**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ​​ 41 /ສພຊ

ນະຄອນຫຼວງວຽງຈັນ, ວັນທີ 17 ກໍລະກົດ 2023

**ກົດໝາຍ**

**ວ່າດ້ວຍສັດນໍ້າ ແລະ ການປະມົງ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍ ສະບັບນີ້ ກຳນົດ ຫຼັກການ​, ລະບຽບການ ​ແລະ ​ມາດ​ຕະການ ກ່ຽວກັບ​ ການຄຸ້ມຄອງ ແລະ ຕິດຕາມ ກວດກາ ວຽກງານສັດນໍ້າ ແລະ ການ​​ປະມົງ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ ແລະ ປະສິດທິຜົນ ແນໃສ່ຮັບ​ປະ​ກັນ ການຄຸ້ມຄອງ, ການ​ປົກ​ປັກ​ຮັກ​ສາ, ການພັດທະນາ ແລະ ການນໍາໃຊ້ສັດນ້ຳ, ການປະມົງ ໃຫ້ມີຄຸນນະພາບ, ປອດໄພ, ຮັບປະກັນຄວາມໝັ້ນຄົງທາງດ້ານສະບຽງອາຫານ ແລະ ຜະລິດເປັນສິນຄ້າ ຕາມທິດສີຂຽວ ແລະ ຍືນຍົງ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຂອງຊາດ.

**ມາດຕາ 2 (ປັບປຸງ) ສັດນໍ້າ ແລະ ການປະມົງ**

ສັດນ້ຳ ແມ່ນ ສັດ​ທຸກ​ຊະນິດ​ທີ່​ເກີດ ​ແລະ ຂະຫຍາຍຕົວ​ຢູ່​ໃນ​ນ້ຳ​ ຫຼື ມີວົງຈອນຊີວິດໄລຍະໃດໜຶ່ງຢູ່ໃນນໍ້າ ຕາມ​ທຳ​ມະ​ຊາດ ຫຼື ​ນຳ​ເອົາຈາກ​ທຳ​ມະ​ຊາດ​ມາ​ລ້ຽງ ແລະ ຂະຫຍາຍພັນ ລວມທັງ ໄຂ່, ນໍ້າເຊື້ອ, ໂຕອ່ອນຂອງສັດນໍ້າ.

ການ​ປະມົງ ​ແມ່ນ​ ກິດຈະການ​ ​ກ່ຽວກັບ ການລ້ຽງ, ​ການຫາ ແລະ ການປຸງແຕ່ງ ສັດນ້ຳ ລວມທັງການ ເຝົ້າລະວັງ, ປ້ອງກັນ ແລະ ຄວບຄຸມພະຍາດສັດນ້ຳ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄຳ​ສັບ​ທີ່​ນຳ​ໃຊ້​ໃນ​ກົດໝາຍສະບັບ​ນີ້ ມີ​ຄວາມໝາຍ ດັ່ງນີ້:

1. ໄຊເຕັດ **(CITES:** Convention on International Trade in Endangered Species of Wild Fauna and Flora**) ໝາຍເຖິງ** ສົນທິສັນຍາວ່າດ້ວຍການຄ້າຂາຍ ສັດນໍ້າ, ສັດປ່າ ແລະ ພືດປ່າ ທີ່ໃກ້ຈະສູນພັນລະຫວ່າງຊາດ ຊຶ່ງຖືກຮັບຮອງ ຢູ່ ວໍຊິງຕັນດີຊີ ໃນວັນທີ 3 ມີນາ 1973 ແລະ ສປປ ລາວ ເຂົ້າເປັນພາຄີ ໃນວັນທີ 1 ມີນາ 2004;
2. **ຜະລິດຕະພັນສິນຄ້າກ່ຽວກັບການປະມົງ** ໝາຍເຖິງ ສັດນ້ຳທີ່ມີຊີວິດ, ຜະລິດຕະພັນສັດນ້ຳ, ຜະລິດຕະພັນສໍາຮອງຈາກສັດນ້ຳ, ຜະລິດຕະພັນທາງດ້ານຊີວະ, ເຊື້ອພະຍາດສັດນ້ຳ, ອາຫານສັດນ້ຳ, ຜະລິດຕະພັນການສັດຕະວະແພດ ແລະ ອຸປະກອນ ກ່ຽວກັບ ການລ້ຽງ, ການຫາ ແລະ ການປຸງແຕ່ງ ສັດນ້ຳ;
3. **ຜະລິດຕະພັນສັດນ້ຳ** ໝາຍ​ເຖິງ ຜົນ​ຜະລິດທີ່ໄດ້ມາຈາກສັດນ້ຳ ເຊັ່ນ ຊາກສັດນ້ຳໝົດໂຕ, ຊີ້ນ, ໄຂ່, ນໍ້າເຊື້ອ, ໄຂ່ເຊື້ອ, ໂຕອ່ອນ, ໜັງ, ເຄື່ອງໃນ, ນໍ້າມັນປາ, ປາປົ່ນ ແລະ ກະດູກປາປົ່ນ;
4. **ຜະລິດຕະພັນສຳຮອງຈາກສັດນ້ຳ** ໝາຍເຖິງ ກະດູກ, ກ້າງ, ເກັດ, ຄີ ແລະ ຊິ້ນສ່ວນອື່ນ ຂອງສັດນໍ້າ ທີ່ບໍ່ເໝາະສົມສຳລັບການບໍລິໂພກ ຊຶ່ງສາມາດນຳໃຊ້ໃນຈຸດປະສົງອື່ນ;
5. **ຜະລິດຕະພັນການສັດຕະວະແພດ** ໝາຍເຖິງ ອຸປະກອນ, ຢາສັດຕະວະແພດ ແລະ ສານເຄມີຕ່າງໆທີ່ນຳໃຊ້ເຂົ້າໃນ ການກັນ, ບົ່ງມະຕິພະຍາດ, ປິ່ນປົວ ຫຼື ປ່ຽນແປງໜ້າທີ່ ຂອງອະໄວຍະວະ ຂອງສັດນໍ້າ;
6. **ໄຂ່ເຊື້ອ** ໝາຍເຖິງ ໄຂ່ສັດນໍ້າທີ່ໄດ້ຮັບການປະຕິສົນທິລະຫວ່າງ ນໍ້າເຊື້ອ ແລະ ຈຸລັງໄຂ່ຂອງສັດນໍ້າ;
7. **ໂຕອ່ອນ** ໝາຍເຖິງ ໄຂ່ເຊື້ອທີ່ມີຊີວິດ ຊຶ່ງກໍາລັງພັດທະນາເປັນລູກສັດນໍ້າ;
8. **ປາ​ອໍ** ໝາຍ​ເຖິງ ຝູງ​ປາ​ທີ່​ຂຶ້ນມາໂຮມກັນເພື່ອ​ວາງໄຂ່ ແລະ ປະສົມ​ພັນ ຢູ່​ແມ່ນໍ້າ, ຫ້ວຍ ຫຼື ບໍລິ​ເວນ​ນ້ຳ​ໃດໜຶ່ງ;
9. **ການຂະຫຍາຍພັນສັດນ້ຳ** ໝາຍເຖິງ ການເພີ່ມຈໍານວນສັດ ດ້ວຍການປະສົມພັນ ແບບທໍາມະຊາດ, ເຄິ່ງທໍາມະຊາດ, ການປະສົມພັນທຽມ ຫຼື ການນໍາໃຊ້ເຕັກນິກວິຊາການອື່ນ;
10. **ພືດນໍ້າ** ໝາຍເຖິງ ພືດທີ່ເກີດ ແລະ ຈະເລີນເຕີບໂຕ ຢູ່ພື້ນນໍ້າ, ໜ້ານໍ້າ, ບໍລິເວນແຄມຝັ່ງນໍ້າ ທີ່ເປັນແຫຼ່ງອາຫານ ແລະ ທີ່ຢູ່ອາໄສ ຂອງສັດນ້ຳ;
11. **ການນໍາເຂົ້າສັດນໍ້າ** ໝາຍເຖິງ ການນໍາເອົາ ສັດນໍ້າ, ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ເຂົ້າມາລ້ຽງ, ຂະຫຍາຍພັນ ແລະ ນໍາໃຊ້ ໃນ ສປປ ລາວ;
12. **ການສົ່ງອອກສັດນໍ້າ** ໝາຍເຖິງ ການສົ່ງ ສັດນໍ້າ, ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ອອກໄປຕ່າງປະເທດ;
13. **ການສົ່ງອອກຄືນສັດນໍ້າ** ໝາຍເຖິງ ການນໍາເອົາ ສັດນໍ້າ, ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ທີ່ໄດ້ນໍາເຂົ້າມາ ໃນ ສປປ ລາວ ແລ້ວ ສົ່ງອອກຄືນ ປະເທດຕົ້ນທາງ;
14. **ການສົ່ງຜ່ານສັດນໍ້າ** ໝາຍເຖິງ ການນໍາເອົາ ສັດນໍ້າ, ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ສົ່ງຜ່ານ ສປປ ລາວ ໄປປະເທດອື່ນ;
15. **ດິນພື້ນນໍ້າ** ໝາຍເຖິງ ທີ່ດິນຢູ່ພື້ນນໍ້າ ຊຶ່ງມີ ສັດນໍ້າ, ພືດນໍ້າ, ແຮ່ທາດ ແລະ ອື່ນໆ;
16. ສາຍພັນ ຮຸ່ນ 1 **ໝາຍເຖິງ ລູກ ທີ່ເກີດມາຈາກພໍ່ພັນ ແມ່ພັນ ສັດນ້ຳທໍາມະຊາດ ຊຶິ່ງໄດ້ຖືກນໍາມາລ້ຽງ;**
17. ສາຍພັນ ຮຸ່ນ 2 **ໝາຍເຖິງ ລູກ ຂອງສັດນ້ຳ ຂອງສາຍພັນຮຸ່ນ 1;**
18. **ເຄື່ອງມືທີ່ບໍ່ມີລັກສະນະດັບສູນ** ໝາຍເຖິງ ອາວຸດພື້ນເມືອງ ແລະ ເຄື່ອງມືຫາສັດນໍ້າແບບພື້ນເມືອງ ຊຶ່ງບໍ່ເປັນໄພຂົ່ມຂູ່ ແລະ ບໍ່ມີຄວາມສ່ຽງຕໍ່ການສູນພັນຂອງສັດນ້ຳ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບວຽກງານສັດນໍ້າ ແລະ ການປະມົງ**

ລັດ ຊຸກຍູ້, ​ສົ່ງ​ເສີມ ​ວຽກງານສັດນໍ້າ ແລະ ການປະມົງ ດ້ວຍການວາງນະໂຍບາຍ, ກົດໝາຍ, ປະກອບບຸກຄະ ລາກອນ, ສະໜອງງົບປະມານ, ພາຫະນະ, ວັດຖູປະກອນ, ເຕັກນິກວິຊາການ, ເຕັກໂນໂລຊີ ທີ່ທັນສະໄໝ ເຂົ້າໃນວຽກງານດັ່ງກ່າວ.

ລັດ ຊຸກຍູ້, ສົ່ງເສີມ ບຸກຄົນ,​ ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ປະກອບສ່ວນດ້ານທຶນ ແລະ ເຕັກນິກວິຊາການ ເຂົ້າໃນການພັດທະນາວຽກງານສັດນໍ້າ ແລະ ການປະມົງ ໃຫ້ເຕີບໃຫຍ່ຂະຫຍາຍຕົວ ແລະ ຍືນຍົງ.

ລັດ ຊຸກຍູ້ໃຫ້ ບຸກຄົນ,​ ນິຕິບຸກຄົນ ຫຼື ການຈັດຕັ້ງ ຈັດຕັ້ງເປັນກຸ່ມ, ເປັນສະຫະກອນ, ເປັນສະມາຄົມ ເພື່ອສົ່ງເສີມ ການລ້ຽງ, ການຫາ, ການປຸງແຕ່ງ ສັດນ້ຳ ໃຫ້​ມີ​ປະສິດທິຜົນ ​ໂດຍ​ຖືກຕ້ອງ​ຕາມ​ກົດໝາຍ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານສັດນໍ້າ ແລະ ການປະມົງ**

ວຽກງານສັດນໍ້າ ແລະ ການປະມົງ ໃຫ້ປະຕິບັດຕາມຫຼັກການ ດັ່ງນີ້:

1. ​ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ ແລະ ແຜນພັດທະນາເສດຖະກິດ-ສັງຄົມ ແຫ່ງຊາດ;
2. ຄຸ້ມຄອງຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
3. ຖືເອົາການປົກປັກຮັກສາ, ການລ້ຽງ ເປັນວຽກງານຕົ້ນຕໍ, ເອົາການຄຸ້ມຄອງການຫາສັດນໍ້າ ເປັນວຽກງານສໍາຄັນ ແລະ ການມີສ່ວນຮ່ວມຂອງທົ່ວປວງຊົນ;
4. ມີຄວາມສະເໝີພາບ, ຍຸຕິທໍາ, ໂປ່ງໃສ ແລະ ສາມາດກວດສອບໄດ້;
5. ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 6 (ປັບປຸງ) ກໍາມະສິດກ່ຽວກັບສັດນໍ້າ**

ສັດນ້ຳທຸກປະເພດຕາມທຳມະຊາດ ໃນດິນແດນຂອງ ສປປ ລາວ ທີ່ບໍ່ເປັນກຳມະສິດຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ເປັນກຳມະສິດຂອງວົງຄະນະຍາດແຫ່ງຊາດ ຊຶ່ງລັດເປັນຜູ້ຄຸ້ມຄອງຢ່າງລວມສູນ ແລະ ເປັນເອກະພາບໃນທົ່ວປະເທດ. ລັດ ຮັບຮູ້ສິດນຳໃຊ້ສັດນ້ຳຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມກົດໝາຍ.

ສັດນໍ້າທີ່ ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ​ ລ້ຽງ ແລະ ຂະຫຍາຍພັນ ດ້ວຍເຫື່ອແຮງ ຫຼື ທຶນ ຂອງຕົນ ໂດຍໄດ້ຮັບການອະນຸຍາດຈາກຂະແໜງການກະສິກໍາ ແລະ ປ່າໄມ້ ເປັນກໍາມະສິດຂອງ ບຸກຄົນ, ນິຕິບຸກຄົນ ຫຼື ການຈັດຕັ້ັ້ງນັ້ນ.

**ມາດຕາ 7 (ປັບປຸງ) ພັນທະຂອງພົນລະເມືອງ**

**ພົນລະເມືອງທຸກຄົນ ມີພັນທະໃນການເຂົ້າຮ່ວມ, ປະກອບສ່ວນ ແລະ ໃຫ້ການຮ່ວມມື ໃນວຽກງານສັດນໍ້າ ແລະ ການປະມົງ ຕາມກົດໝາຍ ເປັນຕົ້ນ ການແຈ້ງ ຫຼື ລາຍງານ ກ່ຽວກັບການເກີດພະຍາດສັດນໍ້າ, ການກະທໍາທີ່ເປັນການລະເມີດກົດໝາຍ, ການສະກັດກັ້ນຜົນກະທົບທາງລົບ ທີ່ຈະເກີດຂຶ້ນຕໍ່ສັດນໍ້າ ແລະ ການປະມົງ.**

**ມາດຕາ 8 (ໃໝ່) ຂອບ​ເຂດ​ການ​ນຳ​ໃຊ້​ກົດ­ໝາຍ**

ກົດໝາຍ ສະບັບນີ້ ນຳໃຊ້ ສຳລັບ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ພົວພັນກັບວຽກງານສັດນໍ້າ ແລະ ການປະມົງ ຢູ່ ສປປ ລາວ.

**ມາດຕາ 9 (ປັບປຸງ) ການຮ່ວມມືສາກົນ**

ລັດ ສົ່ງ​ເສີມ​ການ​ພົວພັນ ຮ່ວມ​ມື​ກັບ ​ຕ່າງປະ​ເທດ, ພາກພື້ນ ​ແລະ ສາກົນ ກ່ຽວກັບ​ວຽກງານສັດນໍ້າ ແລະ ​​ ການປະມົງ​ ດ້ວຍ​ການ​ແລກປ່ຽນບົດຮຽນ, ຂໍ້​ມູນ ​ຂ່າວສານ, ການຄົ້ນຄວ້າວິທະຍາສາດ, ​ເຕັກ​ນິກ, ເຕັກໂນ​ໂລ​ຊີ, ພັດທະ ນາບຸກຄະລາກອນ ເພື່ອເຮັດໃຫ້ວຽກງານດັ່ງກ່າວ ຂະຫຍາຍຕົວ, ເຂັ້ມແຂງ, ທັນສະໄໝ ແລະ ປະຕິບັດສົນທິສັນຍາ ທີ່ ສປປ ລາວ ເປັນພາ ຄີ ​ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ສັດນ້ຳ**

**ໝວດທີ 1**

**ປະເພດສັດນໍ້າ**

**ມາດຕາ 10 (ປັບປຸງ) ປະເພດສັດນໍ້າ**

ສັດນໍ້ໍ້າ ຢູ່ ສປປ ລາວ ແບ່ງເປັນ ສາມປະເພດ ດັ່ງນີ້:

1. ສັດນໍ້ໍ້າປະເພດຫວງຫ້າມ ແມ່ນ ສັດນ້ຳບັນຊີ I;
2. ສັດນໍ້ໍ້າປະເພດຄຸ້ມຄອງ ແມ່ນ ສັດນ້ຳບັນຊີ II;
3. ສັດນໍ້ໍ້າປະເພດທົ່ວໄປ ແມ່ນ ສັດນ້ຳບັນຊີ III.

ກະຊວງກະສິກໍາ ແລະ ປ່າໄມ້ ເປັນຜູ້ຮັບຮອງບັນຊີສັດນ້ຳ ໃນແຕ່ລະໄລຍະ.

**ມາດຕາ 11 (ປັບປຸງ) ສັດນໍ້າບັນຊີ I**

ສັດນໍ້ໍ້າບັນຊີ I ແມ່ນ ສັດນ້ຳ ທີ່ຫາຍາກ, ຖືກໄພຂົ່ມຂູ່, ມີຄວາມສ່ຽງຕໍ່ການສູນພັນ, ມີຄວາມສໍາຄັນຕໍ່ລະບົບນິເວດ, ການທ່ອງທ່ຽວ ແລະ ການສຶກສາຄົ້ນຄວ້າດ້ານວິທະຍາສາດ.

ສັດນໍ້ໍ້າບັນຊີ I ຕ້ອງໄດ້ຄຸ້ມຄອງ, ປົກປັກຮັກສາ ແລະ ພັດທະນາ.

**ມາດຕາ 12 (ປັບປຸງ) ສັດນໍ້າບັນຊີ II**

ສັດນໍ້ໍ້າບັນຊີ II ແມ່ນ ສັດນ້ຳ ທີ່ຍັງບໍ່ຖືກໄພຂົ່ມຂູ່ຕໍ່ການສູນພັນ, ມີຄຸນປະໂຫຍດທາງດ້ານລະບົບນິເວດ, ເສດຖະ ກິດ-ສັງຄົມ ແລະ ການສຶກສາຄົ້ນຄວ້າດ້ານວິທະຍາສາດ.

ສັດນໍ້ໍ້າບັນຊີ II ຕ້ອງມີການຄຸ້ມຄອງ, ປົກປັກຮັກສາ, ພັດທະນາ ແລະ ຄວບຄຸມການນໍາໃຊ້.

**ມາດຕາ 13 (ປັບປຸງ) ສັດນໍ້າບັນຊີ III**

ສັດນໍ້ໍ້າບັນຊີ III ແມ່ນ ສັດນ້ຳ ທີ່ສາມາດຂະຫຍາຍພັນໄດ້ຕາມທໍາມະຊາດຢ່າງກວ້າງຂວາງ ຊຶິ່ງມີຄວາມສໍາຄັນຕໍ່ການພັດທະນາເສດຖະກິດ-ສັງຄົມ, ລະບົບນິເວດ, ຊີວິດການເປັນຢູ່ຂອງປະຊາຊົນ ແລະ ການສຶກສາຄົ້ນຄວ້າດ້ານວິທະຍາ ສາດ.

ສັດນໍ້າບັນຊີ III ສາມາດຊົມໃຊ້ໄດ້ ຕາມກົດໝາຍ ແລະ ຮັບປະກັນໃຫ້ມີການນໍາໃຊ້ແບບຍືນຍົງ.

**ໝວດທີ 2**

**ການຄຸ້ມຄອງສັດນ້ຳ**

**ມາດຕາ 14 (ໃໝ່) ການຄຸ້ມຄອງສັດນໍ້າ**

ການຄຸ້ມຄອງສັດນ້ຳ ປະກອບດ້ວຍກິດຈະການ ດັ່ງນີ້:

1. ການຂຶ້ນທະບຽນ ແລະ ການແຈ້ງບັນຊີ ສັດນ້ຳ;
2. ການຄ້າຂາຍສັດນ້ຳ;
3. ການເຄືິ່ອນຍ້າຍສັດນ້ຳ;
4. ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດນ້ຳ;
5. ການຂົນສົ່ງສັດນໍ້າ;
6. ການສ້າງສວນສັດນ້ຳ;
7. ການສ້າງຟາມສັດນ້ຳ;
8. ການສະແດງສັດນໍ້າ;
9. ການສ້າງສາລະຄະດີສັດນໍ້າ;
10. ການທ່ອງທ່ຽວແບບອະນຸລັກສັດນ້ຳ;
11. ພິພິທະພັນສັດນ້ຳ;
12. ການເກັບຮັກສາ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ;
13. ການຫຼຸດຜ່ອນຜົນກະທົບຕໍ່ສັດນ້ຳຈາກການພັດທະນາໂຄງການ;
14. ກິດຈະການອື່ນ.

**ມາດຕາ 15 (ໃໝ່) ການຂຶ້ນທະບຽນ ແລະ ການແຈ້ງບັນຊີ ສັດນໍ້າ**

ສັດນໍ້ໍ້າບັນຊີ I ທີ່ນໍາມາລ້ຽງ, ຂະຫຍາຍພັນຢູ່ໃນ ສວນສັດນໍ້າ, ຟາມສັດນ້ຳ ແລະ ສະຖານທີ່ອື່ນ ທີ່ໄດ້ຮັບອະນຸຍາດ ລວມທັງ ຊາກ, ຊິ້ນສ່ວນ ຫຼື ຜະລິດຕະພັນ ສັດນໍ້ານັ້ນ ຕ້ອງໄດ້ຂຶ້ນທະບຽນ ແລະ ແຈ້ງບັນຊີ ນໍາຫ້ອງການກະສິກໍາ ແລະ ປ່າໄມ້ຂັ້ນເມືອງ.

ສັດນໍ້ໍ້າບັນຊີ II ທີ່ນໍາມາລ້ຽງ ຫຼື ຂະຫຍາຍພັນຢູ່ໃນ ສວນສັດນໍ້າ, ຟາມສັດນໍ້າ ແລະ ສະຖານທີ່ອື່ນ ເພື່ອຈຸດປະສົງທາງການຄ້າ ຕ້ອງໄດ້ຂຶ້ນທະບຽນ ແລະ ແຈ້ງບັນຊີ ນໍາຫ້ອງການກະສິກໍາ ແລະ ປ່າໄມ້ຂັ້ນເມືອງ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ຕ້ອງແຈ້ງບັນຊີ ຈໍານວນ, ຊະນິດພັນ, ການເພີ່ມຂຶ້ນ ຫຼື ຫຼຸດລົງຂອງສັດນໍ້າທີ່ຢູ່ໃນການຄອບຄອງຂອງຕົນ ນຳຫ້ອງການກະສິກໍາ ແລະ ປ່າໄມ້ຂັ້ນເມືອງ ໃນແຕ່ລະປີ.

ສໍາລັບສັດນໍ້າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ທີ່ຢູ່ໃນບັນຊີໄຊເຕັດ ໃຫ້ຂຶ້ນທະບຽນ ແລະ ແຈ້ງບັນຊີ ນໍາໜ່ວຍງານຄຸ້ມຄອງໄຊເຕັດ ຕາມລະບຽບການທີ່ກ່ຽວຂ້ອງ.

ສັດນໍ້າບັນຊີ III ທີ່ນໍາມາລ້ຽງ ຫຼື ຂະຫຍາຍພັນ ບໍ່ຈໍາເປັນຕ້ອງຂຶ້ນທະບຽນ ແລະ ແຈ້ງບັນຊີ ສັດນໍ້າ.

**ມາດຕາ 16 (ໃໝ່) ການຄ້າຂາຍສັດນໍ້າ**

ສັດນ້ຳບັນຊີ I ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ບໍ່ອະນຸຍາດໃຫ້ຄ້າຂາຍຢ່າງເດັດຂາດ.

ສັດນ້ຳບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ເລີ່ມແຕ່ສາຍພັນ ຮຸ່ນ 2 ແລະ ຮຸ່ນຕໍ່ໄປ ອະນຸຍາດໃຫ້ຄ້າຂາຍໄດ້, ສ່ວນພໍ່ພັນ, ແມ່ພັນ ແລະ ສາຍພັນ ຮຸ່ນ 1 ບໍ່ອະນຸຍາດໃຫ້ຄ້າຂາຍ. ພໍ່ພັນ, ແມ່ພັນ ໃຫ້ປ່ອຍຄືນສູ່ທຳມະຊາດ, ສ່ວນສາຍພັນ ຮຸ່ນ 1 ໃຫ້ຮັກສາໄວ້ເປັນພໍ່ແມ່ພັນ ຫຼື ປ່ອຍຄືນສູ່ທຳມະຊາດ.

ສັດນ້ຳບັນຊີ III ອະນຸຍາດໃຫ້ຄ້າຂາຍ ຕາມກົດໝາຍ.

ການຄ້າຂາຍສັດນ້ຳ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ທີ່ຢູ່ໃນບັນຊີໄຊເຕັດ ໃຫ້ປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 17 (ໃໝ່) ການເຄື່ອນຍ້າຍສັດນໍ້າ**

ການເຄື່ອນຍ້າຍສັດນ້ຳ ບັນຊີ I ແລະ ບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ລະຫວ່າງ ແຂວງຕໍ່ແຂວງ ຕ້ອງຂໍອະນຸຍາດນໍາພະແນກກະສິກໍາ ແລະ ປ່າໄມ້ຂັ້ນແຂວງ ແລະ ຕ້ອງມີ ໃບຢັ້ງຢືນສຸຂະພາບສັດນໍ້າ ຫຼື ໃບຢັ້ງຢືນສຸຂານາໄມຜະລິດຕະພັນສັດນໍ້າ ແລະ ໃບຢັ້ງຢືນຖິິ່ນກໍາເນີດ ຫຼື ແຫຼ່ງທີ່ມາ ຕາມແຕ່ລະກໍລະນີ.

ການເຄື່ອນຍ້າຍສັດນ້ຳ ບັນຊີ I ແລະ ບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ລະຫວ່າງ ເມືອງຕໍ່ເມືອງ ຕ້ອງຂໍອະນຸຍາດນໍາຫ້ອງການກະສິກໍາ ແລະ ປ່າໄມ້ຂັ້ນເມືອງ ແລະ ຕ້ອງມີ ໃບຢັ້ງຢືນສຸຂະພາບສັດນໍ້າ ຫຼື ໃບຢັ້ງຢືນສຸຂານາໄມຜະລິດຕະພັນສັດນໍ້າ ແລະ ໃບຢັ້ງຢືນຖິິ່ນກໍາເນີດ ຫຼື ແຫຼ່ງທີ່ມາ ຕາມແຕ່ລະກໍລະນີ.

ການເຄື່ອນຍ້າຍສັດນ້ຳບັນຊີ III ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ບໍ່ຈໍາເປັນຕ້ອງຂໍອະນຸຍາດ ແຕ່ຕ້ອງມີໃບຢັ້ງຢືນສຸຂະພາບສັດນ້ຳ ຫຼື ໃບຢັ້ງຢືນສຸຂານາໄມຜະລິດຕະພັນສັດນໍ້າ ຕາມແຕ່ລະກໍລະນີ.

**ມາດຕາ 18 (ໃໝ່) ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດນ້ຳ**

ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດນໍ້າ ໃຫ້ປະຕິບັດ ດັ່ງນີ້:

* 1. ສັດນ້ຳບັນຊີ I ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ຕ້ອງຂໍອະນຸຍາດນຳລັດຖະບານ ຕາມການສະເໜີຂອງກະຊວງກະສິກໍາ ແລະ ປ່າໄມ້;
  2. ສັດນໍ້າ ບັນຊີ II ແລະ ບັນຊີ III ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ຕ້ອງຂໍອະນຸຍາດນໍາກະຊວງກະສິກໍາ ແລະ ປ່າໄມ້ ຕາມການສະເໜີຂອງພະແນກກະສິກຳ ແລະ ປ່າໄມ້ຂັ້ນແຂວງ.

ກະຊວງກະສິກຳ ແລະ ປ່າໄມ້ ເປັນຜູ້ອະນຸມັດແຜນການປະຈຳປີ ສຳລັບການນຳເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດນໍ້າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ຕາມການສະເໜີຂອງພະແນກກະສິກຳ ແລະ ປ່າໄມ້ຂັ້ນແຂວງ.

ການນຳເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດນໍ້າ ລວມທັງ ຊາກ, ຊິ້ນສ່ວນ ແລະ ຜະລິດ ຕະພັນ ສັດນໍ້າທຸກຊະນິດ ທີ່ຢູ່ໃນບັນຊີໄຊເຕັດ ຕ້ອງປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 19 (ໃໝ່) ການຂົນສົ່ງສັດນໍ້າ**

ການຂົນສົ່ງສັດນໍ້າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ຕ້ອງຮັບປະກັນຄຸນນະພາບ, ຄວາມປອດໄພ ແລະ ຕ້ອງປະຕິບັດຕາມເງື່ອນໄຂ, ມາດຕະຖານການປະຕິບັດງານທີ່ດີ ສໍາລັບສັດນໍ້າ, ຊາກ, ຊິ້ນສ່ວນ ແລະ ຜະລິດ ຕະພັນ ສັດນໍ້າ ແຕ່ລະຊະນິດ ທີ່ກະຊວງກະສິກໍາ ແລະ ປ່າໄມ້ ກໍານົດ.

**ມາດຕາ 20 (ໃໝ່) ການສ້າງສວນສັດນໍ້າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ສາມາດສ້າງສວນສັດນ້ຳ ເພື່ອສະສົມ, ຂະຫຍາຍພັນ, ສະແດງສັດນໍ້າ; ໂຄສະນາ ເຜີຍແຜ່ ແລະ ປູກຈິດສໍານຶກ ໃຫ້ທົ່ວປວງຊົນ ຮູ້ຈັກຄຸນປະໂຫຍດ, ຮັກ, ຫວງແຫນ, ປົກປັກຮັກສາ ແລະ ພັດທະນາ ສັດນ້ຳ ໃຫ້ຍືນຍົງ ໃຫ້ຂໍອະນຸຍາດນໍາກະຊວງກະສິກໍາ ແລະ ປ່າໄມ້.

ມາດຕະຖານ ແລະ ເງື່ອນໄຂ ກ່ຽວກັບການສ້າງສວນສັດນ້ຳ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 21 (ໃໝ່) ການສ້າງຟາມສັດນໍ້າ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງ ສ້າງຟາມສັດນ້ຳ ເພື່ອເອົາສັດນ້ຳ ຈາກທຳມະຊາດ ຫຼື ໄດ້ມີການຂະຫຍາຍພັນແລ້ວ ມາລ້ຽງ, ຄົ້ນຄວ້າທົດລອງ, ຂະຫຍາຍພັນເປັນສິນຄ້າ ຮັບໃຊ້ພາຍໃນ ແລະ ສົ່ງອອກຕ່າງປະເທດ ໃຫ້ຂໍອະນຸຍາດ ນໍາກະຊວງກະສິກຳ ແລະ ປ່າໄມ້.

ມາດຕະຖານ ແລະ ເງື່ອນໄຂ ກ່ຽວກັບການສ້າງຟາມສັດນ້ຳ ແຕ່ລະຊະນິດ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 22 (ໃໝ່) ການສະແດງສັດນໍ້າ**

ການນໍາເອົາສັດນໍ້າ ໄປສະແດງຢູ່ສະຖານທີ່ໃດໜຶ່ງພາຍໃນປະເທດ ສາມາດດໍາເນີນການໄດ້ໂດຍບໍ່ຕ້ອງຂໍອະນຸຍາດ.

ການນໍາເອົາສັດນ້ຳ ອອກໄປສະແດງຢູ່ຕ່າງປະເທດ ຫຼື ນໍາເອົາສັດນ້ຳຈາກຕ່າງປະເທດ ເຂົ້າມາສະແດງ ຢູ່ ສປປ ລາວຕ້ອງຂໍອະນຸຍາດ ນໍາອອກ ຫຼື ນໍາເຂົ້າ ຊົ່ວຄາວ ນໍາລັດຖະບານ ສໍາລັບສັດນ້ຳບັນຊີ I ແລະ ນໍາກະຊວງກະສິກໍາ ແລະ ປ່າໄມ້ ສໍາລັບສັດນ້ຳ ບັນຊີ II ແລະ ບັນຊີ III ແລະ ໃຫ້ປະຕິບັດຕາມກົດໝາຍທີ່ກ່ຽວຂ້ອງ.

ການນໍາເອົາສັດນ້ຳອອກໄປສະແດງຢູ່ຕ່າງປະເທດນັ້ນ ເມື່ອຮອດກໍານົດເວລາຕາມສັນຍາແລ້ວ ຕ້ອງນໍາສົ່ງສັດນໍ້ານັ້ນຄືນ. ໃນກໍລະນີສັດນໍ້າດັ່ງກ່າວ ຫາກມີການອອກລູກ ກໍຕ້ອງນໍາສົ່ງລູກມາພ້ອມ, ຖ້າສັດນ້ຳທີ່ນໍາໄປສະແດງຫາກຕາຍ ຕ້ອງໄດ້ສົ່ງ ຊາກ ຫຼື ຊິ້ນສ່ວນຂອງ ສັດນ້ຳນັ້ນຄືນ ແລະ ມີຄວາມຮັບຜິດຊອບຕາມສັນຍາ.

ການນໍາເອົາສັດນ້ຳໄປສະແດງຢູ່ຕ່າງປະເທດນັ້ນຕ້ອງມີ ໃບຢັ້ງຢືນສຸຂະພາບສັດນໍ້າ, ໃບຢັ້ງຢືນກໍາມະສິດສັດນໍ້າ ຫຼື ສັນຍາ, ສັນຍາຄໍ້ໍ້າປະກັນ ແລະ ປະຕິບັດຕາມກົດໝາຍຂອງປະເທດນໍາເຂົ້າ.

ສຳລັບການນໍາເອົາສັດນ້ຳທີ່ຢູ່ໃນບັນຊີໄຊເຕັດ ໄປສະແດງຢູ່ຕ່າງປະເທດ ໃຫ້ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 23 (ໃໝ່) ການສ້າງສາລະຄະດີສັດນໍ້າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງ ສ້າງສາລະຄະດີສັດນໍ້າ ເພື່ອເຜີຍ ແຜ່, ປູກຈິດສໍານຶກ ກ່ຽວກັບ ການຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ສັດນ້ຳ ຕິດພັນກັບການສົ່ງເສີມການທ່ອງ ທ່ຽວທໍາມະຊາດ, ວິຖີດໍາລົງຊີວິດ ແລະ ວັດທະນະທໍາອັນດີງາມ ຂອງປະຊາຊົນລາວບັນດາເຜົ່າ ຕ້ອງຂໍອະນຸຍາດນໍາຂະແໜງ ການກະສິກຳ ແລະ ປ່າໄມ້ ແລະ ຂະແໜງການອື່ນທີ່ກ່ຽວຂ້ອງ.

**ມາດຕາ 24 (ໃໝ່) ການທ່ອງທ່ຽວ ແບບອະນຸລັກສັດນໍ້າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ສາມາດດຳເນີນການທ່ອງທ່ຽວທີ່ຕິດພັນກັບການອະນຸລັກສັດນ້ຳ ຕາມທີ່ລັດຈັດສັນໃຫ້ ແລະ ບໍ່ສົ່ງຜົນກະທົບທາງລົບ ຕໍ່ຊີວະນານາພັນ ແລະ ສິິ່ງແວດລ້ອມ ແຕ່ຕ້ອງຂໍອະນຸຍາດນໍາຂະແໜງການກະສິກຳ ແລະ ປ່າໄມ້.

**ມາດຕາ 25 (ໃໝ່) ພິພິທະພັນສັດນໍ້າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ສາມາດສ້າງພິພິທະພັນສັດນ້ຳ ເພື່ອເປັນສະຖານທີ່ສະສົມ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ທຸກປະເພດ ແຕ່ຕ້ອງຂໍອະນຸຍາດນໍາຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ບົນພື້ນຖານການເຫັນດີຈາກຂະແໜງການກະສິກຳ ແລະ ປ່າໄມ້.

**ມາດຕາ 26 (ໃໝ່) ການເກັບຮັກສາ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ**

ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ທີ່ໄດ້ຈາກ ການມອບ, ການສົ່ງຄືນ ຫຼື ການຮິບ ຕ້ອງເກັບຮັກສາໄວ້ ໃນສະຖານທີ່ປອດໄພ ພາຍໃຕ້ການຄຸ້ມຄອງຂອງຂະແໜງການກະສິກຳ ແລະ ປ່າໄມ້. ສຳລັບ ຊາກ, ຊິ້ນສ່ວນ ແລະ ຜະລິດ ຕະພັນ ສັດນໍ້າ ທີ່ຢູ່ໃນບັນຊີໄຊເຕັດ ໃຫ້ນຳມາເກັບຮັກສາໄວ້ ຢູ່ໜ່ວຍງານຄຸ້ມຄອງວຽກງານໄຊເຕັດ.

ສຳລັບ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ທີ່ຖືກຍຶດ ໃນຂະບວນການດໍາເນີນຄະດີ ຕ້ອງໄດ້ເກັບຮັກສາໄວ້ໃນສະຖານທີ່ປອດໄພ ຈົນກວ່າຈະສິ້ນສຸດການດໍາເນີນຄະດີ. ໃນກໍລະນີ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ທີ່ມີລັກສະນະເນົ່າເປື່ອຍ ຫຼື ບໍ່ສາມາດເກັບຮັກສາໄວ້ດົນ ຫຼື ເກັບຮັກສາທີ່ນຳໃຊ້ງົບປະມານສູງ ຕ້ອງແຕ່ງຕັ້ງຄະນະກຳມະການ ເພື່ອແກ້ໄຂຕາມລະບຽບການ.

**ມາດຕາ 27 (ໃໝ່)** **ການຫຼຸດຜ່ອນຜົນກະທົບຕໍ່ສັດນໍ້າຈາກການພັດທະນາໂຄງການ**

ຂະແໜງການກະສິກຳ ແລະ ປ່າໄມ້ ເປັນເຈົ້າການປະສານສົມທົບກັບຂະແໜງການ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ໂດຍການມີສ່ວນຮ່ວມຂອງປະຊາຊົນ ຄຸ້ມຄອງ, ຕິດຕາມ ແລະ ກວດກາ ໂຄງການລົງທຶນ ເພື່ອຮັບປະກັນໃຫ້ມີຜົນກະທົບໜ້ອຍທີ່ສຸດຕໍ່ສັດນໍ້າ ແລະ ຖິ່ນທີ່ຢູ່ອາໄສຂອງສັດນໍ້າ. ໃນກໍລະນີໂຄງການຫາກສົ່ງຜົນກະທົບຕໍ່ສັດນ້ຳ ຜູ້ພັດທະນາໂຄງການ ຕ້ອງຮັບຜິດຊອບຈັດຕັ້ງປະຕິບັດລຳດັບມາດຕະການຫຼຸດຜ່ອນຜົນກະທົບ ແລະ ການຊົດເຊີຍຕາມກົດໝາຍ.

ໃນໄລຍະກະກຽມໂຄງການ, ຖ້າຜົນຂອງການປະເມີນຄວາມເປັນໄປໄດ້ ບໍ່ສາມາດທົດແທນຊີວະນານາພັນເທົ່າເດີມ, ໂຄງການດັ່ງກ່າວ ກໍຈະບໍ່ໄດ້ຮັບການອະນຸມັດ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດກ່ຽວກັບການຊົດເຊີຍຜົນກະທົບຕໍ່ສັດນໍ້າ.

**ໝວດທີ 3**

**ການປົກປັກຮັກສາ ແລະ ພັດທະນາ ສັດນ້ຳ**

**ມາດຕາ 28 (ໃໝ່) ການປົກປັກຮັກສາ ແລະ ພັດທະນາ ສັດນໍ້າ**

ການປົກປັກຮັກສາ ແລະ ພັດທະນາ ສັດນ້ຳ ປະກອບດ້ວຍກິດຈະການ ດັ່ງນີ້:

1. ການສໍາຫຼວດສັດນ້ຳ;
2. ການກໍານົດຖິ່ນທີ່ຢູ່ອາໄສ ແລະເຂດປົກປັກຮັກສາພັນ ສັດນ້ຳ;
3. ການສ້າງວັງສະຫງວນ;
4. ການສ້າງສູນຟື້ນຟູສຸຂະພາບສັດນ້ຳ;
5. ການພັດທະນາສັດນໍ້າ;
6. ກິດຈະການອື່ນ.

**ມາດຕາ 29 (ໃໝ່) ການສໍາຫຼວດສັດນໍ້າ**

ການສໍາຫຼວດສັດນ້ຳ ແມ່ນ ການເກັບກໍາຂໍ້ໍ້ມູນ ກ່ຽວກັບຊະນິດ, ຈໍານວນ, ຄວາມຫຼາກຫຼາຍ, ສະພາບການຄົງຕົວ, ການຂະຫຍາຍຕົວ, ຖິິ່ນທີ່ຢູ່ອາໄສ, ເຂດປົກປັກຮັກສາພັນ ສັດນ້ຳ ແລະ ອືິ່ນໆ.

ຂະແໜງການກະສິກຳ ແລະ ປ່າໄມ້ ເປັນເຈົ້າການໃນການສຳຫຼວດສັດນ້ຳ ໂດຍປະສານສົມທົບກັບຂະແໜງການ ທີ່ກ່ຽວຂ້ອງ ແລະ ສ້າງເປັນລະບົບຖານຂໍ້ມູນ ຂ່າວສານໄວ້ ເພື່ອສະໜອງໃຫ້ແກ່ການວາງແຜນພັດທະນາສັດນໍ້າ ແຕ່ລະເຂດໃນແຕ່ລະໄລຍະ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງໃນການສຳຫຼວດ ຫຼື ຕ້ອງການຂໍ້ມູນການສໍາຫຼວດສັດນ້ຳ ຕ້ອງຂໍອະນຸຍາດນຳຂະແໜງການກະສິກຳ ແລະ ປ່າໄມ້ ແລະ ປະຕິບັດຕາມກົດໝາຍທີ່ກ່ຽວຂ້ອງ.

**ມາດຕາ 30 (ໃໝ່) ການກໍານົດຖິ່ນທີ່ຢູ່ອາໄສ ແລະ ເຂດປົກປັກຮັກສາພັນ ສັດນໍ້າ**

ຂະແໜງການກະສິກຳ ແລະ ປ່າໄມ້ ປະສານສົມທົບກັບຂະແໜງການ, ອົງການ ແລະ ອົງການປົກຄອງທ້ອງ ຖິິ່ນ ທີ່ກ່ຽວຂ້ອງ ກໍານົດຖິ່ນທີ່ຢູ່ອາໄສ ແລະ ເຂດປົກປັກຮັກສາພັນ ສັດນ້ຳ ຕາມຂໍ້ມູນຕົວຈິງທີ່ໄດ້ຈາກການສໍາຫຼວດ ດ້ວຍການມີສ່ວນຮ່ວມຂອງປະຊາຊົນ ເປັນຕົ້ນ ເຂດທີ່ມີເງື່ອນໄຂສ້າງວັງສະຫງວນ, ເຂດປາອໍ, ແຫຼ່ງສັດນ້ຳວາງໄຂ່, ເຂດຈະເລີນເຕີບໂຕຂອງລູກສັດນ້ຳໄວອ່ອນ.

**ມາດຕາ 31 (ໃໝ່) ການສ້າງວັງສະຫງວນ**

ວັງສະຫງວນ ແມ່ນ ແຫຼ່ງນໍ້າໃດໜຶ່ງ ທີ່ກໍານົດຂຶ້ນຢູ່ຕາມ ແມ່ນ້ຳ, ອ່າງເກັບນໍ້າ, ອ່າງຮັບນໍ້າ ທີ່ມີນໍ້າຕະຫຼອດປີ ເພື່ອເປັນແຫຼ່ງທີ່ຢູ່ອາໄສ ແລະ ແພ່ພັນຢ່າງປອດໄພຂອງສັດນໍ້າ.

ການສ້າງວັງສະຫງວນ ໃຫ້ປະຕິບັດຕາມຂັ້ນຕອນ ແລະ ລະບຽບການ ທີ່ກະຊວງກະສິກໍາ ແລະ ປ່າໄມ້ ກໍານົດ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພັນທະ ປົກປັກຮັກສາວັງສະຫງວນ ແລະ ປະກອບສ່ວນທຶນ, ວັດຖູປະກອນ ເຂົ້າໃນການບູລະນະວັງສະຫງວນ ໃຫ້ມີຄວາມຍືນຍົງ.

**ມາດຕາ 32 (ໃໝ່) ການສ້າງສູນຟື້ນຟູສຸຂະພາບສັດນໍ້າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງສູນຟື້ນຟູສຸຂະພາບສັດນ້ຳ ເພືິ່ອເປັນບ່ອນ ພັກຟື້ນ, ປິ່ນປົວ ສັດນ້ຳ ທີ່ຕິດເຊື້ອພະຍາດ, ບາດເຈັບ ຫຼື ອ່ອນເພຍ ຕ້ອງຂໍອະນຸຍາດນຳກະຊວງກະສິກໍາ ແລະ ປ່າໄມ້.

ໃນກໍລະນີສັດນ້ຳ ທີ່ຖືກຍຶດ, ອາຍັດ, ຮິບ ຫຼື ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ມອບໃຫ້ ຕ້ອງໄດ້ນໍາມາກວດສຸຂະພາບ, ຟື້ນຟູ ແລະ ປິ່ນປົວ ຢູ່ສູນຟື້ນຟູສຸຂະພາບສັດນໍ້າ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດລະບຽບການກ່ຽວກັບການສ້າງສູນຟື້ນຟູສຸຂະພາບສັດນ້ຳ.

**ມາດຕາ 33 (ໃໝ່) ການພັດທະນາສັດນໍ້າ**

ການພັດທະນາສັດນ້ຳ ແມ່ນ ການຂະຫຍາຍພັນສັດນ້ຳທຸກປະເພດ ຕາມທຳມະຊາດ ໃຫ້ມີຈຳນວນເພີ່ມຂຶ້ນ ດ້ວຍການນຳໃຊ້ມາດຕະການດ້ານເຕັກນິກວິທະຍາສາດ ທັງແມ່ນການຟື້ນຟູບູລະນະຖິ່ນທີ່ຢູ່ອາໄສທີ່ເສື່ອມໂຊມ ລວມທັງ ແຫຼ່ງອາຫານ ແລະ ແຫຼ່ງແພ່ພັນ ເພື່ອໃຫ້ສັດນໍ້າດັ່ງກ່າວ ສາມາດມີຊີວິດຢ່າງເປັນປົກກະຕິ ພ້ອມກັນນັ້ນ ກໍຕ້ອງປຸກລະດົມທົ່ວປວງຊົນ ໃຫ້ມີສ່ວນຮ່ວມໃນການພັດທະນາສັດນ້ຳ ຢ່າງກວ້າງຂວາງ.

ບຸກຄົນ, ນິຕິບຸກຄົນ ​​ຫຼື ການຈັດ​ຕັ້ງ ທີ່ມີຈຸດປະສົງພັດທະນາພັນ​ສັດນ້ຳ ຕ້ອງປະຕິບັດຕາມ ນະໂຍບາຍ, ວິທີການ, ລະບຽບການ ແລະ ມາດຕະຖານເຕັກນິກ ທີ່ຂະແໜງການກະສິກຳ ແລະ ປ່າໄມ້ ກຳນົດ.

**ໝວດທີ 4**

**ການນໍາໃຊ້ສັດນ້ຳ**

**ມາດຕາ 34 (ປັບປຸງ) ປະເພດ ການນໍາໃຊ້ສັດນໍ້າ**

ການນໍາໃຊ້ສັດນ້ຳ ມີ ສີ່ປະເພດ ດັ່ງນີ້:

1. ການນໍາໃຊ້ເພື່ອສາທາລະນະປະໂຫຍດ;
2. ການນໍາໃຊ້ເພື່ອຄອບຄົວ;
3. ການນໍາໃຊ້ຕາມປະເພນີ;
4. ການນໍາໃຊ້ເພື່ອທຸລະກິດ.

ການນຳໃຊ້ສັດນ້ຳທຸກປະເພດ ຕ້ອງຮັບປະກັນຄວາມຍືນຍົງ, ຄວາມສົມດຸນຂອງລະບົບນິເວດ ແລະ ບໍ່ໃຫ້ມີຜົນກະທົບທາງລົບຕໍ່ສິ່ງແວດລ້ອມ.

**ມາດຕາ 35 (ປັບປຸງ) ການນໍາໃຊ້ເພື່ອສາທາລະນະປະໂຫຍດ**

ການນໍາໃຊ້ເພື່ອສາທາລະນະປະໂຫຍດ ແມ່ນ ການນໍາເອົາສັດນ້ຳ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ມາຮັບໃຊ້ຜົນປະໂຫຍດສ່ວນລວມ ເປັນຕົ້ນ ການສຶກສາຄົ້ນຄວ້າດ້ານວິທະຍາສາດ, ການທ່ອງທ່ຽວ, ການກິລາ, ການສະແດງ ແຕ່ຕ້ອງປະຕິບັດຕາມກົດໝາຍ.

ການນໍາໃຊ້ສັດນ້ຳບັນຊີ I ເພື່ອສາທາລະນະປະໂຫຍດ ຕ້ອງຂໍອະນຸຍາດນໍາກະຊວງກະສິກໍາ ແລະ ປ່າໄມ້ ຕາມການສະເໜີຂອງພະແນກກະສິກໍາ ແລະ ປ່າໄມ້ຂັ້ນແຂວງ.

ການນໍາໃຊ້ສັດນ້ຳບັນຊີ II ເພື່ອສາທາລະນະປະໂຫຍດ ຕ້ອງຂໍອະນຸຍາດນໍາພະແນກກະສິກໍາ ແລະ ປ່າໄມ້ ຕາມການສະເໜີຂອງຫ້ອງການກະສິກໍາ ແລະ ປ່າໄມ້ຂັ້ນເມືອງ.

ການນໍາໃຊ້ສັດນ້ຳບັນຊີ III ເພື່ອສາທາລະນະປະໂຫຍດ ສາມາດນໍາໃຊ້ໄດ້ໂດຍບໍ່ຕ້ອງຂໍອະນຸຍາດ.

**ມາດຕາ 36 (ປັບປຸງ) ການນໍາໃຊ້ເພື່ອຄອບຄົວ**

ການນໍາໃຊ້ເພື່ອຄອບຄົວ ແມ່ນ ການນໍາເອົາສັດນ້ຳ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ບັນຊີ III ມານໍາໃຊ້ເພື່ອ ບໍລິໂພກ, ເປັນຢາປົວພະຍາດ, ເອ້ຢ້ອງ ແລະ ອື່ນໆ ຕາມລະດູການ ແລະ ສະຖານທີ່ທີ່ອະນຸຍາດ, ນໍາໃຊ້ວິທີການ ແລະ ເຄື່ອງມືທີ່ບໍ່ມີລັກສະນະດັບສູນ.

ສໍາລັບການນໍາໃຊ້ສັດນ້ຳບັນຊີ II ເພື່ອຄອບຄົວ ຕ້ອງຂໍອະນຸຍາດ ຕາມລະບຽບການ.

**ມາດຕາ 37 (ປັບປຸງ) ການນໍາໃຊ້ຕາມປະເພນີ**

ການນໍາໃຊ້ຕາມປະເພນີ ແມ່ນ ການນໍາເອົາສັດນ້ຳ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ບັນຊີ II ແລະ ບັນຊີ  III ມານໍາໃຊ້ເພື່ອຄວາມຈໍາເປັນທາງດ້ານວັດທະນະທໍາ ຫຼື ຄວາມເຊື່ອຖື ທີ່ເຄີຍປະຕິບັດກັນມາ ເປັນຕົ້ນ ປ່ອຍປາ, ປ່ອຍອ່ຽນ, ປ່ອຍກົບ.

**ມາດຕາ 38 (ປັບປຸງ) ການນໍາໃຊ້ເພື່ອທຸລະກິດ**

ການນໍາໃຊ້ເພື່ອທຸລະກິດ ແມ່ນ ການນໍາເອົາສັດນໍ້າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ເພື່ອດໍາເນີນທຸລະກິດ ເຊັ່ນ ພິພິທະພັນສັດນ້ຳ, ສວນສັດນໍ້າ, ຟາມສັດນໍ້າ, ການນໍາເຂົ້າ, ສົ່ງອອກ, ສົ່ງອອກຄືນ, ສົ່ງຜ່ານ ແລະ ການສ້າງສາລະຄະດີສັດນໍ້າ.

ການນໍາໃຊ້ເພື່ອທຸລະກິດ ຕ້ອງປະຕິບັດໃຫ້ສອດຄ່ອງກັບກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກທີ III**

**ການປະມົງ**

**ໝວດທີ 1**

**ຮູບແບບການປະມົງ**

**ມາດຕາ 39 ຮູບແບບການປະມົງ**

**ການປະມົງ ມີ ສອງຮູບແບບ ດັ່ງນີ້:**

1. **ການປະມົງແບບຄອບຄົວ;**

2. **ການປະມົງແບບທຸລະກິດ.**

**ມາດຕາ 40 ການປະມົງແບບຄອບຄົວ**

**ການປະມົງແບບຄອບຄົວ ແມ່ນ** ການລ້ຽງ, ​ການຫາ ແລະ ການປຸງແຕ່ງ ສັດນ້ຳໂດຍມີເປົ້າໝາຍເພື່ອຊົມໃຊ້ ໃນຊີວິດປະຈຳວັນຂອງຄອບຄົວ ຊຶ່ງບໍ່ມີເປົ້າໝາຍເພື່ອຈຳໜ່າຍເປັນລາຍຮັບຕົ້ນຕໍ.

**ມາດຕາ 41 ການປະມົງແບບທຸລະກິດ**

**ການປະມົງແບບທຸລະກິດ ແມ່ນ ການລ້ຽງ, ການຫາ ແລະ ການປຸງແຕ່ງ** ສັດນ້ຳ ໂດຍມີເປົ້າໝາຍ ເພື່ອຈຳໜ່າຍເປັນລາຍຮັບຕົ້ນຕໍ.

**ໝວດທີ 2**

**ການລ້ຽງສັດນ້ຳ**

**ມາດຕາ 42 (ໃໝ່) ການລ້ຽງສັດນໍ້າ**

ການລ້ຽງສັດນ້ຳ ແມ່ນ ການນໍາເອົາສັດນ້ຳມາລ້ຽງໃນສະຖານທີ່, ແຫຼ່ງນໍ້າ ຊຶ່ງຕ້ອງປະຕິບັດຕາມມາດຕະຖານເຕັກ ນິກ ໂດຍມີການນໍາໃຊ້ແນວພັນສັດນ້ຳ, ອາຫານ ແລະ ມີການດູແລສຸຂະພາບສັດນ້ຳທີ່ດີ, ບໍ່ມີຜົນກະທົບຕໍ່ສັດນ້ຳ ແລະ ສະພາບແວດລ້ອມ ເພື່ອເຮັດໃຫ້ສັດນ້ຳ ມີສຸຂະພາບແຂງແຮງ, ຈະເລີນເຕີບໂຕ ແລະ ມີຜົນຜະລິດສູງ.

ສັດນໍ້າບັນຊີ I ທີ່ໄດ້ມາຈາກທໍາມະຊາດ ຫຼື ຈາກບ່ອນອື່ນທີ່ບໍ່ໄດ້ຂະຫຍາຍພັນ ບໍ່ອະນຸຍາດໃຫ້ລ້ຽງຢ່າງເດັດຂາດ, ເວັ້ນເສຍແຕ່ກໍລະນີຈໍາເປັນ ເພື່ອການສຶກສາຄົ້ນຄວ້າ ແລະ ການຂະຫຍາຍພັນທີ່ບໍ່ແມ່ນຈຸດປະສົງທາງການຄ້າ.

ສັດນ້ຳບັນຊີ II ອະນຸຍາດໃຫ້ລ້ຽງ ເພື່ອການສຶກສາຄົ້ນຄວ້າ ແລະ ການຂະຫຍາຍພັນ. ໃນກໍລະນີສັດນໍ້າຊະນິດ ດັ່ງກ່າວ ຫາກໄດ້ມີການຂະຫຍາຍພັນແລ້ວ ເລີ່ມແຕ່ສາຍພັນ ຮຸ່ນ 1 ແລະ ຮຸ່ນຕໍ່ໄປ ອະນຸຍາດໃຫ້ລ້ຽງແບບຄອບຄົວ ແລະ ແບບທຸລະກິດ ຕາມກົດໝາຍ.

ສັດນໍ້າບັນຊີ III ອະນຸຍາດ ໃຫ້ລ້ຽງແບບຄອບຄົວ ແລະ ແບບທຸລະກິດ ຕາມກົດໝາຍ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດມາດຕະຖານເຕັກນິກ ກ່ຽວກັບການລ້ຽງສັດນ້ຳ.

ມາດຕາ 43 (ໃໝ່) ການ​ສຳ­ຫຼວດກ່ຽວກັບການລ້ຽງສັດນ້ຳ

ການສຳຫຼວດກ່ຽວກັບການລ້ຽງສັດນ້ຳ ແມ່ນ ການເກັບກຳຂໍ້ມູນ ກ່ຽວກັບສະຖານທີ່, ເນື້ອທີ່ການລ້ຽງ, ຊະນິດພັນສັດນ້ຳ, ຮູບແບບ, ວິທີການລ້ຽງ, ຜົນຜະລິດ ແລະ ຂໍ້ມູນອື່ນທີ່ກ່ຽວຂ້ອງ.

ຂະແໜງການກະສິກຳ ແລະ ປ່າໄມ້ ເປັນເຈົ້າການໃນການສຳຫຼວດການລ້ຽງສັດນໍ້າ ໂດຍປະສານສົມທົບກັບຂະ ແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ເພື່ອສະໜອງໃຫ້ແກ່ການວາງແຜນພັດທະນາການລ້ຽງສັດນ້ຳແຕ່ລະເຂດ ໃນແຕ່ລະໄລຍະ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງສໍາຫຼວດກ່ຽວກັບການລ້ຽງສັດນໍ້າ ຕ້ອງຂໍອະນຸຍາດນໍາຂະແໜງ ການກະສິກຳ ແລະ ປ່າໄມ້ ແລະ ປະຕິບັດຕາມກົດໝາຍທີ່ກ່ຽວຂ້ອງ. ພາຍຫຼັງສໍາເລັດການສໍາຫຼວດ ຕ້ອງລາຍງານຜົນການສໍາຫຼວດຕໍ່ຂະແໜງການກະສິກໍາ ແລະ ປ່າໄມ້ ພາຍໃນເວລາ ສິບຫ້າວັນ.

**ມາດຕາ 44 (ໃໝ່)** ການ​ກຳ­ນົດເຂດລ້ຽງສັດນ້ຳ

ເຂດລ້ຽງສັດນ້ຳ ແມ່ນ ສະຖານທີ່ ຫຼື ແຫຼ່ງນໍ້າທີ່ເປັນບ່ອນລ້ຽງສັດນໍ້າ ຊຶ່ງກໍານົດຂຶ້ນບົນພື້ນຖານຂໍ້ມູນຕົວຈິງທີ່ໄດ້ຈາກການສຳຫຼວດ.

ຂະແໜງການກະສິກຳ ແລະ ປ່າໄມ້ ເປັນເຈົ້າການປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ກຳນົດເຂດລ້ຽງສັດນ້ຳເປັນແຕ່ລະໄລຍະ ພ້ອມທັງແຈ້ງເຂດລ້ຽງສັດນ້ຳ ໃຫ້ຜູ້ທີ່ມີຈຸດປະສົງລ້ຽງສັດນ້ຳຊາບ.

**ມາດຕາ 45 (ໃໝ່) ແນວພັນສັດນໍ້າ**

**ແນວພັນສັດນ້ຳ ແມ່ນ ພໍ່ພັນ, ແມ່ພັນ**, **ນ້ຳເຊື້ອ, ໄຂ່ເຊື້ອ ແລະ ໂຕອ່ອນ ຂອງສັດນ້ຳ ທີ່ມີລັກສະນະທາງພັນທຸກຳທີ່ເດັ່ນ ທີ່ຖືກຢັ້ງຢືນແຫຼ່ງກຳເນີດ ຫຼື ໄດ້ຮັບການຂຶ້ນທະບຽນ ຕາມລະບຽບການ ເພື່ອນຳໃຊ້ເຂົ້າໃນການຂະຫຍາຍພັນສັດນ້ຳ**.

ຂະແໜງການກະສິກຳ ແລະ ປ່າໄມ້ ເປັນເຈົ້າການໃນການຄຸ້ມຄອງ ແລະ ພັດທະນາແນວພັນສັດນ້ຳ ເປັນຕົ້ນ ການຂຶ້ນທະບຽນແນວພັນສັດນໍ້າ, ການສືບຢ້ອນຫຼັງປະຫວັດສັດນ້ຳ ເພື່ອນໍາໃຊ້ແນວພັນສັດນ້ຳ ເຂົ້າໃນການລ້ຽງໃຫ້ມີຜົນຜະລິດສູງ ແລະ ຍືນຍົງ.

**ມາດຕາ 46 (ໃໝ່) ການຂຶ້ນທະບຽນແນວພັນສັດນໍ້າ**

**ການຂຶ້ນທະບຽນແນວພັນສັດນ້ຳ ແມ່ນ ຂະບວນການຢັ້ງຢືນ ແລະ ຮັບຮອງ ແນວພັນສັດນ້ຳ ເພື່ອປົກປ້ອງສິດ ແລະ ຜົນປະໂຫຍດຂອງຜູ້ຊົມໃຊ້.**

**ແນວພັນສັດນ້ຳ ທີ່ໄດ້ຈາກການຄົ້ນຄວ້າ,** **ທົດລອງ ແລະ ນໍາເຂົ້າ ເພື່ອຈໍາໜ່າຍ ແລະ ນໍາໃຊ້ເຂົ້າໃນການລ້ຽງ ຕ້ອງໄດ້ຂຶ້ນທະບຽນແນວພັນສັດນ້ຳ ນໍາກະຊວງກະສິກໍາ ແລະ ປ່າໄມ້.**

**ຂັ້ນຕອນ ແລະ ວິທີການ ຂຶ້ນ**ທະບຽນ**ແນວພັນສັດນໍ້າ ໄດ້ກຳນົດໄວ້ໃນລະບຽບການຕ່າງຫາກ.**

**ມາດຕາ 47 (ໃໝ່) ແນວພັນສັດນໍ້າທີ່ຍົກເວັ້ນການຂຶ້ນທະບຽນ**

**ແນວພັນສັດນ້ຳ ທີ່ຍົກເວັ້ນ**ການ**ຂຶ້ນທະບຽນ ມີ ດັ່ງນີ້:**

**1. ແນວພັນສັດນໍ້າ ທີ່ສົ່ງອອກຄືນ, ສົ່ງຜ່ານ ຫຼື ນຳເຂົ້າ ເພື່ອຜະລິດແລ້ວສົ່ງອອກຕາມສັນຍາລົງທຶນລະຫວ່າງຜູ້ລົງທຶນພາຍໃນກັບຕ່າງປະເທດ;**

**2. ແນວພັນສັດນ້ຳ ທີ່ນຳເຂົ້າເພື່ອການ ຄົ້ນຄວ້າ, ທົດລອງ, ສາທິດ, ທົດສອບ, ວາງສະແດງ, ຊ່ວຍເຫຼືອ, ເປັນຂອງຂວັນ, ແລກປ່ຽນ ຫຼື ກິດຈະການອື່ນຂອງລັດ.**

**ແນວພັນສັດນໍ້າທີ່ຍົກເວັ້ນການຂຶ້ນທະບຽນ ກ່ອນຈະນໍາເຂົ້ານັ້ນ ຕ້ອງຂໍອະນຸຍາດນໍາກະຊວງກະສິກຳ ແລະ ປ່າໄມ້.**

**ມາດຕາ 48 (ໃໝ່) ອາຫານສັດນໍ້າ**

ອາຫານສັດນ້ຳ ແມ່ນ ສິ່ງທີ່ສັດນໍ້າສາມາດກິນໄດ້ ຊຶ່ງເປັນສິ່ງທີ່ຖືກປຸງແຕ່ງ ແບບສໍາເລັດຮູບ, ເຄິ່ງສໍາເລັດຮູບ ຫຼື ບໍ່ທັນໄດ້ປຸງແຕ່ງ ທີ່ສາມາດນຳໃຊ້ເຂົ້າໃນການລ້ຽງສັດນໍ້າ ເພື່ອໃຫ້ໄດ້ຜົນຜະລິດຕາມຄວາມຕ້ອງການ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງ ຜະລິດ, ນໍາເຂົ້າ, ສົ່ງອອກ ແລະ ຈຳໜ່າຍ ອາຫານສັດນ້ຳ ຕ້ອງປະຕິບັດຕາມກົດໝາຍທີ່ກ່ຽວຂ້ອງ.

**ມາດຕາ 49 (ໃໝ່) ອຸປະກອນລ້ຽງສັດນໍ້າ**

ອຸປະກອນລ້ຽງສັດນໍ້າ ແມ່ນ ອຸປະກອນທີ່ນຳໃຊ້ເຂົ້າໃນການລ້ຽງ ແລະ ການຂະຫຍາຍພັນສັດນໍ້າ ເຊັ່ນ ເຄື່ອງປະ ສົມອາຫານ, ເຄື່ອງໃຫ້ອາຫານ, ເຄື່ອງມືສໍາລັບການປະສົມພັນ, ເຄື່ອງຟັກໄຂ່, ເຄື່ອງອະນຸບານ, ກະຊັງ, ເຄື່ອງກວດກາຄຸນນະພາບນໍ້າ, ເຄື່ອງປັ່ນນໍ້າ, ເຄື່ອງຕອງນໍ້າ, ປໍ້າລົມ ແລະ ຜະລິດຕະພັນການສັດຕະວະແພດ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງຜະລິດ, ນໍາເຂົ້າ ແລະ ຈຳໜ່າຍອຸປະກອນລ້ຽງສັດນໍ້າ ຕ້ອງຂໍອະນຸຍາດນໍາຂະແໜງການກະສິກຳ ແລະ ປ່າໄມ້ ແລະ ປະຕິບັດຕາມກົດໝາຍ.

**ໝວດທີ 3**

**ການຫາສັດນ້ຳ**

**ມາດຕາ 50​ (ໃໝ່) ການຫາສັດນໍ້າ**

ການຫາສັດນໍ້າ ແມ່ນ ການຈັບ ຫຼື ການດັກເອົາສັດນໍ້າ ທໍາມະຊາດ ດ້ວຍການນໍາໃຊ້ເຄື່ອງມື ແລະ ວິທີການຕ່າງໆ.

ການຫາສັດນໍ້າ ໃຫ້ປະຕິບັດຕາມກໍລະນີ ດັ່ງນີ້:

1. ສັດນໍ້ໍ້າບັນຊີ I ບໍ່ອະນຸຍາດໃຫ້ຫາຢ່າງເດັດຂາດ ເວັ້ນເສຍແຕ່ກໍລະນີຈຳເປັນ ເພື່ອການສຶກສາຄົ້ນຄວ້າ ແລະ ການຂະຫຍາຍພັນທີ່ບໍ່ແມ່ນຈຸດປະສົງທາງການຄ້າ ແຕ່ຕ້ອງຂໍອະນຸຍາດນໍາກະຊວງກະສິກໍາ ແລະ ປ່າໄມ້;
2. ສັດນໍ້ໍ້າບັນຊີ II ອະນຸຍາດໃຫ້ຫາ ຕາມການກໍານົດຂອງຂະແໜງການກະສິກຳ ແລະ ປ່າໄມ້ ໃນແຕ່ລະໄລຍະ;
3. ສັດນໍ້ໍ້າບັນຊີ III ອະນຸຍາດໃຫ້ຫາ ຍົກເວັ້ນລະດູວາງໄຂ່.

**ມາດຕາ 51 (ໃໝ່)** ການ​ສຳ­ຫຼວດກ່ຽວກັບການຫາສັດນ້ຳ

**ການ​ສຳ­ຫຼວດກ່ຽວກັບການຫາສັດນ້ຳ** ແມ່ນ ການເກັບກຳຂໍ້ມູນກ່ຽວກັບພື້ນທີ່ແຫຼ່ງນ້ຳ, ຊະນິດສັດນ້ຳ, ວິທີການຫາ, ອຸປະກອນ, ແຫຼ່ງທີ່ຢູ່ອາໄສ ແລະ ຂໍ້ມູນອື່ນທີ່ກ່ຽວຂ້ອງ.

ຂະແໜງການກະສິກຳ ແລະ ປ່າໄມ້ ເປັນເຈົ້າການໃນການສຳຫຼວດກ່ຽວກັບການຫາສັດນ້ຳ ໂດຍປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ເພື່ອສ້າງເປັນຖານຂໍ້ມູນ ແລະ ສະໜອງຂໍ້ມູນ ໃຫ້ແກ່ການວາງແຜນຄຸ້ມຄອງການຫາສັດນໍ້າ ແຕ່ລະເຂດໃນແຕ່ລະໄລຍະ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງສຳຫຼວດກ່ຽວກັບການຫາສັດນ້ຳ ຕ້ອງຂໍອະນຸຍາດນໍາຂະ ແໜງການກະສິກຳ ແລະ ປ່າໄມ້ ແລະ ປະຕິບັດຕາມກົດໝາຍທີ່ກ່ຽວຂ້ອງ. ພາຍຫຼັງສໍາເລັດການສໍາຫຼວດ ຕ້ອງລາຍງານຜົນການສຳຫຼວດຕໍ່ຂະແໜງການກະສິກຳ ແລະ ປ່າໄມ້ ພາຍໃນເວລາ ສິບຫ້າວັນ.

**ມາດຕາ 52 (ໃໝ່)** ການ​ກຳ­ນົດເຂດບໍ່ອະນຸຍາດໃຫ້ຫາສັດນ້ຳ

ຂະແໜງການກະສິກຳ ແລະ ປ່າໄມ້ ເປັນເຈົ້າການປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ກຳນົດເຂດບໍ່ອະນຸຍາດໃຫ້ຫາສັດນ້ຳ ເປັນຕົ້ນ ວັງສະຫງວນ, ເຂດປາອໍ, ແຫຼ່ງສັດນ້ຳວາງໄຂ່, ເຂດຈະເລີນເຕີບໂຕຂອງລູກປາໄວອ່ອນ.

**ມາດຕາ 53​ (ໃໝ່) ເຄື່ອງມືຫາສັດນໍ້າ**

ເຄື່ອງມືຫາສັດນ້ຳ ແມ່ນ ອຸປະກອນທີ່ນໍາໃຊ້ໃນການຈັບ, ດັກ ສັດນໍ້າ ເຊັ່ນ ເບັດ, ແຫ, ມອງ, ກະດຸ້ງ, ຕຸ້ມ, ລັນ, ລອບ, ສຸ່ມ, ອວນ, ເຄື່ອງຄົ້ນຫາສັດນໍ້າ ແລະ ເຄື່ອງດູດສັດນໍ້າ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງຜະລິດ, ນໍາໃຊ້, ນໍາເຂົ້າ ແລະ ຈໍາໜ່າຍ ອວນ, ເຄື່ອງຄົ້ນຫາສັດນໍ້າ, ເຄື່ອງດູດສັດນໍ້າ ຕ້ອງຂໍອະນຸຍາດນໍາຂະແໜງການກະສິກຳ ແລະ ປ່າໄມ້.

ການນໍາໃຊ້ເຄື່ອງມືຫາສັດນໍ້າ ຕ້ອງຮັບປະກັນໃຫ້ສັດນໍ້າສາມາດຂະຫຍາຍພັນແບບຍືນຍົງ, ບໍ່ອະນຸຍາດໃຫ້ນໍາໃຊ້ເຄື່ອງມື ແລະ ວິທີການຫາສັດນໍ້າ ແບບດັບສູນ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດລະບຽບການກ່ຽວກັບເຄື່ອງມືຫາສັດນໍ້າ.

**ມາດຕາ 54 (ໃໝ່) ເຮືອປະມົງ**

ເຮືອປະມົງ ແມ່ນ ພາຫະນະທາງນ້ຳທີ່ມີເຄື່ອງຈັກ ທຸກປະເພດ ທີ່ນຳໃຊ້ໃນການຫາ, ບັນທຸກ, ເກັບກູ້, ຂົນສົ່ງ ຫຼື ເກັບຮັກສາ ສັດນ້ຳຂອງຊາວປະມົງ. ເຮືອປະມົງ ຕ້ອງມີຄຸນນະພາບດີ, ມີອຸປະກອນຮັກສາຄວາມປອດໄພ ແລະ ຖືກຕ້ອງຕາມມາດຕະຖານເຕັກນິກ.

ເຮືອປະມົງ ຕ້ອງໄດ້ຂຶ້ນທະບຽນນໍາຂະແໜງການໂຍທາທິການ ແລະ ຂົນສົ່ງ ແລະ ໄດ້ຮັບອະນຸຍາດຈາກຂະແໜງ ການກະສິກຳ ແລະ ປ່າໄມ້.

**ມາດຕາ 55 (ໃໝ່) ຊາວປະມົງ**

ຊາວປະມົງ ແມ່ນ ຜູ້ປະກອບອາຊີບໃນການຫາສັດນ້ຳ ແລະ ມີລາຍຮັບຕົ້ນຕໍຈາກການຫາສັດນ້ຳ ທີ່ໄດ້ຂຶ້ນບັນຊີເປັນຊາວປະມົງ.

ຫ້ອງການກະສິກໍາ ແລະ ປ່າໄມ້ຂັ້ນເມືອງ ເປັນຜູ້ຂຶ້ນບັນຊີຊາວປະມົງ ຢູ່ໃນຂອບເຂດຄວາມຮັບຜິດຊອບຂອງຕົນ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດຂັ້ນຕອນ ແລະ ເງື່ອນໄຂໃນການຂຶ້ນບັນຊີຊາວປະມົງ.

**ໝວດທີ 4**

**ການປຸງແຕ່ງສັດນ້ຳ**

**ມາດຕາ 56 (ໃໝ່) ການປຸງແຕ່ງສັດນໍ້າ**

ການປຸງແຕ່ງສັດນ້ຳ ແມ່ນ ຂະບວນການແປຮູບສັດນ້ຳ ດ້ວຍກໍາມະວິທີຕ່າງໆ ໂດຍນໍາໃຊ້ເຄື່ອງຈັກ ຫຼື ແຮງງານຄົນ ເພື່ອປ່ຽນສະພາບຂອງສັດນ້ຳໄປສູ່ຜະລິດຕະພັນສັດນໍ້າ.

ການປຸງແຕ່ງສັດນ້ຳ ຕ້ອງປະຕິບັດຕາມມາດຕະຖານປຸງແຕ່ງສັດນ້ຳ ແລະ ສອດຄ່ອງກັບກົດໝາຍທີ່ກ່ຽວຂ້ອງ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດມາດຕະຖານປຸງແຕ່ງສັດນ້ຳ.

**ມາດຕາ 57** **(ໃໝ່) ມາດຕະຖານດ້ານສຸຂານາໄມ**

ມາດຕະຖານດ້ານສຸຂານາໄມ ແມ່ນ ມາດຕະການຕ່າງໆ ທີ່ນຳໃຊ້ໃນການປຸງແຕ່ງສັດນໍ້າ ເພື່ອໃຫ້ຜະລິດຕະພັນສັດນໍ້າ ມີຄວາມສະອາດ, ປອດໄພ, ບໍ່ປົນເປື້ອນຈາກເຊື້ອພະຍາດ ແລະ ເຄມີອັນຕະລາຍ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດມາດຕະຖານດ້ານສຸຂານາໄມ ໂດຍສອດຄ່ອງກັບມາດຕະຖານດ້ານສຸຂານາໄມ ທີ່ອົງການຈັດຕັ້ງສາກົນກໍານົດ.

**ມາດຕາ 58 (ໃໝ່) ການບັນຈຸ, ຕິດສະຫຼາກ ແລະ ຫຸ້ມຫໍ່ ຜະລິດຕະພັນສັດນ້ຳ**

ຜະລິດຕະພັນສັດນ້ຳ ຕ້ອງບັນຈຸໃສ່ພາຊະນະທີ່ມີຄຸນນະພາບ ແລະ ຄວາມປອດໄພ, ບໍ່ເຮັດໃຫ້ຜະລິດຕະພັນສັດນ້ຳ ເສື່ອມຄຸນໄວ, ມີສານປົນເປື້ອນ ແລະ ນຳໃຊ້ສະເພາະແຕ່ລະຊະນິດເທົ່ານັ້ນ.

ຜະລິດຕະພັນສັດນ້ຳ ຕ້ອງມີສະຫຼາກທີ່ບົ່ງບອກຂໍ້ມູນລະອຽດກ່ຽວກັບຜະລິດຕະພັນສັດນ້ຳ ຢ່າງຖືກຕ້ອງ ແລະ ຊັດເຈນ.

ການຫຸ້ມຫໍ່ຜະລິດຕະພັນສັດນ້ຳ ຕ້ອງປະຕິບັດຕາມມາດຕະຖານດ້ານສຸຂານາໄມ ແລະ ນຳໃຊ້ວັດສະດຸທີ່ຖືກກັບຄຸນລັກສະນະຂອງຜະລິດຕະພັນສັດນ້ຳ ແຕ່ລະຊະນິດ, ຮັບປະກັນຄຸນນະພາບ ແລະ ຄວາມປອດໄພ.

**ມາດຕາ 59 (ໃໝ່) ການເກັບຮັກສາ ແລະ ຂົນສົ່ງ ຜະລິດຕະພັນສັດນໍ້າ**

ການເກັບຮັກສາ ແລະ ຂົນສົ່ງ ຜະລິດຕະພັນສັດນ້ຳ ຕ້ອງປະຕິບັດຕາມເງື່ອນໄຂຂອງຜະລິດຕະພັນສັດນ້ຳ ແຕ່ລະຊະ ນິດ, ຫຼັກການເກັບຮັກສາ ແລະ ຂົນສົ່ງທີ່ດີ ເພື່ອຮັບປະກັນຄວາມປອດໄພ ຂອງຜະລິດຕະພັນສັດນ້ຳ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດມາດຕະຖານການເກັບຮັກສາ ແລະ ຂົນສົ່ງ ຜະລິດຕະພັນສັດນ້ຳ.

**ໝວດທີ 5**

**ການເຝົ້າລະວັງ, ປ້ອງກັນ ແລະ ຄວບຄຸມ ພະຍາດສັດນ້ຳ**

**ມາດຕາ 60 (ໃໝ່) ການເຝົ້າລະວັງພະຍາດສັດນໍ້າ**

ການເຝົ້າລະວັງພະຍາດສັດນ້ຳ ແມ່ນ ການຕິດຕາມ, ເກັບກໍາ ແລະ ວິເຄາະຂໍ້ມູນ ຂ່າວສານ ກ່ຽວກັບສຸຂະພາບ ແລະ ພະຍາດສັດນ້ຳ ຢ່າງເປັນລະບົບ ລວມທັງການລາຍງານ ແລະ ແຈ້ງຂໍ້ມູນ ຂ່າວສານ ໃຫ້ພາກສ່ວນທີ່ກ່ຽວຂ້ອງ ເພື່ອດໍາເນີນການປ້ອງກັນ ແລະ ຄວບຄຸມພະຍາດ ໃຫ້ທັນການ.

ຂະແໜງການກະສິກຳ ແລະ ປ່າໄມ້ ປະສານສົມທົບກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ທັງພາຍໃນ ແລະ ຕ່າງປະເທດ ດໍາເນີນການເຝົ້າລະວັງພະຍາດສັດນ້ຳ ໃຫ້ມີປະສິດທິພາບ.

ກະຊວງກະສິກໍາ ແລະ ປ່າໄມ້ ສ້າງແຜນເຝົ້າລະວັງ ແລະ ຄູ່ມືແນະນໍາການເຝົ້າລະວັງພະຍາດສັດນ້ຳທີ່ຈໍາເປັນຕ້ອງແຈ້ງ ແຕ່ລະປະເພດ.

**ມາດຕາ 61 (ໃໝ່) ການປ້ອງກັນພະຍາດສັດນໍ້າ**

ການປ້ອງກັນພະຍາດສັດນ້ຳ ແມ່ນ **ການກຳນົດແຜນການ** **ແລະ ມາດຕະການດ້ານວິຊາການ** ກ່ອນການເກີດພະຍາດ ​​ເພື່ອກັນ ​ແລະ ຫຼຸດຜ່ອນປັດໄຈສ່ຽງ ທີ່ຈະພາໃຫ້ເກີດພະຍາດສັດນ້ຳ ເປັນຕົ້ນ ການອະນາໄມຂ້າເຊື້ອ ໜອງ, ອ່າງ, ພາຊະນະບັນຈຸ, ອຸປະກອນ, ຜູ້ລ້ຽງສັດນໍ້າ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລ້ຽງສັດນ້ຳ ຕ້ອງດໍາເນີນການປ້ອງກັນພະຍາດສັດນ້ຳຢ່າງເປັນປົກກະຕິ ຕາມການແນະນໍາຂອງຂະແໜງການກະສິກຳ ແລະ ປ່າໄມ້.

**ມາດຕາ 62 (ໃໝ່) ພະຍາດສັດນໍ້າທີ່ຈໍາເປັນຕ້ອງແຈ້ງ**

**ພະຍາດສັດ**ນ້ຳ**ທີ່ຈຳເປັນຕ້ອງແຈ້ງ ແມ່ນ ພະຍາດສັດນ້ຳຮ້າຍແຮງ ທີ່ສາມາດຕິດຕໍ່ຈາກສັດນ້ຳສູ່ສັດນ້ຳ, ສັດນ້ຳສູ່ສັດບົກ ຫຼື ຈາກສັດ**ນ້ຳສູ່ຄົນ **ຊຶ່ງມີການແພ່ລາມໄວ, ສ້າງຜົນກະທົບທາງລົບ ຕໍ່ ຊີວິດ, ສຸຂະພາບ ຂອງ ສັດ ແລະ ຄົນ, ເສດຖະກິດ ແລະ ສັງຄົມ.**

ກະຊວງກະສິກໍາ ແລະ ປ່າໄມ້ ຕ້ອງກຳນົດ**ບັນຊີພະຍາດສັດນ້ຳທີ່ຈຳເປັນຕ້ອງແຈ້ງ ບົນພື້ນຖານບັນຊີພະຍາດສັດນ້ຳທີ່ຈຳເປັນຕ້ອງແຈ້ງ ຂອງອົງການສຸຂະພາບສັດສາກົນ ແລ້ວປະກາດໃຫ້ສາທາລະນະຊົນ ໃນແຕ່ລະໄລຍະ.**

**ມາດຕາ 63 (ໃໝ່) ການລາຍງານພະຍາດສັດນໍ້າ**

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ພົບເຫັນ ຫຼື ສົງໄສ** ສັດນໍ້າ ຕິດພະຍາດທີ່ຈໍາເປັນຕ້ອງແຈ້ງ ຫຼື ຕາຍເປັນຈໍານວນຫຼາຍ ໃນໄລຍະເວລາທີ່ໃກ້ຄຽງກັນ **ຕ້ອງລາຍງານ ຕໍ່**ຂະແໜງການກະສິກຳ ແລະ ປ່າໄມ້ **ພາຍໃນເວລາ ຊາວສີ່ຊົ່ວໂມງ.**

**ໃນກໍລະນີໄດ້ຮັບການຢັ້ງຢືນ ການພົບເຊື້ອພະຍາດສັດນ້ຳທີ່ຈຳເປັນຕ້ອງແຈ້ງແລ້ວ ກະຊວງກະສິກໍາ ແລະ ປ່າໄມ້ ຕ້ອງອອກແຈ້ງການ ຢ່າງເປັນລາຍລັກອັກສອນ ໃຫ້ແກ່ສາທາລະນະຊົນ ແລະ ລາຍງານຕໍ່ອົງການຈັດຕັ້ງສາກົນທີ່ກ່ຽວຂ້ອງ. ໃນກໍລະນີພະຍາດສັດນ້ຳຕິດຕໍ່ຈາກສັດນ້ຳສູ່ຄົນ ກໍຕ້ອງແຈ້ງໃຫ້ຂະແໜງການສາທາລະນະສຸກ ພາຍໃນເວລາ ຊາວສີ່ຊົ່ວໂມງ.**

**ໃນກໍລະນີກວດພົບ ຫຼື ຢັ້ງຢືນ ສາເຫດການຕາຍຂອງສັດນໍ້າຈໍານວນຫຼາຍທີ່ບໍ່ແມ່ນພະຍາດສັດນໍ້າທີ່ຈຳເປັນຕ້ອງແຈ້ງ** ຂະແໜງການກະສິກຳ ແລະ ປ່າໄມ້ **ຕ້ອງແຈ້ງໃຫ້ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ເພື່ອແກ້ໄຂ.**

ມາດຕາ 64 (ໃໝ່) ການປະກາດ ​ແລະ ການ​ຍົກ​ເລີກ ເຂດລະບາດພະຍາດສັດນໍ້າທີ່ຈໍາເປັນຕ້ອງແຈ້ງ

ອົງການປົກຄອງທ້ອງຖິ່ນ ຫຼື ລັດຖະບານ ເປັນຜູ້ປະກາດ​ ແລະ ຍົກ​ເລີກ ເຂດລະບາດພະຍາດສັດນໍ້າທີ່ຈໍາເປັນຕ້ອງແຈ້ງ ຕາມການສະເໜີຂອງຂະແໜງການກະສິກຳ ແລະ ປ່າໄມ້ ແຕ່ລະ​ຂັ້ນ ຕາມ​ກໍລະນີ ດັ່ງນີ້:

1. ຖ້າພະຍາດລະບາດເກີດຂຶ້ນໃນຂອບເຂດ ເມືອງ, ເທດສະບານ, ນະຄອນ ໃດໜຶ່ງ ໃຫ້ເຈົ້າເມືອງ, ຫົວໜ້າເທດສະບານ, ​ເຈົ້າ​ນະຄອນ ນັ້ນ ເປັນຜູ້ປະກາດ ​ແລະ ຍົກ​ເລີກ;
2. ຖ້າພະຍາດລະບາດເກີດຂຶ້ນຫຼາຍກວ່າໜຶ່ງ ເມືອງ, ເທດສະບານ, ນະ​ຄອນ ແຕ່ຢູ່ໃນຂອບເຂດແຂວງ​ໃດ​ໜຶ່ງ ຫຼື ນະຄອນຫຼວງ ໃຫ້ເຈົ້າແຂວງ, ເຈົ້້າຄອງນະຄອນຫຼວງ ນັ້ນ ເປັນຜູ້ປະກາດ ​ແລະ ຍົກ​ເລີກ;
3. ຖ້າພະຍາດລະບາດເກີດຂຶ້ນຫຼາຍກວ່າໜຶ່ງແຂວງ ໃຫ້ ນາຍົກລັດຖະມົນຕີ ເປັນຜູ້ປະກາດ ​ແລະ ຍົກ​ເລີກ.

ໃນການ​ປະກາດເປັນ​ເຂດ​​ລະບາດພະຍາດສັດນໍ້າທີ່ຈໍາເປັນຕ້ອງແຈ້ງນັ້ນ ຂະແໜງການກະສິກຳ ແລະ ປ່າໄມ້ ຕ້ອງກໍານົດຂອບເຂດຂອງການ​ຄວບຄຸມ ແລະ ເຝົ້າລະວັງ​ໃຫ້​ຈະ​ແຈ້ງ, ແຕ່​ງຕັ້ງຄະນະ​ສະເພາະກິດ ເພື່ອຄວບ​ຄຸມການ​ລະບາດ ແລະ ວາງມາດ​ຕະການແກ້ໄຂ ລວມທັງແຈ້ງເຕືອນບໍ່​​ໃຫ້ມີ​ການ​ເຄື່ອນ​ຍ້າຍສັດນ້ຳ, ຊາກ​​, ຊິ້ນສ່ວນ ​ແລະ ຜະລິດ​ຕະພັນສັດນໍ້າ ​ເຂົ້າ, ອອກ ​ຫຼື ຜ່ານ​ເຂດ​ດັ່ງ​ກ່າວ​ ໂດຍ​ບໍ່​ໄດ້​ຮັບ​​ອະນຸຍາດ​​ຈາກຄະນະ​ສະເພາະກິດ.

ເຂດລະບາດພະຍາດສັດນໍ້າທີ່ຈໍາເປັນຕ້ອງແຈ້ງ ຈະ​ຖືກ​ຍົກເລີກໄດ້ ​ກໍ​ຕໍ່​ເມື່ອຂະແໜງການກະສິກຳ ແລະ ປ່າໄມ້ ຫາກໄດ້ນໍາ​ໃຊ້ມາດຕະການຄວບຄຸມ ແລະ ແກ້ໄຂແລ້ວ ແລະ ໝັ້ນໃຈວ່າການ​ລະບາດ​ດັ່ງກ່າວໄດ້​ສະຫງົບ​ລົງ​ແລ້ວ ຈຶ່ງສະເໜີໃຫ້ອົງການປົກຄອງທ້ອງຖິ່ນ ຫຼື ລັດຖະບານ ພິຈາລະນາປະກາດຍົກເລີກ​ເຂດລະບາດພະຍາດ​ສັດນໍ້າທີ່ຈໍາເປັນຕ້ອງແຈ້ງ.

**ມາດຕາ 65 (ໃໝ່) ການຄວບຄຸມພະຍາດສັດນໍ້າ**

**ການຄວບຄຸມພະຍາດສັດນ້ຳ ແມ່ນ ການຈຳກັດພະຍາດທີ່ພວມເກີດຂຶ້ນ ບໍ່ໃຫ້ແພ່ລາມອອກສູ່ວົງກວ້າງ ແລະ ມີຜົນກະທົບຮ້າຍແຮງ ຕໍ່ ຊີວິດ, ສຸຂະພາບຂອງ ສັດ ແລະ ຄົນ, ຊັບສິນຂອງລັດ, ລວມໝູ່ ແລະ ຂອງປະຊາຊົນ.**

ໃນກໍລະນີເກີດການລະບາດຂອງພະຍາດສັດນ້ຳ ທີ່ຈໍາເປັນຕ້ອງແຈ້ງ ຂະແໜງການກະສິກຳ ແລະ ປ່າໄມ້ ຕ້ອງປະ ສານສົມທົບກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ນໍາໃຊ້ມາດຕະການ ເພື່ອໂຕ້ຕອບການລະບາດ ດັ່ງນີ້:

1. ທໍາລາຍສັດນ້ຳ ທີ່ຢັ້ງຢືນວ່າຕິດເຊື້ອພະຍາດສັດນ້ຳ;
2. ກັກ ຫຼື ທຳລາຍ ຊາກສັດນ້ຳ, ຜະລິດຕະພັນສັດນ້ຳ, ສິ່ງເສດເຫຼືອ ຫຼື ວັດຖູປະກອນ ຕ່າງໆທີ່ມີຄວາມສ່ຽງ ຈະນໍາເອົາເຊື້ອພະຍາດແພ່ລາມໄປສູ່ເຂດອື່ນ;
3. ອະນາໄມ ​ແລະ ຂ້າເຊື້ອພະຍາດ ໃນນ້ຳ, ດິນພື້ນນ້ຳ ແລະ ວັດຖູປະກອນ ທີ່ປົນເປື້ອນ ດ້ວຍເຊື້ອພະຍາດ;
4. ແຈ້ງເຕືອນ ແລະ ຄວບຄຸມ ການເຄື່ອນຍ້າຍ ພາຫະນຳເຊື້ອພະຍາດ ເປັນຕົ້ນ ຄົນ, ສັດນ້ຳ ແລະ ພາຫະນະຂົນສົ່ງຜະລິດຕະພັນສັດນ້ຳ ເຂົ້າ-ອອກ ເຂດທີ່ເກີດການລະບາດ;
5. ງົດການຂະຫຍາຍພັນສັດນ້ຳ ຢູ່ໃນເຂດທີ່ກໍາ​ລັງ​ເກີດການລະບາດ;
6. ໃຫ້ຢາ ຫຼື ສານເຄມີ ເພື່ອປ້ອງກັນພະຍາດສັດນ້ຳ ໃນເຂດໃກ້ຄຽງ;
7. ເຝົ້າລະວັງພະຍາດ ແລະ ນໍາ​ໃຊ້ມາດຕະການດ້ານສຸຂານາໄມ ໃດໜຶ່ງ ​ໂດຍອີງ​ຕາມ​ການ​ວິ​ເຄາະ​ຄວາມ​ສ່ຽງ ໃນເຂດທີ່ເກີດການລະບາດ ເພື່ອຮັບປະກັນ ໃຫ້ການລະບາດຂອງ​ພະຍາດສະຫງົບລົງ;
8. ຈັດຕັ້ງການໂຄສະນາ, ສຶກສາອົບຮົມ​ ໃຫ້ທຸກພາກສ່ວນທີ່ກ່ຽວຂ້ອງ ຮັບຮູ້ ແລະ ​ເຂົ້າຮ່ວມໃນການກັນ ແລະ ຄວບຄຸມພະຍາດ.

ໃນກໍລະນີມີການນໍາໃຊ້ຢາ ຫຼື ສານເຄມີ ເພື່ອຄວບຄຸມ ພະຍາດສັດນ້ຳທີ່ຈຳເປັນຕ້ອງແຈ້ງ ຕ້ອງປະຕິບັດຕາມຄໍາແນະນໍາຂອງຂະແໜງການກະສິກຳ ແລະ ປ່າໄມ້.

ພາກທີ **IV**

ການ​ຄົ້ນ­ຄວ້າ, ການ​ວິໄຈ ແລະ ລະບົບຂໍ້ມູນ ຂ່າວສານ

ກ່ຽວກັບສັດນໍ້າ ແລະ ການປະມົງ

**ມາດຕາ 66 (ໃໝ່) ການຄົ້ນຄວ້າກ່ຽວກັບສັດນໍ້າ ແລະ ການປະມົງ**

ການຄົ້ນຄວ້າກ່ຽວກັບສັດນໍ້າ ແລະ ການປະມົງ ແມ່ນ ການສຶກສາ, ຄົ້ນຄວ້າ ແລະ ທົດລອງດ້ານວິທະຍາສາດ ກ່ຽວກັບການຂະຫຍາຍພັນ, ສືບພັນ, ພັນທຸກໍາ, ການຈະເລີນເຕີບໂຕ, ລະບົບນິເວດ, ຄຸນປະໂຫຍດ, ການລ້ຽງ, ການຫາ, ການປຸງແຕ່ງ, ການກັນ ແລະ ຄວບຄຸມພະຍາດສັດນໍ້າ ລວມທັງການຊອກຫາຮູບແບບ ແລະ ມາດຕະຖານເຕັກນິກທີ່ເໝາະສົມ ເພື່ອນໍາໃຊ້ເຂົ້າໃນວຽກງານສັດນໍ້າ ແລະ ການປະມົງ.

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ສາມາດດໍາເນີນການ ສຶກສາ, ຄົ້ນຄວ້າ ແລະ ທົດລອງ ກ່ຽວກັບສັດນ້ຳ ແລະ ການປະມົງ ພ້ອມທັງລົງທຶນສ້າງສະຖາບັນ ຫຼື ສູນຄົ້ນຄວ້າທົດລອງ ຕາມການອະນຸຍາດຂອງຂະແໜງການທີ່ກ່ຽວຂ້ອງ ແລະ ປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

ການນໍາເອົາຕົວຢ່າງສັດນ້ຳ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນ້ຳ ໄປຄົ້ນຄວ້າຢູ່ຕ່າງປະເທດ ຕ້ອງຂໍອະນຸຍາດນໍາກະຊວງກະສິກໍາ ແລະ ປ່າໄມ້. ພາຍຫຼັງສໍາເລັດການຄົ້ນຄວ້າແລ້ວ ຕ້ອງສົ່ງຜົນການຄົ້ນຄວ້າໃຫ້ກະຊວງກະສິກໍາ ແລະ ປ່າໄມ້ ພາຍໃນເວລາ ສິບຫ້າວັນ.

**ມາດຕາ 67 (ໃໝ່) ການວິໄຈກ່ຽວກັບສັດນໍ້າ ແລະ ການປະມົງ**

ການວິໄຈກ່ຽວກັບສັດນໍ້າ ແລະ ການປະມົງ ແມ່ນ ການ​ນໍາ​ໃຊ້ວິທີ​ການທາງ​ດ້ານ​ວິທະຍາສາດ​ຂອງຫ້ອງວິໄຈ ​ ເພື່ອ​​ກວດ​ກາ ແລະ ຢັ້ງຢືນຄຸນນະພາບ, ຄວາມປອດໄພຂອງ ຜະລິດຕະພັນສິນຄ້າກ່ຽວກັບການປະມົງ ລວມທັງການວິໄຈນ້ຳ, ດິນພື້ນນໍ້າ ແລະ ພະຍາດສັດນ້ຳ.

ກະຊວງກະສິກຳ ແລະ ປ່າໄມ້ ເປັນເຈົ້າການພັດທະນາໂຄງລ່າງພື້ນຖານ, ວັດຖຸ, ເຕັກນິກ ລວມທັງ ບຸກຄະລາກອນ ​ແລະ ສິ່ງ​ອຳນວຍ​ຄວາມ​ສະດວກ ສຳລັບການວິໄຈ ໃຫ້ໄດ້ມາດຕະຖານສາກົນ ພ້ອມ​ທັງກໍານົດຫ້ອງວິໄຈ ຫຼື ຮັບຮູ້ຫ້ອງວິໄຈຢູ່ຕ່າງປະ​ເທດ ເພື່ອໃຫ້ເປັນຫ້ອງວິໄຈອ້າງອີງ. ​​

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່ມີຈຸດປະສົງ ດຳເນີນການວິໄຈ ຫຼື ສ້າງຫ້ອງວິໄຈ ກ່ຽວກັບສັດນໍ້າ ແລະ ການປະມົງ ຕ້ອງຂໍອະນຸຍາດນໍາກະຊວງກະສິກຳ ແລະ ປ່າໄມ້.

**ມາດຕາ 68 (ໃໝ່) ການວິໄຈອາຫານສັດນໍ້າ**

ການວິໄຈອາຫານສັດນ້ຳ ແມ່ນ ການ​ນໍາ​ໃຊ້ວິທີ​ການ​ທາງ​ດ້ານ​ວິທະຍາສາດ​ຂອງຫ້ອງວິໄຈ ​ເພື່ອ​​ກວດ​ກາ ແລະ ຢັ້ງຢືນຄຸນນະພາບ, ຄວາມປອດໄພຂອງອາຫານສັດນໍ້າ ກ່ຽວກັບໂປຣຕີນ, ເຍື່ອໄຍ, ໄຂມັນ, ແຮ່ທາດ, ວິຕາມິນ, ເຖົ່າ, ພະລັງງານ, ຄວາມຊຸ່ມ, ອັດຕາການຍ່ອຍໄດ້ ຫຼື ດູດຊຶມ ແລະ ອື່ນໆ ລວມທັງການຊອກຄົ້ນຫາສານຕົກຄ້າງ, ສິ່ງປົນເປື້ອນ ແລະ ເຊື້ອພະຍາດ ທີ່ເປັນອັນຕະລາຍຢູ່ໃນອາຫານສັດນ້ຳ ແລະ ວັດຖຸດິບອາຫານສັດນ້ຳ.

ກະຊວງກະສິກຳ ແລະ ປ່າໄມ້ ເປັນເຈົ້າການພັດທະນາໂຄງລ່າງພື້ນຖານ, ວັດຖຸ, ເຕັກນິກ ລວມທັງ ບຸກຄະລາກອນ ​ແລະ ສິ່ງ​ອຳນວຍ​ຄວາມ​ສະດວກ ສຳລັບການວິໄຈອາຫານສັດນໍ້າ ເພື່ອຮັບປະກັນໃຫ້ອາຫານສັດນໍ້າໄດ້ມາດຕະຖານ, ມີຄຸນນະພາບ ແລະ ປອດໄພ.

ບຸກຄົນ, ນິຕິບຸກຄົນ​ ຫຼື ການຈັດຕັ້ງ ທີ່ມີຈຸດປະສົງດໍາເນີນການວິໄຈອາຫານສັດນໍ້າ ຕ້ອງຂໍອະນຸຍາດນໍາກະຊວງກະ ສິກຳ ແລະ ປ່າໄມ້.

**ມາດຕາ 69 (ໃໝ່) ລະບົບຂໍ້້ມູນ ຂ່າວສານ ກ່ຽວກັບສັດນໍ້າ ແລະ ການປະມົງ**

ລະບົບຂໍ້ມູນ ຂ່າວສານ ກ່ຽວກັບສັດນ້ຳ ແລະ ການປະມົງ ແມ່ນ ບ່ອນເກັບກໍາ, ສັງລວມ, ເກັບຮັກສາ, ວິເຄາະ, ວິໄຈ ແລະ ສະໜອງຂໍ້ມູນ ຂ່າວສານ ໃນຮູບແບບເຈ້ຍ ແລະ ຮູບແບບເອເລັກໂຕຣນິກ.

ກະຊວງກະສິກຳ ແລະ ປ່າໄມ້ ສ້າງ, ປັບປຸງ, ຄຸ້ມຄອງ ແລະ ນຳໃຊ້ຂໍ້ມູນ ຂ່າວສານ ກ່ຽວກັບສັດນ້ຳ ແລະ ການປະມົງ ລວມທັງ ການສະໜອງ ແລະ ແລກປ່ຽນຂໍ້ມູນ ຂ່າວສານດັ່ງກ່າວ ໂດຍປະສານສົມທົບກັບກະຊວງ, ອົງການ ແລະ ອົງການປົກ ຄອງທ້ອງຖິ່ນ ທີ່ກ່ຽວຂ້ອງ.

ພະແນກກະສິກຳ ແລະ ປ່າໄມ້ຂັ້ນແຂວງ, ຫ້ອງການກະສິກໍາ ແລະ ປ່າໄມ້ຂັ້ນເມືອງ ປັບປຸງລະບົບຂໍ້ມູນ ຂ່າວສານ ກ່ຽວກັບສັດນໍ້າ ແລະ ການປະມົງ ໃຫ້ເຊື່ອມຕໍ່ກັບລະບົບຂໍໍ້ມູນ ຂ່າວສານ ຂອງກະຊວງກະສິກໍາ ແລະ ປ່າໄມ້ ລວມທັງ ສະໜອງ ແລະ ແລກປ່ຽນຂໍ້ມູນ ຂ່າວສານດັ່ງກ່າວ ຕາມຄວາມຮັບຜິດຊອບຂອງຕົນ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ສາມາດເຂົ້າເຖິງ ແລະ ນໍາໃຊ້ຂໍ້ມູນໃນລະບົບຂໍ້ມູນ ຂ່າວສານ ກ່ຽວກັບສັດນ້ຳ ແລະ ການປະມົງ ເຂົ້າໃນການເຄື່ອນໄຫວວຽກງານຂອງຕົນ ຕາມການອະນຸຍາດຂອງຂະແໜງການກະສິກຳ ແລະ ປ່າໄມ້ ໂດຍສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

**ພາກທີ V**

ທຸລະກິດກ່ຽວກັບສັດນ້ຳ ແລະ ການປະມົງ

**ມາດຕາ 70 (ໃໝ່) ການດໍາເນີນທຸລະກິດ**ກ່ຽວກັບສັດນໍ້າ ແລະ ການປະມົງ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດຳເນີນທຸລະກິດກ່ຽວກັບສັດນໍ້າ ແລະ ການປະມົງ ໃຫ້ແຈ້ງຂຶ້ນທະບຽນວິສາຫະກິດນໍາຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ. ພາຍຫຼັງໄດ້ຮັບໃບທະບຽນວິສາຫະກິດແລ້ວ ຕ້ອງຂໍອະນຸຍາດດຳເນີນທຸລະກິດນໍາຂະແໜງການກະສິກໍາ ແລະ ປ່າໄມ້.

**ມາດຕາ 71 (ໃໝ່) ປະເພດທຸລະກິດກ່ຽວກັບສັດນໍ້າ ແລະ ການປະມົງ**

ປະເພດທຸລະ​ກິດກ່ຽວກັບ​ສັດນ້ຳ ແລະ ການປະມົງ ມີ ດັ່ງນີ້:

1. ຟາມສັດນໍ້າ, ຟາມພືດນໍ້າ;
2. ການຫາສັດນໍ້າ;
3. ການລ້ຽງສັດນໍ້າໃນອ່າງຮັບ ຫຼື ອ່າງເກັບນໍ້າ;
4. ການຜະລິດ ແລະ ຈໍາໜ່າຍອຸປະກອນການປະມົງ;
5. ການຜະລິດ ແລະ ຈໍາໜ່າຍ ອາຫານສັດນໍ້າ;
6. ໂຮງງານປຸງແຕ່ງສັດນໍ້າ ແລະ ສາງເຢັນ ສໍາລັບເກັບຮັກສາ ສັດນໍ້າ ແລະ ຜະລິດຕະພັນສັດນໍ້າ;
7. ການຄ້າຂາຍ ສັດນໍ້າ ແລະ ຜະລິດຕະພັນສິນຄ້າກ່ຽວກັບການປະມົງ;
8. ການນໍາເຂົ້າ, ສົ່ງອອກ ສັດນໍ້າ ແລະ ຜະລິດຕະພັນສິນຄ້າກ່ຽວກັບການປະມົງ;
9. ສວນສັດນໍ້າ;
10. ທີ່ປຶກສາກ່ຽວກັບວຽກງານສັດນໍ້າ ແລະ ການປະມົງ;
11. ໂຮງຮຽນວິຊາຊີບ ຫຼື ສູນຝຶກອົບຮົມທາງດ້ານການປະມົງ;
12. ທຸລະກິດອື່ນ ກ່ຽວກັບສັດນໍ້າ ແລະ ການປະມົງ.

ການແບ່ງຂັ້ນຄຸ້ມຄອງການອະນຸຍາດດໍາເນີນທຸລະກິດກ່ຽວກັບສັດນໍ້າ ແລະ ການປະມົງ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 72​ (ປັບປຸງ) ເງື່ອນໄຂຂອງການດໍາເນີນທຸລະກິດກ່ຽວກັບສັດນໍ້າ ແລະ ການປະມົງ**

ການດຳເນີນທຸລະກິດກ່ຽວກັບສັດນ້ຳ ແລະ ການປະມົງ ມີເງື່ອນໄຂ ດັ່ງນີ້:

1. ມີໃບທະບຽນວິສາຫະກິດ;
2. ມີເນື້ອທີ່, ທຶນ, ສິ່ງປຸກສ້າງ, ອຸປະກອນ, ເຄື່ອງມື ແລະ ພາຫະນະຮັບໃຊ້ຢ່າງເໝາະສົມ;
3. ມີບົດວິພາກເສດຖະກິດ-ເຕັກນິກ ແລະ/ຫຼື ແຜນດໍາເນີນທຸລະກິດ;
4. ມີນັກວິຊາການທີ່ມີຄວາມຮູ້ດ້ານ ສັດນ້ຳ ຫຼື ການປະມົງ ລະດັບຊັ້ນກາງຂຶ້ນໄປ ທີ່ມີໃບຢັ້ງຢືນການຜ່ານການປະຕິບັດວຽກງານຕົວຈິງ ສຳລັບທຸລະກິດກ່ຽວກັບສັດນໍ້າ ແລະ ການປະມົງ;
5. ມີເງື່ອນໄຂອື່ນ ຕາມແຕ່ລະປະເພດທຸລະກິດ.

**ມາດຕາ 73 (ໃໝ່) ເອກະສານປະກອບການຂໍອະນຸຍາດດຳເນີນທຸລະກິດ**

ເອກະສານ​ປະກອບການຂໍອະນຸຍາດດໍາເນີນທຸລະກິດ ​ມີ ​ດັ່ງ​ນີ້:

1. ຄຳຮ້ອງຂໍອະນຸຍາດ ຕາມແບບພິມທີ່ ກະຊວງກະສິກໍາ ແລະ ປ່າໄມ້ ກໍານົດ;
2. ສຳເນົາໃບທະບຽນວິສາຫະກິດ;
3. ບົດ​ວິພາກ​ເສດຖະກິດ-​ເຕັກນິກ​ ແລະ/ຫຼື ແຜນດໍາເນີນທຸລະກິດ;
4. ເອກະສານອື່ນ ຕາມແຕ່ລະປະເພດທຸລະກິດ.

**ມາດຕາ 74 (ໃໝ່) ການພິຈາລະນາການຂໍອະນຸຍາດດໍາເນີນທຸລະກິດ**

ຂະແໜງການກະສິກຳ ແລະ ປ່າໄມ້ ຕ້ອງພິຈາລະນາອອກໃບອະນຸຍາດດໍາເນີນທຸລະກິດ ​ກ່ຽວ​ກັບ~~​~~ສັດນ້ຳ ແລະ ການປະມົງ ພາຍໃນເວລາ ສາມສິບວັນ ນັບແຕ່ວັນໄດ້ຮັບຄໍາຮ້ອງ ແລະ ເອກະສານປະກອບ ຢ່າງຄົບຖ້ວນ ແລະ ຖືກຕ້ອງເປັນ ຕົ້ນໄປ.

​ ໃນກໍລະນີ​​ບໍ່ສາມາດອອກໃບອະນຸຍາດດຳເນີນທຸລະກິດໄດ້ ຕ້ອງແຈ້ງ​ເຫ​ດຜົນ​ຢ່າງ​ເປັນ​ລາຍ​ລັກອັກສອນ ໃຫ້​​ຜູ້​ຮ້ອງຂໍ​ພາຍໃນກໍານົດເວລາດັ່ງກ່າວ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດ ຂັ້ນຕອນ, ເງື່ອນໄຂ ແລະ ເອກະສານປະກອບໃນການອະນຸຍາດດໍາເນີນທຸລະກິດ ກ່ຽວກັບສັດນ້ຳ ແລະ ການປະມົງ.

**ມາດຕາ 75 (ໃໝ່) ໃບ​ອະ​ນຸ​ຍາດ​ດຳເນີນທຸລະກິດ**

ໃບ​ອະ​ນຸ​ຍາດດຳເນີນທຸລະກິດ​ກ່ຽວກັບສັດນ້ຳ ແລະ ການປະມົງ ມີອາຍຸການນຳໃຊ້ ສອງປີ ແລະ ສາມາດຕໍ່ໄດ້. ໃບອະນຸຍາດດໍາເນີນທຸລະກິດບໍ່​ສາ​ມາດ​ໂອນ​ ຫຼື ມອບ​ໃຫ້​ບຸກຄົນ​ອື່ນ​ນຳໃຊ້.

**ມາດຕາ 76 (ປັບປຸງ) ສິດ ແລະ ພັນທະ ຂອງຜູ້ດໍາເນີນທຸລະກິດ**

ຜູ້ດໍາເນີນທຸລະກິດກ່ຽວກັບສັດນ້ຳ ແລະ ການປະມົງ ມີ ສິດ ແລະ ພັນທະ ດັ່ງນີ້:

1. ດໍາເນີນທຸລະກິດຂອງຕົນ ໃຫ້ຖືກຕ້ອງຕາມ ການອະນຸຍາດ, ມາດຕະຖານເຕັກນິກ ແລະ ກົດໝາຍ;
2. ໄດ້ຮັບຂໍ້ມູນ ຂ່າວສານ ກ່ຽວກັບວຽກງານສັດນໍ້າ ແລະ ການປະມົງ;
3. ຮ້ອງທຸກຕໍ່ອົງການທີ່ກ່ຽວຂ້ອງ ກ່ຽວກັບການລະເມີດກົດໝາຍ ຂອງເຈົ້າທີ່ສັດນໍ້າ ແລະ ການປະມົງ ແລະ ພະນັກງານ-ລັດຖະກອນ ທີ່ກ່ຽວຂ້ອງ;
4. ປະກອບສ່ວນ ທາງດ້ານທຶນ ຫຼື ແຮງງານ ເຂົ້າໃນການພັດທະນາວຽກງານສັດນໍ້າ ແລະ ການປະມົງ;
5. ໃຫ້ການຮ່ວມມື, ສະໜອງຂໍ້ມູນ ຂ່າວສານ ແລະ ອໍານວຍຄວາມສະດວກ ໃຫ້ແກ່ອົງການຄຸ້ມຄອງວຽກງານສັດນໍ້າ ແລະ ການປະມົງ;
6. ເສຍຄ່າທໍານຽມ, ຄ່າບໍລິການ ແລະ ພັນທະອື່ນ ຕາມກົດໝາຍ;
7. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 77 (ປັບປຸງ) ການໂຈະ​ການດໍາເນີນທຸລະກິດ**

ການດໍາເນີນທຸລະກິດກ່ຽວກັບສັດນ້ຳ ແລະ ການປະມົງ ຈະຖືກໂຈະໃນກໍລະນີ ດັ່ງນີ້:

1. ຕາມການສະເໜີຂອງຜູ້ດໍາເນີນທຸລະກິດ;
2. ດໍາເນີນທຸລະກິດ ບໍ່ຖືກຕ້ອງຕາມຈຸດປະສົງ ແລະ ເປົ້າໝາຍ ທີ່ໄດ້ຮັບອະນຸຍາດ;
3. ດໍາເນີນທຸລະກິດ ບໍ່ຖືກຕ້ອງຕາມກົດໝາຍທີ່ກ່ຽວຂ້ອງ.

ໃນກໍລະນີຜູ້ດໍາເນີນທຸລະກິດ ບໍ່ແກ້ໄຂ ແລະ ປັບປຸງ ຕາມການແຈ້ງເຕືອນແລ້ວ ໃຫ້ຂະແໜງການກະສິກຳ ແລະ ປ່າໄມ້ ສັ່ງໂຈະການດຳເນີນທຸລະກິດ.

**ມາດຕາ 78 (ປັບປຸງ) ການຖອນໃບອະນຸຍາດດໍາເນີນທຸລະກິດ**

ໃບອະນຸຍາດດໍາເນີນທຸລະກິດກ່ຽວກັບສັດນ້ຳ ແລະ ການປະມົງ ຈະຖືກຖອນໃນກໍລະນີຜູ້ດໍາເນີນທຸລະກິດບໍ່ປະຕິ ບັດຕາມຄໍາສັ່ງໂຈະ. ພາຍຫຼັງໄດ້ຖອນໃບອະນຸຍາດດໍາເນີນທຸລະກິດແລ້ວ ຂະແໜງການກະສິກຳ ແລະ ປ່າໄມ້ ຕ້ອງແຈ້ງໃຫ້ຂະແໜງການອຸດສາຫະກໍາ ແລະ ການຄ້າ ແລະ ຂະແໜງການອື່ນທີ່ກ່ຽວຂ້ອງ ພາຍໃນເວລາ ຫ້າວັນ ລັດຖະການ ນັບແຕ່ວັນຖອນໃບອະນຸຍາດດໍາເນີນທຸລະກິດເປັນຕົ້ນໄປ.

**ພາກທີ VI**

**ກຸ່ມ, ສະຫະກອນ ແລະ ສະມາຄົມ ກ່ຽວກັບສັດນໍ້າ ແລະ ການປະມົງ**

**ມາດຕາ 79 (ໃໝ່) ການສ້າງຕັ້ງ** ກຸ່ມ ແລະ ສະຫະກອນ ກ່ຽວກັບສັດນໍ້າ ແລະ ການປະມົງ

ລັດ ສົ່ງເສີມການສ້າງຕັ້ງ ກຸ່ມ ແລະ ສະຫະກອນ ກ່ຽວກັບສັດນໍ້າ ແລະ ການປະມົງ ເພື່ອຍົກລະດັບຊີວິດການເປັນຢູ່ຂອງປະຊາຊົນລາວບັນດາເຜົ່າໃຫ້ດີຂຶ້ນ ແລະ ສົ່ງເສີມ, ພັດທະນາການຜະລິດ, ການບໍລິການ ແລະ ການດຳເນີນທຸລະກິດ ໃຫ້ເຕີບໃຫຍ່, ເຂັ້ມແຂງ, ໝັ້ນຄົງ ແລະ ເພີ່ມຂີດຄວາມສາມາດໃນການແຂ່ງຂັນ.

ຂັ້ນຕອນການສ້າງຕັ້ງ, **ສິດ ແລະ ໜ້າທີ່ ຂອງກຸ່ມ ແລະ ສະຫະກອນ ໄດ້ກຳນົດໄວ້ໃນລະບຽບການຕ່າງຫາກ.**

ມາດຕາ 80 **(ປັບປຸງ) ການສ້າງຕັ້ງສະມາຄົມກ່ຽວກັບສັດນໍ້າ ແລະ ການປະມົງ**

ລັດ ອະນຸຍາດໃຫ້ສ້າງຕັ້ງສະມາຄົມກ່ຽວກັບສັດນໍ້າ ແລະ ການປະມົງ ເພື່ອສ້າງຄວາມເຂັ້ມແຂງທາງດ້ານການຈັດຕັ້ງ ແລະ ການເຄື່ອນໄຫວດຳເນີນທຸລະກິດກ່ຽວກັບສັດນໍ້າ ແລະ ການປະມົງ ຢ່າງມີປະສິດທິພາບ ແລະ ປະສິດທິຜົນ ບົນພື້ນຖານການເຄົາລົບ ແລະ ປະຕິບັດກົດໝາຍຢ່າງເຂັ້ມງວດ, ປົກປ້ອງສິດ ແລະ ຜົນປະໂຫຍດອັນຊອບທຳຂອງສະມາຊິກ.

ຂັ້ນຕອນການສ້າງຕັ້ງ, **ພາລະບົດບາດ, ສິດ ແລະ ໜ້າທີ່ ຂອງສະມາຄົມ ໄດ້ກໍານົດໄວ້ໃນລະບຽບການຕ່າງຫາກ.**

**ພາກທີ VII**

**ຂໍ້​ຫ້າມ**

**ມາດຕາ 81 (ປັບປຸງ) ຂໍ້ຫ້າມທົ່ວໄປ**

ຫ້າມ ​ບຸກຄົນ, ນິຕິບຸກຄົນ ແລະ ການ​ຈັດຕັ້ງ ​ມີພຶດຕິກໍາໃດໜຶ່ງ ​ດັ່ງ​ນີ້:

1. ນຳ​ໃຊ້​ທາດ​ເບື່ອ, ລະ​ເບີດ, ອາວຸດ, ​ເຄື່ອງ​ໄຟຟ້າ, ຄື້ນ, ​ເຄື່ອງ​ແສງ, ສຽງ ​ເພື່ອ​ຫາ ຫຼື​ ຈັບ​ສັດ​ນ້ຳ ແບບດັບສູນ;
2. ນຳ​ໃຊ້​ເຄື່ອງມື​ຫາ​ສັດນ້ຳ ທີ່ມີຄວາມສ່ຽງເຮັດໃຫ້ສັດນ້ຳສູນພັນ ເຊັ່ນ ອວນ, ລີ່, ມອງຕາຖີ່, ໂຕ່ງ, ລອບຂະໜາດໃຫຍ່ ແລະ ອື່ນໆ;
3. ຫາ​ສັດນ້ຳ ​ຈາກ​ແຫຼ່ງນ້ຳ​ທຳ​ມະ​ຊາດ ດ້ວຍ​ການ ​ຕັນ​ຫ້ວຍ, ​ໂສກ, ບຸ່ງ, ຄອງ​ນ້ຳ, ຂຸດໜອງ ຫຼື ດູດໜອງທຳ​ມະ​ຊາດ​ທີ່​ມີ​ນ້ຳ​ຕະຫຼອດ​ປີ;
4. ຮັບ​ເອົາ, ຊື້ ​ຂາຍ, ຄອບ​ຄອງ ຫຼື ຂົນ​ສົ່ງ​ ​ສັດນ້ຳ​ບັນຊີ I ໂດຍບໍ່ໄດ້ຮັບອະນຸຍາດ;
5. ສ້າງສິ່ງກີດຂວາງທາງເດີນ ຂອງສັດນ້ຳ ໂດຍບໍ່ໄດ້ຮັບອະນຸຍາດ;
6. ລ້ຽງ ແລະ/ຫຼື ປ່ອຍສັດນ້ຳ ຕ່າງຖິ່ນທີ່ມີຄວາມສ່ຽງທຳລາຍສັດນໍ້າພື້ນເມືອງ ແລະ ລະບົບນິເວດ;
7. ປູກພືດນ້ຳ ທີ່ຈະເປັນການທຳລາຍ ລະບົບນິເວດ ຫຼື ແຫຼ່ງລ້ຽງສັດນ້ຳ ໂດຍບໍ່ໄດ້ຮັບອະນຸຍາດ;
8. ບຸກລຸກ ​ວັງສະ​ຫງວນ ຫຼື ເຂດອະນຸລັກພັນສັດນ້ຳ​, ເຂດປາອໍ, ແຫຼ່ງສັດນ້ຳວາງໄຂ່, ເຂດຈະເລີນເຕີບໂຕຂອງລູກສັດນ້ຳໄວອ່ອນ;
9. ຫາສັດນ້ຳ ​ໃນ​ລະດູ​ວາງ​ໄຂ່;
10. ບໍລິໂພກ, ຊື້ ຂາຍ ສັດນ້ຳ ທີ່ ຕາຍໂດຍບໍ່ຮູ້ສາເຫດ, ເປັນພະຍາດ ຫຼື ປົນເປື້ອນສານເຄມີຕົກຄ້າງ;
11. ມີພຶດຕິກຳອື່ນ ທີ່ເປັນການລະເມີດກົດໝາຍ.

ມາດຕາ 82 (ໃໝ່) ຂໍ້ຫ້າມສໍາລັບຜູ້ດໍາເນີນທຸລະກິດ

ຫ້າມຜູ້ດຳເນີນທຸລະກິດ ກ່ຽວກັບສັດນໍ້າ ແລະ ການປະມົງ ມີ​ພຶດຕິກໍາໃດໜຶ່ງ ​ດັ່ງ​ນີ້:

1. ດຳເນີນທຸລະກິດ ບໍ່ຖືກຕ້ອງຕາມກົດໝາຍ ແລະ ຕາມການອະນຸຍາດ;
2. ໂອນ ຫຼື ມອບ ໃບອະນຸຍາດດໍາເນີນທຸລະກິດໃຫ້ຜູ້ອື່ນນໍາໃຊ້;
3. ຊື້ ຂາຍ, ຫາ, ນໍາເຂົ້າ, ສົ່ງອອກ, ສົ່ງຜ່ານ ຫຼື ເຄື່ອນຍ້າຍ ສັດນ້ຳ, ຊາກ, ຊິ້ນສ່ວນ ແລະ ຜະລິດຕະພັນສັດ ນໍ້າ, ຜະລິດຕະພັນສິນຄ້າກ່ຽວກັບການປະມົງ ໂດຍບໍ່ໄດ້ຮັບອະນຸຍາດ;
4. ປອມແປງເອກະສານ ຫຼື ນໍາໃຊ້ເອກະສານປອມ;
5. ນາບຂູ່, ໃຊ້ຄວາມຮຸນແຮງ ແລະ ວາຈາທີ່ບໍ່ເໝາະສົມ ຕໍ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
6. ປະຕິເສດຄວາມຮັບຜິດຊອບ, ຫຼົບຫຼີກ, ບິດເບືອນ ຫຼື ຊຸກເຊື່ອງ ຂອງກາງ;
7. ໃຫ້ສິນບົນແກ່ພະນັກງານ-ລັດຖະກອນ ແລະ ເຈົ້້າໜ້າທີ່ ທີ່ກ່ຽວຂ້ອງ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 83 (ປັບປຸງ) ຂໍ້ຫ້າມ ສໍາລັບພະນັກງານ-ລັດຖະກອນ ແລະ ເຈົ້າໜ້າທີ່ສັດນໍ້າ ແລະ ການປະມົງ**

ຫ້າມ ພະນັກງານ-ລັດຖະກອນ ແລະ ເຈົ້າໜ້າທີ່ ສັດນໍ້າ ແລະ ການປະມົງ ມີ​ພຶດຕິກໍາໃດໜຶ່ງ ​ດັ່ງ​ນີ້:

1. ສວຍ​ໃຊ້ສິດ, ໜ້າທີ່, ຕຳ​ແໜ່ງ, ບັງຄັບ, ນາບ​ຂູ່~~​~~ ເພື່ອ​ຫາຜົນ​ປະ​ໂຫຍ​ດແກ່ຕົນ, ຄອບຄົວ, ຍາດພີ່ນ້ອງ ແລະ ພັກພວກຂອງຕົນ;
2. ເປີດເຜີຍຄວາມລັບຂອງລັດ ຫຼື ທາງລັດຖະການ;
3. ທວງເອົາ, ຂໍເອົາ, ຮັບເອົາສິນບົນ;
4. ປະຕິບັດໜ້າທີ່ດ້ວຍຄວາມປະໝາດ, ເມີນເສີຍ, ຂາດຄວາມຮັບຜິດຊອບ;
5. ກົດໜ່ວງ, ຖ່ວງດຶງ, ປອມແປງເອກະສານ, ອອກເອກະສານ ຫຼື ທຳລາຍເອກະສານ ໂດຍບໍ່ຖືກຕ້ອງ;
6. ຮຽກເອົາ ຄ່າທຳນຽມ, ຄ່າບໍລິການ ແລະ ນໍາໃຊ້ລາຍຮັບວິຊາການ ໂດຍບໍ່ຖືກຕ້ອງ;
7. ມີພຶດຕິກຳອື່ນ ທີ່ເປັນການລະເມີດກົດໝາຍ.

ພາກທີ **VIII**

ການຄຸ້ມຄອງ ແລະ ການກວດກາ

ວຽກງານສັດນໍ້າ ແລະ ການປະມົງ

ໝວດທີ 1

ການຄຸ້ມຄອງວຽກງານສັດນໍ້າ ແລະ ການປະມົງ

ມາດຕາ 84 (ປັບປຸງ) ອົງການຄຸ້ມຄອງວຽກງານສັດນໍ້າ ແລະ ການປະມົງ

ລັດຖະບານ ຄຸ້ມຄອງວຽກງານ**ສັດນໍ້າ ແລະ ການປະມົງ** **ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງກະສິກຳ ແລະ ປ່າໄມ້ ເປັນຜູ້ຮັບຜິດຊອບໂດຍກົງ ແລະ** ເປັນເຈົ້າການປະສານສົມທົບກັບກະຊວງອື່ນ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານສັດນໍ້າ ແລະ ການປະມົງ ປະກອບດ້ວຍ:

1. ກະຊວງກະສິກຳ ແລະ ປ່າໄມ້;
2. ພະແນກກະສິກຳ ແລະ ປ່າໄມ້ ແຂວງ, ນະຄອນຫຼວງ;
3. ຫ້ອງການກະສິກຳ ແລະ ປ່າໄມ້ ເມືອງ, ເທດສະບານ, ນະຄອນ.

ໃນກໍລະນີຈຳເປັນ ອາດຈະສ້າງຕັ້ງຄະນະກຳມະການຄຸ້ມຄອງສັດນ້ຳ ແລະ ການປະມົງ ປະຈຳພື້ນທີ່ແຫຼ່ງນ້ຳ ຂຶ້ນກໍໄດ້ ຕາມການຕົກລົງຂອງຂະແໜງການກະສິກຳ ແລະ ປ່າໄມ້.

ການຈັດຕັ້ງ ແລະ ການເຄື່ອນໄຫວຂອງຄະນະກຳມະການດັ່ງກ່າວ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 85 (ປັບປຸງ) ສິດ ແລະ ໜ້າທີ່ ຂອງກະຊວງກະສິກໍາ ແລະ ປ່າໄມ້

ໃນການຄຸ້ມຄອງວຽກງານສັດນໍ້າ ແລະ ການປະມົງ ກະຊວງກະສິກຳ ແລະ ປ່າໄມ້ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ແຜນຍຸດ​ທະ​ສາດ ແລະ ກົດໝາຍ ກ່ຽວກັບວຽກງານ**ສັດນໍ້າ ແລະ ການປະມົງ**  ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດ​ທະ​ສາດ ແລະ ກົດໝາຍ ເປັນລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສັດນ້ຳ ແລະ ການປະມົງ ແລະ ຈັດຕັ້ງປະຕິບັດ;
3. ໂຄສະນາ ​ເຜີຍ​ແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ, ໂຄງການ ກ່ຽວກັບວຽກງານສັດນໍ້າ ແລະ ການປະມົງ ໃຫ້ສັງຄົມ ແລະ ປະຊາຊົນ ຢ່າງກວ້າງຂວາງ ແລະ ທົ່ວເຖິງ;
4. ຄຸ້ມຄອງ, ຮັບຮອງ ບັນຊີສັດນໍ້າ ທຸກປະເພດ ໃນ ສປປ ລາວ;
5. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບສັດນໍ້າ ແລະ ການປະມົງ;
6. ອອກໃບຢັ້ງຢືນ ສາຍພັນ, ສຸຂະພາບ ຫຼື ສຸຂານາໄມ ສັດນໍ້າ;
7. ກຳນົດ ມາດຕະຖານເຕັກນິກກ່ຽວກັບ**ສັດນໍ້າ ແລະ ການປະມົງ** ເປັນຕົ້ນ ການລ້ຽງ, ການຫາ ແລະ ການປຸງແຕ່ງ;
8. ຊີ້ນຳ, ຄຸ້ມຄອງ, ຕິດຕາມ ການຈັດຕັ້ງປະຕິບັດວຽກງານ**ສັດນໍ້າ ແລະ ການປະມົງ**;
9. ສ້າງ, ຄຸ້ມຄອງ ແລະ ນຳໃຊ້ ລະບົບຂໍ້ມູນ ຂ່າວສານ ກ່ຽວກັບ**ສັດນໍ້າ ແລະ ການປະມົງ**;
10. ອະນຸຍາດການ ນຳເຂົ້າ, ສົ່ງອອກ, ສົ່ງອອກຄືນ ແລະ ສົ່ງຜ່ານ ສັດນ້ຳ ແລະ ຜະລິດຕະພັນສິນຄ້າ ກ່ຽວກັບການປະມົງ;
11. ສ້າງ, ບຳລຸງ ແລະ ຍົກລະດັບ ບຸກຄະລາກອນ ສຳລັບວຽກງານ**ສັດນໍ້າ ແລະ ການປະມົງ**;
12. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານ**ສັດ ນໍ້າ ແລະ ການປະມົງ**;
13. ປະ​ສານ​ສົມ​ທົບກັບກະຊວງອື່ນ, ອົງການ ແລະ ອົງການປົກຄອງທ້ອງຖິ່ນ​​ທີ່​ກ່ຽວ​ຂ້ອງ​ ໃນ​ການຈັດຕັ້ງປະຕິ ບັດ​​ວຽກ​ງານ**ສັດນໍ້າ ແລະ ການປະມົງ**;
14. ພົວພັນ ​ແລະ ຮ່ວມ​ມື ກັບຕ່າງ​ປະ​ເທດ, ພາກພື້ນ ແລະ ສາກົນ ກ່ຽວ​ກັບວຽກງານ**ສັດນໍ້າ ແລະ ການປະມົງ**;
15. ສະຫຼຸບ ແລະ ລາຍ​ງານ ການຈັດຕັ້ງປະຕິບັດ​ວຽກ​ງານ**ສັດນໍ້າ ແລະ ການປະມົງ** ຕໍ່ລັດຖະບານຢ່າງ​​ເປັນ​ປົກກະຕິ;
16. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 86 (ປັບປຸງ) ສິດ ແລະ ໜ້າທີ່ ຂອງພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ

ໃນການຄຸ້ມຄອງວຽກງານສັດນໍ້າ ແລະ ການປະມົງ ພະແນກກະສິກຳ ແລະ ປ່າໄມ້ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດ​ທະ​ສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສັດນໍ້າ ແລະ ການປະມົງ;
2. ໂຄສະນາ ​ເຜີຍ​ແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສັດນໍ້າ ແລະ ການປະມົງ ໃຫ້ສັງຄົມ ແລະ ປະຊາຊົນ;
3. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບວຽກງານ**ສັດນໍ້າ ແລະ ການປະມົງ;**
4. ອະນຸຍາດເຄື່ອນຍ້າຍສັດນໍ້າ ບັນຊີ I ແລະ ບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ລະຫວ່າງ ແຂວງຕໍ່ແຂວງ;
5. ອອກໃບຢັ້ງຢືນ ສຸຂະພາບ ຫຼື ສຸຂານາໄມ ສັດນໍ້າ;
6. ຊີ້ນຳ, ຄຸ້ມຄອງ, ຕິດຕາມ ການຈັດຕັ້ງປະຕິບັດວຽກງານ**ສັດນໍ້າ ແລະ ການປະມົງ**;
7. ຄຸ້ມຄອງ ແລະ ນຳໃຊ້ ລະບົບຂໍ້ມູນ ຂ່າວສານ ກ່ຽວກັບ**ສັດນໍ້າ ແລະ ການປະມົງ**;
8. ສະເໜີ ສ້າງ, ບຳລຸງ ແລະ ຍົກລະດັບ ບຸກຄະລາກອນ ທີ່ຮັບຜິດຊອບວຽກງານ**ສັດນໍ້າ ແລະ ການປະມົງ**;
9. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານ**ສັດນໍ້າ ແລະ ການປະມົງ**;
10. ສະເໜີການອະນຸຍາດການ ນຳເຂົ້າ, ສົ່ງອອກ, ສົ່ງອອກຄືນ ແລະ ສົ່ງຜ່ານ ສັດນ້ຳ ແລະ ຜະລິດຕະພັນສິນຄ້າກ່ຽວກັບການປະມົງ;
11. ປະ​ສານ​ສົມ​ທົບກັບພະແນກການ ແລະ ອົງການປົກຄອງຂັ້ນເມືອງ ​​ທີ່​ກ່ຽວ​ຂ້ອງ​ ໃນ​ການຈັດຕັ້ງປະຕິບັດ​​ວຽກ​ງານ**ສັດນໍ້າ ແລະ ການປະມົງ**;
12. ພົວພັນ ​ແລະ ຮ່ວມ​ມື ກັບຕ່າງ​ປະ​ເທດ ກ່ຽວກັບວຽກງານສັດນ້ຳ ແລະ ການປະມົງ ຕາມການມອບໝາຍຂອງຂັ້ນເທິງ;
13. ສະຫຼຸບ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານ​**ສັດນໍ້າ ແລະ ການປະມົງ**​ ຕໍ່ກະຊວງກະສິກໍາ ແລະ ປ່າໄມ້ ແລະ ອົງການປົກຄອງ ແຂວງ, ນະຄອນຫຼວງ ຢ່າງ​​ເປັນ​ປົກກະຕິ;
14. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 87 (ປັບປຸງ) ສິດ ແລະ ໜ້າທີ່ ຂອງຫ້ອງການກະສິກໍາ ແລະ ປ່າໄມ້ ເມືອງ, ເທດສະບານ, ນະຄອນ

ໃນການຄຸ້ມຄອງວຽກງານສັດນໍ້າ ແລະ ການປະມົງ ຫ້ອງການກະສິກຳ ແລະ ປ່າໄມ້ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດ​ທະ​ສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສັດນໍ້າ ແລະ ການປະມົງ;
2. ເຜີຍ​ແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສັດນໍ້າ ແລະ ການປະມົງ ໃຫ້ສັງຄົມ ແລະ ປະຊາຊົນ;
3. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບ**ສັດນໍ້າ ແລະ ການປະມົງ;**
4. ອະນຸຍາດເຄື່ອນຍ້າຍສັດນໍ້າ ບັນຊີ I ແລະ ບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດນໍ້າ ລະຫວ່າງ ເມືອງຕໍ່ເມືອງ;
5. ອອກໃບຢັ້ງຢືນ ສຸຂະພາບ ຫຼື ສຸຂານາໄມ ສັດນໍ້າ;
6. ຂຶ້ນບັນຊີຊາວປະມົງ;
7. ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາ ສ້າງວັງສະຫງວນ ຫຼື ເຂດປົກປັກຮັກສາສັດນໍ້າ ໂດຍມີການປະສານສົມທົບກັບອົງການປົກຄອງບ້ານທີ່ກ່ຽວຂ້ອງ ພ້ອມທັງຊີ້ນໍາ, ຕິດຕາມ ການຄຸ້ມຄອງ ແລະ ນໍາໃຊ້ເຂດດັ່ງກ່າວ;
8. ຄຸ້ມຄອງ ແລະ ນຳໃຊ້ ລະບົບຂໍ້ມູນ ຂ່າວສານ ກ່ຽວກັບ**ສັດນໍ້າ ແລະ ການປະມົງ**;
9. ສະເໜີ ສ້າງ, ບຳລຸງ ແລະ ຍົກລະດັບ ບຸກຄະລາກອນ ທີ່ຮັບຜິດຊອບວຽກງານ**ສັດນໍ້າ ແລະ ການປະມົງ**;
10. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານ**ສັດນໍ້າ ແລະ ການປະມົງ**;
11. ປະ​ສານ​ສົມ​ທົບກັບຫ້ອງການ ແລະ ອົງການປົກຄອງບ້ານ​​ ທີ່​ກ່ຽວ​ຂ້ອງ​ ໃນ​ການຈັດຕັ້ງປະຕິບັດ​​ວຽກ​ງານ**ສັດນໍ້າ ແລະ ການປະມົງ**;
12. ສະຫຼຸບ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານ​**ສັດນໍ້າ ແລະ ການປະມົງ** ​ຕໍ່ພະແນກກະສິກຳ ແລະ ປ່າໄມ້ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງ​​ເປັນ​ປົກກະຕິ;
13. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 88 (ປັບປຸງ) ສິດ ແລະ ໜ້າທີ່ ຂອງຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ**

ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ຮ່ວມມືກັບອົງການຄຸ້ມຄອງວຽກງານສັດນໍ້າ ແລະ ການປະມົງ ກ່ຽວກັບການຄຸ້ມຄອງ, ປົກປັກຮັກສາ ແລະ ພັດທະ ນາ ແລະ ນຳໃຊ້ ສັດນ້ຳ ແລະ ການປະມົງ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ມາດຕາ 89 (ປັບປຸງ) ເຈົ້າໜ້າທີ່ສັດນໍ້າ ແລະ ການປະມົງ**

ເຈົ້າໜ້າທີ່ສັດນໍ້າ ແລະ ການປະມົງ ແມ່ນ ພະນັກງານ-ລັດຖະກອນ ທີ່ໄດ້ຮັບການແຕ່ງຕັ້ງຈາກອົງການຄຸ້ມຄອງວຽກງານສັດນໍ້າ ແລະ ການປະມົງ ແຕ່ລະຂັ້ນ ເພື່ອປະຈໍາຢູ່ດ່ານ ຫຼື ປະຕິບັດໜ້າທີ່ສະເພາະໃດໜຶ່ງ.

ເຈົ້າໜ້າທີ່ສັດນໍ້າ ແລະ ການປະມົງ ມີ ສິດ ແລະ ໜ້າທີ່ ດັ່ງນີ້:

1. ກວດກາ ການຈັດຕັ້ງປະຕິບັດກົດໝາຍ ແລະ ລະບຽບການກ່ຽວກັບວຽກງານສັດນໍ້າ ແລະ ການປະມົງ;
2. ກວດກາ ສະຖານທີ່, ຄວາມຖືກຕ້ອງ ດ້ານເອກະສານ, ສັດນໍ້າ ແລະ ຜະລິດຕະພັນສິນຄ້າກ່ຽວກັບການປະມົງ;
3. ກວດກາ​ຊະນິດ ແລະ ​ເຄື່ອງມືທີ່ນໍາໃຊ້ຫາສັດນໍ້າ​ ລວມທັງ ກວດກາລາດຕະເວນ;
4. ເກັບຕົວຢ່າງຈາກສັດນໍ້າ, ຜະລິດຕະພັນສິນຄ້າກ່ຽວກັບການປະມົງ ເພື່ອສົ່ງໄປວິໄຈ;
5. ລາຍງານກໍລະນີພົບພະຍາດສັດນ້ຳທີ່ຈໍາເປັນຕ້ອງແຈ້ງ ໃຫ້ອົງການຄຸ້ມຄອງວຽກງານສັດນ້ຳ ແລະ ການປະມົງ;
6. **ສັງລວມຂໍ້ມູນ ແລະ ຫຼັກຖານສົ່ງໃຫ້ ເຈົ້າໜ້າທີ່ທີ່ກ່ຽວຂ້ອງ ເພື່ອດໍາເນີນການສືບສວນ-ສອບສວນ;**
7. ປະສານສົມທົບກັບເຈົ້າໜ້າທີ່ອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການປະຕິບັດໜ້າທີ່ຂອງຕົນ;
8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການມອບໝາຍ.

ໝວດ​ທີ 2

ການ​ກວດ­ກາວຽກງານສັດນໍ້າ ແລະ ການປະມົງ

**ມາດຕາ 90 (ປັບປຸງ) ອົງການກວດກາວຽກງານສັດນໍ້າ ແລະ ການປະມົງ**

ອົງການກວດກາວຽກງານ**ສັດນໍ້າ ແລະ ການປະມົງ** ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານສັດນໍ້າ ແລະ ການປະມົງ ຕາມທີ່ໄດ້ກຳນົດໄວ້ໃນມາດຕາ 84 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 91 (ໃໝ່) ເນື້ອໃນການກວດກາ**

ການກວດກາ ວຽກງານສັດນໍ້າ ແລະ ການປະມົງ ມີເນື້ອໃນ ດັ່ງນີ້:

1. ການປະຕິບັດ ກົດໝາຍ ແລະ ລະບຽບການ ກ່ຽວກັບວຽກງານ**ສັດນໍ້າ ແລະ ການປະມົງ**;
2. ການປະຕິບັດໜ້າທີ່ຂອງ ການຈັດຕັ້ງ, ພະນັກງານ-ລັດຖະກອນ ແລະ ​ເຈົ້າ​ໜ້າ​ທີ່ **ສັດນໍ້າ ແລະ ການປະມົງ**;
3. ການເຄື່ອນໄຫວວຽກງານ ແລະ ການດໍາເນີນທຸລະກິດກ່ຽວກັບ**ສັດນໍ້າ ແລະ ການປະມົງ;**
4. ການສ້າງ ແລະ ປະຕິບັດແຜນການ ກ່ຽວກັບວຽກງານ​**ສັດນໍ້າ ແລະ ການປະມົງ**;
5. ເນື້ອໃນອື່ນທີ່ມີຄວາມຈຳເປັນ.

**ມາດຕາ 92 (ປັບປຸງ) ຮູບການການກວດກາ**

ການກວດກາ ມີ ສາມຮູບການ ດັ່ງນີ້:

1. ການກວດກາຕາມປົກກະຕິ ຊຶ່ງແມ່ນ ການກວດກາທີ່ດຳເນີນໄປຕາມແຜນການຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາໂດຍຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ.

ໃນການດຳເນີນກວດກາວຽກງານສັດນ້ຳ ແລະ ການປະມົງ ຕ້ອງປະຕິບັດຕາມກົດໝາຍຢ່າງເຂັ້ມງວດ.

**ພາກທີ IX**

**ງົບປະມານ, ເຄື່ອງແບບ, ກາໝາຍ, ບັດເຈົ້າໜ້າທີ່,**

**ຕາປະທັບ ແລະ ວັນປ່ອຍປາ ແລະ ສັດນໍ້າ ແຫ່ງຊາດ**

**ມາດຕາ 93 (ປັບປຸງ) ງົບປະມານ**

ງົບປະມານນໍາໃຊ້ເຂົ້າໃນວຽກງານສັດນໍ້າ ແລະ ການປະມົງ ມີ ດັ່ງນີ້:

1. ງົບປະມານຂອງລັດ;
2. ກອງທຶນປົກປັກຮັກສາປ່າໄມ້;
3. ການຊ່ວຍເຫຼືອ ແລະ ການປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
4. ລາຍຮັບອື່ນ ທີ່ຖືກຕ້ອງຕາມກົດໝາຍ.

ສໍາລັບການຄຸ້ມຄອງ ແລະ ການນໍາໃຊ້ງົບປະມານ ໃຫ້ປະຕິບັດຕາມກົດໝາຍວ່າດ້ວຍງົບປະມານແຫ່ງລັດ ແລະ ລະບຽບການທີ່ກ່ຽວຂ້ອງ.

**ມາດຕາ 94 (ປັບປຸງ) ເຄື່ອງແບບ, ກາໝາຍ, ບັດເຈົ້າໜ້າທີ່ ແລະ ຕາປະທັບ**

ເຈົ້າໜ້າທີ່ສັດນໍ້າ ແລະ ການ​ປະມົງ​ ມີ​ເຄື່ອງແບບ, ກາໝາຍ, ບັດສະເພາະ ແລະ ຕາປະທັບ ເພື່ອ​ນຳ​ໃຊ້​ເຂົ້າ​ໃນ​ການ​ເຄື່ອນ​ໄຫວ​ວຽກງານ​ສັດນໍ້າ ແລະ ການປະມົງ ໂດຍກະຊວງ​ກະສິກຳ ​ແລະ ປ່າ​ໄມ້ ​ເປັນ​ຜູ້ກຳນົດ.

**ມາດຕາ 95 (ປັບປຸງ) ວັນປ່ອຍປາ ແລະ ສັດນໍ້າແຫ່ງຊາດ**

ລັດ ກໍານົດເອົາວັນທີ 13 ກໍລະກົດ ຂອງທຸກປີ ເປັນວັນປ່ອຍປາ ແລະ ສັດນໍ້າແຫ່ງຊາດ ເພື່ອຄຸ້ມຄອງ, ປົກປັກຮັກສາ, ພັດທະນາສັດນໍ້າ ໃຫ້ອຸດົມສົມບູນ ແລະ ມີຄວາມຍືນຍົງ.

**ພາກທີ X**

**ນະໂຍບາຍ ຕໍ່ຜູ້ມີຜົນງານ ແລະ ມາດຕະການ ຕໍ່ຜູ້ລະເມີດ**

**ມາດຕາ 96 (ປັບປຸງ) ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ມີ​ຜົນງານ​ດີ​ເດັ່ນ​ໃນ​ການ​ປະຕິບັດ​ກົດໝາຍສະບັບນີ້ ​ເປັນຕົ້ນ ການເປັນແບບ ຢ່າງໃນການຄຸ້ມຄອງ, ປົກປັກຮັກສາ ແລະ ພັດທະນາສັດນໍ້າ, ປົກປັກຮັກສາແຫຼ່ງທີ່ຢູ່ອາໄສ, ເຂດອະນຸລັກພັນສັດນ້ຳ, ວັງສະ ຫງວນ ​ຈະ​ໄດ້​ຮັບ​ການ​ຍ້ອງຍໍ ​ແລະ ນະ​ໂຍບາຍ​ອື່ນ​ຕາມ​ລະບຽບການ.

**ມາດຕາ 97 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

ພາກ​ທີ **XI**

ບົດ​ບັນ­ຍັດ​ສຸດ​ທ້າຍ

ມາດຕາ 98 ການຈັດຕັ້ງປະຕິບັດ

ລັດຖະບານ ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ​ເປັນ​ຜູ້​ຈັດຕັ້ງປະຕິ​ບັດ​ກົດໝາຍສະບັບ​ນີ້.

ມາດຕາ 99 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 2 ຕຸລາ 2023 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການປະມົງ ສະບັບເລກທີ 03/ສພຊ, ລົງວັນທີ 9 ກໍລະກົດ 2009.

**ປະທານສະພາແຫ່ງຊາດ**