

**ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ**

**ສັນ​ຕິ​ພາບ ເອ​ກະ​ລາດ ປະ​ຊາ​ທິ​ປະ​ໄຕ ເອ​ກະ​ພາບ ວັດ​ທະ​ນະ​ຖາ​ວອນ**

ສະ​ພາ​ແຫ່ງ​ຊາດ ເລກ​ທີ 34 /ສພຊ

ນະ​ຄອນ​ຫຼວງ​ວຽງ​ຈັນ, ວັນ​ທີ 29 ທັນວາ 2022

**ກົດ​ໝາຍ**

**ວ່າ​ດ້ວຍ​ການທາງນໍ້າ**

**ພາກ​ທີ I**

**ບົດ​ບັນ​ຍັດ​ທົ່ວ​ໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ, ຕິດຕາມ ກວດກາ ການທາງນ້ຳ ເພື່ອເຮັດໃຫ້ວຽກງານດັ່ງກ່າວ ມີ ປະສິດທິພາບ, ປະສິດທິຜົນ, ທັນສະໄໝ, ຍືນຍົງ ແລະ ເປັນມິດກັບສິ່ງແວດລ້ອມ ແນໃສ່ຮັບປະກັນໃຫ້​ການທາງນ້ຳ ມີຄວາມສະດວກ, ວ່ອງໄວ, ເປັນລະບຽບຮຽບຮ້ອຍ ແລະ ປອດໄພ ສາມາດເຊື່ອມໂຍງ, ເຊື່ອມຈອດກັບ ພາກພື້ນ ແລະ ສາກົນ ປະກອບສ່ວນເຂົ້າໃນວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ການພັດທະນາເສດຖະກິດ-ສັງຄົມ ຂອງຊາດ.

**ມາດຕາ 2 ການທາງນໍ້າ**

ການທາງນໍ້າ ແມ່ນ ກິດຈະການ ການຂົນສົ່ງທາງນໍ້າ, ການຈະລາຈອນທາງນໍ້າ, ການກໍ່ສ້າງ, ບູລະນະຮັກສາ ແລະ ສ້ອມແປງໂຄງລ່າງພື້ນຖານທາງນ້ຳ, ການຂຸດຄົ້ນວັດສະດຸກໍ່ສ້າງຕາມແມ່ນ້ຳ, ທຸລະກິດກ່ຽວກັບການທາງນໍ້າ ແລະ ກິດຈະການທາງນ້ຳອື່ນ.

**ມາດຕາ 3 ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ເຮືອ** ໝາຍເຖິງ ພາຫະນະທາງນ້ຳ ທີ່ສ້າງດ້ວຍໄມ້, ໂລຫະ ຫຼື ວັດສະດຸອື່ນ ຊຶ່ງຂັບເຄື່ອນດ້ວຍເຄື່ອງຈັກ ຫຼື ບໍ່ມີເຄື່ອງຈັກ;
2. **ເຮືອ​ວິ​ສະ​ວະ​ກຳ** ໝາຍ​ເຖິງ​ ພາຫະນະທີ່​ນໍາໃຊ້​ສະເພາະເຂົ້າ​ໃນ​ການ ​ສໍາຫຼວດ, ກໍ່​ສ້າງ, ດູດ ຫີນ ແຮ່,​ ຊາຍ, ດິນດໍາ, ຊີເຈາະ ແລະ ອື່ນໆ​;
3. **ເຮືອທີ່ມີມາດຕະຖານເຕັກນິກສູງ** ໝາຍເຖິງ ເຮືອທີ່ມີລະບົບ ຄວບຄຸມ, ບັນຊາ ດ້ວຍເຕັກນິກ, ເຕັກໂນໂລຊີ ແລະ ການສື່ສານ ທີ່ທັນສະໄໝ;
4. **ຜູ້ສົ່ງສິນຄ້າ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນເຈົ້າຂອງສິນຄ້າ ຫຼື ຜູ້ຮັບມອບໝາຍ ທີ່ເປັນຄູ່ສັນຍາ​ກັບ​ຜູ້ດໍາເນີນການຂົນສົ່ງ;
5. **ຜູ້ດໍາເນີນການຂົນ​ສົ່ງ​ສິນຄ້າ** ໝາຍ​ເຖິງ ບຸກຄົນ, ນິຕິບຸກຄົນ​​ ຫຼື ການຈັດຕັ້ງ ທີ່ເປັນເຈົ້າການ ຫຼື ຮັບຜິດຊອບແທນຜູ້ສົ່ງສິນຄ້າ ທີ່ເຂົ້າຮ່ວມໃນການດຳເນີນການຂົນສົ່ງ;
6. **ຜູ້ຮັບສິນຄ້າ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີສິດຮັບເອົາສິນຄ້າຈາກຜູ້ດໍາເນີນການຂົນສົ່ງ;
7. **ຜູ້ຈັດ​ສົ່ງ​ສິນ​ຄ້າ** ໝາຍ​ເຖິງ ​ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ ທີ່ເຮັດໜ້າທີ່ບໍລິການເຕົ້າໂຮມ, ບັນຈຸ, ຫຸ້ມຫໍ່ສິນຄ້າ ແລະ ປະກອບເອກະສານ ເພື່ອມອບໃຫ້ຜູ້ດໍາເນີນການຂົນສົ່ງ;
8. **ຜູ້ໂດຍສານ** ໝາຍເຖິງ ບຸກຄົນທີ່ເດີນທາງດ້ວຍເຮືອຂົນສົ່ງຜູ້ໂດຍສານ ລວມທັງນັກທ່ອງທ່ຽວ;
9. **ໃບຂົນສົ່ງສິນຄ້າ** ໝາຍເຖິງ ໃບອະນຸຍາດຂົນສົ່ງສິນຄ້າ ຕາມແບບພິມ ທີ່ກະຊວງໂຍທາທິການ ແລະ ຂົນສົ່ງວາງອອກ;
10. **ສິນຄ້າອັນຕະລາຍ** ໝາຍເຖິງ ສິນຄ້າທີ່ມີທາດກໍາມັນຕະພາບລັງສີ, ທາດເຄມີ ທີ່ມີ ຫຼື ບໍ່ມີກິ່ນອາຍ ທີ່ເປັນອັນຕະລາຍ ຕໍ່ ສຸຂະພາບ, ຊີວິດຂອງຄົນ, ສັດ ແລະ ພືດ;
11. **ການອະເຊື້ອ** ໝາຍເຖິງ ການນໍາໃຊ້ວິທີການທາງການແພດ ເປັນຕົ້ນ ການອົບດ້ວຍເຕົາ, ຕົ້ມ, ຈູດທໍາລາຍດ້ວຍແສງ, ລ້າງດ້ວຍຢາຂ້າເຊື້ອ;
12. **ແມ່ນ້ຳ** ໝາຍເຖິງ ແມ່ນໍ້າຂອງ, ແມ່​ນ້ຳ​ອື່ນ ແລະ​ ສາ​ຂາ​ຂອງ​ແມ່​ນໍ້າດັ່ງ​ກ່າວ;
13. **ໂຄງສ້າງຂອງແມ່ນ້ຳ** ໝາຍເຖິງ ຕາຝັ່ງ, ພື້ນທ້ອງນ້ຳ, ເກາະ, ດອນ, ແກ້ງ, ຄອນ ແລະ ຫາດ;
14. **ລະດັບໜ້ານ້ຳສູງສຸດ** ໝາຍເຖິງ ລະດັບນໍ້າສະເລ່ຍສູງສຸດ ໃນຮອບວຽນຕໍ່າສຸດ ຊາວປີ ທີ່ຈຸດວັດແທກລະດັບນ້ຳ;
15. **ໂຄງລ່າງພື້ນຖານທາງນ້ຳ** ໝາຍເຖິງ ສິ່ງປ້ອງກັນຕາຝັ່ງເຈື່ອນ, ທ່າເຮືອ, ຄອງເດີນເຮືອ, ປະຕູເດີນເຮືອ, ເຄື່ອງໝາຍການເດີນເຮືອ, ຄັນຄູປ້ອງກັນນໍ້າຖ້ວມຕົວເມືອງ, ປະຕູລະບາຍນໍ້າ, ອູ່ຕໍ່ເຮືອ, ສາງ, ລານສິນຄ້າ ແລະ ອື່ນໆ;
16. **ລາຄາຫົວໜ່ວຍ** ໝາຍເຖິງ ມູນຄ່າຕໍ່ໜ້າວຽກໃດໜຶ່ງ ຫຼື ກິດຈະການ ກໍ່ສ້າງ ແລະ ສ້ອມແປງໃດໜຶ່ງ ຊຶ່ງຄິດໄລ່ຕາມຫົວໜ່ວຍວັດແທກ ເປັນຕົ້ນ ຕາແມັດ, ແມັດກ້ອນ, ແມັດຍາວ, ກິໂລແມັດ ແລະ ຫົວໜ່ວຍວັດແທກອື່ນ;
17. **ວັດສະດຸກໍ່ສ້າງຕາມແມ່ນ້ຳ** ໝາຍເຖິງ ວັດສະດຸທີ່ນໍາໃຊ້ສໍາລັບການກໍ່ສ້າງ ເປັນຕົ້ນ ຫີນແຮ່, ຊາຍ, ດິນດໍາ ທີ່ຜ່ານການ ວິໄຈ ແລະ ຢັ້ງຢືນຈາກຂະແໜງການພະລັງງານ ແລະ ບໍ່ແຮ່;
18. **ໜ່ວຍງານຊອກຄົ້ນ ແລະ ກູ້ໄພ** ໝາຍເຖິງ ໜ່ວຍງານທີ່ເຮັດໜ້າທີ່ໃນການຊອກຄົ້ນ ແລະ ກູ້ໄພທາງນໍ້າ ເປັນຕົ້ນ ທະຫານ, ຕໍໍາຫຼວດ, ສະມາຄົມກູ້ໄພ, ອົງການປົກຄອງທ້ອງຖິ່ນທີ່ກ່ຽວຂ້ອງ;
19. **ອຸບປະຕິເຫດທາງນໍ້າ** ໝາຍເຖິງ ເຫດການທີ່ເກີດຂຶ້ນຈາກການເດີນເຮືອ ເປັນຕົ້ນ ເຮືອຕໍາກັນ, ສູນເສຍການຊົງໂຕ, ຮົ່ວຊຶມ, ຫຼົ້ມຈົມ ໂຄງສ້າງໄດ້ຮັບຄວາມເສຍຫາຍ ຊຶ່ງອາດສົ່ງຜົນກະທົບ ຕໍ່ ຊີວິດ, ຊັບສິນ, ສິ່ງແວດລ້ອມ, ລະບົບນິເວດ, ເສດຖະກິດ ແລະ ສັງຄົມຢູ່ລຽບແມ່ນໍ້າ.

**ມາດຕາ 4 ນະໂຍບາຍຂອງລັດກ່ຽວກັບການທາງນໍ້າ**

**ລັດ ຊຸກຍູ້, ສົ່ງເສີມ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ລົງທຶນໃສ່ ການທາງນ້ຳດ້ວຍຮູບການ ລົງທຶນຮ່ວມລະຫວ່າງ ພາກລັດ ແລະ ເອກະຊົນ, ການສຳປະທານ ເພື່ອຊຸກຍູ້ການບໍລິການ ມີການຂະຫຍາຍຕົວ, ການເຊື່ອມໂຍງ, ການເຊື່ອມຈອດ ການຂົນສົ່ງຫຼາຍຮູບແບບ ໃຫ້ທັນສະໄໝ,** ຍືນຍົງ **ແລະ ເປັນມິດກັບສິ່ງແວດລ້ອມ.**

**ລັດ ສົ່ງເສີມ ພາກລັດ ແລະ ເອກະຊົນ ເຂົ້າຮ່ວມໃນການພັດທະນາການທາງນໍ້າ ໃຫ້ເຕີບໃຫຍ່ເຂັ້ມແຂງ.**

**ລັດ ​ສົ່ງເສີມ ການພັດທະນາບຸກຄະລາກອນ ໃນການ ຄົ້ນຄວ້າ, ວິໄຈ ແລະ ນໍາໃຊ້ ວິທະຍາສາດ, ເຕັກໂນໂລຊີ ທີ່ກ້າວໜ້າ ແລະ ທັນສະໄໝ ເຂົ້າໃນການທາງນໍ້າ.**

**ມາດຕາ 5 ຫຼັກການກ່ຽວກັບການທາງນໍ້າ**

**ການເຄື່ອນໄຫວ**ການທາງນໍ້າ **ໃຫ້ປະຕິບັດຕາມຫຼັກການ ດັ່ງນີ້**:

1. **ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນພັດທະນາເສດຖະ ກິດ​​-ສັງຄົມແຫ່ງຊາດ**, **ຍຸດທະສາດການພັດທະນາການທາງນໍ້າ, ແຜນຜັງເມືອງ, ຍຸດທະສາດການພັດທະນາຂອງຂະແໜງການອື່ນ ແລະ ອົງການປົກຄອງທ້ອງຖິ່ນ;**
2. **ຄຸ້ມຄອງຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;**
3. **ຮັບປະກັນ ຄວາມໝັ້ນຄົງຂອງຊາດ, ຄວາມເປັນລະບຽບຮຽບຮ້ອຍຂອງສັງຄົມ, ສະດວກ, ວ່ອງໄວ, ປອດໄພ ແລະ ທັນເວລາ ພ້ອມທັງປົກປັກຮັກສາມໍຣະດົກທາງດ້ານ ວັດທະນະທໍາ, ປະຫວັດສາດ ແລະ ທໍາມະຊາດ;**
4. **ຮັບປະກັນ ຄຸນນະພາບ, ປະສິດທິພາບ, ປະສິດທິຜົນ ແລະ ຍືນຍົງ;**
5. **ເປີດເຜີຍ, ໂປ່ງໃສ, ຍຸຕິທຳ, ສະເໝີພາບ ແລະ ສາມາດກວດສອບໄດ້;**
6. **ປະສານສົມທົບລະຫວ່າງ ຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງໃນການ ຄຸ້ມຄອງ, ຄວບຄຸມ, ຕິດຕາມ ກວດກາ** ການທາງນໍ້າ**;**
7. **ສອດຄ່ອງກັບ ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.**

**ມາດຕາ 6 ພັນທະກ່ຽວກັບການທາງນໍ້າ**

ພົນລະເມືອງລາວ, ຄົນຕ່າງດ້າວ, ຄົນບໍ່ມີສັນຊາດ ແລະ ຄົນຕ່າງປະເທດ ລ້ວນແຕ່ມີພັນທະເຄົາລົບ ແລະ ປະຕິບັດຕາມ ກົດໝາຍ ແລະ ລະບຽບການ ກ່ຽວກັບການທາງນໍ້າ, ປະກອບສ່ວນ ແລະ ໃຫ້ການຮ່ວມມືແກ່ການທາງນໍ້າ, ປົກປັກຮັກສາແມ່ນໍ້າ, ລະບົບນິເວດ, ສິ່ງແວດລ້ອມ ລວມທັງການຮັກສາຄວາມເປັນລະບຽບ ຮຽບຮ້ອຍ, ສະອາດ, ສວຍງາມ ແລະ ປອດໄພ.

**ມາດຕາ 7 ຂອບ​ເຂດ​ການ​ນຳ​ໃຊ້​ກົດ​ໝາຍ**

ກົດ​ໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍ​ໃນ ແລະ ຕ່າງປະເທດ ທີ່ພົວພັນ ແລະ ເຄື່ອນໄຫວການທາງນໍ້າ ຢູ່ ສປປ ລາວ.

**ມາດຕາ 8 ການຮ່ວມມືສາກົນ**

ລັດ ສົ່ງເສີມການພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການທາງນໍ້າ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ວິທະຍາສາດ, ເຕັກນິກ, ເຕັກໂນໂລຊີ ແລະ ນະວັດຕະກຳ, ພັດທະ ນາຊັບພະຍາກອນມະນຸດ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ, ປະສິດທິຜົນ, ການຮ່ວມມືດ້ານການລົງທຶນ, ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ການຂົນສົ່ງທາງນໍ້າ**

**ໝວດທີ 1**

**ປະເພດ ແລະ ຂອບເຂດການຂົນສົ່ງທາງນໍ້າ**

**ມາດຕາ 9 ປະເພດການຂົນສົ່ງທາງນໍ້າ**

ການຂົນສົ່ງທາງນໍ້າມີ ສອງປະເພດ ດັ່ງນີ້:

1. ການຂົນສົ່ງຜູ້ໂດຍສານ;
2. ການຂົນສົ່ງສິນຄ້າ.

**ມາດຕາ 10 ຂອບເຂດການຂົນສົ່ງທາງນໍ້າ**

ຂອບເຂດການຂົນສົ່ງທາງນໍ້າ ມີ ດັ່ງນີ້:

1. ການຂົນສົ່ງທາງນໍ້າພາຍໃນປະເທດ;
2. ການຂົນສົ່ງທາງນໍ້າຂ້າມແດນ.

**ມາດຕາ 11 ການຂົນສົ່ງທາງນໍ້າພາຍໃນປະເທດ**

ການຂົນສົ່ງທາງນໍ້າພາຍໃນປະເທດ ແມ່ນ ການບໍລິການຂົນສົ່ງ ຜູ້ໂດຍສານ ແລະ ສິນຄ້າ ພາຍໃນບ້ານ, ເມືອງ, ເທດສະບານ, ນະຄອນ, ລະຫວ່າງ ບ້ານ, ເມືອງ, ເທດສະບານ, ນະຄອນ ພາຍໃນແຂວງ, ນະຄອນຫຼວງ, ລະຫວ່າງ ແຂວງ, ນະຄອນຫຼວງ ດ້ວຍກັນ.

**ມາດຕາ 12** **ການຂົນສົ່ງທາງນໍ້າຂ້າມແດນ**

ການຂົນສົ່ງທາງນໍ້າຂ້າມແດນ ແມ່ນ ການຂົນສົ່ງທາງນໍ້າລະຫວ່າງປະເທດ ແລະ ການຂົນສົ່ງທາງນໍ້າຜ່ານແດນ.

ການຂົນສົ່ງທາງນໍ້າລະຫວ່າງປະເທດ ແມ່ນ ການບໍລິການຂົນສົ່ງ ຜູ້ໂດຍສານ ແລະ ສິນຄ້າ ຈາກ ສປປ ລາວ ໄປຕ່າງປະເທດ ຫຼື ຈາກຕ່າງປະເທດ ເຂົ້າມາ ສປປ ລາວ.

ການຂົນສົ່ງທາງນໍ້າຜ່ານແດນ ແມ່ນ ການບໍລິການຂົນສົ່ງຜູ້ໂດຍສານ ແລະ ສິນຄ້າ ຈາກ ປະເທດໃດໜຶ່ງ ຜ່ານ ສປປ ລາວ ໄປປະເທດທີສາມ.

**ໝວດທີ 2**

**ການຂົນສົ່ງຜູ້ໂດຍສານ****ທາງນໍ້າ**

**ມາດຕາ 13 ການຂົນສົ່ງຜູ້ໂດຍສານທາງນ້ຳ**

ການຂົນສົ່ງຜູ້ໂດຍສານທາງນໍ້າ ແມ່ນ ການເຄື່ອນຍ້າຍຜູ້ໂດຍສານ ຈາກຈຸດໜຶ່ງໄປຫາອີກຈຸດໜຶ່ງ ດ້ວຍເຮືອຢ່າງປອດໄພ ແລະ ຮອດຈຸດໝາຍປາຍທາງ.

**ມາດຕາ 14 ສິດ, ພັນທະ ແລະ ຄວາມຮັບຜິດຊອບ ຂອງຜູ້ດໍາເນີນການຂົນສົ່ງຜູ້ໂດຍສານ**

ຜູ້ດໍາເນີນການຂົນສົ່ງຜູ້ໂດຍສານ ມີສິດ ດັ່ງນີ້:

1. ເກັບຄ່າບໍລິການຂົນສົ່ງ ຜູ້ໂດຍສານ, ເຄື່ອງຂອງ ແລະ ເຄື່ອງຝາກທາງໄປສະນີ ຕາມລະບຽບການ ຫຼື ລາຄາທີ່ຕົກລົງກັນ;
2. ປະຕິເສດຮັບເອົາ ຜູ້ໂດຍສານ ທີ່ຢູ່ໃນສະພາບ ມຶນເມົາ ຫຼື ເສຍຈິດ ທີ່ບໍ່ມີຜູ້ຄຸ້ມຄອງ, ເຄື່ອງຂອງ ຫຼື ເຄື່ອງຝາກທາງໄປສະນີ ທີ່ເກືຶອດຫ້າມ ຫຼື ຜິດກົດໝາຍ;
3. ຮັບຂໍ້ມູນ ຂ່າວສານ ທີ່ຈຳເປັນກ່ຽວກັບການຂົນສົ່ງທາງນ້ຳ;
4. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ດຳເນີນການຂົນສົ່ງ ຜູ້ໂດຍສານ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ນໍາສົ່ງຜູ້ໂດຍສານ ໄປເຖິງຈຸດໝາຍປາຍທາງດ້ວຍຄວາມສະດວກ, ປອດໄພ ຕາມກໍານົດເວລາ;
2. ສະໜອງ ເສື້ອຊູຊີບ ແລະ ອຸປະກອນປ້ອງກັນຄວາມປອດໄພອື່ນທີ່ຈຳເປັນ ໃຫ້ແກ່ຜູ້ໂດຍສານ;
3. ຮັບປະກັນຄຸນນະພາບ ແລະ ມາດຕະຖານເຕັກນິກຂອງເຮືອ ຫຼື ການບໍລິການຂອງຕົນ;
4. ປະຖົມພະຍາບານເບື້ອງຕົ້ນ ແລະ ປະສານຫາໜ່ວຍກູ້ໄພ ເພື່ອນໍາສົ່ງຜູ້ໂດຍສານໄປຍັງສະຖານທີ່ປິ່ນປົວທີ່ໃກ້ທີ່ສຸດ ຢ່າງຮີບດ່ວນ ໃນກໍລະນີຜູ້ໂດຍສານບາດເຈັບກະທັນຫັນ ຫຼື ຈະອອກລູກ;
5. ຈ່າຍ ຄ່າປິ່ນປົວ ຫຼື ເສຍຊີວິດຂອງ ຜູ້ໂດຍສານຕາມກົດໝາຍ;
6. ຮັກສາເຄື່ອງຂອງ ຂອງຜູ້ໂດຍສານບໍ່ໃຫ້ ຕົກເຮ່ຍ, ເສຍຫາຍ, ເສື່ອມຄຸນ ຫຼື ປ່ຽນຮູບ;
7. ປະກັນໄພຜູ້ໂດຍສານຕາມກົດໝາຍ;
8. ປົກປັກຮັກສາສິ່ງແວດລ້ອມ;
9. ເສຍພາສີ, ອາກອນ ແລະ ພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ;
10. ໃຫ້ຄວາມຮ່ວມມືກັບເຈົ້າໜ້າທີ່ທີ່ກ່ຽວຂ້ອງຂອງລັດ ໃນການກວດກາການຂົນສົ່ງຂອງຕົນ;
11. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ດໍາເນີນການຂົນສົ່ງຜູ້ໂດຍສານ ຈະບໍ່ຮັບຜິດຊອບ ຫຼື ຮັບຜິດຊອບສ່ວນໃດສ່ວນໜຶ່ງ ໃນການທົດແທນຄ່າເສຍຫາຍທາງແພ່ງໃນກໍລະນີ ດັ່ງນີ້:

1. ຜູ້ໂດຍສານ ເສຍຊີວິດ, ເສຍອົງຄະ, ບາດເຈັບ, ເຈັບເປັນຍ້ອນບັນຫາສຸຂະພາບ, ຄວາມຜິດຂອງຜູ້ກ່ຽວເອງ ຫຼື ການກະທໍາຂອງບຸກຄົນອື່ນ;
2. ເຄື່ອງຂອງເປ່ເພ, ເສຍຫາຍ ຍ້ອນຄຸນນະພາບຂອງສິ່ງຂອງນັ້ນເອງ ຫຼື ມີການຊັກຊ້າ, ເປ່ເພ ຍ້ອນຖືກຂະແໜງການທີ່ກ່ຽວຂ້ອງກັກໄວ້;
3. ຜູ້ດໍາເນີນການຂົນສົ່ງຜູ້ໂດຍສານໄດ້ໃຊ້ທຸກຄວາມພະຍາຍາມ, ວິທີທາງ ແລະ ມາດຕະການຕ່າງໆ ເພື່ອຫຼີກເວັ້ນການຊັກຊ້າ ຫຼື ຍົກເລີກການເດີນທາງ.

**ມາດຕາ 15 ສິດ ແລະ ພັນທະ ຂອງຜູ້ໂດຍສານ**

ຜູ້ໂດຍສານ ມີສິດ ໄດ້ຮັບຂໍ້ມູນ ຂ່າວສານ, ຄວາມສະດວກ, ອຸປະກອນປ້ອງກັນຄວາມປອດໄພ, ມີຄວາມປອດໄພ, ໄປເຖິງຈຸດໝາຍປາຍທາງ ແລະ ທວງເອົາການໃຊ້ແທນຄ່າເສຍຫາຍທີ່ເກີດຂຶ້ນ ເນື່ອງຈາກຄວາມຜິດພາດຂອງຜູ້ດໍາເນີນການຂົນສົ່ງ.

ຜູ້ໂດຍສານ ມີພັນທະປະຕິບັດຕາມຄໍາແນະນໍາຂອງຜູ້ດໍາເນີນການຂົນສົ່ງ ໃນການຮັກສາຄວາມ ສະອາດ, ມາລະຍາດ, ສິ່ງແວດລ້ອມ, ແຈ້ງສິ່ງຂອງທີ່ມີມູນຄ່າສູງ, ວັດຖຸອັນຕະລາຍ, ອາວຸດ, ຈ່າຍຄ່າໂດຍສານ ແລະ ມີຄວາມຮັບຜິດຊອບຕໍ່ຄວາມເສຍຫາຍທີ່ຕົນໄດ້ກໍ່ຂຶ້ນໃນເຮືອ.

**ໝວດທີ 3**

**ການຂົນສົ່ງສິນຄ້າທາງນໍ້າ**

**ມາດຕາ 16** **ການຂົນສົ່ງສິນຄ້າທາງນ້ຳ**

ການຂົນສົ່ງສິນຄ້າ ແມ່ນ ການເຄື່ອນຍ້າຍ ວັດຖຸ, ສິ່ງຂອງ, ສັດ ແລະ ຜະລິດຕະພັນ ລວມທັງຕູ້ສິນຄ້າ, ຖ້ານຮອງສິນຄ້າ, ຫີບຫໍ່, ພາຊະນະຂົນສົ່ງ ຫຼື ວັດຖູປະກອນ ທີ່ຄ້າຍຄືກັນ ຈາກຈຸດໜຶ່ງໄປຫາອີກຈຸດໜຶ່ງ ດ້ວຍເຮືອ.

**ມາດຕາ 17** **ການຂົນສົ່ງສິນຄ້າທີ່ເນົ່າເປື່ອຍໄວ**

ການຂົນສົ່ງສິນຄ້າທີ່ເນົ່າເປື່ອຍໄວ ແມ່ນ ການເຄື່ອນຍ້າຍວັດຖຸອິນຊີ ທີ່ໃຊ້ເປັນອາຫານ ລວມທັງ ພືດ, ຊິ້ນສ່ວນສັດ ທີ່ສ່ຽງຕໍ່ການສູນເສຍຄຸນນະພາບງ່າຍ ຍ້ອນຜົນກະທົບຕໍ່ສະພາບຂອງການຂົນສົ່ງ, ອຸນຫະພູມ, ຄວາມຊຸ່ມ ແລະ ຄວາມແຫ້ງ.

ການຂົນສົ່ງສິນຄ້າທີ່ເນົ່າເປື່ອຍໄວ ຕ້ອງປະຕິບັດຕາມລະບຽບການ ຂອງກະຊວງສາທາລະນະສຸກ, ກະຊວງກະສິກໍາ ແລະ ປ່າໄມ້ ແລະ ຕ້ອງມີໜັງສືຢັ້ງຢືນຂອງຂະແໜງການດັ່ງກ່າວຕິດໄປນໍາທຸກຄັ້ງ.

**ມາດຕາ 18** **ການຂົນສົ່ງສິນຄ້າ ທີ່ເປັນອາຫານ ແລະ ພືດ**

ການຂົນສົ່ງສິນຄ້າ ທີ່ເປັນອາຫານ ແລະ ພືດ ຕ້ອງນໍາໃຊ້ຕູ້ສິນຄ້າ ແລະ ພາຊະນະຂົນສົ່ງທີ່ເໝາະສົມ, ດ້ານໃນຂອງຕູ້ສິນຄ້າ ແລະ ພາຊະນະຂົນສົ່ງ ຕ້ອງເປັນວັດຖຸທີ່ບໍ່ເຂົ້າໝ້ຽງ, ກັນນໍ້າໄດ້, ສະດວກໃນການອະນາໄມ, ອະເຊື້ອ ແລະ ບໍ່ເປັນຜົນກະທົບທາງລົບຕໍ່ສິ່ງຂອງທີ່ຂົນສົ່ງ.

ຕູ້ສິນຄ້າ ແລະ ພາຊະນະ ຂົນສົ່ງສິນຄ້າ ທີ່ເປັນອາຫານ ແລະ ພືດ ບໍ່ໃຫ້ນໍາໃຊ້ຂົນສົ່ງສັດທີ່ມີຊີວິດ ຫຼື ຜະລິດຕະພັນອື່ນ ຊຶ່ງອາດກໍ່ໃຫ້ເກີດຄວາມເສຍຫາຍ ຫຼື ການຕິດເຊື້ອເກີດຂຶ້ນ, ເວັ້ນເສຍແຕ່ ຕູ້ສິນຄ້າ ຫຼື ພາຊະນະນັ້ນ ໄດ້ມີການອະນາໄມ ແລະ ອະເຊື້ອແລ້ວ.

**ມາດຕາ 19** **ການຂົນສົ່ງສິນຄ້າອັນຕະລາຍ**

ການຂົນສົ່ງສິນຄ້າອັນຕະລາຍ ແມ່ນ ການຂົນສົ່ງວັດຖຸ, ສິ່ງຂອງທີ່ມີຄວາມສ່ຽງກໍ່ໃຫ້ເກີດຄວາມເສຍຫາຍຕໍ່ ສຸຂະພາບ ແລະ ຊີວິດຂອງ ຄົນ, ສັດ ແລະ ສິ່ງແວດລ້ອມ ເປັນຕົ້ນ ວັດຖຸເຄມີ, ວັດຖຸໄວໄຟ, ທາດລະເບີດ ຊຶ່ງຕ້ອງຂໍອະນຸຍາດນຳ ກະຊວງໂຍທາທິການ ແລະ ຂົນສົ່ງ, ກະຊວງອື່ນທີ່ກ່ຽວຂ້ອງ ແລະ ຕ້ອງປະຕິບັດຕາມ ກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 20** **ສັນຍາຂົນສົ່ງສິນຄ້າ**

ສັນຍາຂົນສົ່ງສິນຄ້າ ແມ່ນ ການຕົກລົງທີ່ເປັນລາຍລັກອັກສອນ ລະຫວ່າງຜູ້ດໍາເນີນການຂົນສົ່ງສິນຄ້າທາງນໍ້າ ກັບ ຜູ້ສົ່ງສິນຄ້າ ເພື່ອຂົນສົ່ງສິນຄ້າຈາກຕົ້ນທາງໄປຫາປາຍທາງ ຕາມກໍານົດເວລາທີ່ໄດ້ຕົກລົງກັນ ແລະ ຜູ້ດໍາເນີນການຂົນສົ່ງສິນຄ້າ ຕ້ອງຮັບປະກັນໃຫ້ສິນຄ້າຢູ່ໃນສະພາບເດີມ, ບໍ່ໃຫ້ ຕົກເຮ່ຍ ເສຍຫາຍ. ຜູ້ສົ່ງສິນຄ້າ ຫຼື ຜູ້ຮັບສິນຄ້າ ຕ້ອງຈ່າຍຄ່າຂົນສົ່ງ ໃຫ້ຜູ້ດໍາເນີນການຂົນສົ່ງສິນຄ້າ ຕາມສັນຍາ.

**ມາດຕາ 21** **ໃບນຳສົ່ງສິນຄ້າ**

ໃບນຳສົ່ງສິນຄ້າ ແມ່ນ ໃບອະນຸຍາດໃຫ້ເຄື່ອນຍ້າຍສິນຄ້າ ທີ່ອອກໂດຍຂະແໜງການໂຍທາທິການແລະ ຂົນສົ່ງ.

ຜູ້ສົ່ງສິນຄ້າ ຕ້ອງປະກອບໃບນຳສົ່ງສິນຄ້າ ຕິດໄປພ້ອມກັບເຮືອຂົນສົ່ງສິນຄ້າແຕ່ລະຖ້ຽວ.

**ມາດຕາ 22 ເນື້ອໃນຂອງສັນຍາຂົນສົ່ງສິນຄ້າ**

ສັນຍາຂົນສົ່ງສິນຄ້າ ມີເນື້ອໃນ ດັ່ງນີ້:

1. ປະເພດ, ປະລິມານ, ບໍລິມາດ, ນ້ຳໜັກ ແລະ ລັກສະນະ ຂອງສິນຄ້າ;
2. ຕົ້ນທາງ ແລະ ຊື່ຜູ້ສົ່ງ;
3. ປາຍທາງ ແລະ ຊື່ຜູ້ຮັບ;
4. ການ ບັນຈຸ, ຫຸ້ມຫໍ່,​ ເກັບຮັກສາ ແລະ ຄ່ຽນຖ່າຍ;
5. ລາຄາ ແລະ ວິທີການຂົນສົ່ງ;
6. ວັນ ແລະ ເວລາ ສົ່ງມອບ;
7. ການປະກັນໄພ;
8. ເນື້ອໃນອື່ນທີ່ຈໍາເປັນ.

ສຳລັບການຂົນສົ່ງສິນຄ້າລະຫວ່າງປະເທດ ໃຫ້ປະຕິບັດຕາມສົນທິສັນຍາກ່ຽວກັບການຂົນສົ່ງສິນຄ້າ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 23** **ສິດ, ພັນທະ ແລະ ຄວາມຮັບຜິດຊອບ ຂອງຜູ້ດໍາເນີນການຂົນສົ່ງສິນຄ້າ**

ຜູ້ດໍາເນີນການຂົນສົ່ງສິນຄ້າ ມີສິດ ດັ່ງນີ້:

1. ຮັບ ຫຼື ທວງ ເອົາຄ່າຂົນສົ່ງສິນຄ້າ ຕາມສັນຍາ;
2. ປະຕິເສດຮັບເອົາສິນຄ້າທີ່ເກືຶອດຫ້າມ ຫຼື ສິນຄ້າຜິດກົດໝາຍ;
3. ຮັບຂໍ້ມູນ ຂ່າວສານ ທີ່ຈຳເປັນກ່ຽວກັບສິນຄ້າ;
4. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ດໍາເນີນການຂົນສົ່ງສິນຄ້າ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ຂົນສົ່ງສິນຄ້າໄປເຖິງຈຸດໝາຍປາຍທາງ ຕາມກໍານົດເວລາ ແລະ ສັນຍາ;
2. ປົກປັກຮັກສາສິນຄ້າໃຫ້ຢູ່ໃນສະພາບເດີມ ແລະ ບໍ່ໃຫ້ຕົກເຮ່ຍເສຍຫາຍ;
3. ຮັບປະກັນຄຸນນະພາບ ແລະ ມາດຕະຖານເຕັກນິກຂອງເຮືອ ຫຼື ການບໍລິການຂອງຕົນ;
4. ເຮັດປະກັນໄພການຂົນສົ່ງສິນຄ້າ ຕາມກົດໝາຍ;
5. ໃຊ້ແທນຄ່າເສຍຫາຍທີ່ເກີດຂຶ້ນຈາກການຂົນສົ່ງຂອງຕົນ ຕາມກົດໝາຍ;
6. ແຈ້ງໃຫ້ຜູ້ສົ່ງສິນຄ້າຢ່າງຮີບດ່ວນ ໃນກໍລະນີຜູ້ຮັບສິນຄ້າບໍ່ມາຮັບເອົາ ຫຼື ປະຕິເສດຮັບເອົາສິນຄ້ານັ້ນ;
7. ປົກປັກຮັກສາສິ່ງແວດລ້ອມ;
8. ເສຍພາສີ, ອາກອນ ແລະ ພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ;
9. ໃຫ້ຄວາມຮ່ວມມືກັບເຈົ້າໜ້າທີ່ທີ່ກ່ຽວຂ້ອງຂອງລັດໃນການກວດກາການຂົນສົ່ງຂອງຕົນ;
10. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 24** **ສິດ, ພັນທະ ແລະ ຄວາມຮັບຜິດຊອບ ຂອງຜູ້ສົ່ງສິນຄ້າ**

ຜູ້ສົ່ງສິິນຄ້າ ມີສິດ ດັ່ງນີ້:

1. ຕິດຕາມສິນຄ້າຂອງຕົນ ຈາກຜູ້ດໍາເນີນການຂົນສົ່ງ ສິນຄ້າ ແລະ ຜູ້ຮັບສິນຄ້າ;
2. ທວງເອົາຄ່າເສຍຫາຍ ໃນກໍລະນີສິນຄ້າທີ່ສົ່ງນັ້ນ ເປ່ເພ, ເສຍຫາຍ, ສູນຫາຍ ຫຼື ຊັກຊ້າ;
3. ບໍ່ຈ່າຍຄ່າຂົນສົ່ງ ຍ້ອນການສົ່ງມອບສິນຄ້າຊັກຊ້າ ທີ່ສ້າງຄວາມອັບປະໂຫຍດແກ່ຕົນ ຫຼື ຍ້ອນບໍ່ປະຕິບັດຕາມສັນຍາ;
4. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ສົ່ງສິິນຄ້າ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ຈ່າຍຄ່າຂົນສົ່ງສິນຄ້າ ຕາມສັນຍາ;
2. ມອບໃບນຳສົ່ງສິນຄ້າໃຫ້ຜູ້ດຳເນີນການຂົນສົ່ງ;
3. ແຈ້ງປະເພດ, ລັກສະນະຂອງສິນຄ້າ, ຈໍານວນຫີບຫໍ່, ນໍ້າໜັກ, ປະລິມານ ລວມທັງສິນຄ້າອັນຕະ ລາຍ, ແຕກງ່າຍ, ເສື່ອມຄຸນ ຫຼື ເນົ່າເປື່ອຍໄວ ໃຫ້ຜູ້ດໍາເນີນການຂົນສົ່ງສິນຄ້າ;
4. ຫຸ້ມຫໍ່ສິນຄ້າ ຕາມເງື່ອນໄຂຂອງການຂົນສົ່ງສິນຄ້າ;
5. ໃຊ້ແທນຄ່າເສຍຫາຍທີ່ເກີດຂຶ້ນ ໃຫ້ຜູ້ດຳເນີນການຂົນສົ່ງສິນຄ້າ ໃນກໍລະນີບໍ່ແຈ້ງຂໍ້ມູນກ່ຽວກັບສິນຄ້າ ຕາມສັນຍາ;
6. ແກ້ໄຂບັນຫາຢ່າງຮີບດ່ວນ ພ້ອມທັງຮັບຜິດຊອບຄ່າຝາກສາງ ຫຼື ຄ່າຂົນສົ່ງສິນຄ້າກັບຄືນ ໃນກໍລະນີຜູ້ຮັບສິນຄ້າ ບໍ່ມາຮັບເອົາ ຫຼື ປະຕິເສດຮັບເອົາສິນຄ້ານັ້ນ ພາຍຫຼັງໄດ້ຮັບແຈ້ງຈາກຜູ້ດຳເນີນການຂົນສົ່ງສິນຄ້າ;
7. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 25 ສິດ, ພັນທະ ແລະ ຄວາມຮັບຜິດຊອບຂອງຜູ້ຮັບສິນຄ້າ**

ຜູ້ຮັບສິນຄ້າ ມີສິດ ດັ່ງນີ້:

1. ຕິດຕາມສິນຄ້າ ຈາກຜູ້ດໍາເນີນການຂົນສົ່ງ ຫຼື ຜູ້ສົ່ງສິນຄ້າ;
2. ທວງເອົາການໃຊ້ແທນຄ່າເສຍຫາຍຕາມສັນຍາ, ກົດໝາຍ ໃນກໍລະນີສິນຄ້າທີ່ສົ່ງນັ້ນ ເປ່ເພ, ເສຍຫາຍ ຫຼື ສູນເສຍ;
3. ບໍ່ຮັບເອົາສິນຄ້າ ແລະ ບໍ່ຈ່າຍຄ່າຂົນສົ່ງ ຍ້ອນການສົ່ງມອບສິນຄ້າຊັກຊ້າ ທີ່ສ້າງຄວາມອັບປະ ໂຫຍດແກ່ຕົນ ຫຼື ຍ້ອນບໍ່ປະຕິບັດສັນຍາ;
4. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ຮັບສິນຄ້າ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ຈ່າຍຄ່າຂົນສົ່ງສິນຄ້າ ຕາມສັນຍາ;
2. ກວດຮັບເອົາສິນຄ້າຕາມລາຍການທີ່ໄດ້ກຳນົດໄວ້ໃນໃບນຳສົ່ງສິນຄ້າ;
3. ແຈ້ງຜົນເສຍຫາຍ ຫຼື ສູນຫາຍ ຂອງສິນຄ້າເປັນລາຍລັກອັກສອນ ແກ່ຜູ້ດໍາເນີນການຂົນສົ່ງສິນຄ້າ ແລະ ຜູ້ສົ່ງສິນຄ້າ ພາຍໃນເວລາ ເຈັດວັນ ລັດຖະການ ນັບແຕ່ວັນໄດ້ຮັບສິນຄ້າເປັນຕົ້ນໄປ ພ້ອມທັງເຮັດບົດບັນທຶກກັບຜູ້ດໍາເນີນການຂົນສົ່ງສິນຄ້າ ໄວ້ເປັນຫຼັກຖານ;
4. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 4**

**ການຈັດສົ່ງສິນຄ້າທາງນ້ຳ**

**ມາດຕາ 26** **ການຈັດສົ່ງສິນຄ້າທາງນ້ຳ**

ການຈັດສົ່ງສິນຄ້າ ແມ່ນ ການເຕົ້າໂຮມ, ບັນຈຸ, ຫຸ້ມຫໍ່ ແລະ ປະກອບເອກະສານຂົນສົ່ງສິນຄ້າ ເພື່ອເຄື່ອນຍ້າຍສິນຄ້າຈາກຕົ້ນທາງໄປຫາປາຍທາງ ຕາມກໍານົດເວລາທີ່ໄດ້ຕົກລົງກັນໄວ້ໃນສັນຍາ.

**ມາດຕາ 27** **ສິດ, ພັນທະ ແລະ ຄວາມຮັບຜິດຊອບ ຂອງຜູ້ຈັດສົ່ງສິນຄ້າ**

ຜູ້ຈັດສົ່ງສິນຄ້າ ມີສິດ ດັ່ງນີ້:

1. ເຮັດສັນຍາກັບເຈົ້າຂອງສິນຄ້າ ຫຼື ຜູ້ສົ່ງສິນຄ້າ ແລະ ຜູ້ດໍາເນີນການ ຂົນສົ່ງສິນຄ້າ;
2. ຮັບ ແລະ ກວດກາສິນຄ້າ;
3. ຮັບຄ່າບໍລິການຈັດສົ່ງສິນຄ້າ ຕາມທີ່ໄດ້ຕົກລົງກັນໄວ້ໃນສັນຍາ;
4. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ຈັດສົ່ງສິນຄ້າ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ເຕົ້າໂຮມ, ຫຸ້ມຫໍ່, ບັນຈຸ ແລະ ມອບສິນຄ້າໃຫ້ແກ່ຜູ້ດໍາເນີນການຂົນສົ່ງສິນຄ້າ;
2. ຈ່າຍຄ່າບໍລິການຂົນສົ່ງ ໃຫ້ແກ່ຜູ້ດຳເນີນການຂົນສົ່ງສິນຄ້າ ຕາມສັນຍາ;
3. ປະກອບເອກະສານນໍາສົ່ງສິນຄ້າ ແລະ ແຈ້ງຂໍ້ມູນກ່ຽວກັບສິນຄ້າ;
4. ຕິດເຄື່ອງໝາຍ, ໃສ່ເລກລໍາດັບ, ແຈ້ງນໍ້າໜັກ, ບໍລິມາດ ແລະ ປະລິມານ;
5. ກວດກາຄວາມຖືກຕ້ອງ ແລະ ຄົບຖ້ວນຂອງໃບນໍາສົ່ງສິນຄ້າ;
6. ຮັບປະກັນການຈັດສົ່ງສິນຄ້າ ໃຫ້ຄົບຖ້ວນຕາມຈໍານວນທີ່ຢູ່ໃນບັນຊີ ແລະ ບໍ່ໃຫ້ສິນຄ້າຕົກເຮ່ຍເສຍຫາຍ ຫຼື ເສຍຄຸນນະພາບຍ້ອນການ ບັນຈຸ, ຫຸ້ມຫໍ່ ແລະ ເກັບຮັກສາ ເພື່ອຮັບປະກັນໃຫ້ສິນຄ້າໄປເຖິງຈຸດໝາຍປາຍທາງ ຕາມກຳນົດເວລາ;
7. ຮັບຜິດຊອບຄວາມເສຍຫາຍຕໍ່ສິນຄ້າ ຍ້ອນຄວາມຜິດພາດຂອງຕົນ;
8. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ** **5**

**ເຂດໂລຊິດສະຕິກທາງນ້ຳ**

**ມາດຕາ 28** **ເຂດໂລຊິດສະຕິກທາງນ້ຳ**

ເຂດໂລຊິດສະຕິກ ແມ່ນ ເຂດຈັດສັນສິ່ງອໍານວຍຄວາມສະດວກ ໃຫ້ແກ່ການ ເຕົ້າໂຮມ, ຄ່ຽນຖ່າຍ, ຫຸ້ມຫໍ່ ແລະ ເກັບມ້ຽນ ສິນຄ້າ, ວັດຖຸ ແລະ ສິ່ງຂອງ ຢູ່ໃນທ່າເຮືອ ແລະ ຈັດສົ່ງສິນຄ້າ ໄປເຖິງປາຍທາງ ຕາມ ເປົ້າໝາຍຂອງການຂົນສົ່ງ.

ການສ້າງຕັ້ງ, ຄຸ້ມຄອງ ແລະ ການເຄື່ອນໄຫວ ຂອງເຂດໂລຊິດສະຕິກທາງນ້ຳ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 29 ສິດ, ພັນທະ ແລະ ຄວາມຮັບຜິດຊອບ ຂອງຜູ້ພັດທະນາເຂດໂລຊິດສະຕິກ**

ຜູ້ພັດທະນາເຂດໂລຊິດສະຕິກ ມີສິດ ດັ່ງນີ້:

1. ໄດ້ຮັບການສົ່ງເສີມ ແລະ ອໍານວຍຄວາມສະດວກຈາກລັດ ໃນການພັດທະນາເຂດໂລຊິດສະຕິກທາງນໍ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ;
2. ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທໍາ ຈາກການລົງທຶນພັດທະນາເຂດໂລຊິດສະຕິກທາງນໍ້າ ທີ່ຕົນໄດ້ຮັບອະນຸຍາດ;
3. ໄດ້ຮັບຂໍ້ມູນ ຂ່າວສານ ກ່ຽວກັບໂລຊິດສະຕິກ ຈາກພາກສ່ວນທີ່ກ່ຽວຂ້ອງ ເພື່ອພັດທະນາເຂດ ໂລຊິດສະຕິກຂອງຕົນໃຫ້ທັນສະໄໝ;
4. ຄັດເລືອກ ແລະ ເຮັດສັນຍາດໍາເນີນທຸລະກິດ ກັບຜູ້ລົງທຶນດຳເນີນກິດຈະການໃນເຂດໂລຊິດສະຕິກ;
5. ເກັບຄ່າເຊົ່າ ແລະ ບໍລິການ ຈາກຜູ້ລົງທຶນດຳເນີນກິດຈະການໃນເຂດໂລຊິດສະຕິກຂອງຕົນ ໂດຍສອດຄ່ອງກັບກົດໝາຍ ແລະ ລະບຽບການ;
6. ນໍາໃຊ້ທີ່ດິນຕາມອາຍຸສໍາປະທານ ໂດຍສອດຄ່ອງກັບກົດໝາຍ;
7. ເປັນເຈົ້າກໍາມະສິດຕໍ່ຊັບສິນຂອງຕົນ ທີ່ໄດ້ພັດທະນາຢູ່ເຂດໂລຊິດສະຕິກທາງນໍ້າ ເປັນຕົ້ນ ອາຄານ, ສິ່ງປຸກສ້າງ, ພາຫະນະກົນຈັກ;
8. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ພັດທະນາເຂດໂລຊິດສະຕິກທາງນໍ້າ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ປະຕິບັດຕາມສັນຍາພັດທະນາ, ແຜນແມ່ບົດພັດທະນາ, ບົດວິພາກເສດຖະກິດ ເຕັກນິກ, ບົດ ປະເມີນຜົນກະທົບຕໍ່ສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ;
2. ເສຍ ພາສີ, ອາກອນ, ຄ່າເຊົ່າ ຫຼື ສໍາປະທານທີ່ດິນ ແລະ ພັນທະອື່ນ ຢ່າງຄົບຖ້ວນ ຕາມກົດໝາຍ, ລະບຽບການ ແລະ ສັນຍາ;
3. ຮັບປະກັນຄວາມສະຫງົບ, ປອດໄພ, ເປັນລະບຽບຮຽບຮ້ອຍ ພ້ອມທັງເອົາໃຈໃສ່ປົກປັກຮັກສາ ສິ່ງແວດລ້ອມ ແລະ ປະກອບສ່ວນເຂົ້າໃນການພັດທະນາທ້ອງຖິ່ນ ຕາມຄວາມເໝາະສົມ;
4. ນໍາໃຊ້, ພັດທະນາສີມືແຮງງານ, ຍົກລະດັບວິຊາສະເພາະ ແລະ ເຕັກໂນໂລຊີ ໃຫ້ແກ່ຜູ້ອອກແຮງງານພາຍໃນ;
5. ສະຫຼຸບ ແລະ ລາຍງານ ການດໍາເນີນທຸລະກິດຂອງຕົນ ຕໍ່ອົງການຄຸ້ມຄອງການທາງນ້ຳ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ຢ່າງເປັນປົກກະຕິ;
6. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 6**

**ອູ່ຕໍ່ເຮືອ**

**ມາດຕາ 30** **ອູ່ຕໍ່ເຮືອ**

ອູ່ຕໍ່ເຮືອ ແມ່ນ ສະຖານທີ່ບໍລິການ ຕໍ່ເຮືອ, ສ້ອມແປງ, ດັດແປງ ຫຼື ຕໍ່ເຕີມ ເຮືອ ພ້ອມທັງຕິດຕັ້ງ ເຄື່ຶອງຈັກ ແລະ ອຸປະກອນເຕັກນິກກ່ຽວກັບການເດີນເຮືອ.

**ມາດຕາ 31** **ສິດ, ພັນທະ ແລະ ຄວາມຮັບຜິດຊອບ ຂອງຜູ້ດໍາເນີນກິດຈະການອູ່ຕໍ່ເຮືອ**

ຜູ້ດຳເນີນກິດຈະການອູ່ຕໍ່ເຮືອ ມີສິດ ດັ່ງນີ້:

1. ໄດ້ຮັບການສົ່ງເສີມ ແລະ ອໍານວຍຄວາມສະດວກຈາກລັດ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ;
2. ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທໍາ ຈາກການລົງທຶນພັດທະນາອູ່ຕໍ່ເຮືອ ທີ່ຕົນໄດ້ຮັບອະນຸຍາດ;
3. ເຮັດສັນຍາກັບເຈົ້າຂອງເຮືອ ຫຼື ຕົວແທນ;
4. ຂໍອະນຸຍາດຕໍ່ເຮືອ ແຕ່ລະລຳນຳຂະແໜງການໂຍທາທິການ ແລະ ຂົນສົ່ງ;
5. ເກັບຄ່າບໍລິການຕໍ່ເຮືອ ຫຼື ສ້ອມແປງເຮືອ ຕາມທີ່ໄດ້ຕົກລົງກັນໃນສັນຍາ;
6. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ດຳເນີນກິດຈະການອູ່ຕໍ່ເຮືອ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ປະຕິບັດຕາມ ບົດວິພາກເສດຖະກິດ ເຕັກນິກ, ບົດປະເມີນຜົນກະທົບຕໍ່ສິ່ງແວດລ້ອມ, ແຜນຄຸ້ມຄອງ ແລະ ຕິດຕາມກວດກາ ສິ່ງແວດລ້ອມ;
2. ເສຍ ພາສີ, ອາກອນ, ຄ່າເຊົ່າ ຫຼື ສໍາປະທານທີ່ດິນ, ຄ່າທໍານຽມ, ຄ່າບໍລິການ ແລະ ພັນທະອື່ນ ຢ່າງຄົບຖ້ວນຕາມກົດໝາຍ ແລະ ລະບຽບການ;
3. ລາຍງານການ ສ້ອມແປງ, ດັດແປງ ຫຼື ຕໍ່ເຕີມ ເຮືອ ໃຫ້ຂະແໜງການໂຍທາທິການ ແລະ ຂົນສົ່ງ;
4. ຮັບປະກັນຄຸນນະພາບ, ຄວາມປອດໄພ, ຄວາມສວຍງາມ ຄວາມຖືກຕ້ອງ ຕາມການອອກແບບ ຫຼື ສ້ອມແປງເຮືອ;
5. ນໍາໃຊ້, ພັດທະນາສີມືແຮງງານ, ຍົກລະດັບວິຊາສະເພາະ ແລະ ເຕັກໂນໂລຊີໃຫ້ແກ່ຜູ້ອອກແຮງງານພາຍໃນ;
6. ປະກອບເອກະສານກ່ຽວກັບເຮືອ ເປັນຕົ້ນ ໃບຢັ້ງຢືນການຕໍ່ເຮືອ, ໃບຢັ້ງຢືນວັດຖູປະກອນ ແລະ ເຄື່ຶອງມື ທີ່ປະກອບໃນເຮືອ;
7. ຈ່າຍຄ່າ ເປ່ເພ, ເສຍຫາຍ ຍ້ອນການບໍລິການຂອງຕົນ;
8. ໃຫ້ການຮ່ວມມືກັບເຈົ້າໜ້າທີ່ຂອງ ຂະແໜງການທີ່ກ່ຽວຂ້ອງ;
9. ສະຫຼຸບ ແລະ ລາຍງານ ການດໍາເນີນທຸລະກິດຂອງຕົນ ຕໍ່ອົງການຄຸ້ມຄອງການທາງນ້ຳ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ຢ່າງເປັນປົກກະຕິ;
10. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 7**

**ການເຊົ່າເຮືອ**

**ມາດຕາ 32** **ການເຊົ່າເຮືອ**

ການເຊົ່າເຮືອ ແມ່ນ ການຕົກລົງຂອງຜູ້ໃຫ້ເຊົ່າ ໃນການມອບເຮືອທີ່ເປັນກຳມະສິດຂອງຕົນ ໃຫ້ຜູ້ເຊົ່າ ນຳໃຊ້ຊົ່ວຄາວ ຫຼື ໄລຍະເວລາໃດໜຶ່ງໂດຍ ຖືກຕ້ອງຕາມຄຸນລັກສະນະຂອງເຮືອ ແລະ ສອດຄ່ອງກັບສັນຍາ.

**ມາດຕາ 33** **ສິດ, ພັນທະ ແລະ ຄວາມຮັບຜິດຊອບ ຂອງຜູ້ໃຫ້ເຊົ່າເຮືອ**

ຜູ້ໃຫ້ເຊົ່າ​ເຮືອ ມີ​ສິດ ດັ່ງນີ້:

1. ເຮັດສັນຍາກັບຜູ້ເຊົ່າ;
2. ເກັບ​ຄ່າ​​ເຊົ່າ​ຕາມ​ສັນຍາ;
3. ກວດກາ​ສະພາບ​ເຮືອ ພາຍຫຼັງຜູ້​ເຊົ່າ​​ ​ສົ່ງ​ເຮືອຄືນ;
4. ທວງເອົາຄ່າເສຍຫາຍທີ່ເກີດຂຶ້ນຈາກຜູ້ເຊົ່າ ຕາມ​ກົດໝາຍ ແລະ ລະບຽບການ;
5. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ໃຫ້ເຊົ່າເຮືອ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ມອບເຮືອໃຫ້ຜູ້ເຊົ່າຕາມກຳນົດເວລາທີ່ໄດ້ກຳນົດໄວ້ໃນສັນຍາ ພ້ອມທັງຮັບປະກັນມາດຕະຖານເຕັກນິກ ແລະ ​ເອກະສານກ່ຽວກັບເຮືອ ຢ່າງຖືກຕ້ອງ ແລະ ຄົບຖ້ວນ;
2. ແຈ້ງສະພາບຈຸດພິເສດ ຂອງເຮືອໃຫ້ຜູ້ເຊົ່າ;
3. ປະກັນໄພເຮືອ ຕາມກົດໝາຍ;
4. ເສຍອາກອນ ແລະ ພັນທະອື່ນ ຢ່າງຄົບຖ້ວນຕາມກົດໝາຍ;
5. ທົດແທນຄ່າເສຍຫາຍທີ່ເກີດຂຶ້ນຍ້ອນສະພາບເຕັກນິກຂອງເຮືອບໍ່ໄດ້ມາດຕະຖານ ແລະ ຄວາມຊັກຊ້າ ໃນການມອບເຮືອໃຫ້ຜູ້ເຊົ່າ;
6. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 34** **ສິດ, ພັນທະ ແລະ ຄວາມຮັບຜິດຊອບຂອງຜູ້ເຊົ່າເຮືອ**

ຜູ້ເຊົ່າເຮືອ ມີສິດ ດັ່ງນີ້:

1. ເຮັດສັນຍາກັບຜູ້ໃຫ້ເຊົ່າ;
2. ຮັບເອົາເຮີືອ, ກວດກາສະພາບເຕັກນິກຂອງເຮືອ, ເອກະສານກ່ຽວກັບເຮືອ;
3. ທວງເອົາຄ່າເສຍຫາຍທີ່ເກີດຂຶ້ນຈາກຜູ້ໃຫ້ເຊົ່າ ຕາມທີ່ໄດ້ກໍານົດໄວ້ໃນສັນຍາ;
4. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຜູ້ເຊົ່າເຮືອ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ຈ່າຍຄ່າເຊົ່າເຮືອ ແລະ ນຳໃຊ້ເຮືອໃຫ້ຖືກຕ້ອງຕາມຄຸນລັກສະນະຂອງເຮືອ ແລະ ສອດຄ່ອງກັບ ສັນຍາ;
2. ປົກປັກຮັກສາເຮືອໃຫ້ຢູ່ໃນສະພາບດີ;
3. ສົ່ງມອບເຮືອ, ເອກະສານກ່ຽວກັບເຮືອ ຄືນແກ່ຜູ້ໃຫ້ເຊົ່າຕາມທີ່ໄດ້ກຳນົດໄວ້ໃນສັນຍາ;
4. ໃຊ້ແທນຄ່າເສຍຫາຍທີ່ເກີດຂຶ້ນຍ້ອນການກະທຳຂອງຕົນ ແລະ ຄວາມຊັກຊ້າ ໃນການສົ່ງມອບເຮືອຄືນແກ່ຜູ້ໃຫ້ເຊົ່າ;
5. ປະຕິບັດພັນທະ ແລະ ມີຄວາມຮັບຜິດຊອບອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ I****II**

**ເຮືອ**

**ໝວດທີ 1**

**ປະເພດ ແລະ ຂະໜາດ ຂອງເຮືອ**

**ມາດຕາ 35 ປະເພດຂອງເຮືອ**

ເຮືອ ມີ ສິບປະເພດ ດັ່ງນີ້:

1. ເຮືອຂົນສົ່ງຜູ້ໂດຍສານ;
2. ເຮືອຂົນສົ່ງສິນຄ້າ;
3. ເຮືອວິສະວະກຳ;
4. ເຮືອວິຊາສະເພາະຈຳເພາະ;
5. ເຮືອສຳລານ ແລະ ກິລາ;
6. ເຮືອປະມົງ;
7. ເຮືອຂຸດຄົ້ນ ແລະ ຂົນສົ່ງ ຫີນ ແຮ່, ຊາຍ;
8. ເຮືອບັກ;
9. ເຮືອລາກແກ່;
10. ເຮືອແພ.

**ມາດຕາ 36 ຂະໜາດຂອງເຮືອ**

ເຮືອແບ່ງອອກເປັນ ສາມຂະໜາດ ດັ່ງນີ້:

1. ເຮືອຂະໜາດໃຫຍ່ ແມ່ນ ເຮືອທີ່ມີບ່ອນນັ່ງຂອງຜູ້ໂດຍສານ ລວມທັງພະນັກງານປະຈຳເຮືອ ຫຼາຍກວ່າ ໜຶ່ງຮ້ອຍ ບ່ອນນັ່ງ ຫຼື ເຮືອ ທີ່ມີນໍ້າໜັກລວມ ຫຼາຍກວ່າ ສາມຮ້ອຍໂຕນ;
2. ເຮືອຂະໜາດກາງ ແມ່ນ ເຮືອທີ່ມີບ່ອນນັ່ງຂອງຜູ້ໂດຍສານ ລວມທັງພະນັກງານປະຈຳເຮືອ ແຕ່ ສິບຫ້າ ຫາ ໜຶ່ງຮ້ອຍ ບ່ອນນັ່ງ ຫຼື ເຮືອ ທີ່ມີນໍ້າໜັກລວມ ແຕ່ ຫ້າສິບ ຫາ ສາມຮ້ອຍໂຕນ;
3. ເຮືອຂະໜາດນ້ອຍ ແມ່ນ ເຮືອທີ່ມີບ່ອນນັ່ງຂອງຜູ້ໂດຍສານ ລວມທັງພະນັກງານປະຈຳເຮືອ ໜ້ອຍກວ່າ ສິບຫ້າ ບ່ອນນັ່ງ ຫຼື ເຮືອ ທີ່ມີນໍ້າໜັກລວມ ຕໍ່າກວ່າ ຫ້າສິບໂຕນ.

**ໝວດທີ 2**

**ການກວດກາເຕັກນິກເຮືອ**

**ມາດຕາ 37 ການກວດກາເຕັກນິກເຮືອ**

ການກວດກາເຕັກນິກເຮືອ ໃຫ້ກວດກາຕາມລາຍການ ດັ່ງນີ້:

1. ໂຄງສ້າງ, ຂະໜາດ ແລະ ນ້ຳໜັກ;
2. ລະບົບ ບັນຊາ, ຂັບເຄື່ອນ ແລະ ການສື່ສານ;
3. ລະບົບ ເຄື່ອງຈັກ, ຄວາມແຮງ ແລະ ໄຟຟ້າ;
4. ລະບົບປ້ອງກັນຄວາມປອດໄພ;
5. ການ ສ້ອມແປງ, ດັດແປງ ແລະ ຕໍ່ເຕີມ ໂຄງສ້າງ, ຮູບຮ່າງ ແລະ ເຕັກນິກ;
6. ລາຍການອື່ນທີ່ຈໍາເປັນ.

ສຳລັບມາດຕະຖານເຕັກນິກ ແລະ ຄວາມແຮງຂອງເຄື່ອງຈັກ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 38 ວິທີການກວດກາເຕັກນິກເຮືອ**

ວິທີການກວດກາເຕັກນິກເຮືອ ໃຫ້ປະຕິບັດ ດັ່ງນີ້:

1. ກ່ອນການຂຶ້ນທະບຽນ;
2. ໃນຮອບວຽນ ໜຶ່ງ ປີ;
3. ໃນຮອບວຽນ ຫ້າ ປີ.

ໃນກໍລະນີເຮືອ ເປ່ເພ, ຊຸດໂຊມ ຫຼື ເສຍຫາຍໜັກ ຕ້ອງນຳເຮືອຂຶ້ນກວດກາຢູ່ອູ່ແຫ້ງ ເພື່ອສ້ອມແປງເຮືອໃຫ້ກັບຄືນສູ່ສະພາບເດີມ.

ສຳລັບຂັ້ນຕອນ ແລະ ວິທີການ ກວດກາເຕັກນິກເຮືອ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 39 ການກວດກາເຕັກນິກເຮືອຂະໜາດໃຫຍ່ ແລະ ເຮືອທີ່ມີມາດຕະຖານເຕັກນິກສູງ**

ການກວດກາເຕັກນິກເຮືອຂະໜາດໃຫຍ່ ແລະ ເຮືອທີ່ມີມາດຕະຖານເຕັກນິກສູງ ສາມາດວ່າຈ້າງ ບໍລິສັດທີີ່ປຶກສາພາຍໃນ ຫຼື ຕ່າງປະເທດ ທີ່ມີປະສົບການ, ຊຳນານງານ ແລະ ຊ່ຽວຊານພິເສດ ເພື່ອດຳເນີນການກວດກາເຕັກນິກເຮືອດັ່ງກ່າວ. ຜູ້ກວດກາ ຕ້ອງອອກໃບຢັ້ງຢືນການກວດກາ ແລະ ລາຍງານໃຫ້ຂະແໜງ  
ການໂຍທາທິການ ແລະ ຂົນສົ່ງ.

ຜູ້ກວດກາ ຕ້ອງຮັບຜິດຊອບຜົນການກວດກາຂອງຕົນ ຕາມກົດໝາຍ.

**ໝວດທີ 3**

**ການຂຶ້ນທະບຽນເຮືອ**

**ມາດຕາ 40 ການຂຶ້ນທະບຽນເຮືອ**

ການຂຶ້ນທະບຽນເຮືອ ແມ່ນ ການບັນທຶກຂໍ້ມູນເຂົ້າໃນລະບົບຖານຂໍ້ມູນຂອງເຮືອ ໃນການຢັ້ງຢືນການເປັນກຳມະສິດຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ເພື່ອຕິດຕາມ ກວດກາການນຳໃຊ້.

ເຮືອທຸກປະເພດ ທີ່ແລ່ນດ້ວຍເຄື່ອງຈັກ ທີ່ນຳໃຊ້ຢູ່ ສປປ ລາວ ຕ້ອງຂຶ້ນທະບຽນ ຕາມແຕ່ລະປະເພດ ໃຫ້ຖືກຕ້ອງຕາມກົດໝາຍ ແລະ ລະບຽບການ ຂອງກະຊວງໂຍທາທິການ ແລະ ຂົນສົ່ງ ຍົກເວັ້ນເຮືອຂອງກຳລັງປ້ອງກັນຊາດ ແລະ ປ້ອງກັນຄວາມສະຫງົບ.

**ມາດຕາ 41 ເອກະສານປະກອບການຂຶ້ນທະບຽນເຮືອ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ ຂຶ້ນທະບຽນເຮືອ ຕ້ອງປະກອບເອກະສານ ຍື່ນຕໍ່ຂະແໜງການໂຍທາທິການ ແລະ ຂົນສົ່ງ ດັ່ງນີ້:

1. ຄຳຮ້ອງຂໍຂຶ້ນທະບຽນ ຕາມແບບພິມ;
2. ສຳເນົາ ບັດປະຈຳຕົວ ຫຼື ສຳມະໂນຄົວ ສຳລັບບຸກຄົນ, ຂໍ້ຕົກລົງສ້າງຕັ້ງ ຫຼື ໃບທະບຽນວິສາຫະກິດ ສຳລັບ ນິຕິບຸກຄົນ ແລະ ການຈັດຕັ້ງ;
3. ໃບຢັ້ງຢືນການ ຊື້ ຂາຍ;
4. ໃບຢັ້ງຢືນການກວດກາເຕັກນິກເຮືອ;
5. ໃບອະນຸຍາດນຳເຂົ້າທາງດ້ານເຕັກນິກເຮືອ ຈາກຂະແໜງການໂຍທາທິການ ແລະ ຂົນສົ່ງ;
6. ໃບອະນຸຍາດນຳເຂົ້າເຮືອ ຈາກຂະແໜງການອຸດສາຫະກຳ ແລະ ການຄ້າ;
7. ໃບແຈ້ງພາສີ, ໃບຢັ້ງຢືນການເສຍພາສີ ເວັ້ນເສຍແຕ່ມີການຍົກເວັ້ນ ພາສີ, ອາກອນ.

ສຳລັບເຮືອບໍລິຫານຂອງລັດ ຕ້ອງມີໃບສະເໜີຂຶ້ນທະບຽນເຮືອນໍາຂະແໜງການການເງິນ ແລະ ຂະແໜງ ການອື່ນທີ່່ກ່ຽວຂ້ອງ, ສ່ວນເຮືອຂອງສຳນັກງານຜູ້ຕາງໜ້າຂອງຕ່າງປະເທດ ແລະ ສາກົນ ຕ້ອງມີໃບສະເໜີຈາກກະຊວງການຕ່າງປະເທດ.

**ມາດຕາ 42 ໃບທະບຽນເຮືອ**

ໃບທະບຽນເຮືອ ແມ່ນ ເອກະສານຢັ້ງຢືນການຂຶ້ນທະບຽນເຮືອ ທີ່ອອກໃຫ້ໂດຍກະຊວງໂຍທາທິການ ແລະ ຂົນສົ່ງ ເພື່ອໃຊ້ເປັນຫຼັກຖານກ່ຽວກັບການເປັນເຈົ້າກຳມະສິດ, ສິດຄອບຄອງ ແລະ ນຳໃຊ້ເຮືອຢ່າງຖືກຕ້ອງ ຕາມລະບຽບການ.

ໃບທະບຽນເຮືອ ມີອາຍຸການນໍາໃຊ້ ຫ້າປີ ແລະ ສາມາດຕໍ່ໄດ້.

**ມາດຕາ 43 ທະບຽນເຮືອ**

ທະບຽນເຮືອ ປະກອບດ້ວຍ ຕົວອັກສອນ ແລະ ຕົວເລກ ດັ່ງນີ້:

1. ຕົວອັກສອນ ແມ່ນ ຊື່ຫຍໍ້ຂອງອົງການທີ່ໄດ້ຂຶ້ນທະບຽນເຮືອ ຕົວຢ່າງ ກົມທາງນ້ຳ (ກທນ), ພະແນກໂຍທາທິການ ແລະ ຂົນສົ່ງ ນະຄອນຫຼວງ (ນຄ), ພະແນກໂຍທາທິການ ແລະ ຂົນສົ່ງ ແຂວງຫຼວງພະບາງ (ຫຼບ), ຫ້ອງການໂຍທາທິການ ແລະ ຂົນສົ່ງ ເມືອງສີສັດຕະນາກ (ນຄ-ສນ);
2. ຕົວເລກ ມີ ສີ່ຕົວ ທີ່ນັບແຕ່ໝາຍເລກ 0001 ເຖິງ 9999.

ສ່ວນຂະໜາດ ຂອງຕົວອັກສອນ ແລະ ຕົວເລກທະບຽນເຮືອ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 44 ຊື່ເຮືອ**

ເຮືອຂະໜາດກາງ ແລະ ຂະໜາດໃຫຍ່ ຕ້ອງມີຊື່ ຊຶ່ງ ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງໄດ້ກຳນົດໃນຄໍາຮ້ອງຂໍຂຶ້ນທະບຽນເຮືອ. ສຳລັບເຮືອຂະໜາດນ້ອຍ ທີ່ຕ້ອງການມີຊື່ ກໍໃຫ້ປະຕິບັດຄືກັນກັບເຮືອຂະໜາດກາງ ແລະ ຂະໜາດໃຫຍ່.

ສຳລັບເຮືອ ທີ່ແລ່ນຢູ່ແມ່ນ້ຳຊາຍແດນ ແລະ ແມ່ນ້ຳສາກົນ ຕ້ອງມີຊື່ເປັນພາສາ ລາວ ແລະ ອັງກິດ.

**ມາດຕາ 45 ການຍົກຍ້າຍເຮືອ**

ເຈົ້າຂອງເຮືອທີ່ມີຈຸດປະສົງ ຍົກຍ້າຍເຮືອທີ່ໄດ້ຂຶ້ນທະບຽນແລ້ວ ໄປຂຶ້ນທະບຽນຢູ່ບ່ອນອື່ນ ພາຍໃນ ຫຼື ຕ່າງປະເທດ ຕ້ອງປະກອບເອກະສານຂໍຍົກຍ້າຍເຮືອ ແລະ ສະເໜີຕໍ່ອົງການຄຸ້ມຄອງການທາງນໍ້າ ບ່ອນທີ່ເຮືອຂຶ້ນທະບຽນ, ອົງການຄຸ້ມຄອງການທາງນໍ້າດັ່ງກ່າວ ອອກໃບຍົກຍ້າຍ ພ້ອມທັງສຳນວນເອກະສານທີ່ກ່ຽວຂ້ອງໃຫ້ ເຈົ້າຂອງເຮືອ ເພື່ອໄປຂຶ້ນທະບຽນເຮືອ ຢູ່ບ່ອນໃໝ່.

ພາຍຫຼັງໄດ້ຮັບໃບຍົກຍ້າຍ ເຈົ້າຂອງເຮືອ ຕ້ອງໄປຂຶ້ນທະບຽນເຮືອ ຢູ່ບ່ອນໃໝ່ ພາຍໃນເວລາ ຫົກສິບ ວັນ ນັບແຕ່ວັນໄດ້ຮັບໃບຍົກຍ້າຍເປັນຕົ້ນໄປ.

**ມາດຕາ 46 ການຂຶ້ນທະບຽນເຮືອ ຂອງກຳລັງ ປ້ອງກັນຊາດ ແລະ ປ້ອງກັນຄວາມສະຫງົບ**

ເຮືອຂອງກຳລັງປ້ອງກັນຊາດ ແລະ ປ້ອງກັນຄວາມສະຫງົບ ໃຫ້ຂຶ້ນທະບຽນນຳ ກະຊວງປ້ອງກັນປະເທດ ຫຼື ກະຊວງປ້ອງກັນຄວາມສະຫງົບ ຕາມແຕ່ລະກໍລະນີ.

**ມາດຕາ 47 ການຄຸ້ມຄອງສຳນວນເອກະສານເຮືອ**

ສຳນວນເອກະສານເຮືອ ທີ່ໄດ້ຂຶ້ນທະບຽນເຮືອແລ້ວ ຕ້ອງຮັກສາໄວ້ ພາຍໃນເວລາ ສິບປີ, ຫຼັງຈາກນັ້ນ ສາມາດທໍາລາຍໄດ້ ແຕ່ຂໍ້ມູນເອກະສານເຮືອ ຕ້ອງຮັກສາໄວ້ໃນລະບົບຖານຂໍ້ມູນເອເລັກໂຕຣນິກ.

**ມາດຕາ 48 ຖານຂໍ້ມູນການຂຶ້ນທະບຽນເຮືອ**

ກະຊວງໂຍທາທິການ ແລະ ຂົນສົ່ງ ເປັນຜູ້ຮັບຜິດຊອບສ້າງຖານຂໍ້ມູນ ການຂຶ້ນທະບຽນເຮືອ ດ້ວຍລະບົບເອເລັກໂຕຣນິກ ເພື່ອເກັບກຳ, ສັງລວມ ຂໍ້ມູນສະຖິຕິ ກ່ຽວກັບເຮືອທີ່ໄດ້ຂຶ້ນທະບຽນແລ້ວ ເພື່ອນຳໃຊ້ເປັນເຄື່ອງມືໃນການຄຸ້ມຄອງ, ຄົ້ນຄວ້າ, ວິໄຈ ແລະ ວາງແຜນການພັດທະນາວຽກງານຂົນສົ່ງທາງນ້ຳ ໃຫ້ມີປະສິດທິຜົນ ແລະ ຍືນຍົງ.

ຖານຂໍ້ມູນການຂຶ້ນທະບຽນເຮືອ ມີເປົ້າໝາຍ ດັ່ງນີ້:

1. ຄວບຄຸມ, ຕິດຕາມ ກວດກາ ການເຄື່ອນໄຫວຂອງເຮືອ ທັງພາຍໃນ ແລະ ລະຫວ່າງປະເທດ;
2. ເກັບຄ່າທຳນຽມ ແລະ ຄ່າບໍລິການ ກ່ຽວກັບເຮືອ;
3. ຄຸ້ມຄອງມາດຕະຖານເຕັກນິກເຮືອ;
4. ກວດກາເຕັກນິກເຮືອ;
5. ເກັບກຳສະຖິຕິການເກີດອຸບປະຕິເຫດ.

**ໝວດທີ 4**

**ໃບອະນຸຍາດເດີນເຮືອ ແລະ ການປະກັນໄພເຮືອ**

**ມາດຕາ 49 ໃບອະນຸຍາດເດີນເຮືອ**

ໃບອະນຸຍາດເດີນເຮືອ ​ແມ່ນ ໜັງສືຢັ້ງຢືນປະຈຳເຮືອແຕ່ລະລໍາ ທີ່​ນຳໃຊ້ເຂົ້າໃນການຂົນສົ່ງ ຜູ້ໂດຍສານ ແລະ ສິນຄ້າ ມີຄວາມຖືກ​ຕ້ອງ​ຕາມມາດ​ຕະ​ຖານ​ເຕັກ​ນິກຂອງເຮືອ.

ເຮືອທີ່ໃຫ້ບໍລິການຂົນສົ່ງຜູ້ໂດຍສານ ແລະ ສິນຄ້າ ຕ້ອງມີໃບອະນຸຍາດເດີນເຮືອ.

**ມາດຕາ 50 ການອອກໃບອະນຸຍາດເດີນເຮືອ**

ຂະແໜງການໂຍທາທິການ ແລະ ຂົນສົ່ງ ເປັນຜູ້ອອກໃບອະນຸຍາດເດີນເຮືອ ໃຫ້ເຮືອທີ່ໄດ້ກວດກາເຕັກນິກ, ຂຶ້ນທະບຽນ ແລະ ໄດ້ຮັບໃບອະນຸຍາດດຳເນີນທຸລະກິດບໍລິການຂົນສົ່ງທາງນ້ຳ.

ໃບອະນຸຍາດເດີນເຮືອ ມີອາຍຸນໍາໃຊ້ ໜຶ່ງປີ ແລະ ສາມາດຕໍ່ໄດ້.

**ມາດຕາ 51** **ການ​ປະ​ກັນ​ໄພ​ເຮືອ**

ເຮືອ ທີ່ໄດ້ຮັບໃບອະນຸຍາດໃຫ້ບໍລິການຂົນສົ່ງທາງນ້ຳ ທຸກປະເພດ, ທຸກຂະໜາດ ຕ້ອງມີປະກັນໄພ ຜູ້ໂດຍສານ, ສິນຄ້າ ແລະ ປະກັນໄພແບບບັງຄັບ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການປະກັນໄພ.

**ໝວດທີ 5**

**ພະນັກງານປະຈໍາເຮືອ**

**ມາດຕາ 52 ພະນັກງານປະຈໍາເຮືອ**

ເຮືອຂົນສົ່ງຜູ້ໂດຍສານຂະໜາດໃຫ່ຍ ມີພະນັກງານປະຈໍາເຮືອ ດັ່ງນີ້:

1. ຫົວໜ້າຈຸເຮືອ;
2. ຜູ້ຂັບເຮືອ ຫຼື ນາຍທ້າຍເຮືອ;
3. ຊ່າງຈັກ;
4. ລູກເຮືອ.

ສຳລັບເຮືອຂົນສົ່ງຜູ້ໂດຍສານ ແລະ ເຮືອຂົນສົ່ງສິນຄ້າ ຂະໜາດນ້ອຍ ແລະ ກາງ ແລະ ເຮືອປະເພດອື່ນ ມີພະນັກງານປະຈຳເຮືອ ຕາມລະບຽບການຂອງກະຊວງໂຍທາທິການ ແລະ ຂົນສົ່ງ.

**ມາດຕາ 53 ມາດຕະຖານຂອງພະນັກງານປະຈໍາເຮືອ**

ພະນັກງານປະຈໍາເຮືອຂົນສົ່ງຜູ້ໂດຍສານ ຕ້ອງມີມາດຕະຖານລວມ ດັ່ງນີ້:

1. ມີປະກາສະນີຍະບັດ, ໃບຢັ້ງຢືນຄວາມຮູ້ ແລະ ຄວາມສາມາດດ້ານວິຊາສະເພາະທີ່ກ່ຽວຂ້ອງກັບໜ້າທີ່ ແລະ ຄວາມຮັບຜິດຊອບຢູ່ໃນເຮືອ ເປັນຕົ້ນ ໃບອະນຸຍາດຂັບເຮືອ, ຊ່າງຈັກ ແລະ ຊ່າງໄຟຟ້າເຮືອ;
2. ມີສຸຂະພາບແຂງແຮງ ໂດຍມີການຢັ້ງຢືນຈາກແພດທີ່ກ່ຽວຂ້ອງ, ສາມາດລອຍນໍ້າໄດ້ ແລະ ສາມາດໃຫ້ການຊ່ວຍເຫຼືອຜູ້ໂດຍສານເບື້ອງຕົ້ນໄດ້ ໃນກໍລະນີເກີດເຫດສຸກເສີນ;
3. ມີຄຸນສົມບັດ, ລະບຽບວິໄນ, ຄວາມຮັບຜິດຊອບສູງ, ຈັນຍາບັນວິຊາຊີບ, ສັດຊື່, ມະນຸດສໍາພັນດີ ແລະ ສຸພາບຮຽບຮ້ອຍ.

ສໍາລັບມາດຕະຖານສະເພາະຂອງພະນັກງານປະຈໍາເຮືອ, ການສອບເສັງ ແລະ ການອອກໃບຢັ້ງຢືນໃຫ້ແກ່ພະນັກງານປະຈໍາເຮືອ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 54 ໜ້າທີ່ ແລະ ຄວາມຮັບຜິດຊອບ ຂອງຫົວໜ້າຈຸເຮືອ**

ຫົວໜ້າຈຸເຮືອ ມີໜ້າທີ່ ແລະ ຄວາມຮັບຜິດຊອບລວມໃນການ ບັນຊາ ແລະ ຄວບຄຸມເຮືອ, ໃຫ້ຄໍາແນະນໍາ ໃນເວລາເຮືອເຂົ້າ-ອອກ ຈາກທ່າເຮືອ, ເດີນເຮືອບ່ອນທີ່ມີຄວາມສ່ຽງ ພ້ອມທັງມີຄວາມຮັບຜິດຊອບຕໍ່ເຮືອ, ຜູ້ໂດຍສານ, ສິນຄ້າ ແລະ ລູກເຮືອ.

**ມາດຕາ 55 ໜ້າທີ່ ແລະ ຄວາມຮັບຜິດຊອບ ຂອງຜູ້ຂັບເຮືອ ຫຼື ນາຍທ້າຍເຮືອ**

ຜູ້ຂັບເຮືອ ຫຼື ນາຍທ້າຍເຮືອ ມີໜ້າທີ່ ແລະ ຄວາມຮັບຜິດຊອບໃນການບັນຊາ ແລະ ຄວບຄຸມເຮືອໄປຕາມເສັ້ນທາງການເດີນເຮືອ ແລະ ປະຕິບັດຕາມຄໍາແນະນຳ ຂອງຫົວໜ້າຈຸເຮືອ.

**ມາດຕາ 56 ໜ້າທີ່ ແລະ ຄວາມຮັບຜິດຊອບຂອງຊ່າງຈັກ**

ຊ່າງຈັກ ມີໜ້າທີ່ ແລະ ຄວາມຮັບຜິດຊອບໃນການ ຄຸ້ມຄອງ, ກວດກາ ແລະ ບຳລຸງຮັກສາເຄື່ອງຈັກ, ລະບົບ ໄຟຟ້າ, ບັນຊາ, ຂັບເຄື່ອນ ໃຫ້ມີສະພາບໃຊ້ງານໄດ້ຢ່າງເປັນປົກກະຕິ.

**ມາດຕາ 57** **ໜ້າທີ່ ແລະ ຄວາມຮັບຜິດຊອບຂອງລູກເຮືອ**

ລູກເຮືອ ມີໜ້າທີ່ ແລະ ຄວາມຮັບຜິດຊອບໃນການດູແລຄວາມ ເປັນລະບຽບຮຽບຮ້ອຍ, ສະອາດ, ສະດວກ ສະບາຍ, ປອດໄພ ແລະ ການບໍລິການອື່ນ ຕາມການມອບໝາຍຂອງຫົວໜ້າຈຸເຮືອ ຢ່າງເຂັ້ມງວດ.

**ພາກທີ IV**

**ການຈະລາຈອນທາງນໍ້າ ແລະ ອຸບປະຕິເຫດທາງນ້ຳ**

**ມາດຕາ 58** **ການຈະລາຈອນທາງນໍ້າ**

ການຈະລາຈອນທາງນ້ຳ ແມ່ນ ການເດີນເຮືອ ທຸກປະເພດ, ທຸກຂະໜາດ ຕາມຄອງເດີນເຮືອ ແລະ ຕາມແມ່ນ້ຳ ຊຶ່ງຕ້ອງປະຕິບັດຕາມເຄື່ອງໝາຍການເດີນເຮືອ, ເດີນເບື້້ອງຂວາມືຂອງຕົນ ແລະ ປະຕິບັດຕາມກົດຈະລາຈອນທາງນ້ຳ ຢ່າງເຂັ້ມງວດ.

ສຳລັບເຮືອທີ່ເດີນຕາມແມ່ນ້ຳຊາຍແດນ ຕ້ອງຕິດທຸງຊາດ ແລະ ແລ່ນເຮືອ ຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

ການຈະລາຈອນທາງນ້ຳ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 59 ອຸບປະຕິເຫດທາງນໍ້າ**

ເມື່ອເກີດອຸບປະຕິເຫດທາງນໍ້າບໍ່ຮ້າຍແຮງ ໃນເວລາເດີນເຮືອ ຫົວໜ້າຈຸເຮືອ ຕ້ອງນຳໃຊ້ວິທີການ ແລະ ມາດຕະການ ທີ່ເໝາະສົົມໃນການຄວບຄຸມສະພາບການ ແລະ ແກ້ໄຂບັນຫາເບື້ອງຕົ້ນ.

ໃນກໍລະນີເກີດອຸບປະຕິເຫດຮ້າຍແຮງ ຫົວໜ້າຈຸເຮືອ ຕ້ອງມີມາດຕະການຊ່ວຍຜູ້ໂດຍສານ ຢ່າງທັນການ ພ້ອມທັງແຈ້ງໃຫ້ອົງການປົກຄອງທ້ອງຖິ່ນທີ່ໃກ້ທີ່ສຸດ, ອົງການຄຸ້ມຄອງການທາງນໍ້າ,ເຈົ້າໜ້າທີ່ທີ່ກ່ຽວ ຂ້ອງ ແລະ ເຈົ້າຂອງເຮືອ ກ່ຽວກັບຈຸດທີ່ເກີດເຫດ, ສາເຫດ ແລະ ຄວາມເສຍຫາຍເບື້ອງຕົ້ນ ພ້ອມທັງຮ້ອງຂໍການຊ່ວຍເຫຼືອ ແລະ ກູ້ໄພ.

**ມາດຕາ 60** **ເຮືອຄູ່ກໍລະນີ ແລະ ເຮືອທີ່ຢູ່ໃກ້ກັບຈຸດເກີດອຸບປະຕິເຫດ**

ໃນກໍລະນີເຮືອຕຳກັນ ຫົວໜ້າຈຸເຮືອຂອງເຮືອທີ່ບໍ່ໄດ້ຮັບຄວາມເສຍຫາຍຫຼາຍ ຕ້ອງໃຫ້ການຊ່ວຍເຫຼືອ ຜູ້ໂດຍສານ ແລະ ລູກເຮືອ, ເກັບກູ້ວັດຖຸສິ່ງຂອງຂອງເຮືອທີ່ໄດ້ຮັບຄວາມເສຍຫາຍຢ່າງຮ້າຍແຮງ.

ໃນກໍລະນີເຮືອອື່ນທີ່ຢູ່ໃກ້ຄຽງ ຫາກໄດ້ພົບເຫັນເຮືອເກີດອຸບປະຕິເຫດ ຫຼື ໄດ້ຮັບແຈ້ງກ່ຽວກັບການເກີດອຸບປະຕິເຫດ ຫົວໜ້າຈຸເຮືອ ຫຼື ເຈົ້າຂອງເຮືອນັ້ນ ຕ້ອງໃຫ້ການຊ່ວຍເຫຼືອ ຢ່າງຮີບດ່ວນ ແລະ ແຈ້ງສະພາບການເກີດອຸບປະຕິເຫດ ໃຫ້ອົງການປົກຄອງທ້ອງຖິ່ນທີ່ໃກ້ທີ່ສຸດ ແລະ ອົງການຄຸ້ມຄອງການທາງນໍ້າ ຢ່າງທັນການ.

**ມາດຕາ 61** **ການຊອກຄົ້ນ ແລະ ກູ້ໄພທາງນໍ້າ**

ໃນກໍລະນີໄດ້ຮັບແຈ້ງກ່ຽວກັບອຸບປະຕິເຫດທາງນ້ຳແລ້ວ ອົງການປົກຄອງທ້ອງຖິ່ນ, ອົງການຄຸ້ມຄອງການທາງນໍ້າ ຕ້ອງແຈ້ງເຈົ້າໜ້າທີ່ທີ່ກ່ຽວຂ້ອງ, ໜ່ວຍງານຊອກຄົ້ນ ແລະ ກູ້ໄພ ໂດຍດ່ວນ ເພື່ອນຳໃຊ້ມາດຕະການຊ່ວຍເຫຼືອ ຢ່າງທັນການ.

**ມາດຕາ 62** **ການຢຸດເຊົາ ການຊອກຄົ້ນ ແລະ ກູ້ໄພ**

ຂະແໜງການໂຍທາທິການ ແລະ ຂົນສົ່ງ ເປັນຜູ້ຕັດສີນໃຈໃນການຢຸດເຊົາ ການຊອກຄົ້ນ ແລະ ກູ້ໄພ ຕາມການສະເໜີຂອງໜ່ວຍງານຊອກຄົ້ນ ແລະ ກູ້ໄພ ຫຼື ເຈົ້າໜ້າທີ່ທີ່ກ່ຽວຂ້ອງ ໃນກໍລະນີສຳເລັດ ຫຼື ບໍ່ສຳເລັດ ເຖິງວ່າໄດ້ນຳໃຊ້ທຸກວິທີທາງໃນການຊອກຄົ້ນ ແລະ ກູ້ໄພແລ້ວ ແຕ່ຍັງບໍ່ພົບເຫັນ ໃຫ້ຖືວ່າເຮືອໄດ້ຫາຍສາບສູນ ນັບແຕ່ວັນປະກາດຢຸດເຊົາການຊອກຄົ້ນ ແລະ ກູ້ໄພ ເປັນຕົ້ນໄປ.

**ມາດຕາ 63** **ການກອບກູ້ ແລະ ຍ້າຍຊາກເຮືອ**

ການກອບກູ້ ແລະ ຍ້າຍຊາກເຮືອ ແມ່ນ ຂະບວນການໃນການກອບກູ້ເອົາ ເຮືອ, ສິນຄ້າ ແລະ ສິ່ງຂອງທີ່ເປ່ເພ, ເສຍຫາຍ ຫຼື ສູນຫາຍ ຢູ່ໃນເຮືອທີ່ເກີດອຸບປະຕິເຫດຢ່າງທັນການ ເພື່ອປ້ອງກັນ ແລະ ຫຼຸດຜ່ອນ ຜົນກະທົບຕໍ່ສິ່ງແວດລ້ອມທຳມະຊາດ ແລະ ສັງຄົມ.

ເຈົ້າຂອງເຮືອ ມີຄວາມຮັບຜິດຊອບໃນການກອບກູ້ ແລະ ຍ້າຍຊາກເຮືອຂອງຕົນ ອອກຈາກຈຸດເກີດ ອຸບປະຕິເຫດໃຫ້ໄວທີ່ສຸດ ເພື່ອບໍ່ໃຫ້ເປັນອຸປະສັກຕໍ່ການເດີນເຮືອ ແລະ ກໍ່ໃຫ້ເກີດມົນລະພິດທາງນໍ້າ. ໃນກໍລະນີເຈົ້າຂອງເຮືອ ບໍ່ດໍາເນີນການກອບກູ້ ຫຼື ຍ້າຍຊາກເຮືອ ພາຍຫຼັງອົງການຄຸ້ມຄອງການທາງນ້ຳ ໄດ້ແຈ້ງແລ້ວ ອົງການຄຸ້ມຄອງການທາງນ້ຳ ສາມາດກອບກູ້ ຫຼື ຍ້າຍຊາກເຮືອດັ່ງກ່າວ ໂດຍໃຫ້ເຈົ້າຂອງເຮືອ ເປັນຜູ້ຮັບຜິດຊອບຕໍ່ຄ່າໃຊ້ຈ່າຍ ໃນການກອບກູ້ ແລະ ຍ້າຍຊາກເຮືອດັ່ງກ່າວ.

**ມາດຕາ 64** **ຄ່າໃຊ້ຈ່າຍໃນການ ຊອກຄົ້ນ ແລະ ກູ້ໄພ**

ເຈົ້າຂອງເຮືອ ຕ້ອງຮັບຜິດຊອບຄ່າໃຊ້ຈ່າຍໃນການຊອກຄົ້ນ ແລະ ກູ້ໄພ ລວມທັງການເຄື່ອນຍ້າຍ ຜູ້ລອດຊີວິດ, ຜູ້ເສຍຊີວິດ, ຊາກເຮືອ, ວັດຖຸສິ່ງຂອງ, ພາຫະນະ ຈາກສະຖານທີ່ເກີດອຸບປະຕິເຫດ ຕາມການເຫັນດີຂອງໜ່ວຍງານຊອກຄົ້ນ ແລະ ກູ້ໄພ ຫຼື ເຈົ້າໜ້າທີ່ ທີ່ກ່ຽວຂ້ອງ.

**ພາກທີ V**

**ເຂດສະຫງວນທາງນ້ຳ**

**ມາດຕາ 65 ເຂດສະຫງວນທາງນໍ້າ**

ເຂດສະຫງວນທາງນໍ້າ ແມ່ນ ພື້ນທີ່ ໜ້າດິນ, ໃຕ້ດິນ, ໜ້ານໍ້າ, ເທິງໜ້ານ້ຳ ແລະ ດິນພື້ນນໍ້າ ທີ່ສະ ຫງວນໄວ້ ສໍາລັບການ ຂົນສົ່ງທາງນໍ້າ, ກໍ່ສ້າງໂຄງລ່າງພື້ນຖານທາງນໍ້າ ແລະ ຂຸດຄົ້ນວັດສະດຸກໍ່ສ້າງ ຊຶ່ງບໍ່ອະນຸຍາດໃຫ້ມີການ ກໍ່ສ້າງ, ປຸກສ້າງ ຫຼື ດຳເນີນກິດຈະການໃດໜຶ່ງ ເວັ້ນເສຍແຕ່ໄດ້ຮັບອະນຸຍາດຈາກກະຊວງໂຍທາທິການ ແລະ ຂົນສົ່ງ ໂດຍສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

**ມາດຕາ 66 ເຂດສະຫງວນທາງນ້ຳຢູ່ໜ້າດິນ**

ເຂດສະຫງວນທາງນ້ຳຢູ່ໜ້າດິນ ແມ່ນ ພື້ນທີ່ສະຫງວນໄວ້ ນັບຈາກແຄມຕາຝັ່ງເຂົ້າໄປໃນເຂດທີ່ດິນເບື້ອງໃນ ຢ່າງໜ້ອຍ ສາມສິບຫ້າແມັດ ສຳລັບແມ່ນ້ຳຂອງ ແລະ ຊາວຫ້າແມັດ ສຳລັບແມ່ນ້ຳອື່ນ ເພື່ອກໍ່ສ້າງໂຄງລ່າງພື້ນຖານທາງນ້ຳ ແລະ ການຂົນສົ່ງທາງນໍ້າ.

ການກໍານົດພື້ນທີ່ດັ່ງກ່າວ ໃຫ້ອີງຕາມຄວາມຈຳເປັນ ຂອງມາດຕະຖານເຕັກນິກ ເພື່ອປ້ອງກັນຄວາມປອດໄພ ແລະ ປົກປັກຮັກສາສິ່ງແວດລ້ອມ, ທຳມະຊາດ ແລະ ສັງຄົມ.

ໃນກໍລະນີ ມີພື້ນທີ່ຈຳກັດໃນເຂດຊຸມຊົນໜາແໜ້ນ, ແຫຼ່ງວັດຖຸບູຮານ, ສະຖານທີ່ສຳຄັນທາງດ້ານປະຫວັດສາດ ແລະ ເຂດອະນຸລັກນັ້ນ ພື້ນທີ່ເຂດສະຫງວນທາງນ້ຳຢູ່ໜ້າດິນ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 67 ເຂດສະຫງວນໃຕ້ດິນ**

ເຂດສະຫງວນໃຕ້ດິນ ແມ່ນ ພື້ນທີ່ສະຫງວນຈາກໜ້າດິນເລິກລົງໄປຕາມເຂດສະຫງວນໜ້າດິນ ເພື່ອປ້ອງກັນຕາຝັ່ງເຊາະ, ເຈື່ອນ, ຍຸບ ຫຼື ກໍ່ສ້າງໂຄງລ່າງພື້ນຖານທາງນ້ຳ.

ຖ້າມີຄວາມຈຳເປັນກໍ່ສ້າງກິດຈະການໃດໜຶ່ງ ເປັນຕົ້ນ ການວາງທໍ່ນ້ຳປະປາ, ທໍ່ລະບາຍນ້ຳ, ທໍ່ສາຍ ໄຟຟ້າ, ທໍ່ສົ່ງອາຍແກັສ ແລະ ອື່ນໆ ຢູ່ໃຕ້ດິນ ຕ້ອງຂໍອະນຸຍາດນໍາຂະແໜງການໂຍທາທິການ ແລະ ຂົນສົ່ງ.

**ມາດຕາ 68 ເຂດສະຫງວນຢູ່ໜ້ານ້ຳ**

ເຂດສະຫງວນຢູ່ໜ້ານ້ຳ ແມ່ນ ພື້ນທີ່ນັບຈາກແຄມຕາຝັ່ງອອກໄປກາງແມ່ນໍ້າ ຢ່າງໜ້ອຍ ໜຶ່ງຮ້ອຍແມັດ ສຳລັບແມ່ນ້ຳຂອງ ແລະ ສອງສ່ວນຫ້າ ຂອງຄວາມກວ້າງຂອງແມ່ນ້ຳ ສຳລັບແມ່ນ້ຳອື່ນ.

**ມາດຕາ 69 ເຂດສະຫງວນຢູ່ເທິງໜ້ານ້ຳ**

ເຂດສະຫງວນຢູ່ເທິງໜ້ານ້ຳ ແມ່ນ ພື້ນທີ່ສະຫງວນໄວ້ ເພື່ອຄວາມປອດໄພຂອງການເດີນເຮືອ ນັບຈາກລະດັບໜ້ານ້ຳສູງສຸດ ດັ່ງນີ້:

1. ຊາວແມັດຂຶ້ນໄປ ຫາ ຈຸດໂຕ່ງຕໍ່າສຸດຂອງສາຍໄຟແຮງສູງ ສຳລັບຂ້າມແມ່ນໍ້າ;
2. ສິບແມັດຂຶ້ນໄປ ຫາ ຈຸດຕໍ່າສຸດຂອງຂາງຂົວຂ້າມແມ່ນໍ້າຂອງ;
3. ລວງສູງ ຫາ ຈຸດຕໍ່າສຸດຂອງຂາງຂົວຂ້າມແມ່ນໍ້າອື່ນ ໃຫ້ປະຕິບັດຕາມມາດຕະຖານເຕັກນິກຂອງການອອກແບບຂົວ.

**ມາດຕາ 70 ເຂດສະຫງວນຢູ່ດິນພື້ນນ້ຳ**

ເຂດສະຫງວນຢູ່ດິນພື້ນນ້ຳ ແມ່ນ ພື້ນທີ່ສະຫງວນນັບຈາກດິນທີ່ຢູ່ພື້ນນ້ຳລົງໄປ ຢ່າງໜ້ອຍ ສອງແມັດ ເພື່ອປ້ອງກັນບໍ່ໃຫ້ມີຜົນກະທົບຕໍ່ຄອງເດີນເຮືອ ແລະ ອຳນວຍຄວາມສະດວກໃນການເດີນເຮືອ.

ຖ້າມີຄວາມຈຳເປັນກໍ່ສ້າງກິດຈະການໃດໜຶ່ງ ເປັນຕົ້ນ ການວາງ ທໍ່, ສາຍກາບໄຟຟ້າ, ສາຍໂທລະຄົມມະນາຄົມ, ການສື່ສານ ລອດດິນພື້ນນ້ຳ ຕ້ອງຂໍອະນຸຍາດນໍາຂະແໜງການໂຍທາທິການ ແລະ ຂົນສົ່ງ.

**ມາດຕາ 71 ການຄຸ້ມຄອງເຂດສະຫງວນທາງນໍ້າ**

ຂະແໜງການໂຍທາທິການ ແລະ ຂົນສົ່ງ ເປັນຜູ້ຄຸ້ມຄອງເຂດສະຫງວນທາງນໍ້າ ດ້ວຍການສໍາຫຼວດ ແລະ ປັກຫຼັກໝາຍຂອບເຂດສະຫງວນທາງນ້ຳ ເພື່ອນໍາສະເໜີຕໍ່ຂະແໜງການຊັບພະຍາກອນທຳມະຊາດ ແລະ ສິ່ງແວດ ລ້ອມ ຂຶ້ນບັນຊີ ແລະ ຈົດທະບຽນເປັນເຂດສະຫງວນທາງນໍ້າ ແລ້ວປົກປັກຮັກສາ, ຄຸ້ມຄອງ ແລະ ນຳໃຊ້ ໃຫ້ມີປະສິດທິພາບ, ປະສິດທິຜົນ.

**ພາກທີ VI**

**ກິດຈະການ ກໍ່ສ້າງ, ບູລະນະຮັກສາ ແລະ ສ້ອມແປງ**

**ໂຄງລ່າງພື້ນຖານທາງນ້ຳ**

**ມາດຕາ 72 ກິດຈະການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ**

ກິດຈະການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ມີ ດັ່ງນີ້:

1. ການວາງແຜນພັດທະນາໂຄງລ່າງພື້ນຖານທາງນ້ຳ;
2. ການສຶກສາຄວາມເປັນໄປໄດ້ຂອງໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ;
3. ການສຳຫຼວດ, ອອກແບບໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ;
4. ການສະໜອງພື້ນທີ່ ແລະ ການເວນຄືນທີ່ດິນ ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ;
5. ການຈັດຕັ້ງປະຕິບັດໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ;
6. ການຄວບຄຸມໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ;
7. ມາດຕະຖານເຕັກນິກ, ກຳນົດໝາຍເຕັກນິກ ແລະ ລາຄາຫົວໜ່ວຍ ກໍ່ສ້າງ, ບູລະນະຮັກສາ ແລະ ສ້ອມແປງ.

**ໝວດທີ 1**

**ການວາງແຜນພັດທະນາໂຄງລ່າງພື້ນຖານທາງນ້ຳ**

**ມາດຕາ 73 ການວາງແຜນພັດທະນາໂຄງລ່າງພື້ນຖານທາງນ້ຳ**

ການວາງແຜນພັດທະນາໂຄງລ່າງພື້ນຖານທາງນ້ຳ ແມ່ນ ການເກັບກຳຂໍ້ມູນ, ສຶກສາ, ຄົ້ນຄວ້າ ແລະ ວິໄຈ ເພື່ອກຳນົດຍຸດທະສາດການທາງນໍ້າ ໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມ ແຫ່ງຊາດ ແລະ ຮັບໃຊ້ວຽກງານປ້ອງກັນຊາດ-ປ້ອງກັນຄວາມສະຫງົບ ໃນແຕ່ລະໄລຍະ.

**ມາດຕາ 74 ການອະນຸມັດໂຄງການ ກໍ່ສ້າງ**, **ບູລະນະຮັກສາ ແລະ ສ້ອມແປງ**

**ໂຄງລ່າງພື້ນຖານທາງນ້ຳ**

ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ທີ່ນຳໃຊ້ງົບປະມານຂອງລັດ ລວມທັງໂຄງການລົງທຶນຂອງເອກະຊົນ ທັງພາຍໃນ ແລະ ຕ່າງປະເທດ ຈະຈັດຕັ້ງປະຕິບັດໄດ້ກໍຕໍ່ເມື່ອໄດ້ຜ່ານຂະບວນການປະເມີນຜົນທາງດ້ານເສດຖະກິດ-ສັງຄົມ, ສິ່ງແວດລ້ອມ ແລະ ຖືກກຳນົດໄວ້ໃນແຜນການລົງທຶນຂອງລັດ ທີ່ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ໄດ້ຮັບຮອງ.

**ໝວດທີ 2**

**ການສຶກສາຄວາມເປັນໄປໄດ້ຂອງ ໂຄງການ ກໍ່ສ້າງ,**

**ບູລະນະຮັກສາ ແລະ ສ້ອມແປງ**

**ມາດຕາ 75 ການສຶກສາຄວາມເປັນໄປໄດ້**

ການສຶກສາຄວາມເປັນໄປໄດ້ຂອງ ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ແມ່ນ ການຄົ້ນຄວ້າ ແລະ ວິໄຈ ທາງດ້ານເສດຖະກິດ-ສັງຄົມ, ເຕັກນິກ, ເຕັກໂນໂລຊີ, ການເງິນ, ແຮງງານ ແລະ ການປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ຊຶ່ງສະແດງໃຫ້ເຫັນປະສິດທິຜົນຂອງການລົງທຶນ ໂດຍອີງຕາມ ປະເພດ, ລັກສະນະ ແລະ ຂະໜາດຂອງໂຄງການ.

**ມາດຕາ 76 ຄາດໝາຍຕົ້ນຕໍຂອງການສຶກສາຄວາມເປັນໄປໄດ້**

ຄາດໝາຍຕົ້ນຕໍຂອງການສຶກສາຄວາມເປັນໄປໄດ້ຂອງ ໂຄງການ **ກໍ່ສ້າງ, ບູລະນະຮັກສາ ແລະ ສ້ອມແປງ** ໂຄງລ່າງພື້ນຖານທາງນໍ້າ ມີ ດັ່ງນີ້:

1. ຜົນປະໂຫຍດສູງສຸດຂອງຊາດ ແລະ ຜູ້ທີ່ໄດ້ຮັບຜົນປະໂຫຍດຈາກໂຄງການ;
2. ມູນຄ່າ ແລະ ອາຍຸການນໍາໃຊ້ຂອງໂຄງການ;
3. ປະສິດທິພາບ ແລະ ປະສິດທິຜົນທາງດ້ານເສດຖະກິດ-ເຕັກນິກ ແລະ ສັງຄົມ;
4. ຜົນກະທົບ**ຕໍ່ ສິ່ງແວດລ້ອມ**ສັງຄົມ ແລະ ທຳມະຊາດ ແລະ ສຸຂະພາບຂອງປະຊາຊົນ ທີ່ເກີດຈາກໂຄງການ;
5. ແຜນການດໍາເນີນງານ ແລະ ວິທີການຈັດຕັ້ງປະຕິບັດໂຄງການ.

**ມາດຕາ 77 ບົດລາຍງານການສຶກສາຄວາມເປັນໄປໄດ້**

ບົດລາຍງານການສຶກສາຄວາມເປັນໄປໄດ້ຂອງ ໂຄງການ ກໍ່ສ້າງ, ບູລະນະຮັັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ແມ່ນບົດວິພາກທາງດ້ານ ເຕັກນິກ, ເຕັກໂນໂລຊີ ແລະ ເສດຖະກິດ-ສັງຄົມ ຂອງໂຄງການ ລວມທັງຜົນກະທົບຕໍ່ ສິ່ງແວດລ້ອມສັງຄົມ ແລະ ທຳມະຊາດ.

**ມາດຕາ 78 ເນື້ອໃນຂອງບົດລາຍງານການສຶກສາຄວາມເປັນໄປໄດ້**

ບົດລາຍງານການສຶກສາຄວາມເປັນໄປໄດ້ ປະກອບດ້ວຍເນື້ອໃນ ດັ່ງນີ້:

1. ສຶກສາທາງດ້ານ ນະໂຍບາຍ, ແຜນພັດທະນາເສດຖະກິດ-ສັງຄົມ ແຫ່ງຊາດ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ;
2. ສຶກສາທາງດ້ານ ການເງິນ ແລະ ອັດຕາຕອບແທນຂອງການລົງທຶນ;
3. ສຶກສາກ່ຽວກັບ ຂະໜາດຂອງໂຄງການ, ເຕັກນິກ, ເຕັກໂນໂລຊີ ທີ່ເໝາະສົມກັບສະພາບຄວາມເປັນຈິງທາງດ້ານ ພູມສາດ, ເສດຖະກິດ-ສັງຄົມຂອງທ້ອງຖິ່ນ ລວມທັງການ ຄຸ້ມຄອງ, ນຳໃຊ້ ແລະ ບູລະນະຮັກສາ ໂຄງລ່າງພື້ນຖານທາງນ້ຳ ຂອງໂຄງການໃຫ້ມີຄວາມຍືນຍົງ;
4. ສຶກສາກ່ຽວກັບຄວາມຕ້ອງການທາງດ້ານ ວັດສະດຸ, ອຸປະກອນ, ແຮງງານ, ການຝຶກອົບຮົມ ບຸກຄະລາກອນ ແລະ ອື່ນໆ;
5. ສຶກສາກ່ຽວກັບ ການຈັດຕັ້ງປະຕິບັດໂຄງການ, ຄວາມຈໍາເປັນ ແລະ ປະສິດທິຜົນ ໃນການສ້າງຕັ້ງຄະນະຄຸ້ມຄອງ ເພື່ອເຮັດໃຫ້ໂຄງການສຳເລັດຜົນ ເປັນຢ່າງດີ;
6. ສຶກສາກ່ຽວກັບກຸ່ມເປົ້າໝາຍ ທີ່ຈະໄດ້ຮັບຜົນປະໂຫຍດຈາກໂຄງການ ເປັນຕົ້ນ ການກະຈາຍລາຍໄດ້ ແລະ ສ້າງວຽກເຮັດງານທໍາໃຫ້ແກ່ປະຊາຊົນ ລວມທັງສຶກສາຜົນກະທົບຕໍ່ການຍົກຍ້າຍຖິ່ນຖານ, ທີ່ຕັ້ງພູມລໍາເນົາໃໝ່, ປົກປັກຮັກສາ ວັດທະນະທໍາ ທີ່ເປັນມໍຣະດົກອັນລໍ້າຄ່າ ຂອງເຜົ່າຊົນ;
7. ສຶກສາຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ລວມທັງມີມາດຕະການປ້ອງກັນຜົນກະທົບທີ່ເໝາະສົມ.

**ມາດຕາ 79 ການຮັບຮອງບົດລາຍງານການສຶກສາຄວາມເປັນໄປໄດ້**

ບົດລາຍງານການສຶກສາຄວາມເປັນໄປໄດ້ຂອງ ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງໄດ້ຮັບການຮັບຮອງຈາກຂະແໜງການໂຍທາທິການ ແລະ ຂົນສົ່ງ ຕາມແຕ່ລະປະເພດ, ລັກສະນະ ແລະ ຂະໜາດ ຂອງໂຄງການ.

ສໍາລັບການປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ຕ້ອງໄດ້ຮັບການຮັບຮອງຈາກຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ຂະແໜງການອື່ນທີ່ກ່ຽວຂ້ອງ.

ກະຊວງແຜນການ ແລະ ການລົງທຶນ ເປັນຜູ້ພິຈາລະນາບົດລາຍງານການສຶກສາຄວາມເປັນໄປໄດ້ ເພື່ອຈັດເຂົ້າໃນແຜນພັດທະນາເສດຖະກິດ-ສັງຄົມ ແຫ່ງຊາດ.

**ໝວດທີ 3**

**ການ ສຳຫຼວດ, ອອກແບບ ໂຄງການກໍ່ສ້າງ, ບູລະນະຮັກສາ ແລະ ສ້ອມແປງ**

**ມາດຕາ 80 ການສໍາຫຼວດ, ອອກແບບ**

ການສໍາຫຼວດໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ແມ່ນ ການເກັບກໍາຂໍ້ມູນລະອຽດທາງດ້ານ ເສດຖະກິດ, ເຕັກນິກ ແລະ ສັງຄົມ ທີ່ຈໍາເປັນເພື່ອກຽມພ້ອມໃຫ້ແກ່ການອອກແບບ.

ການອອກແບບໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ແມ່ນການສ້າງແຜນຜັງລະອຽດ ທີ່ຖືກຕ້ອງຕາມມາດຕະຖານເຕັກນິກ ແລະ ກໍານົດໝາຍເຕັກນິກ ບົນພື້ນຖານການວິໄຈ ຂໍ້ມູນທີ່ໄດ້ຈາກການສໍາຫຼວດ ຊຶ່ງປະກອບດ້ວຍ ການສ້າງແຜນຜັງວິສະວະກໍາ, ແຜນຜັງເຕັກນິກຄົບຊຸດ, ກໍານົດໝາຍ ນໍາໃຊ້ວັດສະດຸກໍ່ສ້າງ, ການປະເມີນມູນຄ່າ ແລະ ກໍານົດເວລາການກໍ່ສ້າງ, ບູລະນະຮັກສາ ແລະ ສ້ອມແປງ.

ທຸກໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ຕ້ອງມີການສຳຫຼວດ, ອອກແບບ ແລະ ປະເມີນມູນຄ່າໂຄງການ.

**ມາດຕາ 81 ຂັ້ນຕອນການສໍາຫຼວດ, ອອກແບບ**

ການສໍາຫຼວດ, ອອກແບບ ໂຄງການກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ໃຫ້ປະຕິບັດຕາມຂັ້ນຕອນ ດັ່ງນີ້:

1. ສໍາຫຼວດ, ເກັບກໍາ ແລະ ວິໄຈຂໍ້ມູນ;
2. ອອກແບບເບື້ອງຕົ້ນ, ປະເມີນມູນຄ່າແບບລວມ;
3. ອອກແບບພື້ນຖານ;
4. ອອກແບບລະອຽດ, ປະເມີນມູນຄ່າໂຄງການ;
5. ກະກຽມເອກະສານປະມູນໂຄງການ.

**ມາດຕາ 82 ຄາດໝາຍຕົ້ນຕໍການສໍາຫຼວດ, ອອກແບບ**

ການສໍາຫຼວດ, ອອກແບບ ໂຄງການກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງສະແດງໃຫ້ເຫັນຄາດໝາຍຕົ້ນຕໍ ດັ່ງນີ້:

1. ສອດຄ່ອງກັບຈຸດປະສົງຂອງໂຄງການ;
2. ຮັບປະກັນຄວາມຊັດເຈນ, ຖືກຕ້ອງຕາມມາດຕະຖານເຕັກນິກ ແລະ ກໍານົດໝາຍເຕັກນິກຂອງໂຄງການ ພ້ອມທັງສົ່ງເສີມການນໍາໃຊ້ວັດສະດຸກໍ່ສ້າງພາຍໃນ;
3. ຮັບປະກັນການຄິດໄລ່ ບໍລິມາດ ແລະ ມູນຄ່າໂຄງການໃຫ້ໃກ້ຄຽງກັບມູນຄ່າຕົວຈິງທີ່ສຸດ ຢູ່ໃນຂອບເຂດ ຫຼຸດລື່ນບໍ່ເກີນ ສິບຫ້າສ່ວນຮ້ອຍ (15%);
4. ຮັບປະກັນປະສິດທິຜົນທາງດ້ານເສດຖະກິດ-ສັງຄົມ, ຜົນປະໂຫຍດລວມຂອງຊາດ ແລະ ປະຊາຊົນ;
5. ຮັບປະກັນການ ອະນຸລັກ, ປົກປັກຮັກສາສິ່ງແວດລ້ອມ, ທໍາມະຊາດ ແລະ ສັງຄົມ, ຊັບສິນສາທາ ລະນະ, ຄວາມປອດໄພທາງດ້ານ ຊີວິດ ແລະ ຊັບສິນ ຂອງບຸກຄົນ.

**ມາດຕາ 83 ເນື້ອໃນການສໍາຫຼວດ, ອອກແບບ**

ການສໍາຫຼວດ, ອອກແບບ ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນ້ຳ ປະກອບດ້ວຍເນື້ອໃນ ດັ່ງນີ້:

1. ຜົນການເກັບກຳຂໍ້ມູນກ່ຽວກັບສະພາບຕົວຈິງທາງດ້ານ ພູມສັນຖານ, ຊົນລະສາດ, ທໍລະນີສາດ, ອຸທົກກະສາດ, ສະຖາປັດຕະຍະກໍາ, ສິ່ງແວດລ້ອມ, ທໍາມະຊາດ ແລະ ສັງຄົມ;
2. ແຜນຜັງສະຖາປັດຕະຍະກໍາ, ແຜນຜັງວິສະວະກໍາ, ມາດຕະຖານເຕັກນິກ ແລະ ກໍານົດໝາຍເຕັກນິກ;
3. ການຄິດໄລ່ບໍລິມາດ ແລະ ການປະເມີນມູນຄ່າໂຄງການ;
4. ເນື້ອໃນອື່ນທີ່ຈໍາເປັນ.

**ມາດຕາ 84 ການຮັບຮອງເອກະສານການສໍາຫຼວດ, ອອກແບບ**

ເອກະສານການສໍາຫຼວດ, ອອກແບບ ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ປະກອບດ້ວຍ ແຜນຜັງສະຖາປັດຕະຍະກໍາ, ແຜນຜັງວິສະວະກໍາ, ແຜນຜັງເຕັກນິກ ແລະ ແຜ່ນແຕ້ມລະອຽດ.

ຂະແໜງການໂຍທາທິການ ແລະ ຂົນສົ່ງ ເປັນຜູ້ຮັບຮອງເອົາເອກະສານດັ່ງກ່າວທີ່ຖືກຕ້ອງ ຕາມມາດຕະຖານເຕັກນິກ, ກໍານົດໝາຍເຕັກນິກ ແລະ ວັດສະດຸກໍ່ສ້າງ ລວມທັງໃບປະເມີນມູນຄ່າ ແລະ ແຜນດໍາເນີນງານໂຄງການ.

**ໝວດທີ 4**

**ການສະໜອງພື້ນທີ່ ແລະ ການເວນຄືນທີ່ດິນ**

**ໂຄງການ ກໍ່ສ້າງ**, **ບູລະນະຮັກສາ ແລະ ສ້ອມແປງ**

**ມາດຕາ 85 ການສະໜອງພື້ນທີ່ ໂຄງການກໍ່ສ້າງ, ບູລະນະຮັກສາ ແລະ ສ້ອມແປງ**

ການສະໜອງພື້ນທີ່ ໂຄງການກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ໃຫ້ປະຕິບັດຕາມເງື່ອນໄຂ ດັ່ງນີ້:

1. ສອດຄ່ອງກັບ ຍຸດທະສາດການທາງນໍ້າ, ແຜນຈັດສັນທີ່ດິນ ແລະ ແຜນພັດທະນາເສດຖະກິດ-ສັງຄົມ ແຫ່ງຊາດ ແລະ ທ້ອງຖິ່ນ;
2. ກໍານົດພື້ນທີ່ ແລະ ເວລາໃນການສະໜອງພື້ນທີ່ໂຄງການ ໃຫ້ສອດຄ່ອງກັບແຜນດໍາເນີນງານ ແລະ ຕາມການຕົກລົງຂອງຂະແໜງການໂຍທາທິການ ແລະ ຂົນສົ່ງ ໂດຍປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
3. ສ້າງແຜນຊົດເຊີຍ, ທົດແທນຄ່າເສຍຫາຍທີ່ມີຂໍ້ມູນຖືກຕ້ອງ ແລະ ຄົບຖ້ວນ ກ່ຽວກັບການ ສະໜອງພື້ນທີ່ ໃຫ້ສຳເລັດກ່ອນການເລີ່ມຕົ້ນໂຄງການ ໂດຍສອດຄ່ອງກັບ ກົດໝາຍ ແລະ ລະບຽບການ;
4. ຊົດເຊີຍ, ທົດແທນ ຄ່າເສຍຫາຍ, ດຳເນີນການຍົກຍ້າຍ ທີ່ຢູ່ອາໄສ ແລະ ສິ່ງກີດຂວາງ ໂດຍສົມທົບກັບຂະແໜງການກະສິກຳ ແລະ ປ່າໄມ້, ໂຄງການ ແລະ ອົງການປົກຄອງທ້ອງຖິ່ນ ໃຫ້ສຳເລັດກ່ອນມອບພື້ນທີ່ໂຄງການ;
5. ມີຄະນະຮັບຜິດຊອບແກ້ໄຂການສະໜອງພື້ນທີ່ ໂດຍແມ່ນອົງການປົກຄອງທ້ອງຖິ່ນ ເປັນຫົວໜ້າ;
6. ສະໜອງພື້ນທີ່ໃຫ້ແກ່ໂຄງການ ເມື່ອຜູ້ທີ່ຖືກເວນຄືນທີ່ດິນ ໄດ້ຮັບຄ່າຊົດເຊີຍ, ທົດແທນຄ່າເສຍຫາຍແລ້ວ.

**ມາດຕາ 86 ການເວນຄືນທີ່ດິນ ໂຄງການກໍ່ສ້າງ**

ເມື່ອລັດຕ້ອງການນຳໃຊ້ທີ່ດິນ ເພື່ອກໍ່ສ້າງໂຄງລ່າງພື້ນຖານທາງນ້ຳ ລັດສາມາດເວນຄືນທີ່ດິນ, ຊົດເຊີຍ ແລະ ທົດແທນ ຄ່າເສຍຫາຍໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີສິດນຳໃຊ້ ໂດຍໃຫ້ປະຕິບັດຕາມ ຫຼັກການ ດັ່ງນີ້:

1. ຮັບປະກັນຜົນປະໂຫຍດລວມຂອງ ຊາດ, ບຸກຄົນ, ນິຕິບຸກຄົນ ແລະ ການຈັດຕັ້ງ ຢ່າງສົມເຫດສົມຜົນ;
2. ຮັບປະກັນໃຫ້ຜູ້ຖືກຍົກຍ້າຍທີ່ຢູ່ອາໄສ ມີລະດັບຊີວິດການເປັນຢູ່ ດີກວ່າກ່ອນການຍົກຍ້າຍ ແລະ ໃຫ້ສໍາເລັດກ່ອນການລົງມືໂຄງການກໍ່ສ້າງ;
3. ຮັບປະກັນຄວາມ ຍຸຕິທໍາ, ສະເໝີພາບ, ໂປ່ງໃສ ແລະ ຖືກຕ້ອງ ຕາມກົດໝາຍ ແລະ ລະບຽບການ;
4. ຮັບປະກັນການປະຕິບັດການ ຊົດເຊີຍ, ທົດແທນຄ່າເສຍຫາຍ ຕາມເປົ້າໝາຍຂອງໂຄງການ ເປັນຕົ້ນ ການລົງທຶນຂອງລັດ, ລັດຮ່ວມທຶນກັບເອກະຊົນ ແລະ ເອກະຊົນ ຕາມທີ່ໄດ້ກໍານົດໄວ້ໃນສັນຍາ.

ສໍາລັບການຊົດເຊີຍ, ທົນແທນຄ່າເສຍຫາຍ ໃຫ້ປະຕິບັດຕາມກົດໝາຍ.

**ໝວດທີ 5**

**ການຈັດຕັ້ງປະຕິບັດ ໂຄງການກໍ່ສ້າງ, ບູລະນະຮັກສາ ແລະ ສ້ອມແປງ**

**ມາດຕາ 87 ການຈັດຕັ້ງປະຕິບັດ ໂຄງການກໍ່ສ້າງ**

ການຈັດຕັ້ງປະຕິບັດ ໂຄງການກໍ່ສ້າງ ໂຄງລ່າງພື້ນຖານທາງນ້ຳ ແມ່ນ ການດໍາເນີນການສຶກສາຄວາມເປັນໄປໄດ້, ສຳຫຼວດ, ອອກແບບ ແລະ ກໍ່ສ້າງ ໂດຍສອດຄ່ອງກັບ ແຜນດໍາເນີນງານ, ງົບປະມານ, ມາດຕະຖານເຕັກນິກ, ກໍານົດໝາຍເຕັກນິກ ແລະ ຮັບປະກັນຄຸນນະພາບ, ປອດໄພ, ໂປ່ງໃສ ແລະ ສາມາດກວດສອບໄດ້ ພ້ອມທັງປົກປັກຮັກສາສິ່ງແວດລ້ອມສັງຄົມ ແລະ ທຳມະຊາດ.

**ມາດຕາ 88 ການຈັດຕັ້ງປະຕິບັດ ໂຄງການບູລະນະຮັກສາ**

ການຈັດຕັ້ງປະຕິບັດ ໂຄງການບູລະນະຮັກສາໂຄງລ່າງພື້ນຖານທາງນໍ້າ ແມ່ນ ການຕິດຕາມ ກວດກາ ສະພາບຂອງໂຄງລ່າງພື້ນຖານທາງນໍ້າ ແລະ ວັດຖູປະກອນຕ່າງໆ ເພື່ອຮັບປະກັນການໃຊ້ງານເປັນປົກກະຕິ, ສະດວກ, ປອດໄພ ແລະ ມີປະສິດທິຜົນສູງ.

ການບູລະນະຮັກສາໂຄງລ່າງພື້ນຖານທາງນໍ້າ ມີ ດັ່ງນີ້:

1. ການບູລະນະຮັກສາຕາມປົກກະຕິ ແມ່ນ ການຕິດຕາມກວດກາໂຄງລ່າງພື້ນຖານທາງນໍ້າ ແລະ ວັດຖູ ປະກອນຕ່າງໆ ເພື່ອບູລະນະຮັກສາຢ່າງເປັນປົກກະຕິ ເປັນຕົ້ນ ການຕັດຫຍ້າ, ການອະນາໄມຮ່ອງລະບາຍນໍ້າ, ການປ່ຽນນໍ້າມັນເຄື່ອງ;
2. ການບູລະນະຮັກສາຕາມກໍານົດ ແມ່ນ ການບູລະນະຮັກສາຕາມຮອບວຽນ ທີ່ໄດ້ກໍານົດໄວ້ຕາມມາດຕະຖານຂອງໂຄງລ່າງພື້ນຖານທາງນໍ້າ ແລະ ວັດຖູປະກອນແຕ່ລະປະເພດ ຕາມມາດຕະຖານເຕັກນິກ ແລະ ປຶ້ມຄູ່ມື ເພື່ອຢືດອາຍຸການນໍາໃຊ້ ເປັນຕົ້ນ ປ່ຽນນໍ້າມັນເຄື່ອງ, ທາສີ, ປ່ຽນອຸປະກອນ.

**ມາດຕາ 89** **ການຈັດຕັ້ງປະຕິບັດໂຄງການສ້ອມແປງ**

ການຈັດຕັ້ງປະຕິບັດໂຄງການສ້ອມແປງ ໂຄງລ່າງພື້ນຖານທາງນ້ຳ ແມ່ນ ການກວດກາສະພາບ ແລະ ສ້ອມແປງໂຄງລ່າງພື້ນຖານທາງນ້ຳ ທີ່ເປ່ເພເສຍຫາຍໃຫ້ກັບຄືນສູ່ສະພາບ ແລະ ມາດຕະຖານເຕັກນິກເດີມ.

ໃນກໍລະນີເກີດອຸບປະຕິເຫດ, ໄພພິບັດທໍາມະຊາດ ແລະ ການກະທໍາຂອງຄົນ ທີ່ສ້າງຄວາມເສຍຫາຍອັນໜັກໜ່ວງ ແລະ ສ້າງຜົນກະທົບຕໍ່ໂຄງລ່າງພື້ນຖານທາງນໍ້າ, ອົງການຄຸ້ມຄອງການທາງນ້ຳ ຕ້ອງສົມທົບກັບພາກສ່ວນອື່ນທີ່ກ່ຽວຂ້ອງ ດໍາເນີນການສ້ອມແປງສຸກເສີນຢ່າງຮີບດ່ວນ ເພື່ອເຮັດໃຫ້ໂຄງລ່າງພື້ນຖານທາງນ້ຳ ກັບຄືນສູ່ສະພາບປົກກະຕິ ແລະ ສາມາດນຳໃຊ້ໄດ້.

**ມາດຕາ 90** **ເງື່ອນໄຂກ່ອນການຈັດຕັ້ງປະຕິບັດໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ**

ກ່ອນການຈັດຕັ້ງປະຕິບັດໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງປະຕິບັດຕາມເງື່ອນໄຂ ດັ່ງນີ້:

1. ເວນຄືນທີ່ດິນ, ຊົດເຊີຍ, ທົດແທນຄ່າເສຍຫາຍ ໃຫ້ແກ່ຜູ້ຖືກກະທົບຈາກໂຄງການ;
2. ຄັດເລືອກທີ່ປຶກສາ ແລະ ຜູ້ຮັບເໝົາກໍ່ສ້າງ ໂດຍຜ່ານການປະມູນ ແລ້ວເຮັດສັນຍາຮັບເໝົາ ແລະ ຄວບຄຸມການກໍ່ສ້າງ, ບູລະນະຮັກສາ ແລະ ສ້ອມແປງ;
3. ມີແຜນດໍາເນີນງານຂອງແຕ່ລະໜ້າວຽກ ຢ່າງລະອຽດ;
4. ມີມາດຕະການປ້ອງກັນຄວາມປອດໄພ ແລະ ປົກປັກຮັກສາສິ່ງແວດລ້ອມ ໃນແຕ່ລະໄລຍະດໍາເນີນການກໍ່ສ້າງ, ບູລະນະຮັກສາ ແລະ ສ້ອມແປງ;
5. ຕິດປ້າຍບອກຂໍ້ມູນກ່ຽວກັບໂຄງການ ເປັນຕົ້ນ ເຈົ້າຂອງໂຄງການ, ຜູ້ໃຫ້ທຶນ, ຜູ້ອອກແບບ, ທີ່ປຶກສາ, ຜູ້ຮັບເໝົາ, ມູນຄ່າ, ວັນ, ເດືອນ, ປີ ເລີ່ມຕົ້ນ ແລະ ສໍາເລັດໂຄງການ;
6. ມີເງື່ອນໄຂອື່ນທີ່ຈໍາເປັນ.

ໃນກໍລະນີ ພົບວັດຖຸບູຮານທີ່ເປັນຮ່ອງຮອຍປະຫວັດສາດ ຫຼື ແຮ່ທາດ ທີ່ມີຄຸນຄ່າສູງ ໃນເວລາດໍາເນີນການກໍ່ສ້າງ, ບູລະນະຮັກສາ ແລະ ສ້ອມແປງ ຕ້ອງແຈ້ງໃຫ້ຂະແໜງການທີ່ກ່ຽວຂ້ອງຮັບຮູ້ ໂດຍທັນທີ.

**ມາດຕາ 91** **ການປ່ຽນແປງໜ້າວຽກຂອງໂຄງການ**

ໃນເວລາດໍາເນີນໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຫາກມີ ສະພາບການທີ່ເປັນອຸປະສັກໃຫ້ແກ່ການຈັດຕັ້ງປະຕິບັດໂຄງການ ແລະ ມີຄວາມຈໍາເປັນຕ້ອງປ່ຽນແປງໜ້າວຽກນັ້ນ ຜູ້ຮັບເໝົາ ຕ້ອງຂໍອະນຸຍາດນໍາເຈົ້າຂອງໂຄງການ ເປັນຕົ້ນ ພົບວັດຖຸບູຮານ, ແຮ່ທາດທີ່ມີຄຸນຄ່າສູງ, ນໍ້າໃຕ້ດິນ.

ທຸກການປ່ຽນແປງໜ້າວຽກຂອງໂຄງການ ເຈົ້າຂອງໂຄງການຕ້ອງມີການປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອຮັບປະກັນມາດຕະຖານເຕັກນິກ, ການປະຢັດ, ຄວາມປອດໄພ, ປະສິດທິພາບ ແລະ ສົ່ງຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ໜ້ອຍທີ່ສຸດ ພ້ອມທັງຮັບປະກັນຜົນປະໂຫຍດອັນຊອບທໍາຂອງປະຊາຊົນ.

ການປ່ຽນແປງໜ້າວຽກຂອງໂຄງການ ທີ່ພົວພັນກັບເຕັກນິກທີ່ມີລັກສະນະສັບສົນ ຕ້ອງຂໍອະນຸຍາດນໍາ ກະຊວງໂຍທາທິການ ແລະ ຂົນສົ່ງ. ໃນກໍລະນີດັດແກ້ມູນຄ່າຂອງໂຄງການ ທີ່ມີຜົນກະທົບຕໍ່ງົບປະມານ ແລະ ເວລາ ໃຫ້ປະຕິບັດຕາມກົດໝາຍວ່າດ້ວຍການລົງທຶນຂອງລັດ.

**ມາດຕາ 92** **ການປ້ອງກັນຄວາມປອດໄພຂອງໂຄງການ**

ທຸກສະໜາມ ກໍ່ສ້າງ, ບູລະນະຮັກສາ ແລະ ສ້ອມແປງ ຜູ້ຮັບເໝົາ ຕ້ອງມີມາດຕະການປ້ອງກັນຄວາມປອດໄພ ແລະ ສຸຂະພາບແຮງງານ ສຳລັບຜູ້ອອກແຮງງານ ແລະ ຜູ້ຢູ່ອາໄສໃກ້ຄຽງສະໜາມກໍ່ສ້າງ ດ້ວຍການປະກອບເຄື່ອງມື, ຕິດຕັ້ງວັດຖູປະກອນ, ປ້າຍ, ເຄື່ອງໝາຍ ແລະ ສັນຍານເຕືອນໄພ.

**ໝວດທີ 6**

**ການຄວບຄຸມ ໂຄງການກໍ່ສ້າງ, ບູລະນະຮັກສາ**

**ແລະ ສ້ອມແປງ**

**ມາດຕາ 93** **ການຄວບຄຸມໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ**

**ໂຄງລ່າງພື້ນຖານທາງນໍ້າ**

ການຄວບຄຸມໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ແມ່ນ ການຕິດຕາມ ກວດກາ ທາງດ້ານວິຊາການ ຂອງວິສະວະກອນທີ່ປຶກສາ ໃນຂະບວນການຈັດຕັ້ງປະຕິບັດໂຄງການ ຢ່າງເປັນປົກກະຕິ ເພື່ອຮັບປະກັນຄຸນນະພາບ ຕາມມາດຕະຖານເຕັກນິກ, ກໍານົດໝາຍເຕັກນິກ ໃຫ້ສຳເລັດຕາມກໍານົດເວລາ, ງົບປະມານ ແລະ ສັນຍາ.

ການຄວບຄຸມໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງປະຕິບັດ ດັ່ງນີ້:

1. ຖືກຕ້ອງຕາມ ແຜນຜັງ, ມາດຕະຖານເຕັກນິກ, ກໍານົດໝາຍເຕັກນິກ ແລະ ວັດສະດຸກໍ່ສ້າງ ທີ່ຮັບຮອງ;
2. ດໍາເນີນການຢ່າງເປັນປະຈໍາ ແລະ ຕໍ່ເນື່ອງ, ຖ້າຫາກພົບເຫັນຂໍ້ຜິດພາດໃນເວລາດໍາເນີນການ ກໍ່ສ້າງ, ບູລະນະຮັກສາ ແລະ ສ້ອມແປງ ຜູ້ຄວບຄຸມໂຄງການ ຕ້ອງລາຍງານໃຫ້ເຈົ້າຂອງໂຄງການ ພ້ອມທັງສະ ເໜີວິທີການ ແລະ ມາດຕະການແກ້ໄຂຢ່າງເໝາະສົມ ແລະ ທັນການ;
3. ສ້າງບົດບັນທຶກ, ບົດລາຍງານການຄວບຄຸມໂຄງການ ຢ່າງຖືກຕ້ອງ ແລະ ຊັດເຈນ ພ້ອມທັງເກັບຮັກສາເອກະສານ ແລະ ຂໍ້ມູນທີ່ກ່ຽວຂ້ອງໄວ້ເປັນຢ່າງດີ.

ເຈົ້າຂອງໂຄງການຕ້ອງແຕ່ງຕັ້ງ ຫຼື ວ່າຈ້າງ ບຸກຄົນ, ບໍລິສັດທີ່ປຶກສາ ທີ່ມີຄວາມສາມາດ ແລະ ປະສົບການທີ່ເໝາະສົມກັບ ໜ້າວຽກ, ປະເພດ, ຂະໜາດ ແລະ ລະດັບ ຂອງໂຄງການ ເພື່ອຕິດຕາມ ກວດກາ ແລະ ຄວບຄຸມໂຄງການກໍ່ສ້າງ, ບູລະນະຮັກສາ ແລະ ສ້ອມແປງ.

**ມາດຕາ 94 ການຢັ້ງຢືນຄວາມຖືກຕ້ອງຂອງໂຄງການກໍ່ສ້າງ ບູລະນະຮັກສາ ແລະ ສ້ອມແປງ**

ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງໄດ້ຜ່ານການກວດກາຈາກເຈົ້າຂອງໂຄງການ ພາຍຫຼັງສໍາເລັດໂຄງການ. ຖ້າຫາກເຫັນວ່າໂຄງການດັ່ງກ່າວໄດ້ຮັບການຈັດຕັ້ງປະຕິບັດຢ່າງຖືກຕ້ອງ ແລະ ຄົບຖ້ວນຕາມ ການອອກແບບ, ມາດຕະຖານເຕັກນິກ, ກໍານົດໝາຍເຕັກນິກ, ວັດສະດຸກໍ່ສ້າງ ແລະ ເອກະສານອື່ນທີ່ກ່ຽວຂ້ອງ ຕາມທີ່ໄດ້ກໍານົດໄວ້ໃນສັນຍາ ເຈົ້າຂອງໂຄງການອອກໃບຢັ້ງຢືນຄວາມສຳເລັດຂອງໂຄງການ ໃຫ້ແກ່ຜູ້ຮັບເໝົາ ກໍ່ສ້າງ, ບູລະນະຮັກສາ ແລະ ສ້ອມແປງ.

**ມາດຕາ 95 ການຄໍ້າປະກັນໂຄງການກໍ່ສ້າງ ບູລະນະຮັກສາ ແລະ ສ້ອມແປງ**

ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງມີໄລຍະຄໍ້າປະກັນ ແຕ່ ໜຶ່ງປີ ຫາ ສອງປີ ໂດຍເໝາະສົມກັບປະເພດ ແລະ ຂະໜາດໂຄງການ ຊຶ່ງເຈົ້າຂອງໂຄງການສາມາດຫັກເງິນຄໍ້າປະກັນໄວ້ ຫ້າ ຫາ ສິບ ສ່ວນຮ້ອຍ ຂອງມູນຄ່າໜ້າວຽກ ທີ່ໄດ້ຜ່ານການກວດກາ ແລະ ຮັບຮອງ ຕາມທີ່ໄດ້ຕົກລົງກັນໃນສັນຍາ.

ພາຍຫຼັງສິ້ນສຸດໄລຍະຄໍ້າປະກັນແລ້ວ ເຈົ້າຂອງໂຄງການ ແລະ ວິສະວະກອນທີ່ປຶກສາ ຕ້ອງກວດກາທາງດ້ານເຕັກນິກຂອງໂຄງການດັ່ງກ່າວ, ຖ້າຫາກໂຄງການຍັງຢູ່ໃນສະພາບດີ ແລະ ເປັນທີ່ຍອມຮັບ ເຈົ້າຂອງໂຄງການ ອອກເອກະສານຢັ້ງຢືນການມອບ-ຮັບຖາວອນ ໃຫ້ແກ່ຜູ້ຮັບເໝົາກໍ່ສ້າງ ເພື່ອໃຫ້ສາມາດຖອນເງິນຄໍ້າປະກັນ.

**ມາດຕາ 96 ສິດ ແລະ ໜ້າທີ່ ຂອງເຈົ້າຂອງໂຄງການ**

ເຈົ້າຂອງໂຄງການ ມີ ສິດ ແລະ ໜ້າທີ່ ດັ່ງນີ້:

1. ກະກຽມໂຄງການ, ແຕ່ງຕັ້ງຄະນະກໍາມະການປະມູນ ແລະ ຄະນະຮັບຜິດຊອບໂຄງການ;
2. ພິຈາລະນາຮັບຮອງເອົາ ແຜນການປະມູນ, ເອກະສານປະມູນ, ຜົນການປະມູນ ແລະ ອະນຸມັດໃຫ້ເຊັນສັນຍາ ໃນການຄັດເລືອກເອົາ ບໍລິສັດທີ່ປຶກສາ ແລະ ຜູ້ຮັບເໝົາ;
3. ຊີ້ນໍາຄະນະຮັບຜິດຊອບໂຄງການ ໃນການຈັດຕັ້ງປະຕິບັດໂຄງການ ໃຫ້ໄປຕາມແຜນດໍາເນີນງານ,ຮັບປະກັນຄຸນນະພາບ ແລະ ງົບປະມານ ທີ່ໄດ້ຮັບອະນຸມັດ;
4. ພິຈາລະນາ ແລະ ຮັບຮອງເອົາ ແຜນຜັງເຕັກນິກ, ແຜ່ນແຕ້ມເຕັກນິກ ຂອງບໍລິສັດທີ່ປຶກສາ ແລະ ຜູ້ຮັບເໝົາ ລວມທັງສະເໜີດັດແກ້ແຜນຜັງ ແລະ ແຜ່ນແຕ້ມດັ່ງກ່າວ ໃນກໍລະນີຈໍາເປັນກ່ຽວກັບງົບປະມານ, ເຕັກນິກ ແລະ ເວລາ ໃນການຈັດຕັ້ງປະຕິບັດໂຄງການ;
5. ນໍາສະເໜີການດັດແກ້, ໂຈະ, ອວ່າຍທຶນ ແລະ ຍົກເລີກໂຄງການ.

ເຈົ້າຂອງໂຄງການມີຄວາມຮັບຜິດຊອບ ຊໍາລະຄ່າ ບໍລິການ, ກໍ່ສ້າງ, ບູລະນະຮັກສາ ແລະ ສ້ອມແປງ ໃຫ້ບໍລິສັດທີ່ປຶກສາ ແລະ ຜູ້ຮັບເໝົາ ຕາມສັນຍາ.

**ມາດຕາ 97 ສິດ ແລະ ໜ້າທີ່ ຂອງຄະນະຮັບຜິດຊອບໂຄງການ**

ຄະນະຮັບຜິດຊອບໂຄງການ ມີ ສິດ ແລະ ໜ້າທີ່ ດັ່ງນີ້:

1. ຊ່ວຍຄະນະກໍາມະການປະມູນ ດຳເນີນການປະມູນ ເອົາບໍລິສັດທີ່ປຶກສາ ແລະ ຜູ້ຮັບເໝົາ;
2. ແຈ້ງ, ແນະນໍາ ຫຼື ສັ່ງໂຈະຊົ່ວຄາວບາງໜ້າວຽກຂອງໂຄງການ ທີ່ບໍລິສັດທີ່ປຶກສາ ແລະ ຜູ້ຮັບເໝົາ ບໍ່ປະຕິບັດຕາມສັນຍາ ແລ້ວລາຍງານຕໍ່ເຈົ້າຂອງໂຄງການໂດຍດ່ວນ;
3. ຕິດຕາມ ກວດກາ ການດໍາເນີນງານຂອງ ບໍລິສັດທີ່ປຶກສາ ແລະ ຜູ້ຮັບເໝົາ;
4. ລາຍງານສະພາບການຈັດຕັ້ງປະຕິບັດໂຄງການ ແຕ່ລະໄລຍະ ໃຫ້ເຈົ້າຂອງໂຄງການ ຢ່າງເປັນປະຈໍາ;
5. ປະສານສົມທົບກັບທຸກພາກສ່ວນ ແລະ ອົງການປົກຄອງທ້ອງຖິ່ນ ເພື່ອອໍານວຍຄວາມສະດວກ ໃນການຈັດຕັ້ງປະຕິບັດໂຄງການໃຫ້ສໍາເລັດຜົນ ເປັນຢ່າງດີ;
6. ເກັບມ້ຽນສໍາເນົາເອກະສານຂອງໂຄງການ ເຊັ່ນ ບົດສຶກສາຄວາມເປັນໄປໄດ້, ຜົນການວິໄຈດິນ ແລະ ວັດສະດຸກໍ່ສ້າງ, ແຜນຜັງເຕັກນິກ, ແຜ່ນແຕ້ມເຕັກນິກທີ່ໄດ້ຖືກຮັບຮອງ, ແຜ່ນແຕ້ມເຕັກນິກການກໍ່ສ້າງຕົວຈິງ ແລະ ເອກະສານອື່ນທີ່ກ່ຽວຂ້ອງ.

**ມາດຕາ 98 ສິດ ແລະ ພັນທະ ຂອງບໍລິສັດທີ່ປຶກສາ**

ບໍລິສັດທີ່ປຶກສາ ມີ ສິດ ແລະ ພັນທະ ດັ່ງນີ້:

1. ຮັບຄ່າຈ້າງ ໃນການຄວບຄຸມການກໍ່ສ້າງຕາມມູນຄ່າທີ່ໄດ້ກໍານົດໃນສັນຍາ;
2. ບໍ່ຮັບຮອງເອົາໜ້າວຽກໃດໜຶ່ງ ຂອງຜູ້ຮັບເໝົາທີ່ບໍ່ຖືກຕ້ອງ ຕາມມາດຕະຖານເຕັກນິກ ແລະ ກໍານົດໝາຍເຕັກນິກ ແລ້ວລາຍງານໃຫ້ເຈົ້າຂອງໂຄງການ ຢ່າງທັນການ;
3. ກວດກາແຜນການ, ຄວບຄຸມການກໍ່ສ້າງ ແລະ ແນະນໍາວິທີການໃຫ້ຜູ້ຮັບເໝົາ ປະຕິບັດຖືກຕ້ອງ ຕາມແຜນຜັງເຕັກນິກ ແລະ ແຜ່ນແຕ້ມເຕັກນິກ, ມາດຕະຖານເຕັກນິກ, ກໍານົດໝາຍເຕັກນິກ ແລະ ແຜນຄຸ້ມຄອງຄວາມປອດໄພ;
4. ຕິດຕາມ ກວດກາ ແລະ ສະຫຼຸບບໍລິມາດ ແຕ່ລະໜ້າວຽກຢ່າງລະອຽດໃນແຕ່ລະໄລຍະ ເພື່ອຢັ້ງ ຢືນຄວາມຖືກຕ້ອງ ໃຫ້ແກ່ການຊໍາລະຄ່າກໍ່ສ້າງ;
5. ຊ່ວຍກະກຽມເອກະສານປະມູນ, ຮ່າງສັນຍາຜູ້ຮັບເໝົາ ແລະ ເອກະສານອື່ນ ທີ່ຮັບໃຊ້ໃຫ້ແກ່ໂຄງການກໍ່ສ້າງ ແລະ ສ້ອມແປງ;
6. ລາຍງານຄວາມຄືບໜ້າຂອງວຽກ, ຂໍ້ສະດວກ, ຂໍ້ຫຍຸ້ງຍາກ ແລະ ບັນຫາອື່ນ ຂອງໂຄງການໃຫ້ເຈົ້າຂອງໂຄງການເປັນແຕ່ລະໄລຍະ;
7. ຮັກສາ ແລະ ມອບສໍານວນເອກະສານຂອງໂຄງການ ຢ່າງຄົບຖ້ວນ ໃຫ້ແກ່ຄະນະຮັບຜິດຊອບໂຄງການ;
8. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 99 ສິດ ແລະ ພັນທະ ຂອງຜູ້ຮັບເໝົາ**

ຜູ້ຮັບເໝົາ ມີ ສິດ ແລະ ພັນທະ ດັ່ງນີ້:

1. ສະເໜີດັດແກ້ມູນຄ່າຂອງໂຄງການ ໃນກໍລະນີຈໍາເປັນຕ້ອງດັດແກ້ແຜນຜັງ ແລະ ແຜ່ນແຕ້ມເຕັກນິກ ໃນເວລາຈັດຕັ້ງປະຕິບັດໂຄງການ;
2. ຮັບເອົາມູນຄ່າກໍ່ສ້າງຕາມບໍລິມາດຕົວຈິງ ທີ່ປະຕິບັດໄດ້ ແລະ ກໍານົດໄວ້ໃນສັນຍາ;
3. ຄຸ້ມຄອງສະໜາມກໍ່ສ້າງ ແລະ ປະຕິບັດຕາມລະບຽບການ ກ່ຽວກັບຄວາມປອດໄພໃຫ້ແທດເໝາະ ກັບ ປະເພດ, ຂະໜາດ ແລະ ລັກສະນະ ຂອງໂຄງການ ເປັນຕົ້ນ ຕິດຕັ້ງປ້າຍເຕືອນ, ປ້າຍສັນຍານ, ໄຟສັນຍານ, ທາງເວັ້ນ ແລະ ມາດຕະການປ້ອງກັນຄວາມປອດໄພທີ່ຈໍາເປັນ ລວມທັງຮັບປະກັນຄວາມເປັນລະບຽບຮຽບຮ້ອຍ ແລະ ໃຫ້ມີຜົນກະທົບຕໍ່ສິ່ງແວດລ້ອມທາງດ້ານ ທຳມະຊາດ ແລະ ສັງຄົມ ໜ້ອຍທີ່ສຸດ;
4. ສ້າງແຜນດໍາເນີນງານ ນັບແຕ່ວັນເລີ່ມຕົ້ນ ຈົນຮອດວັນສໍາເລັດໂຄງການ ສະເໜີຕໍ່ບໍລິສັດທີ່ປຶກສາ ແລະ ຄະນະຮັບຜິດຊອບໂຄງການ ເພື່ອຮັບຮອງ;
5. ດໍາເນີນໂຄງການໃຫ້ຖືກຕ້ອງຕາມ ແຜນດໍາເນີນງານ, ແຜນຜັງ ແລະ ແຜ່ນແຕ້ມເຕັກນິກ, ມາດຕະ ຖານເຕັກນິກ ແລະ ກໍານົດໝາຍເຕັກນິກ ລວມທັງວັດສະດຸກໍ່ສ້າງ ຕາມທີ່ໄດ້ກໍານົດໄວ້ໃນສັນຍາ;
6. ລາຍງານໃຫ້ ບໍລິສັດທີ່ປຶກສາ ແລະ ຄະນະຮັບຜິດຊອບໂຄງການ ຮູ້ລ່ວງໜ້າ ກ່ອນການປະຕິບັດໜ້າທີ່ສໍາຄັນ ເພື່ອຕິດຕາມກວດກາໜ້າວຽກຕົວຈິງ;
7. ອໍານວຍຄວາມສະດວກໃຫ້ແກ່ຜູ້ຢູ່ອາໄສບໍລິເວນໃກ້ຄຽງ ໃນໄລຍະດໍາເນີນການກໍ່ສ້າງ ພ້ອມທັງຮັບຜິດຊອບຕໍ່ ຊີວິດ ແລະ ຊັບສິນຂອງເຂົາເຈົ້າ ໃນກໍລະນີເກີດອຸບປະຕິເຫດຈາກຄວາມປະໝາດ ເລີນເລີ້ຂອງຕົນ;
8. ສະໜອງຂໍ້ມູນ ແລະ ເອກະສານທີ່ຈໍາເປັນ ໃຫ້ແກ່ຄະນະຮັບຜິດຊອບໂຄງການ ຫຼື ຄະນະກໍາມະການກວດກາ ຕາມເວລາທີ່ໄດ້ກໍານົດໄວ້ໃນສັນຍາ;
9. ຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ ເນື່ອງຈາກການບໍ່ປະຕິບັດຕາມສັນຍາ, ແຜນຜັງ ແລະ ແຜ່ນແຕ້ມເຕັກນິກ, ມາດຕະຖານ, ກໍານົດໝາຍ ເຕັກນິກທີ່ໄດ້ຕົກລົງກັນ;
10. ເກັບຮັກສາ ແລະ ມອບສໍານວນເອກະສານຂອງໂຄງການ ໃຫ້ຄົບຖ້ວນ ລວມທັງແຜນຜັງເຕັກນິກກໍ່ສ້າງຕົວຈິງ ໃຫ້ແກ່ຄະນະຮັບຜິດຊອບໂຄງການ;
11. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 100 ສິດ ແລະ ພັນທະ ຂອງບໍລິສັດສໍາຫຼວດ, ອອກແບບ ແລະ ວິໄຈວັດສະດຸກໍ່ສ້າງ**

ບໍລິສັດສໍາຫຼວດ, ອອກແບບ ແລະ ວິໄຈວັດສະດຸກໍ່ສ້າງ ມີ ສິດ ແລະ ພັນທະ ດັ່ງນີ້:

1. ສະເໜີປັບປຸງແຜນຜັງ ແລະ ແຜ່ນແຕ້ມເຕັກນິກ ທີ່ເຫັນວ່າບໍ່ເໝາະສົມ ຕໍ່ຄະນະຮັບຜິດຊອບໂຄງການ ເພື່ອພິຈາລະນາ;
2. ເກັບກໍາ, ວິໄຈ ຂໍ້ມູນ ກ່ຽວກັບວັດສະດຸກໍ່ສ້າງທີ່ຈໍາເປັນຢ່າງຄົບຖ້ວນ ເພື່ອເປັນພື້ນຖານໃຫ້ແກ່ການອອກແບບ;
3. ອອກແບບ, ຄິດໄລ່ໂຄງສ້າງວິສະວະກໍາ, ຂະຫຍາຍແຜ່ນແຕ້ມເຕັກນິກ ແລະ ແຜ່ນແຕ້ມຊິ້ນສ່ວນລະອຽດຂອງໂຄງສ້າງ;
4. ກໍານົດການນໍາໃຊ້ວັດສະດຸກໍ່ສ້າງ, ປະເມີນມູນຄ່າການກໍ່ສ້າງ ແລະ ສ້າງແຜນດໍາເນີນງານລະອຽດ;
5. ຮັບຜິດຊອບ ຕໍ່ກົດໝາຍ ແລະ ລະບຽບການ ກ່ຽວກັບຜົນການສຳຫຼວດ, ອອກແບບ ແລະ ວິໄຈ ວັດສະດຸກໍ່ສ້າງ;
6. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 7**

**ມາດຕະຖານເຕັກນິກ, ກໍານົດໝາຍເຕັກນິກ ແລະ**

**ລາຄາຫົວໜ່ວຍ****ກໍ່ສ້າງ, ບູລະນະຮັກສາ ແລະ ສ້ອມແປງ**

**ມາດຕາ 101** **ມາດຕະຖານເຕັກນິກ ແລະ ກໍານົດໝາຍເຕັກນິກ**

ໂຄງການ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ຕ້ອງປະຕິບັດໃຫ້ຖືກຕ້ອງ ຕາມມາດຕະຖານເຕັກນິກ ແລະ ກໍານົດໝາຍເຕັກນິກ ທີ່ກະຊວງໂຍທາທິການ ແລະ ຂົນສົ່ງ ກຳນົດ.

**ມາດຕາ 102** **ລາຄາຫົວໜ່ວຍ ກໍ່ສ້າງ, ບູລະນະຮັກສາ ແລະ ສ້ອມແປງ**

ລາຄາຫົວໜ່ວຍ ກໍ່ສ້າງ, ບູລະນະຮັກສາ ແລະ ສ້ອມແປງ ໂຄງລ່າງພື້ນຖານທາງນໍ້າ ແມ່ນ ລາຄາທີ່ຄິດໄລ່ຈາກຄ່າໃຊ້ຈ່າຍທາງກົງ ແລະ ທາງອ້ອມຕໍ່ໜ້າວຽກໃດໜຶ່ງ ຊຶ່ງຄິດໄລ່ຕາມຫົວໜ່ວຍວັດແທກ ເຊັ່ນ ແມັດຍາວ, ຕາແມັດ, ແມັດກ້ອນ ແລະ ອື່ນໆ.

ລາຄາຫົວໜ່ວຍ ນໍາໃຊ້ເພື່ອເປັນບ່ອນອີງໃນການວິເຄາະປະສິດທິຜົນ ທາງດ້ານເສດຖະກິດຂອງການລົງທຶນ ໂຄງການໂຄງລ່າງພື້ນຖານທາງນ້ຳ, ເປັນລາຄາກາງທີ່ສົມເຫດສົມຜົນ, ເປັນເຄື່ອງມືໃນການປະເມີນມູນຄ່າ, ຂຶ້ນແຜນງົບປະມານ ແລະ ກວດກາໂຄງການ ຊຶ່ງປະກອບດ້ວຍ ຄ່າວັດສະດຸກໍ່ສ້າງ, ແຮງງານ, ດໍາເນີນງານ, ຫຼຸ້ຍຫ້ຽນກົນຈັກ, ຂົນສົ່ງວັດສະດຸກໍ່ສ້າງ, ຊັບພະຍາກອນທໍາມະຊາດ, ບໍລິຫານ, ກໍາໄລ, ພາສີ, ອາກອນ ແລະ ຄ່າໃຊ້ຈ່າຍອື່ນ.

ການກໍານົດໂຄງປະກອບສູດຄິດໄລ່ລາຄາຫົວໜ່ວຍກໍ່ສ້າງ ຕ້ອງເປັນເອກະພາບໃນຂອບເຂດທົ່ວປະເທດ, ແຕ່ລາຄາຫົວໜ່ວຍຕົວຈິງອາດຈະແຕກຕ່າງກັນໃນແຕ່ລະທ້ອງຖິ່ນ ໂດຍອີງຕາມລາຄາວັດສະດຸກໍ່ສ້າງ, ຄ່າແຮງງານ, ຄ່າຂົນສົ່ງ ແລະ ປັດໄຈອື່ນ ທີ່ມີລັກສະນະສະເພາະຂອງແຕ່ລະທ້ອງຖິ່ນ.

ກະຊວງໂຍທາທິການ ແລະ ຂົນສົ່ງ ເປັນຜູ້ຄົ້ນຄວ້າໂຄງປະກອບສູດຄິດໄລ່ລາຄາຫົວໜ່ວຍກໍ່ສ້າງ ໃນແຕ່ລະໄລຍະ ແລ້ວນໍາສະເໜີລັດຖະບານພິຈາລະນາຮັບຮອງ ແລະ ປະກາດໃຊ້ ໃນຂອບເຂດທົ່ວປະເທດ.

**ພາກທີ V****II**

**ທ່າເຮືອ, ຄອງເດີນເຮືອ ແລະ ປະຕູເດີນເຮືອ**

**ໝວດທີ 1**

**ທ່າເຮືອ**

**ມາດຕາ 103 ທ່າເຮືອ**

ທ່າເຮືອ ແມ່ນ ສະຖານທີ່ ຈັດສັນໄວ້ໃຫ້ເຮືອທຸກປະເພດເຂົ້າຈອດທຽບທ່າ, ບໍລິການຂົນສົ່ງ ຜູ້ໂດຍສານ ແລະ ສິນຄ້າ.

**ມາດຕາ 104 ປະເພດຂອງທ່າເຮືອ**

ທ່າເຮືອ ມີ ຫ້າປະເພດ ດັ່ງນີ້:

1. ທ່າເຮືອຂົນສົ່ງຜູ້ໂດຍສານ;
2. ທ່າເຮືອຂົນສົ່ງສິນຄ້າ;
3. ທ່າເຮືອບັກ;
4. ທ່າເຮືອສະເພາະ;
5. ທ່າເຮືອເຂດເສດຖະກິດພິເສດ.

**ມາດຕາ 105 ທ່າເຮືອຂົນສົ່ງຜູ້ໂດຍສານ**

ທ່າເຮືອຂົນສົ່ງຜູ້ໂດຍສານ ແມ່ນ ສະຖານທີ່ຈັດສັນໄວ້ໃຫ້ເຮືອເຂົ້າຈອດທຽບທ່າ ເພື່ອໃຫ້ບໍລິການ ຂົນສົ່ງຜູ້ໂດຍສານ ຊຶ່ງປະກອບດ້ວຍ ທາງຂຶ້ນ-ລົງ, ອາຄານຫ້ອງການ, ຮ້ານອາຫານ, ຮ້ານຄ້າ, ຈຸດຂາຍປີ້, ຈຸດບໍລິການຂໍ້ມູນ ຂ່າວສານ, ເດີ່ນຈອດລົດ ແລະ ສິ່ງອໍານວຍຄວາມສະດວກ ທີ່ຈໍາເປັນ.

**ມາດຕາ 106 ທ່າເຮືອຂົນສົ່ງສິນຄ້າ**

ທ່າເຮືອຂົນສົ່ງສິນຄ້າ ແມ່ນ ສະຖານທີ່ຈັດສັນໄວ້ໃຫ້ເຮືອຂົນສົ່ງສິນຄ້າ ເຂົ້າຈອດທຽບທ່າ ເພື່ອອໍານວຍຄວາມສະດວກ ໃນການຂົນສົ່ງສິນຄ້າ ປະເພດ ກະສິກໍາ, ອຸດສາຫະກໍາ, ວັດຖູປະກອນ ແລະ ສິນຄ້າອື່ນ ຊຶ່ງປະກອບດ້ວຍສິ່ງອຳນວຍຄວາມສະດວກຕ່າງໆ ເປັນຕົ້ນ ທາງຂຶ້ນ-ລົງ, ການບໍລິການຄ່ຽນຖ່າຍ, ຍົກຍໍ, ເຄື່ອນຍ້າຍ, ລານສິນຄ້າ, ສາງສິນຄ້າ, ຫຸ້ມຫໍ່, ເກັບມ້ຽນສິນຄ້າ, ຕູ້ສິນຄ້າ.

**ມາດຕາ 107 ທ່າເຮືອບັກ**

ທ່າເຮືອບັກ ແມ່ນ ສະຖານທີ່ຈັດສັນໄວ້ໃຫ້ເຮືອ ເຂົ້າຈອດທຽບທ່າ ເພື່ອອໍານວຍຄວາມສະດວກ ໃນການຂົນສົ່ງ ຍານພາຫະນະ ແລະ ຜູ້ໂດຍສານ ຈາກຟາກໜຶ່ງ ໄປອີກຟາກໜຶ່ງຂອງແມ່ນ້ຳ.

**ມາດຕາ 108 ທ່າເຮືອສະເພາະ**

ທ່າເຮືອສະເພາະ ແມ່ນ ສະຖານທີ່ຈັດສັນໄວ້ໃຫ້ເຮືອ ເຂົ້າຈອດທຽບທ່າ ເພື່ອອໍານວຍຄວາມສະດວກ ໃນການຂົນສົ່ງສິນຄ້າສະເພາະ ເປັນຕົ້ນ ຖ່ານຫີນ, ໄມ້ທ່ອນ, ໄມ້ແປຮູບ, ຫີນພູ, ວັດຖຸໄວໄຟ, ສິນຄ້າອັນຕະລາຍ.

**ມາດຕາ 109 ທ່າເຮືອເຂດເສດຖະກິດພິເສດ**

**ທ່າເຮືອເຂດເສດຖະກິດພິເສດ ແມ່ນ ສະຖານທີ່ທີ່ສ້າງຂຶ້ນເພື່ອນໍາໃຊ້ ໃນການດໍາເນີນກິດຈະການ ພາຍໃນຂອບເຂດເສດຖະກິດພິເສດ ເພື່ອ**ອໍານວຍຄວາມສະດວກໃນການຂົນສົ່ງ **ຜູ້ໂດຍສານ, ສິນຄ້າ ແລະ ຍານພາຫະນະ** ທາງນໍ້າ.

ການກໍ່ສ້າງທ່າເຮືອເຂດເສດຖະກິດພິເສດ ຕ້ອງໄດ້ຮັບການຮັບຮອງ ແລະ ຢັ້ງຢືນມາດຕະຖານເຕັກນິກການອອກແບບ, ມູນຄ່າກໍ່ສ້າງ ຈາກຂະແໜງການໂຍທາທິການ ແລະ ຂົນສົ່ງ.

**ມາດຕາ 110 ຮູບແບບຂອງທ່າເຮືອ**

ທ່າເຮືອ ມີ ສາມຮູບແບບ ດັ່ງນີ້:

1. ທ່າເຮືອສາກົນ;
2. ທ່າເຮືອທ້ອງຖິ່ນ;
3. ທ່າເຮືອປະເພນີ.

**ມາດຕາ 111 ທ່າເຮືອສາກົນ**

ທ່າເຮືອສາກົນ ແມ່ນ ທ່າເຮືອທີ່ໃຫ້ບໍລິການຂົນສົ່ງທາງນ້ຳ ລະຫວ່າງພາຍໃນ ແລະ ຕ່າງປະເທດ ຊຶ່ງມີໂຄງລ່າງພື້ນຖານ ແລະ ສິ່ງອໍານວຍຄວາມສະດວກ ຢ່າງຄົບຊຸດ ຕາມມາດຕະຖານເຕັກນິກທີ່ກະຊວງໂຍທາທິການ ແລະ ຂົນສົ່ງ ກຳນົດ ແລະ ສອດຄ່ອງກັບ ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 112 ທ່າເຮືອທ້ອງຖິ່ນ**

ທ່າເຮືອທ້ອງຖິ່ນ ແມ່ນ ທ່າເຮືອທີ່ໃຫ້ບໍລິການຂົນສົ່ງທາງນໍ້າ ລະຫວ່າງເມືອງກັບແຂວງ, ລະຫວ່າງແຂວງກັບແຂວງພາຍໃນປະເທດ ແລະ ລະຫວ່າງແຂວງກັບແຂວງ ຂອງປະເທດທີ່ມີຊາຍແດນ ແລະ ສັນຍາຂົນສົ່ງຮ່ວມກັນ ຊຶ່ງມີໂຄງລ່າງພື້ນຖານ ແລະ ສິ່ງອໍານວຍຄວາມສະດວກ ຢ່າງເໝາະສົມ ຕາມມາດຕະຖານເຕັກນິກ ທີ່ກະຊວງໂຍທາທິການ ແລະ ຂົນສົ່ງ ກຳນົດ.

**ມາດຕາ 113 ທ່າເຮືອປະເພນີ**

ທ່າເຮືອປະເພນີ ແມ່ນ ທ່າເຮືອທີ່ໃຫ້ບໍລິການຂົນສົ່ງທາງນ້ຳ ລະຫວ່າງບ້ານກັບບ້ານ, ເມືອງກັບເມືອງພາຍໃນແຂວງ, ເມືອງກັບແຂວງພາຍໃນປະເທດ ແລະ ລະຫວ່າງເມືອງກັບເມືອງຂອງປະເທດທີ່ມີຊາຍແດນ ຮ່ວມກັນ ຫຼື ຕາມການຕົກລົງຂອງສອງຝ່າຍ ອີງຕາມຄວາມຈຳເປັນ ແລະ ເໝາະສົມ ເປັນຕົ້ນ ບຸນປະເພນີ,​ ຕະຫຼາດນັັດ ແລະ ເທດສະການອື່ນ ຊຶ່ງມີໂຄງລ່າງພື້ນຖານ ແລະ ສິ່ງອໍານວຍຄວາມສະດວກ ຢ່າງເໝາະສົມ ຕາມມາດຕະຖານເຕັກນິກ ທີ່ກະຊວງໂຍທາທິການ ແລະ ຂົນສົ່ງ ກຳນົດ.

**ໝວດທີ 2**

**ຄອງເດີນເຮືອ ແລະ ປະຕູເດີນເຮືອ**

**ມາດຕາ 114 ຄອງເດີນເຮືອ**

ຄອງເດີນເຮືອ ແມ່ນ ຊ່ອງທາງນ້ຳ ທຳມະຊາດ ຫຼື ມະນຸດສ້າງຂຶ້ນຢູ່ຕາມແມ່ນ້ຳ ທີ່ມີຄວາມເລິກ, ຄວາມກວ້າງ ແລະ ລັດສະໝີຄວາມໂຄ້ງ ຢ່າງພຽງພໍ ແລະ ເໝາະສົມ ພ້ອມທັງມີເຄື່ອງໝາຍການເດີນເຮືອ ເພື່ອຮັບປະກັນໃຫ້ເຮືອສາມາດເດີນຜ່ານໄດ້ ຢ່າງສະດວກ ແລະ ປອດໄພ.

**ມາດຕາ 115 ການກຳນົດ ແລະ ປັບປຸງຄອງເດີນເຮືອ**

ຂະແໜງການໂຍທາທິການ ແລະ ຂົນສົ່ງ ປະສານສົມທົບກັບຂະແໜງການອື່ນ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງ ຄົ້ນຄວ້າ, ກຳນົດ ຂະໜາດຄອງເດີນເຮືອຂອງແຕ່ລະແມ່ນ້ຳ.

ໃນແຕ່ລະປີຕ້ອງມີການ ຕິດຕາມ ກວດກາ ສະພາບຂອງຄອງເດີນເຮືອ ເພື່ອປັບປຸງໃຫ້ໄດ້ຕາມຂະ  
ໜາດຄອງເດີນເຮືອ ເພື່ອຮັບປະກັນຄວາມສະດວກ ແລະ ຄວາມປອດໄພຂອງການເດີນເຮືອ.

ສຳລັບຂະໜາດຄອງເດີນເຮືອຢູ່ຕາມແມ່ນ້ຳຂອງ ໃຫ້ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ.

**ມາດຕາ 116 ປະຕູເດີນເຮືອ**

ປະຕູເດີນເຮືອ ແມ່ນ ປະຕູທີ່ນໍາໃຊ້ວັດຖູປະກອນສະເພາະ ປິດ-ເປີດ ໃນການປັບລະດັບນໍ້າທີ່ແຕກຕ່າງກັນ ເພື່ອຍົກເຮືອ ຂຶ້ນ-ລົງ ແລະ ເດີນຜ່ານໄດ້ ຢ່າງສະດວກ ແລະ ປອດໄພ.

ຜູ້ພັດທະນາເຂື່ອນໄຟຟ້າພະລັງນໍ້າ ມີຄວາມຮັບຜິດຊອບໃນການກໍ່ສ້າງ, ບູລະນະຮັກສາ ແລະ ສ້ອມແປງ ປະຕູເດີນເຮືອ ຕາມມາດຕະຖານເຕັກນິກ ທີ່ກະຊວງໂຍທາທິການ ແລະ ຂົນສົ່ງ ກຳນົດ ພ້ອມທັງຄຸ້ມຄອງປະຕູເດີນເຮືອ ເພື່ຶອອໍານວຍຄວາມສະດວກໃຫ້ແກ່ການເດີນເຮືອ.

ສໍາລັບເຂື່ອນໄຟຟ້າພະລັງນໍ້າ ທີ່ບໍ່ມີປະຕູເດີນເຮືອ ຜູ້ພັດທະນາໂຄງການ ຕ້ອງສ້າງສິ່ງອໍານວຍຄວາມສະດວກອື່ນ ເປັນຕົ້ນ ທ່າເຮືອ, ລະບົບຄ່ຽນຖ່າຍ, ຍົກຍໍ ສິນຄ້າ ແລະ ຜູ້ໂດຍສານ ລະຫວ່າງກ້ອງເຂື່ອນ ແລະ ຫຼັງເຂື່ອນ ພ້ອມທັງການໃຫ້ບໍລິການ ຢ່າງເປັນປົກກະຕິ.

**ພາກທີ** **VIII**

**ການຂຸດຄົ້ນວັດສະດຸກໍ່ສ້າງຕາມແມ່ນໍ້າ**

**ມາດຕາ 117** **ການດໍາເນີນການຂຸດຄົ້ນວັດສະດຸກໍ່ສ້າງຕາມແມ່ນໍ້າ**

ບຸກຄົນ,​ ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງຂຸດຄົ້ນວັດສະດຸກໍ່ສ້າງ ຕາມແມ່ນໍ້າ ຕ້ອງດໍາເນີນການສໍາຫຼວດ, ເກັບກໍາຂໍ້ມູນ ແລະ ສຶກສາຄວາມເປັນໄປໄດ້ ທາງດ້ານເສດຖະກິດ ເຕັກນິກ, ປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ, ວິໄຈແຮ່ທາດ ໂດຍມີການຢັ້ງຢືນຈາກຂະແໜງການທີ່ກ່ຽວຂ້ອງ ແລ້ວຂໍອະນຸຍາດດໍາເນີນການຂຸດຄົ້ນນໍາຂະແໜງການໂຍທາທິການ ແລະ ຂົນສົ່ງ.

ຂະແໜງການໂຍທາທິການ ແລະ ຂົນສົ່ງ ຕ້ອງປະສານສົມທົບກັບຂະແໜງການປ້ອງກັນປະເທດ ກ່ຽວກັບແມ່ນໍ້າຊາຍແດນ ແລະ ພາກສ່ວນອື່ນທີ່ກ່ຽວຂ້ອງ ໃນການພິຈາລະນາອະນຸຍາດຂຸດຄົ້ນວັດສະດຸກໍ່ສ້າງຕາມແມ່ນໍ້າ.

ການຂຸດຄົ້ນວັດສະດຸກໍ່ສ້າງຕາມແມ່ນໍ້າ ຕ້ອງຮັບປະກັນໃຫ້ມີຜົນກະທົບໜ້ອຍທີ່ສຸດ ຕໍ່ຄອງເດີນເຮືອ, ຄອງນໍ້າເລິກຂອງແມ່ນໍ້າ, ເກາະ, ດອນ ແລະ ຕາຝັ່ງ.

ສໍາລັບຂັ້ນຕອນ, ວິິທີການ ແລະ ການດໍາເນີນຂຸດຄົ້ນວັດສະດຸກໍ່ສ້າງຕາມແມ່ນໍ້າ ໃຫ້ປະຕິບັດຕາມລະບຽບການ ທີ່ກະຊວງໂຍທາທິການ ແລະ ຂົນສົ່ງ ກໍານົດ.

**ມາດຕາ 118** **ການຕິດຕາມ ກວດກາການຂຸດຄົ້ນວັດສະດຸກໍ່ສ້າງຕາມແມ່ນໍ້າ**

ຂະແໜງການໂຍທາທິການ ແລະ ຂົນສົ່ງ ເປັນຜູ້ຄຸ້ມຄອງ, ຕິດຕາມ ກວດກາ ການຂຸດຄົ້ນວັດສະດຸກໍ່ສ້າງຕາມແມ່ນ້ຳ ເພື່ອໃຫ້ຖືກຕ້ອງ ແລະ ສອດຄ່ອງກັບພື້ນທີ່, ການປະຕິບັດແຜນດໍາເນີນການຂຸດຄົ້ນ, ມາດຕະການຮັກສາຄວາມປອດໄພ, ການຟື້ນຟູພື້ນທີ່ຂຸດຄົ້ນ ແລະ ການດໍາເນີນການອື່ນ ຕາມການອະນຸຍາດ ແລະ ຕາມກົດໝາຍ.

**ມາດຕາ 119** **ສິດ ແລະ ພັນທະ ຂອງຜູ້ຂຸດຄົ້ນວັດສະດຸກໍ່ສ້າງຕາມແມ່ນໍ້າ**

ຜູ້ຂຸດຄົ້ນວັດສະດຸກໍ່ສ້າງຕາມແມ່ນ້ຳ ມີ ສິດ ແລະ ພັນທະ ດັ່ງນີ້:

1. ສ້າງແຜນດໍາເນີນການຂຸດຄົ້ນ ເພື່ອສະເໜີຕໍ່ອົງການຄຸ້ມຄອງການທາງນ້ຳ ຕາມການແບ່ງຂັ້ນຄຸ້ມຄອງ;
2. ດໍາເນີນການຂຸດຄົ້ນ ໃຫ້ຖືກຕ້ອງຕາມແຜນດໍາເນີນການ, ແຜນຜັງ, ມາດຕະຖານເຕັກນິກ ແລະ ກໍານົດໝາຍເຕັກນິກ ແລະ ບໍລິມາດ ທີ່ໄດ້ຮັບການອະນຸມັດ ພ້ອມທັງອໍານວຍຄວາມສະດວກ ໃຫ້ແກ່ຜູ້ຢູ່ອາໄສບໍລິເວນໃກ້ຄຽງ ໃນໄລຍະດໍາເນີນການຂຸດຄົ້ນ ແລະ ປົວແປງສະຖານທີ່ ໃຫ້ກັບຄືນສູ່ສະພາບເດີມ;
3. ປະຕິບັດຕາມ ກົດໝາຍ ແລະ ລະບຽບການ ກ່ຽວກັບການຂຸດຄົ້ນວັດສະດຸກໍ່ສ້າງຕາມແມ່ນ້ຳ ຢ່າງເຂັ້ມງວດ;
4. ຮັບປະກັນສະຖານທີີ່ຂຸດຄົ້ນ ໃຫ້ມີຄວາມປອດໄພ ເປັນຕົ້ນ ຕິດຕັ້ງປ້າຍເຕືອນ, ສັນຍານ, ໄຟສັນຍານ, ທາງເວັ້ນ ແລະ ມາດຕະການ ປ້ອງກັນຄວາມປອດໄພ ທີ່ຈໍາເປັນ, ຄວາມເປັນລະບຽບຮຽບຮ້ອຍ ແລະ ໃຫ້ມີຜົນກະທົບຕໍ່ສິ່ງແວດລ້ອມສັງຄົມ ແລະ ທຳມະຊາດ ໜ້ອຍທີ່ສຸດ;
5. ຮັບຜິດຊອບໃຊ້ແທນຄ່າເສຍຫາຍທີ່ເກີດຂຶ້ນຈາກການກະທໍາຂອງຕົນ;
6. ລາຍງານ, ສະໜອງຂໍ້ມູນ ແລະ ເອກະສານທີ່ຈໍາເປັນ ໃຫ້ອົງການຄຸ້ມຄອງການທາງນ້ຳ;
7. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ** **IX**

**ທຸລະກິດກ່ຽວກັບການທາງນໍ້າ**

**ມາດຕາ 120 ປະເພດທຸລະກິດກ່ຽວກັບການທາງນໍ້າ**

ທຸລະກິດກ່ຽວກັບການທາງນໍ້າ ມີ ດັ່ງນີ້:

1. ການຂົນສົ່ງຜູ້ໂດຍສານ;
2. ການຂົນສົ່ງສິນຄ້າ;
3. ໂລຊິດສະຕິກທາງນໍ້າ;
4. ການສໍາຫຼວດ-ອອກແບບ;
5. ການບໍລິການທີ່ປຶກສາ;
6. ການວິໄຈວັດສະດຸກໍ່ສ້າງ;
7. ການຮັບເໝົາກໍ່ສ້າງ, ບູລະນະຮັກສາ ແລະ ສ້ອມແປງໂຄງລ່າງພື້ນຖານທາງນ້ຳ;
8. ອູ່ຕໍ່ເຮືອ;
9. ການໃຫ້ເຊົ່າເຮືອ;
10. ການຂາຍປີ້ ແລະ ຕົວແທນຂາຍປີ້;
11. ການຂຸດຄົ້ນວັດສະດຸກໍ່ສ້າງຕາມແມ່ນໍ້າ;
12. ທຸລະກິດອື່ນກ່ຽວກັບການທາງນໍ້າ.

**ມາດຕາ 121** **ການສ້າງຕັ້ງວິສາຫະກິດກ່ຽວກັບການທາງນໍ້າ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດໍາເນີນທຸລະກິດກ່ຽວກັບການທາງນໍ້າ ຕ້ອງແຈ້ງຂຶ້ນທະບຽນວິສາຫະກິດ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ. ພາຍຫຼັງໄດ້ທະບຽນວິສາຫະກິດແລ້ວ ຕ້ອງຂໍອະນຸຍາດດໍາເນີນທຸລະກິດນໍາຂະແໜງການໂຍທາທິການ ແລະ ຂົນສົ່ງ.

**ມາດຕາ 122** **ເງື່ຶອນໄຂການຂໍອະນຸຍາດດໍາເນີນທຸລະກິດກ່ຽວກັບການທາງນໍ້າ**

ການຂໍອະນຸຍາດດໍາເນີນທຸລະກິດກ່ຽວກັບການທາງນໍ້າ ຕ້ອງມີເງື່ອນໄຂ ດັ່ງນີ້:

1. ມີໃບທະບຽນວິສາຫະກິດ;
2. ມີບຸກຄະລາກອນ ທີ່ມີຄວາມຮູ້ຄວາມສາມາດ ແລະ ປະສົບການ ທີ່ເໝາະສົມກັບປະເພດທຸລະກິດຂອງຕົນ;
3. ມີສໍານັກງານ ຫຼື ສິ່ງປຸກສ້າງ, ວັດຖູປະກອນ ແລະ ພາຫະນະຮັບໃຊ້ທີ່ເໝາະສົມກັບປະເພດທຸລະກິດຂອງຕົນ;
4. ມີທຶນທີ່ເໝາະສົມ ກັບແຕ່ລະປະເພດ ແລະ ຂະໜາດ ຂອງກິດຈະການ;
5. ມີເງື່ອນໄຂອື່ນ ຕາມແຕ່ລະປະເພດຂອງທຸລະກິດ.

ເງື່ອນໄຂລະອຽດໃນການຂໍອະນຸຍາດດໍາເນີນທຸລະກິດກ່ຽວກັບການທາງນ້ຳ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ X**

**ສະມາຄົມຜູ້ດຳເນີນທຸລະກິດ ກ່ຽວກັບການທາງນໍ້າ**

**ມາດຕາ 123** **ສະມາຄົມຜູ້ດຳເນີນທຸລະກິດ ກ່ຽວກັບການທາງນໍ້າ**

ສະມາຄົມຜູ້ດຳເນີນທຸລະກິດ ກ່ຽວກັບການທາງນ້ຳ ແມ່ນ ອົງການຈັດຕັ້ງສັງຄົມ ຊຶ່ງສ້າງຕັ້ງ​ຂຶ້ນດ້ວຍຄວາມສະໝັກໃຈ ເພື່ອເຕົ້າໂຮມບັນດາຫົວໜ່ວຍທຸລະກິດ ກ່ຽວກັບການທາງນໍ້າມີພາລະບົດບາດປະສານສົມທົບກັບອົງການຄຸ້ມຄອງການທາງນໍ້າ, ໃຫ້ການຊ່ວຍເຫຼືອ, ໃຫ້ຄຳປຶກສາ, ໃຫ້ຄຳແນະນຳ ປົກປ້ອງສິດ ຜົນປະໂຫຍດອັນຊອບທຳຂອງສະມາຊິກ.

**ມາດຕາ 124** **ສິດ ແລະ ໜ້າທີ່ ຂອງ ສະມາຄົມຜູ້ດໍາເນີນທຸລະກິດ ກ່ຽວກັບການທາງນໍ້າ**

ສະມາຄົມ ຜູ້ດຳເນີນທຸລະກິດ ກ່ຽວກັບການທາງນໍ້າ ມີ ສິດ ແລະ ໜ້າທີ່ ດັ່ງນີ້:

1. ເຜີຍແຜ່ ນິຕິກໍາ ແລະ ຂໍ້ມູນ ຂ່າວສານ ກ່ຽວກັບການທາງນໍ້າ ໃຫ້ສະມາຊິກ;
2. ຄົ້ນຄວ້າ ແລະ ມີຄຳເຫັນໃນການສ້າງ ແລະ ປັບປຸງ ນິຕິກຳກ່ຽວກັບການທາງນໍ້າ;
3. ເປັນຂົວຕໍ່ລະຫວ່າງອົງການຄຸ້ມຄອງການທາງນໍ້າ ແລະ ສະມາຊິກ;
4. ໄດ້ຮັບຂໍ້ມູນຈາກສະມາຊິກຂອງສະມາຄົມ ແລະ ອົງການຄຸ້ມຄອງການທາງນໍ້າ;
5. ຕິດຕາມການເຄື່ອນໄຫວຂອງສະມາຊິກ ໃຫ້ຖືກຕ້ອງ, ສອດຄ່ອງ ກັບກົດໝາຍ;
6. ໄກ່ເກ່ຍຂໍ້ຂັດແຍ່ງ ທີ່ເກີດຂຶ້ນລະຫວ່າງສະມາຊິກດ້ວຍກັນ;
7. ສະເໜີຍ້ອງຍໍສະມາຊິກທີ່ມີຜົນງານດີເດັ່ນໃນການເຄື່ອນໄຫວທຸລະກິດ, ປະກອບສ່ວນພັດທະ ນາ ແລະ ຊ່ວຍເຫຼືອສັງຄົມ;
8. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງສະມາຄົມຂອງຕົນ ຕໍ່ອົງການຄຸ້ມຄອງ ການທາງນໍ້າ ຢ່າງເປັນປົກກະຕິ;
9. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 125** **ການສ້າງຕັ້ງ, ການຈັດຕັ້ງ ແລະ ເຄື່ອນໄຫວຂອງສະມາຄົມຜູ້ດໍາເນີນທຸລະກິດ**

**ກ່ຽວກັບການທາງນ້ຳ**

ຂັ້ນຕອນການສ້າງຕັ້ງ ສະມາຄົມຜູ້ດໍາເນີນທຸລະກິດ ກ່ຽວກັບການທາງນໍ້າ ໃຫ້ປະຕິບັດຕາມລະບຽບການທີ່ກ່ຽວຂ້ອງ.

ສຳລັບການຈັດຕັ້ງ ແລະ ເຄື່ອນໄຫວຂອງສະມາຄົມຜູ້ດໍາເນີນທຸລະກິດ ກ່ຽວກັບການທາງນໍ້າ ລວມທັງລະບອບແບບແຜນວິທີເຮັດວຽກ ໄດ້ກຳນົດໄວ້ໃນກົດລະບຽບຂອງສະມາຄົມ.

**ພາກທີ XI**

**ຂໍ້ຫ້າມ**

**ມາດຕາ 126** **ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ດຳເນີນທຸລະກິດກ່ຽວກັບການທາງນ້ຳ ໂດຍບໍ່ໄດ້ຮັບ​ອະນຸຍາດ;
2. ປຸກສ້າງກິດຈະການໃດໜຶ່ງ ຊົ່ວຄາວ ຫຼື ຖາວອນ ຢູ່ພື້ນທີ່ເຂດສະຫງວນທາງນໍ້າ ໂດຍບໍ່ໄດ້ຮັບອະນຸຍາດ;
3. ທັບມ້າງ, ທຳລາຍ ຫຼື ສ້າງຄວາມເສຍຫາຍຕໍ່ສິ່ງແວດລ້ອມ, ໂຄງລ່າງພື້ນຖານ ແລະ ສິ່ງອຳນວຍຄວາມສະດວກ ທາງນ້ຳ;
4. ຕໍ່​ເຕີມ​ ແລະ ດັດ​ແປງ​ເຮືອ ໂດຍບໍ່ໄດ້ຮັບອະນຸຍາດ;
5. ຂຸດຄົ້ນ ຫີນ ແຮ່, ຊາຍ ແລະ ດິນດໍາ ຢູ່ຕາມແມ່ນໍ້າ ໂດຍບໍ່ໄດ້ຮັບອະນຸຍາດ;
6. ຂຸດ, ເຈາະ, ຕັນ, ຖົມ ຫຼື ປັບແປງໜ້າດິນແຄມຕາຝັ່ງ, ເກາະ, ດອນ ແລະ ຫາດ ທີ່ຈະກໍ່ໃຫ້ເກີດການເຊາະເຈື່ອນຕາມແມ່ນ້ຳ;
7. ຂັດຂວາງ, ບໍໍ່ອຳນວຍຄວາມສະດວກ, ບໍ່ໃຫ້ການຮ່ວມມື ໃນການກວດກາຂອງເຈົ້າໜ້າທີ່ ແລະ ພະນັກງານທີ່ກ່ຽວຂ້ອງຂອງລັດ;
8. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 127** **ຂໍ້​ຫ້າມ​ສໍາລັບຜູ້ດຳເນີນທຸລະກິດກ່ຽວກັບການທາງນໍ້າ**

ຫ້າມ ຜູ້ດຳເນີນທຸລະກິດກ່ຽວກັບການທາງນ້ຳ ມີພຶດຕິກໍາ ດັ່ງ​ນີ້:

* 1. ໃຫ້ເຊົ່າ, ໂອນໃບທະບຽນວິສາຫະກິດຂອງຕົນ ໃຫ້ແກ່ຜູ້ອື່ນ ຫຼື ນໍາໃຊ້ໃບທະບຽນວິສາຫະກິດຂອງຜູ້ອື່ນ;
  2. ສໍາຫຼວດ, ອອກແບບ, ກໍ່ສ້າງໂຄງລ່າງພື້ນຖານ, ສິ່ງອໍານວຍຄວາມສະດວກ ກ່ຽວກັບການທາງນໍ້າ ໂດຍຜູ້ດຽວກັນ;
  3. ຂຸດຄົ້ນວັດສະດຸກໍ່ສ້າງຕາມແມ່ນ້ຳ ໂດຍບໍ່ສອດຄ່ອງກັບແຜນຜັງເຕັກນິກ ທີ່ໄດ້ຮັບຮອງ;
  4. ດຳເນີນທຸລະກິດບໍ່ຖືກຕ້ອງຕາມ ປະເພດ, ຂະໜາດ ທີ່ໄດ້ຮັບອະນຸຍາດ;
  5. ນໍາໃຊ້ເຮືອທີ່ ບໍ່ຂຶ້ນທະບຽນ, ບໍ່ມີໃບຢັ້ງຢືນກວດກາເຕັກນິກ, ບໍ່ມີໃບອະນຸຍາດເດີນເຮືອ ຫຼື   
     ໝົດອາຍຸ;
  6. ສົມຮູ້ຮ່ວມຄິດ ຫຼື ໃຫ້ສິນບົນແກ່ເຈົ້າໜ້າທີ່ ແລະ ພະນັກງານຂອງລັດ;
  7. ປິດບັງ, ປອມແປງ, ບິດເບືອນ ແລະ ທຳລາຍຂໍ້ມູນ ກ່ຽວກັບການດຳເນີນທຸລະກິດຂອງຕົນ;
  8. ບໍ່ໃຫ້ຄວາມຮ່ວມມື, ໝິ່ນປະໝາດ, ນາບຂູ່, ທຳຮ້າຍຮ່າງກາຍເຈົ້າໜ້າທີ່ ແລະ ພະນັກງານທີ່ກ່ຽວຂ້ອງຂອງລັດ;
  9. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 128** **ຂໍ້ຫ້າມສໍາລັບ ເຈົ້າໜ້າທີ່ ແລະ ພະນັກງານທີ່ກ່ຽວຂ້ອງຂອງ​ລັດ**

ຫ້າມ ເຈົ້າໜ້າທີ່ ແລະ ພະນັກງານ ທີ່ກ່ຽວຂ້ອງຂອງລັດ ມີພຶດຕິກໍາ ດັ່ງນີ້:

1. ດຳເນີນທຸລະກິດ, ເປັນທີ່ປຶກສາ, ເປັນຮຸ້ນສ່ວນ, ເປັນນັກວິຊາການໃຫ້ວິສາຫະກິດ ກ່ຽວກັບກິດຈະການທາງນໍ້າ ທີ່ພົວພັນກັບຄວາມຮັບຜິດຊອບຂອງຕົນ;
2. ເປີດເຜີຍຂໍ້ມູນທີ່ເປັນຄວາມລັບທາງລັດຖະການ;
3. ສົມຮູ້ຮ່ວມຄິດ, ທວງເອົາ, ຂໍເອົາ, ຮັບສິນບົນ, ໃຊ້ອຳນາດເກີນຂອບເຂດ, ກົດໜ່ວງ, ຖ່ວງດຶງ, ເປີດເຜີຍ, ລໍາອຽງ, ປອມແປງເອກະສານ ແລະ ຂໍ້ມູນ, ສວຍໃຊ້ໜ້າທີ່ຕໍາແໜ່ງ ເພື່ອຫາຜົນປະໂຫຍດແກ່ຕົນ, ຄອບຄົວ ແລະ ພັກພວກ;
4. ເມີນເສີຍຕໍ່ຄວາມຮັບຜິດຊອບຂອງຕົນ, ຕໍ່ພຶດຕິກໍາທີ່ບໍ່ຖືກຕ້ອງ ຂອງຜູ້ດໍາເນີນທຸລະກິດ ກ່ຽວກັບການທາງນໍ້າ;
5. ໝິ່ນປະໝາດ, ໃຊ້ວາຈາ, ທ່າທີບໍ່ສຸພາບ ແລະ ນາບຂູ່ບຸກຄົນ ທີ່ມາໃຊ້ບໍລິການ ກ່ຽວກັບກິດຈະ ການທາງນໍ້າ;
6. ຂຶ້ນທະບຽນ ແລະ ອອກທະບຽນ ເຮືອທີ່ດັດແປງ ບໍ່ຖືກຕ້ອງຕາມມາດຕະຖານເຕັກນິກ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ພາກ​ທີ XII**

**ການຄຸ້ມ​ຄອງ ແລະ ກວດກາ** **ການທາງນໍ້າ**

**ໝວດ​ທີ** **1**

**ການ​ຄຸ້ມ​ຄອງການທາງນໍ້າ**

**ມາດຕາ 129** **ອົງການຄຸ້ມ​ຄອງການທາງນໍ້າ**

ລັດ​ຖະ​ບານ ​ເປັນ​ຜູ້ຄຸ້ມ​ຄອງ​ການທາງນໍ້າ ​ຢ່າງ​ລວມສູນ ​ແລະ ​ເປັນ​ເອກະ​ພາບ​ ໃນ​ຂອບ​ເຂດ​ທົ່ວ​ປະ​ເທດ​ໂດຍ​ມອບ​ໃຫ້​ ກະຊວງ​ໂຍທາ​ທິການ ​ແລະ ຂົນ​ສົ່ງ ​ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການ​ປະສານ​ສົມ ທົບ​ກັບບັນດາ​ ກະຊວງ, ອົງການ ແລະ ອົງການ​ປົກຄອງ​ທ້ອງ​ຖິ່ນທີ່​ກ່ຽວຂ້ອງ ເພື່ອຄຸ້ມ​ຄອງວຽກງານດັ່ງກ່າວ ຕາມຄວາມຮັບຜິດຊອບຂອງຕົນ.

ອົງການຄຸ້ມ​ຄອງການທາງນໍ້າ ປະກອບ​ດ້ວຍ:

1. ກະຊວງໂຍທາທິການ ແລະ ຂົນສົ່ງ;
2. ພະແນກໂຍທາທິການ ແລະ ຂົນສົ່ງ ແຂວງ, ນະຄອນຫຼວງ;
3. ຫ້ອງການໂຍທາທິການ ແລະ ຂົນສົ່ງ ເມືອງ, ເທດສະບານ, ນະຄອນ.

**ມາດຕາ 130** **ສິດ ແລະ ໜ້າທີ່ ຂອງກະຊວງໂຍທາທິການ ແລະ ຂົນສົ່ງ**

ໃນການຄຸ້ມຄອງການທາງນໍ້າ ກະ​ຊວງ​ໂຍທາທິການ ແລະ ຂົນສົ່ງ ມີ ​ສິດ ແລະ ໜ້າ​ທີ່ ​​ດັ່ງ​ນີ້:

1. ຄົ້ນຄວ້າ ສ້າງ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ ກ່ຽວກັບການທາງນໍ້າເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ ກ່ຽວກັບການທາງນໍ້າ ເປັນແຜນການ, ແຜນງານ ແລະ ໂຄງການລະອຽດ ພ້ອມທັງຈັດຕັ້ງປະຕິບັດ;
3. ຄົ້ນຄວ້າ ແລະ ກໍານົດລະບຽບການຄຸ້ມຄອງ, ມາດຕະຖານເຕັກນິກ ແລະ ກຳນົດໝາຍເຕັກນິກ ກ່ຽວກັບການທາງນໍ້າ ແລະ ເລືອກເຟັ້ນ ເຕັກໂນໂລຊີທີ່ເໝາະສົມ ພ້ອມທັງອອກຄໍາແນະນໍາໃນການຈັດຕັ້ງປະຕິບັດ;
4. ໂຄສະນາ ເຜີຍແຜ່ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ ກ່ຽວກັບການທາງນໍ້າ ເພື່ອປູກຈິດສໍານຶກ ໃຫ້ທົ່ວປວງຊົນຮັບຮູ້, ເຂົ້າໃຈ ແລະ ປະກອບສ່ວນ ເຂົ້າໃນການທາງນໍ້າ;
5. ຊີ້ນຳ, ຊຸກຍູ້, ຕິດຕາມ ກວດກາ ການຈັດຕັ້ງປະຕິບັດ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ;
6. ສ້າງ, ບໍາລຸງ ແລະ ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນກ່ຽວກັບການທາງນໍ້າ ໂດຍສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
7. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບການທາງນໍ້າ;
8. ຄຸ້ມຄອງ ການດຳເນີນທຸລະກິດ ກ່ຽວກັບ ການທາງນໍ້າ ແລະ ການເຄື່ອນໄຫວຂອງສະມາຄົມ ຜູ້ດຳເນີນທຸລະກິດ ກ່ຽວກັບການທາງນໍ້າ;
9. ຄົ້ນຄວ້າ ແລະ ກໍານົດໂຄງປະກອບສູດຄິດໄລ່ລາຄາຫົວໜ່ວຍກໍ່ສ້າງ ເພື່ອສະເໜີໃຫ້ລັດຖະບານ ພິຈາລະນາຮັບຮອງ;
10. ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບການທາງນໍ້າ;
11. ຄົ້ນຄວ້າ ແລະ ມີຄໍາເຫັນ ກ່ຽວກັບການລົງທຶນໂຄງການທາງນໍ້າ, ສະເໜີ ໂຈະ ແລະ ຍົກເລີກໂຄງການລົງທຶນ;
12. ຄົ້ນຄວ້າ ຊອກຫາແຫຼ່ງທຶນ ທັງພາຍໃນ ແລະ ຕ່າງປະເທດ ເພື່ອພັດທະນາການທາງນໍ້າ;
13. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການທາງນໍ້າ;
14. ສະຫຼຸບ ແລະ ລາຍງານ ການຈັດຕັ້ງປະຕິບັດການທາງນໍ້າ ຕໍ່ລັດຖະບານ ຢ່າງເປັນປົກກະຕິ;
15. ນໍາໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້​ກໍານົດ​​ໄວ້​ໃນກົດໝາຍ.

**ມາດຕາ 131** **ສິດ ແລະ ໜ້າ​ທີ່​ ຂອງພະແນກໂຍທາທິການ ແລະ ຂົນສົ່ງ ແຂວງ, ນະຄອນຫຼວງ**

ໃນການຄຸ້ມຄອງການທາງນໍ້າ ພະ​ແນກ​**ໂຍທາທິການ ແລະ ຂົນສົ່ງ ​ແ**ຂວງ, ​ນະ​ຄອນຫຼວງ ມີ ສິດ ​ແລະ ​ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:

1. **ຈັດຕັ້ງປະຕິບັດ** ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ **ກ່ຽວກັບ**ການທາງນໍ້າ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ ກ່ຽວກັບການທາງນໍ້າ ເພື່ອປູກຈິດສຳນຶກ ໃຫ້ປະຊາຊົນພາຍໃນແຂວງ, ນະຄອນຫຼວງ ຮັບຮູ້, ເຂົ້າໃຈ ແລະ ປະກອບສ່ວນເຂົ້າໃນການທາງນໍ້າ;
3. ສະເໜີ ສ້າງ, ບຳລຸງ ແລະ ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນ ກ່ຽວກັບການທາງນໍ້າ;
4. **ສ້າງບົດສະເໜີໂຄງການພັດທະນາ**ການທາງນໍ້າ **ພາຍໃນແຂວງ, ນະຄອນຫຼວງຂອງຕົນ ເພື່ອນຳສະເໜີກະຊວງໂຍທາທິການ ແລະ ຂົນສົ່ງ ພິຈາລະນາເຂົ້າແຜນການລົງທຶນຂອງລັດ;**
5. **ຄຸ້ມຄອງ ແລະ ຕິດຕາມ ກວດກາ ການດຳເນີນທຸລະກິດ ກ່ຽວກັບ**ການທາງນໍ້າ **ພ້ອມທັງປະກອບຄຳເຫັນ ກ່ຽວກັບການລົງທຶນ, ຂະຫຍາຍ, ໂຈະ ແລະ ຍົກເລີກການດຳເນີນທຸລະກິດ ກ່ຽວກັບ**ການທາງນໍ້າ **ພາຍໃນແຂວງ, ນະຄອນຫຼວງ;**
6. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບການທາງນໍ້າ ຕາມການແບ່ງຂັ້ນຄຸ້ມຄອງ;
7. ສຳຫຼວດ, ເກັບກຳ ຂໍ້ມູນ ສະຖິຕິກ່ຽວກັບການທາງນໍ້າ ພາຍໃນແຂວງ, ນະຄອນຫຼວງ;
8. ປະສານສົມທົບກັບພະແນກການອື່ນ ແລະ ອົງການປົກຄອງຂັ້ນເມືອງທີ່ກ່ຽວຂ້ອງ ກັບການ ທາງນໍ້າ;
9. **ສະຫຼຸບ ແລະ ລາຍງານ ການເຄື່ອນໄຫວ**ການທາງນໍ້າ**ຕໍ່ ກະຊວງໂຍທາທິການ ແລະ ຂົນສົ່ງ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ**;
10. ນໍາໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້​ກໍານົດ​​ໄວ້​ໃນ​ກົດໝາຍ.

**ມາດຕາ 132** **ສິດ ແລະ ໜ້າ​ທີ່​ ຂອງຫ້ອງການໂຍທາທິການ ແລະ ຂົນສົ່ງ**

**ເມືອງ, ເທດສະບານ, ນະຄອນ**

ໃນການຄຸ້ມຄອງການທາງນໍ້າ ຫ້ອງ​ການ**ໂຍທາທິການ ແລະ ຂົນສົ່ງ** ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. **ຈັດຕັ້ງປະຕິບັດ** ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ **ກ່ຽວກັບ**ການທາງນໍ້າ;
2. ເຜີຍແຜ່ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ, ແຜນການ, ແຜນງານ ແລະ ໂຄງການ **ກ່ຽວກັບ**ການທາງນໍ້າ;
3. ຄຸ້ມຄອງ ແລະ ຕິດຕາມ ກວດກາ ພ້ອມທັງອຳນວຍຄວາມສະດວກ ໃຫ້ແກ່ຜູ້ດຳເນີນທຸລະກິດກ່ຽວກັບການທາງນໍ້າ ພາຍໃນ ເມືອງ, ເທດສະບານ,​ ນະຄອນ;
4. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການສະໜອງ ແລະ ຄຸ້ມຄອງເຂດສະຫງວນທາງນໍ້າ ພ້ອມທັງຊ່ວຍ**ແກ້​​ໄຂຂໍ້​ຂັດ​ແຍ່ງ ກ່ຽວ​ກັບ​**ການທາງນໍ້າ **ທີ່​​ເກີດ​ຂຶ້ນພາຍໃນຂອບເຂດເມືອງ, ເທດສະບານ, ນະຄອນ**;
5. **ສະຫຼຸບ ແລະ ລາຍງານ ການເຄື່ອນໄຫວ**ການທາງນໍ້າ **ຕໍ່ພະແນກໂຍທາທິການ ແລະ ຂົນສົ່ງ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;**
6. ນໍາໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້​ກໍານົດ​​ໄວ້​ໃນ​​ກົດໝາຍ.

**ມາດຕາ 133** **ສິດ ແລະ ໜ້າທີ່ ຂອງຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ**

ຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ, ໃຫ້ການຮ່ວມມືກັບອົງການຄຸ້ມຄອງການທາງນໍ້າ ໃນການຈັດຕັ້ງປະຕິບັດກົດໝາຍ ແລະ ລະບຽບການທີ່ກ່ຽວຂ້ອງ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດ​ທີ** **2**

**ການກວດກາການທາງນໍ້າ**

**ມາດຕາ 134** **ອົງ​ການ​ກວດກາການທາງນໍ້າ**

ອົງການກວດກາການທາງນໍ້າ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງການທາງນໍ້າ ຕາມທີ່ໄດ້ກຳນົດໄວ້ໃນມາດຕາ 129 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ປະຊາຊົນ ແລະ ສື່ມວນຊົນ.

**ມາດຕາ 135** **ເນື້ອໃນການກວດກາ​ການທາງນໍ້າ**

ການກວດກາການທາງນໍ້າ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ກົດໝາຍ, ຍຸດທະສາດ, ແຜນແມ່ບົດ, ແຜນການລົງທຶນ ແລະ ການພັດທະນາ, ການກໍ່ສ້າງ ແລະ ສ້ອມແປງໂຄງລ່າງພື້ນຖານ ແລະ ສິ່ງອຳນວຍຄວາມສະດວກ ກ່ຽວກັບການທາງນໍ້າ;
2. ການເຄື່ອນໄຫວ ຂອງຜູ້ດຳເນີນທຸລະກິດກ່ຽວກັບການທາງນໍ້າ;
3. ມາດຕະຖານເຕັກນິກ ດ້ານການຮັກສາຄວາມປອດໄພ ແລະ ການປ້ອງກັນຄວາມປອດໄພຂອງການທາງນໍ້າ;
4. ຜົນກະທົບຕໍ່ສິ່ງແວດລ້ອມ ເນື່ອງຈາກການເຄື່ອນໄຫວການທາງນໍ້າ;
5. ເນື້ອໃນອື່ນທີ່ຈໍາເປັນ.

**ມາດຕາ 136** **ຮູບການການກວດກາການທາງນໍ້າ**

ການກວດກາການທາງນໍ້າ ມີ ສາມຮູບການ ດັ່ງນີ້:

1. ການກວດກາຢ່າງເປັນປົກກະຕິ ຊຶ່ງແມ່ນ ການກວດກາທີ່ດຳເນີນໄປຕາມແຜນການ ຢ່າງເປັນປະຈຳ ແລະ ມີການກຳນົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້ຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາໂດຍຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການດຳເນີນການກວດກາ ຕ້ອງປະຕິບັດໃຫ້ຖືກຕ້ອງຕາມກົດໝາຍ ຢ່າງເຂັ້ມງວດ.

**ມາດຕາ 137 ເຈົ້າໜ້າທີ່ການທາງນ້ຳ**

ເຈົ້າໜ້າທີ່ການທາງນ້ຳ ແມ່ນ ພະນັກງານ-ລັດຖະກອນ ຂອງຂະແໜງທາງນ້ຳ ທີ່ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍລັດຖະມົນຕີກະຊວງໂຍທາທິການ ແລະ ຂົນສົ່ງ ຕາມການສະເໜີຂອງກົມທາງນ້ຳ ສຳລັບຂັ້ນສູນກາງ ຫຼື ໂດຍເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງພະແນກໂຍທາ ທິການ ແລະ ຂົນສົ່ງ ແຂວງ, ນະຄອນຫຼວງ ສຳລັບຂັ້ນທ້ອງຖິ່ນ.

ມາດຕະຖານ, ເງື່ອນໄຂ, ສິດ ແລະ ໜ້າທີ່ ຂອງເຈົ້າໜ້າທີ່ການທາງນ້ຳ ໄດ້ກຳນົດໄວ້ໃນລະບຽບການຕ່າງຫາກ.

**ພາກ​ທີ X****III**

**ງົບປະມານ, ເຄື່ອງແບບ, ກາໝາຍ ແລະ ຕາປະທັບ**

**ມາດຕາ 138** **ງົບປະມານ**

**ຂະແໜງທາງນໍ້າ ມີງົບປະມານຊຶ່ງຂຶ້ນກັບກະຊວງໂຍທາທິການ ແລະ ຂົນສົ່ງ ໂດຍສອດຄ່ອງກັບ ງົບປະມານແຫ່ງລັດ ເພື່ອໃຊ້ຈ່າຍເຂົ້າໃນການຄຸ້ມຄອງບໍລິຫານວຽກງານຂອງຕົນ.**

**ມາດຕາ 139** **ເຄື່ອງແບບ, ກາໝາຍ ແລະ ຕາປະທັບ**

**ເຈົ້າໜ້າທີ່ການທາງນ້ຳ ມີເຄື່ອງແບບ ແລະ ກາໝາຍສະເພາະ ທີ່ໄດ້ຮັບອະນຸມັດ ຈາກກະຊວງໂຍທາທິການ ແລະ ຂົນສົ່ງ.**

**ຂະແໜງທາງນໍ້າ ມີຕາປະທັບສະເພາະ ເພື່ອຮັບໃຊ້ເຂົ້າໃນການເຄື່ອນໄຫວວຽກງານຂອງຕົນ.**

**ພາກ​ທີ X****IV**

**ນະ​ໂຍ​ບາຍ​ຕໍ່​ຜູ້ມີ​ຜົນ​ງານ ແລະ ມາດ​ຕະ​ການ​ຕໍ່​ຜູ້​ລະ​ເມີດ**

**ມາດຕາ 140** **ນະ​ໂຍ​ບາຍ​ຕໍ່​ຜູ້ມີ​ຜົນ​ງານ**

ບຸ​ກ​ຄົນ, ນິຕິບຸກຄົນ ແລະ ການ​ຈັດ​ຕັ້ງ ​ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະ​ໄດ້​ຮັບ​ ການ​ຍ້ອງ​ຍໍ ຫຼື ນະ​ໂຍ​ບາຍອື່ນ ຕາມລະບຽບ​ການ.

**ມາດຕາ 141** **ມາດ​ຕະ​ການ​ຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຈະຖືກປະ ຕິບັດມາດຕະການ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງ ໂທດທາງອາຍາ ຕາມກົດໝາຍ.

**ພາກ​ທີ X****V**

**ບົດ​ບັນ​ຍັດ​ສຸດ​ທ້າຍ**

**ມາດຕາ 142** **ການ​ຈັດ​ຕັ້ງ​ປະ​ຕິ​ບັດ**

ລັດ​ຖະ​ບານ ແຫ່ງ ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ເປັນ​ຜູ້​ຈັດ​ຕັ້ງ​ປະ​ຕິ​ບັດ​ກົດ​ໝາຍ ​ສະ​ບັບນີ້.

**ມາດຕາ 143** **ຜົນ​ສັກ​ສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 30 ມີນາ 2023 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

**­­­­­ ປະທານສະພາ​ແຫ່ງ​ຊາດ**