

**ສາທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ**

**ສັນ​ຕິ​ພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 08 /ສພຊ

ນະຄອນຫຼວງວຽງຈັນ, ວັນທີ 16 ພະຈິກ 2021

**ກົດໝາຍ**

**ວ່າດ້ວຍການສຳຫຼວດວັດແທກ ແລະ ສ້າງແຜນທີ່**

# **ພາກທີ I**

# **ບົດບັນຍັດທົ່ວໄປ**

## ມາດຕາ 1 ຈຸດປະສົງ

1. ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະ ຕິດຕາມ ກວດກາ ວຽກງານສໍາຫຼວດວັດແທກ ແລະ ສ້າງແຜນທີ່ ເພື່ອເຮັດໃຫ້ວຽກງານດັ່ງກ່າວ ມີປະສິດ ທິພາບ, ປະສິດທິຜົນ ແລະ ທັນສະໄໝ ແນໃສ່ເຮັດໃຫ້ການສໍາຫຼວດວັດແທກ ແລະ ສ້າງແຜນທີ່ ດໍາເນີນໄປຢ່າງເປັນເອກະພາບ, ຖືກຕ້ອງ, ຊັດເຈນ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນວຽກງານປ້ອງກັນຊາດ-ປ້ອງກັນຄວາມສະຫງົບ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ການພັດທະນາເສດຖະກິດ-ສັງຄົມຂອງຊາດ.

## ມາດຕາ 2 ການສໍາຫຼວດວັດ​ແທກ ແລະ ສ້າງແຜນທີ່

ການສໍາຫຼວດວັດແທກ ແມ່ນ ຂະບວນການທາງດ້ານວິທະຍາສາດ ກ່ຽວກັບການສຶກສາຄົ້ນຄວ້າຮູບຮ່າງ ແລະ ຂະໜາດຂອງໜ່ວຍໂລກ, ການເກັບກຳຂໍ້ມູນລາຍລະອຽດສິ່ງທີ່ປາກົດຢູ່ເທິງພື້ນຜິວໂລກ ແລະ ການຄິດ ໄລ່ບົນພື້ນຖານການນໍາໃຊ້ລະບົບຂໍ້ມູນເຄົ້າການສໍາຫຼວດວັດແທກແຫ່ງຊາດ.

ການສ້າງແຜນທີ່ ແມ່ນ ຂະບວນການທາງດ້ານເຕັກນິກ ຊຶ່ງປະກອບດ້ວຍ ການອອກແບບ ແລະ ຕົກ ແຕ່ງແຕ້ມ, ການເກັບກຳຂໍ້ມູນພູມສາດ, ການຂຽນຊື່ພູມີປະເທດ, ການສ້າງຖານຂໍ້ມູນ ແລະ ການພິມແຜນທີ່.

## ມາດຕາ 3 ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ເປົ້າໝາຍດ້ານພູມສາດ** ໝາຍເຖິງ ວັດຖຸສິ່ງຂອງທີ່ປາກົດໃນໂລກທີ່ເປັນຈິງ ຫຼື ຈິນຕະນາການ, ປາ ກົດການຄົງທີ່ ຫຼື ບໍ່ຄົງທີ່ ມີທີ່ຕັ້ງພູມສາດ ຢູ່ເທິງໜ້າດິນ, ພື້ນດິນ, ໜ້ານໍ້າ, ໃນນໍ້າ, ພື້ນນໍ້າ, ນ່ານຟ້າ;
2. **ມາດຕາສ່ວນແຜນທີ່** ໝາຍເຖິງ ອັດຕາສ່ວນ ລະຫວ່າງ ໄລຍະໃນແຜນທີ່ທຽບໃສ່ໄລຍະພື້ນທີ່ຕົວຈິງ;
3. **ລະບົບຂໍ້ມູນເຄົ້າການສໍາຫຼວດວັດແທກແຫ່ງຊາດ** ໝາຍເຖິງ ຮູບການສະແດງອອກທາງດ້ານຄະນິດ ສາດ ກ່ຽວກັບຮູບຮ່າງ ແລະ ຂະໜາດຂອງໜ່ວຍໂລກ;
4. **ຜະລິດຕະພັນການສໍາຫຼວດວັດ​ແທກ ແລະ ສ້າງແຜນທີ່** ໝາຍເຖິງ ຜົນຂອງການສໍາຫຼວດວັດແທກ ແລະ ສ້າງແຜນທີ່ ທີ່ໄດ້ຜ່ານການກວດກາ ແລະ ຢັ້ງຢືນຄຸນນະພາບ ຕາມມາດຕະຖານເຕັກນິກຂອງການສຳຫຼວດວັດແທກ ແລະ ສ້າງແຜນທີ່;
5. **ຕາໜ່າງການສຳຫຼວດວັດແທກຂັ້ນເຕັກນິກ**  ໝາຍເຖິງ ຕາໜ່າງການສໍາຫຼວດວັດແທກຂອງຂະແໜງ ການທີ່ສໍາຫຼວດວັດແທກເກາະກ່າຍມາຈາກຕາໜ່າງ​ເຄົ້າການສໍາຫຼວດວັດແທກແຫ່ງຊາດ;
6. **ຂອບເຂດການປົກຄອງ** ໝາຍເຖິງ ເຂດແດນຂອງ ບ້ານ, ເມືອງ, ເທດສະບານ, ນະຄອນ, ແຂວງ, ນະຄອນຫຼວງ ແລະ ປະເທດ ຕາມການກຳນົດຂອງອົງການທີ່ມີສິດອຳນາດ;
7. **ຊື່ພູມີປະເທດ** ໝາຍເຖິງ ຊື່ເອີ້ນຕາມຈຸດພິເສດຂອງຊື່ພູມສາດ, ຊື່ອຸທົກກະສາດ, ຊື່ທໍລະນີສາດ, ຊື່ພຶກສາຊາດ, ສິ່ງປຸກສ້າງ, ເຂດແດນ ແລະ ອື່ນໆ;
8. **ຊື່ພູມສາດ** ໝາຍເຖິງ ຊື່ທີ່ເອີ້ນຕາມຈຸດພິເສດພູມສັນຖານ ຂອງແຕ່ລະເຂດ ເປັນຕົ້ນ ຊື່ ພູ, ຜາ, ຖໍ້າ,ເຫວ, ຫີນ, ຫາດຊາຍ, ດອນ;
9. **ຊື່ອຸທົກກະສາດ** ໝາຍເຖິງ ຊື່ສະຖານທີ່ຂອງບໍລິເວນນໍ້າ ເປັນຕົ້ນ ຊື່ ແມ່ນໍ້າ, ເຊ, ແກ້ງ, ອ່າງເກັບນໍ້າ,ຫ້ວຍ, ຮ່ອງ, ຄອງ, ໜອງ, ບຶງ, ເບື່ອມ, ທາມ, ບໍ່ນໍ້າ, ໜອງສະ;
10. **ຊື່ທໍລະນີສາດ** ໝາຍເຖິງ ຊື່ສະຖານທີ່ຂອງແຮ່ທາດຕ່າງໆ ທີ່ປາກົດພົ້ນເດັ່ນຢູ່ໃນບໍລິເວນໃດໜຶ່ງເປັນຕົ້ນ ບໍ່ ຄໍາ, ເງິນ, ທອງ, ເຫຼັກ, ກົ່ວ, ຊືນ;
11. **ຊື່ພຶກສາຊາດ** ໝາຍເຖິງ ຊື່ຂອງພືດພັນຊະນິດຕ່າງໆທີ່ເກີດຂຶ້ນຕາມທໍາມະຊາດ ຫຼື ປູກຕາມສະຖານທີ່ຕ່າງໆ ເປັນຕົ້ນ ຊື່ປ່າ, ຊື່ພືດລົ້ມລຸກ, ຊື່ພືດຢືນຕົ້ນ;
12. **ສິ່ງປຸກສ້າງ** ໝາຍເຖິງ ວັດຖຸສິ່ງຂອງຕ່າງໆທີ່ມະນຸດສ້າງຂຶ້ນ ຢູ່ຕາມສະຖານທີ່ຕ່າງໆ ເປັນຕົ້ນ ອາຄານ, ໂຮງຮຽນ, ໂຮງໝໍ, ເຮືອນ, ຕາໜ່າງຄົມມະນາຄົມ, ຕາໜ່າງໄຟຟ້າ, ຕາໜ່າງໂທລະຄົມມະນາຄົມ, ອະນຸສອນສະຖານ, ວັດ, ໂບດ, ມັດສະຢີດ, ທາດ, ປ່າຊ້າ;
13. **ເສັ້ນຊາຍແດນແຫ່ງຊາດ** ໝາຍເຖິງ ເສັ້ນແບ່ງເຂດແດນລະຫວ່າງປະເທດ;
14. **ເສັ້ນເຂດແດນ​ເຊື່ອມ​ຕໍ່** ໝາຍເຖິງ ເສັ້ນຂອບເຂດການປົກຄອງລະຫວ່າງ ແຂວງກັບແຂວງ, ເມືອງກັບເມືອງ ແລະ ບ້ານກັບບ້ານ;
15. **ການ​ພິມ​ດ້ວຍປລອດເຕີ (Plotter)** ໝາຍເຖິງ ການພິມດ້ວຍເຄື່ອງພິມຜ່ານລະບົບຫົວສີດແຕ້ມລົງໃສ່ແຜ່ນເຈ້ຍໂດຍກົງ ດ້ວຍນໍ້າມຶກ ຫຼື ຜົງມຶກ;
16. **ການພິມດ້ວຍອັອບເເຊັດ (Offset)** ໝາຍເຖິງ ການພິມແຍກສີ ດ້ວຍເຄື່ອງພິມທີ່ນໍ້າມຶກສໍາພັດກັບແມ່ພິມ ແລະ ເຈ້ຍໂດຍກົງຜ່ານລູກກິ້ງ.

## ມາດຕາ 4 ນະໂຍບາຍຂອງລັດກ່ຽວກັບວຽກງານສຳຫຼວດວັດແທກ ແລະ ສ້າງແຜນທີ່

ລັດ ຊຸກຍູ້ ແລະ ສົ່ງເສີມການ ຄົ້ນຄວ້າ, ວິເຄາະ, ວິໄຈ, ພັດທະນາ ວຽກງານສໍາຫຼວດວັດແທກ ແລະ ສ້າງແຜນທີ່ ດ້ວຍການນໍາໃຊ້ວິທະຍາສາດ, ເຕັກໂນໂລຊີທີ່ກ້າວໜ້າ ແລະ ທັນສະໄໝ, ປະກອບບຸກຄະລາກອນ, ສະໜອງງົບປະມານ, ການສ້າງໂຄງລ່າງພື້ນຖານ, ພາຫະນະ ແລະ ວັດຖູປະກອນ ເຂົ້າໃນວຽກງານດັ່ງກ່າວ ເພື່ອຕອບສະໜອງຄວາມຮຽກຮ້ອງຕ້ອງການຂອງການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ, ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ວຽກງານຄຸ້ມຄອງໄພພິບັດ.

ລັດ ສົ່ງເສີມບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ປະກອບສ່ວນ, ຄົ້ນຄວ້າ, ວິໄຈ ແລະ ລົງທຶນ ໃສ່ການພັດທະນາວຽກງານສຳຫຼວດວັດແທກ ແລະ ສ້າງແຜນທີ່.

ລັດ ຊຸກຍູ້, ສົ່ງເສີມການພັດທະນາບຸກຄະລາກອນ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່ ໃຫ້ມີຄວາມຮູ້, ຄວາມສາມາດ, ມີຄວາມຊໍານານງານເປັນມືອາຊີບ ໃຫ້ສາມາດຮັບໃຊ້ວຽກງານດັ່ງກ່າວ ຢູ່ພາຍໃນ ແລະ ຕ່າງປະເທດ.

ລັດ ສົ່ງເສີມ ບຸກຄົນ, ນິຕິບຸກຄົນ ແລະ ການຈັດຕັ້ງ ສະໜອງຂໍ້ມູນທີ່ຖືກຕ້ອງ ໃຫ້ແກ່ການຈັດຕັ້ງເພື່ອສ້າງແຜນທີ່.

## ມາດຕາ 5 ຫຼັກການກ່ຽວກັບວຽກງານສຳຫຼວດວັດແທກ ແລະ ສ້າງແຜນທີ່

ການເຄື່ອນໄຫວວຽກງານສໍາຫຼວດວັດແທກ ແລະ ສ້າງແຜນທີ່ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ;
2. ຮັບປະກັນອໍານາດອະທິປະໄຕ, ຄວາມເປັນເອກະພາບ ແລະ ຜືນແຜ່ນດິນອັນຄົບຖ້ວນຂອງຊາດ, ການຮັກສາຄວາມລັບ, ການປ້ອງກັນຊາດ-ປ້ອງກັນຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ;
3. ຮັບປະກັນການນໍາໃຊ້ຂໍ້ມູນເຄົ້າການສໍາຫຼວດວັດແທກພື້ນຖານແຫ່ງຊາດ ເຂົ້າໃນການສໍາຫຼວດວັດແທກ ແລະ ສ້າງແຜນທີ່ ​ວຽກ​ສະ​ເພາະຢ່າງເປັນເອກະພາບໃນຂອບເຂດທົ່ວປະເທດ;
4. ຮັບປະກັນການດັດແກ້, ການສະໜອງຂໍ້ມູນ ຂ່າວສານ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ຖືກຕ້ອງ, ຄົບຖ້ວນ, ຊັດເຈນ, ສະດວກ ແລະ ທັນເວລາ;
5. ປະສານສົມທົບລະຫວ່າງຂະແໜງການ, ອົງການປົກຄອງທ້ອງຖິ່ນ ແລະ ການມີສ່ວນຮ່ວມຂອງພາກສ່ວນທີ່ກ່ຽວຂ້ອງ ໃນການສໍາຫຼວດວັດແທກ ແລະ ສ້າງແຜນທີ່;
6. ສອດຄ່ອງກັບສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

## ມາດຕາ 6 ຄວາມຮັບຜິດຊອບກ່ຽວກັບ ການສໍາຫຼວດວັດແທກ ແລະ ສ້າງແຜນທີ່

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ດໍາເນີນການສໍາຫຼວດວັດແທກ ແລະ ສ້າງແຜນທີ່ ຢູ່ ສປປ ລາວ ມີຄວາມຮັບຜິດຊອບໃນການກວດກາ ຄຸນນະພາບ ແລະ ຜະລິດຕະພັນ ການສໍາຫຼວດວັດແທກ ແລະ ສ້າງແຜນທີ່ຂອງຕົນ ຕາມມາດຕະຖານເຕັກນິກ ທີ່ໄດ້ກໍານົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ດໍາເນີນການສໍາຫຼວດວັດແທກແລະ ສ້າງແຜນທີ່ ຕ້ອງນໍາໃຊ້ຕາໜ່າງການສໍາຫຼວດວັດ​ແທກ​ພື້ນຖານແຫ່ງ​ຊາດ ຕາມມາດຕະຖານ​ເຕັກ​ນິກທີ່​ປະກາດໃຊ້ໃນແຕ່ລະໄລຍະ ແລະ ສົ່ງຂໍ້ມູນ, ຜະລິດຕະພັນການສໍາຫຼວດວັດແທກ ແລະ ສ້າງແຜນທີ່ ທີ່ຈໍາເປັນ ໃຫ້ກະຊວງພາຍໃນ.

ບຸກຄົນ, ນິຕິບຸກຄົນ ແລະ ການຈັດຕັ້ງ ມີພັັນທະໃຫ້ການຮ່ວມມື, ອຳນວຍຄວາມສະດວກ,​ ສະໜອງຂໍ້ມູນ,​ ປົກປັກຮັກສາໂຄງລ່າງພື້ນຖານ ກ່ຽວກັບການສໍາຫຼວດວັດແທກ ແລະ ສ້າງແຜນທີ່.

**ໃນກໍລະນີ ບຸກຄົນ, ນິຕິບຸກຄົນ ແລະ ການຈັດຕັ້ງ** ທັງພາຍໃນ ແລະ ຕ່າງປະເທດ ທີ່ດໍາເນີນການສໍາຫຼວດວັດແທກ ແລະ ສ້າງແຜນທີ່ **ຫາກບໍ່ປະຕິບັດຕາມມາດຕະຖານເຕັກນິກທີ່ກຳນົດແລ້ວ** ຕ້ອງຮັບຜິດຊອບຕໍ່ຜົນເສຍຫາຍທີ່ເກີດຂຶ້ນຈາກວິຊາການ ຫຼື ເຕັກນິກຂອງວຽກງານສຳຫຼວດວັດແທກ ແລະ ສ້າງແຜນທີ່.

## ມາດຕາ 7 ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ພາຍໃນແລະ ຕ່າງປະເທດ ທີ່ເຄື່ອນໄຫວວຽກງານສຳຫຼວດວັດແທກ ແລະ ສ້າງແຜນທີ່ ຢູ່ ສປປ ລາວ.

## ມາດຕາ 8 ການຮ່ວມມືສາກົນ

ລັດ ສົ່ງເສີມການພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ການຍົກລະດັບຄວາມຮູ້, ຄວາມສາມາດຂອງບຸກຄະລາກອນ ບົນພື້ນຖານການເຄົາລົບ ແລະ ປະຕິບັດຕາມນະໂຍບາຍການຕ່າງປະເທດ ຂອງ ສປປ ລາວ ແລະ ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

# **ພາກທີ II**

# **ວຽກງານສຳຫຼວດວັດແທກ**

## ມາດຕາ 9 ວຽກງານສໍາຫຼວດວັດແທກ

ວຽກງານສຳຫຼວດວັດແທກ ມີ ດັ່ງນີ້:

1. ການສໍາຫຼວດວັດແທກພື້ນຖານແຫ່ງຊາດ;
2. ການສໍາຫຼວດວັດແທກວຽກສະເພາະ;
3. ການຖ່າຍພາບ.

# **ໝວດທີ 1**

# **ການສໍາຫຼວດວັດແທກພື້ນຖານແຫ່ງຊາດ**

## ມາດຕາ 10 ການສໍາຫຼວດວັດແທກພື້ນຖານແຫ່ງຊາດ

ການສໍາຫຼວດວັດ​ແທກ​ພື້ນຖານແຫ່ງ​ຊາດ ແມ່ນ ຂະບວນການສໍາຫຼວດ, ກໍ່ສ້າງ ແລະ ວັດແທກຕາໜ່າງການສໍາຫຼວດວັດແທກພື້ນຖານແຫ່ງຊາດ ຕາມ​ມາດ​ຕະ​ຖານ​ເຕັກ​ນິກ ເພື່ອນໍາໃຊ້ເຂົ້າໃນວຽກງານສໍາຫຼວດວັດແທກ ແລະ ສ້າງແຜນທີ່, ກິດຈະການກໍ່ສ້າງໂຄງລ່າງພື້ນຖານ ຢ່າງເປັນລະບົບ ແລະ ເອກະພາບໃນຂອບເຂດທົ່ວປະເທດ.

ຕາໜ່າງການສໍາຫຼວດວັດ​ແທກ​ພື້ນຖານແຫ່ງ​ຊາດ ມີ ດັ່ງນີ້:

1. ຕາໜ່າງ​ເຄົ້າການສໍາຫຼວດວັດແທກແຫ່ງຊາດ;
2. ຕາໜ່າງເຄົ້າພິກັດທາງຮາບແຫ່ງຊາດ;
3. ຕາໜ່າງເຄົ້າ​ລະ​ດັບ​​ສູງ​ແຫ່ງ​ຊາດ;
4. ຕາໜ່າງແຮງ​ດຶງດູດຂອງໜ່ວຍໂລກ;
5. ຕາໜ່າງສະ​ຖາ​ນີ​ອ້າງອີງການວັດແທກແບບຕໍ່ເນື່ອງ.

## ມາດຕາ 11 ຕາໜ່າງເຄົ້າ​ການສໍາຫຼວດວັດແທກ​ແຫ່ງ​ຊາດ

ຕາໜ່າງເຄົ້າການສໍາຫຼວດວັດແທກແຫ່ງຊາດ ແມ່ນ ຈຸດທີ່ຕັ້ງໃດໜຶ່ງທີ່ຢູ່ເທິງພື້ນຜິວໂລກ ທີ່ແນ່ນອນ ຊຶ່ງໄດ້ກໍານົດເປັນຈຸດກໍ່ສ້າງໂຄງລ່າງພື້ນຖານການວັດແທກ ແລະ ການວັດແທກຕາໜ່າງເຄົ້າພິກັດທາງຮາບແຫ່ງຊາດ ແລະ ຕາໜ່າງເຄົ້າລະດັບສູງແຫ່ງຊາດ ໃຫ້ສະໝໍ່າສະເໝີ, ແໜ້ນໜາ, ຖາວອນ, ມີຄວາມຊັດເຈນສູງ ແລະ ຖືກຕ້ອງຕາມມາດຕະຖານເຕັກນິກ.

ສຳລັບ ການກຳນົດຈຸດເຄົ້າພິກັດແຫ່ງຊາດ ໄດ້ກຳນົດໄວ້ໃນລະບຽບການຕ່າງຫາກ.

## ມາດຕາ 12 ຕາໜ່າງ​ເຄົ້າພິກັດທາງຮາບແຫ່ງ​ຊາດ

ຕາໜ່າງເຄົ້າພິກັດທາງຮາບແຫ່ງ​ຊາດ ແມ່ນ ຈຸດທີ່ຕັ້ງໃດໜຶ່ງທີ່ຢູ່ເທິງພື້ນຜິວໂລກທີ່ແນ່ນອນ ຊຶ່ງໄດ້ກໍານົດ ເປັນຈຸດກໍ່ສ້າງໂຄງລ່າງພື້ນຖານການວັດແທກ ແລະ ວັດແທກຕາໜ່າງເຄົ້າພິກັດທາງຮາບ ແຕ່ລະຂັ້ນ ຊຶ່ງມີຫົວໜ່ວຍເປັນອົງສາ ຫຼື ແມັດ ທີ່ປົກຄຸມຢ່າງແໜ້ນໜາ ແລະ ສະໝໍ່າສະເໝີ ຕາມມາດຕະຖານເຕັກນິກແຕ່ລະຂັ້ນ.

ຕາໜ່າງເຄົ້າພິກັດທາງຮາບແຫ່ງ​ຊາດ ປະກອບດ້ວຍ 4 ຂັ້ນ ຊຶ່ງລາຍລະອຽດຂອງແຕ່ລະຂັ້ນ ໄດ້ກໍານົດໄວ້ໃນລະບຽບການຕ່າງຫາກ.

## ມາດຕາ 13 ຕາໜ່າງ​ເຄົ້າລະ​ດັບ​​ສູງ​ແຫ່ງ​ຊາດ

ຕາໜ່າງເຄົ້າລະດັບສູງແຫ່ງຊາດ ແມ່ນ ຈຸດລະດັບສູງໃດໜຶ່ງທີ່ຢູ່ເທິງພື້ນຜິວໂລກໂດຍທຽບໃສ່ລະດັບໜ້ານໍ້າທະເລສະເລ່ຍປານກາງ ຊຶ່ງມີຫົວໜ່ວຍເປັນແມັດ ທີ່ໄດ້ກໍານົດເປັນຈຸດກໍ່ສ້າງໂຄງລ່າງພື້ນຖານການວັດແທກ ແລະ ວັດແທກຕາໜ່າງລະດັບສູງ ແຕ່​ລະຂັ້ນທີ່ສະໝໍ່າສະເໝີ ແລະ ຖືກຕ້ອງ ຕາມມາດຕະຖານເຕັກນິກແຕ່ລະຂັ້ນ.

ຕາໜ່າງເຄົ້າລະດັບສູງແຫ່ງ​ຊາດ ປະກອບດ້ວຍ 4 ຂັ້ນ ຊຶ່ງລາຍລະອຽດຂອງແຕ່ລະຂັ້ນ ໄດ້ກໍານົດໄວ້ໃນລະບຽບການຕ່າງຫາກ.

## ມາດຕາ 14 ຕາໜ່າງແຮງ​ດຶງດູດຂອງໜ່ວຍໂລກ

ຕາໜ່າງແຮງດຶງດູດຂອງໜ່ວຍໂລກ ແມ່ນ ຈຸດໃດໜຶ່ງທີ່ຢູ່ເທິງພື້ນຜິວໂລກ ຊຶ່ງໄດ້ຄ່າວັດແທກຈາກແຮງດຶງດູດຂອງໜ່ວຍໂລກ ທີ່ໄດ້ກໍານົດເປັນຈຸດກໍ່ສ້າງໂຄງລ່າງພື້ນຖານການວັດແທກ ແລະ ວັດແທກຕາໜ່າງແຮງດຶງດູດຂອງໜ່ວຍໂລກ ທີ່ຖືກຕ້ອງຕາມມາດຕະຖານເຕັກນິກ.

## ມາດຕາ 15 ຕາໜ່າງສະ​ຖາ​ນີ​ອ້າງອີງການວັດແທກແບບຕໍ່ເນື່ອງ

ຕາໜ່າງສະຖານີອ້າງອີງການວັດແທກແບບຕໍ່ເນື່ອງ ແມ່ນ ຈຸດທີ່ຕັ້ງໃດໜຶ່ງທີ່ຢູ່ເທິງພື້ນຜິວໂລກ ທີ່ແນ່ນອນ ຊຶ່ງໄດ້ກໍານົດເປັນຈຸດກໍ່ສ້າງສະຖານີ ແລະ ວັດແທກຮັບ-ສົ່ງສັນຍານດາວທຽມ ດ້ວຍລະບົບດາວທຽມນໍາພາທາງໂລກ ທີ່ສາມາດວັດແທກ ແລະ ສະໜອງຂໍ້ມູນແບບຕໍ່ເນື່ອງ ໂດຍຜ່ານສູນຄວບຄຸມ ແລະ ບໍລິການຂໍ້ມູນ ດ້ວຍລະບົບອິນເຕີເນັດ ເພື່ອນໍາໃຊ້ເຂົ້າໃນທຸກວຽກງານສໍາຫຼວດວັດແທກ, ຕິດຕາມແຜ່ນດິນໄຫວ, ການເໜັງຕີງ, ການເຄື່ອນຍ້າຍຂອງແຜ່ນເປືອກໂລກ ແລະ ປາກົດການອື່ນທີ່ກ່ຽວຂ້ອງ.

# **ໝວດທີ 2**

# **ການສໍາຫຼວດວັດແທກວຽກສະເພາະ**

## ມາດຕາ 16 ການສໍາຫຼວດວັດແທກວຽກສະເພາະ

ການສໍາຫຼວດວັດ​ແທກ​ວຽກສະເພາະ ແມ່ນ ຂະບວນການສຳຫຼວດວັດແທກຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ ມີຈຸດປະສົງສຳຫຼວດວັດແທກເພື່ອຮັບໃຊ້ວຽກງານສະເພາະໃດໜຶ່ງຂອງຕົນ.

ການສໍາຫຼວດວັດ​ແທກ​ວຽກສະເພາະ ມີ ດັ່ງນີ້:

1. ການສໍາຫຼວດວັດແທກກ່ຽວກັບເສັ້ນຊາຍແດນແຫ່ງຊາດ;
2. ການສໍາຫຼວດວັດແທກກ່ຽວກັບເສັ້ນເຂດແດນເຊື່ອມຕໍ່;
3. ການສໍາຫຼວດວັດແທກກ່ຽວກັບການປ້ອງກັນຊາດ-ປ້ອງກັນຄວາມສະຫງົບ;
4. ການສໍາຫຼວດວັດແທກກ່ຽວກັບທີ່ດິນ;
5. ການສໍາຫຼວດວັດແທກກ່ຽວກັບກະສິກໍາ ແລະ ປ່າໄມ້;
6. ການສໍາຫຼວດວັດແທກກ່ຽວກັບອຸທົກກະສາດ;
7. ການສໍາຫຼວດວັດແທກກ່ຽວກັບເຂື່ອນ ແລະ ແລວສາຍສົ່ງໄຟຟ້າ;
8. ການສໍາຫຼວດວັດແທກກ່ຽວກັບຕາໜ່າງຄົມມະນາຄົມ;
9. ການສໍາຫຼວດວັດແທກກ່ຽວກັບກິດຈະການໃຕ້ດິນ;
10. ການສໍາຫຼວດວັດແທກກ່ຽວກັບຄວາມສ່ຽງ​ໄພ​ພິ​ບັດ;
11. ການສຳຫຼວດວັດແທກກ່ຽວກັບທໍລະນີສາດ ແລະ ແຮ່ທາດ;
12. ການສໍາຫຼວດວັດແທກວຽກສະ​ເພາະອື່ນທີ່​ກ່ຽວ​ຂ້ອງ.

**ສຳລັບ ລາຍລະອຽດຂອງການສຳຫຼວດວັກແທກວຽກສະເພາະ ໄດ້ກໍານົດໄວ້ໃນລະບຽບການຕ່າງຫາກຂອງຂະແໜງການທີ່ກ່ຽວຂ້ອງ.**

## ມາດຕາ 17 ຕາໜ່າງການສໍາຫຼວດວັດແທກວຽກ​ສະ​ເພາະ

ຕາໜ່າງການສໍາຫຼວດວັດແທກວຽກ​ສະ​ເພາະ ແມ່ນ ຂະບວນການສໍາຫຼວດ, ກໍ່ສ້າງ ແລະ ວັດແທກຂັ້ນເຕັກນິກຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງ ປະເທດ ເພື່ອນໍາໃຊ້ເຂົ້າໃນວຽກສະ​ເພາະ ຕາມທີ່ໄດ້ກໍານົດໄວ້ໃນມາດຕາ 16 ຂອງກົດໝາຍສະບັບນີ້.

ການສ້າງຕາໜ່າງສໍາຫຼວດວັດແທກວຽກສະເພາະ ຕ້ອງນໍາໃຊ້ຕາໜ່າງການສໍາຫຼວດວັດ​ແທກ​ພື້ນຖານແຫ່ງ​ຊາດ ແລະ ປະຕິບັດ ຕາມມາດຕະຖານເຕັກນິກແຫ່ງຊາດ ທີ່ປະກາດໃຊ້ໃນແຕ່ລະໄລຍະ.

# **ໝວດທີ 3**

# **ການຖ່າຍພາບ**

## ມາດຕາ 18 ການຖ່າຍພາບ

ການຖ່າຍພາບ ແມ່ນ ການບັນທຶກຂໍ້ມູນເທິງພື້ນຜິວໂລກ ດ້ວຍການຖ່າຍພາບທາງອາກາດ, ຖ່າຍພາບພື້ນດິນ ແລະ ພື້ນນໍ້າ ເພື່ອສ້າງແຜນທີ່.

## ມາດຕາ 19 ການຖ່າຍພາບທາງອາກາດ

ການຖ່າຍພາບທາງອາກາດ ແມ່ນ ການບັນທຶກຂໍ້ມູນເທິງພື້ນຜິວໂລກ ດ້ວຍການຖ່າຍພາບຈາກດາວທຽມ, ເຮືອບິນ ແລະ ເຮືອບິນບໍ່ມີຄົນຂັບ.

ການຖ່າຍພາບຈາກດາວທຽມ ມີໜ້າວຽກ ດັ່ງນີ້:

1. ວາງແຜນວົງໂຄຈອນ ແລະ ກຳນົດພື້ນທີ່;
2. ປະມວນ ແລະ ວິເຄາະ ຂໍ້ມູນ;
3. ສຳເນົາຂໍ້ມູນ ແລະ ສ້າງແຜນທີ່ພູມສັນຖານ.

ການຖ່າຍພາບໂດຍເຮືອບິນ ແລະ ເຮືອບິນບໍ່ມີຄົນຂັບ ມີໜ້າວຽກ ດັ່ງນີ້:

1. ວາງແຜນແລວບິນ ແລະ ບິນຖ່າຍພາບ;
2. ສ້າງ ແລະ ວັດແທກຈຸດຄວບຄຸມການຖ່າຍພາບ;
3. ປະມວນ, ສຳເນົາຂໍ້ມູນ ເພື່ອສ້າງແຜນທີ່ພູມສັນຖານ ດ້ວຍພາບຖ່າຍ.

## ມາດຕາ 20 ການຖ່າຍພາບພື້ນດິນ ແລະ ພື້ນນໍ້າ

ການຖ່າຍພາບພື້ນດິນ ແລະ ພື້ນນໍ້າ ແມ່ນ ການບັນທຶກຂໍ້ມູນເທິງໜ້າດິນ, ພື້ນດິນ ແລະ ພື້ນນໍ້າ ດ້ວຍເຄື່ອງບັນທຶກຂໍ້ມູນອັດຕະໂນມັດ.

## ມາດຕາ 21 ຄວາມຮັບຜິດຊອບກ່ຽວກັບການຖ່າຍພາບ

ກະ​ຊວງ​ພາຍໃນ ເປັນຜູ້ສ້າງ ແລະ ຈັດ​ຕັ້ງ​ຜັນ​ຂະ​ຫ​ຍາຍແຜນ​ການຖ່າຍ​ພາບທາງອາກາດ, ພື້ນດິນ ແລະ ພື້ນນ້ຳ ເພື່ອນໍາໃຊ້ເຂົ້າໃນການສ້າງແຜນທີ່​ໃນຂອບເຂດ​ທົ່ວ​ປະ​ເທດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ມີຈຸດປະສົງຖ່າຍພາບ ເພື່ອສ້າງແຜນຜັງ ແລະ ແຜນທີ່ ຕ້ອງເປັນເຈົ້າການຮັບຜິດຊອບໂດຍກົງ ໃນການສະເໜີແຜນການຖ່າຍພາບທາງອາກາດ, ພື້ນດິນ ແລະ ພື້ນນ້ຳຂອງຕົນ ຕໍ່ກະຊວງພາຍໃນ ເພື່ອພິຈາລະນາ ດ້ວຍການປະສານສົມທົບກັບຂະແໜງການອື່ນທີ່ກ່ຽວຂ້ອງ ແລະ ຕ້ອງປະຕິບັດຕາມແຜນການຖ່າຍພາບທາງອາກາດ, ພື້ນດິນ ແລະ ພື້ນນ້ຳ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

ສໍາລັບ ການສ້າງແຜນການຖ່າຍພາບທາງອາກາດ, ພື້ນດິນ ແລະ ພື້ນນ້ຳ ໄດ້ກຳນົດໄວ້ໃນລະບຽບການຕ່າງຫາກ.

# **ພາກທີ III**

# **ວຽກງານສ້າງແຜນທີ່**

## ມາດຕາ 22 ວຽກງານສ້າງແຜນທີ່

ວຽກງານສ້າງແຜນທີ່ ມີ ດັ່ງນີ້:

1. ການສ້າງແຜນທີ່ພູມສັນຖານ;
2. ການສ້າງແຜນທີ່ວຽກ​ສະ​ເພາະ;
3. ການພິມແຜນທີ່.

# **ໝວດທີ 1**

# **ການສ້າງແຜນທີ່ພູມສັນຖານ**

## ມາດຕາ 23 ການສ້າງແຜນທີ່ພູມສັນຖານ

ການສ້າງແຜນທີ່ພູມສັນຖານ ແມ່ນ ຂະບວນການສະແດງລາຍລະອຽດ ກ່ຽວກັບຮູບຮ່າງໜ້າດິນ, ລະດັບສູງ, ທີ່ຕັ້ງເຂດແດນຂອງ ບ້ານ, ເມືອງ, ເທດສະບານ, ນະຄອນ, ແຂວງ, ນະຄອນຫຼວງ, ຂອບເຂດການປົກຄອງ, ອຸທົກກະສາດ, ຕາໜ່າງຄົມມະນາຄົມ, ວັດຖຸທຳມະຊາດ ແລະ ສິ່ງປຸກສ້າງຕ່າງໆ ດ້ວຍລະບົບເຄື່ອງໝາຍ ຕາມມາດຕາສ່ວນ ແລະ ລະບົບເຄົ້າພິກັດໃດໜຶ່ງເທິງແຜ່ນພຽງ.

ມາດຕາສ່ວນສໍາລັບແຜນທີ່ພູມສັນຖານ ມີ ສາມປະເພດ ດັ່ງນີ້:

1. ມາດ​ຕາ​ສ່ວນ​ໃຫ​ຍ່ ຊຶ່ງແມ່ນຂະໜາດຂອງແຜນທີ່ ທີ່ມີສ່ວນພູດຂອງມາດຕາສ່ວນ ແຕ່ ສິບພັນ (10 000) ລົງມາ ເປັນຕົ້ນ 1:10 000, 1:5000, 1:200;

2. ມາດຕາ​ສ່ວນ​​ກາງ ຊຶ່ງແມ່ນຂະໜາດຂອງແຜນທີ່ ທີ່ມີສ່ວນພູດຂອງມາດຕາສ່ວນໃຫຍ່ກວ່າ ສິບພັນ (10 000) ຫາ ສອງແສນຫ້າສິບພັນ (250 000) ເປັນຕົ້ນ 1: 25 000, 1:50000, 1: 100 000;

3.​ ມາດຕາ​ສ່ວນນ້ອຍ ຊຶ່ງແມ່ນຂະໜາດຂອງແຜນທີ່ ທີ່ມີສ່ວນພູດຂອງມາດຕາສ່ວນໃຫຍ່ກວ່າ ສອງແສນຫ້າສິບພັນ (250 000) ຂຶ້ນໄປ ເປັນຕົ້ນ 1: 500 000, 1:1 000 000.

## ມາດຕາ 24 ການອອກແບບ ແລະ ຕົບແຕ່ງແຕ້ມ ແຜນທີ່ພູມສັນຖານ

ການອອກແບບ ແລະ ຕົບແຕ່ງແຕ້ມແຜນທີ່ພູມສັນຖານ ແມ່ນ ​ຂະບວນການກໍານົດລັກສະນະ ແລະ ​ສ້າງ​ຂໍ້​ມູນ, ການສ້າງຖານຂໍ້ມູນ, ການຕົບແຕ່ງແຕ້ມ ແລະ ຈັດພິມ ໂດຍ​ມີ​ຮູບ​ແບບ, ສີ​ສັນ ແລະ ​ເຄື່ອງ​ໝາຍຫຍໍ້ຂໍ້ມູນພູມສາດ ຂອງແຕ່​ລະ​ມາດ​ຕາ​ສ່ວນ​ ຕາມມາດຕະຖານເຕັກນິກແຫ່ງຊາດ ທີ່ປະກາດໃຊ້ໃນແຕ່ລະໄລຍະ.

## ມາດຕາ 25 ການເກັບກໍາຂໍ້ມູນແຜນທີ່ພູມສັນຖານ

ການເກັບກໍາຂໍ້ມູນແຜນທີ່ພູມສັນຖານ ມີ ສອງວິທີ ດັ່ງນີ້:

1. ການເກັບກໍາຂໍ້ມູນແຜນທີ່ພາກສະໜາມ ເພື່ອນໍາໃຊ້ໃນການກວດກາຄວາມຖືກຕ້ອງ ຂອງຂໍ້ມູນແຜນທີ່ ທີ່ສ້າງໃໝ່ຈາກພາບຖ່າຍທາງອາກາດ, ພາບຖ່າຍດາວທຽມ, ພາບຖ່າຍພື້ນດິນ ແລະ ພື້ນນໍ້າ;
2. ການເກັບກໍາ ແລະ ທ້ອນໂຮມຂໍ້ມູນຈາກການສໍາຫຼວດວັດແທກພາກສະໜາມ ເພື່ອສ້າງແຜນທີ່ໃໝ່ ແລະ ກວດກາຄືນຄວາມຖືກຕ້ອງ ຕາມສະພາບຕົວຈິງໃນພື້ນທີ່ ກ່ຽວກັບຂໍ້ມູນ ຂ່າວສານ ພູມສາດ.

## ມາດຕາ 26 ການຂຽນຊື່ພູມີປະເທດ

ການຂຽນຊື່ພູມີປະເທດ ແມ່ນ​ ການ​ຂຽນຊື່ສະຖານທີ່, ເປົ້າໝາຍດ້ານພູມສາດ ແລະ ທີ່ຕັ້ງພູມສາດໃດໜຶ່ງ ເພື່ອຢັ້ງ​ຢືນ ແລະ ສ້າງຄວາມເປັນ​ເອ​ກະ​ພາບໃນ​ການເອີ້ນ, ການອ່ານ ແລະ ການ​ຂຽນຊື່ດັ່ງກ່າວ.

ການຂຽນຊື່ພູມີປະເທດ ເປັນພາສາລາວ ແລະ ພາສາສາ​ກົນ ໃຫ້ປະຕິບັດຕາມຫຼັກການ ດັ່ງນີ້:

1. ມີຊື່ໜຶ່ງຊື່ດຽວ ສໍາລັບ​ເປົ້າ​ໝາຍ​ດ້ານ​ພູມ​ສາດໃດໜຶ່ງ;

2. ກຳນົດຕາມຫຼັກ​​ພາ​ສາສາດ, ລັກ​ສະ​ນະ​ທົ່ວ​ໄປ, ລັກ​ສະ​ນະ​ເຊື່ອມ​ໂຍງ, ລັກ​ສະ​ນະ​ສືບ​ທອດຮີດ​ຄອງປະ​ເພນີ ແລະ ຄວາມ​ເຊື່ອ​ຖືຂອງທ້ອງຖິ່ນ;

3. ​ມີຊື່ທີ່ຖືກຕ້ອງຕາມທີ່ໄ​ດ້ກຳ​ນົດ​ໄວ້ໃນກົດ​ໝາຍ ຫຼື​ ​ຖືກ​ນຳ​ໃຊ້ໃນລະດັບສາ​ກົນ ຕາມ​ສົນ​ທິ​ສັນ​ຍາ ທີ່ ສປປ ລາວ ​ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

ສໍາລັບຊື່ສະຖານທີ່​ທີ່ຕ້ອງຂຽນຊື່ເປັນເອກະພາບ ມີກໍ​ລະ​ນີ ດັ່ງນີ້:

1. ສະຖານທີ່ຢູ່​ຈຸດທີ່ຕັ້ງດຽວທີ່ມີ​ຫຼາຍ​ຊື່ເອີ້ນ, ຫຼາຍ​ວິ​ທີ​ຜັນສຽງ ຫຼື ຫຼາຍວິ​ທີຂຽນ​;
2. ສະຖານທີ່ ທີ່ເກີດຂຶ້ນໃໝ່ ຫຼື ມີ​ການ​ປ່ຽນ​ແປງ​ເປົ້າ​ໝາຍພູມ​ສາດທີ່ພາ​ໃຫ້​ຊື່ສະຖານທີ່ມີ​ການ​ປ່ຽນ​ແປງ​.

ຊື່ສະຖານທີ່ທີ່​ມີການປ່ຽນແປງ ເພື່ອໃຫ້ມີຄວາມເປັນເອກະພາບໃນການນໍາໃຊ້ນັ້ນ ຕ້ອງໄດ້ຮັບການປັບປຸງສ້າງເປັນຖານຂໍ້ມູນ ແລະ ປະກາດ ໃຊ້ຢ່າງເປັນທາງການ.

ກະຊວງພາຍໃນ ເປັນຜູ້ປັບປຸງຫຼັກການການຂຽນຊື່ພູມີປະເທດ ພ້ອມທັງປະກາດໃຊ້ໃນແຕ່ລະໄລຍະ.

## ມາດຕາ 27 ການດັດແກ້ຂໍ້ມູນແຜນທີ່ພູມສັນຖານ

ການດັດແກ້ຂໍ້ມູນແຜນທີ່ພູມສັນຖານ ແມ່ນ​​ ການປັບ​ປຸງຂໍ້ມູນແຜນ​ທີ່ ​ໃຫ້​ຖືກ​ຕ້ອງ, ຊັດ​ເຈນ ​​ຕາມ​ສະ​ພາບ​ການປ່​ຽນ​ແປງ​ໃໝ່ ໃນແຕ່ລະໄລຍະຂອງພື້ນທີ່ ຊຶ່ງດໍາເນີນການດັດແກ້ໃນໄລຍະ ຫ້າ ຫາ ເຈັດ ປີ ສໍາລັບເຂດຕົວເມືອງ ແລະ ເຈັດ ຫາ ສິບ ປີ ສໍາລັບເຂດຊົນນະບົດ ຫຼື ອີງຕາມສະພາບການປ່ຽນແປງທາງດ້ານພູມສາດ, ເສດຖະກິດ-ສັງຄົມ ໃນແຕ່ລະໄລຍະ ໂດຍແມ່ນກະຊວງພາຍໃນ ເປັນຜູ້ດັດແກ້ຂໍ້ມູນດັ່ງກ່າວ.

ການດັດແກ້ຂໍ້ມູນແຜນທີ່ພູມສັນຖານ ​ມີ ສອງກໍລະນີ ​ດັ່ງນີ້:

1. ການກວດກາ ແລະ ດັດແກ້ ການແຕ້ມຈາກພາບຖ່າຍທີ່ບໍ່ຖືກຕ້ອງໃນການໃສ່ເຄື່ອງໝາຍຫຍໍ້ຂອງຂໍ້ມູນ ລວມທັງຂະໜາດຂອງແຕ່ລະຊັ້ນເຄື່ອງໝາຍ;
2. ການດັດແກ້ຂໍ້ມູນທີ່ເປັນການປັບປຸງຂໍ້ມູນຂອງແຜນ​ທີ່ ທີ່ມີແລ້ວ ​ໃຫ້ມີຄວາມຊັດເຈນ ແລະ ຖືກຕ້ອງ ຕາມສະພາບ ແລະ ເງື່ອນໄຂຕົວຈິງຂອງການພັດທະນາເສດຖະກິດ-ສັງຄົມ ໃນແຕ່ລະໄລຍະ.

## ມາດຕາ 28 ການສ້າງຖານຂໍ້ມູນແຜນທີ່ພູມສັນຖານ

ການສ້າງຖານຂໍ້ມູນແຜນທີ່ພູມສັນ​ຖານ ແມ່ນ ​ການ​ກຳນົດຊັ້ນຂໍ້ມູນ ​ດ້ວຍເຄື່ອງໝາຍ​​ຫຍໍ້ຂອງແຕ່ລະມາດ​ຕາ​ສ່ວນແຜນ​ທີ່ ຊຶ່ງ​ປະ​ກອບ​ດ້ວຍຊັ້ນຂໍ້ມູນ ດັ່ງນີ້:

1. ຂອບ​ເຂດການ​ປົກ​ຄອງ;
2. ຈຸດ​ທີ່​ຕັ້ງ​ຂອງ​ການ​ປົກ​ຄອງ;
3. ຮູບແບບສາມມິຕິ;
4. ຕາ​ໜ່າງ​ຄົມ​ມະ​ນາ​ຄົມ;
5. ອຸ​ທົກ​ກະ​ສາດ;
6. ພຶກ​ສາ​ຊາດ;
7. ລະ​ດັບ​​ຊັ້ນຄວາມ​ສູງ​​ຂອງ​ໜ້າດິນ;
8. ເຄື່ອງ​ໝາຍ​ທີ່​ຕັ້ງ​ຂອງ​ການກໍ່​ສ້າງ;
9. ແລວສາຍສົ່ງ​ໄຟ​ຟ້າ;
10. ຊັ້ນຂໍ້ມູນອື່ນທີ່ກ່ຽວຂ້ອງ.

# **ໝວດທີ 2**

# **ການສ້າງແຜນທີ່ວຽກສະເພາະ**

## ມາດຕາ 29 ການສ້າງແຜນທີ່ວຽກສະເພາະ

ການສ້າງແຜນທີ່ວຽກ​ສະ​ເພາະ ແມ່ນ ຂະບວນການສ້າງແຜນທີ່ຮັບໃຊ້ວຽກສະເພາະ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ເພື່ອຮັບໃຊ້ວຽກງານໃດໜຶ່ງຂອງຕົນ ໂດຍນໍາໃຊ້ຂໍ້ມູນເຄົ້າການສໍາຫຼວດວັດແທກພື້ນຖານແຫ່ງຊາດ ແລະ ປະຕິບັດຕາມມາດຕະຖານເຕັກນິກແຫ່ງຊາດ ທີ່ປະກາດໃຊ້ໃນແຕ່ລະໄລຍະ.

ແຜນທີ່ວຽກສະເພາະ ມີ ດັ່ງນີ້:

1. ~~​~~ແຜນ​ທີ່ເສັ້ນຊາຍແດນແຫ່ງຊາດ;
2. ​ແຜນ​ທີ່ເສັ້ນເຂດແດນເຊື່ອມຕໍ່;
3. ~~​~~ແຜນ​ທີ່​ການປົກ​ຄອງ;
4. ແຜນ​ທີ່ປ້ອງ​ກັນ​ຊາດ-ປ້ອງກັນຄວາມສະຫງົບ;
5. ​ແຜນທີ່ຕາດິນ;
6. ແຜນທີ່ປ່າໄມ້;
7. ແຜນທີ່ອຸທົກກະສາດ;
8. ​ແຜນ​ທີ່ຕາໜ່າງຄົມມະນາຄົມ;
9. ແຜນ​ທີ່​ກິດ​ຈະ​ກຳ​ໂຄງ​ການ​ໃຕ້​ດິນ;
10. ແຜນ​ທີ່ຄວາມສ່ຽງໄພພິບັດ;
11. ແຜນທີ່ທໍລະນີສາດ ແລະ ແຮ່ທາດ;
12. ແຜນ​ທີ່ວຽກສະເພາະອື່ນທີ່ກ່ຽວຂ້ອງ.

ພາຍຫຼັງສຳເລັດການສ້າງແຜນທີ່ວຽກສະເພາະແລ້ວ ຂະແໜງການທີ່ກ່ຽວຂ້ອງ ຕ້ອງເປັນຜູ້ປະກາດໃຊ້ຢ່າງເປັນທາງການ.

**ສຳລັບ ລາຍລະອຽດຂອງການສ້າງແຜນທີ່ວຽກສະເພາະ ໄດ້ກໍານົດໄວ້ໃນລະບຽບການຕ່າງຫາກຂອງຂະ ແໜງການທີ່ກ່ຽວຂ້ອງ.**

## ມາດຕາ 30 ການຂຽນຊື່ພູມີປະເທດໃນການສ້າງແຜນທີ່ວຽກສະເພາະ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ສ້າງແຜນທີ່ຮັບໃຊ້ວຽກງານສະເພາະໃດໜຶ່ງຂອງຕົນ ຕ້ອງຂຽນຊື່ພູມີປະເທດ ຕາມ​ຫຼັກການທີ່ໄດ້ກໍານົດໄວ້ໃນມາດຕາ 26 ຂອງກົດໝາຍສະບັບນີ້ ເພື່ອໃຫ້ສາມາດນໍາໃຊ້ຂໍ້ມູນຮ່ວມກັນໄດ້.

# **ໝວດທີ 3**

# **ການພິມແຜນທີ່**

## ມາດຕາ 31 ການພິມແຜນທີ່

ການ​​ພິມແຜນທີ່ ແມ່ນ ຂະບວນການຕົກແຕ່ງ ແລະ ຜະລິດແຜນທີ່ດ້ວຍການພິມ,ຈັດພິມ ເປັນແຜ່ນ, ສື່ສິ່ງພິມເອເລັກໂຕຣນິກ ຫຼື ສື່ສິ່ງພິມອື່ນ ເພື່ອນໍາໃຊ້, ຈໍາໜ່າຍ ແລະ ບໍລິການ.

ການຈັດພິມແຜນທີ່ ຕ້ອງສະແດງໃຫ້ເຫັນ ຂອບເຂດອໍານາດອະທິປະໄຕ, ຊາຍແດນ ແລະ ຂອບເຂດການປົກຄອງ ຢ່າງຖືກຕ້ອງ ແລະ ຊັດເຈນ.

ການຈັດພິມແຜນທີ່ ​ມີ ​ດັ່ງນີ້:

1. ການ​ພິມ​ດ້ວຍປລອດເຕີ (Plotter);
2. ການ​ພິມ​ດ້ວຍອັອບເເຊັດ (Offset).

## ມາດຕາ 32 ການຄຸ້ມຄອງການພິມແຜນທີ່

ກະຊວງພາຍໃນ ເປັນຜູ້ພິມແຜນທີ່ພູມສັນຖານ ແລະ ແຜນທີ່ວຽກ​ສະ​ເພາະ ທີ່ກ່ຽວຂ້ອງ ເພື່ອຮັບໃຊ້ການຄຸ້ມຄອງລັດ, ການພັດທະນາເສດຖະກິດ-ສັງຄົມ, ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ວຽກງານອື່ນ ຕາມຂອບເຂດຄວາມຮັບຜິດຊອບຂອງຕົນ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງພິມແຜນທີ່​ວຽກ​ສະ​ເພາະ ເພື່ອຮັບໃຊ້ວຽກງານຂອງຕົນ ຕ້ອງນໍາເອົາແຜນທີ່ວຽກສະເພາະສະບັບຮ່າງຂອງຕົນ ທີ່ພົວພັນກັບຂໍ້ມູນທີ່ສໍາຄັນ ແລະ ຈໍາເປັນ ສະເໜີຜ່ານພະແນກພາຍໃນ ແຂວງ, ນະຄອນຫຼວງ ແລ້ວສົ່ງໃຫ້ກະຊວງພາຍໃນ ຕາມສາຍຕັ້ງຂອງຕົນ ເພື່ອກວດກາຢັ້ງຢືນຄວາມຖືກຕ້ອງພາຍໃນເວລາ ສິບຫ້າວັນ.

ການພິມແຜນທີ່ ຕ້ອງປະຕິບັດຕາມກົດໝາຍສະບັບນີ້, ກົດໝາຍວ່າດ້ວຍການພິມຈໍາໜ່າຍ ແລະ ກົດໝາຍອື່ນທີ່ກ່ຽວຂ້ອງ.

# **ພາກທີ iv**

# **ຂໍ້ມູນ ຂ່າວສານ ພູມສາດແຫ່ງຊາດ**

# **ໝວດທີ 1**

# **ລະບົບຂໍ້ມູນ ຂ່າວສານ ພູມສາດ**

## ມາດຕາ 33 ລະບົບຂໍ້ມູນ ຂ່າວສານ ພູມສາດ

ລະບົບຂໍ້ມູນ ຂ່າວສານ ພູມສາດ ແມ່ນ ຂໍ້ມູນ, ສະຖິຕິ ກ່ຽວກັບພື້ນທີ່ ທີ່ເຊື່ອມໂຍງກັບຂໍ້ມູນຄຸນລັກສະນະຂອງຂໍ້ມູນ ຂ່າວສານ ພູມສາດ ໂດຍຜ່ານຂະບວນການປັບປຸງ, ວິເຄາະ ແລະ ເກັບຮັກສາ ດ້ວຍລະບົບເອເລັກໂຕຣນິກ ຊຶ່ງປະກອບດ້ວຍ:

1. ຂໍ້ມູນເວັກເຕີ (Vector) ແມ່ນ ຂໍ້ມູນພື້ນທີ່ໃນລະບົບຂໍ້ມູນ ຂ່າວສານ ພູມສາດທີ່ຖືກກໍານົດດ້ວຍຄ່າພິກັດ ຊຶ່ງສະແດງອອກໃນ ສາມຮູບແບບ ດັ່ງນີ້:

ກ. ຮູບແບບຈຸດ ເປັນຕົ້ນ ຈຸດທີ່ຕັ້ງບ້ານ, ໂຮງຮຽນ, ໂຮງໝໍ, ຈຸດຄວາມສູງ;

ຂ. ຮູບແບບເສັ້ນ ເປັນຕົ້ນ ເສັ້ນທາງຄົມມະນາຄົມ, ເສັ້ນແມ່ນໍ້າ, ເສັ້ນລະດັບຄວາມສູງ;

ຄ. ຮູບແບບເນື້ອທີ່ ເປັນຕົ້ນ ຂອບເຂດປ່າໄມ້, ຂອບເຂດແດນຂອງ ບ້ານ, ເມືອງ, ເທດສະບານ, ນະຄອນ, ແຂວງ, ນະຄອນຫຼວງ, ປະເທດ.

2. ຂໍ້ມູນຣາສເຕີ (Raster) ແມ່ນ ຂໍ້ມູນພື້ນທີ່ໃນລະບົບຂໍ້ມູນ ຂ່າວສານ ພູມສາດ ເປັນຕົ້ນ ຂໍ້ມູນພາບຖ່າຍທາງອາກາດ ແລະ ພາບຖ່າຍດາວທຽມ. ຂໍ້ມູນຣາສເຕີ (Raster) ສະແດງອອກ ໃນຮູບແບບສີ່ຫຼ່ຽມຈະຕຸລັດແຕ່ລະຮູບສີ່ຫຼ່ຽມ ຖືກກໍາກັບດ້ວຍຕົວເລກທີ່ບົ່ງບອກເຖິງຄວາມລະອຽດຂອງຂໍ້ມູນຈຸດພາບ, ມີຫົວໜ່ວຍເປັນພິກເຊວ.

## ມາດຕາ 34 ປະເພດຂໍ້ມູນ ຂ່າວສານ ພູມສາດ

ຂໍ້ມູນ ຂ່າວສານ ພູມສາດ ມີ ສອງປະເພດ ດັ່ງນີ້:

1. ຂໍ້ມູນ ຂ່າວສານ ພູມສາດ, ຜະລິດຕະພັນສໍາຫຼວດວັດແທກ ແລະ ແຜນທີ່ພື້ນຖານ;

2. ຂໍ້ມູນ ຂ່າວສານ ພູມສາດ, ຜະລິດຕະພັນສໍາຫຼວດວັດແທກ ແລະ ແຜນທີ່ວຽກສະເພາະ.

## ມາດຕາ 35 ຂໍ້ມູນ ຂ່າວສານ ພູມສາດ, ຜະລິດຕະພັນສໍາຫຼວດວັດແທກ ແລະ ແຜນທີ່ພື້ນຖານ

ຂໍ້ມູນ ຂ່າວສານ ພູມສາດ, ຜະລິດຕະພັນສໍາຫຼວດວັດແທກ ແລະ ແຜນທີ່ພື້ນຖານ ມີ ດັ່ງນີ້:

1. ສຳນວນຂອງຂໍ້ມູນ ການສໍາຫຼວດວັດແທກ ແລະ ແຜນທີ່;
2. ຂໍ້ມູນກ່ຽວກັບຕາໜ່າງເຄົ້າການສໍາຫຼວດວັດແທກແຫ່ງຊາດ;
3. ຂໍ້ມູນພາບຖ່າຍ;
4. ຂໍ້ມູນແຜນທີ່ພູມສັນຖານ;
5. ຂໍ້ມູນຜະລິດຕະພັນການສໍາຫຼວດວັດແທກ ແລະ ແຜນທີ່ເສັ້ນຊາຍແດນແຫ່ງຊາດ;
6. ຂໍ້ມູນຜະລິດຕະພັນການສໍາຫຼວດວັດແທກ ແລະ ແຜນທີ່ການປົກຄອງແຕ່ລະຂັ້ນ;
7. ຂໍ້ມູນຊື່ພູມີປະເທດ;
8. ຜົນໄດ້ຮັບຈາກການຄົ້ນຄວ້າວິທະຍາສາດ ແລະ ການພັດທະນາເຕັກໂນໂລຊີ ກ່ຽວກັບການສໍາຫຼວດວັດແທກ ແລະ ສ້າງແຜນທີ່;
9. ນິຕິກໍາ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ລວມທັງມາດຕະຖານເຕັກນິກ ກ່ຽວກັບການສໍາຫຼວດວັດແທກ ແລະ ສ້າງແຜນທີ່.

## ມາດຕາ 36 ຂໍ້ມູນ ຂ່າວສານ ພູມສາດ, ຜະລິດຕະພັນຂອງການສໍາຫຼວດວັດແທກ ແລະ ແຜນທີ່ວຽກສະເພາະ

ຂໍ້ມູນ ຂ່າວສານ ພູມສາດ, ຜະລິດຕະພັນຂອງການສໍາຫຼວດວັດແທກ ແລະ ແຜນທີ່ວຽກສະເພາະ ມີ ດັ່ງນີ້:

1. ແຜນ​ທີ່ເສັ້ນຊາຍແດນແຫ່ງຊາດ;
2. ​ແຜນ​ທີ່ເສັ້ນເຂດແດນເຊື່ອມຕໍ່;
3. ~~​~~ແຜນ​ທີ່​ການປົກ​ຄອງ;
4. ແຜນ​ທີ່ປ້ອງ​ກັນ​ຊາດ-ປ້ອງກັນຄວາມສະຫງົບ;
5. ​ແຜນທີ່ຕາດິນ;
6. ແຜນທີ່ປ່າໄມ້;
7. ແຜນທີ່ອຸທົກກະສາດ;
8. ​ແຜນ​ທີ່ຕາໜ່າງຄົມມະນາຄົມ;
9. ແຜນ​ທີ່​ກິດ​ຈະ​ກຳ​ໂຄງ​ການ​ໃຕ້​ດິນ;
10. ແຜນ​ທີ່ຄວາມສ່ຽງໄພພິບັດ;
11. ແຜນທີ່ທໍລະນີສາດ ແລະ ແຮ່ທາດ;
12. ແຜນ​ທີ່ວຽກສະເພາະອື່ນທີ່ກ່ຽວຂ້ອງ.

## ມາດຕາ 37 ການສົ່ງຂໍ້ມູນ ຂ່າວສານ ພູມສາດ

ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ທີ່ສ້າງ, ດັດແກ້, ຂໍ້ມູນ ຂ່າວສານ ພູມສາດ, ຜະລິດຕະພັນສໍາຫຼວດວັດແທກ ແລະ ແຜນທີ່ ຕ້ອງສົ່ງຂໍ້ມູນດັ່ງກ່າວ ທີ່ຈໍາເປັນ ເປັນຕົ້ນ ຂໍ້ມູນເສັ້ນເຂດແດນເຊື່ອມຕໍ່, ຂໍ້ມູນການສໍາຫຼວດວັດແທກຂອງຂະແໜງການ, ຈຸດທີ່ຕັ້ງຂອງບ້ານ ໃຫ້ພະແນກພາຍໃນ ແຂວງ, ນະຄອນຫຼວງ ແລ້ວສົ່ງໃຫ້ກະຊວງພາຍໃນ ຕາມສາຍຕັ້ງຂອງຕົນ ເພື່ອແລກປ່ຽນ ແລະ ເອົາຂໍ້ມູນເຂົ້າໃນລະບົບຂໍ້ມູນ ຂ່າວສານ ພູມສາດ ແລະ ສາມາດເຊື່ອມໂຍງກັບຖານຂໍ້ມູນ ຂ່າວສານ ພູມສາດແຫ່ງຊາດ ຕາມການອະນຸຍາດຂອງກະຊວງພາຍໃນ.

# **ໝວດທີ 2**

# **ຖານຂໍ້ມູນ ຂ່າວສານ ພູມສາດແຫ່ງຊາດ**

## ມາດຕາ 38 ຖານຂໍ້ມູນ ຂ່າວສານ ພູມສາດແຫ່ງຊາດ

ຖານຂໍ້ມູນ ຂ່າວສານ ພູມສາດແຫ່ງຊາດ ແມ່ນ ບ່ອນເກັບກໍາ, ສັງລວມ, ເກັບຮັກສາ ແລະ ສະໜອງຂໍ້ມູນ ຂ່າວສານ ພູມສາດ ໃນຮູບແບບພິມ ແລະ ຮູບແບບເອເລັກໂຕຣນິກໄວ້ບ່ອນດຽວກັນ ແລະ ສາມາດນໍາໃຊ້ ຫຼື ເອີ້ນໃຊ້ຂໍ້ມູນທຸກຄັ້ງທີ່ຕ້ອງການ.

ຖານຂໍ້ມູນ ຂ່າວສານ ພູມສາດແຫ່ງຊາດ ປະກອບດ້ວຍ ຖານຂໍ້ມູນແຜນທີ່ພື້ນຖານ ແລະ ຖານຂໍ້ມູນແຜນທີ່ວຽກສະເພາະ.

## ມາດຕາ 39 ຖານຂໍ້ມູນແຜນທີ່ພື້ນຖານ

ຖານຂໍ້ມູນແຜນທີ່ພື້ນຖານ ແມ່ນ ບ່ອນເກັບກໍາ, ສັງລວມ, ເກັບຮັກສາ ແລະ ສະໜອງຂໍ້ມູນ ຂ່າວສານ ພູມສາດ ກ່ຽວກັບ ຂໍ້ມູນພື້ນຖານສໍາລັບສ້າງຖານຂໍ້ມູນ ຂ່າວສານ ພູມສາດແຫ່ງຊາດ.

ຖານຂໍ້ມູນແຜນທີ່ພື້ນຖານ ມີ ດັ່ງນີ້:

1. ຂໍ້ມູນຕາໜ່າງການສໍາຫຼວດວັດແທກພື້ນຖານແຫ່ງຊາດ;
2. ຂໍ້ມູນແຜນທີ່ພູມສັນຖານ;
3. ຂໍ້ມູນພາບຖ່າຍທາງອາກາດ, ພາກພື້ນດິນ ແລະ ພື້ນນໍ້າ;
4. ຂໍ້ມູນແຜນທີ່ເສັ້ນຊາຍແດນແຫ່ງຊາດ;
5. ຂໍ້ມູນແຜນທີ່ການປົກຄອງ;
6. ຂໍ້ມູນຊື່ພູມີປະເທດ.

## ມາດຕາ 40 ຖານຂໍ້ມູນແຜນທີ່ວຽກສະເພາະ

ຖານຂໍ້ມູນແຜນທີ່ວຽກສະເພາະ ແມ່ນ ບ່ອນເກັບກໍາ, ສັງລວມ, ເກັບຮັກສາ ແລະ ສະໜອງຂໍ້ມູນຂ່າວສານ ພູມສາດ ກ່ຽວກັບ ຂໍ້ມູນວຽກສະເພາະ ທີ່ສາມາດໃຊ້ຮ່ວມກັນ ສໍາລັບສ້າງຖານຂໍ້ມູນ ຂ່າວສານ ພູມສາດແຫ່ງຊາດ.

ຖານຂໍ້ມູນແຜນທີ່ວຽກສະເພາະ ມີ ດັ່ງນີ້:

1. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່ເສັ້ນຊາຍແດນແຫ່ງຊາດ;
2. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່ເສັ້ນເຂດແດນເຊື່ອມຕໍ່;
3. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່ປ້ອງ​ກັນ​ຊາດ-ປ້ອງກັນຄວາມສະຫງົບ;
4. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນທີ່ຕາດິນ;
5. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່​ການປົກ​ຄອງ;
6. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່ຕາໜ່າງຄົມມະນາຄົມ;
7. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່​ກິດ​ຈະ​ກຳ​ໂຄງ​ການ​ໃຕ້​ດິນ;
8. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່​ຄວາມສ່ຽງໄພພິບັດ;
9. ຂໍ້ມູນແຜນທີ່ ສໍາລັບແຜນຍຸດທະສາດຂອງຂະແໜງການ, ແຂວງ, ນະຄອນຫຼວງ, ແຜນພັດທະນາເຂດເສດຖະກິດພິເສດ;
10. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນທີ່ກະສິກຳ ແລະ ປ່າໄມ້;
11. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນທີ່ທໍລະນີສາດ ແລະ ແຮ່ທາດ;
12. ຂໍ້ມູນການສໍາຫຼວດວັດ​ແທກ ແລະ ສ້າງ​ແຜນ​ທີ່ວຽກສະເພາະອື່ນທີ່ກ່ຽວຂ້ອງ.

## ມາດຕາ 41 ການສ້າງຖານຂໍ້ມູນ ຂ່າວສານ ພູມສາດແຫ່ງຊາດ

ກະຊວງພາຍໃນ ເປັນເຈົ້າການປະສານສົມທົບ ກັບກະຊວງ, ອົງການຂອງລັດ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ສ້າງຖານຂໍ້ມູນ ຂ່າວສານ ພູມສາດແຫ່ງຊາດ ດັ່ງນີ້:

1. ສ້າງແຜນຍຸດທະສາດການພັດທະນາ, ແຜນການຈັດຕັ້ງປະຕິບັດໂຄງສ້າງຖານຂໍ້ມູນ ຂ່າວສານ ພູມສາດແຫ່ງຊາດ ເພື່ອສະເໜີລັດຖະບານພິຈາລະນາ;

2. ສ້າງ ກົນໄກ, ນະໂຍບາຍ ແລະ ຊັບພະຍາກອນ ເພື່ອຈັດຕັ້ງປະຕິບັດແຜນຍຸດທະສາດພັດທະນາ, ແຜນການຈັດຕັ້ງປະຕິບັດໂຄງສ້າງຖານຂໍ້ມູນ ຂ່າວສານ ພູມສາດແຫ່ງຊາດ;

3. ຄັດເລືອກ ແລະ ນໍາໃຊ້ເຕັກໂນໂລຊີ, ສ້າງມາດຕະຖານ ແລະ ຂໍ້ກໍານົດດ້ານເຕັກນິກ ກ່ຽວກັບການສ້າງຖານຂໍ້ມູນ ຂ່າວສານ ພູມສາດແຫ່ງຊາດ;

4. ປະມວນ ແລະ ເຊື່ອມໂຍງຂໍ້ມູນ ຂ່າວສານ ພູມສາດແຫ່ງຊາດ, ສ້າງ ແລະ ກໍານົດ ປະຕູເຂົ້າສູ່ຖານຂໍ້ມູນ ຂ່າວສານ ພູມສາດແຫ່ງຊາດ ລວມທັງການນໍາໃຊ້, ການໃຫ້ບໍລິການ, ການແລກປ່ຽນ ແລະ ການພັດທະນາ ຂໍ້ມູນ ຂ່າວສານ ດັ່ງກ່າວ.

## ມາດຕາ 42 ການເຂົ້າເຖິງຂໍ້ມູນ ຂ່າວສານ ພູມສາດແຫ່ງຊາດ

ກະຊວງພາຍໃນ ອະນຸຍາດໃຫ້ເຂົ້າເຖິງຂໍ້ມູນ ຂ່າວສານ ພູມສາດ, ໃຫ້ການບໍລິການ ແລະ ສະໜອງຂໍ້ມູນ ຂ່າວສານ ທີ່ກ່ຽວຂ້ອງທາງເວບໄຊ ຫຼື ຊ່ອງທາງອື່ນ ທີ່ກໍານົດໃຫ້ ເພື່ອຮັບປະກັນໃຫ້ແກ່ຜູ້ຊົມໃຊ້ສາມາດເຂົ້າເຖິງໄດ້ງ່າຍ, ສະດວກ ແລະ ວ່ອງໄວ.

ສໍາລັບຂໍ້ມູນທີ່ເປັນຄວາມລັບຂອງຊາດ, ການປ້ອງກັນຊາດ-ປ້ອງກັນຄວາມສະຫງົບ ຈະບໍ່ອະນຸຍາດໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ພາກເອກະຊົນ ພາຍໃນ ແລະ ຕ່າງປະເທດ ເຂົ້າເຖິງ, ເວັ້ນເສຍແຕ່ໄດ້ຮັບອະນຸຍາດຈາກກະຊວງພາຍໃນ ແລະ ກະຊວງອື່ນທີ່ກ່ຽວຂ້ອງ.

## ມາດຕາ 43 ຫຼັກການກ່ຽວກັບການສ້າງຖານຂໍ້ມູນ ຂ່າວສານ ພູມສາດແຫ່ງຊາດ

ການສ້າງຖານຂໍ້ມູນ ຂ່າວສານ ພູມສາດແຫ່ງຊາດ ໃຫ້ປະຕິບັດຕາມຫຼັກການ ດັ່ງນິີ້:

1. ຮັບປະກັນຄວາມຖືກຕ້ອງ ແລະ ຄົບຖ້ວນ ຂອງຂໍ້ມູນ ຂ່າວສານ ພູມສາດ ທີ່ເກັບກໍາຈາກກະຊວງ, ອົງການຂອງລັດ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ, ສອດຄ່ອງກັບມາດ ຕະຖານເຕັກນິກທີ່ປະກາດໃຊ້ໃນແຕ່ລະໄລຍະ;

2. ຮັບປະກັນການປັບປຸງຢ່າງເປັນປົກກະຕິ ເພື່ອຕອບສະໜອງຄວາມຮຽກຮ້ອງຕ້ອງການໃນການຄຸ້ມຄອງລັດ, ການພັດທະນາເສດຖະກິດ-ສັງຄົມ, ການປ້ອງກັນຊາດ-ປ້ອງກັນຄວາມສະຫງົບ;

3. ຮັບປະກັນການຄຸ້ມຄອງໄພພິບັດ, ການກູ້ຊີບ, ການກູ້ໄພ ແລະ ການຮັບມືກັບການປ່ຽນແປງຂອງດິນຟ້າອາກາດ;

4. ອໍານວຍຄວາມສະດວກໃຫ້ແກ່ການບໍລິການສາທາລະນະ ແລະ ສາມາດເຊື່ອມໂຍງກັບໂຄງສ້າງຂໍ້ມູນ ຂ່າວສານ ພູມສາດ ຂອງບັນດາປະເທດໃນອະນຸພາກພື້ນ, ພາກພື້ນ ແລະ ສາກົນ.

# **ໝວດທີ 3**

# **ການບໍລິການ ແລະ ການນໍາໃຊ້ ຂໍ້ມູນ ຂ່າວສານ ພູມສາດແຫ່ງຊາດ**

## ມາດຕາ 44 ການບໍລິການຂໍ້ມູນ ຂ່າວສານ ພູມສາດແຫ່ງຊາດ

ການບໍລິການຂໍ້ມູນ ຂ່າວສານ ພູມສາດແຫ່ງຊາດ ມີ ດັ່ງນີ້:

1. ການແລກປ່ຽນ, ການປັບປຸງ, ການວິເຄາະ, ການປະມວນ, ການຄົ້ນຫາ ແລະ ການຖອດຂໍ້ມູນ;
2. ການບໍລິການເຂົ້າເຖິງຖານຂໍ້ມູນ ຂ່າວສານ ພູມສາດແຫ່ງຊາດ.

## ມາດຕາ 45 ການນໍາໃຊ້ຂໍ້ມູນ ຂ່າວສານ ພູມສາດແຫ່ງຊາດ

ກະຊວງ, ອົງການຂອງລັດ ແລະ ອົງການປົກຄອງທ້ອງຖິ່ນ ທີ່ນໍາໃຊ້ງົບປະມານຂອງລັດ ເຂົ້າໃນການສ້າງ ຫຼື ປັບປຸງນະໂຍບາຍ, ແຜນຍຸດທະສາດ, ແຜນການ, ແຜນງານ, ໂຄງການ ຕ້ອງນໍາໃຊ້ຂໍ້ມູນ ຂ່າວສານ ພູມສາດແຫ່ງຊາດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ສາມາດນໍາໃຊ້ຂໍ້ມູນ ຂ່າວສານ ພູມສາດແຫ່ງຊາດ ເຂົ້າໃນການຜະລິດ, ການດໍາເນີນທຸລະກິດ ແລະ ການເຄື່ອນ ໄຫວວຽກງານຂອງຕົນ.

ການນໍາໃຊ້ຂໍ້ມູນ ຂ່າວສານ ພູມສາດແຫ່ງຊາດ ຕ້ອງສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

## ມາດຕາ 46 ສຳນວນຂໍ້ມູນ ຂ່າວສານ ພູມສາດແຫ່ງຊາດ

ສຳນວນຂໍ້ມູນ ຂ່າວສານ ພູມສາດແຫ່ງຊາດ ປະກອບດ້ວຍ:

1. ຂອບເຂດ, ການຈັດຕັ້ງທີ່ຮັບຜິດຊອບ, ຜູ້ສ້າງ, ວັນທີ, ເດືອນ, ປີສ້າງ, ດັດແກ້ ແລະ ເກັບກໍາຂໍ້ມູນ;
2. ຄວາມສອດຄ່ອງກັບມາດຕະຖານ ແລະ ລະບຽບການທາງດ້ານເຕັກນິກ;
3. ຄຸນນະພາບ ແລະ ຄຸນຄ່າຂໍ້ມູນທາງດ້ານກົດໝາຍ;
4. ຂໍ້ມູນອື່ນທີ່ກ່ຽວຂ້ອງ.

# **ພາກທີ v**

# **ການຄຸ້ມຄອງ ເຄື່ອງມື, ຂໍ້ມູນ ສໍາຫຼວດວັດແທກ ແລະ ສ້າງແຜນທີ່**

# **ແລະ ໂຄງລ່າງພື້ນຖານສໍາຫຼວດວັດແທກ**

# **ໝວດທີ 1**

# **ການຄຸ້ມຄອງເຄື່ອງມື ສໍາຫຼວດວັດແທກ ແລະ ສ້າງແຜນທີ່**

## ມາດຕາ 47 ການຂຶ້ນທະບຽນເຄື່ອງມືສໍາຫຼວດວັດແທກ ແລະ ສ້າງແຜນທີ່

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ຄອບຄອງ ແລະ ນໍາໃຊ້ເຄື່ອງມືສໍາຫຼວດວັດແທກ ແລະ ສ້າງແຜນທີ່ ຢູ່ ສປປ ລາວ ຕ້ອງນໍາເອົາເຄື່ອງມືດັ່ງກ່າວ ມາກວດກາເຕັກນິກ ແລະ ຂຶ້ນທະບຽນ ນຳກະຊວງພາຍໃນ ຕາມລະບຽບການ ເປັນຕົ້ນ ເຄື່ອງວັດແທກຮັບສົ່ງສັນຍານດາວທຽມ ດ້ວຍລະບົບດາວທຽມນຳພາທາງໂລກ (GNSS), ເຄື່ອງບັນທຶກຖ່າຍພາບພື້ນດິນ (Laser scanner), ອຸປະກອນຖ່າຍພາບທາງອາກາດ,​ ເຄື່ອງສໍາຫຼວດວັດແທກພື້ນນໍ້າ (Echo Sounder), ເຄື່ອງວັດແທກລະດັບສູງ (Digital Level), ເຄື່ອງວັດແທກປະມວນຜົນ (Total Station), ເຄື່ຶອງວັດແທກແຮງດຶງດູດຂອງໜ່ວຍໂລກ, ເຄື່ອງກວດກາປັບແກ້ເຄື່ອງວັດແທກປະມວນຜົນ (Calibration).

## ມາດຕາ 48 ການກວດກາເຕັກນິກ, ການປັບແກ້ເຄື່ອງມືສໍາຫຼວດວັດແທກ ແລະ ສ້າງແຜນທີ່

ເຄື່ອງມືສໍາຫຼວດວັດແທກ ແລະ ສ້າງແຜນທີ່ ຕ້ອງໄດ້ຮັບການກວດກາທາງດ້ານເຕັກນິກ ແລະ ປັບແກ້ຕາມມາດຕະຖານເຕັກນິກການສຳຫຼວດວັດແທກ ແລະ ສ້າງແຜນທີ່ ທີ່ກະຊວງພາຍໃນ ວາງອອກແຕ່ລະໄລຍະ ແລະ ຄູ່ມືເຕັກນິກຂອງຜູ້ຜະລິດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ດໍາເນີນການກວດກາເຕັກນິກ, ປັບແກ້, ທົດລອງເຄື່ອງມືສຳຫຼວດວັດແທກ ແລະ ສ້າງແຜນທີ່ ຕ້ອງໄດ້ຂໍອະນຸຍາດນໍາກະຊວງພາຍໃນ ແລະ ຕ້ອງລາຍງານຜົນຂອງການກວດກາເຕັກນິກ ຕໍ່ກະຊວງພາຍໃນ.

ກະຊວງພາຍໃນ ຫຼື ຜູ້ດຳເນີນການກວດກາເຕັກນິກ ເປັນຜູ້ອອກໃບຢັ້ງຢືນຄວາມຖືກຕ້ອງທາງດ້ານເຕັກນິກ ຂອງເຄື່ອງມືສໍາຫຼວດວັດແທກ ແລະ ສ້າງແຜນທີ່ ທີ່ຕົນໄດ້ກວດກາຜ່ານ, ປັບແກ້ແລ້ວ.

## ມາດຕາ 49 ການບໍລິການ, ການຈໍາໜ່າຍ ແລະ ການນໍາໃຊ້ເຄື່ອງມືສຳຫຼວດວັດແທກ ແລະ ສ້າງແຜນທີ່

ເຄື່ອງມືສໍາຫຼວດວັດແທກ ແລະ ສ້າງແຜນທີ່ ທີ່ນໍາມາໃຫ້ບໍລິການ, ຈໍາໜ່າຍ ແລະ ນໍາໃຊ້ສຳຫຼວດວັດແທກ ແລະ ສ້າງແຜນທີ່ ຕ້ອງມີຄູ່ມືເຕັກນິກຂອງຜູ້ຜະລິດ, ໃບຢັ້ງຢືນຄວາມຖືກຕ້ອງດ້ານເຕັກນິກ ທີ່ກະຊວງພາຍໃນ ຫຼື ຜູ້ດໍາເນີນການກວດກາເຕັກນິກອອກໃຫ້.

## ມາດຕາ 50 ການນໍາເຂົ້າ-ສົ່ງອອກ ເຄື່ອງມືສໍາຫຼວດວັດແທກ ແລະ ສ້າງແຜນທີ່

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງນໍາເຂົ້າ-ສົ່ງອອກ ເຄື່ອງມືສໍາຫຼວດວັດແທກ ແລະ ສ້າງແຜນທີ່ ຕ້ອງຂໍອະນຸຍາດນໍາກະຊວງອຸດສາຫະກຳ ແລະ ການຄ້າ ໂດຍໄດ້ຮັບການເຫັນດີຈາກກະຊວງພາຍໃນ ແລະ ປະຕິບັດຕາມກົດໝາຍ ແລະ ລະບຽບການ ກ່ຽວກັບການນໍາເຂົ້າ-ສົ່ງອອກ.

# **ໝວດທີ 2**

# **ການຄຸ້ມຄອງຂໍ້ມູນສໍາຫຼວດວັດແທກ ແລະ ສ້າງແຜນທີ່**

## ມາດຕາ 51 ການກວດກາ ແລະ ຢັ້ງຢືນ ຂໍ້ມູນສໍາຫຼວດວັດແທກ ແລະ ສ້າງແຜນທີ່

ຂໍ້ມູນສໍາຫຼວດວັດແທກ ແລະ ສ້າງແຜນທີ່ ທີ່ໄດ້ຈາກການເຄື່ອນໄຫວສໍາຫຼວດວັດແທກຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ເພື່ອສ້າງແຜນທີ່ ຕ້ອງຜ່ານການກວດກາ ແລະ ຢັ້ງຢືນຄຸນນະພາບ ແລະ ຄວາມຖືກຕ້ອງ ຈາກກະຊວງພາຍໃນ ຕາມມາດຕະຖານເຕັກນິກຂໍ້ມູນສໍາຫຼວດວັດແທກ ແລະ ສ້າງແຜນທີ່ ທີ່ວາງອອກໃນແຕ່ລະໄລຍະ.

## ມາດຕາ 52 ມາດຕະຖານເຕັກນິກຂໍ້ມູນສໍາຫຼວດວັດແທກ ແລະ ສ້າງແຜນທີ່

ກະຊວງພາຍໃນ ເປັນຜູ້ສ້າງມາດຕະຖານເຕັກນິກຂໍ້ມູນສໍາຫຼວດວັດແທກ ແລະ ສ້າງແຜນທີ່ ໂດຍສອດຄ່ອງ ກັບການຂະຫຍາຍຕົວຂອງວິທະຍາສາດ-ເຕັກໂນໂລຊີ ໃນແຕ່ລະໄລຍະ, ສອດຄ່ອງກັບລະບົບຂໍ້ມູນເຄົ້າການວັດແທກແຫ່ງຊາດ, ມາດຕະຖານເຕັກນິກການສໍາຫຼວດວັດແທກແຕ່ລະຂັ້ນ ແລະ ມາດຕະຖານເຕັກນິກການສ້າງແຜນທີ່ແຕ່ລະມາດຕາສ່ວນ.

## ມາດຕາ 53 ການກວດກາຄຸນນະພາບຂໍ້ມູນສຳຫຼວດວັດແທກ ແລະ ສ້າງແຜນທີ່

ການກວດກາຄຸນນະພາບຂໍ້ມູນສຳຫຼວດວັດແທກ ແລະ ສ້າງແຜນທີ່ ໃຫ້ປະຕິບັດ ດັ່ງນີ້:

1. ກວດກາຕາມຂໍ້ມູນທີ່ໄດ້ສໍາຫຼວດວັດແທກ, ພາບຖ່າຍ, ແຜນທີ່ ແລະ ຂໍ້ມູນ ຂ່າວສານ ພູມສາດ ໂດຍອີງຕາມມາດຕະຖານເຕັກນິກ ກ່ຽວກັບການສຳຫຼວດວັດແທກ ແລະ ສ້າງແຜນທີ່, ຂໍ້ມູນ ຂ່າວສານ ພູມສາດທີ່ປະກາດໃຊ້ໃນແຕ່ລະໄລຍະ;
2. ກວດກາຂໍ້ມູນ ແລະ ຜະລິດຕະພັນ ການສຳຫຼວດວັດແທກ ແລະ ສ້າງແຜນທີ່ ເປັນຕົ້ນ ພາບຖ່າຍ, ແຜນທີ່ ແລະ ຂໍ້ມູນ ຂ່າວສານ ພູມສາດ ທີ່ຜະລິດຢູ່ພາຍໃນປະເທດ ຫຼື ນຳເຂົ້າ ເພື່ອຈຳໜ່າຍ ຊຶ່ງຕ້ອງຮັບປະກັນທາງດ້ານຄຸນນະພາບ ແລະ ສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ເຄື່ອນໄຫວສຳຫຼວດວັດແທກ ແລະ ສ້າງແຜນທີ່ຕ້ອງມີຄວາມຮັບຜິດຊອບໃນການກວດກາຄຸນນະພາບຂໍ້ມູນຂອງວຽກງານດັັ່ງກ່າວ ຄື:

1. ຮັບຜິດຊອບຕໍ່ການກວດກາຄຸນນະພາບຂໍ້ມູນ ທີ່ໄດ້ສໍາຫຼວດວັດແທກ, ພາບຖ່າຍ, ແຜນທີ່ ແລະ ຂໍ້ມູນ ຂ່າວສານ ພູມສາດທີ່ຕົນສ້າງຂຶ້ນ;

2. ຮັບຜິດຊອບຕໍ່ການຕິດຕາມ ກວດກາຄຸນນະພາບ ແລະ ຮັບຮອງຜະລິດຕະພັນທີ່ໄດ້ຈາກການສໍາຫຼວດວັດແທກ, ພາບຖ່າຍ, ແຜນທີ່ ແລະ ຂໍ້ມູນ ຂ່າວສານ ພູມສາດ ທີ່ຕົນສ້າງຂຶ້ນ.

ກະຊວງ, ອົງການຂອງລັດທີ່ກ່ຽວຂ້ອງ ເປັນຜູ້ປະກາດໃຊ້ມາດຕະຖານເຕັກນິກ ກ່ຽວກັບການກວດກາຄຸນນະພາບຂໍ້ມູນສໍາຫຼວດວັດແທກ ແລະ ສ້າງແຜນທີ່, ພາບຖ່າຍ, ແຜນທີ່ ແລະ ຂໍ້ມູນ ຂ່າວສານ ພູມສາດ ທີ່ຢູ່ໃນຄວາມຮັບຜິດຊອບຂອງຕົນ.

ກະຊວງພາຍໃນ ເປັນຜູ້ກຳນົດລະບຽບການ, ມາດຕະຖານເຕັກນິກ ກ່ຽວກັບການກວດກາ ແລະ ຢັ້ງຢືນຄຸນນະພາບຂໍ້ມູນສໍາຫຼວດວັດແທກ ແລະ ສ້າງແຜນທີ່, ຜະລິດຕະພັນການສຳຫຼວດວັດແທກ, ພາບຖ່າຍ, ແຜນທີ່ ແລະ ຂໍ້ມູນ ຂ່າວສານ ພູມສາດ.

ກະຊວງພາຍໃນ ເປັນຜູ້ກວດກາ ແລະ ຮັບຮອງ ຂໍ້ມູນສໍາຫຼວດວັດແທກ ແລະ ສ້າງແຜນທີ່, ແຜນທີ່ວຽກສະເພາະ ທີ່ມີການພົວພັນກັບເສັ້ນຊາຍແດນລະຫວ່າງຊາດ ແລະ ເຂດແດນເຊື່ອມຕໍ່.

## ມາດຕາ 54 ການກວດກາ ແລະ ດັດແກ້ຂໍ້ມູນສໍາຫຼວດວັດແທກ ແລະ ສ້າງແຜນທີ່

ກະຊວງພາຍໃນ ເປັນຜູ້ກວດກາຂໍ້ມູນສຳຫຼວດວັດແທກ ແລະ ສ້າງແຜນທີ່ ທີ່ໄດ້ຈາກການສຳຫຼວດວັດແທກ ແລະ ສ້າງແຜນທີ່ ຕາມການອະນຸຍາດຂອງຕົນ ແລະ ລົງກວດກາຢູ່ພາກສະໜາມ ເພື່ອກວດກາການສໍຳຫຼວດວັດແທກ ແລະ ສ້າງແຜນທີ່ ທີ່ໄດ້ຮັບອະນຸຍາດ.

ໃນກໍລະນີ ມີຂໍ້ຜິດພາດ ກ່ຽວກັບຂໍ້ມູນສໍາຫຼວດວັດແທກ ແລະ ສ້າງແຜນທີ່, ກະຊວງພາຍໃນ ຕ້ອງໃຫ້ຄໍາແນະນຳເປັນລາຍລັກອັກສອນ ເພື່ອໃຫ້ດັດແກ້ຂໍ້ຜິດພາດດັ່ງກ່າວ. ພາຍຫຼັງໄດ້ໃຫ້ຄໍາແນະນໍາແລ້ວ ຫາກຍັງເຫັນວ່າ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ກ່ຽວຂ້ອງ ບໍ່ດັດແກ້ ຕາມກຳນົດເວລາທີ່ໄດ້ແນະນໍາ ໃຫ້ກະຊວງພາຍໃນ ດັດແກ້ຂໍ້ຜິດພາດດັ່ງກ່າວ ແລະ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງທີ່ກ່ຽວຂ້ອງນັ້ນ ຮັບຜິດຊອບຄ່າໃຊ້ຈ່າຍທັງໝົດ.

## ມາດຕາ 55 ການນໍາເຂົ້າ, ສົ່ງອອກ ຂໍ້ມູນ, ຜະລິດຕະພັນສໍາຫຼວດວັດແທກ ແລະ ສ້າງແຜນທີ່

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງນໍາເຂົ້າ-ສົ່ງອອກ ຂໍ້ມູນ, ຜະລິດຕະພັນ ສໍາຫຼວດວັດແທກ ແລະ ສ້າງແຜນທີ່ ຕ້ອງຂໍອະນຸຍາດນໍາກະຊວງພາຍໃນ ແລະ ປະຕິບັດຕາມກົດໝາຍ ແລະ ລະບຽບການ ກ່ຽວກັບການນໍາເຂົ້າ-ສົ່ງອອກ.

## ມາດຕາ 56 ລິຂະສິດ ກ່ຽວກັບຂໍ້ມູນ ແລະ ຜະລິດຕະພັນສໍາຫຼວດວັດແທກ ແລະ ສ້າງແຜນທີ່

ຂໍ້ມູນ ແລະ ຜະລິດຕະພັນສໍາຫຼວດວັດແທກ ແລະ ສ້າງແຜນທີ່ ທີ່ໃຊ້ງົບປະມານຂອງລັດ ຫຼື ໄດ້ຮັບການຊ່ວຍເຫຼືອລ້າ ຈາກຕ່າງປະເທດ, ພາກພື້ນ ແລະ ສາກົນ ຕ້ອງເປັນລິຂະສິດຂອງລັດ.

ລິຂະສິດ ກ່ຽວກັບຂໍ້ມູນ ແລະ ຜະລິດຕະພັນການສໍາຫຼວດວັດແທກ ແລະ ສ້າງແຜນທີ່ ໃຫ້ປະຕິບັດຕາມກົດໝາຍວ່າດ້ວຍຊັບສິນທາງປັນຍາ, ກົດໝາຍ ແລະ ລະບຽບການທີ່ກ່ຽວຂ້ອງ.

# **ໝວດທີ 3**

# **ການຄຸ້ມຄອງໂຄງລ່າງພື້ນຖານສໍາຫຼວດວັດແທກ**

## ມາດຕາ 57 ໂຄງລ່າງພື້ນຖານສໍາຫຼວດວັດແທກ

ໂຄງລ່າງພື້ນຖານສໍາຫຼວດວັດແທກ ມີ ດັ່ງນີ້:

1. ໂຄງລ່າງພື້ນຖານສໍາຫຼວດວັດແທກແຫ່ງຊາດ;

2. ໂຄງລ່າງພື້ນຖານສໍາຫຼວດວັດແທກວຽກສະເພາະ.

## ​**ມາດຕາ 58 ໂຄງລ່າງພື້ນຖານສໍາຫຼວດວັດແທກແຫ່ງຊາດ**

ໂຄງລ່າງພື້ນຖານສໍາຫຼວດວັດແທກແຫ່ງຊາດ ແມ່ນ ໂຄງລ່າງພື້ນຖານສໍາຫຼວດວັດແທກ ແລະ ສະຖານີອ້າງອີງການວັດແທກແບບຕໍ່ເນື່ອງແຫ່ງຊາດ ທີ່ສ້າງຂຶ້ນຢູ່ຈຸດໃດໜຶ່ງ ເທິງພື້ນຜິວໂລກທີ່ແນ່ນອນ ເພື່ອກໍານົດຕາໜ່າງສໍາຫຼວດວັດແທກພື້ນຖານແຫ່ງຊາດ ຢ່າງເປັນລະບົບ ແລະ ເອກະພາບ ໃນຂອບເຂດທົ່ວປະເທດ.

## ມາດຕາ 59 ໂຄງລ່າງພື້ນຖານສໍາຫຼວດວັດແທກວຽກສະເພາະ

ໂຄງລ່າງພື້ນຖານສໍາຫຼວດວັດແທກວຽກສະເພາະ ແມ່ນ ໂຄງລ່າງພື້ນຖານສໍາຫຼວດວັດແທກ ແລະ ສະຖານີອ້າງອີງການວັດແທກແບບຕໍ່ເນື່ອງ ວຽກສະເພາະ ທີ່ສ້າງຂຶ້ນຢູ່ຈຸດໃດໜຶ່ງ ເທິງພື້ນຜິວໂລກທີ່ແນ່ນອນ ເພື່ອນໍາໃຊ້ເຂົ້າໃນວຽກງານສະເພາະໃດໜຶ່ງ ຊຶ່ງຕ້ອງນໍາໃຊ້ຂໍ້ມູນເຄົ້າການສໍາຫຼວດວັດແທກພື້ນຖານແຫ່ງຊາດ ແລະ ປະຕິບັດ ຕາມມາດຕະຖານເຕັກນິກແຫ່ງຊາດ ທີ່ປະກາດໃຊ້ໃນແຕ່ລະໄລຍະ.

## ມາດຕາ 60 ການ​ຄຸ້ມຄອງໂຄງລ່າງພື້ນຖານສໍາຫຼວດວັດແທກ

ການຄຸ້ມຄອງໂຄງລ່າງພື້ນຖານສໍາຫຼວດວັດແທກ ມີ ດັ່ງນີ້:

1. ການສ້າງໂຄງລ່າງພື້ນຖານການສໍາຫຼວດວັດແທກ;
2. ການນໍາໃຊ້ໂຄງລ່າງພື້ນຖານສໍາຫຼວດວັດແທກ;
3. ການປົກປັກຮັກສາໂຄງລ່າງພື້ນຖານສໍາຫຼວດວັດແທກ.

## ມາດຕາ 61 ການສ້າງໂຄງລ່າງພື້ນຖານສໍາຫຼວດວັດແທກ

ລັດຖະບານ ເປັນຜູ້ກຳນົດການສ້າງໂຄງລ່າງພື້ນຖານສໍາຫຼວດວັດແທກແຫ່ງຊາດ ແລະ ການນໍາໃຊ້ທີ່ດິນ ສໍາລັບການສ້າງໂຄງລ່າງພື້ນຖານດັ່ງກ່າວ ຕາມການສະເໜີຂອງກະຊວງພາຍໃນ ເພື່ອນໍາສະເໜີຄະນະປະຈໍາສະພາແຫ່ງຊາດ ພິຈາລະນາ.

ກະ​ຊວງພາຍໃນ ເປັນຜູ້ຮັບຜິດຊອບສ້າງໂຄງລ່າງພື້ນຖານສໍາຫຼວດວັດແທກແຫ່ງຊາດ ພາຍຫຼັງຄະນະປະຈໍາສະພາແຫ່ງຊາດ ພິຈາລະນາຮັບຮອງ.

ການສ້າງໂຄງລ່າງພື້ນຖານສໍາຫຼວດວັດແທກວຽກສະເພາະ ຕ້ອງປະສານສົມທົບ ແລະ ເປັນເອກະພາບກັບ ກະຊວງພາຍໃນ ແລະ ປະຕິບັດຕາມທີ່ໄດ້ກໍານົດໄວ້ໃນມາດຕາ 59 ຂອງກົດໝາຍສະບັບນີ້.

## ມາດຕາ 62 ການນໍາໃຊ້ໂຄງລ່າງພື້ນຖານສໍາຫຼວດວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງນໍາໃຊ້ໂຄງລ່າງພື້ນຖານສໍາຫຼວດວັດແທກແຫ່ງຊາດ ຕ້ອງໄດ້ຂໍອະນຸຍາດນໍາກະຊວງພາຍໃນ ແລະ ຕ້ອງລາຍງານພະແນກພາຍໃນ ແຂວງ, ນະຄອນຫຼວງ ຫຼື ຫ້ອງ ການພາຍໃນ ເມືອງ, ເທດສະບານ, ນະຄອນ ບ່ອນໂຄງລ່າງພື້ນຖານຕັ້ງຢູ່ ກ່ອນນໍາໃຊ້ ພ້ອມທັງຮັບປະກັນບໍ່ໃຫ້ໂຄງລ່າງພື້ນຖານທີ່ຕົນນໍາໃຊ້ນັ້ນເປ່ເພ ແລະ ເສຍຫາຍ ຕະຫຼອດໄລຍະເວລານໍາໃຊ້.

ບຸກຄົນ, ນິຕິບຸກຄົນ ແລະ ການຈັດຕັ້ງ ເປັນຜູ້ຄຸ້ມຄອງ ແລະ ນໍາໃຊ້ໂຄງລ່າງພື້ນຖານສໍາຫຼວດວັດ ແທກວຽກສະເພາະທີ່ຕົນສ້າງ ຕາມຂອບເຂດຄວາມຮັບຜິດຊອບຂອງຕົນ ໂດຍມີການປະສານສົມທົບກັບ ກະ ຊວງພາຍໃນ.

ຜູ້ມີສິດນໍາໃຊ້ທີ່ດິນ ບ່ອນໂຄງລ່າງພື້ນຖານສໍາຫຼວດວັດແທກແຫ່ງຊາດ ແລະ ວຽກສະເພາະ ຕັ້ງຢູ່ ຕ້ອງອໍານວຍຄວາມສະດວກໃຫ້ແກ່ ບຸກຄົນ, ນິຕິບຸກຄົນ ແລະ ການຈັດຕັ້ງ ນໍາໃຊ້ໂຄງລ່າງພື້ນຖານດັ່ງກ່າວ.

## ມາດຕາ 63 ການປົກປັກຮັກສາໂຄງລ່າງພື້ນຖານສໍາຫຼວດວັດແທກ

ບຸກຄົນ, ນິຕິບຸກຄົນ ແລະ ການຈັດຕັ້ງ ມີ ພັນທະ ປົກປັກຮັກສາໂຄງລ່າງພື້ນຖານສໍາຫຼວດວັດແທກແຫ່ງຊາດ ແລະ ວຽກສະເພາະ. ໃນກໍລະນີພົບເຫັນໂຄງລ່າງພື້ນຖານສໍາຫຼວດວັດແທກ ດັ່ງກ່າວ ເປ່ເພ, ເສຍຫາຍ, ຖືກທໍາລາຍ, ຍົກຍ້າຍ ຫຼື ມີຄວາມສ່ຽງທີ່ຈະພາໃຫ້ມີຄວາມເສຍຫາຍ ຕ້ອງແຈ້ງໃຫ້ອົງການປົກຄອງບ້ານ, ຫ້ອງການພາຍໃນ ເມືອງ, ເທດສະບານ, ນະຄອນ, ພະແນກພາຍໃນ ແຂວງ, ນະຄອນຫຼວງ ແລະ ພາກສ່ວນອື່ນທີ່ກ່ຽວຂ້ອງ ຢ່າງທັນການ ຕາມແຕ່ລະກໍລະນີ.

ກະຊວງພາຍໃນ ມີ ຄວາມຮັບຜິດຊອບໃນການປົກປັກຮັກສາໂຄງລ່າງພື້ນຖານສໍາຫຼວດວັດແທກແຫ່ງຊາດ ຕາມທີ່ໄດ້ກໍານົດໄວ້ໃນກົດໝາຍສະບັບນີ້, ສ່ວນບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ກ່ຽວຂ້ອງ ມີຄວາມຮັບຜິດຊອບໃນການປົກປັກຮັກສາ ໂຄງລ່າງພື້ນຖານສໍາຫຼວດວັດແທກວຽກສະເພາະ ຕາມຂອບເຂດຄວາມຮັບຜິດຊອບຂອງຕົນ.

ທີ່ດິນ ທີ່ເປັນບ່ອນຕັ້ງໂຄງລ່າງພື້ນຖານສໍາຫຼວດວັດແທກ ແລະ ສະຖານີອ້າງອີງການວັດແທກແບບຕໍ່ເນື່ອງແຫ່ງຊາດ ແລະ ວຽກສະເພາະ ແມ່ນ ທີ່ດິນທີ່ຕ້ອງໄດ້ຮັບການປົກປັກຮັກສາ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍທີ່ດິນ, ກົດໝາຍອື່ນ ແລະ ລະບຽບການ ທີ່ກ່ຽວຂ້ອງ.

ໃນກໍລະນີມີຄວາມຈໍາເປັນ ຕ້ອງໄດ້ຍົກຍ້າຍໂຄງລ່າງພື້ນຖານສໍາຫຼວດວັດແທກ ຫຼື ສະຖານີອ້າງອີງການສໍາຫຼວດແບບຕໍ່ເນື່ອງແຫ່ງຊາດບົນພື້ນຖານຄວາມຮຽກຮ້ອງຕ້ອງການໃນການພັດທະນາເສດຖະກິດ-ສັງ ຄົມຂອງຊາດ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ ຕ້ອງໄດ້ຮັບການເຫັນດີຈາກກະຊວງພາຍໃນ ແລະ ຮັບຜິດຊອບໃຊ້ຈ່າຍໃນການກໍ່ສ້າງຄືນໃໝ່ທັງໝົດ, ສ່ວນການຍົກຍ້າຍໂຄງລ່າງພື້ນຖານສໍາຫຼວດວັດແທກ ຫຼື ສະຖານີອ້າງອີງການວັດແທກແບບຕໍ່ເນື່ອງວຽກສະເພາະນັ້ນ ກໍຕ້ອງແຈ້ງກະຊວງພາຍໃນ.

ຂັ້ນຕອນການປົກປັກຮັກສາໂຄງລ່າງພື້ນຖານສໍາຫຼວດວັດແທກ ແລະ ສະຖານີອ້າງອີງການວັດແທກແບບຕໍ່ເນື່ອງແຫ່ງຊາດ ໄດ້ກຳນົດໄວ້ໃນລະບຽບການສະເພາະ.

# **ພາກທີ vi**

# **ການປະກອບວິຊາຊີບ ແລະ ທຸລະກິດ**

# **ກ່ຽວກັບການສຳຫຼວດວັດແທກ ແລະ ສ້າງແຜນທີ່**

# **ໝວດທີ 1**

# **ການປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່**

## ມາດຕາ 64 ການປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່

ການປະກອບວິຊາຊີບ ການສໍາຫຼວດວັດແທກ ແລະ ສ້າງແຜນທີ່ ແມ່ນ ການປະກອບອາຊີບຂອງນັກວິຊາການດ້ານການສໍາຫຼວດວັດແທກ ແລະ ສ້າງແຜນທີ່ ຕ້ອງໄດ້ຮັບອະນຸຍາດຈາກກະຊວງພາຍໃນ.

ຜູ້ຈະໄດ້ຮັບອະນຸຍາດເປັນຜູ້ປະກອບອາຊີບການສຳຫຼວດວັດແທກ ແລະ ສ້າງແຜນທີ່ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ມີປະກາສະນີຍະບັດ ລະດັບວິຊາສະເພາະຊັ້ນສູງຂຶ້ນໄປທີ່ກ່ຽວຂ້ອງກັບວຽກງານການສໍາຫຼວດວັດແທກ ແລະ ສ້າງແຜນທີ່;
2. ມີຄວາມຮູ້ທາງດ້ານກົດໝາຍ ແລະ ລະບຽບການ ກ່ຽວກັບການສໍາຫຼວດວັດແທກ ແລະ ສ້າງແຜນທີ່;
3. ມີຄວາມຮູ້, ຄວາມສາມາດ ແລະ ປະສົບການ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ຢ່າງໜ້ອຍ ສາມປີ ຂຶ້ນໄປ;
4. ຜ່ານການສອບເສັງ, ສໍາພາດ ແລະ ຝຶກອົບຮົມ ຈາກກະຊວງພາຍໃນ;
5. ມີເງື່ອນໄຂມາດຕະຖານກ່ຽວກັບການສຳຫຼວດວັດແທກ ແລະ ສ້າງແຜນທີ່ ທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ;
6. ມີເງື່ອນໄຂອື່ນ ທີ່ໄດ້ກໍານົດໄວ້ໃນກົດໝາຍ ແລະ ລະບຽບການ ທີ່ກ່ຽວຂ້ອງ.

## ມາດຕາ 65 ເອກະສານປະກອບ ກ່ຽວກັບການປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່

ເອກະສານປະກອບ ກ່ຽວກັບການປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່ ມີ ດັ່ງນີ້:

* + 1. ຄໍາຮ້ອງ ຕາມການກໍານົດຂອງກະຊວງພາຍໃນ;
    2. ສຳເນົາຖ່າຍບັດປະຈຳຕົວ;
    3. ສຳເນົາຖ່າຍປະກາສະນີຍະບັດ;
    4. ໃບຢັ້ງຢືນການຜ່ານງານ ແລະ ປະສົບການກ່ຽວກັບວຽກງານສຳຫຼວດວັດແທກ ແລະ ສ້າງແຜນທີ່;
    5. ໃບແຈ້ງໂທດ;
    6. ໃບກວດ ຫຼື ໃບຢັ້ງຢືນ ສຸຂະພາບ;
    7. ເອກະສານອື່ນທີ່ກ່ຽວຂ້ອງ.

## ມາດຕາ 66 ການພິຈາລະນາ ກ່ຽວກັບການປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່

ພາຍຫຼັງໄດ້ຮັບເອກະສານປະກອບ ກ່ຽວກັບການປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່ແລ້ວ ກະຊວງພາຍໃນ ຕ້ອງຄົ້ນຄວ້າ ແລະ ພິຈາລະນາ ເອກະສານດັ່ງກ່າວ ພາຍໃນເວລາ ສາມສິບວັນ ນັບແຕ່ວັນໄດ້ຮັບເອກະສານ ຢ່າງຖືກຕ້ອງ ແລະ ຄົບຖ້ວນ ເປັນຕົ້ນໄປ.

ໃນກໍລະນີເອກະສານ ບໍ່ຖືກຕ້ອງ ຫຼື ບໍ່ຄົບຖ້ວນ ກະຊວງພາຍໃນ ຕ້ອງແຈ້ງໃຫ້ຜູ້ຮ້ອງຂໍເປັນລາຍລັກອັກສອນ ເພື່ອປະກອບເອກະສານທີ່ກ່ຽວຂ້ອງຄືນໃໝ່ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບແຈ້ງການ ເປັນຕົ້ນໄປ.

ສໍາລັບ ຜູ້ປະກອບອາຊີບການສໍາຫຼວດວັດແທກ ແລະ ສ້າງແຜນທີ່ ທີ່ເປັນຄົນຕ່າງປະເທດ ທີ່ມີຈຸດປະສົງປະກອບວິຊາຊີບການສໍາຫຼວດວັດແທກ ແລະ ສ້າງແຜນທີ່ ຢູ່ ສປປ ລາວ ໃຫ້ຂໍອະນຸຍາດເຄື່ອນໄຫວ ນໍາກະຊວງພາຍໃນ.

## ມາດຕາ 67 ການເຄື່ອນໄຫວຂອງຜູ້ປະກອບອາຊີບການສຳຫຼວດວັດແທກ ແລະ ສ້າງແຜນທີ່

ຜູ້ປະກອບອາຊີບການສຳຫຼວດວັດແທກ ແລະ ສ້າງແຜນທີ່ ທີ່ໄດ້ຮັບໃບອະນຸຍາດ ຕາມທີ່ໄດ້ກໍານົດໄວ້ໃນກົດໝາຍສະບັບນີ້ ສາມາດເຄື່ອນໄຫວປະກອບອາຊີບການສຳຫຼວດວັດແທກ ແລະ ສ້າງແຜນທີ່ ຕາມຂອບເຂດວິຊາຊີບທີ່ຕົນໄດ້ຮັບອະນຸຍາດ ເທົ່ານັ້ນ.

ສໍາລັບ ຜູ້ປະກອບອາຊີບການສໍາຫຼວດວັດແທກ ແລະ ສ້າງແຜນທີ່ ທີ່ເປັນຄົນຕ່າງປະເທດ ຊຶ່ງເຄື່ອນໄຫວສໍາຫຼວດວັດແທກ ແລະ ສ້າງແຜນທີ່ ຢູ່ ສປປ ລາວ ຕ້ອງເຄື່ອນໄຫວພາຍໃຕ້ການຕິດຕາມກວດກາ ແລະ ຄຸ້ມຄອງ ຂອງກະຊວງພາຍໃນ.

## ມາດຕາ 68 ການລາຍງານການເຄື່ອນໄຫວສໍາຫຼວດວັດແທກ ແລະ ສ້າງແຜນທີ່

ຜູ້ປະກອບອາຊີບດ້ານການສຳຫຼວດວັດແທກ ແລະ ສ້າງແຜນທີ່ ທີ່ໄດ້ຮັບອະນຸຍາດ ຕາມທີ່ໄດ້ກໍານົດໄວ້ໃນກົດໝາຍສະບັບນີ້ ຕ້ອງສົ່ງບົດລາຍງານປະຈຳປີ ກ່ຽວກັບການເຄື່ອນໄຫວສຳຫຼວດວັດແທກ ແລະ ສ້າງແຜນທີ່ ຕໍ່ກະຊວງພາຍໃນ ຢ່າງຊ້າບໍ່ໃຫ້ກາຍ ເກົ້າສິບວັນ ນັບແຕ່ວັນທີ 1 ເດືອນມັງກອນ ຂອງປີຖັດໄປ.

ໃນກໍລະນີຈຳເປັນ ກະຊວງພາຍໃນ ສາມາດແຈ້ງໃຫ້ຜູ້ປະກອບອາຊີບການສຳຫຼວດວັດແທກ ແລະ ສ້າງແຜນທີ່ ທີ່ໄດ້ຮັບອະນຸຍາດນັ້ນ ສົ່ງບົດລາຍງານແບບລະອຽດ ກ່ຽວກັບການເຄື່ອນໄຫວສຳຫຼວດວັດແທກ ແລະ ສ້າງແຜນທີ່ ສະເພາະໃດໜຶ່ງທີ່ຕົນກໍາລັງເຄື່ອນໄຫວ ຫຼື ຕາມທີ່ໄດ້ລາຍງານໃນບົດລາຍງານປະຈຳປີ.

# **ໝວດທີ 2**

# **ທຸລະກິດກ່ຽວກັບການສໍາຫຼວດວັດແທກ ແລະ ສ້າງແຜນທີ່**

## ມາດຕາ 69 ປະເພດທຸລະກິດກ່ຽວກັບການ​ສຳ​ຫຼວດວັດ​ແທກ ແລະ ສ້າງ​ແຜນ​ທີ່

ປະເພດທຸລະກິດກ່ຽວກັບການ​ສຳ​ຫຼວດວັດ​ແທກ ແລະ ສ້າງ​ແຜນ​ທີ່ ມີ ​ດັ່ງ​ນີ້:

1. ການສຳ​ຫຼວດວັດ​ແທກ​ຈຸດ​ພິກັດຂັ້ນ 3, ຂັ້ນ 4, ຂັ້ນເຕັກນິກ;
2. ການສຳ​ຫຼວດວັດ​ແທກ​ຈຸດ​ລະດັບຂັ້ນ III, ຂັ້ນ IV, ຂັ້ນເຕັກນິກ;
3. ການສຳ​ຫຼວດວັດ​ແທກ​ສ້າງ​​​ແຜນ​ທີ່​ພູມ​ສັນຖານ ທີ່ມີເນື້ອທີ່ໜ້ອຍກວ່າ ຊາວກິໂລຕາແມັດ;
4. ການສຳ​ຫຼວດວັດແທກ ເພື່ອອອກ​ແບບ​ຮັບ​ໃຊ້​ວຽກ​​ສະ​ເພາະ;
5. ການຖ່າຍ​ພາບ​ທາງ​ອາກາດ, ຖ່າຍ​ພາບ​​ພື້ນ​ດິນ ແລະ ພື້ນນໍ້າ ເພື່ອສ້າງແຜນທີ່;
6. ການຕົກ​ແຕ່ງ​ແຕ້ມ​ແຜນ​ທີ່ພູມ​ສັນຖານ ແລະ ​ແຜນ​ທີ່​ວຽກສະເພາະ;
7. ການບໍລິການຂໍ້​ມູນ ​ຂ່າວສານ​ ພູມ​ສາດ;
8. ການບໍລິການໃຫ້ຄໍາປຶກສາ ກ່ຽວກັບການສໍາຫຼວດວັດແທກ, ສ້າງແຜນທີ່ ແລະ ຂໍ້ມູນ ຂ່າວສານພູມສາດ;
9. ການພິມຈໍາໜ່າຍແຜນທີ່;
10. ການບໍລິການກວດກາເຕັກນິກ, ເຊົ່າ ຫຼື ຈໍາໜ່າຍ ເຄື່ອງມືສໍາຫຼວດວັດແທກ ແລະ ສ້າງແຜນທີ່.

## ມາດຕາ 70​ ເງື່ອນ​ໄຂ​ຂອງ​ການ​ດຳ​ເນີນ​ທຸລະ​ກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ການ​ດຳ​ເນີນ​ທຸລະ​ກິດ ​ກ່ຽວ​ກັບ​ການ​ສຳ​ຫຼວດວັດ​ແທກ ແລະ ສ້າງ​ແຜນ​ທີ່ ​ ​ຕ້ອງ​ມີ​ເງື່ອນ​ໄຂ​ ດັ່ງ​ນີ້:

1. ມີໃບທະບຽນວິສາຫະກິດ;
2. ມີທຶນພຽງພໍ ແລະ ເໝາະສົມກັບປະເພດທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່;
3. ມີບົດວິພາກເສດຖະກິດ-ເຕັກນິກ, ແຜນດໍາເນີນທຸລະກິດ, ມີສະຖານທີ່, ສໍານັກງານ ຫຼື ສິ່ງປຸກສ້າງ, ເຄື່ອງມືສໍາຫຼວດວັດແທກ ແລະ ສ້າງແຜນທີ່, ພາຫະນະຮັບໃຊ້ ແລະ ສິ່ງອໍານວຍຄວາມສະດວກທີ່ເໝາະສົມ ແລະ ໄດ້ມາດຕະຖານ;
4. ມີນັກວິຊາການ, ​ຜູ້​ຊ່ຽວຊານທີ່​ມີຄວາມຮູ້ ແລະ ​ປະສົບ​ການ​ ດ້ານການສໍາຫຼວດວັດແທກ ແລະ ສ້າງແຜນທີ່ ຕາມ​ຈຳນວນ​ທີ່​ເໝາະ​ສົມ​ກັບ​ຂະໜາດ​ຂອງ​ທຸລະ​ກິດ;
5. ບໍ່ເຄີຍຖືກສານຕັດສີນລົງໂທດຍ້ອນການກະທໍາຜິດໂດຍເຈດຕະນາ.

ນອກຈາກນັ້ນ, ຍັງມີເງື່ອນໄຂສະເພາະ ຕາມແຕ່ລະປະເພດທຸລະກິດ ຊຶ່ງກະຊວງພາຍໃນ ເປັນຜູ້ກໍານົດ.

## ມາດຕາ 71 ເອກະສານ​ປະກອບການຂໍອະນຸຍາດດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ເອກະສານ​ປະກອບການຂໍອະນຸຍາດດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ​ມີ ​ດັ່ງ​ນີ້:

1. ຄຳ​ຮ້ອງ​ຂໍອະນຸຍາດ​​ດໍາເນີນທຸລະກິດ;
2. ບົດ​ວິພາກ​ເສດຖະກິດ-​ເຕັກນິກ​ ແລະ ແຜນການດໍາເນີນທຸລະກິດ;
3. ​ໃບຢັ້ງຢືນຄວາມຖືກຕ້ອງດ້ານເຕັກນິກ ຂອງເຄື່ອງມືສໍາຫຼວດວັດແທກ ແລະ ສ້າງແຜນທີ່;
4. ​ເອກະສານ​ອື່ນ ​ທີ່​ກ່ຽວຂ້ອງ ຊຶ່ງເຫັນວ່າຈໍາເປັນ.

## ມາດຕາ 72 ການຍື່ນຄໍາຮ້ອງຂໍດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດໍາເນີນທຸລະກິດກ່ຽວກັບການສໍາຫຼວດວັດແທກ ແລະ ສ້າງແຜນທີ່ ທີ່ຢູ່ໃນບັນຊີຄວບຄຸມ ໃຫ້ຍື່ນຄໍາຮ້ອງ ພ້ອມດ້ວຍເອກະ ສານປະກອບຕໍ່ຫ້ອງການບໍລິການການລົງທຶນປະຕູດຽວ ຂັ້ນສູນກາງ ຫຼື ຂັ້ນແຂວງ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດໍາເນີນທຸລະກິດກ່ຽວກັບການສໍາຫຼວດວັດແທກ ແລະ ສ້າງແຜນທີ່ ທີ່ບໍ່ຢູ່ໃນບັນຊີຄວບຄຸມ ໃຫ້ຍື່ນຄໍາຮ້ອງພ້ອມດ້ວຍ ເອກະສານປະກອບ ຕໍ່ຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ ແລະ ຕ້ອງໄດ້ຂໍອະນຸຍາດທາງດ້ານວິຊາການຈາກກະຊວງພາຍໃນ.

## ມາດຕາ 73 ການ​ພິຈາລະນາ​ອະນຸຍາດດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ກະຊວງພາຍໃນ ຕ້ອງພິຈາລະນາອະນຸຍາດທາງດ້ານວິຊາການ ຫຼື ອະນຸຍາດດໍາເນີນທຸລະກິດ ຕາມກໍານົດເວລາ ທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍວ່າດ້ວຍວິສາຫະກິດ.

## ມາດຕາ 74 ການໂຈະ​ການດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ການດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ຈະຖືກໂຈະໃນກໍລະນີ ດັ່ງນີ້:

1. ການສະເໜີຂອງຜູ້ດໍາເນີນທຸລະກິດ;

2. ການສັ່ງໂຈະຂອງອົງການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່ ເພື່ອກວດກາດ້ວຍເຫດຜົນ ດັ່ງນີ້:

2.1 ດໍາເນີນທຸລະກິດບໍ່ຖືກຕ້ອງຕາມຈຸດປະສົງ ແລະ ເປົ້າໝາຍ ທີ່ໄດ້ຮັບອະນຸຍາດ;

2.2 ດໍາເນີນທຸລະກິດບໍ່ສອດຄ່ອງກັບກົດໝາຍທີ່ກ່ຽວຂ້ອງ;

2.3 ສ້າງຄວາມເສຍຫາຍຕໍ່ເສດຖະກິດ-ສັງຄົມ ແລະ ສິ່ງແວດລ້ອມ;

2.4 ບໍ່ດໍາເນີນທຸລະກິດຕໍ່ເນື່ອງເປັນເວລາ ສອງປີ.

ການໂຈະການດໍາເນີນທຸລະກິດ ຕ້ອງມີກໍານົດເວລາທີ່ແນ່ນອນ ເພື່ອໃຫ້ຊອກຫາວິທີແກ້ໄຂ ຫຼື ປັບປຸງ ສາເຫດທີ່ພາໃຫ້ມີການໂຈະນັ້ນ. ຖ້າຜູ້ດໍາເນີນທຸລະກິດ ຫາກບໍ່ແກ້ໄຂ ຫຼື ປັບປຸງ ພາຍໃນເວລາ ຫົກເດືອນ ແລ້ວ ກະຊວງພາຍໃນ ສາມາດຍົກເລີກການດໍາເນີນທຸລະກິດ.

## ມາດຕາ 75 ການຍົກເລີກ​ການດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ການດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ຈະຖືກຍົກເລີກໃນກໍລະນີ ດັ່ງນີ້:

1. ຜູ້ດໍາເນີນທຸລະກິດຂໍຍົກເລີກ ໂດຍມີເຫດຜົນພຽງພໍ;

2. ກະຊວງພາຍໃນ ສັ່ງໃຫ້ຍົກເລີກດ້ວຍເຫດຜົນ ດັ່ງນີ້:

2.1 ຜູ້ດໍາເນີນທຸລະກິດລະເມີດກົດໝາຍ, ລະບຽບການ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ແລະ ສ້າງຄວາມເສຍຫາຍຢ່າງຫຼວງຫຼາຍຕໍ່ເສດຖະກິດ-ສັງຄົມ ແລະ ສິ່ງແວດລ້ອມ;

2.2 ຜູ້ດໍາເນີນທຸລະກິດບໍ່ແກ້ໄຂ ຫຼື ປັບປຸງ ຕາມການສັ່ງໂຈະ;

2.3 ສານຕັດສີນຖອນໃບອະນຸຍາດ ຫຼື ໃຫ້ລົ້ມລະລາຍ;

2.4 ຜູ້ຮັບອະນຸຍາດ ບໍ່ດໍາເນີນທຸລະກິດ ພາຍຫຼັງໄດ້ຮັບອະນຸຍາດເປັນເວລາ ສອງປີ.

## ມາດຕາ 76 ສິດ ແລະ ພັນທະຂອງຜູ້ດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ຜູ້ດໍາເນີນທຸລະກິດ ກ່ຽວກັບການ​ສຳ​ຫຼວດວັດ​ແທກ ແລະ ສ້າງແຜນທີ່ ມີ ສິດ ແລະ ພັນທະ ດັ່ງນີ້:

1. ໄດ້ຮັບຂໍ້ມູນ ຂ່າວສານ ກ່ຽວກັບວຽກງານ​ສຳ​ຫຼວດວັດ​ແທກ ແລະ ສ້າງແຜນທີ່;
2. ຮ້ອງທຸກຕໍ່ອົງການທີ່ມີສິດອຳນາດກ່ຽວຂ້ອງ ກ່ຽວກັບການລະເມີດກົດໝາຍ ຂອງພະນັກງານ-ລັດຖະກອນ ຫຼື ເຈົ້າໜ້າທີ່ ທີ່ກ່ຽວຂ້ອງ;
3. ດໍາເນີນທຸລະກິດຖືກຕ້ອງຕາມການອະນຸຍາດ, ມາດຕະຖານເຕັກນິກ ແລະ ກົດໝາຍ ຢ່າງເຂັ້ມງວດ;
4. ຝຶກອົບຮົມບຸກຄະລາກອນ ໃຫ້ມີຄວາມຮູ້, ຄວາມສາມາດ ແລະ ຄວາມຮັບຜິດຊອບ ກ່ຽວກັບການ​ສຳ​ຫຼວດວັດ​ແທກ ແລະ ສ້າງແຜນທີ່;
5. ປະກອບສ່ວນທາງດ້ານທຶນຮອນ ຫຼື ແຮງງານ ເຂົ້າໃນການພັດທະນາວຽກງານສຳ​ຫຼວດວັດ​ແທກ ແລະ ສ້າງແຜນທີ່;
6. ໃຫ້ການຮ່ວມມື, ສະໜອງຂໍ້ມູນ ຂ່າວສານ ແລະ ອໍານວຍຄວາມສະດວກ ໃຫ້ແກ່ພະນັກງານ-ລັດ ຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
7. ໄດ້ຮັບນະໂຍບາຍປົກປ້ອງສິດອື່ນ ຢ່າງເປັນທຳ ຕາມກົດໝາຍ;
8. ເສຍຄ່າທໍານຽມ ແລະ ຄ່າບໍລິການ ຕາມກົດໝາຍ ແລະ ລະບຽບການ;
9. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

# **ພາກທີ vii**

# **ຂໍ້ຫ້າມ**

## ມາດຕາ 77 ຫ້າມທົ່ວໄປ

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ນໍາເອົາຂໍ້ມູນກ່ຽວກັບການສຳຫຼວດວັດແທກ, ສ້າງແຜນທີ່ ແລະ ຂໍ້ມູນ ຂ່າວສານ ພູມສາດ ໄປນຳໃຊ້ໃນທາງທີ່ບໍ່ຖືກຕ້ອງ ທີ່ສົ່ງຜົນສະທ້ອນຕໍ່ຄວາມໝັ້ນຄົງຂອງຊາດ ແລະ ຄວາມເປັນລະບຽບຮຽບຮ້ອຍຂອງສັງຄົມ;
2. ທຳລາຍ, ມ້າງເພ, ຍົກຍ້າຍ ໂຄງລ່າງພື້ນຖານການສຳຫຼວດວັດແທກ ເປັນຕົ້ນ ໂຄງລ່າງພື້ນຖານສໍາຫຼວດວັດແທກ, ສະຖານີອ້າງອີງການວັດແທກແບບຕໍ່ເນື່ອງ;
3. ນໍາໃຊ້ໂຄງລ່າງພື້ນຖານການສຳຫຼວດວັດແທກ, ລະບົບເຄົ້າພິກັດການສໍາຫຼວດວັດແທກ, ຂໍ້ມູນ ຕາໜ່າງເຄົ້າການສໍາຫຼວດວັດແທກແຫ່ງຊາດ ໂດຍບໍ່ໄດ້ຮັບອະນຸຍາດ;
4. ຂັດ​ຂວາງ​ການ​ເຄື່ອນ​ໄຫວ ແລະ ປະຕິບັດໜ້າທີ່ທາງລັດຖະການຂອງພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
5. ສວຍ​ໃຊ້​ການ​ເຄື່ອນ​ໄຫວ​ວຽກງານສໍາຫຼວດວັດ​ແທກ ແລະ ສ້າງແຜນ​​ທີ່ ທີ່ເປັນການລະເມີດກົດ ໝາຍ ແລະ ​ສ້າງຄວາມເສຍຫາຍແກ່ປະເທດຊາດ ແລະ ປະຊາຊົນ;
6. ຈັດພິມ, ຮວບຮວມ, ດັດແປງ, ສໍາເນົາຖ່າຍ, ສະໜອງ ຂໍ້ມູນ ແລະ ຜະລິດຕະພັນ ສໍາຫຼວດວັດແທກ ແລະ ແຜນທີ່ ໂດຍບໍ່ໄດ້ຮັບອະນຸຍາດ ຫຼື ບໍ່ຖືກຕ້ອງ ຕາມກົດໝາຍ;
7. ດໍາເນີນການສໍາຫຼວດວັດແທກ ແລະ ສ້າງແຜນທີ່ ໂດຍບໍ່ມີໃບອະນຸຍາດປະກອບອາຊີບການສໍາຫຼວດວັດແທກ ແລະ ສ້າງແຜນທີ່;
8. ນໍາເຂົ້າເຄື່ອງມືສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ;

9. ສ້າງ, ນໍາໃຊ້ ແລະ ເຜີຍແຜ່ ຂໍ້ມູນການສໍາຫຼວດວັດແທກ, ສ້າງແຜນທີ່ ແລະ ຂໍ້ມູນ ຂ່າວສານ ພູມສາດແຫ່ງຊາດ ເພື່ອໂຄສະນາຊວນເຊື່ອທີ່ຂັດກັບກົດໝາຍ ແລະ ລະບຽບການ;

10. ມີພຶດຕິກໍາອື່ນ ທີ່ເປັນການລະເມີດກົດໝາຍ.

## ມາດຕາ 78 ຂໍ້ຫ້າມສໍາລັບພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ

ຫ້າມ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ ມີພຶດຕິກໍາ ດັ່ງນີ້:

1. ປະຕິບັດໜ້າທີ່ດ້ວຍຄວາມບໍ່ຍຸຕິທໍາ ຫຼື ລໍາອຽງ, ປະໝາດ, ເລີ່ນເລີ້, ເມີນເສີຍ, ຂາດຄວາມຮັບ ຜິດຊອບ ຫຼື ຂາດຈັນຍາບັນ ທີ່ກໍ່ໃຫ້ເກີດຄວາມເສຍຫາຍແກ່ບຸກຄົນອື່ນ;
2. ປອມແປງ, ນໍາໃຊ້, ເປີດເຜີຍ, ເຜີຍແຜ່ ແລະ ສະໜອງຂໍ້ມູນ ກ່ຽວກັບການສໍາຫຼວດວັດແທກ, ສ້າງແຜນທີ່ ແລະ ຂໍ້ມູນ ຂ່າວສານ ພູມສາດແຫ່ງຊາດ ລວມທັງເອກະສານທາງລັດຖະການທີ່ເປັນຄວາມລັບຂອງການຈັດຕັ້ງ ແລະ ຂອງຊາດໃຫ້ແກ່ ບຸກຄົນ, ນິຕິບຸກຄົນ ແລະ ການຈັດຕັ້ງອື່ນ ໂດຍບໍ່ໄດ້ຮັບອະນຸຍາດ;
3. ສວຍໃຊ້ອໍານາດ, ໜ້າທີ່, ຕໍາແໜ່ງ ເພື່ອບັງຄັບ, ນາບຂູ່, ໃຊ້ຄວາມຮຸນແຮງ, ແອບອ້າງ ຊື່ຜູ້ມີຖານະຕໍາແໜ່ງ ຫຼື ສົມຮູ້ຮ່ວມຄິດ ກັບຜູ້ອື່ນ ເພື່ອຜົນປະໂຫຍດຂອງ ຕົນ, ພັກພວກ, ຍາດພີ່ນ້ອງ;
4. ຮັບເອົາ, ຮຽກເອົາ, ທວງເອົາສິນບົນ, ເປັນສື່ກາງໃນການໃຫ້ ຫຼື ຮັບເອົາສິນບົນ ເພື່ອຜົນປະໂຫຍດຂອງ ຕົນ, ຄອບຄົວ ແລະ ຍາດພີ່ນ້ອງ;
5. ກົດໜ່ວງ ຫຼື ຖ່ວງດຶງເອກະສານ ກ່ຽວກັບການສໍາຫຼວດວັດແທກ ແລະ ສ້າງແຜນທີ່;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

## ມາດຕາ 79 ຂໍ້ຫ້າມສໍາລັບຜູ້ດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່

ຫ້າມ ຜູ້ດຳເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ມີພຶດຕິກໍາ ດັ່ງນີ້:

1. ດໍາເນີນທຸລະກິດກ່ຽວກັບການສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ;
2. ຄອບຄອງ, ນໍາໃຊ້ເຄື່ອງມືສໍາຫຼວດວັດແທກ ແລະ ສ້າງແຜນທີ່ ທີ່ບໍ່ຜ່ານການກວດກາ ແລະ ຂຶ້ນທະບຽນ ລວມທັງການນໍາເຂົ້າເຄື່ອງມືດັ່ງກ່າວ ໂດຍບໍ່ໄດ້ຮັບອະນຸຍາດ;
3. ໂຄສະນາ ເຜີຍແຜ່ ແລະ ສະໜອງຂໍ້ມູນ ຂ່າວສານ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ທີ່ບໍ່ຜ່ານການກວດກາ, ບໍ່ຖືກຕ້ອງຕາມມາດຕະຖານເຕັກນິກ ແລະ/ຫຼື ບໍ່ໄດ້ຮັບອະນຸຍາດ;
4. ປະຕິບັດບໍ່ຖືກຕ້ອງ ຕາມແຈ້ງການ ຫຼື ຄໍາແນະນໍາ ຂອງອົງການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່;
5. ມອບ, ໂອນ ຫຼື ໃຫ້ຢືມ, ສໍາເນົາຖ່າຍ ຂໍ້ມູນ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ;
6. ປອມແປງ, ໃຫ້ຢືມ, ໃຫ້ເຊົ່າ ໃບອະນຸຍາດດໍາເນີນທຸລະກິດ ກ່ຽວກັບສໍາຫຼວດວັດແທກ ແລະ ສ້າງແຜນທີ່;
7. ປັບແກ້, ແກະ, ລອກກາໝາຍ ມາດຕະຖານເຕັກນິກຂອງເຄື່ອງມືສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ;
8. ມີພຶດຕິກໍາອື່ນ ທີ່ເປັນການລະເມີດກົດໝາຍ.

# **ພາກທີ viii**

# **ການຄຸ້ມຄອງ ແລະ ການກວດກາ**

# **ວຽກງານສໍາຫຼວດວັດແທກ ແລະ ສ້າງແຜນທີ່**

# **ໝວດທີ 1**

# **ການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່**

## ມາດຕາ 80 ອົງການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່

ລັດຖະບານ ເປັນຜູ້ຄຸ້ມຄອງວຽກງານສຳຫຼວດວັດແທກ ແລະ ສ້າງແຜນທີ່ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງພາຍໃນ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່ ປະກອບດ້ວຍ:

1. ກະຊວງພາຍໃນ;
2. ພະແນກພາຍໃນ ແຂວງ, ນະຄອນຫຼວງ;
3. ຫ້ອງການພາຍໃນ ເມືອງ, ເທດສະບານ, ນະຄອນ.

ນອກນັ້ນ, ຍັງມີຄະນະ​ກຳມະການຂໍ້ມູນ ຂ່າວສານ ພູມສາດ​ແຫ່ງ​ຊາດ ຊຶ່ງແມ່ນການຈັດຕັ້ງບໍ່ປະຈໍາການທີ່ໄດ້ຮັບການແຕ່ງຕັ້ງໂດຍ ນາຍົກລັດຖະມົນຕີ ຕາມການສະເໜີຂອງລັດຖະມົນຕີກະຊວງພາຍໃນ ແລະ ມີກອງເລຂາຕັ້ງຢູ່ກະຊວງພາຍໃນ, ມີພາລະບົດບາດເປັນເສນາທິການໃຫ້ລັດຖະບານ ໃນການປະສານສົມທົບກັບພາກສ່ວນທີ່ກ່ຽວຂ້ອງ ໃນການຄົ້ນຄວ້າ, ຊຸກຍູ້, ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດວຽກງານກ່ຽວກັບຂໍ້ມູນ ຂ່າວສານ ພູມສາດແຫ່ງຊາດ. ສໍາລັບໂຄງປະກອບບຸກຄະລາກອນ, ສິດ ແລະ ໜ້າທີ່ ຂອງຄະນະກໍາມະການຂໍ້ມູນ ຂ່າວສານ ພູມສາດແຫ່ງຊາດ ແລະ ກອງເລຂາ ໄດ້ກໍານົດໄວ້ໃນລະບຽບການຕ່າງຫາກ.

## ມາດຕາ 81 ສິດ ແລະ ໜ້າທີ່ຂອງກະຊວງພາຍໃນ

ໃນການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່ ກະຊວງພາຍໃນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານສຳຫຼວດວັດແທກ ແລະ ສ້າງແຜນທີ່ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ແຜນຍຸດທະສາດ, ນະໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານສຳຫຼວດວັດແທກ ແລະ ສ້າງແຜນທີ່ ເປັນແຜນການ, ແຜນງານ ແລະ ໂຄງການ ພ້ອມທັງຈັດຕັ້ງປະຕິບັດ;
3. ອອກ ຂໍ້ຕົກລົງ, ຄໍາສັ່ງ, ຄໍາແນະນຳ ແລະ ແຈ້ງການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
4. ໂຄສະນາ ເຜີຍແຜ່, ສຶກສາອົບຮົມ, ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານສຳຫຼວດວັດແທກ ແລະ ສ້າງແຜນທີ່;
5. ຊີ້ນໍາ, ຊຸກຍູ້, ຕິດຕາມ ກວດກາ ການຈັດຕັ້ງປະຕິບັດກົດໝາຍ, ລະບຽບການ ແລະ ການຈັດຕັ້ງປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ ໃນຂອບເຂດທົ່ວປະເທດ;
6. ຄົ້ນຄວ້າສ້າງ ແລະ ປັບປຸງ ມາດຕະຖານເຕັກນິກກ່ຽວກັບການສຳຫຼວດວັດແທກ ແລະ ສ້າງແຜນທີ່ ພ້ອມທັງຊຸກຍູ້, ແນະນໍາ ແລະ ຕິດຕາມ ກວດກາ ການຈັດຕັ້ງປະຕິບັດມາດຕະຖານເຕັກນິກດັ່ງກ່າວ;
7. ຂຶ້ນແຜນ ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
8. ສຶກສາ, ຄົ້ນຄວ້າເຕັກນິກວິທະຍາສາດ ທີ່ທັນສະໄໝ ແລະ ກ້າວໜ້າ ເພື່ອນໍາໃຊ້ເຂົ້າໃນວຽກງານສໍາຫຼວດວັດແທກ ແລະ ສ້າງແຜນທີ່;
9. ສ້າງ, ຄຸ້ມຄອງ, ນຳໃຊ້ ແລະ ສະໜອງຂໍ້ມູນ ຂ່າວສານ ພູມສາດແຫ່ງຊາດ ເພື່ອຮັບໃຊ້ການພັດທະນາເສດຖະກິດ-ສັງຄົມ, ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ວຽກງານສໍາຫຼວດວັດແທກ ແລະ ສ້າງແຜນທີ່;
10. ຂຶ້ນທະບຽນເຄື່ອງມືສໍາຫຼວດວັດແທກ ແລະ ສ້າງແຜນທີ່, ກວດກາ ແລະ ຢັ້ງຢືນຄຸນນະພາບຂໍ້ມູນ, ຜະລິດຕະພັນ ສໍາຫຼວດວັດແທກ ແລະ ສ້າງແຜນທີ່.
11. ຄຸ້ມຄອງ ແລະ ຂຶ້ນບັນຊີຜູ້ດໍາເນີນທຸລະກິດ ແລະ ຜູ້ປະກອບອາຊີບການສໍາຫຼວດວັດແທກ ແລະ ສ້າງແຜນທີ່ ໃນຂອບເຂດທົ່ວປະເທດ;
12. ເກັບຄ່າທໍານຽມ ແລະ ຄ່າບໍລິການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່ ຕາມລະບຽບການ;
13. ປະສານສົມທົບກັບ ກະຊວງ, ອົງການຂອງລັດ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ ລວມທັງການສຳຫຼວດວັດແທກ ແລະ ສ້າງແຜນທີ່ ທີ່ພົວພັນກັບເສັ້ນຊາຍແດນແຫ່ງຊາດ ແລະ ເຂດແດນເຊື່ອມຕໍ່;
14. ພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
15. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ໃຫ້ລັດຖະບານ ຢ່າງເປັນປົກກະຕິ;
16. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

## ມາດຕາ 82 ສິດ ແລະ ໜ້າທີ່ຂອງພະແນກພາຍໃນ ແຂວງ, ນະຄອນຫຼວງ

ໃນການຄຸ້ມຄອງວຽກງານສຳຫຼວດວັດແທກ ແລະ ສ້າງແຜນທີ່ ພະແນກພາຍໃນ ແຂວງ, ນະຄອນ ຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ,​ ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
2. ໂຄສະນາ ເຜີຍແຜ່, ສຶກສາອົບຮົມ, ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
3. ຊີ້ນໍາ, ຊຸກຍູ້, ຕິດຕາມ ກວດກາ ແລະ ປະເມີນຜົນ ການຈັດຕັ້ງປະຕິບັດວຽກງານສໍາຫຼວດວັດ ແທກ ແລະ ສ້າງແຜນທີ່ ຂອງຫ້ອງການພາຍໃນ ເມືອງ, ເທດສະບານ, ນະຄອນ;
4. ດໍາເນີນການຄຸ້ມຄອງ, ຕິດຕາມ ກວດກາການນໍາໃຊ້ເຄື່ອງມືສໍາຫຼວດວັດແທກ ແລະ ສ້າງແຜນທີ່ ລວມທັງການສໍາຫຼວດວັດແທກ ແລະ ສ້າງແຜນທີ່ ພາຍໃນ ແຂວງ, ນະຄອນຫຼວງ;
5. ຄຸ້ມ​ຄອງ​ ການ​ສຳ​ຫຼວດວັດ​ແທກ ​ແລະ​ ສ້າງແຜນ​ທີ່ພູມສັນຖານ, ​ແຜນ​ທີ່ເສັ້ນ​ເຂດ​ແດນ​ເຊື່ອມ​ຕໍ່ ແລະ ຂໍ້ມູນ ຂ່າວສານ ພູມສາດ ຂອງ ແຂວງ, ນະຄອນຫຼວງ ລວມທັງການພິມຈໍາໜ່າຍແຜນທີ່ ພາຍໃນແຂວງ, ນະຄອນຫຼວງ;
6. ຄຸ້ມຄອງ, ປົກ​ປັກ​ຮັກສາ ຂໍ້ມູນເຄົ້າສໍາຫຼວດວັດແທກ, ໂຄງລ່າງພື້ນຖານສໍາຫຼວດວັດແທກ ແລະ ສະຖານີອ້າງອີງການວັດແທກແບບຕໍ່ເນື່ອງ ​​ທີ່ຕັ້ງຢູ່ ແຂວງ, ນະຄອນຫຼວງ;
7. ຂຶ້ນແຜນ ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນກ່ຽວກັບວຽກງານ ສໍາຫຼວດວັດແທກ ແລະ ສ້າງແຜນທີ່;
8. ເກັບຄ່າທໍານຽມ ແລະ ຄ່າບໍລິການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່ ຕາມລະບຽບການ;
9. ປະສານສົມທົບກັບພະແນກ, ອົງການລັດທຽບເທົ່າພະແນກການຂັ້ນແຂວງ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່, ການສຳຫຼວດ ແລະ ສ້າງແຜນທີ່ ທີ່ພົວພັນກັບເສັ້ນຊາຍແດນແຫ່ງຊາດ ແລະ ເຂດແດນເຊື່ອມຕໍ່;
10. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ຕາມການມອບໝາຍ;
11. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ ໃຫ້ກະຊວງພາຍໃນ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

## ມາດຕາ 83 ສິດ ແລະ ໜ້າທີ່ຂອງຫ້ອງການພາຍໃນ ເມືອງ, ເທດສະບານ, ນະຄອນ

ໃນການຄຸ້ມຄອງວຽກງານສຳຫຼວດວັດແທກ ແລະ ສ້າງແຜນທີ່ ຫ້ອງການພາຍໃນ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
2. ໂຄສະນາ ເຜີຍແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງາານສໍາຫຼວດວັດແທກ ແລະ ສ້າງແຜນທີ່;
3. ຊີ້ນໍາ, ຊຸກຍູ້, ຕິດຕາມ ກວດກາ ແລະ ປະເມີນຜົນ ການຈັດຕັ້ງປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ ພາຍໃນ ເມືອງ, ເທດສະບານ, ນະຄອນ;
4. ຄຸ້ມຄອງ, ປົກ​ປັກ​ຮັກສາ ຂໍ້ມູນເຄົ້າສໍາຫຼວດວັດແທກ, ໂຄງລ່າງພື້ນຖານສໍາຫຼວດວັດແທກ ແລະ ສະຖານີອ້າງອີງການວັດແທກແບບຕໍ່ເນື່ອງ ​​ທີ່ຕັ້ງຢູ່ ເມືອງ, ເທດສະບານ, ນະຄອນ;
5. ປະສານສົມທົບກັບຫ້ອງການ,​ ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່, ການສຳຫຼວດ ແລະ ສ້າງແຜນທີ່ ທີ່ພົວພັນກັບເສັ້ນຊາຍແດນແຫ່ງຊາດ ແລະ ເຂດແດນເຊື່ອມຕໍ່;
6. ສະຫຼຸບ ແລະ ລາຍງານ ກ່ຽວກັບການຈັດຕັ້ງປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ ໃຫ້ພະແນກພາຍໃນ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

## ມາດຕາ 84 ສິດ ແລະ ໜ້າທີ່ຂອງຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ

ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ໃຫ້ການຮ່ວມມື ແລະ ປະສານສົມທົບກັບຂະແໜງການພາຍໃນ ຕາມພາລະບົດບາດ ແລະ ຄວາມຮັບຜິດ ຊອບຂອງຕົນ ກ່ຽວກັບການຄຸ້ມຄອງວຽກງານສຳຫຼວດວັດແທກ ແລະ ສ້າງແຜນທີ່.

# **ໝວດທີ 2**

# **ການກວດກາວຽກງານສໍາຫຼວດວັດແທກ ແລະ ສ້າງແຜນທີ່**

## ມາດຕາ 85 ອົງການກວດກາ

ອົງການກວດກາວຽກງານສໍາຫຼວດວັດແທກ ແລະ ສ້າງແຜນທີ່ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານສໍາຫຼວດວັດແທກ ແລະ ສ້າງແຜນທີ່ ຕາມທີ່ໄດ້ກໍານົດໄວ້ໃນມາດຕາ 80 ຂອງກົດໝາຍສະບັບນີ້;

2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ສື່ມວນຊົນ ແລະ ພົນລະເມືອງ.

## ມາດຕາ 86 ເນື້ອໃນການກວດກາ

ການກວດກາວຽກງານສໍາຫຼວດວັດແທກ ແລະ ສ້າງແຜນທີ່ ມີເນື້ອໃນຕົ້ນຕໍ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສໍາຫຼວດວັດແທກ ແລະ ສ້າງແຜນທີ່;
2. ການຈັດຕັ້ງ ແລະ ການເຄື່ອນໄຫວຂອງອົງການຄຸ້ມຄອງວຽກງານສຳຫຼວດວັດແທກ ແລະ ສ້າງແຜນທີ່;
3. ການເຄື່ອນໄຫວວຽກງານ ແລະ ການດໍາເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ລວມທັງການເຄື່ອນໄຫວຂອງຜູ້ປະກອບອາຊີບການສໍາຫຼວດວັດແທກ ແລະ ສ້າງແຜນທີ່;
4. ການແກ້ໄຂຄໍາສະເໜີຂອງພາກສ່ວນທີ່ກ່ຽວຂ້ອງກັບວຽກງານສໍາຫຼວດວັດແທກ ແລະ ສ້າງແຜນທີ່.

## ມາດຕາ 87 ຮູບການການກວດກາ

ການກວດກາວຽກງານສໍາຫຼວດວັດແທກ ແລະ ສ້າງແຜນທີ່ ມີ ສາມຮູບການ ດັ່ງນີ້:

1. ການກວດກາຕາມແຜນການປົກກະຕິ ຊຶ່ງແມ່ນ ການກວດກາທີ່ດໍາເນີນໄປຕາມແຜນການຢ່າງເປັນປົກກະຕິ ແລະ ມີກໍານົດເວລາທີ່ແນ່ນອນ;
2. ການກວດການອກແຜນການ ຊຶ່ງແມ່ນ ການກວດກາເມື່ອເຫັນວ່າ ມີຄວາມຈໍາເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ.

ການກວດກາວຽກງານສໍາຫຼວດວັດແທກ ແລະ ສ້າງແຜນທີ່ ໃຫ້ປະຕິບັດຕາມກົດໝາຍ ຢ່າງເຂັ້ມງວດ.

# **ພາກທີ ix**

# **ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

## ມາດຕາ 88 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການປະຕິບັດວຽກງານສໍາຫຼວດວັດແທກ ແລະ ສ້າງແຜນທີ່ ຢ່າງມີປະສິດທິພາບ ແລະ ປະສິດທິຜົນຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

## ມາດຕາ 89 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

## ມາດຕາ 90 ມາດຕະການປັບໃໝ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ໂດຍເຈດຕະນາ ຊຶ່ງບໍ່ເປັນກະທໍາຜິດທາງອາຍາ ຈະຖືກປັບໃໝ ດັ່ງນີ້:

1. ດໍາເນີນທຸລະກິດກ່ຽວກັບການສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດຈະຖືກປັບໃໝ 9.000.000 ກີບ ຕໍ່ຄັ້ງ;
2. ໃຫ້ຜູ້ອື່ນນໍາໃຊ້ໃບອະນຸຍາດດຳເນີນທຸລະກິດ ກ່ຽວກັບການສໍາຫຼວດວັດແທກ ແລະ ສ້າງແຜນທີ່ ຈະຖືກປັບໃໝ 4.500.000 ກີບ ຕໍ່ຄັ້ງ;
3. ປະກອບອາຊີບການສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ ຈະຖືກປັບ ໃໝ 3.000.000 ກີບ ຕໍ່ຄັ້ງ;
4. ໃຫ້ຜູ້ອື່ນນໍາໃຊ້ໃບອະນຸຍາດປະກອບອາຊີບການສໍາຫຼວດວັດແທກ ແລະ ສ້າງແຜນທີ່ ຈະຖືກປັບໃໝ 1.500.000 ກີບ ຕໍ່ຄັ້ງ;
5. ນໍາເຂົ້າ-ສົ່ງອອກເຄື່ອງມືສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ ແລະ ຢັ້ງຢືນຄວາມຖືກຕ້ອງທາງດ້ານເຕັກນິກ ຈະຖືກປັບໃໝ ສາມສ່ວນຮ້ອຍ (3%) ຂອງມູນຄ່າເຄື່ອງມືດັ່ງກ່າວ;
6. ສຳເນົາຖ່າຍ ແລະ ຈັດພິມ ຂໍ້ມູນກ່ຽວກັບການສຳຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດ ຈະຖືກປັບໃໝ ແຕ່ 400.​000 ຫາ 2.000.000 ກີບ ຕໍ່ຄັ້ງ;
7. ນໍາເຂົ້າ-ສົ່ງອອກ, ສະໜອງ ຫຼື ນໍາໃຊ້ ຂໍ້ມູນ, ຜະລິດຕະພັນ ການສໍາຫຼວດວັດແທກ ແລະ ສ້າງແຜນທີ່ ໂດຍບໍ່ໄດ້ຮັບອະນຸຍາດຈະຖືກປັບໃໝ 250.000 ກີບ ຕໍ່ຄັ້ງ.

# **ພາກທີ x**

# **ບົດບັນຍັດສຸດທ້າຍ**

## ມາດຕາ 91 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.

## ມາດຕາ 92 ຜົນສັກສິດ

ກົດໝາຍສະບັບນີ້ ມີຜົນສັກສິດພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດ ປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**