

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 70 /ສພຊ

ນະຄອນຫຼວງວຽງຈັນ, ວັນທີ 21 ມິຖຸນາ 2019

**ກົດໝາຍວ່າດ້ວຍທີ່ດິນ**

**(ສະບັບປັບປຸງ)**

# ພາກທີ I

# ບົດບັນຍັດທົ່ວໄປ

### ມາດຕາ 1 (ປັບປຸງ) ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບ ການຄຸ້ມຄອງ ແລະ ຕິດຕາມ ກວດກາວຽກງານທີ່ດິນ ເພື່ອເຮັດໃຫ້ວຽກງານດັ່ງກ່າວມີປະສິດທິຜົນ ແນໃສ່ຮັບປະກັນ ການປົກປັກຮັກສາ, ພັດທະນາ ແລະ ການນໍາໃຊ້ທີ່ດິນຖືກຕ້ອງຕາມເປົ້າໝາຍ, ເຮັດໃຫ້ຊີວິດການເປັນຢູ່ຂອງປະຊາຊົນດີຂຶ້ນ, ສັງຄົມມີຄວາມສະຫງົບ, ຄວາມເປັນລະບຽບຮຽບຮ້ອຍ ແລະ ຍຸຕິທຳ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ ຕາມທິດຍືນຍົງ ແລະ ເຮັດໃຫ້ທີ່ດິນມີມູນຄ່າເພີ່ມຂຶ້ນ ລວມທັງປົກປັກຮັກສາສິ່ງແວດລ້ອມ, ເຂດນ້ຳແດນດິນ ຂອງສາທາລະນະລັດ ປະຊາທິປະໄຕ ປະຊາຊົນລາວ.

### ມາດຕາ 2 (ປັບປຸງ) ທີ່ດິນ

ທີ່ດິນ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແມ່ນ ເນື້ອທີ່ດິນ ຊຶ່ງນອນຢູ່ໃນເຂດແດນຂອງ ສປປ ລາວ ປະກອບດ້ວຍ ໜ້າດິນ, ພື້ນດິນ, ພູຜາ, ເກາະດອນ ແລະ ດິນພື້ນນ້ຳ.

ທີ່ດິນ ແມ່ນ ຊັບພະຍາກອນອັນລໍ້າຄ່າ ແລະ ທຶນຮອນອັນມະຫາສານຂອງຊາດ ທີ່ເປັນບ່ອນດຳລົງຊີວິດ ແລະ ທຳມາຫາກິນຂອງພົນລະເມືອງລາວ, ເປັນພາຫະນະອັນສຳຄັນ ແລະ ປັດໄຈຕົ້ນຕໍຂອງການຜະ ລິດ, ການພັດທະນາເສດຖະກິດ-ສັງຄົມ ແລະ ການປ້ອງກັນຊາດ-ປ້ອງກັນຄວາມສະຫງົບ.

### ມາດຕາ 3 (ປັບປຸງ) ກຳມະສິດກ່ຽວກັບທີ່ດິນ

ທີ່​ດິນ ແຫ່ງ ສາ­ທາ­ລະ­ນະ​ລັດ ປະ­ຊາ­ທິ­ປະ­ໄຕ ປະ­ຊາ­ຊົນ​ລາວ ເປັນ​ກຳ­ມະ­ສິດ​ຂອງ​ວົງ​ຄະ­ນະ​ຍາດ​ແຫ່ງ​ຊາດ ຊຶ່ງ​ລັດ ​ເປັນຕົວ​ແທນ​​ເຈົ້າ​ກໍາ​ມະ​ສິດດັ່ງກ່າວ ແລະ ຄຸ້ມ​ຄອງ​ຢ່າງ​ລວມ​ສູນ​ເປັນ​ເອ­ກະ​ພາບ​ໃນຂອບເຂດ​ທົ່ວ​ປະເທດ ໂດຍ​ມີ​ການ​ຈັດ​ສັນ, ວາງ​ແຜນ​ການ​ນໍາ​ໃຊ້ ແລະ ພັດ­ທະ­ນາ​ທີ່​ດິນ.

ລັດ ມອບ​ສິດນຳໃຊ້ທີ່ດິນໃຫ້​ພົນລະເມືອງລາວ, ລວມທັງ ນິ­ຕິ­ບຸກ­ຄົນ, ລວມ​ໝູ່ ແລະ ການຈັດ­ຕັ້ງທີ່ເປັນພົນລະເມືອງລາວ ນຳ​ໃຊ້​ຢ່າງ​ຍາວ​ນານ ແລະ ໝັ້ນຄົງ.

ລັດ ມອບໃຫ້​ກົມ​ກອງ​ປະ­ກອບ​ອາ­ວຸດ, ອົງ­ການ​ຈັດ​ຕັ້ງ​ພັກ, ລັດ, ແນວ​ລາວ​ສ້າງ​ຊາດ, ສະຫະ ພັນນັກຮົບເກົ່າລາວ ແລະ ອົງ­ການ​ຈັດ​ຕັ້ງ​ມະ­ຫາ­ຊົນ ​ຄຸ້ມ​ຄອງ​ ແລະ ນໍາ​ໃຊ້​ທີ່​ດິນ​ຂອງ​ລັດ.

ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ ແລະ ຄົນຕ່າງປະເທດທີ່ເປັນເຊື້ອຊາດລາວ ມີສິດເຊົ່າ ຫຼື ສໍາ​ປະທານທີ່ດິນຂອງລັດ ຫຼື ຊື້ສິດນຳໃຊ້ທີ່ດິນຈັດສັນຂອງລັດແບບມີກຳນົດ ແລະ ເຊົ່າທີ່ດິນຂອງພົນ ລະເມືອງລາວ. ສໍາລັບການຈັດຕັ້ງຂອງບຸກຄົນດັ່ງກ່າວທີ່ສ້າງຕັ້ງຂຶ້ນຕາມການອະນຸຍາດຂອງລັດ ມີສິດແຕ່ເຊົ່າ ຫຼື ສໍາປະທານທີ່ດິນຂອງລັດ ແລະ ເຊົ່າທີ່ດິນຂອງພົນລະເມືອງລາວ.

ລັດ ຮັບຮູ້ສິດນຳໃຊ້ທີ່ດິນສະເພາະແຕ່ເທິງໜ້າດິນເທົ່ານັ້ນ, ສ່ວນຊັບພະຍາກອນທຳມະຊາດທີ່ມີຢູ່ໃນພື້ນດິນ ແລະ ໜ້າດິນ ເປັນ​ກຳ­ມະ­ສິດ​ຂອງ​ວົງ​ຄະ­ນະ​ຍາດ​ແຫ່ງ​ຊາດ.

ລັດ ຈະໂອນສິດນໍາໃຊ້ທີ່ດິນຄືນຈາກຜູ້ຮັບສິດນໍາໃຊ້ທີິ່ດິນໃນກໍລະນີມີຄວາມຈໍາເປັນ ເພື່ອຜົນປະໂຫຍດລວມຂອງຊາດ ດ້ວຍການ​ທົດ​ແທນ​ຄ່າ​ເສຍ​ຫາຍ​ທີ່​ເກີດຈາກການ​ໂອນເອົາສິດນັ້ນ.

ລັດ ຈະຖອນສິດນໍາໃຊ້ທີ່ດິນໃນກໍລະນີມີການລະເມີດກົດໝາຍ ຫຼື ສັນຍາ ໂດຍບໍ່ທົດແທນຄ່າເສຍຫາຍໃຫ້ຜູ້ນໍາໃຊ້ທີ່ດິນນັ້ນ ແຕ່ຢ່າງໃດ.

# ມາດຕາ 4 (ໃໝ່) ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ໜ້າດິນ** ໝາຍ​ເຖິງ ​ຊັ້ນ​ເທິງ​ຂອງ​ດິນ​ທຸກ​ຕອນ​ ຊຶ່ງມີ ຕົ້ນ​ໄມ້, ເຄື່ອງ​ປ່າ​ຂອງ​ດົງ, ພື​ດ, ຊີ ວະນາໆພັນ, ນ້ຳ, ແຮ່ທາດ ​ແລະ ອື່ນໆ;
2. **ພື້ນ​ດິນ** ໝາຍ​​ເຖິງ ​​​ຊັ້ນ​ລຸ່ມ​ຂອງ​ດິນທຸກຕອນ ​ຊຶ່ງມີ​ ຊັ້ນ​ດິນ, ຊັ້ນ​ຫີນ​, ນໍ້າ​​ໃຕ້​ດິນ, ອາຍ​​ແກ໊ດ, ​ແຮ່​ທາດ​ ​ແລະ ອື່ນໆ;
3. ​**ເກາະດ​ອນ** ໝາຍ​ເຖິງ ທີ່​ດິນ​ຢູ່​ບໍລິ​ເວນ​ນໍ້າ ຊຶ່ງ​ເກີດ​ຂຶ້ນ​ຕາມ​ທໍາ​ມະ​ຊາດ ຫຼື ທີ່​ດິນ​ປົ່ງ​​ໃໝ່ ໃນ​ຂອບ​ເຂດ​ທີ່​ດິນ​ບໍລິ​ເວນ​ນໍ້າ;
4. **ດິນ​ພື້ນ​ນໍ້າ** ໝາຍ​ເຖິງ​ ທີ່ດິນຢູ່​ພື້ນ​ນໍ້າ ​ຊຶ່ງ​ມີ ​ສັດ​ນໍ້າ, ພືດ​ນໍ້າ, ແຮ່​ທາດ ​ແລະ ອື່ນໆ;
5. **ການຈັບຈອງທີ່ດິນ** ໝາຍເຖິງ ການເຂົ້າຄອບຄອງທີ່ດິນ ໂດຍບໍ່ໄດ້ຮັບອະນຸຍາດ ດ້ວຍຮູບການຕ່າງໆ;
6. **ການບຸກລຸກທີ່ດິນ** ໝາຍເຖິງ ການລ່ວງລະເມີດສິດນໍາໃຊ້ທີ່ດິນຂອງລັດ, ບຸກຄົນ, ນິຕິ ບຸກຄົນ ແລະ ການຈັດຕັ້ງ ລວມທັງຄົນຕ່າງດ້າວ, ຄົນບໍ່ມີສັນຊາດ, ຄົນ​ຕ່າງປະ​ເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ດ້ວຍການໃຊ້ສິດເກີນຂອບເຂດ, ສວຍໃຊ້ອໍານາດ, ໜ້າທີ່, ຕໍາແໜ່ງ ເພື່ອຜົນປະໂຫຍດຂອງຕົນ;
7. **ສິດນໍາ​ໃຊ້ທີ່ດິນຂອງ​ລັດ** ໝາຍເຖິງ ສິດນໍາໃຊ້ທີ່ດິນຂອງອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ບຸກຄົນ, ນິຕິບຸກຄົນ, ການຈັດຕັ້ງ ທີ່ລັດມອບໃຫ້ແບບບໍ່ມີກຳນົດ ຫຼື ຂາຍ ສິດນໍາໃຊ້ທີ່ດິນຈັດສັນຂອງລັດແບບມີກໍານົດ ເພື່ອນໍາໃຊ້ເຂົ້າ​ໃນ​ເປົ້າ​ໝາຍ​ໃດ​ໜຶ່ງ ຕາມແຜນ​ການ​ຈັດ​ສັນທີ່ດິນ ແລະ ແຜນການນໍາໃຊ້ທີ່ດິນ​ຂອງ​ລັດ;
8. **ສິດນຳໃຊ້ທີ່ດິນຂອງ​ບຸກຄົນ** ໝາຍເຖິງ ສິດນໍາໃຊ້ທີ່ດິນຂອງພົນລະເມືອງລາວ ຊຶ່ງມີໃບຕາດິນຖືກຕ້ອງຕາມກົດໝາຍ;
9. **ສິດນຳໃຊ້ທີ່ດິນຂອງ​ນິຕິບຸກຄົນ ຫຼື ການ​ຈັດ​ຕັ້ງທີ່ເປັນພົນລະເມືອງລາວ** ໝາຍເຖິງ ສິດ ນໍາໃຊ້ທີ່ດິນຂອງນິຕິບຸກຄົນ ຫຼື ການຈັດ​ຕັ້ງທີ່ເປັນພົນລະເມືອງລາວ ຊຶ່ງມີໃບຕາດິນຖືກຕ້ອງຕາມກົດໝາຍ;
10. **ສິດ​ນໍາ​ໃຊ້​ທີ່​ດິນຂອງ​ ຄົນ​ຕ່າງ​ດ້າວ, ​ຄົນ​ບໍ່​ມີ​ສັນຊາດ, ຄົນ​ຕ່າງ​ປະ​ເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວທີ່ສ້າງຕັ້ງຂຶ້ນຕາມການອະນຸຍາດຂອງລັດ** ໝາຍ​ເຖິງ​ ສິດ ນໍາໃຊ້ທີ່ດິນທີ່ໄດ້ມາຈາກການເຊົ່າ ຫຼື ສຳ​ປະທານ, ຊື້ສິດນໍາໃຊ້ທີ່ດິນຈັດສັນຂອງລັດແບບມີກໍານົດ ເພື່ອເປັນບ່ອນ​ດໍາລົງ​ຊີວິດ, ທໍ​າມາ​ຫາ​ກິນ ​ແລະ ດໍາ​ເນີນ​ທຸລະ​ກິດ​ຢ່າງ​ຖືກຕ້ອງ​ຕາມ​​ກົດໝາຍຂອງ ​ສປປ ລາວ;
11. **ຖານະ​ສິດ​ຕໍ່​ທີ່​ດິນ** ໝາຍ​ເຖິງ ສິດ​ຂອງ​ຜູ້​ເປັນ​ເຈົ້າ​ຂອງ​ສິດ​ນໍາ​ໃຊ້​ທີ່​ດິນ​ ທີ່ບັນທຶກ​ໄວ້​ໃນ ​​​ປຶ້​ມທະບຽນ​ທີ່​ດິນ​ ແລະ ໃບ​ຕາດິນ ເພື່ອເປັນການຢັ້ງຢືນ​ຖານະຄວາມ​ເປັນເຈົ້າຂອງ ເປັນຕົ້ນ ​ທີ່ດິນ ທີ່ເປັນຊັບ​ເດີມ ຫຼື ສິນ​ສົມ​ສ້າງ ຫຼື ສິດ​ນໍາ​ໃຊ້​ທີ່​ດິນ​ຮ່ວມ​ກັນ;
12. **ໃບຢັ້ງຢືນການນຳໃຊ້ທີ່ດິນ** ໝາຍເຖິງ ເອກະສານທີ່ຢັ້ງຢືນສິດນຳໃຊ້ທີ່ດິນ ຊຶ່ງອົງການທີ່ກ່ຽວຂ້ອງຂອງລັດ ອອກໃຫ້ພົນລະເມືອງລາວ ຕາມນະໂຍບາຍຈັດສັນ ເພື່ອເປັນບ່ອນຢູ່ອາໄສ ແລະ ທຳການຜະລິດ;
13. **ໃບຢັ້ງຢືນການພັດທະນາທີ່ດິນ** ໝາຍເຖິງ ເອກະສານທາງການທີ່ອົງການທີ່ກ່ຽວຂ້ອງຂອງລັດອອກ​ໃຫ້​ພາຍຫຼັງໄດ້ກວດກາຄວາມຖືກຕ້ອງຕາມເງື່ອນໄຂທີ່ກຳນົດໄວ້ໃນໃບຢັ້ງຢືນການນຳໃຊ້ທີ່ດິນ;
14. **ການຍົກສິດນໍາໃຊ້ທີ່ດິນ** ໝາຍເຖິງ ການເອົາສິດນໍາໃຊ້ທີ່ດິນຂອງຕົນໃຫ້ບຸກຄົນໃດໜຶ່ງ ຊຶ່ງຜູ້ຮັບສິດນໍາໃຊ້ທີ່ດິນ ໄດ້ປະຕິບັດພັນທະໃດໜຶ່ງຕາມການຕົກລົງກ່ອນ ຫຼື ຫຼັງການຮັບສິດນັ້ນ, ສິດນໍາໃຊ້ທີ່ດິນດັ່ງກ່າວ ຈະກາຍເປັນສິດນໍາໃຊ້ທີ່ດິນ ຂອງຜູ້ຮັບສິດນໍາໃຊ້ທີ່ດິນ ກໍຕໍ່ເມື່ອຜູ້ກ່ຽວຫາກໄດ້ປະຕິບັດພັນທະຄົບຖ້ວນຕາມເງື່ອນໄຂທີ່ໄດ້ກໍານົດໄວ້;
15. **ທີ່ດິນປ່າຊຸດໂຊມ** ໝາຍເຖິງ ເຂດທີ່ດິນປ່າໄມ້ ທີ່ຖືກທໍາລາຍຢ່າງໜັກເປັນເວລາຫຼາຍປີຕໍ່ເນື່ອງກັນ ແລະ ໃຊ້ເວລາຫຼາຍສິບປີ ຈຶ່ງສາມາດຟື້ນຟູດ້ວຍຕົວມັັນເອງໄດ້ ຊຶ່ງຄວາມປົກຫຸ້ມຂອງຊັ້ນເຮືອນຍອດຕົ້ນໄມ້ບໍ່ເກີນ ສິບສ່ວນຮ້ອຍ ແລະ ບໍລິມາດໄມ້ຢືນຕົ້ນທີ່ມີຂະໜາດໜ້າຕ້າງ ສິບຊັງຕີແມັດຂຶ້ນໄປ ບໍ່ເກີນ ຊາວແມັດກ້ອນ ຕໍ່ໜຶ່ງເຮັກຕາ;
16. **ທີ່ດິນປ່າປອກໂຫຼ້ນ** ໝາຍເຖິງ ເຂດທີ່ດິນປ່າໄມ້ ທີ່ຖືກທໍາລາຍຢ່າງໜັກ ເປັນເວລາຫຼາຍປີ ຕໍ່ເນື່ອງກັນເຮັດໃຫ້ເນື້ອທີ່ດັ່ງກ່າວປົກຫຸ້ມດ້ວຍ ປ່າຫຍ້າຄາ, ຫຍ້າແຝກ, ຫຍ້າແຂມ, ປ່າພຸ່ມ ຊຶ່ງຕົ້ນໄມ້ບໍ່ສາ ມາດຟື້ນຟູດ້ວຍຕົວມັນເອງເປັນປ່າໄມ້ ໂດຍທຳມະຊາດໄດ້;
17. **ໃບແຜນທີ່ດິນ** ໝາຍເຖິງ ເອກະສານຢັ້ງຢືນສິດນຳໃຊ້ທີ່ດິນຕາມ​ກົດໝາຍ ທີ່ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນ​ເມືອງ ອອກໃຫ້ພາຍຫຼັງ​ໄດ້​ມີການສຳຫຼວດວັດແທກ ແລະ ພິສູດຫຼັກຖານກ່ຽວກັບທີ່ດິນຢ່າງຖືກຕ້ອງ;
18. **ໃບອະນຸຍາດ​​ນໍາໃຊ້ທີ່ດິນຂອງລັດ** ໝາຍ​ເຖິງ ເອກະສານຢັ້ງຢືນສິດນໍາໃຊ້ທີ່ດິນຂອງລັດ ທີ່​ອອກໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ເພື່ອນໍາ​ໃຊ້​ເຂົ້າ​ໃນ​ເປົ້າ​ໝາຍ​ໃດ​ໜຶ່ງ ຕາມກົດໝາຍ;
19. **ພື້ນທີ່ດິນເຂດພະລັງງານ** ໝາຍເຖິງ ພື້ນທີ່ດິນ ທີ່ໄດ້ກໍານົດໃຫ້ເປັນທີ່ຕັ້ງຂອງເຂື່ອນ, ໂຮງໄຟຟ້າ, ສະຖານີໄຟຟ້າ, ​ແລວສາຍສົ່ງໄຟຟ້າ, ແລວທາງທໍ່ພະລັງງານ, ອາຍແກ໊ດ ແລະ ທີ່ດິນອື່ນທີ່ນໍາໃຊ້ເຂົ້າໃນເປົ້າໝາຍການຜະລິດ, ສົ່ງ ແລະ ຈຳໜ່າຍ ພະລັງງານ;
20. **ພື້ນທີ່​ດິນເຂດ​ບໍ່ແຮ່ ​**ໝາຍເຖິງ ຂອບເຂດເນື້ອທີ່ຂຸດ​ຄົ້ນ, ​ເຂດ​ໂຮງງານ​ປຸງ​ແຕ່ງ, ລານ ຫຼື ສາງເກັບມ້ຽນແຮ່, ອ່າງເກັບນ້ຳເປື້ອນ, ເສັ້ນທາງເຄື່ອນຍ້າຍ, ເຂດທີ່ພັກອາໄສ, ສໍານັກງານ, ສະຖານ​ທີ່​ສ້ອມ​ແປງ, ສາງ​ເກັບ​ມ້ຽນ​ທາດລະເບີດ ແລະ ທາດເຄມີຮັບ​ໃຊ້​ການ​ຂຸດ​ຄົ້ນ ​ແລະ ການ​ຜະລິດ;
21. **ພື້ນທີ່ດິນເຂດເສດຖະກິດພິເສດ​** ໝາຍເຖິງ ພື້ນທີ່ດິນທີ່ໄດ້ກໍານົດເປັນເຂດ ເພື່ອສ້າງເງື່ອນໄຂ ໃຫ້ແກ່ການດຶງດູດການລົງທຶນ ທີ່ນໍາໃຊ້ເຕັກໂນໂລຊີສູງ, ນໍາໃຊ້ນະວັດຕະກໍາໃນການຜະລິດກະສິກໍາເປັນສິນຄ້າ, ການຜະລິດທີ່ສະອາດ, ປະຢັດຊັບພະຍາກອນທຳມະຊາດ ແລະ ພະລັງງານ ເພື່ອການພັດທະນາແບບຍືນຍົງ, ເປັນມິດກັບສິ່ງແວດລ້ອມ;
22. **ພື້ນທີ່ດິນເຂດອຸດສາຫະກຳ, ນິຄົມອຸດສາຫະກຳ** ໝາຍເຖິງ ພື້ນທີ່ດິນ ທີ່ໄດ້ກຳນົດໃຫ້ເປັນທີ່ຕັ້ງໂຮງຈັກ, ໂຮງງານ ລວມທັງສະຖານທີ່ພັກເຊົາຂອງກຳມະກອນ,​ ເຂດ​ປຸງ​ແຕ່ງ ​ເພື່ອ​ສົ່ງ​ອອກ, ສະຖາບັນ ຫຼື ສູນຄົ້ນຄວ້າທົດລອງດ້ານ​ເຕັກນິກ​ວິທະຍາສາດ, ສະຖານ​ທີ່ບໍາບັດນ້ຳເປື້ອນ, ບ່ອນບໍາບັດສິ່ງເສດເຫຼືອອຸດສາ ຫະກຳ, ທໍ່ນໍ້າປະປາ, ທີ່ດິນອື່ນ ທີ່ໃຊ້ເຂົ້າໃນເປົ້າໝາຍອຸດສາຫະກຳ;
23. **ຜົນປະໂຫຍດສູງສຸດຂອງຊາດທີ່ພົວພັນກັບທີ່ດິນ** ໝາຍເຖິງ ການນໍາໃຊ້ທີ່ດິນເຂົ້າໃນເປົ້າໝາຍໃດໜຶ່ງ ເພື່ອການພັດທະນາເສດຖະກິດ-ສັງຄົມ, ສ້າງລາຍຮັບເຂົ້າງົບປະມານແຫ່ງລັດ, ແກ້ໄຂຄວາມ ທຸກຍາກຂອງປະຊາຊົນລາວບັນດາເຜົ່າ, ວຽກງານປ້ອງກັນຊາດ-ປ້ອງກັນຄວາມສະຫງົບ ໂດຍບໍ່ໃຫ້ທີ່ດິນຂອງລັດສູນເສຍ, ມີຜົນກະທົບທາງລົບໜ້ອຍທີ່ສຸດຕໍ່ສິ່ງແວດລ້ອມ ແລະ ສັງຄົມ;
24. **ເຂດໂລຊິດສະຕິກ** ໝາຍເຖິງພື້ນທີ່ຈັດສັນສິ່ງອຳນວຍຄວາມສະດວກໃຫ້ແກ່ໂລຊິດສະ ຕິກ ຊຶ່ງມີສະຖານີລົດຂົນສົ່ງສິນຄ້າ, ລານຕູ້ສິນຄ້າ, ສະຖານີຄ່ຽນຖ່າຍຕູ້ສິນຄ້າ ແລະ ສາງສິນຄ້າ;
25. **ຄ່າທໍານຽມການນໍາໃຊ້ທີ່ດິນ** ໝາຍເຖິງ ພັນທະປະຈໍາປີໃນການນຳໃຊ້ທີ່ດິນທີ່ຕ້ອງເສຍໃຫ້ລັດ ໂດຍເຈົ້າຂອງສິດນໍາໃຊ້ທີ່ດິນ ແລະ ຜູ້ໄດ້ຮັບສິດນໍາໃຊ້ທີ່ດິນຂອງລັດ ລວມທັງອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ຍົກເວັ້ນຜູ້ເຊົ່າ ຫຼື ສຳປະທານທີ່ດິນຂອງລັດ, ຜູ້ຊື້ສິດ ນໍາໃຊ້ທີ່ດິນຈັດສັນຂອງລັດແບບມີກໍານົດ ແລະ ຜູ້ເຊົ່າທີ່ດິນຈາກພົນລະເມືອງລາວ;
26. **ຄ່າທໍານຽມກ່ຽວກັບທີ່ດິນ** ໝາຍເຖິງ ຄ່າສິດຄຸ້ມຄອງ, ບໍລິຫານຂອງລັດ ທີ່ເກັບຈາກບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຄື່ອນໄຫວທາງດ້ານເສດຖະກິດ ແລະ ສັງຄົມ ໂດຍຜ່ານຂະແໜງ ການຂອງລັດ ດ້ວຍການອອກໃບອະນຸຍາດ ຫຼື ໃບຢັ້ງຢືນ;
27. **ຄ່າບໍລິການກ່ຽວກັບທີ່ດິນ** ໝາຍເຖິງ ຄ່າບໍລິການຮັບໃຊ້ທາງດ້ານບໍລິຫານວິຊາການ ທີ່ເກັບຈາກບຸກຄົນ, ນິຕິບຸກຄົນ ແລະ ການຈັດຕັ້ງ ໂດຍຂະແໜງການທີ່ກ່ຽວຂ້ອງຂອງລັດ;
28. **ໜ່ວຍງານບໍລິການປະຕູດຽວ** ໝາຍເຖິງ ໜ່ວຍງານທີ່ເຮັດໜ້າທີ່ບໍລິການຂຶ້ນທະບຽນອອກໃບຕາດິນ, ຈົດທະບຽນການເຄື່ອນໄຫວ ແລະ ປ່ຽນແປງສິດນໍາໃຊ້ທີ່ດິນ ຂອງຫ້ອງການຊັບພະຍາ ກອນທໍາມະຊາດ ແລະ ສິ່ງແວດລ້ອມຂັ້ນເມືອງ;
29. **ຄອນໂດມີນຽມ** ໝາຍເຖິງ ອາຄານຫຼາຍຊັ້ນທີ່ມີຫຼາຍຫ້ອງ ຊຶ່ງໄດ້ຮັບອະນຸຍາດປຸກສ້າງຈາກລັດ ດ້ວຍຮູບການຂຶ້ນທະບຽນທີ່ດິນເປັນນິຕິບຸກຄົນ ເພື່ອປຸກສ້າງເປັນຄອນໂດມີນຽມ;
30. **ຫ້ອງຊຸດ** ໝາຍເຖິງ ບັນດາຫ້ອງຢູ່ໃນຄອນໂດມີນຽມ ຊຶ່ງສາມາດເປັນກໍາມະສິດຂອງບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
31. **ຕົວເມືອງໃໝ່** ໝາຍເຖິງ ເຂດພັດທະນາໂຄງລ່າງພື້ນຖານທາງດ້ານ ການຄ້າ, ການບໍລິ ການ ແລະ ທີ່ຢູ່ອາໄສ ທີ່ທັນສະໄໝ ຊຶ່ງເຂດດັ່ງກ່າວບໍ່ແມ່ນຕົວເມືອງໃນລະບົບການປົກຄອງ;
32. ສິດເໜືອທີ່ດິນ **ໝາຍເຖິງ ສິດຂອງບຸກຄົນໃດໜຶ່ງ** **ໃນການນໍາໃຊ້ທີ່ດິນຂອງບຸກຄົນອື່ນ ຕາມຂອບເຂດສິດນຳໃຊ້ຂອງດິນຕອນນັ້ນ ​ເພື່ອສ້າງຜົນປະໂຫຍດໃຫ້ແກ່ຕົນເອງ ດ້ວຍການກໍ່ສ້າງສິ່ງໃດໜຶ່ງ,​ ປູກຕົ້ນ​ໄມ້ ​ແລະ ສິ່ງອື່ນ ໃສ່ທີ່​ດິນ​ຕອນ​ດັ່ງກ່າວ** ຕາມສັນຍາ ຫຼື ນິຕິກຳອື່ນ.

### ມາດຕາ 5 (​ປັບປຸງ) ນະ​ໂຍບາຍ​ຂອງ​ລັດ​ກ່ຽວ​ກັບວຽກ​ງານ​ທີ່​ດິນ

ລັດ ສົ່ງເສີມໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ປະກອບສ່ວນເຂົ້າໃນການປົກ​ປັກ​ຮັກສາ, ພັດທະນາ ແລະ ນຳ​ໃຊ້​ທີ່​ດິນ​ໃຫ້​ມີ​ປະສິດທິ​ຜົນ ດ້ວຍການວາງນະໂຍບາຍ, ວິທີການ ແລະ ມາດຕະການຕ່າງໆ ເຊັ່ນ ການສຶກສາອົບຮົມ, ການສົ່ງເສີມການລົງທຶນດ້ານແຮງງານ, ວັດຖຸ, ທຶນ, ເຕັກນິກ ເຕັກໂນໂລຊີ, ການກໍ່ສ້າງໂຄງລ່າງພື້ນຖານ ແລະ ການຄຸ້ມຄອງບໍລິຫານທີ່ດີ.

ລັດ ຫຼຸດຜ່ອນ ຫຼື ຍົກເວັ້ນຄ່າທຳນຽມ ແລະ ຄ່າບໍລິການສໍາຫຼວດວັດແທກຂຶ້ນທະບຽນອອກໃບຕາດິນ ແລະ ການເສຍຄ່າທໍານຽມການນໍາໃຊ້ທີ່ດິນນາໃຫ້ແກ່ຄອບຄົວທຸກຍາກ ແລະ ໃນເຂດບຸລິມະສິດກະສິກໍາ ລວມທັງເຂດທີ່ໄດ້ປະກາດເປັນເຂດໄພພິບັດ.

ລັດ ຊຸກຍູ້, ສົ່ງເສີມ ໃຫ້ມີການພັດທະນາຊັບພະຍາກອນມະນຸດ, ການຄົ້ນຄວ້າວິທະຍາສາດ ແລະ ເຕັກໂນໂລຊີທີ່ເປັນມິດຕໍ່ສິ່ງແວດລ້ອມ ແລະ ພັດທະນາພູມປັນຍາຂອງຊາດ ແລະ ທ້ອງຖິ່ນ ເຂົ້າໃນການຄຸ້ມຄອງ, ບໍລິຫານ, ປົກປັກຮັກສາ, ນໍາໃຊ້, ພັດທະນາທີ່ດິນ ແລະ ຟື້ນຟູດິນໃຫ້ມີຄຸນນະພາບດີຂຶ້ນ.

ລັດ ສົ່ງເສີມສິດ​ເປັນ​ເຈົ້າ ແລະ ບົດບາດຂອງແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ປະຊາຊົນ ເຂົ້າຮ່ວມໃນການຕິດຕາມ ກວດກາ ແລະ ຈັດຕັ້ງປະຕິບັດນະໂຍບາຍ, ກົດໝາຍ ແລະ ລະບຽບ​ການທີ່ພົວພັນກັບທີ່ດິນ.

### ມາດຕາ 6 (ໃໝ່) ຫຼັກການກ່ຽວກັບວຽກງານທີ່ດິນ

ວຽກງານທີ່ດິນ ຕ້ອງ​ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ລັດຖະທໍາມະນູນ, ກົດໝາຍ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນແມ່ບົດຈັດສັນທີ່ດິນ, ​ແຜນຍຸດທະສາດ ແລະ ແຜນນຳໃຊ້ທີ່ດິນ ລວມທັງວຽກງານປ້ອງກັນຊາດ-ປ້ອງກັນຄວາມສະຫງົບ;
2. ຄຸ້ມຄອງຢ່າງລວມສູນ, ເປັນເອກະພາບໃນຂອບ​ເຂດທົ່ວປະເທດ ແລະ ຮັບປະກັນບໍ່ໃຫ້ທີ່ດິນຂອງລັດສູນເສຍ;
3. ຮັບປະກັນການຮັກສາເນື້ອທີ່ດິນກະສິກຳ ຕາມແຜນແມ່ບົດຈັດສັນທີ່ດິນ ເພື່ອຄໍ້າປະກັນຄວາມໝັ້ນຄົງທາງດ້ານສະບຽງອາຫານ, ເນື້ອທີ່ດິນທີ່ຈະນໍາໃຊ້ ແລະ ພັດທະນາ ສາມສິບສ່ວນຮ້ອຍ ແລະ ເນື້ອ ທີ່ດິນປ່າໄມ້ປົກຫຸ້ມບໍ່ໃຫ້ຫຼຸດ ເຈັດສິບສ່ວນຮ້ອຍ ຂອງເນື້ອທີ່ດິນທົ່ວປະເທດ;
4. ຮັບປະກັນກົງຈັກການຈັດຕັ້ງ ແລະ ການຄຸ້ມຄອງບໍລິຫານທີ່ດິນ ໃຫ້ສອດຄ່ອງກັບສະ ພາບຕົວຈິງໃນແຕ່ລະໄລຍະ, ມີການແບ່ງຂັ້ນຄຸ້ມຄອງລະຫວ່າງຂະແໜງການຂັ້ນສູນກາງ ແລະ ທ້ອງຖິ່ນໃຫ້ຈະ ແຈ້ງ;
5. ຮັບປະກັນການປະສານສົມທົບກັນລະຫວ່າງຂະແໜງການ, ອົງການປົກຄອງທ້ອງຖິ່ນ ແລະ ທຸກພາກສ່ວນໃນການຕິດຕາມກວດກາການປົກປັກຮັກສາ, ພັດທະນາ ແລະ ນໍາໃຊ້ທີ່ດິນໃຫ້ມີປະສິດທິ ພາບ;
6. ຮັບປະກັນການມີສ່ວນຮ່ວມຂອງ ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ປະຊາຊົນ ໃນການຄຸ້ມ​ຄອງ, ຕິດຕາມ ກວດກາ ແລະ ຈັດຕັ້ງປະຕິບັດນະໂຍບາຍ, ກົດໝາຍ ແລະ ລະບຽບ​ການ ທີ່ພົວພັນກັບທີ່ດິນ.

### ມາດຕາ 7 (ປັບປຸງ) ການປົກປ້ອງສິດ ແລະ ຜົນປະໂຫຍດຂອງຜູ້​ໄດ້ຮັບສິດນຳໃຊ້ທີ່ດິນ

ລັດ ປົກປ້ອງສິດ ແລະ ຜົນປະໂຫຍດທີ່ຖືກຕ້ອງຕາມກົດໝາຍຂອງຜູ້​ໄດ້ຮັບສິດນຳໃຊ້ທີ່ດິນ ລວມທັງຊັບສິນທີ່ຕັ້ງຢູ່ເທິງໜ້າດິນ ຢ່າງມີປະສິດທິຜົນ, ມີຄວາມສະຫງົບ ເປັນປົກກະຕິ ແລະ ຍາວນານ.

### ມາດຕາ 8 (ປັບປຸງ) ການບໍ່ອະນຸຍາດໃຫ້ ຈັບຈອງ ແລະ ບຸກລຸກທີ່ດິນ

ລັດ ບໍ່ອະນຸຍາດໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງໃດໜຶ່ງ ຈັບຈອງ ແລະ ບຸກລຸກທີ່ດິນ.

ການຈັບຈອງ ແລະ ບຸກລຸກທີ່ດິນຈະຖືກລົງໂທດຕາມກົດໝາຍ ແລະ ຈະຖືກຮິບຄືນ. ໃນກໍ ລະນີມີສິ່ງປຸກສ້າງ ຫຼື ດຳເນີນກິດຈະການໃດໜຶ່ງຢູ່ໃນທີ່ດິນດັ່ງກ່າວ ຕ້ອງຮື້ຖອນສິ່ງປຸກສ້າງ ແລະ ຢຸດເຊົາການ ດໍາເນີນກິດຈະການ ໂດຍລັດຈະບໍ່ທົດແທນຄືນແຕ່ຢ່າງໃດ.

### ມາດຕາ 9 (ໃໝ່) ຂອບເຂດການນໍາໃຊ້ກົດໝາຍ

ກົດໝາຍສະບັບນີ້ ນໍາໃຊ້ສຳລັບບຸກຄົນ, ນິຕິບຸກຄົນ ແລະ ການຈັດຕັ້ງ ລວມທັງຄົນຕ່າງດ້າວ, ຄົນບໍ່ມີສັນຊາດ, ຄົນ​ຕ່າງປະ​ເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ທີ່ດຳລົງຊີວິດ ແລະ ເຄື່ອນໄຫວຢູ່ໃນດິນແດນ ສປປ ລາວ.

### ມາດຕາ 10 (ໃໝ່) ການຮ່ວມມືສາກົນ

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກ​ພື້ນ ​ແລະ ສາກົນກ່ຽວ​ກັບ​ວຽກ​ງານ​ທີ່ດິນ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ວິທະຍາສາດ, ເຕັກນິກ ເຕັກໂນໂລຊີ, ການຝຶກອົບຮົມ ແລະ ຍົກລະດັບຄວາມຮູ້, ຄວາມສາມາດທາງດ້ານວິຊາການ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ, ປະຕິບັດຕາມສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

# ພາກ​ທີ II

# ແຜນແມ່ບົດຈັດສັນ, ​ແຜນຍຸດທະສາດ ແລະ ແຜນການນໍາໃຊ້ ທີ່ດິນ

### ໝວດທີ 1

### ແຜນແມ່ບົດຈັດສັນທີ່ດິນ

### 

### ມາດຕາ 11 (ໃໝ່) ແຜນແມ່ບົດຈັດ​ສັນ​ທີ່​ດິນ

ແຜນແມ່ບົດຈັດສັນທີ່ດິນ ​ແມ່ນ ​ການ​ກຳນົດ​ເຂດ​ ​ແລະ ​ປະ​ເພດ​ທີ່​ດິນ​ຢ່າງ​ເປັນ​ລະບົບ ໂດຍສອດຄ່ອງກັບຈຸດພິເສດທ່າແຮງທາງດ້ານຊັບພະຍາກອນທຳມະຊາດ, ທີ່ຕັ້ງພູມສັນຖານຂອງປະເທດ ແລະ ຈຸດ​ພິ​ເສດ​ແຕ່ລະທ້ອງ​ຖິ່ນ ເພື່ອປົກປັກຮັກສາສິ່ງແວດລ້ອມ, ຕອບສະໜອງຄວາມຮຽກຮ້ອງຕ້ອງການໃນການພັດ ທະນາປະເທດຊາດ ຕາມທິດຍືນຍົງ ແລະ ວຽກງານປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ.

ແຜນແມ່ບົດຈັດສັນ​ທີ່​ດິນ ​ປະກອບດ້ວຍ:

1. ແຜນແມ່ບົດຈັດສັນທີ່ດິນແຫ່ງ​ຊາດ;
2. ​ແຜນຈັດສັນທີ່ດິນທ້ອງຖິ່ນ.

### ມາດຕາ 12 (​ໃໝ່) ແຜນແມ່ບົດຈັດ​ສັນທີ່​ດິນ​ແຫ່ງຊາດ

ແຜນແມ່ບົດຈັດ​ສັນ​ທີ່​ດິນ​ແຫ່ງ​ຊາດ ​ແມ່ນ ການກຳນົດ​ເຂດ,​ ປະ​ເພດທີ່ດິນ ທີ່ມີລັກສະນະຍຸດທະສາດລະດັບຊາດ ເພື່ອ​ພັດທະນາ​ທີ່​ດິນເຂດພື້ນທີ່ນຳໃຊ້ເຂົ້າໃນການພັດທະນາເສດຖະກິດ-ສັງຄົມ, ບ່ອນຢູ່ອາ ໄສ ແລະ ທໍາການຜະລິດ ສາມ​ສິບ​ສ່ວນ​ຮ້ອຍ ຂອງເນື້ອທີ່ທົ່ວປະເທດ ແລະ ເພື່ອຄຸ້ມ​ຄອງ, ປົກ​ປັກ​ຮັກສາພື້ນທີ່ເຂດສະຫງວນ ແລະ ອະນຸລັກຊັບພະຍາກອນທຳມະຊາດ ໂດຍໃຫ້ມີປ່າໄມ້ປົກຫຸ້ມກວມເອົາ ເຈັດ​ສິບ​ສ່ວນ​ຮ້ອຍຂອງເນື້ອທີ່ທົ່ວປະເທດ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ສ້າງແຜນແມ່ບົດຈັດ​ສັນ​ທີ່​ດິນ​ແຫ່ງຊາດ ໂດຍປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ແລ້ວສະເໜີຕໍ່ລັດ ຖະບານ ພິຈາລະນາ ເພື່ອນໍາສະເໜີສະພາແຫ່ງຊາດ ຮັບຮອງ.

### ມາດຕາ 13 (​ໃໝ່) ແຜນຈັດ​ສັນ​ທີ່​ດິນ​ທ້ອງຖິ່ນ

ແຜນຈັດ​ສັນ​ທີ່​ດິນ​​ທ້ອງຖິ່ນ ​ແມ່ນ ການ​ກຳນົດ​ເຂດ, ​ປະ​ເພດທີ່ດິນລະດັບທ້ອງຖິ່ນ ຊຶ່ງປະ ກອບມີ ແຜນຈັດສັນທີ່ດິນ, ການນໍາໃຊ້ຊັບພະຍາກອນທໍາມະຊາດຂອງຂັ້ນ ​ແຂວງ, ເມືອງ ແລະ ບ້ານ ພ້ອມທັງ ກໍານົດເຂດປະເມີນຄວາມສ່ຽງຈາກການປ່ຽນແປງດິນຟ້າອາກາດ ໂດຍສອດຄ່ອງ​ກັບແຜນແມ່ບົດ​ຈັດ​ສັນ​ທີ່​ດິນແຫ່ງຊາດ, ແຜນຍຸດທະສາດ ແລະ ແຜນການນໍາໃຊ້ທີ່ດິນຂອງຂະແໜງການ, ຈຸດພິເສດທ່າແຮງທາງດ້ານຊັບພະ ຍາກອນທຳມະຊາດ, ທີ່ຕັ້ງພູມສັນຖານໃນແຕ່ລະທ້ອງຖິ່ນ ແລະ ວຽກງານປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ.

ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ສ້າງແຜນຈັດ​ສັນ​ທີ່​ດິນ​ທ້ອງຖິ່ນໂດຍປະສານສົມທົບກັບພະແນກການ, ອົງການປົກຄອງຂັ້ນເມືອງ ແລະ ອົງການປົກຄອງບ້ານ ທີ່ກ່ຽວ ຂ້ອງ ແລ້ວສະເໜີຕໍ່ອົງການປົກຄອງຂັ້ນແຂວງ ພິຈາລະນາ ເພື່ອນໍາສະເໜີສະພາປະຊາຊົນຂັ້ນແຂວງ ຮັບຮອງ.

### ໝວດທີ 2

### ແຜນຍຸດທະສາດ ແລະ ແຜນການນໍາໃຊ້ທີ່ດິນ

### 

### ມາດຕາ 14 (ໃໝ່) ແຜນຍຸດທະສາດການນໍາໃຊ້ທີ່ດິນ

ແຜນຍຸດທະສາດການນຳໃຊ້ທີ່ດິນ ແມ່ນ ນະໂຍບາຍພື້ນຖານກ່ຽວກັບ ການຄຸ້ມຄອງ, ປົກປັກຮັກສາ, ພັດທະນາ ແລະ ກຳນົດແຜນການນຳໃຊ້ທີ່ດິນແຕ່ລະປະເພດ ໂດຍສອດຄ່ອງກັບແຜນແມ່ບົດຈັດສັນທີ່ດິນແຫ່ງຊາດ ປະກອບເປັນ​ສ່ວນໜຶ່ງ​ຂອງ​ແຜນ​ພັດທະນາ​ເສດຖະກິດ-ສັງຄົມ​ແຫ່ງຊາດ ໃນແຕ່ລະໄລຍະ.

ແຜນຍຸດທະສາດການນຳໃຊ້ທີ່ດິນ ປະກອບມີ ແຜນຍຸດທະສາດການນຳໃຊ້ທີ່ດິນ ຂັ້ນສູນກາງ ແລະ ຂັ້ນແຂວງ.

### ມາດຕາ 15 (ໃໝ່) ແຜນຍຸດທະສາດການນໍາໃຊ້ທີ່ດິນຂັ້ນສູນກາງ

ກະຊວງທີ່ຄຸ້ມຄອງການນໍາໃຊ້ທີ່ດິນ ຕາມຂະແໜງການໃນແຕ່ລະປະເພດ ສ້າງແຜນຍຸດທະສາດການນໍາໃຊ້ທີ່ດິນໃນຂອບເຂດຄວາມຮັບຜິດຊອບຂອງຕົນ ປະກອບເປັນສ່ວນໜຶ່ງຂອງແຜນພັດທະນາເສດຖະ ກິດ-ສັງຄົມຂອງ​ຂະ​ແໜງ​ການ​ຕົນ ໂດຍສອດຄ່ອງກັບແຜນແມ່ບົດຈັດສັນ​ທີ່​ດິນ​ແຫ່ງ​ຊາດ ດ້ວຍການປະສານສົມ ທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ລັດຖະບານ ຮັບຮອງແຜນຍຸດທະສາດການນໍາໃຊ້ທີ່ດິນແຕ່ລະປະເພດ ຕາມການສະເໜີຂອງກະ ຊວງທີ່ກ່ຽວຂ້ອງ.

### ມາດຕາ 16 (ໃໝ່) ແຜນຍຸດທະສາດການນໍາໃຊ້ທີ່ດິນຂັ້ນແຂວງ

ພະ​ແນ​ກ​ການຂັ້ນແຂວງ ທີ່ຄຸ້ມຄອງການນຳໃຊ້ທີ່ດິນ​ແຕ່ລະ​ປະ​ເພດ ສ້າງແຜນຍຸດທະສາດການນຳໃຊ້ທີ່ດິນໃນຂອບເຂດຄວາມຮັບຜິດຊອບຂອງຕົນ ປະກອບເປັນສ່ວນໜຶ່ງຂອງແຜນພັດທະນາເສດຖະກິດ-ສັງ ຄົມຂັ້ນແຂວງ ໂດຍສອດຄ່ອງກັບແຜນຈັດສັນ​ທີ່​ດິນ​ຂັ້ນແຂວງໃນແຕ່ລະໄລຍະ ແລະ ​ແຜນຍຸດທະສາດການນຳໃຊ້ທີ່ດິນຕາມຂະ​ແໜງ​ການຂອງຕົນ ​​ໂດຍປະສານສົມທົບກັບພະແນກຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນແຂວງ, ພະແນກ​ການ ແລະ ອົງການປົກຄອງຂັ້ນເມືອງທີ່ກ່ຽວຂ້ອງ.

ອົງການປົກຄອງຂັ້ນແຂວງ ຮັບຮອງແຜນຍຸດທະສາດການນຳໃຊ້ທີ່ດິນແຕ່ລະປະເພດ ຕາມການສະເໜີຂອງພະແນກການທີ່ກ່ຽວຂ້ອງ.

### ມາດຕາ 17 (ໃໝ່) ເນື້ອໃນແຜນຍຸດທະສາດການນໍາໃຊ້ທີ່ດິນ

ແຜນຍຸດທະສາດການນໍາໃຊ້ທີ່ດິນ ປະກອບມີເນື້ອໃນຕົ້ນຕໍ ດັ່ງນີ້:

1. ທິດທາງລວມການຄຸ້ມຄອງການນໍາໃຊ້ທີ່ດິນແຕ່ລະປະເພດ ໃນແຕ່ລະເຂດ ທີ່ປະກອບໃນແຜນພັດທະນາເສດຖະກິດ-ສັງຄົມ ໃນແຕ່ລະໄລຍະ;
2. ເປົ້າໝາຍ ແລະ ຄາດໝາຍລວມຂອງແຜນຍຸດທະສາດ;
3. ບັນດາວຽກງານຈຸດສຸມໃນການຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ທີ່ດິນໃນແຕ່ລະເຂດ;
4. ນະໂຍບາຍ, ກົນໄກ ແລະ ມາດຕະການຈັດຕັ້ງປະຕິບັດວຽກງານກ່ຽວກັບທີ່ດິນ;
5. ບັນດາແຜນງານ, ໂຄງການ ແລະ ກິດຈະກໍາກ່ຽວກັບວຽກງານທີ່ດິນ.

### ມາດຕາ 18 (ໃໝ່) ແຜນການນໍາໃຊ້ທີ່ດິນ

ແຜນການນໍາໃຊ້ທີ່ດິນ ແມ່ນ​ ການ​ກຳນົດ​ເປົ້າ​ໝາຍການນຳໃຊ້ທີ່ດິນແຕ່ລະ​ປະ​ເພດໃນແຕ່ລະເຂດ ​ຕາມທີ່​ໄດ້​ກຳນົດ​ໄວ້​​ໃນແຜນແມ່ບົດ​​ຈັດສັນທີ່ດິນແຫ່ງຊາດ, ແຜນຍຸດທະສາດການນຳໃຊ້ທີ່ດິນ ລວມທັງແຜນການຫັນປ່ຽນປະເພດທີ່ດິນ ແລະ ເປັນສ່ວນໜຶ່ງຂອງແຜນພັດທະນາ​ເສດຖະກິດ-ສັງຄົມແຫ່ງຊາດໃນແຕ່ລະໄລຍະ.

ຂະ​ແໜງ​ການຄຸ້ມຄອງການ​​ນຳ​ໃຊ້​ທີ່​ດິນ​ແຕ່ລະ​ປະ​ເພດ ຕ້ອງວາງ​ແຜນ​ການນຳ​ໃຊ້​ທີ່​ດິນ ທີ່ຢູ່​ໃນ​ຄວາມ​ຮັບຜິດຊອບຂອງ​​ຕົນ ໃຫ້ສອດຄ່ອງກັບແຜນແມ່ບົດຈັດສັນທີ່ດິນ, ແຜນຍຸດທະສາດການນໍາໃຊ້ທີ່ດິນແຕ່ລະປະເພດ ໂດຍປະສານ​ສົມທົບ​ກັບຂະ​ແໜງ​ການຊັບພະຍາກອນ​ທຳ​ມະ​ຊາດ ແລະ ສິ່ງ​ແວດ​ລ້ອມ ​​ແລະ ອົງການ​ປົກຄອງ​ທ້ອງ​ຖິ່ນທີ່​ກ່ຽວຂ້ອງ.

ແຜນການນໍາໃຊ້ທີ່ດິນແຕ່ລະປະເພດຂັ້ນສູນກາງ ລັດຖະບານ ຮັບຮອງຕາມການສະເໜີຂອງກະຊວງທີ່ກ່ຽວຂ້ອງ.

ແຜນການນຳໃຊ້ທີ່ດິນແຕ່ລະປະເພດຂັ້ນທ້ອງຖິ່ນ ອົງການປົກຄອງຂັ້ນແຂວງ ຮັບຮອງ ຕາມການສະເໜີຂອງພະແນກການທີ່ກ່ຽວຂ້ອງ.

### ມາດຕາ 19 (​ໃໝ່) ເປົ້າ​ໝາຍ​ການ​ນໍາ​ໃຊ້ທີ່​ດິນ

ທີ່​ດິນແຕ່ລະປະເພດ ຈະຖືກ​ນໍາ​ໃຊ້​ເຂົ້າ​ໃນແຕ່ລະເປົ້າ​ໝາຍ ​ດັ່ງ​ນີ້:

1. ເປົ້າໝາຍອະນຸລັກ ແມ່ນ ເຂດທີ່ດິນປ່າ​ປ້ອງ​ກັນ, ທີ່​ດິນ​ປ່າ​ສະຫງວນ, ທີ່ດິນປ່າຜະລິດ, ທີ່ດິນບໍລິເວນນ້ຳ ​ແລະ ທີ່ດິນປະເພດອື່ນທີ່ລັດສະຫງວນໄວ້ ເພື່ອປົກປັກຮັກສາລະບົບນິເວດ ແລະ ສິ່ງແວດ ລ້ອມ ລວມທັງການປົກປັກຮັກສາທີ່ດິນເຂດຊາຍແດນ;​​
2. ເປົ້າໝາຍພັດທະນາ ແມ່ນ ເຂດທີ່ນໍາ​ໃຊ້​ເຂົ້າ​​ໃນ​ການ​ຜະລິດກະສິກໍາ ​ເພື່ອຄ້ຳປະກັນຄວາມໝັ້ນຄົງທາງດ້ານສະບຽງອາຫານ ແລະ ເຂດທີ່ກໍານົດໄວ້ ເພື່ອນໍາໃຊ້ເຂົ້າໃນການປຸກ​ສ້າງ, ອຸດສາຫະກຳ, ພະລັງ ງານ, ບໍ່ແຮ່, ເຂດ​ເສດຖະກິດ​ພິ​ເສດ, ຄົມມະນາຄົມ, ການ​ສື່​ສານ, ວັດທະນະທຳ, ການທ່ອງ​ທ່ຽວ, ການປ້ອງກັນ ຊາດ-ປ້ອງກັນຄວາມສະຫງົບ ແລະ ອື່ນໆ.

# ພາກ​ທີ III

# ການຈັດແບ່ງເຂດ, ປະເພດ, ການສໍາຫຼວດ,

# ການປົກປັກຮັກສາ, ການພັດທະນາ ແລະ ການຫັນປ່ຽນປະເພດ ທີ່ດິນ

### ໜວດທີ 1

### ການຈັດແບ່ງເຂດ ແລະ ປະເພດທີ່ດິນ

### ມາດຕາ 20 (ປັບປຸງ) ການຈັດແບ່ງເຂດທີ່​ດິນ

ທີ່ດິນໃນຂອບເຂດທົ່ວປະເທດ ໄດ້ຈັດແບ່ງເປັນ ສາມ ເຂດ ດັ່ງນີ້:

1. ເຂດທົ່ງພຽງ;
2. ​ເຂດພູພຽງ;
3. ​ເຂດພູດອຍ.

​ເຂດທົ່ງພຽງ ແມ່ນ ເຂດພື້ນທີ່ດິນທີ່ຮາບພຽງ ຫຼື ຫຼຸບໂນນ ໂດຍມີລະດັບຄວາມສູງທີ່ແຕກຕ່າງກັນລະຫວ່າງພື້ນທີ່ຕໍ່າ ແລະ ສູງ ຊຶ່ງໃນແຕ່ລະເຂດບໍ່ແຕກຕ່າງກັນຫຼາຍ ແລະ ສູງກວ່າລະດັບໜ້ານໍ້າທະເລບໍ່ເກີນ ໜຶ່ງຮ້ອຍແມັດ.

ເຂດພູພຽງ ແມ່ນ ເຂດພື້ນທີ່ດິນທີ່ຮາບພຽງ, ມີລະດັບສູງຂຶ້ນກວ່າບໍລິເວນທີ່ຢູ່ອ້ອມຮອບ ໂດຍສ່ວນໃຫຍ່ເປັນບໍລິເວນທີ່ມີເນື້ອທີ່ກວ້າງ, ພື້ນທີ່ຕໍ່າ ແລະ ສູງມີລະດັບຕ່າງກັນຫຼາຍກວ່າ ໜຶ່ງຮ້ອຍຫ້າສິບ ແມັດ ແລະ ສູງກວ່າລະດັບໜ້ານໍ້າທະເລແຕ່ ໜຶ່ງຮ້ອຍແມັດ ຫາ ໜຶ່ງພັນຫ້າຮ້ອຍແມັດ, ມີຂອບສູງຊັນ ຫຼື ຜາຊັນຢູ່ຢ່າງໜ້ອຍໜຶ່ງດ້ານ ຫຼື ມີສາຍພູກັ້ນເປັນຂອບຢູ່ດ້ານໃດດ້ານໜຶ່ງ.

ເຂດພູດອຍ ແມ່ນ ເຂດພື້ນທີ່ດິນ ທີ່ມີລະດັບສູງຂຶ້ນກວ່າບໍລິເວນອ້ອມຮອບ ຊຶ່ງປະກອບມີພູ ຜາ ແລະ ເນີນພູ, ມີລັກສະນະພູມີປະເທດໂດຍທົ່ວໄປຄືກັນ ແຕ່ລະດັບ ແລະ ຄວາມຄ້ອຍຊັນແຕກຕ່າງກັນ, ພູຜາຈະມີຄວາມສູງເກີນ ຫ້າຮ້ອຍແມັດ, ສ່ວນເນີນພູມີຄວາມສູງລະຫວ່າງ ໜຶ່ງຮ້ອຍຫ້າສິບ ຫາ ຫ້າຮ້ອຍແມັດ.

### ມາດຕາ 21 (ປັບປຸງ) ການຈັດປະເພດທີ່​ດິນ

ທີ່​ດິນ ​ແບ່ງ​ອອກ​ເປັນປະເພດ ດັ່ງ​ນີ້:

1. ທີ່ດິນກະສິກຳ;
2. ທີ່ດິນປ່າໄມ້;
3. ທີ່ດິນບໍລິເວນນໍ້າ;
4. ທີ່ດິນອຸດສາຫະກຳ;
5. ທີ່ດິນຄົມມະນາຄົມ;
6. ທີ່ດິນວັດທະນະທຳ;
7. ທີ່ດິນປ້ອງກັນຊາດ-ປ້ອງກັນຄວາມສະຫງົບ;
8. ທີ່ດິນປຸກສ້າງ.

# ໝວດທີ 2

# ການສໍາຫຼວດ, ການປົກປັກຮັກສາ ແລະ ການພັດທະນາທີ່ດິນ

# 

# ມາດຕາ 22 (ໃໝ່) ການສໍາຫຼວດທີ່ດິນ

ການສຳ​ຫຼວດທີ່ດິນ ແມ່ນ ການເກັບກໍາຂໍ້ມູນກ່ຽວກັບທີ່ດິນ ເປັນຕົ້ນ ຂອບເຂດເນື້ອທີ່, ສະ ພາບການນໍາໃຊ້ທີ່ດິນ, ຄຸນນະພາບຂອງດິນ, ການ​ປ່ຽນ​ແປງ​ປະເພດທີ່ດິນ ດ້ວຍການນໍາໃຊ້ເຕັກນິກທີ່ເໝາະສົມ ເພື່ອວາງ​ແຜນ​ການນໍາໃຊ້ ແລະ ພັດທະນາທີ່ດິນ ໃຫ້ສອດຄ່ອງກັບແຜນແມ່ບົດຈັດສັນທີ່ດິນແຫ່ງຊາດ ແລະ ແຜນຈັດສັນທີ່ດິນທ້ອງຖິ່ນ.

### ມາດຕາ 23 (ປັບປຸງ) ການປົກປັກຮັກສາທີ່ດິນ ແລະ ສິ່ງແວດລ້ອມ

ບຸກຄົນ, ນິຕິບຸກຄົນ ແລະ ການຈັດຕັ້ງ ລວມທັງຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະ ເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ຕ້ອງປົກປັກຮັກສາທີ່ດິນໃຫ້ຢູ່ໃນສະພາບທີ່ດີ, ບໍ່ເຮັດໃຫ້ມີການເຊາະເຈື່ອນ, ຍຸບລົງ, ເ​ສື່ອມໂຊມ, ຮັກສາຄຸນນະພາບໃຫ້ເໝາະສົມກັບແຕ່ລະປະ ເພດທີ່ດິນ ແລະ ບໍ່ເຮັດໃຫ້ເນື້ອທີ່ດິນແຕ່ລະປະເພດຫຼຸດລົງ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການ ແລະ ທ້ອງຖິ່ນໃນແຕ່ລະ​ໄລຍະ.

ການນໍາໃຊ້ທີ່ດິນ ໃຫ້ມີຜົນກະທົບທາງລົບໜ້ອຍທີ່ສຸດຕໍ່ສິ່ງແວດລ້ອມສັງຄົມ ແລະ ທຳມະຊາດ.

# ມາດຕາ 24 (ໃໝ່) ການພັດທະນາທີ່ດິນ

ການ​ພັດທະນາ​ທີ່​ດິນ ແມ່ນ ການປ່ຽນແປງສະພາບທີ່ດິນ, ປັບປຸງ, ຟື້ນຟູດິນໃຫ້ມີຄຸນນະພາບດີຂຶ້ນ, ມີມູນຄ່າເພີ່ມ, ສົມດຸນກັບລະບົບນິເວດໃນແຕ່ລະເຂດ ແລະ ປະເພດທີ່ດິນ ​ເພື່ອນໍາໃຊ້ຢ່າງມີ​ປະສິດທິ​ຜົນ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການ ແລະ ທ້ອງຖິ່ນ ໃນແຕ່ລະ​ໄລຍະ.

# ໝວດທີ 3

# ການຫັນປ່ຽນປະເພດທີ່ດິນ

### 

### ມາດຕາ 25 (​ປັບປຸງ) ການຫັນປ່ຽນປະເພດທີ່ດິນ

ການຫັນປ່ຽນທີ່ດິນຈາກປະ​ເພດໜຶ່ງໄປເປັນທີ່ດິນປະເພດອື່ນ ຈະດຳເນີນໄດ້ກໍຕໍ່ເມື່ອ ຫາກເຫັນວ່າມີຄວາມຈຳເປັນນໍາໃຊ້ເຂົ້າໃນເປົ້າໝາຍອື່ນ ເພື່ອ​ຮັບໃຊ້ຜົນປະໂຫຍດສູງສຸດຂອງ​ຊາດ ແລະ ຊີວິດການເປັນຢູ່ຂອງປະຊາຊົນ ໂດຍສອດຄ່ອງກັບແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການນໍາໃຊ້ທີ່ດິນຂອງຂະແໜງການ ແລະ ທ້ອງຖິ່ນ ຊຶ່ງເປັນສ່ວນໜຶ່ງຂອງແຜນພັດທະນາເສດຖະກິດ-ສັງຄົມແຫ່ງຊາດ ແລະ ໃຫ້ມີຜົນກະທົບທາງລົບໜ້ອຍທີ່ສຸດຕໍ່ສິ່ງແວດລ້ອມສັງຄົມ ແລະ ທຳມະຊາດ. ການຫັນປ່ຽນປະເພດທີ່ດິນດັ່ງ ກ່າວ ຕ້ອງໄດ້ຮັບອະນຸຍາດຈາກອົງການທີ່ມີສິດຕົກລົງ ຕາມທີ່ໄດ້ກໍານົດໄວ້ໃນມາດຕາ 28, 29 ແລະ 30 ຂອງກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

ຜູ້ໄດ້ຮັບອະນຸຍາດໃຫ້ຫັນປ່ຽນປະເພດທີ່ດິນ ຕ້ອງໄດ້ຮັບຜິດຊອບຈ່າຍຄ່າສິ້ນເປືອງບໍລິການທາງດ້ານວິຊາການ, ເສຍຄ່າບູລະນະຟື້ນຟູ, ຄ່າທຳນຽມການຫັນປ່ຽນ ຕາມກົດໝາຍ.

### ມາດຕາ 26 (ໃໝ່) ລັກສະນະການຫັນປ່ຽນປະເພດທີ່ດິນ

ການຫັນປ່ຽນປະເພດທີ່ດິນ ມີ ສອງ ລັກສະນະ ຄື ລັກສະນະຊົ່ວຄາວ ແລະ ລັກສະນະຖາ ວອນ.

ການຫັນປ່ຽນປະເພດທີ່ດິນລັກສະນະຊົ່ວຄາວ ແມ່ນ ການຫັນປ່ຽນທີ່ດິນຈາກປະ​ເພດໜຶ່ງໄປເປັນທີ່ດິນປະເພດອື່ນ ເພື່ອດຳເນີນກິດຈະການໃດໝຶ່ງ ພາຍຫຼັງກິດຈະການດັ່ງກ່າວສິ້ນສຸດແລ້ວ ທີ່ດິນດັ່ງກ່າວນັ້ນ ກໍຕ້ອງກັບຄືນມາເປັນທີ່ດິນປະເພດເດີມ ເຊັ່ນ ການຫັນປ່ຽນທີ່ດິນປ່າໄມ້ ໄປເປັນທີ່ດິນອຸດສາຫະກຳ ເພື່ອຂຸດຄົ້ນແຮ່ທາດ.

ການຫັນປ່ຽນປະເພດທີ່ດິນລັກສະນະຖາວອນ ແມ່ນ ການຫັນປ່ຽນທີ່ດິນຈາກປະ​ເພດໜຶ່ງໄປເປັນທີ່ດິນປະເພດອື່ນ ເພື່ອຮັບໃຊ້ຈຸດປະສົງໃດໝຶ່ງ ທີ່ມີລັກສະນະຍາວນານ ເຊັ່ນ ການຫັນປ່ຽນທີ່ດິນກະສິກໍາໄປເປັນທີ່ດິນຄົມມະນາຄົມ ເພື່ອສ້າງຖະໜົນຫົນທາງ.

### ມາດຕາ 27 (​ໃໝ່) ອົງການທີ່ມີສິດຕົກລົງຫັນປ່ຽນປະ​ເພດທີ່ດິນ

ອົງການ​ທີ່​ມີ​ສິດຕົກລົງຫັນປ່ຽນ​ປະ​ເພດ​ທີ່​ດິນ ມີ ດັ່ງ​ນີ້:

1. ສະພາ​ແຫ່ງ​ຊາດ;
2. ລັດຖະບານ;
3. ສະພາປະຊາຊົນຂັ້ນແຂວງ.

### ມາດຕາ 28 (​ໃໝ່) ການຕົກລົງຂອງສະພາ​ແຫ່ງຊາດ

ສະພາ​ແຫ່ງ​ຊາດ​ ​ຕົກລົງການ​ຫັນປ່ຽນ​ປະ​ເພດ​ທີ່​ດິນ ປ່າ​ປ້ອງ​ກັນແຫ່ງຊາດ, ປ່າສະຫງວນແຫ່ງ​ຊາດ, ທີ່ດິນປ່າຜະລິດ ແລະ ປ່າ​ປ້ອງ​ກັນລະດັບແຂວງ, ປ່າສະຫງວນລະດັບແຂວງ, ທີ່ດິນບໍລິເວນນໍ້າຕາມທຳມະຊາດທີ່ກໍານົດເປັນເຂດສະຫງວນ ຕາມການສະເໜີຂອງລັດຖະບານ.

### ມາດຕາ 29 (​ໃໝ່) ການຕົກລົງຂອງລັດຖະບານ

ລັດຖະບານ​ ຕົກລົງ​ຫັນປ່ຽນທີ່ດິນຈາກປະ​ເພດໜຶ່ງ ໄປເປັນທີ່ດິນປະເພດອື່ນ ຕາມ​ການສະ​ເໜີ​ຂອງ​ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ​ບົນພື້ນຖານການປະສານສົມທົບ​ ແລະ ເຫັນດີຂອງກະຊວງ ແລະ ອົງການປົກຄອງທ້ອງຖິ່ນ ທີ່​ກ່ຽວຂ້ອງ ດັ່ງ​ນີ້:

1. ​ທີ່​ດິນ​ກະສິກຳ​ ໃຫ້ຫັນປ່ຽນໄດ້ໃນເນື້ອທີ່​​ແຕ່ ຫ້າສິບ​ເຮັກຕາ ຫາ ໜຶ່ງຮ້ອຍເຮັກຕາ ເທົ່ານັ້ນ ຕໍ່ໜຶ່ງກິດຈະການ​;
2. ທີ່​ດິນປ່າຊຸດໂຊມທີ່ບໍ່ສາມາດຟື້ນຟູຄືນເອງໄດ້ ໃຫ້ຫັນປ່ຽນໄດ້ໃນເນື້ອທີ່​ແຕ່ ໜຶ່ງຮ້ອຍ​ເຮັກຕາ ຫາ ໜຶ່ງພັນເຮັກຕາ ເທົ່ານັ້ນ ຕໍ່ໜຶ່ງກິດຈະການ​;
3. ທີ່ດິນປ່າປອກໂຫຼ້ນ ໃຫ້ຫັນປ່ຽນໄດ້ໃນເນື້ອທີ່​ແຕ່ ສອງຮ້ອຍເຮັກຕາ ຫາ ສິບພັນເຮັກ ຕາ ເທົ່ານັ້ນ ຕໍ່ໜຶ່ງກິດຈະການ;
4. ທີ່​ດິນອຸດສາຫະກຳ​​ ໃຫ້ຫັນປ່ຽນໄດ້ໃນເນື້ອທີ່​ແຕ່ ຫ້າສິບເຮັກຕາ ຫາ ເຈັດ​ສິບ​ເຮັກຕາ ເທົ່ານັ້ນ ຕໍ່ໜຶ່ງກິດຈະການ;
5. ​ທີ່​ດິນຄົມມະນາຄົມ ໃຫ້ຫັນປ່ຽນໄດ້ໃນເນື້ອທີ່​​​ແຕ່ ຫ້າສິບ​ເຮັກຕາ ຫາ ໜຶ່ງຮ້ອຍຫ້າສິບ ເຮັກຕາ ເທົ່ານັ້ນ ຕໍ່ໜຶ່ງກິດຈະການ;
6. ​ທີ່​ດິນ​​ວັດທະນະທຳ ໃຫ້ຫັນປ່ຽນໄດ້ໃນເນື້ອທີ່​ແຕ່ ຊາວ​ເຮັກຕາ ຫາ ຫ້າສິບເຮັກຕາ ເທົ່ານັ້ນ ຕໍ່ໜຶ່ງກິດຈະການ;
7. ​ທີ່​ດິນປ້ອງກັນຊາດ-ປ້ອງກັນຄວາມສະຫງົບ​ ໃຫ້ຫັນປ່ຽນໄດ້ໃນເນື້ອທີ່​ແຕ່ ສາມສິບເຮັກ ຕາລົງມາ ເທົ່ານັ້ນ ຕໍ່ໜຶ່ງກິດຈະການ;
8. ທີ່​ດິນ​ປຸກ​ສ້າງ ໃຫ້ຫັນປ່ຽນໄດ້ໃນ​ເນື້ອທີ່​​​ແຕ່ ຫ້າ​ສິບເຮັກຕາ ຫາ ໜຶ່ງຮ້ອຍເຮັກຕາ ເທົ່ານັ້ນ ຕໍ່​ໜຶ່ງກິດຈະການ;
9. ທີ່ດິນບໍລິເວນນໍ້າ ຕາມທຳມະຊາດທີ່ກໍານົດເປັນເຂດສະຫງວນ ໃຫ້ຫັນປ່ຽນໄດ້ໃນເນື້ອທີ່ແຕ່ ຊາວເຮັກຕາ ຫາ ຫ້າສິບເຮັກຕາ ເທົ່ານັ້ນ ຕໍ່​ໜຶ່ງກິດຈະການ.

ຖ້າ​ການ​ຫັນປ່ຽນປະ​ເພດ​ທີ່​ດິນ ຫາກ​ເກີນ​ກວ່າ​ເນື້ອ​ທີ່ ທີ່​ໄດ້ກຳນົດ​ໄວ້​ໃນ​ມາດຕາ​ນີ້ ຕ້ອງ​​ໄດ້​ມີການ​ຮັບຮອງຈາກ​ສະພາ​ແຫ່ງ​ຊາດ​ ຕາມ​ການສະ​ເໜີ​ຂອງ​ລັດຖະບານ.

### ມາດຕາ 30 (​ໃໝ່) ການຕົກລົງຂອງສະພາປະຊາຊົນ​ຂັ້ນແຂວງ

ສະພາປະຊາຊົນຂັ້ນແຂວງ ​ຕົກລົງ​ຫັນ​ປ່ຽນ​ປະ​ເພດ​ທີ່​ດິນຈາກປະ​ເພດໜຶ່ງ ໄປເປັນທີ່ດິນປະເພດອື່ນ ຕາມ​ການສະ​ເໜີ​ຂອງອົງການປົກຄອງຂັ້ນແຂວງ ດັ່ງ​ນີ້:

1. ​ທີ່​ດິນ​ກະສິກຳ​ ໃຫ້ຫັນປ່ຽນໄດ້ໃນ​ເນື້ອທີ່​ຕໍ່າກວ່າ ຫ້າສິບ​ເຮັກຕາ ເທົ່ານັ້ນ ຕໍ່ໜຶ່ງກິດຈະ ການ​;
2. ທີ່​ດິນ​ປ່າຊຸດໂຊມທີ່ບໍ່ສາມາດຟື້ນຟູຄືນເອງໄດ້​ ໃຫ້ຫັນປ່ຽນໄດ້ໃນເນື້ອທີ່ຕໍ່າກວ່າ ໜຶ່ງຮ້ອຍເຮັກຕາ ເທົ່ານັ້ນ ຕໍ່​ໜຶ່ງກິດຈະການ​;
3. ທີ່ດິນປ່າປອກໂຫຼ້ນ ໃຫ້ຫັນປ່ຽນໄດ້ໃນເນື້ອທີ່ຕໍ່າກວ່າ ສອງຮ້ອຍເຮັກຕາ ເທົ່ານັ້ນ ຕໍ່ໜຶ່ງກິດຈະການ;
4. ​ທີ່​ດິນອຸດສາຫະກຳ​​ ໃຫ້ຫັນປ່ຽນໄດ້ໃນເນື້ອທີ່​ຕໍ່າກວ່າ ຫ້າສິບ​ເຮັກຕາ ເທົ່ານັ້ນ ຕໍ່ໜຶ່ງກິດ ຈະການ;
5. ​ທີ່​ດິນຄົມມະນາຄົມ ໃຫ້ຫັນປ່ຽນໄດ້ໃນ​ເນື້ອທີ່ຕໍ່າກວ່າ ຫ້າສິບ​ເຮັກຕາ ເທົ່ານັ້ນ ຕໍ່ໜຶ່ງກິດຈະການ;
6. ​ທີ່​ດິນ​​ວັດທະນະທຳ ໃຫ້ຫັນປ່ຽນໄດ້ໃນເນື້ອທີ່ຕໍ່າກວ່າ ຊາວ​ເຮັກຕາ ເທົ່ານັ້ນ ຕໍ່​ໜຶ່ງກິດ ຈະການ;
7. ທີ່​ດິນ​ປຸກ​ສ້າງ ໃຫ້ຫັນປ່ຽນໄດ້ໃນ​ເນື້ອທີ່​​​ຕໍ່າ​ກວ່າ ຫ້າ​ສິບເຮັກຕາ ເທົ່ານັ້ນ ຕໍ່​ໜຶ່ງກິດຈະ ການ;
8. ທີ່ດິນບໍລິເວນນໍ້າ ຕາມທຳມະຊາດທີ່ກໍານົດເປັນເຂດສະຫງວນ ໃຫ້ຫັນປ່ຽນໄດ້ໃນເນື້ອ ທີ່ແຕ່ ຊາວເຮັກຕາ ລົງມາ ເທົ່ານັ້ນ ຕໍ່​ໜຶ່ງກິດຈະການ.

# ພາກທີ IV

# ການຄຸ້ມຄອງ​ການ​ນຳ​ໃຊ້​ທີ່​ດິນແຕ່ລະປະເພດ

### ມາດຕາ 31 (ປັບປຸງ) ການຄຸ້ມຄອງການນໍາໃຊ້ທີ່ດິນ​​ແຕ່ລະ​ປະ​ເພດ ຕາມຂະແໜງການ

ລັດຖະບານ ມອບ​ໃຫ້​ກະຊວງ​ຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ຄຸ້ມ​ຄອງ​ທີ່​ດິນ​ທຸກ​ປະເພດຢ່າງ​ລວມສູນ ໂດຍ​ແບ່ງ​ຄວາມ​ຮັບຜິດຊອບໃຫ້​ບັນດາຂະແໜງການເປັນເຈົ້າການ ໃນການຄຸ້ມຄອງການນຳໃຊ້ທີ່ດິນ​ແຕ່ລະ​ປະ​ເພດ​ ດັ່ງນີ້:

1. ກະຊວງກະສິກຳ ແລະ ປ່າໄມ້ ຄຸ້ມຄອງການນໍາໃຊ້ທີ່ດິນກະສິກຳ ແລະ ທີ່ດິນປ່າໄມ້ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ;
2. ກະຊວງອຸດສາຫະກຳ ແລະ ການຄ້າ ຄຸ້ມຄອງການນໍາໃຊ້ທີ່ດິນອຸດສາຫະກຳ ໃນພື້ນທີ່ເຂດອຸດສາຫະກໍາ ແລະ ນິຄົມອຸດສາຫະກໍາ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ;
3. ກະຊວງພະລັງງານ ແລະ ບໍ່ແຮ່ ຄຸ້ມຄອງການນໍາໃຊ້ທີ່ດິນອຸດສາຫະກຳ ໃນພື້ນທີ່ເຂດພະລັງງານ ແລະ ບໍ່ແຮ່ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ;
4. ກະຊວງແຜນການ ແລະ ການລົງທຶນ ຄຸ້ມຄອງການນໍາໃຊ້ທີ່ດິນອຸດສາຫະກຳ ໃນພື້ນທີ່ເຂດເສດຖະກິດພິເສດ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ;
5. ກະຊວງໂຍທາທິການ ແລະ ຂົນສົ່ງ ຄຸ້ມຄອງການນໍາໃຊ້ທີ່ດິນປຸກສ້າງ ແລະ ທີ່ດິນຄົມມະນາຄົມ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ;
6. ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຄຸ້ມຄອງການນໍາໃຊ້ທີ່ດິນວັດ ທະນະທຳ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ;
7. ກະຊວງປ້ອງ​ກັນ​ປະ​​ເທດ ແລະ ກະຊວງປ້ອງກັນຄວາມສະຫງົບ ​ຄຸ້​ມ​ຄອງການນໍາໃຊ້ທີ່ດິນ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ ລວມທັງທີ່ດິນບໍລິເວນນໍ້າທີ່ຢູ່ໃນພື້ນທີ່ ທີ່ດິນປະເພດດັ່ງກ່າວ.

ກະຊວງທີ່ຄຸ້ມຄອງການນໍາໃຊ້ທີ່ດິນຕາມທີ່ໄດ້ກຳນົດໄວ້ໃນມາດຕານີ້ ​ເປັນ​ຜູ້ອອກລະບຽບການຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ທີ່ດິນທີ່ຢູ່ໃນຄວາມຮັບຜິດຊອບຂອງຕົນ ໂດຍປະສານສົມ ທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ, ສ່ວນທີ່ດິນປ້ອງກັນຊາດ-ປັອງກັນຄວາມສະຫງົບ ແມ່ນ ລັດຖະບານ ເປັນຜູ້ກໍານົດ.

ນອກຈາກຂະແໜງການທີ່ຄຸ້ມຄອງການນໍາໃຊ້ທີ່ດິນແຕ່ລະປະເພດ ຕາມທີ່ໄດ້ກໍານົດໄວ້ໃນມາດຕານີ້ແລ້ວ ພາກສ່ວນອື່ນ ກໍມີສິດຄຸ້ມຄອງ ແລະ ນໍາໃຊ້ທີ່ດິນທີ່ຕົນໄດ້ຮັບ ໃນເຂດພື້ນທີ່ ທີ່ນໍາໃຊ້ເຂົ້າໃນເປົ້າໝາຍວຽກງານທີ່ຕົນຄຸ້ມຄອງ.

# ໝວດທີ 1

# ການຄຸ້ມຄອງການນໍາໃຊ້ທີ່ດິນກະສິກໍາ

### 

### ມາດຕາ 32 ທີ່ດິນກະສິກໍາ

ທີ່ດິນກະສິກຳ ແມ່ນ ທີ່ດິນທີ່ໄດ້ກໍານົດໄວ້ເພື່ອນຳໃຊ້ເຂົ້າໃນການປູກຝັງ, ລ້ຽງສັດ, ປະມົງ, ຊົນລະ ປະທານ ແລະ ການຄົ້ນຄວ້າທົດລອງດ້ານກະສິກຳ.

# ມາດຕາ 33 (ໃໝ່) ການສໍາຫຼວດທີ່ດິນກະສິກໍາ

ກະ​ຊວງກະ​ສິ​ກຳ ແລະ ​ປ່າ​ໄມ້​ ເປັນ​ເຈົ້າ​ການ​​ສົມທົບ​ກັບ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ​ສຳ​ຫຼວດທີ່ດິນກະສິກໍາ ດ້ວຍການມີສ່ວນຮ່ວມຂອງປະຊາຊົນໃນເຂດທ້ອງຖິ່ນ​ທີ່ກ່ຽວຂ້ອງ.

# ມາດຕາ 34 (ໃໝ່) ການວາງແຜນການນຳໃຊ້ທີ່ດິນກະສິກໍາ

ກະ​ຊວງກະ​ສິ​ກຳ ແລະ ​ປ່າ​ໄມ້​ ເປັນ​ເຈົ້າ​ການ​​ສົມທົບ​ກັບ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ວາງ​ແຜນ​ການນຳ​ໃຊ້​ທີ່​ດິນກະສິ ກຳ ໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນຍຸດທະສາດການຄຸ້ມຄອງທີ່ດິນກະສິກຳ.

# ມາດຕາ 35 (ໃໝ່) ການປົກ​ປັກ​ຮັກສາທີ່ດິນກະສິກຳ

ທີ່ດິນກະສິກໍາ ຕ້ອງໄດ້ຮັບການປົກປັກຮັກສາ ໂດຍການກໍານົດຂອບເຂດພື້ນທີ່ດິນ ແລະ ສະ ຫງວນໄວ້ເພື່ອນໍາໃຊ້ເຂົ້າໃນວຽກງານກະສິກຳໃຫ້ມີປະສິດທິຜົນ ແລະ ນໍາໃຊ້ຖືກຕ້ອງຕາມເປົ້າໝາຍ ດ້ວຍການວາງລະບຽບການ ແລະ ມາດຕະການປົກປັກຮັກສາທີ່ດິນດັ່ງກ່າວ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນກະສິກຳຂອງຂະແໜງການກະສິກຳ ແລະ ປ່າໄມ້ ແລະ ແຜນຈັດສັນທີ່ດິນຂອງອົງການປົກຄອງທ້ອງຖິ່ນ ໃນແຕ່ລະ​ໄລຍະ.

# ມາດຕາ 36 (ໃໝ່) ການພັດທະນາທີ່ດິນກະສິກຳ

ຂະແໜງການກະສິກຳ ແລະ ປ່າໄມ້ ສົມທົບກັບຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ພັດທະນາທີ່ດິນກະສິກຳ ເພື່ອຍົກສູງສະມັດຖະພາບຜົນຜະລິດໃຫ້ສູງຂຶ້ນ ດ້ວຍການວາງນະໂຍບາຍ, ວິທີການ ແລະ ມາດຕະການກ່ຽວກັບການຮັກ ສາ ແລະ ປ່ຽນແປງສະພາບດິນ, ປັບປຸງ, ຟື້ນຟູດິນໃຫ້ມີຄຸນນະພາບດີ ແລະ ມີມູນຄ່າເພີ່ມຂຶ້ນ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນກະສິກຳຂອງຂະແໜງການກະສິກຳ ແລະ ປ່າໄມ້ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

ໃນກໍລະນີທີ່ມີທີ່ດິນບໍລິເວນນໍ້າຢູ່ໃນເຂດພັດທະນາທີ່ດິນກະສິກໍານັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

# ມາດຕາ 37 (ໃໝ່) ການນຳໃຊ້ທີ່ດິນກະສິກຳ

ບຸກ​ຄົນ, ນິຕິບຸກຄົນ ຫຼື ການຈັດຕັ້ງ ຕ້ອງນຳ​ໃຊ້​ທີ່​ດິນ​ກະ​ສິ​ກຳ ເຂົ້ົ້າ​ໃນ​ການ​ຜະ​ລິດຢ່າງ​ຖືກ​ຕ້ອງ​ຕາມ​ເປົ້າ​ໝາຍ ໂດຍສອດຄ່ອງກັບແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການນຳໃຊ້ທີ່ດິນດັ່ງກ່າວ ຕາມ​ທ່າ​ແຮງ​ຂອງ​ແຕ່​ລະ​ເຂດ, ຄວາມ​ສາ​ມາດ​ດ້ານ​ແຮງ​ງານແຕ່​ລະ​ຄອບ​ຄົວ ແລະ ທຶນ​ຮອນ​ຂອງ​ຕົນ ໂດຍ​ຖື​ເອົາ​ການ​ຍົກສູງ​ສະ​ມັດ​ຖະພາບ​ຂອງ​ດິນ​ເປັນ​ຕົ້ົ້ນ​ຕໍ ແລະ ຫັນ​ໄປ​ສູ່​ການ​ເຮັດ​ກະ​ເສດ​ສຸມ​ເທື່ອລະ​ກ້າວ.

# ມາດຕາ 38 (ປັບປຸງ) ການກໍານົດເນື້ອທີ່ການນໍາໃຊ້ທີ່ດິນກະສິກໍາ

​ອົງການ​ປົກຄອງ​ຂັ້ນແຂວງ ກໍານົດເນື້ອທີ່ການນໍາໃຊ້ທີ່ດິນກະສິກໍາ ພາຍໃນທ້ອງຖິ່ນຂອງຕົນ ໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນການນໍາໃຊ້ທີ່ດິນຂອງຂະ​ແໜງ​ການ​ກະສິກຳ ​ແລະ ປ່າ​ໄມ້, ຈຸດພິເສດທາງດ້ານພູມສັນຖານ, ການຂະຫຍາຍຕົວທາງດ້ານເສດຖະກິດ-ສັງຄົມ ແລະ ຄວາມໜາແໜ້ນຂອງພົນລະເມືອງໃນແຕ່ລະໄລຍະແລ້ວ ສະເໜີ​ສະພາ​ປະຊາຊົນຂັ້ນ​ແຂວງ ຮັບຮອງ.

ການອະນຸຍາດເນື້ອທີ່ດິນກະສິກໍາ ໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ນຳໃຊ້ໃຫ້ອີງຕາມຄວາມສາມາດຕົວຈິງ ແລະ ກົດໝາຍທີ່ກ່ຽວຂ້ອງ.

ລັດ ຮັບຮູ້ສິດນໍາໃຊ້ທີ່ດິນກະສິກໍໍາຂອງພົນລະເມືອງລາວຢ່າງຍາວນານ ດ້ວຍການຂຶ້ນທະບຽນອອກໃບຕາດິນ ນຳຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມ ບ່ອນທີ່ດິນຕັ້ງຢູ່ ຕາມທີ່ໄດ້ກໍານົດໄວ້ໃນມາດຕາ 101 ຂອງກົດໝາຍສະບັບນີ້.

# ໝວດທີ 2

# ການຄຸ້ມຄອງການນໍາໃຊ້ທີ່ດິນປ່າໄມ້

### 

### ມາດຕາ 39 (ປັບປຸງ) ທີ່ດິນປ່າໄມ້

ທີ່ດິນປ່າໄມ້ ແມ່ນ ເນື້ອ​ທີ່​ດິນ​ທຸກ​ຕອນທີ່ມີປ່າໄມ້ ຫຼື ບໍ່ມີປ່າໄມ້ປົກຄຸມຢູ່ ຊຶ່ງ​ລັດ​ໄດ້​ກຳ​ນົດ​ໃຫ້ເປັນ​ທີ່​ດິນ​ປ່າ​ໄມ້ ລວມທັງເຂດພື້ນທີ່ແຫຼ່ງນ້ຳທີ່ນອນໃນເຂດທີ່ດິນປ່າໄມ້ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍປ່າໄມ້.

# ມາດຕາ 40 (ໃໝ່) ການສໍາຫຼວດທີ່ດິນປ່າໄມ້

ກະ​ຊວງກະ​ສິ​ກຳ ແລະ ​ປ່າ​ໄມ້​ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ສຳ​ຫຼວດທີ່ດິນປ່າ​ໄມ້ ດ້ວຍການມີສ່ວນຮ່ວມຂອງປະຊາຊົນໃນເຂດທ້ອງຖິ່ນ​ທີ່ກ່ຽວຂ້ອງ.

# ມາດຕາ 41 (ໃໝ່) ການວາງແຜນຄຸ້ມຄອງທີ່ດິນປ່າໄມ້

ກະ​ຊວງກະ​ສິ​ກຳ ແລະ ​ປ່າ​ໄມ້​ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ວາງ​ແຜນ​ຄຸ້ມຄອງ​ທີ່​ດິນປ່າໄມ້ ໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນຍຸດທະສາດການຄຸ້ມຄອງປ່າໄມ້.

# ມາດຕາ 42 (ໃໝ່) ການປົກປັກຮັກສາທີ່ດິນປ່າໄມ້

ການ​ປົກ​ປັກ​ຮັກສາ​ທີ່​ດິນ​ປ່າ​ໄມ້​ ແມ່ນ​ ການກໍານົດຂອບເຂດພື້ນທີ່ດິນປ່າໄມ້ແຕ່ລະປະເພດ, ວາງລະບຽບການ ແລະ ມາດຕະການປົກປັກຮັກສາປ່າໄມ້ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍປ່າໄມ້ ແລະ ກົດໝາຍອື່ນທີ່ກ່ຽວຂ້ອງ.

# ມາດຕາ 43 (ໃໝ່) ການພັດທະນາທີ່ດິນປ່າໄມ້

ຂະແໜງການກະສິກຳ ແລະ ປ່າໄມ້ ເປັນຜູ້ພັດທະນາທີ່ດິນປ່າໄມ້ ດ້ວຍກົນໄກປະສານງານລະ ຫວ່າງຂະແໜງການອື່ນ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ແລະ ທຸກພາກສ່ວນໃນສັງຄົມ ລວມທັງ​ປະ ຊາຊົນ ເພື່ອປະກອບສ່ວນເຂົ້າ​ໃນ​ການພັດທະນາທີ່ດິນປ່າໄມ້ ແລະ ດ້ວຍການວາງນະໂຍບາຍ, ວິທີການ ແລະ ມາດຕະການກ່ຽວກັບການຮັກສາ, ປັບປຸງ ແລະ ຟື້ນຟູທີ່ດິນໃຫ້ຢູ່ໃນສະພາບດີຂຶ້ນ, ມີມູນຄ່າເພີ່ມ ແລະ ສົມດຸນກັບລະບົບນິເວດປ່າໄມ້.

ໃນກໍລະນີທີ່ມີທີ່ດິນບໍລິເວນນໍ້າຢູ່ໃນເຂດພັດທະນາທີ່ດິນປ່າໄມ້ນັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

# ມາດຕາ 44 (ໃໝ່) ການນຳໃຊ້ທີ່ດິນປ່າໄມ້

ທີ່​ດິນ​ປ່າ​ໄມ້ ສາມາດນໍາໃຊ້ເພື່ອສາທາລະນະປະໂຫຍດ, ຄອບຄົວ ແລະ ທຸລະກິດ ແຕ່ບໍ່​ໃຫ້​ມີ​ຜົນ​ກະ​ທົບ​ອັນ​ບໍ່​ດີ​ຕໍ່​​ປ່າ​ໄມ້, ຄຸນ​ນະພາ​ບຂອງ​ດິນ, ສິ່ງ​ແວດ​ລ້ອ​ມສັງ​ຄົມ ແລະ ​ທຳມະ​ຊາດ.​

ລັດ ຮັບຮູ້ການນໍາໃຊ້ທີ່ດິນຂອງປະຊາຊົນ ທີ່​ໄດ້​ອາ​ໄສ​ ແລະ ທໍາການ​ຜະ​ລິດຢູ່ໃນເຂດທີ່ດິນ​ປ່າ​ໄມ້ກ່ອນ​ການກໍານົດ​ເຂດ​ດັ່ງ​ກ່າວ​ເປັນທີ່ດິນປ່າໄມ້ ໂດຍມອບໃຫ້ກະຊວງກະສິກໍາ ແລະ ປ່າໄມ້ ສົມທົບກັບກະ ຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ດໍາເນີນການສໍາຫຼວດ, ເກັບກໍາຂໍ້ມູນ ແລະ ດໍາເນີນການຈັດສັນຄືນໃໝ່ໃນເຂດທີ່ດິນປ່າໄມ້ ​ແລ້ວອອກໃບຢັ້ງຢືນການນຳໃຊ້ທີ່ດິນໃຫ້ຕາມກົດໝາຍ ພ້ອມທັງໃຫ້ປະຊາຊົນໃນເຂດດັ່ງກ່າວມີສ່ວນຮ່ວມໃນການປົກປັກຮັກສາປ່າ ໄມ້ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍປ່າໄມ້ ແລະ ກົດໝາຍອື່ນທີ່ກ່ຽວຂ້ອງ.

# ໝວດ​ທີ 3

# ການຄຸ້ມຄອງການນໍາໃຊ້ທີ່​ດິນ​ບໍ​ລິ​ເວນ​ນ້ຳ

### 

### ມາດຕາ 45 (ປັບປຸງ) ທີ່​ດິນ​ບໍ​ລິ​ເວນ​ນ້ຳ

ທີ່ດິນບໍລິເວນນ້ຳ ແມ່ນ ທີ່ດິນທີ່ຢູ່ພື້ນນ້ຳ ຫຼື ຢູ່ຂອບເຂດອ້ອມແອ້ມແຫຼ່ງນ້ຳ ຊຶ່ງນອນຢູ່ໃນພື້ນທີ່ ທີ່ດິນປະເພດອື່ນ ເປັນຕົ້ນ ເຂດພື້ນທີ່ດິນທາມ, ໜອງ, ບຶງ, ທົ່ງຫຍ້ານ້ຳຖ້ວມ, ທີ່ດິນນ້ຳອອກບໍ່, ທີ່ດິນແຄມນໍ້າ, ທີ່ດິນກາງນໍ້າ, ທີ່ດິນປົ່ງໃໝ່, ທີ່ດິນນໍ້າບົກປະ ຫຼື ກຸດ, ທີ່ດິນທີ່ເກີດຈາກການດັດແປງ ຫຼື ອວ່າຍແລວນ້ຳ, ນ້ຳຂັງ ຫຼື ໄຫຼຜ່ານ ທີ່ເກີດຂຶ້ນໂດຍທຳມະຊາດ ຫຼື ມະນຸດສ້າງຂຶ້ນ ຊຶ່ງມີລັກສະນະຖາວອນ ຫຼື ຊົ່ວຄາວ.

# ມາດຕາ 46 (ໃໝ່) ການສໍາຫຼວດທີ່ດິນບໍລິເວນນໍ້າ

​ຂະແໜງການທີ່ຄຸ້ມຄອງການນຳໃຊ້ທີ່ດິນແຕ່ລະປະເພດ ທີ່ມີທີ່ດິນບໍລິເວນນໍ້າ ເປັນ​ເຈົ້າ​ການ​ສົມທົບ​ກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງ ​ສຳ​ຫຼວດທີ່ດິນບໍລິເວນນໍ້າ ທີ່ຢູ່ໃນປະເພດທີ່ດິນທີ່ຂະແໜງການຕົນຮັບຜິດຊອບ ດ້ວຍການເຂົ້າຮ່ວມຂອງປະຊາຊົນໃນເຂດທ້ອງຖິ່ນ​ທີ່ກ່ຽວຂ້ອງ.

# ມາດຕາ 47 (ໃໝ່) ການວາງແຜນການນຳໃຊ້ທີ່ດິນບໍລິເວນນໍ້າ

ຂະແໜງການທີ່ຄຸ້ມຄອງການນຳໃຊ້ທີ່ດິນແຕ່ລະປະເພດ ທີ່ມີທີ່ດິນບໍລິເວນນໍ້າ ເປັນ​ເຈົ້າ​ການ​​ສົມທົບ​ກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງ ວາງ​ແຜນ​ການນຳ​ໃຊ້​ທີ່​ດິນບໍລິເວນນໍ້າ ທີ່ຢູ່ໃນປະເພດທີ່ດິນທີ່ຂະແໜງການຕົນຮັບ ຜິດຊອບໃຫ້ສອດຄ່ອງກັບແຜນແມ່ບົດຈັດສັນທີ່ດິນ, ແຜນຍຸດທະສາດການຄຸ້ມຄອງ, ການບໍລິຫານ ແລະ ການ ນໍາໃຊ້ນໍ້າ ແລະ ຊັບພະຍາກອນນໍ້າ.

# ມາດຕາ 48 (ໃໝ່) ການປົກ​ປັກ​ຮັກສາທີ່ດິນບໍລິເວນນໍ້າ

​ທີ່​ດິນ​ບໍລິເວນນໍ້າ ຕ້ອງໄດ້ຮັບການປົກປັກຮັກສາ ດ້ວຍການກໍານົດຂອບເຂດພື້ນທີ່ດິນ ແລະ ສະຫງວນໄວ້ ເພື່ອຮັບປະກັນຄຸນນະພາບ, ປະລິມານນໍ້າ ແລະ ຊັບພະຍາກອນນໍ້າ ລວມທັງຊີວະນາໆພັນ ໃນຂອບເຂດອ່າງຮັບນໍ້າ ແລະ ອ່າງເກັບນໍ້າ ໃຫ້ຍືນຍົງ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດໝາຍວ່າດ້ວຍ ນໍ້າ ແລະ ຊັບພະຍາກອນນໍ້າ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດການຄຸ້ມຄອງ, ການບໍລິຫານ ແລະ ການນໍາໃຊ້ນໍ້າ ແລະ ຊັບພະຍາກອນນໍ້າ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການອື່ນ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

# ມາດຕາ 49 (ປັບປຸງ) ການ​ນຳ​ໃຊ້​ທີ່​ດິນ​ບໍ​ລິ​ເວນ​ນ້ຳ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງພັດທະນາ ແລະ ນຳໃຊ້ທີ່ດິນບໍລິເວນນ້ຳ ຕ້ອງຂໍອະນຸຍາດນຳຂະແໜງການທີ່ຄຸ້ມຄອງການນຳໃຊ້ທີ່ດິນແຕ່ລະປະເພດ ແລະ ຕ້ອງຮັບປະກັນບໍ່ສ້າງຜົນເສຍຫາຍຕໍ່ປະລິມານ, ຄຸນນະພາບຂອງນ້ຳ ແລະ ຄວາມຍືນຍົງຂອງລະບົບນິເວດ.

ການ​ນຳ​ໃຊ້​ທີ່​ດິນ​ບໍ​ລິ​ເວນ​ນ້ຳ ຕ້ອງ​​ຮັບປະກັນເງື່ອນໄຂ ດັ່ງ​​ນີ້:

1. ບໍ່​ໃຫ້​ມີ​ການ​ເຊາະ​ເຈື່ອນ;
2. ບໍ່​ໃຫ້​ຕັນ​ທາງ​ນ້ຳ​ໄຫຼ;
3. ບໍ່​ໃຫ້​ນ້ຳ​ຕື້ນ​ເຂີນ ຫຼື ອັ່ງ​ຖ້ວມ;
4. ບໍ່​ໃຫ້ຖິ້ມສິ່ງເສດເຫຼືອ ແລະ ສິ່ງເປັນພິດ​ລົງສູ່ແຫຼ່ງນ້ຳ;
5. ບໍ່​ໃຫ້​ຕັດ​ຕົ້ນ​ໄມ້​ທຳ​ລາຍ​ປ່າ​ໃນເຂດ​ແຫຼ່ງ​ນໍ້າ;
6. ບໍ່​ໃຫ້​ຂຸ​ດລອກ​ເອົາ​ດິນບວມ, ດິນ​ທາມ,​ ແຮ່​, ຊາຍ. ໃນກໍລະນີ​ມີ​ຄວາມ​ຈຳ​ເປັນນໍາໃຊ້ທີ່ດິນດັ່ງກ່າວ​ນັ້ນ ຕ້ອງ​ໄດ້​ຂໍ​ອະ​ນຸ​ຍາດນໍາ​ອົງ​ການລັດ​ທີ່ກ່ຽວຂ້ອງຕາມກົດໝາຍ.

# ໝວດທີ 4

# ການຄຸ້ມຄອງການນໍາໃຊ້ທີ່ດິນອຸດສາຫະກຳ

### 

### ມາດຕາ 50 (ປັບປຸງ) ທີ່ດິນອຸດສາຫະກໍາ

ທີ່ດິນອຸດສາຫະກຳ ແມ່ນ ທີ່ດິນ ທີ່ໄດ້ກໍານົດໄວ້ເພື່ອນໍາໃຊ້ເປັນພື້ນທີ່ເຂດ ອຸດສາຫະກຳ, ນິ ຄົມອຸດສາຫະກຳ, ພະລັງງານ, ບໍ່ແຮ່, ເຂດເສດຖະກິດພິເສດ ແລະ ທີ່ດິນອື່ນ ທີ່ໃຊ້ເຂົ້າໃນເປົ້າໝາຍອຸດສາຫະກໍາ.

# ມາດຕາ 51 (ໃໝ່) ການສໍາຫຼວດທີ່ດິນອຸດສາຫະກໍາ

​ກະຊວງອຸດສາຫະກຳ ແລະ ການຄ້າ, ກະຊວງພະລັງງານ ແລະ ບໍ່ແຮ່ ແລະ ກະຊວງແຜນການ ແລະ ການລົງທຶນ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ສຳ​ຫຼວດທີ່ດິນອຸດສາຫະກໍາທີ່ຢູ່ໃນຄວາມຮັບຜິດຊອບຂອງຕົນ ດ້ວຍການເຂົ້າຮ່ວມຂອງປະຊາຊົນໃນເຂດທ້ອງຖິ່ນ​ທີ່ກ່ຽວຂ້ອງ.

# ມາດຕາ 52 (ໃໝ່) ການວາງແຜນການນຳໃຊ້ທີ່ດິນອຸດສາຫະກໍາ

ກະຊວງອຸດສາຫະກຳ ແລະ ການຄ້າ, ກະຊວງພະລັງງານ ແລະ ບໍ່ແຮ່ ແລະ ກະຊວງແຜນການ ແລະ ການລົງທຶນ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ວາງ​ແຜນ​ການນຳ​ໃຊ້​ທີ່​ດິນອຸດສາຫະກໍາ ທີ່ຢູ່ໃນຄວາມຮັບຜິດຊອບຂອງຕົນ ໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນຍຸດທະສາດການຄຸ້ມຄອງທີ່ດິນອຸດສາຫະກໍາ.

# ມາດຕາ 53 (ໃໝ່) ການປົກ​ປັກ​ຮັກສາທີ່ດິນອຸດສາຫະກຳ

​ທີ່​ດິນ​ອຸດສາຫະກຳ ​ຕ້ອງໄດ້ຮັບການປົກຮັກສາ ດ້ວຍການກຳນົດຂອບເຂດພື້ນທີ່ດິນເພື່ອນຳໃຊ້ເຂົ້າໃນເປົ້າໝາຍສ້າງເປັນເຂດ ອຸດສາຫະກຳ, ນິຄົມອຸດສາຫະກຳ, ພະລັງງານ, ບໍ່ແຮ່, ເຂດເສດຖະກິດພິເສດ ແລະ ວາງລະບຽບການ ແລະ ມາດຕະການປົກປັກຮັກສາທີ່ດິນດັ່ງກ່າວ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການທີ່ຮັບຜິດຊອບວຽກງານແຕ່ລະເປົ້າໝາຍ ແລະ ອົງການປົກ ຄອງທ້ອງຖິ່ນ ໃນແຕ່ລະ​ໄລຍະ.

# ມາດຕາ 54 (ໃໝ່) ການພັດທະນາທີ່ດິນອຸດສາຫະກຳ

ຂະແໜງການອຸດສາຫະກຳ ແລະ ການຄ້າ, ຂະແໜງການພະລັງງານ ແລະ ບໍ່ແຮ່, ຂະແໜງການແຜນການ ແລະ ການລົງທຶນ ສົມທົບກັບຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ, ຂະແໜງ ການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ພັດທະນາທີ່ດິນອຸດສາຫະກຳທີ່ຢູ່ໃນຄວາມຮັບຜິດຊອບຂອງຕົນ ດ້ວຍການວາງນະໂຍບາຍ, ວິທີການ ແລະ ມາດຕະການກ່ຽວກັບການຮັກສາ ແລະ ປ່ຽນແປງສະພາບດິນ, ປັບ ປຸງ, ຟື້ນຟູດິນໃຫ້ມີຄຸນນະພາບດີ ແລະ ມີມູນຄ່າເພີ່ມຂຶ້ນ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການດັ່ງກ່າວ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

ໃນກໍລະນີທີ່ມີທີ່ດິນບໍລິເວນນໍ້າຢູ່ໃນເຂດພັດທະນາທີ່ດິນອຸດສາຫະກໍານັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

### ມາດຕາ 55 (ປັບປຸງ) ການນຳໃຊ້ທີ່ດິນອຸດສາຫະກໍາ

ນິຕິບຸກຄົນ ແລະ ການຈັດຕັ້ງ ສາມາດນຳໃຊ້ທີ່ດິນອຸດສາຫະກໍາ ເຂົ້າໃນເປົ້າໝາຍໃດໜຶ່ງຕາມແຜນຍຸດທະສາດ ແລະ ແຜນນຳໃຊ້ທີ່ດິນຂອງຂະແໜງການ ແລະ ອົງການປົກຄອງທ້ອງຖິ່ນ ແຕ່ການນໍາໃຊ້ນັ້ນຕ້ອງຮັບປະກັນບໍ່ໃຫ້ມີຜົນກະທົບທາງລົບຕໍ່ສິ່ງແວດລ້ອມສັງຄົມ ແລະ ທໍາມະຊາດ ແລະ ຕ້ອງປະຕິບັດຕາມກົດໝາຍທີ່ກ່ຽວຂ້ອງ.

# ໝວດທີ 5

# ການຄຸ້ມຄອງການນໍາໃຊ້ທີ່ດິນຄົມມະນາຄົມ

### ມາດຕາ 56 (ປັບປຸງ) ທີ່ດິນຄົມມະນາຄົມ

ທີ່ດິນຄົມມະນາຄົມ ແມ່ນ ທີ່ດິນ ທີ່ໄດ້ກໍານົດໄວ້ເພື່ອນໍາໃຊ້ເປັນເສັ້ນທາງຫຼວງ, ເຂດສະ ຫງວນແລວທາງຫຼວງ, ບໍ່ດິນ, ບໍ່ຫີນ, ຮ່ອງນໍ້າ, ສະຖານທີ່ຕັ້ງຂົວ, ສະໜາມບິນ ແລະ ເດີ່ນບິນ, ທ່າເຮືອ, ສະຖາ ນີລົດຂົນສົ່ງສິນຄ້າ ແລະ ລົດໂດຍສານ, ອຸໂມງ, ທາງລົດໄຟ, ເຂດໂລຊິດສະຕິກ, ສາງຮັບໃຊ້ການຂົນສົ່ງ, ສະ ຖານທີ່ຕັ້ງໂຄງລ່າງພື້ນຖານໂທລະຄົມມະນາຄົມ ແລະ ທີ່ດິນອື່ນ ທີ່ໃຊ້ເຂົ້າໃນວຽກງານຄົມມະນາຄົມ.

# ມາດຕາ 57 (ໃໝ່) ການສໍາຫຼວດທີ່ດິນຄົມມະນາຄົມ

​ກະຊວງໂຍທາທິການ ແລະ ຂົນສົ່ງ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ສຳ​ຫຼວດທີ່ດິນຄົມມະນາຄົມ ດ້ວຍການເຂົ້າຮ່ວມຂອງປະຊາຊົນໃນເຂດທ້ອງຖິ່ນ​ທີ່ກ່ຽວຂ້ອງ​.

# ມາດຕາ 58 (ໃໝ່) ການວາງແຜນການນຳໃຊ້ທີ່ດິນຄົມມະນາຄົມ

ກະຊວງໂຍທາທິການ ແລະ ຂົນສົ່ງ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ວາງ​ແຜນ​ການນຳ​ໃຊ້​ທີ່​ດິນຄົມມະນາຄົມ ໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນຍຸດທະສາດການຄຸ້ມຄອງທີ່ດິນຄົມ ມະນາຄົມ.

# ມາດຕາ 59 (ໃໝ່) ການປົກ​ປັກ​ຮັກສາທີ່ດິນຄົມມະນາຄົມ

​ທີ່​ດິນ​ຄົມມະນາຄົມ ​ຕ້ອງໄດ້ຮັບການປົກຮັກສາ ດ້ວຍການກຳນົດຂອບເຂດພື້ນທີ່ດິນ ແລະ ສະຫງວນໄວ້ເພື່ອນຳໃຊ້ເຂົ້າເປົ້າໝາຍວຽກງານ ແລະ ວາງລະບຽບການ ແລະ ມາດຕະການປົກປັກຮັກສາທີ່ດິນດັ່ງກ່າວ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການໂຍທາທິການ ແລະ ຂົນສົ່ງ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

# ມາດຕາ 60 (ໃໝ່) ການພັດທະນາທີ່ດິນຄົມມະນາຄົມ

ຂະແໜງການໂຍທາທິການ ແລະ ຂົນສົ່ງ ສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ພັດທະນາທີ່ດິນຄົມມະນາ ຄົມ ດ້ວຍການວາງນະໂຍບາຍ, ວິທີການ ແລະ ມາດຕະການກ່ຽວກັບການຮັກສາ ແລະ ນຳໃຊ້ຢ່າງມີປະສິດທິ ພາບ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງ ການໂຍທາທິການ ແລະ ຂົນສົ່ງ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

ໃນກໍລະນີທີ່ມີທີ່ດິນບໍລິເວນນໍ້າຢູ່ໃນເຂດພັດທະນາທີ່ດິນຄົມມະນາຄົມນັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

**ມາດຕາ 61 (ປັບປຸງ) ການນໍາໃຊ້ທີ່ດິນຄົມມະນາຄົມ**

ນິຕິບຸກຄົນ ແລະ ການຈັດຕັ້ງ ສາມາດນຳໃຊ້ທີ່ດິນຄົມມະນາຄົມ ເຂົ້າໃນເປົ້າໝາຍໃດໜຶ່ງ ຕາມແຜນຍຸດທະສາດ ແລະ ແຜນການນຳໃຊ້ທີ່ດິນຂອງຂະແໜງການ ແລະ ອົງການປົກຄອງທ້ອງຖິິ່ນ ແຕ່ການນໍາໃຊ້ນັ້ນຕ້ອງປະຕິບັດຕາມແຜນຜັງຕົວເມືອງ ແລະ ກົດໝາຍທີ່ກ່ຽວຂ້ອງ.

# ໝວດທີ 6

# ການຄຸ້ມຄອງການນໍາໃຊ້ທີ່ດິນວັດທະນະທຳ

### 

### ມາດຕາ 62 (ປັບປຸງ) ທີ່ດິນວັດທະນະທຳ

ທີ່ດິນວັດທະນະທຳ ແມ່ນ ສະຖານທີ່ຕັ້ງຂອງມໍຣະດົກທາງດ້ານວັດທະນະທຳ ທີ່ຕິດພັນກັບຮ່ອງຮອຍປະ​ຫວັດສາດ, ແຫຼ່ງວັດຖຸບູຮານ, ມໍຣະດົກສະຖານ, ປູຊະນິຍະສະຖານ, ອະນຸສອນສະຖານ, ວັດວາອາຮາມ, ສາ​ສະ​ນະ​ສະຖານ​, ສິ່ງປຸກສ້າງທາງດ້ານວັດທະນະທໍາ ລວມທັງເຂດວັດທະນະທໍາ ແລະ ສະຖານທີ່ອື່ນ ທີ່ລັດກໍານົດໃຫ້ເປັນທີ່ດິນວັດທະນະທໍາ.

# ມາດຕາ 63 (ໃໝ່) ການສໍາຫຼວດທີ່ດິນວັດທະນະທໍາ

​ກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ເປັນ​ເຈົ້າ​ການ​​ສົມທົບ​ກັບກະຊວງຊັບ ພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ສຳ​ຫຼວດທີ່ດິນວັດທະນະທໍາ ດ້ວຍການເຂົ້າຮ່ວມຂອງປະຊາຊົນໃນເຂດທ້ອງຖິ່ນ​ທີ່ກ່ຽວຂ້ອງ.

# ມາດຕາ 64 (ໃໝ່) ການວາງແຜນການນໍາໃຊ້ທີ່ດິນວັດທະນະທໍາ

ກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ເປັນ​ເຈົ້າ​ການ​​ສົມທົບ​ກັບກະຊວງຊັບພະ ຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ວາງ​ແຜນ​ການນໍາໃຊ້ທີ່ດິນວັດທະນະທຳໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນຍຸດທະສາດການຄຸ້ມຄອງທີ່ດິນວັດທະນະທຳ.

# ມາດຕາ 65 (ໃໝ່) ການປົກ​ປັກ​ຮັກສາທີ່ດິນວັດທະນະທຳ

​ທີ່​ດິນ​ວັດທະນະທຳ ຕ້ອງໄດ້ຮັບການປົກຮັກສາ ດ້ວຍການກຳນົດຂອບເຂດພື້ນທີ່ດິນສະ ຫງວນ ແລະ ອະນຸລັກທາງດ້ານ ວັດທະນະ​ທຳ ແລະ ປະຫວັດສາດ ແລະ ວາງລະບຽບການ ແລະ ມາດຕະການປົກປັກຮັກສາທີ່ດິນດັ່ງກ່າວ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ ແລະ ແຜນການ​ນໍາ​ໃຊ້​ທີ່​ດິນຂອງຂະ ແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

# ມາດຕາ 66 (ໃໝ່) ການພັດທະນາທີ່ດິນວັດທະນະທຳ

ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ສົມທົບກັບຂະແໜງການຊັບພະຍາ ກອນທຳມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ພັດທະນາທີ່ດິນວັດທະນະທຳ ດ້ວຍການວາງນະໂຍບາຍ, ວິທີການ ແລະ ມາດຕະການກ່ຽວກັບການອະນຸລັກ, ຮັກສາ ແລະ ບູ ລະນະຟື້ນຟູທີ່ດິນວັດທະນະທຳ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

ໃນກໍລະນີທີ່ມີທີ່ດິນບໍລິເວນນໍ້າຢູ່ໃນເຂດທີ່ດິນວັດທະນະທໍານັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

# ມາດຕາ 67 (ໃໝ່) ການນໍາໃຊ້ທີ່ດິນວັດທະນະທໍາ

ບຸກຄົນ, ນິຕິບຸກຄົນ ແລະ ການຈັດຕັ້ງ ສາມາດນໍາໃຊ້ທີ່ດິນວັດທະນະທໍາເຂົ້າໃນເປົ້າໝາຍໃດໜຶ່ງ ເພື່ອການອະນຸລັກ ແລະ ທ່ອງທ່ຽວ ຕາມແຜນຍຸດທະສາດ ແລະ ແຜນການນຳໃຊ້ທີ່ດິນຂອງຂະແໜງການ ແລະ ອົງການປົກຄອງທ້ອງຖິ່ນ ແຕ່ການນໍາໃຊ້ນັ້ນ ຕ້ອງຮັບປະກັນບໍ່ໃຫ້ມີຜົນກະທົບທີ່ບໍ່ດີ ຕໍ່ທີ່ດິນດັ່ງກ່າວ ແລະ ຕ້ອງປະຕິບັດຕາມກົດໝາຍທີ່ກ່ຽວຂ້ອງ.

ທີ່ດິນວັດທະນະທຳໃນກໍລະນີໃດກໍຕາມ ບໍ່ອະນຸຍາດໃຫ້ມອບສິດນໍາໃຊ້ ດ້ວຍການອອກໃບຕາດິນໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ຢ່າງເດັດຂາດ.

# ໝວດ​ທີ 7

# ​ການຄຸ້ມຄອງການນໍາໃຊ້ທີ່​ດິນ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ

### 

### ມາດຕາ 68 (ປັບປຸງ) ທີ່​ດິນ​ປ້ອງ​ກັນ​ຊາດ​-ປ້ອງ​ກັນຄວາມ​ສະ​ຫງົບ

ທີ່​ດິນ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ ແມ່ນ ທີ່ດິນ ທີ່ໄດ້ກໍານົດໄວ້ ເພື່ອນໍາໃຊ້​ເຂົ້າ​ໃນ​ວຽກ​ງານປ້ອງກັນ​ຊາດ-ປ້ອງ​ກັນ​ຄວາມ​ສະ​ຫງົບ ເປັນຕົ້ນ ບ່ອນ​ຕັ້ງ​ຄ້າຍ, ສຳ​ນັກ​ງານ​, ອົງການ, ກົມ​ກອງ, ວິທະ ຍາຄານ, ບ່ອນ​ພັກ​ເຊົາ, ໂຮງ​ຮຽນ ແລະ ສະໜາມຝຶກແອບ ບັນດາເຫຼົ່າຮົບ, ເຫຼົ່າວິຊາສະເພາະ, ຕຳ​ຫຼວດ, ສະ​ໜາມ​ບິນ, ເດີ່ນບິນ, ທ່າ​ເຮືອ​, ຄັງ, ສາງ, ໂຮງ​ໝໍ, ໂຮງ​ຈັກ​, ໂຮງ​ງານ, ສະ​ຖານ​ທີ່​ພັກ​ຜ່ອນ​ຂອງ​ທະ​ຫານ, ຕຳ​ຫຼວດ, ພື້ນ​ທີ່​ທຳ​ການ​ຜະ​ລິດ​ຢູ່​ແນວ​ຫຼັງ​ຂອງກອງ​ທັບ, ພື້ນ​ທີ່​ຍຸດ​ທະ​ສາດ​​​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ ແລະ ທີ່​ດິນ​ອື່ນທີ່​​ນຳໃຊ້​ເຂົ້າ​ໃນ​ວຽກ​ງານ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ.

### ມາດຕາ 69 (ປັບປຸງ) ການ​ນໍາໃຊ້​ທີ່​ດິນ​ປະເພດອື່ນເຂົ້າໃນການປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ​

ເມື່ອ​ມີ​ຄວາມ​ຈຳ​ເປັນ ​ກຳລັງປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ ສາ​ມາດ​ນໍາໃຊ້​ທີ່​ດິນ​ປະ​ເພດອື່ນ ລວມທັງທີ່ດິນ​ຂອງ​ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງເຂົ້າ​ໃນ​ການ​ເຄື່ອນ​ໄຫວວຽກ​ງານ​ປ້ອງ​ກັນ​ຊາດ-ປ້ອງ​ກັນຄວາມສະ​ຫງົບ ຕາມ​ການ​ຕົກ​ລົງຂອງ​ລັດ​ຖະ​ບານ.

ພາຍ​ຫຼັງ​ໝົດ​ຄວາມ​ຈຳ​ເປັນ​ໃນ​ກາ​ນ​ນໍາໃຊ້​ແລ້ວ ຕ້ອງ​ສົ່ງ​ທີ່​ດິນ​ດັ່ງ​ກ່າວ​ນັ້ນຄືນ​ໃຫ້​ແກ່​ເຈົ້າ​ຂອງ​ສິດນໍາໃຊ້ທີ່ດິນ. ໃນ​ກໍ​ລະ​ນີ​ທີ່​ການ​ນໍາໃຊ້​ນັ້ນ ຫາກ​ໄດ້​ກໍ່​ຄວາມ​ເສຍ​ຫາຍ​ໃຫ້ແກ່​ເຈົ້າຂອງ​ສິດນຳ​ໃຊ້​ທີ່​ດິນ ທີ່ມີການພັດທະນາແລ້ວ ລັດ​ ຈະທົດ​ແທນ​ຄ່າ​ເສຍ​ຫາຍ ຕາມກົດໝາຍ.

ການນໍາໃຊ້ທີ່ດິນບໍລິເວນນໍ້າ ຢູ່ໃນເຂດທີ່ດິນປ້ອງກັນຊາດ-ປ້ອງກັນຄວາມສະຫງົບນັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

# ໝວດທີ 8

# ການຄຸ້ມຄອງການນໍາໃຊ້ທີ່ດິນປຸກສ້າງ

### ມາດຕາ 70 (ປັບປຸງ) ທີ່ດິນປຸກສ້າງ

ທີ່ດິນປຸກສ້າງ ແມ່ນ ທີ່ດິນ ທີ່ໄດ້ກຳນົດໄວ້ເພື່ອນຳໃຊ້ໃນການພັດທະນາເປັນຕົວເມືອງໃໝ່, ປຸກສ້າງທີ່ຢູ່ອາໄສ, ສຳນັກງານ, ອົງການ, ສະຖານທີ່ສາທາລະນະ, ການຄ້າ, ການບໍລິການ ​ແລະ ສິ່ງ​ປຸກ​ສ້າງອື່ນ ຕາມເຂດຈັດສັນ ແລະ ສອດຄ່ອງກັບແຜນຜັງຕົວເມືອງ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 71 (ປັບປຸງ) ​ປະເພດທີ່ດິນປຸກສ້າງ

ທີ່ດິນປຸກສ້າງ ແບ່ງອອກເປັນປະເພດຕົ້ນຕໍ ດັ່ງນີ້:

1. ສາທາລະນະ​ປະ​ໂຫຍ​ດ ແມ່ນທີ່ດິນເພື່ອຮັບໃຊ້ຜົນປະໂຫຍດສ່ວນລວມ ເປັນຕົ້ນ ສວນສາທາລະນະ, ສະຖານທີ່ການສຶກສາ, ສະໜາມກິລາ, ສາທາລະນະສຸກ, ຕະຫຼາດ, ສະໜາມເດັກຫຼິ້ນ, ປ່າຊ້າ, ປ່າສັກສິດ, ສະຖານທີ່ຖິ້ມຂີ້ເຫຍື້ອ, ສະຖານີນໍ້າປະປາ, ທີ່ດິນອື່ນທີ່ຮັບໃຊ້ສາທາລະນະປະໂຫຍດ;
2. ທີ່ຢູ່​ອາ​​ໄສ ແມ່ນ ທີ່ດິນເພື່ອນຳໃຊ້ເຂົ້າໃນການປຸກສ້າງທີ່ຢູ່ອາໄສຂອງບຸກຄົນ ແລະ ຄອບຄົວ;
3. ສຳນັກງານ, ອົງການ ແມ່ນ ທີ່ດິນເພື່ອນຳໃຊ້ເຂົ້າໃນການປຸກສ້າງສໍານັກງານຂອງ ອົງການຈັດຕັ້ງພັກ, ລັດ​, ແນວ​ລາວ​ສ້າງ​ຊາດ, ສະຫະພັນນັກຮົບເກົ່າລາວ, ອົງການ​ຈັດ​ຕັ້ງ​ມະຫາຊົນ, ວິສາຫະກິດ, ອົງການຈັດຕັ້ງສັງຄົມ, ສະຖານທູດ ຫຼື ອົງການຈັດຕັ້ງສາກົນ;
4. ການຄ້າ ແລະ ການບໍລິການ ແມ່ນທີ່ດິນເພື່ອນຳໃຊ້ເຂົ້າໃນການປຸກສ້າງອາຄານ ສຳລັບການ​ຄ້າ ແລະ ການ​ບໍລິການ​ ເປັນຕົ້ນ ຄອນໂດມີນຽມ, ອາພາດເມັ້ນ, ເຮືອນຈັດສັນ, ໂຮງແຮມ, ​ເຮືອນພັກ, ສູນການຄ້າ, ຮ້ານສັບພະສິນຄ້າ;
5. ທີ່ດິນຈັດສັນຂອງລັດ ເພື່ອຂາຍສິດນໍາໃຊ້ແບບມີກໍານົດ.

# ມາດຕາ 72 (ໃໝ່) ການສໍາຫຼວດທີ່ດິນປຸກສ້າງ

​ກະຊວງໂຍທາທິການ ແລະ ຂົນສົ່ງ ເປັນ​ເຈົ້າ​ການ​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ສຳ​ຫຼວດທີ່ດິນປຸກສ້າງດ້ວຍການເຂົ້າຮ່ວມຂອງປະຊາຊົນໃນເຂດທ້ອງຖິ່ນທີ່ກ່ຽວຂ້ອງ​​.

# ມາດຕາ 73 (ໃໝ່) ການວາງແຜນການນໍາໃຊ້ທີ່ດິນປຸກສ້າງ

ກະຊວງໂຍທາທິການ ແລະ ຂົນສົ່ງ ເປັນ​ເຈົ້າ​ການ​​ສົມທົບ​ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ວາງ​ແຜນ​ການນໍາໃຊ້ທີ່ດິນປຸກສ້າງໃຫ້ສອດຄ່ອງກັບແຜນແມ່ບົດຈັດສັນທີ່ດິນ ແລະ ແຜນຍຸດທະສາດການຄຸ້ມຄອງທີ່ດິນປຸກສ້າງ.

# ມາດຕາ 74 (ໃໝ່) ການປົກ​ປັກ​ຮັກສາທີ່ດິນປຸກສ້າງ

​ທີ່​ດິນ​ປຸກ​ສ້າງ **​**ຕ້ອງໄດ້ຮັບການປົກປັກຮັກສາ ດ້ວຍການກຳນົດຂອບເຂດພື້ນທີ່ດິນ ແລະ ສະ ຫງວນໄວ້ ​ເພື່ອນຳໃຊ້ເຂົ້າໃນເປົ້າໝາຍຕ່າງໆຕາມແຕ່ລະປະເພດທີ່ດິນປຸກສ້າງ ແລະ ວາງລະບຽບການ ແລະ ມາດຕະການປົກປັກຮັກສາທີ່ດິນດັ່ງກ່າວ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການໂຍທາທິການ ແລະ ຂົນສົ່ງ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

# ມາດຕາ 75 (ໃໝ່) ການພັດທະນາທີ່ດິນປຸກສ້າງ

ຂະແໜງການໂຍທາທິການ ແລະ ຂົນສົ່ງ ສົມທົບກັບຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ພັດທະນາທີ່ດິນປຸກສ້າງ ດ້ວຍການວາງນະໂຍບາຍ, ວິທີການ ແລະ ມາດຕະການກ່ຽວກັບການຮັກສາ ແລະ ພັດທະນາໃຫ້ມີມູນຄ່າເພີ່ມ ໂດຍສອດຄ່ອງ​ກັບ​​​ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ​ນໍາ​ໃຊ້​ທີ່​ດິນຂອງຂະແໜງການໂຍທາທິການ ແລະ ຂົນສົ່ງ ແລະ ອົງການປົກຄອງທ້ອງຖິ່ນ ໃນແຕ່ລະ​ໄລຍະ.

ໃນກໍລະນີທີ່ມີທີ່ດິນບໍລິເວນນໍ້າຢູ່ໃນເຂດພັດທະນາທີ່ດິນປຸກສ້າງນັ້ນ ຕ້ອງຮັບປະກັນຄວາມຍືນຍົງຂອງລະບົບນິເວດ, ບໍ່ສ້າງຜົນເສຍຫາຍຕໍ່ປະລິມານ ແລະ ຄຸນນະພາບຂອງນໍ້າ, ບໍ່ເຮັດໃຫ້ດິນເຊາະເຈື່ອນ, ປ່ຽນແລວນໍ້າ ແລະ ການໄຫຼຂອງນໍ້າ ໂດຍບໍ່ໄດ້ຮັບອະນຸຍາດ.

### ມາດຕາ 76 (ປັບປຸງ) ການນຳໃຊ້ທີ່ດິນປຸກສ້າງ

ການນຳໃຊ້ທີ່ດິນປຸກສ້າງ ບໍ່ໃຫ້ແຕະຕ້ອງເຖິງ ສິດ ​ແລະ ຜົນປະໂຫຍດຂອງຜູ້ອື່ນ ທັງຮັບປະ ກັນທາດສະພາບ. ການປຸກສ້າງຕ່າງໆ ຕ້ອງປະຕິບັດຕາມແຜນຜັງຕົວເມືອງ, ໄດ້ຮັບອະນຸຍາດຈາກອົງການທີ່ມີສິດ ແລະ ໜ້າທີ່ກ່ຽວຂ້ອງ, ຮັບປະກັນມາດຕະຖານເຕັກນິກຢ່າງຄົບຖ້ວນ, ປົກປັກຮັກສາສິ່ງແວດລ້ອມ ແລະ ຕ້ອງປະ ຕິບັດຕາມກົດໝາຍທີ່ກ່ຽວຂ້ອງ.

ສໍາລັບການນໍາໃຊ້ທີ່ດິນປຸກສ້າງສໍານັກງານ ຂອງອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ຕາມແຜນຈັດສັນ ແລະ ການມອບສິດນໍາໃຊ້ທີ່ດິນຂອງລັດນັ້ນ ໃຫ້ປະຕິບັດຕາມລະບຽບການກ່ຽວກັບການຄຸ້ມຄອງການນໍາໃຊ້ທີ່ດິນປຸກສ້າງ ແລະ ກົດໝາຍທີ່ກ່ຽວຂ້ອງ.

ລັດ ສະຫງວນທີ່ດິນປຸກສ້າງ ສຳລັບສາທາລະນະປະໂຫຍດໄວ້ ເພື່ອຮັບໃຊ້ຜົນປະໂຫຍດສ່ວນລວມ. ຖ້າຫາກມີການປ່ຽນປະເພດການນໍາໃຊ້ທີ່ດິນດັ່ງກ່າວ ກໍຕ້ອງໃຫ້ຮັບໃຊ້ຜົນປະໂຫຍດສ່ວນລວມສູງສຸດຂອງຊາດ ແລະ ໃນເຂດທີ່ໄດ້ຈັດສັນໄວ້ ແລະ ຕ້ອງໄດ້ຮັບການເຫັນດີຈາກຂະແໜງການໂຍທາທິການ ແລະ ຂົນສົ່ງ ໂດຍປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງ.

### ມາດຕາ 77 (ປັບປຸງ) ການກໍານົດ​ຂອບ​​ເຂດສິດນໍາໃຊ້​ທີ່ດິນປຸກສ້າງ

ອົງການ​ປົກຄອງ​ຂັ້ນແຂວງ ກໍານົດເນື້ອທີ່ການນໍາໃຊ້ທີ່ດິນປຸກສ້າງພາຍໃນທ້ອງຖິ່ນຂອງຕົນ ໃຫ້ສອດຄ່ອງກັບແຜນຈັດສັນ ແລະ ແຜນການນໍາໃຊ້ທີ່ດິນຂອງຂະ​ແໜງການໂຍທາທິການ ແລະ ຂົນສົ່ງ, ກົດ ໝາຍທີ່ກ່ຽວຂ້ອງ, ຈຸດພິເສດທາງດ້ານພູມສັນຖານ, ການຂະຫຍາຍຕົວທາງດ້ານເສດຖະກິດ-ສັງຄົມ ແລະ ຄວາມໜາແໜ້ນຂອງພົນລະເມືອງໃນແຕ່ລະໄລຍະ ແລ້ວສະເໜີ​ສະພາ​ປະຊາຊົນຂັ້ນ​ແຂວງ ຮັບຮອງ.

ການອະນຸຍາດເນື້ອທີ່ດິນປຸກສ້າງ ໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງນຳໃຊ້ ໃຫ້ອີງຕາມຄວາມສາມາດຕົວຈິງ ແລະ ກົດໝາຍທີ່ກ່ຽວຂ້ອງ.

ລັດ ຮັບຮູ້ສິດນໍາໃຊ້ທີ່ດິນປຸກສ້າງຂອງພົນລະເມືອງລາວຢ່າງຍາວນານ ດ້ວຍການຂຶ້ນທະບຽນອອກໃບຕາດິນ ນຳຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ບ່ອນທີ່ດິນຕັ້ງຢູ່ ຕາມທີ່ໄດ້ກໍານົດໄວ້ໃນມາດຕາ 101 ຂອງກົດໝາຍສະບັບນີ້.

# ພາກທີ V

# ການຄຸ້ມຄອງ​ການນຳໃຊ້ທີ່ດິນ

# ໝວດ​ທີ 1

# ການຄຸ້ມຄອງການນຳໃຊ້ທີ່ດິນຂອງລັດ

### ມາດຕາ 78 (ໃໝ່) ທີ່ດິນຂອງລັດ

ທີ່ດິນຂອງລັດ ແມ່ນ ທີ່ດິນທຸກຕອນ ທີ່ຢູ່​ພາຍ​ໃຕ້​ການ​ຄຸ້ມ​ຄອງການນໍາ​ໃຊ້ຂອງອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ລວມທັງທີ່ດິນທີ່ລັດສະ ຫງວນ ແລະ ອະນຸລັກໄວ້.

### ມາດຕາ 79 (ໃໝ່) ການ​ໄດ້​ມ​າທີ່ດິນ​​ຂອງລັດ

​ທີ່​ດິນ​ຂອງລັດ ໄດ້​ມາ​ຈາກ​ກໍ​ລະ​ນີ​ໃດ​ໜຶ່ງ ດັ່ງ​ນີ້:

1. ​​ລັດໄດ້ຈັດ​ສັນ ແລະ ສະ​ຫງວນໄວ້ ເປັນທີ່ດິນ​​ຂອງ​ລັດ;
2. ການເສຍສິດນໍາໃຊ້ທີ່ດິນຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມທີ່ໄດ້ກຳນົດໄວ້ໃນມາດຕາ 144 ຂອງກົດໝາຍສະບັບນີ້;
3. ການສິ້ນສຸດສິດນຳໃຊ້ທີ່ດິນຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມທີ່ໄດ້ກຳ ນົດໄວ້ໃນມາດຕາ 147 ຂອງກົດໝາຍສະບັບນີ້, ຍົກເວັ້ນຂໍ້ 4;
4. ການມອບສິດນໍາໃຊ້ທີ່ດິນຄືນໃຫ້ລັດ ດ້ວຍຄວາມສະໝັກໃຈ;
5. ກໍລະນີອື່ນຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 80 (ໃໝ່) ການຄຸ້ມຄອງການນໍາໃຊ້ທີ່ດິນຂອງລັດ

ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ເປັນໃຈກາງໃນການຄຸ້ມຄອງການນຳໃຊ້ທີ່ດິນຂອງລັດ ດ້ວຍການຂຶ້ນບັນຊີ ແລະ ຂຶ້ນທະບຽນອອກໃບຕາດິນລັດ ທີ່ຢູ່ໃນການຄຸ້ມຄອງການ ນໍາໃຊ້ຂອງ​ອົງການ​ຈັດ​ຕັ້ງ​ພັກ, ລັດ, ແນວລາວສ້າງຊາດ, ​ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ອົງການ​ປົກຄອງ​ທ້ອງ​ຖິ່ນ ລວມທັງບຸກຄົນ,​ ນິຕິບຸກຄົນ ແລະ ລວມໝູ່ ທີ່ນໍາໃຊ້ທີ່ດິນຂອງລັດ, ທີ່ດິນທີ່ສານຕັດສີນຮິບເປັນຂອງລັດ ຫຼື ໃຫ້ລັດເປັນຜູ້ຄຸ້ມຄອງ.

### ມາດຕາ 81 (ໃໝ່) ການນໍາໃຊ້ທີ່ດິນຂອງລັດ ເພື່ອເປົ້າໝາຍ​ລວມໝູ່

ການນຳໃຊ້ທີ່ດິນຂອງລັດເພື່ອເປົ້າໝາຍລວມໝູ່ ແມ່ນ ການມອບສິດນໍາໃຊ້ທີ່ດິນຂອງລັດ ໃຫ້ປະຊາຊົນພາຍໃນບ້ານ ຫຼື ຫຼາຍບ້ານໃຊ້ຮ່ວມກັນ ຕາມແຜນຈັດສັນທີ່ດິນຂັ້ນ​​ທ້ອງຖິ່ນ ແລະ ກົດໝ​າຍ ເປັນຕົ້ນ ທີ່ດິນປ່າຊ້າ, ປ່າສັກສິດ, ໜອງລວມບ້ານ, ວັດ, ໂຮງຮຽນ, ສຸກສາລາ, ຫ້ອງການປົກຄອງບ້ານ, ຕະຫຼາດຂອງບ້ານ.

ສິດນໍາໃຊ້ທີ່ດິນຂອງລັດເພື່ອເປົ້າໝາຍລວມໝູ່ ປະກອບມີ ​ສິດ​ປົກ​ປັກ​ຮັກ​ສາ​, ຊົມໃຊ້ທີ່ດິນ ເພື່ອ​ຜົນ​ປະ​ໂຫຍ​ດລວມຂອງປະຊາຊົນພາຍໃນບ້ານ ຫຼື ຫຼາຍບ້ານ ແຕ່ບໍ່ມີສິດມອບ, ໂອນ, ຂາຍ, ແລກປ່ຽນ, ໃຫ້ເຊົ່າ, ໃຫ້ສໍາປະທານ, ເອົາ​ໄປ​ເປັນຮຸ້ນ, ນຳ​ໄປ​ຄ້ຳ​ປະ​ກັນ ແຕ່ຢ່າງໃດ.

​

### ມາດຕາ 82 (ໃໝ່) ການຂຶ້ນບັນຊີທີ່ດິນຂອງລັດ

ອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ທີ່​ຄຸ້ມ​ຄອງ​ ແລະ ນໍ​າໃຊ້​ທີ່​ດິນ​ຂອງ​ລັດ ຕ້ອງຂຶ້ນບັນຊີທີ່ດິນຂອງລັດທຸກປະເພດ ທີ່ຢູ່ໃນການຄຸ້ມຄອງຂອງຕົນ ແລ້ວສົ່ງໃຫ້ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ເພື່ອສັງລວມຂຶ້ນບັນຊີຄຸ້ມຄອງຢ່າງລວມສູນ.

### ມາດຕາ 83 (ໃໝ່) ການຈັດສັນທີ່ດິນປຸກສ້າງຂອງລັດ ເພື່ອເປັນບ່ອນຢູ່ອາໄສ ແລະ ຊື້ ຂາຍ

### ສິດນໍາໃຊ້ທີ່ດິນແບບມີກໍານົດ

ອົງການປົກຄອງຂັ້ນແຂວງ ສົມທົບກັບຂະແໜງການ, ອົງການປົກຄອງຂັ້ນເມືອງ ແລະ ອົງ ການປົກຄອງບ້ານທີ່ກ່ຽວຂ້ອງ ດໍາເນີນການຈັດສັນທີ່ດິນປຸກສ້າງຂອງລັດ ເພື່ອປຸກສ້າງອາຄານ ຫຼື ເຮືອນຈັດສັນ ເປັນບ່ອນຢູ່ອາໄສຖາວອນໃຫ້ແກ່ພົນລະເມືອງລາວ ເປັນຕົ້ນ ພະນັກງານ-ລັດຖະກອນ, ທະຫານ, ຕໍາຫຼວດ, ປະຊາ ຊົນ ດ້ວຍການປະຕິບັດນະໂຍບາຍໃຫ້ເຊົ່າ ຫຼື ຂາຍຂາດຕົວ ຕາມລະບຽບການ ແລະ ເພື່ອຊື້ ຂາຍ ສິດນໍາໃຊ້ທີ່ດິນແບບມີກໍານົດ ແລ້ວສະເໜີສະພາປະຊາຊົນຂັ້ນແຂວງ ຮັບຮອງ.

# ມາດຕາ 84 (ໃໝ່) ການທວງຄືນ ແລະ ລົບລ້າງການຄອບຄອງທີ່ດິນຂອງລັດ

ອົງການປົກຄອງຂັ້ນແຂວງ ສົມທົບກັບອົງການປົກຄອງຂັ້ນເມືອງ ແລະ ອົງການປົກຄອງບ້ານ ທີ່ກ່ຽວຂ້ອງ ດໍາເນີນການກວດກາ ແລະ ທວງຄືນທີ່ດິນຂອງລັດ ທີ່ຖືກຄອບຄອງຢ່າງຜິດກົດໝາຍ ຫຼື ຖືກບຸກລຸກ ແລະ ຖອນການມອບຈາກບຸກຄົນ, ນິຕິບຸກຄົນ ແລະ ການຈັດຕັ້ງ. ໃນກໍລະນີການຄອບຄອງ ແລະ ການມອບນັ້ນ ຫາກມີເອກະສານຢັ້ງຢືນກ່ຽວກັບທີ່ດິນໃຫ້ສະເໜີຕໍ່ເຈົ້າແຂວງ, ເຈົ້າຄອງນະຄອນຫຼວງ ລົບລ້າງເອກະສານດັ່ງກ່າວ.

ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ສົມທົບກັບກະຊວງອື່ນ, ອົງການປົກ ຄອງທ້ອງຖິ່ນທີ່ກ່ຽວຂ້ອງ ດຳເນີນການກວດກາ ແລະ ທວງຄືນທີ່ດິນຂອງລັດທີ່ຖືກຄອບຄອງຢ່າງຜິດກົດໝາຍ ແລະ ຖອນ ການມອບຈາກການຈັດຕັ້ງ. ໃນກໍລະນີກະຊວງ, ອົງການປົກຄອງຂັ້ນແຂວງ ອອກເອກະສານຢັ້ງຢືນກ່ຽວກັບທີ່ດິນບໍ່ຖືກຕ້ອງຕາມກົດໝາຍ ແມ່ນລັດຖະບານເປັນຜູ້ລົບລ້າງເອກະສານດັ່ງກ່າວ ຕາມການສະເໜີຂອງກະຊວງ ຫຼື ອົງການທີ່ກ່ຽວຂ້ອງ.

# ໝວດ​ທີ 2

# ການ​ຄຸ້ມ​ຄອງ​ການນຳ​ໃຊ້ທີ່​ດິນຂອງພົນລະເມືອງລາວ

### ມາດຕາ 85 (ໃໝ່) ການ​ຄຸ້ມ​ຄອງການ​ນໍາ​ໃຊ້ທີ່ດິນ

ລັດ ​ຄຸ້ມ​ຄອງການ​ນຳ​ໃຊ້​ທີ່​ດິນຂອງບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ດ້ວຍ​ການ​ຂຶ້ນສໍາມະ ໂນທີ່ດິນ, ຢັ້ງຢືນກ່ຽວກັບການນໍາໃຊ້ທີ່ດິນ, ຂຶ້ນທະບຽນອອກໃບ​ຕາ​ດິນ ແລະ ຈົດທະບຽນການເຄື່ອນໄຫວ ແລະ ການປ່ຽນແປງສິດນໍາໃຊ້ທີ່ດິນ ເພື່ອຮັບຮູ້ສິດນຳໃຊ້ທີ່ດິນ ແລະ ຕິດຕາມສະພາບການເຄື່ອນໄຫວ ແລະ ປ່ຽນແປງສິດນໍາໃຊ້ທີ່ດິນດັ່ງກ່າວຕາມກົດໝາຍ.

### ມາດຕາ 86 (ໃໝ່) ການ​ນຳ​ໃຊ້​ທີ່​ດິນ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ຮັບ​ສິດນຳ​ໃຊ້​ທີ່​ດິນ ຕ້ອງນໍາໃຊ້ທີ່ດິນ​ຂອງ​​ຕົນໃຫ້ຖືກຕ້ອງຕາມເປົ້າໝາຍ ແລະ ສອດຄ່ອງກັບແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການ ນໍາໃຊ້ທີ່ດິນ ທີ່ລັດວາງອອກໃນແຕ່ລະໄລຍະ.

# ໜວດທີ 3

# ການຄຸ້ມຄອງການນຳໃຊ້ທີ່ດິນຂອງ ຄົນຕ່າງດ້າວ, ຄົນບໍ່ມີສັນຊາດ,

# ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ

### ມາດຕາ 87 (ໃໝ່) ການຄຸ້ມຄອງການນໍາໃຊ້ທີ່ດິນ

ລັດ ຮັບຮູ້ ແລະ ຄຸ້ມຄອງການ​ນຳ​ໃຊ້​ທີ່​ດິນຂອງຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ທີ່ສ້າງຕັ້ງຂຶ້ນຕາມການອະນຸຍາດຂອງລັດ ທີ່ດຳລົງຊີວິດ, ທໍາມາຫາກິນ ແລະ ເຄື່ອນໄຫວຢູ່ ສປປ ລາວ ຢ່າງຍາວນານ ແລະ ຖືກຕ້ອງຕາມກົດໝາຍ ດ້ວຍ​ການເຊົ່າ​, ສໍາປະທານທີ່ດິນນໍາລັດ, ຊື້ສິດນຳໃຊ້ທີ່ດິນຈັດສັນຂອງລັດແບບມີກຳນົດ ດ້ວຍ​ການ​ອອກ​ເອກະ ສານຢັ້ງຢືນສິດນຳໃຊ້ທີ່ດິນ ຫຼື ໃບຕາດິນລັດໃຫ້ສອດຄ່ອງຕາມສັນຍາ ແລະ ກົດໝາຍທີ່ກ່ຽວຂ້ອງ.

ລັດ ຮັບຮູ້ການເຊົ່າ ສິດນໍາໃຊ້ທີ່ດິນນໍາພົນລະເມືອງລາວ ທີ່ຖືກຕ້ອງຕາມກົດໝາຍ.

### ມາດຕາ 88 (ໃໝ່) ການ​ນຳ​ໃຊ້​ທີ່​ດິນ

ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ທີ່ສ້າງຕັ້ງຂຶ້ນຕາມການອະນຸຍາດຂອງລັດຕ້ອງນໍາໃຊ້ທີ່ດິນໃຫ້ຖືກຕ້ອງຕາມເປົ້າໝາຍ, ສັນຍາເຊົ່າ, ສັນຍາສຳປະທານທີ່ດິນ, ການຊື້ ຂາຍ ສິດນໍາໃຊ້ທີ່ດິນຈັດສັນຂອງລັດແບບມີກໍານົດ ໂດຍສອດຄ່ອງກັບແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການນໍາໃຊ້ທີ່ດິນ ທີ່ລັດວາງອອກໃນແຕ່ລະໄລຍະ.

# ພາກທີ VI

# ການ​ບໍລິຫານ​ທີ່​ດິນ

### 

### ມາດຕາ 89 (ໃໝ່) ການບໍລິຫານທີ່ດິນ

ການບໍລິຫານທີ່ດິນ ມີ ດັ່ງນີ້:

1. ລະບົບຂໍ້ມູນ ຂ່າວສານທີ່ດິນ;
2. ລະບົບ​ທະບຽນທີ່ດິນ;
3. ການຂຶ້ນທະບຽນທີ່ດິນປຸກສ້າງຄອນໂດມີນຽມ;
4. ການ​ປະ​ເມີນ​ລາຄາທີ່​ດິນ;
5. ທຸລະກໍາກ່ຽວກັບທີ່ດິນ;
6. ການເກັບລາຍ​ຮັບ​ຈາກ​ທີ່​ດິນ.

# ໝວດ​ທີ 1

# ລະບົບຂໍ້ມູນ ຂ່າວສານທີ່ດິນ

### 

### ມາດຕາ 90 (ໃໝ່) ລະບົບຂໍ້ມູນ ຂ່າວສານທີ່ດິນ

ລະບົບຂໍ້ມູນ ຂ່າວສານທີ່ດິນ ແມ່ນ ເຄື່ອງມືພື້ນຖານອັນຈຳເປັນທີ່ນຳໃຊ້ເຕັກໂນໂລຊີທັນສະ ໄໝຮັບໃຊ້ໃຫ້ແກ່ການຄຸ້ມຄອງ ແລະ ບໍລິຫານທີ່ດິນ ເພື່ອຮັບປະກັນຄຸນນະພາບ, ຄວາມສະດວກ, ທັນການ, ວ່ອງໄວ ແລະ ຊັດເຈນ ໃນການນໍາໃຊ້ຂໍ້ມູນ ຂ່າວສານເຂົ້າໃນວຽກງານທີ່ດິນ ໃຫ້ມີປະສິດທິຜົນ.

ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ຮັບຜິດຊອບສ້າງ, ປັບປຸງ, ຄຸ້ມຄອງ ແລະ ນຳໃຊ້ລະບົບຂໍ້ມູນ ຂ່າວສານທີ່ດິນແຫ່ງຊາດ ເພື່ອເປັນບ່ອນອີງໃຫ້ແກ່ການເກັບລາຍຮັບຈາກທີ່ດິນ ຂອງຂະແໜງການການເງິນ ແລະ ໃຫ້ເຊື່ອມຕໍ່ກັບລະບົບຂໍ້ມູນສະຖິຕິແຫ່ງຊາດ ໂດຍປະສານສົມທົບກັບກະຊວງ, ອົງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນທ້ອງຖິ່ນ ຮັບຜິດຊອບສ້າງຖານຂໍ້ມູນ ຂ່າວສານໃນຂອບເຂດຄວາມຮັບຜິດຊອບຂອງຕົນ ເພື່ອເປັນບ່ອນອີງໃຫ້ແກ່ການເກັບລາຍຮັບຈາກທີ່ດິນຂອງຂະແໜງການການເງິນ ແລະ ໃຫ້ເຊື່ອມຕໍ່ກັບລະບົບຂໍ້ມູນ ຂ່າວສານທີ່ດິນແຫ່ງຊາດ ແລະ ມີການປະ ສານສົມທົບກັບຂະແໜງການທີ່ກ່ຽວຂ້ອງຂັ້ນທ້ອງຖິ່ນ.

ຂະແໜງການຄຸ້ມຄອງການນໍາໃຊ້ທີ່ດິນຕາມຂະແໜງການ ຮັບຜິດຊອບສ້າງ, ປັບປຸງ, ຄຸ້ມຄອງ ແລະ ນຳໃຊ້ຖານຂໍ້ມູນ ຂ່າວສານກ່ຽວກັບການນຳໃຊ້ທີ່ດິນຂອງຕົນ ໂດຍເຊື່ອມຕໍ່ກັບລະບົບຂໍ້ມູນ ຂ່າວສານທີ່ດິນແຫ່ງຊາດ ດ້ວຍການປະສານສົມທົບກັບຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ, ຂະ ແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ລວມທັງສະໜອງຂໍ້ມູນກ່ຽວກັບການນຳໃຊ້ທີ່ດິນໃນຄວາມຮັບຜິດຊອບຂອງຕົນໃຫ້ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ.

### ມາດຕາ 91 (ໃໝ່) ການເຂົ້າເຖິງ ແລະ ການນຳໃຊ້ຂໍ້ມູນ ຂ່າວສານ ກ່ຽວກັບທີ່ດິນ

ບຸກຄົນ, ນິຕິບຸກຄົນ ຫຼື ການຈັດຕັ້ງ ສາມາດເຂົ້າເຖິງ ແລະ ນຳໃຊ້ຂໍ້ມູນ ຂ່າວສານກ່ຽວກັບທີ່ດິນໃນລະບົບຂໍ້ມູນ ຂ່າວສານທີ່ດິນແຫ່ງຊາດ ໂດຍໃຫ້ເສຍຄ່າທຳນຽມ ແລະ ຄ່າບໍລິການຕາມລະບຽບການ.

ຂະແໜງການທີ່ກ່ຽວຂ້ອງ ມີຄວາມຮັບຜິດຊອບໃນການສະໜອງຂໍ້ມູນ ຂ່າວສານກ່ຽວກັບທີ່ດິນໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມລະບຽບການ.

# ໝວດທີ 2

# ລະບົບທະ​ບຽນ​ທີ່​ດິນ

### ມາດຕາ 92 (ໃໝ່) ລະບົບທະບຽນທີ່ດິນ

ລະບົບທະບຽນທີ່ດິນ ປະກອບດ້ວຍ:

1. ການ​ຂຶ້ນ​ສໍາມະ​ໂນ​ທີ່​ດິນ;
2. ການຂຶ້ນທະບຽນອອກໃບຕາດິນ;
3. ການຈົດທະບຽນການເຄື່ອນໄຫວສິດນຳໃຊ້ທີ່ດິນ;
4. ການຈົດທະບຽນການປ່ຽນແປງສິດນຳໃຊ້ທີ່ດິນ.

**ມາດຕາ 93 (​ໃໝ່) ການ​ຂຶ້ນ​ສໍາມະ​ໂນ​ທີ່ິດິນ**

ການ​ຂຶ້ນ​ສໍາມະ​ໂນ​ທີ່​ດິນ ​ແມ່ນ​ ການ​ເກັບ​ກໍາສະຖິຕິ​ຕອນດິນປະ​ເພດ​ຕ່າງໆ ເຂົ້າ​ໃນ​ປຶ້ມສໍາມະ​ໂນ​ທີ່​ດິນ ແລະ ຖານຂໍ້ມູນສໍາມະໂນທີ່ດິນ ​ເພື່ອ​ຕິດຕາມ​ສະພາບການ​ເຄື່ອນ​ໄຫວ, ປ່ຽນ​ແປງ​ເປົ້າ​ໝາຍ​ການ​ນໍາ​ໃຊ້​ທີ່​ດິນ ແລະ ​ເປັນ​ຂໍ້​ມູນ​ພື້ນຖານໃນ​ການ​ຂຶ້ນ​ທະບຽນ​ອອກ​ໃບ​ຕາດິນ ແລະ ເສຍຄ່າ​ທໍານຽມນໍາ​ໃຊ້​ທີ່​ດິນ ຕາມກົດໝາຍ.

ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ປະສານສົມທົບກັບອົງການປົກຄອງບ້ານຂຶ້ນສຳມະໂນທີ່ດິນ ແຕ່ລະປະເພດ.

### ມາດຕາ 94 (ປັບປຸງ) ການ​ຂຶ້ນ​ທະ​ບຽນ​ອອກໃບຕາດິນ

ການ​ຂຶ້ນ​ທະ​ບຽນ​ອອກໃບຕາດິນ ແມ່ນ ​ການອອກໃບຕາດິນຄັ້ງທໍາອິດເພື່ອ​ຢັ້ງ​ຢືນ​ສິດ​​ນຳ​ໃຊ້ທີ່​ດິນປະ​ເພດ​ຕ່າງໆຢ່າງ​ຖືກ​ຕ້ອງ​ຕາມ​ກົດ​ໝາຍໃຫ້​ແກ່​ ບຸກ​ຄົນ, ນິຕິບຸກຄົນ ​ແລະ ການຈັດຕັ້ງ ເພື່ອອຳ​ນວຍ​ຄວາມ​ສະ​ດວກ​​ແກ່​ການ​ຄຸ້ມ​ຄອງ ແລະ ປົກ​ປັກ​ຮັກ​ສາ​ທີ່​ດິນ ​ຢ່າງ​ເປັນ​ເອ​ກະ​ພາບ​ໃນ​ຂອບ​ເຂດທົ່ວ​ປະ​ເທດ.

ອົງປະກອບການຂຶ້ນທະບຽນອອກໃບຕາດິນ ມີ ດັ່ງນີ້:

1. ແຜນທີ່ດິນສະເພາະຕອນ;
2. ແຜນທີ່ຕາດິນ;
3. ໃບທະບຽນທີ່ດິນ ແລະ ປຶ້ມທະບຽນທີ່ດິນ;
4. ສາລະບານປຶ້ມທະບຽນທີ່ດິນ;
5. ໃບຕາດິນ.

ທີ່ດິນທຸກຕອນ ​ຕ້ອງໄດ້ຂຶ້ນທະບຽນອອກໃບຕາດິນ ຕາມການຈັດສັນ, ການແບ່ງເຂດ ແລະ ປະເພດທີ່ດິນ ນໍາຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ຕາມທີ່ໄດ້ກຳນົດໄວ້ໃນມາດຕາ 101 ຂອງກົດໝາຍສະບັບນີ້.

### ມາດຕາ 95 (ໃໝ່) ແຜນທີ່ດິນສະເພາະຕອນ

ແຜນ​ທີ່ດິນສະເພາະຕອນ ແມ່ນ ຮູບແຜນທີ່ຕອນດິນຕອນດຽວທີ່​ໄດ້ຜ່ານການສໍາຫຼວດວັດ ແທກ​ ຊຶ່ງປະກອບມີຂໍ້​ມູນ​ຕ່າງໆ ​ເປັນຕົ້ນ ເລກທີແຜນທີ່ຕາດິນ​, ເລກ​ທີຕອນດິນ, ມາດຕາສ່ວນ, ທີ່ຕັ້ງຂອງ​ຕອນດິນ, ໄລ​ຍະ​​ເຂດ​ແດນ​ຕອນ​ດິນ, ລະຫັດຫຼັກ​ເຂດ​, ເລກທີຕອນ​ດິນຂ້າງຄຽງ, ເສັ້ນ​ທາງ, ຮ່ອງນ້ຳ.

### ມາດຕາ 96 (ໃໝ່) ແຜນທີ່ຕາດິນ

ແຜນ​ທີ່​ຕາ​ດິນ ແມ່ນ ຮູບແຜນ​ທີ່ຕອນ​​ດິນຫຼາຍຕອນຢູ່ໃນແຜ່ນດຽວ ຊຶ່ງປະກອບດ້ວຍ ຂໍ້ມູນຕ່າງໆ ເປັນຕົ້ນ ​ເລກທີແຜນທີ່ຕາດິນ, ເລກ​ທີ​ຕອນດິນແຕ່ລະຕອນ, ​ທີ່​ຕັ້ງ​ຂອງ​ເຂດ​ແດນ​ຕອນ​ດິນ, ເສັ້​ນ​ທາງ​, ຮ່ອງນ້ຳ​.

### ມາດຕາ 97 (ປັບປຸງ) ໃບທະບຽນທີ່ດິນ ແລະ ປຶ້ມ​ທະ​ບຽນ​ທີ່​ດິນ

ໃບທະບຽນທີ່ດິນ ແມ່ນ ເອກະສານທີ່​ບັນທຶກຂໍ້​ມູນຈາກການຂຶ້ນທະບຽນອອກໃບຕາດິນ ຕາມເລກ​ລໍາດັບໂດຍ​ມີ​ລາຍ​ເຊັນ ແລະ ຕາ​ປະ​ທັບ ຫົວໜ້າຫ້ອງການຊັບພະຍາກອນທໍາມະຊາດ ແລະ ສິ່ງແວດ ລ້ອມຂັ້ນເມືອງ ຕາມທີ່ໄດ້ກຳນົດໄວ້ໃນມາດຕາ 101 ຂອງກົດໝາຍສະບັບນີ້.

ປຶ້ມ​ທະ​ບຽນ​ທີ່​ດິນ​ ແມ່ນ​ ປຶ້ມທີ່ລວບລວມໃບທະບຽນທີ່ດິນ ທີ່ໄດ້ຂຶ້ນທະບຽນອອກໃບຕາ ດິນ ໃນແຕ່ລະບ້ານ ຊຶ່ງບ້ານໜຶ່ງມີປຶ້ມທະບຽນທີ່ດິນຫຼາຍຫົວຂຶ້ນກັບຈຳນວນຕອນດິນ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ກຳນົດເນື້ອໃນລະອຽດແບບພິມໃບທະບຽນທີ່ດິນ ແລະ ປຶ້ມທະບຽນທີ່ດິນ.

### ມາດຕາ 98 (ໃໝ່) ສາລະບານປຶ້ມທະບຽນທີ່ດິນ

ສາ​ລະ​ບານປຶ້ມ​ທະ​ບຽນທີ່​ດິນ ແມ່ນ ການສັງລວມປຶ້ມທະບຽນທີ່ດິນຢູ່ແຕ່ລະບ້ານ ເຂົ້າເປັນຫົວດຽວຢ່າງເປັນລະບົບ ເພື່ອຕິດຕາມການປ່ຽນແປງຂອບເຂດເນື້ອທີ່ດິນ, ເລກທີຕອນດິນ, ເລກທີໃບຕາດິນ.

### ມາດຕາ 99 (​ປັບປຸງ) ​ໃບ​ຕາດິນ

ໃບ​ຕາ​ດິນ ​ແມ່ນ ​ເອ​ກະ​ສານທີ່​ເປັນ​ຫຼັກ​ຖານ​ຕົ້ນ​ຕໍ​ອັນ​ໜຶ່ງ​ອັນ​ດຽວ ກ່ຽວ​ກັບ​ສິດ​ນຳ​ໃຊ້​ທີ່​ດິນ ຊຶ່ງ​ໄດ້​ຄັດ​ສຳ​ເນົາ​ຢ່າງ​ຖືກ​ຕ້ອງຈາກໃບ​ທະ​ບຽນ​ທີ່​ດິນ ເພື່ອມອບ​ໃຫ້​ແກ່​ຜູ້​ເປັນ​ເຈົ້າ​ຂອງສິດນໍາໃຊ້​ທີ່​ດິນ ພຽງ​ໃບ​ດຽວນຳໃຊ້ເປັນ​ຫຼັກ​ຖານ​ຢ່າງ​ຍາວ​ນານ ຈົນ​ກວ່າ​ຈະ​ມີ​ການ​ປ່ຽນ​ແປງ​ໃໝ່ຕາມ​ເງື່ອນ​ໄຂ​ທີ່​ກຳ​ນົດ​ໄວ້​ໃນ​ກົດ​ໝາຍ.

ໃບຕາດິນ​ມີ ສອງແບບຄື ໃບຕາດິນລັດ ແລະ ໃບຕາດິນບຸກຄົນ, ນິຕິບຸກຄົນ ຫຼື ການຈັດຕັ້ງ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ກຳນົດເນື້ອໃນລະອຽດແບບພິມໃບຕາດິນ.

### ມາດຕາ 100 (ປັບປຸງ) ​ ເອກະສານປະກອບການຂຶ້ນ​ທະ​ບຽນອອກ​ໃບຕາ​ດິນ

ການຂຶ້ນທະບຽນອອກໃບຕາດິນ ຕ້ອງປະກອບເອກະສານ ດັ່ງ​ນີ້:

1. ໃບ​ຢັ້ງ​ຢືນ​ກ່ຽວ​ກັບ​ການ​ໄດ້​ມາ​ຂອງສິດນຳໃຊ້​ທີ່​ດິນ ເປັນຕົ້ນ ການມອບຂອງລັດ, ສັນ ຍາມອບໂອນ, ຍົກຊັບ, ຊື້ ຂາຍ, ການ​ສືບ​ທອດມູນມໍຣະດົກ, ໃບແຜນທີ່ດິນ, ໃບຢັ້ງຢືນການພັດທະນາທີ່ດິນ, ໃບຢັ້ງຢືນຮັບປະກັນທີ່ດິນ;
2. ສຳເນົາບັດປະຈໍາ​ຕົວ ຫຼື ໃບຢັ້ງຢືນທີ່ຢູ່ ແລະ ສຳມະໂນຄົວ, ຖ້າແມ່ນນິຕິບຸກຄົນ ຫຼື ການຈັດ​ຕັ້ງ​ສັງຄົມ ຕ້ອງມີສໍາ​ເນົາໃບອະນຸຍາດດຳເນີນທຸລະກິດ, ໃບທະບຽນວິສາຫະກິດ ຫຼື ໃບ​ອະນຸຍາດ​ສ້າງ​ຕັ້ງ​ອົງການ​ຈັດ​ຕັ້ງ​ສັງຄົມ;
3. ໃບແຈ້ງເສຍຄ່າທຳນຽມການນຳໃຊ້ທີ່ດິນ.

### ມາດຕາ 101 (ປັບປຸງ) ຂັ້ນຕອນການຂຶ້ນທະ​ບຽນ​ອອກໃບຕາ​ດິນ

ການຂຶ້ນທະບຽນອອກໃບຕາດິນ ໃຫ້ດໍາເນີນຜ່ານໜ່ວຍງານບໍລິການປະຕູດຽວ ຂອງຫ້ອງ ການຊັບພະຍາກອນທໍໍາມະຊາດ ແລະ ສິ່ງແວດລ້ອມຂັ້ນເມືອງ ໂດຍປະຕິບັດຕາມຂັ້ນຕອນ ດັ່ງນີ້:

1. ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ​ສົມທົບກັບອົງ​ການ​ປົກ​ຄອງ​ບ້ານທີ່ກ່ຽວຂ້ອງ ດຳເນີນການສອບ​ຖາມ ແລະ ເກັບກໍາຂໍ້ມູນ​ການ​ໄດ້ມາຂອງ​ສິດຄອບຄອງ ແລະ ສິດນໍາໃຊ້ທີ່ດິນ, ສໍາຫຼວດວັັດແທກ ໂດຍມີການເຂົ້າຮ່ວມ ແລະ ການຢັ້ງຢືນ ຂອງເຈົ້າຂອງສິດນໍາໃຊ້ທີ່ດິນຂ້າງ ຄຽງ ຫຼື ຜູ້ຕາງໜ້າທີ່ໄດ້ຮັບມອບໝາຍຈາກເຈົ້າຂອງສິດນໍາໃຊ້ທີ່ດິນ ພ້ອມທັງສ້າງ​ແຜນ​ທີ່​ດິນສະເພາະຕອນ ແລະ ປະກອບສໍານວນເອກະສານການຂຶ້ນທະບຽນອອກໃບຕາດິນ ໃຫ້ສໍາເລັດ ພາຍໃນເວລາ ສິບຫ້າວັນ;
2. ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ອອກແຈ້ງການຜ່ານສື່ມວນຊົນ ແລະ ຕິດປະກາດຫາຜູ້ຄັດຄ້ານ ຢູ່ຫ້ອງການປົກຄອງບ້ານບ່ອນທີ່ດິນຕັ້ງຢູ່. ກໍານົດເວລາຂອງແຈ້ງການນັ້ນ ແມ່ນ ສາມສິບວັນ ນັບແຕ່ວັນອອກແຈ້ງການເປັນຕົ້ນໄປ;
3. ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ຕ້ອງຂຶ້ນທະບຽນອອກໃບຕາດິນ ພາຍໃນເວລາ ຫ້າວັນ ລັດຖະການ ຫຼັງຈາກສິ້ນສຸດກໍານົດເວລາດັ່ງກ່າວ ​​ຫາກບໍ່ມີຜູ້ຄັດຄ້ານ ຫຼື ມີການຄັດຄ້ານ ແຕ່ໄດ້​ຮັບການ​ແກ້​ໄຂ​​ແລ້ວ;
4. ໃນກໍລະນີທີ່ຕອນດິນໃດໜຶ່ງ ຫາກມີຜູ້ຄັດຄ້ານ, ມີຂໍ້ຂັດແຍ່ງ ຫຼື ຕົກຄ້າງດ້ວຍເຫດ ຜົນໃດໜຶ່ງ ຕ້ອງໄດ້ຮັບການແກ້ໄຂໃຫ້ສໍາເລັດຕາມກົດໝາຍ ຈາກນັ້ນຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ຈຶ່ງຂຶ້ນທະບຽນອອກໃບຕາດິນຕອນດັ່ງກ່າວ.

ພາຍຫຼັງສໍາເລັດການຂຶ້ນທະບຽນອອກໃບຕາດິນແຕ່ລະຕອນແລ້ວ ໃຫ້ລາຍງານຕໍ່ອົງການປົກຄອງຂັ້ນເມືອງ ແລະ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ບ່ອນທີ່ດິນຕັ້ງຢູ່.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ອອກລະບຽບການກ່ຽວກັບຂັ້ນຕອນການຂຶ້ນທະບຽນອອກໃບຕາດິນ.

### ມາດຕາ 102 (ໃໝ່) ສໍານວນເອກະສານຕອນດິນ

ສຳ​ນວນ​ເອ​ກະ​ສານ​ຕອນດິນ​ ແມ່ນ ການລວບລວມເອກະສານຕ່າງໆກ່ຽວກັບການຂຶ້ນທະ ບຽນອອກໃບຕາດິນ ແລະ ການຈົດທະບຽນການເຄື່ອນໄຫວ ແລະ ການປ່ຽນແປງສິດນຳໃຊ້ທີ່ດິນ ເຊັ່ນ ເອກະ ສານຢັ້ງຢືນການໄດ້ມາສິດຄອບຄອງ ແລະ ນໍາໃຊ້ທີ່ດິນ, ສຳເນົາສຳມະໂນຄົວ ຫຼື ບັດປະຈຳຕົວ, ໃບຢັ້ງຢືນທີ່ຢູ່, ໃບທະບຽນວິສາຫະກິດ, ແບບພິມທາງດ້ານວິຊາການ.

ການຂຶ້ນທະບຽນອອກໃບຕາດິນແຕ່ລະຕອນ ໃຫ້ສ້າງເປັນສຳນວນເອກະສານຕອນດິນ ເພື່ອເປັນຂໍ້ມູນຫຼັກຖານຍາວນານ ແລະ ເກັບຮັກສາໄວ້ໃນລະບົບຂໍ້ມູນ ໃຫ້ມີຄວາມປອດໄພ ສາມາດຕິດຕາມສະພາບການເຄື່ອນໄຫວ ແລະ ປ່ຽນແປງສິດນຳໃຊ້ທີ່ດິນໃນແຕ່ລະໄລຍະ.

### ມາດຕາ 103 (ປັບປຸງ) ການອອກສຳເນົາໃບຕາດິນ

ການອອກສຳເນົາໃບຕາດິນ ແມ່ນ ການອອກໃບຕາດິນຄືນໃໝ່ ເພື່ອທົດແທນ​ໃບທີ່ຖືກ ເສຍຫາຍ ຫຼື ຖືກທຳລາຍ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງ ຂໍການອອກສຳເນົາໃບຕາດິນ ໃຫ້ຍື່ນຄຳຮ້ອງຕໍ່ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ບ່ອນທີ່ດິນຕັ້ງຢູ່ຕາມແບບພິມທີ່ກໍານົດໄວ້.

ພາຍຫຼັງໄດ້ຮັບຄຳຮ້ອງແລ້ວຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ຕ້ອງໄດ້ຄົ້ນຄວ້າ, ເກັບກໍາຂໍ້ມູນຫຼັກຖານ ແລະ ປະຫວັດຄວາມເປັນມາຂອງທີ່ດິນ ແລ້ວເຮັດບົດສະຫຼຸບ ພ້ອມດ້ວຍຄຳເຫັນກ່ຽວກັບສາເຫດທີ່ເສຍຫາຍ ຫຼື ຖືກທໍາລາຍ ພາຍໃນເວລາ ສິບຫ້າວັນ ລັດຖະການ ນັບແຕ່ວັນທີ່ໄດ້ຮັບຄຳຮ້ອງເປັນຕົ້ນໄປ. ຖ້າໃບ​ຕາດິນທີ່​ຖື​ກທຳ​ລາຍຫາກໄດ້ປະຮ່ອງຮອຍທີ່ສາມາດໃຊ້ເປັນຫຼັກຖານ ໃຫ້ສະ ເໜີຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ພິຈາລະນາ​ອອກໃບສຳເນົາ​ຕາດິນຄືນໃໝ່​ໃຫ້​ຜູ້ຮ້ອງ​ຂໍ.

ໃນກໍລະນີໃບຕາດິນເສຍຫາຍ ຫຼື ຖືກທຳລາຍ ທີ່ບໍ່​​ປະຮ່ອງ​ຮອຍໃດໜຶ່ງເປັນ​ຫຼັກ​ຖານຢັ້ງ​ຢືນໃບຕາດິນດັ່ງກ່າວ ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ຕ້ອງມອບເອກະສານທີ່ໄດ້ຜ່ານການຄົ້ນຄວ້າໃຫ້ຜູ້ຮ້ອງຂໍເພື່ອໄປຍື່ນຕໍ່ສານ ພິຈາລະນາຕັດສີນຢັ້ງຢືນການເສຍຫາຍຂອງໃບຕາດິນ ກ່ອນອອກສຳເນົາໃບຕາດິນໃໝ່.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ອອກລະບຽບການກ່ຽວກັບຫຼັກຖານ, ຮ່ອງຮອຍ ໃບຕາດິນທີ່ຖືກເສຍຫາຍ ຫຼື ຖືກທໍາລາຍ.

### ມາດຕາ 104 (ປັບປຸງ) ການຈົດທະບຽນການເຄື່ອນໄຫວສິດນຳໃຊ້ທີ່ດິນ

ການຈົດທະບຽນການເຄື່ອນໄຫວສິດນຳໃຊ້ທີ່ດິນ ແມ່ນ ການ​ບັນທຶກ ແລະ ຢັ້ງຢືນ​ສິດນຳໃຊ້ທີ່ດິນ ທີ່ເຈົ້າຂອງສິດນຳໃຊ້ທີ່ດິນໄດ້ເອົາ​ສິດດັ່ງກ່າວ​ໃຫ້ເຊົ່າ, ເປັນຫຼັກຊັບ**ຄໍ້າປະກັນ, ຂາຍຝາກ, ທາດສະພາບຕາມສັນຍາ, ສິດເໜືອທີ່ດິນ ແລະ ການເຄື່ອນໄຫວອື່ນ**.

ການຈົດທະບຽນການເຄື່ອນໄຫວສິດນຳໃຊ້ທີ່ດິນ ໃຫ້ດຳເນີນຢູ່ຫ້ອງການຊັບພະຍາກອນ ທຳມະຊາດ ແລະ ສິ່ງແວດລ້ອມຂັ້ນເມືອງບ່ອນທີ່ດິນຕັ້ງຢູ່ ໂດຍຊ້ອງໜ້າກັນລະຫວ່າງຄູ່ສັນຍາກັບເຈົ້າໜ້າທີ່ ທີ່ດິນ.

ໃນກໍລະນີການເອົາໃບຕາດິນ ໄປເປັນຫຼັກຊັບຄໍ້າປະກັນນໍາເຈົ້າໜີ້ຄົນດຽວນັ້ນ ຫຼັງຈາກຈົດທະບຽນການເຄື່ອນໄຫວສິດນໍາໃຊ້ທີ່ດິນແລ້ວ ເຈົ້າຂອງສິດນໍາໃຊ້ທີ່ດິນ ຕ້ອງມອບໃບຕາດິນສະບັບຕົ້ນໃຫ້ເຈົ້າໜີ້ເປັນຜູ້ຮັກສາໄວ້. ສ່ວນການເອົາໃບຕາດິນ ໄປຄໍ້າປະກັນນໍາເຈົ້າໜີ້ຫຼາຍຄົນ ຫຼັງຈາກຈົດທະບຽນການເຄື່ອນໄຫວສິດນໍາໃຊ້ທີ່ດິນໃນແຕ່ລະຄັ້ງແລ້ວ ໃບຕາດິນສະບັບຕົ້ນນັ້ນ ຈະໃຫ້ເຈົ້າໜີ້ຜູ້ໃດເປັນຜູ້ຮັກສາໄວ້ແມ່ນຂຶ້ນກັບການ ຕົກລົງກັນລະຫວ່າງເຈົ້າໜີ້ດ້ວຍກັນ.

ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ຕ້ອງດຳເນີນການຈົດທະບຽນການເຄື່ອນໄຫວສິດນຳໃຊ້ທີ່ດິນ ພາຍໃນເວລາ ສາມວັນ ລັດຖະການ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ ພ້ອມທັງອອກໃບຢັ້ງຢືນຮັບຮູ້ການເອົາໃບຕາດິນ ໄປເປັນຫຼັກຊັບຄໍ້າປະກັນນັ້ນໃຫ້​ແກ່ ເຈົ້າໜີ້ ແລະ ລູກໜີ້ ຕາມສັນຍາ.

ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ມີໜ້າທີ່ ແລະ ຄວາມຮັບຜິດຊອບໃນການຄຸ້ມຄອງຂໍ້ມູນ ແລະ ບັນດາເອກະສານກ່ຽວກັບໃບຕາດິນ ທີ່ນໍາມາຈົດທະບຽນການເຄື່ອນ ໄຫວສິດນໍາໃຊ້ທີ່ດິນໃຫ້ຖືກຕ້ອງ, ໂປ່ງໃສ ແລະ ເຂັ້ມງວດຕາມລະບຽບການ.

ໃນກໍລະນີມີການສະເໜີຄັດຄ້ານຈາກ ຜູ້ທີ່ກ່ຽວຂ້ອງໂດຍກົງ ຫຼື ຜູ້ທີ່ໄດ້ຮັບສິດນໍາໃຊ້ທີ່ດິນ ຕາມທີ່ໄດ້ກໍານົດໄວ້ໃນມາດຕາ 126 ຂອງກົດໝາຍສະບັບນີ້ ແມ່ນໃຫ້ໂຈະການຈົດທະບຽນການເຄື່ອນ ໄຫວສິດນຳໃຊ້ທີ່ດິນຕອນນັ້ນໄວ້ກ່ອນ ຈົນກວ່າໄດ້ຮັບການແກ້ໄຂຕາມກົດໝາຍ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ອອກລະບຽບການກ່ຽວກັບ ການຈົດທະບຽນການເຄື່ອນໄຫວສິດນໍາໃຊ້ທີ່ດິນ.

### ມາດຕາ 105 (ປັບປຸງ) ການຈົດທະບຽນການປ່ຽນແປງສິດນໍາໃຊ້ທີ່ດິນ

ການຈົດທະບຽນການປ່ຽນແປງສິດນຳໃຊ້ທີ່ດິນ ແມ່ນ ການ​ບັນທຶກ ແລະ ຢັ້ງຢືນການປ່ຽນ ແປງສິດນໍາໃຊ້ທີ່ດິນຈາກ​​ເຈົ້າ​ຂອງ​​ສິດນຳໃຊ້ທີ່ດິນເດີມໄປໃຫ້ຜູ້ອື່ນ ດ້ວຍການອອກໃບຕາດິນໃໝ່ ຕາມການສືບທອດມູນມໍຣະດົກ, ຊື້ ຂາຍ, ເອົາເຂົ້າເປັນຮຸ້ນ, ມອບ ຫຼື ຍົກສິດນໍາໃຊ້ທີ່ດິນ, ແລກປ່ຽນ, ຖອນ ຫຼື ໂອນສິດນໍາໃຊ້ທີ່ດິນຄືນ, ທາດສະພາບຕາມກົດໝາຍ, ຄຳຕັດສີນຂອງສານ.

ການຈົດທະບຽນການປ່ຽນແປງສິດນຳໃຊ້ທີ່ດິນ ໃຫ້ດຳເນີນຢູ່ຫ້ອງການຊັບພະຍາກອນທຳ ມະຊາດ ແລະ ສິ່ງແວດລ້ອມຂັ້ນເມືອງ ໂດຍຊ້ອງໜ້າກັນລະຫວ່າງຄູ່ສັນຍາກັບເຈົ້າໜ້າທີ່ ທີ່ດິນ ໃນກໍລະນີເປັນການຊື້ ຂາຍ, ເອົາເຂົ້າເປັນຮຸ້ນ, ມອບ ຫຼື ຍົກ ສິດນໍາໃຊ້ທີ່ດິນ, ແລກປ່ຽນສິດນໍາໃຊ້ທີ່ດິນ.

ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ຕ້ອງດຳເນີນການຈົດທະບຽນການປ່ຽນແປງສິດນຳໃຊ້ທີ່ດິນ ພາຍໃນເວລາ ຫ້າວັນ ລັດຖະການ ນັບແຕ່ວັນໄດ້ຮັບຄໍາສະເໜີຈາກເຈົ້າຂອງສິດນໍາໃຊ້ທີ່ດິນ ເປັນຕົ້ນໄປ.

ໃນກໍລະນີມີການສະເໜີຄັດຄ້ານຈາກ ຜູ້ທີ່ກ່ຽວຂ້ອງໂດຍກົງ ຫຼື ຜູ້ທີ່ໄດ້ຮັບສິດນໍາໃຊ້ທີ່ດິນ ຕາມທີ່ໄດ້ກໍານົດໄວ້ໃນມາດຕາ 126 ຂອງກົດໝາຍສະບັບນີ້ ແມ່ນໃຫ້ໂຈະການຈົດທະບຽນການປ່ຽນແປງສິດນຳໃຊ້ທີ່ດິນຕອນນັ້ນໄວ້ກ່ອນ ຈົນກວ່າໄດ້ຮັບການແກ້ໄຂຕາມກົດໝາຍ.

# ໝວດ​ທີ 3

# ການຂຶ້ນທະບຽນ​ທີ່​ດິນປຸກສ້າງຄອນໂດມີນຽມ

### 

### ມາດຕາ 106 (ໃໝ່) ການ​ຂຶ້ນ​ທະບຽນທີ່​ດິນປຸກສ້າງຄອນໂດມີນຽມ

ບຸກຄົນ ຫຼື ນິຕິບຸກຄົນ ທັງພາຍໃນ ແລະ ຕ່າງປະເທດ ທີ່ມີຈຸດປະສົງປຸກສ້າງຄອນໂດມີນຽມ ຕ້ອງຂໍອະນຸຍາດດໍາເນີນທຸລະກິດຄອນໂດມີນຽມ ນຳຫ້ອງການບໍລິການການລົງທຶນປະຕູດຽວ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ຂໍອະນຸຍາດປຸກສ້າງນໍາຂະແໜງການໂຍທາທິການ ແລະ ຂົນສົ່ງ ແລະ ຕ້ອງສະເໜີຂໍຂຶ້ນ​ທະບຽນທີ່​ດິນປຸກສ້າງຄອນໂດມີນຽມ ນຳພະ​ແນ​ກຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນ​ແຂວງ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ກໍານົດລະບຽບການກ່ຽວກັບການຂຶ້ນທະບຽນທີ່ດິນປຸກສ້າງຄອນໂດມີນຽມ.

### ມາດຕາ 107 (ໃໝ່) ເອກະສານປະກອບຂໍຂຶ້ນທະບຽນທີ່ດິນປຸກສ້າງຄອນໂດມີນຽມ

ເອກະສານຂໍຂຶ້ນທະບຽນທີ່ດິນປຸກສ້າງຄອນໂດມີນຽມ ມີ ດັ່ງນີ້:

1. ໃບຕາດິນຂອງບຸກຄົນ, ນິຕິບຸກຄົນ;
2. ​ໃບ​ທະບຽນ​ວິ​ສາ​ຫະກິດ;
3. ໃບອະນຸຍາດປຸກສ້າງ;
4. ແຜນຜັງຂອງຄອນໂດມີນຽມ;
5. ບົດ​ວິພາກ​ເສດຖະກິດ​-​ເຕັກນິກ;
6. ບົດປະເມີນຜົນກະທົບຕໍ່ສິ່ງແວດລ້ອມສັງຄົມ ແລະ ທໍາມະຊາດ;
7. ກົດ​ລະບຽບ​ຂອງນິຕິບຸກຄົນ;
8. ເອກະສານອື່ນທີ່ກ່ຽວຂ້ອງ.

ສຳລັບການເຊົ່າທີ່ດິນຂອງລັດ ຫຼື ບຸກຄົນ, ນິຕິບຸກຄົນ ເພື່ອປຸກສ້າງຄອນໂດມີນຽມ ຕ້ອງມີເອກະສານເພີ່ມຕື່ມ ດັ່ງນີ້:

1. ໃບຕາດິນຂອງລັດ ຫຼື ຂອງບຸກຄົນ, ນິຕິບຸກຄົນ;
2. ສັນຍາເຊົ່າ.

### ມາດຕາ 108 (ໃໝ່) ການພິຈາລະນາຂຶ້ນ​ທະບຽນທີ່​ດິນປຸກສ້າງຄອນໂດມີນຽມ

ພະ​ແນ​ກຊັບພະຍາກອນທຳມະຊາດ ແລະ ສິ່ງແວດລ້ອມ​ຂັ້ນແຂວງ ພິຈາລະນາການຂຶ້ນທະ ບຽນທີ່ດິນປຸກສ້າງຄອນໂດມີນຽມ ໃຫ້ແກ່ນິຕິບຸກຄົນນັ້ນ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ.

ສຳລັບການເຊົ່າທີ່ດິນຂອງລັດ ຫຼື ບຸກຄົນ, ນິຕິບຸກຄົນ ນັ້ນ ແມ່ນໃຫ້ຂຶ້ນທະບຽນທີ່ດິນປຸກສ້າງດັ່ງກ່າວ ແຕ່ໃຫ້ຮັກສາຊື່ຂອງເຈົ້າຂອງສິດນໍາໃຊ້ທີ່ດິນນັ້ນໄວ້ຕາມໃບຕາດິນຂອງຜູ້ໃຫ້ເຊົ່າ.

# ໝວດ​ທີ 4

# ການ​ປະ​ເມີນ​ລາຄາທີ່​ດິນ

### ມາດຕາ 109 (ໃໝ່) ການປະເມີນລາຄາທີ່ດິນ

ການປະເມີນລາຄາທີ່ດິນ ແມ່ນ ການກໍານົດມູນຄ່າທີ່ດິນ​ແຕ່ລະເຂດຢູ່ໃນແຕ່ລະທ້ອງຖິ່ນ ໂດຍອີງໃສ່ຈຸດພິເສດທາງດ້ານທີ່ຕັ້ງພູມສັນຖານ, ໂຄງລ່າງພື້ນຖານ ແລະ ລະດັບການຂະຫຍາຍຕົວທາງດ້ານເສດຖະ ກິດ-ສັງຄົມ ໃນແຕ່ລະໄລຍະ.

ການປະເມີນລາຄາທີ່ດິນ ໃຫ້ດໍາເນີນຕາມຈຸດປະສົງ ດັ່ງນີ້:

1. ການຄິດໄລ່ຄ່າທຳນຽມຈົດທະບຽນການເຄື່ອນໄຫວ ແລະ ການປ່ຽນແປງສິດນຳໃຊ້ທີ່ດິນ, ອາກອນລາຍໄດ້ຈາກທີ່ດິນ;
2. ການປະຕິ​ບັດ​ນະ​ໂຍບາຍ​ຫັນ​ສິດ​ນໍາ​ໃຊ້​ທີ່​ດິນ​ຂອງ​ລັດ;
3. ການທົດແທນຄ່າເສຍຫາຍຈາກການໂອນສິດນໍາໃຊ້ທີ່​ດິນຄືນ;
4. ການຂາຍສິດນໍາໃຊ້ທີ່ດິນຕາມຄໍາຕັດສີນຂອງສານ;
5. ການ​ຊື້ ຂາຍ, ​ແລກປ່ຽນສິດ​ນໍາໃຊ້​ທີ່​ດິນ, ເອົາທີ່ດິນເຂົ້າເປັນຮຸ້ນ, ເປັນຫຼັກຊັບຄໍ້າປະກັນ.

ເຈົ້າແຂວງ, ເຈົ້າຄອງນະຄອນຫຼວງ ສະເໜີໃຫ້ສະພາປະຊາຊົນຂັ້ນແຂວງ ຮັບຮອງເອົາການກໍານົດການປະເມີນລາຄາທີ່ດິນ ເພື່ອຮັບໃຊ້ຕາມເປົ້າໝາຍ ທີ່ໄດ້ກໍານົດໃນຂໍ້ 1,​ 2 ແລະ 3 ຂອງມາດຕານີ້.

ສຳລັບການປະເມີນລາຄາທີ່ດິນ ເພື່ອຮັບໃຊ້ຈຸດປະສົງທີ່ໄດ້ກໍານົດໃນຂໍ້ 4 ຂອງມາດຕານີ້ ໃຫ້ເຈົ້າແຂວງ, ເຈົ້າຄອງນະຄອນຫຼວງ ແຕ່ງຕັ້ງຄະນະກໍາມະການປະເມີນລາຄາທີ່ດິນ ຕາມລະບຽບການ. ສ່ວນການປະເມີນລາຄາທີ່ດິນເພື່ອການ​ຊື້ ຂາຍ, ​ແລກປ່ຽນສິດ​ນໍາໃຊ້​ທີ່​ດິນ, ເອົາທີ່ດິນເຂົ້າເປັນຮຸ້ນ, ເປັນຫຼັກຊັບ ຄໍ້າປະກັນ ມອບໃຫ້ນິຕິບຸກຄົນ ທີ່ໄດ້ຮັບອະນຸຍາດດຳເນີນທຸລະກິດກ່ຽວກັບທີ່ດິນ ຕາມທີ່ໄດ້ກຳນົດໄວ້ໃນມາດຕາ 156 ຂອງກົດໝາຍສະບັບນີ້ ເປັນຜູ້ດໍາເນີນການປະເມີນລາຄາທີ່ດິນ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ກຳນົດລະບຽບການກ່ຽວກັບຂັ້ນຕອນການປະເມີນລາຄາທີ່ດິນແຕ່ລະປະເພດ.

### ມາດຕາ 110 (ໃໝ່) ການປະເມີນລາຄາທີ່ດິນຄືນໃໝ່

ການປະເມີນລາຄາທີ່ດິນ ຕ້ອງດຳເນີນການປະເມີນຄືນໃໝ່ ໃນທຸກ ສາມປີ. ໃນກໍລະນີຈໍາເປັນສາມາດດໍາເນີນການປະເມີນກ່ອນກຳນົດເວລາດັ່ງກ່າວກໍໄດ້.

# ໝວດທີ 5

# ທຸລະກໍາກ່ຽວກັບທີ່ດິນ

### ມາດຕາ 111 (ໃໝ່) ທຸລະກໍາກ່ຽວກັບທີ່ດິນ

ທຸລະ​ກຳ​ກ່ຽວ​ກັບ​ທີ່​ດິນ ແມ່ນ ການເຄື່ອນໄຫວ ແລະ ການປ່ຽນແປງສິດນຳໃຊ້ທີ່ດິນຂອງບຸກຄົນ, ນິຕິບຸກຄົນ ແລະ ການຈັດຕັ້ງ ເປັນຕົ້ນ ການ​ຊື້ ຂາຍສິດ​ນໍາໃຊ້​ທີ່​ດິນ, ​ແລກປ່ຽນສິດ​ນໍາໃຊ້​ທີ່​ດິນ, ເອົາສິດນໍາໃຊ້ທີ່ດິນເຂົ້າເປັນຮຸ້ນ, ເປັນຫຼັກຊັບຄໍ້າປະກັນ.

### ມາດຕາ 112 (ໃໝ່) ການໃຫ້ບໍລິການທຸລະກໍາກ່ຽວກັບທີ່ດິນ

ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ມີໜ້າທີ່ໃຫ້ການບໍລິ ການທຸລະກຳກ່ຽວກັບທີ່ດິນ ເພື່ອສ້າງເງື່ອນໄຂອຳນວຍຄວາມສະດວກ ກ່ຽວກັບການເຄື່ອນໄຫວ ແລະ ປ່ຽນ ແປງສິດນຳໃຊ້ທີ່ດິນ ເປັນຕົ້ນ ການ​ຊື້ ຂາຍສິດ​ນໍາໃຊ້​ທີ່​ດິນ, ​ແລກປ່ຽນສິດ​ນໍາໃຊ້​ທີ່​ດິນ, ເອົາສິດນໍາໃຊ້ທີ່ດິນເຂົ້າເປັນຮຸ້ນ, ເປັນຫຼັກຊັບຄໍ້າປະກັນ.

ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ອອກລະບຽບການກ່ຽວກັບການໃຫ້ບໍລິການທຸລະກຳກ່ຽວກັບທີ່ດິນ.

# ໝວດ​ທີ 6

# ການເກັບລາຍ​ຮັບ​ຈາກ​ທີ່​ດິນ

### 

### ມາດຕາ 113 (​ໃໝ່) ລາຍ​ຮັບ​ຈາກ​ທີ່​ດິນ

ລາຍ​ຮັບ​ຈາກ​ທີ່​ດິນ​ ແມ່ນ​ ລາຍ​ຮັບທີ່​ໄດ້ມາຈາກຄ່າທຳນຽມນຳໃຊ້ທີ່ດິນ, ຄ່າເຊົ່າ, ​ຄ່າສຳ​ປະ ທານ, ອາກອນ, ການຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ, ຄ່າປັບໃໝ, ຄ່າ​ທຳນຽມ​ ແລະ ຄ່າບໍລິ ການກ່ຽວກັບທີ່ດິນຕາມກົດໝາຍ ແລະ ລະບຽບການ.

### ມາດຕາ 114 (​ໃໝ່) ການເກັບລາຍຮັບ​ຈາກທີ່ດິນ

ຂະແໜງການການເງິນ ເກັບຄ່າທໍານຽມການນໍາໃຊ້ທີ່ດິນ, ອາກອນທີ່ຕິດພັນກັບທີ່ດິນ, ຄ່າເຊົ່າ ແລະ ຄ່າສໍາປະທານທີ່ດິນ, ຄ່າຂາຍ ແລະ ຫັນສິດນໍາໃຊ້ທີ່ດິນ, ຄ່າຫັນປ່ຽນປະເພດທີ່ດິນ ແລະ ຄ່າປັບໃໝກ່ຽວກັບທີ່ດິນ, ຄ່າຂຶ້ນທະບຽນ ແລະ ຈົດທະບຽນ ທີ່ດິນ, ຄ່າທຳນຽມ ກ່ຽວກັບທີ່ດິນ ຕາມກົດໝາຍ ແລະ ລະ ບຽບການ.

ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ເກັບລາຍຮັບຄ່າບໍລິການກ່ຽວກັບທີ່ດິນ ຕາມກົດໝາຍ ແລະ ລະບຽບການ.

ການເກັບລາຍຮັບຈາກທີ່ດິນ ຕ້ອງນໍາໃຊ້ລະບົບເຕັກໂນໂລຊີທັນສະໄໝ ທີ່ຮັບປະກັນຄວາມໂປ່ງໃສ, ວ່ອງໄວ ແລະ ຖືກຕ້ອງຊັດເຈນ; ລາຍຮັບຈາກທີ່ດິນ ຕ້ອງມອບເຂົ້າງົບປະມານແຫ່ງລັດ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 115 (ໃໝ່) ການກໍານົດຄ່າທໍານຽມກ່ຽວກັບທີ່ດິນ

ລັດຖະບານ ຄົ້ນຄວ້າຄ່າທໍານຽມການນໍາໃຊ້ທີ່ດິນ, ຄ່າທຳນຽມ ແລະ ຄ່າບໍລິການ ກ່ຽວກັບທີ່ດິນ ໂດຍສອດຄ່ອງກັບສະພາບການຂະຫຍາຍຕົວທາງດ້ານເສດຖະກິດ-ສັງຄົມໃນແຕ່ລະໄລຍະ ພ້ອມທັງນະ ໂຍບາຍຫຼຸດຜ່ອນ ຫຼື ຍົກເວັ້ນຄ່າທຳນຽມ ແລະ ຄ່າບໍລິການສໍາຫຼວດວັດແທກ, ຄ່າຂຶ້ນທະບຽນອອກໃບຕາດິນ ແລະ ຄ່າທໍານຽມການນໍາໃຊ້ທີ່ດິນນາໃຫ້ແກ່ຄອບຄົວທຸກຍາກ ແລະ ຜູ້ນໍາໃຊ້ທີ່ດິນໃນເຂດບຸລິມະສິດຜະລິດກະສິກໍາ ລວມທັງເຂດທີ່ໄດ້ປະກາດເປັນເຂດໄພພິບັດ ແລ້ວສະເໜີຄະນະປະຈໍາສະພາແຫ່ງຊາດ ພິຈາລະນາ.

# ພາກທີ VII

# ການ​ເຊົ່າ​, ການສຳ​ປະທານທີ່​ດິນ

# ແລະ ການຊື້ ຂາຍ ສິດນຳໃຊ້ທີ່ດິນຈັດສັນຂອງລັດແບບມີກຳນົດ

# ໝວດທີ 1

# ການເຊົ່າທີ່ດິນຂອງພົນລະເມືອງລາວ, ການເຊົ່າ ແລະ ສຳປະທານທີ່ດິນຂອງລັດ

### 

### ມາດຕາ 116 (ໃໝ່) ການເຊົ່າທີ່ດິນ

ການເຊົ່າທີ່ດິນແມ່ນ ການຕົກລົງລະຫວ່າງ ຜູ້ເຊົ່າກັບຜູ້ໃຫ້ເຊົ່າທີ່ດິນ ເພື່ອນຳໃຊ້ທີ່ດິນເຂົ້າໃນກິດຈະການໃດໜຶ່ງ ​ຕາມສັນຍາ ແລະ ກົດໝາຍ ເປັນຕົ້ນ ການຄ້າ, ການບໍລິການ, ບ່ອນຢູ່ອາໄສ, ການ ທ່ອງທ່ຽວ, ການກິລາ, ການທູດ ແລະ ການຈັດຕັ້ງສາກົນ.

### ມາດຕາ 117 (ປັບປຸງ) ການເຊົ່າທີ່ດິນຈາກພົນລະ​ເມືອງ​ລາວ

**ການເຊົ່າທີ່ດິນ ລະຫວ່າງ ພົນລະເມືອງລາວດ້ວຍກັນ ລວມທັງນິຕິບຸກຄົນ ຫຼື ການຈັດ ຕັ້ງ ທີ່ເປັນພົນລະເມືອງລາວ​ ແມ່ນຂຶ້ນ​ກັບການຕົກລົງຂອງສອງຝ່າຍ ໂດຍໄດ້ຮັບການຢັ້ງຢືນຈາກອົງການປົກ ຄອງບ້ານ, ອົງການ​ທະບຽນ​ສານ ແລະ ຈົດທະບຽນ**ການເຄື່ອນໄຫວສິດນຳໃຊ້ທີ່ດິນ **ຢູ່ຫ້ອງການຊັບພະຍາ ກອນທຳມະຊາດ ແລະ ສິ່ງແວດລ້ອມຂັ້ນເມືອງ ບ່ອນທີ່ດິນຕັ້ງຢູ່.**

**ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ທີ່ ດໍາລົງຊີວິດຢູ່ ສປປ ລາວ ຢ່າງຖືກຕ້ອງຕາມກົດໝາຍ ​ແລະ ການຈັດຕັ້ງຂອງບຸກຄົນດັ່ງກ່າວທີ່ສ້າງຕັ້ງຂຶ້ນຕາມການອະນຸຍາດຂອງລັດ ສາມາດເຊົ່າທີ່ດິນນໍາພົນລະເມືອງລາວ ລວມທັງນິຕິບຸກຄົນ ຫຼື ການຈັດຕັ້ງ ທີ່ເປັນພົນລະ ເມືອງລາວ ​ພາຍໃນ​ເວລາ​ບໍ່ເກີນ ສາມສິບປີ ແລະ ສາມາດຕໍ່ໄດ້ ແລ້ວແຕ່ກໍລະນີຕາມການຕົກລົງຂອງຄູ່ສັນຍາ ໂດຍໄດ້​ຮັບ​ການ​ອະນຸຍາດ​ຈາກອົງການປົກຄອງຂັ້ນແຂວງ ຕາມ​ການສະ​ເໜີ​ຂອງ​ພະ​ແນ​ກຊັບພະຍາກອນ​ທຳ​ມະ​ຊາດ ແລະ ສິ່ງ​ແວດ​ລ້ອມ​ຂັ້ນ​ແຂວງ. ສັນຍາເຊົ່າທີ່ດິນດັ່ງກ່າວ ຕ້ອງໄດ້ຮັບການຢັ້ງຢືນຈາກອົງການປົກຄອງບ້ານ, ອົງການທະບຽນ​ສານ ​ແລະ ຈົດທະບຽນ**ການເຄື່ອນໄຫວສິດນຳໃຊ້ທີ່ດິນ **ຢູ່ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ບ່ອນທີ່ດິນຕັ້ງຢູ່.**

**​**

### ມາດຕາ 118 (ໃໝ່) ການສໍາປະທານທີ່ດິນ

**ການ​ສຳ​ປະທານທີ່ດິນ ແມ່ນ ການອະນຸຍາດ​ຂອງ​ລັດໃຫ້​ຜູ້ຂໍສຳປະທານທີ່​ດິນ​ ນຳໃຊ້ທີ່ດິນໃນພື້ນທີ່ໃດໜຶ່ງ ທີ່ລັດໄດ້ຈັດສັນ ​ເພື່ອດຳເນີນກິດຈະການລົງທຶນສຳປະທານ**ຕາມສັນຍາ ແລະ ກົດໝາຍ **ເປັນຕົ້ນ ໃນຂະແໜງກະສິກໍາ, ປູກໄມ້, ແຫຼ່ງທ່ອງທ່ຽວ, ເຂດອຸດສາຫະກໍາ** ຫຼື ນິຄົມອຸດສາຫະກໍາ, **ເຂດເສດຖະກິດພິເສດ, ການພັດທະນາເປັນຕົວເມືອງໃໝ່, ການພັດທະນາແຫຼ່ງພະລັງງານໄຟຟ້າ, ການຂຸດຄົ້ນບໍ່ແຮ່.**

**ກໍລະນີເຂດສໍາປະທານທີ່ດິນ ຫາກກວມເອົາເຂດປ້ອງກັນຊາດ-ປ້ອງກັນຄວາມສະຫງົບນັ້ນ ຈະສໍາປະທານໄດ້ ກໍຕໍ່ເມື່ອໄດ້ຮັບການເຫັນດີຈາກຄະນະກໍາມະການປ້ອງກັນຊາດ-ປ້ອງກັນຄວາມສະຫງົບ ຂັ້ນສູນກາງເທົ່ານັ້ນ.**

### ມາດຕາ 119 (​ໃໝ່) ການເຊົ່າ ຫຼື ສຳປະທານທີ່ດິນຂອງລັດ

**ການເຊົ່າ ຫຼື ສຳປະທານທີ່​ດິນ​ຂອງລັດ ຕ້ອງຜ່ານການປະມູນ ແລະ ດໍາເນີນໃນເຂດທີ່ດິນຂອງລັດທີ່ລັດໄດ້ຈັດສັນໄວ້. ຜູ້ເຊົ່າ ຫຼື ຜູ້ສໍາປະທານ ຕ້ອງດໍາເນີນການສຶກສາຜົນກະທົບ ຫຼື ປະເມີນຜົນກະທົບຕໍ່ສິ່ງແວດລ້ອມ ລວມທັງສ້າງແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມສັງຄົມ ແລະ ທໍາມະຊາດ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.**

**ຫຼັງຈາກລັດຖະບານ ຫຼື ອົງການປົກຄອງຂັ້ນແຂວງ ອະນຸຍາດ​ໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ພາຍໃນ ແລະ ຕ່າງປະເທດ ​ເຊົ່າ ຫຼື ສຳປະທານທີ່​ດິນຂອງລັດແລ້ວ,** ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ບ່ອນທີ່ດິນຕັ້ງຢູ່ ອອກໃບຕາດິນລັດ ພາຍໃນເວລາ ຫ້າວັນ ລັດຖະການ ໃຫ້ຜູ້ເຊົ່າ ຫຼື ສໍາປະທານທີ່ດິນຂອງລັດນັ້ນ ຕາມກຳນົດເວລາການເຊົ່າ ຫຼື ສໍາປະທານ.

**ການເຊົ່າ ຫຼື ສໍາປະທານທີ່ດິນຂອງລັດ ແຕ່ລະປະເພດນັ້ນ ໄດ້ກໍານົດໄວ້ໃນລະບຽບການຕ່າງ ຫາກ.**

### ມາດ​ຕາ 120 (ປັບປຸງ) ກຳ​ນົດ​ເວ​ລາ​ເຊົ່າ​ ຫຼື ສໍາປະທານທີ່ດິນຂອງລັດ

ກຳນົດເວລາເຊົ່າ ຫຼື ສຳປະທານທີ່ດິນຂອງລັດ ໂດຍບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ອີງ​ໃສ່​ລັກ​ສະ​ນະ, ຂະ​ໜາດ ແລະ ເງື່ອນ​ໄຂ​ຂອງ​ກິດ​ຈະ​ການ ແຕ່ບໍ່ໃຫ້ເກີນ ຫ້າສິບປີ ແລະ ສາມາດຕໍ່ໄດ້ຕາມການຕົກລົງຂອງລັດຖະບານ ຫຼື ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ໂດຍອີງຕາມການປະເມີນຜົນການເຄື່ອນໄຫວໂຄງການ ຫຼື ກິດຈະການ ແລະ ການຕົກລົງຂອງລັດຖະບານ ຫຼື ອົງການປົກຄອງຂັ້ນແຂວງ.

**ສໍາລັບການເຊົ່າທີ່ດິນຂອງລັດ** ໂດຍສະຖານທູດ ຫຼື ອົງການຈັດຕັ້ງສາກົນ **ແມ່ນຂຶ້ນກັບການຕົກລົງລະຫວ່າງລັດຖະບານແຫ່ງ ສປປ ລາວ ກັບລັດຖະບານປະເທດ ຫຼື ອົງການຈັດຕັ້ງສາກົນ ທີ່ກ່ຽວຂ້ອງໂດຍມີກຳນົດເວ​ລາບໍ່​ເກີນ ເກົ້າ​ສິບ​ເກົ້າປີ ແລະ ສາມາດຕໍ່ໄດ້ ຕາມການສະເໜີຂອງກະຊວງການຕ່າງປະເທດ ບົນພື້ນຖານການປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ແລະ ອົງການປົກຄອງຂັ້ນແຂວງທີ່ກ່ຽວຂ້ອງ. ນອກຈາກການເຊົ່າທີ່ດິນຂອງລັດແລ້ວ ລັດຖະບານ ອະນຸຍາດໃຫ້ສະຖານທູດຂອງຕ່າງປະ ເທດນຳໃຊ້ທີ່ດິນ ຢູ່ ສປປ ລາວ ດ້ວຍການແລກປ່ຽນ, ການໂອນ ຕາມການຕົກລົງລະຫວ່າງລັດຖະບານແຫ່ງ ສປປ ລາວ ກັບ ລັດຖະບານປະເທດທີ່ກ່ຽວຂ້ອງ.**

# ໝວດທີ 2

# ສິດ ແລະ ພັນທະຂອງຜູ້ເຊົ່າ ຫຼື ຜູ້ສຳປະທານ

### 

### ມາດຕາ 121 (ປັບປຸງ) ສິດຂອງຜູ້ເຊົ່າ ຫຼື ຜູ້ສໍາປະທານ

ຜູ້ເຊົ່າ ຫຼື ຜູ້ສຳປະທານ ມີສິດ ດັ່ງນີ້:

1. ນຳໃຊ້ທີ່ດິນ, ເປັນເຈົ້າກໍາມະສິດຕໍ່ຊັບສິນຂອງຕົນ ລວມທັງ ຕຶກ, ອາຄານ ຫຼື ສິ່ງປຸກສ້າງໃນທີ່ດິນ ທີ່ໄດ້ເຊົ່າ ຫຼື ສຳປະທານ, ໂອນກໍາມະສິດດັ່ງກ່າວໃຫ້ຄົນພາຍໃນ ຫຼື ຕ່າງປະເທດ ຕາມກົດ ໝາຍ ແລະ ລະບຽບການ;
2. ນຳໃຊ້ຊັບສິນທີ່ຕິດພັນກັບສັນຍາເຊົ່າ ຫຼື ສຳປະທານທີ່ດິນ ເພື່ອໃຊ້ເປັນຫຼັກຊັບຄໍ້າປະກັນນຳທະນາຄານ ຫຼື ສະຖາບັນການເງິນທີ່ຢູ່ພາຍໃນ ຖ້າຫາກໄດ້ຮັບການເຫັນດີຈາກລັດຖະບານ ຫຼື ອົງການປົກຄອງຂັ້ນແຂວງຕາມຂອບເຂດສິດຂອງຕົນ ຕາມ​ການສະ​ເໜີ​ຂອງ​ຂະ​ແໜງ​ການການ​ເງິນ, ຍົກເວັ້ນການເຊົ່າທີ່ດິນ ນໍາພົນລະເມືອງລາວ;
3. ນຳໃຊ້ຊັບສິນທີ່ຕິດພັນກັບສັນຍາເຊົ່າ ຫຼື ສຳປະທານທີ່ດິນ ເພື່ອໃຊ້ເປັນຫຼັກຊັບຄໍ້າປະ ກັນນຳທະນາຄານ ຫຼື ສະຖາບັນການເງິນທີ່ຢູ່ຕ່າງປະເທດ ຖ້າຫາກໄດ້ຮັບການເຫັນດີຈາກລັດຖະບານ ຕາມ​ການສະ​ເໜີ​ຂອງ​ກະຊວງ​ການ​ເງິນ, ຍົກເວັ້ນການເຊົ່າທີ່ດິນນໍາພົນລະເມືອງລາວ;
4. ໃຫ້ເຊົ່າຕໍ່ສິດນຳໃຊ້ທີ່ດິນ ແຕ່ຕ້ອງໄດ້ຮັບການເຫັນດີຈາກຜູ້ໃຫ້ເຊົ່າ ແລະ ສັນຍາເຊົ່າຕໍ່ ໂດຍບໍ່ໃຫ້ເກີນອາຍຸນໍາໃຊ້ທີ່ດິນ ທີ່ເຫຼືອຂອງສັນຍາແມ່;
5. ໂອນສິດນໍາໃຊ້ທີ່ດິນ ທີ່ຕົນໄດ້ຮັບສິດເຊົ່າ ຫຼື ສໍາປະທານ ໃນຂອບເຂດອາຍຸຂອງສັນຍາທີ່ຍັງເຫຼືອສ່ວນໃດສ່ວນໜຶ່ງ ຫຼື ທັງໝົດໃຫ້ບຸກຄົນອື່ນ ຕາມສັນຍາ ແລະ ກົດໝາຍ;
6. ໄດ້ຮັບນະໂຍບາຍສົ່ງເສີມການລົງທຶນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ;
7. ໄດ້ຮັບການຍົກເວັ້ນຄ່າທໍານຽມການນໍາໃຊ້ທີ່ດິນ;
8. ສືບທອດສັນຍາເຊົ່າ ຫຼື ສຳປະທານທີ່ດິນຕາມອາຍຸຂອງສັນຍາ ແລະ ຕາມກົດໝາຍ;
9. ໃຊ້ສັນຍາເຊົ່າ ຫຼື ສຳປະທານທີ່ດິນ ເພື່ອຮ່ວມທຶນກັບບຸກຄົນອື່ນ ແຕ່ຕ້ອງໄດ້ຮັບການເຫັນດີຈາກອົງການລັດທີ່ກ່ຽວຂ້ອງເສຍກ່ອນ;
10. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 122 (ປັບປຸງ) ພັນ​ທະ​​ຂອງຜູ້​ເຊົ່າ​ ຫຼື ຜູ້ສຳປະທານ

ຜູ້ເຊົ່າ ຫຼື ຜູ້ສຳປະທານ ມີພັນທະ ດັ່ງນີ້:

1. ​ນຳໃຊ້​ທີ່​ດິນໃຫ້ຖືກ​ຕ້ອງ​ຕາມ​ເປົ້າ​ໝາຍ;
2. ເສຍ​ຄ່າ​ເຊົ່າ ຫຼື ຄ່າສຳປະທານ​ທີ່​ດິນ, ຄ່າຊັບພະຍາກອນທຳມະຊາດ, ພາສີ, ອາກອນ, ​ຄ່າ​ທຳ​ນຽມ, ຄ່າບໍລິການ ແລະ ພັນທະຕ່າງໆຢ່າງຄົບຖ້ວນ ແລະ ທັນເວລາ ຕາມກົດໝາຍ;
3. ທົດແທນຄ່າເສຍຫາຍໃຫ້ແກ່ຜູ້ໄດ້ຮັບຜົນກະທົບ ຈາກການດໍາເນີນກິດຈະການຂອງຕົນ;
4. ປະຕິບັດພັນທະດ້ານສິ່ງແວດລ້ອມ ຕາມກົດໝາຍ ແລະ ລະບຽບການ ຢ່າງເຄັ່ງຄັດ;
5. ບໍ່​ລະ​ເມີດ​ສິດ ແລະ ​ຜົນ​ປະ​ໂຫຍດ​ຂອງ​ຜູ້​ອື່ນ;
6. ປະ​ຕິ​ບັດ​ທາດສະພາບຕາມ​ທີ່​ໄດ້​ກຳ​ນົດ​ໄວ້​ໃນ​ກົດ​ໝາຍ;
7. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ເງື່ອນໄຂຂອງສັນຍາ.

# ໝວດທີ 3

# ການຊື້ ຂາຍສິດນຳໃຊ້ທີ່ດິນຈັດສັນຂອງລັດແບບມີກຳນົດ

# ມາດຕາ 123 (​ໃໝ່) ການຊື້ ຂາຍ ສິດນໍາໃຊ້ທີ່ດິນຈັດສັນຂອງລັດແບບມີກໍານົດ

ການຊື້ ຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ ແມ່ນ ການຊື້ ຂາຍ ສິດນໍາໃຊ້ທີ່ດິນດັ່ງກ່າວລະຫວ່າງລັດກັບພົນລະເມືອງລາວ, ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ ແລະ ຄົນຕ່າງປະ ເທດທີ່ເປັນເຊື້ອຊາດລາວ ເພື່ອພັດທະນາເປັນຕົວເມືອງໃໝ່, ສ້າງເປັນຄອນໂດມີນຽມ, ອາພາດເມັນ, ເຮືອນຈັດສັນ ໂດຍມີກຳນົດເວລາບໍ່ເກີນ ຫ້າສິບປີ ນັບແຕ່ວັນເຊັນສັນຍາຊື້ ຂາຍສິດນໍາໃຊ້ທີ່ດິນນັ້ນ ເປັນຕົ້ນໄປ ແລະ ສາມາດຊື້ຕໍ່ສິດນໍາໃຊ້ທີ່ດິນດັ່ງກ່າວ ຕາມການຕົກລົງຂອງອົງການລັດທີ່ກ່ຽວຂ້ອງ. ສໍາລັບສິ່ງປຸກສ້າງທີ່ຕັ້ງຢູ່ທີ່ດິນດັ່ງກ່າວນັ້ນ ສາມາດໃຫ້ ບຸກຄົນ ຫຼື ນິຕິບຸກຄົນອື່ນ ຊື້ ຫຼື ເຊົ່າ ໄດ້.

ຜູ້​​ຊື້ ສິ່ງປຸກສ້າງ​ໃນ​ທີ່​ດິນດັ່ງກ່າວ ​ເປັນ​ເຈົ້າ​ກຳ​ມະ​ສິດ​​​ສິ່ງປຸກສ້າງ ຕາມ​ອາຍຸການຂອງສິ່ງປຸກສ້າງ ແລະ ມີສິດ ຂາຍ, ມອບ​ໂອນ, ຄໍ້າປະກັນການກູ້ຢືມ, ແລກປ່ຽນ ແລະ ສືບ​ທອດ​ຕໍ່​ໄດ້. ຜູ້ເຊົ່າສິ່ງປຸກສ້າງໃນທີ່ດິນດັ່ງກ່າວ ມີສິດ ແລະ ພັນທະ ປະຕິບັດຕາມສັນຍາທີ່ໄດ້ຕົກລົງກັນກັບຜູ້ໃຫ້ເຊົ່າ.

ສໍາລັບສິດນໍາໃຊ້​ທີ່​ດິນ​ບ່ອນ​ ທີ່ສິ່ງປຸກສ້າງ​ຕັ້ງ​ຢູ່ ພາຍ​ຫຼັງ​ໝົດ​ອາ​ຍຸ​ການ​ຊື້ ຕາມທີ່ໄດ້ກໍານົດໄວ້ໃນວັກທີໜຶ່ງຂອງມາດຕານີ້​ແລ້ວ ກໍຈະ​ກັບ​ຄືນ​ເປັນຂອງ​ລັດ ແຕ່ຜູ້ຊື້ ຫຼື ຜູ້ເຊົ່າ ໃນ​​ສິ່ງປຸກສ້າງນັ້ນ ສາ​ມາດ​ນໍາໃຊ້ທີ່ດິນຈັດສັນຂອງລັດບ່ອນສິ່ງປຸກສ້າງຕັ້ງຢູ່ ດ້ວຍຮູບການ ຊື້ແບບມີກໍານົດ ຫຼື ເຊົ່າ ນໍາລັດ.

ການຄິດໄລ່ເນື້ອທີ່ນໍາໃຊ້ທີ່ດິນຂອງລັດໃຫ້ ຜູ້ຊື້ ຫຼື ຜູ້ເຊົ່າ ແຕ່ລະປະເພດສິ່ງປຸກສ້າງນັ້ນ ໄດ້ກໍານົດໄວ້ໃນລະບຽບການຕ່າງຫາກ.

# ມາດຕາ 124 (ໃໝ່) ສິດ ແລະ ພັນທະຂອງ ຜູ້ຊື້ສິດນໍາໃຊ້ທີ່ດິນຈັດສັນຂອງລັດແບບມີກໍານົດ

ຜູ້ຊື້ສິດນໍາໃຊ້ທີ່ດິນຈັດສັນຂອງລັດແບບມີກໍານົດ ນອກຈາກໄດ້ຮັບສິດ ຕາມທີ່ໄດ້ກໍານົດໄວ້ໃນມາດຕາ 133 ຂອງກົດໝາຍສະບັບນີ້ແລ້ວ ຍັງຈະໄດ້ຮັບສິດ ດັ່ງນີ້:

1. ເປັນເຈົ້າຂອງສິດນຳໃຊ້ທີ່ດິນ, ເປັນເຈົ້າກໍາມະສິດຕໍ່ ຊັບສິນທີ່ຕົນສ້າງຂຶ້ນ ເປັນຕົ້ນ ຕຶກ, ອາຄານ ຫຼື ສິ່ງປຸກສ້າງໃນທີ່ດິນ ດັ່ງກ່າວ;
2. ມອບໂອນ, ຂາຍ, ໃຫ້ເຊົ່າ ສິດນໍາໃຊ້ທີ່ດິນ ຕາມກໍານົດເວລາທີ່ຍັງເຫຼືອ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງພາຍໃນ ຫຼື ຕ່າງປະເທດ;
3. ແລກປ່ຽນ, ຄໍ້າປະກັນການກູ້ຢືມ, ເປັນຮຸ້ນ ຕາມກໍານົດເວລາທີ່ຍັງເຫຼືອ ນໍາບຸກຄົນ, ນິຕິບຸກຄົນ ແລະ ການຈັດຕັ້ງ ພາຍໃນ ຫຼື ຕ່າງປະເທດ;
4. ສືບທອດສິດນໍາໃຊ້ທີ່ດິນ ຕ້ອງບໍ່ເກີນກໍານົດເວລາທີ່ຍັງເຫຼືອ;
5. ຂາຍ ຫຼື ໃຫ້ເຊົ່າ ກໍາມະສິດໃນຊັບສິນທີ່ຕົນສ້າງຂຶ້ນແກ່ບຸກຄົນ, ນິຕິບຸກຄົນ ແລະ ການ ຈັດຕັ້ງ ພາຍໃນ ຫຼື ຕ່າງປະເທດ;
6. ໄດ້ຮັບການຍົກເວັ້ນຄ່າທໍານຽມການນໍາໃຊ້ທີ່ດິນ;
7. ໄດ້ຮັບນະໂຍບາຍສົ່ງເສີມການລົງທຶນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນ ທີ່ກ່ຽວຂ້ອງ;
8. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ໃນກໍລະນີມີການ ມອບໂອນ, ຂາຍ, ຄໍ້າປະກັນການກູ້ຢືມ, ແລກປ່ຽນ, ເປັນຮຸ້ນ, ສືບທອດສິດນໍາໃຊ້ທີ່ດິນ ຕ້ອງແຈ້ງໃຫ້ລັດຖະບານ ຫຼື ອົງການປົກຄອງຂັ້ນແຂວງ ຮັບຊາບກ່ອນ.

# ຜູ້ຊື້ສິດນໍາໃຊ້ທີ່ດິນຈັດສັນຂອງລັດແບບມີກໍານົດ ມີພັນທະ ດັ່ງນີ້:

1. ນໍາ​ໃຊ້​ທີ່​ດິນ ​ໃຫ້​ຖືກ​ຕ້ອງ​ຕາມ​ເປົ້າ​ໝາຍ;
2. ປົກປັກຮັກສາທີ່ດິນ ໃຫ້ຢູ່ໃນສະພາບດີ, ບໍ່ໃຫ້ເຮັດມີການເຊາະເຈື່ອນ, ຍຸບລົງ, ເສື່ອມໂຊມ, ຮັກສາຄຸນນະພາບ ບໍ່ສ້າງ​ຜົນ​ກະ​ທົບ​ອັນ​ບໍ່​ດີ​ຕໍ່​ສິ່ງ​ແວດ​ລ້ອມ​ສັງ​ຄົມ ແລະ ທຳ​ມະ​ຊາດ;
3. ບໍ່​ລະ​ເມີດ​ສິດ ແລະ ​ຜົນ​ປະ​ໂຫຍດ​ຂອງ​ຜູ້​ອື່ນ;
4. ​ເສຍອາກອນລາຍໄດ້ຈາກການຂາຍ ສິດນໍາໃຊ້ທີ່ດິນ ແລະ ສິ່ງປຸກສ້າງ, ຄ່າ​ທໍານຽມ​​ ແລະ ຄ່າ​ບໍລິການກ່ຽວກັບທີ່ດິນ ຕາມກົດໝາຍ;
5. ປະ​ຕິ​ບັດພັນທະອື່ນ​ ຕາມທີ່ໄດ້ກໍານົດໄວ້ໃນກົດໝາຍ.

# ມາດຕາ 125 (ໃໝ່) ອົງການທີ່ມີສິດຕົກລົງຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ

ລັດຖະບານ ຕົກລົງຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ ໃຫ້ສະເພາະພົນລະ ເມືອງລາວ, ຄົນຕ່າງດ້າວ ແລະ ຄົນບໍ່ມີສັນຊາດ ສໍາລັບເນື້ອທີ່ເກີນ ໜຶ່ງຮ້ອຍຫ້າສິບເຮັກຕາ ແລະ ຂາຍສິດນໍາໃຊ້ທີ່ດິນຈັດສັນ ຂອງລັດແບບມີກໍານົດ ໃຫ້ຄົນຕ່າງປະເທດ ແລະ ຄົນຕ່າງປະເທດທີ່ເປັນເຊື້ອຊາດລາວ.

ອົງການປົກຄອງຂັ້ນແຂວງ ຕົກລົງຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ ໃຫ້ສະ ເພາະ ພົນລະເມືອງລາວ, ຄົນຕ່າງດ້າວ ແລະ ຄົນບໍ່ມີສັນຊາດ ໃນເນື້ອທີ່ບໍ່ເກີນ ໜຶ່ງຮ້ອຍຫ້າສິບເຮັກຕາ.

ສໍາລັບອົງການປົກຄອງຂັ້ນເມືອງ, ອົງການປົກຄອງບ້ານ ແລະ ອົງການລັດອື່ນ ບໍ່ມີສິດຕົກລົງຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ.

ການຊື້ ຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດນັ້ນ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ບ່ອນທີ່ດິນຕັ້ງຢູ່ ຕ້ອງຈົດທະບຽນປ່ຽນແປງສິດນໍາໃຊ້ທີ່ດິນ ແລະ ອອກໃບຕາດິນໃຫ້ແກ່ຜູ້ຊື້ ພາຍຫຼັງທີ່ຜູ້ຊື້ ໄດ້ຈ່າຍເງິນຄ່າຊື້ສິດນໍາໃຊ້ທີ່ດິນຈັດສັນຂອງລັດແບບມີກໍານົດຄົບຖ້ວນໃຫ້ລັດແລ້ວ, ເວັ້ນເສຍແຕ່ສັນຍາໄດ້ກໍານົດໄວ້ເປັນຢ່າງອື່ນ.

ການຊື້ ຂາຍສິດນໍາໃຊ້ທີ່ດິນຈັດສັນຂອງລັດແບບມີກຳນົດນັ້ນ ໃຫ້ດໍາເນີນດ້ວຍຮູບການປະ ມູນ.

# ພາກ​ທີ VIII

# ການ​ໄດ້​ຮັບ​ສິດ, ສິດ ແລະ ພັນທະ, ການ​ເສຍສິດ ແລະ ສິ້ນ​ສຸດ​​ສິດ​ນໍາ​ໃຊ້​ ທີ່​ດິນ

# ໝວດທີ 1

# ການ​ໄດ້​ຮັບ​ສິດ​ນໍາ​ໃຊ້​ທີ່​ດິນ

### 

### ມາດຕາ 126 (ປັບປຸງ) ການ​ໄດ້​ຮັບ​ສິດ​ນຳ​ໃຊ້​ທີ່​ດິນຂອງພົນລະເມືອງລາວ

ພົນລະເມືອງລາວ ລວມທັງ ນິຕິບຸກຄົນ ແລະ ການ​ຈັດ​ຕັ້ງ​ ທີ່ເປັນພົນລະເມືອງລາວ ຈະ​ໄດ້​ຮັບ​ສິດ​ນຳ​ໃຊ້​ທີ່​ດິນບົນ​ພື້ນ​ຖານ​ໃດໜຶ່ງ ດັ່ງ​​ນີ້:

1. ການມອບ​ຂອງ​ລັດ;
2. ການ​ໂອນ;
3. ການ​ສືບ​ທອດ​ມູນ​ມໍ​ຣະ​ດົກ;
4. ການໄດ້ສິດນໍາໃຊ້ທີ່ດິນຕາມປະເພນີ;
5. ການຊີື້ສິດນຳໃຊ້ທີ່ດິນຈັດສັນຂອງລັດແບບມີກໍານົດ ຕາມທີ່ໄດ້ກໍານົດໄວ້ໃນມາດ ຕາ 123 ຂອງກົດໝາຍສະບັບນີ້.

### ມາດຕາ 127 (​ໃໝ່) ການ​ມອບ​ຂອງ​ລັດ

ການ​ມອບ​ຂອງ​ລັດ ​ແມ່ນ ການທີ່ລັດໄດ້ເອົາທີ່ດິນຂອງລັດ ​ໃຫ້​ເປັນສິດ​ນໍາ​ໃຊ້ທີ່​ດິນຂອງພົນລະເມືອງລາວ ລວມທັງນິຕິບຸກຄົນ ແລະ ການຈັດ​ຕັ້ງ ທີ່ເປັນພົນລະເມືອງລາວ​ ​​ເພື່ອນໍາ​ໃຊ້​ເຂົ້າ​ໃນ​ເປົ້າ​ໝາຍ​ໃດໜຶ່ງ ຕາມແຜນແມ່ບົດຈັດສັນທີ່ດິນ ແລະ ແຜນການນໍາໃຊ້ທີ່ດິນຂອງລັດ ທີ່ໄດ້ກໍານົດໄວ້ໃນກົດໝາຍ ລວມທັງສິດນຳໃຊ້ທີ່ດິນຕາມປະເພນີ.

ການມອບຂອງລັດ ມີ ສອງ ລັກສະນະ ດັ່ງນີ້:

1. ການມອບຂາດຕົວ ແມ່ນ ການມອບສິດນໍາໃຊ້ທີ່ດິນ ໃນກໍລະນີການທົດແທນຈາກການໂອນສິດນຳໃຊ້ທີ່ດິນຄືນ, ການຮັບຮູ້ສິດນຳໃຊ້ທີ່ດິນຕາມປະເພນີ, ການປະຕິບັດນະໂຍບາຍຫັນສິດນຳໃຊ້ທີ່ດິນຂອງລັດ ແລະ ອື່ນໆ ຊຶ່ງຜູ້ໄດ້ຮັບສິດນັ້ນ ມີ ສິດປົກປັກຮັກສາ, ສິດຊົມໃຊ້, ສິດໄດ້ຮັບໝາກຜົນ, ສິດໂອນ ແລະ ສິດສືບທອດສິດນໍາໃຊ້ທີ່ດິນ;
2. ການມອບບໍ່ຂາດຕົວ ແມ່ນ ການມອບສິດນໍາໃຊ້ທີ່ດິນ ໃນກໍລະນີການຈັດສັນທີ່ຢູ່ອາ ໄສ, ທຳມາຫາກິນ, ການປະຕິບັດນະໂຍບາຍໃຫ້ນໍາໃຊ້ທີ່ດິນຂອງລັດ ແລະ ອື່ນໆ ຊຶ່ງຜູ້ໄດ້ຮັບສິດນັ້ນ ຈະມີສິດຄືກັນກັບຂໍ້ 1 ຂອງມາດຕານີ້, ຍົກເວັ້ນສິດໂອນສິດນຳໃຊ້ທີ່ດິນ ແລະ ສິດໄດ້ຮັບຜົນປະໂຫຍດບາງກໍລະນີ ເປັນ ຕົ້ນ ໃຫ້ເຊົ່າ, ​ຄ້ຳ​ປ​ະກັນ.

ລັດ ຮັບຮູ້ການມອບສິດນໍາໃຊ້ທີ່ດິນລັດຂອງລັດ ໃຫ້ບຸກຄົນຜູ້ມີຜົນງານໃນພາລະກິດປະຕິ ວັດ ແລະ ຜູ້ມີຄຸນງາມຄວາມດີຕໍ່ປະເທດຊາດ ເພື່ອເປັນບ່ອນຢູ່ອາໄສ ແລະ ຫັນສິດນໍາໃຊ້ທີ່ດິນດັ່ງກ່າວເປັນສິດນຳໃຊ້ທີ່ດິນຂອງຜູ້ກ່ຽວ ຕາມກົດໝາຍ.

### ມາດຕາ 128 (​ໃໝ່) ການ​ໂອນ

ການ​ໂອນ ​ແມ່ນ ການປ່ຽນແປງສິດນໍາໃຊ້ທີ່ດິນ ດ້ວຍການຊື້ ຂາຍ, ​ແລກປ່ຽນ, ​ມອບ ຫຼື ຍົກສິດນໍາໃຊ້ທີ່ດິນ ​ແລະ ​​​​ເຂົ້າ​ເປັນ​ຮຸ້ນ.

### ມາດຕາ 129 (​ໃໝ່) ການ​ສືບ​ທອດ​ມູນ​ມໍຣະດົກ

ການ​ສືບ​ທອດ​ມູນ​ມໍຣະດົກ ແມ່ນ​​ ການ​ຕົກ​ທອດສິດ​ນໍາ​ໃຊ້​ທີ່​ດິນ ໃຫ້​​ຜູ້ທີ່​ມີ​ສິດ​ສືບ​ທອດ ຕາມ​ກົດໝາຍ ​ແລະ ຕາມ​ພິ​ໄນ​ກໍາ.

ຜູ້ມີສິດສືບທອດສິດນໍາໃຊ້ທີ່ດິນ ມີແຕ່ພົນລະເມືອງລາວ ທີ່ມີທີ່ຢູ່ຖາວອນໃນ ສປປ ລາວ ເທົ່ານັ້ນ.

ໃນກໍລະນີຜູ້ມີສິດສືບ​ທອດສິດ​ນໍາ​ໃຊ້​ທີ່​ດິນ ຫາກອາຍຸບໍ່ທັນພົ້ນກະສຽນ ສິບແປດປີ ຫຼື ຜູ້ບໍ່ມີຄວາມສາມາດທາງດ້ານການປະພຶດ ແມ່ນໃຫ້ໃສ່ຊື່ຜູ້ກ່ຽວໄວ້ໃນໃບຕາດິນ ແຕ່ຕ້ອງໄດ້ແຕ່ງຕັ້ງຜູ້ຄຸ້ມຄອງສິດນໍາໃຊ້ທີ່ດິນຕອນນັ້ນ ເພື່ອຮັບປະກັນຜົນປະໂຫຍດຂອງຜູ້ສືບທອດມູນມໍຣະດົກ ຕາມທີ່ໄດ້ກຳນົດໄວ້ໃນປະ ມວນກົດໝາຍແພ່ງ.

# ມາດຕາ 130 (ໃໝ່) ການໄດ້ສິດນໍາໃຊ້ທີ່ດິນຕາມປະເພນີ

ການໄດ້ສິດນໍາໃຊ້ທີ່ດິນຕາມປະເພນີ ແມ່ນ ການໄດ້ສິດນໍາໃຊ້ທີ່ດິນຈາກການຄອບຄອງ ແລະ ນໍາໃຊ້ທີ່ດິນຂອງພົນລະເມືອງລາວ ດ້ວຍການບຸກເບີກ, ພັດທະນາ, ປົກປັກຮັກສາ ແລະ ນໍາໃຊ້ທີ່ດິນ ຢ່າງເປັນປົກກະຕິ ເປັນເວລາຫຼາຍກວ່າ ຊາວປີ ກ່ອນກົດໝາຍສະບັບນີ້ມີຜົນສັກສິດ ໂດຍບໍ່ມີເອກະສານໃດຢັ້ງຢືນການໄດ້ມາທີ່ດິນນັ້ນ ແຕ່ມີການຢັ້ງຢືນຈາກອົງການປົກຄອງບ້ານ ແລະ ເຈົ້າຂອງສິດນໍາໃຊ້ທີ່ດິນຂ້າງຄຽງ ກ່ຽວກັບການເຂົ້າຄອບຄອງ ແລະ ນໍາໃຊ້ທີ່ດິນນັ້ນຢ່າງຕໍ່ເນື່ອງ ໂດຍບໍ່ມີຂໍ້ຂັດແຍ່ງ ຫຼື ມີຂໍ້ຂັດແຍ່ງ ແຕ່ກໍໄດ້ຮັບການແກ້ໄຂແລ້ວ.

ໃນໄລຍະທີ່ຍັງບໍ່ທັນໄດ້ຂຶ້ນທະບຽນອອກໃບຕາດິນໃຫ້ບຸກຄົນເທື່ອນັ້ນ ລັດ ຮັບຮູ້ ແລະ ປົກປ້ອງສິດນຳໃຊ້ທີ່ດິນຕາມປະເພນີຂອງຜູ້ກ່ຽວ ແລະ ດໍາເນີນການຂຶ້ນທະບຽນອອກໃບຕາດິນໃຫ້ຕາມກົດໝາຍ.

### ມາດຕາ 131 (ໃໝ່) ການ​ໄດ້​ມ​າສິດນຳໃຊ້ທີ່ດິນ​​ຂອງຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ, ຄົນຕ່າງປະ ເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ

ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ທີ່ສ້າງຕັ້ງຂຶ້ນຕາມການອະນຸຍາດຂອງລັດໃຫ້ດໍາລົງຊີວິດ, ລົງທຶນ ຫຼື ເຄື່ອນໄຫວຢ່າງຖືກຕ້ອງຕາມກົດໝາຍ ຢູ່ ສປປ ລາວ ໄດ້ຮັບສິດນຳໃຊ້ທີ່ດິນ ດ້ວຍການເຊົ່າ ຫຼື ສຳປະທານທີ່ດິນຂອງລັດ, ການຊື້ສິດນຳໃຊ້ທີ່ດິນຈັດສັນຂອງລັດແບບມີກໍານົດ.

ຄົນຕ່າງດ້າວ, ຄົນບໍ່ມີສັນຊາດ ທີ່ດໍາລົງຊີວິດຖາວອນ ຢູ່ ສປປ ລາວ ຢ່າງຖືກຕ້ອງຕາມກົດ ໝາຍ ແລະ ການຈັດຕັ້ງຂອງບຸກຄົນດັ່ງກ່າວ ທີ່**ສ້າງຕັ້ງຂຶ້ນຕາມການອະນຸຍາດຂອງລັດ ໄດ້ຮັບສິດນໍາໃຊ້ທີ່ດິນ**ຈາກການເຊົ່າສິດນໍາໃຊ້ທີ່ດິນຂອງພົນລະເມືອງລາວ, ນິຕິບຸກຄົນ ແລະ ການ​ຈັດ​ຕັ້ງທີ່ເປັນພົນລະເມືອງລາວ.

# ມາດຕາ 132 (ໃໝ່) ການໄດ້ສິດນຳໃຊ້ທີ່ດິນຈາກການຊື້ຫ້ອງຊຸດໃນຄອນໂດມີນຽມ

ຜູ້ຊື້ ຫ້ອງຊຸດໃນຄອນໂດມີນຽມ ທີ່ເປັນພົນລະເມືອງລາວ ມີສິດນໍາໃຊ້ທີ່ດິນໃນ​ຕອນດັ່ງກ່າວຕາມອັດຕາສ່ວນເນື້ອທີ່ຂອງຫ້ອງຊຸດຕໍ່ຕາແມັດໃນເນື້ອທີ່ດິນປຸກສ້າງຄອນໂດມີນຽມ ທີ່ໄດ້ກໍານົດໄວ້ໃນບົດວິ ພາກເສດຖະກິດ-ເຕັກນິກຂອງຄອນໂດມີນຽມ ແລະ ມີກໍາມະສິດໃນຫ້ອງຊຸດທີ່ຊື້ນັ້ນ ຕາມສັນຍາ.

ສໍາລັບຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ ແລະ ຄົນຕ່າງປະເທດທີ່ເປັນເຊື້ອຊາດລາວ ທີ່ຊື້ຫ້ອງຊຸດໃນຄອນໂດມີນຽມ ມີແຕ່ກຳມະສິດໃນຫ້ອງຊຸດເທົ່ານັ້ນຢ່າງຍາວນານ ໂດຍມີກຳນົດເວລາຕາມ​ອາຍຸຂອງສິ່ງປຸກສ້າງ. ສ່ວນສິດນຳໃຊ້ທີ່ດິນທີ່ປຸກສ້າງຄອນໂດມີນຽມນັ້ນ ຍັງເປັນສິດນຳໃຊ້ທີ່ດິນຂອງນິຕິບຸກ ຄົນທີ່ເປັນເຈົ້າຂອງສິດນຳໃຊ້ທີ່ດິນດັ່ງກ່າວ.

ຖ້າເປັນທີ່ດິນຂອງລັດ ຜູ້ຊື້ຫ້ອງຊຸດໃນຄອນໂດມີນຽມ ຈະເປັນພົນລະເມືອງລາວ, ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ ແລະ ຄົນຕ່າງປະເທດທີ່ເປັນເຊື້ອຊາດລາວກໍຕາມ ຈະມີແຕ່ສິດນໍາໃຊ້ທີ່ດິນຂອງລັດຮ່ວມກັນເທົ່ານັ້ນ.

ຜູ້ເປັນເຈົ້າຂອງກໍາມະສິດໃນຫ້ອງຊຸດ ຕ້ອງຂຶ້ນທະບຽນກໍາມະສິດ ນໍາຂະແໜງການຊັບພະ ຍາກອນທໍາມະຊາດ ແລະ ສິ່ງແວດລ້ອມ.

# ໝວດທີ 2

# ສິດ ແລະ ພັນທະຂອງຜູ້ໄດ້ຮັບສິດນໍາໃຊ້ທີ່ດິນ

### 

### ມາດຕາ 133 (ປັບປຸງ) ສິດຂອງຜູ້ໄດ້ຮັບສິດນຳໃຊ້​ທີ່​ດິນ

ຜູ້ໄດ້​ຮັບ​ສິດ​ນຳ​ໃຊ້​ທີ່​ດິນ​ ມີ​ສິດ​ ດັ່ງ​ນີ້:

1. ປົກ​ປັກ​ຮັກ​ສາ​ທີ່​ດິນ;
2. ຊົ​ມ​​ໃຊ້​ທີ່​ດິນ;
3. ໄດ້​ຮັບ​ໝາກ​ຜົນ​ຈາກ​ທີ່​ດິນ;
4. ​ໂອນ​ສິດ​ນໍາ​ໃຊ້​ທີ່​ດິນ;
5. ສືບ​ທອດ​ສິດ​ນຳ​ໃຊ້​ທີ່​ດິນ.

ສຳລັບຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ທີ່ສ້າງຕັ້ງຂຶ້ນຕາມການອະນຸຍາດຂອງລັດນັ້ນ ຈະໄດ້ຮັບສິດດັ່ງກ່າວ ຕາມທີ່ໄດ້ກຳນົດໄວ້ໃນມາດຕາ 131 ຂອງກົດໝາຍສະບັບນີ້.

### ມາດຕາ 134 (ປັບປຸງ) ສິດ​ປົກ​ປັກ​ຮັກ​ສາ​ທີ່​ດິນ

ສິດ​ປົກ​ປັກ​ຮັກສາທີ່​ດິນ ​ແມ່ນ ​ສິດ​ໃນການຄຸ້ມຄອງ, ຮັກສາທີ່ດິນ ເພື່ອໃຊ້ເຂົ້າໃນເປົ້າ ໝາຍໃດໜຶ່ງທີ່ແນ່ນອນ.

# ມາດຕາ 135 (ປັບປຸງ) ສິດຊົມ​ໃຊ້​ທີ່​ດິນ

ສິດ​ຊົມ​ໃຊ້ທີ່​ດິນ ​ແມ່ນ​ ສິດ​ໃນ​ການ​ນຳ​ໃຊ້​ທີ່​ດິນ​ເຂົ້າ​ໃນ​ເປົ້າ​ໝາຍ​ໃດ​ໜຶ່ງ ​ເພື່ອ​ຕອບ​ສະ ໜອງ​ຄວາມ​​ຕ້ອງການຂອງ​ຜູ້​ໄດ້​ຮັບ​ສິດ​ນຳ​ໃຊ້​ທີ່​ດິນຕາມການຈັດສັນທີ່ດິນຂອງລັດ ແລະ ກົດໝາຍ​ໂດຍ​ບໍ່​ໃຫ້​ມີ​ຜົນ​ກະທົບ​ຕໍ່​ສິ່ງ​ແວດ​ລ້ອມ​ສັງຄົມ ​ແລະ ທຳ​ມະ​ຊາດ.

### ມາດຕາ 136 (ປັບປຸງ) ສິດ​ໄດ້​ຮັບ​ໝາກ​ຜົນ​ຈາກ​ທີ່​ດິນ

ສິດ​ໄດ້​ຮັບ​ໝາກ​ຜົນ​ຈາກ​ທີ່​ດິນ ແມ່ນ ​ສິດ​ເກັບ​ກູ້​ໝາກ​ຜົນ ​ຫຼື ລາຍໄດ້ຈາກ​ທີ່​ດິນ ທີ່​ຕົນ​ໄດ້​ຮັບ​ສິດ​ນຳ​ໃຊ້ນັ້ນ ເປັນ​ຕົ້ນ ຜົນຜະລິດ, ​ຄ່າເຊົ່າ, ການນໍາໄປເປັນຫຼັກຊັບ​ຄ້ຳ​ປ​ະກັນ.

### ມາດຕາ 137 (ປັບປຸງ) ສິດ​ໂອນ​ສິດ​ນຳ​ໃຊ້​ທີ່​ດິນ

ສິດ​ໂອນສິດ​ນຳ​ໃຊ້​ທີ່​ດິນ ​ແມ່ນ​ ສິດ​ໃນ​ການ​ເອົາ​ສິດ​ນຳ​ໃຊ້​ທີ່​ດິນ​ໃຫ້​ຜູ້​ອື່ນ ດ້ວຍ​ການ​ຂາຍ, ມອບ, ຍົກ ຫຼື ​ແລກປ່ຽນ​ສິດ​ນຳ​ໃຊ້​ທີ່​ດິນ, ການເອົາເຂົ້າເປັນຮຸ້ນ.

### ມາດຕາ 138 (ປັບປຸງ) ສິດ​ສືບ​ທອດ​ສິດ​ນຳ​ໃຊ້​ທີ່​ດິນ

ສິດສືບ​ທອດສິດ​ນຳ​ໃຊ້​ທີ່​ດິນ ແມ່ນ ສິດ​​ໄດ້​ຮັບ​ສິດ​ນຳ​ໃຊ້​ທີ່​ດິນຂອງ​ເຈົ້າ​ມູນ​ມໍຣະດົກ ທີ່​ໄດ້​ເສຍ​ຊີວິດ ຊຶ່ງ​ຕົກ​ທອດມາ​ຍັງ​ຜູ້ມີສິດສືບທອດ ຕາມ​ກົດໝາຍ ຫຼື ພິ​ໄນ​ກຳ.

# ມາດຕາ 139 (ໃໝ່) ການເອົາສິດນຳໃຊ້ທີ່ດິນເຂົ້າເປັນຮຸ້ນ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນພົນລະເມືອງລາວ ສາມາດເອົາສິດນຳໃຊ້ທີ່ດິນຂອງຕົນເຂົ້າເປັນຮຸ້ນຮ່ວມທຶນກັບວິສາຫະກິດຂອງຄົນລາວ ​ຫຼື ຄົນຕ່າງປະເທດ ທີ່ຈົດ​ທະ​ບຽນຖືກຕ້ອງຕາມ​ກົດ​ໝາຍ​ຂອງ ສປປ ລາວ ດ້ວຍການປະເມີນມູນຄ່າທີ່ດິນ ແລະ ຈົດທະບຽນປ່ຽນແປງສິດນໍາໃຊ້ທີ່ດິນ ຕາມທີ່ໄດ້ກໍານົດໄວ້ໃນມາດຕາ 105 ຂອງກົດໝາຍສະບັບນີ້. ສ່ວນສິດນໍາໃຊ້ທີ່ດິນທີ່ໄດ້ມາຈາກການຊື້ ຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດນັ້ນ ສາມາດເອົາເຂົ້າເປັນຮຸ້ນຮ່ວມທຶນກັບວິສາຫະກິດຂອງຄົນລາວ ​ຫຼື ຄົນຕ່າງ ປະເທດ ໄດ້ເໝືອນກັນ.

​ຂັ້ນຕອນ, ວິທີການ ແລະ ການແກ້ໄຂບັນຫາການ​ເອົາ​ສິດ​ນຳ​ໃຊ້​ທີ່​ດິນ ເຂົ້າ​ເປັນ​ຮຸ້ນ​ຮ່ວມ​ທຶນ​ກັບ​ວິ​ສາ​ຫ​ະ​ກິດ​​ຂອງ​ຄົນລາວ ແລະ ຄົນຕ່າງ​ປະ​ເທດ ຕາມທີ່ໄດ້ກໍານົດໄວ້ໃນວັກທີໜຶ່ງຂອງມາດຕານີ້ ໃຫ້​ປະ​ຕິ​ບັດ​ຕາມ​ກົດ​ໝາຍ​ວ່າ​ດ້ວຍ​ວິ​ສາ​ຫະ​ກິດ ແລະ ກົດ​ໝາຍ​ອື່ນ​ທີ່​ກ່ຽວ​ຂ້ອງ.

### ມາດຕາ 140 (​ປັບປຸງ) ສິດ​ຂອງ​ຜູ້​ໄດ້ຮັບສິດນໍາ​ໃຊ້​ທີ່​ດິນ​ຂອງລັດ

ອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດ ຕັ້ງມະຫາຊົນ ລວມທັງລວມໝູ່ ທີ່ໄດ້ຮັບສິດນຳໃຊ້ທີ່ດິນຂອງລັດ ມີ​ສິດ​ປົກ​ປັກ​ຮັກ​ສາ​, ສິດຊົມໃຊ້ທີ່ດິນຂອງລັດທີ່ຕົນຄຸ້ມຄອງເທົ່ານັ້ນ ແຕ່ບໍ່ມີສິດ ໂອນ, ສືບທອດ ສິດນໍາໃຊ້ທີ່ດິນ, ໃຫ້ເຊົ່າ, ສຳປະທານ ຫຼື ເອົາໄປເປັນຫຼັກຊັບຄ້ຳ​ປ​ະກັນ.

ກະຊວງການເງິນ ຕົກລົງໃຫ້ລັດ​ວິ​ສາ​ຫະກິດ ​ເອົາສິດນຳໃຊ້ທີ່ດິນຂອງລັດໄປເປັນຮຸ້ນ ຫຼື ເປັນຫຼັກຊັບຄໍ້າປະກັນໄດ້ນໍາທະນາຄານ ຫຼື ສະຖາບັນການເງິນອື່ນ ທີ່ເຄື່ອນໄຫວຖືກຕ້ອງຕາມກົດໝາຍ ຢູ່ ສປປ ລາວ ບົນພື້ນຖານຄວາມເປັນເອກະພາບກັນກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນຂອບເຂດກໍານົດເວລາທີ່ໄດ້ຮັບອະນຸຍາດຈາກລັດຖະບານ.

### ມາດຕາ 141 (​ປັບປຸງ) ພັນ​ທະ​ຂອງ​ຜູ້ໄດ້ຮັບສິດນຳ​ໃຊ້​ທີ່​ດິນ

ຜູ້ໄດ້ຮັບສິດນຳ​ໃຊ້​ທີ່​ດິນ ​ລວມທັງ ອົງ­ການ​ຈັດ​ຕັ້ງ​ພັກ, ລັດ, ແນວລາວສ້າງຊາດ, ສະຫະ ພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ມີ​ພັນ​ທະ ດັ່ງ​​ນີ້:

1. ພັດທະນາ ແລະ ນໍາໃຊ້ທີ່ດິນໃຫ້ຖືກຕ້ອງ ຕາມແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການນາໍໃຊ້ທີ່ດິນແຕ່ລະປະເພດ;
2. ນໍາ​ໃຊ້​ທີ່​ດິນ ​ໃຫ້​ຖືກ​ຕ້ອງ​ຕາມ​ເປົ້າ​ໝາຍ, ໃນກໍລະນີ ຕ້ອງການຫັນປ່ຽນປະ​ເພດທີ່ດິນ ຕ້ອງຂໍອະນຸຍາດຈາກຂະແໜງການທີ່ກ່ຽວຂ້ອງເສຍກ່ອນ;
3. ປົກປັກຮັກສາທີ່ດິນ ໃຫ້ຢູ່ໃນສະພາບດີ, ບໍ່ເຮັດໃຫ້ດິນມີການເຊາະເຈື່ອນ, ຍຸບລົງ, ເສື່ອມໂຊມ, ຮັກສາຄຸນນະພາບ ໃຫ້ເໝາະສົມກັບແຕ່ລະປະເພດທີ່ດິນ,​ ບໍ່ສ້າງ​ຜົນ​ກະ​ທົບ​ອັນ​ບໍ່​ດີ​ຕໍ່​ສິ່ງ​ແວດ​ລ້ອມ​ສັງ​ຄົມ ແລະ ທຳ​ມະ​ຊາດ, ບໍ່ເຮັດໃຫ້ເນື້ອທີ່ດິນແຕ່ລະປະເພດຫຼຸດລົງ ໂດຍບໍ່ໄດ້ຮັບອະນຸຍາດ;
4. ບໍ່​ລະ​ເມີດ​ສິດ ແລະ ​ຜົນ​ປະ​ໂຫຍດ​ຂອງ​ຜູ້​ອື່ນ;
5. ປະ​ຕິ​ບັດ​ທາດສະພາບຕາມ​ທີ່ໄດ້​ກຳ​ນົດ​ໄວ້​ໃນ​ກົດ​ໝາຍ;
6. ​ເສຍອາກອນ, ຄ່າທຳນຽມການນຳໃຊ້ທີ່ດິນ, ຄ່າ​ທໍານຽມ​​ ແລະ ຄ່າ​ບໍລິການກ່ຽວກັບທີ່ດິນ ຕາມກົດໝາຍ ແລະ ລະບຽບການ;
7. ປະ​ຕິ​ບັດພັນທະອື່ນ​ຕາມກົດໝາຍ.

### ມາດຕາ 142 (ໃໝ່) ທາດສະພາບ

ທາດສະພາບ ແມ່ນ ສະພາວະຄວາມເປັນຈິງທີ່ຕ້ອງຍອມຮັບ ຊຶ່ງເກີດຂຶ້ນຈາກທຳມະຊາດ ແລະ ຖືກກຳນົດໃນກົດໝາຍ, ສັນຍາ ຫຼື ນິຕິກຳອື່ນ.

ທາດສະພາບ ຕາມທຳມະຊາດ ແລະ ກົດໝາຍ ແມ່ນການນຳໃຊ້ ຫຼື ການໃຊ້ທີ່ດິນຂອງບຸກ ຄົນອື່ນ ເພື່ອເພີ່ມປະໂຫຍດໃຫ້ແກ່ທີ່ດິນຂອງຕົນ ໃນການຂໍອະນຸຍາດໃຫ້ມີທາງຜ່ານ, ການເນັ່ງ ຫຼື ວາງທໍ່ສາຍໄຟຟ້າຜ່ານ ແລະ ໃຫ້ນໍ້າຮ່ອງໄຫຼຜ່ານ.

ທາດສະພາບຕາມສັນຍາ ຫຼື ນິຕິກຳອື່ນ ແມ່ນການນຳໃຊ້ ຫຼື ການໃຊ້ທີ່ດິນຂອງບຸກຄົນອື່ນ ເພື່ອເພີ່ມປະໂຫຍດໃຫ້ແກ່ທີ່ດິນຂອງຕົນ ຕາມຈຸດປະສົງ ທີ່ໄດ້ກໍານົດໄວ້ໃນສັນຍາ ຫຼື ນິຕິກຳອື່ນ. ທາດສະ ພາບດັ່ງກ່າວ ໄດ້ມານັບແຕ່ເວລາທີ່ໄດ້ຈົດທະບຽນທາດສະພາບຢ່າງຖືກຕ້ອງ ຕາມທີ່ໄດ້ກຳນົດໄວ້ໃນປະມວນກົດໝາຍແພ່ງ ແລະ ກົດໝາຍອື່ນທີ່ກ່ຽວຂ້ອງ.

ການຈົດທະບຽນທາດສະພາບ ແລະ ສິດເໜືອທີ່ດິນ ໃຫ້ປະຕິບັດຕາມລະບຽບການທີ່ກ່ຽວ ຂ້ອງກັບການຈົດທະບຽນການເຄື່ອນໄຫວ ແລະ ການປ່ຽນແປງສິດນຳໃຊ້ທີ່ດິນຕາມທີ່ໄດ້ກໍານົດໄວ້ໃນມາດຕາ 104 ແລະ 105 ຂອງກົດໝາຍສະບັບນີ້.

## ມາດຕາ 143 (ປັບປຸງ) ການ​ອະ​ນຸ​ຍາດ​ໃຫ້​ ມີ​ທາງ, ເນັ່ງສາຍໄຟຟ້າ​ຜ່ານ ແລະ ​​ນ້ຳ​ຮ່ອງ​ໄຫຼ​ຜ່ານ

ບຸກຄົນໃດທີ່ມີເຮືອນ ຊຶ່ງຖືກປິດລ້ອມດ້ວຍເຮືອນ ຫຼື ທີ່ດິນ ຊຶ່ງຜູ້ອື່ນມີສິດນຳໃຊ້ ໂດຍບໍ່ມີທາງຜ່ານອອກໄປສູ່ຫົນທາງໄດ້ ບຸກຄົນນັ້ນກໍມີສິດຮ້ອງຂໍທາງຜ່ານຈາກຜູ້ທີ່ມີສິດນຳໃຊ້ທີ່ດິນ ທີ່ຢູ່ໃກ້ຫົນທາງກວ່າໝູ່. ຜູ້ມີສິດນຳໃຊ້ທີ່ດິນທີ່ຖືກຮ້ອງຂໍນັ້ນ ຕ້ອງອະນຸຍາດໃຫ້ທາງຜ່ານ ແຕ່ມີສິດຮ້ອງຂໍເອົາການໃຊ້ແທນຄ່າເສຍຫາຍແກ່ຜົນລະປູກ ຫຼື ສິ່ງທີ່ກໍ່ສ້າງ ຈາກການນຳໃຊ້ທີ່ດິນເປັນທາງຜ່ານນັ້ນ ຕາມຄວາມເໝາະສົມ.

ໃນກໍລະນີທີ່ມີການເນັ່ງ ຫຼື ວາງທໍ່, ສາຍໄຟຟ້າ, ສາຍໂທລະສັບ, ຂຸດຮ່ອງ ຫຼື ວາງທໍ່ລະ ບາຍນໍ້າ, ທໍ່ນໍ້າປະປາຜ່ານທີ່ດິນຂອງຜູ້ມີສິດນຳໃຊ້ ຊຶ່ງພາໃຫ້ຕົ້ນໄມ້ ຫຼື ຜົນລະປູກຂອງຜູ້ກ່ຽວ ຖືກທຳລາຍ ຫຼື ພາໃຫ້ມີຄວາມເສຍຫາຍແລ້ວ ບຸກຄົນນັ້ນ ກໍອາດຂໍເອົາຄ່າເສຍຫາຍທີ່ເນື່ອງມາຈາກການກະທຳນັ້ນໄດ້. ຖ້າວ່າຜູ້ມີສິດນຳໃຊ້ທີ່ດິນຫາກໄດ້ຮັບຜົນປະໂຫຍດນຳແລ້ວ ກໍບໍ່ໃຫ້ຄິດໄລ່ຄ່າເສຍຫາຍນັ້ນອີກ.

ບຸກ​ຄົນ​​ໃດ​ທີ່​ມີ​ຄວາມ​ຈຳ​ເປັນ ໃນ​ການ​ເປັ່ງ​ນ້ຳ​ອອກ​ຈາກ​ທີ່ດິນບ່ອນ​ຕົນ​ຢູ່ ກໍ​ມີ​ສິດ​ຮ້ອງ​ຂໍ​ຂຸດ​ຮ່ອງ​ເປັ່ງ​ນ້ຳ​ຜ່ານ​ທີ່ດິນ​​ຂອງ​ຜູ້​​ຢູ່​ລຸ່ມ​ຖັດ​ຕົນ ຫຼື ຜູ້​​ຢູ່​ໃກ້​ຄອງ​ນ້ຳ. ຜູ້​​ຖືກ​ຮ້ອງ​ຂໍ ​ກໍ​ຕ້ອງ​ອະ​ນຸ​ຍາດ​ໃຫ້​ຂຸດ​ຮ່ອງ​ເປັ່ງ​ນ້ຳ ແຕ່​ມີ​ສິດ​ຮ້ອງ​ຂໍ​ເອົາ​ຄ່າ​ເສຍ​ຫາຍ​ແກ່​ຜົນ​ລະ​ປູກ ຫຼື ສິ່ງ​ປຸກ​ສ້າງ​ຈາກ​ການ​ຂຸດ​ຮ່ອງ​ເປັ່ງ​ນ້ຳ​ນັ້ນ. ຜູ້​ຮ້ອງ​ຂໍ​ຂຸດ​ຮ່ອງ​ເປັ່ງ​ນ້ຳ​ຕ້ອງ​ຮັກ​ສາ​ອະ​ນາ​ໄມ ແລະ ສະ​ພາບ​ຂອງ​ຮ່ອງ​ນ້ຳ​ໃຫ້​ເໝາະ​ສົມ.

# ໝວດທີ 3

# ການເສຍສິດ, ການ​ຖອນ​ສິດ ແລະ ສິ້ນສຸດສິດນໍາໃຊ້ທີ່ດິນ

### ມາດຕາ 144 (ປັບປຸງ) ການ​ເສຍ​ສິດ​ນຳ​ໃຊ້​ທີ່​ດິນ

ຜູ້​ໄດ້​ຮັບ​​ສິດນຳ​ໃຊ້​ທີ່​ດິນ ຈະ​ເສຍ​ສິດ ໃນ​ກໍ​ລະ​ນີ​ໃດໜຶ່ງ ດັ່ງ​​ນີ້:

1. ບໍ່​ເສຍ​ຄ່າ​ທໍານຽມ​ການ​ນໍາ​ໃຊ້ທີ່​ດິນຕໍ່ເນື່ອງ ສາມປີ;
2. ບໍ່ມີການພັດທະນາ ຫຼື ບໍ່ທໍາການຜະລິດ ໃນປີທີ ສອງ ເປັນຕົ້ນໄປ ນັບແຕ່ວັນໄດ້ຮັບສິດນໍາໃຊ້ທີ່ດິນ ນອກຈາກເສຍຄ່າທໍານຽມການນໍາໃຊ້ທີ່ດິນຄົບຖ້ວນແລ້ວ ຍັງຈະຖືກກ່າວເຕືອນໂດຍແຈ້ງໃຫ້ຜູ້ກ່ຽວຊາບເປັນລາຍລັກອັກສອນ. ໃນປີທີ ສາມ ຈະຖືກປັບໃໝ ຫ້າສິບສ່ວນຮ້ອຍ ຂອງຈໍານວນເງິນທີ່ຕ້ອງເສຍຄ່າທໍານຽມການນໍາໃຊ້ທີ່ດິນ. ໃນປີທີສີ່ ຈະຖືກປັບໃໝ ຮ້ອຍສ່ວນຮ້ອຍ ຂອງຈໍານວນເງິນທີ່ຕ້ອງເສຍຄ່າທໍານຽມການນໍາໃຊ້ທີ່ດິນ. ໃນປີທີ ຫ້າ ຈະຖືກປັບໃໝ ຫ້າສ່ວນຮ້ອຍ ຂອງມູນຄ່າທີ່ດິນ ຕາມທີ່ໄດ້ປະເມີນໄວ້ຂອງມູນຄ່າທີ່ດິນ ໃນແຕ່ລະທ້ອງຖິ່ນ. ໃນປີທີຫົກ ຫາກຍັງບໍ່ປະຕິບັດ ແມ່ນຈະເສຍສິດນໍາໃຊ້ທີ່ດິນ;
3. **ບໍ່ເສຍຄ່າເຊົ່າ ຫຼື ຄ່າສຳປະທານທີ່ດິນຂອງລັດຕາມສັນຍາ** ຕໍ່ເນື່ອງກັນເປັນເວລາ ສອງ ​ປີ**;**
4. ນຳໃຊ້ທີ່​ດິນ ທີ່ລັດມອບໃຫ້​ບໍ່ຖືກຕ້ອງຕາມເປົ້າໝາຍ ພາຍຫຼັງໄດ້ມີການແຈ້ງເຕືອນເປັນລາຍລັກອັກສອນ;
5. ບໍ່ທວງສິດນຳໃຊ້ທີ່ດິນຂອງຕົນຕາມກໍານົດເວລາຂອງອາຍຸຄວາມໃນການຮ້ອງຟ້ອງ;
6. ​ຖືກສານ​ຕັດ​ສີນ​ ໃຫ້​ເ​ສຍ​ສິດ​ນຳ​ໃຊ້​ທີ່​ດິນ;
7. ກໍລະນີທີ່ໄດ້ກໍານົດໄວ້ໃນມາດຕາ 147 ຂອງກົດໝາຍສະບັບນີ້ ແລະ ກໍລະນີອື່ນ.

### ມາດຕາ 145 (ໃໝ່) ການເສຍ ແລະ ຖອນສິດນໍາໃຊ້ທີ່ດິນຂອງລັດ

ອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ລວມທັງການຈັດຕັ້ງລວມໝູ່ ແລະ ລັດວິສາຫະກິດ ທີ່ໄດ້ຮັບສິດນຳໃຊ້ທີ່ດິນຂອງລັດ ຫາກບໍ່ວາງແຜນການນໍາໃຊ້ທີ່ດິນ, ນໍາໃຊ້ທີ່ດິນບໍ່ຖືກຕ້ອງຕາມເປົ້າໝາຍ ແລະ ບໍ່ເສຍຄ່າທໍານຽມການນໍາໃຊ້ທີ່ດິນ ພາຍໃນເວລາ ສາມປີ ຈະເສຍສິດນໍາໃຊ້ທີ່ດິນດັ່ງກ່າວ.

​ລັດຖະບານ ​ຕົກລົງ​ຖອນສິດ​ນຳ​ໃຊ້​ທີ່​ດິນ​ຂອງລັດຄືນຈາກອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ລວມທັງການຈັດຕັ້ງລວມໝູ່ ແລະ ລັດວິສາຫະກິດຂັ້ນສູນກາງ ຕາມການສະເໜີຂອງກະຊວງ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ.

ເຈົ້າ​ແຂ​ວງ, ​ເຈົ້າ​ຄອງ​ນະຄອນຫຼວງ ​ຕົກລົງ​ຖອນ​ສິດ​ນຳ​ໃຊ້​ທີ່​ດິນ​ຂອງລັດຄືນຈາກອົງການ ຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ລວມທັງການຈັດ ຕັ້ງລວມໝູ່ ແລະ ລັດວິສາຫະກິດຂັ້ນທ້ອງຖິ່ນ ຕາມ​ການສະ​ເໜີຂອງ​ພະ​ແນ​ກຊັບພະ​ຍາກ​ອນທຳ​ມະ​ຊາດ ​ແລະ ສິ່ງ​ແວດ​ລ້ອມຂັ້ນແຂວງ.

ສຳລັບການຖອນສິດນໍາໃຊ້ທີ່ດິນຂອງລັດຈາກບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ບໍ່ມີການນໍາໃຊ້ຕົວຈິງ ຫຼື ນໍາໃຊ້ບໍ່ຖືກຕ້ອງຕາມກົດໝາຍ ຫຼື ສັນຍາ, ບໍ່ເສຍຄ່າທໍານຽມການນໍາໃຊ້ທີ່ດິນ ເປັນຕົ້ນ ການຂາຍສິດນໍາໃຊ້ທີ່ດິນ, ໃຫ້ຜູ້ເຊົ່າ ຫຼືື ສໍາປະທານ ໂດຍບໍ່ໄດ້ຮັບອະນຸຍາດ, ໃຫ້ຂະແໜງການຊັບພະຍາກອນ ທຳມະຊາດ ແລະ ສິ່ງແວດລ້ອມ ເປັນຜູ້ຄົ້ນຄວ້າພິຈາລະນາ ສະເໜີລັດຖະບານ ຫຼື ອົງການປົກຄອງຂັ້ນແຂວງ ພິ ຈາລະນາຖອນບົນພື້ນຖານການເປັນເອກະພາບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

### ມາດຕາ 146 (ໃໝ່) ການຖອນສິດນໍາໃຊ້ທີ່ດິນ

ມີແຕ່ສານເທົ່ານັ້ນ ເປັນຜູ້ພິຈາລະນາຕັດສີນ ໃນການຖອນສິດນໍາໃຊ້ທີ່ດິນຕາມກົດໝາຍ, ຍົກເວັ້ນກໍລະນີທີ່ໄດ້ກໍານົດໄວ້ໃນວັກທີ ສອງ, ວັກທີ ສາມ ແລະ ວັກທີ ສີ່ ຂອງມາດຕາ 145 ຂອງກົດໝາຍສະບັບນີ້.

### ມາດຕາ 147 (ປັບປຸງ) ການ​ສິ້ນ​ສຸດ​ສິດນຳ​ໃຊ້​ທີ່​ດິນ

ຜູ້​ໄດ້​ຮັບ​​ສິດນຳ​ໃຊ້​ທີ່​ດິນ ຈະ​ສິ້ນ​ສຸດສິດນຳ​ໃຊ້​ທີ່​ດິນ​ ໃນກໍລະນີໃດໜຶ່ງ ​ດັ່ງນີ້:

1. ສະລະສິດ​ນຳ​ໃຊ້​ທີ່​ດິນ ​ດ້ວຍ​ຄວາມ​ສະ​ໝັກ​ໃຈ;
2. ໂອນສິດນຳໃຊ້​ທີ່​ດິນ​ຄືນ ເພື່ອ​ນຳ​ໃຊ້ເຂົ້າ​ໃນ​ສາ​ທາ​ລະ​ນະ​ປະ​ໂຫຍດ ຫຼື ໂຄງການພັດ ທະນາຂອງລັດ;
3. ຖືກຖອນສິດນຳໃຊ້ທີ່ດິນ ຕາມທີ່ໄດ້ກຳນົດໄວ້ໃນມາດຕາ 145 ແລະ 146 ຂອງກົດໝາຍສະບັບນີ້;
4. ໂອນສິດນຳໃຊ້ທີ່ດິນໃຫ້ຜູ້ອື່ນ;
5. ເສຍສັນຊາດລາວ;
6. ເສຍຊີວິດໂດຍບໍ່ມີຜູ້ສືບທອດ;
7. ລັດຖະບານ ຫຼື ອົງການປົກຄອງທ້ອງຖິ່ນ ໄດ້ມອບສິດນໍາໃຊ້ທີ່ດິນ ໃຫ້ປະຊາຊົນໃນສະໄໝຕໍ່ສູ້ກູ້ຊາດ;
8. ຜູ້​ທີ່ບໍ່​ໄດ້​ທວງ​ສິດ​ນຳ​ໃຊ້​ທ​ີ່​ດິນ​ຂອງ​ຕົນຄືນ ກ່ອນ​ປີ 1994 ຕາມ​ດຳ​ລັດ​ຂອງ​ສະ​ພາ​ລັດ​ຖະ​ມົນ​ຕີວ່າດ້ວຍທີ່ດິນ ແລະ ເຮືອນຂອງພວກປະຕິການທີ່ສານຕັດສີນພວກໂຕນໜີ ແລະ ສໍາມະນາກອນ ສະ​ບັບ​ເລກ​ທີ 129/ກປ​ສ​ລ, ລົງ​ວັນ​ທີ 18 ພະ​ຈິກ 1989 ແລະ ກ່ອນ​ປີ 1996 ຕາມ​ດຳ​ລັດຂອງ​ນາ​ຍົກ​ລັ​ດ​ຖະ​ມົນ​ຕີວ່າ​ດ້ວຍ​ທີ່​ດິ​ນ ​ສະ​ບັບ​ເລກ​ທີ 99/ນຍ, ລົງ​ວັ​ນ​ທີ 19 ທັນ​ວາ 1992;
9. ມອບໃຫ້​ເປັນ​ຊັບ​ສົມ​ບັດ​ສ່ວນ​ລວມ ໃນສະໄໝຕໍ່ສູ້ກູ້ຊາດກໍຄືໃນສະໄໝປັດຈຸບັນ;
10. ບໍ່ໄດ້ທວງຄືນ ຈາກບຸກຄົນອື່ນທີ່ໄດ້ເຂົ້າໄປຄອບຄອງນຳໃຊ້ທີ່ດິນ ດ້ວຍຄວາມບໍ ລິສຸດໃຈ, ເປີດເຜີຍ, ສະຫງົບ ແລະ ຕໍ່ເນື່ອງ ເປັນເວລາ ຊາວປີ ຂຶ້ນໄປ ນັບແຕ່ວັນເຂົ້າຄອບຄອງ.

# 

# ພາກ​ທີ IX

# ການ​ທົດ​ແທນ​ຄ່າ​ເສຍ​ຫາຍສິດນໍາໃຊ້ທີ່ດິນ

### ມາດຕາ 148 (ໃໝ່) ການທົດແທນຄ່າເສຍຫາຍ

ການທົດແທນຄ່າເສຍຫາຍ ແມ່ນ ການໃຊ້ແທນຄືນ ໃຫ້ແກ່ຜູ້ທີ່ໄດ້ຮັບຜົນກະທົບຈາກການລະເມີດກົດໝາຍ, ທາດສະພາບ ແລະ ການໂອນສິດນໍາໃຊ້ທີ່ດິນຄືນ ດ້ວຍການທົດແທນທີ່ດິນບ່ອນໃໝ່, ດ້ວຍວັດຖຸ ຫຼື ເງິນ ແລະ ອື່ນໆ ໂດຍອີງໃສ່**ການປະເມີນລາຄາທີ່ດິນໃນແຕ່ລະເຂດ ແລະ** **ແຕ່ລະປະເພດທີ່ດິນ.**

### ມາດຕາ 149 (ປັບປຸງ) ສາ​ເຫດ​ຂອງ​ການ​ທົດ​ແທນ​ຄ່າ​ເສຍ​ຫາຍ

ສາ​ເຫດ​ຂອງ​ການ​ທົດ​ແທນ​ຄ່າ​ເສຍ​ຫາຍ ມີ ດັ່ງ​​ນີ້:

1. ການ​ກໍ່​ຄວາມ​ເສຍ​ຫາຍ​ ຍ້ອນ​ການ​ລະ​ເມີດ​​ກົດ​ໝາຍ;
2. ການ​ກໍ່​ຄວາມ​ເສຍຫາຍ​ ຈາກ​ທາດສະພາບ;
3. ການ​ກໍ່​ຄວາມ​ເສຍ​ຫາຍ ​ຈາກ​ການໂອນສິດນຳໃຊ້​ທີ່ດິນຄືນ.

### ມາດຕາ 150 (ປັບປຸງ) ການ​ທົດ​ແທນ​ຄ່າ​ເສຍ​ຫາຍ​ຍ້ອນ​ການ​ລະ​ເມີດ​​ກົດໝາຍ

ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ​ ທີ່​ນຳ​ໃຊ້​ທີ່​ດິນຂອງຕົນ ຫາກ​ໄດ້​ກໍ່​ຄວາມ​ເສຍ​ຫາຍ​ໃຫ້​ແກ່​ຜູ້​ອື່ນ ຫຼື ສາ​ທາ​ລະ​ນະ ຕ້ອງ​ໄດ້​ທົດ​ແທນ​ຄ່າ​ເສຍ​ຫາຍທີ່​ເກີດ​ຈາກ​ການ​ກະ​ທຳ​ຂອງ​ຕົນ.

### ມາດຕາ 151 (ປັບປຸງ) ການ​ທົດ​ແທນ​ຄ່າ​ເສຍ​ຫາຍ​ຈາກ​ທາດສະພາບ

ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ​ໃດ ທີ່ໄດ້​ຮັບປະໂຫຍດຈາກ​ທາດສະພາບ​ຂອ​ງຜູ້​ອື່ນ ຊຶ່ງໄດ້​ຈົ່ງ​ທາງ​ທຽວ, ຮ່ອງ​ນ້ຳ​ໃຫ້​ແກ່​ຕົນ ພາ​ໃຫ້​ຜົນລະ​ປູກ, ສິ່ງ​ປຸກ​ສ້າງ​ຂອງ​ຜູ້​ນັ້ນ ຫຼື ຂອງ​ສາ​ທາ​ລະ​ນະ​ໄດ້​ຮັບ​ຄວາມ​ເສຍ​ຫາຍແລ້ວ​ ຕ້ອງ​​ໃຊ້​ແທນຄ່າ​ເສຍ​ຫາຍ​ດັ່ງ​ກ່າວ.

### ມາດຕາ 152 (ປັບປຸງ) ການ​ທົດ​ແທນ​ຄ່າ​ເສຍ​ຫາຍ​ຈາກການ​ໂອນເອົາສິດນຳໃຊ້ທີ່ດິນຄືນ

ການ​ທົດ​ແທນ​ຄ່າ​ເສຍ​ຫາຍ​ຈາກການ​ໂອນເອົາສິດນຳໃຊ້ທີ່ດິນຄືນ ປະກອບດ້ວຍ:

1. ການ​ທົດ​ແທນ​ຄ່າ​ເສຍ​ຫາຍຈາກກິດຈະການສາ​ທາລະນະປະໂຫຍດ;
2. ການ​ທົດ​ແທນ​ຄ່າ​ເສຍ​ຫາຍ​ຈາກກິດຈະການ ການລົງທຶນ.

### ມາດຕາ 153 (ປັບປຸງ) ການ​ທົດ​ແທນ​ຄ່າ​ເສຍ​ຫາຍຈາກກິດຈະການສາ​ທາລະນະປະໂຫຍດ

ເມື່ອ​ມີ​ຄວາມ​ຈຳ​ເປັນ​ ຕ້ອງ​ໄດ້​ນຳ​ໃຊ້​ທີ່​ດິນຂອງ​ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ​ໃດ​ໜຶ່ງ ເຂົ້າໃນກິດຈະການສາທາລະນະປະໂຫຍດ ​ລັດຈະໂອນເອົາສິດນຳໃຊ້ທີ່ດິນນັ້ນຄືນ ໂດຍລັດຕ້ອງ​​ໃຊ້​ແທນ​ຄ່າ​ເສຍ​ຫາຍໃຫ້ຜູ້ກ່ຽວ ​ເປັນຕົ້ນ ການກໍ່ສ້າງ ຖະໜົນຫົນທາງ, ​ໂຮງຮຽນ, ​ໂຮງໝໍ, ສວນສາທາລະນະ, ສະໜາມບິນ,​ແລວ​ສາຍ​ສົ່ງໄຟຟ້າ, ຮ່ອງລະບາຍນ້ຳ, ​ຊົນລະປະທານ, ນໍ້າປະປາ, ສະໜາມຂີ້ເຫຍື້ອ, ບ່ອນບໍາບັດຂີ້ເຫຍື້ອ.

ໃນການທົດແທນຄ່າເສຍຫາຍດັ່ງກ່າວ ຕ້ອງແຕ່ງຕັ້ງ​ຄະນະ​ກໍາມະການປະ​ເມີນ​ຄວາມເສຍຫາຍຊັບສິນເທິງໜ້າດິນ ແລະ ລາຄາທີ່ດິນ ຕາມທີ່ໄດ້ກໍານົດໄວ້ໃນມາດຕາ 109 ຂອງກົດໝາຍສະບັບນີ້ ໂດຍ​ການມີ​ສ່ວນ​ຮ່ວມ​ຂອງ​ເຈົ້າ​ຂອງ​ສິດ​ນໍາ​ໃຊ້ທີ່​ດິນ.

### ມາດຕາ 154 (​ໃໝ່) ການ​ທົດ​ແທນ​ຄ່າ​ເສຍ​ຫາຍຈາກກິດຈະການ ​ການລົງທຶນ

ເມື່ອ​ມີ​ຄວາມ​ຈຳ​ເປັນ​ ຕ້ອງ​ໄດ້​ນຳ​ໃຊ້​ທີ່​ດິນຂອງ​ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ​ໃດ​ໜຶ່ງ ເຂົ້າໃນກິດຈະການລົງທຶນ, ການເຊົ່າ ຫຼື ສໍາປະທານທີ່ດິນ ຕາມແຜນພັດທະນາເສດຖະກິດ-ສັງຄົມແຫ່ງຊາດ ລັດຈະໂອນເອົາສິດນຳໃຊ້ທີ່ດິນນັ້ນຄືນ ໂດຍລັດຕ້ອງ​​ໃຊ້​ແທນ​ຄ່າ​ເສຍ​ຫາຍໃຫ້ຜູ້ກ່ຽວ ເປັນຕົ້ນ ໂຄງການ **ກະສິກໍາ, ປູກໄມ້, ການຂຸດຄົ້ນບໍ່ແຮ່, ການພັດທະນາແຫຼ່ງພະລັງງານໄຟຟ້າ,** ຖະໜົນຫົນທາງ, **ເຂດອຸດສາຫະກໍາ** ຫຼື ນິຄົມອຸດສາຫະກຳ, **ເຂດເສດຖະກິດພິເສດ.**

ໃນການທົດແທນຄ່າເສຍຫາຍດັ່ງກ່າວ **ຕ້ອງ**ແຕ່ງຕັ້ງ​ຄະນະ​ກໍາມະການປະ​ເມີນ​ຄວາມເສຍຫາຍຊັບສິນເທິງໜ້າດິນ ແລະ ລາຄາທີ່ດິນ ຕາມທີ່ໄດ້ກໍານົດໄວ້ໃນມາດຕາ 109 ຂອງກົດໝາຍສະບັບນີ້ ຊຶ່ງປະກອບດ້ວຍ ຂະແໜງການທີ່ກ່ຽວຂ້ອງ, ຂະແໜງການທີ່ຮັບຜິດຊອບໂຄງການ​, ເຈົ້າຂອງ​​ໂຄງການ, ​ເຈົ້າຂອງ​ສິດ​ນໍາ​ໃຊ້ທີ່​ດິນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

### ມາດຕາ 155 (ໃໝ່) ການກໍານົດ ແລະ ຈ່າຍ ຄ່າເສຍຫາຍຈາກການໂອນເອົາສິດນໍາໃຊ້ທີ່ດິນຄືນ

ຄ່າເສຍຫາຍຈາກການໂອນເອົາສິດນໍາໃຊ້ທີ່ດິນຄືນ ເພື່ອກິດຈະການສາ​ທາລະນະປະໂຫຍດ ແລະ ກິດຈະການການລົງທຶນ ຕາມທີ່ໄດ້ກໍານົດໄວ້ໃນມາດຕາ 153 ແລະ 154 ຂອງກົດໝາຍສະບັບນີ້ ໃຫ້ເຈົ້າແຂວງ, ເຈົ້າຄອງນະຄອນຫຼວງ ເປັນຜູ້ກຳນົດ ບົນພື້ນຖານການຮັບຮອງຂອງສະພາປະຊາຊົນຂັ້ນແຂວງ.

ການຈ່າຍຄ່າເສຍຫາຍຈາກການໂອນເອົາສິດນໍາໃຊ້ທີ່ດິນຄືນ ຕ້ອງດໍາເນີນກ່ອນການໂອນເອົາສິດນໍາໃຊ້ທີ່ດິນນັ້ນຄືນ ໂດຍອີງໃສ່ການປະເມີນລາຄາທີ່ດິນ ແລະ ຊັບສິນ.

# ພາກທີ X

# ທຸລະກິດກ່ຽວກັບທີ່ດິນ

# ມາດຕາ 156 (ໃໝ່) ທຸລະກິດກ່ຽວກັບທີ່ດິນ

ທຸລະກິດກ່ຽວກັບທີ່ດິນ ປະກອບດ້ວຍ ການບໍລິການສຳຫຼວດ, ວັດແທກ, ການປະເມີນລາ ຄາທີ່ດິນ, ການຊື້ ຂາຍສິດນຳໃຊ້ທີ່ດິນ ແລະ ການບໍລິການອື່ນກ່ຽວກັບທີ່ດິນ.

# ມາດຕາ 157 (ໃໝ່) ​ເງື່ອນ​ໄຂ​ຂອງຜູ້ດຳເນີນທຸລະກິດກ່ຽວກັບທີ່ດິນ

ຜູ້ດຳເນີນທຸລະກິດກ່ຽວກັບທີ່ດິນ ຕ້ອງມີເງື່ອນໄຂ ດັ່ງນີ້:

1. ຖືສັນຊາດລາວ ສໍາລັບທຸລະກິດການຊື້ ຂາຍສິດນຳໃຊ້ທີ່ດິນ;
2. ມີເງື່ອນໄຂຄົບຖ້ວນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາຫະກິດ ແລະ ກົດໝາຍອື່ນທີ່່ກ່ຽວຂ້ອງ;
3. ມີ​ນັກວິຊາ​ການທີ່ມີຄວາມຮູ້ ແລະ ປະສົບການດ້ານວຽກງານທີ່ດິນ ແຕ່ ສາມປີ ຂຶ້ນໄປ ໂດຍມີການຢັ້ງຢືນການປະຕິບັດວຽກງານຕົວຈິງ​.

### ມາດຕາ 158 (ໃໝ່) ການດຳເນີນທຸລະກິດກ່ຽວກັບທີ່ດິນ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດຳເນີນທຸລະກິດກ່ຽວກັບທີ່ດິນ ຕ້ອງຍື່ນຄຳຮ້ອງ ພ້ອມດ້ວຍເອກະສານປະກອບ ຕໍ່ຂະແໜງການທີ່ກ່ຽວຂ້ອງ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ຕ້ອງໄດ້ຂໍອະນຸຍາດທາງດ້ານວິຊາການນຳຂະແໜງການຊັບພະຍາກອນທຳ ມະຊາດ ແລະ ສິ່ງແວດລ້ອມ.

# ພາກທີ XI

# ຂໍ້ຫ້າມ

### ມາດຕາ 159 (ໃໝ່) ຂໍ້ຫ້າມສຳລັບບຸກຄົນ, ນິຕິບຸກຄົນ ຫຼື ການຈັດ​ຕັ້ງ

ຫ້າມ​ບຸ​ກຄົນ, ນິຕິບຸກຄົນ ຫຼື ການຈັດ​ຕັ້ງ ມີພຶດຕິກຳ ດັ່ງນີ້:

1. ບຸກລຸກ ຫຼື ຕັ້ງຖິ່ນຖານຢູ່ເຂດບໍລິເວນທີ່ດິນປ່າປ້ອງກັນ, ປ່າສະຫງວນ, ທີ່ດິນບໍລິເວນແຫຼ່ງນ້ຳ ທີ່ສະຫງວນໄວ້ ແລະ ເຂດສະຫງວນຂອງລັດ;
2. ປອມແປງ ໃບຕາດິນ, ຕາປະທັບ, ລາ​ຍ​ເຊັນ ​ຫຼື ເອກະສານອື່ນ ກ່ຽວກັບທີ່ດິນ;
3. ນຳໃຊ້ທີ່ດິນ ໂດຍບໍ່ຖືກຕ້ອງຕາມເປົ້າໝາຍ ຫຼື ກົດໝາຍ;
4. ຍ້າຍ, ປ່ຽນແປງ ຫຼື ທໍາລາຍ ຫຼັກເຂດແດນທີ່ດິນ;
5. ຊື້ ຂາຍສິດນຳໃຊ້ທີ່ດິນ ໂດຍບໍ່ຖືກຕ້ອງຕາມກົດໝາຍ;
6. ເອົາທີ່ດິນຂອງລັດ ລວມທັງທີ່ດິນລວມໝູ່ຂອງບ້ານ ໃຫ້ເຊົ່າ, ແລກປ່ຽນ, ຂາຍ, ຄ້ຳ ປະກັນ ຫຼື ມອບ ໂດຍບໍ່ຖືກຕ້ອງຕາມກົດໝາຍ;
7. ຫັນປ່ຽນປະເພດທີ່ດິນ ແລະ ເປົ້າໝາຍການນໍາໃຊ້ທີ່ດິນ ໂດຍບໍ່ໄດ້ຮັບອະນຸຍາດ;
8. ລະ​ເມີດສັນຍາ ຊື້ ຂາຍສິດນໍາໃຊ້ທີ່ດິນ, ​ເຊົ່າ ຫຼື ສຳປະທານທີ່​ດິນ, ຫຼີກ​ລ່ຽງ​ການເສຍ​ຄ່າ​ເຊົ່າ ຫຼື ຄ່າສຳປະທານ​ທີ່​ດິນ, ຄ່າ​ຊັບພະຍາກອນ​ທຳ​ມະ​ຊາດ, ຄ່າທຳນຽມການນຳໃຊ້ທີ່ດິນ, ອາກອນ, ​ຄ່າ​ທຳ​ນຽມ ​ແລະ ຄ່າ​ບໍລິການ;
9. ໃຊ້ຄວາມຮຸນແຮງ ຫຼື ນາບຂູ່​ເຈົ້າ​ໜ້າ​ທີ່ ຫຼື ພະນັກງານ;
10. ປະຕິເສດການໃຫ້ການຮ່ວມມື ຫຼື ຂັດຂວາງ ການແກ້ໄຂຂໍ້ຂັດແຍ່ງກ່ຽວກັບທີ່ດິນ;
11. ມີພຶດຕິກຳອື່ນ ທີ່ເປັນການລະ​ເມີດກົດໝາຍ.

### ມາດຕາ 160 (ໃໝ່) ຂໍ້ຫ້າມສໍາລັບເຈົ້າໜ້າທີ່ ແລະ ພະນັກງານທີ່ກ່ຽວຂ້ອງ

ຫ້າມເຈົ້າໜ້າທີ່ ແລະ ພະນັກງານທີ່ກ່ຽວຂ້ອງ ມີພຶດຕິກຳ ດັ່ງນີ້:

1. ສວຍໃຊ້ສິດ​ອໍານາດ, ຕໍາແໜ່ງ, ໜ້າທີ່ຂອງ​ຕົນ ເພື່ອຜົນປະໂຫຍດສ່ວນຕົວ, ຄອບຄົວ, ໝູ່ຄະນະ, ພັກ​ພວກ, ຈຸ້ມ​ເຈື້ອ ​ແລະ ຍາດ​ພີ່ນ້ອງ;
2. ທວງ​ເອົາ, ຂໍ​ເອົາ ຫຼື ຮັບ​ເອົາ ສິນ​ບົນ;
3. ໃຊ້ສິດໜ້າທີ່ເກີນຂອບເຂດ ຊຶ່ງກໍ່ຄວາມເສຍຫາຍໃຫ້ແກ່ຜົນປະໂຫຍດຂອງລັດ, ລວມໝູ່ ຫຼື ສິດ ແລະ ຜົນປະໂຫຍດອັນ​ຊອບ​ທໍາຂອງປະຊາຊົນ ຫຼື ນັກລົງທຶນທັງພາຍໃນ ຫຼື ຕ່າງປະເທດ;
4. ເມີນ​ເສີຍ, ເລິ່ນເລີ້​ຕໍ່ການ​ປະຕິບັດ​ໜ້າ​ທີ່, ບິດເບືອນຂໍ້ມູນ, ກົດ​ໜ່ວງ, ຖ່ວງ​ດຶງ​ ການ​ພິ ຈາລະນາ​ເອກະສານ​ກ່ຽວກັບ​ທີ່​ດິນ;
5. ອະນຸຍາດໃຫ້ເຄື່ອນໄຫວ ຫຼື ປ່ຽນແປງສິດນຳໃຊ້ທີ່ດິນ ບໍ່ວ່າໃນກໍລະນີໃດກໍຕາມ ທີ່ຍັງມີຂໍ້ຂັດແຍ່ງ;
6. ອອກ​ໃບ​ຕາດິນ​ຊໍ້າ​ຊ້ອນ, ອອກໜັງສືຢັ້ງຢືນກ່ຽວກັບການນຳໃຊ້ທີ່ດິນໃຫ້ແກ່ບຸກຄົນ, ນິຕິບຸກຄົນ ແລະ ການຈັດຕັ້ງ ໂດຍບໍ່ຖືກຕ້ອງຕາມກົດໝາຍ ເປັນຕົ້ນ ທີ່ດິນບໍລິເວນນໍ້າ, ທີ່ດິນວັດທະນະທຳ, ທີ່ດິນປ່າປ້ອງກັນ, ທີ່ດິນປ່າສະຫງວນ, ທີ່ດິນປ່າຜະລິດ, ທີ່ດິນເຂດຫວງຫ້າມຂອງລັດ;
7. ປະຕິບັດ​ໜ້າ​ທີ່ໂດຍ​ບໍ່​ມີ​ຄວາມ​ຍຸຕິ​ທໍາ, ລໍາອຽງ, ບໍ່​ຖືກຕ້ອງ​ຕໍ່​ ບຸກຄົນ, ນິຕິບຸກຄົນ, ອົງການ​ຈັດ​ຕັ້ງລັດ ຫຼື ລວມໝູ່;
8. ເປັນນາຍໜ້າ, ທີ່ປຶກສາ ໃຫ້ແກ່ບຸກຄົນ, ນິຕິບຸກຄົນ ຫຼື ການຈັດຕັ້ງກ່ຽວກັບວຽກງານທີ່ດິນ;
9. ເປີດເຜີຍຂໍ້ມູນທີ່ເປັນຄວາມລັບ ໂດຍບໍ່ໄດ້ຮັບອະນຸຍາດ;
10. ປອມແປງ ເອກະສານກ່ຽວກັບທີ່ດິນ, ລາຍເຊັນ ຫຼື ຕາປະທັບ;
11. ທຳລາຍຫຼັກຖານ, ເອກະສານກ່ຽວກັບທີ່ດິນ, ຍ້າຍ, ປ່ຽນແປງ ຫຼື ທຳລາຍ ຫຼັກເຂດແດນທີ່ດິນ;
12. ມີພຶດຕິກຳອື່ນ ທີ່ເປັນການລະ​ເມີດກົດໝາຍ.

# ພາກ​ທີ XII

# ການ​ແກ້​ໄຂ ບັນຫາ ແລະ ຂໍ້​ຂັດ​ແຍ່ງ​ ກ່ຽວ​ກັບ​ທີ່​ດິນ

### 

### ມາດຕາ 161 (​ປັບປຸງ) ການແກ້ໄຂບັນຫາທີ່​ມີ​ລັກສະນະ​ບໍລິຫານ​ກ່ຽວ​ກັບ​ທີ່​ດິນ

ການແກ້ໄຂບັນຫາທີ່​ມີ​ລັກສະນະ​ບໍລິຫານ​ກ່ຽວ​ກັບ​ທີ່​ດິນ ແມ່ນ ການແກ້ໄຂບັນຫາກ່ຽວກັບການ​ນຳ​ໃຊ້​ທີ່​ດິນໂດຍ​ບໍ່ໄດ້ຮັບອະນຸຍາດ, ບໍ່​ຖືກ​ຕ້ອງ​ຕາມ​ເປົ້າໝາຍ, ​ບໍ່ນຳ​ໃຊ້​ທີ່​ດິນ​ຕາມ​ກຳ​ນົດ​ເວ​ລາພາຍຫຼັງ​ທີ່​ໄດ້​ຮັບ​ມອບ​, ບໍ່ເສຍ​ອາ​ກອນ, ຄ່າທຳ​ນຽມການນໍາໃຊ້​ທີ່​ດິນ, ​ເຂດ​ແດນ ແລະ ບັນ​ຫາ​ທີ່​ດິນ​ອື່ນທີ່​ມີ​ລັກ​ສະ​ນະ​ບໍ​ລິ​ຫານຕາມ​ກົດໝາຍ.

ບັນຫາທີ່ມີລັກສະນະບໍລິຫານກ່ຽວກັບທີ່ດິນ ເກີດຂຶ້ນຢູ່ທ້ອງຖິ່ນໃດ ຫຼື ຂະແໜງການໃດ ແມ່ນໃຫ້ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນ​ເມືອງ ຮ່ວມກັບຂະແໜງການທີ່ຄຸ້ມຄອງການນໍາໃຊ້ທີ່ດິນນັ້ນ ເປັນເຈົ້າການຄົ້ນຄວ້າ ແລະ ແກ້ໄຂກ່ອນ ໂດຍໃຫ້ເກັບຂໍ້ມູນຢ່າງລະອຽດ ແລະ ປະສານສົມທົບກັບຂະແໜງການທີ່ກ່ຽວຂ້ອງ ແລະ ອົງການປົກຄອງບ້ານບ່ອນທີ່ດິນນັ້ນຕັ້ງຢູ່ ແລ້ວສະເໜີໃຫ້ອົງການປົກຄອງຂັ້ນເມືອງ ເປັນຜູ້ຕົກລົງຕາມກົດໝາຍ.

ໃນກໍລະນີຝ່າຍໃດຝ່າຍໜຶ່ງ ຫາກບໍ່ພໍໃຈຕໍ່ການຕົກລົງແກ້ໄຂບັນຫາທີ່ມີລັກສະນະບໍລິຫານກ່ຽວກັບທີ່ດິນດັ່ງກ່າວ ກໍມີສິດສະເໜີ​ໃຫ້ອົງການປົກຄອງຂັ້ນແຂວງ ​ເປັນຜູ້ຄົ້ນຄວ້າ, ກວດກາ ແລະ ແກ້ໄຂບັນ ຫາດັ່ງກ່າວຕາມກົດໝາຍ ​ໂດຍໃຫ້​ພະ​ແນ​ກຊັບພະຍາກອນ​ທໍາ​ມະ​ຊາ​ດ ​ແລະ ສິ່ງ​ແວດ​ລ້ອມຂັ້ນ​ແຂວງ ​ເປັນ​ໃຈ​ກາງ​ສົມທົບ​ກັບ​ພະ​ແນ​ກການ ​ແລະ ອົງການ​ປົກຄອງ​ຂັ້ນ​​ເມືອງທີ່​ກ່ຽວຂ້ອງ. ຖ້າຝ່າຍໃດຝ່າຍໜຶ່ງ ຫາກຍັງບໍ່ພໍໃຈຕໍ່ການຕົກລົງແກ້ໄຂນັ້ນ ອົງການ​ປົກຄອງ​ຂັ້ນ​ແຂວງ ຕ້ອງແຈ້ງໃຫ້ຄູ່ກໍລະນີເປັນລາຍລັກອັກສອນນຳບັນຫາດັ່ງ ກ່າວໄປຮ້ອງຟ້ອງຕໍ່ສານປະຊາຊົນ ເພື່ອພິຈາລະນາ​ຕັດ​ສີນ​ຕາມ​ກົດໝາຍ.

### ມາດຕາ 162 (ໃໝ່) ຮູບການການແກ້ໄຂຂໍ້​ຂັດ​ແຍ່ງກ່ຽວກັບ​ທີ່​ດິນ

ການ​ແກ້​ໄຂ​ຂໍ້​ຂັດ​ແຍ່ງ​ກ່ຽວ​ກັບ​ທີ່​ດິນ​ ສາມາດດໍາເນີນດ້ວຍຮູບການໃດໜຶ່ງ ດັ່ງນີ້:

1. ການ​ປະນີປະນອມ ຫຼື ການ​ໄກ່​ເກ່ຍ;
2. ການ​ແກ້​ໄຂ​​ໂດຍອົງ​ການແກ້​ໄຂຂໍ້​ຂັດ​ແຍ່ງ​ທາງ​ດ້ານ​ເສດຖະກິດ;
3. ການ​ຮ້ອງ​ຟ້ອງ​ຕໍ່​ສານ;
4. ການແກ້​ໄຂ້​ທີ່​ມີ​ລັກສະນະ​ສາກົນ.

### ມາດຕາ 163 (​ໃໝ່) ການ​​ປະ​ນີປະນອມ ຫຼື ການໄກ່ເກ່ຍ

**​**ໃນກໍລະນີມີຂໍ່້ຂັດແຍ່ງກ່ຽວກັບທີ່ດິນ, ຄູ່ກໍລະນີ ສາມາດເຈລະຈາດ້ວຍການປະນີປະນອມ ຫຼື ໄກ່ເກ່ຍກັນບົນພື້ນຖານຕ່າງ​ຝ່າຍ​ຕ່າງ​ໄດ້​ຮັບ​ຜົນ​ປະ​ໂຫຍ​ດທີ່ສົມເຫດສົມຜົນ ແລະ ເປັນທໍາ.

### ມາດຕາ 164 (​ໃໝ່) ການ​ແກ້​ໄຂ​​ໂດຍອົງການ​ແກ້​ໄຂຂໍ້​ຂັດ​ແຍ່ງ​ທາງ​ດ້ານ​ເສດຖະກິດ

**​**​​​ໃນ​ກໍລະນີເກີດ​ຂໍ້​ຂັດ​ແຍ່ງ​ກ່ຽວ​ກັບ​ທີ່​ດິນ ທີ່​ພົວພັນ​ກັບ​ການ​ດໍາ​ເນີນ​ທຸລະ​ກິດ,​ ຄູ່​ກໍລະນີສາ ມາດ​ຮ້ອງ​ຂໍຕໍ່​ອົງການ​ແກ້​ໄຂ​ຂໍ້​ຂັດ​ແຍ່ງທາງ​ດ້ານ​​ເສດຖະກິດ ເພື່ອພິຈາລະນາແກ້ໄຂ.

### ມາດຕາ 165 (​ປັບປຸງ) ການ​ຮ້ອງ​ຟ້ອງຕໍ່ສານ​

**​**​​​ໃນ​ກໍລະນີເກີດ​ຂໍ້​ຂັດ​ແຍ່ງ​ກ່ຽວ​ກັບ​ທີ່​ດິນ, ຄູ່ກໍລະນີມີ​ສິດ​ຮ້ອງຟ້ອງ​ຕໍ່​ສານ​ປະຊາຊົນ ​ເພື່ອພິ ຈາລະນາ​ຕັດ​ສີນ​ຕາມ​ກົດໝາຍ.

### ມາດຕາ 166 (​ໃໝ່) ການ​ແກ້​ໄຂ​ທີ່​ມີ​ລັກສະນະ​ສາກົນ

ການ​ແກ້​ໄຂ​​ທີ່​ມີ​ລັກສະນະ​ສາກົນ​ ​ໃຫ້​ປະຕິບັດ​ຕາມ​ສົນທິສັນຍາ ແລະ ສັນຍາ​ສາກົນທີ່ ສປປ ລາວ ເປັນພາຄີ.

# ພາກ​ທີ XIII

# ການ​ຄຸ້ມ​ຄອງ​ ​ແລະ ການກວດ​ກາວຽກ​ງານທີ່​ດິນ

### ໝວດທີ 1

### ການ​ຄຸ້ມ​ຄອງວຽກ​ງານ​ທີ່​ດິນ

### 

### ມາດຕາ 167 (ປັບປຸງ) ອົງການຄຸ້ມຄອງວຽກ​ງານທີ່ດິນ

ລັດຖະບານ​ ຄຸ້ມຄອງວຽກງານທີ່ດິນຢ່າງລວມສູນ ແລະ ເປັນເອກະພາບໃນຂອບ​ເຂດທົ່ວປະເທດ ໂດຍມອບໃຫ້ກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງກະສິກຳ ແລະ ປ່າໄມ້, ກະຊວງອຸດສາຫະກຳ ແລະ ການຄ້າ, ກະຊວງພະ ລັງງານ ແລະ ບໍ່ແຮ່, ກະຊວງແຜນການ ແລະ ການລົງທຶນ, ກະຊວງໂຍທາທິການ ແລະ ຂົນສົ່ງ, ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ, ກະຊວງປ້ອງກັນປະເທດ, ກະຊວງປ້ອງກັນຄວາມສະຫງົບ, ກະຊວງ, ອົງ ການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການ​ຄຸ້ມ​ຄອງ​ວຽກ​ງານທີ່​ດິນ ​ປະກອບ​ດ້ວຍ:

1. ກະຊວງ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມ;
2. ພະ​ແນ​ກຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມຂັ້ນ​ແຂວງ;
3. ຫ້ອງການ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວດ​ລ້ອມຂັ້ນ​ເມືອງ;
4. ໜ່ວຍ​ງານ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວ​ດລ້ອມບ້ານ ຊຶ່ງແມ່ນໜ່ວຍງານດຽວກັນກັບໜ່ວຍງານເສດຖະກິດ-ການເງິນບ້ານ.

### ມາດຕາ 168 (ປັບປຸງ) ສິດ ແລະ ໜ້າທີ່ຂອງກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ

ໃນ​ການ​ຄຸ້ມ​ຄອງ​ວຽກ​ງານ​ທີ່​ດິນ ກະຊວງ​ຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ມີ​ສິດ ​ແລະ ໜ້າ​ທີ່​ ດັ່ງ​ນີ້:

1. ຄົ້ນຄວ້າສ້າງ ນະໂຍບາຍ, ແຜນແມ່ບົດຈັດສັນທີ່ດິນ, ແຜນຍຸດທະສາດ, ແຜນການນຳໃຊ້ທີ່ດິນ, ກົດໝາຍ ແລະ ລະບຽບການກ່ຽວກັບວຽກ​ງານທີ່ດິນ;
2. ຜັນຂະຫຍາຍ ນະໂຍບາຍ, ແຜນແມ່ບົດຈັດສັນທີ່ດິນ, ແຜນຍຸດທະສາດ, ແຜນການນຳໃຊ້ທີ່ດິນ, ກົດໝາຍ ແລະ ລະບຽບການກ່ຽວກັບວຽກງານທີ່ດິນໃຫ້ເປັນແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ແລະ ສຶກສາອົບຮົບ ນະໂຍບາຍ, ແຜນແມ່ບົດຈັດສັນທີ່ດິນ, ແຜນຍຸດທະສາດ, ແຜນການນຳໃຊ້ທີ່ດິນ, ກົດໝາຍ ແລະ ລະບຽບການກ່ຽວກັບການຄຸ້ມຄອງວຽກງານທີ່ດິນ;
4. ສົມທົບກັບກະຊວງ ແລະ ອົງການປົກຄອງທ້ອງຖິ່ນ ດຳເນີນການສຳຫຼວດ, ເກັບກຳຂໍ້ມູນທີ່ດິນ ທີ່ຢູ່ໃນການຄຸ້ມຄອງການນໍາໃຊ້ທີ່ດິນຂອງບັນດາກະຊວງ, ອົງການ ແລະ ອົງການປົກຄອງທ້ອງຖິ່ນ ແລ້ວສັງລວມລາຍງານລັດຖະບານ;
5. ປະເມີນຜົນການຈັດຕັ້ງປະຕິບັດແຜນຍຸດທະສາດ ແລະ ແຜນການນໍາໃຊ້ທີ່ດິນ ຕາມແຜນແມ່ບົດຈັດສັນທີ່ດິນຂອງບັນດາກະຊວງທີ່ກ່ຽວຂ້ອງ ແລະ ອົງການປົກຄອງທ້ອງຖິ່ນໃນແຕ່ລະໄລຍະ ລວມທັງທົບທວນການປະຕິບັດແຜນແມ່ບົດຈັດສັນທີ່ດິນແຫ່ງຊາດ ທຸກ ຫ້າ ປີ ແລ້ວລາຍງານຕໍ່ລັດຖະບານ;
6. ຄົ້ນຄວ້າການສະເໜີຫັນປ່ຽນທີ່ດິນຈາກປະເພດໜຶ່ງໄປເປັນທີ່ດິນປະເພດອື່ນ ເພື່ອຮັບ ປະກັນຜົນປະໂຫຍດສູງສຸດຂອງຊາດ ແລະ ຊີວິດການເປັນຢູ່ຂອງປະຊາຊົນ ໂດຍສອດຄ່ອງກັບກົດໝາຍ, ແຜນແມ່ບົດຈັດສັນທີ່ດິນ, ແຜນຍຸດທະສາດ ແລະ ແຜນການນໍາໃຊ້ທີ່ດິນຂອງຂະແໜງການ ແລະ ທ້ອງຖິ່ນ ແລະ ໃຫ້ມີຜົນກະທົບທາງລົບໜ້ອຍທີ່ສຸດຕໍ່ສິ່ງແວດລ້ອມສັງຄົມ ແລະ ທຳມະຊາດ;
7. ສະເໜີລັດຖະບານ ຕໍ່ກັບການຊື້ ຂາຍສິດນໍາໃຊ້ທີ່ດິນຈັດສັນຂອງລັດແບບມີກຳນົດ ໃຫ້ພົນລະເມືອງລາວ, ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ ແລະ ຄົນຕ່າງປະເທດທີ່ເປັນເຊື້ອຊາດລາວ ຕາມທີ່ໄດ້ກຳນົດໃນມາດຕາ 125 ວັກທີ ໜຶ່ງ ຂອງກົດໝາຍສະບັບນີ້;
8. ປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ສ້າງ ແລະ ຈັດຕັ້ງປະຕິບັດແຜນແມ່ບົດຈັດສັນທີ່ດິນ, ແຜນຍຸດທະສາດ, ແຜນການນໍາໃຊ້ທີ່ດິນທ້ອງຖິ່ນ ໃນຂອບເຂດທົ່ວປະເທດ;
9. ຊີ້​ນໍາ​ວຽກງານການ​ຂຶ້ນທະບຽນອອກໃບຕາດິນ, ອອກ​ໃບ​ຢັ້ງຢືນ​ການ​ນຳ​ໃຊ້​ທີ່​ດິນ,​ ການ​ພັດທະນາ​ທີ່​ດິນ, ການຫັນປ່ຽນປະເພດທີ່ດິນ, ການສ້າງສຳມະໂນທີ່ດິນ, ປະເມີນລາຄາທີ່ດິນ, ຈົດທະບຽນການ ເຄື່ອນໄຫວ ແລະ ການປ່ຽນແປງສິດນໍາໃຊ້ທີ່ດິນ ແລະ ການຂຶ້ນທະບຽນທີ່ດິນເພື່ອປຸກສ້າງຄອນໂດມີນຽມ;
10. ຕິດຕາມ ກວດກາການນຳໃຊ້ທີ່ດິນ ແລະ ການດຳເນີນທຸລະກິດ ກ່ຽວກັບທີ່ດິນ;
11. ຮັບຄຳຮ້ອງ ຫຼື ຄຳສະເໜີ ແລະ ແກ້ໄຂບັນຫາທີ່ດິນທາງດ້ານບໍລິຫານຕາມກົດ ໝາຍ ໂດຍປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
12. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນກ່ຽວກັບວຽກງານທີ່ດິນ;
13. ພົວພັນ​ ​ແລະ ຮ່ວມ​ມື​ກັບ​ຕ່າງປະ​ເທດ, ພາກ​ພື້ນ ​ແລະ ສາກົນ​ກ່ຽວ​ກັບ​ວຽກ​ງານ​ທີ່​ດິນ;
14. ສະຫຼຸບ ​ແລະ ລາຍ​ງານ​​ການ​ເຄື່ອນ​ໄຫວ​ວຽກ​ງານທີ່​ດິນ ຕໍ່​ລັດຖະບານ​ຢ່າງ​ເປັນ​ປົກ ກະຕິ;
15. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 169 (​ໃໝ່) ສິດ ແລະ ໜ້າທີ່ຂອງພະ​ແນ​ກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນ​ແຂວງ

**​**ໃນ​ການ​ຄຸ້ມ​ຄອງ​ວຽກ​ງານ​ທີ່​ດິນ ພະ​ແນ​ກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນ​ແຂວງ ມີ ​ສິດ ​ແລະ ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:

1. ຜັນຂະຫຍາຍ, ໂຄສະນາ ເຜີຍແຜ່, ສຶກສາອົບຮົມ ແລະ ຈັດຕັ້ງປະຕິບັດ ນະໂຍບາຍ, ແຜນແມ່ບົດຈັດສັນທີ່ດິນ, ແຜນຍຸດທະສາດ, ແຜນການນຳໃຊ້ທີ່ດິນ, ແຜນການ, ແຜນງານ, ໂຄງການ, ກົດ ໝາຍ ແລະ ລະບຽບການກ່ຽວກັບວຽກງານທີ່ດິນ;
2. ຄົ້ນຄວ້າສ້າງແຜນຈັດສັນ ແລະ ແຜນການນໍາໃຊ້ທີ່ດິນ ຂັ້ນທ້ອງຖິ່ນ ໃຫ້ສອດຄ່ອງກັບແຜນແມ່ບົດຈັດສັນທີ່ດິນແຫ່ງຊາດ ແລະ ແຜນພັດທະນາເສດຖະກິດ-ສັງຄົມຂອງທ້ອງຖິ່ນ ໃນແຕ່ລະໄລຍະ ໂດຍປະສານສົມທົບກັບພະແນກການ ແລະ ອົງການປົກຄອງຂັ້ນເມືອງ ທີ່ກ່ຽວຂ້ອງ;
3. ສ້າງ, ຄຸ້ມຄອງ ແລະ ນຳໃຊ້ຖານຂໍ້ມູນ ຂ່າວສານທີ່ດິນໃນທ້ອງຖິ່ນຂອງຕົນ ໃຫ້ເຊື່ອມຕໍ່ກັບລະບົບຂໍ້ມູນ ຂ່າວສານ ທີ່ດິນແຫ່ງຊາດ;
4. ປະສານສົມທົບກັບພະແນກການອື່ນ ແລະ ອົງການປົກຄອງຂັ້ນເມືອງ ໃນການປົກປັກຮັກສາ, ພັດທະນາ, ກວດກາການນຳໃຊ້ທີ່ດິນ ແລະ ເຂົ້່າຮ່ວມໃນການແກ້ໄຂຂໍ້ຂັດແຍ່ງ ພາຍໃນທ້ອງຖິ່ນຂອງຕົນ;
5. ສໍາຫຼວດ, ວັດແທກ ເຂດພື້ນທີ່ດິນຂອງລັດ ພ້ອມທັງອອກໃບແຜນທີ່ ແລະ ໃບອະນຸ ຍາດນຳໃຊ້ທີ່ດິນ ເພື່ອໃຫ້ເຊົ່າ ແລະ ສຳປະທານ;
6. ຄົ້ນຄວ້າ ແລະ ສະເໜີເຈົ້າແຂວງ, ເຈົ້າຄອງນະຄອນຫຼວງ ມອບ ຫຼື ຖອນສິດນໍາໃຊ້ທີ່ດິນ ຕາມແຜນຈັດສັນ ແລະ ແຜນການນຳໃຊ້ທີ່ດິນຂອງຂະແໜງການ;
7. ສະເໜີເຈົ້າແຂວງ, ເຈົ້າຄອງນະຄອນຫຼວງ ຕໍ່ກັບການຊື້ ຂາຍສິດນໍາໃຊ້ທີ່ດິນຈັດສັນຂອງລັດແບບມີກຳນົດໃຫ້ສະເພາະ ພົນລະເມືອງລາວ, ຄົນຕ່າງດ້າວ ແລະ ຄົນບໍ່ມີສັນຊາດ ຕາມທີ່ໄດ້ກໍານົດໃນມາດຕາ 125 ວັກທີ ສອງ ຂອງກົດໝາຍສະບັບນີ້;
8. ຊີ້​ນໍາ​ວຽກງານການ ສຳຫຼວດ, ວັດແທກ, ສອບຖາມສິດນຳໃຊ້ທີ່ດິນ, ​ຂຶ້ນທະບຽນອອກໃບຕາດິນ, ອອກ​ໃບ​ຢັ້ງຢືນ​ການ​ນຳ​ໃຊ້​ທີ່​ດິນ, ​ການ​ພັດທະນາ​ທີ່​ດິນ, ການສ້າງສຳມະໂນທີ່ດິນ, ຈົດທະບຽນການ ເຄື່ອນໄຫວ ແລະ ປ່ຽນແປງສິດນຳໃຊ້ທີ່ດິນ;
9. ຄົ້ນຄວ້າ ແລະ ສະເໜີອົງການປົກຄອງຂັ້ນແຂວງ ກ່ຽວກັບການຫັນປ່ຽນປະເພດທີ່ດິນຈາກປະເພດໜຶ່ງ ໄປເປັນປະເພດອື່ນ;
10. ພິຈາລະນາການຂຶ້ນທະບຽນທີ່ດິນເພື່ອປຸກສ້າງຄອນໂດມີນຽມ ແລະ ອອກໃບອະນຸ ຍາດທາງດ້ານວິຊາການດຳເນີນທຸລະກິດ ກ່ຽວກັບທີ່ດິນ;
11. ປະເມີນລາຄາທີ່ດິນ ໃນທ້ອງຖິ່ນຂອງຕົນ ໂດຍປະສານສົມທົບກັບພະແນກການ ແລະ ອົງການປົກຄອງຂັ້ນເມືອງ ແລ້ວສະເໜີເຈົ້າແຂວງ, ເຈົ້າຄອງນະຄອນຫຼວງ ຕົກລົງບົນພື້ນຖານການຮັບຮອງຈາກສະພາປະຊາຊົນຂັ້ນແຂວງ;
12. ຄິດໄລ່ຄ່າທຳນຽມ ແລະ ເກັບຄ່າ​ບໍລິການ ຕາມ​ກົດ​ໝາຍ ແລະ ລະບຽບການ;
13. ຕິດຕາມ ກວດກາການນຳໃຊ້ທີ່ດິນ ເປັນຕົ້ນ ການຫັນປ່ຽນປະເພດທີ່ດິນ, ເປົ້າໝາຍການນຳໃຊ້ທີ່ດິນ;
14. ຮັບຄຳຮ້ອງ ຫຼື ຄຳສະເໜີ ແລະ ແກ້ໄຂບັນຫາທີ່ດິນທາງດ້ານບໍລິຫານຕາມກົດໝາຍ ໂດຍປະສານສົມທົບກັບພະແນກການ ແລະ ອົງການປົກຄອງຂັ້ນເມືອງທີ່ກ່ຽວຂ້ອງ;
15. ສົ່ງເສີມ, ບໍາລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນກ່ຽວກັບວຽກງານທີ່ດິນ;
16. ພົວພັນ​ ​ແລະ ຮ່ວມ​ມື​ກັບ​ຕ່າງປະ​ເທດ, ພາກ​ພື້ນ ​ແລະ ສາກົນ​ກ່ຽວ​ກັບ​ວຽກ​ງານ​ທີ່​ດິນຕາມການມອບໝາຍຂອງຂັ້ນເທິງ;
17. ສະຫຼຸບ ​ແລະ ລາຍ​ງານ​​ການ​ເຄື່ອນ​ໄຫວ​ວຽກ​ງານທີ່​ດິນໃຫ້ກະຊວງຊັບພະຍາກອນທຳ ມະຊາດ ແລະ ສິ່ງແວດລ້ອມ ແລະ ເຈົ້າແຂວງ, ເຈົ້າຄອງນະຄອນຫຼວງ ​ຢ່າງ​ເປັນ​ປົກກະຕິ;
18. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 170 (​ໃໝ່) ສິດ ແລະ ໜ້າທີ່ຂອງຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມ​ຂັ້ນເມືອງ

**​**ໃນ​ການ​ຄຸ້ມ​ຄອງ​ວຽກ​ງານ​ທີ່​ດິນຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມ​ຂັ້ນເມືອງ ມີ​ ສິ​ດ ​ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:

1. ໂຄສະນາ ແລະ ຈັດຕັ້ງປະຕິບັດ ນະໂຍບາຍ, ແຜນແມ່ບົດຈັດສັນທີ່ດິນ, ແຜນຍຸດທະສາດ, ແຜນການນຳໃຊ້ທີ່ດິນ, ກົດໝາຍ ແລະ ລະບຽບການກ່ຽວກັບວຽກງານທີ່ດິນ;
2. ສ້າງ, ຄຸ້ມຄອງ ແລະ ນຳໃຊ້ຖານຂໍ້ມູນ ຂ່າວສານ ທີ່ດິນໃນທ້ອງຖິ່ນຂອງຕົນ;
3. ປະສານສົມທົບກັບຫ້ອງການອື່ນ ແລະ ອົງການປົກຄອງບ້ານ ໃນການປົກປັກຮັກສາ, ພັດທະນາ, ກວດກາການນຳໃຊ້ທີ່ດິນ ແລະ ເຂົ້່າຮ່ວມໃນການແກ້ໄຂຂໍ້ຂັດແຍ່ງ ພາຍໃນທ້ອງຖິ່ນຂອງຕົນ;
4. ສຳຫຼວດ, ວັດແທກ ແລະ ສອບຖາມສິດນຳໃຊ້ທີ່ດິນ ເພື່ອ​ຂຶ້ນທະບຽນອອກໃບຕາດິນ, ອອກ​ໃບ​ຢັ້ງຢືນ​ການ​ນຳ​ໃຊ້​ທີ່​ດິນ, ​ການ​ພັດທະນາ​ທີ່​ດິນ, ການສ້າງສຳມະໂນທີ່ດິນ;
5. ຂຶ້ນທະບຽນອອກໃບຕາດິນ ແລະ ຈົດທະບຽນການປ່ຽນແປງສິດນຳໃຊ້ທີ່ດິນ ລວມທັງ ການແບ່ງແຍກ ແລະ ໂຮມຕອນດິນ, ຈົດທະບຽນການເຄື່ອນໄຫວສິດນໍາໃຊ້ທີ່ດິນ;
6. ຄິດໄລ່ຄ່າທຳນຽມ ແລະ ເກັບຄ່າ​ບໍລິການ ໃນການຈົດທະບຽນການເຄື່ອນໄຫວ ແລະ ການປ່ຽນແປງສິດນໍາໃຊ້ທີ່ດິນຕາມກົດ​ໝາຍ ແລະ ລະບຽບການ;
7. ຕິດຕາມ ກວດກາການນຳໃຊ້ທີ່ດິນ ເປັນຕົ້ນ ການຫັນປ່ຽນປະເພດທີ່ດິນ, ເປົ້າໝາຍການນຳໃຊ້ທີ່ດິນ;
8. ຮັບຄຳຮ້ອງ ຫຼື ຄຳສະເໜີ ແລະ ແກ້ໄຂບັນຫາທີ່ດິນທາງດ້ານບໍລິຫານຕາມກົດໝາຍ ໂດຍປະສານສົມທົບກັບຫ້ອງການ ແລະ ອົງການປົກຄອງບ້ານທີ່ກ່ຽວຂ້ອງ;
9. ສົ່ງເສີມ, ບໍາລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນກ່ຽວກັບວຽກງານທີ່ດິນ;
10. ສະຫຼຸບ ​ແລະ ລາຍ​ງານ​ການ​ເຄື່ອນ​ໄຫວ​ວຽກ​ງານທີ່​ດິນ ໃຫ້ພະແນກຊັບພະຍາກອນທຳ ມະຊາດ ແລະ ສິ່ງແວດລ້ອມຂັ້ນແຂວງ ແລະ ອົງການປົກຄອງຂັ້ນເມືອງ ​ຢ່າງ​ເປັນ​ປົກກະຕິ;
11. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 171 (​ໃໝ່) ສິດ ແລະ ໜ້າທີ່ຂອງໜ່ວຍ​ງານ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວ​ດລ້ອມ​ບ້ານ

ໃນ​ການ​ຄຸ້ມ​ຄອງ​ວຽກ​ງານ​ທີ່​ດິນ ໜ່ວຍ​ງານ​ຊັບພະຍາກອນ​ທຳ​ມະ​ຊາດ ​ແລະ ສິ່ງ​ແວ​ດລ້ອມບ້ານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດ​ຕັ້ງ​ປະຕິບັດນະໂຍບາຍ, ​ກົດໝາຍ ແລະ ລະບຽບການກ່ຽວກັບວຽກງານທີ່ດິນ;
2. ​​ເກັບກຳຂໍ້ມູນສຳມະໂນທີ່ດິນ ຫຼື ສະຖິຕິການນໍາໃຊ້ທີ່ດິນພາຍໃນບ້ານຂອງຕົນ;
3. ​ຢັ້ງຢືນ​​ເຄົ້າ​ມູນ​ທີ່​ດິນ, ​ເຊັນຢັ້ງຢືນ​ເອກະສານ, ສັນຍາ​ ແລະ ເອກະສານຕ່າງໆ​ ກ່ຽວ​ກັບ​ທີ່​ດິນ;
4. ເຂົ້າຮ່ວມການແກ້ໄຂຂໍ້ຂັດແຍ່ງກ່ຽວກັບທີ່ດິນ;
5. ຕິດຕາມການນຳໃຊ້ທີ່ດິນ ເປັນຕົ້ນ ການຫັນປ່ຽນປະເພດທີ່ດິນ, ເປົ້າໝາຍການນຳໃຊ້ທີ່ດິນ;
6. ສະຫຼຸບ ​ແລະ ລາຍ​ງານ​​ການ​ເຄື່ອນ​ໄຫວ​ວຽກ​ງານທີ່​ດິນ ໃຫ້​ຫ້ອງການຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ​ຂັ້ນເມືອງ ແລະ ອົງການປົກຄອງຂັ້ນເມືອງ ຢ່າງ​ເປັນ​ປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມກົດໝາຍ.

### ມາດຕາ 172 (​ໃໝ່) ສິດ ​ແລະ ໜ້າ​ທີ່ຂອງກະຊວງກະສິກຳ ແລະ ປ່າໄມ້​

ກະຊວງກະສິກຳ ແລະ ປ່າໄມ້ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນກະສິກຳ ແລະ ທີ່ດິນປ່າໄມ້ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບຜິດຊອບ ໂດຍປະ ສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການນໍາໃຊ້ທີ່ດິນ ແລະ ລະ ບຽບການກ່ຽວກັບການຄຸ້ມຄອງການນຳໃຊ້ທີ່ດິນທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນໃຫ້ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນກະສິກໍາ ແລະ ທີ່ດິນປ່າໄມ້, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 173 (​ໃໝ່) ສິດ ​ແລະ ໜ້າ​ທີ່ຂອງກະຊວງອຸດສາຫະກຳ ແລະ ການຄ້າ​

ກະຊວງອຸດສາຫະກຳ ແລະ ການຄ້າ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນອຸດສາຫະກຳ ໃນພື້ນທີ່ອຸດສາຫະກຳ ແລະ ນິຄົມອຸດສາຫະກຳ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບຜິດຊອບ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດ ລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການນໍາໃຊ້ທີ່ດິນ ແລະ ລະບຽບການກ່ຽວກັບການຄຸ້ມຄອງການນໍາໃຊ້ທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນໃຫ້ກະຊວງຊັບພະຍາກອນ​ທໍາ​ມະຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນອຸດສາຫະກຳໃນພື້ນທີ່ອຸດສາຫະກຳ ແລະ ນິຄົມອຸດສາຫະກຳ, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 174 (​ໃໝ່) ສິດ ​ແລະ ໜ້າ​ທີ່ຂອງກະຊວງພະລັງງານ ແລະ ບໍ່ແຮ່​

ກະຊວງພະລັງງານ ແລະ ບໍ່ແຮ່ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນອຸດສາ ຫະກຳໃນພື້ນທີ່ພະລັງງານ ແລະ ບໍ່ແຮ່ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບຜິດຊອບ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການ ນໍາໃຊ້ທີ່ດິນ ແລະ ລະບຽບການກ່ຽວກັບການຄຸ້ມຄອງການນໍາໃຊ້ທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນໃຫ້ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນອຸດສາຫະກຳໃນພື້ນທີ່ພະລັງງານ ແລະ ບໍ່ແຮ່, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 175 (​ໃໝ່) ສິດ ​ແລະ ໜ້າ​ທີ່ຂອງກະຊວງແຜນການ ແລະ ການລົງທຶນ

ກະຊວງແຜນການ ແລະ ການລົງທຶນ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນໃນພື້ນທີ່ເຂດເສດຖະກິດພິເສດ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບຜິດ ຊອບ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການນໍາໃຊ້ທີ່ດິນ ແລະ ລະບຽບການກ່ຽວກັບການຄຸ້ມຄອງການນໍາໃຊ້ທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນໃຫ້ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນອຸດສາຫະກຳໃນພື້ນທີ່ເຂດເສດຖະກິດພິເສດ, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 176 (​ໃໝ່) ສິດ ​ແລະ ໜ້າ​ທີ່ຂອງກະຊວງໂຍທາທິການ ແລະ ຂົນສົ່ງ​

ກະຊວງໂຍທາທິການ ແລະ ຂົນສົ່ງ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນປຸກສ້າງ ແລະ ທີ່ດິນຄົມມະນາຄົມ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບ ຜິດຊອບ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການນໍາໃຊ້ທີ່ດິນ ແລະ ລະບຽບການກ່ຽວກັບການຄຸ້ມຄອງການນໍາໃຊ້ທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນໃຫ້ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນປຸກສ້າງ ແລະ ທີ່ດິນຄົມມະນາຄົມ, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 177 (​ໃໝ່) ສິດ ແລະ ໜ້າ​ທີ່ຂອງກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ​

ກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນວັດທະນະທຳ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບຜິດ ຊອບ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການນໍາໃຊ້ທີ່ດິນ ແລະ ລະບຽບການກ່ຽວກັບການຄຸ້ມຄອງການນຳໃຊ້ທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນໃຫ້ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນວັດທະນະທຳ, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 178 (​ໃໝ່) ສິດ ​ແລະ ໜ້າ​ທີ່ຂອງກະຊວງປ້ອງກັນປະເທດ ແລະ ກະຊວງປ້ອງກັນຄວາມສະຫງົບ​

ກະຊວງປ້ອງກັນປະເທດ ແລະ ກະຊວງປ້ອງກັນຄວາມສະຫງົບ ມີ ສິດ ແລະ ໜ້າທີ່ ໃນການຄຸ້ມຄອງການນຳໃຊ້ທີ່ດິນປ້ອງກັນຊາດ-ປ້ອງກັນຄວາມສະຫງົບ ລວມທັງທີ່ດິນບໍລິເວນນໍ້າທີ່ນອນຢູ່ໃນປະເພດທີ່ດິນທີ່ຂະແໜງການຕົນຮັບຜິດຊອບ ໂດຍປະສານສົມທົບກັບກະຊວງຊັບພະຍາກອນທຳມະຊາດ ແລະ ສິ່ງແວດ ລ້ອມ, ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ; ເປັນເຈົ້າການຮັບຜິດຊອບໃນການ​ສ້າງແຜນ​ຍຸດ​ທະ​ສາດ, ແຜນການນໍາໃຊ້ທີ່ດິນ ແລະ ລະບຽບການກ່ຽວກັບການຄຸ້ມຄອງການນໍາໃຊ້ທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ; ສ້າງຖານ​ຂໍ້​ມູນທີ່ດິນ ແລະ ສະໜອງຂໍ້ມູນທີ່ດິນ ໃຫ້ກະຊວງຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ; ຕິດຕາມ ກວດກາການນໍາໃຊ້ ແລະ ການຫັນປ່ຽນປະເພດທີ່ດິນປ້ອງກັນຊາດ-ປ້ອງກັນຄວາມສະຫງົບ, ມີສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 179 (ໃໝ່) ສິດ ແລະ ໜ້າທີ່ຂອງອົງການປົກຄອງທ້ອງຖິ່ນ

ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ໃນການຄຸ້ມຄອງການນໍາໃຊ້ທີ່ດິນແຕ່ລະປະ ເພດ ຕາມຂອບເຂດຄວາມຮັບຜິດຊອບຂອງຕົນ ຄື:

**ກ. ອົງການປົກຄອງຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:**

* 1. ຄົ້ນຄວ້າສ້າງແຜນຈັດສັນທີ່ດິນທ້ອງຖິ່ນ ແລະ ວາງແຜນການນໍາໃຊ້ທີ່ດິນ ທີ່ຢູ່ໃນຄວາມຮັບຜິດຊອບທ້ອງຖິ່ນຕົນ ໂດຍໃຫ້ສອດຄ່ອງກັບແຜນແມ່ບົດຈັດສັນທີ່ດິນແຫ່ງຊາດ, ແຜນພັດທະນາເສດ ຖະກິດ-ສັງຄົມແຕ່ລະໄລຍະ, ແຜນຍຸດທະສາດ ແລະ ແຜນການນໍາໃຊ້ທີ່ດິນຂອງຂະແໜງການ, ຈຸດພິເສດທ່າ ແຮງທາງດ້ານຊັບພະຍາກອນທຳມະຊາດ, ທີ່ຕັ້ງພູມສັນຖານໃນທ້ອງຖິ່ນຕົນ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ ແລ້ວສະເໜີໃຫ້ສະພາປະຊາຊົນຂັ້ນແຂວງ ພິຈາລະນາຮັບຮອງ ພ້ອມທັງລາຍງານໃຫ້ລັດຖະ ບານ;
  2. ດຳເນີນການສຳຫຼວດ ແລະ ເກັບກຳຂໍ້ມູນເນື້ອທີ່ດິນໃນແຕ່ລະເຂດ, ແຕ່ລະປະເພດທີ່ດິນທີ່ຢູ່ໃນຂອບເຂດຄວາມຮັບຜິດຊອບຂອງທ້ອງຖິ່ນຕົນ ເພື່ອເປັນບ່ອນອີງໃນການ ວາງຍຸດທະສາດ, ຈັດສັນ ແລະ ແຜນການນໍາໃຊ້ທີ່ດິນ ໃຫ້ບັນລຸຕາມເປົ້າໝາຍ ແລະ ຕົວເລກຄາດໝາຍ ຕາມທີ່ໄດ້ກໍານົດໄວ້ໃນແຜນແມ່ບົດຈັດສັນທີ່ດິນແຫ່ງຊາດ;
  3. ສ້າງຖານຂໍ້ມູນ ແລະ ສະໜອງຂໍ້ມູນທີ່ດິນໃນແຕ່ລະເຂດ, ແຕ່ລະປະເພດທີ່ດິນ ທີ່ຢູ່ໃນການຄຸ້ມຄອງການນໍາໃຊ້ຂອງພະແນກການ, ອົງການປົກຄອງເມືອງ, ເທດສະບານ, ນະຄອນ ແລະ ອົງການປົກຄອງບ້ານ ໃຫ້ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເພື່ອສັງລວມລາຍງານລັດຖະບານ;
  4. ຕິດຕາມ ກວດກາ ແລະ ປະເມີນຜົນການຈັດຕັ້ງປະຕິບັດແຜນຈັດສັນທີ່ດິນ, ແຜນຍຸດທະສາດ ແລະ ແຜນການນໍາໃຊ້ທີ່ດິນຂອງພະແນກການ, ອົງການປົກຄອງເມືອງ, ເທດສະບານ, ນະຄອນ ແລະ ອົງການປົກຄອງບ້ານ ໃນທຸກ ຫ້າປີ ແລ້ວລາຍງານຕໍ່ສະພາປະຊາຊົນຂັ້ນແຂວງ ແລະ ລັດຖະບານ;
  5. ສົມທົບກັບກະຊວງ ແລະ ອົງການປົກຄອງຂັ້ນເມືອງທີ່ກ່ຽວຂ້ອງ ໃນການຄຸ້ມຄອງ ແລະ ປົກປັກຮັກສາທີ່ດິນແຕ່ລະປະເພດ ພ້ອມທັງເພີ່ມທະວີການຕິດຕາມ ກວດກາ ແລະ ມີມາດຕະການແກ້ໄຂເດັດຂາດຕໍ່ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ລະເມີດກົດໝາຍ ແລະ ລະບຽບການ;
  6. ການປະເມີນລາຄາທີ່ດິນ ໃນແຕ່ລະໄລຍະ ແລະ ການຫັນປ່ຽນປະເພດທີ່ດິນ; ຕົກລົງມອບສິດ ຫຼື ຖອນສິດນຳໃຊ້ທີ່ດິນ, ໃຫ້ເຊົ່າ ຫຼື ສໍາປະທານທີ່ດິນ ຕາມພາລະບົດບາດຂອງຕົນ ໂດຍປະສານສົມທົບກັບຂະແໜງການອື່ນທີ່ກ່ຽວຂ້ອງ;
  7. ຕົກລົງການຂາຍສິດນໍາໃຊ້ທີ່ດິນຈັດສັນຂອງລັດແບບມີກໍານົດ ໃຫ້ສະເພາະພົນລະເມືອງລາວ, ຄົນຕ່າງດ້າວ, ຄົນບໍ່ມີສັນຊາດ ຕາມທີ່ໄດ້ກໍານົດໃນມາດຕາ 125 ວັກທີ ສອງ ຂອງກົດໝາຍສະບັບນີ້;
  8. ເປັນເຈົ້າການຕິດຕາມ ກວດກາ ໂຄງການເຊົ່າ ແລະ ສໍາປະທານທີ່ດິນ ທີ່ຂະແໜງ ການກ່ຽວຂ້ອງຂັ້ນສູນກາງ ແລະ ທ້ອງຖິ່ນ ອະນຸຍາດໃຫ້ເຊົ່າ ຫຼື ສໍາປະທານ;
  9. ເປັນເຈົ້າການຕິດຕາມ ກວດກາການຄຸ້ມຄອງການນຳໃຊ້ທີ່ດິນແຕ່ລະເຂດ, ແຕ່ລະປະ ເພດທີ່ດິນ ໂດຍປະສານສົມທົບກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ກະຊວງອື່ນທີ່ກ່ຽວຂ້ອງ ພ້ອມທັງມີມາດຕະການແກ້ໄຂເດັດຂາດຕໍ່ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ຈັບຈອງທີ່ດິນ, ຄອບຄອງທີ່ດິນທີ່ຜິດກົດໝາຍ ແລະ ການແກ້ໄຂຂໍ້ຂັດແຍ່ງກ່ຽວກັບທີ່ດິນ ທີ່ຢູ່ໃນຄວາມຮັບຜິດຊອບຂອງທ້ອງຖິ່ນຕົນຢ່າງເຂັ້ມງວດ;
  10. ກວດກາຄືນ, ປັບປຸງການຈັດຕັ້ງ ແລະ ບຸກຄະລາກອນ ທີ່ປະຕິບັດບັນດາໜ້າວຽກແຕ່ຂໍ້ 1 ຫາ ຂໍ້ 9 ຂອງມາດຕານີ້ ແນໃສ່ຮັບປະກັນຄຸນນະພາບ ແລະ ມີມາດຕະຖານຄົບຖ້ວນ;
  11. ກວດກາ ແລະ ປະເມີນກົນໄກການປະສານງານລະຫວ່າງພະແນກການພາຍໃນແຂວງ, ນະຄອນຫຼວງ ແລະ ອົງການປົກຄອງເມືອງ, ເທດສະບານ, ນະຄອນ ແລະ ອົງການປົກຄອງບ້ານ ໂດຍຮັບປະກັນການມີສ່ວນຮ່ວມຂອງທຸກພາກສ່ວນທີ່ກ່ຽວຂ້ອງ ແລະ ປະຊາຊົນໃນແຕ່ລະທ້ອງຖິ່ນ ເຂົ້າໃນວຽກງານຄຸ້ມຄອງທີ່ດິນ;
  12. ຈັດຕັ້ງໂຄສະນາ ແລະ ເຜີຍແຜ່ວຽກງານການຄຸ້ມຄອງທີ່ດິນ ໃຫ້ທຸກພາກສ່ວນໃນສັງຄົມ ແລະ ປະຊາຊົນເຂົ້າໃຈ ແລະ ຈັດຕັ້ງປະຕິບັດ ຕາມກົດໝາຍຢ່າງເຂັ້ມງວດ.

**ຂ. ອົງການປົກຄອງຂັ້ນເມືອງ ມີ ສິດ ແລະ ໜ້າທີ່ ດັ່ງນີ້:**

* 1. ເຂົ້າຮ່ວມໃນການຈັດສັນ ແລະ ວາງແຜນການນໍາໃຊ້ທີ່ດິນທ້ອງຖິ່ນຕົນ;
  2. ດຳເນີນການສຳຫຼວດ ແລະ ເກັບກຳຂໍ້ມູນເນື້ອທີ່ດິນ ໃນແຕ່ລະເຂດ, ແຕ່ລະປະເພດທີ່ດິນທີ່ຢູ່ໃນຂອບເຂດຄວາມຮັບຜິດຊອບຂອງເມືອງ, ເທດສະບານ, ນະຄອນ ແລ້ວລາຍງານໃຫ້ອົງການປົກ ຄອງຂັ້ນແຂວງເພື່ອເປັນຂໍ້ມູນໃນການວາງແຜນຈັດສັນ ແລະ ແຜນການນໍາໃຊ້ທີ່ດິນໃຫ້ບັນລຸຕາມເປົ້າໝາຍ ແລະ ຕົວເລກຄາດໝາຍ ຕາມທີ່ໄດ້ກໍານົດໄວ້ໃນແຜນແມ່ບົດສັນທີ່ດິນແຫ່ງຊາດ;
  3. ສ້າງຖານ ແລະ ສະໜອງຂໍ້ມູນທີ່ດິນໃນແຕ່ລະເຂດ, ແຕ່ລະປະເພດທີ່ດິນທີ່ຢູ່ໃນການຄຸ້ມຄອງ ແລະ ນໍາໃຊ້ຂອງບັນດາຫ້ອງການຂອງອົງການປົກຄອງເມືອງ, ເທດສະບານ, ນະຄອນ ແລະ ອົງການປົກຄອງບ້ານ ໃຫ້ອົງການປົກຄອງຂັ້ນແຂວງ ເພື່ອສັງລວມລາຍງານລັດຖະບານ;
  4. ສົມທົບກັບພະແນກການຂອງແຂວງ ແລະ ອົງການປົກຄອງບ້ານ ທີ່ກ່ຽວຂ້ອງໃນການຄຸ້ມຄອງ ແລະ ປົກປັກຮັກສາທີ່ດິນແຕ່ລະປະເພດ ພ້ອມທັງເພີ່ມທະວີການຕິດຕາມ ກວດກາ ແລະ ມີມາດຕະການແກ້ໄຂເດັດຂາດຕໍ່ບຸກຄົນ, ນິຕິບຸກຄົນ ແລະ ການຈັດຕັ້ງທີ່ລະເມີດກົດໝາຍ ແລະ ລະບຽບການ;
  5. ເຂົ້າຮ່ວມໃນການປະເມີນລາຄາທີ່ດິນໃນແຕ່ລະໄລຍະ ແລະ ການຫັນປ່ຽນປະເພດທີ່ດິນຕາມພາລະບົດບາດຂອງຕົນ;
  6. ເຂົ້າຮ່ວມຕິດຕາມ ກວດກາ ໂຄງການເຊົ່າ ແລະ ສໍາປະທານທີ່ດິນ ທີ່ຂະແໜງການກ່ຽວຂ້ອງຂັ້ນສູນກາງ ແລະ ທ້ອງຖິ່ນ ອະນຸຍາດໃຫ້ເຊົ່າ ຫຼື ສໍາປະທານ;
  7. ເປັນເຈົ້າການຕິດຕາມ ກວດກາການຄຸ້ມຄອງການນຳໃຊ້ທີ່ດິນແຕ່ລະເຂດ, ແຕ່ລະປະເພດທີ່ດິນ ໂດຍປະສານສົມທົບກັບພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ແລະ ພາກສ່ວນອື່ນທີ່ກ່ຽວຂ້ອງ ພ້ອມທັງມີມາດຕະການແກ້ໄຂເດັດຂາດຕໍ່ບຸກຄົນ, ນິຕິບຸກຄົນ ແລະ ການຈັດຕັ້ງທີ່ຈັບຈອງທີ່ດິນ, ຄອບຄອງທີ່ດິນທີ່ຜິດກົດໝາຍ ແລະ ການແກ້ໄຂຂໍ້ຂັດແຍ່ງກ່ຽວກັບທີ່ດິນທີ່ຢູ່ໃນຄວາມຮັບ ຜິດຊອບຂອງຕົນຢ່າງເຂັ້ມງວດ;
  8. ຈັດຕັ້ງໂຄສະນາ ແລະ ເຜີຍແຜ່ວຽກງານການຄຸ້ມຄອງທີ່ດິນໃຫ້ທຸກພາກສ່ວນໃນສັງ ຄົມ ແລະ ປະຊາຊົນເຂົ້າໃຈ ແລະ ຈັດຕັ້ງປະຕິບັດ ຕາມກົດໝາຍຢ່າງເຂັ້ມງວດ.

**ຄ**. **ອົງການປົກຄອງບ້ານ ນອກຈາກປະຕິບັດສິດ ແລະ ໜ້າທີ່ ຕາມທີ່ໄດ້ກໍານົດໄວ້ໃນມາດ ຕາ 171 ຂອງກົດໝາຍສະບັບສະນີ້ແລ້ວ ຍັງມີ ສິດ ແລະ ໜ້າທີ່ ດັ່ງນີ້:**

1. ເຂົ້າຮ່ວມ ແລະ ໃຫ້ການຮ່ວມມືກັບອົງການປົກຄອງຂັ້ນເມືອງ ໃນການຜັນຂະຫຍາຍ ແລະ ຈັດຕັ້ງປະຕິບັດແຜນແມ່ບົດຈັດສັນທີ່ດິນໃຫ້ສຳເລັດຕາມແຜນການ ແລະ ຄາດໝາຍ;
2. ສະ​ໜອງ​ຂໍ້​ມູນ​​ທີ່​ດິນທີ່​ຢູ່​ໃນ​ການ​ຄຸ້ມ​ຄອງ ແລະ ​ນຳ​ໃຊ້​ຂອງບຸກຄົນ, ນິຕິບຸກຄົນ ແລະ ການຈັດຕັ້ງພາຍໃນບ້ານຂອງຕົນ ໃຫ້ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງ ເພື່ອ​ສັງ​ລວມລາຍງານໃຫ້ອົງການປົກຄອງຂັ້ນເມືອງ;
3. ປຸກລະດົມໃຫ້ທຸກພາກສ່ວນໃນສັງຄົມ ແລະ ປະຊາຊົນໃນ​ບ້ານ​ຂອງ​ຕົນເຂົ້າໃຈ​ ທັງປະກອບສ່ວນ ແລະ ເຂົ້າຮ່ວມໃນການຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ທີ່ດິນໃຫ້ຖືກຕ້ອງຕາມເປົ້າໝາຍ ພ້ອມທັງປະຕິບັດ ຫຼື ເສຍພັນທະຂອງຕົນ ກ່ຽວກັບການນໍາໃຊ້ທີ່ດິນ ຕາມກົດໝາຍ.

### ມາດຕາ 180 (ໃໝ່) ສິດ ແລະ ໜ້າທີ່ຂອງຂະແໜງການ ແລະ ພາກສ່ວນອື່ນ

ຂະແໜງການ ແລະ ພາກສ່ວນອື່ນ ມີ ສິດ ແລະ ໜ້າທີ່ ໃນການປົກປັກຮັກສາ, ພັດທະນາ ແລະ ວາງແຜນການນໍາໃຊ້ທີ່ດິນ ລວມທັງເກັບກຳ ແລະ ຂຶ້ນບັນຊີທີ່ດິນ ທີ່ຢູ່ໃນຄວາມຮັບຜິດຊອບຂອງຕົນ ແລະ ປະສານສົມທົບ, ໃຫ້ການຮ່ວມມືກັບຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ແລະ ຂະແໜງ ການທີ່ຄຸ້ມຄອງການນຳໃຊ້ທີ່ດິນແຕ່ລະປະເພດໃນການຄຸ້ມຄອງ, ຕິດຕາມ ກວດກາ ແລະ ຈັດຕັ້ງປະຕິບັດວຽກ ງານທີ່ດິນ ຕາມພາລະບົດບາດຂອງຕົນ.

### ມາດຕາ 181 (​ປັບປຸງ) ​ເຈົ້າ​ໜ້າ​ທີ່ທີ່​ດິນ

ເຈົ້າ​ໜ້າ​ທີ່ທີ່​ດິນ ​ແມ່ນ ພະນັກງານທີ່ສັງກັດຢູ່ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ຊຶ່ງຖືກແຕ່ງຕັ້ງໃຫ້ປະຕິບັດໜ້າທີ່ກວດກາການນຳໃຊ້ທີ່ດິນ ແລະ ປະຕິບັດໜ້າທີ່ອື່ນ ຕາມການມອບໝາຍ.

ເຈົ້າໜ້າທີ່ທີ່ດິນ ມີສິດ ແລະ ໜ້າທີ່ ດັ່ງນີ້:

1. ທວງເອົາ ແລະ ກວດກາເອກະສານທີ່ຈໍາເປັນ ກ່ຽວກັບການກວດກາການນໍາໃຊ້ທີ່ດິນຈາກບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ;
2. ລົງກວດກາພື້ນທີ່, ທີ່ຕັ້ງຂອງທີ່ດິນ;
3. ໃຫ້ຄຳແນະນໍາແກ່ຜູ້ນໍາໃຊ້ທີ່ດິນ;
4. ສະເໜີໂຈະ ຫຼື ຢຸດເຊົາກິດຈະການ ກ່ຽວກັບການນໍາໃຊ້ທີ່ດິນ ທີ່ບໍ່ຖືກຕ້ອງຕາມສັນ ຍາ ແລະ ກົດໝາຍ;
5. ສະເໜີໃຫ້ອົງການທີ່ກ່ຽວຂ້ອງ ພິຈາລະນາຖອນສິດນໍາໃຊ້ທີ່ດິນຄືນ ຕາມກົດໝາຍ;
6. ພົວພັນ ແລະ ປະສານສົມທົບກັບພາກສ່ວນທີ່ກ່ຽວຂ້ອງ;
7. ສະຫຼຸບ ແລະ ລາຍງານການເຄື່ອນໄຫວວຽກງານຂອງຕົນ ໃຫ້ອົງການທີ່ຕົນສັງກັດ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມກົດໝາຍ ແລະ ຕາມການມອບໝາຍ.

### ໝວດ​ທີ 2

### ການກວດ​ກາວຽກ​ງານ​ທີ່​ດິນ

### ມາດຕາ 182 (​ປັບປຸງ) ອົງການ​ກວດກາ​ວຽກ​ງານ​ທີ່​ດິນ

ອົງການ​ກວດກາ​ວຽກ​ງານ​ທີ່​ດິນ ປະກອບ​ດ້ວຍ:

1. ອົງການ​ກວດກາ​ພາຍ​ໃນ ຊຶ່ງແມ່ນອົງການ​ດຽວ​ກັນ​ກັບ​ອົງການ​ຄຸ້ມ​ຄອງ​ວຽກ​ງານ​ທີ່​ດິນ ຕາມ​ທີ່​ໄດ້​ກຳນົດ​ໄວ້ໃນ​ມາດຕາ 167 ຂອງ​ກົດໝາຍ​ສະບັບ​ນີ້;
2. ອົງການ​ກວດກາ​ພາຍ​ນອກ ຊຶ່ງ​ແມ່ນສະພາ​ແຫ່ງ​ຊາດ, ສະພາປະຊາຊົນຂັ້ນແຂວງ, ອົງ ການ​ກວດກາ​ລັດຖະບານ, ອົງການກວດກາລັດທຸກຂັ້ນ, ອົງການ​ກວດ​ສອບ​ແຫ່ງ​ລັດ, ແນວລາວສ້າງຊາດ, ສະຫະ ພັນນັກຮົບເກົ່າລາວ, ​ອົງການຈັດຕັ້ງມະຫາຊົນ ແລະ ສື່ມວນຊົນ.

### ມາດຕາ 183 (​ປັບປຸງ) ​ເນື້ອ​ໃນ​ການ​ກວດກາ

ການກວດກາວຽກ​ງານ​ທີ່​ດິນ ​ມີ​ເນື້ອ​ໃນ​ ດັ່ງ​ນີ້:

1. ການປະຕິບັດນະໂຍບາຍ, ແຜນຍຸດທະສາດ, ແຜນແມ່ບົດຈັດສັນທີ່ດິນ, ແຜນການ ນໍາໃຊ້ທີ່ດິນ, ກົດໝາຍ ແລະ ລະບຽບການກ່ຽວກັບວຽກງານທີ່ດິນ;
2. ການຈັດຕັ້ງ ແລະ ການເຄື່ອນໄຫວວຽກງານ ຂອງອົງການຄຸ້ມຄອງວຽກງານທີ່ດິນ;
3. ການນຳໃຊ້ສິດ, ການປະຕິບັດໜ້າທີ່ ແລະ ການນຳໃຊ້ມາດຕະການທາງດ້ານກົດ ໝາຍຕໍ່ຜູ້ລະເມີດ.

### ມາດຕາ 184 (​ໃໝ່) ຮູບ​ການ​ການ​ກວດກາ

ການ​ກວດກາ ​ມີ ສາມ ​ຮູບ​ການ​ ດັ່ງ​ນີ້:

1. ການ​ກວດກາ​ຕາມ​ປົກ​ກະຕິ;
2. ການ​ກວດກາ​​ໂດຍ​ແຈ້ງ​ໃຫ້​ຮູ້ລ່ວງ​ໜ້າ;
3. ການ​ກວດກາ​ແບບ​ກະທັນຫັນ.

ການ​ກວດກາ​ຕາມ​ປົກ​ກະຕິ ​ແມ່ນ ​ການ​ກວດກາ​ທີ່​ມີ​ລັກສະນະ​ເປັນ​ປະ​ຈໍາ ​ແລະ ມີ​ກຳນົດ​ເວລາ​ອັນ​ແນ່ນອນ ຊຶ່ງ​ປະຕິບັດ​ຢ່າງ​ໜ້ອຍ ​ສອງ​ ຄັ້ງ​ຕໍ່​ປີ.

ການ​ກວດກາ​ໂດຍ​ແຈ້ງ​ໃຫ້​ຮູ້ລ່ວງ​ໜ້າ ​ແມ່ນ​ ການ​ກວດທີ່ມີການຮ້ອງຟ້ອງ ​ເມື່ອ​ເຫັນ​ວ່າ​ມີ​ຄວາມ​ຈໍາເປັນ ຊຶ່ງ​ຕ້ອງ​ແຈ້ງ​ໃຫ້​ຜູ້​ຖືກ​ກວດກາ​ຮູ້​ກ່ອນ​ລ່ວງ​ໜ້າ​ຢ່າງ​ໜ້ອຍ ຊາວ​ສີ່ ​ຊົ່ວ​ໂມງ.

ການ​ກວດກາ​ແບບ​ກະທັນຫັນ ​ແມ່ນ​ ການ​ກວດກາ​ໃນ​ເວລາ​ທີ່ມີເຫດການສັບສົນ ​ເຫັນ​ວ່າ​ມີ​ຄວາມ​ຈໍາ​ເປັນ ​ແລະ ຮີບ​ດ່ວນ ​ໂດຍ​ບໍ່​ມີ​ການ​ແຈ້ງ​ໃຫ້​ຜູ້​ຖືກ​ກວດກາ​ຮູ້ລ່ວງ​ໜ້າ.

ການ​ກວດກາ ໃຫ້​ກວດທັງ​ເອກະສານ ​ແລະ ການ​ປະຕິບັດ​ຕົວ​ຈິງ​ຢູ່​ສະຖານ​ທີ່ປະຕິບັດ​ງານ.

# ພາກທີ XIV

# ນະ​ໂຍ​ບາຍ​ຕໍ່​ຜູ້​ມີ​ຜົນ​ງານ ແລະ​ ມາ​ດຕະ​ການ​ຕໍ່​ຜູ້​ລະ​ເມີດ

### ມາດຕາ 185 (ປັບປຸງ) ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະ ບັບນີ້ ​ເປັນ​ຕົ້ນ ການຄຸ້ມຄອງ, ປົກ​ປັກ​ຮັກ​ສາ, ພັດ​ທະ​ນາ ແລະ ນຳ​ໃຊ້​ທີ່​ດິນ​ຖືກ​ຕ້ອງ​ຕາມເປົ້າໝາຍ ແລະ ​ມີ​ປະ​ສິດ​ທິ​ຜົນຈະ​ໄດ້​ຮັບ​ການ​ຍ້ອງ​ຍໍ ຫຼື ​ນະ​ໂຍ​ບາຍ​ອື່ນ ຕາມລະບຽບການ​.

### ມາດຕາ 186 (ປັບປຸງ) ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ໄດ້ລະເມີດກົດໝາຍສະບັບນີ້ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

ບຸກຄົນໃດ ຫາກໄດ້ກະທໍາ ຫຼື ສົມຮູ້ຮ່ວມຄິດ ໃນການປອມແປງໃບຕາດິນ, ອອກໃບຕາ ດິນຊໍ້າຊ້ອນ ຫຼື ທັບຊ້ອນ ຈະຖືກປັບໃໝ ສອງ ເທົ່າຂອງມູນຄ່າເສຍຫາຍ ແລະ ຖືກລົງໂທດທາງອາຍາ ຕາມກົດໝາຍ.

ໃນກໍລະນີ ກວດກາເຫັນບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນພົນລະເມືອງລາວ ຂາຍສິດນໍາໃຊ້ທີ່ດິນໃຫ້ຄົນຕ່າງດ້າວ, ຄົນບໍ່ມີສັນຊາດ, ຄົນຕ່າງປະເທດ ແລະ ຄົນຕ່າງປະເທດທີ່ເປັນເຊື້ອຊາດລາວ ລວມທັງການຈັດຕັ້ງຂອງບຸກຄົນດັ່ງກ່າວທີ່ສ້າງຕັ້ງຂຶ້ນຕາມການອະນຸຍາດຂອງລັດ ໂດຍໃສ່ຊື່ ຫຼື ບໍ່ໃສ່ຊື່ ພົນລະເມືອງລາວໄວ້ ນອກຈາກຖືກປະຕິບັດມາດຕະການ ຕາມທີ່ໄດ້ກຳນົດໄວ້ໃນວັກທີໜຶ່ງຂອງມາດຕານີ້ແລ້ວ ແມ່ນໃຫ້ຮິບທີ່ດິນຕອນນັ້ນເປັນຂອງລັດ.

# ພາກ​ທີ XV

# ບົດ​ບັນ​ຍັດ​ສຸດ​ທ້າຍ

### 

### ມາດຕາ 187 (ປັບປຸງ) ການ​ຈັດ​ຕັ້ງ​ປະ​ຕິ​ບັດ

ລັດ​ຖະ​ບານ ​ແຫ່ງສາ​ທາ​ລະ​ນະລັດ ປະ​ຊາ​ທິ​ປະ​ໄຕ ປະ​ຊາ​ຊົ​ນລາວ ​ເປັນ​ຜູ້ຈັດ​ຕັ້ງ​ປະ​ຕິ​ບັດກົດ​ໝາຍ​ສະ​ບັບ​ນີ້.

### ມາດຕາ 188 (ປັບປຸງ) ຜົນ​ສັກ​ສິດ

ກົດ​ໝາຍ​ສະ​ບັບ​ນີ້ ມີ​ຜົນ​ສັກ​ສິດ ພາຍຫຼັງ​ ປະ​ທານ​ປະ​ເທດ ​ແຫ່ງສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ​ ອອກ​ລັດ​ຖະ​ດຳ​ລັດປະ​ກາດ​ໃຊ້ ສາມ​ຮ້ອຍ​ຫົກ​ສິບຫ້າ​ວັນ ແລະ ໄດ້ລົງຈົດໝາຍ​ເຫດ​ທາງ​ລັດຖະການ ສິບ​ຫ້າ​ວັນ​.

ກົດ​ໝາຍ​ສະ​ບັບ​ນີ້ ​ປ່ຽນ​ແທນ​ກົດໝາຍວ່າດ້ວຍທີ່ດິນ ສະບັບເລກທີ 04/ສພຊ, ລົງວັນທີ 21 ຕຸລາ 2003.

ຜູ້ລົງທຶນ ຫຼື ຜູ້ພັດທະນາ ທີ່ໄດ້ເຊັນສັນຍາກ່ຽວກັບທີ່ດິນກັບ ລັດຖະບານ ຫຼື ອົງການປົກ ຄອງຂັ້ນແຂວງ ພາຍໃຕ້ກົດໝາຍວ່າດ້ວຍທີ່ດິນສະບັບປີ 2003 ນັ້ນ ຍັງຄົງສືບຕໍ່ຈັດຕັ້ງປະຕິບັດໄດ້ ຈົນກວ່າສັນ ຍາຈະສິ້ນສຸດ. ຖ້າຜູ້ລົງທຶນ ຫຼື ຜູ້ພັດທະນາ ຫາກມີຈຸດປະສົງປະຕິບັດຕາມກົດໝາຍສະບັບນີ້ ກໍມີສິດສະເໜີຕໍ່ຂະ ແໜງການທີ່ກ່ຽວຂ້ອງ ພາຍໃນເວລາ ໜຶ່ງຮ້ອຍຊາວວັນ, ຂະແໜງການດັ່ງກ່າວ ຕ້ອງແຈ້ງໃຫ້ຜູ້ສະເໜີປະຕິບັດ.

ຄົນຕ່າງ​ດ້າວ, ຄົນບໍ່​ມີ​ສັນ​ຊາດ, ຄົນຕ່າງປະເທດ, ຄົນຕ່າງປະເທດທີ່ເປັນເຊື້ອຊາດລາວ ແລະ ການຈັດຕັ້ງຂອງບຸກຄົນດັ່ງກ່າວ ທີ່ມີສິດນໍາໃຊ້ທີ່ດິນຢ່າງຖືກຕ້ອງໃນ​ໄລ​ຍະ​ຜ່ານ​ມາ ຕ້ອງແກ້ໄຂໃຫ້ຖືກ ຕ້ອງຕາມກົດໝາຍສະບັບນີ້ ພາຍໃນເວລາ ສາມປີ ນັບແຕ່ກົດໝາຍສະບັບນີ້ມີຜົນສັກສິດ ດ້ວຍຮູບການເຊົ່ານໍາລັດ ​ຖ້າຫາກກາຍກໍານົດນີ້ແລ້ວ ຜູ້ກ່ຽວຈະໝົດສິດນໍາໃຊ້ທີ່ດິນດັ່ງກ່າວ, ເວັ້ນເສຍແຕ່ລັດຖະບານ ໄດ້ມີການຕົກລົງເປັນກໍລະນີສະເພາະ. ສໍາລັບທີ່ດິນຂອງສະຖານທູດ ແລະ ອົງການຈັດຕັ້ງສາກົນນັ້ນ ລັດຖະບານ ເປັນຜູ້ຕົກລົງ.

ຂໍ້​ກຳ​ນົດ, ​ບົດ​ບັນ​ຍັດໃດ​ ທີ່​ຂັດ​ກັບ​ກົດ​ໝາຍ​ສະ​ບັບ​ນີ້ ລ້ວນ​ແຕ່​ຖືກ​ຍົກ​ເລີກ.

**ປະ​ທານ​ສະ​ພາ​ແຫ່ງ​ຊາດ**