
****

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ

ສະພາແຫ່ງຊາດ ເລກທີ 55 /ສພຊ

ນະຄອນຫຼວງວຽງຈັນ, ວັນທີ 28 ມິຖຸນາ 2024

**ກົດໝາຍ**

**ວ່າ​ດ້ວຍຊັບພະຍາກອນທີ່ເປັນຢາ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ, ຕິດຕາມ ກວດກາ ວຽກງານຊັບພະຍາກອນທີ່ເປັນຢາ ເພື່ອເຮັດໃຫ້ວຽກງານດັ່ງກ່າວ ດໍາເນີນໄປຢ່າງ ມີປະສິດທິພາບ ແລະ ປະສິດທິຜົນ ແນໃສ່ ຄຸ້ມຄອງ, ປົກປັກຮັກສາ, ພັດທະນາ ແລະ ນຳໃຊ້ ຊັບພະຍາກອນທີ່ເປັນຢາ ບໍ່ໃຫ້ ບົກແຫ້ງ, ສູນພັນ ໃຫ້ມີຄວາມອຸດົມສົມບູນ ແລະ ຍືນຍົງ, ຮັບປະກັນການນໍາໃຊ້ຊັບພະຍາກອນທີ່ເປັນຢາ ທີ່ມີຄຸນນະພາບ ແລະ ປອດໄພ ເຂົ້າໃນການປິ່ນປົວ, ຮັກສາສຸຂະພາບຂອງຄົນ, ເຮັດໃຫ້ພົນລະເມືອງ ມີສຸຂະພາບແຂງແຮງ, ສ້າງເປັນຜະລິດຕະພັນສົ່ງອອກ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດຕາ 2 ຊັບພະຍາກອນທີ່ເປັນຢາ**

ຊັບພະຍາກອນທີ່ເປັນຢາ ແມ່ນ ພືດ, ຕົ້ນໄມ້, ສັດ, ແຮ່ທາດ ລວມທັງ ຊາກ, ຊິ້ນສ່ວນ ທີ່ມີສັບພະຄຸນ ທາງດ້ານການຢາ ຊຶ່ງເກີດຂຶ້ນ ແລະ ຂະຫຍາຍແນວພັນຢູ່ໃນທຳມະຊາດ ຫຼື ປູກ, ລ້ຽງ.

**ມາດຕາ 3 ການອະທິບາຍຄຳສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ພືດ, ຕົ້ນໄມ້ ທີ່ເປັນຢາ** ໝາຍເຖິງ ພືດ, ຕົ້ນໄມ້ ທີ່ມີສັບພະຄຸນທາງດ້ານການຢາ ຊຶ່ງເກີດຂຶ້ນຕາມທຳ ມະຊາດ ຫຼື ປູກ, ລ້ຽງ ເຊັ່ນ ຕົ້ນ, ລຳ, ເປືອກ, ເຄືອ, ຮາກ, ຫົວ, ໜໍ່, ກິ່ງ, ກ້ານ, ແກ່ນ, ຕາ, ຍອດ, ໃບ, ດອກ, ໝາກ, ເມັດ ຫຼື ແກ່ນ, ກາຝາກພືດ, ເຊື້ອເຫັດ, ສະປໍ, ເນື້ອເຫຍື່ອ, ນໍ້າມັນ, ຢາງ ແລະ ອື່ນໆ;
2. **ສັດທີ່ເປັນຢາ** ໝາຍເຖິງ ສັດທີ່ມີສັບພະຄຸນທາງດ້ານການຢາ ຊຶ່ງເກີດຂຶ້ນຕາມທໍາມະຊາດ ຫຼື ລ້ຽງ ເປັນຕົ້ນ ສັດລ້ຽງລູກດ້ວຍນໍ້ານົມ, ສັດປີກ, ສັດເລືອຄານ, ສັດນໍ້າ, ສັດເຄິ່ງບົກເຄິ່ງນໍ້າ, ແມງໄມ້ ລວມທັງຊາກ ຫຼື ຊິ້ນສ່ວນຂອງສັດ;
3. **ແຮ່ທາດທີ່ເປັນຢາ** ໝາຍເຖິງ ທາດ ຫຼື ສານປະກອບອິນຊີທີ່ມີສັບພະຄຸນທາງດ້ານການຢາ ຊຶ່ງເກີດ ຂຶ້ນຕາມທໍາມະຊາດ ມີໂຄງສ້າງ, ອົງປະກອບ ແລະ ມີຄຸນສົມບັດສະເພາະຕົວ;
4. **ຜະລິດຕະພັນຢາພື້ນເມືອງ** ໝາຍເຖິງ ຢາທີ່ໄດ້ມາຈາກ ຊັບພະຍາກອນທີ່ເປັນຢາ ຊຶ່ງໄດ້ນໍາມາປຸງ ແຕ່ງ, ຜະລິດ ເປັນຜະລິດຕະພັນຢາພື້ນເມືອງສໍາເລັດຮູບ ໃນຮູບແບບດ່ຽວ ແລະ ໃນຮູບແບບປະສົມ ທີ່ມີສ່ວນປະກອບປະລິມານ ຕາມຄວາມແຮງ, ຂະໜາດບັນຈຸ, ຫຸ້ມຫໍ່ ແລະ ຕິດສະຫຼາກ;
5. **ຜະລິດຕະພັນການເເພດ** ໝາຍເຖິງ ວັດຖຸ ຫຼື ທາດໃດໜຶ່ງ ທີ່ນຳໃຊ້ເຂົ້າໃນວົງການແພດ ລວມທັງ ຜະລິດຕະພັນໃດໜຶ່ງ ທີ່ນຳໃຊ້ທົ່ວໄປໃນສັງຄົມ ເຊັ່ນ ຜະລິດຕະພັນເສີມສຸຂະພາບ ແລະ ເຄື່ອງສຳອາງ;
6. **ຜະລິດຕະພັນເສີມສຸຂະພາບ** ໝາຍເຖິງຜະລິດຕະພັນ ທີ່ໄດ້ຈາກ ພືດ, ຕົ້ນໄມ້, ແຮ່ທາດ, ສັດ ແລະ ວິຕາມິນຕ່າງໆ ທີ່ໄດ້ຜ່ານການປຸງແຕ່ງ, ຫຸ້ມຫໍ່ ແລະ ຕິດສະຫຼາກຕົ້ນຕໍ ເພື່ອນຳໃຊ້ ເຂົ້າໃນການເສີມສ້າງ ບາງຈຸລັງໃນຮ່າງກາຍ ແຕ່ຫາກບໍ່ແມ່ນນຳໃຊ້ ເພື່ອກັນພະຍາດ ແລະ ປິ່ນປົວ;
7. **ການສົ່ງອອກຄືນ** ໝາຍເຖິງ ການນໍາສົ່ງອອກຊັບພະຍາກອນທີ່ເປັນຢາ ກັບຄືນປະເທດຕົ້ນທາງ ພາຍຫຼັງສິ້ນສຸດຈຸດປະສົງຂອງການນໍາໃຊ້ ເປັນຕົ້ນ ການວາງສະແດງ, ການຄົ້ນຄວ້າວິທະຍາສາດ ຕາມທີ່ໄດ້ກຳນົດໄວ້;
8. **ການຖອດຮີດ** ໝາຍເຖິງການເເຍກທາດອອກຈາກຊັບພະຍາກອນທີ່ເປັນຢາ ທີ່ມີລັກສະນະລວມ ສ່ວນ ແລະ ມີສ່ວນປະກອບຫຼາຍທາດປະສົມຢູ່ນຳທີ່ໄດ້ພາຍຫຼັງການຖອດຮີດ;
9. **ການສະກັດ** ໝາຍເຖິງ ການເເຍກທາດໃດໜຶ່ງອອກຈາກການລວມສ່ວນທີ່ໄດ້ຮັບຈາກການຖອດຮີດ ເພື່ອສະກັດໃຫ້ໄດ້ທາດດ່ຽວທີ່ມີສັບພະຄຸນທາງດ້ານການຢາ ຊຶ່ງມີລັກສະນະສະເພາະ;
10. **ເຂດຫວງຫ້າມເດັດຂາດ** ໝາຍເຖິງ ເຂດຊັບພະຍາກອນທີ່ເປັນຢາ ທີ່ມີຄວາມອຸດົມສົມບູນ ໂດຍສະ ເພາະ ເຂດທີ່ມີຊັບພະຍາກອນທີ່ເປັນຢາບັນຊີ I ຊຶ່ງບໍ່ອະນຸຍາດໃຫ້ດໍາເນີນກິດຈະການ ກ່ຽວກັບຊັບພະຍາກອນ ທີ່ເປັນຢາ, ຍົກເວັ້ນການສຶກສາຄົ້ນຄວ້າດ້ານວິທະຍາສາດ ແລະ ການທ່ອງທ່ຽວທຳມະຊາດ;
11. **ເຂດ​ຄຸ້ມ​ຄອງການ​ນຳ​ໃຊ້** ໝາຍເຖິງ ເຂດຊັບພະຍາກອນທີ່ເປັນຢາ ຊຶ່ງລັດຈັດສັນໃຫ້ນໍາໃຊ້ໄດ້ ເປັນຕົ້ນ ເຂດທີ່ມີຊັບພະຍາກອນທີ່ເປັນຢາ ບັນຊີ II ແລະ ບັນຊີ III ພ້ອມທັງມີການຄຸ້ມຄອງ, ປົກປັກຮັກສາ ຊັບພະຍາກອນທີ່ເປັນຢາ ໃຫ້ມີຄວາມຍືນຍົງ, ເປັນເຂດທີ່ສາມາດ ເກັບກູ້, ປູກ ພືດ, ຕົ້ນໄມ້ ທີ່ເປັນຢາ ແຕ່ບໍ່ ອະນຸຍາດໃຫ້ ຂຸດຄົ້ນ, ເກັບກູ້ ເພື່ອດໍາເນີນທຸລະກິດ;
12. **ໄຊເຕັດ** **(CITES: Convention on International Trade in Endangered Species of Wild Fauna and Flora)** ໝາຍເຖິງ ສົນທິສັນຍາວ່າດ້ວຍການຄ້າຂາຍ ສັດນໍ້າ, ສັດປ່າ ແລະ ພືດປ່າ ທີ່ໃກ້ຈະ ສູນພັນລະຫວ່າງຊາດ ຊຶ່ງຖືກຮັບຮອງ ຢູ່ ວໍຊິງຕັນດີຊີ ຄັ້ງວັນທີ 3 ມີນາ 1973 ແລະ ສປປ ລາວ ເຂົ້າເປັນພາຄີ ໃນວັນທີ 1 ມີນາ 2004.

**ມາດຕາ 4 ນະໂຍບາຍຂອງລັດ ກ່ຽວກັບວຽກງານຊັບພະຍາກອນທີ່ເປັນຢາ**

ລັດ ໃຫ້ຄວາມສໍາຄັນ ຕໍ່ການ ຄຸ້ມຄອງ, ປົກປັກຮັກສາ ແລະ ພັັດທະນາ ຊັບພະຍາກອນທີ່ເປັນຢາ ໂດຍຖືເອົາການຄົ້ນຄວ້າດ້ານວິທະຍາສາດ, ການສ້າງສວນອະນຸລັກຊີວະນານາພັນທີ່ເປັນຢາ, ການສ້າງສວນປູກ ພືດ ແລະ ຕົ້ນໄມ້ທີ່ເປັນຢາ, ການລ້ຽງສັດທີ່ເປັນຢາ, ການສຳຫຼວດ, ການຟື້ນຟູ, ການຂຶ້ນບັນຊີ ແຮ່ທາດ ທີ່ເປັນຢາເປັນສຳຄັນ.

ລັດ ສ້າງເງື່ອນໄຂ ແລະ ອໍານວຍຄວາມສະດວກ ໃຫ້ແກ່ວຽກງານຊັບພະຍາກອນທີ່ເປັນຢາ ດ້ວຍການວາງ ນະໂຍບາຍ, ປະກອບບຸກຄະລາກອນ, ສະໜອງ ຂໍ້ມູນ ຂ່າວສານ, ງົບປະມານ, ພາຫະນະ, ວັດຖູປະກອນ, ເຕັກນິກ ແລະ ເຕັກໂນໂລຊີ ທີ່ຈຳເປັນໃຫ້ແກ່ການເຄື່ອນໄຫວວຽກງານຊັບພະຍາກອນທີ່ເປັນຢາ.

ລັດ ຊຸກຍູ້ ແລະ ສົ່ງເສີມ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ລົງທຶນ ໃສ່ການ ປູກ, ລ້ຽງ, ຄົ້ນຄວ້າ, ວິໄຈ, ທົດລອງ, ປຸງແຕ່ງ ແລະ ຜະລິດ ຊັບພະຍາກອນທີ່ເປັນຢາ ເປັນຜະລິດຕະພັນຢາພື້ນເມືອງ ສໍາເລັດຮູບ ຫຼື ເຄິ່ງສໍາເລັດຮູບ ແລະ ຜະລິດຕະພັນການແພດ ທີ່ມີຄຸນນະພາບ ແລະ ໄດ້ມາດຕະຖານ ເພື່ອນໍາໃຊ້ພາຍໃນ ແລະ ສົ່ງອອກ.

**ມາດຕາ 5 ຫຼັກການກ່ຽວກັບວຽກງານຊັບພະຍາກອນທີ່ເປັນຢາ**

ວຽກງານຊັບພະຍາກອນທີ່ເປັນຢາ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ, ແຜນພັດ ທະນາເສດຖະກິດ-ສັງຄົມແຫ່ງຊາດ, ແຜນພັດທະນາສາທາລະນະສຸກ, ແຜນພັດທະນາຂອງຂະເເໜງການອື່ນທີີ່ກ່ຽວຂ້ອງ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ;
2. ຮັບປະກັນການຄຸ້ມຄອງ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
3. ຮັບປະກັນຄວາມ ສະເໝີພາບ, ຖືກຕ້ອງ, ຍຸຕິທໍາ, ໂປ່ງໃສ ແລະ ສາມາດກວດສອບໄດ້;
4. ຮັບປະກັນການນໍາໃຊ້ຊັບພະຍາກອນທີ່ເປັນຢາ ໃຫ້ມີປະສິດທິພາບ, ປະສິດທິຜົນ, ປະຢັດ, ບໍ່ໃຫ້ ບົກແຫ້ງ, ສູນພັນ, ປອດໄພ ແລະ ບໍ່ມີຜົນກະທົບຕໍ່ສິ່ງແວດລ້ອມ;
5. ອະນຸລັກ, ປົກປັກຮັກສາ, ພັດທະນາ ຊັບພະຍາກອນທີ່ເປັນຢາ ໃຫ້ອຸດົມສົມບູນ ຕາມທິດສີຂຽວ ແລະ ຍືນຍົງ;
6. ຮັບປະກັນການປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ການມີສ່ວນຮ່ວມຂອງທຸກພາກສ່ວນໃນສັງຄົມ.

**ມາດຕາ 6 ພັນທະຂອງພົນລະເມືອງ**

ພົນລະເມືອງທຸກຄົນ ມີພັນທະໃນການປົກປັກຮັກສາ, ພັດທະນາ ແລະ ນຳໃຊ້ຊັບພະຍາກອນທີ່ເປັນຢາ ບໍ່ໃຫ້ ບົກແຫ້ງ, ສູນພັນ ແລະ ໃຫ້ມີຄວາມອຸດົມສົມບູນ, ຍືນຍົງ ແລະ ປະຕິບັດໃຫ້ຖືກຕ້ອງ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 7 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ພົວພັນກັບວຽກງານຊັບພະຍາກອນທີ່ເປັນຢາ ຢູ່ ສປປ ລາວ.

**ມາດຕາ 8 ການຮ່ວມມືສາກົນ**

ລັດ ສົ່ງເສີມການພົວພັນ ແລະ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານຊັບ ພະຍາກອນທີ່ເປັນຢາ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ຄົ້ນຄວ້າດ້ານວິທະຍາສາດ, ເຕັກນິກ, ເຕັກໂນໂລຊີ, ພັດທະນາບຸກຄະລາກອນ ເພື່ອເຮັດໃຫ້ວຽກງານດັ່ງກ່າວ ມີຄຸນນະພາບ, ເຂັ້ມແຂງ, ທັນສະໄໝ ແລະ ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ພາກທີ II**

**ປະເພດຊັບພະຍາກອນທີ່ເປັນຢາ**

**ມາດຕາ** **9** **ປະເພດຊັບພະຍາກອນທີ່ເປັນຢາ**

ຊັບພະຍາກອນທີ່ເປັນຢາ ແບ່ງອອກເປັນ ສາມປະເພດ ດັ່ງນີ້:

1. ຊັບພະຍາກອນທີ່ເປັນຢາ ປະເພດຫວງຫ້າມ ຊຶ່ງແມ່ນ ຊັບພະຍາກອນທີ່ເປັນຢາບັນຊີ I;
2. ຊັບພະຍາກອນທີ່ເປັນຢາ ປະເພດຄຸ້ມຄອງ ຊຶ່ງແມ່ນ ຊັບພະຍາກອນທີ່ເປັນຢາບັນຊີ II;
3. ຊັບພະຍາກອນທີ່ເປັນຢາ ປະເພດທົ່ວໄປ ຊຶ່ງແມ່ນ ຊັບພະຍາກອນທີ່ເປັນຢາບັນຊີ III.

ກະຊວງສາທາລະນະສຸກ ເປັນຜູ້ຂຶ້ນ ແລະ ຮັບຮອງບັນຊີ ຊັບພະຍາກອນທີ່ເປັນຢາ ໃນແຕ່ລະໄລຍະ ໂດຍປະສານສົມທົົບກັບກະຊວງກະສິກຳ ແລະ ປ່າໄມ້, ກະຊວງພະລັງງານ ແລະ ບໍ່ເເຮ່, ກະຊວງອື່ນ ແລະ ພາກສ່ວນທີ່ກ່ຽວຂ້ອງ.

**ມາດຕາ 10** **ຊັບພະຍາກອນທີ່ເປັນຢາ ບັນຊີ I**

ຊັບພະຍາກອນທີ່ເປັນຢາ ບັນຊີ I ແມ່ນ ຊັບພະຍາກອນທີ່ເປັນຢາ ທີ່ຫາຍາກໃນທໍາມະຊາດ ທີ່ໃກ້ຈະ ບົກເເຫ້ງ ຫຼື ສູນພັນ, ເກີດຢູ່ໃນບາງທ້ອງຖິ່ນ, ມີຄຸນຄ່າສູງ, ມີຄວາມສໍາຄັນຕໍ່ການພັດທະນາເສດຖະກິດ-ສັງຄົມ ແລະ ສິ່ງແວດລ້ອມ.

**ມາດຕາ** **11 ຊັບພະຍາກອນທີ່ເປັນຢາ ບັນຊີ II**

ຊັບພະຍາກອນທີ່ເປັນຢາ ບັນຊີ II ແມ່ນ ຊັບພະຍາກອນທີ່ເປັນຢາ ທີ່ມີຢູ່ໃນທຳມະຊາດ ໃນບາງ ທ້ອງຖິ່ນ, ມີຄວາມສ່ຽງໃນການບົກເເຫ້ງ ຫຼື ສູນພັນ, ມີຄວາມສໍາຄັນຕໍ່ການພັດທະນາເສດຖະກິດ-ສັງຄົມ, ສິ່ງແວດລ້ອມ ແລະ ສາມາດຜະລິດເປັນສິນຄ້າ ຮັບໃຊ້ພາຍໃນ ແລະ ສົ່ງອອກ.

**ມາດຕາ 12** **ຊັບພະຍາກອນທີ່ເປັນຢາ ບັນຊີ III**

ຊັບພະຍາກອນທີ່ເປັນຢາ ບັນຊີ III ແມ່ນ ຊັບພະຍາກອນທີ່ເປັນຢາ ທີ່ມີຢູ່ໃນທໍາມະຊາດ ຢ່າງກວ້າງ ຂວາງ, ບໍ່ບົກເເຫ້ງ ແລະ ບໍ່ມີຄວາມສ່ຽງຕໍ່ການສູນພັນ, ມີຄວາມສໍາຄັນຕໍ່ການພັດທະນາເສດຖະກິດ-ສັງຄົມ, ສິ່ງແວດລ້ອມ ແລະ ສາມາດຜະລິດເປັນສິນຄ້າ ຮັບໃຊ້ພາຍໃນ ແລະ ສົ່ງອອກ.

**ພາກທີ III**

**ກິດຈະການຊັບພະຍາກອນທີ່ເປັນຢາ**

**ໝວດທີ 1**

**ການຄຸ້ມຄອງຊັບພະຍາກອນທີ່ເປັນຢາ**

**ມາດຕາ 13 ການຄຸ້ມຄອງຊັບພະຍາກອນທີ່ເປັນຢາ**

ການຄຸ້ມຄອງຊັບພະຍາກອນທີ່ເປັນຢາ ປະກອບດ້ວຍກິດຈະການ ດັ່ງນີ້:

1. ການສຳຫຼວດຊັບພະຍາກອນທີ່ເປັນຢາ;
2. ການຂຶ້ນທະບຽນ ແລະ ແຈ້ງບັນຊີ ຊັບພະຍາກອນທີ່ເປັນຢາ;
3. ການສ້າງແຜນຈັດສັນ ແລະ ຄຸ້ມຄອງຊັບພະຍາກອນທີ່ເປັນຢາ;
4. ການກໍານົດຖິ່ນກໍາເນີດ ແລະ ເຂດອະນຸລັກພັນ;
5. ການສ້າງແຜນ ແລະ ການອະນຸຍາດ ຂຸດຄົ້ນ, ເກັບກູ້;
6. ການຂຸດຄົ້ນ, ເກັບກູ້;
7. ການເກັບຮັກສາ, ການຖອດຮີດ ແລະ ການສະກັດ;
8. ການປຸງແຕ່ງ ແລະ ຜະລິດ;
9. ການ ຊື້ ຂາຍ ຊັບພະຍາກອນທີ່ເປັນຢາ;
10. ການສ້າງສວນ ຫຼື ຟາມປູກ ພືດ ແລະ ຕົ້ນໄມ້ ທີີີ່ເປັນຢາ;
11. ການສ້າງພິພິທະພັນ;
12. ການເຄື່ອນຍ້າຍຊັບພະຍາກອນທີ່ເປັນຢາ;
13. **ການນໍາເຂົ້າ, ການສົົ່ງອອກ, ການສົົ່ງອອກຄືນ ແລະ ການສົົ່ງຜ່ານ ຊັບພະຍາກອນທີ່ເປັນຢາ;**
14. **ການສ້າງ ແລະ ຄຸ້ມຄອງແຫຼ່ງແນວພັນ ພືດ, ຕົ້ນໄມ້ ທີ່ເປັນຢາ;**
15. ລະບົບ ຂໍ້ມູນ ຂ່າວສານ ກ່ຽວກັບຊັບພະຍາກອນທີ່ເປັນຢາ;
16. ກິດຈະການອື່ນທີ່ເຫັນວ່າຈຳເປັນ.

**ມາດຕາ 14 ການສໍາຫຼວດຊັບພະຍາກອນທີ່ເປັນຢາ**

ການສຳຫຼວດຊັບພະຍາກອນທີ່ເປັນຢາ ແມ່ນ ການຊອກຄົ້ນ, ເກັບກຳຂໍ້ມູນ ກ່ຽວກັບ ຊະນິດ, ຈຳນວນ, ປະລິມານ, ສະພາບການຄົງຕົວ, ການຂະຫຍາຍຕົວ, ຄວາມໜາແໜ້ນ ແລະ ຂໍ້ມູນອື່ນ ກ່ຽວກັບຊັບພະຍາ ກອນທີ່ເປັນຢາ ເພື່ອເປັນຂໍ້ມູນໃນການ ຮຽນຮູ້, ການສຶກສາຄົ້ນຄວ້າດ້ານວິທະຍາສາດ, ການຂຶ້ນທະບຽນ, ການຂຶ້ນບັນຊີ, ການຄຸ້ມຄອງ, ການປົກປັກຮັກສາ, ການພັດທະນາ ແລະ ການນໍາໃຊ້ ຊັບພະຍາກອນທີ່ເປັນຢາ.

ຂະແໜງການສາທາລະນະສຸກ ເປັນເຈົ້າການ ປະສານສົມທົບກັບ ຂະແໜງການກະສິກຳ ແລະ ປ່າໄມ້, ຂະແໜງການພະລັງງານ ແລະ ບໍ່ແຮ່, ຂະເເໜງການອື່ນ, ອົງການປົກຄອງທ້ອງຖິ່ນ ແລະ ພາກສ່ວນທີ່ກ່ຽວຂ້ອງ ດຳເນີນການສຳຫຼວດ, ສ້າງລະບົບຖານ ຂໍ້ມູນ ຂ່າວສານ ແລະ ສ້າງແຜນ ຈັດສັນ ແລະ ຄຸ້ມຄອງຊັບພະຍາກອນທີ່ເປັນຢາ.

**ມາດຕາ 15 ການຂຶ້ນທະບຽນ ແລະ ແຈ້ງບັນຊີ ຊັບພະຍາກອນທີ່ເປັນຢາ**

**ການຂຶ້ນທະບຽນຊັບພະຍາກອນທີ່ເປັນຢາ** **ແມ່ນ ການເກັບກໍາປະຫວັດ ແລະ ຂໍ້ມູນອື່ນຂອງຊັບພະຍາກອນທີ່ເປັນຢາ ລວມທັງ ຊາກ, ຊິ້ນສ່ວນ ຊັບພະຍາກອນທີ່ເປັນຢາ ເຊັ່ນ ຊື່ທ້ອງຖິ່ນ, ຊື່ວິທະຍາສາດ, ສ່ວນປະກອບ, ຖິ່ນກໍາເນີດ, ປະເພດ**, **ສາຍພັນ, ແຫຼ່ງທີ່ມາ, ຕໍານິຮູບປະພັນ, ຈຸດພິເສດ, ເອກະລັກ, ພາກສ່ວນ ທີ່ນໍາໃຊ້ ແລະ ສັບພະຄຸນ ເພື່ອຂຶ້ນທະບຽນ ຊັບພະຍາກອນທີ່ເປັນຢາ**.

ການເເຈ້ງບັນຊີຊັບພະຍາກອນທີ່ເປັນຢາ ແມ່ນ ການລາຍງານປະຫວັດ ແລະ ຂໍ້ມູນອື່ນຂອງຊັບພະຍາ ກອນທີ່ເປັນຢາ ທີ່ນໍາມາ ປູກ, ລ້ຽງ ໃນສວນ, ຟາມ ແລະ ສະຖານທີ່ອືິ່ນ ທີ່ໄດ້ຮັບອະນຸຍາດ ລວມທັງການຄອບ ຄອງ ຊາກ, ຊິ້ນສ່ວນ ເພື່ອເເຈ້ງຂຶ້ນບັນຊີຊັບພະຍາກອນທີ່ເປັນຢາ.

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ຕ້ອງຂຶ້ນທະບຽນ ແລະ ແຈ້ງບັນຊີ ຊັບພະຍາກອນທີ່ເປັນຢາ ທີ່ມີຢູ່ໃນການຄອບຄອງຂອງຕົນ ນໍາຫ້ອງການສາທາລະນະສຸກຂັ້ນເມືອງ.

ສໍາລັບຊັບພະຍາກອນທີ່ເປັນຢາ ລວມທັງ ຊາກ, ຊິ້ນສ່ວນ ຊັບພະຍາກອນທີ່ເປັນຢາ ທີ່ຢູ່ໃນບັນຊີໄຊເຕັດ ໃຫ້ຂຶ້ນທະບຽນ ແລະ ແຈ້ງບັນຊີ ນໍາໜ່ວຍງານຄຸ້ມຄອງໄຊເຕັດ ຕາມລະບຽບການທີ່ກ່ຽວຂ້ອງ.

ສໍາລັບຂັ້ນຕອນ, ເງື່ອນໄຂ ການຂຶ້ນທະບຽນ ແລະ ແຈ້ງບັນຊີຊັບພະຍາກອນທີ່ເປັນຢາ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 16 ການສ້າງແຜນຈັດສັນ ແລະ ຄຸ້ມຄອງ ຊັບພະຍາກອນທີ່ເປັນຢາ**

ການສ້າງແຜນຈັດສັນ ແລະ ຄຸ້ມຄອງຊັບພະຍາກອນທີ່ເປັນຢາ ແມ່ນ ການກໍານົດແຜນພັດທະນາຊັບ ພະຍາກອນທີ່ເປັນຢາ ໂດຍອີງໃສ່ຂໍ້ມູນການສໍາຫຼວດ ຕາມທີ່ໄດ້ກໍານົດໄວ້ໃນມາດຕາ 14 ຂອງກົດໝາຍສະບັບນີ້ ເພື່ອຮັບປະກັນ​ການ ຄຸ້ມຄອງ, ປົກປັກຮັກສາ, ພັດທະນາ ແລະ ນຳໃຊ້ ຊັບພະຍາກອນທີ່ເປັນຢາ ໃຫ້ມີຄວາມຍືນຍົງ ໂດຍກໍານົດ ເຂດຫວງຫ້າມເດັດຂາດ, ເຂດຄຸ້ມຄອງການນໍາໃຊ້, ເຂດຂຸດຄົ້ນ, ເກັບກູ້.

ຂະແໜງການສາທາລະນະສຸກ ເປັນເຈົ້າການ ປະສານສົມທົບກັບຂະແໜງການກະສິກຳ ແລະ ປ່າໄມ້, ຂະແໜງການພະລັງງານ ແລະ ບໍ່ແຮ່, ຂະແໜງການອືື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ສ້າງແຜນຈັດສັນ ແລະ ຄຸ້ມຄອງຊັບພະຍາກອນທີ່ເປັນຢາ.

**ມາດຕາ 17** **ການກໍານົດຖິ່ນກໍາເນີດ ແລະ ເຂດອະນຸລັກພັນ**

**ຂະແໜງການ**ສາທາລະນະສຸກ ເປັນເຈົ້າການປະສານສົມທົບກັບຂະແໜງການກະສິກໍາ ແລະ ປ່າໄມ້, ຂະແໜງການພະລັງງານ ແລະ ບໍ່ແຮ່, ຂະເເໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກໍານົດຖິ່ນ ກໍາເນີດ ແລະ ເຂດອະນຸລັກພັນ ຊັບພະຍາກອນທີ່ເປັນຢາ ຕາມຂໍ້ມູນຕົວຈິງ ທີ່ໄດ້ຈາກການສຳຫຼວດ ດ້ວຍການ ມີສ່ວນຮ່ວມຂອງປະຊາຊົນ ແລະ ສັງຄົມ ເພື່ອອະນຸລັກ, ປົກປັກຮັກສາ, ພັດທະນາ ເປັນແຫຼ່ງທ່ອງທ່ຽວ, ເປັນບ່ອນຂະຫຍາຍພັນ ແລະ ເປັນບ່ອນຮຽນຮູ້, ການສຶກສາຄົ້ນຄວ້າດ້ານວິທະຍາສາດ ກ່ຽວກັບຊັບພະຍາກອນທີ່ເປັນຢາ ພ້ອມທັງອອກລະບຽບການຄຸ້ມຄອງເຂດດັ່ງກ່າວ.

**ມາດຕາ 18 ການສ້າງເເຜນ ແລະ ການອະນຸຍາດ ຂຸດຄົ້ນ, ເກັບກູ້**

ຂະແໜງການສາທາລະນະສຸກ ເປັນເຈົ້າການປະສານສົມທົບກັບຂະແໜງການກະສິກຳ ແລະ ປ່າໄມ້,ຂະແໜງການພະລັງງານ ແລະ ບໍ່ແຮ່, ຂະເເໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ສ້າງແຜນການຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ປະຈຳປີ ຕາມຂໍ້ມູນທີ່ໄດ້ຈາກການສຳຫຼວດ ຫຼື ຄວາມຕ້ອງການນຳໃຊ້ ແລະ ຄວາມອາດສາມາດ ໃນການຂຸດຄົ້ນ, ເກັບກູ້.

ການອະນຸຍາດ ຂຸດຄົ້ນ, ເກັບກູ້ ໃຫ້ປະຕິບັດ ດັ່ງນີ້:

1. ຊັບພະຍາກອນທີ່ເປັນຢາ ບັນຊີ II ໃຫ້ກະຊວງກະສິກໍາ ແລະ ປ່າໄມ້ ເປັນຜູ້ອະນຸຍາດ ຂຸດຄົ້ນ, ເກັບກູ້ ບົນພື້ນຖານ ແຜນການຂຸດຄົ້ນ, ເກັບກູ້ ຂອງກະຊວງສາທາລະນະສຸກ;
2. ຊັບພະຍາກອນທີ່ເປັນຢາ ບັນຊີ III ໃຫ້​ພະ​ແນ​ກກະສິກໍາ ແລະ ປ່າໄມ້​ ແຂວງ, ນະຄອນຫຼວງ ​ເປັນ​ຜູ້​ອະນຸຍາດ​ ​ຂຸດຄົ້ນ, ເກັບກູ້ ບົນພື້ນຖານ ແຜນການຂຸດຄົ້ນ, ເກັບກູ້ ຂອງພະແນກສາທາລະນະສຸກ.

ສຳລັບ ການຂຸດຄົ້ນ, ເກັບກູ້ ແຮ່ທາດທີ່ເປັນຢາ ໃຫ້ຂະແໜງການ​ພະລັງງານ ແລະ ບໍ່ແຮ່ ​ເປັນ​ຜູ້​ອະນຸຍາດ​ບົນພື້ນຖານ ແຜນການຂຸດຄົ້ນ, ເກັບກູ້ ຂອງຂະແໜງການສາທາລະນະສຸກ.

ສຳລັບຊັບພະຍາກອນທີ່ເປັນຢາ ທີ່ປູກ, ລ້ຽງ ບໍ່ຈຳເປັນຕ້ອງມີແຜນການຂຸດຄົ້ນ, ເກັບກູ້, ສາມາດ ຂຸດຄົ້ນ, ເກັບກູ້ ໄດ້ ແຕ່ຕ້ອງແຈ້ງລາຍລະອຽດ ໃຫ້ອົງການຄຸ້ມຄອງວຽກງານຊັບພະຍາກອນທີ່ເປັນຢາ.

ການກຳນົດແຜນການຂຸດຄົ້ນ, ເກັບກູ້ ຕ້ອງໃຫ້ສອດຄ່ອງກັບກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

ສໍາລັບການສໍາຫຼວດເພື່ອ ຂຸດຄົ້ນ, ເກັບກູ້ ໃຫ້ດໍາເນີນໃນເຂດທີ່ລັດອະນຸຍາດ ແລະ ຕ້ອງນຳໃຊ້ເຄື່ອງມື, ເຕັກນິກວິຊາການ ທີ່ຖືກຕ້ອງ ຕາມມາດຕະຖານ ທີ່ກະຊວງສາທາລະນະສຸກ ແລະ ກະຊວງອື່ນທີ່ກ່ຽວຂ້ອງ ກໍານົດ.

**ມາດຕາ 19 ການຂຸດຄົ້ນ, ເກັບກູ້**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດໍາເນີນການຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ຕ້ອງສະເໜີແຜນຕໍ່ຂະແໜງການສາທາລະນະສຸກ ແລະ ຂະເເໜງການອື່ນທີ່ກ່ຽວຂ້ອງ ແລ້ວຂໍອະນຸຍາດ ຂຸດຄົ້ນ, ເກັບກູ້ ນຳຂະເເໜງການກະສິກຳ ແລະ ປ່າໄມ້ ຫຼື ຂະແໜງການ​ພະລັງງານ ແລະ ບໍ່ແຮ່ ໂດຍໃຫ້ປະຕິບັດ ດັ່ງນີ້:

1. ຂຸດຄົ້ນ, ເກັບກູ້ ໃນເຂດທີ່ໄດ້ຮັບອະນຸຍາດ;
2. ຂຸດຄົ້ນ, ເກັບກູ້ ຕາມແຜນທີ່ໄດ້ຮັບອະນຸຍາດ;
3. ຂຸດຄົ້ນ, ເກັບກູ້ ຕາມຊະນິດ, ຈໍານວນ ແລະ ປະລິມານ ຊັບພະຍາກອນທີ່ເປັນຢາ ທີ່ໄດ້ຮັບ ອະນຸຍາດ;
4. ນຳໃຊ້ວິທີການ, ເຕັກນິກທີ່ເໝາະສົມ, ຖືກຕາມລະດູການ ແລະ ວິທີການອື່ນ ທີ່ມີຜົນກະທົບ ໜ້ອຍທີ່ສຸດຕໍ່ການຂະຫຍາຍພັນ ຂອງຊັບພະຍາກອນທີ່ເປັນຢາ.

**ມາດຕາ 20 ການເກັບຮັກສາ, ການຖອດຮີດ ແລະ ການສະກັດ**

ການເກັບຮັກສາ ຊັບພະຍາກອນທີ່ເປັນຢາ ແມ່ນ ການຮັກສາ ເພື່ອຮັບປະກັນຄຸນນະພາບຂອງຊັບພະຍາ ກອນທີ່ເປັນຢາ ຊຶ່ງສາມາດໃຫ້ທາດຢາ ນຳໄປປຸງແຕ່ງເປັນຜະລິດຕະພັນ ສຳເລັດຮູບ ແລະ ເຄິ່ງສຳເລັດຮູບ.

ການຖອດຮີດ ແລະ ການສະກັດ ຊັບພະຍາກອນທີ່ເປັນຢາ ໄດ້ຮັບການສົ່ງເສີມຈາກລັດ ເພື່ອສ້າງມູນຄ່າເພີ່ມ ແນໃສ່ໃຫ້ໄດ້ຮັບວັດຖຸດິບ ຕາມຈຸດປະສົງ ເພື່ອນຳໄປປຸງເເຕ່ງ ແລະ ຜະລິດ ເປັນຜະລິດຕະພັນ ຮັບໃຊ້ພາຍໃນ ແລະ ສົ່ງອອກ.

ໂຮງງານຖອດຮີດ ແລະ ການສະກັດ ຊັບພະຍາກອນທີ່ເປັນຢາ ຕ້ອງປະຕິບັດຕາມກົດໝາຍວ່າດ້ວຍອຸດສາຫະກໍາປຸງແຕ່ງ ແລະ ກົດໝາຍອື່ນທີ່ກ່ຽວຂ້ອງ, ຮັບປະກັນໃຫ້ໄດ້ ປະລິມານ ແລະ ຄຸນນະພາບ ທີ່ເໝາະສົມ ຕາມທິດຫັນເປັນອຸດສາຫະກຳ ແລະ ທັນສະໄໝ.

ສໍາລັບ ການເກັບຮັກສາ, ມາດຕະຖານ ການຖອດຮີດ ແລະ ການສະກັດ ຊັບພະຍາກອນທີ່ເປັນຢາ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 21 ການປຸງແຕ່ງ ແລະ ຜະລິດ**

ການປຸງແຕ່ງ ແລະ ຜະລິດ ແມ່ນ ການນໍາເອົາຊັບພະຍາກອນທີ່ເປັນຢາ ມາປຸງແຕ່ງ ແລະ ຜະລິດ ເປັນຜະລິດ ຕະພັນ ເພື່ອສ້າງມູນຄ່າເພີ່ມ ຮັບໃຊ້ພາຍໃນ ແລະ ສົ່ງອອກ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ປຸງແຕ່ງ ຫຼື ຜະລິດ ຊັບພະຍາກອນທີ່ເປັນຢາ ຕ້ອງປະຕິບັດ ຕາມຫຼັກການ ແລະ ມາດຕະຖານ ການປຸງແຕ່ງ ແລະ ຜະລິດ ຂອງກະຊວງສາທາລະນະສຸກ, ກົດໝາຍວ່າດ້ວຍ ອຸດສາຫະກຳປຸງແຕ່ງ ແລະ ກົດໝາຍອື່ນທີ່ກ່ຽວຂ້ອງ, ຮັບປະກັນໃຫ້ໄດ້ ປະລິມານ ແລະ ຄຸນນະພາບ ທີ່ເໝາະສົມ ຕາມທິດຫັນເປັນອຸດສາຫະກຳ ແລະ ທັນສະໄໝ.

**ມາດຕາ 22 ການ ຊື້ ຂາຍ ຊັບພະຍາກອນທີ່ເປັນຢາ**

ຊັບພະຍາກອນທີ່ເປັນຢາ ບັນຊີ I ບໍ່ອະນຸຍາດໃຫ້ ຊື້ ຂາຍ ຢ່າງເດັດຂາດ, ເວັ້ນເສຍແຕ່ໃນກໍລະນີການສຶກສາຄົ້ນຄວ້າດ້ານວິທະຍາສາດ ເເຕ່ຕ້ອງໄດ້ຂໍອະນຸຍາດນຳລັດຖະບານ.

ຊັບພະຍາກອນທີ່ເປັນຢາ ບັນຊີ II ສາມາດ ຊື້ ຂາຍໄດ້ ແຕ່ຕ້ອງໄດ້ຂໍອະນຸຍາດນໍາຂະແໜງການສາທາ ລະນະສຸກ ແລະ ຂະເເໜງການອື່ນທີ່ກ່ຽວຂ້ອງ.

ຊັບພະຍາກອນທີ່ເປັນຢາ ບັນຊີ III ສາມາດ ຊື້ ຂາຍ ທົ່ວໄປ, ເວັ້ນເສຍແຕ່ການເກັບຊື້ຊັບພະຍາກອນ ທີ່ເປັນຢາ ຕ້ອງຂໍອະນຸຍາດນໍາຂະແໜງການສາທາລະນະສຸກ ແລະ ຂະແໜງການອື່ນທີ່ກ່ຽວຂ້ອງ ຕາມກົດໝາຍ.

ສຳລັບ ພືດ, ຕົ້ນໄມ້ ທີ່ເປັນຢາທີ່ ບຸກຄົນ, ນິຕິບຸກຄົນ ແລະ ການຈັດຕັ້ງ ປູກ, ລ້ຽງ​ນັ້ນ ສາມາດ ຊື້ ຂາຍ ພາຍໃນໄດ້ ໂດຍບໍ່ຕ້ອງຂໍອະນຸຍາດ.

ການ ຊື້ ຂາຍ **ຊັບພະຍາກອນທີ່ເປັນຢາ** ທີ່ຢູ່ໃນບັນຊີໄຊເຕັດ ໃຫ້ປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ມາດຕາ 23** **ການສ້າງສວນ ຫຼື ຟາມປູກ ພືດ ແລະ ຕົ້ນໄມ້ ທີ່ເປັນຢາ**

ຂະເເໜງການສາທາລະນະສຸກ ສ້າງສວນ ຫຼື ຟາມປູກ ພືດ ແລະ ຕົ້ນໄມ້ ທີ່ເປັນຢາ ໂດຍປະສານສົມທົບ ກັບຂະແໜງການກະສິກໍາ ແລະ ປ່າໄມ້, ຂະແໜງການອື່ນ, ອົງການປົກຄອງທ້ອງຖິ່ນທີ່ກ່ຽວຂ້ອງ ແລະ ປະຊາຊົນ ເພື່ອອະນຸລັກ, ປົກປັກຮັກສາ, ພັດທະນາ ແລະ ນໍາໃຊ້ຊັບພະຍາກອນທີ່ເປັນຢາ, ເປັນແຫຼ່ງທ່ອງທ່ຽວ, ບ່ອນຮຽນຮູ້ ແລະ ປູກຈິດສຳນຶກ ໃຫ້ຄົນຮຸ່ນຫຼັງ ໄດ້ສຶກສາຄົ້ນຄວ້າດ້ານວິທະຍາສາດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງສວນ ຫຼື ຟາມປູກ ພືດ ແລະ ຕົ້ນໄມ້ ທີ່ເປັນຢາ ເພືິ່ອເປັນແຫຼ່ງທ່ອງທ່ຽວ, ສຶກສາຄົ້ນຄວ້າດ້ານວິທະຍາສາດ, ປຸງແຕ່ງ ແລະ ຜະລິດ ເປັນຜະລິດຕະພັນ ແລະ ອື່ນໆ ໃຫ້ຂໍອະນຸຍາດນໍາຂະເເໜງການສາທາລະນະສຸກ ແລະ ຂະແໜງການອື່ນທີ່ກ່ຽວຂ້ອງ.

**ພືດ ແລະ ຕົ້ນໄມ້ ທີ່ເປັນຢາ ທີ່ຈະປູກໃນສວນ ຫຼື ຟາມ ຕ້ອງໄດ້ຮັບການຂຶ້ນທະບຽນຊະນິດພັນ ແລະ ປະຕິບັດຕາມ**ຫຼັກການການປູກ ແລະ ການເກັບກູ້ທີ່ດີ, ກົດໝາຍ ແລະ ລະບຽບການທີ່ກ່ຽວຂ້ອງ ພ້ອມທັງແຈ້ງຕໍ່ຂະເເໜງການສາທາລະນະສຸກ ເພື່ອອອກເອກະສານຢັ້ງຢືນການປູກ.

**ມາດຕາ 24 ການສ້າງພິພິທະພັນ**

ບຸກຄົນ, ນິຕິບຸກຄົນ ແລະ ການຈັດຕັ້ັ້ງ ສາມາດສ້າງພິພິທະພັນຊັບພະຍາກອນທີ່ເປັນຢາ ເພື່ອເປັນສະຖານທີ່ສະສົມ ທ້ອນໂຮມ, ວາງສະເເດງ, ອະນຸລັກ ແລະ ປົກປັກຮັກສາຕົວຢ່າງ ຊາກ ຫຼື ຊິ້ນສ່ວນຊັບພະຍາ ກອນທີ່ເປັນຢາ ໃຫ້ເປັນບ່ອນ ຮຽນຮູ້, ສຶກສາຄົ້ນຄວ້າດ້ານວິທະຍາສາດ ແລະ ທ່ອງທ່ຽວ ແນໃສ່ໂຄສະນາ ປູກຈິດສຳນຶກ, ເຊີດຊູສະຕິ, ສ້າງຄວາມສົນໃຈ, ຮັກ ແລະ ຫວງແຫນຕໍ່ຊັບພະຍາກອນທີ່ເປັນຢາ ໃຫ້ທົ່ວປວງຊົນ ແລະ ສັງຄົມ.

ການສ້າງພິພິທະພັນ ໃຫ້ປະຕິບັດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍພິພິທະພັນ ແລະ ກົດໝາຍອື່ນ ທີ່ກ່ຽວຂ້ອງ.

**ມາດຕາ 25 ການເຄື່ອນຍ້າຍ ຊັບພະຍາກອນທີ່ເປັນຢາ**

ການເຄື່ອນຍ້າຍຊັບພະຍາກອນທີ່ເປັນຢາ ທີ່ເປັນທຸລະກິດ ຕ້ອງມີເອກະສານອະນຸຍາດເຄື່ອນຍ້າຍຈາກຂະແໜງການສາທາລະນະສຸກ ແລະ ມີເອກະສານອື່ນ ຢ່າງຖືກຕ້ອງ ແລະ ຄົບຖ້ວນຈາກຂະແໜງການ ທີ່ກ່ຽວຂ້ອງ ຕາມກົດໝາຍ.

ການເຄືິ່ອນຍ້າຍຊັບພະຍາກອນທີ່ເປັນຢາ ບັນຊີ I ພາຍໃນປະເທດ ແມ່ນ ກະຊວງສາທາລະນະສຸກ ເປັນຜູ້ອະນຸຍາດ ໂດຍປະສານສົມທົບກັບກະຊວງອື່ນທີ່ກ່ຽວຂ້ອງ.

ການເຄືິ່ອນຍ້າຍຊັບພະຍາກອນທີ່ເປັນຢາ ບັນຊີ II ລະຫວ່າງແຂວງຕໍ່ແຂວງ ຕ້ອງຂໍອະນຸຍາດນໍາ ພະແນກສາທາລະນະສຸກຂັ້ນແຂວງ ແລະ ຂະເເໜງການອື່ນທີ່ກ່ຽວຂ້ອງ.

ການເຄື່ອນຍ້າຍຊັບພະຍາກອນທີ່ເປັນຢາ ບັນຊີ II ລະຫວ່າງ ເມືອງຕໍ່ເມືອງ ຕ້ອງຂໍອະນຸຍາດນໍາ ຫ້ອງການສາທາລະນະສຸກຂັ້ນເມືອງ ແລະ ຂະເເໜງການອື່ນທີ່ກ່ຽວຂ້ອງ.

ການເຄື່ອນຍ້າຍຊັບພະຍາກອນທີ່ເປັນຢາ ບັນຊີ III ບໍ່ຈໍາເປັນຕ້ອງຂໍອະນຸຍາດ.

ການເຄື່ອນຍ້າຍ ພືດ, ຕົ້ນໄມ້ ທີ່ເປັນຢາ ທີ່ໄດ້ຈາກການປູກ, ລ້ຽງ ສາມາດດໍາເນີນໄດ້ ໂດຍບໍ່ຕ້ອງ ຂໍອະນຸຍາດເຄື່ອນຍ້າຍ ແຕ່ຕ້ອງມີເອກະສານຢັ້ງຢືນການ ປູກ, ລ້ຽງ ຈາກຫ້ອງການສາທາລະນະສຸກຂັ້ນເມືອງ.

ສໍາລັບການເຄື່ອນຍ້າຍ ພືດ, ຕົ້ນໄມ້ທີ່ເປັນຢາ ທີ່ມີສານເສບຕິດ, ສານອອກລິດຕໍ່ຈິດປະສາດ, ສັດ ແລະ ແຮ່ທາດ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 26 ການນໍາເຂົ້າ, ການສົົ່ງອອກ, ການສົົ່ງອອກຄືນ ແລະ ການສົົ່ງຜ່ານ ຊັບພະຍາກອນທີ່ເປັນຢາ**

ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ຊັບພະຍາກອນທີ່ເປັນຢາ ລະຫວ່າງ ຕ່າງປະເທດ ໃຫ້​ປະ​ຕິ​ບັດ ​ດັ່ງ​ນີ້:

1. ຊັບພະຍາກອນທີ່ເປັນຢາ ບັນຊີ I ແມ່ນ ລັດຖະບານ ເປັນຜູ້ອະນຸຍາດ ຕາມການສະເໜີຂອງກະຊວງສາທາລະນະສຸກ;
2. ຊັບພະຍາກອນທີ່ເປັນຢາ ບັນຊີ II ແລະ ບັນຊີ III ແມ່ນ ກະຊວງສາທາລະນະສຸກ ເປັນຜູ້ອະນຸຍາດ ຕາມການສະເໜີຂອງພະແນກສາທາລະນະສຸກຂັ້ນແຂວງ.

ກະຊວງສາທາລະນະສຸກ ເປັນຜູ້ອະນຸມັດ ແຜນການປະຈໍາປີ ສໍາລັບການ ນໍາເຂົ້າ, ສົ່ງອອກ, ສົ່ງອອກຄືນ ແລະ ສົ່ງຜ່ານ ຊັບພະຍາກອນທີ່ເປັນຢາ ຕາມການສະເໜີຂອງພະແນກສາທາລະນະສຸກຂັ້ນແຂວງ.

ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ຊັບພະຍາກອນທີ່ເປັນຢາ ຕ້ອງຂໍອະນຸ ຍາດນຳ ຂະແໜງການສາທາລະນະສຸກ, ຂະເເໜງການກະສິກຳ ແລະ ປ່າໄມ້ ແລະ ຂະເເໜງການອື່ນທີ່ ກ່ຽວຂ້ອງ ໂດຍຜ່ານການກວດກາຂອງເຈົ້າໜ້າທີ່ອາຫານ ແລະ ຢາ ແລະ ເຈົ້າໜ້າທີ່ອື່ນທີ່ກ່ຽວຂ້ອງ. ສໍາລັບການ ນໍາເຂົ້າ ແລະ ສົ່ງຜ່ານ ຕ້ອງມີໃບອະນຸຍາດ ແລະ ໃບຢັ້ງຢືນແຫຼ່ງທີ່ມາ, ໃບຢັ້ງຢືນສຸຂານາໄມພືດ, ສັດ ຈາກປະເທດຕົ້ນທາງ. ໃນກໍລະນີການນຳເຂົ້າຊົ່ວຄາວນັ້ນ ພາຍຫຼັງສິ້ນສຸດຈຸດປະສົງຂອງການນໍາໃຊ້ແລ້ວ ຕ້ອງສົ່ງກັບຄືນ ປະເທດຕົ້ນທາງຕາມເວລາທີ່ໄດ້ກຳນົດໄວ້.

ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ຊັບພະຍາກອນທີ່ເປັນຢາ ທີ່ຢູ່ໃນບັນຊີໄຊເຕັດ ຕ້ອງປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ມາດຕາ 27** **ການສ້າງ ແລະ ຄຸ້ມຄອງແຫຼ່ງແນວພັນ ພືດ, ຕົ້ນໄມ້ ທີ່ເປັນຢາ**

ແຫຼ່ງແນວພັນ ພືດ, ຕົ້ນໄມ້ ທີ່ເປັນຢາ ແມ່ນ ພື້ນທີ່ ທີ່ພືດ, ຕົ້ນໄມ້ ທີ່ເປັນຢາ ເກີດຂຶ້ນໃນປ່າທໍາມະຊາດ ແລະ ປ່າປູກ ທີ່ລັດກຳນົດຂຶ້ນ ເພື່ອຕອບສະໜອງແນວພັນ ພືດ, ຕົ້ນໄມ້ ທີ່ເປັນຢາ.

ຂະແໜງການສາທາລະນະສຸກ ປະສານສົມທົບກັບຂະແໜງການກະສິກໍາ ແລະ ປ່າໄມ້, ຂະເເໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ຕາມລະບຽບການໃນການກຳນົດພື້ນທີ່, ການສ້າງ ແລະ ຄຸ້ມຄອງແຫຼ່ງແນວພັນ ພືດ, ຕົ້ນໄມ້ ທີ່ເປັນຢາ.

**ມາດຕາ 28 ລະບົບ ຂໍ້ມູນ ຂ່າວສານ ກ່ຽວກັບຊັບພະຍາກອນທີ່ເປັນຢາ**

ລະບົບ ຂໍ້ມູນ ຂ່າວສານ ກ່ຽວກັບຊັບພະຍາກອນທີ່ເປັນຢາ ແມ່ນ ບ່ອນເກັບກໍາ, ສັງລວມ, ເກັບຮັກສາ, ວິເຄາະ, ວິໄຈ ແລະ ສະໜອງ ຂໍ້ມູນ ຂ່າວສານ ໃນຮູບແບບເຈ້ຍ ແລະ ຮູບແບບເອເລັກໂຕຣນິກ.

ກະຊວງສາທາລະນະສຸກ ສ້າງ, ປັບປຸງ, ຄຸ້ມຄອງ ແລະ ນໍາໃຊ້ ຂໍ້ມູນ ຂ່າວສານ ກ່ຽວກັບຊັບພະຍາກອນ ທີ່ເປັນຢາ ລວມທັງການສະໜອງ ແລະ ແລກປ່ຽນ ຂໍ້ມູນ ຂ່າວສານ ດັ່ງກ່າວ ໂດຍປະສານສົມທົບກັບກະຊວງອື່ນ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ພະແນກສາທາລະນະສຸກຂັ້ນແຂວງ, ຫ້ອງການສາທາລະນະສຸກຂັ້ນເມືອງ ປັບປຸງລະບົບ ຂໍ້ມູນ ຂ່າວສານ ກ່ຽວກັບຊັບພະຍາກອນທີ່ເປັນຢາ ໃຫ້ເຊື່ອມຕໍ່ກັບລະບົບ ຂໍໍ້ມູນ ຂ່າວສານ ຂອງກະຊວງສາທາລະນະສຸກ ລວມທັງສະໜອງ ແລະ ແລກປ່ຽນ ຂໍ້ມູນ ຂ່າວສານ ກ່ຽວກັບຊັບພະຍາກອນທີ່ເປັນຢາ ຕາມຄວາມຮັບຜິດຊອບຂອງຕົນ.

ບຸກຄົນ, ນິຕິບຸກຄົນ, ການຈັດຕັ້ງ ທັງພາຍໃນ ແລະ ຕ່າງປະເທດ ສາມາດເຂົ້າເຖິງ ແລະ ນໍາໃຊ້ຂໍ້ມູນໃນ ລະບົບ ຂໍ້ມູນ ຂ່າວສານ ກ່ຽວກັບຊັບພະຍາກອນທີ່ເປັນຢາ ເຂົ້າໃນການເຄື່ອນໄຫວວຽກງານຂອງຕົນ ຕາມການ ອະນຸຍາດຂອງຂະແໜງການສາທາລະນະສຸກ ໂດຍສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

**ໝວດທີ 2**

**ການປົກປັກຮັກສາຊັບພະຍາກອນທີ່ເປັນຢາ**

**ມາດຕາ 29 ການປົກປັກຮັກສາຊັບພະຍາກອນທີ່ເປັນຢາ**

**ການປົກປັກຮັກສາຊັບພະຍາກອນທີ່ເປັນຢາ ແມ່ນ ການອະນຸລັກ, ປັບປຸງ, ປ້ອງກັນ ແລະ ການຄວບຄຸມບໍ່ໃຫ້ເກີດຄວາມເສຍຫາຍຕໍ່ຊັບພະຍາກອນທີ່ເປັນຢາ ຊຶ່ງເກີດຈາກ ທຳມະຊາດ ຫຼື ມະນຸດ ສ້າງຂຶ້ນ ເພື່ອໃຫ້ມີການຂະຫຍາຍຕົວ ແລະ ມີຄວາມອຸດົມສົມບູນ.**

**ການປົກປັກຮັກສາຊັບພະຍາກອນທີ່ເປັນຢາ ປະກອບດ້ວຍກິດຈະການ ດັ່ງນີ້:**

1. ການກໍານົດເຂດປົກປັກຮັກສາ;
2. ການ​ກັນ ແລະ ການຄວບຄຸມພະຍາ​ດ​ໄມ້, ບົ້ງ, ​ແມງ ແລະ ສັດຕູ ພືດ, ຕົ້ນໄມ້ ທີ່ເປັນຢາ;
3. ການສຶກສາຄົ້ນຄວ້າດ້ານວິທະຍາສາດ;
4. ການປູກຈິດສໍານຶກ;
5. ກິດຈະການອື່ນ.

**ມາດຕາ 30 ການກໍານົດເຂດປົກປັກຮັກສາ**

**ຂະແໜງການສາທາລະນະສຸກ ປະສານສົມທົບກັບ ຂະແໜງການກະສິກໍາ ແລະ ປ່າໄມ້, ຂະແໜງການ ອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກໍານົດ ແຫຼ່ງແນວພັນພືດ, ຕົ້ນໄມ້, ຖິ່ນທີ່ຢູ່ອາໄສ, ເຂດອະນຸລັກຊັບພະຍາກອນທີີ່ເປັນຢາ ຕາມຂໍ້ມູນຕົວຈິງທີ່ໄດ້ຈາກການສໍາຫຼວດ ດ້ວຍການມີສ່ວນຮ່ວມຂອງປະຊາຊົນ ພ້ອມທັງອອກລະບຽບການ ໃນການຄຸ້ມຄອງເຂດປົກປັກຮັກສາຊັບພະຍາກອນທີີ່ເປັນຢາ ຕາມຄວາມຮັບຜິດຊອບຂອງຕົນ.**

**ມາດຕາ 31 ການກັນ ແລະ ການຄວບຄຸມ ພະຍາດໄມ້, ບົ້ງ, ແມງ ແລະ ສັດຕູ ພືດ, ຕົ້ນໄມ້** **ທີ່ເປັນຢາ**

**ກາ​ນ​ກັນ** ແລະ ການຄວບຄຸມ **ພະຍາດໄມ້, ບົ້ງ, ແມງ ແລະ ສັດຕູ ພືດ, ຕົ້ນໄມ້ ທີ່ເປັນຢາ​ ແມ່ນ ການເຝົ້າລະວັງ, ຕິດຕາມ ການເກີດ, ລະບາດ ພະຍາດໄມ້, ບົ້ງ, ແມງ ແລະ ສັດຕູ ພືດ, ຕົ້ນໄມ້ ທີ່ເປັນຢາ ທີ່ຈະສ້າງຄວາມເສຍຫາຍ**ແກ່ ພືດ, ຕົ້ນໄມ້ ທີ່ເປັນຢາ ເພື່ອນຳໃຊ້ວິທີການ ແລະ ມາດຕະການ ກັນ ແລະ ຄວບຄຸມ**ໃຫ້ມີປະສິດທິພາບ ແລະ ທັນເວລາ.**

**ສໍາລັບ ກາ​ນ​ກັນ ແລະ ການຄວບຄຸມ ພະຍາດໄມ້, ບົ້ງ, ແມງ ແລະ ສັດຕູ ພືດ,​ ຕົ້ນໄມ້ ທີ່ເປັນຢາ ໃຫ້ປະຕິບັດຕາມທີ່ໄດ້ກໍານົດໄວ້ໃນກົດໝາຍວ່າດ້ວຍປ່າໄມ້,​ ກົດໝາຍ ແລະ ລະບຽບການອື່ນທີ່ກ່ຽວຂ້ອງ.**

**ມາດຕາ 32 ການສຶກສາຄົ້ນຄວ້າດ້ານວິທະຍາສາດ**

ການສຶກສາຄົ້ນຄວ້າດ້ານວິທະຍາສາດ ແມ່ນ ຂະບວນການ ເກັບ, ລວບລວມ, ວິເຄາະ, ວິໄຈ, ຄົ້ນຫາ ຂໍ້ມູນ, ສ້າງຄວາມຮັບຮູ້,​ ຄວາມເຂົ້າໃຈ ກ່ຽວກັບຊັບພະຍາກອນທີ່ເປັນຢາ ເພື່ອມາໝູນໃຊ້ເຂົ້າໃນການ ຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ຊັບພະຍາກອນທີ່ເປັນຢາ ຢ່າງມີປະສິດທິພາບ ແລະ ປະສິດທິຜົນ ແລະ ຖືກຕ້ອງ ຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

ການນໍາເອົາຕົວຢ່າງ ຂອງຊັບພະຍາກອນທີ່ເປັນຢາ ເປັນຕົ້ນ ຊາກ, ຊິ້ນສ່ວນ ເພື່ອໄປສຶກສາຄົ້ນຄວ້າ ດ້ານວິທະຍາສາດ ຢູ່ຕ່າງປະເທດ ຕ້ອງຂໍອະນຸຍາດນຳລັດຖະບານ ຫຼື ກະຊວງສາທາລະນະສຸກ ແລະ ກະຊວງ ອື່ນທີ່ກ່ຽວຂ້ອງ ຕາມແຕ່ລະກໍລະນີທີ່ໄດ້ກຳນົດໄວ້ໃນມາດຕາ 26 ຂອງກົດໝາຍສະບັບນີ້. ພາຍຫຼັງສໍາເລັດ ການສຶກສາຄົ້ນຄວ້າດ້ານວິທະຍາສາດແລ້ວ ຕ້ອງສົ່ງຜົນການຄົ້ນຄວ້າ ໃຫ້ກະຊວງສາທາລະນະສຸກ ແລະ ກະຊວງອື່ນທີ່ກ່ຽວຂ້ອງ ພາຍໃນເວລາ ສິບຫ້າວັນ.

**ມາດຕາ 33 ການປູກຈິດສໍານຶກ**

**ການປູກຈິດສໍານຶກ ແມ່ນ ການໂຄສະນາ ເຜີຍແຜ່ ກ່ຽວກັບຄວາມ​ໝາຍ ແລະ ຄວາມ​ສໍາ​ຄັນຂ​ອງວຽກ​ງານຊັບພະຍາກອນທີີ່ເປັນຢາ ໂດຍຜ່ານສື່ມວນຊົນ, ການຮຽນ-ການສອນ, ຊຸກຍູ້ ແລະ ສົ່ງເສີມການສ້າງກິດຈະກໍາຕ່າງໆ ເພື່ອ​ປຸກ​ລະ​ດົມ ​ທົ່ວ​ປວ​ງ​ຊົນ​ ເຊີດ​ຊູ​ສະ​ຕິຮັກ, ຫວງ​ແຫນ, ຖະໜອມ ຊັບພະຍາກອນທີີ່ເປັນຢາ, ປ່ຽນແປງພຶດຕິກໍາໃນການນໍາໃຊ້ຊັບພະຍາກອນທີີ່ເປັນຢາ ໃຫ້ຖືກຕ້ອງ ແລະ ເປັນ​ເຈົ້າ​ການ​ເຂົ້າ​ຮ່ວມ​ໃນ​ການ​ ຄຸ້ມ​ຄອງ, ປົກປັກຮັກສາ ແລະ ພັດທະນາ ​ຊັບພະຍາກອນທີີ່ເປັນຢາ ແບບ​ຍືນ​ຍົງ.**

ຂະແໜງການສາທາລະນະສຸກ ເປັນເຈົ້າການປະສານສົມທົບກັບຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບການປູກຈິດສໍານຶກ.

**ໝວດທີ 3**

**ການພັດທະນາຊັບພະຍາກອນທີ່ເປັນຢາ**

**ມາດຕາ 34** **ການພັດທະນາຊັບພະຍາກອນທີ່ເປັນຢາ**

**ການພັດທະນາຊັບພະຍາກອນທີ່ເປັນຢາ ແມ່ນ ການ** **ຟື້ນຟູ, ຂະຫຍາຍພັນ, ປູກ ແລະ ການລ້ຽງ ດ້ວຍການນຳໃຊ້ ເຕັກນິກ, ວິຊາການ, ວິທະຍາສາດ ທີ່ເໝາະສົມ ຢ່າງຕໍ່ເນື່ອງ** **ເພື່ອ**​ນຳ​ໃຊ້ຊັບພະຍາກອນທີ່ເປັນຢາ ​ບໍ່ໃຫ້​ ບົກ​ແຫ້ງ, ສູນພັນ ແລະ **ໃຫ້ມີຄວາມສົມດຸນທາງທຳມະຊາດ, ເພີ່ມຈຳນວນຊັບພະຍາກອນທີ່ເປັນຢາ, ເປັນວັດຖຸດິບທີ່ມີຄຸນນະພາບ, ປອດໄພ ແລະ ຕອບສະໜອງໃຫ້ແກ່ການຜະລິດເປັນຜະລິດຕະພັນ ຮັບໃຊ້ສັງຄົມ.**

**ມາດຕາ 35** **ການຟື້ນຟູ ພືດ, ຕົ້ນໄມ້ ທີ່ເປັນຢາ**

ການ​ຟື້ນ​ຟູ ພືດ, ຕົ້ນໄມ້ ທີ່ເປັນຢາ ​ ແມ່ນ ການປະຕິບັດທາງດ້ານວິຊາການ ເພື່ອເຮັດໃຫ້ ພືດ, ຕົ້ນໄມ້ ທີ່ເປັນຢາທີ່ມີສະພາບຊຸດໂຊມ, ຫຼຸດລົງ, ກະຈາຍບໍ່ສະໝ່ຳສະເໝີ, ມີຄວາມສ່ຽງໃນການສູນພັນ ຫຼື ໃກ້ສູນພັນກັບຄືນມາສູ່ຄວາມອຸດົມສົມບູນ ແລະ ຍືນຍົງ.

ການຟື້ນຟູ ພືດ, ຕົ້ນໄມ້ ທີ່ເປັນຢາ ມີ ສອງແບບ ຄື ແບບທຳມະຊາດ ແລະ ແບບປູກເສີມ ໂດຍໃຫ້ປະຕິບັດ ຕາມຂັ້ນຕອນ ດັ່ງນີ້:

1. ສໍາຫຼວດ ສະພາບການ ສືບພັນ, ເພີ່ມຂຶ້ນ ຫຼື ຫຼຸດລົງ ຂອງ ພືດ, ຕົ້ນໄມ້ ທີ່ເປັນຢາ ໃນເນື້ອທີ່ຈະດຳ ເນີນການຟື້ນຟູ;
2. ກໍານົດຂອບເຂດ ແລະ ປັກຫຼັກໝາຍ;
3. ກຳນົດຊະນິດ ພືດ, ຕົ້ນໄມ້ ທີ່ເປັນຢາ ທີ່ແທດເໝາະກັບລະບົບນິເວດຂອງພື້ນທີ່ ທີ່ໄດ້ສຳຫຼວດ;
4. ສ້າງເປັນແຜນການ ຫຼື ໂຄງການຟື້ນຟູ ພືດ, ຕົ້ນໄມ້ ທີ່ເປັນຢາ ຕິດພັນກັບກິດຈະກຳສົ່ງເສີມການສ້າງລາຍຮັບໃຫ້ແກ່ປະຊາຊົນ;
5. ຈັດຕັ້ງປະຕິບັດແຜນການຄຸ້ມຄອງ ແລະ ປົກປັກຮັກສາ ຢ່າງເຂັ້ມງວດ;
6. ຂຶ້ນທະບຽນເຂດຟື້ນຟູ ພືດ, ຕົ້ນໄມ້ ທີ່ເປັນຢາ ຕາມລະບຽບການ.

**ມາດຕາ 36** **ແຜນ​ການ​ຟື້ນ​ຟູ** **ພືດ, ຕົ້ນໄມ້ ທີ່ເປັນຢາ**

ຂະແໜງການສາທາລະນະສຸກ ປະສານ​ສົມທົບ​ກັບຂະແໜງການກະສິກໍາ ແລະ ປ່າໄມ້, ຂະ​ແໜງ​ການອື່ນ ແລະ ອົງການ​ປົກ​ຄອງ​ທ້ອງ​ຖິ່ນ​ທີ່ກ່ຽວຂ້ອງ​ ໂດຍການມີສ່ວນຮ່ວມຂອງປະຊາຊົນ ແລະ ຊຸມຊົນ ຂຶ້ນ​ແຜນການຟື້ນ​ຟູ ພືດ, ຕົ້ນໄມ້ ທີ່ເປັນຢາ ໃນໄລ​ຍະ​ສັ້ນ, ໄລ​ຍະ​ກາງ ແລະ ໄລ​ຍະ​ຍາວ ຊຶ່ງໃຫ້​ລະບຸ​ແຈ້ງ ກ່ຽວກັບແນວພັນທີ່​ຈະ​ປູກ, ສະ​ຖານ​ທີ່, ເນື້ອ​ທີ່​ ແລະ ທຶນ ລວມທັງຜູ້ດໍາເນີນການ ຟື້ນຟູ ​ແລະ ປົກປັກ​ຮັກ​ສາ.

**ມາດຕາ 37** **ການກໍານົດເຂດຟື້ນຟູ ​ແລະ ການເລືອກແນວພັນ ພືດ, ຕົ້ນໄມ້ ທີ່ເປັນຢາ**

ຂະແໜງການສາທາລະນະສຸກ ປະສານ​ສົມທົບ​ກັບຂະແໜງການກະສິກໍາ ແລະ ປ່າໄມ້, ຂະ​ແໜງ​ການອື່ນ ແລະ ອົງການປົກ​ຄອງ​ທ້ອງ​ຖິ່ນ​​ທີ່ກ່ຽວຂ້ອງ ໂດຍການມີສ່ວນຮ່ວມຂອງປະຊາຊົນໃນທ້ອງຖິ່ນນັ້ນ ສໍາຫຼວດ​​ ແລະ ກໍານົດ​ເຂດ​​ຟື້ນຟູ​ ພືດ, ຕົ້ນໄມ້ ທີ່ເປັນຢາ.

ການ​ກຳນົດ ​ແລະ ​ເລືອກແນວພັນ ພືດ, ຕົ້ນໄມ້ ທີ່ເປັນຢາ ທີ່​ຈະ​ປູກໃນເຂດຟື້ນຟູ ໃຫ້​ອີງໃສ່ເງື່ອນ​ໄຂຂອງດິນ, ສະພາບອາ​ກາດ ແລະ ເງື່ອນໄຂອື່ນ ທີ່ເໝາະສົມ ຕາມລະບຽບການທີ່ກ່ຽວຂ້ອງ.

**ມາດຕາ 38** **ການ​ສົ່ງ​ເສີມການ​ຟື້ນ​ຟູ** **ພືດ, ຕົ້ນໄມ້ ທີ່ເປັນຢາ**

ລັດ​ ສົ່ງ​ເສີມ ບຸກ​ຄົນ, ຄອບຄົວ​, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ດຳ​ເນີນການຟື້ນ​ຟູ ພືດ, ຕົ້ນໄມ້ ທີ່ເປັນຢາ ​ໃນເຂດທີ່​ລັດຈັດ​ສັນ​ໃຫ້ ໂດຍຮັບຮູ້ສິດໃນ​ການປົກປັກຮັກສາ, ສິດໄດ້ຮັບຜົນປະໂຫຍດ ຈາກການນຳໃຊ້ ພືດ, ຕົ້ນໄມ້ ທີ່ເປັນຢາ ຕາມ​ລະບຽບ​ການທີ່ກ່ຽວຂ້ອງ.

**ມາດຕາ 39** **ການຂະຫຍາຍພັນ ພືດ, ຕົ້ນໄມ້ ແລະ ສັດ ທີ່ເປັນຢາ**

ການຂະຫຍາຍພັນ ພືດ, ຕົ້ນໄມ້ ທີ່ເປັນຢາ ແມ່ນ ການນໍາເອົາ ຕົ້ນ, ລຳ, ເປືອກ, ເຄືອ, ຮາກ, ຫົວ, ໜໍ່, ກິ່ງ, ກ້ານ, ຕາ, ຍອດ, ໃບ, ດອກ, ໝາກ, ເມັດ ຫຼື ແກ່ນ, ກາຝາກພືດ, ເຊື້ອເຫັດ, ສະປໍ, ເນື້ອເຫຍື່ອ ແລະ ອື່ນໆຂອງພັນ ພືດ, ຕົ້ນໄມ້ ທີ່ເປັນຢາຊະນິດຕ່າງໆ ທີ່ເກີດຂຶ້ນຕາມທຳມະຊາດ ຫຼື ປູກ, ລ້ຽງ ມາຂະຫຍາຍພັນ ເພື່ອເພີ່ມປະລິມານ ແລະ ປ້ອງກັນການສູນພັນຂອງພັນ ພືດ, ຕົ້ນໄມ້ ທີ່ເປັນຢາ.

ການຂະຫຍາຍພັນສັດທີ່ເປັນຢາ ແມ່ນ ການນໍາເອົາສັດທີ່ເປັນຢາມາປະສົມພັນແບບ ທໍາມະຊາດ, ເຄິ່ງທໍາມະຊາດ, ການປະສົມພັນທຽມ ຫຼື ການນໍາໃຊ້ເຕັກນິກວິຊາການອື່ນ ເພື່ອເພີ່ມຈໍານວນສັດທີ່ເປັນຢາ ແລະ ມີຄວາມຫຼາກຫຼາຍທາງດ້ານພັນທຸກໍາ ແລະ ປ້ອງກັນການສູນພັນຂອງສັດທີ່ເປັນຢາ.

ບຸກຄົນ, ນິຕິບຸກຄົນ ​​ແລະ ການຈັດ​ຕັ້ງ ທີ່ມີຈຸດປະສົງຂະຫຍາຍພັນ ​ພືດ, ຕົ້ນໄມ້ ແລະ ສັດ ທີ່ເປັນຢາ ຕ້ອງປະຕິບັດ ຕາມວິທີການ, ມາດຕະຖານເຕັກນິກ ແລະ ລະບຽບການ.

ຂະແໜງການສາທາລະນະສຸກ ປະສານສົມທົບກັບຂະແໜງການກະສິກໍາ ແລະ ປ່າໄມ້ ກໍານົດວິທີການ, ມາດຕະຖານເຕັກນິກ ແລະ ລະບຽບການ ກ່ຽວກັບການຂະຫຍາຍພັນ ພືດ, ຕົ້ນໄມ້ ແລະ ສັດ ທີ່ເປັນຢາ.

**ມາດຕາ 40** **ການ​​ປູກ ພືດ, ຕົ້ນໄມ້ ທີ່ເປັນຢາ ​**

ການປູກ​ ພືດ, ຕົ້ນໄມ້ ທີ່ເປັນຢາ ​ສາມາດດໍາເນີນໃນເຂດ​ທີ່​ລັດ​ຈັດ​ສັນ​ໃຫ້ ຫຼື ເຂດທີ່​ດິນຂອງ ບຸກຄົນ, ນິ​ຕິ​ບຸກ​ຄົນ ແລະ ການຈັດຕັ້ງ ທີ່ໄດ້ຮັບສິດນໍາໃຊ້ ຕາມກົດໝາຍ ຊຶ່ງຕ້ອງໄດ້ຮັບການ​ຄຸ້ມ​ຄອງ ​ຕາມລະບຽບ​ການ​ ເປັນຕົ້ນ ການ​ຄັດ​ເລືອກແນວ​​ພັນ, ການເກັບ​ແກ່ນພັນ, ແນວພັນ ​ລວມທັງການນໍາເຂົ້າແນວພັນ ພືດ, ຕົ້ນໄມ້ ທີ່ເປັນຢາ, ການປົກປັກ​ຮັກສາ ແລະ ​ຂຶ້ນທະບຽນ​ການປູກ.

**ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງປູກ** ພືດ, ຕົ້ນໄມ້ ທີ່ເປັນຢາ ຕ້ອງປະຕິບັດຕາມຫຼັກການ ການປູກ ແລະ ການເກັບກູ້ທີ່ດີ ທີ່ກະຊວງສາທາລະນະສຸກ ແລະ ກະຊວງອື່ນທີ່ກ່ຽວຂ້ອງ ກໍານົດ.

ລັດ ສົ່ງ​ເສີມ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ທັງພາຍໃນ ແລະ ຕ່າງ​ປະ​ເທດ ລົງທຶນ ໃນການປູກ ​ພືດ, ຕົ້ນໄມ້ ທີ່ເປັນຢາ **ດ້ວຍການໃຫ້**ນະໂຍບາຍ ຍົ​ກ​ເວັ້ນອາກອນທີ່ດິນ​ ແລະ ນະໂຍບາຍອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 41 ການລ້ຽງສັດທີ່ເປັນຢາ**

ການລ້ຽງສັດທີ່ເປັນຢາ ແມ່ນ ການນໍາເອົາສັດມາລ້ຽງໃນສະຖານທີ່ ທີ່ເໝາະສົມ ແລະ ຖືກຕ້ອງຕາມ ມາດຕະຖານເຕັກນິກ ໂດຍມີການຄຸ້ມຄອງ, ການປົກປັກຮັກສາ, ການນໍາໃຊ້ແນວພັນ ແລະ ການບໍລິຫານ ຈັດການ ເພື່ອເຮັດໃຫ້ສັດທີ່ເປັນຢາ ມີສຸຂະພາບແຂງແຮງ, ຈະເລີນເຕີບໂຕ, ມີຜົນຜະລິດຫຼາຍຂຶ້ນ ແລະ ບໍ່ມີ ຜົນກະທົບທາງລົບຕໍ່ສິ່ງແວດລ້ອມ.

**ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ**ລ້ຽງສັດທີ່ເປັນຢາ ຕ້ອງປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

ຂະແໜງການສາທາລະນະສຸກ ປະສານສົມທົບກັບຂະແໜງການກະສິກໍາ ແລະ ປ່າໄມ້ ກໍານົດ ວິທີການ, ມາດຕະຖານເຕັກນິກ ແລະ ລະບຽບການ ກ່ຽວກັບການລ້ຽງສັດທີ່ເປັນຢາ.

**ໝວດທີ 4**

**ການນຳໃຊ້ຊັບພະຍາກອນທີ່ເປັນຢາ**

**ມາດຕາ 42 ປະເພດການນໍາໃຊ້ຊັບພະຍາກອນທີ່ເປັນຢາ**

ປະເພດການ​ນຳ​ໃຊ້​ຊັບພະຍາກອນທີ່ເປັນຢາ ມີ ດັ່ງນີ້​:

1. ການ​ນຳ​ໃຊ້ຊັບພະຍາກອນທີ່ເປັນຢາ ເພື່ອ​ສາທາລະນະ​ປະ​ໂຫຍ​ດ;
2. ການ​ນຳ​ໃຊ້​ຊັບພະຍາກອນທີ່ເປັນຢາ ເພື່ອ​ຄອບຄົວ;
3. ການ​ນຳ​ໃຊ້​ຊັບພະຍາກອນທີ່ເປັນຢາ ຕາມ​ປະ​ເພນີ;
4. ການ​ນຳ​ໃຊ້​ຊັບພະຍາກອນທີ່ເປັນຢາ ເພື່ອ​ທຸລະ​ກິດ.

ການ​ນໍາ​ໃຊ້​ຊັບພະຍາກອນທີ່ເປັນຢາ ທຸກ​ປະ​ເພດ​​ ຕ້ອງຮັບ​ປະ​ກັນ​ຄວາມ​ຍືນ​ຍົງ, ຄວາມ​ສົມ​ດຸນ​ຂອງ​ ລະ​ບົບ​ນິ​ເວດ​ ແລະ ບໍ່​ໃຫ້​ມີ​ຜົນ​ກະ​ທົບ​ທາງລົບຕໍ່​​ສິ່ງ​ແວດ​ລ້ອມ​.

ການນໍາໃຊ້ຊັບພະຍາກອນທີ່ເປັນຢາ ທຸກປະເພດ ທີ່ໄດ້ຈາກການ ປູກ, ລ້ຽງ ສາມາດ ເກັບກູ້ ແລະ ນຳໃຊ້ໄດ້ ໂດຍບໍ່ຕ້ອງຂໍອະນຸຍາດ ແຕ່ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 43** **ການ​ນຳ​ໃຊ້ຊັບພະຍາກອນທີ່ເປັນຢາ ເພື່ອ​ສາທາລະນະ​ປະ​ໂຫຍ​ດ**

​ ການ​ນຳ​ໃຊ້​ຊັບພະຍາກອນທີ່ເປັນຢາ​ ເພື່ອສາທາລະນະປະໂຫຍດ ແມ່ນ ການນໍາເອົາຊັບພະຍາກອນ ທີ່ເປັນຢາ ມານຳໃຊ້ ເພື່ອຜົນປະໂຫຍດລວມ ເປັນຕົ້ນ ໃຊ້ປິ່ນປົວ ແລະ ຮັກສາສຸຂະພາບ, ສຶກສາຄົ້ນຄວ້າດ້ານ ວິທະຍາສາດ, ອະນຸລັກ, ເປັນແຫຼ່ງທ່ອງທ່ຽວ.

**ມາດຕາ 44** **ການ​ນຳ​ໃຊ້​ຊັບພະຍາກອນທີ່ເປັນຢາ ເພື່ອ​ຄອບຄົວ**

ການ​ນຳ​ໃຊ້​ຊັບພະຍາກອນທີ່ເປັນຢາ​ ເພື່ອຄອບຄົວ ແມ່ນ ການນໍາເອົາຊັບພະຍາກອນທີ່ເປັນຢາ ມານໍາ ໃຊ້ ເພື່ອບໍລິໂພກ, ຊົມໃຊ້ໃນຊີວິດປະຈຳວັນ, ປິ່ນປົວ ແລະ ຮັກສາສຸຂະພາບ ຊຶ່ງບໍ່ຈຳເປັນຂໍອະນຸຍາດ.

**ມາດຕາ 45** **ການ​ນຳ​ໃຊ້​ຊັບພະຍາກອນທີ່ເປັນຢາ ຕາມ​ປະ​ເພນີ**

ການ​ນຳ​ໃຊ້​ຊັບພະຍາກອນທີ່ເປັນຢາ​ ຕາມປະເພນີ ແມ່ນ ການນໍາເອົາຊັບພະຍາກອນທີ່ເປັນຢາ ມານໍາໃຊ້ ເພື່ອຄວາມຈໍາເປັນທາງດ້ານວັດທະນະທໍາ ຫຼື ຄວາມເຊື່ອຖື ທີ່ເຄີຍປະຕິບັດກັນມາ ໂດຍສອດຄ່ອງກັບກົດໝາຍ ທີ່ກ່ຽວຂ້ອງ.

**ມາດຕາ 46** **ການ​ນຳ​ໃຊ້​ຊັບພະຍາກອນທີ່ເປັນຢາ ເພື່ອ​ທຸລະ​ກິດ**

ການ​ນຳ​ໃຊ້​ຊັບພະຍາກອນທີ່ເປັນຢາ​ ເພື່ອທຸລະກິດ ແມ່ນ ການນໍາເອົາຊັບພະຍາກອນທີ່ເປັນຢາ ມານໍາໃຊ້ ເພື່ອດຳເນີນທຸລະກິດ ເປັນຕົ້ນ ການສ້າງສວນ, ການສ້າງຟາມ, ການປຸງແຕ່ງ, ການຜະລິດ, ການນໍາເຂົ້າ, ການສົ່ງອອກ, ການສົ່ງອອກຄືນ, ການສົ່ງຜ່ານ.

ການນໍາໃຊ້ຊັບພະຍາກອນທີ່ເປັນຢາ ເພື່ອທຸລະກິດ ຕ້ອງປະຕິບັດໃຫ້ສອດຄ່ອງກັບກົດໝາຍ, ສົນທິ ສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ພາກ​ທີ IV**

**ທຸລະກິດ ກ່ຽວກັບຊັບພະຍາກອນທີ່ເປັນຢາ**

**ມາດຕາ 47 ການດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ**

**ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ ດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ ທີ່ຢູ່ໃນບັນຊີຄວບຄຸມ ຕ້ອງຍື່ນຄຳຮ້ອງແຈ້ງຂຶ້ນທະບຽນວິສາຫະກິດ ນຳຂະແໜງການອຸດສາຫະກຳ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ ແລະ ຂໍອະນຸຍາດລົງທຶນ ນໍາກະຊວງແຜນການ ແລະ ການລົງທຶນ ຕາມກົດໝາຍວ່າດ້ວຍການສົ່ງເສີມການລົງທຶນ. ພາຍຫຼັງໄດ້ຮັບທະບຽນວິສາຫະກິດ ແລະ ໃບອະນຸຍາດລົງທຶນແລ້ວ ໃຫ້ຂໍອະນຸຍາດດຳເນີນທຸລະກິດ ນຳກະຊວງສາທາລະນະສຸກ.**

**ສໍາລັບກິດຈະການທີ່ບໍ່ຢູ່ໃນບັນຊີຄວບຄຸມ ຕ້ອງແຈ້ງຂຶ້ນທະບຽນວິສາຫະກິດ ນໍາຂະແໜງການອຸດສາຫະກຳ ແລະ ການຄ້າ ແລະ ຂໍອະນຸຍາດດໍາເນີນທຸລະກິດ ນຳຂະແໜງການສາທາລະນະສຸກ ຕາມກົດໝາຍ.**

**ການດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ ທີ່ຢູ່ໃນບັນຊີໄຊເຕັດ ໃຫ້ປະຕິບັດຕາມ ກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.**

**ມາດຕາ 48 ປະເພດທຸລະກິດ ກ່ຽວກັບຊັບພະຍາກອນທີ່ເປັນຢາ**

ປະເພດທຸລະກິດ ກ່ຽວກັບຊັບພະຍາກອນທີ່ເປັນຢາ ມີ ດັ່ງນີ້:

1. ການປູກ, ລ້ຽງ;
2. ການຂຸດຄົ້ນ, ເກັບກູ້;
3. ການຖອດຮີດ ແລະ ການສະກັດ;
4. **ການ​ປຸງ​ແຕ່ງ ແລະ ຜະລິດ;**
5. **ການນໍາເຂົ້າ, ສົ່ງອອກ, ສົ່ງຜ່ານ;**
6. ການເກັບຊື້;
7. **ການຈໍາໜ່າຍ;**
8. **ທຸລະກິດອື່ນ ກ່ຽວກັບຊັບພະຍາກອນທີ່ເປັນຢາ**.

**ມາດຕາ** **49 ເງື່ອນໄຂການດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ**

**ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ ດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ** ມີເງື່ອນໄຂ ດັ່ງນີ້:

1. ມີໃບທະບຽນວິສາຫະກິດ ແລະ/ຫຼື ໃບອະນຸຍາດລົງທຶນ;
2. ມີເນື້ອທີ່, ທຶນ, ອຸປະກອນ, ເຄື່ອງມື ແລະ ພາຫະນະຮັບໃຊ້ຢ່າງເໝາະສົມ;
3. ມີບົດວິພາກເສດຖະກິດ-ເຕັກນິກ ແລະ/ຫຼື ແຜນດໍາເນີນທຸລະກິດ;
4. ມີນັກວິຊາການທີ່ມີຄວາມຮູ້ດ້ານ**ຊັບພະຍາກອນທີ່ເປັນຢາ**;
5. ມີເງື່ອນໄຂອື່ນ ຕາມແຕ່ລະປະເພດທຸລະກິດ.

ມາດຕາ **50** ເອກະສານປະກອບ**ການຂໍອະນຸຍາດດໍາເນີນທຸລະກິດ**

ເອກະສານ​ປະກອບການຂໍອະນຸຍາດດໍາເນີນທຸລະກິດ ​ມີ ດັ່ງ​ນີ້:

1. ຄໍາຮ້ອງຂໍອະນຸຍາດດຳເນີນທຸລະກິດ ຕາມແບບພິມ ທີ່ກະຊວງສາທາລະນະສຸກ ກໍານົດ;
2. ສໍາເນົາໃບທະບຽນວິສາຫະກິດ ແລະ/ຫຼື ໃບອະນຸຍາດລົງທຶນ;
3. ບົດ​ວິພາກ​ເສດຖະກິດ-​ເຕັກນິກ ແລະ/ຫຼື ແຜນດໍາເນີນທຸລະກິດ;
4. ເອກະສານອື່ນ ຕາມແຕ່ລະປະເພດທຸລະກິດ.

**ມາດຕາ 51 ການພິຈາລະນາການຂໍອະນຸຍາດດຳເນີນທຸລະກິດ**

ຂະແໜງການສາທາລະນະສຸກ ຕ້ອງພິຈາລະນາການຂໍອະນຸຍາດດຳເນີນທຸລະກິດ ພາຍໃນເວລາ ສາມສິບ ວັນ ນັບແຕ່ວັນໄດ້ຮັບຄຳຮ້ອງຂໍ ແລະ ເອກະສານປະກອບ ຢ່າງຄົບຖ້ວນ ແລະ ຖືກຕ້ອງ ເປັນຕົ້ນໄປ.

ໃນກໍລະນີບໍ່ອະນຸຍາດ ໃຫ້ດຳເນີນທຸລະກິດນັ້ນ ກໍໃຫ້ແຈ້ງເປັນລາຍລັກອັກສອນ ພ້ອມດ້ວຍເຫດຜົນ ໃຫ້ຜູ້ຮ້ອງຂໍ ພາຍໃນກຳນົດເວລາດັ່ງກ່າວ.

ໃບອະນຸຍາດດຳເນີນທຸລະກິດ ກ່ຽວກັບຊັບພະຍາກອນທີ່ເປັນຢາ ມີອາຍຸການ ຕາມແຕ່ລະປະເພດທຸລະກິດ ແລະ ສາມາດຕໍ່ໄດ້ ຕາມລະບຽບການທີ່ກ່ຽວຂ້ອງ.

**ມາດຕາ 52 ສິດ ແລະ ພັນທະ ຂອງຜູ້ດໍາເນີນທຸລະກິດ**

ຜູ້ດໍາເນີນທຸລະກິດກ່ຽວກັບຊັບພະຍາກອນທີ່ເປັນຢາ ມີ ສິດ ແລະ ພັນທະ ດັ່ງນີ້:

1. ດໍາເນີນທຸລະກິດຂອງຕົນ ໃຫ້ຖືກຕ້ອງຕາມ ການອະນຸຍາດ, ມາດຕະຖານເຕັກນິກ ແລະ ກົດໝາຍ;
2. ໄດ້ຮັບ ຂໍ້ມູນ ຂ່າວສານ ກ່ຽວກັບວຽກງານຊັບພະຍາກອນທີ່ເປັນຢາ;
3. ຮ້ອງທຸກຕໍ່ອົງການທີ່ກ່ຽວຂ້ອງ ກ່ຽວກັບການລະເມີດກົດໝາຍ ຂອງພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
4. ປະກອບສ່ວນ ທາງດ້ານທຶນ ຫຼື ແຮງງານ ເຂົ້າໃນການພັດທະນາວຽກງານຊັບພະຍາກອນທີ່ເປັນຢາ;
5. ໃຫ້ການຮ່ວມມື, ສະໜອງ ຂໍ້ມູນ ຂ່າວສານ ແລະ ອໍານວຍຄວາມສະດວກ ໃຫ້ແກ່ຂະແໜງການສາທາລະນະສຸກ ແລະ ຂະແໜງການອື່ນທີ່ກ່ຽວຂ້ອງ;
6. ຮຽກຄືນ ຜະລິດຕະພັນຊັບພະຍາກອນທີ່ເປັນຢາ ທີ່ບໍ່ໄດ້ມາດຕະຖານ ເພື່ອແກ້ໄຂ ຫຼື ປັບປຸງ;
7. ຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນຈາກການດໍາເນີນທຸລະກິດຂອງຕົນ;
8. ເສຍຄ່າທໍານຽມ, ຄ່າບໍລິການ ແລະ ພັນທະອື່ນ ຕາມກົດໝາຍ;
9. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 53 ການໂຈະການດໍາເນີນທຸລະກິດ**

ການດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ ຈະຖືກໂຈະໃນກໍລະນີ ດັ່ງນີ້:

1. ມີການສະເໜີຂອງຜູ້ດໍາເນີນທຸລະກິດ;
2. ດໍາເນີນທຸລະກິດ ບໍ່ຖືກຕ້ອງຕາມຈຸດປະສົງ ແລະ ເປົ້າໝາຍ ທີ່ໄດ້ຮັບອະນຸຍາດ;
3. ດໍາເນີນທຸລະກິດ ບໍ່ຖືກຕ້ອງຕາມກົດໝາຍທີ່ກ່ຽວຂ້ອງ.

ໃນກໍລະນີຜູ້ດໍາເນີນທຸລະກິດ ບໍ່ແກ້ໄຂ ຫຼື ບໍ່ປັບປຸງ ຕາມການແຈ້ງເຕືອນແລ້ວ ໃຫ້ຂະແໜງການສາທາ ລະນະສຸກ ສັ່ງໂຈະການດໍາເນີນທຸລະກິດ.

**ມາດຕາ 54 ການຖອນໃບອະນຸຍາດດໍາເນີນທຸລະກິດ**

ໃບອະນຸຍາດດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ ຈະຖືກຖອນໃນກໍລະນີ ດັ່ງນີ້:

1. ມີການສະເໜີຂອງຜູ້ດໍາເນີນທຸລະກິດ ໂດຍມີເຫດຜົນພຽງພໍ;
2. ບໍໍ່ແກ້ໄຂ ຫຼື ບໍ່ປັບປຸງ ຕາມຄຳສັ່ງໂຈະ;
3. ລະເມີດ ກົດໝາຍ ແລະ ລະບຽບການ ກ່ຽວກັບຊັບພະຍາກອນທີ່ເປັນຢາ ແລະ ສ້າງຜົນເສຍຫາຍ ຢ່າງຫຼວງຫຼາຍ ຕໍ່ເສດຖະກິດ-ສັງຄົມ ແລະ ສິ່ງແວດລ້ອມ;
4. ມີຄຳຕັດສີນຂອງສານໃຫ້ລົ້ມລະລາຍ;
5. ບໍ່​ດຳ​ເນີນ​ທຸລະກິດພາຍຫຼັງໄດ້ຮັບອະນຸຍາດ ເປັນເວລາ ໜຶ່ງປີ.

ພາຍຫຼັງໄດ້ຖອນໃບອະນຸຍາດດໍາເນີນທຸລະກິດແລ້ວ ຂະແໜງການສາທາລະນະສຸກ ຕ້ອງແຈ້ງໃຫ້ ຂະແໜງການອຸດສາຫະກໍາ ແລະ ການຄ້າ ທີ່ກ່ຽວຂ້ອງ ພາຍໃນເວລາ ຫ້າວັນ ລັດຖະການ ນັບແຕ່ວັນຖອນ ໃບອະນຸຍາດດໍາເນີນທຸລະກິດ ເປັນຕົ້ນໄປ.

**ພາກທີ V**

**ຂໍ້​ຫ້າມ**

**ມາດຕາ 55 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກຳ ດັ່ງນີ້:

1. ສ້າງອຸປະສັກ, ຂັດຂວາງ, ໃຊ້ຄວາມຮຸນແຮງ, ບັງຄັບ ນາບຂູ່ ແລະ ໝິ່ນປະໝາດຕໍ່ການເຄື່ອນໄຫວວຽກງານ ຫຼື ການປະຕິບັດໜ້າທີ່ຂອງການຈັັັັດຕັ້ງ, ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
2. ໃຫ້ ຫຼື ຮັບ, ເປັນສື່ກາງໃນການໃຫ້ ຫຼື ຮັບ ສິນບົນ ໃຫ້ເເກ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
3. ໂຄສະນາ ເຜີຍແຜ່ ຫຼື ສະໜອງຂໍ້ມູນ ໃນທາງບິດເບືອນ ກ່ຽວກັບວຽກງານຊັບພະຍາກອນທີ່ເປັນຢາ;
4. ຊື້ ຂາຍ, ຂຸດຄົ້ນ, ເກັບກູ້, ນໍາເຂົ້າ, ສົ່ງອອກ, ສົ່ງອອກຄືນ, ສົ່ງຜ່ານ ຫຼື ເຄື່ອນຍ້າຍ ແລະ ທຳລາຍ ຊັບພະຍາກອນທີ່ເປັນຢາ ໂດຍບໍ່ຖືກຕ້ອງຕາມກົດໝາຍ;
5. ບຸກລຸກທໍາລາຍ ຖິ່ນກຳເນີດ ແລະ ເຂດອະນຸລັກຊັບພະຍາກອນທີ່ເປັນຢາ ໂດຍທາງກົງ ຫຼື ທາງອ້ອມ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 56 ຂໍ້​ຫ້າມ​ສໍາລັບຜູ້ດຳເນີນທຸລະກິດ**

ຫ້າມຜູ້ດໍາເນີນທຸລະກິດ ມີພຶດຕິກໍາ​ ດັ່ງ​ນີ້:

1. ດໍາເນີນທຸລະກິດ ບໍ່ຖືກຕ້ອງຕາມກົດໝາຍ ຫຼື ຕາມການອະນຸຍາດ;
2. ໂອນ ຫຼື ໃຫ້ເຊົ່າ ໃບອະນຸຍາດດຳ​ເນີນ​ທຸລະ​ກິດ;
3. ບັງຄັບ, ນາບຂູ່ ແລະ ໃຊ້ວາຈາທີ່ບໍ່ເໝາະສົມຕໍ່ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
4. ໃຫ້ສິນບົນ ແກ່ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
5. ໂຄສະນາ ເຜີຍແຜ່ ຫຼື ສະໜອງຂໍ້ມູນ ກ່ຽວກັບຊັບພະຍາກອນທີ່ເປັນຢາ, ຜະລິດຕະພັນຢາພື້ນ ເມືອງ ຫຼື ຜະລິດຕະພັນເສີມສຸຂະພາບ ເກີນຄວາມເປັນຈິງ ຫຼື ບໍ່ຖືກຕ້ອງ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 57 ຂໍ້~~​~~ຫ້າມ~~​~~ສໍາລັບ​ພະນັກງານ-ລັດຖະກອນ ​ແລະ ​ເຈົ້າ​ໜ້າ​ທີ່ ທີ່ກ່ຽວຂ້ອງ**

ຫ້າມ ~~​~~ພະນັກງານ-ລັດຖະກອນແລະ ​ເຈົ້າ​ໜ້າ​ທີ່ ທີ່ກ່ຽວຂ້ອງ ມີພຶດຕິກຳ ດັ່ງ​ນີ້:

1. ສວຍໃຊ້ສິດ, ໜ້າທີ່ ຕໍາແໜ່ງ ເພື່ອຫາຜົນປະໂຫຍດແກ່ ຕົນ, ຄອບຄົວ, ຍາດພີ່ນ້ອງ ຫຼື ພັກພວກຂອງຕົນ;
2. ກົດໜ່ວງ ຖ່ວງດຶງ, ເມີນເສີຍ, ເປີດເຜີຍຄວາມລັບ, ປອມແປງເອກະສານ, ນຳໃຊ້ເອກະສານ ປອມ, ທໍາລາຍເອກະສານ ຫຼື ອອກເອກະສານໂດຍບໍ່ຖືກຕ້ອງ;
3. ຂໍເອົາ, ຮຽກເອົາ, ທວງເອົາ ຫຼື ຮັບເອົາສິນບົນ;
4. ເປັນທີ່ປຶກສາ, ເປັນພະນັກງານ ແລະ ເຂົ້າຮ່ວມໃນການດໍາເນີນທຸລະກິດ ກ່ຽວກັບຊັບພະຍາ ກອນທີ່ເປັນຢາ;
5. ປະຕິບັດໜ້າທີ່ ໂດຍບໍ່ມີຄວາມຍຸຕິທຳ, ລໍາອຽງ ແລະ ບໍ່ຖືກຕ້ອງ ຕາມກົດໝາຍ;
6. ປະຕິບັດໜ້າທີ່ ດ້ວຍຄວາມປະໝາດ, ເລິ່ນເລີ້ ແລະ ຂາດຄວາມຮັບຜິດຊອບ;
7. ມີພຶດຕິກຳອື່ນ ​ທີ່​ເປັນ​ການ​ລະ​ເມີດ​ກົດໝາຍ.

**ພາກທີ VI**

**ການຄຸ້ມຄອງ ແລະ ການກວດກາ ວຽກງານຊັບພະຍາກອນທີ່ເປັນຢາ**

**ໝວດທີ 1**

**ການຄຸ້ມຄອງວຽກງານຊັບພະຍາກອນທີ່ເປັນຢາ**

**ມາດຕາ 58 ອົງການຄຸ້ມຄອງວຽກງານຊັບພະຍາກອນທີ່ເປັນຢາ**

ລັດຖະບານ ຄຸ້ມຄອງວຽກງານຊັບພະຍາກອນທີ່ເປັນຢາ ຢ່າງລວມສູນ ແລະ ເປັນເອກະພາບໃນຂອບ ເຂດທົ່ວປະເທດ ໂດຍມອບໃຫ້ກະຊວງສາທາລະນະສຸກ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານ ສົມທົບກັບກະຊວງກະສິກໍາ ແລະ ປ່າໄມ້, ກະຊວງພະລັງງານ ແລະ ບໍ່ແຮ່, ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານຊັບພະຍາກອນທີ່ເປັນຢາ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ.

**ມາດຕາ 59 ສິດ ແລະ ໜ້າທີ່ ຂອງກະຊວງສາທາລະນະສຸກ**

ໃນການ​ຄຸ້ມ​ຄອງວຽກງານ​​ຊັບພະຍາກອນທີ່​ເປັນ​ຢາ ກະຊວງສາທາລະນະ​ສຸກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນ​ຄວ້າ ສ້າງ, ປັບປຸງ ນະ​ໂຍບາຍ, ​ກົດໝາຍ, ແຜນ​ຍຸດ​ທະ​ສາດ ກ່ຽວກັບ​ວຽກ​ງານຊັບພະຍາ ກອນທີ່​ເປັນຢາ ​ເພື່ອ​ສະ​ເໜີ​ລັດຖະບານ​ ພິຈາລະນາ;
2. ຜັນ​ຂະຫຍາຍ​ ນະ​ໂຍບາຍ, ກົດໝາຍ, ​ແຜນ​ຍຸດ​ທະ​ສາດ ກ່ຽວ​ກັບວຽກງານ​​ຊັບພະຍາກອນທີ່​ເປັນຢາ ເປັນ​ລະບຽບການ, ແຜນການ ,​ແຜນ​ງານ, ໂຄງການ ​ແລະ ຈັດ​ຕັ້ງ​ປະຕິບັດ;
3. ໂຄສະນາ ​ເຜີຍ​ແຜ່ ນະ​ໂຍບາຍ, ກົດໝາຍ, ​ແຜນ​ຍຸດ​ທະ​ສາດ, ລະບຽບການ, ແຜນການ ,ແຜນ​ງານ ແລະ ໂຄງການ ກ່ຽວ​ກັບ​ວຽກ​ງານ​ຊັບພະຍາກອນ​​ທີ່​ເປັນ​ຢາ;
4. ນຳພາ ຊີ້ນໍາ ການຄຸ້ມຄອງ, ການສໍາຫຼວດຊັບພະຍາກອນທີ່ເປັນຢາ ເພື່ອດັດປັບ ແລະ ກຳນົດບັນຊີຊັບພະຍາກອນທີ່ເປັນຢາແຕ່ລະປະເພດ;
5. ດຳເນີນການສຶກສາ​ຄົ້ນຄວ້າດ້ານວິ​ທະຍາ​ສາດ, ນຳໃຊ້ເຕັກໂນໂລຊີ ແລະ ນະວັດຕະກຳ ຊອກ​ຄົ້ນຫາແຮ່ທາດທີ່​ເປັນຢາ​ ເພື່ອ​ພັດທະນາການນຳ​ໃຊ້ ປຸງ​ແຕ່ງ ແລະ ຜະລິດ ເປັນຢາ​ປົວ​ພະຍາດ ​ແລະ ຜະລິດ​ຕະພັນ​ເສີມ​ສຸຂະພາບ;
6. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນ ກ່ຽວກັບວຽກງານຊັບພະຍາ ກອນທີ່ເປັນຢາ;
7. ອອກ, ໂຈະ ຫຼື ຖອນ ໃບອະນຸຍາດດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ;
8. ສະເໜີລັດຖະບານພິຈາລະນາ ອະນຸຍາດ ການນຳເຂົ້າ, ສົ່ງອອກ, ສົ່ງອອກຄືນ ແລະ ການສົ່ງຜ່ານ ຊັບພະຍາກອນທີ່ເປັນຢາ ບັນຊີ I;
9. ພິຈາລະນາອະນຸຍາດ ການເຄືິ່ອນຍ້າຍຊັບພະຍາກອນທີ່ເປັນຢາ ບັນຊີ I ພາຍໃນປະເທດ;
10. ອະນຸຍາດ ການນຳເຂົ້າ, ສົ່ງອອກ, ສົ່ງອອກຄືນ ແລະ ການສົ່ງຜ່ານ ຊັບພະຍາກອນທີ່ເປັນຢາ ບັນຊີ II ແລະ ບັນຊີ III;
11. ສ້າງ ແລະ ຮັບຮອງ ແຜນການຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ບັນຊີ II;
12. ຊຸກຍູ້, ຕິດຕາມ ແລະ ປະເມີນຜົນການຈັດຕັ້ງປະຕິບັດວຽກງານຊັບພະຍາກອນທີ່ເປັນຢາ;
13. ຮັບ, ພິຈາລະນາ ແລະ ແກ້ໄຂ ຄໍາສະເໜີຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບ ວຽກງານ​​ຊັບພະຍາກອນທີ່​ເປັນຢາ;
14. ປະສານສົມທົບກັບກະຊວງກະສິກຳ ແລະ ປ່າໄມ້, ກະຊວງພະລັງງານ ແລະ ບໍໍ່ແຮ່ ໃນການ ອະນຸຍາດ ຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ບັນຊີ II;
15. ປະສານສົມທົບ​ກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງໃນການປະຕິບັດວຽກງານຊັບພະຍາກອນທີ່ເປັນຢາ;
16. ພົວພັນ ແລະ ຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານຊັບພະຍາກອນທີ່ເປັນຢາ;
17. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຊັບພະຍາກອນທີ່ເປັນຢາ ຕໍ່ ລັດຖະບານ ຢ່າງເປັນປົກກະຕິ;
18. ນໍາໃຊ້ສິດ ແລະ ປະຕິບັດໜ້າທີ່​ອື່ນ ຕາມ​ທີ່​ໄດ້​ກໍານົດ​ໄວ້​ໃນ​​ກົດໝາຍ.

**ມາດຕາ 60 ສິດ ແລະ ໜ້າທີ່ ຂອງ​ພະ​ແນ​ກສາທາລະນະ​ສຸກ ແຂວງ, ນະຄອນຫຼວງ**

ໃນການຄຸ້ມຄອງວຽກງານຊັບພະຍາກອນທີ່ເປັນຢາ ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະ​ໂຍບາຍ, ​ກົດໝາຍ, ແຜນ​ຍຸດ​ທະ​ສາດ, ລະບຽບການ, ແຜນການ, ແຜນ​ງານ ແລະ ໂຄງການ ກ່ຽວກັບວຽກງານຊັບພະຍາກອນທີ່ເປັນຢາ;
2. ໂຄສະນາ ​ເຜີຍ​ແຜ່ ນະ​ໂຍບາຍ, ​ກົດໝາຍ, ແຜນ​ຍຸດ​ທະ​ສາດ, ລະບຽບການ, ແຜນການ, ແຜນ​ງານ ແລະ ໂຄງການ ກ່ຽວ​ກັບ​ວຽກ​ງານ​ຊັບພະຍາກອນ​​ທີ່​ເປັນ​ຢາ;
3. ຄຸ້ມຄອງ, ສໍາຫຼວດຊັບພະຍາກອນທີ່ເປັນຢາ ເພື່ອເກັບກຳຂໍ້ມູນ ແລະ ສະໜອງຂໍ້ມູນ ໃຫ້ແກ່ ກະຊວງສາທາລະນະສຸກ;
4. ດຳເນີນການສຶກສາ​ຄົ້ນຄວ້າດ້ານວິ​ທະຍາ​ສາດ, ນຳໃຊ້ເຕັກໂນໂລຊີ ແລະ ນະວັດຕະກຳ ຊອກ​ຄົ້ນຫາແຮ່ທາດທີ່​ເປັນຢາ​ ເພື່ອ​ພັດທະນາການ ນຳ​ໃຊ້ ປຸງ​ແຕ່ງ ແລະ ຜະລິດ ເປັນຢາ​ປົວ​ພະຍາດ ​ແລະ ຜະລິດ​ຕະພັນ​ເສີມ​ສຸຂະພາບ;
5. ສະເໜີ ສ້າງ, ບໍາລຸງ, ຍົກລະດັບ ພ້ອມທັງຄຸ້ມຄອງ ແລະ ນໍາໃຊ້ ບຸກຄະລາກອນ ກ່ຽວກັບວຽກງານຊັບພະຍາກອນທີ່ເປັນຢາ;
6. ອອກ, ໂຈະ ຫຼື ຖອນ ໃບອະນຸຍາດດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ;
7. ສະເໜີກະຊວງສາທາລະນະສຸກພິຈາລະນາອະນຸຍາດ ການນຳເຂົ້າ, ສົ່ງອອກ, ສົ່ງອອກຄືນ ແລະ ການສົ່ງຜ່ານ ຊັບພະຍາກອນທີ່ເປັນຢາ ບັນຊີ II ແລະ ບັນຊີ III;
8. ສ້າງ ແລະ ຮັບຮອງ ແຜນການຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ບັນຊີ III;
9. ພິຈາລະນາອະນຸຍາດການເຄືິ່ອນຍ້າຍຊັບພະຍາກອນທີ່ເປັນຢາ ບັນຊີ II ລະຫວ່າງ ແຂວງຕໍ່ແຂວງ;
10. ຊຸກຍູ້, ຕິດຕາມ ແລະ ປະເມີນຜົນການຈັດຕັ້ງປະຕິບັດວຽກງານຊັບພະຍາກອນທີ່ເປັນຢາ;
11. ຮັບ, ພິຈາລະນາ ແລະ ແກ້ໄຂ ຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກ ງານ​​ຊັບພະຍາກອນທີ່​ເປັນຢາ;
12. ປະສານສົມທົບກັບ ພະແນກກະສິກຳ ແລະ ປ່າໄມ້, ພະແນກພະລັງງານ ແລະ ບໍ່ແຮ່ ໃນການອະນຸຍາດ ຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ບັນຊີ III;
13. ປະສານສົມທົບ​ກັບ ພະແນກການ, ອົງການ, ອົງການປົກຄອງຂັ້ນເມືອງ ແລະ ພາກສ່ວນອື່ນທີ່ກ່ຽວຂ້ອງໃນການປະຕິບັດວຽກງານຊັບພະຍາກອນທີ່ເປັນຢາ;
14. ພົວພັນ ແລະ ຮ່ວມມື ກັບຕ່າງປະເທດ ກ່ຽວກັບວຽກງານຊັບພະຍາກອນທີ່ເປັນຢາ ຕາມການ ມອບໝາຍ;
15. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຊັບພະຍາກອນທີ່ເປັນຢາ ຕໍ່ກະຊວງສາທາ ລະນະສຸກ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
16. ນໍາໃຊ້ສິດ ແລະ ປະຕິບັດໜ້າທີ່​ອື່ນ ຕາມ​ທີ່​ໄດ້​ກໍານົດ​ໄວ້​ໃນ​​ກົດໝາຍ.

**ມາດຕາ 61 ສິດ ແລະ ໜ້າທີ່ ຂອງຫ້ອງການ​ສາທາລະນະ​ສຸກ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານຊັບພະຍາກອນທີ່ເປັນຢາ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານຊັບພະຍາກອນທີ່ເປັນຢາ;
2. ເຜີຍແຜ່, ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານຊັບພະຍາກອນທີ່ເປັນຢາ;
3. ຄຸ້ມຄອງ, ສໍາຫຼວດຊັບພະຍາກອນທີ່ເປັນຢາ ເພື່ອເກັບກຳຂໍ້ມູນ ແລະ ສະໜອງຂໍ້ມູນ ໃຫ້ແກ່ ພະແນກສາທາລະນະສຸກ;
4. ພິຈາລະນາອະນຸຍາດ ການເຄືິ່ອນຍ້າຍຊັບພະຍາກອນທີ່ເປັນຢາ ບັນຊີ II ລະຫວ່າງ ເມືອງຕໍ່ເມືອງ;
5. ອອກເອກະສານຢັ້ງຢືນ ການປູກ, ລ້ຽງ ຊັບພະຍາກອນທີ່ເປັນຢາ;
6. ສະເໜີ ສ້າງ, ບໍາລຸງ, ຍົກລະດັບ ພ້ອມທັງຄຸ້ມຄອງ ແລະ ນໍາໃຊ້ ບຸກຄະລາກອນ ກ່ຽວກັບວຽກງານຊັບພະຍາກອນທີ່ເປັນຢາ;
7. ຊຸກຍູ້, ຕິດຕາມ ແລະ ປະເມີນຜົນການຈັດຕັ້ງປະຕິບັດ ວຽກງານຊັບພະຍາກອນທີ່ເປັນຢາ;
8. ຮັບ, ພິຈາລະນາ ແລະ ແກ້ໄຂ ຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບ ວຽກງານຊັບພະຍາກອນທີ່ເປັນຢາ;
9. ປະສານສົມທົບກັບ ຫ້ອງການ, ອົງການປົກຄອງບ້ານ ແລະ ພາກສ່ວນອື່ນທີ່ກ່ຽວຂ້ອງໃນການປະຕິບັດວຽກງານຊັບພະຍາກອນທີ່ເປັນຢາ;
10. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຊັບພະຍາກອນທີ່ເປັນຢາ ຕໍ່ ພະແນກສາທາ ລະນະສຸກ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
11. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 62 ສິດ ແລະ ໜ້າທີ່ຂອງຂະເເໜງການກະສິກໍາ ແລະ ປ່າໄມ້**

ໃນການຄຸ້ມຄອງວຽກງານຊັບພະຍາກອນທີ່ເປັນຢາ ຂະແໜງການກະສິກໍາ ແລະ ປ່າໄມ້ ມີ ສິດ ແລະ ໜ້າທີ່ ປະສານສົມທົບກັບຂະເເໜງການສາທາລະນະສຸກ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອຕິດຕາມ ກວດກາ, ສຶກສາ ຄົ້ນຄວ້າ ການປູກ, ການລ້ຽງ, ນະໂຍບາຍໃນການ ອະນຸລັກ, ປົກປັກຮັກສາ, ພັດທະນາ, ນໍາໃຊ້ ພືດ, ຕົ້ນໄມ້ ແລະ ສັດ ທີ່ເປັນຢາ ລວມທັງການອະນຸຍາດ ຂຸດຄົ້ນ, ເກັບກູ້ ຊັບພະຍາກອນທີ່ເປັນຢາ ບົນພື້ນຖານແຜນການ ຂຸດຄົ້ນ, ເກັບກູ້ ຂອງຂະແໜງການສາທາລະນະສຸກ, ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມພາລະບົດບາດຂອງຕົນ.

**ມາດຕາ 63 ສິດ ແລະ ໜ້າທີ່ຂອງຂະແໜງການພະລັງງານ ແລະ ບໍ່ເເຮ່**

ໃນການຄຸ້ມຄອງວຽກງານຊັບພະຍາກອນທີ່ເປັນຢາ ຂະແໜງການພະລັງງານ ແລະ ບໍ່ແຮ່ ມີ ສິດ ແລະ ໜ້າທີ່ປະສານສົມທົບກັບຂະແໜງການສາທາລະນະສຸກ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອຄຸ້ມຄອງ, ສຶກສາ ຄົ້ນຄວ້ານະໂຍບາຍໃນການ ອະນຸລັກ, ປົກປັກຮັກສາ, ພັດທະນາ, ນໍາໃຊ້ ແຮ່ທາດທີ່ເປັນຢາ ລວມທັງສັງລວມແຜນຄວາມຕ້ອງການ ຂຸດຄົ້ນ, ເກັບກູ້ ບົນພື້ນຖານເເຜນການຂຸດຄົ້ນ, ເກັບກູ້ຂອງຂະແໜງການສາທາລະນະສຸກ, ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມພາລະບົດບາດຂອງຕົນ.

**ມາດຕາ 64 ສິດ ແລະ ໜ້າທີ່ຂອງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ**

ໃນການຄຸ້ມຄອງວຽກງານຊັບພະຍາກອນທີ່ເປັນຢາ ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ມີ ສິດ ແລະ ໜ້າທີ່ ປະສານສົມທົບຂະແໜງການສາທາລະນະສຸກ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການຈັດສັນ, ກຳນົດຂອບເຂດ ທີ່ດິນ ທີ່ຈະນຳໃຊ້ໃນການປູກ, ລ້ຽງ, ເຂດສ້າງຕັ້ງຫ້ອງປຸງແຕ່ງ ຫຼື ໂຮງງານຜະລິດ ຊັບພະຍາກອນທີ່ເປັນຢາ, ຕິດຕາມ ກວດກາ ວຽກງານສິ່ງເເວດລ້ອມຂອງຜູ້ດໍາເນີນທຸລະກິດ ເພື່ອຮັັບປະກັນບໍ່ໃຫ້ມີຜົນກະທົບຮ້າຍແຮງຕໍ່ສັງຄົມ ແລະ ທຳມະຊາດ, ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມພາລະບົດບາດຂອງຕົນ.

**ມາດຕາ 65 ສິດ ແລະ ໜ້າທີ່ຂອງຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ**

ຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ຮ່ວມມື ກັບອົງການຄຸ້ມຄອງວຽກງານຊັບພະຍາກອນທີ່ເປັນຢາ ກ່ຽວກັບການຄຸ້ມຄອງ, ປົກປັກຮັກສາ, ພັດທະນາ ແລະ ນຳໃຊ້ ຊັບພະຍາກອນທີ່ເປັນຢາ ຕາມພາລະບົດບາດ ແລະ ຄວາມຮັບຜິດ ຊອບຂອງຕົນ.

**ໝວດທີ 2**

**ການກວດກາວຽກງານຊັບພະຍາກອນທີ່ເປັນຢາ**

**ມາດຕາ 66 ອົງການກວດກາວຽກງານຊັບພະຍາກອນທີ່ເປັນຢາ**

ອົງການກວດກາວຽກງານຊັບພະຍາກອນທີ່ເປັນຢາ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານຊັບພະຍາກອນ ທີ່ເປັນຢາ ຕາມທີ່ໄດ້ກຳນົດໄວ້ໃນມາດຕາ 58 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດ ກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ສື່ມວນຊົນ ແລະ ພົນລະເມືອງ.

**ມາດຕາ 67 ເນື້ອໃນການກວດກາ**

ການກວດກາວຽກງານຊັບພະຍາກອນທີ່ເປັນຢາ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານຊັບພະຍາກອນທີ່ເປັນຢາ;
2. ການປະຕິບັດໜ້າທີ່ຂອງການຈັດຕັ້ງ, ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
3. ການເຄື່ອນໄຫວວຽກງານ ແລະ ການດໍາເນີນທຸລະກິດ ກ່ຽວກັບຊັບພະຍາກອນທີ່ເປັນຢາ;
4. ເນື້ອໃນອື່ນ ທີ່ເຫັນວ່າຈໍາເປັນ.

**ມາດຕາ 68 ຮູບການການກວດກາ**

ການກວດກາຊັບພະຍາກອນທີ່ເປັນຢາ ມີ ສາມຮູບການ ດັ່ງນີ້:

1. ການກວດກາ ຕາມລະບົບປົກກະຕິ ຊຶ່ງແມ່ນ ການກວດກາທີ່ດໍາເນີນໄປຕາມແຜນການ ຢ່າງເປັນ ປະຈໍາ ແລະ ມີກໍານົດເວລາອັນແນ່ນອນ;
2. ການກວດກາໂດຍແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການໂດຍມີການແຈ້ງໃຫ້ ຜູ້ຖືກກວດກາ ຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາຢ່າງຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກ ກວດກາຮູ້ກ່ອນລ່ວງໜ້າ.

ໃນການດໍາເນີນການກວດການັ້ນ ອົງການກວດກາວຽກງານຊັບພະຍາກອນທີ່ເປັນຢາ ຕ້ອງປະຕິບັດໃຫ້ ຖືກຕ້ອງຕາມກົດໝາຍຢ່າງເຂັ້ມງວດ.

**ພາກທີ** **VII**

**ວັນອະນຸລັກຊັບພະຍາກອນທີ່ເປັນຢາແຫ່ງຊາດ ແລະ ງົບປະມານ**

**ມາດຕາ 69 ວັນອະນຸລັກຊັບພະຍາກອນທີ່ເປັນຢາແຫ່ງຊາດ**

ລັດ ກໍານົດເອົາວັນທີ 13 ພະຈິກ ເປັນວັນອະນຸລັກຊັບພະຍາກອນທີ່ເປັນຢາແຫ່ງຊາດ ດ້ວຍການສ້າງ ຂະບວນການ, ກິດຈະກຳຕ່າງໆ ເພື່ອປູກຈິດສຳນຶກ ທົ່ວປວງຊົນ ແລະ ສັງຄົມ ໃຫ້ເຫັນຄວາມສຳຄັນ, ເຂົ້າໃຈ, ສົນໃຈ, ເປັນເຈົ້າການ ແລະ ຫວງແຫນ, ປະກອບສ່ວນໃນການ ອະນຸລັກ, ປົກປັກຮັກສາ, ພັດທະນາຊັບພະຍາ ກອນທີ່ເປັນຢາ ໃຫ້ມີຄວາມອຸດົມສົມບູນ ແລະ ຍືນຍົງ.

**ມາກຕາ 70 ງົບປະມານ**

ງົບປະມານທີ່ນໍາໃຊ້ເຂົ້າໃນການຈັດຕັ້ງປະຕິບັດວຽກງານຊັບພະຍາກອນທີ່ເປັນຢາ ໄດ້ມາຈາກ:

1. ງົບປະມານຂອງລັດ;
2. ການຊ່ວຍເຫຼືອຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
3. ການເຄື່ອນໄຫວກິດຈະກຳ ກ່ຽວກັບຊັບພະຍາກອນທີ່ເປັນຢາ ດ້ວຍຮູບການ ຫຼື ວິທີການໃດໜຶ່ງ ທີ່ຖືກຕ້ອງ;
4. ລາຍຮັບອື່ນທີ່ຖືກຕ້ອງຕາມກົດໝາຍ.

ສໍາລັບການຄຸ້ມຄອງ ແລະ ການນໍາໃຊ້ງົບປະມານ ໃຫ້ປະຕິບັດຕາມກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

**ພາກທີ VIII**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 71 ນະໂຍບາຍຕໍ່ຜູ້ມີຜົນງານ**

ບຸ​ກຄົນ, ນິຕິບຸກຄົນ ແລະ ການ​ຈັດ​ຕັ້ງ, ພະນັກງານ-ລັດຖະກອນ ຫຼື ເຈົ້າໜ້າທີ່ ທີ່ກ່ຽວຂ້ອງ ທີ່​ມີຜົນງານ​ດີ​ເດັ່ນ​ໃນ​ການຈັດຕັ້ງປະຕິບັດກົດໝາຍສະບັບນີ້ ຈະ​ໄດ້​ຮັບ​ການ​ຍ້ອງ​ຍໍ ຫຼື ​ນະ​ໂຍບາຍອື່ນ ຕາມລະບຽບການ.

**ມາດຕາ 72 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ແລະ ການຈັດ​ຕັ້ງ, ພະນັກງານ-ລັດຖະກອນ ຫຼື ເຈົ້າໜ້າທີ່ ທີ່ກ່ຽວຂ້ອງ ທີ່​ລະ​ເມີດ​ກົດໝາຍ​ສະບັບ​ນີ້ ຈະ​ຖືກ ​ສຶກສາ​ອົບຮົມ, ກ່າວເຕືອນ, ລົງ​ວິ​ໄນ, ປັບ​ໃໝ, ໃຊ້ແທນຄ່າເສຍຫາຍທາງແພ່ງ ທີ່ຕົນໄດ້ກໍ່ຂຶ້ນ ຫຼື ຖືກລົງ​ໂທດ​ທາງອາຍາ ຕາມກົດໝາຍ.

**ພາກທີ IX**

**ບົດບັນຍັດສຸດທ້າຍ**

**ມາດຕາ 73 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 74 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 25 ກັນຍາ 2024 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງ ລັດຖະການ ເປັນຕົ້ນໄປ.

**ປະທານສະພາແຫ່ງຊາດ**