**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 03 /ສພຊ

ນະຄອນຫຼວງວຽງຈັນ, ວັນທີ 16 ພະຈິກ 2021

**ກົດໝາຍ**

**ວ່າດ້ວຍລັດ​ຖະ​ບານ**

**(ສະ​ບັບ​ປັບ​ປຸງ)**

# ໝວດທີ **1**

ບົດບັນຍັດທົ່ວໄປ

# **ມາດຕາ 1 ( ປັບປຸງ ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ​ ກ່ຽວກັບການຈັດຕັ້ງ ແລະ ການເຄື່ອນໄຫວຂອງລັດຖະບານ ເພື່ອເຮັດໃຫ້ການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ, ການປ້ອງກັນຊາດ-ປ້ອງກັນຄວາມສະຫງົບ, ການຕ່າງປະເທດ; ການຄຸ້ມຄອງ, ການນຳໃຊ້ຊັບພະຍາກອນຂອງຊາດ ແລະ ການປົກປັກຮັກສາສິ່ງແວດລ້ອມ ມີປະສິດ ທິພາບ ແນໃສ່ຮັບປະກັນການປະຕິບັດ ລັດຖະທຳມະນູນ, ກົດໝາຍ ແລະ ລະບຽບການ ໃຫ້ຖືກຕ້ອງ, ເຮັດໃຫ້ປະຊາຊົນ ຮັ່ງມີ ຜາສຸກ, ປະເທດຊາດ ມັ່ງຄັ່ງ ເຂັ້ມແຂງ, ສັງຄົມມີຄວາມສາມັກຄີ ເປັນປຶກແຜ່ນ, ປະຊາທິປະໄຕ, ຍຸຕິທຳ ແລະ ສີວິໄລ.

# **ມາດ​ຕາ 2 ລັດ​ຖະ​ບານ**

ລັດ​ຖະ​ບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແມ່ນ​ ອົງ​ການ​ບໍ​ລິ​ຫານ​ແຫ່ງ​ລັດ ຊຶ່ງ​ຖືກ​ຮັບ​ຮອງ​​ໂດຍກອງ​ປະ​ຊຸມ​ສະ​ພາ​ແຫ່ງ​ຊາດ, ມີ​ຄວາມ​ຮັບ​ຜິດ​ຊອບ ຕໍ່ ສະ​ພາ​ແຫ່ງ​ຊາດ ແລະ ປະ​ທານ​ປະ​ເທດ.

# **ມາດຕາ 3 ພາ​ລະ​ບົດ​ບາດ​ຂອງ​ລັດ​ຖະ​ບານ**

ລັດ​ຖະ​ບານ ມີ ​ພາ​ລະ​ບົດ​ບາດ​ຄຸ້ມ​ຄອງ​ບໍ​ລິ​ຫານ​ລັດ ຢ່າງ​ຮອບ​ດ້ານ ແລະ ເປັນ​ເອ​ກະ​ພາບ~~​~~ໃນ​ຂອບ​ເຂດ​ທົ່ວ​ປະ​ເທດ ເປັນ​ຕົ້ນດ້ານ ການ​ເມືອງ, ການ​ປົກ​ຄອງ, ເສດ​ຖະ​ກິດ-ສັງ​ຄົມ, ການ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ, ການ​ຕ່າງ​ປະ​ເທດ, ການ​ຄຸ້ມ​ຄອງ, ​ການນຳ​ໃຊ້​ຊັບ​ພະ​ຍາ​ກອນ​ຂອງ​ຊາດ ໃຫ້ມີຄຸນ​ປະ​ໂຫຍດ​ສູງ​ສຸດ ແລະ ການປົກ​ປັກ​ຮັກ​ສາ​ສິ່ງ​ແວດ​ລ້ອມ ຕາມ​ທິດ​ຍືນ​ຍົງ.

# **ມາດຕາ 4 (ປັບ​ປຸງ) ຫຼັກ​ການ​ເຄື່ອນ​ໄຫວຂອງ​ລັດ​ຖະ​ບານ**

ການ​ເຄື່ອນ​ໄຫວຂອງ​ລັດ​ຖະ​ບານ ໃຫ້​ປະ​ຕິ​ບັດ​ຕາມ​ຫຼັກ​ການ ດັ່ງ​ນີ້:

1. ເຄົາ​ລົບ ແລະ ປະ​ຕິ​ບັດ ລັດ​ຖະ​ທຳ​ມະ​ນູນ, ກົດ​ໝາຍ ແລະ ລະ​ບຽບ​ການ;
2. ລວມ​ສູນ​ປະ​ຊາ​ທິ​ປະ​ໄຕສົມທົບກັບການຍົກສູງຄວາມຮັບຜິດຊອບຂອງຫົວໜ້າລັດຖະບານ ແລະ ບັນດາສະມາຊິກລັດຖະບານ ໂດຍມີພັກປະຊາຊົນປະຕິວັດລາວ ເປັນຜູ້ນໍາພາ;
3. ຖື​ເອົາແນວ​ລາວ​ສ້າງ​ຊາດ, ສະ​ຫະ​ພັນ​ນັກ​ຮົບ​ເກົ່າ​ລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ເປັນກຳລັງແຮງ ແລະ ເອົາການບໍລິການຮັບໃຊ້ປະຊາຊົນເປັນກົກ;
4. ຮັບປະກັນການນຳ​ໃຊ້​ວິ​ທີ​ການ ​ສຶກ​ສາ​ອົບ​ຮົມ, ເສດ​ຖະ​ກິດ ແລະ ບໍ​ລິ​ຫານ ເພື່ອ​ຄຸ້ມ​ຄອງ​ລັດ, ຄຸ້ມ​ຄອງ​ເສດ​ຖະ​ກິດ-ສັງ​ຄົມ;
5. ກະທັດຮັດ, ທັນສະໄໝ, ປະ​ຢັດ, ເປີດເຜີຍ, ໂປ່ງໃສ, ເດັດຂາດ, ຍຸຕິທຳ​ ແລະ ສາມາດກວດກາໄດ້;
6. ບໍລິຫານລັດ ຢ່າງມີວິທະຍາສາດ ແລະ ແທດເໝາະກັບຕົວຈິງ.

# ໝວດທີ **2**

ສິດ ແລະ ໜ້າ​ທີ່ ຂອງ​ລັດ​ຖະ​ບານ

# **ມາດຕາ 5 (ປັບປຸງ)** ສິດ ແລະ ໜ້າ​ທີ່ ຂອງ​ລັດ​ຖະ​ບານ

ລັດ​ຖະ​ບານ ມີ ​ສິດ ແລະ ໜ້າ​ທີ່ ດັ່ງ​ນີ້:

1. ປະ​ຕິ​ບັດ ລັດ​ຖະ​ທຳ​ມະ​ນູນ, ກົດ​ໝາຍ, ມະ​ຕິຂອງ​ກອງ​ປະ​ຊຸມ​ສະ​ພາ​ແຫ່ງ​ຊາດ, ມະ​ຕິຂອງ​ຄະ​ນະ​ປະ​ຈຳ​ສະ​ພາ​ແຫ່ງ​ຊາດ, ລັດ​ຖະ​ບັນ​ຍັດ ແລະ ລັດ​ຖະ​ດຳ​ລັດ ຂອງປະ​ທານ​ປະ​ເທດ;
2. ສະ​ເໜີ​ ຮ່າງ​ກົດ​ໝາຍ ​ຕໍ່​ສະ​ພາ​ແຫ່ງ​ຊາດ, ຮ່າງ​ລັດ​ຖະ​ບັນ​ຍັດ ຕໍ່ຄະນະປະຈຳສະພາແຫ່ງຊາດ ແລະ ຮ່າງ​ລັດ​ຖະ​ດຳ​ລັດ ​ຕໍ່​ປະ​ທານ​ປະ​ເທດ;
3. ​ອອກ ​ດຳ​ລັດ, ມະ​ຕິ ກ່ຽວ​ກັບ​ການ​ຄຸ້ມ​ຄອງ​ລັດ, ຄຸ້ມ​ຄອງ​ເສດ​ຖະ​ກິດ-ສັງ​ຄົມ, ວິ​ທະ​ຍາ​ສາດ, ເຕັກ​ໂນ​ໂລ​ຊີ, ຊັບ​ພະ​ຍາ​ກອນ​ທຳ​ມະ​ຊາດ, ສິ່ງ​ແວດ​ລ້ອມ, ການ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ ແລະ ການ​ຕ່າງ​ປະ​ເທດ;
4. ກຳ​ນົດ ​ແຜນ​ຍຸດ​ທະ​ສາດ, ແຜນ​ພັດ​ທະ​ນາ​ເສດ​ຖະ​ກິດ-ສັງ​ຄົມ, ແຜນ​ງົບ​ປະ​ມານ​ແຫ່ງ​ລັດ ແລະ ແຜນເງິນ​ຕາ​ແຫ່ງ​ຊາດ ແລ້ວ​ສະ​ເໜີ​ຕໍ່​ສະ​ພາ​ແຫ່ງ​ຊາດ;
5. ຄົ້ນ​ຄວ້າ ແລະ ສະ​ເໜີ​ ກ່ຽວ​ກັບ ການ​ກຳ​ນົດ, ການ​ປ່ຽນ​ແປງ, ການ​ລົບ​ລ້າງ ຫຼື​ ການ​ຍົກ​ເວັ້ນອັດ​ຕາ​ພາ​ສີ, ສ່ວຍສາອາ​ກອນ ຕໍ່​ສະ​ພາ​ແຫ່ງ​ຊາດ, ຄ່າ​ທຳ​ນຽມ ແລະ ຄ່າ​ບໍ​ລິ​ການ ຕໍ່​ຄະ​ນະ​ປະ​ຈຳ​ສະ​ພາ​ແຫ່ງ​ຊາດ;
6. ຄົ້ນຄວ້າ ແລະ ສະ​ເໜີ ​ສະ​ພາ​ແຫ່ງ​ຊາດ ​ກ່ຽວກັບການ ສ້າງ​ຕັ້ງ, ໂຮມ​ເຂົ້າ, ແຍກ​ອອກ ຫຼື ຍຸບ​ເລີກ ກະ​ຊ​ວງ, ອົງ​ການ​ລັດ​ທຽບ​ເທົ່າ​ກະ​ຊວງ, ແຂວງ, ນະ​ຄອນ​ຫຼ​ວງ ແລະ ການ​ກຳ​ນົດ​ເຂດ​ແດນຂອງ ​ແຂວງ, ນະ​ຄອນ​ຫຼວງ;
7. ຕົກ​ລົງ ສ້າງຕັ້ງ ຫຼື ຍຸບ​ເລີກ ກົມ ຫຼື ອົງ​ການ​ລັດ​ທຽບ​ເທົ່າ​ກົມ;
8. ຕົກ​ລົງ ສ້າງຕັ້ງ ຫຼື ຍຸບ​ເລີກ ເມືອງ, ເທດ​ສະ​ບານ, ນະ​ຄອນ ແລະ ກໍາ​ນົດ​ເຂດ​ແດນ ຂອງເມືອງ, ເທດ​ສະ​ບານ, ນະ​ຄອນ ຕາມ​ການ​ສະ​ເໜີຂອງ ເຈົ້າ​ແຂວງ, ເຈົ້າຄອງ​ນະ​ຄອນ​ຫຼວງ ພາຍ​ຫຼັງ​ກອງ​ປະ​ຊຸມ​ສະ​ພາ​ປະ​ຊາ​ຊົນ​ຂັ້ນ​ແຂວງ ຮັບ​ຮອງ​;
9. ຕົກລົງ ສ້າງ​ຕັ້ງ ຫຼື ຍຸບ​ເລີກ ເຂດ​ເສດ​ຖະ​ກິດ​ພິ​ເສດ;
10. ໂຄ​ສະ​ນາ ​ເຜີຍ​ແຜ່, ສຶກ​ສາ​ອົບ​ຮົມ ທົ່ວສັງຄົມ ໃຫ້ມີສະ​ຕິ​ເຄົາ​ລົບ ແລະ ປະ​ຕິ​ບັດ ລັດ​ຖະ​ທຳ​ມະ​ນູນ, ກົດ​ໝາຍ ແລະ ລະ​ບຽບ​ການ;
11. ຊີ້​ນຳ, ຕິດ​ຕາມ ແລະ ກວດ​ກາ ການ​ເຄື່ອນ​ໄຫວ ​ຂອງ​ບັນ​ດາ​ຂະແໜງການ, ອົງ​ການ​ປົກ​ຄອງ​ທ້ອງ​ຖິ່ນ, ກຳ​ລັງ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ;
12. ຕົກ​ລົງ ໃຫ້​ສັນ​ຊາດລາວ, ຖອນ​ສັນ​ຊາດລາວ, ປະ​ສັນ​ຊາດລາວ, ໃຫ້​ສັນ​ຊາດ​ລາວ​ຄືນ;
13. ຕົກລົງ ການເອົາ​ເດັກ ໄປ​ເປັນ​ລູກລ້ຽງ ​ຂອງພົນລະເມືອງ​​ຕ່າງ​ປະ​ເທດ;
14. ຕົກ​ລົງ ​ໃຫ້​ຄົນ​ຕ່າງ​ປະ​ເທດ ເປັນ​ພົນ​ລະ​ເມືອງ​ກິດ​ຕິ​ມະ​ສັກ;
15. ຄົ້ນຄວ້າ ແລະ ສະ​ເໜີ ຕໍ່​ປະ​ທານ​ປະ​ເທດ ເພື່ອ​ພິ​ຈາ​ລະ​ນາ​ ການ​ໃຫ້​ອະ​ໄພ​ຍະ​ໂທດ;
16. ຄຸ້ມ​ຄອງ​ພົນ​ລະ​ເມືອງ​ ຢ່າງ​ເປັນ​ເອ​ກະ​ພາບ ໃນ​ຂອບ​ເຂດ​ທົ່ວ​ປະ​ເທດ; ກໍານົດ ແລະ ນໍາໃຊ້ ບັນດາມາດຕະການ ເພື່ອປົກປ້ອງສິດ ແລະ ຜົນປະໂຫຍດອັນຊອບທໍາຂອງປະຊາຊົນ ລວມທັງພົນລະເມືອງລາວ ຢູ່ຕ່າງປະເທດ;
17. ສ້າງ, ເຂົ້າ​ຮ່ວມ, ຕີ​ຄວາມ​ໝາຍ ແລະ ຈັດ​ຕັ້ງ​ປະ​ຕິ​ບັດ ສົນ​ທິ​ສັນ​ຍາ ທີ່ ສ​ປ​ປ ລາວ ເປັນ​ພາ​ຄີ ແລະ ສັນ​ຍາ​ສາ​ກົນ ໃນ​ລະ​ດັບ​ລັດ​ຖະ​ບານ;
18. ຕິດຕາມ, ກວດກາ ແລະ ຊຸກຍູ້ ການປະຕິບັດຄໍາຕັດສີນຂອງສານ ທີ່ໃຊ້ໄດ້ຢ່າງເດັດຂາດ;
19. ​ຊີ້​ນຳ ແລະ ຕິດ​ຕາມ ກວດ​ກາ ການ​ບໍ​ລິ​ການ​ຮັບ​ໃຊ້​ປະ​ຊາ​ຊົນ ແລະ ການແກ້​ໄຂ​ຄຳ​ສະ​ເໜີ ຂອງ​ປະ​ຊາ​ຊົນ;
20. ລາຍ​ງານ​ ການ​ເຄື່ອນ​ໄຫວ​ຂອງ​ຕົນ ​ຕໍ່ ກອງປະຊຸມສະ​ພາ​ແຫ່ງ​ຊາດ, ຄະ​ນະ​ປະ​ຈຳ​ສະ​ພາ​ແຫ່ງ​ຊາດ ແລະ ປະ​ທານ​ປະ​ເທດ;
21. ນຳ​ໃຊ້​ສິດ ແລະ ປະ​ຕິ​ບັດ​ໜ້າ​ທີ່​ອື່ນ ຕາມ​ທີ່​ໄດ້​ກຳ​ນົດ​ໄວ້​ໃນ​ກົດ​ໝາຍ ແລະ ລະ​ບຽບ​ການ.

# **ມາດຕາ 6 (ປັບປຸງ) ສິດ ແລະ ໜ້າ​ທີ່ ຂອງ​ນາ​ຍົກ​ລັດ​ຖະ​ມົນ​ຕີ**

​ນາ​ຍົກ​ລັດ​ຖະ​ມົນ​ຕີ ເປັນ​ຫົວ​ໜ້າ​ລັດ​ຖະ​ບານ, ຮັບ​ຜິດ​ຊອບ​ໂດຍ​ກົງ ​ຕໍ່ ສະ​ພາ​ແຫ່ງ​ຊາດ ແລະ ປະ​ທານ​ປະ​ເທດ, ຊີ້​ນຳ ແລະ ຄຸ້ມ​ຄອງ​ ການ​ເຄື່ອນ​ໄຫວວຽກ​ງານ ຂອງ​ລັດ​ຖະ​ບານ ແລະ ອົງ​ການ​ປົກ​ຄອງ​ທ້ອງ​ຖິ່ນ ໃນ​ຂອບ​ເຂດ​ທົ່ວ​ປະ​ເທດ.

ນາ​ຍົກ​ລັດ​ຖະ​ມົນ​ຕີ ມີ ສິດ ແລະ ໜ້າ​ທີ່ ດັ່ງ​ນີ້:

1. ຮຽກ​ໂຮມ ແລະ ເປັນ​ປະ​ທານກອງ​ປະ​ຊຸມ​ລັດ​ຖະ​ບານ;
2. ຊີ້​ນຳ ແລະ ອຳ​ນວຍ​ຄວບ​ຄຸມວຽກ​ງານ​ຂອງ​ລັດ​ຖະ​ບານ, ການ​ເຄື່ອນ​ໄຫວ​ວຽກ​ງານຂອງ ກະ​ຊວງ, ອົງ​ການ​ລັດ​ທຽບ​ເທົ່າ​ກະ​ຊວງ, ອົງ​ການ​ອື່ນ ທີ່​ຂຶ້ນ​ກັບ​ລັດ​ຖະ​ບານ ແລະ ອົງ​ການ​ປົກ​ຄອງ​ທ້ອງ​ຖິ່ນ;
3. ຊີ້​ນຳ ແລະ ຕິດ​ຕາມ ກວດ​ກາ ການ​ຈັດ​ຕັ້ງ​ປະ​ຕິ​ບັດ ລັດ​ຖະ​ທຳ​ມະ​ນູນ, ກົດ​ໝາຍ, ມະ​ຕິ​ ຂອງກອງ​ປະ​ຊຸມ​ສະ​ພາ​ແຫ່ງ​ຊາດ, ຂອງຄະ​ນະ​ປະ​ຈຳ​ສະ​ພາ​ແຫ່ງ​ຊາດ, ຂອງກອງ​ປະ​ຊຸມ​ລັດ​ຖະ​ບານ, ແຜນ​ພັດ​ທະ​ນາ​ເສດ​ຖະ​ກິດ​-ສັງ​ຄົມແຫ່ງ​ຊາດ, ແຜນ​ງົບ​ປະ​ມານ​ແຫ່ງ​ລັດ, ແຜນ​ເງິນ​ຕາ​ແຫ່ງ​ຊາດ ແລະ ນິ​ຕິ​ກຳ ຂອງ​ລັດ​ຖະ​ບານ;
4. ສະ​ເໜີ ແຕ່ງ​ຕັ້ງ, ຍົກ​ຍ້າຍ ຫຼື ປົດ​ຕຳ​ແໜ່ງ ຮອງ​ນາ​ຍົກ​ລັດ​ຖະ​ມົນ​ຕີ, ລັດ​ຖະ​ມົນ​ຕີ ແລະ ຫົວ​ໜ້າ​ອົງ​ການ​ລັດ​ທຽບ​ເທົ່າ​ກະ​ຊວງ ຕໍ່​​ສະ​ພາ​ແຫ່ງ​ຊາດ ເພື່ອ​ພິ​ຈາ​ລະ​ນາ​ຮັບ​ຮອງ​;
5. ແຕ່ງ​ຕັ້ງ, ຍົກ​ຍ້າຍ ຫຼື ປົດ​ຕຳ​ແໜ່ງ ຮອງ​ລັດ​ຖະ​ມົນ​ຕີ, ຮອງຫົວ​ໜ້າ​ອົງ​ການ​ລັດ​ທຽບ​ເທົ່າ​ກະ​ຊວງ, ຫົວໜ້າ​ກົມ, ຫົວ​ໜ້າ​ອົງ​ການ​ລັດ​ທຽບ​ເທົ່າ​ກົມ;
6. ແຕ່ງ​ຕັ້ງ ຫຼື ປົດ​ຕຳ​ແໜ່ງ ເຈົ້າ​ແຂວງ, ເຈົ້າ​ຄອງ​ນະ​ຄອນ​ຫຼວງ ພາຍ​ຫຼັງກອງປະຊຸມ​​ສະ​ພາ​ປະ​ຊາ​ຊົນຂັ້ນ​ແຂວງ ​​ຮັບ​ຮອງ​; ມີ​ຄຳ​ເຫັນ​ຕໍ່​ການ​ສະ​ເໜີຂອງ ​ເຈົ້າ​ແຂວງ, ເຈົ້າ​ຄອງ​ນະ​ຄອນ​ຫຼວງ ກ່ຽວ​ກັບກ​ານ​ແຕ່ງ ຕັ້ງ, ຍົກ​ຍ້າຍ ຫຼື ປົດ​ຕຳ​ແໜ່ງ ຮອງ​ເຈົ້າ​ແຂວງ, ຮອງ​ເຈົ້າ​ຄອງ​ນະ​ຄອນ​ຫຼວງ, ເຈົ້າ​ເມືອງ, ຫົວ​ໜ້າ​ເທດ​ສະ​ບານ, ເຈົ້າ​ນະ​ຄອນ ກ່ອນ​ນຳ​ສະ​ເໜີ ກອງປະຊຸມສະ​ພາ​ປະ​ຊາ​ຊົນ ຫຼື ຄະນະປະຈຳສະພາປະຊາຊົນ ຂັ້ນແຂວງ ພິ​ຈາ​ລະ​ນາຮັບ​ຮອງ;
7. ເລື່ອນ​ຊັ້ນ ຫຼື ປົດ​ຊັ້ນ ພັນ​ເອກ ໃນກຳ​ລັງ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ;
8. ສະ​ເໜີ ​ປະ​ທານ​ປະ​ເທດ ເລື່ອນ​ຊັ້ນ ຫຼື ປົດ​ຊັ້ນ​ ນາຍ​ພົນ ໃນກຳ​ລັງ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ;
9. ສະ​ເໜີ ປະ​ທານ​ປະ​ເທດ ແຕ່ງ​ຕັ້ງ ເອກ​ອັກ​ຄະ​ລັດ​ຖະ​ທູດ ຫຼື ຜູ້​ຕາງ​ໜ້າ​ທີ່​ມີ​ອຳ​ນາດ​ເຕັມ ແຫ່ງ ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ໄປ​ປະ​ຈຳ​ຢູ່​ຕ່າງ​ປະ​ເທດ ຫຼື ຮຽກ​ກັບ​ຄືນ​ປະ​ເທດ;
10. ອອກ​ຂໍ້​ຕົ​ກລົງ ໃຫ້​ສັນ​ຊາດລາວ, ຖອນ​ສັນ​ຊາດລາວ, ປະ​ສັນ​ຊາດລາວ, ໃຫ້​ສັນ​ຊາດ​ລາວ​ຄືນ ແລະ ໃຫ້​ຄົນ​ຕ່າງ​ປະ​ເທດ ເປັນ​ພົນ​ລະ​ເມືອງ​ກິດ​ຕິ​ມະ​ສັກ;
11. ອອກຂໍ້ຕົກລົງ ການເອົາ​ເດັກ​ໄປ​ເປັນ​ລູກລ້ຽງ ຂອງ​ພົນລະເມືອງ​ຕ່າງ​ປະ​ເທດ;
12. ສະ​ເໜີ ​ປະ​ທານ​ປະ​ເທດ ເພື່ອ​ພິ​ຈາ​ລະ​ນາ​ການ​ໃຫ້​ອະ​ໄພ​ຍະ​ໂທດ;
13. ສະ​ເໜີ ສະ​ພາ​ແຫ່ງ​ຊາດ ພິ​ຈາ​ລະ​ນາ, ຮັບ​ຮອງ​​ ການ​ຍົກ​ເລີກ, ລົບ​ລ້າງ ​ການ​ເຂົ້າ​ຮ່ວມ​ສົນ​ທິ​ສັນ​ຍາ ທີ່ ສ​ປ​ປ ລາວ ເປັນ​ພາ​ຄີ ແລະ ສັນ​ຍາ​ສາ​ກົນ​ ໃນ​ລະ​ດັບ​ລັດ;
14. ສະ​ເໜີ ຄະ​ນະ​ປະ​ຈຳ​ສະ​ພາ​ແຫ່ງ​ຊາດ ພິ​ຈາ​ລະ​ນາ, ຕົກ​ລົງ ​ໃຫ້​ສັດ​ຕະ​ຍາ​ບັນ​ແກ່​ສົນ​ທິ​ສັນ​ຍາ ທີ່ ສ​ປ​ປ ລາວ ເປັນ​ພາ​ຄີ ແລະ ສັນ​ຍາ​ສາ​ກົນ​ ໃນ​ລະ​ດັບ​ລັດ;
15. ​ສະ​ເໜີ ປະ​ທານ​ປະ​ເທດ ຕົກລົງ​ມອບ ຫຼື ປະ​ດັບ​ຫຼຽນ​ຄຳ​ແຫ່ງ​ຊາດ, ຫຼ​ຽນ​ກຽດ​ຕິ​ຄຸນ, ຫຼ​ຽນໄຊ, ນາມ​ມະ​ຍົດ​ສູງ​ສຸດ​ແຫ່ງ​ລັດ ຫຼື ຕົກ​ລົງ​ໃຫ້​ການ​ຍ້ອງຍໍດ້ວຍ​ຮູບ​ການ​ອື່ນ;
16. ອອກ ​ດຳ​ລັດ, ຂໍ້​ຕົກ​ລົງ ແລະ ຄຳ​ສັ່ງ ກ່ຽວ​ກັບ​ການ​ຈັດຕັ້ງ​ປະ​ຕິ​ບັດ​ ນະ​ໂຍ​ບາຍ, ກົດ​ໝາຍ, ລະ​ບຽບ​ການ, ແຜນ​ການ ຂອງ​ລັດ​ຖະ​ບານ, ການ​ຈັດ​ຕັ້ງ ແລະ ການ​ເຄື່ອນ​ໄຫວຂອງ​ ກະ​ຊວງ, ອົງ​ການ​ລັດ​ທຽບ​ເທົ່າ​ກະ​ຊວງ, ອົງ​ການ​ອື່ນ​ ທີ່​ຂຶ້ນ​ກັບ​ລັດ​ຖະ​ບານ ແລະ ອົງ​ການ​ປົກ​ຄອງ​ທ້ອງ​ຖິ່ນ;
17. ງົດປະ​ຕິ​ບັດ, ລົບ​ລ້າງ ຫຼື ຍົກ​ເລີກ ຂໍ້​ຕົກ​ລົງ, ຄຳ​ສັ່ງ, ຄຳ​ແນະ​ນຳ ຂອງ​ກະ​ຊວງ, ອົງ​ການ​ລັດ​ທຽບ​ເທົ່າ​ກະ​ຊວງ, ອົງ​ການ​ອື່ນ ທີ່​ຂຶ້ນ​ກັບ​ລັດ​ຖະ​ບານ ແລະ ອົງ​ການ​ປົກ​ຄອງ​ທ້ອງ​ຖິ່ນ ທີ່​ຂັດ​ກັບ​ກົດ​ໝາຍ ແລະ ນິ​ຕິ​ກຳ​ອື່ນ, ຍົກ​ເວັ້ນ​ຄຳ​ຕົກ​ລົງ ກ່ຽວ​ກັບ​ການ​ດຳ​ເນີນ​ຄະ​ດີ ຂອງ​ອົງ​ການ​ໄອ​ຍະ​ການ​ປະ​ຊາ​ຊົນ ແລະ ສານ​ປະ​ຊາ​ຊົນ;
18. ມອບ​ສິດ ໃຫ້​ລັດຖະ​ມົນ​ຕີ, ຫົວ​ໜ້າ​ອົງ​ການ​ລັດ​ທຽບ​ເທົ່າ​ກະ​ຊວງ ຕາງ​ໜ້າ​ລັດ​ຖະ​ບານເຂົ້າ​ຮ່ວມກອງ​ປະ​ຊຸມ, ລົງ​ນາມ​ໃນ​ສັນ​ຍາ ແລະ ສົນ​ທິ​ສັນ​ຍາ ກັບ​ຕ່າງ​ປະ​ເທດ;
19. ສະ​ຫຼຸບ ແລະ ລາຍ​ງານ​ປະ​ຈຳປີ ກ່ຽວ​ກັບ​ການ​ປະ​ຕິ​ບັດ​ໜ້າ​ທີ່ ຂອງ​ລັດ​ຖະ​ບານ ຕໍ່ ສະ​ພາ​ແຫ່ງ​ຊາດ ແລະ ປະ​ທານ​ປະ​ເທດ;
20. ລາ​ອອກ​ຈາກ​ຕຳ​ແໜ່ງ ເມື່ອ​ເຫັນ​ວ່າ ​ຕົນ​ບໍ່​ສາ​ມາດ​ປະ​ຕິ​ບັດ​ໜ້າ​ທີ່​ໄດ້ ຍ້ອນ​ເຫດ​ຜົນທາງ​ດ້ານ​ສຸ​ຂະ​ພາບ ຫຼື ດ້ວຍ​ເຫດ​ຜົນ​ອື່ນ;
21. ນຳ​ໃຊ້​ສິດ ແລະ ປະ​ຕິ​ບັດ​ໜ້າ​ທີ່​ອື່ນ ຕາມ​ທີ່​ໄດ້​ກຳ​ນົດ​ໄວ້​ໃນກົດ​ໝາຍ ແລະ ລະ​ບຽບ​ການ.

# **ມາດຕາ 7 ສິດ ແລະ ໜ້າ​ທີ່ ຂອງ​ຮອງນາ​ຍົກ​ລັດ​ຖະ​ມົນ​ຕີ**

​ຮອງນາ​ຍົກ​ລັດ​ຖະ​ມົນ​ຕີ ​ຊ່ວຍ​ນາ​ຍົກ​ລັດ​ຖະ​ມົນ​ຕີ ໃນ​ການ​ຊີ້​ນຳ​ວຽກ​ງານຂອງ ​ລັດ​ຖະ​ບານ ແລະ ອົງ​ການ​ປົກ​ຄອງ​ທ້ອງ​ຖິ່ນ, ຮັບ​ຜິດ​ຊອບ​ວຽກ​ງານ​ໃດ​ໜຶ່ງ ຕາມ​ຂົງ​ເຂດ​ວຽກ​ງານ, ຂະ​ແໜງ​ການ ແລະ ອົງ​ການ​ປົກ​ຄອງ​ທ້ອງ​ຖິ່ນ ຕາມກ​ານມອບ​ໝາຍ ຂອງ​ນາ​ຍົກ​ລັດ​ຖະ​ມົນ​ຕີ.

ຮອງ​ນາ​ຍົກ​ລັດ​ຖະ​ມົນ​ຕີ ທ່ານ​ໃດ​ໜຶ່ງ ເປັນ​ຜູ້​ຮັກ​ສາ​ການ​ແທນ ໃນ​ເວ​ລາ​ນາ​ຍົກ​ລັດ​ຖະ​ມົນ​ຕີ ​ຕິດ​ຂັດ.

ຮອງ​ນາ​ຍົກ​ລັດ​ຖະ​ມົນ​ຕີ ມີ​ສິດ ລາ​ອອກ​ຈາກ​ຕຳ​ແໜ່ງ ເມື່ອ​ເຫັນ​ວ່າ​ຕົນ​ບໍ່​ສາ​ມາດ​ປະ​ຕິ​ບັດ​ໜ້າ​ທີ່​ໄດ້ ຍ້ອນ​ເຫດ​ຜົນ​ດ້ານ​ສຸ​ຂະ​ພາບ ຫຼື ດ້ວຍ​ເຫດ​ຜົນ​ອື່ນ.

# ໝວດທີ 3

**ໂຄງ​ປະ​ກອບ​ການ​ຈັດ​ຕັ້ງ ຂອງ​ລັດ​ຖະ​ບານ**

# **ມາດຕາ 8 (ປັບປຸງ) ໂຄງ​ປະ​ກອບ​ກົງ​ຈັກ ຂອງ​ລັດ​ຖະ​ບານ**

ກົງ​ຈັກ ຂອງ​ລັດ​ຖະ​ບານ ປະ​ກອບ​ດ້ວຍ ຫ້ອງວ່າ​ການ​ສຳ​ນັກ​ງານ​ນາ​ຍົກ​ລັດ​ຖະ​ມົນ​ຕີ, ກະ​ຊວງ ແລະ ອົງ​ການ​​ລັດ​ທຽບ​ເທົ່າ​ກະ​ຊວງ ຊຶ່ງ​ຖືກ​ຮັບ​ຮອງ​​ໂດຍ​ສະ​ພາ​ແຫ່ງ​ຊາດ ຕາມ​ການ​ສະ​ເໜີ​ ຂອງ​ນາ​ຍົກ​ລັດ​ຖະ​ມົນ​ຕີ.

ການ​ກຳ​ນົດ​ໂຄງ​ປະ​ກອບ​ກົງ​ຈັກຂອງ​ລັດ​ຖະ​ບານ ໃຫ້ອີງ​ໃສ່​ ລັດຖະທໍາມະນູນ, ກົດໝາຍ ແລະ ຄວາມ​ຮຽກ​ຮ້ອງ​ຕ້ອງ​ການ​ຕົວ​ຈິງ ຂອງ​ປະ​ເທດ​ໃນ​ແຕ່​ລະ​ໄລ​ຍະ.

# **ມາດຕາ 9 ໂຄງ​ປະ​ກອບບຸກ​ຄະ​ລາ​ກອນ ຂອງ​ລັດ​ຖະ​ບານ**

ບຸກ​ຄະ​ລາ​ກອນ ຂອງ​ລັດ​ຖະ​ບານ ປະກອບດ້ວຍ ສະ​ມາ​ຊິກ​ລັດ​ຖະ​ບານ ຊຶ່ງ​ມີ ນາ​ຍົກ​ລັດ​ຖະ​ມົນ​ຕີ, ຮອງ​ນາ​ຍົກ​ລັດ​ຖະ​ມົນ​ຕີ, ລັດ​ຖະ​ມົນ​ຕີ, ຫົວ​ໜ້າ​ຫ້ອງວ່າ​ການ​ສຳ​ນັກ​ງານ​ນາ​ຍົກ​ລັດ​ຖະ​ມົນ​ຕີ, ລັດ​ຖະ​ມົນຕີ ກະ​ຊວງ ແລະ ຫົວ​ໜ້າ​ອົງ​ການ​ລັດ​ທຽບ​ເທົ່າ​ກະ​ຊວງ.

ນາ​ຍົກ​ລັດ​ຖະ​ມົນ​ຕີ ຖືກ​ເລືອກ​ຕັ້ງ ຫຼື ປົດ​ຕຳ​ແໜ່ງ ໂດຍ​ສະ​ພາ​ແຫ່ງ​ຊາດ​ ຕາມ​ການ​ສະ​ເໜີ ຂອງ​ປະ​ທານ​ປະ​ເທດ.

ຮອງ​ນາ​ຍົກ​ລັດ​ຖະ​ມົນ​ຕີ, ລັດ​ຖະ​ມົນ​ຕີ, ຫົວ​ໜ້າ​ຫ້ອງວ່າ​ການ​ສຳ​ນັກ​ງານ​ນາ​ຍົກ​ລັດ​ຖະ​ມົນ​ຕີ, ລັດ​ຖະ​ມົນຕີ ກະ​ຊວງ ແລະ ຫົວ​ໜ້າ​ອົງ​ການ​ລັດ​ທຽບ​ເທົ່າ​ກະ​ຊວງ ຖືກ​ແຕ່ງ​ຕັ້ງ, ຍົກ​ຍ້າຍ ຫຼື ປົດ​ຕຳ​ແໜ່ງ ​ໂດຍ​ປະ​ທານ​ປະ​ເທດ ຕາມ​ການ​ສະ​ເໜີ ຂອງ​ນາ​ຍົກ​ລັດ​ຖະ​ມົນ​ຕີ ພາຍ​ຫຼັງ​ສະ​ພາ​ແຫ່ງ​ຊາດ ​ໄດ້​ຮັບ​ຮອງ​.

# **ມາດຕາ 10 ​ອາ​ຍຸ​ການ ຂອງ​ລັດ​ຖະ​ບານ**

ລັດ​ຖະ​ບານ ມີ ​ອາ​ຍຸ​ການ​ເທົ່າ​ກັບ​ອາ​ຍຸ​ການ ຂອງ​ສະ​ພາ​ແຫ່ງ​ຊາດ. ໃນ​ກໍ​ລະ​ນີ ​ທີ່ສະ​ພາ​ແຫ່ງ​ຊາດ ໝົດ​ອາ​ຍຸ​ການ​ແລ້ວ ແຕ່​ຍັງ​ບໍ່​ທັນ​ໄດ້​ຮັບ​ຮອງ​ລັດ​ຖະ​ບານ​ ຊຸດ​ໃໝ່​ນັ້ນ ໃຫ້​ລັດ​ຖະ​ບານ​ ຊຸດ​ເກົ່າ ສືບ​ຕໍ່​ປະ​ຕິ​ບັດ​ໜ້າ​ທີ່ ​ຂອງ​ຕົນ​ຈົນ​ກ​ວ່າ​ຈະ​ມີ​ລັດ​ຖະ​ບານ ​ຊຸດ​ໃໝ່.

ສະ​ມາ​ຊິກ​ລັດ​ຖະ​ບານ ດຳ​ລົງ​ຕຳ​ແໜ່ງ​ຢູ່​ບ່ອນ​ເກົ່າ ບໍ່ໃຫ້​ເກີນ ສອງສະ​ໄໝ​ຕິດ​ຕໍ່​ກັນ.

# ໝວດທີ 4

**ສຳນັກງານນາຍົກລັດຖະມົນຕີ**

**ແລະ ຫ້ອງວ່າການສຳນັກງານນາຍົກລັດຖະມົນຕີ**

# **ມາດຕາ 11 ​(ປັບປຸງ) ສຳນັກງານນາຍົກລັດຖະມົນຕີ ແລະ ຫ້ອງວ່າການສຳນັກງານນາຍົກລັດຖະມົນຕີ**

***ສຳນັກງານນາຍົກລັດຖະມົນຕີ ແມ່ນ ບ່ອນປະຈຳການຂອງນາຍົກລັດຖະມົນຕີ, ຮອງນາຍົກລັດຖະ ມົນຕີ ແລະ ລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ.***

***ຫ້ອງວ່າການສຳນັກງານນາຍົກລັດຖະມົນຕີ ແມ່ນ ກົງຈັກໜຶ່ງຂອງລັດຖະບານ ມີພາລະບົດບາດ ເປັນເສນາທິການໃຫ້ແກ່ລັດຖະບານ, ນາຍົກລັດຖະມົນຕີ, ຮອງນາຍົກລັດຖະມົນຕີ ໃນການອຳນວຍ, ຄວບຄຸມການ ເຄື່ອນໄຫວວຽກງານ ຂອງລັດຖະບານ ແລະ ອົງການປົກຄອງທ້ອງຖິ່ນ; ປະສານສົມທົບວຽກງານກັບ ບັນດາກະຊວງ, ອົງການລັດທຽບເທົ່າກະຊວງ, ອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ; ຄຸ້ມຄອງ, ບໍລິຫານຮັບໃຊ້, ຮັບປະກັນຄວາມປອດໄພ ແລະ ສ້າງເງື່ອນໄຂອຳນວຍຄວາມສະດວກໃນດ້ານຕ່າງໆ ໃຫ້ແກ່ການເຄື່ອນໄຫວວຽກງານ ຂອງລັດຖະບານ, ນາຍົກລັດຖະມົນ ຕີ ແລະ ຮອງນາຍົກລັດຖະມົນຕີ.***

# **ມາດຕາ 12 (ປັບປຸງ) ສິດ ແລະ ໜ້າທີ່ ຂອງຫ້ອງວ່າການສໍານັກງານນາຍົກລັດຖະມົນຕີ**

ຫ້ອງວ່າການສໍານັກງານນາຍົກລັດຖະມົນຕີ ມີ ສິດ ແລະ ໜ້າທີ່ ດັ່ງນີ້:

1. ສ້າງ ແລະ ຕິດຕາມການຈັດຕັ້ງປະຕິບັດ ແຜນການເຄື່ອນໄຫວວຽກງານຂອງ ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ;
2. ກະກຽມ ເນື້ອໃນ, ບັນທຶກ, ອອກແຈ້ງການ ແລະ ຮ່າງມະຕິຂອງກອງປະຊຸມລັດຖະບານ, ກອງປະຊຸມນາຍົກລັດຖະມົນຕີ, ຮອງນາຍົກລັດຖະມົນຕີ ແລະ ກອງປະຊຸມອື່ນ ທີ່ ນາຍົກລັດຖະມົນຕີ ຫຼື ຮອງນາຍົກ ລັດຖະມົນຕີ ເປັນປະທານ;
3. ເກັບກຳ, ສັງລວມ ແລະ ສະເໜີທັດສະນະ ກ່ຽວກັບ ຂໍ້ມູນ ຂ່າວສານ ທັງພາຍໃນ ແລະ ຕ່າງ ປະເທດ ເພື່ອລາຍງານຂໍການຊີ້ນຳ ຫຼື ການຕົກລົງຈາກ ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະ ມົນຕີ;
4. ຄົ້ນຄວ້າ, ວິເຄາະ, ວິໄຈ, ກວດກາ ກັ່ນຕອງ, ສັງລວມ ແລະ ສະເໜີຄວາມເຫັນ ກ່ຽວກັບບັນ ຫາສໍາຄັນ ທີ່ຂະແໜງການ ແລະ ທ້ອງຖິ່ນ ສະເໜີຂຶ້ນມາ ແລ້ວລາຍງານຂໍຄຳເຫັນຊີ້ນຳ ຫຼື ຕົກລົງຈາກ ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ;
5. ຄົ້ນຄວ້າ ສະເໜີຄຳເຫັນຕໍ່ ລັດຖະບານ ກ່ຽວກັບການກຳນົດ ນະໂຍບາຍ, ແຜນຍຸດທະສາດການພັດທະນາ ແລະ ກົນໄກການຄຸ້ມຄອງເສດຖະກິດ-ສັງຄົມ, ການປ້ອງກັນຊາດ-ປ້ອງກັນຄວາມສະຫງົບ, ການຕ່າງ ປະເທດ, ການຄຸ້ມຄອງ, ການນຳໃຊ້ຊັບພະຍາກອນຂອງຊາດ ໃຫ້ມີຄຸນປະໂຫຍດສູງສຸດ ແລະ ປົກປັກຮັກສາສິ່ງແວດ ລ້ອມ ຕາມທິດຍືນຍົງ;
6. ເຂົ້າຮ່ວມກອງປະຊຸມລັດຖະບານ, ກອງປະຊຸມ ນາຍົກ-ຮອງນາຍົກ ລັດຖະມົນຕີ ແລະ ກອງປະຊຸມອື່ນ ທີ່ນາຍົກລັດຖະມົນຕີ ຫຼື ຮອງນາຍົກລັດຖະມົນຕີ ເປັນປະທານ;
7. ຈັດຕັ້ງກອງປະຊຸມ ຫຼື ເຂົ້າຮ່ວມກອງປະຊຸມກັບບັນດາກະຊວງ, ອົງການລັດທຽບເທົ່າກະຊວງ, ອົງການປົກຄອງທ້ອງຖິ່ນ ແລະ ການຈັດຕັ້ງອື່ນ;
8. ສັງ​ລວມ​ ຮ່າງ​ ກົດ​ໝາຍ, ລັດຖະບັນຍັດ, ດຳ​ລັດ ແລະ ຫົວ​ຂໍ້ເອກະສານຕ່າງໆ ເພື່ອເອົາເຂົ້າໃນ​ວາ​ລະ​ກອງ​ປະ​ຊຸມ​ລັດ​ຖະ​ບານ, ກອງ​ປະ​ຊຸມນາ​ຍົກ​-ຮອງ​ນາ​ຍົກ​ ລັດ​ຖະ​ມົນ​ຕີ ເພື່ອ​ສະ​ເໜີ ນາ​ຍົກ​ລັດ​ຖະ​ມົນ​ຕີ ພິ​ຈາ​ລະ​ນາ;
9. ເຂົ້າຮ່ວມ ຄົ້ນຄວ້າ, ຕິດຕາມ, ຊຸກຍູ້ ການສ້າງ ແລະ ປັບປຸງນິຕິກຳ ຂອງກະຊວງ, ອົງການລັດທຽບເທົ່າກະຊວງ;
10. ເປັນຄະນະປ້ອງກັນຮ່າງກົດໝາຍ ທີ່ລັດຖະບານ ໄດ້ສະເໜີຄະນະປະຈຳສະພາແຫ່ງຊາດ ເພື່ອນຳເຂົ້າພິຈາລະນາ ໃນກອງປະຊຸມສະພາແຫ່ງຊາດ;
11. ລາຍງານ ສະພາບການ ແລະ ສະໜອງຂໍ້ມູນ ຂ່າວສານ ໃຫ້ແກ່ລັດຖະບານ ໂດຍມີການປະສານສົມທົບກັບ ບັນດາກະຊວງ, ອົງການລັດທຽບເທົ່າກະຊວງ, ອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ;
12. ຈັດຕັ້ງ, ກະກຽມ ແລະ ເຂົ້າຮ່ວມກອງປະຊຸມພົບປະ, ພິທີຕ້ອນຮັບ ຫຼື ພິທີສົ່ງຄະນະຜູ້ແທນ, ບຸກຄົນສຳຄັນ ທີ່ເປັນແຂກ ຂອງລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ;
13. ຕິດຕາມ, ກວດກາ ແລະ ຊຸກຍູ້ ການຈັດຕັ້ງປະຕິບັດ ມະຕິ, ດຳລັດ ຂອງລັດຖະບານ; ດຳລັດ, ຂໍ້ຕົກລົງ, ຄຳສັ່ງ, ຄໍາເຫັນຊີ້ນໍາ ຂອງນາຍົກລັດຖະມົນຕີ ຫຼື ຮອງນາຍົກລັດຖະມົນຕີ ພ້ອມທັງສັງລວມລາຍງານ ຕໍ່ລັດຖະບານ ໃນແຕ່ລະໄລຍະ;
14. ຄົ້ນຄວ້າ ແລະ ສະເໜີ ລັດຖະບານ ພິຈາລະນາ ຄໍາຮ້ອງ ກ່ຽວກັບການ ຂໍເອົາສັນ​ຊາດ, ຖອນ​ສັນ​ຊາດ, ປະ​ສັນ​ຊາດ, ໃຫ້​ສັນ​ຊາດ​ລາວ​ຄືນ ແລະ ເອົາ​ເດັກ​ໄປ​ເປັນ​ລູກລ້ຽງ ຂອງພົນລະເມືອງ​ຕ່າງ​ປະ​ເທດ;
15. ຄົ້ນຄວ້າ ແລະ ສະເໜີ ລັດຖະບານ ພິຈາລະນາ ​ໃຫ້​ຄົນ​ຕ່າງ​ປະ​ເທດ ເປັນ​ພົນ​ລະ​ເມືອງ​ກິດ​ຕິ​ມະ​ສັກ;
16. ໃຫ້ການບໍລິການຮັບໃຊ້ປະຊາຊົນ, ຮັບຟັງ ຄຳຄິດ ຄຳເຫັນ, ຄຳຮ້ອງ, ຄຳສະເໜີ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບບັນຫາທີ່ຢູ່ໃນຄວາມຮັບຜິດຊອບຂອງ ຕົນ, ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ ເພື່ອຄົ້ນຄວ້າ, ແກ້ໄຂ ຫຼື ສະເໜີໃຫ້ຂັ້ນເທິງ ຫຼື ພາກສ່ວນອື່ນທີ່ກ່ຽວຂ້ອງ ພິຈາລະນາ ຕາມກົດໝາຍ ແລະ ລະບຽບການ;
17. ສ້າງເງື່ອນໄຂ ແລະ ອຳນວຍຄວາມສະດວກ ໃນການເຄື່ອນໄຫວວຽກງານໃຫ້ແກ່ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ;
18. ຄຸ້ມຄອງພະນັກງານ-ລັດຖະກອນ ທີ່ສັງກັດ ຢູ່ຫ້ອງວ່າການສຳນັກງານນາຍົກລັດຖະມົນຕີ ເຊັ່ນ ແຕ່ງຕັ້ງ, ຍົກຍ້າຍ, ຍ້ອງຍໍ, ປະຕິບັດນະໂຍບາຍ ຫຼື ລົງວິໄນ ຕາມກົດໝາຍ ແລະ ລະບຽບການ;
19. ຄຸ້ມຄອງ, ນຳໃຊ້ງົບປະມານ, ປະກອບພາຫະນະ ແລະ ອຸປະກອນຮັບໃຊ້ ຕາມກົດໝາຍ ແລະ ລະບຽບການ;
20. ພົວພັນ, ປະສານສົມທົບກັບ ຫ້ອງວ່າການສູນກາງພັກ, ຫ້ອງວ່າການສຳນັກງານປະທານປະເທດ, ຄະນະເລຂາທິການສະພາແຫ່ງຊາດ, ບັນດາກະຊວງ, ອົງການລັດທຽບເທົ່າກະຊວງ, ອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການປົກຄອງ ແຂວງ, ນະຄອນຫຼວງ ແລະ ພາກສ່ວນອື່ນ ທີ່ກ່ຽວຂ້ອງ ເພື່ອເປັນເອກະພາບ ໃນການບໍລິຫານ, ຄຸ້ມຄອງວຽກງານລວມ ຂອງລັດຖະບານ;
21. ພົວພັນ ແລະ ຮ່ວມມື ກັບ ຕ່າງປະເທດ, ພາກພື້ນ ແລະ ສາກົນ ຕາມການມອບໝາຍ ຂອງລັດຖະບານ;
22. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ລັດຖະບານ ຢ່າງເປັນປົກກະຕິ;
23. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການ.

# **ມາດຕາ 13 (ປັບປຸງ) ສິດ ແລະ ໜ້າທີ່ ຂອງລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ**

ລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຊີ້ນຳ, ຄຸ້ມຄອງ ການຈັດຕັ້ງປະຕິບັດ ສິດ ແລະ ໜ້າທີ່ ຂອງຫ້ອງວ່າການສຳນັກງານນາຍົກລັດ ຖະມົນຕີ ຕາມທີ່ໄດ້ກຳນົດໄວ້ໃນມາດຕາ 12 ຂອງກົດໝາຍສະບັບນີ້;
2. ຊີ້ນຳ, ກວດກາ ແລະ ວາງມາດຕະການອັນຈຳເປັນ ກ່ຽວກັບການສ້າງ ແລະ ການຈັດຕັ້ງປະຕິບັດແຜນການວຽກງານ ຂອງຫ້ອງວ່າການສຳນັກງານນາຍົກລັດຖະມົນຕີ;
3. ສະເໜີ ສ້າງ ຫຼື ປັບປຸງ ກົດໝາຍ, ລັດຖະບັນຍັດ, ລັດຖະດຳລັດ ແລະ ດຳລັດ ຕໍ່ລັດຖະບານ;
4. ອອກ ຂໍ້ຕົກລົງ, ຄຳສັ່ງ, ຄຳແນະນຳ, ແຈ້ງການ ແລະ ໜັງສືທາງລັດຖະການ;
5. ໂຈະ, ຍົກເລີກ ຫຼື ລົບລ້າງ ຂໍ້ຕົກລົງ, ຄຳສັ່ງ, ຄຳແນະນຳ, ແຈ້ງການ ແລະ ໜັງສືທາງລັດຖະການ ຂອງອົງການຈັດຕັ້ງຂັ້ນລຸ່ມຂອງຕົນ ແລະ ສະເໜີ ປັບປຸງ ຫຼື ຍົກເລີກ ນິຕິກຳ ຂອງຂະແໜງການອື່ນ ຫຼື ຂອງແຂວງ, ນະຄອນຫຼວງ ທີ່ຂັດກັບ ລັດຖະທຳມະນູນ, ກົດໝາຍ ແລະ ລະບຽບການ;
6. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ​ຮອງຫົວໜ້າກົມ, ຮອງຫົວໜ້າອົງການລັດທຽບເທົ່າກົມ, ຫົວໜ້າ ແລະ ຮອງຫົວໜ້າພະແນກ, ຫົວໜ້າ ແລະ ຮອງຫົວໜ້າອົງການລັດທຽບເທົ່າພະແນກ; ບັນຈຸ, ສັບຊ້ອນພະນັກງານວິຊາການ ພາຍໃນຫ້ອງວ່າການສໍານັກງານນາຍົກລັດຖະມົນຕີ;
7. ຕິດຕາມ ກວດກາ, ສະຫຼຸບ, ສັງລວມ ແລະ ລາຍງານ ສະພາບການຈັດຕັ້ງວຽກງານ ຕໍ່ ນາຍົກ ລັດຖະມົນຕີ ແລະ ຮອງນາຍົກລັດຖະມົນຕີ;
8. ລາອອກຈາກຕຳແໜ່ງ ເມື່ອເຫັນວ່າຕົນບໍ່ສາມາດປະຕິບັດໜ້າທີ່ໄດ້ ຍ້ອນເຫດຜົນທາງດ້ານສຸຂະພາບ ຫຼື ດ້ວຍເຫດຜົນອື່ນ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມກົດໝາຍ ແລະ ການມອບໝາຍ ຂອງນາຍົກລັດຖະ ມົນຕີ ຫຼື ຮອງນາຍົກລັດຖະມົນຕີ.

# **ມາດຕາ 14 (ປັບປຸງ​) ສິດ ແລະ ໜ້າທີ່ ຂອງຮອງລັດຖະມົນຕີ, ຮອງຫົວໜ້າຫ້ອງວ່າການສຳນັກງານນາຍົກລັດຖະມົນຕີ**

ຮອງລັດຖະມົນຕີ, ຮອງຫົວໜ້າຫ້ອງວ່າການສຳນັກງານນາຍົກລັດຖະມົນຕີ ມີ ສິດ ແລະ ໜ້າທີ່ ຕາມການແບ່ງງານ ແລະ ການມອບໝາຍ ຂອງລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ.

ຮອງລັດຖະມົນຕີ, ຮອງຫົວໜ້າຫ້ອງວ່າການສຳນັກງານນາຍົກລັດຖະມົນຕີ ທ່ານໃດໜຶ່ງ ເປັນຜູ້ຮັກສາການແທນ ໃນເວລາລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ ຕິດຂັດ ຕາມການມອບໝາຍ ຂອງລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ.

ຮອງລັດຖະມົນຕີ, ຮອງຫົວໜ້າຫ້ອງວ່າການສຳນັກງານນາຍົກລັດຖະມົນຕີ ມີສິດລາອອກຈາກຕຳ

ແໜ່ງ ເມື່ອເຫັນວ່າຕົນບໍ່ສາມາດປະຕິບັດໜ້າທີ່ໄດ້ ຍ້ອນເຫດຜົນທາງດ້ານສຸຂະພາບ ຫຼື ດ້ວຍເຫດຜົນອື່ນ.

# **ມາດຕາ 15 ໂຄງປະກອບກົງຈັກ ຂອງຫ້ອງວ່າການສໍານັກງານນາຍົກລັດຖະມົນຕີ**

*ຫ້ອງວ່າການສຳນັກງານນາຍົກລົດຖະມົນຕີ ປະກອບດ້ວຍ ບັນດາກົມ, ອົງການລັດທຽບເທົ່າກົມ, ບັນດາພະແນກ ແລະ ຫົວໜ່ວຍວິຊາການ ຊຶ່ງກຳນົດໂດຍດຳລັດ ຂອງນາຍົກລັດຖະມົນຕີ.*

*ການກໍານົດໂຄງປະກອບກົງຈັກ ຂອງຫ້ອງວ່າການສຳນັກງານນາຍົກລັດຖະມົນຕີ ໃຫ້ອີງໃສ່ຄວາມຮຽກ ຮ້ອງຕ້ອງການຕົວຈິງ ຂອງລັດຖະບານ ໃນແຕ່ລະໄລຍະ ຕາມການຕົກລົງຂອງນາຍົກລັດຖະມົນຕີ.*

# **ມາດຕາ 16 ໂຄງປະກອບບຸກຄະລາກອນ ຂອງຫ້ອງວ່າການສໍານັກງານນາຍົກລັດຖະມົນຕີ**

ບຸກຄະລາກອນ ຂອງຫ້ອງວ່າການສຳນັກງານນາຍົກລັດຖະມົນຕີ ປະກອບດ້ວຍ ລັດຖະມົນຕີ, ຫົວໜ້າຫ້ອງວ່າການສຳນັກງານນາຍົກລັດຖະມົນຕີ, ຮອງລັດຖະມົນຕີ, ຮອງຫົວໜ້າຫ້ອງວ່າການສຳນັກງານນາຍົກລັດຖະ ມົນຕີ, ຫົວໜ້າ ແລະ ຮອງຫົວໜ້າ ກົມ, ຫົວໜ້າ ແລະ ຮອງຫົວໜ້າ ອົງການລັດທຽບເທົ່າກົມ, ຫົວໜ້າ ແລະ ຮອງຫົວໜ້າ ພະແນກ, ຫົວໜ່ວຍວິຊາການ ແລະ ລັດຖະກອນວິຊາການ ຈຳນວນໜຶ່ງ.

# ໝວດທີ 5

**ກະຊວງ ແລະ ອົງການລັດທຽບເທົ່າກະຊວງ**

# **ມາດຕາ 17 ກະຊວງ ແລະ ອົງການລັດທຽບເທົ່າກະຊວງ**

ກະຊວງ ແລະ ອົງການລັດທຽບເທົ່າກະຊວງ ແມ່ນ ກົງຈັກຂອງລັດຖະບານ ມີພາລະບົດບາດເປັນເສນາທິການໃຫ້ແກ່ລັດຖະບານ ແລະ ຄຸ້ມຄອງມະຫາພາກ ກ່ຽວກັບຂະແໜງການຂອງຕົນ ໃນຂອບເຂດທົ່ວປະເທດ.

# **ມາດຕາ 18 (ປັບປຸງ) ສິດ ແລະ ໜ້າທີ່ ຂອງກະຊວງ ແລະ ອົງການລັດທຽບເທົ່າກະຊວງ**

ກະຊວງ ແລະ ອົງການລັດທຽບເທົ່າກະຊວງ ຮັບຜິດຊອບ ຕໍ່ ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ ໃນການບໍລິຫານຄຸ້ມຄອງລັດ ກ່ຽວກັບຂະແໜງການຂອງຕົນ ຊຶ່ງມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ຮ່າງນະໂຍບາຍ ແລະ ແຜນຍຸດທະສາດ ສະເໜີຕໍ່ລັດຖະບານ ເພື່ອພິຈາລະນາ;
2. ຜັນຂະຫຍາຍ ແນວທາງ, ແຜນນະໂຍບາຍ, ແຜນການ, ມະຕິ ຂອງລັດຖະບານ ມາເປັນແຜນຍຸດທະສາດ, ແຜນການ, ແຜນງານ ແລະ ໂຄງການລະອຽດ ພ້ອມທັງຮັບຜິດຊອບໃນການຈັດຕັ້ງປະຕິບັດໃຫ້ປາກົດຜົນເປັນຈິງ;
3. ກຳນົດແຜນການ ສ້າງ, ຝຶກອົບຮົມ, ບຳລຸງ ຍົກລະດັບພະນັກງານ-ລັດຖະກອນ ໃນຂອບເຂດທົ່ວປະເທດ ໃຫ້ສາມາດຕອບສະໜອງຄວາມຕ້ອງການ ຂອງການພັດທະນາປະເທດຊາດ ໃນແຕ່ລະໄລຍະ;
4. ກໍານົດ ການຈັດຕັ້ງ, ມາດຕະຖານ, ເງື່ອນໄຂ ການບັນຈຸ, ສັບຊ້ອນ ພະນັກງານ-ລັດຖະກອນ ໃນຂະແໜງການຂອງຕົນ ລວມທັງການ ຍ້ອງຍໍ, ປະຕິບັດນະໂຍບາຍ ຫຼື ລົງວິໄນ ຕາມກົດໝາຍ ແລະ ລະບຽບການ;
5. ຕິດຕາມ, ກວດກາ ການຈັດຕັ້ງ, ການບັນຈຸ, ສັບຊ້ອນ ພະນັກງານ-ລັດຖະກອນ ໃນຂະແໜງ ການຂອງຕົນ;
6. ຄົ້ນຄວ້າວິທະຍາສາດ, ເຕັກໂນໂລຊີ, ເຜີຍແຜ່ ແລະ ແນະນຳ ການນຳໃຊ້ວິທະຍາສາດ, ເຕັກໂນໂລຊີໃໝ່ ເຂົ້າໃນການພັດທະນາຂະແໜງການຂອງຕົນ;
7. ສະເໜີ ປັບປຸງ ຫຼື ສ້າງ ຮ່າງກົດໝາຍ, ຮ່າງລັດຖະບັນຍັດ, ຮ່າງລັດຖະດໍາລັດ, ຮ່າງດໍາລັດ ຕໍ່ລັດຖະບານ;
8. ອອກ ຂໍ້ຕົກລົງ, ຄຳສັ່ງ, ຄຳແນະນຳ, ແຈ້ງການ ແລະ ໜັງສືທາງລັດຖະການ;
9. ຊີ້ນຳ ແລະ ຄຸ້ມຄອງ ຕາມສາຍຕັ້ງ ທາງດ້ານເຕັກນິກ, ວິຊາການ ໂດຍມີການແບ່ງຂັ້ນ, ແບ່ງຄວາມຮັບຜິດຊອບ ແລະ ສິດຕົກລົງບັນຫາ ໃຫ້ອົງການປົກຄອງທ້ອງຖິ່ນ ໃນການຄຸ້ມຄອງຢ່າງລະອຽດ;
10. ພົວພັນ, ຮ່ວມມື ກັບ ຕ່າງປະເທດ, ພາກພື້ນ ແລະ ສາກົນ ຕາມການຕົກລົງຂອງລັດຖະບານ;
11. ສະຫຼຸບ ສັງລວມ ແລະ ລາຍງານ ສະພາບການຈັດຕັ້ງປະຕິບັດວຽກງານ ຕໍ່ ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ ຜູ້ຊີ້ນຳຂົງເຂດວຽກງານ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມກົດໝາຍ ແລະ ການຕົກລົງຂອງລັດຖະບານ.

# **ມາດຕາ 19 ສິດ ແລະ ໜ້າທີ່ ຂອງລັດຖະມົນຕີ ແລະ ຫົວໜ້າອົງການລັດທຽບເທົ່າກະຊວງ**

ລັດຖະມົນຕີ ແລະ ຫົວໜ້າອົງການລັດທຽບເທົ່າກະຊວງ ແມ່ນ ສະມາຊິກລັດຖະບານ ເປັນຫົວໜ້າກະຊວງ ແລະ ອົງການລັດທຽບເທົ່າກະຊວງ ຮັບຜິດຊອບ ຕໍ່ ລັດຖະບານ, ນາຍົກລັດຖະມົນຕີ ແລະ ຮອງນາຍົກລັດຖະມົນຕີ ໃນການຄຸ້ມຄອງມະຫາພາກ ຕາມຂະແໜງການທີ່ຕົນຮັບຜິດຊອບ ຊຶ່ງມີ ສິດ ແລະ ໜ້າທີ່ ດັ່ງນີ້:

1. ຜັນຂະຫຍາຍ ແລະ ຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ 5 ປີ, ປະຈໍາປີ ຂອງລັດຖະ ບານ ແລະ ມະຕິຂອງກອງປະຊຸມລັດຖະບານ;
2. ຊີ້ນຳ, ຄຸ້ມຄອງ, ກວດກາ ແລະ ວາງມາດຕະການອັນຈຳເປັນ ກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ, ແຜນງົບປະມານແຫ່ງລັດ, ມະຕິ ຂອງກອງປະຊຸມສະພາແຫ່ງຊາດ, ຂອງຄະນະປະຈຳສະພາແຫ່ງຊາດ, ຂອງລັດຖະບານ, ແຜນການ ແລະ ການເຄື່ອນໄຫວວຽກງານ ຂອງຕົນ;
3. ສະເໜີ ສ້າງ ຫຼື ປັບປຸງ ກົດໝາຍ, ລັດຖະບັນຍັດ, ລັດຖະດຳລັດ ແລະ ດຳລັດ ຕໍ່ລັດຖະບານ;
4. ຊີ້ນຳ ການຄົ້ນຄວ້າວິທະຍາສາດ, ເຕັກໂນໂລຊີ, ການເຜີຍແຜ່ ແລະ ແນະນຳ ກ່ຽວກັບການນຳໃຊ້ວິທະຍາສາດ ແລະ ເຕັກໂນໂລຊີໃໝ່ ເຂົ້າໃນການພັດທະນາຂະແໜງການຂອງຕົນ;
5. ອອກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບການຈັດຕັ້ງ, ການເຄື່ອນໄຫວ ແລະ ການຄຸ້ມຄອງວຽກງານ;
6. ໂຈະ, ຍົກເລີກ ຫຼື ລົບລ້າງ ນິຕິກຳ ຂອງອົງການຈັດຕັ້ງຂັ້ນລຸ່ມ ຂອງຕົນ ທີ່ຂັດກັບກົດໝາຍ ຫຼື ລະບຽບການ;
7. ປະສານສົມທົບກັບຂະແໜງການທີ່ກ່ຽວຂ້ອງ ຫຼື ສະເໜີຂັ້ນເທິງ ພິຈາລະນາ ໂຈະ, ຍົກເລີກ ຫຼື ລົບລ້າງນິຕິກຳ ຂອງຂະແໜງການອື່ນ ທີ່ຂັດກັບກົດໝາຍ ຫຼື ລະບຽບການ;
8. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຮອງຫົວໜ້າຫ້ອງການ, ຮອງຫົວໜ້າກົມ, ຮອງຫົວໜ້າອົງການລັດທຽບເທົ່າກົມ, ຫົວໜ້າ, ຮອງຫົວໜ້າ ພະແນກ, ຫົວໜ້າ, ຮອງຫົວໜ້າ ຂະແໜງ, ຫົວໜ້າ, ຮອງຫົວໜ້າໜ່ວຍງານວິຊາການ; ບັນຈຸ, ສັບຊ້ອນ ພະນັກງານ-ລັດຖະກອນ ພາຍໃນກະຊວງ, ອົງການລັດທຽບເທົ່າກະຊວງ;
9. ມີຄຳເຫັນຕໍ່ການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ ກ່ຽວກັບການແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າ ແລະ ຮອງຫົວໜ້າພະແນກ ຂັ້ນແຂວງ;
10. ໃຫ້ການບໍລິການຮັບໃຊ້ປະຊາຊົນ, ຮັບຟັງ ຄຳຄິດ ຄຳເຫັນ, ຄຳຮ້ອງ, ຄຳສະເໜີ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບບັນຫາທີ່ຢູ່ໃນຄວາມຮັບຜິດຊອບຂອງຕົນ ເພື່ອຄົ້ນຄວ້າ, ແກ້ໄຂ ຫຼື ສະເໜີໃຫ້ຂັ້ນເທິງ ຫຼື ພາກສ່ວນອື່ນ ພິຈາລະນາ ຕາມກົດໝາຍ ແລະ ລະບຽບການ;
11. ພົວພັນ, ຮ່ວມມື, ເຈລະຈາ, ເຊັນສັນຍາ, ອະນຸສັນຍາ ແລະ ບົດບັນທຶກຊ່ວຍຈຳ ກັບຕ່າງປະເທດ,ພາກພື້ນ ແລະ ສາກົນ ຕາມການມອບໝາຍ ຂອງລັດຖະບານ;
12. ສະຫຼຸບ ສັງລວມ ແລະ ລາຍງານ ສະພາບການຈັດຕັ້ງປະຕິບັດວຽກງານ ຕໍ່ ລັດຖະບານ, ນາຍົກລັດຖະ ມົນຕີ ແລະ ຮອງນາຍົກລັດຖະມົນຕີ ຜູ້ຊີ້ນຳຂົງເຂດວຽກງານ;
13. ລາອອກຈາກຕຳແໜ່ງ ເມື່ອເຫັນວ່າຕົນບໍ່ສາມາດປະຕິບັດໜ້າທີ່ໄດ້ ຍ້ອນເຫດຜົນທາງດ້ານສຸຂະພາບ ຫຼື ດ້ວຍເຫດຜົນອື່ນ;
14. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມກົດໝາຍ ແລະ ການຕົກລົງຂອງລັດຖະບານ.

# **ມາດຕາ 20 (ປັບປຸງ) ສິດ ແລະ ໜ້າທີ່ ຂອງຮອງລັດຖະມົນຕີ ແລະ ຮອງຫົວໜ້າອົງການລັດທຽບເທົ່າກະຊວງ**

**ຮອງລັດຖະມົນຕີ ແລະ ຮອງຫົວໜ້າອົງການລັດທຽບເທົ່າກະຊວງ ມີ ສິດ ແລະ ໜ້າທີ່ ຊ່ວຍລັດຖະມົນຕີ ແລະ ຫົວໜ້າອົງການລັດທຽບເທົ່າກະຊວງ ໃນການຊີ້ນຳວຽກງານຂອງຂະແໜງການຕົນ, ຮັບຜິດຊອບວຽກງານຕາມການແບ່ງງານ ແລະ ການມອບໝາຍ ຂອງລັດຖະມົນຕີ ແລະ ຫົວໜ້າອົງການລັດທຽບເທົ່າກະຊວງ.**

**ຮອງລັດຖະມົນຕີ ແລະ ຮອງຫົວໜ້າອົງການລັດທຽບເທົ່າກະຊວງທ່ານໃດໜຶ່ງ ເປັນຜູ້ຮັກສາການແທນ ໃນເວລາລັດຖະມົນຕີ ຫຼື ຫົວໜ້າອົງການລັດທຽບເທົ່າກະຊວງ ຕິດຂັດ ຕາມການມອບໝາຍ ຂອງລັດຖະມົນຕີ ແລະ ຫົວໜ້າອົງການລັດທຽບເທົ່າກະຊວງ.**

**ຮອງລັດຖະມົນຕີ ແລະ ຮອງຫົວໜ້າອົງການລັດທຽບເທົ່າກະຊວງ ມີສິດ**ລາອອກຈາກຕຳແໜ່ງ ເມື່ອເຫັນວ່າຕົນ ບໍ່ສາມາດປະຕິບັດໜ້າທີ່ໄດ້ ຍ້ອນເຫດຜົນທາງດ້ານສຸຂະພາບ ຫຼື ດ້ວຍເຫດຜົນອື່ນ.

# **ມາດຕາ 21 (ປັບປຸງ) ໂຄງປະກອບກົງຈັກ ຂອງ ກະຊວງ ແລະ ອົງການລັດທຽບເທົ່າກະຊວງ**

**ກະຊວງ ແລະ ອົງການລັດທຽບເທົ່າກະຊວງ ປະກອບດ້ວຍ ຫ້ອງການກະຊວງ, ຫ້ອງການອົງການລັດທຽບເທົ່າກະຊວງ, ບັນດາກົມ, ອົງການລັດທຽບເທົ່າກົມ, ສະຖາບັນ, ບັນດາພະແນກ, ຂະແໜງ ແລະ ຫົວໜ່ວຍວິຊາການ ຊຶ່ງກຳນົດໂດຍດຳລັດ ຂອງນາຍົກລັດຖະມົນຕີ.**

# **ມາດຕາ 22 (ປັບປຸງ) ໂຄງປະກອບບຸກຄະລາກອນ ຂອງ ກະຊວງ ແລະ ອົງການລັດທຽບເທົ່າກະຊວງ**

ບຸກຄະລາກອນ ຂອງກະຊວງ ແລະ ອົງການລັດທຽບເທົ່າກະຊວງ ປະກອບດ້ວຍ ລັດຖະມົນຕີ, ຮອງລັດຖະມົນຕີ, ຫົວໜ້າອົງການລັດທຽບເທົ່າກະຊວງ, ຮອງຫົວໜ້າອົງການລັດທຽບເທົ່າກະຊວງ, ຫົວໜ້າ, ຮອງຫົວໜ້າຫ້ອງການ, ຫົວໜ້າ, ຮອງຫົວໜ້າກົມ, ຫົວໜ້າ, ຮອງຫົວໜ້າອົງການລັດທຽບເທົ່າກົມ, ຫົວໜ້າ, ຮອງຫົວໜ້າສະຖາບັນ, ຫົວໜ້າ, ຮອງຫົວໜ້າພະແນກ, ຫົວໜ້າ ແລະ ຮອງຫົວໜ້າຂະແໜງ, ຫົວໜ້າໜ່ວຍວິຊາການ ແລະ ລັດຖະກອນວິຊາການ ຈໍານວນໜຶ່ງ ຊຶ່ງກໍານົດໂດຍດຳລັດ ຂອງນາຍົກລັດຖະມົນຕີ.

# ໝວດທີ6

**ກອງປະຊຸມລັດຖະບານ**

# **ມາດຕາ 23 (ປັບປຸງ) ກອງປະຊຸມລັດຖະບານ**

ກອງປະຊຸມລັດຖະບານ ເປີດຂຶ້ນເດືອນລະເທື່ອ ໂດຍແມ່ນນາຍົກລັດຖະມົນຕີ ເປັນຜູ້ຮຽກໂຮມ ແລະ ເປັນປະທານ, ຍົກເວັ້ນກໍລະນີ ປະທານປະເທດເຂົ້າຮ່ວມ ຕາມທີ່ໄດ້ກຳນົດໄວ້ໃນມາດຕາ 24 ຂອງ​ກົດ​ໝາຍ​ສະ​ບັບ​ນີ້.

ກອງປະຊຸມລັດຖະບານ ເປີດຂຶ້ນໄດ້ກໍຕໍ່ເມື່ອ ມີສະມາຊິກລັດຖະບານ ເຂົ້າຮ່ວມຢ່າງໜ້ອຍ ສອງສ່ວນສາມ ຂອງຈຳນວນສະມາຊິກລັດຖະບານ ທັງໝົດ.

ສະມາຊິກລັດຖະບານ ມີໜ້າທີ່ເຂົ້າຮ່ວມກອງປະຊຸມລັດຖະບານທຸກຄັ້ງ. ນອກຈາກນັ້ນ, ອາດເຊີນຜູ້ຕາງໜ້າຈາກອົງການອື່ນ ທີ່ກ່ຽວຂ້ອງ ເຂົ້າຮ່ວມກອງປະຊຸມລັດຖະບານ ກໍໄດ້. ສຳລັບ ຜູ້ບໍ່ແມ່ນສະມາຊິກລັດຖະບານ ມີສິດປະກອບຄວາມເຫັນ ຕໍ່ກອງປະຊຸມ ແຕ່ບໍ່ມີສິດລົງຄະແນນສຽງ.

ກອງປະຊຸມລັດຖະບານ ພິຈາລະນາ, ຕົກລົງບັນຫາ ຫຼື ລົງມະຕິ ໂດຍຖືເອົາສຽງສ່ວນຫຼາຍ. ຖ້າຫາກມີສຽງເທົ່າກັນ ໃຫ້ຖືເອົາສຽງຂອງປະທານກອງປະຊຸມ ເປັນອັນຕັດສີນ.

ໃນກໍລະນີ ມີຄວາມຈຳເປັນ ແລະ ຮີບດ່ວນ ລັດຖະບານ ອາດເປີດກອງປະຊຸມວິສາມັນກໍໄດ້ ຕາມການຕົກລົງຂອງນາຍົກລັດຖະມົນຕີ ຫຼື ຕາມການສະເໜີ ຂອງສະມາຊິກລັດຖະບານ ຢ່າງໜ້ອຍ ໜຶ່ງສ່ວນສາມ ຂອງຈຳນວນສະມາຊິກລັດຖະບານທັງໝົດ ຫຼື ອາດເປີດກອງປະຊຸມ ນາຍົກ-ຮອງນາຍົກ ລັດຖະມົນຕີ ຮ່ວມກັບສະມາຊິກລັດຖະບານຈຳນວນໜຶ່ງທີ່ກ່ຽວຂ້ອງກໍໄດ້ ຕາມການຕົກລົງ ຂອງນາຍົກລັດຖະມົນຕີ.

ລັດຖະບານ ຍັງຮຽກໂຮມ ເຈົ້າແຂວງ, ເຈົ້າຄອງນະຄອນຫຼວງ ເຂົ້າຮ່ວມປະຊຸມ ປີລະສອງເທື່ອ ເພື່ອຕິດຕາມ, ກວດກາ ແລະ ຊີ້ນໍາ ການປະຕິບັດໜ້າທີ່ ຂອງອົງການປົກຄອງທ້ອງຖິ່ນ ຫຼື ອາດເຊີນ ຫົວໜ້າ ຫຼື ປະທານ ຂອງອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ເຂົ້າຮ່ວມເພື່ອປະກອບຄໍາເຫັນ.

# **ມາດຕາ 24 ກອງປະຊຸມພິເສດ**

ກອງປະຊຸມພິເສດ ຂອງລັດຖະບານ ແມ່ນ ກອງປະຊຸມລັດຖະບານ ໂດຍການຮຽກໂຮມ ແລະ ເປັນປະທານ ຂອງປະທານປະເທດ ຊຶ່ງສາມາດເປີດຂຶ້ນໄດ້ ທຸກເວລາ ຫຼື ເມື່ອປະເທດຊາດຕົກຢູ່ໃນສະພາວະວິກິດການຮ້າຍແຮງ ທາງດ້ານເສດຖະກິດ-ສັງຄົມ, ໄພທຳມະຊາດ ຫຼື ໃນສະພາວະສຸກເສີນ ທາງດ້ານການປ້ອງກັນຊາດ-ປ້ອງກັນຄວາມສະ ຫງົບ ແລະ ການຕ່າງປະເທດ.

# **ມາດຕາ 25 (ປັບປຸງ) ເນື້ອໃນທີ່ນໍາເຂົ້າກອງປະຊຸມ**

ເນື້ອໃນທີ່ນຳເຂົ້າ ພິຈາລະນາ ແລະ ຕົກລົງ ໃນກອງປະຊຸມລັດຖະບານ ມີ ດັ່ງນີ້:

1. ແຜນຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ;
2. ແຜນງົບປະມານແຫ່ງລັດ ແລະ ແຜນເງິນຕາແຫ່ງຊາດ;
3. ຮ່າງກົດໝາຍ, ຮ່າງລັດຖະບັນຍັດ ແລະ ຮ່າງດຳລັດ;
4. ການ ສ້າງຕັ້ງ, ໂຮມ, ແຍກ, ຍຸບເລີກ ກະຊວງ, ອົງການລັດທຽບເທົ່າກະຊວງ, ແຂວງ, ນະຄອນ ຫຼວງ ແລະ ເຂດພິເສດ, ການກຳນົດເຂດແດນຂອງ ແຂວງ, ນະຄອນຫຼວງ ແລະ ເຂດພິເສດ ກ່ອນນຳສະເໜີສະພາແຫ່ງຊາດ ພິຈາລະນາຮັບຮອງ;
5. ການ ສ້າງຕັ້ງ, ໂຮມ, ແຍກ, ຍຸບເລີກ ບັນດາອົງການຈັດຕັ້ງ ທີ່ຂຶ້ນກັບລັດຖະບານໂດຍກົງ;
6. ການ ສ້າງຕັ້ງ, ໂຮມ, ແຍກ, ຍຸບເລີກ, ກຳນົດເຂດແດນຂອງ ເມືອງ, ເທດສະບານ, ນະຄອນ;
7. ການ ສ້າງຕັ້ງ ຫຼື ຍຸບເລີກ ເຂດເສດຖະກິດພິເສດ, ໂຄງການລົງທຶນຂະໜາດໃຫຍ່ ທີ່ກ່ຽວຂ້ອງ ກັບຫຼາຍພາກສ່ວນ;
8. ການປ້ອງກັນຊາດ, ປ້ອງກັນຄວາມສະຫງົບ;
9. ເນື້ອໃນ ການເຈລະຈາ, ສົນທິສັນຍາ ແລະ ສັນຍາ ທີ່ຈະເຊັນກັບ ຕ່າງປະເທດ;
10. ການພິຈາລະນາ ຕົກລົງ ກ່ຽວກັບ ການໃຫ້ສັນ​ຊາດລາວ, ຖອນ​ສັນ​ຊາດລາວ, ປະ​ສັນ​ຊາດລາວ, ການໃຫ້​ສັນ​ຊາດ​ລາວ​ຄືນ ແລະ ການເອົາ​ເດັກ​ໄປ​ເປັນ​ລູກລ້ຽງ ຂອງ​ພົນລະເມືອງ​ຕ່າງ​ປະ​ເທດ;
11. ການພິຈາລະນາ ຕົກລົງ ໃຫ້​ຄົນ​ຕ່າງ​ປະ​ເທດ ເປັນ​ພົນ​ລະ​ເມືອງ​ກິດຕິ​ມະ​ສັກ;
12. ການພິ​ຈາ​ລະ​ນາ ​ການ​ໃຫ້​ອະ​ໄພ​ຍະ​ໂທດ ເພື່ອສະເໜີ ປະທານປະເທດ;
13. ບັນຫາ ທີ່ຈຳເປັນ ແລະ ຮີບດ່ວນ ຂອງຂະແໜງການ ຫຼື ທ້ອງຖິ່ນ ສະເໜີ ຕໍ່ ນາຍົກລັດຖະ ມົນຕີ ທີ່ພົວພັນເຖິງຜົນປະໂຫຍດອັນໃຫຍ່ຫຼວງ ຂອງຊາດ ຫຼື ຂອງປະຊາຊົນ;
14. ການຕ່າງປະເທດ, ການພົວພັນ ແລະ ຮ່ວມມື, ການເຊື່ອມໂຍງກັບ ສາກົນ ແລະ ພາກພື້ນ ທີ່ເປັນບັນຫາໃໝ່ສຳຄັນ ຊຶ່ງຮຽກຮ້ອງໃຫ້ມີການຕົກລົງເປັນເອກະພາບ ດ້ານທັດສະນະ ຫຼື ການອອກສຽງຕ່າງໆ;
15. ບົດສະຫຼຸບ ການເຄື່ອນໄຫວວຽກງານ ຂອງລັດຖະບານ;
16. ບົດລາຍງານ ຕໍ່ ສະພາແຫ່ງຊາດ ແລະ ປະທານປະເທດ;
17. ເນື້ອໃນອືີ່ນ ທີ່ສຳຄັນ ແລະ ຈຳເປັນ.

# ໝວດທີ 7

**ລະບອບວິທີເຮັດວຽກຂອງລັດຖະບານ**

# **ມາດຕາ 26 (ປັບປຸງ) ວິທີເຮັດວຽກຂອງລັດຖະບານ**

ລັດຖະບານ ເຄື່ອນໄຫວວຽກງານ ຕາມຫຼັກການລວມສູນປະຊາທິປະໄຕ ໂດຍມີການສົມທົບລະຫວ່າງ ຄວາມຮັບຜິດຊອບຂອງໝູ່ຄະນະ ກັບການຍົກສູງຄວາມຮັບຜິດຊອບຂອງບຸກຄົນ.

ລັດຖະບານ ຖືເອົາກອງປະຊຸຸມ ເປັນວິທີການຕົ້ນຕໍ ໃນການເຄື່ອນໄຫວວຽກງານຂອງຕົນ ແລະ ໃຫ້ຄວາມສຳຄັນໃນການລົງທ້ອງຖິ່ນຮາກຖານ ເພື່ອຕິດຕາມ, ກວດກາ ແລະ ຊຸກຍູ້ ການຈັດຕັ້ງປະຕິບັດວຽກງານ ຂອງລັດຖະບານ.

# **ມາດຕາ 27 (ປັບປຸງ) ການເຄື່ອນໄຫວວຽກງານຂອງສະມາຊິກລັດຖະບານ**

ສະມາຊິກລັດຖະບານ ເຄື່ອນໄຫວວຽກງານ ດ້ວຍຄວາມຮັບຜິດຊອບສູງ ໂດຍເຄົາລົບ ພາລະບົດ ບາດ, ໜ້າທີ່ ຂອງກັນ ແລະ ປະສານສົມທົບກັນຢ່າງກົມກຽວ ແລະ ເປັນເອກະພາບກັນ.

ໃນກໍລະນີ ມີບັນຫາບໍ່ເປັນເອກະພາບ ລະຫວ່າງ ສະມາຊິກລັດຖະບານດ້ວຍກັນນັ້ນ ໃຫ້ນຳສະເໜີບັນຫາດັ່ງກ່າວ ຕໍ່ ນາຍົກລັດຖະມົນຕີ ຫຼື ຮອງນາຍົກລັດຖະມົນຕີ ຜູ້ຊີ້ນໍາຂົງເຂດວຽກງານ ເພື່ອພິຈາລະນາ ແລະ ແກ້ໄຂ.

ໃນການເຄື່ອນໄຫວວຽກງານຕ່າງປະເທດນັ້ນ ສະມາຊິກລັດຖະບານ ຕ້ອງຂໍຄວາມເຫັນຈາກນາຍົກ ລັດຖະມົນຕີ.

# **ມາດຕາ 28 ການພົວພັນກັບສະພາແຫ່ງຊາດ**

ລັດຖະບານ ຕ້ອງອະທິບາຍ, ຕອບຂໍ້ຂ້ອງໃຈ ແລະ ການຊັກຖາມ ຂອງສະມາຊິກສະພາແຫ່ງຊາດ ກ່ຽວກັບການປະຕິບັດໜ້າທີ່ ຂອງລັດຖະບານ ຫຼື ຂອງສະມາຊິກລັດຖະບານ, ສະໜອງຂໍ້ມູນຕ່າງໆ ຕາມຄຳສະເໜີ ຂອງຄະນະປະຈຳສະພາແຫ່ງຊາດ. ໃນການພົວພັນວຽກງານກັບຕ່າງປະເທດ ຫຼື ວຽກງານ ຢູ່ພາຍໃນປະເທດ ທີ່ສຳຄັນນັ້ນ ຕ້ອງຂໍຄວາມເຫັນດີຈາກສະພາແຫ່ງຊາດເສຍກ່ອນ. ຖ້າຫາກໄດ້ມີການເຊັນສົນທິສັນຍາ ທີ່ຕ້ອງໃຫ້ສັນຕະຍາບັນ ຕ້ອງນຳສະເໜີຕໍ່ຄະນະປະຈຳສະພາແຫ່ງຊາດ ເພື່ອພິຈາລະນາຕົກລົງ.

ນອກຈາກນັ້ນ, ລັດຖະບານ ຍັງຕ້ອງພົວພັນກັບ ສະພາແຫ່ງຊາດ ໃນການສ້າງ ແລະ ປັບປຸງກົດໝາຍ ຕາມເນື້ອໃນ, ວິທີການ ແລະ ຂັ້ນຕອນ ທີ່ໄດ້ກຳນົດໄວ້ໃນກົດໝາຍວ່າດ້ວຍການສ້າງນິຕິກຳ.

# **ມາດຕາ 29 ການພົວພັນກັບປະທານປະເທດ**

ລັດຖະບານ ຕ້ອງລາຍງານການເຄື່ອນໄຫວວຽກງານຂອງຕົນ ຕໍ່ປະທານປະເທດ ໃນແຕ່ລະໄລຍະ.

ປະທານປະເທດ ເປັນຜູ້ຮຽກໂຮມ ແລະ ເປັນປະທານກອງປະຊຸມພິເສດ ຂອງລັດຖະບານ ຕາມທີ່ໄດ້ກໍານົດໄວ້ໃນມາດຕາ 24 ຂອງກົດໝາຍສະບັບນີ້.

# **ມາດຕາ 30 (ປັບປຸງ​) ການພົວພັນກັບສານປະຊາຊົນສູງສຸດ ແລະ ອົງການໄອຍະການປະຊາຊົນສູງສຸດ**

ລັດຖະບານ ປະສານສົມທົບກັບ ສານປະຊາຊົນສູງສຸດ ແລະ ອົງການໄອຍະການປະຊາຊົນສູງສຸດ ໃນການຕິດຕາມ ກວດກາ, ຊຸກຍູ້ ການປະຕິບັດຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ ທີ່ມີຄວາມຫຍຸ້ງຍາກ ລວມທັງ ການບັງຄັບໃຊ້, ຕິດຕາມ ກວດກາ ການປະຕິບັດກົດໝາຍ, ການຕ້ານ ແລະ ສະກັດກັ້ນປາກົດການຫຍໍ້ທໍ້ຕ່າງໆ.

**ມາດຕາ 31 (ໃໝ່) ການພົວພັນກັບ****ອົງການກວດສອບແຫ່ງລັດ ແລະ ອົງການກວດກາແຫ່ງລັດ**

ລັດຖະບານ ປະສານສົມທົບກັບ ອົງການກວດສອບແຫ່ງລັດ ແລະ ອົງການກວດກາແຫ່ງລັດ ໃນການ ດໍາເນີນການ ຕິດຕາມ ກວດສອບ ແລະ ກວດກາ ການຈັດຕັ້ງປະຕິບັດ ນະໂຍບາຍ, ກົດໝາຍ, ການສະກັດກັ້ນ ແລະ ຕ້ານການສໍ້ລາດບັງຫຼວງ, ການເງິນ ແລະ ງົບປະມານແຫ່ງລັດ ພ້ອມທັງຕ້ານ ແລະ ສະກັດກັ້ນປາກົດການຫຍໍ້ທໍ້ຕ່າງໆ.

ໃນກໍລະນີຈຳເປັນ ລັດຖະບານ ອາດເຊີນ ປະທານອົງການກວດສອບແຫ່ງລັດ ແລະ ປະທານອົງການກວດກາແຫ່ງລັດ ເຂົ້າຮ່ວມກອງປະຊຸມລັດຖະບານ ກໍໄດ້.

# **ມາດຕາ 32 (ປັບປຸງ​) ການພົວພັນກັບ ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ**

ເພື່ອຮັບປະກັນໃຫ້ການເຄື່ອນໄຫວວຽກງານ ມີປະສິດທິຜົນນັ້ນ ລັດຖະບານ ຕ້ອງປະສານສົມທົບກັບ ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ ເພື່ອປຶກສາຫາລື, ແລກປ່ຽນຄໍາເຫັນ, ປຸກລະດົມ, ຊຸກຍູ້ ໃຫ້ອົງການຈັດຕັ້ງດັ່ງກ່າວ ເຂົ້າຮ່ວມໃນການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ພ້ອມທັງສ້າງເງື່ອນໄຂໃຫ້ອົງການຈັດຕັ້ງດັ່ງກ່າວ ໄດ້ເຄື່ອນໄຫວວຽກງານຕາມພາລະບົດບາດ ຂອງຕົນ.

ໃນກໍລະນີຈຳເປັນ ອາດເຊີນຜູ້ຕາງໜ້າ ຂອງແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ ເຂົ້າຮ່ວມກອງປະຊຸມລັດຖະບານ ກໍໄດ້.

# **ມາດຕາ 33 ການພົວພັນກັບອົງການປົກຄອງທ້ອງຖິ່ນ**

ລັດຖະບານ ແມ່ນ ອົງການຈັດຕັ້ງຂັ້ນເທິງໂດຍກົງ ຂອງອົງການປົກຄອງທ້ອງຖິ່ນ ໂດຍມີການພົວພັນ ປະສານສົມທົບ ຊຶ່ງກັນ ແລະ ກັນ ກ່ຽວກັບພາລະບົດບາດ, ສິດ ແລະ ໜ້າທີ່ ໃນການຕົກລົງຕັດສີນບັນຫາ ກ່ຽວກັບ ການສ້າງ ແລະ ຈັດຕັ້ງປະຕິບັດ ແຜນການ, ງົບປະມານແຫ່ງລັດ, ການຄຸ້ມຄອງພະນັກງານ-ລັດຖະກອນ, ການພົວພັນກັບຕ່າງປະເທດ ແລະ ວຽກງານອື່ນ ຢ່າງກົມກຽວ ແລະ ເປັນເອກະພາບໃນຂອບເຂດທົ່ວປະເທດ.

# **ມາດຕາ 34 ການພົວພັນກັບຕ່າງປະເທດ**

ລັດຖະບານ ປະຕິບັດນະໂຍບາຍການຕ່າງປະເທດ ສັນຕິພາບ, ເອກະລາດ, ມິດຕະພາບ ແລະ ການຮ່ວມມື; ຂະຫຍາຍສາຍພົວພັນ ແລະ ການຮ່ວມມືກັບທຸກປະເທດ ບົນຫຼັກການຢູ່ຮ່ວມກັນໂດຍສັນຕິ, ເຄົາລົບເອກະລາດ, ອະທິປະໄຕ, ຜືນແຜ່ນດິນອັນຄົບຖ້ວນຂອງກັນ, ບໍ່ແຊກແຊງເຂົ້າວຽກງານພາຍໃນຂອງກັນ, ສະເໝີພາບ ແລະ ຕ່າງຝ່າຍຕ່າງໄດ້ຮັບຜົນປະໂຫຍດ.

ລັດຖະບານ ສະໜັບສະໜູນການຕໍ່ສູ້ ຂອງປະຊາຊົນໃນໂລກ ເພື່ອສັນຕິພາບ ເອກະລາດແຫ່ງຊາດ, ປະຊາ ທິປະໄຕ ແລະ ຄວາມກ້າວໜ້າທາງສັງຄົມ.

# **ມາດຕາ 35 ການພິຈາລະນາແກ້ໄຂຄຳສະເໜີ ຂອງປະຊາຊົນ**

ລັດຖະບານ ຮັບພິຈາລະນາ, ແກ້ໄຂຄຳສະເໜີ ຂອງປະຊາຊົນ ກ່ຽວກັບການກະທຳ ຫຼື ການຕົກລົງໃດໜຶ່ງ ຂອງການຈັດຕັ້ງບໍລິຫານລັດ ຫຼື ພະນັກງານ-ລັດຖະກອນ ທີ່ເຫັນວ່າເປັນການລະເມີດ ກົດໝາຍ, ລະບຽບການ ແລະ ແຕະຕ້ອງເຖິງສິດ ແລະ ຜົນປະໂຫຍດອັນຊອບທຳຂອງປະຊາຊົນ.

# ໝວດທີ8

**ບົດບັນຍັດສຸດທ້າຍ**

# **ມາດຕາ 36 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

# **ມາດຕາ 37 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ສະບັບເລກທີ 04/ສພຊ, ລົງວັນທີ 08 ພະຈິກ 2016.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**