

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 39 /ສພຊ

ນະຄອນຫຼວງວຽງຈັນ, ວັນທີ 15 ພະຈິກ 2017

**ກົດໝາຍ**

**ວ່າດ້ວຍກໍາມະບານລາວ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການກ່ຽວກັບການຈັດຕັ້ງ, ການ ເຄື່ອນໄຫວ, ການຄຸ້ມຄອງ ແລະ ກວດກາວຽກງານຂອງກໍາມະບານລາວ ເພື່ອຮັບປະກັນການປະຕິບັດພາລະບົດບາດ, ສິດ ແລະ ໜ້າທີ່ຂອງຕົນໃຫ້ມີປະສິດທິຜົນສູງ ແນໃສ່ເຕົ້າໂຮມກຳລັງແຮງ, ປົກປ້ອງສິດ ແລະ ຜົນປະໂຫຍດ ຂອງສະມາຊິກກໍາມະບານ, ກໍາມະກອນ ແລະ ຊາວຜູ້ອອກແຮງງານອື່ນ ປະກອບສ່ວນເຂົ້າໃນພາ ລະກິດການປົກປັກຮັກສາ ແລະ ສ້າງສາພັດທະນາປະເທດຊາດ.

**ມາດຕາ 2 (ປັບປຸງ) ກໍາມະບານລາວ**

ກໍາມະບານລາວ ແມ່ນ ການຈັດຕັ້ງມະຫາຊົນທີ່ກວ້າງຂວາງ ໃນລະບົບການເມືອງ ຂອງລະບອບປະ ຊາທິປະໄຕ ປະຊາຊົນ ທີ່ມີພັກປະຊາຊົນປະຕິວັດລາວເປັນແກນນໍາ, ເປັນຕົວແທນແຫ່ງສິດ ແລະ ຜົນປະ ໂຫຍດອັນຊອບທໍາ ຂອງສະມາຊິກກໍາມະບານ, ກໍາມະກອນ ແລະ ຊາວຜູ້ອອກແຮງງານອື່ນໆ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄຳສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ພະນັກງານກໍາມະບານອາຊີບ** ໝາຍເຖິງ ບຸກຄົນ ທີ່ໄດ້ຮັບການເລືອກຕັ້ງ ຫຼື ແຕ່ງຕັ້ງ ຫຼື ມອບໝາຍໃຫ້ປະຕິບັດໜ້າທີ່ວຽກງານເປັນປະຈໍາ ໃນກົງຈັກການຈັດຕັ້ງ ສະຫະພັນກໍາມະບານລາວ;
2. **ພະນັກງານກຳມະບານເຄິ່ງອາຊີບ** ໝາຍເຖິງ ບຸກຄົນ ທີ່ໄດ້ຮັບເລືອກຕັ້ງ ຫຼື ແຕ່ງຕັ້ງ ຫຼື ມອບ ໝາຍໃຫ້ປະຕິບັດໜ້າທີ່ວຽກງານກຳມະບານທີ່ບໍ່ປະຈຳການ ໂດຍຄວບຕຳແໜ່ງບໍລິຫານ ຫຼື ວິຊາສະເພາະໃດໜຶ່ງ;
3. **ກຳມະບານຮາກຖານ** ໝາຍເຖິງ ການຈັດຕັ້ງກໍາມະບານ ຢູ່ໃນການຈັດຕັ້ງຂັ້ນຮາກຖານ, ຫົວໜ່ວຍແຮງງານ ທີ່ມີສະມາຊິກກໍາມະບານ ໜ້ອຍກ່ວາ ໜຶ່ງຮ້ອຍຄົນ;
4. **ສະຖາບັນການສຶກສາໃຫຍ່, ໂຮງງານໃຫຍ່, ກຸ່ມບໍລິສັດໃຫຍ່** ໝາຍເຖິງ ການຈັດຕັ້ງ, ຫົວໜ່ວຍແຮງງານ ທີ່ມີສະມາຊິກກຳມະບານ ແຕ່ ໜຶ່ງຮ້ອຍຄົນ ຂຶ້ນໄປ;
5. **ຜູ້ອອກແຮງງານອື່ນ** ໝາຍເຖິງ ພະນັກງານ-ລັດຖະກອນ, ນັກສຶກສາ, ປັນຍາຊົນ, ຊາວກະ ສິກອນ, ນາຍຊ່າງ, ຜູ້ບໍລິການ ແລະ ຜູ້ປະກອບອາຊີບອິດສະລະ ທີ່ອອກແຮງງານດ້ວຍຮ່າງກາຍ, ດ້ວຍມັນສະໝອງ. ຊາວຜູ້ອອກແຮງງານອື່ນ ລວມມີ ຜູ້ອອກແຮງງານໃນລະບົບ ແລະ ຜູ້ອອກແຮງງານນອກລະບົບ;
6. **ຜູ້ອອກແຮງງານໃນລະບົບ** ໝາຍເຖິງ ຜູ້ອອກແຮງງານ ທີ່ເຮັດວຽກຢູ່ໃນຫົວໜ່ວຍແຮງງານ ຊຶ່ງໄດ້ຂຶ້ນທະບຽນຕາມກົດໝາຍ;
7. **ຜູ້ອອກແຮງງານນອກລະບົບ** ໝາຍເຖິງ ຜູ້ອອກແຮງງານທີ່ເຮັດວຽກຢູ່ນອກຫົວໜ່ວຍແຮງງານ ລວມທັງຜູ້ເຮັດວຽກ ຫຼື ປະກອບອາຊີບແບບອິດສະລະ;
8. **ຫົວໜ່ວຍແຮງງານ** ໝາຍເຖິງ ຫົວໜ່ວຍການຜະລິດ, ທຸລະກິດ ຫຼື ການບໍລິການ ຂອງທຸກພາກສ່ວນເສດຖະກິດ-ສັງຄົມ ທີ່ໄດ້ຂຶ້ນທະບຽນຕາມກົດໝາຍ;
9. **ກຸ່ມການຜະລິດ** ໝາຍເຖິງ ການຈັດຕັ້ງກຸ່ມ, ສະຫະກອນ ຫຼື ສະມາຄົມການຜະລິດ ຕາມສາຂາອາຊີບ ເປັນຕົ້ນ ກຸ່ມອຸດສາຫະກໍາ, ຊ່າງຫັດຖະກໍາ, ຊາວກະສິກອນ ຫຼື ອາຊີບອື່ນໆ;
10. **ພະຍາດອາຊີບ** ໝາຍເຖິງ ພະຍາດທຸກຊະນິດ ທີ່ເກີດຂຶ້ນ ຈາກການອອກແຮງງານ;
11. **ຫຼັກການ ສາມຝ່າຍ** ໝາຍເຖິງ ກົນໄກການປຶກສາຫາລື ເພື່ອແກ້ໄຂບັນຫາແຮງງານ ໂດຍຄະນະກໍາມະການ ສາມຝ່າຍ ຊຶ່ງລວມມີ ອົງການຕາງໜ້າລັດຖະບານ, ອົງການຕາງໜ້າຜູ້ໃຊ້ແຮງງານ ແລະ ອົງການຕາງໜ້າຜູ້ອອກແຮງງານ;
12. **ອົງການຕາງໜ້າລັດຖະບານ** ໝາຍເຖິງ ອົງການຈັດຕັ້ງລັດ ທີ່ຖືກມອບໝາຍ: ກະຊວງແຮງງານ ແລະ ສະຫວັດດີການສັງຄົມ; ພະແນກແຮງງານ ແລະ ສະຫວັດດີການສັງຄົມແຂວງ, ນະຄອນຫຼວງ; ຫ້ອງການແຮງງານ ແລະ ສະຫວັດດີການສັງຄົມເມືອງ, ເທດສະບານ, ນະຄອນ ແລະ ໜ່ວຍງານແຮງງານ ແລະ ສະຫວັດດີການສັງຄົມ ຂັ້ນບ້ານ;
13. **ອົງການຕາງໜ້າຜູ້ໃຊ້ແຮງງານ** ໝາຍເຖິິງ ອົງການຈັດຕັ້ງ ທີ່ຖືກມອບໝາຍ: ສະພາການຄ້າ ແລະ ອຸດສາຫະກຳແຫ່ງຊາດ, ສະພາການຄ້າ ແລະ ອຸດສາຫະກໍາແຂວງ, ນະຄອນຫຼວງ;
14. **ອົງການຕາງໜ້າຜູ້ອອກແຮງງານ** ໝາຍເຖິງ ສູນກາງສະຫະພັນກໍາມະບານລາວ; ສະຫະພັນກຳມະບານກະຊວງ, ອົງການ, ສະຫະພັນກໍາມະບານແຂວງ, ນະຄອນຫຼວງ; ສະຫະພັນກຳມະບານເມືອງ, ເທດສະບານ, ນະຄອນ ແລະ ກຳມະບານຮາກຖານ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບວຽກງານກໍາມະບານ**

ລັດ ປົກປ້ອງສິດ ແລະ ຜົນປະໂຫຍດອັນຊອບທຳຂອງກໍາມະກອນ ແລະ ຊາວຜູ້ອອກແຮງງານອື່ນ ໂດຍສະຫະພັນກຳມະບານລາວ ເປັນຕົວແທນ.

ລັດ ຊຸກຍູ້ ແລະ ສົ່ງເສີມ ການຈັດຕັ້ງພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນທຸກຂັ້ນ, ຫົວໜ່ວຍແຮງງານ ທັງພາກລັດ, ເອກະຊົນ ແລະ ຫົວໜ່ວຍແຮງງານ ການລົງທຶນຂອງຕ່າງປະເທດ ໃຫ້ມີການຈັດຕັ້ງ ແລະ ເຄື່ອນໄຫວວຽກງານກໍາມະບານ; ສະໜອງງົບປະມານ, ບຸກຄະລາກອນ ແລະ ສິ່ງອໍານວຍຄວາມສະດວກ ໃຫ້ການຈັດຕັ້ງດັ່ງກ່າວຢ່າງເໝາະສົມ.

**ມາດຕາ 5 (ປັບປຸງ) ຫຼັກການ ກ່ຽວກັບວຽກງານກໍາມະບານ**

ການເຄື່ອນໄຫວວຽກງານກໍາມະບານ ໃຫ້ປະຕິບັດຕາມຫຼັກການ ດັ່ງນີ້:

1. ເຄົາລົບ ແລະ ປະຕິບັດລັດຖະທໍາມະນູນ, ກົດໝາຍ ແລະ ກົດລະບຽບ ຂອງສະຫະພັນກຳ ມະບານລາວ;
2. ລວມສູນປະຊາທິປະໄຕ ພາຍໃຕ້ການນຳພາຂອງພັກປະຊາຊົນປະຕິວັດລາວ;
3. ຕື່ນຕົວ ສະໝັກໃຈເຂົ້າເປັນສະມາຊິກ ແລະ ເຄື່ອນໄຫວວຽກງານກຳມະບານ;
4. ປະຕິບັດຫຼັກການ ສາມຝ່າຍ ແລະ ປະສານສົມທົບກັບອົງການລັດທີ່ກ່ຽວຂ້ອງ, ແນວລາວສ້າງຊາດ, ອົງການຈັດຕັ້ງມະຫາຊົນ;
5. ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 6 (ໃໝ່) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ສະມາຊິກກໍາມະບານ, ພະນັກງານ-ລັດຖະກອນ, ນັກສຶກສາ-ປັນ ຍາຊົນ ຢູ່ໃນການຈັດຕັ້ງພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ; ກໍາມະກອນ ແລະ ຜູ້ອອກ ແຮງງານໃນລະບົບ, ນອກລະບົບ ຢູ່ຫົວໜ່ວຍແຮງງານ ໃນ ສປປ ລາວ.

ສໍາລັບການຈັດຕັ້ງ ແລະ ການເຄື່ອນໄຫວວຽກງານກໍາມະບານ ໃນກໍາລັງປ້ອງກັນຊາດ-ປ້ອງກັນຄວາມສະຫງົບ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 7 (ປັບປຸງ) ການຮ່ວມມືສາກົນ**

ລັດ ສົ່ງເສີມການພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານກຳ ມະບານ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ການຝຶກອົບຮົມ, ການສ້າງບຸກຄະລາກອນ ແລະ ການປະຕິບັດສົນທິສັນຍາ, ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II   
ການຈັດຕັ້ງ ຂອງກຳມະບານລາວ**

**ໝວດທີ 1**

**ສະຫະພັນກໍາມະບານລາວ**

**ມາດຕາ 8 (​ປັບປຸງ) ສະຫະພັນກຳມະບານລາວ**

ສະຫະພັນກຳມະບານລາວ ແມ່ນ ລະບົບການຈັດຕັ້ງຂອງກໍາມະບານລາວ, ເປັນການຈັດຕັ້ງການ ເມືອງ-ສັງຄົມ ຂອງຊົນຊັ້ນກໍາມະກອນ ແລະ ຊາວຜູ້ອອກແຮງງານລາວ ຊຶ່ງໄດ້ຮັບການສ້າງຕັ້ງ, ນໍາພາ ແລະ ສຶກສາອົບຮົມ ໂດຍພັກປະຊາຊົນປະຕິວັດລາວ.

**ມາດຕາ 9 (​ປັບປຸງ) ການຈັດຕັ້ງ ແລະ ການເຄື່ອນໄຫວ ຂອງສະຫະພັນກຳມະບານລາວ**

ສະຫະພັນກຳມະບານລາວ ຈັດຕັ້ງຂຶ້ນຢູ່ບັນດາການຈັດຕັ້ງພັກ, ລັດ, ແນວລາວສ້າງຊາດ, ອົງການ ຈັດຕັ້ງມະຫາຊົນ ແລະ ຫົວໜ່ວຍແຮງງານ ມີຖານະທຽບເທົ່າອົງການຈັດຕັ້ງພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນອື່ນ ໃນຂັ້ນດຽວກັນ.

ສະຫະພັນກໍາມະບານລາວ ແມ່ນ ອົງການເລືອກຕັ້ງ. ຄະນະບໍລິຫານງານສະຫະພັນກຳມະບານແຕ່ລະຂັ້ນ ໄດ້ມາຈາກການເລືອກຕັ້ງໂດຍກົງ ຂອງຜູ້ແທນກອງປະຊຸມໃຫຍ່ ແລະ ເຄື່ອນໄຫວວຽກງານຢູ່ພາຍໃຕ້ການນຳພາໂດຍກົງ ແລະ ຮອບດ້ານຂອງຄະນະພັກ ຂັ້ນຂອງຕົນ.

ສະຫະພັນກໍາມະບານລາວ ເຄື່ອນ​ໄຫວ​ວຽກ​ງານ ປົກ​ປ້ອງ​ສິດ ແລະ ຜົນປະ​ໂຫຍ​ດ ຂອງສະມາຊິກກໍາມະບານ, ກໍາມະກອນ ແລະ ຊາວຜູ້ອອກແຮງງານອື່ນ ດ້ວຍ​ຮູບ​ແບບ​ບໍລິການ​ສາທາລະນະ ​ແລະ ປະຕິບັດ​ຕາມ​ຫຼັກການ​ລວມສູນ​ປະຊາທິປະ​ໄຕ, ​ເຮັດ​ວຽກ​ເປັນ​ໝູ່​ຄະນະ, ບຸກຄົນ​ຮັບຜິດຊອບ, ຂັ້ນ​ລຸ່ມ ​ປະຕິບັດຕາມ​ຂັ້ນ​ເທິງ, ບຸກຄົນ ປະຕິບັດຕາມ​ການຈັດ​ຕັ້ງ ​ແລະ ທົ່ວ​ສະຫະພັນກໍາມະບານລາວ ປະຕິບັດ​ຕາມ​ມະຕິ​ກອງ​ປະ ຊຸມ.

**ມາດຕາ 10 (​ປັບປຸງ) ພາລະບົດບາດ ຂອງສະຫະພັນກຳມະບານລາວ**

ສະຫະພັນກຳມະບານລາວ ມີພາລະບົດບາດ ດັ່ງນີ້:

1. ໂຄສະນາ, ສຶກສາອົບຮົມ, ປຸກລະດົມ, ເຕົ້າໂຮມຄວາມສາມັກຄີ ສະມາຊິກກໍາມະບານ, ກໍາມະກອນ ແລະ ຊາວຜູ້ອອກແຮງງານອື່ນ ມີຄວາມຕື່ນຕົວທາງການເມືອງ, ຮູ້ສິດ, ພັນທະ ແລະ ຜົນປະໂຫຍດຂອງຕົນ, ມີຄວາມຮູ້ ຄວາມສາມາດທາງດ້ານວິທະຍາສາດ ເຕັກໂນໂລຊີ, ມີອະລິຍະທຳທາງດ້ານຈິດໃຈ ແລະ ມີວິໄນໃນການອອກແຮງງານ;
2. ເປັນຕົວແທນແຫ່ງການປົກປ້ອງສິດ ແລະ ຜົນປະໂຫຍດອັນຊອບທໍາ ຂອງສະມາຊິກກຳມະ ບານ, ກໍາມະກອນ ແລະ ຊາວຜູ້ອອກແຮງງານອື່ນໆ;
3. ຕິດຕາມ, ກວດກາ ການຄຸ້ມຄອງລັດ, ຄຸ້ມຄອງເສດຖະກິດ, ວັດທະນະທໍາ-ສັງຄົມ ຂອງອົງ ການລັດແຕ່ລະຂັ້ນ ແລະ ຫົວໜ່ວຍແຮງງານ;
4. ເຂົ້າຮ່ວມຕິດຕາມ, ກວດກາການເຄື່ອນໄຫວ ຂອງສະພາແຫ່ງຊາດ, ສະພາປະຊາຊົນຂັ້ນແຂວງ ແລະ ສະມາຊິກຂອງສະພາດັ່ງກ່າວ.

**ໝວດທີ 2**

**ລະບົບການຈັດຕັ້ງ ຂອງສະຫະພັນກຳມະບານລາວ**

**ມາດຕາ 11 (ປັບປຸງ) ລະບົບການຈັດຕັ້ງ ຂອງສະຫະພັນກໍາມະບານລາວ**

ລະບົບການຈັດຕັ້ງ ຂອງສະຫະພັນກຳມະບານລາວ ມີ ສີ່ ຂັ້ນ ດັ່ງນີ້:

1. ສູນກາງສະຫະພັນກຳມະບານລາວ;
2. ສະຫະພັນກຳມະບານ ກະຊວງ, ອົງການ, ແຂວງ, ນະຄອນຫຼວງ;
3. ສະຫະພັນກຳມະບານ ເມືອງ, ເທດສະບານ, ນະຄອນ, ສະຖາບັນການສຶກສາໃຫຍ່, ໂຮງງານໃຫຍ່, ກຸ່ມບໍລິສັດໃຫຍ່;
4. ກໍາມະບານຮາກຖານ.

**ມາດຕາ 12 (ປັບປຸງ) ສິດ ແລະ ໜ້າທີ່ ຂອງສູນກາງສະຫະພັນກໍາມະບານລາວ**

ສູນກາງສະຫະພັນກຳມະບານລາວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄ້ວາ ຫັນເອົາແນວທາງ, ນະໂຍບາຍ ແລະ ມະຕິກອງປະຊຸມໃຫຍ່ ຜູ້ແທນກໍາມະບານທົ່ວປະເທດ ໃຫ້ເປັນແຜນການ, ແຜນງານ, ໂຄງການ ແລະ ກິດຈະກຳລະອຽດ ໃນແຕ່ລະໄລຍະ;
2. ສຶກສາອົບຮົມ, ໂຄສະນາ, ເຜີຍແຜ່ແນວທາງ, ນະໂຍບາຍ, ກົດໝາຍ, ມະຕິກອງປະຊຸມໃຫຍ່ ຂອງກຳມະບານລາວ ໃຫ້ແກ່ສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນ ຮັບຮູ້ເຊື່ອມ ຊຶມຢ່າງທົ່ວເຖິງ;
3. ເຕົ້າໂຮມຄວາມສາມັກຄີ, ປຸກລະດົມ ສະມາຊິກກຳມະບານ, ກໍາມະກອນ ແລະ ຊາວຜູ້ອອກ ແຮງງານອື່ນເຂົ້າຮ່ວມຂະບວນການແຂ່ງຂັນ, ສ້າງເງື່ອນໄຂໃຫ້ເຂົາເຈົ້າໄດ້ຝຶກຝົນ ຫຼໍ່ຫຼອມຕົນເອງຢ່າງຮອບດ້ານ;
4. ສະເໜີສ້າງ ແລະ ປັບປຸງກົດໝາຍທີ່ກ່ຽວຂ້ອງ, ພິຈາລະນາຮັບຮອງເອົາ ແລະ ປະກາດໃຊ້ນິຕິກຳໃຕ້ກົດໝາຍໃນຂອບເຂດຄວາມຮັບຜິດຊອບຂອງຕົນ; ປະກາດລົບລ້າງ ຫຼື ໂຈະການປະຕິບັດມະຕິ, ຄຳແນະນຳ, ແຈ້ງການ, ລະບຽບການ ຂອງສະຫະພັນກຳມະບານຂັ້ນລຸ່ມ ທີ່ບໍ່ສອດຄ່ອງກັບກົດໝາຍ, ກົດລະ ບຽບ ຫຼື ມະຕິກອງປະຊຸມໃຫຍ່ຜູ້ແທນກຳມະບານລາວທົ່ວປະເທດ;
5. ພິຈາລະນາສ້າງຕັ້ງ ຫຼື ຍຸບເລີກ ກົງຈັກຊ່ວຍວຽກຂັ້ນຂອງຕົນ; ອະນຸຍາດສ້າງຕັ້ງ ຫຼື ຍຸບເລີກ ການຈັດຕັ້ງກຳມະບານຂັ້ນລຸ່ມຂອງຕົນ; ກໍ່ສ້າງ, ບຳລຸງ, ຍົກລະດັບທິດສະດີ, ວິຊາສະເພາະວຽກງານກຳມະ ບານ ໃຫ້ພະນັກງານກຳມະບານແຕ່ລະຂັ້ນ;
6. ຮັບຮອງເອົາ ​ການແຕ່ງຕັ້ງຜູ້ຕາງໜ້າຜູ້​ອອກ​ແຮງ​ງານຢູ່ຫົວໜ່ວຍແຮງງານ ​ໃນ​ຂອບເຂດ​ຄວາມ​ຮັບຜິດຊອບຂອງ​ຕົນ;
7. ເຂົ້າຮ່ວມກອງປະຊຸມປຶກສາຫາລື ແລະ ແກ້ໄຂບັນຫາທີ່ພົວພັນເຖິງສິດ ແລະ ຜົນປະໂຫຍດອັນຊອບທໍາ ຂອງສະມາຊິກກໍາມະບານ, ກໍາມະກອນ ແລະ ຊາວຜູ້ອອກແຮງງານອື່ນ ຕາມກົນໄກການປະສານງານ ສາມຝ່າຍ;
8. ເກັບກໍາສະຖິຕິ, ອອກບັດໃຫ້ສະມາຊິກກໍາມະບານ ທັງຢູ່ພາຍໃນ, ຢູ່ຕ່າງປະເທດ ເພື່ອຕິດຕາມການເຄື່ອນໄຫວ ແລະ ປົກປ້ອງສິດ ແລະ ຜົນປະໂຫຍດອັນຊອບທຳຂອງເຂົາເຈົ້າ;
9. ຕິດຕາມ ສະພາບແວດລ້ອມການອອກແຮງງານ, ຮັບຟັງຄຳຄິດ ຄຳເຫັນ, ຄວາມມຸ່ງມາດປາຖະໜາ ແລະ ຕາງໜ້າກໍາມະກອນ, ຊາວຜູ້ອອກແຮງງານອື່ນ ສ້າງສັນຍາແຮງງານລວມໝູ່ ຢູ່ຫົວໜ່ວຍແຮງງານຂັ້ນຂອງຕົນ;
10. ຂົນຂວາຍ ແລະ ຊຸກຍູ້ ຈັດຕັ້ງກໍາມະບານຮາກຖານ ຢູ່ກຸ່ມການຜະລິດ, ກຸ່ມວິຊາຊີບ ໃຫ້ແກ່ແຮງງານນອກລະບົບ;
11. ປະກອບສ່ວນຊຸກຍູ້, ສົ່ງເສີມການຝຶກອົບຮົມ ພັດທະນາສີມືແຮງງານ, ສະໜອງຂໍ້ມູນ ຂ່າວ ສານ ແລະ ຝຶກອົບຮົມໃຫ້ຄວາມຮູ້ກ່ຽວກັບຄວາມປອດໄພແຮງງານ ແກ່ກໍາມະກອນ ແລະ ຊາວຜູ້ອອກແຮງງານອື່ນໆ;
12. ສ້າງແຫຼ່ງລາຍຮັບທີ່ຖືກຕ້ອງຕາມກົດໝາຍ, ຄຸ້ມຄອງ ແລະ ນຳໃຊ້ລາຍຮັບນັ້ນ ເພື່ອສ້າງຄວາມເຂັ້ມແຂງ ໃຫ້ແກ່ການຈັດຕັ້ງ ແລະ ການເຄື່ອນໄຫວວຽກງານກຳມະບານ;
13. ເຂົ້າຮ່ວມໃນການຕິດຕາມ, ກວດກາ ການເຄື່ອນໄຫວວຽກງານ ຂອງສະພາແຫ່ງຊາດ, ສະພາປະຊາຊົນຂັ້ນແຂວງ ແລະ ສະມາຊິກສະພາດັ່ງກ່າວ;
14. ພົວພັນ ແລະ ຮ່ວມມື ກັບອົງການຈັດຕັ້ງກໍາມະບານປະເທດເພື່ອນມິດ, ອົງການຈັດຕັ້ງສາກົນ, ອົງການບໍ່ສັງກັດລັດຖະບານ ທັງພາຍໃນ ແລະ ຕ່າງປະເທດ;
15. ສະຫຼຸບ, ລາຍງານ ການເຄື່ອນໄຫວວຽກງານກຳມະບານໃນຂອບເຂດທົ່ວປະເທດ ໃຫ້ຂັ້ນເທິງທີ່ກ່ຽວຂ້ອງ ຢ່າງເປັນປົກກະຕິ;
16. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 13 (​ປັບປຸງ) ສິດ ແລະ ໜ້າທີ່ ຂອງສະຫະພັນກຳມະບານ ກະຊວງ, ອົງການ, ແຂວງ, ນະຄອນຫຼວງ**

ສະຫະພັນກຳມະບານກະຊວງ, ອົງການ, ແຂວງ, ນະຄອນຫຼວງ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ເຊື່ອມຊຶມມະຕິ ຂອງຄະນະພັກ, ແຜນພັດທະນາເສດຖະກິດ-ສັງຄົມ ຂອງທ້ອງຖິ່ນ, ຂອງກະຊວງ, ອົງການ, ມະຕິກອງປະຊຸມກຳມະບານຂັ້ນເທິງ ເພື່ອສ້າງເປັນແຜນການ, ໂຄງການ, ກິດຈະກຳ ໃນແຕ່ລະໄລຍະ;
2. ສຶກສາອົບຮົມ, ໂຄສະນາ, ເຜີຍແຜ່ແນວທາງ, ນະໂຍບາຍ, ກົດໝາຍ, ມະຕິກອງປະຊຸມໃຫຍ່ ຂອງກຳມະບານລາວ ໃຫ້ແກ່ສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນ ຮັບຮູ້ເຊື່ອມຊຶມຢ່າງທົ່ວເຖິງ;
3. ເຕົ້າໂຮມຄວາມສາມັກຄີ, ປຸກລະດົມ ສະມາຊິກກຳມະບານ, ກໍາມະກອນ ແລະ ຊາວຜູ້ອອກ ແຮງງານອື່ນ ເຂົ້າຮ່ວມຂະບວນການແຂ່ງຂັນ, ສ້າງເງື່ອນໄຂໃຫ້ເຂົາເຈົ້າໄດ້ຝຶກຝົນ ຫຼໍ່ຫຼອມຕົນເອງຢ່າງຮອບດ້ານ;
4. ສະເໜີສ້າງຕັ້ງ ຫຼື ຍຸບເລີກ ກົງຈັກຊ່ວຍວຽກຂັ້ນຂອງຕົນ; ສະເໜີສ້າງຕັ້ງ ຫຼື ຍຸບເລີກ ການ ຈັດຕັ້ງກຳມະບານຂັ້ນລຸ່ມຂອງຕົນ; ສ້າງ, ບຳລຸງ, ຍົກລະດັບທິດສະດີ, ວິຊາສະເພາະວຽກງານກຳມະບານ ໃຫ້ພະນັກງານກຳມະບານ;
5. ຮັບຮອງເອົາ ​ການແຕ່ງຕັ້ງຜູ້ຕາງໜ້າຜູ້​ອອກ​ແຮງ​ງານ ຢູ່ຫົວໜ່ວຍແຮງງານ ​ໃນ​ຂອບເຂດ​ຄວາມ​ຮັບຜິດຊອບຂອງ​ຕົນ;
6. ເຂົ້າຮ່ວມກອງປະຊຸມປຶກສາຫາລື ແລະ ແກ້ໄຂບັນຫາ ທີ່ພົວພັນເຖິງສິດ ແລະ ຜົນປະໂຫຍດອັນຊອບທໍາ ຂອງສະມາຊິກກໍາມະບານ, ກໍາມະກອນ ແລະ ຜູ້ອອກແຮງງານອື່ນ ຕາມກົນໄກການປະສານງານ ສາມຝ່າຍ;
7. ເກັບກໍາສະຖິຕິ ແລະ ອອກບັດໃຫ້ສະມາຊິກກໍາມະບານ ໃນ​ຂອບເຂດ​ຄວາມ​ຮັບຜິດຊອບຂອງ​ຕົນ;
8. ຕິດຕາມ ສະພາບແວດລ້ອມການອອກແຮງງານ, ຮັບຟັງຄຳຄິດ ຄຳເຫັນ, ຄວາມມຸ່ງມາດປາຖະໜາ ແລະ ຕາງໜ້າກໍາມະກອນ, ຜູ້ອອກແຮງງານ ສ້າງສັນຍາແຮງງານລວມໝູ່ ຢູ່ຫົວໜ່ວຍແຮງງານຂັ້ນຂອງຕົນ;
9. ຂົນຂວາຍ ແລະ ຊຸກຍູ້ ຈັດຕັ້ງກໍາມະບານຮາກຖານ ຢູ່ກຸ່ມການຜະລິດ, ກຸ່ມວິຊາຊີບ ໃຫ້ແກ່ແຮງງານນອກລະບົບ;
10. ປະກອບສ່ວນຊຸກຍູ້, ສົ່ງເສີມ ການຝຶກອົບຮົມ ພັດທະນາສີມືແຮງງານ, ສະໜອງຂໍ້ມູນ ຂ່າວ ສານ ແລະ ຝຶກອົບຮົມ ໃຫ້ຄວາມຮູ້ກ່ຽວກັບຄວາມປອດໄພແຮງງານ ແກ່ຊາວຜູ້ອອກແຮງງານອື່ນໆ;
11. ສ້າງແຫຼ່ງລາຍຮັບທີ່ຖືກຕ້ອງຕາມກົດໝາຍ, ຄຸ້ມຄອງ ແລະ ນຳໃຊ້ລາຍຮັບນັ້ນ ເພື່ອສ້າງຄວາມເຂັ້ມແຂງ ໃຫ້ແກ່ການຈັດຕັ້ງ ແລະ ການເຄື່ອນໄຫວວຽກງານກຳມະບານ;
12. ເຂົ້າຮ່ວມໃນການຕິດຕາມ, ກວດກາ ການເຄື່ອນໄຫວວຽກງານ ຂອງສະພາປະຊາຊົນຂັ້ນແຂວງ ແລະ ສະມາຊິກຂອງສະພາດັ່ງກ່າວ;
13. ພົວພັນ ແລະ ຮ່ວມມື ກັບອົງການຈັດຕັ້ງກໍາມະບານປະເທດເພື່ອນມິດ, ອົງການຈັດຕັ້ງສາກົນ, ອົງການບໍ່ສັງກັດລັດຖະບານ ທັງພາຍໃນ ແລະ ຕ່າງປະເທດ ຕາມການຕົກລົງຂອງຂັ້ນເທິງ;
14. ສະຫຼຸບ, ລາຍງານການເຄື່ອນໄຫວວຽກງານຂອງຕົນ ໃຫ້ຂັ້ນເທິງທີ່ກ່ຽວຂ້ອງ ຢ່າງເປັນປົກກະ ຕິ;
15. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 14 (ປັບປຸງ) ສິດ ແລະ ໜ້າທີ່ ຂອງສະຫະພັນກຳມະບານ ເມືອງ, ເທດສະບານ, ນະຄອນ, ສະຖາບັນການສຶກສາໃຫຍ່, ໂຮງງານໃຫຍ່ ແລະ ກຸ່ມບໍລິສັດໃຫຍ່**

ສະຫະພັນກຳມະບານ ເມືອງ, ເທດສະບານ, ນະຄອນ, ສະຖາບັນການສຶກສາໃຫຍ່, ໂຮງງານໃຫຍ່, ກຸ່ມບໍລິສັດໃຫຍ່ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄ້ວາ ເຊື່ອມຊືມມະຕິຂອງຄະນະພັກ, ແຜນພັດທະນາເສດຖະກິດ-ສັງຄົມ ຂອງທ້ອງຖິ່ນ, ຂອງກະຊວງ, ອົງການ, ມະຕິກອງປະຊຸມກຳມະບານຂັ້ນເທິງ ເພື່ອສ້າງເປັນແຜນການ, ໂຄງການ, ກິດຈະກຳ ໃນແຕ່ລະໄລຍະ;
2. ສຶກສາອົບຮົມ, ໂຄສະນາ, ເຜີຍແຜ່ແນວທາງ, ນະໂຍບາຍ, ກົດໝາຍ, ມະຕິກອງປະຊຸມໃຫຍ່ ຂອງກຳມະບານລາວ ໃຫ້ແກ່ສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນຮັບຮູ້ເຊື່ອມ ຊຶມຢ່າງທົ່ວເຖິງ;
3. ເຕົ້າໂຮມຄວາມສາມັກຄີ, ປຸກລະດົມ ສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນ ເຂົ້າຮ່ວມຂະບວນການແຂ່ງຂັນ, ສ້າງເງື່ອນໄຂໃຫ້ເຂົາເຈົ້າໄດ້ຝຶກຝົນ ຫຼໍ່ຫຼອມຕົນເອງ ຢ່າງ ຮອບດ້ານ;
4. ສະເໜີສ້າງຕັ້ງ ຫຼື ຍຸບເລີກກົງຈັກຊ່ວຍວຽກຂັ້ນຂອງຕົນ; ສະເໜີສ້າງຕັ້ງ ຫຼື ຍຸບເລີກ ການຈັດ ຕັ້ງກຳມະບານຂັ້ນລຸ່ມຂອງຕົນ; ສ້າງ, ບຳລຸງ, ຍົກລະດັບທິດສະດີ, ວິຊາສະເພາະວຽກງານກຳມະບານ ໃຫ້ພະ ນັກງານກຳມະບານ;
5. ຮັບຮອງເອົາ ​ການແຕ່ງຕັ້ງຜູ້ຕາງໜ້າຜູ້​ອອກ​ແຮງ​ງານຢູ່ຫົວໜ່ວຍແຮງງານ ​ໃນ​ຂອບເຂດ​ຄວາມ​ຮັບຜິດຊອບຂອງ​ຕົນ;
6. ເກັບກໍາສະຖິຕິ ແລະ ອອກບັດໃຫ້ສະມາຊິກກໍາມະບານ ໃນ​ຂອບເຂດ​ຄວາມ​ຮັບຜິດຊອບຂອງ​ຕົນ;
7. ຕິດຕາມ ສະພາບແວດລ້ອມການອອກແຮງງານ, ຮັບຟັງຄຳຄິດຄຳເຫັນ, ຄວາມມຸ່ງມາດປາຖະໜາ ແລະ ຕາງໜ້າກໍາມະກອນ, ຜູ້ອອກແຮງງານ ສ້າງສັນຍາແຮງງານລວມໝູ່ ຢູ່ຫົວໜ່ວຍແຮງງານຂັ້ນຂອງຕົນ;
8. ເຂົ້າຮ່ວມກອງປະຊຸມປຶກສາຫາລື ແລະ ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອແກ້ໄຂຂໍ້ຂັດແຍ່ງທາງດ້ານສິດ ແລະ ຜົນປະໂຫຍດອັນຊອບທໍາ ຂອງສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນໆ;
9. ຂົນຂວາຍ ແລະ ຊຸກຍູ້ ຈັດຕັ້ງກໍາມະບານຮາກຖານ ຢູ່ກຸ່ມການຜະລິດ, ກຸ່ມວິຊາຊີບໃຫ້ແກ່ແຮງງານນອກລະບົບ;
10. ຝຶກອົບຮົມ ໃຫ້ຄວາມຮູ້ກ່ຽວກັບວຽກງານກຳມະບານ, ປະກອບສ່ວນວຽກງານ ຝຶກອົບຮົມ ພັດທະນາສີມືແຮງງານ, ສະໜອງຂໍ້ມູນ ຂ່າວສານ ແລະ ຄວາມປອດໄພແຮງງານ ແກ່ສະມາຊິກກໍາມະບານ, ກໍາມະກອນ ແລະ ຊາວຜູ້ອອກແຮງງານອື່ນໆ;
11. ສ້າງແຫຼ່ງລາຍຮັບທີ່ຖືກຕ້ອງຕາມກົດໝາຍ, ຄຸ້ມຄອງ ແລະ ນຳໃຊ້ລາຍຮັບນັ້ນ ເພື່ອສ້າງຄວາມເຂັ້ມແຂງ ໃຫ້ແກ່ການຈັດຕັ້ງ ແລະ ການເຄື່ອນໄຫວວຽກງານກຳມະບານ;
12. ສະຫຼຸບ, ລາຍງານການເຄື່ອນໄຫວວຽກງານຂອງຕົນ ໃຫ້ຂັ້ນເທິງທີ່ກ່ຽວຂ້ອງ ຢ່າງເປັນປົກກະ ຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 15 (ປັບປຸງ) ສິດ ແລະ ໜ້າທີ່ ຂອງກຳມະບານຮາກຖານ**

ກຳມະບານຮາກຖານ ມີ ສິດ ແລະ ໜ້າທີ່ ດັ່ງນີ້:

1. ສຶກສາອົບຮົມ, ເຕົ້າໂຮມຄວາມສາມັກຄີ, ປຸກລະດົມສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນ ຢູ່ຫົວໜ່ວຍແຮງງານ ປະຕິບັດແນວທາງນະໂຍບາຍ, ລັດຖະທຳມະນູນ, ກົດໝາຍ ແລະ ກົດລະບຽບຂອງຫົວໜ່ວຍແຮງງານ;
2. ສະເໜີສ້າງ, ປັບປຸງ ການຈັດຕັ້ງ, ຂະຫຍາຍສະມາຊິກກຳມະບານ ແລະ ນຳພາສະມາຊິກກຳ ມະບານ ຈັດຕັ້ງປະຕິບັດລະບອບຮ່ວມຊີວິດ, ເສຍເງິນບຳລຸງ ຕາມທີ່ໄດ້ກຳນົດໄວ້ໃນກົດລະບຽບ ຂອງສະຫະ ພັນກຳມະບານລາວ;
3. ຕາງໜ້າກໍາມະກອນ ແລະ ຊາວຜູ້ອອກແຮງງານອື່ນ ດໍາເນີນການຕໍ່ລອງລວມໝູ່, ສ້າງສັນຍາແຮງງານລວມໝູ່ ແລະ ປະກອບຄໍາເຫັນຕໍ່ການສ້າງ ແລະ ປັບປຸງກົດລະບຽບພາຍໃນ ຂອງຫົວໜ່ວຍແຮງງານ;
4. ຈັດຕັ້ງ ແລະ ນໍາພາຂະບວນການແຂ່ງຂັນ ຂອງສະຫະພັນກຳມະບານລາວ ຕິດພັນກັບການປະ ຕິບັດໜ້າທີ່ວິຊາສະເພາະ, ປະຕິບັດແຜນການ ຂອງຫົວໜ່ວຍແຮງງານໃນແຕ່ລະໄລຍະ ດ້ວຍຮູບການ ແລະ ວິ ທີການທີ່ເໝາະສົມ;
5. ເກັບກໍາສະຖິຕິ ແລະ ຄຸ້ມຄອງບັດສະມາຊິກກຳມະບານ ໃນຫົວໜ່ວຍແຮງງານຂອງຕົນ;
6. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການຕິດຕາມ, ກວດກາ, ຊຸກຍູ້ການປະຕິບັດນະໂຍບາຍ, ສະຫັວດດີການສັງຄົມ, ຄ່າແຮງງານຂັ້ນຕ່ຳ ຕໍ່ສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນໆ;
7. ປະກອບສ່ວນ ສະໜອງຂໍ້ມູນ ແລະ ອົບຮົມຄວາມປອດໄພແຮງງານ ໃຫ້ແກ່ສະມາຊິກກໍາມະບານ, ກໍາມະກອນ ແລະ ຜູ້ອອກແຮງງານ ຢູ່ຫົວໜ່ວຍແຮງງານ;
8. ເປັນຕົວແທນ ເຂົ້າຮ່ວມໃນການໄກ່ເກ່ຍ ປະນີປະນອມ, ແກ້ໄຂຂໍ້ຂັດແຍ່ງທາງດ້ານສິດ ແລະ ຜົນປະໂຫຍດອັນຊອບທໍາ ຂອງສະມາຊິກກຳມະບານ, ກໍາມະກອນ ແລະ ຜູ້ອອກແຮງງານ ຢູ່ຫົວໜ່ວຍແຮງງານ;
9. ສະຫຼຸບ, ລາຍງານວຽກງານຂອງຕົນ ໃຫ້ຂັ້ນເທິງ ຢ່າງເປັນປົກກະຕິ;
10. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 3**

**ໂຄງປະກອບຄະນະບໍລິຫານງານ**

**ມາດຕາ 16 (ປັບປຸງ) ໂຄງປະກອບຄະນະບໍລິຫານງານ ຂອງສະຫະພັນກໍາມະບານລາວ**

ຄະນະບໍລິຫານງານ ຂອງສະຫະພັນກໍາມະບານແຕ່ລະຂັ້ນ ປະກອບດ້ວຍ:

* ປະທານ ຄະນະບໍລິຫານງານ;
* ຮອງປະທານ ຄະນະບໍລິຫານງານ;
* ປະທານກວດກາ ຂອງຄະນະບໍລິຫານງານ;
* ກໍາມະການ ຄະນະບໍລິຫານງານ.

ຄະນະບໍລິຫານງານສະຫະພັນກໍາມະບານລາວ ແມ່ນ ພະນັກງານກໍາມະບານອາຊີບ ແລະ ເຄິ່ງອາຊີບ ທີ່ໄດ້ມາຈາກການເລືອກຕັ້ງ ຂອງກອງປະຊຸມໃຫຍ່ແຕ່ລະຂັ້ນ. ໃນກໍລະນີມີຄວາມຈໍາເປັນ ກອງປະຊຸມຄົບຄະ ນະບໍລິຫານງານ ຈະເປັນຜູ້ຮັບຮອງເອົາ ຕາມການແຕ່ງຕັ້ງ ຈາກຄະນະພັກ ຫຼື ຄະນະປົກຄອງ ບ່ອນຜູ້ກ່ຽວສັງ ກັດຢູ່.

**ມາດຕາ 17 (ປັບປຸງ) ສິດ ແລະ ໜ້າທີ່ ຂອງປະທານຄະນະບໍລິຫານງານ**

ປະທານ ຄະນະບໍລິຫານງານສະຫະພັນກຳມະບານແຕ່ລະຂັ້ນ ມີ ສິດ ແລະ ໜ້າທີ່ ດັ່ງນີ້:

1. ຊີ້ນຳ, ນຳພາໂດຍກົງ ໃນການຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຂັ້ນຂອງຕົນ; ຕົກລົງ ຮັບຮອງບັນດາແຜນງານ, ໂຄງການເຄື່ອນໄຫວຮອບດ້ານ ໃນລະຫ່ວາງສອງສະໄໝກອງປະຊຸມໃຫຍ່;
2. ຕົກລົງບັນຫາສໍາຄັນໃນວຽກງານ ຂອງສະຫະພັນກຳມະບານລາວ ໃນຂອບເຂດຄວາມຮັບຜິດ ຊອບຂອງຕົນ ບົນພື້ນຖານຄວາມເປັນເອກະພາບຂອງໝູ່ຄະນະ;
3. ປະສານສົມທົບ, ປຶກສາຫາລືວຽກງານກຳມະບານລາວ ແລະ ວຽກງານອື່ນທີ່ສຳຄັນ ກັບອົງການຈັດຕັ້ງພັກ-ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນອື່ນຂັ້ນຂອງຕົນ ທີ່ເຫັນວ່າມີຄວາມຈຳເປັນ;
4. ຕົກລົງ, ຮຽກໂຮມ ທັງເປັນປະທານກອງປະຊຸມໃຫຍ່, ກອງປະຊຸມສາມັນ ແລະ ກອງປະຊຸມວິສາມັນ;
5. ຊຸກຍູ້, ຕິດຕາມ ແລະ ກວດກາ ການເຄື່ອນໄຫວວຽກງານພາຍໃນ ແລະ ຕ່າງປະເທດ ຂອງສະຫະພັນກໍາມະບານຂັ້ນຂອງຕົນ;
6. ປະກອບຄຳຄິດ ຄຳເຫັນນຳການຈັດຕັ້ງພັກ, ລັດທີ່ກ່ຽວຂ້ອງ ໃນການປະຕິບັດນະໂຍບາຍຕໍ່ສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນ ເປັນຕົ້ນ ການບຳລຸງ, ສ້າງ, ການເລື່ອນຊັ້ນ ຕຳແໜ່ງ, ການປ່ຽນແປງຊັ້ນ ຂັ້ນເງິນເດືອນ, ການຍ້ອງຍໍ ຫຼື ລົງວິໄນ ແລະ ນະໂຍບາຍອື່ນ ທີ່ພົວພັນເຖິງສິດ ແລະ ຜົນປະໂຫຍດອັນຊອບທຳຂອງເຂົາເຈົ້າ;
7. ສະຫຼຸບ, ລາຍງານສະພາບຮອບດ້ານ ຂອງວຽກງານກຳມະບານ ໃຫ້ຄະນະບໍລິຫານງານ ແລະ ໃຫ້ຂັ້ນເທິງຖັດຕົນ ເປັນປົກກະຕິ;
8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 18 (ປັບປຸງ) ສິດ ແລະ ໜ້າທີ່ ຂອງຮອງປະທານຄະນະບໍລິຫານງານ**

ຮອງປະທານຄະນະບໍລິຫານງານສະຫະພັນກຳມະບານແຕ່ລະຂັ້ນ ມີ ສິດ ແລະ ໜ້າທີ່ ດັ່ງນີ້:

1. ຮັບຜິດຊອບ ລົງເລິກຊີ້ນຳ, ນຳພາວຽກງານຈຳນວນໜຶ່ງ ຕາມການມອບໝາຍ ຂອງປະທານຄະ ນະບໍລິຫານງານສະຫະພັນກຳມະບານຂັ້ນຂອງຕົນ;
2. ໃຫ້ຄຳປຶກສາ, ປະກອບຄຳຄິດ ຄໍາເຫັນຊ່ວຍປະທານຄະນະບໍລິຫານງານສະຫະພັນກຳມະບານຂັ້ນຂອງຕົນ ໃນການຈັດຕັ້ງປະຕິບັດໜ້າທີ່ວຽກງານກຳມະບານ ຫຼື ວຽກງານອື່ນທີ່ກ່ຽວຂ້ອງ;
3. ຮັກສາການແທນ ປະທານຄະນະບໍລິຫານງານສະຫະພັນກຳມະບານຂັ້ນຂອງຕົນ ໃນເວລາປະ ທານ ຕິດຂັດ ຫຼື ຕາມການມອບໝາຍ;
4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 19 (ໃໝ່) ສິດ ແລະ ໜ້າທີ່ ຂອງກໍາມະການຄະນະບໍລິຫານງານ**

ກຳມະການຄະນະບໍລິຫານງານສະຫະພັນກຳມະບານລາວ ມີ ສິດ ແລະ ໜ້າທີ່ ດັ່ງນີ້:

1. ຮັບຜິດຊອບ ລົງເລິກວຽກງານໃດໜຶ່ງ ຕາມການມອບໝາຍ ຂອງຄະນະບໍລິຫານງານຂັ້ນຂອງຕົນ;
2. ເຂົ້າຮ່ວມກອງປະຊຸມ, ປຶກສາຫາລື, ປະກອບຄຳເຫັນ ແລະ ລົງຄະແນນສຽງ ຮັບຮອງເອົາບັນ ຫາສໍາຄັນຕ່າງໆ ກ່ຽວກັບວຽກງານກຳມະບານຂັ້ນຂອງຕົນ ແລະ ຂັ້ນລຸ່ມຂອງຕົນ;
3. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 4**

**ສະມາຊິກກໍາມະບານ**

**ມາດຕາ 20 (ປັບປຸງ) ສະມາຊິກກຳມະບານ**

ສະມາຊິກກໍາມະບານ ແມ່ນ ບຸກຄົນ ທີ່ເປັນພະນັກງານ-ລັດຖະກອນ, ນັກສຶກສາ, ປັນຍາຊົນ ຢູ່ໃນການຈັດຕັ້ງຂອງ ພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ແລະ ກໍາມະກອນ, ຊາວຜູ້ອອກ ແຮງງານອື່ນ ຢູ່ຫົວໜ່ວຍແຮງງານ ທີ່ໄດ້ຮັບເຂົ້າ ແລະ ຂຶ້ນທະບຽນ ເປັນສະມາຊິກກຳມະບານ.

ສຳລັບວິທີການ ແລະ ຂັ້ນຕອນ ຮັບເຂົ້າເປັນສະມາຊິກກຳມະບານ ໄດ້ກຳນົດໄວ້ໃນກົດລະບຽບ ຂອງສະຫະພັນກຳມະບານລາວ.

**ມາດຕາ 21 (ປັບປຸງ) ມາດຕະຖານ ແລະ ເງື່ອນໄຂຕົ້ນຕໍ ຂອງສະມາຊິກກຳມະບານ**

ສະມາຊິກກຳມະບານ ມີມາດຕະຖານ ແລະ ເງື່ອນໄຂຕົ້ນຕໍ ດັ່ງນີ້:

1. ເປັນພະນັກງານ, ລັດຖະກອນ, ນັກສຶກສາ, ປັນຍາຊົນ, ກຳມະກອນ, ຊາວຜູ້ອອກແຮງງານອື່ນ ທັງໃນ ແລະ ນອກລະບົບ ໂດຍບໍ່ຈຳແນກເພດ, ຊົນເຜົ່າ, ລະດັບການສຶກສາ, ການເຊື່ອຖື, ຖານະທາງດ້ານເສດ ຖະກິດ-ສັງຄົມ, ຖືສັນຊາດລາວ ທີ່ມີອາຍຸ 18 ປີ ຂຶ້ນໄປ;
2. ມີສະຕິຕື່ນຕົວ ປະຕິບັດກົດໝາຍ, ກົດລະບຽບ ຂອງຫົວໜ່ວຍແຮງງານ, ເຫັນດີ ເຫັນພ້ອມ ປະຕິບັດກົດລະບຽບ ຂອງສະຫະພັນກໍາມະບານລາວ ແລະ ເຂົ້າຮ່ວມການເຄື່ອນໄຫວວຽກງານກໍາມະບານ;
3. ຕ້ອງ​ເປັນ​ຜູ້​ທີ່​ມີຄຸນສົມບັດ ​ສິນ​ທຳ​ປະຕິວັດ, ໄດ້ຜ່ານ​ການ​ຝຶກ​ຝົນ ​ຫຼໍ່ຫຼອມ​ໃນ​ຂະ​ບວນການ​ວຽກ​ງານ​ຕົວ​ຈິງ, ມີ​ຄວາມ​ຫ້າວຫັນ, ​ເປັນ​ແບບຢ່າງ​ທີ່​ດີ ​ແລະ ມີ​ຄວາມ​ຮັບຜິດຊອບ​ໃນ​ໜ້າ​ທີ່​ວຽກ​ງານ;
4. ມີຄວາມສະໝັກໃຈ ເຂົ້າເປັນສະມາຊິກກໍາມະບານ ດ້ວຍຕົນເອງ.

**ມາດຕາ 22 (ປັບປຸງ) ສິດ ແລະ ໜ້າທີ່ ຂອງສະມາຊິກກໍາມະບານ**

ສະມາຊິກກຳມະບານ ມີສິດ ແລະ ໜ້າທີ່ ດັ່ງນີ້:

1. ໂຄສະນາຂົນຂວາຍ ແລະ ເປັນແບບຢ່າງທີ່ດີໃຫ້ກໍາມະກອນ, ຊາວຜູ້ອອກແຮງງານອື່ນ ໃນການປະຕິບັດແນວທາງນະໂຍບາຍ, ລັດຖະທໍາມະນູນ ແລະ ກົດໝາຍຂອງລັດ; ປະຕິບັດກົດລະບຽບ ຂອງສະ ຫະພັນກຳມະບານລາວ ແລະ ກົດລະບຽບພາຍໃນຂອງຫົວໜ່ວຍແຮງງານ ຢ່າງຖືກຕ້ອງ ແລະ ເຂັ້ມງວດ;
2. ເປັນເຈົ້າການເຄື່ອນໄຫວວຽກງານກຳມະບານ, ເຂົ້າຮ່ວມຊີວິດການເມືອງໃນກຳມະບານຮາກຖານ, ເສຍເງິນບຳລຸງຕາມກຳນົດໄວ້ຢູ່ໃນກົດລະບຽບ ຂອງສະຫະພັນກຳມະບານລາວ;
3. ເຂົ້າຮ່ວມ ການເຄື່ອນໄຫວວຽກງານຂອງອົງການຈັດຕັ້ງມະຫາຊົນ ແລະ ການຈັດຕັ້ງສັງຄົມ ທີ່ຖືກຕ້ອງຕາມກົດໝາຍ;
4. ຕິດຕາມ ກວດກາ, ປຶກສາຫາລື, ສະເໜີ, ປະກອບຄຳຄິດ ຄໍາເຫັນກ່ຽວກັບວຽກງານກຳມະ ບານ ແລະ ວຽກງານອື່ນ ໃນຂອບເຂດຄວາມຮັບຜິດຊອບຂອງຕົົນ;
5. ໄດ້ຮັບຂໍ້ມູນ ຂ່າວສານທີ່ຈຳເປັນ, ໄດ້ຮັບການຍົກລະດັບຄວາມຮູ້, ຄວາມສາມາດ;
6. ເລືອກຕັ້ງ ແລະ ສະໝັກຮັບເລືອກຕັ້ງ ເຂົ້າໃນຕຳແໜ່ງນຳພາຂອງສະຫະພັນກຳມະບານລາວທຸກຂັ້ນ, ລົງຄະແນນສຽງ ເພື່ອຕົກລົງວຽກງານສຳຄັນ ຢູ່ໃນກອງປະຊຸມກຳມະບານຂັ້ນຂອງຕົນ;
7. ສະເໜີໃຫ້ສະຫະພັນກໍາມະບານລາວ ປົກປ້ອງສິດ ແລະ ຜົນປະໂຫຍດອັນຊອບທໍາຂອງຕົນ ໃນເມື່ອຖືກລະເມີດ;
8. ໄດ້ຮັບນະໂຍບາຍເບິ່ງແຍງ ຊ່ວຍເຫຼືອໃນເວລາເຈັບເປັນ ແລະ ພົບຄວາມຫຍຸ້ງຍາກ ຈາກສະ ຫະພັນກຳມະບານຂັ້ນຂອງຕົນ ຕາມລະບຽບການ;
9. ເຂົ້າຮ່ວມການປັບປຸງ, ກໍ່ສ້າງການຈັດຕັ້ງກຳມະບານຂັ້ນຂອງຕົນ, ໂຄສະນາຂົນຂວາຍມະຫາ ຊົນ ເຂົ້າເປັນສະມາຊິກກຳມະບານ;
10. ຝຶກຝົນ ຫຼໍ່ຫຼອມຕົນເອງໃຫ້ກາຍເປັນພົນລະເມືອງດີ, ເປັນສະມາຊິກກຳມະບານທີ່ມີຄວາມຮູ້, ມີຄວາມສາມາດ ແລະ ປະຕິບັດລະບຽບວິໄນດີ;
11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 23 (ປັບປຸງ) ຜົນປະໂຫຍດ ຂອງສະມາຊິກກຳມະບານ**

ຜົນປະໂຫຍດຕົ້ນຕໍ ຂອງສະມາຊິກກໍາມະບານ ມີ ດັ່ງນີ້:

1. ໄດ້ຮັບການຍົກລະດັບ, ການບັນຈຸ, ສັບຊ້ອນ ເຂົ້າໃນຕຳແໜ່ງງານ ຂອງອົງການຈັດຕັ້ງພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ແລະ ຫົວໜ່ວຍແຮງງານ ຢ່າງເໝາະສົມ ຕາມລະບຽບການ;
2. ໄດ້ຮັບການບໍລິການຂໍ້ມູນ ຂ່າວສານ ກ່ຽວກັບການອອກແຮງງານ, ປົກປ້ອງສິດ ແລະ ຜົນປະ ໂຫຍດອັນຊອບທໍາຂອງຕົນ;
3. ໄດ້ຮັບການຊ່ວຍເຫຼືອ ໃນການແກ້ໄຂຂໍ້ຂັດແຍ່ງດ້ານສິດ ແລະ ຜົນປະໂຫຍດ ຕາມທີ່ໄດ້ກໍານົດໄວ້ໃນກົດໝາຍ;
4. ເຂົ້າຮ່ວມກິດຈະກໍາ ການເຄື່ອນໄຫວວຽກງານຕ່າງໆ ທີ່ອົງການກຳມະບານຈັດຂຶ້ນ;
5. ໄດ້ຮັບຜົນປະໂຫຍດ, ນະໂຍບາຍອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 5**

**ການສ້າງຕັ້ງການຈັດຕັ້ງ ແລະ ການຂະຫຍາຍສະມາຊິກກໍາມະບານ**

**ມາດຕາ 24 (ໃໝ່) ການສ້າງຕັ້ງ ການຈັດຕັ້ງກໍາມະບານ ຢູ່ຫົວໜ່ວຍແຮງງານ**

ຫົວໜ່ວຍແຮງງານ, ກຸ່ມການຜະລິດທີ່ມີກໍາມະກອນ ແລະ ຜູ້ອອກແຮງງານ ແຕ່ສິບຄົນຂຶ້ນໄປ ສາ ມາດສ້າງຕັ້ງການຈັດຕັ້ງກຳມະບານ. ໃນກໍລະນີ ບໍ່ສາມາດສ້າງຕັ້ງກໍາມະບານຮາກຖານໄດ້ ກໍໃຫ້ຜູ້ອອກແຮງງານຄັດເລືອກຜູ້ຕາງໜ້າຂອງຕົນເປັນການຊົ່ວຄາວ ໂດຍແມ່ນຄະນະສະຫະພັນກຳມະບານ ຂອງ​ກົມ​ກອງ ຫຼື ການຈັດຕັ້ງ ທີ່ຫົວໜ່ວຍແຮງງານນັ້ນຂຶ້ນກັບ ເປັນຜູ້ແນະນໍາ, ຮັບຮອງຕາມກົດໝາຍ ແລະ ກົດລະບຽບ ຂອງສະຫະພັນກຳມະບານລາວ.

**ມາດຕາ 25 (ໃໝ່) ການຂະຫຍາຍສະມາຊິກກຳມະບານ ຢູ່ຫົວໜ່ວຍແຮງງານ**

ການຂະຫຍາຍສະມາຊິກກຳມະບານ ໃນຫົວໜ່ວຍແຮງງານ ແລະ ກຸ່ມການຜະລິດ ທີ່ບໍ່ທັນມີການ ຈັດຕັ້ງກໍາມະບານ ແມ່ນສະຫະພັນກຳມະບານ ຂອງ​ກົມ​ກອງ, ການຈັດຕັ້ງທີ່​ຫົວໜ່ວຍ​ແຮງ​ງານ​ນັ້ນ ຂຶ້ນກັບ ຫຼື ຜູ້ຕາງໜ້າຜູ້ອອກແຮງງານຫົວໜ່ວຍແຮງງານນັ້ນ ເປັນຜູ້ໂຄສະນາຂົນຂວາຍຜູ້ອອກແຮງງານ ໃຫ້ເຂົ້າເປັນສະ ມາຊິກກຳມະບານ.

**ໝວດທີ 6**

**ຜູ້ຕາງໜ້າຜູ້ອອກແຮງງານ**

**ມາດຕາ 26 (ໃໝ່) ຜູ້ຕາງໜ້າຜູ້ອອກແຮງງານ**

ຜູ້ຕາງໜ້າຜູ້ອອກແຮງງານ ແມ່ນ ບຸກຄົນ ຫຼື ນິຕິບຸກຄົນ ທີ່ໄດ້ຮັບການຄັດເລືອກໂດຍກໍາມະກອນ ແລະ ຜູ້ອອກແຮງງານຢູ່ຫົວໜ່ວຍແຮງງານ ໃຫ້ເປັນຕົວແທນປົກປ້ອງສິດ ແລະ ຜົນປະໂຫຍດອັນຊອບທໍາຂອງຕົນ ຕາມທີ່ໄດ້ກໍານົດໄວ້ໃນມາດຕາ 24 ຂອງກົດໝາຍສະບັບນີ້.

ຜູ້ຕາງໜ້າຜູ້ອອກແຮງງານ ຕ້ອງໄດ້ຖືກຮັບຮອງ​ຈາກສະຫະພັນກໍາມະບານ ຂອງກົມກອງ ຫຼື ການຈັດ ຕັ້ງ​ທີ່​ຫົວໜ່ວຍ​ແຮງ​ງານ​ນັ້ນ​ຂຶ້ນ​ກັບ ພາຍໃນ ສິບຫ້າວັນ. ຜູ້ຕາງໜ້າຜູ້ອອກແຮງງານຈະສິ້ນສຸດ​ໜ້າ​ທີ່ ໃນເມື່ອຢູ່ຫົວໜ່ວຍແຮງງານນັ້ນ ໄດ້ສ້າງຕັ້ງການຈັດ​ຕັ້ງກໍາມະບານຂຶ້ນ.

**ມາດຕາ 27 (ໃໝ່) ສິດ ແລະ ໜ້າທີ່ ຂອງຜູ້ຕາງໜ້າຜູ້ອອກແຮງງານລາວ**

ຜູ້ຕາງໜ້າຜູ້ອອກແຮງງານ ມີ ສິດ ແລະ ໜ້າທີ່ຕົ້ນຕໍ ດັ່ງນີ້:

1. ເຕົ້າໂຮມຄວາມສາມັກຄີ, ສຶກສາອົບຮົມ ແລະ ປຸກລະດົມ ກໍາມະກອນ ແລະ ຜູ້ອອກແຮງງານ ຕັ້ງໜ້າປະຕິບັດວຽກງານວິຊາສະເພາະ ແລະ ມີວິໄນການອອກແຮງງານ;
2. ເຂົ້າຮ່ວມໃນການຕໍ່ລອງລວມໝູ່, ຕາງໜ້າກໍາມະກອນ, ຜູ້ອອກແຮງງານສ້າງສັນຍາແຮງງານ ລວມໝູ່ ແລະ ປະກອບຄໍາເຫັນຕໍ່ກັບການສ້າງ, ການປັບປຸງກົດລະບຽບພາຍໃນ ຂອງຫົວໜ່ວຍແຮງງານ;
3. ໄກ່ເກ່ຍ ແກ້ໄຂຂໍ້ຂັດແຍ່ງແບບປະນີປະນອມ; ກໍລະນີບໍ່ສາມາດໄກ່ເກ່ຍແກ້ໄຂຂໍ້ຂັດແຍ່ງນັ້ນໄດ້ ຜູ້ຕາງໜ້າຜູ້ອອກແຮງງານ ມີສິດລາຍງານໃຫ້ການຈັດຕັ້ງກຳມະບານຂັ້ນເທິງ ແລະ ການຈັດຕັ້ງທີ່ກ່ຽວຂ້ອງຮັບຊາບ ຜົນຂອງການໄກ່ເກ່ຍ;
4. ຕິດຕາມ ການປະຕິບັດລະດັບຄ່າແຮງງານຂັ້ນຕ່ຳ, ເງື່ອນໄຂສະພາບແວດລ້ອມການອອກແຮງງານ ແລະ ການປະຕິບັດລະບອບປະກັນສັງຄົມ ຕໍ່ກໍາມະກອນ ແລະ ຜູ້ອອກແຮງງານອື່ນ ຢູ່ຫົວໜ່ວຍແຮງງານຂອງຕົນ;
5. ດຳເນີນການຂົນຂວາຍ ສ້າງຕັ້ງກຳມະບານຮາກຖານ ຢູ່ຫົວໜ່ວຍແຮງງານຂອງຕົນ;
6. ໄດ້ຮັບການປົກປ້ອງ ຕາມກົດໝາຍ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ພາກທີ III**

**ກອງປະຊຸມ ຂອງກໍາມະບານລາວ**

**ມາດຕາ 28 ປະເພດກອງປະຊຸມ ຂອງກໍາມະບານລາວ**

ກອງປະຊຸມ ຂອງກໍາມະບານລາວ ມີ ສາມ ປະເພດ ດັ່ງນີ້:

1. ກອງປະຊຸມໃຫຍ່;
2. ກອງປະຊຸມສາມັນ;
3. ກອງປະຊຸມວິສາມັນ.

**ມາດຕາ 29 (ປັບປຸງ) ກອງປະຊຸມໃຫຍ່**

ກອງປະຊຸມໃຫຍ່ ຂອງກໍາມະບານລາວ ລວມມີ ກອງປະຊຸມໃຫຍ່ຜູ້ແທນ ແລະ ກອງປະຊຸມໃຫຍ່ສະມາຊິກ.

ກອງປະຊຸມໃຫຍ່ຜູ້ແທນ ແມ່ນ ກອງປະຊຸມຕົວແທນສະມາຊິກກໍາມະບານທົ່ວປະເທດ, ແຂວງ, ນະຄອນຫຼວງ, ກະຊວງ ຫຼື ອົງການ, ເມືອງ, ເທດສະບານ, ນະຄອນ ຊຶ່ງຫ້າປີໃດ ດຳເນີນເທີື່ອໜຶ່ງ ໂດຍແມ່ນປະທານສະຫະພັນກຳມະບານຂັ້ນນັ້ນ ເປັນຜູ້ຮຽກໂຮມ; ກ່ອນຈະເປີດກອງປະຊຸມໃຫຍ່ຜູ້ແທນນັ້ນ ປະ ທານສະຫະພັນກຳມະບານລາວ ຕ້ອງໄດ້ແຈ້ງໄປຍັງກຳມະການ ໃນຄະນະບໍລິຫານງານສະຫະພັນກຳມະບານລາວຂັ້ນຂອງຕົນ ແລະ ຂັ້ນລຸ່ມຮັບຊາບກ່ອນລ່ວງໜ້າ ຫົກເດືອນ.

ກອງປະຊຸມໃຫຍ່ສະມາຊິກກໍາມະບານ ແມ່ນ ກອງປະຊຸມໃຫຍ່ກໍາມະບານຮາກຖານ ຊຶ່ງຫ້າປີໃດ ດຳເນີນເທື່ອໜຶ່ງ ໂດຍແມ່ນປະທານກຳມະບານຮາກຖານນັ້ນ ເປັນຜູ້ຮຽກໂຮມ ແລະ ແຈ້ງໃຫ້ສະມາຊິກຮັບຊາບກ່ອນລ່ວງໜ້າ ສາມເດືອນ.

ກໍລະນີມີຄວາມຈໍາເປັນ ກອງປະຊຸມໃຫຍ່ສາມາດເປີດຂຶ້ນໄວ ຫຼື ຊ້າກວ່າເວລາທີ່ກໍານົດໄວ້ກໍໄດ້ ແຕ່ຕ້ອງບໍ່ເກີນ ຫົກເດືອນ ພ້ອມທັງລາຍງານເຫດຜົນນັ້ນ ໃຫ້ສະຫະພັນກໍາມະບານລາວຂັ້ນເທິງ ແລະ ແຈ້ງໃຫ້ຄະ ນະບໍລິຫານງານສະຫະພັນກໍາມະບານຂັ້ນຂອງຕົນ, ຂັ້ນລຸ່ມຂອງຕົນຮັບຊາບກ່ອນ ສອງເດືອນ.

**ມາດຕາ 30 (ປັບປຸງ) ສິດ ແລະ ໜ້າທີ່ ຂອງກອງປະຊຸມໃຫຍ່**

ກອງປະຊຸມໃຫຍ່ ມີສິດ ແລະ ໜ້າທີ່ ຕົ້ນຕໍ ດັ່ງນີ້:

1. ຄົ້ນຄ້ວາ ພິຈາລະນາ ແລະ ຮັບຮອງເອົາບົດລາຍງານການເມືອງ ຂອງຄະນະບໍລິຫານງານສະ ຫະພັນກຳມະບານລາວຕະຫຼອດໄລະຍະການນໍາພາຂອງຕົນ;
2. ຮັບຮອງ ແຜນຍຸດທະສາດພັດທະນາວຽກງານກໍາມະບານ ໄລຍະສັ້ນ, ໄລຍະຍາວ ຂັ້ນຂອງຕົນ;
3. ສຳລັບກອງປະຊຸມໃຫຍ່ຜູ້ແທນກຳມະບານທົ່ວປະເທດ ແມ່ນຄົ້ນຄວ້າ ພິຈາລະນາຮັບຮອງເອົາການປັບປຸງເນື້ອໃນຂໍ້ແຂ່ງຂັນ ແລະ ການປັບປຸງກົດລະບຽບ ຂອງສະຫະພັນກຳມະບານລາວ;
4. ດໍາເນີນຊີວິດການເມືອງ ຂອງຄະນະບໍລິຫານງານສະຫະພັນກໍາມະບານ ຂັ້ນຂອງຕົນ;
5. ເລືອກຕັ້ງ ຄະນະບໍລິຫານງານສະຫະພັນກໍາມະບານ ແລະ ເລືອກເອົາຜູ້ແທນຂັ້ນຂອງຕົນ ໄປຮ່ວມກອງປະຊຸມໃຫຍ່ຂັ້ນເທິງຖັດຕົນ;
6. ພິຈາລະນາ ຮັບຮອງເອົາຜົນຂອງກອງປະຊຸມຄົບຄະນະບໍລິຫານງານຄັ້ງປະຖົມມະລຶກ ກ່ຽວກັບການເລືອກຕັ້ງເອົາປະທານ, ຮອງປະທານຄະນະບໍລິຫານງານ ແລະ ປະທານກວດກາວຽກງານກໍາມະບານ ຂັ້ນຂອງຕົນ;
7. ຮັບຮອງເອົາມະຕິກອງປະຊຸມໃຫຍ່ ສະຫະພັນກໍາມະບານລາວຂັ້ນຂອງຕົນ.

**ມາດຕາ 31 ກອງປະຊຸມສາມັນ**

ກອງປະຊຸມສາມັນຄົບຄະນະບໍລິຫານງານສະຫະພັນກໍາມະບານລາວ ເປີດຂຶ້ນປີລະໜຶ່ງເທື່ອ ໂດຍແມ່ນປະທານສະຫະພັນກຳມະບານຂັ້ນນັ້ນ ເປັນຜູ້ຮຽກໂຮມ. ກ່ອນຈະເປີດກອງປະຊຸມຄົບຄະນະປະຈໍາປີນັ້ນ ປະທານ ຕ້ອງໄດ້ແຈ້ງໄປຍັງຄະນະບໍລິຫານງານຂັ້ນຂອງຕົນ ແລະ ສະຫະພັນກຳມະບານຂັ້ນລຸ່ມ ຮັບຊາບກ່ອນ ສາມເດືອນ. ກອງປະຊຸມສາມັນ ຕ້ອງມີຄະນະບໍລິຫານງານເຂົ້າຮ່ວມຢ່າງໜ້ອຍ ສອງສ່ວນສາມ ຈຶ່ງສາມາດດຳ ເນີນກອງປະຊຸມໄດ້.

**ມາດຕາ 32 (ປັບປຸງ) ສິດ ແລະ ໜ້າທີ່ ຂອງກອງປະຊຸມສາມັນ**

ກອງປະຊຸມສາມັນຄົບຄະນະບໍລິຫານງານສະຫະພັນກໍາມະບານລາວ ມີ ສິດ ແລະ ໜ້າທີ່ ຕົ້ນຕໍ ດັ່ງນີ້:

1. ຄົ້ນຄ້ວາ ແລະ ຮັບຮອງເອົາບົດສະຫຼຸບການເຄື່ອນໄຫວວຽກງານ, ສະພາບເສດຖະກິດ, ການເງິນປະຈຳປີ ແລະ ທິດທາງໜ້າທີ່ວຽກງານ ປີຕໍ່ໜ້າ ຂອງສະຫະພັນກຳມະບານຂັ້ນຂອງຕົນ;
2. ຄົ້ນຄວ້າ ປະກອບຄໍາເຫັນຕໍ່ເນື້ອໃນວຽກງານສໍາຄັນ ຕາມການສະເໜີ ຫຼື ເຈາະຈີ້ມ ຂອງຄະ ນະປະທານ (ຖ້າມີ);
3. ດຳເນີນຊີວິດການເມືອງ ເພື່ອສຳຫຼວດການນຳພາວຽກງານປະຈຳປີ ຂອງຄະນະບໍລິຫານງານສະ ຫະພັນກຳມະບານ ຂັ້ນຂອງຕົນ;
4. ເລືອກຕັ້ງ ຫຼື ຮັບຮອງເອົາການແຕ່ງຕັ້ງເພີ່ມເຕີມ ຄະນະບໍລິຫານງານຂັ້ນຂອງຕົນ ທີ່ວ່າງລົງ;
5. ຕົກລົງ ບັນຫາສຳຄັນຕ່າງໆ ໃນການບໍລິຫານວຽກງານ ຂອງສະຫະພັັນກຳມະບານ ຂັ້ນຂອງຕົນ;
6. ຮັບຮອງ ເອົາມະຕິກອງປະຊຸມຄົບຄະນະບໍລິຫານງານ ສະຫະພັນກໍາມະບານ ຂັ້ນຂອງຕົນ.

**ມາດຕາ 33 ກອງປະຊຸມວິສາມັນ**

ກອງປະຊຸມວິສາມັນ ແມ່ນ ກອງປະຊຸມທີ່ໄດ້ເປີດຂຶ້ນໃນລະຫວ່າງ ສອງກອງປະຊຸມສາມັນ ເພື່ອພິ ຈາລະນາບັນຫາສຳຄັນ, ຈຳເປັນ ແລະ ຮີບດ່ວນ ຕາມການສະເໜີ ຂອງຄະນະປະທານ ຫຼື ຢ່າງໜ້ອຍ ໜຶ່ງສ່ວນສີ່ ຂອງຄະນະບໍລິຫານງານ ໂດຍແມ່ນປະທານສະຫະພັນກຳມະບານຂັ້ນນັ້ນ ເປັນຜູ້ຮຽກໂຮມ ແລະ ມີຈຳ ນວນຄະນະບໍລິຫານງານ ເຂົ້າຮ່ວມຢ່າງໜ້ອຍ ສອງສ່ວນສາມ ຈຶ່ງສາມາດດໍາເນີນກອງປະຊຸມວິສາມັນໄດ້.

**ມາດຕາ 34 ມະຕິກອງປະຊຸມ**

ມະຕິກອງປະຊຸມໃຫຍ່, ກອງປະຊຸມສາມັນ ແລະ ກອງປະຊຸມວິສາມັນ ແມ່ນ ການຮັບຮອງເອົາເນື້ອໃນຂອງກອງປະຊຸມດັ່ງກ່າວຈາກຜູ້ແທນກອງປະຊຸມ. ມະຕິກອງປະຊຸມນັ້ນ ຈະມີຄຸນຄ່າໄດ້ ກໍຕໍ່ເມື່ອໄດ້ຮັບຄະແນນສຽງເຫັນດີ ຫຼາຍກ່ວາເຄິ່ງໜຶ່ງ ຂອງຈໍານວນຜູ້ແທນທີ່ເຂົ້າຮ່ວມກອງປະຊຸມ.

**ພາກທີ IV**

**ຄວາມຮັບຜິດຊອບຂອງລັດ ແລະ ຫົວໜ່ວຍແຮງງານ**

**ຕໍ່ວຽກງານກຳມະບານ**

**ມາດຕາ 35 (ໃໝ່) ຄວາມຮັບຜິດຊອບຂອງລັດ ຕໍ່ວຽກງານກໍາມະບານ**

ລັດ ມີຄວາມຮັບຜິດຊອບ ຕໍ່ວຽກງານກຳມະບານ ດັ່ງນີ້:

1. ສ້າງເງື່ອນໄຂ, ສົ່ງເສີມໃຫ້ການຈັດຕັ້ງກໍາມະບານ ໄດ້ຮັບການສ້າງຕັ້ງຂຶ້ນ ແລະ ເຄື່ອນໄຫວວຽກງານ ຕາມພາລະບົດບາດ ແລະ ໜ້າທີ່ ຂອງຕົນ;
2. ເຄົາລົບ ລະບຽບ ແລະ ຫຼັກການເຄື່ອນໄຫວວຽກງານ ຂອງສະຫະພັນກຳມະບານລາວ;
3. ຮັບຮູ້ ຜົນການເລືອກຕັ້ງ ຄະນະບໍລິຫານງານສະຫະພັນກໍາມະບານຂັ້ນຂອງຕົນ;
4. ເສີມຂະຫຍາຍບົດບາດ, ຫົວຄິດປະດິດສ້າງ, ຄວາມເປັນເຈົ້າການ ຂອງສະມາຊິກກຳມະບານ ໃນການປະກອບສ່ວນພັດທະນາເສດຖະກິດ, ວັດທະນະທຳ-ສັງຄົມ ຂອງຊາດ;
5. ອຳນວຍຄວາມສະດວກທີ່ຈຳເປັນ ໃນການປະຕິບັດໜ້າທີ່ ຂອງພະນັກງານທີ່ເຮັດວຽກງານ ກຳມະບານ ເປັນຕົ້ນ ງົບປະມານ,​ ສະຖານທີ່ເຮັດວຽກ, ຫ້ອງປະຊຸມ, ອຸປະກອນ, ພາຫະນະຮັບໃຊ້ ໃຫ້ແກ່ການເຄື່ອນໄຫວວຽກງານກຳມະບານຂັ້ນຂອງຕົນ.

**ມາດຕາ 36 (ໃໝ່) ຄວາມຮັບຜິດຊອບຂອງຫົວໜ່ວຍແຮງງານ ຕໍ່ວຽກງານກໍາມະບານ**

ຫົວໜ່ວຍແຮງງານ ມີຄວາມຮັບຜິດຊອບ ຕໍ່ວຽກງານກຳມະບານ ດັ່ງນີ້:

1. ສ້າງເງື່ອນໄຂ, ສົ່ງເສີມໃຫ້ການຈັດຕັ້ງກໍາມະບານໄດ້ຮັບການສ້າງຕັ້ງຂຶ້ນ ຢູ່ຫົວໜ່ວຍແຮງງານ ແລະ ເຄື່ອນໄຫວວຽກງານ ຕາມພາລະບົດບາດ ແລະ ໜ້າທີ່ ຂອງຕົນ;
2. ຮັບຮູ້ ຜົນການເລືອກຕັ້ງຄະນະບໍລິຫານງານສະຫະພັນກໍາມະບານ ຫຼື ຜູ້ຕາງໜ້າຜູ້ອອກແຮງງານ ທີ່ໄດ້ຮັບການຄັດເລືອກໃນຂັ້ນຂອງຕົນ;
3. ສ້າງເງື່ອນໄຂ ໃຫ້ພະນັກງານກໍາມະບານ ໄດ້ຄົ້ນຄວ້າຮໍ່າຮຽນ ຍົກລະດັບຄວາມຮູ້ ທາງດ້ານທິດສະດີ ແລະ ວິຊາສະເພາະ ເພື່ອພັດທະນາຕົນເອງ ຢ່າງຮອບດ້ານ;
4. ອະນຸຍາດ ໃຫ້ປະທານ, ຮອງປະທານ ທີ່ຮັບຜິດຊອບວຽກງານກຳມະບານ ໄດ້ໃຊ້ເວລາເຮັດວຽກງານກຳມະບານຕາມຄວາມເໝາະສົມ ໂດຍໄດ້ຮັບການເຫັນດີຈາກຜູ້ອຳນວຍການ ແລະ ໄດ້ຮັບຄ່າແຮງງານເຕັມຕາມປົກກະຕິ;
5. ອຳນວຍຄວາມສະດວກທີ່ຈຳເປັນ ໃນການປະຕິບັດໜ້າທີ່ ຂອງຜູ້ຮັບຜິດຊອບວຽກງານກຳມະ ບານ ເປັນຕົ້ນ ສະຖານທີ່ເຮັດວຽກ, ຫ້ອງປະຊຸມ, ອຸປະກອນ, ພາຫະນະຮັບໃຊ້ ໃຫ້ແກ່ການເຄື່ອນໄຫວວຽກງານກຳມະບານ ຂັ້ນຂອງຕົນ;
6. ເສີມຂະຫຍາຍບົດບາດ, ຫົວຄິດປະດິດສ້າງ, ຄວາມເປັນເຈົ້າການ ຂອງສະມາຊິກກຳມະບານ ໃນການປະກອບສ່ວນພັດທະນາເສດຖະກິດ, ວັດທະນະທຳ-ສັງຄົມ ຂອງຊາດ ແລະ ຂອງຫົວໜ່ວຍແຮງງານ.

**ພາກທີ V**

**ວຽກງານການເງິນ ຂອງກຳມະບານລາວ**

**ມາດຕາ 37 (ປັບປຸງ) ແຫຼ່ງລາຍຮັບ**

ແຫຼ່ງລາຍຮັບ ຂອງກຳມະບານລາວ ໄດ້ມາຈາກ:

1. ງົບປະມານຂອງລັດ;
2. ເງິນບຳລຸງ ຂອງສະມາຊິກກຳມະບານ;
3. ກອງທຶນຊ່ວຍເຫຼືອຊຶ່ງກັນ ແລະ ກັນ ຂອງສະມາຊິກກໍາມະບານ;
4. ການຊ່ວຍເຫຼືອຈາກບຸກຄົນ, ນິຕິບຸກຄົນ, ການຈັດຕັ້ງ ທັງພາຍໃນ ແລະ ຕ່າງປະເທດ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

**ມາດຕາ 38 (ໃໝ່) ການຄຸ້ມຄອງ ແລະ ການນຳໃຊ້ງົບປະມານ**

ສະຫະພັນກໍາມະບານແຕ່ລະຂັ້ນ ເປັນຜູ້ຂຶ້ນແຜນ ເພື່ອຂໍນໍາໃຊ້ງົບປະມານ ພ້ອມທັງຄຸ້ມຄອງ ແລະ ນໍາໃຊ້ງົບປະມານນັ້ນ ຢ່າງມີປະສິດທິຜົນ, ໂປ່ງໃສ ແລະ ກວດສອບໄດ້.

ສະຫະພັນກໍາມະບານລາວແຕ່ລະຂັ້ນ ປະຕິບັດລະບອບບັນຊີ ລາຍຮັບ-ລາຍຈ່າຍ ແລະ ສະຫຼຸບລາຍງານໃຫ້ພາກສ່ວນກ່ຽວຂ້ອງ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 39 (ໃໝ່) ການຄຸ້ມຄອງ ແລະ ນໍາໃຊ້ເງິນບຳລຸງ ຂອງສະມາຊິກກຳມະບານ**

ການຄຸ້ມຄອງ ແລະ ການນໍາໃຊ້ເງິນບໍາລຸງ ໃຫ້ປະຕິບັດຕາມກົດລະບຽບ ຂອງສະຫະພັນກຳມະບານລາວ.

**ມາດຕາ 40 (ໃໝ່) ກອງ​ທຶນ​ຊ່ວຍ​ເຫຼືອ​ຊຶ່ງ​ກັນ ​ແລະ ກັນ**

ກອງທຶນຊ່ວຍເຫຼືອຊຶ່ງກັນ ແລະ ກັນ ແມ່ນ ການປະກອບທຶນຮອນຂອງສະມາຊິກກອງທຶນ ເພື່ອຊ່ວຍເຫຼືອຊຶ່ງກັນ ແລະ ກັນ ໃນເວລາເຈັບເປັນ ຫຼື ພົບຄວາມຫຍຸ້ງຍາກ.

ການຄຸ້ມຄອງ ແລະ ການນຳໃຊ້ກອງທຶນຊ່ວຍເຫຼືອຊຶ່ງກັນ ແລະ ກັນ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ VI**

**ການແກ້ໄຂຂໍ້ຂັດແຍ່ງດ້ານສິດ ແລະ ຜົນປະໂຫຍດ**

**ມາດຕາ 41 (ໃໝ່) ຂໍ້ຂັດແຍ່ງດ້ານສິດ ແລະ ຜົນປະໂຫຍດ**

ຂໍ້ຂັດແຍ່ງດ້ານສິດ ແລະ ຜົນປະໂຫຍດ ແມ່ນ ຂໍ້ຂັດແຍ່ງລະຫວ່າງກໍາມະກອນ ຫຼື ຊາວຜູ້ອອກແຮງງານອື່ນ ກັບຜູ້ໃຊ້ແຮງງານ ກ່ຽວກັບບັນຫາສິດ ແລະ ຜົນປະໂຫຍດ ໃນເວລາປະຕິບັດສັນຍາແຮງງານ.

**ມາດຕາ 42 (ປັບປຸງ) ວິທີການ ແກ້ໄຂຂໍ້ຂັດແຍ່ງດ້ານສິດ ແລະ ຜົນປະໂຫຍດ**

ການແກ້ໄຂຂໍ້ຂັດແຍ່ງດ້ານສິດ ແລະ ຜົນປະໂຫຍດ ລະຫວ່າງກໍາມະກອນ ຫຼື ຊາວຜູ້ອອກແຮງງານອື່ນ ກັບຜູ້ໃຊ້ແຮງງານຢູ່ຫົວໜ່ວຍແຮງງານ ໃຫ້ປະຕິບັດດ້ວຍວິທີການ ໄກ່ເກ່ຍ ແບບປະນີປະນອມ.

ການໄກ່ເກ່ຍແບບປະນີປະນອມ ສາມາດປະຕິບັດ ໂດຍສະຫະພັນກຳມະບານ ຫຼື ຜູ້ຕາງໜ້າຜູ້ອອກ ແຮງງານ ກັບຜູ້ໃຊ້ແຮງງານ ຢູ່ຫົວໜ່ວຍແຮງງານນັ້ນ.

ໃນກໍລະນີ ທີ່ບໍ່ສາມາດແກ້ໄຂຂໍ້ຂັດແຍ່ງແບບປະນີປະນອມໄດ້ ຄູ່ກໍລະນີ ກໍສາມາດສະເໜີຕໍ່ອົງການ ຈັດຕັ້ງທີ່ກ່ຽວຂ້ອງ ເພື່ອແກ້ໄຂ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ VII**

**ຂໍ້ຫ້າມ**

**ມາດຕາ 43 (ປັບປຸງ) ຂໍ້ຫ້າມ ສໍາລັບຄະນະບໍລິຫານງານ, ສະມາຊິກກໍາມະບານ ແລະ ຜູ້ຕາງໜ້າ​ຜູ້​ອອກ​ແຮງ​ງານ**

ຫ້າມຄະນະບໍລິຫານງານ, ສະມາຊິກກຳມະບານ ແລະ ຜູ້ຕາງໜ້າ​ຜູ້​ອອກ​ແຮງ​ງານ ມີພຶດຕິກຳ ດັ່ງນີ້:

1. ບໍ່​ປະຕິບັດ ​ພັນທະ​ຂອງ​ພົນລະ​ເມືອງ, ຢຸດເຊົາການເຮັດວຽກ ຫຼື ຍົກເລີກສັນຍາແຮງງານ ໂດຍບໍ່ໄດ້ຮັບອະນຸຍາດຈາກພາກສ່ວນທີ່ກ່ຽວຂ້ອງ ຫຼື ບໍ່ຖືກຕ້ອງຕາມກົດໝາຍ;
2. ສວຍໃຊ້ ໜ້າທີ່ຕຳແໜ່ງທາງລັດຖະການ, ໃຊ້ບັດສະມາຊິກກຳມະບານ ໄປເຄື່ອນໄຫວກະທຳສິ່ງທີ່ຜິດກົດໝາຍ;
3. ນໍາພາ, ປຸກລະດົມ ຂົນຂວາຍ, ຈັດຕັ້ງ​ເປັນກຸ່ມກ້ອນ, ພັກພວກ, ແບ່ງແຍກຄວາມສາມັກຄີ, ຊຸມນຸມປະທ້ວງ ຫຼື ກະທຳສິ່ງທີ່ກໍ່ໃຫ້ມີຄວາມ​ປັ່ນປ່ວນ, ສ້າງຄວາມບໍ່ສະຫງົບ, ສ້າງຜົນເສຍຫາຍ ຕໍ່ການຈັດ ຕັ້ງ, ຕໍ່ຊີວິດ, ສຸຂະພາບຂອງບຸກຄົນ, ຊັບສິນຂອງລັດ, ລວມໝູ່ ແລະ ບຸກຄົນ ລວມທັງຂອງຫົວໜ່ວຍແຮງງານ;
4. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 44 (ປັບປຸງ) ຂໍ້ຫ້າມສຳລັບບຸກຄົນ ແລະ ການຈັດຕັ້ງອື່ນ**

ຫ້າມ ບຸກຄົນ ແລະ ການຈັດຕັ້ງອື່ນ ມີພຶດຕິກຳ ດັ່ງນີ້:

1. ຍົກຍ້າຍ, ຍົກເລີກສັນຍາແຮງງານ ຂອງປະທານ, ຮອງປະທານ, ປະທານກວດກາ ຫຼື ກຳມະ ການ ໃນຄະນະບໍລິຫານງານສະຫະພັນກຳມະບານ ອອກຈາກວຽກໂດຍບໍ່ມີເຫດຜົນ ແລະ ແຕ່ງຕັ້ງປ່ຽນແທນຕຳແໜ່ງນັ້ນ ໂດຍບໍ່ໄດ້ສົມທົບ ແລະ ບໍ່ໄດ້ຮັບຄວາມເຫັນດີເປັນລາຍລັກອັກສອນ ຈາກສະຫະພັນກຳມະບານຂັ້ນເທິງຖັດນັ້ນ;
2. ປອມແປງ, ຜະລິດ, ຈໍາໜ່າຍ ຫຼື ນຳໃຊ້ເຄື່ອງໝາຍ, ເຄື່ອງແບບ, ຕາປະທັບ ຂອງສະຫະພັນກຳ ມະບານລາວ ໂດຍບໍ່ໄດ້ຮັບອະນຸຍາດ ຈາກສູນກາງສະຫະພັນກຳມະບານລາວ;
3. ລະເມີດສິດ ແລະ ຜົນປະໂຫຍດອັນຊອບທໍາ ຂອງສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນ; ສວຍໃຊ້ໜ້າທີ່, ຕຳແໜ່ງ ຍັກຍອກ, ສໍ້ໂກງ ເອົາຊັບສິນ ຂອງສະຫະພັນກຳມະບານລາວ ໄປເປັນຂອງຕົນ;
4. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VIII**

**ການກວດກາວຽກງານ ຂອງກຳມະບານລາວ**

**ມາດຕາ 45 (ໃໝ່) ການກວດກາວຽກງານ ຂອງກໍາມະບານລາວ**

ການກວດກາວຽກງານ ຂອງກໍາມະບານລາວ ແມ່ນ ການຕີລາຄາການຈັດຕັ້ງປະຕິບັດມະຕິກອງປະ ຊຸມໃຫຍ່, ກົດໝາຍ, ກົດລະບຽບ ແລະ ລະບຽບການຕ່າງໆ ຂອງສະຫະພັນກໍາມະບານລາວ ຢູ່ການຈັດຕັ້ງ ແລະ ຫົວໜ່ວຍແຮງງານ ທີ່ມີການຈັດຕັ້ງກໍາມະບານ; ກວດກາການປະຕິບັດໜ້າທີ່, ພາລະບົດບາດ ແລະ ຄວາມຮັບຜິດຊອບຂອງ ຄະນະບໍລິຫານງານ, ພະນັກງານກໍາມະບານ, ສະມາຊິກກໍາມະບານ ຂັ້ນຂອງຕົນ ແລະ ຂັ້ນລຸ່ມຂອງຕົນ.

**ມາດຕາ 46 (ປັບປຸງ) ຄະນະກວດກາວຽກງານ ຂອງກໍາມະບານລາວ**

ຄະນະກວດກາວຽກງານ ຂອງກຳມະບານລາວ ແມ່ນ ຢູ່ໃນໂຄງປະກອບກົງຈັກການຈັດຕັ້ງ ຂອງສະ ຫະພັນກຳມະບານລາວ.

ຄະນະກວດກາວຽກງານ ຂອງກໍາມະບານລາວແຕ່ລະຂັ້ນ ມີອາຍຸການ ເທົ່າກັນກັບອາຍຸການ ຂອງຄະນະບໍລິຫານງານສະຫະພັນກຳມະບານຂັ້ນດຽວກັນ. ປະທານກວດກາ ແມ່ນໄດ້ມາຈາກການເລືອກຕັ້ງໃນກອງປະຊຸມຄັ້ງປະຖົມມະລຶກ ຂອງຄະນະບໍລິຫານງານຂັ້ນຂອງຕົນ, ຮອງປະທານ ແລະ ກຳມະການຄະນະກວດກາ ແມ່ນປະທານສະຫະພັນກຳມະບານຂັ້ນນັ້ນ ເປັນຜູ້ແຕ່ງຕັ້ງ ຫຼື ປົດຕຳແໜ່ງ.

**ມາດຕາ 47 (ປັບປຸງ) ສິດ ແລະ ໜ້າທີ່ ຂອງຄະນະກວດກາວຽກງານ ຂອງກຳມະບານລາວ**

ຄະນະກວດກາວຽກງານ ຂອງກຳມະບານລາວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄ້ວາ, ຈັດຕັ້ງຜັນຂະຫຍາຍວຽກງານກວດກາ ເປັນແຜນການ, ແຜນງານ, ໂຄງການ ວຽກງານກວດກາກໍາມະບານຂັ້ນຂອງຕົນ;
2. ກວດກາ ການປະຕິບັດ ແນວທາງ ນະໂຍບາຍ, ກົດໝາຍ ແລະ ການປະຕິບັດສົນທິສັນຍາ, ສັນຍາສາກົນ ທີ່ພົວພັນກັບວຽກງານກໍາມະບານ;
3. ກວດກາ ການຈັດຕັ້ງ ແລະ ການເຄື່ອນໄຫວວຽກງານຮອບດ້ານ ຂອງສະຫະພັນກຳມະບານຂັ້ນດຽວກັນ ແລະ ຂັ້ນລຸ່ມຂອງຕົນ;
4. ສະເໜີ ຄະນະປະທານສະຫະພັນກຳມະບານ ພິຈາລະນາໂຈະ ຫຼື ລົບລ້າງ ການປະຕິບັດນິຕິກຳ ຂອງສະຫະພັນກຳມະບານຂັ້ນລຸ່ມ ທີ່ຂັດກັບກົດໝາຍ, ຂັດກັບມະຕິ, ຄຳສັ່ງ ຂອງຂັ້ນເທິງ;
5. ປະສານສົມທົບ ກັບຄະນະກວດກາພັກ, ລັດ, ແນວລາວສ້າງຊາດ, ອົງການຈັດຕັ້ງມະຫາຊົນອື່ນ ໃນຂັ້ນດຽວກັນ ເພື່ອປະຕິບັດໜ້າທີ່ວຽກງານ ຕາມຂອບເຂດຄວາມຮັບຜິດຊອບຂອງຕົນ;
6. ສະເໜີ ວິທີການ ແລະ ມາດຕະການແກ້ໄຂ ຜົນຂອງການກວດກາຂອງຕົນ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 48 (ໃໝ່) ເນື້ອໃນ ການກວດກາ**

ເນື້ອໃນການກວດກາວຽກງານ ຂອງກຳມະບານລາວ ມີ ດັ່ງນີ້:

1. ກວດກາ ການປະຕິບັດໜ້າທີ່ ຕາມພາລະບົດບາດ, ສິດ, ໜ້າທີ່, ຄວາມຮັບຜິດຊອບ ແລະ ແບບແຜນວິທີເຮັດວຽກຂອງຄະນະບໍລິຫານງານ, ພະນັກງານກຳມະບານ, ສະມາຊິກກໍາມະບານ ຂັ້ນຂອງຕົນ ແລະ ຂັ້ນລຸ່ມຂອງຕົນ;
2. ກວດກາ ການຈັດຕັ້ງປະຕິບັດກົດໝາຍຂອງລັດ, ປະຕິບັດມະຕິກອງປະຊຸມ, ກົດລະບຽບຂອງສະຫະພັນກໍາມະບານລາວ;
3. ກວດກາ ການປະຕິບັດຫຼັກການ ແລະ ແບບແຜນວິທີເຮັດວຽກ ຂອງຄະນະບໍລິຫານງານຂັ້ນຂອງຕົນ;
4. ກວດກາ ການສ້າງ, ການຄຸ້ມຄອງ, ການນຳໃຊ້, ການປະຕິບັດນະໂຍບາຍ, ການປົກປ້ອງສິດ ແລະ ຜົນປະໂຫຍດອັນຊອບທໍາ ຂອງສະມາຊິກກຳມະບານ, ກໍາມະກອນ ແລະ ຊາວຜູ້ອອກແຮງງານອື່ນໆ;
5. ກວດກາ ສະພາບການຄຸ້ມຄອງ, ການນຳໃຊ້ ຊັບສິນ, ການເງິນ ລວມທັງກອງທຶນຊ່ວຍເຫຼືອຊຶ່ງກັນ ແລະ ກັນ ຂອງສະຫະພັນກໍາມະບານ ຂັ້ນຂອງຕົນ ແລະ ຂັ້ນລຸ່ມຂອງຕົນ.

**ມາດຕາ 49 ຮູບການການກວດກາ**

ຮູບການການກວດກາວຽກງານກໍາມະບານ ມີ ດັ່ງນີ້:

1. ການກວດກາປົກກະຕິ ຕາມແຜນການວຽກງານ ຊຶ່ງແມ່ນການກວດກາຕາມແຜນການ ແລະ ມີກຳນົດເວລາຢ່າງແນ່ນອນ ຂອງຄະນະກວດກາແຕ່ລະຂັ້ນ;
2. ການກວດກາໂດຍແຈ້ງໃຫ້ຊາບລ່ວງໜ້າ ຊຶ່ງແມ່ນການກວດກາຕາມຂໍ້ຕົກລົງ, ຄຳສັ່ງ, ຄຳແນະ ນຳ ຂອງຄະນະກວດກາ ແລະ ຄຳສະເໜີ ຂອງສະຫະພັນກຳມະບານລາວແຕ່ລະຂັ້ນ ໂດຍແຈ້ງໃຫ້ເປົ້າໝາຍທີ່ຖືກກວດກາຊາບລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາຢ່າງຮີບດ່ວນ ໂດຍບໍ່ແຈ້ງໃຫ້ເປົ້າໝາຍທີ່ຖືກກວດກາຊາບລ່ວງໜ້າ.

**ພາກທີ IX**

**ວັນສ້າງຕັ້ງ, ເຄື່ອງໝາຍ, ເຄື່ອງແບບ ແລະ ຕາປະທັບ**

**ມາດຕາ 50 (ປັບປຸງ) ວັນສ້າງຕັ້ງສະຫະພັນກໍາມະບານລາວ**

ວັນສ້າງຕັ້ງສະຫະພັນກຳມະບານລາວ ແມ່ນ ວັນທີ 1 ກຸມພາ 1956.

ສະຫະພັນກຳມະບານແຕ່ລະຂັ້ນ ຈັດຕັ້ງຂະບວນການ ສະເຫຼີມສະຫຼອງວັນດັ່ງກ່າວ ທຸກປີ.

**ມາດຕາ 51 (ປັບປຸງ) ເຄື່ອງໝາຍ ຂອງສະຫະພັນກໍາມະບານລາວ**

ສະຫະພັນກໍາມະບານລາວ ມີເຄື່ອງໝາຍ, ກາໝາຍ ແລະ ທຸງໄຊ ສະເພາະຂອງຕົນ ຊຶ່ງເນື້ອໃນ ຄວາມໝາຍ, ການຄຸ້ມຄອງ ແລະ ການນຳໃຊ້ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 52 (ໃໝ່) ເຄື່ອງແບບ ຂອງສະຫະພັນກຳມະບານລາວ**

ສະຫະພັນກຳມະບານລາວ ມີເຄື່ອງແບບສະເພາະຂອງຕົນ ຊຶ່ງໄດ້ກຳນົດຮູບແບບ, ການຄຸ້ມຄອງ ແລະ ການນໍາໃຊ້ ໄວ້ໃນລະບຽບການຕ່າງຫາກ.

**ມາດຕາ 53 (ປັບປຸງ) ຕາປະທັບ**

ສະຫະພັນກໍາມະບານລາວແຕ່ລະຂັ້ນ ມີຕາປະທັບສະເພາະຂອງຕົນ ເພື່ອນໍາໃຊ້ໃນການເຄື່ອນໄຫວວຽກງານທາງລັດຖະການ.

**ພາກທີ X**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 54 ນະໂຍບາຍຕໍ່ຜູ້ທີ່ມີຜົນຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 55 ມາດຕະການຕໍ່ຜູ້ທີ່ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກປະຕິບັດມາດຕະການ ສຶກສາອົບຮົມ, ກ່າວເຕືອນ, ລົງວິໄນ ຫຼື ລົງໂທດ ຕາມກໍລະນີເບົາ ຫຼື ໜັກ ພ້ອມທັງໃຊ້ແທນຄ່າເສຍຫາຍ ທີ່ຕົນໄດ້ກໍ່ຂຶ້ນ.

**ພາກທີ XI**

**ບົດບັນຍັດສຸດທ້າຍ**

**ມາດຕາ 56 (ປັບປຸງ) ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ສະຫະພັນກຳມະບານລາວ ເປັນຜູ້ຈັດຕັ້ງປະຕິບັດ ກົດໝາຍສະບັບນີ້.

**ມາດຕາ 57 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍກໍາມະບານລາວ ສະບັບເລກທີ 12/ສພຊ ລົງວັນທີ 25 ທັນວາ 2007.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**