

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 25 /ສພຊ

ນະຄອນຫຼວງວຽງຈັນ, ວັນທີ 29 ທັນວາ 2022

**ກົດໝາຍ**

**ວ່າດ້ວຍການກວດກາລັດ (ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ, ມາດຕະການ ກ່ຽວກັບການກວດກາລັດ ເພື່ອໃຫ້ວຽກງານດັ່ງກ່າວ ດໍາເນີນຢ່າງມີ ປະສິດທິພາບ, ປະສິດທິຜົນ ແນໃສ່ເຮັດໃຫ້ອໍານາດລັດ ໂປ່ງໃສ, ເຂັ້ມແຂງ, ມີຄວາມສັກສິດໃນການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ດ້ວຍກົດໝາຍ, ປົກປ້ອງຜົນປະໂຫຍດຂອງ ລັດ, ລວມໝູ່ ລວມທັງສິດ ແລະ ຜົນປະໂຫຍດອັນຊອບທຳຂອງພົນລະເມືອງ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດຕາ 2 (ປັບປຸງ) ການກວດກາລັດ**

ການກວດກາລັດ ແມ່ນ ການເຄື່ອນໄຫວຂອງອົງການກວດກາລັດ ໃນການ ກວດກາ, ເກັບກຳ ຂໍ້ມູນ ແລະ ຫຼັກຖານ ກ່ຽວກັບການຈັດຕັ້ງປະຕິບັດ ນະໂຍບາຍ, ກົດໝາຍ, ລະບຽບ​ການ, ພາລະບົດບາດ, ສິດ, ໜ້າທີ່, ຄວາມຮັບຜິດຊອບຂອງ ການຈັດຕັ້ງ ແລະ ບຸກຄົນ ຢູ່ໃນອົງການລັດ ເພື່ອພິຈາລະນາ, ຕີລາຄາ, ປະເມີນຜົນ ການຈັດຕັ້ງປະຕິບັດວຽກງານດັ່ງກ່າວ ພ້ອມທັງສະເໜີວິທີການ ແລະ ມາດຕະການແກ້ໄຂ ໃຫ້ການຈັດຕັ້ງຂັ້ນເທິງຂອງເປົ້າໝາຍຖືກກວດກາພິຈາລະນາ ຕາມກົດໝາຍ.

**ມາດຕາ 3 (ປັບປຸງ) ການອະທິບາຍຄຳສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ຄໍາສະເໜີ** ໝາຍເຖິງ ເອກະສານຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຍື່ນຕໍ່ອົງການກວດກາລັດ ກ່ຽວກັບການຄຸ້ມຄອງບໍລິຫານລັດ, ການນໍາໃຊ້ສິດ, ການປະຕິບັດໜ້າທີ່, ຄວາມຮັບຜິດຊອບຂອງພະນັກງານ ຫຼື ການຈັດຕັ້ງ ທີ່ມີການລະເມີດກົດໝາຍ ແລະ ລະບຽບການ;
2. **ການຈັດຕັ້ງ** ໝາຍເຖິງ ກະຊວງ, ອົງການ, ສານປະຊາຊົນ, ອົງການໄອຍະການປະຊາຊົນ, ອົງການກວດສອບແຫ່ງລັດ, ຄະນະເລຂາທິການ, ກໍາມາທິການ ຂອງສະພາ​ແຫ່ງຊາດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ຄະນະເລຂາທິການ, ຄະນະກໍາມະການ ຂອງສະພາປະຊາຊົນຂັ້ນແຂວງ, ອົງການ​ປົກຄອງ​ທ້ອງ​ຖິ່ນ, ວິ​ສາ​ຫະກິດ​ ແລະ ອົງການຈັດຕັ້ງສັງຄົມ ທີ່ນໍາໃຊ້ຊັບສິນ ແລະ ງົບປະມານຂອງລັດ;
3. **ຫົວໜ້າການຈັດຕັ້ງຂອງເປົ້າໝາຍຖືກກວດກາ** ໝາຍເຖິງ ຫົວໜ້າການຈັດຕັ້ງທີ່ຮັບຜິດຊອບ ແລະ ຄຸ້ມຄອງໂດຍກົງ ເປົ້າໝາຍຖືກກວດກາ;
4. **ອົງການລັດ** ໝາຍເຖິງ ສະພາແຫ່ງຊາດ, ສະພາປະຊາຊົນຂັ້ນແຂວງ, ປະທານປະເທດ, ລັດຖະບານ, ອົງການປົກຄອງທ້ອງຖິ່ນ, ສານປະຊາຊົນ, ອົງການໄອຍະການປະຊາຊົນ ແລະ ການຈັດຕັ້ງອື່ນຂອງລັດ;
5. **ການກວດກາຕາມຜົນການກວດສອບ** ໝາຍເຖິງ ການກວດກາຕາມຄໍາສະເໜີຂອງອົງການກວດສອບແຫ່ງລັດ ໃນກໍລະນີຈຳເປັນ, ຮີບດ່ວນ ຫຼື ການກວດກາ ຕາມມະຕິຂອງສະພາແຫ່ງຊາດ, ມະຕິຂອງສະພາປະຊາຊົນຂັ້ນແຂວງ ພາຍຫຼັງການຮັບຮອງເອົາຜົນການກວດສອບ;
6. **ຄະນະກວດກາ** ໝາຍເຖິງ ຄະນະທີ່ໄດ້ຮັບການແຕ່ງຕັ້ງຂອງອົງການກວດກາລັດແຕ່ລະຂັ້ນ ໃຫ້ດຳເນີນການກວດກາແຕ່ລະເປົ້າໝາຍ;
7. **ຄະນະກວດກາສະເພາະກິດ** ໝາຍເຖິງ ຄະນະທີ່ໄດ້ຮັບການແຕ່ງຕັ້ງຈາກການຈັດຕັ້ງທີ່ມີສິດ ອໍານາດ ໃຫ້ດໍາເນີນການກວດກາຕາມ ມະຕິ, ຂໍ້ຕົກລົງ, ຄໍາສັ່ງ, ແຈ້ງການ ໂດຍມີຫຼາຍພາກສ່ວນທີ່ກ່ຽວຂ້ອງເຂົ້າຮ່ວມດຳເນີນການກວດກາ;
8. **ຂັ້ນກະຊວງ** ໝາຍເຖິງ ກະຊວງ,​ ອົງການ, ຄະນະເລຂາທິການ ແລະ ກໍາມາທິການ ຂອງສະພາແຫ່ງຊາດ;
9. **ພະແນກການຂັ້ນແຂວງ** ໝາຍເຖິງ ພະແນກການ, ອົງການຂັ້ນແຂວງ, ຄະນະເລຂາທິການ ແລະ ຄະນະກຳມະການ ຂອງສະພາປະຊາຊົນຂັ້ນແຂວງ;
10. **ຜູ້ໄດ້ຮັບມອບສິດຈາກ​ທາງ​ການ** ໝາຍເຖິງ ບຸກຄົນ, ນິຕິບຸກຄົນ ທີ່ໄດ້ຮັບການແຕ່ງຕັ້ງມອບໝາຍໃຫ້ເຮັດໜ້າທີ່ທາງການໃດໜຶ່ງ ຫຼື ເຊັນສັນຍາ ທີ່ຕິດພັນກັບຊັບສິນ ແລະ ງົບປະມານຂອງລັດ.

**ມາດຕາ 4 (ປັບປຸງ) ນະໂຍບາຍຂອງລັດກ່ຽວກັບວຽກງານກວດກາລັດ**

ລັດ ສ້າງເງື່ອນໄຂ ອໍານວຍຄວາມສະດວກ ໃຫ້ແກ່ການເຄື່ອນໄຫວວຽກງານກວດກາລັດ ດ້ວຍການວາງ ນະໂຍບາຍ, ກົດໝາຍ, ປະກອບບຸກຄະລາກອນ, ສະໜອງງົບປະມານ, ພາຫະນະ, ວັດຖູປະກອນ, ເຕັກນິກ, ເຕັກໂນໂລຊີ ແລະ ອາຄານສະຖານທີ່ເຮັດວຽກ ເພື່ອຮັບປະກັນໃຫ້ການຈັດຕັ້ງປະຕິບັດວຽກງານດັ່ງກ່າວ ມີປະສິດທິພາບ ແລະ ມີປະສິດທິຜົນ ແນໃສ່ເຮັດໃຫ້ການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ມີຄວາມ ໂປ່ງໃສ, ເຂັ້ມແຂງ, ໜັກແໜ້ນ, ຍຸຕິທໍາ ແລະ ຖືກຕ້ອງຕາມກົດໝາຍ.

ລັດ ຊຸກຍູ້, ສົ່ງເສີມ ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ພົນລະເມືອງ ເຂົ້າຮ່ວມໃນວຽກງານກວດກາລັດ, ສະກັດກັ້ນ ແລະ ຕ້ານ​ການ​ສໍ້​ລາດ​ບັງ​ຫຼວງ ຕາມທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານກວດກາລັດ**

ການເຄື່ອນໄຫວວຽກງານກວດກາລັດ ຕ້ອງປະຕິບັດຕາມຫຼັກການ ດັ່ງນີ້:

1. ປະຕິບັດຕາມ ລັດຖະທຳມະນູນ, ກົດໝາຍ ແລະ ລະບຽບການຢ່າງເຂັ້ມງວດ;
2. ຮອບດ້ານ, ຄົບຖ້ວນ, ພາວະວິໄສ, ມີປະຊາທິປະ​ໄຕ ແລະ ມີຄວາມ​ໂປ່​ງ​ໃສ;
3. ຮັບປະກັນ ຄວາມຊັດເຈນ, ຍຸຕິທຳ, ທັນເວລາ ແລະ ເປີດເຜີຍ ຕາມລະບຽບການ;
4. ມີສ່ວນຮ່ວມຂອງການຈັດຕັ້ງທຸກຂັ້ນ ລວມທັງສື່ມວນຊົນ ແລະ ພົນລະເມືອງ;
5. ດໍາເນີນການກວດກາ ບໍ່ໃຫ້ເປັນອຸປະສັກ ຕໍ່ການເຄື່ອນໄຫວວຽກງານປົກກະຕິຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ;
6. ມີບົດບັນທຶກກ່ຽວກັບ​​ການກວດກາຕົວຈິງແຕ່ລະຄັ້ງ.

**ມາດຕາ 6 (ປັບປຸງ) ຄວາມຮັບຜິດຊອບກ່ຽວກັບວຽກ​ງານກວດກາລັດ**

ປະທານປະເທດ, ປະທານສະພາແຫ່ງຊາດ, ນາຍົກລັດຖະມົນຕີ, ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ, ປະທານສະພາປະຊາຊົນຂັ້ນແຂວງ, ເຈົ້າເມືອງ, ຫົວໜ້າເທດສະບານ ແລະ ເຈົ້ານະຄອນ ມີໜ້າທີ່ຈັດຕັ້ງ, ຊີ້ນຳ, ສ້າງເງື່ອນໄຂອຳນວຍຄວາມສະດວກໃນການເຄື່ອນໄຫວວຽກງານກວດກາລັດ ​ໂດຍສະເພາະການ ອະນຸມັດ ແຜນການ, ແຜນງານ, ໂຄງການການກວດກາລັດ, ການແກ້ໄຂຜົນການກວດກາ ​ແລະ ຊຸກຍູ້ ການປະຕິບັດ​ຄໍາ​ຕັດ​ສີນ​ຂອງ​ສານທີ່ໃຊ້ໄດ້ຢ່າງເດັດຂາດ​ ກ່ຽວກັບຄະດີ​ສໍ້​ລາດ​ບັງ​ຫຼວງ ຕາມຂອບເຂດຄວາມຮັບຜິດຊອບຂອງ​ຕົນ.

ປະທານອົງການກວດກາລັດແຕ່ລະຂັ້ນ, ຫົວໜ້າຄະນະກວດກາ ຫຼື ຫົວໜ້າຄະນະກວດກາສະເພາະກິດ, ພະນັກງານ-ລັດຖະກອນກວດກາລັດ ຕ້ອງນໍາໃຊ້ສິດ ແລະ ປະຕິບັດໜ້າທີ່ ຕາມທີ່ໄດ້ກໍານົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງຢ່າງເຂັ້ມງວດ, ຕ້ອງຮັບຜິດຊອບຕໍ່ການປະຕິບັດໜ້າທີ່, ການຕົກລົງ ຫຼື ການກະທຳຂອງຕົນທີ່ບໍ່ຖືກຕ້ອງຕາມກົດໝາຍ ຊຶ່ງກໍ່ຄວາມເສຍຫາຍໃຫ້ແກ່ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ.

**ມາດຕາ 7** (**ປັບປຸງ) ສິດ ແລະ ພັນທະ ເຂົ້າຮ່ວມວຽກງານກວດກາລັດ**

ບັນດາອົງການຈັດຕັ້ງຂອງ ພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ, ພົນລະເມືອງ ມີ ສິດ ແລະ ພັນທະ ເຂົ້າຮ່ວມວຽກງານກວດກາລັດ ​ດ້ວຍການອຳນວຍຄວາມສະດວກ, ລາຍງານ, ສະໜອງຂໍ້ມູນ, ຫຼັກຖານ ຢ່າງຖືກຕ້ອງ ​ແລະ ທັນການ, ໃຫ້ການຮ່ວມມືໃນການຈັດຕັ້ງປະຕິບັດການຕົກລົງ ກ່ຽວກັບການແກ້ໄຂຜົນການກວດກາ ແລະ ການປະຕິບັດຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ກ່ຽວກັບຄະດີສໍ້ລາດບັງຫຼວງ ໃຫ້ສຳເລັດ.

**ມາດຕາ 8 (ປັບປຸງ) ການປົກປ້ອງຜູ້ເຂົ້າຮ່ວມໃນວຽກ​ງານກວດກາລັດ**

ພະນັກງານ-ລັດຖະກອນກວດກາລັດ,ຜູ້ລາຍງານ, ຜູ້ໃຫ້ຂໍ້ມູນ, ພະຍານ, ຜູ້ຊ່ຽວຊານ ແລະ ບຸກຄົນອື່ນ ທີ່ເຂົ້າຮ່ວມໃນວຽກ​ງານກວດກາ ຕ້ອງໄດ້ຮັບການປົກປ້ອງ ຈາກການແກ້ແຄ້ນ, ຂົ່ມຂູ່ຕໍ່ ຊີວິດ, ສຸຂະພາບ, ອິດສະລະພາບ, ກຽດສັກ​ສີ, ຊັບສິນ ຂອງຜູ້ຖືກກວດກາ ຫຼື ຜູ້ອື່ນ ໂດຍການຈັດຕັ້ງທີ່ກ່ຽວຂ້ອງ ແລະ ຫົວໜ້າຂອງຕົນ ຕາມກົດໝາຍ.

**ມາດຕາ 9 (ປັບປຸງ) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ການຈັດຕັ້ງ, ພະນັກງານ-ລັດຖະກອນ, ທະຫານ, ຕຳຫຼວດ, ພະນັກງານ ວິສາຫະກິດ, ນາຍບ້ານ, ຮອງນາຍບ້ານ ແລະ ຜູ້ໄດ້ຮັບມອບສິດຈາກທາງການ ​​ທີ່ປະຕິບັດໜ້າທີ່ຢູ່ອົງການຈັດຕັ້ງຂອງລັດ ແຕ່ສູນກາງ ລົງຮອດທ້ອງຖິ່ນ ແລະ ວິສາຫະກິດ ທີ່ດຳເນີນທຸລະກິດຢູ່ພາຍໃນ ແລະ ຕ່າງປະເທດ ລວມທັງບຸກຄົນ, ນິຕິບຸກຄົນ ຫຼື ການຈັດຕັ້ງ ຂອງຕ່າງປະເທດ ທີ່ເຄື່ອນໄຫວ ແລະ ດໍາເນີນທຸລະກິດ ຢູ່ ສປປ ລາວ ທີ່ພົວພັນກັບການສໍ້ລາດບັງຫຼວງ ແລະ ການຟອກເງິນ.

**ມາດຕາ 10 (ປັບປຸງ) ການຮ່ວມມືສາກົນ**

ລັດ ສົ່ງເສີມ ການພົວພັນຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານກວດກາລັດ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ເຕັກນິກ, ເຕັກໂນໂລຊີ, ການຝຶກອົບຮົມ ຫຼື ຈັດສໍາມະນາ, ຍົກລະດັບຄວາມຮູ້ ຄວາມສາມາດດ້ານວິຊາການ ເພື່ອພັດທະນາວຽກງານກວດກາລັດ ໃຫ້ມີຄຸນນະພາບ, ເຂັ້ມແຂງ ແລະ ທັນສະໄໝ, ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ການເຄື່ອນໄຫວການກວດກາລັດ**

**ໝວດທີ 1**

**ບ່ອນອີງ, ຮູບການ, ເປົ້າໝາຍ, ເນື້ອໃນ ​ແລະ ກຳນົດເວລາ ຂອງການກວດກາລັດ**

**ມາດຕາ 11 (ປັບປຸງ) ບ່ອນອີງໃນການອອກຂໍ້ຕົກລົງກວດກາລັດ**

ການອອກຂໍ້ຕົກລົງກວດກາລັດອີງໃສ່:

1. ແຜນການ, ແຜນງານ, ໂຄງການ ກວດກາ;
2. ມະຕິຂອງກອງປະຊຸມສະພາແຫ່ງຊາດ, ມະຕິຂອງຄະນະປະຈໍາສະພາແຫ່ງຊາດ, ມະຕິຂອງກອງປະຊຸມສະພາປະຊາຊົນຂັ້ນແຂວງ, ມະຕິຂອງຄະນະປະຈຳສະພາປະຊາຊົນຂັ້ນແຂວງ;
3. ຂໍ້ຕົກລົງ, ຄຳສັ່ງ, ຄໍາ​ແນະ​ນໍາ, ແຈ້ງການ ຂອງອົງການລັດ;
4. ຜົນ​ການກວດ​ສອບ ຕາມຄຳສະເໜີຂອງອົງການກວດສອບແຫ່ງລັດ ໃນກໍລະນີຈຳເປັນ, ຮີບດ່ວນ;
5. ຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ;
6. ການພົບເຫັນການລະເມີດກົດໝາຍ.

**ມາດຕາ 12 (ປັບປຸງ) ຮູບການການກວດກາລັດ**

ການກວດກາລັດ ມີ ສາມຮູບການ ດັ່ງນີ້:

1. ການກວດກາແບບປົກກະຕິ ຊຶ່ງແມ່ນ ການກວດກາ ຕາມແຜນການ ​ຢ່າງເປັນ​ປະ​ຈໍາ ​ແລະ ມີ​ກໍານົດ​ເວລາ​ອັນ​ແນ່ນອນ ຂອງອົງການ​ກວດກາ​​ລັດແຕ່ລະ​ຂັ້ນ ​ໂດຍ​ມີ​ການ​ແຈ້ງ​ໃຫ້​ເປົ້າໝາຍ​ຖືກ​ກວດກາ​ຮູ້​ລ່ວງ​ໜ້າ;
2. ການກວດກາ ຕາມຄຳສັ່ງ ຫຼື ຄຳສະເໜີ ຊຶ່ງແມ່ນ ການກວດກາຕາມ ມະຕິ, ຂໍ້ຕົກລົງ, ຄຳສັ່ງ, ຄໍາແນະນໍາ, ແຈ້ງການ ຂອງຫົວໜ້າອົງການລັດ, ຫົວໜ້າອົງການກວດກາລັດແຕ່ລະຂັ້ນ ແລະ ຄໍາສະເໜີຂອງ​ບຸກຄົນ, ນິຕິບຸກຄົນ ຫຼື ​ການຈັດຕັ້ງ ໂດຍມີການແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາ ຢ່າງຮີບດ່ວນ ໂດຍບໍ່ມີການແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ.

**ມາດຕາ 13 (ປັບປຸງ) ເປົ້າໝາຍຖືກ​ກວດກາ**

ເປົ້າໝາຍຖືກກວດກາ ມີ ດັ່ງນີ້:

1. ກະຊວງ, ອົງການ, ສານປະຊາຊົນ, ອົງການໄອຍະການປະຊາຊົນ, ອົງການກວດສອບແຫ່ງລັດ, ຄະນະເລຂາທິການ, ກໍາມາທິການ ຂອງສະພາ​ແຫ່ງຊາດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ຄະນະເລຂາທິການ, ຄະນະກໍາມະການ ຂອງສະພາປະຊາຊົນຂັ້ນແຂວງ, ອົງການ​ປົກຄອງ​ທ້ອງ​ຖິ່ນ, ວິ​ສາ​ຫະກິດ​ ແລະ ອົງການຈັດຕັ້ງສັງຄົມ ​ທີ່​ນໍາ​ໃຊ້ຊັບສິນ ແລະ ​ງົບປະມານ​ຂອງ​ລັດ;
2. ພະນັກງານ-ລັດຖະກອນ, ທະຫານ, ຕຳຫຼວດ, ພະນັກງານລັດວິສາຫະກິດ, ບຸກຄົນ, ນິຕິບຸກຄົນ, ນາຍບ້ານ, ຮອງນາຍບ້ານ ແລະ ຜູ້ໄດ້ຮັບມອບສິດຈາກທາງການທີ່ປະຕິບັດໜ້າທີ່ຢູ່ອົງການຈັດຕັ້ງຂອງລັດ ແຕ່ສູນກາງ ລົງຮອດທ້ອງຖິ່ນ ແລະ ວິສາຫະກິດ ທີ່ດຳເນີນທຸລະກິດຢູ່ພາຍໃນ ແລະ ຕ່າງປະເທດ ລວມທັງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຂອງຕ່າງປະເທດ ທີ່ເຄື່ອນໄຫວ ແລະ ດໍາເນີນທຸລະກິດ ຢູ່ ສປປ ລາວ ທີ່ພົວພັນກັບການສໍ້ລາດບັງຫຼວງ ແລະ ການຟອກເງິນທີ່ຕິດພັນກັບການສໍ້ລາດບັງຫຼວງ.

**ມາດຕາ 14 (ປັບປຸງ) ເນື້ອໃນການກວດກາລັດ**

ການກວດກາລັດ ມີເນື້ອໃນ ດັ່ງນີ້:

1. ການປະຕິບັດນະໂຍບາຍ, ກົດໝາຍ, ລະບຽບການ, ພາລະບົດບາດ, ສິດ, ໜ້າທີ່ ແລະ ຄວາມຮັບ ຜິດຊອບໃນການຄຸ້ມຄອງບໍລິຫານຂອງອົງການລັດ;
2. ການປະຕິບັດລະບຽບການດ້ານວິຊາສະເພາະ, ເຕັກນິກ, ຫຼັກການຄຸ້ມຄອງຂອງຂະແໜງການ;
3. ຜົນການກວດສອບ ຕາມຄຳສະເໜີຂອງອົງການກວດສອບແຫ່ງລັດ ໃນກໍລະນີຈຳເປັນ, ຮີບດ່ວນ, ຕາມມະຕິກອງປະຊຸມຂອງສະພາແຫ່ງຊາດ, ມະຕິກອງປະຊຸມຂອງສະພາປະຊາຊົນຂັ້ນແຂວງ.

**ມາດຕາ 15 (ປັບປຸງ) ກໍານົດເວລາດໍາເນີນການກວດກາ**

ກຳນົດເວລາດຳເນີນການກວດກາ ມີ ດັ່ງນີ້:

1. ອົງການກວດກາແຫ່ງລັດ ກວດກາແຕ່ລະເປົ້າໝາຍ ບໍ່ໃຫ້ເກີນ ເກົ້າສິບວັນ ນັບແຕ່ວັນດໍາເນີນການກວດກາ ເປັນຕົ້ນໄປ, ຖ້າຫາກການກວດກາບໍ່ສຳເລັດ ກໍສາມາດຕໍ່ເວລາໄດ້ອີກ ສາມສິບວັນ, ໃນກໍລະນີມີຄວາມຫຍຸ້ງຍາກເປັນພິເສດ ຊຶ່ງພົວພັນເຖິງຫຼາຍຂະແໜງການ, ຫຼາຍທ້ອງຖິ່ນ ກໍສາມາດຕໍ່ເວລາໄດ້ອີກແຕ່ທັງໝົດບໍ່ໃຫ້ເກີນ ຮ້ອຍແປດສິບວັນ;
2. ອົງການກວດກາລັດຂັ້ນກະຊວງ ​ແລະ ອົງການ​ກວດກາ​ລັດຂັ້ນແຂວງ ກວດກາແຕ່ລະເປົ້າໝາຍ ບໍ່ໃຫ້ເກີນ ຫົກສິບວັນ ນັບແຕ່ວັນດໍາເນີນການກວດກາ ເປັນຕົ້ນໄປ, ຖ້າຫາກການກວດກາບໍ່ສຳເລັດ ກໍສາມາດຕໍ່ເວລາໄດ້ອີກ ສາມສິບວັນ;
3. ອົງການກວດກາລັດຂອງພະແນກການຂັ້ນແຂວງ ​ແລະ ອົງການ​ກວດກາ​ລັດຂັ້ນເມືອງ ກວດກາແຕ່ລະເປົ້າໝາຍ ບໍ່ໃຫ້ເກີນ ສາມສິບວັນ ນັບແຕ່ວັນດໍາເນີນການກວດກາ ເປັນຕົ້ນໄປ, ຖ້າຫາກການກວດກາ ບໍ່ສຳເລັດ ກໍສາມາດຕໍ່ເວລາໄດ້ອີກ ສິບຫ້າວັນ.

ສໍາລັບ​ໜ່ວຍ​ງານ​ກວດກາ​ລັດ​ຂັ້ນ​ເມືອງ​ນັ້ນ ການກວດກາແຕ່ລະເປົ້າໝາຍ ບໍ່ໃຫ້ເກີນ ສິບຫ້າວັນ ນັບແຕ່ວັນດຳເນີນການກວດກາ ເປັນຕົ້ນໄປ, ຖ້າຫາກການກວດກາບໍ່ສຳເລັດ ກໍສາມາດຕໍ່ເວລາໄດ້ອີກ ສິບຫ້າວັນ.

**ໝວດທີ 2**

**ຂັ້ນຕອນ ຂອງການກວດກາລັດ**

**ມາດຕາ 16 ຂັ້ນຕອນ ຂອງການກວດກາລັດ**

ການກວດກາລັດ ຕ້ອງປະຕິບັດຕາມຂັ້ນຕອນ ດັ່ງນີ້:

1. ການຕົກລົງໃຫ້ກວດກາ;
2. ການກະກຽມແຜນການກວດກາ;
3. ການດຳເນີນການກວດກາ;
4. ການສະຫຼຸບຜົນການກວດກາ;
5. ການລາຍງານຜົນການກວດກາ.

**ມາດຕາ 17 (ປັບປຸງ) ການຕົກລົງໃຫ້ກວດກາ**

ຜູ້ທີ່ມີສິດຕົກລົງໃຫ້ກວດກາ ມີ ດັ່ງນີ້:

1. ປະທານປະເທດ;
2. ປະທານສະພາແຫ່ງຊາດ;
3. ນາຍົກລັດຖະມົນຕີ;
4. ປະທານອົງການກວດກາລັດແຕ່ລະຂັ້ນ;
5. ລັດຖະມົນຕີ, ຫົວໜ້າອົງການ;
6. ເຈົ້າແຂວງ, ເຈົ້າຄອງນະຄອນຫຼວງ, ປະທານສະພາປະຊາຊົນຂັ້ນແຂວງ;
7. ຫົວໜ້າກົມກວດກາລັດຂັ້ນກະຊວງ;
8. ຫົວໜ້າພະແນກການ​ຂັ້ນ​ແຂວງ;
9. ເຈົ້າເມືອງ, ຫົວໜ້າເທດສະບານ, ເຈົ້ານະຄອນ.

**ມາດຕາ 18 (ປັບປຸງ) ການກະກຽມການກວດກາ**

ການກະກຽມການກວດກາ ໃຫ້ປະຕິບັດ ດັ່ງນີ້:

1. ແຕ່ງຕັ້ງຄະນະກວດກາ ຫຼື ຄະນະກວດກາສະເພາະກິດ;
2. ເກັບກຳຂໍ້ມູນ, ຫຼັກ​ຖານ, ເອກະສານ ເພື່ອຄົ້ນຄວ້າ, ວິເຄາະ, ວິໄຈ, ກໍານົດຈຸດປະສົງ, ຄາດໝາຍ, ເນື້ອໃນ, ເປົ້າໝາຍຂອງການກວດກາ;
3. ສ້າງແຜນການກວດກາລະອຽດ, ຮ່າງຄໍາຖາມເຈາະຈີ້ມ ເພື່ອໃຫ້ເປົ້າໝາຍຖືກກວດກາລາຍງານ;
4. ກະກຽມນິຕິກຳຕ່າງໆ ທີ່ກ່ຽວຂ້ອງກັບການກວດກາ, ງົບປະມານ, ພາຫະນະ, ວັດຖູປະກອນ, ເຄື່ອງມືຮັບໃຊ້ທີ່ຈຳເປັນ;
5. ​ໃຫ້​ຄໍາແນະນຳພະນັກງານ-ລັດຖະກອນ ທີ່ຈະລົງກວດກາ ເພື່ອກຳແໜ້ນຈຸດປະສົງ, ຄາດໝາຍ, ເນື້ອໃນການກວດກາ, ລະບຽບການ ພາຍໃນຂອງຄະນະກວດກາ ຫຼື ຄະນະກວດກາສະເພາະກິດ ແລະ ແບ່ງຄວາມຮັບຜິດຊອບ ໃຫ້ແຕ່ລະຄົນໃນຄະນະກວດກາດັ່ງກ່າວ;
6. ປະສານສົມທົບກັບການຈັດຕັ້ງ ຂອງເປົ້າໝາຍຖືກກວດກາ ກ່ຽວກັບ ຈຸດປະສົງ, ເປົ້າໝາຍ, ຄາດໝາຍ, ເນື້ອໃນ, ກໍານົດເວລາ, ສະຖານທີ່ເຮັດວຽກ, ແນະນໍາການກະກຽມບົດລາຍງານ ຕາມຄໍາຖາມເຈາະຈີ້ມ ແລະ ບັນຫາອື່ນທີ່ກ່ຽວຂ້ອງ.

**ມາດຕາ 19 (ປັບປຸງ) ການດໍາເນີນການກວດກາ**

ການດໍາເນີນການກວດກາ ຕ້ອງປະຕິບັດ ດັ່ງນີ້:

1. ເຂົ້າພົບຫົວໜ້າການຈັດຕັ້ງຂັ້ນເທິງ ແລະ ຫົວໜ້າການຈັດຕັ້ງ ຂອງເປົ້າໝາຍຖືກກວດກາ ເພື່ອແຈ້ງຂໍ້ຕົກລົງ, ຈຸດປະສົງ, ແຜນການເຄື່ອນໄຫວດໍາເນີນການກວດກາ;
2. ດຳເນີນການກວດກາຕາມແຜນການ ເປັນຕົ້ນ ເກັບກຳຂໍ້ມູນ, ຫຼັກຖານ, ຮັບຟັງການລາຍງານ ຂອງເປົ້າໝາຍຖືກກວດກາ, ມອບຮັບເອກະສານ, ຂໍ້ມູນ, ຫຼັກຖານ ທີ່ພົວພັນກັບເນື້ອໃນການກວດກາ;
3. ຮຽກ ​ແລະ ເຊີນບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ແມ່ນເປົ້າໝາຍຖືກກວດກາ ແລະ ພາກສ່ວນທີ່ກ່ຽວຂ້ອງ ມາລາຍງານ, ຊີ້ແຈງ, ອະທິບາຍ ພ້ອມທັງສະໜອງເອກະສານ, ຂໍ້ມູນ ແລະ ຫຼັກຖານ ທີ່ກ່ຽວຂ້ອງ;
4. ກວດພິສູດຂໍ້ມູນ, ຫຼັກຖານ ທີ່ເກັບກຳໄດ້ ເພື່ອເປັນບ່ອນອີງໃຫ້ແກ່ການຕີລາຄາ ແລະ ສະຫຼຸບຜົນການກວດກາ;
5. ເຮັດບົດບັນທຶກ ການເກັບກຳຂ້ໍມູນ, ຫຼັກຖານ, ການກວດກາຕົວຈິງ ​ແລະ ການຈັດກອງປະຊຸມ ແຕ່ລະຄັ້ງ;
6. ລາຍງານ ແລະ ຂໍທິດຊີ້ນຳ ກ່ຽວກັບການດຳເນີນການກວດກາ ໃນແຕ່ລະໄລຍະຈາກຂັ້ນເທິງຂອງຕົນ.

**ມາດຕາ 20 (ປັບປຸງ) ການສະຫຼຸບຜົນການກວດກາ**

ການສະຫຼຸບຜົນການກວດກາ ຕ້ອງປະຕິບັດ ດັ່ງນີ້:

1. ສັງລວມບັນດາເອກະສານ, ຂໍ້ມູນ, ຫຼັກຖານຕ່າງໆ, ບົດບັນທຶກ ທີ່ໄດ້ກວດກາ ເພື່ອເປັນຂໍ້ມູນໃຫ້ແກ່ການສະຫຼຸບຜົນການກວດກາ;
2. ຕີລາຄາ, ໄຈ້ແຍກໃຫ້ລະອຽດຈະແຈ້ງ ກ່ຽວກັບການລະເມີດກົດໝາຍຂອງເປົ້າໝາຍຖືກກວດກາ, ຈັດລະດັບຄວາມຮັບຜິດຊອບຕໍ່ການກະທຳຜິດ ແລະ ຄວາມເສຍຫາຍ ຕາມກໍລະນີເບົາ ຫຼື ໜັກ ພ້ອມທັງສະເໜີວິທີການ, ມາດຕະການແກ້ໄຂ ຕາມທີ່ໄດ້ກໍານົດໄວ້ໃນກົດໝາຍ;
3. ສົ່ງຮ່າງບົດສະຫຼຸບຜົນການກວດກາໃຫ້ຫົວໜ້າການຈັດຕັ້ງຂັ້ນເທິງ ແລະ ຫົວໜ້າການຈັດຕັ້ງ ຂອງເປົ້າໝາຍຖືກກວດກາ ເພື່ອພິຈາລະນາ ພາຍໃນເວລາ ຫ້າວັນ ລັດຖະການ ນັບແຕ່ວັນໄດ້ຮັບເປັນຕົ້ນໄປ;
4. ​ໃຫ້ຄະນະກວດກາ ຫຼື ຄະນະກວດກາສະເພາະກິດ ແລະ ຫົວໜ້າການຈັດຕັ້ງຂັ້ນເທິງ ຂອງເປົ້າໝາຍຖືກກວດກາລົງລາຍເຊັນໃສ່ບົດສະຫຼຸບ ເພື່ອຢັ້ງຢືນຜົນການກວດກາ.

**ມາດຕາ 21 ການລາຍງານຜົນການກວດກາ**

ພາຍຫຼັງສຳເລັດການກວດກາ ຄະນະກວດກາ ຫຼື ຄະນະກວດກາສະເພາະກິດ ຕ້ອງສົ່ງບົດສະຫຼຸບ ແລະ ລາຍງານຜົນການກວດກາຕໍ່ຜູ້ຕົກລົງໃຫ້ກວດກາ ເພື່ອພິຈາລະນາ ແລະ ຕົກລົງແກ້ໄຂ.

**ໝວດທີ 3**

**ຄະນະກວດກາ ແລະ ຄະນະກວດກາສະເພາະກິດ**

**ມາດຕາ 22 (ປັບປຸງ) ການແຕ່ງຕັ້ງຄະນະກວດກາ**

ປະທານອົງການກວດກາລັດແຕ່ລະຂັ້ນ ແຕ່ງຕັ້ງຄະນະກວດກາ ຊຶ່ງປະກອບດ້ວຍ ຫົວໜ້າ, ຮອງຫົວໜ້າຄະນະ ແລະ ພະນັກງານ-ລັດຖະກອນກວດກາລັດ ຈໍານວນໜຶ່ງ ເປັນກໍາມະການ ເພື່ອດຳເນີນການກວດກາແຕ່ລະຄັ້ງ.

ການເຄື່ອນໄຫວ ນຳໃຊ້ສິດ ແລະ ປະຕິບັດໜ້າທີ່ ຂອງຄະນະກວດກາ ໃນການກວດກາຕໍ່ແຕ່ລະ ເປົ້າໝາຍຖືກ​ກວດກາ ສິ້ນສຸດລົງພາຍຫຼັງການກວດກາສໍາເລັດ.

**ມາດຕາ 23 ສິດ ແລະ ໜ້າທີ່ ຂອງຄະນະກວດກາ**

ຄະນະກວດກາ ມີ ສິດ ແລະ ໜ້າທີ່ ກະກຽມ, ດຳເນີນການກວດກາ, ສະຫຼຸບ ແລະ ລາຍງານຜົນ ການກວດກາຕໍ່ຜູ້ຕົກລົງໃຫ້ກວດກາພິຈາລະນາ ແລະ ຕົກລົງແກ້ໄຂຜົນການກວດກາ ຕາມທີ່ໄດ້ກໍານົດໄວ້ ໃນມາດຕາ 28 ແລະ 29 ຂອງກົດໝາຍສະບັບນີ້.

**ມາດຕາ 24 (ປັບປຸງ) ສິດ ແລະ ໜ້າທີ່ ຂອງຫົວໜ້າຄະນະກວດກາ**

ຫົວໜ້າຄະນະກວດກາ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງ, ຊີ້ນຳກຳມະການໃນຄະນະກວດກາ ປະຕິບັດໃຫ້ຖືກຕ້ອງຕາມຈຸດປະສົງ, ຄາດໝາຍ, ເນື້ອໃນ ແລະ ກຳນົດເວລາການກວດກາ;
2. ສະເໜີໃຫ້ເປົ້າໝາຍຖືກກວດກາ ສະໜອງຂໍ້ມູນ, ເອກະສານ, ລາຍງານເປັນລາຍລັກອັກສອນ ແລະ ອະທິບາຍກ່ຽວກັບບັນຫາທີ່ພົວພັນກັບເນື້ອໃນການກວດກາ. ໃນກໍລະນີຈໍາເປັນ ອາດດໍາເນີນການກວດກາລົງເລິກສະເພາະ ແລະ ຂຶ້ນບັນຊີຊັບສິນຂອງເປົ້າໝາຍຖືກກວດກາ;
3. ສະເໜີຄຳເຫັນຕໍ່ຜູ້ຕົກລົງ​ໃຫ້ກວດກາ ນຳໃຊ້ມາດຕະການຕໍ່ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ບໍ່ໃຫ້ການຮ່ວມມື ເພື່ອຮັບປະກັນການປະຕິບັດໜ້າທີ່ ຂອງຄະນະກວດກາ;
4. ສະເໜີໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ ສະໜອງຂໍ້ມູນ, ເອກະສານ ທີ່ພົວພັນກັບເນື້ອໃນການກວດກາ;
5. ຕົກລົງຍຶດ ຫຼື ອາຍັດເອກະສານ ແລະ ຊັບສິນ ຂອງເປົ້າໝາຍຖືກກວດກາ ເມື່ອມີຫຼັກຖານຢັ້ງຢືນວ່າມີການກະທຳຜິດ ຫຼື ລະເມີດກົດໝາຍ ເພື່ອປ້ອງກັນບໍ່ໃຫ້ມີການປອມແປງ ຫຼື ທຳລາຍເອກະສານ, ຫຼັກຖານ ແລະ ຊັບສິນຖືກປ່ຽນຮູບເປັນຢ່າງອື່ນ;
6. ສະເໜີໃຫ້ການຈັດຕັ້ງຂັ້ນເທິງ ຂອງເປົ້າໝາຍຖືກກວດກາໂຈະຊົ່ວຄາວ ການປະຕິບັດໜ້າທີ່, ການຍົກຍ້າຍໜ້າທີ່, ການຮັບບໍານານ ແລະ ອື່ນໆ ຕໍ່ຜູ້ຖືກກວດກາ ຫຼື ຜູ້ຮ່ວມງານທີ່ເຫັນວ່າຈະເປັນອຸປະສັກໃນການກວດກາ ຊຶ່ງຈະສ້າງຄວາມເສຍຫາຍຢ່າງຫຼວງຫຼາຍ ແກ່ຜົນປະໂຫຍດຂອງລັດ, ລວມໝູ່, ສິດ ແລະ ຜົນປະໂຫຍດອັນຊອບທໍາຂອງພົນລະເມືອງ;
7. ລາຍງານຕໍ່ຜູ້ຕົກລົງໃຫ້ກວດກາ ກ່ຽວກັບຜົນການກວດກາ ແລະ ຕ້ອງຮັບຜິດຊອບກ່ຽວກັບ ບົດລາຍງານດັ່ງກ່າວ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ຫຼື ຕາມການມອບໝາຍຂອງຂັ້ນເທິງ.

**ມາດຕາ 25 ສິດ ແລະ ໜ້າທີ່ ຂອງຮອງຫົວໜ້າ ແລະ ກໍາມະການ ຄະນະກວດກາ**

ຮອງຫົວໜ້າ ແລະ ກໍາມະການ ຄະນະກວດກາ ມີ ສິດ ແລະ ໜ້າທີ່ ດັ່ງນີ້:

1. ປະຕິບັດວຽກງານຕາມການມອບໝາຍ ແລະ ການແບ່ງງານ ຂອງຫົວໜ້າຄະນະກວດກາ;
2. ປະກອບຄຳເຫັນຕໍ່ບົດສະຫຼຸບ, ບົດລາຍງານຜົນການກວດກາ;
3. ສະຫຼຸບ ແລະ ລາຍງານ ກ່ຽວກັບການເຄື່ອນໄຫວກວດກາ ຕໍ່ຫົວໜ້າຄະນະກວດກາຢ່າງ​ເປັນ​ປະ​ຈໍາ;
4. ຮັບຜິດຊອບຕໍ່ກົດໝາຍ ແລະ ຕໍ່ຫົວໜ້າຄະນະກວດກາ ກ່ຽວກັບການປະຕິບັດໜ້າທີ່ຂອງຕົນໃນການກວດກາ;
5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 26 (ປັບປຸງ) ການແຕ່ງຕັ້ງຄະນະກວດກາສະເພາະກິດ**

ປະທານປະເທດ, ປະທານສະພາແຫ່ງຊາດ, ນາຍົກລັດຖະມົນຕີ, ປະທານອົງການກວດກາແຫ່ງລັດ, ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ, ປະທານສະພາປະຊົາຊົນຂັ້ນແຂວງ, ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ແຕ່ງຕັ້ງຄະນະກວດກາສະເພາະກິດ ຕາມຂອບເຂດຄວາມຮັບຜິດຊອບຂອງຕົນ ເພື່ອດຳເນີນການກວດກາບັນຫາໃດໜຶ່ງ ທີ່ພົວພັນເຖິງຫຼາຍພາກສ່ວນ ແລະ ມີຄວາມຫຍຸ້ງຍາກ.

ຄະນະກວດກາສະເພາະກິດ ປະກອບດ້ວຍ ຫົວໜ້າ, ຮອງຫົວໜ້າ ແລະ ພະນັກງານ-ລັດຖະກອນກວດກາລັດ ຈາກພາກສ່ວນອື່ນທີ່ກ່ຽວຂ້ອງຈຳນວນໜຶ່ງ ເປັນກໍາມະການ.

ໃນກໍລະນີຈຳເປັນ ອາດແຕ່ງຕັ້ງຜູ້ຊ່ຽວຊານສະເພາະດ້ານ ເຂົ້າຮ່ວມ​ໃນຄະນະກວດກາສະເພາະກິດກໍໄດ້.

ການເຄື່ອນໄຫວ ນຳໃຊ້ສິດ ແລະ ປະຕິບັດໜ້າທີ່ ຂອງຄະນະກວດກາສະເພາະກິດ ໃນການກວດກາ ຕໍ່ແຕ່ລະເປົ້າໝາຍຖືກ​ກວດກາ ສິ້ນສຸດລົງພາຍຫຼັງການກວດກາສໍາເລັດ.

**ມາດຕາ 27 ສິດ ແລະ ໜ້າທີ່ ຂອງຄະນະກວດກາສະເພາະກິດ**

ຄະນະກວດກາສະເພາະກິດ, ຫົວໜ້າ, ຮອງຫົວໜ້າ ແລະ ກໍາມະການ ຄະນະກວດກາສະເພາະກິດນຳໃຊ້ສິດ ແລະ ປະຕິບັດໜ້າທີ່ດັ່ງດຽວກັນກັບຄະນະກວດກາ ຕາມທີ່ໄດ້ກໍານົດໄວ້ໃນມາດຕາ 23, 24 ແລະ 25 ຂອງກົດໝາຍສະບັບນີ້.

**ໝວດທີ 4**

**ການພິຈາລະນາ ແລະ ແກ້ໄຂຜົນການກວດກາ**

**ມາດຕາ 28 (ປັບປຸງ) ການພິຈາລະນາຜົນການກວດກາ**

ຜູ້ຕົກລົງໃຫ້ກວດກາ ຕາມທີ່ໄດ້ກຳນົດໄວ້ໃນມາດຕາ 17 ຂອງກົດໝາຍສະບັບນີ້ ຕ້ອງພິຈາລະນາຜົນການກວດກາ ໃຫ້ສຳເລັດພາຍໃນເວລາ ສິບຫ້າວັນ ນັບແຕ່ວັນໄດ້ຮັບບົດສະຫຼຸບ ​ແລະ ບົດລາຍງານຜົນການກວດກາ ເປັນຕົ້ນໄປ. ໃນກໍລະນີການຄົ້ນຄວ້າພິຈາລະນາຜົນການກວດກາ ຫາກພົວພັນເຖິງຫຼາຍພາກສ່ວນ ແລະ ມີຄວາມຫຍຸ້ງຍາກ ກໍສາມາດຕໍ່ເວລາໄດ້ຕື່ມ ຫ້າວັນ ລັດຖະການ ແລະ ແຈ້ງຜົນການພິຈາລະນານັ້ນ ໃຫ້ຫົວໜ້າການຈັດຕັ້ງຂັ້ນເທິງ ແລະ ຫົວໜ້າການຈັດຕັ້ງ ຂອງເປົ້າໝາຍຖືກກວດກາ ແລະ ຜູ້ຖືກກວດກາ ພາຍໃນເວລາ ເຈັດວັນ ລັດຖະການ ເພື່ອກະກຽມ ແລະ ຈັດຕັ້ງປະຕິບັດຜົນ​ການ​ກວດກາ.

ໃນກໍລະນີມີການລະເມີດກົດໝາຍ ໃນສະຖານເບົາ, ສ້າງຄວາມເສຍຫາຍບໍ່ຫຼວງຫຼາຍນັ້ນ ຜູ້ຕົກລົງໃຫ້ກວດກາ ຕ້ອງສະເໜີໃຫ້ຫົວໜ້າການຈັດຕັ້ງຂັ້ນເທິງ ຂອງເປົ້າໝາຍຖືກກວດກາແກ້ໄຂຕາມມາດຕະການ ທີ່ໄດ້ກຳນົດໄວ້ໃນກົດໝາຍວ່າດ້ວຍພະນັກງານ-ລັດຖະກອນ ແລະ ກົດໝາຍອື່ນທີ່ກ່ຽວຂ້ອງ.

ໃນກໍລະນີມີການລະເມີດທາງແພ່ງ ອົງການກວດກາລັດ ຕ້ອງສົ່ງສໍານວນເອກະສານກວດກາ ໃຫ້ພາກສ່ວນທີ່ຖືກເສຍຫາຍ ຫຼື ອົງການໄອຍະການປະຊາຊົນ ຮ້ອງຟ້ອງຕໍ່ສານປະຊາຊົນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການດຳເນີນຄະດີແພ່ງ.

ໃນກໍລະນີມີການກະທຳຜິດທາງອາຍາ ທີ່ບໍ່ແມ່ນພຶດຕິກຳທີ່ເປັນການສໍ້ລາດບັງຫຼວງ ອົງການກວດກາລັດ ຕ້ອງສົ່ງສຳນວນເອກະສານກວດກາໃຫ້ອົງການສືບສວນ-ສອບສວນອື່ນທີ່ກ່ຽວຂ້ອງ ເພື່ອດຳເນີນຄະດີຕາມກົດໝາຍ.

ສໍາລັບການກະທຳຜິດ ທີ່ແມ່ນ​ພຶດຕິ​ກໍາ​ທີ່ເປັນການສໍ້ລາດບັງຫຼວງ ມອບໃຫ້ອົງການສືບສວນ-ສອບສວນຄະດີສໍ້ລາດບັງຫຼວງ ດຳເນີນຄະດີຕາມກົດໝາຍວ່າດ້ວຍການຕ້ານ​ການ​ສໍ້​ລາດ​ບັງ​ຫຼວງ ​ແລະ ກົດໝາຍ​ອື່ນ​ທີ່​ກ່ຽວຂ້ອງ.

**ມາດຕາ 29 (ປັບປຸງ) ການແກ້ໄຂຜົນການກວດກາ**

ຫົວໜ້າການຈັດຕັ້ງ ຂອງເປົ້າໝາຍຖືກກວດກາ ມີໜ້າທີ່ ແລະ ຄວາມຮັບຜິດຊອບຈັດຕັ້ງ ແລະ ແກ້ໄຂຜົນການກວດກາແລ້ວ ຕ້ອງຈັດຕັ້ງປະຕິບັດ ຢ່າງເຂັ້ມງວດ, ເດັດຂາດ, ທັນການ ໃຫ້ສໍາເລັດພາຍໃນເວລາ ສາມສິບວັນ ນັບແຕ່ວັນໄດ້ຮັບຂໍ້ຕົກລົງດັ່ງກ່າວ ເປັນຕົ້ນໄປ ແລ້ວລາຍງານຕໍ່ຜູ້ຕົກລົງໃຫ້ກວດກາ ພາຍໃນເວລາ ສິບຫ້າວັນ.

ໃນກໍລະນີ ຫົວໜ້າການຈັດຕັ້ງຂອງເປົ້າໝາຍຖືກກວດກາ ຫາກແກ້ໄຂຜົນການກວດກາຊັກຊ້າ ໂດຍບໍ່ມີເຫດຜົນ ຫຼື ແກ້ໄຂບໍ່ຖືກຕ້ອງຕາມຂໍ້ຕົກລົງດັ່ງກ່າວ ຫົວໜ້າການຈັດຕັ້ງຂອງເປົ້າໝາຍຖືກກວດກາ ກໍຈະຖືກລົງວິໄນ ດ້ວຍການຕິຕຽນ, ກ່າວເຕືອນ ໂດຍໃຫ້ຂຽນໃບສຳຫຼວດຕົນເອງ ແລະ ບັນທຶກຄວາມຜິດໄວ້ເປັນຫຼັກຖານ.

ໃນກໍລະນີ ຫາກບໍ່ແກ້ໄຂຜົນການກວດກາ ໂດຍບໍ່ມີເຫດຜົນ ຫົວໜ້າການຈັດ​ຕັ້ງຂອງ​ເປົ້າໝາຍຖືກ​ກວດກາ ຈະຖືກລົງວິໄນ ດ້ວຍການໂຈະການເລື່ອນຂັ້ນເງິນເດືອນ ແລະ ການຍ້ອງຍໍ; ຫຼຸດຕຳແໜ່ງບໍລິຫານ ຫຼື ຍົກຍ້າຍໄປຮັບໜ້າທີ່ອື່ນ ທີ່ມີຕຳແໜ່ງຕ່ຳກວ່າເກົ່າ; ປົດຕຳແໜ່ງບໍລິຫານ ພ້ອມທັງບັນທຶກໄວ້ໃນສຳນວນເອກະສານຊີວະປະຫວັດຂອງພະນັກງານ-ລັດຖະກອນ ຫຼື ເອົາອອກຈາກລັດຖະການ ໂດຍບໍ່ໄດ້ຮັບນະໂຍບາຍໃດ ແລະ ດຳເນີນຄະດີຕາມກົດໝາຍ.

**ມາດຕາ 30 (ປັບປຸງ) ການຕິດຕາມ, ຊຸກຍູ້, ກວດກາ ການແກ້ໄຂຜົນການກວດກາ**

ການຕິດຕາມ, ຊຸກຍູ້, ກວດກາ ການແກ້ໄຂຜົນການກວດກາ ຂອງອົງການລັດຂັ້ນໃດ ແມ່ນ ຄວາມຮັບ ຜິດຊອບຂອງອົງການກວດກາລັດຂັ້ນນັ້ນ ເປັນຜູ້ຕິດຕາມ, ຊຸກຍູ້, ກວດກາ ໂດຍກົງ. ຜ່ານການ ຕິດຕາມ, ຊຸກຍູ້, ກວດກາ ຖ້າເຫັນວ່າຫົວໜ້າການຈັດຕັ້ງຂອງເປົ້າໝາຍຖືກກວດກາ ບໍ່ແກ້ໄຂ ຫຼື ມີການແກ້ໄຂບໍ່ຖືກຕ້ອງຕາມ ຂໍ້ຕົກລົງແກ້ໄຂຜົນການກວດກາ ອົງການກວດກາລັດຂັ້ນນັ້ນ ມີສິດສະເໜີຕໍ່ຜູ້ຕົກລົງ​ໃຫ້​ແກ້ໄຂຜົນການກວດກາ ຊີ້ນຳໃຫ້ຫົວໜ້າການຈັດຕັ້ງຂອງເປົ້າໝາຍຖືກກວດກາແກ້ໄຂ ຫຼື ແກ້ໄຂຄືນ, ຖ້າຫົວໜ້າການຈັດຕັ້ງຂອງເປົ້າໝາຍຖືກກວດກາ ຫາກບໍ່ປະຕິບັດ ກໍໃຫ້ນໍາໃຊ້ມາດຕະການ ຕາມແຕ່ລະກໍລະນີ ທີ່ໄດ້ກຳນົດໄວ້ໃນມາດຕາ 29 ຂອງ ກົດໝາຍສະບັບນີ້.

**ມາດຕາ 31 (ປັບປຸງ) ການເປີດເຜີຍຜົນການກວດກາ**

ຜົນການກວດກາທີ່ຖືກຮັບຮອງ ແລະ ໄດ້ຮັບອະນຸຍາດຈາກຜູ້ຕົກລົງ​ໃຫ້ກວດກາ ຕາມທີ່ໄດ້ກຳນົດໄວ້ໃນມາດຕາ 17 ຂອງກົດໝາຍສະບັບນີ້ ສາມາດເປີດເຜີຍ ດ້ວຍຮູບການໃດໜຶ່ງ ດັ່ງນີ້:

1. ແຈ້ງຜົນການກວດກາໃຫ້ການຈັດຕັ້ງທີ່ກ່ຽວຂ້ອງ;
2. ແຈ້ງຜົນການກວດກາໃຫ້ທົ່ວສັງຄົມ ຕາມຄວາມເໝາະສົມ;
3. ແຈ້ງຜົນການກວດກາດ້ວຍຮູບການອື່ນ.

**ມາດຕາ 32 (ປັບປຸງ) ການເກັບຮັກສາເອກະສານ ກ່ຽວ​ກັບ​ການ​ກວດກາ**

ເອກະສານ ກ່ຽວກັບການກວດກາ​ ຕ້ອງ​​​​ເກັບຮັກສາໄວ້ ຢ່າງໜ້ອຍ ສິບປີ.

ສໍາລັບລາຍ​ລະອຽດຂອງ​ການ​ເກັບ​ຮັກສາ​ເອກ​ະສານ​ນັ້ນ ​​ໄດ້ກໍານົດ​ໄວ້​ໃນ​ລະບຽບ​ການ​ຕ່າງຫາກ.

**ພາກທີ III**

**ອົງການກວດກາລັດ**

**ໝວດທີ 1**

**ລະບົບການຈັດຕັ້ງ ຂອງອົງການກວດກາລັດ**

**ມາດຕາ 33 (ປັບປຸງ) ອົງການກວດກາລັດ**

ອົງການກວດກາລັດ ແມ່ນ ​ອົງການທີ່​ປະຕິບັດພາລະບົດບາດ ​ຕິດຕາມ, ກວດກາ, ສະກັດກັ້ນ ແລະ ຕ້ານ​ການ​ສໍ້​ລາດ​ບັງ​ຫຼວງ, ພິຈາລະນາ ແລະ ແກ້ໄຂ​ຄໍາ​ສະ​ເໜີ ທີ່ເປັນການລະເມີດກົດໝາຍ.

**ມາດຕາ 34 (ປັບປຸງ) ລະບົບການຈັດຕັ້ງ ຂອງອົງການກວດກາລັດ**

ລະບົບການຈັດຕັ້ງ ຂອງອົງການກວດກາລັດ ມີດັ່ງນີ້:

1. ອົງການກວດກາແຫ່ງລັດ;
2. ອົງການກວດກາລັດຂັ້ນກະຊວງ;
3. ອົງການກວດກາລັດຂັ້ນແຂວງ;
4. ອົງການກວດກາລັດຂອງພະແນກການຂັ້ນແຂວງ;
5. ອົງການກວດກາລັດຂັ້ນເມືອງ.

**ມາດຕາ 35 (ໃໝ່) ທີ່​ຕັ້ງ ຂອງອົງການກວດກາລັດແຕ່ລະຂັ້ນ**

ທີ່​ຕັ້ງຂອງອົງການກວດກາລັດແຕ່ລະຂັ້ນ ມີ​ ດັ່ງນີ້:

1. ອົງການ​ກວດ​ກາແຫ່ງ​ລັດ ຊຶ່ງແມ່ນ ອົງການກວດກາລັດຂັ້ນສູນກາງ ຂຶ້ນກັບການ​ຊີ້​ນຳ​ໂດຍ​ກົງ​ຂອງປະທານປະເທດ ແຫ່ງ ສປປ ລາວ;
2. ອົງການກວດກາລັດຂັ້ນກະຊວງ ຊຶ່ງແມ່ນ ກົມ​ກວດກາ​ລັດ​ຂອງ ​ກະຊວງ, ອົງການ ຂຶ້ນກັບການ ຊີ້​ນຳໂດຍກົງຂອງ ​ລັດຖະມົນຕີ, ຫົວໜ້າອົງການ;
3. ອົງການ​ກວດກາ​ລັດ​ຂັ້ນ​ແຂວງ ​ຊຶ່ງແມ່ນ ​ອົງການ​ກວດກາ​ລັດ ​ແຂວງ, ນະຄອນຫຼວງ ຂຶ້ນກັບການຊີ້​ນຳ​ໂດຍກົງຂອງ​ ເຈົ້າ​ແຂວງ, ​ເຈົ້າ​ຄອງນະຄອນຫຼວງ;
4. ອົງການ​ກວດກາ​ລັດຂອງພະ​ແນ​ກການ​ຂັ້ນ​ແຂວງ ​ຊຶ່ງແມ່ນ ຂະແໜງກວດກາ​ລັດຂອງພະແນກ ການຂັ້ນແຂວງ ຂຶ້ນກັບການ​ຊີ້​ນໍາ​ໂດຍ​ກົງ​ຂອງຫົວໜ້າພະ​ແນ​ກການ​ຂັ້ນ​ແຂວງ;
5. ອົງການ​ກວດກາ​ລັດຂັ້ນ​ເມືອງ ຊຶ່ງ​ແມ່ນ ອົງການ​ກວດກາ​ລັດ​​ ເມືອງ, ​ເທດສະບານ, ນະຄອນ ​ຂຶ້ນກັບ​ເຈົ້າ​ເມືອງ, ຫົວໜ້າ​ເທດສະບານ, ​ເຈົ້າ​ນະຄອນ. ~~​~~

ໃນກໍລະນີຈໍາເປັນ ກົມວິຊາການ ຫຼື ອົງການລັດທຽບເທົ່າກົມ ທີ່ຂຶ້ນກັບ ກະຊວງ, ອົງການ ແລະ ຫ້ອງການຂັ້ນເມືອງ ອາດສ້າງຕັ້ງກົງຈັກກວດກາລັດຂອງຕົນຂຶ້ນກໍໄດ້.

**ໝວດທີ 2**

**ພາລະບົດບາດ ຂອງອົງການກວດກາລັດ**

**ມາດຕາ 36 (ປັບປຸງ) ພາລະບົດບາດ ຂອງອົງການກວດກາແຫ່ງລັດ**

ອົງການກວດກາແຫ່ງລັດ ມີພາລະບົດບາດ ເປັນເສນາທິການ ໃຫ້ປະທານປະເທດ ກ່ຽວກັບວຽກງານກວດກາລັດ, ສະກັດ​ກັ້ນ ​ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ ຕາມຂອບເຂດສິດ, ໜ້າທີ່ຂອງ​ຕົນ ແລະ ນຳພາ, ຊີ້ນໍາ ວຽກງານດັ່ງກ່າວ ໃນຂອບເຂດທົ່ວປະເທດ.

**ມາດຕາ 37 (ປັບປຸງ) ພາລະບົດບາດ ຂອງອົງການກວດກາລັດຂັ້ນກະຊວງ**

ອົງການ​ກວດກາ​ລັດຂັ້ນກະຊວງ ​ແມ່ນ ກົມກວດກາລັດຂັ້ນກະຊວງ ​ມີພາລະບົດບາດເປັນ​ເສນາ​ທິການ​​​ໃຫ້​ລັດຖະມົນຕີ, ຫົວໜ້າ​ອົງການ ກ່ຽວ​ກັບວຽກ​ງານ​ກວດກາລັດ​, ສະກັດ​ກັ້ນ ​ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ ​ຕາມຂອບ​ເຂດ​ສິດ, ໜ້າ​ທີ່ຂອງ​ຕົນ ​ແລະ ຊີ້​ນໍາ​ວຽກ​ງານດັ່ງກ່າວ​ຕາມ​ສາຍຕັ້ງຂອງ​ຕົນ.

ອົງການ​ກວດກາລັດຂັ້ນ​ກະຊວງ ກວດກາ​ຕາມຂະແໜງການ ແລະ ການບໍລິຫານ ກ່ຽວກັບການປະຕິບັດນະໂຍບາຍ, ກົດໝາຍ, ແຜນການ, ວິຊາສະເພາະ, ເຕັກນິກ ແລະ ການປະຕິບັດວຽກງານຂອງ ພະນັກງານ-ລັດຖະ ກອນ, ທະຫານ, ຕຳຫຼວດ, ພະນັກງານ​ວິສາຫະກິດ ແລະ ຜູ້ໄດ້ຮັບມອບສິດຈາກທາງການທີ່ຂຶ້ນກັບການຄຸ້ມຄອງຂອງຂັ້ນກະຊວງ.

ອົງການ​ກວດກາລັດຂັ້ນກະຊວງ ເຄື່ອນໄຫວວຽກງານພາຍໃຕ້ການຊີ້ນໍາດ້ານວິຊາສະເພາະຂອງ ອົງການກວດກາແຫ່ງລັດ.

**ມາດຕາ 38 (ປັບປຸງ) ພາລະບົດບາດ ຂອງອົງການກວດກາລັດຂັ້ນແຂວງ**

ອົງການກວດກາລັດຂັ້ນແຂວງ ມີພາລະບົດບາດ ເປັນເສນາທິການໃຫ້ ເຈົ້າແຂວງ, ເຈົ້າຄອງນະຄອນຫຼວງ ກ່ຽວກັບວຽກ​ງານກວດກາລັດ, ສະ​ກັດ​ກັ້ນ ​ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ​ ຕາມຂອບ​ເຂດ​ສິດ, ໜ້າ​ທີ່ຂອງ​ຕົນ ແລະ ນຳພາ ຊີ້ນໍາ ອົງການກວດກາລັດຂັ້ນເມືອງ, ຂະແໜງກວດກາລັດຂອງພະແນກການຂັ້ນແຂວງ.

**ມາດຕາ 39 (ປັບປຸງ) ພາລະບົດບາດ ຂອງອົງການກວດກາລັດຂອງພະແນກການຂັ້ນແຂວງ**

ອົງການ​ກວດກາ​ລັດຂອງພະ​ແນ​ກການ​ຂັ້ນ​ແຂວງ ​ແມ່ນ ຂະແໜງກວດກາລັດ ມີພາລະບົດບາດ​ເປັນ​ເສນາ​ທິການ​ໃຫ້​ຫົວໜ້າພະແນກການຂັ້ນແຂວງ ກ່ຽວ​ກັບວຽກ​ງານ​ກວດກາລັດ​, ສະກັດ​ກັ້ນ ​ແລະ ຕ້ານການສໍ້ລາດ ບັງຫຼວງ, ພິຈາລະນາ ແລະ ແກ້ໄຂຄຳສະເໜີ ​ຕາມຂອບ​ເຂດ​ສິດ, ໜ້າ​ທີ່ຂອງ​ຕົນ.

ອົງກາ​ນກວດກາລັດຂອງ​ພະ​ແນ​ກການ​ຂັ້ນ​ແຂວງ ກວດກາ​ຕາມຂະແໜງການ ແລະ ການບໍລິຫານ ກ່ຽວກັບການປະຕິບັດ ນະໂຍບາຍ, ກົດໝາຍ, ແຜນການ, ວິຊາສະເພາະ, ເຕັກນິກ ແລະ ການປະຕິບັດວຽກງານຂອງ ພະນັກງານ-ລັດຖະກອນ, ທະຫານ, ຕຳຫຼວດ, ພະນັກງານ​ວິສາຫະກິດ ແລະ ຜູ້ໄດ້ຮັບມອບສິດຈາກທາງການທີ່ຂຶ້ນກັບການຄຸ້ມຄອງຂອງ ພະ​ແນ​ກການຕົນ.

ອົງກາ​ນກວດກາລັດຂອງພະແນກການຂັ້ນແຂວງ ເຄື່ອນໄຫວວຽກງານພາຍໃຕ້ການຊີ້ນໍາດ້ານວິຊາສະເພາະ ຂອງອົງການກວດກາລັດຂັ້ນແຂວງ ແລະ ກົມກວດກາລັດຂັ້ນກະຊວງ.

**ມາດຕາ 40 (ປັບປຸງ) ພາລະບົດບາດ ຂອງອົງການກວດກາລັດຂັ້ນເມືອງ**

ອົງການກວດກາລັດຂັ້ນເມືອງ ມີພາລະບົດບາດເປັນເສນາທິການໃຫ້ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ກ່ຽວກັບວຽກງານກວດກາລັດ, ສະກັດ​ກັ້ນ ​ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ ຕາມຂອບເຂດສິດ, ໜ້າທີ່ຂອງ​ຕົນ ແລະ ນຳພາ ຊີ້ນໍາ ໜ່ວຍ​ງານ​ກວດກາລັດຂອງ​ຫ້ອງການຂັ້ນ​ເມືອງຂອງ​ຕົນ.

**ໝວດທີ 3**

**ສິດ ແລະ ໜ້າທີ່ ຂອງອົງການກວດກາລັດ**

**ມາດຕາ 41 (ປັບປຸງ) ສິດ ແລະ ໜ້າທີ່ ຂອງອົງການກວດກາແຫ່ງລັດ**

ອົງການ​ກວດກາ​ແຫ່ງ​ລັດ ມີ​ ສິດ ​ແລະ ໜ້າ​ທີ່​ ດັ່ງ​ນີ້:

1. ປະຕິບັດ ລັດຖະທໍາມະນູນ, ກົດໝາຍ, ​ມະຕິຂອງສະພາແຫ່ງຊາດ ໃນ​ຂອບ​ເຂດ​ຄວາມ​ຮັບຜິດຊອບ​ຂອງ​ຕົນ;
2. ຄົ້ນຄວ້າ ສ້າງນະໂຍບາຍ, ​ແຜນຍຸດທະສາດ, ກົດໝາຍ ​ແລະ ນິຕິ​ກໍາ​​ໃຕ້​ກົດໝາຍ ກ່ຽວກັບວຽກງານກວດກາລັດ​​, ສະກັດ​ກັ້ນ ແລະ ຕ້ານການສໍ້ລາດບັງຫຼວງ ເພື່ອສະເໜີປະທານປະເທດ ພິຈາລະນາ;
3. ຜັນຂະຫຍາຍ ນະໂຍບາຍ, ​ແຜນຍຸດທະສາດ, ກົດໝາຍ ​ແລະ ນິຕິ​ກໍາ​​ໃຕ້​ກົດໝາຍ ເປັນແຜນການ, ແຜນງານ, ໂຄງການ ລະອຽດ​ຂອງ​ອົງການ​ຕົນ ເພື່ອຈັດຕັ້ງປະຕິບັດ;
4. ໂຄສະນາ ເຜີຍແຜ່ ນະ​ໂຍບາຍ, ​ແຜນຍຸດທະສາດ, ກົດໝາຍ ແລະ ລະບຽບ​ການ ກ່ຽວກັບວຽກງານກວດກາລັດ, ສະ​ກັດກັ້ນ ​ແລະ ຕ້ານ​ການ​ສໍ້​ລາດ​ບັງ​ຫຼວງ;
5. ອອກຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກ​ງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄຳສະເໜີ ແລະ ຊີ້​ນໍາ ການຈັດຕັ້ງປະຕິບັດ ຕາມຂອບເຂດຄວາມຮັບຜິດຊອບຂອງຕົນ;
6. ກວດກາການປະຕິບັດ ນະ​ໂຍບາຍ, ກົດໝາຍ, ​ແຜນການ, ແຜນງານ, ໂຄງການ ຕາມພາລະ​ບົດບາດ, ສິດ, ໜ້າທີ່ ແລະ ຄວາມຮັບຜິດຊອບຂອງ ​ຂັ້ນ​ກະຊວງ, ຂັ້ນ​ແຂວງ ​ແລະ ອົງການ​ຈັດ​ຕັ້ງ​ອື່ນ​ **​**ທີ່ນຳ​ໃຊ້ຊັບສິນ ແລະ​ງົບປະມານຂອງລັດ;
7. ກວດກາ ການນຳໃຊ້ສິດ, ການປະຕິບັດໜ້າທີ່ ແລະ ຄວາມຮັບຜິດຊອບຂອງສະມາຊິກລັດຖະບານ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ, ຮອງລັດຖະມົນຕີ, ຮອງ​ຫົວໜ້າ​ອົງການ, ຮອງເຈົ້າແຂວງ, ຮອງເຈົ້າຄອງນະຄອນຫຼວງ, ພະນັກງານ-ລັດຖະກອນ, ທະຫານ, ຕໍາຫຼວດ, ພະນັກງານວິສາຫະກິດ ແລະ ຜູ້ໄດ້ຮັບມອບສິດຈາກທາງການ ຂັ້ນສູນກາງຄຸ້ມຄອງ;
8. ສະເໜີໃຫ້ອົງການທີ່ກ່ຽວຂ້ອງ ປະຕິບັດມາດຕະການຕໍ່ຜູ້ກະທຳຜິດຕາມກົດໝາຍ;
9. ສະເໜີ ປະທານປະເທດ ຫຼື ຄະນະປະຈໍາສະພາແຫ່ງຊາດ ຕົກລົງດໍາເນີນການກວດກາ ຕໍ່ບຸກຄະລາກອນ ທີ່ສະພາແຫ່ງຊາດ ເລືອກຕັ້ງ ຫຼື ຮັບຮອງເອົາການແຕ່ງຕັ້ງ, ພະນັກງານຂອງສະພາແຫ່ງຊາດ, ສານປະຊາຊົນສູງສຸດ, ອົງການໄອຍະການປະຊາຊົນສູງສຸດ ແລະ ອົງການກວດສອບແຫ່ງລັດ ທີ່ຄະນະປະຈໍາສະພາແຫ່ງຊາດແຕ່ງຕັ້ງ ເມື່ອມີປາກົດການລະເມີດກົດໝາຍ;
10. ສະເໜີຄະນະປະຈໍາສະພາແຫ່ງຊາດ ເປີດກອງປະຊຸມລົງມະຕິບໍ່ໄວ້ວາງໃຈ ຕໍ່ບຸກຄະລາກອນ ທີ່ສະພາແຫ່ງຊາດ ເລືອກຕັ້ງ ຫຼື ຮັບຮອງເອົາການແຕ່ງຕັ້ງ ເມື່ອມີການລະເມີດກົດໝາຍ;
11. ກວດກາວຽກ​ງານ​ທີ່​ພົວພັນ​ເຖິງ​ຄວາມ​ຮັບຜິດຊອບຄຸ້ມ​ຄອງ ຂອງ​ຫຼາຍ​ກະຊວງ, ອົງການ, ແຂວງ ​ແລະ ນະຄອນຫຼວງ;
12. ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມ​ຂອບເຂດຄວາມຮັບຜິດຊອບຂອງຕົນ;
13. ສະກັດ​ກັ້ນ ແລະ ຕ້ານ​ການ​ສໍ້​ລາດ​ບັງ​ຫຼວງ, ດຳ​ເນີນ​ການ​ສືບສວນ-ສອບ​ສວນ ຄະດີສໍ້ລາດບັງຫຼວງ, ຄະດີຟອກເງິນ ທີ່ຕິດພັນກັບການສໍ້ລາດບັງຫຼວງ ຕາມທີ່​ໄດ້​ກຳນົດ​ໄວ້​ໃນ​ກົດໝາຍ​ວ່າ​ດ້ວຍການ​ຕ້ານ​ການສໍ້​ລາດ ​ບັງ​ຫຼວງ ​ແລະ ກົດ​ໝາຍ​ອື່ນທີ່​ກ່ຽວຂ້ອງ;
14. ກວດກາ​ຜົນການກວດ​ສອບ ຕາມ​ມະຕິຂອງ​ກອງປະຊຸມສະພາ​ແຫ່ງ​ຊາດ, ມະຕິຂອງຄະນະປະຈຳສະພາແຫ່ງຊາດ ແລະ ຕາມຄຳສະເໜີຂອງອົງການກວດສອບແຫ່ງລັດ;
15. ກວດກາ​ໂຄງການ​ລົງທຶນ​ຂອງ​ລັດເລີ່ມແຕ່ຫົວທີ ​ຕາມ​ພາລະ​ບົດບາດ​, ສິດ ​ແລະ ໜ້າ​ທີ່ ຂອງ​ຕົນ;
16. ພົວພັນ ​ແລະ ປະສານ​ສົມທົບ​ກັບ​ອົງການ​ຈັດຕັ້ງຂອງລັດ​ຂັ້ນ​ສູນ​ກາງ ​ແລະ ທ້ອງ​ຖິ່ນ, ອົງການ​ກວດ​ສອບ​ແຫ່ງ​ລັດ ​ແລະ ກວດ​ສອບ​ເອກະລາດ ກ່ຽວ​ກັບການ​ດຳ​ເນີນ​ການ​ກວດກາ, ການ​ແກ້​ໄຂ ​ແລະ ການ​ປະຕິບັດ​ຜົນ​​ການ​ກວດກາ ຕາມ​ພາລະ​ບົດບາດ​ຂອງ​ຕົນ;
17. ສະເໜີມາດຕະການ, ວິທີການແກ້ໄຂຜົນຂອງການກວດກາ ໃຫ້ການຈັດຕັ້ງຂັ້ນເທິງຂອງເປົ້າໝາຍຖືກກວດກາ ເພື່ອພິຈາລະນາຕົກລົງ ແລະ ລາຍງານໃຫ້ປະທານປະເທດ;
18. ກວດກາ​ ການຈັດຕັ້ງປະຕິບັດ​ຜົນ​ການ​ກວດກາຢູ່​ ຂັ້ນ​ກະຊວງ, ​ຂັ້ນ​ແຂວງ ແລະ ການປະຕິບັດ ຄໍາຕັດສີນຂອງສານ ທີ່ໃຊ້ໄດ້ຢ່າງເດັດຂາດ ກ່ຽວກັບຄະດີສໍ້ລາດບັງຫຼວງ ແລະ ຄະດີການຟອກເງິນທີ່ຕິດພັນກັບການສໍ້ລາດບັງຫຼວງ;
19. ກວດກາ ການ​ປະຕິບັດ​ໜ້າ​ທີ່​ຂອງ​ເຈົ້າໜ້າ​ທີ່​ລັດ​ ທີ່ມີພຶດຕິກໍາໃນ​ການເລິ່ນເລີ້, ເມີນເສີຍ, ຂາດຄວາມຮັບຜິດຊອບ, ຂາດຈັນຍາບັນ, ຈັນຍາທໍາ ໃນວິຊາຊີບ ຊຶ່ງພາໃຫ້ເກີດຜົນເສຍຫາຍແກ່ຊັບສິນຂອງ ລັດ, ລວມໝູ່, ສິດ ແລະ ຜົນປະໂຫຍດອັນຊອບທໍາຂອງພົນລະເມືອງ;
20. ກວດກາ ການແຈ້ງຊັບສິນ ແລະ ລາຍຮັບ ຂອງພະນັກງານ-ລັດຖະກອນ, ທະຫານ, ຕໍາຫຼວດ, ພະນັກງານ​ວິ​ສາຫະ​ກິດ​ຂອງ​ລັດ ຂັ້ນສູນກາງຄຸ້ມຄອງ;
21. ສະເໜີໂຈະຊົ່ວຄາວ ການແຕ່ງຕັ້ງ, ສັບຊ້ອນ, ການຍົກຍ້າຍ, ສັບປ່ຽນ ຫຼື ການປະຕິບັດໜ້າທີ່ ຂອງພະນັກງານ-ລັດຖະກອນ, ທະຫານ, ຕໍາຫຼວດ ຂັ້ນສູນກາງຄຸ້ມຄອງ ທີ່ເປັນເປົ້າໝາຍຖືກກວດກາໃນໄລຍະເວລາດໍາເນີນການກວດກາ ຫຼື ດໍາເນີນການສືບສວນ-ສອບສວນ ບໍ່ທັນສໍາເລັດ ບົນພື້ນຖານການປະສານສົມທົບກັບພາກສ່ວນທີ່ກ່ຽວຂ້ອງ;
22. ສະເໜີ ປະທານປະເທດ, ນາຍົກລັດຖະມົນຕີ, ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ໂຈະການປະຕິບັດ ຫຼື ໃຫ້ພິຈາລະນາຄືນໃໝ່ ກ່ຽວກັບການຕົກລົງແກ້ໄຂຜົນ ການກວດກາ ທີ່ເຫັນວ່າບໍ່ຖືກຕ້ອງຕາມກົດໝາຍ ແລະ ລົງວິໄນ ຫຼື ດໍາເນີນຄະດີຕໍ່ຫົວໜ້າອົງການຈັດຕັ້ງຂອງເປົ້າໝາຍຖືກກວດກາ ທີ່ບໍ່ແກ້ໄຂຜົນການກວດກາ ຫຼື ແກ້ໄຂບໍ່ຖືກຕ້ອງ ຕາມການຕົກລົງຂອງຂັ້ນເທິງ;
23. ສະເໜີ ປະທານປະເທດ, ນາຍົກລັດຖະມົນຕີ, ລັດຖະມົນຕີ, ຫົວໜ້າອົງການ, ເຈົ້າແຂວງ, ເຈົ້າຄອງນະຄອນຫຼວງ ພິຈາລະນາແຕ່ງຕັ້ງຄະນະກວດກາ ຫຼື ຄະນະກວດກາສະເພາະກິດ ເພື່ອດໍາເນີນການກວດກາ;
24. ເຂົ້າຮ່ວມຕິດຕາມ ແລະ ຊີ້ນໍາກອງປະຊຸມວຽກງານກວດກາຂອງ ກະຊວງ, ອົງການ, ແຂວງ, ນະຄອນຫຼວງ ແລະ ເຂົ້າຮ່ວມຕິດຕາມກອງປະຊຸມເປີດກວ້າງ ຂອງລັດຖະບານ ຕາມການເຊີນ;
25. ປັບປຸງການຈັດຕັ້ງ, ສ້າງ, ບໍາລຸງ, ຍົກ​ລະດັບ​ ແລະ ປະຕິບັດນະໂຍບາຍ ຫຼື ລົງວິໄນຕໍ່​ ​ພະນັກງານ-ລັດຖະກອນ​ກວດກາ​ລັດ;
26. ປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄຳສະເໜີ ຕາມຂອບເຂດຄວາມຮັບຜິດຊອບຂອງຕົນ;
27. ພົວພັນຮ່ວມມືກັບຕ່າງປະເທດ, ພາກ​ພື້ນ ແລະ ສາກົນ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ;
28. ສະຫຼຸບ ​ແລະ ລາຍງານ ການເຄື່ອນໄຫວວຽກງານກວດກາລັດ ຕໍ່ປະທານປະເທດ ​ແລະ ​ສະພາ​ແຫ່ງ​ຊາດ ​ຢ່າງ​ເປັນ​ປົກກະຕິ;
29. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 42 (ປັ​ບປຸງ) ສິດ ​ແລະ ໜ້າ​ທີ່ ຂອງອົງກາ​ນກວດກາລັດຂັ້ນກະຊວງ**

ອົງກາ​ນກວດກາລັດຂັ້ນກະຊວງ ມີ ສິດ ​ແລະ ໜ້າ​ທີ່ ດັ່ງ​ນີ້:

1. ປະຕິບັດ ລັດຖະທໍາມະນູນ, ກົດໝາຍ ແລະ ແຜນການ ຂອງອົງການກວດກາລັດຂັ້ນເທິງ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ ຕາມຂະແໜງການ ແລະ ການບໍລິຫານ ໃນຂອບເຂດຄວາມຮັບຜິດຊອບຂອງຕົນ;
2. ຜັນຂະຫຍາຍ ມະຕິກອງປະຊຸມວຽກງານກວດກາລັດທົ່ວປະເທດ, ມະຕິກອງປະຊຸມໃຫຍ່ຂອງກະຊວງ, ອົງການ ເປັນ ແຜນການ, ແຜນງານ ແລະ ໂຄງການລະອຽດຂອງຕົນ ເພື່ອສະເໜີລັດຖະມົນຕີ, ຫົວໜ້າອົງການ ພິຈາລະນາຕົກລົງ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະ​ໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ ຕາມຂອບເຂດຄວາມຮັບຜິດຊອບຂອງຕົນ;
4. ສະເໜີ ລັດຖະມົນຕີ, ຫົວໜ້າອົງການ ອອກ ຂໍ້ຕົກລົງ, ຄໍາສັ່ງ, ຄຳແນະນຳ, ແຈ້ງການ, ລະບຽບການ ກ່ຽວກັບວຽກງານກວດກາລັດ ຕາມຂະແໜງການສາຍຕັ້ງຂອງຕົນ;
5. ກວດກາ ການປະຕິບັດ ນະໂຍບາຍ, ກົດໝາຍ ແລະ ລະບຽບ​ການ, ແຜນການ, ສິດ, ໜ້າທີ່ ແລະ ຄວາມຮັບຜິດຊອບຂອງການຈັດຕັ້ງ ຂັ້ນຕົນ ​ແລະ ຂັ້ັນລຸ່ມຖັດຕົນ​;
6. ກວດກາ ການນຳໃຊ້ສິດ, ການປະຕິບັດໜ້າທີ່ ແລະ ຄວາມຮັບຜິດຊອບຂອງຫົວໜ້າ ແລະ ຮອງຫົວໜ້າຂັ້ນກົມ, ຫົວໜ້າ ແລະ ຮອງຫົວໜ້າຂັ້ນພະແນກ ແລະ ພະນັກງານ-ລັດຖະກອນ, ທະຫານ, ຕໍາຫຼວດ, ພະນັກງານວິສາຫະກິດ ແລະ ຜູ້ໄດ້ຮັບມອບສິດຈາກທາງການ ຂັ້ນກະຊວງຄຸ້ມຄອງ;
7. ຊຸກຍູ້ ຫ້ອງການ, ບັນດາກົມ, ສະຖາບັນ, ຫົວໜ່ວຍວິສາຫະກິດ ທີ່ຂຶ້ນກັບການຄຸ້ມຄອງຂອງຂັ້ນກະຊວງ ແລະ ຂະແໜງກວດກາລັດຂອງພະແນກການຂັ້ນແຂວງ ໃນການຈັດຕັ້ງປະຕິບັດວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ;
8. ກວດກາ ວຽກ​ງານ​ທີ່​ພົວພັນ​ເຖິງ​ຄວາມ​ຮັບຜິດ​ຊອບ​ຂອງ​ຫຼາຍ​ກົມ, ຫຼາຍ​ຫົວໜ່ວຍ​ທຸລະ​ກິດ ທີ່​ຂຶ້ນ​ກັບ​​ການຄຸ້ມ​ຄອງ​ຂັ້ນກະຊວງ ​ແລະ ວຽກ​ງານ​ຂອງ​ອົງການກວດກາລັດຂອງ​ພະ​ແນ​ກການຂັ້ນ​ແຂວງ;
9. ສະ​ເໜີ ​ໃຫ້​ອົງການ​ທີ່​ກ່ຽວ​ຂ້ອງ ປະຕິບັດ​ມາດ​ຕະການ​ຕໍ່​ຜູ້​ກະທຳ​ຜິດ​ຕາມ​ກົດໝາຍ ທີ່ມີສ່ວນພົວພັນກັບຜົນຂອງການກວດກາ;
10. ພິຈາລະນາ​ ແລະ ແກ້ໄຂຄໍາ​ສະ​ເໜີ​ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມຂອບເຂດຄວາມຮັບຜິດຊອບຂອງຕົນ;
11. ສະກັດ​ກັ້ນ ແລະ ຕ້ານ​ການ​ສໍ້​ລາດ​ບັງຫຼວງ, ດຳ​ເນີນ​ການ​ສືບສວນ-ສອບ​ສວນ ຄະດີສໍ້ລາດບັງຫຼວງ, ຄະດີຟອກເງິນ ທີ່ຕິດພັນກັບການສໍ້ລາດບັງຫຼວງ ຕາມທີ່​ໄດ້​ກຳນົດ​ໄວ້​ໃນ​ກົດໝາຍ​ວ່າ​ດ້ວຍການ​ຕ້ານ​ການສໍ້​ລາດ ​ບັງ​ຫຼວງ ​ແລະ ກົດ​ໝາຍ​ອື່ນທີ່​ກ່ຽວຂ້ອງ;
12. ກວດກາ ການ​ປະຕິບັດ​ໜ້າ​ທີ່​ຂອງ​ເຈົ້າໜ້າ​ທີ່​ລັດ​ໃນ​ການເລິ່ນເລີ້, ເມີນເສີຍ, ຂາດຄວາມຮັບຜິດ ຊອບ, ຂາດຈັນຍາບັນ, ຈັນຍາທໍາ ໃນວິຊາຊີບ ຊຶ່ງພາໃຫ້ເກີດຜົນເສຍຫາຍແກ່ຊັບສິນຂອງ ລັດ, ລວມໝູ່, ສິດ ແລະ ຜົນປະໂຫຍດອັນຊອບທຳຂອງພົນລະເມືອງ;
13. ກວດກາ ການຈັດຕັ້ງປະຕິບັດຜົນການກວດກາ ແລະ ການແກ້ໄຂຜົນການກວດກາຕາມຜົນ​ການກວດສອບ, ກວດກາໂຄງການລົງທຶນຂອງລັດເລີ່ມແຕ່ຫົວທີ ຕາມມະຕິຂອງສະພາແຫ່ງຊາດ, ມະຕິຂອງຄະນະປະຈໍາສະພາແຫ່ງຊາດ ​ແລະ ຕິດຕາມ, ຊຸກຍູ້ການປະຕິບັດຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ກ່ຽວກັບຄະດີສໍ້ລາດບັງຫຼວງ ແລະ ຄະດີການຟອກເງິນທີ່ຕິດພັນກັບການສໍ້ລາດບັງຫຼວງ ຕາມຂອບເຂດສິດ ແລະ ຄວາມຮັບຜິດຊອບຂອງຕົນ;
14. ກວດກາ ການແຈ້ງຊັບສິນ ແລະ ລາຍຮັບຂອງພະນັກງານ-ລັດຖະກອນ ຕາມຂັ້ນກະຊວງຄຸ້ມຄອງ;
15. ສະເໜີ ມາດຕະການ, ວິທີການແກ້ໄຂຜົນຂອງການກວດກາ ໃຫ້ການຈັດຕັ້ງຂັ້ນເທິງ ຂອງເປົ້າໝາຍຖືກກວດກາ ເພື່ອພິຈາລະນາຕົກລົງ ແລະ ລາຍງານໃຫ້ຂັ້ນເທິງຂອງຕົນ;
16. ສ້າງ, ບໍາລຸງ, ຍົກລະດັບ ​ແລະ ສະ​ເໜີປະຕິບັດນະໂຍບາຍ ຫຼື ລົງວິໄນ ຕໍ່ພະນັກງານ-ລັດຖະກອນ ກວດກາລັດ ຕາມຂັ້ນກະຊວງຄຸ້ມຄອງ;
17. ປະສານສົມທົບກັບບັນດາກົມພາຍໃນຂັ້ນກະຊວງ ໃນການກໍານົດ​ແຜນການດໍາ​ເນີນ​ການກວດກາ, ຕົກລົງແກ້ໄຂ ​ແລະ ​ປະຕິບັດຜົນການກວດກາ ຕາມພາລະບົດບາດຂອງຕົນ;
18. ສະຫຼຸບ ແລະ ລາຍງານ ການເຄື່ອນໄຫວວຽກງານກວດກາລັດ ແລະ ການແກ້ໄຂຜົນການກວດກາ ໃນຂອບເຂດສິດຄຸ້ມຄອງຂອງຂັ້ນກະຊວງ ຕໍ່ລັດຖະມົນຕີ, ຫົວໜ້າອົງການ ແລະ ປະທານອົງການກວດກາແຫ່ງລັດ;
19. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 43 (ປັບປຸງ) ສິດ ແລະ ໜ້າທີ່ ຂອງອົງການກວດກາລັດຂັ້ນແຂວງ**

ອົງການກວດກາລັດຂັ້ນແຂວງ ມີ ສິດ ​ແລະ ໜ້າ​ທີ່ ດັ່ງ​ນີ້:

1. ປະຕິບັດ ລັດຖະທໍາມະນູນ, ກົດໝາຍ, ​ມະຕິຂອງສະພາປະຊາຊົນຂັ້ນແຂວງ ໃນ​ຂອບ​ເຂດ​ຄວາມ​ຮັບຜິດຊອບ​ຂອງ​ຕົນ;
2. ຜັນຂະຫຍາຍ ແຜນຍຸດທະສາດ, ຂໍ້ຕົກລົງ, ຄຳສັ່ງ, ຄຳແນະນຳ, ແຈ້ງການ ຂອງອົງການກວດກາແຫ່ງລັດ, ອົງການປົກຄອງຂັ້ນແຂວງ ເປັນ ແຜນການ, ແຜນງານ ແລະ ໂຄງການ ລະອຽດຂອງຕົນ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະ​ໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ ຕາມຂອບເຂດຄວາມຮັບຜິດຊອບຂອງຕົນ;
4. ຊີ້​ນໍາ ​ແລະ ​ກວດກາ ການຈັດຕັ້ງປະຕິບັດ​ວຽກ​ງານ​ກວດກາ​ລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄຳສະເໜີ;
5. ກວດກາ ການປະຕິບັດ ນະ​ໂຍບາຍ, ກົດໝາຍ, ​ແຜນການ, ສິດ, ໜ້າ​ທີ່ ​ແລະ ຄວາມ​ຮັບຜິດຊອບຂອງ ​ພະ​ແນ​ກການຂັ້ນ​ແຂວງ, ຫ້ອງການຂັ້ນ​​ເມືອງ ​ແລະ ການ​ຈັດ​ຕັ້ງ​ອື່ນ ທີ່​ນຳ​ໃຊ້​ຊັບສິນ ແລະ ງົບປະມານ​ຂອງ​ລັດ;
6. ກວດກາ ການນຳໃຊ້ສິດ, ການປະຕິບັດໜ້າທີ່ ແລະ ຄວາມຮັບຜິດຊອບ ຂອງຫົວໜ້າພະແນກການ, ຫົວໜ້າອົງການ ຂັ້ນແຂວງ, ເຈົ້າເມືອງ, ຫົວໜ້າເທດສະບານ, ເຈົ້ານະຄອນ, ຮອງຫົວໜ້າພະແນກການ, ຮອງຫົວໜ້າອົງການຂັ້ນແຂວງ, ຮອງເຈົ້າເມືອງ, ຮອງຫົວໜ້າເທດສະບານ, ຮອງເຈົ້ານະຄອນ, ພະນັກງານ-ລັດຖະ ກອນ, ທະຫານ, ຕໍາຫຼວດ, ພະນັກງານວິສາຫະກິດ ແລະ ຜູ້ໄດ້ຮັບມອບສິດຈາກທາງການ ຂັ້ນແຂວງຄຸ້ມຄອງ;
7. ສະເໜີ ສະພາປະຊາຊົນຂັ້ນແຂວງ ຕົກລົງດໍາເນີນການກວດກາ ຕໍ່ບຸກຄະລາກອນ ທີ່ສະພາປະຊາຊົນຂັ້ນແຂວງ ເລືອກຕັ້ງ ຫຼື ຮັບຮອງເອົາການແຕ່ງຕັ້ງ, ພະນັກງານຂອງສະພາປະຊາຊົນຂັ້ນແຂວງ, ສານປະຊາຊົນ ແລະ ອົງການໄອຍະການປະຊາຊົນ ພາກ, ແຂວງ, ນະຄອນຫຼວງ ແລະ ເຂດ ທີ່ຄະນະປະຈໍາສະພາປະຊາຊົນຂັ້ນແຂວງແຕ່ງຕັ້ງ ເມື່ອມີປາກົດການລະເມີດກົດໝາຍ;
8. ສະ​ເໜີ​ໃຫ້​ອົງການ​ທີ່​ກ່ຽວຂ້ອງ​ຂັ້ນແຂວງ ປະຕິບັດມາດ​ຕະການ​ ຕໍ່​ຜູ້ກະທຳ​ຜິດຕາມ​ກົດໝາຍ ທີ່ມີສ່ວນພົວພັນກັບຜົນຂອງການກວດກາ;
9. ກວດກາ ວຽກ​ງານ​ທີ່​ພົວພັນ​ເຖິງ​ຄວາມ​ຮັບຜິດຊອບຄຸ້ມ​ຄອງ ຂອງຫຼາຍ​​​​ພະ​ແນ​ກການ**​**ຂັ້ນ​ແຂວງ ​ແລະ ຂອງ​ຫຼາຍ ເມືອງ, ເທດສະບານ, ນະຄອນ ທີ່​ຂຶ້ນ​ກັບ​ອົງການ​ປົກຄອງ​ຂັ້ນ​ແຂວງ;
10. ພິຈາລະນາ ແລະ ແກ້ໄຂຄໍາ​ສະ​ເໜີ​ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມຂອບເຂດຄວາມຮັບຜິດຊອບຂອງຕົນ;
11. ສະກັດ​ກັ້ນ ແລະ ຕ້ານ​ການ​ສໍ້​ລາດ​ບັງ​ຫຼວງ, ດຳ​ເນີນ​ການ​ສືບສວນ-ສອບ​ສວນ ຄະດີ​ສໍ້​ລາດ​ບັງ​ຫຼວງ ແລະ ຄະດີຟອກເງິນ ທີ່ຕິດພັນກັບການສໍ້ລາດບັງຫຼວງ ຕາມທີ່ໄດ້ກຳນົດໄວ້ໃນ​ກົດໝາຍ​ວ່າ​ດ້ວຍການ​ຕ້ານ​ການ ສໍ້​ລາດ​ບັງ​ຫຼວງ ​ແລະ ກົດ​ໝາຍ​ອື່ນທີ່​ກ່ຽວຂ້ອງ;
12. ກວດກາຜົນ​ການກວດ​ສອບ ຕາມມະຕິ​ກອງປະຊຸມຂອງສະພາປະຊາຊົນ​ຂັ້ນ​ແຂວງ ຫຼື ຕາມ​ການສະ​ເໜີ​ຂອງ​ອົງການ​ກວດ​ສອບ​ປະ​ຈໍາ​ພາກ ​ແລະ ຕາມການມອບ​ໝາຍ​ຂອງ​ອົງການ​ກວດກາ​ແຫ່ງ​ລັດ;
13. ກວດກາ ​ໂຄງການ​ລົງທຶນ​ຂອງ​ລັດ​ຂັ້ນ​​ແຂວງ​ຄຸ້ມ​ຄອງເລີ່ມແຕ່ຫົວທີ ຕາມ​ພາລະ​ບົດບາດ​, ສິດ **​**ແລະ ໜ້າ​ທີ່ຂອງ​ຕົນ;
14. ສະເໜີ ມາດຕະການ, ວິທີການແກ້ໄຂຜົນຂອງການກວດກາ ໃຫ້ການຈັດຕັ້ງຂັ້ນເທິງຂອງເປົ້າໝາຍຖືກກວດກາ ເພື່ອພິຈາລະນາຕົກລົງ ແລະ ລາຍງານໃຫ້ຂັ້ນເທິງຂອງຕົນ ແລະ ອົງການກວດກາແຫ່ງລັດ;
15. ກວດກາ​ ການຈັດຕັ້ງປະຕິບັດ​ຜົນ​ການ​ກວດກາ ຂອງ​ພະ​ແນ​ກການຂັ້ນ​ແຂວງ, ຫ້ອງການຂັ້ນເມືອງ ​ແລະ ​​ຕິດຕາມ, ຊຸກຍູ້​ ການປະຕິບັດຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ກ່ຽວກັບຄະດີສໍ້ລາດບັງຫຼວງ;
16. ກວດກາ ການຈັດ​ຕັ້ງຂອງພະ​ແນ​ກການ​ຂັ້ນ​​ແຂວງ, ຫ້ອງການຂັ້ນ​ເມືອງ, ຄະນະເລຂາທິການ, ຄະນະ​ກຳມະການ ຂອງສະພາ​ປະຊາຊົນ​ຂັ້ນ​ແຂວງ ເມື່ອມີປາກົດການລະເມີດກົດໝາຍ ແລະ ມະຕິຂອງສະພາປະຊາຊົນຂັ້ນ​ແຂວງ;
17. ກວດກາ ການ​ປະຕິບັດ​ໜ້າ​ທີ່​ຂອງ​ເຈົ້າໜ້າ​ທີ່​ລັດ​ໃນ​ການເລິ່ນເລີ້, ເມີນເສີຍ, ຂາດຄວາມຮັບຜິດຊອບ, ຂາດຈັນຍາບັນ, ຈັນຍາທໍາ ໃນວິຊາຊີບ ຊຶ່ງພາໃຫ້ເກີດຜົນເສຍຫາຍແກ່ຊັບສິນ ຂອງລັດ, ລວມໝູ່, ສິດ ແລະ ຜົນປະໂຫຍດອັນຊອບທຳ ຂອງພົນລະເມືອງ;
18. ກວດກາການແຈ້ງຊັບສິນ ແລະ ລາຍຮັບ ຂອງພະນັກງານ-ລັດຖະກອນ, ທະຫານ, ຕໍາຫຼວດ, ພະນັກງານ​ວິ​ສາຫະ​ກິດຂອງລັດ​ ຂັ້ນ​ແຂວງຄຸ້ມຄອງ;
19. ສະເໜີ ຄະນະປະຈໍາສະພາປະຊາຊົນຂັ້ນ​ແຂວງ ລົງມະຕິບໍ່ໄວ້ວາງໃຈ ຕໍ່ບຸກຄະລາກອນທີ່ສະພາປະຊາຊົນຂັ້ນ​ແຂວງ ເລືອກຕັ້ງ ຫຼື ຮັບຮອງເອົາການແຕ່ງຕັ້ງ ເມື່ອມີປາກົດການລະເມີດກົດໝາຍ;
20. ສະເໜີໂຈະຊົ່ວຄາວ ການແຕ່ງຕັ້ງ, ສັບຊ້ອນ, ການຍົກຍ້າຍ, ສັບປ່ຽນ ຫຼື ການປະຕິບັດໜ້າທີ່ ຂອງພະນັກງານ-ລັດຖະກອນ, ທະຫານ, ຕໍາຫຼວດ ທີ່ແມ່ນເປົ້າໝາຍກວດກາໃນໄລຍະເວລາດໍາເນີນການກວດກາ ຫຼື ດໍາເນີນການສືບສວນ-ສອບສວນບໍ່ທັນສໍາເລັດ ບົນພື້ນຖານການປະສານສົມທົບກັບພາກສ່ວນທີ່ກ່ຽວຂ້ອງ;
21. ສະເໜີ ພະ​ແນ​ກການຂັ້ນ​ແຂວງ, ຄະນະເລຂາທິການ, ຄະນະກໍາມະການ ຂອງສະພາປະຊາຊົນ ຂັ້ນ​ແຂວງ ແລະ ອົງການປົກຄອງຂັ້ນ​ເມືອງ ໂຈະການປະຕິບັດ ຫຼື ໃຫ້ພິຈາລະນາຄືນໃໝ່ ກ່ຽວກັບການຕົກລົງ ແກ້ໄຂຜົນການກວດກາ ທີ່ເຫັນວ່າບໍ່ຖືກຕ້ອງຕາມກົດໝາຍ;
22. ສະເໜີ​ ເຈົ້າ​ແຂວງ, ​ເຈົ້າ​ຄອງ​ນະ​ຄອນຫຼວງ, ​ເຈົ້າ​ເມືອງ, ຫົວໜ້າເທດສະບານ, ​ເຈົ້າ​ນະຄອນ ​ແລະ ຫົວໜ້າ​ພະ​ແນ​ກການຂັ້ນ​ແຂວງ ພິຈາລະນາແຕ່ງຕັ້ງຄະນະກວດກາ ຫຼື ຄະນະກວດກາສະເພາະກິດ ເພື່ອດໍາເນີນການກວດກາ;
23. ສ້າງ, ບໍາລຸງ, ຍົກ​ລະດັບ​ ແລະ ​ປະຕິບັດນະໂຍບາຍ ຫຼື ລົງວິໄນ ຕໍ່​ໃຫ້ພະນັກງານ-ລັດຖະກອນ​ກວດກາ​ລັດ ຂັ້ນແຂວງ, ພະແນກການຂັ້ນແຂວງ ແລະ ຫ້ອງການຂັ້ນເມືອງ;
24. ພົວພັນ ​ແລະ ປະສານ​ສົມທົບກັບ​ອົງການ​ຈັດຕັ້ງຂອງລັດ ​ຂັ້ນ​​ແຂວງ, ຂັ້ນ​ເມືອ​ງ, ອົງການ​ກວດ​ສອບ**​**ປະ​ຈໍາ​ພາກ ​ແລະ ກວດ​ສອບ​ເອກະລາດ ກ່ຽວ​ກັບການ​ດຳ​ເນີນ​ການ​ກວດກາ, ການ​ແກ້​ໄຂ ​ແລະ ການ​ປະຕິບັດ​ຜົນການ​ກວດກາ ຕາມ​ພາລະ​ບົດບາດ​ຂອງ​ຕົນ;
25. ພົວພັນຮ່ວມມືກັບຕ່າງປະເທດ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການ ສໍ້ລາດບັງຫຼວງ ຕາມການເຫັນດີ, ມອບໝາຍຂອງ ເຈົ້າແຂວງ, ເຈົ້າຄອງນະຄອນຫຼວງ;
26. ສະຫຼຸບ ​ແລະ ລາຍງານ ການເຄື່ອນໄຫວວຽກງານກວດກາລັດ ຕໍ່ເຈົ້າ​ແຂວງ, ເຈົ້າຄອງນະຄອນຫຼວງ ຫຼື ຄະນະ​ປະ​ຈໍາ​ສະພາ​ປະຊາຊົນຂັ້ນ​ແຂວງ ​ແລະ ປະທານອົງການ​ກວດກາ​​ແຫ່ງ​ລັດ ​ຢ່າງ​ເປັນ​ປົກກະຕິ;
27. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 44 (ປັບປຸງ) ສິດ ແລະ ໜ້າທີ່ ຂອງອົງການກວດກາລັດຂອງພະແນກການຂັ້ນແຂວງ**

ອົງການກວດກາລັດຂອງພະແນກການຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

1. ປະຕິບັດ ລັດຖະທໍາມະນູນ, ກົດໝາຍ ແລະ ແຜນການ ຂອງອົງການກວດລັດຂັ້ນເທິງ ກ່ຽວກັບວຽກງານກວດກາລັດ ຕາມຂະແໜງການ ແລະ ການບໍລິຫານ ໃນຂອບເຂດຄວາມຮັບຜິດຊອບຂອງຕົນ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ ໂດຍປະສານສົມທົບກັບພາກສ່ວນທີ່ກ່ຽວຂ້ອງ;
3. ຜັນຂະຫຍາຍ ມະຕິກອງປະຊຸມວຽກງານກວດກາລັດ ຂັ້ນກະຊວງ, ຂັ້ນແຂວງ, ມະຕິກອງປະຊຸມໃຫຍ່ຂອງພະແນກການຂັ້ນແຂວງ ເປັນ ແຜນການ, ແຜນງານ ແລະ ໂຄງການລະອຽດຂອງຕົນ ເພື່ອສະເໜີ ຫົວໜ້າພະແນກການຂັ້ນແຂວງ ພິຈາລະນາຕົກລົງ ແລະ ຈັດຕັ້ງປະຕິບັດ;
4. ກວດກາ ການປະຕິບັດນະໂຍບາຍ, ກົດໝາຍ, ແຜນການ, ສິດ, ໜ້າທີ່ ແລະ ຄວາມຮັບຜິດຊອບຂອງການຈັດຕັ້ງ ຂັ້ນຕົນ ​ແລະ ຂັ້ນລຸ່ມຖັດຕົນ;
5. ຊຸກຍູ້, ກວດກາ ຫ້ອງການ, ຂະແໜງການ, ຫົວໜ່ວຍວິສາຫະກິດ ທີ່ຂຶ້ນກັບການຄຸ້ມຄອງຂອງ ພະແນກການຂັ້ນແຂວງ ແລະ ຫ້ອງການຂັ້ນເມືອງ ໃນການຈັດຕັ້ງປະຕິບັດວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄຳສະເໜີ;
6. ກວດກາການ​ປະຕິບັດ​ໜ້າ​ທີ່​ຂອງ​ເຈົ້າໜ້າ​ທີ່​ລັດ​ ໃນ​ການເລິ່ນເລີ້, ເມີນເສີຍ, ຂາດຄວາມຮັບຜິດຊອບ, ຂາດຈັນຍາບັນ, ຈັນຍາທໍາ ໃນວິຊາຊີບ ຊຶ່ງພາໃຫ້ເກີດຜົນເສຍຫາຍແກ່ຊັບສິນຂອງ ລັດ, ລວມໝູ່, ສິດ ແລະ ຜົນປະໂຫຍດອັນຊອບທຳຂອງພົນລະເມືອງ;
7. ກວດກາ ການປະຕິບັດໜ້າທີ່ຂອງຫົວໜ້າ ແລະ ຮອງຫົວໜ້າຂະແໜງ, ພະນັກງານ-ລັດຖະກອນ, ທະຫານ, ຕໍາຫຼວດ, ພະນັກງານວິສາຫະກິດ ແລະ ຜູ້ໄດ້ຮັບມອບສິດຈາກທາງການ ພາຍໃນພະແນກການຂອງຕົນ ແລະ ຫ້ອງການຂັ້ນເມືອງ ຕາມສາຍຕັ້ງ;
8. ສະເໜີໃຫ້ອົງການທີ່ກ່ຽວຂ້ອງ ປະຕິບັດມາດຕະການຕໍ່ຜູ້ກະທຳຜິດຕາມກົດໝາຍ;
9. ພິຈາລະນາ ແລະ ແກ້ໄຂຄຳສະເໜີ​ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມຂອບເຂດຄວາມຮັບຜິດຊອບຂອງຕົນ;
10. ສະກັດ​ກັ້ນ ​ແລະ ຕ້ານ​ການ​ສໍ້​ລາດ​ບັງ​ຫຼວງ ຕາມ​ທີ່​ກຳນົດ​ໄວ້​ໃນ​ກົດໝາຍວ່າ​ດ້ວຍ​ການຕ້ານ​ການ​ສໍ້ລາດ​ບັງ​ຫຼວງ ​ແລະ ກົດໝາຍ​ອື່ນ​ທີ່​ກ່ຽວຂ້ອງ;
11. ກວດກາ ການຈັດຕັ້ງປະຕິບັດຜົນການກວດກາ ຂອງບັນດາຂະແໜງການທີ່ຂຶ້ນກັບພະແນກການຂັ້ນແຂວງ ແລະ ຕິດຕາມພາກສ່ວນທີ່ກ່ຽວຂ້ອງ ປະຕິບັດຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ກ່ຽວກັບຄະດີສໍ້ລາດບັງຫຼວງ;
12. ກວດກາ ການແຈ້ງຊັບສິນ ແລະ ລາຍຮັບຂອງພະນັກງານ ຂອງພະແນກການຂັ້ນແຂວງຄຸ້ມຄອງ;
13. ສະເໜີ ມາດຕະການ, ວິທີການແກ້ໄຂຜົນຂອງການກວດກາ ໃຫ້ການຈັດຕັ້ງຂັ້ນເທິງຂອງ ເປົ້າໝາຍຖືກກວດກາ ເພື່ອພິຈາລະນາຕົກລົງ ແລະ ລາຍງານໃຫ້ຂັ້ນເທິງຂອງຕົນ ແລະ ອົງການກວດກາລັດຂັ້ນແຂວງ;
14. ສະເໜີ ບໍໍາລຸງ, ຍົກລະດັບ, ປະຕິບັດນະໂຍບາຍ ຫຼື ລົງວິໄນ ຕໍ່ພະນັກງານ-ລັດຖະກອນກວດກາລັດ ທີ່ຂຶ້ນກັບສິດຄຸ້ມຄອງຂອງຕົນ;
15. ພົວພັນ ແລະ ປະສານສົມທົບກັບບັນດາຂະແໜງການພາຍໃນພະແນກການຂັ້ນແຂວງ ​ແລະ ຫ້ອງການ​ຂັ້ນ​ເມືອງ ຕາມ​ສາຍຕັ້ງ ​​ເພື່ອດໍາເນີນການກວດກາ ​ແລະ ການແກ້ໄຂຜົນການກວດກາ ຕາມພາລະບົດບາດຂອງຕົນ;
16. ສະຫຼຸບ, ລາຍງານ ການເຄື່ອນໄຫວວຽກງານກວດກາລັດ ​ແລະ ການແກ້ໄຂຜົນການກວດກາ ໃນຂອບເຂດສິດຄຸ້ມຄອງ ຂອງພະແນກການຂັ້ນແຂວງ ຕໍ່ຫົວໜ້າພະແນກການຂັ້ນແຂວງ, ປະທານອົງການກວດກາລັດຂັ້ນແຂວງ, ກົມກວດກາລັດຂັ້ນກະຊວງ ຕາມສາຍຕັ້ງ;
17. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 45 (ປັບປຸງ) ສິດ ແລະ ໜ້າທີ່ ອົງການກວດກາລັດຂັ້ນເມືອງ**

ອົງການກວດກາລັດຂັ້ນເມືອງ ມີ ສິດ ແລະ ໜ້າທີ່ ດັ່ງນີ້:

1. ປະຕິບັດ ລັດຖະທໍາມະນູນ, ກົດໝາຍ ແລະ ແຜນການ ຂອງອົງການກວດກາລັດຂັ້ນເທິງ ກ່ຽວກັບວຽກງານກວດກາລັດ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ;
3. ກວດກາ ການປະຕິບັດນະໂຍບາຍ, ກົດໝາຍ, ແຜນການ, ສິດ, ໜ້າທີ່ ແລະ ຄວາມຮັບຜິດຊອບຂອງຫ້ອງການຂັ້ນເມືອງ, ບ້ານ ແລະ ການຈັດຕັ້ງອື່ນ ທີ່ນຳໃຊ້ຊັບສິນ ແລະ ງົບປະມານຂອງລັດ;
4. ຊຸກຍູ້, ກວດກາ ຫ້ອງການຂັ້ນເມືອງ, ອົງການປົກຄອງບ້ານ ໃນການຈັດຕັ້ງປະຕິບັດວຽກງານກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງ,ພິຈາລະນາ ແລະ ແກ້ໄຂຄຳສະເໜີ ທີ່ຂຶ້ນກັບການ ຄຸ້ມຄອງຂອງອົງການປົກຄອງຂັ້ນເມືອງ;
5. ກວດກາ ການຈັດຕັ້ງປະຕິບັດຜົນການກວດກາ ແລະ ກວດກາໂຄງການລົງທຶນຂອງລັດ ເລີ່ມແຕ່ຫົວທີ ຕາມຂອບເຂດ​ຄວາມ​ຮັບຜິດຊອບ ຂອງອົງການປົກຄອງຂັ້ນເມືອງ;
6. ກວດກາ ການນໍາ​ໃຊ້ສິດ, ການປະຕິບັດໜ້າທີ່ **​**ແລະ ຄວາມ​ຮັບຜິດ​ຊອບຂອງຫົວໜ້າ ແລະ ຮອງຫົວໜ້າຫ້ອງການຂັ້ນເມືອງ, ຫົວໜ້າ ແລະ ຮອງຫົວໜ້າອົງການຂັ້ນເມືອງ, ພະນັກງານ-ລັດຖະກອນ, ທະຫານ, ຕຳຫຼວດ, ພະນັກງານ​ວິສາຫະກິດ, ນາຍບ້ານ, ຮອງນາຍບ້ານ ແລະ ຜູ້ທີ່ໄດ້ຮັບມອບສິດຈາກທາງການ ຂັ້ນເມືອງຄຸ້ມຄອງ;
7. ສະເໜີໃຫ້ອົງການທີ່ກ່ຽວຂ້ອງ ປະຕິບັດມາດຕະການຕໍ່ຜູ້ກະທຳຜິດຕາມກົດໝາຍ;
8. ກວດກາວຽກງານທີ່ພົວພັນເຖິງຄວາມຮັບຜິດຊອບຄຸ້ມຄອງ ຂອງຫຼາຍຫ້ອງການຂັ້ນ​ເມືອງ ແລະ ຂອງຫຼາຍບ້ານ ຂຶ້ນກັບອົງການປົກຄອງຂັ້ນ​ເມືອງ;
9. ພິຈາລະນາ ແລະ ແກ້ໄຂຄໍາສະເໜີ​ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມຂອບເຂດຄວາມຮັບຜິດຊອບຂອງຕົນ;
10. ສະກັດກັ້ນ ແລະ ຕ້ານການສໍ້ລາດບັງຫຼວງ, ດໍາເນີນການສືບສວນ-ສອບສວນ ຄະດີສໍ້ລາດບັງຫຼວງ ແລະ ຄະດີຟອກເງິນທີ່ຕິດພັນກັບການສໍ້ລາດບັງຫຼວງ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການຕ້ານການ ສໍ້ລາດບັງຫຼວງ ແລະ ກົດໝາຍອື່ນທີ່ກ່ຽວຂ້ອງ;
11. ສະເໜີ ມາດຕະການ, ວິທີການແກ້ໄຂຜົນຂອງການກວດກາ ໃຫ້ການຈັດຕັ້ງຂັ້ນເທິງຂອງ ເປົ້າໝາຍຖືກກວດກາ ເພື່ອພິຈາລະນາຕົກລົງ ແລະ ລາຍງານໃຫ້ຂັ້ນເທິງຂອງຕົນ ແລະ ອົງການກວດກາລັດຂັ້ນແຂວງ;
12. ກວດກາ ການຈັດຕັ້ງປະຕິບັດຜົນການກວດກາ ຂອງຫ້ອງການຂັ້ນເມືອງ, ບ້ານ ​ແລະ ຕິດ​ຕາມ, ຊຸກຍູ້ ການປະຕິບັດຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ກ່ຽວກັບຄະດີສໍ້ລາດບັງຫຼວງ;
13. ກວດກາການຈັດຕັ້ງ ຂອງຫ້ອງການຂັ້ນເມືອງ, ບ້ານ ເມື່ອມີປາກົດການລະເມີດກົດໝາຍ ​ແລະ ມະຕິຂອງສະພາປະຊາຊົນຂັ້ນແຂວງ;
14. ກວດກາ ການ​ປະຕິບັດ​ໜ້າ​ທີ່​ຂອງ​ເຈົ້າໜ້າ​ທີ່​ລັດ ໃນການເລິ່ນເລີ້, ເມີນເສີຍ, ຂາດຄວາມຮັບຜິດຊອບ, ຂາດຈັນຍາບັນ, ຈັນຍາທໍາ ໃນວິຊາຊີບ ຊຶ່ງພາໃຫ້ເກີດຜົນເສຍຫາຍແກ່ຊັບສິນຂອງ ລັດ, ລວມໝູ່, ສິດ ແລະ ຜົນປະໂຫຍດອັນຊອບທຳຂອງພົນລະເມືອງ;
15. ກວດກາ ການແຈ້ງຊັບສິນ ແລະ ລາຍຮັບ ຂອງພະນັກງານ-ລັດຖະກອນ, ທະຫານ, ຕໍາຫຼວດ, ພະນັກງານວິສະຫະກິດຂອງ​ລັດຂັ້ນ​ເມືອງຄຸ້ມຄອງ;
16. ສະເໜີ ໂຈະຊົ່ວຄາວ ການແຕ່ງຕັ້ງ, ສັບຊ້ອນ, ຍົກຍ້າຍ, ສັບປ່ຽນ ຫຼື ການປະຕິບັດໜ້າທີ່ ຂອງພະນັກງານ-ລັດຖະກອນ, ທະຫານ, ຕໍາຫຼວດ ທີ່ແມ່ນເປົ້າໝາຍກວດກາ ໃນໄລຍະເວລາດໍາເນີນການກວດກາ ຫຼື ດໍາເນີນການສືບສວນ-ສອບສວນ ບໍ່ທັນສໍາເລັດ ບົນພື້ນຖານການປະສານສົມທົບກັບພາກສ່ວນທີ່ກ່ຽວຂ້ອງ;
17. ສະເໜີໃຫ້ອົງການປົກຄອງຂັ້ນເມືອງ ໂຈະການປະຕິບັດ ຫຼື ໃຫ້ພິຈາລະນາຄືນໃໝ່ ກ່ຽວກັບການຕົກລົງແກ້ໄຂຜົນການກວດກາ ທີ່ເຫັນວ່າບໍ່ຖືກຕ້ອງຕາມກົດໝາຍ;
18. ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາແຕ່ງຕັ້ງ ຄະນະກວດກາ ຫຼື ຄະນະກວດກາສະເພາະກິດ ເພື່ອດໍາເນີນການກວດກາ;
19. ບໍາລຸງ, ຍົກ​ລະດັບ​, ປະຕິບັດນະໂຍບາຍ ຫຼື ລົງວິໄນ ຕໍ່​ພະນັກງານ​-ລັດຖະກອນກວດກາລັດຂັ້ນ​ເມືອງ;
20. ພົວພັນ ແລະ ປະສານສົມທົບກັບອົງການຈັດຕັ້ງຂອງລັດຂັ້ນ ເມືອງ ​ແລະ ບ້ານ ກ່ຽວກັບການດຳເນີນການກວດກາລັດ, ການແກ້ໄຂ ແລະ ການປະຕິບັດຜົນການກວດກາ ຕາມພາລະບົດບາດຂອງຕົນ;
21. ສະຫຼຸບ ແລະ ລາຍງານ ການເຄື່ອນໄຫວວຽກງານກວດກາລັດ ແລະ ການແກ້ໄຂຜົນການກວດກາ ຕາມຂອບເຂດສິດຂອງຕົນ ຕໍ່ເຈົ້າ​ເມືອງ, ຫົວໜ້າເທດສະບານ, ​ເຈົ້ານະຄອນ ​ແລະ ປະທານອົງການກວດກາລັດຂັ້ນ​​ແຂວງ ຢ່າງເປັນປົກກະຕິ;
22. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 4**

**ໂຄງປະກອບການຈັດຕັ້ງ ແລະ ບຸກຄະລາກອນ ຂອງອົງການກວດກາລັດ**

**ມາດຕາ 46 (ປັບປຸງ) ໂຄງປະກອບ ການຈັດຕັ້ງ ແລະ ບຸກຄະລາກອນ**

**ຂອງອົງການກວດກາແຫ່ງລັດ**

ໂຄງປະກອບການຈັດຕັ້ງ ຂອງອົງການກວດກາແຫ່ງລັດ ປະກອບດ້ວຍ ຫ້ອງການ, ກົມ, ສະຖາບັນ ແລະ ພະແນກ.

ໂຄງປະກອບບຸກຄະລາກອນ ຂອງອົງການກວດກາແຫ່ງລັດ ປະກອບດ້ວຍ ປະທານ, ຮອງປະທານ, ຫົວໜ້າ ແລະ ຮອງຫົວໜ້າຫ້ອງການ, ຫົວໜ້າ ແລະ ຮອງຫົວໜ້າກົມ, ຫົວໜ້າ ແລະ ຮອງຫົວໜ້າສະຖາບັນ, ຫົວໜ້າ ແລະ ຮອງຫົວໜ້າພະແນກ ແລະ ລັດຖະກອນວິຊາການ.

**ມາດຕາ 47 (ປັບປຸງ) ປະທານອົງການກວດກາແຫ່ງລັດ**

ປະທານອົງການກວດກາແຫ່ງລັດ ຖືກເລືອກຕັ້ງ ຫຼື ປົດຕຳແໜ່ງ ໂດຍກອງປະຊຸມສະພາແຫ່ງຊາດ ຕາມການສະເໜີຂອງປະທານປະເທດ, ມີອາຍຸການເທົ່າກັບ ອາຍຸການຂອງສະພາແຫ່ງຊາດແຕ່ລະຊຸດ, ມີຄວາມຮັບຜິດຊອບ​ຕໍ່ປະທານປະເທດ, ສະພາແຫ່ງຊາດ ກ່ຽວກັບການນໍາໃຊ້ສິດ ​ແລະ ປະຕິບັດໜ້າທີ່ຂອງຕົນ.

ປະທານອົງການກວດກາແຫ່ງລັດ ​​ມີ ສິດ ແລະ ໜ້າທີ່ ດັ່ງນີ້:

1. ນຳພາ ຊີ້​ນຳ ການຈັດ​ຕັ້ງປະຕິບັດ​ວຽກງານ​ກວດກາລັດ​, ສະກັດ​ກັ້ນ ​ແລະ ຕ້ານ​ການ​ສໍ້​ລາດ​ບັງຫຼວງ​​ ໃນ​ຂອບ​ເຂດທົ່ວ​ປະ​ເທດ;
2. ອອກ ​ຂໍ້​ຕົກລົງ, ຄຳ​ສັ່ງ, ຄຳ​ແນະນຳ ​ແລະ ​ແຈ້ງ​ການ ກ່ຽວ​ກັບ​ວຽກງານ​ກວດກາ​ລັດ,​ ສະກັດ​ກັ້ນ ແລະ ຕ້ານ​ການ​ສໍ້​ລາດ​ບັງ​ຫຼວງ, ພິຈາລະນາ​ ແລະ ແກ້ໄຂຄໍາສະ​ເໜີ;
3. ງົດ​ການ​ປະຕິບັດ, ລົບ​ລ້າງ ຫຼື ຍົກ​ເລີກ ຂໍ້​ຕົກລົງ​, ຄໍາ​ສັ່ງ, ຄຳ​ແນະນຳ, ​ແຈ້ງ​ການ ຫຼື ນິຕິ​ກຳ​ອື່ນ​ ຂອງ​ອົງການ​ກວດກາ​ລັດ​ຂັ້ນ​ລຸ່ມ ທີ່​ຂັດ​ກັບ​ກົດໝາຍ ຫຼື ຂັດ​ກັບ​ນິຕິ​ກຳ ຂອງ​ອົງການ​ກວດກາ​ລັດຂັ້ນ​ເທິງ;
4. ຕົກລົງດຳເນີນການກວດກາ ຕາມພາລະບົດບາດ, ສິດ, ໜ້າທີ່ ຂອງຕົນ. ໃນກໍລະນີບັນຫາການຕົກລົງນັ້ນຫາກເກີນສິດ ແລະ ໜ້າທີ່ ຂອງຕົນ ຕ້ອງສະເໜີຕໍ່ປະທານປະເທດ ເພື່ອພິຈາລະນາຕົກລົງ;
5. ອອກຄຳສັ່ງ ເປີດ ຫຼື ບໍ່ເປີດ ການສືບສວນ-ສອບສວນ ຄະດີສໍ້ລາດບັງຫຼວງ ແລະ ຄະດີຟອກເງິນ ທີ່ຕິດພັນກັບການສໍ້ລາດບັງຫຼວງ;
6. ສະເໜີ ປະທານປະເທດ ຕົກລົງດໍາເນີນການກວດກາ ກະຊວງ, ອົງການ, ຄະນະເລຂາທິການ, ກໍາມາທິການ ຂອງສະພາແຫ່ງຊາດ, ອົງການປົກຄອງຂັ້ນແຂວງ, ວິສະຫະກິດ ແລະ ພະນັກງານຂັ້ນສູນກາງຄຸ້ມຄອງ ເມື່ອມີປາກົດການລະເມີດກົດໝາຍ;
7. ສະເໜີ ນາຍົກລັດຖະມົນຕີ ພິຈາລະນາຕົກລົງແກ້ໄຂຜົນການກວດກາ ​ໃນ​ຂອບ​ເຂດ​ການ​ຄຸ້ມ​ຄອງ​ຂອງ​ລັດຖະບານ;
8. ສະ​ເໜີ​ຕໍ່​ ລັດຖະມົນ​ຕີ, ຫົວໜ້າ​ອົງການ, ​ເຈົ້າ​ແຂວງ, ​ເຈົ້າ​ຄອງ​ນະຄອນຫຼວງ ດຳ​ເນີນ​ການ​ກວດກາ ​ໃນ​ຂອບ​ເຂດ​ການ​ຄຸ້ມ​ຄອງ​ຂອງ​ ກະຊວງ, ອົງການ, ​ແຂວງ, ​ນະຄອນຫຼວງ;
9. ສະ​ເໜີ ອົງການ​ທີ່​ກ່ຽວຂ້ອງ ພິຈາລະນາ​ຄື​ນບັນຫາ​ທີ່​ບໍ່​ເອກະ​ພາບ ລະ​ຫວ່າງຫົວໜ້າ​ກົມກວດກາ​ລັດຂັ້ນ​ກະຊວງກັບ​ລັດຖະມົນຕີ, ຫົວໜ້າ​ອົງການ, ປະທານ​ອົງການ​ກວດກາ​ລັດຂັ້ນ​ແຂວງ ກັບ​ເຈົ້າ​ແຂວງ, ​ເຈົ້າ​ຄອງ​ນະຄອນຫຼວງ ກ່ຽວ​ກັບການ​ພິຈາລະນາ​ຜົນ​​ການກວດກາ​;
10. ສະເໜີຄະນະປະຈຳສະພາແຫ່ງຊາດ ໂຈະ ຫຼື ຍົກ​ເລີກ ການຈັດຕັ້ງປະຕິບັດນິຕິກຳຂອງລັດຖະບານ, ປະທານສານປະຊາຊົນສູງສຸດ, ຫົວໜ້າອົງການໄອຍະການປະຊາຊົນສູງສຸດ, ອົງການກວດສອບແຫ່ງລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນຂັ້ນສູງກາງ ທັງໝົດ ຫຼື ບາງສ່ວນ ທີ່ຂັດກັບ ລັດຖະທຳມະນູນ ແລະ ກົດໝາຍ;
11. ສະເໜີລັດຖະບານ ໂຈະ ຫຼື ຍົກເລີກ ການປະຕິບັດນິຕິກຳຂອງ ກະຊວງ, ອົງການ, ອົງການປົກຄອງທ້ອງຖິ່ນ ທັງໝົດ ຫຼື ບາງສ່ວນ ທີ່ຂັດກັບລັດຖະທຳມະນູນ ແລະ ກົດໝາຍ;
12. ສະເໜີປະທານປະເທດ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານອົງການກວດກາແຫ່ງລັດ;
13. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ, ປະຕິບັດນະໂຍບາຍຍ້ອງຍໍ ຫຼື ລົງວິໄນ ຕໍ່ພະນັກງານ-ລັດຖະ ກອນ ຂອງອົງການກວດກາແຫ່ງລັດ ​​ທີ່ຂຶ້ນກັບຄວາມຮັບຜິດຊອບ ແລະ ຂອບເຂດສິດຂອງຕົນ;
14. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ປະທານ, ຮອງປະທານ ອົງການກວດກາລັດຂັ້ນແຂວງ ແລະ ປະທານອົງການກວດກາລັດຂັ້ນເມືອງ;
15. ລາຍງານ ແລະ ສະເໜີຄຳ​ເຫັນ ຕໍ່ລັດຖະບານ ແລະ ຂັ້ນເທິງ ຂອງເປົ້າໝາຍຖືກກວດກາ. ໃນກໍລະນີ ບໍ່ເປັນເອກະພາບກັນ ຫຼື ຍັງມີຄໍາເຫັນທີ່ແຕກຕ່າງກັນ ກ່ຽວກັບການຕົກລົງແກ້ໄຂຜົນການກວດກາ ກ່ອນການລາຍງານຕໍ່ປະທານປະເທດ ແລະ/ຫຼື ຄະນະ​ປະຈຳສະພາແຫ່ງຊາດ ພິຈາລະນາຕົກລົງ;
16. ລາຍງານຜົນການກວດກາ ແລະ ແຜນການ ປະຈຳປີ, ຫ້າປີ ຕໍ່ກອງປະຊຸມສະພາແຫ່ງຊາດ ຫຼື ຄະນະປະຈຳສະພາແຫ່ງຊາດ ພິຈາລະນາ;
17. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່​ໄດ້​ກຳນົດ​ໄວ້​ໃນກົດໝາຍ.

**ມາດຕາ 48 (ປັບປຸງ) ຮອງປະທານອົງການກວດກາແຫ່ງລັດ**

ຮອງປະທານອົງການກວດກາແຫ່ງລັດ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍປະທານປະເທດ ຕາມການສະເໜີຂອງປະທານອົງການກວດກາແຫ່ງລັດ.

ຮອງປະທານອົງການກວດກາແຫ່ງລັດ ມີ ສິດ ແລະ ໜ້າທີ່ ຊ່ວຍປະທານອົງການກວດກາແຫ່ງລັດ​ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍຂອງປະທານ. ໃນກໍລະນີ ປະທານບໍ່ຢູ່ ຫຼື ຕິດ​ຂັດ​ ຮອງປະທານຜູ້ໄດ້ຮັບມອບໝາຍຈາກປະທານເປັນຜູ້ຮັກສາການແທນ.

**ມາດຕາ 49 (​ໃໝ່) ຫົວໜ້າ ​ແລະ ຮອງ​ຫົວໜ້າ​ ຫ້ອງການ, ກົມ, ສະ​ຖາບັນ, ພະ​ແນ​ກ**

**ຂອງ​ອົງການ​ກວດກາ​ແຫ່ງ​ລັດ**

ຫົວໜ້າຫ້ອງການ, ຫົວໜ້າກົມ, ຫົວໜ້າສະຖາບັນ ຂອງອົງການກວດກາແຫ່ງລັດ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍປະທານອົງການກວດກາແຫ່ງລັດ ພາຍຫຼັງມີຄວາມເປັນເອກະພາບກັບອົງການທີ່ກ່ຽວຂ້ອງ.

ຮອງຫົວໜ້າຫ້ອງການ, ຮອງຫົວໜ້າກົມ, ຮອງຫົວໜ້າສະຖາບັນ ຂອງອົງການກວດກາແຫ່ງລັດ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍປະທານອົງການກວດກາແຫ່ງລັດ ບົນພື້ນຖານການເຫັນດີເປັນເອກະພາບກັບກະຊວງພາຍໃນ.

ຫົວໜ້າພະແນກ, ຮອງຫົວໜ້າພະແນກ ຂອງອົງການກວດກາແຫ່ງລັດ ຖືກແຕ່ງຕັ້ງ, ຍົກຍ້າຍ ຫຼື ປົດ ຕຳແໜ່ງ ໂດຍປະທານອົງການກວດກາແຫ່ງລັດ ຕາມການສະເໜີຂອງກົມຈັດຕັ້ງ ແລະ ພະນັກງານ ບົນພື້ນຖານການເຫັນດີເປັນເອກະພາບກັບຫົວໜ້າຫ້ອງການ, ກົມ, ສະຖາບັນທີ່ກ່ຽວຂ້ອງ ແລະ ຕາມການກໍານົດຕຳແໜ່ງງານ.

ສຳລັບສິດ ແລະ ໜ້າທີ່ ຂອງຫົວໜ້າ, ຮອງ​ຫົວໜ້າ​ ຫ້ອງການ, ກົມ, ສະ​ຖາບັນ, ພະ​ແນ​ກ ຂອງ​ອົງການ​ກວດກາ​ແຫ່ງ​ລັດ ​ໄດ້​ກຳນົດ​ໄວ້​ໃນ​ລະບຽບການ​ຕ່າງຫາກ.

**ມາດຕາ 50 ໂຄງປະກອບການຈັດຕັ້ງ ແລະ ບຸກຄະລາກອນຂອງອົງການກວດກາລັດຂັ້ນກະຊວງ**

ໂຄງປະກອບການຈັດຕັ້ງ ຂອງອົງການກວດກາລັດຂັ້ນກະຊວງ ​ປະກອບດ້ວຍ ກົມ ​ແລະ ພະແນກ.

ໂຄງປະກອບບຸກຄະລາກອນ ຂອງອົງການກວດກາລັດຂັ້ນກະຊວງ ປະກອບດ້ວຍ ຫົວໜ້າ ແລະ ຮອງຫົວໜ້າກົມ, ຫົວໜ້າ, ຮອງຫົວໜ້າພະແນກ ​ແລະ ລັດຖະກອນວິຊາການ.

**ມາດຕາ 51 (ປັບປຸງ) ຫົວໜ້າກົມກວດກາລັດຂັ້ນກະຊວງ**

ຫົວໜ້າກົມກວດກາລັດຂັ້ນກະຊວງ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍນາຍົກລັດຖະມົນຕີ ຕາມການສະເໜີຂອງລັດຖະມົນຕີ, ຫົວໜ້າອົງການ ບົນພື້ນຖານການເຫັນດີເປັນເອກະພາບ ກັບປະທານ ອົງການກວດກາແຫ່ງລັດ, ຮັບຜິດຊອບຕໍ່ລັດຖະມົນຕີ, ຫົວໜ້າອົງການ, ປະທານອົງການກວດກາແຫ່ງລັດ ກ່ຽວກັບການຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງຕົນ.

ສໍາລັບການ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າກົມກວດກາລັດຂອງ ສະພາແຫ່ງຊາດ, ສານປະຊາ ຊົນສູງສຸດ, ອົງການໄອຍະການປະຊາຊົນສູງສຸດ, ອົງການກວດສອບແຫ່ງລັດ ແລະ ອົງການອື່ນ ໃຫ້ປະຕິບັດຕາມ ກົດໝາຍທີ່ກ່ຽວຂ້ອງ ບົນພື້ນຖານການເຫັນດີເປັນເອກະພາບກັບປະທານອົງການກວດກາແຫ່ງລັດ.

ຫົວໜ້າກົມກວດກາລັດຂັ້ນກະຊວງ ມີ ສິດ ແລະ ໜ້າທີ່ ຕາມ​ຂອບ​ເຂດ​ຄວາມ​ຮັບຜິດ​ຊອບ ດັ່ງນີ້:

1. ຮັບຜິດຊອບຕໍ່ ລັດຖະມົນຕີ, ຫົວໜ້າອົງການ, ປະທານອົງການກວດກາແຫ່ງລັດ ກ່ຽວກັບການ ຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງຕົນ;
2. ຊີ້ນຳ ວຽກງານກວດກາລັດ, ສະ​ກັດກັ້ນ​ ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂ ຄໍາສະເໜີ ໃນຂອບເຂດການຄຸ້ມຄອງຂັ້ນກະຊວງ ແລະ ກວດກາການປະຕິບັດວຽກງານຂອງຂະແໜງການຕົນ;
3. ສະເໜີ ລັດຖະມົນຕີ, ຫົວໜ້າອົງການ ສ້າງ ຫຼື ປັບປຸງ ນິຕິກຳກ່ຽວກັບວຽກງານກວດກາລັດ, ສະກັດ​ກັ້ນ ແລະ ຕ້ານການສໍ້ລາດບັງຫຼວງ;
4. ອອກຄຳແນະນຳ ແລະ ແຈ້ງການ ກ່ຽວກັບວຽກງານກວດກາລັດ, ສະກັດ​ກັ້ນ ແລະ ຕ້ານການ ສໍ້ລາດບັງຫຼວງ ໃຫ້ຂະແໜງການຂອງຕົນ;
5. ສະ​ເໜີ ລັດ​ຖະມົນຕີ, ຫົວໜ້າ​ອົງການ ​ແຕ່ງຕັ້ງ​ຄະນະ​ກວດກາ​ສະ​ເພາະ​ກິດ;
6. ດຳເນີນການກວດກາ ຕາມພາລະບົດບາດ, ສິດ ແລະ ໜ້າທີ່ຂອງຕົນ. ໃນກໍລະນີຫາກເກີນສິດ ແລະ ໜ້າທີ່ຂອງຕົນ ຕ້ອງສະເໜີ ລັດຖະມົນຕີ, ຫົວໜ້າອົງການ ເພື່ອພິຈາລະນາຕົກລົງ;
7. ສະເໜີ ປະທານອົງການກວດກາລັດແຫ່ງລັດ ອອກຄຳສັ່ງເປີດການສືບສວນ-ສອບສວນ ຄະດີ ສໍ້ລາດບັງຫຼວງ ແລະ ຄະດີຟອກເງິນທີ່ຕິດພັນກັບການສໍ້ລາດບັງຫຼວງ;
8. ສະເໜີ ລັດຖະມົນຕີ, ຫົວໜ້າອົງການ ໂຈະ ຫຼື ຍົກເລີກ ນິຕິກຳຂອງຫ້ອງການ, ກົມ, ສະຖາບັນ ພາຍໃນຂັ້ນກະຊວງ ຫຼື ພະແນກການສາຍຕັ້ງຂັ້ນລຸ່ມຂອງອົງການດັ່ງກ່າວ ທີ່ຂັດກັບກົດໝາຍ ແລະ ນິຕິກໍາໃຕ້ກົດໝາຍ;
9. ສະເໜີ ລັດຖະມົນຕີ, ຫົວໜ້າອົງການ ພິຈາລະນາຕົກລົງ ແກ້ໄຂຜົນການກວດກາ. ໃນກໍລະນີ ຄຳສະເໜີດັ່ງກ່າວ ບໍ່ໄດ້ຮັບການພິຈາລະນາ ຫຼື ໄດ້ຮັບການພິຈາລະນາແລ້ວ ແຕ່ເຫັນວ່າບໍ່ຖືກຕ້ອງ ກໍມີສິດ ລາຍງານຕໍ່ປະທານອົງການກວດກາແຫ່ງລັດ ເພື່ອພິຈາລະນາຕົກລົງ;
10. ພິຈາລະນາ ແລະ ແກ້ໄຂຄຳສະເໜີ, ແນະນຳ ຫົວໜ້າຂະແໜງກວດກາລັດຂັ້ນລຸ່ມ ກ່ຽວກັບວຽກງານກວດກາລັດ, ສະກັດ​ກັ້ນ​ ແລະ ຕ້ານການສໍ້ລາດບັງຫຼວງ;
11. ສະຫຼຸບ ​ແລະ ລາຍ​ງານ ການຈັດ​ຕັ້ງ​ປະຕິບັດ​ວຽກ​ງານ​ກວດກາລັດ ຕໍ່​ຂັ້ນ​ເທິງຂອງ​ຕົນ ຢ່າງ​ເປັນປົກກະຕິ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 52 (ປັບປຸງ) ຮອງຫົວໜ້າກົມກວດກາລັດຂັ້ນກະຊວງ**

ຮອງຫົວໜ້າກົມກວດກາລັດຂັ້ນ​ກະຊວງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕຳແໜ່ງ ໂດຍລັດຖະມົນຕີ, ຫົວໜ້າອົງການ ຕາມການສະເໜີຂອງກົມຈັດຕັ້ງ ແລະ ພະນັກງານ ບົນພື້ນຖານການ​ເຫັນ​ດີ​ເປັນ​ເອກະ​ພາບ​ກັບ ​ຫົວໜ້າກົມກວດກາລັດຂັ້ນ​ກະຊວງ​ທີ່​ກ່ຽວຂ້ອງ.

ຮອງຫົວໜ້າກົມກວດກາລັດຂັ້ນກະຊວງ ມີ ສິດ ແລະ ໜ້າທີ່ ຊ່ວຍຫົວໜ້າກົມ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍຂອງຫົວໜ້າກົມ. ໃນກໍລະນີ ຫົວໜ້າບໍ່ຢູ່ ຫຼື ຕິດ​ຂັດ​ ຮອງ​ຫົວໜ້າຜູ້ໄດ້ຮັບມອບໝາຍຈາກຫົວໜ້າກົມເປັນຜູ້ຮັກສາການແທນ.

**ມາ​ດຕາ 53 (​ໃໝ່) ຫົວໜ້າ, ຮອງ​ຫົວໜ້າ ພະ​ແນກຂອງກົມກວດກາລັດຂັ້ນ​ກະຊວງ**

ຫົວໜ້າ, ຮອງ​ຫົວໜ້າ ພະ​ແນກຂອງກົມກວດກາລັດຂັ້ນກະຊວງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕໍາແໜ່ງ ໂດຍລັດຖະມົນຕີ, ຫົວໜ້າອົງການ ຕາມການສະເໜີຂອງກົມຈັດຕັ້ງ ແລະ ພະນັກງານ ບົນພື້ນຖານການເຫັນດີເປັນເອກະພາບກັບຫົວໜ້າກົມກວດກາລັດຂັ້ນກະຊວງນັ້ນ.

ສຳລັບ ສິດ ແລະ ໜ້າທີ່ຂອງ ຫົວໜ້າ, ຮອງ​ຫົວໜ້າ ພະ​ແນກຂອງກົມ​ກວດກາ​ລັດຂັ້ນກະຊວງ ໄດ້​ກຳນົດ​​ໄວ້​ໃນ​ລະບຽບ​ການ​ຕ່າງຫາກ.

**ມາດຕາ 54 ໂຄງປະກອບການຈັດຕັ້ງ ແລະ ບຸກຄະລາກອນຂອງອົງການກວດກາລັດຂັ້ນແຂວງ**

ໂຄງປະກອບການຈັດຕັ້ງ ຂອງອົງການກວດກາລັດຂັ້ນແຂວງ ປະກອບດ້ວຍ ຫ້ອງການ ແລະ ຂະແໜງການ.

ໂຄງປະກອບບຸກຄະລາກອນ ຂອງອົງການກວດກາລັດຂັ້ນແຂວງ ປະກອບດ້ວຍ ປະທານ, ຮອງປະທານ, ຫົວໜ້າ ແລະ ຮອງຫົວໜ້າ ຫ້ອງການ, ຫົວໜ້າ ​ແລະ ຮອງ​ຫົວໜ້າ ຂະແໜງ ແລະ ລັດຖະກອນວິຊາການ.

**ມາດຕາ 55 (ປັບປຸງ) ປະທານອົງການກວດກາລັດຂັ້ນແຂວງ**

ປະທານອົງການກວດກາລັດຂັ້ນແຂວງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕຳແໜ່ງ ໂດຍປະທານອົງການກວດກາແຫ່ງລັດ ຕາມການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ ພາຍຫຼັງສະພາປະຊາຊົນຂັ້ນແຂວງ ພິຈາລະນາຮັບຮອງ​.

ປະທານອົງການກວດກາລັດຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

1. ນໍາພາ ຊີ້ນໍາ ການຈັດຕັ້ງປະຕິບັດວຽກງານກວດກາລັດ, ສະ​ກັດ​ກັ້ນ ​ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ ຕາມຂອບເຂດສິດ ແລະ ຂັ້ນຄຸ້ມຄອງຂອງຂັ້ນແຂວງ;
2. ຮັບຜິດຊອບຕໍ່ ເຈົ້າແຂວງ, ເຈົ້າຄອງນະຄອນຫຼວງ, ສະພາປະຊາຊົນຂັ້ນແຂວງ ​ແລະ ປະທານອົງການກວດກາແຫ່ງລັດ ກ່ຽວກັບການຈັດຕັ້ງປະຕິບັດ ສິດ ​ແລະ ໜ້າທີ່ ຂອງ​ຕົນ;
3. ຕົກລົງດຳເນີນການກວດກາ ຕາມສິດ ​ແລະ ໜ້າທີ່ ຂອງຕົນ. ໃນກໍລະນີບັນຫາການຕົກລົງນັ້ນ ຫາກເກີນ​ສິດ ແລະ ໜ້າທີ່ ຂອງຕົນ ຕ້ອງສະເໜີຕໍ່ ປະທານອົງການກວດກາແຫ່ງລັດ ຫຼື ເຈົ້າແຂວງ, ເຈົ້າຄອງນະຄອນຫຼວງ​ ເພື່ອພິຈາລະນາຕົກລົງ;
4. ອອກ ຂໍ້​ຕົກລົງ, ​ຄຳ​ສັ່ງ, ຄຳ​ແນ​ະນຳ ​ແລະ ​ແຈ້ງ​ການ ກ່ຽວກັບ​ວຽກ​ງານ​ກວດກາລັດ, ສະກັດກັ້ນ ​ແລະ ຕ້ານ​ການ​ສໍ້​ລາດ​ບັງ​ຫຼວງ ​ຕາມຂອບ​ເ​ຂດຄວາມ​ຮັບຜິດຊອບ​ຂອງ​ຕົນ;
5. ອອກຄຳສັ່ງເປີດ ຫຼື ບໍ່ເປີດການສືບສວນ-ສອບສວນ ຄະດີສໍ້ລາດບັງຫຼວງ ແລະ ຄະດີຟອກເງິນ ທີ່ຕິດພັນກັບການສໍ້ລາດບັງຫຼວງ ຕາມຂອບ​ເ​ຂດຄວາມ​ຮັບຜິດຊອບ​ຂອງ​ຕົນ;
6. ສະ​ເໜີ​ໃຫ້​ ຫົວ​ໜ້າ​ພະ​ແນ​ກການ​ຂັ້ນ​ແຂວງ, ​ເຈົ້າ​ເມືອງ, ​ຫົວໜ້າເທດສະບານ, ເຈົ້າ​ນະຄອນ ດຳ​ເນີນ​ການ​ກວດກາ ​ໃນ​ຂອບ​ເຂດ​ການ​ຄຸ້ມ​ຄອງ​ຂອງ​ຕົນ;
7. ສະ​ເໜີ​ໃຫ້ ​ເຈົ້າ​ແຂວງ, ​ເຈົ້າ​ຄອງ​ນະຄອນຫຼວງ ພິຈາລະ​ນາ​ຕົກ​ລົງ​ແກ້​ໄຂ​ຜົນ​ຂອງ​ການ​ກວດກາ ​ໃນ​ຂອບ​ເຂດ​ການ​ຄຸ້ມ​ຄອງ​ຂອງ​ຕົນ. ​ໃນກໍລະນີ​ບໍ່​ພິ​ຈາ​ລະນາ ຫຼື ​ພິຈາລະນາ​ແລ້ວ ​ແຕ່​ເຫັນວ່າ​ບໍ່​ຖືກຕ້ອງ ມີ​ສິດ​ລາຍ​ງານ​ຕໍ່​ປະທານ​ອົງການ​ກວດກາ​​ແຫ່ງ​ລັດ ​ເພື່ອ​ພິຈະລາ​ຕົກລົງ;
8. ລາຍງານຜົນການກວດກາ ແລະ ແຜນການ ປະຈຳປີ, ຫ້າປີ ຕໍ່ປະທານອົງການກວດກາແຫ່ງລັດ, ກອງປະຊຸມສະພາປະຊາຊົນຂັ້ນແຂວງ ຫຼື ຄະນະປະຈຳສະພາປະຊາຊົນຂັ້ນແຂວງ ພິຈາລະນາ;
9. ສະ​ເໜີ​ໃຫ້​ອົງການ​ທີ່​ກ່ຽວຂ້ອງ ​ພິຈາລະນາຄືນບັນ​ຫາ​ທີ່​ບໍ່​ເປັນ​ເອກະພາບ ກ່ຽວ​ກັບການ​ແກ້​ໄຂ​ຜົນ​ການກວດ​ກາ ລະ​ຫວ່າງປະທານອົງການ​ກວດກາ​ລັດຂັ້ນ​ແຂວງ ກັບຫົວໜ້າພະ​ແນ​ກການຂັ້ນ​ແຂວງ, ​ເຈົ້າ​ເມືອງ, ຫົວໜ້າເທດສະບານ, ​ເຈົ້າ​ນະຄອນ. ໃນ​ກໍລະນີທີ່​ບໍ່​ພິຈາລະນາ​ຄືນ ຫຼື ພິຈາລະນາ​ແລ້ວ ​ແຕ່​ເຫັນວ່າ​ບໍ່​ຖືກຕ້ອງ ມີ​ສິດ​ລາຍ​ງານຕໍ່ ​ເຈົ້າ​ແຂວງ, ​ເຈົ້າຄອງ​ນະຄອນຫຼວງ ​ເພື່ອ​ພິຈາລະນາ​ຕົກລົງ;
10. ງົດ​ການ​ປະຕິບັດ, ລົບ​ລ້າງ ຫຼື ຍົກ​ເລີກ ຂໍ້​ຕົກລົງ, ​ຄຳ​ສັ່ງ, ຄຳ​ແນະນຳ, ​ແຈ້ງ​ການ ​ແລະ ນິຕິ​ກຳໃຕ້ກົດໝາຍ​ອື່ນ ຂອງອົງ​ການກວດກາລັດຂັ້ນ​ລຸ່ມ ທີ່​ຂັດກັບ​ກົດໝາຍ ​ແລະ ລະບຽບ​ການ ຂອງ​ອົງການ​ກວດກາ​ລັດຂັ້ນ​ເທິງ;
11. ສະເໜີ ເຈົ້າແຂວງ, ເຈົ້າຄອງນະຄອນຫຼວງ ໂຈະ ຫຼື ຍົກເລີກ ນິຕິກຳຂອງພະແນກການຂັ້ນແຂວງ ຫຼື ອົງການປົກຄອງຂັ້ນເມືອງ ທີ່ຂັດກັບກົດໝາຍ ແລະ ນິຕິກໍາໃຕ້ກົດໝາຍ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່​ໄດ້ກໍານົດ​ໄວ້​ໃນກົດໝາຍ.

**ມາດຕາ 56 (ປັບປຸງ) ຮອງປະທານອົງການກວດກາລັດຂັ້ນແຂວງ**

ຮອງປະທານອົງການກວດກາລັດຂັ້ນແຂວງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕໍາແໜ່ງ ໂດຍປະທານອົງການກວດກາແຫ່ງລັດ ຕາມການສະເໜີຂອງປະທານອົງການກວດກາລັດຂັ້ນແຂວງ ບົນພື້ນຖານການເຫັນດີເປັນເອກະພາບກັບ ເຈົ້າແຂວງ, ເຈົ້າຄອງນະຄອນຫຼວງ.

ຮອງປະທານອົງການກວດກາລັດຂັ້ນ​ແຂວງ ມີ ສິດ ແລະ ໜ້າທີ່ ຊ່ວຍປະທານອົງການກວດກາລັດຂັ້ນແຂວງ ຮັບຜິດຊອບວຽກງານໃດໜຶ່ງ ຕາມການມອບໝາຍຂອງປະທານ. ໃນກໍລະນີປະທານບໍ່ຢູ່ ຫຼື ຕິດ​ຂັດ​ ຮອງປະທານຜູ້ໄດ້ຮັບມອບໝາຍຈາກປະທານເປັນຜູ້ຮັກສາການແທນ.

**ມາດຕາ 57 (​ໃໝ່) ຫົວໜ້າ ​ແລະ ຮອງ​ຫົວໜ້າ ​ຫ້ອງການ, ​ຂະ​​ແໜງ**

**ຂອງ​ອົງການ​ກວດກາ​ລັດຂັ້ນ​ແຂວງ**

ຫົວໜ້າ, ຮອງ​ຫົວໜ້າ ຫ້ອງການ, ຫົວໜ້າ, ຮອງ​ຫົວໜ້າ ຂະແໜງຂອງອົງການ​ກວດກາ​ລັດ ຂັ້ນແຂວງ ຖືກ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງປະທານອົງການກວດກາລັດຂັ້ນແຂວງ.

ສຳລັບ ສິດ ແລະ ໜ້າທີ່ຂອງ ຫົວໜ້າ, ຮອງ​ຫົວໜ້າ ຫ້ອງການ, ຫົວໜ້າ, ຮອງ​ຫົວໜ້າ ຂະແໜງ ຂອງອົງການ​ກວດກາ​ລັດຂັ້ນແຂວງ ໄດ້​ກຳນົດ​ໄວ້​ໃນ​ລະບຽບ​ການ​ຕ່າງຫາກ.

**ມາດຕາ 58 (ປັບປຸງ) ໂຄງປະກອບການຈັດ​ຕັ້ງ ​ແລະ ບຸກຄະລາກອນ ຂອງອົງການ​ກວ​ດກາ​ລັດ**

**ຂອງພະແນກການຂັ້ນແຂວງ**

ໂຄງປະກອບການຈັດ​ຕັ້ງຂອງອົງການ​ກວ​ດກາ​ລັດຂອງພະແນກການຂັ້ນແຂວງ ມີ ຂະ​ແໜງ.

ໂຄງປະກອບບຸກຄະລາກອນຂອງອົງການ​ກວ​ດກາ​ລັດ ຂອງພະແນກການຂັ້ນແຂວງ ມີ ຫົວໜ້າ, ຮອງຫົວໜ້າ ຂະແໜງ ​ແລະ ລັດຖະກອນວິຊາການ.

**ມາດຕາ 59 (ປັບປຸງ) ຫົວໜ້າຂະແໜງກວດກາລັດຂອງພະແນກການຂັ້ນແຂວງ**

ຫົວໜ້າຂະແໜງກວດກາລັດຂອງພະແນກການຂັ້ນ​ແຂວງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕໍາແໜ່ງ ໂດຍເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງຫົວໜ້າພະແນກການຂັ້ນແຂວງ ບົນພື້ນຖານການເຫັນດີເປັນເອກະພາບກັບປະທານອົງການກວດກາລັດຂັ້ນແຂວງ.

ສຳລັບການ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າຂະແໜງກວດກາລັດຂອງ ສະພາປະຊາຊົນ ຂັ້ນແຂວງ, ສານປະຊາຊົນຂັ້ນແຂວງ, ອົງການໄອຍະການປະຊາຊົນຂັ້ນແຂວງ ແລະ ອົງການອື່ນ ໃຫ້ປະຕິບັດຕາມກົດໝາຍທີ່ກ່ຽວຂ້ອງ ບົນພື້ນຖານການເຫັນດີເປັນເອກະພາບກັບປະທານອົງການກວດກາລັດຂັ້ນແຂວງ.

ຫົວໜ້າຂະແໜງກວດກາລັດຂອງພະແນກການຂັ້ນແຂວງ ມີ ສິດ ແລະ ໜ້າທີ່ ດັ່ງນີ້:

1. ຮັບຜິດຊອບຕໍ່ ຫົວໜ້າພະແນກການຂັ້ນແຂວງ, ປະທານອົງການກວດກາລັດຂັ້ນແຂວງ ແລະ ຫົວໜ້າກົມກວດກາລັດຂັ້ນກະຊວງ ຕາມສາຍຕັ້ງ ກ່ຽວກັບການຈັດຕັ້ງປະຕິບັດພາລະບົດບາດ, ສິດ, ໜ້າທີ່ຂອງຕົນ;
2. ນຳພາ, ຊີ້​ນຳ ການຈັດຕັ້ງປະຕິບັດວຽກງານກວດກາລັດ, ສະກັດກັ້ນ​ ແລະ ຕ້ານການສໍ້ລາດ ບັງຫຼວງ, ພິຈາລະນາ ແລະ ແກ້ໄຂຄໍາສະເໜີ ຕາມຂອບເຂດຄວາມຮັບຜິດຊອບຂອງຕົນ;
3. ສະເໜີອອກຄຳແນະນຳ ແລະ ແຈ້ງການ ກ່ຽວກັບວຽກງານກວດກາລັດ, ສະກັດກັ້ນ​ ແລະ ຕ້ານການສໍ້ລາດບັງຫຼວງ;
4. ສະ​ເໜີ ຫົວໜ້າພະແນກການຂັ້ນແຂວງ ອອກ​ຂໍ້ຕົກລົງ ດຳເນີນການກວດກາ ຕາມ​ພາ​ລະ​ບົດບາດ, ສິດ, ໜ້າ​ທີ່ ຂອງ​ຕົນ. ​ໃນກໍລະນີບັນຫາການ​ຕົກລົງຫາກເກີນສິດ ແລະ ໜ້າທີ່ ຂອງ​ຫົວໜ້າ​ພະ​ແນ​ກການ​ຂັ້ນ​ແຂວງ ຕ້ອງສະເໜີຕໍ່ປະທານອົງການກວດກາລັດຂັ້ນແຂວງ ເພື່ອພິຈາລະນາຕົກລົງ;
5. ສະເໜີ ຫົວໜ້າພະແນກການຂັ້ນແຂວງ ພິຈາລະນາຕົກລົງ ແກ້ໄຂຜົນການກວດກາໃນຂອບເຂດການຄຸ້ມຄອງຂອງຕົນ. ໃນກໍລະນີທີ່ບໍ່ພິຈາລະນາ ຫຼື ພິຈາລະນາແລ້ວ ແຕ່ເຫັນວ່າບໍ່ຖືກຕ້ອງ ກໍມີສິດລາຍງານຕໍ່ປະທານອົງການກວດກາລັດຂັ້ນແຂວງ ແລະ ກົມກວດກາລັດຂັ້ນກະຊວງ ເພື່ອພິຈາລະນາຕົກລົງ;
6. ສະຫຼຸບ ​ແລະ ລາຍ​ງານ ການຈັດ​ຕັ້ງ​ປະຕິບັດ​ວຽກງານ​ກວດກາລັດ​, ສະກັດກັ້ນ ແລະ ຕ້ານການສໍ້ລາດບັງຫຼວງ ​ຕໍ່ຂັ້ນ​ເທິງຂອງ​ຕົນ ຢ່າງ​ເປັນ​ປົກກະຕິ;
7. ນໍາໃຊ້ສິດ ແລະ ປະຕິບັດໜ້າທີ່ ອື່ນຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 60 (ປັບປຸງ) ຮອງຫົວໜ້າຂະແໜງກວດກາລັດຂອງພະແນກການຂັ້ນແຂວງ**

ຮອງຫົວໜ້າຂະແໜງກວດກາລັດຂອງພະແນກການຂັ້ນແຂວງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕຳແໜ່ງ ໂດຍເຈົ້າແຂວງ, ເຈົ້າຄອງນະຄອນຫຼວງ ຕາມ​ການສະ​ເໜີ​ຂອງ​ຫົວໜ້າ​ພະ​ແນ​ກການ​ຂັ້ນ​ແຂວງ ບົນພື້ນຖານການເຫັນດີເປັນເອກະພາບກັບ​ປະທານອົງການ​ກວດກາ​ລັດ​ຂັ້ນແຂວງ.

ສຳລັບການ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງຫົວໜ້າຂະແໜງກວດກາລັດຂອງ ສະພາປະຊາຊົນຂັ້ນແຂວງ, ສານປະຊາຊົນຂັ້ນແຂວງ, ອົງການໄອຍະການປະຊາຊົນຂັ້ນແຂວງ ແລະ ອົງການອື່ນ ໃຫ້ປະຕິບັດຕາມກົດໝາຍທີ່ກ່ຽວຂ້ອງ ບົນພື້ນຖານການເຫັນດີເປັນເອກະພາບກັບປະທານອົງການກວດກາລັດຂັ້ນແຂວງ.

ຮອງຫົວໜ້າຂະແໜງກວດກາລັດຂອງພະແນກການຂັ້ນແຂວງ ມີ ສິດ ແລະ ໜ້າທີ່ ຊ່ວຍຫົວໜ້າຂະແໜງ ກວດກາລັດຂອງພະແນກການຂັ້ນແຂວງ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍຂອງຫົວໜ້າ. ໃນກໍລະນີ ຫົວໜ້າບໍ່ຢູ່ ຫຼື ຕິດ​ຂັດ ຮອງຫົວໜ້າຜູ້ໄດ້ຮັບມອບໝາຍຈາກຫົວໜ້າເປັນຜູ້ຮັກສາການແທນ.

**ມາດຕາ 61 ໂຄງປະກອບການຈັດຕັ້ງ ແລະ ບຸກຄະລາກອນ ຂອງອົງການກວດກາລັດຂັ້ນເມືອງ**

ໂຄງປະກອບການຈັດຕັ້ງ ຂອງອົງການກວດກາລັດຂັ້ນເມືອງ​ ມີ ໜ່ວຍງານ ຈໍານວນໜຶ່ງ.

ໂຄງປະກອບບຸກຄະລາກອນ ຂອງອົງການກວດກາລັດຂັ້ນເມືອງ ປະກອບ​ດ້ວຍ ປະທານ, ຮອງປະທານ, ຫົວ​ໜ້າ, ຮອງຫົວໜ້າໜ່ວຍງານ ແລະ ລັດຖະກອນວິຊາການ.

**ມາດຕາ 62 (ປັບປຸງ) ປະທານອົງການກວດກາລັດຂັ້ນເມືອງ**

ປະທານອົງການກວດກາລັດຂັ້ນເມືອງ ຖືກ ແຕ່ງຕັ້ງ, ຍົກຍ້າຍ ຫຼື ປົດ ຕຳແໜ່ງ ໂດຍປະທານອົງການກວດກາແຫ່ງລັດ ຕາມການສະເໜີຂອງ ເຈົ້າແຂວງ, ເຈົ້າຄອງນະຄອນຫຼວງ ບົນພື້ນຖານການເຫັນດີເປັນເອກະພາບກັບປະທານອົງການກວດກາລັດ​ຂັ້ນແຂວງ ແລະ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ.

ປະທານອົງການກວດກາລັດຂັ້ນເມືອງ ມີ ສິດ ແລະ ໜ້າທີ່ ດັ່ງນີ້:

1. ນໍາພາ ຊີ້ນໍາ ການຈັດຕັ້ງປະຕິບັດວຽກງານກວດກາລັດ, ສະກັດ​ກັ້ນ ​ແລະ ຕ້ານການສໍ້ລາດບັງຫຼວງ, ພິຈາລະນາ ແລະ ແກ້ໄຂຄໍາສະເໜີ ຕາມຂອບເຂດຄວາມຮັບຜິດຊອບຂອງຕົນ;
2. ຮັບຜິດຊອບຕໍ່ ເຈົ້າ​ເມືອງ, ຫົວໜ້າເທດສະບານ, ເຈົ້ານະຄອນ, ປະທານອົງການກວດກາລັດ​ຂັ້ນ​ເທິງ ກ່ຽວກັບການຈັດຕັ້ງປະຕິບັດ ພາລະບົດບາດ, ສິດ ​ແລະ ໜ້າທີ່ ຂອງຕົນ;
3. ອອກ ຂໍ້​ຕົກລົງ​, ຄໍາ​ສັ່ງ, ຄຳ​ແນ​ະນຳ ​ແລະ ​ແຈ້ງ​ການ ກ່ຽວກັບ​ວຽກ​ງານ​ກວດກາລັດ,ສະກັດ​ກັ້ນ ​ແລະ ຕ້ານ​ການ​ສໍ້​ລາດ​ບັງ​ຫຼວງ ຕາມຂອບເຂດຄວາມຮັບຜິດຊອບຂອງຕົນ;
4. ຕົກລົງດຳເນີນການກວດກາ ຕາມພາລະບົດບາດ, ສິດ ​ແລະ ໜ້າທີ່ ຂອງຕົນ. ໃນກໍລະນີບັນຫາການຕົກລົງຫາກເກີນສິດ ແລະ ໜ້າທີ່ຂອງຕົນ ຕ້ອງສະເໜີຕໍ່ ເຈົ້າ​ເມື​ອງ, ຫົວໜ້າເທດສະບານ, ເຈົ້ານະຄອນ ເພື່ອພິຈາລະນາຕົກລົງ;
5. ສະ​ເໜີປະທານ​ອົງການ​ກວດກາ​ລັດຂັ້ນ​ແຂວງ ອອກຄໍາສັ່ງເປີດການສືບສວນ-ສອບສວນ ຄະດີ ສໍ້ລາດບັງຫຼວງ ແລະ ຄະດີຟອກເງິນທີ່ຕິດພັນກັບການສໍ້ລາດບັງຫຼວງ;
6. ສະ​ເໜີ​ ​ຫົວ​ໜ້າຫ້ອງການຂັ້ນ​​ເມືອງ, ​ນາຍບ້ານ ດຳ​ເນີນ​ການ​ກວດກາ ​ໃນ​ຂອບ​ເຂດ​ການ​ຄຸ້ມ​ຄອງ​ຂອງ​ຕົນ;
7. ສະ​ເໜີ​ ເຈົ້າ​​ເມືອງ, ​ ຫົວໜ້າເທດສະບານ, ເຈົ້າ​​ນະຄອນ ພິ​ຈາລະ​ນາ​ຕົກ​ລົງ​ແກ້​ໄຂ​ຜົນ​​ການ​ກວດກາ ​ໃນ​ຂອບ​ເຂດ​ການ​ຄຸ້ມ​ຄອງ​ຂອງ​ຕົນ. ໃນ​ກໍລະນີ​ບໍ່​ພິ​ຈາ​ລະນາ ຫຼື ​ພິຈາລະນາ​ແລ້ວ​ ແຕ່​ເຫັນ​ວ່າບໍ່ຖືກຕ້ອງ ກໍມີ​ສິດ​ລາຍ​ງານ​ຕໍ່​ປະທານ​ອົງການ​ກວດກາ​​ລັດຂັ້ນ​ແຂວງ ​ເພື່ອ​ພິຈາລະ​ນາຕົກລົງ;
8. ສະ​ເໜີ​ ​ອົງການ​ທີ່​ກ່ຽວຂ້ອງ ​ພິຈາລະນາຄືນບັນ​ຫາ​ທີ່​ບໍ່​ເປັນ​ເອກະພາບ ລະ​ຫວ່າງ​ຫົວໜ້າ​ອົງການ​ກວດກາ​ລັດກັບຫົວໜ້າຫ້ອງການຂັ້ນ​​ເມືອງ ກ່ຽວ​ກັບ​ວຽກງ​ານກວດກາ​ລັດ, ສະກັດກັ້ນ ​ແລະ ຕ້ານ​ການ​ສໍ້​ລາດ​ບັງ​ຫຼວງ. ​ໃນ​ກໍລະນີ ~~​~~ບໍ່​ພິຈາລະນາ​ຄືນ ຫຼື ພິຈາລະນາ​ແລ້ວ ​ແຕ່​ເຫັນວ່າບໍ່ຖືກຕ້ອງ ກໍມີ​ສິດ​ລາຍ​ງານ​ຕໍ່ ​ເຈົ້າ​​ເມືອງ, ຫົວໜ້າເທດສະບານ, ​ເຈົ້ານະຄອນ​ ເພື່ອ​ພິຈາລະນາ​ຕົກລົງ;
9. ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ໂຈະ ຫຼື ຍົກເລີກ ນິຕິກຳຂອງຫ້ອງການຂັ້ນເມືອງ ແລະ ອົງການປົກຄອງບ້ານ ທີ່ຂັດກັບກົດໝາຍ ແລະ ນິຕິກໍາໃຕ້ກົດໝາຍ;
10. ສະຫຼຸບ ​ແລະ ລາຍງານ ການ​ຈັດ​ຕັ້ງປະຕິ​ບັດ​ວຽກ​ງານ​ກວດກາລັດ, ສະກັດກັ້ນ ແລະ ຕ້ານການສໍ້ລາດບັງຫຼວງຕໍ່​ຂັ້ນ​ເທິງ ຢ່າງ​ເປັນ​ປົກກະຕິ;
11. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່​ໄດ້ກໍານົດ​ໄວ້​ໃນກົດໝາຍ.

**ມາດຕາ 63 (ປັບປຸງ) ຮອງປະທານອົງການກວດກາລັດຂັ້ນເມືອງ**

ຮອງປະທານອົງການກວດກາລັດຂັ້ນເມືອງ ຖືກ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ​ໂດຍ ​ເຈົ້າ​ເມືອງ, ຫົວ​ໜ້າ​ເທດສະບານ, ​ເຈົ້ານະຄອນ ຕາມການສະເໜີຂອງປະທານອົງການກວດກາລັດຂັ້ນເມືອງ.

ຮອງປະທານອົງການກວດກາລັດຂັ້ນເມືອງ ມີ ສິດ ແລະ ໜ້າທີ່ ຊ່ວຍປະທານອົງການກວດກາລັດຂັ້ນເມືອງ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍຂອງປະທານ. ໃນກໍລະນີປະທານບໍ່ຢູ່ ຫຼື ຕິດ​ຂັດ​ ຮອງປະທານ ຜູ້ໄດ້ຮັບມອບໝາຍຈາກປະທານເປັນຜູ້ຮັກສາການແທນ.

**ມາດຕາ 64 (​ໃໝ່) ຫົວໜ້າ ​ແລະ ຮອງ​ຫົວໜ້າ ໜ່ວຍ​ງານຂອງ​ອົງການ​ກວດກາ​ລັດຂັ້ນ​ເມືອງ**

ຫົວໜ້າ, ຮອງ​ຫົວໜ້າ ໜ່ວຍ​ງານຂອງ​ອົງການ​ກວດກາ​ລັດຂັ້ນ​ເມືອງ ຖືກ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງປະທານອົງການກວດກາລັດຂັ້ນເມືອງ.

ສໍາລັບ ສິດ ແລະ ໜ້າທີ່ຂອງ ຫົວໜ້າ, ຮອງ​ຫົວໜ້າ ໜ່ວຍ​ງານຂອງ​ອົງການ​ກວດກາ​ລັດຂັ້ນ​ເມືອງ ໄດ້​ກຳນົດ​ໄວ້​ໃນ​ລະບຽບ​ການຕ່າງຫາກ.

**ໝວດທີ 5**

**ມາດຕະຖານຂອງ ພະນັກງານ-ລັດຖະກອນກວດກາລັດ**

**ມາດຕາ 65 ມາດຕະຖານລວມ ຂອງພະນັກງານ-ລັດຖະກອນກວດກາລັດ**

ພະນັກງານ-ລັດຖະກອນກວດກາລັດ ແມ່ນ ຜູ້ທີ່ໄດ້ຮັບການແຕ່ງຕັ້ງຢ່າງຖືກຕ້ອງຕາມກົດໝາຍ, ມີມາດຕະຖານລວມ ດັ່ງນີ້:

1. ມີຄວາມຈົງຮັກພັກດີ ຕໍ່ປະເທດຊາດ, ມີທັດສະນະຫຼັກໝັ້ນການເມືອງໜັກແໜ້ນ, ມີຄຸນສົມ ບັດສິນທຳປະຕິວັດ;
2. ກຳແໜ້ນແນວທາງນະໂຍບາຍ, ກົດໝາຍ;
3. ມີຄວາມຮັບຜິດຊອບສູງ, ກ້າຫານ, ເດັດຂາດ, ມີໄຫວພິບໃນການປະຕິບັດໜ້າທີ່ວຽກງານ, ມີຄວາມໂປ່ງໃສ, ມີຄວາມຍຸຕິທຳ, ຕັດສີນບັນຫາຢ່າງພາວະວິໄສ, ຖືກຕ້ອງກັບຄວາມເປັນຈິງ ແລະ ເປັນແບບຢ່າງໃນການປະຕິບັດກົດໝາຍ;
4. ມີຄວາມຮູ້, ຄວາມສາມາດ ກ່ຽວກັບວິຊາສະເພາະໃດໜຶ່ງໂດຍມີປະກາສະນີຍະບັດ ແຕ່ຊັ້ນສູງ ຂຶ້ນໄປ;
5. ໄດ້ຜ່ານການຮ່ຳຮຽນ ຫຼື ການຝຶກອົບຮົມວຽກງານກວດກາລັດ;
6. ມີຄວາມຮູ້ດ້ານພາສາຕ່າງປະເທດໃດໜຶ່ງ ແລະ ຄອມພິວເຕີໃນລະດັບພື້ນຖານຂຶ້ນໄປ;
7. ຮັກສາຄວາມລັບໃນການປະຕິບັດໜ້າທີ່ວິຊາສະເພາະ;
8. ບໍ່ເຄີຍຖືກລົງວິໄນ ຫຼື ບໍ່ເຄີຍຖືກສານຕັດສີນລົງໂທດ ຍ້ອນການກະທໍາຜິດໂດຍເຈດຕະນາ;
9. ຖືສັນຊາດລາວໂດຍກໍາເນີດ;
10. ມີສຸຂະພາບດີ.

**ມາດຕາ 66 (ໃໝ່) ມາດຕະຖານສະເພາະ ຂອງປະທານ ແລະ ຮອງປະທານ**

**ອົງການກວດກາລັດ​ແຕ່ລະ​ຂັ້ນ**

ນອກຈາກມາດຕະຖານລວມຂອງພະນັກງານ-ລັດຖະກອນກວດກາລັດ ຕາມທີ່​ໄດ້ກຳນົດ​ໄວ້ໃນມາດຕາ 65 ຂອງ​ກົດໝາຍ​ສະບັບ​ນີ້ແລ້ວ, ປະທານ ແລະ ຮອງປະທານ ອົງການກວດກາລັດແຕ່ລະຂັ້ນ ຍັງມີມາດຕະຖານສະເພາະ ດັ່ງນີ້:

1. ມີທັດສະນະມະຫາຊົນທີ່ຖືກຕ້ອງ, ຮັບຟັງຄໍາເຫັນຂອງມະຫາຊົນ, ຮູ້ເລືອກເຟັ້ນເອົາຄຳເຫັນທີ່ຖືກຕ້ອງ ມີເຫດຜົນ ຂອງມະຫາຊົນ ແລະ ຮູ້ສະຫຼຸບສັງລວມຕາມຄວາມ​ເປັນຈິງ;
2. ມີຄວາມສາມາດໃນການນຳພາ ຊີ້ນຳ ວຽກງານກວດກາລັດ, ສະກັ​ດກັ້ນ ​ແລະ ຕ້ານ​ການ​ສໍ້​ລາດ​ບັງ​ຫຼວງ;
3. ຍຶດໝັ້ນຫຼັກການລວມສູນປະຊາທິປະໄຕ ຢ່າງເຂັ້ມງວດ, ປຶກສາຫາລື ແລະ ຕົກລົງວຽກງານເປັນໝູ່ຄະນະ, ເຮັດວຽກຕິດແທດກັບຕົວຈິງ, ກ້າຄິດ, ກ້າເຮັດ ແລະ ກ້າຮັບຜິດຊອບ.

**ພາກທີ IV**

**ສິດ ແລະ ພັນທະຂອງບຸກຄົນ,**

**ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ**

**ມາດຕາ 67 (ປັບປຸງ) ສິດ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ ມີສິດ ດັ່ງນີ້:

1. ສະເໜີແຈ້ງຂໍ້ຕົກລົງ ກ່ຽວກັບການກວດກາໃຫ້ຕົນຮູ້;
2. ສະເໜີປ່ຽນບຸກຄົນ ໃນຄະນະກວດກາ ຫຼື ຄະນະກວດກາສະເພາະກິດ ທີ່ເຄີຍມີຂໍ້ຂັດແຍ່ງກັບຕົນ;
3. ອະທິບາຍ, ຊີ້ແຈງ ບັນຫາຕ່າງໆ ທີ່ພົວພັນເຖິງເນື້ອໃນການກວດກາ;
4. ປະຕິເສດການສະໜອງຂໍ້ມູນ, ເອກະສານ ທີ່ບໍ່ພົວພັນເຖິງເນື້ອໃນການກວດກາ;
5. ສະເໜີຕໍ່ຜູ້ຕົກລົງໃຫ້ກວດກາ ກ່ຽວກັບການກະທຳຂອງຄະນະກວດກາ ຫຼື ຄະນະກວດກາສະເພາະກິດ ແລະ ຜູ້ອື່ນ ທີ່ເຂົ້າຮ່ວມການກວດກາ ຊຶ່ງຕົນເຫັນວ່າບໍ່ຖືກຕ້ອງຕາມກົດໝາຍ;
6. ສະເໜີຄຳເຫັນ ກ່ຽວກັບບົດສະຫຼຸບຜົນການກວດກາ;
7. ສະເໜີ ຫຼື ຮ້ອງຟ້ອງໃຫ້ມີການທົດແທນຄ່າເສຍຫາຍ ຖ້າຫາກເຫັນວ່າຕົນໄດ້ຮັບຄວາມອັບປະໂຫຍດຈາກການກວດກາທີ່ບໍ່ຖືກຕ້ອງ;
8. ນໍາໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 68 (ປັບປຸງ) ພັນທະຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກກວດກາ ມີພັນທະ ດັ່ງນີ້:

1. ປະຕິບັດຂໍ້ຕົກລົງ ກ່ຽວກັບການກວດກາ, ໃຫ້ຄວາມຮ່ວມມື, ສະໜອງຂໍ້ມູນ, ເອກະສານຢ່າງຄົບຖ້ວນ, ຊັດເຈນ ແລະ ທັນເວລາ ຕາມການສະເໜີຂອງ ຄະນະກວດກາ ຫຼື ຄະນະກວດກາສະເພາະກິດ ແລະ ຕ້ອງມີຄວາມຮັບຜິດຊອບຕໍ່ໜ້າກົດໝາຍ ກ່ຽວກັບຂໍ້ມູນ, ເອກະສານ ທີ່ຕົນໄດ້ສະໜອງໃຫ້;
2. ປະຕິບັດວິທີການ ແລະ ມາດຕະການ ຕາມຂໍ້ຕົກລົງແກ້ໄຂຜົນການກວດກາ ຢ່າງຖືກຕ້ອງ, ເຂັ້ມງວດ, ທັນການ;
3. ລາຍງານເປັນລາຍລັກອັກສອນ ກ່ຽວກັບການຈັດຕັ້ງປະຕິບັດການແກ້ໄຂຜົນການກວດກາ ຕໍ່ອົງການກວດກາລັດທີ່ກ່ຽວຂ້ອງ;
4. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ພາກທີ V**

**ຂໍ້ຫ້າມ**

**ມາດຕາ 69 (ປັບປຸງ) ຂໍ້ຫ້າມ ສຳລັບຄະນະ​ກວດກາ ​ແລະ ຄະນະ​ກວດກາ​ສະ​ເພາະ​ກິດ**

ຫ້າມ ຄະນະ​ກວດກາ​ ​ແລະ ຄະນະ​ກວດກາ​ສະ​ເພາ​ະກິດ ມີພຶດຕິກຳ ດັ່ງນີ້:

1. ສວຍໃຊ້ຕຳແໜ່ງ, ໜ້າທີ່, ສິດອຳນາດທຸກຮູບແບບ ເພື່ອຫາຜົນປະໂຫຍດສ່ວນຕົວ, ຄອບຄົວ, ຍາດພີ່ນ້ອງ ຫຼື ພັກພວກ;
2. ເຂົ້າຮ່ວມການກວດກາ ໃນກໍລະນີເປົ້າໝາຍຖືກກວດກາ ​ເປັນຍາດພີ່ນ້ອງ, ຄອບຄົວ ແລະ ພັກພວກຂອງ​ຕົນ;
3. ຂໍເອົາ, ທວງເອົາ ຫຼື ຮັບສິນບົນ;
4. ນຳໃຊ້ສິດ ແລະ ປະຕິບັດໜ້າທີ່ກວດກາເກີນຂອບເຂດ ຂອງຂໍ້ຕົກລົງ ຫຼື ລະເມີດກົດໝາຍ ແລະ ລະບຽບການກ່ຽວກັບການກວດກາ;
5. ບັງຄັບ ແລະ ນາບຂູ່ ເປົ້າໝາຍຖືກກວດກາ;
6. ເມີນເສີຍຕໍ່ໜ້າທີ່, ບິດເບືອນຄວາມຈິງ, ປິດບັງ, ຊຸກເຊື່ອງ ຫຼື ປົກປ້ອງເປົ້າໝາຍຖືກກວດກາ ແລະ ລາຍງານຂໍ້ມູນກວດກາບໍ່ກົງກັບຄວາມເປັນຈິງ;
7. ເປີດເຜີຍຂໍ້ມູນ ກ່ຽວກັບການກວດກາ ໃນເວລາດໍາເນີນການກວດກາໂດຍບໍ່ໄດ້ຮັບອະນຸຍາດ;
8. ໃຫ້ຄຳສັນຍາ ​ແລະ ພົວພັນກັບ​ເປົ້າໝາຍ​ຖືກກວດກາ ຫຼື ບຸກຄົນອື່ນທີ່ກ່ຽວຂ້ອງ ເພື່ອຫາຜົນປະໂຫຍດ;
9. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 70 ຂໍ້ຫ້າມສຳລັບເປົ້າໝາຍຖືກກວດກາ**

ຫ້າມເປົ້າໝາຍຖືກກວດກາ ມີພຶດຕິກໍາ ດັ່ງນີ້:

1. ປະຕິເສດການສະໜອງຂໍ້ມູນ, ຫຼັກຖານ, ເອກະສານ ກ່ຽວກັບການກວດກາ;
2. ລາຍງານ, ສະໜອງຂໍ້ມູນ, ຫຼັກຖານ, ເອກະສານ ບໍ່ຖືກກັບຄວາມເປັນຈິງ; ຊຸກເຊື່ອງ, ທຳລາຍເອກະສານ, ວັດຖຸສິ່ງຂອງ ຊຶ່ງເປັນຫຼັກຖານທີ່ພົວພັນເຖິງການກວດກາ;
3. ຂັດຂວາງ, ສ້າງຄວາມຫຍຸ້ງຍາກ, ນາບຂູ່ ຄະນະກວດກາ ຫຼື ຄະນະກວດກາສະເພາະກິດ ແລະ ຜູ້ເຂົ້າຮ່ວມກວດກາ ຫຼື ຜູ້ລາຍງານ, ຜູ້ສະໜອງຂໍ້ມູນ ໃຫ້ແກ່ການກວດກາ ຫຼື ບຸກຄົນອື່ນທີ່ກ່ຽວຂ້ອງກັບ​ການກວດກາ;
4. ຊື້ຈ້າງ, ໃຫ້ສິນບົນ ຄະນະກວດກາ ຫຼື ຄະນະກວດກາສະເພາະກິດ ແລະ ຜູ້ເຂົ້າຮ່ວມ, ຜູ້ສະໜອງ ຂໍ້ມູນ ຫຼື ບຸກຄົນອື່ນ ທີ່ກ່ຽວຂ້ອງກັບການກວດກາ;
5. ແກ່ຍາວເວລາດຳເນີນການກວດກາ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 71 ຂໍ້ຫ້າມສໍາລັບ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ມີພຶດຕິກຳ ດັ່ງນີ້:

1. ຍຸຍົງ ໃຫ້ມີການກວດກາ ຫຼື ໃຫ້ມີການຕ້ານການກວດກາ;
2. ແຊກແຊງ, ກ້າວກ່າຍ ແລະ ຂັດຂວາງ ການກວດກາ;
3. ປົກປິດ, ເຊື່ອງອຳ ຫຼື ທຳລາຍຂໍ້ມູນ, ຫຼັກຖານ ກ່ຽວກັບການກວດກາ;
4. ໃຊ້ຄວາມຮຸນແຮງ, ນາບຂູ່ ຫຼື ທຳຮ້າຍຄະນະກວດກາ, ຄະນະ​ກວດກາສະ​ເພາະ​ກິດ, ຜູ້ລາຍງານ, ຜູ້ສະໜອງຂໍ້ມູນ ຫຼື ບຸກຄົນອື່ນ ທີ່ກ່ຽວຂ້ອງກັບ​ການ​ກວດກາ;
5. ປົກປ້ອງ, ຊຸກເຊື່ອງ ​ເປົ້າ​ໝາຍ​ຖືກ​ກວດກາ​;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VI**

**ການຕິດຕາມ, ກວດກາການເຄື່ອນໄຫວວຽກງານກວດກາລັດ**

**ມາດຕາ 72 ການຕິດຕາມ, ກວດກາການເຄື່ອນໄຫວວຽກງານກວດກາລັດ**

ການຕິດຕາມ, ກວດກາການເຄື່ອນໄຫວວຽກງານກວດກາລັດ ມີ ດັ່ງນີ້:

1. ການຕິດຕາມ, ກວດກາພາຍໃນ ຊຶ່ງແມ່ນ ການຕິດຕາມ, ກວດກາການເຄື່ອນໄຫວວຽກງານກວດກາລັດ ໃນລະບົບການຈັດຕັ້ງຂອງອົງການກວດກາລັດ ແຕ່ລະຂັ້ນ ເພື່ອຮັບປະກັນໃຫ້ວຽກງານດັ່ງກ່າວ ດຳເນີນໄປດ້ວຍດີ, ມີປະສິດທິພາບ, ປະສິດທິ​ຜົນ, ໂປ່ງໃສ ແລະ ຍຸຕິທຳ;

ອົງການກວດກາລັດແຕ່ລະຂັ້ນ ຕ້ອງກວດກາພາຍໃນ ຢ່າງເປັນປົກກະຕິ.

1. ການຕິດຕາມ, ກວດກາພາຍນອກ ຊຶ່ງແມ່ນ ການຕິດຕາມ, ກວດກາ ຂອງສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ພົນລະເມືອງ ຕໍ່ການເຄື່ອນໄຫວວຽກງານຂອງອົງການກວດກາລັດແຕ່ລະຂັ້ນ.

**ມາດຕາ 73 (ປັບປຸງ) ເນື້ອໃນການຕິດຕາມ, ກວດກາ ການເຄື່ອນໄຫວວຽກງານກວດກາລັດ**

ການຕິດຕາມ, ກວດກາ ການເຄື່ອນໄຫວວຽກງານກວດກາລັດ ຂອງອົງການກວດກາລັດ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດກົດໝາຍ ກ່ຽວກັບວຽກງານກວດກາລັດ, ສະ​ກັດກັ້ນ ​ແລະ ຕ້ານການສໍ້ລາດບັງຫຼວງ;​
2. ການພິຈາລະ​ນາ ແລະ ແກ້ໄຂຄໍາສະເໜີຂອງ ​ບຸກຄົນ, ນິຕິບຸກຄົນ ຫຼື ການຈັດ​ຕັ້ງ;
3. ການ​ປະຕິ​ບັດ​ນະ​ໂຍບາຍ ​ຕໍ່​ຜູ້​ມີ​ຜົນງານ ​ແລະ ການນຳໃຊ້ມາດຕະການ ທາງດ້ານກົດໝາຍຕໍ່ ເປົ້າ​ໝາຍຖືກກ​ວດກາ;
4. ການນຳໃຊ້ສິດ ແລະ ການປະຕິບັດໜ້າທີ່ ຂອງອົງການກວດກາ​ລັດ​ແຕ່ລະ​ຂັ້ນ.

**ພາກທີ VII**

**ວັນສ້າງຕັ້ງ, ງົບປະມານ, ເຄື່ອງໝາຍ,**

**ເຄື່ອງແບບ, ກາໝາຍ, ບັດກວດກາ ແລະ ຕາປະທັບ**

**ມາດຕາ 74 (ປັບປຸງ) ວັນສ້າງຕັ້ງອົງການກວດກາລັດ**

ວັນສ້າງຕັ້ງອົງການກວດກາລັດ ແມ່ນ ວັນທີ 16 ກຸມພາ 1982.

ອົງການກວດກາແຫ່ງລັດ ເປັນຜູ້ຈັດຕັ້ງສະເຫຼີມສະຫຼອງວັນດັ່ງກ່າວ ດ້ວຍຮູບການທີ່ເໝາະສົມ ເພື່ອປູກຈິດສຳນຶກໃຫ້ແກ່ສັງຄົມ ມີສະຕິເຄົາລົບກົດໝາຍ ແລະ ມີສ່ວນຮ່ວມໃນວຽກງານກວດກາລັດ.

**ມາດຕາ 75 (ປັບປຸງ) ງົບປະມານ**

ງົບປະມານ ຂອງອົງການກວດກາແຫ່ງລັດ ແມ່ນ ຫົວໜ່ວຍງົບປະມານຂັ້ນໜຶ່ງ ຂອງງົບປະມານແຫ່ງລັດ ເພື່ອນຳໃຊ້ເຂົ້າໃນການເຄື່ອນໄຫວວຽກງານຂອງ​ຕົນ.

ງົບປະມານຂອງອົງການກວດກາລັດຂັ້ນໃດ ແມ່ນ ຂຶ້ນກັບງົບປະມານຂອງອົງການບໍລິຫານຂັ້ນນັ້ນ.

ສໍາລັບງົບປະມານ ເພື່ອນໍາໃຊ້ໃນການກວດກາ ຕາມມະຕິກອງປະຊຸມຂອງ ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ, ຂໍ້ຕົກລົງ, ຄໍາສັ່ງ, ຄໍາແນະນຳ, ແຈ້ງການຂອງອົງການລັດ, ຕາມຜົນການກວດສອບ​ ແລະ ການກວດກາແບບກະທັນຫັນນັ້ນ ໃຫ້ສ້າງແຜນຄາດຄະເນງົບປະມານ **ສະເໜີລັດຖະບານ ຫຼື ອົງການປົກຄອງແຂວງ, ນະຄອນຫຼວງ ເພື່ອພິຈາລະນາ**.

**ມາດຕາ 76 (ປັບປຸງ) ເຄື່ອງໝາຍ, ເຄື່ອງແບບ, ກາໝາຍ ແລະ ບັດກວດກາ**

ອົງການກວດກາລັດ ມີ ເຄື່ອງໝາຍ ແລະ ພະນັກງານ-ລັດຖະກອນກວດກາລັດ ມີເຄື່ອງແບບ, ກາໝາຍໂດຍແມ່ນປະທານອົງການກວດກາແຫ່ງລັດ ເປັນຜູ້ຕົກລົງ.

​ ຄະນະກວດກາຂອງອົງການກວດກາລັດ ມີບັດກວດກາສະເພາະ ທີ່ອອກໃຫ້ໂດຍປະທານອົງການກວດກາແຫ່ງລັດ.

ເຄື່ອງໝາຍ, ເຄື່ອງແບບ, ກາໝາຍ ແລະ ບັດກວດກາ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 77 (ປັບປຸງ) ຕາປະທັບ**

ອົງການກວດກາແຫ່ງລັດ, ອົງການກວດກາລັດ​ແຕ່ລະ​ຂັ້ນ ມີຕາປະທັບສະເພາະຂອງຕົນ.

**ພາກທີ VIII**

**ນະໂຍບາຍ ຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 78 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ເປັນຕົ້ນ ໄດ້ປະກອບສ່ວນ, ຮ່ວມມືໃນການຕິດຕາມ, ກວດກາ, ລາຍງານ, ສະໜອງແຫຼ່ງຂ່າວ, ຂໍ້ມູນ, ຫຼັກຖານຖືກກັບຕົວຈິງ, ທັນເວລາ ໃຫ້ແກ່ການດຳເນີນການກວດກາ ແລະ ແກ້ໄຂຜົນການກວດກາ ຈະໄດ້ຮັບການປົກປ້ອງ, ການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

**ມາດຕາ 79 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຊຶ່ງກໍ່ຄວາມເສຍຫາຍໃຫ້ແກ່ຜົນປະໂຫຍດຂອງລັດ, ລວມໝູ່ ຫຼື ສິດ ແລະ ຜົນປະໂຫຍດອັນຊອບທຳຂອງພົນລະເມືອງ ຈະຖືກປະຕິບັດມາດຕະ ການສຶກສາອົບຮົມ, ລົງວິໄນ, ປັບ​ໃໝ ຫຼື ຖືກລົງໂທດທາງອາຍາ ຕາມກົດໝາຍ ພ້ອມທັງໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນຢ່າງຄົບຖ້ວນ.

ສຳລັບພະນັກງານ-ລັດຖະກອນກວດກາລັດ ທີ່ລະເມີດກົດໝາຍ ກໍຈະຖືກມາດຕະການ ຕາມທີ່ໄດ້ກຳນົດໄວ້ໃນວັກທີໜຶ່ງຂອງມາດຕານີ້.

**ພາກທີ IX**

**ບົດບັນຍັດສຸດທ້າຍ**

**ມາດຕາ 80 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ອົງການກວດກາແຫ່ງລັດ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 81 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 30 ມີນາ 2023 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການກວດກາລັດ ສະບັບເລກທີ 41/ສພຊ, ລົງວັນທີ 16 ພະຈິກ 2017.

**ປະທານສະພາແຫ່ງຊາດ**