****

ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ

ສັນ​ຕິ​ພາບ ​ເອ​ກະ​ລາດ ປະ​ຊາ​ຕິ​ປະ​ໄຕ ເອ​ກະ​ພາບ ວັດ​ທະ​ນະ​ຖາ​ວອນ

ສະ​ພາ​ແຫ່ງ​ຊາດ ເລກ​​ທີ 29 /ສ​ພ​ຊ

ນະ​ຄອນຫຼວງວຽງຈັນ, ວັນທີ 1 ພະຈິກ 2017

**ກົດໝາຍ**

**ວ່າດ້ວຍສັນຊາດລາວ**

**(ສະບັບປັບ​ປຸງ)**

# ໝວດ​ທີ 1

# ບົດ​ບັນ​ຍັດ​ທົ່ວໄປ

ມາດ​ຕາ 1 (ປັບປຸງ) ຈຸດ​ປະສົງ

ກົດໝາຍສະ​ບັບ​ນີ້ ກຳນົດ ​ຫຼັກ​ການ, ລະບຽບ​ການ​ ແລະ ມາດຕະການກ່ຽວກັບການຄຸ້ມຄອງ ແລະ ຕິດຕາມກວດກາການ ໃຫ້ສັນຊາດ, ຖອນສັນຊາດຄືນ, ໃຫ້ປະສັນຊາດ ແລະ ໃຫ້ສັນຊາດລາວຄືນ ເພື່ອ​ເຮັດ​ໃຫ້ວຽກງານດັ່ງກ່າວມີ​ປະສິດທິພາບ ແນໃສ່​​ຍົກ​ສູງ​ກຽດ​ສັກ​ສີ ແລະ ຄວາມ​ຮັບ​ຜິດຊອບ​ຂອງ​ພົນລະ​ເມືອງ​ລາວຕໍ່ປະ​ເທດ​ຊາດ, ​ເສີມຂະຫຍາ​ຍມູນ​ເຊື້ອຄວາມສາມັກຄີ,​ ນ້ຳ​ໃຈຮັກ​ຊາດຂອງພົນລະເມືອງ​ລາວ ເພີ່ມທະວີສາຍ​ກ່ຽວພັນ​ສະໜິດ​ແໜ້ນລະ​ຫວ່າງ ​ລັດ ສປປ ລາວ ກັບພົນລະເມືອງ​ລາວ.

**ມາດຕາ** 2 (ປັບປຸງ) **ສັນ​ຊາດ​ລາວ**

ສັນຊາດ​ລາວ​ ແມ່ນ​ ສາຍ​ກ່ຽວພັນ​ຢ່າງສະໜິດ​ແໜ້ນ ທາງ​ດ້າ​ນການ​ເມືອງ ແລະ​ ກົດ​ໝາຍ ລະຫວ່າງ​ ບຸ​ກຄົນ ກັບ ​ລັດ ສປປ ລາວ ຊຶ່ງສະ​ແດງ​ອອກ​ເຖິງ ສິດ ​ແລະ ພັນທະ​ຂອງ​ພົນລະ​ເມືອງ​ລາວ ທີ່ມີຕໍ່​ ລັດ ສປປ ລາວ, ​​ສິດ ແລະ​ ຄວາມ​ຮັບຜິດ​ຊອບ​ຂອງ​ລັດ ສປປ ລາວ ທີ່ມີຕໍ່ພົນລະ​ເມືອງ​ລາວ ຕາມທີ່ໄດ້ກໍານົດໄວ້ໃນລັດ ຖະທຳມະນູນ ແລະ ກົດໝາຍ.

ຜູ້ທີ່ມີສັນຊາດລາວ ຖືວ່າແມ່ນພົນລະເມືອງລາວ.

**ມາດຕາ 3** (ໃໝ່) **ການອະທິບາຍຄຳສັບ**

ຄໍາສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ການໃຫ້ສັນຊາດລາວ** ໝາຍເຖິງ ການຕົກລົງໃຫ້ສັນຊາດລາວ ແກ່ພົນລະເມືອງຕ່າງປະເທດ ຫຼື ຄົນບໍ່ມີສັນຊາດ ທີ່ມີເງື່ອນໄຂຄົບຖ້ວນ ຕາມທີ່ໄດ້ກຳນົດໄວ້ໃນມາດຕາ 18 ຂອງກົດໝາຍສະບັບນີ້;
2. **ການໃຫ້ສັນຊາດລາວຄືນ** ໝາຍເຖິງ ການຕົກລົງໃຫ້ສັນຊາດລາວຄືນ ແກ່ຜູ້ທີ່ມີເຊື້ອຊາດລາວ ສັນຊາດຕ່າງປະເທດ ທີ່ມີເງື່ອນໄຂຄົບຖ້ວນ ຕາມທີ່ໄດ້ກຳນົດໄວ້ໃນມາດຕາ 19 ຂອງກົດໝາຍສະບັບນີ້;
3. **ການຖອນສັນຊາດລາວຄືນ** ໝາຍເຖິງ ການຕົກລົງໃຫ້ຖອນສັນຊາດລາວຄືນ ແກ່ບຸກຄົນທີ່ໄດ້ສັນຊາດລາວແລ້ວ ຕາມທີ່ໄດ້ກຳນົດໄວ້ໃນມາດຕາ 24 ຂອງກົດໝາຍສະບັບນີ້;
4. **ການປະສັນຊາດລາວ** ໝາຍເຖິງ ການຕົກລົງໃຫ້ພົນລະເມືອງລາວ ປະສັນຊາດລາວ ຕາມທີ່ໄດ້ກຳນົດໄວ້ໃນມາດຕາ 23 ຂອງກົດໝາຍສະບັບນີ້;
5. **ຜູ້ທີ່ມີເຊື້ອຊາດລາວ** ໝາຍເຖິງ ຜູ້ທີ່ເກີດຈາກ ພໍ່ ແລະ ແມ່ ຫຼື ພໍ່ ຫຼື ແມ່ ເປັນພົນລະເມືອງລາວ;
6. **ການ​ຂາດ​ສາຍ​ພົວ​ພັນ​ທາງ​ດ້ານ​ກົດ​ໝາຍ​ກັບ​ລັດ ສ​ປ​ປ ລາວ** ໝາຍ​ເຖິງ ການທີ່ບຸກ​ຄົນໃດໜຶ່ງໄປ​ຢູ່​ຕ່າງປະ​ເທດ​ໂດຍຂາດ​ການ​ຕິດ​ຕໍ່​ພົວ​ພັນ ແລະ ບໍ່​ໄດ້​ປະ​ຕິ​ບັດ​ສິດ ແລະ ພັນ​ທະ​ຂອງ​ພົນ​ລະ​ເມືອງ​ລາວ​ທີ່​ມີ​ຕໍ່​ ລັດ ສປ​ປ ລາວ ຜ່ານ​ສະ​ຖານ​ເອກອັກຄະລັດຖະທູດລາວ ຫຼື ສະຖານກົງ​ສຸນໃຫຍ່​ຂອງ ສປ​ປ ລາວ ຢູ່ຕ່າງ ປະເທດ;
7. ພົນລະເມືອງຕ່າງປະເທດ **ໝາຍເຖິງ ຄົນຕ່າງປະເທດ ແລະ ຄົນຕ່າງດ້າວ;**
8. ຄົນ​ຕ່າງ​ປະ​ເທດ **ໝາຍເຖິງ ບຸກຄົນ​ທີ່​ມີ​ສັນ​ຊາດ​ອື່ນ ຊຶ່ງ​ເຂົ້າ​ມາ​ ສປປ ລາວ ຊົ່ວຄາ​ວ ຫຼື ​ຍາວ​ນານ​ ເພື່ອ​ປະ​ຕິ​ບັດ​ໜ້າ​ທີ່​ໃດ​ໜຶ່ງ**, **ເມື່ອ​ໝົດ​ກຳ​ນົດ​ແລ້ວ​ກໍ​ກັບ​ຄືນ. ບຸກ​ຄົນ​ເຫຼົ່າ​ນີ້​ ​ຢູ່​ພາຍ​ໃຕ້​ການ​ຄຸ້ມ​ຄອງ​ຂອງ​ກະ​ຊວງ​ການ​ຕ່າງ​ປະ​ເທດ ແລະ ພາກສ່ວນອື່ນທີ່ກ່ຽວຂ້ອງ;**
9. ຄົນ​ຕ່າງ​ດ້າວ **ໝາຍເຖິງ ບຸກຄົນ​ທີ່​ມີ​ສັນ​ຊາດ​ອື່ນແຕ່​ເຂົ້າ​ມາ​ຕັ້ງ​ຖິ່ນ​ຖານ**, **ອາ​ໄສ​ຢູ່​ໃນ ສປປ ລາວ​ ຍາວນານ**, **ຖື​ບັດ​ຕ່າງ​ດ້າວ ແລະ ​ລັດ​ຖະ​ບານ​ຂອງ​ຄົນຕ່າງດ້າວນັ້ນ ​ກໍຍັງ​ຮັບ​ຮູ້​ຢ່າງ​ເປັນ​ທາງ​ການຢູ່;**
10. ຄົນ​ບໍ່​ມີ​ສັນ​ຊາດ **ໝາຍເຖິງ​ ບຸກຄົນ​ທີ່​ອາ​ໄສ​ຢູ່​ໃນ​ດິນ​ແດນຂອງ ສປປ ລາວ ຊຶ່ງ​ບໍ່​ແມ່ນ​ພົນ​ລະ​ເມືອງ​ລາວ ແລະ ບໍ່​ສາ​ມາດ​ຢັ້ງ​ຢືນ​ວ່າ​ ຕົນ​ມີ​ສັນ​ຊາດ​ໃດ;**
11. ພົນລະເມືອງກິດຕິມະສັກ **ໝາຍເຖິງ ຄົນຕ່າງປະເທດ ຊຶ່ງລັດຖະບານຕົກລົງໃຫ້ນາມມະຍົດດັ່ງ ກ່າວ.**

**ມາດຕາ 4 (ໃໝ່) ນະໂຍບາຍຂອງລັດກ່ຽວກັບວຽກງານສັນຊາດ**

**ລັດອະ​ນຸ​ຍາດ​ໃຫ້ ​ພົນ​ລະ​ເມືອງ​ຕ່າງ​ປະ​ເທດ, ຄົນ​ບໍ່​ມີ​ສັນ​ຊາດ ແລະ ຄົນ​ເຊື້ອ​ຊາດ​ລາວ ທີ່​ມີ​ເງື່ອນ​ໄຂ**​**ມາດຕະ​ຖານ​ຄົບ​ຖ້ວນຕາມກົດໝາຍສະບັບນີ້ ໄດ້​ຮັບ​ສັນ​ຊາດ​ລາວ.**

**ລັດໃຫ້ບູລິມະສິດ​ແກ່​ພົນ​ລະ​ເມືອງ​ຕ່າງ​ປະ​ເທດ, ຄົນ​ບໍ່​ມີ​ສັນ​ຊາດ ແລະ ຄົນ​ເຊື້ອ​ຊາດ​ລາວ ທີ່​​ມີຄຸນ ງາມຄວາມດີພົ້ນເດັ່ນ​ຕໍ່​ພາລະກິດປົກປັກຮັກສາ ແລະ ພັດທະນາປະ​ເທດ​ຊາດ ໄດ້​ຮັບ​ສັນ​ຊາດ​ລາວ.**

**ມາດຕາ 5 (ໃໝ່) ຫຼັກການກ່ຽວກັບວຽກງານສັນຊາດ**

ວຽກງານສັນຊາດ ໃຫ້​ປະ​ຕິ​ບັດຕາມຫຼັກການຕົ້ນ​ຕໍ ດັ່ງນີ້:

1. ​ຮັບ​ປະ​ກັນຄວາມສອດຄ່ອງກັບແນວທາງ ນະໂຍບາຍ, ລັດ​ຖະ​ທຳ​ມະ​ນູນ, ກົດໝາຍ, ແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ;
2. ​​ຮັບ​ປະ​ກັນຄວາມໝັ້ນຄົງຂອງຊາດ, ຄວາມສະຫງົບ, ຄວາມປອດ​ໄພ, ຄວາມ​ເປັນລະບຽບ ຮຽບຮ້ອຍຂອງສັງຄົມ, ວັດທະນະທຳ ແລະ ຮີດຄອງປະເພນີອັນດີງາມຂອງຊາດລາວ;
3. ​​ຮັບ​ປະ​ກັນການຮັກສາຄວາມລັບຂອງຊາດ, ຄວາມລັບທາງລັດຖະການ, ຂອງບຸກຄົນ, ນິຕິ ບຸກຄົນ ແລະ ການຈັດຕັ້ງ;
4. ​​ຮັບ​ປະ​ກັນການປົກປ້ອງສິດ ແລະ ຜົນປະໂຫຍດອັນຊອບທຳຂອງ**ພົນ​ລະ​ເມືອງ​ຕ່າງ​ປະ​ເທດ** ແລະ ຄົນບໍ່ມີສັນຊາດຕາມກົດໝາຍ;
5. ​​ຮັບ​ປະ​ກັນຄວາມເປັນເອກະພາບ, ວ່ອງໄວ, ໂປ່ງ​ໃສ, ສະດວກ, ຖືກຕ້ອງ ແລະ ຍຸຕິທໍາ.

**ມາດ​ຕາ** 6 **ການ​ໃຫ້​ມີ​ສັນ​ຊາດ​ດຽວ**

**ສາທາລະນະລັດ ປະຊາທິປະໄຕ ປະຊາຊົນລາວ** ບໍ່ອະ​ນຸຍາດ​ໃຫ້​ພົນລະ​ເມືອງ​ລາວມີ​ຫຼາຍ​ສັນ​ຊາດ​ຄວບກັນ.

**ມາດ​ຕາ** 7 **ການ​ຮັກ​ສາສັນ​ຊາດ​ລາວ**

ການ​ແຕ່ງດອງ, ການ​ຢ່າ​ຮ້າງຂອງ​ພົນ​ລະ​ເມືອງ​ລາວ ກັບ​ບຸກ​ຄົນ​ທີ່​ມີ​ສັນ​ຊາດ​ອື່ນ ຫຼື ກັບ​ບຸກ​ຄົນທີ່​ບໍ່​ມີ​ສັນ​ຊາດ​ນັ້ນ ຈະ​ບໍ່​ພາ​ໃຫ້​ມີ​ການ​ປ່ຽນ​ແປງ​ສັນ​ຊາດລາວ.

ການ​ໄດ້ ຫຼື ການ​ເສຍສັນ​ຊາດ​ລາວຂອງ​ຜົວ ຫຼື ເມຍ ຈະ​ບໍ່​ພາ​ໃຫ້​ສັນ​ຊາດ​ຂອງ​ອີກ​ຝ່າຍ​ໜຶ່ງມີ​ການ​ປ່ຽນ​ແປງ.

**ມາດ​ຕາ** 8 **ການປົກປ້ອງພົນລະ​ເມືອງ​ ລາວທີ່​ຢູ່​ຕ່າງ​ປະ​ເທດ**

**ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ຄຸ້ມ​ຄອງ**, **​ປົກ​ປ້ອງສິດ ແລະ ຜົນປະໂຫຍດອັນຊອບທຳຂອງພົນ​ລະ​ເມືອງ​ລາວ​ ທີ່​ອາ​ໄສຢູ່​ຕ່າງ​ປະ​ເທດ.**

**ມາດ​ຕາ** 9 **ການບໍ່ມອບໂອນພົນລະ​ເມືອງ​ລາວ**

ສາທາລະນະລັດ ປະຊາທິປະໄຕ ປະຊາຊົນລາວ ຈະບໍ່ມອບໂອນພົນ​ລະ​ເມືອງ​ລາວ​ ໃຫ້​ແກ່​ລັດ​ຕ່າງປະ ເທດ.

**ມາດ​ຕາ** 10 **ສິດ​ໃນ​ການ​ຂໍ​ເອົາ​ສັນ​ຊາດ​ອື່ນ**

ພົນ​ລະ​ເມືອງ​ລາວ ມີ​ສິດ​ຂໍ​ເອົາ​ສັນ​ຊາດ​ອື່ນ ແຕ່​ຕ້ອງ​ໄດ້​ປະ​ສັນ​ຊາດ​ລາວເສຍກ່ອນ. ການ​ປະສັນ​ຊາດ​ລາວໃຫ້ປະຕິບັດ ຕາມ​ມາດ​ຕາ 23 ຂອງກົດ​ໝາຍ​ສະ​ບັບ​ນີ້.

**ມາດຕາ 11 (ໃໝ່) ຂອບເຂດການນໍາໃຊ້ກົດໝາຍ**

**ກົດໝາຍສະບັບນີ້ ນຳໃຊ້ສຳລັບພົນລະເມືອງລາວ**, **ຄົນເຊື້ອຊາດລາວ**, **ຄົນຕ່າງປະເທດ**, **ຄົນຕ່າງດ້າວ**, **ຄົນບໍ່ມີສັນຊາດ ທີ່ດຳລົງຊີວິດຢູ່ພາຍໃນ** ສປປ ລາວ **ແລະ ພົນລະເມືອງລາວ ທີ່ດໍາລົງຊີວິດຢູ່ຕ່າງປະເທດ.**

**ມາດຕາ 12 (ໃໝ່) ການຮ່ວມມືສາກົນ**

ລັດ ສົ່ງເສີມການພົວພັນຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສັນ ຊາດດ້ວຍການແລກປ່ຽນບົດຮຽນ, ປະສົບການ, ຂໍ້ມູນ ຂ່າວສານ, ການຍົກລະດັບວິຊາສະເພາະ, ຄວາມຮູ້, ຄວາມສາມາດ ໃຫ້ແກ່ບຸກຄະລາກອນ ໂດຍສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

# ໝວດ​ທີ 2

**ການ​ໄດ້​ສັນ​ຊາດ​ລາວ**

**ມາດ​ຕາ** 13 **ພື້ນຖານການໄດ້ສັນຊາດລາວ**

ສັນ​ຊາດ​ລາວໄດ້​ມາ​ຈາກ:

# ການເກີດ;

# ການ​ຮັບ​ເຂົ້າສັນ​ຊາດ​ລາວ;

# ການໄດ້ສັນຊາດລາວຄືນ;

# ພື້ນຖານ​ອື່ນທີ່​ໄດ້​ກຳ​ນົດ​ໄວ້​ໃນມາດຕາ 14 ຫາ ມາດຕາ 19 ຂອງ​ກົດໝາຍສະ​ບັບ​ນີ້.

**ມາດ​ຕາ** 14 (ປັບປຸງ) **ສັນ​ຊາດ​ຂອງ​ເດັກ ຊຶ່ງ​ພໍ່ ແລະ ແມ່ ເປັນ​ພົນ​ລະ​ເມືອງ​ລາວ**

ເດັກ ຊຶ່ງ​ໃນ​ເວ​ລາ​ເກີດ​ນັ້ນ ພໍ່ ແລະ ແມ່ ເປັນ​ພົນ​ລະ​ເມືອງ​ລາວ ກໍ​ຖື​ວ່າ​ເປັນ​ສັນຊາດ​ລາວ ໂດຍ​ບໍ່​ຂຶ້ນ​ກັບ​ວ່າ​ເດັກ​ນັ້ນ​ເກີດ​ຢູ່​ໃນ ຫຼື ນອກ​ດິນ​ແດນ​ຂອງ ສປປ ລາວ.

**ມາດ​ຕາ** 15(ປັບປຸງ) **ສັນ​ຊາດຂອງ​ເດັກ ຊຶ່ງພໍ່ ຫຼື ແມ່ ເປັນ​ພົນ​ລະ​ເມືອງ​ລາວ**

ໃນ​ເມື່ອ ພໍ່ ຫຼື ແມ່ຂອງ​ເດັກ​ ເປັນ​ພົນ​ລະ​ເມືອງ​ລາວ ໃນ​ເວ​ລາ​ເດັກ​ເກີດ ຈະ​ຖື​ວ່າ​ເດັກ​ຜູ້​ນັ້ນ ເປັນສັນ ຊາດລາວ ຖ້າ​ຫາກວ່າ:

1. ເດັກ​ຜູ້​ນັ້ນ ໄດ້​ເກີດ​ຢູ່​ໃນ​ດິນ​ແດນຂອງ ສປປ ລາວ;
2. ເດັກ​ຜູ້​ນັ້ນ ໄດ້​ເກີດ​ຢູ່ນອກ​ດິນ​ແດນຂອງ ສປປ ​ລາວ ໃນເວລານັ້ນ ທັງພໍ່​ ແລະ ແມ່ ຫຼື ພໍ່​ ຫຼື ແມ່ ​ຜູ້​ໃດ​ຜູ້​ໜຶ່ງ ມີ​ທີ່​ຢູ່ຖາວອນ​​ໃນ​ດິນ​ແດນຂອງ ສປປ ​ລາວ.

ໃນ​ກໍ​ລະ​ນີ​ ທີ່​ເດັກຜູ້​ນັ້ນ ​ໄດ້​ເກີດ​ຢູ່ນອກ​ດິນ​ແດນຂອງ ສປປ ​ລາວ, ​ທັງພໍ່​ ແລະ ແມ່ ມີ​ທີ່​ຢູ່ຖາວອນ ຢູ່ນອກ​ດິນ​ແດນຂອງ ສປປ ​ລາວ ສັນ​ຊາດ​ຂອງ​ເດັກ ​ໃຫ້​ຖື​ເອົາ​ຕາມ​ຄຳ​ເຫັນ​ດີ​ຂອງ​ພໍ່ ແລະ ​ແມ່.

ໃນ​ກໍ​ລະ​ນີ ທີ່​ພໍ່ ຫຼື ແມ່ ຂອງ​ເດັກ​ເປັນ​ພົນ​ລະ​ເມືອງ​ລາວ ແລະ ອີກ​ຜູ້​ໜຶ່ງ​ ເປັນ​ຄົນ​ບໍ່​ມີ​ສັນ​ຊາດ ​ເດັກ**ທີ່**​ເກີດມານັ້ນ ​ຖື​ວ່າເປັນສັນຊາດ​ລາວ ໂດຍ​ບໍ່​ຂຶ້ນ​ກັບ​ບ່ອນ​ເກີດ.

**ມາດ​ຕາ** 16 **ສັນ​ຊາດ​ຂອງ​ເດັກ ຊຶ່ງ​ພໍ່ ແລະ ແມ່ ເປັນ​ຄົນ​ບໍ່​ມີ​ສັນ​ຊາດ**

ເດັກ​ທີ່​ໄດ້​ເກີດ​ຢູ່​ໃນ​ດິນ​ແດນຂອງ ສປປ ​ລາວ ຊຶ່ງພໍ່ ແລະ ແມ່ ເປັນ​ຄົນ​ບໍ່​ມີ​ສັນ​ຊາດ, ​ມີ​ທີ່​ຢູ່​ຖາວອນ​ໃນ ສປປ ​ລາວ, ໄດ້​ເຊື່ອມ​ເຂົ້າ​ສັງ​ຄົມ ແລະ​ ວັດ​ທະ​ນະ​ທຳ​ລາວ​ແລ້ວ ກໍ​ຈະໄດ້ສັນຊາດ​ລາວ ຕາມການຮ້ອງຂໍຂອງພໍ່ແມ່.

**ມາດ​ຕາ** 17 (ປັບປຸງ) **ສັນ​ຊາດ​ຂອງ​ເດັກ​ທີ່​ບໍ່​ຮູ້​ວ່າ​ຜູ້​ໃດ​ເປັນ​ພໍ່ ແລະ ແມ່**

ເດັກ​ທີ່​ໄດ້​ພົບ​ເຫັນ​ຢູ່​ໃນ​ດິນ​ແດນຂອງ ສປປ ​ລາວ ​ແລະ ບໍ່ຮູ້​ວ່າ ​ຜູ້​ໃດ​ເປັນ​ພໍ່​ ແລະ ແມ່​ ນັ້ນ ກໍ​ຈະ​ຖື​ວ່າເດັກຜູ້ນັ້ນ ເປັນສັນຊາດ​ລາວ.

ຖ້າ​ວ່າ​ເດັກ​ທີ່ພົບເຫັນນັ້ນຍັງ​ບໍ່​ທັນ​ເຖິງ​​ອາ​ຍຸ ສິບແປດປີ ຫາກ​ມີ​ຫຼັກຖານ​ວ່າພໍ່​ ແລະ ແມ່​ຂອງ​ເດັກ​ເປັນ​ພົນ​ລະ​ເມືອງ​ຕ່າງ​ປະ​ເທດ ກໍ​ຈະ​ຖື​ວ່າ​ເດັກ​ຜູ້​ນັ້ນເປັນຄົນສັນຊາດຕ່າງ​ປະ​ເທດ ນັບ​ແຕ່​ວັນເກີດເປັນຕົ້ນໄປ.

**ມາດ​ຕາ** 18 (ປັບປຸງ) **ເງື່ອນ​ໄຂ​ການ​ໄດ້​ສັນ​ຊາດ​ລາວຂອງພົນລະເມືອງຕ່າງປະເທດ ຫຼື ຄົນບໍ່ມີສັນຊາດ**

**ພົນລະເມືອງຕ່າງປະເທດ, ຄົນບໍ່ມີສັນຊາດ** ອາດໄດ້​ສັນ​ຊາດ​ລາວ ຕາມ​ຄຳ​ຮ້ອງ​ຂໍ​ຂອງ​ຜູ້​ກ່ຽວຖ້າ​ຫາກວ່າ​ມີ​ເງື່ອນ​ໄຂຄົບຖ້ວນ, ຖືກຕ້ອງ ດັ່ງນີ້:

1. ມີ​ອາ​ຍຸແຕ່ ສິບ​ແປດ​ປີ ຂຶ້ນ​ໄປ ໃນ​ເວ​ລາ​ເຮັດ​ຄຳ​ຮ້ອງ​ຂໍ​ເອົາ​ສັນ​ຊາດ​ລາວ;
2. ເຄົາລົບ ລັດຖະທຳມະນູນ ແລະ ກົດໝາຍຂອງ ສປປ ລາວ;
3. ຮູ້​ເວົ້າ, ອ່ານ ແລະ ຂຽນພາ​ສາ​ລາວ​ໄດ້ໃນລະດັບທີ່ແນ່ນອນ;
4. ໄດ້​ເຊື່ອມ​ເຂົ້າ​ສັງ​ຄົມ ແລະ ວັດ​ທະ​ນະ​ທຳ​ລາວ, ຕ້ອງຮູ້ ແລະ ເຄົາລົບຮີດ​ຄອງ​ປະ​ເພ​ນີອັນ​ດີ​ງາມ​ຂອງຊາດ​ລາວ;
5. ມີ​ສຸ​ຂະ​ພາບ​ດີ, ບໍ່​ເປັນ​ພະ​ຍາດ​ຕິດ​ແປດທີ່ຮ້າຍແຮງ, ບໍ່ຕິດສິ່ງເສບຕິດ;
6. ບໍ່​ໄດ້​ຖືກ​ສານ​ຕັດ​ສີນ​ລົງ​ໂທດຕັດ​ອິດ​ສະ​ລະ​ພາບ ຫຼື ຖືກສານລົງໂທດຕັດອິດສະລະພາບຍ້ອນການກະທຳຜິດ ໂດຍບໍ່ເຈດຕະນາ;
7. ໄດ້​ປະ​ສັນ​ຊາດ​ເດີມຂອງຕົນ ຍົກເວັ້ນຄົນບໍ່ມີສັນຊາດ;
8. ໄດ້ປະກອບສ່ວນໃນການປັກປັກຮັກສາ ແລະ ພັດທະນາປະເທດຊາດ;
9. ບໍ່ໄດ້ສ້າງຄວາມເສຍຫາຍໃຫ້ແກ່ຜົນປະໂຫຍດຂອງຊາດ;
10. ມີ​ວິ​ຊາ​ສະ​ເພາະ, ວິຊາຊີບໃດໜຶ່ງ​ທີ່​ແນ່ນອນ, ມີ​ຖາ​ນະ​ດ້ານເສດ​ຖະ​ກິດ​ທີ່​ໝັ້ນ​ຄົງ;
11. **ຕ້ອງໄດ້​ຢູ່** ສປປ ​ລາວ ຢ່າງ​ຕໍ່​ເນື່ອງ​ ​ແຕ່ ສິບ​ປີ ​ຂຶ້ນ​ໄປ ກ່ອນ​ເວ​ລາຍື່ນ​ຄຳ​ຮ້ອງ​ຂໍ​ເອົາ​ສັນ​ຊາດ​ລາວ.

ສຳ​ລັບຜູ້ທີ່ມີຄຸນງາມຄວາມດີ, ໄດ້ປະກອບ​ສ່ວນ​ເຂົ້າ​ໃນ​ພາລະກິດ​ຕໍ່ສູ້​ກູ້​ຊາດ, ປົກ​ປັກ​ຮັກສາ ແລະ ສ້າງສາ​ພັດທະນາປະ​ເທດ​ ​ແລະ ຜູ້ມີຄວາມຮູ້, ຄວາມ​ສາມາດດ້ານວິຊາສະເພາະຂັ້ນຊ່ຽວຊານ, ມີພອນສະ ຫວັນພິເສດ, ປະສົບຜົນສໍາເລັດທາງດ້ານທຸລະກິດ ທີ່ພັກ ແລະ ລັດມີຄວາມຕ້ອງການ, ຕ້ອງມີກຳນົດ​ເວລາ​ຢູ່ ສປປ ລາວ​ ​ຕໍ່​ເນື່ອງຢ່າງໜ້ອຍ ​ແຕ່ ສາມ​ປີ ​ຂຶ້ນ​ໄປ.

ສຳລັບຄົນຕ່າງປະເທດທີ່ມີ**​​ຄຸນງາມຄວາມດີພົ້ນເດັ່ນ ​ຕໍ່​ການພັດທະນາເສດຖະກິດ-ສັງຄົມ, ມີຄວາມສະໝັກໃຈ, ຍິນດີເຄົາລົບລັດຖະທຳມະນູນ ແລະ ກົດໝາຍ ຂອງ ສປປ ລາວ ແຕ່ບໍ່ສາມາດປະສັນຊາດເດີມຂອງຕົນໄດ້ ອາດຈະຖືກຮັບເປັນພົນລະເມືອງກິດຕິມະສັກຂອງ ສປປ ລາວ ຕາມ​ການ​ຕົກ​ລົງ​ຂອງ​ລັດ​ຖະ​ບານ.**

ມາດຕາ 19 **ການຮັບຜູ້ທີ່ມີເຊື້ອຊາດລາວເຂົ້າ**ສັນຊາດລາວ

​ຜູ້ທີ່ມີເຊື້ອຊາດລາວ ອາດ​​ໄດ້​ສັນ​ຊາດ​ລາວ ຕາມ​ຄຳ​ຮ້ອງ​ຂໍ​ຂອງ​ຜູ້​ກ່ຽວ ​ຕາມ​ເງື່ອນ​ໄຂທີ່ໄດ້ກຳ ນົດໄວ້ໃນມາດຕາ 18 ຂອງກົດໝາຍສະບັບນີ້, ​ສ່ວນກຳນົດເວລາຢູ່ ສປປ ລາວ ຢ່າງຕໍ່ເນື່ອງແຕ່ ຫ້າປີ ຂຶ້ນໄປ ສຳ ລັບຜູ້ທີ່ໄດ້ສັນຊາດອື່ນແລ້ວ ແລະ ສາມປີ ຂຶ້ນໄປ ສຳລັບຜູ້ທີ່ບໍ່ໄດ້ສັນຊາດອື່ນ.

ມາດຕາ 20 (ໃໝ່) ເອກະສານປະກອບຄຳຮ້ອງຂໍເອົາສັນຊາດລາວສໍາລັບພົນລະເມືອງຕ່າງປະເທດ, ຄົນບໍ່ມີສັນຊາດ ແລະ ຄົນທີ່ມີເຊື້ອຊາດລາວ

**ເອກະສານປະກອບຄຳຮ້ອງຂໍເອົາສັນຊາດລາວ ຂອງພົນລະເມືອງຕ່າງປະເທດ, ຄົນບໍ່ມີສັນຊາດ ແລະ ຄົນທີ່ມີເຊື້ອຊາດລາວ ມີ ດັ່ງນີ້:**

1. ຄຳຮ້ອງຂໍເອົາສັນຊາດລາວ;
2. ສຳເນົາບັດປະຈຳຕົວ ຫຼື ໜັງສືຜ່ານແດນ;
3. ໃບຢັ້ງຢືນທີ່ຢູ່ປັດຈຸບັນ;
4. ສຳເນົາສຳມະໂນຄົວ;
5. ຊີວະປະຫວັດທີ່ຈະແຈ້ງ ແລະ ຖືກຕ້ອງ;
6. ໃບຢັ້ງຢືນການເກີດຂອງຜູ້ຮ້ອງຂໍ ແລະ ຂອງລູກທີ່ບໍ່ທັນພົ້ນກະສຽນອາຍຸ ສິບແປດ ປີ;
7. ໃບຢັ້ງຢືນຄຳເຫັນດີຂອງລູກທີ່ມີອາຍຸແຕ່ ແປດປີ ຂຶ້ນໄປ;
8. ໃບຢັ້ງຢືນການແຕ່ງດອງ;
9. ປະກາສະນີຍະບັດ ຫຼື ໃບຢັ້ງຢືນ​ການ​ສຶກສາ ຫຼື ໃບກວດສອບດ້ານພາສາລາວ;
10. ໃບແຈ້ງໂທດ;
11. ໃບຢັ້ງຢືນການເຊື່ອມເຂົ້າສັງຄົມ ແລະ ວັດທະນະທຳລາວ;
12. ໃບຢັ້ງຢືນສຸຂະພາບ;
13. ໃບຢັ້ງຢືນການປະສັນຊາດເດີມຂອງຜູ້ຮ້ອງຂໍ (ຍົກເວັ້ນຄົນບໍ່ມີສັນຊາດ);
14. ໃບຢັ້ງຢືນການດຳລົງຊີວິດຢູ່ລາວ;
15. ໃບຢັ້ງຢືນການມີວຽກເຮັດງານທຳ;
16. ໃບຢັ້ງຢືນຖານະທາງດ້ານເສດຖະກິດ;
17. ໃບຢັ້ງຢືນການປະຕິບັດພັນທະຕ່າງໆຕາມກົດໝາຍ;
18. ໃບຢັ້ງຢືນການປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ;
19. ໃບຢັ້ງຢືນການຮັບປະກັນ;
20. ເອກະສານຢັ້ງຢືນການເສຍຄ່າທຳນຽມ ແລະ ຄ່າບໍລິການ ກ່ຽວກັບສັນຊາດລາວ;
21. ຮູບຖ່າຍຂະໜາດ 3 x 4 ຈຳນວນ 3 ແຜ່ນ (ຮູບຖ່າຍບໍ່ເກີນ ສາມ ເດືອນ).

ທຸກເອກະສານຕ້ອງເຮັດເປັນພາສາລາວ, ຖ້າເອກະສານໃດຫາກເປັນພາສາຕ່າງປະເທດ ຕ້ອງໄດ້ແປເປັນພາສາລາວ ແລະ ເອກະສານສະບັບສຳເນົາ ຕ້ອງມີການຢັ້ງຢືນຄວາມຖືກຕ້ອງ ຕາມສະບັບເດີມຈາກອົງ ການທະບຽນສານ.

ຄຳຮ້ອງຂໍເອົາສັນຊາດລາວ ແລະ ເອກະສານປະກອບ ສາມາດພົວພັນເອົາຢູ່ຫ້ອງການຍຸຕິທຳເມືອງ, ເທດສະບານ, ນະຄອນ ຫຼື ພະແນກຍຸຕິທຳແຂວງ, ນະຄອນຫຼວງ ຫຼື ກະຊວງຍຸຕິທຳ.

**ມາດຕາ** 21 (ປັບປຸງ) **ການຍື່ນ ແລະ ພິຈາລະນາຄຳຮ້ອງກ່ຽວກັບສັນຊາດ**

ຜູ້ທີ່ມີຈຸດປະສົງຂໍເອົາສັນຊາດລາວ, ຂໍປະສັນຊາດລາວ ແລະ ຂໍເອົາສັນຊາດລາວຄືນ ຕ້ອງຍື່ນສຳ ນວນຄຳຮ້ອງຕາມຂັ້ນ ດັ່ງນີ້:

1. ຂັ້ນບ້ານ: ແມ່ນອົງການປົກຄອງບ້ານເປັນຜູ້ຄົ້ນຄວ້າ ແລະ ພິຈາລະນາພາຍໃນເວລາ ສິບວັນ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ;
2. ຂັ້ນເມືອງ: ແມ່ນອົງການປົກຄອງຂັ້ນເມືອງເປັນຜູ້ຄຸ້ມຄອງລວມສູນເປັນເອກະພາບ ໂດຍມອບໃຫ້ຫ້ອງການຍຸຕິທຳ ເມືອງ, ເທດສະບານ, ນະຄອນ ເປັນເຈົ້າການໃນການປະສານສົມທົບກັບ ກອງບັນຊາການປ້ອງກັນຄວາມສະຫງົບ ແລະ ຫ້ອງການພາຍໃນຂັ້ນເມືອງ ເພື່ອຄົ້ນຄວ້າ ແລະ ພິຈາລະນາ ພາຍໃນເວລາ ຊາວວັນ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ;
3. ຂັ້ນແຂວງ: ແມ່ນອົງການປົກຄອງແຂວງ, ນະຄອນຫຼວງ ເປັນຜູ້ຄຸ້ມຄອງລວມສູນເປັນເອກະພາບ ໂດຍມອບໃຫ້ພະແນກຍຸຕິທຳແຂວງ, ນະຄອນຫຼວງ ເປັນເຈົ້າການໃນການປະສານສົມທົບກັບກອງບັນຊາການປ້ອງກັນຄວາມສະຫງົບ ແລະ ພະແນກພາຍໃນຂັ້ນແຂວງ ເພື່ອຄົ້ນຄວ້າ ແລະ ພິຈາລະນາ ພາຍໃນເວລາ ຊາວວັນ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ;
4. ກະຊວງຍຸຕິທຳ ເປັນເຈົ້າການປະສານສົມທົບກັບ ກະຊວງປ້ອງກັນຄວາມສະຫງົບ, ກະຊວງການຕ່າງປະເທດ ແລະ ກະຊວງພາຍໃນ ເພື່ອກວດກາຄວາມຖືກຕ້ອງ, ຄົບຖ້ວນຕາມເງື່ອນໄຂທີ່ໄດ້ກຳນົດໄວ້ໃນມາດຕາ 18, 19 ແລະ 23 ຂອງກົດໝາຍສະບັບນີ້ ພາຍໃນເວລາ ສາມສິບວັນ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ.

ພາຍຫຼັງໄດ້ຮັບຄຳຮ້ອງແລ້ວ ກະຊວງຍຸຕິທຳ ຕ້ອງກວດກາເບິ່ງຄຳຮ້ອງດັ່ງກ່າວ, ຖ້າຫາກເຫັນວ່າ ມີບັນ ຫາໃດໜຶ່ງຍັງບໍ່ຈະແຈ້ງ ກໍມີສິດສອບຖາມຄືນ ໂດຍສົມທົບກັບພາກສ່ວນທີ່ກ່ຽວຂ້ອງ. ເມື່ອເຫັນວ່າ ຖືກຕ້ອງ, ຄົບຖ້ວນແລ້ວ ກະຊວງຍຸຕິທຳ ຕ້ອງແຕ່ງຕັ້ງຄະນະກຳມະການສຳພາດຜູ້ຮ້ອງຂໍເອົາສັນຊາດ ກ່ອນນໍາສະເໜີຕໍ່ລັດ​ຖະ​ບານ​.

ສຳລັບຄົນລາວທີ່ອາໄສຢູ່ຕ່າງປະເທດ ຊຶ່ງມີຈຸດປະສົງຂໍປະສັນຊາດລາວ ສາມາດພົວພັນເອົາຄຳຮ້ອງແລ້ວຍື່ນຕໍ່ສະຖານເອກອັກຄະລັດຖະທູດ ຫຼື ສະຖານກົງສຸນໃຫຍ່ຂອງ ສປປ ລາວ ປະຈໍາປະເທດນັ້ນ ເພື່ອກວດກາຄວາມຖືກຕ້ອງ, ຄົບຖ້ວນ ພາຍໃນເວລາ ສິບຫ້າວັນ, ຈາກນັ້ນ ກໍສະເໜີຕໍ່ກະຊວງຍຸຕິທຳ ໂດຍຜ່ານກະຊວງການຕ່າງປະເທດ ເພື່ອພິຈາລະນາ ກ່ອນນໍາສະເໜີຕໍ່ລັດ​ຖະ​ບານ. ໃນກໍລະນີ ທີ່ບໍ່ມີສະຖານເອກອັກຄະລັດຖະທູດ ຫຼື ​ສະ​ຖານກົງ​​ສຸນ​ໃຫຍ່ຂອງ ສປປ ລາວ ປະຈຳປະເທດນັ້ນ ໃຫ້ຍື່ນຄຳຮ້ອງຜ່ານກະຊວງການຕ່າງປະເທດ ຂອງ ສປປ ລາວ.

ໝວດ​ທີ 3

ການ​ເສຍ​ສັນ​ຊາດ​ລາວ ແລະ ການ​ໄດ້​ສັນ​ຊາດ​ລາວ​ຄືນ

**ມາດ​ຕາ** 22 **ສາ​ເຫດ​ທີ່​ພາ​ໃຫ້​ ເສຍ​ສັນ​ຊາດ​ລາວ**

ສັນ​ຊາດ​ລາວ​ຈະ​ເສຍ​ໄປ​ໃນ​ກໍ​ລະ​ນີ:

1. ປະ​ສັນ​ຊາດ​ລາວ;
2. **ຖືກ**ຖອນ​ສັນ​ຊາດ​ລາວ​ຄືນ;
3. **ໄປຢູ່ຕ່າງປະເທດ.**

ການເສຍສັນຊາດລາວ ຈະບໍ່ພາໃຫ້ສັນຊາດຂອງຜົວ ຫຼື ເມຍ ແລະ ລູກ ມີການປ່ຽນແປງ.

**ມາດ​ຕາ** 23 (ປັບປຸງ) **ການ​ປະ​ສັນ​ຊາດ​ລາວ**

ພົນລະ​ເມືອງ​ລາວ​ ອາດ​ປະ​ສັນ​ຊາດ​ລາວ​ໄດ້ ​ໂດຍ​ການ​ອະ​ນຸ​ຍາດ​ຈາກລັດຖະບານ ແຫ່ງ ສປປ ​ລາວ.

ການ​ປະ​ສັນ​ຊາດ​ລາວຈະ​ບໍ່​ອະ​ນຸ​ຍາດໃນກໍລະນີ ດັ່ງນີ້:

1. ຜູ້ຂໍປະສັນຊາດລາວ ຍັງ​ບໍ່​ທັນ​ໄດ້​ປະ​ຕິ​ບັດພັນ​ທະ​​ພົນ​ລະ​ເມືອງ***​***ລາວຂອງຕົນຢ່າງ​ຄົບ​ຖ້ວນ ຕໍ່​ອົງ​ການ​ຈັດ​ຕັ້ງ​ຂອງ​ລັດ ຫຼື ສັງ​ຄົມ ເຊັ່ນ ການເສຍພາສີ, ອາກອນ ຫຼື ພັນທະອື່ນ;
2. ຜູ້ຂໍປະສັນຊາດລາວເປັນ ​ຜູ້​ຖືກ​ຫາ, ຈຳ​ເລີຍ ຫຼື ຖືກ​ສານ​ຕັດ​ສີນລົງໂທດ ຊຶ່ງ​ຈະ​ໄດ້​ປະ​ຕິ​ບັດ​ຄຳ​ຕັດ​ສີນ​ນັ້ນ;
3. ຖ້າ​ວ່າການ​ປະ​ສັນ​ຊາດ​ລາວ​ ຫາກ​ຂັດ​ກັບ​ຜົນ​ປະ​ໂຫຍດ ຫຼື ຄວາມ​ປອດ​ໄພຂອງ ສປປ ລາວ.

**ມາດ​ຕາ** 24 (ປັບປຸງ) **ການ​ຖອນ​ສັນ​ຊາດ​ລາວ​ຄືນ**

**ພາຍ​ໃນ​ກຳ​ນົດ ຫ້າ​ປີ ນັບແຕ່ວັນໄດ້ຮັບສັນຊາດລາວ ເປັນຕົ້ນໄປ ບຸກຄົນທີ່ໄດ້ສັນຊາດລາວແລ້ວ​ນັ້ນອາດ​ຖືກ​ຖອນສັນຊາດລາວຄືນທັນທີ ຕາມການສະເໜີຂອງກະຊວງຍຸຕິທຳ ຖ້າ​ເຫັນວ່າມີການກະທຳ ດັ່ງນີ້**:

1. ໄດ້ສັນຊາດລາວມາໂດຍບໍ່ມີພື້ນຖານຖືກຕ້ອງຕາມກົດໝາຍ;
2. ປະ​ພຶດ​ຕົນ​ບໍ່​ສົມ​ກຽດ​ສັກ​ສີຂອງ​ພົນ​ລະ​ເມືອງ​ລາວ ເຊັ່ນ ໄດ້ທໍລະຍົດຕໍ່ຊາດ, ໄດ້ກໍ່ຄວາມເສຍຫາຍຕໍ່ປະເທດຊາດ.

ການ​ຖອນ​ສັນ​ຊາດ​ລາວ​ຄືນ​ ຈະ​ບໍ່​ພາ​ໃຫ້​ສັນ​ຊາດເດີມ​ຂອງ ​ຜົວ ຫຼື​ ເມຍ ແລະ ​ລູກ​ຂອງ​ຜູ້​ກ່ຽວ ​ມີ​ການ​ປ່ຽນ​ແປງ.

**ມາດຕາ** 25 **ການໄປຢູ່ຕ່າງປະເທດ**

ບຸກຄົນໃດ ທີ່ໄປຢູ່ຕ່າງປະເທດເກີນ ເຈັດ ປີ ໂດຍບໍ່ໄດ້ຮັບອະນຸຍາດ ຫຼື ໄປຢູ່ຕ່າງປະເທດ ໂດຍໄດ້ຮັບອະນຸຍາດແຕ່ຫາກເກີນ​ກຳ​ນົດ ແລະ ບໍ່ໄດ້ຢູ່ໃນການຄຸ້ມຄອງຂອງສະຖານເອກອັກຄະລັດຖະທູດ ຫຼື ສະ ຖານກົງສຸນໃຫຍ່ຂອງ ສປປ ລາວ ປະຈຳປະເທດນັ້ນ ແລະ ຂາດສາຍພົວພັນທາງດ້ານກົດໝາຍກັບລັດ ສປປ ລາວ ເກີນ ສິບ ປີ ກໍຈະເສຍສັນຊາດລາວ.

**ມາດ​ຕາ** 26 (ປັບປຸງ) **ການ​ໃຫ້​ສັນ​ຊາດ​ລາວ​ຄືນ**

ບຸກ​ຄົນ​ທີ່​ໄດ້ເສຍ​ສັນ​ຊາດ​ລາວ​ໄປ​ແລ້​ວ ອາດໄດ້​ສັນ​ຊາດ​ລາວ​ຄືນ​ໃໝ່ຕາມ​ຄຳ​ຮ້ອງ​ຂໍ​ຂອງ​ຜູ້​ກ່ຽວ ແລະ ຕາມການຕົກລົງຂອງ​ລັດຖະບານ ແຫ່ງ ສປປ ​ລາວ.

ຜູ້​ຮ້ອງ​ຂໍ​ເອົາ​ສັນ​ຊາດ​ລາວ​ຄືນ​ໃໝ່ ຕ້ອງ​ນຳ​ເອົາ​ຫຼັກ​ຖານ​ມາ​ຢັ້ງ​ຢືນ​ວ່າ​ຕົນ​ເຄີຍ​ມີ​ສັນ​ຊາດ​ລາວ​ມາ​ກ່ອນ.

**ບຸກຄົນທີ່ຖືກຖອນສັນຊາດລາວຄືນແລ້ວ ຈະບໍ່ໄດ້ຮັບສັນຊາດລາວຄືນອີກ.**

# ໝວດ​ທີ 4

ສັນ​ຊາດ​ຂອງ​ເດັກໃນກໍລະນີ​ມີ​ການ​ປ່ຽນ​ແປງ​ສັນ​ຊາດ​ຂອງ​ພໍ່​ແມ່

ມາດ​ຕາ 27 ສັນຊາດຂອງເດັກ

**ໃນກໍລະນີ ​ມີ​ການ​ປ່ຽນ​ແປງ​ສັນຊາດ​ຂອງ​ພໍ່​ ແລະ ແມ່​ທັງ​ສອງຄື ໄດ້​ສັນ​ຊາດ​ລາວ**, **ປະ​ສັນ​ຊາດລາວ ຫຼື ໄດ້ສັນຊາດລາວຄືນນັ້ນ ສັນ​ຊາດ​ຂອງ​ເດັກທີ່​ບໍ່ພົ້ນກະສຽນ​ອາ​ຍຸ ສິບແປດ​ປີ ກໍ​ຈະ​ປ່ຽນ​ແປງ​ໄປ​ນຳ​ສັນ​ຊາດ​ຂອງ​ພໍ່​ ແລະ ແມ່ ເວັ້ນເສຍແຕ່ເດັກທີ່ໄດ້ຈົດທະບຽນແຕ່ງດອງໂດຍຖືກຕ້ອງຕາມກົດໝາຍແລ້ວ.**

**ມາດ​ຕາ** 28 **ສັນ​ຊາດ​ຂອງ​ເດັກຊຶ່ງ​ພໍ່​ ຫຼື ແມ່ໄດ້​ສັນ​ຊາດ​ລາວ**

ຖ້າ​ວ່າພໍ່ ຫຼື ແມ່ ຫາກ​ໄດ້​ສັນ​ຊາດ​ລາວ​ແລ້ວ ແຕ່​ອີກ​ຜູ້​ໜຶ່ງ​ຍັງ​ຖື​ສັນ​ຊາດ​ອື່ນ​ຢູ່​ ເດັກ​ອາດ​ຈະ​ໄດ້​ສັນ​ຊາດ​ລາວ ຕາມ​ຄຳ​ຮ້ອງ​ຂໍ​ຂອງພໍ່ ຫຼື ແມ່ ຜູ້​ທີ່​ໄດ້​ສັນ​ຊາດ​ລາວນັ້ນ. ໃນ​ກໍ​ລະ​ນີ ທີ່​ມີ​ການ​ປ່ຽນ​ແປງ​ສັນ​ຊາດຂອງພໍ່ຫຼື ແມ່ນັ້ນ ເດັກທີ່ເປັນພົນລະເມືອງລາວ ​ຊຶ່ງ​ມີອາ​ຍຸ​ ສິບຫ້າປີ ຂຶ້ນໄປ ແຕ່ບໍ່ເຖິງ ສິບແປດປີ ທີ່ໄດ້ຈົດທະບຽນແຕ່ງດອງໂດຍຖືກຕ້ອງຕາມກົດໝາຍແລ້ວ ຈະເລືອກເອົາສັນຊາດຂອງຕົນຕາມສັນຊາດຂອງ ​​ພໍ່​ ຫຼື ແມ່​ ກໍໄດ້.

ຖ້າ​ວ່າ ພໍ່ ຫຼື ແມ່ ຫາກ​ໄດ້​ສັນ​ຊາດ​ລາວ​ແລ້ວ ແຕ່​ອີກ​ຜູ້​ໜຶ່ງ​ເປັນ​ຄົນ​ບໍ່​ມີ​ສັນ​ຊາດ ເດັກ​ທີ່​ອາ​ໄສ​ຢູ່​ໃນ​ດິນ​ແດນຂອງ ສປປ ​ລາວ ກໍ​ຈະ​ຖື​ວ່າ​ເປັນ​ພົນ​ລະ​ເມືອ​ງ​ລາວ.

ຖ້າ​ວ່າ ພໍ່ ຫຼື ແມ່ ຫາກ​ໄດ້​ສັນ​ຊາດ​ລາວ​ແລ້ວ ແຕ່​ອີກຜູ້​ໜຶ່ງ​ເປັນ​ຄົນ​ບໍ່​ມີ​ສັນ​ຊາດ ເດັກ​ທີ່​ອາ​ໄສ​ຢູ່ນອກ​ດິນ​ແດນຂອງ ສປປ ​ລາວ ອາດ​ໄດ້​ສັນ​ຊາດ​ລາວ ຕາມ​ຄຳ​ຮ້ອງ​ຂໍ​ຂອງ ພໍ່ ຫຼື ແມ່ ຜູ້​ທີ່​ໄດ້​ສັນ​ຊາດ​ລາວ.

**ມາດ​ຕາ** 29 **ສັນ​ຊາດ​ຂອງ​ເດັກ​ຊຶ່ງ​ ພໍ່ ຫຼື ແມ່​ ໄດ້​ປະ​ສັນ​ຊາດ​ລາວ**

ຖ້າ​ວ່າ ພໍ່ ຫຼື ແມ່ ຫາກ​ໄດ້​ປະ​ສັນ​ຊາດ​ລາວ ແຕ່​ອີກ​ຜູ້ໜຶ່ງ​ຍັງ​ຮັກ​​ສາ​ສັນ​ຊາດ​ລາວຢູ່ ເດັກ​ຈະ​ຕ້ອງ​ຮັກ​ສາ​ສັນ​ຊາດ​ລາວ​ໄວ້.

**ມາດ​ຕາ** 30 **ສັນ​ຊາດ​ຂອງ​ເດັກທີ່​​ເອົາ​ມາ​ເປັນ​ລູກ​ລ້ຽງ**

ເດັກ​ທີ່​ເປັນ​ພົນ​ລະ​ເມືອງ​ຕ່າງ​ປະ​ເທດ ຫຼື ເດັກ​ທີ່​ບໍ່​ມີ​ສັນ​ຊາດ ຊຶ່ງ​ພົນ​ລະ​ເມືອງ​ລາວ ໄດ້​ເອົາ​ມາ​ເປັນ​ລູກ​ລ້ຽງ​ນັ້ນ ກໍ​ຈະ​ຖື​ວ່າ​ເປັນ​ພົນ​ລະ​ເມືອງ​ລາວ.

ເດັກ​ທີ່​ເປັນ​ພົນ​ລະເ​ມືອງຕ່າງ​ປະ​ເທດ ຫຼື ເດັກ​ທີ່​ບໍ່​ມີ​ສັນ​ຊາດຊຶ່ງພໍ່ລ້ຽງ ຫຼື ແມ່ລ້ຽງຜູ້​ໜຶ່ງ​ເປັນ​ພົນ​ລະ​ເມືອງ​ລາວ ແລະ ອີກ​ຜູ້​ໜຶ່ງເປັນ​ພົນ​ລະ​ເມືອງ​ຕ່າງ​ປະ​ເທດ ຫຼື ຄົນ​ບໍ່​ມີ​ສັນ​ຊາດ ໄດ້​ເອົາ​ມາ​ເປັນ​ລູກ​ລ້ຽງ​ນັ້ນ ກໍ​ຈະ​ຖື​ວ່າ​ເປັນ​ພົນ​ລະ​ເມືອງ​ລາວ ຕາມ​ຄຳ​ເຫັນ​ດີ​ຂອງພໍ່​ລ້ຽງ ແລະ ແມ່​ລ້ຽງ.

**ມາດ​ຕາ** 31 **ສັນຊາດຂອງເດັກຊຶ່ງເປັນພົນ​ລະ​ເມືອງ​ລາວທີ່ເອົາ​ໄປ​ເປັນ​ລູກ​ລ້ຽງ**

ເດັກ​ທີ່​ເປັນ​ພົນ​ລະ​ເມືອງ​ລາວ ໂດຍ​ແມ່ນ​ພໍ່ລ້ຽງ, ແມ່ລ້ຽງ ຊຶ່ງເປັນພົນ​ລະ​ເມືອງ​ຕ່າງ​ປະ​ເທດ ຫຼື ຜູ້ໜຶ່ງເປັນ​ພົນ​ລະ​ເມືອງລາວ ແລະ ອີກ​ຜູ້​ໜຶ່ງເປັນ​ພົນ​ລະ​ເມືອງ​ຕ່າງ​ປະເທດ ໄດ້ເອົາໄປເປັນລູກລ້ຽງນັ້ນ ຈະ​ຮັກ​ສາ​ສັນ​ຊາດ​ລາວໄວ້. ເດັກ​ຜູ້​ນັ້ນຈະ​ປະ​ສັນ​ຊາດ​ລາວ ຕາມ​ຄຳ​ຮ້ອງ​ຂໍ​ຂອງພໍ່​ລ້ຽງ ແລະ ແມ່​ລ້ຽງ​ກໍ​ໄດ້.

ເດັກ​ທີ່​ເປັນ​ພົນ​ລະ​ເມືອງ​ລາວ ໂດຍ​ແມ່ນ​ພໍ່ລ້ຽງ, ແມ່ລ້ຽງ ເປັນ​ຄົນ​ບໍ່​ມີ​ສັນ​ຊາດ ຫຼື ​ຜູ້​ໜຶ່ງເປັນ​ພົນ​ລະ​ເມືອງ​ລາວ ແລະ ອີກ​ຜູ້​ໜຶ່ງ​ເປັນ​ຄົນ​ບໍ່​ມີ​ສັນ​ຊາດ ໄດ້​ເອົາ​ໄປ​ເປັນ​ລູກ​ລ້ຽງ​ນັ້ນ ກໍ​ຈະ​ຮັກ​ສາ​ສັນ​ຊາດ​ລາວ​ໄວ້.

# ໝວດ​ທີ 5

ການຕົກລົງ, ການຈົດທະບຽນ ແລະ ການມອບສັນຊາດ

**ມາດ​ຕາ** 32 (ປັບປຸງ) **ການຕົກລົງກ່ຽວກັບ​ສັນ​ຊາດ**

**ການຕົກ​ລົງໃຫ້ສັນຊາດລາວ, ການຖອນສັນຊາດລາວຄືນ, ການໃຫ້ສັນຊາດລາວຄືນ ແລະ ການປະສັນຊາດລາວ ແມ່ນ ລັດຖະບານ ແຫ່ງ ສປປ ລາວ ເປັນຜູ້ຕົກລົງ ຕາມການສະເໜີຂອງກະຊວງຍຸຕິທຳ.**

ມາດຕາ 33 (ໃໝ່) ການຈົດທະບຽນກ່ຽວກັບສັນຊາດ

**ພາຍຫຼັງທີ່ລັດຖະບານໄດ້ຕົກລົງ ກ່ຽວກັບສັນຊາດແລ້ວ ໃຫ້ໄປຈົດທະບຽນຢູ່ກະຊວງພາຍໃນ.**

**ສຳລັບພົນລະເມືອງລາວຢູ່ຕ່າງປະເທດ ທີ່ໄດ້ຮັບອະນຸຍາດໃຫ້ປະສັນຊາດລາວແລ້ວນັ້ນ ໃຫ້ໄປຈົດທະບຽນ ຢູ່**ສະຖານເອກອັກຄະລັດຖະທູດ ຫຼື ​ສະ​ຖານກົງ​​ສຸນ​ໃຫຍ່ຂອງ ສປປ ລາວ ປະຈຳປະເທດນັ້ນ.

**ມາດຕາ** 34 (ປັບປຸງ) **ການມອບສັນຊາດ**

ອົງການປົກຄອງແຂວງ, ນະຄອນຫຼວງ ເປັນຜູ້ຈັດພິທີມອບສັນຊາດລາວ ຢ່າງເປັນທາງການ ພາຍຫຼັງໄດ້ຈົດທະບຽນປ່ຽນສັນຊາດ ໂດຍການເຂົ້າຮ່ວມ ຂອງຜູ້ຕາງໜ້າພະແນກຍຸຕິທຳ, ພະແນກພົວພັນຮ່ວມມືກັບຕ່າງປະເທດ, ກອງບັນຊາການປ້ອງກັນຄວາມສະຫງົບ, ພະແນກພາຍໃນ, ແນວລາວສ້າງຊາດ ແລະ ອົງການ ຈັດຕັ້ງມະຫາຊົນແຂວງ, ນະຄອນຫຼວງ ແລະ ອົງການປົກຄອງບ້ານທີ່ກ່ຽວຂ້ອງ.

**ໝ​ວດ​ທີ 6**

**ຂໍ້​ຫ້າມ**

**ມາດຕາ 35 (ໃໝ່) ຂໍ້​ຫ້າມ​ສຳ​ລັບ​ເຈົ້າ​ໜ້າ​ທີ່, ພະ​ນັກ​ງານ-ລັດຖະກອນ ທີ່ຮັບຜິດຊອບວຽກງານສັນຊາດ**

**ຫ້າມເຈົ້າ​ໜ້າ​ທີ່**​, **ພະ​ນັກ​ງານ-ລັດຖະກອນ ​ທີ່ຮັບຜິດຊອບວຽກງານສັນຊາດ ມີ​ພຶດ​ຕິ​ກຳ ​ດັ່ງ​ນີ້:**

1. ສວຍ​ໃຊ້​​​ອຳ​ນາດ, ໜ້າ​ທີ່​, ຕຳ​ແໜ່ງເພື່ອ​ຫາ​ຜົນ​ປະ​ໂຫຍດ​​ໃຫ້​ຕົນ, ຄອບ​ຄົວ ຫຼື ຍາດ​ພີ່​ນ້ອງ;
2. ທວງເອົາ, ຂໍເອົາ, ຮັບເອົາ ຫຼື ຕົກລົງຮັບເອົາ​ສິນ​ບົນ;
3. ຖ່ວງ​ດຶງ, ຊຸກ​ເຊື່ອງ ແລະ ທຳ​ລາຍ​ເອ​ກະ​ສານ​ກ່ຽວ​ກັບວຽກ​ງານ​ສັນ​ຊາດ;​
4. ມີ​ພຶດ​ຕິ​ກຳ​ອື່ນ ທີ່​ເປັນ​ການ​ລະ​ເມີດ​ກົດ​ໝາຍ.

**ມາດຕາ 36 (ໃໝ່) ຂໍ້​ຫ້າມ​ສຳ​ລັບ​ຜູ້ຮ້ອງຂໍ**​

ຫ້າມ ​​ຜູ້ຮ້ອງຂໍ​ເອົາ​ສັນ​ຊາດ​ລາວ, ຂໍ​ປະ​ສັນ​ຊາດ​ລາວ ແລະ ​ຂໍ​ເອົາ​ສັນ​ຊາດ​ລາວ​ຄືນ ມີພຶດຕິກໍາ ດັ່ງນີ້:

1. **ສະ​ໜອງ​ຂໍ້​ມູນ** ຫຼື **ເອ​ກະ​ສານ​ທີ່ບໍ່​ຖືກ​ຕ້ອງ ​ຕາມ​ຄວາມ​ເປັນ​ຈິງ**;
2. **ບັງ​ຄັບ**, **ນາບ​ຂູ່, ໃຊ້​ຄວາມ​ຮຸນ​ແຮງ**, **ຕົວະ​ຍົວະ**, **ຫຼອກ​ລວງ ພະ​ນັກ​ງານ​ທີ່ຮັບ​ຜິດ​ຊອບ​ວຽກ​ງານສັນ​​​ຊາດ**;
3. **ໃຫ້​ສິນ​ບົນ ແກ່ພະ​ນັກ​ງານ​ທີ່ຮັບ​ຜິດ​ຊອບ​ວຽກ​ງານສັນ​​​ຊາດ​**;
4. **ມີ​ພຶດ​ຕິ​ກຳ​ອື່ນ ທີ່​ເປັນ​ການ​ລະ​ເມີດກົດ​ໝາຍ.**

**ມາດຕາ 37 (ໃໝ່) ຂໍ້​ຫ້າ​ມ​ສຳລັບບຸກ​ຄົນ ແລະ ການ​ຈັດ​ຕັ້​ງອື່ນ**

ຫ້າມ​ ບຸກ​ຄົນ ແລະ ການ​ຈັດ​ຕັ້​ງ​ອື່ນ ມີ​ພຶດ​ຕິ​ກຳ ດັ່ງ​ນີ້:

1. ບໍ່ໃຫ້​ການ​ຮ່ວມ​ມື, ຂັດ​ຂວາງ​ການ​ປະ​ຕິ​ບັດ​ໜ້າ​ທີ່​ ຂອງພະ​ນັກ​ງານທີ່​ຮັບ​ຜິດ​ຊອບ​ວຽກ​ງານສັນ​​​ຊາດ;
2. ເປັນ​ສື່​ກາງ​ໃນ​ການ​ໃຫ້ ແລະ ຮັບ​ສິນ​ບົນ ແກ່ພະ​ນັກ​ງານ​ທີ່ຮັບ​ຜິດ​ຊອບ​ວຽກ​ງານສັນ​​​ຊາດ;​
3. ສົມ​ຮູ້​ຮ່ວມ​ຄິດ​ປອມ​ແປງ​ເອ​ກະ​ສານ ຫຼື ໃຫ້​ຂໍ້​ມູນ​ທີ່ບໍ່​ຖືກ​ຕ້ອງ ກ່ຽວ​ກັບວຽກ​ງານ​ສັນ​ຊາດ;
4. ມີ​​ພຶດ​ຕິ​ກຳ​ອຶ່ນ ທີ່​ເປັນ​ການ​ລະ​ເມີດ​ກົດ​ໝາຍ.

**ໝວດ​ທີ 7**

**ການ​ຄຸ້ມ​ຄອງວຽກ​ງານ​ສັ​ນ​ຊາດ**

ມາດຕາ 38 (ໃໝ່) ​**ອົງ**ການຄຸ້ມຄອງວຽກງານສັນຊາດ

# ລັດ​ຖະ​ບານ​ ເປັນ​ຜູ້​ຄຸ້ມ​ຄອງວຽກ​ງານ​ສັນ​ຊາດ ຢ່າງ​ລວມ​ສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍ​ມອບ​ໃຫ້ກະ​ຊວງ​ຍຸ​ຕິ​ທຳ ​ຮັບ​ຜິດ​ຊອບ​ໂດຍ​ກົງ ແລະ ເປັນ​ເຈົ້າ​ການ ປະສານສົມທົບກັບກະ​ຊວງ​ປ້ອງ​ກັນ​ຄວາມ​ສະ​ຫງົບ, ກະ​ຊວງ​ການ​ຕ່າງ​ປະ​ເທດ, ກະ​ຊວງ​ພາຍ​ໃນ, ຫ້ອງວ່າການສຳນັກງານນາຍົກລັດຖະ ມົນຕີ, ອົງການປົກຄອງ​ທ້ອງ​ຖິ່ນ ແລະ ຂະ​ແໜງ​ການ​ອື່ນ​ທີ່ກ່ຽວ​ຂ້ອງ.

ມາດຕາ 39 (ໃໝ່) **ສິດ ແລະ ໜ້າທີ່ ຂອງກະຊວງຍຸຕິທໍາ**

ໃນການຄຸ້ມຄອງວຽກງານສັນຊາດ ກະຊວງຍຸຕິທຳ ມີ **ສິດ ​ແລະ ໜ້າ​ທີ່​​ ​ດັ່ງ​ນີ້:**

1. **ຄົ້ນຄວ້າ ສ້າງນະໂຍບາຍ, ແຜນຍຸດທະສາດ, ກົດໝາຍ ແລະ ນິຕິກຳໃຕ້ກົດໝາຍກ່ຽວກັບວຽກງານສັນຊາດ ເພື່ອ​ສ​ະ​ເໜີ​ລັດ​ຖະ​ບານ​ພິ​ຈ​າ​ລະ​ນາ;**
2. **​ຜັນ​ຂະ​ຫຍາຍ ນະ​ໂຍ​ບາຍ, ຍຸດທະສາດ, ກົດໝາຍ ​ກ່ຽວ​ກັບ​ວຽກ​ງານ​ສັນ​ຊາດ ເປັນລະ​ບຽບ​ການ, ແຜນການ, ໂຄງການອັນລະອຽດ ແລ້ວຈັດ​ຕັ້ງ​ປະ​ຕິ​ບັດ;**
3. **ໂຄສະນາ ເຜີຍແຜ່ ນະໂຍບາຍ, ຍຸດ​ທະ​ສາດ, ກົດ​ໝາຍ ແລະ ​ລະບຽບ​ການ ກ່ຽວ​ກັບ​ວຽກ​ງານ​ສັນ​ຊາດ;**
4. **ຄຸ້ມຄອງ, ຊີ້ນຳ ແລະ ຕິດຕາມກວດກາການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍກ່ຽວກັບວຽກງານສັນຊາດ ໃນ​ຂອບ​ເຂດ​ທົ່ວ​ປະ​ເທດ;**
5. ແຕ່ງຕັ້ງຄະນະກຳມະການ**ສຳພາດ;**
6. ຢັ້ງຢືນຄວາມຖືກຕ້ອງທາງດ້ານກົດໝາຍ ຂອງການຖືສັນຊາດລາວ;
7. ຄົ້ນຄວ້າອອກແບບພິມຄຳຮ້ອງ;
8. ປະສານສົມທົບກັບພາກສ່ວນທີ່ກ່ຽວຂ້ອງ ກ່ຽວກັບວຽກງານສັນຊາດ;
9. ສະ​ເໜີ​ລັດ​ຖະ​ບານ ອອກ​ຂໍ້​ຕົກ​ລົງ​ໃຫ້​ສັນ​ຊາດລາວ​, ປະ​ສັນ​ຊາດ​ລາວ, ໃຫ້​ສັນ​ຊາດ​ລາວ​ຄືນ ຫຼື ຖອນ​ສັນ​ຊາດ​ລາວ​ຄືນ;
10. ສະຫຼຸບລາຍງານວຽກງານກ່ຽວກັບສັນຊາດຕໍ່ລັດຖະບານຢ່າງເປັນປົກກະຕິ;
11. ນຳໃຊ້ສິດ ແລະ ປະຕິບັດໜ້າທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 40** (ໃໝ່) **ສິດ ແລະ ໜ້າ​ທີ່ ຂອງກະຊວງປ້ອງກັນຄວາມສະຫງົບ**

ໃນການຄຸ້ມຄອງວຽກງານສັນຊາດ ກະຊວງ​ປ້ອງ​ກັນ​ຄວາມ​ສະຫງົບ​ ມີ **ສິດ ​ແລະ ໜ້າ​ທີ່** ຕາມຂອບເຂດຄວາມຮັບຜິດຊອບຂອງຕົນ **​ດັ່ງ​​ນີ້:**

1. ຜັນຂະຫຍາຍກົດໝາຍສະບັບນີ້ ເປັນນິຕິກຳໃຕ້ກົດໝາຍຂອງຂະແໜງການຕົນ ແລະ ຈັດຕັ້ງປະ ຕິບັດ;
2. ຄົ້ນຄວ້າ ແລະ ມີຄຳເຫັນຢັ້ງ​ຢືນຕໍ່ເອ​ກະ​ສານຂໍເອົາສັນຊາດ, ປະສັນຊາດ ແລະ ເອົາສັນຊາດລາວຄືນ;
3. ຈົດທະບຽນສຳມະ​ໂນ​ຄົວ, ອອກບັດປະຈຳຕົວ ພາຍຫຼັງທີ່ລັດຖະບານໄດ້ຕົກລົງ ແລະ ໄດ້ຈົດທະບຽນການປ່ຽນສັນຊາດ;
4. ຕິດຕາມ, ກວດກາຜູ້ທີ່ໄດ້ສັນຊາດລາວ ພາຍໃນເວ​ລາ ຫ້າປີ ຫຼັງຈາກໄດ້ສັນຊາດລາວ;
5. **ຄຸ້ມຄອງ, ຊີ້ນຳ**, **ຕິດຕາມ ກວດກາ ແລະ ສະຫຼຸບການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍກ່ຽວກັບວຽກງານສັນຊາດ;**
6. ນຳໃຊ້ສິດ ແລະ ປະຕິບັດໜ້າທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 41** (ໃໝ່) **ສິດ ​ແລະ ໜ້າ​ທີ່ ຂອງ​ກະຊວງ​ການ​ຕ່າງປະ​ເທດ**

ໃນການຄຸ້ມຄອງວຽກງານສັນຊາດ ກະຊວງ​ການ​ຕ່າງປະ​ເທດ ມີ **ສິດ ​ແລະ ໜ້າ​ທີ່** ຕາມຂອບເຂດຄວາມຮັບຜິດຊອບຂອງຕົນ **​​​ດັ່ງ​​ນີ້:**

1. ຜັນຂະຫຍາຍກົດໝາຍສະບັບນີ້ ເປັນນິຕິກຳໃຕ້ກົດໝາຍຂອງຂະແໜງການຕົນ ແລະ ຈັດຕັ້ງປະ ຕິບັດ;
2. ຄົ້ນຄວ້າ ແລະ ມີຄຳເຫັນຢັ້ງ​ຢືນຕໍ່ເອ​ກະ​ສານຂໍເອົາສັນຊາດ, ປະສັນຊາດ ແລະ ເອົາສັນຊາດລາວຄືນ;
3. ຄຸ້ມ​ຄອງ, ຊີ້ນຳການ​ຈົດ​ທະ​ບຽນ​​ການປະສັນ​ຊາດ ​ຢູ່​ຕ່າງ​ປະ​ເທດ;
4. **ຄຸ້ມຄອງ, ຊີ້ນຳ, ຕິດຕາມ ກວດກາ ແລະ ສະຫຼຸບການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍກ່ຽວກັບວຽກງານສັນຊາດ;**
5. ນຳໃຊ້ສິດ ແລະ ປະຕິບັດໜ້າທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 42 **(**ໃໝ່) ສິດ ​ແລະ ໜ້າ​ທີ່ ​ຂອງກະຊວງພາຍໃນ

ໃນການຄຸ້ມຄອງວຽກງານສັນຊາດ **ກະຊວງ​ພາຍ​ໃນ** ມີ **ສິດ ​ແລະ ໜ້າ​ທີ່​​** ຕາມຂອບເຂດຄວາມຮັບ ຜິດຊອບຂອງຕົນ **ດັ່ງ​ນີ້:**

1. ຜັນຂະຫຍາຍກົດໝາຍສະບັບນີ້ ເປັນນິຕິກຳໃຕ້ກົດໝາຍຂອງຂະແໜງການຕົນ ແລະ ຈັດຕັ້ງປະ ຕິບັດ;
2. ຄຸ້ມ​ຄອງວຽກງານຈົດທະບຽນກ່ຽວກັບສັນຊາດ;
3. **ຄຸ້ມຄອງ, ຊີ້ນຳ, ຕິດຕາມ ກວດກາ ແລະ ສະຫຼຸບການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍກ່ຽວກັບວຽກງານສັນຊາດ;**
4. ນຳໃຊ້ສິດ ແລະ ປະຕິບັດໜ້າທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 43 (**ໃໝ່) **ສິດ ​ແລະ ໜ້າ​ ຂອງ​ຫ້ອງວ່າ​ການ​ສຳ​ນັກ​ງານ​ນາ​ຍົກ​ລັດ​ຖະ​ມົນ​ຕີ**

ໃນການຄຸ້ມຄອງວຽກງານສັນຊາດ **ຫ້ອງວ່າການສຳນັກງານນາຍົກລັດຖະມົນຕີ** ມີ **ສິດ ​ແລະ ໜ້າ​ທີ່​​** ຕາມຂອບເຂດຄວາມຮັບຜິດຊອບຂອງຕົນ **ດັ່ງ​ນີ້:**

1. ຜັນຂະຫຍາຍກົດໝາຍສະບັບນີ້ ເປັນນິຕິກຳໃຕ້ກົດໝາຍຂອງຂະແໜງການຕົນ ແລະ ຈັດຕັ້ງປະ ຕິບັດ;
2. ຄົ້ນຄວ້າ​ຄຳ​ສະ​ເໜີກ່ຽວກັບການຂໍເອົາສັນຊາດ, ປະສັນຊາດ, ເອົາສັນຊາດລາວຄືນ ແລະ ການຖອນສັນຊາດລາວຄືນ ໃຫ້ຖືກຕ້ອງ, ຄົບຖ້ວນ ​ແລ້ວນຳສະເໜີລັດຖະບານພິ​ຈາ​ລະ​ນາ;
3. ອອກ​ແຈ້ງ​ການ​ເຖິງ​ພາກ​ສ່ວນທີ່​ກ່ຽວ​ຂ້ອງ ຕາມ​ການຕົກ​ລົງຂອງ​ລັດ​ຖະ​ບານ;
4. **ຄຸ້ມຄອງ, ຊີ້ນຳ**, **ຕິດຕາມ ກວດກາ ແລະ ສະຫຼຸບການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດໝາຍກ່ຽວກັບວຽກງານສັນຊາດ;**
5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 44 (ໃໝ່) ສິດ ແລະ ໜ້າທີ່ຂອງອົງການປົກຄອງທ້ອງຖິ່ນ**

ໃນການຄຸ້ມຄອງວຽກງານສັນຊາດ ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ຕາມຂອບ​ເຂດ​ຄວາມ​ຮັບ​ຜິດ​ຊອບ​ຂອງ​ຕົນ ດັ່ງນີ້:

1. ຄົ້ນຄວ້າ, ກວດກາ ແລະ ຢັ້ງຢືນເອກະສານກ່ຽວກັບສັນຊາດ;
2. ຈັດ​ພິ​ທີ​ມອບ​ສັນ​ຊາດ​ລາວ;
3. **ຄຸ້ມຄອງ**, **ຕິດຕາມ ກວດກາ ແລະ ສະຫຼຸບການຈັດຕັ້ງປະຕິບັດກົດໝາຍ ແລະ ນິຕິກຳໃຕ້ກົດ ໝາຍກ່ຽວກັບວຽກງານສັນຊາດ;**
4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 45 (**ໃໝ່) **ສິດ ແລະ ໜ້າທີ່ ຂອງຂະແໜງການອື່ນ ທີ່​ກ່ຽວ​ຂ້ອງ**

ໃນການຄຸ້ມຄອງວຽກງານສັນຊາດ ຂະແໜງການອື່ນ​ທີ່​ກ່ຽວ​ຂ້ອງ ເປັນຕົ້ນ ຂະແໜງການສາທາລະນະສຸກ, ຂະແໜງການສຶກສາທິການ ແລະ ກິລາ, ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ມີ**ສິດ​ແລະ ໜ້າ​ທີ່​​ ປະສານສົມທົບ ແລະ ຮ່ວມມື**ໃນວຽກງານສັນຊາດ ຕາມ​ຂອບ​ເຂດ​ຄວາມ​ຮັບ​ຜິດ​ຊອບ​ຂອງ​ຕົນ.

**ໝວດ​ທີ 8**

**ການກວດ​ກາ​ວຽກ​ງານ​ສັ​ນ​ຊາດ**

ມາດຕາ 46 (ໃໝ່) ອົງການກວດກາວຽກງານສັນຊາດ

**ອົງການ​ກວດກາ​ວຽກງານ​ສັນຊາດ ປະກອບດ້ວຍ:**

1. **ອົງການ​ກວດກາ​ພາຍ​ໃນ ຊຶ່ງ​ແມ່ນ​ ອົງ​ການ​ດຽວກັນ​ກັບ​ອົງການ​ຄຸ້ມ​ຄອງ​ວຽກງານ​ສັນຊາດ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 38 ຂອງ​ກົດໝາຍສະບັບ​ນີ້;**
2. **ອົງການ​ກວດກາ​ພາຍ​ນອກ ​ຊຶ່ງ​ແມ່ນ ​ສະພາ​ແຫ່ງ​ຊາດ, ສະພາປະຊາຊົນຂັ້ນແຂວງ, ອົງການ​ກວດກາ​ລັດຖະບານ, ອົງການກວດກາລັດແຕ່ລະຂັ້ນ, ແນວລາວສ້າງຊາດ ແລະ ອົງການຈັດຕັ້ງມະຫາຊົນ.**

ມາດຕາ 47 (ໃໝ່) ເນື້ອໃນການກວດກາ

**ການ​ກວດກາ​ວຽກ​ງານ​ສັນ​ຊາດ ມີ​ ເນື້ອ​ໃນ ດັ່ງ​ນີ້:**

1. **ການຈັດຕັ້ງປະຕິບັດກົດໝາຍ ແລະ ນິ​ຕິ​ກຳໃຕ້ກົດໝາຍກ່ຽວກັບວຽກງານສັນຊາດ;**
2. **ການຈັດຕັ້ງ ແລະ ການເຄື່ອນໄຫວຂອງ**ອົງການຄຸ້ມຄອງວຽກງານສັນຊາດ;
3. **ຄວາມຮັບຜິດຊອບຂອງເຈົ້າໜ້າທີ່**, **ພະ​ນັກ​ງານ​-ລັດ​ຖະ​ກອນກ່ຽວກັບວຽກງານສັນຊາດ.**

ມາດຕາ 48 (ໃໝ່) ຮູບ​ການການກວດກາ

**ການ​ກວດກາວຽກງານສັນຊາດ ມີ​ ສາມ ຮູບ​ການ​ ດັ່ງ​ນີ້**:

1. **ການ​ກວດກາຕາມ​ລະບົບ​ປົກກະຕິ ​ຊຶ່ງແມ່ນ​ ການ​ກວດກາທີ່ດຳເນີນໄປຕາມ​ແຜນການຢ່າງເປັນປະຈຳ ​ແລະ ມີ​ກຳນົດເວ​ລາຢ່າງ​​ແນ່ນອນ**;
2. **ການ​ກວດກາໂດຍ​ມີ​ການ​ແຈ້ງ​ໃຫ້​ຊາບລ່ວງ​ໜ້າ ​ຊຶ່ງ​ແມ່ນ​ ການ​ກວດກາ​ນອກ​ແຜນການ​ເມື່ອ​​ເຫັນ​ວ່າ​ມີ​ຄວາມ​ຈຳ​ເປັນ ​ຊຶ່ງຕ້ອງແຈ້ງ​ໃຫ້​ຜູ້ຖືກ​ກວດກາ​ຊາບ​ກ່ອນ​ລ່ວງ​ໜ້າ**;
3. **ການ​ກວດກາ​ແບບ​ກະທັນຫັນ​ ຊຶ່ງແມ່ນ ​ການ​ກວດໂດຍກາຮີບດ່ວນໂດຍ​ບໍ່​ໄດ້​ແຈ້ງ​ໃຫ້​ຜູ້​ຖືກ​ກວດກາ​ຊາບລ່ວງໜ້າ.**

**ໃນການດຳເນີນການກວດກາວຽກງານສັນຊາດ ເຈົ້າໜ້າທີ່ຂອງອົງການກວດກາ ຕ້ອງປະຕິບັດຕາມກົດໝາຍຢ່າງເຂັ້ມງວດ.**

**ໝວດ​ທີ 9**

**ນະ​ໂຍ​ບາຍ​ຕໍ່​ຜູ້​ມີ​ຜົນງານ ແລະ ມາດ​ຕະ​ການ​ຕໍ່​ຜູ້​ລະ​ເມີດ**

ມາດຕາ 49 (ໃໝ່) ນະໂຍບາຍຕໍ່ຜູ້ມີຜົນງານ

ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ ທີ່ມີ​ຜົນ​ງານ​ດີ​ເດັ່ນ​ໃນ​ການ​ປະ​ຕິ​ບັດ​ກົດ​ໝາຍ​ສະ​ບັບ​ນີ້​ ເປັນ​ຕົ້ນ​ການໃຫ້ຄວາມຮ່ວມມື, ການລາຍງານ ຫຼື ການສະໜອງຂໍ້ມູນກ່ຽວກັບພຶດຕິກຳ ຫຼື ການເຄື່ອນໄຫວວຽກງານຕົວຈິງຈະໄດ້ຮັບ​​ການ​ຍ້ອງ​ຍໍ ຫຼື ນະ​ໂຍ​ບາຍ​ອື່ນ ຕາມ​ລະ​ບຽບ​ການ.

ມາດຕາ 50 (ໃໝ່) ມາດຕະການຕໍ່ຜູ້ລະເມີດ

ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ ທີ່​ໄດ້​ລະ​ເມີດ​ກົດ​ໝາຍ​ສະ​ບັບ​ນີ້ ເ​ປັນຕົ້ນ​ ຂໍ້​ຫ້າມຈະ​ຖືກ​ສຶກ​ສາ​ອົບ​ຮົມ, ກ່າວເຕືອນ, ລົງ​ວິ​ໄນ, ປັບໃໝ ຫຼື ລົງໂທດທາງ​ອາ​ຍາ ແລ້ວ​ແຕ່​ລະ​ກໍ​ລະ​ນີ​ເບົາ ຫຼື ໜັກ ລວມທັງການໃຊ້ແທນຄ່າເສຍຫາຍທີ່ຕົນໄດ້ກໍ່​ຂຶ້ນ.

**ໝວດ​ທີ 10**

**ບົດ​ບັນ​ຍັດ​ສຸດ​ທ້າຍ**

**ມາດຕາ** 51 (ປັບປຸງ) **ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ​ ເປັນ​ຜູ້​ຈັດ​ຕັ້ງ​ປະ​ຕິບັດກົດໝາຍສະບັບນີ້.

**ມາດຕາ** 52 (ປັບປຸງ) **ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງ​ໄດ້ລົງໃນຈົດໝາຍເຫດທາງລັດຖະການ ສິບຫ້າ ວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍສັນຊາດລາວ ສະບັບເລກທີ 5/ສພຊ, ລົງວັນທີ 17 ພຶດສະພາ 2004.

ຂໍ້​ກຳ​ນົດ , ບົດ​ບັນ​ຍັດ​ໃດ ທີ່​ຂັດ​ກັບ​ກົດ​ໝາຍ​ສະ​ບັບ​ນີ້ ລ້ວນ​ແຕ່​ຖືກ​ຍົກ​ເລີກ.

ປະທານສະພາແຫ່ງຊາດ