

ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ

ສັນ​ຕິ​ພາບ ເອ​ກະ​ລາດ ປະ​ຊາ​ທິ​ປະ​ໄຕ ເອ​ກະ​ພາບ ວັດ​ທະ​ນະ​ຖາ​ວອນ

ສະ​ພາ​ແຫ່ງ​ຊາດ ເລກ​ທີ 28 /ສ​ພ​ຊ

ນະ​ຄອນຫຼວງວຽງ​ຈັນ, ວັນ​ທີ 31 ຕຸ​ລາ 2017

**ກົດ​ໝາຍ**

**ວ່າ​ດ້ວຍວຽກ​ງານ​ກາ​ແດງ​ລາວ**

**ພາກ​ທີ I**

**ບົດ​ບັນ​ຍັດ​ທົ່ວ​ໄປ**

**ມາດ​ຕາ 1 ຈຸດ​ປະ​ສົງ**

ກົດ​ໝາຍ​ສະ​ບັບ​ນີ້ ກຳ​ນົດ ຫຼັກ​ການ, ລະ​ບຽບ​ການ ແລະ ມາດ​ຕະ​ການ ກ່ຽວ​ກັບ​ການ​ຄຸ້ມ​ຄອງ, ການ​ຕິດ​ຕາມ ກວດ​ກາ ວຽກ​ງານ​ກາ​ແດງລາວ​ ເພື່ອເຮັດໃຫ້ວຽກງານ​ດັ່ງ​ກ່າວ ມີຄວາມໜັກແໜ້ນ ເຂັ້ມແຂງ, ມີປະ ສິດທິພາບ, ປະສິດທິຜົນ ແນໃສ່ຮັບ​ປະ​ກັນເຮັດໃຫ້​ການ​ຊ່ວຍ​ເຫຼືອ​ ດ້ານ​ມະ​ນຸດ​ສະ​ທຳ ໄດ້ຢ່າງທັນ​ການ, ທົ່ວເຖິງ, ສາ​ມາດເຊື່ອມ​ໂຍງ​ກັບ​ພາກ​ພື້ນ ແລະ ສາ​ກົນ, ປະກອບສ່ວນເຂົ້າໃນການປົກ​ປັກ​ຮັກ​ສາ ແລະ ພັດທະນາປະເທດຊາດ.

**ມາດ​ຕາ 2 ວຽກ​ງານ​ກາ​ແດງ​ລາວ**

ວຽກ​ງານ​ກາ​ແດງ​ລາວ ແມ່ນ ​ການ​ຊ່ວຍເຫຼືອດ້ານມະນຸດສະທຳ, ເປັນ​ເຄື່ອງ​ມື ແລະ ກົນ​ໄກໜຶ່ງ ໃນ​ການ​ປະ​ຕິ​ບັດຫຼັກ​ການ​ຊ່ວຍ​ເຫຼືອ​ຊຶ່ງ​ກັນ ແລະ ກັນ, ສ້າງ​ສະ​ພາບ​ແວດ​ລ້ອມ​ທີ່​ມີ​ຄວາມ​ສົມ​ດຸນ, ກົມ​ກຽວ ແລະ ປອງດອງ​ກັນ​ໃນ​ສັງ​ຄົມ.

**ມາດ​ຕາ 3 ການ​ອະ​ທິ​ບາຍ​ຄຳສັບ**

ຄຳ​ສັບ​ທີ່​ນຳ​ໃຊ້​ໃນ​ກົດ​ໝາຍ​ສະ​ບັບ​ນີ້ ມີ​ຄວາມ​ໝາຍ ດັ່ງ​ນີ້:

1. **ມະນຸດສະທຳ** ໝາຍເຖິງ ຄວາມເມດຕາ ສົງສານຕໍ່​ເພື່ອ​ນມະ​ນຸດ​ດ້ວຍ​ກັນ;
2. **ວຽກງານມະນຸດສະທຳ** ໝາຍເຖິງ ການເຄື່ອນໄຫວຊ່ວຍເຫຼືອບັນເທົາທຸກ ທາງ​ດ້ານ​ວັດ​ຖຸ ແລະ ຈິດ​ໃຈ ເພື່ອປົກປ້ອງຊີວິດ, ສຸຂະພາບ ແລະ ເຄົາລົບສິດຂອງຄວາມເປັນມະນຸດ ລວມ​ທັງການສົ່ງເສີມ, ພັດທະ ນາຄວາມຍືນຍົງຂອງມະນຸດ;
3. **ຂະ​ບວນ​ການ​ກາ​ແດງ ແລະ ຊີກວົງເດືອນແດງ​ສາ​ກົນ** ໝາຍ​ເຖິງ​ ການ​ເຄື່ອນ​ໄຫວ​ຂອງ​ຄະ​ນະ​ກຳ​ມະ​ການ​ກາ​ແດງ​ສາ​ກົນ, ສະ​ຫ​ະ​ພັນ​ກາ​ແດງ ແລະ ຊີ​ກວົງ​ເດືອນ​ແດ​ງ​ສາ​ກົນ, ອົງ​ການ​ກາ​ແດງ ຫຼື ຊີກວົງ​ເດືອນ​ແດງ​ແຫ່ງ​ຊາດຕ່າງໆ;
4. **ເຈັດຫຼັກ​ການພື້ນ​ຖານ​ຂອງ​ຂະ​ບວນ​ການ​ກາ​ແດງ ແລະ ຊີກວົງເດືອນແດງສາກົນ** ໝາຍ​ເຖິງ ຫຼັກ​ການເ​ຄື່ອນ​ໄຫວ​ວຽກ​ງານ​ກາ​ແດງ ​ຄື ​ມີມະ​ນຸດ​ສະ​ທຳ, ທ່ຽງ​ທຳ, ເປັນ​ກາງ, ​ເປັນເອ​ກະ​ລາດ, ສະ​ໝັກ​ໃຈ, ​ເປັນເອ​ກະ​ພາບ ແລະ ມີນ້ຳ​ໃຈ​ສາ​ກົນ;
5. **ກາ​ແດງ** ໝາຍ​ເຖິງ ສັນ​ຍາ​ລັກກາ​ກະ​ບາດ​ສີ​ແດງ (ໝາຍບວກ​ສີ​ແດງ) ເປັນ​ເຄື່ອງ​ໝາຍ ທີ່​ເປັນ​ຕົວ​ແທນ​ຂອງ​ຄວາມ​ມີ​ນ້ຳ​ໃຈ​ມະ​ນຸດ​ສະ​ທຳ ເພື່ອ​ເຮັດ​ໜ້າ​ທີ່ໃນ​ການຊ່ວຍ​ເຫຼືອ​ສຸກ​ເສີນ​ເບື້ອງ​ຕົ້ນ ແກ່​ປະ​ຊາ​ຊົນ​ຜູ້​ປະ​ສົບ​ໄພ​ພິ​ບັດ​, ຜູ້ທຸກຍາກ ແລະ ສົ່ງເສີມສຸຂະພາບຊຸມຊົນ;
6. **ຊີ​ກວົງ​ເດືອນ​ແດງ** ໝາຍ​ເຖິງ ສັນ​ຍາ​ລັກເຄິ່ງວົງ​ເດືອນ​ສີ​ແດງ ເປັນ​ເຄື່ອງ​ໝາຍ ທີ່​ເປັນ​ຕົວ​ແທນ​ຂອງ​ຄວາມ​ມີ​ນ້ຳ​ໃຈ​ມະ​ນຸດ​ສະ​ທຳ ​ເ​ພື່ອ​ເຮັດ​ໜ້າ​ທີ່​ໃນ​ການຊ່ວຍ​ເຫຼືອ​ສຸກ​ເສີນ​ເບື້ອງ​ຕົ້ນ ແກ່​ປະ​ຊາ​ຊົນ​ຜູ້​ປະ​ສົບ​ໄພ​ພິ​ບັດ​, ຜູ້ທຸກຍາກ ແລະ ສົ່ງເສີມສຸຂະພາບຊຸມຊົນ ຄື​ກັ​ບ​ເຄື່ອງ​ໝາຍ​ກາ​ແດງ;
7. **ໄພ​ພິ​ບັດ** ໝາຍ​ເຖິງ ໄພ​ອັນ​ຕະ​ລາຍ​ທີ່​ເກີດ​ຂຶ້ນ​ຈາກ​ທຳ​ມະ​ຊາດ ແລະ ການ​ກະ​ທຳ​ຂອງ​ມະ​ນຸດ ເຊັ່ນ ອັກ​ຄີ​ໄພ, ອຸ​ທົກ​ກະ​ໄພ, ວາ​ຕະ​ໄພ, ໄພ​ແຫ້ງ​ແລ້ງ, ສັດ​ຕູ​ພືດ, ​ພະ​ຍາດ​ລະ​ບາດ, ອາ​ກາດ​ໜາວ, ດິນ​ເຈື່ອນ, ແຜ່ນ​ດິນ​ໄຫວ, ສົງຄາມ, ອຸບປະຕິເຫດ;
8. **ຄວາມ​ສ່ຽງ​ຈາກ​ໄພ​ພິ​ບັດ** ໝາຍ​ເຖິງ ຄວາມ​ເປັນ​ໄປ​ໄດ້​ຂອງ​ເຫດ​ການ​ໄພ​ພິ​ບັດ​ໃດ​ໜຶ່ງ ທີ່​ອາດ​ຈະ​ເກີດ​ຂຶ້ນ ແລະ ນໍາ​ຜົນ​ເສຍ​ຫາຍ​ອັນ​ໃຫຍ່ຫຼວງ​ຕໍ່​ສຸ​ຂະ​ພາບ, ຊີ​ວິດ ແລະ ຊັບ​ສິນ ຂອງ​ປະ​ຊາ​ຊົນ;
9. **ໄພ​ອັນ​ຕະ​ລາຍ** ໝາຍ​ເຖິງ ປາ​ກົດ​ການ ຫຼື ສະ​ຖາ​ນະ​ການ​ໃດ​​ໜຶ່ງ ຊຶ່ງ​ມີ​ທ່າ​ອຽງ​ທີ່​ຈະ​ກໍ່​ໃຫ້​ມີ​ການ​ທຳ​ລາຍ ຫຼື ສ້າງ​ຄວາມ​ເສຍ​ຫາຍ​​ຕໍ່​ສຸ​ຂະ​ພາບ, ຊີ​ວິດ ແລະ ຊັບ​ສິນ​ຂອງ​ປະ​ຊາ​ຊົນ;
10. **ຜູ້​ຖືກເຄາະ​ຮ້າຍ** ໝາຍ​ເຖິງ ຜູ້​ໄດ້​ຮັບ​ຜົນກະ​ທົບ​ທາງ​ດ້ານ​ ຮ່າງ​ກາຍ, ຊີ​ວິດ, ຈິດ​ໃຈ ແລະ ຊັບ​ສິ່ງຂອງ ຈາກ​ໄພ​ພິ​ບັດທາງ​ທຳ​ມະ​ຊາດ ແລະ ມະ​ນຸດ​ສ້າງ​ຂຶ້ນ.

**ມາດ​ຕາ 4 ນະ​ໂຍ​ບາຍ​ຂອງ​ລັດກ່ຽວ​ກັບ​ວຽກ​ງານ​ກາ​ແດງ​ລາວ**

ລັດ​ ຊຸກຍູ້ ສົ່ງເສີມ ວຽກງານກາແດງ​ລາວ ດ້ວຍການ​ສະ​ໜັບ​ສະ​ໜູນ, ອຳ​ນວຍ​ຄວາມ​ສະ​ດວກ ແລະ ປະ​ກອບ​ບຸກ​ຄະ​ລາ​ກອນ, ພາ​ຫະ​ນະ, ອຸ​ປະ​ກອນ, ໂຄງ​ລ່າງພື້ນ​ຖານ​, ງົບ​ປະ​ມານ ເພື່ອ​ຮັບ​ປະ​ກັນ​​ການ​ຊ່ວຍ ເຫຼືອດ້ານມະນຸດສະທຳ.

ລັດ ປຸກ​ລະ​ດົມ ທຸກພາກສ່ວນໃນສັງຄົມ​ ໃຫ້ປະກອບສ່ວນ ແລະ ຮ່ວມມືໃນວຽກງານກາແດງ​ລາວ.

ລັດ ປົກປ້ອງສິດ ແລະ ຜົນປະໂຫຍດອັນຊອບທຳ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຂົ້າຮ່ວມການເຄື່ອນໄຫວວຽກງານກາແດງລາວ ດ້ວຍກົດໝາຍ.

**ມາດ​ຕາ 5 ຫຼັກ​ການ​​ຂອງ​ການ​ເຄື່ອນ​ໄຫວ​ວຽກ​ງານ​ກາ​ແດງ**

ການ​ເຄື່ອນ​ໄຫວ​ວຽກ​ງານ​ກາ​ແດງ​ ​ໃຫ້ປະ​ຕິ​ບັດ​ຕາມຫຼັກ​ການ ດັ່ງ​ນີ້:

1. ​ຮັບ​ປະ​ກັນ​ການ​ປະ​ຕິ​ບັດ​ ແນວ​ທາງ ນະ​ໂຍ​ບາຍ, ລັດ​ຖະ​ທໍາ​ມະ​ນູນ ແລະ ກົດ​ໝາຍ ຂອງ ສ​ປ​ປ ລາວ;
2. ລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
3. ເປີດ​ເຜີຍ, ໂປ່ງ​ໃສ, ຍຸ​ຕິ​ທຳ, ສາ​ມາດກວດ​ສອບ​ໄດ້ ແລະ ບໍ່​ຫວັງ​ຜົນ​ກຳ​ໄລ;
4. ຮັບ​ປະ​ກັນ ເຈັດຫຼັກ​ການ​ພື້ນ​ຖານ​ຂອງຂະ​ບວນ​ການ​ກາ​ແດງ ແລະ ຊີກວົງ​ເດືອນ​ແດງ​ສາ​ກົນ;
5. ສອດ​ຄ່ອງ​ກັບ​ສົນ​ທິ​ສັນ​ຍາ ແລະ ສັນ​ຍາສາກົນ ທີ່ ສ​ປ​ປ ລາວ ເປັນ​ພາ​ຄີ.

**ມາດ​ຕາ 6 ຂອບ​ເຂດການ​ນຳ​ໃຊ້​ກົດ​ໝາຍ**

ກົດ​ໝາຍ​ສະ​ບັບ​ນີ້ ນຳ​ໃຊ້​ສຳ​ລັບ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ທັງ​ພາຍ​ໃນ ແລະ ຕ່າງ​ປະ​ເທດ ທີ່​ເຄື່ອນ​ໄຫວວຽກງານກາແດງ ຢູ່ ສ​ປ​ປ ລາວ.

**ມາດ​ຕາ 7 ການ​ຮ່ວມ​ມື​ສາ​ກົນ**

ລັດ ສົ່ງ​ເສີມ​ການ​ພົວພັນ​ຮ່ວມ​ມື​ກັບ ຕ່າງປະເທດ, ພາກພື້ນ ແລະ​ ສາກົນ ກ່ຽວ​ກັບ​ວຽກ​ງານ​ກາ​ແດງ ດ້ວຍ​ການ​ແລກປ່ຽນ ​ບົດຮຽນ, ຂໍ້​ມູນ ​ຂ່າວສານ, ວິທະຍາສາດ, ເຕັກ​ໂນ​ໂລ​ຊີ ແລະ ການພັດທະນາຊັບພະຍາ ກອນມະນຸດ ເພື່ອ​ເຮັດໃຫ້​ວຽກ​ງານ​ດັ່ງກ່າວມີປະສິດທິພາບ, ປະສິດທິຜົນ, ມີ​ການພັດທະນາ ແລະ ປະຕິບັດ​​ສົນທິສັນຍາ ແລະ ສັນຍາສາກົນ ທີ່ ສປປ ລາວ ​ເປັນ​ພາຄີ.

**ພາກ​ທີ II**

**​ ວຽກ​ງານ​ກາ​ແດງ**

**ມາດ​ຕາ 8 ການ​ເ​​ຄື່ອນ​ໄຫວວຽກງານກາແດງ**

ການ​ເຄື່ອນ​ໄຫວ​ວຽກ​ງານ​ກາ​ແດງ ແມ່ນ​ ​ ຂະ​ບວນ​ການຈັດ​ຕັ້ງ​ປະ​ຕິ​ບັດວຽກ​ງານ​ມະ​ນຸດ​ສະ​ທຳ ​ທີ່​ມີ​ການ​ເຂົ້າ​ຮ່ວມ​ຂອງ​ສັງ​ຄົມ ດັ່ງ​ນີ້:

1. ການ​ຊ່ວຍ​ເຫຼືອ​ບັນ​ເທົາ​ທຸກເບື້ອງຕົ້ນ;
2. ​ການປຸກ​ລະ​ດົມ​ຂົນ​ຂວາຍບໍລິຈາກເລືອດ ແລະ ການສະໜອງເລືອດ​ທີ່ປອດໄພ;
3. ການສົ່ງເສີມສຸຂະພາບຂັ້ນພື້ນຖານ;
4. ການປະຖົມພະຍາບານ;
5. ການກູ້ໄພສຸກເສີນ;
6. ການໂຄສະນາ ຂົນຂວາຍແຫຼ່ງທຶນ;
7. ການສ້າງສະ​ມາ​ຊິກ ແລະ ອາສາສະໝັກກາແດງ;
8. ການສືບທາວຫາຍາດພີ່ນ້ອງ;
9. ການພົວພັນ ແລະ ຮ່ວມມືສາກົນ.

**ມາດຕາ 9 ການຊ່ວຍເຫຼືອບັນເທົາທຸກເບື້ອງຕົ້ນ**

ການຊ່ວຍເຫຼືອບັນເທົາທຸກເບື້ອງຕົ້ນ ແມ່ນ ການ​ຊ່ວຍ​ເຫຼືອ​ທາງ​ດ້ານ​ວັດ​ຖຸ ແລະ ຈິດ​ໃຈ​ຂັ້ນ​ພື້ນ​ຖານ, ລວມ​ທັງ ການໃຫ້​ຄວາມ​ຮູ້​ພື້ນ​ຖານ ເພື່ອສ້າງຄວາມເຂັ້ມແຂງໃຫ້ຊຸມຊົນ ກ່ຽວກັບວຽກງານປ້ອງກັນ, ຫຼຸດຜ່ອນຄວາມສ່ຽງ ແລະ ຮັບມືກັບໄພພິບັດ.

ເປົ້າ​ໝາຍຂອງການ​ຊ່ວຍ​ເຫຼືອ​ບັນ​ເທົາ​ທຸກ​ເບື້ອງ​ຕົ້ນ ແມ່ນ ຜູ້​ທີ່ຖືກຜົນກະທົບຈາກໄພພິບັດ, ຜູ້ທຸກຍາກຂາດເຂີນ, ປ່ຽວພອຍ, ດ້ອຍໂອກາດ, ກຳ​ພ້າ, ກຳ​ພອຍ, ຄົນ​ພິ​ການ ແລະ ຜູ້ຢູ່ເຂດຫ່າງໄກສອກຫຼີກ.

**ມາດຕາ 10 ການປຸກ​ລະ​ດົມ​ຂົນ​ຂວາຍບໍລິຈາກເລືອດ ແລະ ການສະໜອງເລືອດທີ່ປອດໄພ**

ການປຸກ​ລະ​ດົມ​ຂົນ​ຂວາຍ ບໍລິຈາກເລືອດ ແລະ ການສະໜອງເລືອດ​ທີ່ປອດໄພ ແມ່ນ ​​ຂະ​ບວນການ ຈັດ​ຫາ​ຜູ້ບໍລິຈາກ​ເລືອດ​ແບບ​ສະໝັກ​ໃຈ, ຮັບການ​ບໍ​ລິ​ຈາກ​ເລືອດ, ກວດກາວິເຄາະ​ເລືອດ, ​ເກັບ​ຮັກສາ, ຄຸ້ມ​ຄອງຄຸນ​ນະພາ​ບ ແລະ ການ​ສະ​ໜອງ​ເລືອດ​​ໃຫ້ພຽງ​ພໍ, ປອດ​ໄພ ແລະ ທັນ​ເວ​ລາ.

**ມາດຕາ 11 ການສົ່ງເສີມສຸຂະພາບຂັ້ນພື້ນຖານ**

ການສົ່ງເສີມສຸຂະພາບຂັ້ນພື້ນຖານ ແມ່ນ ການເ​ຮັດ​ໃຫ້​ປະ​ຊາ​ຊົນ​ຜູ້​​ດ້ອຍ​ໂອ​ກາດ, ​ຊຸມ​ຊົນ, ​ເຂດ​ຫ່າງ​ໄກ​ສອກຫຼີກ ​ໄດ້​​ເຂົ້າ​ເຖິງ​ນ້ຳ​ສະອາດ, ສຸຂາ​ພິບານ, ອະນ​າ​ໄມ, ​ໂພ​ຊະນາ​ການ, ສຸຂະພາບ​ແມ່ ​ແລະ ​ເດັກ ດ້ວຍ ​ການໂຄສະນາ​ສຸຂະ​ສຶກສາ, ການຝຶກ​ອົບຮົມການ​ປະຖົມພະຍາບານ ​​ຕາມ​ນະ​ໂຍ​ບາຍ​ຂອງ​ກະ​ຊວງສາ​ທາ​​ລະ​ນະ​ສຸກ ​ເພື່ອ​ເຮັດ​ໃຫ້​ປະຊາຊົນ​ມີ​ສຸຂະພາບ ​ແລະ ຊີ​ວິດ​ການ​ເປັນ​ຢູ່​ທີ່​ດີ​.

**ມາດຕາ 12 ການປະຖົມພະຍາບານ**

ການປະຖົມພະຍາບານ ແມ່ນ ການຊ່ວຍເຫຼືອເບື້ອງຕົ້ນ ແກ່ຜູ້​ຖືກ​ເຄາະ​ຮ້າຍ​ທີ່​ໄດ້​ຮັບບາດ​ເຈັບ ທາງ​ດ້ານ​ຮ່າງ​ກາ​ຍ ແລະ/ຫຼື ຈິດ​ໃຈ ​ໂດຍ​ນຳ​ໃຊ້​ວັດ​ຖູປະ​ກອນທີ່​ມີ​ຢູ່​ອ້ອມ​ຂ້າງ ຢ່າງ​ຖືກ​ວິທີ ຈົນ​ກວ່າ​ຈະ​ນຳ​ສົ່ງ​ເຖິງ​ສະ​ຖານ​ທີ່​ບໍລິການ​ດ້ານ​ການ​ແພດ.

ຜູ້​ທີ່​ຈະ​ໃຫ້​ການ​ຊ່ວຍ​ເຫຼືອປະ​ຖົມ​ພະ​ຍາ​ບານ ຕ້ອງໄດ້​ຮັບ​ການ​ຝຶກ​ອົບ​ຮົມ ​​ທາງ​ດ້ານປ​ະ​ຖົມ​ພະ​ຍາ​ບານ.

**ມາດຕາ 13 ການກູ້ໄພສຸກເສີນ**

ການກູ້ໄພສຸກເສີນ ແມ່ນ ການ​ຊ່ວຍ​ເຫຼືອຮີບ​ດ່ວນ ເພື່ອກອບ​ກູ້ຜູ້​ຖືກເຄາະ​ຮ້າຍ ​ ​ຈາກ​ໄພ​ທຳ​ມະ​ຊາດ ​ຫຼື ມະນຸດ​ສ້າງ​ຂຶ້ນ ເຊັ່ນ ອຸບປະ​ຕິ​ເຫດ​ທາງ​ຖະໜົນ, ທາງ​ອາ​ກາດ, ທາງ​ນ້ຳ, ອຸທົກກະໄພ, ອັກຄີໄພ, ວາຕະໄພ, ດິນ​ເຈື່ອນ, ຕຶກ​ຖະຫຼົ່ມ, ​ແຜ່ນດິນ​ໄຫວ, ພະຍາດ​ລະບາດ.

**ມາດຕາ 14 ການໂຄສະນາຂົນຂວາຍແຫຼ່ງທຶນ**

ການໂຄສະນາຂົນຂວາຍແຫຼ່ງທຶນ ແມ່ນ ການເຮັດ​ໃຫ້​ສັງ​ຄົມ​ຮູ້, ເຂົ້າ​ໃຈ​ ​ພາ​ລະ​ບົດ​ບາດ, ຄວາມ​ສຳ​ຄັນ, ຜົນງານການເຄື່ອນໄຫວວຽກ​ງານ​ກາ​ແດງ​​​ລາວໃນແຕ່ລະໄລຍະ ໂດຍຜ່ານສື່ ແລະ ​ກິດ​ຈ​ະ​ກຳຕ່າງໆ ເພື່ອ​​​ໃຫ້​ມີ​ຄວາມສະ​ໝັກ​ໃຈ​​ປະ​ກອບ​ສ່ວນ​ທຶນ​ຮອນ​ເຂົ້າ​ໃນ​ວຽກ​ງານກາ​ແດງ​ລາວ.

**ມາດຕາ 15 ການສ້າງສະ​ມາ​ຊິກ ແລະ ອາສາສະໝັກກາແດງ**

ການສ້າງສະ​ມາ​ຊິກ ແລະ ອາສາສະໝັກກາແດງ​ ແມ່ນ ການປຸກ​ລະ​ດົມ​ຂົນ​ຂວາຍ,​ ສຶກສາອົບຮົມ, ຝຶກ​ອົບ​ຮົມ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ​ເຂົ້າ​ເປັນ​ສະ​ມາ​ຊິກ ແລະ ອາ​ສາ​ສະ​ໝັກ​ກາ​ແດງ​ ​ ເພື່ອ​ປະ​ກອບ​ສ່ວນເຂົ້າ​ໃນ​ການ​ເຄື່ອນ​ໄຫວວຽກ​ງານ​ກາ​ແດງ​ລາວ.

ສຳລັບເງື່ອນໄຂ ແລະ ມາດຕະຖານ ຂອງສະມາຊິກ ແລະ ອາສາສະໝັກກາແດງ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 16 ການສືບທາວຫາຍາດພີ່ນ້ອງ**

ການສືບທາວຫາຍາດພີ່ນ້ອງ ແມ່ນ ການເປັນສື່ກາງໃນການຕິດຕໍ່ພົວພັນຫາ ບຸກຄົນ, ກຸ່ມຄົນ ທີ່ບໍ່ສາມາດຕິດຕໍ່ພົວພັນກັນໄດ້ ເນື່ອງຈາກໄພພິບັດ, ການຍົກຍ້າຍຖິ່ນຖານ, ການອົບພະຍົບ, ສົງຄາມ ແລະ ອື່ນໆ ໃຫ້ຮູ້ຂ່າວຄາວ ຫຼື ກັບມາຢູ່ຮ່ວມກັນອີກ.

**ມາດ​ຕາ 17 ການ​ພົວ​ພັນ ແລະ ​ຮ່ວມ​ມື​ສາ​ກົນ**

​​ ອົງ​ການ​ກາ​ແດງ​ລາວ ພົວ​ພັນ ແລະ ຮ່ວມ​ມື​ສາ​ກົນ ກ່ຽວ​ກັບ​ວຽກ​ງານ​ກາ​ແດງ ດ້ວຍ​ການອອກ​ແຮງຊອກ​ຮູ້​ບົດ​ຮຽນ​ທີ່ເປັນ​ປະ​ໂຫຍດ, ​ຂົນ​ຂວາຍແຫຼ່ງທຶນ​, ວັດ​ຖູ​ປະ​ກອນ, ເຕັກ​ນິກ ແລະ ການ​ພັດ​ທະ​ນາ​ບຸກ​ຄະ​ລາ​ກອນ ເພື່ອ​ນຳ​ໃຊ້ເຂົ້າ​ໃນ​ວຽກ​ງານ​ຂອງ​ຕົນ ໃຫ້​ມີ​ປະ​ສິດ​ທິ​ພາບ ລວມ​ທັງ​ການ​ປະ​ຕິ​ບັດ​ພັນ​ທະ​ຂອງ​ຕົນ​ຕໍ່​ສາ​ກົນ.

ອົງ​ການ​ຈັດ​ຕັ້ງ​ສາ​ກົນ, ອົງການ​ກາ​ແດງ​ຂອງ​ຕ່າງ​ປະ​ເທດ ​ແລະ ຄົນ​ຕ່າງ​ປະ​ເທດ ຈະສາມາດ​​ເຄື່ອນ​ໄຫວ​ວຽກ​ງານ​ກາ​ແດງ ຢູ່ ສ​ປ​ປ ລາວ ໄດ້ກໍຕໍ່ເມື່ອ​ໄດ້​ຮັບ​ອະ​ນຸ​ຍາດຈາກ​ລັດ​ຖະ​ບານຂອງ ສປປ ລາວ ​ແລະ ຕ້ອງປະ​ຕິ​ບັດ​ຕາມ​ກົດ​ໝາຍ ແລະ ຮີດ​ຄອງ​ປະ​ເພ​ນີ ຂອງ ສ​ປ​ປ ລາວ.

​ລັດ​ຖະ​ບານ ​ແຫ່ງ ສ​ປ​ປ ລາວ ສະໜັບສະໜູນ ​ແລະ ອຳນວຍຄວາມສະດວກ ໃຫ້ອົງການກາແດງລາວ ເຂົ້າຮ່ວມການຊ່ວຍເຫຼືອກູ້ໄພ ໃນລະດັບພາກພື້ນ ແລະ ສາກົນ ບົນພື້ນຖານ​ຂະ​ບວນ​ການ​ກາ​ແດງ ແລະ ຊີກວົງ​ເດືອນ​ແດງ​ສາ​ກົນ, ກົດ​ໝາຍ ແລະ ຮີດຄອງປະເພນີຂອງປະເທດທີ່​ກ່ຽວຂ້ອງ.

**ມາດ​ຕາ 18 ອົງ​ການ​ຈັດ​ຕັ້ງ​ປະ​ຕິ​ບັດວຽກ​ງານ​ກາ​ແດງ**

ອົງ​ການ​ຈັດ​ຕັ້ງ​ປະ​ຕິ​ບັດວຽກ​ງານ​ກາ​ແດງ​ ປະ​ກອບ​ດ້ວຍ ອົງ​ການ​ກາ​ແດງ​ລາວ ແລະ ອົງ​ການ​ປະ​ສານ​ສົມ​ທົບ​ວຽກ​ງານ​ກາ​ແດງ.

**ພາກ​ທີ III**

**ອົງການ​​ກາ​ແດງລາວ**

**ໝວດ​ທີ 1**

**ທີ່​ຕັ້ງ, ພາ​ລະ​ບົດ​ບາດ, ສິດ ແລະ ໜ້າ​ທີ່ ຂອງ​ອົງ​ການ​ກາ​ແດງ​ລາວ**

**ມາດ​ຕາ 19 ທີ່​ຕັ້ງ​ຂອງ​ອົງ​ການ​ກາ​ແດງ​ລາວ**

ອົງການກາແດງລາວ ແມ່ນ ການຈັດຕັ້ງ​ທາງສັງຄົມຂອງ ສປປ ລາວ ທີ່ເຄື່ອນໄຫວ​ວຽກ​ງານມະນຸດ ສະທຳ ຢ່າງ​ເປັນ​ເອ​ກະ​ລາດ ​ຢູ່ພາຍ​ໃຕ້ ລັດ​ຖະ​ທຳ​ມະ​ນູນ, ກົດ​ໝາຍ ແລະ ເຈັດຫຼັກ​ການ​ພື້​ນ​ຖານຂອງ​ຂະ​ບວນ​ການ​ກາ​ແດງ ແລະ ຊີກວົງ​ເດືອນ​ແດງ​ສາ​ກົນ.

**ມາດ​ຕາ 20 ພາ​ລະ​ບົດ​ບາດ​ຂອງ​ອົງ​ການ​ກາ​ແດງ​ລາວ**

ອົງການກາແດງລາວ ມີພາລະບົດບາດ ໃນການຈັດ​ຕັ້ງ​ປະ​ຕິ​ບັດວຽກ​ງານ​ກາ​ແດງ ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 8 ຂອງ​ກົດ​ໝາຍ​ສະ​ບັບ​ນີ້ ດ້ວຍ​ການ​ຮ່ວມ​ມື ຈາກ​ອົງ​ການ​ປະ​ສານ​ສົມ​ທົບວຽກ​ງານ​ກາ​ແດງ ເພື່ອ ສ້າງ ແລະ ສົ່ງເສີມຄຸນຄ່າດ້ານມະນຸດສະທຳ ໂດຍບໍ່ຈຳແນກການ​ປະ​ຕິ​ບັດ.

**ມາດ​ຕາ 21 ສິດ ແລະ ໜ້າ​ທີ່​ ຂອງ​ອົງ​ການ​ກາ​ແດງ​ລາວ**

ອົງ​ການ​ກາ​ແດງ​ລາວ ມີ​ ສິດ ແລະ ໜ້າ​ທີ່​ ດັ່ງ​ນີ້:

1. ຈັດ​ຕັ້ງປະຕິບັດວຽກ​ງານ​​ກາ​ແດງ ​ແລະ ວຽກ​ງານມະ​ນຸດ​ສະ​ທຳ;
2. ໂຄ​ສະ​ນາ​ ເຜີຍ​ແຜ່​ ​ວຽກ​ງານ​ກາ​ແດງ, ວຽກ​ງານ​ມະ​ນຸດ​ສະ​ທຳ, ເຈັດຫຼັກ​ການ​ພື້ນ​ຖານ​ຂອງ​ຂະ​ບວນ​ການ​ກາ​ແດງ​ ແລະ ຊີກວົງ​ເດືອນ​ແດງ​ສາ​ກົນ ແລະ ກົດ​ໝາຍ​ມະ​ນຸດ​ສະ​ທຳ​ສາ​ກົນ;
3. ຂົນຂວາຍ, ສ້າງ, ຂະ​ຫຍາຍ ສະ​ມາ​ຊິກ ​ ແລະ ອ​າ​ສາ​ສະ​ໝັກ ເຂົ້າຮ່ວມການຈັດຕັ້ງ ແລະ ເຄື່ອນໄຫວວຽກງານກາແດງ ເພື່ອກະ​ກຽມ​ເງື່ອນ​ໄຂໃນ​ການ​ສ້າ​ງ​​ຕັ້ງເປັນ​ສະ​ພາ​ກາ​ແດງ​ລາວ;
4. ປົກ​ປ້ອງ​ສິດ ແລະ ຜົນ​ປະ​ໂຫຍດ​ອັນ​ຊອບ​ທຳ​ຂອງສະ​ມາ​ຊິກ ແລະ ອາ​ສາ​ສະ​ໝັກ​​​ກາ​ແດງ​;
5. ຄຸ້ມ​ຄອງກອງ​ທຶນ, ເປີດບັນຊີຮັບເອົາການບໍລິຈາກ, ຄຸ້ມ​ຄອງ ບໍ​ລິ​ຫານ ​ເງິນ​ຝາກ ແລະ ດອກ​ເບ້ຍ​ຢູ່​ທະ​ນາ​ຄານ ເພື່ອ​ນຳ​ໃຊ້​ເຂົ້າ​ໃນ​ການ​ເຄື່ອນ​ໄຫວ​ວຽກ​ງານ​ກາ​ແດງ;
6. ນຳ​ໃຊ້​ສິດ ແລະ ປະ​ຕິ​ບັດ​ໜ້າ​ທີ່​ອື່ນ ຕາມ​ການມອບ​ໝາຍ​ຂອງ​ຂັ້ນ​ເທິງ.

**ໝວດ​ທີ 2**

**​ໂຄງ​ປະ​ກອບ​ຂອງ​ອົງ​ການ​ກາ​ແດງ​ລາວ**

**ມາດ​ຕາ 22 ໂຄງປະກອບການ​ຈັດ​ຕັ້ງ**

ໂຄງປະກອບການ​ຈັດ​ຕັ້ງ​ຂອງ​ອົງ​ການ​ກາ​ແດງ​ລາວ ມີ ສອງ ຂັ້ນ ​ຄື:

1. ອົງການກາແດງລາວ ຂັ້ນສູນກາງ;
2. ອົງການກາແດງລາວ ຂັ້ນທ້ອງຖິ່ນ.

ໂຄງ​ປະ​ກອບ​ກົງຈັກການຈັດຕັ້ງ ຂອງ​ອົງ​ການ​ກາ​ແດງລາວ​ແຕ່ລະຂັ້ນ ໄດ້​ກຳ​ນົດ​ໄວ້​ໃນ​ລະ​ບຽບ​ການຕ່າງຫາກ.

**ມາດ​ຕາ 23** **ໂຄງ​ປະ​ກອບ​ບຸກ​ຄະ​ລາ​ກອນ​**

ໂຄງ​ປະ​ກອບ​ບຸກ​ຄະ​ລາ​ກອນ ຂອງອົງ​ການ​ກາ​ແດງ​ລາວ ປະ​ກອບ​ດ້ວຍ ປະ​ທານ​, ຮອງ​ປະ​ທານ ແລະ ພະ​ນັກ​ງານ-ລັດ​ຖະ​ກອນ ຊຶ່ງ​ໄດ້​ກຳ​ນົດ​ໄວ້​ໃນ​ລະ​ບຽບ​ການ​ຕ່າງ​ຫາກ.

ອົງ​ການ​ກາ​ແດງ​ລາວ ​ມີ ປະ​ທານ​ກິດ​ຕິ​ມະ​ສັກ, ຜູ້​ຊົງ​ຄຸນ​ວຸດ​ທິ, ສະ​ມາ​ຊິກ ແລະ ອາ​ສາ​ສະ​ໝັກກາ​ແດງ.

**ໝວດ​ທີ 3**

**ປະ​ທານ​ກິດ​ຕິ​ມະ​ສັກອົງ​ການ​ກາ​ແດງ​ລາວ ແລະ ຜູ້​ຊົງ​ຄຸນ​ວຸດ​ທິກາ​ແດງ**

**ມາດ​ຕາ 24 ປະ​ທານ​ກິດ​ຕິ​ມະ​ສັກອົງການກາແດງລາວ**

ປະ​ທານ​ປະ​ເທດ ແຫ່ງ ສ​າ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ເປັນ ປະ​ທານ​ກິດ​ຕິ​ມະ​ສັກ ຂອງອົງ​ການ​ກາ​ແດງ​ລາວ.

**ມາດ​ຕາ 25 ຜູ້​ຊົງ​ຄຸນ​ວຸດ​ທິ​ກາ​ແດງ**

ຜູ້​ຊົງ​ຄຸນ​ວຸດ​ທິກາ​ແດງ ແມ່ນ ຜູ້​ທີ່​ມີ​ບົດ​ບາດ, ຊື່​ສຽງ​​ທາງ​ດ້ານ ​ການ​ເມືອງ, ເສ​ດ​ຖະ​ກິດ, ສັງ​ຄົມ ຂອງ​ປະ​ເທດ, ສະ​ໝັກ​ໃຈ​ເຮັດ​ວຽກ​ເພື່ອ​ສັງ​ຄົມ​ໂດຍບໍ່​ຮຽກ​ຮ້ອງ​ສິ່ງ​ຕອບ​ແທນ ເປັນ​ຕົ້​ນ​ ນັກ​ການ​ເມືອງ, ນັກ​ການ​ທູດ, ນັກ​ທຸ​ລະ​ກິດ, ​​ນັກ​ການແພດ, ສິ​ລະ​ປິນ, ນັກ​ສັງ​ຄົມ​ສົງ​ເຄາະ**.**

ົງ

**ໝວດ​ທີ 4**

**ສະ​ມາ​ຊິກ ແລະ ອາ​ສາ​ສະ​ໝັກ ກາ​ແດງ**

**ມາດ​ຕາ​ 26 ສະ​ມາ​ຊິກກາແດງ**

ສະ​ມາ​ຊິກ​ກາ​ແດງແມ່ນ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ທີ່​ມີ​ຄວາມ​ຕື່ນ​ຕົວ, ສະ​ໝັກ​ໃຈ ເຂົ້າ​ເປັນ​ສະ​ມາ​ຊິກ​ກາ​ແດງ ​ຊຶ່ງ​ໄດ້​ຮັບການ​ຂຶ້ນ​ທະ​ບຽນ ແລະ ຢັ້ງ​ຢືນ​ຈາກ​ອົງ​ການ​ກາ​ແດງ​ລາວ.

**ມາດ​ຕາ 27 ສິດ ແລະ ພັນທະຂອງ​ສະ​ມາ​ຊິກ​ກາ​ແດງ**

ສະ​ມາ​ຊິກ​ກາ​ແດງ ມີ​ ສິດ ແລະ ພັນທະ ດັ່ງ​ນີ້:

1. ເຂົ້າ​ຮ່ວມການ​ເຄື່ອນ​ໄຫວ​ວຽກ​ງານ​ກາ​ແດງ;
2. ເຂົ້າ​ຮ່ວມກອງ​ປະ​ຊຸມສຳ​ມະ​ນາ, ການຝຶກ​ອົບ​ຮົມ ແລະ ການແລກ​ປ່ຽນ​ບົດ​ຮຽນ ກ່ຽວ​ກັບ​ວຽກ​ງານ​ກາ​ແດງ;
3. ໂຄ​ສະ​ນາ ເຜີຍ​ແຜ່ ກົດ​ໝາຍ ແລະ ລະບຽບການກ່ຽວ​ກັບ​ວຽກ​ງານ​ກາ​ແດງ, ເຈັດຫຼັກການພື້ນ ຖານ ຂອງຂະບວນການກາແດງ ແລະ ຊີກວົງເດືອນແດງສາກົນ, ກົດໝາຍມະນຸດສະທຳສາກົນ;
4. ປະກອບຄຳເຫັນ ກ່ຽວກັບວຽກງານກາແດງ;
5. ປູກ​ຈິດ​ສຳ​ນຶກ​ ໃຫ້​ຊຸມ​ຊົນມີ​ຄວາມ​​ຕື່ນ​ຕົວ ຕໍ່​ການ​ປະ​ກອບ​ສ່ວນ​ໃນ​ວຽກ​ງານ​ກາ​ແດງ;
6. ຈ່າຍ​ເງິນ​ບຳ​ລຸງ​ ໃຫ້​ແກ່​ອົງ​ການ​ກາ​ແດງ​ລາວ ຢ່າງເປັນ​ປົກ​ກະ​ຕິ;
7. ນຳ​ໃຊ້​ສິດ ແລະ ປະ​ຕິ​ບັດ​ພັນທະ​ອື່ນ ຕາມ​​ທີ່​ໄດ້​ກຳ​ນົດ​ໄວ້​ໃນ​ກົດ​ໝາຍ.

**ມາດ​ຕາ 28 ຜົນ​ປະ​ໂຫຍດ​ຂອງ​ສະ​ມາ​ຊິກ​ກາ​ແດງ**

ສະ​ມາ​ຊິກ​ກາ​ແດງ ໄດ້​ຮັບ​ຜົ​ນ​ປະ​ໂຫຍດ ​ດັ່ງ​ນີ້:

1. ​ການຍົກ​ລະ​ດັບ​ຄວາມ​ຮູ້, ຄວາມ​ສາ​ມາດ​ ດ້ານວິ​ຊາ​ສະ​ເພາະ​ກາ​ແດງ;
2. ​ຂໍ້​ມູນ​ ຂ່າວ​ສານ ກ່ຽວ​ກັບ​ວຽກ​ງານ​ກາ​ແດງ;
3. ​ວັດ​ຖູ​ປະ​ກອນ​ຮັບ​ໃຊ້​ ​ວຽກ​ງານ​ກາ​ແດງ;
4. ​ການ​ຍ້ອງ​ຍໍ​ ຫຼື ນະ​ໂຍ​ບາຍ​​ອື່ນ ໃນ​ກໍ​ລະ​ນີ​ມີ​ຜົນ​ງານ​ດີ​ເດັ່ນໃນ​ວຽກ​ງານ​ກາ​ແດງ;
5. ​ການ​ເບິ່ງ​ແຍງ​ສຸ​ຂະ​ພາບ ໃນ​ກໍ​ລະ​ນີ​ເຈັບ​ປ່ວຍ​ຈາກ​ການ​ເຄື່ອນໄຫວວຽກ​ງານ​ກາ​ແດງ ດ້ວຍ​ຮູບ​ການ​ຕ່າງໆ​ ຕາມ​ກົດ​ໝາຍ.

**ມາດ​ຕາ 29 ການສິ້ນສຸດການເປັນສະ​ມາ​ຊິກ​ກາ​ແດງ**

ສະມາຊິກກາແດງ ສິ້ນສຸດລົງ ໃນກໍລະນີໃດໜຶ່ງ ດັ່ງນີ້:

1. ລາອອກ;
2. ຖືກ​ໄລ່​ອອກ ຫຼື ຖືກ​ປົດ​​ຈາກ​​ການ​ເປັນສະ​ມາ​ຊິກ​ກາ​ແດງ ຍ້ອນມີ​ການລະເມີດກົດລະບຽບຂອງອົງການກາແດງລາວ ຢ່າງ​ຮ້າຍ​ແຮງ;
3. ເສຍຊີວິດ ຫຼື ລົ້ມລະລາຍ;
4. ກໍ​ລະ​ນີ​ອື່ນ ທີ່​ໄດ້​ກຳ​ນົດ​ໄວ້ໃນ​ກົດ​ລ​ະ​ບຽບ​ຂອງ​ອົງ​ການ​ກາ​ແດງ​ລາວ.

**ມາດ​ຕາ 30 ອາສາສະໝັກກາແດງ**

ອາ​ສາ​ສະ​ໝັກ​ກາ​ແດງແມ່ນ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ທັງ​ພາຍ​ໃນ ແລະ ຕ່າງ​ປະ​ເທດ ທີ່​ມີ​ຄວາມ​ຕື່ນ​ຕົວ, ສະ​ໝັກ​ໃຈ ເຂົ້າ​ເປັນ​ອາ​ສາ​ສະ​ໝັກ​ກາແດງ ​ຊຶ່ງ​ໄດ້​ຮັບ​ການ​ຂຶ້ນ​ທະ​ບຽນ ແລະ ຢັ້ງ​ຢືນ​ຈາກ​ອົງ​ການ​ກາ​ແດງ​ລາວ.

**ມາດ​ຕາ 31 ປະເພດອາ​ສາ​ສະ​ໝັກ​ກາ​ແດງ​**

ປະ​ເພດ​ອາ​ສາ​ສະ​ໝັກ​ກາ​ແດງ ຕົ້ນ​ຕໍ​ ​ມີ ດັ່ງ​ນີ້:

1. ອາ​ສາ​ສະ​ໝັກ​ ເຍົາ​ວະ​ຊົນກາ​ແດງ;
2. ອາ​ສາ​ສະ​ໝັກ ຊາວ​ໜຸ່ມ​ກາ​ແດງ;
3. ອາ​ສາ​ສະ​ໝັກ ​ອາ​ວຸ​ໂສກາແດງ;
4. ອາ​ສາ​ສະ​ໝັກ ສະ​ເພາະ​ ບໍ​ລິ​ຈາກ​ເລືອດ ແລະ ກູ້​ໄພ​ສຸກ​ເສີນກາແດງ.

**ມາດ​ຕາ 32 ​ສິດ ແລະ ຜົນ​ປະ​ໂຫຍດ​ຂອງ​ອາ​ສາ​ສະ​ໝັກ​ກາ​ແດງ**

ອາ​ສາ​ສະ​ໝັກ​ກາ​ແດງ​ ມີ​ ສິດ​ເຂົ້າ​ຮ່ວມໃນ​ການ​ຈັດ​ຕັ້ງ​ປະ​ຕິ​ບັດ​ວຽກ​ງານ​​ກາ​ແດງໃດ​ໜຶ່ງ ຫຼື ທັງ​ໝົດ ຕາມທີ່​ໄດ້​ກຳ​ນົດ​ໄວ້​ໃນມາດ​ຕາ 8 ຂອງ​ກົດ​ໝາຍ​ສະ​ບັບ​ນີ້.

ອາ​ສາ​ສະ​ໝັກ​ກາ​ແດງ ໄດ້ຮັບ​ຜົນປະໂຫຍດ​ຄືກັນກັບສະມາຊິກກາແດງ ຕາມທີ່ໄດ້ກຳນົດໄວ້ໃນມາດຕາ 28 ຂອງກົດໝາຍສະບັບນີ້.

**ມາດ​ຕາ 33 ການ​ສິ້ນ​ສຸດກ​ານ​ເປັນ​ອາ​ສາ​ສະ​ໝັກ​ກາ​ແດງ**

ອາ​ສາ​ສະ​ໝັກ​ກາ​ແດງ ​ສິ້ນ​ສຸດ​ລົງ ຕາມກໍ​ລະ​ນີ​ໃດ​ໜຶ່ງ ດັ່ງ​ນີ້

1. ລາ​ອອກ;
2. ຖືກ​ໄລ່​ອອກ ຫຼື ຖືກ​ປົດ​​ຈາກ​​ການ​ເປັນອາ​ສາ​ສະ​ໝັກ​ກາ​ແດງ ຍ້ອນມີ​ການລະເມີດກົດລະບຽບ ຂອງອົງການກາແດງລາວ ຢ່າງ​ຮ້າຍ​ແຮງ;
3. ບໍ່​ຕໍ່​​ອາ​ຍຸ​ການ​ຂອງບັດ​ອາ​ສາ​ສະ​ໝັກ​ກາ​ແດງ;
4. ເສຍ​ຊີ​ວິດ ຫຼື ລົ້ມ​ລະ​ລາຍ;
5. ກໍ​ລະ​ນີ​ອື່ນ ຕາມທີ່​ໄດ້​ກຳ​ນົດ​ໄວ້ໃນ​ກົດ​ລ​ະ​ບຽບ​ຂອງ​ອົງ​ການ​ກາ​ແດງ​ລາວ.

**ໝວ​ດ​ທີ 5**

**ກອງ​ປະ​ຊຸມກ່ຽວ​ກັບ​ວຽກ​ງານ​ກາ​ແດງ​**

**ມາດ​ຕາ 34 ກອງ​ປະ​ຊຸມກ່ຽວ​ກັບ​ວຽກ​ງານ​ກາ​ແດງ​**

ກອງ​ປະ​ຊຸມ​ກ່ຽວ​ກັບວຽກ​ງານ​ກາ​ແດງ​ ເປີດ​ຂຶ້ນ ​ປີ​ລະ​ຄັ້ງ, ໃນ​ກໍ​ລະ​ນີ​ມີ​ຄວາມ​ຈຳ​ເປັນ ແລະ ຮີບ​ດ່ວນ ສາ​ມາດ​ເປີດຫຼາຍ​ຄັ້ງ​ກໍ​ໄດ້ ໂດຍ​ປະ​ທານ​ອົງ​ການ​ກາ​ແດງລາວແຕ່​ລະ​ຂັ້ນ ​ເປັນ​ຜູ້​ຮຽກ​ໂຮມ ແລະ ເປັນ​ປະທານ.

**ມາດ​ຕາ 35 ສິດ ແລະ ໜ້າ​ທີ່​ຂອງກອງ​ປະ​ຊຸມ​ກ່ຽວ​ກັບ​ວຽກ​ງານ​ກາ​ແດງ**

ກອງ​ປະ​ຊຸມ​ກ່ຽວ​ກັບ​ວຽກ​ງານ​ກາ​ແດງ ມີ​ ສິດ ແລະ ໜ້າ​ທີ່​ ດັ່ງ​ນີ້:

1. ຄົ້ນ​ຄວ້າ, ຮັບ​ຮອງ​ເອົາ ​ບົດ​ລາຍ​ງານ ​ການ​ເຄື່ອນ​ໄຫວວຽກ​ງານ ໃນ​ປີ​ຜ່ານ​ມາ ແລະ ທິດ​ທາງວຽກ​ງານ ​​ໃນ​ປີ​ຕໍ່ໍ່​ໄປ ຂອງ​ອົງ​ການ​ກາ​ແດງລາວ​ຂັ້ນ​ຂອງ​ຕົນ;
2. ຄົ້ນ​ຄວ້າ, ປະ​ກອບ​ຄຳ​ເຫັນ​ຕໍ່ວຽກ​ງານ​ໃດ​ໜຶ່ງ ຕາມ​ທີ່​ໄດ້​ກຳ​ນົດ​ໄວ້ໃນ​ແຜນ​ການ​ດຳ​ເນີນ​ງານ ຂອງ​ອົງ​ການ​ກາ​ແດງລາວ​ຂັ້ນ​ຂອງ​ຕົນ;
3. ພິຈາລະນາ ​ແລະ ຮັບ​ຮອງ​ເອົາ​ມະ​ຕິ​ກອງ​ປະ​ຊຸມ​ ​ຂອງ​ອົງ​ການ​ກາ​ແດງ​ລາວຂັ້ນ​ຂອງ​ຕົນ;
4. ພິ​ຈາ​ລະ​ນາ ແລະ ຮັບ​ຮອງ​ເອົາ ວຽກ​ງານ​ອື່ນ​ທີ່​ຈຳ​ເປັນ​.

**​**

**ມາດ​ຕາ 36 ມະ​ຕິ​ກອງ​ປະ​ຊຸມ**

ມະ​ຕິ​ກອງ​ປະ​ຊຸມ​ ແມ່ນ​ ເອກະສານ​ທີ່​ສັງ​ລວມ​ບັນຫາ​ສຳຄັນ​ຕ່າງໆ ທີ່​ກອງ​ປະ​ຊຸມໄດ້​ຕົກລົງ​ຮັບຮອງ​ເອົາ.

ມະ​ຕິ​ກອງ​ປະ​ຊຸມ ຈະ​ມີ​ຄຸນ​ຄ່າ​ໄດ້ກໍ​ຕໍ່​ເ​ມື່ອ ໄດ້​ຮັບ​ຄະ​ແນນ​ສຽງຫຼາຍກວ່າ​ເຄິ່ງ​ໜຶ່ງ ຂອງ​ຜູ້​ແທນທີ່​ເຂົ້າ​ຮ່ວມກອງ​ປະ​ຊຸມ.

**ພາກ​ທີ IV**

**ອົງ​ການ​ປະ​ສານ​ສົມ​ທົບ​ວຽກ​ງານ​ກາ​ແດງ​**

**ມາດ​ຕາ 37 ອົງ​ການ​ປະ​ສານ​ສົມ​ທົບ​ວຽກ​ງານ​ກາ​ແດງ**

ອົງການ​ປະ​ສານ​ສົມ​ທົບ​ວຽກ​ງານ​ກາ​ແດງ ມີ ດັ່ງ​ນີ້:

1. ກະ​ຊວງ​ແຮງ​ງານ ແລະ ສະ​ຫວັດ​ດີ​ການ​ສັງ​ຄົມ;
2. ກະ​ຊວງ​ສາ​ທາ​ລະ​ນະ​ສຸກ;
3. ກະ​ຊວງ​ສຶກ​ສາ​ທິ​ການ ແລະ ກິ​ລາ;
4. ກະ​ຊວງ​ຖະ​ແຫຼງ​ຂ່າວ ວັດ​ທະ​ນະ​ທຳ ແລະ ທ່ອງ​ທ່ຽວ;
5. ກະ​ຊວງ​ການ​ຕ່າງ​ປະ​ເທດ;
6. ກະ​ຊວງ​ປ້ອງ​ກັນ​ປະ​ເທດ;
7. ກະ​ຊວງ​ປ້ອງ​ກັນ​ຄວາມ​ສະ​ຫງົບ;
8. ກະ​ຊວງ​ພາຍ​ໃນ;
9. ກະ​ຊວງ​ການ​ເງິນ;
10. ແນວ​ລາວ​ສ້າງ​ຊາດ ແລະ ອົງ​ການ​ຈັດ​ຕັ້ງ​ມະ​ຫາ​ຊົນ​ຂັ້ນ​ສູນ​ກາງ;
11. ກະຊວງ, ອົງ​ການອື່ນ, ອົງການ​ປົກຄອງ​ທ້ອງ​ຖິ່ນ ແລະ ພາກ​ສ່ວນທີ່​ກ່ຽວຂ້ອງ.

**ມາດຕາ 38 ​​ ກະຊວງແຮງ​ງານ ແລະ ສະ​ຫວັດດີ​ການ​ສັງ​ຄົມ**

ກະຊວງ​ແຮງ​ງານ ​ແລະ ສະຫວັດດີ​ການ​ສັງຄົມ ​ມີ​ໜ້າ​ທີ່​ໃຫ້ການ​ປຶ​ກສາ​ຫາລື, ປະສານ​ສົມທົບ, ສະ ໜອງ​ຂໍ້​ມູນ​ ຂ່າວ​ສານ, ປະກອບສ່ວນ​ທາງ​ດ້ານ​ວັດຖຸ​ສິ່ງ​ຂອງ, ​ເຕັກນິກ​ ວິຊາ​ການ ​ແລະ ບຸກຄະລາ​ກອນ ​ເຂົ້າ​ໃນ​ວຽກ​ງານ​ຊ່ວຍ​ເຫຼືອ​ບັນ​ເທົາ​ທຸກສຸກ​ເສີນ​ເບື້ອງຕົ້ນ ​ໃນ​ເວລາ​ເກີດ​ໄພພິບັດ.

**ມາດຕາ 39 ​​ກະຊວງສາ​ທາ​ລະ​ນະ​ສຸກ**

ກະຊວງ​ສາທາລະນະ​ສຸກ ມີ​ໜ້າ​ທີ່​​ໃຫ້ການ​ປຶກສາ​ຫາລື, ປະສານ​ສົມທົບ, ສະໜອງ ​ແລະ ​ແລກປ່ຽນ​ຂໍ້​ມູນ​ ຂ່າວສານ, ເຕັກ​ນິກ ວິ​ຊາ​ການ ​ໃນ​ວຽກ​ງານປຸກ​ລະ​ດົມ​ຂົນ​ຂວາຍ​ບໍ​ລິ​ຈາກ​ເລືອດ ແລະ ສະ​ໜອງ​ເລືອດ​ທີ່​ປອດ​ໄພ, ​ສົ່ງ​ເສີມ​ສຸຂະພາບ​ຂັ້ນພື້ນຖານ, ການ​ປະຖົມພະຍາບານ, ການ​ດູແລ​ສຸ​ຂະ​ພາບ ​ແລະ ວຽກ​ງານ​ນ້ຳສະ​ອາດ, ສຸຂາ​ພິ​ບານ, ​ອະນາ​ໄມ ຂອງ​ຜູ້​ປະສົບ​ໄພພິບັດ, ຜູ້​ທຸກ​ຍາກ, ຜູ້ດ້ອຍ​ໂອກາດ ເປັນ​ຕົ້ນ ​ຢູ່​ເຂດຫ່າງ​ໄກ​ສອກຫຼີກ.

**ມາດຕາ 40 ກະຊວງສຶກ​ສາ​ທິ​ການ ແລະ ກິ​ລາ**

ກະຊວງສຶກສາທິການ ແລະ ກິລາ ​ມີ​ໜ້າ​ທີ່ໃຫ້ການສະໜັບສະໜູນ, ປຶກສາຫາລື, ປະສານສົມທົບ, ແລກປ່ຽນຂໍ້ມູນ ຂ່າວສານ ແລະ ເຂົ້າຮ່ວມການເຄື່ອນໄຫວວຽກງານກາແດງ.

**ມາດຕາ 41 ກະຊວງຖ​ະ​ແຫຼງ​ຂ່າວ, ວັດ​ທະ​ນະ​ທຳ ແລະ ທ່ອງ​ທ່ຽວ**

ກະຊວງ​ຖະ​ແຫຼ​ງຂ່າວ, ວັດທະນະທຳ ​ແລະ ທ່ອງ​ທ່ຽວ ມີ​ໜ້າ​ທີ່​​ໃຫ້ການ​ປຶກສາ​ຫາລື, ປະສານ​ສົມທົບ, ແລກ​ປ່ຽນ​ຂໍ້​ມູນ ​ຂ່າວສານ, ​ໂຄສະນາ, ປຸກລະດົມຂົນຂວາຍ ທຸກ​ຊັ້ນຄົນ​ໃນ​ສັງ​ຄົມ ​ເຂົ້າຮ່ວມ ​ແລະ ປະກອບ ສ່ວນໃນຂະ​ບວນການ​ເຄື່ອນ​ໄຫວ​ວຽກ​ງານ​ກາ​ແດງ.

**ມາດຕາ 42 ກະຊວງການ​ຕ່າງ​ປະ​ເທດ**

ກະຊວງ​ການ​ຕ່າງປະ​ເທດ ມີ​ໜ້າ​ທີ່​ໃຫ້ການ​ປຶກສາ​ຫາລື, ປະສານ​ສົມທົບ, ອຳນວຍ​ຄວາມ​ສະດວກ, ແນະນຳ​ລະບຽບ​ການ, ຂັ້ນຕອນການ​ພົວພັນ​ ແລະ ຮ່ວມ​ມື​ສາກົນກ່ຽວ​ກັບ​ການ​ເຄື່ອນ​ໄຫວ​ວຽກ​ງານ​ກາ​ແດງ.

**ມາດຕາ 43 ກະ​ຊວງ​ປ້ອງ​ກັນ​ປະ​ເທດ**

ກະຊວງປ້​ອງ​ກັນ​ປະ​ເທດ ​ມີ​ໜ້າ​ທີ່ໃຫ້ການສະໜັບສະໜູນ, ປຶກສາຫາລື, ປະສານສົມທົບ, ແລກປ່ຽນຂໍ້ມູນ ຂ່າວສານ ແລະ ເຂົ້າຮ່ວມການເຄື່ອນໄຫວວຽກງານກາແດງ ໃນ​ການປຸກ​ລະ​ດົມ​ຂົນ​ຂວາຍ, ​ບໍ​ລິ​ຈາກ​ເລືອດ, ກູ້​ໄພ​ສຸກ​ເສີນ, ໃຫ້​ການ​ຮ່ວມ​ມື ແລະ ຊຸກ​ຍູ້​ການ​ປະ​ຕິ​ບັດ​ກົດ​ໝາຍ​ມະ​ນຸດ​ສະ​ທຳ​ສາ​ກົນ.

**ມາດ​ຕາ 44 ກະ​ຊວງ​ປ້ອງ​ກັນ​ຄວາມ​ສະ​ຫງົບ**

​ ກະ​ຊວງປ້ອງ​ກັນ​ຄວາມ​ສະ​ຫງົບ ​ມີ​ໜ້າ​ທີ່ໃຫ້ການສະໜັບສະໜູນ, ປຶກສາຫາລື, ປະສານສົມທົບ, ແລກປ່ຽນຂໍ້ມູນ ຂ່າວສານ ແລະ ເຂົ້າຮ່ວມການເຄື່ອນໄຫວວຽກງານກາແດງ ໃນ​ການປຸກ​ລະ​ດົມ​ຂົນ​ຂວາຍ, ​ບໍ​ລິ​ຈາກ​ເລືອດ, ກູ້​ໄພ​ສຸກ​ເສີນ, ​ອຸບ​ປະ​ຕິ​ເຫດ​ທາງ​ຖະ​ໜົນ, ອັກ​ຄີ​ໄພ, ໃຫ້​ການ​ຮ່ວມ​ມື ແລະ ຊຸກ​ຍູ້​ການ​ປະ​ຕິ​ບັດ​ກົດ​ໝາຍ​ມະ​ນຸດ​ສະ​ທຳ​ສາ​ກົນ.

**ມາດ​ຕາ 45 ກະ​ຊວງ​ພາຍ​ໃນ**

ກະຊວງພາຍ​ໃນ ​ມີ​ໜ້າ​ທີ່ໃຫ້ການສະໜັບສະໜູນ, ປຶກສາຫາລື, ປະສານສົມທົບ, ແລກປ່ຽນຂໍ້ມູນ ຂ່າວສານ ແລະ ເຂົ້າຮ່ວມໃນການ​ເຄື່ອນໄຫວວຽກງານກາແດງ ເປັນ​ຕົ້ນ ​ການຄຸ້ມ​ຄອງ​ພະ​ນັກ​ງານ-ລັດ​ຖະ​ກອນ, ສະ​ມາ​ຊິກ, ອາ​ສາ​ສະ​ໝັກກາ​ແດງ ລວມ​ທັງ​​ການປະ​ຕິ​ບັດນະ​ໂຍ​ບາຍຍ້ອງ​ຍໍ.

**ມາດ​ຕາ 46 ກະ​ຊວງ​ການ​ເງິນ**

ກະ​ຊວງ​ການ​ເງິນ ມີ ໜ້າ​ທີ່ ໃຫ້ການສະໜັບສະໜູນ, ປຶກສາຫາລື, ປະສານສົມທົບ ແລະ ເຂົ້າຮ່ວມໃນການ​ເຄື່ອນໄຫວວຽກງານກາແດງ ເປັນ​ຕົ້ນ ​ການຈັດ​ສັນ​ງົບປະ​ມ​ານ, ​​ການ​ຄຸ້ມ​ຄອງການນຳ​ໃຊ້ ​ລາຍ​ຮັບ​-ລາຍ​ຈ່າຍ ຂອງວຽກ​ງານ​ກາ​ແດງລາວ.​

**ມາດຕາ 47 ​ແນວ​ລາວ​ສ້າງ​ຊາດ ແລະ ອົງ​ການ​ຈັດ​ຕັ້ງມະ​ຫາ​ຊົນ​ຂັ້ນສູນ​ກາງ​**

​ ແນວ​ລາວ​ສ້າງ​ຊາດ ແລະ​ ອົງ​ການ​ຈັດ​ຕັ້ງ​ມະ​ຫ​າ​ຊົນ​ຂັ້ນ​ສູນ​ກາງ ມີ​ໜ້າ​ທີ່ໃຫ້ການສະໜັບສະໜູນ, ປຶກສາຫາລື, ປະສານສົມທົບ, ແລກປ່ຽນຂໍ້ມູນ ຂ່າວສານ, ໂຄ​ສະ​ນາ​, ປຸກ​ລະ​ດົມຂົນ​ຂວາຍທົ່ວ​ສັງ​ຄົມ ແລະ ອົງ​ການ​ຈັດ​ຕັ້ງ​ຂອງ​ຕົນ ເຂົ້າ​ຮ່ວມການເຄື່ອນ​ໄຫວ​ວຽກ​ງານ​ກາ​ແດງ.

**ມາດຕາ 48 ກະຊວງ, ອົງ​ການ, ອົງການ​ປົກຄອງ​ທ້ອງ​ຖິ່ນ ແລະ ພາກ​ສ່ວນອື່ນທີ່​ກ່ຽວຂ້ອງ**

ກະຊວງ, ອົງ​ການ, ອົງການ​ປົກຄອງ​ທ້ອງ​ຖິ່ນ ແລະ ພາກ​ສ່ວນ​ອື່ນທີ່​ກ່ຽວຂ້ອງ ມີ​ໜ້າ​ທີ່​ໃຫ້ການ​ຮ່ວມ​ມື, ປະສານ​ສົມທົບ, ສະໜອງ, ​ແລກປ່ຽນ​ຂໍ້​ມູນ ​ຂ່າວສານ, ອຳ​ນວຍ​ຄວາມ​ສະດວກ ​ແລະ ປະກອບສ່ວນເຂົ້າ​ໃນ​ການ​ເຄື່ອນ​ໄຫວວຽກງານກາ​ແດງ.

**ພາກ​ທີ V**

**ການ​ເງິນຮັບ​ໃຊ້​ວຽກ​ງານ​ກາ​ແດງ**

**ມາດຕາ 49 ​ແຫຼ່ງ​ລາຍ​ຮັບ**

​ ​​​ແຫຼ່ງ​ລາຍ​ຮັບ ເພື່ອ​ຮັບ​ໃຊ້​ວຽກ​ງານ​ກາ​ແດງ ມີ ດັ່ງ​ນີ້:

1. ການ​ຊ່ວຍ​ເຫຼືອ​ຂອງ​ບຸກ​ຄົ​ນ, ນິ​ຕິ​ບຸກ​ຄົນ, ການ​ຈັດ​ຕັ້ງ, ອົງ​ການ​ຈັດ​ຕັ້ງ​ສາ​ກົນ ທັງ​ພາຍ​ໃນ ແລະ ຕ່າງ​ປະ​ເທດ;
2. ເງິນ​ບຳ​ລຸງ​ຂອງ​ສະ​ມາ​ຊິກ​ກາ​ແດງ;
3. ການ​ປະ​ກອບ​ສ່ວນ​ຂອງ​ລັດ​;
4. ການ​​ເຄື່ອນ​ໄຫວ​ກິດ​ຈະ​ກຳ​ທີ່​ຖືກ​ຕ້ອງ​ຕາມ​ກົດ​ໝາຍ;
5. ດອກ​ເບ້ຍ​ເງິນ​ຝາກ;
6. ​​ລາຍ​ຮັບອື່ນ ​ທີ່​ຖືກ​ຕ້ອງ​ຕາມ​ກົດ​ໝາຍ.

ລັດ ອະ​ນຸ​ຍາດ​ໃຫ້ສ້າງ​ຕັ້ງ​ ກອງ​ທຶນ​ຊ່ວຍ​ເຫຼືອ​ສຸກ​ເສີນ ເພື່ອ​ໃຫ້​ການ​ຊ່ວຍ​ເຫຼືອ​ສຸກ​ເສີນ ໃນກໍ​ລະ​ນີ​ເກີດ​ມີ​ໄພ​ພິ​ບັດ ແລະ ກອງ​ທຶນ​ເລືອດ ​ ເພື່ອ​ຮັບ​ໃຊ້​ວຽກ​ງານ​ປຸກ​ລະ​ດົມ​ຂົນ​ຂວາຍ​ບໍ​ລິ​ຈາກ​ເລືອດ ແລະ ສະ​ ໜອງ​ເລືອດ​ທີ່​ປອດ​ໄພ.

​​ ການສ້າງ​ຕັ້ງ, ​ຄຸ້ມ​ຄອງ ແລະ ນຳ​ໃຊ້​ກອງ​ທຶນ​ດັ່ງ​ກ່າວ ໄດ້​ກຳ​ນົດ​ໄວ້​ໃນ​ລະ​ບຽບ​ການ​ຕ່າງ​ຫາກ.

**ມາດ​ຕາ 50 ເປົ້າ​ໝາຍ​ການ​ນຳ​ໃຊ້​ແຫຼ່ງ​ລາຍ​ຮັບ**

​​ ອົງ​ການ​ກາ​ແດງລາວ ນຳ​ໃຊ້ແຫຼ່ງ​ລາຍ​ຮັບ ເຂົ້າ​ໃນເປົ້າ​ໝາຍ ດັ່ງ​ນີ້:

1. ວຽກງານ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 8 ຂອງ​ກົດໝາຍ​ສະບັບ​ນີ້;
2. ການ​ບໍ​ລິ​ຫານ ແລະ ການ​ສົ່ງ​ເສີມ​ວິ​ຊາ​ການຂອງ​ອົງການ​ກາ​ແດງ​ລາວ;
3. ການປະ​ຕິ​ບັດ​ນະ​ໂຍ​ບາຍ​ຍ້ອງ​ຍໍ, ປິ່ນ​ປົວ​ສຸ​ຂະ​ພາບ ແລະ ການ​ເສຍ​ຊີ​ວິດ ຂອງ​ສະ​ມາ​ຊິກ, ອ​າ​ສາ​ສະ​ໝັກ​ກາ​ແດງ ຕາມ​ກົດ​ໝາຍ;
4. ​​ພັນທະຂອງ​ການ​ເປັນ​ສະມາຊິກ​ຂອງ​ອົງການ​ກາ​ແດງ​ສາກົນ;
5. ​ເປົ້າ​ໝາຍອື່ນທີ່ຈຳເປັນ ຕາມ​ກົດ​ໝາຍ.

**ມາດ​ຕາ 51 ການ​ຄຸ້ມ​ຄອງ​ງົບ​ປະ​ມານ, ​ລາຍ​ຮັບ-ລາຍ​ຈ່າຍ**

ອົງ​ການ​ກາ​ແດງ​ລາວ​ແຕ່​ລະ​ຂັ້ນ ຄຸ້ມ​ຄອງ​ງົບ​ປະ​ມານ, ລາຍ​ຮັບ-ລາຍ​ຈ່າຍ​ຂອງ​ຕົນ​ ຕາມ​ລະ​ບອບ​ບັນ​ຊີ​ລາຍ​ຮັບ-ລາຍ​ຈ່າຍ ຕາມ​ທີ່​ໄດ້​ກຳ​ນົດ​ໄວ້​ໃນກົດ​ໝາຍວ່າ​ດ້ວຍ​ງົບ​ປະ​ມານ​ແຫ່ງ​ລັດ.

**ພາກ​ທີ VI**

**ຂໍ້​ຫ້າມ**

**​ມາດ​ຕາ 52 ຂໍ້​ຫ້າມ​ສຳ​ລັບ​ພະ​ນັກ​ງານ-ລັດຖະກອນຂອງອົງການກາ​ແດງ​ລາວ**

ຫ້າມ ​ພະ​ນັກ​ງານ-ລັດຖະກອນ ຂອງອົງ​ການ​ກາ​ແດງ​ລາວ ມີ​ ພຶດ​ຕິກຳ​ ດັ່ງ​ນີ້:

1. ສວຍ​ໃຊ້​ໜ້າ​ທີ່, ຕຳ​ແໜ່ງ, ຄວາມ​ຮັບ​ຜິດ​ຊອບ​ຂອງ​ຕົນ ເ​ພື່ອ​ຫາ​ຜົນ​ປະ​ໂຫຍດ​ສ່ວນ​ຕົວ, ຄອບ​ຄົວ ແລະ ພັກ​ພວກ;
2. ເມີນ​ເສີຍ​ຕໍ່​ການ​ປະ​ຕິ​ບັດ​ໜ້າ​ທີ່​ຂອງ​ຕົນ;
3. ໃຫ້ ຫຼື ຮັບ ​ສິນ​ບົນ;
4. ໂຄ​ສະ​ນາ ໃສ່​ຮ້າຍ​ປ້າຍ​ສີ ອົງ​ການ​ກາ​ແດງ​ລາວ;
5. ມີ​ພຶດ​ຕິ​ກຳ​ອື່ນ ທີ່​ເປັນ​ການ​ລະ​ເມີດ​ກົດ​ໝາຍ.

**ມາດ​ຕາ 53 ຂໍ້​ຫ້າມ​ສຳ​ລັບ​ສະ​ມາ​ຊິກ, ອາ​ສາ​ສະ​ໝັກ​ກາ​ແດງ**

ຫ້າມ ​ສະ​ມາ​ຊິກ, ອາ​ສາ​ສະ​ໝັກ​ກາ​ແດງ ມີ​ ພຶດ​ຕິ​ກຳ ດັ່ງ​ນີ້:

1. ສວຍ​ໃຊ້​ໜ້າ​ທີ່​, ຕຳ​ແໜ່ງ, ຄວາມ​ຮັບ​ຜິດ​ຊອບ​ຂອງ​ຕົນເພື່ອ​ຫາ​ຜົນ​ປະ​ໂຫຍດ​ສ່ວນ​ຕົວ, ຄອບ​ຄົວ ແລະ ພັກ​ພວກ;
2. ນຳໃຊ້ເຄື່ອງໝາຍກາແດງ ໂດຍບໍ່​ໄດ້​ຮັບ​ອະ​ນຸ​ຍາດ;
3. ຈັດ​ຕັ້ງ​ເປັນ​ກຸ່ມ​ກ້ອນ, ຊຸມ​ນຸມ, ເຄື່ອນ​ໄຫວ ແລະ ດຳ​ລົງ​ຊີ​ວິດ ​ທີ່​ຂັດ​ກັບ​ກົດ​ໝາຍ;
4. ເມີນ​ເສີຍ​ຕໍ່​ການ​ປະ​ຕິ​ບັດ​ໜ້າ​ທີ່​ຂອງ​ຕົນ;
5. ໂຄ​ສະ​ນາ ໃສ່​ຮ້າຍ​ປ້າຍ​ສີ ອົງ​ການ​ກາ​ແດງ​ລາວ;
6. ມີ​ພຶດ​ຕິ​ກຳ​ອື່ນ ທີ່​ເປັນ​ການ​ລະ​ເມີດ​ກົດ​ໝາຍ.

**ມາດ​ຕາ 54 ຂໍ້​ຫ້າມ​ສຳ​ລັບ​ບຸກຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ​​​​ອື່ນ**

ຫ້າມ ​ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ​ອື່ນ ມີ​ ພຶດ​ຕິ​ກຳ ດັ່ງ​ນີ້:

1. ສວຍ​ໃຊ້​ໜ້າ​ທີ່​, ຕຳ​ແໜ່ງ, ຄວາມ​ຮັບ​ຜິດ​ຊອບ​ຂອງ​ຕົນ ເພື່ອ​ຫາ​ຜົນ​ປະ​ໂຫຍດ​ສ່ວນ​ຕົວ, ຄອບ​ຄົວ ແລະ ພັກ​ພວກ;
2. ນຳໃຊ້ເຄື່ອງໝາຍກາແດງ ໂດຍບໍ່​ໄດ້​ຮັບ​ອະ​ນຸ​ຍາດ;
3. ຂັດ​ຂວາງ, ເມີນ​ເສີຍ ແລະ ບໍ່​ໃຫ້​ການ​ຮ່ວມ​ມື;
4. ໃຫ້ ຫຼື ຮັບ​ສິນ​ບົນ;
5. ໂຄ​ສະ​ນາ ໃສ່​ຮ້າຍ​ປ້າຍ​ສີ​ອົງ​ການ​ກາ​ແດງ​ລາວ;
6. ມີ​ພຶດ​ຕິ​ກຳ​ອື່ນ ທີ່​ເປັນ​ການ​ລະ​ເມີດ​ກົດ​ໝາຍ.

**​ພາກ​ທີ VII**

**ການ​ຄຸ້ມ​ຄອງ ແລະ ການກວດ​ກາ​ວຽກ​ງານ​ກາ​ແດງ**

**ມາດ​ຕາ 55 ​ ການ​ຄຸ້ມ​ຄອງວຽກ​ງານ​ກາ​ແດງ**

ລັດ​ຖະ​ບານ ​ເປັນຜູ້ຄຸ້ມ​ຄອງວຽກ​ງານ​ກາ​ແດງ​ຢ່າງ​ລວມ​ສູນ ເປັນ​ເອ​ກະ​ພາບ ໃນ​ຂອບ​ເຂດ​ທົ່ວ​ປະ​ເທດ ໂດຍມອບ​ໃຫ້ອົງ​ການ​ກາ​ແດງ​ລາວ ເປັນຜູ້ຮັ​ບ​ຜິດ​ຊອບໂດຍ​ກົງ ແລະ ເປັນ​ເຈົ້າ​ການ​ປະ​ສານ​ສົມ​ທົບ ກັບ​ກະ​ຊວງ, ອົງ​ກາ​ນ​, ອົງ​ການ​ປົກ​ຄອງ​ທ້ອ​ງ​ຖິ່ນ ແລະ ພາກ​ສ່ວນອື່ນ​ທີ່​ກ່ຽວ​ຂ້ອງ.

**ມາດຕາ 56 ອົງການ​ກວດກາວຽກ​ງານ​ກາ​ແດງ**

ອົງການ​ກວດກາ​ວຽກ​ງານ​ກາ​ແດງ ​ມີ ດັ່ງນີ້:

1. ອົງການ​ກວດກາ​ພາຍ​ໃນ ຊຶ່ງ​ແມ່ນ ອົງການ​ດຽວ​ກັນກັບ ອົງການ​ຄຸ້ມ​ຄອງວຽກ​ງານ​ກາ​ແດງ ຕາມ​ທີ່​ໄດ້​ກຳນົດ​ໄ​ວ້​ໃນ​ ມາດຕາ 55 ຂອງ​ກົດໝາຍ​ສະບັບ​ນີ້;
2. ອົງການ​ກວດກາ​ພາຍ​ນອກ ຊຶ່ງແມ່ນ ສະພາ​ແຫ່ງ​ຊາດ, ສະພາປະຊາຊົນຂັ້ນແຂວງ, ອົງການກວດ ກາລັດ, ອົງການ​ກວດ​ສອບ​ແຫ່ງ​ລັດ, ແນວລາວສ້າງຊາດ ແລະ ອົງການຈັດຕັ້ງມະຫາຊົນ.

**ມາດຕາ 57 ​ເນື້ອ​ໃນ​ການ​ກວດກາ​ວຽກ​ງານ​ກາ​ແດງ**

ການ​ກວດກາ​ວຽກ​ງານ​ກາ​ແດງ ມີ​ເນື້ອ​ໃນ ດັ່ງນີ້:

1. ​ການ​ປະຕິບັດ​ ​ນະ​ໂຍ​ບາຍ, ​ແຜນຍຸດ​ທະ​ສາດ, ​ກົດ​ໝາຍ ກ່ຽວກັບວຽກງານ​ກາ​ແດງ;
2. ​ການ​ປະຕິບັດ​ພາລະ​ບົດບາດ, ສິດ, ໜ້າ​ທີ່, ຄວາມ​ຮັບຜິດຊອບ, ​ແບບ​ແຜນ​ວິທີ​ເຮັດ​ວຽກ ຂອງ​ພະນັກງານ-ລັດຖະກອນ, ສະມາຊິກ ​ແລະ ອາສາ​ສະໝັກ​ກາ​ແດງ​;
3. ​ການ​ຄຸ້ມ​ຄອງ, ການ​ນຳ​ໃຊ້, ການ​ປະຕິບັດ​ນະ​ໂຍບາຍ​ ຂອງ​ອົງການ​ກາ​ແດງ​ລາວ;
4. ​ການ​ຄຸ້ມ​ຄອງ, ການ​ນຳ​ໃຊ້ ​ລາຍ​ຮັບ-ລາຍ​ຈ່າຍ ​ແລະ ຊັບ​ສິນ​ ຮັບ​ໃຊ້​ວຽກ​ງານ​ກາ​ແດງ.

**ມາດຕາ 58 ຮູບ​ການ​ການກວດກາວຽກ​ງານ​ກາ​ແດງ**

ຮູບ​ການ​ການກວດກາວຽກ​ງານ​ກາ​ແດງ ມີ​ ດັ່ງນີ້:

1. ການ​ກວດກາ​ຕາມປົກກະຕິ;
2. ການ​ກວດກາ​ໂດຍ​ແຈ້ງ​ໃຫ້​ຊາບ​ລ່ວງ​ໜ້າ;
3. ການ​ກວດກາ​ແບບ​ກະທັນຫັນ.

ການ​ກວດກາຕາມ​ປົກກະຕິ ​ແມ່ນ ການ​ກວດກາ ຕາມ​ແຜນການ​ຢ່າງເປັນປະຈຳ ແລະ ມີກຳນົດເວລາອັນແນ່ນອນຂອງ​ຄະນະ​ກວດກາ​ແຕ່ລະ​ຂັ້ນ.

ການ​ກວດກາໂດຍ​ແຈ້ງ​ໃຫ້​ຊາບລ່ວງ​ໜ້າ ​ແມ່ນ ການກວດການອກແຜນການ ເມື່ອເຫັນວ່າມີຄວາມຈຳ ເປັນ ​ໂດຍມີການ​ແຈ້ງ​ໃຫ້​ເປົ້າໝາຍ​ຖືກກວດ​ກາຊາບລ່ວງ​ໜ້າ.

ການ​ກວດກາ​ແບບ​ກະທັນຫັນ ​ແມ່ນ ການ​ກວດການອກແຜນ, ມີຄວາມຈຳເປັນ​ຮີບ​ດ່ວນ ​ໂດ​ຍບໍ່​ໄດ້​ແຈ້ງ​ໃຫ້​ເປົ້າໝາຍຖືກ​ກວດກາ​ຊາບລ່ວງ​ໜ້າ.

**ພາກ​ທີ VIII**

**ວັນ​ກາ​ແດງ​ລາວ, ທຸງ,​ ເຄື່ອງໝາຍ, ກາ​ໝາຍ, ເຄື່ອງ​ແບບ ​**

**ແລະ ຕາ​ປະ​ທັບ**

**ມາດຕາ 59 ວັນ​ກາ​ແດງ​ລາວ**

ວັນ​​ກາ​ແດງ​ລາວ ​ໃຫ້​ຖື​ເອົາ ​ວັນ​ທີ 1 ມັງກອນ 1955 ຊຶ່ງ​ເປັນ​ວັນ​ສ້າງ​ຕັ້ງອົງ​ການ​ກາ​ແດງ​ລາວ.

ລັດຖະບານ​ ກຳນົດ​ເອົາ ວັນ​ທີ 1 ມັງກອນ ຂອງ​ທຸກໆ​ປີ ​​ເພື່ອ​ສະ​ເຫຼີ​ມສະຫຼອງ​ວັນ​ດັ່ງ​ກ່າວ.

**ມາດຕາ 60 ​ ທຸງ, ເຄື່ອງໝາຍ​, ກາ​ໝາຍ ແລ​ະ ເຄື່ອງ​ແບບ**

​​ ອົງການ​ກາ​ແດງ​ລາວ ມີ​ ທຸງ, ເຄື່ອງ​ໝາຍ, ກາ​ໝາຍ ແລະ ເຄື່ອງ​ແບບ ສະ​ເພາະຂອງຕົນ​ ເພື່ອນຳໃຊ້ ເຂົ້າໃນການ​ເຄື່ອນ​ໄຫວ​ວຽກ​ງານ​ກາ​ແດງ.

ທຸງ​ ຂອງ​ອົງ​ການ​ກາ​ແດງ​ລາວ​ ມີ​ ພື້ນສີ​ຂາວ, ມີ​ເຄື່ອງ​ໝາຍ​ກາ​ກະ​ບາດ​ສີ​ແດງ ຢູ່​ເຄິ່ງ​ກາງ.

ເຄື່ອງໝາຍ ຂອງ​ອົງການ​ກາ​ແດງ​ລາວ ​ເປັນ​ກາກະບາດ​ສີ​ແດງ, ພື້ນສີຂາວ, ມີ​ຂອບ​ວົງມົ​ນສີ​ແດງສອງ​ຂອບ ອ້ອມ​ກາ​ກະບາດ​ສີ​ແດງ, ລະຫວ່າງ​ສອງ​ຂອບ​ວົງມົນ ມີ​ຕົວ​ໜັງສື​ສີ​ແດງ ຂຽນ​ເປັນ​ພາສາ​ລາວ ​ແລະ ພາສາຕ່າງປະເທດ “ອົງການ​ກາ​ແດງ​ລາວ CROIX-ROUGE LAO”.

​ກາໝາຍ ​ກາ​ແດງ ແມ່ນ ກາ​ກະ​ບາດ​ສີ​ແດງ ພື້ນ​ສີ​ຂາວ.

​ອົງ​ການ​ກາ​ແດງ​ລາວ ມີເຄື່ອງ​ແບບ​ສະ​ເພາະ​ຂອງ​ຕົນ.

​ຮູບ​ແບບ, ລັກ​ສະ​ນະ ແລະ ຂະ​ໜາດ ຂອງ ທຸງ, ເຄື່ອງ​ໝາຍ, ກາໝາຍ ແລະ ເຄື່ອງ​ແບບ ລະ​ອຽດໄດ້​ກຳ​ນົດ​ໄວ້​ໃນ​ລະ​ບຽບ​ການ​ຕ່າງ​ຫາກ.

ການຜະ​ລິດ ແລະ ​ນຳ​ໃຊ້​ເຄື່ອງ​ໝາຍ​ຂອງ​ອົງ​ການ​ກາ​ແດງ​ລາວ ແລະ ກາ​ໝາຍ​ກາ​ແດງ ຕ້ອງ​ໄດ້​ຮັບ​ອະ​ນຸ​ຍາດ​ຈາກ​ອົງ​ການ​ກາ​ແດງ​ລາວ.

**ມາດ​ຕາ 61 ຕາ​ປະ​ທັບ**

ອົງການ​ກາ​ແດງ​ລາວ ມີ​ຕາ​ປະ​ທັບ​ ​ເພື່ອ​ນຳ​ໃຊ້​ເຂົ້າ​ໃນ​ການ​ເຄື່ອນ​ໄຫວ​ວຽກ​ງານ ທາງ​ລັດ​ຖະ​ການ​ຂອງ​ຕົນ.

**ພາກ​ທີ IX**

**ນະ​ໂຍບາຍ​ຕໍ່​ຜູ້​ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ**

**ມາດຕາ 62 ນະ​ໂຍບາຍ​ຕໍ່​ຜູ້​ມີ​ຜົນງານ**

ບຸກຄົນ,​ ນິຕິບຸກຄົນ ​ຫຼື ການຈັດຕັ້ງ ທີ່​ມີ​ຜົນງານ​ດີ​ເດັ່ນ ​ໃນ​ການ​ປະຕິບັດ​ກົດໝາຍສະບັບ​ນີ້ ເປັນ​ຕົ້ນ ການ​ບໍ​ລິ​ຈາກ​ເລືອດ, ການ​ກູ້​ໄພ​ສຸກ​ເສີນ ຈະ​ໄດ້​ຮັບ​ການ​ຍ້ອງຍໍ ຫຼື ນະ​ໂຍບາຍອື່ນ ​ຕາມ​ລະ​ບຽບ​ການ.

**ມາດຕາ 63 ມາດ​ຕະການ​ຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ​ຫຼື ການຈັດຕັ້ງ ທີ່​ໄດ້​ລະ​ເມີດ​ກົດໝາຍ​ສະບັບ​ນີ້ຈະ​ຖືກ ​ສຶກສາ​ອົບຮົມ, ກ່າວ​ເຕືອນ, ລົງ​ວິ​ໄນ, ປັບ​​ໃໝ, ​ໃຊ້​ແທນ​ຄ່າ​ເສຍ​ຫາຍທາງ​ແພ່ງ ຫຼື ລົງ​ໂທດ​ທາງ​ອາຍາ ຕາມ​ແຕ່​ກໍລະນີ ​ເບົາ ຫຼື ໜັກ.

**ພາກ​ທີ X**

**ບົດ​ບັນຍັດ​ສຸດ​ທ້າຍ**

**ມາດຕາ 64 ການຈັດຕັ້ງປະຕິບັດ**

ລັດຖະບານ ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ​ເປັນ​ຜູ້​ຈັດຕັ້ງປະຕິບັດ​ກົດໝາຍ​ສະບັບ​ນີ້.

**​ມາດຕາ 65 ຜົນ​ສັກສິດ**

ກົດ​ໝາຍ​ສະບັບ​ນີ້ ມີ​ຜົນ​ສັກ​ສິດ ນັບ​ແຕ່ ວັນ​ປະທານ​ປະ​ເທດ ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ອອກ​ລັດຖະດຳລັດປະກາດ​ໃຊ້ ແລະ ພາຍຫຼັງ​ໄດ້​ລົງ​ໃນຈົດໝາຍ​ເຫດ​ທາງ​ລັດຖະການ ສິບ​ຫ້າວັນ.

ຂໍ້​ກຳນົດ, ບົດ​ບັນຍັດ​ໃດ ທີ່​ຂັດ​ກັບ​ກົດໝາຍ​ສະບັບ​ນີ້ ລ້ວນ​ແຕ່​ຖືກ​ຍົກ​ເລີກ.

ປະທານ​ສະພາ​ແຫ່ງ​ຊາດ