
****ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 65 /ສພຊ

ນະຄອນຫຼວງວຽງຈັນ, ວັນທີ 14 ມິຖຸນາ 2019

**ກົດໝາຍ**

**ວ່າດ້ວຍການຕອບໂຕ້ ການທຸ່ມຕະຫຼາດ ແລະ ການຊ່ວຍໜູນ**

**ຂອງ​ປະ​ເທດ​ຜູ້​ສົ່ງ​ອອກ**

**ພາກທີ I**

**ບົດບັນຍັດທົ່ວໄປ**

ມາດຕາ 1 **ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ການຕິດ ຕາມ ກວດກາ ວຽກງານຕອບ​ໂຕ້ ການ​ທຸ່ມຕະຫຼາດ ​ແລະ ການຊ່ວຍ​ໜູນຂອງປະເທດຜູ້ສົ່ງອອກ ​​​ເພື່ອປົກປ້ອງຜູ້ຜະລິດພາຍໃນ ທີ່ໄດ້ຮັບຜົນກະທົບຈາກການແຂ່ງຂັນທີ່ບໍ່ເປັນທໍາ ​ແນ​ໃສ່ຮັບປະກັນ​ໃຫ້ຜູ້ຜະລິດສິນຄ້າພາຍໃນສາ ມາດປັບປຸງ​ຕົນ​ເອງ, ​ມີຄວາມເຂັ້ມແຂງ, ເຕີບໃຫຍ່ຂະຫຍາຍຕົວ ແລະ ສາມາດ​ແຂ່ງຂັນກັບສິນຄ້ານໍາເຂົ້າ, ປະ ກອບສ່ວນເຂົ້າໃນການພັດທະນາເສດຖະກິດ-ສັງຄົມ ຂອງຊາດ.

ມາດຕາ 2 **ການຕອບ​ໂຕ້ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນຂອງປະເທດຜູ້ສົ່ງອອກ**

ການທຸ່ມຕະຫຼາດ ແມ່ນ ການສົ່ງອອກສິນຄ້າຈາກ​ປະ​ເທດ​ຜູ້​ສົ່ງ​ອອກເຂົ້າມາໃນ ສປປ ລາວ ​ຊຶ່ງມີລາຄາສົ່ງອອກ ຕໍ່າກວ່າ​ລາຄາ​ປົກກະຕິຂອງສິນຄ້າທີ່ຄ້າຍຄືກັນ ທີ່ຈໍາ​ໜ່າຍພາຍໃນປະເທດຜູ້ສົ່ງອອກ ເພື່ອຜົນປະໂຫຍດທາງການຄ້າ.

ການຊ່ວຍໜູນຂອງ​ປະ​ເທດ​ຜູ້​ສົ່ງ​ອອກ ແມ່ນ ການຊ່ວຍເຫຼືອ ຫຼື ການສະໜັບສະໜູນ ​ຂອງລັດຖະບານ ຫຼື ອົງການ​ຈັດ​ຕັ້ງໃດ​ໜຶ່ງ ຂອງປະເທດຜູ້ສົ່ງອອກ ໃຫ້ແກ່ວິສາຫະກິດ ແລະ ອຸດສາຫະກໍາ ເພື່ອຜົນປະໂຫຍດ ທາງການຄ້າ.

ການ​ຕອບ​ໂຕ້ ການ​ທຸ່ມຕະຫຼາດ ​ແລະ ການ​ຊ່ວຍໜູນຂອງ​ປະ​ເທດ​ຜູ້​ສົ່ງ​ອອກ ແມ່ນ ການນໍາໃຊ້ມາດ ຕະການທາງດ້ານພາສີ ໃນໄລຍະເວລາໃດໜຶ່ງ ຕໍ່​ສິນຄ້າ​ນຳ​ເຂົ້າ ທີ່​ມີ​ການ​ທຸ່ມ​ຕະຫຼາດ ​ແລະ ​ໄດ້​ຮັບການ​ຊ່ວຍໜູນຂອງປະເທດຜູ້ສົ່ງອອກ ~~​~~ຊຶ່ງເຮັດໃຫ້ຜູ້ຜະລິດສິນຄ້າພາຍໃນ ໄດ້​ຮັບຄວາມເສຍຫາຍ.

ມາດຕາ 3 ການອະທິບາຍຄໍາສັບ​

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ຜູ້ຜະລິດສິນຄ້າພາຍໃນ** ໝາຍເຖິງ ບຸກຄົນ ຫຼື ນິຕິບຸກຄົນ ລາວ ຫຼື ຕ່າງປະເທດ ທີ່ດໍາເນີນທຸລະ​ກິດ ໃນ ສປປ ລາວ ​ທີ່ຜະລິດ​ສິນຄ້າ ອຸດສາຫະກໍາ ແລະ ກະສິກໍາ ​ທີ່ຄ້າຍຄືກັນ ກັບສິນຄ້ານໍາເຂົ້າ ຊຶ່ງມີຜົນຜະລິດ ລວມ ກວມອັດຕາສ່ວນທີ່ສຳຄັນຂອງ​ການຜະລິດທັງ​ໝົດຂອງສິິນຄ້າດັ່ງກ່າວ;
2. **ສິນຄ້າທີ່ຄ້າຍຄືກັນ** ໝາຍເຖິງ ສິນຄ້າທີ່ມີຄຸນລັກສະນະສະເພາະພື້ນຖານທີ່ຄືກັນ ຫຼື ຄ້າຍຄືກັນກັບ ສິນຄ້າທີ່ຜະລິດໃນ ສປປ ລາວ;
3. **ສິນຄ້າທີ່ຖືກພິຈາລະນາ** ໝາຍເຖິງ ສິນຄ້າທີ່ນໍາເຂົ້າມາ ສປປ ລາວ ຊຶ່ງມີຂໍ້ມູນ​ຢັ້ງຢືນ​ເບື້ອງ​ຕົ້ນວ່າມີ ການທຸ່ມຕະຫຼາດ ຫຼື ໄດ້ຮັບການຊ່ວຍໜູນຂອງປະເທດຜູ້ສົ່ງອອກ;
4. **ປະເທດຜູ້ສົ່ງອອກ** ໝາຍເຖິງ ປະເທດສົ່ງອອກສິນຄ້າທີ່ຖືກພິຈາລະນາເຂົ້າມາໃນ ສປປ ລາວ;
5. **ຜູ້ສົ່ງອອກ** ໝາຍເຖິງ ຜູ້ສົ່ງອອກຂອງຕ່າງປະເທດທີ່ສົ່ງສິນຄ້າເຂົ້າມາໃນ ສປປ ລາວ;
6. **ຜູ້ມີສ່ວນກ່ຽວຂ້ອງ** ໝາຍເຖິງຜູ້ຜະລິດ, ຜູ້ສົ່ງອອກ ຫຼື ຜູ້ນໍາເຂົ້າສິນຄ້າ ແລະ ລັດຖະບານ ຂອງປະເທດຜູ້ສົ່ງອອກສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ, ກຸ່ມ, ສະມາຄົມ ຫຼື ການຈັດຕັ້ງທີ່ ເປັນຕົວແທນປົກປ້ອງຜົນປະໂຫຍດຂອງຜູ້ຜະລິດສິນຄ້າພາຍໃນ;
7. **ບຸກຄົນທີສາມ** ໝາຍເຖິງ ບຸກຄົນ ຫຼື ນິຕິບຸກຄົນ ທີ່ກ່ຽວຂ້ອງກັບການນໍາເຂົ້າ ຫຼື ສົ່ງອອກສິນຄ້າທີ່ ຖືກພິຈາລະນາ;
8. **ຄວາມເສຍຫາຍຢ່າງຫຼວງຫຼາຍ** ໝາຍເຖິງ ຄວາມ​ເສຍ​ຫາຍຈາກການນໍາເຂົ້າສິນຄ້າ ທີ່​ມີ​ການທຸ່ມຕະ ຫຼາດ ຫຼື ໄດ້ຮັບການຊ່ວຍ​ໜູນຂອງປະເທດຜູ້ສົ່ງອອກ ຊຶ່ງເຮັດໃຫ້ຜູ້ຜະລິດສິນຄ້າພາຍໃນ ໂດຍລວມໄດ້ຮັບຜົນກະທົບຢ່າງ​ຮ້າຍ​ແຮງ;
9. **ໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງ​ຫຼາຍ** ໝາຍເຖິງ ເຫດການທີ່ໃກ້ຈະເກີດຂຶ້ນກັບຜູ້ ຜະລິດສິນຄ້າພາຍໃນ ຊຶ່ງຈະພາໃຫ້ມີຄວາມເສຍຫາຍຢ່າງຫຼວງ​ຫຼາຍ ແລະ ແນ່ນອນ;
10. **ອຸປະສັກທີ່ຖ່ວງດຶງຕໍ່ການສ້າງຕັ້ງ ຫຼື ພັດທະນາວິສາຫະກິດພາຍໃນ** ໝາຍເຖິງ ຜົນກະທົບຕໍ່ວິສາຫະກິດພາຍໃນທີ່ກໍາລັງສ້າງຕັ້ງ ຫຼື ດໍາເນີນ ​ແລະ ຂະຫຍາຍທຸລະກິດ ຢູ່ ສປປ ລາວ;
11. **ສະເລ່ຍຖ່ວງນໍ້າໜັກ** ໝາຍ​ເຖິງການຄິດໄລ່ຈາກຜົນລວມຂອງລາຄາສິນຄ້າ ຄູນໃຫ້ ປະລິມານສິນ ຄ້າ ແລະ ຫານໃຫ້ ຜົນລວມຂອງປະລິມານສິນຄ້າ;
12. **ມາດຕະການທາງດ້ານພາສີ** ໝາຍເຖິງ ການວາງເງິນຄໍ້າປະກັນຕາມການຄິດໄລ່ອັດຕາພາສີ ຫຼື ການເພີ່ມອັດຕາພາສີນໍາເຂົ້າຕໍ່ສິນຄ້າທີ່ຖືກນໍາໃຊ້ມາດຕະການ;
13. **ຜູ້ສະໜັບສະໜູນ** ໝາຍເຖິງ ຜູ້ຜະລິດສິນຄ້າທີ່ຄ້າຍຄືກັນພາຍໃນປະເທດ ທີ່ເຫັນດີໃຫ້ມີການດໍາ ເນີນການສືບຫາຂໍ້ມູນຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນຂອງປະເທດຜູ້ສົ່ງອອກ;
14. **ຜູ້ຄັດຄ້ານ** ໝາຍເຖິງ ຜູ້ຜະລິດສິນຄ້າທີ່ຄ້າຍຄືກັນພາຍໃນປະເທດ ທີ່ບໍ່ເຫັນດີໃຫ້ມີການດໍາເນີນການສືບຫາຂໍ້ມູນຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນຂອງປະເທດຜູ້ສົ່ງອອກ;
15. **ຜູ້ບໍ່ອອກສຽງ** ໝາຍເຖິງ ຜູ້ຜະລິດສິນຄ້າທີ່ຄ້າຍຄືກັນພາຍໃນປະເທດ ທີ່ບໍ່ສະໜັບສະໜູນ ແລະ ບໍ່ຄັດຄ້ານ ໃຫ້ມີການດໍາເນີນການສືບຫາຂໍ້ມູນຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນຂອງປະ ເທດຜູ້ສົ່ງອອກ;
16. **ສ່ວນແບ່ງຕະຫຼາດ** ໝາຍເຖິງ ອັດຕາສ່ວນຮ້ອຍຂອງປະລິມານການຈໍາໜ່າຍສິນຄ້າໃດໜຶ່ງ ເມື່ອທຽບ ໃສ່ຍອດຈໍາໜ່າຍທັງໝົດຂອງສິນຄ້າປະເພດດຽວກັນໃນຕະຫຼາດ;
17. **ຜະລິດຕະພາບ** ໝາຍເຖິງ ປະສິດທິພາບໃນການຜະລິດສິນຄ້າ ຂອງຜູ້ຜະລິດສິນຄ້າ.

ມາດຕາ 4 ນະ​ໂຍບາຍ​ຂອງ​ລັດ​ກ່ຽວ​ກັບ​ວຽກງານ​​ຕອບ​ໂຕ້ **ການທຸ່ມຕະຫຼາດ ແລະ ການຊ່ວຍ​ໜູນ**

**ຂອງປະເທດຜູ້ສົ່ງອອກ**

**ລັດ ​ຊຸກຍູ້ ແລະ ສົ່ງ​​ເສີມ ​ວຽກງານ**ຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນຂອງປະເທດຜູ້ສົ່ງ ອອກ **ດ້ວຍ​ການ​ກຳນົດ**ມາດຕະການ ເພື່ອຕອບ​ໂຕ້ການຄ້າທີ່ບໍ່ເປັນທໍາຈາກການນໍາເຂົ້າສິນຄ້າ ທີ່​ມີ​ການທຸ່ມຕະ ຫຼາດ ຫຼື ໄດ້ຮັບການຊ່ວຍ​ໜູນຂອງປະເທດຜູ້ສົ່ງອອກ, ສ້າງ​ສະພາບ​ແວດ​ລ້ອມ ​ແລະ ​ເງື່ອນ​ໄຂທີ່​ເອື້ອ​ອຳນວຍໃຫ້​​ແກ່​ຜູ້ຜະລິດສິນຄ້າພາຍ​ໃນ ​ໃຫ້ສາມາດເຕີບໃຫຍ່ ຂະຫຍາຍຕົວ ແລະ ສາມາດແຂ່ງຂັນໄດ້.

ລັດ ສະໜອງ ງົບປະມານ, ບຸກຄະລາກອນ, ພາຫະນະ, ວັດຖູປະກອນ ໃຫ້ແກ່ການຈັດຕັ້ງປະຕິບັດ**ວຽກງານ**ຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນຂອງປະເທດຜູ້ສົ່ງອອກ ໃຫ້ສາມາດເຄື່ອນໄຫວໄດ້**ຢ່າງ**ມີປະ ສິດທິພາບ ແລະ ປະສິດທິຜົນ.

ມາດຕາ 5 ຫຼັກການກ່ຽວ​ກັບ**ການຕອບ​ໂຕ້ ການທຸ່ມຕະຫຼາດ ແລະ ການຊ່ວຍ​ໜູນຂອງປະເທດຜູ້ສົ່ງອອກ**

ການຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນຂອງປະເທດຜູ້ສົ່ງອອກ **ໃຫ້ປະຕິບັດ​ຕາມ​ຫຼັກການ ຕົ້ນຕໍ​ ດັ່ງ​ນີ້**:

1. **ຮັບປະກັນຄວາມສອດຄ່ອງກັບນະໂຍບາຍ ແລະ ກົດໝາຍ**;
2. **ຮັບປະກັນຄວາມວ່ອງ​ໄວ, ໂປ່ງໃສ**, **ພາວະວິໄສ ແລະ ຍຸຕິທຳ**;
3. **ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.**

ມາດຕາ 6 ຂອບເຂດການນໍາໃຊ້

ກົດໝາຍສະບັບນີ້ ນໍາໃຊ້ສໍາລັບບຸກຄົນ, ນິຕິບຸກຄົນ ຫຼື ການຈັດຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ​ທີ່​ດຳ ເນີນການຜະລິດສິນຄ້າຢູ່ພາຍໃນ ສປປ ລາວ ແລະ ຜູ້ນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນຂອງປະເທດຜູ້ສົ່ງອອກ.

ມາດຕາ 7 ການ​ຮ່ວມ​ມື​ສາກົນ

ລັດ ສົ່ງ​ເສີມ​ການ​ພົວພັນ​ຮ່ວມ​ມື​ກັບ​ຕ່າງປະ​ເທດ, ພາກ​ພື້ນ ​ແລະ ສາກົນ ​ກ່ຽວກັບ​ການຕອບ​ໂຕ້ ການທຸ່ມ ຕະຫຼາດ ​ແລະ ການຊ່ວຍ​ໜູນຂອງປະເທດຜູ້ສົ່ງອອກ ດ້ວຍ​ການ​ແລກປ່ຽນຂໍ້​ມູນ ຂ່າວສານ, ​ເຕັກນິກ, ເຕັກ​ໂນ​ໂລ​ຊີ, ການຝຶກ​ອົບຮົມ ​ແລະ ຍົກ​ລະດັບ​ຄວາມ​ຮູ້​ຄວາມ​ສາມາດທາງດ້ານ​ວິຊາ​ການ ​ເພື່ອ​ເຮັດ​ໃຫ້​ວຽກງານ​ດັ່ງກ່າວ ​ມີປະສິດທິ​ພາບ ​ແລະ ປະຕິບັດ​ຕາມສົນທິສັນຍາ ​ແລະ ສັນຍາ​ສາກົນ ​ ​ທີ່ ​ສປປ ລາວ ​ເປັນ​ພາຄີ.

**ພາກ​ທີ II**

**ການ​ທຸ່ມຕະຫຼາດ ແລະ ການຊ່ວຍ​ໜູນຂອງ​ປະ​ເທດ​ຜູ້​ສົ່ງ​ອອກ**

**ໝວດທີ 1**

**ການທຸ່ມຕະຫຼາດ**

**ມາດຕາ 8 ການທຸ່ມຕະຫຼາດ**

ການທຸ່ມຕະຫຼາດ ​ດໍາ​ເນີນ​ດ້ວຍ​ການກໍານົດລາຄາສົ່ງອອກ ຂອງສິນຄ້າໃດໜຶ່ງມາຍັງ ສປປ ລາວ ຕໍ່າກວ່າ ລາຄາປົກກະຕິຂອງສິນຄ້າດັ່ງກ່າວ ທີ່ຈໍາໜ່າຍຢູ່ພາຍໃນປະເທດຜູ້ສົ່ງອອກ.

**ມາດຕາ 9 ລາຄາສົ່ງອອກ**

ລາຄາສົ່ງອອກ ແມ່ນ ລາຄາສິນຄ້າຈາກປະເທດຜູ້ສົ່ງອອກ ທີ່ສົ່ງເຂົ້າມາຈໍາໜ່າຍ​​ໃນ ສປປ ລາວ ​ໂດຍມີ ການຊໍາລະຕົວ​ຈິງ ຫຼື ມີ​ແຜນການຊໍາລະ.

ໃນກໍລະນີບໍ່ມີລາຄາສົ່ງອອກ ຫຼື ລາຄາສົ່ງອອກບໍ່ໜ້າເຊື່ອຖື ໃຫ້ຄິດໄລ່ລາຄາສົ່ງອອກສິນຄ້າ ທີ່ໄດ້ຈໍາ ໜ່າຍ​ຄັ້ງ​ທໍາ​ອິດ ໃຫ້ແກ່ຜູ້ຊື້ທີ່ບໍ່ມີສ່ວນກ່ຽວຂ້ອງ.

ໃນກໍລະນີທີ່ສິນຄ້າ ບໍ່ໄດ້ມີການຈໍາໜ່າຍໃຫ້ແກ່ຜູ້ຊື້ທີ່ບໍ່ມີສ່ວນກ່ຽວຂ້ອງ ຫຼື ບໍ່​ໄດ້ຈໍາໜ່າຍສິນຄ້າ​ໃນ​ສະ ພາບ​ເດີມ ​ທີ່​ໄດ້​ນໍາ​ເຂົ້າ​ໃນ​ເບື້ອງ​ຕົ້ນ ໃຫ້ກໍານົດລາຄາສົ່ງອອກບົນພື້ນຖານທີ່ສົມເຫດສົມຜົນ.

**ມາດຕາ 10 ລາຄາປົກກະຕິ**

ລາຄາ​ປົກກະຕິ ​ແມ່ນ​ ລາຄາ​ສິນຄ້າທີ່ຄ້າຍຄື​ກັນ ທີ່ຈໍາໜ່າຍ​​ເພື່ອ​ຊົມ​ໃຊ້ພາຍ​ໃນ​ປະ​ເທດ​ຜູ້​ສົ່ງ​ອອກ ໂດຍ​ມີ​ການ​ຊໍາລະຕົວ​ຈິງ ຫຼື ມີ​ແຜນ​ການ​ຊໍາລະ ​​​ໃນ​ສະພາບ​ການ​ຄ້າ​​​ປົກກະຕິ ຊຶ່ງ​ເປັນ​ລາຄາ​ທີ່​ສາມາດ​ນໍາ​ມາ​ປຽບທຽບ​​ໄດ້ ກັບລາຄາ​ສົ່ງ​ອອກມາ​ຍັງ ສປປ ລາວ.

ໃນກໍລະນີບໍ່ມີການຈໍາໜ່າຍສິນຄ້າທີ່ຄ້າຍຄືກັນ ໃນຕະຫຼາດພາຍໃນຂອງປະເທດຜູ້ສົ່ງອອກ ຫຼື ການຈໍາໜ່າຍສິນຄ້າດັ່ງກ່າວ ບໍ່ສາມາດນໍາມາປຽບທຽບໄດ້ນັ້ນ ໃຫ້ກໍານົດລາຄາປົກກະຕິ ​ໂດຍ​ອີງ​ໃສ່​ລາຄາໃດໜຶ່ງ ດັ່ງນີ້:

1. ລາຄາສົ່ງອອກສິນຄ້າ​ທີ່​ຄ້າຍຄື​ກັນ​ ໄປຍັງ​ປະເທດທີສາມ ທີ່ມີການນໍາເຂົ້າສິນຄ້າທີ່ຖືກພິຈາລະນາ ຖ້າມີເຫດຜົນທີ່ເຊື່ອໄດ້ວ່າ ລາຄານັ້ນສະແດງເຖິງລາຄາໃນຕະຫຼາດປະເທດຜູ້ສົ່ງອອກ;
2. ລາຄາຄິດໄລ່ຈາກຕົ້ນທຶນການຜະລິດຂອງປະເທດແຫຼ່ງກໍາເນີດສິນຄ້າ ບວກກັບຄ່າໃຊ້ຈ່າຍໃນການບໍລິຫານ, ການຈໍາໜ່າຍ ແລະ ຄ່າໃຊ້ຈ່າຍອື່ນ ລວມທັງກໍາໄລທີ່ເກີດຂຶ້ນ.

ໃນກໍລະນີລາຄາຕາມທີ່​ໄດ້​ກໍານົດ​ໄວ້​ໃນວັກທີໜຶ່ງ ແລະ ວັກທີສອງ ຂໍ້ 1 ຂອງມາດຕານີ້ ຫາກຕໍ່າກວ່າ ຕົ້ນທຶນການຜະລິດ ບວກກັບຄ່າໃຊ້ຈ່າຍໃນ ການບໍລິຫານ, ການຈໍາໜ່າຍ ແລະ ຄ່າໃຊ້ຈ່າຍອື່ນ ແມ່ນ​ບໍ່​​ໃຫ້​ນໍາ​ມາກໍານົດ​ເປັນລາຄາປົກກະຕິ.

ສໍາລັບວິທີການ​ຄິດ​ໄລ່ລະອຽດກ່ຽວ​ກັບການ​ກໍານົດລາຄາປົກກະຕິ​ ໄດ້ກໍານົດໄວ້ໃນລະບຽບການຕ່າງ ຫາກ.

**ມາດຕາ 11 ການກໍານົດອັດຕາການທຸ່ມຕະຫຼາດ**

ການກໍານົດອັດຕາການທຸ່ມຕະຫຼາດ ແມ່ນ ການຄິດໄລ່ສ່ວນຕ່າງ​ ລະຫວ່າງ ລາຄາປົກກະຕິ ກັບ ລາຄາ ສົ່ງອອກ ທີ່ດໍາເນີນການຄ້າໃນລະດັບ ແລະ ໄລຍະເວລາດຽວກັນ ຊຶ່ງມີວິທີການປຽບທຽບໃດໜຶ່ງ ດັ່ງນີ້:

1. ລາຄາປົກກະຕິສະເລ່ຍຖ່ວງນໍ້າໜັກ ກັບ ລາຄາສົ່ງອອກສະເລ່ຍຖ່ວງນໍ້າໜັກ;
2. ລາຄາປົກກະຕິ ກັບ ລາຄາສົ່ງອອກຂອງການເຮັດທຸລະກໍາທາງ​ການ​ຄ້າແຕ່ລະຄັ້ງ;
3. ໃນກໍລະນີທີ່ລາຄາສົ່ງອອກ ມີ​ຄວາມແຕກຕ່າງກັນທາງ​ດ້ານຜູ້ຊື້, ​ພື້ນທີ່ ຫຼື ໄລຍະເວລາທີ່ສົ່ງອອກ, ໃຫ້ປຽບທຽບ ລະຫວ່າງລາຄາປົກກະຕິສະເລ່ຍຖ່ວງນໍ້າໜັກ ກັບ ລາຄາສົ່ງອອກຂອງການເຮັດທຸລະກໍາທາງ​ການ​ຄ້າແຕ່ລະຄັ້ງ.

ຖ້າ​ລາຄາ​ປົກ​ກະຕິ ​ແລະ ລາຄາ​ສົ່ງ​ອອກທີ່​ນໍາ​ມາ​ປຽບທຽບຫາກ​ບໍ່​ແມ່ນ​ລາຄາ​​ໃນ​ລະດັບ ​ແລະ ​​​ໄລຍະເວ ລາ​ດຽວກັນ ​​ໃຫ້ພິຈາລະນາ​ປັດ​ໄຈ​​ ທີ່ສົ່ງຜົນກະທົບຕໍ່ການປຽບທຽບ​ ເຊັ່ນ ເງື່ອນໄຂ ແລະ ໄລຍະເວລາ ຂອງການ ຈໍາໜ່າຍ, ການເກັບອາກອນ,​ ລະດັບການຄ້າ, ປະລິມານ, ຄຸນ​ລັກສະນະ​ສະ​ເພາະຂອງສິນຄ້າ.

ເມື່ອການປຽບທຽບລາຄາ ມີຄວາມກ່ຽວຂ້ອງກັບການແລກປ່ຽນສະກຸນເງິນ ໃຫ້ນໍາໃຊ້ອັດຕາແລກປ່ຽນຂອງທະນາຄານທຸລະກິດໃດໜຶ່ງ ຂອງວັນທີ່ມີການຈໍາໜ່າຍສິນຄ້າ. ຖ້າມີການຕົກລົງກໍານົດ​ອັດຕາ​ແລກປ່ຽນເງິນ ຕາລ່ວງໜ້າ ​ໃຫ້ປະຕິບັດ​ຕາມ​ອັດຕາທີ່​ໄດ້​ຕົກລົງ​ກັນນັ້ນ.

ສໍາລັບສູດ​ຄິດ​ໄລ່ການກໍານົດອັດຕາການທຸ່ມຕະຫຼາດ ແລະ ການປຽບທຽບລາຄາປົກກະຕິ ແລະ ລາ ຄາສົ່ງອອກ ໄດ້ກໍານົດໄວ້ໃນລະບຽບການຕ່າງຫາກ.

**ໝວດທີ 2**

**ການຊ່ວຍ​ໜູນຂອງ​ປະ​ເທດ​ຜູ້​ສົ່ງ​ອອກ**

**ມາດຕາ 12 ການຊ່ວຍ​ໜູນຂອງ​ປະ​ເທດ​ຜູ້​ສົ່ງ​ອອກ**

ການຊ່ວຍ​ໜູນຂອງ​ປະ​ເທດ​ຜູ້​ສົ່ງ​ອອກ ປະກອບມີ ດັ່ງນີ້:

1. ການຊ່ວຍເຫຼືອທາງດ້ານການເງິນ;
2. ການສະໜັບສະໜູນດ້ານລາຍໄດ້ ຫຼື ດ້ານລາຄາ.

**ມາດຕາ 13 ການ​ຊ່ວຍ​ເຫຼືອ​ທາງ​ດ້ານ​ການ​ເງິນ**

ການ​ຊ່ວຍ​ເຫຼືອ​ທາງ​ດ້ານ​ການ​ເງິນ ແມ່ນ ການຊ່ວຍເຫຼືອຈາກ ລັດຖະບານ ຫຼື ອົງການ​ຈັດ​ຕັ້ງ​​ໃດ​ໜຶ່ງ ຂອງ​ປະ​ເທດ​ຜູ້​ສົ່ງ​ອອກ ຊຶ່ງມີ​ວິທີ​ການ ​ດັ່ງ​ນີ້:

1. ສະໜອງເງິນໂດຍກົງແກ່ວິສາຫະກິດ ​ແລະ ອຸດສາຫະກໍາ​ໃນ​ຮູບ​ແບບ ເງິນຊ່ວຍເຫຼືອລ້າ, ເງິນກູ້ຢືມ ແລະ ຊື້ຮຸ້ນ ຫຼື ໂດຍທາງ​ອ້ອມ ​​ໃນ​ຮູບ​ແບບການຄໍ້າປະກັນເງິນກູ້ຢືມ;
2. ຍົກເວັ້ນ ຫຼື ຫຼຸດຜ່ອນ ພັນທະຕ່າງໆທາງ​ດ້ານ​ການ​ເງິນ ຕາມທີ່ໄດ້ກໍານົດໄວ້ໃນກົດໝາຍ ໃຫ້ແກ່ວິສາຫະກິດ ​ແລະ ອຸດສາຫະກໍາ;
3. ສະໜອງສິນຄ້າ ຫຼື ການບໍລິການ ນອກຈາກໂຄງລ່າງພື້ນຖານທົ່ວໄປ ຫຼື ຊື້ສິນຄ້າຈາກ​ວິ​ສາ​ຫະກິດ ແລະ ອຸດສາຫະກໍາ;
4. ຈ່າຍເງິນແກ່ກອງທຶນ ຫຼື ມອບໃຫ້ພາກສ່ວນເອກະຊົນປະຕິບັດ ໜຶ່ງ ຫຼື ຫຼາຍ ວິທີ​ການ ຕາມທີ່ໄດ້ກໍານົດໃນຂໍ້ 1, 2 ແລະ 3 ຂອງມາດຕານີ້.

**ມາດຕາ 14 ການສະໜັບສະໜູນດ້ານລາຍໄດ້ ຫຼື ດ້ານລາຄາ**

ການສະໜັບສະໜູນດ້ານລາຍໄດ້ ຫຼື ດ້ານລາຄາ ​ແມ່ນ ​ການ​ເພີ່ມ​ການ​ສົ່ງ​ອອກ​ສິນຄ້າ​ໃດ​ໜຶ່ງ ​​ໂດຍກົງ ຫຼື ທາງ​ອ້ອມ ຫຼື ຫຼຸດການ​ນໍາ​ເຂົ້າ​ສິນຄ້າ​ຈາກ​ຕ່າງປະ​ເທດ.

**ມາດຕາ 15 ການຊ່ວຍ​ໜູນຂອງ​ປະ​ເທດ​ຜູ້​ສົ່ງ​ອອກ ທີ່​ຈະ​ຖືກ​ນໍາ​ໃຊ້​ມາດ​ຕະການ​ຕອບ​ໂຕ້**

ລັດຖະບານ ​ແຫ່ງ ສປປ ລາວ ຈະ​ນໍາ​ໃຊ້​ມາດ​ຕະການ​ຕອບ​ໂຕ້ ​ການ​ຊ່ວຍ​ໜູນ​​ຂອງ​ປະ​ເທດ​ຜູ້​ສົ່ງ​ອອກ ໃນ​ຮູບ​ການ​ໃດ​ໜຶ່ງ ຕາມ​ທີ່​ໄດ້​ກໍານົດ​​​ໄວ້ໃນ​ມາດ​ຕາ 13 ​ແລະ 14 ຂອງ​ກົດໝາຍ​ສະບັບ​ນີ້ ທີ່​ເ​ປັນ​ການ​ຊ່ວຍ​ໜູນ ສະ​ເພາະໃຫ້ແກ່ ວິສາຫະກິດ, ກຸ່ມວິສາຫະກິດ, ອຸດສາຫະກໍາ ​ຫຼື ກຸ່ມອຸດສາຫະກໍາ​ໃດໜຶ່ງ ທີ່​ຕິດ​ພັນ​ກັບ​ການ​ສົ່ງ​ອອກ​ສິນ​ຄ້າ​ເຂົ້າ​ມາ​ໃນ ສປປ ລາວ ​ໃນ​ກໍລະນີ ດັ່ງ​​ນີ້:

1. ການຊ່ວຍ​ໜູນໃນທາງກົດໝາຍ ຫຼື ການຈັດຕັ້ງປະຕິບັດ;
2. ການຊ່ວຍ​ໜູນສໍາລັບເຂດພື້ນ​ທີ່ ທີ່ກໍານົດໄວ້ສະເພາະ;
3. ການຊ່ວຍ​ໜູນເພື່ອເພີ່ມປະລິມານການສົ່ງອອກສິນຄ້າ;
4. ການຊ່ວຍ​ໜູນໃຫ້ມີການນໍາໃຊ້ສິນຄ້າພາຍໃນຂອງ​ຕົນ ເພື່ອທົດແທນການນໍາເຂົ້າ.

ນອກຈາກ​ການ​ຊ່ວຍ​ໜູນສະ​ເພາະ​ທີ່​ໄດ້​ກໍານົດ​ໄວ້​ໃນ​ຂໍ້ 1, 2, 3 ແລະ 4 ຂອງ​ມາດຕາ​ນີ້ ໃຫ້ພິຈາລະນາ ປັດ​ໄຈອື່ນຕື່ມ ເຊັ່ນ ຈໍານວນວິສາຫະກິດ, ກຸ່ມວິສາຫະກິດ, ອຸດສາຫະກໍາ ​ຫຼື ກຸ່ມອຸດສາຫະກໍາ ທີ່ໄດ້ຮັບການ ຊ່ວຍ​ໜູນຂອງປະເທດຜູ້ສົ່ງອອກ, ປະລິມານການຊ່ວຍ​ໜູນຂອງປະເທດຜູ້ສົ່ງອອກ, ໄລຍະເວລາ ແລະ ຮູບແບບຂອງການຊ່ວຍ​ໜູນຂອງປະເທດຜູ້ສົ່ງອອກ.

**ມາດຕາ 16 ການຄິດໄລ່ປະລິມານການຊ່ວຍ​ໜູນຂອງ​ປະ​ເທດ​ຜູ້​ສົ່ງ​ອອກ**

ການຄິດໄລ່ປະລິມານການຊ່ວຍ​ໜູນ ແມ່ນ ການຄິດໄລ່ຜົນປະໂຫຍດທີ່ໄດ້ຮັບຈາກການຊ່ວຍ​ໜູນຂອງປະເທດຜູ້ສົ່ງອອກ ຕາມ​ໄລຍະ​ເວລາ ໂດຍກໍານົດເປັນຈຳນວນ​ມູນ​ຄ່າການ​ຊ່ວຍ​ໜູ​ນ ຫຼື ສ່ວນ​ຮ້ອຍຂອງ​ການ​ຊ່ວຍ​ໜູນ ​ຕໍ່​ຫົວໜ່ວຍສິນຄ້າທີ່ສົ່ງອອກມາຍັງ ສປປ ລາວ ​ເພື່ອ​ເປັນ​ພື້ນຖານ​​ໃຫ້​ແກ່ການ​ນໍາ​ໃຊ້​ມາດ​ຕະການ​ຕອບ​ໂຕ້.

​​​ການຄິດໄລ່ຜົນປະໂຫຍດທີ່ໄດ້ຮັບຈາກການຊ່ວຍ​ໜູນຂອງປະເທດຜູ້ສົ່ງອອກ ໃຫ້ປະຕິບັດ​ຕາມ​ແຕ່​ລະ​ກໍລະນີ ດັ່ງນີ້:

1. ສໍາລັບຮູບ​ແບບເງິນຊ່ວຍເຫຼືອລ້າ ໃຫ້ຄິດໄລ່ຈາກຈໍານວນ​ເງິ​ນຊ່ວຍເຫຼືອລ້າທີ່ ວິສາຫະກິດ, ກຸ່ມວິສາຫະກິດ, ອຸດສາຫະກໍາ ​ຫຼື ກຸ່ມອຸດສາຫະກໍາ​ໃດໜຶ່ງ ໄດ້ຮັບຕົວຈິງ;
2. ສໍາລັບຮູບແບບເງິນກູ້ຢືມໃນອັດຕາດອກເບ້ຍຕໍ່າ ໃຫ້ຄິດໄລ່ຈາກຄວາມແຕກຕ່າງ ລະຫວ່າງ ອັດຕາດອກເບ້ຍເງິນກູ້ຢືມຂອງທະນາຄານ ທີ່ວິສາຫະກິດ, ກຸ່ມວິສາຫະກິດ, ອຸດສາຫະກໍາ ​ຫຼື ກຸ່ມອຸດສາຫະກໍາ​ໃດໜຶ່ງຄວນຈ່າຍ ກັບ ອັດຕາດອກເບ້ຍເງິນກູ້ຢືມ ທີ່ຈ່າຍໃຫ້ແກ່ລັດຖະບານ;
3. ສໍາລັບຮູບ​ແບບການຊື້ຮຸ້ນ ໃຫ້ຄິດໄລ່ຈາກຈໍານວນທຶນຕົວຈິງທີ່ວິສາຫະກິດ ໄດ້ຮັບຈາກການຈໍາ ໜ່າຍຮຸ້ນໃຫ້ແກ່ລັດຖະບານ;
4. ສໍາລັບຮູບແບບການຄໍ້າປະກັນເງິນກູ້ຢືມ ໃຫ້ຄິດໄລ່ຈາກຄວາມແຕກຕ່າງ ລະຫວ່າງ ອັດຕາດອກ ເບ້ຍເງິນກູ້ຢືມຂອງທະນາຄານທີ່ບໍ່ມີການຄ້ຳປະກັນ ກັບ ອັດຕາດອກເບ້ຍເງິນກູ້ຢືມທີ່ໄດ້ຮັບການຄ້ຳປະກັນ ຈາກລັດຖະບານ;
5. ສໍາລັບການສະໜອງສິນຄ້າ ຫຼື ການບໍລິການ ໃນອັດຕາທີ່ໜ້ອຍກວ່າຄ່າຕອບແທນທີ່ຄວນໄດ້ຮັບ ໃຫ້ຄິດໄລ່ຈາກຄວາມແຕກຕ່າງ ລະຫວ່າງ ລາຄາປົກກະຕິຂອງສິນຄ້າ ຫຼື ການບໍລິການໃນຕະຫຼາດ ແລະ ລາຄາ ທີ່ວິສາຫະກິດ, ກຸ່ມວິສາຫະກິດ, ອຸດສາຫະກໍາ ​ຫຼື ກຸ່ມອຸດສາຫະກໍາ​ໃດໜຶ່ງໄດ້ຈ່າຍຕົວຈິງ ໃຫ້ແກ່ລັດຖະບານ;
6. ສໍາລັບການຊື້ສິນຄ້າ ໃນອັດຕາທີ່ຫຼາຍກວ່າຄ່າຕອບແທນທີ່ຄວນໄດ້ຮັບ ໃຫ້ຄິດໄລ່ຈາກຄວາມແຕກຕ່າງ ລະຫວ່າງ ລາຄາທີ່ລັດຖະບານໄດ້ຈ່າຍໃຫ້ຕົວຈິງ ແລະ ລາຄາປົກກະຕິຂອງສິນຄ້າດັ່ງກ່າວໃນຕະຫຼາດ;
7. ສໍາລັບການຍົກເວັ້ນ ຫຼື ຫຼຸດຜ່ອນ ພັນທະຕ່າງໆທາງ​ດ້ານ​ການ​ເງິນ ຕາມທີ່ໄດ້ກໍານົດໄວ້ໃນກົດໝາຍ ໃຫ້ຄິດໄລ່ຈາກຄວາມແຕກຕ່າງ ລະຫວ່າງ ຈໍານວນເງິນທີ່ວິສາຫະກິດຕ້ອງຈ່າຍໃຫ້ແກ່ລັດຖະບານ ກັບ ຈໍານວນ ເງິນທີ່ວິສາຫະກິດ, ກຸ່ມວິສາຫະກິດ, ອຸດສາຫະກໍາ ​ຫຼື ກຸ່ມອຸດສາຫະກໍາ​ໃດໜຶ່ງໄດ້ຈ່າຍຕົວຈິງ.

​ ນອກຈາກ​ ການຊ່ວຍໜູນ ​ເຈັດກໍລະນີ​ ທີ່​ໄດ້​ກໍານົດ​ໄວ້​ເທິງ​ນີ້ ໃຫ້ນໍາ​ໃຊ້​ວິທີ​ຄິດ​ໄລ່​ອື່ນ ​ບົນ​ພື້ນຖານ​ຄວາມ​ຍຸຕິ​ທຳ ​ແລະ ສົມ​ເຫດ​ສົມ​ຜົນ.

**ພາກທີ III**

**ການກໍານົດຄວາມເສຍຫາຍຂອງຜູ້ຜະລິດສິນຄ້າພາຍໃນ**

**ມ**າດຕາ **1**7 ຄວາມ​ເສຍ​ຫາຍຂອງຜູ້ຜະລິດສິນຄ້າພາຍໃນ

ຄວາມ​ເສຍ​ຫາຍຂອງຜູ້ຜະລິດສິນຄ້າພາຍໃນ ແມ່ນ ການ​ສູນ​ເສຍ​ຜົນ​ປະ​ໂຫຍດທາງ​ການ​ຄ້າຈາກການນໍາເຂົ້າສິນຄ້າ ທີ່ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ຊຶ່ງເຮັດໃຫ້ຜູ້ຜະລິດສິນຄ້າພາຍໃນ ໄດ້​ຮັບຄວາມເສຍຫາຍ ໃນກໍລະນີໃດໜຶ່ງ ດັ່ງນີ້:

1. ມີຄວາມເສຍຫາຍຢ່າງຫຼວງ​ຫຼາຍ;
2. ມີໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງ​ຫຼາຍ;
3. ເປັນອຸປະສັກຖ່ວງດຶງຢ່າງໃຫຍ່ຫຼວງຕໍ່ການສ້າງຕັ້ງ ຫຼື ພັດທະນາວິສາຫະກິດພາຍໃນ.

ຄວາມເສຍຫາຍຂອງຜູ້ຜະລິດສິນຄ້າພາຍໃນ ຕ້ອງມີຄວາມກ່ຽວພັນກັບການທຸ່ມຕະຫຼາດ ຫຼື ການຊ່ວຍໜູນ ຂອງປະເທດຜູ້ສົ່ງອອກ ຕາມທີ່ໄດ້ກໍານົດໄວ້ໃນມາດຕາ 21 ຂອງ​ກົດໝາຍ​ສະບັບ​ນີ້ ແລະ ​ໃນ​ກໍລະນີຄວາມເສຍຫາຍ ຫາກ​ກ່ຽວຂ້ອງ​ກັບ​ຫຼາຍ​ປະ​ເທດ ສາມາດປະເມີນລວມກັນ ຕາມທີ່ໄດ້ກໍານົດໄວ້ໃນມາດຕາ 22 ຂອງກົດໝາຍສະບັບນີ້.

**ມາດຕາ 18 ການ​ກຳນົດ​ຄວາມ​ເສຍ​ຫາຍຢ່າງຫຼວງ​ຫຼາຍ**

ການກໍານົດຄວາມເສຍຫາຍຢ່າງຫຼວງ​ຫຼາຍຕໍ່ຜູ້ຜະລິດສິນຄ້າພາຍໃນ ຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ຕ້ອງພິຈາລະນາຈາກຂໍ້ມູນຫຼັກຖານ ​ດັ່ງນີ້:

1. ປະລິມານການນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ເພີ່ມຂຶ້ນແບບເດັດຖານ ຫຼື ທຽບຖານ ​ເມື່ອທຽບໃສ່ການຜະລິດ ຫຼື ການບໍລິໂພກພາຍໃນ ສປປ ລາວ;
2. ຜົນ​ກະທົບ​ຂອງສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ຕໍ່ລາຄາສິນຄ້າທີ່ຄ້າຍຄືກັນໃນ ສປປ ລາວ ຊຶ່ງເຮັດໃຫ້ຜູ້ຜະລິດພາຍໃນ ຕ້ອງຫຼຸດລາຄາ, ຖືກກົດລາຄາ ຫຼື ຈຳ ໜ່າຍສິນຄ້າໃນລາຄາ​ຂາດທຶນ;
3. ຜົນກະທົບຂອງສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ຕໍ່ຜູ້ຜະລິດສິນຄ້າພາຍໃນ ​ໂດຍພິຈາລະນາຕາມປັດ​ໄຈ ການຫຼຸດລົງຕົວຈິງ ຫຼື ມີທ່າອ່ຽງຫຼຸດລົງຂອງຍອດຈໍາໜ່າຍ, ກໍາໄລ, ຜົນຜະລິດ, ສ່ວນແບ່ງຕະຫຼາດ, ຜະລິດຕະພາບ, ຜົນຕອບແທນຈາກການລົງທຶນ ຫຼື ກໍາລັງການຜະລິດ; ປັດ​ໄຈທີ່ມີຜົນກະທົບຕໍ່ລາຄາພາຍໃນປະເທດ ​ແລະ ຜົນກະທົບຕົວຈິງ ລວມທັງທ່າອ່ຽງທີ່ມີຜົນກະທົບທາງລົບ ຕໍ່ກະແສເງິນສົດ, ສິນຄ້າໃນສາງ, ການຈ້າງງານ, ຄ່າແຮງງານ, ອັດຕາການເຕີບໂຕຂອງທຸລະກິດ, ຄວາມສາມາດໃນການເພີ່ມທຶນ ຫຼື ການລົງທຶນ.

ສໍາລັບວິທີການກໍານົດຄວາມເສຍຫາຍຢ່າງຫຼວງ​ຫຼາຍ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 19 ການ​ກຳນົດໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງ​ຫຼາຍ**

ການກໍານົດໄພຂົ່ມຂູ່ທີ່ຈະກໍ່ໃຫ້ເກີດຄວາມເສຍຫາຍຢ່າງຫຼວງ​ຫຼາຍຕໍ່ຜູ້ຜະລິດສິນຄ້າພາຍໃນ ຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ຕ້ອງພິຈາລະນາຕາມຂໍ້ມູນຕົວຈິງ ທີ່ມີເຫດການປ່ຽນ ແປງ ​ແລະ ​ຊີ້ໃຫ້ເຫັນຢ່າງຈະແຈ້ງວ່າ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກນັ້ນ ໃກ້ຈະເກີດຂຶ້ນ ແລະ ກໍ່ໃຫ້ເກີດຄວາມເສຍຫາຍຢ່າງແນ່ນອນ ​​​​​ໂດຍ​ພິຈາລະ​ນາ​ຕາມປັດໄຈ​ໃດ​ໜຶ່ງ ດັ່ງນີ້:

1. ການນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ມີການ​ເພີ່ມຂຶ້ນ​ໃນອັດຕາສ່ວນ ຫຼືື ປະລິມານ ທີ່​ເພີ່ມ​ຂຶ້ນຢ່າງຫຼວງຫຼາຍ;
2. ຄວາມອາດສາມາດໃນການຈໍາໜ່າຍສິນຄ້າຂອງຜູ້ສົ່ງອອກ ຈະເພີ່ມສູງຂຶ້ນໃນອະນາຄົດອັນໃກ້ ແລະ ຊີ້ໃຫ້ເຫັນຄວາມເປັນໄປໄດ້ ອາດມີການສົ່ງອອກສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະ ເທດຜູ້ສົ່ງອອກ ເຂົ້າມາໃນ ສປປ ລາວ ຫຼາຍຂຶ້ນ;
3. ລາຄາຂອງການນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ຈະເຮັດໃຫ້ມີການກົດລາຄາ ຫຼື ຈຳໜ່າຍ​ໃນລາຄາ​ຂາດ​ທຶນຂອງສິນຄ້າພາຍໃນ ແລະ ຄວາມຕ້ອງການໃນການ ນໍາເຂົ້າສິນຄ້າດັ່ງກ່າວ ມີທ່າອ່ຽງ​ເພີ່ມ​ຂຶ້ນ​;
4. ປະລິມານສິນຄ້າ​​ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ທີ່​ມີ​ໃນ​ສາງ ຊຶ່ງກໍາລັງດໍາເນີນການສືບຫາຂໍ້ມູນ.

ສໍາລັບການຊ່ວຍ​ໜູນຂອງປະເທດຜູ້ສົ່ງອອກນັ້ນ ຍັງຕ້ອງພິຈາລະນາຕື່ມ ກ່ຽວກັບຮູບແບບການຊ່ວຍ ໜູນ ແລະ ທ່າອ່ຽງຜົນກະທົບທາງການຄ້າ ທີ່ອາດຈະເກີດຂຶ້ນ.

**ມາດຕາ 20 ການກໍານົດອຸປະສັກທີ່ຖ່ວງດຶງຕໍ່ການສ້າງຕັ້ງ ຫຼື ພັດທະນາວິສາຫະກິດພາຍໃນ**

ການກໍານົດອຸປະສັກທີ່ຖ່ວງດຶງຕໍ່ການສ້າງຕັ້ງ ຫຼື ພັດທະນາວິສາຫະກິດພາຍໃນ ຕ້ອງພິຈາລະນາຈາກຂໍ້ມູນຫຼັກຖານຕົວຈິງ ທີ່​ສະ​ແດງ​ໃຫ້​ເຫັນ​ວ່າ ການ​ສ້າງ​ຕັ້ງ ຫຼື ພັດທະນາ​ວິ​ສາ​ຫະກິດ​ພາຍ​ໃນ​ນັ້ນ ມີ​ຄວາມ​ຊັກ​ຊ້າ ຕາມ​ກໍລະນີໃດ​ໜຶ່ງ ດັ່ງນີ້:

1. ແຜນສ້າງຕັ້ງ ແລະ ພັດທະນາວິສາຫະກິດພາຍໃນ;
2. ຄວາມສາມາດໃນການຜະລິດ ແລະ ຜົນຜະລິດ;
3. ປະລິມານ ແລະ ມູນຄ່າການຈໍາໜ່າຍສິນຄ້າພາຍໃນ;
4. ສ່ວນແບ່ງຕະຫຼາດ, ລາຍຮັບ ແລະ ກໍາໄລ;
5. ການສົ່ງອອກ ແລະ ນໍາເຂົ້າສິນຄ້າທີ່ຖືກພິຈາລະນາ;
6. ສິນຄ້າ​ໃນສາງ;
7. ການຈ້າງງານ ແລະ ຄ່າແຮງງານ;
8. ກໍລະນີອື່ນ ທີ່ເຫັນວ່າເໝາະສົມ.

**ມາດຕາ 21 ການກໍານົດຄວາມກ່ຽວພັນລະຫວ່າງ ການທຸ່ມຕະຫຼາດ ຫຼື ການຊ່ວຍ​ໜູນ ຂອງ​ປະ​ເທດ​ຜູ້​ສົ່ງ​ອອກ**

**ກັບຄວາມເສຍຫາຍຂອງຜູ້ຜະລິດສິນຄ້າພາຍໃນ**

ການກໍານົດຄວາມກ່ຽວພັນລະຫວ່າງ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ກັບ ຄວາມເສຍຫາຍຂອງຜູ້ຜະລິດສິນຄ້າພາຍໃນ ຕ້ອງພິຈາລະນາຈາກຂໍ້​ມູນຫຼັກຖານທີ່ກ່ຽວຂ້ອງທັງໝົດຂອງການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ຕາມທີ່ໄດ້ກໍານົດໄວ້ໃນມາດຕາ 18, 19 ແລະ 20 ຂອງກົດໝາຍສະບັບນີ້.

ປັດໄຈອື່ນ ທີ່ກໍ່ໃຫ້ເກີດຄວາມເສຍຫາຍຕໍ່ຜູ້ຜະລິດສິນຄ້າພາຍໃນ ກໍຕ້ອງພິຈາລະນາເຊັ່ນດຽວກັນ ​​ເຊັ່ນ ປະລິມານ ແລະ ລາຄາຂອງສິນຄ້ານໍາເຂົ້າທີ່ບໍ່ໄດ້ຈໍາໜ່າຍໃນລາຄາທຸ່ມຕະຫຼາດ ຫຼື ບໍ່ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ, ການປ່ຽນແປງດ້ານຄວາມຕ້ອງການ ຫຼື ການປ່ຽນແປງຂອງຮູບແບບການບໍລິໂພກ, ການຈໍາກັດທາງການຄ້າ ແລະ ການແຂ່ງຂັນ ລະຫວ່າງ ຜູ້ຜະລິດສິນຄ້າພາຍໃນ ແລະ ຕ່າງປະເທດ, ການພັດທະນາທາງດ້ານເຕັກໂນໂລຊີ, ນະໂຍບາຍການຜະລິດ ເພື່ອສົ່ງອອກ ແລະ ຄວາມສາມາດໃນການຜະລິດ ແຕ່ບໍ່ໃຫ້ຖືວ່າເປັນປັດໄຈທີ່ກ່ຽວພັນກັບການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ທີ່ນໍາມາພິຈາລະນານໍາໃຊ້ມາດຕະການຕອບໂຕ້.​

**ມາດຕາ 22 ການປະເມີນຄວາມເສຍຫາຍລວມກັນ**

ການປະເມີນຄວາມເສຍຫາຍລວມກັນ ​ແມ່ນ ​ການ​ປະ​ເມີນ​ຄວາມ​ເສຍ​ຫາຍ​ຂອງການ​ນໍາ​ເຂົ້າ​ສິນຄ້າ ທີ່ ມີ​ການ​ທຸ່ມຕະຫຼາດ ຫຼື ​ໄດ້​ຮັບ​ການ​ຊ່ວຍ​ໜູນ ຂອງປະເທດຜູ້ສົ່ງອອກ ​ເຂົ້າ​ມາໃນ ສປປ ລາວ ຈາກ​ຫຼາຍ​ປະ​ເທດ​ໃນໄລຍະ​ເວລາ​ດຽວ​ກັນ.

ຄະນະສືບຫາຂໍ້ມູນ ສາມາດປະ​ເມີນຄວາມເສຍຫາຍລວມກັນໄດ້ ຖ້າການ​ນໍາ​ເຂົ້າ​ສິນຄ້າ ທີ່ມີ​ການ​ທຸ່ມ ຕະຫຼາດ ຫຼື ​ໄດ້​ຮັບ​ການ​ຊ່ວຍ​ໜູນ ຂອງປະເທດຜູ້ສົ່ງອອກ ຈາກແຕ່ລະປະເທດ ຫາກມີເງື່ອນໄຂ ດັ່ງນີ້:

1. ອັດຕາການທຸ່ມຕະຫຼາດ ຫຼາຍກວ່າ ສອງສ່ວນຮ້ອຍ ຂອງລາຄາສົ່ງອອກ;
2. ປະລິມານການນໍາເຂົ້າສິນຄ້າທີ່​ມີ​ການທຸ່ມຕະຫຼາດ ຫຼາຍກວ່າ ສາມສ່ວນຮ້ອຍ ຂອງການນໍາເຂົ້າ ສິນຄ້າທີ່ຄ້າຍຄືກັນເຂົ້າມາໃນ ສປປ ລາວ ຫຼື ປະລິມານການນໍາເຂົ້າສິນຄ້າທີ່​ມີ​ການທຸ່ມຕະຫຼາດ ຈາກແຕ່ລະປະ ເທດລວມກັນ ຫຼາຍ​ກວ່າ ເຈັດສ່ວນຮ້ອຍ ຂອງປະລິມານການນໍາເຂົ້າສິນຄ້າທີ່ຄ້າຍຄືກັນທັງໝົດ;
3. ປະລິມານການຊ່ວຍ​ໜູນຂອງປະເທດຜູ້ສົ່ງອອກ ຫຼາຍກວ່າ ໜຶ່ງສ່ວນຮ້ອຍ ຂອງມູນຄ່າສິນຄ້າທີ່ ມີແຫຼ່ງກໍາເນີດຈາກປະເທດພັດທະນາ​ແລ້ວ ຫຼື ຫຼາຍ​ກວ່າ ສອງສ່ວນຮ້ອຍ ຂອງມູນຄ່າສິນຄ້າທີ່ມີແຫຼ່ງກໍາເນີດ ຈາກປະເທດກໍາລັງພັດທະນາ ທີ່ເປັນສະມາຊິກຂອງອົງການການຄ້າໂລກ;
4. ປະລິມານການນໍາເຂົ້າສິນຄ້າທີ່ໄດ້ຮັບການຊ່ວຍ​ໜູນຂອງປະເທດຜູ້ສົ່ງອອກ ທີ່ມີແຫຼ່ງກໍາເນີດຈາກປະເທດກໍາລັງພັດທະນາ ທີ່ເປັນສະມາຊິກຂອງອົງການການຄ້າໂລກ ຫຼາຍກວ່າ ສີ່ສ່ວນຮ້ອຍ ຂອງການນໍາເຂົ້າສິນ ຄ້າທີ່ຄ້າຍຄືກັນ ຫຼື ປະລິມານຂອງສິນຄ້ານໍາເຂົ້າທີ່ໄດ້ຮັບການຊ່ວຍ​ໜູນຂອງປະເທດຜູ້ສົ່ງອອກ ຈາກແຕ່ລະປະ ເທດລວມກັນ ຫຼາຍ​ກວ່າ ເກົ້າສ່ວນຮ້ອຍ ຂອງປະລິມານການນໍາເຂົ້າສິນຄ້າທີ່ຄ້າຍຄືກັນທັງໝົດ;
5. ສະພາບການແຂ່ງຂັນ ລະຫວ່າງສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະ ເທດຜູ້ສົ່ງອອກ ກັບສິນຄ້າທີ່ຄ້າຍຄືກັນທີ່ຜະລິດພາຍໃນ ສປປ ລາວ.

**ພາກທີ IV ການສືບຫາຂໍ້ມູນ ແລະ ​ເຈົ້າ​ໜ້າ​ທີ່​ສືບ​ຫາ​ຂໍ້​ມູນ**

**ໝວດ​ທີ 1**

**ການ​ສືບ​ຫາ​ຂໍ້​ມູນ**

**ມາດຕາ 23 ການສືບຫາຂໍ້ມູນ**

ການສືບຫາຂໍ້ມູນ​ ແມ່ນ ການ​ຊອກຫາ​ຂໍ້​ມູນ​ ເພື່ອຢັ້ງຢືນຄວາມເສຍຫາຍຂອງ​ຜູ້​ຜະລິດ​ສິນຄ້າ​ພາຍ​ໃນ ທີ່​ເກີດ​ຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ.

ການສືບຫາຂໍ້ມູນ ​ຈະດໍາເນີນໄດ້ກໍຕໍ່ເມື່ອມີ​ສາ​ເຫດ​ໃດໜຶ່ງ ຕາມທີ່​ໄດ້ກຳນົດໄວ້​ໃນມາດຕາ 24 ຂອງກົດໝາຍ​ສະບັບ​ນີ້.

ກະຊວງອຸດສາຫະກໍາ ແລະ ການຄ້າ ດໍາເນີນການສືບຫາຂໍ້ມູນ ໂດຍມີການປະສານສົບທົບກັບ ກະຊວງ, ອົງການອື່ນທີ່ກ່ຽວຂ້ອງ ກ່ອນນໍາສະ​ເໜີລັດຖະບານ ພິຈາລະນາ​ນຳ​ໃຊ້​ມາດ​ຕະການ ຕາມທີ່​ໄດ້​ກຳນົດ​ໄວ້​ໃນມາດ ຕາ 38 ຂອງກົດໝາຍສະບັບນີ້.

ມາດຕາ 24 **ສາ​ເຫດ​ທີ່ພາໃຫ້ມີ​ການ​ສືບຫາຂໍ້ມູນ**

ສາ​ເຫດ​ທີ່​ພາ​ໃຫ້​ມີການ​ສືບຫາຂໍ້ມູນ ມີ ດັ່ງ​ນີ້:

1. ມີການພົບ​ເຫັນຂໍ້​ມູນ ​ຫຼື ຫຼັກ​ຖານ ກ່ຽວກັບຄວາມເສຍຫາຍຂອງຜູ້ຜະລິດສິນຄ້າພາຍໃນ ໂດຍເຈົ້າ ໜ້າທີ່ສືບຫາຂໍ້ມູນ;
2. ມີຄໍາຮ້ອງຂອງຜູ້ຜະລິດສິນຄ້າພາຍໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ.

ມາດຕາ 2**5 ການ​ພົບ​ເຫັນ​ຂໍ້​ມູນ ຫຼື ຫຼັກ​ຖານໂດຍເຈົ້າໜ້າທີ່ສືບຫາຂໍ້ມູນ**

ເມື່ອເຈົ້າໜ້າທີ່ສືບຫາຂໍ້ມູນ ຫາກພົບເຫັນຂໍ້​ມູນຫຼັກ​ຖານ ທີ່ຢັ້ງຢືນວ່າມີຄວາມກ່ຽວພັນລະຫວ່າງ ການ​ທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ກັບຄວາມເສຍຫາຍຂອງ​ຜູ້​ຜະລິດ​ສິນຄ້າພາຍ​ໃນ ຕ້ອງ ລາຍ​ງານຕໍ່ ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອ​ພິຈາລະນາ​ອອກຂໍ້ຕົກລົງ ໃຫ້ດຳເນີນການສືບຫາຂໍ້ມູນ.

**ມາດຕາ 26 ຄໍາຮ້ອງຂອງຜູ້ຜະລິດສິນຄ້າພາຍໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ**

​ຜູ້ຜະລິດສິນຄ້າ​ພາຍ​ໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ ສາມາດຍື່ນຄໍາຮ້ອງຕໍ່ ກະຊວງອຸດສາຫະກໍາ ແລະ ການຄ້າ ຕາມແບບພິມ ເພື່ອໃຫ້ດໍາເນີນການສືບຫາຂໍ້ມູນຄວາມເສຍຫາຍ ຕາມທີ່ໄດ້ກຳນົດໄວ້ໃນມາດ ຕາ 18, 19 ແລະ 20 ຂອງກົດໝາຍສະບັບນີ້.

ຄໍາຮ້ອງ ຕ້ອງປະກອບດ້ວຍເອກະສານທີ່ມີຂໍ້ມູນຕົ້ນຕໍ ດັ່ງນີ້:

1. ຂໍ້ມູນທົ່ວໄປຂອງຜູ້ຜະລິດສິນຄ້າພາຍໃນ ຫຼື ຜູ້ຕາງໜ້າຜູ້ຜະລິດສິນຄ້າພາຍໃນ ພ້ອມດ້ວຍລາຍຊື່ຜູ້ຜະລິດສິນຄ້າທີ່ຄ້າຍຄືກັນພາຍໃນທັງໝົດ ທີ່ໃຫ້ການສະໜັບສະໜູນ;
2. ລາຍລະອຽດຂອງສິນຄ້າທີ່ຄ້າຍຄືກັນທີ່ຜະລິດພາຍໃນ ແລະ ສິນຄ້າທີ່ຖືກພິຈາລະນາ;
3. ຂໍ້​ມູນ​ກ່ຽວ​ກັບຜູ້ຜະລິດ, ຜູ້ສົ່ງອອກ ແລະ ຜູ້ນໍາເຂົ້າ ສິນຄ້າທີ່ຖືກພິຈາລະນາ;
4. ລາຄາປົກກະຕິ, ລາຄາສົ່ງອອກ ແລະ ອັດຕາການທຸ່ມຕະຫຼາດ;
5. ຮູບແບບ, ໄລຍະເວລາ ແລະ ປະລິມານການຊ່ວຍ​ໜູນຂອງປະເທດຜູ້ສົ່ງອອກ;
6. ການປະເມີນຄວາມເສຍຫາຍຂອງຜູ້ຜະລິດສິນຄ້າພາຍໃນ;
7. ຄວາມກ່ຽວພັນລະຫວ່າງ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ກັບຄວາມເສຍຫາຍຂອງຜູ້ຜະລິດສິນຄ້າພາຍໃນ.

ໃນ​ກໍລະນີ ຜູ້ຜະລິດສິນຄ້າທີ່ຄ້າຍຄືກັນ ເປັນຜູ້ນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ແລະ ໄດ້ຮັບການ ຊ່ວຍໜູນຂອງປະເທດຜູ້ສົ່ງອອກ ຫຼື ມີຄວາມກ່ຽວຂ້ອງກັບ ຜູ້ນໍາເຂົ້າ ຫຼື ຜູ້ສົ່ງອອກສິນຄ້າ ທີ່​ມີ​ການທຸ່ມຕະຫຼາດ ແລະ ໄດ້ຮັບການຊ່ວຍໜູນ ຂອງປະເທດຜູ້ສົ່ງອອກນັ້ນ ຈະບໍ່ຖືວ່າຜູ້ຜະລິດສິນຄ້າດັ່ງກ່າວ ເປັນຜູ້ຜະລິດສິນຄ້າພາຍໃນ.

**ມາດຕາ 27 ການ​ພິຈາລະນາ​ຄໍາ​ຮ້ອງ**

ພາຍຫຼັງໄດ້ຮັບຄໍາຮ້ອງ ເຈົ້າໜ້າທີ່ສືບຫາຂໍ້ມູນ ພິຈາລະນາຂໍ້​ມູນ ຫຼື ຫຼັກຖານ​ພາຍໃນເວລາ ສີ່ສິບຫ້າວັນ ນັບ​ແຕ່​ວັນ​ໄດ້ຮັບ​ຄໍາຮ້ອງຄົບຖ້ວນເປັນຕົ້ນໄປ, ຖ້າຫາກບໍ່ສາມາດສໍາເລັດໄດ້ພາຍໃນກໍານົດເວລາດັ່ງກ່າວ ເຈົ້າໜ້າທີ່ສືບຫາຂໍ້ມູນ ສາມາດສະເໜີ ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອພິຈາລະນາຕໍ່ເວລາ ແຕ່ສູງສຸດບໍ່ເກີນ ສາມສິບວັນ.

ໃນການພິຈາລະນາຄຳຮ້ອງ ເຈົ້າໜ້າທີ່ສືບຫາຂໍ້ມູນ ຕ້ອງກວດກາ ແລະ ຢັ້ງຢືນໄດ້ວ່າປະລິມານການ ຜະລິດຂອງຜູ້ຍື່ນຄໍາຮ້ອງ ແລະ ຜູ້ສະໜັບສະໜູນໃຫ້ດໍາເນີນການສືບຫາຂໍ້ມູນ ຫຼາຍກວ່າ ຫ້າສິບສ່ວນຮ້ອຍ ຂອງປະລິມານການຜະລິດສິນຄ້າຂອງພວກກ່ຽວ ແລະ ຜູ້ຄັດຄ້ານ ລວມກັນ, ​ໃນ​ນັ້ນ ປະລິມານການຜະລິດລວມກັນຂອງຜູ້ຍື່ນຄໍາຮ້ອງ ແລະ ຜູ້ສະໜັບສະໜູນໃຫ້ດໍາເນີນການສືບຫາຂໍ້ມູນ ຕ້ອງຫຼາຍກວ່າ ຊາວຫ້າສ່ວນຮ້ອຍ ຂອງປະລິມານການຜະລິດສິນຄ້າຂອງຜູ້ຍື່ນຄໍາຮ້ອງ, ຜູ້ສະໜັບສະໜູນ, ຜູ້ຄັດຄ້ານ ແລະ ຜູ້ບໍ່ອອກສຽງ ລວມກັນ.

ຫຼັງຈາກພິຈາລະນາ, ຄົ້ນຄວ້າ ແລະ ວິເຄາະວິໄຈຄໍາຮ້ອງແລ້ວ ​​ເຈົ້າ​ໜ້າ​ທີ່​ສືບ​ຫາ​ຂໍ້​ມູນ ຕ້ອງປະຕິບັດ​ ດັ່ງ​ນີ້:

1. ໃນກໍລະນີ ບໍ່ພົບເຫັນຂໍ້​ມູນຫຼັກ​ຖານ ທີ່​ຊີ້​ໃຫ້​ເຫັນຄວາມກ່ຽວພັນລະຫວ່າງ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ກັບຄວາມເສຍຫາຍຂອງ​ຜູ້​ຜະລິດສິນຄ້າ​ພາຍ​ໃນ, ​ເຈົ້າ​ໜ້າ​ທີ່​ສືບ​ຫາ​ຂໍ້​ມູນ ​ລາຍ​ງານຕໍ່ ລັດຖະມົນຕີກະຊວງອຸດສາຫະກໍາ ແລະ ການຄ້າ ​ເພື່ອ​ຊາບ ​ແລະ ແຈ້ງ​​ໃຫ້​ຜູ້​ຍື່ນຄໍາຮ້ອງ​ກ່ຽວ​ກັບ​ຜົນ​ການ​ວິ​ໄຈ​ຂໍ້​ມູນ​​ດັ່ງກ່າວ;
2. ​ໃນ​ກໍລະນີ ພົບເຫັນຂໍ້​ມູນຫຼັກ​ຖານ ທີ່ຢັ້ງຢືນວ່າມີຄວາມກ່ຽວພັນລະຫວ່າງ ການ​ທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ກັບຄວາມເສຍຫາຍຂອງ​ຜູ້​ຜະລິດສິນຄ້າ​ພາຍ​ໃນ, ​ ເຈົ້າ​ໜ້າ​ທີ່​ສືບ​ຫາ​ຂໍ້​ມູນ ລາຍ​ງານ ລັດຖະມົນຕີກະຊວງອຸດສາຫະກໍາ ແລະ ການຄ້າ ​ເພື່ອ​ພິຈາລະນາອອກຂໍ້ຕົກລົງ ໃຫ້ດໍາເນີນການສືບຫາຂໍ້ມູນ. ສໍາລັບການຊ່ວຍ​ໜູນຂອງປະເທດຜູ້ສົ່ງອອກ ຕ້ອງໄດ້ແຈ້ງໃຫ້ລັດຖະບານຂອງປະເທດຜູ້ສົ່ງອອກ ເພື່ອປຶກສາຫາລືກ່ອນດໍາເນີນການສືບຫາຂໍ້ມູນ.

ມາດຕາ 2**8** ຂັ້ນ​ຕອນ​ການດໍາ​ເນີນການສືບຫາຂໍ້ມູນ

ການດໍາ​ເນີນ​ການ​ສືບຫາຂໍ້ມູນ​ ໃຫ້ດໍາເນີນຕາມຂັ້ນ​ຕອນ ​ດັ່ງ​ນີ້:

1. ອອກ​**ຂໍ້ຕົກລົງໃຫ້**​ດໍາ​ເນີນ​ການ​ສືບຫາຂໍ້ມູນ;
2. ດໍາ​ເນີນ​ການ​ສືບຫາຂໍ້ມູນ​;
3. ສະຫຼຸບ ແລະ ລາຍງານຜົນການ​ສືບຫາຂໍ້ມູນ.

ມາດຕາ 29 ການອອກຂໍ້ຕົກລົງໃຫ້ດໍາເນີນການສືບຫາຂໍ້ມູນ

ລັດຖະມົນຕີກະຊວງອຸດສາຫະກໍາ ແລະ ການຄ້າ ພິຈາລະນາ​​ອອກ​ຂໍ້ຕົກລົງ ໃຫ້​ດຳເນີນການ​ສືບຫາຂໍ້ມູນ ພ້ອມທັງແຕ່ງຕັ້ງຄະນະສືບຫາຂໍ້ມູນ ກ່ຽວກັບຄວາມເສຍຫາຍຈາກ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະ ເທດຜູ້ສົ່ງອອກ ພາຍຫຼັງໄດ້ຮັບບົດ​​ລາຍ​ງານ​ຈາກເຈົ້າໜ້າທີ່ສືບຫາຂໍ້ມູນ.

ຂໍ້ຕົກລົງດໍາເນີນການສືບຫາຂໍ້ມູນ ຕ້ອງປະກອບດ້ວຍຂໍ້ມູນຕົ້ນຕໍ ດັ່ງນີ້:

1. ປະເທດຜູ້ສົ່ງອອກ ແລະ ປະເພດສິນຄ້າທີ່ຖືກພິຈາລະນາ;
2. ວັນທີການດໍາເນີນສືບຫາຂໍ້ມູນ;
3. ຂໍ້​ມູນ​ພື້ນຖານກ່ຽວ​ກັບ ການ​ທຸ່ມ​ຕະຫຼາດ ​ແລະ ການ​ຊ່ວຍ​ໜູນ ​ຂອງປະເທດຜູ້ສົ່ງອອກ;
4. ກໍານົດ​ເວລາໃນການສະເໜີຄໍາເຫັນ ສໍາລັບຜູ້ມີສ່ວນກ່ຽວຂ້ອງ;
5. ຂໍ້ມູນຕິດຕໍ່ຂອງເຈົ້າໜ້າທີ່ສືບຫາຂໍ້ມູນ.

ຄະນະສືບຫາຂໍ້ມູນ ກ່ຽວກັບຄວາມເສຍຫາຍຈາກ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ປະກອບດ້ວຍ ເຈົ້າໜ້າທີ່ສືບຫາຂໍ້ມູນ, ພະນັກງານຂອງຂະແໜງການອຸດສາຫະກໍາ ແລະ ການຄ້າ ແລະ ຜູ້ຕາງໜ້າຈາກພາກສ່ວນອື່ນທີ່ກ່ຽວຂ້ອງ.

ມາດຕາ **30**  ການດໍາ​ເນີນ​ການສືບຫາຂໍ້ມູນ

ພາຍຫຼັງ ລັດຖະມົນຕີກະຊວງອຸດສາຫະກໍາ ແລະ ການຄ້າ ອອກຂໍ້ຕົກລົງໃຫ້ດໍາເນີນການ​ສືບຫາຂໍ້ມູນ, ຄະນະສືບຫາຂໍ້ມູນ ຕ້ອງດໍາ​ເນີນຕາມ​ຂັ້ນ​ຕອນ ດັ່ງນີ້:

1. ແຈ້ງໃຫ້ປະເທດຜູ້ສົ່ງອອກ, ຜູ້ຍື່ນຄໍາຮ້ອງ, ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງ ຊາບ;
2. ເຜີຍ​ແຜ່​ຂໍ້ຕົກລົງໃຫ້ດໍາ​ເນີນ​ການ​ສືບຫາຂໍ້ມູນໃນ​ສື່ໃດໜຶ່ງ ​ເພື່ອ​​ໃຫ້ສັງ​ຄົມ​ຊາບ​;
3. ສົ່ງແບບສອບຖາມໃຫ້​ແກ່​ ຜູ້​ຜະລິດ​ສິນຄ້າ​ພາຍ​ໃນ ແລະ ຜູ້​ຜະລິດ ຫຼື ຜູ້ສົ່ງອອກ ສິນຄ້າທີ່ຖືກພິ ຈາລະນາ ເພື່ອສະໜອງຂໍ້ມູນ;
4. ວິເຄາະຂໍ້ມູນທີ່ໄດ້ຮັບຈາກແບບສອບຖາມ ຫຼື ຂໍຂໍ້ມູນເພີ່ມຕື່ມ ໃນກໍລະນີຈໍາເປັນ;
5. ແຈ້ງໃຫ້ຜູ້ມີສ່ວນກ່ຽວຂ້ອງ​ຊາບ ກ່ຽວ​ກັບ​ຜົນ​ການ​ສືບ​ຫາ​ຂໍ້​ມູນ​ເບື້ອງ​ຕົ້ນ ເພື່ອປະກອບຄຳເຫັນ;
6. **ເກັບກໍາ ແລະ ວິເຄາະຂໍ້ມູນເພີ່ມຕື່ມໃນປະເທດຜູ້ສົ່ງອອກ ເພື່ອຢັ້ງຢືນຄວາມຖືກຕ້ອງ ແລະ ຄວາມເປັນຈິງ ກ່ຽວກັບຜົນກະທົບຈາກ ການທຸ່ມຕະຫຼາດ ຫຼື ການຊ່ວຍ​ໜູນ** ຂອງປະເທດຜູ້ສົ່ງອອກ;
7. ແຈ້ງໃຫ້ຜູ້ມີສ່ວນກ່ຽວຂ້ອງ**ຊາບ ກ່ຽວກັບຂໍ້ມູນຫຼັກຖານຕົວຈິງ ທີ່ໃຊ້ເປັນພື້ນຖານໃນການພິຈາ ລະນາ​​ການ​ສືບ​ຫາ​ຂໍ້​ມູນຂັ້ນສຸດທ້າຍ** ເພື່ອປະກອບຄຳເຫັນ.

ໃນ​ກໍລະນີທີ່​ ຜູ້​​ສົ່ງ​ອອກ, ຜູ້​ຜະລິດ, ຜູ້​ນໍາ​ເຂົ້າ ຫຼື ປະ​ເພດ​ສິນຄ້າທີ່​ຖືກ​ພິຈາລະນາ ມີ​ຈໍານວນ​ຫຼາຍ ຄະນະ​ສືບ​ຫາ​ຂໍ້​ມູນ ສາມາດຄັດ​ເລືອກ​ເອົາ ຜູ້​ສົ່ງ​ອອກ, ຜູ້​ຜະລິດ ຫຼື ປະ​ເພດ​ສິນຄ້າ​ ອີງ​ຕາມ​​ຂໍ້​ມູນສະຖິຕິ​ທີ່ເໝາະ​ສົມ. ​ ​

ມາດຕາ 31 ການສະຫຼຸບ ແລະ ລາຍງານຜົນການສືບຫາຂໍ້ມູນ

ພາຍຫຼັງໄດ້ສໍາເລັດການ​ສືບຫາຂໍ້ມູນ ຄະນະສືບຫາຂໍ້ມູນ ຕ້ອງສະຫຼຸບ ແລະ ລາຍງານຜົນການ​ສືບຫາຂໍ້ ມູນ ພ້ອມດ້ວຍຂໍ້ມູນຫຼັກຖານທັງໝົດທີ່ເກັບກໍາໄດ້ຕໍ່ ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອນໍາ ສະເໜີ ລັດຖະບານ ພິຈາລະນາຕົກລົງນຳໃຊ້ ຫຼື ບໍ່ນໍາໃຊ້ມາດຕະການຕອບ​ໂຕ້ ການທຸ່ມຕະຫຼາດ ຫຼື ການຊ່ວຍ ໜູນຂອງປະເທດຜູ້ສົ່ງອອກ.

ມາດຕາ **32** **ໄລຍະເວລາການສືບຫາຂໍ້ມູນ**

ການ​ສືບຫາຂໍ້ມູນ ຕ້ອງສໍາເລັດພາຍໃນເວລາ ໜຶ່ງ​ປີ ນັບ​​ແຕ່​​ວັນໄດ້ອອກຂໍ້ຕົກລົງ ເປັນຕົ້ນໄປ, ຖ້າ​ຫາກ​ບໍ່ສາ​ມາດສໍາ​ເລັດ​ພາຍໃນກໍານົດ​ເວລາ​ດັ່ງກ່າວ ຄະນະສືບ​ຫາ​ຂໍ້​ມູນ ສາມາດສະເໜີ ລັດຖະມົນຕີກະຊວງອຸດສາຫະກໍາ ແລະ ການຄ້າ ​ເພື່ອພິຈາລະນາຕໍ່ເວລາ ແຕ່​ສູງສຸດບໍ່ໃຫ້ເກີນ ຫົກເດືອນ.

ມາດຕາ **33** ການຍົກເລີກການດໍາເນີນການສືບຫາຂໍ້ມູນ

ລັດຖະມົນຕີກະຊວງອຸດສາຫະກໍາ ແລະ ການຄ້າ ອອກຂໍ້ຕົກລົງຍົກເລີກການດໍາເນີນການ​ສືບຫາຂໍ້ ມູນ ໃນກໍລະນີໃດໜຶ່ງ ດັ່ງນີ້:

1. ຜູ້ຮ້ອງຂໍຖອນ​ຄໍາຮ້ອງຂອງຕົນ;
2. ບໍ່ມີຂໍ້ມູນຫຼັກຖານຕົວຈິງ ທີ່ພິສູດວ່າມີ​ຄວາມກ່ຽວພັນລະຫວ່າງ ການທຸ່ມຕະຫຼາດ ຫຼື ການຊ່ວຍ ​ໜູນ ຂອງປະເທດຜູ້ສົ່ງອອກ ກັບຄວາມເສຍຫາຍຂອງຜູ້ຜະລິດສິນຄ້າພາຍໃນ;
3. ຜົນ​ການ​ສືບ​ຫາ​ຂໍ້​ມູນ ​ເຫັນ​ວ່າ​ບໍ່​ສອດຄ່ອງ​ຕາມ​ເງື່ອນ​ໄຂ​​ທີ່​ໄດ້​ກໍານົດ​ໄວ້​ໃນ​ມາດຕາ 22 ຂອງ​ກົດ ໝາຍ​ສະບັບ​ນີ້;
4. ເຫດຜົນອື່ນ ຕາມ​ການ​ຕົກລົງ​ຂອງ​ລັດຖະບານ.

ພາຍຫຼັງອອກຂໍ້ຕົກລົງຍົກເລີກການດຳເນີນການ​ສືບຫາຂໍ້ມູນ ກະຊວງອຸດສາຫະກໍາ ແລະ ການຄ້າ ຕ້ອງ​ແຈ້ງ​ໃຫ້ອົງການ​ການ​ຄ້າ​ໂລກ ແລະ ຜູ້ມີສ່ວນກ່ຽວຂ້ອງ​ ພ້ອມ​ທັງເຜີຍແຜ່ໃຫ້ສັງຄົມຊາບ.

ມາດຕາ 3**4** ການຮັກສາຂໍ້ມູນທີ່ເປັນຄວາມລັບ

ເຈົ້າໜ້າທີ່ ແລະ ຄະນະສືບຫາຂໍ້ມູນ ຕ້ອງເກັບຮັກສາຂໍ້ມູນທີ່​ເປັນຄວາມລັບ ຫຼື ຂໍ້ມູນທີ່ຜູ້ສະໜອງ ສະເໜີໃຫ້ເປັນຄວາມລັບ ແລະ ບໍ່ສາມາດເປີດເຜີຍຕໍ່ສັງຄົມໄດ້ ​ຖ້າ​ບໍ່ໄດ້ຮັບອະນຸຍາດຈາກຜູ້ສະໜອງຂໍ້​ມູນ.

ເຈົ້າໜ້າທີ່ ແລະ ຄະນະສືບຫາຂໍ້ມູນ ອາດຮຽກຮ້ອງໃຫ້ຜູ້ສະໜອງຂໍ້ມູນ ສະຫຼຸບຫຍໍ້ກ່ຽວກັບຂໍ້ມູນທີ່ ສາມາດເປີດເຜີຍໄດ້, ຖ້າຜູ້ສະໜອງ ບໍ່ສາມາດສະຫຼຸບຫຍໍ້ໄດ້ ກໍຕ້ອງໃຫ້ເຫດຜົນ.

ຖ້າເຈົ້າໜ້າທີ່ ແລະ ຄະນະສືບຫາຂໍ້ມູນ ຫາກ​ເຫັນວ່າການຮ້ອງຂໍໃຫ້ຮັກສາຂໍ້ມູນເປັນຄວາມລັບນັ້ນ​ ບໍ່ມີເຫດຜົນພຽງພໍ ແລະ ຜູ້ສະໜອງຂໍ້ມູນ ບໍ່ເຫັນດີໃຫ້ເປີດ​ເຜີຍຕໍ່ສັງຄົມ ຫຼື ບໍ່ສາມາດສັງລວມຫຍໍ້ ໂດຍບໍ່ມີເຫດ ຜົນພຽງພໍ ເຈົ້າໜ້າທີ່ ແລະ ຄະນະສືບຫາຂໍ້ມູນ ຈະບໍ່ນໍາ​ເອົາຂໍ້ມູນນັ້ນມາປະກອບການພິຈາລະນາ ເວັ້ນເສຍແຕ່ ຈະມີການພິສູດຈາກແຫຼ່ງຂໍ້ມູນອື່ນວ່າ ຂໍ້ມູນນັ້ນເປັນຂໍ້ມູນທີ່ຖືກຕ້ອງ.

ມາດຕາ 35 ງົບປະມານໃຊ້ຈ່າຍໃນການດໍາເນີນການສືບຫາຂໍ້ມູນ

ງົບປະມານໃຊ້ຈ່າຍໃນການດໍາເນີນການສືບຫາຂໍ້ມູນ ກ່ຽວກັບຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ໃຫ້ນໍາໃຊ້ງົບປະມານຂອງລັດ.

ໝວດ​ທີ 2

ເຈົ້າໜ້າທີ່ສືບຫາຂໍ້ມູ**ນ**

ມາດຕາ 3**6** ເຈົ້າໜ້າທີ່ສືບຫາຂໍ້ມູນ

ເຈົ້າໜ້າທີ່ສືບຫາຂໍ້ມູນ ແມ່ນ ພະນັກງານ-ລັດຖະກອນ ທີ່ໄດ້ຮັບການແຕ່ງຕັ້ງ ໂດຍລັດຖະມົນຕີກະຊວງ ອຸດສາຫະກຳ ແລະ ການຄ້າ ເພື່ອຮັບຜິດຊອບວຽກງານສືບຫາຂໍ້ມູນ ກ່ຽວກັບຄວາມເສຍຫາຍຈາກການທຸ່ມຕະ ຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ຕາມທີ່ໄດ້ກຳນົດໄວ້ໃນກົດໝາຍສະບັບນີ້.

ມາດຕາ 37 ສິດ ​ແລະ ໜ້າທີ່ຂອງ​ເຈົ້າໜ້າທີ່ສືບຫາຂໍ້ມູນ

ເຈົ້າໜ້າທີ່ສືບຫາຂໍ້ມູນ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາຄໍາຮ້ອງຂອງ ຜູ້ຜະລິດພາຍໃນ ຫຼື ຕາງໜ້າຜູ້ຜະລິດພາຍໃນ ແລະ ລາຍ​ງານຕໍ່ ລັດຖະ ມົນຕີກະຊວງອຸດສາຫະກໍາ ແລະ ການຄ້າ ​ເພື່ອ​ພິຈາລະນາອອກຂໍ້ຕົກລົງໃຫ້ດໍາເນີນການສືບຫາຂໍ້ມູນ;
2. **ສືບຖາມ, ຮຽກ​ເອົາ​ຂໍ້​ມູນ​ຈາກ ຜູ້ຮ້ອງຂໍ, ຜູ້ສົ່ງອອກ, ​ຜູ້ນຳ​ເຂົ້າ ​ແລະ ຜູ້​ຜະລິດສິນຄ້າພາຍ​ໃນກ່ຽວ​ກັບຄວາມເສຍຫາຍຈາກ** ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ;
3. ເກັບກໍາ ແລະ ວິເຄາະຂໍ້ມູນ ກ່ຽວກັບຄວາມເສຍຫາຍຈາກ ການທຸ່ມຕະຫຼາດ ຫຼື ການຊ່ວຍ​ໜູນຂອງປະເທດຜູ້ສົ່ງອອກ;
4. ຄົ້ນຄວ້າ ກໍານົດ​ລາຄາປົກກະຕິ ​ແລະ ລາຄາ​ສົ່ງ​ອອກ ທີ່​ສົມ​ເຫດ​ສົມ​ຜົນ​ແລ້ວ ນໍາ​ສະ​ເໜີ​ຕໍ່ ຄະນະ​ສືບ​ຫາ​ຂໍ້​ມູນ;
5. ສະຫຼຸບ ​ແລະ ລາຍ​ງານຜົນການສືບຫາຂໍ້ມູນ ກ່ຽວກັບຄວາມເສຍຫາຍຈາກ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກຕໍ່ ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອພິຈາລະນາ;
6. ຄົ້ນຄວ້າ ແລະ ສະເໜີ ກ່ຽວກັບການຍົກເລີກ ຫຼື ຕໍ່ໄລຍະເວລາການນໍາໃຊ້ມາດຕະການຕອບ​ໂຕ້ ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ພາກທີ **V**

**ມາດຕະການຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ**

**ຂອງ​ປະ​ເທດ​ຜູ້​ສົ່ງ​ອອກ**

**ໝວດທີ 1**

**ປະ​ເພດມາດຕະການຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ**

**ຂອງ​ປະ​ເທດ​ຜູ້​ສົ່ງ​ອອກ**

ມາດຕາ 38 ປະ​ເພດມາດຕະການ​ຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ **ຂອງ​ປະ​ເທດ​ຜູ້​ສົ່ງ​ອອກ**

ມາດຕະການ​ຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ມີ ສອງປະ​ເພດ ດັ່ງ​ນີ້:

1. ມາດຕະການຊົ່ວຄາວ;
2. ມາດຕະການທົ່ວ​ໄປ.

ມາດຕາ 39 ມາດ​ຕະການ​​ຊົ່ວຄາວ

ມາດຕະການຊົ່ວຄາວ ແມ່ນ ມາດຕະການທີ່ນໍາໃຊ້ຕໍ່ຜູ້ນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບ ການຊ່ວຍ​ໜູນ ຂອງປະເທດຜູ້ສົ່ງອອກ ໃນໄລຍະດໍາເນີນການສືບຫາຂໍ້ມູນ ໂດຍໃຫ້ວາງເງິນຄ້ຳປະກັນ.

ມາດຕາ 40 ມາດຕະການທົ່ວ​ໄປ

ມາດຕະການທົ່ວໄປ ແມ່ນ ມາດຕະການທີ່ນໍາໃຊ້ຕໍ່ຜູ້ນໍາເຂົ້າສິນຄ້າ ທີ່​ມີ​ການທຸ່ມຕະຫຼາດ ຫຼື ໄດ້ຮັບການ ຊ່ວຍ​ໜູນ ຂອງປະເທດຜູ້ສົ່ງອອກ ພາຍຫຼັງສໍາ​ເລັດ​​ການ​ສືບຫາຂໍ້ມູນ ທີ່ເຫັນວ່າມີຄວາມເສຍຫາຍຕໍ່ຜູ້ຜະລິດສິນ ຄ້າພາຍໃນ ຕາມທີ່ໄດ້ກໍານົດໄວ້ໃນມາດຕາ 18, 19 ແລະ 20 ຂອງກົດໝາຍສະບັບນີ້ ດ້ວຍການເພີ່ມ​ອັດຕາ​ພາ ສີສິນຄ້ານໍາເຂົ້າ.

**ໝວດ​ທີ 2**

ການນໍາໃຊ້ມາດຕະການຊົ່ວຄາວ

ມາດຕາ 41 ການນໍາໃຊ້ມາດຕະການຊົ່ວຄາວ

ມາດຕະການຊົ່ວຄາວ ສາມາດນໍາໃຊ້ພາຍຫຼັງ ສອງ​ເດືອນ ນັບແຕ່ວັນ ລັດຖະມົນຕີກະຊວງອຸດສາຫະກໍາ ແລະ ການຄ້າ ອອກຂໍ້ຕົກລົງໃຫ້ດໍາເນີນການສືບຫາຂໍ້ມູນ ກ່ຽວກັບຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ເປັນຕົ້ນໄປ.

ໃນໄລຍະດໍາເນີນການສືບຫາຂໍ້ມູນ ແລະ ຜົນການສືບຫາຂໍ້ມູນເບື້ອງຕົ້ນ ຫາກ​ເຫັນວ່າມີການທຸ່ມຕະ ຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ທີ່ໄດ້ສ້າງຄວາມເສຍຫາຍຕໍ່ຜູ້ຜະລິດສິນຄ້າພາຍໃນ ແລະ ເຫັນວ່າມີຄວາມຈໍາເປັນຕ້ອງໄດ້ນໍາໃຊ້ມາດຕະການຊົ່ວຄາວ ເພື່ອປ້ອງກັນຄວາມເສຍຫາຍໃນລະຫວ່າງການສືບຫາຂໍ້ມູນ ຄະນະສືບຫາຂໍ້ມູນ ຕ້ອງລາຍງານຕໍ່ ລັດຖະມົນຕີກະຊວງອຸດສາຫະກຳ ແລະ ການຄ້າ ໂດຍທັນທີ ເພື່ອສະເໜີ ລັດຖະບານ ພິຈາລະນານໍາໃຊ້ມາດຕະການຊົ່ວຄາວ.

ພາຍຫຼັງ ລັດຖະບານ ໄດ້ຕົກລົງນໍາໃຊ້ມາດຕະການຊົ່ວຄາວ ກະຊວງອຸດສາຫະກໍາ ແລະ ການຄ້າ ຕ້ອງ ແຈ້ງ​ໃຫ້ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງຊາບ. ກະຊວງການເງິນ ​ແລະ ພາກສ່ວນ​ທີ່ກ່ຽວຂ້ອງ ຕ້ອງຈັດຕັ້ງປະຕິບັດມາດຕະການດັ່ງກ່າວ.

ການ​ກໍານົດຈໍານວນເງິນຄໍ້າປະກັນນັ້ນ ຕ້ອງ​ໃຫ້ເທົ່າກັບ ຫຼື ຕໍ່າກວ່າ ອັດຕາການທຸ່ມຕະຫຼາດ ຫຼື ປະລິ ມານການຊ່ວຍ​ໜູນ ຂອງປະເທດຜູ້ສົ່ງອອກ ທີ່ກໍານົດໄວ້ໃນຜົນການສືບຫາຂໍ້ມູນເບື້ອງຕົ້ນ.

ກ່ອນ​ນໍາ​ໃຊ້​ມາດ​ຕະການ​ຊົ່ວຄາວ ຖ້າ​ຜູ້​ສົ່ງ​ອອກ​ຕົກລົງ​ ຍົກ​ເລີກ​ການ​ທຸ່ມ​ຕະຫຼາດ ຫຼື ການ​ຊ່ວຍໜູນ​ ຂອງປະເທດຜູ້ສົ່ງອອກ ໃຫ້​ປະຕິບັດ​ຕາມ​ທີ່​ໄດ້​ກໍານົດ​ໄວ້​ໃນ​ມາດຕາ 44,​ 45 ​ແລະ 46 ຂອງ​ກົດໝາຍ​ສະບັບ​ນີ້.

ມາດຕາ 42 ​ກໍານົດເວລາ​​ການນຳ​ໃຊ້​ມາດ​ຕະການ​ຊົ່ວຄາວ

ກໍານົດ​ເວລາການນໍາໃຊ້ມາດຕະການຊົ່ວຄາວ ສໍາລັບ​ການ​ທຸ່ມຕະຫຼາດ ມີ ​ດັ່ງ​ນີ້:

1. ກໍລະນີ​ວາງ​ເງິນ​ຄ້ຳປະກັນ ​ເທົ່າ​ກັບ ອັດຕາ​ການ​ທຸ່ມຕະຫຼາດ ​ແມ່ນ​ ສາມາດນໍາໃຊ້ມາດຕະການຊົ່ວ ຄາວ ສູງ​ສຸດບໍ່ເກີນ ສີ່ເດືອນ ນັບແຕ່ວັນ​ໄດ້ຕົກລົງນໍາໃຊ້ມາດຕະການ. ​ໃນ​ກໍລະນີມີຄໍາຮ້ອງຂໍ ຈາກຜູ້ສົ່ງອອກທີ່ມີອັດຕາສ່ວນການຄ້າກວມ​ເອົາສ່ວນຫຼາຍ ໃຫ້ຄະນະສືບຫາຂໍ້ມູນ ລາຍງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອສະເໜີລັດຖະບານພິຈາລະນາຕໍ່ເວລາ ແຕ່​ສູງສຸດບໍ່ໃຫ້ເກີນ ສອງເດືອນ ລວມທັງ​ໝົດ​ບໍ່​ໃຫ້​ເກີນ ຫົກ​ເດືອ​ນ;
2. ກໍລະນີ​ວາງ​ເງິນ​ຄ້ຳປະກັນ ຫາກຕໍ່າກວ່າ ອັດຕາການທຸ່ມຕະຫຼາດ ແຕ່ພຽງພໍໃນການແກ້ໄຂຄວາມ ເສຍຫາຍທີ່ເກີດຂຶ້ນ ໃຫ້ນໍາໃຊ້ມາດຕະການຊົ່ວຄາວ ບໍ່ເກີນ ຫົກເດືອນ ນັບແຕ່ວັນ​ໄດ້​ຕົກລົງນໍາໃຊ້ມາດຕະການ. ໃນ​ກໍລະນີມີຄໍາຮ້ອງຂໍຈາກຜູ້ສົ່ງອອກທີ່ມີອັດຕາສ່ວນການຄ້າກວມ​ເອົາສ່ວນຫຼາຍ ໃຫ້ຄະນະສືບຫາຂໍ້ມູນ ລາຍງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອສະເໜີລັດຖະບານ ພິຈາລະນາຕໍ່ເວລາແຕ່ສູງສຸດບໍ່ເກີນ ສາມເດືອນ ​ແຕ່ລວມທັງໝົດບໍ່ໃຫ້ເກີນ ເກົ້າເດືອນ.

ກໍານົດ​ເວລາການ​ນໍາ​ໃຊ້​ມາດ​ຕະການຊົ່ວຄາວ ສຳລັບການຊ່ວຍ​ໜູນຂອງປະເທດຜູ້ສົ່ງອອກ ຕ້ອງບໍ່ໃຫ້​ເກີນ ສີ່ເດືອນ ນັບແຕ່ວັນ​ໄດ້​ຕົກລົງນໍາໃຊ້ມາດຕະການເປັນຕົ້ນໄປ.

**ມາດຕາ 43 ການຍົກເລີກມາດຕະການຊົ່ວຄາວ**

ລັດຖະບານ ພິຈາລະນາຍົກເລີກມາດຕະການຊົ່ວຄາວ ຕາມການສະເໜີຂອງ ກະຊວງອຸດສາຫະກຳ ແລະ ການຄ້າ ພາຍຫຼັງການສືບຫາຂໍ້ມູນ​ ຫາກເຫັນວ່າການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ບໍ່ໄດ້ສ້າງຄວາມເສຍຫາຍຕໍ່ຜູ້ຜະລິດສິນຄ້າພາຍໃນ.

ພາຍຫຼັງ ລັດຖະບານ ໄດ້ຕົກລົງຍົກເລີກການນໍາໃຊ້ມາດຕະການຊົ່ວຄາວ ກະຊວງອຸດສາຫະກຳ ແລະ ການຄ້າ ຕ້ອງແຈ້ງ​ໃຫ້ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງຊາບ. ກະຊວງການເງິນ ຕ້ອງສົ່ງເງິນຄໍ້າປະ ກັນຄືນໃຫ້ຜູ້ນໍາເຂົ້າສິນຄ້າ ຕາມກົດໝາຍ.

**ມາດຕາ 44 ການຕົກລົງ ຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງ​ປະ​ເທດ​ຜູ້​ສົ່ງ​ອອກ**

​ການຕົກລົງ ຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ​ແມ່ນ​ ການຕົກລົງລະຫວ່າງ ກະຊວງອຸດສາຫະກໍາ ແລະ ການຄ້າ ກັບຜູ້ສົ່ງອອກ ພາຍຫຼັງ​ດໍາ​ເນີນ​ການ​ສືບ​ຫາ​ຂໍ້​ມູນ ​ແລະ ພົບເຫັນ ຄວາມເສຍຫາຍທີ່ເກີດຂຶ້ນ ແຕ່​ຍັງ​ບໍ່​ທັນ​ໄດ້​ຕົກລົງ​ນໍາ​ໃຊ້​ມາດ​ຕະການ​ຊົ່ວຄາວ ຊຶ່ງຜູ້​​ສົ່ງ​ອອກ ຍິນ​ຍອມຍົກ​ເລີກ​ການ​ທຸ່ມ​ຕະຫຼາດ ຫຼື ການ​ຊ່ວຍໜູນ ຂອງປະເທດຜູ້ສົ່ງອອກ ​ເພື່ອ​ບໍ່​ໃຫ້​ນໍາ​ໃຊ້​ມາດ​ຕະການ​ຕອບ​ໂຕ້.

ການຕົກລົງ ຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ໃຫ້​ປະຕິບັດ​ ດັ່ງນີ້:

1. ກະຊວງອຸດສາຫະກໍາ ແລະ ການຄ້າ ​ເຮັດສັນຍາກັບຜູ້ສົ່ງອອກ ​ໂດຍຜູ້​ສົ່ງ​ອອກ ເຫັນດີປັບລາຄາ ຂອງສິນຄ້າທີ່​ມີ​ການທຸ່ມຕະຫຼາດໃຫ້ສູງຂຶ້ນ ຫຼື ຍົກເລີກການສົ່ງອອກສິນຄ້າໃນລາຄາທຸ່ມຕະຫຼາດ;
2. ກະຊວງອຸດສາຫະກໍາ ແລະ ການຄ້າ ​ເຮັດ​ສັນຍາກັບຜູ້ສົ່ງອອກ ​ໂດຍຜູ້ສົ່ງອອກ ເຫັນດີປັບລາຄາ ຂອງສິນຄ້າທີ່ໄດ້ຮັບການຊ່ວຍ​ໜູນຂອງປະເທດຜູ້ສົ່ງອອກ ໃຫ້ສູງຂຶ້ນ ຫຼື ລັດຖະບານຂອງປະເທດຜູ້ສົ່ງອອກສິນຄ້າທີ່ໄດ້ຮັບການຊ່ວຍ​ໜູນເຫັນດີລົບລ້າງ, ຈໍາກັດການຊ່ວຍ​ໜູນສິນຄ້າສົ່ງອອກ ຫຼື ນຳໃຊ້ມາດຕະການອື່ນ ເພື່ອແກ້ໄຂຜົນກະທົບການຊ່ວຍ​ໜູນຂອງປະເທດຜູ້ສົ່ງອອກ.

ການ​​ຕົກລົງ ຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ​ແມ່ນ​ ເພື່ອຈຸດປະສົງ ທົດແທນຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ເທົ່ານັ້ນ ແລະ ຕ້ອງ ບໍ່ກໍານົດໃຫ້ມີການປັບລາຄາສູງກວ່າ ອັດຕາການທຸ່ມຕະຫຼາດ ຫຼື ປະລິມານການຊ່ວຍ​ໜູນ ຂອງປະເທດຜູ້ສົ່ງອອກ.

**ມາດຕາ 45 ການສະ​ເໜີ​ເຮັດສັນຍາ ຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງ​ປະ​ເທດ​ຜູ້​ສົ່ງ​ອອກ**

ກະຊວງອຸດສາຫະກໍາ ແລະ ການຄ້າ ຫຼື ຜູ້ສົ່ງອອກ ສາມາດສະ​ເໜີ​ເຮັດ​ສັນຍາ ຍົກເລີກການທຸ່ມຕະ ຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ.

ກະຊວງອຸດສາຫະກໍາ ແລະ ການຄ້າ ສາມາດປະຕິເສດ ການສະເໜີ​ເຮັດ​ສັນຍາຂອງຜູ້ສົ່ງອອກ ຖ້າເຫັນວ່າການສະເໜີດັ່ງກ່າວ ຫາກມີຄວາມຫຍຸ້ງຍາກໃນການປະຕິບັດ ແລະ ຕ້ອງແຈ້ງເຫດຜົນຂອງການປະຕິເສດນັ້ນ ໃຫ້ຜູ້ສົ່ງອອກຊາບ. ​ໃນ​ກໍລະນີຜູ້ສົ່ງອອກ ຫາກປະຕິເສດ ຫຼື ບໍ່ຍອມຮັບການສະເໜີການ​ເຮັດ​ສັນຍາດັ່ງກ່າວ ກະ ຊວງອຸດສາຫະກໍາ ແລະ ການຄ້າ ກໍຕ້ອງນໍາ​ມາ​ພິຈາລະນາ​ຢ່າງ​ສົມ​ເຫດ​ສົມ​ຜົນ ​ໂດຍ​ບໍ່​ໃຫ້​ຜູ້​ສົ່ງ​ອອກ​ເສຍ​ຜົນ​ປະ​ໂຫຍ​ດ.

**ມາດຕາ 46 ການຈັດ​ຕັ້ງ​ປະຕິບັດສັນຍາ​ ຍົກ​ເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງ​ປະ​ເທດຜູ້​ສົ່ງ​ອອກ**

ຜູ້ສົ່ງອອກທີ່​ໄດ້ເຮັດ​ສັນຍາກັບ ກະຊວງອຸດສາຫະກໍາ ແລະ ການຄ້າ ຕ້ອງສະໜອງຂໍ້ມູນໃນການຈັດຕັ້ງ ປະຕິບັດສັນຍາຕາມໄລຍະເວລາທີ່ກໍານົດ ແລະ ຕ້ອງໃຫ້ຄະນະສືບຫາຂໍ້ມູນ ກວດກາຄວາມເປັນຈິງຂອງຂໍ້ມູນ ນັ້ນ. ຖ້າຫາກມີການລະເມີດສັນຍາ ຄະນະສືບຫາຂໍ້ມູນ ຕ້ອງນໍາໃຊ້ຂໍ້ມູນທີ່ມີຢູ່ ເປັນພື້ນຖານ​ໃນ​ການ​ກໍານົດມາດຕະການຊົ່ວຄາວ ​ແລະ ລາຍງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອສະເໜີລັດຖະບານ ພິຈາລະນາຕົກລົງ​ນໍາ​ໃຊ້​ມາດ​ຕະການ​ດັ່ງກ່າວ ແລະ ດໍາເນີນຂະບວນການສືບຫາຂໍ້ມູນຕໍ່ໄປ.

ພາຍຫຼັງ​ໄດ້ເຮັດ​ສັນຍາຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ, ຄະນະ​ສືບ​ຫາ​ຂໍ້​ມູນ ສາມາດສືບຕໍ່ດໍາເນີນການສືບຫາຂໍ້ມູນຕາມການຮ້ອງຂໍຂອງຜູ້ສົ່ງອອກ ຫຼື ເມື່ອມີການລະເມີດສັນຍາ ຕາມທີ່ໄດ້ກໍານົດໄວ້ໃນວັກທີໜຶ່ງ ຂອງມາດຕາ​ນີ້ ຫຼື ເຫັນສົມຄວນ. ເມື່ອສິ້ນສຸດການດໍາເນີນການສືບຫາຂໍ້ມູນ ຄະນະສືບຫາຂໍ້ມູນ ມີຄໍາ​ເຫັນຕາມ​ກໍລະນີ​ໃດ​ໜຶ່ງ ດັ່ງ​ນີ້:

1. ບໍ່ມີການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ຫຼື ບໍ່ມີຄວາມເສຍຫາຍຕໍ່ຜູ້ຜະ ລິດສິນຄ້າພາຍໃນ, ຄະນະສືບຫາຂໍ້ມູນ ຕ້ອງລາຍງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອພິຈາລະນາຍົກເລີກ ສັນຍາຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ;
2. ມີການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ແລະ ມີຄວາມເສຍຫາຍຕໍ່ຜູ້ຜະລິດສິນຄ້າພາຍໃນ ໃຫ້ສືບຕໍ່ປະຕິບັດຕາມສັນຍາຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ;
3. ມີການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ແລະ ມີຄວາມເສຍຫາຍຕໍ່ຜູ້ຜະລິດ ສິນຄ້າພາຍໃນຈາກການລະເມີດສັນຍາ, ຄະນະສືບຫາຂໍ້ມູນ ຕ້ອງລາຍງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອລາຍງານລັດຖະບານພິຈາລະນາເກັບຄ່າພາສີຢ້ອນຫຼັງ ສາມ​ເດືອນ ກ່ອນວັນ​ໄດ້ຕົກລົງ​ນຳໃຊ້ມາດຕະການຊົ່ວຄາວ ຕາມອັດຕາທີ່ໄດ້ກໍານົດໃນຜົນການສືບ​ຫາ​ຂໍ້​ມູນ.

**ໝວດ​ທີ 3**

**ການນຳ​​ໃຊ້​ມາ​ດຕະການທົ່ວໄປ**

**ມາດຕາ 47 ການ​ນຳ​​ໃຊ້​ມາ​ດຕະການ​ທົ່ວໄປ**

ພາຍຫຼັງສໍາ​ເລັດ​​ການ​ສືບຫາຂໍ້ມູນ ແລະ ຜົນການສືບຫາຂໍ້ມູນຢັ້ງຢືນວ່າ ມີການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ແລະ ໄດ້ສ້າງຄວາມເສຍຫາຍຕໍ່ຜູ້ຜະລິດສິນຄ້າພາຍໃນ, ຄະນະ**ສືບຫາຂໍ້ມູນ** ຕ້ອງລາຍງານຕໍ່ລັດຖະມົນຕີກະຊວງອຸດສາຫະກໍາ ແລະ ການຄ້າ ເພື່ອສະເໜີລັດຖະບານພິຈາລະນານໍາໃຊ້ມາດຕະການທົ່ວໄປ.

ພາຍຫຼັງໄດ້ຮັບໜັງສືສະເໜີຈາກກະຊວງອຸດສາຫະກໍາ ແລະ ການຄ້າ, ລັດຖະບານ ພິຈາລະນາສະເໜີຕໍ່ ສະພາແຫ່ງຊາດ ​ເພື່ອ​ຮັບຮອງການເພີ່ມອັດຕາພາສີຕາມທີ່ໄດ້ກໍານົດໃນຜົນການສືບຫາຂໍ້​ມູນ. ພາຍຫຼັງສະພາແຫ່ງຊາດ​ໄດ້​ຮັບຮອງ​ແລ້ວ, ລັດຖະບານ ນໍາ​ໄປ​ຈັດ​ຕັ້ງ​ປະຕິບັດພາຍໃນເວລາ ສິບຫ້າວັນ ​ໂດຍມອບໃຫ້ກະຊວງການເງິນ ເປັນຜູ້ຮັບຜິດຊອບ.

ກະຊວງອຸດສາຫະກໍາ ແລະ ການຄ້າ ຕ້ອງແຈ້ງການນໍາໃຊ້ມາດຕະການທົ່ວໄປໃຫ້ອົງການການຄ້າໂລກ ແລະ ຜູ້ມີສ່ວນກ່ຽວຂ້ອງຊາບໂດຍ​ໄວ.

ອັດຕາພາສີທີ່ນຳໃຊ້ນັ້ນ ແມ່ນເພື່ອຈຸດປະສົງແກ້ໄຂຄວາມເສຍຫາຍເທົ່ານັ້ນ ແລະ ຕ້ອງໃຫ້ເທົ່າກັບ ຫຼື ຕໍ່າກວ່າ ອັດຕາການທຸ່ມຕະຫຼາດ ຫຼື ປະລິມານການຊ່ວຍ​ໜູນຂອງປະເທດຜູ້ສົ່ງອອກ, ເວັ້ນເສຍແຕ່ເປັນການປະຕິ ບັດຕາມການຕົກລົງຍົກເລີກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ທີ່ໄດ້ກໍານົດໄວ້ໃນມາດ ຕາ 44 ຂອງກົດໝາຍສະບັບນີ້.

ມາດຕາ 4**8** ໄລຍະເວລາການ​ນຳ​ໃຊ້ມາດຕະການ**ທົ່ວໄປ**

ມາດຕະການ​ທົ່ວໄປ ສາມາດນໍາໃຊ້ໄດ້ຄັ້ງ​ໜຶ່ງສູງສຸດບໍ່ເກີນ ຫ້າປີ ນັບແຕ່ວັນລັດຖະບານ ​ໄດ້ຕົກລົງນໍາ ໃຊ້ມາດຕະການດັ່ງກ່າວ ແລະ ສາມາດສະ​ເໜີຕໍ່ເວລານໍາໃຊ້​​ ພາຍຫຼັງມີການທົບທວນຄືນ ຕາມທີ່ໄດ້ກໍານົດໄວ້ໃນມາດຕາ 49 ວັກທີສອງ ຂອງກົດໝາຍສະບັບນີ້ ​ເມື່ອເຫັນວ່າຜູ້ຜະລິດສິນຄ້າພາຍໃນ ຍັງໄດ້ຮັບຄວາມເສຍຫາຍຈາກການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ.

**ມາດຕາ 49 ການທົບທວນຄືນການນໍາໃຊ້**ມາດຕະການ~~​~~**ທົ່ວໄປ**

ການທົບທວນຄືນການນໍາໃຊ້ມາດຕະການທົ່ວໄປຈະດໍາເນີນໄດ້ ກໍຕໍ່ເມື່ອຄະນະສືບຫາຂໍ້ມູນ ເຫັນວ່າ ຄວນໃຫ້ມີການດໍາເນີນການທົບທວນຄືນ ຫຼື ໄດ້ຮັບຄໍາຮ້ອງຈາກຜູ້ມີສ່ວນກ່ຽວຂ້ອງ ແລະ ຕ້ອງດຳ​ເນີນ​ໃຫ້ສໍາເລັດພາຍໃນເວລາ ໜຶ່ງປີ ນັບແຕ່ວັນ​ໄດ້ຕົກລົງໃຫ້ມີການທົບທວນຄືນ.

ການທົບທວນຄືນ ສາມາດດໍາເນີນ ໜຶ່ງປີ ກ່ອນໄລຍະເວລາການນໍາໃຊ້ມາດຕະການທົ່ວໄປ ຈະສິ້ນສຸດ ລົງ ຕາມການສະເໜີຂອງຜູ້ມີສ່ວນກ່ຽວຂ້ອງ ເມື່ອເຫັນວ່າ ບໍ່ສືບຕໍ່ນໍາໃຊ້ມາດຕະການທົ່ວໄປ ຈະເຮັດໃຫ້ການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ສືບຕໍ່ສ້າງຄວາມເສຍຫາຍຕໍ່ຜູ້ຜະລິດສິນຄ້າພາຍໃນ.

ການທົບທວນຄືນ ສາມາດດໍາເນີນພາຍຫຼັງ ມີການນໍາໃຊ້ມາດຕະການທົ່ວໄປ ໜຶ່ງປີ ໂດຍພິຈາລະນາ ທົບທວນຄືນ ຍົກເລີກການເກັບ ຫຼື ດັດແກ້ອັດຕາພາສີ ຕາມການສະເໜີຂອງຜູ້ມີສ່ວນກ່ຽວຂ້ອງ ເມື່ອເຫັນວ່າ ມີຫຼັກຖານພຽງພໍກ່ຽວກັບຄວາມເສຍຫາຍຂອງການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ.

ຄະນະສືບຫາຂໍ້ມູນ ຕ້ອງພິຈາລະນາທົບທວນຄືນການເກັບຄ່າພາສີ​ໂດຍ​ໄວ ສໍາລັບຜູ້ສົ່ງອອກ ທີ່ບໍ່ໄດ້ສົ່ງສິນຄ້າທີ່​ມີ​ການທຸ່ມຕະຫຼາດ ຫຼື ໄດ້ຮັບການຊ່ວຍ​ໜູນ ຂອງປະເທດຜູ້ສົ່ງອອກ ເຂົ້າມາໃນ ສປປ ລາວ ໃນໄລຍະທີ່ມີການສືບຫາຂໍ້ມູນ ຕາມການສະເໜີຂອງຜູ້ຮ້ອງຂໍ ເມື່ອເຫັນວ່າບໍ່ມີຄວາມກ່ຽວຂ້ອງກັບຜູ້ສົ່ງອອກ ທີ່ກໍາລັງຖືກ ນໍາໃຊ້ມາດຕະການທົ່ວໄປ ແລະ ໃນໄລຍະການທົບທວນຄືນ​ນັ້ນ ຈະບໍ່ສາມາດເກັບຄ່າພາສີຈາກຜູ້ຮ້ອງຂໍໃຫ້ມີການທົບທວນຄືນ. ພາຍຫຼັງຄະນະສືບຫາຂໍ້ມູນ ມີຄໍາ​ເຫັນວ່າ ມີການທຸ່ມຕະຫຼາດ ຫຼື ການຊ່ວຍ​ໜູນ ຂອງປະເທດຜູ້ສົ່ງອອກ ຫຼື ຜູ້ຮ້ອງຂໍ ມີສ່ວນກ່ຽວຂ້ອງກັບ ຜູ້ສົ່ງອອກ ທີ່ກໍາລັງຖືກນໍາໃຊ້ມາດຕະການທົ່ວໄປ ຄະນະສືບຫາຂໍ້ມູນ ສາມາດກໍານົດອັດຕາພາສີ ແລະ ເກັບຄ່າພາສີ ນັບຕັ້ງແຕ່ວັນ​ໄດ້ດໍາເນີນການທົບທວນຄືນ.

**ມາດຕາ 50 ການສົ່ງເງິນຄືນ**

ຜູ້ນໍາເຂົ້າສິນຄ້າທີ່ຖືກພິຈາລະນາ ສາມາດຮ້ອງ​ຂໍໃຫ້ມີການສົ່ງເງິນຄືນ ຖ້າຫາກພິສູດໄດ້ວ່າ ອັດຕາການທຸ່ມຕະຫຼາດ ຫຼື ປະລິມານການຊ່ວຍ​ໜູນ ຂອງປະເທດຜູ້ສົ່ງອອກ ໄດ້ຖືກລົບລ້າງ ຫຼື ຫຼຸດລົງຕໍ່າກວ່າອັດຕາພາສີທີ່ກໍານົດໄວ້ ​ໂດຍຍື່ນຄໍາຮ້ອງຕໍ່ກະຊວງ​ອຸດສາຫະກໍາ ​ແລະ ການ​ຄ້າ ພາຍໃນເວລາ ຫົກ​ເດືອນ ນັບແຕ່ວັນ​ໄດ້ຈ່າຍຄ່າ ພາສີ. ການສົ່ງເງິນຄືນ ຕ້ອງພິຈາລະນາບໍ່ເກີນ ໜຶ່ງ​ປີ ແລະ ສາມາດຕໍ່ໄດ້ສູງສຸດບໍ່ໃຫ້ເກີນ ຫົກເດືອນ ຫຼັງຈາກວັນໄດ້ຮັບຄໍາຮ້ອງ.

ການສົ່ງເງິນຄືນ ຕ້ອງດໍາເນີນພາຍໃນເວລາ ສາມ​ເດືອນ ນັບແຕ່ວັນ​ໄດ້ຕົກລົງໃຫ້ມີ​ການສົ່ງເງິນຄືນ. ໃນກໍ ລະນີບໍ່ສາມາດດໍາເນີນພາຍໃນເວລາ ສາມ​ເດືອນ, ຄະນະສືບຫາຂໍ້ມູນ ຕ້ອງໃຫ້ເຫດຜົນແກ່ຜູ້ນໍາເຂົ້າສິນຄ້າຮັບຊາບ.

**ມາດຕາ 51 ການເກັບຄ່າພາສີຢ້ອນຫຼັງ**

ຄະນະສືບຫາຂໍ້ມູນ ສາມາດສະເໜີີໃຫ້​ເກັບຄ່າພາສີຢ້ອນຫຼັງໄດ້ ແຕ່ຕ້ອງບໍ່ໃຫ້ເກີນ ສາມ​ເດືອນ ກ່ອນວັນໄດ້​ຕົກລົງນໍາໃຊ້ມາດຕະການຊົ່ວຄາວ ຖ້າຫາກມີຂໍ້ມູນ ດັ່ງນີ້:

1. ມີປະຫວັດການທຸ່ມຕະຫຼາດສິນຄ້າປະເພດນັ້ນ ແລະ ມີຄວາມເສຍຫາຍເກີດຂຶ້ນ ຫຼື ຜູ້ນໍາເຂົ້າຫາກຮູ້ວ່າຜູ້ສົ່ງອອກ ໄດ້ທຸ່ມຕະຫຼາດ ຊຶ່ງອາດກໍ່ໃຫ້ເກີດຄວາມເສຍຫາຍ;
2. ຄວາມເສຍຫາຍໄດ້ເກີດຂຶ້ນຈາກການນໍາເຂົ້າສິນຄ້າທີ່​ມີ​ການທຸ່ມຕະຫຼາດ ເປັນຈໍານວນຫຼາຍ ໃນໄລ ຍະເວລາອັນສັ້ນ ​ໂດຍ​ໃຫ້ພິຈາລະນາ ປະລິມານຂອງການນໍາເຂົ້າສິນຄ້າ ​ໃນໄລຍະເວລາ ຈາກ​ວັນ​​​​ເລີ່​ມດໍາ​ເນີນ​​ການສືບ​ຫາ​ຂໍ້​ມູນຈົນ​ເຖິງວັນ​ໄດ້​ຕົກລົງນໍາ​ໃຊ້​ມາດ​ຕະການ​ຊົ່ວຄາວ ​ແລະ ປັດ​ໄຈອື່ນທີ່ກ່ຽວຂ້ອງ ເຊັ່ນ ປະ​ລິ​ມານ​ສິນ ຄ້າ​ນຳ​ເຂົ້າໃນ​ສາງ​ເພີ່ມ​ຂຶ້ນ​ຢ່າງ​ກະທັນ​ຫັນ​.

ສໍາລັບການຊ່ວຍ​ໜູນຂອງປະເທດຜູ້ສົ່ງອອກ ໃຫ້ພິຈາລະນາພຽງແຕ່ຄວາມເສຍຫາຍທີ່ເກີດຂຶ້ນຈາກການນໍາເຂົ້າສິນຄ້າທີ່​ໄດ້​ຮັບ​ການ​ຊ່ວຍ​ໜູນຂອງປະເທດຜູ້ສົ່ງອອກ ເປັນຈໍານວນຫຼາຍ ໃນໄລຍະເວລາອັນສັ້ນ.

ການ​ເກັບຄ່າພາສີ​ຢ້ອນ​ຫຼັງ ​ບໍ່​ໃຫ້ນໍາໃຊ້ກັບສິນຄ້າ​​ນຳເຂົ້າ​​ ກ່ອນ​ວັນເລີ່ມ​ດໍາເນີນການ​ສືບ​ຫາຂໍ້ມູນ.

**ມາດຕາ 52** **ການຮ້ອງຂໍໃນກໍລະນີ​ບໍ່ພໍ​ໃຈ**

ໃນກໍລະນີທີ່ຜູ້ມີສ່ວນກ່ຽວຂ້ອງຫາກບໍ່ພໍໃຈຕໍ່ການນໍາໃຊ້ມາດຕະການທົ່ວໄປ ຕາມທີ່ໄດ້ກໍານົດໄວ້ໃນມາດຕາ 47, ການທົບທວນຄືນການນຳໃຊ້ມາດຕະການທົ່ວໄປ ຕາມທີ່ໄດ້ກໍານົດໄວ້ໃນມາດຕາ 49 ແລະ ການສົ່ງເງິນຄືນ ຕາມທີ່ໄດ້ກໍານົດໄວ້ໃນມາດຕາ 50 ຂອງກົດໝາຍສະບັບນີ້ ສາມາດຮ້ອງ​ຂໍໃຫ້ສານ ເພື່ອພິຈາ ລະນາ​ອອກຄຳຕົກລົງ.

ພາກ​ທີ **VI**

ຂໍ້​ຫ້າມ

**ມາດຕາ 53 ຂໍ້​ຫ້າມ​ທົ່ວ​ໄປ**

**ຫ້າມ​ ບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ ມີ​ພຶດຕິ​ກຳ ດັ່ງ​ນີ້:**

1. **ໃຫ້ການ​ຊ່ວຍ​ເຫຼືອ**, **ປົກ​ປ້ອງ​ຜູ້​ລະ​ເມີດ​ກົດໝາຍ ​ແລະ ລະບຽບ​ການ ກ່ຽວ​ກັບການ​**ຕອບ​ໂຕ້ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ**;**
2. **ເປັນ​ສື່ກາງ​ໃຫ້ ​ຫຼື ຮັບ​ສິນ​ບົນ ​ເພື່ອ​ຜົນ​ປະ​ໂຫຍ​ດຂອງ​ຕົນ, ພັກພວກ, ຈຸ້ມເຈື້ອ ແລະ ການຈັດຕັ້ງ ຫຼື ບຸກຄົນ​ໃດ​ໜຶ່ງ;**
3. ແຊກແຊງ, ກ້າວກ່າຍ ແລະ ຂັດຂວາງການເຮັດວຽກຂອງເຈົ້າໜ້າທີ່ **ແລະ ຄະນະສືບຫາຂໍ້ມູນ**;
4. ປົກປິດ, ເຊື່ອງອໍາ ຫຼື ທໍາລາຍຂໍ້ມູນ, ຫຼັກຖານ ກ່ຽວກັບການຕອບໂຕ້ການທຸ່ມຕະຫຼາດ ແລະ ການຊ່ວຍ​ໜູນ ຂອງປະເທດຜູ້ສົ່ງອອກ;
5. **ມີ​ພຶດຕິ​ກຳ​ອື່ນ ​ທີ່ເປັນການລະ​ເມີດ​ກົດໝາຍ​.**

**ມາດຕາ 54 ຂໍ້​ຫ້າມ​ສຳລັບຜູ້ຜະລິດສິນຄ້າພາຍໃນ**

**ຫ້າມຜູ້ຜະລິດສິນຄ້າ​ພາຍ​ໃນ​ ມີພຶດຕິ​ກຳ ​ດັ່ງ​ນີ້:**

1. **ໃສ່ຮ້າຍປ້າຍສີ ຜູ້ນໍາເຂົ້າສິນຄ້າທີ່ຄ້າຍຄືກັນ, ປອມ​ແປງ, ບິດ​ເບືອນ ຫຼື ສະໜອງ​ຂໍ້​ມູນ​ທີ່​ບໍ່​ຖືກ ຕ້ອງ​ຕາມ​ຄວາມ​ເປັນ​ຈິງໃຫ້ແກ່ເຈົ້າໜ້າທີ່ ​ແລະ ຄະນະສືບຫາຂໍ້ມູນ;**
2. **ໃຫ້​ສິນ​ບົນ​ແກ່​​ພະນັກງານ ​ແລະ ບຸກຄົນ​ທີ່​ກ່ຽວຂ້ອງ​ກັບ​ວຽກ​ງານ​**ຕອບ​ໂຕ້​ ການ​ທຸ່ມຕະຫຼາດ ແລະ ການ​ຊ່ວຍ​ໜູນຂອງປະເທດຜູ້ສົ່ງອອກ;
3. **ມີ​ພຶດຕິ​ກຳ​ອື່ນ ​ທີ່ເປັນການລະ​ເມີດ​ກົດໝາຍ.**

ມາດຕາ 55 **ຂໍ້​ຫ້າມ​ສຳລັບຜູ້ນໍາເຂົ້າ ແລະ ຜູ້ສົ່ງອອກ**

**ຫ້າມ ຜູ້ນໍາເຂົ້າ ແລະ ຜູ້ສົ່ງອອກ​ ມີພຶດຕິ​ກຳ ​ດັ່ງ​ນີ້:**

1. **ປອມ​ແປງ, ບິດ​ເບືອນ ຫຼື ສະໜອງ​ຂໍ້​ມູນ​ທີ່​ບໍ່​ຖືກຕ້ອງ​ຕາມ​ຄວາມ​ເປັນ​ຈິງໃຫ້ແກ່ເຈົ້າໜ້າທີ່ ​ແລະ ຄະນະສືບຫາຂໍ້ມູນ;**
2. **ໃຫ້​ສິນ​ບົນ​ແກ່​​ພະນັກງານ ​ແລະ ບຸກຄົນ​ທີ່​ກ່ຽວຂ້ອງ​ກັບ​ວຽກ​ງານ​ຕອບ​ໂຕ້ ​ການ​ທຸ່ມຕະຫຼາດແລະ ການ​ຊ່ວຍ​ໜູນຂອງປະເທດຜູ້ສົ່ງອອກ;**
3. **ມີພຶດຕິ​ກຳ​ອື່ນ​ ທີ່ເປັນການລະ​ເມີດ​ກົດໝາຍ.**

**ມາດຕາ 56 ຂໍ້​ຫ້າມ​ສຳລັບເຈົ້າໜ້າທີ່, ຄະນະສືບຫາຂໍ້ມູນ ແລະ ​ພະນັກງານທີ່​ກ່ຽວຂ້ອງ**

**ຫ້າມ​ ເຈົ້າໜ້າທີ່, ຄະນະສືບຫາຂໍ້ມູນ ແລະ ພະນັກງານທີ່​ກ່ຽວຂ້ອງ ມີ​​ພຶດຕິກຳ ​ດັ່ງ​ນີ້:**

1. **ສວຍ​ໃຊ້​ອຳນາດ**, **ໜ້າ​ທີ່**, **ຕຳ​ແໜ່​ງ ​ເພື່ອ​ຜົນ​ປະ​ໂຫຍ​ດຂອງ​ຕົນ, ພັກພວກ, ຈຸ້ມເຈື້ອ ແລະ ການ ຈັດຕັ້ງ ຫຼື ບຸກຄົນ​ໃດ​ໜຶ່ງ;**
2. **ຮັບ​ສິນ​ບົນ​ຈາກ​ຜູ້ຜະລິດສິນຄ້າພາຍ​ໃນ ຫຼື ຜູ້ນຳເຂົ້າສິນຄ້າທີ່ຖືກພິຈາລະນາ;**
3. **ປອມແປງເອກະສານ,** **ເປີດ​ເຜີຍຂໍ້ມູນ, ​ເອກະສານ​ທີ່​ເປັນຄວາ​ມລັບ;**
4. **ກົດ​ໜ່ວງ ແກ່ຍາວ​ເວລາ​ໃນ​ການ​ພິຈາລະນາ​ເອກະສານ ຂອງຜູ້ຜະລິດ​ສິນຄ້າ​ພາຍ​ໃນ, ຜູ້ນໍາເຂົ້າ ແລະ ຜູ້ສົ່ງອອກ ​ໂດຍ​ບໍ່​ມີ​ເຫດຜົນ;**
5. **ສົມຮູ້ຮ່ວມຄິດກັບຜູ້ຜະລິດສິນຄ້າພາຍໃນ, ຜູ້ນໍາເຂົ້າ ແລະ ຜູ້ສົ່ງອອກ ເພື່ອທໍາລາຍ ຫຼື ປົກປິດ ເຊື່ອງອຳຂໍ້ມູນຫຼັກຖານ;**
6. ເມີນເສີຍຕໍ່ການປະຕິບັດໜ້າທີ່ຂອງຕົນ ເມື່ອພົບເຫັນຄວາມເສຍຫາຍ;
7. **ມີ​ພຶດຕິ​ກຳ​ອື່ນ ​ທີ່ເປັນການລະ​ເມີດ​ກົດໝາຍ​.**

ພາກທີ **VII**

ການ​ຄຸ້ມ​ຄອງ ​ແລະ ການ​ກວດກາ

**ໝວດ​ທີ 1**

**ການ​ຄຸ້ມ​ຄອງວຽກງານຕອບ​ໂຕ້​ ການ​ທຸ່ມຕະຫຼາດ ​**

**ແລະ ການ​ຊ່ວຍ​ໜູນ ຂອງ​ປະ​ເທດ​ຜູ້​ສົ່ງ​ອອກ**

**ມາດຕາ 57 ອົງການ​ຄຸ້ມ​ຄອງວຽກງານ~~​~~​ຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງ​ປະ​ເທດ​ຜູ້​ສົ່ງ​ອອກ**

ລັດຖະບານ ເປັນຜູ້ຄຸ້ມຄອງວຽກງານ​**​**ຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຢ່າງ​ລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ ກະຊວງອຸດສາຫະກຳ ແລະ ການຄ້າ​ ເປັນຜູ້ຮັບຜິດຊອບໂດຍກົງ ແລະ ເປັນ​ເຈົ້າການ​​ປະສານ​ສົມທົບກັບກະຊວງ​ການເງິນ, ຂະ​ແໜງ​ການ​ອື່ນແລະ ອົງການ​ປົກຄອງ​ທ້ອງ​ຖິ່ນ​ທີ່​ກ່ຽ​ວຂ້ອງ.

ອົງການ​ຄຸ້ມ​ຄອງວຽກງານ​ຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ປະ ກອບດ້ວຍ:

1. ກະຊວງອຸດສາຫະກຳ ແລະ ການຄ້າ;
2. ພະແນກອຸດສາຫະກຳ ແລະ ການຄ້າແຂວງ, ນະຄອນຫຼວງ;
3. ຫ້ອງການອຸດສາຫະກຳ ແລະ ການຄ້າເມືອງ, ເທດສະບານ, ນະຄອນ.

**ມາດຕາ 58 ສິດ ​ແລະ ໜ້າ​ທີ່ຂອງ​ກະຊວງ​ອຸດສາຫະກໍາ​​ ​ແລະ ການ​ຄ້າ**

ໃນການຄຸ້ມຄອງວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ກະຊວງອຸດສາຫະກໍາ ແລະ ການຄ້າ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງນະໂຍບາຍ, ແຜນຍຸດທະສາດ ແລະ ກົດໝາຍ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານ ຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ເປັນແຜນການ, ແຜນງານ, ໂຄງການ ລະອຽດ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
4. ຄົ້ນຄວ້າ ແລະ ສະເໜີ ລັດຖະບານ ພິຈາລະນາຕົກລົງ ຫຼື ຍົກເລີກການ​ນໍາໃຊ້ມາດຕະການຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
5. ອອກຂໍ້ຕົກລົງ, ຄຳສັ່ງ ແລະ ຄຳແນະນຳ ກ່ຽວກັບວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
6. ຕິດຕາມ ການປະຕິບັດກົດໝາຍ ແລະ ລະບຽບການ ທີ່ກ່ຽວຂ້ອງກັບຜົນກະທົບຈາກການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
7. ສ້າງ, ບຳລຸງ, ແຕ່ງຕັ້ງເຈົ້າໜ້າທີ່ ແລະ ຄະນະສືບຫາຂໍ້ມູນ ກ່ຽວກັບຄວາມເສຍຫາຍ ພ້ອມທັງຍົກລະດັບພະນັກງານວິຊາການກ່ຽວກັບວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
8. ປຶກສາຫາລື ແລະ ປະສານສົມທົບກັບບັນດາກະຊວງ, ອົງການ, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
9. ປະສານ, ພົວພັນຮ່ວມມື ແລະ ແລກປ່ຽນບົດຮຽນກັບສາກົນກ່ຽວກັບວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
10. ສະຫຼຸບ ແລະ ລາຍງານການເຄື່ອນໄຫວວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຕໍ່ລັດຖະບານ ຢ່າງເປັນປົກກະຕິ;
11. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 59 ສິດ ແລະ ໜ້າທີ່ຂອງພະແນກອຸດສາຫະກໍາ ແລະ ການຄ້າ ແຂວງ, ນະຄອນຫຼວງ**

ໃນການຄຸ້ມຄອງວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ພະແນກອຸດສາຫະກຳ ແລະ ການຄ້າ ແຂວງ, ນະຄອນຫຼວງ ມີ ສິດ ແລະ ໜ້າທີ່ ດັ່ງນີ້:

1. ຜັນຂະຫຍາຍ ແລະ ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການແລະ ແຜນດໍາເນີນງານກ່ຽວກັບວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ໃຫ້ແກ່ສັງຄົມ;
3. ອໍານວຍຄວາມສະດວກ ແລະ ໃຫ້ຄວາມຮ່ວມມືແກ່ເຈົ້າໜ້າທີ່ ແລະ ຄະນະ**ສືບຫາຂໍ້ມູນ** ໃນການຈັດຕັ້ງປະຕິບັດວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
4. ຮັບການສະເໜີ ແລະ ການແຈ້ງຂໍ້ມູນ ກ່ຽວກັບວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ **ຈາກພາກສ່ວນທີ່**ກ່ຽວຂ້ອງ ເພື່ອລາຍງານ ກະຊວງອຸດສາຫະກໍາ ແລະ ການຄ້າ ພິຈາລະນາ;
5. ຕິດຕາມ ການປະຕິບັດກົດໝາຍ ແລະ ລະບຽບການ ທີ່ກ່ຽວຂ້ອງກັບຜົນກະທົບຈາກການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
6. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຕໍ່ກະຊວງອຸດສາຫະກໍາ ແລະ ການຄ້າ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
7. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 60 ສິດ ແລະ ໜ້າທີ່ຂອງຫ້ອງການອຸດສາຫະກຳ ແລະ ການຄ້າ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຫ້ອງການອຸດສາຫະກຳ ແລະ ການຄ້າ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດແຜນການ, ຂໍ້ຕົກລົງ, ຄໍາສັ່ງ, ຄໍາແນະນໍາ ຂອງຂັ້ນເທິງກ່ຽວກັບວຽກງານຕອບ​ໂຕ້​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
2. ເຜີຍແຜ່ ແລະ ຈັດຕັ້ງປະຕິບັດກົດໝາຍ ແລະ ລະບຽບການ ກ່ຽວກັບວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
3. ອໍານວຍຄວາມສະດວກ ແລະ ໃຫ້ຄວາມຮ່ວມມືແກ່ເຈົ້າໜ້າທີ່ ແລະ ຄະນະ**ສືບຫາຂໍ້ມູນ ກ່ຽວກັບຄວາມເສຍຫາຍຈາກ**ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
4. ຕິດຕາມ ການປະຕິບັດກົດໝາຍ ແລະ ລະບຽບການ ທີ່ກ່ຽວຂ້ອງກັບຜົນກະທົບຈາກການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
5. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຕໍ່ພະແນກອຸດສາຫະກໍາ ແລະ ການຄ້າ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
6. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 61 ສິດ ແລະ ໜ້າທີ່ຂອງກະຊວງ​ການ​ເງິ​ນ**

ໃນການຄຸ້ມຄອງວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ກະຊວງການ​ເງິນ ມີ ສິດ ແລະ ໜ້າທີ່ ດັ່ງນີ້:

1. ເກັບຮັກສາ ຫຼື ສົ່ງຄືນ ເງິນຄໍ້າປະກັນ ຈາກການນໍາໃຊ້ມາດຕະການຊົ່ວຄາວ;
2. ເກັບ ຫຼື ສົ່ງ​ຄືນ ຄ່າພາສີສິນຄ້ານໍາເຂົ້າ ຈາກການນໍາໃຊ້ມາດຕະການທົ່ວໄປ;
3. ປະສານສົມທົບກັບ ກະຊວງອຸດສາຫະກໍາ ແລະ ການຄ້າ ຄົ້ນຄວ້າການເພີ່ມອັດຕາພາສີສິນຄ້ານໍາ ເຂົ້າ ເພື່ອຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;​
4. ອອກຂໍ້ຕົກລົງ, ຄຳສັ່ງ ແລະ ຄຳແນະນຳ ກ່ຽວກັບການເກັບຮັກສາ ຫຼື ສົ່ງຄືນ ເງິນຄໍ້າປະກັນ ຈາກການນໍາໃຊ້ມາດຕະການຊົ່ວຄາວ ແລະ ຄ່າພາສີນໍາເຂົ້າ ຈາກການນໍາໃຊ້ມາດຕະການທົ່ວໄປ;
5. ສະຫຼຸບ, ລາຍງານ ວຽກງານກ່ຽວກັບການຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຕາມຂອບເຂດສິດ ແລະ ໜ້າທີ່ຂອງຕົນຕໍ່ ລັດຖະບານ ຢ່າງເປັນປົກກະຕິ;
6. ນໍໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 62 ສິດ ແລະ ໜ້າທີ່ ຂອງຂະແໜງການອື່ນ ແລະ ອົງການປົກຄອງທ້ອງຖິ່ນ**

ຂະແໜງການອື່ນ ແລະ ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ໃຫ້ການຮ່ວມມື, ສະໜອງຂໍ້ ມູນ, ປະສານສົມທົບ ແລະ ຕິດຕາມ ກັບຂະແໜງອຸດສາຫະກໍາ ແລະ ການຄ້າ ໃນການເຄື່ອນໄຫວວຽກງານ ຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຕາມພາລະບົດບາດ ແລະ ຂອບເຂດ ຄວາມຮັບຜິດຊອບຂອງຕົນ.

**ໝວດ​ທີ 2**

**ການ​ກວດກາວຽກງານ​ຕອບ​ໂຕ້​ ການ​ທຸ່ມຕະຫຼາດ**

**​ແລະ ການ​ຊ່ວຍ​ໜູນ ຂອງ​ປະ​ເທດ​ຜູ້​ສົ່ງ​ອອກ**

**ມາດຕາ 63 ອົງການ​ກວດກາວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງ​ປະ​ເທດ**

**​ຜູ້​ສົ່ງ​ອອກ**

ອົງການກວດກາວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ມີດັ່ງນີ້:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ຕາມທີ່ໄດ້ກຳນົດໄວ້ໃນມາດຕາ 57 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດ ກາລັດ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 64 ​ເນື້ອ​​ໃນການ​ກວດກາວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ**

**ຂອງ​ປະ​ເທດ​ຜູ້​ສົ່ງ​ອອກ**

ການກວດກາວຽກງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ມີ ເນື້ອໃນຕົ້ນຕໍ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກ ງານຕອບ​ໂຕ້ ​ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
2. ການຈັດຕັ້ງ ແລະ ການເຄື່ອນໄຫວຂອງອົງການຄຸ້ມຄອງວຽກງານຕອບ​ໂຕ້ ​ການ​ທຸ່ມຕະຫຼາດ ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ;
3. ຄວາມຮັບຜິດຊອບ, ການປະພຶດ ແລະ ແບບແຜນວິທີເຮັດວຽກຂອງພະນັກງານ, ເຈົ້າໜ້າທີ່ ແລະ ຄະນະສືບຫາຂໍ້ມູນກ່ຽວກັບຄວາມເສຍຫາຍ.

**ມາດຕາ 65 ຮູບ​ການ​ການກວດກາວຽກງານ​ຕອບ​ໂຕ້ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ**

**ຂອງ​ປະ​ເທດ​ຜູ້​ສົ່ງ​ອອກ**

ການກວດກາວຽກງານຕອບ​ໂຕ້​ ການ​ທຸ່ມຕະຫຼາດ ​ແລະ ການ​ຊ່ວຍ​ໜູນ ຂອງປະເທດຜູ້ສົ່ງອອກ ມີຮູບການ ດັ່ງນີ້:

1. ການກວດກາປົກກະຕິ ຊຶ່ງແມ່ນການກວດກາທີ່ດໍາເນີນໄປຕາມກົດໝາຍ, ແຜນການ **ແລະ ມີກໍານົດເວລາອັນແນ່ນອນ**;
2. **ການກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນການກວດການອກແຜນການ ເມື່ອເຫັນວ່າ ມີີຄວາມຈຳເປັນ ໂດຍແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າຢ່າງໜ້ອຍ ຊາວສີ່ຊົ່ວໂມງ**;
3. **ການກວດກາແບບກະທັນຫັນ ຊຶ່ງແມ່ນການກວດກາ ໃນກໍລະນີມີຄວາມຈຳເປັນຮີບດ່ວນ ໂດຍບໍ່ ມີການແຈ້ງໃຫ້ຜູ້ຖືກກວດກາຊາບລ່ວງໜ້າ.**

ພາກ​ທີ **VIII**

ນະ​ໂຍບາຍ​ຕໍ່​ຜູ້ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ

ມາດຕາ **6**6 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະ ໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

ມາດຕາ **6**7 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ​ເປັນ​ຕົ້ນ ​ຂໍ້​ຫ້າມ ຈະຖືກປະຕິບັດມາດຕະການ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກໍລະນີ ເບົາ ຫຼື ໜັກ.

ພາກ​ທີ **IX**

ບົດ​ບັນຍັດ​ສຸດ​ທ້າຍ

**ມາດຕາ 68 ການຈັດຕັ້ງປະຕິບັດ**

**ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.**

**ມາດຕາ 69 ຜົນສັກສິດ**

ກົດໝາຍສະບັບນີ້ ມີຜົນສັກສິດ ພາຍຫຼັງ​ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແລ້ວແຕ່ຖືກຍົກເລີກ.

**ປະທານ​ສະພາ​ແຫ່ງ​ຊາດ**