

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

**ສະພາແຫ່ງຊາດ ເລກທີ 76 /ສພຊ ນະຄອນຫຼວງວຽງຈັນ, ວັນທີ 27 ພະ​ຈິກ 2019**

ກົດໝາຍວ່າດ້ວຍຮູບເງົາ

ພາກທີ I

ບົດບັນຍັດທົ່ວໄປ

ມາດຕາ 1 **ຈຸດປະສົງ**

**ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະ ຕິດ ຕາມກວດກາວຽກງານຮູບເງົາ ເພື່ອໃຫ້ວຽກ​ງານ​ດັ່ງ​ກ່າວ​​ເຄື່ອນ​ໄຫວເປັນລະບົບ**, **ມີປະສິດທິພາບ**, **ປະສິດທິຜົນ ແນ​ໃສ່ຮັບປະກັນໃຫ້ຜະລິດຕະພັນຮູບເງົາມີທັງ ປະລິມານ ແລະ ຄຸນນະພາບ ມີ ລັກສະນະຊາດ**, **ລັກສະນະມະຫາຊົນ ແລະ ລັກສະນະກ້າວໜ້າ**, **ເສີມຂະຫຍາຍຫົວຄິດປະດິດສ້າງຂອງປະຊາຊົນລາວບັນດາເຜົ່າເຂົ້າໃນການຟື້ນຟູ**, **ພັດທະນາ ແລະ ການເຜີຍແຜ່ຮູບເງົາ**, **ສາມາດເຊື່ອມໂຍງກັບພາກພື້ນ ແລະ ສາກົນ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ.**

ມາດຕາ 2 ຮູບເງົາ

ຮູບ​ເງົາ​ ແມ່ນ​ ຜະລິດ​ຕະພັນ​ທີ່​ສັງລວມດ້ານສິລະປະ​ ແລະ ເປັນສື່ໂຄສະນາ ຊຶ່ງສະແດງໃຫ້ເຫັນເປັນພາບເຄື່ອນໄຫວທີ່ມີສຽງ ຫຼື ບໍ່ມີສຽງ ໂດຍໄດ້ບັນທຶກໃສ່ຟີມ, ກາແຊັດວີດີໂອ, ແຜ່ນວີຊີດີ, ແຜ່ນດີວີດີ ຫຼື ວັດ ຖຸບັນທຶກແບບອື່ນ ເພື່ອເຜີຍແຜ່ຕໍ່ມວນ​ຊົນໂດຍຜ່ານອຸປະກອນເຕັກນິກ ແລະ ພາຫະນະອື່ນ.

ມາດຕາ 3 ການອະທິບາຍຄຳສັບ

ຄຳ​ສັບ​ທີ່​ນຳ​ໃຊ້​ໃນ​ກົດໝາຍສະບັບ​ນີ້​ ມີ​ຄວາ​ມໝາຍ ດັ່ງ​ນີ້:

1. **ຄວາມຊົງຈຳຂອງໂລກ (Memory of the World)** ໝາຍ​ເຖິງ ເຫດການໃດໜຶ່ງທີ່ເກີດຂຶ້ນ ແລະ ຖືກບັນທຶກໄວ້ ເພື່ອໃຫ້ຄົນຮຸ່ນຫຼັງໄດ້ຮັບຮູ້ ຊຶ່ງ​ໄດ້​ຈັດ​ເປັນ​ສາມ​ລະ​ດັບ​ ຄື ຄວາມຊົງຈຳຂອງ​ໂລກລະດັບຊາດ, ພາກພື້ນ, ລະດັບໂລກ ໂດຍມີການຂຶ້ນທະບຽນ, ອະນຸລັກ ແລະ ປົກປັກຮັກສາວຽກງານປະຫວັດສາດ, ວັດທະ ນະທຳ ແລະ ທຳມະຊາດ ທີ່ໂດດເດັ່ນ;
2. **ບົດຮູບເງົາ** ໝາຍເຖິງ ບົດ​ເລື່ອງ​ທີ່​ຂຽນ​ຂຶ້ນ​ໂດຍ​ກົງ ຫຼື ບົດ​ເລື່ອງ​ທີ່ດັດ​ແປງ​ມາ​ຈາກ​ບົດ​​ເລື່ອງຂອງ​ຜູ້​ອື່ນ​ ໂດຍ​ໄດ້​ຮັບ​ອະ​ນຸ​ຍາດ​ຈາກ​ເຈົ້າ​ຂອງ​ລິ​ຂະ​ສິດ;
3. **ບົດຖ່າຍທຳຮູບເງົາ** ໝາຍເຖິງ ບົດ​​​ຂຽນ ແລະ ການປະດິດສ້າງ ຊຶ່ງປະກອບດ້ວຍ ຕອນ, ສາກ, ພາບ ແລະ ອື່ນໆ;
4. **ຕອນ** ໝາຍເຖິງ ເຫດການໜຶ່ງຂອງເລື່ອງທີ່ເກີດຂຶ້ນໃນສະຖານທີ່ໜຶ່ງ ຊຶ່ງປະກອບມີ ຫຼາຍໄລຍະເວລາ, ຫຼາຍສາກ ແລະ ຫຼາຍພາບ;
5. **ສາກ** ໝາຍເຖິງ ເຫດການໜຶ່ງຂອງເລື່ອງທີ່ເກີດຂຶ້ນໃນສະຖານທີ່ໜຶ່ງ ໃນໄລຍະເວລາໃດໜຶ່ງ;
6. **ພາບ** ໝາຍເຖິງ ເຫດການໜຶ່ງທີ່ປາກົດຂຶ້ນ ນັບແຕ່ເວລາກ້ອງຖ່າຍເລີ່ມບັນທຶກ ຈົນຮອດເວລາເຊົາບັນ ທຶກ;
7. **ສື່** ໝາຍ​ເຖິງ ພາ​ຫະ​ນະ​ໜຶ່ງ​ທີ່​ນຳ​ເອົາ​ຂໍ້​ມູນ ຂ່າວ​ສານ ໃຫ້​ໄປ​ເຖິງ ​ຜູ້​ເບິ່ງ, ​ຜູ້​ຊົມ;
8. **ການ​ຜະລິດ​ຮູບ​ເງົາ** ໝາຍ​ເຖິງ ຂັ້ນຕອນໃນການ​ສ້າງ​ຮູບ​ເງົາ ​ຊຶ່ງປະກອບ​ ມີ​ ສາມ​ໄລຍະ ​ຄື ໄລຍະ​​ກະກຽມ, ໄລຍະ​ຖ່າຍ​ທຳ ແລະ ​ໄລຍະ​​ຜະລິດທີ່ສົມບູນ;
9. **ການສາຍຮູບ​ເງົາ​ເຄື່ອນ​ທີ່** ໝາຍ​ເຖິງ ການ​ນຳ​ເອົາຜະລິດຕະພັນຮູບ​ເງົາ​ໄປ​ສາຍ​ຢູ່​ສະຖານ​ທີ່​ຕ່າງໆ ທີ່ບໍ່ແມ່ນໂຮງຮູບເງົາ.

ມາດຕາ 4 ນະໂຍບາຍຂອງລັດກ່ຽວກັບວຽກງານຮູບເງົາ

ລັດ ສົ່ງເສີມ ​ການພັດທະນາວຽກງານຮູບເງົາ ໃຫ້ມີການຂະຫຍາຍຕົວ ແລະ ມີຄວາມເຂັ້ມແຂງ ທັງປະລິ ມານ ແລະ ຄຸນນະພາບ ດ້ວຍການ ປະກອບບຸກຄະລາກອນ, ສະໜອງງົບປະມານ ແລະ ພາຫະນະ, ວັດຖູປະກອນເຕັກນິກ ແລະ ເຕັກໂນໂລຊີທີ່ທັນສະໄໝ.

ລັດ ປຸກລະດົມ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ເສີມຂະຫຍາຍພອນສະຫວັນ ໃນການປະ ດິດຄິດແຕ່ງ, ສະແດງ ແລະ ສ້າງຮູບເງົາ ເພື່ອຮັບ​ໃຊ້​ພາຍ​ໃນ ແລະ ສົ່ງອອກຜະລິດຕະພັນຮູບເງົາລາວ ພ້ອມທັງຮັບເອົາຮູບເງົາອັນໂດດເດັ່ນຂອງ ພາກພື້ນ ແລະ ສາກົນຢ່າງມີການເລືອກເຟັ້ນ.

ລັດ ຊຸກຍູ້ ແລະ ສົ່ງເສີມໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດລົງ ທຶນເຂົ້າໃນວຽກງານຮູບເງົາ ດ້ວຍການ ສ້າງສະຖານການສຶກສາ, ສ້າງວິຊາຊີບ, ຄົ້ນຄວ້າປະດິດສ້າງໃຫ້ມີຄວາມອຸດົມຮັ່ງມີ, ຫຼາຍຮູບຫຼາຍສີ, ເປັນເຈົ້າການ ແລະ ມີສ່ວນຮ່ວມໃນການຟື້ນຟູ, ພັດທະນາ, ເຜີຍແຜ່ ແລະ ເຮັດໃຫ້ວຽກງານຮູບເງົາກາຍເປັນອຸດສາຫະກໍາ.

ມາດຕາ 5 ຫຼັກການກ່ຽວກັບວຽກງານຮູບເງົາ

ການເຄື່ອນໄຫວວຽກງານຮູບເງົາ ໃຫ້ປະຕິບັດຕາມຫຼັກການຕົ້ນ​ຕໍ ດັ່ງນີ້:

1. ສອດຄ່ອງກັບ ແນວທາງນະໂຍບາຍ, ກົດໝາຍ, ມູນເຊື້ອວັດທະນະທຳ ແລະ ຮີດຄອງປະເພນີອັນດີງາມຂອງຊາດ, ຂອງເຜົ່າ;
2. ຮັບປະກັນ​ ລັກ​ສະ​ນະ​ຊາດ, ​ມະ​ຫາ​ຊົນ ແລະ ລັກ​ສະ​ນະ​ກ້າວ​ໜ້າ ໄປຄຽງຄູ່ກັບການສຶກສາອົບຮົມພົນ​ລະ​ເມືອງ​ລາວ ໃຫ້ມີນໍ້າໃຈຮັກຊາດ, ມີຄວາມສາມັກຄີປອງດອງ;
3. ຮັບປະກັນ​ການ​ມີ​ສ່ວນ​ຮ່ວມ​ຂອງ​ປະ​ຊາ​ຊົນ ແລະ ປົກປ້ອງສິດຜົນປະໂຫຍດອັນຊອບທຳຂອງບຸກ ຄົນ, ນິຕິບຸກຄົນ ແລະ ການຈັດຕັ້ງ;
4. ຮັບ​ປະ​ກັນ​ການ​ຜະ​ລິດ​ຮູບ​ເງົາ​ໃຫ້​​​ທັນ​ສະ​ໄໝ;​
5. ປົກປັກຮັກສາຜະ​ລິດ​ຕະ​ພັນ​ຮູບ​ເງົາ ໃຫ້ຖືກຕ້ອງຕາມເຕັກນິກ ແລະ ມາດຕະຖານສາກົນ.

ມາດຕາ 6 ສິດ ແລະ ພັນທະຂອງພົນລະເມືອງກ່ຽວກັບຮູບເງົາ

**ພົນລະເມືອງ ມີສິດດໍາເນີນກິດຈະການກ່ຽວກັບຮູບເງົາ, ຮັບຊົມຮູບເງົາ, ມີຄຳເຫັນຕໍ່ເນື້ອໃນຮູບເງົາ ແລະ ມີພັນທະປະກອບສ່ວນ, ໃຫ້ຄວາມຮ່ວມມືໃນການຄຸ້ມຄອງ, ປົກປັກຮັກສາ,** ຟື້ນ​ຟູ, ສົ່ງ​ເສີມ **ແລະ ພັດທະນາວຽກງານຮູບເງົາ.**

ມາດຕາ 7 ຂອບເຂດການນໍາໃຊ້ກົດໝາຍ

ກົດ​ໝາຍ​ສະບັບ​ນີ້ນຳ​ໃຊ້​ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດທີ່ເຄື່ອນໄຫວວຽກ​ງານຮູບເງົາ ຢູ່ ສປປ ລາວ.

ມາດຕາ 8 ການຮ່ວມມືສາກົນ

ລັດ ​ສົ່ງ​ເສີມ ​ການ​ພົວພັນ​ຮ່ວມ​ມືກັບ​ ຕ່າງປະ​ເທດ, ພາກພື້ນ ແລະ ສາກົນ ກ່ຽວ​ກັບ​ວຽກ​ງານ​ຮູບ​ເງົາ ດ້ວຍການແລກປ່ຽນ ​ບົດຮຽນ, ​​ຂໍ້​ມູນ ​ຂ່າວສານ, ເຕັກນິກວິທະຍາສາດ, ​ເຕັກ​ໂນ​ໂລ​ຊີ, ​ບຳລຸງສ້າງ​​ບຸກຄະລາ​ກອນ, ການ​ເຂົ້າ​ຮ່ວມງານວາງສະແດງ, ການແຂ່ງຂັນ, ງານມະໂຫລານຮູບເງົາ ແລະ ​ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ພາກທີ **II**

ປະເພດ ແລະ ລັກສະນະຮູບເງົາ

ໝວດທີ 1

ປະເພດຮູບເງົາ

ມາດຕ**າ** 9 ປະເພດຮູບເງົາ

ຮູບ​ເງົາ​ ມີ ສີ່ປະ​ເພດ ​ດັ່ງ​ນີ້:

1. ຮູບເງົາເອກະສານ;
2. ຮູບເງົາສາລະ​ຄະດີ;
3. ຮູບເງົາເລື່ອງ;
4. ຮູບເງົາກາຕູນ.

ມາດຕາ 10 ຮູບເງົາເອກະສານ

**ຮູບເງົາເອກະສານ ແມ່ນ​ ຮູບ​ເງົາ​ກ່ຽວ​ກັບ​ເຫດ​ການ​ໃດ​ໜຶ່ງ​ ທີ່​ສະ​ເໜີ ຂໍ້​ມູນ ຂ່າວ​ສານ** ແລະ ການເຄື່ອນ ໄຫວຕ່າງໆ ເປັນ​ຕົ້ນ ກອງ​ປະ​ຊຸມ​ໃຫຍ່​, ການ​ເຄື່ອນ​ໄຫວຂອງ​ຜູ້​ນຳ ເພື່ອໃຫ້ມວນຊົນໄດ້ຮັບຮູ້ຕາມຄວາມເປັນຈິງ.

ມາດຕາ 11 ຮູບເງົາສາລະຄະດີ

ຮູບ​ເງົາສາລະ​ຄະດີ​ ແມ່ນ ​ຮູບເງົາກ່ຽວ​ກັບ​ເຫດ​ການ​ໃດ​ໜຶ່ງ​​ທີ່​ສະ​ເໜີ ​ຂໍ້​ມູນ ຂ່າວ​ສານ ​ແລະ ​ການ​ເຄື່ອນ​ໄຫວ​ຕ່າງໆ ​ເຊັ່ນ ສາລະຄະດີທາງດ້ານ ເສດຖະກິດ, ວັດທະນະທຳ-ສັງຄົມ, ປະຫວັດສາດ, ວິທະຍາສາດ, ທໍາມະຊາດ, ສິ່ງແວດລ້ອມ ແລະ ອື່ນໆ.

ມາດຕາ 12 ຮູບເງົາເລື່ອງ

ຮູບ​ເງົາ​ເລື່ອງ​ ແມ່ນ ​ຮູບ​ເງົາ​ທີ່​ສັງ​ລວມ​ເອົາສິ​ລະ​ປະປະ​ເພດ​ຕ່າງໆ​ ດ້ວຍ​ການສະ​ແດງ​ເປັນ​ເລື່ອງ​ຄ້າຍຄືຄວາມຈິງ ​ຊຶ່ງ​​ ມີ​ ດັ່ງນີ້:

1. ຮູບ​ເງົາ​ເລື່ອງ​ຊີວິດ;
2. ຮູບ​ເງົາ​ເລື່ອງ​ຕໍ່ສູ້;
3. ຮູບ​ເງົາ​ເລື່ອງ​ຄວາມ​ຮັກ;
4. ຮູບ​ເງົາ​ເລື່ອງ​ສະຫຍອງ​ຂວັນ;
5. ຮູບ​ເງົາ​ເລື່ອງ​ສືບສວນ-ສອບ​ສວນ;
6. ຮູບເງົາເລື່ອງຜະຈົນໄພ;
7. ຮູບເງົາເລື່ອງວິທະຍາສາດ;
8. ຮູບເງົາເລື່ອງຈິນຕະນາການ;
9. ຮູບ​ເງົາ​ເລື່ອງຕະຫຼົກ;
10. ຮູບເງົາເລື່ອງບົດເພງ;
11. ຮູບເງົາເລື່ອງອື່ນໆ.

ມາດຕາ 13 ຮູບເງົາກາຕູນ

ຮູບ​ເງົາ​ກາ​ຕູນ ​ແມ່ນ ຮູບເງົາ​ກ່ຽວ​ກັບ ຮູບແຕ້ມ ແລະ ຫຸ່ນຈຳລອງ ໂດຍ​ຜ່ານ​ຂະ​ບວນການຖ່າຍ​ທຳ, ຕັດຕໍ່ ທີ່ນຳໃຊ້​​ເຕັກນິກ​ ແລະ ​ເອ​ເລັກໂຕຣນິກທີ່ທັນສະໄໝ​.

ໝວດທີ 2

ລັກສະນະຮູບເງົາ

ມາດຕາ 14 ຮູບ​ເງົາ​ທີ່​ມີລັກສະນະຊາດ

**ຮູບເງົາທີ່ມີລັກສະນະຊາດ ແມ່ນ​ ຮູບ​ເງົາ​ທີ່ສ່ອງແສງເຖິງມູນເຊື້ອວັດທະນະທຳ, ຮີດຄອງປະເພນີ ແລະ ວິຖີຊີວິດທີ່ເປັນເອກະລັກ ຂອງຊາດ, ຂອງເຜົ່າ.**

ມາດຕາ 15 ຮູບ​ເງົາ​ທີ່​ມີລັກສະນະມະຫາຊົນ

**ຮູບເງົາທີ່ມີລັກສະນະມະຫາຊົນ ແມ່ນ ​ຮູບ​ເງົາ​ທີ່ສ່ອງແສງເຖິງການເສີມຂະຫຍາຍຄຸນຄ່າທາງດ້ານປະ​ຫວັດ​ສາດ ແລະ ວັດທະນະທຳຂອງ​ຊາດ ຊຶ່ງມະຫາຊົນເປັນຜູ້ສ້າງ, ຊົມໃຊ້**, **ມີສ່ວນຮ່ວມໃນການປົກປັກຮັກສາ**, **ເສີມຂະຫຍາຍ**, **ມີບົດບາດສໍາຄັນໃນການສ້າງຄວາມຮັກແພງ, ສາມັກຄີປອງດອງ, ປົກປັກຮັກສາທຳມະຊາດ, ສ້າງຄວາມຮັກ, ຄວາມຫວັງ ແລະ ຄວາມເບີກບານມ່ວນຊື່ນ.**

ມາດຕາ 16 ຮູບ​ເງົາ​ທີ່​ມີລັກສະນະກ້າວໜ້າ

**ຮູບເງົາທີ່ມີລັກສະນະກ້າວໜ້າ ແມ່ນ ​ຮູບ​ເງົາ​ທີ່ສ່ອງແສງໃຫ້ເຫັນເຖິງການເສີມຂະຫຍາຍຄຸນຄ່າຂອງວັດ ທະນະທໍາຂອງຊາດ ສົມທົບກັບການຮັບເອົາຄຸນຄ່າວັດທະນະທຳອັນດີງາມຂອງມວນມະນຸດ ຢ່າງມີການເລືອກ ເຟັ້ນ, ສອດຄ່ອງກັບ ແນວທາງ ນະໂຍບາຍ, ກົດໝາຍ, ຕໍານິວິຈານປາກົດການຫຍໍ້ທໍ້ຕ່າງໆໃນສັງຄົມ**, **ຕອບຕ້ານຖ້ອຍທໍານອງທີ່ບິດເບືອນ ແລະ ໃສ່ຮ້າຍປ້າຍສີ ທີ່ສ້າງຄວາມເສື່ອມເສຍຕໍ່ຜົນປະໂຫຍດຂອງຊາດ ແລະ ປະຊາຊົນ.**

ພາກທີ **III**

ການຂໍ​ອະ​ນຸ​ຍາດ ຜະ​ລິດ, ​ເຜີຍ​ແຜ່ ແລະ ການ​ສຳ​ເນົາ​ຮູບ​ເງົາ

ໝວດທີ 1

ການ​ຂໍ​ອະ​ນຸ​ຍາດຜະລິດຮູບເງົາ

**ມາດຕາ 17 ການຂໍ​ອະ​ນຸ​ຍາດຜະລິດຮູບເງົາ**

ບຸກຄົນ​, ນິຕິບຸກຄົນ ຫຼື ການຈັດ​ຕັ້ງ ຢູ່​ພາຍ​ໃນປະ​ເທດ ​ທີ່ມີ​ຈຸດປະສົງ​​ຜະລິດ​ຮູບ​ເງົາ ​​ໃຫ້​ຍື່​ນຄໍາຮ້ອງພ້ອມດ້ວຍ​ເນື້ອ​ໃນ​ບົດ​​ຮູບ​ເງົາ​, ບົດຖ່າຍທໍາຮູບ​ເງົາ ຕໍ່ຂະແໜງການ​ຖະ​ແຫຼ​ງຂ່າວ, ວັດທະນະທຳ ​ແລະ ທ່ອງ​ທ່ຽວ ເພື່ອກວດກາ ແລະ ອະນຸຍາດ.

ບຸກຄົນ​, ນິຕິບຸກຄົນ ຫຼື​ ການຈັດ​ຕັ້ງ ​ຢູ່​ຕ່າງປະ​ເທດ ທີ່ມີ​ຈຸດປະສົງ​ຜະລິດ​​ຮູບ​ເງົາ ຢູ່ ສປປ ລາວ ໃຫ້ຍື່ນ ຄໍາຮ້ອງ ພ້ອມດ້ວຍເນື້ອ​ໃນບົດຮູບເງົາ, ບົດຖ່າຍທໍາ​ຮູບ​ເງົາ ແລະ ເອກະສານ​ອື່ນ​ທີ່​ກ່ຽວຂ້ອງ​ຕໍ່ກະຊວງ​ຖະ​ແຫຼ​ງ ຂ່າວ, ວັດທະນະທຳ ແລ​ະ ທ່ອງ​ທ່ຽວ ​ເພື່ອ​ກວດກາ ແລະ ອະນຸຍາດ.

ບຸກຄົນ​, ນິຕິບຸກຄົນ ຫຼື ການຈັດ​ຕັ້ງ ຢູ່ຕ່າງປະ​ເທດ ທີ່ມີ​ຈຸດປະສົງ​​ຜະລິດ​ຮູບ​ເງົາກ່ຽວ​ກັບປະເທດລາວໃຫ້ຍື່ນຄໍາຮ້ອງ ພ້ອມດ້ວຍ​ເນື້ອ​​ໃນ​ບົດ​ຮູບ​ເງົາ, ບົດຖ່າຍທຳຮູບ​ເງົາ ແລະ ເອກະສານອື່ນທີ່ກ່ຽວຂ້ອງຜ່ານສະ ຖານທູດ ຫຼື ສະຖານກົງສຸນ ​ຂອງ ສປປ ລາວ ​ປະຈຳ​ຢູ່​ປະ​ເທດ​ທີ່​ກ່ຽວຂ້ອງ ເພື່ອນຳສະເໜີຕໍ່ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຂອງ ສປປ ລາວ ​ພິຈາລະນາ.

ສໍາລັບເນື້ອໃນຮູບເງົາກ່ຽວກັບ ສປປ ລາວ ແລະ ສະ​ຖານ​ທີ່​ຖ່າຍ​ທຳ​ໃນ ສ​ປ​ປ ລາວ ທີ່ພົວພັນກັບຂະ​ ແໜງ​ການ, ອົງ​ການ, ອົງການປົກຄອງທ້ອງຖິ່ນ ແລະ ພາ​ກ​ສ່ວນ​ອື່ນທີ່ກ່ຽວຂ້ອງ ໃຫ້ຂະ​ແໜງ​ການຖະແຫຼງ ຂ່າວ, ວັດທະນະທໍາ ແລະ ທ່ອງທ່ຽວ ປະສານສົມທົບກັບ ​ພາກ​ສ່ວນ​ດັ່ງ​ກ່າວ ເພື່ອກວດກາ ແລະ ອະນຸຍາດ.

ເນື້ອໃນບົດຮູບເງົາ ແລະ ບົດຖ່າຍທໍາຮູບ​ເງົາ ທີ່ເປັນພາສາຕ່າງປະເທດຕ້ອງແປ​ເປັນ​ພາສາລາ​ວ.

ມາດຕາ 18 ການແຈ້ງ​ຜົນ​ງານຮູບເງົາ

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີ​​ຜົນ​ງານຮູບເງົາ ຫຼັງຈາກໄດ້ຮັບການຢັ້ງຢືນຈາກກະຊວງຖະ ແຫຼງຂ່າວ, ວັດທະນະທຳ ແລະ ທ່ອງທ່ຽວແລ້ວ ໃຫ້ແຈ້ງ​ຜົນ​ງານດັ່ງກ່າວ ຕໍ່ກະຊວງວິທະຍາສາດ ແລະ ເຕັກໂນໂລຊີ ເພື່ອເປັນຫຼັກຖານ ແລະ ປົກປ້ອງລິຂະສິດກ່ຽວ​ກັບ​​ຜົນ​ງານດັ່ງ​ກ່າວຕາມກົດໝາຍ.**

ໝວດທີ 2

ການຂໍ​ອະ​ນຸ​ຍາດເຜີຍແຜ່ຮູບເງົາ

**ມາດຕາ 19 ການ​ຂໍ​ອະ​ນຸ​ຍາດເຜີຍແຜ່ຮູບເງົາ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ມີຈຸດປະສົງເຜີຍແຜ່ຮູບເງົາ​ ດ້ວຍການສາຍໃນ​ໂຮງຮູບເງົາ​, ສາຍ ຮູບເງົາເຄື່ອນ​ທີ່, ສາຍຮູບເງົາໃນ​​ງານ​ມະໂຫລານ, ເທດສະການ, ສັບປະດາ, ການແຂ່ງຂັນ, ງານ​ວາງສະ​ແດງ​ຮູບ ເງົາ, ເຜີຍແຜ່​ທາງ​​ໂທລະພາບ, ​ເຄືອ​ຂ່າ​ຍອິນ​ເຕີ​ເນັດ ແລະ ຮູບແບບອື່ນ​ຢູ່ພາຍໃນ ແລະ ຕ່າງປະເທດ ຕ້ອງໄດ້​ຂໍ ອະນຸຍາດນຳຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຕາມ​ການ​ແບ່ງ​ຂັ້ນ​ຄຸ້ມ​ຄອງ.

ຮູບເງົາ​ຕ່າງ​ປະ​ເທດ ທີ່ນໍາມາເຜີຍແຜ່ ຕ້ອງພາກເປັນພາສາລາວ ຫຼື ​​ແປ​ເປັນ​ພາສາ​ລາວ​​ຢູ່​ໃນ​ໜ້າ​ຈໍ​ຮູບເງົາ, ຍົກເວັ້ນຮູບເງົາເອກະສານ, ສາລະຄະດີ ດ້ານວິຊາການ, ເຕັກນິກ ວິທະຍາສາດ ແລະ ຕໍາລາຮຽນພາສາຕ່າງປະ ເທດ.

ສໍາລັບການສາຍຮູບເງົາຢູ່ໃນໂຮງຮູບເງົາ ຕ້ອງເປີດເພງຊາດລາວໃຫ້​ຜູ້​ຊົມຢືນເຄົາລົບທຸງ ກ່ອນ​ສາຍ​ບໍລິ ການ.

**ມາດຕາ 20 ການບໍລິການຮູບເງົາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງ ຈໍາໜ່າຍ, ບໍລິການສາຍຮູບເງົາ ຫຼື ໃຫ້ການບໍລິການອື່ນກ່ຽວກັບຮູບເງົາ ຢູ່ ສປປ ລາວ ຕ້ອງໄດ້ຮັບອະນຸຍາດຈາກເຈົ້າຂອງລິຂະສິດ ແລະ ຂະ​ແໜງ​ການ​ຖະ​ແຫຼງ​ ຂ່າວ, ວັດ​ທະ​ນະ​ທຳ ແລະ ທ່ອງ​ທ່ຽວ.

**ມາດຕາ 21 ການກໍານົດອາຍຸຜູ້ຊົມຮູບເງົາ**

ການກໍານົດອາຍຸຜູ້ຊົມຮູບເງົາ ມີ ດັ່ງນີ້:

1. ຜູ້​ຊົມ​​ໂດຍບໍ່​ຈຳ​ກັດ​ອາ​ຍຸ ສາ​ມາດ​ຊົມ​​ຮູບ​ເງົາ​ທີ່​ມີ​ເນື້ອ​ໃນ ​ບໍ່​ຮຸນ​ແຮງ, ມີ​ສາ​ລະ​ໃຫ້​ຄວາມ​ຮູ້ ແລະ ສ້າງ​ສັນ​ບັນ​ເທີງ;
2. ຜູ້​ຊົມ​ທີ່​ມີ​​ອາ​ຍຸ ສິບ​ສາມ​ປີ ລົງ​ມາ ສາ​ມາດ​ຊົມ​​ຮູບ​ເງົາ​ທີ່​ມີ​ເນື້ອ​ໃນທີ່​ມີ​ຄວາມ​ຮຸນ​ແຮງບໍ່​ຫຼາຍ ແຕ່​​ຕ້ອງ​ມີ​ຜູ້​ປົກ​ຄອງ ຫຼື ຜູ້​ຊົມ​ທີ່​ມີ​ອາ​ຍຸ ສິບ​ແປດ​ປີ​ ຂຶ້ນ​ໄປ ​ໃຫ້​ຄຳ​ແນະ​ນຳ​ສິ່ງ​ໃດ​ຜິດສິ່ງ​ໃດ​ຖືກ ແລະ ສິ່ງ​ໃດ​ຄວນ​ເຊື່ອ ຫຼື ບໍ່​ຄວນ​ເຊື່ອ;
3. ຜູ້​ຊົມ​ທີ່​ມີ​​ອາ​ຍຸເກີນກວ່າ ສິບ​ສາມປີ ຫາ ຕ່ຳ​ກວ່າ ສິບ​ແປດປີ​ ສາ​ມາດ​ຊົມຮູບ​ເງົາ​ທີ່​ມີ​ເນື້ອ​ໃນຄວາມ​ຮຸນ​ແຮງຫຼາຍກວ່າ​ຂໍ້​ສອງ, ມີ​ສາກກ່ຽວ​ກັບ​ຄວາມ​ສຳ​ພັນທາງ​ເພດ​ທີ່ ບໍ່​ເປີດ​ເຜີຍ, ບໍ່ເປີດແປນ, ມີ​ການ​ຕໍ່​ສູ້​ກັນແຕ່ບໍ່​ເຖິງ​ຂັ້ນ​ໂຫດ​ຮ້າຍ​ປ່າ​​ເຖື່ອນ​ຈົນ​ເກີນ​ໄປ;
4. ຜູ້​ຊົມ​ທີ່​ມີ​​ອາ​ຍຸແຕ່ ສິບ​ແປດປີ ​ຂຶ້ນ​ໄປ ສາ​ມາດ​ຊົມ​ຮູບ​ເງົາ​ໄດ້ທຸກປະເພດ ລວມທັງຮູບເງົາທີ່​ມີ​ເນື້ອ​ໃນຮຸນ​ແຮງ, ໂຫດ​ຮ້າຍ, ມີ​ສາກກ່ຽວ​ກັບ​ຄວາມ​ສຳ​ພັນທາງ​ເພດ.

ສັນຍາ​ລັກສໍາລັບອາຍຸຜູ້ຊົມຮູບເງົາໄດ້ກໍານົດໄວ້ໃນ​ລະ​ບຽບ​ການ​ຕ່າງ​ຫາກ.

**ມາດຕາ 22 ການຂໍ​ອະ​ນຸ​ຍາດສົ່ງອອກ-ນຳ​ເຂົ້າຮູບເງົາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ທີ່​ມີ​ຈຸດປະສົງ​ສົ່ງ​ອອກ-ນຳ​ເຂົ້າ​ຮູບ​ເງົາ​ເພື່ອ​​ເຜີຍ​ແຜ່ ​ຕ້ອງ​ໄດ້​ຂໍອະນຸຍາດນຳຂະແໜງການ​ຖະ​ແຫຼ​ງຂ່າວ, ວັດທະນະທຳ​ ແລະ ທ່ອງ​ທ່ຽວ​.

ຮູບເງົາທີ່ຈະ​ສົ່ງອອກ-ນຳ​ເຂົ້າ​ ຕ້ອງມີເນື້ອໃນທີ່ ສ້າງ​ສັນ, ບັນເທີງ, ໃຫ້ຄວາມຮູ້, ບໍ່ມີເນື້ອໃນທີ່ແຕະຕ້ອງເຖິງວັດ​ທະ​ນະ​ທຳ​ອັນ​ດີ​ງາມ​ຂອງ​ຊາດ, ຄວາມສາມັກຄີຂອງປະຊາຊົນລາວບັນດາເຜົ່າ ແລະ ປະເທດເພື່ອນມິດໃນໂລກ.

ໝວດທີ 3

ການສໍາເນົາຮູບເງົາ

ມາດຕາ 23 ການສໍາເນົາ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ໄດ້ຜະລິດ​ຮູບ​ເງົາ​ສໍາເລັດສົມບູນ​ແລະ ເຜີຍແຜ່​​ ສິບສອງ​ເດືອນແລ້ວ ຕ້ອງ**ມອບຕົ້ນສະບັບຜະລິດຕະພັນຮູບເງົາຂອງຕົນ ໃຫ້**ຂະ​ແໜງ​ການ**ຖະ ແຫຼງຂ່າວ, ວັດທະນະທຳ ແລະ ທ່ອງທ່ຽວ ເພື່ອສໍາເນົາດ້ວຍການເກັບຮັກສາ, ຕິດຕາມກວດກາ​**ຄຸນ​ນະ​ພາບ**, ສ້ອມແປງ​**ຟີມຮູບ​ເງົາ**​ ແລະ ຂຶ້ນ​**ບັນ​ຊີ​ໄວ້.

ສໍາລັບຜະລິດຕະພັນຮູບເງົາເກົ່າ ຕ້ອງສຳເນົາດ້ວຍການ**ຄັດເລືອກເນື້ອໃນ ແລະ ຄຸນນະພາບ, ຟື້ນ**ຟູ**ຟີມ ຮູບເງົາທີ່ເປ່ເພ, ຈີກຂາດ, ຕົກໂມກ ໃຫ້ຄືນສູ່ສະພາບທີ່ສາມາດນຳໃຊ້ໄດ້ ແລະ** ຂຶ້ນບັນ​ຊີ​ໄວ້.

ມາດຕາ 24 ການເກັບຮັກສາ

ຂະ​ແໜງ​ການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ຕ້ອງຄຸ້ມຄອງ ເກັບຮັກສາ ຜະລິດຕະພັນຮູບເງົາ ໃຫ້ຖືກຕ້ອງຕາມເຕັກນິກທີ່​ທັນ​ສະ​ໄໝ ແລະ ມາດ​ຕະ​ຖານ​ສາ​ກົນ ເພື່ອໃຫ້ສາມາດນໍາໃຊ້ໄດ້ຢ່າງຍາວນານ.

**ມາດຕາ 25 ການຕິດຕາມກວດກາ​ຄຸນ​ນະ​ພາບ ແລະ ສ້ອມແປງ​ຟິມ​ຮູ​ບ​ເງົາ**

ຂະ​ແໜງ​ການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ຕ້ອງຕິດຕາມກວດກາຄຸນ​ນະ​ພາບຂອງ​ຟີມ​ຮູບ​ເງົາທຸກໆ ສາມເດືອນ. ໃນກໍລະນີພົບເຫັນຟີມຮູ​ບ​ເງົາ ມີກິ່ນສົ້ມ, ຕົກໂມກ ຫຼື ເປ່ເພ ຕ້ອງມີການຟື້ນຄືນ ແລະ ສ້ອມແປງ​ຟີມ​ຮູບ​ເງົານັ້ນ ໃຫ້ສາມາດນໍາໃຊ້ໄດ້.

ມາດຕາ 26 ການຂຶ້ນ​ບັນ​ຊີ

ຂະ​ແໜງ​ການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ຕ້ອງຂຶ້ນ​ບັນ​ຊີດ້ວຍການບັນທຶກຊື່, ເນື້ອໃນຫຍໍ້, ຈັດປະເພດ, ລໍາດັບຂໍ້ມູນ ກ່ຽວກັບການຜະລິດຮູບເງົາ ເຂົ້າໃນລະບົບຖານຂໍ້ມູນ.

ສໍາລັບຮູບເງົາທີ່ບັນທຶກເຫດການ ແລະ ການເຄື່ອນໄຫວທີ່ມີຄຸນຄ່າອັນໂດດເດັ່ນທາງດ້ານປະຫວັດສາດ, ວັດທະນະທຳ ແລະ ທຳມະຊາດ ໃຫ້ພິຈາລະນາ ເພື່ອສະເໜີຂຶ້ນທະບຽນເປັນຄວາມຊົງຈໍາຂອງໂລກ ລະດັບຊາດ, ພາກພື້ນ ແລະ ລະດັບໂລກ.

ພາກທີ **IV**

ຜູ້ສ້າງຮູບເງົາ ແລະ ນາມມະຍົດ

ໝວດທີ 1

ຜູ້ສ້າງຮູບເງົາ

ມາດຕາ 27 ຜູ້ສ້າງຮູບເງົາ

ຜູ້ສ້າງ​​ຮູບ​ເງົາປະກອບ ມີ ​ຜູ້​ອຳນວຍການ​ສ້າງ, ຜູ້​ກຳກັບ​ຮູບເງົາ, ຜູ້​ກຳກັບ​ການຖ່າຍທຳ, ນັກ​ຖ່າຍທຳ, ນັກຂຽນ​ບົດ​ຮູບ​ເງົາ, ນັກສະ​ແດງ, ຊ່າງແຕ່ງ​ໜ້າ​, ນັກ​ຈັດ​ສາກ, ນັກ​ຈັດ​ແສງສະຫວ່າງ, ນັກ​ອັດ​ສຽງ, ນັກ​ກຳກັບສິນ, ນັກ​ກຳກັບ​ເຄື່ອງນຸ່ງນັກ​ສະ​​ແດງ, ຜູ້​ຮັບຜິດຊອບເຕັກນິກ, ຜູ້​ບໍລິຫານ​ກອງ​ຖ່າຍ, ນັກ​ອອກ​ແບບ​ກຣາຟິກຄອມພີ​ວ​ເຕີ, ນັກຕັດ​ຕໍ່, ນັກ​ຕົບ​ແຕ່ງ​ແສງ​ສີ, ນັກ​ແຕ່ງ​ດົນຕີ​ປະກອບ​ຮູບ​ເງົາ, ນັກພາກຮູບເງົາ ແລະ ອື່ນໆ.

ຜູ້ສ້າງຮູບເງົາຕ້ອງມີບັດໃນການເຄື່ອນໄຫວວຽກງານຮູບເງົາ.

ມາດຕາ 28 ຈັນຍາບັນຂອງຜູ້ສ້າງຮູບເງົາ

**ຜູ້ສ້າງຮູບເງົາຕ້ອງມີຈັນຍາບັນ ດັ່ງນີ້:**

1. **ມີແນວຄິດ**ສ້າງ​ສັນ**, ບໍ່ຂັດກັບ ແນວທາງ ນະໂຍບາຍ, ກົດໝາຍ, ຮີດຄອງປະເພນີ ແລະ ວັດທະນະ ທຳອັນດີງາມຂອງຊາດ**,ຂອງເຜົ່າ;
2. **ມີການປະພຶດ ແລະ ເປັນແບບຢ່າງທີ່ດີໃຫ້ແກ່ສັງຄົມ;**
3. **ຮັກອາຊີບ, ຊື່ສັດຕໍ່ເວລາ, ນັບຖືການຈັດຕັ້ງທີ່ກ່ຽວຂ້ອງ;**
4. **ຮູ້ເຄົາລົບໃຫ້ກຽດ ບຸກຄົນ, ເພື່ອນຮ່ວມງານ ແລະ ສະຖານທີ່ກ່ຽວຂ້ອງ.**

ມາດຕາ 29 ຄວາມ​ຮັບ​ຜິດ​ຊອບຂອງຜູ້ສ້າງຮູບເງົາ

ຜູ້​ສ້າງ**ຮູບເງົາ ມີຄວາມ​ຮັບ​ຜິດ​ຊອບ ດັ່ງນີ້:**

1. **ຜູ້ອຳນວຍການ​ສ້າງ ຄວບຄຸມ** ແລະ ບັນຊາ ໂດຍກົງຮອບດ້ານ ໃນຂະບວນການຜະລິດຮູບເງົາແຕ່ຕົ້ນຈົນສໍາເລັດຜົນ;
2. ຜູ້​ກຳກັບ​ຮູບເງົາ ສ້າງຄວາມເຂົ້າໃຈບົດຮູບເງົາ, ເລືອກທີ​ມງານເຕັກນິກ, ນັກສະແດງ, ສະຖານທີ່ຖ່າຍທຳ ແລະ ເປັນຜູ້ຄວບຄຸມການຜະລິດຮູບເງົາທັງໝົດ;
3. ຜູ້​ກຳກັບ​ການຖ່າຍທຳ ສ້າງຄວາມເຂົ້າໃຈບົດຮູບເງົາ ແລະ ມູມກ້ອງ ເພື່ອອຳນວຍການໃນການຖ່າຍທຳໃຫ້ແກ່ນັກຖ່າຍທຳ;
4. ນັກຖ່າຍທໍາ ຄວບຄຸມບັນຊາກ້ອງຖ່າຍ ໂດຍປະສານມູມກ້ອງກັບຜູ້ກຳກັບຖ່າຍທໍາຮູບເງົາ;
5. ນັກຂຽນ​ບົດ​ຮູບ​ເງົາ ຄົ້ນຄິດ, ປະດິດແຕ່ງ ແລະ ຂຽນບົດດ້ວຍຕົນເອງ ຫຼື ນໍາເອົາບົດປະພັນຕ່າງໆ ຂອງຜູ້ອື່ນທີ່​ໄດ້​ຮັບ​ອະ​ນຸ​ຍາດ ມາຂຽນເປັນບົດຮູບເງົາ;
6. ນັກສະແດງ ເປັນຕົ້ນ ພະເອກ, ນາງເອກ, ຜູ້ສະແດງປະກອບ ມີໜ້າທີ່ສະແດງຕາມບົດບາດ, ອາລົມຈິດຂອງຕົວລະຄອນ​ ຕາມ​ເນື້ອ​ໃນ​ເລື່ອງ ແລະ ຄວາມ​ຕ້ອງ​ການ​ຂອງ​ຜູ້​ກຳ​ກັບ​ການ​ສະ​ແດງ;
7. ​ ຊ່າງແຕ່ງ​ໜ້າ​ ສ້າງຄວາມເຂົ້າໃຈບົດຮູບເງົາ ແລະ ບົດບາດຂອງນັກສະແດງຮູບເງົາ ແລ້ວແຕ່ງໜ້ານັກສະແດງໃຫ້ເຂົ້າກັບບົດບາດ ແລະ ບົດຮູບເງົາ;
8. ນັກ​ຈັດ​ສາກ ຈັດຫາອຸປະກອນປະກອບ ພາບ, ສາກ, ສິລະປະ ຕາມການອອກແບບຂອງຜູ້ກໍາກັບການຖ່າຍທໍາ;
9. ນັກ​ຈັດ​ແສງສະຫວ່າງ ສ້າງຄວາມເຂົ້າໃຈບົດຮູບເງົາ, ເນື້ອໃນຂອງແຕ່ລະສາກ ແລະ ອາລົມຂອງຕົວລະຄອນ ເພື່ອຈັດແສງໃຫ້ເຂົ້າກັບເນື້ອໃນ ແລະ ອາລົມຂອງຕົວລະຄອນ;
10. ນັກ​ອັດ​ສຽງ ຄົ້ນຄວ້າ, ຮິບໂຮມ ແລະ ບັນທຶກສຽງຢູ່ໃນສະຖານທີ່ຖ່າຍທຳ ແລະ ຫ້ອງອັດສຽງ ເພື່ອຮັບໃຊ້ເນື້ອໃນ ແລະ ເຫດການຂອງຮູບເງົາ;
11. ນັກ​ກຳກັບສິນ ສ້າງຄວາມເຂົ້າໃຈບົດຮູບເງົາ ແລະ ສາກຕ່າງໆ ເພື່ອຈັດສາກຂອງການສະແດງໃຫ້ເຂົ້າກັບບົດ ແລະ ຄວາມຕ້ອງການຂອງຜູ້ກຳກັບການສະແດງ;
12. ນັກ​ກຳກັບ​ເຄື່ອງນຸ່ງ​ນັກ​ສະ​​ແດງ ສ້າງຄວາມເຂົ້າໃຈບົດຮູບເງົາ ແລະ ລັກສະນະຂອງຕົວລະຄອນ ພ້ອມທັງຕິດຕາມການແຕ່ງກາຍຂອງນັກສະແດງ ໃຫ້ມີຄວາມຕໍ່ເນື່ອງຕາມເຫດການຂອງບົດຮູບເງົາ;
13. ຜູ້​ຮັບຜິດຊອບເຕັກນິກ ສ້າງຄວາມເຂົ້າໃຈບົດຮູບເງົາ ແລະ ປະສານສົມທົບກັບຜູ້ກຳກັບການສະ ແດງກ່ຽວກັບສາກ ແລະ ພາບຕ່າງໆ ທີ່ຈະຖ່າຍທຳ ເພື່ອກະກຽມອຸປະກອນເຕັກນິກໃຫ້ເຂົ້າກັບຄວາມຕ້ອງການໃນການຖ່າຍທຳແຕ່ລະພາບ ແລະ ສາກ;
14. ຜູ້​ບໍລິຫານ​ກອງ​ຖ່າຍ ອຳນວຍຄວາມສະດວກໃຫ້ກອງຖ່າຍ ດ້ານການບໍລິຫານ, ການເດີນທາງ, ການກິນຢູ່ ແລະ ອື່ນໆ ຂອງກອງຖ່າຍທຳ;
15. ນັກ​ອອກ​ແບບ​ກຣາຟິກຄອມ​ພີ​ວ​ເຕີ ອອກແບບພາບກຣາຟິກຕາມການແນະນຳ ແລະ ຄວາມຕ້ອງການຂອງຜູ້ກຳກັບການສະແດງ;
16. ນັກຕັດ​ຕໍ່ຮູບເງົາ ເລືອກເຟັ້ນ ຮຽບຮຽງລໍາດັບພາບໃຫ້ໄປຕາມເຫດການຂອງບົດເລື່ອງໂດຍການເຫັນດີຂອງຜູ້ກຳກັບການສະແດງ;
17. ນັກ​ຕົບ​ແຕ່ງ​ແສງ​ສີ ສ້າງຄວາມເຂົ້າໃຈບົດຮູບເງົາ ແລະ ອາລົມຂອງຮູບເງົາ ເພື່ອປັບແສງ ແລະ ສີຂອງຮູບເງົາໃນເວລາຕັດຕໍ່ ໃຫ້ເຂົ້າກັບຄວາມຕ້ອງການຂອງຜູ້ກຳກັບການສະແດງ.
18. ນັກ​ແຕ່ງ​ດົນຕີ​ປະກອບ​ຮູບ​ເງົາ ປະພັນບົດເພງຮ້ອງ ແລະ ດົນຕີ ເພື່ອປະກອບໃສ່ຮູບເງົາຕາມເນື້ອໃນ ແລະ ອາລົມຂອງບົດຮູບເງົາ;
19. ນັກພາກຮູບເງົາ ສ້າງຄວາມເຂົ້າໃຈບົດຮູບເງົາ ແລະ ອາລົມຂອງຕົວລະຄອນ ແລ້ວພາກຮູບເງົາໃຫ້ເຂົ້າກັນກັບເນື້ອໃນ ແລະ ອາລົມຂອງຕົວລະຄອນ.

ມາດຕາ 30 ການຂຶ້ນທະບຽນຜູ້ສ້າງຮູບເງົາ

**ຜູ້ສ້າງຮູບເງົາ ຕ້ອງໄດ້ຂຶ້ນທະບຽນນຳ**ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເພື່ອອອກບັດເຄື່ອນ​ໄຫວ​ວຽກ​ງານຮູບເງົາ.

**ເອກະສານປະກອບໃນການຂໍຂຶ້ນທະບຽນ ມີ ດັ່ງນີ້:**

1. ຄຳຮ້ອງຕາມແບບພິມທີ່ກໍານົດໄວ້;
2. ປະ​ກາສະ​ນີ​ຍະ​ບັດ ຫຼື ໃບຢັ້ງຢືນການຜ່ານງານດ້ານວິຊາສະເພາະທີ່ກ່ຽວຂ້ອງ;
3. ໃບຢັ້ງຢືນທີ່ຢູ່, ສຳເນົາ ສຳມະໂນຄົວ ຫຼື ບັດປະຈຳຕົວ;
4. ໃບແຈ້ງໂທດ;
5. ຮູບສີຂະໜາດ 3x4 ພື້ນສີຂາວ ສອງໃບ.

ມາດຕາ 31 ການສົ່ງອອກ-ນໍາເຂົ້າ**ຜູ້ສ້າງ**ຮູບເງົາ

**ການສົ່ງອອກ-ນໍາເຂົ້າຜູ້ສ້າງຮູບເງົາ ເພື່ອຈຸດປະສົງ ແລກປ່ຽນທາງດ້ານວິຊາການ ຫຼື ດໍາເນີນກິດຈະການກ່ຽວກັບຮູບເງົາຕ້ອງຂໍອະນຸຍາດນຳຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແລະ ຂະແໜງ ການອື່ນທີ່ກ່ຽວຂ້ອງ.**

ມາດຕາ 32 ສິດຂອງຜູ້ສ້າງຮູບເງົາ

**ຜູ້ສ້າງຮູບເງົາ ມີສິດ ດັ່ງນີ້:**

1. **ຄົ້ນຄວ້າ ແລະ ສຶກສາຮຽນຮູ້ ເພື່ອຍົກລະດັບດ້ານການເມືອງ, ວັດທະນະທໍາ ແລະ ວິຊາສະເພາະ;**
2. **ຄົ້ນຄວ້າ**, **ປະດິດແຕ່ງ ແລະ ສະແດງຜົນງານຂອງຕົນທີ່ໄດ້ຮັບອະນຸຍາດ;**
3. **ແຈ້ງຜົນງານຮູບເງົາຂອງຕົນ ແລະ ໄດ້ຮັບການປົກປ້ອງລິຂະສິດຕາມກົດໝາຍ;**
4. **ເຄື່ອນໄຫວ ແລະ ດຳເນີນທຸລະກິດ ກ່ຽວກັບຮູບເງົາທີ່ຖືກຕ້ອງຕາມກົດໝາຍ;**
5. **ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 33 ພັນທະຂອງຜູ້ສ້າງຮູບເງົາ

**ຜູ້ສ້າງຮູບເງົາ ມີພັນທະ ດັ່ງນີ້:**

1. ຟື້ນຟູ, ອະນຸລັກ, ພັດທະນາ ແລະ ເສີມຂະຫຍາຍວັດທະນະທຳ ແລະ ຮີດຄອງປະເພນີອັນດີງາມ ຂອງຊາດ, ຂອງເຜົ່າ**;**
2. **ໂຄສະນາ ເຜີຍແຜ່ ແນວທາງ ນະໂຍບາຍ ແລະ ກົດໝາຍ ໂດຍຜ່ານການເຄື່ອນໄຫວວຽກງານຮູບ ເງົາ;**
3. ຖ່າຍ​ທອດ**ຄວາມຮູ້, ຄວາມສາມາດ, ບົດຮຽນ ແລະ ປະສົບການ ໃຫ້ຜູ້​ສ້າງ​ຮູບ​ເງົາຮຸ່ນສືບທອດ;**
4. **ປະກອບສ່ວນຕ້ານ ແລະ ສະກັດກັ້ນປ**າ**ກົດການຫຍໍ້ທໍ້ທາງດ້ານວັດທະນະທຳ-ສັງຄົມ;**
5. **ເສຍພາສີ, ອາກອນ, ຄ່າທຳນຽມ**;
6. **ປະຕິບັດພັນທະອື່ນ ຕາມທີ່​ໄດ້​ກຳ​ນົດ​ໄວ້​ໃນກົດໝາຍ.**

ໝວດທີ 2

ນາມມະຍົດຜູ້ສ້າງຮູບເງົາ

ມາດຕາ 34 ນາມມະຍົດຜູ້ສ້າງຮູບເງົາ

**ນາມມະຍົດຜູ້ສ້າງຮູບເງົາ ແມ່ນ ການຢັ້ງຢືນຜົນງານທີ່ໂດດເດັ່ນ ແລະ ຄຸນງາມຄວາມດີຂອງຜູ້ສ້າງຮູບ ເງົາທີ່ມີຕໍ່ປະເທດຊາດ ຊຶ່ງເປັນທີ່ຍອມຮັບຂອງສັງຄົມ** ແລະ ວົງ​ການ​ຮູບ​ເງົາ.

**ນາມມະຍົດຜູ້ສ້າງຮູບເງົາ ມີ ສອງປະເພດ ດັ່ງນີ້:**

1. **ສິລະປິນແຫ່ງຊາດສາຂາຮູບເງົາ;**
2. **ສິລະປິນດີເດັ່ນສາຂາຮູບເງົາ.**

ມາດຕາ 35 ສິລະປິນແຫ່ງຊາດສາຂາຮູບເງົາ

**ສິລະປິນແຫ່ງຊາດສາຂາຮູບເງົາ ແມ່ນ ຜູ້ໄດ້ຮັບນາມມະຍົດຂັ້ນສູງສຸດ ໂດຍການຮັບຮອງຂອງປະທານປະເທດ ແຫ່ງ ສປປ ລາວ.**

**ສິລະປິນແຫ່ງຊາດສາຂາຮູບເງົາ ຕ້ອງມີເງື່ອນໄຂ ດັ່ງນີ້:**

1. **ເປັນຜູ້ມີຄຸນສົມບັດສິນທໍາປະຕິວັດ, ມີຄວາມຮູ້, ຄວາມສາມາດ ແລະ ຈົງຮັກພັກດີຕໍ່ປະເທດຊາດ ແລະ ປະຊາຊົນບັນດາເຜົ່າ;**
2. **ມີຜົນງານອັນໂດດເດັ່ນໃດໜຶ່ງ ໃນການອະນຸລັກຮັກສາ, ເສີມຂະຫຍາຍ ແລະ ປະດິດຄິດສ້າງຮູບ ເງົາ ເປັນທີ່ຍອມຮັບຂອງສັງຄົມ ທັງພາຍໃນ ແລະ ຕ່າງປະເທດ;**
3. **ເປັນຜູ້ໄດ້ປະກອບສ່ວນຢ່າງຕັ້ງໜ້າ ເຂົ້າໃນ**ວຽກງານ**ຮູບເງົາໃນແຕ່ລະໄລຍະ, ສ້າງຜູ້ສືບທອດ, ຖ່າຍທອດບົດຮຽນ ແລະ ປະສົບການ ໃຫ້ເພື່ອນຮ່ວມງານຢ່າງຈິງໃຈ;**
4. **ເປັນຜູ້ໄດ້ປະກອບສ່ວນເຂົ້າໃນຂະບວນການວຽກງານຮູບເງົາ ເປັນໄລຍະເວລາບໍ່**ຫຼຸດ **ສິບຫ້າປີ ຫຼື ຕ້ອງໄດ້ຮັບນາມມະຍົດ**ສິ​ລະ​ປິນດີເດັ່ນ​ສາ​ຂາ​ຮູບ​ເງົາ**ມາກ່ອນ.**

ມາດຕາ 36 ສິລະປິນດີເດັ່ນສາຂາຮູບເງົາ

**ສິລະປິນດີເດັ່ນສາຂາຮູບເງົາ ແມ່ນຜູ້ໄດ້ຮັບນາມມະຍົດ ໂດຍການຮັບຮອງຂອງນາຍົກລັດຖະມົນຕີ ແຫ່ງ ສປປ ລາວ.**

**ສິລະປິນດີເດັ່ນສາຂາຮູບເງົາ ຕ້ອງມີເງື່ອນໄຂຕາມທີ່ໄດ້ກໍານົດໄວ້ໃນມາດຕາ 35 ຂໍ້ 1, 2 ແລະ 3 ຂອງກົດໝາຍສະບັບນີ້ ແລະ ໄດ້ປະກອບສ່ວນເຂົ້າໃນຂະບວນການວຽກງານຮູບເງົາ ເປັນໄລຍະເວລາ ບໍ່**ຫຼຸດ **ສິບປີ.**

ມາດຕາ 37 ອົງການທີ່ມີສິດສະເໜີນາມມະຍົດ

**ອົງການທີ່ມີສິດສະເໜີນາມມະຍົດຜູ້ສ້າງຮູບເງົາ ມີ ດັ່ງນີ້:**

1. **ກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ;**
2. **ພະແນກຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແຂວງ, ນະຄອນຫຼວງ;**
3. **ຫ້ອງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ເມືອງ, ເທດສະບານ, ນະຄອນ;**
4. **ສະມາຄົມຮູບເງົາ.**

ລາຍ​ລະ​ອຽດ​ຂອງການ​ສະ​ເໜີ​ນາມ​ມະ​ຍົດ ໄດ້​ກຳ​ນົດ​ໄວ້​ໃນ​ລະ​ບຽບ​ການຕ່າງ​ຫາກ.

ມາດຕາ 38 ນະໂຍບາຍຕໍ່ຜູ້ໄດ້ຮັບນາມມະຍົດ

**ຜູ້ໄດ້ຮັບນາມມະຍົດຜູ້ສ້າງຮູບເງົາ ຈະໄດ້ຮັບນະໂຍບາຍ ດັ່ງນີ້:**

1. **ໄດ້ຮັບໃບຢັ້ງຢືນ ແລະ ຫຼຽນ ນາມມະຍົດ;**
2. **ໄດ້ຮັບນະໂຍບາຍ ທີ່ເປັນວັດຖຸ ແລະ ຈິດໃຈອື່ນໆ ຕາມຄວາມເໝາະສົມ.**

ພາກທີ V

ທຸລະກິດກ່ຽວກັບຮູບເງົາ

**ໝວດທີ 1**

**ການດໍາເນີນທຸລະກິດກ່ຽວກັບຮູບເງົາ**

**ມາດຕາ 39 ທຸລະກິດກ່ຽວກັບຮູບເງົາ**

ປະ​ເພດທຸລະກິດກ່ຽວກັບຮູບເງົາ ປະກອບດ້ວຍ:

1. ການສ້າງຮູບເງົາ;
2. ການສົ່ງອອກ-ນຳ​ເຂົ້າຜະລິດຕະພັນຮູບເງົາ;
3. ການຈໍາໜ່າຍຜະລິດຕະພັນຮູບເງົາ;
4. ການສາຍບໍລິການຮູບເງົາ.

**ມາດຕາ 40 ການສ້າງຮູບເງົາ**

ການສ້າງຮູບເງົາ ແມ່ນ ຂະບວນການນໍາເອົາ ບົດເລື່ອງ, ບົດຮູບເງົາ, ບົດຖ່າຍທໍາ ມາຜະລິດເປັນຮູບເງົາ ດ້ວຍວິທີການ, ຂັ້ນຕອນຕ່າງໆ ແຕ່ໄລຍະກະກຽມ ຈົນຮອດໄລຍະຜະລິດທີ່ສົມບູນ ຕາມເຕັກນິກວິຊາການກ່ຽວກັບການສ້າງຮູບເງົາ ເພື່ອເຜີຍແຜ່, ຈໍາໜ່າຍ ແລະ ສາຍບໍລິການ.

**ມາດຕາ 41 ການສົ່ງອອກ-ນຳ​ເຂົ້າ ຜະລິດຕະພັນຮູບເງົາ**

ການສົ່ງອອກ-ນຳ​ເຂົ້າຜະລິດຕະພັນຮູບເງົາ ແມ່ນ ການບໍລິການໃນການສົ່ງອອກ-ນຳ​ເຂົ້າ ຜະລິດຕະພັນກ່ຽວກັບຮູບເງົາ ເພື່ອເຜີຍແຜ່, ຈໍາໜ່າຍ, ສາຍບໍລິການ ແລະ ເພື່ອຈຸດປະສົງອື່ນທີ່ບໍ່ຂັດກັບກົດໝາຍ.

**ມາດຕາ 42 ການຈໍາໜ່າຍຜະລິດຕະພັນຮູບເງົາ**

ການຈໍາໜ່າຍຜະລິດຕະພັນຮູບເງົາ ແມ່ນ ການນໍາເອົາຜະລິດຕະພັນຮູບເງົາ ທີ່ໄດ້ຮັບລິຂະສິດຈາກເຈົ້າຂອງຮູບເງົາ ແລະ ໄດ້ຮັບອະນຸຍາດຈາກພາກສ່ວນກ່ຽວຂ້ອງ ມາຈໍາໜ່າຍ, ຂາຍ ຫຼື ແຈກ​ຢາຍ​.

**ມາດຕາ 43 ການສາຍບໍລິການຮູບເງົາ**

ການສາຍບໍລິການຮູບເງົາ ແມ່ນ ການນໍາເອົາຜະລິດຕະພັນຮູບເງົາ ທີ່ໄດ້ຮັບລິຂະສິດຈາກເຈົ້າຂອງຮູບ ເງົາ ແລະ ໄດ້ຮັບອະນຸຍາດຈາກພາກສ່ວນກ່ຽວຂ້ອງມາສາຍບໍລິການ ໃນໂຮງຮູບເງົາ, ສາຍເຄື່ອນທີ່ ແລະ ອື່ນໆ.

ມາດຕາ 4**4** ເງື່ອນໄຂຜູ້ດໍາເນີນທຸລະກິດກ່ຽວກັບຮູບເງົາ

ການດຳ​ເນີນ​ທຸລະ​ກິດກ່ຽວກັບ​ຮູບ​ເງົາ​ ຕ້ອງມີເງື່ອນໄຂຕົ້ນຕໍ ດັ່ງນີ້:​

1. ມີບົດວິພາກເສດຖະກິດ-ເຕັກນິກ;
2. ມີທຶນ, ທີ່ຕັ້ງສຳນັກງານ, ພາຫະນະ, ອຸປະກອນເຕັກນິກ​;
3. ມີກົດລະບຽບພາຍໃນຂອງບໍລິສັດ ທີ່ບໍ່​ຂັດ​ກັບ​ກົດ​ໝາຍ;
4. ມີບຸກ​ຄະ​ລາ​ກອນ​ທີ່​ມີ​ຄວາມ​ຮູ້​ສະ​ເພາະ​ດ້ານ.

ມາດຕາ 45ການຂໍອະນຸຍາດດໍາເນີນທຸລະກິດກ່ຽວ​ກັບຮູບເງົາ

ບຸກຄົນ, ນິຕິບຸກຄົນ ຫຼື ການຈັດຕັ້ງ ​ທັງ​ພາຍ​ໃນ ​ແລະ ຕ່າງປະ​ເທດ ​ທີ່​ມີ​ຈຸດປະສົງ​ດໍາ​ເນີນ​ທຸລະ​ກິດ​ກ່ຽວກັບຮູບ​ເງົາ​ ຕ້ອງ​ຂໍອະນຸຍາດ​ທາງ​ດ້ານ​ວິຊາ​ການນຳ​ຂະ​ແໜງ​ການຖະ​ແຫຼ​ງຂ່າວ, ວັດທະນະທຳ ​ແລະ ທ່ອງ​ທ່ຽວ​​ ແລະ ຂໍ​ຈົດ​ທະບຽນ​ວິ​ສາ​ຫະກິດ​ນຳ​ຂະ​ແໜງ​ການ​ທີ່​ກ່ຽວ​ຂ້ອງ​ ຕາມ​ທີ່​ໄດ້​ກຳນົດ​ໄວ້​ໃນກົດໝາຍວ່າ​ດ້ວຍ​ວິ​ສາ​ຫະກິດ ແລະ ກົດໝາຍ​ວ່າ​ດ້ວຍ​ການ​ສົ່ງ​ເສີມ​ການ​ລົງທຶນ.

​​

ມາດຕາ 46ການພິຈາລະນາອະນຸຍາດດໍາເນີນທຸລະກິດກ່ຽວກັບຮູບເງົາ

**ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຕ້ອງພິຈາລະນາທາງດ້ານວິຊາການ ຕາມ​​**ເວ​ລາ​ທີ່​ໄດ້​ກຳ​ນົດ​ໄວ້​ໃນ​ກົດ​ໝາຍ​ທີ່​ກ່ຽວ​ຂ້ອງ **ນັບແຕ່ວັນໄດ້ຮັບຄຳຮ້ອງເປັນຕົ້ນໄປ.**

ໝວດທີ 2

ສິດ ແລະ ພັນທະຂອງ ຜູ້ດຳເນີນທຸລະກິດກ່ຽວກັບຮູບເງົາ

ມາດຕາ 47ສິດຂອງຜູ້ດໍາເນີນທຸລະກິດກ່ຽວກັບຮູບເງົາ

**ຜູ້ດໍາເນີນທຸລະກິດກ່ຽວກັບຮູບເງົາ ມີສິດ ດັ່ງນີ້:**

1. **ໄດ້ຮັບການປົກປ້ອງລິຂະສິດ ແລະ ສິດຜົນປະໂຫຍດອັນຊອບທຳອື່ນ ໃນການດໍາເນີນທຸລະກິດກ່ຽວກັບຮູບເງົາຕາມກົດໝາຍ;**
2. **​**ຮ້ອງ​ທຸກຕໍ່ອົງ​ການ​ທີ່​ກ່ຽວ​ຂ້ອງ **ໃນກໍລະນີທີ່ເຫັນວ່າຕົນເອງບໍ່ໄດ້ຮັບຄວາມຍຸຕິທຳ ໃນການດຳເນີນທຸ ລະກິດ;**
3. **ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 48ພັນທະຂອງຜູ້ດໍາເນີນທຸລະກິດກ່ຽວກັບຮູບເງົາ

**ຜູ້ດຳເນີນທຸລະກິດກ່ຽວກັບຮູບເງົາ ມີພັນທະ ດັ່ງນີ້:**

1. **ເຄົາລົບ ແລະ ປະຕິບັດຕາມກົດໝາຍ;**
2. **ປົກປັກຮັກສາວັດທະນະທຳອັນດີງາມຂອງຊາດ,** ຂອງ**ເຜົ່າ;**
3. ສ້າງ ແລະ **ພັດທະນາສີມືແຮງງານ, ຍົກລະດັບວິຊາສະເພາະ ແລະ ຖ່າຍທອດເຕັກໂນໂລຊີ;**
4. **ມອບຕົ້ນສະບັບຜະລິດຕະພັນຮູບເງົາຂອງຕົນ ໃຫ້**ຂະ​ແໜງ​ການ**ຖະແຫຼງຂ່າວ, ວັດທະນະທຳ ແລະ ທ່ອງທ່ຽວ** ພາຍຫຼັງ​ຜະລິດ​ຮູບ​ເງົາ ​​ແລະ ສາຍ​ບໍລິການ​ແລ້ວ ສິບສອງ​ເດືອນ**;**
5. **ເສຍພາສີ, ອາກອນ, ຄ່າທຳນຽມ ແລະ ຄ່າບໍລິການ ຢ່າງຄົບຖ້ວນ ແລະ ທັນເວລາ ຕາມກົດໝາຍ** ແລະ ລະ​ບຽບ​ການ;
6. **ໃຫ້ການຮ່ວມມື ແລະ ປະສານງານ ກັບອົງການປົກຄອງທ້ອງຖິ່ນໃນການເຄື່ອນໄຫວທຸລະກິດກ່ຽວກັບຮູບເງົາ;**
7. **ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.**

**ໝວດທີ 3**

**ການປ່ຽນແປງ, ການໂຈະຊົ່ວຄາວ ແລະ ການຍົກເລີກ**

**ທຸລະກິດກ່ຽວກັບຮູບເງົາ**

**ມາດຕາ 49 ການປ່ຽນແປງການດໍາເນີນທຸລະກິດກ່ຽວກັບຮູບເງົາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງປ່ຽນແປງການດໍາເນີນທຸລະກິດກ່ຽວກັບຮູບເງົາຂອງຕົນ ຕ້ອງແຈ້ງເປັນລາຍລັກອັກສອນກ່ອນ ສິບຫ້າວັນ ຕໍ່ຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວຂ້ອງ.

**ມາດຕາ 50 ການໂຈະຊົ່ວຄາວການດໍາເນີນທຸລະກິດກ່ຽວກັບຮູບເງົາ**

ການດຳເນີນທຸລະກິດກ່ຽວກັບຮູບເງົາ ຈະຖືກໂຈະຊົ່ວຄາວ ໃນກໍລະນີຜູ້ດໍາເນີນທຸລະກິດກ່ຽວກັບຮູບ ເງົາ ບໍ່ປະຕິບັດຕາມສັນຍາ, ບົດບັນທຶກການແຈ້ງເຕືອນ, ລະເມີດກົດໝາຍ ຫຼື ຕາມ​ການ​ສະ​ເໜີໂຈະ​ຂອງຜູ້​ດຳ​ເນີນ​ທຸ​ລະ​ກິດ​.

ການໂຈະຊົ່ວຄາວ ແມ່ນ ອົງການທີ່ອະນຸຍາດໃຫ້ດຳເນີນທຸລະກິດ ແຈ້ງເຕືອນເປັນລາຍລັກອັກສອນ ໃຫ້ຜູ້ດຳເນີນທຸລະກິດແກ້ໄຂ ຫຼື ປັບປຸງ ພາຍໃນເວລາ ເກົ້າສິບວັນ, ຖ້າຫາກບໍ່ແກ້ໄຂ ຕາມກຳນົດເວລາທີ່ແຈ້ງເຕືອນຈະຖືກສັ່ງໂຈະຈົນກວ່າຈະມີການແກ້ໄຂ.

**ມາດຕາ 51 ການຍົກເລີກການດໍາເນີນທຸລະກິດກ່ຽວກັບຮູບເງົາ**

ການດໍາເນີນທຸລະກິດກ່ຽວກັບຮູບເງົາ ຈະຖືກຍົກເລີກໃນກໍລະນີ ດັ່ງນີ້:

1. ບໍ່ປະຕິບັດຕາມ ສັນ​ຍາ, ບົດບັນທຶກການແຈ້ງເຕືອນ ຫຼື ລະເມີດກົດໝາຍ;
2. ບໍ່ປະຕິບັດພັນທະ ພາສີ, ອາກອນ;
3. ຕາມ​ການ​ສະ​ເໜີ​ຂອງ​ຜູ້​ດຳ​ເນີນ​ທຸ​ລະ​ກິດ.

ການຍົກເລີກໃນກໍລະນີໃດກໍຕາມ ຈະບໍ່ພາໃຫ້ຜູ້ດໍາເນີນທຸລະກິດພົ້ນຈາກ ພັນທະ ແລະ ໜີ້ສິນທີ່ມີຕໍ່ບຸກຄົນ, ນິຕິບຸກຄົນ ແລະ ຕໍ່ລັດ.

**ອົງການທີ່ອະນຸຍາດ ເປັນຜູ້ອອກໜັງສືແຈ້ງການຍົກເລີກການດຳເນີນທຸລະກິດກ່ຽວກັບຮູບເງົາ.**

**ໃນກໍລະນີ ມີການຍົກເລີກການດຳເນີນທຸລະກິດກ່ຽວກັບຮູບເງົາ ຕ້ອງແຈ້ງເປັນລາຍລັກອັກສອນ ຕໍ່ຂະ ແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແລະ ຂະແໜງການອຸດສາຫະກຳ ແລະ ການຄ້າ ກ່ອນການຍົກເລີກການດຳເນີນທຸລະກິດກ່ຽວກັບຮູບເງົາ ສິບຫ້າວັນ.**

ພາກທີ **VI**

ສະມາຄົມຮູບເງົາ

**ມາດຕາ 52 ສະມາຄົມຮູບເງົາ**

**ລັດ ອະນຸຍາດໃຫ້ສ້າງຕັ້ງສະມາຄົມຮູບເງົາ ເພື່ອສ້າງຄວາມເຂັ້ມແຂງທາງດ້ານການຈັດຕັ້ງ ແລະ ການ ເຄື່ອນໄຫວວຽກງານ**ກ່ຽວກັບ**ຮູບເງົາ** **ຢູ່ ສປປ ລາວ ໃຫ້ມີປະສິດທິພາບ ແລະ ມີປະສິດທິຜົນ** ໂດຍສອດ​ຄ່ອງ​ກັບ​ລະ​ບຽບ​ການ​ທີ່​ກ່ຽວ​ຂ້ອງ.

**ມາດຕາ 53 ພາລະບົດບາດຂອງສະມາຄົມຮູບເງົາ**

**ສະມາຄົມຮູບເງົາ ມີ ພາລະບົດບາດ ເຕົ້າໂຮມ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວວຽກງານ**ກ່ຽວກັບຮູບເງົາ **ຢູ່ ສປປ ລາວ ໃຫ້ເປັນເຄືອຂ່າຍທີ່ເຂັ້ມແຂງ, ມີກໍາລັງແຮງໃນການປະກອບສ່ວນຊຸກຍູ້ ສົ່ງເສີມ ແລະ ພັດທະນາວຽກງານຮູບເງົາ ໃຫ້ມີການຂະຫຍາຍຕົວທັງດ້ານປະລິມານ ແລະ ຄຸນນະພາບ ມີປະສິດທິຜົນສູງ, ສາມາດເຊື່ອມໂຍງກັບ ພາກພື້ນ ແລະ ສາກົນ.**

**ມາດຕາ 54 ສິດ ແລະ ໜ້າທີ່ຂອງສະມາຄົມຮູບເງົາ**

ສະມາຄົມຮູບເງົາ ມີ ສິດ ແລະ ໜ້າທີ່ ດັ່ງນີ້:

1. ເຜີຍ​ແຜ່ ​ແນວ​ທາງ, ນະ​ໂຍ​ບາຍ, ກົດ​ໝາຍ​, ລະ​ບຽບ​ການ ກ່ຽວກັບວຽກງານຮູບເງົາ ແລະ ກົດ​ລະ​ບຽບ​ຂອງ​ສະ​ມາ​ຄົມໃຫ້ສະມາຊິກຂອງຕົນ ແລະ ສັງ​ຄົມ ຈັດ​ຕັ້ງ​ປະ​ຕິ​ບັດ;
2. ສ້າງ ແລະ ປັບປຸງການຈັດຕັ້ງຂອງຕົນໃຫ້ເຕີບໃຫຍ່ເຂັ້ມແຂງ, ນໍາໃຊ້ວິທະຍາສາດ, ເຕັກນິກ ແລະ ເຕັກໂນໂລຊີທີ່ທັນສະໄໝ ເຂົ້າໃນການເຄື່ອນໄຫວວຽກງານຂອງຕົນ;
3. ຊຸກຍູ້ບັນດາຫົວໜ່ວຍວິສາຫະກິດຮູບເງົາ ເຂົ້າເປັນສະມາຊິກຂອງສະມາຄົມ, ຊ່ວຍເຫຼືອ ແລະ ສົ່ງເສີມສະມາຊິກໃນການປະກອບອາຊີບຂອງຕົນໃຫ້ຈະເລີນກ້າວໜ້າ, ຄຸ້ມຄອງ ແລະ ປົກປ້ອງຜົນປະໂຫຍດອັນຊອບທໍາຂອງສະມາຊິກ ບົນພື້ນຖານກົດໝາຍ;
4. ເປັນຕົວແທນໃຫ້ຜູ້ດໍາເນີນທຸລະກິດຮູບເງົາ ໃນການພົວພັນຮ່ວມມື, ເຂົ້າຮ່ວມກອງປະຊຸມ, ສະ ເໜີຄໍາເຫັນຕໍ່ຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ກ່ຽວກັບວຽກງານຮູບເງົາ ທັງພາຍໃນ ແລະ ຕ່າງປະເທດ;
5. ຕິດຕາມການເຄື່ອນໄຫວ, ໃຫ້ຄໍາແນະນໍາ ແລະ ແກ້ໄຂຂໍ້ຂັດແຍ່ງຂອງສະມາຊິກໃນການຈັດຕັ້ງປະຕິບັດວຽກງານຮູບເງົາ ຕາມຂອບເຂດຄວາມຮັບຜິດຊອບຂອງຕົນ;
6. ສະໜອງຂໍ້ມູນ ຂ່າວສານ ໃຫ້ສະມາຊິກຂອງຕົນ ກ່ຽວກັບວຽກງານຮູບເງົາ, ຕະຫຼາດຮູບເງົາພາຍໃນ ແລະ ຕ່າງປະເທດ;
7. ໃຫ້ການຮ່ວມມື, ປະສານສົມທົບກັບພາກລັດທີ່ກ່ຽວຂ້ອງ ເພື່ອປຶກສາຫາລື, ແລກປ່ຽນຄໍາເຫັນ ກ່ຽວກັບການພັດທະນາ, ການໂຄສະນາສົ່ງເສີມ ແລະ ການຄຸ້ມຄອງຮູບເງົາ;
8. ຝຶກອົບຮົມ ຍົກລະດັບດ້ານວິຊາສະເພາະໃຫ້ແກ່ສະມາຊິກຂອງຕົນ;
9. ສະຫຼຸບ, ລາຍງານການເຄື່ອນໄຫວວຽກງານກ່ຽວ​ກັບ​ຮູ​ບເງົາ ລວມທັງຕົວເລກສະຖິຕິ ໃຫ້ຂະແໜງ ການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແລະ ຂະແໜງການທີ່ກ່ຽວຂ້ອງ ຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ພາກທີ **VII**

ຂໍ້ຫ້າມ

**ມາດຕາ 55 ຂໍ້​ຫ້າມ​ທົ່ວໄປ**

ຫ້າມບຸກຄົນ, ນິຕິບຸກຄົນ ແລະ ການຈັດຕັ້ງ​ ມີພຶດຕິ​ກຳ ​ດັ່ງ​ນີ້:

1. ໂຄ​ສະ​ນາ​ຕ້ານ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ, ​ແບ່ງ​ແຍກ​ຄວາມ​ສາ​ມັກ​ຄີ ລະຫວ່າງປະຊາຊົນລາວບັນດາເຜົ່າ ແລະ ຄວາມ​ສາ​ມັກຄີ​ລະຫວ່າງ​ຊາດ;
2. ຜະລິດ ແລະ ໂຄສະນາ ​ເຜີຍ​ແຜ່ ຮູບເງົາ​ ທີ່​ເປັນ​ໄພ​ຕໍ່​ສັງຄົມ, ​​ລາ​ມົກ​ອະ​ນາ​ຈານ, ຍຸຍົງສົ່ງເສີມການໃຊ້ຄວາມຮຸນແຮງ, ຄວາມໂຫດຮ້າຍປ່າເຖື່ອນ, ການ​ເຊື່ອ​ຖື​ງົມງວາຍ ​ແລະ ທຳລາຍວັດທະນະທຳ​ຮີດຄອງ​ປະ​ເພນີ​ອັນ​ດີງາມ​ຂອງ​ຊາດ, ຂອງ​ເຜົ່າ;
3. ເປີດ​ເຜີຍ​ຄວາມ​ລັບ​ຂອງຊາດ, ເຜີຍແຜ່ຂໍ້ມູນ ຂ່າວສານ ທີ່ແຕະຕ້ອງຄວາມ​ໝັ້ນຄົງຂອງຊາດ;​
4. ເສກ​ສັນ​ປັ້ນ​ແຕ່ງ, ​ບິດ​ເບືອນ​ຄວາມ​ຈິງທາງ​ປະຫວັດສາດ, ປະຕິ​ເສດ ​ແລະ ໃສ່ຮ້າຍປ້າຍສີຜົນງານ​ໃນການ​ປົກປັກຮັກສາ ແລະ ພັດທະນາປະເທດຊາດ;
5. ມີ​ພຶດຕິ​ກຳ​ອື່ນ ​ທີ່​ເປັນ​ການລະ​ເມີດ​ກົດໝາຍ.

**ມາດຕາ 56 ຂໍ້​ຫ້າມ​ສຳລັບຜູ້ດໍາເນີນທຸລະກິດກ່ຽວກັບຮູບເງົາ**

ຫ້າມຜູ້ດໍາເນີນທຸລະກິດກ່ຽວກັບວຽກງານຮູບເງົາ ມີພຶດຕິກຳ ດັ່ງນີ້:

1. ລັກໂລບ, ສໍ້ໂກງເອົາລິຂະສິດ ແລະ ຜົນງານຂອງຜູ້ອື່ນມາເປັນຂອງຕົນເອງ ແລ້ວນໍາເອົາໄປໂຄສະ ນາ ເຜີຍແຜ່ຜ່ານສື່ມວນຊົນ ຫຼື ຈໍາໜ່າຍ ຢູ່ພາຍໃນ ແລະ ຕ່າງປະເທດ;
2. ຜະລິດ, ເຜີຍແຜ່ ຮູບເງົາ, ນຳ​ເຂົ້າ-ສົ່ງ​ອອກ ຜະລິດຕະພັນຮູບເງົາ ແລະ ​ຜູ້​ສ້າງຮູບເງົາ​ ໂດຍບໍ່​ໄດ້​ຮັບ​ອະນຸຍາດ;
3. ໃຫ້ສິນບົນພະ​ນັກ​ງານ ແລະ ເຈົ້າໜ້າທີ່ອື່ນ ​ທີ່​ກ່ຽວ​ຂ້ອງ​ກັບວຽກ​ງານ​ຮູບເງົາ;
4. ມີພຶດຕິກຳອື່ນ ທີ່ເປັນ​ການລະເມີດກົດໝາຍ.

**ມາດຕາ 57 ຂໍ້​ຫ້າມສຳລັບ ພະນັກງານ ແລະ ເຈົ້າໜ້າທີ່ອື່ນ ທີ່ກ່ຽວ​​ຂ້ອງກັບ​ວຽກ​ງານຮູບເງົາ**

ຫ້າມພະນັກງານ ແລະ ເຈົ້າໜ້າທີ່ອື່ນ ​ທີ່ກ່ຽວ​ຂ້ອງ​ກັບ​ວຽກ​ງານຮູບເງົາ ​ມີພຶດຕິ​ກຳ ​ດັ່ງ​ນີ້​:

1. ສວຍ​ໃຊ້​ໜ້າ​ທີ່, ຕຳ​ແໜ່ງ, ກົດ​ໜ່ວງຖ່ວງ​ດຶງ ວຽກ​ງານກ່ຽວ​ກັບ​ຮູບ​ເງົາ ເພື່ອສະແຫວງຫາຜົນປະ ໂຫຍດແກ່ຕົນເອງ, ຄອບຄົວ ແລະ ພັກພວກ;
2. ຮັບເອົາ​, ​ຮຽກ​ເອົາ, ທວງເອົາ ສິນ​ບົນ;
3. ປອມແປງເອກະສານ ຫຼື ໃຊ້​ເອ​ກະ​ສານ​ປອມ, ເປີດ​ເຜີຍ​ຄວາມ​ລັບ, ກົດ​ໜ່ວງຖ່ວງ​ດຶງ ຫຼື ທຳ​ລາຍເອ​ກະ​ສານກ່ຽວ​ກັບ​ວຽກ​ງານ​ຮູບ​ເງົາ;
4. ແກ້​ໄຂ​ບັນ​ຫາແບບລຳ​ອຽງ​, ເລືອກ​ປະ​ຕິ​ບັດ, ປະ​ໝາດ​ເລີ່ນເລີ້, ເມີນ​ເສີຍ​ທີ່ກໍ່​​ຄວາມ​ເສຍຫາຍ​ຕໍ່​ລັດ, ບຸກ​ຄົນ, ນິ​ຕິ​ບຸກ ຫຼື ການ​ຈັດ​ຕັ້ງ;
5. ຂັດຂວາງ ແລະ ແຊກແຊງ​ການ​ເຄື່ອນ​ໄຫວ​ຂອງ​ ນັກວິຊາການ​ຮູບ​ເງົາ ແລະ ຜູ້​​ຮ່ວມ​ງານທີ່ໄດ້ຮັບອະນຸຍາດຖືກຕ້ອງຕາມກົດໝາຍ;
6. ຍັກຍອກ, ຊຸກເຊື່ອງເອົາຜະລິດຕະພັນ ແລະ ວັດຖູປະກອນຮູບເງົາ ມາເປັນຂອງຕົນ ຫຼື ພັກພວກ;
7. ຂັດຂວາງການຜະລິດ ແລະ ການເຜີຍແຜ່ຮູບເງົາທຸກປະເພດ ທີ່ຖືກຕ້ອງຕາມກົດໝາຍ
8. ມີພຶດຕິກຳອື່ນ ທີ່ເປັນ​ການລະເມີດກົດໝາຍ.

ພາກທີ **VIII**

**ການ​ຄຸ້ມ​ຄອງ ​ແລະ ການກວດກາ​ວຽກ​ງານ​ຮູບ​ເງົາ**

**ໝວດທີ 1**

**ການ​ຄຸ້ມ​ຄອງວຽກ​ງານ​ຮູບ​ເງົາ**

**ມາດຕາ 58 ອົງການ​ຄຸ້ມ​ຄອງວຽກງານຮູບເງົາ**

ລັດຖະບານ ຄຸ້ມ​ຄອງ​ວຽກ​ງານ​ຮູບ​ເງົາ​ ຢ່າງ​ລວມສູນ​ ແລະ​ ເປັນ​ເອກະ​ພາບ​ໃນ​ຂອບ​ເຂດ​ທົ່ວ​ປະ​ເທດ​ ໂດຍ​ມອບ​ໃຫ້​ກະຊວງຖະ​ແຫຼ​ງຂ່າວ, ວັດທະນະທຳ ​ແລະ ທ່ອງ​ທ່ຽວ ​ເປັນ​ຜູ້​ຮັບຜິດຊອບ​ໂດຍ​ກົງ ​ແລະ​ ເປັນ​ເຈົ້າ​ການ​ປະສານ​ສົມທົບກັບ​ຂະ​ແໜງ​ການ​ອື່ນ ​​ແລະ ອົງການ​ປົກຄອງ​ທ້ອງ​ຖິ່ນທີ່ກ່ຽວຂ້ອງ.

ອົງການ​ຄຸ້ມ​ຄອງ​ວຽກ​ງານ​ຮູບ​ເງົາ​ ປະກອບ​ດ້ວຍ**:**

1. ກະຊວງ​ຖະ​ແຫຼ​ງຂ່າວ, ວັດທະນະ​ທຳ​ ແລະ ທ່ອງ​ທ່ຽວ;
2. ພະ​ແນ​ກຖະ​ແຫຼ​ງຂ່າວ, ວັດທະນະທໍາ ແລະ ທ່ອງທ່ຽວ ແຂວງ, ນະຄອນຫຼວງ;
3. ຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ​ເມືອງ, ເທດສະບານ, ນະຄອນ;
4. ອົງການປົກຄອງບ້ານ.

**ມາດຕາ 59 ສິດ ​ແລະ ໜ້າ​ທີ່​ຂອງ​ກະຊວງ​ຖະ​ແຫຼ​ງຂ່າວ, ວັດທະນະທຳ​ ແລະ ທ່ອງ​ທ່ຽວ**

ໃນການຄຸ້ມຄອງວຽກງານຮູບເງົາ ກະຊວງ​ຖະ​ແຫຼ​ງຂ່າວ, ວັດທະນະທຳ​ ແລະ ທ່ອງ​ທ່ຽວ​ ມີ​ສິດ​ ແລະ ໜ້າ​ທີ່ ດັ່ງ​ນີ້:

1. ຄົ້ນ​ຄວ້າ, ສ້າງ ນະໂຍບາຍ, ແຜນ​ຍຸດ​ທະ​ສາດ, ​ກົດໝາ​ຍ ແລະ ລະບຽບການ ກ່ຽວກັບວຽກງານຮູບເງົາ ​ເພື່ອສະເໜີລັດຖະບານພິຈາລະນາ;
2. ຜັນ​ຂະຫຍາຍ ​ນະ​ໂຍບ​າຍ, ​ແຜນ​ຍຸດ​ທະ​ສາດ ແລະ ກົດ​ໝາຍ​ ເປັນ ​ແຜນການ, ແຜນງານ, ໂຄງການລະອຽດ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການກ່ຽວກັບວຽກງານຮູບເງົາ;
4. ຊີ້ນຳ, ຊຸກຍູ້, ສົ່ງເສີມ, ຕິດຕາມ, ກວດກາ ການເຄື່ອນໄຫວວຽກງານຮູບເງົາ ໃນຂອບເຂດທົ່ວປະເທດ ລວມທັງການເຄື່ອນໄຫວວຽກງານຂອງສະມາຄົມຮູບເງົາ;
5. ຄົ້ນ​ຄວ້າ, ​ພິຈາລະນາ, ອະນຸຍາດ, ໂຈະ, ຍົກ​ເລີກ​ການ​ດຳເນີນທຸລະກິດກ່ຽວກັບຮູບ​ເງົາຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ລວມທັງການເກັບກູ້ ແລະ ທໍາລາຍຜະລິດຕະພັນຮູບ ເງົາທີ່ກ່ຽວຂ້ອງກັບການລະເມີດດັ່ງກ່າວ;
6. ສຳ​ເນົາ, ເກັບກຳ ແລະ ປົກປັກຮັກສາ ຜະລິດຕະພັນຮູບເງົາ ເພື່ອເປັນຄັງມໍຣະດົກຂອງຊາດ;
7. ຮັບ ແລະ ພິຈາລະນາ ແກ້ໄຂຄຳສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານຮູບເງົາ;
8. ສ້າງ, ​ບຳລຸງ ແລະ ຍົກ​ລະດັບ​ຜູ້​ສ້າງ​ຮູບ​ເງົາທາງ​ດ້ານ​ການ​ເມືອງ ​ແລະ ວິຊາ​ສະ​ເພາະ;
9. ປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງໃນການຈັດຕັ້ງປະຕິບັດວຽກງານຮູບເງົາ;
10. ພົວພັນ, ຮ່ວມມືກັບຕ່າງປະເທດ ແລະ ອົງການຈັດຕັ້ງສາກົນ ກ່ຽວກັບວຽກງານຮູບເງົາ;
11. ສະຫຼຸບ, ລາຍງານການຈັດຕັ້ງປະຕິບັດວຽກງານກ່ຽວກັບຮູບເງົາ ໃຫ້ລັດຖະບານເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 60 ສິດ ​ແລະ ໜ້າ​ທີ່​ຂອງ​ພະ​ແນ​ກຖະ​ແຫຼ​ງຂ່າວ, ວັດທະນະທຳ​ ແລະ ທ່ອງ​ທ່ຽວແຂວງ,**

**ນະຄອນຫຼວງ**

ໃນການຄຸ້ມຄອງວຽກງານຮູບເງົາ ພະ​ແນ​ກຖະ​ແຫຼ​ງຂ່າວ, ວັດທະນະທຳ ​ແລະ ທ່ອງ​ທ່ຽວແຂວງ, ນະ ຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ແລະ ໂຄງ ການກ່ຽວກັບວຽກງານຮູບເງົາ;
2. ໂຄສະນາ ເຜີຍແຜ່, ສຶກສາອົບຮົມນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການກ່ຽວກັບວຽກງານຮູບເງົາ;
3. ຕິດຕາມ, ຊຸກຍູ້, ສົ່ງເສີມ ແລະ ຊີ້ນຳການເຄື່ອນໄຫວວຽກງານຮູບເງົາ ຂອງຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ;
4. ຊຸກຍູ້, ສົ່ງເສີມ, ຕິດຕາມ, ກວດກາ ການເຄື່ອນໄຫວວຽກງານ ຮູບເງົາຂອງ ບຸກຄົນ, ນິຕິບຸກ ຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ;
5. ສຳຫຼວດ ແລະ ເກັບກຳສະຖິຕິ ກ່ຽວກັບວຽກງານຮູບເງົາ;
6. ຄົ້ນ​ຄວ້າ, ​ພິຈາລະນາ, ອະນຸຍາດ, ໂຈະ, ຍົກ​ເລີກ​ການ​ດຳເນີນທຸລະກິດ​ຮູບ​ເງົາຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ລວມທັງການເກັບກູ້ ແລະ ທຳລາຍຜະລິດຕະພັນຮູບເງົາທີ່ກ່ຽວ ຂ້ອງກັບການລະເມີດດັ່ງກ່າວ ຕາມ​ຂອບ​ເຂດ​ຄວາມ​ຮັບ​ຜິດ​ຊອບ​ທີ່​​ກະ​ຊວງມອບ​ໝາຍ​ໃຫ້;
7. ຮັບ ແລະ ພິຈາລະນາ ແກ້ໄຂຄຳສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານຮູບເງົາ;
8. ສະ​ເໜີສ້າງ, ​ບຳລຸງ ແລະ ຍົກ​ລະດັບ​ຜູ້​ສ້າງ​ຮູບ​ເງົາທາງ​ດ້ານ​ການ​ເມືອງ​ ແລະ ວິຊາ​ສະ​ເພາະ;
9. ປະສານສົມທົບກັບ ພະແນກການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການຈັດ ຕັ້ງປະຕິບັດວຽກງານຮູບເງົາ;
10. ພົວພັນ, ຮ່ວມມືກັບ ຕ່າງປະເທດ ແລະ ອົງການຈັດຕັ້ງສາກົນກ່ຽວກັບວຽກງານຮູບເງົາ ຕາມການມອບໝາຍ;
11. ສະຫຼຸບ, ລາຍ​ງານ​ການຈັດ​ຕັ້ງ​ປະຕິບັດ​ວຽກ​ງານ​ ຮູບ​ເງົາ​ໃຫ້​ກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
12. ນຳ​ໃຊ້​ສິດ​ ແລະ ປະຕິບັດ​ໜ້າ​ທີ່​ອື່ນ​ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 61 ສິດ ​ແລະ ໜ້າ​ທີ່​ຂອງ​ຫ້ອງການ​ຖະ​ແຫຼ​ງຂ່າວ, ວັດທະນະທຳ ​ແລະ ທ່ອງ​ທ່ຽວເມືອງ,**

**ເທດສະບານ, ນະຄອນ**

ໃນການຄຸ້ມຄອງວຽກງານຮູບເງົາ ຫ້ອງການ​ຖະ​ແຫຼ​ງຂ່າວ, ວັດທະນະທຳ​ ແລະ ທ່ອງ​ທ່ຽວເມືອງ, ເທດ ສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ແລະ ໂຄງ ການກ່ຽວກັບວຽກງານຮູບເງົາ;
2. ເຜີຍແຜ່, ສຶກສາອົບຮົມນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຮູບເງົາ;
3. ຕິດຕາມ, ຊຸກຍູ້, ສົ່ງເສີມ ແລະ ຊີ້ນຳການເຄື່ອນໄຫວວຽກງານຮູບເງົາ ພາຍໃນເມືອງ, ເທດສະ ບານ, ນະຄອນ;
4. ສຳຫຼວດ ແລະ ເກັບກຳສະຖິຕິ ກ່ຽວກັບວຽກງານຮູບເງົາ;
5. ເກັບກູ້ ແລະ ທຳລາຍຜະລິດຕະພັນຮູບເງົາທີ່ລະເມີດກົດໝາຍ ແລະ ລະບຽບການກ່ຽວກັບວຽກງານຮູບເງົາ;
6. ຮັບ ແລະ ພິຈາລະນາ ແກ້ໄຂຄຳສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານຮູບເງົາ;
7. ສະ​ເໜີສ້າງ, ​ບຳລຸງ ແລະ ຍົກ​ລະດັບ​ຜູ້​ສ້າງ​ຮູບ​ເງົາທາງ​ດ້ານ​ການ​ເມືອງ​ ແລະ ວິຊາ​ສະ​ເພາະ;
8. ປະສານສົມທົບກັບຫ້ອງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງໃນການຈັດຕັ້ງປະຕິບັດວຽກງານຮູບເງົາ;
9. ສະຫຼຸບ, ລາຍ​ງານ​ການຈັດ​ຕັ້ງ​ປະຕິບັດ​ວຽກ​ງານ​ຮູບ​ເງົາ​ ໃຫ້​ພະແນກຖະແຫຼງຂ່າວ, ວັດທະນະ ທຳ ແລະ ທ່ອງທ່ຽວ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດ​ສະ​ບານ, ນະ​ຄອນ ຢ່າງເປັນປົກກະຕິ;
10. ນຳ​ໃຊ້​ສິດ​ ແລະ ປະຕິບັດ​ໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 62ສິດ ແລະ ໜ້າທີ່ຂອງອົງການປົກຄອງບ້ານ

ໃນການຄຸ້ມຄອງວຽກງານຮູບເງົາ ອົງການປົກຄອງບ້ານ ມີ ສິດ ແລະ ໜ້າທີ່ ຕາມຂອບເຂດຕາມຄວາມຮັບຜິດຊອບຂອງຕົນ ດັ່ງນີ້:

1. ປະຕິບັດກົດໝາຍກ່ຽວກັບຮູບເງົາ ໃນຂອບເຂດບ້ານຂອງຕົນ;
2. ຕິດຕາມ ແລະ ກວດກາ ການ​ຈຳ​ໜ່າຍ, ການສາຍຮູບເງົາເຄື່ອນທີ່ ແລະ ແກ້ໄຂປາກົດການຫຍໍ້ ທໍ້ກ່ຽວກັບຮູບເງົາ ພາຍໃນຂອບເຂດບ້ານ;
3. ປະສານສົມທົບກັບ ຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະ ບານ, ນະຄອນ, ຫ້ອງການ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານກ່ຽວກັບຮູບເງົາ;
4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 63ສິດ ແລະ ໜ້າທີ່ຂອງຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ

ບັນດາ​ຂະ​ແໜງ​ການ, ອົງການປົກຄອງທ້ອງຖິ່ນ​ ແລະ ພາກສ່ວນ​ອື່ນ​ທີ່​ກ່ຽວຂ້ອງ ​ມີ ​ສິດ​ ແລະ ໜ້າ​ທີ່​ປະສານ​ສົມທົບ​ກັບ​ຂະ​ແໜງ​ການຖະ​ແຫຼ​ງຂ່າວ, ວັດທະນະທຳ​ ແລະ ທ່ອງ​ທ່ຽວ​ໃນ​ການ​ຄຸ້ມ​ຄອງ, ຕິດຕາມກວດ ກາ ແລະ ສົ່ງ​ເສີມ, ພັດທະນາວຽກງານຮູບເງົາ​ ລວມທັງການຈໍາກັດປາກົດການຫຍໍ້ທໍ້ໃນວຽກ​ງານ​ຮູບ​ເງົາ​ຕາມ​ພາ ລະ​ບົດບາດ​ຂອງ​ຕົນ.

**ໝວດທີ 2**

**ການກວດກາກ່ຽວ​ກັ​ບ​ວຽກ​ງານ​ຮູບ​ເງົາ**

**ມາດຕາ 64 ອົງການ​ກວດກາ​ວຽກ​ງານ​ຮູບ​ເງົາ**

ອົງການ​ກວດກາວຽກ​ງານ​ຮູບເງົາ ປະກອບ​ດ້ວຍ ອົງການ​ກວດກາ​ພາຍ​ໃນ ​ແລະ ອົງການ​ກວດກາພາຍ​ນອກ.

1. ອົງການກວດກາພາຍໃນ ແມ່ນ ອົງການດຽວກັນກັບອົງການຄຸ້ມຄອງວຽກ​ງານ​ຮູບເງົາ ຕາມທີ່ກຳນົດໄວ້ໃນມາດຕາ 58 ຂອງກົດໝາຍສະບັບນີ້.
2. ອົງການກວດກາພາຍນອກ ມີ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການ​ກວດ​ສອບ​ແຫ່ງ​ລັດ, ອົງການກວດກາລັດ, ແນວລາວສ້າງຊາດ, ສະ​ຫະ​ພັນ​ນັກ​ຮົບ​ເກົ່າ, ອົງການຈັດຕັ້ງມະຫາຊົນ, ສື່ມວນຊົນ ແລະ ປະຊາຊົນ.

**ມາດຕາ 65 ​ເນື້ອໃນການ​ກວດກາ​**

ການກວດກາວຽກງານຮູບເງົາ ມີເນື້ອໃນຕົ້ນຕໍ ດັ່ງນີ້:

1. ກວດກາ​ ການຈັດ​ຕັ້ງ​ປະຕິບັດ​​ ນະ​ໂຍບາຍ, ກົດໝາຍ​ ແລະ ລະບຽບການ ກ່ຽວ​ກັບ​​ວຽກ​ງານຮູບ​ເງົາ;
2. ກວດກາ ການສ້າງ ແລະ ການປະຕິບັດ ແຜນການ, ໂຄງການ ກ່ຽວກັບວຽກງານຮູບເງົາ ແຕ່ລະໄລຍະ;
3. ກວດກາ ລັກສະນະ, ເນື້ອໃນ ຂອງຜະລິດຕະພັນຮູບເງົາ ທີ່ນຳໄປເຜີຍແຜ່;
4. ກວດກາ ການສ້າງ, ບຳລຸງ, ນຳໃຊ້ ແລະ ປະຕິບັດນະໂຍບາຍຕໍ່ບຸກ​ຄະ​ລາ​ກອນຮູບເງົາ;
5. ກວດກາ ການປະກອບ ແລະ ນຳໃຊ້ພື້ນຖານວັດຖູປະກອນ, ພາຫະນະ ແລະ ງົບປະມານໃນການຈັດຕັ້ງປະຕິບັດວຽກງານຮູບເງົາ.

**ມາດຕາ 66 ຮູບ​ການ​ກວດກາ​ວຽກ​ງານ​ຮູບ​ເງົາ**

ການ​ກວດກາ​ວຽກ​ງານ​ຮູບ​ເງົາ​ ມີ ສາມຮູບການ​ ຄື:

1. ການ​ກວດກາ​​ປົກກະຕິ;
2. ການ​ກວດກາ​ໂດຍມີການແຈ້ງໃຫ້ຮູ້ລ່ວງໜ້າ;
3. ການ​ກວດກາ​ແບບ​ກະທັນຫັນ.

ການ​ກວດກາ​ປົກກະຕິ ແມ່ນ ການ​ກວດກາ​ຕາມ​ແຜນການ​ຂອງ​ອົງການ​ບໍລິຫານ​ ຢ່າງ​ເປັນ​ປະຈຳ​ ແລະ ກຳນົດ​ເວລາ​ອັນ​ແນ່ນອນ.

ການ​ກວດກາ​ໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການ​ກວດກາ​ຕາມ​ ຄຳ​ສັ່ງ, ຂໍ້​ຕົກລົງ, ຄຳ​ແນະນຳ, ແຈ້ງ​ການ​ຂອງ​ຫົວໜ້າ​ບໍລິຫານ, ຂອງ​ຄະນະ​ກວດກາ​ແຕ່ລະ​ຂັ້ນ ​ແລະ ຄຳ​ສະ​ເໜີ​ຂອງ​ພົນລະ​ເມືອງໂດຍ​ແຈ້ງ​ໃຫ້​ເປົ້າໝາຍ​ຖືກກວດກາ​ຮູ້ລ່ວງໜ້າ.

ການກວດກາແບບກະທັນຫັນ ແມ່ນ ການກວດກາ​ແບບຮີບດ່ວນ​​ ໂດຍ​ບໍ່​ໄດ້​ແຈ້ງ​ໃຫ້​ເປົ້າ​ໝາຍຖືກ​ກວດກາ​ຮູ້​ກ່ອນລ່ວງ​ໜ້າ.

ໃນການດຳເນີນການກວດກາວຽກງານຮູບເງົານັ້ນ ຕ້ອງປະຕິບັດຕາມກົດໝາຍຢ່າງເຂັ້ມງວດ.

**ພາກທີ IX**

**ນະ​ໂຍບາຍ​ຕໍ່​ຜູ້​ມີ​ຜົນງານ​ ແລະ ມາດ​ຕະການ​ຕໍ່​ຜູ້​ລະ​ເມີດ**

**ມາດຕາ 67 ນະ​ໂຍບາຍ​ຕໍ່​ຜູ້​ມີ​ຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ມີ​ຜົນງານ​ດີ​ເດັ່ນ​ໃນ​ການ​ປະກອບ​ສ່ວນ​ເຂົ້າ​ໃນ​ວຽກ​ງາ​ນຮູບ​ເງົາ​ ຈະ​ໄດ້​ຮັບ​ການ​ຍ້ອງຍໍ ​ຫຼື ນະ​ໂຍບາຍ​ອື່ນ​ຕາມ​ລະບຽບການ.

**ມາດຕາ 68 ມາດ​ຕະການ​ຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ລະ​ເມີດ​ກົດໝາຍ​ສະບັບ​ນີ້ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ໂຈະ ຫຼື ຖອນໃບອະນຸຍາດດຳເນີນກິດຈະການ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງ ໂທດທາງອາຍາຕາມກົດ​ໝາຍ.

**ພາກທີ X**

**ບົດ​ບັນຍັດ​ສຸດ​ທ້າຍ**

**ມາດຕາ 69 ວັນຮູບເງົາ**

ວັນຮູບເງົາແຫ່ງຊາດ ແມ່ນ ວັນທີ 27 ຕຸລາ ປີ 1954.

**ມາດຕາ 70 ການຈັດ​ຕັ້ງ​ປະຕິບັດ**

ລັດຖະບານ ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ​ ເປັນ​ຜູ້​ຈັດ​ຕັ້ງ​ປະ​ຕິ​ບັດກົດໝາຍ​ສະບັບ​ນີ້.

**ມາດຕາ 71 ຜົນສັກສິດ**

ກົດໝາຍ​ສະບັບ​ນີ້ ມີ​ຜົນ​ສັກສິດ​ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ​​.

ຂໍ້​ກຳນົດ, ບົດ​ບັນຍັດ​ໃດ ທີ່​ຂັດ​ກັບ​ກົດໝາຍ​ສະບັບ​ນີ້ ລ້ວນ​ແຕ່​ຖືກ​ຍົກ​ເລີກ.

**ປະທານສະພາແຫ່ງຊາດ**