****

**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ**

ສະພາແຫ່ງຊາດ ເລກທີ 38 /ສພຊ

ນະຄອນຫຼວງວຽງຈັນ, ວັນທີ 17 ກໍລະກົດ 2023

**ກົດໝາຍ**

**ວ່າດ້ວຍສາທາລະນະສຸກ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການ​ຄຸ້ມ​ຄອງ ແລະ ຕິດ​ຕາມ ກວດ​ກາ ວຽກງານສາ​ທາ​ລະ​ນະ​ສຸກ ເພື່ອເຮັດໃຫ້​ວຽກ​ງ​ານ​ດັ່ງ​ກ່າວ ໄດ້​ຮັບ​ການ​ຈັດ​ຕັ້ງ​ປະ​ຕິ​ບັດ ​ຢ່າງ​ເປັນ​ລະ​ບົບ, ມີ​ປະ​ສິດ​ທິ​ພາບ, ປະ​ສິດ​ທິ​ຜົນ ແນໃສ່ຮັບປະກັນໃຫ້​ພົນ​ລະ​ເມືອງ ມີສຸ​ຂະ​ພາບ​ດີ ແລະ ອາຍຸຍືນຍາວ,​ ສາ​ມາດ​ເຊື່ອມ​ໂຍງ​ກັບ​ພາກ​ພື້ນ ແລະ ສາ​ກົນ ປະກອບສ່ວນເຂົ້າໃນການປົກ​ປັກ​ຮັກ​ສາ ແລະ ພັດທະນາປະ​ເທດ​ຊາດ.

**ມາດຕາ 2 ສາທາລະນະສຸກ**

ສາທາລະນະສຸກ ແມ່ນ ຂະບວນການນຳໃຊ້ ວິທະຍາສາດ, ສິລະປະ ແລະ ທັກສະ ໃນການບໍລິການ ສາທາລະນະສຸກ ແລະ ການສະໜັບສະໜູນການບໍລິການສາທາລະນະສຸກ ດ້ວຍການມີສ່ວນຮ່ວມຂອງບຸກຄົນ, ນິຕິບຸກຄົນ, ການຈັດຕັ້ງ ລັດ, ເອກະຊົນ, ສັງຄົມ ແລະ ຊຸມຊົນ.

**ມາດຕາ 3 ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ສິລະປະ** ໝາຍເຖິງ ການປະພຶດ ແລະ ການສື່ສານ ຂອງບຸກຄະລາກອນສາທາລະນະສຸກ ໃນການປະຕິບັດວຽກງານ ດ້ວຍສີມືທີ່ດີ, ມີຄຸນນະພາບ,ມີຄວາມພາກພຽນ ແລະ ສ້າງຄວາມເພິ່ງພໍໃຈ;
2. **ທັກສະ** ໝາຍເຖິງ ຄວາມຊໍານານໃນການນຳໃຊ້ ຄວາມສາມາດ ແລະ ເຕັກນິກວິຊາສະເພາະ ເຂົ້າໃນການປະຕິບັດວຽກງານສາທາລະນະສຸກ ຢ່າງມີປະສິດທິພາບ ແລະ ມີປະສິດທິຜົນ;
3. **ລາຍຮັບທາງດ້ານວິຊາການ** ໝາຍເຖິງ ລາຍຮັບທີ່ໄດ້ຈາກ:

* ການບໍລິການທາງດ້ານການແພດ ຊຶ່ງມີຄ່າ ກວດ, ປິ່ນປົວ, ວິເຄາະ, ສ່ອງລັງສີ, ຜ່າຕັດ, ຢາ, ຜະລິິດຕະພັນການແພດ ແລະ ອື່ນໆ;
* ການບໍລິການທີ່ບໍ່ແມ່ນທາງດ້ານການແພດ ຊຶ່ງມີ ຄ່າໃຫ້ເຊົ່າສະຖານທີ່ຝາກລົດ, ຄ່າໃຫ້ເຊົ່າ ຮ້ານອາຫານ, ຮ້ານຄ້າ, ປ່ອງບໍລິການ ແລະ ອື່ນໆ;

1. **ຄວາມເປັນມືອາຊີບ** ໝາຍເຖິງ ຄວາມອາດສາມາດໃນການເຮັດວຽກ ດ້ວຍການນໍາໃຊ້ ຄວາມຮູ້, ຄວາມສາມາດ, ຄວາມຊໍານານງານ ແລະ ຈັນຍາບັນ ໃນການປະຕິບັດວຽກງານສາທາລະນະສຸກ ຕາມມາດຕະຖານ;
2. **ໝໍຕໍາແຍ** ໝາຍເຖິງ ຜູ້ຊ່ວຍການອອກລູກ ຕາມແຜນບູຮານ ໂດຍສືບທອດ ຄວາມຮູ້, ປະສົບການ ຈາກບຸກຄົນໃນຊຸມຊົນ ແລະ ໄດ້​ຮັບ​ການ​ຝຶກ​ອົບ​ຮົມ​​ຂັ້ນ​ພື້ນ​ຖານ;
3. **ຕົວຊີ້ບອກ** ໝາຍເຖິງ ຕົວເລກສະຖິຕິ ເພື່ອກຳນົດຄາດໝາຍສູ້ຊົນ ໃນການຈັດຕັ້ງປະຕິບັດວຽກງານສາທາລະນະສຸກ ໃນແຕ່ລະໄລຍະ;
4. **ລັດຖະກອນແພດ** ໝາຍເຖິງ ພົນລະເມືອງລາວ ຜູ້ມີວຸດທິການສຶກສາທາງດ້ານການແພດຊັ້ນໃດໜຶ່ງ ທີ່ຖືກບັນຈຸ ໃຫ້ເຮັດວຽກ ຫຼື ແຕ່ງຕັ້ງໃຫ້ດໍາລົງຕໍາແໜ່ງໃດໜຶ່ງ ຢູ່ຂະແໜງການສາທາລະນະສຸກ, ສະຖານທີ່ບໍລິການປິ່ນປົວຂອງລັດ, ສະຖານການສຶກສາສາທາລະນະສຸກ ແລະ ອົງການກາແດງລາວ ຊຶ່ງໄດ້ຮັບເງິນເດືອນ ແລະ ເງິນອຸດໜູນ ຈາກງົບປະມານຂອງລັດ;
5. **ເຫດການສຸກເສີນທາງດ້ານສາທາລະນະສຸກ** ໝາຍເຖິງ ເຫດການທີ່ເກີດຂຶ້ນ ຈາກການລະບາດພະຍາດ ຂະໜາດໃຫຍ່ ແລະ ແພ່ລາມໄວ ລວມທັງເຫດການທີ່ເກີດຂຶຶ້ນຢ່າງກະທັນຫັນຈາກໄພພິບັດທຳມະຊາດ ແລະ/ຫຼື ມະນຸດສ້າງຂຶ້ນ ແລ້ວພາໃຫ້ມີການເສຍຊີວິດ ແລະ ເຈັບເປັນຈຳນວນຫຼາຍ ຊຶ່ງຕ້ອງໄດ້ຮັບການປິ່ນປົວທາງດ້ານຮ່າງກາຍ, ຈິດໃຈ ແລະ ກອບກູ້ເອົາຊີວິດ;
6. **ໝໍຢາພື້ນເມືອງ** ໝາຍເຖິງ ບຸກຄົນທີ່ມີຄວາມຮູ້ ຄວາມສາມາດ ໃນການສົ່ງເສີມ, ຮັກສາສຸຂະພາບ ຂອງປະຊາຊົນ ຢູ່ທ້ອງຖິ່ນ ດ້ວຍການນຳໃຊ້ ວິທີການປິ່ນປົວ, ພູມປັນຍາ ການແພດ ແລະ ການຢາພື້ນເມືອງ ທີ່ສືບທອດກັນມາ;
7. **ພັນທະກິດ** ໝາຍເຖິງ ໜ້າວຽກທີ່ຕ້ອງໄດ້ຈັັດຕັ້ງປະຕິບັດ ເພື່ອໃຫ້ບັນລຸວິໄສທັດ;
8. **ສຸຂະພາບໜຶ່ງດຽວ** ໝາຍເຖິງ ຂະບວນການເຮັດວຽກຮ່ວມກັນ ຂອງຫຼາຍຂະແໜງການທີ່ມີການພົວພັນຢ່າງສະໜິດແໜ້ນ ແລະ ອາໄສ ຊຶ່ງກັນ ແລະ ກັນ ໂດຍຕັດແຍກອອກຈາກກັນບໍ່ໄດ້ ລະຫວ່າງ ຄົນ, ສັດ, ສິ່ງແວດລ້ອມ ເພືື່ອເຮັດໃຫ້ມີສຸຂະພາບທີ່ດີ ແລະ ມີຄວາມສົມດູນກັນແບບຍືນຍົງ;
9. **ພັນທຸກໍາ** ໝາຍເຖິງຄຸນລັກສະນະພື້ນຖານຂອງສິ່ງທີ່ມີຊີວິດ ທີ່ເປັນລະຫັດໃນການສືບທອດ ຫຼື ການສົ່ງຕໍ່ ຜ່ານຮຸ່ນໜຶ່ງ ໄປສູ່ອີກຮຸ່ນໜຶ່ງ;
10. **ນະວັດຕະກໍາ** ໝາຍເຖິງການນຳໃຊ້ຄວາມຮູ້, ຄວາມສາມາດ, ກຳມະວິທີການຜະລິດ ແລະ ປະສົບການດ້ານວິທະຍາສາດ ແລະ ເຕັກໂນໂລຊີ ເພື່ອຄົ້ນຄວ້າ, ປະດິດສ້າງ, ບໍລິການ, ພັດທະນາຜະລິດຕະພັນ, ສິນຄ້າທີ່ມີຄຸນນະພາບສູງ ໃນຮູບແບບໃໝ່ ອອກສູ່ສັງຄົມ;
11. **ຄະນະກໍາມະການຈັນຍາທໍາ** ໝາຍເຖິງ ຄະນະກໍາມະການທີ່ເຮັດໜ້າທີ່ທົບທວນ ແລະ ຮັບຮອງ ເອົາບົດສະເໜີໂຄງການຄົ້ນຄວ້າວິທະຍາສາດ ໂດຍມີຈຸດປະສົງ ເພື່ອປົກປ້ອງ ສິດ, ຜົນປະໂຫຍດ ແລະ ຄວາມປອດໄພ ຂອງຜູ້ເຂົ້າຮ່ວມ ໃນການຄົ້ນຄວ້າວິທະຍາສາດສາທາລະນະສຸກ.

**ມາດຕາ 4 ນະໂຍບາຍຂອງລັດກ່ຽວກັບວຽກງານສາທາລະນະສຸກ**

ລັດ ໃຫ້​ຄວາມ​ສຳ​ຄັນ ແລະ ເອົາ​ໃຈ​ໃສ່ ພັດທະນາວຽກ​ງານ​ສາ​ທາ​ລະ​ນະ​ສຸກ ຕາມທິດ​ຖື​ເອົາ​ ການ​ອະ​ນາ​ໄມ, ກັນ​ພະ​ຍາດ​ ແລະ ​ສົ່ງ​ເສີມ​ສຸ​ຂະ​ພາບ ເປັນ​ຕົ້ນ​ຕໍ, ຖື​ເອົາ​ການ ​ປິ່ນ​ປົວ, ຟື້ນຟູໜ້າທີ່ການ, ການບໍລິການ ແລະ ການສະໜັບສະໜູນ​ເປັນ​ສຳ​ຄັນ ດ້ວຍ​ການປະກອບ, ສ້າງ ແລະ ພັດທະນາ ບຸກ​ຄະ​ລາ​ກ​ອນ, ​ສ​ະ​ໜອງ​ງົບ​ປະ​ມານ, ພາຫະນະ ແລະ ວັດຖູປະກອນ ລວມທັງການກໍ່ສ້າງໂຄງ​ລ່າງ​ພື້ນ​ຖານ​ ເຂົ້າ​ໃນ​ວຽກ​ງານ​ສາ​ທາ​ລະ​ນະ​ສຸກ​ ຢ່າງ​ເໝາະ​ສົມ ແລະ ການສົ່ງເສີມສຸຂະພາບໜຶ່ງດຽວ.

ລັດ ເອົາໃຈໃສ່ ໂຄ​ສະ​ນາ ເຜີຍ​ແຜ່ ແລະ ສະໜອງ ​ຂໍ້​ມູນ​ ຂ່າວ​ສານ ​ກ່ຽວ​ກັບ​ວຽກ​ງານ​ສາ​ທາ​ລະ​ນະ​ສຸກ ດ້ວຍຫຼາຍ​ຮູບ​ການ ເພື່ອໃຫ້​ພົນ​ລະ​ເມືອງ​ທຸກ​ຄົນ, ຄອບຄົວ, ຊຸມຊົນ ແລະ ສັງຄົມ ມີຄວາມຮັບ​ຮູ້ ແລະ ເປັນ​ເຈົ້າ​ການ​ໃນ​ການ​ຮັກ​ສາ​ສຸ​ຂະ​ພາບ​.

ລັດ ຊຸກ​ຍູ້ ແລະ ສົ່ງ​ເສີມ​ ​ໃຫ້ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ທັງ​ພາຍ​ໃນ​ ແລະ ຕ່າງ​ປະ​ເທດ ປະ​ກອບ​ສ່ວນ ແລະ ມີສ່ວນຮ່ວມ ໃນ​ການ​ພັດ​ທະ​ນາ​ ແລະ ລົງທຶນ ເຂົ້າໃນວຽກ​ງານ​ສາ​ທາ​ລະ​ນະ​ສຸກ ໃຫ້​ເຕີບ​ໃຫຍ່​ຂະ​ຫ​ຍາຍ​ຕົວ, ທັນ​ສະໄໝ ແລະ ຍືນ​ຍົງ.

**ມາດຕາ 5 ຫຼັກການ​ກ່ຽວ​ກັບວຽກງານສາທາລະນະສຸກ**

**ການເຄື່ອນໄຫວວຽກງານສາທາລະນະສຸກ ໃຫ້ປະຕິບັດຕາມຫຼັກການ ດັ່ງນີ້:**

1. ​ສອດ​ຄ່ອງ​ກັບ ແນວທາງ ນະໂຍບາຍ, ​ລັດ​ຖະ​ທຳ​ມະ​ນູນ, ກົດ​ໝາຍ, ແຜນຍຸດທະສາດ, ແຜນພັດທະນາເສດຖະກິດ-ສັງຄົມ ແຫ່ງ​ຊາດ ແລະ ແຜນພັດທະນາສາທາລະນະສຸກ ​ໃນ​ແຕ່​ລະ​ໄລ​ຍະ;
2. ຄຸ້ມຄອງຢ່າງລ​ວມ​ສູນ ແລະ ເປັນ​ເອ​ກະ​ພາບ ໃນຂອບເຂດທົ່ວປະເທດ;
3. ບໍລິການ ວ່ອງ​ໄວ, ທັນ​ສະ​ໄໝ, ຍຸຕິທຳ, ໂປ່ງ​ໃສ ແລະ ສາ​ມາດກວດ​ສອບ​ໄດ້;
4. ຮັບປະກັນການມີມະນຸດສະທຳ, ມີຈັນຍາບັນ, ຈັນຍາທໍາ, ຮັບປະກັນສຸຂະພາບ ແລະ ຊີ​ວິດ ຂອງ​ພົນ​ລະ​ເມືອງ ດ້ວຍການສະໜອງການບໍລິການສຸຂະພາບທີ່ ມີຄຸນນະພາບ, ສະເໝີພາບ ແລະ ທົ່ວເຖິງຕາມຫຼັກການວິທະຍາສາດທາງດ້ານການແພດ;
5. ປະສານສົມທົບ ແລະ ​ມີ​ສ່ວນ​ຮ່ວມຂອງ~~​~~​ ຂະ​ແໜງ​ການ, ອົງ​ການ, ອົງ​ການ​ປົກ​ຄອງ​ທ້ອງ​ຖິ່ນ ແລະ ທຸກພາກ​ສ່ວນ ​ໃນສັງຄົມ;
6. ປະຕິບັດ ​ສົນ​ທິ​ສັນ​ຍາ ​ທີ່​ ສ​ປ​ປ ລາວ ເປັນ​ພາ​ຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 6 ສິດ ແລະ ພັນທະ ຂອງພົນລະເມືອງຕໍ່ວຽກງານສາທາລະນະສຸກ**

ພົນລະເມືອງທຸກຄົນ ໂດຍບໍ່ຈຳແນກ ເພດ​, ໄວ, ເຜົ່າ, ເຊື້ອຊາດ, ສັນຊາດ, ສາສະໜາ ແລະ ຖານະທາງດ້ານເສດຖະກິດ-ສັງຄົມ ລ້ວນແຕ່ມີ​ສິດ​ໄດ້ຮັບການບໍລິການສາທາລະນະສຸກ ແລະ ມີ​ພັນ​ທະ​ປະ​ກອບ​ທຶນ, ວັດຖູປະກອນ, ເຫື່ອແຮງ, ສະຕິປັນຍາ ແລະ ເຂົ້າ​ຮ່ວມກິດຈະກຳ ເພື່ອພັດທະນາວຽກງານສາທາລະນະສຸກ ໃຫ້ມີຄຸນນະພາບ ແລະ ຍືນຍົງ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 7 ຂອບເຂດການນໍາໃຊ້ກົດໝາຍ**

**ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ, ການຈັດຕັ້ງ ພາກລັດ ແລະ ເອກະຊົນ ທັງພາຍໃນ ແລະ ຕ່າງປະເທດ ທີ່ພົວພັນ ແລະ ເຄື່ອນໄຫວກ່ຽວກັບວຽກງານສາທາລະນະສຸກ ຢູ່ ສປປ ລາວ.**

**ມາດຕາ 8 ການຮ່ວມມືສາກົນ**

ລັດ ສົ່ງເສີມການພົວພັນ ຮ່ວມມືກັບຕ່າງປະເທດ, ພາກ​ພື້ນ ແລະ ສາ​ກົນ ກ່ຽວ​ກັບ​ວຽກ​ງານ​ສາ​ທາ​ ລະ​ນະ​ສຸກ ດ້ວຍ​ການແລກ​ປ່ຽນ​ ບົດ​ຮຽນ, ຂໍ້​ມູນ ຂ່າວ​ສານ, ວິ​ທະ​ຍ​າ​ສາດ, ເຕັກ​ໂນ​ໂລ​ຊີ ແລະ ຍົກ​ລະ​ດັບ​ຄວາມ​ຮູ້​ທາງ​ດ້ານ​ວິ​ຊາ​ການ ເພື່ອ​ພັດ​ທະ​ນາວຽກ​ງານ​ສາ​ທາ​ລະ​ນະ​ສຸກ, ປະ​ຕິ​ບັດ​ສົນ​ທິ​ສັນ​ຍາ ທີ່ ສ​ປ​ປ ​ລາວ ເປັນ​ພາ​ຄີ ແລະ ສັນ​ຍາ​ສາ​ກົນທີ່ກ່ຽວຂ້ອງ.

### ພາກທີ II

# ວຽກງານສາທາລະນະສຸກ

**ມາດຕາ 9 ວຽກງານສາທາລະນະສຸກ**

ວຽກງານສາທາລະນະສຸກ ມີ ດັ່ງນີ້:

1. ການບໍລິການສາທາລະນະສຸກ;
2. ການສະໜັບສະໜູນການບໍລິການສາທາລະນະສຸກ.

**ໝວດທີ 1**

**ການບໍລິການສາທາລະນະສຸກ**

**ມາດຕາ 10 ການບໍລິການສາທາລະນະສຸກ**

ການບໍລິການສາທາລະນະສຸກ ມີ ດັ່ງນີ້:

1. ການອະນາໄມ ແລະ ສົ່ງເສີມສຸຂະພາບ;
2. ການກັນ ແລະ ຄວບຄຸມພະຍາດ;
3. ການປິ່ນປົວ ແລະ ຟື້ນຟູໜ້າທີ່ການ;
4. ການບໍລິການອື່ນດ້ານສາທາລະນະສຸກ.

**ມາດຕາ 11 ການອະນາໄມ ແລະ ສົ່ງເສີມສຸຂະພາບ**

ການອະນາໄມ ແລະ ສົ່ງເສິີມສຸຂະພາບ ແມ່ນ ການບໍລິການສາທາລະນະສຸກກ່ຽວກັບການ ທໍາຄວາມສະອາດ, ກໍາຈັດ, ຄວບຄຸມສິ່ງທີ່ເປັນອັນຕະລາຍຕໍ່ສຸຂະພາບ ແລະ ສ້າງສະພາບທີ່ເອື້ອອຳນວຍ ດ້ວຍການໃຫ້ ຂໍ້ມູນ ຂ່າວສານ, ສ້າງໃຫ້ຄົນມີສະຕິຕື່ນຕົວເປັນເຈົ້າການປະຕິບັດຕາມຫຼັກການ ແລະ ວິທີການຕ່າງໆ ໃນການເບິ່ງແຍງດູແລ ແລະ ຮັກສາສຸຂະພາບຂອງ ຕົນ, ຄອບຄົວ, ຊຸມຊົນ ແລະ ສັງຄົມ ເພື່ອໃຫ້ມີການດໍາລົງຊີວິດຖືກຕ້ອງ ຕາມຫຼັກການສຸຂານາໄມ ແລະ ມີແບບແຜນການດຳລົງຊີວິດທີ່ດີ.

ການອະນາໄມ ແລະ ສົ່ງເສີມສຸຂະພາບ ປະກອບດ້ວຍ ການຮັກສາສຸຂະພາບ ແມ່ ແລະ ເດັກ, ການໂພ ຊະນາການ, ການຈັດຫານໍ້າສະອາດ, ການອະນາໄມສິ່ງແວດລ້ອມ, ການຮັກສາສຸຂະພາບຂັ້ນຕົ້ນ ແລະ ວຽກງານອື່ນທີ່ຕິດພັນ.

**ມາດຕາ 12 ການກັນ ແລະ ຄວບຄຸມພະຍາດ**

ການກັນ ແລະ ຄວບຄຸມພະຍາດ ແມ່ນ ການບໍລິການສາທາລະນະສຸກ ກ່ຽວກັບການນໍາໃຊ້ ມາດຕະການ ດ້ານສາທາລະນະສຸກ, ມາດຕະການດ້ານສັງຄົມ, ຫຼັກການ​ຄຸ້ມ​ຄ​ອງຄວາມ​ປອດ​ໄພ, ຫຼັກການຄຸ້ມຄອງຄວາມໝັ້ນຄົງ ດ້ານ​ຊີວະ​ພາບ ແລະ ການນໍາໃຊ້ມາດຕະການອື່ນທີ່ຈໍາເປັນ ​ເຂົ້າ​ໃນ​ການກັນ ແລະ ຄວບຄຸມ​ ພະຍາດ ເພື່ອຈໍາກັດ ຫຼື ຫຼຸດຜ່ອນ ການເກີດເປັນພະຍາດ ລວມທັງການຫຼຸດຜ່ອນປັດໄຈສ່ຽງ, ຄວາມຮຸນແຮງ ແລະ ຄວາມອັນຕະລາຍ ຂອງພະຍາດ.

ການກັນ ແລະ ຄວບຄຸມພະຍາດ ປະກອບດ້ວຍ ການກັນ ແລະ ຄວບຄຸມ ພະຍາດຕິດຕໍ່ ແລະ ພະຍາດບໍ່ຕິດຕໍ່.

**ມາດຕາ 13 ການປິ່ນປົວ ແລະ ຟື້ນຟູໜ້າທີ່ການ**

ການ​ປິ່ນ​ປົວ ແລະ ຟື້ນຟູໜ້າທີ່ການ ແມ່ນ ​ການບໍລິການ ສາທາລະນະສຸກ ກ່ຽວກັບການໃຫ້ບໍ​ລິ​ການ​ຄົນ​ເຈັບດ້ວຍຄວາມຮັບຜິດຊອບ, ມີ ສິລະປະ ແລະ ທັກສະ ເພື່ອກວດ, ຊອກຄົ້ນຫາ, ບົ່ງມະຕິພະຍາດ, ວາງຢາ, ປະ​ຕິ​ບັດ​ເຕັກ​ນິກ​ການ​ແພດ ແລະ ນຳໃຊ້ວິທີການໃນການປິ່ນປົວ ໂດຍສົມທົບກັບ ການແພດພື້ນເມືອງ, ການແພດສະໄໝໃໝ່, ວິທີການທາງສັງຄົມ ແລະ ການສຶກສາ ເພື່ອເຮັດໃຫ້ຄົນເຈັບ ໄດ້ຮັບການພັກຜ່ອນ, ຟື້ນຟູສຸຂະພາບ, ຫາຍຈາກພະຍາດ ແລະ ມີສຸຂະພາບດີ.

**ມາດຕາ 14 ການບໍລິການອື່ນດ້ານສາທາລະນະສຸກ**

ການບໍລິການອື່ນດ້ານສາທາລະນະສຸກ ແມ່ນ ການບໍລິການ ທີ່ສ້າງເງື່ອນໄຂ ແລະ ອໍານວຍຄວາມສະດວກໃຫ້ແກ່ການບໍລິການສາທາລະນະສຸກ ເພື່ອໃຫ້ສາມາດດຳເນີນໄດ້ ຢ່າງມີປະສິດທິພາບ ແລະ ມີປະສິດທິຜົນ ເປັນຕົ້ນ ການສະໜອງເລືອດທີ່ປອດໄພ, ການປະຖົມພະຍາບານ ແລະ ການສົ່ງຕໍ່ຄົນເຈັບ.

**ໝວດທີ 2**

**ການສະໜັບສະໜູນ ການບໍລິການສາທາລະນະສຸກ**

**ມາດຕາ 15** **ການສະໜັບສະໜູນ ການບໍລິການສາທາລະນະສຸກ**

ການສະໜັບສະໜູນ ການບໍລິການສາທາລະນະສຸກ ມີ ດັ່ງນີ້:

1. ການຄຸ້ມຄອງ ຢາ ແລະ ຜະລິດຕະພັນການແພດ;
2. ການຄຸ້ມຄອງຊັບພະຍາກອນທີ່ເປັນຢາ;
3. ການຄຸ້ມຄອງອາຫານ;
4. ການປະກັນສຸຂະພາບ;
5. ເສດຖະສາດສາທາລະນະສຸກ;
6. ການສຶກສາສາທາລະນະສຸກ;
7. ການຄົ້ນຄວ້າວິທະຍາສາດສາທາລະນະສຸກ;
8. ລະບົບ ຂໍ້ມູນ ຂ່າວສານ ດ້ານສາທາລະນະສຸກ;
9. ການປະເມີນຜົນການຈັດຕັ້ງປະຕິບັດວຽກງານສາທາລະນະສຸກ;
10. ການສະໜັບສະໜູນອື່ນດ້ານສາທາລະນະສຸກ.

**ມາດຕາ 16 ການຄຸ້ມຄອງ ຢາ ແລະ ຜະລິດຕະພັນການແພດ**

ການຄຸ້ມຄອງ ຢາ ແລະ ຜະລິດຕະພັນການແພດ ແມ່ນ ການສະໜັບສະໜູນການບໍລິການສາທາລະນະສຸກ ກ່ຽວກັບການຄົ້ນຄວ້າ, ການພັດທະນາ, ການທົດລອງ, ການວິໄຈຄຸນນະພາບ, ການຢັ້ງຢືນ ຢາ ແລະ ຜະລິດຕະພັນການແພດ ເຊັ່ນ ການກຳນົດບັນຊີ, ຈັັັັັັດປະເພດ, ຕິດຕາມຄວາມປອດໄພ, ໃຫ້ ຂໍ້ມູນ ຂ່າວສານ, ປຸງແຕ່ງ, ຜະລິດ, ຂຶ້ນທະບຽນ, ຈົດແຈ້ງ, ເກັບຮັກສາ, ຈໍາໜ່າຍ, ແຈກຢາຍ ຢາ ແລະ ຜະລິດຕະພັນການແພດ ເພື່ອຮັບປະກັນຄຸນນະພາບ, ມາດຕະຖານ, ຄວາມປອດໄພ, ລາຄາ, ການນໍາໃຊ້ ຢາ ແລະ ຜະລິດຕະພັນການແພດ ຢ່າງສົມເຫດສົມຜົນ ແລະ ມີຄວາມຍຸຕິທໍາ.

**ມາດຕາ 17 ການຄຸ້ມຄອງຊັບພະຍາກອນທີ່ເປັນຢາ**

ການຄຸ້ມຄອງຊັບພະຍາກອນທີ່ເປັນຢາ ແມ່ນ ການສະໜັບສະໜູນການບໍລິການສາທາລະນະສຸກ ກ່ຽວກັບ ການສົ່ງເສີມການຢາພື້ນເມືອງ ດ້ວຍການ ປູກ, ລ້ຽງ, ຂຸດຄົົົ້ນພືດ, ຕົ້ນໄມ້, ສັດ ແລະ ແຮ່ທາດ ທີ່ເປັນຢາ ລວມທັງການພັດທະນາ, ອະນຸລັກ, ປົກປັກຮັກສາ, ປຸງແຕ່ງ, ຜະລິດ, ນໍາໃຊ້, ນຳເຂົ້າ, ສົ່ງອອກ ແລະ ສົ່ງຜ່ານ ຊັບພະຍາກອນທີ່ເປັນຢາແບບຍືນຍົງ, ມີຄວາມອຸດົມສົມບູນ, ບໍ່ໃຫ້ສູນພັນ ເພື່ອນໍາໃຊ້ເຂົ້າໃນການບໍລິການສາທາລະນະສຸກ.

**ມາດຕາ 18 ການຄຸ້ມຄອງອາຫານ**

ການຄຸ້ມຄອງອາຫານ ແມ່ນ ການສະໜັບສະໜູນການບໍລິການສາທາລະນະສຸກ ກ່ຽວກັບການຄຸ້ມຄອງ, ການຕິດຕາມ ກວດກາ ການປະຕິບັດຫຼັກການສຸຂານາໄມ, ວິທີການ ແລະ ເງື່ອນໄຂ ໃນການ ຜະລິດ, ປຸງແຕ່ງ, ຂຶ້ນທະບຽນ, ນໍາເຂົ້າ, ສົ່ງອອກ, ສົ່ງຜ່ານ, ຈໍາໜ່າຍ ແລະ ວິໄຈຄຸນນະພາບອາຫານ ລວມທັງການເກັບຮັກສາ ແລະ ໂຄສະນາກ່ຽວກັບອາຫານ ເພື່ອຮັບປະກັນ ຄຸນນະພາບ, ມາດຕະຖານ ແລະ ຄວາມປອດໄພຂອງອາຫານ.

**ມາດຕາ 19 ການປະກັນສຸຂະພາບ**

ການປະກັນສຸຂະພາບ ແມ່ນ ການສະໜັບສະໜູນການບໍລິການສາທາລະນະສຸກ ກ່ຽວກັບການຮັບ ປະກັນໃຫ້ພົນລະເມືອງລາວ ແລະ ຜູ້ປະກັນຕົນ ໄດ້ເຂົ້າເຖິງການບໍລິການສຸຂະພາບ ຢ່າງທົ່ວເຖິງ, ສະເໝີພາບ ແລະ ຫຼຸດຜ່ອນການໃຊ້ຈ່າຍຂອງຄົນເຈັບ ເປັນຕົ້ນ ການສົ່ງເສີມສຸຂະພາບ, ກັນພະຍາດ, ກວດ, ບົ່ງມະຕິ, ປິ່ນປົວ ແລະ ຟື້ນຟູໜ້າທີ່ການ ດ້ວຍການສົມທົບທຶນເຂົ້າກອງທຶນປະກັນສຸຂະພາບແຫ່ງຊາດ ຕາມກົດໝາຍ.

**ມາດຕາ 20 ເສດຖະສາດສາທາລະນະສຸກ**

ເສດຖະສາດສາທາລະນະສຸກ ແມ່ນ ການສະໜັບສະໜູນການບໍລິການສາທາລະນະສຸກ ດ້ວຍການ ນຳໃຊ້ຫຼັກການທາງເສດຖະສາດ, ຄະນິດສາດ ແລະ ຂໍ້ມູນຕົວຈິງທີ່ກ່ຽວຂ້ອງ ເຂົ້າໃນການຄິດໄລ່ ເພື່ອຄາດຄະເນ, ປະເມີນ ຄວາມເປັນໄປໄດ້, ຄວາມເໝາະສົມ, ປະສິດທິພາບ, ປະສິດທິຜົນ ແລະ ຫຼຸດຜ່ອນ ຄ່າໃຊ້ຈ່າຍ, ງົບປະມານ ທີ່ບໍ່ຈຳເປັນ ລວມທັງການຕໍ່ລອງລາຄາທີ່ຖືກຕ້ອງ ແລະ ເໝາະສົມ ກັບຜູ້ສະໜອງການບໍລິການສຸຂະພາບ, ຢາ, ວັກຊິນ ແລະ ຜະລິດຕະພັນການແພດ ເພື່ອໃຫ້ເກີດຜົນປະໂຫຍດສູງສຸດ ແກ່ສຸຂະພາບຂອງປະຊາຊົນ.

**ມາດຕາ 21 ການສຶກສາສາທາລະນະສຸກ**

ການສຶກສາສາທາລະນະສຸກ ແມ່ນ ການ ສ້າງ, ບໍາລຸງ, ຄົ້ນຄວ້າ, ວິໄຈ, ທົດລອງ, ຝຶກອົບຮົມ, ຝຶກປະຕິບັດຕົວຈິງ ໃຫ້ແກ່ນັກສຶກສາ, ບຸກຄະລາກອນສາທາລະນະສຸກ ຢູ່ສະຖານການສຶກສາສາທາລະນະສຸກ, ສະຖານທີ່ບໍລິການສາທາລະນະສຸກ ທັງພາຍໃນ ແລະ ຕ່າງປະເທດ ເປັນຕົ້ນ ມະຫາວິທະຍາໄລ, ວິທະຍາໄລ, ສະຖາບັນ, ສູນ, ໂຮງໝໍ, ໂຮງງານ.

**ມາດຕາ 22 ການຄົ້ນຄວ້າວິທະຍາສາດສາທາລະນະສຸກ**

ການຄົ້ນຄວ້າວິທະຍາສາດສາທາລະນະສຸກ ແມ່ນ ຂະບວນການ ເກັບກຳ, ລວບລວມຂໍ້ມູນ, ວິເຄາະ ແລະ ແປຜົນ ຂໍ້ມູນທີ່ກ່ຽວຂ້ອງ ຢ່າງເປັນລະບົບ ເປັນຕົ້ນ ການຄົ້ນຄວ້າດ້ານ ພຶດຕິກໍາ, ການທົດລອງດ້ານຄຣີນິກ, ພັນທຸກໍາ, ສາທາລະນະສຸກສາດ, ນະວັດຕະກໍາ, ເຕັກນິກວິທະຍາສາດດ້ານການແພດ, ຢາ ແລະ ຜະລິດຕະພັນການແພດ ເພື່ອໃຫ້ໄດ້ຄວາມຮູ້ໃໝ່, ຄວາມເຂົ້າໃຈທີ່ຖືກຕ້ອງ ແລະ ຕ້ອງເຜີຍແຜ່, ສະໜອງຂໍ້ມູນ ທີ່ໄດ້ມາຈາກການຄົ້ນຄວ້າ ເຂົ້າໃນການປັບປຸງວຽກງານສາທາລະນະສຸກ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດຳເນີນການຄົ້ນຄວ້າວິທະຍາສາດສາທາລະນະສຸກ ຢູ່ ສປປ ລາວ ຕ້ອງຂໍອະນຸຍາດນໍາຄະນະກຳມະການຈັນຍາທຳທີ່ກ່ຽວຂ້ອງ ຕາມລະບຽບການ.

**ມາດຕາ 23 ລະບົບ ຂໍ້ມູນ ຂ່າວສານ ດ້ານສາທາລະນະສຸກ**

ລະບົບ ຂໍ້ມູນ ຂ່າວສານ ດ້ານສາທາລະນະສຸກ ແມ່ນ ລະບົບຂໍ້ມູນທີ່ສັງລວມການລາຍງານຈາກ ບ້ານ, ສະຖານທີ່ບໍລິການສາທາລະນະສຸກ, ການສໍາຫຼວດ, ການຄົ້ນຄວ້າວິທະຍາສາດ ແລະ ການເຝົ້າລະວັງ ລວມທັງການສັງລວມຕົວຊີ້ບອກ ລະດັບຊາດ ແລະ ສາກົນ ເພື່ອປະເມີນ, ວິເຄາະ, ແປຜົນ ແລ້ວລາຍງານ, ວາງແຜນການ ແຕ່ລະໄລຍະ ແລະ ເຜີຍແຜ່ ຂໍ້ມູນ ຂ່າວສານ ດ້ານສາທາລະນະສຸກ ໃນຂອບເຂດທົ່ວປະເທດ.

ກະຊວງສາທາລະນະສຸກ ປະສານສົມທົບກັບກະຊວງອື່ນ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ຄົ້ນຄວ້າ ສ້າງ, ຄຸ້ມຄອງ ແລະ ນຳໃຊ້ ລະບົບ ຂໍ້ມູນ ຂ່າວສານ ດ້ານສາທາລະນະສຸກ ໃນຮູບແບບ ເອເລັກໂຕຣນິກ ແລະ ຮູບແບບອື່ນ.

**ມາດຕາ 24 ການປະເມີນຜົນການຈັດຕັ້ງປະຕິບັດວຽກງານສາທາລະນະສຸກ**

ການປະເມີນຜົນການຈັດຕັ້ງປະຕິບັດວຽກງານສາທາລະນະສຸກ ແມ່ນ ການຕິດຕາມ ກວດກາ ການຈັດຕັ້ງປະຕິບັດຕາມມາດຕະຖານ ແລະ​ ຕົວຊີ້ບອກ ດ້ານສາທາລະນະສຸກ, ການຕີລາຄາ ຜົນສໍາເລັດ, ຂໍ້ຄົງຄ້າງ, ສິ່ງທ້າທາຍ ແລະ ບົດຮຽນທີ່ຖອດຖອນໄດ້ ເພື່ອພັດທະນາວຽກງານສາທາລະນະສຸກ.

ມາດຕະຖານ ແລະ ຕົວຊີ້ບອກ ດ້ານສາທາລະນະສຸກ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 25 ການສະໜັບສະໜູນອື່ນດ້ານສາທາລະນະສຸກ**

ການສະໜັບສະໜູນອື່ນດ້ານສາທາລະນະສຸກ ແມ່ນ ການເຄື່ອນໄຫວວຽກງານອື່ນ ທີ່ສ້າງເງື່ອນໄຂ ແລະ ອໍານວຍຄວາມສະດວກໃຫ້ແກ່ການບໍລິການສາທາລະນະສຸກ ເປັນຕົ້ນ ການສ້າງກົນໄກປະສານງານ, ການມີສ່ວນຮ່ວມລະຫວ່າງ ຄູ່ຮ່ວມພັດທະນາ, ການນຳໃຊ້ກຳລັງມະຫາຊົນ.

**ພາກທີ III**

**ບຸກຄະລາກອນສາທາລະນະສຸກ**

**ມາດຕາ 26 ບຸກຄະລາກອນສາທາລະນະສຸກ**

ບຸກຄະລາກອນສາທາລະນະສຸກ ແມ່ນ ພະນັກງານ-ລັດຖະກອນ, ລັດຖະກອນແພດ, ຜູ້ປະກອບວິຊາຊີບປິ່ນປົວ, ພະນັກງານ ຕາມສັນຍາ ແລະ ອາສາສະໝັກຢູ່ສະຖານທີ່ບໍລິການສາທາລະນະສຸກ, ອາສາສະໝັກສາທາ ລະນະສຸກບ້ານ, ໝໍຕໍາແຍ, ໝໍຢາພື້ນເມືອງ.

**ມາດຕາ 27** **ການຄຸ້ມຄອງບຸກຄະລາກອນສາທາລະນະສຸກ**

ຂະແໜງການສາທາລະນະສຸກ, ຂະແໜງການປ້ອງກັນປະເທດ, ຂະແໜງການປ້ອງກັນຄວາມສະຫງົບ ເປັນຜູ້ຄຸ້ມຄອງບຸກຄະລາກອນສາທາລະນະສຸກພາກລັດ ລວມທັງພະນັກງານຕາມສັນຍາ ແລະ ອາສາສະໝັກຢູ່ສະຖານທີ່ບໍລິການສາທາລະນະສຸກ, ອາສາສະໝັກສາທາລະນະສຸກບ້ານ, ໝໍຕໍາແຍ, ໝໍຢາພື້ນເມືອງ ດ້ວຍການ ບັນຈຸ, ສັບຊ້ອນ, ຈັດວາງ, ຂຶ້ນບັນຊີ ແລະ ຂຶ້ນທະບຽນ ຕາມພາລະບົດບາດຂອງຕົນ ໂດຍມີການປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ສຳລັບການຄຸ້ມຄອງບຸກຄະລາກອນສາທາລະນະສຸກ ໃນຂົງເຂດເອກະຊົນ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 28 ການພັດທະນາບຸກຄະລາກອນສາທາລະນະສຸກ**

ການພັດທະນາບຸກຄະລາກອນສາທາລະນະສຸກ ແມ່ນ ການສ້າງ, ການບໍາລຸງ, ການຍົກລະດັບ ແລະ ພັດທະນາຊັບພະຍາກອນມະນຸດ ໃນຂົງເຂດສາທາລະນະສຸກ ໃຫ້ມີຄວາມຮູ້, ຄວາມສາມາດ, ມີສິລະປະ, ທັກສະ, ມີຈັນຍາບັນ, ຈັນຍາທໍາ ແລະ ມີຄວາມເປັນມືອາຊີບ ໃນການປະຕິບັດວຽກງານສາທາລະນະສຸກ ຢ່າງມີປະສິດທິພາບ ແລະ ມີປະສິດທິຜົນ ເພື່ອບັນລຸຄວາມຕ້ອງການດ້ານບຸກຄະລາກອນສາທາລະນະສຸກ ທັງດ້ານປະລິມານ ແລະ ຄຸນນະພາບ.

ຂະແໜງການສາທາລະນະສຸກ, ຂະແໜງການອື່ນ ສົ່ງເສີມ, ສ້າງເງື່ອນໄຂ ໃຫ້ບຸກຄະລາກອນ ສາທາລະນະສຸກ ທັງພາກລັດ ແລະ ເອກະຊົນ ໄດ້ຮັບການຝຶກອົບຮົມ, ຍົກລະດັບດ້ານວິຊາສະເພາະ, ໄດ້ຮັບການພັດທະນາ ເພື່ອສ້າງເປັນຜູ້ສືບທອດ ແລະ ຕອບສະໜອງຄວາມຕ້ອງການຂອງວຽກງານສາທາລະນະສຸກ ໃນແຕ່ລະໄລຍະ.

**ພາກທີ IV**

**ການລົງທຶນໃສ່ວຽກງານສາທາລະນະສຸກ**

**ມາດຕາ 29 ການລົງທຶນຂອງລັດ**

ການລົງທຶນຂອງລັດ ແມ່ນ ການສະໜອງງົບປະມານ ໃຫ້ແກ່ການບໍລິການສາທາລະນະສຸກ, ການສະໜັບ ສະໜູນການບໍລິການສາທາລະນະສຸກ, ການພັດທະນາຊັບພະຍາກອນມະນຸດ, ການກໍ່ສ້າງໂຄງລ່າງພື້ນຖານ, ການສະໜອງ ພາຫະນະ ແລະ ວັດຖູປະກອນ ເພື່ອໃຫ້ບັນລຸເປົ້າໝາຍການປົກຄຸມສຸຂະພາບທົ່ວປວງຊົນ, ຮັບປະກັນໃຫ້ການເຄື່ອນໄຫວວຽກງານສາທາລະນະສຸກ ມີປະສິດທິພາບ, ມີປະສິດທິຜົນ ແລະ ຍືນຍົງ.

**ມາດຕາ 30 ແຫຼ່ງທຶນ**

ແຫຼ່ງທຶນ ທີ່ນຳໃຊ້ເຂົ້າໃນວຽກງານສາທາລະນະສຸກ ມີ ດັ່ງນີ້:

1. ງົບປະມານຂອງລັດ;
2. ກອງທຶນປະກັນສຸຂະພາບແຫ່ງຊາດ, ກອງທຶນຄວບຄຸມຢາສູບ ແລະ ກອງທຶນອື່ນທີ່ກ່ຽວຂ້ອງ;
3. ລາຍຮັບທາງດ້ານວິຊາການ;
4. ການຊ່ວຍເຫຼືອຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ລວມທັງການຈັດຕັ້ງສາກົນ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

ການຄຸ້ມຄອງ ແລະ ການນຳໃຊ້ແຫຼ່ງທຶນ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 31 ງົບປະມານ**

ລັດ ຈັດບຸລິມະສິດ ແລະ ເພີ່ມອັດຕາສ່ວນລາຍຈ່າຍງົບປະມານແຫ່ງລັດ ເກົ້າສ່ວນຮ້ອຍ ຂຶ້ນໄປ ໃຫ້ແກ່ການບໍລິການສາທາລະນະສຸກ ແລະ ການສະໜັບສະໜູນການບໍລິການສາທາລະນະສຸກ.

ການຄຸ້ມຄອງ ແລະ ການນຳໃຊ້ງົບປະມານ ໃຫ້ລວມສູນ ໂດຍຂຶ້ນກັບສາຍຕັ້ງ ຕາມລະບຽບການ ກ່ຽວກັບການຄຸ້ມຄອງການເງິນ ແລະ ການບັນຊີ.

**ມາດຕາ 32 ຄ່າທຳນຽມ ແລະ ຄ່າບໍລິການ**

ການເກັບຄ່າທໍານຽມ ແລະ ຄ່າບໍລິການ ກ່ຽວກັບວຽກງານສາທາລະນະສຸກຂອງພາກລັດ ໃຫ້ປະຕິບັດຕາມລະບຽບການ ກ່ຽວກັບຄ່າທໍານຽມ ແລະ ຄ່າບໍລິການ ທີ່ປະກາດໃຊ້ໃນແຕ່ລະໄລຍະ.

ສຳລັບຄ່າບໍລິການຂອງພາກເອກະຊົນ ໃຫ້ປະຕິບັດຕາມສະຖານທີ່ບໍລິການສາທາລະນະສຸກເອກະຊົນ ພາຍໃຕ້ການຄວບຄຸມຂອງລັດ ແລະ ຕ້ອງແຈ້ງລາຄາໃຫ້ຜູ້ໃຊ້ບໍລິການ ກ່ອນການບໍລິການປິ່ນປົວ.

**ມາດຕາ 33 ການລົງທຶນຂອງພາກເອກະຊົນ**

ບຸກຄົນ, ນິຕິບຸກຄົນ ແລະ ການຈັດຕັ້ງພາກເອກະຊົນ ທັງພາຍໃນ ແລະ ຕ່າງປະເທດ ທີ່ລົງທຶນໃສ່ວຽກງານສາທາລະນະສຸກ ເປັນຕົ້ນ ການກໍ່ສ້າງໂຄງລ່າງພື້ນຖານ, ການສະໜອງການບໍລິການສຸຂະພາບ ແລະ ຜະລິດຕະພັນການແພດ ຈະໄດ້ຮັບນະໂຍບາຍສົ່ງເສີມການລົງທຶນ ຕາມກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 34 ການລົງທຶນຮ່ວມ ລະຫວ່າງ ພາກລັດ ແລະ ພາກເອກະຊົນ**

ລັດ ສົ່ງເສີມ ການລົງທຶນຮ່ວມ ລະຫວ່າງ ພາກລັດ ແລະພາກເອກະຊົນ ໃນການກໍ່ສ້າງ, ປັບປຸງ, ພັດທະນາວຽກງານສາທາລະນະສຸກ.

ການລົງທຶນຮ່ວມລະຫວ່າງ ພາກລັດ ແລະ ພາກເອກະຊົນ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ V**

**ສະພາຄຸ້ມຄອງວິຊາຊີບ,**

**ສະພາວິທະຍາສາດ ແລະ ສະມາຄົມ ສາທາລະນະສຸກ**

**ໝວດທີ 1**

**ສະພາຄຸ້ມຄອງວິຊາຊີບສາທາລະນະສຸກ**

**ມາດຕາ 35 ສະພາຄຸ້ມຄອງວິຊາຊີບສາທາລະນະສຸກ**

ສະພາຄຸ້ມຄອງວິຊາຊີບສາທາລະນະສຸກ ແມ່ນ ອົງການຄຸ້ມຄອງວິິຊາຊີບ **ຢູ່ພາຍໃຕ້ການຄຸ້ມຄອງ ຂອງ**ກະຊວງສາທາລະນະສຸກ ມີພາລະບົດບາດ ເປັນເສນາທິການໃຫ້ແກ່ກະຊວງສາທາລະນະສຸກ ໃນການຄຸ້ມຄອງທາງດ້ານວິຊາການ ກ່ຽວກັບການຄວບຄຸມຄຸນນະພາບ, ຄວາມສາມາດ, ຈັນຍາບັນ, ຈັນຍາທໍາ, ມາດຕະຖານການປະຕິບັດງານທີ່ດີ ຂອງຜູ້ປະກອບວິຊາຊີບສາທາລະນະສຸກ, ປົກປ້ອງສິດ, ຜົນປະໂຫຍດ ຂອງຜູ້ໃຫ້ ແລະ ຜູ້ຮັບບໍລິການສາທາລະນະສຸກ.

ການຈັດຕັ້ງ ແລະ ການເຄື່ອນໄຫວຂອງສະພາຄຸ້ມຄອງວິຊາຊີບສາທາລະນະສຸກ ໄດ້ກຳນົດໄວ້ໃນ ລະບຽບການຕ່າງຫາກ.

**ມາດຕາ 36 ສິດ ແລະ ໜ້າທີ່ ຂອງສະພາຄຸ້ມຄອງວິຊາຊີບສາທາລະນະສຸກ**

ສະພາຄຸ້ມຄອງວິຊາຊີບສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ປະກອບຄໍາເຫັນຕໍ່ນະໂຍບາຍ, ລະບຽບການ ກ່ຽວກັບຜູ້ປະກອບວິຊາຊີບສາທາ ລະນະສຸກ;
2. ໃຫ້ຄໍາປຶກສາ ແກ່ຜູ້ປະກອບວິຊາຊີບສາທາລະນະສຸກ ກ່ຽວກັບ ຄຸນນະພາບ, ຈັນຍາບັນ, ຈັນຍາທຳ ແລະ ມາດຕະຖານ ການປະຕິບັດງານທີ່ດີ;
3. ຊຸກຍູ້, ຕິດຕາມ, ຕີລາຄາ ແລະ ປະເມີນຜົນ ການເຄື່ອນໄຫວຂອງຜູ້ປະກອບວິຊາຊີບສາທາ ລະນະສຸກ;
4. ອອກ, ໂຈະ ຫຼື ຖອນ ໃບຢັ້ງຢືນວິຊາຊີບສາທາລະນະສຸກ;
5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 2**

**ສະພາວິທະຍາສາດສາທາລະນະສຸກ**

**ມາດຕາ 37 ສະພາວິທະຍາສາດສາທາລະນະສຸກ**

ສະພາວິທະຍາສາດສາທາລະນະສຸກແມ່ນ ການຈັດຕັ້ງທາງດ້ານວິຊາການ ທີ່ສ້າງຕັ້ງໂດຍກະຊວງສາທາ ລະນະສຸກ, ມີພາລະບົດບາດເປັນເສນາທິການໃຫ້ແກ່ກະຊວງສາທາລະນະສຸກ ກ່ຽວກັບການຄົ້ນຄວ້າວິທະຍາສາດສາທາລະນະສຸກ.

ໂຄງປະກອບການຈັດຕັ້ງ ແລະ ການເຄື່ອນໄຫວ ຂອງສະພາວິທະຍາສາດສາທາລະນະສຸກ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 38 ສິດ ແລະ ໜ້າທີ່ ຂອງສະພາວິທະຍາສາດສາທາລະນະສຸກ**

ສະພາວິທະຍາສາດສາທາລະນະສຸກມີ ສິດ ແລະ ໜ້າທີ່ ດັ່ງນີ້:

* 1. ຄົ້ນຄວ້າ, ສ້າງ ນະໂຍບາຍ, ແຜນຍຸດທະສາດ ແລະ ແຜນການ ກ່ຽວກັບການຄົ້ນຄວ້າວິທະຍາສາດສາທາລະນະສຸກ ເພື່ອນຳສະເໜີກະຊວງສາທາລະນະສຸກ ພິຈາລະນາ;
  2. ສັງລວມບົດສະເໜີຄົ້ນຄວ້າວິທະຍາສາດສາທາລະນະສຸກ ຂອງພາກສ່ວນຕ່າງໆ ຂັ້ນສູນກາງ ແລະ ທ້ອງຖິ່ນ ເພື່ອຂໍອະນຸມັດຈາກກະຊວງສາທາລະນະສຸກ;
  3. ຄັດເລືອກ, ຈົດທະບຽນ ແລະ ຮັບຮອງ ຫົວບົດຄົ້ນຄວ້າວິທະຍາສາດສາທາລະນະສຸກ ຢູ່ພາຍໃນ ແລະ ຕ່າງປະເທດ ແລ້ວນໍາສະເໜີກະຊວງສາທາລະນະສຸກ ພິຈາລະນານຳໃຊ້ເຂົ້າໃນການພັດທະນາວຽກງານສາທາ ລະນະສຸກ;
  4. ຄົ້ນຄວ້າ, ເລືອກເຟັ້ນ ແລະ ຮັບຮອງ ເຕັກນິກ, ເຕັກໂນໂລຊີ, ວິທະຍາສາດໃໝ່ ດ້ານສາທາລະນະສຸກ ທັງພາຍໃນ ແລະ ຕ່າງປະເທດ ແລ້ວນຳສະເໜີກະຊວງສາທາລະນະສຸກ ພິຈາລະນານຳໃຊ້ເຂົ້າໃນການພັດທະນາວຽກງານສາທາລະນະສຸກ;
  5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 3**

**ສະມາຄົມສາທາລະນະສຸກ**

**ມາດຕາ 39 ສະມາຄົມສາທາລະນະສຸກ**

ສະມາຄົມສາທາລະນະສຸກ ແມ່ນ ການຈັດຕັ້ງສັງຄົມ ທີ່ສ້າງຕັ້ງຂຶ້ນດ້ວຍຄວາມສະໝັກໃຈ, ມີຫຼາຍສາຂາວິຊາເຄື່ອນໄຫວເປັນປະຈໍາ, ບໍ່ຫວັງຜົນກໍາໄລ, ຊ່ວຍເຫຼືອ ຊຶ່ງກັນ ແລະ ກັນ, ປົກປ້ອງສິດ ແລະ ຜົນປະໂຫຍດ ອັນຊອບທໍາ ຂອງສະມາຄົມ, ສະມາຊິກສະມາຄົມ ຫຼື ຊຸມຊົນ, ປະກອບສ່ວນເຂົ້າໃນການພັດທະນາວຽກງານ ສາທາລະນະສຸກ.

ການຈັດຕັ້ງ ແລະ ການເຄື່ອນໄຫວ ຂອງສະມາຄົມສາທາລະນະສຸກ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 40 ສິດ ແລະ ໜ້າທີ່ ຂອງສະມາຄົມສາທາລະນະສຸກ**

ສະມາຄົມສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:

1. ເຄື່ອນໄຫວໃຫ້ຖືກຕ້ອງ ຕາມແນວທາງ ນະໂຍບາຍ, ລັດຖະທໍາມະນູນ, ກົດໝາຍ ແລະ ລະບຽບການ;
2. ປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ໃນການເຄື່ອນໄຫວ ແລະ ຈັດຕັ້ງປະຕິບັດວຽກງານຂອງຕົນ;
3. ລະດົມ, ຂົນຂວາຍ ແລະ ຮັບເອົາການສະໜັບສະໜູນ ແລະ ການຊ່ວຍເຫຼືອຈາກບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ໂດຍສອດຄ່ອງກັບກົດໝາຍ ແລະ ລະບຽບການ ທີ່ກ່ຽວຂ້ອງ;
4. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ VI**

**ຄວາມຮັບຜິດຊອບ, ການມີສ່ວນຮ່ວມ**

**ໃນວຽກງານສາທາລະນະສຸກ ແລະ ການໂຕ້ຕອບເຫດການສຸກເສີນທາງດ້ານສາທາລະນະສຸກ**

**ມາດຕາ 41 ຄວາມຮັບຜິດຊອບຂອງລັດ**

ອົງການຈັດຕັ້ງຂອງລັດແຕ່ລະຂັ້ນ ມີຄວາມຮັບຜິດຊອບ ໃນວຽກງານສາທາລະນະສຸກ ລວມທັງການ ໂຕ້ຕອບເຫດການສຸກເສີນທາງດ້ານສາທາລະນະສຸກ ດ້ວຍການເປັນເຈົ້າການໃນການຈັດຕັ້ງປະຕິບັດແຜນຍຸດທະສາດ, ກົດໝາຍ, ສ້າງເງື່ອນໄຂ, ອໍານວຍຄວາມສະດວກ, ໂຄສະນາ ເຜີຍແຜ່, ປຸກລະດົມ ແລະ ການກໍານົດມາດຕະການໃນການປະຕິບັດວຽກງານ ໃຫ້ມີປະສິດທິພາບ ແລະ ມີປະສິດທິຜົນ.

**ມາດຕາ 42 ຄວາມຮັບຜິດຊອບ ແລະ ການມີສ່ວນຮ່ວມຂອງສັງຄົມ**

ທຸກພາກສ່ວນໃນສັງຄົມ ມີຄວາມຮັບຜິດຊອບ ແລະ ມີສ່ວນຮ່ວມ ໃນວຽກງານສາທາລະນະສຸກ ລວມທັງການໂຕ້ຕອບເຫດການສຸກເສີນທາງດ້ານສາທາລະນະສຸກ ເປັນຕົ້ນ ການສຶກສາອົບຮົມ, ການໂຄສະນາ ເຜີຍແຜ່ ຂໍ້ມູນ ຂ່າວສານ ດ້ານສາທາລະນະສຸກ, ການປຸກລະດົມ ທົ່ວປວງຊົນ ໃຫ້ຄວາມສຳຄັນແກ່ວຽກງານສາທາລະນະສຸກ ແລະ ເອົາໃຈໃສ່ ປະຕິບັດມາດຕະການທີ່ລັດວາງອອກ ໃນແຕ່ລະໄລຍະ ເພື່ອໃຫ້ພົນລະເມືອງທຸກຄົນ ມີສຸຂະພາບດີ ແລະ ອາຍຸຍືນຍາວ.

**ມາດຕາ 43 ການໂຕ້ຕອບເຫດການສຸກເສີນທາງດ້ານສາທາລະນະສຸກ**

ການໂຕ້ຕອບເຫດການສຸກເສີນທາງດ້ານສາທາລະນະສຸກ ແມ່ນ ການນຳໃຊ້ ມາດຕະການດ້ານສາທາ ລະນະສຸກ, ມາດຕະການທາງດ້ານສັງຄົມ, **ມາດຕະການອື່ນທີ່ຈໍາເປັນ** ແລະ ລະບຽບການສາກົນດ້ານສາທາ ລະນະສຸກ ເຊັ່ນ ການນຳໃຊ້ວິທີີການທາງດ້ານການແພດ, ການສະໜອງ ຢາ, ວັກຊີນກັນພະຍາດ, ອຸປະກອນການແພດ, ພາຫະນະ, ວັດຖູປະກອນ, ບຸກຄະລາກອນສາທາລະນະສຸກ ແລະ ການກໍ່ສ້າງໂຄງລ່າງພື້ນຖານ.

ຂະແໜງການສາທາລະນະສຸກ ເປັນເຈົ້າການປະສານສົບທົບກັບ ຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ໃນການກະກຽມ ແລະ ໂຕ້ຕອບເຫດການສຸກເສີນທາງດ້ານສາທາລະນະສຸກ ຢ່າງທັນການ.

**ພາກທີ VII**

**ຂໍ້ຫ້າມ**

**ມາດຕາ 44 ຂໍ້ຫ້າມທົ່ວໄປ**

**ຫ້າມ** ບຸກຄົນ, ນິຕິບຸກຄົນ ແລະ ການຈັດຕັ້ງ ມີ**ພຶດຕິກຳ ດັ່ງນີ້:**

1. **ສ້າງ ອຸປະສັກ, ຂັດຂວາງ, ໃຊ້ຄວາມຮຸນແຮງ, ບັງຄັບ ນາບຂູ່,** ຈໍາ​ແນ​ກ, ໝິ່ນປະໝາດ **ຕໍ່ການ ເຄື່ອນໄຫວວຽກງານ ຫຼື ການປະຕິບັດໜ້າທີ່ ຂອງບຸກຄະລາກອນສາທາລະນະສຸກ;**
2. **ໃສ່ຮ້າຍ ປ້າຍສີ ຫຼື ໂຄສະນາທັບຖົມ ການຈັັັັດຕັ້ງ ແລະ ບຸກຄະລາກອນສາທາລະນະສຸກ;**
3. **ໃຫ້ ຫຼື ເປັນສື່ກາງໃນການໃຫ້ ຫຼື ຮັບສິນບົນ;**
4. **ໂຄສະນາ ເຜີຍແຜ່ ຫຼື ສະໜອງຂໍ້ມູນ ເກີນຄວາມເປັນຈິງ, ໃນທາງບິດເບືອນ, ທີ່ສ້າງຄວາມ ເສື່ອມເສຍໃຫ້ແກ່ວຽກງານສາທາລະນະສຸກ;**
5. ນຳໃຊ້, ເປີດເຜີຍ, ດັດແປງ, ສົ່ງ ຫຼື ທຳລາຍ ຂໍ້ມູນ ຂ່າວສານດ້ານສາທາລະນະສຸກ ໂດຍບໍ່ໄດ້ຮັບອະນຸຍາດ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

[**ມາດຕາ**](#part6) **45 ຂໍ້ຫ້າມ ສໍາລັບ**ບຸກຄະລາກອນສາທາລະນະສຸກ

ຫ້າມ **ບຸກຄະລາກອນສາທາລະນະສຸກ** ມີພຶດຕິກຳ ດັ່ງນີ້:

1. ສວຍໃຊ້ ສິດ, ໜ້າທີ່, ຕຳ​ແໜ່ງ ເພື່ອຫາຜົນ​ປະ​ໂຫຍດ ແກ່ຕົນ, ຄອບຄົວ, ຍາດ​ພີ່ນ້ອງ ຫຼື ພັກ​ພວກຕົນ;
2. ກົດໜ່ວງ, ຖ່ວງດຶງ, ປອມແປງ ເອກະສານ, ນຳໃຊ້ເອກະສານປອມ ຫຼື ອອກ, ທຳລາຍ ​ເອກະສານ ໂດຍບໍ່ໄດ້ຮັບອະນຸຍາດ;
3. ປະຕິບັດ​ໜ້າ​ທີ່​ດ້ວຍ​ຄວາມ​ປະໝາດ, ​ເລີ່ນ​​ເລີ້, ເມີນເສີຍ, **ລໍາອຽງ**, ຂາດ ຄວາມຮັບຜິດຊອບ, ຈັນຍາບັນ ແລະ ຈັນຍາທໍາ ທີ່​ກໍ່​ໃຫ້​ເກີດ​ຄວາມ​ເສຍ​ຫາຍຕໍ່ສຸຂະພາບ ຫຼື ​ຊີວິດ ຂອງບຸກຄົນອື່ນ;
4. ຂໍ​ເອົາ​, ທວງ​ເອົາ, ຮັບເອົາ ສິນບົນ ຈາກ ບຸກຄົນ, ນິຕິບຸກຄົນ ຫຼື ການຈັດຕັ້ງ;
5. ຮຽກເອົາຄ່າທຳນຽມ ຫຼື ຄ່າບໍລິການ ທີ່ບໍ່ຖືກຕ້ອງຕາມກົດໝາຍ ແລະ ລະບຽບການ;
6. ນຳໃຊ້ລາຍຮັບດ້ານວິຊາການ ບໍ່ຖືກຕ້ອງຕາມກົດໝາຍ ແລະ ລະບຽບການ;
7. ເປີດ​ເຜີຍ​ຄວາມ​ລັບທາງລັດຖະການ, ຂອງບຸກຄົນ, ນິຕິບຸກຄົນ ແລະ ການຈັັດຕັ້ງ ໂດຍບໍ່ໄດ້ຮັບອະນຸຍາດ;
8. **ມີພຶດຕິກຳອື່ນ ທີ່ເປັນການລະເມີດກົດໝາຍ.**

**ພາກທີ VIII**

**ການຄຸ້ມຄອງ ແລະ ການກວດກາ ວຽກງານສາທາລະນະສຸກ**

**ໝວດທີ 1**

**ການຄຸ້ມຄອງວຽກງານສາທາລະນະສຸກ**

**ມາດຕາ 46 ອົງການຄຸ້ມຄອງ**

ລັດຖະບານ ຄຸ້ມຄອງວຽກງານສາທາລະນະສຸກ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງສາທາລະນະສຸກ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງອື່ນ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນທີ່ກ່ຽວຂ້ອງ.

ອົງການຄຸ້ມຄອງ ວຽກງານສາທາລະນະສຸກ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ.

ເພື່ອຮັບປະກັນໃຫ້ວຽກງານສາທາລະນະສຸກ ດຳເນີນໄປຢ່າງມີປະສິດທິພາບ ແລະ ມີປະສິດທິຜົນ ອົງການຄຸ້ມຄອງວຽກງານສາທາລະນະສຸກ ອາດໃຫ້ສຸກສາລາ ຫຼື ຄະນະກຳມະການຮັກສາສຸຂະພາບຂັ້ນບ້ານ ຊ່ວຍໃນການຄຸ້ມຄອງວຽກງານສາທາລະນະສຸກ.

ສຳລັບ ສິດ ແລະ ໜ້າທີ່ຂອງ ສຸກສາລາ ຫຼື ຄະນະກຳມະການຮັກສາສຸຂະພາບຂັ້ນບ້ານ ໄດ້ກໍານົົດໄວ້ໃນລະບຽບການຕ່າງຫາກ.

**ມາດຕາ 47 ສິດ ແລະ ໜ້າທີ່ ຂອງກະຊວງສາທາລະນະສຸກ**

**ໃນການຄຸ້ມຄອງວຽກງານ**ສາທາລະນະສຸກ **ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:**

1. **ຄົ້ນຄວ້າ, ສ້າງ, ປັບປຸງ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ ແລະ ລະບຽບການ ກ່ຽວກັບວຽກງານ**ສາທາລະນະສຸກ **ເພື່ອສະເໜີລັດຖະບານ ພິຈາລະນາ;**
2. **ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ ແລະ ລະບຽບການ ກ່ຽວກັບວຽກງານ**ສາທາລະນະສຸກ ມາ**ເປັນ ແຜນການ, ແຜນງານ ແລະ ໂຄງການລະອຽດ ແລະ ຈັດຕັ້ງປະຕິບັດ;**
3. **ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ, ລະບຽບການ,ແຜນການ, ແຜນງານ ແລະ ໂຄງການ ກ່ຽວກັບວຽກງານ**ສາທາລະນະສຸກ;
4. **ອອກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານສາທາລະນະສຸກ;**
5. **ໂຈະ ຫຼື ຍົກເລີກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານ**ສາທາລະນະສຸກ ຂອງພະແນກສາທາລະນະສຸກ ແຂວງ, ນະຄອນຫຼວງ ທີ່ຂັດກັບກົດໝາຍ**;**
6. **ຄຸ້ມຄອງ, ຕິດຕາມ ການເຄື່ອນໄຫວ ຂອງສະພາຄຸ້ມຄອງວິຊາຊີບ, ສະພາວິທະຍາສາດ ແລະ ສະມາຄົມສາທາລະນະສຸກ;**
7. **ຄົ້ນຄວ້າ ສ້າງ, ຄຸ້ມຄອງ ແລະ ພັດທະນາ ລະບົບ** ຂໍ້ມູນ ຂ່າວສານ ດ້ານສາທາລະນະສຸກ;
8. **ສ້າງ, ບຳລຸງ, ຄຸ້ມຄອງ ແລະ ນໍາໃຊ້** ບຸກຄະລາກອນສາທາລະນະສຸກ**;**
9. **ຮັບ, ພິຈາລະນາ ແລະ ແກ້ໄຂ ຄຳສະເໜີີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບ ວຽກງານ**ສາທາລະນະສຸກ**;**
10. **ປຸກລະດົມ ແລະ ຂົນຂວາຍ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານ ສາທາລະນະສຸກ;**
11. ຕິດຕາມ ແລະ ປະເມີນຜົນການຈັດຕັ້ງປະຕິບັດ **ວຽກງານ**ສາທາລະນະສຸກ ໃນຂອບເຂດ ທົ່ວປະເທດ;
12. **ປະສານສົມທົບກັບ ກະຊວງອື່ນ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານ**ສາທາລະນະສຸກ**;**
13. **ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານ**ສາທາລະນະສຸກ**;**
14. **ສະຫຼຸບ ແລະ ລາຍງານການຈັດຕັ້ງປະຕິບັດວຽກງານ**ສາທາລະນະສຸກ **ຕໍ່ລັດຖະບານ ຢ່າງເປັນປົກກະຕິ;**
15. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.**

**ມາດຕາ** **48 ສິດ ແລະ ໜ້າທີ່ ຂອງພະແນກສາທາລະນະສຸກ ແຂວງ, ນະຄອນຫຼວງ**

**ໃນການຄຸ້ມຄອງວຽກງານ**ສາທາລະນະສຸກ **ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:**

1. **ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານ**ສາທາລະນະສຸກ**;**
2. **ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ ແລະ ລະບຽບການ ກ່ຽວກັບວຽກງານ**ສາທາລະນະສຸກ;
3. **ອອກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານສາທາລະນະສຸກ;**
4. **ໂຈະ ຫຼື ຍົກເລີກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານສາທາລະນະສຸກ ຂອງຫ້ອງການສາທາລະນະສຸກ ເມືອງ, ເທດສະບານ, ນະຄອນ ທີ່ຂັດກັບກົດໝາຍ;**
5. **ຄຸ້ມຄອງ, ນຳໃຊ້, ແລກປ່ຽນ** ຂໍ້ມູນ ຂ່າວສານ ດ້ານສາທາລະນະສຸກ;
6. **ສ້າງ, ບຳລຸງ, ຄຸ້ມຄອງ ແລະ ນໍາໃຊ້** ບຸກຄະລາກອນສາທາລະນະສຸກ**;**
7. **ຮັບ, ພິຈາລະນາ ແລະ ແກ້ໄຂ ຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບ ວຽກງານ**ສາທາລະນະສຸກ;
8. **ປຸກລະດົມ ແລະ ຂົນຂວາຍ ບຸກຄົນ, ນິຕິບຸກຄົນ ແລະ ການຈັດຕັ້ງ ໃຫ້ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານ ສາທາລະນະສຸກ;**
9. ຕິດຕາມ ແລະ ປະເມີນຜົນການຈັດຕັ້ງປະຕິບັດ **ວຽກງານ**ສາທາລະນະສຸກ;
10. **ປະສານສົມທົບກັບ ພະແນກອື່ນ, ອົງການ ແລະ ພາກສ່ວນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານ**ສາທາລະນະສຸກ**;**
11. **ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານ**ສາທາລະນະສຸກ ຕາມການມອບໝາຍ**;**
12. **ສະຫຼຸບ ແລະ ລາຍງານການຈັດຕັ້ງປະຕິບັດວຽກງານ**ສາທາລະນະສຸກ **ຕໍ່ ກະຊວງສາທາລະນະສຸກ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;**
13. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.**

**ມາດຕາ 49 ສິດ ແລະ ໜ້າທີ່ ຂອງຫ້ອງການສາທາລະນະສຸກ ເມືອງ, ເທດສະບານ, ນະຄອນ**

ໃນ​ການຄຸ້ມຄອງວຽກ​ງານ​ສາ​ທາ​ລະ​ນະ​ສຸກ​ ຫ້ອງການ​ສາທາລະນະ​ສຸກ ເມືອງ, ເທດສະບານ, ນະ​ຄອນ ມີ​ ສິດ ​ແລະ ​ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້​:

1. **ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານ**ສາທາລະນະສຸກ**;**
2. **ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນພັດທະນາ ແລະ ລະບຽບການ ກ່ຽວກັບວຽກງານ**ສາທາລະນະສຸກ;
3. **ອອກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານສາທາລະນະສຸກ;**
4. **ຄຸ້ມຄອງ, ນຳໃຊ້, ແລກປ່ຽນ** ຂໍ້ມູນ ຂ່າວສານ ດ້ານສາທາລະນະສຸກ;
5. **ສະເໜີ ສ້າງ, ບຳລຸງ, ຄຸ້ມຄອງ ແລະ ນໍາໃຊ້** ບຸກຄະລາກອນສາທາລະນະສຸກ**;**
6. **ຮັບ, ພິຈາລະນາ ແລະ ແກ້ໄຂ ຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບ ວຽກງານ**ສາທາລະນະສຸກ;
7. **ປຸກລະດົມ ແລະ ຂົນຂວາຍ ບຸກຄົນ, ນິຕິບຸກຄົນ ແລະ ການຈັດຕັ້ງ ໃຫ້ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານ ສາທາລະນະສຸກ;**
8. ຕິດຕາມ ແລະ ປະເມີນຜົນການຈັດຕັ້ງປະຕິບັດ **ວຽກງານ**ສາທາລະນະສຸກ;
9. **ປະສານສົມທົບກັບຫ້ອງການອື່ນ, ອົງການ ແລະ ພາກສ່ວນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານ**ສາທາລະນະສຸກ**;**
10. **ສະຫຼຸບ ແລະ ລາຍງານການຈັດຕັ້ງປະຕິບັດວຽກງານ**ສາທາລະນະສຸກ **ຕໍ່ ພະແນກສາທາລະນະສຸກ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;**
11. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.**

**ມາດຕາ 50 ສິດ ແລະ ໜ້າທີ່ ຂອງກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ**

ໃນການຄຸ້ມຄອງວຽກງານສາທາລະນະສຸກ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ໃຫ້ການຮ່ວມມື ແລະ ປະສານສົມທົບກັບຂະແໜງການສາທາລະນະສຸກ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານສາທາລະນະສຸກ**

**ມາດຕາ 51 ອົງການກວດກາ**

ອົງ​ການກວດ​ກາວຽກ​ງານສາ​ທາ​ລະ​ນະ​ສຸກ ປະ​ກອບ​ດ້ວຍ:

1. ອົ​ງ​ການກວດ​ກາ​ພາຍ​ໃນ ຊຶ່ງແມ່ນ ​ອົງ​ການ​ດຽວ​ກັນກັບ​ອົງ​ການຄຸ້ມ​ຄອງ​ວຽກ​ງານ​ສາ​ທາ​ລະ​ນະ​ສຸກ ຕາມທີ່ໄດ້ກຳນົດໄວ້ໃນມາດຕາ 46 ຂອງກົດໝາຍສະບັບນີ້;
2. [ອົງ​ການ​ກວດ​ກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດ ແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ,​ ພົນລະເມືອງ ແລະ ສື່ມວນຊົນ.](#part9)

**ມາດຕາ 52 ເນື້ອໃນການກວດກາ**

ການກວດ​ກາ​ວຽກ​ງ​ານ​ສາ​ທາ​ລະ​ນະ​ສຸກ ມີ​ເນື້ອ​ໃນ​ ດັ່ງ​ນີ້:

1. ການ​ປະ​ຕິ​ບັດ​ກົດ​ໝາຍ ແລະ ລະບຽບການ ກ່ຽວກັບວຽກ​ງານ​ສາ​ທາ​ລະ​ນະ​ສຸກ;
2. ການ​ນຳໃຊ້ສິດ ແລະ ປະ​ຕິ​ບັດ​ໜ້າ​ທີ່ ຂອງ​ພະ​ນັກ​ງານ-ລັດ​ຖະ​ກອນ ແລະ ບຸກຄົນອື່ນ ທີ່ກ່ຽວຂ້ອງ;
3. ການ​ສ້າງ ແລະ ປະ​ຕິ​ບັດ​ແຜນ​ພັດທະນາ​ສາ​ທາ​ລະ​ນະ​ສຸ​ກ;
4. ເນື້ອໃນອື່ນ ທີ່ເຫັນວ່າມີຄວາມຈຳເປັນ.

**ມາດຕາ 53 ຮູບການການກວດກາ**

ການກວດ​ກາ​ວຽກ​ງານ​ສາ​ທາ​ລະ​ນ​ະ​ສຸກ ມີ ສາມຮູບ​ການ ດັ່ງ​ນີ້:

1. ການກວດ​ກາ​ຕາມ​​ປົກ​ກະ​ຕິ ຊຶ່ງແມ່ນ​ ການກວດ​ກາ​ດຳ​ເນີນ​ຕາມ​ແຜນ​ການຢ່າງ​ເປັນ​ປະ​ຈຳ ແລະ ມີ​ກຳ​ນົດ​ເວ​ລ​າ​ທີ່​ແນ່ນອນ;
2. ການກວດ​ກາໂດຍ​ແຈ້ງ​ໃຫ້​ຮູ້​ລ່ວງ​ໜ້າ ຊຶ່ງແມ່ນ ການກວດ​ການອກແຜນການ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ຜູ້ຖືກກວດກາ ຮູ້ກ່ອນລ່ວງໜ້າ;
3. ການກວດ​ກາແບບກະ​ທັນ​ຫັນ ຊຶ່ງແມ່ນ ການກວດ​ກາແບບ​ຮີບ​ດ່ວນ​ ໂດຍ​​ບໍ່​ໄດ້​ແຈ້ງ​ໃຫ້​ຜູ້​ຖືກກວດ​ກາ​ຮູ້ກ່ອນ​ລ່ວ​ງ​ໜ້າ.

ໃນ​ການ​ດຳ​ເນີນ​ການກວດ​ກາ​ວຽກ​ງານສາທາລະນະສຸກ ​​ຕ້ອງ​ປະ​ຕິ​ບັດ​ຕາມ​ກົດ​ໝາຍ​ ຢ່າງ​ເຂັ້ມ​ງວດ.

**ພາກທີ IX**

**ເຄື່ອງແບບ, ເຄື່ອງໝາຍ, ຕາປະທັບ ແລະ ວັນ ສາທາລະນະສຸກ**

**ມາດຕາ 54 ເຄື່ອງແບບ**

ກະຊວງສາທາລະນະສຸກ ເປັນຜູ້ກຳນົດເຄື່ອງແບບສະເພາະຂອງບຸກຄະລາກອນສາທາລະນະສຸກ.

**ມາດຕາ 55 ເຄື່ອງໝາຍ ແລະ ຕາປະທັບ**

ຂະແໜງການສາ​ທາ​ລະ​ນະ​ສຸກ ​ມີ​ ເຄື່ອງ​ໝາຍ ແລະ ຕາປະທັບ ເພື່ອ​ນໍາ​ໃຊ້​ເຂົ້າ​ໃນ​ການເຄື່ອນໄຫວ ວຽກງານຂອງຕົນ ໂດຍ​ກະຊວງ​ສາທາລະນະ​ສຸກ​ ເປັນ​ຜູ້​ກໍານົດ.

**ມາດຕາ ​56 ວັນສາທາລະນະສຸກ**

ລັດ ກຳນົດ ເອົາວັນແພດລາວ ວັນ​​ທີ 18 ມິ​ຖຸ​ນາ ເປັນ​ວັນສາທາລະນະສຸກ.

ໃນແຕ່ລະປີ ຂະແໜງການສາທາລະນະສຸກ ສ້າງ​ຂະ​ບວນ​ການ ແລະ ຈັດກິດ​ຈະ​ກຳ​ ເພື່ອລະ​ນຶກ​ເຖິງ​ຜົນ​ງານ ແລະ ສັນ​ລະ​ເສີນ​ຄຸນ​ງາມ​ຄວາມ​ດີ ຂອງ​ບຸກຄົນ,​ ນິຕິບຸກຄົນ ແລະ ການຈັດຕັ້ງທີ່ກ່ຽວຂ້ອງ ແຕ່ສະໄໝ ຕໍ່ສູ້ກູ້ຊາດ ຈົນເຖິງປັດຈຸບັນ ທັງເປັນການປຸກ​ລະ​ດົມ​ມວນ​ຊົນ ໃຫ້​ເຫັນ​ຄວາມ​ສຳ​ຄັນ ແລະ ເປັນ​ເຈົ້າ​ການ​ໃນການ​ສົ່ງ​ເສີມການ​ຮັກ​ສາ​ສຸ​ຂະ​ພາບ ທົ່ວປວງຊົນ.

**ພາກທີ X**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 57 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່​ມີ​ຜົນງານ​ດີ​ເດັ່ນ ​ໃນການ​ປະຕິບັດກົດໝາຍ​​ສະບັບ​ນີ້ ຈະໄດ້ຮັບການຍ້ອງຍໍ ຫຼື ​ນະ​ໂຍບາຍ​ອື່ນ ຕາມ​ລະບຽບການ.

**ມາດຕາ 58 ​ມາດ​ຕະ​ການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ​ທີ່​ລະ​ເມີດ​ກົດໝາຍ​ສະບັບ​ນີ້ ເປັນຕົ້ນ ຂໍ້ຫ້າມ ຈະ​ຖືກ ​ສຶກສາ​ອົບຮົມ, ກ່າວເຕືອນ, ລົງ​ວິ​​ໄນ, ປັບ​ໃໝ, ​ໃຊ້​ແທນ​ຄ່າເສຍຫາຍທາງ​ແພ່ງທີ່ຕົນໄດ້ກໍ່ຂຶ້ນ ຫຼື ຖືກ​ລົງ​​ໂທດ​ທາງ​ອາຍາ​ ຕາມກົດໝາຍ.

**ພາກທີ XI**

**ບົດບັນຍັດສຸດທ້າຍ**

**ມາດຕາ 59 ການຈັດຕັ້ງປະຕິບັດ**

**ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.**

**ມາດຕາ 60 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 25 ກັນຍາ 2023 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

**ປະທານສະພາແຫ່ງຊາດ**