

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ  ເລກທີ 71 /ສພຊ

ນະຄອນຫຼວງວຽງຈັນ, ວັນທີ 11 ທັນວາ 2024

**ກົດໝາຍ**

**ວ່າ​ດ້ວຍທີ່ຢູ່ອາໄສ**

# ພາກ​ທີ I

**ບົດບັນຍັດທົ່ວໄປ**

## **ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ, ຕິດຕາມ ກວດກາ ການຂຶ້ນທະບຽນ, ວຽກງານ ທີ່ຢູ່ອາໄສ ເພື່ອເຮັດໃຫ້ວຽກງານດັ່ງກ່າວມີ ປະສິດທິພາບ, ປະສິດທິຜົນ ແນໃສ່ ປົກປັກຮັກສາ, ພັດທະນາ ແລະ ນໍາໃຊ້ ທີ່ຢູ່ອາໄສ ໃຫ້ມີຄວາມເປັນລະບຽບຮຽບຮ້ອຍ, ຮັບປະກັນໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ອາໄສ ຢູ່ ສປປ ລາວ ມີທີ່ຢູ່ອາໄສ ທີ່ເໝາະສົມ, ມີຄວາມສະດວກ, ມີສຸຂານາໄມ, ປອດໄພ, ໝັ້ນຄົງ ແລະ ເປັນມິດກັບສິ່ງແວດລ້ອມ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຂອງຊາດ.

## **ທີ່ຢູ່ອາໄສ**

ທີ່ຢູ່ອາໄສ ແມ່ນ ເຮືອນ, ອາຄານ ແລະ ຕຶກ ຊຶ່ງຖືກສ້າງຂຶ້ນ ເພື່ອນໍາໃຊ້ ເປັນບ່ອນຢູ່, ດໍາລົງຊີວິດ ແລະ ຈຸດປະສົງອື່ນ ຂອງ ບຸກຄົນ, ຄອບຄົວ, ຄົວເຮືອນ, ນິຕິບຸກຄົນ ແລະ ການຈັດຕັ້ງ.

## **ການອະທິບາຍຄໍາສັບ**

ຄຳ​ສັບທີ່​ນຳໃຊ້​ໃນກົດໝາຍສະບັບນີ້ ມີ​ຄວາມ​ໝາຍ​ ດັ່ງ​ນີ້:

1. **ເຮືອນແຝດ** ໝາຍເຖິງ ເຮືອນ ທີ່ປຸກສ້າງຕິດກັນສອງຫຼັງ ມີຂະໜາດເທົ່າກັນ ແລະ ຮູບຊົງຄືກັນ ຊຶ່ງມີ ຝາຂັ້ນກາງ, ຮົ້ວແບ່ງເຂດຂອງເຮືອນແຕ່ລະຫຼັງ ແລະ ທາງເຂົ້າ-ອອກແຍກກັນ;
2. **ເຮືອນດ່ຽວ** ໝາຍເຖິງ ເຮືອນ ທີ່ບໍ່ມີສ່ວນໃດຕິດກັບເຮືອນຫຼັງອື່ນ, ມີພື້ນທີ່ໃຊ້ສອຍທີ່ເໝາະສົມ, ມີຄວາມເປັນສ່ວນຕົວ ແລະ ມີ ຫຼື ບໍ່ມີ ຮົ້ວອ້ອມ;
3. **ເຮືອນຮ້ານຍົກພື້ນ** ໝາຍເຖິງ ເຮືອນ ທີ່ມີກ້ອງຕະລ່າງ;
4. **ອາຄານ** ໝາຍເຖິງ ສິ່ງປຸກສ້າງທີ່ມີໂຄງສ້າງຖາວອນ ຊຶ່ງປຸກສ້າງ ເພື່ອເປັນທີ່ຢູ່ອາໄສ, ການຄ້າ, ການບໍລິ ການ ຫຼື ຈຸດປະສົງອື່ນ;
5. **ຕຶກ** ໝາຍເຖິງ ສິ່ງປຸກສ້າງທີ່ມີໂຄງສ້າງຖາວອນ ທີ່ມີຄວາມສູງຫຼາຍກວ່າຄວາມກວ້າງຂອງຖານຕຶຶກ ແລະ ນໍາໃຊ້ ເພື່ອຈຸດປະສົງສະເພາະ;
6. **ເຂດທີ່ມີຄວາມສ່ຽງຕໍ່ການເກີດໄພພິບັດທາງທໍາມະຊາດ** ໝາຍເຖິງ ພື້ນທີ່ ທີ່ມີຄວາມເປັນໄປໄດ້ຂອງເຫດການທີ່ອາດຈະເກີດຂຶ້ນຈາກທໍາມະຊາດ ຍ້ອນການປ່ຽນແປງດິນຟ້າອາກາດ ພາໃຫ້ເກີດຄວາມເສຍຫາຍຕໍ່ ຊີວິດ ແລະ ຊັບສິນ ຂອງປະຊາຊົນ;
7. **ການຈົດທະບຽນການປ່ຽນແປງສິດນຳໃຊ້ທີ່ຢູ່ອາໄສ** ໝາຍເຖິງ ການ​ ບັນທຶກ ແລະ ຢັ້ງຢືນ ການປ່ຽນ ແປງສິດນໍາໃຊ້ທີ່ຢູ່ອາໄສ ຈາກ​​ເຈົ້າ​ຂອງ​​ເດີມໄປໃຫ້ຜູ້ອື່ນ ດ້ວຍຮູບແບບ ຊື້ ຂາຍ, ເຊົ່າ, ເຊົ່າຊື້, ສືບທອດມູນມໍຣະດົກ, ເອົາເຂົ້າເປັນຮຸ້ນ, ມອບ, ແລກປ່ຽນ, ໂອນ ດ້ວຍການອອກໃບທະບຽນທີ່ຢູ່ອາໄສໃໝ່;
8. **ຜູ້ພັດທະນາທີ່ຢູ່ອາໄສ** ໝາຍເຖິງ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ດໍາເນີນກິດຈະການ ກ່ຽວກັບທີ່ຢູ່ອາໄສ ເປັນຕົ້ນ ເຮືອນຈັດສັນ, ອາພາດເມັ້ນ, ຄອນໂດມີນຽມ,​ ເຮືອນຫ້ອງແຖວ ສໍາລັບ ຂາຍ, ເຊົ່າ ຫຼື ເຊົ່າຊື້;
9. **ກໍານົດໝາຍເຕັກນິກ** ໝາຍເຖິງ ຂໍ້ກໍານົດທາງດ້ານເຕັກນິກ ກ່ຽວກັບມາດຕະຖານຕໍ່າສຸດທີ່ຈໍາເປັນ ສໍາລັບ ການອອກແບບ, ການນໍາໃຊ້ວັດສະດຸ, ຂັ້ນຕອນ ແລະ ວິທີການປະຕິບັດຂອງແຕ່ລະໜ້າວຽກ ເພື່ອໃຫ້ໄດ້ຜະລິດຕະພັນ ຫຼື ການບໍລິການຕາມມາດຕະຖານເຕັກນິກ.

## **ນະໂຍບາຍຂອງລັດ ກ່ຽວກັບວຽກງານທີ່ຢູ່ອາໄສ**

ລັດ ຊຸກຍູ້, ສົ່ງເສີມ ວຽກງານທີ່ຢູ່ອາໄສ ດ້ວຍການສະໜອງ ງົບປະມານ, ວັດຖູປະກອນ ທີ່ຈໍາເປັນ, ຍົກລະ ດັບຄວາມຮູ້ຄວາມສາມາດ ໃຫ້ບຸກຄະລາກອນ, ນໍາໃຊ້ວິທະຍາສາດ ແລະ ເຕັກໂນໂລຊີ ທີ່ທັນສະໄໝ.

ລັດ ຊຸກຍູ້, ສົ່ງເສີມ ທຸກພາກສ່ວນເສດຖະກິດ ທັງພາຍໃນ ແລະ ຕ່າງປະເທດ ລົງທຶນເຂົ້າໃນການພັດທະນາທີ່ຢູ່ອາໄສ ຕາມກົດໝາຍ.

ລັດ ສົ່ງເສີມ ບຸກຄົນ, ນິຕິບຸກຄົນ, ລວມໝູ່ ແລະ ການຈັດຕັ້ງ ທີ່ມີເງື່ອນໄຂສ້າງ ແລະ ພັດທະນາ ເພື່ອສະ ໜອງທີ່ຢູ່ອາໄສທີ່ມີຄຸນນະພາບ, ປອດໄພ, ເປັນມິດກັບສິ່ງແວດລ້ອມ ດ້ວຍລາຄາທີ່ເໝາະສົມໃຫ້ແກ່ ປະຊາຊົນ ແລະ ສັງຄົມ.

ລັດ ສົ່ງເສີມ ໃຫ້ມີກອງທຶນພັດທະນາທີ່ຢູ່ອາໄສ ເພື່ອສະສົມ, ລົງທຶນ ແລະ ລະດົມທຶນຈາກແຫຼ່ງຕ່າງໆ ທັງພາຍໃນ ແລະ ຕ່າງປະເທດ ນໍາໃຊ້ເຂົ້າໃນວຽກງານທີ່ຢູ່ອາໄສ.

ລັດ ໃຫ້ຄວາມສໍາຄັນໃນການປົກປັກຮັກສາ ແລະ ອະນຸລັກ ທີ່ຢູ່ອາໄສ ທີ່ມີຄຸນຄ່າ ທາງດ້ານປະຫວັດສາດ, ວັດທະນະທໍາອັນດີງາມຂອງ ຊາດ, ທ້ອງຖິ່ນ ແລະ ຊົນເຜົ່າ; ການຄົ້ນຄວ້າ ວິໄຈ, ການອອກແບບ ທີ່ຢູ່ອາໄສ ແຕ່ລະປະເພດ ໃຫ້ປະຢັດພະລັງງານ ແລະ ແທດເໝາະກັບພື້ນທີ່ໃນແຕ່ລະທ້ອງຖິ່ນ.

## **ຫຼັກການກ່ຽວກັບວຽກງານທີ່ຢູ່ອາໄສ**

ການເຄື່ອນໄຫວວຽກງານທີ່ຢູ່ອາໄສ ໃຫ້ປະຕິບັດຕາມຫຼັກການ ດັ່ງນີ້:

1. **ສອດຄ່ອງກັບ ແນວທາງ ນະໂຍບາຍ, ກົດໝາຍ, ແຜນພັດທະນາເສດຖະກິດ​​-ສັງຄົມ ແຫ່ງຊາດ**, ແຜນແມ່ບົດຈັດສັນທີ່ດິນ, ແຜນ**ຍຸດທະສາດການພັດທະນາທີ່ຢູ່ອາໄສ ແລະ ແຜນຜັງຕົວເມືອງ;**
2. **ເປີດເຜີຍ, ໂປ່ງໃສ, ຍຸຕິທໍາ, ວ່ອງໄວ, ສະເໝີພາບ ແລະ ສາມາດກວດສອບໄດ້;**
3. ຮັບປະກັນ ການປຸກສ້າງທີ່ຢູ່ອາໄສໃຫ້ ມີ**ຄຸນນະພາບ,** ຖືກຕ້ອງຕາມ ກໍານົດໝາຍເຕັກນິກ ແລະ ມາດຕະຖານເຕັກນິກ;
4. **ຮັບປະກັນການປະສານສົມທົບລະຫວ່າງ ຂະແໜງການ, ອົງການ, ອົງການປົກຄອງທ້ອງຖິ່ນ ທີ່ກ່ຽວ ຂ້ອງ ແລະ ການມີສ່ວນຮ່ວມຂອງ ສັງຄົມ, ຊຸມຊົນ.**

## **ຂອບເຂດການນໍາໃຊ້ກົດໝາຍ**

**ກົດໝາຍສະບັບນີ້ ນຳໃຊ້ສຳລັບ ພົນລະເມືອງລາວ,** **ຄົນຕ່າງດ້າວ**, **ຄົນບໍ່ມີສັນຊາດ ແລະ ຄົນຕ່າງປະເທດ** ທີ່ດໍາລົງຊີວິດ, ເຄື່ອນໄຫວ ແລະ ພົວພັນກັບວຽກງານທີ່ຢູ່ອາໄສ ຢູ່ ສປປ ລາວ.

## **ການຮ່ວມມືສາກົນ**

ລັດ ສົ່ງເສີມ ການພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານທີ່ຢູ່ອາໄສ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ວິທະຍາສາດ, ເຕັກນິກ, ເຕັກໂນໂລຊີ ແລະ ພັດທະນາບຸກຄະລາກອນ, ປະຕິບັດ ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

# ພາກ​ທີ II

**ແຜນຍຸດທະສາດການພັດທະນາທີ່ຢູ່ອາໄສ**

## **ແຜນຍຸດທະສາດການພັດທະນາທີ່ຢູ່ອາໄສ**

ແຜນຍຸດທະສາດການພັດທະນາທີ່ຢູ່ອາໄສ ແມ່ນ ການກຳນົດ ນະໂຍບາຍ, ທິດທາງລວມ, ເປົ້າໝາຍ, ຄາດໝາຍ, ເນື້ອໃນຍຸດທະສາດ, ແຜນການ, ແຜນງານ ແລະ ໂຄງການ ພັດທະນາທີ່ຢູ່ອາໄສ ໃຫ້ມີຄຸນນະພາບ, ສວຍງາມ, ປອດໄພ, ໝັ້ນຄົງ, ເປັນມິດກັບສິ່ງແວດລ້ອມ, ຮັບປະກັນການເຂົ້າເຖິງການບໍລິການ, ໂຄງລ່າງພື້ນຖານທາງດ້ານເຕັກນິກ ແລະ ສັງຄົມ ແລະ ສິ່ງອໍານວຍຄວາມສະດວກຕ່າງໆ.

## **ການສ້າງແຜນຍຸດທະສາດການພັດທະນາທີ່ຢູ່ອາໄສ**

ການສ້າງແຜນຍຸດທະສາດການພັດທະນາທີ່ຢູ່ອາໄສ ຕ້ອງໃຫ້ສອດຄ່ອງກັບ ແນວທາງ ນະໂຍບາຍ, ແຜນພັດ ທະນາເສດຖະກິດ-ສັງຄົມ ແຫ່ງຊາດ, ແຜນແມ່ບົດຈັດສັນທີ່ດິນ, ແຜນພັດທະນາຕົວເມືອງ, ຮັບປະກັນໃຫ້ປະຊາ ຊົນມີທີ່ຢູ່ອາໄສທີ່ເໝາະສົມ.

ກະຊວງໂຍທາທິການ ແລະ ຂົນສົ່ງ ຄົ້ນຄວ້າສ້າງແຜນຍຸດທະສາດການພັດທະນາທີ່ຢູ່ອາໄສ ໂດຍປະສານສົມທົບກັບ ກະຊວງ, ອົງການ ແລະ **ອົງການ**ປົກຄອງທ້ອງຖິ່ນທີ່ກ່ຽວຂ້ອງ ເພື່ອສະເໜີລັດຖະບານ ພິຈາລະນາ ແລ້ວນໍາສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

## **ເນື້ອໃນແຜນຍຸດທະສາດການພັດທະນາທີ່ຢູ່ອາໄສ**

ແຜນຍຸດທະສາດການພັດທະນາທີ່ຢູ່ອາໄສ ມີເນື້ອໃນ ດັ່ງນີ້:

1. ວິໄສທັດ ແລະ ທິດທາງລວມ ໃນການ ຄຸ້ມຄອງ, ພັດທະນາ ແລະ ນໍາໃຊ້ທີ່ຢູ່ອາໄສ ແຕ່ລະປະເພດ ແລະ ຂະໜາດ ໃນແຕ່ລະຕົວເມືອງ ແລະ ຊົນນະບົດ;
2. ເປົ້າໝາຍ ແລະ ຄາດໝາຍລວມຂອງຍຸດທະສາດ;
3. ແຜນການ, ແຜນງານ, ໂຄງການ ແລະ ກິດຈະກໍາ ກ່ຽວກັບວຽກງານທີ່ຢູ່ອາໄສ;
4. ແຜນວຽກຈຸດສຸມໃນການ ຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ ທີ່ຢູ່ອາໄສ ແຕ່ລະ ປະເພດ, ຂະໜາດ ແລະ ຈຸດທີ່ຕັ້ງ ໃນແຕ່ລະຕົວເມືອງ ແລະ ຊົນນະບົດ;
5. ກົນໄກ ແລະ ມາດຕະການ ຈັດຕັ້ງປະຕິບັດວຽກງານທີ່ຢູ່ອາໄສ.

# ພາກທີ III

**ປະເພດ, ລັກສະນະ ແລະ ມາດຕະຖານ ທີ່ຢູ່ອາໄສ**

## ໝວດທີ **1**

**ປະເພດທີ່ຢູ່ອາໄສ**

## **ປະເພດທີ່ຢູ່ອາໄສ**

ປະເພດທີ່ຢູ່ອາໄສ ມີ ດັ່ງນີ້:

1. ເຮືອນທົ່ວໄປ;
2. ເຮືອນຫ້ອງແຖວ;
3. ເຮືອນຈັດສັນ;
4. ຫໍພັກ;
5. ອາພາດເມັ້ນ;
6. ຄອນໂດມີນຽມ.

ນອກຈາກ ຫົກປະເພດທີ່ຢູ່ອາໄສ ທີ່ກ່າວມານີ້ ຍັງມີ ສໍານັກງານ, ຫ້ອງການ, ທະນາຄານ, ຫ້າງຮ້ານ, ໂຮງແຮມ, ທີ່ພັກແຮມ, ໂຮງງານ, ສາງ, ໂຮງຮຽນ, ໂຮງໝໍ, ວັດ, ໂບດ ແລະ ອື່ນໆ ເພື່ອໃຊ້ປະໂຫຍດດ້ານ ທີ່ຢູ່ອາໄສ, ການຄ້າ, ບໍລິການ, ອຸດສາຫະກໍາ, ອາຄານສາທາລະນະ.

## **ເຮືອນທົ່ວໄປ**

ເຮືອນທົ່ວໄປ ແມ່ນ ເຮືອນດ່ຽວ, ເຮືອນແຝດ ຊຶ່ງອາດເປັນເຮືອນກໍ່, ເຮືອນເຄິ່ງກໍ່ເຄິ່ງໄມ້, ເຮືອນໄມ້, ເຮືອນຮ້ານຍົກພື້ນ, ເຮືອນຕິດດິນ ແລະ ເຮືອນອື່ນ ທີ່ປຸກສ້າງ ເພື່ອນໍາໃຊ້ເປັນ ບ່ອນຢູ່ອາໄສ, ພັກຜ່ອນ, ດໍາລົງຊີວິດ, ການຄ້າ ຫຼື ການບໍລິການ.

## **ເຮືອນຫ້ອງແຖວ**

ເຮືອນຫ້ອງແຖວ ແມ່ນ ເຮືອນ ແລະ ອາຄານ ທີ່ມີຫ້ອງຕິດກັນເປັນແຖວນັບແຕ່ ສອງຫ້ອງ ຂຶ້ນໄປ ແລະ ມີຄວາມສູງບໍ່ເກີນ ສີ່ຊັ້ນ ເພື່ອນໍາໃຊ້ເປັນ ບ່ອນຢູ່ອາໄສ, ການຄ້າ ຫຼື ການບໍລິການ.

## ເຮືອນຈັດສັນ

ເຮືອນຈັດສັນ ແມ່ນ ເຮືອນ, ອາຄານ ທີ່ ບຸກຄົນ, ນິຕິບຸກຄົນ ຫຼື ການຈັດຕັ້ງ ປຸກສ້າງ ເພື່ອເປັນບ່ອນຢູ່, ຂາຍ, ໃຫ້ ເຊົ່າ ຫຼື ເຊົ່າຊື້ ຊຶ່ງມີລະບົບໂຄງລ່າງພື້ນຖານທາງດ້ານ ເຕັກນິກ ແລະ ສັງຄົມ ໃຫ້ຜູ້ຢູ່ອາໄສ ນໍາໃຊ້ປະໂຫຍດຮ່ວມກັນ ເຊັ່ນ ທາງ, ນໍ້າປະປາ, ໄຟຟ້າ, ສວນສາທາລະນະ, ບ່ອນອອກກໍາລັງກາຍ, ລະບົບຮັກສາຄວາມປອດໄພ ແລະ ສິ່ງອໍານວຍຄວາມສະດວກຕ່າງໆ.

## ຫໍພັກ

ຫໍພັກ ແມ່ນ ເຮືອນ, ອາຄານ ແລະ ຕຶກ ລວມໝູ່ ສໍາລັບ ນັກຮຽນ, ນັກສຶກສາ, ພະນັກງານ-ລັດຖະກອນ, ພະນັກງານວິສາຫະກິດ ແລະ ຜູ້ທີ່ເຂົ້າມາພັກອາໄສ ໂດຍມີການ ເກັບຄ່າເຊົ່າ ຫຼື ບໍ່ເກັບຄ່າເຊົ່າ.

## ອາພາດເມັ້ນ

ອາພາດເມັ້ນ ແມ່ນ ອາຄານຫຼາຍຊັ້ນ ທີ່ມີຫຼາຍຫ້ອງຊຸດ ລວມທັງລະບົບໂຄງລ່າງພື້ນຖານທາງດ້ານເຕັກນິກ ແລະ ສັງຄົມ ແລະ ສິ່ງອໍານວຍຄວາມສະດວກຕ່າງໆ ຊຶ່ງເຈົ້າຂອງເປັນຜູ້ຖືກໍາມະສິດໃນອາຄານ ແຕ່ພຽງຜູ້ດຽວ, ປຸກສ້າງເພື່ອໃຫ້ເຊົ່າ ເປັນລາຍເດືອນ ຫຼື ລາຍປີ.

## ຄອນໂດມີນຽມ

ຄອນໂດມີນຽມ ແມ່ນ ອາຄານຫຼາຍຊັ້ນ ທີ່ມີຫຼາຍຫ້ອງຊຸດ ລວມທັງລະບົບໂຄງລ່າງພື້ນຖານທາງດ້ານເຕັກນິກ ແລະ ສັງຄົມ ແລະ ສິ່ງອໍານວຍຄວາມສະດວກຕ່າງໆ ຊຶ່ງເຈົ້າຂອງເປັນຜູ້ຂຶ້ນທະບຽນທີ່ດິນ ເປັນນິຕິບຸກຄົນ ເພື່ອປຸກສ້າງເປັນຄອນໂດມີນຽມ ຊຶ່ງຫ້ອງຊຸດສາມາດຂາຍ ຫຼື ໂອນ ໃຫ້ເປັນກໍາມະສິດຂອງບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ.

## ໝວດທີ **2**

**ລັກສະນະ ແລະ ມາດຕະຖານ ທີ່ຢູ່ອາໄສ**

## **ລັກສະນະທີ່ຢູ່ອາໄສ**

ທີ່ຢູ່ອາໄສ ມີ ສາມລັກສະນະ ດັ່ງນີ້:

1. ທີ່ຢູ່ອາໄສຖາວອນ;
2. ທີ່ຢູ່ອາໄສເຄິ່ງຖາວອນ;
3. ທີ່ຢູ່ອາໄສບໍ່ຖາວອນ.

ສໍາລັບລາຍລະອຽດການກໍານົດແຕ່ລະລັກສະນະທີ່ຢູ່ອາໄສ ໄດ້ກໍານົດໄວ້ໃນລະບຽບການຕ່າງຫາກ.

## **ທີ່ຢູ່ອາໄສຖາວອນ**

ທີ່ຢູ່ອາໄສຖາວອນ ແມ່ນ ເຮືອນ, ອາຄານ ແລະ ຕຶກ ທີ່ມີໂຄງສ້າງທາງດ້ານວິສະວະກໍາແໜ້ນໜາ ເປັນຕົ້ນ ເສົາ, ຄານ, ຂາງ, ພື້ນ, ຝາ, ໂຄງຫຼັງຄາ ທີ່ນໍາໃຊ້ວັດສະດຸມີຄວາມທົນທານ ເຊັ່ນ ໄມ້ເນື້ອແຂງ, ເບຕົງເສີມເຫຼັກ, ເບຕົງອັດແຮງ, ເຫຼັກ, ດິນບ໋ອກ ແລະ ດິນຈີ່ ເປັນສ່ວນໃຫຍ່ ຊຶ່ງມີອາຍຸການນໍາໃຊ້ ແຕ່ ສາມສິບປີ ຂຶ້ນໄປ.

## **ທີ່ຢູ່ອາໄສເຄິ່ງຖາວອນ**

ທີ່ຢູ່ອາໄສເຄິ່ງຖາວອນ ແມ່ນ ເຮືອນ ທີ່ມີໂຄງສ້າງແໜ້ນໜາ ເປັນຕົ້ນ ເສົາ, ພື້ນ, ຄານ, ຂາງ, ໂຄງສ້າງຫຼັງຄາ ທີ່ນໍາໃຊ້ວັດສະດຸທີ່ມີຄວາມທົນທານ ຊຶ່ງມີອາຍຸການນຳໃຊ້ແຕ່ ສິບຫ້າປີ ຂຶ້ນໄປ. ສຳລັບວັດສະດຸ ມຸງຫຼັງຄາ ທີ່ເປັນສັງກະສີ, ຝາ ທີ່ເປັນ ໄມ້ປ່ອງ, ໄມ້ອັດ ແລະ ວັດສະດຸອື່ນ ທີ່ບໍ່ມີຄວາມທົນທານ ຈະມີອາຍຸການນໍາໃຊ້ຕ່ຳກວ່າ ສິບຫ້າປີ ລົງມາ.

## **ທີ່ຢູ່ອາໄສບໍ່ຖາວອນ**

ທີ່ຢູ່ອາໄສບໍ່ຖາວອນ ແມ່ນ ເຮືອນ ທີ່ມີໂຄງສ້າງບໍ່ແໜ້ນໜາ ໃຊ້ວັດສະດຸທີ່ບໍ່ທົນທານ ເປັນຕົ້ນ ພື້ນປູ ດ້ວຍຟາກ, ຝາແອ້ມດ້ວຍ ດິນໜຽວ, ໃບຕອງ, ເຟືອງ, ຫຍ້າຄາ, ໃບໄມ້, ໄມ້ໄຜ່, ໄມ້ຮວກ, ກະແຕະ, ຫຼັງຄາມຸງດ້ວຍ ຫຍ້າຄາ, ຫຍ້າແຝກ ຊຶ່ງມີອາຍຸການນໍາໃຊ້ ບໍ່ເກີນ ຫ້າປີ.

## **ມາດຕະຖານທີ່ຢູ່ອາໄສ**

ມາດຕະຖານທີ່ຢູ່ອາໄສ ແມ່ນ ການກໍານົດຂະໜາດຂອງ ເຮືອນ, ອາຄານ, ຕຶກ, ຫ້ອງ, ຊັ້ນ, ເນື້ອທີ່, ປະເພດ, ເຕັກນິກ, ກໍານົດໝາຍເຕັກນິກ, ຄວາມປອດໄພ, ສຸຂານາໄມ, ເປັນມິດກັບສິ່ງແວດລ້ອມ ແລະ ຄຸນນະ ພາບຂອງທີ່ຢູ່ອາໄສ.​

ກະຊວງໂຍທາທິການ ແລະ ຂົນສົ່ງ ເປັນຜູ້ກໍານົດ ມາດຕະຖານທີ່ຢູ່ອາໄສ ໂດຍສອດຄ່ອງກັບກົດໝາຍວ່າດ້ວຍການກໍ່ສ້າງ, ກົດໝາຍວ່າດ້ວຍການຜັງເມືອງ ແລະ ກົດໝາຍອື່ນທີ່ກ່ຽວຂ້ອງ ເພື່ອເປັນບ່ອນອີງທາງດ້ານວິຊາການໃນການພັດທະນາທີ່ຢູ່ອາໄສ ທັງຢູ່ຕົວເມືອງ ແລະ ຊົນນະບົດ ໃຫ້ແທດເໝາະກັບຈຸດພິເສດຂອງພູມສັນຖານຂອງແຕ່ລະທ້ອງຖິ່ນ.

# ພາກທີ IV

**ການຂຶ້ນທະບຽນທີ່ຢູ່ອາໄສ**

## **ການຂຶ້ນທະບຽນທີ່ຢູ່ອາໄສ**

ການຂຶ້ນທະບຽນທີ່ຢູ່ອາໄສ ແມ່ນ ຂະບວນການບັນທຶກຂໍ້ມູນທີ່ຢູ່ອາໄສ ເຂົ້າໃນຖານຂໍ້ມູນ ເພື່ອຢັ້ງຢືນການເປັນເຈົ້າກໍາມະສິດຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ເພື່ອຕິດຕາມ ກວດກາ ການຄຸ້ມຄອງ ແລະ ນໍາໃຊ້ ທີ່ຢູ່ອາໄສ.

ທີ່ຢູ່ອາໄສແຕ່ລະປະເພດ ຕ້ອງຂຶ້ນທະບຽນຕາມລະບຽບການ ຂອງກະຊວງໂຍທາທິການ ແລະ ຂົນສົ່ງ.

ທີ່ຢູ່ອາໄສ ສາມາດຂຶ້ນທະບຽນເປັນ ຫຼັງ, ອາຄານ, ຕຶກ ຫຼື ເປັນຫ້ອງ. ສໍາລັບຫ້ອງຊຸດໃນຄອນໂດມີນຽມ ໃຫ້ປະຕິບັດຕາມລະບຽບການທີ່ກ່ຽວຂ້ອງ.

## **ເອກະສານປະກອບການຂຶ້ນທະບຽນທີ່ຢູ່ອາໄສ**

ເອກະສານປະກອບການຂຶ້ນທະບຽນທີ່ຢູ່ອາໄສ ມີ ດັ່ງນີ້:

1. ຄໍາຮ້ອງ ຕາມແບບພິມ ທີ່ກະຊວງໂຍທາທິການ ແລະ ຂົນສົ່ງ ກໍານົດ;
2. ສໍາເນົາ ສໍາມະໂນຄົວ, ບັດປະຈໍາຕົວ ຫຼື ໃບຢັ້ງຢືນທີ່ຢູ່, ຖ້າແມ່ນນິຕິບຸກຄົນ ຫຼື ການຈັດຕັ້ງ ຕ້ອງສໍາເນົາ ໃບທະບຽນວິສາຫະກິດ ຫຼື ໃບອະນຸຍາດສ້າງຕັ້ງ;
3. ສໍາເນົາ ໃບຕາດິນ ຫຼື ໃບອະນຸຍາດນໍາໃຊ້ທີ່ດິນ;
4. ສໍາເນົາໃບອະນຸຍາດປຸກສ້າງ;
5. ສໍາເນົາໃບຢັ້ງຢືນຄວາມຖືກຕ້ອງຂອງສິ່ງປຸກສ້າງ;
6. ແຜນຜັງທີ່ຕັ້ງ ແລະ ແຜນຜັງທີ່ຢູ່ອາໄສ;
7. ສໍາເນົາເອກະສານຢັ້ງຢືນການໄດ້ມາເປັນກໍາມະສິດທີ່ຢູ່ອາໄສ.

ສໍາລັບລາຍລະອຽດຂອງການປະກອບເອກະສານຂໍຂຶ້ນທະບຽນທີ່ຢູ່ອາໄສແຕ່ລະປະເພດ ໄດ້ກໍານົດໄວ້ໃນລະບຽບການຕ່າງຫາກ.

## **ການຂໍອະນຸຍາດຂຶ້ນທະບຽນທີ່ຢູ່ອາໄສ**

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງຍື່ນຄໍາຮ້ອງ ແລະ ເອກະສານປະກອບ ຂໍຂຶ້ນທະບຽນທີ່ຢູ່ອາໄສ ຕໍ່ຂະແໜງການໂຍທາທິການ ແລະ ຂົນສົ່ງ ເພື່ອພິຈາລະນາຂຶ້ນທະບຽນທີ່ຢູ່ອາໄສ ຕາມການແບ່ງຂັ້ນຄຸ້ມຄອງ ໂດຍຜ່ານຄະນະກໍາມະການປົກຄອງຕາແສງບ່ອນທີ່ຢູ່ອາໄສຕັ້ງຢູ່.

## **ການລົງກວດກາທີ່ຢູ່ອາໄສ**

ພາຍຫຼັງໄດ້ຮັບເອກະສານປະກອບຂໍຂຶ້ນທະບຽນຢ່າງຄົບຖ້ວນແລ້ວ ຂະແໜງການໂຍທາທິການ ແລະ ຂົນສົ່ງ ​ປະສານສົມທົບກັບ**ພາກສ່ວນອື່ນທີ່ກ່ຽວຂ້ອງ ເປັນຕົ້ນ ຂະແໜງການຊັບພະຍາກອນທໍາມະຊາດ ແລະ ສິ່ງແວດ ລ້ອມ, ຂະແໜງການປ້ອງກັນຄວາມສະຫງົບ, ອົງການປົກຄອງທ້ອງຖິ່ນ ເພື່ອປະຕິບັດຕາມພາລະບົດບາດ, ສິດ ແລະ ໜ້າທີ່ ຂອງແຕ່ລະຂະແໜງການ ໃນການດໍາເນີນການເ**ກັບກໍາຂໍ້ມູນກ່ຽວກັບທີ່ຢູ່ອາໄສ ເຊັ່ນ ທີ່ຕັ້ງ, ຂະໜາດ, ປະເພດ, ລັກສະນະຂອງ ທີ່ຢູ່ອາໄສ ແລະ ​ການ​ໄດ້ມາເປັນກໍາມະສິດທີ່ຢູ່ອາໄສ ພາຍໃນເວລາ ສາມສິບວັນ ນັບແຕ່ວັນໄດ້ຮັບເອກະສານຂໍຂຶ້ນທະບຽນ ເປັນຕົ້ນໄປ.

ຖ້າເຫັນວ່າສໍານວນເອກະສານດັ່ງກ່າວ ບໍ່ຄົບຖ້ວນກໍໃຫ້ສົ່ງຄືນ ໂດຍມີການແນະນໍາໃຫ້ຜູ້ຍື່ນຄໍາຮ້ອງປະກອບເອກະສານຢ່າງຄົບຖ້ວນ.

## **ການພິຈາລະນາອອກໃບທະບຽນທີ່ຢູ່ອາໄສ**

ພາຍຫຼັງຄະນະລົງກວດກາຕົວຈິງ ຂອງທີ່ຢູ່ອາໄສ ໄດ້ຢັ້ງຢືນຄວາມຖືກຕ້ອງ ຕາມເອກະສານທີ່ຂໍຂຶ້ນທະບຽນແລ້ວ ພະແນກໂຍທາທິການ ແລະ ຂົນສົ່ງ ນະຄອນຫຼວງ, ແຂວງ ຫຼື ຫ້ອງການໂຍທາທິການ ແລະ ຂົນສົ່ງ ເມືອງ, ນະຄອນ ຕາມການແບ່ງຂັ້ນຄຸ້ມຄອງ ພິຈາລະນາອອກໃບທະບຽນທີ່ຢູ່ອາໄສ ໃຫ້ແກ່ຜູ້ຮ້ອງຂໍ ພາຍໃນເວລາ ຫ້າວັນ ລັດຖະການ.

## **ໃບທະບຽນທີ່ຢູ່ອາໄສ**

ໃບທະບຽນທີ່ຢູ່ອາໄສ ແມ່ນ ເອກະສານທີ່ບັນທຶກຂໍ້ມູນການຂຶ້ນທະບຽນທີ່ຢູ່ອາໄສ ຕາມເລກລະຫັດ ໂດຍມີ ລາຍເຊັນ ແລະ ຕາປະທັບ ຢັ້ງຢືນຄວາມຖືກຕ້ອງ ຂອງຂະແໜງການໂຍທາທິການ ແລະ ຂົນສົ່ງ ຕາມການແບ່ງຂັ້ນຄຸ້ມຄອງ ທັງເປັນເອກະສານຢັ້ງຢືນກໍາມະສິດໃນທີ່ຢູ່ອາໄສ ເພື່ອມອບໃຫ້ແກ່ຜູ້ເປັນເຈົ້າກໍາມະສິດທີ່ຢູ່ອາໄສ ຄຸ້ມຄອງ, ນຳໃຊ້ ຕາມກົດໝາຍ ຈົນກວ່າຈະມີການປ່ຽນແປງກໍາມະສິດ.

ໃບທະບຽນທີ່ຢູ່ອາໄສ ມີ ໃບທະບຽນທີ່ຢູ່ອາໄສຂອງ ລັດ, ບຸກຄົນ, ນິຕິບຸກຄົນ ແລະ ການຈັດຕັ້ງ.

ກະຊວງໂຍທາທິການ ແລະ ຂົນສົ່ງ ເປັນຜູ້ກໍານົດແບບພິມຂອງໃບທະບຽນທີ່ຢູ່ອາໄສ.

## **ປຶ້ມທະບຽນທີ່ຢູ່ອາໄສ**

ປຶ້ມທະບຽນທີ່ຢູ່ອາໄສ ແມ່ນ ປຶ້ມທີ່ລວບລວມຂໍ້ມູນການຂຶ້ນທະບຽນທີ່ຢູ່ອາໄສໃນແຕ່ລະບ້ານ ຢ່າງຖືກຕ້ອງ ຕາມລະບຽບການຂອງກະຊວງໂຍທາທິການ ແລະ ຂົນສົ່ງ.

ປຶ້ມທະບຽນທີ່ຢູ່ອາໄສ ມີ ປຶ້ມທະບຽນທີ່ຢູ່ອາໄສຂອງລັດ, ບຸກຄົນ, ນິຕິບຸກຄົນ ແລະ ການຈັດຕັ້ງ.

ກະຊວງໂຍທາທິການ ແລະ ຂົນສົ່ງ ເປັນຜູ້ກໍານົດແບບພິມຂອງປຶ້ມທະບຽນທີ່ຢູ່ອາໄສ.

## **ປ້າຍທະບຽນທີ່ຢູ່ອາໄສ**

ປ້າຍທະບຽນທີ່ຢູ່ອາໄສ ປະກອບດ້ວຍ ຕົວອັກສອນເປັນພາສາລາວ, ຕົວເລກ ແລະ ເລກລະຫັດ ເພື່ອບົ່ງບອກຊື່ ຖະໜົນ, ຮ່ອມ, ບ້ານ, ຕາແສງ, ເມືອງ, ນະຄອນ, ນະຄອນຫຼວງ, ແຂວງ ທີ່ເປັນຈຸດທີ່ຕັ້ງຂອງທີ່ຢູ່ອາໄສ.

ກະຊວງໂຍທາທິການ ແລະ ຂົນສົ່ງ ເປັນເຈົ້າການປະສານສົມທົບກັບພາກສ່ວນທີ່ກ່ຽວຂ້ອງ ກໍານົດ ຮູບແບບ, ຂະໜາດ ແລະ ສີ ປ້າຍທະບຽນທີ່ຢູ່ອາໄສ ຕາມກົດໝາຍ ແລະ ລະບຽບການ ທີ່ກ່ຽວຂ້ອງ.

## **ຖານ**ຂໍ້ມູນການຂຶ້ນທະບຽນທີ່ຢູ່ອາໄສ

ກະຊວງໂຍທາທິການ ແລະ ຂົນສົ່ງ ເປັນຜູ້ສ້າງຖານຂໍ້ມູນການຂຶ້ນທະບຽນ**ທີ່ຢູ່ອາໄສ** ດ້ວຍລະບົບເອເລັກໂຕຣນິກ ໂດຍການປະສານສົມທົບກັບກະຊວງປ້ອງກັນຄວາມສະຫງົບ ເພື່ອເກັບກຳ, ສັງລວມ ຂໍ້ມູນ ກ່ຽວກັບ**ທີ່ຢູ່ອາໄສ**ທີ່ຂຶ້ນທະບຽນ ຊຶ່ງເປັນເຄື່ອງມືພື້ນຖານທີ່ຈຳເປັນໃນການຄຸ້ມຄອງ**ທີ່ຢູ່ອາໄສ** ໃຫ້ມີປະສິດທິພາບ ແລະ ປະສິດທິຜົນ.

ຖານຂໍ້ມູນການຂຶ້ນທະບຽນ**ທີ່ຢູ່ອາໄສ** ມີເປົ້າໝາຍ ເພື່ອ:

1. ຄຸ້ມຄອງ, ຕິດຕາມ ກວດກາ **ທີ່ຢູ່ອາໄສ** ໃນຕົວເມືອງ ແລະ ຊົນນະບົດ ໃນຂອບເຂດທົ່ວປະເທດ;
2. ຕິດຕາມ ກວດກາ ການນໍາໃຊ້**ທີ່ຢູ່ອາໄສ**;
3. ຄົ້ນຄວ້າ, ວິໄຈ ແລະ ວາງແຜນການພັດທະນາ ທີ່ຢູ່ອາໄສ ໃນຂອບເຂດທົ່ວປະເທດ;
4. ເປັນຂໍ້ມູນໃນການເກັບຄ່າທຳນຽມ ແລະ ຄ່າບໍລິການ ກ່ຽວກັບ**ທີ່ຢູ່ອາໄສ**.

## **ການດັດແປງຮູບຊົງ, ໂຄງສ້າງ, ການຟື້ນຟູ ແລະ ທັບມ້າງ ທີ່ຢູ່ອາໄສ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ ດັດແປງຮູບຊົງ,ໂຄງສ້າງ, ການຟື້ນຟູ ແລະ ທັບມ້າງ ທີ່ຢູ່ອາໄສ ໃຫ້ສະເໜີຕໍ່ຫ້ອງການໂຍທາທິການ ແລະ ຂົນສົ່ງ ເມືອງ, ນະຄອນ ແລະ ຕ້ອງປະຕິບັດຕາມກົດໝາຍວ່າດ້ວຍການກໍ່ສ້າງ, ກົດໝາຍວ່າດ້ວຍການຜັງເມືອງ, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

## **ການແຈ້ງປ່ຽນແປງ ຫຼື ລົບລ້າງທະບຽນທີ່ຢູ່ອາໄສ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ດັດແປງຮູບຊົງ,ໂຄງສ້າງ, ຟື້ນຟູ ແລະ ທັບມ້າງ ທີ່ຢູ່ອາໄສ ລວມທັງທີ່ຢູ່ອາໄສ ທີ່ຖືກເສຍຫາຍຈາກໄພພິບັດຢ່າງຮ້າຍແຮງ ຕ້ອງແຈ້ງປ່ຽນແປງ ຫຼື ລົບລ້າງທະບຽນທີ່ຢູ່ອາໄສ ຕໍ່ຫ້ອງການໂຍທາທິການ ແລະ ຂົນສົ່ງ ເມືອງ, ນະຄອນ.

ເອກະສານປະກອບການແຈ້ງປ່ຽນແປງ ຫຼື ລົບລ້າງທະບຽນທີ່ຢູ່ອາໄສ ມີ ດັ່ງນີ້:

1. ຄໍາຮ້ອງຕາມແບບພິມ ທີ່ກະຊວງໂຍທາທິການ ແລະ ຂົນສົ່ງ ກໍານົດ;
2. ໃບທະບຽນທີ່ຢູ່ອາໄສສະບັບເກົ່າ;
3. ໃບອະນຸຍາດປຸກສ້າງທີ່ຢູ່ອາໄສ.

# ພາກທີ V

**ການໄດ້ມາເປັນກໍາມະ​ສິດ, ສິດ ແລະ ພັນທະ ຂອງ​ເຈົ້າກໍາມະສິດ ​ທີ່ຢູ່ອາໄສ**

## ໝວດທີ **1**

**ການໄດ້ມາເປັນກໍາມະສິດທີ່ຢູ່ອາໄສ**

## **ການ​ໄດ້​ມາເປັນກໍາມະສິດ​ທີ່ຢູ່ອາໄສ**

ບຸກຄົນ, ນິຕິບຸກຄົນ ແລະ ການຈັດຕັ້ງ ຈະ​ໄດ້ເປັນເຈົ້າກໍາມະສິດ​ທີ່ຢູ່ອາໄສ ຕາມກໍລະນີ ດັ່ງ​​ນີ້:

1. ການປຸກສ້າງໃໝ່;
2. ​ການມອບຂອງລັດ;
3. ການ​ໂອນ, ຊື້ ຂາຍ, ແລກປ່ຽນ, ໂຮມ, ມອບ ຫຼື ຍົກ;
4. ການ​ສືບ​ທອດ​ມູນ​ມໍ​ຣະ​ດົກ.

## **ການປຸກສ້າງໃໝ່**

ການປຸກສ້າງໃໝ່ ແມ່ນ ການສ້າງທີ່ຢູ່ອາໄສຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ໂດຍມີຈຸດປະສົງ ເພື່ອເປັນ ບ່ອນຢູ່ອາໄສ, ບ່ອນພັກຜ່ອນ, ການຄ້າ ຫຼື ການບໍລິການ.

## **​ການມອບຂອງລັດ**

ການມອບຂອງລັດ ​ແມ່ນ ການທີ່ລັດໄດ້ເອົາກໍາມະສິດ ທີ່ຢູ່ອາໄສຂອງລັດ ​ໃຫ້ເປັນກໍາມະສິດຂອງ ​ບຸກຄົນ, ນິຕິບຸກຄົນ ແລະ ການຈັດ​ຕັ້ງ ເພື່ອເປັນ ບ່ອນຢູ່ອາໄສ ແລະ ນໍາໃຊ້ທີ່ຢູ່ອາໄສດັ່ງກ່າວ.

## **ການ​ໂອນ, ຊື້ ຂາຍ, ແລກປ່ຽນ, ໂຮມ, ມອບ ຫຼື ຍົກ**

ການ​ໂອນ, ຊື້ ຂາຍ, ແລກປ່ຽນ, ໂຮມ, ມອບ ຫຼື ຍົກ ແມ່ນ ການປ່ຽນແປງກໍາມະສິດທີ່ຢູ່ອາໄສຈາກ ເຈົ້່າກໍາມະສິດໄປໃຫ້ຜູ້ອື່ນ.

## **ການ​ສືບ​ທອດ​ມູນ​ມໍຣະດົກ**

ການ​ສືບ​ທອດ​ມູນ​ມໍຣະດົກ ແມ່ນ​​ ການ​ຕົກ​ທອດກໍາມະສິດໃນທີ່ຢູ່ອາໄສຂອງຜູ້ເສຍຊີວິດ ໃຫ້​​ຜູ້ມີ​ສິດ​ສືບ​ທອດ​ຕາມ​ ກົດໝາຍ ຫຼື ພິ​ໄນ​ກໍາ.

## ໝວດທີ **2**

**ສິດ ແລະ ພັນທະ ຂອງເຈົ້າກໍາມະສິດທີ່ຢູ່ອາໄສ**

## **ສິດຂອງເຈົ້າກໍາມະສິດ​ທີ່​ຢູ່ອາໄສ**

ເຈົ້າກໍາມະສິດ​ທີ່ຢູ່ອາໄສ​ ມີ​ສິດ​ ດັ່ງ​ນີ້:

1. ຊົມ​ໃຊ້ທີ່ຢູ່ອາໄສ ​ເຂົ້າ​ໃນການດໍາລົງຊີວິດ ແລະ ການດຳເນີນທຸລະກິດ;
2. ບູລະນະ​ຮັກສາ ແລະ ສ້ອມແປງ, ຄຸ້ມຄອງ, ປົກປັກຮັກສາທີ່ຢູ່ອາໄສຂອງຕົນ;
3. ​ໄດ້​ຮັບ​ໝາກ​ຜົນ​ຈາກທີ່ຢູ່ອາໄສ ເປັນ​ຕົ້ນ ການເກັບຄ່າເຊົ່າ, ການຄ້າ, ການບໍລິການ, ການນໍາໄປເປັນຫຼັກຊັບ​ຄ້ຳ​ປ​ະກັນ;
4. ​ໂອນ, ຊື້ ຂາຍ, ແລກປ່ຽນ, ໂຮມ, ມອບ ຫຼື ຍົກກໍາມະສິດຂອງຕົນໃຫ້ຜູ້ອື່ນ;
5. ເອົາກໍາມະສິດທີ່ຢູ່ອາໄສເຂົ້າເປັນຮຸ້ນ ຕາມກົດໝາຍ;
6. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

## **ພັນທະຂອງເຈົ້າກໍາມະສິດທີ່ຢູ່ອາໄສ**

ເຈົ້າກໍາມະສິດທີ່ຢູ່ອາໄສ ມີພັນທະ ດັ່ງນີ້:

1. ຂຶ້ນທະບຽນທີ່ຢູ່ອາໄສ;
2. ນໍາໃຊ້, ບູລະນະຮັກສາ ແລະ ສ້ອມແປງ ທີ່ຢູ່ອາໄສໃຫ້ຖືກຕ້ອງຕາມ ກົດໝາຍ ແລະ ລະບຽບການ;
3. ປົກປັກຮັກສາທີ່ຢູ່ອາໄສ ໃຫ້ຢູ່ໃນສະພາບດີ, ບໍ່ໃຫ້ເສື່ອມໂຊມ, ບໍ່ສ້າງ​ຜົນ​ກະ​ທົບ​ ​ຕໍ່​ສິ່ງ​ແວດ​ລ້ອມ;
4. ເກັບຮັກສາເອກະສານທີ່ກ່ຽວຂ້ອງກັບທີ່ຢູ່ອາໄສ;
5. ຮັກສາຄວາມປອດໄພ ແລະ ຄວາມເປັນລະບຽບຮຽບຮ້ອຍ ແລະ ບໍ່ສ້າງຜົນກະທົບຕໍ່ຜູ້ຢູ່ອາໄສໃກ້ຄຽງ;
6. ເສຍ ຄ່າທໍານຽມ, ​ຄ່າບໍລິການ ແລະ ພັນທະທາງດ້ານການເງິນອື່ນ ກ່ຽວກັບທີ່ຢູ່ອາໄສ ຕາມກົດໝາຍ ແລະ ລະບຽບການທີ່ກ່ຽວຂ້ອງ;
7. ໃຫ້ການຮ່ວມມືກັບຂະແໜງການໂຍທາທິການ ແລະ ຂົນສົ່ງ, ອົງການປົກຄອງທ້ອງຖິ່ນ ແລະ ຂະແໜງການອື່ນ ໃນການຕິດຕາມ ກວດກາ ວຽກງານທີ່ຢູ່ອາໄສ;
8. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

# ພາກທີ VI

**ທຸລະກິດກ່ຽວກັບທີ່ຢູ່ອາໄສ**

## **ປະເພດທຸລະກິດກ່ຽວກັບທີ່ຢູ່ອາໄສ**

ປະເພດທຸລະກິດກ່ຽວກັບທີ່ຢູ່ອາໄສ ມີ ດັ່ງນີ້:

* 1. ການ ຈັດສັນ, ປຸກສ້າງ ແລະ ພັດທະນາ;
  2. ການ ຈັດຫາ ແລະ ບໍລິການ;
  3. ການ ບູລະນະຮັກສາ ແລະ ສ້ອມແປງ, ຕໍ່ເຕີມ, ຟື້ນຟູ ແລະ ປະຕິສັງຂອນ;
  4. ການ ຊື້ ຂາຍ;
  5. ການ ເຊົ່າ, ເຊົ່າຊື້;
  6. ທຸລະກິດອື່ນ ກ່ຽວກັບທີ່ຢູ່ອາໄສ.

1. **ການດໍາເນີນທຸລະກິດກ່ຽວກັບທີ່ຢູ່ອາໄສ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດໍາເນີນທຸລະກິດ ກ່ຽວກັບທີ່ຢູ່ອາໄສ ຕ້ອງແຈ້ງຂຶ້ນທະບຽນວິສາຫະກິດນໍາຂະແໜງການອຸດສາຫະກໍາ ແລະ ການຄ້າ ຕາມກົດໝາຍວ່າດ້ວຍວິສາຫະກິດ, ພາຍຫຼັງໄດ້ຮັບໃບທະບຽນວິສາຫະກິດແລ້ວ ຕ້ອງຂໍອະນຸຍາດດໍາເນີນທຸລະກິດນໍາຂະແໜງການໂຍທາທິການ ແລະ ຂົນສົ່ງ ຕາມການແບ່ງຂັ້ນຄຸ້ມຄອງ.

1. **ເງື່ຶອນໄຂການຂໍອະນຸຍາດດໍາເນີນທຸລະກິດກ່ຽວກັບທີ່ຢູ່ອາໄສ**

ການຂໍອະນຸຍາດດໍາເນີນທຸລະກິດ ກ່ຽວກັບທີ່ຢູ່ອາໄສ ມີເງື່ອນໄຂ ດັ່ງນີ້:

1. ມີໃບທະບຽນວິສາຫະກິດ;
2. ມີຫ້ອງການຕັ້ງ ຢູ່ ສປປ ລາວ;
3. ມີທຶນພຽງພໍ ທີ່ເໝາະສົມກັບແຕ່ລະປະເພດທຸລະກິດ;
4. ມີເງື່ອນໄຂອື່ນ ຕາມແຕ່ລະປະເພດທຸລະກິດ.
5. **ເອກະສານປະກອບການຂໍອະນຸຍາດດໍາເນີນທຸລະກິດ**

ເອກະສານປະກອບການຂໍອະນຸຍາດດໍາເນີນທຸລະກິດ ມີ ດັ່ງນີ້:

1. ຄໍາຮ້ອງຂໍອະນຸຍາດດຳເນີນທຸລະກິດ ຕາມແບບພິມ ທີ່ກະຊວງໂຍທາທິການ ແລະ ຂົນສົ່ງ ກຳນົດ;
2. ສໍາເນົາໃບທະບຽນວິສາຫະກິດ;
3. ບົດວິພາກເສດຖະກິດ-ເຕັກນິກ ແລະ/ຫຼື ແຜນດໍາເນີນທຸລະກິດ;
4. ເອກະສານອື່ນ ຕາມແຕ່ລະປະເພດທຸລະກິດ.

## **ການພິຈາລະນາ ອອກໃບອະນຸຍາດດໍາເນີນທຸລະກິດກ່ຽວກັບທີ່ຢູ່ອາໄສ**

ຂະແໜງການໂຍທາທິການ ແລະ ຂົນສົ່ງ ຕ້ອງພິຈາລະນາອອກໃບອະນຸຍາດດໍາເນີນທຸລະກິດ ກ່ຽວກັບທີ່ຢູ່ອາໄສ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄໍາຮ້ອງ ແລະ ເອກະສານປະກອບ ຢ່າງຄົບຖ້ວນ ແລະ ຖືກຕ້ອງ ເປັນຕົ້ນໄປ.

ໃນກໍລະນີບໍ່ສາມາດ ອອກໃບອະນຸຍາດດໍາເນີນທຸລະກິດກ່ຽວກັບທີ່ຢູ່ອາໄສໄດ້ ຕ້ອງແຈ້ງເຫດຜົນ ຢ່າງເປັນລາຍລັກອັກສອນໃຫ້ຜູ້ຮ້ອງຂໍ ພາຍໃນກໍານົດເວລາດັ່ງກ່າວ.

## **ໃບອະນຸຍາດດໍາເນີນທຸລະກິດກ່ຽວກັບທີ່ຢູ່ອາໄສ**

ໃບອະນຸຍາດດໍາເນີນທຸລະກິດກ່ຽວກັບທີ່ຢູ່ອາໄສ ມີອາຍຸການນໍາໃຊ້ ໜຶ່ງປີ ແລະ ສາມາດຕໍ່ໄດ້. ໃບອະນຸຍາດ ດໍາເນີນທຸລະກິດ ບໍ່ສາມາດ ມອບ, ໂອນ ຫຼື ໃຫ້ບຸກຄົນອື່ນນໍາໃຊ້.

## **ສິດ ແລະ ພັນທະ ຂອງຜູ້ດຳເນີນທຸລະກິດກ່ຽວກັບທີ່ຢູ່ອາໄສ**

ຜູ້ດໍາເນີນທຸລະກິດ ກ່ຽວກັບທີ່ຢູ່ອາໄສ ມີ ສິດ ແລະ ພັນທະ ດັ່ງນີ້:

1. ດຳເນີນທຸລະກິດຕາມທີ່ໄດ້ຮັບອະນຸຍາດ;
2. ໄດ້ຮັບ ຂໍ້ມູນ ຂ່າວສານ ທີ່ຈຳເປັນໃນການດຳເນີນທຸລະກິດ ກ່ຽວກັບທີ່ຢູ່ອາໄສ;
3. ຖືບັນຊີ ຕາມກົດໝາຍວ່າດ້ວຍການບັນຊີ;
4. ຮັບປະກັນທາງດ້ານຄຸນນະພາບ, ມາດຕະຖານເຕັກນິກທີ່ຢູ່ອາໄສ ຫຼື ການບໍລິການຂອງຕົນ;
5. ຮັບຜິດຊອບຕໍ່ຄວາມເສຍຫາຍ ທີ່ເກີດຂຶ້ນຈາກການບໍລິການຂອງຕົນ;
6. ໃຫ້ຄວາມຮ່ວມມືກັບເຈົ້າໜ້າທີ່ຂອງລັດ ໃນການກວດກາການດຳເນີນທຸລະກິດ ກ່ຽວກັບທີ່ຢູ່ອາໄສ;
7. ເສຍ ພາສີ, ​ອາກອນ ແລະ ພັນທະດ້ານການເງິນອື່ນ ຕາມກົດໝາຍ;
8. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ** **VII**

[**ຂໍ້ຫ້າມ**](#_Toc425483614)

## **ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ປຸກສ້າງທີ່ຢູ່ອາໄສ ຕັນຮ່ອງລະບາຍນໍ້າສາທາລະນະ ຫຼື ກວມເອົາຮ່ອງນ້ຳທຳມະຊາດ ແລະ ສ້າງຜົນກະທົບ ຕໍ່ຜູ້ຢູ່ອາໄສໃກ້ຄຽງ;
2. ປຸກສ້າງໃນເຂດທີ່ມີຄວາມສ່ຽງຕໍ່ການເກີດໄພພິບັດທາງທໍາມະຊາດ;
3. ຂັດຂວາງ, ບໍ່ອໍານວຍຄວາມສະດວກ, ບໍ່ໃຫ້ການຮ່ວມມື, ໝິ່ນປະໝາດ, ນາບຂູ່, ທໍາຮ້າຍຮ່າງກາຍ ເຈົ້າໜ້າທີ່ ແລະ ພະນັກງານທີ່ກ່ຽວຂ້ອງຂອງລັດ;
4. ສົມຮູ້ຮ່ວມຄິດໃຫ້ ຫຼື ຮັບສິນບົນໃນການດໍາເນີນການໃດໜຶ່ງ ກ່ຽວກັບວຽກງານທີ່ຢູ່ອາໄສ;
5. ນໍາເອົາຂໍ້ມູນ ກ່ຽວກັບໂຄງການພັດທະນາທີ່ຢູ່ອາໄສ ທີ່ບໍ່ມີມູນຄວາມຈິງ ໄປເຜີຍແຜ່ ແລະ ສ້າງຄວາມເສຍຫາຍຕໍ່ສັງຄົມ;
6. ປອມແປງໃບທະບຽນທີ່ຢູ່ອາໄສ, ປຶ້ມທະບຽນທີ່ຢູ່ອາໄສ, ລາຍເຊັນ ຫຼື ເອກະສານອື່ນທີ່ກ່ຽວຂ້ອງກັບທີ່ຢູ່ອາໄສ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

## **ຂໍ້ຫ້າມສໍາລັບ ເຈົ້າກໍາມະສິດທີ່ຢູ່ອາໄສ**

ຫ້າມ ເຈົ້າກໍາມະສິດທີ່ຢູ່ອາໄສ ມີພຶດຕິກໍາ ດັ່ງນີ້:

1. ດັດແປງຮູບຊົງ, ຟື້ນຟູ ແລະ ທັບມ້າງ, ຮື້ຖອນ ໂຄງສ້າງ ທີ່ຢູ່ອາໄສຂອງຕົນ ໂດຍບໍ່ໄດ້ຮັບອະນຸຍາດ ຕາມກົດໝາຍ;
2. ປິດບັງ, ປອມແປງ ຫຼື ບິດເບືອນ ຂໍ້ມູນ ກ່ຽວກັບທີ່ຢູ່ອາໄສຂອງຕົນ;
3. ບໍ່ໃຫ້ຄວາມຮ່ວມມື, ໝິ່ນປະໝາດ, ນາບຂູ່, ທໍາຮ້າຍຮ່າງກາຍເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງ;
4. ເມີນເສີຍ ຕໍ່ການຕິດຕາມ ກວດກາ ທີ່ຢູ່ອາໄສຂອງຕົນທີ່ອາດສົ່ງຜົນກະທົບ ທາງລົບ ແລະ ເປັນອັນຕະລາຍ ຕໍ່ ຊີວິດ ແລະ ຊັບສິນ ຂອງ ບຸກຄົນ ແລະ ສັງຄົມ;
5. ໃຫ້ສິນບົນ ຫຼື ຜົນປະໂຫຍດອື່ນແກ່ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

## **ຂໍ້ຫ້າມສໍາລັບ ຜູ້ດໍາເນີນທຸລະກິດກ່ຽວກັບທີ່ຢູ່ອາໄສ**

ຫ້າມ ຜູ້ດໍາເນີນທຸລະກິດກ່ຽວກັບທີ່ຢູ່ອາໄສ ມີພຶດຕິກໍາ ດັ່ງນີ້:

1. ດໍາເນີນທຸລະກິດກ່ຽວກັບທີ່ຢູ່ອາໄສ ໂດຍບໍ່ຖືກຕ້ອງຕາມການອະນຸຍາດ;
2. ໂຄສະນາ, ຕົວະຍົວະຫຼອກລວງ ຫຼື ສະໜອງຂໍ້ມູນ ກ່ຽວກັບທີ່ຢູ່ອາໄສ ບໍ່ຖືກຕ້ອງຕາມຄວາມເປັນຈິງ;
3. ໃຫ້ສິນບົນແກ່ ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງ;
4. ປິດບັງ, ປອມແປງ, ບິດເບືອນ ແລະ ທໍາລາຍ ຂໍ້ມູນ ກ່ຽວກັບການດໍາເນີນທຸລະກິດຂອງຕົນ;
5. ບໍ່ໃຫ້ຄວາມຮ່ວມມື, ໝິ່ນປະໝາດ, ນາບຂູ່, ທໍາຮ້າຍຮ່າງກາຍ ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

## **ຂໍ້ຫ້າມສໍາລັບ ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງ**

ຫ້າມ ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງ ມີພຶດຕິກໍາ ດັ່ງນີ້:

1. ສວຍໃຊ້ ສິດ​ອໍານາດ, ຕໍາແໜ່ງ, ໜ້າທີ່ຂອງ​ຕົນ ເພື່ອຫາຜົນປະໂຫຍດແກ່ຕົນ, ຄອບຄົວ, ຍາດ​ພີ່ນ້ອງ ແລະ ພັກ​ພວກຂອງຕົນ;
2. ເມີນ​ເສີຍ, ເລິ່ນເລີ້ ​ຕໍ່ການ​ປະຕິບັດ​ໜ້າ​ທີ່, ບິດເບືອນຂໍ້ມູນ, ກົດ​ໜ່ວງ, ຖ່ວງ​ດຶງ​ ການ​ພິຈາລະນາ​ເອກະສານ​ ກ່ຽວກັບທີ່ຢູ່ອາໄສ;
3. ປະຕິບັດ​ໜ້າ​ທີ່ໂດຍ​ບໍ່​ມີ​ຄວາມ​ຍຸຕິ​ທໍາ, ລໍາອຽງ, ບໍ່​ຖືກຕ້ອງ​ຕໍ່​ ບຸກຄົນ, ນິຕິບຸກຄົນ ແລະ ການ​ຈັດ​ຕັ້ງ;
4. ເປີດເຜີຍຂໍ້ມູນທີ່ເປັນຄວາມລັບທາງລັດຖະການ ຫຼື ຂໍ້ມູນຂອງຜູ້ດໍາເນີນທຸລະກິດ ໂດຍບໍ່ໄດ້ຮັບອະນຸຍາດ;
5. ທວງ​ເອົາ, ຂໍ​ເອົາ ຫຼື ຮັບ​ເອົາ ສິນ​ບົນ;
6. ອະນຸຍາດໃຫ້ເຄື່ອນໄຫວ ຫຼື ປ່ຽນແປງ ກໍາມະສິດທີ່ຢູ່ອາໄສ ທີ່ຍັງມີຂໍ້ຂັດແຍ່ງ;
7. ອອກໃບທະບຽນ, ປ້າຍທະບຽນ ທີ່ຢູ່ອາໄສ ໂດຍບໍ່ຖືກຕ້ອງຕາມກົດໝາຍ;
8. ມີພຶດຕິກໍາອື່ນ ທີ່ເປັນການລະເມີດກົດໝາຍ.

# ພາກທີ VIII

**ການຄຸ້ມຄອງ ແລະ ການກວດກາ ວຽກງານທີ່ຢູ່ອາໄສ**

## ໝວດທີ **1**

[**ການຄຸ້ມຄອງວຽກງານທີ່ຢູ່ອາໄສ**](#_Toc425483614)

## **ອົງການຄຸ້ມຄອງວຽກງານທີ່ຢູ່ອາໄສ**

ລັດ​ຖະ​ບານ ຄຸ້ມ​ຄອງ​ວຽກງານທີ່ຢູ່ອາໄສ ​ຢ່າງ​ລວມສູນ ​ແລະ ​ເປັນ​ເອກະ​ພາບ​ ໃນ​ຂອບ​ເຂດ​ທົ່ວ​ປະ​ເທດ ​ໂດຍ​ມອບ​ໃຫ້​ກະຊວງ​ໂຍທາ​ທິການ ​ແລະ ຂົນ​ສົ່ງ ​ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການ​ປະສານ​ສົມທົບ​ກັບບັນດາ​ ກະຊວງ, ອົງການ ແລະ ອົງການ​ປົກຄອງ​ທ້ອງ​ຖິ່ນ ທີ່​ກ່ຽວຂ້ອງ.

ອົງການຄຸ້ມ​ຄອງວຽກງານທີ່ຢູ່ອາໄສ ປະກອບ​ດ້ວຍ:

1. ກະຊວງໂຍທາທິການ ແລະ ຂົນສົ່ງ;
2. ພະແນກໂຍທາທິການ ແລະ ຂົນສົ່ງ ນະຄອນຫຼວງ, ແຂວງ;
3. ຫ້ອງການໂຍທາທິການ ແລະ ຂົນສົ່ງ ເມືອງ, ນະຄອນ;
4. ຄະນະກໍາມະການປົກຄອງຕາແສງ.

## **ສິດ ແລະ ໜ້າທີ່ ຂອງກະຊວງໂຍທາທິການ ແລະ ຂົນສົ່ງ**

ໃນການຄຸ້ມຄອງວຽກງານທີ່ຢູ່ອາໄສ [ກະຊວງໂຍທາທິການ ແລະ ຂົນສົ່ງ](#_Toc425483613) ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານທີ່ຢູ່ອາໄສເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານທີ່ຢູ່ອາໄສ ເປັນ ແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານທີ່ຢູ່ອາໄສ;
4. ຄົ້ນຄວ້າສ້າງ ລະບຽບການ ກ່ຽວກັບການຄຸ້ມຄອງ, ກຳນົດໝາຍເຕັກນິກ ແລະ ມາດຕະຖານເຕັກນິກ ທີ່ຢູ່ອາໄສ ທຸກປະເພດ, ທຸກຂະໜາດແລະ ເລືອກເຟັ້ນເຕັກນິກ, ເຕັກໂນໂລຊີ ທີ່ທັນສະໄໝ ແລະ ເໝາະສົມ;
5. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບທີ່ຢູ່ອາໄສ ຕາມການແບ່ງຂັ້ນຄຸ້ມຄອງ;
6. ຊີ້ນຳ, ຊຸກຍູ້, ຕິດຕາມ ແລະ ປະເມີນ ການຈັດຕັ້ງປະຕິບັດວຽກງານທີ່ຢູ່ອາໄສ ໃນຂອບເຂດ ທົ່ວປະເທດ;
7. ສ້າງ ແລະ ຄຸ້ມຄອງຖານຂໍ້ມູນການຂຶ້ນທະບຽນທີ່ຢູ່ອາໄສ;
8. ສ້າງ, ບໍາລຸງ ແລະ ຍົກລະດັບ, ຄຸ້ມຄອງ ແລະ ນຳໃຊ້ ບຸກຄະລາກອນ ກ່ຽວກັບວຽກງານທີ່ຢູ່ອາໄສ;
9. ຮັບ, ພິຈາລະນາ ແລະ ແກ້ໄຂຄໍາສະເໜີ ກ່ຽວກັບວຽກງານທີ່ຢູ່ອາໄສ;
10. ປະສານສົມທົບກັບກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງໃນການຈັດຕັ້ງປະຕິບັດວຽກງານທີ່ຢູ່ອາໄສ;
11. ພົວພັນ ແລະ ຮ່ວມມື ກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານທີ່ຢູ່ອາໄສ;
12. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານທີ່ຢູ່ອາໄສ ຕໍ່ລັດຖະບານ ຢ່າງເປັນປົກກະຕິ;
13. ນໍາໃຊ້​ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​ໄດ້​ກໍານົດ​​ໄວ້​ໃນກົດໝາຍ.

## **ສິດ ແລະ ໜ້າທີ່ ຂອງພະແນກໂຍທາທິການ ແລະ ຂົນສົ່ງ ນະຄອນຫຼວງ, ແຂວງ**

ໃນການຄຸ້ມຄອງວຽກງານທີ່ຢູ່ອາໄສ ພະ​ແນກ​**ໂຍທາທິການ ແລະ ຂົນສົ່ງ** ນະ​ຄອນຫຼວງ, **ແ**ຂວງ ​ມີ ສິດ​ແລະ ​ໜ້າ​ທີິ່ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:

1. ຈັດຕັ້ງປະຕິບັດນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ ແລະ ໂຄງການ **ກ່ຽວກັບວຽກງານ**ທີ່ຢູ່ອາໄສ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານທີ່ຢູ່ອາໄສ;
3. ສະເໜີ ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນຳໃຊ້ ບຸກຄະລາກອນ ກ່ຽວກັບວຽກງານທີ່ຢູ່ອາໄສ;
4. **ອອກ,** ລົບລ້າງ **ໃບທະບຽນທີ່ຢູ່ອາໄສ;**
5. **ຄຸ້ມຄອງ ແລະ ຕິດຕາມ ການດຳເນີນທຸລະກິດ ກ່ຽວກັບ**ທີ່ຢູ່ອາໄສ**;**
6. **ຄຸ້ມຄອງ, ຕິດຕາມ,** ສຳຫຼວດ, ເກັບກຳ ຂໍ້ມູນສະຖິຕິ ແລະ ປະເມີນ ການນໍາໃຊ້ທີ່ຢູ່ອາໄສ;
7. **ຊຸກຍູ້ ແລະ ຊ່ວຍເຫຼືອ ຂັ້ນລຸ່ມຂອງຕົນ ໃນການອອກປ້າຍທະບຽນທີ່ຢູ່ອາໄສ;**
8. ຄຸ້ມຄອງຖານຂໍ້ມູນການຂຶ້ນທະບຽນທີ່ຢູ່ອາໄສ;
9. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບທີ່ຢູ່ອາໄສ ຕາມການແບ່ງຂັ້ນຄຸ້ມຄອງ;
10. ຮັບ, ພິຈາລະນາ ແລະ ແກ້ໄຂຄໍາສະເໜີ ກ່ຽວກັບວຽກງານທີ່ຢູ່ອາໄສ;
11. ປະສານສົມທົບກັບພາກສ່ວນທີ່ກ່ຽວຂ້ອງ ໃນການສະຫງວນທີ່ດິນປຸກສ້າງທີ່ຢູ່ອາໄສ;
12. ສະຫຼຸບ **ແລະ ລາຍງານ ການເຄື່ອນໄຫວວຽກງານ**ທີ່ຢູ່ອາໄສ ຂອງຕົນ ຕໍ່**ກະຊວງໂຍທາທິການ ແລະ ຂົນສົ່ງ ແລະ** ຄະນະກໍາມະການປົກຄອງ ນະຄອນຫຼວງ, ແຂວງ **ຢ່າງເປັນປົກກະຕິ;**
13. ນໍາໃຊ້​ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​ໄດ້​ກໍານົດ​​ໄວ້​ໃນ​ກົດໝາຍ.

## **ສິດ ແລະ ໜ້າທີ່ ຂອງຫ້ອງການໂຍທາທິການ ແລະ ຂົນສົ່ງ ເມືອງ, ນະຄອນ**

ໃນການຄຸ້ມຄອງວຽກງານທີ່ຢູ່ອາໄສ ຫ້ອງ​ການ**ໂຍທາທິການ ແລະ ຂົນສົ່ງ** ເມືອງ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. **ຈັດຕັ້ງປະຕິບັດ** ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານທີ່ຢູ່ອາໄສ;
2. ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການກ່ຽວກັບວຽກງານທີ່ຢູ່ອາໄສ;
3. ຄຸ້ມຄອງ ແລະ ຕິດຕາມ ພ້ອມທັງອຳນວຍຄວາມສະດວກ ໃຫ້ແກ່ຜູ້ດໍາເນີນທຸລະກິດກ່ຽວກັບທີ່ຢູ່ອາໄສ;
4. **ຄຸ້ມ**ຄອງ**, ຕິດຕາມ,** ສຳຫຼວດ, ເກັບກຳ ຂໍ້ມູນສະຖິຕິ ແລະ ປະເມີນການນໍາໃຊ້ທີ່ຢູ່ອາໄສ ແລ້ວນໍາສະເໜີຕໍ່ ພະແນກໂຍທາທິການ ແລະ ຂົນສົ່ງ ນະຄອນຫຼວງ, ແຂວງ ແລະ ພະແນກການອື່ນທີ່ກ່ຽວຂ້ອງ ເພື່ອນໍາໃຊ້ເຂົ້າໃນການວາງແຜນພັດທະນາທີ່ຢູ່ອາໄສ;
5. **ອອກ,** ລົບລ້າງ **ແລະ ປ່ຽນແປງ ໃບທະບຽນ, ປ້າຍທະບຽນ ທີ່ຢູ່ອາໄສ;**
6. ຄຸ້ມຄອງຖານຂໍ້ມູນການຂຶ້ນທະບຽນທີ່ຢູ່ອາໄສ;
7. **ອອກ, ໂຈະ ຫຼື ຖອນ ໃບອະນຸຍາດດໍາເນີນທຸລະກິດ ກ່ຽວກັບທີ່ຢູ່ອາໄສ ຕາມການແບ່ງຂັ້ນຄຸ້ມຄອງ;**
8. ຄົ້ນຄວ້າ ແລະ ປະສານສົມທົບກັບພາກສ່ວນທີ່ກ່ຽວຂ້ອງ ໃນການສະຫງວນທີ່ດິນປຸກສ້າງທີ່ຢູ່ອາໄສ;
9. ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອເກັບກໍາຂໍ້ມູນ ແລະ ສະຖິຕິຂອງທີ່ຢູ່ອາໄສ;
10. ຮັບ, ພິຈາລະນາ ແລະ ແກ້ໄຂຄໍາສະເໜີ ກ່ຽວກັບວຽກງານທີ່ຢູ່ອາໄສ;
11. **ສະຫຼຸບ ແລະ ລາຍງານ ການເຄື່ອນໄຫວວຽກງານ**ທີ່ຢູ່ອາໄສ **ຕໍ່ພະແນກໂຍທາທິການ ແລະ ຂົນສົ່ງ ນະຄອນຫຼວງ, ແຂວງ ແລະ** ຄະນະກໍາມະການປົກຄອງ ເມືອງ, ນະຄອນ **ຢ່າງເປັນປົກກະຕິ;**
12. ນໍາໃຊ້​ ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້​ກໍານົດ​​ໄວ້​ໃນ​​ກົດໝາຍ.

## **ສິດ ແລະ ໜ້າທີ່ ຂອງຄະນະກໍາມະການປົກຄອງຕາແສງ**

ໃນການຄຸ້ມຄອງວຽກງານທີ່ຢູ່ອາໄສ ຄະນະກໍາມະການປົກຄອງຕາແສງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບ ຂອງຕົນ ດັ່ງນີ້:

1. **ເຜີຍແຜ່ ກົດໝາຍ, ຂໍ້ຕົກລົງ, ຄໍາສັ່ງ ແລະ ຄໍາແນະນໍາ ກ່ຽວກັບທີ່ຢູ່ອາໄສ ໃຫ້ແກ່ປະຊາຊົນ;**
2. **ອໍານວຍຄວາມສະດວກ ແລະ ໃຫ້ການຮ່ວມມືແກ່ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງກັບວຽກງານທີ່ຢູ່ອາໄສ;**
3. **ປຸກລະດົມປະຊາຊົນໃຫ້ມີສ່ວນຮ່ວມໃນວຽກງານຄຸ້ມຄອງທີ່ຢູ່ອາໄສ;**
4. **ເກັບກໍາ ຂໍ້ມູນ ແລະ ສະຖິຕິ ທີ່ຢູ່ອາໄສແຕ່ລະປະເພດ;**
5. **ສະຫຼຸບ, ລາຍງານ ສະພາບການປຸກສ້າງ ແລະ ສະພາບການອື່ນ ກ່ຽວກັບທີ່ຢູ່ອາໄສຕໍ່ ຫ້ອງການໂຍທາທິການ ແລະ ຂົນສົ່ງ ແລະ ຄະນະກໍາມະການປົກຄອງທີ່ກ່ຽວຂ້ອງ ຢ່າງເປັນປົກກະຕິ;**
6. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

## **ສິດ ແລະ ໜ້າທີ່ ຂອງກະຊວງ, ອົງການ, ອົງການ​ປົກຄອງ​ທ້ອງ​ຖິ່ນ ແລະ ພາກສ່ວນອື່ນທີ່ກ່ຽວຂ້ອງ**

ກະຊວງ, ອົງການ, ອົງການ​ປົກຄອງ​ທ້ອງ​ຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ, ໃຫ້ການຮ່ວມມື ກັບຂະແໜງການໂຍທາທິການ ແລະ ຂົນສົ່ງ ໃນການຄຸ້ມຄອງ ແລະ ຈັດຕັ້ງປະຕິບັດວຽກງານທີ່ຢູ່ອາໄສ ຕາມພາລະບົດບາດ,ສິດ, ໜ້າທີ່ ແລະ ຄວາມຮັບຜິດຊອບຂອງຕົນ.

## ໝວດທີ **2**

[**ການກວດກາ**](#_Toc425483614)**ວຽກງານທີ່ຢູ່ອາໄສ**

## **ອົງການກວດກາວຽກງານທີ່ຢູ່ອາໄສ**

ອົງການກວດກາວຽກງານທີ່ຢູ່ອາໄສ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານທີ່ຢູ່ອາໄສ ຕາມທີ່ໄດ້ກຳນົດໄວ້ໃນມາດຕາ 52 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະ ຫາຊົນ, ປະຊາຊົນ ແລະ ສື່ມວນຊົນ.

## **ເນື້ອໃນການກວດກາ**

ການກວດກາວຽກງານທີ່ຢູ່ອາໄສ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານທີ່ຢູ່ອາໄສ;
2. ການດໍາເນີນທຸລະກິດກ່ຽວກັບທີ່ຢູ່ອາໄສ;
3. ການປະຕິບັດໜ້າທີ່ຂອງເຈົ້າໜ້າທີ່, ພະນັກງານ-ລັດຖະກອນ ກ່ຽວກັບວຽກງານທີ່ຢູ່ອາໄສ;
4. ເນື້ອໃນອື່ນ ທີ່ເຫັນວ່າມີຄວາມຈໍາເປັນ.

## **ຮູບການການກວດກາ**

ການກວດກາວຽກງານທີ່ຢູ່ອາໄສ ມີ ສາມຮູບການ ດັ່ງນີ້:

1. ການກວດກາ ເປັນປົກກະຕິ ຊຶ່ງແມ່ນ ການກວດກາທີ່ດຳເນີນໄປຕາມແຜນການ ຢ່າງເປັນປະຈຳ ແລະ ມີການກຳນົດເວລາອັນແນ່ນອນ;
2. ການກວດກາ ໂດຍແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ.

ໃນການດຳເນີນການກວດການັ້ນ ຕ້ອງປະຕິບັດໃຫ້ຖືກຕ້ອງຕາມກົດໝາຍ ຢ່າງເຂັ້ມງວດ.

# ພາກທີ IX

[**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**](#_Toc425483614)

## **ນະໂຍບາຍຕໍ່ຜູ້ມີຜົນງານ**

​ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະໄດ້ຮັບ ການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

## **ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

# ພາກທີ X

**ບົດບັນຍັດສຸດທ້າຍ**

## **ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດ ກົດໝາຍສະບັບນີ້.

## **ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 1 ມີນາ 2025 ພາຍຫຼັງ ປະທານປະເທດ ແຫ່ງ ສາທາລະ ນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການເປັນຕົ້ນໄປ.

**ປະທານສະພາແຫ່ງຊາດ**