

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 59 /ສພຊ

ນະຄອນຫຼວງວຽງຈັນ, ວັນທີ 28 ມິຖຸນາ 2024

**ກົດໝາຍ**

**ວ່າດ້ວຍການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ, ຕິດຕາມ ກວດກາ ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ເພື່ອໃຫ້ວຽກງານດັ່ງກ່າວ ດຳເນີນຢ່າງເປັນປົກກະຕິ, ມີປະສິດທິພາບ, ປະສິດທິຜົນ ແນໃສ່ຫຼຸດຜ່ອນ ການຕິດເຊື້ອເຮສໄອວີ, ການແພ່ລະບາດຂອງ ເຊື້ອເຮສໄອວີ/ພະຍາດເອດ, ການເສຍຊີວິດຂອງ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ, ຜົນກະທົບຕໍ່ເສດຖະກິດ-ສັງຄົມຂອງຊາດ, ຮັບປະກັນໃຫ້ພົນລະເມືອງ ມີສຸຂະພາບແຂງແຮງ, ສາມາດເຊື່ອມໂຍງກັບພາກພື້ນ, ສາກົນ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດຕາ 2 (ປັບປຸງ) ການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ແມ່ນ ການນໍາໃຊ້ມາດຕະການ ແລະ ວິທີການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ເພື່ອບໍ່ໃຫ້ແພ່ລະບາດຈາກຄົນ ສູ່ຄົນໂດຍທາງ ເພດສໍາພັນ, ເລືອດ ແລະ ຈາກແມ່ຫາລູກ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ເຊື້ອເຮສໄອວີ (HIV-Human Immunodeficiency Virus)** ໝາຍເຖິງ ເຊື້ອຈຸລະໂລກຊະນິດ ໜຶ່ງທີ່ເຂົ້າໄປທຳລາຍຈຸລັງເມັດເລືອດຂາວຂອງຄົນ ຊຶ່ງເຮັດໃຫ້ພູມຕ້ານທານເສື່ອມລົງ;
2. **ພະຍາດເອດ (AIDS-Acquired Immune Deficiency Syndrome)** ໝາຍເຖິງ ກຸ່ມອາການ ຂອງພະຍາດແຊກຊ້ອນຕ່າງໆ ຊຶ່ງເກີດຂຶ້ນກັບຜູ້ມີພູມຕ້ານທານເສື່ອມ ຍ້ອນເຊື້ອເຮສໄອວີເຂົ້າໄປທຳລາຍ;
3. **ພະຍາດແຊກຊ້ອນ** ໝາຍເຖິງ ອາການຂອງພະຍາດທີ່ເກີດຂຶ້ນກັບຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ທີ່ມີພູມຕ້ານທານເສື່ອມ ເປັນຕົ້ນ ພະຍາດ ວັນນະໂລກ, ອັກເສບເຫຍື່ອຫຸ້ມສະໝອງ, ອັກເສບປອດຮຸນແຮງ;
4. **ຜູ້ຕິດເຊື້ອເຮສໄອວີ** ໝາຍເຖິງ ຜູ້ໄດ້ຮັບເຊື້ອເຮສໄອວີເຂົ້າສູ່ຮ່າງກາຍ ທີ່ບໍ່ມີອາການສະແດງອອກ ແລະ ສາມາດ ຫຼື ບໍ່ສາມາດ ສົ່ງເຊື້ອໃຫ້ຜູ້ອື່ນໄດ້;
5. **ຜູ້ບໍ່ຮູ້ສະຕິ** ໝາຍເຖິງ ຜູ້ທີ່ຢູ່ໃນສະພາວະສູນເສຍ ຄວາມຮູ້ສຶກ ແລະ ຄວາມສາມາດຕອບສະໜອງ ເປັນຕົ້ນ ຜູ້ທີ່ຖືກກະທົບທາງສະໝອງຢ່າງຮ້າຍແຮງ, ຜູ້ທີ່ເສັ້ນເລືອດໃນສະໝອງແຕກ;
6. **ຜູ້ເປັນພະຍາດເອດ** ໝາຍເຖິງ ຜູ້ຕິດເຊື້ອເຮສໄອວີ ຊຶ່ງເຮັດໃຫ້ພູມຕ້ານທານເສື່ອມລົງ ຢ່າງຮ້າຍແຮງ ແລະ ມີອາການແຊກຊ້ອນຂອງພະຍາດອື່ນໄດ້ງ່າຍ;
7. **ຜູ້ໄດ້ຮັບຜົນກະທົບ** ໝາຍເຖິງ ຜູ້ທີ່ມີສາຍພົວພັນກັບ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ເປັນຕົ້ນ ຜົວ ຫຼື ເມຍ, ພໍ່ ແມ່, ລູກ;
8. **ການຕິດເຊື້ອເຮສໄອວີທາງເພດສຳພັນ** ໝາຍເຖິງ ການໄດ້ຮັບເຊື້ອເຮສໄອວີເຂົ້າສູ່ຮ່າງກາຍ ໂດຍຜ່ານ ການຮ່ວມເພດ ກັບ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ທາງຊ່ອງຄອດ, ທາງຮູທະວານ ແລະ ທາງປາກ ໂດຍບໍ່ໄດ້ມີການປ້ອງກັນ ຫຼື ປ້ອງກັນບໍ່ຖືກຕ້ອງ;
9. **ການຕິດເຊື້ອເຮສໄອວີທາງເລືອດ** ໝາຍເຖິງ ການໄດ້ຮັບເຊື້ອເຮສໄອວີເຂົ້າສູ່ຮ່າງກາຍ ໂດຍຜ່ານທາງເລືອດ, ຜະລິດຕະພັນເລືອດ ຫຼື ອະໄວຍະວະຕ່າງໆ ທີ່ມີເຊື້ອເຮສໄອວີ ໂດຍຜ່ານວິທີການຕ່າງໆ ເຊັ່ນ ການສົ່ງເລືອດ, ໃຊ້ວັດຖຸແຫຼມຄົມຮ່ວມກັນ ໂດຍບໍ່ໄດ້ຂ້າເຊື້ອ ຫຼື ອະເຊື້ອ, ຜູ້ໃຊ້ຢາເສບຕິດທີ່ໃຊ້ເຂັມສັກຢາຮ່ວມກັນ ໂດຍບໍ່ໄດ້ອະເຊື້ອ, ການປ່ຽນຖ່າຍອະໄວຍະວະ ແລະ ວິທີການອື່ນ;
10. **ການຕິດເຊື້ອເຮສໄອວີຈາກແມ່ຫາລູກ** ໝາຍເຖິງ ການທີ່ລູກໄດ້ຮັບເຊື້ອເຮສໄອວີ ຈາກຜູ້ເປັນແມ່ໃນ ໄລຍະຖືພາ, ເວລາອອກລູກ ຫຼື ໄລຍະໃຫ້ລູກກິນນົມແມ່;
11. **ກຸ່ມທີ່ມີຄວາມສ່ຽງ** ໝາຍເຖິງ ກຸ່ມຄົນທີ່ມີພຶດຕິກໍາສ່ຽງສູງຕໍ່ການຕິດເຊື້ອເຮສໄອວີ ເປັນຕົ້ນ ຜູ້ໃຫ້ ແລະ ຜູ້ໃຊ້ ບໍລິການທາງເພດ, ຜູ້ຮ່ວມເພດດຽວກັນ, ຜູ້ມີເພດສຳພັນທີ່ບໍ່ປອດໄພ, ຜູ້ໃຊ້ຢາເສບຕິດທີ່ໃຊ້ ເຂັມສັກຢາຮ່ວມກັນໂດຍບໍ່ໄດ້ອະເຊື້ອ;
12. **ກຸ່ມເປົ້າໝາຍ** ໝາຍເຖິງ ກຸ່ມຄົນທີ່ມີຄວາມສ່ຽງຕໍ່ການຕິດເຊື້ອເຮສໄອວີ;
13. **ການຮັກສາຄວາມລັບ** ໝາຍເຖິງ ການບໍ່ເປີດເຜີຍຜົນການກວດເລືອດ, ການປິ່ນປົວ ແລະ ການປົກປ້ອງ ສິດທິສ່ວນບຸກຄົນຂອງຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ;
14. **ຜະລິດຕະພັນເລືອດ** ໝາຍເຖິງ ນໍ້າເລືອດ (Plasma), ເມັດເລືອດແດງ (Red blood cells), ເມັດເລືອດຂາວ (White blood cells) ແລະ ເມັດເລືອດນ້ອຍ (Platelets);
15. **ພູມຕ້ານທານ (Immune)** ໝາຍເຖິງ ລະບົບປ້ອງກັນຂອງຮ່າງກາຍຕໍ່ເຊື້ອພະຍາດຕ່າງໆ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ລັດ ຖືເອົາການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ເປັນວຽກງານໜຶ່ງທີ່ສໍາຄັນ ດ້ວຍການວາງນະໂຍບາຍ, ສະໜອງງົບປະມານ, ຢາປິ່ນປົວ, ພາຫະນະ, ວັດຖູປະກອນ, ປະກອບບຸກຄະລາກອນ ແລະ ການກໍ່ສ້າງໂຄງລ່າງພື້ນຖານ ລວມທັງຊຸກຍູ້, ສົ່ງເສີມບຸກຄົນ, ຄອບຄົວ, ນິຕິບຸກຄົນ, ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ເປັນເຈົ້າການ ແລະ ເຂົ້າຮ່ວມໃນວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຢ່າງກວ້າງຂວາງ.

ລັດ ເອົາໃຈໃສ່ ໂຄສະນາ, ສະໜອງ ຂໍ້ມູນ ຂ່າວສານ ກ່ຽວກັບການກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ໃຫ້ທົ່ວປວງຊົນ ດ້ວຍຫຼາຍຮູບການ ເພື່ອເຮັດໃຫ້ຄົນໃນສັງຄົມ ໂດຍສະເພາະກຸ່ມເປົ້າໝາຍ ແລະ ກຸ່ມທີ່ີ່ມີຄວາມສ່ຽງນັ້ນ ເຫັນໄດ້ຄວາມອັນຕະລາຍ, ຜົນກະທົບຂອງ ເຊື້ອເຮສໄອວີ/ພະຍາດເອດ, ມີສະຕິ, ຮູ້ວິທີ ປ້ອງກັນ, ປິ່ນປົວ, ເບິ່ງແຍງດູແລ, ຊ່ວຍເຫຼືອ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ໂດຍປາສະຈາກການຈໍາແນກ ແລະ ການລັງກຽດ.

ລັດ ສ້າງເງື່ອນໄຂ ແລະ ອຳນວຍຄວາມສະດວກ, ໃຫ້ຄວາມຮູ້, ຂໍ້ມູນ ຂ່າວສານ, ປຸກລະດົມ, ຂົນຂວາຍ, ໂຄສະນາ ວຽກງານກັນ ແລະ ຄວບຄຸມເຊື້ອເຮສໄອວີ/ພະຍາດເອດ ໃຫ້ທົ່ວເຖິງ ໂດຍສະເພາະ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ ເຂົ້າໃຈວິທີການ ປ້ອງກັນ, ປິ່ນປົວ ເພື່ອໃຫ້ສາມາດປະກອບອາຊີບ ແລະ ມີວຽກເຮັດງານທຳຕາມເງື່ອນໄຂຕົວຈິງ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທຳມະນູນ, ກົດໝາຍ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນພັດທະນາສາທາລະນະສຸກ ແລະ ແຜນຍຸດທະສາດ ກ່ຽວກັບວຽກງານກັນ ແລະ ຄວບຄຸມເຊື້ອເຮສໄອວີ/ພະຍາດເອດ ໃນແຕ່ລະໄລຍະ;
2. ຖືເອົາ ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການໂຄສະນາສຸຂະສຶກສາເປັນຕົ້ນຕໍ, ເອົາການປິ່ນປົວ, ເບິ່ງແຍງດູແລ ແລະ ບຳບັດທາງດ້ານຈິດໃຈ ເປັນສຳຄັນ;
3. ຮັບປະກັນການນຳໃຊ້ ມາດຕະການ ແລະ ວິທີການ ໃນການກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ໃຫ້ມີຄວາມກົມກຽວ, ຖືກຕ້ອງ, ມີປະສິດທິພາບ ແລະ ປະສິດທິຜົນ;
4. ຮັບປະກັນການປະສານສົມທົບ ລະຫວ່າງຂະແໜງການ, ອົງການ, ອົງການປົກຄອງທ້ອງຖິ່ນ ແລະ ປຸກລະດົມ ທຸກພາກສ່ວນໃນສັງຄົມ ໃຫ້ມີສ່ວນຮ່ວມ ແລະ ເຊື່ອມສານໃນວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
5. ຮັບປະກັນການຮັກສາຄວາມລັບ ແລະ ສິດທິຄວາມເປັນສ່ວນຕົວຂອງຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ;
6. ຮັບປະກັນຄວາມສະເໝີພາບ, ຄວາມຍຸຕິທຳ, ມະນຸດສະທຳ, ປາສະຈາກການຈຳແນກ ແລະ ການລັງກຽດ.

**ມາດຕາ 6** **(ປັບປຸງ) ສິດ ແລະ ພັນທະຂອງ ພົນລະເມືອງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ພົນລະເມືອງລາວ, ຄົນຕ່າງດ້າວ, ຄົນຕ່າງປະເທດ ແລະ ຄົນບໍ່ມີສັນຊາດ ທີ່ອາໄສ ຢູ່ ສປປ ລາວ ໂດຍບໍ່ ຈໍາແນກ ເພດ, ໄວ, ເຜົ່າ, ເຊື້ອຊາດ, ສັນຊາດ, ສາສະໜາ, ຄວາມເຊື່ອຖື, ລະດັບການສຶກສາ, ຖານະທາງດ້ານເສດຖະກິດ-ສັງຄົມ ລ້ວນແຕ່ມີສິດໄດ້ຮັບ ຂໍ້ມູນ ຂ່າວສານ, ຄໍາແນະນໍາ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ, ໄດ້ຮັບການປິ່ນປົວ, ເບິ່ງແຍງດູແລ ແລະ ມີພັນທະຮັກສາສຸຂະພາບຕົນເອງ, ໃຫ້ຄວາມຮ່ວມມື, ເຂົ້າຮ່ວມ ແລະ ປະກອບສ່ວນເຂົ້າໃນວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ.

**ມາດຕາ 7 (ໃໝ່) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ດໍາລົງຊີວິດ ຢູ່ ສປປ ລາວ.

**ມາດຕາ 8 (ປັບປຸງ) ການຮ່ວມມືສາກົນ**

ລັດ ສົ່ງເສີມການພົວພັນ ແລະ ຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ການຄົ້ນຄວ້າວິທະຍາສາດ, ເຕັກໂນໂລຊີ, ການຝຶກອົບຮົມ, ສໍາມະນາ, ທັດສະນະສຶກສາ ແລະ ຍົກລະດັບຄວາມຮູ້ຄວາມສາມາດທາງດ້ານວິຊາການ ເພື່ອເຮັດໃຫ້ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ມີຄວາມເຂັ້ມແຂງ ແລະ ທັນສະໄໝ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ພາກທີ II**

**ຜົນກະທົບຂອງເຊື້ອເຮສໄອວີ/ພະຍາດເອດ**

**ມາດຕາ 9 (ປັບປຸງ) ຜົນກະທົບຂອງ ເຊື້ອເຮສໄອວີ/ພະຍາດເອດ**

ເຊື້ອເຮສໄອວີ/ພະຍາດເອດ ມີຜົນກະທົບ ດັ່ງນີ້:

* 1. ຜົນກະທົບຕໍ່ ສຸຂະພາບ ແລະ ຊີວິດ ຂອງຄົນ;
  2. ຜົນກະທົບຕໍ່ ເສດຖະກິດ;
  3. ຜົນກະທົບຕໍ່ ສັງຄົມ;
  4. ຜົນກະທົບອື່ນ.

**ມາດຕາ 10 ຜົນກະທົບຕໍ່ ສຸຂະພາບ ແລະ ຊີວິດ ຂອງຄົນ**

ເຊື້ອເຮສໄອວີ/ພະຍາດເອດ ມີ ຜົນກະທົບຕໍ່ ສຸຂະພາບ ແລະ ຊີວິດ ຂອງຄົນ ດັ່ງນີ້:

1. ການເຈັບເປັນ ແລະ ການເສຍຊີວິດຂອງປະຊາກອນ ເພີ່ມຂຶ້ນ;
2. ການເຈັບເປັນແກ່ຍາວຍ້ອນເກີດພະຍາດແຊກຊ້ອນ;
3. ການມີອາຍຸຍືນສະເລ່ຍຂອງປະຊາກອນ ຫຼຸດລົງ.

**ມາດຕາ 11 ຜົນກະທົບຕໍ່ ເສດຖະກິດ**

ເຊື້ອເຮສໄອວີ/ພະຍາດເອດ ມີຜົນກະທົບຕໍ່ເສດຖະກິດ ດັ່ງນີ້:

* 1. ລາຍຈ່າຍເຂົ້າໃນການປິ່ນປົວ, ເບິ່ງແຍງດູແລ ເພີ່ມຂຶ້ນ;
  2. ແຮງງານທີ່ມີປະສິດທິພາບ ຫຼຸດລົງ;
  3. ຊີວິດການເປັນຢູ່ ຂອງຄອບຄົວ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຝືດເຄືອງ.

**ມາດຕາ 12 ຜົນກະທົບຕໍ່ສັງຄົມ**

ເຊື້ອເຮສໄອວີ/ພະຍາດເອດ ມີຜົນກະທົບຕໍ່ສັງຄົມ ດັ່ງນີ້:

* 1. ເກີດການຈໍາແນກ ແລະ ລັງກຽດຕໍ່ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຄອບຄົວ;
  2. ເພີ່ມພາລະທາງດ້ານສະຫວັດດີການໃຫ້ແກ່ ລັດ, ສັງຄົມ, ຊຸມຊົນ ແລະ ຄອບຄົວ ໃນການປິ່ນປົວ ແລະ ເບິ່ງແຍງດູແລ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ;
  3. ເຮັດໃຫ້ເກີດມີ ເດັກກໍາພ້າ, ກໍາພອຍ ເພີ່ມຂຶ້ນ;
  4. ເຮັດໃຫ້ມີປາກົດການຫຍໍ້ທໍ້ຕ່າງໆ ໃນສັງຄົມເພີ່ມຂຶ້ນ.

**ພາກທີ III**

**ມາດຕະການ ແລະ ວິທີການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

**ມາດຕາ 13 (ໃໝ່) ມາດຕະການ ແລະ ວິທີການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ມາດຕະການ ແລະ ວິທີການ ກັນ ແລະ ຄວບຄຸມ ເຊື້ອເຮສໄອວີ/ພະຍາເອດ ແມ່ນ ຂະບວນການກັນ ແລະ ຄວບຄຸມ ການຕິດເຊື້ອເຮສໄອວີ/ພະຍາດເອດ ຈາກຄົນສູ່ຄົນ ໂດຍທາງ ເພດສຳພັນ, ເລືອດ ແລະ ຈາກແມ່ຫາລູກ ລວມທັງການສ້າງເງື່ອນໄຂ ແລະ ອຳນວຍຄວາມສະດວກໃຫ້ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ສາມາດເຂົ້າເຖິງການບໍລິການ ເພື່ອ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ແລະ ການບໍລິການດ້ານສາທາລະນະສຸກອື່ນ.

ມາດຕະການ ແລະ ວິທີການ ກັນ ແລະ ຄວບຄຸມ ການຕິດເຊື້ອເຮສໄອວີ/ເປັນພະຍາດເອດ ມີ ດັ່ງນີ້:

* 1. ມາດຕະການທາງການແພດ;
  2. ມາດຕະການທາງສັງຄົມ;
  3. ການປິ່ນປົວ;
  4. ການເບິ່ງແຍງດູແລ;
  5. ການຊ່ວຍເຫຼືອ;
  6. ມາດຕະການ ແລະ ວິທີການອື່ນທີ່ຈຳເປັນ.

**ໝວດທີ 1**

**ມາດຕະການທາງການແພດ**

**ມາດຕາ 14 (ປັບປຸງ) ການເຝົ້າລະວັງ**

ຂະແໜງການສາທາລະນະສຸກ ປະສານສົມທົບກັບພາກສ່ວນທີ່ກ່ຽວຂ້ອງ ດຳເນີນການ ສຳຫຼວດ, ເກັບກໍາ, ຕິດຕາມ ແລະ ວິເຄາະ ຂໍ້ມູນ ຂ່າວສານ ຢ່າງເປັນລະບົບ ເພື່ອສະຫຼຸບ, ລາຍງານ ກ່ຽວກັບອັດຕາການຕິດເຊື້ອເຮສໄອວີ/ເປັນພະຍາດເອດ ໃນກຸ່ມປະຊາກອນທົ່ວໄປ, ທ່າອ່ຽງ ຂອງການແພ່ລະບາດເຊື້ອເຮສໄອວີ ແບບມີຈຸດສຸມຂອງກຸ່ມທີ່ມີຄວາມສ່ຽງສູງ, ຮູບແບບຂອງການຕິດເຊື້ອ ແລະ ຄາດຄະເນສະຖານະການ ການຕິດ ເຊື້ອເຮສໄອວີ ເພື່ອສ້າງ ແລະ ປະຕິບັດແຜນການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ.

**ມາດຕາ 15 (ປັບປຸງ) ການກັນ ແລະ ຄວບຄຸມ ດ້ວຍການກວດເລືອດ**

ການກວດເລືອດ ຕ້ອງໄດ້ຮັບການປະຕິບັດບົນພື້ນຖານຄວາມສະໝັກໃຈ ຢູ່ສະຖານທີ່ ທີ່ມີເງື່ອນໄຂກວດໄດ້ ເພື່ອຊອກຫາການຕິດເຊື້ອເຮສໄອວີ, ເວັ້ນເສຍແຕ່ກົດໝາຍໄດ້ກໍານົດໄວ້ເປັນຢ່າງອື່ນ.

ສໍາລັບເດັກອາຍຸຕ່ຳກວ່າ ສິບຫ້າປີ ຕ້ອງໃຫ້ ພໍ່ ແມ່ ຫຼື ຜູ້ປົກຄອງ ຫຼື ຍາດໃກ້ຊິດ ເປັນຜູ້ຢັ້ງຢືນ ແລະ ຍິນຍອມໃນການກວດເລືອດ.

ການກວດເລືອດແບບບັງຄັບ ສາມາດປະຕິບັດໄດ້ ໃນກໍລະນີມີການສະເໜີຂອງ ອົງການສືບສວນ-ສອບສວນ, ອົງການໄອຍະການປະຊາຊົນ, ສານປະຊາຊົນ ຫຼື ການຈັດຕັ້ງອື່ນທີ່ກ່ຽວຂ້ອງ ເພື່ອນໍາໃຊ້ໃນ ວຽກງານວິຊາສະເພາະ, ການບົ່ງມະຕິພະຍາດ ເພື່ອການປິ່ນປົວ.

**ມາດຕາ 16 (ໃໝ່) ຜູ້ມີສິດຮັບແຈ້ງຜົນການກວດເລືອດ**

ຜູ້ມີສິດຮັບແຈ້ງຜົນການກວດເລືອດ ມີ ດັ່ງນີ້:

1. ຜູ້ທີ່ໄດ້ຮັບການກວດເລືອດຊອກຫາການຕິດເຊື້ອເຮສໄອວີ ທີ່ມີອາຍຸແຕ່ ສິບຫ້າປີ ຂຶ້ນໄປ;
2. ຜົວ ຫຼື ເມຍ ຂອງຜູ້ທີ່ໄດ້ຮັບການກວດເລືອດຊອກຫາການຕິດເຊື້ອເຮສໄອວີ ທີ່ໄດ້ຮັບອະນຸຍາດ;
3. ພໍ່ ແມ່ ຫຼື ຜູ້ປົກຄອງ ຫຼື ຍາດໃກ້ຊິດ ຂອງເດັກທີ່ມີອາຍຸຕ່ຳກວ່າ ສິບຫ້າປີ, ຜູ້ບໍ່ຮູ້ສະຕິ ທີ່ໄດ້ກວດ ເລືອດຊອກຫາການຕິດເຊື້ອເຮສໄອວີ;
4. ຜູ້ໃຫ້ຄຳປຶກສາ, ພະນັກງານທີ່ຮັບຜິດຊອບປິ່ນປົວ ແລະ ເບິ່ງແຍງດູແລ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຢູ່ສະຖານທີ່ບໍລິການປິ່ນປົວ, ສະຖານທີ່ກັກຕົວ, ສະຖານທີ່ກັກຂັງ, ສູນດັດສ້າງ, ຄ້າຍດັດສ້າງ ຫຼື ສະຖານທີ່ອື່ນ ທີ່ມີຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ;
5. ເຈົ້າໜ້າທີ່ຂອງ ອົງການສືບສວນ-ສອບສວນ, ພະນັກງານຂອງ ອົງການໄອຍະການປະຊາຊົນ, ສານປະຊາຊົນ ຫຼື ການຈັດຕັ້ງອື່ນ ທີ່ສະເໜີກວດເລືອດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ຮັບຜິດຊອບຜົນການກວດເລືອດ ແລະ ໄດ້ຮັບແຈ້ງຜົນການ ກວດເລືອດ ຕ້ອງຮັກສາຜົນການກວດເລືອດເປັນຄວາມລັບ.

**ມາດຕາ 17 (ປັບປຸງ) ການກັນ ແລະ ຄວບຄຸມ ການຕິດເຊື້ອເຮສໄອວີທາງເພດສໍາພັນ**

ການກັນ ແລະ ຄວບຄຸມ ການຕິດເຊື້ອເຮສໄອວີທາງເພດສຳພັນ ມີ ດັ່ງນີ້:

1. ການກວດເລືອດກ່ອນແຕ່ງດອງ ດ້ວຍຄວາມສະໝັກໃຈ;
2. ການສັດຊື່ຕໍ່ຄູ່ ຜົວ ເມຍ ບົນຫຼັກການ ການເປັນຜົວໜຶ່ງເມຍດຽວ;
3. ການໃຊ້ຖົງຢາງອະນາໄມທຸກຄັ້ງ ໃນເວລາມີເພດສຳພັນທີ່ເຫັນວ່າບໍ່ປອດໄພ;
4. ການນໍາໃຊ້ຢາປ້ອງກັນ ກ່ອນ ແລະ ຫຼັງ ການມີເພດສຳພັນ ທີ່ບໍ່ປອດໄພ;
5. ວິທີການປ້ອງກັນອື່ນ.

**ມາດຕາ 18 (ປັບປຸງ) ການກັນ ແລະ ຄວບຄຸມ ການຕິດເຊື້ອເຮສໄອວີທາງເລືອດ**

ການກັນ ແລະ ຄວບຄຸມ ການຕິດເຊື້ອເຮສໄອວີທາງເລືອດ ມີ ດັ່ງນີ້:

1. ການບໍລິຈາກເລືອດ, ການຮັບເລືອດ, ຜະລິດຕະພັນເລືອດ ຫຼື ການປ່ຽນຖ່າຍອະໄວຍະວະ ຊຶ່ງຕ້ອງຜ່ານການກວດເລືອດທີ່ຖືກຕ້ອງ ເພື່ອຊອກຫາການຕິດເຊື້ອເຮສໄອວີ ເພື່ອຄວາມປອດໄພ;
2. ການໃຊ້ເຂັມສັກຢາ, ການໃຊ້ຢາເສບຕິດທາງເສັ້ນເລືອດ, ເຄື່ອງມືການແພດ, ສິ່ງແຫຼມຄົມ ຊຶ່ງຕ້ອງປະຕິບັດ ຕາມຫຼັກການປ້ອງກັນແບບຮອບດ້ານ ແລະ ຄົບຊຸດ ຢ່າງເຂັ້ມງວດ.

**ມາດຕາ 19 (ປັບປຸງ) ການກັນ ແລະ ຄວບຄຸມ ການຕິດເຊື້ອເຮສໄອວີຈາກແມ່ຫາລູກ**

ການກັນ ແລະ ຄວບຄຸມ ການຕິດເຊື້ອເຮສໄອວີ ຈາກແມ່ຫາລູກ ມີ ດັ່ງນີ້:

1. ແມ່ຍິງທີ່ຕ້ອງການມີລູກ ແລະ ແມ່ຍິງຖືພາ ຄວນໄດ້ຮັບການກວດເລືອດ ເພື່ອຊອກຫາການຕິດ ເຊື້ອເຮສໄອວີ;
2. ແມ່ຍິງຖືພາທີ່ຕິດເຊື້ອເຮສໄອວີ ຕ້ອງໄດ້ຮັບຢາຕ້ານຕໍ່ເຊື້ອເຮສໄອວີ;
3. ລູກທີ່ເກີດຈາກແມ່ທີ່ຕິດເຊື້ອເຮສໄອວີ ຕ້ອງໄດ້ຮັບຢາຕ້ານຕໍ່ເຊື້ອເຮສໄອວີ ເພື່ອປ້ອງກັນ ແລະ ກວດເລືອດຊອກຫາການຕິດເຊື້ອເຮສໄອວີ ຕາມຄູ່ມືປິ່ນປົວ;
4. ແມ່ທີ່ຕິດເຊື້ອເຮສໄອວີ ອາດບໍ່ອອກລູກທາງຊ່ອງຄອດ ແລະ ບໍ່ຄວນລ້ຽງລູກດ້ວຍນໍ້ານົມແມ່.

**ມາດຕາ 20 (ປັບປຸງ) ການໃຫ້ຄໍາປຶກສາ**

ການໃຫ້ຄໍາປຶກສາ ແມ່ນ ຂະບວນການສົນທະນາ, ແລກປ່ຽນຄຳຄິດຄຳເຫັນ ແບບເປັນການສ່ວນຕົວລະຫວ່າງ ຜູ້ໃຫ້ຄຳປຶກສາ ແລະ ຜູ້ຮັບຄຳປຶກສາ ເພື່ອຮັບຮູ້, ເຂົ້າໃຈ ກ່ຽວກັບເຊື້ອເຮສໄອວີ/ພະຍາດເອດ ແລະ ເລືອກວິທີແກ້ໄຂດ້ວຍຕົນເອງ ພ້ອມທັງຮັກສາໄວ້ເປັນຄວາມລັບ.

ທຸກກໍລະນີ ທີ່ກວດຊອກຫາການຕິດເຊື້ອເຮສໄອວີ ຕ້ອງໄດ້ຮັບການໃຫ້ຄຳປຶກສາ ກ່ອນ ແລະ ຫຼັງ ການກວດ.

ກະຊວງສາທາລະນະສຸກ ເປັນຜູ້ກໍານົດ ສະຖານທີ່, ເງື່ອນໄຂ ແລະ ມາດຕະຖານ ການໃຫ້ຄຳປຶກສາ ພ້ອມທັງຊຸກຍູ້ ສົ່ງເສີມໃຫ້ພາກສ່ວນອື່ນທີ່ກ່ຽວຂ້ອງ ຈັດຕັ້ງປະຕິບັດໃຫ້ຄໍາປຶກສາ ກ່ຽວກັບເຊື້ອເຮສໄອວີ/ພະຍາດເອດ.

**ມາດຕາ 21 (ປັບປຸງ) ການກວດວິເຄາະ**

ຜູ້ທີ່ມີຄວາມສ່ຽງຕໍ່ການຕິດເຊື້ອເຮສໄອວີ ຄວນໄດ້ຮັບການກວດວິເຄາະ ເພື່ອຊອກຫາການຕິດເຊື້ອເຮສໄອວີ. ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຄວນໄດ້ຮັບການກວດວິເຄາະ ເພື່ອຊອກຫາປະລິມານເຊື້ອເຮສໄອວີ ແລະ ການກວດວິເຄາະອື່ນ ຢູ່ສະຖານທີ່ບໍລິການສາທາລະນະສຸກ ທີ່ຂະແໜງການສາທາລະນະສຸກກຳນົດ.

**ມາດຕາ 22 (ໃໝ່) ການປ້ອງກັນ ກ່ອນ ແລະ ຫຼັງ ການສໍາຜັດເຊື້ອເຮສໄອວີ**

ຜູ້ມີໂອກາດສຳຜັດເຊື້ອເຮສໄອວີ ຕ້ອງໄດ້ຮັບການໃຫ້ຄໍາປຶກສາ, ການໃຫ້ຢາຕ້ານຕໍ່ເຊື້ອເຮສໄອວີ ເພື່ອປ້ອງກັນ ກ່ອນການສໍາຜັດເຊື້ອເຮສໄອວີ ເປັນຕົ້ນ ຜູ້ມີເພດສໍາພັນທີ່ບໍ່ປອດໄພ, ຜົວ ຫຼື ເມຍ ແລະ ສະມາຊິກຄອບຄົວ ຂອງຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ.

ຜູ້ສໍາຜັດທີ່ມີຄວາມສ່ຽງຕໍ່ການຕິດເຊື້ອເຮສໄອວີ ຕ້ອງໄດ້ຮັບການໃຫ້ຄໍາປຶກສາ, ການໃຫ້ຢາຕ້ານຕໍ່ ເຊື້ອເຮສໄອວີ ເພື່ອປ້ອງກັນ ຫຼັງການສຳຜັດເຊື້ອເຮສໄອວີ ຈາກການເກີດອຸບປະຕິເຫດ, ເຫດການບັງເອີນໃນເວລາປະຕິບັດໜ້າທີ່ ຫຼື ການຊ່ວຍເຫຼືອຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ເປັນຕົ້ນ ແພດ, ໝໍ, ພະຍາບານ, ອາສາສະໝັກ, ຜູ້ຖືກຂົ່ມຂືນທໍາຊໍາເລົາ.

**ມາດຕາ 23 (ປັບປຸງ) ການຄົ້ນຄວ້າທາງດ້ານວິທະຍາສາດ**

ການຄົ້ນຄວ້າທາງດ້ານວິທະຍາສາດ ແມ່ນ ຂະບວນການເກັບກໍາ, ລວບລວມ ແລະ ວິເຄາະຂໍ້ມູນ ຂ່າວສານຢ່າງເປັນລະບົບ ກ່ຽວກັບປັດໄຈ ຫຼື ສາເຫດຕົ້ນຕໍທີ່ພາໃຫ້ເກີດ, ແພ່ລະບາດ ແລະ ຂະຫຍາຍຕົວຂອງເຊື້ອເຮສ ໄອວີ/ພະຍາດເອດ ລວມທັງການຄົ້ນຄວ້າ ວິທີການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ, ການຜະລິດຢາ ແລະ ວິທີປິ່ນປົວ ໃນລະດັບຂະແໜງການ, ລະດັບຊາດ, ພາກພື້ນ ແລະ ສາກົນ.

ການຄົ້ນຄວ້າດັ່ງກ່າວ ຕ້ອງຂໍອະນຸຍາດນຳກະຊວງສາທາລະນະສຸກ ແລະ ພາກສ່ວນອື່ນທີ່ກ່ຽວຂ້ອງ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ໝວດທີ 2**

**ມາດຕະການທາງສັງຄົມ**

**ມາດຕາ 24 (ປັບປຸງ) ການສະໜອງ ຂໍ້ມູນ ຂ່າວສານ ກ່ຽວກັບການກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ**

ຂໍ້ມູນ ຂ່າວສານ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໄດ້ລວມສູນຢູ່ໃນລະບົບ ຂໍ້ມູນ ຂ່າວສານ ຂອງກະຊວງສາທາລະນະສຸກ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ ຕ້ອງສະໜອງ ຂໍ້ມູນ ຂ່າວສານ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໂດຍໃຫ້ສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ, ວັດທະນະທຳ, ຮີດຄອງປະເພນີ ອັນດີງາມ ຂອງຊາດ ແລະ ຂອງເຜົ່າ.

ພົນລະເມືອງລາວ, ຄົນຕ່າງດ້າວ, ຄົນຕ່າງປະເທດ ແລະ ຄົນບໍ່ມີສັນຊາດ ທີ່ອາໄສຢູ່ ສປປ ລາວ ສາມາດເຂົ້້າເຖິງ ຂໍ້ມູນ ຂ່າວສານ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ.

**ມາດຕາ 25 (ປັບປຸງ) ການໂຄສະນາສຸຂະສຶກສາກ່ຽວກັບເຊື້ອເຮສໄອວີ/ພະຍາດເອດ**

ການໂຄສະນາສຸຂະສຶກສາກ່ຽວກັບເຊື້ອເຮສໄອວີ/ພະຍາດເອດ ແມ່ນ ຂະບວນການໃຫ້ ຂໍ້ມູນ ຂ່າວສານ ເພື່ອສ້າງຄວາມຮັບຮູ້, ເຂົ້າໃຈ ກ່ຽວກັບເຊື້ອເຮສໄອວີ/ພະຍາດເອດ, ປ່ຽນແປງທັດສະນະຄະຕິ ແລະ ພຶດຕິກໍາ, ຕ້ານການຈໍາແນກ ແລະ ການລັງກຽດ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ໃນທົ່ວສັງຄົມ.

ການໂຄສະນາສຸຂະສຶກສາ ກ່ຽວກັບເຊື້ອເຮສໄອວີ/ພະຍາດເອດ ຕ້ອງຍົກໃຫ້ເຫັນຜົນຮ້າຍຂອງເຊື້ອເຮສໄອວີ/ພະຍາດເອດ, ເສັ້ນທາງຕິດຕໍ່, ວິທີກັນ ແລະ ຄວບຄຸມ, ການກວດຊອກຫາການຕິດເຊື້ອເຮສໄອວີ, ການປິ່ນປົວ, ການເບິ່ງແຍງດູແລ, ການຢູ່ຮ່ວມກັນໂດຍປາສະຈາກການຈໍາແນກ ແລະ ການລັງກຽດ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ລວມທັງເນື້ອໃນອື່ນທີ່ກ່ຽວຂ້ອງ ຊຶ່ງສາມາດໂຄສະນາຜ່ານພາຫະນະ ສື່ມວນຊົນ ໃນຫຼາຍຮູບແບບ.

ຂໍ້ມູນ ຂ່າວສານ ທີ່່ສາມາດໂຄສະນາສຸຂະສຶກສາ ກ່ຽວກັບເຊື້ອເຮສໄອວີ/ພະຍາດເອດ ມີ ດັ່ງນີ້:

1. ຖືກຕ້ອງ, ຊັດເຈນ, ເຂົ້າໃຈງ່າຍ ແລະ ປະຕິບັດໄດ້;
2. ເໝາະສົມກັບ ກຸ່ມເປົ້າໝາຍ, ລະດັບການສຶກສາ, ອາຍຸ, ເພດ, ຮີດຄອງປະເພນີ, ວັດທະນະທຳ, ສາສະໜາ, ເອກະລັກຂອງເຜົ່າ ແລະ ຄວາມເຊື່ອຖື;
3. ບໍ່ຈໍາແນກ, ບໍ່ເເຕະຕ້ອງຄວາມສະເໝີພາບ ຍິງ-ຊາຍ, ບໍ່ນໍາໃຊ້ຂໍ້ມູນທີ່ສົ່ງຜົນກະທົບຕໍ່ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ລວມທັງການນໍາໃຊ້ຮູບພາບຂອງບຸກຄົນດັ່ງກ່າວ.

**ມາດຕາ 26 (ປັບປຸງ) ການປະກັນສຸຂະພາບ**

ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບຈາກເຊື້ອເຮສໄອວີ/ພະຍາດເອດ ສາມາດ ເຂົ້າເຖິງກອງທຶນປະກັນສຸຂະພາບ ເພື່ອຮັບການບໍລິການປິ່ນປົວ ຕາມກົດໝາຍວ່າດ້ວຍການປະກັນສຸຂະພາບ ແລະ ກົດໝາຍອື່ນທີ່ກ່ຽວຂ້ອງ.

**ໝວດທີ 3**

**ການປິ່ນປົວ**

**ມາດຕາ 27 (ປັບປຸງ) ການປິ່ນປົວຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ**

ການປິ່ນປົວ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຕ້ອງປະຕິບັດຕາມການແນະນຳຂອງແພດ ແລະ ໄດ້ຮັບການປິ່ນປົວດ້ວຍຢາຕ້ານຕໍ່ເຊື້ອເຮສໄອວີ ໃຫ້ຖືກຕ້ອງຕາມເງື່ອນໄຂທີ່ໄດ້ກໍານົດໄວ້ໃນກົດໝາຍວ່າດ້ວຍການປິ່ນປົວ ແລະ ກົດໝາຍອື່ນທີ່ກ່ຽວຂ້ອງ.

ໃນກໍລະນີ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຫາກເປັນພະຍາດອື່ນຮ່ວມນຳ ກໍສາມາດໄປ ຮັບການປິ່ນປົວຢູ່ສະຖານທີ່ບໍລິການປິ່ນປົວທົ່ວໄປ. ສຳລັບການປິ່ນປົວດ້ວຍຢາຕ້ານຕໍ່ເຊື້ອເຮສໄອວີ ໃຫ້ໄປຮັບ ການປິ່ນປົວຢູ່ສະຖານທີ່ບໍລິການປິ່ນປົວສະເພາະ ທີ່ໄດ້ກໍານົດໄວ້.

ການໃຊ້ຈ່າຍໃນການປິ່ນປົວຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ດ້ວຍຢາຕ້ານຕໍ່ເຊື້ອເຮສໄອວີ ແລະ ປິ່ນປົວພະຍາດແຊກຊ້ອນຕ່າງໆ ໃຫ້ປະຕິບັດຕາມກົດໝາຍວ່າດ້ວຍການປິ່ນປົວ ແລະ ກົດໝາຍອື່ນ ທີ່ກ່ຽວຂ້ອງ.

ຜູ້ທີ່ໄດ້ຮັບເຊື້ອເຮສໄອວີ ຍ້ອນອຸບປະຕິເຫດ ຫຼື ໂດຍບັງເອີນ ໃນເວລາປະຕິບັດໜ້າທີ່ ຫຼື ໃຫ້ການຊ່ວຍເຫຼືອ ຜູ້ຕິດເຊື້ອເຮສໄອວີ ແລະ ຜູ້ຕິດພະຍາດເອດ ຕ້ອງໄດ້ຮັບການປິ່ນປົວໂດຍບໍ່ເສຍຄ່າ ແລະ ໄດ້ຮັບນະໂຍບາຍຕາມກົດໝາຍທີ່ກ່ຽວຂ້ອງ.

**ມາດຕາ 28 (ປັບປຸງ) ສະຖານທີ່ບໍລິການປິ່ນປົວ**

ສະຖານທີ່ບໍລິການປິ່ນປົວ ສຳລັບຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ທີ່ຕ້ອງການຮັບຢາຕ້ານຕໍ່ເຊື້ອເຮສໄອວີ (ARV- Antiretroviral) ໃຫ້ປະຕິບັດຕາມການກໍານົດຂອງ ກະຊວງສາທາລະນະສຸກ.

ສະຖານທີ່ບໍລິການປິ່ນປົວ ຕ້ອງຮັບປະກັນການ ຂ້າເຊື້ອ, ອະເຊື້ອ ອຸປະກອນ, ເຄື່ອງມື, ຫ້ອງຜ່າຕັດ, ຫ້ອງເກີດລູກ, ການກໍາຈັດສິ່ງເສດເຫຼືອທີ່ມາຈາກການໃຫ້ບໍລິການປິ່ນປົວຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ.

**ມາດຕາ 29 (ປັບປຸງ) ຈັນຍາບັນການແພດ**

ຜູ້ປະກອບວິຊາຊີບປິ່ນປົວ ຫຼື ຜູ້ເຮັດວຽກງານ ກ່ຽວກັບການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຕ້ອງມີຈັນຍາບັນການແພດ, ມີຄວາມຮັບຜິດຊອບຕໍ່ໜ້າທີ່ຂອງຕົນ, ຮັກສາຄວາມລັບຂອງຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ລວມທັງ ເຄົົາລົບສິດໃນການມີຊີວິດ, ການເຄື່ອນໄຫວ ແລະ ກຽດສັກສີຂອງຄົນເຈັບ, ຍາດພີ່ນ້ອງຂອງຄົນເຈັບ ໂດຍປາສະຈາກ ການຈໍາແນກ ແລະ ການລັງກຽດ.

**ໝວດທີ 4**

**ການເບິ່ງແຍງດູແລ**

**ມາດຕາ 30 (ປັບປຸງ) ການເບິ່ງແຍງດູແລ ຂອງຄອບຄົວ**

ຄອບຄົວ ຫຼື ສະມາຊິກໃນຄອບຄົວ ຕ້ອງ ໃຫ້ກໍາລັງໃຈ, ເບິ່ງແຍງດູແລ, ຊ່ວຍເຫຼືອ, ບໍ່ຈໍາແນກ ແລະ ບໍ່ລັງກຽດ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ໂດຍສະເພາະເດັກທີ່ຕິດເຊື້ອເຮສໄອວີ ແລະ ເປັນພະຍາດເອດ.

**ມາດຕາ 31 (ປັບປຸງ) ການເບິ່ງແຍງດູແລ ຂອງສະຖານທີ່ບໍລິການປິ່ນປົວທົ່ວໄປ**

ຜູ້ປະກອບວິຊາຊີບປິ່ນປົວ ຫຼື ຜູ້ເຮັດວຽກງານ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຢູ່ໃນສະຖານທີ່ບໍລິການປິ່ນປົວທົ່ວໄປ ຕ້ອງເອົາໃຈໃສ່ເບິ່ງແຍງດູແລ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ດ້ວຍຄວາມເທົ່າທຽມ ແລະ ສະເໝີພາບກັບຄົນເຈັບທົ່ວໄປ.

**ມາດຕາ 32 (ປັບປຸງ) ການເບິ່ງແຍງດູແລ ຂອງສັງຄົມ ແລະ ຊຸມຊົນ**

ສັງຄົມ ແລະ ຊຸມຊົນ ເອົາໃຈໃສ່ເບິ່ງແຍງດູແລ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ໂດຍປາສະຈາກ ການຈໍາແນກ ແລະ ການລັງກຽດ, ໃຫ້ການຊ່ວຍເຫຼືອ, ເບິ່ງແຍງ ແລະ ໃຫ້ກໍາລັງໃຈ ພ້ອມທັງສຶກສາອົບຮົມຜູ້ກ່ຽວ ບໍ່ໃຫ້ແພ່ເຊື້ອເຮສໄອວີ ໄປສູ່ຄົນອື່ນ ແລະ ມີວຽກເຮັດງານທຳ, ມີລາຍຮັບ ໃນການດຳລົງຊີວິດ ຕາມເງືື່ອນໄຂຕົວຈິງ ແລະ ຢູ່ຮ່ວມກັນຢ່າງເປັນປົກກະຕິ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ບໍ່ສັງກັດລັດ ສາມາດສ້າງຕັ້ງມູນນິທິ, ສະມາຄົມ, ສະຖານທີ່ໃຫ້ການເບິ່ງແຍງດູແລ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຢູ່ໃນຊຸມຊົນ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ໝວດທີ 5**

**ການຊ່ວຍເຫຼືອ**

**ມາດຕາ 33 (ປັບປຸງ) ການຊ່ວຍເຫຼືອທາງດ້ານເສດຖະກິດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ຕ້ອງໃຫ້ການຊ່ວຍເຫຼືອ, ປຸກລະດົມ, ຂົນຂວາຍ, ຊອກຫາທຶນຈາກພາຍໃນ ແລະ ຕ່າງປະເທດ ເພື່ອປະກອບເຂົ້າໃນວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ, ຊ່ວຍເຫຼືອຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ໃຫ້ສາມາດມີລາຍໄດ້ໃນການດຳລົງຊີວິດ ຕາມເງື່ອນໄຂຕົວຈິງ.

**ມາດຕາ 34 (ປັບປຸງ) ການຊ່ວຍເຫຼືອທາງດ້ານສັງຄົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ຕ້ອງເອົາໃຈໃສ່ປະສານສົມທົບກັບ ຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ເພື່ອປຸກລະດົມ, ຊຸກຍູ້, ສ້າງເງື່ອນໄຂໃນການຊ່ວຍເຫຼືອ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ໃຫ້ສາມາດດຳລົງຊີວິດ ແລະ ຢູ່ຮ່ວມກັນໃນສັງຄົມຢ່າງເປັນປົກກະຕິ, ໄດ້ຮັບການປິ່ນປົວ, ມີວຽກເຮັດງານທຳ, ເຂົ້າເຖິງການສຶກສາ ແລະ ໄດ້ຮັບ ຂໍ້ມູນ ຂ່າວສານ ຢ່າງສະເໝີພາບກັບບຸກຄົນທົ່ວໄປ.

**ພາກທີ IV**

**ຄວາມຮັບຜິດຊອບ ແລະ ການມີສ່ວນຮ່ວມ**

**ໝວດທີ 1**

**ຄວາມຮັບຜິດຊອບ ຂອງລັດ ແລະ ຂະແໜງການທີ່ກ່ຽວຂ້ອງ**

**ມາດຕາ 35 (ປັບປຸງ) ຄວາມຮັບຜິດຊອບຂອງລັດ**

ລັດ ມີຄວາມຮັບຜິດຊອບໃນການວາງ ນະໂຍບາຍ, ກົດໝາຍ, ແຜນຍຸດທະສາດ, ກຳນົດແຜນການ, ມາດຕະການ ແລະ ວິທີການ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ, ການປິ່ນປົວ, ການເບິ່ງແຍງດູແລ ແລະ ການຊ່ວຍເຫຼືອຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ, ຜູ້ໄດ້ຮັບຜົນກະທົບ ລວມທັງການພັດທະນາບຸກຄະລາກອນ, ການສະໜອງ ງົບປະມານ, ພາຫະນະ ແລະ ອຸປະກອນ ໃຫ້ແກ່ການກັນ ແລະ ຄວບຄຸມເຊື້ອເຮສໄອວີ/ພະຍາດເອດ.

**ມາດຕາ 36 (ໃໝ່) ຄວາມຮັບຜິດຊອບ ຂອງຂະແໜງການສຶກສາທິການ ແລະ ກິລາ**

ຂະແໜງການສຶກສາທິການ ແລະ ກິລາ ມີຄວາມຮັບຜິດຊອບໃນການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການປະສານສົມທົບກັບຂະແໜງການສາທາລະນະສຸກ ແລະ ພາກສ່ວນທີ່ກ່ຽວຂ້ອງ ແລະ ກໍານົດເຂົ້າໃນຫຼັກສູດ ການຮຽນ-ການສອນ ລວມທັງການຊຸກຍູ້, ສົ່ງເສີມ ການຈັດກິດຈະກໍາໃນ ແລະ ນອກ ສະຖານການສຶກສາ ເພື່ອສ້າງຄວາມຮູ້, ຄວາມເຂົ້າໃຈ, ທັດສະນະທີ່ຖືກຕ້ອງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໃຫ້ແກ່ ຄູ, ນັກຮຽນ, ນັກສຶກສາ, ຜູ້ປົກຄອງ, ຊຸມຊົນ ແລະ ຮັບຜິດຊອບ ໃນການພັດທະນາການສຶກສາ, ການຄົ້ນຄວ້າວິໄຈ ແລະ ການຊ່ວຍເຫຼືອ ຜູ້ໄດ້ຮັບຜົນກະທົບຈາກການຕິດເຊື້ອເຮສ ໄອວີ/ພະຍາດເອດ ຕາມຂອບເຂດຄວາມຮັບຜິດຊອບຂອງຕົນ.

**ມາດຕາ 37 (ໃໝ່) ຄວາມຮັບຜິດຊອບ ຂອງຂະແໜງການແຮງງານ ແລະ ສະຫວັດດີການສັງຄົມ**

ຂະແໜງການແຮງງານ ແລະ ສະຫວັດດີການສັງຄົມ ມີຄວາມຮັບຜິດຊອບໃນການຈັດຕັ້ງປະຕິບັດ ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການປະສານສົມທົບກັບຂະແໜງການສາທາລະນະສຸກ ແລະ ພາກສ່ວນທີ່ກ່ຽວຂ້ອງ ໃນການໃຫ້ ຂໍ້ມູນ ຂ່າວສານ ສຸຂະສຶກສາ, ສ້າງເງື່ອນໄຂ ແລະ ອຳນວຍຄວາມສະດວກ ໃຫ້ແກ່ ຜູ້ອອກແຮງງານ ທີ່ເຮັດວຽກໃນຫົວໜ່ວຍແຮງງານ ພາຍໃນປະເທດ ແລະ ຜູ້ອອກແຮງງານ ທີ່ຈະໄປອອກແຮງງານຢູ່ຕ່າງປະເທດ ສາມາດເຂົ້າເຖິງ ຂໍ້ມູນ ຂ່າວສານ ການບໍລິການກວດຫາການຕິດເຊື້ອເຮສໄອວີ ລວມທັງການສະໜັບສະໜູນ ແລະ ສົ່ງເສີມ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ ມີວຽກເຮັດງານທໍາ ແລະ ມີລາຍໄດ້ ຕາມຂອບເຂດຄວາມຮັບຜິດຊອບຂອງຕົນ.

**ມາດຕາ 38 (ໃໝ່) ຄວາມຮັບຜິດຊອບຂອງ****ຂະແໜງການຖະແຫຼງຂ່າວ, ວັດທະນາທໍາ ແລະ ທ່ອງທ່ຽວ**

ຂະແໜງການຖະແຫຼງຂ່າວ, ວັດທະນາທໍາ ແລະ ທ່ອງທ່ຽວມີຄວາມຮັບຜິດຊອບໃນການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການປະສານສົມທົບກັບຂະແໜງການສາທາລະນະສຸກ ແລະ ພາກສ່ວນທີ່ກ່ຽວຂ້ອງໃນການໂຄສະນາ ເຜີຍແຜ່ ຂໍ້ມູນ ຂ່າວສານ ຜ່ານສື່ມວນຊົນ ຢ່າງເປັນປົກກະຕິ, ຊຸກຍູ້, ສົ່ງເສີມການຈັດກິດຈະກໍາໂຄສະນາວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດໃນສະຖານທີ່ທ່ອງທ່ຽວ ລວມທັງການກໍານົດວຽກງານດັ່ງກ່າວເຂົ້າໃນແຜນການຂອງຕົນ.

**ມາດຕາ 39 (ໃໝ່) ຄວາມຮັບຜິດຊອບຂອງ ຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ**

ຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ມີຄວາມຮັບຜິດຊອບ ໃນການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ, ຊຸກຍູ້, ສົ່ງເສີມ, ສ້າງເງື່ອນໄຂ ແລະ ອໍານວຍຄວາມສະດວກໃນການຈັດຕັ້ງປະຕິບັດວຽກງານດັ່ງກ່າວ ໂດຍປະສານສົມທົບກັບຂະແໜງການສາທາລະນະສຸກ, ຄະນະກໍາມະການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ລວມທັງການສ້າງຕັ້ງໜ່ວຍງານປະສານງານຂອງຕົນ ເພື່ອຈັດຕັ້ງປະຕິບັດວຽກງານດັ່ງກ່າວ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ຄວາມຮັບຜິດຊອບ ແລະ ການມີສ່ວນຮ່ວມຂອງ ນິຕິບຸກຄົນ,**

**ສັງຄົມ, ຊຸມຊົນ, ຄອບຄົວ ແລະ ບຸກຄົນທົ່ວໄປ**

**ມາດຕາ 40 (ໃໝ່) ຄວາມຮັບຜິດຊອບ** **ແລະ ການມີສ່ວນຮ່ວມ ຂອງນິຕິບຸກຄົນ**

ນິຕິບຸກຄົນ ທັງພາຍໃນ ແລະ ຕ່າງປະເທດ ມີຄວາມຮັບຜິດຊອບ ແລະ ມີສ່ວນຮ່ວມໃນວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການຈັດກິດຈະກໍາ ແລະ ໂຄສະນາ ເຜີຍແຜ່, ໃຫ້ ຂໍ້ມູນ ຂ່າວສານ ສຸຂະສຶກສາ ຕາມຂອບເຂດຄວາມຮັບຜິດຊອບຂອງຕົນ ເພື່ອຫຼຸດຜ່ອນຄວາມສ່ຽງຕໍ່ການຕິດເຊື້ອເຮສໄອວີ ແລະ ການເປັນພະຍາດເອດ, ສ້າງເງື່ອນໄຂ ແລະ ອໍານວຍຄວາມສະດວກ ໃຫ້ແກ່ຜູ້ອອກແຮງງານ ໃນສະຖານທີ່ດໍາເນີນ ທຸລະກິດຂອງຕົນ ສາມາດເຂົ້າເຖິງການບໍລິການ ການໃຫ້ຄຳປຶກສາ ແລະ ການກວດຫາການຕິດເຊື້ອເຮສໄອວີ ລວມທັງການສະໜັບສະໜູນ ແລະ ສົ່ງເສີມ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ ໃຫ້ມີວຽກເຮັດງານທໍາ ແລະ ມີລາຍໄດ້.

**ມາດຕາ 41 (ປັບປຸງ) ຄວາມຮັບຜິດຊອບ ແລະ ການມີສ່ວນຮ່ວມ ຂອງ ສັງຄົມ ແລະ ຊຸມຊົນ**

ສັງຄົມ ແລະ ຊຸມຊົນ ມີຄວາມຮັບຜິດຊອບ ແລະ ມີສ່ວນຮ່ວມ ໃນວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ດ້ວຍການ ໂຄສະນາ ເຜີຍແຜ່, ໃຫ້ຂໍ້ມູນ ຂ່າວສານ ສຸຂະສຶກສາ, ປຸກລະດົມ, ຂົນຂວາຍໃຫ້ທຸກຄົນ ເຫັນໄດ້ເຖິງຄວາມອັນຕະລາຍຂອງເຊື້ອເຮສໄອວີ/ພະຍາດເອດ, ຫຼີກເວັ້ນ ພຶດຕິກໍາທີ່ມີຄວາມສ່ຽງ ຫຼື ປັດໄຈທີ່ນຳໄປສູ່ການຕິດເຊື້ອເຮສໄອວີ ລວມທັງການຮ່ວມມືໃນການສະໜອງ ຂໍ້ມູນ ຂ່າວສານ ໃຫ້ແກ່ພາກສ່ວນທີ່ກ່ຽວຂ້ອງ ແລະ ໃຫ້ກໍາລັງໃຈ, ການຊ່ວຍເຫຼືອ, ເບິ່ງແຍງດູແລ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ.

**ມາດຕາ 42 (ປັບປຸງ) ຄວາມຮັບຜິດຊອບ ແລະ ການມີສ່ວນຮ່ວມ ຂອງຄອບຄົວ**

ຄອບຄົວ ແລະ ສະມາຊິກໃນຄອບຄົວ ມີຄວາມຮັບຜິດຊອບໂດຍກົງ ແລະ ມີສ່ວນຮ່ວມ ໃນການສຶກສາອົບຮົມສະມາຊິກໃນຄອບຄົວຕົນ ໃຫ້ເຫັນໄດ້ເຖິງຄວາມອັນຕະລາຍຂອງເຊືື້ອເຮສໄອວີ/ພະຍາດເອດ, ມີສະຕິຫຼີກເວັ້ນ ພຶດຕິກໍາ ທີ່ມີຄວາມສ່ຽງ ຫຼື ປັດໄຈທີ່ພາໃຫ້ຕິດເຊື້ອເຮສໄອວີ, ເປັນພະຍາດເອດ, ປຸກລະດົມ, ຊຸກຍູ້ ໃຫ້ສະມາຊິກໃນຄອບຄົວ ກວດເລືອດຊອກຫາການຕິດເຊື້ອເຮສໄອວີ ກ່ອນການແຕ່ງດອງ, ການວາງແຜນເອົາລູກ ແລະ ຖືພາ ລວມທັງໃຫ້ກໍາລັງໃຈ, ການຊ່ວຍເຫຼືອ, ເບິ່ງແຍງດູແລ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ.

**ມາດຕາ 43 (ປັບປຸງ) ຄວາມຮັບຜິດຊອບ ແລະ ການມີສ່ວນຮ່ວມ ຂອງບຸກຄົນທົ່ວໄປ**

ບຸກຄົນທົ່ວໄປ ທຸກ ເພດ, ໄວ ທີ່ອາໄສ ຢູ່ ສປປ ລາວ ມີຄວາມຮັບຜິດຊອບ ແລະ ເປັນເຈົ້າການເຂົ້າຮ່ວມ ໃນການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ, ຫຼີກເວັ້ນພຶດຕິກໍາທີ່ມີຄວາມສ່ຽງຕໍ່ການຕິດເຊື້ອເຮສ ໄອວີ, ສະໝັກໃຈກວດເລືອດຊອກຫາການຕິດເຊື້ອເຮສໄອວີ, ໃນກໍລະນີທີ່ຕິດເຊື້ອເຮສໄອວີແລ້ວ ຕ້ອງເຂົ້າຮັບການປິ່ນປົວຢ່າງທັນການ ແລະ ບໍ່ໃຫ້ແພ່ເຊື້ອສູ່ຄົນອື່ນ.

ສໍາລັບ ຜູ້ທີ່ດໍາລົງຊີວິດ ແລະ ເຄື່ອນໄຫວຢູ່ໃນສະພາບແວດລ້ອມ, ວິຊາຊີບ ທີ່ມີຄວາມສ່ຽງຕໍ່ການຕິດເຊື້ອເຮສໄອວີ ຕ້ອງປະຕິບັດຕາມຫຼັກການ, ລະບຽບການ, ມາດຕະການ ແລະ ວິທີການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຢ່າງເຂັ້ມງວດ.

**ມາດຕາ 44 (ປັບປຸງ) ຄວາມຮັບຜິດຊອບຂອງ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ**

ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຕ້ອງມີຄວາມຮັບຜິດຊອບ, ເອົາໃຈໃສ່ ເບິ່ງແຍງດູແລ, ປິ່ນປົວຕົນເອງ ແລະ ລາຍງານ ກ່ຽວກັບສຸຂະພາບຂອງຕົນ ຕໍ່ຜູ້ປະກອບວິຊາຊີບປິ່ນປົວ ຫຼື ຜູ້ເຮັດວຽກງານ ກ່ຽວກັບການກັນ ແລະ ຄວບຄຸມເຊື້ອເຮສໄອວີ/ພະຍາດເອດ ພ້ອມທັງການປະຕິບັດຕາມຄຳແນະນຳ ຫຼັກການ, ລະບຽບການ, ມາດຕະການ ແລະ ວິທີການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຢ່າງເຂັ້ມງວດ.

ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຕ້ອງມີຄວາມຮັບຜິດຊອບເຂົ້າຮ່ວມໃນການວາງແຜນ, ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ.

**ພາກທີ V**

**ກອງທຶນ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

**ມາດຕາ 45 (ປັບປຸງ) ກອງທຶນ ກັນ ແລະ ຄວບຄຸມເຊື້ອເຮສໄອວີ/ພະຍາດເອດ**

ກອງທຶນ ກັນ ແລະ ຄວບຄຸມເຊື້ອເຮສໄອວີ/ພະຍາດເອດ ແມ່ນ ກອງທຶນຂອງລັດທີ່ສ້າງຕັ້ງຂຶ້ນ ເພື່ອ ສະສົມທຶນ ແລະ ລະດົມທຶນຈາກແຫຼ່ງຕ່າງໆ ທັງພາຍໃນ ແລະ ຕ່າງປະເທດ ແນໃສ່ສະສົມທຶນໃນການຕອບສະໜອງວຽກງານກັນ ແລະ ຄວບຄຸມເຊື້ອເຮສໄອວີ/ພະຍາດເອດ ໃຫ້ກວ້າງຂວາງ, ຕໍ່ເນື່ອງ ມີປະສິດທິພາບ ແລະ ປະສິດທິຜົນ ໂດຍຢູ່ພາຍໃຕ້ການຄຸ້ມຄອງ ແລະ ຕິດຕາມກວດກາ ຂອງກະຊວງສາທາລະນະສຸກ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍງົບປະມານແຫ່ງລັດ.

**ມາດຕາ 46 (ປັບປຸງ) ແຫຼ່ງຂອງກອງທຶນ**

ກອງທຶນ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໄດ້ມາຈາກ:

1. ງົບປະມານຂອງລັດ;
2. ການສະໜັບສະໜູນ ຫຼື ການປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ລວມທັງອົງການຈັດຕັ້ງສາກົນ;
3. ການເຄື່ອນໄຫວກິດຈະກໍາຫາລາຍໄດ້ ເປັນຕົ້ນ ການແຂ່ງຂັນກິລາ-ກາຍຍະກໍາ, ການສະແດງສິລະປະວັນນະຄະດີ;
4. ດອກເບ້ຍເງິນຝາກຂອງກອງທຶນ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

**ມາດຕາ 47 (ໃໝ່) ເປົ້າໝາຍການນໍາໃຊ້ກອງທຶນ**

ກອງທຶນ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໃຫ້ນຳໃຊ້ເຂົ້າໃນເປົ້າໝາຍ ດັ່ງນີ້:

* 1. ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
  2. ການປະກອບສ່ວນເຂົ້າໃນການປັບປຸງຄຸນນະພາບການບໍລິການປິ່ນປົວ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ;
  3. ການປະກອບສ່ວນເຂົ້າໃນການຊ່ວຍເຫຼືອ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ.

ການນໍາໃຊ້ກອງທຶນ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ສໍາລັບແຕ່ລະເປົ້າໝາຍ ຕ້ອງປະຕິບັດຕາມແຜນງານ ແລະ ແຜນກິດຈະກໍາ ຢ່າງເຂັ້ມງວດ.

**ມາດຕາ 48 (ປັບປຸງ) ການຄຸ້ມຄອງ ແລະ ນໍາໃຊ້ກອງທຶນ**

ການຄຸ້ມຄອງ ແລະ ນຳໃຊ້ກອງທຶນ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ໃຫ້ປະຕິບັດຕາມ ກົດໝາຍວ່າດ້ວຍງົບປະມານແຫ່ງລັດ, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

ສຳລັບການຄຸ້ມຄອງ ແລະ ນຳໃຊ້ກອງທຶນ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ VI**

**ຂໍ້ຫ້າມ**

**ມາດຕາ 49 (ປັບປຸງ) ຂໍ້ຫ້າມທົ່ວໄປ**

**ຫ້າມ** ບຸກຄົນ, ນິຕິບຸກຄົນ ແລະ ການຈັດຕັ້ງ ມີ**ພຶດຕິກໍາ ດັ່ງນີ້:**

1. ຂັດຂວາງ ຫຼື ເມີນເສີຍ ຕໍ່ການເຄື່ອນໄຫວວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຂອງພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
2. ສົ່ງເສີມ, ສ້າງເງື່ອນໄຂທີ່ເປັນປັດໄຈສ່ຽງຕໍ່ການຕິດເຊື້ອເຮສໄອວີ ຫຼື ໃຊ້ສິດ ແລະ ເສລີພາບສ່ວນບຸກຄົນ ເພື່ອແພ່ເຊື້ອເຮສໄອວີ;
3. ຈໍາແນກ ແລະ ລັງກຽດ, ໝິ່ນປະໝາດ, ໃຊ້ຄວາມຮຸນແຮງ, ບັງຄັບນາບຂູ່ ແລະ ໃສ່ຮ້າຍຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ຫຼື ຜູ້ໄດ້ຮັບຜົນກະທົບ ແລະ ຜູ້ເຮັດວຽກງານ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາເອດ;
4. ໃຫ້, ເປັນສື່ກາງໃນການ ໃຫ້ ຫຼື ຮັບ ສິນບົນ ແກ່ພະນັກງານ-ລັດຖະກອນ ຫຼື ເຈົ້າໜ້າທີ່ ທີ່ກ່ຽວຂ້ອງ;
5. ເອົາຜູ້ຕິດເຊື້ອເຮສໄອວີ ຫຼື ຜູ້ເປັນພະຍາດເອດ ທີ່ມີສຸຂະພາບແຂງແຮງອອກຈາກໜ້າທີ່ວຽກງານ ຫຼື ປະຕິເສດການຮັບເອົາຜູ້ຕິດເຊື້ອເຮສໄອວີ ຫຼື ຜູ້ເປັນພະຍາດເອດ ທີ່ມີສຸຂະພາບແຂງແຮງເຂົ້າເຮັດວຽກ;
6. ໂຄສະນາ ເຜີຍແຜ່ ຫຼື ໃຫ້ຂໍ້ມູນ ທີ່ບໍ່ມີມູນຄວາມຈິງ ຊຶ່ງສ້າງຄວາມບໍ່ສະຫງົບໃນສັງຄົມ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 50 (ປັບປຸງ) ຂໍ້ຫ້າມສໍາລັບ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ**

ຫ້າມ ຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ ມີພຶດຕິກໍາ ດັ່ງນີ້:

* 1. ແພ່ເຊື້ອເຮສໄອວີ ໄປສູ່ບຸກຄົນອື່ນ ດ້ວຍວິທີການຕ່າງໆ;
  2. ບໍລິຈາກ ເລືອດ, ເນື້ື່ອເຍື່ອ ແລະ ອະໄວຍະວະຕ່າງໆ;
  3. ໃຫ້ສິນບົນແກ່ ພະນັກງານ-ລັດຖະກອນ ຫຼື ເຈົ້າໜ້າທີ່ ທີ່ກ່ຽວຂ້ອງ ໃນການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
  4. ລະເມີດ ຄຳແນະນຳ ຫຼື ປະຕິເສດ ການປິ່ນປົວ, ການເບິ່ງແຍງດູແລ ຫຼື ການຊ່ວຍເຫຼືອ ຂອງແພດ, ໝໍ, ຄອບຄົວ ຫຼື ບຸກຄົນອື່ນ ໃນການກັນ ແລະ ຄວບຄຸມ ເຊືື້ອເຮສໄອວີ/ພະຍາດເອດ;
  5. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 51 (ປັບປຸງ) ຂໍ້ຫ້າມສໍາລັບ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ**

ຫ້າມ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ ມີພຶດຕິກໍາ ດັ່ງນີ້:

1. ສວຍໃຊ້ ສິດ, ໜ້າທີ່, ຕຳແໜ່ງ ເພື່ອຫາຜົນປະໂຫຍດແກ່ ຕົນ, ຄອບຄົວ, ຍາດພີ່ນ້ອງ ຫຼື ພັກພວກຂອງຕົນ;
2. ກົດໜ່ວງ, ຖ່ວງດຶງ, ປອມແປງ ເອກະສານ ຫຼື ອອກເອກະສານ ໂດຍບໍ່ຖືກຕ້ອງ;
3. ຂໍເອົາ, ຮຽກເອົາ, ທວງເອົາ, ໃຫ້, ຮັບ ຫຼື ເປັນສື່ກາງໃນການ ໃຫ້ ຫຼື ຮັບ ສິນບົນ;
4. ເປີດເຜີຍຄວາມລັບ ຂອງລັດ ຫຼື ທາງລັດຖະການ, ຂອງຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ;
5. ປະຕິບັດໜ້າທີ່ດ້ວຍຄວາມ ປະໝາດ, ເລິ່ນເລີ້, ເມີນເສີຍ, ຂາດຄວາມຮັບຜິດຊອບ ແລະ ຈັນຍາບັນ ທີ່ກໍ່ໃຫ້ເກີດຄວາມເສຍຫາຍຕໍ່ ລັດ, ບຸກຄົນ, ນິຕິບຸກຄົນ ຫຼື ການຈັດຕັ້ງ;
6. ຮຽກ ຫຼື ທວງເອົາ ຄ່າທຳນຽມ, ຄ່າບໍລິການ ແລະ ນຳໃຊ້ລາຍຮັບວິຊາການ ໂດຍບໍ່ຖືກຕ້ອງຕາມ ກົດໝາຍ ແລະ ລະບຽບການ;
7. **ມີພຶດຕິກໍາອື່ນ ທີ່ເປັນການລະເມີດກົດໝາຍ.**

**ພາກທີ VII**

**ຄະນະກໍາມະການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

**ມາດຕາ 52 (ປັບປຸງ) ຄະນະກໍາມະການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ຄະນະກໍາມະການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ແມ່ນ ການຈັດຕັ້ງທີ່ບໍ່ປະຈຳການ, ມີພາລະບົດບາດ, ສິດ ແລະ ໜ້າທີ່ ໃນການ ຊີ້ນຳ, ຕິດຕາມ ກວດກາ, ຊຸກຍູ້ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ເຂົ້າຮ່ວມ ແລະ ຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ໃນຂອບເຂດທົ່ວປະເທດ.

ຄະນະກໍາມະການ ກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ປະກອບດ້ວຍ:

1. ຄະນະກໍາມະການແຫ່ງຊາດ;
2. ຄະນະກໍາມະການຂັ້ນແຂວງ;
3. ຄະນະກໍາມະການຂັ້ນເມືອງ.

ສຳລັບ ໂຄງປະກອບການຈັດຕັ້ງ, ບຸກຄະລາກອນ, ສິດ ແລະ ໜ້າທີ່ຂອງຄະນະກໍາມະການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ແຕ່ລະຂັ້ນ ໄດ້ກໍານົດໄວ້ໃນລະບຽບການຕ່າງຫາກ.

ມາດຕາ 53 (ປັບປຸງ) ຄະນະກໍາມະການແຫ່ງຊາດ

ຄະນະກໍາມະການແຫ່ງຊາດ ຖືກແຕ່ງຕັ້ງ ໂດຍນາຍົກລັດຖະມົນຕີ ຕາມການສະເໜີຂອງລັດຖະມົນຕີ ກະຊວງສາທາລະນະສຸກ ມີພາລະບົດບາດເປັນເສນາທິການໃຫ້ແກ່ລັດຖະບານ ໃນການຄົ້ນຄວ້າ, ຕິດຕາມ ກວດກາ ແລະ ຊຸກຍູ້ ບັນດາກະຊວງ, ອົງການ ແລະ ພາກສ່ວນອື່ນທີ່ກ່ຽວຂ້ອງ ໂດຍມີ**ສູນຕ້ານເອດ ແລະ ພະຍາດຕິດຕໍ່ທາງເພດສຳພັນ** ກະຊວງສາທາລະນະສຸກ ເປັນ**ກອງເລຂາ** ຊຶ່ງມີພາລະບົດບາດ ເປັນໃຈກາງປະສານສົມທົບ ແລະ ຊ່ວຍວຽກຄະນະກໍາມະການ ກັນ ແລະ **ຄວບຄຸມ ເຊື້ອເຮສໄອວີ/ພະຍາດເອດແຫ່ງຊາດ.**

ມາດຕາ 54 (ປັບປຸງ) ຄະນະກຳມະການຂັ້ນແຂວງ

ຄະນະກຳມະການຂັ້ນແຂວງ ຖືກແຕ່ງຕັ້ງ ໂດຍປະທານຄະນະກໍາມະການປົກຄອງຂັ້ນແຂວງ ຕາມການ ສະເໜີຂອງຫົວໜ້າພະແນກສາທາລະນະສຸກ ແຂວງ, ນະຄອນຫຼວງ ມີພາລະບົດບາດເປັນເສນາທິການໃຫ້ແກ່ປະທານຄະນະກໍາມະການປົກຄອງຂັ້ນແຂວງ ໃນການຄົ້ນຄວ້າ, ຕິດຕາມ ກວດກາ ແລະ ຊຸກຍູ້ພະແນກ, ອົງການລັດທຽບເທົ່າພະແນກຂັ້ນແຂວງ ແລະ ພາກສ່ວນອື່ນທີ່ກ່ຽວຂ້ອງ ໂດຍມີ**ຂະແໜງຄວບຄຸມພະຍາດຕິດຕໍ່** ພະແນກສາທາລະນະສຸກ ແຂວງ, ນະຄອນຫຼວງ **ເປັນກອງເລຂາ** ຊຶ່ງມີພາລະບົດບາດ ເປັນໃຈກາງປະສານສົບທົບ ແລະ ຊ່ວຍວຽກຄະນະກຳມະການຂັ້ນແຂວງ.

ມາດຕາ 55 (ປັບປຸງ) ຄະນະກຳມະການຂັ້ນເມືອງ

ຄະນະກຳມະການຂັ້ນເມືອງ ຖືກແຕ່ງຕັ້ງ ໂດຍປະທານຄະນະກໍາມະການປົກຄອງຂັ້ນເມືອງ ຕາມການ ສະເໜີຂອງຫົວໜ້າຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີພາລະບົດບາດ ເປັນເສນາທິການໃຫ້ແກ່ປະທານຄະນະກໍາມະການປົກຄອງຂັ້ນເມືອງ ໃນການຄົ້ນຄວ້າ, ຕິດຕາມ ກວດກາ ແລະ ຊຸກຍູ້ ຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນທີ່ກ່ຽວຂ້ອງ **ໂດຍມີໜ່ວຍງານຄວບຄຸມພະຍາດຕິດຕໍ່ຫ້ອງການສາ**ທາລະນະສຸກ ເມືອງ, ເທດສະບານ, ນະຄອນ ເປັນ**ກອງເລຂາ** ຊຶ່ງມີພາລະບົດບາດເປັນໃຈກາງປະສານສົມທົບ ແລະ ຊ່ວຍວຽກຄະນະກຳມະການຂັ້ນເມືອງ**.**

**ພາກທີ VIII**

**ການຄຸ້ມຄອງ ແລະ ການກວດກາວຽກງານກັນ ແລະ ຄວບຄຸມ**

**ເຊື້ອເຮສໄອວີ/ພະຍາດເອດ**

**ໝວດທີ 1**

**ການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

**ມາດຕາ 56 (ປັບປຸງ) ອົງການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ລັດຖະບານ ຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ **ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບ**ໃຫ້ກະຊວງສາທາລະນະສຸກ ເປັນຜູ້**ຮັບຜິດຊອບໂດຍກົງ** ແລະ **ເປັນເຈົ້າການປະສານສົມທົບ**ກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ.

**ມາດຕາ 57 (ປັບປຸງ) ສິດ ແລະ ໜ້າທີ່ຂອງກະຊວງສາທາລະນະສຸກ**

ໃນການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ເປັນ ແຜນການ, ແຜນງານ ແລະ ໂຄງການລະອຽດ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຢ່າງກວ້າງຂວາງ;
4. ອອກຂໍ້ຕົກລົງ, ຄຳສັ່ງ, ຄໍາແນະນໍາ, ແຈ້ງການ ແລະ ມາດຕະການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
5. ຊີ້ນຳ, ຕິດຕາມ ແລະ ປະເມີນຜົນ ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ໃນຂອບເຂດທົ່ວປະເທດ;
6. ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
7. ອອກ, ໂຈະ ຫຼື ຍົກເລີກ ຂໍ້ຕົກລົງ, ຄຳສັ່ງ ແລະ ຄຳແນະນຳ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
8. ສ້າງຄູ່ມືວິຊາການ, ຂັ້ນຕອນໃນການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ເປັນຕົ້ນ ການປິ່ນປົວ, ຄຸ້ມຄອງ ກໍລະນີຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ, ການປະເມີນຄວາມສ່ຽງ ແລະ ການເຝົ້າລະວັງ;
9. ສ້າງ, ປັບປຸງ ລະບົບຖານຂໍ້ມູນ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
10. ອອກໃບຢັ້ງຢືນກ່ຽວກັບການວິເຄາະ ແລະ ການປະຕິບັດວຽກງານຕົວຈິງໃນການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
11. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
12. ປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
13. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
14. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຕໍ່ລັດຖະບານ ຢ່າງເປັນປົກກະຕິ;
15. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 58 (ປັບປຸງ) ສິດ ແລະ ໜ້າທີ່ຂອງພະແນກສາທາລະນະສຸກ ແຂວງ, ນະຄອນຫຼວງ**

ໃນການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
3. ຊີ້ນຳ, ຕິດຕາມ ແລະ ປະເມີນຜົນ ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
4. ສະເໜີ ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
5. ອອກ, ໂຈະ ຫຼື ຍົກເລີກ ຂໍ້ຕົກລົງ, ຄຳສັ່ງ ແລະ ຄຳແນະນຳ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
6. ນຳໃຊ້ລະບົບຖານຂໍ້ມູນກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
7. ອອກໃບຢັ້ງຢືນກ່ຽວກັບການວິເຄາະ ແລະ ການປະຕິບັດວຽກງານຕົວຈິງໃນການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
8. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
9. ປະສານສົມທົບກັບ ພະແນກການ, ອົງການລັດທຽບເທົ່າພະແນກຂັ້ນແຂວງ ແລະ ພາກສ່ວນອື່ນ ທີ່ກ່ຽວຂ້ອງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
10. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ຕາມການມອບໝາຍ;
11. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ຕໍ່ ກະຊວງສາທາລະນະສຸກ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 59 (ປັບປຸງ ) ສິດ ແລະ ໜ້າທີ່ຂອງຫ້ອງການສາທາລະນະສຸກ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ, ແຜນການ, ແຜນງານ, ໂຄງການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
2. ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
3. ຊີ້ນຳ, ຕິດຕາມ ແລະ ປະເມີນຜົນ ການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
4. ໃຫ້ຄຳແນະນຳໃນການປິ່ນປົວ, ຊ່ວຍເຫຼືອຜູ້ຕິດເຊື້ອເຮສໄອວີ ແລະ ຜູ້ເປັນພະຍາດເອດ;
5. ສະເໜີບຳລຸງ, ຍົກລະດັບບຸກຄະລາກອນ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ;
6. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
7. ປະສານສົມທົບກັບ ຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດ ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
8. ສະຫຼຸບ ແລະ ລາຍງານ ກ່ຽວກັບການຈັດຕັ້ງປະຕິບັດວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ຕໍ່ພະແນກສາທາລະນະສຸກ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 60 (ໃໝ່) ສິດ ແລະ ໜ້າທີ່ຂອງຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ**

ຂະແໜງການ, ອົງການ, ອົງການປົກຄອງທ້ອງຖິ່ນ **ແລະ ພາກສ່ວນອື່ນທີ່ກ່ຽວຂ້ອງ** ມີ ສິດ ແລະ ໜ້າທີ່ **ປະສານສົມທົບກັບຂະແໜງການສາທາລະນະສຸກ ໃນການ**ຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສ ໄອວີ/ພະຍາດເອດ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາ ວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

**ມາດຕາ 61 (ປັບປຸງ) ອົງການກວດກາວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ**

ອົງການກວດກາວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ຕາມທີ່ໄດ້ກໍານົດໄວ້ໃນມາດຕາ 56 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດ ແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ສື່ມວນຊົນ ແລະ ພົນລະເມືອງ.

**ມາດຕາ 62 (ໃໝ່) ເນື້ອໃນການກວດກາ**

ການກວດກາວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ມີເນື້ອໃນ ດັ່ງນີ້:

1. ການປະຕິບັດ ກົດໝາຍ, ລະບຽບການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
2. ການປະຕິບັດໜ້າທີ່ຂອງພະນັກງານ-ລັດຖະກອນ ຫຼື ເຈົ້າໜ້າທີ່ ແລະ ຜູ້ເຮັດວຽກງານ ກ່ຽວກັບການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
3. ການສ້າງ ແລະ ປະຕິບັດ ແຜນການ ກ່ຽວກັບວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ;
4. ເນື້ອໃນອື່ນ ທີ່ເຫັນວ່າຈຳເປັນ.

**ມາດຕາ 63 (ປັບປຸງ) ຮູບການ ການກວດກາ**

ການກວດກາວຽກງານກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ ມີ ສາມຮູບການ ດັ່ງນີ້:

1. ການກວດກາຕາມລະບົບປົກກະຕິ ຊຶ່ງແມ່ນ ການກວດກາຕາມແຜນການຢ່າງເປັນປະຈຳ ແລະ ມີກໍານົດເວລາທີ່ແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າ ມີຄວາມຈຳເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາແບບຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາຮູ້ກ່ອນລ່ວງໜ້າ.

ໃນການກວດກາວຽກງານກັນ ແລະ ຄວບຄຸມເຊື້ອເຮສໄອວີ/ພະຍາດເອດ ໃຫ້ປະຕິບັດຕາມກົດໝາຍ ຢ່າງເຂັ້ມງວດ.

**ພາກທີ IX**

**ວັນຕ້ານເອດແຫ່ງຊາດ ແລະ ເຄື່ອງໝາຍ**

**ມາດຕາ 64 (ປັບປຸງ) ວັນຕ້ານເອດແຫ່ງຊາດ**

ລັດ ຖືເອົາວັນທີ 1 ທັນວາ ເປັນວັນຕ້ານເອດແຫ່ງຊາດ ຊຶ່ງແມ່ນວັນດຽວກັນ ກັບວັນສາກົນຕ້ານເອດ.

ຂະແໜງການສາທາລະນະສຸກ ສ້າງຂະບວນການ, ກິດຈະກໍາຕ່າງໆ ເພື່ອປູກຈິດສໍານຶກ, ໃຫ້ຄວາມ ສໍາຄັນ ແລະ ເປັນເຈົ້າການໃນການກັນ ແລະ ຄວບຄຸມ ເຊື້ອເຮສໄອວີ/ພະຍາດເອດ.

**ມາດຕາ 65 (ປັບປຸງ) ເຄື່ອງໝາຍຕ້ານເອດ**

ລັດ ຖືເອົາເຄື່ອງໝາຍຕ້ານເອດສາກົນ ເປັນເຄື່ອງໝາຍຕ້ານເອດແຫ່ງຊາດ, ເປັນຮູບໂບແດງເສັ້ນດຽວທີ່ ໄຂວ່ກັນ ຊຶ່ງໝາຍເຖິງ ການເບິ່ງແຍງດູແລ ແລະ ການຊ່ວຍເຫຼືອ ຜູ້ຕິດເຊື້ອເຮສໄອວີ, ຜູ້ເປັນພະຍາດເອດ ແລະ ຜູ້ໄດ້ຮັບຜົນກະທົບ.

**ພາກທີ X**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 66 (ປັບປຸງ) ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 67 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນ ໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

**ພາກທີ XI**

**ບົດບັນຍັດສຸດທ້າຍ**

**ມາດຕາ 68 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະ ບັບນີ້.

**ມາດຕາ 69 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 9 ກັນຍາ 2024 ພາຍຫຼັງ ປະທານປະເທດ ແຫ່ງສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງ ລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການສະກັດກັ້ນ ແລະ ຕ້ານເຊື້ອເຮສໄອວີ/ພະຍາດເອດ ສະບັບເລກທີ 01/ສພຊ, ລົງວັນທີ 29 ມີຖຸນາ 2010.

**ປະທານສະພາແຫ່ງຊາດ**