ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ

ສັນຕິພາບ ​ເອກະ​ລາດ ປະຊາທິປະ​ໄຕ ເອກະ​ພາບ ວັດທະນະ​ຖາວອນ

**ສະພາ​ແຫ່ງ​ຊາດ**   **ເລກ​ທີ** 50/**ສພຊ**

**ນະຄອນຫຼວງວຽງຈັນ, ວັນທີ** 20 **ພະຈິກ 2023**

**ກົດໝາຍ**

**ວ່າດ້ວຍຊັບສິນທາງປັນຍາ**

**(ສະບັບ​ປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະ ການປົກປ້ອງສິດທາງດ້ານຊັບສິນທາງປັນຍາ ເພື່ອຊຸກຍູ້, ສົ່ງເສີມ ຫົວຄິດປະດິດສ້າງ, ການປະດິດຄິດແຕ່ງ, ເສດຖະກິດພູມປັນຍາ, ການພັດທະນາ ວິທະຍາສາດ, ເຕັກໂນໂລຊີ, ນະວັດຕະກໍາ ແລະ ການຖ່າຍທອດເຕັກໂນໂລຊີ ຢູ່ພາຍໃນ ແລະ ຕ່າງປະເທດ ຮັບປະກັນຜົນປະໂຫຍດອັນຊອບທໍາ ຂອງເຈົ້າຂອງຊັບສິນທາງປັນຍາ ແລະ ຜົນປະໂຫຍດຂອງລັດ, ສັງຄົມ ແນໃສ່ສົ່ງເສີມ ການຄ້າ, ການລົງທຶນ ແລະ ຄວາມສາມາດ ໃນການແຂ່ງຂັນ ຕາມກົນ ໄກເສດຖະກິດຕະຫຼາດ ຢ່າງມີປະສິດທິພາບ, ປະສິດທິຜົນ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ, ຫັນເປັນອຸດສາຫະກໍາ ແລະ ທັນສະໄໝ ຕາມທິດສີຂຽວ ແລະ ຍືນຍົງ.

**ມາດຕາ 2 ຊັບສິນທາງປັນຍາ**

ຊັບສິນທາງປັນຍາ ແມ່ນ ຜົນງານທີ່ໄດ້ມາຈາກສະຕິປັນຍາຂອງມະນຸດ ຊຶ່ງເປັນຜູ້ປະດິດສ້າງ ແລະ ປະດິດຄິດແຕ່ງຂຶ້ນມາ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄຳສັບທີ່​ນຳ​ໃຊ້ ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ຊັບສິນອຸດສາຫະກຳ** ​ໝາຍ​ເຖິງ ​ຊັບ​ສິນທາງປັນຍາ ໃນຂົງເຂດ ອຸດສາຫະກຳ, ຫັດຖະກຳ, ກະສິກຳ, ການປະມົງ, ການຄ້າ ​ແລະ ການບໍລິການ;
2. **ສິດໃນຊັບສິນອຸດສາຫະກຳ** ​**​**ໝາຍ​ເຖິງ **ສິດຂອງ ບຸກຄົນ,** ນິຕິບຸກຄົນ **ຫຼື** ການ​ຈັດຕັ້ງ ກ່ຽວກັບຊັບ​ສິນ​ອຸດສາຫະກຳ;
3. **ສິດ​ທິ​ບັດ** **​**ໝາຍ​ເຖິງ ເອ​ກະ​ສານ​ຢັ້ງ​ຢືນທີ່ເປັນທາງການຈາກ​​ການ​ຈັດຕັ້ງລັດ ​​ເພື່ອ​ປົກ​ປ້​​ອງ​ການ​ປະ​ດິດ​ສ້າງໃໝ່ ທີ່ມີ​ຂັ້ນຕອນ​ການ​ປະດິດສ້າງ ​ແລະ ສາມາດ​ນຳ​ໃຊ້​ເຂົ້າສູ່ການ​ຜະລິດອຸດສາຫະກຳ​ໄດ້;
4. **ການປະດິດສ້າງ** ​​ໝາຍ​ເຖິງ ​​ການ​ນຳ​ໃຊ້ວິທີ​ການ​ທາງດ້ານເຕັກນິກ ​ເພື່ອ​ສ້າງຜະລິດຕະພັນ ຫຼື ກຳມະ​ວິທີການຜະລິດ​ໃໝ່ ໃນ​ການ​ແກ້​ໄຂ​ບັນຫາ​ສະ​ເພາະ​ໃດໜຶ່ງ;
5. **ອະນຸສິດ​ທິ​ບັດ** **​**ໝາຍ​ເຖິງ ເອ​ກະ​ສານ​ຢັ້ງ​ຢືນທີ່ເປັນທາງການຈາກ​​ການ​ຈັດຕັ້ງລັດ ​​ເພື່ອ​ປົກປ້​​ອງ​ສິ່ງປະດິດ​;
6. ນະວັດຕະກຳ **ໝາຍເຖິງ ການນໍາໃຊ້ຄວາມຮູ້, ຄວາມສາມາດ, ກໍາມະວິທີການຜະລິດ ແລະ ປະສົບການດ້ານວິທະຍາສາດ ແລະ ເຕັກໂນໂລຊີ ເພື່ອຄົ້ນຄວ້າ, ປະດິດສ້າງ, ບໍລິການ, ພັດທະນາຜະລິດຕະພັນ, ສິນຄ້າທີ່ມີ ຄຸນນະພາບສູງ ໃນຮູບແບບໃໝ່ ອອກສູ່ສັງຄົມ;**
7. **ສິ່ງປະ​ດິດ** ​​ໝາຍ​ເຖິງ ຜົນງານ​ການ​ປະດິດ​ໃໝ່ ທີ່​ໄດ້ຈາກການ​ປັບປຸງ​ທາງ​ດ້ານ​ເຕັກ​ນິກ ດ້ວຍ​ການ​ນຳ​ໃຊ້​​ເຕັກ​ນິກ ​ທີ່​ບໍ່​ສູງ​ຄື​ການ​ປະດິດ​ສ້າງ ເພື່ອ​ປັບປຸງຜະລິດຕະພັນ ຫຼື ກຳມະ​ວິທີການຜະລິດ​ໃໝ່;
8. **ແບບອຸດສາຫະກຳ** ​ໝາຍ​ເຖິງຮູບແບບ ຫຼື ຮູບຮ່າງ ຂອງຜະລິດຕະພັນ ທີ່​ສ້າງ​ຂຶ້ນ​ ຊຶ່ງປະກອບ​ດ້ວຍຮູບຮ່າງ, ລວດລາຍ, ​ເສັ້ນສາຍ, ສີ​ສັນ ແລະ ອື່ນໆ;
9. **ເຄື່ອງ​ໝາຍ** ​ໝາຍ​ເຖິງ ສັນ​ຍາ​ລັກ​ໃດໜຶ່ງ​ ຫຼື ຫຼາຍສັນ​ຍາ​ລັກ​ລວມ​ກັນ ທີ່ສາມາດ​ຈຳ​ແນ​ກ​ສິນຄ້າ ຫຼື ການ​ບໍລິການຂອງ ບຸກຄົນ, ນິຕິບຸກຄົນ ແລະ ການຈັດຕັ້ງໃດໜຶ່ງ​ ທີ່ແຕກ​ຕ່າງຈາກສັນຍາລັກຂອງ ບຸກຄົນ, ນິຕິບຸກຄົນ ແລະ ການຈັດຕັ້ງອື່ນ;
10. **ເຄື່ອງໝາຍການຄ້າ** ​ໝາຍ​ເຖິງເຄື່ອງໝາຍ ທີ່​ໄດ້​ກຳນົດ​ໄວ້​ໃນ ຂໍ້ 9 ຂອງມາດຕາ​ນີ້ ເພື່ອນຳໃຊ້​ກັບ​ສິນ​ຄ້າ ​ຫຼື ການ​ບໍລິການ ທັງ​ເປັນ​ການຈຳແນກ ລະຫວ່າງ ສິນຄ້າ ຫຼື ການ​ບໍລິການນີ້ ກັບສິນ​ຄ້າ ​ຫຼື ການບໍລິການອື່ນ;​
11. **ເຄື່ອງໝາຍລວມໝູ່ ​**ໝາຍ​ເຖິງເຄື່ອງໝາຍການ​ຄ້າ ທີ່​ນຳ​ໃຊ້ຮ່ວມກັນໂດຍ​ວິ​ສາ​ຫະກິດ​ ໃນ​ກຸ່ມ​ດຽວ​ກັນ ຫຼື ໂດຍ​ສະມາຊິກ​ຂອງ​ສະມາຄົມ, ສະຫະກອນ, ອົງການ​ຈັດຕັ້ງ​ໃດໜຶ່ງ ຂອງລັດ ຫຼື ເອກະ​ຊົນ ຫຼື ກຸ່ມ​ບຸ​ກຄົນ;
12. **ເຄື່ອງໝາຍຮັບຮອງ** ​​ໝາຍ​ເຖິງ​ເຄື່ອງໝາຍກາ​ນຄ້າທີ່​ເຈົ້າຂອງ​ໄດ້​ອະນຸຍາດ​ໃຫ້​ ບຸກ​ຄົນ, ນິຕິບຸກ ຄົນ ຫຼື ການ​ຈັດຕັ້ງອື່ນ ນຳ​ໃຊ້​ກັບສິນ​ຄ້າ ຫຼື ການ​ບໍລິການຂອງບຸ​ກຄົນ, ນິຕິບຸກຄົນ ຫຼື ການ​ຈັດຕັ້ງນັ້ນ ເພື່ອ​ຢັ້ງຢືນຄຸນລັກສະ​ນະ ທີ່​ພົວພັນ​ເຖິງ​ທີ່​ມາ, ວັດຖຸ​ດິບ ​ແລະ ວິທີ​ການຜະລິດ​ສິນ​ຄ້າ ຫຼື ວິທີ​ການໃຫ້​ການ​ບໍລິການ, ຊະນິດ, ຄຸນ​ນະພາ​ບ, ​ຄວາ​ມປອດ​ໄພ ຫຼື ຄຸນລັກ​ສະນະ​ອື່ນຂອງສິນ​ຄ້າ ຫຼື ການ​ບໍລິການ;
13. **ເຄື່ອງໝາຍການຄ້າທີ່ມີ​ຊື່ສຽງ ​**ໝາຍ​ເຖິງ ເຄື່ອງໝາຍການ​ຄ້າ ທີ່​ຮັບ​ຮູ້​ກັນ​ໂດຍ​ທົ່ວ​ໄປຢ່າງກວ້າງ​ຂວາງລວມທັງເຄື່ອງໝາຍການຄ້າ ທີ່​​​ມີ​​ການ​ຮັບ​ຮູ້ຈາກ​ຜົນ​ຂອງ​ການ​ສົ່ງ​ເສີມເຄື່ອງໝາຍການຄ້າດັ່ງກ່າວ ​ຢູ່ໃນ​ດິນ​ແດນ ຂອງ ສປປ ລາວ​;
14. **ວົງ​ຈອນ­​ລວມ** ​ໝາຍ​ເຖິງ **​**ຜະລິດ​ຕະພັນສຳ​ເລັດຮູບ ຫຼື ເຄິ່ງສຳ​ເລັດຮູບ ຊຶ່ງສ່ວນປະກອບຕ່າງໆ ຂອງຜະລິດ​ຕະພັນ ແມ່ນ ສ່ວນປະກອບທີ່​ໃຊ້​ການ​ໄດ້ ແລະ ສ່ວນເຊື່ອມ​ຕໍ່ບາງ​ສ່ວນ​ ຫຼື ທັງ​ໝົດ​ ຖືກເຊື່ອມຕໍ່ປະສານຮ່ວມເຂົ້າກັນຢູ່​ໃນ ແລະ/ຫຼື ຢູ່ເທິງວັດຖຸ​ເຄິ່ງຊັກນຳໄຟຟ້າ ​ແລະ​ ຜະລິດ​ຕະພັນນັ້ນ​ ມີ​ຈຸດປະສົງປະຕິບັດໜ້າທີ່​ ທາງ​ດ້ານ​ເອເລັກ​ໂຕຣນິກ;
15. **ວັດຖຸ​ເຄິ່ງຊັກນຳໄຟຟ້າ (Semiconductor)** ໝາຍເຖິງວັດຖຸທີ່ມີໜ້າທີ່ນຳກະແສໄຟຟ້າ ເຊື່ອມຕໍ່ ລະຫວ່າງ ຕົວນຳ ກັບ ສະນວນກັນໄຟຟ້າ;
16. **ແບບ​ຜັງວົງ​ຈອນ​ລວມ** ​**​**ໝາຍ​ເຖິງ​​ ​​ການຈັດ​ວາງ​ວົງ​ຈອນ​ລວມ ທີ່​ສະ​ແດງ​ອອກ​ໃນ​ຮູບແບບ​ສາມມິ​ຕິໃດ​ກໍຕາມ ຊຶ່ງຢ່າງ​ໜ້ອຍ​ມີສ່ວນປະກອບໜຶ່ງ ທີ່​ໃຊ້​ການໄດ້ ແລະ ສ່ວນ​ເຊື່ອມ​ຕໍ່ບາງ​ສ່ວນ ​ຫຼື ທັງ​ໝົດ ຂອງວົງ​ຈອນ​ລວມ​ ຫຼື ການຈັດ​ວາງວົງ​ຈອນ​ລວມ​ໃນ​ຮູບແບບ​ສາມມິ​ຕິເຫຼົ່ານັ້ນ ເຮັດຂຶ້ນມາເປັນວົງ​ຈອນ​ລວມທີ່ມີຈຸດປະສົງສຳລັບການຜະລິດ;
17. **ຖິ່ນກຳ​​ເນີ​ດ ​**ໝາຍ​ເຖິງ​ ຊື່ ຫຼື ສັນຍາ​ລັກ ທີ່​​ບົ່ງ​ບອກ​​​ທີ່ມາຂອງສິນຄ້າ​ຈາກ ​ດິນ​ແດນ, ເຂດ ຫຼື ທ້ອງ​ຖິ່ນ​ຂອງ​​​ປະ​ເທດໃດ​ໜຶ່ງ ຊຶ່ງເປັນ ຄຸນລັກສະນະສະເພາະສຳຄັນ​ພາໃຫ້ສິນຄ້າມີຄຸນ​ນະພາ​ບ ແລະ ມີ​ຊື່​ສຽງ ຫຼື ຄຸນລັກສະນະອື່ນ ທີ່ຕິດພັນກັບ ແຫຼ່ງທີ່ມາທາງພູມສາດ;
18. **ພັນ​ພືດ** ໝາຍ​ເຖິງ​ ກຸ່ມ​ຂອງ​ພືດ ​ທີ່​ມີລັກສະນະທາງ​ພຶກສາສາດ ​ຢ່າງດຽວກັນ ແລະ ຍັງບໍ່ທັນຮູ້ຈັກກັນທົ່ວໄປ ໂດຍບໍ່ຄຳນຶງວ່າ ນັກປັບປຸງພັນພືດ ຈະໄດ້ຮັບສິດເຕັມສ່ວນຕາມເງື່ອນໄຂ ຫຼື ບໍ່ ກໍຕາມ ຊຶ່ງສາມາດກຳນົດຄຸນລັກສະນະຕ່າງໆ ທີ່ເປັນຜົນມາຈາກ ປະເພດພັນທຸກຳໃດໜຶ່ງ ຫຼື ຫຼາຍປະເພດພັນທຸກຳຮ່ວມກັນ, ມີຄວາມແຕກຕ່າງ​ ຢ່າງໜ້ອຍໜຶ່ງຄຸນລັກສະນະ ໃນ​ພືດ​ຊະນິດ​ດຽວກັນ, ມີ​ຄວາມສະໝໍ່າສະເໝີ ແລະ ມີ​ຄວາມຄົງ​ຕົວ ​ໃນເວລາ​ນຳໄປ​ຂະຫຍາຍ​ພັນ;​
19. **ສ່ວນຂະຫຍາຍ​​ພັນພືດ** ໝາຍເຖິງ​ພືດ ຫຼື ສ່ວນໃດສ່ວນໜຶ່ງ ຂອງພືດດັ່ງກ່າວ ເຊັ່ນ ​ໜໍ່, ເຫງົ້າ, ແກ່ນ ແລະ ກິ່ງ ທີ່ສາມາດນໍາມາຂະຫຍາຍ​​ພັນເປັນພືດໃໝ່;
20. **ນັກປັບປຸງພັນພືດ** ໝາຍເຖິງບຸກຄົນ ທີ່ຄົ້ນພົບ ແລະ ພັດທະນາ​ພັນພືດ ຫຼື ບຸກຄົນ ທີ່ເປັນຜູ້ວ່າຈ້າງ ຫຼື ມອບໝາຍໃຫ້ຜູ້ອື່ນ ປັບປຸງພັນພືດ ຫຼື ບຸກຄົນທີ່ຮ່ວມກັນ ປັບປຸງພັນພືດ ທີ່ໄດ້ກຳນົດໄວ້ໃນສັນຍາ ລວມທັງຜູ້ສືບທອດສິດ ຂອງບຸກຄົນດັ່ງກ່າວ;
21. **ລິຂະສິດ ​**ໝາຍ​ເຖິງ ສິດຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕໍ່ຜົນງານປະດິດຄິດແຕ່ງຂອງຕົນເອງ ທາງ​ດ້ານ​ສິລະ​ປະກຳ, ​ວັນນະ​ກຳ ຫຼື ວິ​ທະຍາ​ສາດ;
22. **ສິດກ່ຽວຂ້ອງກັບລິຂະສິດ** ​**​**ໝາຍ​ເຖິງ ສິດຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕໍ່ຜົນງານທາງດ້ານ​ການ ສະແດງ, ບັນທຶກສຽງ, ລາຍການກະຈາຍສຽງ-ແຜ່ພາບ ຫຼື ລາຍການຜ່ານສັນຍານດາວທຽມ ທີ່​ເຂົ້າລະຫັດ ຫຼື ບໍ່​ເຂົ້າ​ລະຫັດ;
23. **ຜົນງານ ​​**ໝາຍ​ເຖິງ **​**ການປະດິດຄິດແຕ່ງຂອງ ບຸ​ກຄົນ, ນິຕິບຸກຄົນ ຫຼື ການ​ຈັດຕັ້​ງໃດໜຶ່ງ ໃນຂົງເຂດ ສິລະປະກຳ, ວັນນະກຳ ​ແລະ ວິ​ທະຍາ​ສາດ ຊຶ່ງສະແດງອອກ ດ້ວຍຮູບແບບ ​ຫຼື ວິທີ​ການໃດໜຶ່ງ;
24. **ຜົນ​ງານທີ່ສືບເນື່ອງຈາກລິຂະສິດ** ​​ໝາຍ​ເຖິງ ຜົນງານທີ່ອີງໃສ່ໜຶ່ງ ຫຼື ຫຼາຍກວ່າໜຶ່ງຜົນງານທີ່ມີຢູ່ແລ້ວ ຊຶ່ງມີການ ແປ, ປັບປຸງ, ປະ​ສານດົນຕີ, ດັດແກ້, ປ່ຽນຮູບ, ໃຫ້ຄວາມໝາຍ ແລະ ປ່ຽນແປງອື່ນ ຂອງຜົນງານທີ່​​ມີລິຂະສິດໃດໜຶ່ງ;
25. **ການເຜີຍແຜ່ຜົນງານລິຂະສິດ** ໝາຍເຖິງ ການນໍາເອົາຜົນງານອອກສູ່ສາທາລະນະ​ຊົນ​ ໂດຍໄດ້ຮັບອະນຸຍາດຈາກຜູ້ປະດິດຄິດແຕ່ງຜົນງານ ຊຶ່ງມີຈຳນວນ​​ສຳ​ເນົາ​​ພຽງພໍ ເພື່ອຕອບສະໜອງຄວາມຕ້ອງການທີ່  
    ເໝາະສົມຂອງສາທາລະນະຊົນ​​ ໂດຍຄໍານຶງເຖິງລັກສະນະຂອງຜົນງານ. ສຳລັບການສະແດງ ລະຄອນ, ດົນຕີປະກອບລະຄອນ, ຜົນງານການສ້າງຮູບເງົາ ຫຼື ຜົນງານດົນຕີ, ການເລົ່າຜົນງານວັນນະກຳໃນທີ່ສາທາລະນະ, ການສື່ສານດ້ວຍສາຍ ຫຼື ການກະຈາຍສຽງ-ແຜ່ພາບ ຂອງຜົນງານວັນນະກຳ ຫຼື ສິລະປະກຳ, ການວາງສະແດງຜົນງານສິລະປະ ແລະ ການກໍ່ສ້າງຂອງຜົນງານດ້ານສະຖາປັດຕະ​ຍະ​ກຳ ຈະບໍ່ຖືວ່າແມ່ນການເຜີຍແຜ່ຜົນງານ;
26. **ການເຜີຍແຜ່ຜົນງານສິດກ່ຽວຂ້ອງກັບລິຂະສິດ** ໝາຍເຖິງການນຳເອົາ ສໍາເນົາການບັນທຶກການສະແດງ ຫຼື ການບັນທຶກສຽງ ອອກສູ່ສາທາລະນະຊົນ ໂດຍໄດ້ຮັບການອະນຸຍາດຈາກຜູ້ຖືສິດ ເພື່ອຕອບສະໜອງຄວາມຕ້ອງການທີ່ເໝາະສົມຂອງສາທາລະນະຊົນ;
27. **ການຜະລິດຊ້ຳຜົນງານລິຂະສິດ** ໝາຍ​ເຖິງການອັດສຳເນົາ ຜົນງານ ຫຼື ການບັນທຶກສຽງ​ ຫຼື ສິ່ງທີ່ພົວພັນເຖິງ ສິດກ່ຽວຂ້ອງກັບ​ລິຂະ​ສິດ ດ້ວຍວິທີການໃດໜຶ່ງ ລວມທັງການອັດ​ສຳ​ເນົາ​ ຜົນງານ​ ຫຼື ການບັນ ທຶກສຽງ ຫຼື ສິດ​​ກ່ຽວຂ້ອງ​ກັບ​ລິ​ຂະ​ສິດ ​ແບບ​ຖາວອນ ຫຼື ຊົ່ວຄາວ;
28. **ການບັນທຶກສຽງ** ໝາຍເຖິງ **ການບັນທຶກສຽງ ຂອງການສະແດງ ຫຼື ຂອງສຽງອື່ນ** ລົງ​ໃສ່ອຸປະ ກອນບັນທຶກ ເຊັ່ນ​ ແຜ່ນ​ສຽງ, ກະ​ແຊັດ, ​ແຜ່ນ​ເລ​ເຊີ​ດິສ, ​ແຜ່ນຊີ​ດີຣອມ ​ຫຼື ການ​ບັນທຶກສຽງ ດ້ວຍ​ວິທີອື່ນ;
29. **ການກະຈາຍສຽງ-​ແຜ່ພາບ** ໝາຍ​ເຖິງ ການ​ນຳ​ເອົາຜົນງານອອ​ກສູ່ສາທາລະນະຊົນ ທາງວິທະຍຸກະຈາຍສຽງ ຫຼື ທາງໂທລະພາບ ຫຼື ດ້ວຍວິທີການອື່ນ ທີ່ຄ້າຍຄືກັນ ເຊັ່ນ ອິນ​ເຕີ​ເນັດ, ການສົ່ງຜ່ານສັນຍານດາວທຽມ, ການຮັບ​ສົ່ງ​ສັນ​ຍານ​ສຽງ ຫຼື ພາບ ແລະ ສຽງ ດ້ວຍ​ລະ​ບົບໃຊ້ສາຍ ຫຼື​ ບໍ່​ໃຊ້ສາຍ;
30. **ສິລະ​ປະປັບໃຊ້​** ໝາຍເຖິງ ສິລະປະ ທີ່ໄດ້ມີການປັບປຸງ ເພື່ອນໍາໃຊ້ເຂົ້າໃນເປົ້າໝາຍອື່ນ;
31. **ວັນບຸລິມະສິດ ​**ໝາຍ​ເຖິງວັນທີ່ຜູ້ຮ້ອງຂໍ ໄດ້ຍື່ນຂໍຈົດທະບຽນ ຢູ່ຕ່າງ​ປະ​ເທດ, ຢູ່ສຳນັກງານອື່ນ ຫຼື ຢູ່ ສປປ ລາວ ຊຶ່ງມີຜົນໃຊ້ໄດ້ກ່ອນໜ້ານີ້;
32. **ການຫາ​ຜົນ​ປະ​ໂຫຍ​ດ** ໝາຍເຖິງການດຳເນີນການ ຫຼື ການສະ​ເໜີ​ ທີ່ຈະດໍາເນີນການໃດໜຶ່ງ ຢູ່ພາຍໃຕ້ການອະນຸຍາດຂອງຜູ້ຖືສິດ ໂດຍມີ ຫຼື ບໍ່ມີຄ່າຕອບແທນ ຫຼື ຜົນປະໂຫຍດອື່ນ;
33. **ລະຫັດກຳ​ເນີ​ດ (Source Code)** ໝາຍເຖິງລະຫັດຄຳສັ່ງ ຫຼື ພາສາຂອງໂປຣແກຣມ ທີ່ມະນຸດຂຽນຂຶ້ນເປັນພາສາຄອມພິວເຕີ ຊຶ່ງມະນຸດສາມາດອ່ານ ແລະ ເຂົ້າໃຈໄດ້ ເພື່ອຄວບຄຸມລະບົບການເຮັດວຽກຂອງລະບົບຄອມພິວເຕີ ຫຼື ການໃຊ້ງານທົ່ວໄປ ຈົນເຖິງການນຳໃຊ້ວຽກງານສະເພາະ;
34. **ລະຫັດ​ວັດຖຸ (Object Code)** ໝາຍເຖິງລະຫັດຄຳສັ່ງ ຫຼື ພາສາຂອງໂປຣແກຣມ ຊຶ່ງແປມາຈາກພາສາຕົ້ນກຳເນີດ ໂດຍຕ້ອງໃຊ້ໂປຣມແກຣມຊ່ວຍແປ ເພື່ອນຳໃຊ້ລະບົບສະເພາະໃດໜຶ່ງໃນຄອມພິວເຕີ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບວຽກງານຊັບສິນທາງປັນຍາ**

ລັດ ຮັບຮູ້ ຊັບສິນທາງປັນຍາ ແລະ ຜົນງານ ຂອງການ​ປະດິດ​ສ້າງ, ການປະດິດ​ຄິດ​ແຕ່ງ ຂອງ​ບຸ​ກຄົນ, ນິຕິບຸກຄົນ ຫຼື ການ​ຈັດຕັ້ງ, ອຳນວຍຄວາມສະດວກໃນການຈົດທະບຽນ ແລ​ະ ປົກ​ປ້ອງສິດ ຜົນ​ປະ​ໂຫຍດຂອງເຈົ້າຂອງຊັບ​ສິນ​ທາງ​ປັນຍາທີ່​ບໍ່ຂັດ​ກັບກົດໝາຍ, ວັດ​ທະ​ນະ​ທຳ ຫຼື ​ຮີດ​ຄອງ​ປະ​ເພ​ນີ ອັນ​ດີ​ງາມຂອງຊາດ, ວຽກງານ​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ, ສຸ​ຂາ​ນາໄມ ແລະ ສິ່ງ​ແວດ​ລ້ອມ.

ລັດ ຊຸກຍູ້ ແລະ ສົ່ງເສີມ ​ວຽກງານຊັບສິນທາງປັນຍາ ດ້ວຍການ ວາງ​ນະ​ໂຍບາຍ, ກົດໝາຍ, ແຜນຍຸດທະສາດ, ມາດຕະການ, ສະໜອງງົບປະມານ, ສ້າງໂຄງລ່າງພື້ນຖານ, ປະກອບ ແລະ ພັດທະນາຊັບພະຍາກອນມະ ນຸດ, ພາຫະນະ ແລະ ອຸປະກອນ.

ລັດ ຊຸກຍູ້ ປຸກລະດົມ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ລົງທຶນເຂົ້າໃສ່ວຽກງານຊັບສິນທາງປັນຍາ ລວມທັງການໂຄສະນາ ເຜີຍແຜ່ ວຽກງານດັ່ງກ່າວໃນຂອບເຂດທົ່ວປະເທດ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານຊັບສິນທາງປັນຍາ**

ວຽກງານຊັບ​ສິນ​ທາງ​ປັນຍາ​ ໃຫ້ປະຕິບັດຕາມຫຼັກການ ດັ່ງ​​ນີ້:

1. ​ສອດຄ່ອງກັບ ນະໂຍບາຍ, ກົດໝາຍ, ແຜນຍຸດທະສາດ ແລະ ແຜນພັດທະນາເສດຖະກິດ-ສັງຄົມ ແຫ່ງຊາດ;
2. ຮັບຮູ້, ເຄົາ​ລົບ, ປົກປ້ອງ ​ແລະ ຮັບປະກັນຄວາມ​ຍຸຕິ​ທຳຕໍ່​ເຈົ້າຂອງຊັບ​ສິນທາງ​ປັນຍາ;
3. ປົກ​ປ້ອງ​ຊັບ​ສິນ​​ອຸດສາຫະກຳ ແລະ ພັນພືດໃໝ່ ທີ່ໄດ້​ຮັບການ​ຈົດ​ທະບຽນຕາມກົດໝາຍ​;
4. ປົກປ້ອງຜົນງານທາງດ້ານ ລິ​ຂະ​ສິດ ​ແລະ ສິດ​​ກ່ຽວຂ້ອງ​ກັບ​ລິ​ຂະ​ສິດ ​ໂດຍທັນ​ທີ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
5. ຕ້ອງໄດ້ຮັບອະນຸຍາດ​ຈາກ​ເຈົ້າຂອງສິດ ຕໍ່ທຸກ​ການ​ຫາຜົນປະໂຫຍດ ຈາກ​ຊັບ​ສິນ​ທາງ​ປັນຍາ;
6. ສອດຄ່ອງກັບສົນ​ທິສັນຍາ ທີ່ ສປປ ລາວ​ ເປັນ​ພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 6 ຂອບ​ເຂດ​ການ​ນຳ​ໃຊ້​ກົດໝາຍ**

ກົດໝາຍສະບັບນີ້ ນຳ​ໃຊ້​ສຳລັບ​ ບຸ​ກຄົນ, ນິຕິບຸກຄົນ ແລະ ການ​ຈັດຕັ້ງ​ ທັງ​ພາຍ​ໃນ ແລະ ຕ່າງ​ປະເທດ ທີ່ເຄື່ອນໄຫວ ແລະ ພົວພັນກັບວຽກງານຊັບສິນທາງປັນຍາ ຢູ່ ສປປ ລາວ.

**ມາດຕາ 7 (ປັບປຸງ) ການຮ່ວມມືສາກົນ**

ລັດ ສົ່ງເສີມການພົວພັນ ຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານຊັບສິນທາງ**ປັນຍາ** ບົນພື້ນຖານການເຄົາລົບ​ເອກະ​ລາດ, ອະທິປະໄຕ​ ຊຶ່ງກັນ ແລະ ກັນ, ຕ່າງຝ່າຍຕ່າງໄດ້ຮັບຜົນປະ ໂຫຍດ ເພື່ອພັດທະນາ ແລະ ຄຸ້ມຄອງວຽກງານຊັບສິນທາງປັນຍາ, ການແລກປ່ຽນບົດຮຽນ ທາງດ້ານວິທະຍາ ສາດ, ​ເຕັກ​ໂນ​ໂລ​ຊີ, ນະວັດຕະກໍາ, ຂໍ້ມູນ ຂ່າວສານ, ການພັດທະນາຊັບພະຍາກອນມະນຸດ ແລະ ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກ​ທີ II**

**​ຊັບສິນທາງປັນຍາ**

**ມາດຕາ 8 ໂຄງປະກອບຂອງຊັບສິນທາງປັນຍາ**

ຊັບສິນທາງປັນຍາ ປະ​ກອບ​ດ້ວຍ:

1. ຊັບ​ສິນ​ອຸດ​ສາ​ຫະ​ກຳ;
2. ພັນ​ພືດໃໝ່;
3. ລິ​ຂະ​ສິດ ​ແລະ ສິດ​ກ່ຽວຂ້ອງ​ກັບ​ລິ​ຂະ​ສິດ.

**ມາດຕາ 9 ຊັບສິນອຸດສາຫະກຳ**

ຊັບສິນອຸດສາຫະກຳ ປະກອບດ້ວຍ:

1. ສິດ​ທິ​ບັດ;
2. ອະນຸ​ສິດທິ​ບັດ;
3. ແບບ​ອຸດ​ສາ​ຫະ​ກຳ;
4. ເຄື່ອງ​ໝາຍການ**​**ຄ້າ;
5. ຊື່ການ​ຄ້າ;
6. ແບບຜັງ​ວົງ​ຈອນລວມ;
7. ຖິ່ນກຳ​ເນີດ;
8. ຄວາມ​ລັບ​ທາງ​ການ​ຄ້າ.

**ມາດຕາ 10 ພັນ​ພືດໃໝ່**

ພັນພືດໃໝ່ ປະກອບ​ດ້ວຍ:

1. ​ພັນ​ພືດທີ່ມີຢູ່ທົ່ວໄປ​ ທີ່​ໄດ້​ຜ່ານ​ການ​ປັບປຸງ ໃຫ້ເປັນພັນພືດໃໝ່;
2. ພັນພືດ ທີ່ຄົ້ນພົບໃນທຳມະຊາດ ​ແລ້ວນຳມາພັດທະນາ ໃຫ້ເປັນພັນພືດໃໝ່.

**ມາດຕາ 11 ລິຂະສິດ ​ແລະ ສິດ​ກ່ຽວຂ້ອງ​ກັບ​ລິ​ຂະ​ສິດ**

​ລິຂະ​ສິດ ​ແລະ ​ສິດ​ກ່ຽວຂ້ອງ​ກັບ​ລິ​ຂະ​ສິດ ປະກອບ​ດ້ວຍ:

1. ລິ​ຂະ​ສິດ ​ຕໍ່ຜົນ​ງານທາງ​ດ້ານ​ສິ​ລະ​ປະ​ກຳ, ວັນນະ​ກຳ ​ຫຼື ​ວິ​ທະຍາ​ສາດ;
2. ສິດ​ກ່ຽວຂ້ອງ​ກັບ​ລິ​ຂະ​ສິດ ຕໍ່ຜົນ​ງານຂອງຜູ້ສະ​ແດງ, ຜູ້​ຜະລິດການ​ບັນ​ທຶກສຽງ ແລະ ອົງການ​ກະ​ຈາຍ​ສຽງ-​ແຜ່ພາບ​.

**ພາກທີ III**

**ຊັບສິນອຸດສາຫະກຳ**

**ໝວດ​ທີ 1**

**​ເງື່ອນ​ໄຂການໄດ້ຮັບສິດໃນ​ຊັບ​ສິນ​ອຸດສາຫະກຳ**

**ມາດຕາ 12 ຊັບ​ສິນ​ອຸດສາຫະກຳທີ່​ໃຫ້ມີ​ການຈົດ​ທະບຽນ**

ຊັບ​ສິນ​ອຸດສາຫະກຳ ທີ່​ໃຫ້ມີການ​ຈົດ​ທະບຽນ ມີ ດັ່ງນີ້:

1. ສິດທິບັດ;
2. ອະນຸສິດທິບັດ;
3. ແບບ​ອຸດສາຫະກຳ;
4. ເຄື່ອງໝາຍການຄ້າ;
5. ແບບຜັງວົງຈອນລວມ;
6. ຖິ່ນກຳ​ເນີດ​.

ສຳລັບຊື່ການຄ້າ ແລະ ຄວາມລັບທາງການຄ້າ ບໍ່ໃຫ້ມີການຈົດທະບຽນຊັບສິນອຸດສາຫະກຳ ແຕ່ຫາກໄດ້ຮັບການປົກປ້ອງ ຕາມທີ່ໄດ້ກໍານົດໄວ້ໃນກົດໝາຍສະບັບນີ້.

**ມາດຕາ 13** **(ປັບປຸງ) ເງື່ອນໄຂການໄດ້ຮັບ​​​ສິດທິບັດ**

ການປະດິດສ້າງ ທີ່ໄດ້ຮັບ​​​ສິດທິບັດ ຕ້ອງມີເງື່ອນໄຂຄົບຖ້ວນ ​ດັ່ງ​​ນີ້:

* + - 1. ເປັນການປະດິດສ້າງໃໝ່ ທີ່ບໍ່ເຄີຍມີມາກ່ອນ, ບໍ່ເຄີຍຖືກເປີດເຜີຍ ສູ່ສາທາລະນະຊົນ ດ້ວຍ ສື່ສິ່ງພິມ, ສື່ເອເລັກໂຕຣນິກ, ການນຳໃຊ້ຕົວຈິງ ຫຼື ຮູບການອື່ນ ຢູ່ ສປປ ລາວ ຫຼື ແຫ່ງໃດໜຶ່ງໃນໂລກ ກ່ອນວັນ​ຍື່ນ​ຄຳຮ້ອງ ຫຼື ກ່ອນ​ວັນບຸລິມະສິດ ຂອງຄຳຮ້ອງຂໍຮັບສິດທິ​ບັດ;
      2. ມີຂັ້ນຕອນ, ກຳມະວິທີ ການປະດິດສ້າງທີ່ສູງຂຶ້ນ ເມື່ອທຽບໃສ່ການປະດິດສ້າງທີ່ມີມາກ່ອນແລ້ວ;
      3. ສາມາດນຳໃຊ້ໃຫ້ເປັນປະໂຫຍດໃນຂົງເຂດ ອຸດສາຫະກຳ, ຫັດຖະກຳ, ກະສິກໍາ, ການປະມົງ, ການຄ້າ, ການບໍລິການ ແລະ ອື່ນໆ.

**ມາດຕາ 14 (ປັບປຸງ) ເງື່ອນໄຂການໄດ້ຮັບອະນຸສິດທິບັດ**

ສິ່ງປະດິດ ທີ່ໄດ້ຮັບ​​​ອະນຸສິດທິບັດ ຕ້ອງມີເງື່ອນໄຂຄົບຖ້ວນ ​ດັ່ງ​​ນີ້:

1. ເປັນສິ່ງປະດິດ​ໃໝ່ ທີ່ບໍ່ເຄີຍມີມາກ່ອນ, ບໍ່ເຄີຍຖືກເປີດເຜີຍສູ່ສາທາລະນະຊົນ ດ້ວຍ ສື່ສິ່ງພິມ, ສື່ເອເລັກໂຕຣນິກ, ການນຳໃຊ້ຕົວຈິງ ຫຼື ຮູບການອື່ນ ຢູ່ ສປປ ລາວ ກ່ອນໜຶ່ງ​ປີ ກ່ອນ​ວັນ​ຍື່ນ​ຄຳ​ຮ້ອງຂໍຮັບອະນຸສິດທິບັດ;
2. ມີກາ​ນປັບປຸງ​​ເຕັກ​ນິກ​ໃໝ່ ທີ່​ພົວພັນ​ເຖິງຂັ້ນຕອນການສ້າງສິ່ງປະດິດ ຊຶ່ງມີຂັ້ນຕອນງ່າຍກວ່າຂັ້ນຕອນການປະດິດສ້າງ;
3. ສາມາດນຳໃຊ້ໃຫ້ເປັນປະໂຫຍດໃນຂົງເຂດ ອຸດສາຫະກຳ, ຫັດຖະກຳ, ກະສິກຳ, ການປະມົງ, ການຄ້າ, ການບໍລິການ ແລະ ອື່ນໆ.

**ມາດຕາ 15 (ປັບປຸງ) ​ເງື່ອນ​ໄຂ​ການໄດ້ຮັບໃບ​ຢັ້ງຢືນແບບ​ອຸດ​ສາ​ຫະກຳ**

ແບບ ທີ່ໄດ້ຮັບໃບ​ຢັ້ງຢືນແບບອຸດສາຫະກຳ ຕ້ອງມີເງື່ອນໄຂຄົບຖ້ວນ ​ດັ່ງ​​ນີ້:

1. ເປັນແບບໃໝ່ ຊຶ່ງບໍ່ເຄີຍຖືກເປີດເຜີຍ ສູ່ສາທາລະນະຊົນມາກ່ອນ ດ້ວຍ ສື່ສິ່ງພິມ, ສື່ເອເລັກໂຕຣ ນິກ, ການນຳໃຊ້ຕົວຈິງ, ​ການ​ວາງສະ​ແດງ ຫຼື ຮູບການອື່ນ ຢູ່ ສປປ ລາວ ຫຼື ແຫ່ງໃດໜຶ່ງໃນໂລກ ກ່ອນວັນຍື່ນຄຳຮ້ອງ ຫຼື ກ່ອນວັນບຸລິມະສິດ ຂອງຄຳຮ້ອງຂໍຮັບໃບຢັ້ງຢືນແບບອຸດສາຫະກຳ;
2. ເປັນສິ່ງ​ປະດັບ ຊຶ່ງເຮັດ​ໃຫ້ວັດຖຸ​ທີ່ນຳ​ເອົາແບບ​ໄປ​ໃຊ້​ ຫຼື ເອົາ​​ແບບໄປ​ຕິດ​ໃສ່ຕົວຂອງ​ວັດຖຸນັ້ນ​ ເກີດມີຮູບຊົງພາຍນອກພິເສດ.

**ມາດຕາ 16 (ປັບປຸງ) ເງື່ອນໄຂການໄດ້ຮັບ​ໃບຢັ້ງຢືນເຄື່ອງ​ໝາຍ​ການ​ຄ້າ**

ເຄື່ອງໝາຍ ທີ່ໄດ້ຮັບໃບຢັ້ງຢືນເຄື່ອງໝາຍການຄ້າ ຕ້ອງມີເງື່ອນໄຂຄົບຖ້ວນ ​ດັ່ງ​​ນີ້:

1. ​​ເປັນສັນ​ຍາ​ລັກ​ໃດໜຶ່ງ​ ຫຼື ຫຼາຍສັນ​ຍາ​ລັກ​ລວມ​ກັນ ທີ່ສາມາດ​ຈຳ​ແນກ ​ສິນຄ້າ ຫຼື ການ​ບໍລິການຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ​ໃດໜຶ່ງ​ທີ່ແຕກ​ຕ່າງຈາກສັນຍາລັກຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ. ສັນ​ຍາ​ລັກ ອາດ​ລວມ​ເອົາ ຄຳ​ສັບ, ຊື່​ບຸ​ກຄົນ, ​ແບບ, ຕົວ​ເລກ, ອົງ​ປະກອບ​​ເປັນຮູບຮ່າງ, ຮູບຊົງ, ​ຮູບ​ສາມ​ມິ​ຕິ, ຮູບທີ່ມີການເຄື່ອນເໜັງ, ສິ່ງ​ຫຸ້ມ​ຫໍ່ຂອງສິນຄ້າ, ການ​ລວມ​ກັນຂອງຫຼາຍ​ສີ ຫຼື ການ ລວມກັນຂອງຫຼາຍ​ສັນຍາ​ລັກ;
2. ບໍ່ຄື​ກັນ​ກັບ​ເຄື່ອງໝາຍການຄ້າ, **ເຄື່ອງໝາຍທີ່ມີ​ຊື່ສຽງ** ຫຼື ຖິ່ນກຳ​ເນີ​ດ ທີ່ໄດ້ຈົດ​ທະບຽນ​ກ່ອນແລ້ວ ສຳລັບສິນຄ້າ ຫຼື ການ​ບໍລິການ ຄື​ກັນ;
3. ​ບໍ່ຄ້າຍ​ຄື​ກັນ​ ກັບ​ເຄື່ອງໝາຍການຄ້າ ທີ່ີ່​​ໄດ້​ຈົດທະບຽນ​ກ່ອນໜ້ານີ້ ຫຼື **ເຄື່ອງໝາຍທີ່ມີ​ຊື່ສຽງ** ສຳລັບ ສິນຄ້າ ຫຼື ການ​ບໍລິການ ຄື​ກັນ, ຄ້າຍຄືກັນ ຫຼື ໝວດກ່ຽວຂ້ອງກັນ ຊຶ່ງການນຳໃຊ້ເຄື່ອງໝາຍດັ່ງກ່າວ ອາດຈະພາ​ໃຫ້​ເກີດ​ຄວາມສັບສົນ​ ເຖິງ​ທ່ີ​ມາ​ຂອງສິນຄ້າ ຫຼື ການບໍລິການ ຫຼື ສ້າງ​ຄວາມ​ເຂົ້າ​ໃຈ​ຜິດ​ວ່າ​ເຄື່ອງ  
   ໝາຍນັ້ນ ກ່ຽວ​ຂ້ອງ​ກັນ ຫຼື ກ່ຽວ​ພັນ​ກັບບຸກຄົນອື່ນ;
4. ບໍ່​ແມ່ນເຄື່ອງໝາຍ ຕາມທີ່ໄດ້ກຳນົດໄວ້ໃນມາດຕາ 23 ​ຂອງກົດໝາຍສະບັບ​ນີ້ິ.

ສຳລັບເຄື່ອງໝາຍການ​ຄ້າໃດໜຶ່ງ ຈະຖືວ່າມີ​ຊື່​ສຽງ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ເຄື່ອງໝາຍການ​ຄ້າ ​ແມ່ນ ເຄື່ອງໝາຍຄືດັ່ງທີ່​ໄດ້ກຳນົດ​ໄວ້​ໃນ ວັກທີໜຶ່ງ ຂອງມາດຕານີ້ ຊຶ່ງ​ເປັນ ທີ່​​ຮັບ​ຮູ້ກັນຢ່າງ​ກວ້າ​ງຂວາງ ລວມທັງເຄື່ອງໝາຍການຄ້າ ທີ່​​​ມີ​​ການ​ຮັບ​ຮູ້ຈາກ​ຜົນ​ຂອງ​ການ​ສົ່ງ​ເສີມເຄື່ອງໝາຍການຄ້າດັ່ງກ່າວ ພາຍ​ໃນ​ດິນ​ແດນ ຂອງ ສປປ ລາວ​ ຕາມ​ທີ່​ບົ່ງ​ບອກສິນຄ້າ ຫຼື ການ​ບໍລິການ ຂອງ​ເຈົ້າ​ຂອງເຄື່ອງໝາຍ ທີ່​ອ້າງວ່າ​ເປັນ​​ເຄື່ອງໝາຍການຄ້າທີ່​​ມີ​ຊື່​ສຽງ;
2. ເຄື່ອງໝາຍການ​ຄ້າ ​ທີ່​ບໍ່​ຂັດ​ກັບເງື່ອນໄຂ ການໄດ້​ຮັບ​ການ​ຈົດ​ທະບຽນ ຢູ່​ ສປປ ລາວ;
3. ການ​ພິຈາລະນາເຄື່ອງໝາຍ​ໃດໜຶ່ງ ​ເປັນເຄື່ອງໝາຍການຄ້າທີ່​​ມີ​ຊື່​ສຽງນັ້ນ ຕ້ອງ​ມີຂໍ້ມູນຫຼັກ​ຖານ ດັ່ງ​ນີ້:

3.1. ສາທາລະ​ນະ​ຊົນ ໄດ້ຮັບຮູ້ເຖິງເຄື່ອງໝາຍການຄ້າ ໂດຍຜ່ານການໂຄສະນາ, ການຊື້ ຂາຍ, ການນຳໃຊ້ເຄື່ອງໝາຍການ​ຄ້າ ກ່ຽວ​ຂ້ອງ​ກັບສິນຄ້າ ຫຼື ການ​ບໍລິການ;

3.2. ການຈໍລະຈອນແຈກຢາຍຜະລິດຕະພັນ, ສິນຄ້າ, ການບໍລິການ ທີ່ມີເຄື່ອງໝາຍການຄ້ານັ້ນ ຢ່າງ​ກວ້າງ​ຂວາງ;

3.3. ບໍລິມາດ ຂອງການຂາຍສິນຄ້າ ຫຼື ການໃຫ້ບໍລິການ ຢ່າງຫຼວງຫຼາຍ;

3.4. ໄລຍະເວລານຳໃຊ້ເຄື່ອງໝາຍການຄ້ານັ້ນ ຕ້ອງເປັນປົກກະຕິ ແລະ ຕໍ່ເນື່ອງ;

3.5. ຄວາມເຊື່ອໝັ້ນ ກ່ຽວພັນ​ກັບການນຳໃຊ້​ເຄື່ອງໝາຍການຄ້າ ກັບສິນຄ້າ ຫຼື ການບໍລິການ ໂດຍ​ອີງ​ຕາມ​ຄຸນນະພາບ, ຄວາມ​ນິຍົມຢ່າງກວ້າງ​ຂວາງໃນ​ສັງຄົມ;

3.6. ຜູ້​ຊົມ​ໃຊ້ ໄດ້ຮັບຮູ້ ກ່ຽວກັບການມີຊື່ສຽງຂອງເຄື່ອງໝາຍ ຢ່າງ​ຫຼວງຫຼາຍ;

3.7. ການລົງ​ທຶນເຂົ້າໃສ່​ເຄື່ອງໝາຍ ​ມີມູນຄ່າ​ສູງ ເປັນຕົ້ນ ການລົງທຶນເຂົ້າໃສ່ການໂຄສະນາ ເຜີຍແຜ່ ຫຼື ສ້າງຄວາມຮັບຮູ້ ກ່ຽວກັບເຄື່ອງໝາຍການຄ້າດັ່ງກ່າວ.

ເຄື່ອງໝາຍການ​ຄ້າ​ທີ່​ມີ​ຊື່​ສຽງ ຈະໄດ້ຮັບການປົກປ້ອງຕາມກົດໝາຍສະບັບນີ້.

**ມາດ​ຕາ 17** (ປັບປຸງ) **ເງື່ອນ​ໄຂ ການໄດ້ຮັບໃບຢັ້ງຢືນແບບຜັງ​ວົງ​ຈອນລວມ**

ສິ່ງທີ່​ໄດ້ຮັບໃບຢັ້ງຢືນແບບຜັງ​ວົງ​ຈອນລວມ ຕ້ອງມີເງື່ອນໄຂຄົບຖ້ວນ ​ດັ່ງ​​ນີ້:

1. ເປັນແບບຜັງ​ຕົ້ນສະບັບທີ່​ບໍ່ຄື​ແບບຜັງຂອງບຸກຄົນອື່ນ ຊຶ່ງເປັນແບບທີ່ເກີດຈາກສະຕິປັນຍາ ຂອງຜູ້ປະດິດສ້າງ ແລະ ເປັນສິ່ງ​ທີ່ໂດດເດັ່ນ​ ໃນວົງການ​ນັກ​ສ້າງແບບຜັງ ແລະ ຜູ້​ຜະລິດ​ວົງ​ຈອນ​ລວມ ​ໃນ​ເວລາ​ສ້າງ​ແບບຜັງດັ່ງກ່າວ;
2. ເປັນແບບຜັງ ທີ່​​ມີ​ການປະສົມ​ປະສານກັນ ລະ​ຫວ່າງ~~​​~~ ສ່ວນປະກອບ ແລະ ສ່ວນເຊື່​ອມຕໍ່ ຊຶ່ງ​ໂດຍທົ່ວໄປແລ້ວ​ຈະ​ຕ້ອງ​ໄດ້​ຮັບ​ການ​ປົກ​ປ້ອງ ໂດຍສະ​ເພາະ ໃນ​ກໍລະນີທີ່ມີ​ການຕອບ​ສະໜອງ​ເງື່ອນ​ໄຂ ​ຂໍ້ 1 ຂອງມາດຕານີ້;
3. ຍື່ນຄຳຮ້ອງ​ຂໍ​ຈົດທະບຽນ ກ່ອນ​​ວັນນຳເອົາແບບຜັງ​ວົງຈອນລວມ​ ໄປຫາ​ຜົນ​ປະໂຫຍ​ດ​ທາງການຄ້າໃນ​ທົ່ວ​ໂລກ ໂດຍ​​ເຈົ້າຂອງ​ສິດ ຫຼື ຍື່ນຄຳຮ້ອງ​ຂໍ​ຈົດທະບຽນ ພາຍໃນເວລາ ສອງປີ ນັບແຕ່ວັນໄດ້ຫາຜົນປະໂຫຍດ.

**ມາດຕາ 18 (ປັບປຸງ) ​ເງື່ອນ​ໄຂ​ການໄດ້ຮັບໃບຢັ້ງຢືນຖິ່ນກຳ​ເນີດ**

ຜະລິດຕະພັນ ທີ່ໄດ້ຮັບໃບຢັ້ງຢືນຖິ່ນກຳ​ເນີດ ຕ້ອງມີເງື່ອນໄຂຄົບຖ້ວນ ​ດັ່ງ​​ນີ້:

1. ​ຊື່ ຫຼື ສັນຍາ​ລັກ ທີ່ບົ່ງ​ບອກ​ ທີ່ມາຂອງຜະລິດຕະພັນ ​ຈາກ​ດິນ​ແດນ, ເຂດ ຫຼື ທ້ອງ​ຖິ່ນ​ ຂອງ​​​ປະ​ເທດໃດ​ໜຶ່ງ​;
2. ແຫຼ່ງທີ່ມາທາງພູມສາດ ເປັນສ່ວນສຳຄັນ ເຮັດໃຫ້ຜະລິດຕະພັນ ມີຄຸນ​ນະພາ​ບ ແລະ ຊື່​ສຽງ ຫຼື ຄຸນລັກສະນະອື່ນ. ຄຸນ​ນະພາ​ບ, ຊື່​ສຽງ ຫຼື ຄຸນ​ລັກສະນະ​ອື່ນນັ້ນ ​ອີງໃສ່ປັດ​ໄຈ​ທາງທຳ​ມະ​ຊາດ ທີ່ປະກອບ​ດ້ວຍສະພາບຂອງດິນ, ອາກາດ, ນ້ຳ, ລະບົບ​ນິ​ເວດ​ ​ ແລະ ​ປັດ​ໄຈຂອງມະນຸດ ທີ່ປະກອບດ້ວຍ ຄວາມຊຳນານ ແລະ ປະສົບ​ການ​ຂອງ​ຜູ້​ຜະລິດ ​ແລະ ກໍາມະ​ວິທີການຜະລິດ​ ທີ່​ມີ​ມາ​ແຕ່​ດັ້ງ​​ເດີມ​ຂອງ​ທ້ອງ​ຖິ່ນນັ້ນ.

**ມາດຕາ 19 (ປັບປຸງ) ຊື່ການຄ້າ**

ຊື່​ການ​ຄ້າແມ່ນ ຊື່​ຂອງ​ວິ​ສາ​ຫະກິດທີ່​ນຳໃຊ້ເຂົ້າໃນ​ການ​ເຄື່ອນ​ໄຫ​ວທຸລະ​ກິດ. ຊື່ການຄ້າ ຈະເປັນ ຫຼື ບໍ່ເປັນສ່ວນໜຶ່ງຂອງເຄື່ອງໝາຍການຄ້າ ກໍຈະໄດ້ຮັບການປົກປ້ອງ ເມື່ອໄດ້ຮັບການຈົດທະບຽນເຄື່ອງໝາຍການຄ້າ ຂອງວິສາຫະກິດດັ່ງກ່າວ ເຖິງວ່າບໍ່ໃຫ້ມີການຈົດທະບຽນຊື່ການຄ້າກໍຕາມ.

**ມາດຕາ 20 ຄວາມລັບທາງການຄ້າ**

ຄວາມ​ລັບທາງການ​ຄ້າ ແມ່ນ ​ຂໍ້​ມູນທີ່​ເປັນຄວາມລັບ ທີ່ບໍ່ສາມາດເປີດເຜີຍໄດ້ ກ່ຽວກັບ ສູດ, ກຳມະ​ວິທີການ​ຜະລິດ ຫຼື ຂໍ້ມູນ​ໃດໜຶ່ງ​ ທີ່ມີຄຸນຄ່າທາງການຄ້າ ຊຶ່ງຍັງບໍ່ເປັນທີ່ຮູ້ຈັກໃນກຸ່ມບຸກຄົນ ຫຼື ຍັງ​ບໍ່ທັນສາມາດເຂົ້າເຖິງໄດ້​ ສຳລັບບຸກຄົນ ທີ່ກ່ຽວຂ້ອງ ຢູ່ໃນວົງການກໍາກັບຂໍ້ມູນປະເພດຕ່າງໆ.

**ໝວດ​ທີ 2**

**​ ສິ່ງທີ່​ບໍ່ສາມາດຈົດທະບຽນເປັນຊັບ​ສິນ​ອຸດສາຫະກຳ**

**ມາດຕາ 21 (ປັບປຸງ) ການ​ປະດິດ​ສ້າງ​ ​ຫຼື ສິ່ງ​ປະດິດ ທີ່​ບໍ່ສາມາດ​ຮັບສິດທິ​ບັດ ​ຫຼື ອະນຸ​ສິດທິ​ບັດ**

ການປະດິດສ້າງ ຫຼື ສິ່ງປະດິດ ທີ່ບໍ່ສາມາດຮັບສິດທິບັດ ຫຼື ອະນຸສິດທິບັດ ມີ ດັ່ງນີ້:

* 1. ການປະດິດສ້າງ ຫຼື ສິ່ງປະດິດ ທີ່ໄດ້ຖືກຄົ້ນພົບມາກ່ອນແລ້ວ ລວມທັງສິ່ງທີ່ມີຊີວິດ ແລະ ສ່ວນປະ ກອບໃດໜຶ່ງ ຂອງສິ່ງທີ່ມີຢູ່ຕາມທໍາມະຊາດ;
  2. ຫຼັກການ ຫຼື ທິດສະດີຂອງວິທະຍາສາດ, ສູດຄິດໄລ່ຄະນິດສາດ ຫຼື ກົດເກນຄົບຊຸດ ເພື່ອດຳເນີນທຸລະກິດ ຫຼື ຫຼິ້ນເກມ ເທົ່ານັ້ນ ເຖິງແມ່ນວ່າສິ່ງເຫຼົ່ານັ້ນ ຈະມີອົງປະກອບ ທີ່ເປັນການປະດິດສ້າງ ຫຼື ສິ່ງປະດິດກໍຕາມ;
  3. ວິທີການ ຫຼື ຂັ້ນຕອນການ ບົ່ງມະຕິພະຍາດ, ປິ່ນປົວ ​ແລະ ຜ່າຕັດສໍາລັບ ຄົນ ຫຼື ສັດ;
  4. ພືດ ແລະ ສັດ ໂດຍສະເພາະ ແມ່ນ ຂະບວນການທາງຊີວະວິທະຍາ ເພື່ອຜະລິດພືດ ແລະ ສັດ   
     ເຖິງແມ່ນວ່າສິ່ງເຫຼົ່ານັ້ນ ຈະມີອົງປະກອບທີ່ເປັນການປະດິດສ້າງ ຫຼື ສິ່ງປະດິດກໍຕາມ, ຍົກເວັ້ນຈຸລິນຊີເທົ່ານັ້ນ.

ສິດທິບັດ ຫຼື ອະນຸສິດທິບັດ ຈະຖືກປະຕິເສດ ຖ້າຫາກ:

1. ຂັດກັບວັດທະນະທຳ ແລະ ຮີດຄອງປະເພນີອັນດີງາມຂອງຊາດ, ຄວາມເປັນລະບຽບຮຽບຮ້ອຍ ຂອງສັງຄົມ ແລະ ສິນລະທຳ, ທຳລາຍ ຊີວິດຂອງມະນຸດ, ສັດ ຫຼື ພືດ, ສຸຂະພາບ ຫຼື ກໍ່ຄວາມເສຍຫາຍທີ່ຮ້າຍແຮງຕໍ່ສິ່ງແວດລ້ອມ;
2. ຂັດກັບຄວາມໝັ້ນຄົງ ແລະ ສະຫງົບສຸກ ຂອງ ສປປ ລາວ.

**ມາດຕາ 22 ແບບ ​​ທີ່​ບໍ່​ສາມາດ​ຈົດ​ທະບຽນແບບ​ອຸ​ດສາ​ຫະກຳ**

ແບບ ທີ່ບໍ່ສາມາດຈົດທະບຽນແບບອຸດສາຫະກຳ ມີ ດັ່ງນີ້:

1. ແບບ ທີ່ມີຮູບຊົງພາຍນອກ ເກີດຈາກຮູບຊົງເຕັກນິກຂອງວັດຖຸ ຊຶ່ງໃນນັ້ນ ແບບໄດ້ຖືກນຳໃຊ້ ຫຼື ສ້າງໃຫ້ເປັນຮູບຮ່າງຂຶ້ນມາກ່ອນແລ້ວ;

2. ແບບ ທີ່ຂັດຕໍ່ຄວາມເປັນລະບຽບຮຽບຮ້ອຍຂອງສັງຄົມ ແລະ ຮີດຄອງປະເພນີອັນດີງາມຂອງຊາດ.

**ມາດຕາ 23 (ປັບປຸງ) ເຄື່ອງໝາຍ ທີ່ບໍ່ສາມາດຈົດ​ທະບຽນເຄື່ອງໝາຍການຄ້າ**

ເຄື່ອງໝາຍ ທີ່ບໍ່ສາມາດຈົດ​ທະບຽນເຄື່ອງໝາຍການຄ້າ ມີ ດັ່ງນີ້:

ເຄື່ອງໝາຍ ທີ່ສ້າງຄວາມສັບສົນ ຫຼື ບໍ່ສາມາດຈຳແນກໄດ້ລະຫວ່າງ ສິນຄ້າ ຫຼື ການບໍລິການ ຂອງຜູ້​ຮ້ອງຂໍຮັບສິດ ກັບເຄື່ອງໝາຍຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ;

ເຄື່ອງໝາຍ ທີ່ຂາດລັກສະນະແຕກຕ່າງສະເພາະ ຫຼື ປະກອບດ້ວຍສັນຍາລັກ ຫຼື ສິ່ງຊີ້ບອກສະເພາະກ່ຽວກັບຊະນິດ, ຄຸນນະພາບ, ປະລິມານ, ເຈດຈຳນົງ, ມູນຄ່າ, ຕົ້ນກຳເນີດຂອງສິນຄ້າ ຫຼື ເວລາຜະລິດ ຫຼື ເຄື່ອງໝາຍ ທີ່ເປັນພາສານຳໃຊ້ກັນທົ່ວໄປ ແລະ ​ເປັນຊື່ທີ່ເອີ້ນກັນໃນການປະຕິບັດທາງການຄ້າ ຢູ່ ສປປ ລາວ;

ເຄື່ອງໝາຍ ທີ່ມີລັກສະນະ ປອມແປງ ຫຼື ຫຼອກລວງ ເຮັດໃຫ້ສາທາລະນະຊົນເຂົ້າໃຈຜິດ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ເຮັດໃຫ້ສາທາລະນະຊົນເຂົ້າໃຈຜິດ ກ່ຽວກັບ ຕົ້ນກຳ ເນີດ, ລັກສະນະ ທົ່ວໄປ ຫຼື ສະເພາະ, ຂະບວນການຜະລິດ, ປະລິມານ ຂອງສິນຄ້າ ແລະ ການບໍລິການ ຫຼື ແທດເໝາະກັບຈຸດປະສົງ ຂອງການນໍາໃຊ້ເຄື່ອງໝາຍ ຕໍ່ສິນຄ້າ ແລະ ການບໍລິການ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ຂອງເຄື່ອງໝາຍຊາດ, ທຸງຊາດ, ກາໝາຍທາງການ, ສັນຍາລັກທາງວັດທະນະທຳ, ຄຳຫຍໍ້ ຫຼື ຊື່ເຕັມຂອງເມືອງ, ເທດສະບານ, ນະຄອນ, ແຂວງ, ນະຄອນຫຼວງ ຂອງ ສປປ ລາວ ແລະ ຕ່າງປະເທດ ໂດຍບໍ່ໄດ້ຮັບອະນຸຍາດຈາກອົງການຈັດຕັ້ງຂອງລັດທີ່ກ່ຽວຂ້ອງ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ຂອງເຄື່ອງໝາຍ ຂອງອົງການຈັດຕັ້ງສາກົນ ຫຼື ສັນຍາລັກ ທີ່ເກີດຈາກສົນທິສັນຍາ, ຕາປະທັບທາງການ ຫຼື ສັນຍາລັກຂອງລັດ ຫຼື ອົງການຈັດຕັ້ງສາກົນ ໂດຍບໍ່ໄດ້ຮັບອະນຸຍາດຈາກລັດ ຫຼື ອົງການຈັດຕັ້ງສາກົນທີ່ກ່ຽວຂ້ອງ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ຂອງ ຊື່, ຮູບ ຫຼື ຮູບທີ່ມີຄວາມຄ້າຍຄືກັນກັບ ບຸກຄົນທີ່ຍັງມີຊີວິດຢູ່ ໂດຍບໍ່ໄດ້ຮັບອະນຸຍາດ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ຂອງຮູບ ຂອງສັນຍາລັກທາງວັດທະນະທໍາ ຫຼື ອະນຸ ສອນສະຖານ, ປະຫວັດສາດ ຫຼື ຊື່ ຫຼື ຮູບ ຫຼື ຄວາມຄ້າຍຄືກັນກັບວິລະຊົນແຫ່ງຊາດ ຫຼື ຜູ້ນຳ ຫຼື ຮູບ ທີ່ເປັນການໝິ່ນປະໝາດ ຫຼື ຂັດກັບຮີດຄອງປະເພນີອັນດີງາມຂອງຊາດ;

ເຄື່ອງໝາຍ ອັນດຽວກັນ ຫຼື ຄ້າຍຄືກັນກັບເຄື່ອງໝາຍການຄ້າ ທີ່ໄດ້ຈົດທະບຽນແລ້ວ ສຳລັບສິນຄ້າ ແລະ ການບໍລິການ ຄືກັນ, ຄ້າຍຄື​ກັນ ຫຼື ໝວດກ່ຽວຂ້ອງ​ກັນ;

ເຄື່ອງໝາຍ ອັນດຽວກັນ ຫຼື ຄ້າຍຄືກັນກັບ ເຄື່ອງໝາຍການຄ້າທີ່ມີຊື່ສຽງ ສຳລັບສິນຄ້າ ແລະ ການບໍລິການ ຄືກັນ, ຄ້າຍຄື​ກັນ ຫຼື ໝວດກ່ຽວຂ້ອງ​ກັນ;

ເຄື່ອງໝາຍ ອັນດຽວກັນ ຫຼື ຄ້າຍຄືກັນກັບຊື່ການຄ້າ ສຳລັບ ທຸລະກິດ ທີ່ໃຫ້ການບໍລິການສິນຄ້າ ຫຼື ການ​ບໍລິການ ຄືກັນ, ຄ້າຍຄືກັນ ຫຼື ກ່ຽວຂ້ອງກັນ;

ເຄື່ອງໝາຍ ທີ່ກ່າວມາໃນມາດຕານີ້ ຊຶ່ງອາດກໍ່ໃຫ້ເກີດຄວາມສັບສົນ ກ່ຽວກັບ​ທີ່ມາຂອງ ສິນຄ້າ ຫຼື ການບໍລິການ ຫຼື ສະແດງໃຫ້ເຫັນຄວາມ​ສຳພັນ​ຢ່າ​ງບໍ່ຖືກຕ້ອງກັບເຄື່ອງໝາຍການຄ້າທີ່ໄດ້ຈົດທະບຽນ​ແລ້ວ ຫຼື ເຄື່ອງໝາຍການຄ້າທີ່ມີຊື່ສຽງ ຫຼື ຊື່ການຄ້າ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ຂອງຖິ່ນກຳ​ເນີດ ຊຶ່ງໄດ້ສະແດງໃຫ້ເຫັນວ່າຜະລິດຕະພັນມີຕົ້ນກຳເນີດ ແຕ່ຕົວຈິງແລ້ວ ຜະລິດຕະພັນດັ່ງກ່າວ ບໍ່ໄດ້ມາຈາກຖິ່ນກຳເນີດນັ້ນແຕ່ຢ່າງໃດ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ຂອງຖິ່ນກຳ​ເນີດ ເຖິງວ່າຜະລິດຕະພັນ ຈະມີຕົ້ນກຳເນີດແທ້ ແຕ່ເຮັດໃຫ້ສາທາລະນະຊົນ​ເຂົ້າ​ໃຈ​ຜິດວ່າຜະລິດຕະພັນນັ້ນ ມີຕົ້ນກຳເນີດມາແຕ່ອານາເຂດອື່ນ;

ເຄື່ອງໝາຍ ທີ່ປະກອບ ຫຼື ມີສັນຍາລັກ ທີ່ສ້າງຄວາມເສື່ອມເສຍ ຫຼື ສະແດງໃຫ້ເຫັນຄວາມສຳພັນຢ່າງບໍ່ຖືກຕ້ອງກັບ ບຸກຄົນມີຊີວິດ ຫຼື ເສຍຊີວິດແລ້ວ, ສະຖາບັນ, ຄວາມເຊື່ອຖື ຫຼື ສັນຍາລັກຂອງຊາດ ທີ່ເປັນການໝິ່ນປະໝາດ ຫຼື ທໍາລາຍຊື່ສຽງ;

ເຄື່ອງໝາຍ ທີ່ມີລັກສະນະສ້າງຄວາມສັບສົນ ກ່ຽວກັບ ສະຖານທີ່ຜະລິດສິນຄ້າ ຫຼື ກິດຈະກຳທາງດ້ານອຸດສາຫະກຳ ຫຼື ການຄ້າ ຂອງຄູ່ແຂ່ງຂັນ;

ເຄື່ອງໝາຍ ທີ່ມີລັກສະນະທຳລາຍຄວາມເຊື່ອໝັ້ນ ກ່ຽວກັບສະຖານທີ່ຜະລິດສິນຄ້າ ຫຼື ກິດຈະກຳ ທາງດ້ານອຸດສາຫະກຳ ຫຼື ການຄ້າ ຂອງຄູ່ແຂ່ງຂັນ;

ເຄື່ອງໝາຍ ທີ່ແຕະຕ້ອງເຖິງ ຄວາມໝັ້ນຄົງຂອງຊາດ, ຄວາມເປັນລະບຽບຮຽບຮ້ອຍຂອງສັງ ຄົມ ແລະ ຂັດກັບ ວັດທະນະທຳ, ຮີດຄອງປະເພນີອັນດີງາມຂອງຊາດ.

ລັກສະນະຂອງ ຜະລິດຕະພັນ ຫຼື ການບໍລິການ ບໍ່ແມ່ນເຫດຜົນໃນການປະຕິເສດການຈົດທະບຽນເຄື່ອງໝາຍການຄ້າ.

**ມາດຕາ 24 ສິ່ງທີ່​ບໍ່ສາມາດຈົດ​ທະບຽນແບບ​ຜັງວົງຈອນລວມ**

ສິ່ງທີ່ບໍ່ສາມາດຈົດ​ທະບຽນແບບຜັງວົງຈອນລວມ ມີ ດັ່ງ​​ນີ້:

1. ຫຼັກການ, ກຳມະ​ວິທີ, ລະບົບ ຫຼື ວິທີ​ການ​ປະຕິບັດ​ງານ ຂອງວົງ​ຈອນ​ລວມ;
2. ຂໍ້​ມູນ ຂ່າວສານ ຫຼື ຊອບ​ແວ ທີ່​ບັນຈຸ​ຢູ່​ໃນວົງ​ຈອນ​ລວມ.

**ມາດຕາ 25** **ຖິ່ນກຳ​ເນີດ** **ທີ່ບໍ່ສາມາດ​ຈົດ​ທະບຽນ**

ຖິ່ນກຳ​ເນີດທີ່ບໍ່ສາມາດຈົດ​ທະບຽນ ມີ ​ດັ່ງ​​ນີ້:

1. ​ຖິ່ນກຳ​ເນີດ ທີ່​​ພາໃຫ້​ເກີດ​ຄວາມເຂົ້າ​ໃຈ​ຜິດ ຫຼື ສັບສົນ ກ່ຽວກັບທີ່​ມາ​ຂອງຜະລິດຕະພັນ​;
2. ຊື່​ ຂອງຖິ່ນກຳ​ເນີດ ທີ່ໄດ້ກາຍເປັນຊື່ຂອງຜະລິດຕະພັນ ທີ່ເປັນປະເພນີແລ້ວ ໃນ ສປປ ລາວ;
3. ຖິ່ນກຳ​ເນີດ ກ່ຽວກັບ ຜະລິດຕະພັນ ເຂົ້າ, ກາເຟ, ຊາ ແລະ ເຫຼົ້າແວັງ ຊຶ່ງຊີ້ບອກລັກສະນະຄືກັນກັບຊື່ ທີ່ນຳໃຊ້ ເປັນປະເພນີແລ້ວຂອງສາຍພັນ ເຂົ້າ, ກາເຟ, ຊາ ແລະ ໝາກອະງຸ່ນ ທີ່ມີຢູ່ໃນ ສປປ ລາວ;
4. ຖິ່ນກຳ​ເນີດ ຂອງປະເທດອື່ນ ທີ່ບໍ່ໄດ້ຮັບການປົກປ້ອງ ຫຼື ສິ້ນສຸດການປົກປ້ອງຢູ່ໃນປະເທດຕົ້ນກຳເນີດ ຫຼື ຢຸດການນຳໃຊ້ ຢູ່ໃນປະເທດນັ້ນ;
5. ຖິ່ນກຳ​ເນີດ ທີ່​ຄື​ກັນ ຫຼື ຄ້າຍ​ຄື​ກັນກັບ​ເຄື່ອງໝາຍການ​ຄ້າ ທີ່​ໄດ້ຮັບການປົກ​ປ້ອງ​ແລ້ວ​​ ຊຶ່ງ​ພາໃຫ້​ເກີດ​ຄວາມເຂົ້າ​ໃຈ​ຜິດກ່ຽວກັບ​ທີ່​ມາ​ຂອງຜະລິດຕະພັນ​;
6. ຖິ່ນກຳ​ເນີດ ທີ່ອອກສຽງຄືກັນກັບຖິ່ນກຳ​ເນີດ ທີ່ໄດ້ຮັບການປົກປ້ອງ ສຳລັບ ເຂົ້າ, ກາເຟ, ຊາ ແລະ ເຫຼົ້າແວັງ.

**ໝວດທີ 3**

**ການປົກປ້ອງ ແລະ ການຮ້ອງຂໍຈົດທະບຽນ ຊັບສິນອຸດສາຫະກຳ**

**ມາດຕາ 26 ບຸກຄົນ ທີ່ມີສິດໄດ້ຮັບການປົກປ້ອງຊັບສິນອຸດສາຫະກຳ**

ບຸກຄົນ ທີ່ມີສິດໄດ້ຮັບການປົກປ້ອງຊັບສິນອຸດສາຫະກຳ ມີ ດັ່ງນີ້:

1. ພົນລະເມືອງລາວ ຫຼື ຜູ້ມີທີ່​ຢູ່​ອາ​ໄສ ຢູ່ ສປປ ລາວ ຫຼື ນິຕິບຸກຄົນ ຫຼື ການຈັດຕັ້ງ ທີ່​ສ້າງຕັ້ງຂຶ້ນ ພາຍໃຕ້ກົດໝາຍ ຂອງ ສປປ ລາວ;
2. ບຸກຄົນ ມີສັນຊາດ ຂອງປະເທດໃດໜຶ່ງ ຊຶ່ງເປັນພາຄີຂອງສົນທິສັນຍາປາຣີ ຫຼື ຂໍ້ຕົກລົງສາກົນອື່ນ ກ່ຽວກັບການປົກປ້ອງຊັບສິນອຸດສາຫະກຳ ທີ່ ສປປ ລາວ ເປັນພາຄີ;
3. ບຸກຄົນ ມີທີ່​ຢູ່​ອາ​ໄສ ຢູ່ ສປປ ລາວ ຫຼື ຢູ່ໃນອານາເຂດ ຂອງປະເທດທີ່ເປັນພາຄີຂອງສົນທິສັນຍາປາຣີ ແລະ ຂໍ້ຕົກລົງສາກົນອື່ນ ກ່ຽວກັບການປົກປ້ອງຊັບສິນອຸດສາຫະກຳ ທີ່ ສປປ ລາວ ເປັນພາຄີ;
4. ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີສະຖານທີ່ດຳເນີນການຄ້າ ແລະ ອຸດສາຫະກຳ ຕົວຈິງ ແລະ ມີປະສິດທິຜົນ ຢູ່ໃນອານາເຂດ ຂອງປະເທດໃດໜຶ່ງ ທີ່ເປັນພາຄີ ຂອງສົນທິສັນຍາປາຣີ ຫຼື ຂໍ້ຕົກລົງສາກົນອື່ນ ກ່ຽວກັບການປົກປ້ອງຊັບສິນອຸດສາຫະກຳ ທີ່ ສປປ ລາວ ເປັນພາຄີ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ຕ່າງປະເທດ ທີ່ມີສິດໄດ້ຮັບການປົກປ້ອງຊັບສິນອຸດສາຫະກຳ ກໍຈະໄດ້ຮັບການປະຕິບັດຢ່າງເທົ່າທຽມກັນກັບພົນລະເມືອງລາວ.

**ມາດຕາ 27 (ປັບປຸງ) ການຍື່ນຄໍາຮ້ອງ**

ບຸກ​ຄົນ, ນິຕິບຸກຄົນ ຫຼື ການ​ຈັດຕັ້ງ ທັງ​ພາຍ​ໃນ ແລະ ຕ່າງ​ປະ​ເທດ ສາມາດຍື່ນຄໍາຮ້ອງ ຂໍ​ຈົດ​ທະ​ບຽນ​ຊັບ​ສິນ​ອຸດສາຫະກຳ ນໍາກະຊວງອຸດສາຫະກຳ ແລະ ການຄ້າ ຫຼື ອົງ​ການຈົດ​ທະບຽນ​ຊັບ​ສິນ​ອຸດສາຫະກຳ ຂອງຕ່າງປະເທດ ຫຼື ​ສາກົນ ພາຍໃຕ້ສົນທິສັນຍາ ທີ່ ສປປ ລາວ ​ເປັນ​ພາຄີ.

ບຸກ​ຄົນ, ນິຕິບຸກຄົນ ຫຼື ການ​ຈັດຕັ້ງ ທີ່ຢູ່​ຕ່າງ​ປະ​ເທດ ຊຶ່ງ​ມີ​ຈຸດ​ປະ​ສົງ​ຂໍ​ຈົດ​ທ​ະ​ບຽນຊັບສິນອຸດສາຫະກຳ ຢູ່ ສປປ ລາວ ຕ້ອງ​​ມີ​ສະຖານທີ່ດໍາເນີນທຸລະກິດ ຫຼື ຜູ້ຕາງໜ້າ ​ທີ່​ຖືກ​ຕ້ອງ​ຕາມ​ກົດ​ໝາຍ​ ຢູ່ ສປປ ​ລາວ.

ຜູ້​ຮ້ອງຂໍ ທີ່ບໍ່ມີສະຖານທີ່ດຳເນີນທຸລະກິດ ເພື່ອໃຊ້ເປັນບ່ອນຕິດຕໍ່ທາງການ ຫຼື ບໍ່ມີທີ່ຢູ່ອາໄສ ຢູ່ ສປປ ລາວ ຕ້ອງແຕ່ງຕັ້ງຜູ້ຕາງໜ້າທີ່ຖືກຕ້ອງຕາມກົດໝາຍຂອງຕົນ ຢູ່ ສປປ ລາວ ເພື່ອດຳເນີນທຸລະກຳທີ່ກ່ຽວ ຂ້ອງກັບວຽກງານຊັບສິນທາງປັນຍາ ຢູ່ ສປປ ລາວ.

ສຳນວນຄຳຮ້ອງ ຕ້ອງປະກອບດ້ວຍເອກະສານ ຕາມທີ່ໄດ້ກຳນົດໄວ້ໃນ ມາດຕາ 31 ຫາ ມາດຕາ 35 ຂອງກົດໝາຍສະບັບນີ້.

**ມາດຕາ 28 (**ປັບປຸງ**) ຫຼັກການໃນການພິຈາລະນາຄຳຮ້ອງ**

ໃນກໍລະນີ ມີການຍື່ນຄຳຮ້ອງຂໍຈົດທະບຽນຊັບສິນອຸດສາຫະກຳຂອງຫຼາຍຄົນ ຫຼື ຫຼາຍສະບັບ ໃນເລື່ອງດຽວກັນນັ້ນ ໃຫ້ພິຈາລະນາ ບົນຫຼັກການຄຳຮ້ອງທີ່ຍື່ນກ່ອນ ໂດຍຖືເອົາວັນບຸລິມະສິດ (ຖ້າຫາກມີ) ຫາກຄຳຮ້ອງດັ່ງກ່າວຄົບຖ້ວນຕາມເງື່ອນໄຂ.

**ມາດຕາ 29 (ປັບປຸງ) ວັນບຸລິມະສິດ**

ຜູ້ຮ້ອງຂໍຮັບ ສິດທິບັດ, ອະນຸສິດທິບັດ, ການຈົດທະບຽນແບບອຸດສາຫະກຳ ຫຼື ເຄື່ອງໝາຍການຄ້າໃດໜຶ່ງ ສາມາດຮຽກເອົາວັນບຸລິມະສິດ ໂດຍອີງໃສ່ຄຳຮ້ອງ ໜຶ່ງ ຫຼື ຫຼາຍສະບັບ ທີ່ໄດ້ຍື່ນກ່ອນໜ້ານີ້ຢູ່ ກະຊວງອຸດສາຫະກຳ ແລະ ການຄ້າ ຫຼື ອົງ​ການຈົດ​ທະບຽນ​ຊັບ​ສິນ​ອຸດສາຫະກຳ ຂອງຕ່າງປະເທດ ຫຼື ​ສາກົນ ພາຍໃຕ້ສົນທິສັນຍາ ທີ່ ສປປ ລາວ ​ເປັນ​ພາຄີ ແລະ ສັນຍາສາກົນທີ່ກ່ຽວຂ້ອງ.

ຜູ້ໄດ້ຮັບວັນບຸລິມະສິດມາກ່ອນ ຢູ່ ສປປ ລາວ ຫຼື ຢູ່ຕ່າງປະເທດ ຫຼື ຫ້ອງການຈົດທະບຽນຊັບສິນອຸດສາຫະກຳອື່ນ ຕາມສົນ​ທິສັນຍາ ທີ່ ສປປ ລາວ​ ເປັນ​ພາຄີ ແລະ ສັນຍາສາກົນທີ່ກ່ຽວຂ້ອງ ໃຫ້ຖືວ່າເປັນວັນບຸລິມະສິດຂອງຜູ້ຮ້ອງຂໍ ສິດທິບັດ, ອະນຸສິດທິບັດ, ການຈົດທະບຽນແບບອຸດສາຫະກຳ ຫຼື ເຄື່ອງໝາຍການຄ້າ ທີ່ມາຍື່ນ ຢູ່ ສປປ ລາວ ໂດຍຕ້ອງລະບຸວັນບຸລິມະສິດດັ່ງກ່າວໃນຄໍາຮ້ອງ.

ເມື່ອໄດ້ຮັບວັນບຸລິມະສິດແລ້ວ ທຸກເອກະສານທີ່ກ່ຽວຂ້ອງກັບການຂໍ ສິດທິບັດ, ອະນຸສິດທິບັດ, ການຈົດທະບຽນແບບອຸດສາຫະກຳ ຫຼື ເຄື່ອງໝາຍການຄ້າ ທີ່ຍື່ນມາກ່ອນວັນໝົດອາຍຸວັນບຸລິມະສິດ ຈະບໍ່ຖືວ່າເປັນການເປີດເຜີຍຂໍ້ມູນ ໂດຍສະເພາະ ການຍື່ນຄຳຮ້ອງອື່ນ, ການພິມເຜີຍແຜ່ ຫຼື ການຫາຜົນປະໂຫຍດຂອງການປະດິດສ້າງ, ການວາງຈຳໜ່າຍຜະລິດຕະພັນ ຈາກແບບອຸດສາຫະກຳ ຫຼື ການນໍາໃຊ້ເຄື່ອງໝາຍ ຊຶ່ງການກະທຳດັ່ງກ່າວ ຕ້ອງບໍ່ແມ່ນການໃຫ້ສິດແກ່ບຸກຄົນທີສາມ ຫຼື ສິດໃນການເປັນເຈົ້າຂອງ.

ເມື່ອລະບຸການຂໍຮັບວັນບຸລິມະສິດໃນຄໍາຮ້ອງແລ້ວ ຜູ້​ຮ້ອງຂໍ ຕ້ອງຍື່ນສຳເນົາໃບຢັ້ງຢືນກ່ຽວກັບວັນບຸລິມະສິດ ໂດຍຕ້ອງມີການຢັ້ງຢືນຄວາມຖືກຕ້ອງ ຈາກບ່ອນທີ່ຮັບຄຳຮ້ອງດັ່ງກ່າວ ພາຍໃນເວລາ ສາມເດືອນ ນັບແຕ່ວັນຍື່ນຄໍາຮ້ອງຂໍ ຢູ່ ສປປ ລາວ.

ເມື່ອການຂໍຮັບວັນບຸລິມະສິດ ບໍ່ຖືກຕ້ອງຕາມເງື່ອນໄຂໄດ້ຮັບວັນບຸລິມະສິດນັ້ນ ການໃຫ້ວັນທີຍື່ນຄໍາຮ້ອງ ຈະຖືເອົາວັນທີຕົວຈິງ ທີ່ໄດ້ຍື່ນເອກະສານຢ່າງຄົບຖ້ວນເປັນວັນບຸລິມະສິດ ຢູ່ ສປປ ລາວ.

ໄລຍະເວລາຂໍຮັບ ວັນບຸລິມະສິດ ສຳລັບສິດທິບັດ ແລະ ອະນຸສິດທິບັດ ແມ່ນ ສິບ​ສອງເດືອນ ແລະ ສາມສິບເດືອນ ພາຍໃຕ້ສັນຍາການຮ່ວມມືດ້ານສິດທິບັດ. ສຳລັບແບບອຸດສາຫະກຳ ແລະ ເຄື່ອງໝາຍການຄ້າ ແມ່ນ ຫົກເດືອນ ນັບແຕ່ວັນໄດ້ຮັບວັນບຸລິມະສິດ ເປັນຕົ້ນໄປ.

**ມາດຕາ 30 (ປັບປຸງ) ການປົກປ້ອງຊົ່ວຄາວ ​ການປະດິດສ້າງ, ສິ່ງປະດິດ, ແບບອຸດສາຫະກຳ ແລະ**

**ເຄື່ອງໝາຍການຄ້າຢູ່ສະຖານທີ່ວາງສະແດງ**

ການປະດິດສ້າງ, ສິ່ງປະດິດ, ແບບອຸດສາຫະກຳ ແລະ ເຄື່ອງໝາຍການຄ້າ ທີ່ຕິດພັນກັບຜະລິດຕະພັນ ຫຼື ສິນຄ້າ ຫຼື ການບໍລິການ ຊຶ່ງໄດ້ວາງສະແດງ ຫຼື ຢູ່ສະຖານທີ່ວາງສະແດງທີ່ຖືກຮັບຮູ້ຢ່າງເປັນທາງການ ຈະໄດ້ຮັບການປົກປ້ອງຊົ່ວຄາວ ຕາມການຮ້ອງຂໍຂອງເຈົ້າຂອງ ຜະລິດຕະພັນ ຫຼື ສິນຄ້າ ຫຼື ການບໍລິການ, ຄໍາຮ້ອງດັ່ງກ່າວ ຕ້ອງຍື່ນພາຍໃນເວລາ ສິບສອງເດືອນ ນັບແຕ່ວັນໄດ້ວາງສະແດງ ຜະລິດຕະພັນ ຫຼື ສິນຄ້າ ຫຼື ການບໍລິການ ຢູ່ສະຖານທີ່ວາງສະແດງນັ້ນ.

ການປົກປ້ອງຊົ່ວຄາວ ຈະຖືເອົາວັນທຳອິດ ທີ່ໄດ້ວາງສະແດງ ຜະລິດຕະພັນ ຫຼື ສິນຄ້າ ຫຼື ການບໍລິການນັ້ນ.

ການປົກປ້ອງຊົ່ວຄາວ ຈະບໍ່ຖືກນຳໃຊ້ ເພື່ອຂະຫຍາຍເວລາໃນການຮ້ອງຂໍຮັບວັນບຸລິມະສິດ.

**ມາດຕາ 31 (ປັບປຸງ) ສໍານວນຄໍາຮ້ອງຂໍຮັບ ສິດທິບັດ ຫຼື ອະນຸສິດທິບັດ**

ສຳນວນຄຳຮ້ອງຂໍຮັບ ສິດທິບັດ ຫຼື ອະນຸສິດທິບັດ ຕ້ອງປະກອບດ້ວຍເອກະສານ ດັ່ງນີ້:

1. ຄຳຮ້ອງຂໍຮັບ ສິດທິບັດ ຫຼື ອະນຸສິດທິບັດ ຕາມແບບພິມ;
2. ໃບມອບສິດ ທີ່ບົ່ງບອກຊື່ ແລະ ທີ່ຢູ່ ຂອງຜູ້ຕາງໜ້າ ຢູ່ ສປປ ລາວ ໃນກໍລະນີ ຍື່ນ​ຄຳຮ້ອງຜ່ານຜູ້ຕາງໜ້າ;
3. ບົດອະທິບາຍ ກ່ຽວກັບການເປີດເຜີຍ ການປະດິດສ້າງ ຫຼື ສິ່ງປະດິດ ຢ່າງຈະແຈ້ງ ແລະ ຄົບຖ້ວນ. ຖ້າການປະດິດສ້າງ ຫຼື ສິ່ງປະດິດ ຫາກໄດ້ມາຈາກ ຊັບພະຍາກອນພັນທຸກຳ, ພູມປັນຍາພື້ນບ້ານອັນເປັນມູນເຊື້ອທີ່ກ່ຽວຂ້ອງໂດຍກົງ ຫຼື ຢ່າງຫຼວງຫຼາຍ ຕ້ອງແຈ້ງບອກແຫຼ່ງທີ່ມາ, ຊຸມຊົນທ້ອງຖິ່ນ ຫຼື ຊົນເຜົ່າທີ່ກ່ຽວຂ້ອງ;
4. ບົດອະທິບາຍ ກ່ຽວກັບຂໍ້ຮຽກຮ້ອງສິດ ທີ່ຕ້ອງການຂໍປົກປ້ອງ;
5. ຮູບ​ແຕ້ມ ໃນກໍລະນີຈຳເປັນ;
6. ບົດສັງເຂບ​;
7. ໃບ​ຮັບເງິນ ຄ່າທຳ​ນຽມ ແລະ ຄ່າ​ບໍ​ລິ​ການ​.

ສຳນວນຄຳຮ້ອງຂໍຮັບ ສິດທິບັດ ຫຼື ອະນຸສິດທິບັດ ໜຶ່ງຊຸດ ສາມາດໃຊ້ໄດ້ສະເພາະ ແຕ່ການປະດິດສ້າງ ຫຼື ສິ່ງປະດິດ ໜຶ່ງອັນເທົ່ານັ້ນ ຫຼື ກຸ່ມໜຶ່ງ ຂອງການປະດິດສ້າງ ຫຼື ສິ່ງປະດິດ ທີ່ພົວພັັນເຖິງການປະກອບເປັນແນວຄວາມຄິດໃນການປະດິດອັນໜຶ່ງອັນດຽວ ຕາມການຈັດໝວດຂອງສາກົນ.

ຂະແໜງການອຸດສາຫະກຳ ແລະ ການຄ້າ ຕ້ອງຮັບຄຳຮ້ອງ ແລະ ໃຫ້ວັນທີ ທີ່ຍື່ນຄໍາຮ້ອງ ຊຶ່ງຢ່າງ  
ໜ້ອຍຕ້ອງມີເອກະສານ ຕາມທີ່ໄດ້ກຳນົດໄວ້ໃນ ຂໍ້ 1, 3 ແລະ ຂໍ້ 7 ວັກທີໜຶ່ງ ຂອງມາດຕານີ້.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການຮັບ ສິດທິບັດ ຫຼື ອະນຸສິດທິບັດ ຕ້ອງປະຕິບັດຕາມທຸກເງື່ອນໄຂໃຫ້ຄົບຖ້ວນ ພາຍໃນເວລາ ທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 32 (ປັບປຸງ) ສຳນວນຄຳຮ້ອງຂໍຈົດ​​ທະບຽນ​ແບບ​ອຸດ​ສາ​ຫະກຳ**

ສຳນວນຄຳຮ້ອງຂໍຈົດທະບຽນແບບອຸດສາຫະກຳ ຕ້ອງປະກອບດ້ວຍເອກະສານ ດັ່ງນີ້:

1. ຄຳຮ້​ອງຂໍ​ຈົດ​ທະບຽນແບບ​ອຸດ​ສາ​ຫະ​ກຳ ຕາມແບບພິມ;
2. ໃບມອບສິດທີ່ບົ່ງບອກຊື່ ແລະ ທີ່ຢູ່ ຂອງຜູ້ຕາງໜ້າ ຢູ່ ສປປ ລາວ ໃນກໍລະນີ ຍື່ນ​ຄຳຮ້ອງຜ່ານຜູ້ຕາງໜ້າ;
3. ຮູບແຕ້ມ ຫຼື ຮູບ​ຖ່າຍ ຈຳນວນໜຶ່ງຮູບ ຫຼື ຫຼາຍຮູບ ທີ່ບົ່ງບອກເຖິງແບບອຸດສາຫະກຳຢ່າງຈະແຈ້ງ ທີ່ສະແດງໃຫ້ເຫັນລັກສະນະຮູບຊົງຂອງແບບນັ້ນ;
4. ບົດອະທິບາຍໂດຍສັງເຂບກ່ຽວກັບຊະນິດຂອງສິນຄ້າທີ່ກ່ຽວຂ້ອງກັບແບບອຸດສາຫະກຳ. ຖ້າແບບນັ້ນຫາກໄດ້ມາຈາກພູມປັນຍາພື້ນບ້ານອັນເປັນມູນເຊື້ອທີ່ກ່ຽວຂ້ອງ ໂດຍກົງ ຫຼື ຢ່າງຫຼວງຫຼາຍ ຕ້ອງໄດ້ເປີດເຜີຍ ຫຼື ແຈ້ງບອກແຫຼ່ງທີ່ມາ ຫຼື ຊຸມຊົນທ້ອງຖິ່ນ ຫຼື ຊົນເຜົ່າທີ່ກ່ຽວຂ້ອງ;
5. ໃບ​ຮັບເງິນ ຄ່າທຳ​ນຽມ ແລະ ຄ່າ​ບໍ​ລິ​ການ​.

ສຳນວນຄຳຮ້ອງຂໍຈົດທະບຽນແບບອຸດສາຫະກຳ ສາມາດໃຊ້ໄດ້ຫຼາຍແບບອຸດສາຫະກຳ ແຕ່ບໍ່ເກີນ ໜຶ່ງຮ້ອຍແບບ ສຳລັບໝວດດຽວກັນ ຕາມການຈັດໝວດຂອງສາກົນ.

ຂະແໜງການອຸດສາຫະກຳ ແລະ ການຄ້າ ຕ້ອງຮັບຄຳຮ້ອງ ແລະ ໃຫ້ວັນທີ ຍື່ນຄໍາຮ້ອງ ຊຶ່ງຢ່າງໜ້ອຍ ຕ້ອງມີເອກະສານ ຕາມທີ່ໄດ້ກໍານົດໄວ້ໃນ ຂໍ້ 1, 3 ແລະ ຂໍ້ 5 ວັກທີໜຶ່ງ ຂອງມາດຕານີ້.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການຈົດທະບຽນແບບອຸດສາຫະກຳ ຕ້ອງປະຕິບັດຕາມທຸກເງື່ອນໄຂໃຫ້ຄົບຖ້ວນ ພາຍໃນເວລາ ທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 33 (ປັບປຸງ) ສຳນວນ​​ຄຳຮ້ອງຂໍ​ຈົດ​​ທະບຽນເຄື່ອງໝາຍການ​ຄ້າ**

ສຳນວນຄຳຮ້ອງຂໍ​ຈົດ​​ທະບຽນເຄື່ອງໝາຍການ​ຄ້າ ​ຕ້ອງປະກອບດ້ວຍ​ເອກະສານ ດັ່ງນີ້:

1. ຄຳຮ້​ອງຂໍ​ຈົດ​ທະບຽນ​ເຄື່ອງໝາຍການ​ຄ້າ ຕາມແບບພິມ;
2. ໃບມອບສິດ ທີ່ບົ່ງບອກຊື່ ແລະ ທີ່ຢູ່ ຂອງຜູ້ຕາງໜ້າ ຢູ່ ສປປ ລາວ ໃນກໍລະນີ ຍື່ນ​ຄຳຮ້ອງຜ່ານຜູ້ຕາງໜ້າ;
3. ຮູບແຕ້ມ ຫຼື ຮູບຖ່າຍ ຫຼື ຕົວຢ່າງເຄື່ອງໝາຍທີ່ຈະແຈ້ງ;
4. ບົດອະທິບາຍ ກ່ຽວກັບລາຍການສິນຄ້າທີ່ເຄື່ອງໝາຍການຄ້າ ຈະຖືກນຳໃຊ້ ຫຼື ການບໍລິການ ທີ່ກ່ຽວຂ້ອງ. ຖ້າຄໍາຮ້ອງຫາກກ່ຽວຂ້ອງກັບ ເຄື່ອງໝາຍລວມໝູ່ ຫຼື ເຄື່ອງໝາຍຮັບຮອງນັ້ນ ຄໍາຮ້ອງຕ້ອງບົ່ງບອກເຄື່ອງໝາຍດັ່ງກ່າວໄວ້ຢ່າງຄັກແນ່ ແລະ ປະກອບບົດອະທິບາຍ ກ່ຽວກັບການຈະນຳໃຊ້ເຄື່ອງໝາຍນັ້ນ;
5. ໃບ​ຮັບເງິນ ຄ່າທຳ​ນຽມ ແລະ ຄ່າ​ບໍ​ລິ​ການ​.

ຄຳຮ້ອງຂໍຈົດທະບຽນໜຶ່ງສະບັບ ໃຊ້ໄດ້ສະເພາະແຕ່ເຄື່ອງໝາຍການຄ້າອັນດຽວເທົ່ານັ້ນ ແຕ່ສາມາດຂໍຈົດໄດ້ຫຼາຍໝວດຂອງສິນຄ້າ ຫຼື ການບໍລິການ ຕາມການຈັດໝວດຂອງສາກົນ ແຕ່ຕ້ອງໄດ້ຊຳລະຄ່າທຳນຽມ ແຕ່ລະໝວດຂອງສິນຄ້າ ຫຼື ການບໍລິການ.

ຂະແໜງການອຸດສາຫະກຳ ແລະ ການຄ້າ ຕ້ອງຮັບຄຳຮ້ອງ ແລະ ໃຫ້ວັນທີ ຍື່ນຄໍາຮ້ອງ ຊຶ່ງຢ່າງໜ້ອຍ ຕ້ອງມີເອກະສານ ຕາມທີ່ໄດ້ກຳນົດໄວ້ໃນ ຂໍ້ 1, 3 ແລະ ຂໍ້ 5 ວັກທີໜຶ່ງ ຂອງມາດຕານີ້.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການຈົດທະບຽນເຄື່ອງໝາຍການຄ້າ ຕ້ອງປະຕິບັດຕາມທຸກເງື່ອນໄຂໃຫ້ຄົບຖ້ວນ ພາຍໃນເວລາ ທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 34 (ປັບປຸງ) ສຳນວນຄຳຮ້ອງຂໍ​ຈົດ​​ທະບຽນ ແບບ​ຜັງ​ວົງຈອນ​ລວມ**

ສຳນວນ​ຄຳຮ້ອງຂໍ​ຈົດ​​ທະບຽນ​ແບ​ບຜັງ​ວົງ​ຈອນ​ລວມ ຕ້ອງ​ປະກອບດ້ວຍ​ເອກະ​ສານ ດັ່ງນີ້:

* + 1. ຄຳຮ້​ອງຂໍ​ຈົດ​ທະບຽນ​ແບບຜັງ​ວົງ​ຈອນລວມ ຕາມແບບພິມ;
    2. ໃບມອບສິດ ທີ່ບົ່ງບອກຊື່ ແລະ ທີ່ຢູ່ ຂອງຜູ້ຕາງໜ້າ ຢູ່ ສປປ ລາວ ໃນກໍລະນີ ທີ່ຍື່ນ​ຄຳຮ້ອງຜ່ານຜູ້ຕາງໜ້າ;
    3. ບົດອະ​ທິ​ບາຍ ກ່ຽວກັບການນຳໃຊ້ໃນທາງການຄ້າເທື່ອທຳອິດ ຂອງແບບຜັງ ຫຼື ວົງຈອນລວມ ທີ່ເຊື່ອມຕໍ່ເຂົ້າກັນ;
    4. ແຜນ​ວາດຂອງແບບຜັງ​ວົງ​ຈອນລວມ ເພື່ອສາມາດຈຳແນກແບບຜັງ;
    5. ບົດອະທິບາຍ ກ່ຽວກັບໜ້າທີ່ທາງດ້ານເອເລັກໂຕຣນິກ​ ທີ່ວົງຈອນລວມທຳງານ ຫຼື ຈຸດປະສົງ ເພື່ອເຮັດໃຫ້ວົງຈອນລວມທຳງານ ຖ້າວົງຈອນລວມຫາກໄດ້ຖືກນຳໃຊ້ ເພື່ອຫາຜົນປະໂຫຍດໃນທາງການຄ້າແລ້ວ;
    6. ໃບ​ຮັບເງິນ ຄ່າທຳ​ນຽມ ແລະ ຄ່າ​ບໍ​ລິ​ການ​.

ສຳນວນຄຳ​ຮ້ອງ ຂໍ​ຈົດ​ທະບຽນແບບ​ຜັງ​ວົງ​ຈອນ​ລວມ​ແຕ່​ລະຊຸດ ສາມາດ​ໃຊ້​ໄດ້​ສະ​ເພາະ ແຕ່​​ແບບ​ຜັງ​ວົງ​ຈອນ​ລວມ ໜຶ່ງອັນ​ເທົ່າ​ນັ້ນ.

ກະຊວງອຸດສາຫະກຳ ແລະ ການຄ້າ ຕ້ອງຮັບຄຳຮ້ອງ ແລະ ໃຫ້ວັນທີ ຍື່ນຄໍາຮ້ອງ ຊຶ່ງຢ່າງໜ້ອຍຕ້ອງມີເອກະສານ ຕາມທີ່ໄດ້ກຳນົດໄວ້ໃນ ຂໍ້ 1, 3 ແລະ ຂໍ້ 6 ວັກທີໜຶ່ງ ຂອງມາດຕານີ້.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການຈົດທະບຽນແບບຜັງວົງຈອນລວມ ຕ້ອງປະຕິບັດຕາມທຸກເງື່ອນໄຂໃຫ້ຄົບຖ້ວນ ພາຍໃນເວລາ ທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 35 (ປັບປຸງ) ​ສຳນວນ​ຄຳຮ້ອງຂໍ​ຈົດ​​ທະບຽນຖິ່ນກຳ​ເນີດ**

ສຳນວນ​ຄຳຮ້ອງຂໍ​ຈົດ​​ທະບຽນຖິ່ນກຳ​ເນີດ ຕ້ອງປະກອບດ້ວຍ​ເອກະ​ສານ ດັ່ງນີ້:

1. ຄຳຮ້ອງຂໍ​ຈົດ​ທະບຽນຖິ່ນກຳ​ເນີດ ຕາມແບບພິມ;
2. ໃບມອບສິດ ທີ່ບົ່ງບອກຊື່ ແລະ ທີ່ຢູ່ ຂອງຜູ້ຕາງໜ້າ ຢູ່ ສປປ ລາວ ໃນກໍລະນີ ທີ່ຍື່ນ​ຄຳຮ້ອງຜ່ານຜູ້ຕາງໜ້າ;
3. ຮູບຂອງຖິ່ນກຳ​ເນີດທີ່ຈະແຈ້ງ;
4. ບົດລາຍງານ ກ່ຽວກັບຂົງເຂດພູມສາດ ທີ່ຈະນຳໃຊ້ເປັນຖິ່ນກຳ​ເນີດ;
5. ຜະລິດຕະພັນທີ່ກ່ຽວຂ້ອງກັບຖິ່ນກຳ​ເນີດ ແລະ ວິທີການກວດກາທີ່ຈະນຳໃຊ້;
6. ບົດລາຍງານ ກ່ຽວກັບຈຸດເດ່ັນຂອງຖິ່ນກຳ​ເນີດ ຊຶ່ງຜູ້ຮ້ອງຂໍສະເໜີໃຫ້ເປັນຖິ່ນກຳ​ເນີດ ແລະ ຫຼັກຖານ ເພື່ອສະໜັບສະໜູນບົດລາຍງານນັ້ນ;
7. ຫຼັກຖານຢັ້ງຢືນການປົກປ້ອງຖິ່ນກໍາ​ເນີດ ຢູ່ໃນປະເທດຕົ້ນກຳເນີດ ໃນກໍລະນີທີ່ຄໍາຮ້ອງຂໍຈົດທະ ບຽນນັ້ນ ໄດ້ອີງໃສ່ການປົກປ້ອງຢູ່ຕ່າງປະເທດ;
8. ໃບ​ຮັບເງິນ ຄ່າທຳ​ນຽມ ແລະ ຄ່າ​ບໍ​ລິ​ການ​.

ສຳນວນຄຳ​ຮ້ອງຂໍ​ຈົດ​ທະບຽນຖິ່ນກຳ​ເນີດ​ແຕ່​ລະຊຸດ ສາມາດ​ໃຊ້​ໄດ້​ສະ​ເພາະແຕ່ຖິ່ນກຳ​ເນີດ ໜຶ່ງບ່ອນເທົ່າ​ນັ້ນ.

ກະຊວງອຸດສາຫະກຳ ແລະ ການຄ້າ ຕ້ອງຮັບຄຳຮ້ອງ ແລະ ໃຫ້ວັນທີ ຍື່ນຄໍາຮ້ອງ ຊຶ່ງຢ່າງໜ້ອຍຕ້ອງມີເອກະສານ ຕາມທີ່ໄດ້ກຳນົດໄວ້ໃນ ຂໍ້ 1, 3, 5 ແລະ ຂໍ້ 8 ວັກທີໜຶ່ງ ຂອງມາດຕານີ້.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການຈົດທະບຽນຖິ່ນກຳເນີດ ຕ້ອງປະຕິບັດຕາມທຸກເງື່ອນໄຂໃຫ້ຄົບຖ້ວນ ພາຍໃນເວລາ ທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 36 ການ​ສະໜອງຂໍ້​ມູນ​ເພີ່​ມ​ເຕີມ**

ໃນກໍລະນີ ມີການຍື່ນຄຳຮ້ອງຂໍຈົດທະບຽນຢູ່​ຕ່າງປະເທດ ແລະ ຄຳຮ້ອງຂໍດັ່ງກ່າວປະກອບດ້ວຍ​ເນື້ອໃນອັນດຽວກັນ, ເປັນບາງສ່ວນ ຫຼື ທັງໝົດ ທີ່ຄືກັນກັບຄຳຮ້ອງຂໍທີ່ໄດ້ຍື່ນ ຢູ່ ສປປ ລາວ ນັ້ນ ຜູ້​ຮ້ອງຂໍ ຈະເປີດເຜີຍການຂໍຈົດທະບຽນກ່ອນໜ້ານັ້ນກໍໄດ້.

ຂະແໜງການອຸດສາຫະກຳ ແລະ ການຄ້າ ອາດສະເໜີໃຫ້ຜູ້​ຮ້ອງຂໍ ຫຼື ຜູ້​ຮ້ອງຂໍອາດສະໜອງເອກະສານທີ່ກ່ຽວຂ້ອງດ້ວຍຕົນເອງ ໂດຍສະເພາະ ຜົນຂອງການຄົ້ນຫາ ຫຼື ບົດລາຍງານການກວດສອບ ຫຼື ສຳເນົາສິດທິບັດ ຫຼື ອະນຸສິດທິບັດ ຫຼື ໃບຢັ້ງຢືນການຈົດທະບຽນ ຊັບສິນອຸດສາຫະກຳ ທີ່ອອກໃຫ້ຢູ່ຕ່າງປະເທດກໍໄດ້.

**ມາດຕາ 37 (ປັບປຸງ) ພາສາທີ່ໃຊ້ສຳລັບການປະກອບສຳນວນຄຳຮ້ອງ**

ຄຳຮ້ອງຂໍຈົດທະບຽນຊັບສິນອຸດສາຫະກຳ ຕ້ອງຍື່ນເປັນພາສາລາວ, ສ່ວນເອກະສານຄັດຕິດອື່ນ ສາມາດ ຍື່ນເປັນພາສາລາວ ຫຼື ພາສາອັງກິດກໍໄດ້. ໃນກໍລະນີ ຍື່ນເປັນພາສາອັງກິດນັ້ນ ຜູ້​ຮ້ອງຂໍ ຍັງຕ້ອງຍື່ນສະບັບແປເປັນພາສາລາວ ໂດຍໄດ້ຮັບການຢັ້ງຢືນຄວາມຖືກຕ້ອງ ພາຍໃນເວລາ ເກົ້າສິບວັນ ຫຼັງຈາກວັນໄດ້ຍື່ນຄຳຮ້ອງ.

**ມາດຕາ 38 (ປັບປຸງ) ການກວດ​ສອບ​ເບື້ອງ​ຕົ້ນສຳນວນ​ຄຳຮ້ອງຂໍ​ຈົດ​ທະບຽນຊັບ​ສິນ​ອຸດ​ສາ​ຫະກຳ​**

ກະຊວງອຸດສາຫະກຳ ແລະ ການຄ້າ ຈະດໍາເນີນການກວດສອບເບື້ອງຕົ້ນ ສໍານວນຄໍາຮ້ອງຂໍຈົດທະ ບຽນຊັບສິນອຸດສາຫະກຳ ເພື່ອຮັບປະກັນວ່າຄຳຮ້ອງນັ້ນ ຄົບຖ້ວນ, ຖືກຕ້ອງຕາມແບບພິມ, ໄດ້ຈ່າຍ ຄ່າທຳນຽມ ແລະ ຄ່າ​ບໍ​ລິ​ການ ແລ້ວ ຫຼື ບໍ່.

ຖ້າເຫັນວ່າຄໍາຮ້ອງນັ້ນ ຫາກບໍ່ຄົບຖ້ວນ ຫຼື ບໍ່ຖືກຕ້ອງຕາມແບບພິມແລ້ວ ກະຊວງອຸດສາຫະກຳ ແລະ ການຄ້າ ກໍຈະ​ແຈ້ງ​ໃຫ້​ຜູ້​ຍື່ນຄຳຮ້ອງ ເພື່ອສະໜອງຂໍ້ມູນເພີ່ມຕື່ມ​​ ຫຼື ແກ້ໄຂ ພາຍ​ໃນເວລາ ຫົກ​ສິບວັນ ນັບ​ແຕ່​ວັນ​​ອອກ​ແຈ້ງ​ການ ເປັນຕົ້ນ​ໄປ.

ໃນກໍລະນີ ຄໍາຮ້ອງໄດ້ຜ່ານການກວດສອບເບື້ອງຕົ້ນ ໂດຍອົງ​ການຈົດ​ທະບຽນ​ຊັບ​ສິນ​ອຸດສາຫະກຳ ຂອງຕ່າງປະເທດ ຫຼື ສາກົນມາກ່ອນ ຕາມສົນທິສັນຍາແລ້ວ ກະຊວງອຸດສາຫະກຳ ແລະ ການຄ້າ ບໍ່ຈຳເປັນຕ້ອງກວດສອບເບື້ອງຕົ້ນອີກ.

**ມາດຕາ 39 (ປັບ​ປຸ​ງ) ການ​~~​~~ເຜີຍ​ແຜ່ ຄຳຮ້ອງຂໍ​ຈົດ​ທະບຽນຊັບ​ສິນ​ອຸດ​ສາ​ຫະກຳ**

ພາຍ​ຫຼັງ ກະຊວງອຸດສາຫະກຳ ແລະ ການຄ້າ ໄດ້​ດຳເນີນການ​ກວດ​ສອບເບື້ອງ​ຕົ້ນ​​ສໍາ​ນວນ​ຄຳຮ້ອງຂໍ​ຈົດທະບຽນ ການ​ປະດິດ​ສ້າງ ​ຫຼື ສິ່ງ​ປະດິດ ສຳ​ເລັດ​ແລ້ວ ກໍຈະ​​ເຜີຍ​ແຜ່ຄຳຮ້ອງ​ລົງ​​ຈົດໝາຍເຫດທາງລັດຖະການ ກ່ຽວກັບຊັບສິນທາງປັນຍາ ໃນ​ເດືອນ​ທີສິບ​ເກົ້າ ນັບແຕ່​ວັນ​ຍື່ນ​ຄຳຮ້ອງ ຫຼື ວັນ​ບຸລິ​ມະ​ສິດ ​ເປັນຕົ້ນ​ໄປ.

ສໍາລັບຄຳຮ້ອງຂໍຈົດທະບຽນ ແບບອຸດສາຫະກໍາ, ເຄື່ອງໝາຍການຄ້າ, ແບບ​ຜັງ​ວົງ​ຈ​ອນ​ລວມ ແລະ ຖິ່ນກຳເນີດ ຈະໄດ້ເຜີຍແຜ່ລົງ​​ຈົດໝາຍເຫດທາງລັດຖະການ ກ່ຽວກັບຊັບສິນທາງປັນຍາ ພາຍຫຼັງສໍາເລັດການກວດສອບເບື້ອງຕົ້ນ ເປັນຕົ້ນໄປ.

ບຸກຄົນ​ທີ່ເປັນເຈົ້າຂອງຊັບສິນອຸດສາຫະກຳ ສາມາດ​ສະ​ເໜີຄັດຄ້ານຄໍາຮ້ອງດັ່ງກ່າວ ພາຍໃນເວລາ ເກົ້າສິບວັນ ສໍາລັບສິດທິບັດ ແລະ ອະນຸສິດທິບັດ, ຫົກສິບວັນ ສໍາລັບແບບອຸດສາຫະກໍາ, ເຄື່ອງໝາຍການຄ້າ, ແບບ​ຜັງ​ວົງ​ຈ​ອນ​ລວມ ແລະ ຖິ່ນກໍາເນີດ ນັບແຕ່ວັນໄດ້ເຜີຍແຜ່ລົງຈົດໝາຍເຫດທາງລັດຖະການ ກ່ຽວກັບຊັບສິນທາງປັນຍາ ເປັນຕົ້ນໄປ.

**ມາດຕາ 40 (ປັບ​ປຸງ) ການກວດ​ສອບ​ເນື້ອ​ໃນ​ຂອງສຳນວນ​ຄຳຮ້ອງຂໍ​ຈົດ​ທະບຽນຊັບ​ສິນອຸດສາຫະກຳ**

ພາຍ​ຫຼັງໄດ້​ດຳເນີນການກວດ​ສອບເບື້ອງຕົ້ນ ສຳ​ນວນ​ຄຳຮ້ອງຂໍ​ຈົດທະບຽນສຳເລັດແລ້ວ​ ກະຊວງອຸດ ສາຫະກຳ ແລະ ການຄ້າ ກໍຈະດໍາເນີນການ​​ກວດ​ສອບ​ເນື້ອ​ໃນ​ຂອງສຳນວນ​ຄຳຮ້ອງຂໍ​ຈົດທະບຽນ ການປະດິດສ້າງ​, ສິ່ງ​ປະ​ດິດ, ແບບ​ອຸດສາຫະກຳ, ​ເຄື່ອງໝາຍການ​ຄ້າ ​ແລະ ​ຖິ່ນກຳ​ເນີດ.

ສຳລັບສຳນວນ​ຄຳຮ້ອງຂໍ​ຈົດ​ທະບຽນແບບ​ຜັງ​ວົງ​ຈອນ​ລວມ ຈະ​ບໍ່​​​ກວດສອບ​ເນື້ອ​ໃນ.

**ມາດຕາ 41 (ປັບ​ປຸງ) ການສະ​ເໜີ​ໃຫ້ກວດ​ສອບ​ເນື້ອ​ໃນ​ຂອງສຳນວນ​ຄຳຮ້ອງຂໍ​ຈົດ​ທະບຽນຊັບ​ສິນອຸດສາຫະກຳ**

ຄຳຮ້ອງຂໍຮັບສິດທິບັດ ຫຼື ອະນຸສິດທິບັດ ຈະຖືກກວດສອບເນື້ອໃນ ຕາມການສະເໜີຂອງຜູ້ຮ້ອງຂໍ ເພື່ອກຳນົດໃຫ້ຮູ້ວ່າ ມີຄວາມສອດຄ່ອງກັບເງື່ອນໄຂຂໍຮັບສິດທິບັດ ຫຼື ອະນຸສິດທິບັດ ຕາມທີ່ໄດ້ກຳນົດໄວ້ໃນກົດໝາຍສະບັບນີ້. ການກວດສອບເນື້ອໃນ ຈະອີງໃສ່ການຄົ້ນຫາຂໍ້ມູນທາງດ້ານເຕັກນິກທີ່ມີຢູ່ແລ້ວ. ໃນກໍລະນີ ຄໍາຮ້ອງໄດ້ຜ່ານການຄົ້ນຫາ ຫຼື ກວດສອບໂດຍອົງການອື່ນມາກ່ອນແລ້ວ ຜູ້​ຮ້ອງຂໍ ຕ້ອງນຳເອົາສຳເນົາບົດລາຍງານຈາກອົງການດັ່ງກ່າວ ແລະ ສະເໜີໃຫ້ກະຊວງອຸດສາຫະກຳ ແລະ ການຄ້າ ພິຈາລະນາການອອກສິດທິບັດ ຫຼື ອະນຸສິດທິບັດ ໂດຍບໍ່ຈຳເປັນຕ້ອງດໍາເນີນການຄົ້ນຫາຂໍ້ມູນດັ່ງກ່າວຕື່ມອີກ.

ໃນ​ກໍ​ລະ​ນີ ຜູ້​ຮ້ອງຂໍ ບໍ່​ສາມາດສະໜອງບົດ​ລາຍ​ງານຜົນຂອງການກວດ​ສອບ​ເນື້ອ​ໃນຂອງການ​ປະດິດ​ສ້າງ ຫຼື ສິ່ງ​ປະ​ດິດ ທີ່ກ່ຽວຂ້ອງກັບ​ຄຳ​ຮ້ອງ ທີ່​ກຳລັງ​ຂໍ​ຈົດ​ທະບຽນຢູ່ນັ້ນ ຜູ້​ຮ້ອງຂໍສາມາດສະ​ເໜີ​ໃຫ້ ກະຊວງອຸດສາ ຫະກຳ ແລະ ການຄ້າ ກວດ​ສອບ​ເນື້ອ​ໃນສຳນວນຄຳຮ້ອງຂໍດັ່ງ​ກ່າວ. ກະຊວງອຸດສາຫະກຳ ແລະ ການຄ້າ ຈະດຳ​ເນີນ​ການກວດສອບ​ເນື້ອໃນ​ ພາຍໃນເວລາ​ ສາມ​ສິບ​ສອງເດືອນ ສຳ​ລັບ​ການ​ປະດິດ​ສ້າງ ແລະ ສິບ​ສອງ​​ເດືອນ ສຳລັບສິ່ງປະດິດ ໂດຍນັບ​ແຕ່​ວັນ​​ຍື່ນ​ຄຳຮ້ອງ ຫຼື ວັນ​ບຸລິ​ມະສິດ ເປັນຕົ້ນ​ໄປ. ​ການ​ໃຊ້​ຈ່າຍ​ຕ່າງໆ ໃນ​ການສະ​ເໜີ​ ໃຫ້​ກວດ​ສອບ​ເນື້ອ​ໃນ ຂອງ​ສຳນວນ​ຄຳຮ້ອງຂໍ​ຈົດ​ທະບຽນ ການ​ປະ​ດິດສ້າງ ຫຼື ສິ່ງ​ປະດິດ​ນັ້ນ ຈະຕົກ​ເປັນພາລະຂອງຜູ້​ຮ້ອງຂໍ ຊຶ່ງມູນຄ່າໃນການກວດສອບເນື້ອໃນ ແມ່ນຂຶ້ນກັບການກໍານົດຂອງແຕ່ລະສໍານັກງານສິດທິບັດຂອງ ຕ່າງປະເທດ ຫຼື ອົງການຈັດຕັ້ງສາກົນ ກ່ຽວກັບການກວດສອບສິດທິບັດ ທີ່ຈະດໍາເນີນການກວດສອບເນື້ອໃນດັ່ງກ່າວ ຕາມແຕ່ລະໄລຍະ.

ສຳລັບການຂໍຈົດທະບຽນ ແບບອຸດສາຫະກຳ, ແບບຜັງວົງຈອນລວມ, ເຄື່ອງໝາຍການຄ້າ ແລະ ຖິ່ນກຳ​ເນີດ ຈະບໍ່ມີການສະເໜີໃຫ້ກວດສອບເນື້ຶອໃນ.

**ມາດຕາ 42 (ປັບ​ປຸງ) ການດັດ​ແກ້ ແລະ ​ແຍກຄຳຮ້ອງ**

ໃນໄລຍະພິຈາລະນາຄຳຮ້ອງ ກ່ອນກະຊວງອຸດສາຫະກຳ ແລະ ການຄ້າ ຈະອອກ​ໃບຢັ້ງຢືນນັ້ນ ຜູ້​ຮ້ອງຂໍສາມາດດັດແກ້ ຫຼື ແຍກຄຳຮ້ອງໄດ້ ໂດຍຍື່ນຄຳຮ້ອງຂໍດັດແກ້ ຫຼື ແຍກຄໍາຮ້ອງ ຫຼື ປ່ຽນຮູບແບບຂອງການຂໍປົກປ້ອງຕາມແບບພິມ ໂດຍເສຍ ຄ່າທໍານຽມ ແລະ ຄ່າບໍລິການ ຕາມລະບຽບການ.

ສຳລັບການດັດແກ້ ຕາມທີ່ໄດ້ກຳນົດໄວ້ໃນວັກທີໜຶ່ງ ຂອງມາດ​ຕານີ້ ຈະຕ້ອງ:

* + 1. ບໍ່ເປັນການໃຊ້ ຂໍ້ມູນ ຂ່າວສານ ໃໝ່ດ້ານເຕັກນິກ ທີ່ບໍ່ໄດ້ອ້າງອີງໃນຄຳຮ້ອງສະບັບຕົ້ນ ໃນການຍື່ນຄຳຮ້ອງຄືນໃໝ່ ເພື່ອຮັບສິດທິບັດ, ອະນຸສິດທິບັດ ຫຼື ຈົດທະບຽນແບບຜັງວົງຈອນລວມ;
    2. ບໍ່ປ່ຽນແປງຮູບຊົງທີ່ສຳຄັນ ຂອງແບບອຸດສາຫະກຳ ຫຼື ບໍ່ປ່ຽນແປງລັກສະນະທົ່ວໄປ ຫຼື ສະເພາະ ອັນສຳຄັນຂອງເຄື່ອງໝາຍ ຫຼື ຂອງແຫຼ່ງກຳເນີດໃດໜຶ່ງ.

**ມາດຕາ 43 ສຳນວນຄຳຮ້ອງຂໍຈົດທະບຽນຊັບສິນອຸດສາຫະກຳ ທີ່ບໍ່ນຳມາພິຈາລະນາ**

ສຳນວນ​ຄຳຮ້ອງຂໍ​ຈົດ​ທະບຽນຊັບ​ສິນ​ອຸດ​ສາ​ຫະກຳ ທີ່​ບໍ່ນຳມາພິຈາລະນາ ມີ ດັ່ງນີ້:

1. ສຳນວນ​ຄຳຮ້ອງ ​ບໍ່ຄົບ​ຖ້ວນ;
2. ຊັບ​ສິນ​ອຸດສາຫະກຳ ບໍ່ມີ​ເງື່ອນ​ໄຂ​ຈະໄດ້ຮັບການ​ປົກ​ປ້ອງ;
3. ຜູ້ຍື່ນສຳນວນ​ຄຳຮ້ອງ ບໍ່​ມີ​ສິດ​ຂໍ​ຈົດ​ທະບຽນ;
4. ຜູ້​ຍື່ນ​ສຳນວນຄຳຮ້ອງ ບໍ່ໄດ້ຈ່າຍຄ່າ​ທຳນຽມ ແລະ ຄ່າບໍລິການ ສຳລັບ ຄຳ​ຮ້ອງ ຫຼື ການ​ຮັກສາ​ອາຍຸການ​ປົກປ້ອງ;
5. ຜູ້​ຍື່ນສຳນວນ​ຄຳຮ້ອງ ບໍ່​ໄດ້​ສະ​ເໜີໃຫ້​ກວດ​ສອບ​ເນື້ອ​ໃນ​ ຂອງສຳນວນ​ຄຳຮ້ອງຂໍ​ຈົດ​ທະບຽນການ​ປະດິດ​ສ້າງ ຫຼື ສິ່ງ​ປະດິດ ​ຕາມ​ເວລາທີ່​ໄດ້​ກຳນົດ​ໄວ້​ໃນມາດຕາ​ 41 ຂອງ​ກົດໝາຍສະບັບ​ນີ້;
6. ຜູ້​ຍື່ນສຳນວນຄຳຮ້ອງ ບໍ່ດັດແກ້ ຂໍ້​ 1, 3, 4 ແລະ ຂໍ້ 5 ຂອງ​ມາດຕານີ້ ພາຍໃນເວລາ ຕາມການແນະນຳຂອງກະຊວງອຸດສາຫະກຳ ແລະ ການຄ້າ.

**ມາດຕາ 44 (ປັບ​ປຸງ) ການ​ຈົດທະບຽນ**

ພາຍຫຼັງການ​ກວດ​ສອບ ແລະ ພິຈາລະນາ ​ສຳນວນ​ຄຳຮ້ອງຂໍ​ຈົດ​ທະບຽນຊັບ​ສິນ​ອຸດສາຫະກຳ ທີ່​ເຫັນ​ວ່າ​ຖືກ​ຕ້ອງຕາ​ມ​ເງື່ອນ​ໄຂ ​ທີ່​ໄດ້​ກຳນົດ​ໄວ້​ໃນ​ກົດໝາຍສະບັບ​ນີ້ ກະຊວງອຸດສາຫະກຳ ແລະ ການຄ້າ ຈະ​ອອກ ​ສິດທິ​ບັດ, ອະນຸ​ສິດທິ​ບັດ ຫຼື ໃບ​ຢັ້ງຢືນການຈົດ​ທະບຽນຊັບ​ສິນອຸດສາຫະກຳ ໃຫ້ຜູ້ຮ້ອງຂໍ, ບັນທຶກ​ລົງ​ໃນປຶ້ມບັນທຶກ​ການ​ຈົດ​ທະບຽນແລ້ວ​​ ເຜີຍ​ແຜ່​ຜົນຂອງ​ການ​ຈົດ​ທະບຽນດັ່ງ​ກ່າວ ລົງ​ຈົດໝາຍເຫດທາງລັດຖະ​ການ​ ກ່ຽວ​ກັບຊັບສິນທາງປັນຍາ.

ເມື່ອມີການຈົດທະບຽນ ແບບອຸດສາຫະກຳ, ເຄື່ອງໝາຍການຄ້າ ຫຼື ຖິ່ນກຳເນີດແລ້ວ ບຸກຄົນທີສາມ ສາມາດສະເໜີຂໍ ຍົກເລີກ ຫຼື ລົບລ້າງ ກ່ຽວກັບການຈົດທະບຽນດັ່ງກ່າວ ຕໍ່ກະຊວງອຸດສາຫະກໍາ ແລະ ການຄ້າ ພາຍໃນເວລາ ຫ້າປີ ນັບແຕ່ວັນພິມເຜີຍແຜ່ລົງຈົດໝາຍເຫດທາງລັດຖະການ ກ່ຽວກັບຊັບສິນທາງປັນຍາ ເປັນຕົ້ນໄປ.

ກະຊວງອຸດສາຫະກໍາ ແລະ ການຄ້າ ສາມາດຍົກເລີກ ຫຼື ລົບລ້າງ ການຈົດທະບຽນດັ່ງກ່າວ ລວມທັງ ການຈົດທະບຽນ ທີ່ບໍ່ຖືກຕ້ອງ ຫຼື ດ້ວຍຄວາມບໍ່ບໍລິສຸດໃຈ.

**ມາດຕາ 45 (ປັບ​ປຸງ) ການສິ້ນສຸດສິດໃນຊັບສິນອຸດສາຫະກຳ**

ສິດໃນຊັບສິນອຸດສາຫະກຳ ຈະສິ້ນສຸດລົງໃນກໍລະນີ ດັ່ງນີ້:

1. ອາຍຸການປົກປ້ອງໄດ້ສິ້ນສຸດລົງ;
2. ເຈົ້າຂອງຊັບສິນອຸດສາຫະກຳ ບໍ່ຕໍ່ອາຍຸການຈົດທະບຽນ ແລະ ບໍ່ຈ່າຍ ຄ່າທຳນຽມ ແລະ ຄ່າ​ບໍ​ລິ​ການ ຕາມລະບຽບການ. ສິດດັ່ງກ່າວ ຈະສິ້ນສຸດລົງໃນວັນສຸດທ້າຍຂອງໄລຍະການປົກປ້ອງໝົດອາຍຸ ແລະ ໃນວັນສຸດທ້າຍ ຂອງຄ່າທຳນຽມ ແລະ ຄ່າ​ບໍ​ລິ​ການ ທີ່ໄດ້ຈ່າຍແລ້ວ;
3. ສິດທິບັດ, ອະນຸສິດທິບັດ ຫຼື ການຈົດທະບຽນ ເປັນໂມຄະ ຖ້າພົບເຫັນເງື່ອນໄຂ ເພື່ອຂໍປົກປ້ອງຢ່າງໜຶ່ງ ຫຼື ຫຼາຍຢ່າງ ຫາກບໍ່ຄົບຖ້ວນ; ໃນກໍລະນີການພົບເຫັນພຽງແຕ່ສ່ວນໃດສ່ວນໜຶ່ງ ຂອງຊັບສິນອຸດສາ ຫະກຳ ບໍ່ຖືກຕ້ອງຕາມເງື່ອນໄຂ ກໍຈະເປັນໂມຄະແຕ່ສະເພາະສ່ວນນັ້ນ;
4. ເຈົ້າຂອງສິດ ຫຼື ຜູ້ໄດ້ຮັບມອບໝາຍສິດໃນຊັບສິນອຸດສາຫະກໍາ ຫາກໄດ້ຈຳໜ່າຍຜະລິດຕະພັນຂອງຕົນອອກສູ່ຕະຫຼາດໃດໜຶ່ງແລ້ວ ເຈົ້າຂອງສິດ ຫຼື ຜູ້ໄດ້ຮັບມອບໝາຍສິດຕໍ່ຜະລິດຕະພັນດັ່ງກ່າວ ຈະໝົດສິດໃນການຄວບຄຸມການ ຈໍາໜ່າຍ, ນຳເຂົ້າ, ສະເໜີຂາຍ, ຂາຍ, ໃຫ້ນຳໃຊ້ ຫຼື ມອບໃຫ້ບຸກຄົນອື່ນ;
5. ກະຊວງອຸດສາຫະກໍາ ແລະ ການຄ້າ ຍົກເລີກ ຫຼື ລົບລ້າງ ເຄື່ອງໝາຍການຄ້າ ຕາມທີ່ໄດ້ກຳນົດໄວ້ໃນ ມາດຕາ 44 ວັກທີສາມ ແລະ ມາດຕາ 65 ວັກທີສອງ ຂອງກົດໝາຍສະບັບນີ້.​

**ໝວດທີ 4**

**ສິດ ແລະ ພັນທະ ຂອງເຈົ້າຂອງຊັບ​ສິນ​ອຸດສາຫະກຳ**

**ມາດຕາ 46 ເຈົ້າຂອງຊັບ​ສິນ​ອຸດສາຫະກໍາ**

ພາຍ​ຫຼັງໄດ້ຮັບ ສິດທິ​ບັດ, ອະນຸ​ສິດທິ​ບັດ ຫຼື ການ​ຈົດ​ທະບຽນ ຢ່າງ​ຖືກ​ຕ້ອງຕາ​ມກົດໝາຍ​ແລ້ວ ຜູ້ຮ້ອງຂໍ ຈະ​ກາຍ​​ເປັນ​ເຈົ້າຂອງ​ຊັບ​ສິນ​ອຸດສາຫະກຳ.

ໃນກໍລະນີ ມີການວ່າຈ້າງໃຫ້ປະດິດສ້າງ ຫຼື ອອກ​ແບບຊັບ​ສິນ​ອຸດສາຫະກຳນັ້ນ ​ສິດໃນຊັບ​ສິນ​ອຸດສາ ຫະກຳ​ດັ່ງ​ກ່າວ ເປັນຂອງຜູ້ວ່າຈ້າງ, ​​ເວັ້ນ​ເສຍ​ແຕ່​ມີ​ການ​ຕົກລົງກັນ​ໄວ້ເປັນຢ່າງ​ອື່ນ.

**ມາດຕາ 47** (ປັບປຸງ) **ສິດລວມຂອງເຈົ້າຂອງຊັບ​ສິນ​ອຸດ​ສາຫະ​ກຳ**

ເຈົ້າຂອງ​ຊັບ​ສິນ​ອຸດສາຫະກຳ ມີສິດລວມ ​ດັ່ງນີ້:

* + - * 1. ໄດ້ຮັບ​​ປະ​ໂຫຍ​ດ ທີ່​ໄດ້​ມາຈາກການຫາຜົນປະໂຫຍດຂອງ​ຊັບສິນ​ອຸດສາ​ຫະກຳ;
        2. ໂອນ​ສິດທັງໝົດ ຫຼື ສ່ວນໃດສ່ວນໜຶ່ງ ໃຫ້​ບຸກຄົນອື່ນ ດ້ວຍ​ການ ​ຂາຍ, ແລກປ່ຽນ, ໃຫ້ເຊົ່າ ຫຼື ມອບ;
        3. ອະນຸຍາດໃຫ້ບຸກຄົນອື່ນ ຫາຜົນປະໂຫຍດ ທັງໝົດ ຫຼື ສ່ວນໃດສ່ວນໜຶ່ງ ໃນຊັບສິນອຸດສາຫະ ກຳຂອງຕົນ;
        4. ມອບການສືບທອດ ແລະ ໂອນກຳມະສິດ ຊັບສິນອຸດສາຫະກຳ ຂອງຕົນໃຫ້ບຸກຄົນອື່ນ;
        5. ດຳ​ເນີນ​ການ​ທາງ​ດ້ານ​ກົດ​ໝາຍ ເພື່ອປົກ​ປ້ອງຊັບ​ສິນ​ອຸດສາ​ຫະກຳຂອງຕົນ ຈາກ​ການ​ລະ​ເມີດຂອງບຸກຄົນ​ອື່ນ.

**ມາດຕາ 48** **(ປັບປຸງ) ສິດຂອງເຈົ້າ​ຂອງສິດທິບັດ ແລະ ອະນຸສິດທິບັດ**

ເຈົ້າຂອງສິດທິບັດ ແລະ ອະນຸສິດທິບັດ ມີສິດ ດັ່ງນີ້:

1. ໃນກໍລະນີ ກ່ຽວຂ້ອງກັບຜະລິດຕະພັນ:

1.1. ສິດປ້ອງກັນ ບໍ່ໃຫ້ບຸກຄົນອື່ນ ຜະລິດ, ນຳເຂົ້າ, ສະເໜີຂາຍ, ຂາຍ ຫຼື ນຳໃຊ້ ຜະລິດຕະພັນ ທີ່ໄດ້ຮັບສິດທິບັດແລ້ວ ໂດຍບໍ່ໄດ້ຮັບອະນຸຍາດຈາກຕົນ;

1.2. ສິດປ້ອງກັນ ບໍ່ໃຫ້ບຸກຄົນອື່ນ ເກັບຮັກສາຜະລິດຕະພັນດັ່ງກ່າວ ເພື່ອສະເໜີຂາຍ, ຂາຍ ຫຼື ນຳໃຊ້ ໂດຍບໍ່ໄດ້ຮັບອະນຸຍາດຈາກຕົນ.

ໃນກໍລະນີ ກ່ຽວຂ້ອງກັບຂະບວນການຜະລິດ:

2.1. ສິດປ້ອງກັນ ບໍ່ໃຫ້ບຸກຄົນອື່ນ ນຳໃຊ້ຂະບວນການຜະລິດດັ່ງກ່າວ ໂດຍບໍ່ໄດ້ຮັບອະນຸຍາດຈາກຕົນ;

2.2. ສິດປ້ອງກັນ ບໍ່ໃຫ້ບຸກຄົນອື່ນດຳເນີນການໃດໆ ຕາມທີ່ໄດ້ກຳນົດໄວ້ໃນ ຂໍ້ 1 ຂອງ​ມາດ​ຕານີ້ ຕໍ່ຜະລິດຕະພັນທີ່ເກີດໂດຍກົງ ຈາກຂະບວນການຜະລິດ ທີ່ໄດ້ຮັບສິດທິບັດແລ້ວ ໂດຍບໍ່ໄດ້ຮັບອະນຸຍາດຈາກຕົນ.

1. ອະນຸຍາດໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ບໍ່ແມ່ນເຈົ້າຂອງສິດທິບັດ ແລະ ອະນຸສິດທິບັດ ດຳເນີນການໃດໜຶ່ງ ຕາມທີ່ໄດ້ກຳນົດໄວ້ໃນ ຂໍ້ 1 ແລະ ຂໍ້ 2 ຂອງ​ມາດ​ຕານີ້ ຢູ່ ສປປ ລາວ;
2. ປົກ​ປ້ອງຜົນປະໂຫຍດຂອງຕົນ ຕາມກົດໝາຍ ຈາກ​ການ​ລະ​ເມີດຂອງບຸກຄົນອື່ນ ເຊັ່ນ ສິດໃນການຮ້ອງຟ້ອງ, ສິດໃນການໄດ້ຮັບການຊົດເຊີຍ ຈາກຄວາມເສຍຫາຍ ທີ່ບຸກຄົນອື່ນໄດ້ກໍ່ຂຶ້ນ;
3. ປ້ອງກັນບໍ່ໃຫ້ບຸກຄົນອື່ນ ຫາຜົນປະໂຫຍດຈາກການປະດິດສ້າງ ແລະ ສິ່ງປະດິດ ທີ່ໄດ້ຮັບສິດທິບັດ ແລະ ອະນຸສິດທິບັດແລ້ວ, ສາມາດດຳເນີນການຮ້ອງຟ້ອງ ພາຍຫຼັງໄດ້ຮັບສິດທິບັດ ແລະ ອະນຸສິດທິບັດແລ້ວ ຕໍ່ການລະເມີດທີ່ເກີດຂຶ້ນໃນຂະນະທີ່ຄຳຮ້ອງ ຢູ່ໃນໄລຍະພິຈາລະນາ ແລະ ການລະເມີດນັ້ນ ໄດ້ເກີດຂຶ້ນ ພາຍຫຼັງການພິມເຜີຍແຜ່ຄໍາຮ້ອງຂໍຮັບສິດທິບັດ ແລະ ອະນຸສິດທິບັດ ຫຼື ຖ້າ​ຜູ້ລະເມີດ ໄດ້ຮັບແຈ້ງການກ່ຽວກັບຄຳຮ້ອງ ຂໍຮັບສິດທິບັດ ແລະ ອະນຸສິດທິບັດ.

**ມາດຕາ 49** **ສິດຂອງເຈົ້າຂອງແບບອຸດສາຫະກຳ**

ເຈົ້າຂອງແບບອຸດສາຫະກຳ ມີສິດປ້ອງກັນບຸກຄົນທີສາມ ບໍ່ໃຫ້ຜະລິດ, ຂາຍ ຫຼື ນໍາເຂົ້າວັດຖຸ ທີ່ໃຊ້ແບບອຸດສາຫະກຳ ຫຼື ເປັນຮູບຊົງແບບອຸດສາຫະກຳ ຊຶ່ງເປັນການກ່າຍແບບ ຫຼື ການລອກຮຽນແບບຂອງແບບອຸດສາຫະກຳ ເພື່ອຈຸດປະສົງທາງການຄ້າ ໂດຍບໍ່ໄດ້ຮັບອະນຸຍາດຈາກເຈົ້າຂອງ.

ບົດບັນຍັດໃນມາດຕາ 48 ຂໍ້ 3, 4 ແລະ ຂໍ້ 5 ຂອງ​ກົດໝາຍສະບັບ​ນີ້ ຈະໄດ້ຮັບການປະຕິບັດ ເຊັ່ນດຽວກັນ ເຖິງວ່າການພິມເຜີຍແຜ່ຈະຖືກເລື່ອນອອກໄປກໍຕາມ ການຮ້ອງຟ້ອງຕໍ່ສານຈະບໍ່ເກີດຂຶ້ນ ເວັ້ນເສຍແຕ່ຂໍ້ມູນທີ່ກ່ຽວຂ້ອງ ໄດ້ຖືກແຈ້ງໃຫ້ຜູ້ຖືກຮ້ອງຟ້ອງຮູ້ກ່ອນໜ້ານີ້.

**ມາດຕາ 50 ສິດຂອງເຈົ້າຂອງເຄື່ອງໝາຍການຄ້າ**

ເຈົ້າຂອງເຄື່ອງໝາຍການຄ້າ ມີສິດ ດັ່ງນີ້:

1. ປ້ອງກັນບໍ່ໃຫ້ບຸກຄົນທີສາມ ນຳໃຊ້ເຄື່ອງໝາຍການຄ້າ, ເຄື່ອງໝາຍການບໍລິການທີ່ຄືກັນ, ຄ້າຍຄືກັນ ຫຼື ກ່ຽວຂ້ອງກັນ ກັບ ສິນຄ້າ ຫຼື ການບໍລິການ ຊຶ່ງຄືກັນ, ຄ້າຍຄືກັນ ຫຼື ກ່ຽວຂ້ອງກັນກັບເຄື່ອງໝາຍການຄ້າ ຫຼື ເຄື່ອງໝາຍການບໍລິການ ທີ່ຕົນໄດ້ຈົດທະບຽນແລ້ວ ຊຶ່ງການນຳໃຊ້ ອາດກໍ່ໃຫ້ເກີດຄວາມສັບສົນ. ການນຳໃຊ້ສັນຍາລັກທີ່ຄືກັນ ສໍາລັບສິນຄ້າ ຫຼື ການບໍລິການທີ່ຄືກັນ ຈະຖືກສັນນິຖານວ່າ ເປັນການສ້າງຄວາມສັບສົນ;
2. ປ້ອງກັນບໍ່ໃຫ້ບຸກຄົນທີສາມ ຂາຍ ຫຼື ໂຄສະນາສິນຄ້າ ທີ່ຕິດເຄື່ອງໝາຍ ຫຼື ການນຳໃຊ້ເຄື່ອງໝາຍ ກັບການບໍລິການ ແລະ ການນຳເຂົ້າ ຫຼື ສົ່ງອອກສິນຄ້າທີ່ຕິດເຄື່ອງໝາຍດັ່ງກ່າວ;
3. ປົກ​ປ້ອງຜົນປະໂຫຍດຂອງຕົນ ຕາມກົດໝາຍ ຈາກ​ການ​ລະ​ເມີດຂອງບຸກຄົນອື່ນ ເປັນຕົ້ນ ສິດໃນການຮ້ອງຟ້ອງ, ສິດໃນການໄດ້ຮັບການຊົດເຊີຍ ຈາກຄວາມເສຍຫາຍ ທີ່ບຸກຄົນອື່ນໄດ້ກໍ່ຂຶ້ນ.

ສິດ ທີ່ໄດ້ກຳນົດໄວ້ໃນ ຂໍ້ 1 ແລະ ຂໍ້ 2 ຂອງມາດຕານີ້ ຕ້ອງບໍ່ສ້າງຄວາມເສຍຫາຍ ຕໍ່ສິດທີ່ມີກ່ອນ  
ໜ້ານີ້.

ສິດທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້ ຈະນຳມາປະຕິບັດເຊັ່ນດຽວກັນ ຕໍ່ເຄື່ອງໝາຍການຄ້າທີ່ມີຊື່ສຽງ ແລະ ຊື່ການຄ້າ.

**ມາດຕາ 51 ສິດຂອງເຈົ້າຂອງແບບຜັງວົງຈອນລວມ**

ເຈົ້າຂອງແບບຜັງວົງຈອນລວມ ມີສິດປ້ອງກັນບຸກຄົນອື່ນ ທີ່ບໍ່ໄດ້ຮັບອະນຸຍາດ:

ຜະລິດຊ້ຳ ແບບຜັງວົງຈອນລວມທັງໝົດ ເຖິງວ່າຈະ​ບັນຈຸໄວ້ໃນວົງຈອນລວມ ຫຼື ຢ່າງອື່ນກໍຕາມ;

ຜະລິດຊ້ຳວົງຈອນລວມ ສ່ວນ​ໃດ ສ່ວນໜຶ່ງ ເຖິງວ່າຈະບັນຈຸໄວ້ໃນວົງຈອນລວມ ຫຼື ຢ່າງອື່ນກໍຕາມ ຍົກເວັ້ນການຜະລິດຊ້ຳສ່ວນໃດ ສ່ວນໜຶ່ງ ທີ່ບໍ່ຈໍາເປັນຈະໃຫ້ຖືກຕ້ອງ ຕາມເງື່ອນໄຂຂອງຕົ້ນສະບັບ ທີ່ໄດ້ກຳນົດໄວ້ໃນ ມາດຕາ 17 ຂໍ້ 1 ຂອງ​ກົດໝາຍສະບັບ​ນີ້;

ນຳເຂົ້າ, ຂາຍ ຫຼື ຈຳໜ່າຍ ແບບຜັງ ທີ່ໄດ້ຮັບການປົກປ້ອງ ຫຼື ວົງຈອນລວມ ຊຶ່ງລວມເຂົ້າກັນຢູ່ໃນແບບຜັງ ທີ່ໄດ້ຮັບການປົກປ້ອງ ເພື່ອຈຸດປະສົງທາງການຄ້າ;

ນຳເຂົ້າ, ຂາຍ ຫຼື ຈຳໜ່າຍ ຊິ້ນສ່ວນທີ່ລວມເຂົ້າກັນ ຫຼື ວົງຈອນລວມ ຊຶ່ງລວມເຂົ້າກັນໃນແບບຜັງທີ່ໄດ້ຮັບການປົກປ້ອງ ເພື່ອຈຸດປະສົງທາງການຄ້າ ເມື່ອໃດທີ່ວົງຈອນລວມ ຍັງບັນຈຸຜັງວົງຈອນລວມທີ່ຖືກຜະລິດຊ້ຳຢ່າງຜິດກົດໝາຍ.

ການດຳເນີນການໃດໜຶ່ງ ກ່ຽວກັບວົງຈອນລວມ ທີ່ລວມເຂົ້າກັບແບບຜັງ ທີ່ຜະລິດຊໍ້າຢ່າງຜິດກົດ ໝາຍ ຫຼື ຊິ້ນສ່ວນໃດໜຶ່ງ ທີ່ລວມເຂົ້າກັບວົງຈອນລວມ ຊຶ່ງຜູ້ດຳເນີນການ ຫຼື ຜູ້ສັ່ງໃຫ້ດໍາເນີນການດັ່ງກ່າວ ບໍ່ຮູ້ ແລະ ບໍ່ມີຄວາມສາມາດພຽງພໍທີ່ຈະຮູ້ ໃນເວລາໄດ້ຮັບວົງຈອນລວມ ຫຼື ຊິ້ນສ່ວນດັ່ງກ່າວ ທີ່ລວມເຂົ້າກັບວົງຈອນລວມນັ້ນ ຊຶ່ງລວມເຂົ້າກັບແບບຜັງທີ່ໄດ້ຜະລິດຊໍ້າຢ່າງຜິດກົດໝາຍ, ຖ້າວ່າພາຍຫຼັງບຸກຄົນນັ້ນໄດ້ຮັບແຈ້ງວ່າ ແບບຜັງທີ່ໄດ້ຜະລິດຊ້ຳນັ້ນ ຜິດກົດໝາຍ, ບຸກຄົນນັ້ນ ອາດມີການກະທຳໃດໜຶ່ງ ທີ່ກ່ຽວຂ້ອງກັບສິນຄ້າ ທີ່ຢູ່ໃນການຄອບຄອງຂອງຕົນ ຫຼື ສິນຄ້າທີ່ໄດ້ສັ່ງໄວ້ແລ້ວ ກ່ອນໜ້ານັ້ນ ຈະບໍ່ຖືວ່າເປັນການລະເມີດກົດໝາຍ, ແຕ່ຜູ້ກ່ຽວຕ້ອງຮັບຜິດຊອບຈ່າຍຄ່າພາກຫຼວງຢ່າງສົມເຫດສົມຜົນ ໃຫ້ແກ່ເຈົ້າຂອງສິດໃນມູນຄ່າທີ່ໄດ້ຕົກລົງ ຕາມການເຈລະຈາກັນ ເພື່ອຂໍໃບອະນຸຍາດນຳໃຊ້ແບບຜັງດັ່ງກ່າວ.

ການຜະລິດຊ້ຳ ແບບຜັງວົງຈອນລວມ ເພື່ອຈຸດປະສົງສຳລັບການປະເມີນຜົນ, ການວິເຄາະ, ການຄົ້ນ ຄວ້າ ຫຼື ການສິດສອນສ່ວນຕົວນັ້ນ ຈະບໍ່ຖືວ່າເປັນການລະເມີດກົດໝາຍ.

ເຈົ້າຂອງສິດ ຈະບໍ່ມີສິດ ກ່ຽວກັບແບບຜັງຕົ້ນສະບັບ ທີ່ຄືກັນ ຊຶ່ງບຸກຄົນທີສາມໄດ້ສ້າງຂຶ້ນ ຢ່າງເປັນເອກະລາດແລ້ວ.

**ມາດຕາ 52 ສິດຂອງເຈົ້າຂອງທະບຽນຖິ່ນກໍາເນີດ**

ເຈົ້າຂອງທະບຽນຖິ່ນກຳ​ເນີດ ມີສິດ ດັ່ງນີ້:

* + - * 1. ປ້ອງກັນບໍ່ໃຫ້ບຸກຄົນອື່ນ ນຳໃຊ້ຖິ່ນກຳ​ເນີດ ຕໍ່ສິນຄ້າ ຫຼື ນຳເອົາຖິ່ນກຳ​ເນີດເຂົ້າໃນເຄື່ອງໝາຍການຄ້າຂອງຕົນ ແລະ ປ້ອງກັນບໍ່ໃຫ້ບຸກຄົນອື່ນ ຂາຍ, ໂຄສະນາ, ນໍາເຂົ້າ ຫຼື ສົ່ງອອກ ສິນຄ້າ ທີ່ນຳໃຊ້ຖິ່ນກຳ​ເນີດ ຫຼື ນຳເອົາຖິ່ນກຳ​ເນີດ ເຂົ້າໃນເຄື່ອງໝາຍການຄ້າ;
        2. ຄັດຄ້ານການນຳໃຊ້ຖິ່ນກຳ​ເນີດ ໃນ ຂໍ້ 1 ຂອງມາດຕານີ້ ທີ່ກ່ຽວຂ້ອງກັບ ເຫຼົ້າແວັງ ຫຼື ເຫຼົ້າ ເຖິງວ່າການແປພາສາ ຫຼື ການນຳເອົາຄຳສັບ ເປັນຕົ້ນ ປະເພດ, ຊະນິດ, ແບບທີ່ຮຽນແບບ ຫຼື ທີ່ຄ້າຍຄືກັນນີ້ມານຳໃຊ້ກໍຕາມ;

1. ປົກປ້ອງຖິ່ນກຳ​ເນີດ ເພື່ອຕ້ານກັບການບົ່ງບອກຖິ່ນກຳ​ເນີດ ຊຶ່ງມາຈາກດິນແດນ, ຂົງເຂດ ຫຼື ທ້ອງຖິ່ນດັ່ງກ່າວແທ້ ແຕ່ເຮັດໃຫ້ສາທາລະນະຊົນເຂົ້າໃຈຜິດວ່າເປັນສິນຄ້າທີ່ມາຈາກດິນແດນອື່ນ;
2. ປົກ​ປ້ອງຜົນປະໂຫຍດຂອງຕົນ ຕາມກົດໝາຍ ຈາກ​ການ​ລະ​ເມີດຂອງບຸກຄົນອື່ນ ເປັນຕົ້ນ ສິດໃນ ການຮ້ອງຟ້ອງ, ສິດໃນການໄດ້ຮັບການຊົດເຊີຍ ຈາກຄວາມເສຍຫາຍ ທີ່ບຸກຄົນອື່ນໄດ້ກໍ່ຂຶ້ນ.

ມີແຕ່ຜູ້ຜະລິດ ທີ່ດຳເນີນທຸລະກິດຢູ່ໃນເຂດພູມສາດ ທີ່ຖືກກຳນົດໃຫ້ເປັນຖິ່ນກຳ​ເນີດເທົ່ານັ້ນ ຈຶ່ງສາ ມາດນຳໃຊ້ຖິ່ນກຳ​ເນີດ ທີ່ໄດ້ຈົດທະບຽນຕໍ່ ຫຼື ກ່ຽວຂ້ອງກັບສິນຄ້າ ທີ່ພົວພັນເຖິງຖິ່ນກຳ​ເນີດ.

ການກະທຳໃດໜຶ່ງ ທີ່ເປັນການລະເມີດສິດ ຕາມທີ່ໄດ້ກຳນົດໄວ້ໃນ ຂໍ້ 1 ຫຼື ຂໍ້ 2 ຂອງ​ມາດ​ຕານີ້ ລວມທັງການນຳໃຊ້ທຸກພາຫະນະ ເພື່ອກຳນົດ ຫຼື ນຳສະເໜີສິນຄ້າ ທີ່ບົ່ງບອກ ຫຼື ແນະນໍາແຫຼ່ງທີ່ມາຂອງສິນຄ້າ ຊຶ່ງບໍ່ແ​ມ່ນຖິ່ນກຳ​ເນີດທີ່ແທ້ຈິງ ແລະ ເຮັດໃຫ້ສາທາລະນະຊົນຫຼົງເຊື່ອວ່າມາຈາກຖິ່ນກຳ​ເນີດນັ້ນ ກໍຈະຖືວ່າເປັນການແຂ່ງຂັນທີ່ບໍ່​ເປັນທໍາ.

ສິດທີ່ໄດ້ກຳນົດໄວ້ໃນ ຂໍ້ 1 ແລະ ຂໍ້ 2 ຂອງ​ມາດ​ຕານີ້ ຈະປະຕິບັດຕໍ່ການບົ່ງບອກທີ່ມາຂອງສິນຄ້າ ທີ່ຄ້າຍຄື ຫຼື ອ່ານອອກສຽງຄືກັນ ກັບຖິ່ນກຳ​ເນີດ ທີ່ໄດ້ຮັບການປົກປ້ອງ ຊຶ່ງພາໃຫ້ເຂົ້າໃຈຜິດ.

**ມາດຕາ 53 ສິດຂອງເຈົ້າຂອງຄວາມລັບທາງການຄ້າ**

ເຈົ້າຂອງຄວາມລັບທາງການຄ້າ ມີສິດ ດັ່ງນີ້:

1. ປ້ອງກັນບໍ່ໃຫ້ບຸກຄົນອື່ນ ເປີດເຜີຍ, ຄອບຄອງ ຫຼື ນຳໃຊ້ ຂໍ້ມູນຄວາມລັບທາງການຄ້າ ທີ່ຢູ່ໃນການຄວບຄຸມ ກວດກາ ຂອງຕົນຢ່າງຖືກຕ້ອງ ແລະ ທີ່ມີລັກສະນະຂັດກັບພຶດຕິກຳທາງການຄ້າທີ່ສຸດຈະລິດ, ຍົກເວັ້ນ:
   1. ການຄົ້ນພົບຂໍ້ມູນດ້ວຍວິທີ ວິສະວະກຳຢ້ອນກັບ, ການທົດສອບໃນຫ້ອງທົດລອງ ຫຼື ການວິເຄາະ ຫຼື ວິທີການທີ່ຄ້າຍຄືກັນ;
   2. ການຄອບຄອງຂໍ້ມູນ ໂດຍປາສະຈາກພັນທະ ໃນການຮັກສາຄວາມລັບ ຫຼື ດ້ວຍການໄວ້ເນື້ອເຊື່ອໃຈ.
2. ປົກ​ປ້ອງຜົນປະໂຫຍດຂອງຕົນ ຕາມກົດໝາຍ ຈາກ​ການ​ລະ​ເມີດຂອງບຸກຄົນອື່ນ ເປັນຕົ້ນ ສິດໃນ ການຮ້ອງຟ້ອງ, ສິດໃນການໄດ້ຮັບການຊົດເຊີຍ ຈາກຄວາມເສຍຫາຍ ທີ່ບຸກຄົນອື່ນໄດ້ກໍ່ຂຶ້ນ;
3. ບໍ່ອະນຸຍາດ ໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ສໍ້ໂກງ ຫຼື ຍັກຍອກຄວາມລັບທາງການຄ້າ;
4. ເປີດເຜີຍ, ຖອດຖອນ ຫຼື ນຳໃຊ້ ຄວາມລັບທາງການຄ້າ ຫຼື ມອບສິດໃຫ້ບຸກຄົນອື່ນ ເປີດເຜີຍ, ຖອດຖອນ ຫຼື ນຳໃຊ້ ໂດຍອາດກຳນົດເນື້ອໃນ ແລະ ເງື່ອນໄຂຕ່າງໆ ເພື່ອຮັກສາຄວາມລັບ;
5. ຄວບຄຸມ ກວດກາ ບຸກຄົນ ທີ່ຮູ້ຄວາມລັບທາງການຄ້າ ຈາກການຈ້າງງານ ຫຼື ສັນຍາ ຫຼື ຂໍ້ຕົກ ລົງອື່ນ ຊຶ່ງມີພັນທະຮັກສາຄວາມລັບດັ່ງກ່າວ ຈົນກວ່າຈະມີການເປີດເຜີຍ ເຖິງວ່າການຈ້າງງານ ຫຼື ສັນຍາ ຫຼື ຂໍ້ຕົກລົງ ໄດ້ສິ້ນສຸດລົງກ່ອນກໍຕາມ.

**ມາດຕາ** 54 **(ປັບປຸງ) ການ​ປົກ​ປ້ອງຂໍ້ມູນການ​ທົດ​ລອງ ຫຼື ຂໍ້​ມູນ​ອື່ນ**

ໃນກໍລະນີ ການສະໜອງຂໍ້ມູນການ​ທົດ​ລອງ ຫຼື ຂໍ້ມູນອື່ນ ທີ່​ບໍ່​ໄດ້​ຖືກ​ເປີດ​ເຜີຍ ແລະ ​ໄດ້​ມາດ້ວຍການໃຊ້ຄວາມພະຍາຍາມນັ້ນ ເປັນເງື່ອນໄຂກ່ອນການອະນຸມັດດ້ານການຕະຫຼາດ ກ່ຽວກັບຜະລິດຕະພັນຢາ ຫຼື ຜະລິດຕະພັນສານເຄມີ ກະສິກຳ, ຂໍ້ມູນທີ່ສະໜອງໃຫ້ນັ້ນ ຈະຕ້ອງຖືກປົກປ້ອງຕໍ່ການນຳໃຊ້ທາງການຄ້າທີ່ບໍ່​ເປັນ​ທຳ ​ແລະ ຕໍ່ການເປີດເຜີຍ ​ໂດຍ​ບໍ່​ໄດ້​ຮັບ​ອະນຸຍາດຈາກ​ເຈົ້າຂອງ​ຂໍ້​ມູນດັ່ງກ່າວ. ​ເຖິງ​ຢ່າງ​ໃດ​ກໍ​ຕາມ, ຂໍ້​ມູນ​ເຫຼົ່າ​ນັ້ນ ອາດ​ຈະ​​ຖືກ​ເປີດ​ເຜີຍ ເພື່ອປົກປ້ອງສາທາລະນະຊົນເທົ່າທີ່ຈຳເປັນ. ບຸກຄົນທີ່ບໍ່ແມ່ນຜູ້ສະໜອງຂໍ້ມູນ ບໍ່ມີສິດນຳ​ໃຊ້ຂໍ້ມູນດັ່ງກ່າວ ໂດຍບໍ່ໄດ້ຮັບອະນຸຍາດ ​ໃນ​ການຂໍອະນຸມັດຜະລິດຕະພັນຂອງ​ຕົນ ຕະຫຼອດໄລຍະ ຫ້າປີ ນັບແຕ່ວັນທີ ທີ່ ສປປ ລາວ ໄດ້ອອກໃບອະນຸມັດ ໃຫ້ແກ່ບຸກຄົນທີ່ສ້າງຂໍ້ມູນນັ້ນ ເພື່ອນຳຜະລິດຕະພັນ​​ອອກ​ສູ່ຕະຫຼາດ.

ການກະທໍາທີ່ເປັນການລະເມີດມາດຕານີ້ ຈະຖືວ່າເປັນການແຂ່ງຂັນທີ່ບໍ່ເປັນທໍາ. ເຈົ້າຂອງຂໍ້ມູນ ມີສິດນຳໃຊ້ມາດຕະການ ເຊັ່ນ ຮ້ອງຟ້ອງຕໍ່ສານ ຕໍ່ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນການແຂ່ງຂັນທີ່ບໍ່ເປັນທໍາ ຫຼື ດຳເນີນການອື່ນ ຊຶ່ງອາດຈະເກີດການແຂ່ງຂັນທີ່ບໍ່ເປັນທໍາ, ເວັ້ນເສຍແຕ່ກົດໝາຍຫາກໄດ້ກຳນົດໄວ້ເປັນຢ່າງອື່ນ.

**ມາດຕາ** 55(ປັບປຸງ) **ພັນທະຂອງ​ເຈົ້າຂອງຊັບ​ສິນ​ອຸດສາຫະກຳ**

ເຈົ້າຂອງ​ຊັບ​ສິນ​ອຸດສາຫະກຳ ມີພັນທະ ດັ່ງນີ້:

1. ເປັນ​ເຈົ້າການໃນ​ການປົກ​ປ້ອງ ​ແລະ ຄຸ້ມຄອງ ສິດ​ຂອງ​ຕົນ​ ດ້ວຍ​ການ​ຕິດ​ຕາມ ​ກວດ​ກາ ກາ​ນນຳ​ໃຊ້ຊັບ​ສິນ​ອຸດສາຫະກຳ;
2. ເປັນ​ເຈົ້າການຊຸກ​ຍູ້ ແລະ ສົ່ງ​ເສີມ ​ໃຫ້​ສັງຄົມໄດ້​ນຳ​ໃຊ້ຊັບ​ສິນ​ອຸດສາຫະກຳຂອງ​ຕົນ ບົນ​ພື້ນຖານ​ຕ່າງ​ຝ່າຍຕ່າງ​ໄດ້ຮັບຜົນ​ປະ​ໂຫຍ​ດ;
3. ເປັນ​ເຈົ້າການໃນ​ການແຈ້ງ​ຂໍ້​ມູນ​ ກ່ຽວ​ກັບການ​ລະ​ເມີດຊັບ​ສິນ​ອຸດສາຫະກໍາ​ຂອງຕົນ ໃຫ້​ແກ່  
   ​ອົງ​ການຈັດຕັ້ງທີ່ກ່ຽວຂ້ອງຂອງລັດ;
4. ເສຍພັນທະ​ໃຫ້​ລັດ ​ທີ່​ໄດ້​ມາ​ຈາກ​ການຫາ​ຜົນ​ປະ​ໂຫຍ​ດ, ການ​ໃຫ້​ເຊົ່າ, ການໂອນ ຫຼື​ ການ​ສືບ​ທອດຊັບ​ສິນ​ອຸດສາຫະກຳ​ ຫຼື ການ​ໄດ້​ຮັບ​ຜົນ​ປະ​ໂຫຍ​ດອື່ນຕາມ​ກົດໝາຍ;
5. ເປັນ​ເຈົ້າການ​ປະສານ​ສົມທົບ ​​​​ໃນ​ການ​ແກ້​ໄຂ​ການ​ລະ​ເມີດຊັບ​ສິນ​ອຸດສາຫະກຳ​ຂອງ​ຕົນ.

**ໝວດທີ 5**

**ອາຍຸການປົກປ້ອງຊັບສິນອຸດສາຫະກຳ**

**ມາດຕາ 56** (ປັບປຸງ**) ອາ​ຍຸ​ການ​ປົກ​ປ້ອງສິດທິ​ບັດ**

ອາ​ຍຸ​ການ​ປົກ​ປ້ອງສິດ​ທິ​ບັດ ມີ​ກຳ​ນົດເວລາ ຊາວປີ ນັບ​ແຕ່​ວັນຍື່ນ​ຄຳ​ຮ້ອງ​ຂໍຮັບສິດທິບັດ ຫຼື ວັນບຸລິ ມະສິດ ເປັນຕົ້ນ​ໄປ.

ເຈົ້າຂອງ​ສິດທິ​ບັດ ​​ຕ້ອງ​ຈ່າຍ​ ຄ່າ​ທຳ​ນຽມ ແລະ ຄ່າ​ບໍ​ລິ​ການ ​ລ່ວງ​ໜ້າແຕ່​ລະ​ປີ ເພື່ອ​ຮັກສາອາຍຸ​ການ​ປົກ​ປ້ອງ​ນັ້ນ.

**ມາດຕາ 57 (**ປັບປຸງ**) ອາ​ຍຸ​ການ​ປົກ​ປ້ອງ​ອະນຸສິດທິ​ບັດ**

ອາ​ຍຸ​ການ​​ປົກ​ປ້ອງອະນຸສິດ​ທິ​ບັດ ມີ​ກຳ​ນົດເວລາ ສິບປີ ນັບ​ແຕ່​ວັນ​ຍື່ນ​ຄຳ​ຮ້ອງ​ຂໍຮັບອະນຸສິດທິບັດ ຫຼື ວັນບຸລິມະສິດ ເປັນຕົ້ນ​ໄປ​.

ເຈົ້າຂອງ​ອະນຸສິດທິ​ບັດ​​ ຕ້ອງ​ຈ່າຍ​ ຄ່າ​ທຳ​ນຽມ ແລະ ຄ່າ​ບໍ​ລິ​ການ ລ່ວງໜ້າແຕ່​ລະ​ປີ ເພື່ອ​ຮັກສາອາຍຸ​ການ​ປົກ​ປ້ອງນັ້ນ.

**ມາດຕາ 58 (**ປັບປຸງ**) ອາ​ຍຸ​ການ​​ປົກ​ປ້ອງແບບອຸດສາຫະກຳ**

ອາ​ຍຸ​ການ​ປົກ​ປ້ອງແບບ​ອຸດ​ສາ​ຫະ​ກຳ ມີ​ກຳ​ນົດເວລາ ສິບ​ຫ້າປີ ນັບ​ແຕ່​ວັນຍື່ນ​ຄຳ​ຮ້ອງ​ຂໍ​ຈົດ​ທະບຽນ ຫຼື ວັນບຸລິມະສິດ ເປັນຕົ້ນ​ໄປ.

ເຈົ້າຂອງ​​ແບບ​ອຸດສາຫະກຳ ​​ຕ້ອງ​ຈ່າຍ ​ຄ່າ​ທຳ​ນຽມ ແລະ ຄ່າ​ບໍ​ລິ​ການ ລ່ວງໜ້າ​ເທື່ອລະ ຫ້າ​ປີ ເພື່ອ​ຮັກ ສາອາຍຸ​ການ​ປົກ​ປ້ອງ​ນັ້ນ.

**ມາດຕາ 59 ອາ​ຍຸ​ການ​​ປົກ​ປ້ອງເຄື່ອງໝາຍການຄ້າ**

ອາ​ຍຸ​ການປົກ​ປ້ອງເຄື່ອງ​ໝາຍ​ການ​ຄ້າ ມີ​ກຳ​ນົດເວລາ ສິບ​ປີ ນັບ​ແຕ່​ວັນຍື່ນ​ຄຳ​ຮ້ອງ​ຂໍຈົດ​ທະບຽນເປັນຕົ້ນ​ໄປ, ເມື່ອ​ຄົບ​ກຳນົດເວລາ​ແລ້ວ ສາ​ມາດ​ຕໍ່​ອາ​ຍຸ​ ເທື່ອລະ ສິບປີ ໄດ້​ຕະຫຼອດ​ໄປ.

​ເຈົ້າຂອງ​​​ເຄື່ອງໝາຍການ​ຄ້າ ​​ຕ້ອງ​ຈ່າຍ ​ຄ່າ​ທຳ​ນຽມ ແລະ ຄ່າ​ບໍ​ລິ​ການ ລ່ວງໜ້າ​​ເທື່ອລະ ສິບປີ ເພື່ອ​ຮັກ ສາອາຍຸ​ການ​ປົກ​ປ້ອງນັ້ນ.

**ມາດຕາ 60 ອາ​ຍຸ​ການ​​ປົກ​ປ້ອງແບບຜັງວົງຈອນລວມ**

ອາ​ຍຸ​ການປົກ​ປ້ອງແບບຜັງວົງ​ຈອນ​ລວມ ມີ​ກຳ​ນົດເວລາ ສິບ​ສອງປີ ນັບ​ແຕ່​ວັນຍື່ນຄຳຮ້ອງຂໍຈົດທະບຽນ ​ ເປັນຕົ້ນ​ໄປ.

​ເຈົ້າຂອງ​​ແບບ​ຜັງ​ວົງ​ຈອນ​ລວມ ​​ຕ້ອງ​ຈ່າຍ ​ຄ່າ​ທຳ​ນຽມ ແລະ ຄ່າ​ບໍ​ລິ​ການ ລ່ວງ​ໜ້າແຕ່​ລະປີ ເພື່ອ​ຮັກສາອາຍຸ​ການ​ປົກ​ປ້ອງນັ້ນ.

**ມາດຕາ 61 (ປັບປຸງ) ອາ​ຍຸ​ການ​​ປົກ​ປ້ອງຖິ່ນກຳເນີດ**

ອາຍຸການປົກ​ປ້ອງ​ຖິ່ນກຳເນີດ ບໍ່ມີກຳນົດເວລາ ໂດຍໃຫ້ນັບ​ແຕ່​ວັນຍື່ນຄໍາຮ້ອງຂໍຈົດ​ທະບຽນ ເປັນຕົ້ນໄປ.

**ມາດຕາ 62 (ປັບປຸງ) ອາ​ຍຸ​ການ​​ປົກ​ປ້ອງຊື່ການ​ຄ້າ**

ອາຍຸການ​ປົກ​ປ້ອງຊື່​ການ​ຄ້າ ບໍ່ມີກຳນົດເວລາ ຈົນ​ກວ່າ​ເຈົ້າຂອງຊື່ການຄ້ານັ້ນ ຢຸດນໍາໃຊ້.

**ມາດຕາ 63 (ປັບປຸງ) ອາ​ຍຸ​ການ​​ປົກ​ປ້ອງຄວາມ​ລັບ​ທາງ​ການ​ຄ້າ**

ອາຍຸການ​ປົກ​ປ້ອງ ​ຄວາມ​ລັບ​ທາງ​ການ​ຄ້າ ບໍ່ມີກຳນົດເວລາ ຈົນ​ກວ່າ​ຄວາມ​ລັບ​ທາງ​​ການຄ້າ ຈະຖືກ​ເປີດ​ເຜີຍ.

**ໝວດທີ 6**

**ການຈຳກັດສິດໃນ​ຊັບ​ສິນ​ອຸດສາ​ຫະກຳ**

**ມາດຕາ 64 (ປັບປຸງ) ການນໍາໃຊ້ສິດທິບັດ ຫຼື ອະນຸສິດທິບັດ ໂດຍບໍ່ຈຳເປັນຕ້ອງໄດ້ຮັບອະນຸຍາດຈາກເຈົ້າຂອງ**

ກະຊວງອຸດສາຫະກຳ ແລະ ການຄ້າ ມີສິດອະນຸຍາດໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ຜະລິດ, ນຳໃຊ້ ຫຼື ນຳເຂົ້າ ການປະດິດສ້າງ ຫຼື ສິ່ງປະດິດ ທີ່ໄດ້ຮັບສິດທິບັດ​ ຫຼື ອະນຸສິດທິບັດ ຕາມຄຳສັ່ງຂອງນາຍົກລັດຖະມົນຕີ ໂດຍບໍ່ຈຳເປັນຕ້ອງໄດ້ຮັບອະນຸຍາດລ່ວງໜ້າ ຈາກເຈົ້າຂອງ ສິດທິບັດ ຫຼື ອະນຸສິດທິບັດ ຕາມ​ເງື່ອນ​ໄຂ ດັ່ງນີ້:

1. ການອະນຸຍາດ:
   1. ໃນສະພາບການສຸກເສີນຂອງຊາດ ຫຼື ໃນພາວະສຸກເສີນ ທີ່ຮ້າຍແຮງ ແລະ ຮີບ​ດ່ວນທີ່ສຸດ ເປັນຕົ້ນ ພາວະສົງຄາມ, ໄພພິບັດ ຫຼື ພະຍາດລະບາດ;
   2. ເພື່ອໃຫ້ລັດຖະບານ ນຳໃຊ້ໃນທາງທີ່ບໍ່ແມ່ນການຄ້າ ເພື່ອຜົນປະໂຫຍດ ຂອງສາທາລະນະຊົນ ໂດຍສະເພາະ ກ່ຽວກັບການປ້ອງກັນຊາດ, ຄວາມເປັນລະບຽບຮຽບຮ້ອຍຂອງສັງຄົມ, ອາຫານ ຫຼື ສາທາ ລະນະສຸກ ຫຼື ເພື່ອຄວາມຕ້ອງການອັນຈຳເປັນຮີບດ່ວນອື່ນ;
   3. ເພື່ອແກ້ໄຂພຶດຕິກຳຕ້ານການແຂ່ງຂັນ ພາຍຫຼັງການຕັດສີນຂອງສານ ແລະ ສານເຫັນວ່າ ການຫາຜົນປະໂຫຍດ ຈາກການປະດິດສ້າງ ຫຼື ສິ່ງປະດິດ ທີ່ໄດ້ຮັບການປົກປ້ອງນັ້ນ ມີຄວາມຈຳເປັນ;
   4. ເພື່ອ​ຕອບ​ສະໜອງຄວາມຕ້ອງການຢ່າງພຽງພໍ ໃນ​ການ​ນຳ​ໃຊ້ການປະດິດສ້າງ ຫຼື ສິ່ງປະດິດ ​ຢູ່ ສປປ ລາວ ໃນກໍລະນີ ທີ່ເຈົ້າຂອງບໍ່ສາມາດຕອບສະໜອງໄດ້.
2. ການອະນຸຍາດນຳໃຊ້ແຕ່ລະຄັ້ງ ຕ້ອງພິຈາລະນາຕາມຄວາມເໝາະສົມ ສະເພາະຂອບເຂດ ແລະ​ໄລຍະ​ເວລາການນຳໃຊ້ ຕ້ອງຈຳກັດຢູ່ໃນຈຸດປະສົງທີ່ໄດ້ຮັບອະນຸຍາດເທົ່ານັ້ນ. ເຈົ້າຂອງສິດ ມີສິດຄັດຄ້ານການອະນຸຍາດດັ່ງກ່າວ ແລະ ສະເໜີເງື່ອນໄຂທາງເລືອກ ເພື່ອໃຫ້ສອດຄ່ອງກັບຄວາມຕ້ອງການພາຍໃນ ສຳລັບ ການປະດິດສ້າງ ຫຼື ສິ່ງ​ປະດິດ;
3. ການນຳໃຊ້ ບໍ່ເປັນສິດຜູກຂາດ ແລະ ບໍ່ສາມາດໂອນໄດ້, ຍົກເວັ້ນແຕ່ໃນກຸ່ມ​ວິ​ສາ​ຫະກິດຂອງຕົນ ຫຼື ມີເຈດຕະນາທີ່ດີໃນການນຳໃຊ້;
4. ການອະນຸຍາດ ຕ້ອງກຳນົດໃຫ້ເຈົ້າຂອງສິດໄດ້ຮັບຄ່າຕອບແທນຢ່າງພຽງພໍ ຕາມແຕ່ກໍລະນີ ໂດຍ ພິຈາລະນາ ຕາມມູນຄ່າເສດຖະກິດຂອງການອະນຸຍາດນັ້ນ. ຄໍາສັ່ງອະນຸຍາດ ຕ້ອງກຳນົດຄ່າທົດແທນ ຫຼື ມີວິທີການກຳນົດມູນຄ່າດັ່ງກ່າວ ແລະ ເງື່ອນໄຂ ໃນການຊຳລະ. ເຈົ້າຂອງສິດ ມີສິດສະເໜີເງື່ອນໄຂ ສຳລັບຄ່າຕອບແທນ, ກຳນົດວິທີການໃຫ້ຄ່າຕອບແທນ ແລະ ເງື່ອນໄຂສຳລັບການຊຳລະ. ເພື່ອ​ແກ້ໄຂພຶດຕິກຳໃນ​ການ​ຕ້ານການແຂ່ງຂັນ ໃຫ້ຄຳນຶງເຖິງການກຳນົດມູນຄ່າຕອບແທນ ຕາມທີ່ໄດ້ກໍານົດໄວ້ໃນ ຂໍ້ 1.3 ຂອງ​ມາດຕາ​ນີ້;
5. ເຈົ້າຂອງສິດ ມີສິດສະເໜີຕໍ່ ກະຊວງອຸດສາຫະກໍາ ແລະ ການຄ້າ ພິຈາລະນາຄືນ​ໃໝ່ກ່ຽວກັບຄ່າຕອບແທນ ທີ່ບໍ່ສົມເຫດສົມຜົນ ຫຼື ກໍລະນີ​ທີ່ບໍ່ສົມຄວນ ພາຍໃນເວລາ ຫົກ​ສິບວັນ ນັບແຕ່ວັນໄດ້ຮັບແຈ້ງການ ເປັນຕົ້ນໄປ;
6. ກະຊວງອຸດສາຫະກໍາ ແລະ ການຄ້າ ຕ້ອງອອກແຈ້ງການໃຫ້ເຈົ້າຂອງສິດ ໂດຍ​ທັນທີ ຕໍໍ່ທຸກຄຳສັ່ງກ່ຽວກັບ​ການອະນຸຍາດ ແລະ​ ຄ່າຕອບແທນທີ່ຕ້ອງຊຳລະ ໃຫ້ເຈົ້າຂອງສິດ;
7. ການອະນຸຍາດພາຍໃຕ້ ຂໍ້ 1.1, 1.2 ຫຼື ຂໍ້ 1.4 ຂອງ​ມາດຕາ​ນີ້:
   1. ທຸກການນຳໃຊ້ ຕ້ອງໄດ້ຮັບອະນຸຍາດ ສຳລັບການສະໜອງສິນຄ້າ ທີ່ສຳຄັນ ສູ່ຕະຫຼາດພາຍໃນ ຂອງ ສປປ ລາວ;
   2. ​​ ການນຳໃຊ້ ຈະຖືວ່າໄດ້​ຮັບ​ອະນຸຍາດ​ ຖ້າວ່າ ກ່ອນ​ການ​ນຳ​ໃຊ້ນັ້ນ ​ຜູ້ສະເໜີ​ນຳໃຊ້ໄດ້ພະຍາຍາມ​ຂໍ​ອະນຸຍາດຈາກ​ເຈົ້າຂອງ​ສິດທິ​ບັດ ຫຼື ອະນຸສິດທິບັດ ບົນພື້ນຖານການກຳນົດ ແລະ ເງື່ອນໄຂທາງການຄ້າ ທີ່ສົມເຫດສົມຜົນ ແຕ່ຄວາມພະຍາຍາມຂໍອະນຸຍາດດັ່ງກ່າວ ບໍ່ສຳເລັດຜົນໃນໄລຍະເວລາເທົ່າທີ່ຄວນ;
   3. ເງື່ອນໄຂຂອງ ຂໍ້ 7.2 ຂອງ​ມາດຕາ​ນີ້ ອາດຖືກຍົກເວັ້ນ ໃນກໍລະນີ ທີ່ມີສະພາບການສຸກເສີນຂອງຊາດ ຫຼື ສະພາວະສຸກເສີນທີ່ຮ້າຍແຮງ​ ແລະ ຮີບ​ດ່ວນທີ່ສຸດ ຊຶ່ງໃນກໍລະນີນີ້ ຕ້ອງໄດ້ແຈ້ງໃຫ້ເຈົ້າຂອງສິດໂດຍໄວເທົ່າທີ່ຈະໄວໄດ້;
   4. ເງື່ອນໄຂ ຂໍ້ 7.2 ຂອງ​ມາດຕາ​ນີ້ ອາດຖືກຍົກເວັ້ນ ໃນກໍລະນີການນຳໃຊ້ ເພື່ອສາທາລະນະຊົນ ໂດຍບໍ່ແມ່ນທາງການຄ້າ. ໃນກໍລະນີ ລັດຖະບານ ຫຼື ຜູ້ຮັບເໝົາ ​ຮູ້ໂດຍທີ່ບໍ່ໄດ້ຄົ້ນຫາ ຫຼື ມີຫຼັກຖານທີ່​ຈະ​ຮູ້ໄດ້ວ່າ ສິດທິບັດ ຫຼື ອະນຸສິດທິບັດ ທີ່ຍັງມີຜົນໃຊ້ໄດ້ນັ້ນ ຖືກນຳໃຊ້ ຫຼື ຈະຖືກນຳໃຊ້ໂດຍລັດຖະບານ ຫຼື ເພື່ອລັດຖະບານ ຊຶ່ງຕ້ອງໄດ້ແຈ້ງໃຫ້ເຈົ້າຂອງສິດໃນທັນໃດ.
8. ຄວາມສັກສິດທາງດ້ານກົດໝາຍຂອງທຸກຂໍ້ຕົກລົງ ກ່ຽວກັບການອະນຸຍາດໃຫ້ນຳໃຊ້ ແລະ ຄ່າຕອບ ແທນ ທີ່ໄ​ດ້ກຳນົດ​​ໄວ້ນັ້ນ ເມື່ອມີຄວາມບໍ່ພໍໃຈຕໍ່ຂໍ້ຕົກລົງດັ່ງກ່າວ ເຈົ້າຂອງສິດ ມີສິດຮ້ອງຂໍຄັດຄ້ານຕໍ່ສານປະຊາຊົນ ພາຍໃນເວລາ ຫົກ​ສິບວັນ ຫຼັງຈາກໄດ້ຮັບແຈ້ງການ ເປັນຕົ້ນໄປ;
9. ກໍລະນີ ບຸກຄົນທີສາມ ຮ້ອງຂໍອະນຸຍາດ ໂດຍອີງຕາມ ຂໍ້ 1.4 ຂອງ​ມາດ​ຕານີ້ ການຮ້ອງຂໍດັ່ງກ່າວ ຍັງຕ້ອງມີເງື່ອນໄຂ ດັ່ງນີ້:
   1. ການຮ້ອງຂໍ ບໍ່ໃຫ້ຍື່ນກ່ອນ ສີ່ປີ ນັບແຕ່ວັນຍື່ນຄຳຮ້ອງຂໍຮັບສິດທິບັດ ຫຼື ບໍ່ໃຫ້ຍື່ນກ່ອນ ສາມປີ ຫຼັງຈາກວັນໄດ້ຮັບສິດທິບັດ ແລ້ວແຕ່ກໍລະນີ ໃນ​ໄລຍະທີ່ຍັງ​ບໍ່ທັນໝົດອາຍຸ;
   2. ຜູ້ຮ້ອງຂໍ ຕ້ອງສະເໜີຫຼັກຖານ ກ່ຽວກັບຄວາມຕ້ອງການ ການປະດິດສ້າງ ຫຼື ສິ່ງປະດິດ ທີ່ໄດ້ ຮັບສິດທິບັດ ຫຼື ອະນຸສິດທິບັດ ບໍ່ພຽງພໍ ຢູ່ ສປປ ລາວ ບໍ່ວ່າ ການຜະລິດພາຍໃນ ຫຼື ການນຳເຂົ້າ ແລະ ຜູ້ຮ້ອງຂໍ ມີຄວາມສາມາດສະໜອງການປະດິດສ້າງ ຫຼື ສິ່ງປະດິດ ຕາມເງື່ອນໄຂທີ່ສົມເຫດສົມຜົນ ຖ້າຄຳ​ຮ້ອງ​ຂໍການ​ອະນຸຍາດ​ ຫາກໄດ້ຮັບອະນຸມັດ. ຫຼັກຖານດັ່ງກ່າວ ຕ້ອງນໍາມາພິຈາລະນາເຖິງຄວາມຈໍາເປັນ ໃນການຈ່າຍຄ່າຕອບແທນ ໃຫ້ແກ່ເຈົ້າຂອງສິດທິບັດ ຫຼື ອະນຸສິດທິບັດ;
   3. ກະຊວງອຸດສາຫະກຳ ແລະ ການຄ້າ ຕ້ອງແຈ້ງໃຫ້ເຈົ້າຂອງສິດທິບັດ ຫຼື ອະນຸສິດທິບັດ ກ່ຽວກັບການຮ້ອງຂໍນັ້ນ ພາຍໃນເວລາ ເກົ້າສິບວັນ ແລະ ຕ້ອງໃຫ້ໂອກາດເຈົ້າຂອງສິດທິບັດ ຫຼື ອະນຸສິດທິບັດສະເໜີຫຼັກຖານ (ຖ້າຫາກມີ) ເພື່ອໃຫ້ເຫດຜົນທີ່ຊອບທຳ ກ່ຽວກັບຄວາມບໍ່ສາມາດຕອບສະໜອງໃນ​ການ​ນຳ​ໃຊ້ ການປະດິດສ້າງ ຫຼື ສິ່ງປະດິດ;
   4. ການອະນຸຍາດດັ່ງກ່າວ ຈະຖືກປະຕິເສດ ຖ້າວ່າເຈົ້າຂອງສິດທິບັດ ຫຼື ອະນຸສິດທິບັດ ໃຫ້ເຫດຜົນທີ່ຊອບທຳ ກ່ຽວກັບຄວາມສາມາດຕອບສະໜອງ ໃນ​ການ​ນຳ​ໃຊ້ ການປະດິດສ້າງ ຫຼື ສິ່ງປະດິດ ຂອງຕົນ ຢູ່ ສປປ ລາວ.
10. ການອະນຸຍາດດັ່ງກ່າວ ຕ້ອງບໍ່ຕັດສິດ ຂອງເຈົ້າຂອງສິດທິບັດ ຫຼື ອະນຸສິດທິບັດ ກ່ຽວກັບສິດເພື່ອສືບຕໍ່ຫາຜົນປະໂຫຍດ ຈາກການປະດິດສ້າງ ຫຼື ສິ່ງ​ປະດິດຂອງຕົນ ໃນກໍລະນີໃດກໍຕາມ;
11. ການອະນຸຍາດດັ່ງກ່າວ ສາມາດດັດແກ້ໄດ້ ໂດຍພິຈາລະນາສະພາບການສຸກເສີນ ທີ່ຍັງມີຢູ່ ຫຼື ສະພາບການສຸກເສີນອັນໃໝ່ທີ່ເກີດຂຶ້ນ ບົນເງື່ອນໄຂບົດບັນຍັດ ແລະ ການປົກປ້ອງທີ່ໄດ້ກຳນົດໄວ້;
12. ການອະນຸຍາດນຳໃຊ້ສິ້ນສຸດລົງ ເມື່ອເວລາທີ່ສະພາບການ​ນັ້ນໄດ້​ຢຸດເຊົາແລ້ວ ແລະ ຈະບໍ່ເກີດຄືນອີກ ຫຼື ໃນກໍລະນີ ຜູ້ໄດ້ຮັບອະນຸຍາດ ບໍ່ປະຕິບັດຕາມ​ເງື່ອນໄຂ ທີ່ໄດ້ກຳນົດໄວ້ໃນຄຳສັ່ງໃຫ້ນຳໃຊ້ການປະດິດສ້າງ ຫຼື ສິ່ງປະດິດ ບົນເງື່ອນໄຂການປົກປ້ອງຢ່າງພຽງພໍຕໍ່ຜົນປະໂຫຍດອັນຊອບທຳຂອງຜູ້ໄດ້ຮັບອະ ນຸຍາດ:
    1. ກະຊວງອຸດສາຫະກຳ ແລະ ການຄ້າ ມີສິດກວດຄືນຄວາມເປັນຈິງ ທີ່ເກີດຂຶ້ນຕາມການຮ້ອງຂໍຂອງເຈົ້າຂອງສິດ ຫຼື ພາກສ່ວນອື່ນທີ່ກ່ຽວຂ້ອງຂອງສະຖານະການ ຊຶ່ງເປັນພື້ນຖານໃຫ້ແກ່ການອະນຸ ຍາດດັ່ງກ່າວ;
    2. ຖ້າເຫັນວ່າ ສະຖານະການທີ່ເປັນພື້ນຖານໃຫ້ແກ່ການອະນຸຍາດນັ້ນ ໄດ້ຢຸດເຊົາແລ້ວ ແລະ ອາດຈະເກີດຄືນອີກນັ້ນ ກະຊວງອຸດສາຫະກຳ ແລະ ການຄ້າ ອາດ​ອອກຄຳສັ່ງທີ່ສົມເຫດສົມຜົນ ເພື່ອປົກປ້ອງຜົນປະໂຫຍດອັນຊອບທໍາຂອງຜູ້ໄດ້ຮັບອະນຸຍາດ;
    3. ກະຊວງອຸດສາຫະກຳ ແລະ ການຄ້າ ມີສິດສືບຕໍ່ອະນຸຍາດ ເມື່ອເງື່ອນໄຂທີ່ພາໃຫ້ມີການອະນຸຍາດດັ່ງກ່າວ ຫາກຈະກັບຄືນມາອີກ.

**ມາດຕາ 65 ການບໍ່ນໍາໃຊ້ເຄື່ອງໝາຍການຄ້າ**

ການບໍ່ນຳໃຊ້ເຄື່ອງໝາຍການຄ້າ ມີກໍລະນີ​ ດັ່ງນີ້:

ເຄື່ອງໝາຍການຄ້າ ບໍ່​ໄດ້​ຖືກນຳ​ໃຊ້ຢ່າງ​ຕໍ່​ເນື່ອງ ພາຍ​ໃນ​ເວລາ ຫ້າປີ;

ເຄື່ອງໝາຍການຄ້າໄດ້ຖືກນຳໃຊ້ ເປັນພຽງ​ແຕ່​ໃນ​ນາມເທົ່ານັ້ນ ຫຼື ເຈົ້າຂອງໄດ້ນໍາໃຊ້ດ້ວຍຄວາມບໍ່ບໍລິສຸດໃຈ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ສາມາດສະເໜີຕໍ່ ກະຊວງອຸດສາຫະກຳ ແລະ ການຄ້າ ເພື່ອຂໍຍົກເລີກ ຫຼື ລົບ​ລ້າງ ການຈົດທະບຽນເຄື່ອງໝາຍການຄ້າທີ່ບໍ່ໄດ້ນຳໃຊ້. ໃນການຂໍຍົກເລີກ ຫຼື ລົບ​ລ້າງນັ້ນ ເຈົ້າຂອງ ມີສິດສະແດງເຫດຜົນ ຊີ້ແຈງການບໍ່​ໄດ້ນຳໃຊ້ເຄື່ອງໝາຍດັ່ງກ່າວ. ເຫດສຸດວິໄສຈະຖືວ່າເປັນເຫດຜົນພຽງພໍ ສຳລັບການບໍ່ໄດ້ນຳໃຊ້ເຄື່ອງໝາຍນັ້ນ.

ເຄື່ອງໝາຍການຄ້າ​ໃດໜຶ່ງ ຈະຖືວ່າຖືກນຳ​ໃຊ້ ກໍຕໍ່ເມື່ອຫາກຖືກນຳໃຊ້ຕໍ່ ຫຼື ກ່ຽວຂ້ອງກັບສິນຄ້າ ແລະ ການບໍລິການ ທີ່ເຄື່ອງໝາຍການຄ້າດັ່ງກ່າວ ໄດ້ຖືກຈົດທະບຽນໄວ້ ໂດຍເຈົ້າຂອງ ຫຼື ບຸກຄົນອື່ນ ທີ່ໄດ້ຮັບອະນຸຍາດ ແລະ ຢູ່ພາຍໃຕ້ການຄວບຄຸມ ກວດກາ ຂອງເຈົ້າຂອງ.

**ມາດຕາ 66 ເງື່ອນ​ໄຂແບບ​ຜັງ​ວົງ​ຈອນ​ລວມ**

ໃນ​ກໍ​ລະ​ນີ ​ໄດ້​ນຳ​​ໃຊ້ແບບ​ຜັງ​ວົງ​ຈອນ​ລວມ ​​​ເພື່ອຫາ​ຜົນ​ປະ​ໂຫຍ​ດ​​ທາງ​ການ​ຄ້າ​ແລ້ວ ບໍ່ວ່າ​ຢູ່​ພາຍໃນ ຫຼື ຕ່າງ​ປະ​ເທດ ຄຳຮ້ອງ​ຂໍ​ຈົດ​ທະບຽນແບບ​ຜັງ​ວົງ​ຈອນ​ລວມດັ່ງ​ກ່າວ ຕ້ອງຍື່ນ​ພາຍ​ໃນ ສອງ​ປີ ນັບ​ແຕ່​ວັນ​ໄດ້​ນຳ​​ໃຊ້ແບບ​ຜັງ​ວົງ​ຈອນ​ລວມ ​ເພື່ອ​ຫາ​ຜົນ​ປະ​ໂຫຍ​ດ​ທາງ​ການຄ້າ ຄັ້ງທຳ​ອິດ ຫຼື ນັບແຕ່ວັນປະດິດ​ສ້າງ​ ເປັນຕົ້ນມາ. ໃນ​ກໍລະນີ​ໃດ​ກໍຕາມ ໄລ​ຍະ​ເວລາ ບໍ່ໃຫ້ເກີນ ສິບ​ຫ້າປີ ນັບແຕ່ວັນປະດິດ​ສ້າງ ເປັນຕົ້ນໄປ.

**ມາດຕາ 67 (ປັບປຸງ) ການໂຈະການ​ຫາ​ຜົນ​ປະ​ໂຫຍ​ດຈາກຖິ່ນກຳ​ເນີດ**

ໃນກໍລະນີ ເຈົ້າຂອງທະບຽນຖິ່ນກຳ​ເນີດ ບໍ່ສາມາດປະຕິບັດຕາມເງື່ອນໄຂຂອງການຈົດທະບຽນໄດ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ສາມາດສະ​ເໜີຕໍ່ ກະຊວງອຸດສາຫະກຳ ແລະ ການຄ້າ ​ເພື່ອຂໍໂຈະການຫາຜົນປະໂຫຍດ ຈາກການນຳໃຊ້ຖິ່ນກຳ​ເນີດ ທີ່ໄດ້ຈົດທະບຽນ. ກະຊວງອຸດສາຫະກຳ ແລະ ການຄ້າ ຕ້ອງແຈ້ງໃຫ້ເຈົ້າຂອງທະບຽນດັ່ງກ່າວ ປະຕິບັດຕາມເງື່ອນໄຂ ແລະ ຕາມເວລາທີ່ໄດ້ກຳນົດໄວ້, ຖ້າຫາກບໍ່ປະຕິບັດແລ້ວ ກໍຈະຖືກສັ່ງໂຈະການຫາຜົນປະໂຫຍດຈາກການນຳໃຊ້ຖິ່ນກຳ​ເນີດດັ່ງກ່າວ.

**ພາກທີ IV**

**ພັນພືດໃໝ່**

**ໝວດທີ 1**

**ເງື່ອນໄຂການຈົດທະບຽນພັນພືດໃໝ່**

**ມາດຕາ 68 (ປັບ​ປຸງ) ປະ​ເພດ ​ແລະ ຊະນິດ​ ຂອງພັນ​ພືດ ທີ່ໄດ້ຮັບການປົກປ້ອງ**

ພັນພືດ ທຸກປະ​ເພດ ​ແລະ ທຸກຊະນິດ ສາມາດຈົດທະບຽນພັນພືດໃໝ່.

ພັນພືດທີ່ໄດ້ຮັບການປົກປ້ອງ ແມ່ນ ພັນພືດ ທີ່ໄດ້ຈົດທະບຽນພັນພືດໃໝ່ ຕາມກົດໝາຍສະບັບນີ້.

**ມາດຕາ 69 (ປັບ​ປຸງ) ເງື່ອນໄຂການຈົດທະບຽນພັນພືດໃໝ່**

ພັນພືດທີ່ນຳມາຈົດທະບຽນເປັນພັນພືດໃໝ່ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ຄວາມໃໝ່;
2. ຄວາມແຕກຕ່າງ;
3. ຄວາມສະໝ່ຳສະເໝີ;
4. ຄວາມຄົງຕົວ.

ນອກຈາກນີ້ ການຈົດທະບຽນ ຍັງຕ້ອງໄດ້ພິຈາລະນາການກຳນົດຊື່ຂອງພັນພືດໃໝ່ ຕາມທີ່ໄດ້ກຳນົດໄວ້ໃນມາດຕາ 74 ຂອງກົດໝາຍສະບັບນີ້.

**ມາດຕາ 70 (ປັບ​ປຸງ) ຄວາມໃໝ່**

ພັນພືດຈະຖືວ່າໃໝ່ ຖ້າໃນ​ເວລາ​​ຍື່ນ​ຄຳ​ຮ້ອງຂໍ​ສິດຂອງ​ນັກປັບປຸງພັນ​ພືດນັ້ນ ສ່ວນຂະຫຍາຍພັນພືດ ຫຼື ຜົນເກັບກ່ຽວ ຍັງບໍ່ໄດ້ຖືກວາງຂາຍ ຫຼື ແຈ​ກຢາຍໃຫ້ບຸກຄົນອື່ນ ນຳໃຊ້ໂດຍນັກປັບປຸງພັນ​ພືດ ຫຼື ດ້ວຍການເຫັນດີຂອງຜູ້ກ່ຽວ ​ໃນ​ການ​ຫາ​ຜົນ​ປະ​ໂຫຍ​ດຈາກ​ພັນ​ພືດນັ້ນ ໃນໄລຍະເວລາ:

1. ກ່ອນ ໜຶ່ງປີ ກ່ອນວັນຍື່ນຄໍາຮ້ອງ ຢູ່ ສປປ ລາວ;
2. ກ່ອນ ສີ່ປີ ສຳລັບພັນພືດທົ່ວໄປ, ກ່ອນ ຫົກປີ ສຳລັບພືດຢືນຕົ້ນ ຫຼື ຕົ້ນ​​ອະງຸ່ນ ກ່ອນວັນຍື່ນຄຳຮ້ອງ ໃນດິນແດນຂອງປະເທດອື່ນ.

ປະເພດ ແລະ ຊະນິດ ຂອງພັນພືດ ທີ່ບໍ່ອະນຸຍາດໃຫ້ຈົດທະບຽນພັນພືດໃໝ່ ກ່ອນກົດໝາຍສະບັບນີ້ມີຜົນສັກສິດ ເຖິງວ່າຈະມີການຂາຍ ຫຼື ແຈກຢາຍ ໃຫ້ບຸກຄົນອື່ນໃນ ສປປ ລາວ ກ່ອນ ສີ່ປີ ສຳລັບພັນພືດທົ່ວ ໄປ, ກ່ອນ ຫົກປີ ສຳລັບພັນພືດຢືນຕົ້ນ ຫຼື ຕົ້ນອະງຸ່ນ ກ່ອນວັນຍື່ນຄຳຮ້ອງ ໂດຍສອດຄ່ອງກັບເງື່ອນໄຂທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້ ກໍໃຫ້ຖືວ່າມີເງື່ອນໄຂທີ່ຈະພິຈາລະນາຄວາມໃໝ່ ຊຶ່ງສາມາດຍື່ນຄໍາຮ້ອງຂໍຈົດທະບຽນພັນພືດໃໝ່ ຢູ່ ສປປ ລາວ ພາຍໃນເວລາ ສອງປີ ຫຼັງຈາກກົດໝາຍສະບັບນີ້ມີຜົນສັກສິດ.

**ມາດຕາ 71 (ປັບ​ປຸງ) ຄວາມແຕກຕ່າງ**

ພັນພືດ ຕ້ອງແຕກຕ່າງທາງດ້ານຄຸນລັກສະນະໃໝ່ຢ່າງຈະແຈ້ງ ຈາກພັນພືດອື່ນ ຊຶ່ງເປັນທີ່ຮັບຮູ້ກັນທົ່ວໄປ ໃນເວລາຍື່ນຄຳຮ້ອງຂໍຈົດທະບຽນພັນພືດໃໝ່.

ພັນພືດ ຈະຖືວ່າເປັນທີ່ຮັບຮູ້ທົ່ວໄປ ນັບແຕ່ວັນຍື່ນຄຳຮ້ອງ ຖ້າຄໍາຮ້ອງດັ່ງກ່າວ ຫາກນຳໄປສູ່ການໃຫ້ສິດນັກປັບປຸງພັນພືດ ຫຼື ການຈົດທະບຽນພັນພືດໃໝ່ ຢ່າງເປັນທາງການ ໃນປະເທດໃດໜຶ່ງ.

**ມາດຕາ 72 ຄວາມສະໝ່ຳສະເໝີ**

ພັນພືດ ທີ່ມີການປ່ຽນແປງນັ້ນ ອາດມາຈາກຮູບການສະເພາະຂອງການນໍາມາຂະຫຍາຍພັນ ແຕ່ຕ້ອງມີຮູບຮ່າງສະໝ່ຳສະເໝີ ຢ່າງເຕັມສ່ວນຕະຫຼອດໄປໃນຄຸນລັກສະນະຕ່າງໆຂອງພັນພືດນັ້ນ.

**ມາດຕາ 73 ຄວາມຄົງຕົວ**

ພັນພືດ ຕ້ອງຄົງຕົວ ຖ້າ​ຄຸນລັກສະນະຂອງພັນພືດນັ້ນ ຫາກບໍ່ມີການປ່ຽນແປງ ພາຍຫຼັງການ​ຂະຫຍາຍ​ພັນຄືນໃໝ່ ຫຼື ໃນຕອນທ້າຍຂອງ​ແຕ່ລະຮອບວຽນ ໃນກໍລະນີ ມີຮອບວຽນສະເພາະ​ຂອງການຂະຫຍາຍ ພັນນັ້ນ.

**ມາດຕາ 74 (ປັບ​ປຸງ) ການກຳນົດຊື່ຂອງພັນ​ພືດໃໝ່**

ການ​ກຳ​ນົດ​ຊື່​ຂອງພັນພືດໃໝ່ ໃຫ້ປະຕິບັດ ດັ່ງນີ້:

1. ແຕ່ລະພັນພືດ ຕ້ອງກຳນົດຊື່ເພື່ອໃຫ້​ກາຍເປັນຊື່ທົ່ວ​ໄປ​ຂອງ​ພືດນັ້ນ, ສິດຈາກການຈົດທະບຽນຊື່ຂອງພັນພືດໃໝ່ ຕ້ອງບໍ່ແຕະຕ້ອງການນຳໃຊ້ຊື່ຢ່າງເສລີ ກ່ຽວກັບພັນພືດດັ່ງກ່າວ ເຖິງວ່າອາຍຸຂອງສິດຂອງນັກປັບປຸງພັນ​ພືດຈະສິ້ນສຸດລົງແລ້ວ ກໍຕາມ;
2. ການ​ກຳນົດຊື່ຂອງພັນພືດໃໝ່ ຕ້ອງ​ສາມາດຈຳ​ແນ​ກພັນພືດ​ໄດ້ ໂດຍບໍ່ໃຫ້ກຳນົດພຽງແຕ່ຕົວເລກຢ່າງດຽວ, ຍົກເວັ້ນໃນກໍລະນີເປັນທໍານຽມປະຕິບັດທີ່ໄດ້ກໍານົດໄວ້ ສໍາລັບການກໍານົດຊື່ຂອງພັນພືດນັ້ນ. ການ ກຳນົດຊື່ຂອງພັນພືດໃໝ່ ຕ້ອງບໍ່ເຮັດໃຫ້ເຂົ້າໃຈຜິດ ຫຼື ສ້າງຄວາມສັບສົນ ກ່ຽວກັບຄຸນລັກສະນະ, ຄຸນຄ່າ ຫຼື ເອກະລັກຂອງພັນພືດ ຫຼື ເອກະລັກ​ຂອງນັກປັບປຸງພັນພືດ, ຕ້ອງແຕກຕ່າງຈາກການກຳນົດຊື່ຂອງພັນພືດຊະນິດດຽວກັນ ຫຼື ຊະ​ນິດ​ໃກ້​ຄຽງ​ກັນທີ່ມີມາແລ້ວ ໃນດິນແດນຂອງ ສປປ ລາວ ຫຼື ປະເທດພາຄີຂອງສົນທິສັນຍາ ກ່ຽວກັບການປົກປ້ອງພັນພືດໃໝ່;
3. ການກຳນົດຊື່​ຂອງພັນ​ພືດໃໝ່ ​ຕ້ອງ​ໄດ້​ຈົດ​ທະບຽນໃນ​ເວລາ​ດຽວ​ກັນ​ກັບການອອກ​ສິດ ໃຫ້​ນັກປັບປຸງ​ພັນ​ພືດ. ນັກປັບປຸງພັນພືດ ຕ້ອງຍື່ນຊື່ຂອງພັນພືດທີ່ກໍານົດຕໍ່ ກະຊວງອຸດສາຫະກໍາ ແລະ ການຄ້າ ເພື່ອສົ່ງ ຊື່ຂອງພັນພືດນັ້ນ ໃຫ້ທຸກປະເທດທີ່ເປັນພາຄີຂອງສົນທິສັນຍາກ່ຽວກັບການປົກປ້ອງພັນພືດໃໝ່. ໃນກໍລະນີ ຫາກຍື່ນຈົດທະບຽນພັນພືດດຽວກັນ ຢູ່ຫຼາຍປະເທດທີ່ເປັນພາຄີ ກໍໃຫ້ກຳນົດຊື່ດຽວກັນ;
4. ກະຊວງອຸດສາຫະກໍາ ແລະ ການຄ້າ ຈົດທະບຽນຊື່ຂອງພັນພືດຕາມທີ່ໄດ້ຍື່ນມາ​, ເວັ້ນເສຍແຕ່ ຊື່ຂອງພັນພືດທີ່ສະເໜີມານັ້ນ ສົ່ງຜົນກະທົບຕໍ່ສິດຂອງບຸກຄົນທີສາມທີ່ໄດ້ຮັບກ່ອນໜ້າ ຕາມ ຂໍ້ 5 ຂອງມາດ ຕານີ້, ບໍ່ເໝາະສົມ ຫຼື ບໍ່ສອດຄ່ອງຕາມເງື່ອນໄຂທີ່ໄດ້ກໍານົດໄວ້ໃນ ຂໍ້ 2 ແລະ ຂໍ້ 3 ຂອງມາດຕານີ້ ກະຊວງອຸດສາຫະກຳ ແລະ ການຄ້າ ຕ້ອງແຈ້ງໃຫ້ນັກປັບປຸງພັນພືດ ເພື່ອກໍານົດຊື່ຂອງພັນພືດມາໃໝ່ ພາຍໃນເວລາ ຫົກສິບວັນ. ກະຊວງອຸດສາຫະກໍາ ແລະ ການຄ້າ ຕ້ອງໄດ້ຈົດທະບຽນຊື່ຂອງພັນພືດໃໝ່ນັ້ນໃນເວລາດຽວກັນກັບທີ່ອະນຸມັດສິດຂອງນັກປັບປຸງພັນພືດ;
5. ບຸກຄົນ​, ນິຕິບຸກຄົນ ຫຼື ການຈັດຕັ້ງ ທີ່​ສະ​ເໜີຂາຍ ຫຼື ວາງ​ຈຳໜ່າຍ ສ່ວນ​ຂະຫຍາຍພັນຂອງພັນພືດ ທີ່​ໄດ້​ຮັບ​ການ​ປົກ​ປ້ອງ ໃນ​ດິນ​ແດນ​ ຂອງ ສປປ ລາວ ​ຕ້ອງນຳໃຊ້​ການກຳນົດ​ຊື່​ ຂອງ​ພັນ​ພືດ​ນັ້ນ ເຖິງ​ວ່າ​ອາຍຸການ​ຂອງສິດຂອງນັກປັບປຸງພັນພືດ​ນັ້ນ ຈະ​ສິ້ນສຸດ​ລົງແລ້ວກໍຕາມ, ເວັ້ນເສຍແຕ່ການນໍາໃຊ້ຊື່ຂອງພັນພືດທີ່ກໍານົດນັ້ນ ຖືກເກືອດຫ້າມ ໂດຍສິດຂອງບຸກຄົນທີສາມທີ່ໄດ້ຮັບກ່ອນໜ້າ ຕໍ່ບຸກຄົນທີ່ມີພັນທະນໍາໃຊ້ຊື່ຂອງພັນພືດນັ້ນ;
6. ພັນພືດໃດໜຶ່ງ ທີ່ຖືກນຳສະເໜີຂາຍ ຫຼື ວາງຈຳໜ່າຍນັ້ນ ອະນຸຍາດໃຫ້ເອົາເຄື່ອງໝາຍການຄ້າ, ຊື່ການຄ້າ ຫຼື ສິ່ງທີ່ຊີ້ບອກທີ່ຄ້າຍຄື ປະກອບໃສ່ຊື່ຂອງພັນພືດ ທີ່ໄດ້ຈົດທະບຽນແລ້ວ ແຕ່ຊື່ນັ້ນ ຕ້ອງເປັນສິ່ງທີ່ຮູ້ໄດ້ງ່າຍ.

**ໝວດທີ 2**

**ການຈົດທະບຽນພັນພືດໃໝ່**

**ມາດຕາ 75 (ປັບ​ປຸງ) ສິດຍື່ນຄຳຮ້ອງຂໍຈົດທະບຽນພັນພືດໃໝ່**

ບຸກຄົນ, ນິຕິບຸກຄົນ ຫຼື ການຈັດຕັ້ງ ມີສິດຍື່ນຄຳຮ້ອງຂໍຈົດທະບຽນພັນພືດໃໝ່ ຕາມແຕ່ລະກໍລະນີດັ່ງນີ້:

1. ນັກປັບປຸງພັນພືດ ສາມາດຍື່ນຄຳຮ້ອງຂໍສິດຕໍ່ພັນພືດ ທີ່ໄດ້ມາຈາກການປັບປຸງພັນພືດນັ້ນ;
2. ນັກປັບປຸງພັນພືດ ທີ່ມີ ສອງຄົນ ຫຼື ຫຼາຍກວ່ານັ້ນ ຮ່ວມກັນປັບປຸງພັນພືດ ສາມາດຍື່ນຄຳຮ້ອງຂໍສິດຮ່ວມກັນຕໍ່ພັນພືດທີ່ໄດ້ມາຈາກການປັບປຸງພັນພືດນັ້ນ. ຖ້າຫາກບໍ່ມີການຕົກລົງກັນສະເພາະກ່ຽວກັບພູດນັ້ນ ການເປັນເຈົ້າຂອງ ໃຫ້ຖືວ່າພວກກ່ຽວເປັນເຈົ້າຂອງພັນພືດໃນພູດສະເໝີກັນ;
3. ບຸກຄົນ, ນິຕິບຸກຄົນ ຫຼື ການຈັດຕັ້ງ ຕ່າງປະເທດ ກໍມີສິດຍື່ນຄຳຮ້ອງຂໍຈົດທະບຽນ ຄືກັນກັບຄົນລາວ ໃນດິນແດນ ຂອງ ສປປ ລາວ. ສຳລັບຜູ້ບໍ່ມີທີ່ຢູ່ອາໄສ ຫຼື ສະຖານທີ່ດຳເນີນທຸລະກິດ ຢູ່ ສປປ ລາວ ນັ້ນ ໃຫ້ແຕ່ງຕັ້ງຕົວແທນຂອງຕົນ ຊຶ່ງມີທີ່ຢູ່ຖາວອນ ຢູ່ ສປປ ລາວ ດຳເນີນການແທນ.

**ມາດຕາ 76 (ປັບ​ປຸງ) ວັນບຸລິມະສິດຂອງຄໍາຮ້ອງຂໍຈົດທະບຽນພັນພືດໃໝ່**

ບຸກຄົນ, ນິຕິບຸກຄົນ ຫຼື ການຈັດຕັ້ງ ມີສິດຮ້ອງຂໍເອົາວັນບຸລິມະສິດ ຕາມແຕ່ລະກໍລະນີ ດັ່ງນີ້:

1. ນັກປັບປຸງພັນພືດ ທີ່ໄດ້ຍື່ນຄຳຮ້ອງຂໍຈົດທະບຽນພັນພືດໃໝ່ ໃນປະເທດພາຄີໃດໜຶ່ງຂອງສົນທິ ສັນຍາ ກ່ຽວກັບການປົກປ້ອງພັນພືດໃໝ່ ໄດ້ຮັບວັນບຸລິມະສິດໃນການຍື່ນຄໍາຮ້ອງຂໍສິດຂອງນັກປັບປຸງພັນພືດ ຊະນິດດຽວກັນ ຢູ່ ສປປ ລາວ ພາຍໃນເວລາ ສິບສອງເດືອນ ນັບແຕ່ວັນຍື່ນຄຳຮ້ອງຂໍຄັ້ງທຳອິດ ເປັນຕົ້ນໄປ;
2. ຜູ້ຍື່ນຄຳຮ້ອງຂໍຈົດທະບຽນພັນພືດໃໝ່ ສາມາດຮຽກຮ້ອງເອົາວັນບຸລິມະສິດ ໂດຍອີງໃສ່ຄຳຮ້ອງໜຶ່ງ ຫຼື ຫຼາຍສະບັບ ທີ່ໄດ້ຍື່ນກ່ອນໜ້ານີ້ຢູ່ຫ້ອງການຈົດທະບຽນພັນພືດໃໝ່ ຂອງ ສປປ ລາວ ຫຼື ຕ່າງປະເທດ ຫຼື ອົງການຈັດຕັ້ງສາກົນ ທີ່ ສປປ ລາວ ເປັນພາຄີ ພາຍໃນເວລາ ສາມເດືອນ ນັບແຕ່ວັນຍື່ນຄຳຮ້ອງ ຢູ່ ສປປ ລາວ ແຕ່ຜູ້ກ່ຽວ ຕ້ອງສະໜອງສຳເນົາເອກະສານທີ່ໄດ້ປະກອບໃນສຳນວນຄຳຮ້ອງຄັ້ງທຳອິດ, ສໍາເນົາຄໍາຮ້ອງທີ່ໄດ້ຮັບ ການຢັ້ງຢືນຄວາມຖືກຕ້ອງຈາກອົງການທີ່ກ່ຽວຂ້ອງ ພ້ອມດ້ວຍຕົວຢ່າງ ຫຼື ຫຼັກຖານທີ່ຊີ້ບອກວ່າ ພັນພືດທີ່ກຳນົດໃນສອງຄຳຮ້ອງນັ້ນ ແມ່ນອັນດຽວກັນ;
3. ນັກປັບປຸງພັນພືດ ຕ້ອງສະໜອງຂໍ້ມູນ ແລະ ເອກະສານທີ່ຈຳເປັນ ໃຫ້ກະຊວງອຸດສາຫະກໍາ ແລະ ການຄ້າ ເພື່ອກວດສອບ ຕາມທີ່ໄດ້ກຳນົດໄວ້ໃນ ມາດຕາ 80 ຂອງກົດໝາຍສະບັບນີ້ ພາຍໃນເວລາ ສອງປີ ຫຼັງຈາກສິ້ນສຸດໄລຍະເວລາຂອງວັນບຸລິມະສິດ ຫຼື ໃນເວລາທີ່ເໝາະສົມ ໃນກໍລະນີຄຳຮ້ອງຂໍຄັ້ງທຳອິດນັ້ນ ໄດ້ຖືກປະຕິເສດ ຫຼື ຖອນ;
4. ໃນກໍລະນີ ມີການກະທຳໃດໜຶ່ງເກີດຂຶ້ນ ເປັນຕົ້ນ ການຍື່ນຄໍາຮ້ອງອື່ນ, ການເຜີຍແຜ່ ຫຼື ການນໍາໃຊ້ພັນພືດ ທີ່ໄດ້ກຳນົດໄວ້ໃນຄໍາຮ້ອງຄັ້ງທຳອິດ ພາຍໃນເວລາ ທີ່ໄດ້ກໍານົດໄວ້ໃນ ຂໍ້ 1 ຂອງ​ມາດຕາ​ນີ້ ຕ້ອງບໍ່ເປັນເຫດຜົນໃນການປະຕິເສດຄໍາຮ້ອງຖັດມາ. ການກະທຳດັ່ງກ່າວ ຕ້ອງບໍ່ເປັນສາເຫດໃນການໃຫ້ສິດແກ່ບຸກຄົນ ທີສາມ.

**ມາດຕາ 77 (ປັບ​ປຸງ) ສຳນວນຄຳຮ້ອງຂໍຈົດທະບຽນພັນພືດໃໝ່**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີສິດຮ້ອງຂໍເອົາສິດຕໍ່ພັນພືດທີ່ໄດ້ມາຈາກການປັບປຸງພັນພືດ ສາມາດຍື່ນຄຳຮ້ອງຂໍຈົດທະບຽນພັນພືດໃໝ່ ນຳກະຊວງອຸດສາຫະກຳ ແລະ ການຄ້າ. ຄຳຮ້ອງສຳລັບການປົກປ້ອງພັນພືດ ແລະ ເອກະສານຄັດຕິດອື່ນ ສາມາດເຮັດເປັນພາສາລາວ ຫຼື ອັງກິດກໍໄດ້. ຖ້າວ່າຄຳຮ້ອງ ຫຼື ເອກະສານທີ່ໄດ້ເຮັດເປັນພາສາອັງກິດນັ້ນ ຜູ້​ຮ້ອງຂໍ ຍັງຕ້ອງຍື່ນສະບັບແປເປັນພາສາລາວ ໂດຍໄດ້ຮັບການຢັ້ງຢືນ ຄວາມຖືກຕ້ອງ ພາຍໃນເວລາ ເກົ້າສິບວັນ ຫຼັງຈາກວັນຍື່ນຄຳຮ້ອງ ເປັນຕົ້ນໄປ.

ສຳນວນຄຳຮ້ອງຂໍຈົດທະບຽນພັນພືດໃໝ່ ຕ້ອງປະກອບເອກະສານ ດັ່ງນີ້:

1. ຄຳຮ້ອງຂໍສິດຕໍ່ພັນພືດທີ່ໄດ້ມາຈາກການປັບປຸງພັນພືດ ຕາມແບບພິມ ໂດຍໜຶ່ງຄໍາຮ້ອງຂໍຈົດທະ ບຽນພັນພືດໃໝ່ ຕ້ອງກຳນົດແຕ່ພັນພືດຊະນິດດຽວເທົ່ານັ້ນ;
2. ຊື່ນັກປັບປຸງພັນພືດ, ຖ້າຜູ້ຮ້ອງຂໍ ຫາກບໍ່ແມ່ນຜູ້ປັບປຸງ ຫຼື ຄົ້ນພົບ ແລະ ພັດທະນາພັນພືດໃໝ່ນັ້ນ ຕ້ອງໃຫ້ມີໜັງສືຢັ້ງຢືນຄວາມເປັນເຈົ້າຂອງ;
3. ໃບມອບສິດ ທີ່ບົ່ງບອກຊື່ ແລະ ທີ່ຢູ່ ຂອງຜູ້ຕາງໜ້າ ຢູ່ ສປປ ລາວ ໃນກໍລະນີ ຍື່ນ​ຄຳຮ້ອງຜ່ານຜູ້ຕາງໜ້າ;
4. ໃບສະເໜີການກຳນົດຊື່ໃໝ່ ຫຼື ຊື່ອ້າງອີງຂອງນັກປັບປຸງພັນພືດ;
5. ເອກະສານຂໍ້ມູນທີ່ກ່ຽວຂ້ອງ ຕາມແບບສອບຖາມທາງດ້ານເຕັກນິກ ລວມທັງບົດອະທິບາຍຄຸນລັກສະນະຂອງພັນພືດ ກ່ຽວກັບ ຄວາມແຕກຕ່າງ, ຄວາມສະໝ່ຳສະເໝີ ແລະ ຄວາມຄົງຕົວ;
6. ໃບຮັບເງິນ ຄ່າທຳນຽມ ແລະ ຄ່າບໍລິການ.

ຄຳຮ້ອງຂໍຈົດທະບຽນ ອາດລວມເອົາການຮ້ອງຂໍເອົາວັນບຸລິມະສິດ ຕາມທີ່ໄດ້ກຳນົດໄວ້ໃນມາດຕາ 76 ຂອງກົດໝາຍສະບັບນີ້.

ກະຊວງອຸດສາຫະກຳ ແລະ ການຄ້າ ຕ້ອງຮັບຄຳຮ້ອງ ແລະ ໃຫ້ວັນທີຍື່ນຄໍາຮ້ອງ ຢ່າງໜ້ອຍຕ້ອງມີເອກະສານ ຕາມທີ່ໄດ້ກຳນົດໄວ້ໃນ ຂໍ້ 1, 5 ແລະ ຂໍ້ 6 ວັກທີໜຶ່ງ ຂອງມາດຕານີ້.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການຈົດທະບຽນພັນພືດໃໝ່ ຕ້ອງປະຕິບັດທຸກເງື່ອນໄຂໃຫ້ຄົບຖ້ວນ ພາຍໃນເວລາ ຕາມທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 78 (ປັບປຸງ) ການກວດ​ສອບສຳນວນ​ຄຳຮ້ອງຂໍ​ຈົດ​ທະບຽນພັນ​ພືດ​ໃໝ່​ເບື້ອງ​ຕົ້ນ**

ກະຊວງອຸດສາຫະກຳ ແລະ ການຄ້າ ຕ້ອງດໍາເນີນການກວດສອບ ສໍານວນຄໍາຮ້ອງຂໍຈົດທະບຽນພັນ​ພືດ​ໃໝ່ເບື້ອງຕົ້ນ ໃຫ້ຖືກຕ້ອງ ແລະ ຄົບຖ້ວນ ຕາມມາດຕາ 77 ຂອງກົດໝາຍສະບັບນີ້. ຖ້າເຫັນວ່າສຳນວນຄຳຮ້ອງຂໍ ຖືກຕ້ອງ ແລະ ຄົບຖ້ວນແລ້ວ ກະຊວງອຸດສາຫະກຳ ແລະ ການຄ້າ ຕ້ອງອອກວັນທີຍື່ນຄຳຮ້ອງໃຫ້ຜູ້ ຍື່ນຄຳຮ້ອງຂໍ.

ໃນກໍລະນີ ບໍ່ຖືກຕ້ອງ ຫຼື ບໍ່ຄົບຖ້ວນ ກະຊວງອຸດສາຫະກຳ ແລະ ການຄ້າ ​ຕ້ອງແຈ້ງ​ໃຫ້​ຜູ້​ຍື່ນຄຳຮ້ອງຂໍ ເພື່ອ​​ແກ້ໄຂ ໃຫ້ຖືກຕ້ອງ ຫຼື ສະໜອງຂໍ້ມູນໃຫ້ຄົບຖ້ວນ ພາຍ​ໃນ​ເວລາ ຫົກ​ສິບວັນ ນັບ​ແຕ່​ວັນ​​​ແຈ້ງ​ການ ເປັນຕົ້ນ​ໄປ.

**ມາດຕາ 7**9 **(ປັບປຸງ) ການ​ເຜີຍ​ແຜ່ຄຳຮ້ອງຂໍ​ຈົດ​ທະບຽນພັນ​ພືດ​ໃໝ່**

ພາຍ​ຫຼັງ ໄດ້​ດຳເນີນການ​ກວດ​ສອບ​​ເບື້ອງ​ຕົ້ນ ສຳ​ເລັດ​ແລ້ວ ກະຊວງອຸດສາຫະກໍຳ ແລະ ການຄ້າ ຕ້ອງເອົາ​ຄຳຮ້ອງຂໍຈົດທະບຽນ​ພັນ​ພືດ​ໃໝ່ ແລະ ບົດສັງເຂບ ພ້ອມທັງຊື່ພັນພືດທີ່ຂໍຈົດທະບຽນພັນພືດໃໝ່ ເຜີຍແຜ່ລົງ​ຈົດໝາຍເຫດທາງລັດຖະການກ່ຽວກັບຊັບສິນທາງປັນຍາ.

ບຸກຄົນ​ທີ​ສາມ ສາມາດ​ຮ້ອງຂໍຄັດຄ້ານການຂໍຈົດທະບຽນດັ່ງກ່າວ ພາຍໃນເວລາ ເກົ້າສິບວັນ ນັບແຕ່ວັນໄດ້ເຜີຍແຜ່ ເປັນຕົ້ນໄປ.

**ມາດຕາ 80 (​ປັບປຸງ) ການກວດສອບເນື້ອ​ໃນຂອງ​ສຳ​ນວນ​ຄຳ​ຮ້ອງ​ຂໍ​ຈົດ​ທະ​ບຽນ​ພັນ​ພືດ​ໃໝ່**

ສໍານວນຄຳ​ຮ້ອງ​ຂໍຈົດທະບຽນພັນພືດໃໝ່​ ​ຕ້ອງ​ໄດ້​ມີ​ການກວດສອບເນື້ອ​ໃນ​ ເພື່ອ​ໃຫ້​ສອດຄ່ອງ​ກັບ​  
ເງື່ອນ​ໄຂ ຕາມທີ່ໄດ້ກໍານົດໄວ້ໃນ ມາດຕາ 69 ຫາ ມາດຕາ 73 ຂອງກົດໝາຍສະບັບນີ້.

​ໃນ​ການກວດ​ສອບ ກະຊວງອຸດສາຫະກຳ ແລະ ການຄ້າ ຕ້ອງໄດ້ປະສານງານກັບໜ່ວຍງານທົດລອງປູກພັນພືດທີ່ກ່ຽວຂ້ອງ ດຳ​ເນີນ​ການ​ທົດ​ລອງ​ປູກ​ພັນ​ພືດ ຫຼື ດຳ​ເນີນ​ການ​ທົດ​ລອງ​ອື່ນທີ່​ຈຳ​ເປັນ ຊຶ່ງຜູ້ຮ້ອງຂໍ ຕ້ອງຮັບຜິດຊອບ​ຄ່າ​ໃຊ້​ຈ່າຍ ໃນການທົດລອງປູກພັນພືດ ຫຼື ພິຈາລະນາ​ຜົນ​ຂອງ​ການ​ທົດ​ລອງ​ການ​ປູກ ຫຼື ການ​ທົດ​ລອງ​ອື່ນ​ ທີ່​ໄດ້​ດຳ​ເນີນ​ຜ່ານ​ມາ​ແລ້ວ ຊຶ່ງມູນຄ່າໃນການດໍາເນີນການທົດລອງປູກ ຫຼື ພິຈາລະນາຜົນຂອງ​ການ​ທົດ​ລອງ​ການ​ປູກ ຫຼື ການ​ທົດ​ລອງ​ອື່ນ ແມ່ນຂຶ້ນກັບການກໍານົດຂອງແຕ່ລະສູນທົດລອງກະສິກຳ ຢູ່ທັງ ພາຍໃນ ແລະ ຕ່າງປະເທດ ຕາມແຕ່ລະໄລຍະ.

ກະຊວງອຸດສາຫະກໍາ ແລະ ການຄ້າ ສາມາດຮຽກຮ້ອງໃຫ້ນັກປັບປຸງພັນພືດ ສະໜອງຂໍ້ມູນ, ເອກະສານ ຫຼື ສ່ວນຂະຫຍາຍພັນພືດ.

ໃນ​ກໍລະນີ​ ໄດ້​ຍື່ນ​ຄຳ​ຮ້ອງຂໍຈົດທະບຽນພັນພືດໃໝ່ ສຳລັບພັນພືດດຽວກັນ ຢູ່ປະ​ເທດ​ອື່ນ ຫຼື ອົງການ ຈັດຕັ້ງລະຫວ່າງລັດຖະບານນັ້ນ ກະຊວງອຸດສາຫະກໍາ ແລະ ການຄ້າ ສາມາດຮຽກຮ້ອງເອົາບົດລາຍງານການກວດສອບ ເພື່ອນຳໃຊ້ເຂົ້າໃນການກວດສອບ.​

**ມາດຕາ 8**1 **(**ປັບປຸງ**) ການ​ຈົດທະບຽນ**

ພາຍຫຼັງການ​ກວດ​ສອບເນື້ອໃນແລ້ວ ຫາກເຫັນວ່າສຳນວນຄຳຮ້ອງຂໍ​ຈົດ​ທະບຽນພັນ​ພືດ​ໃໝ່ ຖືກ​ຕ້ອງ ຕາ​ມ​ເງື່ອນ​ໄຂ ​ທີ່​ໄດ້​ກຳນົດ​ໄວ້​ໃນ​ກົດໝາຍສະບັບ​ນີ້ ກະຊວງອຸດສາຫະກຳ ແລະ ການຄ້າ ຕ້ອງຈົດທະບຽນ ແລະ ອອກໃບ​ຢັ້ງຢືນການຈົດ​ທະບຽນພັນ​ພືດ​ໃໝ່ໃຫ້ຜູ້ຮ້ອງຂໍ ແລ້ວບັນທຶກການຈົດທະບຽນ ແລະ ເຜີຍ​ແຜ່​ຜົນຂອງ​ການ​ຈົດ​ທະບຽນດັ່ງ​ກ່າວ ລວມທັງຊື່ທີ່ໄດ້ຮັບການຈົດທະບຽນ ລົງ​ຈົດໝາຍເຫດທາງລັດຖະ​ການ​ ກ່ຽວ​ກັບຊັບສິນທາງປັນຍາ.

**ໝວດ​ທີ 3**

**​ສິດຂອງ​ນັກປັບປຸງພັນ​ພືດ​**

**ມາດຕາ 82 (ປັບປຸງ) ສິດ​​ຂອງນັກປັບປຸງ​​ພັນ​ພືດ​**

ນັກປັບປຸງ​​ພັນ​ພືດ​ ມີສິດ ດັ່ງນີ້:

1. ອະນຸຍາດ ໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ກະທໍາໃດໜຶ່ງຕໍ່ສ່ວນຂະຫຍາຍພັນພືດທີ່ໄດ້ຮັບການປົກປ້ອງ ດັ່ງນີ້:

1.1. ຜະລິດ, ຜະລິດຊ້ຳ;

1.2. ສ້າງ​ເງື່ອນ​ໄຂ ​ເພື່ອ​ຂະຫຍາຍ​ພັນ​;

1.3. ສະ​ເໜີຂາຍ;

1.4. ຂາຍ ຫຼື ຈຳໜ່າຍ;

1.5. ສົ່ງ​ອອກ;

1.6. ນຳ​ເຂົ້າ;

1.7. ເກັບ​ຮັກສາ​ໄວ້ ເພື່ອຈຸດປະສົງ ຂອງ ຂໍ້ 1.1 ຫາ ຂໍ້ 1.6 ຂອງມາດຕານີ້.

1. ວາງເງື່ອນ​ໄຂ ​ແລະ ຂໍ້​ຈຳກັດ ໃນການອະນຸຍາດຂອງຕົນ​;
2. ປົກ​ປ້ອງຜົນປະໂຫຍດຂອງຕົນ ຕາມກົດໝາຍ ຈາກການລະເມີດຂອງບຸກຄົນອື່ນ ເປັນຕົ້ນ ສິດໃນການຮ້ອງຟ້ອງ, ສິດໃນການໄດ້ຮັບການຊົດເຊີຍ ຈາກຄວາມເສຍຫາຍ ທີ່ບຸກຄົນອື່ນໄດ້ກໍ່ຂຶ້ນ;
3. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ການ​ກະທຳ​ ທີ່ໄດ້ກໍານົດ​ໄວ້​ໃນ​​ ຂໍ້ 1.1 ຫາ ຂໍ້ 1.7 ຂອງມາດ​ຕານີ້ ກ່ຽວກັບສ່ວນຂະຫຍາຍພັນຂອງພັນພືດໃໝ່ ທີ່ໄດ້ຮັບການປົກປ້ອງຕ້ອງສອດຄ່ອງກັບການກະທຳ ຕາມທີ່ໄດ້ກຳນົດໄວ້ໃນ ມາດຕາ 85 ແລະ ມາດຕາ 86 ຂອງກົດໝາຍສະບັບນີ້.

ການ​ກະທຳ​ ທີ່ໄດ້ກໍານົດ​ໄວ້​ໃນ​​ ຂໍ້ 1.1 ຫາ ຂໍ້ 1.7 ຂອງມາດ​ຕານີ້ ​ກ່ຽວ​ກັບ​ຜົນ​ເກັບ​ກ່ຽວ ລວມທັງ​ໝົດ​ຕົ້ນພືດ ຫຼື ສ່ວນ​ໃດໜຶ່ງຂອງ​​ຕົ້ນພືດ ທີ່​ໄດ້​ມາ​​​ໂດຍບໍ່ໄດ້ຮັບອະນຸຍາດ ຈາກການນຳໃຊ້ສ່ວນຂະຫຍາຍ​ພັນ ຂອງພັນພືດທີ່​ໄດ້​ຮັບ​ການ​ປົກ​ປ້ອງນັ້ນ ​ຕ້ອງຂໍ​ອະນຸ​ຍາດ​ນຳນັກ​ປັບປຸງພັນ​​ພືດ, ​ເວັ້ນ​ເສຍ​ແຕ່ນັກປັບປຸງ​ພັນ​ພືດ ມີໂອກາດທີ່ເໝາະສົມໃນການນຳໃຊ້ສິດຂອງຕົນ ກ່ຽວ​ກັບ​ສ່ວນຂະຫຍາຍ​ພັນດັ່ງກ່າວ, ຍົກເວັ້ນການກະທຳທີ່ໄດ້ກຳນົດໄວ້ໃນ ມາດຕາ 85 ແລະ ມາດຕາ 86 ຂອງກົດໝາຍສະບັບນີ້.

ການ​ກະທຳ​ ທີ່ໄດ້ກໍານົດ​ໄວ້​ໃນ​​ ຂໍ້ 1.1 ຫາ ຂໍ້ 1.7 ຂອງມາດ​ຕານີ້ ສໍາລັບຜະລິດຕະພັນ ທີ່ໄດ້ຈາກຜົນເກັບກ່ຽວໂດຍກົງ ທີ່ໄດ້ຮັບການປົກປ້ອງຕາມບົດບັນຍັດໃນວັກທີສອງ ຂອງມາດຕານີ້ ຊຶ່ງຍັງບໍ່ໄດ້ຮັບອະນຸຍາດໃຫ້ນໍາໃຊ້ຜົນເກັບກ່ຽວດັ່ງກ່າວ ຕ້ອງຂໍອະນຸຍາດຈາກນັກປັບປຸງພັນພືດ, ເວັ້ນເສຍ ແຕ່ນັກປັບປຸງພັນພືດ ໄດ້ມີໂອກາດນໍາໃຊ້ສິດຂອງຕົນຢ່າງເໝາະສົມແລ້ວ ກ່ຽວກັບສ່ວນຂະຫຍາຍພັນພືດດັ່ງກ່າວ, ຍົກເວັ້ນການ ກະທຳທີ່ໄດ້ກຳນົດໄວ້ໃນ ມາດຕາ 85 ແລະ ມາດຕາ 86 ຂອງກົດໝາຍສະບັບນີ້.​

ບົດ​ບັນຍັດທີ່​ໄດ້​ກຳນົດໄວ້ໃນ ວັກທີໜຶ່ງ ຫາ ວັກທີສີ່ ຂອງມາດ​ຕານີ້ ​​ຈະ​ນຳ​ໃຊ້​ເຊັ່ນດຽວກັນຕໍ່ພັນພືດ ດັ່ງ​ນີ້:

ພັນ​ພືດ ທີ່ຕົ້ນຕໍ​ໄດ້​ມາຈາກ​ພັນພືດທີ່ໄດ້ຮັບການ​ປົກ​ປ້ອງ ຊຶ່ງພັນພືດທີ່ຮັບການປົກປ້ອງນັ້ນໃນຕົວມັນເອງ ບໍ່ແມ່ນພັນພືດທີ່ຕົ້ນຕໍ​ໄດ້​ມາ​ຈາກ​ພັນ​ພືດອື່ນ​;

ພັນ​ພືດ ທີ່​ບໍ່​ສາມາດ​ຈຳ​ແນ​ກ​ໄດ້​ຢ່າງ​ຈະ​ແຈ້ງເຖິງຄວາມແຕກຕ່າງ ຈາກພັນພືດທີ່ໄດ້ຮັບ​ການ​ປົກ​ປ້ອງ​ ຕາມ​ທີ່​ໄດ້ກຳນົດ​ໄວ້​ໃນ ມາດຕາ 71 ຂອງ​ກົດໝາຍສະບັບ​ນີ້;​

3. ພັນ​ພືດ ທີ່ມີການຜະລິດ​ຈາກ​ການ​ນຳ​ໃຊ້ຄືນ ຂອງພັນ​ພືດ​ທີ່​ໄດ້​ຮັບ​ການ​ປົກ​ປ້ອງ.

ພັນພືດ ທີ່ໄດ້ກຳນົດໄວ້ໃນ ວັກທີຫ້າ ຂອງມາດຕານີ້ ຈະຖືວ່າຕົ້ນຕໍໄດ້ມາຈາກພັນພືດອື່ນ ຊຶ່ງເປັນພັນພືດທໍາອິດທີ່ໃຊ້ປັບປຸງພັນ ກໍຕໍ່ເມື່ອ:

ເປັນພັນພືດສ່ວນໃຫຍ່ ທີ່ໄດ້ມາຈາກພັນພືດທໍາອິດທີ່ໃຊ້ປັບປຸງພັນ ຫຼື ໄດ້ມາຈາກພັນພືດໂດຍຕົວມັນເອງ ສ່ວນໃຫຍ່ໄດ້ມາຈາກພັນພືດທໍາອິດທີ່ໃຊ້ປັບປຸງພັນ, ໃນຂະນະທີ່ຍັງຄົງມີການສະແດງອອກຄຸນລັກສະນະຕົ້ນຕໍທີ່ເປັນຜົນມາຈາກພັນທຸກໍາ ຫຼື ການປະສົມເຂົ້າກັນຂອງພັນທຸກໍາຂອງພັນພືດທໍາອິດທີ່ໃຊ້ປັບປຸງພັນຢູ່ນໍາ;

ມີຄວາມສາມາດຈໍາແນກຄວາມແຕກຕ່າງໄດ້ຢ່າງຈະແຈ້ງຈາກພັນພືດທໍາອິດທີ່ໃຊ້ປັບປຸງພັນ;

ມີການຍົກເວັ້ນ ສ່ວນແຕກຕ່າງທີ່ເປັນຜົນມາຈາກການກະທໍາຂອງການປັບປຸງພັນພືດ ໂດຍມີຄວາມສອດຄ່ອງກັບພັນພືດທໍາອິດທີ່ໃຊ້ປັບປຸງພັນ ໃນການສະແດງອອກຄຸນລັກສະນະຕົ້ນຕໍທີ່ເປັນຜົນມາຈາກ ພັນທຸກໍາ ຫຼື ການປະສົມເຂົ້າກັນຂອງພັນທຸກໍາຂອງພັນພືດທໍາອິດທີ່ໃຊ້ປັບປຸງພັນຢູ່ນໍາ.

ພັນພືດ ທີ່ຕົ້ນຕໍໄດ້ມາຈາກພັນພືດອື່ນ ອາດຈະໄດ້ມາດ້ວຍການຄັດເລືອກແນວພັນຈາກທຳມະຊາດ, ການເຮັດໃຫ້ເກີດການກາຍພັນ, ການເພາະລ້ຽງເນື້ອເຍື່ອ (somaclonal variant), ການຄັດເລືອກແຕ່ລະຄຸນລັກສະນະທີ່ແຕກຕ່າງຂອງພັນພືດທຳອິດ, ການປັບປຸງພັນແບບຢ້ອນກັບຄືນຫາສາຍພັນກົກ ຫຼື ການປັບປຸງດ້ວຍວິທີວິສະວະພັນທຸກຳ.

**ມາດຕາ 83 (ປັບ​ປຸງ) ອາຍຸ​ການ​ປົກ​ປ້ອງ​ພັນ​ພືດ​ໃໝ່**

ອາຍຸ​ການ​ປົກ​ປ້ອງ​ພັນ​ພືດໃໝ່ ສຳລັບ​ພືດ​ຢືນ​ຕົ້ນ ແລະ ​ຕົ້ນໝາກອະງຸ່ນ ​​ມີ​ກຳນົດເວລາ ຊາວ​ຫ້າປີ ນັບ​ແຕ່​ວັນ​ມອບສິດໃຫ້​ແກ່​ນັກ​ປັບປຸງພັນ​​ພືດ​ ເປັນຕົ້ນ​ໄປ ​ແລະ ພັນ​ພືດໃໝ່​ປະ​ເພດ​ອື່ນ ມີ​ກຳນົດເວລາ ຊາວປີ ນັບ​ແຕ່​ວັນ​ມອບສິດໃຫ້​ແກ່​ນັກປັບປຸງພັນ​ພືດ ​ເປັນຕົ້ນ​ໄປ.

​ເຈົ້າຂອງ​ພັນ​ພືດ​ໃໝ່ ​​ຕ້ອງ​ຈ່າຍ​ຄ່າ​ທຳ​ນຽມ ແລະ ຄ່າ​ບໍ​ລິ​ການລ່ວງໜ້າ​ ແຕ່​ລະປີ ເພື່ອ​ຮັກສາອາຍຸ​ການ​ປົກ​ປ້ອງ.

**ມາດຕາ 84 (ປັບປຸງ) ການປົກປ້ອງຊົ່ວຄາວ**

​ນັກປັບປຸງພັນພືດ ຈະໄດ້ຮັບການປົກປ້ອງຊົ່ວຄາວ ດ້ວຍຄ່າຕອບແທນຢ່າງເໝາະສົມ ຈາກບຸກຄົນອື່ນ ທີ່ໄດ້ດຳເນີນການໃດໜຶ່ງ ໃນໄລຍະເວລາ ລະຫວ່າງການພິມເຜີຍແຜ່ຄຳຮ້ອງຂໍສິດ ກັບການຮັບ​ສິດ​ນັ້ນ ແລະ ຕ້ອງໄດ້ຂໍອະນຸຍາດນໍານັກປັບປຸງພັນພືດ ຕາມທີ່ໄດ້ກຳນົດໄວ້ໃນ ມາດຕາ 82 ຂອງ​ກົດໝາຍສະບັບ​ນີ້.

**ໝວດ​ທີ 4**

**ການ​ຍົກ​ເວັ້ນ ແລະ ການຈຳກັດ ​ສິດ​ຂອງ​ນັກປັບປຸງພັນພືດ**

**ມາດຕາ 85 (ປັບ​ປຸງ) ການຍົກເວັ້ນ ສິດຂອງນັກປັບປຸງພັນພືດ**

ສິດຂອງນັກປັບປຸງພັນພືດ ຈະຖືກຍົກເວັ້ນ ເມື່ອມີ:

* 1. ການກະທຳ ເພື່ອຈຸດປະສົງສ່ວນຕົວ ແລະ ບໍ່ມີຈຸດປະສົງທາງການຄ້າ;
  2. ການກະທຳ ເພື່ອການຄົ້ນຄວ້າທົດລອງ;
  3. ການກະທຳ ເພື່ອປັບປຸງພັນພືດອື່ນ ແລະ ການກະທຳ ຕາມທີ່ໄດ້ກຳນົດໄວ້ໃນ ວັກທີໜຶ່ງ ຫາ ວັກທີສີ່ ມາດຕາ 82 ຂອງກົດໝາຍສະບັບນີ້ ສຳລັບພັນພືດອື່ນນັ້ນ;
  4. ການກະທຳ ເພື່ອປັບປຸງພັນພືດອື່ນ ຕາມທີ່ໄດ້ກຳນົດໄວ້ໃນ ວັກທີຫ້າ ມາດຕາ 82 ຂອງກົດໝາຍສະບັບນີ້ ແຕ່ການກະທໍາ ທີ່ໄດ້ກໍານົດໄວ້ໃນ ວັກທີໜຶ່ງ ຫາ ວັກທີສີ່ ມາດຕາ 82 ຂອງກົດໝາຍສະບັບນີ້ ສຳລັບພັນພືດອື່ນນັ້ນ ຊຶ່ງຕ້ອງໄດ້ຂໍອະນຸຍາດຈາກເຈົ້າຂອງສິດ;
  5. ການນໍາໃຊ້ ເພື່ອຂະຫຍາຍພັນຢູ່ໃນເນື້ອທີ່ດິນຂອງຊາວກະສິກອນເອງ, ຜົນຜະລິດຈາກການເກັບກ່ຽວ ທີ່ຊາວກະສິກອນໄດ້ມາຈາກການປູກໃນເນື້ອທີ່ດິນຂອງຕົນເອງ ລວມທັງພັນພືດທີ່ໄດ້ຮັບການປົກປ້ອງ ຫຼື ພັນພືດ ທີ່ໄດ້ກໍານົດໄວ້ໃນ ຂໍ້ 1 ຫຼື ຂໍ້ 2 ວັກທີຫ້າ ມາດຕາ 82 ຂອງກົດໝາຍສະບັບນີ້ ໂດຍຕ້ອງມີປະລິມານຈໍາກັດທີ່ເໝາະສົມ ແລະ ປົກປ້ອງຜົນປະໂຫຍດອັນຊອບທໍາຂອງນັກປັບປຸງພັນພືດ.

**ມາດຕາ 86 (ປັບປຸງ) ການສິ້ນສຸດສິດຂອງນັກປັບປຸງພັນພືດ**

ສິດຂອງນັກປັບປຸງພັນພືດ ຈະສິ້ນສຸດລົງ ກ່ຽວກັບສ່ວນໃດໜຶ່ງ ຂອງພັນພືດທີ່ໄດ້ຮັບການປົກປ້ອງ ຫຼື ສ່ວນໃດໜຶ່ງ ທີ່ໄດ້ຈາກສ່ວນດັ່ງກ່າວ ຕາມທີ່ໄດ້ກຳນົດໄວ້ໃນວັກທີຫ້າ ມາດຕາ 82 ຂອງ​ກົດໝາຍສະບັບ​ນີ້ ຊຶ່ງໄດ້ຂາຍ ຫຼື ຈຳໜ່າຍ ຢູ່ໃນດິນແດນ ຂອງ ສປປ ລາວ ໂດຍນັກປັບປຸງພັນພືດ ຫຼື ຕາມການເຫັນດີຂອງຜູ້ ກ່ຽວ, ຍົກເວັ້ນການກະທຳ ດັ່ງນີ້:

1. ການຂະຫຍາຍພັນພືດຕື່ມອີກ;
2. ການສົ່ງອອກສ່ວນຂະຫຍາຍພັນພືດ ໄປຍັງປະເທດ ທີ່ບໍ່ປົກປ້ອງປະເພດ ຫຼື ຊະນິດພັນພືດດັ່ງກ່າວ, ເວັ້ນເສຍແຕ່ການສົ່ງອອກສ່ວນນັ້ນ ແມ່ນ ເພື່ອການບໍລິໂພກ.

ສ່ວນຂະຫຍາຍພັນພືດ ທີ່ໄດ້ກຳນົດໄວ້ໃນວັກທີໜຶ່ງ ຂອງ​ມາດຕາ​ນີ້ ແມ່ນ:

1. ສ່ວນຂະຫຍາຍພັນພືດທຸກຊະນິດ;
2. ຜົນເກັບກ່ຽວ ລວມທັງໝົດຕົ້ນພືດ ຫຼື ສ່ວນໃດໜຶ່ງ ຂອງຕົ້ນພືດ;
3. ຜະລິດຕະພັນໃດໜຶ່ງ ທີ່ໄດ້ມາໂດຍກົງຈາກຜົນເກັບກ່ຽວ.

**ມາດຕາ 87 (ປັບ​ປຸງ) ມາດຕະການຄຸ້ມຄອງທາງການຄ້າ**

ມາດຕະການຄຸ້ມຄອງທາງການຄ້າ ທີ່ບັງຄັບໃຊ້ໃນ ສປປ ລາວ ເປັນຕົ້ນ ການຜະລິດ, ການຢັ້ງຢືນ, ການຕະຫຼາດ, ການນໍາເຂົ້າ ແລະ ການສົ່ງອອກ ສ່ວນຂະຫຍາຍພັນພືດ ຕ້ອງບໍ່ສົ່ງຜົນກະທົບຕໍ່ສິດຂອງນັກປັບປຸງພັນພືດ ຕາມທີ່ໄດ້ກຳນົດໄວ້ໃນກົດໝາຍສະບັບນີ້.

**ມາດຕາ 88 (ປັບ​ປຸງ) ສິດຂອງນັກປັບປຸງພັນພືດເປັນໂມຄະ**

ສິດຂອງນັກປັບປຸງພັນພືດ ຈະເປັນໂມຄະ ໃນກໍລະນີໃດໜຶ່ງ ດັ່ງນີ້:

1. ບໍ່ສອດຄ່ອງກັບເງື່ອນໄຂ ທີ່ໄດ້ກຳນົດໄວ້ໃນມາດຕາ 70 ຫຼື ມາດຕາ 71 ຂອງ​ກົດໝາຍສະບັບນີ້ ໃນເວລາພິຈາລະນາໃຫ້ສິດແກ່ນັກປັບປຸງພັນພືດ;
2. ສະໜອງຂໍ້ມູນ ແລະ ເອກະສານຕົ້ນຕໍ ໂດຍນັກປັບປຸງພັນພືດ ໃຫ້ແກ່ກະຊວງອຸດສາຫະກຳ ແລະ ການຄ້າ ໃນເວລາພິຈາລະນາການຈົດທະບຽນພັນພືດໃໝ່ ບໍ່ສອດຄ່ອງກັບເງື່ອນໄຂ ທີ່ໄດ້ກໍານົດໄວ້ໃນມາດຕາ 72 ຫຼື ມາດຕາ 73 ຂອງກົດໝາຍສະບັບນີ້;
3. ມອບສິດຂອງນັກປັບປຸງພັນພືດ ໃຫ້ແກ່ບຸກຄົນບໍ່ມີສິດ, ເວັ້ນເສຍແຕ່ບຸກຄົນດັ່ງກ່າວ ໄດ້ໂອນສິດນັ້ນໃຫ້ບຸກຄົນທີ່ມີສິດ.

ນອກຈາກກໍລະນີ ທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້ແລ້ວ ສິດຂອງນັກປັບປຸງພັນພືດ ຈະບໍ່ຖືວ່າເປັນໂມຄະ ບໍ່ວ່າດ້ວຍເຫດຜົນໃດກໍຕາມ.

**ມາດຕາ 89 (ປັບປຸງ) ການຖອນສິດຂອງນັກປັບປຸງພັນພືດ**

ສິດຂອງນັກປັບປຸງພັນພືດ ຈະຖືກຖອນ ໃນກໍລະນີໃດໜຶ່ງ ດັ່ງນີ້:

* + - 1. ບໍ່ສາມາດສືບຕໍ່ປະຕິບັດຕາມເງື່ອນໄຂ ທີ່ໄດ້ກຳນົດໄວ້ໃນ ມາດຕາ 72 ຫຼື ມາດຕາ 73 ຂອງ​ກົດໝາຍສະບັບ​ນີ້;
      2. ບໍ່ໄດ້ສະໜອງຂໍ້ມູນ, ເອກະສານ ຫຼື ສ່ວນຂະຫຍາຍພັນພືດ ທີ່ຈໍາເປັນໃຫ້ເຈົ້າໜ້າທີ່ ເພື່ອທົດສອບການບຳລຸງຮັກສາພັນພືດ;
      3. ບໍ່ຈ່າຍ ຄ່າທຳນຽມ ແລະ ຄ່າບໍລິການ ເພື່ອຮັກສາອາຍຸການປົກປ້ອງສິດຂອງຕົນ;
      4. ບໍ່ໄດ້ສະເໜີຊື່ຂອງພັນພືດໃໝ່ທີ່ເໝາະສົມອີກ ໃນກໍລະນີການກຳນົດຊື່ຂອງພັນພືດໃໝ່ ຖືກຍົກ ເລີກ ຫຼັງຈາກການມອບສິດໃຫ້.

**ມາດຕາ 90 (ປັບປຸງ) ການຈຳກັດສິດເພື່ອສາທາລະນະປະໂຫຍດ**

ໃນກໍລະນີ ມີຄວາມຈຳເປັນ ເພື່ອສາທາລະນະປະໂຫຍດນັ້ນ ລັດຖະບານ ມີສິດອອກແຈ້ງການອະນຸຍາດ ໃຫ້ນຳໃຊ້ພັນພືດທີ່ໄດ້ຮັບການປົກປ້ອງ ໂດຍບໍ່ຈໍາເປັນຕ້ອງຂໍອະນຸຍາດນຳນັກປັບປຸງພັນພືດ ແຕ່ນັກປັບປຸງພັນພືດ ຈະໄດ້ຮັບຄ່າຕອບແທນທີ່ເໝາະສົມ.

**ພາກ​ທີ V**

**ລິ​ຂະ​ສິດ ​ແລະ ສິດ​ກ່ຽວຂ້ອງ​ກັບ​ລິ​ຂະ​ສິດ**

**ໝວດທີ 1**

**​ການ​ປົກ​ປ້ອງ​ລິ​ຂະ​ສິດ**

ມາດ​ຕາ 91 (ປັບປຸງ) ຜົ­ນງາ­ນທີ່ໄດ້ຮັບກາ­ນປົກປ້ອງ

**​**ຜົ­ນງານຂອງຜູ້ປະດິດຄິດແຕ່ງ ­ທີ່ມີການ­ປະດິດຄິດແຕ່ງຂຶ້ນ­ດ້ວຍຕົນ­ເອງໃນ­ຂົງເຂດ ສິລະປະກຳ,​ ວັນນະ ກຳ ແລະ ວິທະຍາສາດ ຈະໄດ້ຮັບການ­ປົກປ້ອງເປັນ­ລິຂະສິດ ເຖິງວ່າຜົ­ນງານດັ່ງກ່າວ ຈະສະແດງອອກຢູ່ໃນລັກ ສະນະ ຫຼື ຮູບແບບໃດກໍຕາມ, ລິ​ຂະ​ສິດ​ ຈະ​ໄດ້​ຮັບ​ການ​ຄຸ້ມ​ຄອງ ສຳລັບຜົນງານ ດັ່ງນີ້:

1. ຜົນ​ງານ​​ດ້ານ​ສິລະ​ປະ​ກຳ ມີ ດັ່ງນີ້​:
   1. ຮູບ​ວາດ, ຮູບ​ແຕ້ມ, ຮູບ​​ແກະ​ສະຫຼັກ, ຮູບ​ພິມຫີນ, ການ​ເກັບ​ຂິດ ລາຍພົມ ຫຼື ລາຍ​ແພ ແລະ ຜົນ​ງານ​ວິຈິດ​ຕະກຳ​ອື່ນ;
   2. ຮູບປັ້ນ, ຮູບ​ຄວັດ​ຫີນ ແລະ ຜົນ​ງານ​​ປະຕິມາ​ກຳອື່ນ;
   3. ການ​ອອກ​ແບບ​ອາຄານ ຫຼື ສິ່ງ​ປຸກ​ສ້າງ, ການ​ອອກ​ແບບ​ຕົບ​ແຕ່ງພາຍ​ໃນ, ພາຍນອກ ​ແລະ ຜົນ​ງານສະຖາປັດຕະຍະ​ກຳອື່ນ;
   4. ຮູບ​ຖ່າຍດ້ວຍ​ວິທີ​ການ​ເຕັກ​ນິກ​ຕ່າງໆ​ ແລະ ​ຜົນງານທີ່​ສະ​ແດງ​ອອກ​ ດ້ວຍຂັ້ນຕອນອານາລ໋ອກ;
   5. ຮູບ​ຈຳລອງ, ​ແຜນ​ທີ່, ​​ແຜນ​ຜັງ, ຮູບ​ສະ​ເກັດ ຫຼື ຮູບ​ສາມ​ມິ​ຕິ​ ກ່ຽວ​ກັບ ພູມສາດ, ພູມປະ​ເທດ, ງານ​ສະຖາ​ປັດຕະ​ຍະ​ກຳ ຫຼື ວິ​ທະຍາ​ສາດ;
   6. ດົນ​ຕີ​ປະກອບ​ບົດ​ລະຄອນ, ​ແບບລະຄອນ​ກືກ ຫຼື ລະຄອນ​ຈັດ​ສາກ, ການ​ອອກ​ແບບ​ທ່າ​ຟ້ອນ, ທ່າ​ເຕັ້ນ ແລະ ຜົນ​ງານ​ອື່ນ ທີ່​​ປະດິດ​ຄິດແຕ່ງ​ຂຶ້ນ​ ເພື່ອ​ການ​ສະ​ແດງ;
   7. ​ການ​ປະກອບດົນຕີ ທີ່​ມີ ​ຫຼື​ ບໍ່​ມີ ​ເນື້ອຮ້ອງລວມຢູ່​ນຳ ​​ລວມ​ທັງໂນ​ດ​ເພງ ທີ່​ໄດ້​ແຍກ ​ແລະ ຮຽບຮຽງ​ສຽງ​ປະສານ​ແລ້ວ;
   8. ການບັນທຶກສຽງ;
   9. ຜົນງານ​ສິລະ​​ປະ​ປັບ​ໃຊ້;
   10. ຟີມ ຫຼື​ ຜົນງານ​ດ້ານຮູບ​ເງົາ​ອື່ນ ຫຼື ຜົນງານ​ທີ່​ສະ​ແດງ​ອອກ​ ດ້ວຍການ​ລຳດັບ​ພາບ ​ທີ່ສາ ມາດ​ນຳ​ອອກ​ສາຍ​ຕໍ່​ເນື່ອງ​ໄດ້​ເປັນ​ຮູບ​ເງົາ ແລະ ສາມາດ​ບັນທຶກ​ລົງ​​ໃສ່​ວັດ​ສະດຸອື່ນ ທີ່​ສາມາດ​​​ນຳ​ອອກ​ສາຍ​ຕໍ່​ເນື່ອງ​ໄດ້ຄື​ກັນ ​ລວມທັງ​ສຽງ​ປະກອບ​ໃນ​ຜົນງານນັ້ນ;
   11. ຜົນງານດ້ານສິລະປະກຳອື່ນ.
2. ຜົນ​ງານ​​ດ້ານວັນນະກຳ ແລະ ວິທະຍາສາດ ມີ ຕາມແຕ່ລະກໍລະນີ ດັ່ງນີ້​:
   1. ປຶ້ມອ່ານ, ວິ​ທະຍາ​ນິພົນ, ​ແຜ່ນ​ພັບ, ວາລະສານ, ສິ່ງ​ພິມ ແລະ ສິ່ງ​ຂີດ​ຂຽນ​ອື່ນ;
   2. ບົດ​ປາຖະກະຖາ, ​ບົດ​ຄຳ​ເຫັນ, ສູນ​ທອນ​ພົດ, ບົດ​ຄຳ​ສອນ, ບົດ​ສອນ ແລະ ບົດເວົ້າອື່ນ ທີ່​ໄດ້​ມີ​ການ​ບັນທຶກ​;
   3. ບົດ​ລະຄອນ, ບົດ​ເລື່ອງ, ບົດກະວີ;
   4. ໂປຣແກຣມ​ຄອມ​ພິວ​ເຕີ​ ແລະ ການ​ລວບ​ລວມຂໍ້​ມູນ ລວມທັງລະຫັດກຳ​ເນີ​ດ ​ແລະ ລະຫັດ​ວັດຖຸ;
   5. ຜົນ​ງານ​​ດ້ານວັນນະກຳ ແລະ ວິທະຍາສາດອື່ນ.
3. ການ​ລວບ​ລວມຜົນງານ ສິລະ​ປະກຳ ​​ຫຼື ວັນນະກຳ ​ເປັນຕົ້ນ ສາລານຸກົມ, ການລວບລວມບົດປະພັນ ຫຼື ການລວບລວມຂໍ້ມູນ ດ້ວຍ​ການຈັດລຽງ, ການ​ຄັດ​ເລືອກ, ການ​ລວບ​ລວມບັນດາ​ຫົວ​ຂໍ້​ຕ່າງໆ ທີ່​ປະກອບ​ເຂົ້າກັນ ​ເປັນ​ການ​ປະດິດຄິດແຕ່ງ​ທາງປັນຍາ.

**​**ຜົນງານ​ໃດໜຶ່ງ ຈະຖືວ່າໄດ້ມີ​ການປະດິດຄິດແຕ່ງຂຶ້ນ​ ກໍຕໍ່ເມື່ອ​ໄດ້​ບັນທຶກ​ລົງ​ໃນຮູບແບບ​ວັດຖຸໃດໜຶ່ງທີ່​ຈັບບາຍ​ໄດ້ ຫຼື ຮູບແບບເອເລັກໂຕຣນິກ.

**ມາດຕາ 92 ​ຜົນ​ງານທີ່ສືບເນື່ອງຈາກ​ລິ​ຂະ​ສິດ**

ຜົນ​ງານທີ່ສືບເນື່ອງຈາກ​ລິ​ຂະ​ສິດ ຈະ​ໄດ້​ຮັບ​ການ​ປົກ​ປ້ອງ ຄື​ກັບ​ຜົນງານ​ຕົ້ນສະບັບ​ໂດຍ​ປາສະ​ຈາກ​ການ​ສ້າງ​ຜົນ​ເສຍ​ຫາຍ ​ຕໍ່​ເຈົ້າຂອງ​ລິ​ຂະ​ສິດຕົ້ນສະບັບ ຊຶ່ງ​ເປັນ​​ຜົນງານທີ່ນໍາມາ​ເປັນ​ພື້ນຖານ​ໃນ​ການສ້າງ​ຜົນງານ​ທີ່ສືບ​ເນື່ອງ.

**ມາດຕາ 93 ສິ່ງ​ທີ່​ບໍ່​ສາມາດປົກ​ປ້ອງ​​ເປັນລິ​ຂະ​ສິດ**

ສິ່ງ​ທີ່​ບໍ່​ສາມາດ​ປົກ​ປ້ອງ​ເປັນ​​ລິ​ຂະ​ສິດ ​​​ມີ ດັ່ງ​​ນີ້:

* + - * 1. ຂ່າວ​ປະຈຳ​ວັນ ຫຼື ເຫດການ​ຕົວ​ຈິງ​ທີ່​ເກີດ​ຂຶ້ນ ທີ່ມີ​ລັກສະນະ​ເປັນ ຂໍ້​ມູນ ຂ່າວສານ;
        2. ຄວາມ​ຄິດ, ຂັ້ນຕອນ, ກຳມະ​ວິທີ, ວິທີ​ການປະຕິບັດ ຫຼື ຫຼັກການຄະນິດສາດ;
        3. ​ນິຕິ​ກຳ​, ລະບຽບ​ການ​ປົກ​ຄອງ ແລະ ​ເອກະ​ສານທາງດ້ານການດຳເນີນຄະດີ ລວມທັງເອກະສານ​ດັ່ງກ່າວ ທີ່ໄດ້ແປ​​ເປັນ​ທາງ​ການ​.

**ໝວດທີ 2**

**​ການ​ປົກ​ປ້ອງສິດ​ກ່ຽວຂ້ອງ​ກັບລິຂະສິດ**

**ມາດຕາ 94 ຜູ້ໄດ້ຮັບຜົນ​ປະ​ໂຫຍດ​ຈາກການ​ປົກ​ປ້ອງສິດ​ກ່ຽວ​ຂ້ອງ​ກັບ​ລິ​ຂະ​ສິດ**

ຜູ້ໄດ້ຮັບຜົນ​ປະ​ໂຫຍດ​ຈາກການ​ປົກ​ປ້ອງ ສິດ​ກ່ຽວຂ້ອງ​ກັບ​ລິ​ຂະ​ສິດ ມີ ດັ່ງນີ້:

* + - * 1. ຜູ້​ສະ​ແດງ ລວມມີນັກສະ​ແດງ, ນັກ​ຮ້ອງ, ນັກ​ດົນຕີ, ນັກ​ຟ້ອນ ແລະ ​ບຸກຄົນອື່ນ ທີ່​ສະ​ແດງ, ຮ້ອງ​ເພງ, ​ເລົ່າ, ​ຫຼິ້ນ ໃນຮູບ​ແບບຂອງຜົນງານດ້ານ​ສິລະ​ປະກຳ ແລະ ວັນນະກຳ ​ຫຼື ການສະ​ແດງ​ອອກ​ທາງ​ວັດທະນະ​ທຳ​ພື້ນເມືອງ;
        2. ຜູ້​ຜະລິດ​ການ​ບັນທຶກ​ສຽງ ທີ່​ໄດ້~~​~~ບັນທຶກ​ຄັ້ງທຳ​ອິດ​ຂອງ​​ການສະ​ແດງ​ໃດໜຶ່ງ ຫຼື ສຽງ​ອື່ນ​ ຫຼື ການ​ນຳ​ ສະ​ເໜີບັນດາ​ສຽງອື່ນທີ່​ປະກອບ​ໃນ​ການສະ​ແດງ;
        3. ຜູ້​ກະຈາຍສຽງ-​ແຜ່​ພາບ ​ແລະ ອົງການ​ກະຈາຍສຽງ-​ແຜ່​ພາບ ທີ່​​​​ໄດ້ມີ​ການຮັບ​ສົ່ງ​ສັນ​ຍານ ສຽງ ຫຼື ພາບ ແລະ ​ສຽງ ຜ່ານ​ລະ​ບົບໃຊ້ສາຍ ຫຼື ​ບໍ່​ໃຊ້​ສາຍ ສູ່​ສາ​ທາ​ລະ​ນ​ະ​ຊົນ.

**ມາດຕາ 95 ສິດກ່ຽວຂ້ອງກັບລິ​ຂະ​ສິດ ​​ທີ່​ໄດ້ຮັບການ​ປົກ​ປ້ອງ**

ສິດກ່ຽວຂ້ອງກັບລິ​ຂະ​ສິດ ​​ທີ່​ໄດ້ຮັບການ​ປົກ​ປ້ອງ ມີ ດັ່ງນີ້:

1. ການສະ​ແດງ:
   1. ການ​ສະ​ແດງ~~​​~~ຢູ່​ພາຍ​ໃນ ຫຼື ຕ່າງ​ປະ​ເທດ ​ຂອງ​ພົນລະ​ເມືອງ​ລາວ, ຄົນ​ຕ່າງ​ດ້າວ ຫຼື ຄົນ​ບໍ່ມີ​ສັນ​ຊາດ​ ທີ່ອາໄສຢູ່ ສປປ ລາວ;
   2. ການ​ສະ​ແດງ​ຂອງ​ຄົນ​ຕ່າງ​ປະ​ເທດ ​ຢູ່ ສປປ ລາວ;
   3. ການ​ສະ​ແດງ​ທີ່​​ຖື​ກປົກປ້ອງ ຕາມສົນທິສັນຍາ ທີ່ ສປປ ລາວ ​ເປັນ​ພາຄີ ແລະ ສັນຍາ​ສາກົນ ທີ່ກ່ຽວຂ້ອງ.
2. ການ​ບັນທຶກ​ສຽງ:
   1. ​​ການ​ບັນທຶກ​ສຽງ ທີ່​ຜະ​ລິດ​ຢູ່​ພາຍ​ໃນ ຫຼື ຕ່າງປະ​ເທດ​ຂອງ​ພົນລະ​ເມືອງ​ລາວ, ຄົນ​ຕ່າງ​ດ້າວ ຫຼື ຄົນ​ບໍ່ມີ​ສັນ​ຊາດ​ ທີ່ອາໄສຢູ່ ສປປ ລາວ;
   2. ​ການ​ບັນທຶກ​ສຽງ​ຂອງ​ຄົນ​ຕ່າງ​ປະ​ເທດທີ່ຜະລິດ ​ຢູ່ ສປປ ລາວ;
   3. ການ​ບັນທຶກ​ສຽງ​ທີ່​ຖື​ກປົກ​ປ້ອງ ຕາມສົນທິສັນຍາ ທີ່ ສປປ ລາວ ​ເປັນ​ພາຄີ ແລະ ສັນຍາ​ສາກົນທີ່ກ່ຽວຂ້ອງ.
3. ການ​ກະຈາຍ​ສຽງ-​ແຜ່ພາບ:
   1. ການກະຈາຍ​ສຽງ-​ແຜ່ພາບ ຢູ່​ພາຍ​ໃນ ຫຼື ​ຕ່າງ​ປະ​ເທດຂອງ​ພົນລະ​ເມືອງ​ລາວ, ຄົນ​ຕ່າງ​ດ້າວ ຫຼື ຄົນບໍ່ມີ​ສັນ​ຊາດ​ ທີ່ອາໄສຢູ່ ສປປ ລາວ ຫຼື ​ອົງການກະຈາຍ​ສຽງ-​ແຜ່ພາບທີ່​ມີ​ສຳ​ນັກງານ​ໃຫຍ່ ຢູ່ ສ​ປ​ປ ລາວ;
   2. ການກະຈາຍ​ສຽງ-​ແຜ່ພາບ ​ທີ່​ສົ່ງຈາກ​ເຄື່ອງ​​ຮັບສົ່ງ​ສັນ​ຍານ ທີ່​ຕັ້ງ​ຢູ່ ສ​ປ​ປ ລາວ;
   3. ການກະຈາຍ​ສຽງ-​ແຜ່ພາບ ທີ່​ຖື​ກປົກ​ປ້ອງ ຕາມສົນທິສັນຍາ ທີ່ ສປປ ລາວ ​ເປັນ​ພາຄີ ແລະ ສັນຍາ​ສາກົນ ທີ່ກ່ຽວຂ້ອງ.
4. ລາຍການຜ່ານສັນຍານ​ດາວ​ທຽມ ທີ່​ເຂົ້າລະຫັດ​ ແລະ ​ບໍ່​ເຂົ້າລະຫັດ:
   1. ລາຍ​ການຜ່ານສັນຍານ​ດາວ​ທຽມ ທີ່​ເຂົ້າລະຫັດ​ ແລະ ​ບໍ່​ເຂົ້າລະຫັດ ຢູ່​ພາຍ​ໃນ ຫຼື ​ຕ່າງ​ປະ​ເທດຂອງ​ພົນລະ​ເມືອງ​ລາວ, ຄົນ​ຕ່າງ​ດ້າວ ຫຼື ຄົນ​ບໍ່ມີ​ສັນ​ຊາດ​ ທີ່ອາໄສຢູ່ ສປປ ລາວ;
   2. ລາຍ​ການຜ່ານສັນຍານ​ດາວ​ທຽມ ທີ່​ເຂົ້າລະຫັດ​ ແລະ ​ບໍ່​ເຂົ້າລະຫັດ ຂອງຄົນຕ່າງປະເທດ ຢູ່​​ ສປປ ລາວ;
   3. ລາຍການຜ່ານສັນຍານ​ດາວ​ທຽມ ທີ່​ເຂົ້າລະຫັດ​ ແລະ ​ບໍ່​ເຂົ້າລະຫັດ ທີ່​ຖືກປົກ​ປ້ອງຕາມສົນທິ ສັນຍາ ທີ່ ສປປ ລາວ ​ເປັນ​ພາຄີ ແລະ ສັນຍາ​ສາກົນທີ່ກ່ຽວຂ້ອງ.

ການ​ສະ​ແດງ​, ການ​ບັນທຶກ​ສຽງ ~~​~~ແລະ ລາຍການ​ກະຈາຍ​ສຽງ-ແຜ່ພາບ ຜ່ານ​ສັນຍານ​ດາວ​ທຽມ ທີ່​ເຂົ້າລະຫັດ ແລະ ບໍ່ເຂົ້າລະຫັດ ​ຕ້ອງໄດ້ຮັບການ​ປົກ​ປ້ອງ ຕາມ​ທີ່ໄດ້​ກຳນົດໄວ້​ໃນ ຂໍ້ 1, 2, 3 ແລະ ຂໍ້ ​4 ຂອງ​ມາດຕາ​ນີ້ ໂດ​ຍບໍ່​ແຕະຕ້ອງ​ຕໍ່​ຜົນ​ງານທີ່​ມີ​ລິ​ຂະ​ສິດ.

**ໝວດທີ 3**

**​ການ​ແຈ້ງ ລິ​ຂະ​ສິດ ​ຫຼື ສິດ​ກ່ຽວຂ້ອງ​ກັບ​ລິ​ຂະ​ສິດ**

**ມາດຕາ 96 ​(ປັບປຸງ) ການ​ແຈ້ງ ລິ​ຂະ​ສິດ ​ຫຼື ສິດ​ກ່ຽວຂ້ອງ​ກັບ​ລິ​ຂະ​ສິດ**

ລິ​ຂະ​ສິດ ຫຼື ສິດ​ກ່ຽວຂ້ອງ​ກັບ​ລິ​ຂະ​ສິດ ​ແມ່ນ ສິດ​ທີ່​ເກີດ​ຂຶ້ນ​ໂດ​ຍທັນ​ທີ ເມື່ອ​ໄດ້​ມີ​ການ​ປະດິດ​ຄິດ​​ແຕ່ງ​ຜົນ​ງານ​ນັ້ນຂຶ້ນມາ ໂດຍ​ບໍ່​ມີ​ການ​ຈົດ​ທະບຽນ ແຕ່ສາມາດແຈ້ງ​ສິດ​ນັ້ນ​​ໄວ້​ນຳ ຂະແໜງການອຸດສາຫະກຳ ແລະ ການຄ້າ ເພື່ອ​ເປັນ​ຫຼັກຖານ​ ຫຼື ເປັນ​ຂໍ້​ມູນ​.

**ມາດຕາ 97 (ປັບປຸງ) ການ​ບັນທຶກ​ການແຈ້ງ ລິ​ຂະ​ສິດ ຫຼື ສິດ​ກ່ຽວຂ້ອງ​ກັບ​ລິ​ຂະ​ສິດ**

ເມື່ອ​ໄດ້​ຮັບ​ຄຳ​ຮ້ອງຂໍແຈ້ງລິ​ຂະ​ສິດ ຫຼື ສິດ​ກ່ຽວຂ້ອງ​ກັບ​ລິ​ຂະ​ສິດແລ້ວ ຂະແໜງການອຸດສາຫະກຳ ແລະ ການຄ້າ ຕ້ອງບັນ​ທຶກການ​ແຈ້ງ​ດັ່ງກ່າວ ແລະ​​ ອອກ​ໃບຮັບແຈ້ງໃຫ້​ ເພື່ອ​ເປັນ​ຫຼັກຖານ ຖ້າ​ຄຳ​ຮ້ອງ​ດັ່ງກ່າວຫາກຖືກຕ້ອງ​ ແລະ​ ຄົບ​ຖ້ວນ ​ຕາມ​ເງື່ອນ​ໄຂ​ທີ່​ໄດ້ກຳນົດໄວ້​​. ໃບຮັບແຈ້ງ​ການ​ແຈ້ງ​ລິ​ຂະ​ສິດ ຫຼື ສິດ​ກ່ຽວຂ້ອງ​ກັບ​ລິ​ຂະ​ສິດ ຕ້ອງບົ່ງບອກຊື່​ເຈົ້າຂອງ​ຜົນງານ, ຊື່​ຜົນງານ ພ້ອມວັນ​ເດືອນ​ປີ​ສ້າງຜົນງານ ແຕ່​ບໍ່ເປັນການໃຫ້​ສິດ​ໃດໆແກ່​ຜູ້​ແຈ້ງ.

**ໝວດທີ 4**

**ເຈົ້າຂອງລິ​ຂະ​ສິດ ​**

**ມາດຕາ 98 (ປັບປຸງ) ​ເຈົ້າຂອງ​ລິ​ຂະ​ສິດ**

​ເຈົ້າຂອງລິຂະສິດ ໃນຜົນງານກ່ຽວກັບວັນນະກຳ, ສິລະປະກຳ ແລະ ວິທະຍາສາດ ແມ່ນ ຜູ້ປະດິດຄິດແຕ່ງ ທີ່ໄດ້ຮັບກຳມະສິດຕໍ່ລິຂະສິດທີ່ເປັນສິດດ້ານຈາລິຍະທຳ ແລະ ສິດດ້ານເສດຖະກິດ. ເມື່ອມີການ​ສ້າງຜົນ ງານຮ່ວມກັນ ກໍຈະ​ໄດ້​ຮັບສິດຮ່ວມກັນ ລະຫວ່າງຜູ້ປະດິດຄິດແຕ່ງດ້ວຍກັນ, ເວັ້ນເສຍແຕ່ໄດ້ຕົກລົງກັນໄວ້ເປັນຢ່າງອື່ນ.

ໃນກໍລະນີຜົນງານ ໄດ້ຖືກສ້າງຂຶ້ນດ້ວຍການ​ວ່າຈ້າງນັ້ນ ເຈົ້າຂອງລິ​ຂະສິດໃນຜົນງານດັ່ງ​ກ່າວ ກໍແມ່ນ​ຜູ້​ວ່າ​ຈ້າງ, ເວັ້ນເສຍແຕ່ໄດ້ຕົກລົງກັນໄວ້ເປັນຢ່າງອື່ນ.

ເຈົ້າຂອງລິຂະສິດ ແມ່ນ ຜູ້ໄດ້ຮັບກຳມະສິດ ຕໍ່ລິຂະສິດ ທີ່ເປັນສິດດ້ານເສດຖະກິດ ດ້ວຍການ ຊື້ ຂາຍ, ມອບໂອນ ດ້ວຍ​ສັນຍາ ຫຼື ດ້ວຍການ​ສືບ​ທອດມູນມໍຣະດົກ.

ສຳລັບເຈົ້າຂອງລິຂະສິດ ທີ່ໄດ້ຮັບກໍາມະສິດ ຕໍ່ລິຂະສິດ ທີ່ເປັນສິດດ້ານເສດຖະກິດ ຕາມທີ່ໄດ້ລະບຸໄວ້ໃນສັນຍາ​ ລວມທັງສັນຍາວ່າ​ຈ້າງແຮງງານ ເພື່ອສ້າງຜົນງານ ແລະ/ຫຼື ບັນທຶກສຽງນັ້ນ ກໍຈະສາມາດນຳ​ໃຊ້ສິດ ໃນນາມຕົນເອງ ແລະ ກໍຈະມີ​ສິດໄດ້ຮັບຜົນປະໂຫຍດຈາກສິດດັ່ງກ່າວ​.

**ມາດຕາ 99 (ປັບປຸງ) ຜູ້ປະກອບສ່ວນ ໃນຜົນງານການສະແດງ ຫຼື ຜົນງານດ້ານຮູບເງົາ**

ຜູ້ປະກອບສ່ວນ ຢ່າງມີຫົວຄິດປະດິດ​ສ້າງ ໃນຜົນງານການສະແດງ ຫຼື ຜົນງານດ້ານຮູບເງົາ ຊຶ່ງມີຜູ້ອຳນວຍການສ້າງ, ຜູ້ສ້າງບົດຮູບເງົາ, ຜູ້ໃຫ້ສຽງປະກອບ ແລະ ຜູ້ສ້າງຜົນງານດ້ານດົນຕີ, ບັນນາທິການ, ຜູ້ຮຽບຮຽງ, ມືກ້ອງ, ຜູ້ຄວບຄຸມການສະແດງ, ຜູ້ປະພັນ, ຜູ້ຈັດສາກ, ຜູ້ຄວບຄຸມສຽງ, ຜູ້ຄວບຄຸມແສງ, ຜູ້ອອກແບບສະຖານທີ່ຖ່າຍທຳ, ຜູ້ຈັດການດ້ານເຄື່ອງມືຖ່າຍທຳ, ຜູ້ຈັດການດ້ານເຕັກນິກ ແລະ ບຸກຄົນອື່ນ ທີ່ປະກອບສ່ວນໃນວຽກດັ່ງກ່າວ ຖືວ່າເປັນຜູ້​​ຮ່ວມປະດິດຄິດແຕ່ງ ໃນຜົນງານການສະ​ແດງ ​ຫຼື​ ຜົນງານດ້ານຮູບເງົາ.

ຜູ້​​ຮ່ວມປະດິດຄິດແຕ່ງ ຕ້ອງໄດ້ຮັບ​ການບົ່ງຊື່ຢ່າງຈະແຈ້ງ​ ໃສ່ໃນ​ຜົນງານທີ່​ຕົນ​ເອງ​ໄດ້​ມີ​ສ່ວນ​ຮ່ວມ​ສ້າງນັ້ນ, ເວັ້ນເສຍແຕ່​ມີເງື່ອນໄຂອື່ນ ທີ່ບໍ່ໃຫ້​​ບົ່ງ​ຊື່ນັ້ນ​ໄດ້.

​​ໃນ​ກໍລະນີ​ບໍ່ໄດ້ມີ​ການ​ຕົກລົງກັນໄວ້ຢ່າງເປັນລາຍ​ລັກອັກສອນນັ້ນ ຜູ້ຮ່ວມປະດິດຄິດ​ແຕ່ງເຫຼົ່ານີ້ ກໍຈະບໍ່ມີສິດຄັດຄ້ານ ການຜະລິດຊ້ຳ, ການແຈກຢາຍ, ການສະແດງ, ການສື່ສານ ຜົນງານຕໍ່ສາທາລະນະຊົນ ດ້ວຍລະບົບສື່ສານທີ່ໃຊ້ສາຍ, ການອອກອາກາດ ຫຼື ການສື່ສານ ໃນຮູບແບບອື່ນ ຫຼື ການ​ແປ​​ເນື້ອ​ໃນຄຳ​ເວົ້າ ຫຼື ການ​ພາກສຽງ​​ ເຂົ້າ​ໃນຜົນງານ, ຍົກເວັ້ນ​​ຜູ້​ສ້າງ​ບົດ​ຮູບເງົາ, ຜູ້​ໃຫ້​ສຽງ​ປະກອບ ​ແລະ ຜູ້ສ້າງຜົນງານ​ດ້ານ​ດົນຕີ​ ເພື່ອປະກອບເຂົ້າໃນ​ຮູບ​ເງົາ ຫຼື ຜູ້ອຳນວຍ​ການ​ສ້າງຮູບເງົາ.

**ມາດຕາ 100 (**ປັບປຸງ**) ສິດ​ດ້ານ​ຈາລິ​ຍະ​ທຳ**

ຜູ້​ປະດິດ​ຄິດແຕ່ງ​ ມີ​ສິດດ້ານຈາລິ​ຍະ​ທຳ ​ດັ່ງ​​ນີ້:

* 1. ​ເປີດ​ເຜີຍ ​ແລະ ​​ເຜີຍ​ແຜ່​ ຜົນງານ​ຄັ້ງທຳ​ອິດ, ເວັ້ນເສຍແຕ່ຜູ້ກ່ຽວ ຫາກໄດ້ມອບສິດນີ້ຢ່າງເປັນລາຍລັກອັກສອນ ໃຫ້ບຸກຄົນອື່ນນຳໃຊ້ ຫຼັງຈາກການເສຍຊີວິດຂອງຕົນ;
  2. ອ້າງເປັນ​ຜູ້​ປະດິດຄິດແຕ່ງ​, ມີຊື່​ຂອງຕົນ​ເອງ ​​​ເພື່ອສະ​ແດງ​​ໃຫ້​ເຫັນ​ເວລາ​ມີ​ການນຳ​ໃຊ້ ຫຼື ຈັດ​ພິມຜົນງານ​ດັ່ງກ່າວ, ໃຊ້​ນາມແຝງ ຫຼື ນາມປາກກາ ຫຼື ຈັດພິມ​ຜົນງານ​ ໂດຍບໍ່​ໃສ່​ຊື່ຂອງຕົນ;
  3. ຄັດຄ້ານ ການໃສ່ຊື່ບຸກຄົນອື່ນ ໃນ​ຜົນງານຂອງຕົນ;
  4. ຄັດຄ້ານ ການແອບ​ອ້າງ​​ນຳ​ໃຊ້ຊື່​ຂອງ​ຕົນ ໄປ​ໃສ່​ຜົນງານອື່ນ ທີ່ຕົນບໍ່ໄດ້ເປັນຜູ້ປະດິດ​ຄິດ​​ແຕ່ງ ຫຼື ຜົນງານທີ່ບຸກຄົນອື່ນໄດ້​ດັດ​ແກ້; ​
  5. ຄັດຄ້ານ​ ການ​ບິດເບືອນ, ການຕັດຮອນ, ການ​ດັດ​ແກ້​ ຫຼື ການ​ກະທຳອື່ນ​ ຕໍ່ຜົນງານ ຊຶ່ງກໍໍ່ໃຫ້​ເກີດ​ຜົນ​ເສຍ​ຫາຍ ​ຕໍ່​ກຽດ ຫຼື ​ຊື່​ສຽງ​ ຂອງ​ຜູ້​ປະດິດ​ຄິດ​ແຕ່ງ.

ຜູ້​ບໍ່​ແມ່ນຜູ້​ປະດິດ​ຄິດ​ແຕ່ງ​ ແຕ່​ໄດ້​ນຳ​ໃຊ້ຊື່​ຂອງຜູ້ກ່ຽວ ຫຼື ເປັນເຈົ້າຂອງສິດດ້ານເສດຖະກິດຂອງຜົນງານນັ້ນ ກໍ​ຈະ​ມີ​ສິດ​​ເຊັ່ນ​ດຽວ​ກັນ​ ຕາມທີ່​ໄດ້​ກຳນົດ​ໄວ້​ໃນ​ ຂໍ້ 5 ຂອງ​ມາດຕາ​ນີ້.

ສິດດ້ານຈາລິຍະທໍາ ບໍ່ສາມາດມອບໂອນໃຫ້ບຸກຄົນອື່ນໄດ້ ເຖິງແມ່ນວ່າຜູ້ປະດິດຄິດແຕ່ງນັ້ນ ຈະບໍ່ໄດ້ເປັນເຈົ້າຂອງສິດດ້ານເສດຖະກິດກໍຕາມ, ແຕ່ສິດຕາມ​ທີ່ໄດ້ກຳນົດໄວ້ໃນ ຂໍ້ 2 ແລະ ຂໍ້ 5 ຂອງ​ມາດ​ຕານີ້ ຈະ​ສືບຕໍ່​ໄປ​​ຈົນກວ່າສິດ​ດ້ານ​ເສດຖະກິດ​ຂອງ​ຜູ້​ປະດິດ​ຄິດ​​ແຕ່ງສິ້ນສຸດລົງ ແລະ ກາຍເປັນຂອງສາທາລະນະຊົນ.​ ສ່ວນສິດ ຕາມທີ່ໄດ້ກຳນົດໄວ້ໃນ​ ຂໍ້ 3 ແລະ ຂໍ້ 4 ແລະ ວັກທີສອງ ຂອງ​ມາດຕາ​ນີ້ ບຸກຄົນ​ທີ່ມີສ່ວນກ່ຽວຂ້ອງ​ ກັບສິດ​ດັ່ງກ່າວ ສາມາດນໍາໃຊ້ສິດນັ້ນ ​ໂດຍ​ບໍ່​ມີ​ກຳນົດ​​ເວລາ.

**ມາດຕາ 101 (ປັບປຸງ) ສິດດ້ານ​ເສດຖະກິດ**

ເຈົ້າ​ຂອງ​ລິ​ຂະ​ສິດ ໃນ​ຜົນງານ​ດ້ານສິລະປະກຳ ​ຫຼື ວັນນະກຳ ​ມີ​ສິດ​​ແຕ່ພຽງ​ຜູ້​ດຽວ ໃນ​ການ​ດຳ​ເນີນ ຫຼື ການ​ອະນຸຍາດ​ ໃຫ້​ດຳເນີນການຕ່າງໆ ກ່ຽວກັບ​ຜົນງານ​ຂອງ​ຕົນ ດັ່ງນີ້:

* 1. ສະ​ສົມ ທ້ອນ​ໂຮມຜົນງານ;
  2. ຜະລິດຊ້ຳຜົນ​ງານລິຂະສິດ ​ບໍ່ວ່າ​ໃນ​ລັກສະນະ ຫຼື ໃນຮູບ​ແບບ​ໃດກໍ​ຕາມ ​ລວມທັງ​ຈໍລະ​ຈອນ​ແຈກ​ຢາຍສຳ​ເນົາ​ຜົນງານ​ດັ່ງກ່າວ;
  3. ແປ​ຜົນງານ;
  4. ກະຈາຍສຽງ-​ແຜ່ພາບ ​ຂອງຜົນງານ;
  5. ສື່ສານ​ ຫຼື ເຜີຍແຜ່ ຜົນງານລິຂະສິດ​ ຕໍ່​ສາທາລະນະ​ຊົນ​ ດ້ວຍ​ລະບົບ​ສື່ສານ ​ທີ່​ໃຊ້​ສາຍ ຫຼື ບໍ່ໃຊ້ສາຍ ຫຼື ດ້ວຍການ​ກະຈາຍສຽງ-ແຜ່ພາບຊ້ຳ​ ຜົນງານ;
  6. ສື່ສານ ຫຼື ເຜີຍແຜ່ ຜົນງານ​ການກະຈາຍສຽງ-​ແຜ່​ພາບ ຕໍ່​ສາທາລະນະ​ຊົນ​ ດ້ວຍ​​​ໂທລະ​ໂຄ່ງ ຫຼື ເຄື່ອງ​ສົ່ງ​ສັນຍານ​ດ້ວຍລະບົບ​ທີ່ຄ້າຍຄືກັນ, ດ້ວຍສັນຍານ, ດ້ວຍສຽງ ຫຼື ພາບ.

ໃນກໍລະນີ ບໍ່ມີການ​ກຳນົດສະເພາະ ກ່ຽວກັບການອະນຸຍາດ ທີ່ໄດ້ໃຫ້ຕາມ ຂໍ້ 4 ຂອງມາດຕານີ້ ຈະ​ບໍ່ຖືວ່າເປັນ​ການອະນຸຍາດໃຫ້ບັນທຶກ​ ດ້ວຍເຄື່ອງບັນທຶກສຽງ ຫຼື ພາບ ຕໍ່ຜົນງານການກະຈາຍ​ສຽງ-​ແຜ່​ພາບ.

ສຳລັບ​ຜົນງານ​ດ້ານວັນນະກຳນັ້ນ ຜູ້​ປະດິດ​ຄິດ​ແຕ່ງ​ ຫຼື ເຈົ້າ​ຂອງ​ລິ​ຂະ​ສິດ​​ ​ມີ​ສິດ​​ແຕ່ພຽງ​ຜູ້​ດຽວ ໃນ​ການ​ດຳ​ເນີນ ຫຼື ການ​ອະນຸຍາດ​ ໃຫ້​ດຳເນີນການຕ່າງໆ ກ່ຽວກັບ​ຜົນງານ​ຂອງ​ຕົນ ດັ່ງ​​ນີ້:

1. ​ເລົ່າ​ຜົນງານ​ ຕໍ່​ສາທາລະນະ​ຊົນ ດ້ວຍ​ວິທີ​ການ​ ຫຼື ຂະ​ບວນການ​ໃດໜຶ່ງ;
2. ສື່ສານ ຫຼື ເຜີຍແຜ່ ​ຜົນງານລິຂະສິດຕໍ່​ສາທາລະນະ​ຊົນ ດ້ວຍ​ການ​ເລົ່າຄືນຜົນງານ ຫຼື​ ດ້ວຍ​ວິທີ​ການສື່ສານ​ອື່ນໃດໜຶ່ງ;
3. ແປການ​ເລົ່າຄືນຜົນງານ.

ສຳລັບ​ການສະ​ແດງລະຄອນ, ລະຄອນ-ດົນຕີ ​ແລະ​ ຜົນງານ​ດ້ານ​ດົນຕີນັ້ນ ຜູ້​ປະດິດ​ຄິດ​ແຕ່ງ​ ຫຼື ເຈົ້າ​ຂອງລິ​ຂະ​ສິດ​​ ​ມີ​ສິດ​​ແຕ່ພຽງ​ຜູ້​ດຽວໃນ​ການ​ດຳ​ເນີນ ຫຼື ການ​ອະນຸຍາດ​ ໃຫ້​ດຳເນີນການຕ່າງໆ ກ່ຽວກັບ​ຜົນງານ ​ຂອງ​ຕົນ ດັ່ງ​​ນີ້:

1. ສະ​ແດງ ຫຼື ​ເຜີຍແຜ່ ຜົນງານລິຂະສິດ​ຕໍ່​ສາທາລະນະ​ຊົນ ລວມທັງການສະ​ແດງ​ຜົນງານ​​ ດ້ວຍ​ວິທີ ການ​ ຫຼື ຂະ​ບວນການ​ໃດໜຶ່ງ;
2. ສື່ສານ ຫຼື ເຜີຍແຜ່ ຜົນງານລິຂະສິດ ກ່ຽວກັບການສະ​ແດງ​​ຕໍ່​ສາທາລະນະຊົນ;
3. ແປ​ຜົນງານ​ການສະ​ແດງ.

ຜູ້​ປະດິດ​ຄິດ​ແຕ່ງ​ ຫຼື ເຈົ້າ​ຂອງ​ລິ​ຂະ​ສິດ​​ ​ມີ​ສິດ​​ແຕ່ພຽງ​ຜູ້​ດຽວໃນ​ການ​ດຳ​ເນີນ ຫຼື ການ​ອະນຸຍາດ​ ໃຫ້​​ດັດ​​ແກ້, ປັບປຸງ ຫຼື ຈັດ​ລຽງຜົນງານ​ຂອງ​ຕົນ ດັ່ງ​​ນີ້:

1. ດັດ​​ແກ້ຜົນງານ​ດ້ານ​ຮູບ​ເງົາ-ລະຄອນ ແລະ ຜະລິດ​ຊ້ຳ​ຜົນງານ​ດ້ານ​ສິລະ​ປະກຳ ຫຼື ວັນນະກຳ ​ແລະ ແຈກ​ຢາຍ​ຜົນງານ ທີ່​ໄດ້​ດັດ​​ແກ້ ຫຼື ໄດ້ຜະລິດ​ຊ້ຳ;
2. ສະ​ແດງ ຫຼື ສື່ສານ ຜົນງານລິຂະສິດ​ ຕໍ່​ສາທາລະນະ​ຊົນ ​ດ້ວຍ​ລະບົບ​ການ​ສື່ສານ​ທີ່​ໃຊ້​ສາຍ ຫຼື ບໍ່ໃຊ້ສາຍ ຫຼື ຜົນງານ​ທີ່​ໄດ້​ຮັບ​ການ​ດັດ​ແກ້ ຫຼື ໄດ້ຜະລິດ​ຊ້ຳຜົນງານລິຂະສິດ.

ຜູ້​ປະດິດ​ຄິດ​ແຕ່ງ​ ຫຼື ເຈົ້າ​ຂອງ​ລິ​ຂະ​ສິດ​​ ​ມີ​ສິດ​​ແຕ່ພຽງ​ຜູ້​ດຽວໃນ​ການ​ດຳ​ເນີນ ຫຼື ການ​ອະນຸຍາດ ຫຼື ບໍ່ອະນຸຍາດໃຫ້:

1. ​ຜະລິດ​ຊ້ຳຜົນງານລິຂະສິດ ທັງທາງ​ກົງ ແລະ ທາ​ງອ້ອມ ທັງ​ໝົດ ຫຼື ບາງສ່ວນ​ ຂອງຜົນງານການ​ບັນ​ທຶກສຽງ​, ​ໂປຣ​ແກຣມຄອມ​ພິວ​ເຕີ ຫຼື ການ​ລວບລວມຂໍ້ມູນ ຫຼື ສິ່ງ​ອື່ນ;
2. ນຳ​ເຂົ້າມາ​ຍັງ ສປປ ລາວ ສຳ​ເນົາຜົນງານ​​ການ​ບັນທຶກ​ສຽງ ເຖິງ​ວ່າຜູ້​ຖື​ສິດ​ທີ່​ກ່ຽວຂ້ອງໄດ້  
   ຈຳ​ໜ່າຍສຳ​ເນົາ​ດັ່ງກ່າວ​ ຢູ່ທ້ອງ​ຕະຫຼາດແລ້ວ​ກໍ​ຕາມ;
3. ສົ່ງອອກຜົນງານຕົ້ນສະບັບ ຫຼື ສຳເນົາຜົນງານໃດໜຶ່ງຂອງຕົນ;
4. ແຈກ​ຢາຍ​ຜົນງານ​ຕົ້ນ​ສະບັບ​ ແລະ ​ສຳ​ເນົາ​ການ​ບັນທຶກ​ສຽງ​ແຕ່​ລະ​ອັນ ໃຫ້​ສາທາລະນະ​ຊົນ​ຄັ້ງທຳ​ອິດ ​ດ້ວຍ​ການ​ຂາຍ, ​ການໃຫ້​ເຊົ່າ ຫຼື ດ້ວຍວິທີ​ການ​ອື່ນ; ​
5. ໃຫ້​ເຊົ່າ ຫຼື ໃຫ້​ຢືມ ຕົ້ນ​ສະບັບ ຫຼື ສຳ​ເນົາ ຜົນງານ​ດ້ານ​ສຽງ-ພາບ, ຜົນງານການ​ບັນທຶກ​ສຽງ ຫຼື ຜົນງານ​ດ້ານດົນຕີທີ່ຢູ່​ໃນ​ຮູບ​ແບບ​ຂອງໂນດເພງ ​ເພື່ອ​ຜົນປະໂຫຍດ ທັງ​ທາງ​ກົງ ແລະ ທາງ​ອ້ອມ ດ້ານການຄ້າ;
6. ນຳໃຊ້ສິດ ຕາມ​ທີ່​ໄດ້​ກຳນົດໄວ້​ໃນ ​ຂໍ້ 5 ຂອງວັກນີ້ ສຳລັບໂປຣ​ແກຣມຄອມ​ພິວ​ເຕີ ​ຫຼື ຖານ​ຂໍ້​ມູນ, ຍົກເວັ້ນ ໃນກໍລະນີ ​ສຳ​ເນົາໂປຣ​ແກຣມຄອມ​ພິວ​ເຕີ ຫາກບໍ່ແມ່ນເປົ້າໝາຍຕົ້ນຕໍ​ຂອງ​ການ​ໃຫ້​ເຊົ່າ. ການ​​ເອົາຕົ້ນສະບັບ ຫຼື ສຳເນົາໂປຣ​ແກຣມຄອມ​ພິວ​ເຕີ ​ໄປ​ວາງ​ຕະຫຼາດ ດ້ວຍ​ການ​ເຫັນດີ​ຂອງ​ຜູ້​ຖື​ສິດ ​ຈະ​ບໍ່ເຮັດໃຫ້ສິດໃນ​ການ​ໃຫ້ເຊົ່ານັ້ນໝົດໄປ.

​ຜູ້ປະດິດຄິດແຕ່ງ ຫຼື ເຈົ້າຂອງລິຂະສິດ ບໍ່​​ສາມາດສະກັດ​ກັ້ນ​ການ​ນຳ​ເຂົ້າ ຫຼື ການສົ່ງ​ອອກ​ຜົນງານຕົ້ນ​ສະບັບ​ ຫຼື ສຳ​ເນົາຜົນງານ ຊຶ່ງ​​ໄດ້ມາຢ່າງຖືກຕ້ອງ​ຕາມ​ກົດໝາຍ ດ້ວຍການອະນຸຍາດຂອງຕົນ;

ຜູ້​ປະດິດ​ຄິດ​ແຕ່ງ ຫຼື ເຈົ້າ​ຂອງ​ລິ​ຂະ​ສິດ​ ຜົນງານ​ດ້ານ ​ສິລະ​ປະກຳ ຫຼື ວັນນະກຳ ມີ​ສິດແຕ່ພຽງ​ຜູ້​ດຽວ​ ໃນ​ການ​ດຳ​ເນີນ ຫຼື ການ​ອະນຸຍາດໃຫ້:

1. ດັດ​​ແກ້ ຫຼື ຜະລິດ​ຊ້ຳຜົນງານ​ດ້ານຮູບ​ເງົາ ແລະ ສິດ​ໃນການ​ແຈກ​ຢາຍ​ຜົນງານ​ດັ່ງກ່າວ ທີ່​ໄດ້ມີ​ການ​ດັດ​ແກ້ ຫຼື ໄດ້ຜະລິດ​ຊ້ຳ;
2. ສະ​ແດງ ຫຼື ສື່ສານ​ຜົນງານທີ່​ໄດ້​ດັດ​​ແກ້ ຫຼື ຜະລິດ​ຊ້ຳ​ ຜົນງານ​ດ້ານຮູບ​ເງົາ ຕໍ່​ສາທາລະນະ​ຊົນ ດ້ວຍ​ລະບົບ​ສື່ສານ​ທີ່​ໃຊ້​ສາຍ ຫຼື ບໍ່ໃຊ້ສາຍ.

ການດັດ​​ແກ້ຜົນງານດ້ານສິລະປະກຳ ຫຼື ວັນນະກຳ ໃຫ້ເປັນຮູບແບບດ້ານສິລະປະກຳອື່ນ ໃນການຜະລິດຜົນງານດ້ານຮູບເງົາ ຕ້ອງຂໍອະນຸຍາດນຳ​ເຈົ້າຂອງລິຂະສິດຕົ້ນສະບັບ ໂດຍບໍ່​ສ້າງ​ຄວາມເສຍ​ຫາຍ​ຕໍ່ການນຳໃຊ້ສິດຂອງຜູ້ປະດິດຄິດແຕ່ງ~~​~~ ການສ້າງຮູບເງົາດັ່ງກ່າວ. ຜູ້​ປະດິດ​ຄິດ​ແຕ່ງ ຫຼື ເຈົ້າ​ຂອງ​ລິ​ຂະ​ສິດ ຂອງ​ຜົນງານດ້ານວັນນະກຳ, ລະຄອນ, ລະຄອນ-ດົນຕີ, ຜົນງານ​ດ້ານດົນຕີ, ການ​ເຕັ້ນ, ລະຄອນ​ກືກ, ພາບ​ບໍ່ເຄື່ອນໄຫວ ຫຼື ຜົນງານ​ດ້ານສຽງ-ພາບ ລວມທັງຮູບ​ພາບ, ພາບ​ບໍ່ເຄື່ອນໄຫວ ຫຼື ຜົນງານ​ດ້ານ​ສຽງ-ພາບ​ອື່ນຂອງ​ບຸກຄົນ ມີ​ສິດແຕ່ພຽງ​ຜູ້​ດຽວ​ ໃນ​ການ​ດຳ​ເນີນ ຫຼື ການ​ອະນຸຍາດໃຫ້:

1. ສະ​ແດງ​ຜົນງານ ຕໍ່​ສາທາລະນະ​ຊົນດ້ວຍວິທີ​ການ ຫຼື ຂະ​ບວນການໃດໜຶ່ງ ໂດ​ຍສະ​ເພາະ ​ເມື່ອມີການບັນທຶກສຽງ ​ເພື່ອ​ສະ​ແດງ​ຜົນງານ​ທີ່​ມີລິ​ຂະ​ສິດ​ ດ້ວຍ​ວິທີການຖ່າຍ​ທອດ​ສຽງ ​ຜ່ານທາງລະບົບການສື່ສານໃດໜຶ່ງ;
2. ສື່ສານ ຫຼື ເຜີຍແຜ່ ຜົນງານລິຂະສິດ​ຕໍ່​ສາທາລະນະ​ຊົນ ດ້ວຍ​ວິ​ທີ​ການ​ໃດໜຶ່ງ;
3. ແປຜົນງານການສະ​ແດງ​​.

​**ມາດຕາ 102 (ປັບປຸງ) ການລະ​ເມີດ​ສິດດ້ານ​ຈາລິ​ຍະ​ທຳ ແລະ ສິດດ້ານ​ເສດຖະກິດ**

ບຸກຄົນ­, ນິຕິບຸກຄົນ ຫຼື ການ­ຈັດຕັ້ງອື່ນ ບໍ່ສາມາດດຳເນີນການໃດໆ ຕາມທີ່ໄດ້ກຳນົດໄວ້ໃນ​ມາດຕາ 100 ຂອງ​ກົດໝາຍສະບັບນີ້ ຖ້າບໍ່ໄດ້ຮັບອະນຸຍາດ ຈາກຜູ້ປະດິດຄິດແຕ່ງ. ການດຳເນີນການທີ່ບໍ່ໄດ້ຮັບອະນຸ ຍາດ ຈະຖືເປັນ­ການ­ລະເມີດສິດດ້ານ­ຈາລິຍະທຳຂອງຜູ້ປະດິດຄິດແຕ່ງ, ເວັ້ນເສຍແຕ່ກົດໝາຍໄດ້ກຳນົດໄວ້ເປັນຢ່າງອື່ນ.

ບຸກຄົນ­, ນິຕິບຸກຄົນ ຫຼື ການ­ຈັດຕັ້ງອື່ນ ບໍ່ສາມາດດຳເນີນການໃດໆ ຕາມທີ່ໄດ້ກຳນົດໄວ້ໃນ​ມາດຕາ 101 ຂອງ​ກົດໝາຍສະບັບນີ້ ຖ້າບໍ່ໄດ້ຮັບອະນຸຍາດ ຈາກເຈົ້າຂອງລິຂະສິດ. ການດຳເນີນການທີ່ບໍ່ໄດ້ຮັບອະນຸ ຍາດ ຈະຖືເປັນ­ການ­ລະເມີດສິດດ້ານເສດຖະກິດຂອງເຈົ້າຂອງລິຂະສິດ, ເວັ້ນເສຍແຕ່ກົດໝາຍໄດ້ກຳນົດໄວ້ເປັນຢ່າງອື່ນ.

ຜູ້ປະດິດຄິດແຕ່ງ ຫຼື ເຈົ້າຂອງລິຂະສິດ ມີສິດປົກ​ປ້ອງຜົນປະໂຫຍດຂອງຕົນຕາມກົດໝາຍ ຈາກ​ການລະ​ເມີດສິດ ດ້ານຈາລິຍະທຳ ຫຼື ດ້ານເສດຖະກິດ ເຊັ່ນ ສິດຮ້ອງຟ້ອງ, ສິດໄດ້ຮັບການຊົດເຊີຍ ຈາກຄວາມເສຍຫາຍທີ່ບຸກຄົນອື່ນໄດ້ກໍ່ຂຶ້ນ.

**ມາດຕາ 103 (ປັບປຸງ) ລິ​ຂະ​ສິດຕໍ່​​​ໂປຣແກຣມ​ຄອມ​ພິວ​ເຕີ ແລະ ການ​ລວບ​ລວມຂໍ້​ມູນ**

ໂປຣແກຣມຄອມ​ພິວ​ເຕີ ແມ່ນ​ ຊຸດ​ຄຳ​ສັ່ງ ຫຼື ສິ່ງ​​ໃດໜຶ່ງ ທີ່​ນຳ​ໄປ​ໃຊ້​ກັບ​ເຄື່ອງ​ຄອມ​ພິວ​ເຕີ ເພື່ອ​ເຮັດ​ໃຫ້​ເຄື່ອງ​ນັ້ນ​ທຳ​ງານ ຫຼື ເພື່ອ​ໃຫ້​ໄດ້​ຮັບ​ຜົນຢ່າງ​ໃດ​ຢ່າງໜຶ່ງ ບໍ່​ວ່າ​​ພາສາ​ໂປຣ​ແກຣມຄອມ​ພິວ​ເຕີ​ ຈະມີລັກສະ​ນະ​ໃດ​ກໍ​ຕາມ ຈະ​ໄດ້ຮັບ​ການປົກ​ປ້ອງຄືກັນ​ກັບ​ຜົນ​ງານ​​ດ້ານ​ວັນນະ​ກຳ​ ເຖິງວ່າ​ຈະ​ຢູ່​ໃນ​ຮູບ​ແບບ ​ລະຫັດກຳ​ເນີ​ດ ຫຼື ລະຫັດ​ວັດຖຸ ກໍຕາມ.

ການ​ລວບ​ລວມຂໍ້​ມູນ ແມ່ນ ການ​ທ້ອນ​ໂຮມ​ຂໍ້​ມູນ ຫຼື ​ວັດ​ຖຸ​ອື່ນ​ ບໍ່​ວ່າ​ຈະ​ອ່ານ​ດ້ວຍ​ເຄື່ອງ​ຈັກ ​ຫຼື ໃນ​ຮູບ ​ແບບ​ອື່ນ ຊຶ່ງ​​ເຫດຜົນ​ໃນ​ການ​ຄັດ​ເລືອກ​ ຫຼື ການຈັດ​ລຽງ​ເນື້ອ​ໃນ​ ແມ່ນ ເພື່ອປະກອບເຂົ້າ​ກັນໃຫ້​ເປັນ​ການ​ປະ​ດິດຄິດ​ແຕ່ງ​ທາງ​ປັນຍາ ກໍຈະ​ໄດ້ຮັບ​ການປົກ​ປ້ອງຄືກັນ​ກັບ​ຜົນ​ງານ​​ດ້ານ​ວັນນະ​ກຳ​. ການ​ປົກ​ປ້ອງ​ລິ​ຂະ​ສິດຂອງການ​ລວບ​ລວມຂໍ້​ມູນ​ ​ບໍ່ໃຫ້​ກວມ​ເອົາ​ຂໍ້​ມູນ ຫຼື ວັດ​ຖຸ​ນັ້ນ​ເອງ ​ແລະ ບໍ່​ສ້າງ​ຜົນ​ເສຍ​ຫາຍ​ ຕໍ່​ລິ​ຂະ​ສິດ​ ຂອງ​ຂໍ້​ມູນ ຫຼື ວັດ​ຖຸ​ນັ້ນ.​

**ມາດຕາ 104 ຜົນ​ງານທີ່ໄດ້ມາຈາກຜົນງານດ້ານສິລະ​ປະກຳ ​ຫຼື ​​ວັນນະ​ກຳ ພື້ນ​ເມືອງ**

ຜົນງານ ທີ່​ໄດ້ມາຈາກ​ຜົນງານ​ດ້ານ​ສິລະ​ປະກຳ ຫຼື ວັນນະກຳ​ ພື້ນເມືອງ ຈະ​​ໄດ້​ຮັບ​ການ​ປົກ​ປ້ອງ​​ລິ​ຂະ​ສິດ ​ໂດຍ​ບໍ່ແຕະຕ້ອງ​ສິດ​ຂອງ​ບຸກຄົນອື່ນ ໃນການສ້າງຜົນງານຕົ້ນສະບັບ​ ຈາກຜົນງານ​ດ້ານ​ສິລະ​ປະກຳ ຫຼື ວັນນະກຳ ພື້ນ​ເມືອງ​ອັນ​ດຽວ​ກັນ ແລະ ໃນການສືບຕໍ່​ຫາ​ຜົນ​ປະ​ໂຫຍ​ດ ຈາກຜົນງານ​ດ້ານສິລະ​ປະກຳ ຫຼື ວັນນະ ກຳພື້ນ​ເມືອງດັ່ງກ່າວ.

ຜົນງານການ​ສະ​ສົມຜົນງານ​ດ້ານ​ສິລະ​ປະກຳ ຫຼື ວັນນະກຳ ພື້ນ​ເມືອງ​ ຈະ​ໄດ້​ຮັບ​ການ​ປົກ​ປ້ອງ​​ລິ​ຂະ​ສິດ ໂດຍ​ບໍ່ແຕະຕ້ອງ​ສິດ​ຂອງ​ບຸກຄົນອື່ນ ໃນການ​ສະ​ສົມ​ຜົນງານ ​ທີ່​ຄ້າຍຄື​ກັນ ຫຼື ສືບຕໍ່​ບອກ​ເລົ່າ​ເລື່ອງ ຫຼື ​ຜະລິດ​ຊ້ຳ, ປັບ​ປ່ຽນ ຫຼື ຂາຍຜົນງານ​ພື້ນ​ເມືອງ ​ຢູ່ໃນ​ການ​​ສະສົມດັ່ງກ່າວ.

**ໝວດທີ 5**

**​ເຈົ້າຂອງສິດ​ກ່ຽວຂ້ອງ​ກັບ​ລິ​ຂະ​ສິດ**

**ມາດຕາ 105 ​ເຈົ້າຂອງສິດ​ກ່ຽວຂ້ອງ​ກັບ​ລິ​ຂະ​ສິດ**

ເຈົ້າຂອງສິດກ່ຽວຂ້ອງກັບລິຂະສິດ ມີ ດັ່ງນີ້:

1. ຜູ້​ສະ​ແດງ;
2. ຜູ້​ຜະລິດ​ການ​ບັນທຶກ​ສຽງ;
3. ຜູ້​ກະຈາຍສຽງ-​ແຜ່​ພາບ ​ແລະ ອົງ​ການ​ກະຈາ​ຍສຽງ-​ແຜ່ພາບ.

**ມາດຕາ 106 (**ປັບປຸງ**) ສິດ​ດ້ານ​ຈາລິ​ຍະ​ທຳ​ ຂອງ​ຜູ້​ສະ​ແດ​ງ**

ເຖິງວ່າຜູ້ສະ​ແດງ​ໄດ້​ມີການ​ໂອນ​ສິດດ້ານເສດຖະກິດຂອງຕົນ​ແລ້ວກໍຕາມ ​ໂດຍ​ອີງ​ໃສ່​ການສະ​ແດງ​ສົດ​ຂອງ​ຜູ້ກ່ຽວ ຫຼື ການ​ສະ​ແດງ​ທີ່​ມີ​ການ​ບັນທຶກ​ສຽງນັ້ນ ຜູ້ກ່ຽວ ​ຍັງ​ມີ​ສິດດ້ານຈາລິຍະທຳ ກ່ຽວກັບການ​​ອ້າງ​​ເຖິງ​​ສິດ​ໃນ​ການສະ​ແດງ​ຂອງ​ຕົນ, ​ເວັ້ນເສຍແຕ່​ບໍ່ສາມາດບົ່ງຊື່ຜູ້ສະແດງໄດ້ ແລະ ມີສິດຄັດຄ້ານ ​​ການ​ບິດ​ເບືອນ, ການຕັດຮອນ ຫຼື ການ​ດັດ​ແກ້​ອື່ນ ​ຕໍ່​ການສະ​ແດງ​ຂອງ​ຕົນ ຊຶ່ງຈະ​ສ້າງ​ຄວາມເສື່ອມ​ເສຍ​ຕໍ່ກຽດ ​ແລະ ​ຊື່​ສຽງ​ ຂອງຜູ້ສະແດງ.

ພາຍຫຼັງ​ຜູ້ສະ​ແດງ​ໄດ້ເສຍຊີວິດແລ້ວ ສິດດ້ານຈາລິຍະທຳຂອງຜູ້ກ່ຽວ ກໍ​ຈະ​ຮັກສາ​ໄວ້​ຈົນ​ກວ່າ​ສິດ​ດ້ານ​ເສດຖະກິດ​ຈະສິ້ນສຸດລົງ ​ແລະ ​ຜູ້​ສືບ​ທອດຂອງຜູ້ກ່ຽວ ກໍຈະ​ສາມາດ​ນຳໃຊ້​ໄດ້ ​ຖ້າ​ຫາກ​ຜູ້ກ່ຽວບໍ່​ໄດ້​ມອບ​ສິດ​ດັ່ງກ່າວ​ໃຫ້ບຸກຄົນ​ອື່ນ.

**ມາດຕາ 107 (ປັບປຸງ) ສິດດ້ານ​ເສດຖະກິດ ​ຂອງ​ຜູ້​ສະ​ແດງ**

ຜູ້ສະ​ແດງ ມີ​ສິດແຕ່​ພຽງ​ຜູ້​ດຽວ​ ໃນ​ການ​ກະທຳ​ ດັ່ງ​​ນີ້:

1. ການສະ​ແດງ​ສົດ​:
   1. ​ການກະຈາຍສຽງ-ແຜ່​ພາ​ບ ​ແລະ ​ການສື່ສານ​ການສະ​ແດງສົດ​ ຕໍ່​ສາທາລະນະຊົນ, ​ເວັ້ນ​ເສຍ ແຕ່​ການສະ​ແດງນັ້ນ​ ໄດ້ມີການ​ກະຈາຍ​ສຽງ-ແຜ່​ພາ​ບແລ້ວ​ ແລະ ການເຜີຍແຜ່ຜົນງານສິດກ່ຽວຂ້ອງກັບລິຂະສິດ;
   2. ການ​ບັນທຶກ​ ​ການສະ​ແດງສົດ.
2. ການ​ຜະລິດ​ຊ້ຳ​ການສະ​ແດງ ທີ່​ໄດ້ບັນທຶກສຽງ ​​ທັງທາງ​ກົງ ແລະ ທາງ​ອ້ອມ ດ້ວຍ​ລັກສະນະ ຫຼື ຮູບ​ແບບ​ໃດ​ໜຶ່ງ;
3. ການເຮັດໃຫ້ສາທາລະນະຊົນ ສາມາດເຂົ້າເຖິງການສະ​ແດງ ​ທີ່ໄດ້​ບັນທຶກສຽງ​ສະບັບ​ຕົ້ນ ຫຼື ສະບັບສຳ​ເນົາ ໂດຍ​ຜ່ານ​ການ​ຂາຍ ຫຼື ໂອນ​ກຳມະສິດ ​ແຕ່​ສິດ​ດັ່ງກ່າວ​ບໍ່​​ກວມ​ເອົາ​ການ​ຂາຍ ຫຼື ການໂອນ​ກຳມະສິດ ຕໍ່​ການສະ​ແດງ​ທີ່​ເປັນ​ສະບັບ​ຕົ້ນ ແລະ ສະບັບສຳ​ເນົາອັນ​ດຽວ​ກັນ ​ພາຍຫຼັງໄດ້​ຂາຍຢ່າງ​ຖືກຕ້ອງ​ຕາມ​ກົດໝາຍ ຫຼື ໄດ້​ໂອນ​ຕາມ​ການ​ອະນຸຍາດ​ຂອງ​ຜູ້ສະແດງ;
4. ການ​ໃຫ້​ເຊົ່າ​ ສະບັບ​ຕົ້ນ ແລະ ສະບັບ​ສຳ​ເນົາ​ ຂອງການສະ​ແດງ​ ທີ່​ໄດ້ບັນທຶກສຽງ ແກ່​ສາທາ ລະນະ​ຊົນ ເພື່ອຜົນປະໂຫຍດທາງການຄ້າ ​ເຖິງ​ວ່າຜູ້​ສະ​ແດງ​ໄດ້​​ແຈກ​ຢາຍ ຫຼື ​ອະນຸຍາດໃຫ້ແຈກຢາຍ ການບັນ ທຶກສຽງແລ້ວກໍຕາມ;
5. ການເຮັດໃຫ້ສາທາລະນະຊົນ ສາມາດເຂົ້າເຖິງການສະ​ແດງ ​ທີ່ໄດ້​ບັນທຶກສຽງ ໂດຍ​ຜ່ານລະບົບ​ສື່ສານ​ທີ່​ໃຊ້​ສາຍ ຫຼື ບໍ່​ໃຊ້​ສາຍ ​ຈາກ​ສະຖານ​ທີ່ ​ແລະ ​ໃນ​ເວລາ​ທີ່​ສາທາລະນະຊົນ ສາມາດ​ເລືອກ​ເອົາ​ເອງໄດ້;
6. ການໂອນ​ສິດ ກ່ຽວກັບ​ຜົນງານ​ການສະ​ແດງ​ຂອງ​ຕົນຢ່າງ​ເສລີ ດ້ວຍ​ສັນຍາ ຫຼື ​ການ​ສືບ​ທອດມູນ​ມໍຣະດົກ.

**ມາດຕາ 108 (ປັບປຸງ) ສິດຂອງຜູ້​ຜະລິດ​ການ​ບັນທຶກ​ສຽງ**

ຜູ້​ຜະລິດ​ການບັນທຶກສຽງ ​ມີ​ສິດແຕ່​ພຽງ​ຜູ້​ດຽວ​ ໃນ​ການ​ກະທຳ ​ດັ່ງ​ນີ້:

1. ການ​ຜະລິດ​ຊ້ຳ​ການບັນທຶກສຽງ ​ທັງທາງ​ກົງ ແລະ ທາງ​ອ້ອມ ດ້ວຍ​ລັກສະນະ ຫຼື ຮູບ​ແບບ​ໃດ​ໜຶ່ງ;
2. ການເຮັດໃຫ້ສາທາລະນະຊົນ ສາມາດເຂົ້າເຖິງການບັນທຶກສຽງສະບັບ​ຕົ້ນ ຫຼື ສະບັບສຳ​ເນົາ ໂດຍ​ຜ່ານ​ການ​ຂາຍ ຫຼື ໂອນ​ກຳມະສິດ ​ແຕ່​ສິດ​ດັ່ງກ່າວ​ບໍ່​​ກວມ​ເອົາ​ການ​ຂາຍ ຫຼື ການໂອນ​ກຳມະສິດ ຕໍ່ການບັນທຶກສຽງ ທີ່​ເປັນ​ສະບັບ​ຕົ້ນ ແລະ ສະບັບສຳ​ເນົາອັນ​ດຽວ​ກັນ ​ພາຍຫຼັງໄດ້​ຂາຍຢ່າງ​ຖືກຕ້ອງ​ຕາມ​ກົດໝາຍ ຫຼື ​ໄດ້​ໂອນ​ຕາມ​ການ​ອະນຸຍາດ​ຂອງ​ຜູ້ຜະລິດການບັນທຶກສຽງ;
3. ການ​ໃຫ້​ເຊົ່າ​ ສະບັບ​ຕົ້ນ ແລະ ສະບັບ​ສຳ​ເນົາ​ ຂອງການບັນທຶກສຽງ ​ແກ່​ສາທາລະນະ​ຊົນ ເພື່ອຜົນປະໂຫຍດທາງການຄ້າ ​ເຖິງ​ວ່າຜູ້ຜະລິດການບັນທຶກສຽງ ​ໄດ້​​ແຈກ​ຢາຍ ຫຼື ​ອະນຸຍາດໃຫ້ແຈກຢາຍ ການບັນ ທຶກສຽງ ແລ້ວກໍຕາມ;
4. ການເຜີຍແຜ່ ຜົນງານສິດກ່ຽວຂ້ອງກັບລິຂະສິດ ຫຼື ການເຮັດໃຫ້ສາທາລະນະຊົນ ສາມາດເຂົ້າເຖິງການ​ບັນທຶກສຽງ ໂດຍ​ຜ່ານລະບົບ​ສື່ສານ​ທີ່​ໃຊ້​ສາຍ ຫຼື ບໍ່​ໃຊ້​ສາຍ ​ຈາກ​ສະຖານ​ທີ່ ​ແລະ ​ໃນ​ເວລາ​ທີ່​ສາທາ ລະນະຊົນ ສາມາດ​ເລືອກ​ເອົາ​ເອງໄດ້;
5. ການໂອນ​ສິດ ກ່ຽວກັບການບັນທຶກສຽງຂອງ​ຕົນຢ່າງ​ເສລີ ດ້ວຍ​ສັນຍາ ຫຼື ​ການ​ສືບ​ທອດມູນ​ມໍຣະດົກ.

**ມາດຕາ 109 (ປັບປຸງ) ສິດ​ຂອງ​ຜູ້​ສະ​ແດງ ​ແລະ ຜູ້​ຜະລິດ​ການບັນທຶກ​ສຽງ ໃນການໄດ້ຮັບຄ່າຕອບແທນ**

ຜູ້​ສະ​ແດງ ​ແລະ ຜູ້​ຜະລິດການບັນທຶກສຽງ ​ມີ​ສິດ​ໄດ້​ຮັບຄ່າ​ຕອບ​ແທນ​ຢ່າງ​ເໝາະ​ສົມຄັ້ງດຽວ ສຳລັບ​ການ​ນຳ​ໃຊ້ຜົນງານການບັນທຶກສຽງ ທັງ​ທາງ​ກົງ ແລະ ທາງ​ອ້ອມ ທີ່​ໄດ້ນຳອອກເຜີຍແຜ່ຜົນງານສິດກ່ຽວຂ້ອງກັບລິຂະສິດ ເພື່ອ​ຈຸດປະສົງ​ທາງ​ການຄ້າ ກ່ຽວກັບການ​ກະຈາຍສຽງ-​ແຜ່​ພາບ ຫຼື ​ການ​ສື່ສານ​ໃດໜຶ່ງ​ຕໍ່​ສາທາລະ ນະ​ຊົນ. ຜົນງານການບັນທຶກສຽງ​ທີ່​ສາມາດ​ເຂົ້າ​ເຖິງ​ໄດ້ ​ໂດຍ​ຜ່ານລະບົບ​ສື່ສານ​ທີ່​ໃຊ້ສາຍ ຫຼື ບໍ່​ໃຊ້​ສາຍ ​ຈາກ​ສະ ຖານ​ທີ່ ​ແລະ ​ໃນ​ເວລາ​ທີ່​ສາທາລະນະຊົນ ສາມາດ​ເລືອກ​ເອົາ​ເອງໄດ້ ຈະຖືວ່າ​​ເປັນການເຜີຍແຜ່​ ເພື່ອ​ຈຸດປະສົງທາງ​ການຄ້າ.

ສຳລັບ​ຄ່າ​ຕອບ​ແທນ ຂອງຜູ້ສະແດງ ແລະ ຜູ້ຜະລິດການບັນທຶກສຽງ ທີ່ຈະໄດ້ຮັບນັ້ນ ຂຶ້ນກັບການຕົກລົງຂອງພວກກ່ຽວ.

**ມາດຕາ 110 (ປັບປຸງ) ສິດຂອງຜູ້​ກະຈາຍສຽງ-​ແຜ່ພາບ ​ແລະ ອົງການ​ກະຈາຍສຽງ-​ແຜ່​ພາບ**

ຜູ້​ກະຈາຍສຽງ-ແຜ່​ພາ​ບ ​ແລະ ອົງການ​​ກະຈາຍສຽງ-ແຜ່​ພາ​ບ ​ມີ​ສິດ​​ແຕ່ພຽງ​ຜູ້​ດຽວ ໃນການອະນຸຍາດ​ ໃຫ້​ດຳເນີນການຕ່າງໆ ດັ່ງ​​ນີ້:

1. ການບັນທຶກ​ການ​​ກະຈາຍສຽງ-ແຜ່​ພາ​ບຂອງຕົນ;
2. ການ​ຜະລິດ​ຊ້ຳການບັນທຶກການ​​ກະຈາຍສຽງ-ແຜ່​ພາ​ບຂອງ​ຕົນ;
3. ​ການ​​ກະຈາຍສຽງ-ແຜ່​ພາ​ບຊ້ຳ ​​ຂອງ​ການ​​ກະຈາຍສຽງ-ແຜ່​ພາ​ບ ດ້ວຍ​ລະບົບ​ສື່ສານ​ທີ່​ບໍ່​ໃຊ້​ສາຍ;​
4. ການ​ສື່ສານ​​ການ​​ກະຈາຍສຽງ-ແຜ່​ພາ​ບຕໍ່​ສາທາລະນະ​ຊົນ​ທາງ​ໂທລະພາບ;
5. ການເຜີຍແຜ່ຜົນງານສິດກ່ຽວຂ້ອງກັບລິຂະສິດ;​
6. ການໂອນ​ສິດ ຕໍ່​ການກະຈາຍສຽງ-ແຜ່ພາບ​ຂອງ​ຕົນຢ່າງ​ເສລີ ດ້ວຍ​ສັນຍາ ຫຼື ​ການ​ສືບ​ທອດມູນ​ມໍຣະດົກ.

ສຳລັບ​ຄ່າ​ຕອບແທນ​​ນັ້ນ ຂຶ້ນກັບການຕົກລົງ​ລະຫວ່າງ​ຜູ້ຜະລິດການບັນທຶກສຽງ ກັບ ຜູ້ກະຈາຍສຽງ-ແຜ່ ພາບ ຫຼື ອົງການກະຈາຍສຽງ-ແຜ່ພາບ.

**ໝວດທີ 6**

**​ອາຍຸ​ການປົກ​ປ້ອງລິ​ຂະ​ສິດ ​​ແລະ ສິດ​ກ່ຽວຂ້ອງ​ກັບ​ລິ​ຂະ​ສິດ**

**ມາດຕາ 111** (ປັບປຸງ) **ອາຍຸ​​ການ​ປົກ​ປ້ອງລິ​ຂະ​ສິດ**

ອາຍຸ​​ການ​ປົກ​ປ້ອງລິ​ຂະ​ສິດ ໃຫ້​ນັບ​ແຕ່​ວັນປະ​ດິດຄິດ​ແຕ່ງ​ຜົນ​ງານຂຶ້ນ ແລະ ສືບຕໍ່​ໄປ​ຈົນ​ຮອດ​ວັນສຸດ​ທ້າຍ​ ຂອງ​ປີປະຕິທິນ ​ດັ່ງນີ້:

1. ຫ້າ​ສິບ​ປີ ຫຼັງຈາກ​ວັນ​ເສຍ​ຊີວິດຂອງ​ຜູ້ປະດິດ​ຄິດ​ແຕ່ງ​ ຫຼື ໃນ​ກໍ​ລະ​ນີ ຜູ້ປະດິດ​ຄິດ​ແຕ່ງ​ ມີຫຼາຍຄົນຮ່ວມກັນ ແມ່ນ ຫ້າ​ສິບ​ປີ ຫຼັງຈາກວັນ​ເສຍ​ຊີວິດຂອງຜູ້​ຮ່ວມປະດິດ​ຄິດ​ແຕ່ງ​​​ຜູ້​ສຸດ​ທ້າຍ, ເວັ້ນເສຍແຕ່ໄດ້ກຳນົດ​ໄວ້​ເປັນ​ຢ່າງ​ອື່ນ;
2. ຫ້າ​ສິບ​ປີ ນັບ​ແຕ່ວັນ​ຜົນງານໄດ້​ມີ​ການ​ເຜີຍ​ແຜ່​ ຢ່າງ​ຖືກ​ຕ້ອງ​ຕາມ​ກົດໝາຍ ​ເປັນຕົ້ນ​ໄປ ສຳລັບ​ຜົນງານ​ ທີ່​ໃຊ້​ນາມແຝງ ຫຼື ນາມ​ປາກກາ, ແຕ່ອາຍຸການປົກປ້ອງ​ນັ້ນ ໃຫ້​ປະຕິບັດ​ຕາມ​ທີ່ໄດ້​ກຳນົດ​ໄວ້ໃນ ຂໍ້ 1 ຂອງ​ມາດຕາ​ນີ້ ຖ້າຫາກວ່າ:
   1. ນາມແຝງ ຫຼື ນາມ​ປາກກາ ​ໄດ້​ຖືກ​ນຳ​ໃຊ້ ໂດຍ​ຜູ້ປະດິດຄິດແຕ່ງ​ ຊຶ່​ງຮູ້​ແນ່ນອນ​ວ່າ​ແມ່ນ​ຜູ້ກ່ຽວ​ເອງ;
   2. ເຈົ້າຂອງ​ຜົນງານ​ ທີ່​ໃຊ້ນາມແຝງ ຫຼື ນາມ​ປາກກາ ​ໄດ້​ເປີດ​ເຜີຍ​ຕົນເອງ ​ໃນ​ໄລຍະ​ທີ່ໄດ້ກຳນົດ​ໄວ້​ນັ້ນ.
3. ຫ້າ​ສິບ​ປີ ນັບ​ແຕ່​ວັນຜົນງານໄດ້ມີການເຜີຍແຜ່ສູ່ສາທາລະນະຊົນຄັ້ງທຳອິດ ສຳລັບຜົນງານ​ທາງ​ດ້ານ​ຮູບ​ເງົາ ໂດຍການອະນຸຍາດຈາກເຈົ້າຂອງລິຂະສິດ, ​ແຕ່​ຖ້າຫາກ​ບໍ່ໄດ້​ມີ​ການ​ເຜີຍ​ແຜ່ຜົນງານນັ້ນ ​ອາຍຸການ​ປົກ​ປ້ອງ​ ແມ່ນ ຫ້າສິບ​ປີ ນັບ​ແຕ່​ວັນສ້າງ​ຜົນງານ ເປັນຕົ້ນໄປ;
4. ສາມສິບປີ ນັບ​ແຕ່​ວັນສ້າງ​ຜົນງານ ສຳລັບສິລະປະປັບ​ໃຊ້ ແລະ ຮູບຖ່າຍ.

ໃນ​ກໍ​ລະ​ນີ ມີ​ສົນທິສັນຍາ ທີ່ ສປປ ລາວ ​ເປັນ​ພາຄີນັ້ນ ອາຍຸການ​​ປົກ​ປ້ອງ​ລິ​ຂະ​ສິດ ​ໃຫ້​ປະຕິບັດ​ຕາມ​ສົນທິສັນຍາດັ່ງກ່າວ.

**ມາດຕາ 112 (**ປັບປຸງ**) ອາ​ຍຸ​ການ​​ປົກ​ປ້ອງສິດກ່ຽວຂ້ອງ​ກັບ​ລິ​ຂະ​ສິດ**

ອາຍຸການ​ປົກ​ປ້ອງສິດ​ກ່ຽວຂ້ອງ​ກັບລິ​ຂະ​ສິດ ມີ ດັ່ງ​ນີ້:

1. ຫ້າ​ສິບ​ປີ ນັບ​ແຕ່ວັນມີການສະແດງ ເປັນ​ຕົ້ນ​ໄປ ສຳລັບຜູ້​ສະ​ແດງ ​ຊຶ່ງການ​ສະ​ແດງ​ນັ້ນ​ໄດ້ບັນທຶກສຽງ ​ແລະ ຈະ​ສິ້ນສຸດ​ລົງ​ພາຍ​ໃນວັນສຸດ​ທ້າ​ຍ ຂອງ​ປີ​ປະຕິທິນຂອງ​ປີ​ທີ ຫ້າ​ສິບ;
2. ຫ້າ​ສິບປີ ນັບ​ແຕ່ວັນມີ​ການ​ບັນທຶກສຽງຄັ້ງທຳ​ອິດ ເປັນຕົ້ນ​ໄປ ສຳລັບຜູ້​ຜະລິດການ​ບັນ​ທຶກສຽງ ​​ແລະ ຈະ​ສິ້ນສຸດລົງ​ພາຍ​ໃນວັນສຸດ​ທ້າຍ​ຂອງ​ປີ​ປະຕິທິນ ຂອງ​ປີ​ທີ ຫ້າ​ສິບ ຊຶ່ງ​ການ​ບັນທຶກ​ສຽງ​ນັ້ນ​ໄດ້​ມີການເຜີຍ​ແຜ່ ຫຼື ໃນ​ກໍ​ລະ​ນີ ບໍ່ໄດ້​ມີ​ການ​ເຜີຍ​ແຜ່ຜົນ​ງານ​ນັ້ນ ໃນ​ໄລຍະ ຫ້າ​ສິບ​ປີ​​ ຈາກວັນ​ບັນ​ທຶກສຽງ, ອາຍຸ​ການ​ປົກ​ປ້ອງ​ການ​ບັນທຶກ​ສຽງນັ້ນ ຈະສິ້ນສຸດ​ລົງ​ພາຍ​ໃນວັນສຸ​ດທ້າຍ ​ຂອງ​ປີ​ປະຕິທິນຂອງ​ປີ​ທີ ຫ້າ​ສິບ ຊຶ່ງ​ໄດ້ມີການ​ບັນທຶກ​ສຽງ​ແລ້ວ;
3. ຫ້າສິບປີ ​​​​​ນັບ​ແຕ່ວັນ​ກະຈາຍສຽງ-​ແຜ່​ພາບ ສຳລັບຜູ້​​ກະຈາຍສຽງ-​ແຜ່​ພາບ ​ແລະ ອົງ​ການ​ກະຈາຍ​ສຽງ-​ແຜ່ພາບ ​​ແລະ ຈະ​ສິ້ນສຸດ​ລົງ​ໃນວັນສຸດ​ທ້າ​ຍຂອງ​​ປີ​ປະຕິທິນຂອງ​ປີ​ທີ ຫ້າ​ສິບ​ ຊຶ່ງ​ລາຍການໄດ້ມີ​ການ​ກະ  
   ຈາ​ຍສຽງ-​ແຜ່​ພາບຄັ້ງທຳ​ອິດແລ້ວ.

**ໝວດທີ 7**

**ການນຳໃຊ້ທີ່ເໝາະສົມ ແລະ ພັນທະ​ຂອງເຈົ້າຂອງ ລິ​ຂະ​ສິດ**

**ແລະ ສິດກ່ຽວຂ້ອງກັບລິ​ຂະ​ສິດ**

**ມາດຕາ 113 (ປັບ​ປຸງ) ການກະທໍາທີ່ສອດຄ່ອງກັບການນໍາໃຊ້ທີ່ເໝາະສົມ**

ການກະທຳ ທີ່ສາມາດດຳເນີນການໄດ້ ໂດຍບໍ່ຈຳເປັນຕ້ອງຂໍອະນຸຍາດນຳເຈົ້າຂອງລິຂະສິດ ແລະ ເຈົ້າຂອງສິດກ່ຽວຂ້ອງກັບລິຂະສິດ ແລະ ບໍ່ຕ້ອງຈ່າຍຄ່າຕອບແທນ ມີ ດັ່ງນີ້:

1. ກາ​ນອ້າ​ງອີງຜົນງານ ທີ່ໄດ້ເປີດເຜີຍສູ່ສາທາລະນະຊົນແລ້ວ ຊຶ່ງສອດຄ່ອງກັບການນຳໃຊ້ທີ່ ເໝາະສົມ ແລະ ຂອບເຂດຂອງການອ້າງ​ອີງ​ນັ້ນ ບໍ່ເໜືອຈາກເຫດຜົນທີ່ໄດ້ຊີ້ແຈງໃນຈຸດປະສົງ ລວມທັງການ​ອ້າງ​ອີງໃນໜັງສືພິມ ແລະ ວາລະສານຕ່າງໆ ໃນຮູບແບບການສະຫຼຸບຂ່າວ;
2. ການ​ໃຊ້ປະ​ໂຫຍ​ດຂອງຜົນງານດ້ານສິລະປະກຳ ຫຼື ວັນນະກຳ ຢ່າງ​ເໝາະສົມ ເພື່ອ​ປະກອບໃສ່ສິ່ງ​ພິມ, ການກະຈາຍສຽງ-ແຜ່ພາບ ຫຼື ການບັນທຶກສຽງ ຫຼື ພາບ ເພື່ອການສິດສອນ ຫຼື ການ​ຄົ້ນ​ຄວ້າ​ວິ​ທະ​ຍາ​ສາດ ແຕ່ການນຳໃຊ້ດັ່ງກ່າວ ບໍ່ໃຫ້ຂັດກັບທຳນຽມປະຕິບັດ;
3. ການຜະລິດຊ້ຳ ຮູບພາບຂອງຜົນງານດ້ານວິຈິດສິນ, ພາບຖ່າຍ ແລະ ຜົນ​ງານດ້ານ​ສິລະ​ປະອື່ນ ແລະ ຜົນງານດ້ານສິລະປະປັບໃຊ້ ດ້ວຍ​ການ​ຖ່າຍຮູບ ຫຼື ການຖ່າຍຮູບ​ເງົາ​ ແຕ່ຜົນງານດັ່ງກ່າວ ຕ້ອງໄດ້ຖືກ​ເຜີຍແຜ່, ຖືກນຳສະເໜີສູ່ສາທາລະນະຊົນ ຫຼື ສື່ສານ ​ຕໍ່ສາທາລະນະຊົນໄດ້ຮູ້ກ່ອນແລ້ວ ຊຶ່ງການຜະລິດຊ້ຳ ດັ່ງກ່າວ ມີຜົນກະທົບໜ້ອຍທີ່ສຸດ ຕໍ່ຜົນງານດັ່ງກ່າວ ແລະ ບໍ່ແມ່ນຈຸດປະສົງ ຂອງຜົນງານດ້ານການຖ່າຍຮູບ ຫຼື ການຖ່າຍຮູບເງົາ;
4. ການແປຜົນງານ​ດ້ານວັນນະກຳ ເປັນຕົວໜັງສືນູນ ຫຼື ເປັນຕົວໜັງສືອື່ນ ສຳລັບຄົນພິການທາງສາຍຕາ;
5. ການຜະລິດຊ້ຳໂປຣແກຣມຄອມພິວເຕີ ຊຶ່ງເກີດຂຶ້ນໃນໄລຍະການນຳໃຊ້ປົກກະຕິຂອງໂປຣແກຣມຄອມພິວເຕີ ແຕ່ການນຳໃຊ້ໂປຣແກຣມນັ້ນ ຕ້ອງສອດຄ່ອງກັບເງື່ອນໄຂ ກ່ຽວກັບການອະນຸຍາດຈາກເຈົ້າຂອງລິຂະສິດ;
6. ການຜະລິດຊ້ຳຜົນງານ ທີ່ໄດ້ບັນທຶກໄວ້ໃນສື່ີເອເລັກໂຕຣນິກ ເພື່ອສຳຮອງ ຫຼື ເກັບຮັກສາຂໍ້ມູນ ຫຼື ເພື່ອປ່ຽນແທນຜົນງານ ທີ່ໄດ້ມາຢ່າງຖືກຕ້ອງຕາມກົດໝາຍ ທີ່ຖືກ​ສູນຫາຍ, ຖືກທຳລາຍ ຫຼື ໃຊ້ບໍ່ໄດ້.

ໃນການນຳໃຊ້ຜົນງານ ຕາມທີ່ໄດ້ກຳນົດໄວ້ໃນ ຂໍ້ 1 ແລະ ຂໍ້ 2 ຂອງມາດຕານີ້ ຕ້ອງໄດ້ບົ່ງບອກທີ່ມາ ແລະ ຊື່ຂອງເຈົ້າຂອງລິຂະສິດຕົ້ນສະບັບ.

ການກະທຳ ທີ່ສາມາດດຳເນີນການໄດ້ ໂດຍບໍ່ຈຳເປັນຕ້ອງຂໍອະນຸຍາດນຳເຈົ້າຂອງລິຂະສິດ ແລະ ບໍ່ຕ້ອງຈ່າຍຄ່າຕອບແທນນັ້ນ ຕ້ອງໃຫ້ສອດຄ່ອງກັບການນຳໃຊ້ທີ່ເໝາະສົມ ພ້ອມທັງບົ່ງບອກທີ່ມາຂອງການຜະລິດຊ້ຳບົດຄວາມຕ່າງໆ ກ່ຽວກັບເສດຖະກິດ, ການເມືອງ ຫຼື ສາສະໜາ ດ້ວຍການ​ກະຈາຍສຽງ-​ແຜ່​ພາບ ຫຼື ການສື່ສານຕໍ່ສາທາລະນະ​ຊົນ ດ້ວຍການໃຊ້ສາຍ ທີ່​​ໄດ້​ເຜີຍ​ແຜ່ໃນໜັງສືພິມ ຫຼື ວາລະສານ.

ຜົນງານດ້ານສິລະປະກຳ ຫຼື ວັນນະກຳ ທີ່ໄດ້ເຫັນ ຫຼື ໄດ້ຍິນໃນເຫດການກຳລັງເກີດຂຶ້ນ ສາມາດຜະລິດຊ້ຳ ແລະ ເຜີຍແຜ່ຕໍ່ສາທາລະນະຊົນ ເພື່ອລາຍງານເຫດການດັ່ງກ່າວ ດ້ວຍການຖ່າຍຮູບ, ການຖ່າຍຮູບເງົາ, ການກະຈາຍສຽງ-​ແຜ່ພາບ ຫຼື ການສື່ສານ​ຕໍ່ສາທາລະນະຊົນ ດ້ວຍການໃຊ້ສາຍ ແລະ ບໍ່ໃຊ້ສາຍ.

ການກະທຳ ຕາມທີ່ໄດ້ກຳນົດໄວ້ໃນ ວັກທີໜຶ່ງ ຫາ ວັກທີສີ່ ຂອງມາດຕານີ້ ຕ້ອງບໍ່ຂັດກັບ​​ການຫາຜົນປະໂຫຍດປົກກະຕິຂອງຜົນງານ ແລະ ຕ້ອງບໍ່ສ້າງ​ຜົນ​ເສຍຫາຍທີ່ບໍ່ເໝາະສົມ ຕໍ່ຜົນປະໂຫຍດອັນຊອບທຳຂອງຜູ້ຖືສິດ.

ການຈະກຳນົດວ່າ ການນຳໃຊ້ໃດໜຶ່ງ ເປັນການນຳໃຊ້ທີ່ເໝາະສົມ ຫຼື ບໍ່ນັ້ນ ຕ້ອງອີງຕາມສະພາບການຕົວຈິງ ຊຶ່ງໄດ້ກຳນົດໄວ້ໃນລະບຽບການຕ່າງຫາກ.

ການກະທຳດັ່ງຕໍ່ໄປນີ້ ຈະບໍ່ຖືວ່າເປັນການກະທຳທີ່ສອດຄ່ອງກັບການນຳໃຊ້ທີ່ເໝາະສົມ:

1. ການຜະລິດຊ້ຳຂອງຜົນງານດ້ານສະຖາປັດຕະຍະກຳ ລວມທັງການສ້າງຜົນງານດັ່ງກ່າວ;
2. ການຜະລິດຊ້ຳ ດ້ວຍການຫຼົບຫຼີກມາດຕະການທາງດ້ານເຕັກໂນໂລຊີ ທີ່ນຳໃຊ້ປົກປ້ອງລິຂະສິດ ຫຼື ສິດກ່ຽວຂ້ອງກັບລິຂະສິດ ຫຼື ຖອນ ຫຼື ດັດແປງ ຂໍ້ມູນເອເລັກໂຕຣນິກ ກ່ຽວກັບການຄຸ້ມຄອງສິດ ໂດຍບໍ່ໄດ້ຮັບອະນຸຍາດຈາກເຈົ້າຂອງສິດ.

**ມາດຕາ 114** **ພັນທະຂອງເຈົ້າຂອງ ລິຂະສິດ ແລະ ສິດກ່ຽວຂ້ອງກັບລິຂະສິດ**

ພັນທະຂອງເຈົ້າຂອງ ລິຂະສິດ ແລະ ສິດກ່ຽວຂ້ອງກັບລິຂະສິດ ໃຫ້ປະຕິບັດຕາມມາດຕາ 55 ຂອງກົດໝາຍສະບັບນີ້.

**ໝວດທີ 8**

**ອົງການລິຂະສິດລວມໝູ່**

**ມາດຕາ 115 (ປັບ​ປຸງ) ອົງການລິຂະສິດ​ລວມໝູ່**

ອົງການລິຂະສິດ​​ລວມໝູ່ ແມ່ນ ນິຕິບຸກຄົນ ​ທີ່ສ້າງຕັ້ງຂຶ້ນຕາມການຕົກລົງໃນກຸ່ມຂອງບັນດາຜູ້ປະດິດຄິດແຕ່ງ, ເຈົ້າຂອງລິຂະສິດ, ເຈົ້າຂອງສິດກ່ຽວຂ້ອງກັບລິຂະສິດ ເພື່ອດໍາເນີນກິດຈະກໍາຕ່າງໆ ໂດຍສອດ ຄ່ອງກັບກົດໝາຍ ເພື່ອປົກປ້ອງລິຂະສິດ ແລະ ສິດກ່ຽວຂ້ອງກັບລິຂະສິດຂອງຕົນ ແລະ ຢູ່ພາຍໃຕ້ການຄຸ້ມຄອງຂອງກະຊວງອຸດສາຫະກໍາ ແລະ ການຄ້າ.

**ມາດຕາ 116 (ປັບ​ປຸງ) ພາລະບົດບາດຂອງອົງການລິຂະສິດລວມໝູ່~~​~~ ​** ​

ອົງການລິຂະສິດ​​ລວມໝູ່ ມີພາລະບົດບາດ ດັ່ງນີ້:

1. ຄຸ້ມຄອງລິຂະສິດ ແລະ ສິດກ່ຽວຂ້ອງກັບລິຂະສິດ ໃນນາມຜູ້ປະດິດຄິດແຕ່ງ;
2. ເຈລະຈາການໃຫ້ອະນຸຍາດນຳໃຊ້, ເກັບຄ່າ​ຕອບ​ແທນໃນນາມເຈົ້າຂອງລິຂະສິດ, ເຈົ້າຂອງສິດກ່ຽວຂ້ອງກັບລິຂະສິດ, ແບ່ງປັນ ແລະ ແຈກຢາຍຄ່າ​ລິຂະສິດ, ຄ່າຕອບແທນ ລວມທັງຜົນປະໂຫຍດອື່ນທີ່ເປັນວັດຖຸ ຊຶ່ງໄດ້ຈາກການອະນຸຍາດໃຫ້ນຳໃຊ້ສິດເຫຼົ່ານັ້ນ;
3. ປົກປ້ອງສິດ ແລະ ຜົນປະໂຫຍດທາງດ້ານກົດໝາຍຂອງສະມາຊິກ ໃນການໄກ່ເກ່ຍຂໍ້ຂັດແຍ່ງ ແລະ ການດຳເນີນຄະດີໃນນາມສະມາຊິກຂອງຕົນ.

**ມາດຕາ 117 (ປັບ​ປຸງ) ສິດ ແລະ ພັນທະຂອງອົງການລິຂະສິດ​ລວມໝູ່ ~~​~~**

​ອົງການລິຂະສິດ​ລວມໝູ່ ມີ ສິດ ແລະ ພັນທະ ດັ່ງນີ້:

1. ສ້າງກິດຈະກຳທີ່ສົ່ງເສີມການປະດິດຄິດ​ແຕ່ງ ແລະ ກິດຈະກຳອື່ນທາງສັງຄົມ;
2. ຮ່ວມມື ກັບອົງການຈັດຕັ້ງທັງພາຍໃນ ແລະ ຕ່າງປະເທດ ທີ່ພົວພັນຊຶ່ງກັນ ແລະ ກັນ ໃນວຽກງານປົກປ້ອງ ລິຂະສິດ ແລະ ສິດກ່ຽວຂ້ອງກັບລິຂະສິດ;
3. ລາຍງານການເຄື່ອນໄຫວວຽກງານຂອງຕົນ​ ຕໍ່ກະຊວງອຸດສາຫະກໍາ ແລະ ການຄ້າ ຕາມລະ ບຽບການ;
4. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ພາກ​ທີ VI**

**ການລະເມີດຊັບສິນທາງປັນຍາ ແລະ ການແຂ່ງຂັນທີ່ບໍ່​ເປັນທຳ**

**ໝວດທີ 1**

**ການລະເມີດຊັບສິນທາງປັນຍາ**

**ມາດຕາ 118 (ປັບປຸງ) ການລະເມີດສິດໃນຊັບສິນອຸດສາຫະກຳ**

ການລະເມີດສິດໃນຊັບສິນອຸດສາຫະກຳ ແມ່ນ ການກະທຳໃດໜຶ່ງ ຕາມທີ່ໄດ້ກຳນົດໄວ້ໃນ ມາດຕາ 47 ຫາ ມາດຕາ 53 ຂອງກົດໝາຍສະບັບນີ້ ໂດຍບໍ່ໄດ້ຮັບອະນຸຍາດຈາກເຈົ້າຂອງສິດໃນຊັບສິນອຸດສາຫະກຳ.

ການກະທຳທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້ ຈະບໍ່ຖືວ່າເປັນການລະເມີດສິດໃນຊັບສິນອຸດສາຫະກຳ ຕາມກໍລະນີ ດັ່ງນີ້:

1. ສິດທີ່ຮ້ອງຂໍເອົານັ້ນ ໃຊ້ບໍ່ໄດ້ ຍ້ອນບໍ່ມີເງື່ອນໄຂຄົບຖ້ວນໃນການປົກປ້ອງ;
2. ອາຍຸການປົກປ້ອງ ຫຼື ສິດນັ້ນໄດ້ໝົດ ຫຼື ສິ້ນສຸດແລ້ວ;
3. ເຈົ້າຂອງໄດ້ອະນຸຍາດ ຫຼື ມີການໃຫ້ອະນຸຍາດຕາມຄຳສັ່ງແລ້ວ ສຳລັບສິດທິບັດ ຫຼື ອະນຸສິດທິບັດ ຕາມທີ່ໄດ້ກໍານົດໄວ້ໃນມາດຕາ 64 ຂອງກົດໝາຍສະບັບນີ້;
4. ການນຳໃຊ້ການປະດິດສ້າງທີ່ປະກອບເປັນສິດທິບັດ ໃນລຳເຮືອ, ເຄື່ອງຈັກ, ເຄ່ືອງຍົກ, ໜ່ວຍເກຍ ແລະ ເຄື່ອງອຸປະກອນອື່ນ ຢູ່ເທິງລຳເຮືອ ຂອງຕ່າງປະເທດ ເມື່ອເຮືອດັ່ງກ່າວ ເຂົ້າມານ່ານນໍ້າ ຂອງ ສປປ ລາວ ເປັນການຊົ່ວຄາວ ຫຼື ໂດຍສຸກເສີນ ໂດຍມີເງ່ືອນໄຂວ່າການປະດິດສ້າງດັ່ງກ່າວຖືກນຳໃຊ້ໃນປະເທດນີ້ ສະເພາະ ສໍາລັບຄວາມຕ້ອງການຂອງເຮືອພຽງຢ່າງດຽວ;
5. ການນໍາໃຊ້ການປະດິດສ້າງ ທີ່ປະກອບເປັນສິດທິບັດ ໃນການສ້າງ ຫຼື ການຂັບເຄື່ອນເຮືອບິນ ຫຼື ຍານພາຫະນະທາງບົກ ເມື່ອເຮືອບິນ ຫຼື ຍານພາຫະນະທາງບົກ ຂອງຕ່າງປະເທດ ຫຼື ອຸປະກອນຂອງເຮືອບິນ ຫຼື ຍານພາຫະນະທາງບົກດັ່ງກ່າວ ເຂົ້າມາ ສປປ ລາວ ເປັນການຊົ່ວຄາວ ຫຼື ໂດຍສຸກເສີນ;
6. ຂໍ້ຈຳກັດ ຕາມທີ່ໄດ້ກຳນົດໄວ້ໃນ ມາດຕາ 64 ຫາ ມາດຕາ 67 ຂອງກົດໝາຍສະບັບນີ້.

**ມາດຕາ 119** (ປັບປຸງ) **ການລະເມີດສິດໃນພັນພືດໃໝ່**

ການລະເມີດສິດໃນພັນພືດໃໝ່ ມີ ດັ່ງນີ້:

1. ດຳເນີນການກະທຳໃດໜຶ່ງ ຕາມທີ່ໄດ້ກຳນົດໄວ້ໃນມາດຕາ 82 ຂອງກົດໝາຍສະບັບນີ້ ໂດຍບໍ່ໄດ້ຮັບອະນຸຍາດຈາກນັກປັບປຸງພັນພືດ ທີ່ຍັງຢູ່ໃນໄລຍະການປົກປ້ອງ;
2. ດຳເນີນການກະທຳໃດໜຶ່ງ ຕາມທີ່ໄດ້ກຳນົດໄວ້ໃນ ຂໍ້ 1 ຂອງວັກ​ນີ້ ໂດຍໄດ້ຮັບອະນຸຍາດຈາກນັກປັບປຸງພັນພືດ ແຕ່ບໍ່ຈ່າຍຄ່າຕອບແທນໃຫ້ນັກປັບປຸງພັນພືດ ຕາມເງື່ອນໄຂຂອງການອະນຸຍາດ ຫຼື ລະເມີດເງື່ອນໄຂໃດໜຶ່ງຂອງການອະນຸຍາດ;
3. ນຳໃຊ້ຊື່ພັນພືດ ກັບພັນພືດທີ່ແຕກຕ່າງກັນ ໂດຍມີຊື່ພັນ​ພືດ ຄືກັນ ຫຼື ຄ້າຍຄືກັນກັບຊື່ພັນພືດ ໃໝ່ ທີ່ຢູ່ໃນກຸ່ມດຽວກັນ ທີ່ໄດ້ຮັບການປົກປ້ອງ;
4. ນຳໃຊ້ຊື່ທີ່ຖືກຮັບຮອງແລ້ວ ກັບພັນພືດທີ່ແຕກຕ່າງກັນ.

ການກະທຳ ຕາມທີ່ໄດ້ກຳນົດໄວ້ໃນມາດຕາ 82 ຂອງ​ກົດໝາຍສະບັບ​ນີ້ ຈະບໍ່ຖືວ່າເປັນການລະເມີດສິດໃນພັນພືດ ໃນກໍລະນີ ດັ່ງນີ້:

1. ການກະທຳ ທີ່ໄດ້ຮັບອະນຸຍາດ ຕາມທີ່ໄດ້ກຳນົດໄວ້ໃນມາດຕາ 90 ຂອງ​ກົດໝາຍສະ​ບັບນີ້;
2. ສິດຂອງນັກ​ປັບປຸງພັນພືດໃນສ່ວນ​ຂະຫຍາຍ​ພັນ ຫຼື ຜົນເກັບ​ກ່ຽວສິ້ນສຸດລົງ ຕາມການກະທຳທີ່ໄດ້ກຳນົດໄວ້ໃນມາດຕາ 86 ຂອງ​ກົດໝາຍສະ​ບັບນີ້;
3. ການກະທຳ ເປັນການປະຕິບັດຕາມຂໍ້ຈຳກັດ ເພື່ອສາທາລະນະປະໂຫຍດ ຕາມທີ່ໄດ້ກຳນົດໄວ້ ໃນມາດຕາ 90 ຂອງ​ກົດໝາຍສະ​ບັບນີ້;
4. ສິດຂອງນັກປັບປຸງພັນພືດ ຖືກສານຕັດສີນໃຫ້ເປັນໂມຄະ ຕາມກໍລະນີທີ່ໄດ້ກຳນົດໄວ້ໃນມາດຕາ 88 ຂອງ​ກົດໝາຍສະ​ບັບນີ້ ແລະ ໃນເວລາໝົດກຳນົດໃນການອຸທອນ;
5. ການຖອນສິດ ຕາມກໍລະນີທີ່ໄດ້ກຳນົດໄວ້ໃນມາດຕາ 89 ຂອງ​ກົດໝາຍສະ​ບັບນີ້.

**ມາດຕາ 120 (ປັບປຸງ) ການລະເມີດລິຂະສິດ ແລະ ສິດກ່ຽວຂ້ອງກັບລິຂະສິດ**

ການລະເມີດ ລິຂະສິດ ແລະ ສິດກ່ຽວຂ້ອງກັບລິຂະສິດ ມີ ດັ່ງນີ້:

* + 1. ດຳເນີນການກະທຳໃດໜຶ່ງ ຕາມທີ່ໄດ້ກຳນົດໄວ້ໃນມາດຕາ 102 ຫຼື ມີການກະທໍາໃດໜຶ່ງທີ່ເປັນການລະເມີດມາດຕາ 106, 107, 108, 109 ແລະ ມາດຕາ 110 ຂອງກົດໝາຍສະບັບນີ້;
    2. ຫຼົບຫຼີກມາດຕະການທາງດ້ານເຕັກໂນໂລຊີ ທີ່ນຳໃຊ້ໂດຍຜູ້ສະແດງ ຫຼື ຜູ້ຜະລິດການບັນທຶກສຽງ ໃນການນຳໃຊ້ສິດຂອງຜູ້ກ່ຽວ ແລະ ຈໍາກັດການກະທໍາທີ່ບໍ່ໄດ້ຮັບອະນຸຍາດຈາກຜູ້ສະແດງ ຫຼື ຜູ້ຜະລິດການບັນທຶກສຽງທີ່ກ່ຽວຂ້ອງ ຫຼື ໄດ້​ຮັບອະນຸຍາດຕາມ​ກົດໝາຍ ໃນການສະແດງ ຫຼື ການບັນທຶກການ ສະແດງ;
    3. ກະທຳໂດຍເຈດຕະນາ ຫຼື ສາມາດຮູ້ໄດ້ວ່າ ການກະທຳນັ້ນ ຈະພາໃຫ້ເກີດການ ລະເມີດລິຂະສິດ ຫຼື ສິດກ່ຽວຂ້ອງກັບລິຂະສິດ ໃນກໍລະນີ ດັ່ງນີ້:
  1. ຖອນ ຫຼື ດັດແປງ ຂໍ້ມູນການຄຸ້ມຄອງສິດທາງເອເລັກໂຕຣນິກ ໂດຍບໍ່ໄດ້ຮັບອະນຸຍາດ;
  2. ແຈກຢາຍ, ນຳເຂົ້າເພື່ອແຈກຢາຍ, ກະຈາຍສຽງ-ແຜ່ພາບ, ສື່ສານ ຫຼື ເຜີ​ຍແຜ່​ຕໍ່ສາທາ ລະນະຊົນ ໂດຍບໍ່ໄດ້ຮັບອະນຸຍາດ, ສະແດງ, ສຳເນົາການສະແດງ ຫຼື ບັນທຶກສຽງ ໂດຍທີ່ຮູ້ວ່າຂໍ້ມູນການຄຸ້ມຄອງສິດທາງເອເລັກໂຕຣນິກ ຖືກຖອນ ຫຼື ດັດແປງ ໂດຍບໍ່ໄດ້ຮັບອະນຸຍາດ;
     1. ບັນທຶກ ຫຼື ເຜີຍແຜ່ລາຍການຜ່ານສັນຍານດາວທຽມ ທີ່​ເຂົ້າລະຫັດ ຫຼື ​ບໍ່​ເຂົ້າລະຫັດ ເພື່ອຈຸດ ປະສົງທາງການຄ້າ ໂດຍບໍ່ໄດ້ຮັບອະນຸຍາດ ທີ່ຖືກຕ້ອງຕາມກົດໝາຍ.

**ໝວດທີ 2**

**ການແຂ່ງຂັນທີ່ບໍ່ເປັນທຳ**

**ມາດຕາ 121 (ປັບປຸງ) ການແຂ່ງຂັນທີ່ບໍ່​ເປັນທຳ**

ການແຂ່ງຂັນ ທີ່ຂັດກັບທຳນຽມປະຕິບັດດ້ວຍຄວາມສຸດຈະລິດ ໃນຂົງເຂດອຸດສາຫະກຳ ຫຼື ການຄ້າ ຖືວ່າເປັນການແຂ່ງຂັນທີ່ບໍ່​ເປັນທຳ.

ການກະທຳທີ່ຖືວ່າເປັນການແຂ່ງຂັນທີ່​ບໍ່ເປັນທຳ ແລະ ຕ້ອງໄດ້ເກືອດຫ້າມ ມີ ດັ່ງນີ້:

1. ນຳໃຊ້ ທີ່ມາຂອງສິນຄ້າ ຫຼື ຊື່ຂອງຜູ້ຜະລິດ, ຜູ້ປະກອບການຜະລິດ ຫຼື ຜູ້ຄ້າຂາຍ ໂດຍທາງກົງ ຫຼື ທາງອ້ອມ ແບບບໍ່ຖືກຕ້ອງ;
2. ສ້າງຄວາມສັບສົນ ດ້ວຍວິທີການໃດໜຶ່ງ ກ່ຽວກັບວິສາຫະກິດ, ສິນຄ້າ ຫຼື ກິດຈະກໍາທາງດ້ານອຸດສາຫະກຳ ຫຼື ການຄ້າຂອງຄູ່ແຂ່ງ;
3. ກ່າວຫາໂດຍບໍ່ມີມູນຄວາມຈິງ ເພື່ອທຳລາຍຄວາມໜ້າເຊື່ອຖືືຂອງ ວິສາຫະກິດ, ສິນຄ້າ ຫຼື ກິດຈະກຳທາງດ້ານອຸດສາຫະກຳ ຫຼື ການຄ້າຂອງຄູ່ແຂ່ງ;
4. ໃຊ້ສິ່ງຊີ້ບອກ ຫຼື ກ່າວຫາ ຊຶ່ງພາໃຫ້ສາທາລະນະຊົນເຂົ້າໃຈຜິດ ຕໍ່ແຫຼ່ງທີ່ມາຂອງສິນຄ້າ, ປະເພດ, ຂະບວນການຜະລິດ, ຄຸນລັກສະນະ, ຄວາມແທດເໝາະກັບຈຸດປະສົງ ຫຼື ປະລິມານຂອງສິນຄ້າ.

**ມາດຕາ 122** (ປັບປຸງ) **ສິນຄ້າທີ່ປອມແປງເຄື່ອງໝາຍການຄ້າ**

ສິນຄ້າ​ທີ່ປອມ​ແປງເຄື່ອງໝາຍ​ການ​ຄ້າ ແມ່ນ ສິນຄ້າໃດໜຶ່ງ ລວມທັງ​ການ​ຫຸ້ມ​ຫໍ່ທີ່ໃສ່​ເຄື່ອງໝາຍ​ການ​ຄ້າຄື​ກັນກັບ​ເຄື່ອງໝາຍ​ການ​ຄ້າ ທີ່ໄດ້ຮັບການຈົດທະບຽນຢ່າງຖືກຕ້ອງ ໂດຍບໍ່ໄດ້ຮັບອະນຸຍາດຈາກເຈົ້າຂອງສິດ ຫຼື ການ​ຫຸ້ມ​ຫໍ່ ທີ່ບໍ່ສາມາດຈຳແນກຄວາມ​ແຕກ​ຕ່າງລັກສະນະສະເພາະ ກັບເຄື່ອງໝາຍ​ການ​ຄ້າ ທີ່ໄດ້ຮັບການຈົດທະບຽນຢ່າງຖືກຕ້ອງແລ້ວ ຈະຖືວ່າ​ເປັນ​ການລະ​ເມີດ​ສິດ​ຂອງ​ເຈົ້າ​ຂອງ​ເຄື່ອງ​ໝາຍ​ການ​ຄ້າດັ່ງກ່າວ ຕາມທີ່ໄດ້ກຳນົດໄວ້ໃນກົດໝາຍສະບັບນີ້.

ການສ້າງ​, ການຂາຍ, ການສະ​ເໜີ​ຂາຍ, ​ການໂຄສະນາ, ​ການ​ຕະຫຼາດ, ການສົ່ງ​ອອກ ຫຼືື ການນຳ​ເຂົ້າ ສິນຄ້າ​ທີ່​ປອມ​ແປງ​ເຄື່ອງໝາຍການ​ຄ້າ​ ຖື​ວ່າ​ເປັນ​ການລະ​ເມີດ​ກົດໝາຍ​ສະບັບ​ນີ້.

**ມາດຕາ 123 (ປັບປຸງ) ສິນຄ້າທີ່​ລະເມີດ​ລິ​ຂະ​ສິດ**

ສິນຄ້າ​ທີ່ລະເມີດລິ​ຂະ​ສິດ ແມ່ນ ສິນຄ້າ​ໃດ​ໜຶ່ງ ທີ່ສຳ​ເນົາ​ຜົນງານທີ່​ມີ​ລິ​ຂະ​ສິດ ຫຼື ສິດ​​ກ່ຽວຂ້ອງ​ກັບ​ລິ​ຂະ​ສິດ ​ຊຶ່ງການສຳ​ເນົາດັ່ງກ່າວ:

1. ເຮັດຂຶ້ນໂດຍບໍ່​ໄດ້​ຮັບອະນຸຍາດ~~​~~ ຈາກຜູ້ຖືສິດ ຫຼື ຈາກຜູ້​ໄດ້ຮັບອະນຸຍາດ​ຢ່າງ​ຖືກຕ້ອງຈາກເຈົ້າ​ຂອງ​​ສິດ ໃນ​ປະ​ເທດທີ່​ມີການຜະລິດສິນຄ້າດັ່ງກ່າວ;
2. ເຮັດ​ຂຶ້ນໂດຍກົງ ຫຼື ທາງອ້ອມ ຈາກຜົນງານ​ໃດໜຶ່ງ ລວມທັງ​ ການນຳ​ໃຊ້​ອຸປະກອນຕ່າງໆ ເພື່ອບັນທຶກ​ສຽງ-ພາບ ຂອງ​ຜົນງານ​ທາງ​ດ້ານ​ຮູບ​ເງົາ ຢູ່ໃນ​ໂຮງຮູບ​ເງົາ.

ການ​ຜະລິດ, ການຂາຍ, ການສະ​ເໜີ​ຂາຍ, ການ​ໂຄສະນາ, ​ການ​ຕະຫຼາດ, ​ການສົ່ງ​ອອກ ຫຼືື ການນຳ​ເຂົ້າສິນຄ້າ​ທີ່​ລະເມີດລິ​ຂະ​ສິດ​ ຖື​ວ່າເ​ປັນ​ການລະ​ເມີດ​ກົດໝາຍ​ສະບັບ​ນີ້.

**ພາກທີ VII**

**ກອງທຶນຊັບສິນທາງປັນຍາ**

**ມາດຕາ 124 (ໃໝ່) ການສ້າງຕັ້ງກອງທຶນ**

ກອງທຶນຊັບສິນທາງປັນຍາ ແມ່ນ ກອງທຶນຂອງລັດ ທີ່ສ້າງຕັ້ງຂຶ້ນ **ເພື່ອສະສົມ ແລະ ລະດົມທຶນນຳໃຊ້ໃນວຽກງານຊັບສິນທາງປັນຍາ ໂດຍສະເພາະ ແມ່ນ** ການສົ່ງເສີມຫົວຄິດປະດິດສ້າງ ແລະ ການປະດິດຄິດແຕ່ງຂອງຄົນໃນສັງຄົມ, ສ້າງຄວາມຮັບຮູ້ເຂົ້າໃຈກ່ຽວກັບວຽກງານ ຊັບສິນທາງປັນຍາ ຢ່າງກວ້າງຂວາງ ແລະ ສົ່ງເສີມການນຳໃຊ້ວຽກງານດັ່ງກ່າວ, ສ້າງມູນຄ່າເພີ່ມເຂົ້າໃນທຸລະກິດ**,** ສ້າງຄວາມ**ເຂັ້ມແຂງ ແລະ ຄວາມສາ ມາດໃນການແຂ່ງຂັນຂອງຈຸນລະວິສາຫະກິດ, ວິສາຫະກິດຂະໜາດນ້ອຍ ແລະ ກາງໃນຂອບເຂດທົ່ວປະເທດ ໃ**ຫ້ມີຄວາມຕໍ່ເນື່ອງ, ຍືນຍົງ ແລະ ມີປະສິດທິຜົນ ພາຍໃຕ້ການຄຸ້ມຄອງ ແລະ ກວດກາ ຂອງກະຊວງອຸດສາຫະ ກຳ ແລະ ການຄ້າ ແລະ ກະຊວງການເງິນ.

ກອງທຶນຊັບສິນທາງປັນຍາ ຂຽນຫຍໍ້ວ່າ “ກທປ”.

**ມາດຕາ 125 (ໃໝ່) ແຫຼ່ງກອງທຶນ**

ກອງທຶນຊັບສິນທາງປັນຍາ ໄດ້ມາຈາກ:

1. ການປະກອບສ່ວນຂອງລັດ;
2. ການຊ່ວຍເຫຼືອລ້າຈາກ​ພາຍໃນ ຫຼື ຕ່າງປະ​ເທດ;
3. ການ​ປະກອບສ່ວນ​ຂອງ ​ບຸກຄົນ​, ນິຕິບຸກຄົນ ຫຼື ການ​ຈັດຕັ້ງ ດ້ວຍ​ຄວາມ​ສະ​ໝັກ​ໃຈ;
4. ແຫຼ່ງທຶນອື່ນ ທີ່ບໍ່ຂັດກັບກົດໝາຍ.

**ມາດຕາ 126** **(ໃໝ່) ການຄຸ້ມຄອງ ແລະ ນຳໃຊ້ກອງທຶນ**

ການຄຸ້ມຄອງ ແລະ ນຳໃຊ້ກອງທຶນຊັບສິນທາງປັນຍາ ຕ້ອງຮັບປະກັນຄວາມໂປ່ງໃສ, ສາມາດກວດສອບໄດ້ ໂດຍສອດຄ່ອງກັບ ກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

ສໍາລັບການຈັດຕັ້ງ ແລະ ການເຄື່ອນໄຫວຂອງກອງທຶນ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ VIII**

**ຂໍ້ຫ້າມ**

**ມາດຕາ 127 (ໃໝ່) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ສ້າງອຸປະສັກ, ຂັດຂວາງການ ສົ່ງເສີມ ແລະ ປົກປ້ອງຊັບສິນທາງປັນຍາ;
2. ປອມແປງ, ດັດແປງ, ນຳໃຊ້ ຊັບສິນທາງປັນຍາຂອງບຸກຄົນອື່ນ ເພື່ອຜົນປະໂຫຍດທາງການຄ້າ ໂດຍບໍ່ໄດ້ຮັບອະນຸຍາດຈາກເຈົ້າຂອງ;
3. ແອບອ້າງເອົາຜົນງານຊັບສິນທາງປັນຍາຂອງບຸກຄົນອື່ນມາເປັນຂອງຕົນ;
4. ປອມແປງເອກະສານ, ນຳໃຊ້ເອກະສານປອມ ເພື່ອຂໍການຢັ້ງຢືນຜົນງານຊັບສິນທາງປັນຍາຂອງຕົນ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 128 (**ປັບປຸງ**) ຂໍ້​ຫ້າມ​ສໍາລັບ​ພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ**

ຫ້າມພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ ມີພຶດຕິກຳ​ ດັ່ງ​ນີ້:

1. ສວຍໃຊ້ອໍານາດ, ໜ້າທີ່, ຕຳແໜ່ງ, ບັງຄັບ, ນາບຂູ່ ແລະ ສົມຮູ້ຮ່ວມຄິດກັບ ບຸກຄົນອື່ນ ເພື່ອຫາຜົນປະໂຫຍດແກ່ຕົນ ແລະ ພັກພວກຂອງຕົນ;
2. ຂາດຄວາມຮັບຜິດຊອບ ແລະ ປະລະ​ໜ້າ​ທີ່;
3. ທວງເອົາ, ຂໍເອົາ, ຮັບເອົາສິນບົນ ຫຼື ຜົນປະໂຫຍດອື່ນ;
4. ປະຕິບັດ​ໜ້າທີ່​ ໂດຍບໍ່ມີ​ຄວາມ​ຍຸຕິ​ທຳ ຫຼື ລຳ​ອຽງຕໍ່ ​ບຸ​ກຄົນ, ນິຕິບຸກຄົນ ຫຼື ການ​ຈັດ​ຕັ້ງ;
5. ເປີດ​ເຜີຍ​ຂໍ້​ມູນ​ ກ່ຽວ​ກັບ​ຊັບສິນທາງປັນຍາໂດຍບໍ່ໄດ້ຮັບອະນຸຍາດ ຈາກເຈົ້າຂອງ;
6. ກົດໜ່ວງ, ຖ່ວງດຶງ, ແກ່ຍາວເວລາໃນການພິຈາລະນາເອກະສານ ໂດຍບໍ່ຖືກຕ້ອງຕາມກົດໝາຍ;
7. ມີພຶດຕິກຳ​ອື່ນ ທີ່​ເປັນການລະເມີດ​ກົດໝາຍ.

**ພາກທີ IX**

**ການຄຸ້ມຄອງ ​ແລະ ການກວດ​ກາ ວຽກງານຊັບສິນທາງປັນຍາ**

**ໝວດທີ 1**

**ການ​ຄຸ້ມ​ຄອງວຽກງານຊັບສິນທາງປັນຍາ**

**ມາດຕາ 129 (ປັບປຸງ) ອົງການຄຸ້ມຄອງວຽກງານຊັບສິນທາງປັນຍາ**

ລັດຖະບານ ຄຸ້ມ​ຄອງວຽກງານ​ຊັບ​ສິນ​ທາງ​ປັນຍາ ຢ່າງ​ລວມສູນ ແລະ ເປັນ​ເອກະ​ພາບ ໃນຂອບເຂດທົ່ວປະເທດ ໂດຍມອບ​ໃຫ້​ກະຊວງອຸດສາຫະກໍາ ແລະ ການຄ້າ ເປັນຜູ້ຮັບຜິດຊອບໂດຍກົງ​ ແລະ ເປັນເຈົ້າ​ການ​ປະສານ​ສົມທົບກັບກະຊວງອື່ນ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານຊັບສິນທາງປັນຍາ ປະກອບດ້ວຍ:

1. ກະຊວງອຸດສາຫະກໍາ ແລະ ການຄ້າ;
2. ພະແນກອຸດສາຫະກໍາ ແລະ ການຄ້າ ແຂວງ, ນະຄອນຫຼວງ;
3. ຫ້ອງການອຸດສາຫະກໍາ ແລະ ການຄ້າ ເມືອງ, ເທດສະບານ, ນະຄອນ.

**ມາດຕາ 130 (ປັບປຸງ) ສິດ ແລະ ໜ້າທີ່ ຂອງກະຊວງອຸດສາຫະກໍາ ແລະ ການຄ້າ**

ໃນ​ການຄຸ້ມຄອງ​ວຽກງານຊັບສິນທາງປັນຍາ ກະຊວງອຸດສາຫະກໍາ ແລະ ການຄ້າ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານຊັບ​ສິນ​ທາງ​ປັນຍາ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ກ່ຽວກັບວຽກງານຊັບ​ສິນ​ທາງ​ປັນຍາ ໃຫ້ເປັນແຜນການ, ແຜນງານ ແລະ ໂຄງການ ລະອຽດ ເພື່ອຈັດຕັ້ງປະຕິບັດ;
3. ອອກລະບຽບການ, ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານຊັບ​ສິນ​ທາງ​ປັນຍາ;
4. ໂຄສະນາ ເຜີຍແຜ່, ສຶກສາອົບຮົມ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການກ່ຽວກັບວຽກງານຊັບສິນທາງປັນຍາ;
5. ຊີ້​ນຳ, ຕິດຕາມ ແລະ ປະເມີນຜົນການ​ຈັດຕັ້ງປະຕິບັດວຽກງານ​ຊັບ​ສິນ​ທາງ​ປັນຍາ ໃນ​ຂອບ​ເຂດ​ທົ່ວປະ​ເທດ;
6. ຈົດທະບຽນ ແລະ ໃຫ້ການບໍລິການ ວຽກງານຊັບສິນທາງປັນຍາ;
7. ອອກ ຫຼື ລົບລ້າງໃບຢັ້ງຢືນ ກ່ຽວກັບການຈົດທະບຽນຊັບສິນທາງປັນຍາ ແລະ ອອກໃບອະນຸ ຍາດ ຫຼື ຖອນໃບອະນຸຍາດຂອງບຸກຄົນ, ນິຕິບຸກຄົນ ຫຼື ການ​ຈັດຕັ້ງໃດໜຶ່ງທີ່ດຳເນີນການບໍລິການທາງດ້ານຊັບສິນທາງປັນຍາ;
8. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານຊັບສິນທາງປັນຍາ;
9. ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນຳໃຊ້ ບຸກຄະລາກອນ ໃນ​ຂົງ​ເຂດ​ວຽກງານ​ຊັບສິນ​ທາງ​ປັນຍາ;
10. ປະສານສົມທົບກັບ ກະຊວງອື່ນ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງໃນການຄຸ້ມຄອງ, ຕິດຕາມ ແລະ ສົ່ງເສີມ ວຽກງານຊັບສິນທາງປັນຍາ;
11. ພົວພັນ ແລະ ຮ່ວມມືກັບສາກົນ ກ່ຽວກັບວຽກງານຊັບສິນທາງປັນຍາ;
12. ສະຫຼຸບ ແລະ ລາຍ​ງານ ການຈັດຕັ້ງປະຕິບັດວຽກງານຊັບສິນທາງປັນຍາ ຕໍ່ລັດຖະບານຢ່າງເປັນປົກກະຕິ;
13. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 131 (ປັບ​ປຸງ) ສິດ ແລະ ໜ້າທີ່ ຂອງ​ພະ​ແນ​ກອຸດສາຫະກໍາ ແລະ ການຄ້າ ແຂ​ວງ, ນະຄອນຫຼວງ**

ໃນ​ການຄຸ້ມຄອງ​ວຽກງານຊັບສິນທາງປັນຍາ ພະ​ແນ​ກອຸດສາຫະກໍາ ແລະ ການຄ້າ ແຂ​ວງ, ນະຄອນ ຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍ ແລະ ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານຊັບ​ສິນ​ທາງ​ປັນຍາ;
2. ໂຄສະນາ ເຜີຍແຜ່, ສຶກສາອົບຮົມ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານຊັບ​ສິນ​ທາງ​ປັນຍາ;
3. ໃຫ້ການບໍລິການວຽກງານຊັບສິນທາງປັນຍາ ຕາມການມອບໝາຍຂອງ ກະຊວງອຸດສາຫະກໍາ ແລະ ການຄ້າ;
4. ຕິດຕາມ ແລະ ປະເມີນຜົນຂອງການຈັດຕັ້ງປະຕິບັດ ວຽກງານຊັບສິນທາງປັນຍາ;
5. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານຊັບສິນທາງປັນຍາ;
6. ສະເໜີ ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນຳໃຊ້ ບຸກຄະລາກອນ ໃນ​ຂົງ​ເຂດ​ວຽກງານ​ຊັບສິນ​ທາງ​ປັນຍາ;
7. ປະສານສົມທົບກັບ ພະແນກການອື່ນ, ອົງການ ແລະ ອົງການປົກຄອງຂັ້ນເມືອງ ໃນການຄຸ້ມ ຄອງ, ຕິດຕາມ ແລະ ສົ່ງເສີມ ວຽກງານຊັບສິນທາງປັນຍາ;
8. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຊັບສິນທາງປັນຍາ ຕາມການມອບ ໝາຍ;
9. ສະຫຼຸບ ແລະ ລາຍ​ງານ ການຈັດຕັ້ງປະຕິບັດວຽກງານຊັບສິນທາງປັນຍາ ຕໍ່ກະຊວງອຸດສາຫະກຳ ແລະ ການຄ້າ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 132 (ປັບປຸງ) ສິດ ແລະ ໜ້າທີ່ ຂອງ​ຫ້ອງການ ອຸດສາຫະກໍາ ແລະ ການຄ້າ ເມືອງ,** ເທດສະບານ**,** **ນະຄອນ**

ໃນ​ການຄຸ້ມຄອງວຽກງານຊັບສິນທາງປັນຍາ ຫ້ອງການອຸດສາຫະກໍາ ແລະ ການຄ້າ ເມືອງ, ເທດສະ ບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານຊັບ​ສິນ​ທາງ​ປັນຍາ;
2. ເຜີຍແຜ່, ສຶກສາອົບຮົມ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານຊັບ​ສິນ​ທາງ​ປັນຍາ;
3. ໃຫ້ການບໍລິການວຽກງານຊັບສິນທາງປັນຍາ ຕາມການມອບໝາຍຂອງພະແນກອຸດສາຫະກໍາ ແລະ ການຄ້າ ແຂວງ, ນະຄອນຫຼວງ;
4. ຕິດຕາມ ແລະ ປະເມີນຜົນຂອງການຈັດຕັ້ງປະຕິບັດວຽກງານຊັບສິນທາງປັນຍາ;
5. ຮັບ, ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານຊັບສິນທາງປັນຍາ;
6. ສະເໜີ ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນຳໃຊ້ ບຸກຄະລາກອນ ໃນ​ຂົງ​ເຂດ​ວຽກງານ​ຊັບສິນ​ທາງ​ປັນຍາ;
7. ປະສານສົມທົບກັບ ຫ້ອງການອື່ນ, ອົງການ ແລະ ອົງການປົກຄອງບ້ານ ໃນການຄຸ້ມຄອງ, ຕິດຕາມ ແລະ ສົ່ງເສີມ ວຽກງານຊັບສິນທາງປັນຍາ;
8. ສະຫຼຸບ ແລະ ລາຍ​ງານ ການຈັດຕັ້ງປະຕິບັດວຽກງານຊັບສິນທາງປັນຍາ ຕໍ່ພະແນກອຸດສາຫະກຳ ແລະ ການຄ້າ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 133 (ປັບປຸງ) ສິດ ແລະ ໜ້າທີ່ ຂອງຂະແໜງການອື່ນ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ**

ຂະແໜງການອື່ນ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ໃຫ້ການຮ່ວມມື ກັບຂະແໜງການອຸດສາຫະກຳ ແລະ ການຄ້າ ໃນການຄຸ້ມຄອງ ແລະ ພັດທະນາວຽກງານຊັບສິນທາງປັນຍາ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການ​ກວດ​ກາວຽກງານ​ຊັບ​ສິນ​ທາງ​ປັນຍາ**

**ມາດຕາ 134 (ປັບ​ປຸງ) ອົງ​ການ​ກວດ​ກາວຽກງານ​ຊັບ​ສິນ​ທາງ​ປັນຍາ**

ອົງການກວດ​ກາວຽກງານຊັບສິນທາງປັນຍາ ປະກອບດ້ວຍ:

1. ອົງ​ການກວດ​ກາພາຍ​ໃນ ຊຶ່ງ​ແມ່ນ ​ອົງ​ການດຽວກັນກັບອົງການຄຸ້ມຄອງວຽກງານຊັບສິນທາງປັນຍາ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 129 ຂອງ​ກົດໝາຍສະບັບ​ນີ້.
2. ອົງ​ການກວດ​ກາພາຍ​ນອກ ຊຶ່ງ​ແມ່ນ ສະພາແຫ່ງຊາດ, ສະ​ພາ​ປະຊາ​ຊົນ​ຂັ້ນແຂວງ, ອົງ​ການກວດ​ກາ​ລັດແຕ່ລະຂັ້ນ, ອົງ​ການກວດ​ສອບ​ແຫ່ງ​ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການ ຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 135 (**ໃໝ່**) ເນື້ອໃນການກວດກາ**

ການກວດກາວຽກງານຊັບສິນທາງປັນຍາ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານຊັບສິນທາງປັນຍາ;
2. ການໃຫ້ບໍລິການວຽກງານຊັບສິນທາງປັນຍາ;
3. ການຄຸ້ມຄອງ ແລະ ການນຳໃຊ້ກອງທຶນຊັບສິນທາງປັນຍາ;
4. ເນື້ອໃນອື່ນທີ່ເຫັນວ່າມີຄວາມຈຳເປັນ.

**ມາດຕາ 136 ຮູບການ ການ​ກວດ​ກາ**

ການ​ກວດກາ ​ວຽກງານ​ຊັບ​ສິນ​ທາງ​ປັນຍາ ດຳ​ເນີນ​ດ້ວຍ ​ສາມຮູບການ​ ດັ່ງ​ນີ້:

1. ການ​ກວດ​ກາຕາມ​​ແຜນ​ການ​ປົກກະຕິ ຊຶ່ງແມ່ນ ການກວດກາ ທີ່ດຳເນີນໄປຕາມແຜນການຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການ​ກວດ​ກາ ໂດຍມີການ​ແຈ້ງ​ໃຫ້​ຮູ້​ລ່ວງໜ້າ ​ ຊຶ່ງ​ແມ່ນ ການ​ກວດການອກ​ແຜນ​ການ​ເມື່ອ​ເຫັນ​ວ່າ​ມີ​ຄວາມ​ຈຳ​ເປັນ ຊຶ່ງ​ຕ້ອງ​ແຈ້ງ​​ໃຫ້​ຜູ້​ຖືກ​ກວດ​ກາ​ຮູ້ກ່ອນລ່ວງໜ້າ;
3. ການ​ກວດກາແບບ​ກະທັນຫັນ ຊຶ່ງແມ່ນ ​ການ​ກວດ​ກາ​ໂດຍຮີບດ່ວນ ໂດຍບໍ່​ໄດ້​ແຈ້ງ​ໃຫ້ຜູ້​ຖືກ​ກວດ​ກາ​ຮູ້ກ່ອນ​ລ່ວງໜ້າ.

ໃນການດຳເນີນການກວດກາ ວຽກງານຊັບສິນທາງປັນຍາ ໃຫ້ປະຕິບັດຕາມກົດໝາຍຢ່າງເຂັ້ມງວດ.

**ມາດຕາ 137 (**ປັບປຸງ**) ການກວດກາ​ດ້ານ​ຊັບ​ສິນ​ທາງ​ປັນຍາ​ຕາມ​ຊາຍ​ແດນ**

​ເຈົ້າໜ້າທີ່​ພາສີ ປະຈຳ​ດ່ານ​ຊາຍ​ແດນ ມີ​ສິດໂດຍໜ້າທີ່ໃນການກວດ​ກາສິ​ນຄ້າ​ທີ່ສົ່ງ​ອອກ, ນຳ​ເຂົ້າ, ຍຶດ ​ແລະ ກັກສິນ​ຄ້າ ທີ່​ລະ​ເມີດ​ຊັບສິນທາງປັນຍາ ກ່ຽວກັບເຄື່ອງໝາຍການຄ້າ, ລິຂະສິດ ແລະ ສິດກ່ຽວຂ້ອງກັບລິຂະສິດ ຕາມ​ກົດໝາຍ.

**ພາກທີ X**

**ນະໂຍບາຍຕໍ່ຜູ້ມີຜົນງານ ​ແລະ ມາດ​ຕະ​ການ​ຕໍ່​ຜູ້​ລະ​ເມີດ**

**ມາດ​ຕາ 138 ນະໂຍບາຍຕໍ່​​ຜູ້​ມີ​ຜົນ​ງານ**

ບຸກ​ຄົນ, ນິຕິບຸກຄົນ ຫຼື ການ​ຈັດຕັ້ງ ທີ່​ມີ​ຜົນ​ງານ​ດີເດັ່ນໃນ​ການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ​ການຄຸ້ມ​ຄອງ ​ແລະ ​ປົກ​ປ້ອງ​ຊັບ​ສິນ​ທາງ​ປັນ​ຍາ, ​ການປະດິດສ້າງ ​ຫຼື ​ປະດິດຄິດ​ແຕ່ງ ຈະ​ໄດ້​ຮັບ​ການຍ້ອງ​ຍໍ ຫຼື ​ນະ​ໂຍ​ບາຍອື່ນ ​ຕາມ​ລະບຽບການ.

**ມາດ​ຕາ 139 (ປັບປຸງ) ມາດ​ຕະ​ການຕໍ່​ຜູ້​ລະ​ເມີດ**

ບຸກ​ຄົນ, ນິຕິບຸກຄົນ ຫຼື ການ​ຈັດຕັ້ງ ​ທີ່​ລະ​ເມີດ​ກົດໝາຍສະບັບນີ້ ຈະ​ຖືກ ​ສຶກສາອົບຮົມ ຫຼື ກ່າວເຕືອນ, ​ລົງວິ​​ໄນ, ຖືກປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

**ມາດຕາ 140 ມາດ​ຕະການປັບ​​ໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ກ່ຽວກັບວຽກງານຊັບສິນທາງປັນຍາ ໂດຍເຈດຕະນາ ຫຼື ດ້ວຍຄວາມບໍ່ລະມັດລະວັງເປັນຄັ້ງທີສອງ ຊຶ່ງບໍ່ເປັນການກະທຳຜິດທາງອາຍາ ຈະຖືກປັບໃໝ ໜຶ່ງສ່ວນຮ້ອຍ (1%) ຂອງມູນຄ່າຄວາມເສຍຫາຍທີ່​ໄດ້​ກໍ່ຂຶ້ນ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ກ່ຽວກັບວຽກງານຊັບສິນທາງປັນຍາ ເປັນຄັ້ງທີສອງໂດຍ​ເຈດ​ຕະນາ ຫຼື​ ເປັນ​ອາຈິ​ນ ຈະຖືກປັບໃໝ ຫ້າສ່ວນຮ້ອຍ (5%) ຂອງມູນຄ່າຄວາມເສຍຫາຍທີ່​ໄດ້​ກໍ່ຂຶ້ນ​ໃນ​ການລະ​ເມີດແຕ່ລະຄັ້ງ​​.

**ພາກ​ທີ XI**

**ບົດ​ບັນ​ຍັດ​ສຸດ​ທ້າຍ**

**ມາດ​ຕາ 141 ການ​ຈັດ​ຕັ້ງ​ປະ​ຕິ​ບັດ**

ລັດ​ຖະ​ບານ ​ແຫ່ງ​ ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ​ ປະ​ຊາ​ຊົນ​ລາວ ເປັນ​ຜູ້​ຈັດ​ຕັ້ງ​ປະ​ຕິ​ບັດກົດ​ໝາຍ​ສະ​ບັບ​ນີ້.

**ມາດ​ຕາ 142 (ປັບປຸງ) ຜົນ​ສັກ​ສິດ​**

ກົດ​ໝາຍ​ສະ​ບັບ​ນີ້ ມີ​ຜົນ​ສັກ​ສິດ ນັບ​ແຕ່​ວັນທີ 24 ມັງກອນ 2024 ພາຍຫຼັງ​ປະ​ທານ​ປະ​ເທດ​ ແຫ່ງ​ ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ​ປະ​ຊາ​ຊົນ​ລາວ ອອກ​ລັດ​ຖະ​ດຳ​ລັດ​ປະ​ກາດ​ໃຊ້​ ແລະ ​ໄດ້​ລົງ​​ຈົດ​ໝາຍ​ເຫດ​ທາງ​ລັດ​ຖະ​ການ ເປັນຕົ້ນໄປ.

ກົດໝາຍສະບັບ​ນີ້ ປ່ຽນ​ແທນ​ກົດໝາຍວ່າ​ດ້ວຍຊັບ​ສິນ​ທາງ​ປັນຍາ ສະບັບ​ເລ​ກທີ 38/ສພຊ, ວັນທີ 15 ພະຈິກ 2017.

**ປະ​ທານ​ສະ​ພາ​ແຫ່ງ​ຊາດ**