

**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະຖາວອນ**

ສະພາແຫ່ງຊາດ ເລກທີ 37 /ສພຊ

ນະຄອນຫຼວງວຽງຈັນ, ວັນທີ 14 ພະຈິກ 2017

**ກົດໝາຍ**

**ວ່າດ້ວຍການດໍາເນີນຄະດີອາຍາ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດ​ຕາ 1 ຈຸດປະສົງ**

ກົດໝາຍສະບັບນີ້ ກຳນົດຫຼັກການ, ລະບຽບການ ແລະ ມາດຕະການ ກ່ຽວກັບການດຳເນີນຄະດີອາຍາ ຢ່າງຖືກຕ້ອງ ຍຸຕິທຳ, ຈຳກັດ, ສະກັດກັ້ນການ​ກະ​ທຳ​ຜິດ ເພື່ອປົກ​ປ້ອງ​​ຜົນ​ປະ​ໂຫຍ​ດຂອງລັດ, ລວມໝູ່, ສິດ ແລະ ຜົນປະໂຫຍດອັນ​ຊອບ​ທຳ ​ຂອງ​ພົນລະ​ເມືອງ ພ້ອມ​ທັງສຶກສາອົບຮົມ ພົນລະເມືອງ ​ໃຫ້ເຄົາລົບ ​ແລະ ປະຕິບັດກົດໝາຍ ແນ​ໃສ່​ເຮັດ​ໃຫ້ສັງຄົມມີຄວາມສະຫງົບ ແລະ ມີຄວາມເປັນລະບຽບຮຽບຮ້ອຍ, ສ້າງເງື່ອນໄຂ ໃຫ້ປະຊາຊົນລາວບັນ ດາເຜົ່າ ປະກອບສ່ວນ​ເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດຕາ 2 ການດໍາເນີນຄະດີອາຍາ**

ຄະດີອາຍາ ແມ່ນ ຄະດີກ່ຽວກັບການກະທຳ ຫຼື ການເມີນເສີຍ ທີ່ເປັນອັນຕະລາຍຕໍ່ລະບອບການເມືອງ, ເສດຖະກິດ ຫຼື ສັງຄົມຂອງ ສປປ ລາວ, ຕໍ່ກຳມະສິດຂອງລັດ, ຂອງລວມໝູ່ ແລະ ຂອງບຸກຄົນ, ຊີວິດ, ສຸຂະພາບ, ກຽດສັກສີ, ສິດ, ເສລີພາບຂອງພົນລະເມືອງ, ຄວາມສະຫງົບຂອງຊາດ, ຄວາມເປັນລະບຽບຮຽບຮ້ອຍຂອງສັງຄົມ ຊຶ່ງບົ່ງໄວ້ໃນປະມວນກົດໝາຍອາຍາ ຫຼື ກົດໝາຍອື່ນຂອງ ສປປ ລາວ ທີ່ໄດ້ກຳນົດໂທດທາງອາຍາ.

ການ​ດຳ​ເນີນ​ຄະ​ດີ​ອາ​ຍາ ແມ່ນ ການເຄື່ອນໄຫວ ຂອງອົງການ​ສືບສວນ-ສອບສວນ, ອົງການໄອຍະການ, ສານ ແລະ ຜູ້ເຂົ້າຮ່ວມອື່ນ ເພື່ອ​ຊອກ​ໃຫ້ເຫັນ​ການ​ກະ​ທຳ​ຜິດຢ່າງ​ຮີບດ່ວນ, ຄົບ​ຖ້ວນ ແລະ ຮອບຄອບ, ນຳ​ເອົາ​ຜູ້ກະ​ທຳ​ຜິດ​ມາ​ດຳ​ເນີນ​ຄະ​ດີ ແລະ ຮັບ​ປະ​ກັນ​ການ​ປະ​ຕິ​ບັດ​ກົດ​ໝາຍ​​ຢ່າງ​ຖືກ​ຕ້ອງ, ຍຸຕິທຳ, ຜູ້ກະທຳຜິດ ຕ້ອງຖືກລົງໂທດຕາມກົດໝາຍ, ຜູ້ບໍ່ກະທຳຜິດ ຈະບໍ່ຖືກລົງໂທດ.

**ມາດ​ຕາ 3 (ປັບປຸງ) ການອະທິບາຍຄໍາສັບ**

ຄຳ​ສັບ​ທີ່​ນຳ​ໃຊ້​ໃນ​ກົດໝາຍ​ສະບັບ​ນີ້ ມີ​ຄວາມ​ໝາຍ ​ດັ່ງ​ນີ້:

1. ອົງການ​ໄອ​ຍະ​ການ​ **ໝາຍ​ເຖິງ ອົງການ​ໄອ​ຍະ​ການ​ປະຊາ​ຊົນ ແລະ ອົງການ​ໄອ​ຍະ​ການທະຫານ**;
2. ສານ ​**ໝາຍ​​ເຖິງ** ​ **ສານ​ປະຊາຊົນ ແລະ ສານ​ທະຫານ**;
3. ຮອບດ້ານ **ໝາຍ​ເຖິງ ການ​ດຳ​ເນີນ​ຄະດີ​ ຕ້ອງ​ຊອກ​ຫາ​ຫຼັກ​ຖານ ທັງຜູກ​ມັດ ​ແລະ ​ແກ້​ມັດ**;
4. ຄົບຖ້ວນ **ໝາຍ​ເຖິງ ການ​ດຳ​ເນີນ​ຄະດີ ນອກຈາກ​ມີ ສີ່ ອົງ​ປະກອບ​ຂອງ​ການ​ກະທຳ​ຜິດ​ແລ້ວ ຕ້ອງຊອກ​ຫາ​ສາ​ເຫດ​​ທີ່​ພາ​ໃຫ້​ມີ​ການ​ຫຼຸດຜ່ອນ ຫຼື ເພີ່ມ​ຄວາມ​ຮັບຜິດຊອບ​ທາງ​ອາຍາຕື່ມ​ອີກ**;
5. ພາວະ​ວິ​ໄສ **ໝາຍ​ເຖິງ ການ​ດຳ​ເນີນ​ຄະດີ ຕ້ອງ​ຢູ່​ບົນ​ພື້ນຖານ​ກົດໝາຍ ​ແລະ ​ຄວາມ​ຍຸຕິ​ທຳ ຂໍ້​ມູນຫຼັກ​ຖານ​ ຕ້ອງ​​ໄດ້​ມາ​ຈາກ​ເຫດການ​ຕົວ​ຈິງ ​ແລະ ບໍ່​ສ້າງ​ຂຶ້ນ​ມາ​ເອງ**;
6. ພົນລະ​ເມືອງ **ໝາຍ​ເຖິງ ຄົນລາວ, ຄົນ​ບໍ່​ມີ​ສັນຊາດ, ຄົນ​ຕ່າງ​ດ້າວ ​ແລະ ຄົນ​ຕ່າງປະ​ເທດ**;
7. ສະຖານ​ທີ່​ກັກຕົວ **ໝາຍ​ເຖິງ ບ່ອນ​ຄວບ​ຄຸມ​ຕົວ​ ຜູ້ຖືກ​ສົງ​ໄສ ພາຍ​ໃນ​​ເວລາ​ທີ່​ກົດໝາຍ​ໄດ້​ກໍານົດ​ໄວ້**;
8. ສະຖານ​ທີ່​ກັກ​ຂັງ​ **ໝາຍ​ເຖິງ ບ່ອນ​ຄຸມ​ຂັງ​ຜູ້ຖືກ​ຫາ ​ໃນ​ໄລຍະ​ດຳ​ເນີນ​ຄະດີ​ກ່ອນ​ຄຳ​ຕັດ​ສີນ ​ທີ່​ໃຊ້​ໄດ້​ຢ່າງ​ເດັ​ດຂາດ**;
9. ສູນ​ດັດ​ສ້າງ **ໝາຍ​ເຖິງ ສະຖານ​ທີ່​ສຶກສາ​ອົບຮົມ, ດັດ​ສ້າງ​ທາງ​ດ້ານ​ບໍລິຫານ ​ຕໍ່​ຜູ້ກະທໍາຜິດ​ທາງ​ອາຍາ​ ໃນ​ສະຖານ​ເບົາ**;
10. ຄ້າຍ​ດັດ​ສ້າງ **ໝາຍ​ເຖິງ​ ສະຖານ​ທີ່​ປະຕິບັດ​ໂທດ​ຂອງ​ນັກ​ໂທດ ຕາມ​ຄຳ​ຕັດ​ສີນ​ຂອງ​ສານ​ທີ່​ໃຊ້​ໄດ້​ຢ່າງ​ເດັດ​ຂາດ**;
11. ຜູ້ຖືກ​ສົງ​ໄສ **ໝາຍ​ເຖິງ ບຸກຄົນ​ທີ່​ສົງ​​ໄສ​ວ່າ​ເປັນ​ຜູ້ກະທຳ​ຜິດ​ທາງ​ອາຍາ ​ແຕ່​ຍັງບໍ່​ທັນ​ມີ​ຄຳ​ສັ່ງ​ເປີດ​ການ​ສືບ​ສວນ-ສອບ​ສວນ;**
12. ຜູ້ຖືກ​ຫາ **​ໝາຍ​ເຖິງ ບຸກຄົນ​ທີ່​ຖືກ​ນຳ​ມາ​ດຳ​ເນີນ​ຄະດີ ພາຍຫຼັງ​ມີ​ຄຳ​ສັ່ງ​ເປີດ​ການ​ສືບສວນ-ສອບ​ສວນ​;**
13. ການສືບສວນ-ສອບສວນ **ໝາຍເຖິງ** **ການຊອກຫາ ແລະ ການເກັບກໍາຂໍ້ມູນ, ຫຼັກຖານ;**
14. ຈໍາ​ເລີຍ​ **ໝາຍ​ເຖິງ​ ຜູ້ຖືກ​ສັ່ງ​ຟ້ອງ​ຂຶ້ນສານ**​;
15. ຜູ້​ກະທຳ​ຜິດ **ໝາຍ​ເຖິງ ຜູ້ຖືກ​ສານ​ຕັດ​ສີນ​ລົງ​ໂທດ**;
16. ນັກ​ໂທດ​ **ໝາຍ​ເຖິງ ຜູ້ຖືກ​ຄຸມ​ຂັງ ພາຍຫຼັງ​ຖືກ​ສານ​ຕັດ​ສີນ​ລົງ​ໂທດ**;
17. ຫຼັກ​ຖານໜັກ​ແໜ້ນ **ໝາຍ​ເຖິງ ຫຼັກ​ຖານ​ຜູກ​ມັດ​, ຮັດກຸມ​ ທີ່ຢັ້ງຢືນວ່າ ມີ​ການ​ກະ​ທຳ​ຜິດ**;
18. ຫຼັກຖານຜູກມັດ **ໝາຍເຖິງ ຫຼັກຖານທີ່ຢັ້ງຢືນວ່າ ຜູ້ຖືກຫາ ຫຼື ຈໍາເລີຍ ໄດ້ກະທໍາຜິດ**;
19. ຫຼັກຖານແກ້ມັດ **ໝາຍເຖິງ ຫຼັກຖານທີ່ຢັ້ງຢືນວ່າ ຜູ້ຖືກຫາ ຫຼື ຈໍາເລີຍ ບໍ່ໄດ້ກະທໍາຜິດ**;
20. ການຊັນນະ​ສູດ **ໝາຍ​ເຖິງ ​ການ​ກວດກາ, ​ເກັບ​ກຳ, ທ້ອນ​ໂຮມ ຂໍ້​ມູນຫຼັກ​ຖານ, ຮ່ອງຮອຍຂອງການ​ກະທຳ​ຜິດ**;
21. ການ​ພິສູດ **ໝາຍ​ເຖິງ ການນໍາ​ໃຊ້​ວິທີ​ການທາງ​ດ້ານເຕັກນິກ ວິທະຍາສາດ**,​​ **ວິຊາ​ການ**, **ສິລະ​ປະ ​ແລະ​ ອື່ນໆ ເພື່ອຢັ້ງຢືນ​ຄວາມ​ຖືກຕ້ອງ ຫຼື ບໍ່​ຖືກຕ້ອງ ຂອງ​ເປົ້າ​ໝາຍ​​ໃດ​ໜຶ່ງ**;
22. ຄໍາຕົກລົງ​ຂອງ​ສານ **​ໝາຍ​ເຖິງ​ ຄໍາສັ່ງ, ຄຳ​ຊີ້ຂາດ, ຄຳ​ຕັດ​ສີນ ແລະ ຄຳ​ພິພາກສາຂອງ​ສານ**;
23. ຄໍາສັ່ງ​ຂອງ​ສານ​ **ໝາຍ​ເຖິງ ຄໍາ​ຕົກລົງ​ປະ​ເພດ​ໜຶ່ງ​ຂອງ​ສານ ກ່ຽວ​ກັບ​ການ​ດຳ​ເນີນ​ຄະດີ​ ເຊັ່ນ ຄໍາສັ່ງ​ຍຶດຊັບ ຫຼື ອາ​ຍັດ​ຊັບ, ຄຳ​ສັ່ງ​ຊັດ​ມ້ຽນຄະດີ, ຄຳ​ສັ່ງ​ຈັບ​ຕົວ ​ແລະ ອື່ນໆ**;
24. ຄໍາ​ຊີ້ຂາດ​ຂອງ​ສານ​ **ໝາຍ​ເຖິງ ຄໍາຕົກລົງ​ປະ​ເພດ​ໜຶ່ງ​ຂອງ​ສານ ກ່ຽວ​ກັບ​ການ​ຊີ້ຂາດ​ສິດ​ອຳນາດ​ຂອງ​ສານ, ຂອງ​ຄະນະ​ສານ, ການ​ບໍ່​ຮັບ​ເອົາ​ຄະດີ​ມາ​ພິຈາລະນາ, ຄຳ​ຕັດ​ສີນ​ປະຫານ​ຊີວິດ ​ແລະ ອື່ນໆ**;
25. ຄໍາ​ຕັດ​ສີນ​ຂອງ​ສານ​ **ໝາຍ​ເຖິງ ຄໍາ​ຕັດ​ສີນ​ຂອງ​ສານ​ຂັ້ນຕົ້ນ**;
26. ຄໍາ​ພິພາກ​ສາ **ໝາຍ​ເຖິງ ຄໍາຕັດ​ສີນ​ຂອງ​ສານ​ຂັ້ນອຸທອນ ແລະ ຂັ້ນລົບ​ລ້າງ**;
27. ຄໍາຕັດ​ສີນ​ທີ່​ໃຊ້​ໄດ້​ຢ່າງ​ເດັດຂາດ​ **ໝາຍ​ເຖິງ ຄໍາ​ຕັດ​ສີນ, ຄຳ​ພິພາກສາ​ຂອງ​ສານ ຊຶ່ງ​ຄູ່​ຄວາມບໍ່​ຂໍ​ອຸທອນ, ບໍ່ຂໍ​ລົບ​ລ້າງ ຫຼື ຫົວໜ້າ​ອົງການໄອຍະ​ການ ​ບໍ່​ສະ​ເໜີ​ຄັດຄ້ານ​ຄຳ​ຕັດ​ສີນ ແລະ ຄໍາ​ພິພາກສາ**;
28. ຄໍາຕົກລົງຂອງຫົວໜ້າອົງການໄອຍະການ **ໝາຍເຖິງ ຄໍາສະເໜີຄັດຄ້ານ, ຄຳຕົກລົງບໍ່ຄັດຄ້ານ, ຄຳຕົກລົງບໍ່ຮື້ຟື້ນ, ຄຳຕົກລົງລົບລ້າງ**;
29. ການຂໍອຸທອນ **ໝາຍເຖິງ ການ​ທີ່ຄູ່​ຄວາມ​ ຫຼື ອົງການ​ໄອ​ຍະ​ການ ບໍ່ພໍ​ໃຈ​ຕໍ່​ຄຳ​ຕັດສີນ ຂອງ​ສານ​ຂັ້ນ​ຕົ້ນ ​​​ແລະ ​ໄດ້​ຂໍ​ອຸທອນ ຫຼື ສະເໜີຄັດຄ້ານ**;
30. ການຂໍລົບລ້າງ **ໝາຍເຖິງ** **ການ​ທີ່ຄູ່​ຄວາມ ຫຼື ອົງການ​ໄອ​ຍະ​ການ ​ບໍ່ພໍ​ໃຈ​ຕໍ່​ຄຳພິພາກສາ​ຂອງ​ສານ​ຂັ້ນ​ອຸທອນ ​​​ແລະ ​ໄດ້​ຂໍ​ລົບ​ລ້າງ ຫຼື ສະເໜີຄັດຄ້ານ**;
31. ພຶດຕິກໍາ **ໝາຍເຖິງ ການກະທໍາ ຫຼື ການເມີນເສີຍ**;
32. ການໂຕ້ແຍ່ງ **ໝາຍເຖິງ ການຊີ້ແຈງ ຕໍ່ຂໍ້ກ່າວຫາ ຫຼື ຫຼັກຖານ ທີ່ໄດ້ຍົກຂຶ້ນໃນໄລຍະດໍາເນີນຄະດີ**;
33. ການໂຕ້ຖຽງ **ໝາຍເຖິງ ການຊີ້ແຈງ ຕໍ່ຂໍ້ກ່າວຫາ ຫຼື ຫຼັກຖານ ທີ່ໄດ້ຍົກຂຶ້ນ ໃນທີ່ປະຊຸມສານ**;
34. **ລະຫຸໂທດ** ໝາຍເຖິງການກະທຳຜິດທີ່ກົດໝາຍໄດ້ກຳນົດໂທດ ຕຳນິວິຈານ ຕໍ່ໜ້າມະຫາຊົນ ຫຼື ໂທດປັບໃໝ;
35. **ໂທສານຸໂທດ** ໝາຍເຖິງການກະທຳຜິດທີ່ກົດໝາຍໄດ້ກຳນົດໂທດດັດສ້າງ ໂດຍບໍ່ຕັດອິດສະລະພາບ ຫຼື ໂທດຕັດອິດສະລະພາບ ແຕ່ ສາມ ເດືອນ ຫາ ສິບ ປີ ແລະ ໂທດປັບໃໝ;
36. **ຄະຣຸໂທດ** ໝາຍເຖິງການກະທຳຜິດທີ່ກົດໝາຍໄດ້ກຳນົດໂທດຕັດອິດສະລະພາບ ແຕ່ ຫ້າ ປີຂຶ້ນໄປ ຫາ ຕະຫຼອດຊີວິດ ພ້ອມທັງໂທດປັບໃໝ ແລະ ໂທດປະຫານຊີວິດ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບການດຳເນີນຄະດີອາຍາ**

ລັດ ສ້າງເງື່ອນໄຂສະດວກ ໃຫ້ແກ່ການດຳເນີນຄະດີອາຍາ ດ້ວຍການວາງນະໂຍບາຍ, ກົດໝາຍ, ລະບຽບການ, ການສະໜອງງົບປະມານ, ການປະກອບບຸກຄະລາກອນ, ພາຫະນະ, ອຸປະກອນ, ​ເຕັກນິກ, ເຕັກໂນໂລຊີ ແລະ ການກໍ່ສ້າງພື້ນຖານໂຄງລ່າງ ​ແນ​ໃສ່​ເຮັດໃຫ້ການດຳເນີນຄະດີອາຍາ ມີຄວາມວ່ອງໄວ, ໂປ່ງ​ໃສ, ຖືກຕ້ອງ ຕາມ​ກົດ ໝາຍ ແລະ ຮັບປະກັນຄວາມຍຸຕິທຳໃນສັງຄົມ.

ລັດ ເອົາໃຈໃສ່ໂຄສະນາ, ສຶກສາອົບຮົມກົດໝາຍ ໃຫ້ພົນລະເມືອງຮູ້, ເຂົ້າໃຈ, ​ເຄົາລົບ ​ແລະ ປະຕິບັດ, ປະກອບສ່ວນເຂົ້າໃນການສະກັດ​ກັ້ນ ແລະ ຕ້ານອາຊະຍາກຳ.

**ມາດຕາ 5 ຄວາມຈຳເປັນຕ້ອງ​ດຳ​ເນີນ​ຄະ​ດີ​ອາ​ຍາ**

ເມື່ອມີສາເຫດໃດໜຶ່ງ ຕາມທີ່ໄດ້ກຳນົດໄວ້ໃນມາດຕາ 86 ຂອງກົດໝາຍສະບັບນີ້ ຫົວໜ້າ​ອົງການສືບ​ສວນ-ສອບ​ສວນ ຫຼື ຫົວໜ້າ​ອົງການໄອ​ຍະ​ການ ຕ້ອງອອກ​ຄຳ​ສັ່ງ​ເປີດ​ການ​ສືບ​ສວນ-ສອບ​ສວນ, ດຳເນີນການສືບສວນ-ສອບສວນ ແລະ ນຳ​ໃຊ້​​ມາດ​ຕະ​ການ​ສະກັດ​ກັ້ນ​ ທີ່​ໄດ້​ກຳນົດ​ໄວ້​ໃນ​ກົດໝາຍ ​ແນ​ໃສ່ຊອກ​ໃຫ້​ເຫັນ​ການ​ກະ​ທຳ​ຜິດ ແລະ ຜູ້ກະ​ທຳ​ຜິດ ​ເພື່ອສັ່ງ​ຟ້ອງ​ຂຶ້ນ​ສານ ​ພິຈາລະນາຕັດ​ສີນ​ຕາມ​ກົດ​ໝາຍ.

**ມາດ​ຕາ 6 (ປັບປຸງ) ສາ​ເຫດ​ທີ່​ພາ​ໃຫ້​ການ​ດຳ​ເນີນຄະ​ດີ​ອາ​ຍາ​ຕົກໄປ​**

ສາ​ເຫດ​ທີ່ພາໃຫ້ການດຳເນີນຄະດີອາຍາຕົກໄປ ​ມີ​ ດັ່ງ​ນີ້:

1. ຂາດ​ເຫດ​ການ​ຂອງ​ການ​ກະ​ທຳ​ຜິດ​ທາງ​ອາ​ຍາ;
2. ຂາດ​ອົງ​ປະ​ກອບ​ຂອງ​ການ​ກະ​ທໍາ​ຜິດ​ທາງ​ອາ​ຍາ;
3. ໝົດ​ອາ​ຍຸ​ຄວາມ​ໃນ​ການ​ຮ້ອງ​ຟ້ອງທາງ​ອາ​ຍາ;
4. ​ມີ​ການ​ນິ​ລະ​ໂທດ​ກຳ;
5. ມີ​ການ​ຕົກ​ລົງ​ໄກ່​ເກ່ຍກັນ​ ໃນຄະ​ດີ​ທີ່​ການ​ກະ​ທຳຜິດ​ບໍ່​ເປັນ​ອັນ​ຕະ​ລາຍ​ຮ້າຍ​ແຮງ​ ຕໍ່​ສັງ​ຄົມ ລະ​ຫວ່າງ ຜູ້ຖືກ​ເສຍ​ຫາຍ​ ກັບ ຜູ້ຖືກ​ຫາ ຕາມ​ທີ່​ໄດ້​ກຳນົດໄວ້​ໃນປະມວນ​ກົດ​ໝາຍ​ອາ​ຍາ;
6. ຂາດ​ການ​ຮ້ອ​ງ​ຟ້ອງ ຂອງ​ຜູ້ຖືກ​ເສຍຫາຍ​ ຫຼື ຜູ້ຖືກເສຍຫາຍ ຖອນ​ຄຳ​ຮ້ອງ​ຟ້ອງ​ໃນ​ກໍລະນີ​ການ​ກະ​ທຳ​ຜິດ​ທີ່​ຈຳ​ເປັນ ​ຕ້ອງມີ​ຄຳຮ້ອງ​ຟ້ອງ​ຂອງ​ຜູ້ຖືກ​ເສຍ​ຫາຍ ຕາມ​ທີ່​ໄດ້ກຳນົດ​ໄວ້ໃນປະມວນ​ກົດ​ໝາຍ​ອາ​ຍາ;
7. ມີການ​ກະທຳ​ຜິດ​ ທີ່​ມີ​ຜົນເສຍ​ຫາຍ​ທາງ​ດ້ານ​ວັດຖຸ ຕ່ຳ​ກວ່າ​ມູນ​ຄ່າ ຕາມ​ທີ່​​ໄດ້ກຳນົດ​ໄວ້​ໃນປະມວນກົດໝາຍ​ອາຍາ​;
8. ຜູ້ກະ​ທຳ​ຜິດ​​ໄດ້ເສຍຊີ​ວິດ, ຍົກ​ເວັ້ນກໍລະນີ ການ​ເສຍ​ຊີວິດ ​ໃນ​ເວລາ​ດຳ​ເນີນ​ຄະດີ​ຢູ່​ສານ;
9. ມີ​ຄຳ​ສັ່ງ​ຊັດ​ມ້ຽນ ຫຼື ມີ​ຄຳ​ຕັດ​ສີນ ​ຂອງສານ​ທີ່​ໃຊ້​ໄດ້​ຢ່າງ​ເດັດ​ຂາດ​ແລ້ວ ກ່ຽວກັບ​ຄະ​ດີ​ດຽວ​ກັນ.

ສຳລັບ​ເດັກ ອາ​ຍຸ​ຕ່ຳ​ກວ່າ ສິບ​ຫ້າ​ປີ ທີ່​ມີພຶດຕິກຳ ຊຶ່ງເປັນ​ອັນ​ຕະ​ລາຍຕໍ່​ສັງ​ຄົມນັ້ນ ໃຫ້​ປະຕິບັດ​ຕາມກົດໝາຍ​ວ່າ​ດ້ວຍການ​ປົກ​ປ້ອງ​ສິດ ແລະ ຜົນ​ປະ​ໂຫຍ​ດຂອງ​ເດັກ, ກົດໝາຍວ່າດ້ວຍການດໍາເນີນຄະດີເດັກ, ປະມວນກົດໝາຍ​ອາຍາ ​ແລະ ກົດໝາຍ​ອື່ນ​ທີ່​ກ່ຽວຂ້ອງ.

**ມາດຕາ 7 ການ​ປົກ​ປ້ອງ ​**

​ໃນການດຳເນີນຄະດີອາຍາ ອົງການ ແລະ ຜູ້ດຳ​ເນີນຄະດີອາຍາ ໄດ້ຮັບການປົກປ້ອງ ຕາມລະບຽບ, ກົດໝາຍ ຈາກການແກ້ແຄ້ນ, ຂົ່ມຂູ່ຕໍ່ຊີວິດ, ສຸຂະພາບ, ອິດສະລະພາບ, ກຽດສັກສີ, ຊັບສິນ ສ່ວນລວມ, ສ່ວນຕົວ ຫຼື ຄອບ ຄົວ.

ທຸກພຶດຕິກຳຂອງ ບຸກຄົນ ຫຼື ການຈັດຕັ້ງອື່ນ ເຊັ່ນ ການບັງຄັບ, ການນາບຂູ່, ການໃສ່ຮ້າຍ ແລະ ການນິນ ທາ ຊຶ່ງສ້າງຄວາມເສຍຫາຍຕໍ່ອົງການ ແລະ ຜູ້ດຳ​ເນີນ​ຄະດີ​ອາຍາ ຈະ​ຖືກ​ລົງ​ໂທດ​ຕາມ​ກົດໝາຍ.

ໃນ​ການ​ດຳ​ເນີນ​ຄະດີ​ອາຍາ ພົນລະເມືອງ ​ໄດ້​ຮັບ​ການ​ປົກ​ປ້ອງ ຊີວິດ, ສຸຂະພາບ, ກຽດສັກ​ສີ ​ຫຼື ຊັບ​ສິນຂອງ​ຕົນ.

ທຸກ​ພຶ​ດຕິ​ກຳຂອງ ​ອົງການ ແລະ ຜູ້​ດຳ​ເນີນ​ຄະດີ​ອາຍາ ເຊັ່ນ ການທຸບຕີ, ການທໍລະມານ, ການບັງຄັບ ແລະ ການນາບຂູ່ ຊຶ່ງສ້າງຄວາມເສຍຫາຍຕໍ່ພົນລະ​ເມືອງ ຈະ​ຖືກ​ລົງ​ໂທດ​ຕາມ​ກົດໝາຍ.

**ມາດຕາ 8 ຂອບເຂດການນຳໃຊ້ກົດໝາຍ**

ກົດໝາຍສະບັບນີ້ ນຳໃ​ຊ້ສຳລັບ ອົງການສືບສວນ​-ສອບ​ສວນ, ອົງການ​ໄອ​ຍະ​ການ, ສານ ແລະ ຜູ້ເຂົ້າ​ຮ່ວມ​ໃນ​ການ​ດຳ​ເນີນ​ຄະດີ​ອາຍາ ຕາມທີ່​ໄດ້​ກຳນົດ​ໄວ້​ໃນມາດຕາ 63 ຂອງ​ກົດໝາຍ​ສະບັບນີ້.

**ມາດຕາ 9 ການຮ່ວມມືສາກົນ**

ລັດ ສົ່ງເສີມການຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການດຳເນີນຄະດີອາຍາ ດ້ວຍການປະສານງານ, ແລກປ່ຽນບົດຮຽນ, ຂໍ້ມູນ ຂ່າວສານ, ເຕັກໂນໂລຊີ, ຍົກລະດັບຄວາມຮູ້, ຄວາມສາມາດ ໃຫ້ບຸກຄະລາກອນ ຂອງການຈັດຕັ້ງທີ່ດຳເນີນຄະດີອາຍາ ໂດຍສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II**

**ຫຼັກການ​ພື້ນຖານ​ໃນການ​ດຳ​ເນີນ​ຄະດີ​ອາຍາ**

**ມາດຕາ 10 ຫຼັກການພື້ນຖານ ໃນການດຳເນີນຄະດີອາຍາ**

ການດຳເນີນຄະດີອາຍາ ຕ້ອງປະຕິບັດຕາມຫຼັກການພື້ນຖານ ດັ່ງນີ້:

* 1. ນິຕິທຳ;
  2. ການ​ບໍ່​ໃຫ້​ລ່ວງ​ລະ​ເມີດ ​ສິດ ແລະ ເສ​ລີ​ພາບ ຂອງ​ພົນ​ລະ​ເມືອງ;
  3. ຄວາມ​ສະ​ເໝີ​ພາບ​ຂອງ​ພົນ​ລະ​ເມືອງ​ ຕໍ່​ໜ້າ​ກົດ​ໝາຍ ແລະ ສານ;
  4. ການ​ຮັບ​ປະ​ກັນ​ສິດ ໃນ​ການຕໍ່​ສູ້​ຄະ​ດີ​;
  5. ການ​ສັນນິຖານ​ວ່າ ​ເປັນ​ຜູ້ບໍລິສຸດ;
  6. ການພິຈາລະນາຄ່າເສຍຫາຍ​ໃນ​ຄະດີ​ອາຍາ;
  7. ສິດ​ອຳນາດ​ໃນ​ການ​ຕັດ​ສີນ​ຄະ​ດີ;
  8. ການ​ພິ​ຈາ​ລະ​ນາ​ຄະ​ດີ ​ເປັນ​ຄະ​ນະ;
  9. ຄວາມ​ເປັນ​ເອ​ກະ​ລາດ ຂອງ​ຜູ້ພິ​ພາກສາ;
  10. ພາ​ສາ​ທີ່​ໃຊ້​ໃນ​ການ​ດຳ​ເນີນ​ຄະ​ດີ;
  11. ການ​ໄຕ່​ສວນຄະດີ​ຢ່າງ​ເປີດ​ເຜີຍ;
  12. ການ​ຂໍ​ຖອນ​ຕົວ ​ແລະ​ ການຄ້ານ​ຕົວ;
  13. ການ​ບໍ່​ອະ​ນຸ​ຍາດ​ໃຫ້​ເຂົ້າ​ຮ່ວມ​ໃນ​ການ​ພິ​ຈາ​ລະ​ນາ​ຄະ​ດີ​ດຽວ​ກັນ​;
  14. ການ​ດຳ​ເນີນ​ຄະ​ດີ​​ ຮອບ​ດ້ານ, ຄົບ​ຖ້ວນ, ພາ​ວະ​ວິ​ໄສ ແລະ ຍຸຕິທໍາ;
  15. ການຮັບ​ປະກັນ​ສິດ ​ໃນ​ການຮ້​ອງຟ້ອງ;
  16. ການ​ປະສານ​ສົມທົບ.

ມາດ​ຕາ **11**  ​ນິຕິ​ທຳ

**ອົງການ, ເຈົ້າໜ້າທີ່, ຜູ້ເຂົ້າຮ່ວມ ທີ່ມີສິດ ແລະ ໜ້າທີ່ ກ່ຽວຂ້ອງໃນການດຳເນີນຄະດີອາຍາ ຕ້ອງເຄົາລົບ, ປະຕິບັດກົດໝາຍ ​ແລະ ຄຳ​ຕົກລົງ​ຂອງ​ສານ ທີ່​ໃຊ້​ໄດ້​ຢ່າງ​ເດັດຂາດ ຢ່າງເຂັ້ມງວດ.**

ມາດຕາ **12** ການ​ບໍ່​ໃຫ້​ລ່ວງ​ລະ​ເມີດ ​ສິດ ແລະ ເສ​ລີ​ພາບ ຂອງ​ພົນ​ລະ​ເມືອງ

ບໍ່​ອະນຸຍາດ​ໃຫ້ກັກ​ຕົວ ໂດຍ​ບໍ່​ມີ​ຄຳ​ສັ່ງ​ຂອງ​ຫົວໜ້າອົງການ​ສືບສວນ-ສອບ​ສວນ ຫຼື ຫົວໜ້າອົງການໄອຍະການ.

ບໍ່​ອະນຸຍາດ​ໃຫ້ ​ຈັບ​ຕົວ, ​ກັກ​ຂັງ ຫຼື ກວດ​ຄົ້ນ​ເຄຫະ​ສະຖານ ​ໂດຍ​ບໍ່​ມີ​ຄຳ​ສັ່ງ ​ຂອງຫົວໜ້າອົງການ​ໄອ​ຍະ​ການ ຫຼື ສານ ບ່ອນ​ການ​ກະທຳ​ຜິດ​ເກີດ​ຂຶ້ນ ເວັ້ນ​ເສຍ​ແຕ່​ການ​ຈັບ​ຕົວ, ການກວດຄົ້ນເຄຫະສະຖານ​ ໃນ​ກໍ​ລະ​ນີ​ການ​ກະ​ທຳ​ຜິດ​ເຊິ່ງ​ໜ້າ ຫຼື ໃນ​ກໍ​ລະ​ນີ​ທີ່​ຮີບ​ດ່ວນ​ເທົ່າ​ນັ້ນ.

ໃນ​ກໍ​ລະ​ນີ​ ການ​ກັກຕົວ, ຈັບຕົວ, ກັກ​ຂັງ ​ໂດຍ​ບໍ່​ຖືກ​ຕ້ອງ​ຕາມ​ກົດ​ໝາຍ ຫຼື ການ​ກັກຂັງເກີນ​ກຳ​ນົດ ​ຕາມ​ທີ່​ໄດ້​ກຳນົດ​ໄວ້​ໃນ​ກົດ​ໝາຍ ຫຼື ບໍ່ຖືກຕ້ອງຕາມ​ຄຳ​ຕັດ​ສີນ​ຂອງ​ສານນັ້ນ ຫົວໜ້າອົງການໄອ​ຍະການ​ ຕ້ອງ​ອອກ​ຄຳ​ສັ່ງ​ປ່ອຍ​ຕົວໃນ​ທັນ​ໃດ.

ບໍ່​ອະນຸຍາດ​ໃຫ້ ບັງຄັບ, ນາບຂູ່, ທຸບຕີ ຫຼື ທໍລະມານ ຜູ້ຖືກສົງໄສ, ຜູ້ຖືກຫາ ຫຼື ຈຳເລີຍ ໃນເວລາດຳເນີນຄະດີ.

ບຸ​ກຄົນ​ໃດຫາກ​ໄດ້​ ກັກຕົວ, ​ຈັບ​ຕົວ, ກັກ​ຂັງ, ກວດ​ຄົ້ນ ເຄຫະສະຖານ ຫຼື​ ຕົວ​ບຸ​ກຄົນ ໂດຍ​ບໍ່ຖືກ​ຕ້ອງ ຕາ​ມກົດໝາຍ ຈະ​ຖືກ​ດຳ​ເນີນ​ຄະດີ ແລະ ຮັບ​ຜິດ​ຊອບ​ທາງ​ອາຍາ ພ້ອມ​ທັງ​ໃຊ້​ແທນຄ່າ​ເສຍ​ຫາຍ​ທີ່​ເກີດ​ຂຶ້ນ.

**ມາດ​ຕາ 13 ຄວາມ​ສະ​ເໝີ​ພາບ​ຂອງ​ພົນ​ລະ​ເມືອງ​ ຕໍ່​ໜ້າ​ກົດ​ໝາຍ ແລະ ສານ**

ການ​ດຳ​ເນີນຄະ​ດີ​ອາ​ຍາ ຕ້ອງ​ປະ​ຕິ​ບັດ​ບົນ​ພື້ນ​ຖານ​ຄວາມ​ສະ​ເໝີພາບ ຂອງ​ພົນ​ລະ​​ເມືອງທຸກ​ຄົນ ​ຕໍ່​ໜ້າ​ກົດ ໝາຍ ແລະ ສານ ​ໂດຍ​ບໍ່​ຈຳ​ແນ​ກ​ ເພດ, ​ເຊື້ອຊາດ, ສັນຊາດ, ເຜົ່າ, ຖານະທາງ​ດ້ານ​ເສດ​ຖະ​ກິດ ແລະ ສັງ​ຄົມ, ພາ​ສາ, ລະ​ດັບ​ການ​ສຶກສາ, ອາຊີບ, ຄວາມເຊື່ອ​ຖື, ພູມ​ລຳ​ເນົາ ແລະ ອື່ນໆ.

ອົງການສືບສວນ-ສອບສວນ, ອົງການໄອຍະການ ແລະ ສານ ຕ້ອງ​ສ້າງ​ເງື່ອນ​ໄຂ​ໃຫ້​ພົນລະ​ເມືອງ ​ໂດຍ​ສະ​ເພາະ​ ຜູ້ຖືກສົງໄສ, ຜູ້ຖືກ​ຫາ, ​ຈຳ​ເລີຍ, ຜູ້ຖືກເສຍຫາຍ, ໂຈດ​ທາງ​ແພ່ງ, ຜູ້ຮັບຜິດຊອບທາງແພ່ງ ​ໄດ້ນຳໃຊ້​ສິດ​ຕາມກົດໝາຍ ​​ເພື່ອ​ຮັບ​ປະກັນ​ໃຫ້ການ​ດຳ​ເນີນ​ຄະດີ​ອາຍາ ຖືກຕ້ອງຕາມ​ຄວາມ​ເປັນ​ຈິງ​ ​ແລະ ພາວະ​ວິ​ໄສ.

ມາດ​ຕາ **14**  ການ​ຮັບ​ປະ​ກັນ​ສິດ ໃນ​ການຕໍ່​ສູ້​ຄະ​ດີ​

ຜູ້ຖືກສົງໄສ, ຜູ້ຖືກ​ຫາ ແລະ ຈຳເລີຍ ​​ມີ​ສິດ​ ຕໍ່​ສູ້​ຄະດີ​ທີ່ຕົນ​ຖືກຫາ ຫຼື ຖືກ​ກ່າວ​ຟ້ອງ ດ້ວຍ​ຕົນ​ເອງ, ທະ ນາຍ​ຄວາມ ຫຼື ຜູ້ປົກປ້ອງອື່ນ​ ​ເພື່ອຊ່ວຍ​ເຫຼືອ​ທາງ​ດ້ານ​ກົດໝາຍ.

ອົງການສືຶບ​ສວນ-ສອບ​ສວນ, ອົງການໄອ​ຍະ​ການ ແລະ ສານ ຕ້ອງ​ຮັບ​ປະ​ກັນ​ສິດ​ໃນ​ການຕໍ່ສູ້ຄະ​ດີ​ຂອງຜູ້ຖືກສົງໄສ, ຜູ້ຖືກ​ຫາ ແລະ ຈຳເລີຍ ເພື່ອ​ປົກ​ປ້ອງ​ສິດ ແລະ ຜົນ​ປະ​ໂຫຍດ​ອັນ​ຊອບ​ທຳຂອງພວກກ່ຽວ.

ຜູ້ຖືກສົງໄສ, ຜູ້ຖືກ​ຫາ ແລະ​ ຈໍາ​ເລີຍ ມີ​ສິດ ​ໂຕ້​ແຍ່ງ, ໂຕ້ຖຽງ, ສະ​ເໜີຫຼັກ​ຖານ​ ເພື່ອປົກປ້ອງ​ຕົນ​ເອງ ​ແລະ ຈະບໍ່​ຖືກ​ບັງຄັບ​ໃຫ້​ຊອກ​ຫາຫຼັກ​ຖານມາ​ຢັ້ງຢືນຄວາມບໍລິສຸດ​ຂອງ​ຕົນ.

**ມາດຕາ 15 ການ​ສັນນິຖານ​ວ່າ​ເປັນ​ຜູ້ບໍລິສຸດ**

ໃນການ​ດຳ​ເນີນ​ຄະດີ​ອາຍາ ຜູ້ຖືກສົງໄສ, ຜູ້ຖືກ​ຫາ ແລະ ຈຳ​ເລີຍ ທີ່​ຍັງ​ບໍ່​ທັນ​ມີ​ຄຳ​ຕັດ​ສີນຂອງ​ສານທີ່​ໃຊ້​ໄດ້​ຢ່າງ​ເດັດ​ຂາດ ວ່າ​ເປັນ​ຜູ້ກະທຳ​ຜິດນັ້ນ ໃຫ້​ຖື​ວ່າ​ຜູ້ກ່ຽວ ​ຍັງ​ເປັນ​ຜູ້ບໍລິສຸດ​.

**ມາດຕາ 16 ການພິຈາລະນາຄ່າເສຍຫາຍ​ໃນ​ຄະດີ​ອາຍາ**

ການ​ພິຈາລະ​ນາ ການ​ໃຊ້​ແທນ​ຄ່າ​ເສຍ​ຫາຍ​ໃນ​ຄະດີ​ອາຍາ ຕ້ອງ​ດຳ​ເນີນ​ໄປພ້ອມ​ກັນກັບ​ການ​ພິຈາລະນາ​ຕັດສີນ​ຄະດີອາຍາ.

ໃນ​ກໍລະນີ​ທີ່ ສານ ​ບໍ່​ສາມາດ​ກຳນົດມູນຄ່າຄວາມເສຍຫາຍ​​ໄດ້ ເຊັ່ນ ຄະດີອຸບປະຕິເຫດ ແລະ ຄະດີອື່ນ ຊຶ່ງຜູ້ຖືກເສຍຫາຍ ຍັງຕ້ອງສືບຕໍ່ປິ່ນປົວ ສານຈະພິຈາລະນາ​ຕັດສີນທາງ​ອາຍາ​ກ່ອນ​, ສ່ວນ​ການ​ໃຊ້ແທນຄ່າ​ເສຍ​ຫາຍນັ້ນ ໃຫ້ດຳເນີນການແກ້ໄຂທາງແພ່ງ.

​​ໃນ​ກໍລະນີທີ່ ຈຳ​ເລີຍ​ ຫາກ​ເສຍ​ຊີວິດ​ໃນ​ເວລາ​ດຳ​ເນີນ​ຄະດີ​ຢູ່​ສານ ໃຫ້​ສານ​ທຳ​ການ​ພິຈາລະນາ​ຄະດີຂອງ​ຜູ້​ກ່ຽວ ຈົນເປັນ​ທີ່​ສິ້ນ​ສຸດຕາມ​​ກົດໝາຍ.

**ມາດ​ຕາ 17 ສິດ​ອຳນາດ​ໃນ​ການ​ຕັດ​ສີນ​ຄະ​ດີ**

ສານ​ເທົ່າ​ນັ້ນ ​ມີ​ສິດ​ອຳ​ນາດ ພິຈາລະນາຕັດ​ສີນ​ຄະ​ດີ​ອາ​ຍາ​. ບຸກ​ຄົນ​ໃດໜຶ່ງ​ ຈະ​​ບໍ່ຖືວ່າ​ເປັນ​ຜູ້ກະ​ທຳ​ຜິດ ແລະ ຖືກ​ລົງ​ໂທດ​ທາງ​ອາ​ຍາ ຖ້າຫາກບໍ່​ມີ​ຄຳ​ຕັດ​ສີນ​ຂອງ​ສານທີ່ໃຊ້ໄດ້ຢ່າງເດັດຂາດ.

**ມາດ​ຕາ 18 (ປັບປຸງ) ການ​ພິ​ຈາ​ລະ​ນາ​ຄະ​ດີ ​ເປັນ​​ຄະ​ນະ**

ຄະນະ​ສານ​ຕັດ​ສີນ​ ຂອງ​ສານ​ປະຊາຊົນ​ສູງ​ສຸ​ດ, ສານປະຊາຊົນ​ພາກ, ສານ​ປະຊາຊົນ​ແຂ​ວງ, ນະຄອນຫຼວງ, ສານ​ປະຊາຊົນ​​ເຂດ, ສານທະຫານຂັ້ນສູງ, ສານທະຫານພາກ ປະກອບ​ດ້ວຍ ​ຜູ້ພິພາກສາ​ ສາມ ​ຄົນ, ​ໃນ​ນັ້ນຜູ້ໜຶ່ງ​ເປັນ​ປະທານ ແລະ ​ອີກ ​ສອງ ​ຄົນ​ ເປັນ​ຄະນະ, ຍົກເວັ້ນຄະດີເບົາບາງ ເລັກນ້ອຍ ໃຫ້ຜູ້ພິພາກສາຜູ້ດຽວ ພິຈາລະນາຕັດສີນ ເປັນຂັ້ນຕົ້ນ ກໍໄດ້.

ຜູ້ພິພາກສາ ທີ່ຖືກແຕ່ງຕັ້ງຢ່າງຖືກຕ້ອງຕາມກົດໝາຍເທົ່ານັ້ນ ຈຶ່ງມີສິດປະກອບ ເຂົ້າເປັນຄະນະສານຕັດສີນໄດ້.

ຄຳ​ຕົກລົງ​ຂອງ​ຄະນະ​ສານ ​ຕ້ອງ​ຖື​ເອົາ​ຕາມ​ສຽງສ່ວນ​ຫຼາຍ.

**ມາດ​ຕາ 19 ຄວາມ​ເປັນ​ເອ​ກະ​ລາດຂອງ​ຜູ້ພິ​ພາກສາ**

​ການ​ພິ​ຈາ​ລະ​ນາຕັດສີນ​ຄະ​ດີ ຜູ້ພິ​ພາກ​ສາ ​ຕ້ອງ​​ເປັນ​ເອ​ກະ​ລາດ ແລະ ມີແຕ່ປະຕິບັດຕາມກົດໝາຍເທົ່ານັ້ນ.

ມາດ​ຕາ **20** ພາ​ສາ​ທີ່​ໃຊ້​ໃນ​ການ​ດຳ​ເນີນ​ຄະ​ດີ

ການ​ດຳ​ເນີນ​ຄະ​ດີ​ອາຍາ ຕ້ອງ​ໃຊ້​ພາ​ສາ​ລາວ. ຜູ້ເຂົ້າ​ຮ່ວມ​ໃນ​​ການ​ດຳ​ເນີນຄະ​ດີ ທີ່ບໍ່​ຮູ້​ພາ​ສາ​ລາວ ມີສິດ​ໃຊ້​ພາ​ສາ​ຕົນ​ເອງ ຫຼື ພາສາ​ອື່ນ ​ໂດຍ​ຜ່ານການແປ​ພາ​ສາ.

**ມາດ​ຕາ 21 ການ​ໄຕ່​ສວນຄະດີ​ຢ່າງ​ເປີດ​ເຜີຍ**

ການໄຕ່​ສວນ​ຄະ​ດີ*​*ອາຍາຢູ່ທີ່​ປະ​ຊຸມ​ສານ ຕ້ອງ​ດຳ​ເນີນ​ຢ່າງ​ເປີດ​ເຜີຍ ເວັ້ນ​ເສຍແຕ່ຄະດີ​ ກ່ຽວກັບ​ຄວາມ​ລັບ​ຂອງ​ລັດ ຫຼື ຂອງສັງຄົມ ເປັນຕົ້ນ ການກະທຳຜິດຕໍ່ສາຍຜົວເມຍ, ຮີດຄອງປະເພນີອັນດີງາມຂອງຊາດ, ເດັກ, ຜູ້​ຖືກ​ເຄາະ​ຮ້າຍ​ຈາກ​ການ​ຄ້າ​ມະນຸດ ຊຶ່ງຕ້ອງດຳເນີນຢ່າງປິດລັບ.

**ການອ່ານ​ຄຳ​ຕັດ​ສີນບໍ່​ວ່າ​ໃນ​ກໍ​ລະ​ນີ​ໃດ​ ຕ້ອງ​ດຳ​ເນີນ​ຢ່າງເປີດ​ເຜີ​ຍ.**

ມາດ​ຕາ **22** (ປັບປຸງ) ການ​ຂໍ​ຖອນ​ຕົວ ​ແລະ​ ການຄ້ານ​ຕົວ

ຜູ້ດຳ​ເນີນຄະດີ​ອາຍາ, ຈ່າ​ສານ, ຜູ້​ຊ່ຽວຊານ, ຜູ້​ຊຳນານ​ງານ ຫຼື ຜູ້​ແປ​ພາສາ ທີ່​ເປັນ​ຍາດ​ພີ່​ນ້ອງ, ໝູ່ຄູ່, ຄົນຮັກ ແພງ ມີ​ຜົນ​ປະ​​ໂຫຍ​ດ ຫຼື ​ມີ​ຂໍ້​ຂັດ​ແຍ່ງ ​ກັບ​ຄູ່​ຄວາມ​ຝ່າຍ​ໃດ​ຝ່າຍໜຶ່ງ ຕ້ອງ​ຂໍ​ຖອນ​ຕົວອອກ​ຈາກ​ການ​​ດຳ​ເນີນ​ຄະ​ດີ​ນັ້ນ​.

ຖ້າຜູ້​ກ່ຽວ​ຫາກ​ບໍ່​ຍອມຖອນ​ຕົວ ຄູ່​ຄວາມ​ຝ່າຍ​ໃດ​ຝ່າຍໜຶ່ງ ກໍ​ມີ​ສິດສະ​ເໜີຄ້ານ​ຕົວ​ ຜູ້​ກ່ຽວອອກຈາກ​ການ​ດຳ​ເນີນ​ຄະດີ.

ມາດ​ຕາ **23**  ການ​ບໍ່​ອະ​ນຸ​ຍາດ​ໃຫ້​ເຂົ້າ​ຮ່ວມ​ໃນ​ການ​ພິ​ຈາ​ລະ​ນາ​ຄະ​ດີ​ດຽວ​ກັນ**​**

**ຜູ້ພິພາກສາ ​ທີ່​ໄດ້​ເຂົ້າ​ຮ່ວມ​ໃນ​ການ​ພິຈາລະນາ​ຄະດີອາຍາ ຄັ້ງໜຶ່ງ​ແລ້ວ ຈະບໍ່​ອະນຸຍາດ​ໃຫ້​ເຂົ້າ​ຮ່ວມ​ພິຈາລະ ນາ​ຄະດີ​ດຽວ​ກັນ ເປັນ​ຄັ້ງ​ທີ​ສອງ​ອີກ ບໍ່​ວ່າຢູ່​ສານຂັ້ນ​ໃດ​.**

ມາດ​ຕາ **24** ການ​ດຳ​ເນີນ​ຄະ​ດີ​​ ຮອບ​ດ້ານ, ຄົບ​ຖ້ວນ ແລະ ພາ​ວະ​ວິ​ໄສ

​ການ​ດຳ​ເນີນ​ຄະດີອາຍາ ຕ້ອງ​ນຳ​ໃຊ້​ມາດ​ຕະ​ການ​ຕ່າງໆ ທີ່​ໄດ້​ກຳນົດ​ໄວ້​ໃນ​ກົດ​ໝາຍສະບັບນີ້ ເພື່ອ​ເຮັດ​ໃຫ້​ການ​ດຳ​ເນີນ​ຄະ​ດີ ໄດ້​ເປັນ​ໄປ​ຢ່າງ​ຮອບ​ດ້ານ, ຄົບ​ຖ້ວນ ແລະ ພາ​ວະ​ວິ​ໄສ ແນໃສ່ຊອກ​ຫາ ​​ແລະ ຊອກ​ໃຫ້​ເຫັນຫຼັກ​ຖານ​​ຜູກ​ມັດ ​ແລະ ຫຼັກ​ຖານແກ້ມັດ ເພື່ອຢັ້ງ​ຢືນ​ຄວາມ​ບໍ​ລິ​ສຸດ ​ຂອງ​ຜູ້​ຖືກ​ສົງ​ໄສ, ຜູ້ຖືກ​ຫາ ຫຼື ຈຳ​ເລີຍ ແລະ ຄົ້ົ້ນ​ຄວ້າ​ຫາສາ​ເຫດ​ທີ່​ພາ​ໃຫ້​ມີ​ການຫຼຸດ​ຜ່ອນ ຫຼື ການ​ເພີ່ມ​ຄວາມ​ຮັບ​ຜິດ​ຊອບ​ທາງ​ອາ​ຍາ.

​​ໃນການ​ເອົາ​ຄຳ​ໃຫ້​ການ​ຂອງ ຜູ້ຖືກ​ສົງ​​ໄສ, ຜູ້ຖືກ​ຫາ ຫຼື ຈຳ​ເລີຍ ແລະ ບຸກ​ຄົນ​ທີ່​ເຂົ້າ​ຮ່ວມ​ໃນ​ຄະ​ດີ​ນັ້ນ ບໍ່​ອະ ນຸຍາດ​ໃຫ້ໃຊ້​ຄວາມ​ຮຸນ​ແຮງ, ບັງຄັບ, ນາບ​ຂູ່, ທຸບ​ຕີ, ທໍລະມານ ຫຼື ນຳ​ໃຊ້​ມາດ​ຕະ​ການ​ອື່ນ ທີ່​ບໍ່​ຖືກ​ຕ້ອງ​ຕາມ​ກົດ​ໝາຍ.

ມາດຕາ **25** (ປັບປຸງ) ການຮັບ​ປະກັນ​ສິດໃນ​ການຮ້​ອງທຸກ

ບຸກຄົນ ຫຼື ການຈັດຕັ້ງ ມີ​ສິດຮ້ອງ​ທຸກ ​ອົງ​ການ​ສືບ​ສວນ-ສອບ​ສວນ, ອົງ​ການໄອ​ຍະ​ການ​, ສານ​ ຫຼື​ ບຸ​ກຄົນ​ທີ່​ກ່ຽວຂ້ອງ​ ຊຶ່ງ​ປະຕິບັດໜ້າທີ່​ ​ໂດຍບໍ່​ຖືກ​ຕ້ອງຕາມ​ກົດໝາຍ​. ຄໍາຮ້ອງທຸກ ໃຫ້ຍື່ນຕໍ່ອົງການຈັດຕັ້ງຂັ້ນ​ເທິງ​ຖັດ​ນັ້ນ ຫຼື ອົງການ​ຈັດ​ຕັ້ງ​ທີ່​ບຸກຄົນ​ນັ້ນ​ສັງກັດ​ຢູ່.

ອົງ​ການ​ຈັດ​ຕັ້ງທີ່​ໄດ້​ຮັບ​ຄຳ​ຮ້ອງ​ທຸກ ຕ້ອງ​ຄົ້ນ​ຄວ້າ, ​ພິຈາລະນາຢ່າງ​ທັນ​ການ ແລະ ​ຕ້ອງ​ແຈ້ງ​ຜົນ​ການຄົ້ນຄວ້າເປັນ​ລາຍ​ລັກ​ອັກສອນ​ ໃຫ້​ແກ່ບຸກຄົນ ຫຼື ການຈັດ​ຕັ້ງ ທີ່​ຍື່ນຄຳ​ຮ້ອງ​ຟ້ອງຊາບ ພາຍ​ໃນ​ເວລາ ສາມ​ສິບວັນ ນັບ​ແຕ່​ວັນ​ໄດ້​ຮັບ​ຄຳ​ຮ້ອງທຸກ ​ເປັນ​ຕົ້ນ​ໄປ.

ອົງ​ການ​ ຫຼື ບຸກຄົນ ທີ່​ກ່ຽວຂ້ອງ ທີ່​​ໄດ້​ລະ​ເມີດກົດໝາຍ ຕ້ອງ​​ປົວ​ແປງ​ກຽດ​ສັກ​ສີ ແລະ ທົດ​ແທນຄ່າ​ເສຍ​ຫາຍ​ ໃຫ້​ແກ່​ຜູ້ຖືກ​ເສຍຫາຍ. ບຸ​ກຄົນທີ່​ກ່ຽວຂ້ອງ​ນັ້ນ ​ຕ້ອງຖືກລົງ​ວິ​ໄນ ຫຼື​ ຖືກ​ລົງໂທດ​ ຕາມ​ສະຖານເບົາ ຫຼື​ ໜັກ.

ມາດຕາ **26** ການ​ປະສານ​ສົມທົບ

**ອົງການດຳເນີນຄະດີອາຍາ ຕ້ອງປະສານສົມທົບ ​ແລະ ຮ່ວມ​ມື ກັບອົງການຈັດຕັ້ງລັດ, ​ແນວ​ລາວ​ສ້າງ​ຊາດ, ອົງການ​ຈັດ​ຕັ້ງ​ມະຫາຊົນ, ອົງການ​ຈັດ​ຕັ້ງ​ສັງຄົມ ລວມທັງອົງການ​ປົກຄອງບ້ານ ແລະ ຄອບຄົວ ໃນການສະ ກັດກັ້ນ ແລະ ຕ້ານອາຊະຍາກຳ.**

**ອົງການຈັດຕັ້ງດັ່ງກ່າວ ຕ້ອງ​ໃຫ້ການ​ຮ່ວມ​ມືກັບອົງການດຳເນີນຄະດີອາຍາ ກ່ຽວກັບການປະຕິບັດມາດຕະ ການ ເພື່ອສະກັດ​ກັ້ນ, ລົບລ້າງສາເຫດ ແລະ ເງື່ອນໄຂທີ່ພາໃຫ້ການກະທຳຜິດທາງອາຍາ ເກີດຂຶ້ນໃນຂອບເຂດຄວາມຮັບຜິດຊອບຂອງຕົນ.**

**ພາກ​ທີ III**

**ຫຼັກ​ຖານ​ໃນ​ຄະ​ດີ​ອາ​ຍາ**

ໝວດທີ 1

ຫຼັກຖານ

**ມາດ​ຕາ 27 ຫຼັກ​ຖານ**

ຫຼັກ​ຖານ​ໃນ​ຄະ​ດີ​ອາ​ຍາ ແມ່ນ​ ຂໍ້​ມູນ​ຕົວ​ຈິງ​ ທີ່​ເກັບໂຮມໄດ້​​ຕາມຂັ້ນຕອນການ​ດຳ​ເນີນ​ຄະດີ ຊຶ່ງອົງການ​ສືບ ສວນ-ສອບ​ສວນ, ອົງ​ການ​ໄອ​ຍະ​ການ ​ແລະ ສານ ນຳ​ມາຊັ່ງຊາ​ຕີ​ລາຄາ ​ແລະ ໃຊ້ເປັນພື້ນຖານໃນການກຳນົດວ່າ​ມີ ຫຼື ບໍ່​ມີພຶດຕິ​ກຳ ທີ່​ເປັນ​ອັນຕະລາຍ​ຕໍ່​ສັງຄົມ, ຄວາມ​ຜິດ​ຂອງບຸກ​ຄົນ ​ທີ່​ໄດ້​ສ້າງ​ພຶດ​ຕິ​ກຳ​ນັ້ນ ແລະ ເຫດ​ການ​ອື່ນ​ ທີ່​ເປັນ​ປະ​ໂຫຍດ​ໃຫ້​ແກ່​ການ​ພິ​ຈາ​ລະນາ​ແກ້​ໄຂ ​ຫຼື ​ຕັດ​ສີນຄະ​ດີອາຍາ ໃຫ້​ຖືກ​ຕ້​ອງ ​ແລະ ເປັນທຳ.

**ມາດຕາ 28 ປະ​ເພດ​ຫຼັກ​ຖານ**

ຫຼັກ​ຖານ​ໃນ​ຄະດີ​ອາຍາ ປະກອບດ້ວຍ:

1. ຫຼັກ​ຖານທາງ​ດ້ານ​ວັດຖຸ;
2. ຫຼັກ​ຖານທາງ​ດ້ານ​ເອກະ​ສານ;
3. ຫຼັກ​ຖານ​ທາງ​ດ້ານ​ບຸ​ກຄົນ.

​​ຫຼັກ​ຖານ​ທີ່​ກ່າວ​ມາ​ເທິງ​ນີ້ ມີ​ທັງ​ຫຼັກ​ຖານ​ຜູກ​ມັດ ຊຶ່ງ​​ເປັນຫຼັກຖານທີ່ຢັ້ງຢືນວ່າ ຜູ້ຖືກ​ຫາ ຫຼື​ ຈໍາ​ເລີຍ ​ເປັນ​ຜູ້ກະທຳ​ຜິດ ​ແລະ ມີທັງ​ຫຼັກ​ຖານ​ແກ້​ມັດ ຊຶ່ງ​ເປັນຫຼັກຖານທີ່​ຢັ້ງຢືນ​ວ່າ ຜູ້ຖືກ​ຫາ ຫຼື​ ຈໍາເລີຍ​ ​ເປັນ​ຜູ້ບໍລິສຸດ.

ການ​ດຳ​ເນີນ​ຄະດີ​ອາຍາ​ ຕ້ອງ​ຊອກ​ຫາທັງ​ຫຼັກ​ຖານ​ຜູກ​ມັດ ​ແລະ​ ຫຼັກຖານ​ແກ້​ມັດ​ໄປ​ພ້ອມ​ກັນ.

ໝວດທີ 2

ຫຼັກຖານທາງດ້ານວັດຖຸ

**ມາດຕາ 29 ຫຼັກ​ຖານ​ທາງ​ດ້ານ​ວັດຖຸ**

ຫຼັກ​ຖານ​ທາງ​ດ້ານ​ວັດຖຸ ​ແມ່ນ ຮ່ອງຮອຍຂອງ​ວັດຖຸ, ວັດຖຸທີ່ໄດ້​ໃຊ້ ຫຼື ຈະ​ໃຊ້​ເປັນ​ເຄື່ອງມື​ ໃນ​ການ​ກະ ທຳ​ຜິດ ​ເຊັ່ນ ປືນ, ມີດ, ຮອຍມື, ຄາບ​ເລືອດ ​ແລະ ​ວັດຖຸອື່ນ ທີ່ມີຄວາມໝາຍສຳຄັນ ສຳລັບຄະດີ.

**ມາດຕາ 30 (​ປັບປຸງ) ການ​ເກັບໂຮມ ​ແລະ​ ການ​ເກັບ​ຮັກສາຫຼັກ​ຖານ​ທາງ​ດ້ານ​ວັດຖຸ ຫຼື ຂອງກາງຄະດີ**

ການ​ເກັບໂຮມຫຼັກ​ຖານ​ທາງ​ດ້ານ​ວັດຖຸ ຕ້ອງ​ດຳ​ເນີນ​ໃນ​ທັນ​ໃດ ​ເມື່ອ​ເວລາ​ພົບ​ເຫັນ. ການ​ເກັບໂຮມຫຼັກ​ຖານ ຕ້ອງ​ໃຫ້​ຄົບ​ຖ້ວນ, ​ບັນທຶກ​ກ່ຽວ​ກັບ​ສະພາບ​ຂອງວັດຖຸ​ ​ແລະ ​ເກັບ​ຮັກສາ​ໄວ້​ຕາມ​ລະບຽບ​ການ. ​ໃນ​ກໍລະນີ​ທີ່​ບໍ່​ສາ​ມາດເກັບໂຮມ​ເອົາຫຼັກ​ຖານມາໄດ້ ກໍ​ຕ້ອງ​ຖ່າຍຮູບ ຫຼື ຖ່າຍພາບ ​ແລ້ວ​ເກັບຮັກສາ​ໄວ້ ​ຕາມ​ລະບຽບ​ການທາງດ້ານເຕັກນິກ. ຖ້າເປັນວັດຖຸຄ້າຍຄື ເງິນ, ຄໍາ, ເພັດ, ພອຍ ຫຼື ວັດຖຸມີຄ່າອື່ນ ຕ້ອງນໍາໄປວິໄຈ ແລະ ຢັ້ງຢືນ ກ່ຽວກັບຄຸນນະພາບ ພ້ອມດ້ວຍຊັ່ງນໍ້າໜັກ ຂອງວັດຖຸດັ່ງກ່າວ ໃນທັນໃດ.

ຫຼັກ​ຖານ​ທາງ​ດ້ານ​ວັດຖຸ ໃຫ້​ເກັບ​ຮັກສາ​​ດ້ວຍ​ເຄື່ອງ​ຫຸ້ມ​ຫໍ່ ຫຼື ​ໃສ່​ຖົງໄວ້.

ຫຼັກ​ຖານ​ທາງ​ດ້ານ​ວັດຖຸ ຫຼື ຂອງ​ກາງ​ຄະດີ ຕ້ອງ​ເກັບ​ຮັກສາ​ໄວ້ ບໍ່​ໃຫ້​ມີ​ການ​ກະທົບ, ​ເສື່ອມ​ຄຸນ, ຕົກ​ເຮັ່ຍ​ເສຍ​ຫາຍ, ສັບ​ປ່ຽນ, ​ເປ່ເພ ​ແລະ ສັບສົນ​ປົນ​ເປ​ກັນ.

ການ​ເກັບ​ຮັກສາ​ຫຼັກ​ຖານທາງ​ດ້ານ​ວັດຖຸ ​ໃຫ້​ປະຕິບັດ​ ດັ່ງ​ນີ້:

1. ວັດຖຸ​ ທີ່​ຈຳ​ເປັນ ​ຕ້ອງ​ເກັບ​ຮັກສາ​ໄວ້​ດ້ວຍ​ເຄື່ອງ​ຫຸ້ມ​ຫໍ່ ຫຼື​ ໃສ່​ຖົງ ​ແລ້ວ​ອັດ​ໜີບຄັ່ງ​ໄວ້​ໃນ​ທັນ​ໃດ​ ພາຍ ຫຼັງ​​ໄດ້​ສິ້ນ​ສຸດ​ການ​ເກັບ​ໂຮມ​ແລ້ວ ແລະ ຕ້ອງ​ບັນທຶກໄວ້​​ຢ່າ​ງລະອຽດ ແລະ ບົດບັນທຶກນັ້ນ ຕ້ອງເກັບໄວ້ໃນສຳນວນຄະດີ;
2. ວັດຖຸ​ ທີ່​ເປັນ​ເງິນ, ພັນທະ​ບັດ, ຄຳ, ​ເງິນ​ ທີ່​ເປັນ​ໂລ​ຫະ, ​ເພັດ, ພອຍ ຫຼື ວັດຖຸ ທີ່​ມີຄ່າອື່ນ ​ໃຫ້​ນຳ​ໄປ​ຝາກ​ໄວ້​ທະນາຄານ ຕາມ​ລະບຽບ​ການ​;
3. ວັດຖຸ ​ທີ່​ເປັນ​ເຄມີ​ຕົ້ນ ຫຼື ທາດ​ເສບ​ຕິດ ​ໃຫ້​ທຳ​ການ​ພິສູດ ​ແລ້ວ​ເກັບ​ມ້ຽນ​ໄວ້​ຕາມ​ລະບຽບການ;
4. ວັດຖຸ​ທີ່​ເປັນ​ ປືນ, ທາດ​ລະ​ເບີດ​, ທາດ​ເຊື້ອ​ໄຟ ​ແລະ ທາດ​ທີ່​ເປັນ​ອັນຕະລາຍ​ອື່ນ ​ຕ້ອງມອບໃຫ້​ອົງ ການ​ວິຊາ​ສະ​ເພາະ ​ກ່ຽວຂ້ອງ​ເກັບ​ຮັກສາ​ ພ້ອມ​ທັງ​ເຮັດ​ບົດ​ບັນທຶກ​ໄວ້ຢ່າງລະອຽດ;
5. ວັດຖຸ ​ທີ່​ເປັນ ​ຄາບ​ເລືອດ, ​ເສັ້ນ​ຜົມ, ຮອຍ​​ມື, ຮອຍຕີນ, ກະສອບລູກປືນ ແລະ ວັດຖຸອື່ນ ຕ້ອງ​ເກັບ​ຮັກສາ​ໄວ້​ໃຫ້​ຖືກຕ້ອງ​ຕາມລະບຽບ​ຫຼັກ​ການ​ທາງ​ດ້ານເຕັກນິກ.

ຫຼັກ​ຖານ​ທາງ​ດ້ານ​ວັດຖຸ ຫຼື ຂອງ​ກາງ​ຄະດີ ທີ່​ເກັບ​ຮັກສາ​ໄວ້ນັ້ນ ທີ່ມີ​ການຕົກ​ເຮັ່ຍ ​ເສຍ​ຫາຍ, ສັບ​ປ່ຽນ ແລະ ​ເປ່ເພ ໂດຍບໍ່ມີເຫດຜົນພຽງພໍ ເຈົ້າໜ້າທີ່​ຜູ້ປົກ​ປັກ​ຮັກສາວັດຖຸ​ສິ່ງຂອງ​ນັ້ນ ຈະ​ໄດ້​ຮັບ​ຜິດ​ຊອບທາງ​ອາຍາ ຕາມທີ່​ໄດ້​ກຳນົດ​ໄວ້​ໃນປະມວນກົດໝາຍອາຍາ.

**ມາດຕາ 31 ການ​ແກ້​ໄຂບັນຫາ ກ່ຽວ​ກັບຫຼັກ​ຖານ​ທາງ​ດ້ານ​ວັດຖຸ**

ອົງການ​ດຳເນີນຄະດີ​ອາຍາ ​ມີ​ ສິດ ​ແລະ ໜ້າ​ທີ່​ ແກ້ໄຂບັນຫາ ​ກ່ຽວ​ກັບ​ຂອງກາງຄະດີທີ່ເປັນຫຼັກຖານທາງດ້ານວັດຖຸ ດັ່ງນີ້:

1. ​ວັດຖຸ ທີ່​ໃຊ້​ ຫຼື ຈະ​ໃຊ້ເຂົ້​າ​ໃນ​ການ​ກະທຳ​ຜິດ ຫຼື ທີ່ໄດ້ມາຈາກການກະທຳຜິດ ຊຶ່ງ​ເປັນວັດຖຸ​ຕ້ອງ​ຫ້າມໃນ​ການ​ຄອບ​ຄອງ ​ຫຼື ການນຳ​ໃຊ້ ໃຫ້​ຍຶດ​ ​ແລະ ຮິບ ເປັນຂອງ​ລັດ;
2. ວັດຖຸສິ່ງຂອງ ຂອງ​ລັດ ທີ່​ຜູ້ກະທຳ​ຜິດ ​ເອົາ​ໄປ ຫຼື​ ໃຊ້​ເປັນເຄື່ອງມື​ ສໍາລັບ​ການ​ກະທຳ​ຜິດ ​​ຕ້ອງສົ່ງ​ຄືນໃຫ້ລັດ;
3. ວັດຖຸ​ສິ່ງ​ຂອງ ທີ່​ໄດ້​ມາ​ຈາກ​ການ​ກະທຳ​ຜິດ ທີ່ບໍ່​ຮູ້​ ຫຼື ບໍ່​ອາດ​ຮູ້​ໄດ້ ວ່າຜູ້ໃດເປັນ​ເຈົ້າ​ຂອງ ​​​ໃຫ້ຮິບ​ເປັນ​ຂອງ​ລັດ;
4. ວັດຖຸ ທີ່​ເສື່ອມ​ຄຸນ​ນະພາ​ບ ​ແລະ ບູດ​ເໜົ່າງ່າຍ ​​ໃຫ້​ປະກາດຂາຍ​ຕາມ​ລະບຽບ​ການ ແລ້ວນຳ​ມາ​ປະຕິ ບັດ​ຕາມຄຳຕັດສີນ​ຂອງ​ສານ;
5. ວັດຖຸ ​ທີ່​ບໍ່​ມີ​ຄຸນຄ່າ ​ຫຼື ບໍ່​ມີ​ຜົນ​ປະ​ໂຫຍ​ດ​ ໃນ​ການ​ນຳ​ໃຊ້​ແລ້ວ ​ໃຫ້​ທຳລາຍ​ຖິ້ມ.

ຂໍ້​ຂັດ​ແຍ່ງ ​ກ່ຽວ​ກັບ​ວັດຖຸ​ສິ່ງ​ຂອງ​ ທີ່​ເປັນ​ຫຼັກ​ຖານ​ໃນ​ຄະດີອາຍາ ໃຫ້​ແກ້ໄຂ​ຕາມກົດໝາຍ.

ໝວດທີ **3**

ຫຼັກຖານທາງດ້ານເອກະສານ

ມາດຕາ **32** ຫຼັກຖານທາງດ້ານເອກະສານ

ຫຼັກ​ຖານ​ທາງ​ດ້ານ​ເອກະ​ສານ ແມ່ນ​ ຫຼັກຖານທີ່ໄດ້​ມາ​ຈາກຈົດໝາຍ, ບົດບັນທຶກການ​ສືບ​ສວນ-ສອບ​ສວນ, ບົດ​ບັນທຶກ​ການ​ເຄື່ອນ​ໄຫວ​ຂອງ​ສານ, ​ບັນຊີ, ​ແຜນວາດ, ຮູບ​ພາບ ​ແລະ ​ເອກະ​ສານ​ອື່ນ​ ທີ່ພົວພັນ​ກັບ​ການ​ກະທຳ​ຜິດ.

**ມາດຕາ 33 ບົດບັນທຶກຂອງ​ຜູ້​ດຳ​ເນີນ​ຄະດີ​**

ບົດບັນທຶກ ການຈັບຕົວ, ການກວດຄົ້ນ, ການຍຶດ ຫຼື ອາຍັດຊັບ, ການຊັນນະສູດສະຖານທີ່ເກີດເຫດ, ການພິສູດຫຼັກຖານ, ການເອົາຄຳໃຫ້ການ, ການສອບຖາມຊ້ອງໜ້າ, ການຢັ້ງຢືນ ແລະ ການທົດສອບຂໍ້ມູນຄືນໃໝ່ຂອງຜູ້ດຳເນີນຄະດີ, ບົດບັນທຶກການປະຊຸມສານ ແລະ ບົດບັນທຶກອື່ນ ລວມທັງ ຈົດໝາຍ, ບັນຊີ, ແຜນວາດ, ຮູບພາບ ແລະ ເອກະສານອື່ນ ທີ່ພົວພັນກັບການກະທຳຜິດ ທີ່ໄດ້ມາຢ່າງຖືກຕ້ອງນັ້ນ ຖືເປັນຫຼັກຖານໃນຄະດີອາຍາ.

ໝວດທີ 4

ຫຼັກຖານທາງດ້ານບຸກຄົນ

ມາດຕາ **34** ຫຼັກຖານທາງດ້ານບຸກຄົນ

ຫຼັກ​ຖານ​ທາງ​ດ້ານ​ບຸ​ກຄົນ ແມ່ນ ​ຫຼັກຖານທີ່ໄດ້​ມາ​ຈາກ ​ຄຳ​ໃຫ້​ການຂອ​ງ​ຜູ້ຖືກ​ສົງ​ໄສ, ຜູ້ຖືກ​ຫາ ຫຼື ຈຳ​ເລີຍ, ພະ​ຍານ, ຜູ້ຖືກ​ເສຍ​ຫາຍ, ໂຈດທາງແພ່ງ ຫຼື ຜູ້ຮັບຜິດຊອບທາງແພ່ງ, ການຊີ້ຕົວ, ການຢັ້ງຢືນ, ຄຳ​ເຫັນຂອງ​ຜູ້ຊ່ຽວ​ຊານ ຫຼື ຜູ້ຊຳນານງານ ທີ່​ພົວພັນ​ກັບ​ການ​ກະທຳ​ຜິດ.

**ມ​າດຕາ 35 ຄໍາ​ໃຫ້ການ ​ຂອງ​ຜູ້ຖືກ​ສົງ​ໄສ** ​

ຄຳ​ໃຫ້ການຂອງ​ຜູ້ຖືກ​ສົງ​ໄສ ​ແມ່ນ ​ການ​ໃຫ້​ຂໍ້​ມູນ​ທາງ​ປາກເປົ່າ ຫຼື ​ເປັນ​ລາຍ​ລັກ​ອັກສອນ ຕໍ່​ການສອບ​ຖາມ​ຂອງ​ຜູ້ດຳ​ເນີນ​ຄະດີອາຍາ ຕາມທີ່​ໄດ້​ກຳນົດ​ໄວ້​ໃນ​ມາດຕາ 52 ຂໍ້ 1 ແລະ 2 ຂອງ​ກົດໝາຍ​ສະບັບ​ນີ້.

ກ່ອນ​ຈະ​​ເອົາ​ຄຳ​ໃຫ້ການ ຂອງ​ຜູ້ຖືກ​ສົງ​ໄສ​ ຕ້ອງ​ແຈ້ງ ສິດ ​ແລະ ພັນທະ ​ໃຫ້ຜູ້ກ່ຽວ​ຊາບ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 64 ຂອງ​ກົດໝາຍ​ສະບັບ​ນີ້.

**ມາດຕາ 36 ຄໍາ​ໃຫ້ການ ​ຂອງ​ຜູ້ຖືກ​ຫາ ຫຼື ຈຳເລີຍ**

ຄຳ​ໃຫ້ການ​ຂອງ​ຜູ້ຖືກ​ຫາ ຫຼື ຈຳເລີຍ ​ແມ່ນ​ ການ​ໃຫ້​ຂໍ້​ມູນ​ຂອງຜູ້ຖືກຫາ ຫຼື ຈຳເລີຍ ​ຕໍ່​ການສອບ​ຖາມ​ຂອງ​ຜູ້ດຳ​ເນີນ​ຄະດີ​ອາຍາ ຕາມ​ທີ່​ໄດ້​ກຳນົດ​ໄວ້​ໃນມາດຕາ 52 ຂອງ​ກົດໝາຍ​ສະບັບ​ນີ້.

ຄຳ​​ໃຫ້ການ​ຮັບ​ສາລະພາບຂອງ​ຜູ້ຖືກ​ຫາ ຫຼື ຈຳເລີຍ ​ຕໍ່​ການ​ກະທຳ​ຜິດ ຈະ​ຖື​ເປັນ​ຫຼັກ​ຖານ​​ໃນ​ຄະດີ​ໄດ້ ກໍຕໍ່​ເມື່ອຄຳ​ຮັບ​ສາລະພາບ​ນັ້ນ​ ຫາກໄດ້ຮັບການຢັ້ງຢືນດ້ວຍ​ຫຼັກ​ຖາ​ນຜູກ​ມັດອື່ນທີ່​ໜັກ​ແໜ້ນ.

ຄຳ​ໃຫ້ການ​ຮັບ​ສາລະພາບ ​ຂອງ​ຜູ້ຖືກ​ຫາ ຫຼື ຈຳເລີຍ​ ທີ່​ໄດ້​ມາ​ດ້ວຍ​ການ​ຕົວະ​ຍົວະ ຫຼອກລວງ, ບັງຄັບ, ນາບ​ຂູ່, ທຸບ​ຕີ, ທໍລະມານ ຫຼື ການກະທຳອື່ນ ທີ່ບໍ່ຖືກຕ້ອງຕາມກົດໝາຍ ຈະ​​ໃຊ້​ເປັນ​ຫຼັກ​ຖານ​ໃນ​ຄະດີ​ ບໍ່​ໄດ້.

​ໃນ​ກໍລະນີ​ ທີ່ຜູ້​ຖືກ​ຫາ ຫຼື ຈຳ​ເລີຍ ຫາກບໍ່​ໃຫ້ການ ຜູ້ດຳ​ເນີນ​ຄະດີ​ອາຍາ ຕ້ອງບັນທຶກໄວ້.

**ມາດຕາ 37 ຄໍາ​ໃຫ້ການ​ ຂອງ​ຜູ້ຖືກ​ເສຍ​ຫາຍ**

ຄຳ​ໃຫ້ການ ​ຂອງ​ຜູ້ຖືກ​ເສຍ​ຫາຍ ​ແມ່ນ​ ການ​ໃຫ້​ຂໍ້​ມູນ​ ກ່ຽວກັບຄວາມເສຍຫາຍຕໍ່ການ​ສອບ​ຖາມ ຂອງ​ຜູ້​ດຳ​ເນີນ​ຄະດີອາຍາ ຕາມທີ່​ໄດ້​ກຳນົດ​ໄວ້​ໃນ​ມາດຕາ 52 ຂອງ​ກົດໝາຍ​ສະບັບ​ນີ້ ​ໃນ​ເວລາ​ດຳ​​ເນີນ​ການ​ສືບສວນ-ສອບ​ສວນ, ການ​ສອບ​ສວນ ຫຼື ການ​ໄຕ່​ສວນ​ຄະດີ ໃນທີ່​ປະຊຸມ​ສານ.

ຜູ້ຖືກ​ເສຍ​ຫາຍ ອາດ​ຈະ​ຖືກ​ສອບ​ຖາມ ກ່ຽວ​ກັບ​ສະພາບ​ການທີ່​ມີ​ຄວາມໝາຍ​ສຳຄັນ ສຳລັບການປະກອບ​ຫຼັກ​ຖານ​ໃນ​ຄະດີ​ ພ້ອມ​ທັງ​ສາຍ​ພົວພັນ ​ລະຫວ່າງ ​ຜູ້ກ່ຽວກັບຜູ້ຖືກ​ຫາ ຫຼື ຈຳເລີຍ.

**ມາດຕາ 38 ຄໍາ​ໃຫ້ການ​ຂອງ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​ແພ່ງ**

ຄຳໃຫ້ການຂອງໂຈດທາງ​​ແພ່ງ, ຜູ້ຮັບຜິດຊອບ​ທາງ​ແພ່ງ ແມ່ນ ​ການ​ໃຫ້​ຂໍ້​ມູນ​ ກ່ຽວກັບຄວາມເສຍຫາຍ ແລະ ການໃຊ້ແທນຄ່າເສຍຫາຍ ຕໍ່​ການສອບ​ຖາມຂອງ​ຜູ້ດຳ​ເນີນ​ຄະດີອາຍາ ຕາມທີ່​ໄດ້​ກຳນົດ​ໄວ້​ໃນ​ມາດຕາ 52 ຂອງ​ກົດໝາຍ​ສະບັບ​ນີ້ ​ໃນ​ເວລາ​ດຳ​​ເນີນ​ການ​ສືບສວນ-ສອບ​ສວນ, ການ​ສອບ​ສວນ ຫຼື ​ການໄຕ່​ສວນ​ຄະດີ​ໃນ​ທີ່​ປະຊຸມ​ສານ.

**ມາດຕາ 39 ຄໍາ​ໃຫ້ການ​ຂອງ​ພະຍານ**

ຄຳ​ໃຫ້ການ​ຂອງ​ພະຍານ ແມ່ນ​ ການ​ໃຫ້​ຂໍ້​ມູນ​ ກ່ຽວກັບເຫດການທີ່ໄດ້ຮູ້, ໄດ້ເຫັນ, ໄດ້ຍິນ ຫຼື ໄດ້ຍິນຈາກບຸກຄົນອື່ນ ຕໍ່​ການສອບ​ຖາມຂອງ​ຜູ້ດຳ​ເນີນ​ຄະດີອາຍາ ຕາມທີ່​ໄດ້​ກຳນົດ​ໄວ້​ໃນ​ມາດຕາ 52 ຂອງ​ກົດໝາຍ​ສະບັບ​ນີ້ ໃນ​ເວລາ​ດຳ​​ເນີນ​ການ​ສືບສວນ-ສອບ​ສວນ, ການ​ສອບ​ສວນ ຫຼື ​ການໄຕ່​ສວນ​ຄະດີ​ໃນ​ທີ່​ປະຊຸມ​ສານ.

ພະຍານ​ ອາດ​​ຖືກ​ສອບ​ຖາມ ກ່ຽວ​ກັບ​ສະພາບ​ການ ຫຼື ​ເຫດການ​ຂອງ​ຄະດີ ທີ່​ຜູ້ກ່ຽວ​ໄດ້ຮູ້​, ໄດ້​ເຫັນ​ດ້ວຍ​ຕົນ​ເອງ ລວມທັງ​ສາຍພົວພັນລະຫວ່າງຜູ້ກ່ຽວກັບ ຜູ້ຖືກສົງໄສ, ຜູ້ຖື​ກຫາ, ຈຳເລີຍ, ຜູ້ຖືກ​ເສຍ​ຫາຍ, ໂຈດທາງແພ່ງ, ຜູ້ຮັບຜິດຊອບທາງແພ່ງ ​ແລະ ​ພະຍານຄົນ​ອື່ນ.

**ມາດຕາ 40 ບົດ​ສະຫຼຸບ​ ຂອງ​ຜູ້ຊ່ຽວຊານ ຫຼື ຜູ້ຊຳນານ​ງານ**

ພາຍ​ຫຼັງ​ໄດ້​ສຳ​ເລັດ​ການ​ພິສູ​ດແລ້ວ ຜູ້ຊ່ຽວຊານ ຫຼື ຜູ້​ຊຳນານ​ງານ​ ຕ້ອງ​ເຮັດ​ບົດ​ສະຫຼຸບ ລາຍງານຜົນການພິ ສູດ​ຂອງ​ຕົນ ​ເປັນ​ລາຍ​ລັກ​ອັກ​ສອນ ແລະ ມີ​ຄວາມ​ຮັບຜິດຊອບ ​ຕໍ່​ບົດ​ສະຫຼຸບ​ຂອງ​ຕົນ.

ໃນ​ກໍລະນີ​ທີ່​ການ​ພິສູດ​ ຫາກ​ໄດ້​ດຳ​ເນີນ​ດ້ວຍ​ຄະນະຜູ້​ຊ່ຽວຊານ ຫຼື ຄະນະຜູ້ຊຳນານງານນັ້ນ ບົດ​ສະຫຼຸບລາຍງານຜົນຂອງການພິສູດ ຕ້ອງ​ໄດ້​ເຊັນ​ໂດຍ​ຄະນະຜູ້ຊ່ຽວຊານ​ ຫຼື ຄະນະຜູ້ຊຳນານ​ງານ ທັງ​ໝົດທີ່​ໄດ້​ເຂົ້າ​ຮ່ວມ.

ໃນ​ກໍລະນີ ທີ່​ຄຳ​ເຫັນ​ຂອງຄະນະ​ຜູ້ຊ່ຽວຊານ ຫຼື ຄະນະ​ຜູ້ຊຳນານ​ງານ ຫາກບໍ່​ເປັນ​ເອກະ​ພາບ​ກັນນັ້ນ ຜູ້ຊ່ຽວ ຊານ ຫຼື ຜູ້ຊຳນານ​ງານ ທີ່​ບໍ່​ເຫັນ​ດີກັບ​ບົດ​ສະຫຼຸບລາຍງານຜົນຂອງການພິສູດນັ້ນ ມີ​ສິດ ​ລົງຄຳ​ເຫັນ​ຂອງ​ຕົນ​ ໃສ່​ບົດ​ສະຫຼຸ​ບດັ່ງກ່າວ.

ໃນ​ກໍລະນີ​ທີ່​ ອົງການ​ສືບສວນ-ສອບ​ສວນ, ອົງການໄອຍະການ ຫຼື ສານ ຫາກ​ບໍ່​ມີ​ຄວາມ​ໝັ້ນ​ໃຈ ກ່ຽວ​ກັບຜົນຂອງການພິສູດນັ້ນ ​ຕ້ອງ​ໃຫ້​​ເຫດຜົນ​ຂອງ​ຕົນຢ່າງ​ລະອຽດ ​ແລະ ໃນ​ກໍລະນີທີ່​ຄຳ​ເຫັນ ​ຂອງ​ຜູ້ຊ່ຽວຊານ ຫຼື ຜູ້​ຊຳ ນານ​ງານນັ້ນ​ ຫາກບໍ່​​ຈະແຈ້ງ ຫຼື ບໍ່​ຄົບ​ຖ້ວນ ກໍ​ສະ​ເໜີໃຫ້ທຳ​ການ​ພິສູດຄືນ​ໃໝ່ ​ໂດຍ​ເພີ່ມ​ຈຳນວນ​ຜູ້ຊ່ຽວຊານ​ ຫຼື ຜູ້​ຊຳ ນານ​ງານ ເຂົ້າ​ຕື່ມ ຫຼື ໃຫ້​ຄະນະຜູ້ຊ່ຽວຊານ ຫຼື ຄະນະ​ຜູ້ຊຳ​ນາ​ນງານ ທຳ​ການ​ພິສູດຄືນ​ໃໝ່ ຫຼື ແຕ່ງຕັ້ງ ຜູ້ຊ່ຽວຊານ ຫຼື ຜູ້ຊຳນານ​ງານຄະນະໃໝ່ ທຳການພິສູດ ກໍໄດ້.

**ໝວ​ດທີ 5**

**ການ​ປະກອບ​ຫຼັກ​ຖານ**

**ມາດຕາ 41 ສະພາບ​ການທີ່​ຕ້ອງຊອກຫາຄວາມຈິງ**

​ໃນ​ເວລາ​ດຳ​ເນີນ​ການ​ສືບສວນ-ສອບ​ສວນ, ການ​ສັ່ງ​ຟ້ອງ ​ແລະ ການ​ຕັດສີນ​ຄະດີ ອົງການ​ດຳ​ເນີນ​ຄະດີ​ອາຍາ ຕ້ອງ​​ຊອກຫາຄວາມຈິງ ກ່ຽວກັບສະພາບ​ການ ​ດັ່ງ​ນີ້​:

1. ​ເຫດການຂອງ​ຄະດີ​ ​(ພຶດຕິກໍາ, ​ວັນ, ເວລາ, ສະຖານ​ທີ່, ພາຫະນະ, ອຸປະກອນ, ວິທີ​ການ ​ແລະ ສະ ພາບການ​ອື່ນ​​);
2. ຄວາມຜິດ ຂອງຜູ້ຖືກຫາ ຫຼື ຈຳເລີຍ​ ​ແລະ ​ເຫດຜົນ​ໃນການ​ກະທຳ​ຜິດ;
3. ລັກສະນະ ແລະ ລະດັບ​ຄວາມ​ເປັນ​ອັນຕະລາຍ ​ຂອງການ​ກະທຳ​ຜິດ ພ້ອມທັງບຸກຄະ​ລິ​ກກະພາບຂອງ​ຜູ້ຖືກ​ຫາ ຫຼື ຈຳເລີຍ;
4. ລັກ​ສະ​ນະ ​ແລະ ລະດັບ​ຄວາມ​ເສຍ​ຫາຍ ​ທີ່​ເນື່ອງ​ມາ​ຈາກ​ການ​ກະທຳ​ຜິດ;
5. ສາ​ເຫດທີ່ພາໃຫ້ພົ້ນຈາກຄວາມຮັບຜິດຊອບທາງອາຍາ ຫຼື ສາ​ເຫດທີ່ພາໃຫ້ມີຄວາມຮັບຜິດຊອບທາງອາຍາ;
6. ສາ​ເຫດ​ທີ່​ພາ​ໃຫ້​ຫຼຸດ ​ຫຼື ​ເພີ່ມ​ຄວາມ​ຮັບຜິດຊອບທາງ​ອາຍາ.

**ມາດຕາ 42 ການ​ບໍ່​ຖື​ເປັນ​ຫຼັກ​ຖານ**

ຂໍ້​ມູນ​ ທີ່​ໄດ້​ມາ​ດ້ວຍ​ວິທີການທີ່ລະ​ເມີດ​ກົດ​ໝາຍ​ສະບັບ​ນີ້ ຈະ​ບໍ່​ຖື​ເປັນ​ຫຼັກຖານ​ໃນ​ຄະດີ​ອາຍາ.

ຂໍ້ມູນ ທີ່ບໍ່ຖືວ່າເປັນຫຼັກຖານໄດ້ນັ້ນ ຈະ​ບໍ່​ມີ​ຜົນ​ທາງ​ດ້ານກົດ​ໝາຍ ​ແລະ ບໍ່​ສາມາດ​ໃຊ້​ເປັນພື້ນຖານ​ໃນ​ການ​ດຳ​ເນີນ​ຄະດີ​ອາຍາ.

**ມາດຕາ 43 ການ​ເກັບໂ​ຮມຫຼັກ​ຖານ**

ໃນການເກັບ​ໂຮມຫຼັກ​ຖານ​ ອົງການດໍາເນີນ​ຄະດີ​ອາຍາ ມີ​ ສິດ ​ແລະ ໜ້າ​ທີ່ ດັ່ງ​ນີ້:

1. ເອົາຄຳໃຫ້ການ ຂອງຜູ້ຖືກສົງໄສ, ຜູ້ຖືກຫາ, ຈຳ​ເລີຍ, ຜູ້ຖືກເສຍຫາຍ, ໂຈດທາງແພ່ງ, ຜູ້ຮັບຜິດ ຊອບທາງແພ່ງ ​ແລະ ພະຍານ;
2. ​ຊັນ​ນະ​ສູດ​ສະຖານ​ທີ່​ເກີດ​ເຫດ, ກວດ​ຄົ້ນ​ເຄຫະ​ສະຖານ, ຍານພາຫະນະ ແລະ ຕົວບຸກຄົນ, ​ທົດ​ສອບ​ຂໍ້ມູນ​ຄືນ​​ໃໝ່, ​ຍຶດ ຫຼື​ ອາ​ຍັດຊັບ;
3. ຮຽກ​ບຸກຄົນ​ທີ່ຮູ້ເຫັນເຫດການ ມາ​ໃຫ້ການ​ເປັນ​ພະຍານ, ສອບ​ຖາມ​ຊ້ອງ​ໜ້າ, ຊີ້​ຕົວ ​ແລະ ​ຢັ້ງຢືນ;
4. ແຕ່ງ​ຕັ້ງ ​ຜູ້ຊ່ຽວຊານ, ຜູ້​ຊຳນານ​ງານ ​ເພື່ອ​ໃຫ້​ຄຳ​ເຫັນ;
5. ທວງ​ເອົາ​ເອກະສານ ຫຼື ວັດຖຸສິ່ງ​ຂອງ ທີ່​ເປັນ​ຫຼັກ​ຖານໃນຄະດີອາຍາ ຈາກບຸກຄົນ ຫຼື ການຈັດ​ຕັ້ງ;
6. ​ໃຫ້ພິສູດຫຼັກຖານ;
7. ​ນໍາໃຊ້ສິດ ແລະ ປະຕິບັດໜ້າທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ​.

ບຸກຄົນ ​ແລະ ການຈັດ​ຕັ້ງທີ່​ກ່ຽວຂ້ອງ ຕ້ອງປະຕິບັດ​ຕາມ​ໝາຍ​ຮຽກ, ໝາຍ​ເຊີນ, ການ​ທວງ ​ຫຼື ການ​ແຕ່ງ ຕັ້ງ​ຂອງ​ອົງການດຳ​ເນີນ​ຄະດີ​ອາຍາ.

ບຸກຄົນ ​ແລະ ການຈັດຕັ້ງ ສາມາດ​​ເກັບໂ​ຮມຫຼັກ​ຖານ​ໃນ​ຄະດີ​ອາຍາ​ ​​ແລ້ວມອບ​ໃຫ້​ອົງການ​ດຳ​ເນີນ​ຄະດີ ອາຍາ.

**ມາດຕາ 44 ການ​ກວດກາ​ ​ແລະ ຊັ່ງຊາ ຕີ​ລາຄາ​ຫຼັກຖານ**

​**ຫຼັກ​ຖານ ທີ່​ເກັບໂ​ຮມມາ​ໄດ້​ນັ້ນ​ ຕ້ອງ​ທຳການ​ກວດກາ ​ແລະ ຊັ່ງຊາຕີ​ລາຄາ​ ກ່ຽວ​ກັບ​ຄວາມ​ຖືກຕ້ອງທາງ​ດ້ານກົດໝາຍ, ຄວາມ​​ຈິງ, ຄວາມຄົບ​ຖ້ວນ, ການພົວພັນ​ກັບ​ຄະດີ ແລະ ​ສາມາດ​ເປັນ​ບ່ອນ​ອີງ​ໃຫ້​ແກ່​ການ​ພິຈາລະນາ​ແກ້​ໄຂ ຫຼື ຕັດ​ສີນ​ຄະດີ​ອາຍາ.**

​ອົງການ​ດຳ​ເນີນ​ຄະດີ​ອາຍາ ຕ້ອງກວດກາ, ຊັ່ງຊາຕີລາຄາຫຼັກຖານບົນ​ພື້ນ​ຖານ​ການ​ພິ​ຈາ​ລະ​ນາ​ຢ່າງ​ຮອບ​ດ້ານ, ຄົບ​ຖ້ວນ ແລະ ພາ​ວະ​ວິໄສ ດ້ວຍ​ຄວາມ​​ໝັ້ນ​ໃຈ​ຂອງ​ຕົນ.

ໃນ​ການກວດກາ, ຊັ່ງຊາ ຕີ​ລາຄາ​ ຫຼັກ​ຖານນັ້ນ ​ຖ້າຫາກຍັງສົງ​ໄສວ່າ ຜູ້ຖືກ​ຫາ ຫຼື ຈຳ​ເລີຍ ອາດຈະ​​ເປັນ​ຜູ້ກະທຳ​ຜິດ ​ຫຼື ບໍ່​ເປັນ​ຜູ້ກະທຳ​ຜິດນັ້ນ​ແລ້ວ ກໍຕ້ອງ​​ປ່ອຍ​ຕົວ​ຜູ້ກ່ຽວ ຫຼື ໃຫ້ຜູ້ກ່ຽວ ພົ້ນ​ຂໍ້​ກ່າວ​ຫາ​.

​ການ​ດຳ​ເນີນ​ຄະດີອາຍາ ບໍ່ໃຫ້ຖື​ເອົາ​ການ​ຮັບ​ສາລະພາບ​ ຂອງ​ຜູ້ຖືກ​ຫາ ຫຼື ຈຳ​ເລີຍ ​ເປັນ​ຕົ້ນ​ຕໍ ແຕ່​ຕ້ອງ​ຊອກ​ຫາ​ຫຼັກ​ຖານອື່ນມາຢັ້ງຢືນ​ ການ​ກ່າວ​ຫາ ຫຼື ການ​ກະທຳ​ຜິດ​ຂອງ​ຜູ້ກ່ຽວ​ຕື່ມອີ​ກ.

ຜູ້ຖືກ​ຫາ ຫຼື ຈຳເລີຍ ທີ່​ປະຕິ​ເສດ ຫຼື ບໍ່​ຮັບ​ສາລະພາບ ກ່ຽວ​ກັບ​ການ​ກະທຳ​ຜິດ​ຂອງ​ຕົນ ​ແຕ່​ຖ້າ​ຫາກມີ​ຫຼັກ​ຖານທີ່​ໜັກ​ແໜ້ນແລ້ວ ກໍຈະ​ຖືວ່າ ຜູ້ກ່ຽວ​ເປັນ​ຜູ້ກະທຳ​ຜິດ.

**ພາກ​ທີ IV**

**ອົງ​ການ ​ແລະ​ ຜູ້ເຂົ້າ​ຮ່ວມ ໃນ​ການ​ດຳ​ເນີນ​ຄະ​ດີ​ອາ​ຍາ**

**ໝວດທີ 1**

**ອົງ​ການ​ ແລະ ຜູ້ດໍາເນີນ​ຄະດີອາຍາ**

**ມາດຕາ 45 ອົງ​ການ​​ດຳ​ເນີນ​ຄະດີອາຍາ**

ອົງ​ການ​​ດຳ​ເນີນ​ຄະດີ​ອາຍາ ​ປະກອບ​ດ້ວຍ:

1. ອົງ​ການ​ສື​ບສວນ-ສອບ​ສວນ;
2. ອົງ​ການ​ໄອ​ຍະ​ການ​;
3. ສານ​.

**ມາດ​ຕາ 46 (ປັບປຸງ) ອົງ​ການສືບ​ສວນ-ສອບ​ສວນ**

ອົງ​ການສືບ​ສວນ-ສອບ​ສວນ ມີ ດັ່ງນີ້:

1. ອົງ​ການສືບ​ສວນ-ສ​​ອບ​ສວນ ຂອງ​ເຈົ້າ​ໜ້າ​ທີ່​ຕຳ​ຫຼວດ;
2. ອົງ​ການສືບ​ສວນ-ສອບ​ສວນ ຂອງ​ເຈົ້າ​ໜ້າ​ທີ່​ທະ​ຫານ;
3. ອົງ​ການສືບ​ສວນ-ສອບ​ສວນ ຂອງ​ເຈົ້າ​ໜ້າ​ທີ່​ພາ​ສີ, ອາກອນ;
4. ອົງ​ການສືບ​ສວນ-ສອບ​ສວນ ຂອງ​ເຈົ້າ​ໜ້າ​ທີ່​ປ່າ​ໄມ້;
5. ອົງການສືບສວນ-ສອບສວນ ຂອງເຈົ້າໜ້າທີ່ຕ້ານ​ການ​ສໍ້​ລາດ​ບັງ​ຫຼວງ;
6. ອົງການສືບສວນ-ສອບສວນ ຂອງ​ພາກ​ສ່ວນອື່ນທີ່ໄດ້ກຳນົດໄວ້ໃນກົດໝາຍ.

ການສ້າງຕັ້ງອົງການສືບສວນ-ສອບສວນ, ການແຕ່ງຕັ້ງ ຫຼື ປົດຕໍາແໜ່ງ ຫົວໜ້າ, ຮອງຫົວໜ້າ ອົງການສືບ ສວນ-ສອບສວນ ແລະ ເຈົ້າໜ້າທີ່ສືບສວນ-ສອບສວນ ຂອງພາກສ່ວນໃດ ແມ່ນລັດຖະມົນຕີກະຊວງ ຫຼື ຫົວໜ້າອົງ ການຂັ້ນສູນກາງ ຂອງພາກສ່ວນນັ້ນ ເປັນຜູ້ຕົກລົງ.

**ມາດຕາ 47 ສິດ ແລະ ໜ້າທີ່ ຂອງອົງການສືບສວນ-ສອບສວນ**

ອົງ​ການສືບ​ສວນ-ສອບ​ສວນ ມີ​ ສິດ ແລະ ໜ້າ​ທີ່​ ດັ່ງ​​ນີ້:

1. ຮັບ ແລະ ​ບັນ​ທຶກການ​ແຈ້ງ​ຄວາມ​ ກ່ຽວ​ກັບ​ການ​ກະ​ທຳ​ຜິດ;
2. ລາຍ​ງານຢ່າງທັນການ ​ໃຫ້​ຫົວໜ້າອົງການໄອ​ຍະ​ການ​ ກ່ຽວ​ກັບ​ການ​ກະທຳ​ຜິດ;
3. ອອກ​ຄຳ​ສັ່ງ​ເປີດ​ການສືບ​ສວນ-ສອບ​ສວນ ແລະ ສົ່ງ​ສຳ​ເນົາ​ຄຳ​ສັ່ງ​ນັ້ນ ລາຍ​ງານ​ໃຫ້​ຫົວໜ້າອົງການໄອ​ຍະ​ການ​​ ໃນ​ທັນ​ໃດ;
4. ດຳ​ເນີນ​ການສືບ​ສວນ-ສອບ​ສວນ;
5. ນຳ​ໃຊ້​ມາດ​ຕະ​ການ​ສະ​ກັດ​ກັ້ນ ທີ່​ໄດ້​ກຳນົດໄວ້​ໃນ​ກົດ​ໝາຍ ລວມທັງການປ່ອຍຕົວຜູ້ຖືກສົງໄສ ທີ່ໄດ້ຖືກກັກຕົວ ແລະ ລາຍງານເປັນລາຍລັກອັກສອນ ໃຫ້ຫົວໜ້າ​ອົງການໄອຍະການ;
6. ​ຂໍອຸທອນ​ຄຳ​ສັ່ງຂອງ​ຫົວໜ້າ​ອົງການໄອ​ຍະ​ການ​ຂັ້ນ​ຂອງຕົນ ຂຶ້ນ​ຫາ​ຫົວໜ້າ​ອົງການໄອ​ຍະ​ການ​ຂັ້ນ​ເທິງ;
7. ປະສານສົມທົບກັບອົງການອື່ນທີ່ກ່ຽວຂ້ອງ;
8. ສະ​ຫຼຸບ​ການສືບ​ສວນ-ສອບ​ສວນ ແລະ ປະ​ກອບ​ສຳ​ນວນ​ຄະ​ດີ​ ພ້ອມ​ດ້ວຍຂອງ​ກາງ ສົ່ງ​ໃຫ້ຫົວໜ້າອົງການ​ໄອ​ຍະ​ການ​.

ການ​ນໍາໃຊ້​ສິດ ແລະ ປະ​ຕິ​ບັດໜ້າ​ທີ່ດັ່ງ​ກ່າວ ອົງການສືບ​ສວນ-ສອບ​ສວນ ຕ້ອງ​ດຳ​ເນີນ​ໃນ​ຂອບ​ເຂດ​ສິດ​ ແລະ ໜ້າທີ່ ​ທີ່​ໄດ້​ກຳ​ນົດ​ໄວ້​ໃນກົດໝາຍ.

**ມາດຕາ 48 ອົງການໄອຍະການປະຊາຊົນ**

ອົງການໄອຍະການປະຊາຊົນ ປະກອບດ້ວຍ:

1. ອົງການໄອຍະການປະຊາຊົນສູງສຸດ;
2. ອົງການໄອຍະການປະຊາຊົນພາກ;
3. ອົງການໄອຍະການປະຊາຊົນ ແຂວງ, ນະຄອນຫຼວງ;
4. ອົງການໄອຍະການປະຊາຊົນເຂດ;
5. ອົງການໄອຍະການທະຫານ.

**ມາດຕາ 49 ສິດ ແລະ ໜ້າທີ່ ຂອງອົງການໄອຍະການ**

ສິດ ແລະ ໜ້າທີ່ ຂອງອົງການໄອຍະການ ໃນການດຳເນີນຄະດີອາຍາ ມີ ດັ່ງນີ້:

1. ຕິດຕາມ​ກວດກາ​ການ​ປະຕິບັດ​ກົດໝາຍ ຂອງ​ອົງການສືບສວນ-ສອບ​ສວນ;
2. ດຳ​ເນີນ​ການ​ສືບສວນ-ສອບ​ສວນ​ຄະດີ​ໃດ​ໜຶ່ງ ​ເປັນບາງ​ສ່ວນ ຫຼື ທັງ​ໝົດ​ ຕາມ​ທີ່​ໄດ້​ກຳນົດ​ໄວ້ໃນກົດ ໝາຍ​;
3. ສັ່ງ​ຟ້ອງ​ຜູ້ຖືກ​ຫາຂຶ້ນສານ;
4. ຕິ​ດຕາມ​ກວດກາການ​ປະຕິບັດ​ກົດໝາຍ ​ໃນ​ການ​ດຳ​ເນີນ​ຄະດີ​ຢູ່​ສານ;
5. ຕິດຕາມ​ກວດກາການ​ປະຕິບັດ ​ຄຳຕົກລົງຂອງ​ສານທີ່​ໃຊ້​ໄດ້​ຢ່າງ​ເດັດຂາດແລ້ວ;
6. ຕິດຕາມ​ກວດກາການ​ປະຕິ​ບັດ​ກົດໝາຍ ໃນ​ສະຖານ​ທີ່​ກັກ​ຕົວ, ສະຖານ​ທີ່​ກັກຂັງ, ສູນ​ດັດ​ສ້າງ, ຄ້າຍ​ດັດ​ສ້າງ ແລະ ສະຖານທີ່ປະຕິບັດມາດຕະການບັງຄັບອື່ນ ຂອງສານ;
7. ປະສານ​ສົມທົບ ​ກັບ​ອົງການ​ສືບສວນ-ສອບ​ສວນ ​ແລະ ອົງການ​ອື່ນ​ທີ່​ກ່ຽວຂ້ອງ ດຳ​ເນີນ​ການສະກັດກັ້ນ, ​ຕ້ານ​ອາຊະ​ຍາ​ກຳ ຫຼືື ການ​ກະທຳ​ຜິດ ​ແລະ ການລະ​ເມີດ​ກົດໝາຍ​ອື່ນ ພ້ອມ​ທັງ​ລົບ​ລ້າງ​ບັນດາ​ສາ​ເຫດ ​ແລະ ເງື່ອນ​ໄຂທີ່​ພາໃຫ້ການ​ກະທຳ​ຜິດ​ເກີດຂຶ້ນ;
8. ຮື້ຟື້ນຄະດີຕາມທີ່​ໄດ້​ກຳນົດ​ໄວ້​ໃນ​ກົດໝາຍ;
9. ​ນໍາໃຊ້ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​​ໄດ້​ກຳນົດ​ໄວ້​ໃນ​​ກົດໝາຍ.

ມາດຕາ **50**  ສານປະຊາຊົນ

**ສານປະຊາຊົນ​ ປະກອບດ້ວຍ:**

1. **ສານ​ປະຊາຊົນ​ສູງ​ສຸດ;**
2. **ສານ​​ປະຊາຊົນພາກ;**
3. **ສານ​ປະຊາຊົນ ​ແຂ​ວງ, ນະຄອນຫຼວງ;**
4. **ສານ​ປະຊາຊົນ​ເຂດ;**
5. **ສານ​ທະຫານ.**

ມາດຕາ **51** ສິດ ແລະ ໜ້າທີ່ ຂອງສານ**​**

ສານ ມີ ສິດ​ ແລະ ໜ້າທີ່ ໃນການດໍາເນີນຄະດີອາຍາ ດັ່ງນີ້:

1. ພິຈາລະນາ​ຕັດ​ສີນຄະດີ​ອາຍາ ພ້ອມດ້ວຍການໃຊ້ແທນຄ່າເສຍຫາຍ ຕາມທີ່ໄດ້ກຳນົດໄວ້ໃນມາດຕາ 16 ຂອງກົດໝາຍສະບັບນີ້;
2. ນຳໃຊ້ວິທີການສືບສວນ-ສອບສວນ ແລະ ມາດຕະການສະກັດກັ້ນ ໃນກໍລະນີທີ່ສຳນວນຄະດີມາຮອດສານ;
3. ສຶກສາອົບຮົມຄູ່ຄວາມ ແລະ ໄກ່ເກ່ຍບັນຫາທາງແພ່ງ ໃນຄະດີອາຍາ;
4. ປະສານສົມທົບກັບອົງການອື່ນທີ່ກ່ຽວຂ້ອງ;
5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 52 ຜູ້ດໍາເນີນຄະດີອາຍາ**

ຜູ້ດໍາເນີນຄະດີອາຍາ ມີ ດັ່ງນີ້:

1. ຫົວໜ້າ, ຮອງຫົວໜ້າ ອົງການສືບສວນ-ສອບສວນ, ເຈົ້າໜ້າທີ່ສືບສວນ-ສອບສວນ ແລະ ຜູ້ຊ່ວຍເຈົ້າໜ້າທີ່ສືບສວນ-ສອບສວນ;
2. ຫົວໜ້າ, ຮອງຫົວໜ້າ ອົງການໄອຍະການ, ພະນັກງານໄອຍະການ ແລະ ຜູ້ຊ່ວຍພະນັກງານໄອຍະການ;
3. ປະທານ, ຮອງປະທານສານ, ຜູ້ພິພາກສາ, ຜູ້ຊ່ວຍຜູ້ພິພາກສາ ແລະ ຈ່າສານ.

**ມາດຕາ 53 ​​ສິດ ​ແລະ ໜ້າທີ່​​ ຂອງຫົວໜ້າ, ຮອງຫົວໜ້າອົງການສືບ​ສວນ-ສອບສວນ**

ຫົວໜ້າ ອົງ​ການ​ສືບ​ສວນ-ສອບ​ສວນ ມີ ສິ​ດ ​ແລະ​ ໜ້າ​ທີ່ ດັ່ງ​ນີ້:

1. ຈັດຕັ້ງ ແລະ ຊີ້ນຳໂດຍກົງວຽກ​ງານ​ສືບສວນ-ສອບສວນ ຂອງອົງ​ການ​ສືບສວນ-ສອບ​ສວນ;
2. ມອບໝາຍ ຫຼື ປ່ຽນເຈົ້າໜ້າທີ່ສືບສວນ-ສອບສວນ ດຳເນີນການສືບສວນ-ສອບສວນຄະດີອາຍາ;
3. ພິຈາລະນາປ່ຽນແປງ ຫຼື ລົບລ້າງ ຄຳສັ່ງຂອງເຈົ້າໜ້າທີ່ສືບສວນ-ສອບສວນ ທີ່ບໍ່ມີພື້ນຖານ ແລະ ບໍ່ຖືກຕ້ອງຕາມກົດໝາຍ;
4. ອອກ​ຄຳ​ສັ່ງເປີດ​ ຫຼື ບໍ່​ເປີດການ​ສືບ​ສວນ-ສອບ​ສວນ, ໝາຍ​ຮຽກ, ໝາຍ​ເຊີນ, ຄຳສັ່ງພາຕົວ, ຄຳສັ່ງກັກຕົວ, ຄຳສັ່ງຄຸມຕົວຢູ່ກັບທີ່, ຄຳສັ່ງຍຶດ ຫຼື ອາຍັດຊັບ, ຄຳສັ່ງປ່ອຍຕົວຜູ້ຖືກສົງ​ໄສ​ ທີ່​ຖືກກັກຕົວ, ຄຳ​ສັ່ງ​ໂຈະ ຫຼື ຊັດ​ມ້ຽນຄະດີອາຍາ;
5. ແຈ້ງຂໍ້​ກ່າວຫາ, ສິດ ແລະ ພັນທະ ໃຫ້ຜູ້ຖືກສົງໄສ, ຜູ້ຖືກຫາ;
6. ອອກຄຳສັ່ງແຕ່ງຕັ້ງ ຜູ້ແປພາສາ, ຜູ້ຊ່ຽວຊານ ຫຼື ຜູ້ຊຳນານງານ;
7. ຮັບ​ເອົາ​ການ​ແຕ່ງ​ຕັ້ງ ຫຼື ສະ​ເໜີ​ແຕ່ງ​ຕັ້ງທະນາຍຄວາມ;
8. ສະ​ເໜີ​ຂໍຄຳສັ່ງ ຈັບ​ຕົວ, ກັກ​ຂັງ​ພາງ, ປ່ອຍ​ຕົວ​ພາງ​, ກວດ​ຄົ້ນ​ເຄຫະ​ສະຖານ, ງົດໜ້າທີ່ ຫຼື ຕຳແໜ່ງ, ຕໍ່​ກຳນົດເວລາ​ການ​ສືບ​ສວນ-ສອບ​ສວນ ແລະ ​ຕໍ່​ກຳນົດເວລາການກັກ​ຂັງ​ພາງ ຈາກຫົວໜ້າອົງການໄອຍະການ;
9. ສະຫຼຸບ ​ແລະ​ ປະກອບ​ສຳນວນ​ຄະດີອາຍາ ​ສົ່ງ​ໃຫ້​ອົງການໄອ​ຍະ​ການ​ ເພື່ອ​ພິຈາລະນາ ພາຍ​ຫຼັງ​ການ​ສືບ​ສວນ-ສອບ​ສວນ ໄດ້​ສຳ​ເລັດ​ແລ້ວ;
10. ​ນໍາໃຊ້ສິດ ​ແລະ​ ປະຕິບັດໜ້າ​ທີ່​ອື່ນ ຕາ​ມທີ່ໄດ້​ກຳນົດ​ໄວ້ໃນກົດໝາຍ​.

ຮອງ​ຫົວໜ້າອົງ​ການ​ສືບ​ສວນ-ສອບ​ສວນ ມີໜ້າ​ທີ່ຊ່ວຍ​ຫົວໜ້າ ​ໃນ​ການ​ດຳເນີນຄະດີອາຍາ ຕາມ​ການມອບ​ໝາຍ.

**ມາດຕາ 54 (ປັບປຸງ) ສິດ ແລະ ໜ້າທີ່ ຂອງເຈົ້າໜ້າທີ່ສືບສວນ-ສອບສວນ**

ເຈົ້າໜ້າທີ່ສືບສວນ-ສອບສວນ ທີ່ໄດ້ຮັບມອບໝາຍ ໃຫ້ດຳເນີນການສືບສວນ-ສອບສວນຄະດີ ມີ ສິດ ແລະ ໜ້າທີ່ ດັ່ງນີ້:

1. ຮັບ ແລະ ບັນທຶກການແຈ້ງຄວາມ, ການລາຍງານ ຫຼື ການຮ້ອງຟ້ອງ ກ່ຽວກັບການກະທຳຜິດທາງອາຍາ;
2. ສະເໜີອອກ ໝາຍ​ຮຽກ, ໝາຍ​ເຊີນ, ຄໍາສັ່ງເປີດ ຫຼື ບໍ່ເປີດ ການສືບສວນ-ສອບສວນ, ຄຳສັ່ງແຕ່ງຕັ້ງ ຜູ້ແປພາສາ, ຜູ້ຊ່ຽວຊານ ຫຼື ຜູ້ຊຳນານງານ, ຄຳສັ່ງພາຕົວ, ຄຳສັ່ງກັກຕົວ, ຄຳສັ່ງຄຸມຕົວຢູ່ກັບທີ່, ຄຳສັ່ງຍຶດ ຫຼື ອາຍັດຊັບ, ຄຳສັ່ງປ່ອຍຕົວ ຜູ້ຖືກສົງ​ໄສ​ທີ່​ຖືກກັກຕົວ, ຄຳ​ສັ່ງ​ໂຈະ ຫຼື ຊັດ​ມ້ຽນຄະດີອາຍາ;
3. ເອົາຄຳໃຫ້ການ ຂອງຜູ້ຖືກສົງໄສ, ຜູ້ຖືກຫາ, ຜູ້ຖືກເສຍຫາຍ, ໂຈດທາງແພ່ງ, ພະຍານ ແລະ ບຸກຄົນອື່ນທີ່ກ່ຽວຂ້ອງ;
4. ຊັນນະສູດສະຖານທີ່ເກີດເຫດ, ຊາກສົບ, ກວດຄົ້ນເຄຫະສະຖານ, ຍານພາຫະນະ, ກວດຄົ້ນຕົວບຸກ ຄົນ ພ້ອມທັງເກັບກຳ ລວບລວມຫຼັກຖານຕ່າງໆ ກ່ຽວກັບການກະທຳຜິດທາງອາຍາ;
5. ພາ​ຕົວ, ກັກ​ຕົວ, ປ່ອຍ​ຕົວ​ ຜູ້ຖືກ​ຫາ ​ຕາມ​ຄຳ​ສັ່ງ​ຂອງ​ຫົວໜ້າ​ອົງການ​ສືບສວນ-ສອບ​ສວນ;
6. ຊອກຫາ, ຈັບຕົວ, ພາຕົວ, ປ່ອຍ​ຕົວ​ພາງ ຜູ້ຖືກຫາ ຕາມຄຳສັ່ງຂອງຫົວໜ້າ​ອົງການໄອຍະການ ຫຼືື ສານ;
7. ແຈ້ງ ຂໍ້​ກ່າວ​ຫາ, ສິດ ແລະ ພັນທະ ໃຫ້ຜູ້ຖືກສົງໄສ, ຜູ້ຖືກຫາ;
8. ປະຕິບັດຄຳສັ່ງ ແລະ ລາຍງານສະພາບການ ກ່ຽວກັບການດຳເນີນຄະດີອາຍາ ຕໍ່ຫົວໜ້າອົງການສືບ ສວນ-ສອບສວນ;
9. ສະຫຼຸບ ລາຍງານ ແລະ ປະກອບສໍານວນຄະດີອາຍາ ສະເໜີຕໍ່ຫົວໜ້າອົງການສືບສວນ-ສອບສວນ;
10. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມຄຳສັ່ງຂອງຫົວໜ້າ ແລະ ຕາມທີ່ໄດ້ກຳນົດໄວ້ໃນກົດໝາຍ.

​ໃນການດຳເນີນຄະດີອາຍາ ເຈົ້າໜ້າທີ່ສືບ​ສວນ-ສອບ​ສວນ ຕ້ອງຮັບຜິດຊອບຕໍ່ໜ້າກົດໝາຍ ແລະ ຫົວໜ້າອົງການສືບສວນ-ສອບສວນ.

**ມາດຕາ 55 ສິດ ​ແລະ ໜ້າ​ທີ່​ ຂອງຜູ້​ຊ່ວຍ​ເຈົ້າ​ໜ້າທີ່ສືບສວນ-ສອບ​ສວນ**

ຜູ້​ຊ່ວຍ ​ເຈົ້າ​ໜ້າ​ທີ່​ສືບສວນ-ສອບ​ສວນ ມີ​ ສິດ ​ແລະ ໜ້າ​ທີ່​ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 54 ຂອງ​ກົດ ໝາຍ​ສະບັບ​ນີ້ ຕາມ​ການ​ມອບ​ໝາຍ​ ຍົກ​ເວັ້ນການ​ສືບສວນ-ສອບ​ສວນ.

**ມາດຕາ 56 ສິດ ແລະ ໜ້າທີ່ ຂອງຫົວໜ້າ, ຮອງຫົວໜ້າ ອົງການໄອຍະການ**

ຫົວໜ້າອົງການ​ໄອ​ຍະ​ການ​ ມີ​ ສິດ ​ແລະ ໜ້າ​ທີ່ ດັ່ງນີ້:

1. ຈັດຕັ້ງ ແລະ ຊີ້ນຳ ໂດຍກົງການຕິດຕາມກວດກາການປະຕິບັດກົດໝາຍ ໃນການດຳເນີນຄະດີອາຍາ;
2. ແກ້ໄຂຄຳຮ້ອງຟ້ອງ;
3. ອອກຄຳສັ່ງເປີດ ຫຼື ບໍ່ເປີດການສືບສວນ-ສອບສວນ;
4. ແຈ້ງ ຂໍ້​ກ່າວ​ຫາ, ສິດ ແລະ ພັນທະ ໃຫ້ຜູ້ຖືກສົງໄສ, ຜູ້ຖືກຫາ;
5. ອອກຄຳສັ່ງ ປ່ຽນແປງ ຫຼື ລົບລ້າງ ຄຳສັ່ງເປີດ ຫຼື ບໍ່ເປີດ ການສືບສວນ-ສອບສວນ ຂອງອົງການສືບ ສວນ-ສອບສວນ;
6. ສະເໜີໃຫ້ຫົວໜ້າອົງການສືບສວນ-ສອບສວນ ປ່ຽນເຈົ້າໜ້າທີ່ສືບສວນ-ສອບສວນ, ດຳເນີນການສືບ ສວນ-ສອບສວນ;
7. ອອກຄຳສັ່ງ ພາຕົວ, ກັກຕົວ, ຈັບຕົວ, ກັກຂັງພາງ, ປ່ອຍຕົວພາງ, ປ່ອຍຕົວ, ຄຸມຕົວຢູ່ກັບທີ່, ງົດໜ້າທີ່ ຫຼື ຕຳແໜ່ງ, ກວດຄົ້ນ, ຍຶດຊັບ, ອາຍັດຊັບ, ອອກຄຳສັ່ງໂຈະ ຫຼື ຊັດມ້ຽນຄະດີອາຍາ;
8. ຕິດຕາມ​ກວດກາ ການຈັດ​ຕັ້ງ​ປະຕິບັດ​ຄຳ​ສັ່ງຕ່າງ​ໆ ທີ່​ໄດ້​ກຳນົດ​ໄວ້​ໃນຂໍ້ 7 ​ມາດຕາ​ນີ້;
9. ລົບລ້າງ ຄຳສັ່ງ ຂອງອົງການສືບສວນ-ສອບສວນ ທີ່ບໍ່ຖືກຕ້ອງຕາມກົດໝາຍ;
10. ສົ່ງສຳນວນຄະດີໃຫ້ອົງການທີ່ມີສິດ ​ແລະ ໜ້າ​ທີ່ ດຳເນີນການສືບສວນ-ສອບສວນ;
11. ອອກຄຳສັ່ງແຕ່ງຕັ້ງ ຜູ້ແປພາສາ, ຜູ້ຊ່ຽວຊານ ຫຼື ຜູ້ຊຳນານງານ;
12. ເປີດການສືບສວນ-ສອບສວນ ແລະ ດຳ​ເນີນ​ການ​ສືບສວນ-ສອບ​ສວນ​ຄະດີ​ອາຍາໃດໜຶ່ງ ​ເປັນບາງ​ສ່ວນ ຫຼື ທັງ​ໝົດ​;
13. ສັ່ງ​ຟ້ອງ​ຜູ້ຖືກ​ຫາ ​ຂຶ້ນສານ;
14. ຕິ​ດຕາມ​ກວດກາການ​ປະຕິບັດ​ກົດໝາຍ ​ໃນ​ການ​ດຳ​ເນີນ​ຄະດີ​ອາຍາຢູ່​ສານ;
15. ຕິດຕາມ​ກວດກາການ​ປະຕິບັດ​ຄຳ​ຕົກລົງຂອງ​ສານທີ່​ໃຊ້​ໄດ້​ຢ່າງ​ເດັດຂາດ;
16. ຕິດຕາມ​ກວດກາການ​ປະຕິ​ບັດ​ກົດໝາຍ ໃນ​ສະຖານ​ທີ່​ກັກ​ຕົວ, ສະຖານ​ທີ່​ກັກຂັງ, ສູນດັດ​ສ້າງ, ຄ້າຍ​ດັດ​ສ້າງ ແລະ ສະຖານທີ່ປະຕິບັດມາດຕະການບັງຄັບອື່ນ ຂອງສານ;
17. ປະສານ​ສົມທົບ​ກັບ​ອົງການ​ສືບສວນ-ສອບ​ສວນ ​ແລະ ອົງການ​ອື່ນ​ທີ່​ກ່ຽວຂ້ອງດຳ​ເນີນ​ການສະກັດກັ້ນ, ​ຕ້ານ​ອາ​ຊະ​ຍາ​ກຳ ພ້ອມ​ທັງ​ແນະນຳໃຫ້ບຸກຄົນ ຫຼື ອົງການຈັດຕັ້ງທີ່ກ່ຽວຂ້ອງ ນຳໃຊ້ມາດຕະການລົບ​ລ້າງ​ສາ​ເຫດ ​ແລະ​ເງື່ອນ​ໄຂ ທີ່​ພາໃຫ້ການ​ກະທຳ​ຜິດ​ເກີດ​ຂຶ້ນ;
18. ສະເໜີການຮື້ຟື້ນຄະດີອາຍາ ຕາມ​ກົດໝາຍ;
19. ​ນໍາໃຊ້ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​ໄດ້​ກຳນົດ​ໄວ້ໃນກົດໝາຍ.

ຮອງ​ຫົວໜ້າອົງ​ການ​ໄອຍະການ ມີໜ້າ​ທີ່ຊ່ວຍ​ຫົວໜ້າ​ໃນ​ການດຳເນີນຄະດີອາຍາ ຕາມ​ການ​ມອບ​ໝາຍ.

**ມາດຕາ 57 ສິດ ແລະ ໜ້າທີ່ ຂອງພະນັກງານໄອຍະການ**

ພະນັກງານ​ໄອ​ຍະ​ການ​ ມີ​ ສິດ ​ແລະ ໜ້າ​ທີ່ ຕາມ​ການ​ມອບ​ໝາຍ ຂອງ​ຫົວໜ້າອົງການໄອ​ຍະ​ການ​ ດັ່ງນີ້:

1. ດໍາ​ເນີນ​ການ​ສືບສວນ-ສອບ​ສວນຄະດີອາຍາ;
2. ແຈ້ງ ຂໍ້​ກ່າວ​ຫາ, ສິດ ແລະ ພັນທະ ໃຫ້ຜູ້ຖືກສົງໄສ, ຜູ້ຖືກຫາ;
3. ເອົາ​ຄຳ​ໃຫ້ການຂອງ​ໂຈດ, ຈຳ​ເລີຍ ​ແລະ ບຸກຄົນ​ອື່ນ ທີ່​ເຂົ້າຮ່ວມ​ໃນ​ການ​ດຳ​ເນີນ​ຄະດີອາຍາ;
4. ເກັບ​ກຳ​ຂໍ້​ມູນ​ຫຼັກ​ຖານ ກ່ຽວ​ກັບ​ຄະດີອາຍາ;
5. ຄົ້ນຄວ້າ​ ສະຫຼຸບ​ສຳນວນ​ຄະດີອາຍາ, ​ຮ່າງຄຳ​ຖະ​ແຫຼ​ງ ຫຼື ຄຳ​ຕົກລົງ ຂອງ​ຫົວໜ້າອົງການໄອ​ຍະ​ການ​;
6. ເຂົ້າຮ່ວມ​ປະຊຸມ​ສານອາຍາ;
7. ຕິດຕາມ​ກວດກາ​ການ​ປະຕິບັດ​ຄໍາຕົກລົງຂອງ​ສານ ທີ່​​ໃຊ້​ໄດ້​ຢ່າງ​ເດັດຂາດ​;
8. ຕິດຕາມ​ກວດກາສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍ​ດັດ​ສ້າງ;
9. ​ນໍາໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້ກຳນົດໄວ້ໃນກົດໝາຍ.

**ມາດຕາ 58 ສິດ ​ແລະ ໜ້າ​ທີ່ ຂອງ​ຜູ້ຊ່ວຍ​​ພະນັກງານໄອ​ຍະ​ການ​**

**​**ຜູ້ຊ່ວຍ​​​ພະນັກງານໄອຍະການ ມີ​ ສິດ ​ແລະ ໜ້າ​ທີ່ ຕາມ​ການ​ມອບ​ໝາຍຂອງ​ພະນັກງານໄອ​ຍະ​ການ ​ດັ່ງນີ້:

1. ​ເຂົ້າຮ່ວມ ​ແລະ ບັນທຶກການ​ເອົາ​ຄຳ​ໃຫ້ການ ຂອງ​ຜູ້ເຂົ້າຮ່ວມ​ໃນ​ການ​ດຳ​ເນີນ​ຄະດີອາຍາ;
2. ຊ່ວຍຄົ້ນຄວ້າ, ​ສະຫຼຸບ​ສຳນວນ​ຄະດີອາຍາ ແລະ ​ຮ່າງ​ຄຳ​ຖະ​ແຫຼ​ງ ຫຼື ຄຳຕົກລົງ ຂອງ​ຫົວໜ້າອົງການໄອ​ຍະ​ການ​;
3. ​ໃສ່​ເລກທີຄະດີ, ຈັດ​​ສຳນວນ​ຄະດີອາຍາ ແລະ ​ເຮັດ​ບັນຊີເອກະສານ, ​ເກັບ​ມ້ຽນ​ ແລະ ​ເຮັດ​ສະຖິຕິ​ສຳ ນວນ​ຄະດີອາຍາ;
4. ເຮັດ​ບັນຊີ ແລະ ຕິດຕາມການ​ເກັບ​ມ້ຽນຂອງ​ກາງຄະດີອາຍາ;
5. ເຮັດ​ບັນຊີ ​ແລະ ສະຖິຕິ​ ຜູ້ຖືກ​ຫາ, ນັກ​​ໂທດ;
6. ເຮັດ​ໝາຍ​​ຮຽກ, ໝາຍ​ເຊີນ;​
7. ​ນໍາໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມ​ການ​ມອບ​ໝາຍ.

**ມາດຕາ 59 ສິດ ແລະ ໜ້າທີ່ ຂອງປະທານ, ຮອງປະທານສານ**

ປະທານສານ ມີ ສິດ ແລະ ໜ້າທີ່ ໃນການດຳເນີນຄະດີອາຍາ ດັ່ງນີ້:

1. ຊີ້ນຳການຈັດຕັ້ງ ແລະ ການເຄື່ອນໄຫວ ວຽກງານຕັດສີນຄະດີອາຍາຂອງສານ;
2. ຕົກລົງແຕ່ງຕັ້ງ ຜູ້ພິພາກສາ ເພື່ອປະກອບເປັນຄະນະສານ ຮັບຜິດຊອບຄົ້ນຄວ້າ ແລະ ພິຈາລະນາຕັດສີນຄະດີອາຍາ ແລະ ແຕ່ງຕັ້ງຈ່າສານ;
3. ຕົກລົງປ່ຽນ ຜູ້ພິພາກສາ ແລະ ຈ່າສານ ກ່ອນການເປີດປະຊຸມສານ;
4. ເປັນປະທານຄະນະສານ ພິຈາລະນາຕັດສີນຄະດີອາຍາໃດໜຶ່ງ;
5. ອອກຄຳສັ່ງ, ແຈ້ງການ ແລະ ຄຳຊີ້ຂາດ ກ່ຽວກັບຄະດີອາຍາ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຮອງ​ປະທານສານ ມີໜ້າ​ທີ່ຊ່ວຍ​ປະທານ ​ໃນ​ການດຳເນີນຄະດີອາຍາ ຕາມການມອບໝາຍ.

**ມາດຕາ 60 ສິດ ແລະ ໜ້າທີ່ ຂອງຜູ້ພິພາກສາ**

ຜູ້ພິພາກສາ ມີ ສິດ ແລະ ໜ້າທີ່ ໃນການດຳເນີນຄະດີອາຍາ ດັ່ງນີ້:

1. ຄົ້ນ​ຄວ້າສຳນວນ​ຄະດີ​ອາຍາ ທີ່​ໄດ້​ຮັບ​ມອບໝາຍ;
2. ເອົາ​ຄຳ​ໃຫ້​ການ ຂອງ​ໂຈດ​, ຈຳ​ເລີຍ ແລະ ບຸກ​ຄົນ​ອື່ນ ​ທີ່ເຂົ້າ​ຮ່ວມໃນ​ການ​ດຳ​ເນີນ​ຄະ​ດີອາຍາ;
3. ເກັບ​ກຳ​ຂໍ້​ມູນ​ຫຼັກ​ຖານ​ເພີ່ມເຕີມ ກ່ຽວ​ກັບ​ຄະດີອາຍາ;
4. ໄກ່​ເກ່ຍຄູ່​ຄວາມ​ໃນຄະດີອາຍາ ກ່ຽວກັບບັນຫາທາງແພ່ງ;
5. ເປັນ​ຄະນະ​ສານ ​ຕັດ​ສີນຄະດີອາຍາ;
6. ​ ນໍາໃຊ້ສິດ ​ແລະ ປະຕິບັດ​ໜ້າທີ່​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 61 ສິດ ​ແລະ ​ໜ້າ​ທີ່​ ຂອງ​ຜູ້ຊ່ວຍ​ຜູ້ພິພາກສາ**

ຜູ້ຊ່ວຍ​ຜູ້ພິພາກສາ ມີ​ ສິດ ​ແລະ​ ໜ້າ​ທີ່ ໃນການດຳເນີນຄະດີອາຍາ ດັ່ງນີ້:

1. ຊ່ວຍຜູ້ພິພາກສາ​ ໃນການຄົ້ນຄວ້າ​ສຳນວນ​ຄະດີອາຍາ;
2. ຊ່ວຍຜູ້ພິພາກສາ​ ໃນ​ການເອົາ​ຄຳ​ໃຫ້ການ​ຂອງ​ຜູ້ເຂົ້າ​ຮ່ວ​ມ ​ໃນ​ການ​ດຳ​ເນີນຄະດີອາຍາ;
3. ເຂົ້າ​ຮ່ວມ​ບັນທຶກ​ການໄກ່​ເກ່ຍຄູ່​ຄວາມ​ໃນ​ຄະດີ​ອາຍາ ກ່ຽວກັບບັນຫາທາງ​ແພ່ງ;
4. ສະຫຼຸບ ລາຍ​ງານ ຄະດີ​ທີ່​ຕົນ​ຮັບຜິດຊອບ​​ຄົ້ນຄວ້າ ຕໍ່​ຜູ້ພິພາກສາ;
5. ຊ່ວຍ​ຜູ້ພິພາກສາ ​ໃນ​ການ​ຂຽນ​ຄຳຕົກລົງຂອງ​ສານ;
6. ນໍາໃຊ້ສິດ ​ແລະ​ ປະຕິບັດ​ໜ້າ​ທີ່​ອື່ນ ຕາມ​ການ​ມອບ​ໝາຍ.

**ມາດຕາ 62 ສິດ ແລະ ໜ້າທີ່ ຂອງຈ່າສານ**

ຈ່າ​ສານ ມີ​ ສິດ ​ແລະ​ ໜ້າ​ທີ່​ ໃນການດຳເນີນຄະດີອາຍາ ດັ່ງນີ້:

1. ຮັບສຳນວນຄະດີ ແລະ ຂຶ້ນຟ້ອງຄະດີອາຍາ,​ ຈັດ​ລຽງ​ ແລະ ເຮັດບັນຊີເອກະສານ ໃນສຳນວນຄະດີອາຍາ;
2. ອອກ​ໝາຍ​ຮຽກ, ໝາຍ​ເຊີນ​ ຕາມ​ການ​ແນະນຳ ​ຂອງ​ຜູ້ພິພາກສາ;
3. ເຂົ້າ​ຮ່ວມບັນ​ທຶກ​​ໃນ​ການ​ເອົາຄຳ​ໃຫ້ການ ແລະ​ ໃນການ​ໄກ່​ເກ່ຍບັນຫາທາງແພ່ງ ໃນຄະດີອາຍາ;
4. ກະກຽມ ແລະ ​ແຈ້ງ​ ລະບຽບ​ການ​ປະຊຸມສານ;
5. ບັນ​ທຶກການປະຊຸມ​ສານ, ຮັບຜິດຊອບຄວາມຖືກຕ້ອງ ແລະ ຄົບຖ້ວນໃນການບັນທຶກການປະຊຸມສານ;
6. ສຳເນົາບົດບັນທຶກການປະຊຸມສານ ໃສ່ສຳນວນຄະດີອາຍາ;
7. ອະທິບາຍ, ຊີ້ແຈງ​ເຫດຜົນ​ ​ໃຫ້​ຄູ່​ຄວາມ​ ເຂົ້າ​ໃຈກ່ຽວ​ກັບ​ການ​ຕັດສີນ ຫຼື ພິພາກສາຄະດີ ຂອງ​ສານພ້ອມ​ທັງ​​ແຈ້ງ​ສິດ ​ໃນ​ການ​ຂໍ​ອຸທອນ ຫຼື ຂໍ​ລົບ​ລ້າງ;
8. ຮັບຄຳ​ຮ້ອງ​ຂໍ​ອຸທອນ, ຄຳ​ຮ້ອງ​ຂໍ​ລົບ​ລ້າງ, ອອກໃບຮັບການຈ່ອງຂໍອຸທອນ ຫຼື ຂໍລົບລ້າງ;
9. ເຊັນ​ຢັ້ງຢືນ​ຄຳ​ຕັດສີນ ຫຼື ຄຳພິພາກສາ ແລະ ​​ເອກະສານອື່ນ ຕາມ​ກົດໝາຍ;
10. ເຮັດ​ບັນຊີ ແລະ ເກັບ​ມ້ຽນ​ ຂອງ​ກາງຄະດີ;
11. ສະຫຼຸ​ບສະຖິຕິ​ຄະດີ, ສົ່ງ​ຄຳ​ຕັດສີນ ຫຼື ຄຳ​ພິພາກສາ ​ໃຫ້​​ສານ​ຂັ້ນ​ເທິງ ແລະ ອົງການ​ໄອຍະການ​ທີ່​ກ່ຽວຂ້ອງ ເພື່ອ​ຕິດຕາມກວດກາ;
12. ເຮັດບັນຊີເອກະສານ ແລະ ສົ່ງສຳນວນຄະດີອາຍາ ໄປໃຫ້ສານທີ່ກ່ຽວຂ້ອງໃນກໍລະນີທີ່ມີຄຳຮ້ອງຂໍອຸທອນ ຫຼື ຂໍລົບລ້າງ ແລະ ຄຳສະເໜີຄັດຄ້ານ ຂອງຫົວໜ້າອົງການໄອຍະການ;
13. ​ນໍາໃຊ້ສິດ ​ແລະ​ ປະຕິບັດໜ້າ​ທີ່​ອື່ນ ຕາມ​ການ​ມອບ​ໝາຍ.

ໝວດທີ **2**

ຜູ້ເຂົ້າ​ຮ່ວມ​ໃນ​ການ​ດຳ​ເນີນ​ຄະດີ​ອາຍາ

ມາດ​ຕາ **63** ​ຜູ້ເຂົ້າ​ຮ່ວມໃນ​ການ​ດຳ​ເນີນຄະ​ດີ​ອາ​ຍາ

ຜູ້ເຂົ້າ​ຮ່ວມ ​ໃນ​ການ​ດຳ​ເນີນ​ຄະ​ດີ​ອາ​ຍາ​ ມີ ດັ່ງນີ້:

1. ຜູ້ຖືກສົງໄສ;
2. ຜູ້ຖືກ​ຫາ;
3. ຈຳ​ເລີຍ;
4. ຜູ້ຖືກ​ເສຍ​ຫາຍ;
5. ໂຈດ​ທາງ​ແພ່ງ;
6. ຜູ້ຮັບ​ຜິດ​ຊອບ​ທາງ​ແພ່ງ;
7. ພະ​ຍານ;
8. ທະນາຍ​ຄວາມ ​ຫຼື ຜູ້ປົກ​ປ້ອງອື່ນ;
9. ຜູ້ຊ່ຽວ​ຊານ;
10. ຜູ້ຊຳນານ​ງານ;
11. ຜູ້​ແປ​ພາ​ສາ.

ມາດ​ຕາ **64** ​ຜູ້ຖືກ​ສົງໄສ

**ຜູ້ຖືກສົງໄສ ແມ່ນ ບຸກຄົນທີ່ສົງໄສ ວ່າເປັນຜູ້ກະທຳຜິດທາງອາຍາ ແຕ່ອົງການສືບສວນ-ສອບສວນ ຫຼື ອົງ ການໄອຍະການ ຍັງບໍ່ສາມາດອອກຄຳສັ່ງເປີດການສືບສວນ-ສອບສວນ ຕໍ່ຜູ້ກ່ຽວ.**

**ຜູ້ຖືກສົງໄສ ມີສິດ ດັ່ງນີ້:**

1. **ຮັບຊາບຂໍ້ສົງໄສຕໍ່ຕົນ;**
2. **​ໄດ້ຮັບການອະທິບາຍ ກ່ຽວກັບສິດ ແລະ ພັນທະຂອງຕົນ;**
3. **ໃຫ້​ຄຳ​ອະ​ທິ​ບາຍ ຫຼື ໃຫ້​ການ ກ່ຽວກັບຂໍ້ສົງໄສຕໍ່ຕົນ;**
4. **ສະເໜີຫຼັກຖານ;**
5. **ຮ້ອງຟ້ອງ ຕໍ່ການກະທຳທີ່ບໍ່ຖືກຕ້ອງ ຂອງອົງການສືບສວນ-ສອບສວນ ​ແລະ ອົງການ​ໄອ​ຍະ​ການ;**
6. **ສະເໜີປະກັນຕົວ ສຳລັບການກະທຳຜິດໃນສະຖານໂທສານຸໂທດ ທີ່ກົດໝາຍໄດ້ກຳນົດໂທດຕັດອິດສະລະພາບແຕ່ ສາມປີ ລົງມາ.**

**ຜູ້ຖືກສົງໄສ ມີພັນທະ ດັ່ງນີ້:**

1. ​**ເຂົ້າມາສະເໜີຕົວ ຕາມໝາຍຮຽກ;**
2. **​ໃຫ້ການ​ຮ່ວມ​ມື ​ແກ່​ອົງການສືບສວນ-ສອບສວນ ​ແລະ ອົງການ​ໄອ​ຍະ​ການ.**

ມາດຕາ **65** ຜູ້ຖືກຫາ

ຜູ້ຖືກ​ຫາ​ ແມ່ນ​ ບຸກ​ຄົນ ທີ່​ຖືກ​ນຳ​ມາ​ດຳ​ເນີນ​ຄະ​ດີ​ ໂດຍ​ຄຳ​ສັ່ງ​ເປີດ​ການ​ສືບ​ສວນ-ສອບ​ສວນ ຂອງ​ຫົວໜ້າ​ອົງການສືບ​ສວນ-ສອບ​ສວນ ຫຼື ຫົວໜ້າ​ອົງການໄອ​ຍະ​ການ ເວັ້ນ​ເສ​ຍ​ແຕ່​ໃນ​ກໍ​ລະ​ນີ ມີການ​ສັ່ງ​ຟ້ອງ​ຂຶ້ນສານໂດຍ​ກົງ.

ຜູ້ຖືກ​ຫາ​ ມີ ສິດ ດັ່ງ​ນີ້:

1. ຮັບ​ຊາບ ແລະ ແກ້​ຂໍ້ກ່າວຫາ;
2. ໄດ້ຮັບການອະທິບາຍ ກ່ຽວກັບ ສິດ ແລະ ພັນທະ ຂອງຕົນໃນການຕໍ່ສູ້ຄະດີ;
3. ໃຫ້ການ ແລະ ສະ​ເໜີ​ຫຼັກ​ຖານ;
4. ສະເໜີປະກັນຕົວ ແລະ ຍື່ນ​ຄຳ​ຮ້ອງ​ຂໍອື່ນ;
5. ໄດ້ຮັບເອ​ກະ​ສານ ກ່ຽວກັບການເປີດການສືບສວນ-ສອບສວນ, ບົດບັນທຶກຄຳໃຫ້ການຂອງຕົນ, ຄຳສັ່ງກ່ຽວກັບ​ການນຳໃຊ້, ປ່ຽນແປງ ຫຼື ລົບລ້າງ ມາດຕະການສະກັດກັ້ນ, ຄຳສັ່ງໂຈະ, ບົດສະຫຼຸບຜົນຂອງການສືບ ສວນ-ສອບສວນ, ຄຳສັ່ງຟ້ອງ ແລະ ຄຳຖະແຫຼງ ຂອງຫົວໜ້າອົງການໄອຍະການ​​, ຄຳສັ່ງຊັດມ້ຽນ, ເອກະສານ ແລະ ຄຳສັ່ງອື່ນ ກ່ຽວກັບການດຳເນີນຄະດີ ທີ່ໄດ້ກຳນົດໄວ້ໃນກົດໝາຍສະບັບນີ້;
6. ເບິ່ງ​ເອກະສານຢູ່​ໃນສຳນວນຄະດີ, ສຳ​ເນົາ ຫຼື ກ່າຍ​ເອົາ​ເນື້ອ​​ໃນເອກະສານ;
7. ເອົາ ແລະ ພົບ ທະນາຍ​ຄວາມ ຫຼື​ ຜູ້ປົກ​ປ້ອງ​ອື່ນ ໃນ​ການ​ຕໍ່​ສູ້​ຄະ​ດີ;
8. ສະ​ເໜີ​ຄ້ານ​ຕົວ ຜູ້​ດຳ​ເນີນ​ຄະດີ​ອາຍາ ຕາມທີ່​ໄດ້​ກຳນົດ​ໄວ້​ໃນ​ມາດຕາ 52 ຂໍ້ 1 ແລະ ຂໍ້ 2 ຂອງ​ກົດ ໝາຍ​ສະບັບ​ນີ້, ຜູ້​ຊ່ຽວ​ຊານ, ຜູ້ຊຳນານ​ງານ ຫຼື ຜູ້ແປ​ພາ​ສາ;
9. ຮ້ອງ​ຟ້ອງ​ຕໍ່​ການ​ກະ​ທຳ ຫຼື ການອອກຄຳ​ສັ່ງ ​ຂອງ​ຫົວໜ້າ​ອົງການສືບ​ສວນ-ສອບ​ສວນ, ເຈົ້າໜ້າ​ທີ່​ສືບ ສວນ-ສອບ​ສວນ, ຫົວໜ້າ​ອົງການໄອ​ຍະ​ການ ຫຼື ພະນັກງານ​ໄອ​ຍະ​ການ ທີ່ເຫັນ​ວ່າ​ບໍ່​ຖືກ​ຕ້ອງ;
10. ຂໍ​ອຸທອນ, ຂໍ​ລົບ​ລ້າງ​ ຄຳ​ສັ່ງ​ຂອງ​ຫົວໜ້າ​ອົງການສືບ​ສວນ-ສອບ​ສວນ, ຫົວໜ້າ​ອົງການໄອ​ຍະ​ການຕາມທີ່ໄດ້ກໍານົດໄວ້ໃນກົດໝາຍສະບັບນີ້.

ຜູ້ຖືກ​ຫາ ມີພັນທະ ດັ່ງ​ນີ້:

1. ເຂົ້າ​ມາ​ສະ​ເໜີ​ຕົວ ​ຕາມໝາຍຮຽກ, ຄຳ​ສັ່ງ ຂອງ​ຫົວໜ້າ​ອົງການສືບ​ສວນ-ສອບສວນ, ຫົວໜ້າ​ອົງການໄອ​ຍະ​ການ;
2. ປະຕິບັດລະບຽບການ​ສືບສວນ-ສອບສວນ.

ມ​າດ​ຕາ **66** **(**ປັບປຸງ) ຈໍາເລີຍ

ຈຳເລີຍ​ ແມ່ນ ຜູ້ຖືກ​ຫາ ທີ່ຖືກສັ່ງຟ້ອງຂຶ້ນສານ.

ຈຳ​ເລີຍ​ ມີ ສິດ ດັ່ງ​ນີ້:

1. ຮັບ​ຊາບຄຳສັ່ງຟ້ອງ ແລະ ແກ້​ຂໍ້ກ່າວຫາ;
2. ​ໄດ້ຮັບການອະທິບາຍ ກ່ຽວກັບສິດ ແລະ ພັນທະຂອງຕົນ ໃນການຕໍ່ສູ້ຄະດີ;
3. ເອົາ ແລະ ພົບທະນາຍ​ຄວາມ ຫຼື​ ຜູ້ປົກ​ປ້ອງ​ອື່ນ ໃນ​ການ​ຕໍ່​ສູ້​ຄະ​ດີ;
4. ໃຫ້ການ, ແກ້​ຂໍ້​ກ່າວ​ຫາ ແລະ ສະ​ເໜີ​ຫຼັກ​ຖານ;
5. ຊີ້ແຈງ ແລະ ຕອບຄຳຖາມ ໃນທີ່ປະຊຸມສານ;
6. ເບິ່ງ​ເອກະສານຢູ່​ໃນສຳນວນຄະດີ, ສຳ​ເນົາ ຫຼື ກ່າຍ​ເອົາ​ເນື້ອ​​ໃນເອກະສານ, ຍື່ນ​ຄຳ​ຮ້ອງ​ຂໍ;
7. ເຂົ້າຮ່ວມປະຊຸມສານ;
8. ສະ​ເໜີ​ຄ້ານ​ຕົວ ຜູ້ດຳ​ເນີນ​ຄະດີ​ອາຍາ ຕາມ​ທີ່​ໄດ້​ກຳນົດ​ໄວ້​ໃນມາດຕາ 52 ຂໍ້ 2 ແລະ ຂໍ້ 3 ຂອງ​ກົດ ໝາຍ​ສະບັບ​ນີ້, ຜູ້​ຊ່ຽວ​ຊານ, ຜູ້ຊຳນານ​ງານ ຫຼື ຜູ້ແປ​ພາ​ສາ;
9. ໃຫ້ຄຳເຫັນ ກ່ຽວກັບການໂຕ້ຖຽງ ແລະ ໃຫ້ຄຳເຫັນ ເປັນຜູ້ສຸດທ້າຍ ໃນທີ່ປະຊຸມສານ;
10. ໄດ້ຮັບຄຳຕົກລົງຂອງສານ;
11. ຂໍ​ອຸທອນ ຫຼື ​ຂໍລົບ​ລ້າງ​ ຄໍາຕົກລົງຂອງສານ;
12. ນໍາໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຈຳ​ເລີຍ​ ມີ ພັນທະ ​ດັ່ງ​ນີ້:

1. ເຂົ້າ​​ສະ​ເໜີ​ຕົວ​ຕາມ​ໝາຍຮຽກຂອງສານ​;
2. ປະ​ຕິ​ບັດ​ຕາມ​ລະ​ບຽບ ແລະ ຄຳ​ສັ່ງ​ຂອງ​ສານ ​ໃນ​ທີ່​ປະ​ຊຸມ​ສານ;
3. ຮັບຜິດຊອບ ຕໍ່ຄ່າເສຍຫາຍທາງແພ່ງຕາມກົດໝາຍ.

ມາດຕາ **67**  **(**ປັບປຸງ) ​ຜູ້ຖືກ​ເສຍ​ຫາຍ

ຜູ້ຖືກ​ເສຍ​ຫາຍ​ ແມ່ນ​ ບຸກ​ຄົນ​ທີ່​ໄດ້​ຮັບ​ຄວາມ​ເສຍ​ຫາຍ ທາງ​ດ້ານ​ສຸ​ຂະ​ພາບ ຫຼື ຊີ​ວິດ, ວັດ​ຖຸ ຫຼື ຈິດ​ໃຈ​ ຍ້ອນ​ການ​ກະ​ທຳ​ຜິດ​ຂອງ​ບຸກ​ຄົນ​ອື່ນ.

ຜູ້ຖືກ​ເສຍຫາຍ ມີ ສິດ ດັ່ງ​ນີ້:

1. ໃຫ້​ການ​ກ່ຽວ​ກັບ​ຄະ​ດີ;
2. ສະ​ເໜີ​ຫຼັກ​ຖານ;
3. ຍື່ນ​ຄຳ​ຮ້ອງ​ຂໍ;
4. ໄດ້​ຮັບການ​ທົດ​ແທນ​ຄ່າເສ​ຍຫາຍ;
5. ເບິ່ງ​ເອ​ກະ​ສານຢູ່​ໃນ​ສຳ​ນວນຄະ​ດີ​, ​ສຳ​ເນົາ​ ຫຼື ກ່າຍ​ເອົາ​ເນື້ອ​ໃນ​ທີ່​ຈຳ​ເປັນ ​ອອກ​ຈາກ​ສຳ​ນວນຄະດີ ຫຼັງຈາກສິ້ນສຸດການສືບສວນ-ສອບສວນ;
6. ເຂົ້າ​ຮ່ວມ​ການໄຕ່​ສວນ​ຄະ​ດີໃນ​​ທີ່​ປະ​ຊຸມສານ;
7. ສະ​ເໜີ​ຄ້ານ​ຕົວ​ ຜູ້​ດຳ​ເນີນ​ຄະດີ​ອາຍາ ຕາມ​ທີ່​ໄດ້​ກຳນົດ​ໄວ້​ໃນມາດຕາ 52 ຂອງ​ກົດໝາຍສະບັບ​ນີ້, ຜູ້ຊ່ຽວ​ຊານ, ຜູ້ຊຳນານ​ງານ ແລະ ຜູ້ແປ​ພາ​ສາ;
8. ຮ້ອ​ງ​ຟ້ອງຕໍ່​ການ​ກະ​ທຳ​ ຫຼື ຄໍາ​ສັ່ງ​ຂອງຫົວໜ້າ​ອົງການສືບ​ສວນ-ສອບ​ສວນ, ເຈົ້າໜ້າ​ທີ່​ສືບສວນ-ສອບ​ສວນ, ຫົວໜ້າ​ອົງການໄອ​ຍະ​ການ, ພະນັກງາ​ນໄອ​ຍະ​ການ ຫຼື ສານ ທີ່​ຕົນ​ເຫັນ​ວ່າ​ ບໍ່​ຖືກ​ຕ້ອງ;
9. ຂໍ​ອຸທອນ, ຂໍລົບ​ລ້າງ ຄຳ​ສັ່ງ​ ຂອງຫົວໜ້າ​ອົງການສືບສວນ-ສອບ​ສວນ, ຫົວໜ້າ​ອົງການໄອ​ຍະ​ການ, ຄຳ​ຕົກລົງຂອງ​ສານ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
10. ຕົກ​ລົງ​ໄກ່​ເກ່ຍ ກັບ​ຜູ້ຖືກ​ຫາ ຫຼື​ ຈໍາເລີຍ ກ່ຽວກັບ ຄ່າເສຍຫາຍທາງແພ່ງ ແລະ ຄະ​ດີ​ທີ່ການ​ກະ​ທຳ​ຜິດ ບໍ່​ເປັນ​ອັນ​ຕະ​ລາຍ​ຮ້າຍ​ແຮງ​ຕໍ່​ສັງ​ຄົມ;
11. ເອົາ​ ທະນາຍ​ຄວາມ​ ຫຼືື​ ຜູ້ປົກ​ປ້ອງອື່ນ​ ໃນ​ການ​ຕໍ່​ສູ້​ຄະ​ດີ;
12. ຖອນ​ຄຳ​ຮ້ອງ​ຟ້ອງ.

ໃນ​ກໍ​ລະ​ນີ​ທີ່​ ຜູ້ຖືກ​ເສຍຫາຍ​ ຫາກ​ໄດ້ເສຍຊີ​ວິດ ຍາດ​ພີ່​ນ້ອງທີ່​ໃກ້​ຊິດ​ຂອງ​ຜູ້ກ່ຽວ ຈະ​ເປັນ​ຜູ້ໃຊ້​ສິດ​ແທນ ຕາມ​ທີ່​ໄດ້​ກຳນົດ​ໄວ້​ໃນ​ມາດ​ຕາ​ນີ້.

ຜູ້ຖືກ​ເສຍ​ຫາຍ​ ມີ​ ພັນທະ ດັ່ງ​ນີ້:

1. ເຂົ້າ​ມາ​ສະ​ເໜີ​ຕົວ ຕາມໝາຍຮຽກ,​ ​ຄຳ​ສັ່ງ ຂອງຫົວໜ້າ​ອົງການ​ສືບສວນ-ສອບສວນ, ຫົວໜ້າ​ອົງ ການໄອ​ຍະ​ການ ຫຼື ສານ;
2. ຮັບ​ຜິດ​ຊອບ​ ຕໍ່​ການ​ປະ​ຕິ​ເສດ​ບໍ່​ຍອມ​ໃຫ້​ການ ຫຼື ຕໍ່​ຄຳ​ໃຫ້​ການ​ເທັດຂອງ​ຕົນ.

ມາດ​ຕາ **68** ໂຈດ​ທາງ​ແພ່ງ

ໂຈດ​ທາງ​ແພ່ງ ແມ່ນ ບຸກ​ຄົນ ​ທີ່​ໄດ້​ທຳ​ການຮ້ອງ​ຟ້ອງທາງ​ແພ່ງ​ ຕໍ່​ຜູ້ຖືກ​ຫາ ຫຼື ຈຳ​ເລີຍ ຫຼື ຕໍ່​ຜູ້ຮັບ​ຜິດ​ຊອບ ທ​າງແພ່ງ ເພື່ອໃຫ້​ໃຊ້​ແທນ​ຄ່າ​ເສຍ​ຫາຍແກ່​ຕົນ.

ໂຈດ​ທາງ​ແພ່ງ ມີ​ ສິດ ແລະ ພັນ​ທະ ​ຄືກັນ​ກັບ ສິດ ແລະ ພັນທະ ຂອງ​ຜູ້ຖືກ​ເສຍ​ຫາຍ ຕາມທີ່ໄດ້​ກຳນົດ​ໄວ້​ໃນມາດ​ຕາ 67 ຂອງ​ກົດ​ໝາຍ​ສະ​ບັບ​ນີ້.

ມາດ​ຕາ **69** ​ຜູ້ຮັບ​ຜິດ​ຊອບ​ທາງ​ແພ່ງ

ຜູ້ຮັບ​ຜິດ​ຊອບ​ທາງ​ແພ່ງ​ ​ແມ່ນ ບຸ​ກຄົນ ​ຫຼື ການ​ຈັດ​ຕັ້ງ ທີ່​ມີ​ພັນທະ​ໃຊ້​ແທນ​ຄ່າ​ເສຍຫາຍ ເນື່ອງ​ມາ​ຈາກການ​ກະ​ທຳ​ຜິດ ​ຂອງ​ຜູ້ຖືກ​ຫາ ຫຼື ຈຳ​ເລີຍ ທີ່​ຢູ່​ໃນ​ການ​ຄຸ້ມ​ຄອງ​ຂອງ​ຕົນ.

ຜູ້ຮັບ​ຜິດ​ຊອບ​ທາງ​ແພ່ງ ອາດ​ຈະ​ ແມ່ນ ພໍ່​ແມ່, ພໍ່​ລ້ຽງ​ແມ່​ລ້ຽງ, ຜູ້ປົກ​ຄອງ, ຜູ້ໃຊ້ວຽກ, ຜູ້ຄຸ້ມ​ຄອງ, ການ​ຈັດ​ຕັ້ງ ຫຼື ວິ​ສາ​ຫະ​ກິດ.

ຜູ້ຮັບ​ຜິດ​ຊອບ​ທາງ​ແພ່ງ​ ມີ​ ສິດ ດັ່ງ​ນີ້:

1. ແກ້​ຄຳ​ຮ້ອງ​ຟ້ອງ;
2. ໃຫ້​ຄຳ​ອະ​ທິ​ບາຍ​ຕໍ່​ຄຳ​ຮ້ອງ​ຟ້ອງ;
3. ສະ​ເໜີ​ຫຼັກ​ຖານ;
4. ຍື່ນ​ຄຳ​ຮ້ອງ​ຂໍ;
5. ຂໍ​ເບິ່ງ​ເອ​ກະ​ສານ​ຢູ່​ໃນ​ສຳ​ນວນ​ຄະ​ດີ, ​ສຳ​ເນົາ ຫຼື ກ່າຍ​ເອົາ​ເນື້ອ​ໃນ​ທີ່​ຈຳເປັນ​ອອກ​ຈາກ​ສຳ​ນວນ​ຄະດີ ຫຼັງຈາກການສືບສວນ-ສອບສວນ ໄດ້ສຳເລັດແລ້ວ;
6. ເຂົ້າ​ຮ່ວມ​ການໄຕ່​ສວນ​ຄະ​ດີ​ໃນ​ທີ່​ປະ​ຊຸມ​ສານ;
7. ສະ​ເໜີ​ຄ້ານ​ຕົວ ຜູ້​ດຳ​ເນີນ​ຄະດີ​ອາຍາ ຕາມ​ທີ່​ໄດ້​ກຳນົດ​ໄວ້ໃນ​ມາດຕາ 52 ຂອງ​ກົດໝາຍ​ສະບັບ​ນີ້, ຜູ້ຊ່ຽວ​ຊານ, ຜູ້​ຊຳ​ນານ​ງານ ແລະ ຜູ້ແປ​ພາ​ສາ;
8. ຮ້ອງ​ຟ້ອງ​ຕໍ່​ການ​ກະ​ທຳ​ ຫຼື ການອອກຄຳ​ສັ່ງ​ ຂອງ​ຫົວໜ້າ​ອົງການສືບ​ສວນ-ສອບ​ສວນ, ​ເຈົ້າໜ້າ​ທີ່​ສືບ ສວນ-ສອບ​ສວນ, ຫົວໜ້າ​ອົງການໄອ​ຍະ​ການ, ພະນັກງານ​ໄອ​ຍະ​ການ ຫຼື ສານ ທີ່​​ເຫັນ​ວ່າ​ບໍ່​ຖືກ​ຕ້ອງ;
9. ຂໍອຸທອນ, ຂໍລົບ​ລ້າງ ​ຄຳ​ສັ່ງ​ ຂອງຫົວໜ້າ​ອົງການສືບ​ສວນ-ສອບ​ສວນ, ຫົວໜ້າອົງການໄອ​ຍະ​ການ, ຄຳ​ຕົກລົງຂອງ​ສານ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
10. ເອົາ ທະນາຍ​ຄວາມ ​ຫຼື ຜູ້ປົກ​ປ້ອງ​ອື່ນ ໃນ​ການ​ຕໍ່​ສູ້​ຄະ​ດີ.

ຜູ້ຮັບ​ຜິດ​ຊອບ​ທາງ​ແພ່ງ​ ມີ​ພັນ​ທະ​ຄືກັນ​ກັບ ພັນທະຂອງ​ຜູ້ຖືກ​ເສຍຫາຍ ຕາມ​ທີ່​ໄດ້​ກຳນົດ​ໄວ້​ໃນ​ມາດ​ຕາ 67 ຂອງ​ກົດ​ໝາຍ​ສະ​ບັບ​ນີ້.

ມາດ​ຕາ **70** ​ພະ​ຍານ

ພະ​ຍານ​ ແມ່ນ ​ບຸກ​ຄົນ​ທີ່​ໄດ້​ຮູ້ເຫັນ​ເຫດການຂອງ​ການ​ກະທຳ​ຜິດ ຫຼື ສະພາບ​ຂອງຄະ​ດີ.

ຄົນ​ຫູ​ໜວກ, ຕາບອດ, ປາກ​ກືກ, ​ປັນ​ຍາ​ອ່ອນ ​ເສຍ​ຈິດ, ​ເດັກ​ ທີ່​ຍັງ​ບໍ່​ທັນ​ເຖິງ​ກະສຽນອາຍຸ ສິບ​ແປດ ​ປີ, ຍາດ​ພີ່​ນ້ອງ​ຂອງ​ຄູ່​ຄວາມ​ ອາດ​ນຳ​ມາ​ໃຫ້​ການ ເພື່ອ​ຊອກ​ຫາ​ຂໍ້​ມູນ​ ແຕ່​ບໍ່ໃຫ້ຖື​ວ່າເປັນພະຍານ.

ພະ​ຍານ​ ມີ ສິດ ດັ່ງນີ້:

1. ໃຫ້​ການ;
2. ເບິ່ງ​ບົດບັນ​ທຶກ​ຄຳ​ໃຫ້​ການຂອງ​ຕົນ ໃນ​ຂັ້ນ​ສືບ​ສວນ-ສອບ​ສວນ;
3. ສະ​ເໜີປ່ຽນ​ແປງ ຫຼື ເພີ່ມ​ເຕີມ​ ບົດ​ບັນ​ທຶກ​ຄຳ​ໃຫ້​ການ​ຂອງ​ຕົນ;
4. ຮ້ອງ​ຟ້ອງ​ຕໍ່​ການ​ກະ​ທຳ​ ຫຼື ການ​ອອກຄຳ​ສັ່ງ ຂອງຫົວໜ້າ​ອົງການສືບສວນ-ສອບ​ສວນ, ເຈົ້າ​ໜ້າ​ທີ່​ສືບ​ສວນ-ສອບ​ສວນ, ຫົວໜ້າ​ອົງການໄອ​ຍະ​ການ, ພະນັກງານໄອຍະການ ຫຼື ສານ ທີ່​ຕົນ​ເຫັນ​ວ່າບໍ່​ຖືກ​ຕ້ອງ;
5. ໄດ້ຮັບການປົກປ້ອງຕາມກົດໝາຍ ຈາກການຂົ່ມຂູ່ຕໍ່ຊີວິດ, ສຸຂະພາບ, ຊັບສິນ ຫຼື ຈິດໃຈ ຍ້ອນການໃຫ້ການຂອງຕົນ.

ພະ​ຍານ​ ມີ​ພັນ​ທະ​ຄື​ກັນ​ກັບ​ພັນທະ​ຂອງຜູ້ຖືກ​ເສຍ​ຫາຍ ຕາມ​ທີ່ໄດ້​ກຳນົດ​ໄວ້​ໃນ​ມາດ​ຕາ 67 ຂອງ​ກົດ​ໝາຍ​ສະ​ບັບ​ນີ້.

ມາດ​ຕາ **71**  (ປັບປຸງ) ທະນາຍຄວາມ ຫຼືື​ ຜູ້ປົກ​ປ້ອງອື່ນ

ທະນາຍຄວາມ ​ແມ່ນ ບຸກຄົນທີ່​ໄດ້​ຮັບ​ອະນຸຍາດຈາກ​ລັດ ​ໃຫ້ເຄື່ອນໄຫວອາຊີບອິດ​ສະລະ ແລະ ໃຫ້ການ​ບໍ ລິການທາງ​ດ້ານ​ກົດໝາຍ​ແກ່ ​ບຸກຄົນ, ນິຕິບຸກຄົນ ຫຼື ການຈັດຕັ້ງ ​ແລະ ສັງຄົມ ​​ເພື່ອປົກປ້ອງສິດ ແລະ ຜົນປະໂຫຍດອັນຊອບທຳຂອງລູກຄວາມ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ​.

ທະນາຍຄວາມ ສາມາດເຂົ້າຮ່ວມໃນການດຳເນີນຄະດີອາຍາ ນັບແຕ່ວັນທີ່​ຕົນໄດ້ຮັບ​ການແຕ່ງຕັ້ງ ຫຼື ການສະ​ເໜີ ​ຢ່າງ​ເປັນ​ລາຍ​ລັກ​ອັກສອນຂອງ ລູກຄວາມ ຫຼື ສະມາຊິກ​ຄອບຄົວ ຫຼື ການຈັດຕັ້ງຂອງ​ຜູ້ກ່ຽວ ເປັນຕົ້ນໄປ.

ທະນາຍຄວາມ ມີ ສິດ ​ແລະ ໜ້າ​ທີ່ ດັ່ງນີ້:

1. ພົບ​ກັບລູກຄວາມ ຕາມການສະເໜີຂອງຜູ້ກ່ຽວ ພາຍຫຼັງຖືກ​ກັກຕົວ, ຈັບຕົວ ຫຼື ຖືກກັກຂັງ ຫຼື ພົບກັບຜູ້ທີ່ຈະເປັນ​ລູກ​ຄວາມ; ​
2. ​​ຮັບ​ຊາບຂໍ້​ກ່າວ​ຫາ​ໃສ່ລູກ​ຄວາມ ​​ແລະ ເຂົ້າຮ່ວມຮັບ​ຟັງການ​ເອົາ​ຄຳ​ໃຫ້ການ ຂອງ​ລູກຄວາມຕົນ;
3. ເບິ່ງເອ​ກະ​ສານ​​ຢູ່​ໃນ​ສຳ​ນວນ​ຄະ​ດີ, ​ສຳ​ເນົາ ຫຼື ກ່າຍ​ເອົາ​ເນື້ອ​ໃນເອກະສານ;
4. ສະ​ເໜີ​ຫຼັກ​ຖານ ແລະ ພະ​ຍານ;
5. ສະ​ເໜີ​ຄ້ານ​ຕົວ​ ຜູ້​ພິ​ພາກ​ສາ, ພະນັກງານໄອ​ຍະ​ການ, ເຈົ້າ​ໜ້າ​ທີ່​ສືບ​ສວນ-ສອບ​ສວນ, ຜູ້ຊ່ຽວ​ຊານ, ຜູ້ຊຳນານງານ ຫຼື ຜູ້ແປ​ພາ​ສາ;
6. ໃຫ້ຄຳເຫັນ, ສອບ​ຖາມ ​ຜູ້ເຂົ້າຮ່ວມ​ອື່ນ​ ​ໃນ​ເວລາ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ;
7. ຄັດຄ້ານ ຫຼື ຮ້ອງ​ທຸກ ​ຕໍ່​ການ​ກະ​ທຳ​ ທີ່​ບໍ່​ຖືກຕ້ອງ ຫຼື ບໍ່ເໝາະ​ສົມຂອງເຈົ້າ​ໜ້າ​ທີ່​ ທີ່​ກ່ຽວຂ້ອງ;
8. ຂໍ​ອຸທອນ, ຂໍລົບລ້າງຄຳ​ສັ່ງ ຂອງຫົວໜ້າອົງການ​ສືບ​ສວນ-ສອບ​ສວນ, ຫົວໜ້າອົງການໄອ​ຍະ​ການ ຫຼື ຄຳ​ຕົກລົງຂອງສານ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
9. ສະ​ເໜີ ​ປະກັນ​ຕົວ, ການປ່ອຍ​ຕົວ​ພາງ ລູກ​ຄວາມ​ຂອງ​ຕົນ ຕາມ​​ກົດໝາຍ;
10. ໃຫ້ການ​ຮ່ວມ​ມື​ ໃນການນຳ​ຕົວ​ລູກ​ຄວາມຂອງ​ຕົນ ທີ່​ຖືກ​ປ່ອຍ​ຕົວ​ພາງ ​ເຂົ້າ​ມາ​ສານ ຫຼື ອົງການ​ໄອ​ຍະ​ການ;
11. ຮັບການແຕ່ງຕັ້ງເປັນທະນາຍຄວາມ ​ໃນກໍລະນີການກະທຳຜິດ ທີ່ກົດໝາຍໄດ້ກຳນົດໂທດປະຫານຊີ ວິດ ແລະ ການກະທຳຜິດອື່ນ ຕາມທີ່ໄດ້ກຳນົດໄວ້ໃນກົດໝາຍ;
12. ຮັບໝາຍຮຽກ ໃຫ້ລູກຄວາມຂອງຕົນ ເຂົ້າຮ່ວມໃນການດຳເນີນຄະດີ;
13. ນໍາໃຊ້ສິດ ແລະ ປະຕິບັດໜ້າທີ່​ອື່ນ ຕາມ​ທີ່​​ໄດ້ກຳນົດ​ໄວ້​ໃນ​ກົດໝາຍ.

ຜູ້ປົກ​ປ້ອງອື່ນ ແມ່ນ ບຸກ​ຄົນ​ທີ່​ເຂົ້າ​ຮ່ວມ​ໃນ​ການ​ດຳ​ເນີນ​ຄະ​ດີອາຍາ ເພື່ອ​ປົກ​ປ້ອງ​ສິດ ແລະ ຜົນປະໂຫຍດ​ອັນຊອບທຳ ຂອງຜູ້ຖືກສົງໄສ, ​ຜູ້ຖືກ​ຫາ ຫຼືື​ ຈໍາເລີຍ, ຜູ້ຖືກ​ເສຍ​ຫາຍ, ໂຈດ​ທາງ​ແພ່ງ ຫຼືື ຜູ້ຮັບ​ຜິດ​ຊອບ​ທາງ​ແພ່ງ.

ຜູ້ປົກປ້ອງອື່ນ ຈະເຂົ້າຮ່ວມໃນການດຳເນີນຄະດີອາຍາໄດ້ ກໍຕໍ່ເມື່ອໄດ້ຮັບການມອບສິດເທົ່ານັ້ນ ເວັ້ນເສຍແຕ່ຜູ້ຕາງໜ້າທີ່ຖືກຕ້ອງທາງດ້ານກົດໝາຍ ເຊັ່ນ ພໍ່, ແມ່, ຜົວ ຫຼືື ເມຍ, ລູກ, ຜູ້ປົກຄອງ.

ຜູ້ປົກ​ປ້ອງ​ອື່ນ​ ມີ​ ສິດ ​ດັ່ງນີ້:

* + - 1. ປົກປ້ອງຜູ້ທີ່ໄດ້ຮັບມອບສິດໃຫ້ຕົນ ໃນເວລາດໍາເນີນຄະດີອາຍາ;
      2. ພົບ​ກັບ ຜູ້ທີ່ຖືກ​ກັກຕົວ, ຈັບຕົວ ຫຼື ກັກຂັງ ຕາມການສະເໜີຂອງຜູ້ກ່ຽວ;
      3. ປົກປ້ອງຜູ້ຖືກເສຍຫາຍ, ໂຈດທາງແພ່ງ ຫຼື ຜູ້ຮັບຜິດຊອບທາງແພ່ງ; ​
      4. ຮັບ​ຊາບຂໍ້​ກ່າວ​ຫາຕໍ່ຜູ້ປົກປ້ອງ ​ແລະ ເຂົ້າຮ່ວມຮັບ​ຟັງການ​ເອົາ​ຄຳ​ໃຫ້ການຂອງ ຜູ້ທີ່ຕົນປົກປ້ອງ​;
      5. ເບິ່ງເອ​ກະ​ສານ​​ຢູ່​ໃນ​ສຳ​ນວນ​ຄະ​ດີ, ​ສຳ​ເນົາ ຫຼື ກ່າຍ ​ເອົາ​ເນື້ອ​ໃນເອກະສານ;
      6. ສະ​ເໜີ​ຫຼັກ​ຖານ ແລະ ພະ​ຍານ;
      7. ສະ​ເໜີ​ຄ້ານ​ຕົວ​ ຜູ້​ພິ​ພາກ​ສາ, ພະນັກງານໄອ​ຍະ​ການ, ເຈົ້າ​ໜ້າ​ທີ່​ສືບ​ສວນ-ສອບ​ສວນ, ຜູ້ຊ່ຽວ​ຊານ, ຜູ້ຊຳນານງານ ຫຼື ຜູ້ແປ​ພາ​ສາ;
      8. ໃຫ້ການ, ໂຕ້ຖຽງ, ສອບ​ຖາມ ​ຜູ້ເຂົ້າຮ່ວມ​ອື່ນ​ ​ໃນ​ເວລາ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ;
      9. ຄັດຄ້ານ ຫຼື ຮ້ອງ​ທຸກ ​ຕໍ່​ການ​ກະ​ທຳ​ ທີ່​ບໍ່​ຖືກຕ້ອງ ຫຼື ບໍ່ເໝາະ​ສົມຂອງເຈົ້າ​ໜ້າ​ທີ່​ ທີ່​ກ່ຽວຂ້ອງ;
      10. ຂໍ​ອຸທອນ, ຂໍລົບລ້າງຄຳ​ສັ່ງຂອງ ຫົວໜ້າອົງການ​ສືບ​ສວນ-ສອບ​ສວນ, ຫົວໜ້າອົງການໄອ​ຍະ​ການ ຫຼື ຄຳ​ຕົກລົງຂອງສານ;
      11. ສະ​ເໜີ ​ປະກັນ​ຕົວ, ການປ່ອຍ​ຕົວ​ພາງ ຜູ້ທີ່ຕົນປົກປ້ອງ ຕາມ​​ກົດໝາຍ;
      12. ໃຫ້ການ​ຮ່ວມ​ມື​ໃນການນຳ​ຕົວຜູ້ທີ່ຕົນປົກປ້ອງ ທີ່​ຖືກ​ປ່ອຍ​ຕົວ​ພາງ ​ເຂົ້າ​ມາ​ສານ ຫຼື ອົງການ​ໄອ​ຍະ​ການ;
      13. ຮັບໝາຍຮຽກ ໃຫ້ຜູ້ທີ່ຕົນປົກປ້ອງ ເຂົ້າຮ່ວມໃນການດຳເນີນຄະດີ.

ຜູ້ປົກ​ປ້ອງອື່ນ ​ມີ ພັນທະ ດັ່ງນີ້ີ:

1. ນຳ​ໃຊ້​ທຸກວິ​ທີ​ການ​ປົກ​ປ້ອງ​ ທີ່​ໄດ້​ກຳນົດ​ໄວ້​ໃນ​ກົດ​ໝາຍ ເພື່ອ​ປົກ​ປ້ອງ​ສິດ ແລະ ຜົນ​ປະ​ໂຫຍດ​ອັນຊອບທຳ ຂອງ​ຜູ້ທີ່​ຕົນ​ປົກ​ປ້ອງ;
2. ເຂົ້າມາ ຕາມໝາຍຮຽກຂອງອົງການດຳເນີນຄະດີ;
3. ຮັກສາຄວາມລັບໃນການດຳເນີນຄະດີ;
4. ປະກອບສ່ວນຊອກຫາຫຼັກຖານ ເພື່ອເຮັດໃຫ້ການດຳເນີນຄະດີ ຖືກຕ້ອງ ແລະ ຍຸຕິທຳ.

ຜູ້ປົກປ້ອງອື່ນ ຕາງໜ້າທີ່ຖືກຕ້ອງທາງດ້ານກົດໝາຍ ແມ່ນ ມີສິດ ແລະ ພັນທະ ຄືກັນກັບຜູ້ປົກປ້ອງອື່ນທີ່ໄດ້ຮັບການມອບສິດ.

ໃນ​ກໍ​ລະ​ນີ​ທີ່ ​ຜູ້ຖືກ​ຫາ​ ຫຼື ຈໍາເລີຍ ຫາກ​ແມ່ນ​ເດັກ​ ທີ່​ຍັງ​ບໍ່​ທັນ​ເຖິງ​ກະ​ສຽນ​ອາ​ຍຸ ສິບ​ແປດປີ, ຄົນ​ຫູ​ໜວກ, ຕາບອດ, ປາກ​ກືກ, ຄົນ​ປັນ​ຍາ​ອ່ອນ,​ ເສຍ​ຈິດ, ຜູ້ບໍ່​ຮູ້​ພາ​ສາ​ລາວ ແລະ ຜູ້ທີ່​ກົດໝາຍກຳນົດໂທດປະ​ຫານ​ຊີ​ວິດ​ນັ້ນ ຈຳ​ເປັນ​ຕ້ອງ​ມີທະນາຍຄວາມ ຫຼື ຜູ້ປົກ​ປ້ອງອື່ນ. ຖ້າວ່າຜູ້ຖືກຫາ ຫຼື ຈຳເລີຍ ຫາກບໍ່ມີທະນາຍຄວາມ ຫຼື ຜູ້ປົກປ້ອງອື່ນແລ້ວ ອົງການດໍາເນີນຄະດີທີ່ກ່ຽວຂ້ອງ ເປັນຜູ້ສະເໜີຕໍ່ສະພາທະນາຍຄວາມ ​ເພື່ອແຕ່ງຕັ້ງທະນາຍຄວາມໃຫ້ໂດຍໜ້າທີ່. ສະພາທະນາຍຄວາມ ຕ້ອງພິຈາລະນາແຕ່ງຕັ້ງ ຕາມຄຳສະເໜີຂອງອົງການດຳເນີນຄະດີອາຍາ ພາຍໃນເວລາ ເຈັດ ວັນ ນັບແຕ່ວັນໄດ້ຮັບຄຳສະເໜີ ເປັນຕົ້ນໄປ.

ມາດ​ຕາ **72**  ຜູ້ຊ່ຽວ​ຊານ

ຜູ້ຊ່ຽວ​ຊານ ແມ່ນ ບຸກ​ຄົນ​​ທີ່​ມີ​ຄວາມ​ຮູ້ ແລະ ປະສົບການທາງ​ດ້ານ​ວິ​ຊາ​ສະ​ເພາະ​ໃດ​ໜຶ່ງ ທີ່ຖືກຮັບຮູ້ຈາກສະຖາບັນທີ່ກ່ຽວຂ້ອງ ຊຶ່ງ​ສາ​ມາດ​ໃຫ້​ຄວາມ​ກະ​ຈ່າງ​ແຈ້ງ ຕໍ່​ບັນ​ຫາທີ່ພົວພັນກັບວິຊາສະເພາະຂອງຕົນ.

ໃນ​ການ​ພິ​ສູດ​ຫຼັກ​ຖານ ຫົວໜ້າອົງການສືບ​ສວນ-ສອບ​ສວນ, ຫົວໜ້າ​ອົງການໄອ​ຍະ​ການ ຫຼື ສານ ຕ້ອງ​ອອກ​ຄໍາ​ສັ່ງ​ແຕ່ງ​ຕັ້ງ​ຜູ້ຊ່ຽວ​ຊານ.

ຜູ້ຊ່ຽວຊານ ມີ ສິດ ແລະ ພັນທະ ດັ່ງນີ້:

1. ໄດ້ຮັບເອກະສານ ແລະ ວັດຖຸ ທີ່ຕ້ອງການໃຫ້ພິສູດ;
2. ເຂົ້າຮ່ວມຟັງການເອົາຄຳໃຫ້ການ ແລະ ຕັ້ງຄຳຖາມ ກ່ຽວກັບບັນຫາທີ່ພົວພັນກັບເປົ້າໝາຍ ທີ່ຕ້ອງ ການພິສູດ;
3. ປະຕິເສດການພິສູດ ​ແຕ່​ຕ້ອງ​ໃຫ້ເຫດຜົນ;
4. ​ສະຫຼຸບຜົນຂອງການພິສູດ.

ຜູ້ຊ່ຽວ​ຊານ ​ຕ້ອງ​ດຳ​ເນີນ​ການ​ພິ​ສູດ​ຫຼັກ​ຖານ ຢູ່​ໃນ​ຂອບ​ເຂດ ​ແລະ ​​ເວລາ​ທີ່​ໄດ້ກຳນົດ​ໄວ້​ໃນ​ຄຳ​ສັ່ງ​ແຕ່ງ​ຕັ້ງ.

ຜູ້ຊ່ຽວ​ຊານ​ ໃຫ້​ຄຳ​ເຫັນ​ໃນ​ນາມ​ຂອງ​ຕົນ ແລະ ຮັບ​ຜິດ​ຊອບ​ຕໍ່​ຄຳ​ເຫັນ​ດັ່ງ​ກ່າວ ພ້ອມທັງຮັກສາຄວາມລັບໃນຄະດີ.

**ມາດ​ຕາ 73 ຜູ້ຊໍານານງານ**

ຜູ້ຊຳນານງານ ແມ່ນ ບຸກຄົນທີ່ມີຄວາມຊຳນານ ​ໃນ​ດ້ານ​ໃດ​ໜຶ່ງ ​ແລະ ມີ​ຄວາມສາມາດໃຫ້ຄຳເຫັນ ກ່ຽວ​ກັບບັນຫາທີ່ອົງການດຳເນີນຄະດີອາຍາ ​ໃຫ້​ທຳການພິສູດ.

ໃນ​ການ​ພິ​ສູດ​ຫຼັກ​ຖານ ຜູ້ຊຳນານງານ ໄດ້ຮັບການແຕ່ງຕັ້ງ ຄືກັນກັບຜູ້ຊ່ຽວຊານ.

ຜູ້ຊຳນານງານ ມີ ສິດປະຕິເສດການພິສູດ ​ແຕ່​ຕ້ອງ​ໃຫ້ເຫດຜົນ.

ຜູ້ຊຳນານງານ​ ໃຫ້​ຄຳ​ເຫັນ​ໃນ​ນາມ​ຂອງ​ຕົນ ແລະ ຮັກສາຄວາມລັບໃນຄະດີ.

**ມາດຕາ 74 ຜູ້ແປ​ພາ​ສາ**

ຜູ້ແປ​ພາ​ສາ ແມ່ນ ​ບຸກ​ຄົນ​​ທີ່​ມີ​ຄວາມ​ຮູ້, ຄວາມສາ​ມາດ​ ຫຼື ປະສົບການໃນການແປ​ພາ​ສາ​ໃດ​ໜຶ່ງ ຂອງ​ຜູ້ເຂົ້າ​ຮ່ວມ​ໃນ​ການ​ດຳ​ເນີນ​ຄະ​ດີ ທີ່​ບໍ່​ຮູ້​ພາ​ສາ​ລາວ.

ຜູ້ແປພາສາ ໄດ້ຮັບການແຕ່ງຕັ້ງ ຄືກັນກັບຜູ້ຊ່ຽວຊານ.

ຜູ້ແປ​ພາ​ສາ​ ຕ້ອງ​ຮັບ​ຜິດ​ຊອບ​ຕໍ່​ການ​ແປ​ຂອງ​ຕົນ ແລະ ມີພັນທະໃນການຮັກສາຄວາມລັບໃນຄະດີ.

ຄ່າໃຊ້ຈ່າຍໃນການແປພາສາ ແມ່ນ ໃຫ້ປະຕິບັດ​ຕາມ​ກົດໝາຍ​ວ່າ​ດ້ວຍ​ຄ່າ​ທຳນຽມ​ສານ.

# ພາກ​ທີ V

# ​ການດຳເນີນການສືບສວນ-ສອບສວນ

**ໝວດ​ທີ 1**

**ສິດ ​ແລະ ໜ້າ​ທີ່ ຂອງ​ອົງການ​ດຳ​ເນີນ​ການ​ສືບສວນ-ສອບ​ສວນ**

**ມາດຕາ 75 ອົງການທີ່​ ມີ​ ສິດ ​ແລະ​ ໜ້າ​ທີ່**

ອົງການ​ທີ່​ມີ​ ສິດ ​ແລະ ໜ້າ​ທີ່ ດຳ​ເນີນການ​ສືບສວນ-ສອບ​ສວນ ​ປະກອບ​ດ້ວຍ ອົງການ​ສືບ​ສວນ-ສອບ​ສວນ ຕາມ​ທີ່​ໄດ້​ກຳນົດ​ໄວ້​ໃນມາດຕາ 46 ຂອງ​ກົດໝາຍສະບັບ​ນີ້​ ​ແລະ ອົງການ​ໄອ​ຍະ​ການ.

**ມາດຕາ 76​ ສິດ ​ແລະ ໜ້າ​ທີ່​ ຂອງອົງການ​ສືບສວນ-ສອບ​ສວນຂອງເຈົ້າ​ໜ້າ​ທີ່ຕຳຫຼວດ​**

ອົງການ​ສືບສວນ-ສອບ​ສວນຂອງ​ເຈົ້າ​ໜ້າ​ທີ່​ຕຳ​ຫຼວດ ມີ​ ສິດ ​ແລະ ໜ້າ​ທີ່ ດຳ​ເນີນ​ການສືບສວນ-ສອບ​ສວນ ກ່ຽວ​ກັບທຸກ​ການ​ກະທຳ​ຜິດ ​ທີ່​​ຢູ່​ໃນ​ຂອບ​ເຂດ ສິດ ​ແລະ ໜ້າ​ທີ່ ຂອງຕົນ.

**ມາດຕາ 77 (ປັບປຸງ) ສິດ ​ແລະ​ ໜ້າ​ທີ່ ອົງການ​ສືບສວນ​-ສອບ​ສວນ​ຂອງ​ເຈົ້າ​ໜ້າ​ທີ່ທະຫານ**

ອົງການສືບສວນ-ສອບສວນຂອງເຈົ້າໜ້າທີ່ທະຫານ ມີ ສິດ ແລະ ໜ້າທີ່ ດໍາເນີນການສືບສວນ-ສອບສວນ ດັ່ງນີ້:

1. ການກະທໍາຜິດທາງທະຫານ ຕາມທີ່ໄດ້ກໍານົດໄວ້ໃນປະມວນກົດໝາຍອາຍາ;

2. ຄະດີທີ່ພົວພັນເຖິງການກະທຳຜິດທາງອາຍາ ຂອງນາຍ ແລະ ພົນທະຫານ, ກຳມະກອນ ແລະ ພາລະກອນປ້ອງກັນຊາດ;

3. ຄະດີ ທີ່ພົວພັນເຖິງການກະທຳຜິດທາງອາຍາ ຂອງກຳລັງສຳຮອງ, ກຳລັງປ້ອງກັນຕົວ, ກອງຫຼອນ ແລະ ຂອງບຸກຄົນທີ່ພວມເຮັດໜ້າທີ່ໃນໄລຍະ ອົບຮົມ, ຫັດແອບ, ກຽມພ້ອມສູ້ຮົບ, ເຄື່ອນໄຫວສູ້ຮົບ ຫຼື ລາດຕະ ເວນ ຊຶ່ງກອງທັບເປັນຜູ້ຄຸ້ມຄອງໂດຍກົງ;

4. ຄະດີທີ່ພົວພັນເຖິງ ການກະທຳຜິດທາງອາຍາ ຂອງບຸກຄົນນອກກອງທັບ ທີ່ກໍ່ຄວາມເສຍຫາຍຕໍ່ ຄວາມໝັ້ນຄົງຂອງຊາດ, ຄວາມລັບທາງການທະຫານ ແລະ ຕໍ່ຜົນປະໂຫຍດຂອງກອງທັບ, ຊີວິດ, ຊັບສິນ, ສຸຂະພາບ ຫຼື ກຽດສັກສີ ຂອງນາຍ ແລະ ພົນທະຫານ.

**ມາດຕາ 78 (ປັບປຸງ) ສິດ ​ແລະ ໜ້າ​ທີ່ ອົງການ​ສືບສວນ-ສອບ​ສວນຂອງເຈົ້າ​ໜ້າ​ທີ່ພາສີ, ອາກອນ**

ອົງການ​ສືບສວນ-ສອບ​ສວນຂອງ​ເຈົ້າ​ໜ້າ​ທີ່​ພາສີ, ອາກອນ ມີ​ ສິດ ​ແລະ ໜ້າ​ທີ່ ດຳ​ເນີນ​ການສືບສວນ-ສອບ​ສວນ ກ່ຽວ​ກັບການ​ລະ​ເມີດ​ລະບຽບ​ການ​ ກ່ຽວ​ກັບ​ລະບອບພາສີ, ອາກອນຂອງ​ລັດ ​ທີ່​ໄດ້​ກຳນົດ​ໄວ້​ໃນປະມວນ​ກົດໝາຍ​ອາຍາ, ກົດໝາຍວ່າ​ດ້ວຍພາສີ, ກົດໝາຍ​ວ່າ​ດ້ວຍ​ສ່ວຍ​ສາ​ອາກອນ, ກົດໝາຍວ່າດ້ວຍອາກອນມູນຄ່າເພີ່ມ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 79 ສິດ ​ແລະ ໜ້າ​ທີ່​ ອົງການ​ສືບສວນ-ສອບ​ສວນຂອງ​ເຈົ້າ​ໜ້າ​ທີ່ປ່າ​ໄມ້**

ອົງການ​ສືບສວນ-ສອບ​ສວນຂອງ​ເຈົ້າ​ໜ້າ​ທີ່​ປ່າ​ໄມ້ ມີ ສິດ ​ແລະ ໜ້າ​ທີ່​ ດໍາ​ເນີນ​ການ​ສືບສວນ-ສອບ​ສວນ​ກ່ຽວ​ກັບການລະ​ເມີດໃນປະມວນ​ກົດໝາຍ​ອາຍາ, ກົດໝາຍ​ວ່າ​ດ້ວຍປ່າ​ໄມ້, ກົດໝາຍ​ວ່າ​ດ້ວຍສັດ​ນ້ຳ ແລະ​ ສັດ​ປ່າ ທີ່​ເປັນການ​ກະທຳ​ຜິດ​ທາງ​ອາຍາ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 80 ສິດ ​ແລະ ໜ້າ​ທີ່ ອົງການ​ສືບສວນ-ສອບ​ສວນຂອງເຈົ້າໜ້າ​ທີ່​ຕ້ານ​ການ​ສໍ້​ລາດ​ບັງ​ຫຼວງ**

ອົງການ​ສືບສວນ-ສອບ​ສວນຂອງ​ເຈົ້າໜ້າ​ທີ່​ຕ້ານ​ການ​ສໍ້​ລາດ​ບັງ​ຫຼວງ ມີ​ ສິດ ​ແລະ ໜ້າ​ທີ່ ດຳ​ເນີນ​ການ​ສືບ ສວນ-ສອບ​ສວນ ກ່ຽວ​ກັບພຶດຕິ​ກຳ​ທີ່​ເປັນ​ການ​ສໍ້​ລາດ​ບັງ​ຫຼວງ ຕາມ​ທີ່​ໄດ້​ກຳນົດໄວ້​ໃນປະມວນ​ກົດໝາຍ​ອາຍາ, ກົດ​ໝາຍວ່າ​ດ້ວຍການ​ຕ້ານການ​ສໍ້​ລາດ​ບັງ​ຫຼວງ ແລະ ກົດໝາຍອື່ນທີ່ກ່ຽວຂ້ອງ.

ມາດຕາ **81** ສິດ ​ແລະ ໜ້າ​ທີ່ ອົງການ​ສືບສວນ-ສອບ​ສວນຂອງພາກສ່ວນ​ອື່ນ

ອົງການ​ສືບສວນ-ສອບ​ສວນຂອງ​ພາກສ່ວນ​ອື່ນ ມີ​ ສິດ ​ແລະ ໜ້າ​ທີ່ ດຳ​ເນີນ​ການ​ສືບສວນ-ສອບ​ສວນ ກ່ຽວ​ກັບການ​ກະທຳ​ຜິດທີ່​ກ່ຽວຂ້ອງ ​ໃນ​ພາກສ່ວນ​ຂອງ​ຕົນ ຕາມ​ທີ່​ໄດ້​ກຳນົດໄວ້​ໃນປະມວນ​ກົດໝາຍ​ອາຍາ ​ແລະ ກົດ​ ໝາຍອື່ນທີ່​ກ່ຽວຂ້ອງ.

ມາດຕາ **82**  ສິດ ​ແລະໜ້າ​ທີ່ ຂອງ​ອົງການໄອຍະການ

ອົງການ​ໄອ​ຍະ​ການ ມີ​ ສິດ ​ແລະ ໜ້າທີ່ ດຳ​ເນີນ​ການ​ສືບສວນ-ສອບ​ສວນ ກ່ຽວ​ກັບການ​ກະທຳ​ຜິດ​ ຕາມ​ທີ່​ໄດ້​ກຳນົດ​ໄວ້​ໃນກົດໝາຍ​.

**ມາດຕາ 83 (ປັບປຸງ) ສິດທາງ​ດ້ານ​ພື້ນທີ່**

ອົງການ​ສືບສວນ-ສອບ​ສວນ ມີ​ ສິດ ​ແລະ ໜ້າ​ທີ່ ດຳ​ເນີນ​ການ​ສືບສວນ-ສອບ​ສວນຄະດີອາຍາ ທີ່​ເກີດ​ຂຶ້ນ​ຢູ່​ໃນ​ຂອບ​ເຂດ​ພື້ນ​ທີ່ຄວາມ​ຮັບຜິດຊອບ​ຂອງ​ຕົນ ຫຼື ບ່ອນຢູ່ ຂອງຜູ້ກະທຳຜິດ.

ອົງການ​ສືບສວນ-ສອບ​ສວນຂັ້ນ​ເມືອງ ມີ​ ສິດ ​ແລະ ໜ້າ​ທີ່​ ດໍາເນີ​ນການ​ສືບສວນ-ສອບສວນ​ຄະດີ​ອາຍາ ທີ່ເກີດຂຶ້ນພາຍໃນຂອບເຂດ ເມືອງ, ​ເທດສະບານ, ນະຄອນ ຂອງຕົນ.

ອົງການ​ສື​ບສວນ-ສອບ​ສວນຂັ້ນ​ແຂວງ ມີ​ ສິດ ​ແລະ ໜ້າ​ທີ່​ ດໍາ​ເນີນ​ການ​ສືບສວນ-ສອບ​ສວນຄະດີ​ອາຍາ ທີ່ເກີດຂຶ້ນພາຍໃນຂອບເຂດ ແຂວງ, ນະຄອນຫຼວງ ຂອງຕົນ.

​​ອົງການ​ສືບສວນ-ສອບ​ສວນຂັ້ນສູນ​ກາງ ທີ່ມີ​ສິດ ​ແລະ ໜ້າ​ທີ່​ ດໍາ​ເນີ​ນການ​ສືບສວນ-ສອບສວນຄະດີ​ອາຍານັ້ນ​ ໄດ້​ກຳນົດ​ໄວ້​ໃນ​ລະບຽບ​ການຕ່າງຫາກ.

ສຳລັບອົງການ​ສືບສວນ-ສອບ​ສວນຂອງ​ເຈົ້າໜ້າ​ທີ່​ທະຫານ ດຳ​ເນີນ​ການ​ສືບສວນ-ສອບສວນ ທຸກ​ການ​ກະ ທຳ​ຜິດ​ທາງ​ທະຫານ​ທີ່​ເກີດ​ຂຶ້ນ ​ຕາມທີ່ໄດ້ກໍານົດໄວ້ໃນມາດຕາ 77 ຂອງກົດໝາຍສະບັບນີ້.

**ໝວດ​ທີ 2**

**ການ​ເປີດ​ການ​ສືບສວນ-ສອບ​ສວນ**

**ມາດຕາ 84 ການ​ເປີດການສືບສວນ-ສອບສວນ**

​ໃນ​ກໍລະນີ​ ທີ່​ມີ​ຫຼັກ​ຖານ​ໜັກ​ແໜ້ນຢັ້ງຢືນວ່າ ບຸກຄົນ​ໃດ​ໜຶ່ງ​ໄດ້​ກະທຳ​ຜິດ​ທາງ​ອາຍາ ຫົວໜ້າອົງການ​ສືບ ສວນ-ສອບ​ສວນ ຫຼື ຫົວໜ້າອົງການໄອຍະການ ຕ້ອງ​ອອກ​ຄຳ​ສັ່ງ​ເປີດການສືບສວນ-ສອບສວນ ໃສ່ບຸກຄົນນັ້ນ ຕາມທີ່ໄດ້ກຳນົດໄວ້ໃນມາດຕາ 91 ຂອງກົດໝາຍສະບັບນີ້​.

​ໃນ​ກໍລະນີ​ ທີ່​ມີບຸກຄົນ​​ຖືກ​​ກ່າວຫາ​ວ່າ ​ໄດ້ກະທຳ​ຜິດຫຼາຍ​ສະຖານ ຄຳ​ສັ່ງຕ້ອງ​ບອກ​ຂໍ້​ກ່າວຫາ ​ແຕ່​ລະສະ​ຖານ​ການ​ກະທຳ​ຜິດ ພ້ອມ​ທັງ​ມາດຕາ​ ຕາມທີ່ໄດ້ກໍານົດໄວ້ໃນປະມວນກົດໝາຍ​ອາຍາ ​ຫຼື ກົດໝາຍ​ອື່ນ​ທີ່​ກຳນົດ​ໂທດ​ທາງ​ອາຍາ​ ທີ່​ກ່ຽວຂ້ອງ​ກັບ​ແຕ່ລະ​ຂໍ້​ກ່າວຫາ​ນັ້ນ.

ສຳ​ເນົາ​ ຄໍາສັ່ງເປີດການສືບສວນ-ສອບສວນ ພ້ອມດ້ວຍບົດສະຫຼຸບເຫດການທີ່ເປັນພື້ນຖານ ໃຫ້​ແກ່ການອອກຄຳສັ່ງ​ ຂອງ​ຫົວໜ້າ​ອົງການ​ສືບສວນ-ສອບ​ສວນ ຕ້ອງ​ສົ່ງ​​ໃຫ້​ຫົວໜ້າອົງການ​ໄອ​ຍະ​ການ ​ຂັ້ນດຽວ​ກັນຊາ​ບ ພາຍ​ໃນ​ເວລາ ຊາວ​ສີ່​ ຊົ່ວ​ໂມງ ນັບ​ແຕ່​​ເວລາ​ອອກ​ຄຳ​ສັ່ງເປັນຕົ້ນ​ໄປ. ພາຍ​ໃນ​ເວລາ ສີ່​ສິບ​ແປດ ​ຊົ່ວ​ໂມງ​ ພາຍຫຼັງທີ່​ໄດ້ຮັບສຳ​ເນົາ​ຄຳ​ສັ່ງ​ດັ່ງກ່າວແລ້ວ ຫົວໜ້າ​ອົງການ​ໄອ​ຍະ​ການ ຕ້ອງ​ຕົກລົງ ເຫັນດີ ຫຼື ບໍ່ເຫັນດີ ໃນ​ການອອກ​ຄຳ​ສັ່ງດັ່ງກ່າວ ແລ້ວ​ສົ່ງໃຫ້​ຫົວໜ້າ​ອົງການ​ສືບສວນ-ສອບ​ສວນ ຊາບ ແລະ ປະຕິບັດ​ໃນ​ທັນ​ໃດ.

ໃນ​ກໍລະນີ ຫົວໜ້າ​ອົງການ​ໄອ​ຍະ​ການ ​ຫາກເຫັນ​ວ່າ ຍັງ​ມີ​ບຸກຄົນ​ອື່ນ​ທີ່​ໄດ້​ເຂົ້າຮ່ວມ​ໃນ​ການ​ກະທຳ​ຜິດ ແຕ່​ຍັງບໍ່ທັນໄດ້ອອກ​ຄຳ​ສັ່ງ​ເປີດການສືບສວນ-ສອບສວນ ໃສ່ຜູ້ກ່ຽວ ຫົວໜ້າ​ອົງການ​ໄອ​ຍະ​ການ ຕ້ອງສະ​ເໜີໃຫ້​ຫົວໜ້າ​ອົງການ​ສືບສວນ-ສອບ​ສວນ ອອກ​ຄຳ​ສັ່ງເປີດການສືບສວນ-ສອບສວນ ໃສ່ບຸກຄົນນັ້ນ.

**ມາດຕາ 85 ການ​ປ່ຽນ​ແປງ ຫຼື ​ເພີ່ມ​ເຕີມ ​ຄຳ​ສັ່ງເປີດການສືບສວນ-ສອບສວນ**

​ໃນ​ເວລາ​ດຳ​ເນີນ​ການ​ສືບສວນ-ສອບ​ສວນ ຖ້າ​ເຫັນ​ວ່າຂໍ້​ກ່າວ​ຫາ ຕາມ​ທີ່​ໄດ້​ກຳນົດ​ໄວ້​ໃນຄຳ​ສັ່ງ​ເປີດ​ການ​ສືບ ສວນ-ສອບ​ສວນ​ໃສ່​ຜູ້ຖືກ​ຫາ​ ຫາກບໍ່​ຖືກ​ຕາມ​ສະຖານການ​ກະທຳ​ຜິດ ທີ່​ຜູ້​ກ່ຽວ​ໄດ້​ກະທຳ ຫຼື ຍັງ​ມີ​ການ​ກະທຳ​ຜິດ​ໃນສະຖານອື່ນ​ອີກ ທີ່​ຍັງ​​ບໍ່​ທັນ​ໄດ້​ກຳນົດໄວ້ ໃນຄຳ​ສັ່ງ​ເປີດ​ການ​ສືບສວນ-ສອບ​ສວນ​ ຫົວໜ້າອົງການ​ສືບສວນ-ສອບສວນ ຫຼື ຫົວໜ້າອົງການ​ໄອ​ຍະ​ການ ຕ້ອງ​ອອກ​ຄຳ​ສັ່ງ​ປ່ຽນ​ແປງ ຫຼື ເພີ່ມ​​ເຕີມ​ ຄໍາ​ສັ່ງເປີດການສືບສວນ-ສອບສວນຂອງ​ຕົນ.

ພາຍ​​​​ໃນ​ເວລາ ຊາວ​ສີ່​ ຊົ່ວ​ໂມງ​ ພາຍຫຼັງ​ອອກ​ຄຳ​ສັ່ງ​ເປີດການສືບສວນ-ສອບສວນ ຜູ້ຖືກ​ຫາ​ແລ້ວ ​ອົງການ​ສືບສວນ-ສອບ​ສວນ ຕ້ອງ​ສົ່ງ​ຄຳ​ສັ່ງ​ນັ້ນ ພ້ອມ​ດ້ວຍ​ເອກະສານ​ທີ່​ພາ​ໃຫ້​ມີການປ່ຽນ​ແປງ ຫຼື ເພີ່ມ​ເຕີມ ​ຄຳ​ສັ່ງເປີດການສືບສວນ-ສອບສວນ ລາຍ​ງານ​ຕໍ່​ຫົວໜ້າ​ອົງການ​ໄອຍະການ​ທີ່ກ່ຽວຂ້ອງ ​ເພື່ອ​ພິຈາລະນາຕົກລົງ ເຫັນດີ ຫຼື ບໍ່ເຫັນດີ ແລ້ວສົ່ງໃຫ້ຫົວໜ້າອົງການ​ສືບສວນ-ສອບ​ສວນ ພາຍ​ໃນ​ເວລາ ຊາວສີ່ ຊົ່ວໂມງ.

**ໝວດທີ 3**

**ລະບຽບການທົ່ວ​ໄປ ກ່ຽວ​ກັບ ການ​ສືບສວນ-ສອບ​ສວນ**

ມາດ​ຕາ **86**  ສາ​ເຫດ​ທີ່​ພາ​ໃຫ້ເປີດການ​ສືບ​ສວນ-ສອບ​ສວນ**​**

ສາ​ເຫດ​ທີ່​ພາ​ໃຫ້​ເປີດ​ການ​ສືບ​ສວນ-ສອບສວນ​ຄະ​ດີ​ອາ​ຍາ ມີ ດັ່ງ​ນີ້ີ:

1. ມີຄຳ​ຮ້​ອງ​ຟ້ອງ ຫຼື ການ​ແຈ້ງ​ຄວາມ​ ຂອງບຸກຄົນ ຫຼື​ ການ​ຈັດ​ຕັ້ງ ກ່ຽວ​ກັບ​ການ​ກະ​ທຳ​ຜິ​ດ​;
2. ມີການ​ເຂົ້ົ້າ​ມອບ​ຕົວ​ຂອງ​ຜູ້ກະ​ທຳ​ຜິດ;
3. ພົບ​ເຫັນ​ຮ່ອງ​ຮອຍ​ຂອງ​ການ​ກະ​ທຳ​ຜິດ ໂດຍ​ອົງ​ການ​ສືບ​ສວນ-ສອບ​ສວນ ຫຼື ອົງການໄອຍະ​ການ.

ໃນເວລາຄົ້ນຄວ້າພິຈາລະນາຄະດີຂອງສານ ຖ້າຫາກພົບເຫັນຫຼັກຖານ ໃນການກະທຳຜິດອັນໃໝ່ ກໍມີສິດສະ ເໜີໃຫ້ ອົງການ​ໄອ​ຍະ​ການ ເປີດການສືບສວນ-ສອບສວນຄະດີ​ໃໝ່.

**ມາດຕາ 87 ຄໍາ​ຮ້ອງ​ຟ້ອງ ຫຼື ການ​ແຈ້ງ​ຄວາມ**

​ຄຳ​ຮ້ອງ​ຟ້ອງ ຫຼື ​ການແຈ້ງ​ຄວາມ ກ່ຽວ​ກັບການ​ກະທຳ​ຜິດ​ທາງ​ອາຍາ ສາມາດ​​ແຈ້ງ​ທາງ​ປາກ​ເປົ່າ ຫຼື ເຮັດເປັນ​ລາຍ​ລັກ​ອັກ​ສອນ ແລະ ໃຫ້​ຍື່ນ ຫຼື ​ແຈ້ງ​ຕໍ່ອົງການ​ສືບສວນ-ສອບ​ສວນ ຫຼື ອົງການ​ໄອ​ຍະ​ການ ຊຶ່ງ​ຕ້ອງຮັບ ​ແລະ ພິ ຈາລະນາ ຕາມ​​ເວລາທີ່​ໄດ້​ກຳນົດ​ໄວ້​ໃນ​ກົດໝາຍ​ສະບັບ​ນີ້. ສຳລັບຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ​ ຂອງ​ອົງການ​ຈັດ​ຕັ້ງ ຕ້ອງ​ເຮັດ​ເປັນ​ລາຍ​ລັກ​ອັກ​ສອນ.

​ໃນ​ກໍລະນີ​ ຄໍາ​ຮ້ອງ​ຟ້ອງ ຫຼື ການ​ແຈ້ງ​ຄວາມ ຫາກ​ເຮັດ​ໂດຍ​ທາງ​ປາກ​ເປົ່າ ​ເຈົ້າ​ໜ້າ​ທີ່ ຜູ້ຮັບຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ ຕ້ອງ​ເຮັດ​ບົດ​ບັນ​ທຶກ​ເອົາຂໍ້ມູນ ກ່ຽວກັບປະຫວັດ, ສຳເນົາບັດປະຈຳຕົວ ຫຼື ສຳມະໂນຄົວ ຂອງຜູ້ຮ້ອງຟ້ອງ ຫຼື ຜູ້ແຈ້ງຄວາມ, ​ເນື້ອ​ໃນຂອງຄຳ​ຮ້ອງ​ຟ້ອງ​ ຫຼື ການ​ແຈ້ງ​ຄວາມ​ ແລ້ວ​ໃຫ້​ເຈົ້າ​ໜ້າ​ທີ່ ​ແລະ ຜູ້ຮ້ອງ​ຟ້ອງ ຫຼື ຜູ້ແຈ້ງ​ຄວາມ ລົງ​ລາຍ​ເຊັນ. ບົດ​ບັນ​ທຶກດັ່ງກ່າວ ຕ້ອງ​ເຮັດ​ເປັນສອງສະບັບ ຄື ສະ​ບັບໜຶ່ງ ມອບ​ໃຫ້​ຜູ້ຮ້ອງ​ຟ້ອງ ຫຼື ​ຜູ້ແຈ້ງ​ຄວາມ, ສ່ວນ​ອີກ ໜຶ່ງ​ສະບັບ ​ໃຫ້​ເກັບ​ໄວ້​ໃນ​ສຳນວນ​ຄະດີ.

​ເຈົ້າ​ໜ້າ​ທີ່​ ຜູ້ຮັບຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ ຕ້ອງ​ແຈ້ງ​ໃຫ້​ບຸກຄົນ ຫຼື ການຈັດ​ຕັ້ງ​ທີ່​ກ່ຽວ​ຂ້ອງຊາບ​ ກ່ຽວ​ກັບ​ຄວາມ​ຮັບຜິດຊອບ​ຕາມ​ກົດໝາຍ ​ໃນ​ກໍລະນີ​ທີ່​ຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມນັ້ນ ຫາກບໍ່​ມີ​ມູນຄວາມ​ຈິງ ຫຼື​​​ເປັນ​ການເທັດ.

**ມາດຕາ 88 ການ​ເຂົ້າ​ມອບ​ຕົວ​**

ການ​ເຂົ້າ​ມອບ​ຕົວ​ ​​ແມ່ນ​ ການເຂົ້າສະ​ເໜີຕົວ​ຂອງບຸກຄົນໃດໜຶ່ງ ດ້ວຍ​ຄວາມ​ສະໝັກ​ໃຈ ເພື່ອລາຍງານ ກ່ຽວ​ກັບ​ການ​ກະທຳ​​ຂອງ​ຕົນ ຕໍ່​ອົງການສືບສວນ-ສອບສວນ ຫຼື ອົງການໄອຍະການ.

​ເຈົ້າ​ໜ້າ​ທີ່ ຜູ້ຮັບ​​ການ​ເຂົ້າ​ມອບຕົວ​ນັ້ນ ຕ້ອງ​ເຮັດ​ບົດ​ບັນທຶກ​ ກ່ຽວ​ກັບ​ຊີວະ​ປະຫວັດ ​ແລະ ​​ຄຳ​ໃຫ້ການຂອງ​ຜູ້ເຂົ້າ​ມອບ​ຕົວ. ໃນກໍລະນີທີ່ຜູ້ກ່ຽວ ຫາກ​ເຂົ້າມອບຕົວຕໍ່ອົງການ​ອື່ນ ທີ່​ບໍ່​ແມ່ນ​ອົງການ​ດຳເນີນ​ຄະດີແລ້ວ ອົງການ​ນັ້ນ ຕ້ອງນຳສົ່ງບຸກຄົນດັ່ງກ່າວ ໃຫ້ອົງການສືບສວນ-ສອບສວນ ຫຼື ອົງການໄອຍະການ ທີ່​ກ່ຽວຂ້ອງບ່ອນໃກ້ຄຽງ​ໃນ​ທັນ​ໃດ.

**ມາດຕາ 89 ການພົບເຫັນຮ່ອງຮອຍຂອງການກະທໍາຜິດ**

ຫົວໜ້າອົງການສືບສວນ-ສອບສວນ, ເຈົ້າໜ້າທີ່ສືບສວນ-ສອບສວນ, ຫົວໜ້າອົງການໄອຍະການ ຫຼື ພະ ນັກງານໄອຍະການ ທີ່ພົບ​ເຫັນຮ່ອງຮອຍ​ຂອງ​ການ​ກະທຳ​ຜິດ ຕ້ອງເຮັດບົດບັນທຶກ ກ່ຽວກັບສະພາບທີ່ພົບເຫັນ ແລະ ເກັບກຳຂໍ້ມູນໃນເບື້ອງຕົ້ນ ເພື່ອໃຊ້ເປັນພື້ນຖານໃຫ້ແກ່ການເປີດການສືບສວນ-ສອບສວນ.

**ມາດຕາ 90 ກໍານົດ​ເວລາ​ໃນ​ການ​ພິຈາລະນາ​ ຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ**

​ອົງການສືບສວນ-ສອບ​ສວນ, ອົງການ​ໄອ​ຍະ​ການ ຕ້ອງ​ພິຈາລະນາ​ຄຳ​ຮ້ອງຟ້ອງ ຫຼື ການ​ແຈ້ງ​ຄວາມ​ບໍ່​ໃຫ້​ເກີນ​ເວລາ ຫ້າວັນ ນັບ​ແຕ່​ວັນ​ໄດ້​ຮັບ​ຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ​ເປັນ​ຕົ້ນ​ໄປ. ​ໃນ​ກໍລະນີ​ມີ​ຄວາມ​ຫຍຸ້ງຍາກ​ສັບ​ສົນ ​ກຳນົດເວລາ​ດັ່ງກ່າວ ​ແມ່ນບໍ່​ໃຫ້​ເກີນ ສິບວັນ ແລະ ຕ້ອງ​ລົງ​ຄຳ​ເຫັນ​ໃດ​ໜຶ່ງ​ ດັ່ງ​ນີ້​:

1. ອອກ​ຄຳ​ສັ່ງ​ເປີ​ດການ​ສືບສວນ-ສອບ​ສວນ;
2. ​ອອກ​ຄຳ​ສັ່ງ​ບໍ່ເປີດ​ການ​ສືບສວນ-ສອບ​ສວນ;
3. ສົ່ງ​ຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ​ໄປ​ໃຫ້​ອົງການ​ທີ່​ມີ​ສິດ ​ແລະ ໜ້າ​ທີ່ກ່ຽວຂ້ອງ ພິຈາລະນາ.

ໃນ​ການ​ພິຈາລະນາ​ຄຳ​ຮ້ອງ​ຟ້ອງ ຫຼື ການແຈ້ງ​ຄວາມນັ້ນ ກ່ອນ​ຈະ​ອອກ ຫຼື ບໍ່​ອອກຄຳ​ສັ່ງ​ເປີ​ດການສືບ ສວນ-ສອບ​ສວນ ເຈົ້າໜ້າທີ່ຜູ້ດຳ​ເນີນຄະດີ ສາມາດທວງ​ເອົາ​ຂໍ້ມູນຫຼັກຖານເບື້ອງຕົ້ນ ​ແລະ ​ຟັງ​ຄຳ​ອະທິ​ບາຍທີ່​ຈຳ​ເປັນກໍໄດ້.

ມາດ​ຕາ **91** ຄໍາສັ່ງ​ເປີດ​ການ​ສືບ​ສວນ-ສອບສວນ**​**

ໃນ​ກໍ​ລະ​ນີ​ ທີ່ມີຂໍ້ມູນໜັກແໜ້ນກ່ຽວກັບການກະທຳຜິດ ຫົວໜ້າອົງການ​ສືບ​ສວນ-ສອບສວນ, ຫົວໜ້າ​ອົງ ການໄອ​ຍະ​ການ ຕ້ອງ​ອອກ​ຄຳ​ສັ່ງ​ເປີດ​ການສືບ​ສວນ-ສອບສວນ ໃນ​ຂອບ​ເຂດ​ສິດ​ ​ແລະ ໜ້າ​ທີ່​ ຂອງ​ຕົນ. ເນື້ອໃນ​ຂອງຄຳ​ສັ່ງ​ເປີດການສືບສວນ-ສອບສວນນັ້ນ ​ຕ້ອງບອກວັນ, ເວ​ລາ ແລະ ສະ​ຖານ​ທີ່​ອອກຄຳສັ່ງ, ຊື່ ແລະ ນາມ​ສະ​ກຸນ, ໜ້າ​ທີ່​, ຕຳ​ແໜ່ງ​ ຂອງ​ຜູ້ອອກ​ຄຳ​ສັ່ງ, ເຫດຜົນ ແລະ ພື້ນຖານ ​ທີ່ພາໃຫ້ເປີດ​ການ​ສືບ​ສວນ-ສອບ​ສວນ, ສະ​ຖານການ​ກະ​ທຳ​ຜິດ ແລະ ມາດ​ຕາທີ່ກ່ຽວຂ້ອງ ຕາມທີ່ໄດ້ກໍານົດໄວ້ໃນປະມວນກົດ​ໝາຍ​ອາ​ຍາ ແລະ ກົດໝາຍອື່ນທີ່ໄດ້ກໍານົດໂທດທາງອາຍາ.

ໃນ​ກໍ​ລະ​ນີ​ ທີ່ຫົວໜ້າອົງການສືບ​ສວນ-ສອບ​ສວນ ເປັນ​ຜູ້ອອກ​ຄຳ​ສັ່ງ​ເປີດ​ການສືບສວນ-ສອບ​ສວນ ​ຕ້ອງລາຍງານ​ໃຫ້​ຫົວໜ້າອົງການໄອ​ຍະ​ການ​ຊາບ ໃນ​ທັນ​ໃດ ພ້ອມທັງມອບໝາຍໃຫ້ເຈົ້າໜ້າທີ່ສືບສວນ-ສອບສວນ ດຳ ເນີນການສືບສວນ-ສອນສວນ. ໃນກໍລະນີ ທີ່ຫົວໜ້າອົງການໄອຍະການ ຫາກເປີດການສືບສວນ-ສອບສວນ ກໍອາດຈະມອບໝາຍໃຫ້ພະນັກງານໄອຍະການ ຫຼື ສົ່ງຄຳສັ່ງເປີດການສືບສວນ-ສອບສວນ ໃຫ້ຫົວໜ້າອົງການສືບສວນ-ສອບສວນ ເພື່ອມອບໝາຍໃຫ້ເຈົ້າໜ້າທີ່ສືບສວນ-ສອບສວນ ດຳເນີນການສືບສວນ-ສອບສວນ.

ການເປີດການສືບສວນ-ສອບສວນ ດຳເນີນໄດ້ໃນ ສອງ ກໍລະນີ ຄື:

1.​ ໃສ່ເຫດການຂອງການກະທໍາຜິດ ໃນກໍລະນີ ທີ່ພົບເຫັນຮ່ອງຮອຍຂອງການກະທໍາຜິດ​ ແຕ່ບໍ່ທັນສາ ມາດຮູ້ໄດ້ວ່າ ບຸກຄົນ​ໃດ​ເປັນ​ຜູ້ກະທຳຜິດ;

2. ໃສ່ບຸກຄົນທີ່ຮູ້​ວ່າໄດ້ກະທຳຜິດ.

ໃນກໍລະນີ ການກະທຳຜິດໃນສະຖານ ລະຫຸໂທດ ຫຼື ໂທສານຸໂທດ ທີ່ກົດໝາຍໄດ້ກຳນົດໂທດຕັດອິດສະ ລະພາບສູງສຸດບໍ່ເກີນ ສາມປີ ຖ້າ​ມີ​ຫຼັກ​ຖານ​ຄົບ​ຖ້ວນ​ແລ້ວ ຫົວໜ້າອົງການສືບ​ສວນ-ສອບສວນ ຕ້ອງ​ສະຫຼຸບ ແລ້ວສົ່ງ​ສຳ​ນວນ​ຄະ​ດີ​ ພ້ອມ​ດ້ວຍຂອງກາງ ແລະ ຜູ້ຖືກຫາ ໃຫ້​ອົງການໄອ​ຍະ​ການ ໂດຍ​ບໍ່​ຕ້ອງ​ເປີດ​ການສືບ​ສວນ-ສອບ​ສວນ ກໍ​ໄດ້.

​ຫົວໜ້າອົງການ​ສືບສວນ-ສອບ​ສວນ ຫຼື ຫົວໜ້າອົງການ​ໄອ​ຍະ​ການ ຕ້ອງ​ປ່ຽນ​ແປງ ຫຼື ​ເພີ່ມ​ເຕີມ ​ຄຳ​ສັ່ງ​ເປີດ​ການ​ສືບສວນ-ສອບ​ສວນ​ ທີ່​ໄດ້​ອອກ​ໄປ​ແລ້ວ​ນັ້ນ ​ຖ້າເຫັນ​ວ່າຄຳ​ສັ່ງ​ດັ່ງກ່າວ ຫາກ​ບໍ່​ຖືກຕ້ອງ​ກັບພຶດຕິ​ກຳ​ຕົວ​ຈິງ ຫຼື ຫາກຍັງ​​ຂາດ​ຂໍ້​ກ່າວ​ຫາ​ອື່ນ.

ໃນ​ກໍລະນີ​ທີ່ ອົງການ​ສືບສວນ-ສອບ​ສວນ ຫາກໄດ້​ປ່ຽນ​ແປງ ຫຼື ​ເພີ່ມ​ເຕີມ​ ຄໍາ​ສັ່ງ​ເປີດ​ການສືບສວນ-ສອບ​ສວນຂອງຕົນ ຕ້ອງ​ລາຍ​ງານ​ຄຳ​ສັ່ງດັ່ງກ່າວ ​ໃຫ້ຫົວໜ້າ​ອົງການ​ໄອຍ​ະການ ​ເພື່ອ​ຕິດຕາມກວດກາ ພາຍ​ໃນ​ເວລາ ຊາວ​ສີ່ ຊົ່ວ​ໂມງ ນັບ​ແຕ່​ເວລາໄດ້​ປ່ຽນ​ແປງ ຫຼື ເພີ່ມ​ເຕີມ ເປັນ​ຕົ້ນ​ໄປ.

​​ໃນ​ກໍລະນີ​ທີ່​ ຫົວໜ້າ​ອົງການ​ໄອ​ຍະ​ການ​ ຫາກໄດ້​ປ່ຽນ​ແປງ ຫຼື ​ເພີ່ມ​ເຕີມ​ ຄໍາ​ສັ່ງ​​ເປີດ​ການສືບສວນ-ສອບສວນ ຂອງ​ອົງການ​ສືບສວນ-ສອບ​ສວນ​ນັ້ນ ຕ້ອງ​ສົ່ງ​ຄຳ​ສັ່ງດັ່ງກ່າວ ໄປ​ໃຫ້​ອົງການ​ສືບສວນ-ສອບ​ສວນ ພາຍ​ໃນ​ເວລາ ຊາ​ວສີ່ ຊົ່ວໂມງ ນັບ​ແຕ່​ເວລາໄດ້​ປ່ຽນ​ແປງ ຫຼື ເພີ່ມ​ເຕີມ​ ​ເປັນຕົ້ນ​ໄປ.

ໃນ​ກໍລະນີ​ທີ່​ ຫົວໜ້າ​ອົງການ​ໄອ​ຍະ​ການ​ ຫາກໄດ້​ປ່ຽນ​ແປງ ຫຼື ​ເພີ່ມ​ເຕີມ​ ຄໍາສັ່ງ​​ເປີດ​ການສືບສວນ-ສອບສວນຂອງ​ຕົນ ຕ້ອງ​ລາຍ​ງານຄຳ​ສັ່ງດັ່ງກ່າວ ຕໍ່​ອົງການໄອ​ຍະ​ການ​ຂັ້ນ​ເທິງ​ຖັດນັ້ນ ພາຍ​ໃນ​ເວລາ ຊາ​ວສີ່ ຊົ່ວໂມງ ນັບ​ແຕ່​ເວລາ​ໄດ້​ປ່ຽນ​ແປງ ຫຼື ເພີ່ມ​ເຕີມ ​ເປັນຕົ້ນ​ໄປ.

**ມາດຕາ 92 ສາເຫດທີ່ບໍ່ພາ​ໃຫ້ເປີດການສືບສວນ-ສອບສວນ**

ສາເຫດທີ່ບໍ່ພາໃຫ້ເປີດການສືບສວນ-ສອບສວນ ມີ ດັ່ງນີ້:

1. ບໍ່ມີຂໍ້ມູນຫຼັກຖານໜັກແໜ້ນ;
2. ມີສາເຫດໃດໜຶ່ງ ທີ່ໄດ້ກຳນົດໄວ້ໃນມາດຕາ 6 ຂອງກົດໝາຍສະບັບນີ້.

**ມາດຕາ 93 (ປັບ​ປຸງ) ຄໍາ​ສັ່ງ​ບໍ່​ເປີດ​ການ​ສືບສວນ-ສອບ​ສວນ**

ໃນ​ກໍ​ລະ​ນີ​ທີ່​​ມີສາເຫດໃດໜຶ່ງ ຕາມທີ່ໄດ້ກຳນົດໄວ້ໃນມາດຕາ 92 ຂອງກົດໝາຍສະບັບນີ້ ຫົວໜ້າອົງການສືບ​ສວນ-ສອບ​ສວນ, ຫົວໜ້າ​ອົງການ​ໄອ​ຍະ​ການ ຕ້ອງ​ອອກ​ຄຳ​ສັ່ງ​ບໍ່​​ເປີດ​ການສືບ​ສວນ-​​ສອບ​ສວນ ພ້ອມ​ທັງ​ແຈ້ງ​ຄຳ​ສັ່ງ​ດັ່ງ​ກ່າວ​ ໃຫ້​ບຸກ​ຄົນ ຫຼື ການ​ຈັດ​ຕັ້ງ ທີ່​ໄດ້​ຮ້ອງ​ຟ້ອງ ຫຼື ແຈ້ງ​ຄວາມ​ນັ້ນ​ຊາບ.

ຄູ່ຄວາມ ມີສິດຂໍ​ອຸທອນ ຄຳ​ສັ່ງ​ບໍ່​​ເປີດ​ການສືບ​ສວນ-ສອບ​ສວນ ຂອງ​ຫົວໜ້າອົງການສືບ​ສວນ-ສອບ​ສວນ ​ຕໍ່​ຫົວໜ້າ​ອົງການໄອ​ຍະ​ການຂັ້ນ​ດຽວ​ກັນ ​ແລະ ຄູ່ຄວາມມີສິດຂໍ​ອຸທອນ ຄຳ​ສັ່ງ​ບໍ່​​ເປີດ​ການສືບສວນ-ສອບ​ສວນຂອງ​ຫົວໜ້າ​ອົງການໄອ​ຍະ​ການ ຕໍ່ຫົວໜ້າອົງການໄອຍະການຂັ້ນເທິງຖັດນັ້ນ ໄດ້​ພາຍ​ໃນ​ເວລາ ​ເຈັດວັນ ລັດຖະການ ນັບ​ແຕ່​ວັນຮັບ​ຊາບ​ຄຳ​ສັ່ງ​ ​ເປັນ​ຕົ້ນ​ໄປ. ຫົວໜ້າອົງການໄອຍະການ ຕ້ອງພິຈາລະນາຄຳຮ້ອງຂໍອຸທອນ ຄຳສັ່ງບໍ່ເປີດການສືບ ສວນ-ສອບສວນ ພາຍໃນເວລາ ຫ້າວັນ.

ມາດ​ຕາ **94** ການ​ຕິດ​ຕາມກວດ​ກາ​ ໃນ​ການເປີດ​ການສືບສວນ-ສອບສວນ

ຫົວໜ້າ​ອົງການໄອ​ຍະ​ການ​ ​ມີ​ ສິດ ​ແລະ ໜ້າ​ທີ່​ ຕິດ​ຕາມກວດ​ກາການ​ປະ​ຕິ​ບັດ​ກົດ​ໝາຍ ໃນ​ການ​ເປີດການ​ສືບ​ສວນ-ສອບ​ສວນ.

ໃນ​ກໍ​ລະ​ນີ​ທີ່​ ຫົວໜ້າອົງການສືບ​ສວນ-ສອບ​ສວນ ຫາກ​ໄດ້​ອອກ​ຄຳ​ສັ່ງ​ເປີດ​ການສືບ​ສວນ-ສອບ​ສວນ ໂດຍ​ບໍ່​ມີ​ຂໍ້ມູນໜັກແໜ້ນ​ທາງ​ດ້ານ​ກົດ​ໝາຍ​ ຫົວໜ້າ​ອົງການໄອ​ຍະ​ການ ຕ້ອງອອກຄຳສັ່ງ​ລົບ​ລ້າງ​ຄຳ​ສັ່ງ​ເປີດການ​ສືບສວນ-ສອບ​ສວນ ຂອງຫົວໜ້າອົງການສືບສວນ-ສອບສວນ ແລ້ວອອກຄຳສັ່ງ​ຊັດມ້ຽນ​ຄະ​ດີ.

ໃນ​ກໍ​ລະ​ນີ​ທີ່ ຫົວໜ້າອົງການສືບ​ສວນ-​​ສອບ​ສວນ ​ອອກຄຳສັ່ງ​ບໍ່ເປີດ​ການສືບສວນ-ສອບສວນ ໂດຍ​ບໍ່​ມີ​ເຫດຜົນ​ພຽງ​ພໍ​​ ຫົວໜ້າ​ອົງການໄອ​ຍະ​ການ ຕ້ອງອອກຄຳສັ່ງລົບລ້າງຄຳສັ່ງບໍ່ເປີດການສືບສວນ-ສອບສວນ ແລ້ວອອກຄຳສັ່ງເປີດການສືບສວນ-ສອບສວນ ດ້ວຍ​ຕົນ​ເອງ.

**ມາດຕາ 95 (ປັບປຸງ) ການ​ເຄື່ອນ​ໄຫວ ຂອງເຈົ້າໜ້າທີ່ສືບ​ສວນ-ສອບ​ສວນ**

ເມື່ອ​ໄດ້​ຮັບຄຳ​ຮ້ອງ​ຟ້ອງ ຫຼື ການ​ແຈ້ງ​ຄວາມ, ການ​ເຂົ້າສະ​ເໜີຕົວ ຫຼື ການພົບ​ເຫັນ​ຮ່ອງຮອຍຂອງ​ການ​ກະ ທຳ​ຜິດ ຊຶ່ງ​ມີ​ພື້ນຖານຢ່າງໜັກແໜ້ນ ກ່ຽວ​ກັບ​ການ​ກະ​ທຳ​ຜິດ​ແລ້ວ ເຈົ້າ​ໜ້າ​ທີ່ສືບ​ສວນ-ສອບ​ສວນ ຕ້ອງ​ລາຍ​ງານ​ໃຫ້ຫົວໜ້າອົງການສືບສວນ-ສອບສວນ ເພື່ອລາຍງານ ໃຫ້ຫົວໜ້າ​ອົງການໄອ​ຍະ​ການຊາບ ພາຍ​ໃນເວລາ ຊາວ​ສີ່​ ຊົ່ວ​ໂມງ.

ໃນກໍລະນີທີ່ີມີຄວາມຈຳເປັນຮີບດ່ວນ ຕ້ອງໄດ້ດຳເນີນການສືບສວນ-ສອບສວນນັ້ນ ​ຫົວໜ້າອົງການສືບ​ສວນ-ສອບ​ສວນ ຕ້ອງ​ອອກ​ຄຳ​ສັ່ງ​ເປີດ​ການສືບ​ສວນ-ສອບ​ສວນ ພ້ອມທັງລາຍງານໃຫ້ຫົວໜ້າອົງການໄອຍະການຊາບ ພາຍໃນເວລາ ຊາວສີ່ ຊົ່ວໂມງ ນັບແຕ່ເວລາອອກຄຳສັ່ງເປີດການສືບສວນ-ສອບສວນ ເປັນຕົ້ນໄປ.

​ເມື່ອອົງການ​ສືບສວນ​-ສອບ​ສວນ ​ໄດ້​ຮັບ​ຄຳ​ສັ່ງ​ເປີດ​ການ​ສືບສວນ-ສອບ​ສວນແລ້ວ ຕ້ອງ​ດຳ​ເນີນການສືບ ສວນ-ສອບສວນ ແລະ ​ນຳ​ໃຊ້​ວິທີ​ການສືບສວນ-ສອບ​ສວນ ແລະ ມາດ​ຕະ​ການສະກັດ​ກັ້ນ ຕາມທີ່​ໄດ້​ກຳນົດໄວ້​ໃນ​ກົດໝາຍສະບັບ​ນີ້.

**ມາດຕາ 96 ສະຖາ​ນທີ່​ດຳ​ເນີນ​ການ​ສືບສວນ-ສອບ​ສວນ**

ການ​ສືບສວນ-ສອບສວນ ໃຫ້ດໍາ​ເນີນຢູ່ສະຖານ​ທີ່ ບ່ອນການກະທຳ​ຜິດ​ໄດ້​ເກີດ​ຂຶ້ນ.

ໃນ​ກໍລະນີ​ ທີ່​ບໍ່​ສາມາດ​ຮູ້​ໄດ້​ແນ່ນອນ ສະຖານ​ທີ່​ບ່ອນ​ການ​ກະທຳ​ຜິດ​ເກີດ​ຂຶ້ນ ກໍໃຫ້​ດຳ​ເນີນຢູ່​ບ່ອນ​ພົບ​ເຫັນ, ບ່ອນ​ຢູ່ ຫຼື ບ່ອນ​ຈັບ​ຕົວ ​ຜູ້ຖືກ​ຫາ. ​

ໃນ​ກໍ​ລະ​ນີ ເຈົ້າ​ໜ້າ​ທີ່​ສືບສວນ-ສອບ​ສວນ​ ຫາກໄດ້​ພົບ​ເຫັນ​ການ​ກະທຳ​ຜິດ ທີ່​ບໍ່​ຢູ່​ໃນຄວາມຮັບຜິດ​ຊອບ​ຂອງ​ຕົນ​ ກໍຕ້ອງ​ອອກ​ຄຳ​ສັ່​ງ​ເປີດ​ການ​ສືບສວນ-ສອບ​ສວນ ​ເພື່ອ​ເກັບໂ​ຮມ​ເອົາ​ຂໍ້​ມູນ​ຫຼັກ​ຖານ ທີ່​ຈຳ​ເປັນ ​ແລະ ຮີບ​ດ່ວນ​ໃນ​ເບື້ອງ​ຕົ້ນ ​ແລ້ວ​ສົ່ງ​ໃຫ້​ອົງການສືບສວນ-ສອບ​ສວນ ທີ່​ມີ​ສິດ ​ແລະ ໜ້າ​ທີ່​ ດຳ​ເນີນ​ການ​ສືບສວນ-ສອບ​ສວນ.

**ມາດຕາ 97 ການກະທຳຜິດທີ່ເກີດຂຶ້ນຢູ່ຫຼາຍສະຖານທີ່**

ໃນກໍລະນີທີ່ຜູ້ກະທຳຜິດ ຫາກໄດ້ກະທຳຜິດຢູ່ຫຼາຍເຂດ ຫຼື ຫຼາຍແຂວງ ​​ໃຫ້​ເອົາບ່ອນການກະທຳຜິດສຸດທ້າຍ ເປັນບ່ອນດຳເນີນຄະດີ.

ຖ້າຫາກມີ​ການ​ກະທຳ​ຜິ​ດຫຼາຍ​ອັນ ຫຼື ຫຼາຍສະຖານ ໃຫ້ຖືເອົາບ່ອນການກະທຳຜິດ ທີ່ໜັກກວ່າໝູ່ນັ້ນ ເປັນບ່ອນດຳເນີນຄະດີ.

**ມາດຕາ 98 ການ​ມອບ​ໝາຍ​ໃຫ້ ເຈົ້າໜ້າທີ່​ສືບສວນ-ສອບ​ສວນ ຫຼື ພະນັກງານໄອຍະການ ດຳ​ເນີນ​ການ​ສືບສວນ-ສອບສວນ**

ໃນ​ການດຳ​ເນີນ​ຄະດີ​ອາຍາ ຫົວໜ້າ​ອົງການ​ສືບສວນ-ສອບ​ສວນ ຫຼື ຫົວໜ້າອົງການໄອ​ຍະ​ການ ມີ​ສິດມອບໝາຍ​ໃຫ້ເຈົ້າໜ້າທີ່​ສືບສວນ-ສອບ​ສວນ ຫຼື ພະນັກງານໄອຍະການ ຜູ້ໜຶ່ງ ຫຼື ຫຼາຍ​ຄົນ ແລ້ວ​ແຕ່​ກໍລະ​ນີ ເພື່ອ​ດຳ​ເນີນ​ການ​ສືບສວນ-ສອບ​ສວນ.

**ມາດຕາ 99 ການ​ມອບປະ​ເດັນການ​ສືບສວນ-ສອບ​ສວນ​**

ໃນ​ກໍລະນີ​ ທີ່​ມີ​ຄວາມ​ຈຳ​ເປັນ​ຕ້ອງ​ໄດ້​ເກັບ​ໂຮມ​ເອົາ​ຂໍ້​ມູນ​ຫຼັກ​ຖານ ທີ່ຢູ່​ນອກ​ເຂດ​ພື້ນ​ທີ່​ຄວາມຮັບຜິດຊອບຂອງ​ຕົນ ຫົວ​ໜ້າ​ອົງການ​ສືບ​ສວນ-ສອບ​ສວນ ມີ​ສິດມອບ​ໃຫ້​ອົງການ​ສືບສວນ-ສອບ​ສວນ ​ທີ່​ມີ​ສິດ ​ແລະ ໜ້າ​ທີ່​ໃນ​ພື້ນ​ທີ່​ກ່ຽວຂ້ອງ ​ເກັບ​ໂຮມເອົາຂໍ້​ມູນຫຼັກ​ຖານ​ຕາມ​ປະ​ເດັນ ແລ້ວ​ສົ່ງ​ໃຫ້​ຕົນ​ກໍ​ໄດ້.

ປະ​ເດັນ​ການ​ສືບສວນ-ສອບ​ສວນ ຕ້ອງ​ເຮັດ​ເປັນ​ລາຍ​ລັກ​ອັກສອນ ໃນນັ້ນຕ້ອງ​ກຳນົດ​ເຫດການຂອງ​ການ​ ກະທຳ​ຜິດໂດຍ​ຫຍໍ້ ​ແລະ ສະ​ເໜີ​ບັນຫາ​ແຕ່ລະ​ຢ່າງ​​ທີ່​​ຕ້ອງການໃຫ້​ລະອຽດຈະ​ແຈ້ງ ເພື່ອ​ໃຫ້​ອົງການ​ສືບ​ສວນ-ສ​ອບສວນອື່ນ ປະຕິບັດ​​ແທນ.

ອົງການ​ສືບສວນ-ສອບ​ສວນ ທີ່​ໄດ້ຮັບປະ​ເດັນ​ນັ້ນ ຕ້ອງ​ປະຕິບັດ​ໃຫ້​ສຳ​ເລັດ ​ແລ້ວ​ສົ່ງ​ໃຫ້ອົງການ​ສືບສວນ-ສອບ​ສວນ ທີ່​​ໄດ້​ມອບ​ປະ​ເດັນ ພາຍ​ໃນ​ເວລາທີ່ໄດ້ ກຳນົດ​ໄວ້​ໃນ​ປະ​ເດັນ.

**ມາດຕາ 100 ບົດບັນທຶກການສືບສວນ-ສອບສວນ**

ໃນການດຳເນີນການສືບສວນ-ສອບສວນ ຫົວໜ້າ​ອົງການ​ສືບສວນ-ສອບ​ສວນ, ເຈົ້າໜ້າທີ່ສືບສວນ-ສອບສວນ, ຫົວໜ້າອົງການໄອຍະການ ຫຼື ພະນັກງານ​ໄອຍະການ ຕ້ອງເຮັດບົດບັນທຶກຢ່າງ​ຖືກຕ້ອງ.

ເນື້ອໃນບົດບັນທຶກການສືບສວນ-ສອບສວນ ມີ ດັ່ງນີ້:

1. ວັນທີ, ເດືອນ, ປີ ແລະ ສະຖານທີ່ ດຳເນີນການສືບສວນ-ສອບສວນ, ເວລາເລີ່ມຕົ້ນ ແລະ ສິ້ນສຸດການສືບສວນ-ສອບສວນ;
2. ຊື່ ແລະ ນາມສະກຸນ, ຕຳແໜ່ງ, ໜ້າທີ່, ບ່ອນປະຈຳການຂອງເຈົ້າໜ້າທີ່ ແລະ ຜູ້ບັນທຶກ; ໃນກໍລະນີ ມີເຈົ້າໜ້າທີ່ເຂົ້າຮ່ວມຫຼາຍຄົນ ກໍຕ້ອງບອກຊື່ ແລະ ນາມສະກຸນ, ຕຳແໜ່ງ, ໜ້າທີ່, ບ່ອນປະຈຳການ ຂອງແຕ່ລະຄົນ;
3. ຊື່ ແລະ ນາມສະກຸນ, ອາຍຸ, ສັນຊາດ, ອາຊີບ, ທີ່ຢູ່ ຂອງຜູ້ເຂົ້າຮ່ວມໃນການດຳເນີນຄະດີ ແຕ່ລະຄົນ, ສຳລັບຜູ້ຖືກ​ສົງ​ໄສ, ຜູ້ຖືກ​ຫາ, ຈຳ​ເລີຍ, ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​ແພ່ງນັ້ນ ໃຫ້​ເອົາຊີ​ວະ​ປະຫວັດ​ຂອງ​ແຕ່ ລະຄົນ​;
4. ຂໍ້ກ່າວຫາ;
5. ເນື້ອໃນຂອງການສືບສວນ-ສອບສວນ (ຄຳໃຫ້ການ, ຜົນການສອບຖາມຊ້ອງໜ້າ, ການຊັນນະສູດ, ການທົດສອບຂໍ້ມູນຄືນໃໝ່, ການຊີ້ຕົວ ແລະ ການຢັ້ງຢືນ, ການກວດຄົ້ນ, ການຍຶດ ຫຼື ອາຍັດຊັບ);
6. ຮູບຖ່າຍ, ພາບ ຫຼື ສຽງບັນທຶກ, ຮອຍມື, ຮອຍ​ຕີນ, ຄາບເລືອດ ແລະ ວັດຖຸອື່ນ ຖ້າ​ຫາກ​ມີ.

ພາຍຫຼັງທີ່ໄດ້ເຮັດບົດບັນທຶກການສືບສວນ-ສອບສວນແລ້ວ ຕ້ອງໃຫ້ຜູ້ກ່ຽວ​ອ່ານ​ເອງ ຫຼື ອ່ານ​ໃຫ້​ຜູ້ກ່ຽວ​ຟັງ ພ້ອມທັງຖາມຄຳເຫັນຂອງຜູ້ກ່ຽວແລ້ວ ຈຶ່ງໃຫ້​ລົງລາຍເຊັນ ແລະ ແປະໂປ້ມືໃສ່.

ຫົວໜ້າ​ອົງການ​ສືບສວນ-ສອບ​ສວນ, ​ເຈົ້າໜ້າທີ່​ສືບ​ສວນ-ສອບ​ສວນ, ຫົວໜ້າ​ອົງການ​ໄອ​ຍະ​ການ ຫຼື ພະ ນັກງານ​ໄອ​ຍະ​ການ ບໍ່​ອະນຸຍາດ​ໃຫ້ເພີ່ມ​ເຕີມ, ຕັດ​ອອກ ຫຼື ປ່ຽນ​ແປງ​ບົດບັນທຶກ.

ຖ້າ​​ຫາກມີ​ການ​ຂີດ​ຂ້າ ຫຼື ເພີ່ມ​ເຕີມ ​ຂໍ້​ຄວາມໃນ​ບົດ​ບັນ​ທຶກການສືບສວນ-ສອບສວນ​​ແລ້ວ ​ໃຫ້​ລົງ​ລາຍ​ເຊັນຢັ້ງ​ຢືນ, ​ສ່ວນ​ຜູ້ຖືກ​ຫານັ້ນ ຍັງ​ຕ້ອງ​ແປະ​ໂປ້​ມື​​​​ໃສ່ ​ຕໍ່​ໜ້າ​ແຖວ​ບ່ອນມີ​ການ​ຂີດ​ຂ້າ ຫຼື ເພີ່ມ​ເຕີມ​ນັ້ນ.

ຖ້າ​​ບົດ​ບັນ​ທຶກ​ການ​ສືບສວນ-ສອບ​ສວນ ຫາກມີຫຼາຍ​ກວ່າໜຶ່ງ​​ໜ້າ​ເຈ້ຍ​​ ​ ໃຫ້​ຜູ້ຖືກ​ສອບ​ສວນ ​ເຊັນ ​ແລະ​ແປະໂປ້​ມື ຢັ້ງຢືນໄວ້ໃນ​ແຕ່ລະ​ໜ້າ​ເຈ້ຍ.

ໃນ​ກໍ​ລະ​ນີ​ ທີ່​ຜູ້ເຂົ້າຮ່ວມຫາກ​ບໍ່​ຍອມ​ລົງ​ລາຍ​ເຊັນ ແລະ ແປະ​ໂປ້​ມື​ໃສ່​ບົດ​ບັນທຶກການສືບສວນ-ສອບສວນ​ໃຫ້​ໝາຍ​ເຫດ​ໄວ້​ໃນ​ຕອນ​ທ້າຍ​ຂອງບົດ​ບັນ​ທຶກ ແລ້ວລົງລາຍເຊັນຢັ້ງຢືນໄວ້.

ບົດບັນ​ທຶກ​ການ​ສືບສວນ-ສອບ​ສວນ ໃຫ້​ເຮັດ​ເປັນ ສາມ​ ສະ​ບັບ ຄື ສະ​ບັບ​ໜຶ່ງ ​ປະ​ກອບ​ໃສ່​ສຳ​ນວນ​ຄະດີ, ອີກໜຶ່ງສະບັບ ​ໃຫ້ເຈົ້າ​ໜ້າ​ທີ່ີ່ສືບ​ສວນ-​​ສອບ​ສວນທີ່ກ່ຽວຂ້ອງເກັບ​ມ້ຽນ​ໄວ້ ແລະ​ ​ໜຶ່ງສະບັບອີກມອບໃຫ້​ຜູ້ໃຫ້​ການ.

**ມາດຕາ 101 ການ​ຮັກສາຄວາມລັບ ຂ​ອງການ​ສືບສວນ-ສອບ​ສວນ**

​ໃນ​ກໍລະນີ​ຈຳ​ເປັນ ເພື່ອຮັກສາຄວາມລັບໃນການສືບສວນ-ສອບສວນ ຫົວໜ້າ​ອົງການ​ສືບສວນ-ສອບ​ສວນ, ເຈົ້າໜ້າທີ່​ສືບສວນ-ສອບ​ສວນ, ຫົວໜ້າອົງການໄອຍະການ ຫຼື ພະນັກງານໄອຍະການ ​ຕ້ອງ​ແຈ້ງໃຫ້ຜູ້ເຂົ້າຮ່ວມໃນການດຳເນີນຄະດີຮູ້ລ່ວງໜ້າ ກ່ຽວ​ກັບ​ການບໍ່ອະນຸຍາດໃຫ້ເປີດເຜີຍຄວາມລັບ. ການແຈ້ງດັ່ງກ່າວ ຕ້ອງບັນທຶກ​ໄວ້. ຜູ້ເຂົ້າ​ຮ່ວມທີ່​​ໄດ້ລະ​ເມີດ ຈະ​ມີ​ຄວາມ​ຮັບຜິດຊອບທາງອາຍາ.

**ມາ​ດຕາ 102 ການ​ພິຈາລະນາ​ຄຳ​ຮ້ອງ​ຂໍ ​ຂອງ​ຜູ້ເຂົ້າຮ່ວມໃນການດຳເນີນຄະດີ**

ໃນ​ກໍລະນີ ທີ່​ຜູ້ເຂົ້າຮ່ວມໃນການດຳເນີນຄະດີ ​ຫາກໄດ້​ຮ້ອງ​ຂໍກ່ຽວ​ກັບບັນຫາໃດໜຶ່ງ ເຊັ່ນ ການພິສູດຫຼັກຖານ, ການທົດສອບຂໍ້ມູນຄືນໃໝ່, ການຍຶດ ຫຼື ອາຍັດຊັບ ເພື່ອໃຊ້ແທນຄ່າເສຍຫາຍນັ້ນ ຫົວໜ້າອົງການສືບສວນ-ສອບສວນ ຫຼື ຫົວໜ້າອົງການໄອຍະການ ຕ້ອງ​ພິຈາລະນາ​ແກ້ໄຂຄຳ​ຮ້ອງ​ຂໍນັ້ນ ພາຍ​ໃນ​ເວລາ ເຈັດວັນ ນັບ​ແຕ່​ວັນ​ໄດ້​ຮັບ​ຄຳ​ຮ້ອງ​ຂໍ​ ເປັນ​ຕົ້ນ​ໄປ ແລະ ຕ້ອງແຈ້ງຜົນຂອງການພິຈາລະນາ ​ເປັນລາຍລັກອັກສອນຂອງ​ຕົນ ໃຫ້ເຈົ້າຂອງຄຳຮ້ອງນັ້ນຊາບ.

ໃນກໍລະນີທີ່ ຫົວໜ້າອົງການ​ສືບສວນ-ສອບ​ສວນ ຫຼື ຫົວໜ້າອົງການໄອຍະການ ຫາກບໍ່ເຫັນດີແກ້ໄຂ ຫຼື ບໍ່​ພິຈາລະນາແກ້​ໄຂ ພາຍ​ໃນ​​ເວລາ ​ເຈັດ​ວັນ ​ເຈົ້າ​ຂອງ​ຄຳ​ຮ້ອງ​ ມີ​ສິດຂໍ​ອຸທອນການຕົກລົງ ຕໍ່ຫົວໜ້າ​ອົງການ​​ໄອ​ຍະ​ການຂັ້ນດຽວກັນ ແລະ ຂໍອຸທອນການຕົກລົງ ຂອງຫົວໜ້າອົງການໄອຍະການ ຕໍ່ຫົວໜ້າອົງການໄອຍະການຂັ້ນເທິງຖັດນັ້ນ ​ພາຍ​ໃນ​ເວລາ ​ເຈັດວັນ​ ນັບ​ແຕ່​ວັນ​ຮັບ​ຊາບ​ການຕົກ​ລົງ​ນັ້ນ​ ເປັນ​ຕົ້ນ​ໄປ. ການຕົກລົງຂອງຫົວໜ້າອົງການໄອຍະການຂັ້ນອຸທອນ ເປັນການຕົກລົງຂັ້ນສຸດທ້າຍ.

ຫົວໜ້າອົງການໄອຍະການທີ່ໄດ້ຮັບຄຳຮ້ອງຂໍອຸທອນນັ້ນ ຕ້ອງພິຈາລະນາແກ້ໄຂ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບຄຳຮ້ອງຂໍອຸທອນ ເປັນຕົ້ນໄປ.

**ມາດຕາ 103 ການ​ຮ້ອງ​ຂໍຄ່າ​ເສຍ​ຫາຍ​ ​ໃນ​ເວລາ​ດຳ​ເນີນ​ການ​ສືບສວນ-ສອບ​ສວນ**

​ຜູ້ຖືກ​ເສຍ​ຫາຍ ຫຼື ຜູ້ຕາງໜ້າ​ຂອງ​ຜູ້ກ່ຽວ ມີ​ສິດ ຮ້ອງຂໍ​ຄ່າ​ເສຍ​ຫາຍທີ່​ເນື່ອງ​ມາ​ຈາກ​ການ​ກະທຳ​ຜິດທາງອາຍາ ໃນ​ເວລາ​ດຳ​ເນີນ​ການ​ສືບສວນ-ສອບ​ສວນ. ໃນ​ກໍລະນີ​ທີ່​ຜູ້ຮ້ອງ​ຂໍ ຫາກ​ບໍ່​ຮູ້​ສິດ​ດັ່ງກ່າວ ຫົວໜ້າ​ອົງການ​ສືບສວນ-ສອບ​ສວນ, ເຈົ້າໜ້າທີ່ສືບສວນ-ສອບ​ສວນ, ຫົວໜ້າອົງການໄອຍະການ​ ຫຼື ພະນັກງານໄອຍະການ ຕ້ອງ​ອະ​ທິບາຍ​ໃຫ້​ຜູ້ກ່ຽວຊາບ.

ການ​ຮ້ອງ​ຂໍ​ຄ່າ​ເສຍຫາຍ​​ ສາມາດ​ເຮັດ​ເປັນ​ລາຍ​ລັກ​ອັກສອນ ຫຼື ທາງ​ປາກ​ເປົ່າ ກໍ​ໄດ້.

ໃນ​ກໍລະນີ ການ​ຮ້ອງ​ຂໍ​ຄ່າ​ເສຍ​ຫາຍ​​ທາງ​ປາກ​ເປົ່າ ຫົວໜ້າ​ອົງການ​ສືບສວນ-ສອບ​ສວນ, ເຈົ້າໜ້າທີ່ສືບສວນ-ສອບ​ສວນ, ຫົວໜ້າອົງການໄອຍະການ​ ຫຼື ພະນັກງານໄອຍະການ ຕ້ອງ​ເຮັດ​ບົດ​ບັນທຶກ​ເອົາ​ການຮ້ອງຂໍດັ່ງກ່າວ ຢ່າງລະອຽດ ແລະ ຄົບຖ້ວນ. ບົດບັນທຶກ ກ່ຽວກັບການຮ້ອງຂໍຄ່າເສຍຫາຍ ​ໃຫ້ເກັບໄວ້ໃນສຳນວນຄະດີ.

**ມາດຕາ 104 ກາ​ນ​ເປັນ​ຜູ້ຮັບຜິດຊອບ​ທາງ​ແພ່ງ**

ເມື່ອ​ມີ​ການ​ຮ້ອງ​ຂໍ​ຄ່າ​ເສຍ​ຫາຍ ຫົວໜ້າ​ອົງການ​ສືບສວນ-ສອບ​ສວນ, ​ເຈົ້າໜ້າທີ່ສືບສວນ-ສອບ​ສວນ, ຫົວໜ້າອົງການໄອຍະການ ຫຼື ພະນັກງານໄອຍະການ ຕ້ອງ​ໄດ້​ຄົ້ນ​ຄວ້າພິຈາລະນາ​ ກ່ຽວ​ກັບບຸກຄົນ​ ຫຼື ການຈັດຕັ້ງ ທີ່​ຈະ​ເປັນ​ຜູ້ຮັບຜິດຊອບ​ທາງ​ແພ່ງ.

​ໃນ​ກໍລະນີ ທີ່ຜູ້ຖືກຫາ ຫາກແມ່ນຜູ້ຮັບໃຊ້ວຽກ ຫຼື ຜູ້ບໍ່ມີຄວາມສາມາດທາງດ້ານການປະພຶດ ໃຫ້ບຸກຄົນ ຫຼື ການຈັດ​ຕັ້ງ ທີ່ໃຊ້ວຽກ​ ຫຼື ຄຸ້ມຄອງບຸກຄົນດັ່ງກ່າວ ​ເປັນ​ຜູ້ຮັບຜິດຊອບ​ທາງ​ແພ່ງ.

**ມາດຕາ 105 ການ​ເຂົ້າ​ຮ່ວມ​ ຂອງ​ຜູ້ແປ​ພາສາ ໃນການສືບສວນ-ສອບສວນ**

ໃນ​ກໍລະນີ​ ທີ່​ມີ​ຄວາມ​ຈຳ​ເປັນ ຕ້ອງ​​ເຊີນ​ເອົາ​ບຸກຄົນ​ໃດ​ໜຶ່ງ ຊຶ່ງຮູ້​ພາສາ​ທີ່​ກ່ຽວຂ້ອງດີມາ​ເປັນ​ຜູ້ແປ​ພາສາ ​ເຖິງ​ວ່າ​ ຫົວໜ້າອົງການ​ສືບສວນ-ສອບ​ສວນ, ເຈົ້າໜ້າທີ່​ສືບສວນ-ສອບສວນ, ຫົວໜ້າອົງການໄອຍະການ ຫຼື ພະນັກງານໄອຍະການ ຈະ​ຮູ້​ພາສາ​ທີ່​ຕ້ອງການ​ແປ​ນັ້ນເປັນຢ່າງ​ດີກໍ​ຕາມ.

​​ເຈົ້າ​ໜ້າ​ທີ່ ທີ່​ກ່ຽວຂ້ອງ ຕ້ອງແຈ້ງ​ ​ສິດ ​ແລະ ພັນທະ​ ລວມທັງຄວາມ​ຮັບຜິດຊອບ ​ໃຫ້ຜູ້ແປ​ພາສາ ​ແລະ ເຮັດບົດບັນທຶກໄວ້ ໂດຍໃຫ້ຜູ້ກ່ຽວ​ເຊັນຢັ້ງຢືນ​.

**ມາດຕາ 106 (ປັບປຸງ) ບຸກຄົນທີ່ບໍ່ສາມາດເປັນ​ຜູ້ແປ​ພາສາ, ຜູ້ຊ່ຽວຊານ ຫຼື ຜູ້ຊຳນານງານ**

ບຸກຄົນ​ທີ່​ບໍ່​ສາມາດຖືກ​ແຕ່ງ​ຕັ້ງ​ໃຫ້​​ເປັນ​ຜູ້ແປ​ພາ​ສາ, ຜູ້ຊ່ຽວຊານ ຫຼື ຜູ້ຊຳນານງານ ມີ​ ດັ່ງ​ນີ້:

1. ຜູ້ຖືກ​ເສຍ​ຫາຍ, ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​ແພ່ງ, ​ຍາດ​ພີ່ນ້ອງ​ ຂອງ​ໂຈດ​ທາງແພ່ງ ຫຼື ຜູ້ຖືກ​ຫາ​ໃນ​ຄະດີ;
2. ບຸກຄົນ​ທີ່​ເປັນ​ພະຍານ​ໃນ​ຄະດີ​, ຜູ້ປົກ​ປ້ອງ, ຜູ້ຕາງໜ້າ​ ຂອງ​ຜູ້ຖືກ​ເສຍຫາຍ, ​ໂຈດ​ທາງ​ແພ່ງ, ຜູ້ຮັບ ຜິດຊອບ​ທາງ​ແພ່ງ, ຫົວໜ້າ ຫຼື ຮອງຫົວໜ້າ ອົງການສືບສວນ-ສອບສວນ, ເຈົ້າໜ້າທີ່​ສືບສວນ-ສອບ​ສວນ, ຫົວໜ້າ ຫຼື ຮອງຫົວໜ້າ ອົງການໄອຍະການ, ພະນັກງານໄອ​ຍະ​ການ, ຜູ້ຊ່ວຍພະນັກງານໄອຍະການ, ປະທານ ຫຼື ຮອງປະ ທານສານ, ຜູ້ພິພາກສາ, ຜູ້ຊ່ວຍຜູ້ພິພາກສາ ແລະ ຈ່າສານ;
3. ບຸກຄົນ ຫຼື ຍາດ​ພີ່​ນ້ອງ ​ຂອງ​ຜູ້ມີ​ຜົນ​ປະ​ໂຫຍ​ດ​ໃນ​ຄະດີ.

**ມາດຕາ 107 ການ​ຮັບປະກັນ​ການ​ໃຊ້​​ແທນ​ຄ່າ​ເສຍ​ຫາຍ​**

ເພື່ອ​ຮັບປະກັນ​ການ​ໃຊ້​ແທນຄ່າ​ເສຍ​ຫາຍ​ ຕາມ​ການ​ຮ້ອງ​ຂໍ​ຂອງ​ຜູ້ຖືກ​ເສຍ​ຫາຍ ຫຼື ຜູ້ຕາງໜ້າຂອງ​ຜູ້ກ່ຽວ ຫົວໜ້າອົງການ​ສືບສວນ-ສອບ​ສວນ ຫຼື ຫົວໜ້າອົງການ​ໄອ​ຍະ​ການ ຕ້ອງພິຈາລະນາ ອອກ​ຄຳ​ສັ່ງ ​ຍຶດ ຫຼື ອາ​ຍັດຊັບ ຂອງ​ຜູ້ຖືກ​ຫາ ຫຼື ຜູ້ຮັບຜິດຊອບ​ທາງແພ່ງ ຕາມ​ທີ່​ໄດ້ກຳນົດ​ໄວ້​ໃນມາດຕາ 128 ຂອງ​ກົດໝາຍສະບັບ​ນີ້.

ໃນ​ກໍລະນີ​ ທີ່​ການ​ກະທຳ​ຜິດ​ ​ຫາກໄດ້​ສ້າງ​ຄວາມ​ເສຍ​ຫາຍ​ໃຫ້ແກ່​ອົງການ​ລັດ, ແນວລາວສ້າງຊາດ, ອົງການ​ຈັດ​ຕັ້ງມະຫາຊົນ ຫຼື ອົງການ​ຈັດ​ຕັ້ງ​ສັງຄົມ ຫົວໜ້າອົງການສືບສວນ-ສອບ​ສວນ ຫຼື ຫົວໜ້າ​ອົງ​ການ​ໄອ​ຍະ​ການ ​ໂດຍ​ໜ້າ​ທີ່ ຕ້ອງ​ອອກ​ຄຳ​ສັ່ງ ​ຍຶດ ຫຼື ອາ​ຍັດ​ ຊັບ ຂອງ​ຜູ້ຖືກ​ຫາ ຫຼື ຜູ້ຮັບຜິດຊອບ​ທາງ​​ແພ່ງ ຕາມ​ທີ່​ໄດ້​ກຳນົດ​ໄວ້​ໃນມາດຕາ 128 ຂອງກົດໝາຍ​ສະບັບ​ນີ້.

ການ​ຍຶດ ຫຼື ອາ​ຍັດຊັບ ​ເພື່ອ​ຮັບ​ປະກັນ​ການ​ໃຊ້​ແທນ​ຄ່າ​ເສຍ​ຫາຍ ຕ້ອງ​ຢູ່​ໃນ​ຂອບ​ເຂດ​ຂອງ​ມູນ​ຄ່າຄວາມເສຍຫາຍ.

**ມາດຕາ 108 ​ການ​ຍຶດ ​ຫຼື ອາ​ຍັດຊັບ, ​ວັດ​ຖຸສິ່ງ​ຂອງ ​**

​ໃນ​ກໍ​ລະ​ນີ​ ທີ່​ໄດ້​ຮູ້​ແຈ້ງ​ກ່ຽວ​ກັບ​ປະ​ເພດ, ຈຳ​ນວນ ແລະ ສະຖານ​ທີ່​ເກັບ​ມ້ຽນ​ຊັບ, ວັດ​ຖຸ​ສິ່ງ​ຂອງ​ທີ່​ພົວ​ພັນ​ກັບການ​ກະທຳ​ຜິດ ແລະ ຈະ​ນຳ​ໃຊ້​ເປັນ​ປະ​ໂຫຍດໃນ​ການ​ດຳ​ເນີນ​ຄະ​ດີ​ ຫົວໜ້າອົງການສືບ​ສວນ-ສອບ​ສວນ ຫຼື ຫົວໜ້າອົງການໄອ​ຍະ​ການ ຕ້ອງ​ອອກ​ຄຳ​ສັ່ງ​ ຍຶດ ຫຼື ອາ​ຍັດຊັບ, ວັດຖຸ​ສິ່ງ​ຂອງ ນັ້ນ.

ໃນກໍລະນີທີ່ ຊັບ, ວັດຖຸສິ່ງຂອງ ທີ່ຍຶດ ຫຼື ອາຍັດ ຈະເກີດຄວາມເສຍຫາຍ ຫົວໜ້າອົງການສືບສວນ-ສອບສວນ ຫຼື ຫົວໜ້າອົງການໄອຍະການ ຕ້ອງແຕ່ງຕັ້ງຄະນະກຳມະການ ເພື່ອແກ້ໄຂ.

ໃນກໍລະນີທີ່ມີ ຫຼັກຖານຢັ້ງຢືນວ່າ ຊັບ, ວັດຖຸສິ່ງຂອງ ທີ່ຍຶດ ຫຼື ອາຍັດ ຫາກເປັນກຳມະສິດ ທີ່ຖືກຕ້ອງຂອງຜູ້ຖືກ​ເສຍຫາຍ​ ກໍໃຫ້ສົ່ງຄືນ​ແກ່​ຜູ້​ກ່ຽວ.

**ມາດຕາ 109 ​ການ​ໂຮມ​ ຫຼື ​ແຍກຄະດີ​ອາຍາ ​ເພື່ອ​ດຳ​ເນີນ​ການ​ສືບສວນ-ສອບສວນ**

ຜູ້ຖືກ​ຫາ ​ຜູ້ໜຶ່ງ​ ທີ່ກະທໍາ​ຜິດຫຼາຍສະຖານ ຫຼື ຜູ້ຖືກ​ຫາຫຼາຍ​ຄົນ ໄດ້ຮ່ວມ​ກັນກະທຳ​ຜິດ​​ໃນສະຖານດຽວ ຫຼື ຫຼາຍສະຖານ ລວມທັງ ຜູ້ປິດບັງການກະທຳ​ຜິດ ​ໃຫ້ດຳ​ເນີນ​ການ​ສືບສວນ-ສອບ​ສວນ​ ​ເປັນ​ຄະດີ​ດຽວ.

ການສືບສວນ-ສອບສວນຄະດີ​ອາຍາ ສາມາດ​ແຍກໄດ້​ໃນ​ກໍລະນີ​ຈຳ​ເປັນ ດັ່ງນີ້:

1. ​ການສືບສວນ-ສອບສວນ ບໍ່​ສາມາດ​ດຳ​ເນີນໄດ້​ຢ່າງ​ຄົບ​ຖ້ວນ ​ໃນ​ເວລາ​ອັນ​ຄວນ;
2. ການ​ສືບສວນ-ສອບ​ສວນ​ ບໍ່​ມີ​ຜົນ​ກະທົບ​ຕໍ່​ຄວາມ​ເປັນ​ຈິງ​ຂອງ​ຄະດີ;
3. ການ​ກະທຳ​ຜິດ​ຂອງ​ເດັກອາຍຸບໍ່ເຖິງ ສິບແປດປີ ຮ່ວມກັບຜູ້ໃຫຍ່.

​ໃນການ​ໂຮມ​ ຫຼື ການ​ແຍກ ການສືບສວນ-ສອບສວນ​ ຫົວໜ້າ​ອົງການ​ສືບສວນ-ສອບ​ສວນ ຕ້ອງອອກການຕົກລົງ ແລະ ​ແຈ້ງ​ໃຫ້​ຫົວໜ້າ​ອົງການ​​ໄອ​ຍະ​ການ ໃນຂັ້ນດຽວ​ກັນ ພາຍ​ໃນ​ເວລາ ຊາວສີ່ ຊົ່ວ​ໂມງ ນັບ​ແຕ່​​ເວລາ​ອອກ​ການຕົກລົງ ​ເປັນ​ຕົ້ນ​ໄປ.

**ມາດ​ຕາ 110 (ປັບປຸງ) ກໍາ​ນົດ​ເວ​ລາ​ການສືບ​ສວນ-ສອບ​ສວນ**

ເຈົ້າ​ໜ້າ​ທີ່ສືບ​ສວນ-ສອບ​ສວນ ຕ້ອງ​ດຳ​ເນີນການສືບ​ສວນ-ສອບ​ສວນ, ສະ​ຫຼຸບການສືບສວນ-ສອບ​ສວນ ແລະ ປະ​ກອບ​ສຳ​ນວນ​ຄະ​ດີ ພ້ອມ​ດ້ວຍ​ຂອງ​ກາງ ​ສົ່ງ​ໃຫ້​ອົງການໄອ​ຍະ​ການ ພາຍໃ​ນເວລາ ສອງ ເດືອນ ສຳລັບການກະທຳຜິດ ໃນສະຖານໂທສານຸໂທດ ແລະ ສາມເດືອນ ສຳລັບການກະທຳຜິດ ໃນສະຖານຄະຣຸໂທດ ນັບ​ແຕ່​ວັ​ນ ອອກຄຳສັ່ງ​ເປີດການສືບ​ສວນ-ສອບ​ສວນ ເປັ​ນຕົ້ນ​ໄປ.

ຖ້າ​ເຫັນ​ວ່າ​ ມີ​ຄວາມ​ຈຳ​ເປັນ ຈະຕ້ອງ​ໄດ້​ສືບຕໍ່ດຳເນີນການສືບ​ສວນ-ສອບສວນ​​ແລ້ວ ຫົວໜ້າອົງການໄອ​ຍະການ ອາດຈະ​ຕໍ່​​ເວລາ​ໃນການສືບສວນ-ສອບສວນ ​ໄດ້ອີກ ເທື່ອລະ ສອງ ເດືອນ ແຕ່ລວມທັງໝົດບໍ່ໃຫ້ເກີນ ຫົກ ເດືອນ ສຳລັບການກະທຳຜິດໃນສະຖານໂທສານຸໂທດ ແລະ ເທື່ອລະ ສາມ ເດືອນ ແຕ່ລວມທັງໝົດບໍ່ໃຫ້ເກີນ ໜຶ່ງ ປີ ສຳລັບການກະທຳຜິດໃນສະຖານຄະຣຸໂທດ ຕາມການ​ສະເໜີ​ຂອງ ຫົວໜ້າອົງການສືບ​ສວນ-ສອບສວນ ຫຼື ພະນັກ ງານໄອຍະການ. ການສະເໜີຂໍຕໍ່ເວລາແຕ່ລະເທື່ອ ໃຫ້ດຳເນີນ ສິບຫ້າ ວັນ ກ່ອນໝົດກຳນົດເວລາການສືບສວນ-ສອບສວນ.

ໃ​ນກໍ​ລະ​ນີ​ ທີ່​ມີ​ການ​ສົ່ງ​ສຳ​ນວນຄະ​ດີ​​ ພ້ອມທັງປະເດັນການສືບສວນ-ສອບສວນເພີ່ມເຕີມ​ ຄືນ​ໃຫ້​ອົງ​ການສືບ​ສວນ-ສອບ​ສວນ ດຳ​ເນີ​ນການສືບ​ສວນ-ສອບ​ສວນເພີ່ມ​ເຕີມນັ້ນ ກຳນົດ​ເວ​ລາ​ການສືບ​ສວນ-ສອບ​ສວນເພີ່ມ​ເຕີມ​ ແມ່​ນບໍ່​ໃຫ້ເກີນ ສອງເດືອນ ນັບ​ແຕ່​ວັ​ນອົງ​ການສືບ​ສວນ-ສອບ​ສວນ ໄດ້​ຮັບ​ສຳ​ນວນ​ຄະ​ດີ ເປັ​ນຕົ້ນ​ໄປ.

ໃນ​ກໍ​ລະນີ ທີ່​ມີ​ກາ​ນສືບສວນ-ສອບສວນຄື​ນ ຄະ​ດີ​ທີ່​ຖືກ​ໂຈະ​ ຫຼື​ ຊັດ​ມ້ຽນ​ໄວ້ນັ້ນ ການສືບ​ສວນ-​​ສອບ​ສວນ ໃຫ້​ປະ​ຕິ​ບັດ​ຕາມ​​ເວ​ລາທີ່​ໄດ້​ກ່າວ​ໄວ້ໃນວັກ 1 ແລະ ວັກ 2 ຂອງ​ມາດ​ຕານີ້ ນັບ​ແຕ່​ວັນອອກ​ຄຳສັ່ງໃຫ້ສືບສວນ-ສອບສວນຄະ​ດີຄື​ນ ເປັ​ນຕົ້ົ້​ນໄປ.

ໃນ​ການ​ອະນຸຍາດ ຫຼື ບໍ່​ອະ​ນຸ​ຍາດ​ໃຫ້​ຕໍ່​​ເວ​ລາ​ການສືບ​ສວນ-ສອບ​ສວນນັ້ນ ຫົວໜ້າອົງການໄອ​ຍະ​ການ​ ຕ້ອງ​ອອກ​ຄຳ​ສັ່ງ​ເປັ​ນລາຍ​ລັກ​ອັກ​ສອນ ພ້ອມ​ດ້ວຍ​ເຫດ​ຜົນ ພາຍໃນເວລາ ສີ່ສິບແປດ ຊົ່ວໂມງ ນັບແຕ່​ເວລາໄດ້ຮັບຄໍາສະ ເໜີ ເປັນຕົ້ນໄປ.

**ມາດ​ຕາ 111 ກຳນົດເວລາການ​ກັກ​ຂັງ​ພາງ**

ກຳນົດ​ເວລາ​ການ​ກັກ​ຂັງ​ພາງ ເພື່ອດຳເນີນການສືບສວນ-ສອບສວນ​ ບໍ່​ໃຫ້​ເກີນ ສອງເດືອນ ສຳລັບການກະ ທຳຜິດໃນສະຖານໂທສານຸໂທດ ແລະ ບໍ່ໃຫ້ເກີນ ສາມ ເດືອນ ສຳລັບການກະທຳຜິດໃນສະຖານຄະຣຸໂທດ ນັບແຕ່ວັນອອກຄຳສັ່ງກັກຂັງພາງ ເປັນຕົ້ນໄປ.

ຖ້າ​ເຫັນ​ວ່າ​ ມີ​ຄວາມ​ຈຳ​ເປັນຕ້ອງ​ໄດ້​ສືບຕໍ່ດຳເນີນການສືບ​ສວນ-ສອບ​ສວນ​ ຫົວໜ້າ​ອົງການໄອ​ຍະການ ອາດຈະ​ຕໍ່​ເວລາ​ການກັກຂັງ​ພາງ​ໄດ້ອີກ ເທື່ອລະ ສອງ ເດືອນ ແຕ່ທັງໝົດບໍ່ໃຫ້ເກີນ ຫົກເດືອນ ສຳລັບການກະທຳຜິດໃນສະຖານໂທສານຸໂທດ; ສຳລັບການກະທຳຜິດໃນສະຖານຄະຣຸໂທດນັ້ນ ສາມາດຕໍ່ໄດ້ເທື່ອລະ ສາມເດືອນ ແຕ່ທັງໝົດບໍ່ໃຫ້ເກີນ ໜຶ່ງປີ. ການສະເໜີຂໍຕໍ່ເວລາການກັກຂັງພາງ ແຕ່ລະເທື່ອໃຫ້ດຳເນີນ ສິບຫ້າວັນ ກ່ອນໝົດກຳນົດເວລາການກັກຂັງພາງ.

ເມື່ອໝົດກຳນົດເວລາການກັກຂັງພາງແລ້ວ ແຕ່​ຍັງ​ບໍ່​ທັນ​ມີ​ຫຼັກ​ຖານ​ພຽງ​ພໍ ເພື່ອສະ​ຫຼຸບ​ການສືບ​ສວນ-ສອບ​ສວນ ແລະ ປະ​ກອບ​ສຳ​ນວນ​ຄະ​ດີ ສົ່ງໃຫ້ອົງການໄອຍະການນັ້ນ ຫົວໜ້າ​ອົງການສືບສວນ-ສອບສວນ ຕ້ອງ​ລາຍງານໃຫ້ ຫົວໜ້າອົງການໄອຍະການຊາບ ພ້ອມທັງຂໍຄຳສັ່ງປ່ອຍ​ຕົວ​ຜູ້ຖືກຫາ​​ ແລ້ວສົ່ງ​ສິ່ງຂອງຕິດ​ຕົວ​ທີ່ຖືກຕ້ອງ ຂອງ​ຜູ້ ກ່ຽວ​ຄືນຢ່າງ​ຄົບ​ຖ້ວນ ແລະ ຢູ່​ໃນ​ສະພາບ​ເດີມ ໂດຍ​​ເຮັດບົດບັນທຶກມອບ​ຮັບ​ຢ່າງ​ຄັກ​ແນ່.

**ມາດຕາ 112 ມາດຕະກາ​ນລົບ​ລ້າງ ສາເຫດ ຫຼື ເງື່ອນໄຂ ຂອງການກະທຳຜິດ**

ໃນ​ເວ​ລາດຳ​ເນີນກາ​ນສືບສວນ-ສອບ​ສວນ ຖ້າ​ຫາກຮູ້ສາ​ເຫດ ຫຼື​ ເງື່ອ​ນໄຂ ທີ່​ພາ​ໃຫ້ກາ​ນກະທຳ​ຜິດ​ເກີດ​ຂຶ້ນ​ແລ້ວ ຫົວໜ້າອົງການສືບສວນ-ສອບ​ສວນ ຫຼື ຫົວໜ້າອົງການໄອຍະການ ຕ້ອງ​ສະ​ເໜີມາດຕະການ​ໃດ​ໜຶ່ງ ໃຫ້ອົງ ກາ​ນລັດ, ​ແນວ​ລາວ​ສ້າງ​ຊາດ, ອົງການ​ຈັດ​ຕັ້ງ​ມະຫາຊົນ, ອົງກາ​ນຈັດ​ຕັ້ງ​ສັງ​ຄົມ, ວິ​ສາ​ຫະກິດ ​ແລະ ບຸກຄົນທີ່​ກ່ຽວ ຂ້ອງ ເພື່ອ​ພິຈາລະນາລົບ​ລ້າງ​.

ບຸກຄົນ​ ຫຼື ການຈັດ​ຕັ້ງ​ທີ່​ກ່ຽວຂ້ອງ ທີ່​ໄດ້​ນຳ​ໃຊ້​ມາດ​ຕະການ​ລົບ​ລ້າງ​ນັ້ນແລ້ວ ຕ້ອງ​ແຈ້ງ​ໃຫ້​ຫົວໜ້າອົງກາ​ນ ສືບສວນ-ສອບ​ສວນ​ ຫຼື ຫົວໜ້າອົງການໄອຍະການຊາບ ພາຍ​ໃ​ນເວລາ ສາມ​ສິບ ວັນ ນັບ​ແຕ່​ວັ​ນໄດ້​ຮັບ​ຄຳສະເໜີ ເປັ​ນຕົ້​ນໄປ.

**ພາກ​ທີ VI**

**ວິທີ​ການ​ສືບສວນ-ສອບ​ສວນ ແລະ ມາດ​ຕະການ​ສະກັດ​ກັ້ນ**

**ໝວດ​ທີ 1**

**ການ​ເອົາ​ຄຳ​ໃຫ້ການ**

**ມາດຕາ 113 ໝາຍ​ຮຽກ**

ຫົວໜ້າອົງການ​ສືບສວນ-ສອບ​ສວນ, ຫົວໜ້າ​ອົງການ​ໄອ​ຍະ​ການ ອອກ​ໝາຍຮຽກ​​ ຜູ້ຖືກ​ຫາ ​ທີ່ບໍ່​ໄດ້​ຖືກ​ກັກ​ຂັງ ແລະ ຜູ້ຖືກສົງໄສ ໃຫ້ເຂົ້າມາສະເໜີຕົວ.

ຫົວໜ້າ​ອົງການ​ສືບສວນ-ສອບ​ສວນ, ​ເຈົ້າໜ້າ​ທີ່ສືບສວນ-ສອບ​ສວນ, ຫົວໜ້າ​ອົງການ​ໄອ​ຍະ​ການ ຫຼື ພະ ນັກງານ​ໄອ​ຍະ​ການ ອອກ​ໝາຍຮຽກ ຜູ້ຖືກ​ເສຍຫາຍ, ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​ແພ່ງ ແລະ ພະຍານ ເພື່ອ​ເຂົ້າມາ​ໃຫ້ການ.

​​ໝາຍ​ຮຽກ ​ຕ້ອງ​ບອກ​ຊື່ ​ແລະ ນາມ​ສະກຸນ, ອາຍຸ, ສັນຊາດ, ອາຊີບ ​ແລະ ທີ່ຢູ່​ ຂອງ​ຜູ້ຖືກ​ຮຽກ, ​ເຫດຜົນ​ຂອງ​ການ​ຮຽກ, ວັນ​ ເວລາ​ ສະຖານ​ທີ່​ ໃຫ້​ເຂົ້າພົບ, ຄວາມ​ຮັບຜິດ​ຊອບ ​ໃນ​ກໍລະນີ​ທີ່​ບໍ່​ເຂົ້າມາພົບ ​ຕາມໝາຍຮຽກ.

**ມາດຕາ 114 ລະບຽບການ​ຮຽກ​**​

ໝາຍ​ຮຽກ​ ຕ້ອງ​ເຮັດ​ເປັນ​ສອງ​ສະບັບຄື ໜຶ່ງ​ສະບັບ​ ມອບ​ໃຫ້​ຜູ້ຖືກ​ຫາ ​ເພື່ອ​ໃຫ້​ຜູ້ກ່ຽວ​ຖື​ມາ​ໃນ​ເວລາ​ເຂົ້າສະ ​ເໜີຕົວ ​ແລະ ອີກໜຶ່ງ​ສະບັບ​ ເອົາ​ໄວ້​ສຳນວນຄະ​ດີ​ ໂດຍໃຫ້​ຜູ້ຖືກ​ຫາ ຫຼື ຜູ້ຮັບ​ໝາຍ​ຮຽກ​ແທນ​ຜູ້ກ່ຽວ ເຊັນ​ຢັ້ງຢືນ​ວ່າໄດ້​ຮັບໝາຍຮຽກ ​ໂດ​ຍບອກ​ວັນ​ເວລາ​ທີ່ໄດ້ຮັບມອບ ​ແລ້ວ​ສົ່ງ​ກັບ​ຄືນ​ໃຫ້​ເຈົ້າໜ້າທີ່​ສືບສວນ-ສອບ​ສວນ​ທີ່​ກ່ຽວຂ້ອງ​. ໃນໝາຍຮຽກ ຕ້ອງບອກ​ຊື່ ​ແລະ ນາມສະກຸນ, ທີ່ຢູ່ ຂອງຜູ້ຖືກ​ຫາ, ຂໍ້ກ່າວຫາ, ສະຖານທີ່, ວັນເວລາ ເຂົ້າສະ​ເໜີຕົວ, ຊື່ ​ແລະ ນາມສະກຸນ​ ຂອງ​ເຈົ້າໜ້າທີ່ ຜູ້ຮັບ​ການ​ເຂົ້າສະ​ເໜີຕົວ ​ແລະ ຄວາມ​ຮັບຜິດຊອບ​ຕາມ​ກົດໝາຍ​ໃນ​ກໍລະນີທີ່ບໍ່​ປະຕິບັດ​ຕາມໝາຍ​ຮຽກ.

​ໃນ​ກໍລະນີ ​ທີ່​ຜູ້ຖືກ​ຫາບໍ່​ຢູ່ ຕ້ອງມອບໝາຍ​ຮຽກ ໃຫ້ອົງການປົກຄອງບ້ານ ບ່ອນເຮືອນຜູ້ກ່ຽວ ຕັ້ງຢູ່​ ຫຼື ສຳ ນັກງານ, ອົງການ, ​ໂຮງ​ຈັກ, ​ໂຮງງານ ບ່ອນ​ຜູ້ກ່ຽວ​ເຮັດ​ວຽກ ​ເພື່ອ​ມອບ​ຕໍ່​ໃຫ້​ຜູ້ຖືກຫາ.

​ໃນ​ກໍລະນີ ທີ່ຮຽກ​ຜູ້ຖືກ​ຫາທີ່​ມີ​ອາຍຸ​ບໍ່​ເຖິງ ​ສິບ​ແປດ​ປີ ຕ້ອງ​ມອບ​​ໝາຍ​ຮຽກ​ໃຫ້​ພໍ່​ແມ່, ຜູ້ຕາງໜ້າ​​ ຫຼື ຜູ້​ປົກ​ປ້ອງ​ອື່ນ​ ຂອງຜູ້ຖືກຫາ.

ໝາຍຮຽກ ຕ້ອງສົ່ງໃຫ້ຜູ້ຖືກຫາ ສາມ ວັນ ແລະ ຫ້າ ວັນ ກ່ອນວັນນັດ​ໝາຍ ໃນກໍລະນີທີ່ຜູ້ຖືກຫາ ຫາກຢູ່ເຂດຫ່າງໄກສອກຫຼີກ.

ສຳນັກງານ, ອົງການ, ​ການຈັດ​ຕັ້ງ, ​ໂຮງ​ຈັກ, ​ໂຮງງານ ຕ້ອງ​ອະນຸຍາດ​ໃຫ້​ຜູ້ຖືກ​ຫາ ເຂົ້າສະເໜີຕົວຕໍ່ເຈົ້າໜ້າທີ່ກ່ຽວຂ້ອງ ​ຕາມ​ໝາຍ​ຮຽກ.

ໃນກໍລະນີ ທີ່ຜູ້ຖືກຮຽກໄດ້ຮັບໝາຍຮຽກເຖິງ ສາມຄັ້ງ ແຕ່ບໍ່ເຂົ້າມາ​ພົບ ໂດຍບໍ່ມີເຫດຜົນ ຫົວໜ້າອົງການສືບສວນ-ສອບສວນ ຫຼື ຫົວໜ້າອົງການໄອຍະການ ມີສິດອອກຄຳສັ່ງພາຕົວຜູ້ກ່ຽວ ຕາມທີ່ໄດ້ກຳນົດໄວ້ໃນມາດຕາ 137 ຂອງກົດໝາຍສະບັບນີ້.

ສຳລັບການ​ຮຽກ​ຜູ້ເຂົ້າ​ຮ່ວມ​ອື່ນ​ ໃນ​ການ​ດຳ​ເນີນ​ຄະດີ​ ກໍ​ໃຫ້​ປະຕິບັດ​ດັ່ງ​ດຽວ​ກັນ​ກັບ​ການ​ຮຽກຜູ້ຖືກ​ຫາ.

**ມາດຕາ 115 ການເອົາຄໍາໃຫ້ການ**

ກ່ອນເອົາຄຳໃຫ້ການ ຕ້ອງແຈ້ງ ສິດ ແລະ ພັນທະ ຂອງຜູ້ໃຫ້ການ ຕາມທີ່ໄດ້ກຳນົດໄວ້ໃນມາດຕາ 67, 68, 69 ແລະ 70 ຂອງກົດໝາຍສະບັບນີ້.

ການເອົາຄຳໃຫ້ການ ຕ້ອງດຳເນີນຢູ່ຫ້ອງການ ຂອງອົງການສືບສວນ-ສອບສວນ ຫຼື ອົງການໄອຍະການ ແຕ່ຖ້າຫາກມີຄວາມຈຳເປັນ ອາດຈະດຳເນີນຢູ່ບ່ອນອື່ນ ທີ່ເຫັນວ່າເໝາະສົມກໍໄດ້.

ໃນການເອົາຄຳໃຫ້ການ ນອກຈາກເຈົ້າໜ້າທີ່ສືບສວນ-ສອບສວນ ຫຼື ພະນັກງານໄອຍະການ ແລ້ວຕ້ອງມີພະນັກງານຜູ້ໜຶ່ງເຂົ້າຮ່ວມ ​ເພື່ອບັນທຶກ.

ການ​​​ເອົາ​ຄຳ​ໃຫ້ການ​ ຕ້ອງເຮັດບົດ​ບັນທຶກ​ຕາມທີ່ໄດ້ກຳນົດໄວ້ໃນ​ມາດຕາ 100 ຂອງ​ກົດໝາຍສະບັບ​ນີ້.

**ມາດຕາ 116 ການ​ເອົາ​ຄຳ​ໃຫ້ການ​ຂອງ​ຜູ້ຖືກ​ຫາ**

ຫົວໜ້າອົງການ​ສືບສວນ-ສອບ​ສວນ, ​ເຈົ້າໜ້າ​ທີ່​​ສືບສວນ-ສອບ​ສວນ, ຫົວໜ້າ​ອົງການ​ໄອ​ຍະ​ການ ຫຼື ພະ ນັກງານໄອຍະການ ຕ້ອງ​ເອົາ​ຄຳ​ໃຫ້ການ​ຂອງຜູ້ຖືກຫາໃນ​ທັນ​ໃດ ພາຍຫຼັງ​ໄດ້​ອອກ​ຄຳ​ສັ່ງ​ເປີດການສືບສວນ-ສອບສວນໃສ່​ຜູ້ກ່ຽວ​ແລ້ວ ຖ້າຫາກວ່າ​ການ​ເອົາ ຄຳ​ໃຫ້ການ​ຂອງ​ຜູ້ຖືກ​ຫານັ້ນ ຫາກ​ບໍ່​ສາມາດ​ດຳ​ເນີນ​ໄດ້​ໃນ​ທັນ​ໃດ ກໍ​ຕ້ອງ​ເຮັດ​ບົດ​ບັນທຶກ ພ້ອມ​ດ້ວຍ​ເຫດຜົນ​.

ກ່ອນ​ຈະ​ເອົາ​ຄຳ​ໃຫ້ການຂອງ​ຜູ້ຖືກ​ຫາ ​ ຕ້ອງ​ແຈ້ງ​ຂໍ້ກ່າວຫາ ພ້ອມ​ທັງ​​ສິດ ​ແລະ ພັນທະ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 65 ຂອງ​ກົດໝາຍ​ສະບັບ​ນີ້ ໃຫ້​ຜູ້ກ່ຽວຊາບ. ຖ້າວ່າມີຜູ້ປົກປ້ອງອື່ນ ຫຼື ຜູ້ແປພາສາເຂົ້າຮ່ວມ ກໍຕ້ອງແຈ້ງສິດ ແລະ ພັນທະ ​ໃຫ້​ພວກ​ກ່ຽວຊາບ ຕາມທີ່ໄດ້ກຳນົດໄວ້ໃນມາດຕາ 71 ແລະ 74 ຂອງກົດໝາຍສະບັບນີ້.

​ຖ້າ​ມີຜູ້ຖືກ​ຫາ​ຫຼາຍ​ຄົນ ​ຕ້ອງ​​ເອົາ​ຄຳ​ໃຫ້ການເທື່ອລະຄົນ ​ແລະ ຕ້ອງເຮັດບົດບັນທຶກຄຳໃຫ້ການ. ​ຜູ້ຖືກ​ຫາ​ຈະຂຽນ​ຄຳ​ໃຫ້ການ​ດ້ວຍ​ຕົນ​ເອງ ກໍ​ໄດ້.

ການເອົາຄຳໃຫ້ການ ແຕ່ລະ​ເທື່ອບໍ່​ໃຫ້ເກີນ ສີ່ຊົ່ວໂມງ.

ການເອົາ​ຄຳ​ໃຫ້ການ​ ບໍ່​ອະນຸຍາດໃນ​ເວລາ​ກາງຄືນ ​ເວັ້ນ​ເສຍ​ແຕ່ ໃນກໍລະນີ ຈຳເປັນ ຫຼື ຮີບດ່ວນ ​ແຕ່​ຕ້ອງ​ແຈ້ງ​ເຫດຜົນ​ໄວ້​ໃນ​ບົດ​ບັນທຶກ​ການເອົາ​ຄຳ​ໃຫ້ການ.

ການເອົາ​ຄຳ​ໃຫ້​ການບໍ່ອະນຸຍາດ ​ໃຫ້​ດຳ​ເນີນ​ດ້ວຍ​ການຕົວະ​ຍົວະ, ບັງຄັບ, ນາບ​ຂູ່, ທຸບຕີ ຫຼື ທໍລະມານ. ຖ້າ​ຫາກມີ​ການລະ​ເມີດ ກໍຈະ​ຖືກ​ດຳ​ເນີນ​ຄະດີ​ອາຍາ ​ແລະ ​ຕ້ອງ​ໄດ້ໃຊ້​ແທນ​ຄ່າ​ເສຍ​ຫາຍ ​​ທີ່​ເນື່ອງ​ມາ​ຈາກ​ການ​ລະ​ເມີດ​ນັ້ນ ຕາມ​ກົດໝາຍ.

ການ​ເອົາ​ຄຳ​ໃຫ້ການ​ຂອງ​ຜູ້​ຖືກ​ຫາ ຕ້ອງ​ເຮັດ​ບົດ​ບັນທຶກ ຕາມທີ່​ໄດ້​ກຳນົດ​ໄວ້​ໃນ​ມາດຕາ 100 ຂອງ​ກົດໝາຍ​ສະບັບ​ນີ້.

**ມາດຕາ 117 ການ​ເອົາ​ຄຳ​ໃຫ້ການຂອງ​ເດັກ​ ທີ່​ຍັງ​ບໍ່​ທັນ​ເຖິງ​ອາຍຸ​ສິບ​ແປດ​ປີ, ຄົນ​ຫູ​ໜວກ, ຕາບອດ, ປາກກືກ,**

**ປັນຍາ​ອ່ອນ​, ເສຍ​ຈິດ**

ໃນການ​ເອົາ​ຄຳ​ໃຫ້​ການ​ຂອງ​ເດັກ ​ທີ່​ຍັງ​ບໍ່​ທັນ​ເຖິງ​​ອາ​ຍຸ ສິບ​ແປດ ​ປີ, ຄົນ ​ຫູ​ໜວກ, ຕາບອດ, ປາກ​ກືກ, ປັນ​ຍາ​ອ່ອນ, ​ເສຍຈິດ ຊຶ່ງ​ບໍ່​ສາ​ມາດ​ປະ​ຕິ​ບັດ​ສິດ​ຂອງ​ຕົນ​ໄດ້​ນັ້ນ ຕ້ອງ​ມີ​ການ​ເຂົ້າ​ຮ່ວມ​ຂອງພໍ່​ແມ່, ຜູ້ປົກ​ຄອງ, ຄູ, ທະນາຍຄວາມ ຫຼື ​ຜູ້ປົກ​ປ້ອງອື່ນ ຕາມກົດໝາຍ ​ແລະ ​ເຮັດ​ບົດ​ບັນທຶກ​​ ຕາມທີ່ໄດ້ກໍານົດໄວ້ໃນ​​ມາດຕາ 100 ຂອງ​ກົດໝາຍສະບັບ​ນີ້.

**ມາດຕາ 118 (ປັບປຸງ) ການ​ເອົາ​ຄຳ​ໃຫ້ການ​ຂອງພະຍານ**

ການ​ເອົາ​ຄຳ​ໃຫ້ການ​ຂອງ​ພະຍານ​ ໃຫ້​ປະຕິບັດ​ຕາມ​ມາດຕາ 115 ຂອງ​ກົດໝາຍ​ສະບັບ​ນີ້.

ການເອົາຄຳໃຫ້ການຂອງພະຍານຫຼາຍຄົນ ໃຫ້ດຳ​ເນີນ​ໄປເທື່ອລະຄົນ ແລະ ​ໃຫ້ແຍກພວກກ່ຽວຢູ່​ແຕ່ລະບ່ອນ ພ້ອມ​ທັງບໍ່​ອະນຸຍາດ​ໃຫ້ພວກກ່ຽວສົນທະນາກັນ.

ໃນການເອົາຄຳໃຫ້ການຂອງເດັກ, ຄົນ​ຫູ​ໜວກ, ຕາບອດ, ປາກ​ກືກ ແລະ ຄົນ​ປັນ​ຍາ​ອ່ອນ, ​ເສຍຈິດ ທີ່ຖືກອ້າງເປັນພະຍານນັ້ນ ຕ້ອງເຊີນ ພໍ່ແມ່, ຜູ້ປົກຄອງ, ຄູ, ທະນາຍຄວາມ ຫຼື ຜູ້ປົກ​ປ້ອງອື່ນ ຕາມກົດໝາຍເຂົ້າຮ່ວມນຳ.

**ມາດຕາ 119 ການສອບຖາມຊ້ອງໜ້າ**

ເມື່ອ​ຄຳ​ໃຫ້​ການ​ຫາກ​ບໍ່​ກົງ​ກັນ ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ ຫຼື ຫົວໜ້າ​ອົງການ​ໄອ​ຍະ​ການ, ພະ​ນັກ​ງານ​ໄອຍະການ ມີ​ສິດທຳ​ການ​ສອບ​ຖາມ​ຊ້ອງ​ໜ້າ​ ລະ​ຫວ່າງຜູ້ໃຫ້​ການ​ດ້ວຍ​ກັນ ແຕ່​ການ​ສອບ​ຖາມ​ຊ້ອງ​ໜ້າ​ແຕ່​ລະ​ເທື່ອ​ນັ້ນ​ ບໍ່​ໃຫ້​ເກີນ ​ສອງ​ຄົນ.

ກ່ອນທຳການສອບຖາມຊ້ອງໜ້າ ຕ້ອງແຈ້ງໃຫ້ຜູ້ເຂົ້າຮ່ວມນັ້ນ ຊາບກ່ຽວກັບຄວາມຮັບຜິດຊອບ ໃນການປະ ຕິເສດ ຫຼື ການໃຫ້ການເທັດ. ການແຈ້ງ ສິດ ແລະ ພັນທະຕ້ອງບົ່ງໄວ້ໃນບົດບັນທຶກການສອບຖາມຊ້ອງໜ້າ.

ກ່ອນເລີ່ມຕົ້ນການຊ້ອງໜ້າ ຕ້ອງສອບຖາມ ກ່ຽວກັບສາຍພົວພັນ ລະຫວ່າງ ຜູ້ເຂົ້າຮ່ວມການສອບຖາມຊ້ອງໜ້າດ້ວຍກັນ ແລະ ຕ້ອງ​ແຈ້ງບັນຫາ​ ທີ່​ຕ້ອງການ​ຄວາມກະຈ່າງແຈ້ງ ​ໃຫ້​​ກັນຊາບ.

ພາຍຫຼັງໄດ້ຟັງຄຳໃຫ້ການແລ້ວ ອາດຈະສືບຕໍ່ສອບຖາມ ຜູ້ເຂົ້າຮ່ວມແຕ່ລະຄົນ ແລະ ບັນທຶກໄວ້ໃນບົດບັນ ທຶກ ຕາມ​ທີ່​ໄດ້​ກຳນົດ​ໄວ້​ໃນ​ມາດ​ຕາ 100 ຂອງ​ກົດໝາຍ​ສະ​ບັບ​ນີ້.

**ມາດຕາ 120 ການຊີ້ຕົວ ແລະ ການຢັ້ງຢືນ**

ການຊີ້ຕົວ ແມ່ນ ວິທີການໜຶ່ງໃນການສືບສວນ-ສອບສວນ ທີ່ສະແດງອອກ ໂດຍໃຫ້ພະຍານ ຫຼື ຜູ້ຖືກເສຍຫາຍ ເປັນຜູ້ຊີ້ຕົວ ຜູ້ຖືກຫາ ທີ່ຕົນຮູ້ເຫັນວ່າ ເປັນຜູ້ກະທຳຜິດ.

ການຢັ້ງຢືນ ແມ່ນ ວິທີ​ການໜຶ່ງໃນການສືບສວນ-ສອບສວນ ທີ່ສະແດງອອກ ໂດຍໃຫ້ພະຍານ ຫຼື ຜູ້ຖືກ ເສຍຫາຍ ຢັ້ງຢືນວັດຖຸສິ່ງຂອງ ທີ່ພົວພັນເຖິງການກະທຳຜິດ ຫຼື ຊາກສົບ ທີ່ຕົນຮູ້ເຫັນ.

ໃນ​ກໍ​ລະ​ນີ​ ທີ່​ຈຳ​ເປັນຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການໄອຍະການ ຫຼື ພະນັກງານໄອຍະການ ຕ້ອງ​ໃຫ້​ພະ​ຍານ, ຜູ້ຖືກ​ເສຍ​ຫາຍ, ຜູ້ຖືກ​ສົງ​​ໄສ ຫຼື ຜູ້ຖືກ​ຫາ ​ຊີ້​ຕົວ​ບຸກ​ຄົນ, ຢັ້ງ​ຢືນ​ ວັດ​ຖຸ​ສິ່ງ​ຂອງ ຫຼື ຊາກສົບ.

ກ່ອນ​ທຳການ​ຊີ້​ຕົວ ຫຼື ຢັ້ງ​ຢືນ​ນັ້ນ ຜູ້ຈະ​ຊີ້​ຕົວ​ບຸກ​ຄົນ, ຢັ້ງ​ຢືນ ວັດ​ຖຸ​ສິ່ງ​ຂອງ ຫຼື ຊາກສົບ ຕ້ອງ​ໃຫ້ການກ່ຽວ​ກັບສະ​ພາບ​ທີ່​ຕົນ​ໄດ້​ພົບ​ເຫັນ ພ້ອມ​ທັງ​ບອກ ຕຳ​ນິ, ຮູບ​ປະ​ພັນ, ຈຸດ​ພິ​ເສດ​ຕ່າງໆ​ຂອງ​ບຸກ​ຄົນ, ວັດ​ຖຸ​ສິ່ງ​ຂອງ ຫຼື ຊາກສົບນັ້ນ.

ໃນ​ການ​ຊີ້​ຕົວ ຕ້ອງ​ນຳ​ເອົາ​ບຸກ​ຄົນ​ທີ່​ຈະ​ຖືກ​ຊີ້​ຕົວ​ ມາ​ຮ່ວມ​ກັບບຸກ​ຄົນ​ອື່ນຢ່າງ​ໜ້ອຍ​ ສາມ ​ຄົນ ທີ່​ມີ​ຮູບ​ຮ່າງ​ຄ້າຍ​ຄື​ກັນ​ ​ແລ້ວ​ເອົາ​ຜູ້ຈະຊີ້ຕົວນັ້ນ​ ມາ​​ຊີ້ຕົວ ໂດຍ​ຮັບ​ປະກັນ​ຄວາມ​ລັບ ​ແລະ​ ຄວາມ​ປອດ​ໄພ ໃຫ້​ຜູ້ກ່ຽວ.

ໃນ​ການ​ຢັ້ງ​ຢືນ​ວັດ​ຖຸ​ສິ່ງ​ຂອງ​ ຕ້ອງນໍາເອົາ​ວັດ​ຖຸ​ສິ່ງ​ຂອງ​ທີ່​ຈະ​ຖືກ​ຢັ້ງ​ຢືນນັ້ນ​ ມາ​ວາງ​ລວມ​ກັນກັບ​ວັດ​ຖຸ​ສິ່ງ​ຂອງ​ອື່ນ ທີ່​ມີ​ລັກ​ສະ​ນະ​ຄ້າຍ​ຄື​ກັນ, ປະ​ເພດ​ດຽວ​ກັນ ​ຢ່າງ​ໜ້ອຍ ສາມ​ອັນ ແລ້ວ​ເອົາ​ຜູ້ຈະ​ຢັ້ງຢືນ ​ມາຢັ້ງຢືນ​ວັດຖຸທີ່​ກ່ຽວຂ້ອງ.

ການ​ຊີ້​ຕົວ ​ແລະ ການ​ຢັ້ງຢືນ ຕ້ອງເຮັດບົດ​ບັນ​ທຶກ​​ ​ຕາມທີ່ໄດ້ກຳນົດໄວ້ໃນ​ມາດ​ຕາ 100 ຂອງກົດໝາຍ​ສະ​ບັບ​ນີ້.

**ໝວດ​ທີ 2**

**ການ​ກວດຄົ້ນ, ການຍຶດ ຫຼື ການ​ອາ​ຍັດ​ ຊັບ**

**ມາດຕາ 121 ການກວດຄົ້ນ**

ການກວດ​ຄົ້ນ​ ຈະ​ດຳເນີນ​ໄດ້​ ກໍ​ຕໍ່​ເມື່ອ​ ຫາກ​ມີ​ຄຳ​ສັ່ງ​ເປັນ​ລາຍ​ລັກ​ອັກ​ສອນ​ ຂອງ​ຫົວໜ້າອົງການໄອ​ຍະ​ການ ຫຼື ສານ ເທົ່າ​ນັ້ນ ເວັ້ນ​ເສຍ​ແຕ່​ໃນ​ກໍ​ລະ​ນີ ການ​ກະທຳ​ຜິດ​ເຊິ່ງໜ້າ ຫຼື ​ຮີບ​ດ່ວນ ແຕ່​ກໍຕ້ອງ​ລາຍ​ງານ​ໃຫ້​ຫົວໜ້າອົງການໄອ​ຍະ​ການ​ຊາບ ​ພາຍໃນເວລາ ຊາວ​ສີ່ ​ຊົ່ວ​ໂມງ ພາຍຫຼັງ​ທີ່ການ​ກວດ​ຄົ້ນ​ໄດ້​ສິ້ນ​ສຸດ​ແລ້ວ.

​ຄຳ​ສັ່ງກວດ​ຄົ້ນ ມີ​ຜົນ​ບັງຄັບ ​ນັບ​ແຕ່​ວັນ​ລົງ​ລາຍ​ເຊັນ​ເປັນ​ຕົ້ນ​ໄປ ​ແລະ ຕ້ອງ​ຈັດ​ຕັ້ງປະຕິບັດ ພາຍ​ໃນ​ເວລາ ຊາວ​ສີ່ ຊົ່ວ​ໂມງ.

ກ່ອນ ແລະ ຫຼັງ​ ການກວດ​ຄົ້ນ​ນັ້ນ ບຸກ​ຄົນ​ທີ່​ເຂົ້າ​ຮ່ວມ​ໃນ​ການກວດ​ຄົ້ນ ຕ້ອງ​ສະ​ແດງ​ຄວາມ​ບໍ​ລິ​ສຸດ​ຂອງ​ຕົນຕໍ່​ເຈົ້າ​ຂອງ​ສະ​ຖານ​ທີ່​, ເຈົ້າຂອງຍານພາຫະນະ ຫຼື​ ຕໍ່ບຸ​ກຄົນທີ່ຖືກກວດ​ຄົ້ນ.

**ມາດຕາ 122 ສາເຫດທີ່ພາໃຫ້ທໍາການກວດຄົ້ນ**

ສາເຫດທີ່ພາໃຫ້ທຳການກວດຄົ້ນເຄຫະສະຖານ, ຍານພາຫະນະ ແລະ ຕົວບຸກຄົນ ມີ ດັ່ງນີ້:

1. ມີຂໍ້ມູນທີ່ເຊື່ອໄດ້ວ່າ ໃນເຄຫະສະຖານ, ຍານພາຫະນະ ຫຼື ຕົວບຸກຄົນ ໄດ້ເກັບມ້ຽນ ຫຼື ຊຸກເຊື່ອງວັດ ຖຸສິ່ງຂອງທີ່ຜິດກົດໝາຍ ຫຼື ໄດ້ມາຈາກການກະທຳຜິດ ຫຼື ວັດຖຸ ແລະ ເອກະສານອື່ນ ທີ່ພົວພັນກັບການກະທຳຜິດ;
2. ໃນກໍລະນີຈຳເປັນ ເພື່ອເກັບໂຮມຫຼັກຖານທາງດ້ານເອກະສານ ແລະ ວັດຖຸສິ່ງຂອງທີ່ ພົວພັນກັບການກະທຳຜິດ.

ການກວດຄົ້ນເຄຫະສະຖານ ຫຼື ຍານພາຫະນະ ອາດຈະດຳເນີນ ເພື່ອຊອກຫາຜູ້ກະທຳຜິດ ກໍໄດ້.

**ມາດຕາ 123 ການກວດຄົ້ນເຄຫະສະຖານ**

ເຄຫະ​ສະຖານ ​ແມ່ນ ​ເຮືອນ​ຢູ່ ແລະ ສິ່ງ​ຕ່າງໆ ​ທີ່​ຕັ້ງ​ຢູ່​ໃນ​ບໍລິ​ເວນ​ເດີ່ນ​ບ້ານ,​ ເຮືອ, ແພ ທີ່​ໃຊ້​ເປັນ​ບ່ອນ​ຢູ່​ປະ ຈຳ​ຂອງ​ຄອບ​ຄົວ, ສຳນັກ​ງານ​, ​ເຮືອນ​ພັກ, ​ໂຮງ​ແຮມ, ​ໂຮງງານ ​ແລະ​ ເຄຫະສະຖານອື່ນ.

ການກວດ​ຄົ້ນ​ເຄ​ຫະ​ສະ​ຖານ ຕ້ອງ​ເຮັດ​ຊ້ອງ​ໜ້າ​ ອົງການ​ປົກ​ຄອງ​​ບ້ານ, ເຈົ້າ​ຂອງ​ເຮືອນ ແລະ ພະ​ຍານ​ຢ່າງ​ໜ້ອຍ​ ສອງ​ ຄົນ. ໃນ​ກໍ​ລະ​ນີ​ ທີ່​ມີ​ການກວດ​ຄົ້ນ ສຳ​ນັກ​ງານ, ອົງ​ການ, ວິ​ສາ​ຫະ​ກິດ ​ຕ້ອງ​ເຮັດ​ຊ້ອງ​ໜ້າ​ຜູ້ຕາງ​ໜ້າ​ ສໍາ​ນັກ​ງານ, ອົງ​ການ, ວິ​ສາ​ຫະ​ກິດທີ່​ກ່ຽວ​ຂ້ອງ.

ການກວດ​ຄົ້ນ​ສາສະໜາສະຖານ ຊຶ່ງແມ່ນ ເຄຫະສະຖານປະເພດໜຶ່ງ ເຊັ່ນ ກຸ​ຕິ​ວິ​ຫານ, ສິມ, ໂບດ, ຫໍ ແລະ ສິ່ງຕ່າງໆ ທີ່ຕັ້ງຢູ່ໃນບໍລິເວນສາສະໜາສະຖານ ຕ້ອງ​ມີ​ການ​ເຂົ້າ​ຮ່ວມ ຂອງ​ເຈົ້າ​ອະ​ທິ​ການ​ວັດ, ຄຸນ​ພໍ່, ຜູ້ຮັບ​ຜິດ​ຊອບ ຫຼື ຜູ້ຕາງ​ໜ້າອົງ​ການສາສະໜາທີ່​ກ່ຽວຂ້ອງ​ນັ້ນ.

ການກວດ​ຄົ້ນ​ເຄ​ຫະ​ສະ​ຖານ ແລະ ສາສະໜາສະຖານ ໃຫ້​ດຳ​ເນີນ​ໃນ​ເວລາ​ກາງ​ເວັນ ​ແຕ່​ ຫົກ​ ໂມງ​ ຫາ ສິບແປດ ​ໂມງ​. ໃນ​ກໍ​ລະ​ນີ​ ທີ່​ການກວດ​ຄົ້ນ​ຫາກ​ໄດ້​ດຳ​ເນີນ​ມາ​ແລ້ວ​ ແຕ່​ເມື່ອຮອດ ສິບແປດໂມງ ແຕ່ການກວດຄົ້ນຍັງ​ບໍ່​ທັນ​ສິ້ນ​ສຸດ​ນັ້ນ ກໍ​ໃຫ້​ສືບ​ຕໍ່​ຈົນ​ກວ່າ​ຈະ​ສຳ​ເລັດ. ໃນເວລາທຳການກວດຄົ້ນ ເຈົ້າໜ້າທີ່ ທີ່ທຳການກວດຄົ້ນ ມີ ສິດບໍ່ອະ ນຸຍາດໃຫ້ບຸກຄົນພາຍໃນ ອອກນອກ ຫຼື ບຸກຄົນພາຍນອກ ເຂົ້າມາພາຍໃນເຄຫະສະຖານ ຫຼື ບໍ່ອະນຸຍາດໃຫ້ມີການຕິດຕໍ່ພົວພັນ ລະຫວ່າງ ບຸກຄົນພາຍໃນ ແລະ ພາຍນອກ ຈົນກວ່າການກວດຄົ້ນຈະສຳເລັດ.

ວັດ​ຖຸ​ສິ່ງ​ຂອງ ແລະ ເອ​ກະ​ສານ​ຕ່າງໆ ທີ່​ຈະ​ຍຶດ​ເອົາ​ເປັນ​ຂອງ​ກາງ​ໃນຄະດີໄດ້​ນັ້ນ ກໍ​ຕໍ່​ເມື່ອ​ສິ່ງດັ່ງກ່າວ ຫາກ​ພົວ​ພັນກັບ​ການ​ກະ​ທຳ​ຜິດ ຫຼື ເປັນ​ສິ່ງ​ທີ່​ຜິດ​ກົດ​ໝາຍ​ເທົ່າ​ນັ້ນ.

**ມາດຕາ 124 ການກວດ​ຄົ້ົ້ນຍານພາຫະນະ​ ແລະ ຕົວ​ບຸກ​ຄົນ**

ການກວດຄົ້ນຍານພາຫະນະ ເຊັ່ນ ລົດ, ເຮືອ ຫຼື ຍານພາຫະນະອື່ນ ທີ່ຖືກສົງໄສວ່າໄດ້ມີການຊຸກເຊື່ອງສິ່ງທີ່ຜິດກົດໝາຍ ຫຼື ຜູ້ກະທຳຜິດນັ້ນ ຈະດຳເນີນເວລາໃດກໍໄດ້ ແຕ່ຕ້ອງດຳເນີນ ໂດຍຊ້ອງໜ້າເຈົ້າຂອງຍານພາຫະນະນັ້ນ.

ການກວດ​ຄົ້ົ້ນ​ຕົວ​ບຸກ​ຄົນ ທີ່​ຖືກ​ຈັບ​ຕົວ, ກັກ​ຂັງ ຫຼື ທີ່​ຖືກ​ສົງ​​ໄສວ່າ ໄດ້​ຊຸກ​ເຊື່ອງ​ສິ່ງ​ຂອງ​ຕ່າງໆ ທີ່ຜິດກົດ ໝາຍ​ນັ້ນ ​ຈະ​ເຮັດ​ຂຶ້ນ​ໂດຍ​ບໍ່​ມີ​ຄຳ​ສັ່ງ​ ຂອງຫົວໜ້າອົງການໄອຍະການ ຫຼື ສານ ກໍ​ໄດ້.

ເຈົ້າ​ໜ້າ​ທີ່​ຜູ້ທຳ​ການກວດ​ຄົ້ົ້ນຕົວແມ່ຍິງ ຕ້ອງ​ແມ່ນ​ບຸກ​ຄົນ​ທີ່​ເປັນ​ເພດ​ດຽວ​ກັນ ແລະ ການກວດ​ຄົ້ົ້ນນັ້ນ ຕ້ອງ​ເຮັດ​ໃນ​ສະ​ຖານ​ທີ່​ກຳ​ບັງ.

**ມາດ​ຕາ 125 ບົດ​ບັນ​ທຶກ​ການກວດ​ຄົ້ົ້ນ**

​ເມື່ອ​ໄດ້​ກວດ​ຄົ້ົ້ນ​ເຄ​ຫະ​ສະ​ຖານ, ຍານພາຫະນະ ຫຼື ຕົວ​ບຸກ​ຄົນ​ສຳ​ເລັດແລ້ວ ເຈົ້າ​ໜ້າ​ທີ່​ຜູ້ທຳ​ການກວດ​ຄົ້ົ້ນຕ້ອງເຮັດ​ບົດ​ບັນ​ທຶກ​​ການກວດ​ຄົ້ົ້ນ ແລະ ບັນ​ຊີຂອງ​ກາງ​ຕາມ​ຮູບ​ປະ​ພັນ, ຈຳ​ນວນ ແລະ ຄຸນ​ນະ​ພາບ​ຢ່າງ​ລະ​ອຽດ​ກັບ​ທີ່.

ບົດບັນ​ທຶກ​ການກວດ​ຄົ້ົ້ນ​ເຄຫະ​ສະຖານ ຕ້ອງ​ເຮັດ​ເປັນ ​ສາມ​ສະ​ບັບ ແລະ ອ່ານ​ຊ້ອງ​ໜ້າ​ຜູ້​ເຂົ້າ​ຮ່ວມ​ໃນ​ການ​ກວດ​ຄົ້ນ ​ແລ້ວ​ພ້ອມ​ກັນ​ລົງ​ລາຍ​ເຊັນ​ ແລະ ແປະໂປ້ມື ໄວ້​ເປັນ​ຫຼັກ​ຖານ. ບົດ​ບັນ​ທຶກ​ດັ່ງ​ກ່າວ ໜຶ່ງ ສະ​ບັບ ​ປະ​ກອບ​ເຂົ້າ​ໃນ​ສຳ​ນວນ​ຄະ​ດີ, ອີກ​ສະບັບ​ໜຶ່ງ ມອບ​ໃຫ້​ເຈົ້າ​ຂອງ​ເຮືອນ ຫຼື ຜູ້ຕາງ​ໜ້າ ສຳ​ນັກ​ງານ, ອົງ​ການ, ວິ​ສາ​ຫະ​ກິດ​ທີ່​ກ່ຽວ​ຂ້ອງ ແລະ ອີກໜຶ່ງ​ສະບັບ ມອບ​ໃຫ້​ອົງ​ການ​ປົກ​ຄອງ​ບ້ານ.

ສຳລັບ​ບົດ​ບັນທຶກ​ການ​ກວດ​ຄົ້ນ​ຍານພາຫະນະ ຫຼືື ຕົວ​ບຸ​ກຄົນ ກໍ​ຕ້ອງ​ເຮັດ​ເປັນ ສາມສະບັບ ເຊັ່ນດຽວກັນ​ ຄື ໜຶ່ງສະບັບ ປະກອບ​ເຂົ້າ​ໃນ​ສຳນວນຄະດີ, ອີກສະບັບໜຶ່ງ ມອບ​ໃຫ້​ເຈົ້າຂອງຍານພາຫະນະ ຫຼື ບຸກຄົນທີ່ຖືກກວດຄົ້ນ ແລະ ອີກໜຶ່ງສະບັບ​ ມອບໃຫ້​ເຈົ້າໜ້າທີ່​ເກັບ​ມ້ຽນ​ໄວ້.

ການກວດຄົ້ນ ຕ້ອງເຮັດບົດບັນທຶກ ຕາມທີ່ໄດ້ກຳນົດໄວ້ໃນມາດຕາ 100 ຂອງກົດໝາຍສະບັບນີ້.

**ມາດຕາ 126 ການຍຶດວັດຖຸ​ສິ່ງ​ຂອງ ຫຼື ເອກະສານ ​​ໃນ​ເວລາ​ກວດ​ຄົ້ນ**

ໃນເວລາກວດຄົ້ນເຄຫະສະຖານ, ສະຖານທີ່ເຮັດວຽກ, ຍານພາຫະນະ ແລະ ຕົວບຸກຄົນນັ້ນ ເຈົ້າໜ້າທີ່ສືບ ສວນ-ສອບສວນ ມີສິດ ຍຶດວັດຖຸ​ສິ່ງ​ຂອງ ຫຼື ເອກະສານ ທີ່ເປັນຫຼັກຖານ ຫຼື ຂອງກາງຄະດີ. ການເກັບມ້ຽນຊັບ ຫຼື ເອກະສານ​ທີ່​ຍຶດ ໃຫ້ປະຕິບັດຕາມທີ່​ໄດ້​ກຳນົດ​ໄວ້​ໃນມາດຕາ 30 ຂອງກົດໝາຍສະບັບນີ້.

ການຍຶດ ວັດຖຸສິ່ງຂອງ ຫຼືື ເອກະສານ ໃນເວລາດຳເນີນການກວດຄົ້ນ ຕ້ອງເຮັດບົດບັນທຶກ. ໃນບົດບັນທຶກນັ້ນ ຕ້ອງບອກແຈ້ງ ວັນ, ເວລາ, ສະຖານທີ່ກວດຄົ້ນ, ຊື່ ແລະ ນາມສະກຸນ, ຕຳແໜ່ງໜ້າທີ່ ຜູ້ເຂົ້າຮ່ວມໃນການກວດຄົ້ນ, ລາຍການວັດຖຸສິ່ງຂອງທີ່ຖືກຍຶດ. ເມື່ອເຮັດບົດບັນທຶກແລ້ວ ຕ້ອງອ່ານໃຫ້ຜູ້ເຂົ້າຮ່ວມຟັງ ແລ້ວ​ໃຫ້ລົງລາຍເຊັນ ແລະ ແປະໂປ້ມືໄວ້.

ການຍຶດວັດຖຸ​ສິ່ງ​ຂອງ ຫຼື ເອກະສານ ຕ້ອງເຮັດບົດບັນທຶກ ຕາມທີ່ໄດ້ກຳນົດໄວ້ໃນມາດຕາ 100 ຂອງກົດ ໝາຍສະບັບນີ້.

**ມາດຕາ 127 ການຍຶດ​ໄປສະນີ​ພັນ, ວັດ​ສະດຸ​ໄປສະນີ ແລະ ​ໂທລະ​ເລກ**

ໃນກໍລະນີທີ່ສົງໄສວ່າ ​ໄປສະນີ​ພັນ, ວັດ​ສະດຸ​ໄປສະນີ ແລະ ​ໂທລະ​ເລກ ຫາກມີ​ການພົວ​ພັນ​ກັບການ​ກະທຳ​ຜິດ ຫົວໜ້າອົງການສືບສວນ-ສອບສວນ ຫຼື ຫົວໜ້າອົງການໄອຍະການ ຕ້ອງອອກຄຳສັ່ງຍຶດ ຍົກ​ເວັ້ນໃນກໍລະນີຈຳ ເປັນ ຫຼື ຮີບດ່ວນ ແຕ່ພາຍຫຼັງ​ໄດ້ຍຶດແລ້ວ ຕ້ອງເຮັດບົດບັນທຶກ ​ແລະ ລາຍງານ ຕໍ່ຫົວໜ້າອົງການໄອຍະການ ພາຍໃນເວລາ ຊາວສີ່ ຊົ່ວໂມງ.

ກ່ອນທຳການຍຶດ ເຈົ້າໜ້າທີ່ຜູ້ປະຕິບັດຄຳສັ່ງຍຶດ ຕ້ອງແຈ້ງໃຫ້ຜູ້ຮັບຜິດຊອບຫ້ອງການໄປສະນີທີ່ກ່ຽວຂ້ອງຊາບ ​ແລະ ໃຫ້ຄວາມຮ່ວມ​ມື ໃນການຈັດຕັ້ງປະຕິບັດ ຊຶ່ງ​ຕ້ອງດຳເນີນໂດຍຊ້ອງໜ້າຜູ້ກ່ຽວ.

ບົດບັນທຶກການຍຶດ ​ໃຫ້​ມີ​ລາຍ​ເຊັນ ຂອງ​ຜູ້ຮັບຜິ​ດຊອບຫ້ອງການ​ໄປສະນີ ແລະ ໃຫ້ປະຕິບັດຕາມທີ່​ໄດ້​ກຳ ນົດໄວ້​ໃນມາດຕາ 100 ຂອງກົດໝາຍສະບັບນີ້.

**ມາດຕາ 128 ການຍຶດ ຫຼື ອາຍັດ ຊັບ ​ທີ່​ເປັນ​ປະ​ໂຫຍ​ດ​ໃຫ້​ແກ່​ການ​ດຳ​ເນີນ​ຄະດີ**

ໃນການດຳເນີນການສືບສວນ-ສອບສວນ ຫົວໜ້າອົງການສືບສວນ-ສອບສວນ ມີສິດອອກຄຳສັ່ງ ຍຶດ ຫຼື ອາຍັດຊັບ ທີ່ພົວພັນກັບຄະດີ ເພື່ອຮັບປະກັນການໃຊ້ແທນຄ່າເສຍຫາຍ, ການປັບ​ໃໝ ແລະ ຄ່າທຳນຽມສານ ຫຼື ເພື່ອຮິບເປັນຂອງລັດ.

ຊັບທີ່ ຍຶດ ຫຼື ອາຍັດນັ້ນ ອາດມອບໃຫ້ອົງການທີ່​ກ່ຽວຂ້ອງ ຫຼື ເຈົ້າຂອງຊັບ ເປັນຜູ້ປົກປັກຮັກສາ ​ແລະ ຮັບ ຜິດຊອບ​ຕໍ່​ຊັບ​ດັ່ງກ່າວ. ໃນກໍລະນີ ມີ​ການລະ​ເມີດ​ ​ເຊັ່ນ ຊື້ຂາຍ, ຊວດ​ຈຳ, ມອບໂອນ, ປິດບັງ, ປົກປິດເອົາ ຫຼືື ທຳ ລາຍ ຜູ້ປົກ​ປັກ​ຮັກສາ ຈະມີຄວາມຮັບຜິດຊອບ ຕາມກົດໝາຍ.

ການຍຶດ ຫຼື ອາຍັດຊັບ ຕ້ອງດຳເນີນໂດຍຊ້ອງໜ້າເຈົ້າຂອງຊັບ ຫຼື ຜູ້ຕາງໜ້າຄອບຄົວ ຂອງຜູ້ກ່ຽວ, ຂອງອົງ ການ​ປົກຄອງ​ບ້ານ ຫຼື ຂອງອົງການ​ຈັດ​ຕັ້ງ​ທີ່​ກ່ຽວ​ຂ້ອງ ແລະ ພະຍານ ສອງຄົນຂຶ້ນໄປ.

ການຍຶດ ຫຼື ອາຍັດ ຊັບ ຕ້ອງເຮັດບົດບັນທຶກ ຊຶ່ງໃນນັ້ນ ຕ້ອງບອກ ຊື່ ແລະ ນາມສະກຸນ, ໜ້າທີ່, ຕຳແໜ່​ງ ຂອງເຈົ້າໜ້າທີ່ ຜູ້ທຳການ ຍຶດ ຫຼື ອາຍັດ; ຊື່ ແລະ ນາມສະກຸນ, ອາຍຸ, ສັນຊາດ, ອາຊີບ ຂອງຜູ້ເຂົ້າຮ່ວມແຕ່ລະຄົນ;​ປະ​ເພດ ​ແລະ ຈຳນວນຊັບ ທີ່ຍຶດ ຫຼື ອາຍັດ ພ້ອມດ້ວຍ ຂໍ້ຫ້າມຕ່າງໆ.

ບົດບັນທຶກ ການຍຶດ ຫຼື ອາຍັດຊັບ ຕ້ອງເຮັດເປັນສາມສະບັບ ຄື ໜຶ່ງສະບັບ ມອບໃຫ້ເຈົ້າຂອງຊັບທີ່ຖືກອາຍັດ, ອີກສະບັບໜຶ່ງ ມອບໃຫ້ອົງການປົກຄອງບ້ານ ບ່ອນຊັບທີ່ຖືກຍຶດ ຫຼື ອາຍັດ ນັ້ນຕັ້ງຢູ່ ແລະ ອີກໜຶ່ງສະບັບ ປະ ກອບໄວ້ໃນສຳນວນຄະດີທີ່ກ່ຽວຂ້ອງ.

ການຍຶດ ຫຼື ອາຍັດຊັບ ຕ້ອງເຮັດບົດບັນທຶກ ຕາມທີ່ໄດ້ກຳນົດໄວ້ໃນມາດຕາ 100 ຂອງກົດໝາຍສະບັບນີ້.

**ໝວດ​ທີ 3**

**ການຊັນນະສູດສະຖານທີ່ເກີດເຫດ, ການຊັນນະສູດຊາກສົບ,**

**ການແຕ່ງຕັ້ງ ຜູ້ຊ່ຽວຊານ ຫຼື ຜູ້ຊຳນານງານ ທຳການພິສູດ ​ແລະ ການທົດສອບຂໍ້ມູນຄືນໃໝ່**

**ມາດ​ຕາ 129 ການຊັນ​ນະ​ສູດ​ສະ​ຖານ​ທີ່​ເກີດ​ເຫດ**

ເພື່ອ​ຊອກ​ຫາ​ຮ່ອງ​ຮອຍ​ຂອງ​ການ​ກະ​ທຳ​ຜິດ ແລະ ຫຼັກ​ຖານ ເປັນຕົ້ນ ຫຼັກຖານ​ທາງ​ດ້ານ​ວັດ​ຖຸ ແນໃສ່​ເຮັດໃຫ້​ສະ​ພາບ​ຂອງ​ການ​ກະ​ທຳ​ຜິດ​ໄດ້​ແຈ້ງ​ຂາວ​ນັ້ນ ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການໄອຍະການ ຫຼື ພະ​ນັກ​ງານ​ໄອຍະການ ຕ້ອງ​ທຳ​ການຊັນ​ນະ​ສູດ​ສະ​ຖານ​ທີ່​ເກີດເຫດ, ເກັບກຳເອົາວັດ​ຖຸ​ສິ່ງຂອງ, ເອກະ​ສານ​ ແລະອື່ນໆ ທີ່ພົວພັນກັບການກະທຳຜິດ.

ການ​ຊັນນ​ະ​ສູດ​ສະ​ຖານ​ທີ່​ເກີ​ດເຫດ ອາດ​ຈະ​ເຮັດ​ຂຶ້ນ​ກ່ອນ ຫຼື ຫຼັງ​ການ​ເປີດ​ການ​ສືບສວນ-​​​ສອບ​ສວນ ​ກໍ​ໄດ້.

ການຊັນ​ນະ​ສູດ​ສະ​ຖານ​ທີ່​ເກີດ​ເຫດ ຕ້ອງ​ດຳ​ເນີນໃນເວລາ​ກາງ​ເວັນ ແຕ່ ຫົກ ໂມງ​ ຫາ ​ສິບ​ແປດ​ ໂມງ ເວັ້ນ​ເສຍແຕ່​ໃນ​ກໍ​ລະ​ນີ​ທີ່​ມີ​ຄວາມ​ຈຳ​ເປັນ ແລະ ຮີບ​ດ່ວນ​ເທົ່າ​ນັ້ນ. ໃນກໍລະນີທີ່ຮອດ ສິບ​ແປດ ໂມງ ແລ້ວ ແຕ່ການຊັນ ນະສູດສະ​ຖານ​ທີ່​ເກີດ​ເຫດນັ້ນ ຫາກຍັງບໍ່ທັນສຳ​ເລັດ ກໍ​ໃຫ້ສືບຕໍ່ໄປຈົນກວ່າສຳເລັດ.

ໃນ​ເວ​ລາ​ທຳ​ການ​ຊັນນະ​ສູດ​ສະ​ຖານ​ທີ່​ເກີດ​ເຫດ​ນັ້ນ ຕ້ອງ​ໃຫ້​ມີ​ພະ​ຍານ ​ຢ່າງ​ໜ້ອຍ ສອງຄົນ ເຂົ້າຮ່ວມນຳ. ໃນກໍລະນີຈຳເປັນຕ້ອງເຊີນພະນັກງານໄອຍະການ ​ເພື່ອ​ເຂົ້າຮ່ວມຕິດຕາມ​ກວດກາ​ ແລະ ຜູ້ຕາງໜ້າອົງການປົກຄອງ ບ້ານ ເຂົ້າຮ່ວມນຳອີກ​ດ້ວຍ.

ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການໄອຍະການ ຫຼື ພະ ນັກງານໄອຍະການ ມີ​ສິດ​ນຳ​ຕົວ ຜູ້ຖືກ​ສົງ​ໄສ ຫຼືື ​ຜູ້ຖືກ​ຫາ, ຮຽກ​ ຜູ້ຖືກ​ເສຍຫາຍ, ພະ​ຍານ ແລະ ເຊີນ ຜູ້ຊ່ຽວຊານ ຫຼື ຜູ້ຊຳນານງານທີ່ກ່ຽວຂ້ອງ ເຂົ້າ​ຮ່ວມ​ທຳ​ການ​ຊັນ​ນະ​ສູດ​ສະ​ຖານ​ທີ່​ເກີດ​ເຫດ ນຳ.

ໃນ​ການ​ຊັນ​ນະ​ສູດ​ສະ​ຖານ​ທີ່​ເກີດ​ເຫດ ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ ສວນ, ຫົວໜ້າອົງການ​ໄອຍະການ ຫຼືື ພະນັກງານໄອຍະການ ຕ້ອງ​ແຕ້ມ​ແຜນ​ວາດ​ສ​ະ​ຖານ​ທີ່​ເກີດ​ເຫດ, ເກັບໂຮມເອົາວັດຖຸສິ່ງຂອງ ທີ່ພົວພັນກັບການກະທຳຜິດ, ເອົາ​ຮ່ອງ​ຮອຍການກະທຳຜິດ ແລະ​ ຖ່າຍ​ຮູບ​ໄວ້.

**ມາດຕາ 130 ການກວດກາ​ຮ່ອງຮອຍ​ຕາມ​ຮ່າງກາຍ**

ຫົວໜ້າ​ອົງການ​ສືບສວນ​-ສອບ​ສວນ, ​ເຈົ້າໜ້າ​ທີ່​ສືບສວນ-ສອບ​ສວນ, ​ຫົວໜ້າ​ອົງການ​ໄອ​ຍະ​ການ ຫຼື ພະ ນັກງານ​ໄອ​ຍະ​ການ ຕ້ອງ​ກວດກາ​ຮ່າງກາຍ ຂອງ​ຜູ້​ຖືກກັກ​ຕົວ, ຜູ້​ຖືກ​ຈັບ​ຕົວ, ຜູ້ຖືກ​ກັກ​ຂັງ, ຜູ້​ຖືກ​ເສຍ​ຫາຍ, ​ພະ ຍານ ​ເພື່ອ​ຊອກ​ຫາ​ຮ່ອງຮອຍຂອງ​ການ​ກະທຳ​ຜິດ ຫຼື ຮ່ອງຮອຍ​ອື່ນ ທີ່​ມີ​ຄວາມ​ໝາຍສຳຄັນ​ຕໍ່​ຄະດີ.

​ຜູ້ກວດກາ​ຮ່ອງຮອຍ​ຕາມຮ່າງກາຍ ຕ້ອງ​ແມ່ນ​ເພດ​ດຽວ​ກັນກັບ​ຜູ້​ຖືກ​ກວດກາ ແລະ ຕ້ອງມີ​ພະຍານ ຢ່າງ​ໜ້ອຍ ສອງ​ ຄົນ ​ທີ່​ເປັນ​ເພດ​ດຽວ​ກັນ​ເຂົ້າຮ່ວມ. ​ໃນ​ກໍລະນີ​ຈຳ​ເປັນ ອາດ​ຈະ​ໃຫ້​ມີ​​ແພດ​ ເຂົ້າຮ່ວມນຳ​ກໍ​ໄດ້.

ບໍ່​ອະນຸຍາດ​ໃຫ້ລ່ວງ​ລະ​ເມີດ​ກຽດສັກ​ສີ, ສຸຂະພາບ ຂອງ​ຜູ້​ຖືກ​ກວດກາ.

**ມາດຕາ 131 ການຊັນນະສູດຊາກສົບ**

ການເສຍຊີວິດ ໂດຍບໍ່ຮູ້ສາເຫດ ຕ້ອງທຳການຊັນນະສູດ ຊາກສົບ.

ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າ​ອົງການ​ໄອ​ຍະ​ການ ຫຼື ພະ ນັກງານ​ໄອ​ຍະ​ການ ຕ້ອງ​ທຳ​ການຊັນ​ນະ​ສູດຊາກ​ສົບ​ ຢູ່​ສະ​ຖານ​ທີ່​ເກີ​ດ​ເຫດ ໂດຍໃຫ້​ມີ​ພະ​ຍານຢ່າງ​ໜ້ອຍສອງ​ຄົນ, ນິ ຕິ​ແພດ, ຜູ້ຊ່ຽວຊານ ຫຼື ຜູ້​ຊຳນານ​ງານ ທີ່ກ່ຽວຂ້ອງ​ເຂົ້າ​ຮ່ວມນຳ. ໃນກໍລະນີຈຳເປັນ ກໍຕ້ອງ​ເຊີນຜູ້ຕາງໜ້າອົງການປົກ ຄອງບ້ານ ເຂົ້າຮ່ວມນຳອີກດ້ວຍ.

​ການຜ່າຊາກສົບ ເພື່ອພິສູດ ຫຼື ການຊັນນະສູດຊາກ​ສົບ​ທີ່ຝັງແລ້ວ​ ຕ້ອງ​ມີ​ຄຳ​ສັ່ງ​ຂອງຫົວໜ້າອົງການ​ສືບ ສວນ-ສອບ​ສວນ ຫຼື ​ຫົວໜ້າ​ອົງການ​ໄອ​ຍະ​ການ, ​ມີ​ນິຕິ​ແພດ​ເຂົ້າຮ່ວມ ແລະ ແຈ້ງ​ໃຫ້​ຄອບຄົວ ຫຼື ຍາດພີ່ນ້ອງ ​ຂອງ​ຜູ້​​ເສຍ​ຊີວິດຊາບ. ໃນ​ກໍລະນີຈຳ​ເປັນ ​ຕ້ອງ​ເຊີນ​ຜູ້​ຊ່ຽວຊານ ຫຼື ຜູ້​ຊຳນານງານ ​​ແລະ ພະຍານ ​ເຂົ້າຮ່ວມນຳ.

ການ​ຊັນນະສູດ​ຊາກ​ສົບ ຕ້ອງ​ສະ​ເໜີໃຫ້​ຫົວໜ້າ​ອົງການ​ໄອ​ຍະ​ການ ​​ເຂົ້າຮ່ວມ​​ ​ແລະ ຕິດຕາມ​ກວດກາ​.

**ມາດ​ຕາ 132 ບົດບັນ​ທຶກ​ການ​ຊັນ​ນະ​ສູດ**

ໃນ​ການ​ຊັນ​ນະ​ສູດ​ສະ​ຖານ​ທີ່​ເກີດ​ເຫດ ຫຼື ຊາກສົບ​ນັ້ນ ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການ​ໄອຍະການ ຫຼື ພະນັກງານໄອຍະການ ຕ້ອງ​ເຮັດ​ບົດບັນ​ທຶກ​ກັບ​ທີ່. ໃນ​ບົດ​ບັນ​ທຶກ​ ຕ້ອງບົ່ງບອກ ສະຖານ​ທີ່, ວັນ, ເວ​ລາ ​ເລີ່ມ​ຕົ້ົ້ນ ແລະ ເວ​ລາສຳ​ເລັດ​ການ​ຊັນ​ນະ​ສູດ, ຊື່ ແລະ ນາມ​ສະ​ກຸນ, ທີ່​ຢູ່, ອາ​ຊີບ, ໜ້າ​ທີ່​ຕຳ​ແໜ່ງ​ ຂອງຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການ​ໄອຍະການ ຫຼືື ພະນັກງານໄອຍະການ ແລະ ບຸກ​ຄົນ​ທີ່​ເຂົ້າ​ຮ່ວມ​ໃນ​ການ​ຊັນ​ນະ​ສູດ, ສະພາບ​ທີ່​ພົບ​ເຫັນ ຫຼື ເກີດ​ຂຶ້ນ ໃນ​ຂະ​ນະ​ນັ້ນ ແລະ ວັດ​ຖຸ​ສິ່ງ​ຂອງ, ສິ່ງ​ທີ່​ຖືກ​ຍຶດ ໂດຍບອກປະເພດ, ຈຳນວນ, ຮູບປະພັນ, ຂະໜາດ, ນ້ຳໜັກ ແລະ ຄຸນນະພາບ.

ພາຍ​ຫຼັງ​ທີ່​ໄດ້​ເຮັດ​ບົດ​ບັນ​ທຶກ, ແຜນວາດ ແລະ ໄດ້​ອ່ານ​ຜ່ານ​ກັນ​​ແລ້ວ ບຸກ​ຄົນ​ທີ່​ເຂົ້າຮ່ວມ​ໃນ​ການ​ຊັນ​ນະ​ສູດ​ນັ້ນ ​ຕ້ອງ​ພ້ອມ​ກັນ​ລົງ​ລາຍ​ເຊັນ​ ແລະ ແປະໂປ້ມືໄວ້.

ການຊັນນະສູດສະຖານທີ່ເກີດເຫດ ຫຼື ຊາກສົບ ຕ້ອງເຮັດບົດບັນທຶກ ຕາມທີ່ໄດ້ກຳນົດໄວ້ໃນມາດຕາ 100 ຂອງກົດໝາຍສະບັບນີ້.

**ມາດ​ຕາ 133 ການ​ແຕ່ງ​ຕັ້ງ​ຜູ້ຊ່ຽວ​ຊານ ຫຼື ຜູ້​ຊຳນານ​ງານ ​ໃຫ້​ທຳ​ການ​ພິ​ສູດ**

ເມື່ອ​ເຫັນ​ວ່າ​ ມີ​ຄວາມ​ຈຳ​ເປັນ​ທີ່​​ຕ້ອງ​ທຳ​ການ​ພິ​ສູດ ເປັນຕົ້ນ ​ໃນ​ກໍ​ລະ​ນີ​ທີ່​ມີ​ການ​ເສຍຊີ​ວິດ​ ໂດຍ​ບໍ່​ຮູ້​ສາ​ເຫດ​, ການຂົ່ມຂືນທຳຊຳເລົາ ຫຼື ມີ​ການ​ສົງ​ໄສ ກ່ຽວ​ກັບ​ກະ​ສຽນ​ອາ​ຍຸ, ສະ​ຕິ​ສຳ​ນຶກ​ ຂອງ​ຜູ້ຖືກ​ຫາ​ນັ້ນ ຫົວໜ້າອົງການສືບ​ສວນ-​​ສອບ​ສວນ ຫຼື ຫົວໜ້າອົງການໄອຍະການ ຕ້ອງ​ອອກ​ຄຳ​ສັ່ງ​ແຕ່ງ​ຕັ້ງນິຕິ​ແພດ, ຜູ້ຊ່ຽວ​ຊານ ຫຼື ຜູ້ຊຳນານ​ງານທີ່​ກ່ຽວຂ້ອງ ໃຫ້​ທຳ​ການ​ພິ​ສູດ.

ໃນ​ຄຳ​ສັ່ງ​ນັ້ນ ​ຕ້ອງ​ບົ່ງ​ບອກ ຊື່ ແລະ ນາມ​ສະ​ກຸນ ຂອງ​ນິຕິ​ແພດ, ຜູ້ຊ່ຽວ​ຊານ ຫຼື ຜູ້​ຊຳນານ​ງານທີ່ກ່ຽວຂ້ອງ, ບັນ​ຫາທີ່​ຈະ​ຕ້ອງ​ພິ​ສູດ, ກຳ​ນົດ​ເວ​ລາ​ພິ​ສູດ, ສິດ ແລະ ພັນ​ທະ​ ຂອງ​ຜູ້ຊ່ຽວຊານ ຫຼື ຜູ້​ຊຳນານ​ງານ.

ຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການໄອຍະການ ຫຼື ພະ ນັກງານໄອຍະການ ຕ້ອງ​ແຈ້ງ​ຄຳ​ສັ່ງ​ດັ່ງ​ກ່າວ​ ໃຫ້​ຜູ້ຖືກ​ຫາ, ຜູ້ຖືກ​ເສຍຫາຍ, ໂຈດ​ທາງ​ແພ່ງ, ຜູ້ຮັບ​ຜິດ​ຊອບ​ທາງແພ່ງ ຊາບ. ບຸກຄົນ​ດັ່ງກ່າວ ​ມີສິດສະເໜີຄັດຄ້ານ ຜູ້ຊ່ຽວຊານ ຫຼື ຜູ້ຊຳນານ​ງານ ທີ່ຖືກແຕ່ງຕັ້ງນັ້ນໄດ້ພາຍໃນເວລາ ເຈັດວັນ ນັບແຕ່ວັນຮັບຊາບຄຳສັ່ງແຕ່ງຕັ້ງ ເປັນຕົ້ນໄປ.

ພາຍ​ຫຼັງການ​ພິ​ສູດ​ໄດ້​ສຳ​ເລັດ​ແລ້ວ ຜູ້ຊ່ຽວ​ຊານ​ ຫຼື ຜູ້​ຊຳນານ​ງານ ຕ້ອງ​ເຮັດ​ບົດ​ສະ​ຫຼຸບໃຫ້​ຄວາມ​ເຫັນຂອງຕົນ ​ແລ້ວສົ່ງ​ໃຫ້ຫົວໜ້າ​ອົງການ​ສືບສວນ-ສອບ​ສວນ ຫຼື ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການ​ໄອຍະການ ຫຼື ພະນັກງານໄອຍະການ ຕາມ​ກຳ​ນົດ​ເວ​ລາ​ ທີ່​ໄດ້​ມອບ​ໝາຍ​ໃຫ້.

ການ​ພິສູດ ​ອາດ​ຈະ​ເຮັດ​ໂດຍ ຜູ້ຊ່ຽວຊານ ຫຼື ຜູ້​ຊຳນານ​ງານ ຜູ້ດຽວ, ​ຫຼາຍຄົນ ຫຼື ຫຼາຍ​ເທື່ອ​ກໍ​ໄດ້, ​ໃນ​ການ​ພິ ສູດຄືນ​ໃໝ່​ນັ້ນ ຕ້ອງ​ໃຫ້​ມີ​ຜູ້ຊ່ຽວຊານ ​ ຫຼື ຜູ້​ຊຳນານ​ງານ ຫຼາຍກວ່າ​ເທື່ອ​ຜ່ານ​ມາ.

**ມາດ​ຕາ 134 ການ​ທົດ​ສອບ​ຂໍ້​ມູນ​ຄືນ​ໃໝ່**

ເພື່ອກວດ​ກາ ແລະ ຢັ້ງ​ຢືນ​ຄວາມ​ຖືກ​ຕ້ອງ​ຂອງ​ຂໍ້​ມູນ​ໃດ​ໜຶ່ງ ຫົວໜ້າ​ອົງການ​ສືບສວນ-ສອບ​ສວນ ຫຼື ເຈົ້າ​ໜ້າ​ທີ່ສືບ​ສວນ-ສອບ​ສວນ, ຫົວໜ້າອົງການໄອຍະ​ການ ຫຼືື ພະນັກງານໄອຍະການ ສາ​ມາດ​ທຳ​ການ​ທົດ​ສອບ​ຂໍ້​ມູນ​ນັ້ນ​ຄືນ​ໃໝ່ ໂດຍ​ໃຫ້ຜູ້ຖືກ​ຫາ ຫຼື ຈຳ​ເລີຍ ສະ​ແດງການ​ກະທຳ​​ຂອງ​ຕົນຄື​ນ​ໃໝ່. ໃນ​ການ​ທົດ​ສອບ​ຂໍ້​ມູນ​ຄື​ນ​ໃໝ່ ອາດ​ຈະ​ໃຫ້ຜູ້ຖືກ​ເສ​ຍຫາຍ ຫຼື ພະຍານ ສະ​ແດງ​ຄື​ນກໍ​ໄດ້. ການ​ທົດ​ສອບ​ຂໍ້​ມູນ​ຄື​ນ​ໃໝ່ ຕ້ອງ​​ຖ່າຍ​ຮູບ, ຖ່າຍພາບ, ວັດ​ແທກ ແລະ​​ ແຕ້ມແຜນວາດ​ປະ​ກອບ​.

ໃນ​ການ​ທົດ​ສອບ​ຂໍ້​ມູນ​ຄືນ​ໃໝ່​ ​ຈະຕ້ອງ​ມີ​ພະ​ຍານ​ເຂົ້າ​ຮ່ວມ​ນຳ​ ຢ່າງ​ໜ້ອຍສອງ​ຄົນ ແລະ ອາດ​ຈະ​ມີ​ການ​ເຂົ້າ​ຮ່ວມ​ຂອງຜູ້ຖືກ​ເສຍຫາຍ​ກໍ​ໄດ້. ໃນ​ກໍ​ລະ​ນີ​ທີ່​ຈຳ​ເປັນ ຕ້ອງ​ໃຫ້​ຫົວໜ້າອົງການໄອ​ຍະການ ແລະ ​ຜູ້ຊ່ຽວ​ຊານ ຫຼື ຜູ້ຊຳນານ​ງານ ​ທີ່ກ່ຽວຂ້ອງເຂົ້າ​ຮ່ວມ​ນຳ.

ການ​ທົດ​ສອບ​ຂໍ້​ມູນ​ຄືນ​ໃໝ່​ ຈະ​ເຮັດ​ໄດ້​ກໍ​ຕໍ່​ເມື່ອ ​ຫາກ​ເຫັນ​ວ່າ ​ບໍ່​ເປັນ​ໄພ​ອັນ​ຕະ​ລາຍ​ຕໍ່​ຊີ​ວິດ, ສຸ​ຂະ​ພາບ ຫຼື ສິ່ງ​ແວດ​ລ້ອມ ແລະ ທັງ​ບໍ່​ກໍ່​ຄວາມ​ເສຍຫາຍ​ແກ່​ກຽດ​ສັກ​ສີ​ຂອງ​ມະ​ນຸດ.

​ການ​ທົດ​ສອບ​ຂໍ້​ມູນ​ຄືນ​ໃໝ່​ ຕ້ອງເຮັດບົດບັນ​ທຶກ ​ຕາມທີ່ໄດ້ກຳນົດໄວ້ໃນມາດ​ຕາ 100 ຂອງ​ກົດ​ໝາຍ​ສະ​ບັບ​ນີ້.

**ໝວດທີ 4**

**ມາ​ດຕະການ​ສະກັດ​ກັ້ນ**

**ມາດຕາ 135 ພື້ນຖານທີ່ພາໃຫ້ນຳໃຊ້ມາດຕະການສະກັດກັ້ນ**

ເພື່ອສະກັດກັ້ນການກະທຳຜິດຢ່າງທັນການ ຫຼື ເມື່ອມີພື້ນຖານທີ່ພາໃຫ້ເຊື່ອໝັ້ນວ່າ ຜູ້ຖືກຫາ ຫຼື ຈຳເລີຍ ຈະສ້າງຄວາມຫຍຸ້ງຍາກໃຫ້ແກ່ການສືບສວນ-ສອບສວນ, ການສັ່ງຟ້ອງ ຫຼື ການພິຈາລະນາຕັດສີນຄະດີ ລວມທັງຮັບ ປະກັນການປະຕິບັດຄຳຕັດສີນຂອງສານນັ້ນ ອົງການສືບສວນ-ສອບສວນ, ອົງການໄອຍະການ ຫຼື ສານ ມີສິດນຳໃຊ້ມາດຕະການສະກັດກັ້ນ ຕາມທີ່ໄດ້ກຳນົດໄວ້ໃນມາດຕາ 136 ຂອງກົດໝາຍສະບັບນີ້.

**ມາດຕາ 136 ປະ​ເພດ​ມາດ​ຕະການ​ສະກັດ​ກັ້ນ**

​ມາດ​ຕະການ​ສະກັດ​ກັ້ນ ​ແບ່ງ​ອອກ​ເປັນ​ປະ​ເພດ ດັ່ງນີ້:

1. ການ​ພາ​ຕົວ;
2. ການ​ກັກ​ຕົວ;
3. ການ​ຈັບ​ຕົວ;
4. ການກັກ​ຂັງ​ພາງ;
5. ການ​ປ່ອຍ​ຕົວ​ພາງ;
6. ການ​​ຄຸມ​ຕົວ​ຢູ່​ກັບທີ່;
7. ການ​ງົດ​ໜ້າ​ທີ່ ຫຼື ຕຳ​ແໜ່​ງ.

**ມາດ​ຕາ 137 ການ​ພາ​ຕົວ**

ໃນ​ກໍ​ລະ​ນີ​ ທີ່​ຜູ້ຖືກ​ສົງ​ໄສ, ຜູ້ຖືກ​ຫາ ທີ່ບໍ່ຖືກກັກຂັງພາງ, ພະ​ຍານ, ໂຈດ​ທາງ​ແພ່ງ, ຜູ້ຮັບ​ຜິດ​ຊອບ​ທາງ​ແພ່ງ​ຫາກ​ໄດ້​ຮັບ​ໝາຍ​ຮຽກ​ເຖິງສາມ​ຄັ້ງແລ້ວ ​ແຕ່​ບໍ່ເຂົ້າມາຕາມ​ໝາຍ​ຮຽກ ໂດຍ​ບໍ່​ມີ​ເຫດຜົນພຽງພໍນັ້ນ ຫົວໜ້າອົງການ​ສືບ​ສວນ-ສອບ​ສວນ, ຫົວໜ້າ​ອົງການໄອ​ຍະ​ການ ຫຼື ສານ ​ຈະ​ອອກ​ຄຳ​ສັ່ງ​ໃຫ້​ພາ​ຕົວ​ຜູ້ກ່ຽວ.

ຄຳສັ່ງພາຕົວ ໃຫ້ປະຕິບັດໄດ້ແຕ່ເວລາ ຫົກໂມງ ຫາ ສິບ​ແປດໂມງ ເວັ້ນເສຍແຕ່ ໃນກໍລະນີທີ່ ຜູ້ຖືກສົງໄສ ຫຼື ຜູ້ຖືກຫາ ຈະເອົາຕົວຫຼົບໜີ ຫຼື ບໍ່ມີທີ່ຢູ່ອັນແນ່ນອນ.

ການປະຕິບັດຄຳສັ່ງພາຕົວ ແມ່ນສິດ ແລະ ໜ້າທີ່ ຂອງເຈົ້າໜ້າທີ່ຕຳຫຼວດ ຫຼື ທະຫານ ສຳລັບ​ການ​ກະທຳ​ຜິດ​ທາງ​ທະຫານ. ກ່ອນຈະພາຕົວ ຕ້ອງອ່ານຄຳສັ່ງໃຫ້ຜູ້ຖືກພາຕົວ ຊາບ.

ບໍ່​ອະນຸຍາດ​ໃຫ້ທຳການພາຕົວ ແມ່ຍິງຖືພາມານ ຫຼື ຄົນເຈັບປ່ວຍ ທີ່ບໍ່ສາມາດອອກຈາກສະຖານທີ່ ຊຶ່ງໄດ້ຮັບການຢັ້ງຢືນຈາກຄະນະແພດ.

**ມາດ​ຕາ 138 (ປັບປຸງ) ການ​ກັກ​ຕົວ**

ເມື່ອ​ໄດ້​ເອົາ​ຄຳ​ໃຫ້​ການຂອງ​ຜູ້​ຖືກ​ສົງ​ໄສ​​​ແລ້ວ ຫາກມີ​ຂໍ້​ມູນຫຼັກ​ຖານໜັກແໜ້ນ ວ່າຜູ້ກ່ຽວໄດ້ກະທຳ​ຜິດ​ທາງ​ອາຍາ ຊຶ່ງກົດໝາຍ​​ໄດ້ກຳນົດ​ໂທດ​ຕັດ​ອິດສະລະ​ພາບ, ຫົວໜ້າອົງການສືບສວນ-ສອບສວນ ຫຼື ຫົວໜ້າອົງການໄອຍະການ ອາດ​ຈະອອກຄຳສັ່ງ​ກັກ​ຕົວ​ຜູ້ກ່ຽວ​ໄວ້ໄດ້ ພາຍໃນເວລາ ສີ່​ສິບ​ແປດ ​ຊົ່ວ​ໂມງ ເພື່ອດຳ​ເນີນ​ການ​ສືບ​ສວນ-ສອບ​ສວນ ແຕ່​ຫົວໜ້າອົງການສືບສວນ-ສອບສວນ ຕ້ອງ​ລາຍ​ງານ​ເປັນ​ລາຍ​ລັກ​ອັກສອນ ໃຫ້​ຫົວໜ້າອົງການໄອ​ຍະ​ການຊາບ ​ພາຍ​ໃນ​ເວລາ ຊາວ​ສີ່ ​ຊົ່ວ​ໂມງ ນັບ​ແຕ່​ເວລາກັກ​ຕົວ ເປັນ​ຕົ້ນ​ໄປ.

ໃນການກັກຕົວ ເຈົ້າໜ້າທີ່ສືບສວນ-ສອບສວນ ຫຼື ພະນັກງານໄອຍະການ ຕ້ອງອ່ານຄຳສັ່ງກັກຕົວ ພ້ອມທັງແຈ້ງ ສິດ ແລະ ພັນທະ ໃຫ້ຜູ້ຖືກກັກຕົວ ຊາບ ແລ້ວແຈ້ງສະຖານທີ່ກັກຕົວ ໃຫ້ຄອບຄົວ, ສຳນັກງານ, ອົງການ ຫຼື ວິສາຫະກິດ ທີ່ຜູ້ກ່ຽວສັງກັດຢູ່ ຊາບ ພາຍໃນເວລາ ຊາວສີ່ ຊົ່ວໂມງ.

ພາຍ​ໃນ​ເວລາ ສີ່​ສິບ​ແປດ​ ຊົ່ວ​ໂມງ ນັບແຕ່ເວລາອອກຄຳສັ່ງກັກຕົວເປັນຕົ້ນໄປ ເຈົ້າ​ໜ້າ​ທີ່ສືບ​ສວນ-ສອບ​ສວນ ຫຼື ພະ​ນັກ​ງານ​ໄອຍະການ ​ຕ້ອງລົງ​ຄຳ​ເຫັນ​ ​ດັ່ງ​​ນີ້:

1. ຖ້າ​​ເຫັນ​ວ່າ​ ບໍ່​ມີ​ຂໍ້​ມູນຫຼັກຖານ​ໜັກ​ແໜ້ນ ທີ່​ພາ​ໃຫ້​ອອກ​ຄຳ​ສັ່ງ​ເປີດ​ການສືບ​ສວນ-ສອບສວນໄດ້​ນັ້ນ ເຈົ້າ​ໜ້າ​ທີ່ສືບ​ສວນ-​​ສອບ​ສວນ ຕ້ອງຂໍຄຳສັ່ງປ່ອຍ​ຕົວ ຈາກຫົວໜ້າອົງການສືບສວນ-ສອບສວນ ແລ້ວປ່ອຍຕົວ​ຜູ້ຖືກ​ກັກ​ຕົວ ພ້ອມທັງ​ລາຍ​ງານເປັນ​ລາຍ​ລັກ​ອັກສອນ ໃຫ້ຫົວໜ້າ​ອົງການ​ໄອ​ຍະ​ການ ຊາບ​ໃນ​ທັນໃດ. ສຳລັບພະນັກງານໄອຍະການ ຕ້ອງຂໍຄຳສັ່ງປ່ອຍຕົວ ຈາກຫົວໜ້າ​ອົງການໄອຍະການ;

2. ຖ້າ​​ເຫັນ​ວ່າ​ ມີ​ຂໍ້​ມູນຫຼັກຖານໜັກ​​ແໜ້ນ​ ທີ່​ພາ​ໃຫ້​ອອກ​ຄຳ​ສັ່ງ​ເປິີດ​ການ​ສືບ​ສວນ-ສອບ​ສວນ​ໄດ້ນັ້ນ ຫົວໜ້າອົງການສືບ​ສວນ-ສອບ​ສວນ ຕ້ອງ​ອອກ​ຄຳ​ສັ່ງ​ເປີິດ​ການ​ສືບ​ສວນ-ສອບສວນ. ສຳລັບພະນັກງານໄອຍະການ ຕ້ອງຂໍຄຳສັ່ງເປີດການສືບສວນ-ສອບສວນ ຈາກຫົວໜ້າອົງການໄອຍະການ;

3. ຖ້າ​​ເຫັນ​ວ່າ ​ມີ​ຄວາມ​ຈຳ​ເປັນ​ຕ້ອງທຳ​ການ​ກັກ​ຂັງ​ພາງ​ ເພື່ອດໍາເນີນການສືບສວນ-ສອບສວນແລ້ວ ຫົວໜ້າອົງການສືບ​ສວນ-ສອບ​ສວນ ຕ້ອງ​ຂໍ​ຄຳ​ສັ່ງ​ກັກ​ຂັງ​ພາງ ຈາກຫົວໜ້າ​ອົງການ​ໄອ​ຍະ​ການ. ສຳ​ລັບພະ​ນັກ​ງານ​ໄອຍະການ ຕ້ອງ​ຂໍ​​ຄຳ​ສັ່ງ​ກັກ​ຂັງພາງ​ ຈາກຫົວໜ້າ​ອົງການ​ໄອ​ຍະ​ການ​.

ພາຍ​ຫຼັງ​ທີ່​ໄດ້​ຮັບ​ຄຳ​ສະ​ເໜີ​ ຂໍຄໍາສັ່ງ​ກັກ​ຂັງ​ພາງ​ ຂອງ​ຫົວໜ້າອົງການສືບ​ສວນ-ສອບ​ສວນ ຫຼື ພະ​ນັກງານໄອຍະການແລ້ວ ຫົວໜ້າ​ອົງການໄອ​ຍະ​ການ ຕ້ອງ​ລົງ​ຄຳ​ເຫັນ​ຊີ້​ຂາດ ພາຍ​ໃນ​ກຳ​ນົດ​ ຊາວສີ່ ຊົ່ວໂມງ ວ່າ​ຈະ​ປ່ອຍ​ຕົວ ຫຼື ຈະ​ກັກ​ຂັງ​ພາງ.

ຜູ້ຖືກສົງໄສ ທີ່ຖືກກັກຕົວ ມີສິດ ສ**ະເໜີປະກັນຕົວ ດ້ວຍການວາງເງິນຄໍ້າປະກັນ ຕາມທີ່ໄດ້ກໍານົດໄວ້ໃນມາດຕາ 64 ຂໍ້ 6 ຂອງກົດໝາຍສະບັບນີ້.**

**ມາດ​ຕາ 139 ການ​ຈັບ​ຕົວ**

ການ​ຈັບ​ຕົວ​ບຸກ​ຄົນ​ໃດໜຶ່ງ ​ຕ້ອງ​ມີ​ຄຳ​ສັ່ງຈັບຕົວ​ເປັນ​ລາຍ​ລັກ​ອັກ​ສອນ ​ຂອງ​ຫົວໜ້າ​ອົງການໄອ​ຍະການ ຫຼື ສານ​ ເວັ້ນ​ເສຍແຕ່​ການຈັບຕົວໃນ​ກໍ​ລະ​ນີິ​ ການ​ກະ​ທຳ​ຜິດ​ເຊິ່ງ​ໜ້າ ຫຼື ຮີບດ່ວນ ຕາມທີ່ໄດ້ກຳນົດໄວ້ໃນມາດຕາ 140 ຂອງກົດໝາຍສະບັບນີ້.

ໃນການພິຈາລະນາ​ອອກ​ຄຳ​ສັ່ງ​ຈັບ​ຕົວ​ ຫົວໜ້າ​ອົງການໄອ​ຍະ​ການ ຫຼື ສານ​ ຕ້ອງ​ອີງ​ໃສ່​ເງື່ອນ​ໄຂ ​ດັ່ງ​ນີ້:

1. ມີຄຳສັ່ງເປີດການສືບສວນ-ສອບສວນ;
2. ມີການ​ກະ​ທຳ​ ​ຊຶ່ງ​ເປັນ​ການ​ກະ​ທຳ​ຜິດ​ທາງ​ອາ​ຍາ ທີ່​ກົດ​ໝາຍ​ໄດ້​ກຳ​ນົດ​ໂທດ​ຕັດ​ອິດ​ສະ​ລະ​ພາບ;
3. ມີຫຼັກ​ຖານໃນ​ຄະ​ດີ​​ ໜັກ​ແໜ້ນ.

ນ​ອກ​ຈາກ​ນີ້​ແລ້ວ ​ຍັງ​ຕ້ອງ​ອີງ​ໃສ່​ເງື່ອນ​ໄຂ​ໃດ​​ໜຶ່ງ​ ເຊັ່ນ ຜູ້ຖືກ​ຫາ ອາດ​ຈະ​ເອົາ​ຕົວ​ຫຼົບ​ໜີ, ທຳ​ລາຍ​ຫຼັກ​ຖານ, ກະທຳ​ຜິດ​ໃໝ່, ທຳ​ຮ້າຍ​ຜູ້ຖືກ​ເສຍ​ຫາຍ, ພະ​ຍານ ຫຼື ຜູ້ຖືກ​ຫາ ​ອາດ​ຈະ​ຖືກ​ທຳ​ຮ້າຍ​ ຈາກ​ຜູ້ຖືກ​ເສຍ​ຫາຍ ຫຼື ຈາກ​ບຸກ​ຄົນ​ອື່ນ.

ການຈັບ​ຕົວ ​ພິກ​ຂຸ ຫຼື ສາ​ມະ​ເນນ ຕ້ອງ​ແຈ້ງ​ໃຫ້​ເຈົ້າ​ອະ​ທິ​ການ​ວັດ​ ຫຼື ຜູ້ຕາງໜ້າຊາບ ເພື່ອ​ປົງ​ສິກ​ຂາ​​ບົດເສຍ​ກ່ອນ. ໃນ​ກໍ​ລະ​ນີຈັບ​ນັກ​ບວດ​ຂອງ​ສາສະໜາອື່ນ ກໍ​ຕ້ອງ​ແຈ້ງ​ໃຫ້ຫົວໜ້າຮັບຜິດ​ຊອບ​ຂອງ​ອົງ​ການ​ສາສະໜານັ້ນຊາບ.

ໃນການ​ຈັບ​ຕົວ ເຈົ້າໜ້າທີ່ ​ຕ້ອງ​ອ່ານ​ຄຳ​ສັ່ງ​ຈັບຕົວ ພ້ອມ​ທັງແຈ້ງຂໍ້ກ່າວຫາ, ສິດ ແລະ ພັນທະ ໃຫ້​ຜູ້ຖືກ​ຈັບ​ຕົວ​ຊາບ.

ພາຍ​ຫຼັງ​ໄດ້​ຈັບ​ຕົວ​ຜູ້ຖືກ​ຫາ​ແລ້ວ ເຈົ້າ​ໜ້າ​ທີ່​ສືບ​ສວນ-ສອບ​ສວນ ຫຼື ພະນັກງານ​ໄອ​ຍະ​ກາ​ນ ຕ້ອງເອົາ​ຄຳ​ໃຫ້​ການຂອງ​ຜູ້ຖືກ​ຈັບ​ຕົວ ໃນທັນໃດ ແລະ ຕ້ອງລາຍງານເປັນ​ລາຍ​ລັກ​ອັກສອນ ໃຫ້ຫົວໜ້າ​ອົງການ​ໄອ​ຍະການ​ຊາບ ພາຍ​ໃນເວລາ ຊາວສີ່ ຊົ່ວໂມງ.

ພາຍໃນເວລາ ຊາວສີ່ ຊົ່ວໂມງ ນັບແຕ່ເວລາຈັບຕົວເປັນຕົ້ນໄປ ເຈົ້າໜ້າທີ່ສືບສວນ-ສອບສວນ ຫຼື ພະນັກ ງານໄອຍະການ ຕ້ອງ​ລົງ​ຄຳ​ເຫັນ​ວ່າ ຈະ​ປ່ອຍ​ຕົວ ຫຼື ຈະ​ກັກ​ຂັງ​ພາງ.

ໃນ​ກໍ​ລະ​ນີ​ທີ່​ເຫັນ​ວ່າ ​ຕ້ອງປ່ອຍ​ຕົວ ຫຼື ມີຄວາມຈຳເປັນຕ້ອງ​ກັກ​ຂັງ​​ພາງ​ ເພື່ອດໍາເນີນການສືບສວນ-ສອບສວນແລ້ວ ຫົວໜ້າອົງການ​ສືບ​ສວນ-ສອບສວນ ຫຼື ພະ​ນັກ​ງານ​ໄອຍະການ ຕ້ອງ​ຂໍ​ຄຳ​ສັ່ງ​ປ່ອຍ​ຕົວ ຫຼື ຄຳສັ່ງກັກ​ຂັງ​ພາງ ຈາກຫົວໜ້າ​ອົງການ​ໄອ​ຍະ​ການ.

ພາຍ​ຫຼັງ​ທີ່​ໄດ້​ຮັບ​ຄຳ​ສະ​ເໜີ​ ຂໍ​ປ່ອຍ​ຕົວ ຫຼື ກັກ​ຂັງ​ພາງ​ ຂອງຫົວໜ້າອົງການສືບ​ສວນ-ສອບ​ສວນ ຫຼື ພະ​ນັກ​ງານ​ໄອຍະການແລ້ວ ຫົວໜ້າ​ອົງການໄອ​ຍະ​ການ​ ຕ້ອງ​ລົງ​ຄຳ​ເຫັນ​ຊີ້​ຂາດ ພາຍ​ໃນ​ເວລາ ​ຊາວ​ສີ່ ຊົ່ວ​ໂມງ ວ່າ​ຈະ​ໃຫ້​ປ່ອຍ​ຕົວ ຫຼື ຈະ​ອອກຄຳສັ່ງກັກ​ຂັງ​ພາງ.

ການ​ຈັບ​ຕົວ​ ຕ້ອງ​ດຳ​ເນີນ​ໄປ​ດ້ວຍ​ວິ​ທີ ແລະ ຮູບ​ການ​ອັນ​ເໝາະ​ສົມ ​ກັບ​ລັກ​ສະ​ນະ​ຂອງການ​ກະ​ທຳ​ຜິດ ແລະ ຜູ້ຖືກ​ຈັບ​ຕົວ.

ບໍ່​ອະນຸຍາດ ໃຫ້ທຸບ​ຕີ ຫຼື ທໍ​ລະ​ມານ​ ຜູ້ຖືກ​ຈັບ​ຕົວ.

ການ​ຈັບ​ຕົວ ບໍ່​ວ່າ​ຈະ​ແມ່ນ​ໃນ​ກໍ​ລະ​ນີ​ໃດ​ ຕ້ອງ​ແຈ້ງ​ໃຫ້​ຄອບ​ຄົວ, ອົງການປົກຄອງບ້ານ, ສຳ​ນັກ​ງານ, ອົງ​ການ ຫຼື ວິ​ສາ​ຫະ​ກິດ ທີ່​ຜູ້ກ່ຽວ​ສັງ​ກັດ​ຢູ່​ຊາບ ​ພາຍ​ໃນ​ເວລາ ຊາວ​ສີ່​ ຊົ່ວ​ໂມງ​ ພ້ອມ​ທັງແຈ້ງ​ສະ​ຖານ​ທີ່​ກັກ​ຂັງ​​.

**ມາດ​ຕາ 140 ການ​ຈັບ​ຕົວໃນ​ກໍ​ລະ​ນີ​ການ​ກະ​ທຳ​ຜິດ​ເຊິ່ງ​ໜ້າ ​ແລະ ໃນ​ກໍ​ລະ​ນີ​ຮີບດ່ວນ**

ການກະທຳຜິດເຊິ່ງໜ້າ ແມ່ນ ການກະທຳຜິດ​ຂອງບຸກຄົນ ໃນ​ກໍ​ລະ​ນີ​ ດັ່ງ​ນີ້:

1. ບຸກ​ຄົນ ​ທີ່​ພວມ​ກະ​ທຳ​ຜິດ​ຢູ່ ຫຼື ຫາ​ກໍ​ສິ້ນ​ສຸດ​ ການ​ກະ​ທຳ​ຜິດ;
2. ບຸກ​ຄົນ ​ທີ່ໄດ້​ກະ​ທຳ​ຜິດ ທີ່​ພວມ​ຖືກ​ໄລ່​ຕິດ​ຕາມ​ໄປ ຫຼື ມີບຸກ​ຄົນ ຊຶ່ງຜູ້ເຫັນ​ເຫດ​ການ​ ຫຼື ຜູ້ຖືກ​ເສຍ​ຫາຍ ໄດ້​ຊີ້​ຕົວ​ວ່າ ​ເປັນ​ຜູ້ກະ​ທຳ​ຜິດ;
3. ບຸກ​ຄົນ ທີ່​ມີ​ຮ່ອງ​ຮອຍ​ຂອງ​ການ​ກະ​ທຳ​ຜິດ​ຢູ່​ໃນ​ຕົນ​ຕົວ, ຢູ່​ໃນ​ເຮືອນ ຫຼື ບ່ອນ​ເຮັດ​ວຽກ​ຂອງ​ຜູ້​ກ່ຽວ​ ໃນ​ໄລ​ຍະ​ເວ​ລາ ​ຊຶ່ງ​ການ​ກະ​ທຳ​ຜິດ​ນັ້ນ ​ຫາ​ກໍ​ໄດ້​ເກີດ​ຂຶ້ນ.

ການກະທຳຜິດໃນກໍລະນີ ຮີບດ່ວນ ແມ່ນ ການກະທຳຜິດຂອງບຸກຄົນ ໃນ​ກໍ​ລະ​ນີ ດັ່ງ​ນີ້:

1. ບຸກ​ຄົນ​ ທີ່​ຖືກ​ສົງ​ໄສວ່າ​ໄດ້​ກະ​ທຳ​ຜິດ ຊຶ່ງ​ມີ​​ປະ​ຫວັດ​ບໍ່​ດີ ຫຼື ບ່ອນ​ຢູ່​ບໍ່​ແນ່ນອນ;
2. ບຸກ​ຄົນ​ ທີ່​ຖືກ​ສົງ​ໄສວ່າໄດ້​ກະ​ທຳ​ຜິດ ຊຶ່ງ​ພວມ​ຈະ​ເອົາ​ຕົວ​ຫຼົບ​ໜີ.

ການ​ຈັບ​ຕົວ​ ໃນ​ກໍ​ລະ​ນີ​ການ​ກະ​ທຳ​ຜິດ​ເຊິ່ງ​ໜ້າ ແລະ ໃນ​ກໍ​ລະ​ນີ​ຮີບ​ດ່ວນ ບໍ່​ຈຳ​ເປັນ​ຕ້ອງ​ມີຄຳ​ສັ່ງ​ຂອງຫົວໜ້າ​ອົງການ​ໄອ​ຍະ​ການ ຫຼື ສານ ກໍ​ໄດ້​. ແຕ່ການ​ຈັບ​ຕົວ​ໃນ​ກໍລະນີ ຮີບ​ດ່ວນ ແມ່ນມີ​ແຕ່​ເຈົ້າ​ໜ້າ​ທີ່​ສືບສວນ-ສອບ​ສວນ​ເທົ່າ​ນັ້ນ ຈະ​ປະຕິບັດ​ໄດ້.

ໃນ​ກໍ​ລະ​ນີ​ ທີ່​ບໍ່​ແມ່ນເຈົ້າ​ໜ້າ​ທີ່​ສືບ​ສວນ-ສອບ​ສວນ ທຳ​ການ​ຈັບ​ຕົວ​​ນັ້ນ ຕ້ອງ​ນຳ​ຜູ້ຖືກ​ຈັບຕົວ​ ໄປ​ມອບ​ໃຫ້​ເຈົ້າ​ໜ້າ​ທີ່​ສືບ​ສວນ-​​ສອບ​ສວນ ໃນ​ທັນ​ໃດ. ສຳ​ລັບ​ການ​ຈັບ​ຕົວ ​ຢູ່​ໃນ​ເຂດຫ່າງ​ໄກ​ສອກຫຼີກ​ນັ້ນ ໃຫ້ນຳ​ຕົວ​ຜູ້ຖືກ​ຈັບ​ຕົວ​ໄປ​ມອບ​ໃຫ້ເຈົ້າ​ໜ້າ​ທີ່​ສືບ​ສວນ-ສອບ​ສວນ ບໍ່ໃຫ້​ເກີນ *​*ເຈັດວັນ ນັບແຕ່ວັນຈັບຕົວ ເປັນຕົ້ົ້ນໄປ.

**ມາດ​ຕາ 141 (ປັບປຸງ) ບົດ​ບັນ​ທຶກ​ການ​ຈັບ​ຕົວ**

ໃນ​ກໍ​ລະ​ນີ​ໃດ​ກໍ​ຕາມ ​ການຈັບ​ຕົວຕ້ອງ​ເຮັດ​ບົດ​ບັນ​ທຶກໄວ້​ເປັນ​ຫຼັກຖານ.

ໃນ​ບົດ​ບັນ​ທຶກ​ການ​ຈັບ​ຕົວ​ນັ້ນ ຕ້ອງບອກ​ຊື່, ນາມ​ສະ​ກຸນ, ຊັ້ນ, ຕຳ​ແໜ່ງ, ໜ້າ​ທີ່ ແລະ ບ່ອນ​ປະ​ຈຳ​ການ ຂ​ອງ​ເຈົ້າ​ໜ້າ​ທີ່​ສືບ​ສວນ-ສອບ​ສວນ ພ້ອມ​ທັງ​ຊື່, ນາມ​ສະ​ກຸນ, ອາ​ຍຸ, ອາ​ຊີບ, ຊັ້ນ, ຕຳ​ແໜ່ງ, ໜ້າ​ທີ່ ແລະ ບ່ອນ​ຢູ່ຂອງ​ຜູ້ຖືກ​ຈັບ​ຕົວ, ວັນ, ເວ​ລາ ແລະ ສະ​ຖານ​ທີ່​ຈັບ​ຕົວ, ຂໍ້​ກ່າວ​ຫາ, ສາ​ເຫດ ແລະ ຂໍ້​ມູນ​ຫຼັກ​ຖານທີ່​ພາ​ໃຫ້​ຈັບ​ຕົວ.

ໃນ​ບົດ​ບັນ​ທຶກ​ການ​ຈັບ​ຕົວ ຕ້ອງບອກ​ ຊື່, ຈຳນວນ, ປະ​ເພດ, ນ້ຳໜັກ, ຄຸນນະພາບ, ຕຳນິ ແລະ ຮູບ​ປະພັນອື່ນ ຂອງວັດ​ຖຸ​ສິ່ງ​ຂອງ ທີ່​ຖືກ​ຍຶດເປັນ​ຂອງ​ກາງ ແລະ ວັດ​ຖຸ​ສິ່ງ​ຂອງທີ່​ເປັນ​ຂອງ​ຕິດ​ຕົວ ຂອງ​ຜູ້ຖືກ​ຈັບ​ຕົວ, ສໍາລັບວັດຖຸຄ້າຍຄື ເງິນ, ຄໍາ, ເພັດ, ພອຍ ຫຼື ວັດຖຸມີຄ່າອື່ນ ຕ້ອງນໍາໄປວິໄຈ ແລະ ຢັ້ງຢືນ ກ່ຽວກັບຄຸນນະພາບ ພ້ອມດ້ວຍຕິດຊັ່ງນໍ້າໜັກ ຂອງວັດຖຸດັ່ງກ່າວ ໃນທັນໃດ.

ວັດຖຸ​ສິ່ງ​ຂອງ​ ທີ່​ເປັນ​ຂອງ​ຕິດ​ຕົວຂອງ​ຜູ້ຖືກ​ຈັບ​ຕົວ​ ທີ່ຖືກຕ້ອງຕາມກົດໝາຍນັ້ນ ຕ້ອງ​ມອບ​ໃຫ້​ຄອບ​ຄົວຂອງຜູ້ກ່ຽວຄືນ ຢ່າງ​ຄົບ​ຖ້ວນ ແລະ ຢູ່​ໃນ​ສະພາບ​ເດີມ ພ້ອມ​ທັງ​​ເຮັດບົດ​ບັນທຶກມອບ​ຮັບ​ຢ່າງ​ຄັກ​ແນ່​ ໂດຍ​ຊ້ອງໜ້າຜູ້ຖືກຈັບ​ຕົວ​ນັ້ນ ພາຍຫຼັງສິ້ນສຸດການສືບສວນ-ສອບສວນ.​ ໃນ​ກໍ​ລະ​ນີທີ່ວັດຖຸ​ສິ່ງ​ຂອງ​ ທີ່​ເປັນ​ຂອງ​ຕິດຕົວຂອງ​ຜູ້ຖືກ​ຈັບ​ຕົວ ຫາກ​ບໍ່​ຄົບ​ຖ້ວນ ຫຼື ບໍ່ຢູ່​ໃນ​ສະພາບ​ເດີມນັ້ນ ເຈົ້າໜ້າທີ່​ຜູ້ປົກ​ປັກ​ຮັກສາວັດຖຸ​ສິ່ງຂອງ​ນັ້ນ ຈະ​ໄດ້​ຮັບ​ຜິດ​ຊອບທາງ​ອາຍາ ຕາມທີ່​ໄດ້​ກຳນົດ​ໄວ້​ໃນປະມວນກົດໝາຍອາຍາ ຫຼື ກົດໝາຍອື່ນ ທີ່ໄດ້ກໍານົດໂທດທາງອາຍາ.

ພາຍຫຼັງໄດ້ເຮັດບົດບັນທຶກການຈັບຕົວແລ້ວ ຕ້ອງອ່ານໃຫ້ຜູ້ເຂົ້າຮ່ວມໃນການຈັບຕົວຟັງ ແລ້ວ​ໃຫ້ລົງລາຍເຊັນ ແລະ ແປະໂປ້ມືໄວ້.

**ມາດ​ຕາ 142 ການ​ກັກ​ຂັງ​ພາງ**

ການ​ກັກ​ຂັງ​ພາງ​ ແມ່ນ ​ການ​ກັກ​ຂັງຊົ່ວ​ຄາວ ​ກ່ອນຄຳ​ຕັດ​ສີນຂອງ​ສານໃຊ້ໄດ້ຢ່າງເດັດຂາດ.

ການ​ກັກ​ຂັງ​ພາງ ຕ້ອງ​ມີ​ຄຳ​ສັ່ງເປັນ​ລາຍ​ລັກ​ອັກ​ສອນ ​ຂອງຫົວໜ້າ​ອົງການ​ໄອ​ຍະ​ການ ຫຼື ສານ ແລະ ຕ້ອງ​ອີງ​ໃສ່​ເງື່ອ​ນ​ໄຂ​ ຕາມທີ່​ໄດ້​ກຳນົດ​ໄວ້ໃນ​ມາດ​ຕາ 139 ຂອງ​ກົດ​ໝາຍ​ສະ​ບັບ​ນີ້.

ຜູ້ຖືກ​ກັກ​ຂັງ​ພາງ​ ຕ້ອງ​ນຳ​ໄປ​ກັກ​ຂັງ​ ​ໂດຍແຍກ​ຕ່າງຫາກ​ ຈາກ​ນັກ​ໂທດ ​ແລະ​ ຕ້ອງ​ຢູ່​ໃນ​ເງື່ອນ​ໄຂ​ທີ່​ເໝາະ​ສົມ​ ເພາະຍັງ​ຖື​ວ່າ ​ເປັນຜູ້ບໍລິສຸດ​ຢູ່.

ກຳນົດເວລາການກັກຂັງພາງ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 111 ຂອງກົດໝາຍສະບັບນີ້ ແລະ ໃຫ້ນັບເຂົ້າໃນກຳນົດເວລາການປະຕິບັດໂທດ.

**ມາດ​ຕາ 143 ການ​ປ່ອຍ​ຕົວ​ພາງ**

ການ​ປ່ອຍ​ຕົວ​ພາງ ​ແມ່ນ​ ການ​ປ່ອຍ​ຕົວ​ຜູ້ຖືກຫາຊົ່ວ​ຄາວ ​ກ່ອນ​ການຕັດ​ສີນຂອງສານ.

ການ​ປ່ອຍ​ຕົວ​ພາງ ຕ້ອງ​ມີ​ຄຳ​ສັ່ງ​ເປັນ​ລາຍ​ລັກ​ອັກ​ສອນ ຂອງຫົວໜ້າ​ອົງການ​ໄອ​ຍະ​ການ ຫຼື ສານ.

ໃນ​ເວ​ລາ​ດຳ​ເນີນ​ຄະ​ດີ ຫົວໜ້າ​ອົງການໄອ​ຍະ​ການ ຫຼື ສານ ອາດ​ຕົກ​ລົງ​ປ່ອຍ​ຕົວ​ພາງ ໂດຍ​ໜ້າ​ທີ່ ຫຼື ປ່ອຍ​ຕາມ​ຄຳ​ຮ້ອງ​ຂໍ​ຂອງ​ຜູ້ຖືກ​ຫາ, ອົງ​ການ​ຈັດ​ຕັ້ງທີ່ຜູ້ກ່ຽວ​ສັງ​ກັດ​ຢູ່, ຜູ້ຕາງ​ໜ້າ, ຜົວ ຫຼື ເມຍ,​ ຜູ້ປົກ​ຄອງ, ພໍ່, ແມ່ ຫຼື ຍາດ​ພີ່​ນ້ອງໃກ້​ຊິດ ຂອງ​ຜູ້ຖືກ​ຫາ ກໍ​ໄດ້.

ການ​ປ່ອຍ​ຕົວ​ພາງ ຈະ​ປະຕິບັດ​ໄດ້ ​ກໍ​ຕໍ່​ເມື່ອ​ ມີ​ເງື່ອນ​ໄຂ ​ດັ່ງ​ນີ້:

1. ເປັນການກະທຳຜິດໃນສະຖານໂທສານຸໂທດ ທີ່ກົດໝາຍກຳນົດໂທດຕັດອິດສະລະພາບແຕ່ ສາມປີ ລົງມາ ຍົກເວັ້ນການກະທຳຜິດ ທີ່ບໍ່ເຂັດຫຼາບ ຫຼື ເປັນອາຈີນ;
2. ມີຂໍ້ມູນ ຫຼື ພື້ນຖານທີ່ພາໃຫ້ເຊື່ອໝັ້ນວ່າ ຜູ້ຖືກ​ຫາ ຫຼື​ ຈໍາ​ເລີຍ ຈະ​ບໍ່​ເອົາ​ຕົວ​ຫຼົບໜີ, ຈະ​ບໍ່​ທຳ​ລາຍ​ຫຼັກ​ຖານ, ຈະ​ບໍ່​ໄປ​ກະ​ທຳ​ຜິດ​ໃໝ່​ອີກ, ຈະ​ບໍ່​ໄປ​ທຳຮ້າຍ ​ຜູ້ຖືກ​ເສຍຫາຍ, ພະ​ຍານ ຫຼື ຜູ້ຖືກ​ຫາ​ ຈະ​ບໍ່​ຖືກ​ທຳ​ຮ້າຍ​ຈາກ​ຜູ້ອື່ນ.

ໃນ​ການ​ປ່ອຍ​ຕົວ​ພາງ ​ຕາມ​ຄຳ​ຮ້ອງ​ຂໍ​ ຂອງ​ຜູ້ຖືກ​ຫາ, ອົງ​ການ​ຈັດ​ຕັ້ງ​ທີ່​ຜູ້ກ່ຽວ​ສັງກັດ​ຢູ່, ຜູ້ຕາງ​ໜ້າ, ຜົວ ຫຼື ເມ​ຍ, ຜູ້ປົກ​ຄອງ, ພໍ່ ຫຼື ແມ່ ຫຼື ຍາດ​ພີ່​ນ້ອງໃກ້​ຊິດ ຂອງ​ຜູ້ຖືກ​ຫາ​ນັ້ນ ໃຫ້​ວາງ​​​ເງິນຄ້ຳ​ປະ​ກັນ​ ຕາມແຕ່ລະກໍລະນີ.

ໃນກໍລະນີທີ່ ຜູ້ຖືກປ່ອຍ​ຕົວ​ພາງ ຫາກເອົາຕົວຫຼົບໜີຈາກການດຳເນີນຄະດີ ເງິນ​ຄ້ຳປະກັນ​ນັ້ນ ກໍຈະນຳມາໃຊ້​ແທນ​ຄ່າ​ເສຍ​ຫາຍ​ກ່ອນ ຖ້າຍັງເຫຼືອໃຫ້ຮິບເປັນຂອງລັດ ຕາມ​ຄຳ​ຕັດ​ສີນ​ຂອງ​ສານ. ຖ້າຜູ້ກ່ຽວ ຫາກປະຕິບັດພັນ ທະຢ່າງ​ຖືກຕ້ອງ ແລະ ຄົບຖ້ວນ ຕາມ​ເງື່ອນໄຂການປ່ອຍຕົວພາງ​ແລ້ວ ​ເງິນຄ້ຳປະກັນນັ້ນ ກໍຈະຖືກສົ່ງຄືນໃຫ້ຜູ້​ຄ້ຳ ປະກັນ.

**ມາດ​ຕາ 144 ການຄຸມຕົວຢູ່ກັບທີ່**

ການ​ຄຸມ​ຕົວ​ຢູ່​ກັບ​ທີ່ ​ແມ່ນ ການບໍ່​ອະນຸຍາດ​ໃຫ້ຜູ້ຖືກຫາ ຫຼື ຈຳເລີຍ ອອກຈາກສະຖານທີ່​ໃດ​ໜຶ່ງ ​ເພື່ອຮັບ ປະກັນ​ການ​ດຳ​ເນີນ​ຄະດີ.

ການຄຸ​ມຕົວ​ຢູ່​ກັບ​ທີ່ ຕ້ອງ​ມີ​ຄຳ​ສັ່ງ​ ຂອງຫົວໜ້າອົງການສືບ​ສວນ-ສອບ​ສວນ, ຫົວໜ້າ​ອົງການໄອ​ຍະ​ການ ຫຼື ສານ ໂດຍບໍ່ໃຫ້​ຜູ້ຖືກ​ຫາ ຫຼື ຈຳ​ເລີຍ ອອກ​ຈາກສະຖານ​ທີ່ປະຕິບັດ.

ຫົວໜ້າອົງການສືບສວນ-ສອບສວນ, ຫົວໜ້າອົງການໄອຍະການ ຫຼື ສານ ຕ້ອງສົ່ງຄຳສັ່ງຄຸມ​ຕົວ​ຢູ່​ກັບ​ທີ່ ໃຫ້ອົງການປົກຄອງບ້ານ ບ່ອນຜູ້ຖືກຫາ ຫຼື ຈຳເລີຍ ອາ​ໄສຢູ່ຊາບ ພ້ອມທັງມອບໃຫ້ອົງການປົກຄອງບ້ານນັ້ນ ເປັນຜູ້ຄຸ້ມຄອງ ແລະ ຕິດຕາມຈົນກວ່າຈະມີ ຄຳສັ່ງລົບລ້າງ.

ໃນ​ກໍ​ລະ​ນີ​ທີ່​ ຜູ້ຖືກຫາ ຫຼື ຈໍາເລີຍ ຫາກ​ໄດ້​ລະ​ເມີດ​ຄຳ​ສັ່ງ​ຄຸມ​ຕົວ​ຢູ່​ກັບທີ່ ອາດ​​ນຳ​ໃຊ້​ມາດ​ຕະ​ການ​ສະ​ກັດ​ກັ້ນອື່ນທີ່​ໜັກ​ກ​ວ່າ​ເກົ່າ​​ໃສ່​ຜູ້​ກ່ຽວ.

**ມາດ​ຕາ 145 ການ​ງົດ ໜ້າ​ທີ່ ຫຼື ຕຳ​ແໜ່ງ**

ການ​ງົດ​ ໜ້າ​ທີ່ ຫຼື ຕຳ​ແໜ່​ງ ​ແມ່ນ​ ການໂຈະ ໜ້າ​ທີ່ ຫຼື ຕຳ​ແໜ່​ງ ຂອງ​ຜູ້ຖືກ​ສົງ​ໄສ ຫຼື ຜູ້ຖືກ​ຫາ ຍ້ອນວ່າ​ການ​ກະທຳ​ຜິດນັ້ນ ພົວພັນ​ເຖິງ​ ໜ້າ​ທີ່ ຫຼື ຕຳ​ແໜ່​ງ ຂອງ​ຜູ້ກ່ຽວ ເພື່ອ​ບໍ່​ໃຫ້​ເປັນ​ອຸປະສັກ​ໃນ​ການ​ສືບ​ສວນ-ສອບ​ສວນ.

ການ​ງົດ ໜ້າ​ທີ່ ຫຼື ຕຳ​ແໜ່​ງ ຕ້ອງ​ມີ​ຄຳ​ສັ່ງເປັນ​ລາຍ​ລັກ​ອັກ​ສອນ ຂອງຫົວໜ້າ​ອົງການ​ໄອ​ຍະ​ການ.

ຄຳ​ສັ່ງງົດ​ ໜ້າ​ທີ່​ ຫຼື ຕໍາ​ແໜ່​ງນັ້ນ ​ຕ້ອງ​ສົ່ງ​ໃຫ້ອົງ​ການຈັດຕັ້ງທີ່​ຜູ້ຖືກ​ສົງ​ໄສ ຫຼື ຜູ້ຖືກ​ຫາ​ ສັງກັດຢູ່ ​ເພື່ອ​ພິຈາ ລະນາ​ ງົດໜ້າ​ທີ່ ຫຼື ຕຳ​ແໜ່​ງ. ຜູ້ຖືກງົດໜ້າທີ່ ຫຼື ຕຳແໜ່ງ ຍັງມີສິດໄດ້ຮັບເງິນເດືອນ ຕາມປົກກະຕິ.

ຫົວໜ້າອົງການໄອຍະການ ອາດຍົກເລີກຄຳສັ່ງງົດໜ້າທີ່ ຫຼື ຕຳແໜ່ງ ໃນກໍລະນີ ທີ່​ເຫັນ​ວ່າບໍ່ມີຄວາມຈຳ ເປັນອີກຕໍ່ໄປ.

**ໝວດທີ 5**

**ການ​ໂຈະ, ການຊັດ​ມ້ຽນ ​ແລະ ການສິ້ນສຸດ​ ການ​ສືບສວນ-ສອບສວນ**

**ມາດຕາ 146 ການ​ໂຈະ​ການສືບສວນ-ສອບ​ສວນ​**

ການໂຈະການສືບສວນ-ສອບ​ສວນ ແມ່ນ ​ການ​ຢຸດ​ເຊົາ​ການ​ສືບສວນ-ສອບສວນ ໄວ້​ຊົ່ວຄາວ ດ້ວຍ​ສາ​ເຫດໃດໜຶ່ງ ​ດັ່ງ​​ນີ້:

1. ຜູ້ຖືກຫາ​ ໄດ້​ລີ້ຊ່ອນ, ຫຼົບ​ຫຼີກ​ຈາກ​ການ​ດຳ​ເນີນ​ຄະດີ ຫຼືື ບໍ່​ຮູ້​ບ່ອນຢູ່​ຂອງ​ຜູ້ກ່ຽວ;
2. ບໍ່​ສາມາດ​ຮູ້ໄດ້ວ່າ ​ແມ່ນ​ຜູ້ໃດ​ເປັນ​ຜູ້ກະທຳ​ຜິດ​;
3. ຜູ້ຖືກ​ຫາ​ ເຈັບ​ປ່ວຍ​ໜັກ ຫຼື ເປັນ​ບ້າ​ເສຍຈິດ ​ໂດຍ​ມີ​ການ​ຢັ້ງຢືນ​ຈາກ​ຄະນະ​ແພດ.

ການ​ໂຈະ​ການ​ສືບສວນ-ສອບສວນ ໃນ​ສາ​ເຫດ ທີ​ ໜຶ່ງ ​ແລະ ທີ ສອງ ຈະ​ມີ​ໄດ້​ກໍ​ຕໍ່​ເມື່ອ​ກຳນົດ​ເວລາ​ການ​ສືບສວນ-ສອບ​ສວນ ຫາກ​ໄດ້​ສິ້ນສຸດ​ແລ້ວເທົ່ານັ້ນ.

​ສຳລັບການ​ໂຈະໃນສາ​ເຫດທີ​ໜຶ່ງ​ ກ່ອນ​ຈະ​ອອກ​ຄຳ​ສັ່ງ​ໂຈະ​ການ​ສືບສວນ-ສອບສວນ ຫົວໜ້າອົງການ​ສືບ ສວນ-ສອບ​ສວນ ຕ້ອງ​ຂໍ​ຄຳ​ສັ່ງຈັບຕົວ ແລ້ວຕິດຕາມຫາຈັບ​ຕົວ​ຜູ້ຖືກ​ຫາ​​.

​ການ​ໂຈະ​ໃນສາ​ເຫດທີ​ສາມ​ ຫົວໜ້າ​ອົງການ​ສືບສວນ-ສອບ​ສວນ ຫຼືື ຫົວໜ້າ​ອົງການ​ໄອ​ຍະ​ການ ຕ້ອງ​ອອກ​ຄຳ​ສັ່ງ​ ສົ່ງ​ຜູ້ຖືກ​ຫາ​ໄປ​ປິ່ນປົວ.

ການ​ໂຈະ​ການ​ສືບສວນ-ສອບສວນນັ້ນ ຕ້ອງ​ມີ​ຄຳ​ສັ່ງ ຂອງ​ຫົວໜ້າ​ອົງການ​ສືບສວນ-ສອບສວນ ຫຼືື ຂອງຫົວໜ້າ​ອົງການ​ໄອ​ຍະ​ການ ໃນ​ກໍລະນີທີ່​ອົງການໄອ​ຍະ​ການດຳ​ເນີນ​​ການ​ສອບ​ສວນ​. ຄໍາ​ສັ່ງ​ໂຈະ​ການ​ສືບສວນ-ສອບສວນ​ ຂອງຫົວໜ້າອົງການສືບສວນ-ສອບ​ສວນນັ້ນ ຕ້ອງ​ລາຍ​ງານ​ໃຫ້​ຫົວໜ້າ​ອົງການ​ໄອ​ຍະ​ການ​ຊາບ​ພາຍໃນເວລາ ​ຊາວສີ່ ຊົ່ວໂມງ.

ໃນ​ກໍລະນີ​ ທີ່​ມີ​ຜູ້ຖືກ​ຫາ​ຫຼາຍ​ຄົນ ​ແຕ່​ສາ​ເຫດ​ທີ່​ພາ​ໃຫ້​ໂຈະ​ການ​ສືບສວນ-ສອບສວນນັ້ນ ບໍ່​ພົວພັນ​ກັບ​ຜູ້ຖືກ​ຫາ​ທັງ​ໝົດ, ການ​ໂຈະ​ການ​ສືບສວນ-ສອບສວນ​ ກໍ​ຈະ​ປະຕິບັດ​​ແຕ່ສະ​ເພາະ​ຜູ້ຖືກ​ຫາ ທີ່​ມີ​ສາ​ເຫດ​ທີ່​ພາ​ໃຫ້​ໂຈະ​​ ເທົ່າ​ນັ້ນ.

ຄຳ​ສັ່ງ​ໂຈະ ຕ້ອງ​ແຈ້ງ​ໃຫ້​ ຜູ້ຖືກ​ເສຍຫາຍ ຫຼືື ໂຈດ​ທາງ​ແພ່ງ​ ທີ່​ເປັນຄູ່​ຄວາມ​ ​ພາຍ​ໃນ​ເວລາ ສາມ ​ວັນ ລັດຖະການ ນັບ​ແຕ່​ວັນ​ອອກ​ຄຳ​ສັ່ງ ແລະ ​ພວກ​ກ່ຽວ ມີ​ສິດ​ຂໍ​ອຸທອນ ພາຍ​ໃນ​ເວລາ ​ເຈັດ​ວັນ ນັບ​​ແຕ່​ວັນ​ຮັບ​ຊາບ​ຄຳ​ສັ່ງ​ນັ້ນເປັນຕົ້ນ​ໄປ.

ຄຳ​ສັ່ງ​ໂຈະ ຂອງ​ຫົວໜ້າອົງການ​ສືບສວນ-ສອບ​ສວນ ຕ້ອງ​ຂໍ​ອຸທອນໄປ​ຍັງ​ຫົວໜ້າອົງການ​ໄອ​ຍະການ​ຂັ້ນດຽວ​ກັນ. ຄຳ​ສັ່ງ​ໂຈະ​ ຂອງຫົວໜ້າ​ອົງການ​ໄອ​ຍະ​ການ ຕ້ອງ​ຂໍອຸທອນ​ໄປ​ຍັງ​ຫົວໜ້າ​ອົງການ​ໄອ​ຍະ​ການ​ຂັ້ນ​ເທິງ​ຖັດ​ໄປ. ໃນກໍລະນີທີ່ຍັງບໍ່ພໍໃຈ ກໍມີສິດຂໍລົບລ້າງ ພາຍໃນເວລາ ເຈັດວັນ.

ຄະດີ​ອາຍາ​ທີ່​ໄດ້​ໂຈະ​ໄວ້​ນັ້ນ ກໍ​ຈະ​ຖືກ​ຊັດ​ມ້ຽນ ​ເມື່ອ​ຫາກ​ໝົດ​ອາຍຸຄວາມ​ໃນ​ການ​ຮ້ອງຟ້ອງ ທາງ​ອາຍາ.

**ມາດ​ຕາ 147 ການ​ສືບ​ຕໍ່ການສືບສວນ-ສອບສວນທີ່ຖືກ​ໂຈະ​**

​ເມື່ອ​ສາ​ເຫດ​ຂອງ​ການ​ໂຈະ​ການ​ສືບສວນ-ສອບສວນຫາກ​ຕົກ​ໄປ ແລະ ອາ​ຍຸ​ຄວາມ​ໃນ​ການ​ຮ້ອງ​ຟ້ອງຍັງ​ບໍ່​ທັນ​ສິ້ນ​ສຸດ ຫົວໜ້າອົງການ​ສືບ​ສວນ-ສອບ​ສວນ ຫຼື ຫົວໜ້າອົງການໄອ​ຍະການ ຕ້ອງອອກຄຳ​ສັ່ງສືບ​ຕໍ່​ດຳ​ເນີນ​ການສືບສວນ-ສອບສວນທີ່​ຖືກ​ໂຈະ​ໄວ້​ນັ້ນ​ ຄືນ​ໃໝ່.

**ມາດຕາ 148 (ປັບປຸງ) ການ​ຊັດ​ມ້ຽນຄະດີ**

ການ​ຊັດ​ມ້ຽນ​ຄະດີ ແມ່ນ ​ການ​ຢຸດ​ເຊົາ​ການ​ດຳ​ເນີນ​ຄະດີ ດ້ວຍ​ສາ​ເຫດ ​ດັ່ງ​ນີ້:

1. ​ເມື່ອ​ມີ​ສາ​ເຫດ​ໃດ​ໜຶ່ງ​ ຕາມທີ່​ໄດ້​ກຳນົດໄວ້​ໃນ​ມາດ​ຕາ​ 6 ​ຂອ​ງ​ກົດ​ໝາຍ​ສະ​ບັບ​ນີ້;
2. ​ເມື່ອ​​ບໍ່​ມີ​ຫຼັກຖານ​ພ​ຽງ​ພໍວ່າ ​ຜູ້ຖືກ​ຫາ​ໄດ້​ເປັນ​ຜູ້ກະ​ທຳ​ຜິດ.

ໃນ​ກໍ​ລະ​ນີ​ ທີ່​ມີ​ການ​ຊັດ​ມ້ຽນ​ຄະ​ດີນັ້ນ ຫົວໜ້າ​ອົງການໄອ​ຍະ​ການ ​ຕ້ອງ​ອອກ​ຄຳ​ສັ່ງ​ປ່ອຍ​ຕົວ​ຜູ້ຖືກ​ຫາ​ໃນທັນໃດ ພ້ອມ​ທັງ​ສົ່ງຄືນສິ່ງຂອງຕິດ​ຕົວ ທີ່ຖືກຕ້ອງຕາມກົດໝາຍ ລວມ​ທັງວັດຖຸ​ສິ່ງ​ຂອງ ທີ່​​ໄດ້ຍຶດ​​ເປັນຂອງກາງ ຊຶ່ງ​ເປັນ​ກຳ​ມະສິດ ຂອງຜູ້ກ່ຽວ.

ໃນກໍລະນີການຊັດມ້ຽນຄະດີທາງດ້ານກົດໝາຍ ທີ່ກໍານົດໄວ້ໃນມາດຕາ 6 ຂໍ້ 8 ຂອງກົດໝາຍສະບັບນີ້ ທີ່ພົວພັນກັບຂອງກາງຄະດີ, ຄ່າເສຍຫາຍທາງແພ່ງ ໃຫ້ອົງການທີ່ກ່ຽວຂ້ອງ ສະຫຼຸບກ່ຽວກັບຄະດີດັ່ງກ່າວ ເພື່ອສະເໜີຕໍ່ຄະນະສານອາຍາ ພິຈາລະນາ ຕາມກົດໝາຍ.

ການ​ຊັດ​ມ້ຽນ​ຄະດີ​ ມີ ສອງ ປະ​ເພດ ດັ່ງ​ນີ້:

1. ການ​ຊັດ​ມ້ຽນ​ຄະດີ​ທາງ​ດ້ານ​ກົດໝາຍ;
2. ​ການ​ຊັດ​ມ້ຽນ​ຄະດີ​ທາງ​ດ້ານ​ຫຼັກ​ຖານ.

ການ​ຊັດ​ມ້ຽນ​ຄະດີ​ທາງ​ດ້ານ​ກົດໝາຍ ​ແມ່ນ ການ​ຊັດ​ມ້ຽນ​ຄະດີ​ ຕາມ​ທີ່​ໄດ້​ກຳນົດ​ໄວ້​ໃນຂໍ້ 1 ຂອງ​ມາດຕາ​ນີ້.

ການ​ຊັດ​ມ້ຽນ​ຄະດີ​ທາງ​ດ້ານ​ຫຼັກ​ຖານ ແມ່ນ ການ​ຊັດ​ມ້ຽນຄະດີ ຕາມທີ່​ໄດ້​ກຳນົດ​ໄວ້​ໃນ​ຂໍ້ 2​ ຂອງມາດຕາ​ນີ້.

ຄຳ​ສັ່ງຊັດມ້ຽນຄະດີ ຕ້ອງ​ແຈ້ງ​ໃຫ້ ຜູ້ຖືກ​ເສຍຫາຍ ຫຼືື ໂຈດ​ທາງ​ແພ່ງ​ ທີ່​ເປັນ​ຄູ່​ຄວາມ​ ພາຍ​ໃນ​ເວລາ ສາມ​ວັນ ລັດຖະການ ນັບ​ແຕ່​ວັນ​ອອກ​ຄຳ​ສັ່ງ ແລະ ​ພວກ​ກ່ຽວ ມີ​ສິດ​ຂໍ​ອຸທອນ ພາຍ​ໃນເວລາ​ ​ເຈັດ​ວັນ ນັບ​​ແຕ່​ວັນ​ຮັບ​ຊາບ​ຄຳ​ສັ່ງ​ນັ້ນ​ ເປັນຕົ້ນ​ໄປ.

ຄຳ​ສັ່ງຊັດ​ມ້ຽນຄະດີ ຂອງ​ຫົວໜ້າອົງການ​ສືບສວນ-ສອບ​ສວນ ຕ້ອງ​ຂໍ​ອຸທອນໄປ​ຍັງ​ຫົວໜ້າອົງການ​ໄອ​ຍະ​ການ​ຂັ້ນດຽວ​ກັນ. ຄຳ​ສັ່ງ​ຊັດ​ມ້ຽນຄະດີ ຂອງຫົວໜ້າ​ອົງການ​ໄອ​ຍະ​ການ ຕ້ອງ​ຂໍອຸທອນ​ໄປ​ຍັງ​ຫົວໜ້າ​ອົງການ​ໄອ​ຍະ​ການ​ຂັ້ນ​ເທິງ​ຖັດ​ໄປ. ໃນກໍລະນີທີ່ຍັງບໍ່ພໍໃຈ ກໍມີສິດຂໍລົບລ້າງ ພາຍໃນເວລາ ເຈັດວັນ.

​ໃນ​ກໍລະນີ​ ທີ່​ມີ​ການ​ຊັດ​ມ້ຽນ​ຄະດີນັ້ນ ບົດ​ສະຫຼຸບ​ການ​ສືບສວນ-ສອບ​ສວນ ຕ້ອງ​ບອກ​ແຈ້ງສະພາບ​ການ​ເຄື່ອນ​ໄຫວ​ດຳ​ເນີນ​ການ​ສືບສວນ-ສອບ​ສວນ, ​ເຫດຜົນ ​ແລະ ພື້ນຖານທີ່​ພາ​ໃຫ້​ຊັດ​ມ້ຽນຄະດີ.

**ມາດຕາ 149 ການ​ສືບຕໍ່ການ​ສືບສວນ-ສອບ​ສວນຄະດີ​ທີ່​ຖືກ​ຊັດ​ມ້ຽນ​**

ການຊັດ​ມ້ຽນ​ຄະດີ​ທາງ​ດ້ານ​ກົດໝາຍ ບໍ່​ສາມາດ​​ໃຫ້​ສືບ​ຕໍ່ການສືບສວນ-ສອບ​ສວນ ຄື​ນ​ໃໝ່ໄດ້.

ການ​ຊັດ​ມ້ຽນ​ຄະດີ​ທາງ​ດ້ານ​ຫຼັກ​ຖານ ສາມາດ​ໃຫ້​ສືບ​ຕໍ່ການ​ສືບສວນ-ສອບ​ສວນ​ຄື​ນ​ໃໝ່ໄດ້.

ການ​ສືບ​ຕໍ່​ການສືບສວນ-ສອບ​ສວນ ຄະດີ​ທີ່​ຖືກ​ຊັດ​ມ້ຽນ​ນັ້ນ ຈະ​ດຳ​ເນີນ​ໄດ້ ​ກໍ​ຕໍ່ເມື່ອ​ ຫາກມີ​ຫຼັກ​ຖານ​ໃໝ່ ແລະ ອາຍຸ​ຄວາມ​ໃນ​ການ​ຮ້ອງ​ຟ້ອງ​ທາງ​ອາ​ຍາ ​ຍັງ​ບໍ່​ທັນ​ໄດ້​ສິ້ນ​ສຸດ​​ເທື່ອ.

ໃນການສືບ​ຕໍ່​ການສືບສວນ-ສອບ​ສວນ ​ຄະດີທີ່​ຖືກ​ຊັດ​ມ້ຽນແລ້ວ​ນັ້ນ ຫົວໜ້າ​ອົງການໄອ​ຍະ​ການ ຕ້ອງ​ອອກ​ຄຳ​ສັ່ງ​ລົບ​ລ້າງ​ຄຳ​ສັ່ງ​ຊັດ​ມ້ຽນ​ຄະ​ດີ​ດັ່ງ​ກ່າວ ແລ້ວ​ສັ່ງໃຫ້ສືບ​ຕໍ່​ການສືບສວນ-ສອບ​ສວນຄືນ​ໃໝ່​​.

**ມາດຕາ 150 ການສິ້ນສຸດ​ການ​ສືບສວນ-ສອບ​ສວນ**

ການ​ສືບສວນ-ສອບ​ສວນ​ ຈະ​ສິ້ນສຸດ​ລົງໄດ້ ກໍຕໍ່ເມື່ອ ຫົວໜ້າ​ອົງການ​ສືບສວນ-ສອບ​ສວນ ຫຼື ເຈົ້າໜ້າທີ່ສືບ ສວນ-ສອບສວນ, ຫົວໜ້າ​ອົງການ​ໄອ​ຍະ​ການ ຫຼື ພະນັກງານໄອຍະການ ໄດ້ສຳເລັດການສືບສວນ-ສອບສວນ ແລະ ເຮັດບົດສະຫຼຸບຜົນຂອງການສືບສວນ-ສອບສວນ.

ບົດ​ສະຫຼຸບຜົນ​ຂອງ​ການ​ສືບສວນ-ສອບ​ສວນ ປະກອບດ້ວຍ​ເນື້ອ​ໃນ ​ດັ່ງນີ້:

* 1. ​ເຫ​ດການ​ຂອງ​ການກະທຳ​ຜິດ;
  2. ຫຼັກ​ຖານ​ຢັ້ງຢືນ​ການ​ກະທຳ​ຜິດ;
  3. ຄຳ​ເຫັນ​ ກ່ຽວ​ກັບການ​ສືບສວນ​-ສອບ​ສວນ;
  4. ມາດ​ຕະການ​ສະກັດ​ກັ້ນ ທີ່​ໄດ້​ປະຕິບັດ​ຜ່ານ​ມາ;
  5. ຂອງ​ກາງ​ໃນ​ຄະດີ ແລະ ການນຳ​ໃຊ້ມາດຕະການ ຍຶດຊັບ, ອາຍັດຊັບ ເພື່ອຮັບປະກັນການປະຕິບັດຄຳຕັດສີນຂອງສານ​;
  6. ​ເຫດຜົນ ​ແລ​ະພື້ນຖານ ທີ່​ພາໃຫ້ສັ່ງ​ຟ້ອງ ລວມທັງຂໍ້ສະ​ເໜີ​ ກ່ຽວກັບການແກ້ໄຂຄະດີ.

ຈາກນັ້ນ ຈຶ່ງປະກອບສຳນວນຄະດີ ແລ້ວສົ່ງໃຫ້ອົງການໄອຍະການ ພ້ອມດ້ວຍຂອງກາງ ພາຍໃນເວລາ ສາມວັນ. ໃນ​ກໍລະນີ​ທີ່ ອອກ​ຄຳ​ສັ່ງ​ຊັດ​ມ້ຽນ​ຄະດີ ຕ້ອງລາຍງານ ຕໍ່ອົງ​ການ​ໄອ​ຍະ​ການ ໃນທັນໃດ.

**ພາກ​ທີ VII**

**ສິດ ​ແລະ ໜ້າ​ທີ່​ ຂອງ​ອົງການໄອ​ຍະ​ການ ​ໃນ​ການຕິດ​ຕາມ​ກວດ​ກາ**

**ການປະຕິບັດ​ກົດໝາຍ ​ຂອງ​ອົງ​ການ​​ສືບ​ສວນ-ສອບ​ສວນ ແລະ ການ​ສັ່ງ​ຟ້ອງ​​ຂຶ້ນສານ**

**ໝວດທີ 1**

**ສິດ ​ແລະ ໜ້າ​ທີ່​ ຂອງ​ອົງການໄອ​ຍະ​ການ**

**ໃນ​ການຕິດ​ຕາມ​ກວດ​ກາການປະຕິບັດ​ກົດໝາຍ ​ຂອງ​ອົງ​ການ​​ສືບ​ສວນ-ສອບ​ສວນ**

**ມາດ​ຕາ 151 ສິດ ​ແລະ ​ໜ້າ​ທີ່​ ຂອງອົງການໄອ​ຍະ​ການ​** ​

ໃນ​ການຕິດ​ຕາມ​ກວດ​ກາການປະຕິບັດ​ກົດໝາຍ​ ຂອງ​ອົງ​ການ​​ສືບ​ສວນ-ສອບສວນ ອົງການໄອຍະການ ​ມີ ສິດ ​ແລະ ໜ້າ​ທີ່​ ດັ່ງ​ນີ້:

1. ຮ້ອງ​ຟ້ອງ, ເປີດ​ການ​ສືບ​ສວນ​-ສອບ​ສວນ​ ​ແລະ ສັ່ງ​ຟ້ອງ​ຜູ້ກະ​ທຳ​ຜິດ, ນຳ​ໃຊ້​ມາດຕະການ ເພື່ອ​ບໍ່​ໃຫ້​ຜູ້ກະ​ທຳ​ຜິດ​ ຫຼຸດ​ພົ້ົ້ນ​ອອກ​ຈາກ​ການ​ດຳ​ເນີນ​ຄະດີ;
2. ຕິດ​ຕາມ​ກວດ​ກາ ການ​ເຄົາ​ລົບ​ລະ​ບຽບ​ການ​ດຳ​ເນີນ​ການ​ສືບ​ສວນ-ສອບ​ສວນ;
3. ຕິດ​ຕາມກວດ​ກາ ​ເພື່ອ​ບໍ່​ໃຫ້ບຸກ​ຄົນ​ໃດ​ໜຶ່ງ ໄດ້​ຖືກກັກ​ຕົວ, ຈັບ​ຕົວ ຫຼືື ກັກ​ຂັງ ໂດຍ​ບໍ່​ຖືກຕ້ອງ​ຕາມກົດໝາຍ;
4. ຕິດ​ຕາມ​ກວດ​ກາຢ່າງ​ເຂັ້ມ​ງວດ ເພື່ອ​ບໍ່​ໃຫ້​ຜູ້ບໍ່​ໄດ້ກະ​ທຳ​ຜິດ​ ຖືກລົງ​ໂທດ;
5. ທວງ​ເອົາ​ສຳນວນຄະດີ​ອາຍາ, ​ເອກະ​ສານ ແລະ​ ຂໍ້​ມູນ​ຕ່າງໆ ກ່ຽວກັບການ​ກະທຳ​ຜິດ​ຈາກ​ອົງ​ການ​ສືບ​ສວນ-ສອບ​ສວນ ເພື່ອ​ທຳ​ການ​ກວດ​ກາ;
6. ເຂົ້າ​ຮ່ວມ​ການ​ສືບ​ສວນ-ສອບ​ສວນ​ຄະດີ​ອາຍາ ​ແລະ​ ໃນ​ກໍ​ລະ​ນີທີ່​ຈຳ​ເປັນ​ ຈະ​ດຳ​ເນີນ​ການ​ສືບ​ສວນ-ສອບ​ສວນ​ດ້ວຍ​ຕົນ​ເອງ ​ກໍ​ໄດ້;
7. ລົບ​ລ້າງ​ຄຳ​ສັ່ງ​ ຂອງ​ຫົວໜ້າອົງການສືບ​ສວນ-ສອບ​ສວນ​ ທີ່​ບໍ່​ຖືກ​ຕ້ອງຕາ​ມກົດໝາຍ ຫຼືື ບໍ່ມີ​ເຫດຜົນ;
8. ໃຫ້​ການ​ແນະນຳ ​ເປັນ​ລາຍ​ລັກ​ອັກສອນ ​ກ່ຽວກັບການ​ສືບ​ສວນ-ສອບ​ສວນ​ຄະດີອາຍາ, ການ​ຊອກ​ຫາ​ຜູ້ກະທຳ​ຜິດ, ການ​ຕີ​ຄວາມ​ໝາຍ​ຂອງ​ການ​ກະທຳ​ຜິດ, ການນຳໃຊ້ມາດ​ຕະການຕ່າງໆ ໃນການສືບ​ສວນ-ສອບ​ສວນ;
9. ອອກ​ຄຳ​ສັ່ງ ພາ​ຕົວ, ​ຈັບ​ຕົວ, ກັກ​ຂັງ, ກວດ​ຄົ້ນ​ເຄຫະ​ສະຖານ​ ແລະ ​ອອກ​ຄຳ​ສັ່ງ​ປ່ອຍ​ຕົວ​ພາງ;
10. ຕໍ່​​ເວລາການສືບ​ສວນ-ສອບ​ສວນ​​ ​ແລະ​ ​ເວລາການ​ກັກ​ຂັງ​ພາງ ຕາມ​ທີ່​ໄດ້​ກຳນົດໄວ້​ໃນ​ກົດໝາຍ​ສະບັບ​ນີ້;
11. ສົ່ງ​ສຳນວນ​ຄະດີ​ຄື​ນ​ໃຫ້ເຈົ້າໜ້າ​ທີ່​ສືບ​ສວນ-ສອບສວນ ຫຼືື​ ພະນັກງານ​ໄອຍະການ ​ພ້ອມ​ດ້ວຍ​ຄຳ​ແນະ ນຳ​ ກ່ຽວກັບ​ການ​ສືບ​ສວນ-ສອບ​ສວນ​ເພີ່ມ​ເຕີມ;
12. ສັ່ງ​ໃຫ້​ເຈົ້າ​ໜ້າ​ທີ່​ສືບ​ສວນ-ສອບ​ສວນ ຫຼືື​ ພະນັກງານ​ໄອຍະການ​ ທີ່​ໄດ້​ລະ​ເມີດ​ກົດໝາຍ​ໃນ​ເວລາ​ດຳ​ເນີນ​ຄະດີ ​ຢຸດ​ເຊົາ​ການ​ສືບ​ສວນ-ສອບ​ສວນ ພ້ອມທັງດຳເນີນຄະດີ ຖ້າຫາກເຫັນວ່າການລະເມີດນັ້ນ ເປັນການກະທຳຜິດທາງອາຍາ;
13. ໂຈະການດຳເນີນຄະດີ​ ຫຼືື ຊັດ​ມ້ຽນຄະດີ ຕາມສາເຫດທີ່ໄດ້ກຳນົດໄວ້ໃນມາດຕາ 146 ແລະ 148 ຂອງກົດໝາຍສະບັບນີ້;
14. ນໍາໃຊ້ສິດ ​ແລະ ປະຕິບັດ​ໜ້າ​ທີ່​ອື່ນ ຕາມ​ທີ່​ໄດ້​ກຳນົດ​ໄວ້​ໃນກົດໝາຍ​.

**ມາດຕາ 152 ກໍານົດ​ເວລາ ​​​ໃນການຄົ້ນ​ຄວ້າຄະດີ ແລະ ການລົງຄຳເຫັນ**

ຫົວໜ້າອົງການໄອ​ຍະ​ການ ຕ້ອງ​ຄົ້ົ້ນ​ຄ​ວ້າ​ຄະ​ດີທີ່​ໄດ້​ຮັບ​ ຈາກອົງ​ການ​ສືບ​ສວນ-ສອບສວນ ຫຼືື ​ພະ​ນັກ​ງານ​ໄອຍະການ​ ຢ່າງ​ຊ້າ​ບໍ່​ໃຫ້​ເກີນ ສິບ​ຫ້າວັນ ນັບ​ແຕ່​ວັນໄດ້​ຮັບ​ສຳ​ນວນ​ຄະ​ດີ​ເປັນ​ຕົ້ນ​ໄປ​ ແລ້ວ​ຕ້ອງ​ອອກ​ຄຳ​ສັ່ງ​ໃດ​ໜຶ່ງ​ ດັ່ງ​ນີ້:

1. ຖ້າ​ຫາກເຫັນ​ວ່າ ການ​ສືບ​ສວນ-​​ສອບ​ສວນຄະ​ດີ​ ຍັງ​ບໍ່​ທັນ​ຄົບ​ຖ້ວນ​ນັ້ນ ຫົວໜ້າອົງການໄອ​ຍະ​ການ ຕ້ອງ​ສົ່ງ​ສຳ​ນວນ​ຄະ​ດີ​ຄືນໃຫ້​ອົງ​ການ​ສືບສວນ-ສອບ​ສວນ ຫຼື ພະ​ນັກ​ງານໄອຍະການ ພ້ອມ​ດ້ວຍ​ປະ​ເດັນການ​ສືບ​ສວນ -ສອບ​ສວນ ເພີ່ມ​ເຕີມ;
2. ຖ້າ​ຫາກ​ເຫັນ​ວ່າ ມີ​ສາ​ເຫດທີ່​ພາ​ໃຫ້​ໂຈະ​ການ​ສືບສວນ-ສອບ​ສວນ ຕາມ​ທີ່ໄດ້ກຳນົດ​ໄວ້ໃນ​ມາດ​ຕາ 146 ຂອງ​ກົດ​ໝາຍ​ສະ​ບັບ​ນີ້​ ຫົວໜ້າອົງການໄອ​ຍະ​ການ ຕ້ອງອອກ​ຄຳ​ສັ່ງ​ໂຈະ​ການ​ດຳ​ເນີນ​ຄະ​ດີ;
3. ຖ້າ​ຫາກ​ເຫັນ​ວ່າ​ມີສາ​ເຫດທີ່​ພາ​ໃຫ້​ຊັດ​ມ້ຽນ​ຄະດີ ຕາມທີ່​ໄດ້​ກຳນົດ​ໄວ້​ໃນ​ມາດ​ຕາ 148 ຂອງ​ກົດ​ໝາຍ​ສະ​ບັບ​ນີ້​ ຫົວໜ້າອົງການໄອ​ຍະ​ການ ຕ້ອງອອກ​ຄຳ​ສັ່ງ​ຊັດ​ມ້ຽນ​ຄະ​ດີ;
4. ຖ້າຫາກ​ເຫັນ​ວ່າ​ ມາດ​ຕະການ​ສະ​ກັດ​ກັ້ນ ຊຶ່ງຫົວໜ້າ​ອົງການ​ສືບສວນ-ສອບ​ສວນ, ເຈົ້າ​ໜ້າ​ທີ່ສືບ ສວນ-ສອບ​ສວນ ຫຼື ພະ​ນັກ​ງານ​ໄອຍະການ ໄດ້​ນຳ​ໃຊ້​ນັ້ນ​ ​ຍັງ​ບໍ່​ທັນ​ສອດ​ຄ່ອງ​ກັບ​ສະ​ພາບ​ຂອງ​ຄະດີ​ແລ້ວ ຫົວໜ້າອົງ ການໄອ​ຍະ​ການ​ ກໍມີ​ສິດ ​ປ່ຽນ​ແປງ​, ເພີ່ມເຕີມ, ຍົກ​ເລີກ ຫຼື ລົບ​ລ້າງ​ ມາດ​ຕະ​ການ​ດັ່ງ​ກ່າ​ວ;
5. ຖ້າຫາກ​ເຫັນ​ວ່າ ​ມີຂໍ້​ມູນ​ຫຼັກ​ຖານພຽງ​ພໍ ​ຮັດກຸມແລ້ວ ຫົວໜ້າອົງການໄອ​ຍະ​ການ ຕ້ອງອອກ​ຄຳ​ສັ່ງ​ຟ້ອງຜູ້ຖືກ​ຫາ​ຂຶ້ນສານ.

ພາຍຫຼັງ​ໄດ້​ລົງ​ຄຳ​ເຫັນ​ໃດ​ໜຶ່ງ​ຕາມ​ທີ່​ໄດ້​ກ່າວ​ມາ​ນີ້​ແລ້ວ ຫົວໜ້າ​ອົງການ​ໄອ​ຍະ​ການ ຕ້ອງ​ແຈ້ງ​ໃຫ້​ຜູ້ຖືກ​ຫາ, ຜູ້ຖືກ​ເສຍຫາຍ, ​ໂຈດ​ທາງ​ແພ່ງ​ ແລະ ຜູ້ຮັບຜິດຊອບທາງແພ່ງ ພາຍ​ໃນ​​ເວລາ ສາມ​ວັນ ລັດຖະການ ນັບ​ແຕ່​ວັນອອກ​ຄຳ​ສັ່ງ​ ເປັນຕົ້ນ​ໄປ.

ຄູ່​ຄວາມ​ ມີ​ ສິດ​ ເບິ່ງສໍານວນຄະດີ, ອ່ານ​ຄຳ​ສັ່ງ​ ຂອງ​ຫົວໜ້າ​ອົງການ​ໄອ​ຍະ​ການ, ຈົດ​ກ່າຍ ຫຼື ສຳ​ເນົາ​ເອກະ ສານ​ໃນ​ສຳນວນ​ຄະດີ.

​ອົງການ​ໄອ​ຍະ​ການ ຕ້ອງ​ສົ່ງ​ຄຳ​ສັ່ງ​ຟ້ອງ ​ແລະ ສຳນວນ​ຄະດີ​ ພ້ອມດ້ວຍຂອງກາງ ໄປ​ຍັງສານ ພາຍ​ໃນ​ເວລາ ສາມ​ວັນ​ ລັດຖະການ ນັບ​ແຕ່​ວັນ​ໄດ້ອອກ​ຄຳ​ສັ່ງ​ຟ້ອງ ເປັນຕົ້ນ​ໄປ.

​ໃນ​ກໍລະນີ​ທີ່​ເຫັນ​ວ່າ ຄະດີ​ທີ່​ກຳລັງ​ຄົ້ນຄວ້າພິຈາລະນາ​ຢູ່​ນັ້ນ ຫາກ​ບໍ່ຢູ່​ໃນ​ສິດ ແລະ ໜ້າທີ່​ຂອງ​ຕົນ ຫົວໜ້າ​ອົງການ​ໄອ​ຍະ​ການ ຕ້ອງ​ສົ່ງ​ສຳນວນ​ຄະດີ​ໄປ​ຍັງ ອົງການ​ໄອ​ຍະ​ການ ທີ່​ມີ​ສິດ ​ແລະ ໜ້າ​ທີ່​ ເປັນຜູ້ດໍາເນີນ​.

ກຳນົດເວລາໃນການຄົ້ນຄວ້າຄະດີ ແລະ ການລົງຄຳເຫັນ ຂອງອົງການໄອຍະການ ໃນຂັ້ນອຸທອນ ແລະ ຂັ້ນລົບລ້າງ ​ຢ່າງຊ້າບໍ່ໃຫ້ເກີນ ສາມສິບ ວັນ ນັບແຕ່ວັນໄດ້ຮັບສຳນວນຄະດີ ເປັນຕົ້ນໄປ.

**ມາດຕາ 153 (ປັບປຸງ) ການ​ສົ່ງ​ສຳນວນ​ຄະດີ​ຄືນ ເພື່ອໃຫ້​ສືບສວນ-ສອບ​ສວນ​ເພີ່ມເຕີມ**

ພາຍຫຼັງໄດ້ຄົ້ນຄວ້າ​ສຳນວນ​ຄະດີ​ແລ້ວ ອົງການ​ໄອ​ຍະ​ການ ອາດສົ່ງ​ສຳນວນ​ຄະ​ດີ​ຄືນ​ໃຫ້​ອົງການ​ສືບສວນ-ສອບ​ສວນ ເພື່ອ​ສືບສວນ-ສອບ​ສວນເພີ່ມເຕີມ ​ໃນ​ກໍລະນີ​ ດັ່ງນີ້:

1. ປະກອບຂໍ້ມູນຫຼັກ​ຖານ​​ຍັງບໍ່​ທັນ​ຄົບ​ຖ້ວນ​ ຊຶ່ງ​ອົງການ​ໄອ​ຍະ​ການ ບໍ່​ສາມາດ​ດຳ​ເນີນ​ການສືບສວນ-ສອບສວນເພີ່ມເຕີມ​ ດ້ວຍ​ຕົນ​ເອງ​ໄດ້;
2. ມີພື້ນຖານໃນການເປີດການສືບສວນ-ສອບສວນ ໃສ່​ຜູ້ຖືກ​ຫາ ຫຼື ຜູ້ຮ່ວມ​ມື​ອື່ນ ໃນຄະດີ​ດຽວ​ກັນ ທີ່ຍັງບໍ່​ທັນ​ໄດ້​ນຳ​ຕົວ​ມາ​ດຳ​ເນີນ​ຄະດີ;
3. ມີ​ການລະ​ເມີດ​ກົດໝາຍວ່າດ້ວຍການດຳ​ເນີນ​ຄະດີ​ອາຍາ​.

ໃນ​ການ​ສົ່ງ​ສຳນວນ​ຄະດີ​ຄືນ ​ໃຫ້ອົງການ​ສືບສວນ-ສອບ​ສວນ ຫົວໜ້າ​ອົງການ​ໄອ​ຍະ​ການ ຕ້ອງ​ເຮັດ​ປະ​ເດັນ​ການ​ສືບສວນ-ສອບ​ສວນ​ເພີ່ມ​ເຕີມ.

ອົງການ​ສືບສວນ-ສອບ​ສວນ ຕ້ອງ​ສົ່ງ​ສຳນວນ​ຄະດີ ພ້ອມ​ທັງ​ບົດ​ສະຫຼຸບຜົນ​ຂອງ​ການ​ສືບສວນ-ສອບ​ສວນ​ເພີ່ມ​ເຕີມ ​ໄປ​ຍັງອົງການ​ໄອ​ຍະ​ການ​ທີ່​ກ່ຽວຂ້ອງ ພາຍ​ໃນ​ເວລາ ສອງເດືອນ ຕາມທີ່ໄດ້ກໍານົດໄວ້ໃນມາດຕາ 110 ວັກສາມ ຂອງກົດໝາຍສະບັບນີ້.

**ໝວດທີ 2**

**ການ​ສັ່ງ​ຟ້ອງ​ຂຶ້ນ​ສານ**

**ມາດຕາ 154 ການສັ່ງ​ຟ້ອງ​ຜູ້​ຖືກ​ຫາຂຶ້ນ​ສານ**

ການສັ່ງຟ້ອງຜູ້ຖືກຫາຂຶ້ນສານ ແມ່ນ ການອອກຄຳສັ່ງ ​ໂດຍຫົວໜ້າອົງການໄອຍະການ ຊຶ່ງຕັ້ງຂໍ້ກ່າວຫາໃສ່ຜູ້ຖືກຫາ ​​ເພື່ອໃຫ້ສານ ພິຈາລະນາຕັດສີນ.

ຄຳສັ່ງຟ້ອງຜູ້ຖືກຫາຂຶ້ນສານ ຕ້ອງມີເນື້ອໃນ ດັ່ງນີ້:

1. ວັນ, ​ເດືອນ, ປີ ແລະ ສະຖານທີ່ ອອກຄຳສັ່ງຟ້ອງ;
2. ຊື່, ນາມສະກຸນ, ໜ້າທີ່ ແລະ ຕຳແໜ່ງ ພ້ອມທັງລາຍເຊັນ ຂອງຜູ້ອອກຄຳສັ່ງຟ້ອງ;
3. ຊື່ ແລະ ນາມສະກຸນ ຂອງຜູ້ຖືກຫາ, ອາຍຸ, ສັນຊາດ, ເຜົ່າ, ອາຊີບ, ເລກບັດປະຈຳຕົວ ຫຼືື ສຳມະໂນຄົວ, ທີ່ຢູ່;
4. ຂໍ້ກ່າວຫາ, ວັນ, ​ເດືອນ, ປີ ກັກ​ຂັງ, ປ່ອຍຕົວພາງ, ສະຖານທີ່ກັກຂັງ, ມາດຕາ ປະມວນກົດໝາຍອາ ຍາ ~~​~~ຫຼື ກົດໝາຍ​ອື່ນ ທີ່​ກຳນົດ​ໂທດ​ທາງ​ອາຍາ.

ຫົວໜ້າອົງການໄອຍະການ ຕ້ອງແຈ້ງຄຳສັ່ງຟ້ອງ ໃຫ້ຜູ້ຖືກຫາ ຫຼື ທະນາຍຄວາມ ຫຼື ຜູ້ປົກປ້ອງອື່ນຂອງຜູ້ ກ່ຽວ ແລ້ວໃຫ້ລົງລາຍເຊັນຮັບຮູ້ ພາຍ​ໃນເວລາ ສາມວັນ ລັດຖະການ ກ່ອນການສົ່ງສຳນວນຄະດີໃຫ້ສານ. ໃນ​ກໍລະນີ ທີ່​ບໍ່​ລົງ​ລາຍເຊັນໃນ​ຄຳ​ສັ່ງ​ຟ້ອງ ກໍໃຫ້​ບັນທຶກ​ໄວ້.

​ໃນການ​ສັ່ງ​ຟ້ອງ​ຜູ້​ຖືກ​ຫາ​ຂຶ້ນ​ສານ ຕ້ອງ​ສົ່ງ​ສຳນວນ​ຄະດີ ແລະ ຂອງ​ກາງໄປພ້ອມ ​ເພື່ອ​ໃຫ້​ສານ​ພິຈາລະນາ​ຕາມ​ກົດໝາຍ.

**ມາດຕາ 155 ການ​ກະທຳ​ຜິດ​ຂອງ​ເດັກ​ທີ່​ບໍ່​ສົ່ງ​ໃຫ້​ສານ**

ການ​ກະທຳ​ຂອງ​ເດັກ​ທີ່​ມີ​ອາຍຸ​​​ຕໍ່າ​ກວ່າ ສິບ​ແປດ​ ປີ ແຕ່​ບໍ່​ໃຫ້​ຫຼຸດ ສິບ​ຫ້າ​ປີ ທີ່ເປັນ​ການ​ກະທຳ​ຜິດ​ໃນ​ສະ ຖານລະ​ຫຸ​ໂທດ ​ຫຼື ​ໂທສານຸ​ໂທດ ທີ່​ບໍ່​ເປັນ​ອັນຕະລາຍ​ຮ້າຍ​ແຮງຕໍ່​ສັງຄົມ ຊຶ່ງກົດໝາຍ​ກຳນົດ​ໂທດຕັດ​ອິດ​ສະລະ​ພາບ​ຕ່ຳ​ກວ່າ ສາມ​ປີ ລົງ​ມາ ຈະ​ບໍ່​ສົ່ງ​ໃຫ້​ສານຕັດສີນ ແລະ ຈະ​ຖືກ​ແກ້​ໄຂ ຕາມ​ກົດໝາຍ​ວ່າ​ດ້ວຍ​ການ​ປົກ​ປ້ອງ​ສິດ ​ແລະ ຜົນ​ປະ​ໂຫຍ​ດຂອງ​ເດັກ ​ແລະ ຕາມປະມວນກົດໝາຍ​ອາຍາ.

ມາດຕາ **156** (​ປັບປຸງ) ຄໍາ​ຖະ​ແຫຼ​ງ

ຄຳ​ຖະ​ແຫຼ​ງ​ ​ແມ່ນ​ ຄໍາ​ເຫັນຂອງ​ຫົວໜ້າ​ອົງການ​ໄອ​ຍະ​ການ​ ທີ່​ໄຈ້​ແຍກ​ການ​ກະທຳ​ຜິດ​ຂອງ​ຈຳ​ເລີຍຕໍ່​ສານ ໂດຍ​ຊີ້​ໃຫ້​ເຫັນ​ ສີ່ ອົງປະກອບ ຂອງການກະທໍາຜິດທາງອາຍາ ຄື ດ້ານວັດຖຸກຳ, ດ້ານພາວະວິໄສ, ດ້ານອັດຕະວິໄສ ແລະ ເຈົ້າກຳ, ລັກສະນະ, ລະດັບຄວາມເປັນອັນຕະລາຍຕໍ່ສັງຄົມ ຂອງການກະທໍາຜິດ, ບຸກຄະລິກກະພາບ ຂອງຜູ້ກະທໍາຜິດ; ສາເຫດທີ່ພາໃຫ້ຫຼຸດຜ່ອນ ຫຼື ເພີ່ມ ຄວາມຮັບຜິດຊອບທາງອາຍາ, ເງື່ອນ​ໄຂ​ອື່ນ ທີ່​ມີ​ຄວາມ​ສຳ​ຄັນ​ສຳລັບ​ຄະດີ, ມາດຕາປະມວນກົດໝາຍອາຍາ, ກົດໝາຍ​ອື່ນ​ທີ່​ກຳນົດ​ໂທດທາງ​ອາຍາ, ກົດໝາຍ​ວ່າ​ດ້ວຍ​ການ​ດຳ​ເນີນ​ຄະດີ​ອາຍາ, ​ກົດໝາຍ​ວ່າ​ດ້ວຍອົງການ​ໄອ​ຍະ​ການ​ປະຊາຊົນ ​ແລະ ກົດໝາຍ​ອື່ນ​ ທີ່​ກ່ຽວຂ້ອງ.

ຜູ້ຖືກຫາ, ທະນາຍຄວາມ ຫຼື ຜູ້ປົກປ້ອງອື່ນ ຂອງຜູ້ກ່ຽວ ມີສິດ ອ່ານ ແລະ ຈົດກ່າຍ ຫຼື ສຳເນົາ ເອົາເນື້ອໃນຄຳ​ຖະ​ແຫຼ​ງ.

​ຄຳ​ຖະ​ແຫຼ​ງ ຂອງ​ອົງການ​ໄອຍະ​ການ ​ໄດ້​ກຳນົດ​ໄວ້​ໃນ​ລະບຽບ​ການຕ່າງຫາກ​.

**ໝວດທີ 3**

**ການ​ສັ່ງ​ຟ້ອງ​ຂຶ້ນ​ສານ​ໂດຍ​ກົງ**

ມາດຕາ **157** ການສັ່ງຟ້ອງຂຶ້ນສານໂດຍກົງ

ການສັ່ງຟ້ອງຂຶ້ນສານ​ໂດຍ​ກົງ ແມ່ນ ການທີ່ຫົວໜ້າອົງການໄອຍະການ ສັ່ງ​ຟ້ອງຜູ້ຖືກຫາ ຂຶ້ນສານ ໂດຍ​ບໍ່ຕ້ອງເປີດການ​ສືບສວນ-ສອບ​ສວນ​.

ມາດຕາ **158**  ເງື່ອນ​ໄຂ ການສັ່ງຟ້ອງຂຶ້ນສານໂດຍກົງ

ການ​ສັ່ງ​ຟ້ອງ​ຂຶ້ນ​ສານ​ໂດຍ​ກົງ ຕ້ອງ​ມີ​ເງື່ອນ​ໄຂ ​ດັ່ງ​ນີ້:

* 1. ​ເປັນການ​ກະ​ທຳ​ຜິດ​ ​ໃນ​ສະ​ຖານ​ລະ​ຫຸ​ໂທດ ຫຼື ໂທສານຸໂທດ ທີ່​ກົດ​ໝາຍ​ກຳ​ນົດ​ໂທດ​ຕັດ​ອິດ​ສະ​ລະ​ພາບຕ່ຳ​ກວ່າ ສາມ​ປີ​;
  2. ມີ​ຫຼັກ​ຖານ​ຄົບ​ຖ້ວນ​ ​ເປັນ​ຕົ້ນ ເປັນ​ການ​ກະທຳ​ຜິດ​ເຊິ່ງໜ້າ, ມີ​ການ​ຮັບ​ສາລະພາບ​ຂອງ​ຜູ້ຖືກ​ຫາ.

ມາດຕາ **159** ຂັ້ນ​ຕອນ​ການ​ສັ່ງ​ຟ້ອງ​ຂຶ້ນ​ສານ​ໂດຍ​ກົງ

ເມື່ອ​ມີ​ເງື່ອນ​ໄຂຄົບ​ຖ້ວນ ຕາມທີ່​​ໄດ້​ກຳນົດ​ໄວ້ໃນ​ມາດຕາ 158 ຂອງ​ກົດໝາຍ​ສະບັບ​ນີ້ ຫົວໜ້າອົງການ​ສືບ ສວນ-ສອບ​ສວນ ຫຼື ພະ​ນັກ​ງານໄອ​ຍະ​ການ ຕ້ອງ​ສົ່ງ​ສຳ​ນວນ​ຄະ​ດີ​ ພ້ອມ​ດ້ວຍຂອງກາງຄະດີ ແລະ ຜູ້ຖືກ​ຫາ ໃຫ້​ອົງ ການໄອ​ຍະ​ການ ພາຍ​ໃນ​ເວລາ​ ສີ່ສິບແປດ ຊົ່ວໂມງ, ສຳລັບເຂດຫ່າງໄກສອກຫຼີກນັ້ນ ແມ່ນ ພາຍ​ໃນ​ເວລາ​ ​ເຈັດ ວັນ ນັບ​ແຕ່ວັນ​ເກີດເຫດ ຫຼື ວັນແຈ້ງຄວາມ​ ເປັນ​ຕົ້ນ​ໄປ.

ຫົວໜ້າອົງການໄອຍະການ ຕ້ອງສັ່ງຟ້ອງຂຶ້ນສານໂດຍກົງ ພາຍໃນເວລາ ສີ່ສິບແປດ ຊົ່ວໂມງ ນັບແຕ່ເວລາໄດ້ຮັບສຳນວນຄະດີເປັນຕົ້ນໄປ.

# ພາກ​ທີ VIII

# ການ​ດຳ​ເນີນ​ຄະດີ​ຢູ່​ສານ​ຂັ້ນຕົ້ນ

**ໝວດ​ທີ 1**

**ສິດ​ອຳນາດຂອງ​ສານ ​ຕັດ​ສີນ​ຄະດີ​ອາຍາ ​ເປັນຂັ້ນຕົ້ນ**

**ມາດຕາ 160 ສານ​ ທີ່​ມີ​ສິດ​ອຳນາດ​ໃນ​ການ​ຕັດ​ສີນ​ຄະດີ​ອາຍາ ​ເປັນ​ຂັ້ນຕົ້ນ**

ສານ ທີ່​ມີ​ສິດ​ອຳນາດ​ຕັດ​ສີນ​ຄະດີ​ອາຍາ​ເປັນ​ຂັ້ນຕົ້ນ ມີ​ ດັ່ງນີ້:

1. ສານ​ປະຊາຊົນ​ເຂດ ມີ​ສິດ​ອຳນາດພິຈາລະນາ​ຕັດ​ສີນ​ ເປັນ​ຂັ້ນຕົ້ນ ຄະດີອາຍາ​ ທີ່​ກົດໝາຍ​ໄດ້​ກຳນົດ​ໂທດ​ຕັດ​ອິດ​ສະລະ​ພາບ​ ແຕ່ ສາມປີ ລົງມາ ຍົກ​ເວັ້ນຄະດີ​ເດັກ​ກະທຳ​ຜິດ​;
2. ສານ​ປະຊາຊົນ​ແຂວງ, ນະຄອນຫຼວງ ມີ​ສິດ​ອຳນາດພິຈາລະນາ​ຕັດ​ສີນ​​ ເປັນ​ຂັ້ນຕົ້ນ ຄະດີ​ອາຍາ​ທີ່​ບໍ່​ຂຶ້ນ​ກັບ​ສິດ​ອຳນາດ​ ຂອງ​ສານ​ປະຊາຊົນ​ເຂດ;
3. ສານ​ທະຫານ​ພາກ​ ມີ​ສິດ​ອຳນາດ ພິຈາລະ​ນາຕັດ​ສີນ​ເປັນ​ຂັ້ນຕົ້ນ ຄະດີ​ອາຍາ​ກ່ຽວ​ກັບການ​ກະທຳ​ຜິດ​ທີ່​ເກີດ​ຂຶ້ນ​ໃນ​ຂົງ​ເຂດ​ວຽກ​ງານ​ການທະຫານ ຫຼື ໃນ​ຂອບ​ເຂດ​ຕັ້ງ​ທັບ​ຂອງ​ທະຫານ.

**ມາດຕາ 161 ສິດ​ອຳນາດ​ ຂອງ​ສານປະຊາຊົນ​ເຂດ ​ແລະ ສານປະຊາຊົນ ແຂວງ, ນະຄອນຫຼວງ**

ໃນ​ການ​ພິຈາລະນາ​ຕັດ​ສີນ ຂອງ​ສານ​ປະຊາຊົນເຂດ ​ແລະ ສານປະຊາຊົນ ແຂວງ, ນະຄອນຫຼວງ​ ໃຫ້​ປະຕິບັດ ​ດັ່ງນີ້:

1. ທຸກ​ການ​ກະທຳ​ຜິດ​ທາງ​ອາຍາ ​ທີ່ກໍານົດ​ຢູ່​ໃນ​ວັກ​​ໃດ​ໜຶ່ງ ຂອງ​ມາດຕາ​ປະມວນກົດໝາຍອາຍ​າ ຫຼື ກົດໝາຍ​ອື່ນ ​ຊຶ່ງປະມວນກົດໝາຍອາຍາ ​ກຳນົດ​ໂທດຕັດ​ອິດ​ສະລະ​ພາບ​ແຕ່ ສາມ~~​~~ ປີ​ ລົງມາ ແມ່ນສິດອຳນາດ ຂອງ​ສານປະຊາຊົນເຂດ;
2. ທຸກ​ການ​ກະທຳ​ຜິດ​ທາງ​ອາຍາ ຊຶ່ງ​ປະມວນກົດໝາຍອາຍາ ກຳນົດ​ໂທດ​ຕັດ​ອິດ​ສະລະ​ພາບ ​​ແຕ່ ສາມ​ປີ ​ຂຶ້ນ​ໄປ ​ແລະ ທຸກ​ການ​ກະທຳ​ຜິດ​ຂອງ​ເດັກ​ ໃນ​ກໍລະນີ​ທີ່​ບໍ່​ມີ​ສານ​ເດັກ ແມ່ນສິດອຳນາດຂອງ​ສານ​ປະຊາຊົນ ແຂວງ, ນະຄອນຫຼວງ;
3. ສຳລັບການ​ກະທຳ​ຜິດ​ທາງ​ອາຍາ ຊຶ່ງ​ມີຜູ້ກະທຳ​ຜິດ​ຫຼາຍ​ຄົນ ​ແຕ່ໃນນັ້ນມີບາງຄົນ​ ກົດໝາຍໄດ້ກຳນົດໂທດຕັດອິດສະລະພາບ ​ແຕ່ ສາມປີ ຂຶ້ນໄປນັ້ນ ຄະດີດັ່ງກ່າວ ແມ່ນສິດອຳນາດຂອງສານປະຊາຊົນ ແຂວງ, ນະຄອນ ຫຼວງ.

**ມາດຕາ 162 ສິດ​ອຳນາດ​ ຂອງ​ສານທາງດ້ານພື້ນທີ່**

ສິດ​ອຳນາດທາງດ້ານພື້ນທີ່ ໃນການ​ຕັດ​ສີນ​ຄະດີ​ອາຍ​າ​ ຂອງສານ​ປະຊາຊົນ ​ແລະ ສານ​ທະຫານ ມີ​ ດັ່ງນີ້:

1. ສານ ບ່ອນ​ການ​ກະທຳ​ຜິດໄດ້​ເກີດ​ຂຶ້ນ ​ເວັ້ນ​ເສຍ​ແຕ່​ໃນ​ກໍລະນີ​ທີ່​ຈຳ​ເປັນ​ ​ເພື່ອ​ຮັບປະກັນ​ຄວາມ​ປອດ​ໄພ ​ແລະ ຄວາມ​ຍຸຕິ​ທຳ ປະ​ທານ​ສານ​ປະຊາຊົນ​ສູງ​ສຸດ ມີ​ສິດ​ຕົກລົງ​ ​ໃຫ້​ສານບ່ອນ​ອື່ນ​ຕັດ​ສີນ ​ກໍ​ໄດ້;
2. ​ສຳລັບ​​ການ​ກະທຳ​ຜິດ ຊຶ່ງຜູ້ດຽວ​ ໄດ້​ກໍ່ຂຶ້ນຢູ່​ຫຼາຍ​ບ່ອນ ຫຼື ຫຼາຍ​ແຂວງ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 97 ຂອງກົດໝາຍສະບັບນີ້;
3. ​ໃນ​ກໍລະນີ​ ທີ່​ການ​ກະທຳ​ຜິດ​ ​ຫາກ​ໄດ້​ເກີດ​ຂຶ້ນຢູ່​ໃນ​ ເຮື​ອບິນ, ເຮືອ, ກຳປັ່ນໂດຍສານ ຫຼື ຂົນ​ສົ່ງ​ ຂອງ ສປປ ລາວ ທີ່​ກຳລັງດຳ​ເນີນ​ການ​ບໍລິການ​ຢູ່​ພາຍ​ໃນ ຫຼື ຢູ່​ຕ່າງປະ​ເທດນັ້ນ ສານ​ບ່ອນ ​ເຮື​ອ​ບິນ, ເຮືອ, ກຳປັ່ນ ມາ​​ຈອດ​ຢູ່​ສະໜາມ​ບິນ​ ຫຼື ທ່າເຮືອ ບ່ອນທໍາ​ອິດ​ຂອງ ສປປ ລາວ ​ເປັນສານ ​ທີ່ມີສິດອຳນາດ;
4. ຄົນ​ລາວ​ທີ່​ໄດ້​ກະທຳ​ຜິດ​ຢູ່​ຕ່າງປະ​ເທດ ແລະ ໄດ້​ຖືກ​ນຳ​ມາ​ດຳ​ເນີນ​ຄະດີ​ຢູ່ ສປປ ລາວ ໃຫ້ສານປະຊາ ຊົນ ​​ແຂວງ, ນະຄອນຫຼວງ ບ່ອນຢູ່​ສຸດ​ທ້າຍ​ຂອງ​ຜູ້ກ່ຽວຢູ່ ສປປ ລາວ ​ມີ​ສິດ​ອຳນາດ​. ​ຖ້າຫາກບໍ່ຮູ້​ບ່ອນຢູ່​ສຸດ​ທ້າຍ​ຂອງ​ຜູ້ກ່ຽວ​ຢູ່ ສປປ ລາວ ແລ້ວ ກໍໃຫ້ປະທານ​ສານ​ປະຊາຊົນ​ສູງ​ສຸດ ຕົກລົງ​​ໃຫ້ສານໃດໜຶ່ງ​ ​ມີ​ສິດ​ອຳນາດ​.

**ມາດ​ຕາ 163 (​​ປັບປຸງ) ການ​ຊີ້​ຂາດ ກ່ຽວກັບສິດ​ອຳນາດ​​ຂອງສານ**

​ເມື່ອມີການຂັດແຍ່ງ ກ່ຽວກັບສິດອໍານາດ ໃນການພິຈາລະນາລະຫວ່າງສານດ້ວຍກັນ ວ່າສານໃດມີສິດອໍານາດ ຫຼື ບໍ່ມີສິດອໍານາດ ພິຈາລະນາຄະດີນັ້ນ ໃຫ້ສານບ່ອນໄດ້ຮັບຄໍາຮ້ອງຟ້ອງ ສະເໜີໄປຍັງສານ​ປະຊາຊົນ​ສູງ​ສຸດ ເພື່ອພິຈາລະນາ ອອກຄໍາຊີ້​ຂາດ ກ່ຽວ​ກັບ​ສິດອຳນາດ ຂອງ​ສານ​.

**ໝວດ​ທີ 2**

**ການ​ຮັບ​ເອົາ​ຄະດີ​ມາ​ພິຈາລະນາ**

**ມາດຕາ 164 ການ​ຮັບ​ເອົາ​ຄະ​ດີ​ມາ​ພິ​ຈາ​ລະ​ນາ**

ສານ​ ຈະ​ຮັບ​​ເອົາສຳນວນ​ຄະ​ດີ​ອາ​ຍາ ມາ​ພິ​ຈາ​ລະ​ນາ​ໄດ້ ກໍ​ຕໍ່​ເມື່ອ​ຫາກ​ມີ​ຄຳ​ສັ່ງ​ຟ້ອງ​ຂຶ້ນ​ສານ ຂອງ​ຫົວໜ້າ​ອົງ ການໄອ​ຍະ​ການ ​ເທົ່າ​ນັ້ນ.

**ມາດ​ຕາ 165 ກຳນົດເວລາໃນການ​ພິຈາລະນາ​ຕັດ​ສີນ​ຄະ​ດີ​ຢູ່​ສານ​ຂັ້ນ​ຕົ້ນ**

ສານ​ປະຊາຊົນ​ເຂດ, ​ສານ​ປະຊາຊົນ ແຂວງ, ນະຄອນຫຼວງ ຂັ້ນຕົ້ນ ແລະ ສານ​ທະຫານພາກ ຕ້ອງພິຈາລະ ນາຕັດ​ສີນຄະດີ ພາຍ​ໃນເວລາ ສາມ​ສິບ ​ວັນ ນັບ​ແຕ່​ວັນ​ໄດ້ຮັບຄຳ​ສັ່ງ​ຟ້ອງ ຈາກຫົວໜ້າອົງການໄອຍະການ ເປັນຕົ້ນ​ໄປ.

**ສຳລັບ ຄະດີ​ທີ່​ສັ່ງ​ຟ້ອງ​ຂຶ້ນສານໂດຍ​ກົງ ຕ້ອງພິຈາລະນາຕັດ​ສີນ ພາຍໃນເວລາ ສີ່​ສິບ​ແປດ ​ຊົ່ວ​ໂມງ ນັບ​ແຕ່ເວລາ​ໄດ້ຮັບຄຳ​ສັ່ງ​ຟ້ອງໂດຍກົງ ຈາກຫົວໜ້າອົງການໄອຍະການ ເປັນຕົ້ນ​ໄປ. ຄຳຕັດສີນຂອງສານໃນກໍລະນີນີ້ ສາມາດຂໍອຸທອນໄດ້ ແຕ່ບໍ່ມີສິດຂໍລົບລ້າງ.**

**ມາດຕາ 166 ມາດຕະການຂອງສານ**

ໃນ​ການ​ດຳ​ເນີນ​ຄະດີ​ຢູ່​ສານ ສານ ມີ​ສິດ​ ​ນໍາ​ໃຊ້​ວິທີ​ການ​ສືບສວນ-ສອບ​ສວນ ແລະ ມາດ​ຕະການ​ສະກັດ​ກັ້ນ ຕາມ​ທີ່​ໄດ້ກຳນົດ​ໄວ້​ໃນກົດໝາຍສະບັບ​ນີ້.

ໃນ​ກໍລະນີ​ທີ່​ມີການ​ນຳ​ໃຊ້,​ ​ປ່ຽນ​ແປງ ຫຼືື ຍົກ​ເລີກ​ ມາດ​ຕະການ​ສະກັດ​ກັ້ນ ສານ ຕ້ອງ​ແຈ້ງໃຫ້​ອົງການ​ໄອ​ຍະ​ການ​ຂັ້ນດຽວ​ກັນ, ຈຳ​ເລີຍ, ໂຈດ​ທາງ​ແພ່ງ, ທະນາຍຄວາມ, ຜູ້ປົກ​ປ້ອງ​ອື່ນ ຫຼື ສະຖານ​ທີ່​ກັກ​ຂັງ​ຈຳ​ເລີຍ ໃນ​ທັນ​ໃດ.

**ມາດຕາ 167 ການ​ຄົ້ນຄວ້າ​ຄະດີ​ຂອງ​ສານ**

**ພາຍຫຼັງ​ທີ່ສານໄດ້​ຮັບ​ສຳນວນ​ຄະດີ​ ຈາກ​ອົງການ​ໄອ​ຍະ​ການ​ແລ້ວ ປະທານສານ​ຈະ​ມອບ​ໃຫ້ຜູ້​ພິພາກສາໃດໜຶ່ງ​ ເປັນຜູ້ຄົ້ນຄວ້າຄວາມຖືກຕ້ອງ ແລະ ຄົບຖ້ວນກ່ຽວ​ກັບການດຳເນີນຄະດີ ຂອງອົງການສືບສວນ-ສອບ​ສວນ​, ອົງ ການໄອຍະການ ​ແລະ ຄຳ​ສັ່ງຟ້ອງ ​ຂອງ​ຫົວໜ້າ​ອົງການ​ໄອ​ຍະການ ຈາກນັ້ນ ກໍ​ນຳສະ​ເໜີ​ປະທານສານ​ ເພື່ອ​ພິຈາລະນາຕົກລົງ ​ຕາມ​ແຕ່​ລະກໍລະນີ​ ດັ່ງນີ້:**

1. **ສົ່ງ​ສຳ​ນວນ​ຄະ​ດີຄືນ​ ໃຫ້​ອົງການໄອ​ຍະ​ການ ເພື່ອ​ທຳການ​ສືບ​ສວນ-ສອບ​ສວນເພີ່ມເຕີມ ຖ້າ​ເຫັນ​ວ່າ ການ​ສືບ​ສວນ-ສອບ​ສວນ ຫາກ​ຍັງ​ບໍ່​ທັນ​ຄົບຖ້ວນ**;
2. **ສົ່ງ​ສຳ​ນວນ​ຄະ​ດີ​ຄືນ ໃຫ້​ອົງການໄອ​ຍະ​ການ​ ເພື່ອ​ສັ່ງຟ້ອງເພີ່ມ​ເຕີມ ຖ້າເຫັນ​ວ່າ ຍັງມີການ​ກະ​ທຳ​ຜິດ​ອື່ນ ຫຼື ມີບຸກ​ຄົນ​ອື່ນ ທີ່​ບໍ່​ທັນ​ໄດ້ຖືກ​ສັ່ງ​ຟ້ອງ​ຂຶ້ນ​ສານ**;
3. **ຕົກລົງ ວັນ, ເວລາ ນຳ​ເອົາ​ຄະ​ດີ​ອອກ​ພິ​ຈາ​ລະ​ນາໃນ​ທີ່​ປະ​ຊຸມ​ສານ ຖ້າ​ເຫັນ​ວ່າ ການສືບສວນ-ສອບ​ສວນ ຫາກ​ໄດ້​ດຳ​ເນີນ​ໄປ​ຢ່າງ​ຖືກ​ຕ້ອງ ແລະ ຄົບ​ຖ້ວນ​ແລ້ວ.**

**ພາຍຫຼັງ​ປະທານ​ສານ​ ໄດ້​ອອກ​ຄຳຕົກລົງ​ໃດ​ໜຶ່ງ​ດັ່ງທີ່​ກ່າວ​ມາ​ຂ້າງ​ເທິງ​ນີ້​ແລ້ວ ກໍ​ຕ້ອງ​​ແຈ້ງ​ໃຫ້​ຈຳ​ເລີຍ ແລະ ຜູ້ເຂົ້າຮ່ວມອື່ນໃນການດຳເນີນຄະດີ ​ຊາບ ພາຍ​ໃນເວລາ ສາມວັນ​ ນັບ​ແຕ່​ວັນ​ອອກ​ຄຳ​ຕົກລົງນັ້ນ ​ເປັນຕົ້ນ​ໄປ**

**ມາດຕາ 168 (​​ປັບປຸງ) ການ​ສົ່ງ​ສຳນວນ​ຄະດີຄືນ ​ເພື່ອ​ດຳ​ເນີນ​ການ​ສືບສວນ-ສອບ​ສວນ ຫຼື ສັ່ງຟ້ອງ​ເພີ່ມ​ເຕີມ**

ປະທານສານ ​ຈະອອກ​ຄຳ​ສັ່ງ​ ສົ່ງ​ສຳນວນ​ຄະດີ​ໄປ​ຍັງ ຫົວໜ້າອົງການ​ໄອ​ຍະ​ການ ​ເພື່ອ​ດຳ​ເນີນ​ການ​ສືບສວນ-ສອບ​ສວນ ຫຼື ສັ່ງ​ຟ້ອງ​ເພີ່ມ​ເຕີມ ​ຕາມ​ແຕ່ລະ​ກໍລະນີ​ ດັ່ງ​​ນີ້:

1. ​​ຂາດ​ຫຼັກ​ຖານ​ທີ່​ສຳຄັນ​;
2. ມີພື້ນ​ຖານທີ່​ພາ​ໃຫ້ເຊື່ອ​ຖື​ໄດ້​ວ່າ ຈຳ​ເລີຍ​ ຍັງມີການກະທຳຜິດ ຫຼື ມີຜູ້​ກະທຳ​ຜິດ​ອື່ນອີກ​ໃນ​ຄະດີ​ດຽວ​ກັນ ​ທີ່ບໍ່ທັນໄດ້ສັ່ງຟ້ອງຂຶ້ນສານ.

ການສືບສວນ-ສອບສວນເພີ່ມເຕີມນັ້ນ ຕ້ອງເຮັດເປັນປະ​ເດັນ​ ພ້ອມທັງບອກແຈ້ງ ບັນຫາທີ່​ຕ້ອງການ​ໃຫ້​​ສືບ ສວນ-ສອບ​ສວນ​.

ໃນກໍລະນີທີ່ ສານ ສົ່ງສໍານວນຄະດີຄືນໃຫ້ອົງການໄອຍະການ ເພື່ອດໍາເນີນການສືບສວນ-ສອບສວນເພີ່ມເຕີມ ກໍານົດເວລາການສືບສວນ-ສອບສວນນັ້ນ ແມ່ນພາຍໃນເວລາ ໜຶ່ງ ເດືອນ.

ໃນ​ການ​ສືບສວນ-ສອບ​ສວນເພີ່ມ​ເຕີມນັ້ນ ຖ້າຫາກມີສາເຫດທີ່ພາ​ໃຫ້​ຊັດ​ມ້ຽນ​ຄະດີ ຕາມທີ່ໄດ້ກຳນົດໄວ້ໃນມາດຕາ 148 ຂອງກົດໝາຍສະບັບນີ້ ຫົວໜ້າ​ອົງການ​ໄອ​ຍະ​ການ ຕ້ອງ​ອອກ​ຄຳ​ສັ່ງ​ຊັດ​ມ້ຽນ​ຄະດີ ແລ້ວສະເໜີໃຫ້ສານອອກຄໍາຊີ້ຂາດ.

ຖ້າວ່າ ອົງການ​ໄອ​ຍະ​ການ ຫາກບໍ່​ສາມາດ​ເກັບ​ກຳ​ຂໍ້​ມູນ​ເພີ່ມ​ເຕີມ ຕາມ​ຄຳ​ສະ​ເໜີຂອງ​ສານ ແລະ ຍັງ​ຢືນຢັນຄຳ​ສັ່ງ​ຟ້ອງ​ຂອງ​ຕົນ​ ສານ ຕ້ອງ​ນຳເອົາ​ຄະດີ​ອອກພິຈາລະນາ​ໃນ​ທີ່ປະຊຸມ​ສານ.

**ມາດຕາ 169 ​ເນື້ອໃນ ຂອງຄຳ​ສັ່ງ ​ໃຫ້​ນຳ​ເອົາ​ຄະດີ​ອອກ​ພິຈາລະນາ**

**ຫຼັງ​ຈາກຜູ້​ພິພາກສາ ໄດ້​ຄົ້ນ​ຄວ້າ​ສຳນວນ​ຄະດີສຳ​ເລັດ​ແລ້ວ ປະທານ​ສານ ຕ້ອງອອກຄຳ​ສັ່ງ ໃຫ້​ນຳ​ເອົາຄະດີອອກ​ພິຈາລະນາ​ໃນ​ທີ່​ປະຊຸມ​ສານ.**

**ຄຳ​ສັ່ງ ມີເນື້ອ​ໃນຕົ້ນຕໍ ດັ່ງນີ້:**

1. **ຊື່ ​ແລະ ນາມສະກຸນ, ອາຍຸ, ສັນຊາດ, ອາຊີບ, ​ແລະ ທີ່ຢູ່ ຂອງ​ຈຳ​ເລີຍ;**
2. **ຂໍ້​ກ່າວຫາ​ ​ແລະ ມາດຕາ​​ປະມວນກົດໝາຍອາຍາ ຫຼື ກົດໝາຍ​ອື່ນ ທີ່​ກຳນົດ​ໂທດ​ທາງ​ອາຍາ ຕາມ​ຄຳ​ສັ່ງ​ຟ້ອງ;**
3. **ວັນ, ​ເວລາ ​ແລະ ສະຖານ​ທີ່ ​ປະຊຸມ​ສານ.**

**ມາດຕາ 170 ການຮຽກ ບຸກຄົນ ຫຼືື ການຈັດຕັ້ງ ເຂົ້າມາໃຫ້ການ**

ເພື່ອເຮັດໃຫ້ການໄຕ່ສວນຄະດີໄດ້ດຳເນີນໄປຢ່າງ ຮອບດ້ານ, ຄົບ​ຖ້ວນ ​ແລະ ພາວະ​ວິ​ໄສນັ້ນ ສານ​ ຈະຮຽກ​ບຸກຄົນ ຫຼື ການຈັດຕັ້ງທີ່ກ່ຽວຂ້ອງ ເຂົ້າມາ​ໃຫ້ການ​ ຫຼື ນຳ​ຫຼັກ​ຖານ​ຕ່າງໆ ມາສະ​ເໜີ​ໃນ​ທີ່​ປະຊຸມ​ສານ ຕາມທີ່​ໄດ້​ກຳ ນົດ​ໄວ້​ໃນ​ມາດຕາ 113 **ຂອງ​ກົດໝາຍ​ສະບັບ​ນີ້.**

**ໝວດ​ທີ 3**

**ລະບຽບການລວມ ກ່ຽວກັບ​ການ​ດຳ​ເນີນ​ຄະດີ​ໃນທີ່ປະຊຸມ​ສານ**

**ມາດຕາ 171 ຄະນະ​ສານ​ຂັ້ນຕົ້ນ**

ຄະນະ​ສານ​ຂັ້ນຕົ້ນ ປະກອບ​ດ້ວຍ ຜູ້ພິພາກສາ ສາມ​ຄົນ ໃນ​ນັ້ນ​ຜູ້ໜຶ່ງ​ ​ເປັນ​ປະທານ ​ແລະ ອີກ​ສອງ​ຄົນ​ເປັນ​ຄະນະ.

ຜູ້ພິພາກສາ ​ທີ່​ເປັນ​ປະທານ​ຄະນະ​ສານ ​ມີໜ້າ​ທີ່ນຳ​ພາ​ການ​ໄຕ່​ສວນ​ຄະດີ​ຢ່າງ​ເປັນກາງໃນ​ທີ່​ປະຊຸມ​ສານ.

ຜູ້ພິພາກສາ​ທີ່​ເປັນ​ຄະນະ​ສານ ຕ້ອງ​ເຂົ້າຮ່ວມ​​ໄຕ່​ສວນ​ຄະດີ​ໃນ​ທີ່​ປະຊຸມ​ສານ ນັບ​ແຕ່​ເລີ່​ມຕົ້ນຈົນສຳເລັດ.

ໃນ​ກໍລະນີ​ ທີ່​ການ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ​ໄດ້​ດຳ​ເນີນໄປໃນ​ໄລຍະ​ໜຶ່ງ​ແລ້ວ ​ແຕ່​ມີ​ຜູ້ພິພາກສາ​ໃດ​ໜຶ່ງ​ໃນ​ຄະນະສານ ບໍ່​ສາມາດ​ສືບຕໍ່​ເຂົ້າຮ່ວມປະຊຸມສານໄດ້ ປະທານສານ ຕ້ອງແຕ່ງຕັ້ງຜູ້ພິພາກສາຄົນໃໝ່ ປ່ຽນແທນ​​ແລະ ​ການໄຕ່​ສວນຄະດີຕ້ອງເລີ່ມຄືນ​​ໃໝ່.

**ມາດຕາ 172 ລະບຽບ​ການປະຊຸມ​ສານ**

ກ່ອນ​ຈະ​ເລີ່​ມ​ປະ​ຊຸມ​ສານ ຈ່າ​ສານ ຕ້ອງ​ແຈ້ງ​ລະບຽບ​ການ​ ​ໃຫ້​ຜູ້ເຂົ້າຮ່ວມໃນ​ທີ່​ປະຊຸມ​ສານ ຊາບ.

ທຸກ​ຄົນ ​ໃນທີ່​ປະຊຸມ​ສານ ຕ້ອງ​​ເຄົາລົບ​ ຄະນະ​ສານ, ປະຕິບັດ​ຕາມ​ລະບຽບ​ການ​ ແລະ ຄໍາແນະນໍາຂອງ​ປະ ທານ​ຄະນະ​ສານ.

​ໃນ​ເວລາ​ຄະນະ​ສານ​ ເຂົ້າມາ ແລະ ອອກ ຈາກທີ່ປະຊຸມ​ສານ ລວມທັງໃນເວລາອ່ານຄຳຕັດສີນ ໝົດທຸກ​ຄົນ ຕ້ອງ​ຢືນ​ຂຶ້ນເພື່ອ​​ເຄົາລົບ​ສານ.

ບຸກຄົນ ​ທີ່​ຖືກ​ຮຽກໃຫ້ເຂົ້າຮ່ວມ​ ໃນ​ການ​ໄຕ່​ສວນຄະດີໃນທີ່ປະຊຸມສານ ມີສິດສະ​ເໜີຄຳເຫັນ​ຂອງ​ຕົນຕໍ່ຄະນະສານ ພາຍຫຼັງໄດ້​ຮັບ​ອະນຸຍາດ ຈາກປະທານຄະນະສານ. ຖ້າຜູ້ຖືກໄຕ່ສວນ ຫາກມີບັນຫາທາງດ້ານສຸຂະພາບປະທານ​ຄະນະ​ສານ ຈະອະນຸຍາດໃຫ້ຜູ້ກ່ຽວນັ່ງໃຫ້ການກໍໄດ້.

ເດັກ ທີ່​ມີ​ອາຍຸ​ຕ່ຳກວ່າ ສິບ​​ແປດປີ ​ບໍ່ອະນຸຍາດໃຫ້​ເຂົ້າ​ໃນ​ທີ່​ປະຊຸມ​ສານ ຍົກເວັ້ນເດັກກະທຳຜິດ ແລະ ເດັກຖືກເຄາະຮ້າຍ.

ລະບຽບການລະອຽດ ກ່ຽວກັບການປະຊຸມສານ ໄດ້ກຳນົດໄວ້ຕ່າງຫາກ.

**ມາດຕາ 173 ມາດ​ຕະການ​ ຕໍ່​ຜູ້ລະ​ເມີດ​ລະບຽບການ​ປະຊຸມ​ສານ**

ບຸກຄົນ ​ທີ່​ລະ​ເມີດ​ລະບຽບການ​ປະຊຸມ​ສານ ຕ້ອງ​ຖືກ​ຕັກ​ເຕືອນ, ສັ່ງ​ໃຫ້​ອອກ ຫຼື ນຳ​ຕົວອອກ ຈາກ​ຫ້ອງ​ປະຊຸມ​ສານ ຫຼື ຖືກດຳເນີນຄະດີ ແລະ ສັ່ງຟ້ອງກັບທີ່ ໃນກໍລະນີຈຳເປັນ.

ເຈົ້າໜ້າ​ທີ່​ປ້ອງກັນ​ຄວາມ​ສະຫງົບ ຢູ່​ທີ່​ປະຊຸມ​ສານ ຕ້ອງ​ຮັກສາ​ລະບຽບ ​ແລະ ປະຕິບັດ​ຄຳ​ສັ່ງ ຂອງ​ປະທານ​ຄະ​ນະ​ສານ ​ຕໍ່​ຜູ້ລະ​ເມີດ​.

**ມາດຕາ 174 ການ​ເຂົ້າຮ່ວມ ຂອງ​ຫົວໜ້າ​ອົງການ​ໄອ​ຍະ​ການ**

ຫົວໜ້າ​ອົງການ​ໄອ​ຍະ​ການ ຕ້ອງ​ເຂົ້າຮ່ວມ​ການ​ໄຕ່​ສວນ​ຄະດີ​ ໃນ​ທີ່​ປະຊຸມ​ສານ ຂອງສານ​ຂັ້ນດຽວ​ກັນ ຫຼື ອາດມອບໝາຍ ໃຫ້ພະນັກງານໄອຍະການເຂົ້າຮ່ວມ ໃນທີ່ປະຊຸມສານ ແທນຕົນກໍໄດ້.

**ມາດຕາ 175 ການ​ເຂົ້າຮ່ວມ​ ຂອງ​ຈຳ​ເລີຍ**

ຈຳ​ເລີຍ ຕ້ອງ​ເຂົ້າຮ່ວມ​ການ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ ຕາມ​ໝາຍ​ຮຽກ​ຂອງ​ສານ.

​ໃນ​ກໍລະນີ​ ທີ່​ຈຳ​ເລີຍ ບໍ່ໄດ້ຖືກກັກຂັງ ຫາກບໍ່​​ເຂົ້າຮ່ວມໃນ​ການ​ໄຕ່​ສວນ​ຄະດີ ​ໂດຍ​ບໍ່​ມີ​ເຫດຜົນ ຜູ້ກ່ຽວກໍ​ຈະ​ຖືກ​ພາ​ຕົວ​ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 137 ຂອງ​ກົດໝາຍສະບັບ​ນີ້.

ຖ້າ​ຈຳ​ເລີຍ ຫາກ​ບໍ່​ສາມາດ​ເຂົ້າມາ​ຮ່ວມ​ໃນ​ທີ່​ປະຊຸມ​ສານ ຍ້ອນ​ມີ​ເຫດຜົນ​ພຽງພໍ ສານ​ກໍ​ຈະ​ເລື່ອນ​ການ​ປະ ຊຸມ​ສານອອກ​ໄປ​.

ຖ້າຈຳ​ເລີຍ​ ຫາກ​ເຈັບ​ເປັນຢ່າງກະທັນຫັນໃນທີ່ປະຊຸມສານ ຄະນະ​ສານ​ຕ້ອງ​ໂຈະ​ການ​ໄຕ່​ສວນ​​ ຈົນ​ກວ່າ​ຈຳ​ເລີຍ​ຈະເຊົາ​ເປັນ​ປົກ​ກະຕິ​.

ຖ້າຈຳ​ເລີຍ ​ຫາກໄດ້​ເອົາ​ຕົວ​ຫຼົບໜີ​ ຄະນະ​ສານຕ້ອງອອກຄຳສັ່ງຈັບຕົວ ​ຜູ້ກ່ຽວມາ​ດຳ​ເນີນ​ຄະດີ.

ຈຳ​ເລີຍ ທີ່​ຖືກ​ກັກ​ຂັງ​ພາງ ​ໃນ​ເວລາ​ເຂົ້າຮ່ວມ​​ໃນ​ທີ່ປະຊຸມ​ສານ ມີ​ສິດ​ພົບ​ກັບ​ທະນາຍຄວາມ ຫຼື ຜູ້ປົກ​ປ້ອງ​ອື່ນ ຂອງ​ຕົນ​ເທົ່າ​ນັ້ນ. ສ່ວນ​ການ​ພົວພັນ​ກັບ​ບຸກຄົນອື່ນ ກໍຕ້ອງ​ໄດ້​ຮັບ​ອະນຸຍາດ​ ຈາກ​ປະທານ​ຄະນະ​ສານ​ ເທົ່າ​ນັ້ນ.

ຈຳ​ເລີຍ ​ທີ່​ບໍ່​ໄດ້​ຖືກ​ກັກ​ຂັງ​ພາງ ຕ້ອງ​ເຂົ້າຮ່ວມ​​ໃນ​ທີ່ປະຊຸມ​ສານ ​ແຕ່​ຕົ້ນຈົນ​ສຳເລັດ.

**ມາດຕາ 176 ການ​ເຂົ້າຮ່ວມ ຂອງ​ຜູ້ຖືກ​ເສຍຫາຍ, ​ໂຈດ​ທາງ​ແພ່ງ ແລະ ຜູ້ຮັບຜິດຊອບທາງ​ແພ່ງ**

ຜູ້ຖືກເສຍຫາຍ, ໂຈດທາງແພ່ງ ແລະ ຜູ້ຮັບຜິດຊອບທາງແພ່ງ ຕ້ອງເຂົ້າຮ່ວມໃນທີ່ປະຊຸມສານ ຕາມໝາຍຮຽກຂອງສານ.

​ໃນ​ກໍລະນີ​ ທີ່​ຜູ້ຖືກ​ເສຍ​ຫາຍ, ໂຈດ​ທາງ​ແພ່ງ ຫຼື ຜູ້ຮັບຜິດຊອບ​ທາງ​ແພ່ງ ຫາກ​ບໍ່​ໄດ້ເຂົ້າຮ່ວມ​ໃນ​ທີ່​ປະຊຸມສານ ຄະນະ​ສານຕ້ອງ​ພິຈາລະນາ ຕາມແຕ່ລະກໍລະນີວ່າຈະ​ເລື່ອນ​ ຫຼື ຈະ​ດຳ​ເນີນ​ການ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ.

**ມາດຕາ 177 ການ​ເຂົ້າຮ່ວມ ຂອງ​ພະຍານ**

ພະຍານ ຕ້ອງ​ເຂົ້າຮ່ວມໃນທີ່​​ປະຊຸມ​ສານ ​ເພື່ອ​ໃຫ້​ຄວາມ​ກະຈ່າງແຈ້ງ​ ກ່ຽວກັບ​ສະພາບ​ຂອງ​ຄະດີ.

ຖ້າພະຍານ ຫາກບໍ່​​ເຂົ້າຮ່ວມໃນ​ການ​ໄຕ່​ສວນ​ຄະດີ ​ໂດຍ​ບໍ່​ມີ​ເຫດຜົນ ຜູ້ກ່ຽວກໍ​ຈະ​ຖືກ​ພາ​ຕົວ​ຕາມ​ທີ່​ໄດ້​ກຳ ນົດ​ໄວ້​ໃນ​ມາດຕາ 137 ຂອງ​ກົດໝາຍສະບັບ​ນີ້.

​ຖ້າພະຍານ​ ຫາກບໍ່​ສາມາດ​ເຂົ້າຮ່ວມ​​ ​ແຕ່​ຜູ້ກ່ຽວ​ໄດ້​ໃຫ້ການ​ລະອຽດ​ກ່ຽວ​ກັບ​ຄະດີ ຕໍ່​ເຈົ້າໜ້າ​ທີ່​ສືບສວນ-ສອບ​ສວນ ຫຼື ພະນັກງານໄອຍະການ​ແລ້ວ ສານ ຕ້ອງ​ນຳ​ເອົາ​ບົດ​ບັນທຶກ​ຄຳ​ໃຫ້ການ​ຂອງ​ຜູ້ກ່ຽວ ມາ​ອ່ານ​ໃນ​ທີ່​ປະຊຸມ​ສານ. ​ໃນ​ກໍລະນີ​ ທີ່​ສານເຫັນວ່າ ບັນຫາທີ່ຍົກຂຶ້ນນັ້ນ ມີຄວາມສໍາຄັນ ແລະ ຈຳເປັນ ຄະນະ​ສານ ຕ້ອງ​​ເລື່ອນ​ການໄຕ່​ສວນ​ຄະດີອອກໄປ.

**ມາດຕາ 178 ການ​ເຂົ້າຮ່ວມ ຂອງ​ທະນາຍຄວາມ ຫຼືື​ ຜູ້ປົກ​ປ້ອງ​ອື່ນ**

ທະນາຍຄວາມ ຫຼື ຜູ້ປົກ​ປ້ອງ​ອື່ນ ຂອງ​ຈຳ​ເລີຍ ມີພັນທະເຂົ້າຮ່ວມ​ການ​ດຳ​ເນີນ​ຄະດີ​ໃນ​ທີ່​ປະຊຸມ​ສານ ແລະ ຕ້ອງສົ່ງ​ຄຳ​ຖະ​ແຫຼ​ງຂອງ​ຕົນ ​ເປັນລາຍ​ລັກ​ອັກສອນ ໃຫ້​ສານ ກ່ອນວັນເປີດປະຊຸມສານ.

ໃນ​ກໍ​ລະ​ນີ​ ​ຜູ້ຖືກ​ຫາ​ ຫຼື ຈໍາເລີຍ ຫາກ​ແມ່ນ ​ເດັກ​ທີ່​ຍັງ​ບໍ່​ທັນ​ເຖິງ​ກະ​ສຽນ​ອາ​ຍຸ ສິບ​ແປດ ປີ, ຄົນ​ຫູ​ໜວກ, ຕາ ບອດ, ປາກ​ກືກ, ຄົນ​ປັນ​ຍາ​ອ່ອນ​ ເສຍ​ຈິດ ແລະ ຜູ້ກະທຳຜິດ ໃນສະຖານທີ່​ກົດໝາຍກຳນົດໂທດ​ປະ​ຫານ​ຊີ​ວິດ​ນັ້ນ ຈຳເປັນຕ້ອງ​ມີທະນາຍຄວາມ ຫຼື ຜູ້ປົກ​ປ້ອງອື່ນເຂົ້າຮ່ວມນໍາ.

ໃນ​ກໍລະນີ ທະ​ນາຍຄວາມ ຫຼື ຜູ້ປົກ​ປ້ອງ​ອື່ນ ບໍ່​ເຂົ້າຮ່ວມໃນທີ່​ປະຊຸມ​ສານ ສານ​ຕ້ອງ​ເປີດ​ປະຊຸມ​ສານ ​ເພື່ອ​ດຳ​ເນີນການ​ໄຕ່​ສວນ​ຄະດີ​ຕາມ​ລະບຽບ​ການ ​ເວັ້ນ​ເສຍແຕ່ທະນາຍຄວາມ ຫຼື ຜູ້ປົກ​ປ້ອງ​ອື່ນ ຂອງ​ຈຳ​ເລີຍ ມີ​ເຫດຜົນ ສານ ຕ້ອງ​ເລື່ອນ​ການ​ໄຕ່ສວນ ອອກໄປ.

**ມາດຕາ 179 ການ​ເຂົ້າຮ່ວມ​ ຂອງ​ຜູ້ຊ່ຽວຊານ ຫຼື ຜູ້ຊຳນານງານ**

ຜູ້ຊ່ຽວຊານ ຫຼື ຜູ້ຊຳນານງານ ຕ້ອງ​ເຂົ້າ​ຮ່ວມໃນ​ທີ່ປະຊຸມ​ສານ ເພື່ອ​​ໃຫ້ຄວາມ​ເຫັນ ແລະ ຄຳອະທິບາຍ.

ຖ້າຜູ້ຊ່ຽວຊານ ຫຼື ຜູ້ຊຳນານງານ ຫາກບໍ່​ສາມາດ​ເຂົ້າ​ຮ່ວມ​ໄດ້ ຄະນະ​ສານ ຕ້ອງ​ພິຈາລະນາ​​ວ່າຈະ​ເລື່ອນ​ ຫຼື ຈະດໍາ​ເນີນ​ການ​ໄຕ່​ສວນ​ຄະດີ ​ໂດຍ​ອີງ​ໃສ່​ຄວາມ​ສຳຄັນ ​ແລະ ຄວາມ​ຈຳ​ເປັນ ​ຂອງ​ການ​ເຂົ້າຮ່ວມ​ຂອງ​ຜູ້ຊ່ຽວຊານ ຫຼື ຜູ້ຊຳນານງານນັ້ນ.

**ມາດຕາ 180 ການເຂົ້າຮ່ວມ ຂອງຜູ້ແປພາສາ**

ຜູ້ແປພາສາ ຕ້ອງ​ເຂົ້າຮ່ວມ​ໃນທີ່ປະຊຸມ​ສານ ​ເພື່ອແປພາສາ​.

ຖ້າຜູ້ແປພາສາ ຫາກບໍ່​ສາມາດ​ເຂົ້າ​ຮ່ວມ​ໄດ້ ຄະນະ​ສານ ຕ້ອງ​​ເລື່ອນ​ການ​ປະຊຸມ​ສານ ອອກໄປ​.

**ມາດຕາ 181 ການໂຈະ ແລະ ການເລື່ອນ ການໄຕ່ສວນຄະດີໃນທີ່ປະຊຸມສານ**

ການໂຈະການໄຕ່ສວນຄະດີໃນທີ່ປະຊຸມສານ ແມ່ນ ການຢຸດເຊົາການປະຊຸມສານ ຊົ່ວຄາວ ຍ້ອນມີສະ ພາບການໃດໜຶ່ງ ທີ່ເປັນອຸປະສັກຕໍ່ການໄຕ່ສວນຄະດີນັ້ນ ເປັນຕົ້ນ ຈຳເລີຍ ເຈັບເປັນຢ່າງກະທັນຫັນ ຫຼືື ສູນເສຍຄວາມສາມາດທາງດ້ານການປະພຶດ.

ການເລື່ອນການໄຕ່​ສວນຄະ​ດີ ແມ່ນ ການຕົກລົງເອົາຄະດີໄປໄຕ່ສວນໃນວັນໜ້າ ຍ້ອນຄວາມຈຳເປັນທີ່ຕ້ອງ​ທວງ​ເອົາ​ຫຼັກ​ຖານ​ໃໝ່ ຫຼື ຜູ້ເຂົ້າ​ຮ່ວມ​ໃນ​ຄະ​ດີ​ຜູ້ໃດ​ຜູ້ໜຶ່ງ ທີ່​ມີ​ຄວາມ​ສຳ​ຄັນ​ຕໍ່​ການ​ພິ​ຈາ​ລະ​ນາ​ຄະ​ດີ​ນັ້ນ ບໍ່ມາ​ຮ່ວມ​ໃນ​ທີ່​ປະ​ຊຸມ​ສານ ຫຼື ຍ້ອນເຫດສຸດ​ວິ​ໄສ ຫຼື ເຫດບັງເອີນ.

**ມາດຕາ 182 ກຳນົດ​ເວລາ​ຂອງການ​ເລື່ອນ​ການ​ປະຊຸມ​ສານ**

ຄະນະ​ສານ ມີ​ ສິດ​ ຕົກລົງກຳນົດ​ເວລາ​ຂອງ​ການ​ເລື່ອນ​ການປະຊຸມ​ສານ​ ​ແຕ່​ກຳນົດ​ເວລາ​ຂອງການ​ເລື່ອນ ​ແຕ່ລະຄັ້ງ ສູງ​ສຸດ​ບໍ່​ໃຫ້​ເກີນ ​ເຈັດວັນ ນັບ​ແຕ່​ວັນຕົກລົງ​ເລື່ອນ​ ເປັນຕົ້ນ​ໄປ.

**ມາດຕາ 183 ຂອບ​ເຂດ​ການ​ພິຈາລະນາ​ຕັດ​ສີນຄະດີ**

ສານ ​ຕ້ອງນຳ​ເອົາ​ຄຳ​ສັ່ງ​ຟ້ອງ​ ຂອງ​ຫົວໜ້າອົງການໄອ​ຍະ​ການ​ ແລະ ​ຄຳ​ຮ້ອງ​ຂໍ​ຂອງ​ຄູ່​ຄວາມ​ ມາພິຈາລະນາ​ ບົນພື້ນຖານ​ຂໍ້ມູນຫຼັກຖານ ແລະ ​​ຜົນ​ຂອງ​ການ​ໄຕ່​ສວນ​ໃນ​ທີ່​ປະຊຸມ​ສານ​ເປັນຕົ້ນ​ຕໍ. ທຸກຂໍ້ສະເໜີ​ໃນຄຳ​ສັ່ງ​ຟ້ອງ ແລະ ຄຳ​ຮ້ອງ​ຂໍ **ສານ ຕ້ອງນຳມາພິຈາລະນາຕາມກົດໝາຍ​. ບັນຫາໃດ ທີ່ອົງການໄອ​ຍະ​ການ ​ຫຼື ຄູ່ຄວາມ ບໍ່ໄດ້ສະເໜີສານຈະບໍ່ນຳມາພິຈາລະນາ.**

**ມາດຕາ 184 ບົດ​ບັນທຶກປະຊຸມ​ສານ**

ບົດ​ບັນທຶກ​ປະຊຸມ​ສານ ມີ ເນື້ອໃນ ​ດັ່ງນີ້:

1. ຊື່ ​ແລະ ຄຳຂວັນ ຂອງປະເທດ;
2. ວັນ, ​ເວລາ ​ແລະ ສະຖານ​ທີ່​ປະຊຸມ​ສານ;
3. ເລກທີ ​ແລະ ວັນ​ທີ, ​ເດືອນ, ປີ ຂອງຄະດີ;
4. ຊື່ ​ແລະ ນາມສະກຸນ ຂອງຄະນະ​ສານ;
5. ຊື່ ​ແລະ ນາມສະກຸນ ຂອງຫົວໜ້າ​ ຫຼື ຜູ້ຕາງໜ້າອົງການ​ໄອ​ຍະ​ການ​ ​ແລະ ຈ່າ​ສານ;
6. ຊື່ ແລະ ນາມສະກຸນ ຂອງຈຳເລີຍ, ຜູ້ຖືກເສຍຫາຍ, ໂຈດທາງແພ່ງ, ຜູ້ຮັບຜິດຊອບທາງແພ່ງ, ທະ ນາຍຄວາມ ຫຼື ຜູ້ປົກປ້ອງອື່ນ;
7. ຂໍ້​ກ່າວ​ຫາ; ວັນ​ທີ, ​ເດືອນ, ປີ ຖືກກັກຕົວ ຫຼື ​ຈັບ​ຕົວ, ຖືກ​ກັກ​ຂັງ; ສະຖານທີ່ກັກຂັງ; ວັນ​ທີ, ​ເດືອນ, ປີ ປ່ອຍຕົວພາງ;
8. ການແຈ້ງສິດ ແລະ ພັນທະ ໃຫ້ຜູ້ເຂົ້າຮ່ວມ;
9. ຄຳ​ຖາມ ​ແລະ ຄຳ​ຕອບ ຂອງ​ຜູ້ເຂົ້າຮ່ວມ, ຖ້າມີການຖ່າຍພາບ ຫຼື ບັນທຶກສຽງ ກໍຕ້ອງບອກແຈ້ງໃນບົດບັນທຶກ;
10. ພາກຕັດສີນຂອງສານ;
11. ການແຈ້ງສິດ ຂໍອຸທອນ ຫຼື ສະເໜີຄັດຄ້ານຄຳຕັດສີນ;
12. ເວລາ​ສິ້ນສຸດ​ປະຊຸມ​ສານ.

ຫົວໜ້າ​ ຫຼື ຜູ້ຕາງໜ້າອົງການ​ໄອ​ຍະ​ການ, ຈຳ​ເລີຍ, ຜູ້ຖືກ​ເສຍຫາຍ, ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​ແພ່ງ, ທະນາຍຄວາມ ຫຼື ຜູ້ປົກ​ປ້ອງ​ອື່ນ ມີ​ສິດ ​ອ່ານ​ບົດ​ບັນທຶກ​ປະຊຸມ​ສານ ​ແລະ ມີ​ສິດ ສະ​ເໜີປັບປຸງ ຫຼືື​ ເພີ່ມ​ເຕີມ​ ກ່ອນລົງ​ລາຍ​ເຊັນ​ ແລະ/ຫຼື ແປ​ະ​ໂປ້ມື.

​ໃນ​ກໍລະນີ​ ຜູ້ໃດ​ຜູ້​ໜຶ່ງ ຫາກບໍ່​ລົງ​ລາຍ​ເຊັນ ແລະ/ຫຼື ແປະ​ໂປ້ມື ຈ່າ​ສານຕ້ອງ​ບັນທຶກໄວ້.

ປະທານ ແລະ ຄະນະ​ສານ ຕ້ອງກວດ​ເບິ່ງ​ປຶ້ມປະຊຸມ​ສານ ​ແລ້ວ​ເຊັນ​ບົດ​ບັນທຶກປະຊຸມ​ສານ ຮ່ວມ​ກັບ​ຈ່າ​ສານ.

ບົດບັນທຶກປະຊຸມສານ ຕ້ອງສຳເນົາໄວ້ໃນສຳນວນຄະດີທີ່ກ່ຽວຂ້ອງ.

**ໝວດ​ທີ 4**

**ການ​ເປີດ​ປະຊຸມ​ສານ**

**ມາດຕາ 185 ຂັ້ນຕອນການເປີດປະຊຸມສານ**

ການເປີດປະຊຸມສານ ດຳເນີນຕາມຂັ້ນຕອນ ດັ່ງນີ້:

1. ຈ່າ​ສານ ແຈ້ງລະບຽບ​ການປະຊຸມ​ສານ ສູ່​ທີ່​ປະຊຸມ​ສານ;
2. ຈ່າສານລາຍງານ ກ່ຽວກັບຜູ້ເຂົ້າຮ່ວມໃນທີ່ປະຊຸມສານ ກ່ອນຄະນະ​ສານ​ ຈະ​ເຂົ້າ​ສູ່​ຫ້ອງ​ປະຊຸມ​ສານ;
3. ຈ່າສານ ນຳ​ເອົາ​ສຳນວນ​ຄະດີ​ ມອບ​ໃຫ້​ຄະນະ​ສານ ເພື່ອ​ທຳ​ການ​ໄຕ່​ສວນ;
4. ປະທານຄະນະສານກ່າວເປີດການປະຊຸມສານ ແລ້ວອ່ານຄຳສັ່ງໃຫ້ນຳເອົາຄະດີອອກ ພິຈາລະນາໃນທີ່ປະຊຸມສານ;
5. ປະທານ​ຄະນະ​ສານ ຖາມຈຳເລີຍ ກ່ຽວກັບການຮັບຊາບຂໍ້​ກ່າວຫາ.

ມາດຕາ **186** ການແຈ້ງຄະດີທີ່ນຳອອກພິຈາລະນາ

ພາຍຫຼັງທີ່ ຈໍາ​ເລີຍ ​ຮັບ​ຊາບ​ຂໍ້​ກ່າວ​ຫາ​ຕາມ​ການສັ່ງ​ຟ້ອງ​ຂຶ້ນ​ສານ ຂອງ​ຫົວໜ້າອົງການ​ໄອ​ຍະ​ການ ແລະ ຄຳ​ສັ່ງຂອງ​ປະທານ​ສານ​ແລ້ວ ປະທານຄະນະສານ ຕ້ອງ​ແຈ້ງຄະດີ ທີ່ນຳອອກພິຈາລະນາ ​ໃຫ້ຄູ່ຄວາມ ແລະ ຜູ້ເຂົ້າຮ່ວມອື່ນໃນການດຳເນີນຄະດີ.

ມາດຕາ **187** ການແຈ້ງຊື່ ຄະນະສານ, ຈ່າສານ ແລະ ຫົວໜ້າ​ອົງການໄອຍະການ

ປະທານຄະນະສານ ຕ້ອງ​ແຈ້ງ ຊື່ ​ແລະ ນາມສະກຸນ ຂອງຄະນະສານ, ຈ່າສານ, ຫົວໜ້າ​ອົງການໄອຍະການ ໃຫ້ຜູ້ເຂົ້າຮ່ວມໃນທີ່​ປະຊຸມ​ສານຊາບ ໂດຍເລີ່ມຈາກປະທານຄະນະສານ, ຄະນະສານ, ຈ່າສານ ແລະ ຫົວໜ້າ​ອົງການໄອຍະການ ຫຼື ຜູ້​ຕາງໜ້າ​ຫົວໜ້າອົງການ​ໄອ​ຍະ​ການ ຕາມລຳດັບ.

**ມາດຕາ 188 ສິດ​ໃນ​ການຄ້ານຕົວ​**

ປະທານຄະນະສານ ຕ້ອງແຈ້ງສິດໃນການຄ້ານຕົວ ຄະນະສານ ຫຼື ບຸກຄົນໃດໜຶ່ງ ໃນຄະນະສານ, ຈ່າສານ, ຫົວໜ້າ​ອົງການໄອຍະການ ຫຼື ຜູ້​ຕາງໜ້າຫົວໜ້າອົງການ​ໄອ​ຍະ​ການ,​ ຜູ້ຊ່ຽວຊານ, ຜູ້ຊຳນານ​ງານ ຫຼື ຜູ້ແປພາສາ ໃຫ້ຄູ່ຄວາມ ຊາບ ແລະ ຖາມຄຳເຫັນຂອງຄູ່ຄວາມ.

ຄູ່​ຄວາມ ມີສິດສະເໜີຄ້ານຕົວ ຄະນະສານ, ບຸກຄົນໃດໜຶ່ງທີ່​ໄດ້​ກ່າວ​ໄວ້​ໃນ​ວັກໜຶ່ງ​ເທິງ​ນີ້ ຖ້າ​ເຫັນ​ວ່າເປັນ​ຍາດ​ພີ່ນ້ອງ, ມີ​ຜົນ​ປະ​ໂຫຍ​ດ ຫຼື ມີ​ຂໍ້​ຂັດ​ແຍ່ງ​ກັບ​ຄູ່​ຄວາມ​ຝ່າຍ​ໃດ​ຝ່າຍ​ໜຶ່ງ. ໃນ​ກໍລະນີດັ່ງກ່າວ ປະທານຄະນະສານ​ຕ້ອງ​ປິດ​ການ​ປະ​ຊຸມ​ສານໄວ້​ຊົ່ວ​ຄາວ ເພື່ອ​ພິ​ຈາ​ລະ​ນາ​ຕົກ​ລົງ​ ກ່ຽວ​ກັບບັນ​ຫານີ້ ໃນຫ້ອງປະຊຸມລັບ.

**ມາດຕາ 189 ຜົນ​ຂອງ​ການພິຈາລະນາ​ ກ່ຽວ​ກັບ​ການຄ້ານ​ຕົວ​​​**

ພາຍຫຼັງ​ທີ່​ໄດ້​ພິຈາລະນາ ​ກ່ຽວ​ກັບ​ການ​ຄ້ານ​ຕົວ​ໃນ​ຫ້ອງ​ປະຊຸມ​ລັບ​ແລ້ວ ຄະນະສານ​ ຈະອອກສູ່​ທີ່​ປະຊຸມ​ສານ ຕາມ​ລະບຽບ​ການ​ທີ່​ໄດ້​ກຳນົດ​ໄວ້​ໃນ​ມາດຕາ 172 ຂອງ​ກົດໝາຍ​ສະບັບ​ນີ້.

ຖ້າວ່າ ຄຳ​ສະ​ເໜີ​ຄ້ານ​ຕົວ ຫາກມີ​ເຫດຜົນແລ້ວ ຕ້ອງ​ມີ​ການ​ສັບ​ປ່ຽນ ບຸກຄົນ​ທີ່​ຖືກ​ຄ້ານ​ຕົວ. ຖ້າວ່າ​ຄຳ​ສະ ເໜີ​ຄ້ານ​ຕົວ​ນັ້ນ ຫາກ​ບໍ່​ມີ​ເຫດຜົນ ປະ​ທານ​ຄະນະ​ສານ ຕ້ອງ​ຢັ້ງຢືນເອົາຄະນະ​ສານ ແລະ ​ແຈ້ງ​ເຫດຜົນ ໃນ​ການ​ບໍ່​ສັບ​ປ່ຽນຄະນະ​ສານ ຫຼື ບຸກຄົນ​ອື່ນທີ່​ຖືກ​ຄ້ານ​ຕົວ ​ແລ້ວດຳ​​ເນີນ​ການ​ໄຕ່​ສວນ​ຕໍ່​ໄປ.

**ມາດຕາ 190 ການອະທິບາຍ ສິດ ແລະ ພັນທະ ຂອງຜູ້ຊ່ຽວຊານ, ຜູ້ຊຳນານງານ ແລະ ຜູ້ແປພາສາ**

ໃນກໍລະນີ ທີ່ມີຜູ້ຊ່ຽວຊານ, ຜູ້ຊຳນານງານ ແລະ ຜູ້ແປພາສາ ເຂົ້າຮ່ວມໃນການປະຊຸມສານ ປະທານຄະນະສານ ຕ້ອງແຈ້ງ ຊື່ ແລະ ນາມສະກຸນ, ອາຊີບ ແລະ ໜ້າທີ່ຮັບຜິດຊອບ ພ້ອມທັງອະທິບາຍ ສິດ ແລະ ພັນທະຂອງພວກກ່ຽວ ຕາມທີ່ໄດ້ກຳນົດໄວ້ໃນມາດຕາ 72, 73 ແລະ 74 ຂອງກົດໝາຍສະບັບນີ້.

**ມາດຕາ 191 ການອະທິບາຍສິດ ແລະ ພັນທະ ຂອງພະຍານ**

ພາຍຫຼັງໄດ້ຖາມຊື່ ແລະ ນາມສະກຸນ, ອາຍຸ, ອາຊີບ ແລະ ທີ່ຢູ່ ຂອງພະຍານແຕ່ລະຄົນແລ້ວ ປະທານຄະນະສານ ຕ້ອງອະທິບາຍ ສິດ ແລະ ພັນທະ ຂອງຜູ້ກ່ຽວ ຕາມທີ່ໄດ້ກຳນົດໄວ້ໃນມາດຕາ 70 ຂອງກົດໝາຍສະບັບນີ້.

**ໝວດທີ 5**

**ການໄຕ່ສວນຄະດີໃນທີ່ປະຊຸມສານ**

**ມາດຕາ 192 ລະບຽບການ​ໄຕ່​ສວນ​ຄະດີ​ ໃນທີ່ປະຊຸມສານຂັ້ນຕົ້ນ**

ການ​ໄຕ່​ສວນ​ຄະ​ດີໃນ​ທີ່​ປະ​ຊຸມ​ສານ​ຂັ້ນ​ຕົ້ົ້ນ ​ຕ້ອງ​ເຮັດ​ໂດຍ​ກົງ, ທາງ​ປາກ​ເປົ່າ, ຢ່າງ​ເປີດ​ເຜີຍ ຫຼືື ປິດ​ລັບ ໃນ​ບາງ​ກໍ​ລະ​ນີ, ມີ​ການ​ໂຕ້​ຖຽງ, ເຮັດຢ່າງ​ຕໍ່​ເນື່ອງ​ກັນ ແລະ ໂດຍ​ບໍ່​ມີ​ການ​ສັບປ່ຽນ​ ຄະ​ນະ​ສານ.

​​ໃນການ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ​ຂັ້ນຕົ້ນ ສານ​ ຕ້ອງກຳນົດ​ເຫດການ​ຂອງ​ຄະດີ​ໂດຍ​ກົງ ດ້ວຍການຕັ້ງຄຳ​ຖາມ ​ແລະ ຮັບ​ຟັງ​ຄຳ​ໃຫ້ການ ຂອງ​ຈຳ​ເລີຍ, ຜູ້ຖືກ​ເສຍຫາຍ, ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​​ແພ່ງ, ພະຍານ, ຜູ້ຊ່ຽວຊານ ຫຼື ຜູ້​ຊຳນານ​ງານ, ການ​ພິສູດ​ຫຼັກ​ຖານ, ການຟັງ​ຄຳ​ຖະ​ແຫຼງ ຂອງ​ຫົວໜ້າ​ອົງການ​ໄອ​ຍະ​ການ ​ແລະ ຄຳ​ຖະ​ແຫຼງ ຂອງ​ທະນາຍຄວາມ ​ຫຼື ຜູ້ປົກ​ປ້ອງ​ອື່ນ.

ປະ​ທານຄະ​ນະ​ສານ ​ມີໜ້າ​ທີ່ ນຳ​ພາ​ການ​ໄຕ່​ສວນ​ຄະ​ດີ​ຢ່າງ​ເປັນກາງ ໃນ​ທີ່​ປະ​ຊຸມ​ສານ.

ປະ​ທານ​ຄະ​ນະ​ສານ ຖາມ​ຊີ​ວະ​ປະ​ຫວັດ​ຂອງ​ຈຳ​ເລີຍ, ແຈ້ງ​ຄຳ​ສັ່ງ​ຟ້ອງ​ ຂອງຫົວໜ້າ​ອົງການ​ໄອ​ຍະ​ການ ແລະ ຂໍ້​ກ່າວ​ຫາ ​ໃຫ້​ຜູ້ກ່ຽວ​ຊາບ.

ຄະ​ນະ​ສານ ​ຈະ​ຟັງ​ຄຳ​ໃຫ້​ການ​ ຂອງ​ຜູ້ຖືກເສຍຫາຍ ຫຼືື ໂຈດທາງແພ່ງ, ຈຳ​ເລີຍ, ຜູ້ຮັບ​ຜິດ​ຊອບ​ທາງ​ແພ່ງ, ທະນາຍ​ຄວາມ, ພະ​ຍານ ແລະ ຜູ້ເຂົ້າ​ຮ່ວມອື່ນ ​ໃນ​ການດຳ​ເນີນ​ຄະ​ດີ.

ໃນ​ເວ​ລາ​ໄຕ່​ສວນ​ຄະ​ດີ​ນັ້ນ​ ຫົວໜ້າ​ອົງການ​ໄອ​ຍະ​ການ, ຄະ​ນະ​ສານ ມີ​ສິດຖາມ ຄູ່​ຄວາມ ​ແລະ ຜູ້​ເຂົ້າ​ຮ່ວມອື່ນ​ໃນ​ການ​ດຳ​ເນີນ​ຄະດີ​ເພີ່ມ​ເຕີມ ​ໂດຍ​ການ​ອະ​ນຸ​ຍາດ ​ຂອງ​ປະ​ທານ​ຄະ​ນະ​ສານ. ຄະນະສານ​ ນໍາເອົາ​ບັນ​ດາ​ຂອງກ​າງ​ ແລະ ຫຼັກ​ຖານ​ໃນ​ຄະ​ດີ ມາ​ສະ​ເໜີ​ຕໍ່​ທີ່​ປະ​ຊຸມ​ສານ ແລ້ວ​ເປີດ​ການ​ໂຕ້​ຖຽງ.

ຖ້າ​ຫາກ​ມີ​ການ​ສັບ​ປ່ຽນຄະນະ​ສານ​ ຕ້ອງ​ດຳ​ເນີນ​ການ​ໄຕ່​ສວນ​ຄື​ນ​​ໃໝ່.

**ມາດຕາ 193 ການອ່ານຄຳສັ່ງຟ້ອງຜູ້ຖືກຫາ**

ກ່ອນທຳການໄຕ່ສວນຄະດີ ປະທານຄະນະສານ ສະເໜີໃຫ້ ຫົວໜ້າອົງການໄອຍະການ ທີ່ເຂົ້າຮ່ວມອ່ານຄຳສັ່ງຟ້ອງຜູ້ຖືກຫາ.

**ມາດຕາ 194 ວິທີການໄຕ່ສວນຄະດີ**

ໃນການໄຕ່ສວນຄະດີ ຄະນະສານ ຕ້ອງຊອກຫາຫຼັກຖານ ເພື່ອກຳນົດສະພາບການຢ່າງຄົບຖ້ວນ ແຕ່ລະເຫດ ການຂອງ​ການກະທຳຜິດໃນຄະດີ ຕາມຂັ້ນຕອນຂອງການໄຕ່ສວນ.

ໃນການໄຕ່ສວນແຕ່ລະຄົນ ປະທານຄະນະສານ ເປັນຜູ້ຖາມກ່ອນ, ຕໍ່ມາຄະນະສານ ເປັນຜູ້ຖາມ ຈາກນັ້ນ ຈຶ່ງແມ່ນຫົວໜ້າອົງການໄອຍະການ, ທະນາຍຄວາມ ຫຼື ຜູ້ປົກປ້ອງອື່ນ. ຄະນະສານ, ຫົວໜ້າອົງການໄອຍະການ, ທະ ນາຍຄວາມ ຫຼື ຜູ້ປົກປ້ອງອື່ນ ກ່ອນຈະຖາມຜູ້ເຂົ້າຮ່ວມ ຕ້ອງໄດ້ຮັບອະນຸຍາດ ຈາກປະທານຄະນະສານ.

ຜູ້ເຂົ້າຮ່ວມການໄຕ່ສວນຄະດີໃນທີ່ປະຊຸມສານ ມີສິດ ສະເໜີຕໍ່ປະທານຄະນະສານ ໃຫ້ຕັ້ງຄຳຖາມ ກ່ຽວກັບສະພາບການ ເພື່ອຄວາມກະຈ່າງແຈ້ງຂອງເຫດການໃນຄະດີ.

ຜູ້ຊ່ຽວຊານ ຫຼື ຜູ້ຊຳນານ​ງານ ສາມາດຕັ້ງຄຳຖາມ ຕໍ່ຜູ້ເຂົ້າຮ່ວມ ກ່ຽວກັບບັນຫາທີ່ພົວພັນກັບການໃຫ້ຄຳເຫັນຂອງຕົນ.

**ມາດຕາ 195 ການໄຕ່ສວນຈໍາເລີຍ**

ປະທານຄະນະສານ ເລີ່ມຕົ້ນການໄຕ່ສວນຄະດີ ດ້ວຍການຖາມຈຳເລີຍ ກ່ຽວກັບຊີວະປະຫວັດຂອງຜູ້ກ່ຽວ, ການຮັບຊາບຄຳສັ່ງຟ້ອງ ແລະ ຂໍ້ກ່າວຫາ, ສະພາບການຂອງຄະດີ. ຫຼັງຈາກນັ້ນ ປະທານຄະນະສານ ຕ້ອງສືບຕໍ່ການໄຕ່ສວນ ກ່ຽວກັບບັນຫາທີ່ຍັງບໍ່ຈະແຈ້ງ, ຄົບຖ້ວນ ແລະ ບັນຫາອື່ນ.

​ໃນ​ກໍລະນີ​ ທີ່​ມີ​ຈຳ​ເລີຍຫຼາຍ​ຄົນ ຄະນະສານ ຕ້ອງໄຕ່ສວນເທື່ອລະຄົນ.

​ຖ້າວ່າ ຄຳໃຫ້ການຂອງພວກຈຳເລີຍ ຫາກຈະສົ່ງຜົນກະທົບ ຊຶ່ງກັນ ແລະ ກັນ ຄະນະສານ ຕ້ອງແຍກການໄຕ່​ສວນ​ຈຳ​ເລີຍ. ໃນກໍລະນີນີ້ ຕ້ອງແຈ້ງຄຳໃຫ້ການຂອງຈຳເລີຍ ຜູ້ກ່ອນ ໃຫ້ຈຳເລີຍຜູ້ຖືກແຍກນີ້ ຊາບ ແລະ ຜູ້ກ່ຽວ ກໍມີສິດ ຕັ້ງຄຳຖາມຕໍ່ຈຳເລີຍຜູ້ກ່ອນ.

ຫົວໜ້າອົງການໄອຍະການ ມີສິດຖາມ ກ່ຽວກັບສະພາບການຂອງຄະດີທີ່ພົວພັນກັບຂໍ້ກ່າວ ຫາຕໍ່ຈຳເລີຍ.

ທະນາຍຄວາມ ຫຼື ຜູ້ປົກປ້ອງອື່ນ ມີສິດຖາມ ແລະ ສະເໜີບັນຫາ ກ່ຽວກັບສະພາບການທີ່ພົວພັນກັບການປົກປ້ອງສິດ ແລະ ຜົນປະໂຫຍດ ຂອງລູກຄວາມຕົນ.

ຜູ້ເຂົ້າຮ່ວມການໄຕ່ສວນຄະດີ ມີສິດສະເໜີ ຕໍ່ປະທານຄະນະສານ ເພື່ອສືບຕໍ່ຖາມ ກ່ຽວກັບສະພາບການທີ່ພົວພັນເຖິງຕົນເອງ.

ໃນກໍລະນີທີ່ຈຳເລີຍ ຫາກປະຕິເສດຕອບຄຳຖາມ ຄະນະສານ ຕ້ອງສືບຕໍ່ສອບຖາມບຸກຄົນອື່ນ ແລະ ກວດ ກາຂໍ້​ມູນຫຼັກຖານ ທີ່ພົວພັນກັບຄະດີ.

**ມາດຕາ 196 ການໄຕ່ສວນ ຜູ້ຖືກເສຍຫາຍ, ໂຈດທາງແພ່ງ, ຜູ້ຮັບຜິດຊອບທາງແພ່ງ, ທະນາຍ ຄວາມ ຫຼືື ຜູ້ປົກປ້ອງອື່ນ**

ພາຍຫຼັງ​ສິ້ນ​ສຸດ​ການ​ໄຕ່​ສວນ​ຈຳ​ເລີຍ​ແລ້ວ ຄະນະ​ສານ ຕ້ອງ​ໄຕ່​ສວນຜູ້ຖືກເສຍຫາຍ, ໂຈດທາງແພ່ງ, ຜູ້ຮັບ ຜິດຊອບທາງແພ່ງ, ທະນາຍຄວາມ ຫຼື ຜູ້ປົກ​ປ້ອງອື່ນ ຂອງ​ພວກ​ກ່ຽວ. ໃນ​ກໍລະນີຍັງ​ມີບັນຫາ ທີ່ບໍ່ທັນຄົບຖ້ວນ, ຈະ ແຈ້ງ ຫຼື ຈຸດທີ່ຄຳໃຫ້ການຂອງພວກກ່ຽວ ມີຄວາມແຕກຕ່າງກັນ ໃຫ້ຄະນະ​ສານ ສືບ​ຕໍ່​ການໄຕ່​ສວນ.

**ມາດຕາ 197 ການໄຕ່ສວນພະຍານ**

ຄະນະສານ ຕ້ອງດຳເນີນການໄຕ່ສວນພະຍານ ເທື່ອລະຄົນ ​ໃນ​ກໍລະນີມີ​ຫຼາຍ​ຄົນ ໂດຍແຍກພວກພະຍານ ອອກຈາກກັນ ແລະ ບໍ່ໃຫ້ພວກກ່ຽວ ຮູ້ເນື້ອໃນຄຳໃຫ້ການຂອງພະຍານອື່ນ ທີ່ກຳລັງຖືກໄຕ່ສວນຢູ່.

ໃນການໄຕ່ສວນພະຍານ ຄະນະສານ ຕ້ອງຖາມ ເພື່ອຊອກຮູ້ກ່ຽວກັບການພົວພັນ ລະຫວ່າງ ພະຍານ ແລະ ຈຳເລີຍ ຫຼື ບຸກຄົນ​ອື່ນ​ທີ່ກ່ຽວຂ້ອງໃນຄະດີ.

ຄະນະສານ ສະເໜີໃຫ້ພະຍານເວົ້າ​ແຈ້ງ ກ່ຽວກັບສະພາບຂອງຄະດີທີ່ຕົນ ໄດ້ຮູ້, ໄດ້ເຫັນ ແລະ ສືບ​ຕໍ່​ຖາມບັນຫາທີ່ຍັງບໍ່ທັນຄົບຖ້ວນ ຫຼື ບໍ່ຈະແຈ້ງ.

ພະຍານ ທີ່ໄດ້ຜ່ານການໄຕ່ສວນຢູ່ທີ່ປະຊຸມສານມາແລ້ວ ຕ້ອງ​ຢູ່ໃນຫ້ອງປະຊຸມສານຕໍ່ ເພື່ອສະດວກໃນການຖາມເພີ່ມເຕີມ.

ໃນກໍລະນີຈຳເປັນ ເພື່ອຮັບປະກັນຄວາມປອດໄພໃຫ້ແກ່ພະຍານ ຫຼື ຍາດໃກ້ຊິດຂອງຜູ້ກ່ຽວ ຄະນະສານຕ້ອງນຳໃຊ້ມາດຕະການປົກປ້ອງທີ່ຈຳເປັນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 198 ການໃຫ້​ຄຳ​ເຫັນຂອງ ຜູ້ຊ່ຽວຊານ ຫຼື ຜູ້ຊຳນານງານ**

ຜູ້ຊ່ຽວຊານ ຫຼື ຜູ້ຊຳນານງານ ຕ້ອງເຂົ້າຮ່ວມປະຊຸມສານ ຕາມໝາຍເຊີນຂອງສານ ເພື່ອໃຫ້ຄຳເຫັນຂອງຕົນຕໍ່ສານ ກ່ຽວກັບບັນຫາທີ່ຕົນຖືກແຕ່ງຕັ້ງໃຫ້ພິສູດ.

ໃນທີ່ປະຊຸມສານ ຜູ້ຊ່ຽວຊານ ຫຼື ຜູ້ຊຳນານງານ ມີສິດໃຫ້ຄຳອະທິບາຍເພີ່ມເຕີມ ກ່ຽວກັບບົດສະຫຼຸບຂອງຕົນ.

ໃນກໍລະນີທີ່ ຜູ້ຊ່ຽວຊານ ຫຼື ຜູ້ຊຳນານງານ ຫາກບໍ່ສາມາດເຂົ້າມາຮ່ວມປະຊຸມສານໄດ້ ປະທານຄະນະສານ ຕ້ອງແຈ້ງເນື້ອໃນບົດສະຫຼຸບ ຂອງຜູ້ຊ່ຽວຊານ ຫຼື ຜູ້ຊຳນານງານ ຕໍ່ທີ່ປະຊຸມສານ.

ຫົວໜ້າອົງການໄອຍະການ, ທະນາຍຄວາມ ຫຼື ຜູ້ປົກປ້ອງອື່ນຂອງຈຳເລີຍ ແລະ ຜູ້ເຂົ້າຮ່ວມອື່ນ ໃນທີ່ປະ ຊຸມສານ ມີສິດໃຫ້ຄຳເຫັນ ກ່ຽວກັບບົດສະຫຼຸບຂອງຜູ້ຊ່ຽວຊານ ຫຼື ຜູ້ຊຳນານງານ ແລະ ຖາມ ກ່ຽວກັບບັນຫາທີ່ບໍ່ຈະ ແຈ້ງ ຫຼື ບໍ່​ກົງກັບບົດສະຫຼຸບ.

ໃນກໍລະນີຈຳເປັນ ຄະນະສານ ສາມາດສະເໜີໃຫ້ຜູ້ຊ່ຽວຊານ ຫຼື ຜູ້ຊຳນານງານ ທຳການພິສູດເພີ່ມເຕີມ ຫຼືື ທຳການພິສູດຄືນ.

**ມາດຕາ 199 ການສະແດງຫຼັກຖານ**

ຫົວໜ້າອົງການໄອຍະການ, ຈຳເລີຍ, ທະນາຍຄວາມ ຫຼື ຜູ້ເຂົ້າຮ່ວມອື່ນ ສະເໜີຄຳເຫັນຂອງຕົນ ກ່ຽວກັບຫຼັກຖານທາງດ້ານວັດຖຸ.

ຫຼັກຖານທາງດ້ານວັດຖຸ, ຮູບພາບ, ພາບ​ ຫຼື ສຽງບັນທຶກ ຫຼື ບົດບັນທຶກ ຕ້ອງນຳມາສະແດງ ຫຼື ສະເໜີ ຢູ່ທີ່ປະຊຸມສານ.

ຫຼັກຖານຕ່າງໆ ທີ່ນຳມາສະແດງ ຫຼື ສະເໜີໃນທີ່ປະຊຸມສານ ຄະນະສານ ຕ້ອງກວດກາຄວາມຖືກຕ້ອງ, ຄວາມສອດຄ່ອງ ແລະ ສາຍກ່ຽວພັນກັບຄະດີ.

**ມາດຕາ 200 ການສິ້ນສຸດການໄຕ່ສວນ**

ໃນກໍລະນີທີ່ເຫັນວ່າ ທຸກສະພາບການຂອງຄະດີໄດ້ນຳມາ​ໄຕ່​ສວນ ໃນທີ່ປະຊຸມສານຢ່າງຄົບຖ້ວນແລ້ວ ປະ ທານຄະນະສານ ຕ້ອງຖາມຜູ້ເຂົ້າ​ຮ່ວມ​ໃນ​ທີ່​ປະຊຸມ​ສານ​ ວ່າຍັງ​ມີ​ຫຼັກ​ຖານ​ໃດ ທີ່​​ຕ້ອງການນຳ​ມາສະ​ເໜີ​ ຫຼື ຕ້ອງການ​ໃຫ້ໄຕ່​ສວນບັນຫາ​ໃດຕື່ມ​. ຖ້າຫາກຍັງມີການສະເໜີ ຫຼື ການຖາມທີ່ມີເຫດຜົນ ຄະນະສານ ກໍຈະສືບຕໍ່ການໄຕ່ສວນ ຈົນໃຫ້ທຸກບັນຫາ ມີຄວາມຈະແຈ້ງ ແລະ ຄົບຖ້ວນ.

ຖ້າຫາກ ບໍ່ມີການສະ​ເໜີ ຫຼື ການຖາມຕື່ມນັ້ນ ໃຫ້ຖືວ່າ ການໄຕ່ສວນຄະດີໄດ້ ສິ້ນສຸດລົງ.

**ໝວດທີ 6**

**ການໂຕ້ຖຽງໃນທີ່ປະຊຸມສານ**

**ມາດຕາ 201 ລະບຽບການໂຕ້ຖຽງ**

ພາຍຫຼັງການໄຕ່ສວນຄະດີໃນທີ່ປະຊຸມສານສິ້ນສຸດແລ້ວ ປະທານຄະນະສານ ກໍເປີດການໂຕ້ຖຽງ.

ການໂຕ້ຖຽງ ເລີ່ມຕົ້ນດ້ວຍການຊີ້​ແຈງ ຂອງຫົວໜ້າອົງການໄອຍະການ ກ່ຽວ​ກັບຫຼັກ​ຖານ​ຜູກ​ມັດ​ ​​ແລະ ຄວາມຮັບຜິດຊອບທາງອາຍາ ຂອງ​ຈຳ​ເລີຍ.

ຈຳເລີຍ ຕ້ອງມີຄຳເຫັນປົກປ້ອງຕົນເອງ ເຖິງ​ວ່າຈະມີທະນາຍຄວາມ ຫຼື ຜູ້ປົກປ້ອງອື່ນ​ກໍ​ຕາມ.

ໂຈດທາງແພ່ງ, ຜູ້ຮັບຜິດຊອບທາງແພ່ງ ແລະ ບຸກຄົນອື່ນ ກໍມີສິດ ສະ​ເໜີ​ຄຳເຫັນ ເພື່ອປົກປ້ອງສິດ ແລະ ຜົນປະໂຫຍດຂອງຕົນ. ໃນກໍລະນີທີ່ບຸກຄົນ​ດັ່ງກ່າວ ມີທະນາຍຄວາມ ຫຼື ຜູ້ປົກປ້ອງອື່ນ ກໍຈະແມ່ນທະນາຍຄວາມ ຫຼື ຜູ້ປົກປ້ອງອື່ນນັ້ນ ເປັນຜູ້ປົກປ້ອງສິດ ແລະ ຜົນປະໂຫຍດ ຂອງຜູ້ກ່ຽວ.

**ມາດຕາ 202 ການໂຕ້ຖຽງ**

ຈຳເລີຍ, ​ທະນາຍຄວາມ ຫຼື ຜູ້ປົກປ້ອງອື່ນ ໃຫ້ຄຳເຫັນກ່ຽວກັບຂໍ້​ກ່າວຫາ ແລ້ວປະທານ​ຄະນະ​ສານ ສະ​ເໜີໃຫ້ຫົວໜ້າອົງການໄອຍະການ ຊີ້ແຈງຄຳເຫັນຂອງພວກກ່ຽວ.

ປະທານຄະນະສານ ໃຫ້ເວລາແກ່ການໂຕ້ຖຽງ ແລະ ສ້າງເງື່ອນໄຂ ໃຫ້ຜູ້ເຂົ້າຮ່ວມ ໄດ້ສະເໜີຄຳເຫັນຂອງຕົນ ແຕ່ບໍ່ອະນຸຍາດໃຫ້ມີຄຳເຫັນທີ່ບໍ່ກ່ຽວຂ້ອງກັບຄະດີ.

​ໂຈດ​ທາງ​ແພ່ງ ​​ແລະ ຜູ້​ຮັບຜິດຊອບ​ທາງ​ແພ່ງ ມີ​ສິດສະ​ເໜີ ກ່ຽວ​ກັບ​ບັນຫາ​ທາງ​ແພ່ງ.

ຖ້າວ່າຜູ້ເຂົ້າຮ່ວມໃນການໂຕ້ຖຽງ ຫາກບໍ່ມີຄຳເຫັນ ຫຼື ຄຳສະເໜີໃດແລ້ວ ປະທານຄະນະສານ ກໍປະກາດປິດການໂຕ້ຖຽງ ຍົກເວັ້ນ ກໍລະນີທີ່ໄດ້ກຳນົດໄວ້ໃນມາດຕາ 203 ວັກສອງ ຂອງກົດໝາຍສະບັບນີ້.

ຫຼັງ​ຈາກ​ນັ້ນ ປະ​ທານຄະ​ນະສານ ສະ​ເໜີ​ໃຫ້​ຫົວໜ້າ​ອົງການໄອຍະ​ການຖະແຫຼ​ງ​.

**ມາດຕາ 203 ຄຳເຫັນສຸດທ້າຍຂອງຈຳເລີຍ**

ພາຍຫຼັງ ​ທີ່ຫົວໜ້າ​ອົງການ​ໄອ​ຍະ​ການ ໄດ້​ຖະ​ແຫຼ​ງ​ແລ້ວ ປະທານຄະນະສານຕ້ອງ ໃຫ້ຈຳເລີຍ ມີຄຳເຫັນເປັນຜູ້ສຸດທ້າຍ. ​

ໃນກໍລະນີທີ່ ຄຳເຫັນສຸດທ້າຍຂອງຈຳເລີຍ ຫາກມີສະພາບການ​ໃໝ່ທີ່ສຳຄັນຕໍ່ຄະດີ ແລະ ເປັນໜ້າເຊື່ອຖືໄດ້ ປະທານຄະນະສານ ຕ້ອງ​ດຳ​ເນີນການໄຕ່ສວນ ຫຼື ໂຕ້ຖຽງເພີ່ມເຕີມ. ເມື່ອ​ບໍ່​ມີ​ສະພາບ​ການໃດແລ້ວ ປະທານ​ຄະ ນະ​ສານ ກໍ​ປະກາດ​ປິດ​ປະຊຸມ​ສານ​ຊົ່ວຄາວ ​ເພື່ອ​ນຳ​ເອົາ​ຄະດີ​​ເຂົ້າໄປ​ພິຈາລະນາ​ຢູ່​ຫ້ອງ​ປະຊຸມ​ລັບ.

**ໝວດທີ 7**

**ການພິຈາລະນາຄະດີໃນຫ້ອງປະຊຸມລັບ ແລະ ການອ່ານຄຳຕັດສີນ**

**ມາດຕາ 204 ການພິຈາລະນາຄະດີ ໃນຫ້ອງປະຊຸມລັບ**

​ໃນການພິຈາລະນາຄະດີໃນຫ້ອງປະຊຸມລັບ ຄະນະສານ​ຕ້ອງ​ເຮັດ​ຢ່າງລະ​ອຽດ, ຮອບ​ດ້ານ, ຄົບ​ຖ້ວນ ແລະ ພາວະ​ວິ​ໄສ ​​​ໂດຍອີງໃສ່ຜົນ​ຂອງ​ການ​ໄຕ່​ສວນ​ໃນ​ທີ່​ປະຊຸມ​ສານ​ ເປັນ​ຕົ້ນຕໍ ເພື່ອ​ໃຫ້​ຄຳ​ຕັດສີນຖືກຕ້ອງ ​ແລະ ຍຸຕິ​ທຳ.

ການ​ລົງ​ຄຳ​ເຫັນ​ຊີ້​ຂາດ​ໃນ​ຫ້ອງ​ປະ​ຊຸມ​ລັບ ຕ້ອງ​ຖື​ເອົາ​ຕາມ​ສຽງ​ສ່ວນ​ຫຼາຍ ໂດຍ​ໃຫ້​ຄ​ະ​ນະ​ສານ​ ຜູ້ມີຄຸນ​ວຸດ​ທິຫຼຸດໝູ່ ເປັນຜູ້ອອກຄຳ​ເຫັນ ແລະ ອອກ​ສຽງກ່ອນ, ສ່ວນປະ​ທານ​ຄະ​ນະ​ສານ​ນັ້ນ ອອກ​ຄຳ​ເຫັນ ແລະ ອອກ​ສຽງ ເປັນ​ຜູ້ສຸດ​ທ້າຍ.ຜູ້ບໍ່​ເຫັນ​ດີ​ຕາມ​ສຽງ​ສ່ວນ​ຫຼາຍນັ້ນ ກໍ​ມີ​ສິດສະ​ແດງ​ຄຳ​ເຫັນ​ຂອງ​ຕົນ ​ເປັນ​ລາຍ​ລັກ​ອັກສອນ​ໄວ້​ໃນສຳ ນວນ​ຄະດີ ເພື່ອ​​ໃຫ້​ສານ​ຂັ້ນ​ເທິງ​ພິຈາລະນາ​.

ຄະນະສານ ຕ້ອງລົງລາຍເຊັນ ​ໃສ່ຮ່າງຄຳຕັດສີນຢູ່ຫ້ອງປະຊຸມລັບ.

**ມາດຕາ 205 ຄໍາຕັດສີນ**

ສານ ຕັດສີນຄະດີອາຍາ ໃນນາມ ສາທາລະນະລັດ ປະຊາທິປະໄຕ ປະຊາຊົນລາວ.

ຄຳຕັດສີນຄະດີອາຍາຂອງສານ ປະກອບດ້ວຍ:

1. ພາກສະເໜີ;
2. ພາກເນື້ອຄະດີ;
3. ພາກວິນິດໄສ;
4. ພາກຕັດສີນ.

ຄຳຕັດສີນຂອງ​ສານ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 206 ການອ່ານຄຳຕັດສີນຂອງສານ**

ພາຍ​ຫຼັງ​ໄດ້ພິຈາລະນາຕົກລົງໃນຫ້ອງ​ປະ​ຊຸມ​ລັບແລ້ວ ປະ​ທານ​ຄ​ະນະສານ ຕ້ອງນຳ​ເອົາ​ຄຳ​ຕັດ​ສີນ​ອອກ​ມາ​ອ່ານ​ໃນ​ທີ່​ປະ​ຊຸມ​ສານ​ຢ່າງ​ເປີດ​ເຜີຍ ພ້ອມ​ທັງ​ແຈ້ງ​ສິດ ໃນການຂໍ​ອຸທອນ​ ຄຳ​ຕັດ​ສີນ​ຂອງສານ.

ພາຍຫຼັງ​​ໄດ້​ອ່ານ​ຄຳ​ຕັດ​ສີນ​ແລ້ວ ​ຖ້າວ່າຈຳ​ເລີຍ ຫາກບໍ່​ຮູ້​ພາສາ​ລາວ ຜູ້ແປ​ພາສາ ຕ້ອງ​​ແປຄຳ​ຕັດ​ສີນ​ທັງ​ໝົດໃຫ້​ຈຳ​ເລີຍຟັງ.

**ມາດຕາ 207 ການຕັດສີນ** **ຊ້ອງໜ້າ, ຖືວ່າຊ້ອງໜ້າ ແລະ ການຕັດສີນລັບຫຼັງ**

ການ​ຕັດ​ສີນ​ຊ້ອງໜ້າ ​ແມ່ນ ​ການ​ຕັດ​ສີນ​ຂອງສານ ທີ່​ໂຈດ ແລະ ຈໍາ​ເລີຍ​​ ເຂົ້າ​ຮ່ວມ​​ໃນ​ການ​ພິຈາລະນາ​ຄະດີ ຍົກ​ເວັ້ນການ​ພິຈາລະ​ນາ​ ພິພາກສາ​ຄະດີ​ຢູ່ສານ​ຂັ້ນລົບ​ລ້າງ.

ການ​ຕັດ​ສີນ​ຖື​ວ່າຊ້ອງໜ້າ ​ແມ່ນ​ ການ​ຕັດ​ສີນຂອງສານ​ ທີ່​ຈໍາເລີຍ ຫຼື ໂຈດ​ທາງ​ແພ່ງ ໄດ້​ຮັບ​ໝາຍ​ຮຽກ​ເຂົ້າ​ມາ​ຮ່ວມ​ປະ​ຊຸມ​ສານ​ແລ້ວ ແຕ່​ຫາກບໍ່​ໄດ້​ເຂົ້າ​ມາ​ຮ່ວມ ​ໂດຍ​ບໍ່​ມີ​ເຫດ​ຜົນ ຫຼື ໃນ​ກໍ​ລະ​ນີ​ທີ່​ການ​ກະ​ທຳ​ຜິດ ມີ​ລັກສະນະເບົາ ຊຶ່ງຈຳ​ເລີຍ​​ ຫຼື ໂຈດທາງແພ່ງ ​ສະ​ເໜີໃຫ້​ສານ​ພິ​ຈາ​ລະ​ນາຕັດ​ສີນ​ຄະ​ດີ ໂດຍ​ທີ່​ຜູ້ກ່ຽວ​ບໍ່ໄດ້ເຂົ້າ​ຮ່ວມ​ນຳ​. ໃນ​ກໍ​ລະ​ນີ​ນີ້​ ຜູ້ກ່ຽວ ບໍ່​ມີ​ສິດ​ຄັດ​ຄ້ານ​ຄຳ​ຕັດ​ສີນຂອງສານ ພຽງ​ແຕ່​ມີ​ສິດ​ຂໍ​ອຸທອນ​ເທົ່າ​ນັ້ນ.

ການ​ຕັດ​ສີນ​ລັບ​ຫຼັງ ​ແມ່ນ ​ການ​ຕັດ​ສີນຂອງສານ ​ທີ່​​ຈໍາເລີຍ, ໂຈດທາງ​ແພ່ງ, ຜູ້ຖືກ​ເສຍ​ຫາຍ ​ຫຼື ຜູ້​ຮັບຜິດ ຊອບ​ທາງ​ແພ່ງ ​ບໍ່​ໄດ້ເຂົ້າ​ຮ່ວມ​​ໃນ​ທີ່​ປະຊຸມ​ສານ​ ຊຶ່ງ​ສານ​ໄດ້​ສົ່ງໝາຍຮຽກ​ແລ້ວ ​ແຕ່​ຜູ້ກ່ຽວ​ບໍ່​ໄດ້​ຮັບ ຍ້ອນສາ​ເຫດ​ໃດໜຶ່​ງ ເຊັ່ນ ໝາຍຮຽກ​ສົ່ງ​ບໍ່​ເຖິງ​ມື​ຜູ້ກ່ຽວ. ​ໃນ​ກໍ​ລະ​ນີດັ່ງ​ກ່າວ ​ຈຳ​ເລີຍ,​ ໂຈດທາງ​ແພ່ງ,ຜູ້​ຖືກ​ເສຍ​ຫາຍ ຫຼື ຜູ້​ຮັບຜິດ ຊອບ​ທາງ​ແພ່ງ ມີ​ສິດ​ຄັດຄ້ານ​​ໄດ້ ພາຍ​ໃນ​ເວລາ ຊາວ​ວັນ ນັບ​ແຕ່​ວັນໄດ້​ຮັບ​ຊາບ​ຄຳ​ຕັດ​ສິນນັ້ນ ​ເປັນ​ຕົ້ົ້ນ​ໄປ. ສານ​ຄະ ນະ​ເກົ່າ ຕ້ອງ​ຕັດ​ສີນ​ຄະ​ດີ​ນັ້ນ​ຄືນ​ໃໝ່ ໂດຍ​ຊ້ອງ​ໜ້າ​ຜູ້ກ່ຽວ ຕາມ​ລະ​ບຽບ​ການ​ພິ​ຈາ​ລະ​ນາຄະ​ດີ​ຢູ່​ສານຂັ້ນ​ຕົ້ນ.

**ມາດຕາ 208 (ປັບປຸງ) ປະເພດຄໍາຕັດສີນຂອງສານຂັ້ນຕົ້ນ**

ປະ​ເພດ​ຄຳ​ຕັດ​ສີນ​ຂອງສານ​ຂັ້ນຕົ້ນ ມີ​ ດັ່ງ​ນີ້:

1. ຄຳຕັດ​ສີນ​ລົງ​ໂທດ:
   * ຕັດ​ອິດ​ສະລະ​ພາບ, ປັບ​​ໃໝ, ຮິບຊັບ ຫຼື ວັດຖຸສິ່ງຂອງ ແລະ ໂທດອື່ນ ຕາມທີ່ໄດ້ກຳນົດໄວ້ໃນປະມວນກົດໝາຍອາຍາ;
   * ​ ພາກ​​ໂທດ ທັງໝົດ ຫຼືບາງ​ສ່ວນ​.
2. ຄຳຕັດ​ສີນ​ໃຫ້​ພົ້ນ​ຂໍ້​ກ່າວ​ຫາ.

​ໃນ​ກໍລະນີ​ ທີ່ຈຳ​ເລີຍ ​ຖືກ​ຕັດ​ສີນ​ລົງ​ໂທດ ຕາມ​ທີ່​ໄດ້​ກຳນົດ​ໄວ້​ໃນ​ຂໍ້ 1 ຂອງ​ມາດຕາ​ນີ້ ​ແລະ ​ໄດ້ສ້າງ​ຄວາມ​ເສຍຫາຍ ຖ້າຫາກມີການຮ້ອງຂໍ ຄະນະ​ສານ ຕ້ອງພິຈາລະນາ​ ກ່ຽວ​ກັບ​ການໃຊ້​ແທນຄ່າ​ເສຍ​ຫາຍ​ດັ່ງກ່າວ ແລະ ອາດ​ລົງ​ຄຳ​ເຫັນໃນຄໍາຕັດສີນ~~​~~ ​ໃຫ້ມີ​ການ​ປະຕິບັດ​ພາງ ຕາມ​ທີ່​ໄດ້ກຳນົດ​ໄວ້​ໃນ​ກົດໝາຍ​ວ່າ​ດ້ວຍການ​ດຳ​ເນີນ​ຄະດີ​ແພ່ງ.​

ໃນກໍລະນີ ທີ່ບໍ່ມີການຂໍອຸທອນ ຫຼື ສະເໜີຄັດຄ້ານ ຄຳຕັດສີນຂອງສານຂັ້ນຕົ້ນແລ້ວ ຖືວ່າຄຳຕັດສີນນັ້ນ ເປັນ​ຄຳ​ຕັດ​ສີນທີ່ໃຊ້ໄດ້ຢ່າງເດັດຂາດ ແລະ ບໍ່ສາມາດຂໍອຸທອນ ຫຼື ຂໍລົບລ້າງ​ໄດ້. ສານຕ້ອງ​ສົ່ງ​ຄຳ​ຕັດ​ສີນ ພ້ອມ​ດ້ວຍສຳນວນຄະດີ ໄປ​ໃຫ້​ອົງການ​ຈັດ​ຕັ້ງປະຕິບັດ​ຄຳ​ຕັດ​ສີນ​ຂອງ​ສານ ​ເພື່ອ​ຈັດຕັ້ງປະຕິບັດ ຕາມ​ທີ່​ໄດ້ກຳນົດ​ໄວ້​ໃນພາກ​ທີ XI ຂອງ​ກົດໝາຍສະບັບ​ນີ້.

**ມາດຕາ 209 ການປ່ອຍຕົວຈໍາເລີຍ ​**

ໃນທີ່ປະຊຸມສານ ຄະນະສານອາຍາຂັ້ນຕົ້ນ ຕ້ອງອ່ານຄຳຕັດສີນ ແລ້ວໃຫ້ປ່ອຍຕົວຈຳເລີຍ ທີ່ຖືກກັກຂັງໃນທັນໃດ ໃນກໍລະນີ ດັ່ງນີ້:

1. ຈຳເລີຍ ຖືກຕັດສີນໃຫ້ພົ້ນຂໍ້ກ່າວຫາ;
2. ຈຳເລີຍ ຖືກຕັດສີນລົງໂທດ ດັດສ້າງໂດຍບໍ່ຕັດອິດສະລະພາບ;
3. ຈຳເລີຍ ຖືກຕັດສີນພາກໂທດ;
4. ຈຳເລີຍ ຖືກຕັດສີນລົງໂທດຕັດອິດສະລະພາບ ເທົ່າ​ທີ່ຜູ້ກ່ຽວ ຖືກກັກຂັງຜ່ານມາ.

**ມາດຕາ 210 (​ປັບປຸງ) ການພິມ ​ແລະ ການມອບ ຄຳຕັດສີນຂອງສານ**

ສານ ຕ້ອງພິມ ​ແລະ ​ມອບຄຳຕັດສີນຂອງ​ສານໃຫ້ຈຳເລີຍ,ອົງການໄອຍະການ, ອົງການສືບສວນ-ສອບສວນ ໃນຂັ້ນດຽວກັນ, ທະນາຍຄວາມ ຫຼື ຜູ້ປົກປ້ອງອື່ນຂອງຈຳເລີຍ ພາຍໃນເວລາ ສິບວັນ ນັບແຕ່ວັນອ່ານຄຳຕັດສີນ ເປັນຕົ້ນໄປ.

ໃນກໍລະນີການຕັດສີນລັບຫຼັງຈຳເລີຍ ຕ້ອງສົ່ງຄຳຕັດສີນຂອງສານ ໃຫ້ອົງການປົກຄອງບ້ານ ບ່ອນຈຳເລີຍຢູ່ສຸດທ້າຍ ​ເພື່ອ​ແຈ້ງ​ໃຫ້​ຜູ້ກ່ຽວຊາບ.

ຜູ້ຖືກເສຍຫາຍ, ໂຈດທາງແພ່ງ, ຜູ້ຮັບຜິດຊອບທາງແພ່ງ, ບຸກຄົນອື່ນ ທີ່ມີສິດ ແລະ ຜົນປະໂຫຍດກ່ຽວກັບຄະດີ ຫຼື ຜູ້ຕາງໜ້າຂອງພວກກ່ຽວ ມີສິດສະເໜີຕໍ່ສານ ເພື່ອ​ໃຫ້​ສານສຳເນົາຄຳຕັດສີນຂອງສານ ໃຫ້ພວກກ່ຽວ.

ເມື່ອມີຄວາມຜິດພາດທາງດ້ານການພິມ, ການຄໍານວນຕົວເລກ ແລະ ທາງດ້ານເຕັກນິກອື່ນ ຊຶ່ງຈໍາເປັນຕ້ອງໄດ້ດັດແກ້ ແຕ່ການດັດແກ້ນັ້ນ ຕ້ອງບໍ່ກະທົບຕໍ່ຂໍ້ຄວາມຈິງໃນຄະດີ ແລະ ຜົນຂອງການຕັດສີນ.

ການດັດແກ້ຄໍາຕັດສີນ ຕ້ອງເຮັດເປັນຄໍາຊີ້ຂາດ ຂອງປະທານຄະນະສານທີ່ກ່ຽວຂ້ອງ ແລ້ວແຈ້ງໃຫ້ຈໍາເລີຍ, ໂຈດທາງແພ່ງ, ຫົວໜ້າອົງການໄອຍະການ ຫຼື ພະນັກງານປະຕິບັດຄໍາຕັດສີນຂອງສານ ແລະ ພາກສ່ວນອື່ນ ທີ່ກ່ຽວ ຂ້ອງໃນທັນໃດ.

# ພາກທີ IX

# ການດຳເນີນຄະດີຢູ່ສານຂັ້ນອຸທອນ

**ມາດຕາ 211 ສານ ທີ່ມີສິດອໍານາດພິພາກສາຄະດີ​ເປັນຂັ້ນອຸທອນ**

ສານ ທີ່ມີສິດອຳນາດ ພິພາກສາຄະດີ​ເປັນຂັ້ນອຸທອນ ມີ ດັ່ງນີ້:

1. ສານປະຊາຊົນ ແຂວງ, ນະຄອນຫຼວງ ມີສິດອຳນາດພິພາກສາ ເປັນຂັ້ນອຸທອນ ຄະດີອາຍາ ທີ່ສານປະ ຊາຊົນເຂດ ໄດ້ຕັດສີນເປັນຂັ້ນຕົ້ນ ຊຶ່ງມີການຂໍອຸທອນ ຫຼື ສະເໜີຄັດຄ້ານ;
2. ສານປະຊາຊົນພາກ, ສານທະຫານຂັ້ນສູງ ມີສິດອຳນາດພິພາກສາ ເປັນຂັ້ນອຸທອນ ຄະດີອາຍາ ທີ່ສານປະຊາຊົນ ແຂວງ, ນະຄອນຫຼວງ, ສານທະຫານພາກ ຕັດສີນເປັນຂັ້ນຕົ້ນ ຊຶ່ງມີການຂໍອຸທອນ ຫຼື ສະເໜີຄັດຄ້ານ.

**ມາດຕາ 212 (ປັບປຸງ) ສິດໃນການຂໍອຸທອນ**

ຈຳ​ເລີຍ, ທະນາຍ​ຄວາມ ຫຼື ຜູ້ປົກ​ປ້ອງອື່ນຂອງ​ຈຳເລີຍ ​ມີ​ສິດ​ຂໍ​ອຸທອນ ຄຳຕົກລົງ​ຂອງ​ສານ.

ໂຈດ​ທາງ​ແພ່ງ, ຜູ້ຖືກເສຍຫາຍ, ຜູ້ຮັບ​ຜິດ​ຊອບທາງ​ແພ່ງ, ທະນາຍ​ຄວາມ ຫຼື ຜູ້ປົກປ້ອງ​ອື່ນ​ ມີ​ສິດ​ຂໍ​ອຸທອນ ຄຳຕົກລົງ​ຂອງ​ສານ ກ່ຽວ​ກັບ​ບັນຫາ​ທາງ​ແພ່ງ​ເທົ່າ​ນັ້ນ.

ການ​ຂໍ​ອຸທອນ​ ຄໍາຕົກລົງ​ຂອງ​ສານ ຕ້ອງຍື່ນ​ຕໍ່​ສານທີ່​ໄດ້ຕັດ​ສີນ​ ເປັນຂັ້ນ​ຕົ້ນ.

**ມາດຕາ 213 ການສະເໜີຄັດຄ້ານ ຂອງອົງການໄອຍະການ**

ການສະເໜີຄັດຄ້ານ ຂອງອົງການໄອຍະການ ຕໍ່ຄຳຕົກລົງຂອງສານ ທີ່​​ເຫັນ​ວ່າບໍ່​ມີ​ເຫດຜົນ​ໜັກ​ແໜ້ນ ຫຼື ບໍ່​ຖືກຕ້ອງ​ຕາມ​ກົດ​ໝາຍນັ້ນ ແມ່ນສິດຂອງອົງການໄອຍະການ ຂັ້ນດຽວກັນກັບສານ ແລະ ອົງການໄອຍະການຂັ້ນເທິງ ຖັດນັ້ນ.

**ມາດຕາ 214 (ປັບປຸງ) ການຂໍອຸທອນ ແລະ ການສະເໜີຄັດຄ້ານ ຄຳຕັດສີນຂອງສານ**

ສານ​ຂັ້ນ​ອຸທອນ ຈະ​ຮັບ​ເອົາ​ຄະ​ດີ​ມາ​ພິ​ຈາ​ລະ​ນາ​ໄດ້ ກໍ​ຕໍ່​ເມື່ອ​ຫາກ​ມີ​ຄຳ​ຮ້ອງ​ຂໍ​ອຸທອນ​ ຫຼື ຄໍາ​ສະ​ເໜີ​ຄັດ​ຄ້ານ​ເທົ່າ​ນັ້ນ.

​ສິດ​ ໃນການຂໍ​ອຸທອນ ແລະ ຂໍສະ​ເໜີ​ຄັດ​ຄ້ານ ຄຳ​ສັ່ງ, ຄຳຊີ້ຂາດ ​ຂອງ​ສານ​ຂັ້​ນ​ຕົ້ົ້ນ​ໃຫ້ປະຕິບັດພາຍ​ໃນ​​ເວລາ ​ເຈັດວັນ ນັບ​ແຕ່​ວັນໄດ້​ຮັບ​ຊາບ ເປັນ​ຕົ້ົ້ນ​ໄປ. ສຳລັບ​ ຄໍາຕັດ​ສີນ​ຂອງ​ສານ​ຂັ້ນ​ຕົ້ນ​ນັ້ນ ກຳນົດ​ເວລາຂໍ​ອຸທອນ ຫຼື​ ສະ​ເໜີ ຄັດຄ້ານ ແມ່ນ ຊາວ​ວັນ ນັບ​ແຕ່​ວັນອ່ານ​ ຫຼື​ ວັນ​ຮັບ​ຊາບຄຳ​ຕັດ​ສີນ​ ເປັນຕົ້ນ​ໄປ.

ໃນ​ກໍລະນີ​ ມີ​ການຈອງຂໍ​ອຸທອນ ຫຼື ຈອງຂໍສະ​ເໜີ​ຄັດຄ້ານ ຄຳ​ຕັດສີນຂອງ​ສານ​ ຕ້ອງຍື່ນ​ຄຳ​ຮ້ອງ​ຂໍ​ອຸທອນ ຫຼື ຄໍາສະ​ເໜີ​ຄັດຄ້ານ ພາຍ​ໃນ​​ເວລາ ຊາວວັນ, ສໍາລັບ ຄໍາສັ່ງ, ຄໍາຊີ້ຂາດ ຂອງສານຂັ້ນຕົ້ນ ແມ່ນພາຍ​ໃນເວລາ​ເຈັດ​ວັນ ນັບ​ແຕ່​ວັນຈອງ ~~​~~ເປັນຕົ້ນ​ໄປ.

ຖ້າກຳນົດເວລາໃນການຂໍອຸທອນ ຫຼື ການສະເໜີຄັດຄ້ານ ຄຳຕັດສີນ, ຄໍາສັ່ງ, ຄໍາຊີ້ຂາດ ຂອງສານ ວັນສຸດທ້າຍ ຫາກເປັນວັນພັກທາງລັດຖະການ ໃຫ້ເລື່ອນເປັນວັນລັດຖະການຖັດໄປ.

**ມາດຕາ 215 (ປັບປຸງ) ລະບຽບການຂໍອຸທອນ ຫຼື ການສະເໜີຄັດຄ້ານ ຄຳຕັດສີນຂອງສານ**

​ການ​ຂໍ​ອຸທອນ ຫຼື ການສະ​ເໜີ​ຄັດ​ຄ້ານ ​ຄຳ​ສັ່ງ, ຄຳ​ຊີ້ຂາດ ​ແລະ/ຫຼື ຄຳ​ຕັດ​ສີນ​ຂອງ​ສານ ຄຳ​ຮ້ອງຂໍ​ອຸທອນ ຫຼື ຄຳ​ສະ​ເໜີ​ຄັດ​ຄ້ານ​ ຕ້ອງ​ຍື່ນ​​ຕໍ່​ສານ​ຂັ້ນ​ອຸທອນ ໂດຍ​ຜ່ານ​ສານ​ທີ່​ໄດ້​ຕັດ​ສີນ​ຄະ​ດີ​ເປັນ​ຂັ້ນ​ຕົ້ົ້ນ. ສານຂັ້ນຕົ້ນ ຕ້ອງ​ແນະ ນຳ​ໃຫ້​ຜູ້ຂໍ​ອຸທອນ​ຊາບ ກ່ຽວ​ກັບ​ກຳນົດ​ເວລາ​ຂໍ​ອຸທອນ, ການ​ຂຽນ​ຄຳ​ຮ້ອງ​ຂໍ​ອຸທອນ, ຄ່າທຳ​ນຽມ​ຂໍ​ອຸທອນ ແລະ​ ສິດ​ຕ່າງໆຂອງ​ຜູ້ກ່ຽວ. ສານ​ຂັ້ນຕົ້ນ ຕ້ອງຮັບ​ຄຳ​ຮ້ອງຂໍ​ອຸທອນ ຫຼື​ ຄໍາສະ​ເໜີ​ຄັດຄ້ານ ຂອງ​ຫົວໜ້າອົງການໄອ​ຍະ​ການ​ ເຖິງ​ວ່າ​ຈະ​ກາຍ​ໄລຍະ​ເວລາ ການ​ຂໍ​ອຸທອນ​ ຫຼື​ ​ສະ​ເໜີ​ຄັດຄ້ານແລ້ວ​ກໍ​ຕາມ. ພາຍ​ຫຼັງ​ສິ້ນ​ສຸດ​ກຳ​ນົດ​ເວ​ລາຂໍ​ອຸທອນ ຫຼື ສະ​ເໜີ​ຄັດ​ຄ້ານ​ແລ້ວ ພາຍ​ໃນ​ເວລາ ສາມ​ວັນ ສານ​ຂັ້ນ​ຕົ້ນ​ ຕ້ອງສົ່ງ​ຄຳ​ຮ້ອງ​ຂໍ​ອຸທອນ ຫຼື ຄຳ​ສະ​ເໜີ​ຄັດ​ຄ້ານ ​ພ້ອມ​ດ້ວຍສຳນວນ​ຄະ​ດີ ໄປ​ຍັງ​ສານ​ຂັ້ນອຸທອນ.

ສຳລັບ ການຈອງຂໍອຸທອນ ຫຼື ຂໍສະເໜີຄັດຄ້ານ ກໍໃຫ້ປະຕິບັດດັ່ງດຽວກັນກັບ ການຂໍອຸທອນ ຫຼື ຂໍສະເໜີ ຄັດຄ້ານ ຕາມທີ່ໄດ້ກຳນົດໄວ້ໃນ ວັກໜຶ່ງ ຂອງມາດຕານີ້.

​ໃນ​ກໍ​ລະ​ນີ ທີ່​ສານ​ຂັ້ນຕົ້ນ​ຫາກ​ບໍ່​ຮັບ ຫຼື​ ແກ່​ຍາວ​ການ​ຮັບ​ຄຳຮ້ອງ​ຂໍ​ອຸທອນ ຫຼື ຄຳ​ສະ​ເໜີຄັດ​ຄ້ານ ​ຄຳ​ຕັດ​ສີນ​ຂອງ​ສານ ຜູ້ຂໍອຸທອນ ຫຼື ຜູ້ສະເໜີຄັດຄ້ານ ​ມີ​ສິດ​ຂໍ​ອຸທອນ ຫຼື ຂໍສະ​ເໜີຄັດ​ຄ້ານ ໂດຍ​ກົງ​ຕໍ່​ສານ​ຂັ້ນອຸທອນ.

​ເມື່ອ​ສານ​ຂັ້ນຕົ້ນ​ ​ໄດ້​ຮັບ​ຄຳ​ຮ້ອງ​ຂໍ​ອຸທອນ ຫຼື ຄຳສະ​ເໜີຄັດຄ້ານ​ແລ້ວ​ ​ແຕ່​ແກ່​ຍາວ​​​​ການ​ສົ່ງ​ສຳນວນ​ຄະດີ​ ກາຍໄລຍະ​ເວລາ​ ​ຂຶ້ນຫາ​ສານ​ຂັ້ນອຸທອນ ຜູ້ຂໍອຸທອນ ຫຼື ຜູ້ສະເໜີຄັດຄ້ານ ​ມີ​ສິດສະ​ເໜີຕໍ່ສານ​ຂັ້ນອຸທອນ ເພື່ອ​​ໃຫ້ທວງ​ເອົາ​ສຳນວນຄະດີ​ດັ່ງ​ກ່າວ ​ມາ​ພິຈາລະນາ.

ໃນ​ກໍ​ລະ​ນີ ທີ່​ມີ​ຄຳ​ຮ້ອງ​ຂໍ​ອຸທອນ ຫຼື ຄຳ​ສະ​ເໜີ ຄັດ​ຄ້ານ​ຄຳ​ຕັດ​ສີນ​ ສານ​ຂັ້ນ​ຕົ້ນ ຕ້ອງ​ແຈ້ງ​ຄຳ​ຮ້ອງ​ຂໍ​ອຸທອນ ຫຼື ຄຳ​ສະ​ເໜີ​ຄັດ​ຄ້ານ​ ໃຫ້​ຄູ່​ຄວາມ​ອີກ​ຝ່າຍ​ໜຶ່ງ​ຊາບ ພາຍໃນເວລາ ເຈັດວັນ ເພື່ອ​ໃຫ້​ຜູ້ກ່ຽວ​ແກ້​ຄຳ​ຮ້ອງ​ຂໍອຸທອນ ຫຼື​ ຄໍາ​ສະ​ເໜີ​ຄັດ​ຄ້ານ. ຖ້າ​ວ່າ​ຈຳ​ເລີຍ ​ຫາກ​ຖືກ​ກັກຂັງ ກໍ​ຕ້ອງ​ແຈ້ງ​ໃຫ້​ຜູ້​ກ່ຽວ​ຊາບ​ ໂດຍ​ຜ່ານ​ເຈົ້າ​ໜ້າ​ທີ່​ຄ້າຍ​ຄຸມ​ຂັງ.

ກ່ອນ​ການ​ພິ​ຈາ​ລະ​ນາພິພາກສາ​ຄະ​ດີ​ຢູ່​ສານ​ຂັ້ນ​ອຸທອນ​ນັ້ນ ຜູ້ຂໍອຸທອນ ຫຼື ຜູ້ສະເໜີຄັດຄ້ານ ມີ​ສິດ​ໃຫ້​ຄຳ​ອະ​ທິ​ບາຍ​ເພີ່ມ​ເຕີມ​​ ຄຳຮ້ອງ​ຂໍ​ອຸທອນ ຫຼື ຄຳ​ສະ​ເໜີ​ຄັດ​ຄ້ານ​ຂອງ​ຕົນ, ​ໃຫ້​ຄຳ​ເຫັນ​ກ່ຽວກັບການ​ແກ້ຄຳ​ຮ້ອງ​ຂໍ​ອຸທອນ ຂອງ​ອີກຝ່າຍ​ໜຶ່ງ ຫຼື ຄຳ​ສະ​ເໜີຄັດ​ຄ້ານ ​ຂອງຫົວໜ້າອົງການ​ໄອ​ຍະ​ການ.

**ມາດຕາ 216 ກຳນົດເວລາໃນການພິຈາລະນາຄະດີ ຂອງສານຂັ້ນອຸທອນ**

ສານຂັ້ນອຸທອນ ຕ້ອງພິຈາລະນາພິພາກສາຄະດີພາຍໃນເວລາ ສີ່ສິບຫ້າ ວັນ ນັບແຕ່ວັນໄດ້ຮັບສຳນວນຄະດີ ເປັນຕົ້ນໄປ.

**ມາດຕາ 217 ສິດໃນການເພີ່ມເຕີມ, ປ່ຽນແປງ ແລະ ຖອນຄຳຮ້ອງຂໍອຸທອນ ຫຼື ຄຳສະເໜີຄັດຄ້ານ**

ກ່ອນການພິຈາລະນາຄະດີຢູ່ສານຂັ້ນອຸທອນ ບຸກຄົນທີ່ກ່ຽວຂ້ອງໃນຄະດີ ແລະ ຫົວໜ້າອົງການໄອຍະການ ມີສິດ ສະເໜີເພີ່ມເຕີມ, ປ່ຽນແປງ ແລະ ຖອນຄຳຮ້ອງຂໍອຸທອນ ຫຼື ຄຳສະເໜີຄັດຄ້ານ ຂອງຕົນໄດ້.

ໃນກໍລະນີ ທີ່ມີການຖອນຄຳຮ້ອງຂໍອຸທອນ ຫຼື ຄຳສະເໜີຄັດຄ້ານແລ້ວ ບຸກຄົນທີ່ກ່ຽວຂ້ອງ ໃນຄະດີ ຫຼື ຫົວໜ້າອົງການໄອຍະການ ບໍ່ມີສິດຂໍອຸທອນ ຫຼື ສະເໜີຄັດຄ້ານຄືນໃໝ່ອີກ.

ໃນກໍລະນີ ທີ່ມີການຖອນຄຳຮ້ອງຂໍອຸທອນ ຫຼື ຄຳສະເໜີຄັດຄ້ານທັງໝົດ ສານຂັ້ນອຸທອນ ຕ້ອງຢຸດເຊົາການດຳເນີນຄະດີ ແລະ ຄຳຕັດສີນຂອງສານຂັ້ນຕົ້ນ ກໍຈະກາຍເປັນຄຳຕັດສີນ ທີ່ໃຊ້ໄດ້ຢ່າງເດັດຂາດ ນັບແຕ່ວັນສານຂັ້ນອຸ ທອນ ອອກຄຳຊີ້ຂາດ ຢຸດເຊົາການດຳເນີນຄະດີ ເປັນຕົ້ນໄປ. ຖ້າຫາກ ມີການຖອນຄຳຮ້ອງຂໍອຸທອນ ຫຼື ຄຳສະເໜີຄັດ ຄ້ານບາງສ່ວນ ສານຂັ້ນອຸທອນ ຕ້ອງພິຈາລະນາໃນສ່ວນທີ່ບໍ່ໄດ້ຖອນ ເທົ່ານັ້ນ.

**ມາດຕາ 218 ການສະເໜີ ແລະ ການພິຈາລະນາຫຼັກຖານເພີ່ມເຕີມ ຢູ່ສານຂັ້ນອຸທອນ**

ກ່ອນເປີດປະຊຸມສານ ຫຼື ໃນເວລາໄຕ່ສວນຄະດີໃນທີ່ປະຊຸມສານ ບຸກຄົນທີ່ໄດ້ກຳນົດ​ໄວ້ໃນມາດຕາ 217 ຂອງກົດໝາຍສະບັບນີ້ ມີສິດສະເໜີຫຼັກຖານໃໝ່ ກ່ອນຫົວໜ້າອົງການໄອຍະການ ຈະຖະແຫຼງໃນທີ່ປະຊຸມສານ.

ຫຼັກຖານ ທີ່ໄດ້ສະເໜີມາກ່ອນແລ້ວ ແລະ ຫຼັກຖານທີ່ໄດ້ສະເໜີເພີ່ມເຕີມ ຕ້ອງໄດ້ນຳມາພິຈາລະນາໃນທີ່ປະ ຊຸມສານ. ຄຳພິພາກສາຂອງສານຂັ້ນອຸທອນ ຕ້ອງອີງໃສ່ທັງຫຼັກຖານທີ່​ໄດ້​ສະ​ເໜີ​ມາ​ກ່ອນ​ແລ້ວ ແລະ ຫຼັກ​ຖານໃໝ່ເປັນພື້ນຖານໃນການພິຈາລະນາ ພິພາກສາຄະດີ.

**ມາດຕາ 219 (ປັບປຸງ) ລະບຽບການພິຈາລະນາຄະດີ ຢູ່ສານຂັ້ນອຸທອນ**

ການພິຈາລະນາຄະດີຢູ່ສານຂັ້ນອຸທອນ ​ແມ່ນ ໃຫ້ປະຕິບັດຄືກັນກັບການພິຈາລະນາຄະດີຢູ່ສານຂັ້ນຕົ້ນ ຕາມທີ່ໄດ້ກຳນົດໄວ້ໃນມາດຕາ 167, 170 ຫາ 207 ແລະ ມາດຕາ 210 ຂອງກົດໝາຍສະບັບນີ້.

ພາຍ​ຫຼັງ​ທີ່​ ປະ​ທານ​ຄະ​ນະ​ສານ​ ໄດ້​ກ່າວເປີດ​ປະ​ຊຸມ​ສານ ​ແລະ ຄະ​ນະ​ສານ ຜູ້ຮັບ​ຜິດ​ຊອບ​ຄະ​ດີ ໄດ້​ລາຍ​ງານ​ແລ້ວ ປະທານ​ຄະນະ​ສານ​ ໃຫ້ຜູ້ຂໍ​ອຸທອນ ຫຼື ຫົວໜ້າອົງການໄອ​ຍະ​ການຂັ້ນ​ອຸທອນ ສະ​ເໜີ​ເຫດ​ຜົນ ​ກ່ຽວ​ກັບການ​ຂໍ​ອຸທອນ ຫຼື ການ​ສະ​ເໜີ​ຄັດຄ້ານ​​ຂອງ​ຕົນ.

ໃນ​ກໍ​ລະ​ນີ ທີ່​ມີ​ການ​ສະ​ເໜີ​ຫຼັກ​ຖານ​ໃໝ່​ນັ້ນ ສານຕ້ອງ​ແຈ້ງ​ໃຫ້​ ຫົວໜ້າອົງການໄອ​ຍະ​ການຂັ້ນ​ອຸທອນ ແລະ ​ຜູ້ເຂົ້າ​ຮ່ວມ​​ໃນທີ່​ປະຊຸມສານ​​. ຈາກ​ນັ້ນ ​ໃຫ້ຈຳ​ເລີຍ, ຜູ້ຖືກ​ເສຍ​ຫາຍ, ໂຈດ​ທາງ​ແພ່ງ, ທະນາຍ​ຄວາມ ຫຼື ຜູ້ປົກ​ປ້ອງ​ອື່ນ​ ​ໃຫ້​ຄຳ​ອະ​ທິ​ບາຍ​ຕໍ່​ສານ. ສ່ວນ​ລະບຽບ​ການ ​ໃນ​ການ​ໄຕ່​ສວນ, ການ​ໂຕ້​ຖຽງ​ ແລະ ການພິຈາລະນາຕົກລົງໃນຫ້ອງປະຊຸມລັບ ​ກໍ​ໃຫ້​ປະຕິບັດ​ຄືກັນກັບ ຢູ່ສານ​ຂັ້ນ​ຕົ້ນ.

**ມາດຕາ 220 (ປັບປຸງ) ຂອບ​ເຂດ​ສິດ ​ໃນ​ການ​ພິ​ຈາ​ລະ​ນາ​ຄະ​ດີ ຂອງ​ສານ​ຂັ້ນ​ອຸທອນ**

ໃນ​ການ​ພິ​ຈາ​ລະ​ນາ​ຄະ​ດີ​ອາ​ຍາ ສານ​ຂັ້ນ​ອຸທອນ ຈະ​ກວດ​ກາ​ຄຳ​ຕັດ​ສີນ ໃນ​ດ້ານ​ຄວາມ​ຖືກ​ຕ້ອງ​ຕາມ​ກົດ​ໝາຍ ແລະ ເຫດ​ຜົນ​ຂອງ​ຄຳ​ຕັດ​ສີນ ໂດຍ​ອີງ​ໃສ່​ຜົນ​ຂອງການ​ໄຕ່​ສວນ​​ຄະ​ດີ ໃນ​ທີ່ປະຊຸມ​ສານ​ເປັນຕົ້ນ​ຕໍ ຫຼື ຫຼັກ​ຖານ​ໃໝ່​ເພີ່ມ​​ເຕີມ​. ສານ​ຂັ້ນ​ອຸທອນ ບໍ່​ພຽງ​ແຕ່​ຈະ​ພິ​ຈາ​ລະ​ນາ​ບັນ​ຫາທີ່​ໄດ້​ຂໍ​ອຸທອນ ຫຼື ໄດ້​ສະ​ເໜີ​ຄັດ​ຄ້ານ​ເທົ່າ​ນັ້ນ ແຕ່​ຫາກ​ຍັງ​ຕ້ອງກວດ​ກາ​ການ​ດຳ​ເນີນ​ຄະ​ດີ​ທັງ​ໝົດ ທີ່​ກ່ຽວ​ກັບ​ພວກ​ຈຳ​ເລີຍໃນ​ຄະ​ດີ​ດຽວ​ກັນເຖິງວ່າ​ຈຳ​ເລີຍຈຳ​ນວນ​ໜຶ່ງ​ ບໍ່​ໄດ້​ຂໍ​ອຸທອນ ຫຼື ຫົວໜ້າອົງການໄອ​ຍະ​ການ ບໍ່​ໄດ້​ສະ​ເໜີ​ຄັດ​ຄ້ານ​ ກໍ​ຕາມ.

ໃນ​ການ​ພິ​ຈາ​ລະ​ນາ​ຄະ​ດີ ສານ​ຂັ້ນ​ອຸທອນ ມີ​ສິດ ​ພິ​ພາກ​ສາ​ຜ່ອນ​ໂທດ​ໃຫ້​ຈຳ​ເລີຍ ແຕ່​ຫາກ​ບໍ່​ມີ​ສິດ​ເພີ່ມ​ໂທດ​ໃຫ້​ຈຳ​ເລີຍ​ໜັກ​ຂຶ້ນ​ກວ່າ​ເກົ່າ ​ເວັ້ນ​ເສຍ​ແຕ່​ມີ​ຄຳ​ສະ​ເໜີ​ຄັດຄ້ານ​ ຂອງ​ຫົວໜ້າອົງການໄອ​ຍະ​ການເທົ່ານັ້ນ. ໃນກໍລະນີ ຫົວໜ້າອົງການໄອຍະການຂັ້ນຕົ້ນ ສະເໜີຄັດຄ້ານ ແລະ ຫົວໜ້າອົງການໄອຍະການຂັ້ນອຸທອນ ກໍເຫັນດີ ຖ້າມີເຫດ ຜົນ ແມ່ນໃຫ້ສານຂັ້ນອຸທອນ ພິພາກສາເພີ່ມໂທດເລີຍ.

ໃນກໍລະນີ ຫົວໜ້າອົງການໄອຍະການຂັ້ນຕົ້ນ ບໍ່ສະເໜີຄັດຄ້ານ ແຕ່ຫົວໜ້າອົງການໄອຍະການຂັ້ນອຸທອນ ສະເໜີຄັດຄ້ານ ຖ້າມີເຫດຜົນ ແມ່ນ ໃຫ້ສານຂັ້ນອຸທອນ ພິພາກສາລົບລ້າງຄຳຕັດສີນ ຂອງສານຂັ້ນຕົ້ນ ແລ້ວສົ່ງສຳ ນວນຄະດີ ໃຫ້ສານຂັ້ນຕົ້ນຄະນະໃໝ່ ພິຈາລະນາຄືນໃໝ່.

ມາດຕາ **221** ຄໍາພິພາກສາຂອງສານຂັ້ນອຸທອນ

ສານຂັ້ນອຸທອນ ພິພາກສາຄະດີໃນນາມ ສາທາລະນະລັດ ປະຊາທິປະໄຕ ປະຊາຊົນລາວ.

ຄຳພິພາກສາຂອງ​ສານ​ຂັ້ນ​ອຸທອນ ປະກອບດ້ວຍ:

1. ພາກສະເໜີ;
2. ພາກເນື້ອຄະດີ;
3. ພາກຮູບຄະດີ;
4. ພາກວິນິດ​ໄສ;
5. ພາກຕັດສີນ.

ຄຳພິພາກສາຂອງສານຂັ້ນ​ອຸທອນ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 222 (ປັບປຸງ) ປະ​ເພດຄຳ​ພິ​ພາກ​ສາ​ ຂອງ​ສານ​ຂັ້ນ​ອຸທອນ**

ປະ​ເພດຄຳ​ພິ​ພາກ​ສາ​ ຂອງ​ສານ​ຂັ້ນ​ອຸທອນ ມີ ​ດັ່ງ​ນີ້:

1. ຢັ້ງ​ຢືນ​ເອົາ​ຕາມ​ຄຳ​ຕັດ​ສີນ​ ຂອງ​ສານ​ຂັ້ນ​ຕົ້ົ້ນ​ ທັງໝົດ;
2. ປ່ຽນ​ແປງ​ຄຳ​ຕັດ​ສີນ​ຂອງ​ສານ​ຂັ້ນ​ຕົ້ົ້ນ​ ບາງ​ສ່ວນ​ ຫຼື ທັງ​ໝົດ, ພິພາກສາເພີ່ມ ຫຼື ຫຼຸດໂທດ ໃສ່ການກະ ທຳຜິດທີ່ສານຂັ້ນຕົ້ນ ໄດ້ຕັດສີນມາແລ້ວ;
3. ລົບ​ລ້າງ​ຄຳ​ຕັດ​ສີນ ແລ້ວ​ສົ່ງສໍານວນ​ຄະ​ດີ​ໄປ​ໃຫ້​ສານ​ຂັ້ນ​ຕົ້ົ້ນ​ ຄະ​ນະ​ໃໝ່ ພິ​ຈາ​ລະ​ນາຄືນໃໝ່ ຫຼື ຄະ​ນະ​ເກົ່າ​ ໃນ​ກໍ​ລະ​ນີ​ທີ່​ສານ​ຄະ​ນະ​ເກົ່າ​ນີ້​ ຫາກ​ຍັງ​ບໍ່​ທັນ​ໄດ້​ພິ​ຈາ​ລະ​ນາຄຳ​ຮ້ອງ​ຂໍ​ໃດ​​ໜຶ່ງ​;
4. ລົບ​ລ້າງ​ຄຳ​ຕັດ​ສີນ​ຂອງ​ສານ​ຂັ້ນ​ຕົ້ົ້ນ​ ແລ້ວ​ພິພາກສາ​ໃຫ້​ຈຳ​ເລີຍ ພົ້ນ​ຂໍ້​ກ່າວ​ຫາ.

ຄຳ​ພິ​ພາກ​ສາຂອງ​ສານ​ຂັ້ນ​ອຸທອນ ເປັນ​ຄຳ​ພິ​ພາກ​ສາ​ຂັ້ນ​ສຸດ​ທ້າຍ​ ທາງ​ດ້ານ​ເນື້ອຄະດີ.

ສານຂັ້ນອຸທອນ ທີ່ໄດ້ພິພາກສາຄະດີແລ້ວ ຕ້ອງພິມຄຳພິພາກສາໃຫ້ແລ້ວ ພາຍໃນເວລາ ສິບວັນ ນັບແຕ່ວັນລົງຄຳພິພາກສາ ເປັນຕົ້ນໄປ.

ໃນກໍລະນີ ທີ່ບໍ່ມີການຂໍ​ລົບ​ລ້າງ ຫຼື ການສະເໜີຄັດຄ້ານ ຄຳພິພາກສາຂອງສານຂັ້ນອຸທອນ​ແລ້ວ ຖືວ່າຄຳພິ ພາກສານັ້ນໃຊ້ໄດ້ຢ່າງເດັດຂາດ. ສານຕ້ອງ​ສົ່ງ​ຄຳ​ພິພາກສາ ພ້ອມດ້ວຍສຳນວນຄະດີ ໃຫ້ອົງການຈັດຕັ້ງປະຕິບັດ​ຄຳ​ຕັດ​ສີນ​ຂອງ​ສານ.

ໃນກໍລະນີທີ່ສານຂັ້ນອຸທອນ ໄດ້ພິພາກສາ ຕາມທີ່ໄດ້ກຳນົດໄວ້ໃນຂໍ້ 3 ຂອງມາດຕານີ້ ຈຳເລີຍ, ໂຈດທາງແພ່ງ, ຜູ້ຮັບຜິດຊອບທາງແພ່ງ, ທະນາຍຄວາມ ຫຼື ຜູ້ປົກປ້ອງອື່ນ ແລະ ຫົວໜ້າອົງການໄອຍະການບໍ່ອະນຸຍາດໃຫ້ ຂໍລົບລ້າງ ຫຼື ສະເໜີຄັດຄ້ານ.

ໃນກໍລະນີທີ່ ໂຈດທາງແພ່ງ ຮ້ອງຂໍປະຕິບັດພາງ ໃນຂັ້ນຕອນການດໍາເນີນຄະດີຂອງສານຂັ້ນອຸທອນ ກໍໃຫ້ສານພິຈາລະນາ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການດໍາເນີນຄະດີແພ່ງ.

**ມາດຕາ 223 ສາ​ເຫດ​ ທີ່​ພາ​ໃຫ້​ມີ​ການ​ລົບ​ລ້າງ ຫຼື ປ່​ຽນ​ແປງ​ ຄໍາ​ຕັດ​ສີນ**

ສາ​ເຫດ ​ທີ່​ພາ​ໃຫ້​ມີ​ການ​ລົບ​ລ້າງ ຫຼື ປ່​ຽນ​ແປງ ​ຄຳ​ຕັດ​ສີນຂອງ​ສານ​ຂັ້ນ​ຕົ້ົ້ນ ມີ ​ດັ່ງ​ນີ້:

1. ການ​ສືບ​ສວນ-ສອບ​ສວນ ຫຼື ການ​ໄຕ່​ສວນຄະ​ດີ​ໃນ​ທີ່​ປະ​ຊຸມ​ສານ​ ຫາກ​ບໍ່ຮອບ​ດ້ານ, ບໍ່​ຄົບ​ຖ້ວນ ຫຼື ບໍ່​ພາ​ວະ​ວິ​ໄສ;
2. ຄຳ​ເຫັນ​ຂອງ​ສານ ​​ບໍ່​ສອດ​ຄ່ອງ​ກັບ​ເຫດ​ການ​ຕົວ​ຈິງ​ຂອງ​ຄະ​ດີ;
3. ການ​ວາງ​ໂທດ​ ບໍ່​ສອດ​ຄ່ອງ​ກັບ​ລັກ​ສະ​ນະ, ລະ​ດັບ​ຄວາມ​ເປັນ​ອັນ​ຕະ​ລາຍ​ຕໍ່ສັງ​ຄົມ ​ຂອງ​ການ​ກະ​ທຳ​ຜິດ ແລະ ບຸກ​ຄະ​ລິກ​ກະ​ພາບ ​ຂອງ​ຜູ້ກະ​ທຳ​ຜິດ.
4. ລະ​ບຽບ​ການ​ດຳ​ເນີນ​ຄະ​ດີ​ອາ​ຍາ ຖືກລະເມີດ ຫຼື ການ​ນຳ​ໃຊ້​ປະມວນກົດ​ໝາຍ​ອາ​​ຍາ ບໍ່​ຖືກ​ຕ້ອງ.

**ມາດຕາ 224 (ປັບປຸງ) ການ​ພິ​ຈາ​ລະ​ນາ​ຄະ​ດີ​ຄືນ​ໃໝ່​ຂອງ​ສານ​ຂັ້ນ​ຕົ້ົ້ນ**

ໃນກໍ​ລະ​ນີ​ທີ່ ​ສານ​ຂັ້ນ​ອຸທອນ ໄດ້​ສົ່ງ​ສໍານວນຄະ​ດີ~~​~~ ​ໃຫ້​ສານ​ຂັ້ນ​ຕົ້ົ້ນ​ພິ​ຈາ​ລະ​ນາ​ຄືນ​ໃໝ່​ແລ້ວ ການ​ພິ​ຈາ​ລະ​ນາ​ຄະ​ດີດັ່ງ​ກ່າວ ຕ້ອງ​ປະ​ຕິ​ບັດ​ຕາມ​ລະ​ບຽບ​ການ​ທົ່ວ​ໄປ ກ່ຽວ​ກັບ​ການ​ດຳ​ເນີນ​ຄະດີ ແລະ ສານຂັ້ນຕົ້ນ ຕ້ອງໄດ້ດໍາເນີນຄະດີຕາມປະເດັນຄໍາພິພາກສາ ຂອງສານຂັ້ນອຸທອນ ໂດຍອີງຕາມຂໍ້ມູນຫຼັກຖານ ແລະ ກົດໝາຍ, ຖ້າມີເຫດຜົນກໍໃຫ້ຕັດສີນປ່ຽນແປງ, ຖ້າບໍ່ມີເຫດຜົນ ກໍໃຫ້ຕັດສີນຢັ້ງຢືນ​.

ໃນ​ການ​ພິ​ຈາ​ລະ​ນາ​ຄະ​ດີ​ຄືນ​ໃໝ່​ ສານ​ຂັ້ນ​ຕົ້ົ້ນ ຈະ​ເພີ່ມ​ໂທດ​ໄດ້ ກໍ​ຕໍ່​ເມື່ອ ໃນການ​ສືບ​ສວນ-ສອບ​ສວນຄະ​ດີ​ຄືນ​ໃໝ່​ນັ້ນ​ ໄດ້​ຊອກ​ເຫັນ​ເຫດ​ການທີ່​ຢັ້ງ​ຢືນ​ວ່າ ຈຳ​ເລີຍ​ ໄດ້​ມີ​ການ​ກະ​ທຳ​ຜິດ​ອັນ​ໃໝ່ ໂດຍມີຄຳສັ່ງຟ້ອງເພີ່ມເຕີມ ຂອງຫົວໜ້າອົງການໄອຍະການ.

# ພາກທີ X

# ການດຳເນີນຄະດີ ຢູ່ສານຂັ້ນລົບລ້າງ

**ມາດຕາ 225 ສານ ທີ່ມີສິດອໍານາດພິພາກສາຄະດີ​ ເປັນຂັ້ນລົບລ້າງ**

ສານ ທີ່ມີສິດອຳນາດພິພາກສາຄະດີ​ ເປັນຂັ້ນລົບລ້າງ ມີ ດັ່ງນີ້:

1. ສານປະຊາຊົນພາກ ມີສິດອຳນາດພິພາກສາ ເປັນຂັ້ນລົບລ້າງ ຄະດີທີ່ສານປະຊາຊົນ ແຂວງ, ນະຄອນ ຫຼວງ ພິພາກສາ ເປັນຂັ້ນອຸທອນ;
2. ສານປະຊາຊົນສູງສຸດ ມີສິດອຳນາດພິພາກສາ ເປັນຂັ້ນລົບລ້າງ ຄະດີທີ່ສານປະຊາຊົນພາກ, ສານ​ທະ ຫານ​ຂັ້ນ​ສູງ ພິພາກສາ ເປັນຂັ້ນອຸທອນ.

**ມາດຕາ 226 (ປັບປຸງ) ການຂໍລົບລ້າງ ຫຼື ການສະເໜີ ຄັດຄ້ານ ຄຳພິພາກສາ**

ຈຳເລີຍ, ໂຈດທາງແພ່ງ, ຜູ້ຖືກເສຍຫາຍ, ຜູ້ຮັບ​ຜິດ​ຊອບ​ທາງ​ແພ່ງ, ທະນາຍຄວາມ ຫຼື ຜູ້ປົກປ້ອງອື່ນ ຫຼື ຫົວໜ້າອົງການໄອ​ຍະ​ການ​ ມີສິດຂໍລົບລ້າງ ຫຼື​ ສະ​ເໜີ​ຄັດ​ຄ້ານ ຄຳສັ່ງ, ຄຳ​ຊີ້​ຂາດ ແລະ ຄຳ​ພິ​ພາກ​ສາຂັ້ນອຸທອນ ຕໍ່​ສານ​ຂັ້ນ​ລົບ​ລ້າງ ເພື່ອກວດ​ກາ​ຄວາມ​ຖືກ​ຕ້ອງທາງດ້ານ​ກົດ​ໝາຍ.

ສານ​ຂັ້ນ​ລົບ​ລ້າງ ຈະ​ຮັບ​ເອົາຄຳສັ່ງ, ຄຳ​ຊີ້​ຂາດ ແລະ ຄຳ​ພິ​ພາກ​ສາຂອງ​ສານຂັ້ນອຸທອນ ມາ​ພິ​ຈາ​ລະ​ນາ​ໄດ້ ກໍ​ຕໍ່​ເມື່ອ ​ຫາກ​​ມີ​ຄຳຮ້ອງຂໍລົບລ້າງ ຂອງຈຳເລີຍ, ໂຈດທາງແພ່ງ, ຜູ້ຖືກເສຍຫາຍ, ຜູ້ຮັບ​ຜິດ​ຊອບ​ທາງ​ແພ່ງ, ທະນາຍ ຄວາມ ຫຼື ຜູ້ປົກປ້ອງອື່ນ ຫຼື ຄຳ​ສະ​ເໜີ​ຄັດ​ຄ້ານ ​ຂອ​ງຫົວໜ້າອົງການ​ໄອ​ຍະ​ການ​. ຍົກເວັ້ນ ຄະດີທີ່ມີລັກສະນະເບົາ ຫຼື ມີມູນຄ່າບໍ່ເກີນ ຊາວລ້ານ ກີບ ຈະບໍ່ຮັບພິຈາລະນາ ເປັນຂັ້ນລົບລ້າງ.

ຈຳ​ເລີຍ, ໂຈດ​ທາງ​ແພ່ງ, ຜູ້ຖືກເສຍຫາຍ, ຜູ້ຮັບ​ຜິດ​ຊອບ​ທາງ​ແພ່ງ, ທະນາຍຄວາມ, ຜູ້ປົກປ້ອງອື່ນ ຫຼື ຫົວໜ້າອົງການໄອ​ຍະ​ການ ​ມີ​ສິດຂໍ​ລົບ​ລ້າງ ຫຼື​ ສະ​ເໜີຄັດຄ້ານ ​​ຄຳສັ່ງ, ຄຳຊີ້ຂາດ ​ຂອງ​ສານ​ຂັ້ນ​ອຸ​ທອນ​ໄດ້​ ພາຍ​ໃນ​ເວລາ ​ເຈັດ​ວັນ ນັບ​ແຕ່​ວັນຮັບ​ຊາບ ຄຳສັ່ງ, ຄຳຊີ້ຂາດ ​ເປັນ​ຕົ້ນ​ໄປ. ສຳລັບ​ຄຳ​ພິພາກສາ​ຂອງສານ​ຂັ້ນ​ອຸທອນ​ນັ້ນ ໃຫ້ຂໍ​ລົບລ້າງ ຫຼື ສະ​ເໜີຄັດຄ້ານ ​ພາຍ​ໃນ​ເວລາ ສີ່ສິບຫ້າ​ວັນ ນັບ​ແຕ່​ວັນ​ໄດ້ອ່ານ ຫຼື ວັນ​ຮັບ​ຊາບ​ຄຳ​ພິພາກສາ ​ເປັນ​ຕົ້ນ​ໄປ.

ໃນ​ກໍລະນີ​ ການຈອງຂໍ​ລົບ​ລ້າງ ຫຼື ສະ​ເໜີ​ຄັດຄ້ານ ຄໍາພິພາກສານ ຂອງສານຂັ້ນອຸທອນ ຕ້ອງຍື່ນຄຳ​ຮ້ອງ​ຂໍ​ລົບ​ລ້າງ ຫຼື ຄຳ​ສະ​ເໜີ​ຄັດຄ້ານ ພາຍ​ໃນເວລາ ສີ່ສິບຫ້າ​ວັນ, ສໍາລັບ ຄໍາສັ່ງ, ຄໍາຊີ້ຂາດ ຂອງສານຂັ້ນອຸທອນ ແມ່ນ ພາຍ​ໃນ​ເວລາ ​ເຈັດ​ວັນ ນັບ​ແຕ່​ວັນຈອງ​ເປັນ​ຕົ້ນ​ໄປ. ຖ້າການຍື່ນຄຳຮ້ອງຂໍລົບລ້າງ ຫຼື ຄຳສະເໜີຄັດຄ້ານ ຄຳພິພາກສາ, ຄໍາສັ່ງ, ຄໍາຊີ້ຂາດ ຂອງສານ ຫາກກາຍເວລາ ການຂໍລົບລ້າງ ຫຼື ການສະເໜີຄັດຄ້ານ ຖືວ່າ ເປັນຄຳພິພາກສາ, ຄໍາສັ່ງ, ຄໍາຊີ້ຂາດ ທີ່ໃຊ້ໄດ້ຢ່າງເດັດຂາດ.

ຖ້າກຳນົດເວລາ ໃນການຂໍລົບລ້າງ ຫຼື ການສະເໜີຄັດຄ້ານ ຄຳພິພາກສາ, ຄໍາສັ່ງ, ຄໍາຊີ້ຂາດ ຂອງສານຂັ້ນອຸ ທອນວັນສຸດທ້າຍ ຫາກເປັນວັນພັກທາງລັດຖະການ ໃຫ້ເລື່ອນເປັນວັນລັດຖະການຖັດໄປ.

**ມາດຕາ 227 (ປັບປຸງ) ລະບຽບການຂໍລົບລ້າງ**

ໃນ​ກໍ​ລະ​ນີ ​ທີ່​ມີ​​​ການຂໍ​ລົບລ້າງ ຫຼື ສະເໜີຄັດຄ້ານ ຄຳ​ສັ່ງ, ຄຳ​ຊີ້ຂາດ ​ແລະ ຄຳ​ພິພາກສາ ຂອງ​ສານນັ້ນ ຜູ້ຂໍລົບລ້າງ ຫຼື ຜູ້ສະເໜີຄັດຄ້ານ ຕ້ອງ​ຍື່ນ​ຄຳຮ້ອງຂໍລົບລ້າງ ຫຼື ຄຳ​ສະເໜີຄັດຄ້ານ​ຂອງ​ຕົນ ​ຕໍ່​ສານ​ຂັ້ນ​ລົບລ້າງ ໂດຍ​ຜ່ານ​ສານຂັ້ນອຸທອນ ທີ່ໄດ້ພິພາກສາຄະດີນັ້ນ. ສານ​ຂັ້ນອຸທອນ ຕ້ອງ​ແນະນຳ ກ່ຽວ​ກັບ​ກຳນົດ​ເວລາ​​, ການ​ຂຽນ​ຄຳ​ຮ້ອງ​, ຄ່າ​ທຳ​ນຽມສານ​ ​ແລະ​ ສິດ​ຕ່າງໆ​ຂອງ​ຜູ້ກ່ຽວ​ ໃນ​ການ​ຂໍ​ລົບ​ລ້າງ. ສານ​ຂັ້ນອຸທອນ ​ຕ້ອງ​ຮັບ​ຄຳ​ຮ້ອງຂໍ​ລົບລ້າງ ຫຼື ຄຳສະ​ເໜີ ຄັດຄ້ານ​ດັ່ງ​ກ່າວ ​ເຖິງ​ວ່າ​ກຳນົດ​ເວ​ລາ​ຂໍ​ລົບລ້າງ​ນັ້ນຈະ​ໝົດ​ແລ້ວ​ກໍ​ຕາມ. ພາຍ​ຫຼັງ​ສິ້ນ​ສຸດ​ກຳ​ນົດ​ເວ​ລາ ຂໍລົບລ້າງ ຫຼື ຄຳສະ​ເໜີ​ຄັດ​ຄ້ານ​ແລ້ວ ພາຍ​ໃນ​ເວລາ ສາມ​ວັນ ສານ​ຂັ້ນອຸທອນ ​ຕ້ອງສົ່ງ​ຄຳ​ຮ້ອງ​ຂໍ​ລົບລ້າງ ຫຼື ຄຳ​ສະ​ເໜີ​ຄັດ​ຄ້ານ​ ພ້ອມ​ດ້ວຍສຳ​ນວນ​ຄະ​ດີ ໄປ​ຍັງສານຂັ້ນ​ລົບລ້າງ.

ສຳລັບການຈອງ ຂໍລົບລ້າງ ຫຼື ສະເໜີຄັດຄ້ານ ກໍໃຫ້ປະຕິບັດດັ່ງດຽວກັນກັບການຂໍລົບລ້າງ ຫຼື ສະເໜີຄັດ ຄ້ານຕາມທີ່ໄດ້ກຳນົດໄວ້ໃນ ວັກໜຶ່ງ ຂອງມາດຕານີ້.

ໃນ​ກໍ​ລະ​ນີ ທີ່​ສານ​ຂັ້ນອຸທອນ​ ຫາກ​ບໍ່​ຮັບ ຫຼື ​ແກ່​ຍາວ ​ການ​ຮັບ​ຄຳ​ຮ້ອງຂໍ​ລົບລ້າງ ຫຼື ຄຳສະເໜີ​ຄັດ​ຄ້ານ​ ຄໍາ​ພິພາກສາ​ຂອງ​ສານ, ຜູ້ຂໍລົບລ້າງ ຫຼື ຜູ້ສະເໜີຄັດຄ້ານ ​ມີ​ສິດ​ຂໍ​ລົບລ້າງ ຫຼື ສະ​ເໜີຄັດ​ຄ້ານໂດຍ​ກົງ​ ຕໍ່​ສານ​ຂັ້ນລົບລ້າງ.

ຫຼັງຈາກ​ກຳນົດເວລາ ຂໍ​ລົບລ້າງ​ໄດ້​ສິ້ນສຸດ​​ແລ້ວ ຖ້າ​ສານ​ຂັ້ນອຸທອນ ​ທີ່​ໄດ້​ຮັບ​ຄຳ​ຮ້ອງ​ຂໍ​ລົບລ້າງ ຫຼື ຄຳສະ ເໜີຄັດຄ້ານ​ ຫາກ​ແກ່​ຍາວ​ເກີນ​ກຳນົດ​ເວລາ​ ໃນ​​ການ​ສົ່ງ​ສຳນວນ​ຄະດີ​ຂຶ້ນ​ສານ​ຂັ້ນລົບລ້າງ, ຜູ້ຂໍລົບລ້າງ ຫຼື ຜູ້ສະເໜີ ຄັດຄ້ານ ​ມີ​ສິດ ສະ​ເໜີຕໍ່​ສານຂັ້ນລົບລ້າງ ເພື່ອ​ໃຫ້ທວງ​ເອົາສໍານວນ​ຄະດີ​ດັ່ງ​ກ່າວ ​ມາ​ພິຈາລະນາ.

ໃນ​ກໍ​ລະ​ນີ ທີ່​ມີ​ຄຳ​ຮ້ອງ​ຂໍ​ລົບລ້າງ ຫຼື ຄຳ​ສະ​ເໜີຄັດ​ຄ້ານ ​ຄຳພິພາກສາ​ນັ້ນ ສານ​ຂັ້ນ​ອຸ​ທອນ ຕ້ອງ​ແຈ້ງ​ຄຳ​ຮ້ອງ​ຂໍລົບລ້າງ ຫຼື ຄຳ​ສະ​ເໜີ​ຄັດ​ຄ້ານ ​ໃຫ້​​ອີກ​ຝ່າຍ​ໜຶ່ງ​ຊາບ ພາຍໃນເວລາ ເຈັດວັນ ເພື່ອ​ໃຫ້​ຜູ້ກ່ຽວ​ ເຮັດ​ຄຳ​ແກ້​ຄຳ​ຮ້ອງ​ຂໍລົບລ້າງ ຫຼື ​ຄຳ​ສະ​ເໜີ​ຄັດ​ຄ້ານ ຖ້າ​ວ່າ​ ຈໍາ​ເລີຍ ​ຫາກ​ຖືກ​ກັກ​ຂັງ ກໍ​ຕ້ອງ​ແຈ້ງ​ໃຫ້​ຜູ້ກ່ຽວ​ຊາບ ​ໂດຍ​ຜ່ານ​ເຈົ້າໜ້າ​ທີ່​ຄ້າຍ​ຄຸມ​ຂັງ.

ກ່ອນ​ການ​ພິ​ຈາ​ລະ​ນາພິພາກສາ​ຄະ​ດີ​ ຢູ່​ສານ​ຂັ້ນ​ລົບລ້າງນັ້ນ ຜູ້ຂໍລົບລ້າງ ຫຼື ຜູ້ສະເໜີຄັດຄ້ານ ມີ​ສິດ​ໃຫ້​ຄຳ​ອະ​ທິ​ບາຍ​ເປັນ​ລາຍ​ລັກ​ອັກ​ສອນ ເພື່ອ​ໃຫ້​ເຫດ​ຜົນ​ເພີ່ມເຕີມ​ ຕໍ່​ຄຳ​ຮ້ອງ​ຂໍ​ລົບລ້າງ ຫຼື ຄຳ​ສະ​ເໜີ​ຄັດ​ຄ້ານ​ຂອງ​ຕົນ, ໃຫ້​ຂໍ້​ສັງ​ເກດ​ ກ່ຽວ​ກັບການ​ແກ້​ຄຳ​ຮ້ອງ​ຂໍ​ລົບລ້າງ ຂອງ​ອີກ​ຝ່າຍ​ໜຶ່ງ ຫຼື ຄຳ​ສະ​ເໜີຄັດ​ຄ້ານ​ ຂອງຫົວໜ້າອົງການ​ໄອ​ຍະ​ການ.

**ມາດ​ຕາ 228 ກຳນົດ​ເວລາ​ໃນການ​ພິຈາລະນາຄະດີ​ຂອງ​ສານ​ຂັ້ນ​ລົບ​ລ້າງ**

ສານ​ຂັ້ນ​ລົບລ້າງ ຕ້ອງ​ພິ​ຈາ​ລະ​ນາພິພາກສາ​ຄະ​ດີ​ ພາຍ​ໃນເວລາ ສາມສິບ​ວັນ ນັບ​ແຕ່​ວັນ ໄດ້​ຮັບ​ສຳນວນ​ຄະ​ດີເປັນ​ຕົ້ົ້ນ​ໄປ.

**ມາດ​ຕາ 229 ການ​ພິ​ຈາ​ລະ​ນາຄຳ​ຮ້ອງຂໍລົບລ້າງ ແລະ ຄຳສະ​ເໜີຄັດ​ຄ້ານ**

ສານ​ຂັ້ນ​ລົບ​ລ້າງ ພິ​ຈາ​ລະ​ນາ​ຄຳຮ້ອງຂໍລົບລ້າງ ແລະ ຄຳ​ສະ​ເໜີ​ຄັດ​ຄ້ານ​ ໃນ​ທີ່​ປະ​ຊຸມ​ສານ ໂດຍ​ມີ​ຫົວໜ້າອົງ ການໄອ​ຍະ​ການ ເຂົ້າຮ່ວມ​ນຳ ເພື່ອ​ຖະ​​ແຫຼ​ງ.

ໃນ​ກໍ​ລະ​ນີ​ຈຳ​ເປັນ ​ສານ​ຂັ້​ນ​ລົບ​ລ້າງ ຈະ​ຮຽກ​ເອົາ​ຜູ້ຖືກ​ຕັດ​ສີນ ແລະ ບຸກ​ຄົນ​ອື່ນ ​ທີ່​ກ່ຽວຂ້ອງໃນ​ຄະ​ດີມາຮ່ວມ​ໃນ​ທີ່​ປະ​ຊຸມ​ສານ ກໍ​ໄດ້.

ພາຍ​ຫຼັງ​ທີ່​ໄດ້​ເປີດ​ປະ​ຊຸມ​ສານ​ແລ້ວ ປະ​ທານ​ຄະນະສານ ຫຼື ຄະ​ນະ​ສານ​ຜູ້ຮັບ​ຜິດ​ຊອບ​ຄະ​ດີ​ ​ລາ​ຍ​ງານ​ສະ​ພາບ​ຂອງ​ຄະ​ດີ, ລາຍງານກ່ຽວ​ກັບ ​ຄຳສັ່ງ, ຄຳ​ຊີ້​ຂາດ ຫຼື ຄຳ​ພິ​ພາກ​ສາ​, ເນື້ອ​ໃນ​ຄຳຮ້ອງຂໍລົບລ້າງ ຫຼື ຄຳ​ສະ​ເໜີ​ຄັດ​ຄ້ານ ພ້ອມ​ດ້ວຍ​ຄຳ​ເຫັນ​ຂອງ​ຕົນ​ ກ່ຽວ​ກັບ​ຄະ​ດີ​ນັ້ນ, ຕໍ່​ຈາກ​ນັ້ນ ຄະ​ນະ​ສານ​ຜູ້ອື່ນ, ຫົວໜ້າອົງການໄອ​ຍະ​ການ​ ມີ​ສິດ​ຖາມ​ຜູ້ຮັບ​ຜິດ​ຊອບ​ລາຍ​ງານ​ຄະ​ດີ, ບຸກ​ຄົນ​ອື່ນ​ທີ່​ກ່ຽວຂ້ອງ​ໃນ​ຄະ​ດີ ມີ​ສິດ​ສະ​ເໜີ ແລະ ໃຫ້​ຄຳ​ເຫັນ​ຂອງ​ຕົນ​ ຕໍ່​ທີ່​ປະ​ຊຸມ​ສານ​ ກ່ຽວ​ກັບ​ຄະ​ດີ​ນັ້ນ​.

ພາຍ​ຫຼັງ​ທີ່​ຫົວໜ້າອົງການໄອ​ຍະ​ການ​ ໄດ້​ຖະ​​ແຫຼ​ງ​ແລ້ວ ປະ​ທານ​ຄະນະສານ​ ກໍ​ກ່າວ​ປິດປະຊຸມ​ສານຊົ່ວຄາວ ເພື່ອ​ພິ​ຈາ​ລະ​ນາ​​ພິ​ພາກ​ສາຄະດີ ໃນ​ຫ້ອງ​ປະ​ຊຸມ​ລັບ ແລ້ວ​ນຳ​ເອົາ​ຄຳ​ພິ​ພາກສາ ອອກ​ມາ​ອ່ານ​ຕໍ່​ທີ່​ປະ​ຊຸມສານ.

ມາດຕາ **230** ຄຳພິພາກສາຂອງສານຂັ້ນລົບລ້າງ

ສານຂັ້ນລົບລ້າງ ພິພາກສາຄະດີໃນນາມ ສາທາລະນະລັດ ປະຊາທິປະໄຕ ປະຊາຊົນລາວ.

ຄຳພິພາກສາ ປະກອບດ້ວຍ:

1. ພາກສະເໜີ;
2. ພາກເນື້ອຄະດີ;
3. ພາກຮູບຄະດີ;
4. ພາກວິນິດ​ໄສ;
5. ພາກຕັດສີນ.

ຄຳພິພາກສາ ຂອງ​ສານຂັ້ນ​ລົບ​ລ້າງ ໄດ້ກຳນົດໄວ້ໃນລະບຽບການຕ່າງຫາກ.

**ມາດ​ຕາ 231 (ປັບປຸງ) ປະເພດຄຳ​ພິ​ພາກ​ສາ​ ຂອງ​ສານ​ຂັ້ນ​ລົບ​ລ້າງ**

ປະເພດຄຳ​ພິ​ພາກ​ສາ​ ຂອງ​ສານ​ຂັ້ນ​ລົບ​ລ້າງ ມີ ດັ່ງນີ້:

1. ບໍ່ຮັບ​ເອົາ ຄຳຮ້ອງຂໍລົບລ້າງ ຫຼື ຄຳສະເໜີຄັດຄ້ານມາພິຈາລະນາ ຖ້າວ່າຈຳເລີຍ, ​ໂຈດ​ທາງ​ແພ່ງ, ຜູ້ຮັບຜິດຊອບ​ທາງ​ແພ່ງ, ທະນາຍຄວາມ ຫຼື ຜູ້ປົກ​ປ້ອງ​ອື່ນ ຫຼື ຫົວໜ້າອົງການໄອຍະການ ຫາກປະຕິບັດບໍ່ຖືກຕ້ອງຕາມລະບຽບການຂໍລົບລ້າງ ຫຼື ຂໍສະເໜີຄັດຄ້ານ;
2. ຍົກເລີກ ຄຳຮ້ອງຂໍລົບລ້າງ ຫຼື ຄຳສະເໜີຄັດຄ້ານ ແລ້ວພິພາກສາຢັ້ງຢືນເອົາຕາມ ຄຳສັ່ງ, ຄຳຊີ້ຂາດ ຫຼື ຄຳພິພາກສາ ຂອງສານຂັ້ນອຸທອນ ທັງໝົດ;
3. ລົບລ້າງ ຄຳສັ່ງ, ຄຳຊີ້ຂາດ ຫຼື ຄຳພິພາກສາ ຂອງ​ສານຂັ້ນອຸທອນທັງໝົດ ໂດຍບໍ່ສົ່ງຄະດີຄືນໃຫ້ສານຂັ້ນອຸທອນພິຈາລະນາ ແລ້ວໃຫ້ຈຳເລີຍ ພົ້ນຂໍ້ກ່າວຫາ;
4. ປ່ຽນແປງຄຳພິພາກສາ ຂອງສານຂັ້ນອຸທອນ ບາງສ່ວນ ຫຼື ທັງໝົດ ທາງດ້ານກົດໝາຍ;
5. ລົບ​ລ້າງ ຄຳສັ່ງ, ຄຳຊີ້ຂາດ ຫຼື ຄຳພິພາກສາ ຂອງ​ສານຂັ້ນອຸທອນ ບາງສ່ວນ ຫຼື ທັງໝົດ ​ແລ້ວ​ສົ່ງ​ຄະດີ​ໄປ​ຍັງ​ສານ​ຂັ້ນ​ອຸທອນຄະນະ​ໃໝ່ ຫຼື ຄະນະ​ເກົ່າ ​ໃນ​ກໍລະນີ​ທີ່​ສານ​ອຸທອນ​ຄະນະ​ເກົ່າ ບໍ່​ທັນ​ໄດ້​ພິຈາລະ​ນາຄຳຮ້ອງຂໍໃດໜຶ່ງ ຫຼື ມີ​ການ​ລະ​ເມີດ​ກົດໝາຍ.

**ມາດ​ຕາ 232 ສາ​ເຫດ​ ທີ່​ພາ​ໃຫ້​ມີການລົບ​ລ້າງ ​ຄຳສັ່ງ, ຄຳ​ຊີ້ຂາດ ແລະ ຄຳ​ພິພາກ​ສາຂອງສານ​ຂັ້​ນ​ອຸທອນ**

ສາ​ເຫດ​ທີ່​ພາ​ໃຫ້​ມີ​ການ​ລົບ​ລ້າງ ຄຳສັ່ງ, ​ຄຳ​ຊີ້​ຂາດ ຫຼື ຄຳ​ພິ​ພາກ​ສາ ຂອງສານຂັ້ນອຸທອນ ມີກໍລະນີ​ໃດ​ໜຶ່ງ ດັ່ງນີ້:

1. ການວາງໂທດ ບໍ່ສອດຄ່ອງກັບລັກສະນະ, ລະດັບຄວາມເປັນອັນຕະລາຍຕໍ່ສັງຄົມຂອງການກະທຳຜິດ ແລະ ບຸກຄະລິກກະພາບຂອງຜູ້ກະທຳຜິດ;
2. ລະບຽບ​ການ​ດຳ​ເນີນ​ຄະດີ​ອາຍາ ຖືກລະເມີດ ຫຼື ການ​ນຳ​ໃຊ້​ ປະມວນກົດ​ໝາຍ​ອາ​​ຍາ ບໍ່​ຖືກ​ຕ້ອງ.

**ມາດ​ຕາ 233 ຂອບ​ເຂດ​ສິດ​ໃນ​ການ​ພິ​ຈາ​ລະ​ນາ​ຄະ​ດີ ຢູ່ສານ​ຂັ້ນ​ລົບ​ລ້າງ**

ໃນ​ການ​ພິ​ຈາ​ລະ​ນາຄຳຮ້ອງຂໍລົບລ້າງ ແລະ ຄຳ​ສະ​ເໜີ​ຄັດ​ຄ້ານ​ນັ້ນ ສານ​ຂັ້ນ​ລົບ​ລ້າງ ມີ​ໜ້າ​ທີ່​ພິ​ຈາ​ລະ​ນາບັນ​ຫາທີ່ໄດ້ຍົກຂຶ້ນ​ໃນຄຳຮ້ອງຂໍລົບລ້າງ ຫຼື ຄຳສະເໜີຄັດຄ້ານທາງດ້ານກົດໝາຍເທົ່າ​ນັ້ນ ແລະ ຈະບໍ່ໄດ້ທຳການໄຕ່ສວນ ກ່ຽວກັບເຫດການຕ່າງໆຂອງຄະດີນັ້ນອີກ.

ຖ້າ​ວ່າໃນ​ຄະ​ດີ​ນັ້ນ ​ຫາກ​ມີ​​ຈຳ​ເລີຍ ຖືກ​ພິພາກສາລົງ​ໂທດ​ຫຼາຍ​ຄົນ ແຕ່​ຄຳຮ້ອງຂໍລົບລ້າງ ຫຼື ຄຳ​ສະ​ເໜີ​ຄັດ​ຄ້ານ​ ມີ​ແຕ່ຈຳ​ເລີຍ​ຜູ້ໃດ​ຜູ້ໜຶ່ງ ຫຼື ຈຳ​ນວນ​ໜຶ່ງ​ເທົ່າ​ນັ້ນ, ສານ​ກໍ​ຕ້ອງ​ພິ​ຈາ​ລະ​ນາ​ຄະ​ດີ​ ກ່ຽວ​ກັບຈຳ​ເລີຍ ​ທີ່ຖືກ​ພິພາກສາລົງ​ໂທດ​ທັງ​ໝົດໃນ​ຄະ​ດີ​ດຽວ​ກັນ ເຖິງວ່າຄຳຮ້ອງຂໍລົບລ້າງ ຫຼື ຄຳ​ສະ​ເໜີ​ຄັດ​ຄ້ານ​ນັ້ນ ບໍ່​ໄດ້​ກ່ຽວ​ຂ້ອງ​ເຖິງ​ພວກ​ກ່ຽວ​ກໍ​ຕາມ.

ໃນ​ກໍ​ລະ​ນີ​ທີ່​ເຫັນ​ວ່າ​ ສານ​ຂັ້ນ​ອຸທອນ ຫາກ​ໄດ້ພິພາກສາໃຫ້​ຈຳ​ເລີຍ​ພົ້ນຂໍ້​ກ່າວ​ຫາ ໂດຍ​ບໍ່​ຖືກ​ຕ້ອງ ຫຼື ຫາກ​ເຫັນ​ວ່າ ​ການ​ວາງ​ໂທດ​ໃສ່​ຈຳ​ເລີຍ ບໍ່​ສອດ​ຄ່ອງ​ກັບ​ການ​ກະ​ທຳ​ຜິດ​ຕົວ​ຈິງ​ນັ້ນ, ສານຂັ້ນ​ລົບ​ລ້າງ​ ຕ້ອງ​ລົບ​ລ້າງ​ຄຳ​ພິ​ພາກ​ສາ ແລ້ວ​ສົ່ງສຳ​ນວນ​ຄະ​ດີ​ໃຫ້​ສານ​ຂັ້ນ​ອຸທອນຄະນະໃໝ່ ​ເພື່ອ​ພິ​ຈາ​ລະ​ນາ​ຄືນ​.

**ມາດ​ຕາ 234 (ປັບປຸງ) ການ​ພິ​ຈາ​ລະ​ນາ​ຄະ​ດີ​ຄືນ​ໃໝ່ ຂອງ​ສານ​ຂັ້ນອຸທອນ**

ເມື່ອ~~​~~​ສານ​ຂັ້ນລົບລ້າງ ໄດ້​ສົ່ງ​ສໍານວນຄະ​ດີ~~​~~ ​ໃຫ້​ສານຂັ້ນ​ອຸທອນ ​ພິ​ຈາ​ລະ​ນາ​ຄືນ​ໃໝ່​ແລ້ວ ສານຂັ້ນອຸທອນ ຕ້ອງນໍາເອົາຄະດີ**ດັ່ງກ່າວ ມາພິຈາລະນາໃໝ່ ບົນພື້ນຖານຂໍ້ມູນຫຼັກຖານ, ກົດໝາຍ** **ແລະ** ຕ້ອງ​ປະ​ຕິ​ບັດ​ຕາມ​ລະ​ບຽບ​ການ​ທົ່ວ​ໄປ ກ່ຽວ​ກັບ​ການ​ດຳ​ເນີນ​ຄະດີຢູ່ສານ​.

ໃນກໍລະນີ ທີ່ສານຂັ້ນ​ອຸທອນຄະນະໃໝ່ ຫາກໄດ້ລົງຄຳພິພາກສາ ບໍ່ກົງກັບຄຳພິພາກສາຂອງ​ສານຂັ້ນລົບລ້າງນັ້ນ ຖ້າວ່າຈຳເລີຍ ຫາກບໍ່ໄດ້ຂໍລົບລ້າງແລ້ວ, ຫົວໜ້າອົງການໄອຍະການ ມີສິດ ສະເໜີຄັດຄ້ານໂດຍໜ້າທີ່ ຂຶ້ນຫາສານຂັ້ນລົບລ້າງ.

ໃນການພິຈາລະນາຄະດີຄືນໃໝ່ນັ້ນ ຖ້າຫາກສານຂັ້ນລົບລ້າງ ໄດ້ພິພາກສາຄືເກົ່າ ແລະ ໄດ້ສົ່ງສໍານວນຄະດີຄືນໃຫ້ສານຂັ້ນອຸທອນ ເປັນເທື່ອທີສອງແລ້ວ, ສານຂັ້ນອຸທອນຄະນະໃໝ່ ຕ້ອງໄດ້ປະຕິບັດ ຕາມຄຳພິພາກສາຂອງສານຂັ້ນລົບລ້າງ ຢ່າງເດັດຂາດ.

# ພາກ​ທີ XI

# ​ການ​ປະ​ຕິ​ບັດຄຳ​ຕົກລົງຂອງ​ສານ

**ໝວດທີ 1**

**ລະບຽບ​ການ​ທົ່ວ​ໄປ ກ່ຽວກັບການປະຕິບັດຄຳຕົກລົງຂອງສານ**

**ມາດ​ຕາ 235 (ປັບປຸງ) ການ​ປະຕິບັດຄຳຕົກລົງຂອງ​ສານ**

ຄຳ​ຕົກລົງ​ຂອງ​ສານ​ທີ່​ນຳ​ມາ​ປະຕິບັດ ມີ ດັ່ງນີ້:

1. ຄຳສັ່ງ, ຄຳ​ຊີ້​ຂາດ ແລະ ຄຳ​ຕັດ​ສີນ ຂອງ​ສານຂັ້ນຕົ້ນ ທີ່​ໃຊ້​ໄດ້​ຢ່າງ​ເດັດ​ຂາດ​;
2. ຄຳສັ່ງ, ຄຳຊີ້ຂາດ, ຄຳຕັດສີນ ​ແລະ ຄຳ​ພິພາກສາຂອງສານ ທີ່ຕ້ອງປະຕິບັດພາງ;
3. ຄຳສັ່ງ, ຄຳ​ຊີ້ຂາດ ແລະ ຄຳ​ພິ​ພາກ​ສາ​​ຂອງສານຂັ້ນອຸທອນ​ ທີ່ໃຊ້​ໄດ້ຢ່າງເດັດຂາດ​;
4. ຄຳສັ່ງ, ຄຳ​ຊີ້​ຂາດ ແລະ ຄຳ​ພິພາກສາ ຂອງ​ສານຂັ້ນລົບ​ລ້າງ​.

ຄຳຕັດສີນ ຫຼື ຄຳ​ພິພາກສາ ທີ່ຕ້ອງນຳມາປະຕິບັດໃນທັນໃດ ເຖິງວ່າໄດ້ມີການຂໍອຸທອນ, ການຂໍລົບລ້າງ ຫຼື ການສະເໜີຄັດຄ້ານ ກໍຕາມ ມີ ດັ່ງນີ້:

ຄຳຕັດສີນ ຫຼື ຄຳ​ພິພາກສາ ໃຫ້ຈຳເລີຍ ພົ້ນຂໍ້ກ່າວຫາ;

1. ຄຳຕັດສີນ ຫຼື ຄຳ​ພິພາກສາ ພາກໂທດທັງໝົດ;
2. ຄຳຕັດສີນ ຫຼື ຄຳ​ພິພາກສາ ລົງໂທດຕັດອິດສະລະພາບ ຊຶ່ງໂທດຕັດອິດສະລະພາບທີ່​ສານ​ໄດ້​ລົງ​ໃສ່​ນັ້ນ ເທົ່າກັບເວລາທີ່ຈຳເລີຍ​ ໄດ້ຖືກກັກຂັງພາງຜ່ານມາ;
3. ຄໍາຕັດສີນ ຫຼື ຄໍາພິພາກສາ ທີ່ໃຫ້ປະຕິບັດພາງ ກ່ຽວກັບການໃຊ້ແທນຄ່າເສຍຫາຍທາງແພ່ງ.

**ມາດ​ຕາ 236 ຂັ້ນຕອນການປະຕິບັດ ຄໍາ​ຕົກລົງຂອງສານ**

ພາຍໃນເວລາ ເຈັດວັນ ນັບແຕ່ວັນໄດ້ຮັບຄຳຕັດສີນ ຫຼື ຄຳພິພາກສາຂອງສານ ທີ່ໃຊ້ໄດ້ຢ່າງເດັດຂາດເປັນ ຕົ້ນໄປ ປະທານຄະນະສານ ທີ່ພິຈາລະນາຄະດີເປັນຂັ້ນຕົ້ນ ຕ້ອງອອກຄຳສັ່ງ ໃຫ້ປະຕິບັດຄຳຕັດສີນ ຫຼື ຄຳພິພາກສາ ຂອງສານ ຫຼື ມອບໝາຍໃຫ້ສານອື່ນໃນຂັ້ນດຽວກັນ ອອກຄຳສັ່ງໃຫ້ປະຕິບັດຄຳຕັດສີນ ຫຼື ຄຳພິພາກສາຂອງສານ.

ຄຳສັ່ງໃຫ້ປະຕິບັດຄຳ​ຕັດ​ສີນ​ຂອງສານ ຕ້ອງບອກ ຊື່ ແລະ ນາມສະກຸນ, ຕຳແໜ່ງ ແລະ ໜ້າທີ່ ຂອງຜູ້ອອກຄຳສັ່ງ, ຊື່ອົງການຈັດຕັ້ງປະຕິບັດຄຳ​ຕັດ​ສີນຂອງສານ; ຊື່ ແລະ ນາມສະກຸນ, ວັນເກີດ ແລະ ທີ່ຢູ່ຂອງນັກໂທດ; ຄຳຕັດສີນ ຫຼື ຄຳພິພາກສາ ທີ່ນັກໂທດຕ້ອງໄດ້ປະຕິບັດ.

ສຳເນົາຄຳສັ່ງໃຫ້ປະຕິບັດຄຳຕັດສີນ ແລະ ຄຳຕັດສີນຂອງສານ ຕ້ອງສົ່ງໃຫ້ອົງການຈັດຕັ້ງປະຕິບັດຄຳ​ຕັດ​ສີນຂອງສານ, ນັກໂທດ ແລະ ອົງການໄອຍະການ ໃນຂັ້ນດຽວກັນ ກັບອົງການຈັດຕັ້ງປະຕິບັດຄຳ​ຕັດ​ສີນຂອງສານ.

ໃນກໍລະນີທີ່ ນັກໂທດຖືກປ່ອຍຕົວພາງ, ຄຳສັ່ງໃຫ້ປະຕິບັດຄຳ​ຕັດ​ສີນ ຕ້ອງບອກແຈ້ງວ່າ ໃຫ້ປະຕິບັດພາຍໃນເວລາ ເຈັດວັນ ນັບແຕ່ວັນໄດ້ຮັບຄຳສັ່ງເປັນຕົ້ນໄປ ແລະ ນັກໂທດນັ້ນ ຕ້ອງເຂົ້າສະເໜີຕົວ ຕໍ່ຫ້ອງການຂອງເຈົ້າໜ້າທີ່ຕຳຫຼວດຄຸມຂັງ-ດັດສ້າງ ເພື່ອປະຕິບັດຄຳ​ຕັດ​ສີນຂອງ​ສານ.

ໃນກໍລະນີທີ່ ນັກໂທດ ຊຶ່ງຖືກປ່ອຍຕົວພາງ ຫາກ​ບໍ່​ມາສະ​ເໜີ​ຕົວ ຫຼື ເອົາຕົວຫຼົບໜີ ພາຍຫຼັງສານໄດ້ຕັດສີນລົງໂທດຜູ້ກ່ຽວແລ້ວ, ສານ ຕ້ອງອອກຄຳສັ່ງຈັບຕົວນັກໂທດ ແລ້ວໃຫ້ອົງການສືບສວນ-ສອບສວນຂັ້ນດຽວກັນປະຕິ ບັດ.

**ມາດຕາ 237 ອົງການຈັດ​ຕັ້ງ​ປະ​ຕິ​ບັດຄຳ​ຕົກລົງຂອງ​ສານ**

ອົງການຈັດ​ຕັ້ງ​​ປະ​ຕິ​ບັດຄຳ​ຕົກລົງຂອງສານ ມີ ດັ່ງນີ້:

1. ຄ້າຍ​ດັດ​ສ້າງ ຂອງ​ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ ແຂວງ, ນະຄອນຫຼວງ ​ແລະ ກົມຕຳຫຼວດຄຸມ​ຂັງ​-ດັດສ້າງທີ່​ຂຶ້ນກັບ ກະຊວງປ້ອງກັນຄວາມສະຫງົບ ປະຕິບັດຄຳ​ຕັດ​ສີນຂອງສານ ກ່ຽວກັບໂທດຕັດອິດສະລະພາບ;
2. ​ຫ້ອງການ​ຈັດຕັ້ງປະຕິບັດ​ຄຳ​ຕັດສີນ ຂອງ​ສານທະຫານ ປະຕິບັດຄຳ​ສັ່ງ, ຄຳ​ຊີ້ຂາດ, ຄຳ​ຕັດ​ສີນ ​ແລະ ຄຳ​ພິພາກສາ​ຂອງ​ສານ​ທະຫານ​ ທີ່​ໃຊ້​ໄດ້​ຢ່າງ​ເດັດ​ຂາດ;
3. ອົງການປົກຄອງບ້ານ ປະຕິບັດ​ໜ້າ​ທີ່​ ຕິດຕາມ, ສຶກສາອົບຮົມບຸກຄົນ ຊຶ່ງປະຕິບັດໂທດ​ຈຳກັດທີ່ຢູ່ ​ຫຼື ໂທດທີ່​ພາກ​ໄວ້;
4. ຫ້ອງການ ຈັດຕັ້ງປະຕິບັດ​ຄຳ​ຕັດ​ສີນຂອງ​ສານ​ ຂອງ​ພະ​ແນ​ກຍຸຕິ​ທຳ ແຂວງ, ນະຄອນຫຼວງ ແລະ ໜ່ວຍງານຈັດຕັ້ງປະ​ຕິ​ບັດຄຳ​ຕັດ​ສີນຂອງ​ສານຂອງ​ຫ້ອງ​ການ​ຍຸຕິ​ທຳ ເມືອງ, ​ເທດສະບານ, ນະຄອນ ກ່ຽວ​ກັບ​ການໃຊ້ແທນຄ່າເສຍຫາຍ, ການປັບໃໝ, ການຮິບຊັບ ແລະ ​ໂທດ​ດັດ​ສ້າງ​ໂດຍ​ບໍ່ຕັດ​ອິດ​ສະລະ​ພາບໃນ​ຄະ​ດີ​ອາຍາ.

**ມາດ​ຕາ 238 (ປັບປຸງ) ການ​ປ່ອຍ​ຕົວ​ນັກໂທດ**

ເມື່ອ​ນັກ​ໂທ​ດ​ ​ໄດ້​ປະ​ຕິ​ບັດ​ໂທດ​ຕັດ​ອິດ​ສະ​ລະ​ພາບ​ ຄົບ​ຕາມ​ກຳ​ນົດ​ທີ່ສານຕັດສີນແລ້ວ ເຈົ້າໜ້າທີ່​ຄ້າຍດັດ​ສ້າງ​ຕ້ອງ​ລາຍງານ ໃຫ້ຫົວໜ້າກອງບັນຊາການປ້ອງກັນຄວາມສະຫງົບທ້ອງຖິ່ນທີ່ກ່ຽວຂ້ອງ ຫຼື ຫົວໜ້າກົມຕຳຫຼວດຄຸມຂັງ-ດັດສ້າງ ກ່ຽວກັບການປ່ອຍ​ຕົວ​ນັກໂທດ ພ້ອມ​ທັງ​ລາຍ​ງານ​ໃຫ້ຫົວໜ້າ​ອົງການ​ໄອ​ຍະ​ການ​ຊາບ, ​ຖ້າຜູ້ກ່ຽວ​ ຫາກຍັງ​ບໍ່​ທັນໄດ້​ຖືກ​ປ່ອຍ​ຕົວ​ນັ້ນ ຫົວໜ້າອົງການໄອຍະການ ​ຕ້ອງ​ອອກ​ຄຳ​ສັ່ງ​ປ່ອຍ​ຕົວ ​ໃນ​ທັນ​ໃດ.

ການ​ປ່ອຍ​ຕົວນັກ​ໂທດ​ກ່ອນ​ກຳນົດໂດຍ​ມີເງື່ອນ​ໄຂ ແມ່ນ​ໃຫ້​ປະຕິບັດຕາມປະມວນກົດໝາຍ​ອາຍາ.

ການ​ປ່ອຍ​ຕົວນັກ​ໂທດ ​ດ້ວຍ​ການໃຫ້​ອະ​ໄພ​ຍະ​ໂທດ ຂອງປະທານປະເທດ​ ເນື່ອງໃນ​ວັນ​ສຳຄັນ​ຕ່າງໆຂອງຊາດນັ້ນ ໃຫ້ປະຕິບັດຕາມລະບຽບການ ກ່ຽວກັບການໃຫ້ອະໄພຍະໂທດ.

ການ​ປ່ອຍ​ຕົວນັກ​ໂທດ ດ້ວຍການໃຫ້ນິລະໂທດກຳ​ ໃຫ້​ປະຕິບັດ​ຕາມການປະກາດໃຫ້ນິລະໂທດກໍາ ຂອງປະ ທານປະເທດ ພາຍຫຼັງການຮັບຮອງຂອງສະພາແຫ່ງຊາດ​.

ການປ່ອຍຕົວນັກ​ໂທດ ຕາມກໍລະນີຕ່າງໆທີ່ກ່າວມາເທິງນັ້ນ ຕ້ອງປະຕິບັດໃນທັນໃດ ເຖິງວ່າໂຈດທາງແພ່ງ ຈະຂໍອຸທອນ, ຂໍລົບລ້າງ ຫຼື ນັກ​ໂທດ ຍັງບໍ່ທັນໄດ້ໃຊ້ແທນຄ່າເສຍຫາຍ ຫຼື ​ໂທດປັບໃໝ ກໍຕາມ. ສໍາລັບການໃຊ້ແທນຄ່າເສຍຫາຍ ຫຼື ​ໂທດປັບໃໝນັ້ນ ມອບໃຫ້ຫ້ອງການ ຫຼື ໜ່ວຍງານ ຈັດຕັ້ງປະຕິບັດຄຳຕັດສີນຂອງສານ ​ເປັນ​ຜູ້ປະຕິ ບັດ.

**ມາດຕາ 239 (ປັບປຸງ) ວິ​ທີ​ການ​ຈັດຕັ້ງປະຕິບັດ​ການ​ປ່ອຍ​ຕົວນັກ​ໂທດ**

ການ​ປ່ອຍ​ຕົວນັກ​ໂທດ​ ໃຫ້​ປະຕິບັດ​ ດັ່ງ​ນີ້:

1. ພາຍ​ຫຼັງທີ່ນັກ​ໂທດ ໄດ້ປະຕິບັດໂທດຄົບ​ຕາມ​ກຳນົດ​ທີ່​ສານ​ຕັດ​ສີນ, ໄດ້ຮັບການປ່ອຍຕົວກ່ອນກຳນົດໂດຍມີເງື່ອນໄຂ,​ ໄດ້ຮັບການ​ອະ​ໄພ​ຍະ​ໂທດດ້ວຍການ​ປ່ອຍ​ຕົວ, ໄດ້ຮັບການໃຫ້ນິລະໂທດກໍາ ຫຼື ໄດ້​ຮັບການປ່ອຍ​ຕົວຕາມຄຳສັ່ງ ຂອງ​ຫົວໜ້າອົງການໄອ​ຍະ​ການ​​​ແລ້ວ ຫົວໜ້າ​ຄ້າຍ​ດັດ​ສ້າງ​ ຕ້ອງ​​ກະກຽມ ​ແລະ ນຳ​ເອົາບຸກຄົນ​ທີ່​ຈະ​ຖືກ​ປ່ອຍ​ຕົວ​ນັ້ນ ມາ​ສຶກສາອົບຮົມ ພ້ອມທັງຂຽນໃບ​ປະຕິຍານຕົນ. ໃນ​ເວລາປ່ອຍ​ຕົວ​ນັ້ນ ໃຫ້ເຊີນອົງ​ການ​ປົກຄອງ​ບ້ານ ແລະ ແຈ້ງໃຫ້​ຄອບ​ຄົວ ຫຼື ຍາດພີ່​ນ້ອງ ຂອງ​ຜູ້ກ່ຽວ​ເຂົ້າ​ຮ່ວມນຳ ພ້ອມທັງມອບໃຫ້ອົງການປົກຄອງບ້ານ ສືບຕໍ່ສຶກສາອົບຮົມ;
2. ​ເຈົ້າໜ້າ​ທີ່​ ຜູ້ຮັບ​ຜິດ​ຊອບ​ຮັກສາ​ວັດຖຸ​ສິ່ງ​ຂອງ​ຕິດ​ຕົວ ທີ່ຖືກຕ້ອງຕາມກົດໝາຍ​ຂອງ​​ຜູ້ຖືກປ່ອຍຕົວ​ ຕ້ອງ​ໄດ້​ມອບວັດຖຸ​ສິ່ງ​ຂອງ​ດັ່ງ​ກ່າວ ​ຄື​ນ​ໃຫ້​ຜູ້ກ່ຽວຢ່າງ​ຄົບ​ຖ້ວນ ແລະ​ ຢູ່ໃນສະພາບ​ເດີມ ​ໂດຍ​ໃຫ້​ເຮັດ​ບົດ​ບັນທຶກ​ມອບຮັບ​ຢ່າງ​ຄັກແນ່. ໃນ​ກໍ​ລະ​ນີ ທີ່​ການ​ສົ່ງ​ວັດຖຸ​ສິ່ງ​ຂອງ​ນັ້ນ ຫາກ​ບໍ່​ຄົບ​ຖ້ວນ ແລະ​ ບໍ່​ຢູ່​ໃນ​ສະພາບ​ເດີມ ໂດຍບໍ່ມີເຫດຜົນແລ້ວ ​ເຈົ້າໜ້າທີ່​ຜູ້ຮັກສາ ຕ້ອງມີ​ຄວາມ​ຮັບ​ຜິດ​ຊອບ ຕາມ​ທີ່​ໄດ້​ກຳນົດ​ໄວ້ໃນ​ມາດຕາ 141 ຂອງ​ກົດໝາຍສະ​ບັບນີ້;
3. ໃນການ​ປ່ອຍ​ຕົວ​ນັ້ນ ຫົວໜ້າຄ້າຍ​ດັດສ້າງ​ ຕ້ອງ​ເຮັດບົດບັນທຶກ​ການປ່ອຍຕົວ ຕາມ​ທີ່​ໄດ້​ກຳນົດ​ໄວ້​ໃນກົດໝາຍ ແລະ ​ລະບຽບການ ຂອງຄ້າຍດັດສ້າງ;
4. ໃນກໍລະນີ ນັກ​ໂທດ ທີ່ຖືກປ່ອຍຕົວນັ້ນ ຫາກບໍ່ມີຄອບຄົວ ຫຼື ຍາດພີ່ນ້ອງ ມາຮັບເອົາ ຫຼື ບໍ່ມີເງື່ອນ ໄຂຈະກັບບ້ານດ້ວຍຕົນເອງ​ໄດ້, ຫົວໜ້າ​​ຄ້າຍດັດສ້າງ ຕ້ອງຄິດ​ໄລ່​ຄ່າກິນ ແລະ ຄ່າ​ເດີນ​ທາງ​ ຕາມ​ເງື່ອນ​ໄຂ​ຕົວ​ຈິງ​ພ້ອມ​ທັງ​ເອກະ​ສານ​ຕ່າງໆ ໃຫ້​ຜູ້ກ່ຽວ ​ເພື່ອມອບ​ໃຫ້ອົງ​ການ​ປົກ​ຄອງ​ບ້ານ;
5. ໃນກໍ​ລະ​ນີ ການ​ປ່ອຍຕົວ​ນັກ​ໂທດ ຊຶ່ງ​ເປັນ​ຄົນ​ຕ່າງ​ປະ​ເທດ ທີ່​ຍັງ​ບໍ່​ທັນ​ໄດ້​ໃຊ້​ແທນ​ຄ່າເສ​ຍຫາຍນັ້ນ ກ່ອນຈະອະນຸຍາດໃຫ້​ອອກ​ຈາກ ສປປ ລາວ ຜູ້ກ່ຽວ ຕ້ອງໄດ້​​ໃຊ້​ແທນຄ່າ​ເສຍຫາຍ ຢ່າງ​ຄົບຖ້ວນ ​ຕາມ​ຄຳ​ຕັດ​ສີນຂອງ​ສານ.

**ໝວດທີ 2**

**ການປະຕິບັດໂທດຕັດອິດສະລະພາບ ແລະ ໂທດອື່ນ**

**ມາດຕາ 240 ການປະຕິບັດໂທດຕັດອິດສະລະພາບ**

ນັກ​ໂທດ ທີ່​ຖືກ​ສານ​ຕັດ​ສີນ​ລົງ​ໂທດ​ຕັດ​ອິດ​ສະລະ​ພາບ ນັບທັງຜູ້ຖືກປ່ອຍຕົວພາງ ຫຼື ບໍ່ຖືກກັກຂັງພາງ ກ່ອນນັ້ນ ຕ້ອງ​ໄດ້​ນຳ​ຕົວ ​ມາ​ປະຕິບັ​ດໂທດຕັດ​ອິດ​ສະລະ​ພາບ ຢູ່​ຄ້າຍດັດ​ສ້າງ.

ຫົວໜ້າສະຖານທີ່ກັກຂັງ ຫຼື ຄ້າຍດັດສ້າງ ຕ້ອງແຈ້ງໃຫ້ຄອບຄົວນັກໂທດຊາບ ກ່ຽວ​ກັບສະຖານທີ່ບ່ອນນັກໂທດ ປະຕິບັດໂທດ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບນັກໂທດ ເປັນຕົ້ນໄປ.

ໃນກໍລະນີທີ່ ນັກ​ໂທດ ຫາກ​ຖືກກັກຂັງ ເຈົ້າໜ້າທີ່ສະຖານທີ່ກັກຂັງ ຫຼື ເຈົ້າໜ້າທີ່ຄ້າຍດັດສ້າງ ຕ້ອງອະນຸຍາດໃຫ້ນັກໂທດ ພົບກັບຍາດພີ່ນ້ອງຂອງຜູ້ກ່ຽວ ຕາມຄຳຮ້ອງຂໍກ່ອນຈະນຳຕົວຜູ້ກ່ຽວ ໄປປະຕິບັດໂທດ.

**ມາດຕາ 241 ການ​ໂຈະການປະຕິບັດໂທດຕັດອິດສະລະພາບ**

ຜູ້ຖືກສານ​ຕັດ​ສີນ​ລົງ​ໂທ​ດຕັດ​ອິດ​ສະລະ​ພາບ ​ແຕ່ຍັງ​ບໍ່​ທັນໄດ້​ຖືກ​ກັກ​ຂັງ ມີ​ສິດ​ ຂໍໂຈະການ​ປະຕິບັດ​ໂທດ​ຕັດ​ອິດ​ສະລະ​ພາບນັ້ນ ​ໂດຍ​ໃຫ້​ຜູ້ກ່ຽວສະ​ເໜີ​ ຕໍ່​ຫົວໜ້າກອງບັນຊາ​ການ​ປ້ອງ​ກັນ​ຄວາມ​ສະຫງົບ​​ ແຂວງ, ນະຄອນ ຫຼວງ ​ຫຼື ຫົວໜ້າກົມຕຳຫຼວດຄຸມ​ຂັງ​-ດັດ​ສ້າງ ທີ່​ຂຶ້ນກັບ ກະຊວງປ້ອງກັນຄວາມສະຫງົບ.

ພາຍ​ໃນ​​ເວລາ ​ສິບວັນ ນັບ​ແຕ່​ວັນ​ໄດ້​ຮັບ​ຄຳ​ຮ້ອງຂໍ​ດັ່ງກ່າວ ​ເຈົ້າໜ້າ​ທີ່​ ທີ່​ກ່ຽວຂ້ອງ ຕ້ອງ​ພິຈາລະນາ. ເມື່ອ​ມີ​ສາ​ເຫດ​ໃດ​ໜຶ່ງ ຕາມ​ທີ່​ໄດ້ກຳນົດ​ໄວ້​ໃນ​ມາດຕາ 242 ​ຂອງ​ກົດໝາຍ​ສະບັບ​ນີ້ ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຫຼື ຫົວໜ້າກົມຕຳຫຼວດຄຸມຂັງ-ດັດສ້າງ ຕ້ອງອອກ​ຄຳ​ສັ່ງ​​ໂຈະ​ການ​ປະຕິບັດ​ໂທດ​ຕັດ​ອິດ​ສະລະ​ພາບ​ ແລ້ວ​ສົ່ງ​​ຄຳ​ສັ່ງ​ດັ່ງກ່າວ ​ໃຫ້ຜູ້​ທີ່​ຖືກ​ຕັດ​ສີນ​ລົງ​ໂທດ​ ​ແລະ ລາຍ​ງານໃຫ້​ຫົວໜ້າ​ອົງການ​ໄອ​ຍະ​ການ ເພື່ອ​ຕິດຕາມ​ກວດກາ.

ຖ້າ​ຫາກໝົດ​ກຳນົດ​​ການ​​ໂຈະ​ ​ພາຍໃນເວລາ ສິບວັນ ແລະ ຜູ້ກ່ຽວຍັງ​ບໍ່ໄດ້ໄປສະ​ເໜີ​ຕົວ ​ຕໍ່​ເຈົ້າ​ໜ້າ​ທີ່​ຕຳຫຼວດ ​ເພື່ອ​ປະຕິບັດ​ໂທດ ​ແລະ ບໍ່​ມີ​ເຫດຜົນ​ພຽງພໍ ​ເຈົ້າ​ໜ້າ​ທີ່​ຕຳຫຼວດ ​ຕ້ອງ​ພາ​ຕົວ​ຜູ້ກ່ຽວ​ມາປະຕິບັດ​ໂທດ​ໃນ​ທັນທີ.

**ມາດ​ຕາ 242 ສາ​ເຫດ​ ທີ່ພາໃຫ້​​ໂຈະ ການ​ປະຕິບັດ​ໂທດ​ຕັດ​ອິດ​ສະລະ​ພາບ**

ສາ​ເຫດ​ທີ່ພາໃຫ້​​ໂຈະການ​ປະຕິບັດ​ໂທດ​ຕັດ​ອິດ​ສະລະ​ພາບ ​ມີ ດັ່ງນີ້:

1. ນັກ​ໂທດ​ ທີ່​ເຈັບ​ເປັນ​ຢ່າງໜັກໜ່ວງ ໂດຍມີການຢັ້ງຢືນ ຈາກຄະນະແພດ ພາຍຫຼັງທີ່ໄດ້ຮັບການປິ່ນ ປົວດີແລ້ວ ໃຫ້ນຳມາປະຕິບັດໂທດ;
2. ​ແມ່ຍິງ​ຖືພາ ຫຼື ມີ​ລູກນ້ອຍ ​ທີ່​ມີ​ອາຍຸຕ່ຳ​ກວ່າ ໜຶ່ງປີ ຈົນ​ກວ່າ​ລູກ​ ມີ​ອາຍຸ​ແຕ່ ໜຶ່ງປີ ຂຶ້ນໄປ;
3. ໃນກໍລະນີ ນັກໂທດຖືກລົງໂທດຕັດອິດສະລະພາບ ແຕ່ ສາມປີ ລົງມາ ແລະ ເປັນ​ແຮງ​ງານ​ຕົ້ນຕໍ​ຂອງ​ຄອບຄົວ ຖ້າ​ຫາກນຳ​ໄປ​ປະຕິບັດ​ໂທດ ຈະ​ມີ​ຜົນ​ກະທົບຢ່າງ​ໜັກໜ່ວງ​ຕໍ່​ຄອບຄົວ ຜູ້ກ່ຽວ​ມີ​ສິດ​ ຂໍ​​ໂຈະ​ໄດ້ ໜຶ່ງປີ;
4. ກໍລະນີ ມີ​ຄວາມ​ຈຳ​ເປັນ​ຕ້ອງ​ປະຕິບັດ​ໜ້າ​ທີ່​ທາງ​ລັດຖະການ ໂດຍໄດ້ຮັບການຢັ້ງຢືນ ຈາກອົງການ ຈັດຕັ້ງຂອງຜູ້ກ່ຽວ ຍົກ​ເວັ້ນການກະທຳ​ຜິດ​ ທີ່ເປັນ​ອັນຕະລາຍ​ຮ້າຍ​ແຮງ​ຕໍ່​ສັງຄົມ ​ແລະ ຄວາມ​ໝັ້ນຄົງ​ຂອງ​ຊາດ ຜູ້ ກ່ຽວຈະມີ​ສິດ​ຂໍ​​ໂຈະ​ໄດ້ ໜຶ່ງ​ປີ.

ໄລຍະເວລາ ການໂຈະການປະຕິບັດໂທດຕັດອິດສະລະພາບ ໃນກໍລະນີທີ່ກ່າວມາເທິງນີ້ ຈະບໍ່ນັບເຂົ້າໃນການປະຕິບັດໂທດ.

**ມາດຕາ 243 ການຄຸ້ມຄອງນັກໂທດ ທີ່ຖືກໂຈະການປະຕິບັດໂທດ**

ນັກ​ໂທດ ​ທີ່​ຖືກ​ໂຈະ​ ການ​ປະຕິບັດ​ໂທດ​ຕັດ​ອິດ​ສະລະ​ພາບ​ ມອບ​ໃຫ້​ອົງ​ການ​ປົກຄອງ​ທ້ອງ​ຖິ່ນ, ອົງການ​ຈັດຕັ້ງບ່ອນ​ຜູ້ກ່ຽວ​ອາ​ໄສ​ຢູ່ ຫຼື ບ່ອນ​ເຮັດວຽກ ​ເປັນ​ຜູ້ຄຸ້​ມຄອງ. ຜູ້ກ່ຽວຈະ​ບໍ່​ສາມາດ​ຍົກ​ຍ້າຍ​ໄປ​ບ່ອນ​ອື່ນ ​ໂດຍ​ບໍ່​ໄດ້​ຮັບອະນຸຍາດ ​ຈາກ​ຜູ້​ຄຸ້ມ​ຄອງທີ່​ກ່ຽວຂ້ອງ.

​ໃນ​ໄລຍະ​ເວລາ​ຂອງ​ການ​​ໂຈະ ​ການ​ປະຕິບັດ​​ໂທດ ຖ້າ​ນັກ​ໂທດ​ ຫາກໄດ້​ກະທຳ​ຜິດ​ຮ້າຍ​ແຮງ ຫຼື ມີ​ຂໍ້​ມູນ​ທີ່​ສາມາດ​ເຊື່ອ​ຖື​ໄດ້​ວ່າ ​ຜູ້ກ່ຽວ​ຈະ​ເອົາ​ຕົວ​ຫຼົບໜີ ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນ ຫຼວງ ຫຼື ຫົວໜ້າກົມຕຳຫຼວດ​ຄຸມຂັງ-​ດັດ​ສ້າງ​ ທີ່​ໄດ້​ອອກ​ຄຳ​ສັ່ງ​​ໂຈະການ​ປະ​ຕິບັດໂທດ​ນັ້ນ ຕ້ອງລົບ​ລ້າງຄຳ​ສັ່ງ​ດັ່ງກ່າວ​ ແລ້ວ​ອອກ​ຄຳ​ສັ່ງພາຕົວ​ຜູ້ກ່ຽວ​ ມາ​ປະຕິບັດ​ໂທດ ແລະ ສົ່ງ​ຄຳ​ສັ່ງພາ​ຕົວນັ້ນ ໃຫ້​ຫົວໜ້າ​ອົງການ​ໄອ​ຍະ​ການ ​ເພື່ອຕິດ ຕາມ​ກວດກາ.

**ມາດຕາ 244 ການປະຕິບັດໂທດທີ່ພາກໄວ້, ​ໂທດດັດ​ສ້າງ​ໂດຍ​ບໍ່​ຕັດ​ອິດ​ສະລະ​ພາບ**

ນັກ​ໂທດ ​ທີ່​ຖືກ​ສານ​ຕັດສີນໃຫ້ພາກ​ໂທດ​ ມອບ​ໃຫ້​ອົງ​ການ​ປົກຄອງ​ທ້ອງ​ຖິ່ນ, ອົງການ​ຈັດຕັ້ງບ່ອນຜູ້ກ່ຽວ​ສັງກັດ​ຢູ່ ຫຼື ບ່ອນ​ເຮັດ​ວຽກ ​ເພື່ອ​ຕິດຕາມ​ກວດກາ ​ແລະ ສຶກສາ​ອົບຮົມ.

ການຈັດຕັ້ງປະຕິບັດຄຳຕັດສີນ ກ່ຽວກັບໂທດດັດສ້າງໂດຍບໍ່ຕັດອິດສະລະພາບ ໃຫ້​ປະ​ຕິ​ບັດ​ຕໍ່​ບຸກ​ຄົນ​ທີ່​ມີ​ລາຍ​ໄດ້ ​ເທົ່ານັ້ນ.

ພະນັກງານຈັດຕັ້ງປະຕິບັດຄຳຕັດສີນຂອງສານ ຕ້ອງແຈ້ງຄຳຕັດສີນຂອງສານດັ່ງກ່າວ ໃຫ້ອົງການຈັດຕັ້ງ ຫຼື ບ່ອນຜູ້ຖືກຈັດຕັ້ງປະຕິບັດຄຳຕັດສີນຂອງສານ ພວມເຮັດວຽກຢູ່ ເພື່ອຫັກເອົາເງິນເດືອນ ຫຼື ຄ່າ​ແຮງ​ງານ ​ແລ້ວ​ມອບ​ເຂົ້າ​ເປັນ​ລາຍ​ຮັບຂອງ​ລັດ.

**ມາດຕາ 245 ການປະຕິບັດໂທດຈໍາກັດທີ່ຢູ່**

ນັກ​ໂທດ​ ທີ່​ຖືກ​ສານຕັດສີນລົງ​ໂທດ​ຈຳກັດທີ່ຢູ່​ ​ຈະ​ຖືກ​​ມອບ​ໃຫ້​ອົງ​ການ​ປົກຄອງ​ທ້ອງ​ຖິ່ນ, ອົງການ​ຈັດຕັ້ງບ່ອນຜູ້ກ່ຽວ​ສັງກັດ​ຢູ່ ຫຼື ບ່ອນ​ເຮັດ​ວຽກ​ ເພື່ອ​ປະຕິ​ບັດ​ໂທດ​ຈຳກັດ​ທີ່ຢູ່.

ນັກ​ໂທດ​ ທີ່​ຖືກ​ຈຳກັດ​ທີ່ຢູ່​ ບໍ່​ໃຫ້​ອອກ​ຈາກ​ສະຖານ​ທີ່​​ໃດໜຶ່ງ ຫຼື ບໍ່​ໃຫ້​ເຂົ້າ​ໄປ​ຍັງສະຖານ​ທີ່​​ໃດ​ໜຶ່ງ ທີ່​ໄດ້​ກຳນົດ​ໄວ້​ໃນ​ຄຳ​ຕັດສີນ​ຂອງ​ສານ.

**ມາດຕາ 246 ການປະຕິບັດໂທດປັບໃໝ ​ແລະ ​ການໃຊ້​ແທນ​ຄ່າ​ເສຍ​ຫາຍ**

ໃນ​ການປະຕິບັດ​ຄຳ​ຕັດສີນ​ຄະດີ​ອາ​ຍາ​ ກ່ຽວ​ກັບໂທດ​ປັບ​ໃໝ ​ແລະ ​ການ​ໃຊ້​ແທນ​ຄ່າ​ເສຍ​ຫາຍ ​ໃຫ້​ຫ້ອງ ການ ຫຼື ໜ່ວຍງານຈັດຕັ້ງປະຕິບັດຄຳຕັດສີນຂອງສານ ປະຕິບັດ​ຕາມ​ທີ່​ໄດ້ກຳນົດ​ໄວ້​ໃນ​​ກົດໝາຍ​ວ່າ​ດ້ວຍການຈັດຕັ້ງປະຕິບັດ​ຄຳ​ຕັດສີນ​ຂອງ​ສານ.

**ມາດ​ຕາ 247 ການຈັດຕັ້ງປະຕິບັດ​ໂທດຮິບຊັບ, ໂທດຮິບວັດຖຸ​ສິ່ງ​ຂອງ**

ການ​ຈັດຕັ້ງປະຕິບັດ​ຄຳ​ຕັດ​ສີນ​ຄະດີ​ອາຍາ ກ່ຽວ​ກັບ​ໂທດ​ຮິບ​ຊັບ​ ແລະ ຮິບວັດ​ຖຸ​ສິ່ງ​ຂອງ ​ໃຫ້ຫ້ອງການ ຫຼື ໜ່ວຍງານ ຈັດຕັ້ງປະຕິບັດຄຳຕັດສີນຂອງສານ ດຳ​ເນີນ​ຕາມ​ທີ່​ໄດ້​ກຳນົດ​ໄວ້ໃນ​ຄຳ​ຕັດ​ສີນຂອງ​ສານ ​ເຖິງ​ວ່າ​ຜູ້ຖືກ​ຕັດສີນ​ ຍັງ​ປະຕິບັດ​​ໂທດ​ຢູ່, ໄດ້ຮັບ​ການ​ອະ​ໄພ​ຍະ​ໂທດ ຫຼື ພົ້ນ​ໂທດ​ແລ້ວ​ ກໍ​ຕາມ.

**ໝວດທີ 3**

**ການ​ໂຍກຍ້າຍນັກໂທດ**

**ມາດຕາ 248 ການ​ໂຍກຍ້າຍ​ນັກ​ໂທດ**

ການ​ໂຍກ​ຍ້າຍ​ນັກ​ໂທດ​ ແມ່ນ ການ​ນຳ​ເອົາ​ນັກ​ໂທດ ຈາກ​ຄ້າຍ​ດັດ​ສ້າງ​ໜຶ່ງ ​ໄປ​ຍັງຄ້າຍດັດ​ສ້າງ​ອື່ນ ເພື່ອ​ສືບ​ຕໍ່ປະຕິບັດ​ໂທດ ຕາມ​ຄຳ​ຕັດ​ສີນ​ຂອງ​ສານ.

ເງື່ອນໄຂການໂຍກຍ້າຍນັກໂທດ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 249 ການ​ຍື່ນ​ຄຳ​ຮ້ອງ ຂໍໂຍກ​ຍ້າຍ​ນັກ​ໂທດ​**​​​

ຄຳ​ຮ້ອງຂໍ​ໂຍກ​ຍ້າຍນັກ​ໂທດ ​ໃຫ້​ຍື່ນ​​ຕໍ່​ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ​​ ແຂວງ, ນະຄອນຫຼວງ​ ຫຼື ກົມຕໍາຫຼວດຄຸມ​ຂັງ​-ດັດ​ສ້າງ ເພື່ອນຳ​ສະ​ເໜີ​ຕໍ່ ລັດຖະມົນຕີ​ ​ກະຊວງ​ປ້ອງ​ກັນ​ຄວາມ​ສະຫງົບ ພິຈາລະນາ​ຕົກລົງ ​ແລ້ວ​ລາຍ​ງານ​ໃຫ້ອົງການ​ໄອ​ຍະ​ການ​ປະຊາຊົນ​ສູງ​ສຸດ ​ເພື່ອ​ຕິດຕາມ​ກວດກາ.

**ມາດຕາ 250 ການ​ພິຈາລະນາ​ຄຳ​ຮ້ອງ​ຂໍ​ໂຍກ​ຍ້າຍ​ນັກ​ໂທດ**

ກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຫຼື ກົມຕຳຫຼວດ​ຄຸມ​ຂັງ-ດັດ​ສ້າງ ຕ້ອງ​ພິຈາ ລະນາ​ຄຳ​ຮ້ອງຂໍ​ໂຍກຍ້າຍນັກ​ໂທດ​ ບໍ່ໃຫ້​ເກີນ ຊາວ​ວັນ ແລ້ວສະເໜີ ຕໍ່ກະຊວງປ້ອງ​ກັນ​ຄວາມ​ສະຫງົບ ​ພິຈາລະນາ ພາຍໃນເວລາ ສິບຫ້າວັນ ນັບ​ແຕ່​ວັນ​ໄດ້ຮັບ​ຄຳສະເໜີ ເປັນ​ຕົ້ນ​ໄປ.

​ເມື່ອ​​ກະ​ຊວງ​ປ້ອງ​ກັນ​ຄວາມ​ສະຫງົບ ໄດ້​ຕົກລົງ​ເຫັນ​ດີ​ໃຫ້​ໂຍກ​ຍ້າຍ​ນັກ​ໂທດແລ້ວ ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ ​ແຂວງ, ນະຄອນຫຼວງ ຫຼື ກົມຕຳຫຼວດຄຸມຂັງ-ດັດສ້າງ ບ່ອນ​ນັກ​ໂທດຢູ່ ຕ້ອງ​ໄດ້​ເກັບ​ກຳ​ຊີວະ​ປະ​ຫວັດ, ​ສຸຂະພາບ, ​ການ​ປະຕິບັດ​ໂທດ ​ແລະ​​ ບັນຫາ​ອື່ນ, ພ້ອມກັນນັ້ນ ຕ້ອງໃຫ້ຜູ້ກ່ຽວ ສົ່ງ​ວັດຖຸ​ສິ່ງ​ຂອງທີ່​ເປັນ​ຂອງບຸກຄົນອື່ນ ຫຼື ຂອງລວມໝູ່ ຄືນ. ສຳລັບວັດຖຸສິ່ງຂອງສ່ວນຕົວ ໃຫ້ຜູ້ກ່ຽວເອົາໄປນຳ ແຕ່ຕ້ອງ​ແຈ້ງ​ໃຫ້​ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ​ ​ແຂວງ, ນະຄອນຫຼວງ ຫຼື ກົມຕຳຫຼວດຄຸມຂັງ-ດັດສ້າງ ບ່ອນ​ຈະຮັບ​ເອົາ​ນັກ​ໂທດໄປ​ສືບ​ຕໍ່ປະຕິບັດ​​ໂທດ.

ການ​ໂຍກ​ຍ້າຍ​ນັກ​ໂທດ​ ຕ້ອງ​ຮັບ​ປະກັນ​ຄວາມ​ປອດ​ໄພ ແລະ ​ໃຫ້​ເຖິງ​ຈຸດທີ່ໝາຍ.

ເມື່ອ​​ການ​ໂຍກ​ຍ້າຍ​ນັກ​ໂທດ ໄດ້ປະຕິບັດສຳເລັດແລ້ວ ຕ້ອງລາຍງານ​ໃຫ້​ອົງການ​ໄອ​ຍະການ​​ ​ເພື່ອ​ຕິດຕາມ​ກວດກາ.

ສຳລັບການໂຍກຍ້າຍນັກໂທດ ຢູ່ຄ້າຍດັດສ້າງຂອງທະຫານ ມອບໃຫ້ກະຊວງປ້ອງກັນປະເທດ ເປັນຜູ້ຕົກລົງ.

**ມາດຕາ 251 ຄ່າໃຊ້​ຈ່າຍ​ໃນ​ການ​ໂຍກ​ຍ້າຍ​ນັກ​ໂທດ**

ຄ່າໃຊ້​ຈ່າຍ​ໃນ​ການ​ໂຍກ​ຍ້າຍ​ນັກ​ໂທດ​ ຕ້ອງ​ປະຕິບັດ​ ດັ່ງ​ນີ້:

1. ​​ການ​ໂຍກ​ຍ້າຍ​ນັກ​ໂທດ​ຕາມ​ການ​ຮ້ອງ​ຂໍ ແມ່ນ ຄວາມ​ຮັບຜິດຊອບ​ຂອງ​ຜູ້ຮ້ອງ​ຂໍ;
2. ການ​ໂຍກ​ຍ້າຍ​ນັກ​ໂທດ ໂດຍ​ໜ້າ​ທີ່ ແມ່ນ ຄວາມ​ຮັບຜິດຊອບ​ຂອງ​ອົງການລັດ ທີ່ຕົກລົງໂຍກຍ້າຍ.

**ໝວດທີ 4**

**ການປ່ອຍຕົວກ່ອນກຳນົດ ໂດຍມີເງື່ອນໄຂ**

**ມາດຕາ 252 ການປ່ອຍຕົວກ່ອນ​ກຳນົດ**

ການ​ປ່ອຍ​ຕົວ​ກ່ອນ​ກຳນົດ ​ແມ່ນ ​ການປ່ອຍ​ຕົວ​ນັກ​ໂທດ ຊຶ່ງ​ໄດ້​ປະຕິບັດ​ໂທດສ່ວນໃດ ສ່ວນໜຶ່ງມາແລ້ວ, ມີຄວາມກ້າວໜ້າ, ໄດ້ຝຶກຝົນຫຼໍ່ຫຼອມຕົນເອງ, ເປັນແບບຢ່າງໃນການປະຕິບັດລະບຽບ ຂອງຄ້າຍດັດສ້າງ ແລະ ການອອກແຮງງານ, ໄດ້ມີການປ່ຽນແປງທາງດ້ານທັດສະນະແນວຄິດ ແລະ ໄດ້ມີຄວາມຮູ້ສຶກກິນແໜງ ຕໍ່ການກະທຳທີ່ບໍ່ຖືກຕ້ອງຂອງຕົນໃນໄລຍະຜ່ານມາ.

**ມາດຕາ 253 ການປ່ອຍຕົວກ່ອນ​ກຳນົດໂດຍມີເງື່ອນໄຂ**

ນັກ​ໂທດ ທີ່​ຈະ​ໄດ້​ຮັບ​ການ​ພິຈາລະນາ​ປ່ອຍ​ຕົວ​ກ່ອນ​ກຳນົດ​ ຕ້ອງ​ແມ່ນນັກ​ໂທດ ຕາມທີ່ໄດ້ກຳນົດໄວ້ໃນມາດຕາ 252 ຂອງກົດໝາຍສະບັບນີ້ ແລະ ​ໄດ້​ປະຕິບັດ​ໂທດ​ມາ​ແລ້ວ ​ດັ່ງນີ້:

1. ​ເຄິ່ງໜຶ່ງ ສຳລັບ​ຜູ້​ກະທຳ​ຜິດ​ ທີ່​ມີ​ອາຍຸ​ຕໍ່​າກວ່າ ສິບ​ແປດ​ປີ ​ໃນ​ເວລາ​ກະທຳ​ຜິດ;
2. ​ສອງ​ສ່ວນ​ສາມ ສຳລັບ​ຜູ້ກະທຳ​ຜິດ​ ທີ່​ມີ​ອາຍຸແຕ່ ສິບ​ແປດ​ປີ​ ຂຶ້ນ​ໄປ;
3. ​ສິບ​ຫ້າ​ປີ ສຳລັບ​ຜູ້ກະທຳ​ຜິດ​ ທີ່​ປະຕິບັດໂທດ​ຕັດອິດ​ສະລະ​ພາບ​ຕະຫຼອດ​ຊີວິດ.

ສຳລັບຜູ້ກະທຳ​ຜິດ ​ທີ່​ບໍ່​ເຂັດ​ຫຼາບ ​ແລະ ຜູ້ຖືກ​ລົງ​ໂທດ​ປະຫານ​ຊີວິດ ​ແລ້ວ​ປ່ຽນ​ມາ​ເປັນ​ໂທດ​ຕັດ​ອິດ​ສະລະ​ພາບ​ນັ້ນ ແມ່ນບໍ່​ອະນຸຍາດ​ໃຫ້ປ່ອຍ​ຕົວ​ກ່ອນ​ກຳນົດ​.

**ມາດຕາ 254 ລະບຽບການພິຈາລະນາການປ່ອຍຕົວກ່ອນກຳນົດໂດຍມີເງື່ອນໄຂ**

**​**ການພິຈາລະນາ​ການ​ປ່ອຍ​ຕົວ​ກ່ອນ​ກຳນົດ​ໂດຍ​ມີ​ເງື່ອນ​ໄຂ ຕ້ອງ​ບົນ​ພື້ນຖານ​ການ​ຮ້ອງ​ຂໍ ຂອງ​ນັກ​ໂທດ ຫຼື ຕາມ​ການສະ​ເໜີ ​ຂອງ​ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຫຼື ຫົວໜ້າກົມຕຳຫຼວດ​ຄຸມຂັງ-ດັດ​ສ້າງ.

ຄຳ​ຮ້ອງຂໍຂອງ​ນັກ​ໂທດ ຫຼື ຄຳສະ​ເໜີ​ຂອງ​ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນ ຫຼວງ ຫຼື ຫົວໜ້າກົມຕຳຫຼວດ​ຄຸມຂັງ-ດັດ​ສ້າງ ຕ້ອງ​ສົ່ງ​ໃຫ້​ຫົວໜ້າ​ອົງການ​ໄອ​ຍະ​ການແຂວງ, ນະຄອນຫຼວງ ​ເພື່ອ​ຖະ​ແຫຼ​ງຕໍ່ສານ​ປະຊາຊົນ​ແຂວງ, ນະຄອນຫຼວງ ​ບ່ອນ​ນັກ​ໂທດ​ທີ່​ກ່ຽວຂ້ອງປະຕິບັດ​ໂທດ.

ຫົວໜ້າອົງການ​ໄອ​ຍະ​ການ ຕ້ອງ​ຄົ້ນຄວ້າ ​ແລະ ອອກຄຳຖະ​ແຫຼ​ງ​ ​ພາຍ​ໃນ​ເວລາ ສິບຫ້າວັນ ນັບ​ແຕ່​ວັນ​ໄດ້​ຮັບ​​ຄຳ​ຮ້ອງ​ຂໍ ຫຼື ຄຳສະ​ເໜີ​ຂອງ​ຫົວໜ້າກອງບັນຊາການປ້ອງກັນຄວາມສະຫງົບ ແຂວງ, ນະຄອນຫຼວງ ຫຼື ຫົວໜ້າກົມຕຳຫຼວດ​ຄຸມຂັງ-ດັດ​ສ້າງ. ຈາກນັ້ນ ຫົວໜ້າອົງການ​ໄອ​ຍະ​ການ ຈຶ່ງສະເໜີຕໍ່ສານ​ ເພື່ອ​ພິຈາລະນາ​ຕັດ​ສີນ​ ພາຍ​ໃນເວລາ​ ສິບ​​ວັນ ນັບ​ແຕ່ວັນ​ໄດ້​ຮັບຄຳ​ຖະ​ແຫຼ​ງຂອງ​ຫົວໜ້າ​ອົງການ​ໄອ​ຍະ​ການ ​ເປັນຕົ້ນ​ໄປ.

ສານປະຊາຊົນ​ ​ແຂວງ, ນະຄອນຫຼວງ ຫຼື ສານ​ທະຫານ ບ່ອນ​ປະຕິບັດ​ໂທດ ​ເປັນ​ຜູ້​ພິຈາລະນາການ​ປ່ອຍ​ຕົວ​ກ່ອນ​ກຳນົດໂດຍ​ມີ​ເງື່ອນ​ໄຂ ​ແລະ ວາງ​ເງື່ອນ​ໄຂໃຫ້​ຜູ້ໄດ້ຮັບການ​ປ່ອຍ​ຕົວປະຕິບັດ. ຖ້າວ່າ​ພາຍ​ໃນ​ເວລາ ຫ້າ​ປີ ຜູ້ຖືກ​ປ່ອຍ​ຕົວ​ກ່ອນ​ກຳ​ນົດ ຫາກ​ໄດ້​ປະຕິບັດ​ຖືກຕ້ອງ​ຕາມ​​ເງື່ອນ​ໄຂ ​ແລະ ບໍ່​ໄດ້​ກະທຳ​ຜິດ​ໃໝ່, ​ໂທດທີ່​ເຫຼືອ​ນັ້ນ ກໍ​ຈະ​ຕົກ​ໄປ. ​ໃນ​ກໍລະນີ​ ທີ່​ບໍ່​ໄດ້ປະຕິບັດ​ຕາມ​ເງື່ອນ​ໄຂ​ພາຍ​ໃນເວລາ​ດັ່ງກ່າວ ຜູ້ຖືກ​ປ່ອຍ​ຕົວ​ກ່ອນ​ກຳ​ນົດ ຈະ​ໄດ້​ປະຕິບັດ​ໂທດ​ທີ່​ຍັງ​ເຫຼືອ, ​ໃນ​ກໍລະນີ​ທີ່​ໄດ້​ກະທຳ​ຜິດ​ໃໝ່​ພາຍ​ໃນ​ເວລາ​ດັ່ງກ່າວ, ຜູ້ຖືກ​ປ່ອຍ​ຕົວ​ກ່ອນ​ກຳນົດ​ ຈະຕ້ອງ​ປະຕິບັດ​ໂທດ​ໃໝ່​ ລວມທັງ​ໂທດ​ເກົ່າ​ທີ່​ຍັງ​ເຫຼືອອີກ​ດ້ວຍ​.

**ໝວດທີ 5**

**ການປະຕິບັດໂທດປະຫານຊີວິດ**

**ມາດຕາ 255 ລະບຽບການຈັດຕັ້ງ​ປະຕິບັດ​ໂທດ​ປະ​ຫານຊີ​ວິດ**

ພາຍຫຼັງຄຳຕັດສີນ ຫຼື ຄຳພິພາກສາ ປະຫານຊີວິດໃຊ້ໄດ້ຢ່າງເດັດຂາດແລ້ວ ສານນັ້ນ ຕ້ອງສົ່ງຄຳຕັດສີນ ຫຼື ຄຳພິພາກສາດັ່ງກ່າວ ພ້ອມດ້ວຍສຳນວນຄະດີ ໃຫ້ປະທານສານປະຊາຊົນສູງສຸດ ແລະ ໃຫ້ຫົວໜ້າອົງການໄອຍະການປະຊາຊົນສູງສຸດ ໃນທັນໃດ.

ພາຍ​ໃນເວລາ ຫົກ​ສິບ​ວັນ ນັບແຕ່ວັນໄດ້ຮັບສຳນວນ​ຄະດີ​, ​ຄຳ​ຕັດ​ສີນ​ ຫຼື ຄໍາພິພາກສາ ປະທານສານ​ປະຊາ ຊົນ​ສູງ​ສຸດ ພ້ອມດ້ວຍ ຫົວໜ້າອົງການໄອຍະການປະຊາຊົນສູງສຸດ ຕ້ອງ​​ກວດກາ​ສຳນວນ​ຄະດີຮ່ວມກັນ ກ່ຽວກັບຄວາມຖືກຕ້ອງ ຂອງຄຳຕັດສີນ ຫຼື ຄຳພິພາກສາ ປະຫານຊີວິດ ຕາມເຫດການຕົວຈິງຂອງຄະດີ ແລະ ທາງດ້ານກົດ ໝາຍ. ຖ້າຫາກເຫັນວ່າຖືກຕ້ອງແລ້ວ ປະທານສານປະຊາຊົນສູງສຸດ ກໍຈະອອກຄຳຊີ້ຂາດ ຢັ້ງຢືນຄວາມຖືກຕ້ອງຂອງຄຳຕັດສີນ ຫຼື ຄຳພິພາກສາ ປະຫານຊີວິດນັ້ນ. ໃນກໍລະນີທີ່ເຫັນວ່າບໍ່ຖືກຕ້ອງ ຫົວໜ້າອົງການໄອຍະການປະຊາຊົນສູງສຸດ ກໍຈະສະເໜີຄັດຄ້ານຄຳຕັດສີນ ຫຼື ຄຳພິພາກສາປະຫານຊີວິດນັ້ນ ຕາມລະບຽບການຮື້ຟື້ນຄະດີ.

ຄຳຕັດສີນ ຫຼື ຄຳພິພາກສາ ປະຫານຊີວິດ ຈະຖືກນຳໄປຈັດຕັ້ງປະຕິບັດ​ໄດ້ ​ກໍ​ຕໍ່​ເມື່ອມີຄຳ​ຊີ້ຂາດ​ ຂອງ​ປະ ທານ​ສານ​ປະຊາຊົນ​ສູງ​ສຸດ ຫຼື ບໍ່ຖືກສະເໜີຄັດຄ້ານ ຈາກຫົວໜ້າອົງການໄອຍະການປະຊາຊົນສູງສຸດ ​ແລະ ບໍ່​ມີ​ການ​ໃຫ້​ອະ​ໄພ​ຍະ​ໂທດ ຂອງ​ປະທານ​ປະ​ເທດ.

ນັກໂທດ ທີ່ຖືກສານຕັດສີນປະຫານຊີວິດ ມີສິດ ຂໍອະໄພຍະໂທດຕໍ່ປະທານປະເທດ ພາຍໃນເວລາ ສາມສິບວັນ ນັບແຕ່ວັນໄດ້ຮັບຊາບ ຄຳຊີ້ຂາດຂອງ​ປະທານ​ສານ​ປະຊາຊົນ​ສູງ​ສຸດ ທີ່ຢັ້ງຢືນເອົາຄຳຕັດສີນ ຫຼື ຄຳພິພາກສາ ປະ ຫານຊີວິດ ເປັນຕົ້ນໄປ.

ການຈັດຕັ້ງປະຕິບັດໂທດປະຫານຊີວິດ ຈະດຳເນີນໄດ້ພາຍຫຼັງ ໜຶ່ງປີ ນັບແຕ່ວັນ ປະທານປະເທດ ອອກຄຳຕົກລົງບໍ່ໃຫ້ອະໄພຍະໂທດ ຫຼື ນັບແຕ່ວັນ ສານປະຊາຊົນສູງສຸດ ອອກຄຳຊີ້ຂາດເປັນຕົ້ນໄປ ໃນກໍລະນີທີ່ບໍ່ມີການຂໍອະໄພຍະໂທດ.

**ມາດຕາ 256 ການປະຕິບັດຄໍາຕັດສີນປະຫານຊີວິດ**

ພາຍຫຼັງໝົດກຳນົດ ໜຶ່ງປີ ຕາມທີ່ໄດ້ກຳນົດໄວ້ໃນມາດຕາ 255 ຂອງກົດໝາຍສະບັບນີ້ ປະທານສານ ບ່ອນພິຈາລະນາຄະດີເປັນຂັ້ນຕົ້ນ ຕ້ອງອອກຄຳສັ່ງໃຫ້ປະຕິບັດຄຳຕັດສີນປະຫານຊີວິດ.

ຄະນະກຳມະການຈັດຕັ້ງປະຕິບັດຄຳຕັດສີນຂອງສານ ໄດ້ກຳນົດໄວ້ໃນລະບຽບການຕ່າງຫາກ.

ຄະນະກຳມະການຈັດຕັ້ງປະຕິບັດຄຳຕັດສີນຂອງສານ ຕ້ອງກວດກາຊີວະປະຫວັດ, ບັດປະຈຳຕົວ ຫຼື ສຳ ມະໂນຄົວ ຂອງ​ນັກ​ໂທດ ເພື່ອຄວາມໝັ້ນໃຈວ່າແມ່ນນັກໂທດ ທີ່ຖືກຕັດສີນລົງໂທດປະຫານຊີວິດແທ້ ຕາມຄຳຕັດສີນຂອງສານ.

ໃນກໍລະນີທີ່ ນັກໂທດແມ່ນ ແມ່ຍິງ ກ່ອນອອກຄຳສັ່ງໃຫ້ຈັດຕັ້ງປະຕິບັດຄຳຕັດສີນຂອງສານ ປະທານສານ ບ່ອນພິຈາລະນາຕັດສີນຄະດີເປັນຂັ້ນຕົ້ນ ຕ້ອງກວດກາວ່ານັກໂທດດັ່ງກ່າວ ມີສາເຫດ ແລະ ເງື່ອນໄຂທີ່ບໍ່ໃຫ້ປະຕິບັດຄຳຕັດສີນປະຫານຊີວິດ ຕາມທີ່ໄດ້ກຳນົດໄວ້ໃນປະມວນກົດໝາຍອາຍາ ເຊັ່ນ ແມ່ຍິງຖືພາ ຫຼື ມີລູກອາຍຸຕ່ຳກວ່າ ໜຶ່ງປີ. ໃນກໍລະນີ ທີ່ມີພື້ນຖານບໍ່ໃຫ້ປະຕິບັດໂທດປະຫານຊີວິດ ປະທານສານ ຕ້ອງ​ອອກ​ຄຳ​ສັ່ງເລື່ອນການ​ປະຕິບັດ​ໂທດປະຫານຊີວິດ.

ກ່ອນປະຫານຊີວິດ ຄະນະກຳມະການຈັດຕັ້ງປະຕິບັດຄຳຕັດສີນຂອງສານ ຕ້ອງອ່ານ ຫຼື ໃຫ້​ຜູ້ກ່ຽວ​ອ່ານເອງ ຄຳສັ່ງໃຫ້ປະຕິບັດຄຳຕັດສີນປະຫານຊີວິດ, ຄຳຊີ້ຂາດຂອງປະທານສານປະຊາຊົນສູງສຸດ ​ແລະ ລັດຖະດຳລັດຂອງ​ປະ ທານ​ປະ​ເທດ ກ່ຽວກັບ​ການບໍ່ໃຫ້ອະໄພຍະໂທດ ໃນກໍລະນີທີ່ມີ​ການຂໍອະໄພຍະໂທດ. ການປະຕິບັດໂທດປະຫານຊີ ວິດ ໃຫ້ດຳເນີນດ້ວຍວິທີການ ຕາມທີ່ໄດ້ກຳນົດໄວ້ໃນປະມວນກົດໝາຍອາຍາ.

ການປະຕິບັດໂທດປະຫານຊີວິດ ຕ້ອງເຮັດບົດບັນທຶກ ຊຶ່ງໃນນັ້ນຕ້ອງບອກວ່າ​ເອກະສານທີ່ກ່າວມາໃນວັກ ສີ່ ​ຂອງມາດຕານີ້ ໄດ້ອ່ານໃຫ້ຜູ້ກ່ຽວຟັງ ຫຼື ຜູ້​ກ່ຽວໄດ້​ອ່ານເອງແລ້ວ. ນອກນັ້ນ ໃນບົດບັນທຶກ ຍັງບົ່ງບອກຄຳ​ເວົ້າສຸດທ້າຍ, ຈົດໝາຍ ແລະ ວັດຖຸສິ່ງຂອງ ທີ່ຜູ້ຖືກສານຕັດສີນປະຫານຊີວິດ ມອບໃຫ້ຜົວ ຫຼື ເມຍ ຫຼື ຍາດພີ່ນ້ອງ ຂອງຜູ້ ກ່ຽວ.

ໃນກໍລະນີຈຳເປັນພິເສດ ຄະນະກຳມະການຈັດຕັ້ງປະຕິບັດຄຳຕັດສີນຂອງສານ ຕ້ອງເລື່ອນການປະຕິບັດຄຳຕັດສີນ ແລະ ລາຍງານຕໍ່ປະທານສານ ບ່ອນໄດ້ຕັດສີນຄະດີ ເປັນຂັ້ນຕົ້ນ ເພື່ອລາຍງານຕໍ່ປະທານສານປະຊາຊົນສູງສຸດ.

**ໝວດທີ 6**

**ການຕິດຕາມ ກວດກາ**

**ຂອງອົງການໄອຍະການ ກ່ຽວກັບການ​ປະຕິບັດ​ຄຳ​ຕັດ​ສີນ​ຂອງ​ສານ**

**ມາດຕາ 257 ສິດ ແລະ ໜ້າທີ່ ຂອງອົງການໄອຍະການ ໃນການຕິດຕາມ ກວດກາ ສະຖານທີ່ປະຕິບັດໂທດ**

ໃນ​ການ​ຕິດຕາມ ​ກວດກາ​ການ​ປະຕິບັດ​ກົດ​ໝາຍ ຢູ່​ຄ້າຍຄຸມຂັງ-ດັດ​ສ້າງ ​ໃນ​ຂອບ​ເຂດຄວາມຮັບຜິດຊອບ​ຂອງ​ຕົນ ອົງການໄອ​ຍະ​ການ​ ມີ​ ສິດ ​ແລະ ໜ້າ​ທີ່ ດັ່ງນີ້:

1. ຊອກ​ຮູ້ວ່າ ການ​​​ໂຍກຍ້າຍ, ການ​ອອກ​ໄປ​ປິ່ນປົວ ​ແລະ ການ​ປ່ອຍ​ຕົວນັກ​ໂທດໄດ້ ປະຕິບັດຖືກຕ້ອງຕາມລະບຽບ, ​ກົດໝາຍ ຫຼື ບໍ່,​ ຖ້າເຫັນວ່າບໍ່ຖືກຕ້ອງ ກໍອອກມາດຕະການ ​ເພື່ອແກ້ໄຂໃຫ້ທັນການ;
2. ລົງ​ກວດກາຄ້າຍ​ຄຸມຂັງ-ດັດ​ສ້າງ ​ແລະ ສະຖານ​ທີ່​ປະຕິ​ບັດມາດ​ຕະການ​​ອື່ນຂອງ​ສານ ຢ່າງ​ເປັນ​ລະບົບ ຫຼື ໃນ​ເວລາ​ໃດ​ກໍ​ໄດ້​ ຕາມ​ທີ່​ກົດໝາຍ​ໄດ້​ກຳນົດ​ໄວ້;
3. ກວດກາ​ເອກະສານ ກ່ຽວ​ກັບ​ການ​ປ່ອຍ​ຕົວ, ການ​ດັດ​ສ້າງ ​ແລະ ການນຳໃຊ້​ມາດ​ຕະການ​​ອື່ນຂອງ​ສານ;
4. ກວດກາ​ການ​ຄຸ້ມ​ຄອງ ຜູ້ຖືກ​ດັດ​ສ້າງ ແລະ ການນຳໃຊ້​ມາດ​ຕະການ​ອື່ນ​ຂອງ​ສານ ພ້ອມ​ທັງສອບ​ຖາມ​ບຸກຄົນ​ດັ່ງກ່າວ;
5. ກວດກາ​ການ​ກະທຳ ຂອງ​ເຈົ້າໜ້າ​ທີ່ ຕໍ່​ບຸກຄົນ​ທີ່​ຖືກ​ດັດ​ສ້າງ ​ແລະ ການນຳໃຊ້ມາດ​ຕະການ​ອື່ນຂອງ​ສານ. ໃນ​ກໍລະນີ ​ທີ່ພົບ​ເຫັນ​ການ​ກະທຳຂອງ​ເຈົ້າໜ້າ​ທີ່ ​ເປັນ​ການລະ​ເມີດ​ລະບຽບ, ​ກົດໝາຍ ຕ້ອງ​ຕັກ​ເຕືອນ. ຖ້າຫາກ​ເປັນການ​ກະທຳຜິດ​ທາງ​ອາຍາ ກໍຕ້ອງ​ດຳ​ເນີນ​ຄະດີ​ຕາມ​ກົດໝາຍ;
6. ສັ່ງ​ໃຫ້​ປ່ອຍ​ຕົວ​​ໃນ​ທັນ​ໃດ ບຸກຄົນ​ທີ່​ຖືກ​ດັດ​ສ້າງ ຫຼື ຖືກປະຕິບັດ​ມາດ​ຕະການ​​ອື່ນຂອງ​ສານ ​ທີ່​ບໍ່​ຖືກ ຕ້ອງຕາມ​ກົດໝາຍ;
7. ​ເຂົ້າຮ່ວມ​, ຄົ້ນຄວ້າ, ພິຈາລະນາ, ຄັດ​ເລືອກ, ຈັດ​ແບ່ງ​ປະ​ເພດ​ ​ແລະ ​ເຮັດ​ບັນຊີ​ນັກ​ໂທດທີ່​ມີ​ເງື່ອນ​ໄຂ​ ໄດ້​ຮັບ​ການ​ອະ​ໄພ​ຍະ​ໂທດ ​ແລະ ກວດກາ​ການຈັດຕັ້ງ​ປະຕິບັດການ​ໃຫ້​ອະ​ໄພ​ຍະ​ໂທດ ຕາມລັດຖະດຳລັດຂອງປະ ທານ​ປະ​ເທດ;
8. ກວດບັນຊີ​ລາຍ​ຊື່ ຜູ້ຖືກ​ດັດ​ສ້າງ ຫຼື ນັກ​ໂທດ ​​​ໃນ​ຄ້າຍ​ດັດສ້າງ, ຜູ້ທີ່​​ໄດ້​ຮັບອະນຸຍາດ ໄປ​ປິ່ນປົວ ​ຫຼື ​ນັກ​ໂທດ ທີ່​​ໄດ້​ຮັບອະນຸຍາດ​ໃຫ້ໂຍກຍ້າຍ;
9. ກວດກາ​ຄຳ​ສັ່ງ ​ແລະ ລະບຽບ​ການ​ຕ່າງໆ ຂອງ​ຄະນະ​ຮັບຜິດຊອບຄ້າຍຄຸມຂັງ-​ດັດ​ສ້າງ ​ເພື່ອ​ໃຫ້​ສອດ ຄ່ອງ​ກັບ​ກົດໝາຍ ​ແລະ ​ໃຫ້​ຄະນະ​ຮັບຜິດຊອບ​ດັ່ງກ່າວ ອະທິບາຍ​ເຫດຜົນ​ຂອງ​ການລະ​ເມີດ​ກົດໝາຍ. ຄະນະ​ຮັບ ຜິດຊອບ​ຄ້າຍຄຸມຂັງ-​ດັດສ້າງ ຕ້ອງປະຕິບັດ​ຕາມຄຳ​ສັ່ງ ຂອງຫົວໜ້າອົງການ​ໄອ​ຍະ​ການ​ ກ່ຽວ​ກັບ​ການ​ເຄົາລົບ​ລະ ບຽບ​ການຄຸມຂັງ-ດັດສ້າງ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ;
10. ​ນໍາໃຊ້ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​ໄດ້​ກຳນົດ​ໄວ້ໃນກົດໝາຍ​.

**ມາດຕາ 258 ສິດ ແລະ ໜ້າທີ່ ຂອງອົງການໄອຍະການ ໃນການຕິດຕາມກວດກາການປະຕິບັດຄຳຕັດສີນຂອງສານ**

ໃນ​ການ​ຕິດຕາມ​ກວດກາ​ ການ​ປະຕິບັດ​ຄຳ​ຕັດ​ສີນ​ຂອງ​ສານ ​ໃນ​ຂອບ​ເຂດ​ຄວາມ​ຮັບຜິດຊອບຂອງ​ຕົນ ອົງ ການໄອ​ຍະ​ການ​ ມີ​ ສິດ ​ແລະ ໜ້າ​ທີ່ ດັ່ງນີ້:

1. ສະ​ເໜີ​ໃຫ້​ ພະນັກງານ​ປະຕິບັດ​ຄຳ​ຕັດ​ສີນ​ຂອງ​ສານ:

* ລາຍ​ງານ​ສະພາບ​ການ​ປະຕິບັດ​ ຄໍາຕົກລົງ​ຂອງ​ສານ;
* ປະຕິບັດຄຳຕົກລົງຂອງ​ສານ ທີ່​ໃຊ້​ໄດ້​ຢ່າງ​ເດັດຂາດ​​ແລ້ວ ຊຶ່ງ​ຍັງ​ບໍ່​ທັນ​ໄດ້​ຮັບການ​ປະຕິບັດ;

1. ກວດກາ​ຄວາມ​ຖືກຕ້ອງ ​ຂອງ​ການຈັດຕັ້ງປະຕິບັດ​ຄຳ​ຕັດ​ສີນ​ຂອງ​ສານ ເປັນຕົ້ນ ການ​ປະຕິບັດ​ກົດ ໝາຍ, ການໃຊ້​ແທນຄ່າ​ເສຍ​ຫາຍ, ການ​ເກັບ ​ແລະ ການ​ມອບ ​ຄ່າ​ທຳນຽມ​ສານ, ຄ່າ​ອາກອນຂອງ​ລັດ ແລະ ຄ່າ​ປັບໃໝ​ເຂົ້າງົບປະມານ, ການ​ຮິບ​ຊັບ​ ​ແລະ ການຮິບ​ວັດຖຸ​ສິ່ງ​ຂອງ ເຂົ້າ​ເປັນ​ຂອງ​ລັດ, ການ​ປະຕິບັດ​ໂທດ​ທາງ​ອາຍາ;
2. ສະ​ເໜີ ປ່ຽນ​ແປງ, ລົບ​ລ້າງ ຫຼື ໂຈະ​ ການ​ປະຕິບັດ​ທີ່​ບໍ່​ຖືກຕ້ອງ​ ຕາມ​ຄຳ​ຕົກລົງ​ຂອງ​ສານ.

ພະນັກງານຈັດຕັ້ງ​ປະຕິບັດ​ຄຳ​ຕັດ​ສີນ​ຂອງ​ສານ ຕ້ອງ​ຈັດຕັ້ງປະຕິບັດ​ທຸກ​ຄຳສະ​ເໜີ ຂອງອົງການ​ໄອ​ຍະການ​ ພາຍ​ໃນເວລາ​ ສາມ​ສິບ​ວັນ ນັບ​ແຕ່​ວັນ​ໄດ້​ຮັບ​ຄຳ​ສະ​ເໜີ ເປັນ​ຕົ້ນ​ໄປ.

**ພາກທີ XII**

**ການ​ຮື້​ຟື້ນ​ຄະ​ດີ**

**ມາດ​ຕາ 259 ການ​ຮັບ​ເອົາ​ຄະ​ດີ​ທີ່​ຖືກ​ຮື້​ຟື້ນ​ມາ​ພິ​ຈາ​ລະ​ນາ​​**

ຄຳຕັດສີນ ຫຼື ຄຳ​ພິ​ພາກ​ສາຂອງສານ ທີ່​ໃຊ້​ໄດ້​ຢ່າງ​ເດັດ​ຂາດ​ແລ້ວ​ນັ້ນ ສາມາດຮື້​ຟື້ນ​ໄດ້.

ມີແຕ່ສານປະຊາຊົນສູງສຸດເທົ່ານັ້ນ ຈຶ່ງມີສິດອຳນາດ ໃນການພິຈາລະນາຄະດີ ເປັນຂັ້ນຮື້ຟື້ນ.

ສານ​ປະຊາຊົນສູງສຸດ ຈະ​ຮັບ​ເອົາ​ຄະ​ດີ​ມາພິຈາລະນາເປັນຂັ້ນ​​ຮື້​ຟື້ນ​ໄດ້ ກໍຕໍ່ເມື່ອ ​ມີ​ຄຳ​ສະ​ເໜີ​​ຮື້ຟື້ນ ຂອງ​ຫົວໜ້າອົງການໄອ​ຍະ​ການ​ປະ​ຊາ​ຊົນສູງ​ສຸດ ບົນ​ພື້ນຖານ​ຂໍ້ມູນ ຫຼື ຫຼັກ​ຖານ​ໃໝ່ ເທົ່ານັ້ນ.

ການຮື້ຟື້ນຄະດີ ແມ່ນ ດຳເນີນຕາມຄຳຮ້ອງຂໍຂອງຄູ່ຄວາມ ຫຼື ໂດຍໜ້າທີ່ ຂອງຫົວໜ້າອົງການໄອຍະການປະຊາຊົນສູງສຸດ. ການຮື້ຟື້ນຄະດີໂດຍໜ້າທີ່ ຂອງຫົວໜ້າອົງການໄອຍະການປະຊາຊົນສູງສຸດ ແມ່ນ ເພື່ອຄວາມຖືກ ຕ້ອງຕາມກົດໝາຍ.

**ມາດຕາ 260 ສາ​ເຫດ​ທີ່​ພາ​ໃຫ້​ມີ​ການ​ຮື້​ຟື້ນ​ຄະ​ດີ**

ສາ​ເຫດ​ທີ່ພາ​ໃຫ້​ມີ​ການ​ຮື້​ຟື້ນ​ຄະ​ດີ ໃນ​ກໍ​ລະ​ນີ​ທີ່ໄດ້​ພົບ​ເຫັນ​ຂໍ້ມູນ ຫຼື ຫຼັກ​ຖານ​ໃໝ່​ ມີ ດັ່ງນີ້ີ:

1. ​ພະ​ຍານ​ໃນ​ຄະ​ດີ​ ໄດ້​ໃຫ້​ການ​ເທັດ, ຜູ້ຊ່ຽວ​ຊານ ຫຼື ຜູ້ຊຳນານ​ງານ ​ໄດ້​ໃຫ້​ຄຳ​ເຫັນ​ເທັດ, ມີການ​ແປ​ພາ​ສາ​ເທັດ ຫຼື ການ​ໃຊ້​ຫຼັກ​ຖານ​ປອມ ຊຶ່ງ​ພາ​ໃຫ້​ການ​ຕັດ​ສີນ​ຄະ​ດີ​ ມີຄວາມຜິດ​ພາດ;
2. ຜູ້ພິ​ພາກ​ສາ, ຫົວໜ້າອົງການໄອ​ຍະ​ການ, ພະ​ນັກ​ງານໄອຍະການ ຫຼື ຫົວໜ້າ​ອົງການ​ສືບສວນ-ສອບ​ສວນ, ເຈົ້າໜ້າທີ່​ສືບ​ສວນ-ສອບ​ສວນ ​ໄດ້​ສະຫຼຸບ​ຄະດີ​ບໍ່​ຖືກຕ້ອງ ຫຼື ໄດ້​ເຂົ້າຂ້າງ ​ອອກ​ຂາ ຊຶ່ງ​ພາ​ໃຫ້​ການ​ຕັດ​ສີນ​ຄະ​ດີ​ ມີຄວາມ​ຜິດ​ພາດ;
3. ເຫດ​ການ​ອື່ນ ທີ່​ຊີ້​ບອກ​ເຖິງຄວາມ​ບໍ​ລິ​ສຸດ​ຂອງ​ຜູ້ຖືກ​ຕັດ​ສີນ ຊຶ່ງ​ສານ​ບໍ່​ໄດ້​ຮູ້​ໃນ​ເວ​ລາ ລົງ​ຄຳ​ຕັດ​ສີນ ຫຼື ຄຳ​ພິພາກສານັ້ນ;
4. ລະບຽບ​ການ​ດຳ​ເນີນ​ຄະດີ​ອາຍາຖືກລະເມີດ ຫຼື ການ​ນຳ​ໃຊ້​ກົດໝາຍ​​ບໍ່​ຖືກຕ້ອງ.

**ມາດ​ຕາ 261 ກຳ​ນົດ​ເວ​ລາ​ຮື້​ຟື້ນ​ຄະ​ດີ**

ການ​ຮື້ຟື້ນ​ຄະ​ດີ ໃນ​ກໍ​ລະ​ນີ​ທີ່​ໄດ້​ພົບເຫັນຂໍ້ມູນ ຫຼື ຫຼັກ​ຖານ​ໃໝ່ ຊຶ່ງ​ມີ​ຈຸດ​ປະ​ສົງ​ເຮັດ​ໃຫ້​ຄວາມ​ຮັບ​ຜິດ​ຊອບ​ທາງ​ອາ​ຍາ​ ຂອງຜູ້ຖືກຕັດສີນໜັກ​ຂຶ້ນ​ນັ້ນ ​ຈະ​ດຳ​ເນີນ​ໄດ້​ແຕ່ ພາຍ​ໃນ​ເວລາ ​ໜຶ່ງ​ປີ​ ເທົ່າ​ນັ້ນ​ ນັບ​ແຕ່​ວັນຄຳຕັດສີນຂອງສານໃຊ້ໄດ້ຢ່າງເດັດຂາດ ເປັນຕົ້ນໄປ. ສ່ວນການຮື້​ຟື້ນ​ຄະ​ດີ ເພື່ອ​ເຮັດ​ໃຫ້​ຄວາມ​ຮັບ​ຜິດ​ຊອບ​ທາງ​ອາ​ຍາ ຂອງ​ຜູ້ຖືກ​ຕັດ​ສີນ​ເບົາ​ລົງ ຫຼື ຕົກ​ໄປ​ນັ້ນ ຈະ​ດຳ​ເນີນ​ໄດ້​ ໂດຍ​ບໍ່​ມີ​ກຳ​ນົດ​ເວ​ລາ.

ການ​ເສຍ​ຊີ​ວິດຂອງ​ຜູ້ຖືກ​ຕັດ​ສີນ ຈະ​ບໍ່​ເປັນ​ອຸປະ​ສັກໃຫ້​ແກ່​ການ​ຮື້​ຟື້ນ​ຄະ​ດີ ເພື່ອ​ຈຸດ​ປະ​ສົງ​​ຊອກ​ຫາ​ຄວາມ​ຈິງ ກ່ຽວ​ກັບ​ການ​ກ່າວ​ຫາ​ໃສ່​ຜູ້ກ່ຽວ.

**ມາດຕາ 262 ການ​ຍື່ນ ​ແລະ ການພິຈາລະນາ ​ຄຳ​ຮ້ອງ​ຂໍ​ຮື້ຟື້ນ**

ບຸ​ກຄົນ ຫຼື​ ການ​ຈັດ​ຕັ້ງ​ ທີ່​ໄດ້​ພົບ​ເຫັນ​ຂໍ້​ມູນ ຫຼື ຫຼັກຖານ​ໃໝ່ ກ່ຽວ​ກັບ​ຄະດີ ຊຶ່ງ​ມີ​ຄຳ​ຊີ້ຂາດ, ຄຳ​ຕັດ​ສີນ ຫຼື ຄຳ​ພິພາກສາ​ ທີ່​ໃຊ້​ໄດ້​ຢ່າງ​ເດັດ​ຂາດ​ແລ້ວ​ນັ້ນ ຕ້ອງຍື່ນ​ຄຳຮ້ອງ​ຂອງ​ຕົນ ຕໍ່​ຫົວໜ້າອົງການໄອ​ຍະ​ການປະຊາຊົນ​ສູງ​ສຸດ.

ໃນການ​ພິຈາລະນາ​ຄຳ​ຮ້ອງ​ຂໍ​ຮື້ຟື້ນຄະດີ ​ເມື່ອ​ມີ​ສາ​ເຫດ​ໃດໜຶ່ງ ຕາມທີ່​ໄດ້ກຳນົດ​ໄວ້​ໃນມາດຕາ 260 ຂໍ້ 1, 2 ແລະ 3 ຂອງ​ກົດໝາຍສະບັບ​ນີ້​ ​ຫົວໜ້າອົງການໄອ​ຍະ​ການປະຊາຊົນ​ສູງ​ສຸດ ຕ້ອງ​ສົ່ງ​ຄຳ​ຮ້ອງ​ຂໍ​ຮື້ຟື້ນ ​ໄປ​ຍັງ​ຫົວໜ້າອົງການ​ໄອ​ຍະການ ບ່ອນ​ດຳ​ເນີນຄະດີ​ເປັນ​ຂັ້ນຕົ້ນ ເພື່ອ​ອອກ​ຄຳ​ສັ່ງ​ເປີດ​ການ​ສືບ​ສວນ-ສອບ​ສວນ ກ່ຽວ​ກັບ​ການພົບ​​ເຫັນ​ຂໍ້ມູນ ຫຼື ຫຼັກຖານ​ໃໝ່. ​ໃນ​ກໍລະນີ​ທີ່​ມີ​ສາ​ເຫດ ຕາມທີ່​ໄດ້​ກຳນົດ​ໄວ້​ໃນມາດຕາ 260 ​ຂໍ້ 4 ​ຂອງກົດໝາຍສະບັບນີ້ ຫົວໜ້າ​ອົງການ​ໄອ​ຍະ​ການ​ປະຊາຊົນ​ສູງ​ສຸດ ຕ້ອງ​ອອກ​ຄຳ​ຕົກລົງ ສະ​ເໜີ​ຮື້ຟື້ນຄະດີ ຕາມ​ຄຳ​ຮ້ອງ​ຂໍ ຫຼື ໂດຍ​ໜ້າທີ່.

​ໃນ​ກໍ​ລະ​ນີທີ່​ ຫົວໜ້າອົງການໄອ​ຍະ​ການປະຊາຊົນ​ສູງ​ສຸດ​ ຫາກ​ເຫັນ​ວ່າບໍ່​ມີ​ສາເຫດ ​ໃນ​ການ​ຮື້ຟື້ນຄະດີ​ຄື​ນ​ ໃໝ່ນັ້ນ ກໍ​ຕ້ອງ​ຕົກລົງ​ບໍ່​ຮື້ຟື້ນຄະດີ​ ​ແລ້ວ​​ແຈ້ງ​ໃຫ້​ບຸ​ກຄົນ ຫຼື ອົງ​ການ​ຈັດ​ຕັ້ງ​ທີ່​ກ່ຽວຂ້ອງຊາບ.

**ມາດຕາ 263 ການ​ຮື້ຟື້ນຄະດີ ​ຂອງ​ຫົວໜ້າອົງການໄອ​ຍະ​ການ**

ພາຍ​ຫຼັງ ການ​ສືບ​ສວນ-ສອບ​ສວນ​ຄະດີ ເນື່ອງ​ຈາກ​ການ​ພົບ​​ເຫັນ​ຂໍ້​ມູນ ຫຼື ຫຼັກຖານ​ໃໝ່​ໄດ້​ສິ້ນສຸດ​ແລ້ວ ຖ້າ​​ຫາກເຫັນ​ວ່າມີ​ສາເຫດ​ໃນ​ການ​ຮື້ຟື້ນຄະດີ​ນັ້ນ, ຫົວໜ້າອົງການໄອ​ຍະ​ການທີ່​ດຳ​ເນີນຄະດີ​ເປັນ​ຂັ້ນຕົ້ນ ຕ້ອງ​ສົ່ງ​ສຳນວນ​ຄະດີ ພ້ອມ​ດ້ວຍ​ເອກະ​ສານ​ຕ່າງໆ ຂອງ​ການ​ສືບ​ສວນ-ສອບ​ສວນ ແລະ ຄຳເຫັນຂອງ​ຕົນ​ ໃຫ້​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ​ເພື່ອ​ສະ​ເໜີ​ຮື້ຟື້ນຄະດີ ຕໍ່​ສານປະຊາຊົນ​ສູງ​ສຸດ. ແຕ່​ຖ້າຫາກ​ເຫັນ​ວ່າ ​ບໍ່​ມີ​ສາເຫດ​ໃນ​ການ​ຮື້ຟື້ນຄະດີ​ແລ້ວ ​ຫົວໜ້າອົງການໄອ​ຍະ​ການ​ທີ່​ກ່ຽວຂ້ອງ​ ຕ້ອງ​ລາຍ​ງານ​ ຕໍ່ຫົວໜ້າ​ອົງການ​ໄອ​ຍະ​ການ​ປະຊາຊົນ​ສູງ​ສຸດ ​ເພື່ອຕົກລົງບໍ່​ຮື້ຟື້ນຄະດີ.

**ມາດຕາ 264 ສິດ​ອຳນາດ​ ກ່ຽວ​ກັບ​ການຮື້ຟື້ນຄະດີ ຂອງ​ສານປະຊາຊົນ​ສູງ​ສຸດ​ ​**

​ໃນ​ການ​ພິຈາລະນາ​ກ່ຽວ​ກັບການ​ຮື້ຟື້ນຄະດີ​ ສານ​ປະຊາຊົນ​ສູ​ງສຸດ ມີ​ ສິດ​ອຳນາດ ດັ່ງນີ້:

1. ຍົກ​ເລີກ ການ​ສະ​ເໜີຮື້ຟື້ນຄະດີ ຂອງ​ຫົວໜ້າອົງການໄອ​ຍະ​ການ​ປະຊາຊົນສູງສຸດ;
2. ລົບ​ລ້າງ ​ຄຳ​ຕັດ​ສີນ ຫຼື ຄຳ​ພິພາກສາ ​ແລ້ວ​ໃຫ້​ຈຳ​ເລີຍ​ ພົ້ນ​ຂໍ້​ກ່າວ​ຫາ;
3. ລົບ​ລ້າງ ​ຄຳ​ຕັດ​ສີນ ຫຼື ຄຳ​ພິພາກສາ ແລ້ວ​ສົ່ງສຳນວນ​ຄະດີ​ຄື​ນ​ໃຫ້​ສານ​ຂັ້ນ​ຕົ້ນ​ ຄະນະ​ໃໝ່ ພິຈາລະນາ.

ການ​​ພິຈາລະນາຄະດີ​ ຢູ່​ສານ​ຂັ້ນ​ຕົ້ນ​ ຄະນະ​ໃໝ່ ໃຫ້ປະຕິບັດ​ຕາມ​ລະບຽບ​ການ​ທົ່ວ​ໄປ​ ຂອງ​ການ​ດຳ​ເນີ​ນ ຄະດີ​ ຢູ່​ສານ​ຂັ້ນ​ຕົ້ນ.

# ພາກ​ທີ XIII

# ​ມາດ​ຕະ​ການ​ປິ່ນ​ປົວ

**ມາດຕາ 265 ມາດຕະການປິ່ນປົວ**

ມາດຕະການປິ່ນປົວ ແມ່ນ ການປະຕິບັດນະໂຍບາຍມະນຸດສະທຳ ຕໍ່ຜູ້ຖືກກັກຕົວ, ຜູ້ຖືກຫາ, ຈຳເລີຍ ແລະ ນັກໂທດ ທີ່ຢູ່ໃນຄ້າຍຄຸມຂັງ-ດັດສ້າງ ເມື່ອເປັນບ້າ ເສຍຈິດ, ມີການເຈັບປ່ວຍ, ເປັນພະຍາດຕິດແປດ ແລະ ອື່ນໆ ອອກໄປທຳການປິ່ນປົວ ຢູ່ສະຖານທີ່ປິ່ນປົວໃດໜຶ່ງ ຕາມລະບຽບການ.

**ມາດ​ຕາ 266 ການ​ນຳ​ໃຊ້​ມາດ​ຕະ​ການ​ປິ່ນປົວ**

ໃນເວລາດຳເນີນການ​ສືບ​ສວນ-ສອບ​ສວນ ຫຼື​ ໃນເວ​ລາດຳ​​ເນີນ​ຄະດີ​ຢູ່​ສານ ຫົວໜ້າອົງການໄອຍະການ ຫຼື ປະທານສານ ມີສິດນຳ​ໃຊ້​ມາດ​ຕະ​ການ​ປິ່ນ​ປົວ ຕໍ່ຜູ້ຖືກກັກຂັງພາງ ທີ່ເປັນບ້າ ເສຍຈິດ, ເຈັບປ່ວຍໜັກ, ເປັນພະຍາດຕິດແປດ, ຕິດ​ເຫຼົ້າ ຫຼື ຢາ​ເສບ​ຕິດ ໂດຍມີການຢັ້ງຢືນ ຈາກຄະນະແພດ ດ້ວຍການ​ສົ່ງ​ໄປ​ປິ່ນ​ປົວ​ ທີ່​ໂຮງ​ໝໍ​ລັດ ຫຼື ສະ​ຖານ​ທີ່​ປິ່ນ​ປົວ​ສະ​ເພາະ​. ພາຍ​ຫຼັງ​ທີ່​ໄດ້​ປິ່ນ​ປົວ​ດີ​ແລ້ວ ຕ້ອງ​ນຳ​ເອົາຜູ້ກ່ຽວ​ມາ​ດຳ​ເນີນ​ຄະ​ດີ ຫຼື ນຳມາສືບຕໍ່​ປະ​ຕິ​ບັດ​ໂທດ ຖ້າ​ຫາກວ່າຍັງ​ບໍ່​ທັນ​ໝົດ​ອາ​ຍຸ​ຄວາມ​ໃນ​ການ​ຮ້ອງ​ຟ້ອງ ຫຼື ຍັງບໍ່ທັນໝົດກຳນົດ​ເວລາໃນ​ການ​ປະ​ຕິ​ບັດ​ໂທດ. ​​ໃນກໍລະນີ​ປະຕິບັດ​ໂທດ ຫົວໜ້າ​ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ ​ແຂວງ, ນະຄອນຫຼວງ ຫຼື ກົມ​ຕຳຫຼວດ​ຄຸມ​ຂັງ-​ດັດ​ສ້າງ ມີສິດ ນຳ​ໃຊ້​ມາດ​ຕະ​ການ​ປິ່ນ​ປົວ ຕໍ່ຜູ້​ຖືກປະຕິບັດ​ໂທດ ​ແຕ່ຕ້ອງ​ລາຍ​ງານ​ໃຫ້​ຫົວໜ້າ​ອົງການ​ໄອ​ຍະການ ​ພາຍ​ໃນ​ເວລາ ຊາວ​ສີ່​ຊົ່ວ​ໂມງ ​ເພື່ອ​ຕິດຕາມ​ກວດກາ.

ກຳ​ນົດເວ​ລາ​ການ​ປິ່ນ​ປົວ​ ໃຫ້​ນັບ​ເຂົ້າ​ໃນ​ກຳນົດ​ເວ​ລາການປະ​ຕິ​ບັດ​ໂທດ.

**ມາດຕາ 267 ປະເພດມາດຕະການປິ່ນປົວ**

ປະເພດມາດຕະການປິ່ນປົວ ມີ ດັ່ງນີ້:

* + - 1. ການປິ່ນປົວໃນກໍລະນີຮີບດ່ວນ;
      2. ການຄຸ້ມຄອງ ປ້ອງກັນ ຜູ້ຖືກປິ່ນປົວ.

**ມາດຕາ 268 ການ​ປິ່ນ​ປົວ​ໃນ​ກໍ​ລະ​ນີຮີບ​ດ່ວນ**

ໃນ​ກໍ​ລະ​ນີ ຜູ້ຖືກກັກຕົວ, ຜູ້ຖືກຫາ, ຈຳເລີຍ ແລະ ນັກໂທດ ທີ່ຢູ່ໃນຄ້າຍຄຸມຂັງ-ດັດສ້າງ ຫາກ​ເຈັບ​ເປັນ​ຢ່າງ​ກະທັນ​ຫັນ ແລະ​ ແພດ​ປະຈຳຄ້າຍຄຸມ​ຂັງ-​ດັດ​ສ້າງ​ ບໍ່​ສາມາດ​​ປິ່ນ​ປົວ​ໄດ້ ຫົວໜ້າ​ຄ້າຍຄຸມຂັງ-ດັດ​ສ້າງ ຕ້ອງ​ນຳ​ຜູ້ເຈັບ​ເປັນ​ ໄປ​ປິ່ນ​ປົວ​ທີ່​ໂຮງໝໍຂອງ​ລັດ ​ແລ້ວ​ລາຍ​ງານ​ ໃຫ້​ຫົວໜ້າ​ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ​ ເມືອງ, ເທດສະ ບານ, ນະຄອນ ຫຼື ຫົວໜ້າ​ກອງ​ບັນຊາ​ການ​ປ້ອງ​ກັນ​ຄວາມ​ສະຫງົບ​​​ ແຂວງ, ນະຄອນຫຼວງ ຫຼື ຫົວໜ້າ​ກົມ​ຕຳຫຼວດ​ຄຸມ​ຂັງ-ດັດ​ສ້າງ, ຫົວໜ້າອົງການໄອ​ຍະ​ການ ຫຼື ປະທານສານ​ ພາຍ​ໃນ​​ເວລາ ຊາວ​ສີ່ ​ຊົ່ວ​ໂມງ.

**ມາດ​ຕາ 269 ການຄຸ້ມ​ຄອງ​ ປ້ອງ​ກັນ ​ຜູ້ຖືກປິ່ນ​ປົວ**

ຜູ້ຖືກກັກຕົວ, ຜູ້ຖືກຫາ, ຈຳເລີຍ ແລະ ນັກໂທດ ທີ່ຢູ່ໃນຄ້າຍຄຸມຂັງ-ດັດສ້າງ ​ຕ້ອງ​​ຖືກນຳໄປ​ປິ່ນ​ປົວ​ຢູ່​ໂຮງໝໍ ຫຼື ສະຖານ​ທີ່​ປິ່ນ​ປົວ​ສະ​ເພາະ​ຂອງ​ລັດ ​ເທົ່າ​ນັ້ນ.

​ການ​ຄຸ້ມ​ຄອງ ​ປ້ອງ​ກັນ ຜູ້ຖືກ​ປິ່ນ​ປົວ ແມ່ນ ຄວາມຮັບ​ຜິດ​ຊອບ​ຂອງ​ເຈົ້າໜ້າທີ່​ຕຳຫຼວດ. ຖ້າ​ເຈົ້າ​ໜ້າ​ທີ່ຕຳ ຫຼວດ ຫາກ​ເຮັດ​ໃຫ້ຜູ້ຖືກກັກຕົວ, ຜູ້ຖືກຫາ, ຈຳເລີຍ ແລະ ນັກໂທດດັ່ງກ່າວ ທີ່​ເອົາ​ໄປ​ປິ່ນ​ປົວ​ນັ້ນ​ໂຕນ​ໜີ ຈະ​ມີຄວາມ​ຮັບ​ຜິດ​ຊອບ​ທາງ​ອາຍາ ​ຕາມ​ທີ່​ໄດ້ກຳນົດ​ໄວ້​ໃນ​​ກົດໝາຍ.

# ພາກທີ XIV

# ການຮ່ວມມືສາກົນ ກ່ຽວກັບການດຳເນີນຄະດີອາຍາ

**ມາດຕາ 270 ຫຼັກການ​ໃນ​ການ​ຮ່ວມ​ມື​ສາ​ກົນ ກ່ຽວກັບ​ການ​ດຳ​ເນີນ​ຄະດີ​ອາຍາ**

ການ​ຮ່ວມ​ມື​ສາ​ກົນ​ ໃນ​ການ​ດຳ​ເນີນ​ຄະ​ດີ​ອາ​ຍາ ​ລະ​ຫວ່າງ ​ອົງ​ການ​ທີ່​ມີ​ສິດ​ອຳ​ນາດ​ດຳ​ເນີນ​ຄະ​ດີ​ອາ​ຍາ ​ຂອງ​ ສປປ ລາວ ​ແລະ​ ຂອງຕ່າງ​ປະ​ເທດ ​ຕ້ອງ​ປະ​ຕິ​ບັດບົນ​ຫຼັກ​ການ​ ເຄົາ​ລົບ​ຄວາມ​ເປັນ​ເອກະ​ລາດ, ອະ​ທິ​ປະ​ໄຕ, ຜືນ​​ແຜ່ນ​ດິນ​ອັນ​ຄົບ​ຖ້ວນ​ຂອງກັນ, ສະ​ເໝີ​ພາບ, ຕ່າງ​ຝ່າຍ​ຕ່າງ​ໄດ້ຮັບ​ຜົນ​ປະ​ໂຫຍດ ທັງສອດ​ຄ່ອງ​ ກັບ​ລັດ​ຖະ​ທຳ​ມະ​ນູນ ​ແຫ່ງ ສປ​ປ ລາວ ແລະ ຫຼັກ​ການ​ພື້ນ​ຖານ ​ຂອງ​ກົດ​ໝາຍ​ສາ​ກົນ.

**ມາດຕາ 271 ການ​ຮ່ວມ​ມື​ສາ​ກົນ​ ໃນ​ການ​ດຳ​ເນີນ​ຄະດີ​ອາຍາ**

ການ​ຮ່ວມ​ມື​ສາ​ກົນ​ ໃນ​ການ​ດຳ​ເນີນ​ຄະ​ດີ​ອາ​ຍາ​ ຕ້ອງ​ດຳ​ເນີນ​ໃຫ້​ສອດ​ຄ່ອງກັບ​ສັນ​ຍາ​ທີ່ ສປປ ລາວ ໄດ້​ເຊັນ​ກັບ​ຕ່າງ​ປະ​ເທດ ຫຼື ​ສົນ​ທິ​ສັນ​ຍາ​ສາ​ກົນ​ ທີ່ ສປ​ປ ລາວ ​ເປັນ​ພາ​ຄີ ແລະ ຕາມ​ກົດ​ໝາຍ ​ຂອງສປປ ລາວ.

ໃນ​ກໍ​ລະ​ນີ​ ທີ່ ສປ​ປ ລາວ ບໍ່​ທັນ​ໄດ້​ເຊັນ​ສັນ​ຍາ ຫຼື ​ບໍ່​ທັນ​ໄດ້​​ເປັນ​ພາຄີ ໃນ​ສົນ​ທິ​ສັນ​ຍາ​ສາ​ກົນ​ ທີ່ພົວ​ພັນ​ເຖິງ​ການ​ດຳ​ເນີນ​ຄະ​ດີ​ອາ​ຍາ​ນັ້ນ ​ໃຫ້​ດຳ​ເນີນ​ຕາມ​ຫຼັກ​ການ​ຮ່ວມ​ມື​ຊ່ວຍ​ເຫຼືອ​ ຊຶ່ງ​ກັນ ແລະ ກັນ​ ແຕ່​ບໍ່​ໃຫ້​ຂັດ​ກັບ ລັດຖະທຳມະນູນ ແລະ ​ກົດໝາຍ​ ຂອງ ສປປ ລາວ.

**ມາດ​ຕາ 272 ການ​ປະຕິບັດການ​ຊ່ວຍ​ເຫຼືອ​ທາງ​ດ້ານ​ຍຸ​ຕິ​ທຳ**

ໃນ​ການ​ປະ​ຕິ​ບັດ​ການ​ຊ່ວຍ​ເຫຼືອ​ທາງ​ດ້ານ​ຍຸ​ຕິ​ທຳ ອົງ​ການ​ ທີ່​ມີ​ສິດ​ອຳ​ນາດ ​ໃນ​ການ​ດຳເນີນຄະດີ​ອາ​ຍາ​ຂອງ ສປປ ລາວ ຕ້ອງ​ປະ​ຕິ​ບັດ​ຕາມສົນ​ທິ​ສັນ​ຍາສາກົນ ​ທີ່ ສປປ ລາວ ​ເປັນ​ພາຄີ ແລະ ຕ້ອງ​ໃຫ້​ສອດ​ຄ່ອງກັບ​ກົດ​ໝາຍ​​ສະ​ບັບ​ນີ້.

ການ​ຊ່ວຍ​ເຫຼືອທາງ​ດ້ານ​ຍຸຕິ​ທຳ​ ອາດ​ແນ​ໃສ່ການ​ສົ່ງ​ຜູ້ຮ້າຍ​ຂ້າມ​ແດນ, ການ​ຍຶດ ຫຼື​ ການ​ອາ​ຍັດຊັບ​ ຂອງ​ຜູ້ຖືກຫາ ຫຼື​ ຈໍາ​ເລີຍ, ການ​ສະໜອງຂໍ້​ມູນ​ ຂ່າວສານ ​ທາງ​ດ້ານ​ອາຊະຍາ​ກຳ, ຂໍ້​ມູນ​ ​ແລະ ວັດຖຸສິ່ງຂອງ ທີ່​ພົວພັນ​ກັບ​ຄະດີ, ການ​ປະຕິບັດ​ຄຳ​ຕັດ​ສີນ​ຂອງສານ, ການ​ຮ່ວມ​ມື​ຕ້ານ​ອາຊະຍາ​ກຳ​ຂ້າມ​ຊາດ ແລະ ​ອື່ນໆ.

**ມາດ​ຕາ 273 ການ​ປະ​ຕິ​ເສດ​​ການຊ່ວຍ​ເຫຼືອທາງ​ດ້ານ​ຍຸຕິ​ທຳ**

ອົງ​ການ​ ທີ່​ມີ​ສິດ​ອຳ​ນາດ ​ໃນ​ການ​ດຳ​ເນີນ​ຄະ​ດີ​ອາ​ຍາ​ ຂອງ ສປ​ປ ລາວ ອາດ​ຈະ​ປະ​ຕິ​ເສດ​​ການ​ຊ່ວຍ​ເຫຼືອ​ທາງ​ດ້ານ​ຍຸ​ຕິ​ທຳ ​​ໃນ​ກໍ​ລະ​ນີ​​ ດັ່ງ​ນີ້:

1. ການ​ສະ​ເໜີ​ຂໍ​ການຊ່ວຍ​ເຫຼືອ​ທາງ​ດ້ານ​ຍຸ​ຕິ​ທຳ​ ບໍ່​ສອດ​ຄ່ອງ​ກັບສົນ​ທິ​ສັນ​ຍາ​ສາ​ກົນ​ ທີ່ ສປປ ລາວ ເປັນ​ພາ​ຄີ ແລະ ກົດ​ໝາຍ​ຂອງ ສປປ ລາວ;
2. ການປະຕິບັດ​ການຊ່ວຍ​ເຫຼືອ​ທາງ​ດ້ານ​ຍຸ​ຕິ​ທຳ ​ຈະ​ເປັນ​ຜົນ​ກ​ະ​ທົບ​ ຕໍ່ອະ​ທິ​ປະ​ໄຕ, ຄວາມ​ສະ​ຫງົບ, ຄວາມ​ໝັ້ນ​ຄົງ​ ຂອງ​ຊາດ ຫຼື​ ຜົນ​ປະໂຫຍດ​ອັນ​ສຳ​ຄັນ​ ຂອງ ສປປ ລາວ.

# ພາກທີ XV

# ບົດບັນຍັດສຸດທ້າຍ

**ມາ​ດຕາ 274 ການ​ຈັດຕັ້ງປະຕິບັດ​**

ລັດຖະບານ​ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ສານປະຊາຊົນສູງສຸດ, ອົງການໄອຍະການປະຊາຊົນສູງສຸດ ແລະ ອົງການອື່ນທີ່ກ່ຽວຂ້ອງ ​ເປັນ​ຜູ້​ຈັດ​ຕັ້ງປະຕິບັດ​ກົດໝາຍ​ສະບັບ​ນີ້.

**ມາດຕາ 275 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດ ປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການດຳເນີນຄະດີອາຍາ ສະບັບເລກທີ 17/ສພຊ, ລົງວັນທີ 10 ກໍະກົດ 2012.

**ປະທານສະພາແຫ່ງຊາດ**