

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 53 /ສພຊ

ນະຄອນຫຼວງວຽງຈັນ, ວັນທີ 28 ມິຖຸນາ 2024

**ກົດໝາຍ**

**ວ່າດ້ວຍການປົກປັກຮັກສາສິ່ງແວດລ້ອມ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ການປົກປັກຮັກສາ, ການບູລະນະຟື້ນຟູ ແລະ ກວດກາ ສິ່ງແວດລ້ອມ ເພື່ອຫຼຸດຜ່ອນຜົນກະທົບ ແລະ ຄວບຄຸມມົນລະພິດ ທີ່ຈະເກີດຂຶ້ນ ຫຼື ໄດ້ເກີດຂຶ້ນແລ້ວ ດ້ວຍການກະທໍາຂອງມະນຸດ ຫຼື ຕາມທໍາມະຊາດ ແນໃສ່ຮັບປະກັນໃຫ້ ສິ່ງແວດລ້ອມສັງຄົມ ແລະ ທໍາມະຊາດ ມີຄວາມສົມດຸນ, ມີຄຸນນະພາບດີ, ການນໍາໃຊ້ຊັບພະຍາກອນທໍາມະຊາດ ມີປະສິດທິພາບ, ປະສິດທິຜົນ, ຄຸນນະພາບຊີວິດ ແລະ ສຸຂະພາບຂອງ ຄົນ, ສັດ, ພືດ ດີຂຶ້ນ, ຫຼຸດຜ່ອນສະພາບໂລກຮ້ອນ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຂອງຊາດ ຕາມທິດສີຂຽວ ແລະ ຍືນຍົງ.

**ມາດຕາ 2 (ປັບປຸງ) ການປົກປັກຮັກສາສິ່ງແວດລ້ອມ**

ສິ່ງແວດລ້ອມ ແມ່ນ ສິ່ງຕ່າງໆທີ່ມີລັກສະນະທາງກາຍຍະພາບ, ຊີວະພາບ ທັງເປັນຮູບປະທໍາ ແລະ ນາມມະທໍາ ທີ່ຢູ່ຮອບຕົວມະນຸດ ເກີດຂຶ້ນດ້ວຍການກະທໍາຂອງມະນຸດ ຊຶ່ງເອີ້ນວ່າ ສິ່ງແວດລ້ອມສັງຄົມ ແລະ ເກີດຂຶ້ນຕາມ ທໍາມະຊາດ ຊຶ່ງເອີ້ນວ່າ ສິ່ງແວດລ້ອມທຳມະຊາດ.

ການປົກປັກຮັກສາສິ່ງແວດລ້ອມ ແມ່ນ ການນໍາໃຊ້ວິທີການ ແລະ ມາດຕະການ ເພື່ອປ້ອງກັນ, ອະນຸລັກ ແລະ ບູລະນະຟື້ນຟູສິ່ງແວດລ້ອມ, ຄວບຄຸມມົນລະພິດ ແລະ ຫຼຸດຜ່ອນຜົນກະທົບທາງລົບຕໍ່ສິ່ງແວດລ້ອມ ລວມທັງການປ້ອງກັນ ແລະ ຄວບຄຸມ ເຫດການສຸກເສີນທາງດ້ານສິ່ງແວດລ້ອມ ແລະ ໄພພິບັດທໍາມະຊາດ ເພື່ອເຮັດໃຫ້ສິ່ງແວດລ້ອມ ຂຽວ ສະອາດ ງາມຕາ, ປາສະຈາກມົນລະພິດ, ບໍ່ສົ່ງຜົນສະທ້ອນອັນບໍ່ດີຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ຄວາມສົມດຸນຂອງລະບົບນິເວດ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ສິ່ງແວດລ້ອມສັງຄົມ** ໝາຍເຖິງ ສິ່ງແວດລ້ອມທີ່ມະນຸດສ້າງຂຶ້ນ ຕິດພັນກັບການດໍາລົງຊີວິດ ເປັນຕົ້ນ ການຜະລິດ, ຊັບສິນ, ໂຄງລ່າງພື້ນຖານ, ວັດທະນະທໍາ, ຮີດຄອງປະເພນີ, ການຄົງຕົວ ແລະ ການຂະ ຫຍາຍຕົວຂອງສັງຄົມ ທີ່ມີສາຍພົວພັນ ແລະ ສົ່ງຜົນສະທ້ອນ ຊຶ່ງກັນ ແລະ ກັນ;
2. **ສິ່ງແວດລ້ອມ**ທໍາ**ມະຊາດ** ໝາຍເຖິງ ສິ່ງແວດລ້ອມທີ່ເກີດຂຶ້ນຕາມທໍາມະຊາດ ເປັນຕົ້ນ ພູຜາ, ປ່າໄມ້, ແມ່ນໍ້າ, ລໍາເຊ, ຊີວະນານາພັນ, ທີ່ດິນ, ອາກາດ ທີ່ມີສາຍພົວພັນ ແລະ ສົ່ງຜົນສະທ້ອນ ຊຶ່ງກັນ ແລະ ກັນ;
3. **ຜົນກະທົບຕໍ່ສິ່ງແວດລ້ອມສັງຄົມ** ໝາຍເຖິງ ຜົນສະທ້ອນທາງລົບຕໍ່ ຊີວິດ, ສຸຂະພາບ, ຊັບສິນ ແລະ ການດໍາລົງຊີວິດຂອງຄົນ ລວມທັງ ທີ່ຢູ່ອາໄສຂອງປະຊາຊົນ ແລະ ມໍຣະດົກທາງດ້ານ ວັດທະນະທໍາ ແລະ ປະຫວັດສາດ;
4. **ຜົນກະທົບຕໍ່ສິ່ງແວດລ້ອມທໍາມະຊາດ** ໝາຍເຖິງ ຜົນສະທ້ອນທາງລົບຕໍ່ລະບົບນິເວດ, ຊັບພະ ຍາກອນທໍາມະຊາດ, ຊີວະນານາພັນ, ດິນ, ແຫຼ່ງນໍ້າ, ອາກາດ ແລະ ການປ່ຽນແປງດິນຟ້າອາກາດ ລວມທັງ ມໍຣະດົກທາງດ້ານທໍາມະຊາດ;
5. **ການຟື້ນຟູສິ່ງແວດລ້ອມ** **ໝາຍເຖິງ** ການເຮັດໃຫ້ສິ່ງແວດລ້ອມທີ່ຖືກທໍາລາຍ ຫຼື ເສື່ອມໂຊມ ແລ້ວນັ້ນ ມີການຟື້ນຕົວ ແລະ ໄດ້ຮັບການປົວແປງໃຫ້ຢູ່ໃນສະພາບດີຂຶ້ນ ແລະ ມີລະບົບນິເວດສົມບູນຂຶ້ນ;
6. **ການປະເມີນຜົນກະທົບຕໍ່ສິ່ງແວດລ້ອມ** ໝາຍເຖິງ ຂະບວນການສຶກສາ, ສໍາຫຼວດ, ວິໄຈຂໍ້ມູນ ແລະ ຄາດຄະເນຜົນກະທົບຕໍ່ສິ່ງແວດລ້ອມສັງຄົມ ແລະ ທໍາມະຊາດ ທັງດ້ານບວກ ແລະ ດ້ານລົບທີ່ຈະເກີດຂຶ້ນຈາກໂຄງການລົງທຶນ ແລະ ກິດຈະການໃນໄລຍະສັ້ນ, ໄລຍະຍາວ ພ້ອມທັງກໍານົດວິທີການ ແລະ ມາດຕະການທີ່ເໝາະສົມ ເພື່ອປ້ອງກັນ, ຫຼຸດຜ່ອນ ແລະ ແກ້ໄຂ ຜົນກະທົບຕໍ່ສິ່ງແວດລ້ອມ;
7. **ຊີວະນານາພັນ** ໝາຍເຖິງ ຄວາມຫຼາກຫຼາຍຂອງລະບົບນິເວດ, ຊະນິດ ແລະ ແນວພັນຂອງສິ່ງທີ່ມີຊີວິດ ເຊັ່ນ ພືດ, ສັດ, ແມງໄມ້ ແລະ ຈຸລິນຊີ ຢູ່ໃນຂອບເຂດທຳມະຊາດໃດໜຶ່ງ;
8. **ລັກສະນະທາງກາຍຍະພາບ** ໝາຍເຖິງ ລັກສະນະຂອງສິ່ງຕ່າງໆ ທີ່ມີຊີວິດ ແລະ ບໍ່ມີຊີວິດ ຊຶ່ງເກີດຂຶ້ນຕາມທໍາມະຊາດ ຫຼື ດ້ວຍການກະທຳຂອງມະນຸດ ທີ່ເບິ່ງເຫັນ ແລະ ຈັບຕ້ອງໄດ້ ເປັນຕົ້ນ ຕົ້ນໄມ້, ນໍ້າໜ້າດິນ, ນໍ້າໃຕ້ດິນ, ອາກາດ, ຫີນ, ແຮ່ທາດ, ເຄື່ອງອຸປະໂພກ, ບໍລິໂພກ, ສິ່ງປຸກສ້າງ;
9. **ລັກສະນະທາງຊີວະພາບ** ໝາຍເຖິງ ລັກສະນະຂອງສິ່ງຕ່າງໆທີ່ມີຊີວິດ ທີ່ສາມາດເບິ່ງເຫັນ ແລະ ບໍ່ສາມາດເບິ່ງເຫັນດ້ວຍຕາເປົ່າ ເປັນຕົ້ນ ມະນຸດ, ສັດ, ປ່າໄມ້, ພືດ, ແມງໄມ້,ຈຸນລິນຊີ, ແບັກເຕີຣີ, ເຊື້ອພະຍາດ, ໄວຣັດ;
10. **ການພັດທະນາແບບຍືນຍົງ** ໝາຍເຖິງ ການພັດທະນາເສດຖະກິດ-ສັງຄົມ ໄປຄຽງຄູ່ກັບ ການປົກປັກຮັກສາ, ການບູລະນະຟື້ນຟູ ສິ່ງແວດລ້ອມ ໃຫ້ໄປຕາມທິດສີຂຽວ ແລະ ຍືນຍົງ ທີ່ຕອບສະໜອງຄວາມຕ້ອງການຂອງຄົນຮຸ່ນປັດຈຸບັນ ໂດຍບໍ່ກະທົບຕໍ່ຄວາມຕ້ອງການຂອງຄົນຮຸ່ນຕໍ່ໄປ ໃນອະນາຄົດ;
11. **ການກວດກາສິ່ງແວດລ້ອມ** ໝາຍເຖິງ ການຕິດຕາມ ກວດກາ ການຈັດຕັ້ງປະຕິບັດແຜນ ຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ຂອງໂຄງການລົງທຶນ ຫຼື ກິດຈະການ ແລະ ສະພາບແວດລ້ອມທົ່ວໄປ ທີ່ອາດຈະສົ່ງຜົນກະທົບ ເພື່ອປ້ອງກັນ, ແກ້ໄຂບັນຫາ, ບູລະນະຟື້ນຟູສິ່ງແວດລ້ອມ ແລະ ຄວບຄຸມມົນລະພິດ ໃຫ້ຖືກຕ້ອງຕາມກົດໝາຍ ແນໃສ່ເຮັດໃຫ້ການພັດທະນາເສດຖະກິດ-ສັງຄົມ ມີຄວາມຍືນຍົງ ແລະ ສິ່ງແວດ ລ້ອມມີຄຸນນະພາບທີ່ດີ;
12. **ແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ** ໝາຍເຖິງແຜນການທີ່ໄດ້ສັງລວມເອົາບັນດາໜ້າວຽກຕົ້ນຕໍ ດ້ານສິ່ງແວດລ້ອມ, ກໍານົດວິທີການ ແລະ ມາດຕະການປ້ອງກັນ, ຫຼຸດຜ່ອນ ແລະ ແກ້ໄຂຜົນກະທົບຕໍ່ສິ່ງແວດລ້ອມ ສັງຄົມ ແລະ ທໍາມະຊາດ ຕາມທີ່ໄດ້ກຳນົດໄວ້ໃນບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ພ້ອມທັງ ກໍານົດການຈັດຕັ້ງ, ຄວາມຮັບຜິດຊອບ, ຕາຕະລາງເວລາ ແລະ ງົບປະມານໃຫ້ພຽງພໍ ເພື່ອຈັດຕັ້ງປະຕິບັດແຜນການດັ່ງກ່າວ;
13. **ເຕັກໂນໂລຊີທີ່ເປັນມິດກັບສິ່ງແວດລ້ອມ** ໝາຍເຖິງ ເຕັກໂນໂລຊີທີ່ມີປະສິດທິພາບສູງ ແລະ ມີມົນລະພິດໜ້ອຍທີ່ສຸດຕໍ່ສິ່ງແວດລ້ອມ ສັງຄົມ ແລະ ທໍາມະຊາດ;
14. **ເຄມີເປັນພິດ** ໝາຍເຖິງ ເຄມີໃດໜຶ່ງທີິ່ມີປະຕິກິລິຍາທາງເຄມີ ຊຶ່ງກໍ່ໃຫ້ເກີດຜົນກະທົບຕໍ່ການມີຊີວິດຂອງ ຄົນ, ສັດ ແລະ ພືດ ເປັນສາເຫດເຮັດໃຫ້ເສຍຊີວິດ, ບາດເຈັບ, ອໍາມະພາດ ຊົ່ວຄາວ ຫຼື ຖາວອນ, ຕາຍ,ຫ່ຽວ;
15. **ທາດ**ກໍາ**ມັນຕະພາບລັງສີ** ໝາຍເຖິງ ທາດຊະນິດໜຶ່ງທີ່ມີໂຄງສ້າງພາຍໃນອາຕອມທີ່ບໍ່ຄົງຕົວ ແລະ ສະຫຼາຍຕົວ ພ້ອມທັງມີການແພ່ກະຈາຍກໍາມັນຕະພາບລັງສີອອກມາຈາກຕົວຂອງມັນຢູ່ຕະຫຼອດເວລາ;
16. ກໍາ**ມັນຕະພາບລັງສີ** ໝາຍເຖິງ ລັງສີທີ່ແພ່ອອກຈາກອາຕອມທີ່ບໍ່ມີຄວາມໝັ້ນຄົງທາງນິວເຄຣຍ ແລະ ກໍ່ໃຫ້ເກີດທາດໃໝ່ ຊຶ່ງແພ່ກະຈາຍ ລັງສີອານຟາ, ລັງສີເບຕາ, ລັງສີກຣາມມາ, ລັງສີເອັສ;
17. **ລະບົບນິເວດ** ໝາຍເຖິງ ສາຍພົວພັນລະຫວ່າງສິ່ງມີຊີວິດ ແລະ ສິ່ງບໍ່ມີຊີວິດ ທີ່ຄົງຕົວຢູ່ຕາມ ທໍາມະຊາດ;
18. **ເສດຖະກິດໝູນວຽນ** ໝາຍເຖິງ ລະບົບເສດຖະກິດທີ່ນໍາໃຊ້ຊັບພະຍາກອນທໍາມະຊາດ ແບບອະນຸລັກ ແລະ ເພີ່ມປະສິດທິພາບ ດ້ວຍການນໍາເອົາມາຜະລິດເປັນຜະລິດຕະພັນ ເພື່ອຊົມໃຊ້ໃນຮູບແບບທີ່ເປັນ ລັກສະນະໝູນວຽນ ຈົນເຖິງການນໍາໄປທໍາລາຍ ເພື່ອຮັກສາຄວາມສົມດຸນຂອງລະບົບນິເວດ;
19. **ການຜະລິດສະອາດ** ໝາຍເຖິງ ການນໍາໃຊ້ຂະບວນການ, ວິທີການ ແລະ ເຕັກໂນໂລຊີທີ່ເປັນມິດກັບສິ່່ງແວດລ້ອມ ເຂົ້າໃນການຜະລິດ ແລະ ການກໍາຈັດສິ່ງເສດເຫຼືອ ເພື່ອຫຼຸດຜ່ອນຜົນກະທົບຕໍ່ ສິ່ງແວດລ້ອມ, ຊີວິດ, ສຸຂະພາບ;
20. **ເສດຖະກິດສີຂຽວ** ໝາຍເຖິງ ລະບົບເສດຖະກິດ ທີ່ຊ່ວຍປັບປຸງ ແລະ ພັດທະນາຊີວິດການເປັນຢູ່ຂອງປະຊາຊົນໃຫ້ມີຄຸນນະພາບດີຂຶ້ນ ໄປຄຽງຄູ່ກັບການຫຼຸດຜ່ອນຄວາມສ່ຽງທີ່ຈະເກີດຜົນກະທົບຕໍ່ ສິ່ງແວດ ລ້ອມ ແລະ ສັງຄົມ, ການສູນເສຍຂອງລະບົບນິເວດ ດ້ວຍການນໍາໃຊ້ຊັບພະຍາກອນທໍາມະຊາດໃຫ້ເກີດປະໂຫຍດສູງສຸດ, ນໍາໃຊ້ເຕັກໂນໂລຊີທີ່ເປັນມິດກັບສິ່ງແວດລ້ອມ ແລະ ປ່ອຍທາດອາຍເຮືອນແກ້ວຕໍ່າ;
21. **ຄ່າບໍລິການລະບົບນິເວດ** ໝາຍເຖິງ ພັນທະຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບຜົນປະໂຫຍດຈາກການນໍາໃຊ້ລະບົບນິເວດ ເພື່ອນໍາໃຊ້ເຂົ້າໃນການຄຸ້ມຄອງ ແລະ ປົກປັກຮັກສາລະບົບນິເວດ ແລະ ສິ່ງແວດລ້ອມ ເປັນຕົ້ນ ການປົກປັກຮັກສາປ່າໄມ້ ເພື່ອປ້ອງກັນໄພພິບັດທາງທໍາມະຊາດ, ການດູດຊັບທາດອາຍກາກບອນ, ການສ້າງພູມມີທັດທາງທໍາມະຊາດ ແລະ ປົກປັກຮັກສາຊີວະນານາພັນ, ການປົກປັກຮັກສາແຫຼ່ງນໍ້າ, ການປ້ອງກັນການເຊາະເຈື່ອນຂອງດິນ, ການຮັກສາໄວ້ເປັນມໍຣະດົກໃຫ້ແກ່ຄົນຮຸ່ນຫຼັງ ຊຶ່ງການປະຕິບັດພັນທະອາດເປັນ ວັດຖຸ, ເງິນ ຫຼື ອື່ນໆ;
22. **ໂຄງການສະຫຼັບສັບຊ້ອນ** ໝາຍເຖິງ ໂຄງການລົງທຶນຂະໜາດໃຫຍ່, ມີຫຼາຍກິດຈະກໍາ, ຫຼາຍຂັ້ນຕອນ, ເຕັກໂນໂລຊີສະຫຼັບສັບຊ້ອນ, ຄວາມສ່ຽງທີ່ສົ່ງຜົນກະທົບຮ້າຍແຮງຕໍ່ ຊີວິດ ແລະ ສຸຂະພາບ ຂອງຄົນ,ສັດ ແລະ ພືດ ຫຼື ມີຜົນກະທົບຢ່າງຫຼວງຫຼາຍຕໍ່ສິ່ງແວດລ້ອມ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບການປົກປັກຮັກສາສິ່ງແວດລ້ອມ**

ລັດສົ່ງເສີມ ການປົກປັກຮັກສາ,ບູລະນະຟື້ນຟູສິ່ງແວດລ້ອມ ສັງຄົມແລະທໍາມະຊາດດ້ວຍການເຜີຍແຜ່ ກົດໝາຍ,ຂໍ້ມູນ ຂ່າວສານ ກ່ຽວກັບສິ່ງແວດລ້ອມ,ສ້າງຈິດສໍານຶກຄວາມຮັບຮູ້ແລະສຶກສາອົບຮົມລວມທັງການປຸກລະດົມ ບຸກຄົນ, ນິຕິບຸກຄົນແລະການຈັດຕັ້ງທັງພາຍໃນແລະຕ່າງປະເທດໃຫ້ເຫັນໄດ້ຄວາມສໍາຄັນຂອງສິ່ງແວດລ້ອມ ສັງຄົມແລະທໍາມະຊາດ ໃນການດໍາລົງຊີວິດ,ປະຕິບັດລະບຽບການ,ວິທີການແລະມາດຕະການ ກ່ຽວກັບການປົກປັກຮັກສາສິ່ງແວດລ້ອມຢ່າງເຂັ້ມງວດ.

ລັດຊຸກຍູ້ ບຸກຄົນ, ນິຕິບຸກຄົນ, ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ລົງທຶນກ່ຽວກັບ ການຜະລິດສະອາດ,ເຕັກໂນໂລຊີທີ່ເປັນມິດກັບສິ່ງແວດລ້ອມ,ເສດຖະກິດສີຂຽວ, ເສດຖະກິດໝູນວຽນ,ພັດທະນາພູມປັນຍາໃນການຄຸ້ມຄອງສິ່ງແວດລ້ອມ ດ້ວຍການໃຫ້ນະໂຍບາຍຕ່າງໆເປັນຕົ້ນການໃຫ້ສິນເຊື່ອ,ການຊ່ວຍເຫຼືອດ້ານວິຊາການ,ການສະໜອງຂໍ້ມູນ ຂ່າວສານ ດ້ານສິ່ງແວດລ້ອມ,ການຍົກເວັ້ນຫຼືຫຼຸດ ຜ່ອນພາສີ,ອາກອນຕາມກົດໝາຍ.

ລັດ ຊຸກຍູ້ ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ປະຊາຊົນ ມີສ່ວນຮ່ວມ ໃນການຕິດຕາມ ກວດກາ ການຈັດຕັ້ງປະຕິບັດ ນະໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານສິ່ງແວດລ້ອມ.

**ມາດຕາ 5 (ປັບປຸງ) ຫຼັກການ ກ່ຽວກັບການປົກປັກຮັກສາສິ່ງແວດລ້ອມ**

ການປົກປັກຮັກສາສິ່ງແວດລ້ອມ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ, ແຜນພັດທະນາເສດຖະກິດ-ສັງຄົມ ແຫ່ງຊາດ, ການປ້ອງກັນຊາດ-ປ້ອງກັນຄວາມສະຫງົບ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ;
2. ຮັບປະກັນການພັດທະນາຕາມທິດສີຂຽວ ແລະ ຍືນຍົງ ໂດຍເຊື່ອມສານເອົາການປົກປັກຮັກສາສິ່ງແວດລ້ອມ ເຂົົ້າໃນທຸກຂົງເຂດວຽກງານ ແລະ ສອດຄ່ອງກັບແຜນຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມແບບຮອບດ້ານ;​
3. ເອົາການປ້ອງກັນສິ່ງແວດລ້ອມສັງຄົມ ແລະ ທໍາມະຊາດ ເປັນວຽກງານຕົ້ນຕໍ ແລະ ເອົາການບູລະນະຟື້ນຟູສິ່ງແວດລ້ອມ ສັງຄົມ ແລະ ທໍາມະຊາດ ເປັນວຽກງານສໍາຄັນ;
4. ມີການເຂົ້າຮ່ວມ ແລະ ປຶກສາຫາລືຢ່າງເປັນເຈົ້າການຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ລວມທັງ ສົ່ງເສີມບົດບາດຍິງ-ຊາຍ ໃນການປົກປັກຮັກສາສິ່ງແວດລ້ອມ ສັງຄົມ ແລະ ທໍາມະຊາດ;
5. ນໍາໃຊ້ຊັບພະຍາກອນທໍາມະຊາດ, ວັດຖຸດິບ ແລະ ພະລັງງານຢ່າງປະຢັດ, ມີປະສິດທິຜົນ, ໃຫ້ເກີດ ຜົນປະໂຫຍດສູງສຸດ ແລະ ມີຜົນກະທົບດ້ານລົບໜ້ອຍທີ່ສຸດຕໍ່ສິ່ງແວດລ້ອມ.

**ມາດຕາ 6 (ປັບປຸງ) ພັນທະປົກປັກຮັກສາສິ່ງແວດລ້ອມ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ມີພັນທະປົກປັກຮັກສາສິ່ງແວດລ້ອມ ດ້ວຍການປ້ອງກັນ, ປັບປຸງ, ບູລະນະຟື້ນຟູ, ຄວບຄຸມ ແລະ ຕິດຕາມ ກວດກາສິ່ງແວດລ້ອມ ຕາມກົດໝາຍ, ບໍ່ສ້າງຜົນກະທົບ, ບໍ່ເຮັດໃຫ້ສິ່ງແວດລ້ອມເສື່ອມໂຊມ, ບໍ່ສ້າງ ແລະ ປ່ອຍມົນລະພິດເກີນມາດຕະຖານສິ່ງແວດລ້ອມ ແນໃສ່ຮັບປະກັນໃຫ້ສິ່ງແວດລ້ອມມີຄຸນນະພາບດີແລະຮັບປະກັນການພັດທະນາແບບຍືນຍົງ.

**ມາດຕາ 7 (ປັບປຸງ) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ດໍາລົງຊີວິດ ແລະ ເຄື່ອນໄຫວ ຢູ່ ສປປ ລາວ.

**ມາດຕາ 8 (ປັບປຸງ) ການຮ່ວມມືສາກົນ**

ລັດ ສົ່ງເສີມການພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການປົກປັກຮັກສາ ແລະ ບູລະນະຟື້ນຟູສິ່ງແວດລ້ອມ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ວິທະຍາສາດ, ເຕັກໂນໂລຊີ, ການຍົກລະດັບວິຊາການ ແລະ ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ກິດຈະການປົກປັກຮັກສາສິ່ງແວດລ້ອມ**

**ມາດຕາ 9 (ປັບປຸງ) ກິດຈະການປົກປັກຮັກສາສິ່ງແວດລ້ອມ**

ກິດຈະການປົກປັກຮັກສາສິ່ງແວດລ້ອມ ມີ ດັ່ງນີ້:

* + 1. ການປ້ອງກັນສິ່ງແວດລ້ອມ;
    2. ການຄວບຄຸມມົນລະພິດ;
    3. ການ​ຄວບ​ຄຸມ​​ເຄ​ມີ​ເປັນ​ພິດ ແລະ ການ​ກໍາຈັດ​ສິ່ງ​ເສດ​ເຫຼືອ;
    4. ການຢັ້ງຢືນກ່ຽວກັບສິ່ງແວດລ້ອມ ແລະ ການອະນຸຍາດຄວບຄຸມການປ່ອຍມົນລະພິດ;
    5. ການຄຸ້ມຄອງສິ່ງແວດລ້ອມ ໃນໂຄງການລົງທຶນ ແລະ ກິດຈະການ;
    6. ການຄຸ້ມຄອງສິ່ງແວດລ້ອມໃນເຂດເສດຖະກິດພິເສດ ແລະ ເຂດເສດຖະກິດສະເພາະ;
    7. ການປູກຈິດສຳນຶກ ແລະ ການມີສ່ວນຮ່ວມຂອງມວນຊົນ.

**ໝວດທີ 1**

**ການປ້ອງກັນສິ່ງແວດລ້ອມ**

**ມາດຕາ 10 (ປັບປຸງ) ການປ້ອງກັນສິ່ງແວດລ້ອມ**

ການປ້ອງກັນສິ່ງແວດລ້ອມ ແມ່ນ ການເຄື່ອນໄຫວສະກັດກັ້ນ ແລະ ປ້ອງກັນທຸກເຫດການທີ່ຈະເກີດ, ພວມເກີດ ແລະ ໄດ້ເກີດຈາກທໍາມະຊາດ ຫຼື ການກະທໍາຂອງມະນຸດ ຊຶ່ງເປັນສາເຫດເຮັດໃຫ້ສິ່ງແວດລ້ອມ ຖືກທໍາລາຍ ຫຼື ເສື່ອມໂຊມລົງ.

ການປ້ອງກັນສິ່ງແວດລ້ອມ ມີ ດັ່ງນີ້:

1. ການປ້ອງກັນສິ່ງແວດລ້ອມສັງຄົມ ຊຶ່ງແມ່ນ ການປ້ອງກັນຜົນກະທົບຕໍ່ ຊີວິດ, ສຸຂະພາບ, ທີ່ຢູ່ອາໄສ, ບ່ອນທໍາມາຫາກິນຂອງປະຊາຊົນ, ການຜະລິດ, ຊັບສິນ, ໂຄງລ່າງພື້ນຖານ, ປະຫວັດສາດ, ວັດທະນະທໍາ, ຮີດຄອງປະເພນີ;
2. ການປ້ອງກັນສິ່ງແວດລ້ອມທໍາມະຊາດ ຊຶ່ງແມ່ນ ການປ້ອງກັນຜົນກະທົບຕໍ່ ພູຜາ, ປ່າໄມ້, ແມ່ນໍ້າ, ລໍາເຊ ແລະ ຊັບພະຍາກອນນໍ້າ, ດິນ, ອາກາດ, ສັດ, ພືດ ແລະ ຊີວະນານາພັນອື່ນ ທີ່ຢູ່ຕາມທໍາມະຊາດ ແລະ ຊັບພະຍາກອນທໍາມະຊາດອື່ນ.

**ມາດຕາ 11 (ປັບປຸງ) ການປົກປັກຮັກສາ ແລະ ພັດທະນາປ່າໄມ້**

ການປົກປັກຮັກສາ ແລະ ພັດທະນາປ່າໄມ້ ເລັງໃສ່ການປົກປັກຮັກສາ ແລະ ພັດທະນາ ປ່າປ້ອງກັນ, ປ່າສະຫງວນ, ປ່າຜະລິດ, ພັນໄມ້, ເຄື່ອງປ່າຂອງດົງ, ຊີວະນານາພັນ ແລະ ຊັບພະຍາກອນທໍາມະຊາດອື່ນ ເພື່ອໃຫ້ມີຄວາມອຸດົມສົມບູນ ແນໃສ່ຕອບສະໜອງການນໍາໃຊ້ໄມ້, ຜະລິດຕະພັນໄມ້ ແລະ ຊັບພະຍາກອນທໍາມະຊາດອື່ນ ບໍ່ໃຫ້ບົກແຫ້ງ, ປ້ອງກັນການເຊາະເຈື່ອນ ແລະ ຄຸນນະພາບຂອງດິນ, ປົກປັກຮັກສາແຫຼ່ງ ນໍ້າ, ສັດນໍ້າ, ສັດປ່າ ແລະ ສິ່ງແວດລ້ອມ ໃຫ້ມີຄວາມສົມດຸນ ທັງເປັນແຫຼ່ງລາຍຮັບອັນສໍາຄັນຂອງ ລັດ, ບຸກຄົນ, ນິຕິບຸກຄົນ ແລະ ການຈັດຕັ້ງ ດ້ວຍການ ປູກປ່າ, ບູລະນະຟື້ນຟູ, ປົກປັກຮັກສາປ່າໄມ້ ແລະ ຊັບພະຍາກອນທໍາມະຊາດອື່ນ ຕາມທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ.

**ມາດຕາ 12 (ປັບປຸງ) ວຽກງານປ້ອງກັນສິ່ງແວດລ້ອມ**

ວຽກງານປ້ອງກັນສິ່ງແວດລ້ອມ ມີ ດັ່ງນີ້:

1. ການສ້າງແຜນຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມ ແບບຮອບດ້ານ;
2. ການປະເມີນສິ່ງແວດລ້ອມແບບຍຸດທະສາດ;
3. ການວາງມາດຕະການປ້ອງກັນໄພພິບັດທໍາມະຊາດ;
4. ການຄຸ້ມຄອງສິ່ງແວດລ້ອມໃນທຸລະກິດຄອບຄົວ;
5. ການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ;
6. ການປະເມີນຜົນກະທົບຕໍ່ສິ່ງແວດລ້ອມ;
7. ການນໍາໃຊ້ເຕັກໂນໂລຊີທີ່ເປັນມິດກັບສິ່ງແວດລ້ອມ;
8. ການຈໍາກັດຜົນກະທົບຈາກການກໍ່ສ້າງ ແລະ ກິດຈະການອື່ນ;
9. ການປ້ອງກັນສິ່ງແວດລ້ອມຈາກເຄມີຍ້ອນການເກີດອຸບປະຕິເຫດ;
10. ການກໍານົດມາດຕະຖານສິ່ງແວດລ້ອມແຫ່ງຊາດ;
11. ການສ້າງບົດລາຍງານສະພາບສິ່ງແວດລ້ອມ.

**ມາດຕາ 13 (ປັບປຸງ) ການສ້າງແຜນຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ**

**ສິ່ງແວດລ້ອມແບບຮອບດ້ານ**

ການ​ສ້າງ​ແຜນຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມ ແບບຮອບດ້ານ ໃຫ້​ປະຕິບັດ ດັ່ງນີ້:

1. ກໍາ​ນົດ​ແຜນ​ການ​ນໍາ​ໃຊ້​ຊັບ​ພະຍາ​ກອນ​ທໍາ​ມະ​ຊາດ​ແບບ​ຍືນ​ຍົງ, ແຜນ​ການ​ນໍາ​ໃຊ້​ທີ່​ດິນ ແລະ ກໍາ​ນົດ​ເຂດ​ປະ​ເມີນ​ຄວາມ​ສ່ຽງ​ຈາກ​ການ​ປ່ຽນແປງ​ດິນ​ຟ້າ​ອາກາດ ໂດຍ​ສອດຄ່ອງ​ກັບ​ແຜນ​ແມ່​ບົດ​ຈັດ​ສັນ​ທີ່​ດິນ​ແຫ່ງ​ຊາດ;
2. ກໍານົດ ເຂດ​ທີ່ຢູ່​ອາໄສ, ເຂດ​ສະຫງວນ, ເຂດພັດທະນາ, ເຂດ​ກະ​ສິ​ກໍາ, ເຂດເສດຖະກິດພິເສດ, ເຂດເສດຖະກິດສະເພາະ, ເຂດ​ອຸດ​ສາ​ຫະ​ກໍາ ແລະ ອື່ນໆ;
3. ສອດຄ່ອງກັບທີ່ຕັ້ງພູມສັນຖານ, ແຜນພັດທະນາເສດຖະກິດ-ສັງຄົມ, ທ່າແຮງທາງດ້ານຊັບພະ ຍາກອນທໍາມະຊາດ;
4. ສ້າງ​ມາດຕະຖານ, ຫຼັກການ​ກ່ຽວ​ກັບ​ການ​ກໍາ​ນົດ​ຫຼັກ​ໝາຍ ແລະ ເຂດຕ່າງໆ ທີ່​ໄດ້​ກໍາ​ນົດ​ໄວ້ ​ໃນ ​ຂໍ້ 2 ຂອງ​ມາດຕາ​ນີ້.

**ມາດຕາ 14 (ປັບປຸງ) ການ​ປະ​ເມີນ​ສິ່ງແວດລ້ອມ​ແບບ​ຍຸດທະສາດ**

ການ​ປະ​ເມີນ​ສິ່ງແວດລ້ອມ​ແບບ​ຍຸດທະສາດ ແມ່ນ ຂະບວນ​ການ​ຄາດ​ຄະເນ​ຜົນ​ກະທົບ​ທີ່​ອາດ​ຈະ​ເກີດ​ຂຶ້ນ ​ຕໍ່​ສິ່ງແວດລ້ອມ ໃນ​ເວລາ​ວາງ​ນະໂຍບາຍ, ແຜນ​ຍຸດທະສາດ ແລະ ແຜນ​ງານ​ຕ່າງໆ ​ລວມທັງ​ ບັນຫາ​ທີ່​ພົວພັນ​ກັບ​ຜົນ​ກະທົບ​ຂອງ​ການ​ປ່ຽນແປງ​ດິນ​ຟ້າ​ອາ​ກາດ. ການປະເມີນ​ຜົນ​ກະທົບ​ດັ່ງກ່າວ ຕ້ອງ​ຊີ້​ໃຫ້​ເຫັນ​ວິທີ​ການ, ມາດ​ຕະການ​ຫຼີກເວັ້ນ ຫຼື ຫຼຸດຜ່ອນ ​ຜົນ​ກະທົບ ທີ່​ຈະ​ເກີດ​ຂຶ້ນ​ຕໍ່​ສິ່ງແວດລ້ອມ ແນໃສ່​ບັນລຸ​ເປົ້າໝາຍ​ການ​ພັດທະນາ​ແບບ​ຍືນ​ຍົງ.

ໃນ​ການ​ສ້າງ​ນະໂຍບາຍ, ແຜນ​ຍຸດທະສາດ ແລະ ແຜນ​ງານ​ຕ່າງໆ ຂະ​ແໜງ​ການ​ທີ່​ກ່​ຽວ​ຂ້ອງ ເປັນຕົ້ນ ຂະແໜງການ ​ພະລັງງານ ແລະ ບໍ່​ແຮ່, ກະ​ສິ​ກໍາ ແລະ ປ່າໄມ້, ອຸດ​ສາ​ຫະ​ກໍາ ແລະ ການ​ຄ້າ, ໂຍທາທິ​ການ ແລະ ຂົນສົ່ງ, ເຕັກໂນໂລຊີ ແລະ ການ​ສື່ສານ, ຖະແຫຼງ​ຂ່າວ, ​ວັດ​ທະ​ນະ​ທໍາ ແລະ ທ່ອງ​ທ່ຽວ, ສາທາລະນະສຸກ ຕ້ອງ​​ດໍາ​ເນີນ​ການ​ປະ​ເມີນ​ສິ່ງແວດ​ລ້ອມ​ແບບ​ຍຸດທະສາດ ໂດຍປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ອົງການ​ປົກຄອງ​ທ້ອງຖິ່ນ​ທີ່​ກ່ຽວຂ້ອງ ດ້ວຍການ​ເຂົ້າ​ຮ່ວມ​ຂອງຜູ້ທີ່​ຈະ​ໄດ້​ຮັບ​ຜົນ​ກະ ທົບ​ໂດຍ​ກົງ ຫຼື ທາງ​ອ້ອມ​ຈາກ​ນະໂຍບາຍ, ແຜນ​ຍຸດທະສາດ ແລະ ແຜນ​ງານດັ່ງກ່າວ. ການປະເມີນນັ້ນ ຕ້ອງໃຫ້​ສອດຄ່ອງ​ກັບ​ແຜນ​ແມ່​ບົດ​ຈັດ​ສັນ​ທີ່​ດິນ​ແຫ່ງ​ຊາດ ແລະ ແຜນ​ຈັດ​ສັນ​ທີ່​ດິນ​, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມ ແບບຮອບດ້ານຂັ້ນແຂວງ.

**ມາດຕາ 15 (ປັບປຸງ) ການວາງມາດຕະການປ້ອງກັນໄພພິບັດທໍາມະຊາດ**

ການວາງມາດຕະການປ້ອງກັນໄພພິບັດທໍາມະຊາດ ຕ້ອງໃຫ້ສອດຄ່ອງກັບສະພາບທີ່ຕັ້ງພູມສັນຖານຂອງແຕ່ລະເຂດ ເປັນຕົ້ນ ປູກຕົ້ນໄມ້, ສ້າງຄູກັນນໍ້າ, ຮ່ອງລະບາຍນໍ້າ ເພື່ອປ້ອງກັນໄພນໍ້າຖ້ວມ, ການເຊາະເຈື່ອນ, ໄພແຫ້ງແລ້ງ ຫຼື ຫຼຸດຜ່ອນຜົນກະທົບ ຈາກການປ່ຽນແປງດິນຟ້າອາກາດ, ສະກັດກັ້ນ ແລະ ຕ້ານໄຟໄໝ້ປ່າ, ສ້າງລະບົບເຕືອນໄພ ແລະ ອື່ນໆ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການຄຸ້ມຄອງໄພພິບັດ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 16 (ປັບປຸງ) ການຄຸ້ມຄອງສິ່ງແວດລ້ອມໃນທຸລະກິດຄອບຄົວ**

ຄອບຄົວທີ່ດໍາເນີນທຸລະກິດ, ການຜະລິດ, ການປູກຝັງ, ການກ້າເບ້ຍໄມ້, ການປຸງແຕ່ງເຄື່ອງປ່າຂອງດົງ, ການຜະລິດຖ່ານ, ການລ້ຽງສັດ ແລະ ການບໍລິການ ທີ່ອາດກໍ່ໃຫ້ເກີດຜົນກະທົບຕໍ່ສິ່ງແວດລ້ອມສັງຄົມ ແລະ ທໍາມະຊາດ ເປັນຕົ້ນ ຖິ້ມຂີ້ເຫຍື້ອທົ່ວໄປ, ຂີ້ເຫຍື້ອອັນຕະລາຍ, ຈູດຂີ້ເຫຍື້ອ, ຖອກເທນໍ້າເປື້ອນແບບຊະຊາຍ, ສົ່ງສຽງດັງ, ປ່ອຍຄວັນ, ແສງ, ສີ, ກິ່ນ, ມີການສັ່ນສະເທືອນ ຕ້ອງມີມາດຕະການປ້ອງກັນ ແລະ ແກ້ໄຂບັນຫາເຫຼົ່ານັ້ນ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

ຫ້ອງການບ້ານ ເປັນຜູ້ຕິດຕາມ ກວດກາ ແລະ ແກ້ໄຂຜົນກະທົບຕໍ່ສິ່ງແວດລ້ອມ ໃນທຸລະກິດຄອບຄົວ ແລ້ວລາຍງານຕໍ່ຄະນະກຳມະການປົກຄອງທ້ອງຖິ່ນທີ່ກ່ຽວຂ້ອງ ແລະ ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມທີ່ກ່ຽວຂ້ອງ.

ຂັ້ນຕອນ, ວິທີການ ການຕິດຕາມ ກວດກາ ແລະ ແກ້ໄຂ ຜົນກະທົບຕໍ່ສິ່ງແວດລ້ອມໃນທຸລະກິດຄອບຄົວ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 17 (ປັບປຸງ) ການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ**

ການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແມ່ນ ການສຶກສາ, ສໍາຫຼວດ ແລະ ຄົ້ນຄວ້າ ວິໄຈຂໍ້ມູນ ເພື່ອຄາດຄະເນຜົນກະທົບເບື້ອງຕົ້ນຕໍ່ສິ່ງແວດລ້ອມ ສັງຄົມ ແລະ ທໍາມະຊາດ ທີ່ບໍ່ຮຸນແຮງ ຊຶ່ງອາດຈະເກີດຂຶ້ນ ພ້ອມທັງກໍານົດ ວິທີການ ແລະ ມາດຕະການທີ່ເໝາະສົມ ເພື່ອປ້ອງກັນ, ຫຼີກເວັ້ນ ຫຼື ຫຼຸດຜ່ອນຜົນກະທົບຕໍ່ສິ່ງແວດລ້ອມ ຈາກໂຄງການລົງທຶນ ຫຼື ກິດຈະການ ລວມທັງບັນຫາ ທີ່ພົວພັນກັບຜົນກະທົບຂອງການປ່ຽນແປງດິນຟ້າອາກາດ.

ໃນການສຶກສາເບື້ອງຕົ້ນ ຕ້ອງສ້າງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ແລ້ວສະເໜີໃຫ້ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ເພື່ອພິຈາລະນາທົບທວນ ແລະ ຮັບຮອງ ກ່ອນການດໍາເນີນໂຄງການລົງທຶນ ຫຼື ກິດຈະການ.

ໃນການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ຕ້ອງມີການເຂົ້າຮ່ວມຂອງການຈັດຕັ້ງ, ອົງ ການປົກຄອງທ້ອງຖິ່ນທີ່ກ່ຽວຂ້ອງ ແລະ ປະຊາຊົນ ທີ່ຈະໄດ້ຮັບຜົນກະທົບໂດຍກົງ ແລະ ທາງອ້ອມ ຈາກໂຄງການລົງທຶນ ຫຼືື ກິດຈະການ.

ໂຄງການລົງທຶນ ຫຼື ກິດຈະການ ທີ່ບໍ່ໄດ້ກໍານົດໃຫ້ດໍາເນີນການສຶກສາເບື້ອງຕົ້ນກ່ຽວກັບຜົນກະທົບ ຕໍ່ສິ່ງແວດລ້ອມ ຕ້ອງສ້າງແຜນແກ້ໄຂບັນຫາສິ່ງແວດລ້ອມ ແລ້ວສະເໜີຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ຮັບຮອງ.

ຂະບວນການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ຈາກໂຄງການລົງທຶນ ແລະ ກິດຈະການ ໃຫ້ປະຕິບັດຕາມລະບຽບການທີ່ກ່ຽວຂ້ອງ.

**ມາດຕາ 18 (ປັບປຸງ) ການປະເມີນຜົນກະທົບຕໍ່ສິ່ງແວດລ້ອມ**

ການປະເມີນຜົນກະທົບຕໍ່ສິ່ງແວດລ້ອມ ແມ່ນ ຂະບວນການ ສຶກສາ, ສໍາຫຼວດ ແລະ ຄົ້ນຄວ້າວິໄຈຂໍ້ມູນ ເພື່ອຄາດຄະເນຜົນກະທົບ ຊຶ່ງອາດຈະເກີດຂຶ້ນຕໍ່ສິ່ງແວດລ້ອມ ສັງຄົມ ແລະ ທໍາມະຊາດ ຈາກໂຄງການລົງທຶນ ຫຼື ກິດຈະການ ລວມທັງບັນຫາທີ່ພົວພັນກັບຜົນກະທົບຂອງການປ່ຽນແປງດິນຟ້າອາກາດ.

ໃນການປະເມີນຜົນກະທົບ ຕ້ອງສ້າງບົດລາຍງານການປະເມີນຜົນກະທົບຕໍ່ສິ່ງແວດລ້ອມ ແລະ ແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ແລ້ວສະເໜີໃຫ້ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເພື່ອພິຈາລະນາທົບທວນ ແລະ ຮັບຮອງ ກ່ອນການດໍາເນີນໂຄງການລົງທຶນ ຫຼື ກິດຈະການ.

ໂຄງການລົງທຶນ ແລະ ກິດຈະການ ທີ່ປະກອບດ້ວຍຫຼາຍກິດຈະການຍ່ອຍ ທີ່ຢູ່ໃນຂອບເຂດພື້ນທີ່ດຽວກັນ ແລະ ຈະມີຜົນກະທົບຕໍ່ພື້ນທີ່ໃກ້ຄຽງ ຕ້ອງດຳເນີນການປະເມີນຜົນກະທົບຕໍ່ສິ່ງແວດລ້ອມແບບສະສົມ.

ໃນການປະເມີນຜົນກະທົບຕໍ່ສິ່ງແວດລ້ອມ ຕ້ອງມີການເຂົ້າຮ່ວມຂອງການຈັດຕັ້ງ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ແລະ ປະຊາຊົນ ທີ່ຈະໄດ້ຮັບຜົນກະທົບໂດຍກົງ ແລະ ທາງອ້ອມ ຈາກໂຄງການລົງທຶນ ຫຼືື ກິດຈະການ.

ຂະບວນການປະເມີນຜົນກະທົບຕໍ່ສິ່ງແວດລ້ອມ ຈາກໂຄງການລົງທຶນ ແລະ ກິດຈະການ ໃຫ້ປະຕິບັດຕາມລະບຽບການທີ່ກ່ຽວຂ້ອງ.

**ມາດຕາ 19 (ປັບປຸງ) ການນໍາໃຊ້ເຕັກໂນໂລຊີທີ່ເປັນມິດກັບສິ່ງແວດລ້ອມ**

ໃນການດໍາເນີນທຸລະກິດ, ການຜະລິດ ຕ້ອງນໍາໃຊ້ເຕັກໂນໂລຊີທີ່ເປັນມິດກັບສິ່ງແວດລ້ອມ, ແທດເໝາະກັບສະພາບຄວາມເປັນຈິງທາງດ້ານເສດຖະກິດ-ສັງຄົມ, ມີຜົນກະທົບດ້ານລົບໜ້ອຍທີ່ສຸດຕໍ່ສິ່ງແວດລ້ອມ, ບໍ່ເກີນມາດຕະຖານສິ່ງແວດລ້ອມແຫ່ງຊາດ ແລະ ໃຫ້ປະຕິບັດຕາມມາດຕະຖານເຕັກນິກຂອງຂະແໜງການທີ່ກ່ຽວຂ້ອງວາງອອກ ຢ່າງເຂັ້ມງວດ.

ການນໍາເຂົ້າ ຫຼື ການຖ່າຍທອດເຕັກໂນໂລຊີ ທີ່ພົວພັນເຖິງການປົກປັກຮັກສາສິ່ງແວດລ້ອມ ຕ້ອງຂໍ ອະນຸຍາດນຳຂະແໜງການທີ່ກ່ຽວຂ້ອງ ພາຍຫຼັງໄດ້ປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

**ມາດຕາ 20 (ປັບປຸງ) ການຈໍາກັດຜົນກະທົບຈາກການກໍ່ສ້າງ ແລະ ກິດຈະການອື່ນ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ດໍາເນີນການກໍ່ສ້າງ, ການສ້ອມແປງ ແລະ ກິດຈະການອື່ນ ທີ່ພາໃຫ້ເກີດມົນລະພິດ ເຊັ່ນ ການກໍ່ສ້າງ ທາງ, ທາງນໍ້າ, ທາງລົດໄຟ, ອຸໂມງ, ຂົວ, ລະບົບນໍ້າປະປາ, ລະບົບບໍາບັດສິ່ງເສດເຫຼືອ ຫຼື ນໍ້າເປື້ອນ, ກິດຈະການໄຟຟ້າ, ການຂຸດຄົ້ນ ແລະ ການປຸງແຕ່ງ ແຮ່ທາດ,ລະບົບໂທລະຄົມມະນາຄົມ, ຊົນລະປະທານ, ສະໜາມບິນ, ທ່າບົກ, ທ່າເຮືອ, ສະໜາມຄ່ຽນຖ່າຍສິນຄ້າ, ອາຄານ, ໂຮງງານ, ຕະຫຼາດ, ສູນການຄ້າ, ໂຮງໝໍ, ແລະ ອື່ນໆ ຕ້ອງມີວິທີການ ແລະ ມາດຕະການປ້ອງກັນ, ຫຼຸດຜ່ອນ ຫຼື ແກ້ໄຂຜົນກະທົບຕໍ່ສິ່ງແວດ ລ້ອມ ເປັນຕົ້ນ ເຄມີເປັນພິດ, ຄວັນ, ຂີ້ຝຸ່ນ, ສຽງ, ແສງ, ກິ່ນ, ການສັ່ນສະເທືອນ, ສິ່ງເສດເຫຼືືອ ແລະ ສິ່ງກີດຂວາງ ໂດຍບໍ່ໃຫ້ເກີນຄ່າຄວາມເຂັ້ມຂຸ້ນມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ແລະ ໃຫ້ປະຕິບັດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການກໍ່ສ້າງ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 21 (ປັບປຸງ) ການປ້ອງກັນສິ່ງແວດລ້ອມ ຈາກເຄມີຍ້ອນການເກີດອຸບປະຕິເຫດ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ຄອບຄອງ, ນໍາໃຊ້ ແລະ ຂົນສົ່ງ ເຄມີທີ່ເປັນອັນຕະລາຍ ຕ້ອງມີ ວິທີການ ແລະ ມາດຕະການປ້ອງກັນອຸບປະຕິເຫດ ທີ່ອາດຈະເກີດຂຶ້ນ ແລະ ສ້າງຄວາມເສຍຫາຍ ຕໍ່ສິ່ງແວດລ້ອມ ສັງຄົມ ແລະ ທໍາມະຊາດ. ໃນກໍລະນີີໄດ້ເກີດອຸບປະຕິເຫດຂຶ້ນນັ້ນ ກໍຕ້ອງນໍາໃຊ້ວິທີການ ແລະ ມາດຕະການ ເພື່ອຈໍາກັດຜົນກະທົບຈາກອຸບປະຕິເຫດດັ່ງກ່າວ, ດໍາເນີນການແກ້ໄຂ, ປົວແປງ, ບູລະນະຟື້ນຟູໃຫ້ຄືນສູ່ສະພາບ ປົກກະຕິ ພ້ອມທັງ ທົດແທນຄ່າເສຍຫາຍທີ່ເກີດຂຶ້ນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການຄຸ້ມຄອງເຄມີ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 22 (ປັບປຸງ) ການກໍານົດມາດຕະຖານສິ່ງແວດລ້ອມແຫ່ງຊາດ**

ມາດຕະຖານສິ່ງແວດລ້ອມແຫ່ງຊາດ ແມ່ນ ການກໍານົດຄ່າຄວາມເຂັ້ມຂຸ້ນຂອງສິ່ງເຈືອປົນຢູ່ໃນອາກາດ, ດິນ, ນໍ້າ ລວມທັງສິ່ງລົບກວນ ເພື່ອເປັນຕົວວັດແທກຄຸນນະພາບຂອງສິ່ງແວດລ້ອມ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ກໍານົດມາດຕະຖານສິ່ງແວດລ້ອມແຫ່ງຊາດ ໂດຍປະສານສົມທົບກັບກະຊວງ ແລະ ອົງການອື່ນທີ່ກ່ຽວຂ້ອງ.

**ມາດຕາ 23 (ປັບປຸງ) ການສ້າງບົດລາຍງານສະພາບສິ່ງແວດລ້ອມ**

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ຕ້ອງສ້າງບົດລາຍງານສະພາບສິ່ງແວດລ້ອມ ໃນທຸກ ສາມປີ ຊຶ່ງປະກອບດ້ວຍເນື້ອໃນ ດັ່ງນີ້:

1. ສະພາບລວມດ້ານສິ່ງແວດລ້ອມ;
2. ສະພາບລວມທາງດ້ານຊີວະສາດ ແລະ ເສດຖະກິດ-ສັງຄົມ;
3. ຂໍ້ສັງເກດລວມກ່ຽວກັບ ໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຕໍ່ສິ່ງແວດລ້ອມ;
4. ການຕີລາຄາຜົນການຈັດຕັ້ງປະຕິບັດຍຸດທະສາດ ແລະ ແຜນດໍາເນີນງານດ້ານສິ່ງແວດລ້ອມ.

ບົດລາຍງານສະພາບສິ່ງແວດລ້ອມ ໃຫ້ປະເມີນຕາມຕົວຊີ້ວັດແຫ່ງຊາດດ້ານສິ່ງແວດລ້ອມ ຊຶ່ງປະກອບດ້ວຍ ບັນຫາ ຂີ້ເຫຍື້ອ, ຄຸນນະພາບນໍ້າ, ຄຸນນະພາບອາກາດ, ການປົນເປື້ອນຂອງສານເຄມີຢູ່ໃນດິນ, ເນື້ອທີ່ປົກຫຸ້ມຂອງປ່າໄມ້, ຊີວະນານາພັນ, ສະພາບການປ່ຽນແປງດິນຟ້າອາກາດ ແລະ ຂໍ້ມູນສະຖິຕິທາງດ້ານຊັບພະຍາກອນທໍາມະຊາດ ແລະ ສິ່ງແວດລ້ອມ.

ໃນກໍລະນີມີສະພາບສິ່ງແວດລ້ອມທີ່ເກີດມົນລະພິດຢ່າງຮ້າຍແຮງ ແລະ ມີເຫດການສຸກເສີນ ກໍຕ້ອງ ເຮັດບົດລາຍງານໃນທັນໃດ.

**ໝວດທີ 2**

**ການຄວບຄຸມມົນລະພິດ**

**ມາດຕາ 24 (ປັບປຸງ) ມົນລະພິດ**

ມົນລະພິດ ແມ່ນ ເຄມີເປັນພິດ ແລະ ອັນຕະລາຍ, ທາດກໍາມັນຕະພາບລັງສີ, ຝຸ່ນລະອອງ, ຄວັນ ທີ່ເຈືອປົນໃນ ອາກາດ, ດິນ, ນໍ້າ ທີ່ມີຄ່າຄວາມເຂັ້ມຂຸ້ນເກີນມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ລວມທັງສິ່ງລົບກວນ ເຊັ່ນ ສຽງ, ແສງ, ກິ່ນ, ການສັ່ນສະເທືອນ ແລະ ຄວາມຮ້ອນ ຊຶ່ງເກີດຂຶ້ນຈາກການກະທໍາຂອງມະນຸດ ຫຼື ຕາມທໍາມະຊາດ ທີ່ມີຜົນກະທົບຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

**ມາດຕາ 25 (ປັບປຸງ) ປະເພດມົນລະພິດ**

ປະເພດມົນລະພິດ ປະກອບດ້ວຍ:

1. ມົນລະພິດທາງອາກາດ;
2. ມົນລະພິດທາງດິນ;
3. ມົນລະພິດທາງນໍ້າ;
4. ສິ່ງລົບກວນ.

ມົນລະພິດດັ່ງກ່າວ ຕົ້ນຕໍ ແມ່ນ ເກີດຈາກເຄມີເປັນພິດ ແລະ ອັນຕະລາຍ, ທາດກໍາມັນຕະພາບລັງສີ ແລະ ສິ່ງເສດເຫຼືອ.

**ມາດຕາ 26 (ປັບປຸງ) ມົນລະພິດທາງ ອາກາດ, ດິນ, ນໍ້າ, ສິ່ງລົບກວນ**

ມົນລະພິດທາງອາກາດ ແມ່ນ ມົນລະພິດທີ່ເກີດຈາກ ຝຸ່ນລະອອງ, ຄວັນ ແລະ ອາຍແກ໊ສ ທີ່ເຈືອປົນ ໃນອາກາດ ທີ່ມີຄ່າຄວາມເຂັ້ມຂຸ້ນເກີນມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ຊຶ່ງສົ່ງຜົນກະທົບອັນບໍ່ດີຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

ມົນລະພິດທາງດິນ ແມ່ນ ມົນລະພິດທີ່ເກີດຈາກການປົນເປື້ອນສິ່ງທີ່ເປັນພິດໃນດິນທີ່ມີຄ່າຄວາມເຂັ້ມຂຸ້ນເກີນ ມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ທີ່ເກີດຂຶ້ນຈາກການກະທໍາຂອງມະນຸດ ຊຶ່ງສົ່ງຜົນກະທົບອັນບໍ່ດີ ຕໍ່ລະບົບໂຄງສ້າງຂອງດິນ ເຮັດໃຫ້ດິນເສື່ອມໂຊມ, ຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

ມົນລະພິດທາງນໍ້າ ແມ່ນ ມົນລະພິດທີ່ເກີດຈາກການປົນເປື້ອນສິ່ງທີ່ເປັນພິດໃນນໍ້າ ທີ່ມີຄ່າຄວາມເຂັ້ມຂຸ້ນເກີນ ມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ທີ່ເກີດຂຶ້ນຈາກການກະທໍາຂອງມະນຸດ ຊຶ່ງສົ່ງຜົນກະທົບອັນບໍ່ດີຕໍ່ນໍ້າ ແລະ ຊັບພະຍາກອນນໍ້າ, ຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

ສິ່ງລົບກວນ ແມ່ນ ມົນລະພິດທີ່ເກີດຈາກການກະທໍາຂອງມະນຸດ ເຊັ່ນ ສຽງ, ແສງ, ກິ່ນ, ການສັ່ນ ສະເທືອນ ແລະ ຄວາມຮ້ອນ ທີ່ມີຄ່າຄວາມເຂັ້ມຂຸ້ນເກີນມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ຊຶ່ງສົ່ງຜົນກະທົບອັນບໍ່ດີຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

**ມາດຕາ 27 (ປັບປຸງ) ມາດຕະການຄວບຄຸມມົນລະພິດ**

ຜູ້ປະກອບການ ທີ່ດໍາເນີນກິດຈະການຕ່າງໆ ຕ້ອງນໍາໃຊ້ວິທີການ ແລະ ມາດຕະການຄວບຄຸມມົນລະພິດ ຢ່າງເຂັ້ມງວດ ເຊັ່ນ ການນໍາໃຊ້ເຕັກໂນໂລຊີທີ່ເປັນມິດກັບສິ່ງແວດລ້ອມ ແລະ ຕິດຕັ້ງອຸປະກອນຕ່າງໆທີ່ເໝາະສົມ, ການປ້ອງກັນ, ການແກ້ໄຂ, ການບໍາບັດອະເຊື້ອ, ການປັບປຸງ ແລະ ບູລະນະຟື້ນຟູສິ່ງແວດລ້ອມ ທີ່ໄດ້ຮັບຜົນກະທົບຈາກມົນລະພິດທາງ ອາກາດ, ດິນ, ນໍ້າ ແລະ ສິ່ງລົບກວນ.

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງຖອກເທ, ລະບາຍນໍ້າເປື້ອນ, ກໍາຈັດ, ບໍາບັດ, ຖິ້ມ, ຈູດ, ຝັງສິ່ງເສດເຫຼືອ ຫຼື ຂີ້ເຫຍື້ອໃນເຂດທີ່ໄດ້ກໍານົດໄວ້ ໂດຍໃຫ້ຖືກຕ້ອງຕາມມາດຕະຖານເຕັກນິກ ແລະ ລະບຽບການ ຂອງຂະແໜງການທີ່ກ່ຽວຂ້ອງ.

ການຜະລິດ, ການນໍາເຂົ້ົ້າ, ການນໍາໃຊ້, ການຂົນສົ່ງ, ການເກັບຮັກສາ, ການກໍາຈັດ ແລະ ການບໍາບັດ ເຄມີເປັນພິດ ແລະ ອັນຕະລາຍ, ທາດກໍາມັນຕະພາບລັງສີ ຕ້ອງປະຕິບັດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການຄຸ້ມຄອງເຄມີ, ກົດໝາຍວ່າດ້ວຍຄວາມປອດໄພຈາກລັງສີ ແລະ ກົດໝາຍອື່ນທີ່ກ່ຽວຂ້ອງ.

**ໝວດທີ 3**

**ການ​ຄວບ​ຄຸມ​​ເຄ​ມີ​ເປັນ​ພິດ ແລະ ການ​ກໍາຈັດ​ສິ່ງ​ເສດ​ເຫຼືອ**

**ມາດຕາ 28 (ປັບປຸງ) ການຄວບຄຸມເຄມີເປັນພິດ**

​ເຄ​ມີ​ເປັນ​ພິດ​ທີ່​ນໍາ​ໃຊ້​ໃນ​ຂະບວນ ​ການດຳເນີນທຸລະ​ກິດ, ການຜະລິດ ແລະ ການ​ບໍລິການ ເຊັ່ນ ໃນ​ ອຸດສາຫະກໍາ, ກະສິກໍາ, ປ່າໄມ້, ພະລັງງານ, ບໍ່​ແຮ່, ຫັດຖະກໍາ ຫຼື ກິດຈະການ​ອື່ນ ລວມ​ທັງການ​ນໍາ​ໃຊ້ໃນ​ຄອບຄົວ ຊຶ່ງ​ສາມາດ​ເປັນ​ອັນຕະລາຍຕໍ່​ ຊີວິດ, ສຸຂະພາບຂອງ ​ຄົນ, ສັດ, ພືດ ແລະ ສິ່ງ​ທີ່​ບໍ່​ມີ​ຊີວິດ ຕ້ອງ​ໄດ້​ຄວບ​ຄຸມ ດ້ວຍການ​ເກັບ​ຮັກສາ, ຂົນສົ່ງ, ບໍາບັດ, ຖິ້ມ, ຈູດ, ເຜົາ, ຝັງ ຫຼື ທໍາລາຍ ໃຫ້ຖືກຕ້ອງຕາມວິທີການ, ເຕັກນິກ ແລະ ປະຕິບັດຕາມກົດໝາຍວ່າດ້ວຍການຄຸ້ມຄອງເຄມີ ແລະ ກົດໝາຍອື່ນທີ່ກ່ຽວຂ້ອງ.

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ຄຸ້ມຄອງ ແລະ ຕິດຕາມ ການບໍາບັດ, ການກໍາຈັດສິ່ງເສດເຫຼືອເຄມີ, ເຄມີຕົກຄ້າງໃນທໍາມະຊາດ ແລະ ເຄມີທີ່ຖືກຍຶດ, ອາຍັດ ຫຼື ຮິບ ແລະ ຮັບຮອງ ບັນຊີສານເຄມີເປັນພິດ.

**ມາດຕາ 29 (ປັບປຸງ) ປະເພດສິ່ງເສດເຫຼືອ**

ສິ່ງເສດເຫຼືອ ມີ ສອງປະເພດ ດັ່ງນີ້:

1. ສິ່ງເສດເຫຼືອທົ່ວໄປ;
2. ສິ່ງເສດເຫຼືອເປັນພິດ ແລະ ອັນຕະລາຍ.

ສິ່ງເສດເຫຼືອທົ່ວໄປ ແມ່ນ ວັດຖຸໃດໜຶ່ງ ທີ່ ບຸກຄົນ, ນິຕິບຸກຄົນ ແລະ ການຈັດຕັ້ງ ບໍ່ຕ້ອງການ ຊຶ່ງເກີດຈາກຂະບວນການຜະລິດ, ປຸງແຕ່ງ, ການຄ້າ, ການບໍລິການ, ອຸປະໂພກ, ບໍລິໂພກ ທີ່ເສື່ອມສະພາບ ເປັນຕົ້ນ ເສດເຈ້ຍ, ເສດຜ້າ, ເສດໄມ້, ເສດອາຫານ, ປລາສະຕິກ, ພາຊະນະໃສ່ອາຫານ, ອາຈົມຂອງຄົນ ແລະ ສັດ.

ສິ່ງເສດເຫຼືອເປັນພິດ ແລະ ອັນຕະລາຍ ແມ່ນ ວັດຖຸ, ເຄມີ ຫຼື ສິ່ງໃດໜຶ່ງ ທີ່ ບຸກຄົນ, ນິຕິບຸກຄົນ ແລະ ການຈັດຕັ້ງ ບໍ່ຕ້ອງການ ຫຼື ບໍ່ສາມາດນໍາມາໃຊ້ໄດ້ອີກ ເຊັ່ນ ໝໍ້ໄຟເກົ່າ, ຖ່ານໄຟສາຍ, ຖ່ານໂມງ, ສິ່ງເສດເຫຼືອ ຈາກເຄື່ອງເອເລັກໂຕຣນິກ, ເຄື່ອງໃຊ້ໄຟຟ້າ, ຊາກລະເບີດ, ນໍ້າມັນປ່ຽນຖ່າຍ, ຂີ້ເຫຍື້ອຕິດເຊື້ອຈາກໂຮງໝໍ, ຄລີນິກ, ເຄມີທີ່ເສຍຄຸນລັກສະນະ, ພາຊະນະບັນຈຸ ແລະ ຫຸ້ມຫໍ່ເຄມີ ທີ່ໃຊ້ແລ້ວ.

**ມາດຕາ 30 (ປັບປຸງ) ການຄຸ້ມຄອງສິ່ງເສດເຫຼືອ**

ການຄຸ້ມຄອງສິ່ງເສດເຫຼືອທົ່ວໄປ ຕ້ອງປະຕິບັດມາດຕະການ ກ່ຽວກັບການເກັບມ້ຽນ, ຄັດແຍກ ແລະ ຂົນສົ່ງ ສິ່ງເສດເຫຼືອດັ່ງກ່າວ ເພື່ອເອົາມານໍາໃຊ້ຄືນໃໝ່, ຜະລິດຄືນໃໝ່ ຫຼື ແປຮູບເປັນຜະລິດຕະພັນໃໝ່. ສ່ວນສິ່ງເສດເຫຼືອທົ່ວໄປ ທີ່ບໍ່ສາມາດເອົາມານໍາໃຊ້ຄືນໃໝ່, ຜະລິດຄືນໃໝ່ ຫຼື ແປຮູບເປັນຜະລິດຕະພັນໃໝ່ ຕ້ອງກໍາຈັດ ໃຫ້ຖືກຕ້ອງຕາມວິທີການ, ເຕັກນິກ ແລະ ໃນເຂດທີ່ໄດ້ກໍານົດໄວ້ ໂດຍນໍາໃຊ້ເຕັກໂນໂລຊີທີ່ເໝາະສົມເພື່ອຮັບປະກັນຄວາມປອດໄພຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

ການຄຸ້ມຄອງສິ່ງເສດເຫຼືອເປັນພິດ ແລະ ອັນຕະລາຍ ຕ້ອງກໍາຈັດ ໃຫ້ຖືກຕ້ອງຕາມວິທີການ, ເຕັກນິກ ແລະ ໃນເຂດທີ່ໄດ້ກໍານົດໄວ້ ໂດຍນໍາໃຊ້ເຕັກໂນໂລຊີທີ່ເໝາະສົມ ແລະ ປະຕິບັດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການຄຸ້ມຄອງເຄມີ ແລະ ກົດໝາຍອື່ນທີ່ກ່ຽວຂ້ອງ ເພື່ອຮັບປະກັນຄວາມປອດໄພຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ.

ສໍາລັບຈຸດຖິ້ມຂີ້ເຫຍື້ອຂອງ ບ້ານ, ສະຖານທີ່ປີ່ນປົວ, ສະຖານການສຶກສາ, ສໍານັກງານ, ອົງການ, ໂຮງງານ, ສູນການຄ້າ, ຕະຫຼາດ ແລະ ອື່ນໆນັ້ນ ໃຫ້ພາກສ່ວນທີ່ກ່ຽວຂ້ອງ ເປັນຜູ້ກໍານົດໂດຍປະສານສົມທົບກັບ ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ກໍານົດເຂດພື້ນທີ່ສ້າງສະໜາມຂີ້ເຫຍື້ອ ຂອງ ແຂວງ, ນະຄອນຫຼວງ, ເມືອງ, ເທດສະບານ, ນະຄອນ ບົນພື້ນຖານການປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໂດຍສອດຄ່ອງກັບ ແຜນຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມ ແບບຮອບດ້ານຂັ້ນແຂວງ. ສຳລັບເຕັກນິກຂອງການສ້າງສະໜາມຂີ້ເຫຍື້ອນັ້ນ ໃຫ້ຂະ ແໜງການໂຍທາທິການ ແລະ ຂົນສົ່ງ ເປັນຜູ້ກໍານົດໂດຍປະສານສົມທົບກັບຂະແໜງການອື່ນ ແລະ ອົງການປົກ ຄອງທ້ອງຖິ່ນ ທີ່ກ່ຽວຂ້ອງ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ຕ້ອງການດໍາເນີນກິດຈະການສ້າງສະໜາມຂີ້ເຫຍື້ອໃນຈຸດທີ່ກໍານົດ ຕ້ອງຂໍອະນຸຍາດນໍາຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ. ສຳລັບກິດຈະການອື່ນກ່ຽວກັບຂີ້ເຫຍື້ອ ໃຫ້ຂໍອະນຸຍາດນຳຂະແໜງການທີ່ກ່ຽວຂ້ອງ.

ສຳລັບການກຳນົດພື້ນທີ່ ແລະ ໄລຍະຫ່າງ ຂອງການສ້າງສະໜາມຂີ້ເຫຍື້ອ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 31 (ໃໝ່) ການຄວບຄຸມສິ່ງເສດເຫຼືອທົ່ວໄປ**

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງຄວບຄຸມສິ່ງເສດເຫຼືອທົ່ວໄປ ດ້ວຍການຫຼຸດຜ່ອນປະລິມານ ແລະ ຄັດແຍກ ສິ່ງເສດເຫຼືອ ເພື່ອນໍາໃຊ້ຄືນໃໝ່, ຜະລິດຄືນໃໝ່, ແປຮູບເປັນຜະລິດຕະພັນໃໝ່ ແລະ ກໍາຈັດ ໃຫ້ຖືກຕ້ອງຕາມວິທີການ, ເຕັກນິກ, ໃນເຂດທີ່ໄດ້ກໍານົດໄວ້ ແລະ ປະຕິບັດຕາມກົດໝາຍທີ່ກ່ຽວຂ້ອງ.

**ມາດຕາ 32 (ໃໝ່) ການຄວບຄຸມສິ່ງເສດເຫຼືອເປັນພິດ ແລະ ອັນຕະລາຍ**

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງຄວບຄຸມສິ່ງເສດເຫຼືອເປັນພິດ ແລະ ອັນຕະລາຍ ດ້ວຍການສ້າງສະຖານທີ່ເກັບຮັກສາສະເພາະ, ແຍກປະເພດສິ່ງເສດເຫຼືອ, ໃສ່ພາຊະນະບັນຈຸ ຕາມວິທີການ, ເຕັກນິກ ໃຫ້ຖືກຕ້ອງ ຕາມມາດຕະຖານ ແລະ ລະບຽບການທີ່ກ່ຽວຂ້ອງ.

**ມາດຕາ 33 (ໃໝ່) ການຂົນສົ່ງສິ່ງເສດເຫຼືອ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ຮັບອະນຸຍາດໃຫ້ດໍາເນີນກິດຈະການບໍລິການ ການຈັດເກັບ, ຂົນສົ່ງສິ່ງເສດເຫຼືອທົ່ວໄປ ຕ້ອງປະຕິບັດໃຫ້ຖືກຕ້ອງຕາມວິທີການ, ເຕັກນິກ ແລະ ຕາມລະບຽບການທີ່ກ່ຽວຂ້ອງ. ການຂົນສົ່ງ ຕ້ອງນໍາໃຊ້ຍານພາຫະນະຂົນສົ່ງສະເພາະ ເພື່ອຮັບປະກັນບໍ່ໃຫ້ມີການ ຮົ່ວໄຫຼຂອງນໍ້າເປື້ອນ, ສົ່ງກິ່ນເໝັນ, ຕົກເຮ່ຍ, ບໍ່ໃຫ້ມີຜົນກະທົບຕໍ່ສິ່ງແວດລ້ອມ ແລະ ສັງຄົມ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ຮັບອະນຸຍາດໃຫ້ດໍາເນີນກິດຈະການບໍລິການຂົນສົ່ງ ສິ່ງເສດເຫຼືອເປັນພິດ ແລະ ອັນຕະລາຍ ກ່ອນຈະມີການຂົນສົ່ງທຸກຄັ້ງ ຕ້ອງຂໍອະນຸຍາດນຳຂະແໜງການທີ່່ກ່ຽວຂ້ອງ, ໃນເວລາຂົນສົ່ງຕ້ອງຕິດສະຫຼາກ ຫຼື ເຄື່ອງໝາຍອັນຕະລາຍ, ມີລົດນໍາຂະບວນ, ປະຕິບັດຕາມມາດຕະຖານ ຄວາມປອດໄພ ແລະ ລະບຽບການທີ່ກ່ຽວຂ້ອງ.

ໃນການຂົນສົ່ງສິ່ງເສດເຫຼືອເປັນພິດ ແລະ ອັນຕະລາຍ ຂ້າມຊາຍແດນນັ້ນ ໃຫ້ປະຕິບັດຕາມສົນທິສັນ ຍາທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 34 (ປັບປຸງ) ການກໍາຈັດສິ່ງເສດເຫຼືອ**

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງກໍາຈັດສິ່ງເສດເຫຼືອທົ່ວໄປ, ສິ່ງເສດເຫຼືອເປັນພິດ ແລະ ອັນຕະລາຍ ດ້ວຍການ ຈູດ, ເຜົາ, ຝັງ ແລະ ວິທີອື່ນ ຕາມວິທີການ, ເຕັກນິກ, ໃນເຂດທີ່ໄດ້ກໍານົດໄວ້ ແລະ ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 35 (ໃໝ່) ການຄວບຄຸມ ແລະ ການກໍາຈັດໝໍ້ໄຟຈາກຍານພາຫະນະໄຟຟ້າ**

ນິຕິບຸກຄົນ ທີ່ດໍາເນີນກິດຈະການ ການນໍາເຂົ້າ ຫຼື ຈໍາໜ່າຍຍານພາຫະນະໄຟຟ້າ ຫຼື ຜະລິດໝໍ້ໄຟ ສໍາລັບຍານພາຫະນະໄຟຟ້າ ຢູ່ ສປປ ລາວ ຕ້ອງຮັບຜິດຊອບ ຄວບຄຸມ, ຮັບຄືນຈາກຜູ້ຊົມໃຊ້ ແລະ ກໍາຈັດ ໝໍ້ໄຟເກົ່າທີ່ເສຍຄຸນ ຫຼື ໝົດອາຍຸການນໍາໃຊ້ ຕາມວິທີການ, ເຕັກນິກ ແລະ ລະບຽບການທີ່ກ່ຽວຂ້ອງ.

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ຮັບຜິດຊອບໃນການຕິດຕາມ ກວດກາ ການຄວບຄຸມ ແລະ ການກໍາຈັດໝໍ້ໄຟຈາກຍານພາຫະນະໄຟຟ້າ ທີ່ເສຍຄຸນ ຫຼື ໝົດອາຍຸການນໍາໃຊ້ ໂດຍປະສານ ສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ສຳລັບວິທີການຄວບຄຸມ ແລະ ການກຳຈັດໝໍ້ໄຟຈາກຍານພາຫະນະໄຟຟ້າ ໄດ້ກຳນົດໄວ້ໃນລະບຽບການຕ່າງຫາກ.

**ໝວດທີ 4**

**ການຢັ້ງຢືນກ່ຽວກັບສິ່ງແວດລ້ອມ ແລະ**

**ການອະນຸຍາດຄວບຄຸມການປ່ອຍມົນລະພິດ**

**ມາດຕາ 36 (ປັບປຸງ) ການຢັ້ງຢືນກ່ຽວກັບສິ່ງແວດລ້ອມ**

ການຢັ້ງຢືນກ່ຽວກັບສິ່ງແວດລ້ອມ ແມ່ນ ການຮັບຮອງເອົາບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ, ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ແລະ ແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ຂອງໂຄງການລົງທຶນ ຫຼື ກິດຈະການ.

ຜົນການປະເມີນຜົນກະທົບຕໍ່ສິ່ງແວດລ້ອມ ເປັນໜຶ່ງໃນເງື່ອນໄຂຕົ້ນຕໍ ໃນການພິຈາລະນາການອະນຸມັດ ໂຄງການລົງທຶນ ຫຼື ກິດຈະການ.

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ຢັ້ງຢືນກ່ຽວກັບສິ່ງແວດລ້ອມ ຕາມຂອບເຂດຄວາມຮັບຜິດຊອບຂອງຕົນ ໂດຍອີງຕາມຜົນກະທົບຈາກການດໍາເນີນໂຄງການລົງທຶນ ຫຼື ກິດຈະການ ດ້ວຍການປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

**ມາດຕາ 37 (ປັບປຸງ) ການ​ອະນຸຍາດຄວບຄຸມການ​ປ່ອຍ​​ມົນ​ລະ​ພິດ**

ການ​ອະນຸຍາດ​ຄວບຄຸມການ​ປ່ອຍ​ມົນ​ລະ​ພິດ ແມ່ນ ການ​ຮັບ​ຮູ້ ແລະ ໃຫ້ສິດ​ແກ່​ຜູ້​ດໍາເນີນທຸລະ​ກິດ,​ ການ​ຜະລິດ ເຊັ່ນ ອຸດສາຫະກໍາ, ບໍ່​ແຮ່, ກະສິກໍາ, ປ່າໄມ້, ຫັດຖະກໍາ, ການ​ບໍລິການ ຫຼື ກິດຈະການ​ອື່ນ ໃນ​ການ​ປ່ອຍ​​ມົນ​ລະ​ພິດ ຕາມ​ມາດຕະຖານ​ການ​ປ່ອຍທີ່ມີຄ່າຄວາມເຂັ້ມຂຸ້ນບໍ່ເກີນມາດຕະຖານສິ່ງແວດລ້ອມແຫ່ງຊາດ.

ສໍາລັບ​​ໂຄງການ​ລົງທຶນ ຫຼື ກິດຈະການ​ ທີ່​ຕ້ອງ​ໄດ້​ຂໍ​ອະນຸຍາດຄວບຄຸມການປ່ອຍ​​ມົນ​ລະ​ພິດ​ນັ້ນ ໄດ້​ກໍານົດ​ໄວ້​ໃນ​ລະບຽບ​ການ​ຕ່າງຫາກ.

**ມາດຕາ 38 (ປັບປຸງ) ໃບຢັ້ງຢືນກ່ຽວກັບສິ່ງແວດລ້ອມ ແລະ ໃບອະນຸຍາດຄວບຄຸມ**

**ການປ່ອຍມົນລະພິດ**

ໃບຢັ້ງຢືນກ່ຽວກັບສິ່ງແວດລ້ອມທີ່ຮັບຮອງບົດລາຍງານການສຶກສາເບື້ອງຕົ້ນ ກ່ຽວກັບຜົນກະທົບຕໍ່ ສິ່ງແວດລ້ອມ, ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ມີຜົນນໍາໃຊ້ໄດ້ຕະຫຼອດໄລຍະເວລາຂອງໂຄງການລົງທຶນ ຫຼື ກິດຈະການ, ເວັ້ນເສຍແຕ່ຜູ້ໄດ້ຮັບໃບຢັ້ງຢືນ ຫາກບໍ່ດໍາເນີນໂຄງການລົງທຶນ ຫຼື ກິດຈະການ ພາຍໃນເວລາ ສອງປີ ນັບແຕ່ວັນໄດ້ຮັບອະນຸຍາດ ເປັນຕົ້ນໄປ ໃບຢັ້ງຢືນດັ່ງກ່າວກໍຈະຕົກໄປ. ສໍາລັບໃບຢັ້ງຢືນກ່ຽວກັບສິ່ງແວດລ້ອມທີ່ຮັບຮອງແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມນັ້ນ ມີຜົນນໍາໃຊ້ໄດ້ ສອງ ຫາ ຫ້າ ປີ ຕາມແຕ່ລະປະເພດໂຄງການລົງທຶນ ຫຼື ກິດຈະການ ແລະ ສາມາດຕໍ່ໄດ້ ບົນພື້ນຖານການປະຕິບັດເງື່ອນໄຂດ້ານສິ່ງແວດລ້ອມ ຕາມລະບຽບການ.

ໃບອະນຸຍາດຄວບຄຸມການປ່ອຍມົນລະພິດ ສໍາລັບໂຄງການລົງທຶນ ຫຼື ກິດຈະການ ທີ່ດໍາເນີນການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມນັ້ນ ຂະແໜງການທີ່ກ່ຽວຂ້ອງຂັ້ນແຂວງ ເປັນຜູ້ອອກອະນຸຍາດ, ສ່ວນໂຄງການລົງທຶນ ຫຼື ກິດຈະການ ທີ່ດໍາເນີນການປະເມີນຜົນກະທົບຕໍ່ສິ່ງແວດລ້ອມນັ້ນ ກະຊວງທີ່ກ່ຽວຂ້ອງ ເປັນຜູ້ອອກອະນຸຍາດ. ໃບອະນຸຍາດຄວບຄຸມການປ່ອຍມົນລະພິດ ມີຜົນນໍາໃຊ້ໄດ້ ສອງ ຫາ ຫ້າ ປີ ຕາມແຕ່ລະປະເພດໂຄງການລົງທຶນ ຫຼື ກິດຈະການ ແລະ ສາມາດຕໍ່ໄດ້ບົນພື້ນຖານການປະຕິບັດຕາມເງື່ອນໄຂດ້ານສິ່ງແວດ ລ້ອມ. ຂະແໜງການທີ່ອອກໃບອະນຸຍາດຄວບຄຸມການປ່ອຍມົນລະພິດ ຕ້ອງແຈ້ງໃຫ້ຂະແໜງການຊັບພະຍາກອນ ທໍາມະຊາດ ແລະ ສິ່ງແວດລ້ອມຂັ້ນຂອງຕົນ.

**ມາດຕາ 39 (ໃໝ່) ເງື່ອນໄຂການອອກໃບຢັ້ງຢືນກ່ຽວກັບສິ່ງແວດລ້ອມ ທີ່ຮັບຮອງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ**

ເງື່ອນໄຂການອອກໃບຢັ້ງຢືນ ກ່ຽວກັບສິ່ງແວດລ້ອມ ທີ່ຮັບຮອງບົດລາຍງານການສຶກສາເບື້ອງຕົ້ນ ກ່ຽວກັບຜົນກະທົບຕໍ່ສິ່ງແວດລ້ອມ ລວມທັງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ມີ ດັ່ງນີ້:

1. ສໍາເລັດທຸກຂະບວນການຂອງການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ດ້ວຍການມີສ່ວນຮ່ວມຂອງສັງຄົມ;
2. ມີຂໍ້ມູນຄົບຖ້ວນ, ຖືກຕ້ອງ, ສອດຄ່ອງກັບຄວາມເປັນຈິງ ແລະ ໄດ້ເປີດເຜີຍໃຫ້ຜູ້ໄດ້ຮັບຜົນກະທົບ ແລະ ຜູ້ມີສ່ວນຮ່ວມອື່ນ;
3. ໄດ້ຮັບການເຫັນດີຈາກພະແນກການ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ແລະ ສຽງສ່ວນຫຼາຍ ຂອງປະຊາຊົນ ທີ່ໄດ້ຮັບຜົນກະທົບຈາກໂຄງການລົງທຶນ ຫຼື ກິດຈະການ;
4. ໄດ້ຮັບການຢັ້ງຢືນຈາກຂະແໜງການກະສິກໍາ ແລະ ປ່າໄມ້ ກ່ຽວກັບຜົນກະທົບຕໍ່ປ່າໄມ້, ຊະນິດ ພັນໄມ້, ຊີວະນານາພັນ ຕາມລະບຽບການ;
5. ໄດ້ຮັບການຢັ້ງຢືນຈາກຂະແໜງການຄຸ້ມຄອງການນໍາໃຊ້ທີ່ດິນແຕ່ລະປະເພດ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍທີ່ດິນ;
6. ກໍານົດງົບປະມານຕິດຕາມ ກວດກາການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ໃຫ້ພາກສ່ວນທີ່ກ່ຽວຂ້ອງຂອງລັດ.

**ມາດຕາ 40 (ໃໝ່) ເງື່ອນໄຂການອອກໃບຢັ້ງຢືນກ່ຽວກັບສິ່ງແວດລ້ອມ ທີ່ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມ**

ເງື່ອນໄຂການອອກໃບຢັ້ງຢືນກ່ຽວກັບສິ່ງແວດລ້ອມ ທີ່ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມ ລວມທັງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ມີ ດັ່ງນີ້:

1. ສໍາເລັດທຸກຂະບວນການຂອງການປະເມີນຜົນກະທົບຕໍ່ສິ່ງແວດລ້ອມ ດ້ວຍການມີສ່ວນຮ່ວມຂອງສັງຄົມ;
2. ມີຂໍ້ມູນຄົບຖ້ວນ, ຖືກຕ້ອງ, ສອດຄ່ອງກັບຄວາມເປັນຈິງ ແລະ ໄດ້ເປີດເຜີຍໃຫ້ຜູ້ໄດ້ຮັບຜົນກະທົບ ແລະ ຜູ້ມີສ່ວນຮ່ວມອື່ນ;
3. ໄດ້ຮັບການຢັ້ງຢືນຈາກຂະແໜງການກະສິກໍາ ແລະ ປ່າໄມ້ ກ່ຽວກັບ ຜົນກະທົບຕໍ່ປ່າໄມ້, ຊະນິດພັນໄມ້, ຊີວະນານາພັນ ຕາມລະບຽບການ;
4. ໄດ້ຮັບການຢັ້ງຢືນຈາກຂະແໜງການຄຸ້ມຄອງການນໍາໃຊ້ທີ່ດິນແຕ່ລະປະເພດ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍທີ່ດິນ;
5. ໄດ້ຮັບການຢັ້ງຢືນຂໍ້ມູນຜົນກະທົບຈາກຄະນະກໍາມະການຈັດສັນພູມລໍາເນົາ ແລະ ອາຊີບ ໃນກໍລະນີ ໂຄງການລົງທຶນ ຫຼື ກິດຈະການ ມີການຈັດສັນຍົກຍ້າຍ, ຫຍັບຍ້າຍ ແລະ ມີການທົດແທນຄ່າເສຍຫາຍຈາກການໂອນເອົາສິດນໍາໃຊ້ທີ່ດິນ ແລະ ຊັບສິນເທິງໜ້າດິນ ໃຫ້ແກ່ຜູ້ໄດ້ຮັບຜົນກະທົບ;
6. ໄດ້ຮັບການຢັ້ງຢືນກ່ຽວກັບການປະເມີນຜົນກະທົບ ຕໍ່ສຸຂະພາບຈາກຂະແໜງການສາທາລະນະສຸກ ໃນກໍລະນີມີຜົນກະທົບຢ່າງຫຼວງຫຼາຍ ຫຼື ຮຸນແຮງຕໍ່ສຸຂະພາບຂອງປະຊາຊົນໃນເຂດໂຄງການລົງທຶນ ຫຼື ກິດຈະການ;
7. ໄດ້ຮັບການຢັ້ງຢືນຂໍ້ມູນຜົນກະທົບຈາກຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ໃນກໍລະນີຈະມີຜົນກະທົບຕໍ່ສະຖານທີ່ຕັ້ງຂອງມໍຣະດົກທາງດ້ານວັດທະນະທໍາ ທີ່ຕິດພັນກັບຮ່ອງຮອຍປະ​ຫວັດສາດ, ແຫຼ່ງວັດຖຸບູຮານ, ມໍຣະດົກສະຖານ, ປູຊະນິຍະສະຖານ, ອະນຸສອນສະຖານ, ວັດວາອາຮາມ, ສາ​ສະ​ນະ​ສະຖານ​, ສິ່ງປຸກສ້າງທາງດ້ານວັດທະນະທໍາ;
8. ກໍານົດງົບປະມານຕິດຕາມ ກວດກາການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ໃຫ້ພາກສ່ວນທີ່ກ່ຽວຂ້ອງຂອງລັດ.

**ມາດຕາ 41 (ໃໝ່) ເງື່ອນໄຂການຕໍ່ອາຍຸແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ**

ເງື່ອນໄຂການຕໍ່ອາຍຸແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ມີ ດັ່ງນີ້:

1. ໂຄງການລົງທຶນ ຫຼື ກິດຈະການ ຕ້ອງສົ່ງບົດສະຫຼຸບການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ໃນໄລຍະຜ່ານມາ ແລະ ສ້າງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ໃນໄລຍະຕໍ່ໄປ.
2. ສໍາລັບໂຄງການສະຫຼັບສັບຊ້ອນ:
   1. ໄລຍະກໍ່ສ້າງ ຕ້ອງມີບົດສະຫຼຸບການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ແລະ ມີແຜນຄຸ້ມຄອງ ແລະ ຕິດຕາມ ກວດກາໃນໄລຍະກໍ່ສ້າງ;
   2. ໄລຍະດໍາເນີນງານ ຕ້ອງມີບົດສະຫຼຸບການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມໃນໄລຍະກໍ່ສ້າງ ແລະ ມີແຜນຄຸ້ມຄອງ ແລະ ຕິດຕາມ ກວດກາໃນໄລຍະດໍາເນີນງານ.
3. ໃບຢັ້ງຢືນຜົນການຕິດຕາມ ກວດກາ ການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ຂອງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

ແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ ໃນໄລຍະກໍ່ສ້າງ ແລະ ດໍາເນີນງານໂຄງການລົງທຶນ ຫຼື ກິດຈະການ ຕ້ອງສົ່ງໃຫ້ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ຢ່າງໜ້ອຍ ເກົ້າສິບວັນ ກ່ອນໃບຢັ້ງຢືນໝົດອາຍຸ ເພື່ອໃຫ້ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ພິຈາລະນາ ຕໍ່ອາຍຸໃບຢັ້ງຢືນກ່ຽວກັບສິ່ງແວດລ້ອມ ທີ່ຮັບຮອງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ກ່ອນໃບຢັ້ງຢືນນັ້ນໝົດອາຍຸ.

**ມາດຕາ 42 (ໃໝ່) ການປະຕິເສດການອອກໃບຢັ້ງຢືນກ່ຽວກັບສິ່ງແວດລ້ອມ**

ຜ່ານການທົບທວນກ່ຽວກັບການປະເມີນຜົນກະທົບຕໍ່ສິ່ງແວດລ້ອມແລ້ວ ຂະແໜງການຊັບພະຍາກອນ ທໍາມະຊາດ ແລະ ສິ່ງແວດລ້ອມ ສາມາດປະຕິເສດການອອກໃບຢັ້ງຢືນກ່ຽວກັບສິ່ງແວດລ້ອມໃຫ້ແກ່ໂຄງການລົງທຶນ ຫຼື ກິດຈະການ ຫາກເຫັນວ່າມີກໍລະນີໃດໜຶ່ງ ດັ່ງນີ້:

1. ມີຜົນເສຍຫຼາຍກວ່າຜົນໄດ້;
2. ສ້າງຄວາມເສຍຫາຍຢ່າງຫຼວງຫຼາຍຕໍ່ ສຸຂະພາບ, ການດໍາລົງຊີວິດ, ຊັບສິນຂອງປະຊາຊົນ ເປັນຕົ້ນ ມີການຍົກຍ້າຍ, ຫຍັບຍ້າຍ ປະຊາຊົນຈໍານວນຫຼາຍ ແຕ່ບໍ່ມີເຂດຈັດສັນພູມລໍາເນົາ ແລະ ອາຊີບ ທີ່ພຽງພໍ ແລະ ເໝາະສົມ;
3. ສ້າງຄວາມເສຍຫາຍຢ່າງຫຼວງຫຼາຍ ຕໍ່ຄວາມອຸດົມສົມບູນຂອງລະບົບນິເວດ ຫຼື ເຮັດໃຫ້ລະບົບນິເວດມີການປ່ຽນແປງ ແລະ ເສື່ອມໂຊມ;
4. ສົ່ງຜົນກະທົບຕໍ່ສັດ ແລະ ພືດ ທີ່ຫາຍາກ ແລະ ໃກ້ຈະສູນພັນ;
5. ສົ່ງຜົນກະທົບຕໍ່ ເຂດຍຸດທະສາດແຫ່ງຊາດ, ເຂດມໍຣະດົກທາງດ້ານ ປະຫວັດສາດ, ວັດທະນະທໍາ, ທຳມະຊາດ, ການທ່ອງທ່ຽວ, ຮີດຄອງປະເພນີອັນດີງາມ ແລະ ທັດສະນີຍະພາບອັນສວຍງາມ ທີ່ເປັນເອກະລັກຂອງຊາດ;
6. ມີຜົນກະທົບແບບສະສົມ ຊຶ່ງເປັນສາເຫດເຮັດໃຫ້ເກີນຄວາມສາມາດໃນການຮອງຮັບຂອງລະບົບນິເວດທໍາມະຊາດ ແລະ ຄຸນນະພາບສິ່ງແວດລ້ອມ;
7. ລະເມີດກົດໝາຍ.

**ມາດຕາ 43 (ໃໝ່) ການໂຈະໃບຢັ້ງຢືນກ່ຽວກັບສິ່ງແວດລ້ອມ**

ໂຄງການລົງທຶນ ຫຼື ກິດຈະການ ຈະຖືກໂຈະໃບຢັ້ງຢືນກ່ຽວກັບສິ່ງແວດລ້ອມ ຕາມແຕ່ລະກໍລະນີ ດັ່ງນີ້:

1. ລະເມີດກົດໝາຍ ແລະ ລະບຽບການ ກ່ຽວກັບສິ່ງແວດລ້ອມ ທີ່ສົ່ງຜົນກະທົບບໍ່ຮ້າຍແຮງຕໍ່ສິ່ງແວດລ້ອມ;
2. ບໍ່ປະຕິບັດຕາມເງື່ອນໄຂທີ່ໄດ້ກໍານົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ;
3. ບໍ່ປະຕິບັດພັນທະດ້ານການເງິນ, ພັນທະດ້ານສິ່ງແວດລ້ອມ ແລະ ພັນທະອື່ນ ຕາມສັນຍາ, ກົດໝາຍ ແລະ ລະບຽບການ;
4. ບໍ່ປະຕິບັດຕາມແຜນຄຸ້ມຄອງ ແລະ ຕິດຕາມ ກວດກາສິ່ງແວດລ້ອມ;
5. ປິດບັງ, ເຊື່ອງອໍາ ຂໍ້ມູນຕົວຈິງ ແລະ ໃຫ້ຂໍ້ມູນກ່ຽວກັບຜົນກະທົບຕໍ່ສິ່ງແວດລ້ອມ ທີ່ບໍ່ຖືກຕ້ອງ;
6. ບໍ່ປະຕິບັດການແກ້ໄຂບັນຫາສິ່ງແວດລ້ອມ ພາຍຫຼັງໄດ້ຮັບໜັງສືແຈ້ງເຕືອນຈາກຂະແໜງການ ຊັບພະຍາກອນທໍາມະຊາດ ແລະ ສິ່ງແວດລ້ອມ;
7. ມີຜົນກະທົບຮ້າຍແຮງຕໍ່ ສຸຂະພາບ, ການດໍາລົງຊີວິດ, ຊັບສິນຂອງປະຊາຊົນ ແລະ ສິ່ງແວດລ້ອມ.

ການໂຈະໃບຢັ້ງຢືນກ່ຽວກັບສິ່ງແວດລ້ອມ ຕ້ອງມີກໍານົດເວລາອັນແນ່ນອນ ເພື່ອໃຫ້ເຈົ້າຂອງໂຄງການ ຫຼື ກິດຈະການ ປັບປຸງ ແລະ ແກ້ໄຂ.

ພາຍຫຼັງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ໄດ້ໂຈະໃບຢັ້ງຢືນກ່ຽວກັບ ສິ່ງແວດລ້ອມແລ້ວ ຕ້ອງແຈ້ງໃຫ້ຂະແໜງການຄຸ້ມຄອງໂຄງການລົງທຶນ ຫຼື ກິດຈະການ ພາຍໃນເວລາ ຫ້າວັນລັດຖະການ ເພື່ອອອກແຈ້ງການໃຫ້ ເຈົ້າຂອງໂຄງການ ຫຼື ກິດຈະການ ໂຈະການດໍາເນີນໂຄງການລົງທຶນ ຫຼື ກິດຈະການ ຕາມກົດໝາຍ.

**ມາດຕາ 44 (ໃໝ່) ການຖອນໃບຢັ້ງຢືນກ່ຽວກັບສິ່ງແວດລ້ອມ**

ໂຄງການລົງທຶນ ຫຼື ກິດຈະການ ຈະຖືກຖອນໃບຢັ້ງຢືນກ່ຽວກັບສິ່ງແວດລ້ອມ ຕາມແຕ່ລະກໍລະນີ ດັ່ງນີ້:

1. ບໍ່ປັບປຸງ ແລະ ແກ້ໄຂຕາມການແຈ້ງໂຈະ ຕາມທີ່ໄດ້ກໍານົດໄວ້ໃນມາດຕາ 43 ຂອງກົດໝາຍສະບັບນີ້;
2. ບໍ່ດໍາເນີນກິດຈະການ ພາຍໃນເວລາ ສອງປີ ນັບແຕ່ວັນໄດ້ຮັບອະນຸຍາດ;
3. ລະເມີດກົດໝາຍ ແລະ ລະບຽບການ ກ່ຽວກັບສິ່ງແວດລ້ອມ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ.

ພາຍຫຼັງຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ໄດ້ຖອນໃບຢັ້ງຢືນກ່ຽວກັບ ສິ່ງແວດລ້ອມແລ້ວ ຕ້ອງແຈ້ງໃຫ້ຂະແໜງການຄຸ້ມຄອງໂຄງການລົງທຶນ ຫຼື ກິດຈະການ ພາຍໃນເວລາ ຫ້າວັນລັດຖະການ ເພື່ອອອກແຈ້ງການໃຫ້ ເຈົ້າຂອງໂຄງການ ຫຼື ກິດຈະການ ຢຸດເຊົາການດໍາເນີນໂຄງການລົງທຶນ ຫຼື ກິດຈະການ ຕາມກົດໝາຍ.

# ໝວດທີ 5

# ການຄຸ້ມຄອງສິ່ງແວດລ້ອມ ໃນໂຄງການລົງທຶນ ແລະ ກິດຈະການ

**ມາດຕາ 45 (ໃໝ່) ການປະຕິບັດມາດຕະການຄຸ້ມຄອງສິ່ງແວດລ້ອມໃນໂຄງການລົງທຶນ ແລະ ກິດຈະການ**

ເຈົ້າຂອງໂຄງການ ຫຼື ກິດຈະການ ຕ້ອງເປັນເຈົ້າການໃນການປະຕິບັດມາດຕະການປ້ອງກັນ, ຫຼຸດຜ່ອນ, ແກ້ໄຂຜົນກະທົບຕໍ່ສິ່ງແວດລ້ອມ ທີ່ຈະເກີດຈາກການດໍາເນີນໂຄງການລົງທຶນ ຫຼື ກິດຈະການ ຂອງຕົນ ຕາມບົດລາຍງານການປະເມີນຜົນກະທົບຕໍ່ສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ລວມທັງແຜນຄຸ້ມຄອງສະເພາະດ້ານຂອງໂຄງການລົງທຶນ ແລະ ກິດຈະການ ທີ່ຖືກຮັບຮອງໂດຍຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ຕາມທີ່ໄດ້ກໍານົດໄວ້ໃນມາດຕາ 17 ແລະ 18 ຂອງກົດໝາຍສະບັບນີ້, ພ້ອມທັງຮັບຜິດຊອບການທົດແທນຄ່າເສຍຫາຍຢ່າງສົມເຫດສົມຜົນ, ການຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງຜູ້ໄດ້ຮັບຜົນກະທົບໃຫ້ດີຂຶ້ນກວ່າເກົ່າ, ເຮັດໃຫ້ການຄຸ້ມຄອງ ແລະ ນໍາໃຊ້ ຊັບພະ ຍາກອນທໍາມະຊາດ ມີປະສິດທິພາບ ແລະ ປະສິດທິຜົນ, ຮັບປະກັນສິດ ແລະ ຜົນປະໂຫຍດຂອງຊາດ ແລະ ປະຊາຊົນ ເພື່ອປະກອບສ່ວນເຂົ້າໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ ຕາມທິດສີຂຽວ ແລະ ຍືນຍົງ.

**ມາດຕາ 46 (ໃໝ່) ການຕິດຕາມ ກວດກາ ວິຊາການດ້ານສິ່ງແວດລ້ອມ**

ການຕິດຕາມ ກວດກາ ວິຊາການດ້ານສິ່ງແວດລ້ອມ ແມ່ນ ການດໍາເນີນການຕິດຕາມ ກວດກາ ການປະຕິບັດວຽກງານສິ່ງແວດລ້ອມ ຂອງໂຄງການລົງທຶນ ຫຼື ກິດຈະການ ເປັນຕົ້ນ ພັນທະດ້ານສິ່ງແວດລ້ອມ, ເງື່ອນໄຂທີ່ໄດ້ກຳນົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ, ແຜນການທົດແທນ ຄ່າເສຍຫາຍ, ການຈັດສັນຍົກຍ້າຍ, ຫຍັບຍ້າຍ ແລະ ການຟື້ນຟູຊີວິດການເປັນຢູ່ຂອງປະຊາຊົນຜູ້ໄດ້ຮັບຜົນກະທົບຈາກໂຄງການລົງທຶນ ແລະ ກິດຈະການ ແລະ ແຜນຄຸ້ມຄອງສະເພາະດ້ານ.

**ມາດຕາ 47 (ໃໝ່) ໄລຍະການຕິດຕາມ ກວດກາ ວິຊາການດ້ານສິ່ງແວດລ້ອມ**

ການຕິດຕາມ ກວດກາ ວິຊາການດ້ານສິ່ງແວດລ້ອມ ມີ ສາມໄລຍະ ດັ່ງນີ້:

1. ການຕິດຕາມ ກວດກາ ໃນໄລຍະກໍ່ສ້າງ;
2. ການຕິດຕາມ ກວດກາ ໃນໄລຍະດໍາເນີນງານ;
3. ການຕິດຕາມ ກວດກາ ໃນໄລຍະສິ້ນສຸດໂຄງການລົງທຶນ ຫຼື ກິດຈະການ.

**ມາດຕາ 48 (ໃໝ່) ຜູ້ຮັບຜິດຊອບໃນການຕິດຕາມ ກວດກາ ວິຊາການດ້ານສິ່ງແວດລ້ອມ**

ຜູ້ຮັບຜິດຊອບໃນການຕິດຕາມ ກວດກາ ວິຊາການດ້ານສິ່ງແວດລ້ອມຂອງໂຄງການລົງທຶນ ຫຼື ກິດຈະການ ມີ ດັ່ງນີ້:

1. ເຈົ້າຂອງໂຄງການ ຫຼື ກິດຈະການ;
2. ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

**ມາດຕາ 49 (ໃໝ່) ຄວາມຮັບຜິດຊອບໃນການຕິດຕາມ ກວດກາ ວິຊາການດ້ານສິ່ງແວດລ້ອມ**

**ໂດຍເຈົ້າຂອງໂຄງການ ຫຼື ກິດຈະການ**

ເຈົ້າຂອງໂຄງການ ຫຼື ກິດຈະການ ຕ້ອງປະຕິບັດ ແລະ ຕິດຕາມ ກວດກາ ວິຊາການດ້ານສິ່ງແວດ ລ້ອມດ້ວຍຕົນເອງຢ່າງເປັນປະຈໍາ ເພື່ອຮັບປະກັນການຈັດຕັ້ງປະຕິບັດວຽກງານສິ່ງແວດລ້ອມ ຂອງໂຄງການລົງ ທຶນ ຫຼື ກິດຈະການ ໃຫ້ມີປະສິດທິພາບ ແລະ ປະສິດທິຜົນ ດ້ວຍການສ້າງລະບົບການດໍາເນີນງານການຕິດຕາມ ກວດກາ ດັ່ງນີ້:

1. ແຕ່ງຕັ້ງພະນັກງານທີ່ມີຄຸນວຸດທິສະເພາະດ້ານ ແລະ ສ້າງຕັ້ງໜ່ວຍງານຄຸ້ມຄອງສິ່ງແວດລ້ອມ ເພື່ອຮັບຜິດຊອບຈັດຕັ້ງປະຕິບັດ ແລະ ຕິດຕາມ ກວດກາການຈັດຕັ້ງປະຕິບັດວຽກງານສິ່ງແວດລ້ອມ ແລະ ປະສານງານກັບອົງການຈັດຕັ້ງທີ່ກ່ຽວຂ້ອງຂອງລັດ;
2. ສ້າງຕັ້ງໜ່ວຍງານຄຸ້ມຄອງສັງຄົມ ໃນກໍລະນີໂຄງການລົງທຶນ ຫຼື ກິດຈະການ ທີ່ມີການທົດແທນຄ່າເສຍຫາຍ ແລະ ການຈັດສັນພູມລໍາເນົາ ແລະ ອາຊີບ;
3. ປະກອບອຸປະກອນຮັບໃຊ້ພາກສະໜາມໃຫ້ໄດ້ມາດຕະຖານ ແລະ ພຽງພໍ ເປັນຕົ້ນ ອຸປະກອນ ເກັບຕົວຢ່າງ ແລະ ເຄື່ອງວັດແທກຄຸນນະພາບ ອາກາດ, ດິນ, ນໍ້າ ແລະ ສິ່ງລົບກວນ. ສໍາລັບກໍລະນີໂຄງການສະຫຼັບສັບຊ້ອນ ຕ້ອງຕິດຕັ້ງລະບົບການວັດແທກ ອາກາດ, ດິນ, ນໍ້າ ແລະ ສິ່ງລົບກວນ ແບບອັດຕະໂນມັດ;
4. ໃຫ້ການຮ່ວມມືກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ໃນການຕິດຕາມ ກວດກາ;
5. ລາຍງານຜົນການຕິດຕາມ ກວດກາຕໍ່ຂະແໜງການຄຸ້ມຄອງການລົງທຶນ ແລະ ກິດຈະການ ແລະ ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ.

**ມາດຕາ 50 (ໃໝ່) ການລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ**

**ໂດຍເຈົ້າຂອງໂຄງການ ຫຼື ກິດຈະການ**

ເຈົ້າຂອງໂຄງການ ຫຼື ກິດຈະການ ຕ້ອງລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ ຕໍ່ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ຢ່າງເປັນປົກກະຕິ ຕາມເງື່ອນໄຂທີ່ໄດ້ກຳນົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ. ຖ້າຫາກເກີດເຫດການສຸກເສີນ ຫຼື ມີຄວາມສ່ຽງເກີດອຸບປະຕິເຫດ ທີ່ສົ່ງຜົນກະທົບຮ້າຍແຮງຕໍ່ສິ່ງແວດລ້ອມ ຕ້ອງລາຍງານເຫດການດັ່ງກ່າວ ໂດຍທັນທີ ແລະ ລາຍງານເບື້ອງຕົ້ນ ກ່ຽວກັບ ສະພາບການທີ່ເກີດຂຶ້ນ ເປັນລາຍລັກອັັກສອນ ພາຍໃນເວລາ ຊາວສີ່ ຊົ່ວໂມງ.

ການລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ ໂດຍເຈົ້າຂອງໂຄງການ ຫຼື ກິດຈະການ ມີເນື້ອໃນ ດັ່ງນີ້:

1. ຄວາມຄືບໜ້າ, ການລະເມີດ ຫຼື ຂໍ້ຄົງຄ້າງ ໃນການຈັດຕັ້ງປະຕິບັດພັນທະດ້ານສິ່ງແວດລ້ອມ ຕາມເງື່ອນໄຂທີ່ໄດ້ກຳນົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ, ແຜນການທົດແທນຄ່າເສຍຫາຍ, ການຈັດສັນຍົກຍ້າຍ, ຫຍັບຍ້າຍ ແລະ ການຟື້ນຟູຊີວິດການເປັນຢູ່ຂອງ ປະຊາຊົນ ທີ່ໄດ້ຮັບຜົນກະທົບ ແລະ ແຜນຄຸ້ມຄອງສະເພາະດ້ານ;
2. ຄ່າວັດແທກຄຸນນະພາບສິ່ງແວດລ້ອມ ເປັນຕົ້ນ ນໍ້າ, ອາກາດ ແລະ ສຽງໃນຮູບແບບເສັ້ນສະແດງ, ແຜນວາດ ແລະ ຕົວແບບຈໍາລອງ ໂດຍທຽບໃສ່ຂໍ້ມູນພື້ນຖານກ່ອນມີໂຄງການລົງທຶນ ຫຼື ກິດຈະການ ແລະ ຄ່າມາດຕະຖານສິ່ງແວດລ້ອມແຫ່ງຊາດ;
3. ຄວາມຫຍຸ້ງຍາກໃນການຈັດຕັ້ງປະຕິບັດວຽກງານສິ່ງແວດລ້ອມຂອງໂຄງການລົງທຶນ ຫຼື ກິດຈະການ.

**ມາດຕາ 51 (ໃໝ່) ຄວາມຮັບຜິດຊອບໃນການຕິດຕາມ ກວດກາ ວິຊາການດ້ານສິ່ງແວດລ້ອມ ໂດຍຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ**

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ດໍາເນີນການຕິດຕາມ ກວດກາ ວິຊາການດ້ານສິ່ງແວດລ້ອມ, ການຈັດຕັ້ງປະຕິບັດວຽກງານສິ່ງແວດລ້ອມ ໂດຍປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເປັນຕົ້ນ ພັນທະດ້ານສິ່ງແວດລ້ອມ, ເງື່ອນໄຂທີ່ໄດ້ກຳນົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ວິຊາການດ້ານສິ່ງແວດລ້ອມ ແລະ ແຜນຄຸ້ມຄອງສະເພາະດ້ານທີ່ກ່ຽວຂ້ອງ ພ້ອມທັງໃຫ້ຄໍາແນະນໍາ, ແຈ້ງເຕືອນ ແລະ ນໍາໃຊ້ມາດຕະການຕໍ່ຜູ້ລະເມີດກົດໝາຍ ແລ້ວລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ ຕໍ່ຂັ້ນເທິງຖັດຕົນ ແລະ ອົງການປົກຄອງທ້ອງຖິ່ນຂັ້ນຂອງຕົນ ເປັນແຕ່ລະໄລຍະ.

ຂັ້ນຕອນ ແລະ ວິທີການ ການຕິດຕາມ ກວດກາ ວິຊາການດ້ານສິ່ງແວດລ້ອມ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 52 (ໃໝ່) ງົບປະມານນຳໃຊ້ເຂົ້າໃນການຕິດຕາມ ກວດກາ ວິຊາການດ້ານສິ່ງແວດລ້ອມ**

ງົບປະມານນຳໃຊ້ເຂົ້າໃນການຕິດຕາມ ກວດກາ ວິຊາການດ້ານສິ່ງແວດລ້ອມ ແມ່ນ ຄວາມຮັບຜິດຊອບຂອງເຈົ້າຂອງໂຄງການ ຫຼື ກິດຈະການ ທີ່ມອບໃຫ້ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ໃນແຕ່ລະປີຕາມສັນຍາ ແລະ ກົດໝາຍ ໂດຍຜ່ານກອງທຶນປົກປັກຮັກສາສິ່ງແວດລ້ອມ ເພື່ອນໍາໃຊ້ເຂົ້າໃນວຽກງານດັ່ງກ່າວ ໃນຂອບເຂດທົ່ວປະເທດ.

ໃນກໍລະນີເກີດເຫດການສຸກເສີນທາງດ້ານສິ່ງແວດລ້ອມຈາກການດຳເນີນໂຄງການລົງທຶນ ຫຼື ກິດຈະການ ຂອງຕົນ ເຈົ້າຂອງໂຄງການ ຫຼື ກິດຈະການ ຕ້ອງຮັບຜິດຊອບຄ່າໃຊ້ຈ່າຍທັງໝົດໃນການແກ້ໄຂເຫດການສຸກເສີນດ້ານສິ່ງແວດລ້ອມ.

**ມາດຕາ 53 (ໃໝ່) ການຕິດຕາມ ກວດກາ ການຄຸ້ມຄອງສິ່ງແວດລ້ອມ ໂດຍອົງການປົກຄອງທ້ອງຖິ່ນ**

ໂຄງການລົງທຶນ ຫຼື ກິດຈະການ ທີ່ໄດ້ຮັບອະນຸຍາດລົງທຶນຈາກລັດຖະບານ ຫຼື ຄະນະກຳມະການປົກຄອງຂັ້ນແຂວງ ໃຫ້ຄະນະກຳມະການປົກຄອງ ຂັ້ນແຂວງ ຫຼື ຂັ້ນເມືອງ ບ່ອນໂຄງການລົງທຶນ ຫຼື ກິດຈະການ ຕັ້ງຢູ່ ເປັນຜູ້ຮັບຜິດຊອບໂດຍກົງ ໃນການຕິດຕາມ ກວດກາ ການຄຸ້ມຄອງສິ່ງແວດລ້ອມ ໃນໂຄງການລົງທຶນ ແລະ ກິດຈະການ ຢູ່ທ້ອງຖິ່ນຕົນ ລວມທັງການແກ້ໄຂຜົນກະທົບຕໍ່ສິ່ງແວດລ້ອມ ທີ່ເກີດຈາກການດໍາເນີນໂຄງການລົງທຶນ ຫຼື ກິດຈະການ ໂດຍປະສານສົມທົບກັບພາກສ່ວນທີ່ກ່ຽວຂ້ອງ ຂັ້ນແຂວງ, ຂັ້ນເມືອງ, ບ້ານ ແລະ ເຈົ້າຂອງໂຄງການ ຫຼື ກິດຈະການນັ້ນ.

ໃນກໍລະນີການແກ້ໄຂຜົນກະທົບຕໍ່ສິ່ງແວດລ້ອມ ທີ່ເກີດຈາກການດໍາເນີນໂຄງການລົງທຶນ ຫຼື ກິດຈະການນັ້ນ ຫາກບໍ່ສາມາດແກ້ໄຂໄດ້ ຫຼື ເກີດມີຜົົນເສຍຫາຍຢ່າງຫຼວງຫຼາຍ ໃຫ້ລາຍງານຕໍ່ລັດຖະບານ ຫຼື ຄະນະກຳມະການປົກຄອງຂັ້ນແຂວງ ເພື່ອມີມາດຕະການແກ້ໄຂຜົນກະທົບຕໍ່ສິ່ງແວດລ້ອມ ຕາມກົດໝາຍ ແລະ ສັນຍາ.

ເຈົ້າຂອງໂຄງການ ຫຼື ກິດຈະການ ຕ້ອງໃຫ້ການຮ່ວມມື ແລະ ອໍານວຍຄວາມສະດວກແກ່ອົງການປົກຄອງທ້ອງຖິ່ນ, ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ໃນການລົງຕິດຕາມ ກວດກາ ການຄຸ້ມຄອງສິ່ງແວດລ້ອມ ລວມທັງການແກ້ໄຂຜົນກະທົບຕໍ່ສິ່ງແວດລ້ອມທີ່ເກີດຈາກ ການດໍາເນີນໂຄງການລົງທຶນ ຫຼື ກິດຈະການ ຕາມກົດໝາຍ.

**ໝວດທີ 6**

**ການຄຸ້ມຄອງສິ່ງແວດລ້ອມໃນເຂດເສດຖະກິດພິເສດ**

**ແລະ ເຂດເສດຖະກິດສະເພາະ**

**ມາດຕາ 54 (ໃໝ່) ເຂດເສດຖະກິິດພິເສດ ແລະ ເຂດເສດຖະກິດສະເພາະ**

ເຂດເສດຖະກິດພິເສດ ແລະ ເຂດເສດຖະກິດສະເພາະ ແມ່ນ ເຂດການລົງທຶນທີ່ກໍານົດໄວ້ ເພື່ອເປົ້າໝາຍການພັດທະນາ ຫຼື ລົງທຶນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ລະບຽບການທີ່ກ່ຽວຂ້ອງ.

**ມາດຕາ 55 (ໃໝ່) ການຄຸ້ມຄອງ ແລະ ປະຕິບັດມາດຕະການຄຸ້ມຄອງສິ່ງແວດລ້ອມ**

**ໃນເຂດເສດຖະກິດພິເສດ ແລະ ເຂດເສດຖະກິດສະເພາະ**

ຄະນະຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະ ຮັບຜິດຊອບໃນການຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ທີ່ຈະເກີດຈາກການດໍາເນີນໂຄງການລົງທຶນ ຫຼື ກິດຈະການ ໃນເຂດເສດ ຖະກິດພິເສດ ແລະ ເຂດເສດຖະກິດສະເພາະ ໂດຍປະສານສົມທົບກັບ ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ຕາມບົດລາຍງານການປະເມີນຜົນກະທົບຕໍ່ສິ່ງແວດລ້ອມ ແລະ ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ລວມທັງແຜນຄຸ້ມຄອງສະເພາະດ້ານຂອງໂຄງການລົງທຶນ ແລະ ກິດຈະການ ທີ່ຖືກຮັບຮອງໂດຍກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ.

ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ຕ້ອງເປັນເຈົ້າການໃນການປະຕິບັດມາດຕະການປ້ອງກັນ, ຫຼຸດຜ່ອນ, ແກ້ໄຂຜົນກະທົບຕໍ່ສິ່ງແວດລ້ອມ ທີ່ຈະເກີດຈາກການດໍາເນີນໂຄງການລົງທຶນ ຫຼື ກິດຈະການ ຢູ່ໃນເຂດຂອງຕົນ ຕາມບົດລາຍງານການປະເມີນຜົນກະທົບຕໍ່ສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ລວມທັງແຜນຄຸ້ມຄອງສະເພາະດ້ານຂອງໂຄງການລົງທຶນ ແລະ ກິດຈະການ ທີ່ຖືກຮັບຮອງໂດຍຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ພ້ອມທັງຮັບຜິດຊອບການທົດແທນຄ່າເສຍຫາຍ, ການຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງຜູ້ໄດ້ຮັບຜົນກະທົບ, ເຮັດ ໃຫ້ການຄຸ້ມຄອງ ແລະ ນໍາໃຊ້ຊັບພະຍາກອນທໍາມະຊາດ ມີປະສິດທິພາບ ແລະ ປະສິດທິຜົນ, ຮັບປະກັນສິດ ແລະ ຜົນປະໂຫຍດຂອງຊາດ ແລະ ປະຊາຊົນ ເພື່ອປະກອບສ່ວນເຂົ້າໃນການຈັດຕັ້ງປະຕິບັດແຜນພັດທະນາເສດຖະ ກິດ-ສັງຄົມ ຕາມທິດສີຂຽວ ແລະ ຍືນຍົງ.

**ມາດຕາ 56 (ໃໝ່) ການປະເມີນຜົນກະທົບຕໍ່ສິ່ງແວດລ້ອມໃນເຂດເສດຖະກິດພິເສດ**

**ແລະ ເຂດເສດຖະກິດສະເພາະ**

ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ຕ້ອງດໍາເນີນການປະເມີນຜົນກະທົບຕໍ່ສິ່ງແວດລ້ອມ ແລະ ສ້າງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ຕາມແຜນແມ່ບົດການພັດທະນາ, ບົດວິພາກເສດຖະກິດ-ເຕັກນິກ.

ໂຄງການລົງທຶນ ຫຼື ກິດຈະການ ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ທີ່ຢູ່ໃນບັນຊີທີ່ຕ້ອງດໍາເນີນການປະເມີນຜົນກະທົບ ຕໍ່ສິ່ງແວດລ້ອມນັ້ນ ຜູ້ລົງທຶນ ຕ້ອງດໍາເນີນການປະເມີນຜົນກະທົບດັ່ງກ່າວ ແລະ ສ້າງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ແລ້ວສະເໜີຕໍ່ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເພື່ອທົບທວນ ແລະ ພິຈາລະນາອອກໃບຢັ້ງຢືນກ່ຽວກັບສິ່ງແວດລ້ອມ.

ໂຄງການລົງທຶນ ຫຼື ກິດຈະການ ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ທີ່ຢູ່ໃນບັນຊີທີ່ຕ້ອງດໍາເນີນການສຶກສາເບື້ອງຕົ້ນ ກ່ຽວກັບຜົນກະທົບຕໍ່ສິ່ງແວດລ້ອມ ຜູ້ລົງທຶນ ຕ້ອງດໍາເນີນການສຶກສາເບື້ອງຕົ້ນກ່ຽວກັບຜົນກະທົບດັ່ງກ່າວ ແລະ ສ້າງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ແລ້ວສະເໜີຕໍ່ ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ເພື່ອນໍາສະເໜີຕໍ່ຄະນະຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະ ທົບທວນ ແລະ ພິຈາລະນາອອກໃບຢັ້ງຢືນກ່ຽວກັບສິ່ງແວດລ້ອມ ໂດຍປະສານສົມທົບກັບພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ.

**ມາດຕາ 57 (ໃໝ່) ຄວາມຮັບຜິດຊອບໃນການຕິດຕາມ ກວດກາ ວິຊາການດ້ານສິ່ງແວດລ້ອມ**

**ໃນເຂດເສດຖະກິດພິເສດ ແລະ ເຂດເສດຖະກິດສະເພາະ**

ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ດໍາເນີນການຕິດຕາມ ກວດກາວິຊາການດ້ານສິ່ງແວດລ້ອມ, ການຈັດຕັ້ງປະຕິບັດວຽກງານສິ່ງແວດລ້ອມ ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ໂດຍປະສານສົມທົບກັບພະແນກການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເປັນຕົ້ນ ພັນທະດ້ານສິ່ງແວດລ້ອມ, ເງື່ອນໄຂທີ່ໄດ້ກຳນົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ວິຊາການດ້ານສິ່ງແວດລ້ອມ ແລະ ແຜນຄຸ້ມຄອງສະເພາະດ້ານທີ່ກ່ຽວຂ້ອງ ຕາມບົດລາຍງານ ການປະເມີນຜົນກະທົບຕໍ່ສິ່ງແວດລ້ອມ ທີ່ຖືກຮັບຮອງໂດຍກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ພ້ອມທັງໃຫ້ຄໍາແນະນໍາ, ແຈ້ງເຕືອນ ແລະ ນໍາໃຊ້ມາດຕະການຕໍ່ຜູ້ລະເມີດກົດໝາຍ ແລ້ວລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ, ການຈັດຕັ້ງປະຕິບັດວຽກງານສິ່ງແວດລ້ອມ ຕໍ່ກະຊວງຊັບ ພະຍາກອນທໍາມະຊາດ ແລະ ສິ່ງແວດລ້ອມ ແລະ ຄະນະກຳມະການປົກຄອງຂັ້ນແຂວງ ເປັນແຕ່ລະໄລຍະ.

ຄະນະຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະ ແລະ ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ຮັບຜິດຊອບໃນການຕິດຕາມ ກວດກາ ວິຊາການດ້ານສິ່ງແວດລ້ອມ, ການຈັດຕັ້ງປະຕິບັດວຽກງານສິ່ງແວດລ້ອມ ຂອງໂຄງການລົງທຶນ ຫຼື ກິດຈະການ ພ້ອມທັງລາຍງານການຈັດຕັ້ງປະຕິບັດແຜນຄຸ້ມຄອງ ແລະ ຕິດຕາມ ກວດກາ ວິຊາການດ້ານສິ່ງແວດລ້ອມ ແລະ ແຜນຄຸ້ມຄອງສະເພາະດ້ານທີ່ກ່ຽວຂ້ອງ ຕໍ່ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ພ້ອມທັງໃຫ້ຄໍາແນະນໍາ, ແຈ້ງເຕືອນ ແລະ ນໍາໃຊ້ມາດຕະການຕໍ່ຜູ້ລະເມີດກົດໝາຍ ແລ້ວລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ, ການຈັດຕັ້ງປະຕິບັດວຽກງານສິ່ງແວດລ້ອມ ຕໍ່ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອລາຍງານຕໍ່ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນແຕ່ລະໄລຍະ.

**ມາດຕາ 58 (ໃໝ່) ການລາຍງານການຕິດຕາມ ກວດກາ ວິຊາການດ້ານສິ່ງແວດລ້ອມ**

**ໃນເຂດເສດຖະກິດພິເສດ ແລະ ເຂດເສດຖະກິດສະເພາະ**

ຄະນະຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະ ຕ້ອງລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມ, ການຈັດຕັ້ງປະຕິບັດວຽກງານສິ່ງແວດລ້ອມ ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ຕໍ່ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ຢ່າງເປັນປົກກະຕິ ຕາມເງື່ອນໄຂທີ່ໄດ້ກໍານົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ. ຖ້າຫາກເກີດເຫດການສຸກເສີນ ຫຼື ມີຄວາມສ່ຽງ ເກີດອຸບປະຕິເຫດ ທີ່ສົ່ງຜົນກະທົບຮ້າຍແຮງຕໍ່ສິ່ງແວດລ້ອມ ຕ້ອງລາຍງານເຫດການດັ່ງກ່າວ ໂດຍທັນທີ ແລະ ລາຍງານເບື້ອງຕົ້ນກ່ຽວກັບສະພາບການທີ່ເກີດຂຶ້ນເປັນລາຍລັກອັັກສອນພາຍໃນເວລາ ຊາວສີ່ຊົ່ວໂມງ.

ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ຕ້ອງລາຍງານຜົນການຕິດຕາມ ກວດກາ ວິຊາການດ້ານສິ່ງແວດລ້ອມຂອງໂຄງການລົງທຶນ ຫຼື ກິດຈະການ ທີ່ດໍາເນີນໃນເຂດເສດຖະກິດພິເສດແລະ ເຂດເສດຖະກິດສະເພາະ ໃຫ້ຄະນະຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະ ຢ່າງເປັນປົກກະຕິ ຕາມເງື່ອນໄຂທີ່ໄດ້ກໍານົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ. ຖ້າຫາກເກີດເຫດການສຸກເສີນ ຫຼື ມີຄວາມສ່ຽງຈະເກີດອຸບປະຕິເຫດ ທີ່ສົ່ງຜົນກະທົບຮ້າຍແຮງຕໍ່ສິ່ງແວດລ້ອມ ຕ້ອງລາຍງານເຫດການດັ່ງກ່າວໂດຍທັນທີ ແລະ ລາຍງານເບື້ອງຕົ້ນກ່ຽວກັບສະພາບການທີ່ເກີດຂຶ້ນເປັນລາຍລັກອັັກສອນພາຍໃນເວລາ ຊາວສີ່ ຊົ່ວໂມງ.

**ມາດຕາ 59 (ໃໝ່) ງົບປະມານນຳໃຊ້ເຂົ້າໃນການຕິດຕາມ ກວດກາ ວິຊາການດ້ານສິ່ງແວດລ້ອມ**

**ໃນເຂດເສດຖະກິດພິເສດ ແລະ ເຂດເສດຖະກິດສະເພາະ**

ງົບປະມານນຳໃຊ້ເຂົ້າໃນການຕິດຕາມ ກວດກາ ວິຊາການດ້ານສິ່ງແວດລ້ອມ ແມ່ນ ຄວາມຮັບຜິດ ຊອບຂອງຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ທີ່ມອບໃຫ້ຂະແໜງການຊັບພະຍາກອນ ທໍາມະຊາດ ແລະ ສິ່ງແວດລ້ອມ ໃນແຕ່ລະປີຕາມສັນຍາ ແລະ ກົດໝາຍ ໂດຍຜ່ານກອງທຶນປົກປັກຮັກສາ ສິ່ງແວດລ້ອມ ເພື່ອນໍາໃຊ້ເຂົ້າໃນວຽກງານດັ່ງກ່າວ ໃນຂອບເຂດທົ່ວປະເທດ.

ຜູ້ລົງທຶນ ທີ່ດໍາເນີນໃນເຂດເສດຖະກິດພິເສດ ແລະ ເຂດເສດຖະກິດສະເພາະ ຕ້ອງມອບພັນທະງົບປະມານ ຕິດຕາມ ກວດກາ ວິຊາການດ້ານສິ່ງແວດລ້ອມ ໃຫ້ແກ່ຜູ້ພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ຕາມສັນຍາ.

ໃນກໍລະນີເກີດເຫດການສຸກເສີນທາງດ້ານສິ່ງແວດລ້ອມ ຈາກການລົງທຶນໃນເຂດຂອງຕົນ ຜູ້ພັດທະນາ ເຂດເສດຖະກິດພິເສດ ແລະ ເຂດເສດຖະກິດສະເພາະ ຕ້ອງຮັບຜິດຊອບຄ່າໃຊ້ຈ່າຍທັງໝົດໃນການແກ້ໄຂເຫດການສຸກເສີນດ້ານສິ່ງແວດລ້ອມ.

**ໝວດທີ 7**

**ການປູກຈິດສຳນຶກ ແລະ ການມີສ່ວນຮ່ວມຂອງມວນຊົນ**

**ມາດຕາ 60 (ປັບປຸງ) ການປູກຈິດສໍານຶກ ກ່ຽວກັບສິ່ງແວດລ້ອມ**

ການປູກຈິດສໍານຶກ ກ່ຽວກັບສິ່ງແວດລ້ອມ ແມ່ນ ການໂຄສະນາ ເຜີຍແຜ່ ແລະ ສຶກສາອົບຮົມ ກ່ຽວກັບຄວາມ​ໝາຍ ແລະ ຄວາມ​ສໍາ​ຄັນຂ​ອງວຽກ​ງານປົກປັກຮັກສາສິ່ງແວດລ້ອມ ໂດຍຜ່ານສື່ມວນຊົນ, ການຮຽນ-ການສອນ, ຊຸກຍູ້ ແລະ ສົ່ງເສີມ ການສ້າງກິດຈະກໍາກ່ຽວກັບວຽກງານປົກປັກຮັກສາສິ່ງແວດລ້ອມ ເພື່ອ​ປຸກ​ລະ​ດົມໃຫ້​ທົ່ວ​ປວ​ງ​ຊົນ, ສະຖາບັນຄອບຄົວ ເຊີດ​ຊູ​ສະ​ຕິ​ຮັກ, ຫວງ​ແຫນ, ປ່ຽນແປງພຶດຕິກໍາ ແລະ ເປັນ​ເຈົ້າ​ການ​ເຂົ້າ​ຮ່ວມ​ໃນ​ການ​ຄຸ້ມ​ຄອງ, ປົກປັກຮັກສາ ແລະ ຕິດຕາມ ກວດກາ ສິ່ງແວດລ້ອມ.

ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນເຈົ້າການປະສານສົມທົບກັບຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງກັບການປູກຈິດສໍານຶກ.

**ມາດຕາ 61 ການບໍລິການ ຂໍ້ມູນ ຂ່າວສານ ກ່ຽວກັບສິ່ງແວດລ້ອມ**

ຂະແໜງການຊັບພະຍາກອນທໍາມະຊາດແລະສິ່ງແວດລ້ອມ ຕ້ອງສ້າງລະບົບຄຸ້ມຄອງ ແລະ ບໍລິການ ຂໍ້ມູນ ຂ່າວສານ ກ່ຽວກັບສິ່ງແວດລ້ອມ ເພື່ອຮັບປະກັນການສະໜອງ ຂໍ້ມູນ ຂ່າວສານ ໃຫ້ແກ່ມວນຊົນ ຕາມລະບຽບການ.

ບຸກຄົນ,ນິຕິບຸກຄົນແລະການຈັດຕັ້ງ ສາມາດເຂົ້າເຖິງ ຂໍ້ມູນ ຂ່າວສານ ກ່ຽວກັບສິ່ງແວດລ້ອມ.

**ມາດຕາ 62 (ປັບ​ປຸງ) ການມີສ່ວນຮ່ວມຂອງມວນຊົນ**

ການຈັດຕັ້ງທີ່ກ່ຽວຂ້ອງຂອງລັດ ຕ້ອງຮັບປະກັນການມີສ່ວນຮ່ວມຂອງມວນຊົນ ໂດຍສະເພາະປະຊາຊົນຜູ້ໄດ້ຮັບຜົນກະທົບ ໂດຍກົງ ຫຼື ທາງອ້ອມ ເຂົ້າຮ່ວມໃນການ​ສ້າງ​ແຜນຈັດສັນທີ່ດິນ, ຄຸ້ມຄອງຊັບພະຍາກອນ ທໍາມະຊາດ ແລະ ສິ່ງແວດລ້ອມແບບຮອບດ້ານ, ການປະເມີນສິ່ງແວດລ້ອມແບບຍຸດທະສາດ, ການປະເມີນຜົນກະທົບຕໍ່ສິ່ງແວດລ້ອມ, ການສ້າງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ, ການຄວບຄຸມ ແລະ ຕິດຕາມ ກວດກາ ມົນລະພິດ, ການກໍາຈັດສິ່ງເສດເຫຼືອ ແລະ ອື່ນໆ ກ່ຽວກັບສິ່ງແວດລ້ອມ.

**ພາກທີ III**

**ການບູລະນະຟື້ນຟູສິ່ງແວດລ້ອມ**

**ມາດຕາ 63 ການບູລະນະຟື້ນຟູສິ່ງແວດລ້ອມ**

ການບູລະນະຟື້ນຟູສິ່ງແວດລ້ອມ ແມ່ນ ການເຮັດໃຫ້ສິ່ງແວດລ້ອມ ສັງຄົມ ແລະ ທໍາມະຊາດ ທີ່ຖືກທໍາລາຍ ຫຼື ເສື່ອມໂຊມແລ້ວນັ້ນ ມີການຟື້ນຕົວ ແລະ ໄດ້ຮັບການປົວແປງ ໃຫ້ຢູ່ໃນສະພາບທີ່ດີ ແລະ ລະບົບນິເວດ ມີຄວາມສົມດຸນ.

**ມາດຕາ 64 (ປັບປຸງ) ຄວາມຮັບຜິດຊອບໃນການບູລະນະຟື້ນຟູສິ່ງແວດລ້ອມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດໍາເນີນໂຄງການລົງທຶນ ຫຼື ກິດຈະການ ທີ່ກໍ່ໃຫ້ເກີດຜົນກະທົບຕໍ່ສິ່ງແວດລ້ອມ ມີຄວາມຮັບຜິດຊອບໃນການ ແກ້ໄຂ, ປັບປຸງ, ບູລະນະຟື້ນຟູ ລວມທັງທົດແທນຄ່າເສຍຫາຍ ທີ່ຕົນໄດ້ກໍ່ຂຶ້ນ ໃນເຂດທີ່ໄດ້ຮັບຜົນກະທົບນັ້ນ.

**ມາດຕາ 65 ພັນທະໃນການບູລະນະຟື້ນຟູສິ່ງແວດລ້ອມ**

ບຸກຄົນ, ນິຕິິບຸກຄົນ ຫຼື ການຈັດຕັ້ງ ມີພັນທະປະກອບສ່ວນທາງດ້ານ ທຶນຮອນ, ສະຕິປັນຍາ, ເຫື່ອແຮງ ແລະ ວັດຖູປະກອນຕ່າງໆ ໃນການບູລະນະຟື້ນຟູສິ່ງແວດລ້ອມ ທີ່ຖືກທໍາລາຍ ຫຼື ເສື່ອມໂຊມ.

**ມາດຕາ 66 (ປັບປຸງ) ການບູລະນະຟື້ນຟູເຂດທີ່ຖືກທໍາລາຍ ຫຼື ເສື່ອມໂຊມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດໍາເນີນທຸລະກິດ, ການຜະລິດ, ການບໍລິການ ຫຼື ກິດຈະການອື່ນ ທີ່ກໍ່ໃຫ້ເກີດຄວາມເສຍຫາຍ ຕ້ອງຮັບຜິດຊອບແກ້ໄຂ, ບູລະນະຟື້ນຟູເຂດມໍຣະດົກທາງດ້ານ ວັດທະນະທໍາ,ປະຫວັດສາດ ແລະ ທໍາມະຊາດ ທີ່ຖືກທໍາລາຍ ຫຼື ເສື່ອມໂຊມ ພາຍໃຕ້ການຕິດຕາມ ກວດກາ ຂອງອົງການປົກ ຄອງທ້ອງຖິ່ນ ແລະ ຂະແໜງການທີ່ກ່ຽວຂ້ອງ.

**ມາດຕາ 67 (ປັບປຸງ) ການຄໍ້າປະກັນດ້ານການເງິນຕໍ່ສິ່ງແວດລ້ອມ**

ເຈົ້າຂອງໂຄງການ ຫຼື ກິດຈະການ ຂະໜາດໃຫຍ່ ຫຼື ມີຜົນກະທົບຮ້າຍແຮງ ຕ້ອງໄດ້ວາງເງິນຄໍ້າປະກັນການບູລະນະຟື້ນຟູສິ່ງແວດລ້ອມ, ການແກ້ໄຂມົນລະພິດ ແລະ ອະນາໄມສິ່ງແວດລ້ອມ ຈາກການດໍາເນີນໂຄງການລົງທຶນ ຫຼື ກິດຈະການ ໃນໄລຍະກໍ່ສ້າງຈົນຮອດໄລຍະສິ້ນສຸດໂຄງການລົງທຶນ ຫຼື ກິດຈະການດັ່ງກ່າວ.

ເງິນຄໍ້າປະກັນການບູລະນະຟື້ນຟູສິ່ງແວດລ້ອມ ກວມເອົາຄ່າໃຊ້ຈ່າຍທີ່ເກີດຂຶ້ນໃນໄລຍະກໍ່ສ້າງ, ດໍາເນີນງານ, ສິ້ນສຸດໂຄງການລົງທຶນ ຫຼື ກິດຈະການ ຫຼື ຄ່າໃຊ້ຈ່າຍທີ່ເກີດຂຶ້ນ ພາຍຫຼັງປິດໂຄງການລົງທຶນ ຫຼື ກິດຈະການ. ເງິນຄໍ້າປະກັນດັ່ງກ່າວ ຈະຖືກນໍາໃຊ້ໃນກໍລະນີ ເຈົ້າຂອງໂຄງການ ຫຼື ກິດຈະການ ບໍ່ປະຕິບັດພັນທະຂອງຕົນ ໃນການບູລະນະຟື້ນຟູສິ່ງແວດລ້ອມ, ການແກ້ໄຂ, ອະນາໄມ ສິ່ງແວດລ້ອມ, ທົດແທນຄ່າເສຍຫາຍ ຫຼື ຄ່າໃຊ້ຈ່າຍໃນການແກ້ໄຂຜົນກະທົບທີ່ກ່ຽວຂ້ອງ ຕາມທີ່ໄດ້ກໍານົດໄວ້ໃນກົດໝາຍ ຫຼື ສັນຍາ.

ໃນກໍລະນີ ເຈົ້າຂອງໂຄງການ ຫຼື ກິດຈະການ ຫາກໄດ້ປະຕິບັດພັນທະຂອງຕົນຄົບຖ້ວນ ຕາມສັນຍາແລ້ວ ເງິນຄໍ້າປະກັນດັ່ງກ່າວ ກໍຈະສົ່ງຄືນໃຫ້ແກ່ຜູ້ກ່ຽວ ຖ້າຫາກໄດ້ກໍານົດໄວ້ໃນສັນຍາ.

ການວາງ ແລະ ການຄຸ້ມຄອງ ເງິນຄ້ຳປະກັນການບູລະນະຟື້ນຟູສິ່ງແວດລ້ອມ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ IV**

**ເຫດການສຸກເສີນທາງດ້ານສິ່ງແວດລ້ອມ**

**ມາດຕາ 68 (ປັບປຸງ) ເຫດການສຸກເສີນທາງດ້ານສິ່ງແວດລ້ອມ**

ເຫດການສຸກເສີນທາງດ້ານສິ່ງແວດລ້ອມ ແມ່ນ ສະພາບສິ່ງແວດລ້ອມທີ່ມີລະດັບອັນຕະລາຍສູງກວ່າ ມາດຕະຖານສິ່ງແວດລ້ອມແຫ່ງຊາດ ຫຼື ມາດຕະຖານສາກົນ ຊຶ່ງເກີດຈາກໄພພິບັດທາງທໍາມະຊາດ ແລະ ໄພພິບັດທີ່ເກີດຂຶ້ນດ້ວຍການກະທຳຂອງມະນຸດ ຫຼື ອຸບປະຕິເຫດ, ການເຄື່ອນໄຫວດໍາເນີນທຸລະກິດ ຫຼື ເຫດການອື່ນ ເຊັ່ນ ໄຟໄໝ້ປ່າ, ພູໄຟລະເບີດ, ເຂດດິນຖ່ານຕົມໄໝ້, ການຮົ່ວໄຫຼຂອງ ເຄມີເປັນພິດ ແລະ ອັນຕະລາຍ, ທາດກຳມັນຕະພາບລັງສີ, ອ່າງເກັບນໍ້າແຕກ, ຖັງເກັບນໍ້າມັນ, ຖັງເກັບແກ໊ສທໍາມະຊາດ ຮົ່ວໄຫຼ ຫຼື ລະເບີດ, ດິນເຊາະເຈື່ອນ, ດິນຖະລົ່ມ ແລະ ແຜ່ນດິນໄຫວ.

ພື້ນທີ່ບ່ອນເຫດການສຸກເສີນທາງດ້ານສິ່ງແວດລ້ອມເກີດຂຶ້ນນັ້ນ ຕ້ອງຖືກປະກາດເປັນເຂດອັນຕະລາຍ ທາງດ້ານສິ່ງແວດລ້ອມ ໂດຍລັດຖະບານ ຫຼື ອົງການປົກຄອງທ້ອງຖິ່ນ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 69 (ປັບປຸງ) ມາດຕະການປ້ອງກັນເຫດການສຸກເສີນທາງດ້ານສິ່ງແວດລ້ອມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ຕ້ອງມີວິທີການ ແລະ ມາດຕະການປ້ອງກັນເຫດການສຸກເສີນທາງດ້ານສິ່ງແວດລ້ອມທີ່ອາດເກີດຂຶ້ນຈາກການຄຸ້ມຄອງ, ຄອບຄອງ, ນໍາໃຊ້, ຂົນສົ່ງ ວັດຖຸລະເບີດ, ໄວໄຟ, ເຄມີເປັນພິດ ແລະ ອັນຕະລາຍ, ທາດກໍາມັນຕະພາບລັງສີ ແລະ ສິ່ງອັນຕະລາຍອື່ນ ດ້ວຍການຕິດສະຫຼາກ ຫຼື ເຄື່ອງໝາຍ, ມີລົດນໍາຂະບວນ, ຄວບຄຸມ ແລະ ແກ້ໄຂຜົນກະທົບທີ່ອາດເກີດຂຶ້ນ ແລະ ສ້າງຄວາມເສຍຫາຍຕໍ່ ສິ່ງແວດລ້ອມ ຫຼື ນໍາໃຊ້ມາດຕະການອື່ນ ເພື່ອປ້ອງກັນ ແລະ ສະກັດກັ້ນ ຜົນກະທົບຕໍ່ ຊີວິດ, ສຸຂະພາບຂອງ ຄົນ, ສັດ, ພືດ ແລະ ລະບົບນິເວດ ໂດຍໃຫ້ສອດຄ່ອງກັບກົດໝາຍ.

**ມາດຕາ 70 (ປັບປຸງ) ການຄວບຄຸມເຫດການສຸກເສີນທາງດ້ານສິ່ງແວດລ້ອມ**

ໃນກໍລະນີເຫດການສຸກເສີນທາງດ້ານສິ່ງແວດລ້ອມ ຫາກເກີດຈາກການດໍາເນີນໂຄງການລົງທຶນ ຫຼືກິດຈະການໃດໜຶ່ງ ເຈົ້າຂອງໂຄງການ ຫຼື ກິດຈະການນັ້ນ ຕ້ອງຮັບຜິດຊອບໃນການຄວບຄຸມ, ແກ້ໄຂຕົ້ນເຫດ ແລະ ຜົນກະທົບຂອງເຫດການດັ່ງກ່າວ ພ້ອມທັງແຈ້ງໃຫ້ອົງການປົກຄອງທ້ອງຖິ່ນ, ຄະນະກໍາມະການຄຸ້ມຄອງໄພພິບັດ ບ່ອນເກີດເຫດ ແລະ ສາຍດ່ວນ ຂອງຂະແໜງການທີ່ກ່ຽວຂ້ອງ ຢ່າງທັນການ.

ອົງການປົກຄອງທ້ອງຖິ່ນ ປຸກລະດົມການເຂົ້າຮ່ວມຂອງອົງການຈັດຕັ້ງລັດ, ເອກະຊົນ, ອົງການຈັດຕັ້ງສັງຄົມ ແລະ ປະຊາຊົນ ເພື່ອປະກອບສ່ວນເຂົ້າໃນການຄວບຄຸມ, ແກ້ໄຂເຫດການ ແລະ ຜົນກະທົບຈາກເຫດການສຸກເສີນທາງດ້ານສິ່ງແວດລ້ອມ.

ເມື່ອເຫດການສຸກເສີນທາງດ້ານສິ່ງແວດລ້ອມ ເກີນຄວາມສາມາດຮັບມືຂອງ ເຈົ້າຂອງໂຄງການ ຫຼື ກິດຈະການນັ້ນ ຕ້ອງແຈ້ງຕໍ່ຄະນະກໍາມະການຄຸ້ມຄອງໄພພິບັດທີ່ກ່ຽວຂ້ອງ ເພື່ອແກ້ໄຂ ຢ່າງຮີບດ່ວນ. ສໍາລັບເຫດການສຸກເສີນທາງດ້ານສິ່ງແວດລ້ອມ ກ່ຽວກັບ ເຄມີ ແລະ ສິ່ງເສດເຫຼືອເປັນພິດ ແລະ ອັນຕະລາຍ ຕ້ອງກໍານົດເຂດຄວບຄຸມ ແລະ ແກ້ໄຂ ຢ່າງຮີບດ່ວນ ໂດຍສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

ໃນກໍລະນີເກີດເຫດການສຸກເສີນທາງດ້ານສິ່ງແວດລ້ອມ ທີ່ເກີດຈາກໄພພິບັດທາງທໍາມະຊາດ ໃຫ້ປະຕິບັດ ຕາມກົດໝາຍວ່າດ້ວຍການຄຸ້ມຄອງໄພພິບັດ ແລະ ກົດໝາຍອື່ນທີ່ກ່ຽວຂ້ອງ.

**ພາກທີ V**

**ທຸລະກິດກ່ຽວກັບສິ່ງແວດລ້ອມ**

**ມາດຕາ 71 (ປັບປຸງ) ການດໍາເນີນທຸລະກິດກ່ຽວກັບ​ສິ່ງແວດລ້ອມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດໍາເນີນທຸລະກິດກ່ຽວກັບສິ່ງແວດລ້ອມ ໃຫ້ແຈ້ງຂຶ້ນທະບຽນວິສາຫະກິດ ນໍາຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍ ວິສາຫະກິດ ພາຍຫຼັງໄດ້ໃບທະບຽນວິສາຫະກິດແລ້ວ ໃຫ້ຍືື່ນຄຳຮ້ອງ ພ້ອມດ້ວຍເອກະສານປະກອບຂໍອະນຸຍາດ ດໍາເນີນທຸລະກິດກ່ຽວກັບສິ່ງແວດລ້ອມ ນໍາກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ.

**ມາດຕາ 72 (ໃໝ່) ປະເພດທຸລະກິດກ່ຽວກັບສິ່ງແວດລ້ອມ**

ປະເພດທຸລະກິດກ່ຽວກັບສິ່ງແວດລ້ອມ ມີ ດັ່ງນີ້:

1. ການບໍລິການດ້ານວິຊາການກ່ຽວກັບສິ່ງແວດລ້ອມ;
2. ການບູລະນະຟື້ນຟູສິ່ງແວດລ້ອມ;
3. ການບໍລິການຕິດຕາມ ກວດກາ ວິຊາການດ້ານສິ່ງແວດລ້ອມ;
4. ທຸລະກິດອື່ນກ່ຽວກັບສິ່ງແວດລ້ອມ.

### ມາດຕາ 73 (ປັບປຸງ) ເງື່ອນ​ໄຂ​ການ​ດໍາ​ເນີນ​ທຸລະກິດກ່ຽວກັບສິ່ງແວດລ້ອມ

ການ​ດໍາ​ເນີນ​ທຸລະ​ກິດກ່ຽວ​ກັບສິ່ງແວດລ້ອມ ​ຕ້ອງ​ມີ​ເງື່ອນ​ໄຂ​ ດັ່ງ​ນີ້:

1. ມີໃບທະບຽນວິສາຫະກິດ;
2. ມີ ທຶນ, ສິ່ງປຸກສ້າງ, ອຸປະກອນ, ເຄື່ອງມື ແລະ ພາຫະນະຮັບໃຊ້ຢ່າງເໝາະສົມ;
3. ມີບົດວິພາກເສດຖະກິດ-ເຕັກນິກ ຫຼື ແຜນດໍາເນີນທຸລະກິດ;
4. ມີນັກວິຊາການທີ່ມີຄວາມຮູ້ດ້ານສິ່ງແວດລ້ອມ ລະດັບປະລິນຍາຕີຂຶ້ນໄປ ແລະ ມີໃບຢັ້ງຢືນການຜ່ານການປະຕິບັດວຽກງານຕົວຈິງ ກ່ຽວກັບສິ່ງແວດລ້ອມ;
5. ມີເງື່ອນໄຂອື່່ນ ຕາມແຕ່ລະປະເພດທຸລະກິດ.

**ມາດຕາ 74 (ໃໝ່) ເອກະສານ​ປະກອບການຂໍອະນຸຍາດດໍາເນີນທຸລະກິດກ່ຽວກັບສິ່ງແວດລ້ອມ**

ເອກະສານ​ປະກອບການຂໍອະນຸຍາດດໍາເນີນທຸລະກິດກ່ຽວກັບສິ່ງແວດລ້ອມ ​ມີ ດັ່ງ​ນີ້:

1. ຄໍາຮ້ອງ ຕາມແບບພິມ ທີ່ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ກໍານົດ;
2. ສໍາເນົາໃບທະບຽນວິສາຫະກິດ;
3. ບົດ​ວິພາກ​ເສດຖະກິດ-​ເຕັກນິກ ຫຼື ແຜນດໍາເນີນທຸລະກິດ;
4. ເອກະສານອື່ນ ຕາມແຕ່ລະປະເພດທຸລະກິດ.

**ມາດຕາ 75 (ໃໝ່) ການພິຈາລະນາ ອອກໃບອະນຸຍາດດໍາເນີນທຸລະກິດກ່ຽວກັບສິ່ງແວດລ້ອມ**

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ຕ້ອງພິຈາລະນາອອກໃບອະນຸຍາດດໍາເນີນ ທຸລະກິດກ່ຽວ​ກັບ~~​~~ສິ່ງແວດລ້ອມ ພາຍໃນເວລາ ສາມສິບວັນ ນັບແຕ່ວັນໄດ້ຮັບຄໍາຮ້ອງ ແລະ ເອກະສານປະກອບຢ່າງຄົບຖ້ວນ ​ເປັນຕົ້ນໄປ.

​ໃນກໍລະນີ​​ບໍ່ສາມາດ ອອກໃບອະນຸຍາດດໍາເນີນທຸລະກິດກ່ຽວ​ກັບສິ່ງແວດລ້ອມໄດ້ ຕ້ອງແຈ້ງ​ເຫ​ດຜົນ​ຢ່າງ​ເປັນ​ລາຍ​ລັກ​ອັກສອນ​ໃຫ້​​ຜູ້​ຮ້ອງຂໍ​ ພາຍໃນກໍານົດເວລາດັ່ງກ່າວ.

ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ກໍານົດ ລະບຽບການກ່ຽວກັບການ​ດໍາ​ເນີນ​ທຸ​ລະ​ກິດກ່ຽວກັບສິ່ງແວດລ້ອມ.

**ມາດຕາ 76 (ໃໝ່) ໃບ​ອະ​ນຸ​ຍາດ​ດໍາເນີນທຸລະກິດກ່ຽວກັບສິ່ງແວດລ້ອມ**

ໃບ​ອະ​ນຸ​ຍາດດໍາເນີນທຸລະກິດ​ກ່ຽວກັບສິ່ງແວດລ້ອມ ມີອາຍຸການນໍາໃຊ້ ສອງປີ ແລະ ສາມາດຕໍ່ໄດ້.

ໃບອະນຸຍາດດໍາເນີນທຸລະກິດ ບໍ່ສາມາດໂອນ ຫຼື ມອບໃຫ້ບຸກຄົນອື່ນນໍາໃຊ້.

ສຳລັບການໂຈະ ຫຼື ຖອນ ໃບ​ອະ​ນຸ​ຍາດດໍາເນີນທຸລະກິດ​ກ່ຽວກັບສິ່ງແວດລ້ອມ ໃຫ້ປະຕິບັດຕາມລະບຽບການທີ່ກ່ຽວຂ້ອງ.

**ພາກທີ VI**

**ກອງທຶນປົກປັກຮັກສາສິ່ງແວດລ້ອມ**

**ມາດຕາ 77 (ປັບປຸງ) ກອງທຶນປົກປັກຮັກສາສິ່ງແວດລ້ອມ**

ກອງທຶນປົກປັກຮັກສາສິ່ງແວດລ້ອມ ແມ່ນ ກອງທຶນທີ່ສ້າງຕັ້ງຂຶ້ນ ເພື່ອລະດົມ ແລະ ສະສົມທຶນຈາກ ແຫຼ່ງຕ່າງໆ ແນໃສ່ຮັບປະກັນໃຫ້ມີງົບປະມານ ພຽງພໍ ແລະ ຍືນຍົງ ເພື່ອນໍາໃຊ້ເຂົ້າໃນການປົກປັກຮັກສາສິ່ງແວດ ລ້ອມ ໃຫ້ມີປະສິດທິພາບ ແລະ ປະສິດທິຜົນ.

ສໍາລັບການຈັດຕັ້ງ ແລະ ການເຄື່ອນໄຫວຂອງກອງທຶນປົກປັກຮັກສາສິ່ງແວດລ້ອມ ໄດ້ກໍານົດໄວ້ ໃນລະບຽບການຕ່າງຫາກ.

**ມາດຕາ 78 (ປັບປຸງ) ແຫຼ່ງກອງທຶນປົກປັກຮັກສາສິ່ງແວດລ້ອມ**

ແຫຼ່ງກອງທຶນປົກປັກຮັກສາສິ່ງແວດລ້ອມ ມີ ດັ່ງນີ້:

1. ງົບປະມານຈາກການປະກອບສ່ວນຂອງລັດ;
2. ຄ່າບູລະນະຟື້ນຟູສິ່ງແວດລ້ອມ ຈາກໂຄງການລົງທຶນ ຫຼື ກິດຈະການ;
3. ຄ່າບໍລິການລະບົບນິເວດ ແລະ ລາຍຮັບຈາກການຂາຍສິນເຊື່ອກາກບອນ;
4. ການຊ່ວຍເຫຼືອ ແລະ ປະກອບສ່ວນ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
5. ຄ່າປັບໃໝ ແລະ ຄ່າທົດແທນຄວາມເສຍຫາຍຕໍ່ສິ່ງແວດລ້ອມ;
6. ງົບປະມານການຕິດຕາມ ກວດກາ ວິຊາການດ້ານສິ່ງແວດລ້ອມ;
7. ດອກເບ້ຍ ແລະ ກໍາໄລ ທີ່ເກີດຈາກກອງທຶນ;
8. ລາຍຮັບອື່ນທີ່ຖືກຕ້ອງຕາມກົດໝາຍ.

**ມາດຕາ 79 (ປັບປຸງ) ການນໍາໃຊ້ກອງທຶນປົກປັກຮັກສາສິ່ງແວດລ້ອມ**

ການຄຸ້ມຄອງກອງທຶນປົກປັກຮັກສາສິ່ງແວດລ້ອມ ຕ້ອງຮັບປະກັນຄວາມໂປ່ງໃສ, ສາມາດກວດສອບໄດ້ ໂດຍສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

ກອງທຶນປົກປັກຮັກສາສິ່ງແວດລ້ອມ ໃຫ້ນໍາໃຊ້ເຂົ້າໃນວຽກງານ ດັ່ງນີ້:

1. ການຄົ້ນຄວ້າວິທະຍາສາດ ເຕັກໂນໂລຊີ ເພື່ອຮັບໃຊ້ໃນການປົກປັກຮັກສາສິ່ງແວດລ້ອມ, ສ້າງຕົວ ແບບເສດຖະກິດສີຂຽວ, ເສດຖະກິດໝູນວຽນ, ການຜະລິດສະອາດ, ບູລະນະຟື້ນຟູປ່າໄມ້, ທີ່ດິນ, ນໍ້າ ລວມທັງການຮັບມືກັບຜົນກະທົບຈາກການປ່ຽນແປງດິນຟ້າອາກາດ ແລະ ອື່ນໆ;
2. ການປ້ອງກັນ, ຄວບຄຸມ ຫຼື ກໍາຈັດມົນລະພິດທາງອາກາດ, ດິນ, ນໍ້າ ແລະ ສິ່ງລົບກວນ;
3. ການສ້າງກົດໝາຍ ແລະ ລະບຽບການ ກ່ຽວກັບວຽກງານສິ່ງແວດລ້ອມ;
4. ການສຶກສາ, ການຍົກລະດັບ ແລະ ການສ້າງຈິດສໍານຶກດ້ານສິ່ງແວດລ້ອມ ແລະ ຊຸກຍູ້ຂະບວນ ເຂົ້າໃນການເຄື່ອນໄຫວປົກປັກຮັກສາສິ່ງແວດລ້ອມ;
5. ການຄຸ້ມຄອງ ແລະ ການແກ້ໄຂບັນຫາຊັບພະຍາກອນທໍາມະຊາດ ແລະ ສິ່ງແວດລ້ອມ ທີ່ເປັນບຸລິ ມະສິດ ໃນລະດັບຕ່າງໆ;
6. ການຕິດຕາມ ກວດກາ ວິຊາການດ້ານສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ລວມທັງການຄຸ້ມຄອງສິ່ງແວດລ້ອມທົ່ວໄປ ແລະ ການຄຸ້ມຄອງອ່າງຮັບນໍ້າ;
7. ການບໍລິຫານ ແລະ ການລົງທຶນຂອງກອງທຶນ.

ສໍາລັບລາຍລະອຽດກ່ຽວກັບການຄຸ້ມຄອງ ແລະ ນໍາໃຊ້ກອງທຶນປົກປັກຮັກສາສິ່ງແວດລ້ອມ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ VII**

**ຂໍ້ຫ້າມ**

**ມາດຕາ 80 (ປັບປຸງ) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ມີີພຶດຕິກໍາ ດັ່ງນີ້:

1. ຕັດໄມ້ ຫຼື ທໍາລາຍປ່າ, ດໍາເນີນກິດຈະການບໍ່ແຮ່ແບບຊະຊາຍ ແລະ ນໍາໃຊ້ທີ່ດິນ ໂດຍບໍ່ຖືກຕ້ອງ ຕາມກົດໝາຍ;
2. ນໍາເຂົ້າ, ສົ່ງອອກ, ສົ່ງຜ່ານ, ຈໍາໜ່າຍ, ເກັບຮັກສາ, ນໍາໃຊ້, ນໍາໄປຜະລິດຄືນໃໝ່ ແລະ ທໍາລາຍເຄມີເປັນພິດ ແລະ ອັນຕະລາຍ, ສານເຄມີທໍາລາຍຊັ້ນໂອໂຊນ, ວັດຖູປະກອນ ທີ່ບັນຈຸເຄມີເປັນພິດ ແລະ ອັນຕະລາຍ, ກໍາມັນຕະພາບລັງສີ ໂດຍບໍ່ໄດ້ຮັບອະນຸຍາດ;
3. ນໍາສິ່ງເສດເຫຼືອເອເລັກໂຕຣນິກ, ຖ່ານໄຟສາຍເກົ່າ, ໝໍ້ໄຟເກົ່າ, ຂີ້ເຫຍື້ອທົ່ວໄປ ແລະ ຂີ້ເຫຍື້ອອັນຕະລາຍອື່ນ ເຂົ້າມາໃນດິນແດນຂອງ ສປປ ລາວ;
4. ສ້າງຜົນກະທົບຕໍ່ສິ່ງແວດລ້ອມ ສັງຄົມ ແລະ ທໍາມະຊາດ ເກີນມາດຕະຖານສິ່ງແວດລ້ອມ ເປັນຕົ້ນ ມົນລະພິດທາງ ອາກາດ, ດິນ, ນໍ້າ, ສິ່ງລົບກວນ;
5. ຖອກເທ, ລະບາຍນໍ້າເປື້ອນ, ກໍາຈັດ, ບໍາບັດ, ຖິ້ມ, ຈູດ, ຝັງສິ່ງເສດເຫຼືອ ຫຼື ຂີ້ເຫຍື້ອ ໂດຍບໍ່ຖືກຕ້ອງ ຕາມມາດຕະຖານເຕັກນິກ ແລະ ລະບຽບການ.
6. ຂົນສົ່ງ ຫີນ, ດິນ, ແຮ່, ຊາຍ ແລະ ຂີ້ເຫຍື້ອ ໂດຍບໍ່ຖືກຕ້ອງ ຕາມລະບຽບການ;
7. ປ່ອຍ ເຄມີເປັນພິດ ແລະ ອັນຕະລາຍ, ຄວັນ, ຝຸ່ນລະອອງ, ອາຍ, ນໍ້າເປື້ອນ ແລະ ກິ່ນ ເກີນມາດຕະຖານສິ່ງແວດລ້ອມແຫ່ງຊາດ;
8. ໃຫ້ ຫຼື ເປັນສື່ກາງໃນການໃຫ້ ສິນບົນແກ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ ເພື່ອຜົນປະໂຫຍດຂອງຕົນ;
9. ໃສ່ຮ້າຍປ້າຍສີ ຫຼື ໂຄສະນາທັບຖົມ ການຈັດຕັ້ງ, ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ ໂດຍບໍ່ມີມູນຄວາມຈິງ;
10. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 81 (ປັບປຸງ) ຂໍ້ຫ້າມສຳລັບ ຜູ້ພັດທະນາ, ຜູ້ລົງທຶນ ແລະ ຜູ້ປະກອບການ**

ຫ້າມ ຜູ້ພັດທະນາ, ຜູ້ລົງທຶນ ແລະ ຜູ້ປະກອບການ ມີພຶດຕິກໍາ ດັ່ງນີ້:

1. ດໍາເນີນໂຄງການລົງທຶນ ຫຼື ກິດຈະການ ໂດຍບໍ່ສອດຄ່ອງກັບ ການອະນຸຍາດ, ເງື່ອນໄຂທີ່ໄດ້ກຳນົດໄວ້ໃນໃບຢັ້ງຢືນກ່ຽວກັບສິ່ງແວດລ້ອມ, ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ແລະ ສ້າງຜົນກະທົບທາງລົບຕໍ່ສິ່ງແວດລ້ອມ ທີ່ເກີນມາດຕະຖານສິ່ງແວດລ້ອມແຫ່ງຊາດ;
2. ໃຫ້ບໍລິການດ້ານວິຊາການກ່ຽວກັບສິ່ງແວດລ້ອມ ໂດຍບໍ່ໄດ້ຮັບອະນຸຍາດ;
3. ຫຼົບຫຼີກການປະຕິບັດພັນທະ;
4. ປອມແປງເອກະສານ ຫຼື ນໍາໃຊ້ເອກະສານປອມ, ໃຫ້ ຂໍ້ມູນ ຂ່າວສານ ກ່ຽວກັບສິ່ງແວດລ້ອມທີ່ບໍ່ໍ່ຖືກກັບຄວາມເປັນຈິງ;
5. ເມີນເສີຍ,ຂັດຂວາງ ຫຼື ບໍ່ໃຫ້ການຮ່ວມມືກັບເຈົ້າໜ້າທີ່ ທີ່ກ່ຽວຂ້ອງໃນການຕິດຕາມ ກວດກາ ແລະ ແກ້ໄຂຜົນກະທົບຕໍ່ສິ່ງແວດລ້ອມ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 82 ຂໍ້ຫ້າມສໍາລັບ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ**

ຫ້າມ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ ມີພຶດຕິກໍາ ດັ່ງນີ້:

1. ສວຍໃຊ້ສິດອໍານາດ, ຕໍາແໜ່ງ, ໜ້າທີ່ ກ່ຽວກັບສິ່ງແວດລ້ອມ ເພື່ອຫາຜົນປະໂຫຍດແກ່ຕົນ;
2. ທວງເອົາ, ຂໍເອົາ, ຮັບສິນບົນ ຈາກເຈົ້າຂອງໂຄງການ ຫຼື ກິດຈະການ;
3. ປະຕິບັດໜ້າທີ່ ໂດຍບໍ່ມີຄວາມ ຍຸຕິທໍາ, ລໍາອຽງ, ບໍ່ຖືກຕ້ອງ ຕໍ່ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຄື່ອນໄຫວວຽກງານສິ່ງແວດລ້ອມ;
4. ເມີນເສີຍ, ຂັດຂວາງ ຫຼື ບໍ່ໃຫ້ການຮ່ວມມື ຕໍ່ການປະຕິບັດໜ້າທີ່, ກົດໜ່ວງ, ຖ່ວງດຶງ ການພິຈາລະ ນາເອກະສານຕ່າງໆ ກ່ຽວກັບສິ່ງແວດລ້ອມ;
5. ປອມແປງເອກະສານ ຫຼືື ໃຊ້ເອກະສານປອມ, ເປີດເຜີຍຄວາມລັບຂອງລັດ, ທາງລັດຖະການ, ທໍາລາຍເອກະສານ ກ່ຽວກັບວຽກງານສິ່ງແວດລ້ອມ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ພາກທີ VIII**

**ການຄຸ້ມຄອງ ແລະ ການກວດກາ ວຽກງານສິ່ງແວດລ້ອມ**

**ໝວດທີ 1**

**ການຄຸ້ມຄອງວຽກງານສິ່ງແວດລ້ອມ**

**ມາດຕາ 83 (ປັບປຸງ) ອົງການຄຸ້ມຄອງວຽກງານສິ່ງແວດລ້ອມ**

ລັດຖະບານ ຄຸ້ມຄອງວຽກງານສິ່ງແວດລ້ອມ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ເປັນຜູ້ຮັບຜິດຊອບໂດຍກົງ ແລະ ເປັນ ເຈົ້າການປະສານສົມທົບກັບຂະແໜງການພະລັງງານ ແລະ ບໍ່ແຮ່, ຂະແໜງການອຸດສາຫະກໍາ ແລະ ການຄ້າ, ຂະແໜງການກະສິກໍາ ແລະ ປ່າໄມ້, ຂະແໜງການໂຍທາທິການ ແລະ ຂົນສົ່ງ, ຂະແໜງການສາທາລະນະສຸກ, ຂະແໜງການສຶກສາທິການ ແລະ ກິລາ, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານສິ່ງແວດລ້ອມ ປະກອບດ້ວຍ:

1. ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ;
2. ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ;
3. ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ.

**ມາດຕາ 84 (ປັບປຸງ) ສິດ ແລະ ໜ້າທີ່ ຂອງກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ**

ໃນການຄຸ້ມຄອງວຽກງານສິ່ງແວດລ້ອມ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າສ້າງ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານ ສິ່ງແວດລ້ອມ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານ ສິ່ງແວດລ້ອມ ໃຫ້ເປັນແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານ ສິ່ງແວດລ້ອມ;
4. ຈັດຕັ້ງປະຕິບັດການປ້ອງກັນສິ່ງແວດລ້ອມ ໂດຍປະສານສົມທົບກັບກະຊວງ, ອົງການ, ອົງການ ປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ;
5. ຈັດຕັ້ງປະຕິບັດການປະເມີນຜົນກະທົບຕໍ່ສິ່ງແວດລ້ອມ ໂດຍປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ;
6. ສັ່ງໂຈະ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ ພ້ອມທັງກຳນົດມາດຕະການໃຫ້ເຈົ້າຂອງໂຄງການ ຫຼື ກິດຈະການ ປັບປຸງ, ແກ້ໄຂ ຫຼື ຟື້ນຟູ ສິ່ງແວດລ້ອມ ຖ້າເຈົ້າຂອງໂຄງການ ຫຼື ກິດຈະການ ຫາກບໍ່ປັບປຸງ, ແກ້ໄຂ ຫຼື ຟື້ນຟູ ສິ່ງແວດລ້ອມທີ່ໄດ້ຮັບຜົນກະທົບນັ້ນ ໃຫ້ສະເໜີກະຊວງທີ່ຄຸ້ມຄອງໂຄງການລົງທຶນ ຫຼື ກິດຈະການ ພິຈາລະນາຍົກເລີກການດຳເນີນໂຄງການລົງທຶນ ຫຼື ກິດຈະການນັ້ນ ຕາມກົດໝາຍທີ່ກ່ຽວຂ້ອງ;
7. ອອກ, ໂຈະ ຫຼື ຖອນ ໃບຢັ້ງຢືນກ່ຽວກັບສິ່ງແວດລ້ອມທີ່ຮັບຮອງບົດປະເມີນຜົນກະທົບຕໍ່ສິ່ງແວດລ້ອມ ແລະ ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ, ໃບຢັ້ງຢືນກ່ຽວກັບສິ່ງແວດລ້ອມ ຕໍ່ອາຍຸແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ໃຫ້ແກ່ເຈົົ້າຂອງໂຄງການ ຫຼື ກິດຈະການ;
8. ອອກ, ຕໍ່, ໂຈະ ຫຼື ຖອນ ໃບອະນຸຍາດດໍາເນີນທຸລະກິດກ່ຽວກັບສິ່ງແວດລ້ອມ;
9. ຊີ້ນໍາ, ຕິດຕາມ ກວດກາ ການຈັດຕັ້ງປະຕິບັດການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດ ລ້ອມ ຂອງພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ;
10. ຊີ້ນໍາການຈັດຕັ້ງປະຕິບັດການຕິດຕາມ ກວດກາ ວິຊາການດ້ານສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ຂອງພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ;
11. ເຂົ້າຮ່ວມກັບພາກສ່ວນທີ່ກ່ຽວຂ້ອງ ໃນການຈັດສັນຍົກຍ້າຍ, ຫຍັບຍ້າຍ ແລະ ການຟື້ນຟູຊີວິດ ການເປັນຢູ່ຂອງຜູ້ໄດ້ຮັບຜົນກະທົບ ຈາກໂຄງການລົງທຶນ ຫຼື ກິດຈະການ ແລະ ໄພພິບັດທໍາມະຊາດ;
12. ຄຸ້ມຄອງ ແລະ ຊີ້ນໍາ ການຕິດຕາມ ກວດກາ ການບໍາບັດ, ການກໍາຈັດສິ່ງເສດເຫຼືອເຄມີ, ເຄມີຕົກຄ້າງໃນທໍາມະຊາດ ແລະ ເຄມີທີ່ ຍຶດ, ອາຍັດ ຫຼື ຮິບໄດ້;
13. ເກັບກໍາ, ສັງລວມ, ສຶກສາຄົ້ນຄວ້າ, ວິໄຈຂໍ້ມູນດ້ານສິ່ງແວດລ້ອມ ເພື່ອກໍານົດວິທີການ ແລະ ມາດຕະການປ້ອງກັນ, ແກ້ໄຂ, ບູລະນະຟື້ນຟູ ສິ່ງແວດລ້ອມ ລວມທັງທ່າແຮງຂອງຊັບພະຍາກອນທໍາມະຊາດ ເພື່ອເປັນພື້ນຖານໃຫ້ແກ່ການພັດທະນາເສດຖະກິດ-ສັງຄົມ ໃນຂອບເຂດທົ່ວປະເທດ;
14. ສ້າງ, ບໍາລຸງ ແລະ ຍົກລະດັບພະນັກງານວິຊາການດ້ານສິ່ງແວດລ້ອມ ພ້ອມທັງສຶກສາອົບຮົມ, ສ້າງຈິດສໍານຶກໃຫ້ແກ່ທຸກພາກສ່ວນຂອງສັງຄົມ, ສ້າງຂະບວນການປົກປັກຮັກສາສິ່ງແວດລ້ອມໃນທົ່ວປະເທດ ໂດຍປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
15. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສິ່ງແວດລ້ອມ;
16. ປະສານສົມທົບກັບກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານສິ່ງແວດລ້ອມ;
17. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສິ່ງແວດລ້ອມ;
18. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານສິ່ງແວດລ້ອມ ຕໍ່ລັດຖະບານ ຢ່າງເປັນປົກກະຕິ;
19. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 85 (ປັບປຸງ) ສິດ ແລະ ໜ້າທີ່ ຂອງພະແນກຊັບພະຍາກອນທໍາມະຊາດ**

**ແລະ ສິ່ງແວດລ້ອມຂັ້ນແຂວງ**

ໃນການຄຸ້ມຄອງວຽກງານສິ່ງແວດລ້ອມ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ຂັ້ນແຂວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສິ່ງແວດລ້ອມ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສິ່ງແວດລ້ອມ;
3. ຈັດຕັ້ງປະຕິບັດການປ້ອງກັນສິ່ງແວດລ້ອມ ໂດຍປະສານສົມທົບກັບພະແນກການ ແລະ ຄະນະກຳມະການປົກຄອງຂັ້ນເມືອງທີ່ກ່ຽວຂ້ອງ;
4. ເຂົ້າຮ່ວມຂະບວນການພິຈາລະນາຮັບຮອງເອົາບົດລາຍງານ ການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ;
5. ຈັດຕັ້ງປະຕິບັດການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ໂດຍປະສານສົມທົບກັບ ພະແນກການ ແລະ ຄະນະກຳມະການປົກຄອງຂັ້ນເມືອງທີ່ກ່ຽວຂ້ອງ;
6. ຊີ້ນໍາ, ຕິດຕາມ ແລະ ປະເມີນຜົນການຈັດຕັ້ງປະຕິບັດວຽກງານສິ່ງແວດລ້ອມ ຂອງຫ້ອງການ ຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ;
7. ຊີ້ນໍາການຈັດຕັ້ງປະຕິບັດການຕິດຕາມ ກວດກາ ວິຊາການດ້ານສິ່ງແວດລ້ອມ ໃນໂຄງການ ລົງທຶນ ຫຼື ກິດຈະການ ຂອງຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ;
8. ອອກ, ໂຈະ ຫຼື ຖອນ ໃບຢັ້ງຢືນກ່ຽວກັບສິ່ງແວດລ້ອມທີ່ຮັບຮອງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ໃຫ້ແກ່ເຈົົ້າຂອງໂຄງການ ຫຼື ກິດຈະການ;
9. ສັ່ງໂຈະ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ ພ້ອມທັງກຳນົດມາດຕະການໃຫ້ເຈົ້າຂອງໂຄງການ ຫຼື ກິດຈະການ ປັບປຸງ, ແກ້ໄຂ ຫຼື ຟື້ນຟູສິ່ງແວດລ້ອມ ຖ້າເຈົ້າຂອງໂຄງການ ຫຼື ກິດຈະການ ຫາກບໍ່ປັບປຸງ, ແກ້ໄຂ ຫຼື ຟື້ນຟູ ສິ່ງແວດລ້ອມທີ່ໄດ້ຮັບຜົນກະທົບນັ້ນ ໃຫ້ສະເໜີພະແນກການທີ່ຄຸ້ມຄອງໂຄງການລົງທຶນ ຫຼື ກິດຈະການ ພິຈາລະນາຍົກເລີກການດຳເນີນໂຄງການລົງ ທຶນ ຫຼື ກິດຈະການນັ້ນ ຕາມກົດໝາຍທີ່ກ່ຽວຂ້ອງ;
10. ຕິດຕາມ ກວດກາ ວິຊາການດ້ານສິ່ງແວດລ້ອມ ໃນໂຄງການລົງທຶນ ຫຼື ກິດຈະການ;
11. ເຂົ້າຮ່ວມກັບພາກສ່ວນທີ່ກ່ຽວຂ້ອງ ໃນການຈັດສັນຍົກຍ້າຍ, ຫຍັບຍ້າຍ ແລະ ການຟື້ນຟູຊີວິດການເປັນຢູ່ຂອງຜູ້ໄດ້ຮັບຜົນກະທົບຈາກ ໂຄງການລົງທຶນ ຫຼື ກິດຈະການ ແລະ ໄພພິບັດທໍາມະຊາດ;
12. ສະເໜີກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ພິຈາລະນາ ໂຈະ ຫຼື ຖອນ ໃບຢັ້ງຢືນ ກ່ຽວກັບສິ່ງແວດລ້ອມທີ່ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມ, ໃບຢັ້ງຢືນກ່ຽວກັບສິ່ງແວດລ້ອມ ຕໍ່ອາຍຸແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ, ໃບອະນຸຍາດດໍາເນີນທຸລະກິດກ່ຽວກັບສິ່ງແວດລ້ອມ ເມື່ອເຫັນວ່າມີການລະເມີດກົດໝາຍ;
13. ສະເໜີຕໍ່ການຈັດຕັ້ງທີ່ກ່ຽວຂ້ອງ ປັບປຸງ, ດັດແກ້, ໂຈະ ຫຼື ຍົກເລີກກິດຈະການໃດໜຶ່ງ ທີ່ກໍ່ໃຫ້ ເກີດຜົນກະທົບອັນບໍ່ດີຕໍ່ ຊີວິດ, ສຸຂະພາບ ຂອງຄົນ, ສັດ, ພືດ ແລະ ລະບົບນິເວດ;
14. ເກັບກໍາ, ສັງລວມ, ສຶກສາຄົ້ນຄວ້າ, ວິໄຈຂໍ້ມູນດ້ານສິ່ງແວດລ້ອມ ເພື່ອກໍານົດວິທີການ ແລະ ມາດຕະການປ້ອງກັນ, ແກ້ໄຂ, ບູລະນະຟື້ນຟູ ສິ່ງແວດລ້ອມ ລວມທັງທ່າແຮງຂອງຊັບພະຍາກອນທໍາມະຊາດ ເພື່ອເປັນພື້ນຖານໃຫ້ແກ່ການພັດທະນາເສດຖະກິດ-ສັງຄົມ;
15. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສິ່ງແວດລ້ອມ;
16. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານສິ່ງແວດລ້ອມ ຕາມການມອບໝາຍຂອງຂັ້ນເທິງ;
17. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານສິ່ງແວດລ້ອມ ຕໍ່ກະຊວງຊັບພະຍາກອນ ທໍາມະຊາດ ແລະ ສິ່ງແວດລ້ອມ ແລະ ຄະນະກຳມະການປົກຄອງຂັ້ນແຂວງ ຢ່າງເປັນປົກກະຕິ;
18. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 86 (ປັບປຸງ) ສິດ ແລະ ໜ້າທີ່ ຂອງຫ້ອງການຊັບພະຍາກອນທໍາມະຊາດ**

**ແລະ ສິ່ງແວດລ້ອມຂັ້ນເມືອງ**

ໃນການຄຸ້ມຄອງວຽກງານສິ່ງແວດລ້ອມ ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສິ່ງແວດລ້ອມ;
2. ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ, ໂຄງການ ກ່ຽວກັບວຽກງານສິ່ງແວດລ້ອມ;
3. ຈັດຕັ້ງປະຕິບັດການປ້ອງກັນສິ່ງແວດລ້ອມ ໂດຍປະສານສົມທົບກັບຫ້ອງການອື່ນ ແລະ ອົງການ ປົກຄອງບ້ານ ທີ່ກ່ຽວຂ້ອງ;
4. ເຂົ້າຮ່ວມຂະບວນການພິຈາລະນາຮັບຮອງ ບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ;
5. ຕິດຕາມ ກວດກາ ວິຊາການດ້ານສິ່ງແວດລ້ອມ ໃນໂຄງການລົງທຶນ ຫຼື ກິດຈະການ;
6. ເຂົ້າຮ່ວມກັບພາກສ່ວນທີ່ກ່ຽວຂ້ອງ ໃນການຈັດສັນຍົກຍ້າຍ, ຫຍັບຍ້າຍ ແລະ ການຟື້ນຟູຊີວິດການເປັນຢູ່ຂອງຜູ້ໄດ້ຮັບຜົນກະທົບຈາກໂຄງການລົງທຶນ ຫຼື ກິດຈະການ ແລະ ໄພພິບັດທໍາມະຊາດ;
7. ຊີ້ນໍາ ແລະ ຕິດຕາມ ກວດກາ ການແກ້ໄຂຜົນກະທົບຕໍ່ສິ່ງແວດລ້ອມ ຈາກການດໍາເນີນທຸລະກິດຄອບຄົວ;
8. ເຂົ້າຮ່ວມປຶກສາຫາລື ແລະ ແກ້ໄຂບັນຫາສິ່ງແວດລ້ອມ ກັບພະແນກຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ, ຄະນະກຳມະການປົກຄອງຂັ້ນເມືອງ ແລະ ຫ້ອງການອື່ນທີ່ກ່ຽວຂ້ອງ;
9. ສະເໜີພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ພິຈາລະນາ ໂຈະ ຫຼື ຖອນໃບຢັ້ງຢືນກ່ຽວກັບສິ່ງແວດລ້ອມທີ່ຮັບຮອງບົດລາຍງານການສຶກສາເບື້ອງຕົ້ນ ກ່ຽວກັບຜົນກະທົບຕໍ່ສິ່ງແວດລ້ອມ ຫຼື ໃບຢັ້ງຢືນ ກ່ຽວກັບສິ່ງແວດລ້ອມທີ່ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມ ເມື່ອເຫັນວ່າມີການລະເມີດ ກົດໝາຍ;
10. ສະເໜີຕໍ່ການຈັດຕັ້ງທີ່ກ່ຽວຂ້ອງ ປັບປຸງ, ດັດແກ້, ໂຈະ ຫຼື ຍົກເລີກ ກິດຈະການ ທີ່ກໍ່ໃຫ້ເກີດຜົນກະທົບອັນບໍ່ດີຕໍ່ ຊີວິດ, ສຸຂະພາບ ຂອງ ຄົນ, ສັດ, ພືດ ແລະ ລະບົບນິເວດ;
11. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສິ່ງແວດລ້ອມ;
12. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານສິ່ງແວດລ້ອມ ຕໍ່ພະແນກຊັບພະຍາກອນ ທໍາມະຊາດ ແລະ ສິ່ງແວດລ້ອມຂັ້ນແຂວງ ແລະ ຄະນະກຳມະການປົກຄອງຂັ້ນເມືອງ ຢ່າງເປັນປົກກະຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 87 (ໃໝ່) ສິດ ແລະ ໜ້າທີ່ ຂອງຂະແໜງການພະລັງງານ ແລະ ບໍ່ແຮ່**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການພະລັງງານ ແລະ ບໍ່ແຮ່ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

* 1. ປະເມີນສິ່ງແວດລ້ອມແບບຍຸດທະສາດ ກ່ຽວກັບວຽກງານພະລັງງານ ແລະ ແຮ່ທາດ ໂດຍປະສານ ສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
  2. ປະກອບຄໍາເຫັນ ແລະ ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ກ່ຽວກັບພະລັງງານ ແລະ ແຮ່ທາດ ລວມທັງຮັບຮອງເອົາບົດລາຍງານຜົນການເກັບກໍາຂໍ້ມູນກ່ຽວກັບສະພາບສິ່ງແວດລ້ອມ ສັງຄົມ ແລະ ທໍາມະຊາດ ໃນໄລຍະສໍາຫຼວດແຮ່ທາດ ຕາມກົດໝາຍ;
  3. ອອກ, ໂຈະ ຫຼື ຖອນ ໃບອະນຸຍາດຄວບຄຸມການປ່ອຍມົນລະພິດ ສໍາລັບໂຄງການລົງທຶນ ຫຼື ກິດຈະການ ກ່ຽວກັບພະລັງງານ ແລະ ແຮ່ທາດ;
  4. ຕິດຕາມ ກວດກາ ໂຄງການລົງທຶນ ຫຼື ກິດຈະການ ພະລັງງານ, ແຮ່ທາດ ໃນໄລຍະກໍ່ສ້າງ, ດໍາເນີນງານ ແລະ ສິ້ນສຸດ ໂຄງການລົງທຶນ ຫຼື ກິດຈະການ ຕາມທີ່ໄດ້ກໍານົດໄວ້ໃນບົດວິພາກເສດຖະກິດ-ເຕັກນິກ ລວມທັງການຄຸ້ມຄອງ ແລະ ຕິດຕາມການນໍາໃຊ້ ເຄມີ ແລະ ສິ່ງເສດເຫຼືອເປັນພິດ ແລະ ອັນຕະລາຍ ທີ່ເກີດຈາກການນໍາໃຊ້ເຂົ້າໃນໂຄງການລົງທຶນ ຫຼື ກິດຈະການດັ່ງກ່າວ ຫຼື ເກີດຈາກ ທໍາມະຊາດຢູ່ບໍລິເວນກໍ່ສ້າງເຂື່ອນໄຟຟ້າ ຫຼື ໂຮງງານຜະລິດໄຟຟ້າຄວາມຮ້ອນ ຫຼື ຂຸດຄົ້ນບໍ່ແຮ່ ແລະ ໂຮງງານປຸງແຕ່ງແຮ່ທາດ;
  5. ຕິດຕາມ ກວດກາ ການຈັດຕັ້ງປະຕິບັດແຜນການປິດບໍ່ແຮ່ ໂດຍປະສານສົມທົບກັບຂະແໜງ ການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ເພື່ອຮັບປະກັນໃຫ້ລະບົບນິເວດທີ່ຖືກທໍາລາຍມີການຟື້ນຟູດ້ວຍຕົວມັນເອງ ແລະ ໄດ້ຮັບການປົວແປງ ໃຫ້ຢູ່ໃນສະ ພາບດີຂຶ້ນກວ່າເກົ່າ ຫຼື ໃກ້ຄຽງກັບສະພາບກ່ອນການຂຸດຄົ້ນ ແລະ ຟື້ນຟູທີ່ດິນ ພາຍຫຼັງການປິດບໍ່ແຮ່ ໃຫ້ສາມາດນໍາໃຊ້ເຂົ້າໃນສາທາລະນະປະໂຫຍດອື່ນ;
  6. ສັ່ງໂຈະ ຫຼື ຍົກເລີກ ການດຳເນີນໂຄງການລົງທຶນ ຫຼື ກິດຈະການ ກ່ຽວກັບພະລັງງານ, ແຮ່ທາດ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ;
  7. ຊຸກຍູ້ ແລະ ເຂົ້າຮ່ວມການຕິດຕາມ ກວດກາ ການຈັດຕັ້ງປະຕິບັດແຜນການ ທົດແທນຄ່າເສຍຫາຍ, ຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງປະຊາຊົນ ທີ່ໄດ້ຮັບຜົນກະທົບຈາກການດໍາເນີນທຸລະກິດກ່ຽວກັບ ພະລັງງານ, ແຮ່ທາດ ຕາມກົດໝາຍ;
  8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 88 (ໃໝ່) ສິດ ແລະ ໜ້າທີ່ ຂອງຂະແໜງການອຸດສາຫະກໍາ ແລະ ການຄ້າ**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການອຸດສາຫະກໍາ ແລະ ການຄ້າ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ປະເມີນສິ່ງແວດລ້ອມແບບຍຸດທະສາດ ກ່ຽວກັບວຽກງານອຸດສາຫະກໍາ ໂດຍປະສານສົມທົບກັບ ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
2. ປະກອບຄໍາເຫັນ ແລະ ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ຕາມກົດໝາຍ;
3. ອອກ, ໂຈະ ຫຼື ຖອນ ໃບອະນຸຍາດຄວບຄຸມການປ່ອຍມົນລະພິດ ສໍາລັບໂຄງການລົງທຶນ ຫຼື ກິດຈະການ ກ່ຽວກັບອຸດສາຫະກໍາປຸງແຕ່ງ;
4. ຕິດຕາມ ກວດກາ ກ່ຽວກັບວຽກງານອຸດສາຫະກໍາໃນໄລຍະ ກໍ່ສ້າງ, ດໍາເນີນງານ ແລະ ສິ້ນສຸດ ໂຄງການລົງທຶນ ຫຼື ກິດຈະການ ຕາມທີ່ໄດ້ກໍານົດໄວ້ໃນບົດວິພາກເສດຖະກິດ-ເຕັກນິກ ລວມທັງການຄຸ້ມຄອງ ແລະ ຕິດຕາມ ກວດກາ ການນໍາໃຊ້ເຄມີ ແລະ ສິ່ງເສດເຫຼືອເປັນພິດ ແລະ ອັນຕະລາຍ ທີ່ເກີດຈາກການນໍາໃຊ້ເຂົ້າໃນໂຄງການລົງທຶນ ຫຼື ກິດຈະການດັ່ງກ່າວ ຫຼື ເກີດຈາກທໍາມະຊາດ ຢູ່ບໍລິເວນໂຮງງານອຸດສາຫະກໍາ;
5. ສັ່ງໂຈະ ຫຼື ຍົກເລີກ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ;
6. ຢັ້ງຢືນເຕັກນິກລະບົບບໍາບັດມົນລະພິດ ແລະ ສິ່ງເສດເຫຼືອຈາກໂຮງງານອຸດສາຫະກໍາປຸງແຕ່ງ;
7. ຊຸກຍູ້ ແລະ ເຂົ້າຮ່ວມການຕິດຕາມ ກວດກາ ການຈັດຕັ້ງປະຕິບັດແຜນການທົດແທນຄ່າເສຍຫາຍ, ຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງປະຊາຊົນ ທີ່ໄດ້ຮັບຜົນກະທົບຈາກການດໍາເນີນ ໂຄງການລົງທຶນ ຫຼື ກິດຈະການ ອຸດສາຫະກໍາ ຕາມກົດໝາຍ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 89 (ໃໝ່) ສິດ ແລະ ໜ້າທີ່ ຂອງຂະແໜງການກະ​ສິ​ກໍາ ແລະ ປ່າໄມ້**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການກະ​ສິ​ກໍາ ແລະ ປ່າໄມ້ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ປະເມີນສິ່ງແວດລ້ອມແບບຍຸດທະສາດ ກ່ຽວກັບວຽກງານກະ​ສິ​ກໍາ ແລະ ປ່າໄມ້ ໂດຍປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
2. ປະກອບຄໍາເຫັນ ແລະ ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການສຶກສາເບື້ອງຕົ້ນ ກ່ຽວກັບຜົນກະທົບຕໍ່ສິ່ງແວດລ້ອມ ແລະ ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ກ່ຽວກັບການທ່ອງທ່ຽວແບບອະນຸລັກທໍາມະຊາດ ໃນເຂດປ່າສະຫງວນ ແລະ ປ່າປ້ອງກັນ ລວມທັງອຸທິຍານແຫ່ງຊາດ, ການ​ປູກ​ໄມ້​ ແລະ​ ເຄື່ອງ​ປ່າ​ຂອງ​ດົງ, ຊົນລະປະທານ, ການລ້ຽງສັດ, ການປູກຝັງ ເປັນຕົ້ນ ປູກພືດລົ້ມລຸກ ຫຼື ພືດອາຍຸສັ້ນ, ປູກຕົ້ນໄມ້ໃຫ້ໝາກ, ປູກຫຍ້າລ້ຽງສັດ ລວມທັງການຫັນປ່ຽນທີ່ດິນປ່າໄມ້ ໄປເປັນທີ່ດິນປະເພດອື່ນ ຕາມກົດໝາຍ;
3. ອອກ, ໂຈະ ຫຼື ຖອນ ໃບອະນຸຍາດຄວບຄຸມການປ່ອຍມົນລະພິດ ສໍາລັບໂຄງການລົງທຶນ ຫຼື ກິດຈະການ ກ່ຽວກັບກະສິກໍາ, ໂຮງງານປຸງແຕ່ງ ໄມ້, ເຄື່ອງປ່າຂອງດົງ;
4. ຕິດຕາມ ກວດກາ ໂຄງການລົງທຶນ ແລະ ກິດຈະການ ກ່ຽວກັບການ​ປູກ​ໄມ້​ ແລະ​ ເຄື່ອງ​ປ່າ​ຂອງ​ດົງ, ຊົນລະປະທານ, ກະ​ສິ​ກໍາ ໃນໄລຍະບຸກເບີກພື້ນທີ່ ຫຼື ກໍ່ສ້າງ, ດໍາເນີນງານ ແລະ ສິ້ນສຸດ ໂຄງການລົງທຶນ ຫຼື ກິດຈະການ ຕາມທີ່ໄດ້ກໍານົດໄວ້ໃນບົດວິພາກເສດຖະກິດ-ເຕັກນິກ ລວມທັງການຄຸ້ມຄອງ ແລະ ຕິດຕາມ ກວດກາ ການນໍາໃຊ້ເຄມີ ແລະ ສິ່ງເສດເຫຼືອເປັນພິດ ແລະ ອັນຕະລາຍ ທີ່ເກີດຈາກການນໍາໃຊ້ເຂົ້າໃນໂຄງການລົງທຶນ ຫຼື ກິດຈະການ ຫຼື ເກີດຈາກທໍາມະຊາດຢູ່ບໍລິເວນທີ່ດໍາເນີນໂຄງການລົງທຶນ ຫຼື ກິດຈະການດັ່ງກ່າວ;
5. ສັ່ງໂຈະ ຫຼື ຍົກເລີກ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ;
6. ຕິດຕາມ ກວດກາ ການຈັດຕັ້ງປະຕິບັດແຜນການທົດແທນຄ່າເສຍຫາຍ, ຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງປະຊາຊົນ ທີ່ໄດ້ຮັບຜົນກະທົບຈາກການດໍາເນີນໂຄງການລົງທຶນ ຫຼື ກິດຈະການ ​ປູກ​ໄມ້​ ແລະ​ ເຄື່ອງ​ປ່າ​ຂອງ​ດົງ, ຊົນລະປະທານ, ກະ​ສິ​ກໍາ ຕາມກົດໝາຍ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 90 (ໃໝ່) ສິດ ແລະ ໜ້າທີ່ ຂອງຂະແໜງການໂຍທາທິ​ການ ແລະ ຂົນສົ່ງ**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການໂຍທາທິ​ການ ແລະ ຂົນສົ່ງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ປະເມີນສິ່ງແວດລ້ອມແບບຍຸດທະສາດ ກ່ຽວກັບວຽກງານໂຍທາທິ​ການ ແລະ ຂົນສົ່ງ ໂດຍປະສານ ສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
2. ປະກອບຄໍາເຫັນ ແລະ ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ກ່ຽວກັບການກໍ່ສ້າງ ແລະ ພັດທະນາໂຄງລ່າງພື້ນຖານ ເປັນຕົ້ນ ການກໍ່ສ້າງ ເຂດໂລຊິດສະຕິກ, ທ່າບົກ, ທ່າເຮືອ, ຂົວ, ທາງດ່ວນ, ທາງລົດໄຟ, ສະໜາມບິນ, ຕາຝັ່ງເຈື່ອນ, ສະໜາມຂີ້ເຫຍື້ອ;
3. ກຳນົດມາດຕະຖານການປ່ອຍມົນລະພິດ ຈາກຍານພາຫະນະ;
4. ຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ຢູ່ໃນຂອບເຂດສະໜາມບິນ, ເດີ່ນບິນ ຕາມກົດໝາຍ ແລະ ສອດຄ່ອງກັບສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ;
5. ຕິດຕາມ ກວດກາ ໂຄງການລົງທຶນ ຫຼື ກິດຈະການ ກ່ຽວກັບການກໍ່ສ້າງ ແລະ ພັດທະນາໂຄງລ່າງພື້ນຖານ ໃນໄລຍະກໍ່ສ້າງ, ດໍາເນີນງານ ແລະ ສິ້ນສຸດໂຄງການລົງທຶນ ຫຼື ກິດຈະການ ຕາມທີ່ໄດ້ກໍານົດໄວ້ ໃນບົດວິພາກເສດຖະກິດ-ເຕັກນິກ;
6. ສັ່ງ ໂຈະ ຫຼື ຍົກເລີກ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ;
7. ຕິດຕາມ ກວດກາ ການປ່ອຍນໍ້າເປື້ອນ ຈາກການກໍ່ສ້າງໂຄງລ່າງພື້ນຖານ;
8. ຊຸກຍູ້ ແລະ ເຂົ້າຮ່ວມ ການຕິດຕາມ ກວດກາ ການຈັດຕັ້ງປະຕິບັດແຜນການ ທົດແທນຄ່າເສຍຫາຍ, ຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງປະຊາຊົນ ທີ່ໄດ້ຮັບຜົນກະທົບຈາກການດຳເນີນ ໂຄງການລົງທຶນ ຫຼື ກິດຈະການ ການກໍ່ສ້າງ ແລະ ພັດທະນາໂຄງລ່າງພື້ນຖານ ຕາມກົດໝາຍ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ ­­­91 (ໃໝ່) ສິດ ແລະ ໜ້າທີ່ ຂອງຂະແໜງການສາທາລະນະສຸກ**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການສາທາລະນະສຸກ ມີ ສິດ ແລະ ໜ້າທີ່ ຕາມຂອບເຂດ ຄວາມຮັບຜິດຊອບຂອງຕົນ ດັ່ງນີ້:

1. ປະເມີນສິ່ງແວດລ້ອມແບບຍຸດທະສາດ ກ່ຽວກັບວຽກງານສາທາລະນະສຸກ ໂດຍປະສານສົມທົບ ກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງ ຖິ່ນ ທີ່ກ່ຽວຂ້ອງ;
2. ປະກອບຄໍາເຫັນ ແລະ ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມ ແລະ ບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ທີ່ພົວພັນກັບວຽກງານສາທາລະນະສຸກ ຕາມກົດໝາຍທີ່ກ່ຽວຂ້ອງ;
3. ອອກ, ໂຈະ ຫຼື ຖອນ ໃບອະນຸຍາດຄວບຄຸມການປ່ອຍມົນລະພິດ ສໍາລັບໂຄງການລົງທຶນ ຫຼື ກິດຈະການ ກ່ຽວກັບໂຮງງານປຸງແຕ່ງຢາປົວພະຍາດ, ຢາພື້ນເມືອງ ແລະ ອື່ນໆ;
4. ຄຸ້ມຄອງ ແລະ ຄວບຄຸມ ການເກັບຮັກສາ, ການກໍາຈັດ ຂີ້ເຫຍື້ອຕິດເຊື້ອ, ຂີ້ເຫຍື້ອເປັນພິດ ແລະ ອັນຕະລາຍ, ນໍ້າເປື້ອນຈາກໂຮງໝໍ ເຊັ່ນ ຂີ້ເຫຍື້ອຕິດເຊື້ອຈາກໂຮງໜໍ, ອຸປະກອນການແພດ, ຜະລິດຕະພັນເສີມສຸຂະພາບ, ເຄື່ອງສໍາອາງ, ເຄມີຄວບຄຸມ ແລະ ເຄມີອັນຕະລາຍ, ພາຊະນະບັນຈຸ ແລະ ຫຸ້ມຫໍ່ຜະລິດຕະພັນການແພດ, ເຄື່ອງມືເຄມີ ໂດຍປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
5. ສັ່ງໂຈະ ຫຼື ຍົກເລີກ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ;
6. ປະເມີນ ແລະ ລາຍງານຜົນກະທົບຕໍ່ຊີວິດ ແລະ ສຸຂະພາບຂອງຄົນ ທີ່ໄດ້ຮັບຜົນກະທົບ ຈາກການດໍາເນີນໂຄງການລົງທຶນ ຫຼື ກິດຈະການ ຕໍ່ຂະແໜງການຊັບພະຍາກອນທໍາມະຊາດ ແລະ ສິ່ງແວດ ລ້ອມ ຢ່າງເປັນປົກກະຕິ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 92 (ໃໝ່) ສິດ ແລະ ໜ້າທີ່ ຂອງຂະແໜງການສຶກສາທິການ ແລະ ກິລາ**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການສຶກສາທິການ ແລະ ກິລາ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ສ້າງ ແລະ ພັດທະນາຫຼັກສູດການສຶກສາ ກ່ຽວກັບສິ່ງແວດລ້ອມ ເຂົ້າໃນການຮຽນ-ການສອນ ຢູ່ໃນລະບົບໂຮງຮຽນ ແລະ ນອກລະບົບໂຮງຮຽນ ທັງພາກລັດ ແລະ ເອກະຊົນ;
2. ປະເມີນຫຼັກສູດການສຶກສາ ແລະ ການຈັດຕັ້ງປະຕິບັດກ່ຽວກັບສິ່ງແວດລ້ອມໃນລະບົບ ແລະ ນອກລະບົບ ໂຮງຮຽນ ທັງພາກລັດ ແລະ ເອກະຊົນ ໃນແຕ່ໄລຍະ;
3. ເຂົ້າຮ່ວມ, ຊຸກຍູ້ ແລະ ສົ່ງເສີມ ບຸກຄົນ, ນິຕິບຸກຄົນ ແລະ ການຈັດຕັ້ງ ປູກຈິດສໍານຶກກ່ຽວກັບ ສິ່ງແວດລ້ອມ ແລະ ສ້າງຂະບວນການເນື່ອງໃນໂອກາດວັນສໍາຄັນຕ່າງໆ;
4. ຄົ້ນຄວ້າສຶກສາ ແລະ ວິໄຈ ກ່ຽວກັບສິ່ງແວດລ້ອມ;
5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 93 (ປັບປຸງ) ສິດ ແລະ ໜ້າທີ່ ຂອງຂະແໜງການອື່ນ**

ໃນການຄຸ້ມຄອງວຽກງານສິ່ງແວດລ້ອມ ຂະແໜງການອື່ນ ມີ ສິດ ແລະ ໜ້າທີ່ ຄຸ້ມຄອງ, ປົກປັກຮັກສາ, ຕິດຕາມ ກວດກາ, ແກ້ໄຂ ແລະ ບູລະນະຟື້ນຟູສິ່ງແວດລ້ອມ ໂດຍປະສານສົມທົບກັບຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ຕາມພາລະບົດບາດ ແລະ ຂອບເຂດຄວາມຮັບຜິດຊອບຂອງຕົນ.

**ມາດຕາ 94 (ໃໝ່) ສິດ ແລະ ໜ້າທີ່ ຂອງອົງການປົກຄອງທ້ອງຖິ່ນ**

ໃນການຄຸ້ມຄອງວຽກງານສິ່ງແວດລ້ອມ ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

ກ. ຄະນະກຳມະການປົກຄອງຂັ້ນແຂວງ:

1. ຄົ້ນຄວ້າ, ສ້າງ, ຜັນຂະຫຍາຍ ນະໂຍບາຍ, ແຜນຍຸດທະສາດ ແລະ ນິຕິກໍາໃຕ້ກົດໝາຍ ກ່ຽວກັບວຽກງານສິ່ງແວດລ້ອມ ໃຫ້ເປັນ ແຜນການ, ແຜນງານ, ໂຄງການ;
2. ໂຄສະນາ ເຜີຍແຜ່ ແລະ ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ນິຕິກໍາໃຕ້ກົດໝາຍ ກ່ຽວກັບວຽກງານສິ່ງແວດລ້ອມ;
3. ຊີ້ນໍາການຈັດຕັ້ງປະຕິບັດການປ້ອງກັນສິ່ງແວດລ້ອມ ໂດຍປະສານສົມທົບກັບກະຊວງຊັບພະ ຍາກອນທໍາມະຊາດ ແລະ ສິ່ງແວດລ້ອມ ແລະ ກະຊວງອື່ນທີ່ກ່ຽວຂ້ອງ;
4. ຄົ້ນຄວ້າ ແລະ ຕົກລົງ ກ່ຽວກັບແຜນການ ຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງປະຊາຊົນ ທີ່ໄດ້ຮັບຜົນກະທົບຈາກ ໂຄງການລົງທຶນ ຫຼື ກິດຈະການ ໂດຍການຮັບຮອງຈາກສະພາປະຊາຊົນຂັ້ນແຂວງ;
5. ຕິດຕາມ ກວດກາ ການຈັດຕັ້ງປະຕິບັດແຜນການ ຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດການເປັນຢູ່ຂອງປະຊາຊົນທີ່ໄດ້ຮັບຜົນກະທົບຈາກ ໂຄງການລົງທຶນ ຫຼື ກິດຈະການ;
6. ສັ່ງໂຈະ ຫຼື ຍົກເລີກ ການດຳເນີນໂຄງການລົງທຶນ ຫຼື ກິດຈະການ ທີ່ສ້າງຜົນກະທົບຮ້າຍແຮງຕໍ່ສິ່ງແວດລ້ອມ;
7. ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ;
8. ຕິດຕາມ ກວດກາ ການສຶກສາເບື້ອງຕົ້ນກ່ຽວກັບຜົນກະທົບຕໍ່ສິ່ງແວດລ້ອມຂອງພະແນກຊັບ ພະຍາກອນທໍາມະຊາດ ແລະ ສິ່ງແວດລ້ອມຂັ້ນແຂວງ;
9. ຊີ້ນໍາການຕິດຕາມ ກວດກາ ວິຊາການດ້ານສິ່ງແວດລ້ອມໃນໂຄງການລົງທຶນ ຫຼື ກິດຈະການ;
10. ຕິດຕາມ ກວດກາ ການປະຕິບັດວຽກງານສິ່ງແວດລ້ອມໃນໂຄງການລົງທຶນ ຫຼື ກິດຈະການ ຢູ່ເຂດເສດຖະກິດພິເສດ ແລະ ເຂດເສດຖະກິດສະເພາະ;
11. ຄຸ້ມຄອງ ແລະ ຊີ້ນໍາ ການຕິດຕາມ ກວດກາການບໍາບັດ, ການກໍາຈັດສິ່ງເສດເຫຼືອເຄມີ, ເຄມີ ຕົກຄ້າງໃນທໍາມະຊາດ ແລະ ເຄມີທີ່ ຍຶດ, ອາຍັດ ຫຼື ຮິບໄດ້;
12. ຊີ້ນໍາການເກັບກໍາ, ສັງລວມ, ສຶກສາຄົ້ນຄວ້າ, ວິໄຈຂໍ້ມູນດ້ານສິ່ງແວດລ້ອມ ເພື່ອກໍານົດວິທີການ ແລະ ມາດຕະການປ້ອງກັນ, ແກ້ໄຂ, ບູລະນະຟື້ນຟູສິ່ງແວດລ້ອມ ລວມທັງທ່າແຮງຂອງຊັບພະຍາກອນທໍາມະຊາດ ເພື່ອເປັນພື້ນຖານໃຫ້ແກ່ການພັດທະນາເສດຖະກິດ-ສັງຄົມ;
13. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສິ່ງແວດລ້ອມ;
14. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານສິ່ງແວດລ້ອມ;
15. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຂ. ຄະນະກຳມະການປົກຄອງຂັ້ນເມືອງ:

1. ເຜີຍແຜ່ ແລະ ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ນິຕິກໍາໃຕ້ກົດໝາຍ ລວມທັງ ແຜນການ, ແຜນງານ, ໂຄງການ ກ່ຽວກັບວຽກງານສິ່ງແວດລ້ອມ;
2. ຊີ້ນໍາການຈັດຕັ້ງປະຕິບັດການປ້ອງກັນສິ່ງແວດລ້ອມ ໂດຍປະສານສົມ ທົບກັບພະແນກຊັບພະຍາ ກອນທໍາມະຊາດ ແລະ ສິ່ງແວດລ້ອມຂັ້ນແຂວງ ແລະ ພະແນກການອື່ນທີ່ກ່ຽວຂ້ອງ;
3. ເຂົ້າຮ່ວມ ແລະ ຈັດຕັ້ງປະຕິບັດແຜນແມ່ບົດຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມ ແບບຮອບດ້ານ, ແຜນການຈັດສັນຍົກຍ້າຍ, ຫຍັບຍ້າຍ ແລະ ຟື້ນຟູຊີວິດ ການເປັນຢູ່ຂອງປະຊາຊົນທີ່ໄດ້ຮັບຜົນກະທົບຈາກໂຄງການລົງທຶນ ຫຼື ກິດຈະການ ຕາມການຕົກລົງຂອງ ປະທານຄະນະກຳມະການປົກຄອງ ແຂວງ, ນະຄອນຫຼວງ;
4. ເຂົ້າຮ່ວມຂະບວນການພິຈາລະນາ ຮັບຮອງບົດລາຍງານການປະເມີນຜົນກະທົບຕໍ່ສິ່ງແວດລ້ອມ ໃນໂຄງການລົງທຶນ ຫຼື ກິດຈະການ ກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ;
5. ຊີ້ນໍາການຕິດຕາມ ກວດກາ ວິຊາການດ້ານສິ່ງແວດລ້ອມ ໃນໂຄງການລົງທຶນ ຫຼື ກິດຈະການ;
6. ຄຸ້ມຄອງ ແລະ ຊີ້ນໍາ ການຕິດຕາມ ກວດກາການບໍາບັດ, ການກໍາຈັດສິ່ງເສດເຫຼືອເຄມີ, ເຄມີ ຕົກຄ້າງໃນທໍາມະຊາດ ແລະ ເຄມີທີ່ ຍຶດ, ອາຍັດ ຫຼື ຮິບໄດ້;
7. ເຂົ້າຮ່ວມ ການເກັບກໍາ, ສັງລວມ, ສຶກສາຄົ້ນຄວ້າ, ວິໄຈຂໍ້ມູນດ້ານສິ່ງແວດລ້ອມ ເພື່ອກໍານົດ ວິທີການ ແລະ ມາດຕະການປ້ອງກັນ, ແກ້ໄຂ, ບູລະນະຟື້ນຟູ ສິ່ງແວດລ້ອມ ລວມທັງທ່າແຮງຂອງຊັບພະຍາກອນ ທໍາມະຊາດ ເພື່ອເປັນພື້ນຖານໃຫ້ແກ່ການພັດທະນາເສດຖະກິດ-ສັງຄົມ;
8. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສິ່ງແວດລ້ອມ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ຄ. ຫ້ອງການບ້ານ:

1. ເຂົ້າຮ່ວມ ແລະ ໃຫ້ການຮ່ວມມືກັບຄະນະກຳມະການປົກຄອງຂັ້ນເມືອງ ໃນການຜັນຂະຫຍາຍ ແລະ ຈັດຕັ້ງປະຕິບັດແຜນແມ່ບົດຈັດສັນທີ່ດິນ, ຄຸ້ມຄອງຊັບພະຍາກອນທໍາມະຊາດ ແລະ ສິ່ງແວດລ້ອມແບບຮອບດ້ານໃຫ້ສໍາເລັດຕາມແຜນການ ແລະ ຄາດໝາຍ;
2. ສະ​ໜອງ​ຂໍ້​ມູນສິ່ງແວດລ້ອມ, ຂໍ້ມູນຜົນກະທົບສິ່ງແວດລ້ອມ ໃຫ້ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ເພື່ອ​ສັງ​ລວມລາຍງານຕໍ່ຄະນະກຳມະການປົກຄອງຂັ້ນເມືອງ ແລະ ເຂົ້າຮ່ວມຕິດຕາມ ກວດກາ ແລະ ແກ້ໄຂ ບັນຫາສິ່ງແວດລ້ອມ;
3. ເຜີຍແຜ່, ສຶກສາອົບຮົມ, ປຸກລະດົມໃຫ້ທຸກພາກສ່ວນໃນສັງຄົມ ແລະ ປະຊາຊົນພາຍໃນ​ບ້ານ​ຂອງ​ຕົນ ປະຕິບັດມາດຕະການຄຸ້ມຄອງສິ່ງແວດລ້ອມ ພ້ອມທັງປະກອບສ່ວນເຂົ້າຮ່ວມໃນການຄຸ້ມຄອງ ແລະ ປົກປັກຮັກສາສິ່ງແວດລ້ອມ ຕາມກົດໝາຍ;
4. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສິ່ງແວດລ້ອມ;
5. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 2**

**ການກວດກາວຽກງານສິ່ງແວດລ້ອມ**

**ມາດຕາ 95 (ປັບປຸງ) ອົງການກວດກາວຽກງານສິ່ງແວດລ້ອມ**

ອົງການກວດກາວຽກງານສິ່ງແວດລ້ອມ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານສິ່ງແວດລ້ອມ ຕາມທີ່ໄດ້ກໍານົດໄວ້ໃນມາດຕາ 83 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການ ຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 96 (ປັບປຸງ) ເນື້ອໃນການກວດກາ**

ການກວດກາວຽກງານສິ່ງແວດລ້ອມ ມີເນື້ອໃນ ດັ່ງນີ້:

1. ການປະຕິບັດນະໂຍບາຍ, ກົດໝາຍ, ແຜນຍຸດທະສາດ, ແຜນການ, ແຜນງານ, ໂຄງການ ກ່ຽວກັບ ວຽກງານສິ່ງແວດລ້ອມ;
2. ການຈັດຕັ້ງ ແລະ ການເຄື່ອນໄຫວຂອງອົງການຄຸ້ມຄອງວຽກງານສິ່ງແວດລ້ອມ;
3. ຄວາມຮັບຜິດຊອບ, ການປະພຶດ ແລະ ແບບແຜນວິທີເຮັດວຽກ ຂອງພະນັກງານ-ລັດຖະກອນ ແລະ ເຈົ້າໜ້າທີ່ທີ່ກ່ຽວຂ້ອງກັບວຽກງານສິ່ງແວດລ້ອມ.

**ມາດຕາ 97 (ປັບປຸງ) ຮູບການ ການກວດກາ**

ການກວດກາວຽກງານສິ່ງແວດລ້ອມ ມີ ສາມຮູບການ ດັ່ງນີ້:

1. ການກວດກາຕາມປົກກະຕິ ຊຶ່ງແມ່ນ ການກວດກາທີ່ມີລັກສະນະເປັນປະຈໍາ ແລະ ມີກໍານົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດກາເມື່ອເຫັນວ່າມີຄວາມຈໍາເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ;
3. ການກວດກາ ແບບກະທັນຫັນ ຊຶ່ງແມ່ນ ການກວດກາໃນເວລາເຫັນວ່າມີຄວາມຈໍາເປັນ, ຮີບດ່ວນ ຫຼື ສຸກເສີນ ໂດຍບໍ່ມີການແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ.

ການກວດກາ ໃຫ້ກວດທັງເອກະສານ ແລະ ການປະຕິບັດຕົວຈິງຢູ່ສະຖານທີ່ປະຕິບັດງານ.

**ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 98 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການປົກປັກຮັກສາສິ່ງແວດລ້ອມ, ການສົ່ງເສີມຄຸນນະພາບສິ່ງແວດລ້ອມ, ການຄວບຄຸມມົນລະພິດ, ການບູລະນະຟື້ນຟູຊັບພະຍາກອນທໍາມະຊາດ ແລະ ສິ່ງແວດລ້ອມ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມກົດໝາຍ.

**ມາດຕາ 99 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ ຫຼື ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

**ພາກທີ X**

**ບົດບັນຍັດສຸດທ້າຍ**

**ມາດຕາ 100 (ປັບປຸງ) ວັນສິ່ງແວດລ້ອມແຫ່ງຊາດ**

ສາທາລະນະລັດ ປະຊາທິປະໄຕ ປະຊາຊົນລາວ ຖືເອົາວັນທີ 5 ມິຖຸນາ ເປັນວັນສິ່ງແວດລ້ອມແຫ່ງຊາດ ເພື່ອສົ່ງເສີມ, ປູກຈິດສໍານຶກ ແລະ ຍົກລະດັບຄວາມຕື່ນຕົວ ໃນການປົກປັກຮັກສາສິ່ງແວດລ້ອມ ໃຫ້ແກ່ປະຊາຊົນ.

ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ແລະ ອົງການປົກຄອງທ້ອງຖິ່ນ ຕ້ອງສ້າງຂະບວນການ ແລະ ຈັດພິທີສະເຫຼີມສະຫຼອງ ດ້ວຍຮູບການທີ່ເໝາະສົມ.

**ມາດຕາ 101 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.

**ມາດຕາ 102 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 1 ກັນຍາ 2024 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການປົກປັກຮັກສາສິ່ງແວດລ້ອມ ສະບັບເລກທີ 29/ສພຊ, ລົງວັນທີ 18 ທັນວາ 2012 ແລະ ມາດຕາ 2 ໂຣແມັງ II ຂອງກົດໝາຍວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍນໍ້າ ແລະ ຊັບພະຍາກອນນໍ້າ ແລະ ກົດໝາຍວ່າດ້ວຍການປົກປັກຮັກສາສິ່ງແວດລ້ອມ ສະບັບເລກທີ 84/ສພຊ, ລົງວັນທີ 1 ກໍລະກົດ 2020.

**ປະທານສະພາແຫ່ງຊາດ**