

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 54 /ສພຊ ນະຄອນຫຼວງວຽງຈັນ, ວັນທີ 27 ມິຖຸນາ 2018

**ກົດໝາຍ**

**ວ່າດ້ວຍການປະກັນສັງຄົມ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກຳນົດຫຼັກການ, ລະບຽບການ ແລະ ມາດຕະການກ່ຽວກັບການຈັດຕັ້ງ, ການເຄື່ອນໄຫວ, ການຄຸ້ມຄອງ ແລະ ການກວດກາວຽກງານປະກັນສັງຄົມ ເພື່ອໃຫ້ວຽກງານດັ່ງກ່າວເປັນລະ ບົບ, ເຂັ້ມແຂງ ແລະ ມີປະສິດທິພາບ ຮັບປະກັນການປົກປ້ອງສິດ ແລະ ຜົນປະໂຫຍດຂອງຜູ້​ໃຊ້​ແຮງ​ງານ, ຜູ້ປະກັນຕົນ ແລະ ສະມາຊິກຄອບຄົວ ດ້ວຍການປະກອບທຶນສົມທົບ ແລະ ການສະໜອງການອຸດໜູນປະກັນສັງຄົມ ແນໃສ່ຄ້ຳປະກັນ ການດໍາລົງຊີວິດຂັ້ນພື້ນຖານ, ການສ້າງຄວາມສາມັກຄີປອງດອງ, ສາມາດເຊື່ອມໂຍງກັບພາກພື້ນ ແລະ ສາກົນ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ.

**ມາດຕາ 2 (ປັບປຸງ) ການປະກັນສັງຄົມ**

ການປະກັນສັງຄົມ ແມ່ນ ການຮັບປະກັນໃຫ້ຜູ້ປະກັນຕົນ ແລະ ສະມາຊິກຄອບຄົວໄດ້ຮັບການອຸດໜູນຈາກກອງທຶນປະກັນສັງຄົມ ເພື່ອຄໍ້າປະກັນພື້ນຖານການດໍາລົງຊີວິດ ເມື່ອມີການປິ່ນປົວສຸຂະພາບ, ເກີດອຸປະຕິເຫດແຮງງານ ຫຼື ພະຍາດອາຊີບ, ອອກລູກ, ປ່ວຍການ, ເສຍກໍາລັງແຮງງານ, ບຳນານ, ເສຍຊີວິດ, ອຸດໜູນສະມາຊິກ​ຄອບຄົວ ແລະ ວ່າງງານ ຕາມເງື່ອນໄຂທີ່ໄດ້ກຳນົດໄວ້ໃນແຕ່ລະກໍລະນີ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ຜູ້ໃຊ້ແຮງງານ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ນໍາໃຊ້ຜູ້ອອກແຮງງານເຮັດວຽກໃຫ້ຕົນ ໂດຍຕ້ອງຈ່າຍເງິນເດືອນ ຫຼື ຄ່າແຮງງານ ລວມທັງ​ຜົນ​ປະ​ໂຫຍ​ດ ​ຕາມທີ່ໄດ້ກຳນົດໄວ້ໃນກົດໝາຍ ​ແລະ ສັນຍາ​ແຮງ​ງານ;
2. **ຫົວໜ່ວຍແຮງງານ** ໝາຍເຖິງ ຫົວໜ່ວຍການຜະລິດ, ທຸລະກິດ, ການຄ້າ ຫຼື ການບໍລິການ ຂອງທຸກພາກສ່ວນເສດຖະກິດ-ສັງຄົມ ທີ່ໄດ້ຂຶ້ນທະບຽນຕາມກົດໝາຍ;
3. **ພະນັກງານ**-**ລັດຖະກອນ** ໝາຍເຖິງ ພົນລະ​ເມືອງ​ລາວ​ຜູ້​ຖືກຮັບ​ບັນຈຸ​ໃຫ້​ເຮັດ​ວຽກ, ​ເລືອກ​ຕັ້ງ ຫຼື ​ແຕ່ງຕັ້ງ​ໃຫ້​ດຳລົງ​ຕຳ​ແໜ່ງ​ໃດໜຶ່ງ ​ໃນ​ອົງການ​ຈັດຕັ້ງພັກ, ລັດ, ​ແນວ​ລາວ​ສ້າງ​ຊາດ, ສະຫະພັນນັກຮົບເກົ່າລາວ ​ແລະ ອົງການ​ຈັດຕັ້ງມະຫາຊົນ​ຂັ້ນສູນ​ກາງ ​ແລະ ທ້ອງ​ຖິ່ນ ຫຼື ​ໄປ​ປະຈຳການ​ຢູ່​ສຳນັກງານ​ຜູ້ຕາງໜ້າ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ຢູ່​ຕ່າງປະ​ເທດ ​ແລະ ອົງການ​ຈັດຕັ້ງສາກົນ ຊຶ່ງ​ໄດ້​ຮັບ​ເງິນ​ເດືອນ ​ແລະ ​ເງິນ​ອຸດໜູນຈາກ​ງົບປະມານ​ຂອງ​ລັດ;
4. **ຜູ້ອອກແຮງງານ** ໝາຍເຖິງ ບຸກຄົນ ທີ່ເຮັດວຽກຢູ່ພາຍໃຕ້ການຄຸ້ມ​ຄອງດູແລຂອງຜູ້ໃຊ້ແຮງງານ ໂດຍໄດ້ຮັບການທົດແທນຈາກການອອກແຮງງານເປັນເງິນເດືອນ ຫຼື ຄ່າແຮງງານ ລວມທັງຜົນປະໂຫຍດ ຕາມທີ່ໄດ້ກຳນົດໄວ້ໃນກົດໝາຍ ​ແລະ ສັນຍາ​ແຮງ​ງານ;
5. **ຜູ້​ປະກອບ​ອາຊີບ​ສ່ວນ​ບຸກຄົນ** ໝາຍ​ເຖິງ ຜູ້​ເຮັດ​ວຽກ​ໃຫ້​ຕົນ​ເອງ ​ໃນ​ຂົງ​ເຂດ​ຕ່າງໆ ​ເປັນຕົ້ນຂົງ​ເຂດ​ກະສິກໍາ, ອຸດສາຫະ​ກໍາ, ການ​ຄ້າ ​ແລະ ການ​ບໍລິການ;
6. **ຜູ້ສະໝັກໃຈ** ໝາຍເຖິງ ຜູ້ປະກອບ​ອາຊີບ​ສ່ວນ​ບຸກຄົນ ແລະ ບຸກຄົນ​ທົ່ວ​ໄປທີ່ສະໝັກໃຈສົມທົບ​ເງິນ​ເຂົ້າ​ກອງ​ທຶນ​ປະກັນ​ສັງຄົມ;
7. **ຜູ້ປະກັນຕົນ** ໝາຍເຖິງ ພະນັກງານ-ລັດຖະກອນ, ທະຫານ, ຕຳຫຼວດ, ຜູ້ອອກແຮງງານທີ່ໄດ້ຮັບເງິນເດືອນ ຫຼື ຄ່າແຮງງານ ​ແລະ ຜູ້ສະໝັກໃຈທີ່ໄດ້ສົມທົບເງິນເຂົ້າກອງທຶນປະກັນສັງຄົມ ລວມທັງຜູ້​ຮັບບຳນານ ​ແລະ ຜູ້ຮັບ​ອຸດ​ໜູນເສຍກຳລັງແຮງງານ;
8. **ໄລຍະປະກັນຕົນ** ໝາຍເຖິງ ໄລຍະ​ເວລາ​ທີ່​​ໄດ້​ມອບ​ເງິນ​ສົມທົບ​ເຂົ້າກອງ​ທຶນປະກັນ​ສັງຄົມ, ໄລຍະ​ຮັບ​ອຸດໜູນ​ປ່ວຍ​ການ ​ຫຼື ​ໄລຍະ​ຮັບອຸດໜູນອອກ​ລູກ ສຳລັບ​ພະນັກງານ-ລັດຖະກອນ ​ໃຫ້ນັບ​ແຕ່​ໄລຍະບັນຈຸ​ເຂົ້າ​ເປັນພະນັກງານ-​ລັດຖະກອນ ​​ເປັນຕົ້ນ​ໄປ;
9. **ສະມາຊິກຄອບຄົວ** ໝາຍເຖິງ ຜົວ, ເມຍ, ລູກ, ພໍ່ ແລະ ແມ່ຂອງຜູ້ປະກັນຕົນ;
10. **ຜູ້ດູແລ** ໝາຍເຖິງ ຜົວ, ເມຍ, ລູກ ຫຼື ບຸກຄົນອື່ນ ທີ່ເຮັດໜ້າທີ່ໃນການ​ເບິ່​ງ​ແຍງ​ຊ່ວຍ ເຫຼືອ ຜູ້ເສຍກຳລັງແຮງງານປະເພດ 1;
11. **ເງິນສົມທົບ** ໝາຍເຖິງ ເງິນທີ່ລັດຖະບານ, ຜູ້ໃຊ້ແຮງງານ, ຜູ້​ປະກັນ​ຕົນ ໄດ້ມອບເຂົ້າກອງທຶນປະກັນສັງຄົມ ເປັນລາຍເດືອນ ຕາມອັດຕາສ່ວນທີ່ໄດ້ກຳນົດໄວ້;
12. **ການເສຍກຳລັງ​ແຮງ​ງານ** ໝາຍເຖິງ ການຂາດ ສະມັດຖະພາບແຮງງານ ຫຼື ສະພາວະປົກ ກະຕິທາງຈິດ, ການສູນເສຍອະໄວຍະວະ ຫຼື ເສຍອົງຄະໃດໜຶ່ງ ຍ້ອນປະສົບອຸປະຕິເຫດແຮງງານ ຫຼື ພະຍາດອາຊີບ, ປະສົບອຸປະຕິເຫດອື່ນ ຫຼື ພະຍາດທົ່ວໄປ;
13. **ອຸປະຕິເຫດແຮງງານ** ໝາຍເຖິງ ການເກີດອຸປະຕິເຫດຍ້ອນການເຮັດວຽກຢູ່ໃນ ຫຼື ນອກສະຖານທີ່​ເຮັດ​ວຽກ, ເວລາເດີນທາງໄປກັບລະຫວ່າງທີ່ພັກເຊົາຫາບ່ອນເຮັດວຽກ ແລະ ໄລຍະການເຄື່ອນໄຫວທາງການ;
14. **ພະຍາດອາຊີບ** ໝາຍເຖິງ ພະຍາດທຸກຊະນິດທີ່ເກີດຈາກການ​ປະກອບວິຊາຊີບ ຊຶ່ງພາໃຫ້ເກີດຜົນກະທົບທັງ​ໄລຍະ​ສັ້ນ ​ແລະ ​ໄລຍະ​ຍາວ ຕໍ່ສຸຂະພາບຮ່າງກາຍ ແລະ ສຸຂະພາບຈິດ ຂອງຜູ້ປະກັນຕົນ;
15. **ຜູ້​ເກີດ​ສິດປິ່ນ​ປົວ​ສຸຂະພາບ** ໝາຍ​ເຖິງ ຜູ້​ປະກັນ​ຕົນ, ຜົວ ຫຼື ​ເມຍ ແລະ ລູກ​ ຂອງ​ຜູ້​ປະ ກັນ​ຕົນ ລວມທັງ​ຜູ້ກຳລັງ​ຮັບ​ອຸດໜູນປະກັນ​ສັງຄົມ;
16. **ຜູ້ຮັບ​ບຳນານ​ຄືນ** ໝາຍ​ເຖິງ ພະນັກງານ-ລັດຖະກອນ, ທະຫານ, ​ຕຳຫຼວດ ​ເຂົ້າ​ເຮັດ​ການ​ປະຕິ​ວັດ ​ແຕ່​ປີ 1975 ຄືນ​ຫຼັງ ຊຶ່ງ​ໄດ້ອອກ​ພັກ​ການ ມີ​ເງື່ອນ​ໄຂ​ຮັບ​ອຸດ​ໜູນບຳນານ ​ແຕ່​ໄດ້​ຮັບ​ອຸດໜູນ​ເທື່ອ​ດຽວ ຫຼື ຜູ້​ທີ່​ການຈັດ​ຕັ້ງ​ຂອງ​ພັກ, ລັດ ​ໃຫ້​ໄປ​ເຮັດ​ວຽກ​ຢູ່​ລັດ​ວິ​ສາ​ຫະກິດໃດໜຶ່ງ ​ໄດ້​ອອກ​ພັກຜ່ອນ ​ແຕ່​ປີ 1994 ຄືນ​ຫຼັງ ໃນເວລາທີ່ລັດວິສາຫະກິດກຸ້ມຕົນເອງ ທາງດ້ານງົບປະມານ ຫຼື ຫັນເປັນຮູບການກໍາມະສິດອື່ນ.

**ມາດຕາ 4 (ປັບປຸງ) ນະໂຍບາຍຂອງລັດກ່ຽວກັບວຽກງານປະກັນສັງຄົມ**

ລັດ ຊຸກຍູ້ ແລະ ສົ່ງເສີມການພັດທະນາວຽກງານປະກັນສັງຄົມ ໃຫ້ດໍາເນີນໄປຄຽງຄູ່ກັບການເຕີບໂຕທາງດ້ານເສດຖະກິດ ຊຶ່ງລັດ, ຜູ້ໃຊ້ແຮງງານ ແລະ ຜູ້ປະກັນຕົນປະກອບທຶນເຂົ້າວຽກງານປະກັນສັງ ຄົມ ເພື່ອຮັບປະກັນການຕອບສະໜອງການອຸດໜູນປະກັນສັງຄົມພາຍໃຕ້ການຄຸ້ມຄອງຂອງລັດ ​ໂດຍ​ມີ​ການຍົກເວັ້ນອາກອນສຳລັບເງິນອຸດໜູນປະກັນສັງຄົມປະເພດຕ່າງໆ.

ລັດ ຊຸກຍູ້ ໃຫ້​ພົນລະ​ເມືອງ​ ​ເຂົ້າ​ຮ່ວມ​ປະກັນ​ສັງຄົມ ​ເພື່ອ​​​​ຮັບ​ປະກັນ​ໃຫ້ໄດ້ຮັບ​ການ​ອຸດ​ໜູນ​ປະກັນ​ສັງຄົມ ຕາມທີ່​ໄດ້​ກໍານົດ​ໄວ້​ໃນ​ກົດໝາຍ​ສະບັບ​ນີ້.

ລັດ ຊຸກຍູ້ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ​ປະກອບ ສ່ວນດ້ານທຶນຮອນ ແລະ ເຕັກນິກວິຊາການ ເຂົ້າໃນການພັດທະນາວຽກງານປະກັນສັງຄົມໃຫ້ເຕີບໃຫຍ່ຂະ ຫຍາຍຕົວ.

**ມາດຕາ 5 (ປັບປຸງ) ຫຼັກການພື້ນຖານກ່ຽວກັບວຽກງານປະກັນສັງຄົມ**

ວຽກງານປະກັນສັງຄົມ ຕ້ອງດໍາເນີນບົນຫຼັກການພື້ນຖານ ດັ່ງນີ້:

1. ສອດຄ່ອງກັບແນວທາງ ນະໂຍບາຍ, ຍຸດທະສາດ ແລະ ຄຸ້ມຄອງ ຕາມກົດໝາຍຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
2. ຮັບປະກັນການສົມທົບທຶນເຂົ້າກອງທຶນປະກັນສັງຄົມ ຂອງລັດຖະບານ, ຜູ້ໃຊ້ແຮງງານ, ຜູ້ອອກແຮງງານ, ຜູ້ປະກອບອາຊີບສ່ວນບຸກຄົນ ແລະ ຜູ້ສະໝັກໃຈ ຕາມອັດຕາສ່ວນເງິນສົມທົບທີ່ໄດ້ກຳນົດໄວ້ໃນກົດໝາຍສະບັບນີ້;
3. ຮັບປະກັນການປົກປ້ອງສິດ ແລະ ຜົນປະໂຫຍດໃນການອຸດໜູນປະກັນສັງຄົມ ໃຫ້ຜູ້ປະ ກັນຕົນ ແລະ ສະມາຊິກຄອບຄົວ;
4. ຮັບປະກັນຄວາມຍຸຕິທຳ, ໂປ່ງໃສ, ວ່ອງໄວ ແລະ ສາມາດກວດສອບໄດ້;
5. ຮັບປະກັນການສະສົມທຶນ, ສະເລ່ຍຄວາມສ່ຽງ, ຊ່ວຍເຫຼືອເຊິ່ງກັນ ແລະ ກັນ ແລະ ມີຄວາມຍືນຍົງ;
6. ຮັບປະກັນການຄິດໄລ່ເງິນອຸດໜູນປະກັນສັງຄົມປະເພດຕ່າງໆ ໂດຍຖືເອົາເງິນປະກັນຕົນ ຫຼື ຄ່າ​ແຮງ​ງານ​ຕໍ່າສຸດ ເປັນຕົວຕັ້ງ;
7. ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 6 ພັນທະຕໍ່ວຽກງານປະກັນສັງຄົມ**

ພັນທະ ຕໍ່ວຽກງານປະກັນສັງຄົມ ມີ ດັ່ງນີ້:

1. ລັດຖະບານ ມີພັນທະຈັດສັນງົບປະມານຂອງລັດ ເພື່ອສົມທົບເງິນເຂົ້າກອງທຶນປະກັນສັງຄົມ ​ແລະ ຄ້ຳປະກັນຄວາມຍືນຍົງຂອງກອງທຶນ;
2. ຜູ້ໃຊ້ແຮງງານ ມີພັນທະເຂົ້າຮ່ວມ ແລະ ​ສົມທົບເງິນເຂົ້າກອງທຶນປະກັນສັງຄົມ​;
3. ຜູ້​ປະກັນ​ຕົນ ມີພັນທະຂຶ້ນທະບຽນປະກັນສັງຄົມ ແລະ ສົມທົບເງິນເຂົ້າກອງທຶນປະກັນສັງຄົມ​.

**ມາດຕາ 7 (ປັບປຸງ) ຂອບເຂດການນໍາໃຊ້ກົດໝາຍ**

**ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ ທັງ​ພາກ​ລັດ, ພາກວິສາ ຫະກິດ ​ແລະ ຜູ້ສະໝັກໃຈ~~​~~ ທີ່​ພົວພັນ​ກັບການເຄື່ອນໄຫວ​ວຽກ​ງານ​ປະກັນ​ສັງຄົມ ໃນຂອບ​ເຂດ​ທົ່ວປະເທດ.**

**ມາດຕາ 8 ການຮ່ວມມືສາກົນ**

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານປະກັນສັງ ຄົມ ດ້ວຍການຍົກລະດັບຄວາມຮູ້ທາງດ້ານວິຊາການ, ການແລກປ່ຽນບົດຮຽນ, ຂໍ້ມູນ ຂ່າວສານ, ວິທະຍາສາດແລະ ເຕັກໂນໂລຊີ ເພື່ອພັດທະນາວຽກງານປະກັນສັງຄົມ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II**

**ປະເພດການອຸດໜູນ**

**ແລະ ເປົ້າໝາຍຮັບການອຸດໜູນປະກັນສັງຄົມ**

**ມາດຕາ 9 (ປັບປຸງ) ປະເພດການອຸດໜູນປະກັນສັງຄົມ**

ປະເພດການອຸດໜູນປະກັນສັງຄົມ ມີ ດັ່ງນີ້:

1. ການອຸດໜູນປະກັນສຸຂະພາບ;
2. ການອຸດໜູນອຸປະຕິເຫດແຮງງານ ຫຼື ພະຍາດອາຊີບ;
3. ການອຸດໜູນອອກລູກ;
4. ການອຸດໜູນປ່ວຍການ;
5. ການອຸດໜູນເສຍກຳລັງ​ແຮງ​ງານ;
6. ການອຸດໜູນບຳນານ;
7. ການອຸດໜູນເສຍຊີວິດ;
8. ການອຸດໜູນສະມາຊິກຄອບຄົວ;
9. ການອຸດໜູນວ່າງງານ.

**ມາດຕາ 10 (ປັບປຸງ) ການອຸດໜູນ​ປະກັນ​ສຸຂະພາບ**

ການ​ອຸດ​ໜູນ​ປະກັນ​ສຸຂະພາບ ​ແມ່ນ ການ​ສະໜອງ​ເງິນ​ອຸດ​ໜູນ ​ເພື່ອ​ຮັບປະກັນ​ໃຫ້​ຜູ້​ປະກັນ​ຕົນ ລວມທັງ​ລູກ, ຜົວ ຫຼື ​ເມຍ​ ຂອງ​ຜູ້ກ່ຽວ, ຜູ້ຮັບອຸດໜູນສະມາຊິກຄອບຄົວ ​ແລະ ຜູ້​​ຮັບ​ອຸດໜູນ​ດູ​ແລ ໄດ້​ຮັບການ​ບໍລິການ​ປິ່ນປົວ​ສຸຂະພາບ ​ເປັນ​ຕົ້ນ ການບໍລິການກວດ ແລະ ບົ່ງມະຕິພະຍາດ, ການປິ່ນປົວທາງການແພດ, ການຟື້ນຟູສະມັດຖະພາບຂອງຮ່າງກາຍ, ການບໍລິການໃນເວລາຖືພາ ແລະ ອອກລູກ, ການປິ່ນປົວໃນກໍລະນີໄດ້ຮັບບາດເຈັບຈາກອຸປະຕິເຫດແຮງງານ ຫຼື ພະຍາດອາຊີບ.

**ມາດຕາ 11 (ປັບປຸງ) ການອຸດໜູນອຸປະຕິເຫດແຮງງານ ຫຼື ພະຍາດອາຊີບ**

ການອຸດໜູນອຸປະຕິເຫດແຮງງານ ຫຼື ພະຍາດອາຊີບ ແມ່ນ ການສະໜອງເງິນ ອຸດໜູນປິ່ນປົວສຸຂະພາບ, ອຸດໜູນປ່ວຍການ, ອຸດໜູນເສຍກຳລັງ​ແຮງ​ງານ, ອຸດໜູນເສຍຊີວິດ ແລະ ອຸດໜູນສະມາຊິກ​ຄອບ ຄົວ ໃນກໍລະນີ ເກີດອຸປະຕິເຫດແຮງງານ ຫຼື ເປັນພະຍາດອາຊີບ.

**ມາດຕາ 12 (ປັບປຸງ) ການອຸດໜູນອອກລູກ**

ການອຸດໜູນອອກລູກ ແມ່ນ ການສະໜອງເງິນອຸດໜູນ​ໃຫ້​ແກ່​ການອອກລູກ, ການຫຼຸລູກ, ລູກຕາຍໃນທ້ອງ ຫຼື ການເອົາເດັກນ້ອຍເກີດໃໝ່ທີ່ມີອາຍຸ ສາມເດືອນລົງມາ ເປັນລູກລ້ຽງ.

ການອຸດໜູນອອກລູກ ປະກອບດ້ວຍ ເງິນບຳເນັດອອກລູກ ຊຶ່ງຈ່າຍໃຫ້ເທື່ອດຽວຕໍ່ການອອກ ລູກແຕ່ລະຄັ້ງ ແລະ ເງິນອຸດໜູນອອກລູກ ຊຶ່ງຈ່າຍເປັນລາຍເດືອນເປັນເງິນທົດແທນລາຍໄດ້ໃຫ້ແກ່ຜູ້ປະກັນຕົນເພດຍິງພາກວິສາຫະກິດ ໃນເວລາພັກອອກລູກ ຕາມທີ່ໄດ້ກຳນົດໄວ້ໃນກົດໝາຍອື່ນທີ່ກ່ຽວຂ້ອງ.

**ມາດຕາ 13 (ປັບປຸງ) ການອຸດໜູນປ່ວຍການ**

ການອຸດໜູນປ່ວຍການ ແມ່ນ ການສະໜອງເງິນທົດແທນລາຍໄດ້ໃຫ້ແກ່ຜູ້ປະກັນຕົນທີ່ຖືກຢຸດຈ່າຍເງິນເດືອນຊົ່ວຄາວໃນເວລາປິ່ນປົວ ແລະ ຟື້ນຟູສຸຂະພາບ ອັນເນື່ອງມາຈາກປະສົບອຸປະຕິເຫດແຮງງານ ຫຼື ພະຍາດອາຊີບ, ປະສົບອຸປະຕິເຫດອື່ນ ຫຼື ພະຍາດທົ່ວໄປ, ການອອກລູກ, ຫຼຸລູກ ຫຼື ລູກຕາຍໃນທ້ອງ.

**ມາດຕາ 14 (ໃໝ່) ການອຸດໜູນເສຍກໍາລັງ​ແຮງ​ງານ**

ການອຸດໜູນເສຍກຳລັງ​ແຮງ​ງານ ແມ່ນ ການສະໜອງເງິນອຸດໜູນໃຫ້ຜູ້ປະກັນຕົນທີ່ຂາດ ສະມັດ ຖະພາບແຮງງານ ຫຼື ສະພາວະປົກກະຕິທາງຈິດໃຈ, ການສູນເສຍອະໄວຍະວະ ຫຼື ເສຍອົງຄະໃດໜຶ່ງຍ້ອນປະສົບອຸປະຕິເຫດແຮງງານ ຫຼື ພະຍາດອາຊີບ, ປະສົບອຸປະຕິເຫດອື່ນ ຫຼື ພະຍາດທົ່ວໄປ.

**ມາດຕາ 15 (ປັບປຸງ) ການອຸດໜູນບໍານານ**

ການອຸດໜູນບຳນານ ແມ່ນ ການສະໜອງເງິນອຸດໜູນເປັນລາຍເດືອນ ໃຫ້ຜູ້ປະກັນຕົນທີ່ຄົບເງື່ອນໄຂພັກຮັບບຳນານ, ສໍາລັບຜູ້ບໍ່ຄົບເງື່ອນໄຂຮັບອຸດໜູນບໍານານ ຈະໄດ້ຮັບເງິນອຸດໜູນເທື່ອດຽວ.

**ມາດຕາ 16 (ປັບປຸງ) ການອຸດໜູນເສຍຊີວິດ**

ການອຸດໜູນເສຍຊີວິດ ແມ່ນ ການສະໜອງເງິນອຸດໜູນ ເພື່ອເປັນການແບ່ງເບົາພາລະໃຊ້ຈ່າຍໃນການຈັດພິທີຊາປານະກິດສົບ ໃຫ້ແກ່ຜູ້ປະກັນຕົນ, ຜູ້ຮັບອຸດໜູນບຳນານ, ຜູ້ຮັບອຸດໜູນເສຍກຳລັງ​ແຮງ​ງານ ແລະ ສະມາຊິກຄອບຄົວ ລວມທັງຜູ້ຮັບອຸດໜູນສະມາຊິກຄອບຄົວ ແລະ ຜູ້ຮັບອຸດໜູນດູແລ ທີ່ໄດ້ເສຍຊີວິດ.

**ມາດຕາ 17 ການອຸດໜູນສະມາຊິກ​ຄອບຄົວ**

ການອຸດໜູນສະມາຊິກຄອບຄົວ ແມ່ນ ການສະໜອງເງິນອຸດໜູນເປັນລາຍເດືອນໃຫ້ຜົວ ຫຼື ເມຍ, ລູກ, ພໍ່ ແລະ ແມ່ ຂອງຜູ້ປະກັນຕົນ ທີ່ໄດ້ເສຍຊີວິດ.

**ມາດຕາ 18 (ປັບປຸງ) ການອຸດໜູນວ່າງງານ**

ການອຸດໜູນວ່າງງານ ແມ່ນ ການສະໜອງເງິນອຸດໜູນ ເພື່ອທົດແທນລາຍໄດ້ເປັນລາຍເດືອນ ໃຫ້ຜູ້ປະກັນຕົນໃນເວລາວ່າງງານ ເປັນແຕ່ລະໄລຍະ.

**ມາດຕາ 19 (ປັບປຸງ) ເປົ້າໝາຍຮັບການອຸດໜູນປະກັນສັງຄົມ**

ເປົ້າໝາຍຮັບການອຸດໜູນປະກັນສັງຄົມ ຂອງແຕ່ລະກໍລະນີ ມີ ດັ່ງນີ້:

1. ພະນັກງານ-ລັດຖະກອນ, ທະຫານ ແລະ ຕຳຫຼວດ ໄດ້ຮັບການອຸດໜູນປະກັນສັງຄົມ ຕາມທີ່ໄດ້ກຳນົດໄວ້ໃນພາກທີ III ຂອງກົດໝາຍສະບັບນີ້;
2. ຜູ້ອອກແຮງງານ ໃນຫົວໜ່ວຍແຮງງານ ໄດ້ຮັບການອຸດໜູນປະກັນສັງຄົມ ຕາມທີ່ໄດ້ກຳ ນົດໄວ້ໃນພາກທີ IV ຂອງກົດໝາຍສະບັບນີ້;
3. ຜູ້ສະໝັກໃຈ ໄດ້ຮັບການອຸດໜູນປະກັນສັງຄົມ ຕາມທີ່ໄດ້ກຳນົດໄວ້ໃນພາກທີ IV ຂອງກົດໝາຍສະບັບນີ້ ຍົກເວັ້ນການອຸດໜູນ ອຸປະຕິເຫດແຮງງານ ຫຼື ພະຍາດອາຊີບ ແລະ ວ່າງງານ;
4. ຜົວ ຫຼື ເມຍ ແລະ ລູກ ຂອງຜູ້ປະກັນຕົນ ໄດ້ຮັບການອຸດໜູນປິ່ນປົວສຸຂະພາບ, ເສຍຊີ ວິດ ຫຼື ການອຸດໜູນສະມາຊິກຄອບຄົວ;
5. ພໍ່ ແລະ ແມ່ ຂອງຜູ້ປະກັນຕົນ ໄດ້ຮັບການອຸດໜູນສະມາຊິກ​ຄອບຄົວ;
6. ຜູ້ດູແລ ຜູ້ເສຍກຳລັງ​ແຮງ​ງານ ໄດ້ຮັບການອຸດໜູນ ປະກັນສຸຂະພາບ ແລະ ເສຍຊີວິດ.

**ພາກທີ III**

**ການອຸດໜູນປະກັນສັງຄົມພາກລັດ**

**ໝວດທີ 1**

**ການອຸດໜູນປະກັນສຸຂະພາບ**

**ມາດຕາ 20 (ປັບປຸງ) ເງື່ອນໄຂຮັບການອຸດໜູນ​ປະກັນ​ສຸຂະພາບ**

ຜູ້ທີ່ຮັບການອຸດໜູນປະກັນສຸຂະພາບ ມີເງື່ອນໄຂ ດັ່ງນີ້:

1. ໄດ້ບັນຈຸເຂົ້າເປັນພະນັກງານ-ລັດຖະກອນ, ທະຫານ, ຕໍາຫຼວດ;
2. ຜົວ ຫຼື ເມຍ ທີ່ບໍ່ແມ່ນຜູ້ປະກັນຕົນ ແລະ ລູກ ຂອງຜູ້ກ່ຽວທີ່ມີອາຍຸບໍ່ເກີນສິບແປດປີ ຫຼື ຍັງສືບຕໍ່ສຶກສາຮໍ່າຮຽນ ທີ່ຍັງບໍ່ທັນໄດ້ແຕ່ງດອງ ຫຼື ຜູ້ທີ່ໄດ້ແຕ່ງດອງແລ້ວ ແຕ່ຄູ່ສົມລົດບໍ່ແມ່ນຜູ້ປະກັນຕົນ ຊຶ່ງມີອາ ຍຸບໍ່ເກີນ ຊາວສາມປີ.

ໃນກໍລະນີຜູ້ປະກັນຕົນຫາກເສຍຊີວິດ ຜົວ ຫຼື ເມຍ ແລະ ລູກ ຂອງຜູ້ກ່ຽວ ຮັບການອຸດໜູນປິ່ນປົວສຸຂະພາບ ພາຍໃນເວລາ ສາມເດືອນ ນັບແຕ່ຜູ້ປະກັນຕົນໄດ້ເສຍຊີວິດ ເປັນຕົ້ນໄປ.

**ມາດຕາ 21 (ປັບປຸງ) ການຄິດໄລ່ເງິນອຸດໜູນປະກັນສຸຂະພາບ**

ການຄິດໄລ່ເງິນ ແລະ ການຈັດຕັ້ງປະຕິບັດ ການອຸດໜູນປະກັນສຸຂະພາບ **ໄດ້​ກໍານົດໄວ້ໃນກົດໝາຍ ແລະ ນິຕິກໍາອື່ນ​ທີ່​ກ່ຽວຂ້ອງ.**

**ໝວດທີ 2**

**ການອຸດໜູນອຸປະຕິເຫດແຮງງານ ຫຼື ພະຍາດອາຊີບ**

**ມາດຕາ 22 (ປັບປຸງ) ເງື່ອນໄຂຮັບການອຸດໜູນອຸປະຕິເຫດແຮງງານ ຫຼື ພະຍາດອາຊີບ**

ຜູ້ທີ່ຮັບການອຸດໜູນອຸປະຕິເຫດແຮງງານ ຫຼື ພະຍາດອາຊີບ ມີເງື່ອນໄຂ ດັ່ງນີ້:

1. ໄດ້ບັນຈຸເຂົ້າເປັນພະນັກງານ-ລັດຖະກອນ, ທະຫານ, ຕໍາຫຼວດ;
2. ໄດ້ພັກວຽກເພື່ອປິ່ນປົວ ຫຼື ຟື້ນຟູສຸຂະພາບ, ຂາດສະມັດຖະພາບແຮງງານ ແລະ ສະພາວະປົກກະຕິທາງຈິດໃຈ, ສູນເສຍອະໄວຍະວະ, ​ເສຍອົງຄະໃດໜຶ່ງຂອງຮ່າງກາຍ ຫຼື ເສຍຊີວິດ ຍ້ອນປະສົບອຸປະຕິ ເຫດແຮງງານ ຫຼື ພະຍາດອາຊີບ.

**ໃນກໍລະນີ ມີເຈດຕະນາເຮັດໃຫ້ເກີດອຸປະຕິເຫດແຮງງານ ຫຼື ພະຍາດອາຊີບ ຈະບໍ່ຖືເປັນເງືື່ອນໄຂຮັບການອຸດໜູນອຸປະຕິເຫດແຮງງານ ຫຼື ພະຍາດອາຊີບ.**

ມາດຕາ 23 (​​​ໃໝ່) ປະເພດ ແລະ ການຄິດໄລ່ການອຸດໜູນອຸປະຕິເຫດແຮງງານ ຫຼື ພະຍາດອາຊີບ

**ປະເພດ ແລະ ການຄິດໄລ່ການອຸດໜູນອຸປະຕິເຫດແຮງງານ ຫຼື ພະຍາດອາຊີບ ໃຫ້ປະຕິບັດຕາມແຕ່ລະປະເພດ ເຊັ່ນ ການອຸດໜູນປ່ວຍການ, ການອຸດ​ໜູນເສຍ**ກຳລັງ​ແຮງ​ງານ**, ການອຸດ​ໜູນເສຍຊີວິດ ແລະ ການອຸດໜູນສະມາຊິກຄອບຄົວ ຕາມທີ່ໄດ້ກໍານົດໄວ້ໃນມາດຕາ 27, 29, 30, 31, 32,​ 33, 40 ແລະ ມາດຕາ 42 ຂອງກົດໝາຍສະບັບນີ້.**

**ໝວດທີ 3**

**ການອຸດໜູນອອກລູກ**

**ມາດຕາ 24 (ປັບປຸງ) ເງື່ອນໄຂຮັບການອຸດໜູນອອກລູກ**

ພະນັກງານ-ລັດຖະກອນ, ທະຫານ ແລະ ຕໍາຫຼວດ ທີ່ເປັນເພດຍິງ ຫຼື ເມຍ ຂອງພະນັກງານ-ລັດ ຖະກອນ, ທະຫານ ແລະ ຕໍາຫຼວດ ທີ່ບໍ່ແມ່ນຜູ້ປະກັນຕົນ ​ຊຶ່ງຖືພາແຕ່ ສອງເດືອນ ຂຶ້ນໄປ ຈະ​ໄດ້​ຮັບເງິນບຳເນັດອອກລູກ​ ແລະ ​ເງິນ​ເດືອນ​ປົກກະຕິ ​ໃນ​ກໍລະນີ ອອກລູກ, ຫຼຸລູກ ຫຼື ລູກຕາຍໃນທ້ອງໂດຍມີການຢັ້ງຢືນການແພດ.

ສຳລັບ​ການ​ຫຼຸ​ລູກ ຫຼື ​ເອົາ​ລູກ​ອອກ​ ໂດຍບໍ່​ຖືກຕ້ອງ​ຕາມ​ກົດໝາຍ ​​ຈະ​ບໍ່​ໄດ້​ຮັບ​ເງິນອຸດໜູນ​​ດັ່ງ ກ່າວນີ້.

**ມາດຕາ 25 (ປັບປຸງ) ການຄິດໄລ່ເງິນອຸດໜູນອອກລູກ**

ໃນໄລຍະພັກວຽກຍ້ອນການອອກລູກ ຫຼື ຫຼຸລູກ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍພະ ນັກງານ-ລັດຖະກອນ ນອກຈາກໄດ້ຮັບເງິນເດືອນປົກກະຕິ​ແລ້ວ ຍັງ​ໄດ້​ຮັບເງິນບໍາເນັດອອກລູກ​ໂດຍ​ຄິດ​ໄລ່​ເທົ່າ​ກັບ ຫົກສິບ ສ່ວນຮ້ອຍ (60%) ຂອງເງິນເດືອນສຸດທ້າຍ ຕໍ່ລູກໜຶຶ່ງຄົນ.

**ໝວດທີ 4**

**ການອຸດໜູນປ່ວຍການ**

**ມາດຕາ 26 (ປັບປຸງ) ເງື່ອນໄຂຮັບການອຸດໜູນປ່ວຍການ**

ຜູ້ທີ່ຮັບການອຸດໜູນປ່ວຍການ ມີເງື່ອນໄຂ​ ດັ່ງ​ນີ້:

1. ມີໃບຢຸດຈ່າຍເງິນເດືອນຊົ່ວຄາວຈາກການຈັດຕັ້ງທີ່ກ່ຽວຂ້ອງ. ສໍາລັບພະນັກງານ​-ລັດຖະ ກອນ ຍັງຕ້ອງ​ມີ​ການ​ຢັ້ງຢືນ​ຈາກ​ຂະ​ແໜງການພາຍ​ໃນ​;
2. ມີການຢັ້ງຢືນການແພດ.

**ມາດຕາ 27 (ປັບປຸງ) ການຄິດໄລ່ເງິນອຸດໜູນປ່ວຍການ**

ເງິນອຸດໜູນປ່ວຍການໃຫ້ຄິດໄລ່ ເທົ່າກັບ ເຈັດສິບ ສ່ວນຮ້ອຍ (70%) ຂອງເງິນປະກັນ​ຕົນ ເດືອນສຸດທ້າຍຂອງຜູ້ກ່ຽວ ບໍ່ເກີນຫົກເດືອນເປັນ​ໄລຍະທຳອິດ. ຖ້າຜູ້ກ່ຽວຍັງສືບຕໍ່ພັກວຽກເພື່ອປິ່ນປົວ ຫຼື ຟື້ນຟູສຸຂະພາບກໍຈະໄດ້ຮັບ ຫົກສິບ ສ່ວນຮ້ອຍ (60%) ບໍ່ເກີນ ຫົກເດືອນ ເປັນໄລຍະສຸດທ້າຍ.

ໃນກໍລະນີ ສຸຂະພາບຂອງຜູ້ກ່ຽວ ຫາກຍັງບໍ່ດີຂຶ້ນ ຕ້ອງໄດ້ກວດ ແລະ ປະເມີນສຸຂະພາບຄືນ ໂດຍມີການຢັ້ງຢືນດ້ານການແພດ ເພື່ອຮັບການອຸດໜູນເສຍກຳລັງ​ແຮງ​ງານ.

**ໝວດທີ 5**

**ການອຸດໜູນເສຍກໍາລັງ​ແຮງ​ງານ**

**ມາດຕາ 28 (​ໃໝ່) ເງື່ອນໄຂຮັບການອຸດໜູນເສຍກໍາລັງ​ແຮງ​ງານ**

ຜູ້ທີ່ຮັບການອຸດໜູນເສຍກຳລັງ​ແຮງ​ງານ ມີເງື່ອນໄຂ ດັ່ງນີ້:

1. ຂາດສະມັດຖະພາບແຮງງານ ຫຼື ສະພາວະປົກກະຕິທາງຈິດ, ເສຍອົງຄະ ຫຼື ອະໄວຍະວະໃດໜຶ່ງຂອງຮ່າງກາຍ ຍ້ອນປະສົບອຸປະຕິເຫດແຮງງານ ຫຼື ພະຍາດອາຊີບ, ອຸປະຕິເຫດອື່ນ ຫຼື ພະຍາດທົ່ວໄປ;
2. ມີໜັງສືຢັ້ງຢືນ ການຕີລາຄາຈັດປະເພດ ແລະ ລະດັບການເສຍກຳລັງ​ແຮງ​ງານ ຕາມລະບຽບການທີ່ກ່ຽວຂ້ອງ.

ສໍາລັບການເສຍອົງຄະ ກ່ອນເປັນພະນັກງານ-ລັດຖະກອນ, ທະຫານ ຫຼື ຕໍາຫຼວດ ຈະບໍ່ຖືເປັນ ງື່ອນໄຂຮັບການອຸດໜູນເສຍກຳລັງ​ແຮງ​ງານ.

**ມາດຕາ 29 (ປັບປຸງ) ປະເພດ ແລະ ລະດັບການເສຍກໍາລັງ​ແຮງ​ງານ**

ປະເພດ ແລະ ລະດັບການເສຍກຳລັງ​ແຮງ​ງານ ໄດ້ກໍານົດ ດັ່ງນີ້:

1. ປະເພດທີ ໜຶ່ງ ມີລະດັບການເສຍກຳລັງແຮງງານແຕ່ ແປດສິບເອັດ ສ່ວນຮ້ອຍ (81%) ຫາ ໜຶ່ງຮ້ອຍ ສ່ວນຮ້ອຍ (100%);
2. ປະເພດທີ ສອງ ມີລະດັບການເສຍກຳລັງ​ແຮງ​ງານແຕ່ ເຈັດສິບເອັດ ສ່ວນຮ້ອຍ (71%) ຫາ ແປດສິບ ສ່ວນຮ້ອຍ (80%);
3. ປະເພດທີ ສາມ ມີລະດັບການເສຍກຳລັງ​ແຮງ​ງານແຕ່ ຫົກສິບເອັດ ສ່ວນຮ້ອຍ (61%) ຫາ ເຈັດສິບ ສ່ວນຮ້ອຍ (70%);
4. ປະເພດທີ ສີ່ ມີລະດັບການເສຍກຳລັງ​ແຮງ​ງານແຕ່ ຫ້າສິບເອັດ ສ່ວນຮ້ອຍ (51%) ຫາ ຫົກສິບ ສ່ວນຮ້ອຍ (60%);
5. ປະເພດທີ ຫ້າ ມີລະດັບການເສຍກຳລັງ​ແຮງ​ງານແຕ່ ສີ່ສິບເອັດ ສ່ວນຮ້ອຍ (41%) ຫາ ຫ້າສິບ ສ່ວນຮ້ອຍ (50%);
6. ປະເພດທີ ຫົກ ມີລະດັບການເສຍກຳລັງ​ແຮງ​ງານແຕ່ ສິບຫ້າ ສ່ວນຮ້ອຍ (15%) ຫາ ສີ່ສິບສ່ວນຮ້ອຍ (40%).

ສຳລັບຜູ້ມີລະດັບການເສຍກຳລັງແຮງງານແຕ່ ໜຶ່ງ ສ່ວນຮ້ອຍ (1%) ຫາ ສິບສີ່ ສ່ວນຮ້ອຍ (14%) ຈະບໍ່ຢູ່ໃນເງື່ອນໄຂຮັບການອຸດໜູນເສຍກຳລັງ​ແຮງ​ງານ.

ລະດັບການເສຍກຳລັງ​ແຮງ​ງານ ນັບແຕ່ປະເພດທີໜຶ່ງ ຫາ ປະເພດທີຫ້າ ຈະໄດ້ຮັບເງິນອຸດໜູນເສຍກໍາລັງ​ແຮງ​ງານ ເປັນລາຍເດືອນ, ສ່ວນປະເພດທີຫົກ ຈະໄດ້ຮັບເງິນອຸດໜູນເສຍກໍາລັງ​ແຮງ​ງານເທື່ອດຽວ.

ການຕີລາຄາຈັດປະເພດ ແລະ ລະດັບການເສຍກໍາລັງ​ແຮງ​ງານ ໃຫ້ປະຕິບັດຕາມປຶ້ມຄູ່ມືການແບ່ງຂັ້ນຂາດສະມັດຖະພາບແຮງງານ ຂອງຄົນເຈັບ-ພິການ ທີ່ກະຊວງສາທາລະນະສຸກ ກໍານົດ.

**ໃນກໍລະນີມີເຫດຜົນທີ່ຈຳເປັນໃຫ້ນໍາເອົາຜົນການຕີລາຄາຈັດ ປະເພດ ແລະ ລະດັບການເສຍ**ກໍາລັງ​ແຮງ​ງານ**ສະເໜີຕໍ່ພາກສ່ວນທີ່ກ່ຽວຂ້ອງ ພິຈາລະນາ.**

**ມາດຕາ 30 (ປັບປຸງ) ການຄິດໄລ່ເງິນອຸດໜູນເສຍກໍາລັງ​ແຮງ​ງານລາຍເດືອນ**

ການ​ຄິດ​ໄລ່ເງິນອຸດໜູນເສຍກໍາລັງ​ແຮງ​ງານລາຍເດືອນ​ ໃຫ້ຄິດໄລ່​ໂດຍ​ເອົາເງິນ​ປະກັນ​ຕົນ​ເດືອນສຸດ​ທ້າຍ ຂອງ​ຜູ້ກ່ຽວ​ກ່ອນ​ເສ​ຍກໍາລັງ​ແຮງ​ງານ ຄູນ ກັບລະດັບສ່ວນຮ້ອຍຂອງເງິນອຸດໜູນເສຍກໍາລັງ​ແຮງ​ງານຕາມ​ແຕ່ລະ​ປະ​ເພດ ດັ່ງນີ້:

1. ປະເພດທີໜຶ່ງ ເທົ່າກັບ ແປດສິບ ສ່ວນຮ້ອຍ (80%);
2. ປະເພດທີສອງ ເທົ່າກັບ ເຈັດສິບ ສ່ວນຮ້ອຍ (70%);
3. ປະເພດທີສາມ ເທົ່າກັບ ຫົກສິບ ສ່ວນຮ້ອຍ (60%);
4. ປະເພດທີສີ່ ເທົ່າກັບ ຫ້າ​ສິບ ​ສ່ວນ​ຮ້ອຍ (50%);
5. ປະເພດທີຫ້າ ເທົ່າກັບ ສີ່ສິບ ສ່ວນຮ້ອຍ (40%).

​ການຄິດໄລ່ເງິນອຸດໜູນ​ເສຍກໍາລັງ​ແຮງ​ງານໃຫ້ຄິດໄລ່ເທົ່າກັບ ໜຶ່ງຮ້ອຍ ສ່ວນຮ້ອຍ (100%) ສໍາລັບຜູ້ເສຍກໍາລັງ​ແຮງ​ງານຍ້ອນອຸປະຕິເຫດແຮງງານ ຫຼື ພະຍາດອາຊີບ ​ ແລະ ແປດສິບ ສ່ວນຮ້ອຍ (80%) ສໍາລັບຜູ້ເສຍກໍາລັງ​ແຮງ​ງານຍ້ອນອຸປະຕິເຫດອື່ນ ຫຼື ພະຍາດທົ່ວໄປ ຂອງລະດັບສ່ວນຮ້ອຍເງິນອຸດໜູນເສຍກໍາລັງ​ແຮງ​ງານແຕ່ລະປະເພດ. ຖ້າ​ຜູ້ເສຍກໍາລັງ​ແຮງ​ງານຫາກ​ຍັງ​ເຮັດວຽກມີ​ເງິນ​ເດືອນ ​​ເງິນ​ອຸດໜູນ​​ເສຍກໍາລັງ​ແຮງ​ງານຈະ​ໄດ້​ເທົ່າກັບ ຫ້າສິບ ສ່ວນຮ້ອຍ (50%)​ ແລະ ຖ້າ​ເຂົ້າຮັບ​ບຳນານ​ຈະ​ໄດ້​ຮັບ ຊາວຫ້າ ສ່ວນຮ້ອຍ (25%) ຂອງ​ເງິນ​ອຸດໜູນ​ເສຍ​ກໍາລັງ​ແຮງ​ງານຂອງຜູ້ກ່ຽວ.

​​ຜູ້ປະກັນ​ຕົນ ທີ່​ໄດ້​ຮັບ​ເງິນ​ອຸດ​ໜູນ​ເສຍກໍາລັງ​ແຮງ​ງານມາ​ກ່ອນ ຫາກ​ໄດ້​ຮັບ​​ເງິນອຸດໜູນ​ບຳ​ເນັດ​ອອກ​ການ​ເທື່ອ​ດຽວ​ແລ້ວ ຈະ​ໄດ້​ຮັບ​ເງິນ​ອຸດໜູນ​ເສຍ​ກໍາລັງ​ແຮງ​ງານ ​ເທົ່າ​ກັບອັດຕາສ່ວນຮ້ອຍ​ເງິນອຸດ​ໜູນ​ເສຍ​ກໍາລັງ​ແຮງ​ງານ​ຂອງ​ຜູ້​ຮັບ​ອຸດ​ໜູນ​ບຳນານ ​ໄປ​ຕະຫຼອດ​ຊີວິດ.

ໃນກໍລະນີ ການເສຍກໍາລັງ​ແຮງ​ງານ ຫາກມີການຊຸດໂຊມລົງ ຫຼື ມີການສູນເສຍເພີ່ມໃໝ່ ຕ້ອງໄດ້ຮັບການຕີລາຄາຈັດປະເພດ ແລະ ລະດັບການເສຍກໍາລັງ​ແຮງ​ງານຄືນໃໝ່.

ສໍາລັບລະດັບສ່ວນຮ້ອຍ ຂອງເງິນອຸດໜູນເສຍກໍາລັງແຮງງານຂອງຜູ້ຮັບອຸດໜູນເສຍກຳລັງແຮງງານລາຍເດືອນ ກ່ອນກົດໝາຍສະບັບນີ້ ມີຜົນໃຊ້ບັງຄັບນັ້ນ ແມ່ນບໍ່ມີການປ່ຽນແປງ.

**ມາດຕາ 31 (ປັບປຸງ) ການປະກອບອຸປະກອນ ຫຼື ອົງຄະທຽມໃຫ້ຜູ້ຮັບອຸດໜູນເສຍກໍາລັງ​ແຮງ​ງານ**

ຜູ້ຮັບອຸດໜູນເສຍກຳລັງ​ແຮງ​ງານລາຍເດືອນ ທີ່ມີຜົນກະທົບຕໍ່ການເຄື່ອນໄຫວວຽກງານ ແລະ ການດຳລົງຊີວິດ ຈະໄດ້ຮັບການປະກອບອຸປະກອນ ຫຼື ອົງຄະທຽມຕາມທີ່​ລັດສະໜອງ​ໃຫ້. ໃນກໍລະນີມີການໃຊ້ຈ່າຍສໍາລັບອຸປະກອນ ຫຼື ອົງຄະທຽມນັ້ນ ໃຫ້ນໍາໃຊ້ເງິນກອງທຶນປະກັນສັງຄົມ.

**ມາດຕາ 32 (ປັບປຸງ) ການ​ອຸດໜູນຜູ້ດູແລ**

ການ​ອຸດໜູນຜູ້​ດູ​ແລ ​ແມ່ນ ​​ການສະໜອງ​​ເງິນອຸດໜູນ ​​ໃຫ້ຜູ້​​ດູ​ແລ ​ຜູ້​ເສຍ​ກຳລັງ​ແຮງ​ງານ​ປະ​ເພດໜຶ່ງ ​ເທົ່າ​ນັ້ນ ຊຶ່ງຜູ້ດູແລ ຈະໄດ້ຮັບເງິນອຸດໜູນດູແລ ເທົ່າກັບ​ເງິນ​ເດືອນ​ລັດ​ບໍລິຫານ​ຊັ້ນ 1 ຂັ້ນ 5 ຈົນກວ່າຜູ້ເສຍກຳລັງ​ແຮງ​ງານຈະເສຍຊີວິດ.

ສໍາລັບຜູ້ຮັບເງິນອຸດໜູນຜູ້ດູແລ ກ່ອນກົດໝາຍສະບັບນີ້ ມີຜົນໃຊ້ບັງຄັບນັ້ນ ບໍ່ມີການປ່ຽນແປງ.

**ມາດຕາ 33 (ປັບປຸງ) ການຄິດໄລ່ເງິນອຸດໜູນເສຍກໍາລັງ​ແຮງ​ງານ ເທື່ອດຽວ**

ເງິນອຸດໜູນເສຍກຳລັງ​ແຮງ​ງານເທື່ອດຽວ ​​ໃຫ້​ຄິດ​ໄລ່ ດັ່ງນີ້​:

1. ຜູ້ເສຍກຳລັງ​ແຮງ​ງານຍ້ອນອຸປະຕິເຫດແຮງງານ ຫຼື ພະຍາດອາຊີບ ໄດ້ຮັບເງິນອຸດໜູນເສຍກຳລັງ​ແຮງ​ງານເທື່ອດຽວ ເທົ່າກັບລະດັບການເສຍກຳລັງ​ແຮງ​ງານ ຄູນ ສິບສອງເດືອນ ຂອງເງິນປະກັນ​ຕົນເດືອນສຸດ​ທ້າຍ​ຂອງ​ຜູ້ກ່ຽວ;
2. ຜູ້ເສຍກຳລັງ​ແຮງ​ງານ ຍ້ອນອຸປະຕິເຫດອື່ນ ຫຼື ພະຍາດທົ່ວໄປ ໄດ້ຮັບເງິນອຸດໜູນເສຍກຳ ລັງ​ແຮງ​ງານເທື່ອດຽວ ເທົ່າກັບລະດັບການເສຍກຳລັງ​ແຮງ​ງານ ຄູນ ສິບເດືອນ ຂອງເງິນປະກັນ​ຕົນ​ເດືອນສຸດ​ທ້າຍ​ຂອງ​ຜູ້ກ່ຽວ.

**ໝວດທີ 6**

**ການອຸດໜູນບຳນານ**

**ມາດຕາ 34 (ປັບປຸງ) ເງື່ອນໄຂຮັບການອຸດໜູນບໍານານ**

ຜູ້ທີ່ຮັບການອຸດໜູນບຳນານ ມີເງື່ອນໄຂ ດັ່ງນີ້:

1. ມີອາຍຸ​ກະສຽນ ຫົກ​ສິບປີ ແລະ ມີປີການ ຊາວ​ຫ້າປີ ຂຶ້ນໄປ, ສໍາລັບເພດຍິງຈະສະໝັກໃຈອອກຮັບການອຸດໜູນບຳນານກ່ອນກໍ​ໄດ້ ​ແຕ່ອາຍຸກະສຽນ ​ບໍ່​ໃຫ້ຫຼຸດ ຫ້າ​ສິບ​ຫ້າປີ. ສໍາລັບ ຜູ້ມີປີການ ສາມສິບປີຂຶ້ນໄປ ແຕ່ອາຍຸກະສຽນບໍ່ຄົບເງື່ອນໄຂ ສາມປີລົງມາ ຫຼື ຜູ້ມີອາຍຸກະສຽນເກີນ ຫົກສິບປີ ແຕ່ປີການຍັງ ສອງປີລົງມາ ສາມາດຮັບອຸດໜູນບຳນານໄດ້ ​ແຕ່ອາຍຸກະສຽນ ຫຼື ປີການຫຼຸດໜຶ່ງປີໃດ ໃຫ້ຫຼຸດອັດ​ຕາ​ສ່ວນອຸດໜູນບຳນານລົງ ໜຶ່ງ ສ່ວນຮ້ອຍ (1%);

ສໍາລັບອາຍຸກະສຽນ ແລະ ປີການຂອງທະຫານ, ຕໍາຫຼວດ ໃຫ້ປະຕິບັດຕາມກົດໝາຍວ່າດ້ວຍນາຍທະຫານກອງທັບປະຊາຊົນລາວ ແລະ ກົດໝາຍວ່າດ້ວຍກໍາລັງປ້ອງກັນຄວາມສະຫງົບປະຊາຊົນ.

1. ເຂົ້າການປະຕິວັດກ່ອນປີ 1975, ເສຍກຳລັງ​ແຮງ​ງານປະເພດ ໜຶ່ງ ຫາ ສີ່, ເຮັດວຽກກັບທາດເບື່ອ, ເຄມີ ແລະ ສານພິດທີ່ເປັນອັນຕະລາຍຕໍ່ສຸຂະພາບແຕ່ ຫ້າປີຂຶ້ນໄປ ຕາມການຢັ້ງຢືນທາງການແພດ, ມີອາຍຸກະສຽນຫ້າສິບຫ້າປີ ຂຶ້ນໄປ ສໍາລັບເພດຊາຍ, ຫ້າສິບປີ ຂຶ້ນໄປ ສຳລັບເພດຍິງ ແລະ ມີປີການແຕ່ ຊາວປີ ຂຶ້ນໄປ ແລະ ໃຫ້ຈັດເຂົ້າຢູ່ໃນກຸ່ມຜູ້ຮັບບໍານານ ໄລຍະທີສາມ;
2. ເຮັດວຽກໃນລະບອບເກົ່າກ່ອນປີ 1975 ໃຫ້ຄິດໄລ່ປີການ ສາມປີໃດ ເທົ່າກັບ ໜຶ່ງປີການ ແລະ ໃຫ້ຈັດເຂົ້າເປັນ ໄລຍະທີສອງ;
3. ມີການຢັ້ງຢືນພັກຮັບບໍານານຢ່າງຖືກຕ້ອງຈາກຂະແໜງການທີ່ກ່ຽວຂ້ອງ.

**ມາດຕາ 35 (ປັບປຸງ) ການກໍານົດອັດຕາສ່ວນຮ້ອຍອຸດໜູນບໍານານ**

ການກໍານົດອັດຕາສ່ວນຮ້ອຍອຸດໜູນບຳນານ ມີ ສີ່ ​ໄລຍະ ດັ່ງນີ້:

1. ຜູ້ເຮັດການປະຕິວັດ ແຕ່ປີ 1954 ຄືນຫຼັງ ໃຫ້ຈັດເຂົ້າເປັນ ໄລຍະທີໜຶ່ງ ຊຶ່ງໄດ້ຮັບອຸດໜູນບໍານານ ໂດຍເລີ່ມແຕ່ ແປດສິບ ສ່ວນຮ້ອຍ (80%) ຫາ ໜຶ່ງຮ້ອຍ ສ່ວນຮ້ອຍ (100%);
2. ຜູ້ເຮັດການປະຕິວັດ ແຕ່ປີ 1955 ຫາ ປີ 1974 ໃຫ້ຈັດເຂົ້າເປັນ ໄລຍະທີສອງ ຊຶ່ງໄດ້ຮັບອຸດໜູນບໍານານ ໂດຍເລີ່ມແຕ່ ເຈັດສິບຫ້າ ສ່ວນຮ້ອຍ (75%) ຫາ ເກົ້າສິບ ສ່ວນຮ້ອຍ (90%);
3. ຜູ້ເຮັດການປະຕິວັດ ແຕ່ປີ 1975 ເປັນຕົ້ນມາ ໃຫ້ຈັດເຂົ້າເປັນ ໄລຍະທີສາມ ຊຶ່ງໄດ້ຮັບອຸດໜູນບໍານານໂດຍເລີ່ມແຕ່ ເຈັດສິບ ສ່ວນຮ້ອຍ (70%) ຫາ ແປດສິບຫ້າ ສ່ວນຮ້ອຍ (85%);
4. ຜູ້ສັງກັດລັດ ນັບແຕ່ ວັນທີ 1 ມັງກອນ 2018 ເປັນຕົ້ນໄປ ໃຫ້ຈັດເຂົ້າເປັນ ໄລຍະທີສີ່ ຊຶ່ງໄດ້ຮັບ​ອຸດໜູນບໍານານ ​ໂດຍ​ເລີ່​ມແຕ່ ຫົກສິບ ສ່ວນຮ້ອຍ (60%) ຫາ ເຈັດສິບຫ້າ ສ່ວນຮ້ອຍ (75%).

ອັດຕາສ່ວນຮ້ອຍອຸດໜູນບຳນານໃຫ້ເອົາປີການຕໍ່າສຸດຂອງ​ຜູ້ກ່ຽວທຽບກັບອັດຕາສ່ວນຮ້ອຍອຸດໜູນບຳນານຕ່ຳສຸດຕາມ ສີ່ ໄລຍະເທິງນີ້ ເປັນຈຸດເລີ່ມ, ຖ້າປີການຫາກເກີນໜຶ່ງປີໃດ ໃຫ້ເພີ່ມຂຶ້ນ ໜຶ່ງ ສ່ວນຮ້ອຍ (1%) ຕໍ່ປີ ແຕ່ບໍ່ໃຫ້ເກີນເພດານອັດຕາສ່ວນຮ້ອຍສູງສຸດ ຂອງແຕ່ລະໄລຍະ.

**ມາດຕາ 36 (ໃໝ່) ການຄິດໄລ່ເງິນອຸດໜູນບໍານານ**

ການຄິດໄລ່ເງິນອຸດໜູນບຳນານ ໃຫ້ເອົາອັດຕາສ່ວນຮ້ອຍອຸດໜູນບຳນານ ຄູນ ເງິນປະກັນຕົນ ເດືອນສຸດທ້າຍຂອງຜູ້ກ່ຽວ.

**ມາດຕາ 37 (ປັບປຸງ) ການດັດປັບເງິນອຸດໜູນບໍານານ**

ການດັດປັບເງິນອຸດໜູນບຳນານ ​ໃຫ້ປະຕິບັດຕາມການດັດປັບມູນຄ່າດັດສະນີເງິນເດືອນຂອງພະ ນັກງານ-ລັດຖະກອນ ໃນແຕ່ລະໄລຍະ.

**ມາດຕາ 38 (ປັບປຸງ) ການຄິດໄລ່ເງິນອຸດໜູນເທື່ອດຽວ**

**ຜູ້ບໍ່ຄົບເງື່ອນໄຂຮັບ​ການ​ອຸດ​ໜູນ​ບໍານານ ຈະ​ໄດ້​ຮັບ​ເງິນ​ອຸດໜູນ​ເທື່ອ​ດຽວ​​ຊຶ່ງເທົ່າກັບ ໜຶ່ງເດືອນເຄິ່ງຂອງເງິນປະກັນຕົນ ເດືອນສຸດທ້າຍ ຄູນຈຳນວນປີການ ຂອງ​ຜູ້ກ່ຽວ.**

**ສໍາລັບ​ ຜູ້​​ຄົບ​ເງື່ອນ​ໄຂ​ຮັບການ​ອຸດໜູນບຳນານ​ ຈະ​​ບໍ່ອະນຸຍາດໃຫ້​ຮັບ​ການອຸດໜູນດັ່ງກ່າວ​.**

**ໝວດທີ 7**

**ການອຸດໜູນເສຍຊີວິດ**

**ມາດຕາ 39 (ປັບປຸງ) ເງື່ອນໄຂຮັບການອຸດໜູນເສຍຊີວິດ**

ຜູ້ທີ່ຮັບການອຸດໜູນເສຍຊີວິດ ມີເງື່ອນໄຂ ​ດັ່ງ​ນີ້:

1. ຜູ້​ປະກັນ​ຕົນ, ຜົວ ຫຼື ​ເມຍ ​ແລະ ​ລູກທີ່​ມີອາຍຸ​ບໍ່​ເກີນ ສິບ​ແປດ​ປີ ​ເສຍ​ຊີວິດ​;
2. ມີເອກະສານຢັ້ງຢືນການເສຍຊີວິດ ຢ່າງຖືກຕ້ອງ.

ສໍາລັບເງື່ອນໄຂຮັບການອຸດໜູນເສຍຊີວິດ ຍ້ອນການສູ້ຮົບ ແລະ ຮັບໃຊ້ການສູ້ຮົບ ເພື່ອປະເທດຊາດໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 40 (ປັບປຸງ) ການຄິດໄລ່ເງິນອຸດໜູນເສຍຊີວິດ**

ເງິນອຸດໜູນເສຍຊີວິດໃຫ້ຄິດໄລ່ ດັ່ງນີ້:

1. ຜູ້ມີປີການແຕ່ ໜຶ່ງ​ເດືອນ ຫາ ໜຶ່ງປີ ສຳລັບກໍລະນີເສຍຊີວິດຍ້ອນສູ້ຮົບ ຫຼື ຮັບໃຊ້ການສູ້ຮົບ, ປະສົບອຸປະຕິ​ເຫດ​ແຮງ​ງານ ຫຼື ພະຍາດ​ອາຊີບ ​ແລະ ສາມ​ເດືອນ ຫາ ໜຶ່ງປີ ສຳລັບກໍລະນີເສຍຊີວິດຍ້ອນປະສົບອຸປະຕິ​ເຫດ​ອື່ນ ​ຫຼື ພະຍາດ​ທົ່ວ​ໄປ ໃຫ້ຄິດໄລ່ເທົ່າກັບ ສິບຫ້າ ເດືອນຂອງເງິນປະກັນຕົນ, ເງິນອຸດໜູນບຳນານ ຫຼື ​ເງິນ​ອຸດໜູນເສຍກໍາລັງແຮງງານເດືອນສຸດທ້າຍ ເປັນຈຸດເລີ່ມ;
2. ຜູ້ມີປີການເກີນ ໜຶ່ງປີ​ ຫາ ຫົກປີ ໃຫ້ຄິດໄລ່ເພີ່ມໃຫ້ ໜຶ່ງເດືອນ ຕໍ່ປີ ທີ່ເກີນ, ສໍາລັບຜູ້ມີປີການແຕ່ ເຈັດປີ ຂຶ້ນໄປ ໃຫ້ຄິດໄລ່​ເພີ່ມ ​​ເຄິ່ງເດືອນ ຕໍ່ຈໍານວນປີທີ່ເກີນ;
3. ຜົວ ຫຼື ເມຍ ຂອງຜູ້ປະກັນຕົນ, ຜູ້ຮັບອຸດໜູນບໍານານ ແລະ ຜູ້ຮັບອຸດໜູນເສຍກໍາລັງແຮງງານ ຫາກເສຍຊີວິດ ໃຫ້ຄິດໄລ່ເທົ່າກັບ ຫົກເດືອນ ຂອງເງິນປະກັນຕົນ, ເງິນອຸດໜູນບໍານານ ຫຼື ເງິນອຸດໜູນເສຍກໍາລັງແຮງງານ, ຖ້າຜົວ ຫຼື ເມຍ ລ້ວນແຕ່ເປັນຜູ້ປະກັນຕົນ ເມື່ອຜູ້ໃດໜຶ່ງເສຍຊີວິດ ກໍຈະໄດ້ຮັບເງິນອຸດໜູນເສຍຊີວິດຂອງຜູ້ກ່ຽວເທົ່ານັ້ນ ໂດຍຈະບໍ່ໄດ້ຮັບເງິນອຸດໜູນເສຍຊີວິດຕາມສິດຂອງ ຜົວ ຫຼື ເມຍ ຕື່ມອີກ;
4. ລູກຂອງຜູ້ປະກັນຕົນ, ຜູ້ຮັບອຸດໜູນບໍານານ ຫຼື ຜູ້ຮັບອຸດໜູນເສຍກໍາລັງແຮງງານ ທີ່ມີອາຍຸບໍ່ເກີນສິບແປດປີ ຫາກເສຍຊີວິດໃຫ້ຄິດໄລ່ເທົ່າກັບ ສາມເດືອນ ຂອງເງິນປະກັນຕົນ, ເງິນອຸດໜູນບໍານານ ຫຼື ເງິນອຸດໜູນເສຍກໍາລັງແຮງງານ, ໃນກໍລະນີ ລູກທີ່ພໍ່ ແລະ ແມ່ ລ້ວນແຕ່ເປັນຜູ້ປະກັນຕົນ ຫາກເສຍຊີວິດຈະໄດ້ຮັບເງິນອຸດໜູນເສຍຊີວິດຕາມເງິນປະກັນຕົນຂອງ ພໍ່ ຫຼື ແມ່ ເທົ່ານັ້ນ;
5. ຜູ້ໄດ້ຮັບເງິນອຸດໜູນສະມາຊິກຄອບຄົວ ທີ່ເປັນ ຜົວ ຫຼື ເມຍ, ພໍ່ ຫຼື ແມ່ ແລະ ຜູ້ຮັບອຸດໜູນດູແລ ຫາກເສຍຊີວິດ ຈະໄດ້ຮັບເງິນອຸດໜູນ​ເສຍ​ຊີວິດເທົ່າກັບ ຫົກເດືອນ ແລະ ສໍາລັບລູກ ທີ່ໄດ້ຮັບເງິນອຸດໜູນສະມາຊິກຄອບຄົວ ຈະໄດ້ເທົ່າກັບ ສາມເດືອນ ຂອງເງິນອຸດໜູນຜູ້ກ່ຽວ.

**ໝວດທີ 8**

**ການອຸດໜູນສະມາຊິກ​ຄອບຄົວ**

**ມາດຕາ 41 (ປັບປຸງ) ເງື່ອນໄຂຮັບການອຸດໜູນສະມາຊິກ​ຄອບຄົວ**

​​ສະມາຊິກ​ຄອບຄົວ ຈະໄດ້ຮັບການອຸດໜູນສະມາຊິກຄອບຄົວ ກໍຕໍ່ເມື່ອ ຜູ້ປະກັນຕົນ, ຜູ້ຮັບບຳ ນານ ແລະ ຜູ້ຮັບອຸດໜູນເສຍກໍາລັງ​ແຮງ​ງານ ໄດ້ເສຍຊີວິດ​ ແລະ ໄດ້ມອບເງິນສົມທົບເຂົ້າກອງທຶນປະກັນສັງຄົມ ຫ້າປີ ຂຶ້ນໄປ.

ສະມາຊິກຄອບຄົວ ຕ້ອງມີເງື່ອນໄຂ ດັ່ງນີ້:

* + - 1. ຜົວ ມີອາຍຸກະສຽນ ຫົກສິບປີ, ເມຍ ຫ້າສິບຫ້າປີ ຂຶ້ນໄປ ນັບ​ແຕ່​ວັນຜູ້​ປະກັນ​ຕົນ​ເສຍ​ຊີວິດ ທີ່ບໍ່ມີລາຍໄດ້ປົກກະຕິ ແລະ ບໍ່ໄດ້ແຕ່ງດອງໃໝ່ ຫຼື ​ເປັນ​ຜູ້ເສຍກໍາລັງ​ແຮງ​ງານ ທີ່​ບໍ່​ໄດ້​ຮັບ​ເງິນ​ອຸດໜູນ​ໃດໜຶ່ງນໍາອົງການ​ປະກັນ​ສັງຄົມແຫ່ງຊາດ;
      2. ລູກຄີງ, ລູກລ້ຽງ ຫຼື ລູກນ້າ ທີ່ມີອາຍຸສິບແປດປີ ລົງມາ ຈະ​ໄດ້​ຮັບ​ອຸດໜູນສະມາຊິກ​ຄອບຄົວນຳ ພໍ່ ຫຼື ​ແມ່ ທີ່​ປະກັນ​ຕົນ;

ລູກທີ່ເປັນຄົນພິການ ຫຼື ເສຍຈິດ ໃນໄລຍະແຕ່ກໍາເນີດ ຫາ ອາຍຸ ສິບ​ແປດປີ ທີ່ບໍ່ສາມາດ​ເຮັດ​ວຽກ ຫຼື ບໍ່ມີ​ລາຍ​ໄດ້​ໃດໜຶ່ງ ຈະໄດ້ຮັບເງິນອຸດໜູນ​ເປັນ​ລາຍ​ເດືອນຕະຫຼອດຊີວິດ. ສ່ວນ ​ລູກ ​ທີ່​ມີ ພໍ່ ​ແລະ ​ແມ່ ທັງ​ສອງ​ເປັນ​ຜູ້​ປະກັນ​ຕົນ ໄດ້​ເສຍ​ຊີວິດ ຈະ​ໄດ້​ຮັບ​ອຸດໜູນສະມາຊິກ​ຄອບຄົວນຳ ພໍ່ ຫຼື ​ແມ່;

* + - 1. ກໍລະນີ ຜູ້ປະກັນຕົນ ເປັນລູກ​ຄົນ​ດຽວ ຫຼື ລູກ​ໂທນ ​ເປັນຜູ້ເບິ່ງແຍງລ້ຽງດູພໍ່ແມ່ ຫາກເສຍຊີວິດ, ພໍ່ ມີອາຍຸກະສຽນ ຫົກສິບປີ ແລະ ແມ່ມີອາຍຸກະສຽນ ຫ້າສິບຫ້າປີ ຂຶ້ນໄປ ຊຶ່ງບໍ່ມີລາຍໄດ້​ປົກກະຕິ ກໍຈະໄດ້ຮັບເງິນອຸດໜູນເປັນລາຍເດືອນຕະຫຼອດຊີວິດ.

ພໍ່ ຫຼື ແມ່ ທີ່ລູກ​ ໄປ​ເສຍສະລະຊີວິດຍ້ອນການສູ້ຮົບ ແລະ ຮັບໃຊ້ການສູ້ຮົບໝົດທຸກຄົນ ຈະໄດ້ຮັບການອຸດໜູນຕາມ​ລະບຽບການ​ທີ່​ກ່ຽວຂ້ອງ.

**ມາດຕາ 42 ການຄິດໄລ່ເງິນອຸດໜູນສະມາຊິກ​ຄອບຄົວ**

ເງິນອຸດໜູນສະມາຊິກ​ຄອບຄົວ ໃຫ້ຄິດໄລ່ ເປັນລາຍເດືອນ ດັ່ງນີ້:

* + - 1. ຜົວ ຫຼື ​ເມຍ ຈະ​ໄດ້​ຮັບ​​ເທົ່າ​ກັບ ສາມສິບ ສ່ວນຮ້ອຍ (30%) ຂອງ​ເງິນ~~​~~ປະກັນ​ຕົນ, ​ເງິນອຸດໜູນ​ບຳນານ ຫຼື ​ເງິນ​ອຸດໜູນ​ເສຍ​ກໍາລັງ​ແຮງ​ງານ ​ເດືອນ​ສຸດ​ທ້າຍຂອງຜູ້ເສຍຊີວິດ;
      2. ລູກ ຈະ​ໄດ້​ຮັບ​​ຜູ້ລະ ຊາວ ສ່ວນຮ້ອຍ (20%) ຂອງເງິນປະກັນຕົນ, ​ເງິນອຸດໜູນ​ບຳນານ ຫຼື ​ເງິນ​ອຸດໜູນ​ເສຍ​ກຳລັງ​ແຮ​ງງານ​ເດືອນ​ສຸດ​ທ້າຍ ຂອງຜູ້ເສຍຊີວິດ, ຖ້າຫາກມີລູກບໍ່ທັນພົ້ນກະສຽນຫຼາຍຄົນນັ້ນ ເງິນອຸດໜູນລູກ ລວມທັງໝົດບໍ່ໃຫ້ເກີນ ຫົກສິບ ສ່ວນຮ້ອຍ (60%);
      3. ພໍ່ ​ຫຼື ​ແມ່ ຈະ​ໄດ້​ຮັບ​ເທົ່າ​ກັບ ສາມສິບ ສ່ວນຮ້ອຍ (30%) ຂອງເງິນເດືອນປະກັນຕົນ, ເງິນອຸດໜູນ​ບຳນານ ຫຼື ​ເງິນ​ອຸດໜູນ​ເສຍ​ກໍາລັງ​ແຮງ​ງານ​​ເດືອນ​ສຸດ​ທ້າຍຂອງຜູ້ເສຍຊີວິດ. ຖ້າຫາກ ພໍ່ ແລະ ແມ່ ລ້ວນແຕ່ໄດ້ຮັບເງິນອຸດໜູນນັ້ນ ລວມທັງໝົດບໍ່ໃຫ້ເກີນ ຫ້າສິບ ສ່ວນຮ້ອຍ (50%);

ເງິນອຸດໜູນສະມາຊິກ​ຄອບຄົວຂອງ ຜົວ ຫຼື ​ເມຍ ​ແລະ ລູກ​ ໄດ້​ຮັບທັງໝົດ​ສູງສຸດບໍ່ໃຫ້ເກີນ ແປດສິບສ່ວນຮ້ອຍ (80%) ຂອງເງິນປະກັນຕົນ, ເງິນອຸດໜູນບຳນານ ຫຼື ເງິນອຸດໜູນເສຍກໍາລັງ​ແຮງ​ງານເດືອນສຸດທ້າຍຂອງຜູ້ເສຍຊີວິດ.

**ພາກທີ IV**

**ການອຸດໜູນປະກັນສັງຄົມພາກ​ວິ​ສາ​ຫະກິດ ​ແລະ ຜູ້ສະໝັກ​ໃຈ**

**ໝວດທີ 1**

**ການອຸດໜູນປະກັນສຸຂະພາບ**

**ມາດຕາ 43 (ປັບປຸງ) ເງື່ອນໄຂຮັບການອຸດໜູນ​ປະກັນ​ສຸຂະພາບ**

ຜູ້ທີ່ຮັບການອຸດໜູນປະກັນສຸຂະພາບ ມີເງື່ອນໄຂ ດັ່ງນີ້:

1. ໄດ້ມອບເງິນສົມທົບເຂົ້າກອງທຶນປະກັນສັງຄົມແຕ່ ໜຶ່ງເດືອນ ຂຶ້ນໄປ ສໍາລັບການເກີດອຸປະ ຕິເຫດແຮງງານ ຫຼື ພະຍາດອາຊີບ ແລະ ການບໍລິການໃນເວລາຖືພາ ແລະ ອອກລູກ;
2. ໄດ້ມອບເງິນສົມທົບເຂົ້າກອງທຶນປະກັນສັງຄົມແຕ່ ສາມເດືອນ ຂຶ້ນໄປ ສໍາລັບການເກີດອຸ ປະຕິເຫດອື່ນ ແລະ ພະຍາດທົ່ວໄປ;
3. ຜົວ ຫຼື ເມຍ ທີ່ບໍ່ແມ່ນຜູ້ປະກັນຕົນ ແລະ ລູກ ຂອງຜູ້ກ່ຽວ ທີ່ມີອາຍຸບໍ່ເກີນ ສິບແປດປີ ຫຼື ຍັງສືບຕໍ່ສຶກສາຮໍ່າຮຽນ ທີ່ຍັງບໍ່ທັນໄດ້ແຕ່ງດອງ ຫຼື ຜູ້ທີ່ໄດ້ແຕ່ງດອງແລ້ວ ແຕ່ຄູ່ສົມລົດບໍ່ແມ່ນຜູ້ປະກັນຕົນ ຊຶ່ງມີອາຍຸບໍ່ເກີນ ຊາວສາມປີ ໄດ້ຮັບການອຸດໜູນປິ່ນປົວສຸຂະພາບ.

ໃນກໍລະນີຜູ້ປະກັນຕົນຫາກເສຍຊີວິດ ຜົວ ຫຼື ເມຍ ແລະ ລູກ ຂອງຜູ້ກ່ຽວ ໄດ້ຮັບການອຸດໜູນປິ່ນປົວສຸຂະພາບ ພາຍໃນເວລາ ສາມເດືອນ ນັບແຕ່ຜູ້ປະກັນຕົນໄດ້ເສຍຊີວິດເປັນຕົ້ນໄປ.

**ມາດຕາ 44 (ປັບປຸງ) ການຄິດໄລ່ເງິນອຸດໜູນປະກັນສຸຂະພາບ**

ການຄິດໄລ່ເງິນ ແລະ ການຈັດຕັ້ງປະຕິບັດອຸດໜູນປະກັນສຸຂະພາບ **ໄດ້​ກໍານົດໄວ້ໃນກົດໝາຍ ແລະ ນິຕິກໍາອື່ນ​ທີ່​ກ່ຽວຂ້ອງ.**

**ໝວດທີ 2**

**ການອຸດໜູນອຸປະຕິເຫດແຮງງານ ຫຼື ພະຍາດອາຊີບ**

**ມາດຕາ 45 (ປັບປຸງ) ເງື່ອນໄຂຮັບການອຸດໜູນອຸປະຕິເຫດແຮງງານ ຫຼື ພະຍາດອາຊີບ**

ຜູ້ທີ່ຮັບການອຸດໜູນອຸປະຕິເຫດແຮງງານ ຫຼື ພະຍາດອາຊີບ ມີເງື່ອນໄຂ ດັ່ງນີ້:

1. ໄດ້ມອບເງິນສົມທົບເຂົ້າກອງທຶນປະກັນສັງຄົມ ນັບແຕ່ ໜຶ່ງເດືອນ ຂຶ້ນໄປ;
2. ໄດ້ພັກວຽກເພື່ອປິ່ນປົວ ຫຼື ຟື້ນຟູສຸຂະພາບ, ຂາດສະມັດຖະພາບແຮງງານ ແລະ ສະພາວະປົກກະຕິທາງຈິດ, ສູນເສຍອະໄວຍະວະ, ເສຍອົງຄະໃດໜຶ່ງຂອງຮ່າງກາຍ;
3. ເສຍຊີວິດຍ້ອນປະສົບອຸປະຕິເຫດແຮງງານ;
4. ເປັນພະຍາດອາຊີບ ທີ່ເກີດຈາກວຽກງານວິຊາສະເພາະ.

ສໍາລັບເງື່ອນໄຂທີ 2 ແລະ 4 ເທິງນີ້ ຕ້ອງມີການຢັ້ງຢືນການແພດ.

**ໃນກໍລະນີ ມີເຈດຕະນາເຮັດໃຫ້ເກີດອຸປະຕິເຫດແຮງງານ ຫຼື ພະຍາດອາຊີບ ຈະບໍ່ຖືເປັນເງືື່ອນໄຂຮັບການອຸດໜູນອຸປະຕິເຫດແຮງງານ ຫຼື ພະຍາດອາຊີບ.**

ມາດຕາ 46 (​​ໃໝ່) ປະເພດ ແລະ ການຄິດໄລ່ການອຸດໜູນອຸປະຕິເຫດແຮງງານ ຫຼື ພະຍາດອາຊີບ

**ປະເພດ ແລະ ການຄິດໄລ່ການອຸດໜູນອຸປະຕິເຫດແຮງງານ ຫຼື ພະຍາດອາຊີບ ໃຫ້ປະຕິບັດຕາມແຕ່ລະປະເພດ ເຊັ່ນ ການອຸດໜູນປ່ວຍການ, ການອຸດ​ໜູນເສຍ**ກຳລັງ​ແຮງ​ງານ**, ການອຸດ​ໜູນເສຍຊີວິດ ແລະ ການອຸດໜູນສະມາຊິກຄອບຄົວ ຕາມທີ່ໄດ້ກໍານົດໄວ້ໃນມາດຕາ 51, ​53, 54,​ 55, 56, 57, ​63 ແລະ ມາດຕາ 65 ຂອງກົດໝາຍສະບັບນີ້.**

**ໝວດທີ 3**

**ການອຸດໜູນອອກລູກ**

**ມາດຕາ 47 (ປັບປຸງ) ເງື່ອນໄຂຮັບ​ການອຸດໜູນອອກລູກ**

ຜູ້ທີ່​​ຮັບ​ເງິນ​ອຸດໜູນອອກລູກ ມີ​ເງື່ອນ​ໄຂ​ ດັ່ງນີ້:

1. ໄດ້ມອບເງິນເຂົ້າກອງທຶນປະກັນສັງຄົມແຕ່ ຫົກເດືອນ ຂຶ້ນໄປ ພາຍໃນເວລາ ສິບສອງເດືອນຄືນຫຼັງນັບແຕ່ວັນອອກລູກ, ຫຼຸລູກ, ລູກຕາຍໃນທ້ອງ ຈະໄດ້ຮັບເງິນບໍາເນັດອອກລູກເທື່ອດຽວ;
2. ໄດ້ມອບເງິນເຂົ້າກອງທຶນປະກັນສັງຄົມແຕ່ ເກົ້າເດືອນ ຂຶ້ນໄປ ພາຍໃນເວລາ ສິບສອງເດືອນຄືນຫຼັງນັບແຕ່ວັນອອກລູກ, ຫຼຸລູກ, ລູກຕາຍໃນທ້ອງ ຫຼື ເອົາເດັກເກີດໃໝ່ທີ່ມີອາຍຸ ສາມເດືອນລົງມາ ເປັນລູກ ລ້ຽງ ຈະໄດ້ຮັບເງິນອຸດໜູນອອກລູກເປັນລາຍເດືອນ;
3. ອອກລູກ, ຫຼຸລູກ ຫຼື ລູກຕາຍໃນທ້ອງທີ່ມີອາຍຸຖືພາ ຫົກເດືອນຂຶ້ນໄປ ໂດຍມີການຢັ້ງຢືນການແພດ.

ສຳລັບຜູ້ປະກັນຕົນທີ່ມີອາຍຸຖືພາ ສອງ​ເດືອນ ຫາ ຫ້າເດືອນ ຫາກຫຼຸລູກຈະໄດ້ຮັບເງິນບໍາເນັດອອກລູກ.

ຜູ້ປະກັນຕົນທີ່ເອົາເດັກເກີດໃໝ່ທີ່ມີອາຍຸ ສາມເດືອນລົງມາ ເປັນລູກລ້ຽງ ທີ່ຖືກຕ້ອງຕາມກົດໝາຍຈະໄດ້ຮັບເງິນອຸດໜູນອອກລູກຕາມໄລຍະການພັກວຽກຕົວຈິງແຕ່ສູງສຸດບໍ່ໃຫ້ເກີນ ສາມເດືອນ.

ເມຍ ຂອງ​ຜູ້​ປະກັນ​ຕົນ ທີ່ບໍ່ແມ່ນສະມາຊິກປະກັນສັງຄົມ ກໍຈະ​ໄດ້​ຮັບບໍາ​ເນັດ​ອອກລູກຕາມສິດຂອງຜົວ.

ສຳລັບ​ ການ​ຫຼຸ​ລູກ ຫຼື ​ເອົາ​ລູກ​ອອກ​ ໂດຍບໍ່​ຖືກຕ້ອງ​ຕາມ​ກົດໝາຍ ​​ຈະ​ບໍ່​ໄດ້​ຮັບ​ເງິນ​ອຸດໜູນດັ່ງ ກ່າວນີ້.

**ມາດຕາ 48 (ປັບປຸງ) ການຄິດໄລ່ເງິນບໍາເນັດອອກລູກ**

ຜູ້​ປະກັນ​ຕົນ​ ຫຼື ​ເມຍ​ຂອງ​ຜູ້​ປະກັນ​ຕົນ ​ທີ່ມີອາຍຸຖືພາ ສອງເດືອນ ຂຶ້ນໄປ ຈະ​ໄດ້​ຮັບເງິນບຳເນັດອອກ ລູກ, ຫຼຸລູກ ຫຼື ລູກຕາຍໃນທ້ອງ ເທົ່າກັບ ຫົກສິບ ສ່ວນຮ້ອຍ (60%) ຂອງເງິນເດືອນປະກັນຕົນ ສະເລ່ຍພາຍໃນ ຫົກເດືອນຄືນຫຼັງ ຕໍ່ລູກໜຶຶ່ງຄົນ.

**ມາດຕາ 49 (ປັບປຸງ) ການຄິດໄລ່ເງິນອຸດໜູນອອກລູກ**

ຜູ້ປະກັນຕົນເພດຍິງ ທີ່ເຮັດວຽກໃນຫົວໜ່ວຍແຮງງານ ແລະ ຜູ້ປະກັນຕົນສະໝັກໃຈທີ່ອອກ ລູກ, ຫຼຸລູກ, ລູກຕາຍໃນທ້ອງ ຫຼື ເອົາເດັກເກີດໃໝ່ທີ່ມີອາຍຸ ສາມເດືອນລົງມາ ເປັນລູກລ້ຽງຈະໄດ້ຮັບເງິນອຸດໜູນອອກລູກເທົ່າກັບ ແປດສິບ ສ່ວນຮ້ອຍ (80%) ຂອງເງິນປະກັນຕົນຂອງຜູ້ກ່ຽວ ສະເລ່ຍພາຍໃນເວລາ ຫົກເດືອນຄືນຫຼັງ ໃນໄລຍະ ໜຶ່ງຮ້ອຍຫ້າວັນ ແລະ ໜຶ່ງຮ້ອຍຊາວວັນ ຖ້າຫາກແມ່ນການອອກລູກຝາແຝດ. ສໍາລັບສ່ວນຜິດດ່ຽງຂອງເງິນປະກັນຕົນ, ເງິນເດືອນ ຫຼື ຄ່າແຮງງານທັງໝົດນັ້ນ ຜູ້ໃຊ້ແຮງງານເປັນຜູ້ຮັບຜິດຊອບຈ່າຍໃຫ້ຜູ້ກ່ຽວ.

ພາຍຫຼັງສິ້ນສຸດໄລຍະການຮັບອຸດໜູນອອກລູກດັ່ງກ່າວນີ້ແລ້ວ ຫາກສຸຂະພາບຍັງບໍ່ແຂງແຮງ ຊຶ່ງຕ້ອງໄດ້ສືບຕໍ່ພັກວຽກ ເພື່ອຟື້ນຟູສຸຂະພາບ ກໍຈະສືບຕໍ່ໄດ້ຮັບອຸດໜູນປ່ວຍການ.

**ໝວດທີ 4**

**ການອຸດໜູນປ່ວຍການ**

**ມາດຕາ 50 (ປັບປຸງ) ເງື່ອນໄຂຮັບການອຸດໜູນປ່ວຍການ**

ຜູ້ທີ່ຮັບການອຸດໜູນປ່ວຍການ ມີເງື່ອນໄຂ ດັ່ງນີ້:

1. ໄດ້ມອບເງິນເຂົ້ົ້າກອງທຶນປະກັນສັງຄົມ ແຕ່ໜຶ່ງ​ເດືອນ ຂຶ້ນ​ໄປ ​ສຳລັບອຸປະຕິ​ເຫດ​ແຮງ​ງານ ຫຼື ພະຍາດ​ອາຊີບ;
2. ໄດ້ມອບເງິນເຂົ້າກອງທຶນປະກັນສັງຄົມ ແຕ່ ສາມເດືອນ ຂຶ້ນໄປ ພາຍໃນເວລາ ຫົກເດືອນຄືນຫຼັງ ກ່ອນການເຈັບປ່ວຍ ສຳລັບອຸປະຕິ​ເຫດ​ອື່ນ ຫຼື ພະຍາດ​ທົ່ວ​ໄປ;
3. ໄດ້ຖືກຢຸດຈ່າຍເງິນເດືອນຊົ່ວຄາວ ໂດຍການຢັ້ງຢືນຈາກຜູ້ໃຊ້ແຮງງານ;
4. ມີການຢັ້ງຢືນການແພດ.

**ມາດຕາ 51 (ປັບປຸງ) ການຄິດໄລ່ເງິນອຸດໜູນປ່ວຍການ**

ເງິນອຸດໜູນປ່ວຍການ ໃຫ້ຄິດໄລ່ ດັ່ງນີ້:

1. ຜູ້ປະກັນຕົນ ທີ່ພັກວຽກຍ້ອນອຸປະຕິເຫດແຮງງານ ຫຼື ພະຍາດອາຊີບ ພາຍໃນເວລາ ຫົກເດືອນ ທໍາອິດຈະໄດ້ຮັບເງິນອຸດໜູນປ່ວຍການ ແປດສິບ ສ່ວນຮ້ອຍ (80%) ຂອງເງິນປະກັນຕົນຂອງຜູ້ກ່ຽວ ສະເລ່ຍພາຍໃນເວລາ ຫົກເດືອນຄືນຫຼັງ. ຖ້າຜູ້ກ່ຽວຍັງສືບຕໍ່ພັກວຽກ ເພື່ອປິ່ນປົວ ຫຼື ຟື້ນຟູສຸຂະພາບຕື່ມອີກ ຈະໄດ້ຮັບ ເຈັດສິບ ສ່ວນຮ້ອຍ (70%) ແຕ່ບໍ່ເກີນຫົກເດືອນ ເປັນໄລຍະສຸດທ້າຍ;
2. ຜູ້ປະກັນຕົນ ທີ່ໄດ້ພັກວຽກຍ້ອນປະສົບອຸປະຕິເຫດອື່ນ ຫຼື ພະຍາດທົ່ວໄປ, ການອອກລູກ, ຫຼຸລູກ ຫຼື ລູກຕາຍໃນທ້ອງ ພາຍໃນເວລາ ຫົກເດືອນທໍາອິດ ຈະໄດ້ຮັບເງິນອຸດໜູນປ່ວຍການ ເຈັດສິບ ສ່ວນຮ້ອຍ (70%) ຂອງເງິນປະກັນຕົນຂອງຜູ້ກ່ຽວ ສະເລ່ຍພາຍໃນເວລາ ຫົກເດືອນຄືນຫຼັງ. ຖ້າຜູ້ກ່ຽວຍັງສືບຕໍ່ພັກວຽກ ເພື່ອປິ່ນປົວ ຫຼື ຟື້ນຟູສຸຂະພາບຕື່ມອີກ ຈະໄດ້ຮັບ ຫົກສິບ ສ່ວນຮ້ອຍ (60%) ແຕ່ບໍ່ເກີນ ຫົກເດືອນ ເປັນໄລຍະສຸດທ້າຍ.

ການຄິດໄລ່ເງິນອຸດໜູນປ່ວຍການຕາມຈຳນວນວັນພັກວຽກຕົວຈິງ ໃຫ້ຖືເອົາການສະເລ່ຍ ສາມສິບວັນ ຕໍ່ເດືອນເປັນຕົວຕັ້ງ.

ໃນກໍລະນີສຸຂະພາບຂອງຜູ້ກ່ຽວ ຫາກຍັງບໍ່ດີຂຶ້ນ ຕ້ອງໄດ້ກວດ ແລະ ປະເມີນສຸຂະພາບຄືນໂດຍມີການຢັ້ງຢືນການແພດ ເພື່ອຮັບການອຸດໜູນເສຍກຳລັງ​ແຮງ​ງານ.

**ໝວດທີ 5**

**ການອຸດໜູນເສຍກໍາລັງ​ແຮງ​ງານ**

**ມາດຕາ 52 (​​ໃໝ່) ເງື່ອນໄຂຮັບການອຸດໜູນເສຍກໍາລັງ​ແຮງ​ງານ**

ຜູ້ທີ່ຮັບການອຸດໜູນເສຍກຳລັງ​ແຮງ​ງານ ມີເງື່ອນໄຂ ດັ່ງນີ້:

1. ໄດ້ມອບເງິນສົມທົບເຂົ້າກອງທຶນປະກັນສັງຄົມນັບແຕ່ ໜຶ່ງ​ເດືອນ​ຂຶ້ນ​ໄປ ​ສຳລັບ​ອຸປະຕິ​ເຫດ​ແຮງ​ງານ​ ຫຼື ພະຍາດ​ອາ​ຊີບ ແລະ ສິບສອງເດືອນຂຶ້ນໄປ ສຳລັບອຸປະຕິເຫດອື່ນ ຫຼື ພະຍາດທົ່ວໄປ;
2. ໄດ້ຮັບການຕີລາຄາຈັດປະເພດ ແລະ ລະດັບການເສຍກຳລັງ​ແຮງ​ງານ ຕາມລະບຽບການທີ່ກ່ຽວ ຂ້ອງ.

ສໍາລັບຜູ້ເສຍກຳລັງ​ແຮງ​ງານກ່ອນການເຂົ້າປະກັນຕົນ ຈະບໍ່ໄດ້ຖືເປັນເງື່ອນໄຂຮັບການອຸດໜູນເສຍກຳລັງ​ແຮງ​ງານນີ້.

**ມາດຕາ 53 (ປັບປຸງ) ປະເພດ ແລະ ລະດັບການເສຍກຳລັງ​ແຮງ​ງານ**

ປະເພດ ແລະ ລະດັບການເສຍກຳລັງ​ແຮງ​ງານ ໄດ້ກໍານົດ ດັ່ງນີ້:

1. ປະເພດທີໜຶ່ງ ມີລະດັບການເສຍກຳລັງແຮງງານແຕ່ ແປດສິບເອັດ ສ່ວນຮ້ອຍ (81%) ຫາ ໜຶ່ງຮ້ອຍ ສ່ວນຮ້ອຍ (100%);
2. ປະເພດທີສອງ ມີລະດັບການເສຍກຳລັງ​ແຮງ​ງານແຕ່ ເຈັດສິບເອັດ ສ່ວນຮ້ອຍ (71%) ຫາ ແປດສິບ ສ່ວນຮ້ອຍ (80%);
3. ປະເພດທີສາມ ມີລະດັບການເສຍກຳລັງ​ແຮງ​ງານແຕ່ ຫົກສິບເອັດ ສ່ວນຮ້ອຍ (61%) ຫາ ເຈັດສິບ ສ່ວນຮ້ອຍ (70%);
4. ປະເພດທີສີ່ ມີລະດັບການເສຍກຳລັງ​ແຮງ​ງານແຕ່ ຫ້າສິບເອັດ ສ່ວນຮ້ອຍ (51%) ຫາ ຫົກສິບ ສ່ວນຮ້ອຍ (60%);
5. ປະເພດທີຫ້າ ມີລະດັບການເສຍກຳລັງ​ແຮງ​ງານແຕ່ ສີ່ສິບເອັດ ສ່ວນຮ້ອຍ (41%) ຫາ ຫ້າສິບ ສ່ວນຮ້ອຍ (50%);
6. ປະເພດທີຫົກ ມີລະດັບການເສຍກຳລັງ​ແຮງ​ງານແຕ່ ສິບຫ້າ ສ່ວນຮ້ອຍ (15%) ຫາ ສີ່ສິບ ສ່ວນຮ້ອຍ (40%).

ສຳລັບ ຜູ້ມີລະດັບການເສຍກຳລັງແຮງງານແຕ່ ໜຶ່ງ ສ່ວນຮ້ອຍ (1%) ຫາ ສິບສີ່ ສ່ວນຮ້ອຍ (14%) ຈະບໍ່ຢູ່ໃນເງື່ອນໄຂຮັບການອຸດໜູນເສຍກໍາລັງແຮງງານ.

ລະດັບການເສຍກຳລັງ​ແຮງ​ງານ ນັບແຕ່ປະເພດທີໜຶ່ງ ຫາ ປະເພດທີຫ້າ ຈະໄດ້ຮັບເງິນອຸດໜູນເສຍກໍາລັງ​ແຮງ​ງານ ເປັນລາຍເດືອນ, ສ່ວນປະເພດທີຫົກ ຈະໄດ້ຮັບເງິນອຸດໜູນເສຍກໍາລັງ​ແຮງ​ງານເທື່ອດຽວ.

ການຕີລາຄາຈັດປະເພດ ແລະ ລະດັບການເສຍກໍາລັງ​ແຮງ​ງານ ໃຫ້ປະຕິບັດຕາມປຶ້ມຄູ່ມືການແບ່ງຂັ້ນຂາດສະມັດຖະພາບແຮງງານ ຂອງຄົນເຈັບ-ພິການ ທີ່ກະຊວງສາທາລະນະສຸກ ກໍານົດ.

**ໃນກໍລະນີ ມີເຫດຜົນທີ່ຈຳເປັນໃຫ້ນໍາເອົາຜົນການຕີລາຄາຈັດ ປະເພດ ແລະ ລະດັບການເສຍ**ກໍາລັງ​ແຮງ​ງານ**ສະເໜີຕໍ່ພາກສ່ວນທີ່ກ່ຽວຂ້ອງພິຈາລະນາ.**

**ມາດຕາ 54 (ປັບປຸງ) ການຄິດໄລ່ເງິນອຸດໜູນເສຍກໍາລັງ​ແຮງ​ງານລາຍເດືອນ**

ການຄິດໄລ່ເງິນອຸດໜູນເສຍກໍາລັງແຮງງານລາຍເດືອນ​ ໃຫ້ຄິດໄລ່​ໂດຍ​ເອົາເງິນ​ປະກັນ​ຕົນ​ສະ​ເລ່ຍພາຍ​ໃນເວລາ ຫົກ​ເດືອນ​ຄືນ​ຫຼັງ ຂອງ​ຜູ້ກ່ຽວ​ກ່ອນ​ເສ​ຍກໍາລັງ​ແຮງ​ງານ ຄູນ ກັບລະດັບສ່ວນຮ້ອຍຂອງເງິນອຸດໜູນເສຍກໍາລັງ​ແຮງ​ງານຕາມ​ແຕ່ລະ​ປະ​ເພດ ດັ່ງນີ້:

1. ປະເພດທີໜຶ່ງ ເທົ່າກັັບ ແປດສິບ ສ່ວນຮ້ອຍ (80%);

2. ປະເພດທີສອງ ເທົ່າກັັບ ເຈັດສິບ ສ່ວນຮ້ອຍ (70%);

3. ປະເພດທີສາມ ເທົ່າກັັບ ຫົກສິບ ສ່ວນຮ້ອຍ (60%);

4. ປະເພດທີສີ່ ເທົ່າກັັບ ຫ້າສິບ ສ່ວນຮ້ອຍ (50%);

5. ປະເພດທີຫ້າ ເທົ່າກັັບ ສີ່ສິບ ສ່ວນຮ້ອຍ (40%).

ການຄິດໄລ່ເງິນອຸດໜູນ​ເສຍກໍາລັງ​ແຮງ​ງານ ໃຫ້ຄິດໄລ່ເທົ່າກັບ ໜຶ່ງຮ້ອຍ ສ່ວນຮ້ອຍ (100%) ສໍາລັບຜູ້ເສຍກໍາລັງ​ແຮງ​ງານຍ້ອນອຸປະຕິເຫດແຮງງານ ຫຼື ພະຍາດອາຊີບ ​ ແລະ ແປດສິບ ສ່ວນຮ້ອຍ (80%) ສຳລັບຜູ້ເສຍກໍາລັງ​ແຮງ​ງານຍ້ອນອຸປະຕິເຫດອື່ນ ຫຼື ພະຍາດທົ່ວໄປ ຂອງລະດັບສ່ວນຮ້ອຍເງິນອຸດໜູນເສຍກໍາລັງ​ແຮງ​ງານແຕ່ລະປະເພດ. ຖ້າ​ຜູ້ເສຍກໍາລັງ​ແຮງ​ງານຫາກ​ຍັງ​ເຮັດວຽກມີ​ເງິນ​ເດືອນ ​​ເງິນ​ອຸດໜູນ​​ເສຍກໍາລັງ​ແຮງ​ງານຈະ​ໄດ້​ເທົ່າກັບ ຫ້າສິບ ສ່ວນຮ້ອຍ (50%)​ ແລະ ຖ້າ​ເຂົ້າຮັບ​ບຳນານ​ຈະ​ໄດ້​ຮັບ ຊາວຫ້າ ສ່ວນຮ້ອຍ (25%) ຂອງ​ເງິນ​ອຸດໜູນ​ເສຍ​ກໍາລັງ​ແຮງ​ງານຂອງຜູ້ກ່ຽວ.

​​ຜູ້ປະກັນ​ຕົນ ທີ່​ໄດ້​ຮັບ​ເງິນ​ອຸດ​ໜູນ​ເສຍກໍາລັງ​ແຮງ​ງານມາ​ກ່ອນ ຫາກ​ໄດ້​ຮັບ​​ເງິນອຸດໜູນ​ບຳ​ເນັດ​ອອກ​ການ​ເທື່ອ​ດຽວ​ແລ້ວ ຜູ້ກ່ຽວຈະ​ໄດ້​ຮັບ​ເງິນ​ອຸດໜູນ​ເສຍ​ກໍາລັງ​ແຮງ​ງານ ​ເທົ່າ​ກັບອັດຕາສ່ວນຮ້ອຍ​ເງິນອຸດ​ໜູນ​ເສຍ​ກໍາລັງ​ແຮງ​ງານ​ຂອງ​ຜູ້​ຮັບ​ອຸດ​ໜູນ​ບຳນານໄປ​ຕະຫຼອດ​ຊີວິດ.

ສໍາລັບ ລະດັບສ່ວນຮ້ອຍຂອງເງິນອຸດໜູນເສຍກໍາລັງແຮງງານ ຂອງຜູ້ຮັບອຸດໜູນເສຍກຳລັງແຮງງານລາຍເດືອນ ກ່ອນກົດໝາຍສະບັບນີ້ ມີຜົນໃຊ້ບັງຄັບນັ້ນ ແມ່ນບໍ່ມີການປ່ຽນແປງ.

**ມາດຕາ 55 (ປັບປຸງ) ການປະກອບອຸປະກອນ ຫຼື ອົງຄະທຽມໃຫ້ຜູ້ຮັບອຸດໜູນເສຍກໍາລັງ​ແຮງ​ງານ**

ຜູ້ຮັບອຸດໜູນເສຍກຳລັງ​ແຮງ​ງານລາຍເດືອນ ທີ່ມີຜົນກະທົບຕໍ່ການເຄື່ອນໄຫວວຽກງານ ແລະ ການດຳລົງຊີວິດ ຈະໄດ້ຮັບການປະກອບອຸປະກອນ ຫຼື ອົງຄະທຽມຕາມທີ່​ລັດສະໜອງ​ໃຫ້. ໃນກໍລະນີມີການໃຊ້ຈ່າຍສໍາລັບອຸປະກອນ ຫຼື ອົງຄະທຽມນັ້ນ ໃຫ້ນໍາໃຊ້ເງິນກອງທຶນປະກັນສັງຄົມ.

**ມາດຕາ 56 (ປັບປຸງ) ການອຸດໜູນຜູ້ດູແລ**

ການ​ອຸດໜູນຜູ້​ດູ​ແລ ​ແມ່ນ ​​ການສະໜອງ​​ເງິນອຸດໜູນ ໃຫ້ຜູ້​​ດູ​ແລ​ຜູ້​ເສຍ​ກຳລັງ​ແຮງ​ງານ​ປະ​ເພດໜຶ່ງ ເທົ່ານັ້ນ ຊຶ່ງຜູ້ດູແລ ຈະໄດ້ຮັບເງິນອຸດໜູນດູແລເທົ່າກັບ ຄ່າ​​ແຮງ​ງານ​ຂັ້ນ​ຕໍ່າສຸດຂອງ​ຜູ້​ອອກ​ແຮງ​ງານ ຈົນກວ່າຜູ້ເສຍກໍາລັງ​ແຮງ​ງານຈະເສຍຊີວິດ.

ສໍາລັບຜູ້ຮັບເງິນອຸດໜູນຜູ້ດູແລ ກ່ອນກົດໝາຍສະບັບນີ້ມີຜົນໃຊ້ບັງຄັບນັ້ນ ແມ່ນບໍ່ມີການປ່ຽນ ແປງ.

**ມາດຕາ 57 (ປັບປຸງ) ການຄິດໄລ່ເງິນອຸດໜູນເສຍກໍາລັງ​ແຮງ​ງານ ເທື່ອດຽວ**

ເງິນອຸດໜູນເສຍກໍາລັງ​ແຮງ​ງານເທື່ອດຽວ ສຳລັບ​ປະ​ເພດທີຫົກ ​​ໃຫ້​ຄິດ​ໄລ່ ​ດັ່ງນີ້​:

1. ຜູ້ເສຍກໍາລັງ​ແຮງ​ງານຍ້ອນອຸປະຕິເຫດແຮງງານ ຫຼື ພະຍາດອາຊີບ ໄດ້ຮັບເງິນອຸດໜູນເສຍກໍາລັງ​ແຮງ​ງານເທື່ອດຽວ ເທົ່າກັບລະດັບການເສຍກໍາລັງ​ແຮງ​ງານ ຄູນ ສິບສອງເດືອນ ຂອງ​ເງິນ~~​~~​ປະກັນ​ຕົນ​ສະ​ເລ່ຍພາຍ​ໃນເວລາ ຫົກ​ເດືອນ​ຄືນ​ຫຼັງ ຂອງ​ຜູ້ກ່ຽວ​ກ່ອນ​ເສ​ຍກໍາລັງ​ແຮງ​ງານ;
2. ຜູ້ເສຍກໍາລັງ​ແຮງ​ງານ ຍ້ອນອຸປະຕິເຫດອື່ນ ຫຼື ພະຍາດທົ່ວໄປໄດ້ຮັບເງິນອຸດໜູນເສຍກໍາລັງ​ແຮງ​ງານ ເທື່ອດຽວ ເທົ່າກັບລະດັບການເສຍກໍາລັງ​ແຮງ​ງານ ຄູນ ສິບເດືອນ ຂອງເງິນ​ປະກັນ​ຕົນ​ສະ​ເລ່ຍພາຍ​ໃນເວລາ ຫົກ​ເດືອນ​ຄືນ​ຫຼັງ ຂອງ​ຜູ້ກ່ຽວ​ກ່ອນ​ເສ​ຍກໍາລັງ​ແຮງ​ງານ.

**ໝວດທີ 6**

**ການອຸດໜູນບຳນານ**

**ມາດຕາ 58 (ປັບປຸງ) ເງື່ອນໄຂຮັບການອຸດໜູນບໍານານ**

ຜູ້​​ຮັບ​ການ​ອຸດ​ໜູນ​ບໍານານ ​ມີ​ເງື່ອນ​ໄຂ ດັ່ງ​ນີ້:

1. ມີອາຍຸກະສຽນ ຫົກສິບປີ, ສໍາລັບເພດຍິງ ຈະສະໝັກໃຈອອກຮັບການອຸດໜູນບຳນານ ກ່ອນກໍໄດ້ ​ແຕ່ອາຍຸກະສຽນ ​ບໍ່​ໃຫ້ຫຼຸດ ຫ້າ​ສິບ​ຫ້າປີ;
2. ຜູ້ເຮັດວຽກກັບທາດເບື່ອ, ເຄມີ ແລະ ສານພິດຕ່າງໆ ທີ່ເປັນອັນຕະລາຍຕໍ່ສຸຂະພາບຕິດຕໍ່ກັນແຕ່ ຫ້າປີ ຂຶ້ນໄປ ຕາມການຢັ້ງຢືນການແພດ, ເພດຊາຍ ມີອາຍຸກະສຽນ ຫ້າສິບຫ້າປີ ແລະ ເພດຍິງ ຫ້າສິບປີ;
3. ໄດ້ມອບເງິນສົມທົບເຂົ້າກອງທຶນປະກັນສັງຄົມແຕ່ ໜຶ່ງຮ້ອຍແປດສິບເດືອນ ຂຶ້ນໄປ, ສໍາລັບຜູ້ປະກັນຕົນທີ່​ເຂົ້າ​ປະກັນ​ສັງຄົມ​ກ່ອນ​ວັນ​ທີ 1 ຕຸລາ 2014 ນັ້ນ ໃຫ້ມີປີການປະກັນຕົນ ຫົກສິບເດືອນ ຂຶ້ນໄປ;
4. ໄດ້ມອບເງິນສົມທົບຄົບເງື່ອນໄຂ ແຕ່ມີອາຍຸກະສຽນບໍ່ຄົບ​ເງື່ອນ​ໄຂ ສາມປີລົງມາ ກໍສາມາດຮັບອຸດໜູນບໍານານໄດ້, ອາຍຸກະສຽນຫຼຸດ ໜຶ່ງປີໃດ ໃຫ້ຫຼຸດ​ເງິນ​ອຸດ​ໜູນ​ບໍານານ​ລົງ ໜຶ່ງ ສ່ວນຮ້ອຍ (1%);
5. ມີ​ການຢັ້ງຢືນພັກຮັບບຳນານຢ່າງຖືກຕ້ອງ ຈາກພາກສ່ວນທີ່ກ່ຽວຂ້ອງ.

**ມາດຕາ 59 (​ປັບປຸງ) ການຄິດໄລ່ເງິນອຸດໜູນບໍານານ**

ການ​ຄິ​ດ​ໄລ່​ເງິນອຸດໜູນບໍານານ ໃຫ້ເອົາຄະ​ແນນ​ບຳນານ​ທັງໝົດຂອງ​ຜູ້ກ່ຽວ ຄູນ ກັບ​ເງິນປະກັນ​ຕົນສະ​​ເລ່ຍຄາດ​ຄະ​ເນຂອງ​ຜູ້ປະກັນ​ຕົນ​ທັງໝົດ ຄູນ ຕົວ​ດັດ​ສະ​ນີ ສອງ ສ່ວນຮ້ອຍ (2%) ຊຶ່ງ​​ວິທີ​ການ​ຄິດ​ໄລ່ ​ມີດັ່ງນີ້:

1. ຄະ​ແນນ​ບຳນານ​ທັງໝົດຂອງ​ຜູ້ກ່ຽວ ​ແມ່ນ ຄະ​ແນນ​ບຳນານ​ຈາກ​ການ​ຈ່າຍ​ເງິນ​ສົມທົບ​ທັງໝົດ ບວກ ຄະ​ແນນ​ບຳນານ​ ຈາກ​ການ​ຢຸດ​ຈ່າຍ​ເງິນ​ສົມທົບ​ຊົ່ວຄາວ ບວກ ຄະ​ແນນ​ບຳນານ​ນະ​ໂຍບາຍ ຊຶ່ງ​ມີ​ການ​ຄິດ​ໄລ່ແຕ່ລະປະເພດຄະແນນບຳນານ:
   1. ຄະ​ແນນ​ບຳນານ​ຈາກ​ການ​ຈ່າຍ​ເງິນ​ສົມທົບ ​ແມ່ນ ຈຳນວນ​ເງິນ​ປະກັນ​ຕົນ​ສະ​ເລ່ຍຂອງ​ຜູ້ກ່ຽວ​ໃນ​ແຕ່ລະ​ປີ ຫານ ​ໃຫ້​ຈຳນວນ​ເງິນ​ປະກັນ​ຕົນ​ສະ​ເລ່ຍ ຂອງ​ຜູ້​ປະກັນ​ຕົນ​ທັງໝົດ​ໃນ​ໄລຍະ​ເວລາ​ດຽວກັນ;
   2. ຄະ​ແນນ​ບຳນານ​ຈາກ​ການ​ຢຸດ​ຈ່າຍ​ເງິນ​ສົມທົບ​ຊົ່ວ​ຄາວ ​ໃນ​ເວລາ​ຮັບ​ເງິນ​ອຸດໜູນປ່ວຍ​ການ ຫຼື ອຸດໜູນອອກລູກ ແມ່ນ ຄະ​ແນນ​ບຳນານ​ຈາກ​ການຈ່າຍ​ເງິນ​ສົມທົບສະ​ເລ່ຍ​ໃນໄລຍະ ຊາວ​ສີ່​ເດືອນ ກ່ອນ​ໄດ້​ຮັບ​ເງິນ​ອຸດໜູນ ຫານ​ ​ໃຫ້​ສາມ​ສິບ​ວັນ ຄູນ ກັບ​ຈຳນວນ​ວັນພັກ​ຮັບ​​ເງິນ​ອຸດໜູນ;
   3. ຄະ​ແນນ​ບຳນານ​ນະ​ໂຍບາຍ ​ແມ່ນ​ຄະ​ແນນ​ທີ່​ຄິດ​ໄລ່​ໃຫ້​ຜູ້ເລີ່​ມຕົ້ນ​ເຂົ້າ​ປະກັນ​ຕົນ ​ທີ່​ມີອາຍຸກະສຽນ ​ເກີນ ສາມສິບປີ ຂຶ້ນໄປ ​ໃຫ້ຄິດ​ໄລ່​ເທົ່າ​ກັບ 0,8 ຄະແນນ ຄູນ ກັບຈໍານວນປີທີ່ອາຍຸກະສຽນເກີນ,ຄະແນນນະໂຍບາຍດັ່ງກ່າວ ຄິດໄລ່ໃຫ້ສູງສຸດບໍ່ເກີນ 12 ຄະແນນ.
2. ​ເງິນ​ເດືອນ​ປະກັນ​ຕົນ​ສະ​ເລ່ຍຂອງ​ຜູ້​ປະກັນ​ຕົນ​ທັງໝົດ ​ແມ່ນ ຈຳນວນ​ເງິນ​ເດືອນ​ຂອງ​ຜູ້​ປະ ກັນ​ຕົນ​ທັງໝົດ​ໃນໜຶ່ງປີ ຫານ ​ໃຫ້​ຈຳນວນ​ຄັ້ງຈ່າຍ​ເງິນ​ສົມທົບ​ທັງໝົດຂອງຜູ້ປະກັນຕົນ ໃນປີດຽວກັນ ຊຶ່ງ​ນຳ​ໃຊ້​ສຳລັບ​ການ​ຄິດ​ໄລ່​ຄະ​ແນນ​ບຳນານ.

ເງິນ~~​~~ປະກັນ​ຕົນ​ສະ​ເລ່ຍຄາດ​ຄະ​ເນ​ຂອງ​ຜູ້​ປະກັນ​ຕົນ​ທັງໝົດ ​ແມ່ນ ຈໍານວນ​ເງິນ​ປະກັນ​ຕົນສະ​ເລ່ຍທັງໝົດ​ໃນໜຶ່ງປີຜ່ານມາ ບວກ ກັບອັດຕາ​ການ​ເໜັງຕີງ​ທີ່​ສົມທຽບ​ໃສ່​ປີ​ກ່ອນ​ນັ້ນ ໜຶ່ງປີ ເພື່ອ​ນຳ​ໃຊ້​ເຂົ້າໃນການ​ຄິດ​ໄລ່​ເງິນ​ອຸດໜູນບຳນານ. ຄ່າ​ແຮງ​ງານ​ສະ​ເລ່ຍຄາດ​ຄະ​ເນ​ຂອງ​ຜູ້​ປະກັນ​ຕົນ​ທັງໝົດຈະ​ໄດ້​ປັບປຸງ​ໃນ ເດືອນ ​ມັງກອນ ຂອງ​ແຕ່ລະ​ປີ.

1. ຕົວ​ດັດ​ສະ​ນີ ສອງ ສ່ວນຮ້ອຍ (2%) ແມ່ນຕົວກໍານົດອັດຕາຕອບແທນຄືນໃນແຕ່ລະປີ ຊຶ່ງສາມາດດັດ​ປັບ​ໃຫ້​ສອດ​ຄ່ອງກັບ​ການ​ຄິດ​ໄລ່​ເງິນ​ອຸດໜູນບຳນານ​ ໃນ​ແຕ່ລະ​ໄລຍະ.

ເງິນ​ເດືອນ ຫຼື ຄ່າ​ແຮງ​ງານ​ສະ​ເລ່ຍຄາດ​ຄະ​ເນ​ຂອງ​ຜູ້​ປະກັນ​ຕົນ​ທັງໝົດ ສຳລັບ​ຜູ້​ອອກ​ແຮງ​ງານ​ໃນ​ຫົວໜ່ວຍ​ແຮງ​ງານ ​ແລະ ຜູ້​ສະໝັກ​ໃຈ ຈະ​ໄດ້​ປັບປຸງ​ໃນ ເດືອນ ​ມັງກອນ ຂອງ​ແຕ່ລະ​ປີ.

ການ​ຄິດ​ໄລ່​ເງິນ​ອຸດໜູນບຳນານ ໃຫ້​ຜູ້​ປະກັນ​ຕົນ​ໃນ​ຫົວໜ່ວຍ​ແຮງ​ງານ ​ແລະ ຜູ້​ສະໝັກ​ໃຈ ສູງ​ສຸດ​ບໍ່​ເກີນ ເຈັດສິບຫ້າ ສ່ວນຮ້ອຍ ​​(75%) ຂອງ​ເງິນ​ປະກັນ​ຕົນ​ຂອງຜູ້ກ່ຽວ.

**ມາດຕາ 60 (​ປັບປຸງ) ການດັດປັບເງິນອຸດໜູນບໍານານ**

ການ​ດັດປັບເງິນອຸດໜູນບຳນານຂອງພາກວິສາຫະກິດ ແລະ ຜູ້ສະໝັກໃຈ ​​ໃຫ້ປະຕິບັດ​ຕາມ​ການ​ເໜັງຕີງ​ ຂອງ​ເງິນ~~​~~​ປະກັນ​ຕົນ​ ສະ​ເລ່ຍຄາດຄະເນ ຂອງ​ຜູ້​ປະກັນ​ຕົນ​ທັງໝົດໃນເດືອນ ມັງກອນ ຂອງແຕ່ລະປີ.

**ມາດຕາ 61 (ປັບປຸງ) ການຄິດໄລ່ເງິນອຸດໜູນເທື່ອດຽວ**

**ຜູ້ອອກແຮງງານ ແລະ ຜູ້ສະໝັກໃຈ ທີ່ຄົບອາຍຸກະສຽນ ແຕ່ຈ່າຍເງິນສົມທົບ ຫຼື ມີປີປະກັນຕົນບໍ່ຄົບຕາມເງື່ອນໄຂ ຫຼື ຜູ້​ມີບັັນຫາສຸຂະພາບ ທີ່​ບໍ່ສາມາດ​ສືບຕໍ່​ເຮັດ​ວຽກ​ ຈະໄດ້ຮັບການອຸດໜູນເທື່ອດຽວ​​ຊຶ່ງເທົ່າກັບໜຶ່ງເດືອນເຄິ່ງ ຂອງເງິນປະກັນຕົນ ທີ່ສະ​​ເລ່ຍ​ພາຍໃນເວລາ ຫົກສິບ​ເດືອນ ຄືນຫຼັງ ຄູນ ກັບຈຳນວນປີປະກັນຕົນຂອງ​ຜູ້ກ່ຽວ.**

ສຳລັບ ຜູ້ປະກັນຕົນທີ່ບໍ່​ຄົບເງື່ອນໄຂ ອາຍຸ​ກະສຽນ ຫຼື ປີ​ປະກັນ​ຕົນ ຊຶ່ງ​ໄດ້​ອອກ​ຈາກຫົວໜ່ວຍ​ແຮງ​ງານ ​ແຕ່​ຜູ້ກ່ຽວຍັງ​ຢູ່​ໃນ​ໄວ​ກະສຽນເຮັດ​ວຽກ ​ແລະ ສາມາດ​ສືບຕໍ່​ເຮັດ​ວຽກ ຈະບໍ່ໄດ້ຮັບເງິນອຸດໜູນເທື່ອດຽວ ​ໂດຍ​ຈະ​ໄດ້​ສະ​ສົມ​ເງິນ​ສົມທົບ​ຂອງ​ຜູ້ກ່ຽວ​ໄວ້ ​ເພື່ອ​ພິຈາລະນາ​ຮັບ​ອຸດໜູນບໍານານ ຫຼື ອຸດໜູນເທື່ອດຽວ​ເມື່ອ​ອາຍຸ​ກະສຽນຄົບ​ຕາມ​ເງື່ອນ​ໄຂເທົ່ານັ້ນ.

**ຜູ້ອອກແຮງງານຕ່າງປະເທດ ທີ່ໄດ້ກັບຄືນປະເທດ ພາຍຫຼັງສິ້ນສຸດສັນຍາແຮງງານ ຈະໄດ້ຮັບການອຸດໜູນເທື່ອດຽວຊຶ່ງເທົ່າກັບ ໜຶ່ງເດືອນເຄິ່ງ ຂອງເງິນປະກັນຕົນ ທີ່ສະ​​ເລ່ຍ​ພາຍໃນເວລາ ຫົກສິບ​ເດືອນ ຄືນຫຼັງ ຄູນ ກັບຈຳນວນປີປະກັນຕົນຂອງ​ຜູ້ກ່ຽວ.**

**ໝວດທີ 7**

**ການອຸດໜູນເສຍຊີວິດ**

**ມາດຕາ 62 (ປັບປຸງ) ເງື່ອນໄຂຮັບການອຸດໜູນເສຍຊີວິດ**

ຜູ້ທີ່ຮັບ​ການອຸດໜູນເສຍຊີວິດ ມີເງື່ອນໄຂ ດັ່ງນີ້:

1. ໄດ້ມອບເງິນສົມທົບເຂົ້ົ້າກອງທຶນປະກັນສັງຄົມແຕ່ ໜຶ່ງ​ເດືອນ ຂຶ້ນ​ໄປ ສຳລັບຜູ້ເສຍຊີວິດຍ້ອນ​ອຸປະຕິ​ເຫດ​ແຮງ​ງານ ຫຼື ພະຍາດ​ອາຊີບ;
2. ໄດ້ມອບເງິນສົມທົບເຂົ້າກອງທຶນປະກັນສັງຄົມແຕ່ ສາມເດືອນ ຂຶ້ນໄປ ສຳລັບອຸປະຕິເຫດອື່ນ ຫຼື ພະຍາດທົ່ວໄປ ​ໂດຍ​ສະ​ເລ່ຍພາຍໃນເວລາ ສິບ​ສອງເດືອນຄືນຫຼັງ ນັບແຕ່ວັນເສຍ​ຊີວິດ;
3. ລູກ ​ມີອາຍຸ​ບໍ່​ເກີນ ສິບ​ແປດ​ປີ ຂອງ​ຜູ້​ປະກັນ​ຕົນ​;
4. ມີການຢັ້ງຢືນການເສຍຊີວິດ ຢ່າງຖືກຕ້ອງ.

ຜູ້ປະກັນ​ຕົນ ທີ່ອອກວຽກ ຫຼື ຢຸດ​ມອບ​ເງິນ​ສົມທົບ ກໍ​ຍັງຈະ​ໄດ້​ຮັບ​ເງິນອຸດໜູນ​ເສຍ​ຊີວິດ, ພາຍໃນເວລາ ສາມ​ເດືອນ ຜົວ ຫຼື ເມຍ ແລະ ລູກ ຫາກ​ເສຍ​ຊີວິດ ກໍ​ຈະໄດ້​ຮັບ​​ເງິນ​ອຸດ​ໜູນ​ເສຍ​ຊີວິດ.

ຜູ້ໄດ້ຮັບເງິນອຸດໜູນສະມາຊິກຄອບຄົວ ຫາກເສຍຊີວິດ ກໍ​​​ຈະໄດ້​ຮັບ​​ເງິນ​ອຸດ​ໜູນ​ເສຍ​ຊີວິດ.

**ມາດຕາ 63 (ປັບປຸງ) ການຄິດໄລ່ເງິນອຸດໜູນເສຍຊີວິດ**

ເງິນອຸດໜູນເສຍຊີວິດໃຫ້ຄິດໄລ່ ດັ່ງນີ້:

1. ຜູ້ມີປີປະກັນຕົນ ແຕ່ໜຶ່ງ​ເດືອນ ຫາ ໜຶ່ງປີ ສຳລັບກໍລະນີເສຍຊີວິດຍ້ອນປະສົບອຸປະຕິ​ເຫດ​ແຮງ​ງານ ຫຼື ພະຍາດ​ອາຊີບ ​ແລະ ສາມ​ເດືອນ ຫາ ໜຶ່ງປີ ສຳລັບກໍລະນີເສຍຊີວິດ ຍ້ອນປະສົບອຸປະຕິ​ເຫດ​ອື່ນ ​ຫຼື ພະຍາດ​ທົ່ວ​ໄປ ໃຫ້ຄິດໄລ່ເທົ່າກັບ ສິບຫ້າ ເດືອນຂອງເງິນປະກັນຕົນ ທີ່ສະ​ເລ່ຍພາຍ​ໃນເວລາ​ຫົກ​ເດືອນຄືນ​ຫຼັງ, ເງິນອຸດໜູນບຳນານ ຫຼື ​ເງິນ​ອຸດໜູນເສຍກໍາລັງ​ແຮງ​ງານ ເດືອນສຸດທ້າຍເປັນຈຸດເລີ່ມ;
2. ຜູ້ມີປີປະກັນຕົນເກີນ ໜຶ່ງ ປີ​ ຫາ ຫົກປີ ໃຫ້ຄິດໄລ່ເພີ່ມໃຫ້ ໜຶ່ງເດືອນ ຕໍ່ປີ ທີ່ເກີນ, ສໍາລັບ ຜູ້ມີປີປະກັນຕົນ ແຕ່ ເຈັດປີ ຂຶ້ນໄປ ໃຫ້ຄິດໄລ່​ເພີ່ມ ​​ເຄິ່ງເດືອນ ຕໍ່ຈໍານວນປີທີ່ເກີນ;
3. ຜົວ ຫຼື ເມຍ ຂອງຜູ້ປະກັນຕົນ, ຜູ້ຮັບອຸດໜູນບໍານານ ແລະ ຜູ້ຮັບອຸດໜູນເສຍກໍາລັງ​ແຮງ​ງານ ຫາກເສຍຊີວິດ ໃຫ້ຄິດໄລ່ເທົ່າກັບ ຫົກເດືອນ ຂອງເງິນປະກັນຕົນ, ເງິນອຸດໜູນບໍານານ ຫຼື ເງິນອຸດໜູນເສຍກໍາລັງ​ແຮງ​ງານ, ຖ້າຜົວ ຫຼື ເມຍ ລ້ວນແຕ່ເປັນຜູ້ປະກັນຕົນ ເມື່ອຜູ້ໃດໜຶ່ງເສຍຊີວິດກໍຈະໄດ້ຮັບເງິນອຸດໜູນເສຍຊີວິດຂອງຜູ້ກ່ຽວເທົ່ານັ້ນ ໂດຍຈະບໍ່ໄດ້ຮັບເງິນອຸດໜູນເສຍຊີວິດຕາມສິດຂອງ ຜົວ ຫຼື ເມຍ ຕື່ມອີກ;
4. ລູກຂອງຜູ້ປະກັນຕົນ, ຜູ້ຮັບອຸດໜູນບໍານານ ຫຼື ຜູ້ຮັບອຸດໜູນເສຍກໍາລັງ​ແຮງ​ງານ ທີ່ມີອາຍຸບໍ່ເກີນສິບແປດປີ ຫາກເສຍຊີວິດ ໃຫ້ຄິດໄລ່ເທົ່າກັບ ສາມເດືອນ ຂອງເງິນປະກັນຕົນ, ເງິນອຸດໜູນບໍານານ ຫຼືເງິນອຸດໜູນເສຍກໍາລັງ​ແຮງ​ງານ, ໃນກໍລະນີ ລູກ ທີ່ພໍ່ ແລະ ແມ່ ລ້ວນແຕ່ເປັນຜູ້ປະກັນຕົນ ຫາກເສຍຊີວິດຈະໄດ້ຮັບເງິນອຸດໜູນເສຍຊີວິດຕາມເງິນປະກັນຕົນຂອງພໍ່ ຫຼື ແມ່ ເທົ່ານັ້ນ;
5. ຜູ້ໄດ້ຮັບເງິນອຸດໜູນສະມາຊິກຄອບຄົວທີ່ເປັນ ຜົວ ຫຼື ເມຍ, ພໍ່ ຫຼື ແມ່ ແລະ ຜູ້ຮັບອຸດໜູນດູແລ ຫາກເສຍຊີວິດ ຈະໄດ້ຮັບເງິນອຸດໜູນ​ເສຍ​ຊີວິດເທົ່າກັບ ຫົກເດືອນ ແລະ ສໍາລັບລູກ ທີ່ໄດ້ຮັບເງິນອຸດໜູນສະມາຊິກຄອບຄົວ ຈະໄດ້ເທົ່າກັບ ສາມເດືອນ ຂອງເງິນອຸດໜູນຜູ້ກ່ຽວ.

**ໝວດທີ 8**

**ການອຸດໜູນສະມາຊິກ​ຄອບຄົວ**

**ມາດຕາ 64 (ປັບປຸງ) ເງື່ອນໄຂຮັບການອຸດໜູນສະມາຊິກ​ຄອບຄົວ**

ຜົວ ຫຼື ​ເມຍ ​ແລະ ລູກອາຍຸບໍ່ເກີນ ສິບ​ແປດ​ປີ ຂອງ​ຜູ້​ປະກັນ​ຕົນ ຈະໄດ້ຮັບການອຸດໜູນສະ ມາຊິກຄອບຄົວ ກໍຕໍ່ເມື່ອຜູ້ປະກັນຕົນເສຍຊີວິດ ​ແລະ ໄດ້ມອບເງິນສົມທົບເຂົ້າກອງທຶນປະກັນສັງຄົມ ຫ້າປີ ຂຶ້ນໄປ.

ສະມາຊິກຄອບຄົວ ຕ້ອງມີເງື່ອນໄຂ ດັ່ງນີ້:

1. ຜົວ ມີອາຍຸກະສຽນ ຫົກສິບປີ, ເມຍ ຫ້າສິບຫ້າປີ ຂຶ້ນໄປ ນັບ​ແຕ່​ວັນຜູ້​ປະກັນ​ຕົນ​ເສຍ​ຊີ ວິດ ທີ່ບໍ່ມີລາຍໄດ້ປົກກະຕິ ແລະ ບໍ່ໄດ້ແຕ່ງດອງໃໝ່ ຫຼື ​ເປັນ​ຜູ້ເສຍກໍາລັງ​ແຮງ​ງານ ທີ່​ບໍ່​ໄດ້​ຮັບ​ເງິນ​ອຸດໜູນ​ໃດໜຶ່ງ ນໍາອົງການ​ປະກັນ​ສັງຄົມແຫ່ງຊາດ;
2. ລູກຄີງ, ລູກລ້ຽງ ຫຼື ລູກນ້າທີ່ມີອາຍຸ ສິບແປດປີ ລົງມາ ​ແລະ ລູກທີ່ເປັນຄົນພິການ ຫຼື ເສຍຈິດ ໃນໄລຍະ​ແຕ່​ກໍາ​ເນີ​ດ ຫຼື ​ໄລຍະ​ຫຼັງກໍາ​ເນີ​ດ ຫາ ສິບ​ແປດ​ປີ ທີ່ບໍ່ສາມາດ​ເຮັດ​ວຽກ ຫຼື ບໍ່ມີ​ລາຍ​ໄດ້ໃດໜຶ່ງ​ ຈະໄດ້ຮັບເງິນອຸດໜູນ​ເປັນ​ລາຍ​ເດືອນຕະຫຼອດຊີວິດ. ສ່ວນລູກ ​​ທີ່ມີພໍ່ ​ແລະ ​ແມ່ ທັງ​ສອງ​ເປັນ​ຜູ້​ປະກັນ​ຕົນ ໄດ້​ເສຍ​ຊີວິດ ຈະ​ໄດ້​ຮັບ​ອຸດໜູນສະມາຊິກ​ຄອບຄົວນຳ ພໍ່ ຫຼື ​ແມ່;
3. ກໍລະນີ ຜູ້ປະກັນຕົນ ເປັນລູກ​ຄົນ​ດຽວ ຫຼື ລູກ​ໂທນ ​ເປັນຜູ້ເບິ່ງແຍງລ້ຽງດູພໍ່ແມ່ ຫາກເສຍຊີວິດ, ພໍ່ ມີອາຍຸກະສຽນ ຫົກສິບປີ ແລະ ແມ່ມີອາຍຸກະສຽນ ຫ້າສິບຫ້າປີ ຂຶ້ນໄປ ຊຶ່ງບໍ່ມີລາຍໄດ້​ປົກກະຕິ ກໍຈະໄດ້ຮັບເງິນອຸດໜູນເປັນລາຍເດືອນຕະຫຼອດຊີວິດ.

**ມາດຕາ 65 (ປັບປຸງ) ການຄິດໄລ່ເງິນອຸດໜູນສະມາຊິກ​ຄອບຄົວ**

ເງິນອຸດໜູນສະມາຊິກ​ຄອບຄົວ ໃຫ້ຄິດໄລ່ເປັນລາຍເດືອນ ດັ່ງນີ້:

1. ຜົວ ຫຼື ເມຍ ຈະໄດ້ຮັບເທົ່າກັບ ສາມສິບ ສ່ວນຮ້ອຍ (30%) ຂອງເງິນປະກັນຕົນ, ເງິນອຸດໜູນບຳນານ ຫຼື ເງິນອຸດໜູນເສຍກໍາລັງ​ແຮງ​ງານ ເດືອນສຸດທ້າຍຂອງຜູ້ເສຍຊີວິດ;
2. ລູກ ຈະໄດ້ຮັບຜູ້ລະ ຊາວ ສ່ວນຮ້ອຍ (20%) ຂອງເງິນປະກັນຕົນ, ເງິນອຸດໜູນບຳນານ ຫຼື ເງິນອຸດໜູນເສຍກໍາລັງ​ແຮງ​ງານ ເດືອນສຸດທ້າຍຂອງຜູ້ເສຍຊີວິດ, ຖ້າຫາກມີລູກບໍ່ທັນພົ້ນກະສຽນຫຼາຍຄົນນັ້ນເງິນອຸດໜູນລູກ ລວມທັງໝົດບໍ່ໃຫ້ເກີນ ຫົກສິບ ສ່ວນຮ້ອຍ (60%);
3. ພໍ່ ຫຼື ແມ່ ຈະໄດ້ຮັບເທົ່າກັບ ສາມສິບ ສ່ວນຮ້ອຍ (30%) ຂອງເງິນປະກັນຕົນ, ເງິນອຸດໜູນບຳນານ ຫຼື ເງິນອຸດໜູນເສຍກໍາລັງ​ແຮງ​ງານ ເດືອນສຸດທ້າຍຂອງຜູ້ເສຍຊີວິດ. ຖ້າຫາກ ພໍ່ ແລະ ແມ່ ລ້ວນແຕ່ໄດ້ຮັບເງິນອຸດໜູນນັ້ນລວມທັງໝົດບໍ່ໃຫ້ເກີນ ຫ້າສິບ ສ່ວນຮ້ອຍ (50%).

ເງິນອຸດໜູນສະມາຊິກຄອບຄົວຂອງ ຜົວ ຫຼື ເມຍ ແລະ ລູກ ໄດ້ຮັບທັງໝົດສູງສຸດບໍ່ໃຫ້ເກີນ ແປດສິບ ສ່ວນຮ້ອຍ (80%) ຂອງເງິນປະກັນຕົນ, ເງິນອຸດໜູນບຳນານ ຫຼື ເງິນອຸດໜູນເສຍກໍາລັງແຮງງານເດືອນສຸດທ້າຍຂອງຜູ້ເສຍຊີວິດ.

**ໝວດທີ 9**

**ການອຸດໜູນວ່າງງານ**

**ມາດຕາ 66 (ປັບປຸງ) ເງື່ອນໄຂຮັບການອຸດໜູນວ່າງງານ**

ຜູ້ຮັບການອຸດໜູນວ່າງງານ ມີເງື່ອນໄຂຄົບຖ້ວນ ດັ່ງນີ້:

1. ໃນໄລຍະ ຊາວ​ສີ່ ​ເດືອນຄືນ​ຫຼັງ ກ່ອນ​ອອກ​ຈາກ​ວຽກ ຜູ້ກ່ຽວຕ້ອງໄດ້ມອບເງິນສົມທົບສຳລັບການອຸດໜູນວ່າງງານເຂົ້າກອງທຶນປະກັນສັງຄົມ ຢ່າງໜ້ອຍ ສິບສອງເດືອນ ຂຶ້ນໄປ;
2. ວ່າງງານຍ້ອນການລົ້ມລະລາຍ, ຢຸດ​ເຊົາ​ກິດຈະການ ຫຼື ສິ້ນສຸດໂຄງການຊ່ວຍເຫຼືອເພື່ອການພັດທະນາ;
3. ວ່າງ​ງານ ຍ້ອນ​ການ​ຢຸດກິດຈະການ​ຊົ່ວຄາວ ຈາກ​ຜົນ​ກະທົບ​ຂອງ​ໄພພິບັດ;
4. ວ່າງງານ ຍ້ອນຄວາມຕ້ອງການຫຼຸດຈຳນວນແຮງງານ ຫຼື ການລະດົມໃຫ້ອອກຈາກວຽກ;
5. ມີເອກະສານຢັ້ງຢືນ ການອອກວຽກຈາກຫົວໜ່ວຍແຮງງານ ທີ່ກ່ຽວຂ້ອງຢ່າງຖືກຕ້ອງ;
6. ວ່າງງານ ແຕ່ ສາມສິບວັນ ຂຶ້ນໄປ ໂດຍມີການຢັ້ງຢືນ ຈາກ​ພາກສ່ວນ​ທີ່​ກ່ຽວຂ້ອງ;
7. ມີສຸຂະພາບແຂງແຮງ ແລະ ສາມາດກັບເຂົ້າສູ່ຕະຫຼາດແຮງງານ.

ສໍາລັບ ຜູ້ທີ່ເຄີຍໄດ້ຮັບການອຸດໜູນວ່າງງານແລ້ວ ເມື່ອຜູ້ກ່ຽວໄດ້ກັບເຂົ້າສູ່ວຽກເທື່ອໃໝ່ ຕ້ອງໄດ້ມອບເງິນສົມທົບຕື່ມອີກ ສິບສອງ ເດືອນຂຶ້ນໄປ ຈຶ່ງຈະສາມາດຮັບອຸດໜູນວ່າງງານຄັ້ງໃໝ່.

**ມາດຕາ 67 ການຄິດໄລ່ເງິນອຸດໜູນວ່າງງານ**

ເງິນອຸດໜູນວ່າງງານ ໃຫ້ຄິດໄລ່ ດັ່ງນີ້:

1. ​ ຫົກສິບ ສ່ວນຮ້ອຍ (60%) ຄູນ​ ເງິນປະກັນຕົນສະ​ເລ່ຍພາຍ​ໃນເວລາ ຫົກເດືອນຄືນ​ຫຼັງກ່ອນການວ່າງງານ;​
2. ​ໄລຍະ​ຮັບ​ເງິນອຸດໜູນວ່າງງານ:
   1. ສາມ​ເດືອນ, ຖ້າໄດ້ມອບເງິນສົມທົບແຕ່ ສິບສອງເດືອນ ຫາ ສາມສິບຫົກເດືອ​ນ;
   2. ຫົກ​ເດືອນ, ຖ້າໄດ້ມອບເງິນສົມທົບແຕ່ ສາມສິບເຈັດເດືອນ ຫາ ເຈັດສິບສອງເດືອນ;
   3. ເກົ້າ​ເດືອນ, ຖ້າໄດ້ມອບເງິນສົມທົບແຕ່ ເຈັດສິບສາມເດືອນ ຫາ ໜຶ່ງຮ້ອຍສີ່ສິບສີ່ເດືອນ;
   4. ສິບ​ສອງ​ເດືອນ, ຖ້າໄດ້ມອບເງິນສົມທົບແຕ່ ໜຶ່ງຮ້ອຍສີ່ສິບຫ້າເດືອນ ຂຶ້ນໄປ.

**ມາດຕາ 68 ການແນະນໍາການຝຶກອົບຮົມວິຊາຊີບ**

ຜູ້ກໍາລັງຮັບການອຸດໜູນວ່າງງານ ຖ້າຫາກມີຄວາມຈຳເປັນ ອົງການປະກັນສັງຄົມແຫ່ງຊາດ ຈະແນະນຳການຝຶກອົບຮົມວິຊາຊີບໃຫ້ຜູ້ກ່ຽວ ຕາມແຕ່ລະກໍລະນີ ໂດຍປະສານສົມທົບກັບສະຖານທີ່ຝຶກອົບຮົມທີ່ກ່ຽວຂ້ອງ.

**ມາດຕາ 69 (ປັບປຸງ) ການແນະນໍາອາຊີບ**

ຜູ້ກຳລັງຮັບການອຸດໜູນວ່າງງານ ຈະໄດ້ຮັບການແນະນໍາອາຊີບ ແລະ ການສະໜອງຂໍ້ມູນ ຂ່າວສານ ຈາກສູນ​ບໍລິການ​ຈັດ​ຫາ​ງານ ຫຼື ພະ​ແນ​ກ​ແຮງ​ງານ ​ແລະ ສະຫວັດດີ​ການ​ສັງຄົມ ​ແຂວງ, ນະຄອນ​ຫຼວງ.

**ມາດຕາ 70 ການສິ້ນສຸດການຮັບອຸດໜູນວ່າງງານ**

ການສິ້ນສຸດການຮັບອຸດໜູນວ່າງງານ ມີ ກໍລະນີ ດັ່ງນີ້:

1. ໝົດກຳນົດການຮັບອຸດໜູນວ່າງງານ;

2. ປະຕິເສດການຮັບວຽກໃໝ່ ໂດຍບໍ່ມີເຫດຜົນ;

3. ມີວຽກເຮັດງານທຳໃໝ່;

4. ໄດ້ເສຍຊີວິດ.

**ພາກທີ V**

**ກອງທຶນປະກັນສັງຄົມ**

**ໝວດທີ 1**

**ກອງທຶນປະກັນສັງຄົມ**

**ມາດຕາ 71 (ປັບປຸງ) ກອງທຶນປະກັນສັງຄົມ**

ກອງທຶນປະກັນສັງຄົມ ແມ່ນ ກອງທຶນສະສົມເງິນສົມທົບຂອງລັດຖະບານ, ພະນັກງານ-ລັດ ຖະກອນ, ທະຫານ, ຕໍາຫຼວດ, ຜູ້ໃຊ້ແຮງງານ, ຜູ້ອອກແຮງງານໃນຫົວໜ່ວຍແຮງງານ, ຜູ້ສະໝັກໃຈ, ຜົນໄດ້ຮັບຈາກການນຳເງິນສະສົມໄປລົງທຶນ ແລະ ແຫຼ່ງອື່ນ ທີ່​ຖືກຕ້ອງ​ຕາມ​ກົດໝາຍ.

**ມາດຕາ 72 (ປັບປຸງ) ອົງ​ປະກອບກອງທຶນ**ປະກັນສັງຄົມ

ກອງທຶນປະກັນສັງຄົມ ປະກອບ​ດ້ວຍ:

* + - 1. ກອງທຶນອຸດໜູນ​ປະກັນສຸຂະພາບ;
      2. ກອງທຶນອຸດໜູນອຸປະຕິເຫດແຮງງານ ຫຼື ພະຍາດອາຊີບ;
      3. ກອງທຶນອຸດໜູນໄລຍະສັ້ນ ສຳລັບການອຸດໜູນປ່ວຍການ, ອອກລູກ ແລະ ການອຸດໜູນເສຍຊີວິດ;
      4. ກອງທຶນອຸດໜູນໄລຍະຍາວ ສຳລັບການອຸດໜູນບຳນານ, ​ເສຍກໍາລັງ​ແຮງ​ງານ ແລະ ການອຸດໜູນ​ສະມາຊິກຄອບຄົວ;
      5. ກອງທຶນອຸດໜູນວ່າງງານ.

ແຕ່ລະກອງທຶນອຸດໜູນ ​ໄດ້​ຮັບ​ການແບ່ງອັດຕາສ່ວນເງິນຈາກກອງທຶນປະກັນສັງຄົມ ເພື່ອນໍາໃຊ້ເຂົ້າໃນການໃຊ້ຈ່າຍ, ການສະສົມ ແລະ ການຊ່ວຍໜູນຊຶ່ງກັນ ແລະ ກັນ ຕາມທີ່ໄດ້ກໍານົດໄວ້ໃນລະບຽບການ.

**ໝວດທີ 2**

**ລາຍຮັບຂອງກອງທຶນປະກັນສັງຄົມ**

**ມາດຕາ 73 (ປັບປຸງ) ​ລາຍ​ຮັບຂອງ​ກອງ​ທຶນ​ປະກັນ​ສັງຄົມ**

ລາຍ​ຮັບຂອງກອງທຶນປະກັນສັງຄົມ ມີ​ ດັ່ງນີ້:

1. ​ເງິນສົມທົບຂອງລັດຖະບານ, ຜູ້ໃຊ້ແຮງງານ ຫຼື ຫົວໜ່ວຍແຮງງານ;
2. ເງິນສົມທົບ ຂອງພະນັກງານ-ລັດຖະກອນ, ທະຫານ, ຕໍາຫຼວດ, ຜູ້ອອກແຮງງານໃນຫົວໜ່ວຍແຮງງານ ແລະ ຜູ້ສະໝັກໃຈ;
3. ດອກເບ້ຍ ຫຼື ຜົນປະໂຫຍດທີ່ເກີດຈາກການລົງທຶນ;
4. ລາຍຮັບອື່ນ ທີ່ຖືກຕ້ອງຕາມກົດໝາຍ.

ນອກຈາກນີ້ ກໍຍັງມີເງິນຊ່ວຍໜູນຈາກງົບປະມານຂອງລັດ ຕໍ່ຜູ້ຮັບອຸດໜູນເສຍອົງຄະຍ້ອນການສູ້ຮົບ ແລະ ຮັບໃຊ້ການສູ້ຮົບ, ຕໍ່ຜູ້ຮັບອຸດໜູນບໍານານຄືນ ແລະ ລູກຜູ້ຮັບອຸດໜູນບໍານານ.

**ມາດຕາ 74 (ປັບປຸງ) ອັດຕາເງິນສົມທົບ**

ອັດຕາເງິນສົມທົບ ມີ ດັ່ງນີ້:

1. ອັດຕາ​ເງິນສົມທົບຂອງພາກລັດ:
   1. ລັດຖະບານ ປະກອບເງິນສົມທົບ ເທົ່າກັບ ແປດຈຸດຫ້າ ສ່ວນຮ້ອຍ (8,5%) ຂອງຄັງເງິນເດືອນ;
   2. ພະນັກງານ-ລັດຖະກອນ, ທະຫານ ແລະ ຕຳຫຼວດ ປະກອບເງິນສົມທົບເປັນລາຍເດືອນ ເທົ່າກັບ ແປດ ສ່ວນຮ້ອຍ (8%) ຂອງເງິນປະກັນຕົນ ຊຶ່ງມີເງິນເດືອນພື້ນຖານຕາມຊັ້ນ, ຂັ້ນເງິນ ເດືອນ, ເງິນອຸດໜູນປີການ, ເງິນອຸດໜູນຕຳແໜ່ງ ແລະ ເງິນອຸດໜູນວິຊາການອື່ນ ທີ່ມີລັກສະນະຖາວອນ ເຊັ່ນ ເງິນອຸດໜູນອາຊີບຄູ, ເງິນອຸດໜູນຜູ້ປະກອບວິຊາຊີບປິ່ນປົວ, ສຳລັບກຳລັງປະກອບອາວຸດ ມີເງິນໜ້າທີ່ ແລະ ເງິນສົ່ງເສີມກອງທັບ;
   3. ພະນັກງານ-ລັດຖະກອນ, ທະຫານ ແລະ ຕໍາຫຼວດ ທີ່ໄດ້ຮັບການແຕ່ງຕັ້ງໄປປະຈຳການທາງລັດຖະການຢູ່ຕ່າງປະເທດ ຫຼື ໄປສຶກສາຮໍ່າຮຽນໄລຍະຍາວຢູ່ພາຍໃນ ແລະ ຕ່າງປະເທດ ເງິນສົມທົບແມ່ນໃຫ້ຄິດໄລ່ຈາກເງິນເດືອນ ເດືອນສຸດທ້າຍກ່ອນໄປປະຈຳການ ຫຼື ໄປສຶກສາຮໍ່າຮຽນດັ່ງກ່າວ.
2. ອັດຕາ​ເງິນສົມທົບຂອງພາກວິສາຫະກິດ ແລະ ຜູ້ສະໝັກໃຈ:
   1. ຜູ້ໃຊ້ແຮງງານ ຫຼື ຫົວໜ່ວຍແຮງງານ ປະກອບເງິນສົມທົບເປັນ​ລາຍ​ເດືອນ ເທົ່າກັບ ຫົກ ສ່ວນຮ້ອຍ (6%) ຂອງເງິນປະກັນ​ຕົນ​ຜູ້ອອກແຮງງານແຕ່ລະຄົນ ຊຶ່ງ​ລວມມີ​ເງິນ​ເດືອນ​ພື້ນຖານ, ເງິນ ຕາມຜະລິດຕະພັນ, ເງິນລ່ວງເວລາ ແລະ ເງິນອື່ນທີ່ແຈ້ງເສຍອາກອນລາຍໄດ້ ໂດຍຖືເອົາຄ່າແຮງງານຂັ້ນຕໍ່າສຸດຫາເພດານເງິນເດືອນປະກັນຕົນສູງສຸດເປັນຕົວຕັ້ງໃນການຄິດໄລ່;
   2. ຜູ້ອອກແຮງງານໃນຫົວໜ່ວຍແຮງງານ ປະກອບເງິນສົມທົບເປັນ​ລາຍເດືອນ ເທົ່າກັບ ຫ້າຈຸດຫ້າ ສ່ວນຮ້ອຍ (5,5%) ຂອງເງິນປະກັນ​ຕົນ ຊຶ່ງ​ລວມມີ​ເງິນ​ເດືອນ​ພື້ນຖານ, ເງິນຕາມຜະລິດຕະພັນ, ເງິນລ່ວງເວລາ ແລະ ເງິນອື່ນທີ່ແຈ້ງເສຍອາກອນລາຍໄດ້ ໂດຍຖືເອົາຄ່າແຮງງານຂັ້ນຕໍ່າສຸດ ຫາ ເພດານເງິນປະ ກັນຕົນສູງສຸດເປັນຕົວຕັ້ງໃນການຄິດໄລ່. ໃນກໍລະນີຜູ້ອອກແຮງງານ ຫາກໄດ້ຮັບຄ່າແຮງງານເປັນລາຍວັນ ຫຼື ສັບປະດາ​ ໃຫ້ຄິດໄລ່ລາຍຮັບຂອງຜູ້ກ່ຽວ​ເປັນ​ລາຍ​​ເດືອນ ​ໂດຍໃຫ້ນັບເອົາຈໍານວນເງິນທັງໝົດທີ່​ຜູ້ກ່ຽວ​ໄດ້​ຮັບ;
   3. ຜູ້ສະໝັກໃຈ ປະກອບເງິນສົມທົບ ເປັນລາຍເດືອນ ເທົ່າກັບ ເກົ້າ ສ່ວນຮ້ອຍ (9%)​ ໂດຍ​​ເລືອກເອົາ​ເງິນປະກັນຕົນຂອງຕົນເອງ ຕາມການກໍານົດລະຫວ່າງຄ່າ​ແຮງ​ງານຂັ້ນ​ຕໍ່າສຸດ​ ຂອງຜູ້ອອກແຮງງານ ​ຫາ ເພດານ​ເງິນ​ເດືອນ​ປະກັນ​ຕົນ​ສູງ​ສຸດ​ເປັນ​ຕົວ​ຕັ້ງ​ໃນ​ການ​ຄິດ​ໄລ່.

ຜູ້ຮັບບຳນານ, ຜູ້ເສຍກຳລັງແຮງງານ, ຜູ້ຮັບອຸດໜູນສະມາຊິກຄອບຄົວ ແລະ ຜູ້ຮັບອຸດໜູນຜູ້ດູແລ ປະກອບເງິນສົມທົບ ​ເຄິ່ງໜຶ່ງ ຂອງ​ອັດຕາ​ສ່ວນເງິນກອງ​ທຶນອຸດໜູນປິ່ນປົວສຸຂະພາບ, ຍົກ​ເວັ້ນຜູ້ດູແລທີ່​ເປັນ​ສະມາຊິກ​ຄອບຄົວ​ຂອງ​ຜູ້​ປະກັນ​ຕົນ.

**ມາດຕາ 75 (​​ໃໝ່) ການ​ມອບ​ເງິນ​ສົມທົບ​**

ການມອບເງິນສົມທົບໃຫ້ປະຕິບັດ ດັ່ງນີ້:

1. ການມອບເງິນ​ສົມທົບ​ຂອງພາກລັດ:
   1. ກະຊວງການເງິນໃນນາມລັດຖະບານ ມອບເງິນສົມທົບ ເປັນແຕ່ລະງວດ ເທົ່າກັບ ແປດຈຸດຫ້າ ສ່ວນຮ້ອຍ (8,5%) ເຂົ້າບັນຊີເງິນຝາກຂອງອົງການປະກັນສັງຄົມ​ແຫ່ງ​ຊາດ ຢູ່ຄັງເງິນແຫ່ງຊາດ;
   2. ການຈັດຕັ້ງທີ່​ກ່ຽວຂ້ອງ ມອບເງິນສົມທົບຂອງພະນັກງານ-ລັດຖະກອນ ເປັນລາຍເດືອນ ເທົ່າກັບ ແປດ ສ່ວນຮ້ອຍ (8%) ​ເຂົ້າ​ບັນຊີ​ເງິນ​ຝາກ​ຂອງອົງການປະກັນສັງຄົມແຫ່ງຊາດ ຢູ່ຄັງເງິນແຫ່ງຊາດ ຫຼື ຄັງ​ເງິນແຫ່ງຊາດ​ປະຈຳ ​ແຂວງ, ນະຄອນຫຼວງ, ສ່ວນເງິນສົມທົບ ແປດ ສ່ວນຮ້ອຍ (8%) ຂອງ​ທະ ຫານ​ ແລະ ຕໍາຫຼວດ ໃຫ້​​ມອບ​ເຂົ້າບັນຊີປະກັນສັງຄົມຂອງສອງກຳລັງດັ່ງກ່າວ;

2. ການມອບເງິນສົມທົບຂອງວິສາຫະກິດ ແລະ ຜູ້ສະໝັກໃຈ:

* 1. ຜູ້ໃຊ້ແຮງງານຂຶ້ນບັນຊີເງິນເດືອນຂອງຜູ້ອອກແຮງງານ ແລະ ຄິດ​ໄລ່ເງິນສົມທົບ ຫົກສ່ວນຮ້ອຍ (6%) ຂອງຫົວໜ່ວຍແຮງງານ ແລະ ຫ້າຈຸດຫ້າ ສ່ວນຮ້ອຍ (5,5%) ຂອງ​ຜູ້​ອອກ​ແຮງ​ງານ​ເປັນ​ລາຍ​ເດືອນ ​​ແລ້ວມອບເຂົ້າບັນຊີເງິນຝາກຂອງອົງການປະກັນສັງຄົມ​ແຫ່ງ​ຊາດຢູ່ທະນາຄານ ​​​ແລະ ແຈ້ງລາຍລະ ອຽດບັນຊີເງິນສົມທົບຕໍ່ອົງການປະກັນສັງຄົມແຫ່ງຊາດ;
  2. ຜູ້ສະໝັກໃຈມອບເງິນສົມທົບ ເກົ້າ ສ່ວນຮ້ອຍ (9%) ຂອງເງິນປະກັນຕົນເປັນລາຍເດືອນ ຫຼື ລ່ວງໜ້າ ​ແຕ່ບໍ່ເກີນອາຍຸຂອງສັນຍາ ເຂົ້າບັນຊີເງິນຝາກຢູ່​ທະນາຄານ ຫຼື ຈ່າຍ​ເປັນ​ເງິນສົດ​ຢູ່ອົງການປະກັນສັງຄົມ​ແຫ່ງ​ຊາດ;
  3. ຫົວໜ່ວຍແຮງງານ​ ຫຼື ຜູ້​ສະໝັກ​ໃຈ ສາມາດມອບເງິນສົມທົບເປັນເງິນສົດ ຊຶ່ງ​ມີ​ຈຳ ນວນ ບໍ່ເກີນຫ້າລ້ານກີບ ຢູ່ອົງການປະກັນສັງຄົມ​ແຫ່ງ​ຊາດ ໂດຍມີການຈົດຮັບ-ຈົດຈ່າຍ ຕາມລະບຽບການ.

ສໍາລັບຫົວໜ່ວຍແຮງງານ ສາມາດຢຸດມອບເງິນສົມທົບໄດ້​ ໃນ​ກໍລະນີຢຸດກິດຈະການ, ລົ້ມລະ ລາຍ ຫຼື ໄດ້ຮັບຜົນກະທົບຈາກໄພພິບັດ ໂດຍມີການຢັ້ງຢືນຢ່າງຖືກຕ້ອງ.

ເງິນສົມທົບເພື່ອປິ່ນປົວສຸຂະພາບ ຂອງຜູ້ຮັບອຸດໜູນບຳນານ, ຜູ້ຮັບອຸດໜູນເສຍກຳລັງແຮງງານ, ຜູ້ຮັບອຸດໜູນຜູ້ດູແລ ແລະ ຜູ້ຮັບອຸດໜູນສະມາຊິກຄອບຄົວ ​ໃຫ້​ຫັກ​​ໂດຍ​ກົງຈາກ​ເງິນ​ອຸດໜູນທີ່​ກ່ຽວ ຂ້ອງ ຜ່ານ​ລະບົບ​ບັນຊີ​ຂອງອົງ​ການ​ປະກັນ​ສັງຄົມ​ແຫ່ງ​ຊາດ ຢູ່​ຄັງ​ເງິນ​ແຫ່ງ​ຊາດ ຫຼື ທະນາຄານ.

**ມາດຕາ 76 (​​ໃໝ່) ການ​ມອບ​ເງິນ​ຊ່ວຍໜູນຈາກ​ລັດຖະບານ ສຳລັບ​ກຸ່ມ​ເປົ້າໝາຍ​ເສຍ​ອົງຄະ​ ຍ້ອນ​ການສູ້​ຮົບ**

**​ແລະ ຮັບ​​ໃຊ້​ການ​ສູ້​ຮົບ, ຜູ້ຮັບອຸດໜູນບໍານານ​ຄືນ ​ແລະ ລູກ​ຜູ້ຮັບ​ອຸດໜູນບຳນານ**

ອົງການປະກັນສັງຄົມ​ແຫ່ງ​ຊາດ ສັງລວມແຜນງົບປະມານລາຍຮັບເງິນຊ່ວຍໜູນ ສໍາລັບຜູ້ຮັບອຸດໜູນເສຍອົງຄະຍ້ອນການສູ້ຮົບ ແລະ ຮັບໃຊ້ການສູ້ຮົບ, ຜູ້ຮັບອຸດໜູນບໍານານຄືນ ແລະ ລູກຜູ້ຮັບອຸດໜູນບໍານານ *​*ໃຫ້ກະຊວງ​ແຮງ​ງານ ​ແລະ ສະຫວັດ​ດີກາ​ນສັງຄົມ ເພື່ອສະເໜີກະຊວງການເງິນ ພິຈາລະນາ ແລ້ວໂອນເຂົ້າບັນຊີເງິນຝາກຂອງອົງການປະກັນສັງຄົມ​ແຫ່ງ​ຊາດ ຢູ່ຄັງເງິນແຫ່ງຊາດ.

**ມາດຕາ 77 (​​ໃໝ່) ການດັດ​ແກ້ອັດຕາ​ເງິນສົມທົບ ​ແລະ​ ​ການກໍານົດເພດານ​ເງິນ​ເດືອນ​ປະກັນ​ຕົນສູງສຸດ**

ການດັດແກ້ອັດຕາເງິນສົມທົບ ແມ່ນ ການທົບທວນຄືນ ອັດຕາເງິນສົມທົບ ຕາມການຄຳນວນທາງດ້ານຄະນິດສາດປະກັນໄພ ໃນທຸກ ຫ້າປີ ເພື່ອໃຫ້ສອດຄ່ອງກັບການເໜັງຕີງທາງດ້ານເສດຖະກິດ-ສັງຄົມ ຂອງປະເທດ.

ການກໍານົດເພດານເງິນເດືອນປະກັນຕົນສູງສຸດ ​ໃຫ້​ປະຕິບັດບົນພື້ນຖານ ການເໜັງຕີງທາງດ້ານເສດຖະກິດ ແລະ ຄວາມຈຳເປັນຕາມການຄຳນວນທາງດ້ານຄະນິດສາດປະກັນໄພ.

ສຳລັບ ການກຳນົດພື້ນຖານເງິນປະກັນຕົນຕໍ່າສຸດ ໃຫ້ອີງໃສ່ຄ່າ​ແຮ​ງງານຂັ້ນຕໍ່າສຸດ ທີ່ລັດປະກາດໃຊ້ໃນແຕ່ລະໄລຍະ.

**ໝວດທີ 3**

**ການ​ນໍາ​ໃຊ້​ກອງທຶນປະກັນສັງຄົມ​**

**ມາດຕາ 78 (ປັບປຸງ) ການ​ນໍາ​ໃຊ້ກອງທຶນ​ປະກັນ​ສັງຄົມ**

ກອງທຶນປະກັນສັງຄົມນໍາ​ໃຊ້​ ດັ່ງນີ້:

1. ການອຸດໜູນປະກັນສັງຄົມ;
2. ການບໍລິຫານ​ປົກກະຕິ;
3. ໂຄງການ​ລົງທຶນ ໃສ່ໂຄງລ່າງພື້ນຖານ ແລະ ການພັດທະນາວຽກງານປະກັນສັງຄົມ.

ການນຳໃຊ້ເງິນກອງທຶນປະກັນສັງຄົມ ສຳລັບການອຸດໜູນປະກັນສັງຄົມຂອງພາກໃດ ໃຫ້ນຳໃຊ້ລາຍຮັບຂອງພາກນັ້ນ. ສຳລັບ ລາຍຈ່າຍບໍລິຫານປົກກະຕິ, ໂຄງການລົງທຶນໃສ່ໂຄງລ່າງພື້ນຖານ ແລະ ການພັດທະນາວຽກງານປະກັນສັງຄົມ ໃຫ້ນຳໃຊ້ເງິນລາຍໄດ້ຈາກການລົງທຶນຂອງກອງທຶນ ໂດຍໃຫ້ສອດ ຄ່ອງກັບກົດໝາຍທີ່ກ່ຽວຂ້ອງ. ໃນກໍລະນີລາຍໄດ້ຈາກກອງທຶນບໍ່ພຽງພໍ ໃຫ້ຂຶ້ນແຜນນຳໃຊ້ງົບປະມານຂອງລັດປະຈໍາປີ.

ສຳລັບ ແຜນງົບປະມານລາຍຮັບ-ລາຍຈ່າຍ ປະຈໍາປີ ທັງໝົດຂອງກອງທຶນປະກັນສັງຄົມ ສະພາບໍລິຫານ ເປັນຜູ້ຄົ້ນຄວ້າ ແລະ ນໍາສະເໜີຕໍ່ລັດຖະບານ ເພື່ອພິຈາລະນາ ຕົກລົງ.

ການສະຫຼຸບ ລາຍງານ ລາຍຮັບ-ລາຍຈ່າຍ ຂອງກອງທຶນ ໃນແຕ່ລະປີ ຕ້ອງໄດ້ຮັບການກວດສອບ ແລະ ຢັ້ງຢືນຈາກອົງການກວດສອບແຫ່ງລັດ, ພ້ອມທັງ ເຜີຍແຜ່ຕໍ່ສັງຄົມ.

ສໍາລັບການນໍາໃຊ້ລາຍໄດ້ຈາກການລົງທຶນຂອງກອງທຶນປະກັນສັງຄົມ ໄດ້ກໍານົດໄວ້ໃນລະ ບຽບການຕ່າງຫາກ.

**ມາດຕາ 79 (​​ໃໝ່) ການເບີກຈ່າຍງົບປະມານ**

ການເບີກຈ່າຍງົບປະມານໃຫ້ປະຕິບັດ ດັ່ງນີ້:

1. ການເບີກຈ່າຍງົບປະມານ ຕ້ອງບົນພື້ນຖານແຜນລາຍຈ່າຍງົບປະມານ ທີ່ໄດ້ຜ່ານ​ການ​ພິຈາ ລະນາ​ຈາກ ສະພາ​ບໍລິຫານ ​ແລະ ຮັບຮອງຈາກ​ລັດຖະມົນຕີ​ກະຊວງແຮງ​ງານ ​ແລະ ສະຫວັດດີ​ການ​ສັງຄົມ;
2. ການ​ເບີກ​ຈ່າຍງົບປະມານ ຂອງກອງທຶນປະກັນສັງຄົມພາກ​ລັດ ໃຫ້ລັດຖະມົນຕີກະຊວງແຮງງານ ແລະ ສະຫວັດດີການສັງຄົມ ໃນນາມຜູ້ສັ່ງການເປັນຜູ້ອະນຸມັດ​ຈາກບັນຊີ​ຮັບເຂົ້າບັນຊີ​​ຈ່າຍຂອງອົງ ການປະກັນ​ສັງຄົມ​ແຫ່ງ​ຊາດ​​ ຢູ່​ຄັງ​ເງິນ​ແຫ່ງ​ຊາດ ແລະ ໃຫ້ຜູ້ອຳນວຍການ​ໃນ​ນາມຜູ້ຖືກມອບສິດ ເປັນຜູ້ສັ່ງຈ່າຍຈາກ​ບັນຊີຈ່າຍ ສໍາລັບການອຸດໜູນປະກັນສັງຄົມປະເພດຕ່າງໆ, ການບໍລິຫານປົກກະຕິ ແລະ ໂຄງການລົງທຶນ;
3. ການ​ເບີກ​ຈ່າຍງົບປະມານຂອງກອງທຶນປະກັນສັງຄົມ ພາກ​ວິສາຫະກິດ ແລະ ຜູ້ສະໝັກໃຈ ໃຫ້ຜູ້ອຳນວຍການ​ໃນ​ນາມຜູ້ຖືກມອບສິດເປັນຜູ້ສັ່ງຈ່າຍຈາກ​ບັນຊີເງິນຝາກທະນາຄານ ສໍາລັບການອຸດໜູນປະກັນສັງຄົມການບໍລິຫານປົກກະຕິ ແລະ ໂຄງການລົງທຶນ ຕາມແຜນການທີ່ສະພາບໍລິຫານຮັບຮອງ;
4. ການຄິດໄລ່ການເບີກຈ່າຍຕ່າງໆ ໃຫ້ປະຕິບັດຕາມກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 80 (​ໃໝ່) ການບັນຊີ ແລະ ປີງົບປະມານ**

ອົງການ​ປະກັນ​ສັງຄົມ​ແຫ່ງຊາດ ຕ້ອງ​ມີລະບົບບັນຊີ ແລະ ສາລະບານງົບປະມານສະເພາະ ໂດຍຜ່ານການຮັບຮອງຈາກ ກະຊວງການເງິນ ເພື່ອຄຸ້ມຄອງລາຍຮັບ-ລາຍຈ່າຍ.

ລາຍຮັບ-ລາຍຈ່າຍ ງົບປະມານ​ທັງໝົດ ຂອງອົງການປະກັນສັງຄົມແຫ່ງຊາດ​ ຕ້ອງລວມສູນ ເປັນເອກະພາບ ໂດຍໃຫ້ເປີດບັນຊີຮັບ ແລະ ບັນຊີຈ່າຍ ຢູ່ຄັງເງິນແຫ່ງຊາດ, ຄັງເງິນແຫ່ງຊາດປະຈໍາ ແຂວງ, ນະຄອນຫຼວງ ຫຼື ທະນາຄານ ທີ່ຕັ້ງຢູ່ ສປປ ລາວ.

ປີ​ງົບປະມານ ​​ແລະ ການ​ສະຫຼຸບ ​ລາຍ​ງານ ຂອງອົງການ​ປະກັນສັງຄົມແຫ່ງຊາດ​ ໃຫ້​ປະຕິບັດ​ຕາມ​ກົດໝາຍວ່າ​ດ້ວຍງົບປະມານ​ແຫ່ງ​ລັດ.

**ໝວດທີ 4**

**ການສະສົມທຶນ ແລະ ການລົງທຶນ**

**ມາດຕາ 81 (ປັບປຸງ) ການສະສົມທຶນ**

ການສະສົມທຶນ ​ແມ່ນ ການ​ເກັບ​ທ້ອນ​​ເງິນ​ທີ່​ເຫຼືອ​ຈາກ​ການ​ນໍາ​ໃຊ້​ລາຍ​ຮັບຕ່າງໆ ຂອງອົງການ​ປະ ກັນສັງຄົມແຫ່ງຊາດ​ ​ໄວ້ຢູ່​ຄັງ​ເງິນ​ແຫ່ງ​ຊາດ ຫຼື ທະນາຄານ ເພື່ອຮອງຮັບການຈ່າຍເງິນອຸດໜູນປະກັນສັງຄົມໃນໄລ ຍະຍາວ.

**ມາດຕາ 82 (​​ໃໝ່) ການລົງທຶນ**

ອົງການປະກັນສັງຄົມແຫ່ງຊາດ​ ສາມາດນໍາໃຊ້ເງິນສະສົມ ຂອງກອງທຶນປະກັນສັງຄົມ ເຂົ້າໃນການລົງທຶນດ້ວຍຮູບການທີ່ເໝາະສົມ ຕາມທີ່ໄດ້ກໍານົດໄວ້ໃນມາດຕາ 73 ຂອງກົດໝາຍສະບັບນີ້ ເພື່ອໃຫ້ກອງທຶນເຕີບໃຫຍ່ຂະຫຍາຍຕົວ, ມີຄວາມເຂັ້ມແຂງ ແລະ ຍືນຍົງ. ການລົງທຶນຕ້ອງຮັບປະກັນຄວາມໝັ້ນຄົງ​ ແລະ ບໍ່ໃຫ້ມີຄວາມສ່ຽງ ກ່ຽວກັບຕົ້ນທຶນ ແລະ ຜົນຮັບຈາກການລົງທຶນ ​ໂດຍ​ມີ​ການ​ຮັບຮອງ​ຂອງສະພາ​ບໍລິຫານ.

ການນໍາໃຊ້ເງິນສະສົມຂອງກອງທຶນປະກັນສັງຄົມ ເຂົ້າໃນການລົງທຶນ ໄດ້ກໍານົດໄວ້ໃນລະບຽບການຕ່າຫາກ.

**ພາກ​ທີ VI**

**ສະພາບໍລິຫານ ແລະ ອົງການປະກັນສັງຄົມແຫ່ງຊາດ**

**ມາດຕາ 83 (​​ໃໝ່) ສະພາບໍລິຫານ**

**ສະພາ​ບໍລິຫານ​​**​ ແມ່ນ ການຈັດຕັ້ງບໍ່ປະຈຳການ, ຖືກແຕ່ງຕັ້ງໂດຍນາຍົກລັດຖະມົນຕີ​ ຕາມການສະເໜີຂອງລັດຖະມົນຕີກະຊວງແຮງງານ ແລະ ສະຫວັດດີການສັງຄົມ, ມີ​ພາລະ​ບົດບາດເປັນ​ທີ່​ປຶກສາ ​ແລະ ຄຸ້ມຄອງກອງ​ທຶນປະກັນສັງຄົມ**ໃນ​ການຈັດຕັ້ງປະຕິບັດ ແລະ ປະສານສົມທົບກັບບັນດາກະຊວງ, ອົງການປົກຄອງທ້ອງຖິ່ນ ແລະ ອົງການອື່ນ ທີ່ກ່ຽວຂ້ອງ.**

**ສະພາ​ບໍລິຫານ** ປະກອບ​ດ້ວຍ ຕົວ​ແທນສາມ​ຝ່າຍ ຈາກ​ລັດຖະບານ, ຜູ້​ໃຊ້​ແຮງ​ງານ ​ແລະ ຜູ້​ອອກ​ແຮງ​ງານ ຊຶ່ງມີອົງການປະກັນສັງຄົມແຫ່ງຊາດ ເປັນກອງເລຂາ.

**ມາດຕາ 84 (ປັບປຸງ) ໂຄງປະກອບຂອງສະພາ​ບໍລິຫານ​**

**ສະພາ​ບໍລິຫານ** ປະກອບດ້ວຍ:

1. ລັດຖະມົນຕີ ກະຊວງແຮງງານ ແລະ ສະຫວັດດີການສັງຄົມ ​ເປັນ​ປະທານ;
2. ຮອງປະທານ ສູນກາງສະຫະພັນກຳມະບານລາວ ເປັນ​ຮອງ​ປະທານ;
3. ຮອງປະທານ ສະພາການຄ້າ ແລະ ອຸດສາຫະກຳແຫ່ງຊາດ ເປັນ​ຮອງ​ປະທານ;
4. ຮອງລັດຖະມົນຕີ ກະຊວງແຮງງານ ແລະ ສະຫວັດດີການສັງຄົມ ເປັນຮອງປະທານ ທັງເປັນຜູ້ປະຈໍາການ;
5. ຮອງ​ລັດຖະມົນຕີ ກະຊວງ​ການ​ເງິນ ​ ເປັນ​ກຳມະການ;
6. ຮອງລັດຖະມົນຕີ ກະຊວງ​ສາທາລະນະ​ສຸກ ເປັນ​ກຳມະການ;
7. ຮອງຫົວໜ້າ​ ກົມ​​ໃຫຍ່​ການ​ເມືອງກອງທັບ ກະຊວງ​ປ້ອງ​ກັນ​ປະ​ເທດ ​ເປັນ​ກໍາມະການ;
8. ຮອງ​ຫົວໜ້າ​ ກົມ​​ໃຫຍ່​ການ​ເມືອງ ກະຊວງ​ປ້ອງ​ກັນ​ຄວາ​ມສະຫງົບ ​ເປັນ​ກໍາມະການ;
9. ຕາງໜ້າຜູ້ໃຊ້ແຮງງານ ແລະ ຜູ້ອອກແຮງງານ ຢ່າງໜ້ອຍຝ່າຍລະສອງທ່ານ

ເປັນກຳມະການ;

1. ຜູ້ອຳນວຍການ ​ອົງການ​ປະກັນ​ສັງຄົມ​ແຫ່ງ​ຊາດ ເປັນ​ກຳມະການ ທັງ​ເປັນຫົວໜ້າ​ກ​ອງ​ເລຂາ.

ໂຄງປະກອບຂອງສະພາບໍລິຫານ ອາດມີການປັບປຸງໃຫ້ແທດເໝາະກັບສະພາບຕົວຈິງ ໃນແຕ່ລະໄລຍະ.

**ມາດຕາ 85** (ປັບປຸງ) **ສິດ ແລະ ໜ້າທີ່ຂອງ**ສະພາ​ບໍລິຫານ

**ສະພາ​ບໍລິຫານ ມີ** ສິດ ​ແລະ ໜ້າທີ່ ດັ່ງນີ້:

1. ຄົ້ນຄວ້າ ປະກອບຄໍາເຫັນ ຕໍ່​ຮ່າງ​ຍຸດ​ທະ​ສາດ ແລະ ​ແຜນ​ປະຕິບັດ​ງານ ກ່ຽວກັບ​ວຽກງານປະກັນ​ສັງຄົມ;
2. ພິຈາລະນາ ແລະ ຮັບຮອງ ກົດລະບຽບພາຍໃນ ຂອງອົງການປະກັນສັງຄົມ​ແຫ່ງ​ຊາດ;
3. ຊີ້ນຳ, ຊຸກຍູ້, ຕິດຕາມ ແລະ ກວດກາ ການເຄື່ອນໄຫວວຽກງານຂອງອົງການ​ປະກັນສັງຄົມ​​ແຫ່ງ​ຊາດ;
4. ຄົ້ນຄວ້າ ແລະ ພິຈາລະນາ ແຫຼ່ງລາຍຮັບ ​ແລະ ລາຍ​ຈ່າຍ ຂອງອົງການ​ປະກັນສັງຄົມ​ແຫ່ງ​ຊາດ;
5. ພິຈາລະນາ ແລະ ຮັບຮອງຮູບແບບການລົງທຶນຂອງກອງທຶນປະກັນສັງຄົມ ເພື່ອຮັບປະກັນໃຫ້ກອງທຶນເຕີບໃຫຍ່ຂະຫຍາຍຕົວ, ມີຄວາມເຂັ້ມແຂງ ແລະ ຍືນຍົງ;
6. ຄົ້ນຄວ້າ ອັດຕາເງິນສົມທົບ, ​ເພດານ​ເງິນ​ປະກັນ​ຕົນ, ລະດັບ​ການອຸດໜູນ ​ແລະ ການຈັດ​ແບ່ງ​ອັດຕາ​ສ່ວນ ຂອງແຕ່ລະກອງ​ທຶນ​​ອຸ​ດໜູນປະກັນ​ສັງຄົມ ໃຫ້ສອດຄ່ອງກັບຄວາມຕ້ອງການໃນແຕ່ລະໄລຍະ ແລ້ວນໍາສະເໜີຕໍ່ ກະຊວງແຮງງານ ແລະ ສະຫັວດດີການສັງຄົມ ພິຈາລະນາຮັບຮອງ;
7. ພິຈາລະນາ, ຮັບຮອງບົດສະຫຼຸບ ແລະ ແຜນການເຄື່ອນໄຫວວຽກງານ ແລະ ງົບປະມານຂອງອົງການປະກັນສັງຄົມ​ແຫ່ງ​ຊາດ ໃນແຕ່ລະໄລຍະ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 86 (ປັບປຸງ) ກອງປະຊຸມສະພາ​ບໍລິຫານ​**

ກອງປະຊຸມສາມັນ ຂອງ**ສະພາ​ບໍລິຫານ** ຈັດຂຶ້ນ ສາມເດືອນ ຕໍ່ຄັ້ງ ເພື່ອພິຈາລະນາ ແລະ ຕົກ ລົງບັນຫາສຳຄັນຕ່າງໆ ກ່ຽວກັບ​ວຽກງານປະກັນສັງຄົມ​.

ໃນກໍລະນີຈຳເປັນ ແລະ ຮີບດ່ວນ ກໍສາມາດຈັດກອງປະຊຸມວິສາມັນຂຶ້ນໄດ້ ຕາມການຮຽກໂຮມຂອງປະທານ**ສະພາ​ບໍລິຫານ** ຫຼື ຕາມການສະເໜີຂອງຜູ້ອຳນວຍການອົງການປະກັນ​ສັງຄົມ​ແຫ່ງ​ຊາດ.

ກອງປະຊຸມສາມັນ ຂອງ**ສະພາ​ບໍລິຫານ** ຈະເປີດຂຶ້ນໄດ້ ກໍຕໍ່ເມື່ອມີສະມາຊິກສະພາ​ບໍລິຫານເຂົ້າຮ່ວມຫຼາຍກວ່າ​ເຄິ່ງໜຶ່ງ ຂອງຈໍານວນສະມາຊິກທັງໝົດ.

ມະຕິຂອງກອງປະຊຸມ ຈະມີຜົນສັກສິດ ກໍຕໍ່ເມື່ອໄດ້ຮັບຄະແນນສຽງຫຼາຍກວ່າ ເຄິ່ງໜຶ່ງຂອງຈຳນວນສະມາຊິກທີ່ເຂົ້າຮ່ວມ.

ໃນກໍລະນີ ທີ່ມີຄະແນນສຽງເທົ່າກັນນັ້ນ ຄະແນນສຽງຂອງປະທານເປັນສຽງຊີ້ຂາດ.

**ມາດຕາ 87 (​ໃໝ່) ອົງການປະກັນສັງຄົມແຫ່ງຊາດ**

ອົງການປະກັນສັງຄົມແຫ່ງຊາດ ​ແມ່ນ ການຈັດ​ຕັ້ງ​ວິຊາການໜຶ່ງ ທີ່​ສັງກັດຢູ່ກະຊວງແຮງງານ ແລະ ສະຫວັດດີການສັງຄົມ, ເປັນຫົວໜ່ວຍການເງິນສະເພາະ, ມີສາລະບານບັນຊີຕ່າງຫາກ ເພື່ອໃຫ້ສາມາດກຸ້ມຕົນເອງທາງດ້ານງົບປະມານເທື່ອລະກ້າວ, ມີພາລະບົດບາດເປັນເສນາທິການໃຫ້ແກ່ສະພາ​ບໍລິຫານ​ ແລະ ກະຊວງແຮງງານ ແລະ ສະຫວັດດີການສັງຄົມ ໃນການຈັດຕັ້ງປະຕິບັດ ແລະ ຄຸ້ມຄອງວຽກງານປະກັນ​ສັງຄົມ.

ອົງການປະກັນສັງຄົມແຫ່ງຊາດ ຂຽນອັກສອນຫຍໍ້ວ່າ “ອປຊ”.

**ມາດຕາ 88 (​​ໃໝ່) ​ໂຄງ​ປະກອບການຈັດຕັ້ງຂອງອົງການ​ປະກັນ​ສັງຄົມ​ແຫ່ງ​ຊາດ**

ອົງການປະກັນສັງຄົມແຫ່ງຊາດ ມີກົງຈັກການຈັດຕັ້ງຂອງຕົນ ນັບແຕ່ສູນກາງລົງຮອດທ້ອງຖິ່ນ.

ການຈັດຕັ້ງ ​ແລະ ການ​​ເຄື່ອນ​ໄຫວ​ຂອງກົງຈັກ​ການຈັດຕັ້ງ​ແຕ່ລະ​ຂັ້ນ ໄດ້​ກຳນົດ​ໄວ້​ໃນ​ລະບຽບການ​ຕ່າງຫາກ.

**ມາດຕາ 89 (​​ໃໝ່) ສິດ ແລະ ໜ້າທີ່ຂອງອົງການປະກັນສັງຄົມແຫ່ງຊາດ**

ອົງການປະກັນສັງຄົມແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດນະໂຍບາຍ, ຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ລະບຽບການ ກ່ຽວກັບວຽກງານປະກັນສັງຄົມໃຫ້ແກ່ສັງຄົມຢ່າງເລິກເຊິ່ງ ແລະ ກວ້າງຂວາງ;
3. ຄຸ້ມຄອງບໍລິຫານ ແລະ ພັດທະນາວຽກງານປະກັນສັງຄົມ ໃຫ້ມີຄວາມທັນສະໄໝ ແລະ ຍືນຍົງ;
4. ຄຸ້ມຄອງ ແລະ ຈັດຕັ້ງປະຕິບັດແຜນງົບປະມານລາຍຮັບ-ລາຍຈ່າຍ ກ່ຽວກັບວຽກງານປະ ກັນສັງຄົມ ຕາມກົດໝາຍ;
5. ຄົ້ນຄວ້າ ວິທະຍາສາດທາງດ້ານປະກັນສັງຄົມ, ການຄິດໄລ່ ແລະ ວິໄຈຂໍ້ມູນທາງດ້ານສະ ຖິຕິປະກັນໄພ;
6. ສະເໜີປັບປຸງອັດຕາເງິນສົມທົບ, ເພດານເງິນປະກັນຕົນ, ລະດັບການອຸດໜູນ ແລະ ອັດ ຕາສ່ວນຂອງແຕ່ລະກອງ​ທຶນ​​ອຸ​ດໜູນ ໃຫ້ສອດຄ່ອງກັບລະດັບການອຸດໜູນປະກັນສັງຄົມປະເພດຕ່າງໆ ໃນແຕ່ລະໄລຍະ;
7. ຄົ້ນຄວ້າ, ພິຈາລະນາ ​ແລະ ຈ່າຍ​ເງິນ​ອຸດໜູນປະ​ເພດ​ຕ່າງໆ ​ໃຫ້​ແກ່​ສະມາຊິກ​ໃຫ້​ຖື​ກຕ້ອງ ​ແລະ ວ່ອງ​ໄວ;
8. ຕິດຕາມ ​ແລະ ຊຸກຍູ້​ການ​ສະໜອງບໍລິການ​ປິ່ນປົວ​ສຸຂະພາບ ​ໃຫ້ແກ່​ຜູ້​ປະກັນ​ຕົນ ​ແລະ ສະ ມາຊິກ​ຄອບຄົວ​ຂອງຜູ້ກ່ຽວ ​ໂດຍ​ປະສານ​ສົມທົບ​ກັບ​ພາກສ່ວນອື່ນ ​ທີ່​ກ່ຽວຂ້ອງ;
9. ຮັບ, ຄົ້ນຄວ້າ ແລະ ແກ້ໄຂຂໍ້ຂັດແຍ່ງ ກ່ຽວກັບວຽກງານປະກັນສັງຄົມ;
10. ເກັບກຳ, ສັງລວມຂໍ້ມູນ, ສະຖິຕິ ແລະ ພັດທະນາຖານຂໍ້ມູນ ເພື່ອຮັບໃຊ້ວຽກງານປະກັນສັງຄົມ;
11. ຄົ້ນຄວ້າ, ກຳນົດ​ຕໍາ​ແໜ່ງງານ ​ແລະ ສ້າງ​ແຜນ​ພັດທະນາ​ບຸກຄະລາ​ກອນ​​​ໃນ​ແຕ່ລະ​ໄລຍະ​ແລະ ສະ​ເໜີ​ຕົວເລກ​ພະນັກງານ​ໃໝ່ຕາມ​ຄວາມ​ຈຳ​ເປັນ​ຂອງຕຳແໜ່ງງານ​ ໃນ​ແຕ່ລະ​ປີ;
12. ຈັ​ດຕັ້ງ​ປະຕິບັດ​ແຜນ​ງົບປະມານ​ລາຍ​ຮັບ-ລາຍ​ຈ່າຍ​ຂອງຕົນ ຕາມ​ການ​ເຫັນດີຂອງ​ສະພາ​ບໍລິຫານ​ ​ແລະ ການອະນຸມັດຂອງລັດຖະມົນຕີ ກະຊວງ​ແຮງ​ງານ ​ແລະ ສະຫວັດດີ​ການ​ສັງຄົມ;
13. ສະ​ເໜີສ້າງ​ຕັ້ງ, ປັບປຸງ ຫຼື ຍຸບ​ເລີກ​ກົງຈັກ, ຕຳ​ແໜ່ງງານ​ຂອງອົງການຕົນຕໍ່ຂັ້ນ​ເທິງ​ພິຈາ ລະນາ;
14. ສະ​ເໜີ​ແຕ່ງ​ຕັ້ງ, ປົດ​ຕຳ​ແໜ່ງ, ຍົກຍ້າຍ, ສັບຊ້ອນ, ຍ້ອງຍໍ ​ແລະ ລົງ​ວິ​ໄນພະນັກງານ​ຂອງຕົນ;
15. ຊຸກຍູ້, ຕິດຕາມ ແລະ ກວດກາ ການຂະຫຍາຍອັດຕາການປົກຄຸມປະກັນສັງຄົມໃຫ້ກວມເອົາກຸ່ມເປົ້າໝາຍຕ່າງໆ ຢ່າງກວ້າງຂວາງ;
16. ​ ເກັບ​ກຳ​ຂໍ້​ມູນ​ກຸ່ມ​ເປົ້າໝາຍ ແລະ ຂະຫຍາຍຜູ້ປະກັນຕົນ​ຂອງ​ລະບົບ​ປະກັນ​ສັງຄົມ ​ຈາກ​ພາກສ່ວນ​ອື່ນທີ່​ກ່ຽວຂ້ອງ;
17. ຈັດກອງປະຊຸມ​ລະດັບ​ຕ່າງໆ ກ່ຽວກັບ​ວຽກງານ​​ປະກັນ​ສັງຄົມ;
18. ອອກ​ແຈ້ງ​ການ ກ່ຽວກັບ​ວຽກງານ​​ປະກັນ​ສັງຄົມ​, ສະ​ເໜີປັບປຸງ ຫຼື ຍົກເລີກ​ລະບຽບການ​ຕ່າງໆ ທີ່​ບໍ່ສອດ​ຄ່ອງ​ກັບ​ວຽກງານ​ປະກັນສັງຄົມ;
19. ພົວພັນ, ຮ່ວມມືກັບພາກສ່ວນຕ່າງໆ ທັງພາຍໃນ, ຕ່າງປະເທດ, ພາກພື້ນ ແລະ ສາກົນກ່ຽວກັບວຽກງານປະກັນສັງຄົມ ຕາມການມອບໝາຍຂອງຂັ້ນເທິງ;
20. ສະຫຼຸບ, ປະເມີນຜົນ ແລະ ລາຍງານການຈັດຕັ້ງປະຕິບັດວຽກງານປະກັນສັງຄົມ ໃຫ້ຂັ້ນເທິງ ຢ່າງເປັນປົກກະຕິ;
21. ນໍາ​ໃຊ້ສິດ ​ແລະ ປະຕິບັດໜ້າທີ່ອື່ນ ຕາມທີ່​ໄດ້​ກໍານົດ​ໄວ້​ໃນ​ກົດໝາຍ ​ແລະ ຕາມການມອບໝາຍ.

**ພາກ​ທີ VII**

**ການ​ຂຶ້ນທະບຽນປະກັນ​ສັງຄົມ ​**

**ແລະ ການ​ພິຈາລະນາການ​ອຸດໜູນປະກັນ​ສັງຄົມ**

**ໝວດທີ 1**

**ການຂຶ້ນທະບຽນປະກັນສັງຄົມ**

**ມາດຕາ 90 (ປັບປຸງ) ການຂຶ້ນທະບຽນປະກັນສັງຄົມ**

ການ​ຂຶ້ນ​ທະບຽນ​ປະກັນ​ສັງຄົມ ​ໃຫ້​ປະຕິບັດ ດັ່ງ​ນີ້:

1. ພະນັກງານ-ລັດຖະກອນ, ຜູ້ອອກແຮງງານ ລວມທັງ​ຜູ້​ອອກ​ແຮງ​ງານ​ຕ່າງປະ​ເທດ, ຜູ້ສະໝັກໃຈ, ຜູ້​ຮັບອຸດໜູນ​ບຳນານ​, ຜູ້​ຮັບ​ອຸດໜູນ​ເສຍ​ອົງຄະ ຈາກ​ກໍາລັງປະກອບ​ອາວຸດ ​ແລະ ຜູ້​ຮັບ​ອຸດໜູນຜູ້​ດູ​ແລ ຕ້ອງຂຶ້ນທະບຽນປະກັນສັງຄົມ ຢູ່ອົງການປະກັນສັງຄົມແຫ່ງຊາດ ຕາມການແບ່ງຂັ້ນຄຸ້ມຄອງ;
2. ຫົວໜ່ວຍແຮງງານ ທີ່ມີຜູ້ອອກແຮງງານແຕ່ ໜຶ່ງຄົນຂຶ້ນໄປ ຕ້ອງຂຶ້ນທະບຽນປະກັນສັງຄົມ ນໍາອົງການປະກັນສັງຄົມແຫ່ງຊາດ ຕາມການແບ່ງຂັ້ນຄຸ້ມຄອງ;
3. ທຸກ​ອົງການຈັດຕັ້ງຂອງ​ລັດ​ ແລະ ຜູ້ໃຊ້ແຮງງານ ມີໜ້າທີ່ປະກອບ ແລະ ຮີບໂຮມບັນດາແບບພິມການຂຶ້ນທະບຽນປະກັນ​ສັງຄົມ ພ້ອມດ້ວຍເອກະສານຢັ້ງຢືນກ່ຽວກັບການແຈ້ງຂໍ້ມູນຕ່າງໆໃຫ້ຄົບຖ້ວນຕາມທີ່ໄດ້ກຳນົດໄວ້.

​ໃນ​ກໍລະນີ ຜູ້ປະກັນຕົນໄດ້ຂຶ້ນທະບຽນມາກ່ອນ​ແລ້ວ ຫາກ​ມີ​ການ​ຍົກຍ້າຍ​ບ່ອນ​ເຮັດ​ວຽກ ຕ້ອງແຈ້ງເລກບັດປະກັນສັງຄົມຂອງ​ຕົນ​ ໃຫ້ອົງການປະກັນສັງຄົມແຫ່ງຊາດ ເພື່ອສະສົມ​ໄລຍະ​ປະກັນ​ຕົນ.

**ມາດຕາ 91 (ປັບປຸງ) ເອກະສານຂຶ້ນທະບຽນປະກັນສັງຄົມ**

ເອກະສານຂຶ້ນທະບຽນປະກັນສັງຄົມ ມີ ດັ່ງນີ້:

1. ໃບແຈ້ງຂໍ້ມູນສ່ວນຕົວ ຂອງຫົວໜ່ວຍແຮງງານ, ພະນັກງານ-ລັດຖະກອນ, ຜູ້ອອກແຮງງານ, ຜູ້ສະໝັກໃຈ, ຜູ້​ຮັບ​ອຸດໜູນບໍານານ ​ແລະ ຜູ້ຮັບອຸດໜູນ​ເສຍ​ອົງຄະ ຈາກ​ກໍາລັງປະກອບ​ອາວຸດ, ຜູ້​ຮັບ​ອຸດໜູນຜູ້​ດູ​ແລ ຕາມແບບພິມ ທີ່ໄດ້ກຳນົດໄວ້;
2. ບັນຊີລາຍຊື່ີຜູ້ອອກແຮງງານ ທີ່ຂຶ້ນທະບຽນປະກັນສັງຄົມ ຂອງຜູ້ໃຊ້ແຮງງານຕາມແບບພິມທີ່ໄດ້ກຳນົດໄວ້;
3. ສຳເນົາທະບຽນວິ​ສາ​ຫະກິດ, ທະບຽນອາກອນ ຫຼື ເອກະສານອະນຸຍາດເຄື່ອນໄຫວທຸ ລະກິດ;
4. ​ເອກະສານ​ຢັ້ງຢືນ​ຕ່າງໆ ຕາມ​ແບ​ບພິມ​ທີ່​ໄດ້​ກໍານົດ​ໄວ້.

**ມາດຕາ 92 (​ປັບປຸງ) ການຍື່ນເອກະສານຂຶ້ນທະບຽນ ແລະ ການອອກບັດປະກັນສັງຄົມ**

ການຍື່ນເອກະສານຂຶ້ນທະບຽນ ແລະ ການອອກບັດປະກັນສັງຄົມໃຫ້ປະຕິບັດ ດັ່ງນີ້:

1. ການຈັດຕັ້ງ ຫຼື ຜູ້ໃຊ້ແຮງງານ ຕ້ອງຍື່ນເອກະສານຂຶ້ນທະບຽນປະກັນສັງຄົມ ຂອງ​ພະນັກ ງານ-ລັດຖະກອນ, ຜູ້​ອອກ​ແຮງ​ງານ ຕໍ່ອົງການປະກັນສັງຄົມແຫ່ງຊາດ ຕາມການແບ່ງຂັ້ນຄຸ້ມຄອງພາຍໃນເວລາສາມສິບວັນ ນັບແຕ່ວັນໄດ້ບັນຈຸ​ເຂົ້າ​ເປັນພະນັກງານ-​ລັດຖະກອນ ຫຼື ນັບ​ແຕ່​ວັນ​ໄດ້ເຊັນສັນຍາແຮງງານເປັນຕົ້ນໄປ;
2. ຜູ້ປະກອບອາຊີບສ່ວນບຸກຄົນ ແລະ ຜູ້ສະໝັກໃຈ ໃຫ້ຍື່ນເອກະສານຂຶ້ນທະບຽນປະກັນສັງຄົມ ຕໍ່ອົງການປະກັນສັງຄົມແຫ່ງຊາດ ຕາມການແບ່ງຂັ້ນຄຸ້ມຄອງ ໃນໄລຍະເວລາທີ່ສົມຄວນ;
3. ຜູ້ຮັບອຸດໜູນບຳນານ, ຜູ້ຮັບອຸດໜູນເສຍອົງຄະຈາກກຳລັງ​ປະກອບ​ອາວຸດ ແລະ ຜູ້ຮັບອຸດໜູນຜູ້ດູແລ ໃຫ້ຍື່ນເອກະສານການຂຶ້ນທະບຽນ ພາຍຫຼັງໄດ້ຮັບຂໍ້ຕົກລົງການເຂົ້າຮັບອຸດໜູນດັ່ງກ່າວ;
4. ກໍລະນີໃບຢັ້ງຢືນການຂຶ້ນທະບຽນປະກັນສັງຄົມ ຫຼື ບັດປະກັນສັງຄົມ ຫາກສູນຫາຍ, ຖືກທຳລາຍຫຼື ເປ່ເພ ກໍສາມາດສະເໜີຕໍ່ອົງການປະກັນສັງຄົມແຫ່ງຊາດ ຕາມການແບ່ງຂັ້ນຄຸ້ມຄອງ ເພື່ອຂໍອອກໃບ ຢັ້ງຢືນ ຫຼື ບັດປະກັນສັງຄົມໃໝ່.

ພາຍຫຼັງ​ຍື່ນ​ເອກະສານ​ຂຶ້ນທະບຽນ​ແລ້ວ ອົງການປະກັນສັງຄົມແຫ່ງຊາດ ຕ້ອງພິຈາລະນາການຂຶ້ນທະບຽນ, ອອກ​ໃບຢັ້ງຢືນ​ການ​ຂຶ້ນທະບຽນ​ໃຫ້​ຫົວໜ່ວຍ​ແຮງ​ງານ ແລະ ບັດປະກັນສັງຄົມໃຫ້ຜູ້​ປະກັນ​ຕົນ ພາຍໃນເວລາ ສາມສິບວັນ.

**ໝວດທີ 2**

**ການ​ສະ​ສົມ​ໄລຍະ​ປະກັນ​ຕົນ**

**​ແລະ ການພິຈາລະນາການອຸດໜູນປະກັນສັງຄົມ**

**ມາດຕາ 93 (​​ໃໝ່) ການ​ສະ​ສົມ​ໄລຍະ​ປະກັນ​ຕົນ**

ຜູ້ປະກັນຕົນ ໄດ້ມອບເງິນສົມທົບເຂົ້າກອງທຶນປະກັນສັງຄົມ ໄດ້ປ່ຽນບ່ອນເຮັດວຽກໃໝ່​, ອອກ​ຈາກຫົວໜ່ວຍ​ແຮງ​ງານ ຫຼື ໄດ້ໂຈະການຈ່າຍເງິນສົມທົບຊົ່ວຄາວ ກໍສາມາດສືບຕໍ່ມອບເງິນສົມທົບ ເພື່ອສະສົມເງິນສົມທົບໄວ້ ສໍາລັບຜົນປະໂຫຍດໃນການໄດ້ຮັບການອຸດໜູນປະກັນສັງຄົມ.

ຜູ້​ປະກັນ​ຕົນ ​ຢູ່​ໃນ​ໄລຍະຮັບ​ອຸດໜູນ​ໄລຍະ​ສັ້ນ ​ໃຫ້​ນັບ​​ເຂົ້າ​ເປັນ​ໄລຍະ​ປະກັນ​ຕົນ, ສ່ວນ​ຜູ້ຢູ່​ໃນ​ໄລຍະ​ທີ່​ຮັບ​ອຸດໜູນ​ໄລຍະ​ຍາວ ຫຼື ຮັບ​ອຸດໜູນວ່າງ​ງານ ​ຈະ​ບໍ່ນັບ​ເຂົ້າ​ເປັນ​ໄລຍະ​ປະກັນ​ຕົນ.

ຜູ້ປະກັນຕົນຄົບເງື່ອນໄຂ ​ແຕ່ຍັງສືບຕໍ່ເຮັດວຽກ​ ແລະ ມອບເງິນສົມທົບນັ້ນ ໃຫ້ເພີ່ມ​ເງິນ​ອຸດໜູນບຳນານຕາມ​ອາຍຸ​ກະສຽນທີ່​ເກີນ ໜຶ່ງປີໃດ​ ໄດ້​ຮັບ ໜຶ່ງ ສ່ວນຮ້ອຍ (1%) ແຕ່ທັງໝົດບໍ່ໃຫ້ເກີນອັດຕາ​ສ່ວນ​ ສູງ​ສຸດ​ຂອງເງິນອຸດໜູນບໍານານ ທີ່ໄດ້ກໍານົດໄວ້.

ຜູ້ປະກັນ​ຕົນ ທີ່​ໄດ້​ມອບ​ເງິນ​ສົມທົບ​ຢູ່​ຫຼາຍ​ບ່ອນ ຫຼື ຜູ້ປະກັນຕົນທີ່​ໄດ້ຍົກຍ້າຍຈາກການຈັດ ຕັ້ງຂອງລັດ​ໄປ​ຫົວໜ່ວຍ​ແຮງ​ງານ ຫຼື ຫົວໜ່ວຍແຮງງານມາ​ການຈັດຕັ້ງຂອງ​ລັດ ຊຶ່ງໄດ້ສະສົມເງິນສົມທົບ, ປີການ ຫຼື ປີປະກັນຕົນ ​ແລະ ຍັງບໍ່ໄດ້ຮັບເງິນອຸດໜູນເທື່ອດຽວມາກ່ອນ ກໍໃຫ້ສະສົມປີການ ຫຼື ປີປະກັນຕົນ​ເພື່ອຮັບການອຸດໜູນປະກັນ​ສັງຄົມ ຕາມ​ພາກລັດ ຫຼື ພາກວິສາຫະກິດ ແລະ ຜູ້ສະໝັກໃຈ​ ເທົ່າ​ນັ້ນ.

**ມາດຕາ 94 (ປັບປຸງ) ການຮ້ອງຂໍຮັບການອຸດໜູນປະກັນສັງຄົມ**

ກ. ການຮ້ອງຂໍຮັບການອຸດໜູນປະກັນສັງຄົມ ໃຫ້​ປະກອບເອກະສານ ດັ່ງນີ້:

* 1. ໜັງສື​ສະ​ເໜີ ຫຼື ​ແບບ​ພິມ ຂໍ​ຮັບ​ເງິນ​ອຸດໜູນປະກັນ​ສັງຄົມ;
  2. ສຳເນົາບັດປະກັນສັງຄົມ;
  3. ເອກະສານຢັ້ງຢືນການອຸດໜູນປະກັນ​ສັງຄົມ​ ຂອງ​ແຕ່ລະ​ປະ​ເພດ;
  4. ເອກະສານອື່ນທີ່ກ່ຽວຂ້ອງ.

ຂ. ໄລຍະ​ການ​ຂໍ​ຮັບ​ເງິນ​ອຸດ​ໜູນປະກັນ​ສັງຄົມ ​ແຕ່ລະ​ປະ​ເພດ ມີ ດັ່ງນີ້:

* 1. ການຂໍ​ຮັບ​ເງິນ​ອຸດ​ໜູນ​ໄລຍະ​ສັ້ນ ໃຫ້​ປະກອບ​ເອກະສານ​ ສົ່ງ​ໃຫ້​​ອົງການ​ປະກັນ​ສັງຄົມ​ແຫ່ງ​ຊາດ ຕາມການແບ່ງຂັ້ນຄຸ້ມຄອງ ພາຍ​ໃນເວລາ ​ເກົ້າ​ສິບ​ວັນ, ​ໃນ​ກໍລະນີຈໍາ​ເປັນ ກໍ​ສາມາດ​ພິຈາລະນາ​ເປັນ​ແຕ່​ລະກໍລະນີ ​ໂດຍ​ບໍ່​ໃຫ້​ຈ່າຍ​ເງິນ​ອຸດ​ໜູນ​ອື່ນ​ຊໍ້າ​ຊ້ອນ​ກັນ;
  2. ການຂໍ​ຮັບ​ເງິນ​ອຸດ​ໜູນ​ໄລຍະຍາວ ໃຫ້ປະກອບ​ເອກະສານ​ ສົ່ງ​ໃຫ້​​ອົງການ​ປະກັນ​ສັງຄົມ​ແຫ່ງ​ຊາດ ຕາມການແບ່ງຂັ້ນຄຸ້ມຄອງ ພາຍ​ໃນເວລາ ໜຶ່ງ​ຮ້ອຍ​ແປດ​ສິບ​ວັນ, ຖ້າ​ຫາກກາຍກໍານົດ ກໍຈະ​ພິຈາລະນາ ​ນັບ​ແຕ່​ວັນ​ຍື່ນ​ເອກະສານ​ຂໍ​ຮັບ​ເງິນ​ອຸດ​ໜູນ​ນັ້ນ ເປັນ​ຕົ້ນ​ໄປ.

ຜູ້ມີສິດໄດ້ຮັບເງິນອຸດໜູນປະກັນ​ສັງຄົມ ​ແມ່ນ ຜູ້​ປະກັນ​ຕົນ, ຜົວ, ເມຍ ​ແລະ ລູກຂອງຜູ້ປະ ກັນ​ຕົນ, ຜູ້ສືບທອດມູນມໍຣະດົກ ຫຼື ຜູ້ໄດ້ຮັບມອບສິດ ຊຶ່ງ​ຈະ​ຈ່າຍ​ໃຫ້​ເປັນ​ບູລິມະສິດ​ຕາມ​ລຳດັບ.

**ມາດຕາ 95 (ປັບປຸງ) ການພິຈາລະນາການອຸດໜູນປະກັນສັງຄົມ**

ການພິຈາລະນາການອຸດໜູນປະກັນສັງຄົມ ​ໃຫ້​ປະຕິບັດ ​ດັ່ງນີ້:

1. ອົງການ​ປະກັນ​ສັງຄົມ​ແຫ່ງ​ຊາດ ຕ້ອງ​ພິຈາລະນາ​ການສະ​ເໜີຂໍ​ຮັບ​ການ​ອຸດໜູນປະກັນ​ສັງ​ຄົມ​ພາຍໃນເວລາ ສາມສິບວັນ ນັບແຕ່ວັນໄດ້ຮັບເອກະສານທີ່ຖືກຕ້ອງ ແລະ ຄົບຖ້ວນ ​ເປັນ​ຕົ້ນ​ໄປ;
2. ການພິຈາລະນາ​ເງິນ​ອຸດໜູນ​ໄລຍະສັ້ນ ​​ສຳລັບ​ຜູ້​ປະກັນຕົນ​ທີ່​ເຮັດ​ວຽກຫຼາຍບ່ອນ ໃຫ້ບວກ​ເງິນ​ປະກັນ​ຕົນ​ເຂົ້າກັນ ​ແຕ່​ບໍ່​ເກີນ​ເພດານ​ສູງ​ສຸດ ​ທີ່​ໄດ້ກຳນົດ​ໄວ້, ນອກ​ຈາກ​ນີ້ກໍຍັງ​ສາມາດ​ຮັບ​ເງິນ​ທົດ​ແທນ​ຈາກ​ບ່ອນ​ອື່ນອີກ;

ຜູ້ປະກັນຕົນ ​ແລະ ຜູ້ຮັບ​ບໍານານ ທີ່​ມີ​​ເງິນ​ອຸດໜູນ​ເສ​ຍກໍາລັງ​ແຮງ​ງານ ​ສາມາດ​ເລືອກ​ເອົາແຕ່​ເງິນ​ໃດໜຶ່ງທີ່​ຫຼາຍ​ກວ່າ ​ເປັນ​ຕົວ​ຕັ້ງ​ໃນ​ການ​ຄິດ​ໄລ່​ເງິນ​ອຸດໜູນ​ເສຍ​ຊີວິດ.

1. ຜູ້​ຮັບ​ເງິນ​ອຸດໜູນສະມາຊິກ​ຄອບຄົວ ຫາກ​ມີ​ລາຍ​ໄດ້​ປົກກະຕິ ຫຼື ​ໄດ້​ແຕ່ງດອງ​ໃໝ່ ຈະ​ຖືກ​ຢຸດ​ຈ່າຍ​ເງິນ​ອຸດໜູນດັ່ງກ່າວ;

ຖ້າວ່າຜູ້ເສຍກໍາລັງ​ແຮງ​ງານ ຫາກເສຍຊີວິດ ຜູ້ດູແລ ຈະໄດ້ຮັບເງິນອຸດໜູນດູແລເທື່ອດຽວ ເທົ່າກັບ ຫ້າເດືອນ ຂອງເງິນອຸດໜູນດູແລເປັນຈຸດເລີ່ມ, ຖ້າປີດູແລຫາກເກີນ ຫ້າປີ ກໍຈະໄດ້ຮັບເພີ່ມສອງປີໃດເທົ່າກັບ ໜຶ່ງເດືອນຂອງ​ເງິນ​ອຸດໜູນດູ​ແລ ແລະ ຖື​ເປັນ​ການສິ້ນສຸດ​ການ​ຮັບ​ເງິນ​ອຸດໜູນຜູ້ດູ​ແລ​ ເປັນ​ລາຍ​ເດືອນ.

1. **ຜູ້ອອກແຮງງານ ທີ່ຍັງບໍ່ທັນໄດ້ປະກັນຕົນໃຫ້ຫົວໜ່ວຍແຮງງານເປັນຜູ້ຮັບຜິດຊອບປະຕິບັດການອຸດໜູນປະກັນສັງຄົມ ຕາມທີ່ໄດ້ກໍານົດໄວ້ໃນກົດໝາຍສະບັບນີ້.**

**ສໍາລັບ ການອຸດໜູນເສຍອົງຄະ ແລະ ການອຸດໜູນຜູ້ດູແລ ຂອງຜູ້ເສຍອົງຄະຍ້ອນການສູ້ຮົບ ແລະ ຮັບໃຊ້ການສູ້ຮົບ ໄດ້ກໍານົດໄວ້ໃນລະບຽບການຕ່າງຫາກ.**

**ພາກທີ VIII**

**ຂໍ້ຫ້າມ**

**ມາດຕາ 96 ຂໍ້ຫ້າມສໍາລັບພະນັກງານປະກັນສັງຄົມ**

ຫ້າມພະນັກງານປະກັນສັງຄົມ ມີພຶດຕິກຳ ດັ່ງນີ້:

1. ປະຕິບັດໜ້າທີ່ໂດຍບໍ່ມີຄວາມຍຸຕິທຳ, ຂາດຈັນຍາບັນ, ລຳອຽງ, ໃຫ້ບໍລິການທີ່ບໍ່ມີຄຸນນະພາບ, ບໍ່ໄດ້ມາດຕະຖານ, ບໍ່ຖືກຕ້ອງຕາມກົດໝາຍ ​ຕໍ່ຜູ້ປະກັນຕົນ;
2. ສໍ້ໂກງ ຫຼື ຍັກຍອກເງິນອຸດໜູນປະກັນສັງຄົມປະເພດຕ່າງໆ, ປອມແປງເອກະສານ ຫຼື ໃຊ້ເອ ກະສານປອມ, ກົດໜ່ວງຖ່ວງດຶງ, ທຳລາຍ ຫຼື ເຮັດໃຫ້ເອກະສານກ່ຽວກັບການຮ້ອງຂໍຮັບການອຸດໜູນປະກັນສັງຄົມເສຍຫາຍ;
3. ສວຍໃຊ້ຖານະຕຳແໜ່ງ, ສິດອຳນາດ ແລະ ໜ້າທີ່ ເພື່ອຜົນປະໂຫຍດສ່ວນຕົວ, ຄອບຄົວ ແລະ ພັກພວກ, ໃຫ້, ທວງເອົາ ຫຼື ຮັບສິນບົນ ກ່ຽວກັບວຽກງານປະກັນສັງຄົມ;
4. ເປີດເຜີຍຄວາມລັບ ຂອງການຈັດຕັ້ງປະກັນສັງຄົມ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 97 ຂໍ້ຫ້າມສໍາລັບຜູ້ປະກັນຕົນ ແລະ ສະມາຊິກຄອບຄົວ**

ຫ້າມຜູ້ປະກັນຕົນ ແລະ ສະມາຊິກຄອບຄົວ ມີພຶດຕິກຳ ດັ່ງນີ້:

1. ແຈ້ງຂໍ້ມູນທີ່ບໍ່ມີມູນຄວາມຈິງ;
2. ປອມແປງເອກະສານ ແລະ ໃຫ້ສິນບົນຕໍ່ພະນັກງານປະກັນສັງຄົມ;
3. ໂຄສະນາໃສ່ຮ້າຍປ້າຍສີ ພະນັກງານ ຫຼື ການຈັດຕັ້ງປະກັນສັງຄົມ;
4. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 98 ຂໍ້ຫ້າມສໍາລັບບຸກຄົນ ແລະ ການຈັດຕັ້ງອື່ນ**

ຫ້າມບຸກຄົນ ແລະ ການຈັດຕັ້ງອື່ນ ມີພຶດຕິກຳ ດັ່ງນີ້:

1. ສ້າງອຸປະສັກກີດຂວາງການປະຕິບັດວຽກງານຂອງພະນັກງານປະກັນສັງຄົມ;
2. ເປັນສື່ກາງໃຫ້ສິນບົນ ຫຼື ຮັບສິນບົນ ກ່ຽວກັບວຽກງານປະກັນສັງຄົມ;
3. ໂຄສະນາ, ເຜີຍແຜ່ ແລະ ສະໜອງຂໍ້ມູນ ທີ່ບໍ່ຖືກຕ້ອງກ່ຽວກັບວຽກງານປະກັນສັງຄົມ;
4. ປົກປ້ອງ ແລະ ຊ່ວຍເຫຼືອ ພະນັກງານ-ລັດຖະກອນ, ຜູ້ອອກແຮງງານ ຫຼື ຜູ້ປະກັນຕົນທີ່ລະເມີດກົດໝາຍ ​ແລະ ລະບຽບການ ກ່ຽວກັບວຽກງານປະກັນສັງຄົມ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ IX**

**ການແກ້ໄຂຂໍ້ຂັດແຍ່ງ**

**ມາດຕາ 99 (ປັບປຸງ) ຮູບການແກ້ໄຂຂໍ້ຂັດແຍ່ງ**

ການແກ້ໄຂຂໍ້ຂັດແຍ່ງກ່ຽວກັບວຽກ​ງານປະກັນສັງຄົມ ສາມາດດໍາເນີນດ້ວຍຮູບການໃດໜຶ່ງ ດັ່ງນີ້:

1. ການປະນີປະນອມ ຫຼື ການໄກ່​ເກ່ຍ;
2. ການແກ້ໄຂ ທາງດ້ານບໍລິຫານ;
3. ການແກ້ໄຂ ໂດຍອົງການແກ້ໄຂຂໍ້ຂັດແຍ່ງທາງ​ດ້ານເສດຖະກິດ;
4. ການຕັດສີນຂອງສານ;
5. ການແກ້ໄຂ ທີ່ມີລັກສະນະສາກົນ.

**ມາດຕາ 100 ການປະນີປະນອມ ຫຼື ການໄກ່ເກ່ຍ**

ໃນກໍລະນີ ມີຂໍ້ຂັດແຍ່ງກ່ຽວກັບວຽກງານປະກັນສັງຄົມ ຄູ່ກໍລະນີສາມາດແກ້ໄຂຂໍ້ຂັດແຍ່ງດັ່ງກ່າວ ດ້ວຍການປຶກສາຫາລື, ເຈລະຈາ, ຕົກລົງກັນ ຫຼື ການໄກ່ເກ່ຍ ເພື່ອໃຫ້ຕ່າງຝ່າຍຕ່າງໄດ້ຮັບຜົນປະໂຫຍດ.

**ມາດຕາ 101 (ປັບປຸງ) ການແກ້ໄຂທາງດ້ານບໍລິຫານ**

ໃນກໍລະນີ ມີຂໍ້ຂັດແຍ່ງກ່ຽວກັບວຽກງານປະກັນສັງຄົມ ຄູ່ກໍລະນີ ທີ່ໄດ້ຮັບຄວາມເສຍຫາຍມີສິດສະເໜີໃຫ້ອົງການຄຸ້ມຄອງວຽກງານປະກັນສັງຄົມ ພິຈາລະນາແກ້ໄຂຕາມກົດໝາຍ.

**​ໃນກໍລະນີ ​ມີ​ຂໍ້​ຂັດ​ແຍ່ງ ລະຫວ່າງ​ ຜູ້​ປະກັນ​ຕົນ, ໂຮງໝໍ ​ແລະ ອົງການ​ປະກັນ​ສັງຄົມ​ແຫ່ງ​ຊາດ ກ່ຽວກັບການສະໜອງບໍລິການປິ່ນປົວສຸຂະພາບ ໃຫ້​ສະ​ເໜີຕໍ່ ຂະແໜງການສາທາລະນະສຸກ ເພື່ອ​ພິຈາລະນາ​ແກ້​ໄຂ.**

**ມາດຕາ 102 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ**

ໃນກໍລະນີ ມີຂໍ້ຂັດແຍ່ງກ່ຽວກັບວຽກງານປະກັນສັງຄົມ ຄູ່ກໍລະນີ ທີ່ໄດ້ຮັບຄວາມເສຍຫາຍ ມີສິດສະ ເໜີໃຫ້ອົງການແກ້ໄຂຂໍ້ຂັດແຍ່ງທາງດ້ານເສດຖະກິດ ເປັນຜູ້ພິຈາລະນາແກ້ໄຂ ຕາມກົດໝາຍ.

**ມາດຕາ 103 ການຕັດສີນຂອງສານ**

ໃນກໍລະນີ ມີຂໍ້ຂັດແຍ່ງກ່ຽວກັບວຽກ​ງານປະກັນສັງຄົມ ຄູ່ກໍລະນີ ຝ່າຍໃດ ຝ່າຍໜຶ່ງ ສາມາດຮ້ອງຟ້ອງຕໍ່ສານປະຊາຊົນ ເພື່ອພິຈາລະນາຕັດສີນຕາມກົດໝາຍ.

**ມາດຕາ 104 (ໃໝ່) ການແກ້ໄຂທີ່ມີລັກສະນະສາກົນ**

ໃນກໍລະນີ ມີຂໍ້ຂັດແຍ່ງກ່ຽວກັບວຽກງານປະກັນສັງຄົມ ທີ່ມີລັກສະນະສາກົນ ໃຫ້ປະຕິບັດຕາມສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ X**

**ການຄຸ້ມຄອງ ແລະການກວດກາວຽກງານປະກັນສັງຄົມ**

**ໝວດທີ 1**

**ການຄຸ້ມຄອງວຽກງານປະກັນສັງຄົມ**

**ມາດຕາ 105 (ປັບປຸງ) ອົງການຄຸ້ມຄອງວຽກງານປະກັນສັງຄົມ**

ລັດຖະບານ ເປັນຜູ້ຄຸ້ມຄອງວຽກງານປະກັນສັງຄົມ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງແຮງງານ ແລະ ສະຫວັດດີການສັງຄົມ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບບັນດາກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວ ຂ້ອງ.

ອົງການຄຸ້ມຄອງວຽກງານປະກັນສັງຄົມ ປະກອບດ້ວຍ:

1. ກະຊວງແຮງງານ ແລະ ສະຫວັດດີການສັງຄົມ;
2. ພະແນກແຮງງານ ແລະ ສະຫວັດດີການສັງຄົມ ແຂວງ, ນະຄອນຫຼວງ;
3. ຫ້ອງການແຮງງານ ແລະ ສະຫວັດດີການສັງຄົມ ເມືອງ, ເທດສະບານ, ນະຄອນ;

ໃນກໍລະນີຈໍາເປັນອາດ​ມອບ​ໃຫ້ໜ່ວຍງານວັດທະນາທຳ​-ສັງຄົມ ຂັ້ນບ້ານ ​​ເປັນ​ຜູ້ຄຸ້ມ​ຄອງ​ວຽກງານດັ່ງກ່າວ.

**ມາດຕາ 106 (ປັບປຸງ) ສິດ ແລະ ໜ້າທີ່ ຂອງກະຊວງແຮງງານ ແລະ ສະຫວັດດີການສັງຄົມ**

ໃນການຄຸ້ມຄອງວຽກງານປະກັນສັງຄົມ ກະຊວງແຮງງານ ແລະ ສະຫວັດດີການສັງຄົມ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ຍຸດທະສາດ, ກົດໝາຍ ​ກ່ຽວກັບວຽກງານປະກັນສັງຄົມ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍນະໂຍບາຍ, ຍຸດທະສາດ, ກົດໝາຍ ​ກ່ຽວກັບວຽກງານປະກັນສັງຄົມ ເປັນແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ, ເຜີຍແຜ່ ແລະ ສຶກສາອົບຮົມ ນະໂຍບາຍ, ຍຸດທະສາດ, ກົດໝາຍ ແລະ ລະ ບຽບການ ​ກ່ຽວກັບວຽກງານປະກັນສັງຄົມ ໃນຂອບເຂດທົ່ວປະເທດ;
4. ຕິດຕາມ ແລະ ຄຸ້ມຄອງ ລາຍຮັບ-ລາຍຈ່າຍ ຂອງກອງທຶນປະກັນສັງຄົມ;
5. ຊີ້ນຳ, ຕິດຕາມ, ກວດກາ ແລະ ປະສານສົມທົບກັບຂະແໜງການອື່ນ ແລະ ອົງການປົກ ຄອງທ້ອງຖິ່ນ ກ່ຽວກັບການຈັດຕັ້ງປະຕິບັດວຽກງານປະກັນສັງຄົມ ເປັນຕົ້ນ ການຂະຫຍາຍອັດຕາການປົກຄຸມປະກັນສັງຄົມ ໃຫ້ກວມເອົາກຸ່ມເປົ້າໝາຍຕ່າງໆ ຢ່າງກວ້າງຂວາງ;
6. ພິຈາລະນາ ແລະ ຮັບຮອງ ​ເພດານ​ເງິນ​​ປະກັນ​ຕົນ, ລະດັບ​ການອຸດໜູນ ​ແລະ ການຈັດ​ແບ່ງ​ອັດຕາ​ສ່ວນ ຂອງແຕ່ລະກອງ​ທຶນ​​ອຸ​ດໜູນປະກັນ​ສັງຄົມ ໃຫ້ສອດຄ່ອງກັບຄວາມຕ້ອງການ ໃນແຕ່ລະໄລຍະ;
7. ຄົ້ນຄວ້າ, ນໍາສະເໜີລັດຖະບານ ເພື່ອຮັບຮອງເອົາການດັດແກ້ອັດຕາເງິນສົມທົບ;
8. ຄົ້ນຄວ້າ, ພິຈາລະນາຄຳສະເໜີຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບການກະທຳ ຫຼື ການຕົກລົງບັນຫາທີ່ເປັນການລະເມີດກົດໝາຍ ​ກ່ຽວກັບວຽກງານປະກັນສັງຄົມ;
9. ຄົ້ນຄວ້າ ແລະ ສະເໜີມາດຕະການ, ວິທີການແກ້ໄຂການກະທໍາ ທີ່ລະເມີດກົດໝາຍ ໃນການປະຕິບັດວຽກງານປະກັນສັງຄົມໃຫ້ມີຄວາມໂປ່ງໃສ ແລະ ສອດຄ່ອງກັບກົດໝາຍ;
10. ຄົ້ນຄວ້າ ແລະ ສະເໜີແຕ່ງຕັ້ງສະພາ​ບໍລິຫານ ເພື່ອໃຫ້ລັດຖະບານພິຈາລະນາ;
11. ຄົ້ນຄ້ວາ ແລະ ສະເໜີແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຜູ້ອຳນວຍການອົງການປະກັນສັງ ຄົມແຫ່ງຊາດ;
12. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງພະນັກງານ ຂອງອົງການປະກັນສັງຄົມແຫ່ງຊາດ;
13. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານປະກັນສັງຄົມ;
14. ສະຫຼຸບ ແລະ ລາຍງານຜົນການຈັດຕັ້ງປະຕິບັດວຽກງານປະກັນສັງຄົມ ຕໍ່ລັດຖະບານຢ່າງເປັນປົກກະຕິ;
15. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 107 (ປັບປຸງ) ສິດ ແລະ ໜ້າທີ່ ຂອງພະແນກແຮງງານ ແລະ ສະຫວັດດີການສັງຄົມ ແຂວງ,**

**ນະຄອນຫຼວງ**

ໃນການຄຸ້ມຄອງວຽກງານປະກັນສັງຄົມ ພະແນກແຮງງານ ແລະ ສະຫວັດດີການສັງຄົມ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ, ກົດໝາຍ ​ກ່ຽວກັບວຽກງານປະກັນສັງຄົມ ລວມທັງໂຄສະນາເຜີຍແຜ່ ແລະ ສຶກສາອົບຮົມວຽກງານດັ່ງກ່າວ;
2. ຕິດຕາມ ແລະ ປະສານສົມທົບກັບພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານປະກັນສັງຄົມ;
3. ຄົ້ນຄວ້າ, ພິຈາລະນາຄຳສະເໜີຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບການກະທຳ ຫຼື ການຕົກລົງບັນຫາທີ່ເປັນການລະເມີດກົດໝາຍ ​ກ່ຽວກັບວຽກງານປະກັນສັງຄົມ;
4. ຄົ້ນຄວ້າ ແລະ ສະເໜີມາດຕະການ, ວິທີການແກ້ໄຂການກະທໍາ ທີ່ລະເມີດກົດໝາຍ ໃນການປະຕິບັດວຽກງານປະກັນສັງຄົມ ໃຫ້ມີຄວາມໂປ່ງໃສ, ສອດຄ່ອງກັບກົດໝາຍ;
5. ຊຸກຍູ້ ແລະ ຂະຫຍາຍອັດຕາການປົກຄຸມປະກັນສັງຄົມ ໃຫ້ກວມເອົາກຸ່ມເປົ້າໝາຍຕ່າງໆ ຢ່າງກວ້າງຂວາງ;
6. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານປະກັນສັງຄົມ ຕາມການມອບ ໝາຍຂອງຂັ້ນເທິງ;
7. ສະຫຼຸບ ແລະ ລາຍງານຜົນການຈັດຕັ້ງປະຕິບັດວຽກງານປະກັນສັງຄົມ ຕໍ່ຂັ້ນເທິງຂອງຕົນຢ່າງເປັນປົກກະຕິ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທິ່ໄດ້ກຳນົດໄວ້ໃນກົດໝາຍ.

**ມາດຕາ 108 (ປັບປຸງ) ສິດ ແລະໜ້າທີ່ ຂອງຫ້ອງການແຮງງານ ແລະ ສະຫວັດດີການສັງຄົມ ເມືອງ,**

**ເທດສະບານ, ນະຄອນ**

ໃນການຄຸ້ມຄອງວຽກງານປະກັນສັງຄົມ ຫ້ອງການແຮງງານ ແລະ ສະຫວັດດີການສັງຄົມເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ, ກົດໝາຍກ່ຽວກັບວຽກງານປະກັນສັງຄົມ ລວມທັງໂຄສະນາ ເຜີຍແຜ່ ແລະ ສຶກສາອົບຮົມວຽກງານດັ່ງກ່າວ;
2. ຄົ້ນຄວ້າ, ພິຈາລະນາຄຳສະເໜີຂອງບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບການກະທຳ ຫຼື ການຕົກລົງບັນຫາທີ່ເປັນການລະເມີດກົດໝາຍ ​ກ່ຽວກັບວຽກງານປະກັນສັງຄົມ;
3. ຄົ້ນຄວ້າ ແລະ ສະເໜີມາດຕະການ, ວິທີການແກ້ໄຂການກະທໍາ ທີ່ລະເມີດກົດໝາຍ ໃນການປະຕິບັດວຽກງານປະກັນສັງຄົມໃຫ້ມີຄວາມໂປ່ງໃສ ແລະ ສອດຄ່ອງກັບກົດໝາຍ;
4. ຊຸກຍູ້ການຂະຫຍາຍອັດຕາການປົກຄຸມປະກັນສັງຄົມ ໃຫ້ກວມກຸ່ມເປົ້າໝາຍຕ່າງໆ ຢ່າງກວ້າງຂວາງ;
5. ສະຫຼຸບ ແລະ ລາຍງານຜົນການຈັດຕັ້ງປະຕິບັດວຽກງານປະກັນສັງຄົມ ຕໍ່ຂັ້ນເທິງຂອງຕົນ ຢ່າງເປັນປົກກະຕິ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 109 (ໃໝ່) ສິດ ແລະ ໜ້າທີ່ ຂອງຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ**

**ທີ່ກ່ຽວຂ້ອງ**

ໃນການຄຸ້ມຄອງວຽກງານປະກັນສັງຄົມ ຂະແໜງການ, ອົງການປົກຄອງທ້ອງຖິ່ນ ແລະ ພາກ ສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບກັບຂະແໜງການແຮງງານ ແລະ ສະຫວັດດີການສັງຄົມ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານປະກັນສັງຄົມ**

**ມາດຕາ 110 (ປັບປຸງ) ອົງການກວດກາວຽກງານປະກັນສັງຄົມ**

ອົງການກວດກາວຽກງານປະກັນສັງຄົມ ປະກອບດ້ວຍ:

* + - 1. ອົງການ​ກວດກາ​ພາຍ​ໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານປະກັນສັງ ຄົມ ຕາມທີ່ໄດ້ກໍານົດໄວ້ໃນມາດຕາ 105 ຂອງກົດໝາຍສະບັບນີ້.
      2. ອົງການກວດກາພາຍນອກ ຊຶ່ງແມ່ນສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາລັດແຕ່ລະຂັ້ນ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການ ຈັດຕັ້ງມະຫາຊົນ, ປະຊາຊົນ ແລະ ສື່ມວນຊົນ.

**ມາດຕາ 111 (ປັບປຸງ) ເນື້ອໃນການກວດກາວຽກງານປະກັນສັງຄົມ**

ການກວດກາວຽກງານປະກັນສັງຄົມ ມີ ເນື້ອໃນຕົ້ນຕໍ ດັ່ງນີ້:

**1. ການປະຕິບັດກົດໝາຍ ກ່ຽວກັບວຽກງານປະກັນສັງຄົມ;**

**2. ການປະຕິບັດໜ້າທີ່ຂອງພະນັກງານ-ລັດຖະກອນ ແລະ ພະນັກງານປະກັນສັງຄົມ;**

**3. ການສ້າງ ແລະ ປະຕິບັດແຜນການ ກ່ຽວກັບວຽກງານປະກັນສັງຄົມ.**

**ມາດຕາ 112 ຮູບການການກວດກາວຽກງານປະກັນສັງຄົມ**

ການກວດກາວຽກງານປະກັນສັງຄົມ ມີຮູບການ ດັ່ງນີ້:

1. ການກວດກາຢ່າງເປັນລະບົບປົກກະຕິ ຊຶ່ງແມ່ນການກວດກາທີ່ດໍາເນີນຕາມແຜນການ ຢ່າງເປັນປະຈຳ ແລະ ມີກຳນົດເວລາ ອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນການກວດການອກແຜນການ ເມື່ອເຫັນວ່າມີຄວາມຈຳເປັນໂດຍແຈ້ງໃຫ້ຜູ້ຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການກວດກາວຽກງານປະກັນສັງຄົມ ໃຫ້ປະຕິບັດຖືກຕ້ອງຕາມກົດໝາຍຢ່າງເຂັ້ມງວດ.

**ມາດຕາ 113 ການລາຍງານ ແລະ ການແກ້ໄຂຜົນຂອງການກວດກາ**

ຄະນະກວດກາ ຕ້ອງສ້າງບົດບັນທຶກການກວດກາ, ບົດລາຍງານ ພ້ອມທັງສະເໜີ ວິທີການແກ້ໄຂຕໍ່ການລະເມີດ ແລະ ລາຍງານຕໍ່ອົງການທີ່ມີອຳນາດພິຈາລະນາ ກ່ຽວກັບຜົນຂອງການກວດກາ.

ຄະນະກວດກາ ຕ້ອງມີຄວາມຮັບຜິດຊອບຕໍ່ໜ້າກົດໝາຍ ກ່ຽວກັບການສະຫຼຸບລາຍງານຜົນຂອງການກວດກາ ແລະ ຮັກສາຄວາມລັບດ້ານເອກະສານປະກັນສັງຄົມທີ່ໄດ້ກວດກາຢ່າງເຂັ້ມງວດ.

**ມາດຕາ 114 ສິດ ແລະ ພັນທະຂອງເປົ້າໝາຍຖືກກວດກາ**

ເປົ້າໝາຍຖືກກວດກາ ມີສິດ ແລະ ພັນທະ ດັ່ງນີ້:

1. ຮ້ອງຂໍໃຫ້ຄະນະກວດກາ ນຳສະເໜີຂໍ້ຕົກລົງ ກ່ຽວກັບການກວດກາ ແລະ ບັດອະນຸຍາດ ກວດກາ;
2. ຮ້ອງທຸກຕໍ່ອົງການທີ່ກ່ຽວຂ້ອງ ກ່ຽວກັບການກວດກາ ທີ່ບໍ່ຖືກຕ້ອງຕາມລະບຽບການ;
3. ອຳນວຍຄວາມສະດວກໃນການປະຕິບັດໜ້າທີ່ຂອງຄະນະກວດກາ, ສະໜອງເອກະສານ, ຂໍ້ມູນ, ພະຍານ ຫຼັກຖານ ແລະ ຕອບບັນຫາທີ່ພົວພັນເຖິງເນື້ອໃນການກວດກາ ຕາມການສະເໜີຂອງ ຄະນະກວດກາ;
4. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ພາກທີ XI**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 115 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມກົດໝາຍ.

**ມາດຕາ 116 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ​ກ່ຽວກັບການປະກັນສັງຄົມຈະຖືກສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມແຕ່ລະກໍລະນີ ເບົາ ຫຼື ໜັກ ທີ່ໄດ້ກໍານົດໄວ້ໃນກົດໝາຍ.

**ມາດຕາ 117 (ປັບປຸງ) ມາດຕະການສຶກສາອົບຮົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ​ກ່ຽວກັບການປະກັນສັງຄົມ ເປັນຕົ້ນຂໍ້ຫ້າມ ທີ່ມີລັກສະນະເບົາ ແລະ ເປັນການລະເມີດເທື່ອທຳອິດ ຈະຖືກກ່າວເຕືອນ ແລະ ສຶກສາອົບຮົມ.

ສໍາລັບ ຜູ້ໃຊ້ແຮງງານທີ່ບໍ່ປະຕິບັດພັນທະ ຕາມກົດໝາຍສະບັບນີ້​ ເປັນຕົ້ນ ບໍ່​ເຂົ້າຮ່ວມ​ ແລະ ​ບໍ່ມອບ​ເງິນ​ສົມທົບ ຫຼື ຜູ້ເຂົ້າຮວ່ມລະບົບແລ້ວແຕ່ຢຸດມອບເງິນສົມທົບຈະ​ຖືກກ່າວ​ເຕືອນ ​ພ້ອມ​ທັງ​ເຮັດ​ບົດ​ບັນທຶກ​ເປັນ​ລາຍ​ລັກ​ອັກສອນ ​ແລະ ​ແນະ​ນໍາ​ໃຫ້​ ເຂົ້າ​ປະກັນ​ສັງຄົມ ​ຫຼື ມອບເງິນສົມທົບ ພາຍ​ໃນ​ເວລາ ເກົ້າ​ສິບວັນ.

**ມາດຕາ 118 (ປັບປຸງ) ມາດຕະການທາງວິໄນ**

ພະນັກງານ-ລັດຖະກອນ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ, ຂາດຄວາມຮັບຜິດ ຊອບຂອງຕົນ ທີ່ໄດ້ຮັບມອບໝາຍ ຊຶ່ງບໍ່ເປັນການກະທຳຜິດທາງອາຍາ ຈະຖືກລົງວິໄນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍພະນັກງານ-ລັດຖະກອນ.

ສໍາລັບພະນັກງານ​ຂອງອົງການປະກັນສັງຄົມແຫ່ງຊາດ ​ໃຫ້​ປະຕິບັດ​ຕາມ​ກົດ​ລະບຽບ​ພາຍ​ໃນ ຂອງ​ອົງການ​ປະກັນ​ສັງ​ຄົມ​ແຫ່ງ​ຊາດ.

**ມາດຕາ 119 (ປັບປຸງ) ມາດຕະການປັບໃໝ**

ບຸກຄົນ, ນິຕິບຸກຄົນຫຼື ການຈັດຕັ້ງ ທີ່ລະເມີດກົດໝາຍ ​ສະບັບນີ້ ເປັນຕົ້ນ ຂໍ້ຫ້າມ ຊຶ່ງບໍ່ເປັນການກະທໍາຜິດທາງອາຍາ ຈະຖືກປັບໃໝເທົ່າຕົວ ຂອງມູນຄ່າຄວາມເສຍຫາຍທັງໝົດ.

ສໍາລັບ ຜູ້ໃຊ້ແຮງງານ ທີ່ບໍ່ປະຕິບັດຕາມ ການແຈ້ງເຕືອນ, ບົດບັນທຶກເປັນລາຍລັກອັກສອນ ແລະ ກໍານົດເວລາ ທີ່ໄດ້ກໍານົດໄວ້ໃນມາດຕາ 117 ວັກ 2 ຂອງ​ກົດໝາຍ​ສະບັບ​ນີ້ ຈະຖືກປັບໃໝເທົ່າກັບເງິນສົມທົບ ສ່ວນຂອງຜູ້ໃຊ້ແຮງງານ ທີ່ຕ້ອງຈ່າຍສົມທົບເຂົ້າກອງທຶນປະກັນສັງຄົມ ໃນແຕ່ລະເດືອນ.

**ມາດຕາ 120 ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ກໍ່ຄວາມເສຍຫາຍໃຫ້ແກ່ຜູ້ອື່ນ ອັນເນື່ອງມາຈາກວຽກງານປະກັນສັງຄົມ ຈະຕ້ອງໄດ້ໃຊ້ແທນຄ່າເສຍຫາຍທາງແພ່ງ ຕາມທີ່ຕົນໄດ້ກໍ່ຂຶ້ນ.

**ມາດຕາ 121 ມາດຕະການທາງອາຍາ**

ບຸກຄົນ, ນິຕິບຸກຄົນ ທີ່ໄດ້ລະເມີດກົດໝາຍ ​ກ່ຽວກັບການປະກັນສັງຄົມ ຊຶ່ງເປັນການກະທໍາຜິດທາງອາຍາ ຈະຖືກລົງໂທດຕາມປະມວນກົດໝາຍອາຍາ ຫຼື ກົດໝາຍອື່ນ ທີ່ກໍານົດໂທດທາງອາຍາ ແລ້ວແຕ່ກໍລະນີ ເບົາ ຫຼື ໜັກ.

**ພາກທີ XII**

**ບົດບັນຍັດສຸດທ້າຍ**

**ມາດຕາ 122 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 123 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິ ປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການປະກັນສັງຄົມ ສະບັບເລກທີ 34/ສພຊ, ລົງວັນທີ 26 ກໍລະກົດ 2013.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**