ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

--------------------------

ສະພາແຫ່ງຊາດ ເລກທີ 51 /ສພຊ

ນະຄອນຫຼວງວຽງຈັນ, ວັນທີ 22 ກໍລະກົດ 2014

ກົດໝາຍ

ວ່າດ້ວຍ ການກວດສອບອິດສະລະ

ພາກທີ I

ບົດບັນຍັດທົ່ວໄປ

ມາດຕາ 1 ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ຕິດຕາມ ກວດກາ ການຈັດຕັ້ງ ແລະ ການເຄື່ອນໄຫວວຽກງານກວດສອບອິດສະລະ ເພື່ອໃຫ້ວຽກງານ ດັ່ງກ່າວ ມີຄວາມເຂັ້ມແຂງ, ຖືກຕ້ອງ, ໂປ່ງໃສ, ມີປະສິດທິພາບ ແລະ ປະສິດທິຜົນ ແນໃສ່ປົກປ້ອງສິດ ແລະ ຜົນປະໂຫຽດຂອງສັງຄົມ, ນັກກວດສອບ, ເປົ້າໝາຍຖືກກວດສອບ, ສະກັດກັ້ນ ປາກົດການຫຍໍ້ທໍ້ ທາງດ້ານການຄຸ້ມຄອງການເງິນ, ສົ່ງເສີມ ແລະ ສ້າງຄວາມເຊື່ອໝັ້ນໃຫ້ແກ່ນັກລົງທຶນ ທັງພາຍໃນ ແລະ ຕ່າງປະເທດ ເຮັດໃຫ້ສັງຄົມມີຄວາມຍຸຕິທຳ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ໃຫ້ຂະຫຍາຍຕົວ ແລະ ໝັ້ນຄົງ.

ມາດຕາ 2 ການກວດສອບອິດສະລະ

ການກວດສອບອິດສະລະ ແມ່ນ ການກວດສອບເອກະສານລາຍງານການເງິນ ຂອງເປົ້າໝາຍ ຖືກກວດສອບ ບົນພື້ນຖານສັນຍາ ລະຫວ່າງ ເປົ້າໝາຍດັ່ງກ່າວ ກັບ ວິສາຫະກິດກວດສອບ ຊຶ່ງດຳເນີນ ຢ່າງເປັນເອກະລາດ ໂດຍນັກກວດສອບຂອງວິສາຫະກິດກວດສອບ.

ມາດຕາ 3 ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ສະພາມາດຕະຖານສາກົນດ້ານການກວດສອບ ແລະ ການຮັບປະກັນ ໝາຍເຖິງ ອົງການຈັດຕັ້ງ ທີ່ຖືກສ້າງຂຶ້ນພາຍໃຕ້ການຄຸ້ມຄອງ ຂອງສະຫະພັນນັກບັນຊີສາກົນ ແລະ ອົງການສ້າງ ມາດຕະຖານທີ່ເປັນເອກະລາດ ຊຶ່ງພັດທະນາ ປຶ້ມຄູ່ມື, ມາດຕະຖານດ້ານການກວດສອບ ແລະ ການຮັບ ປະກັນ ສຳລັບຮັບໃຊ້ນັກວິຊາຊີບການບັນຊີ;

2. ສະພາມາດຕະຖານສາກົນດ້ານຈັນຍາບັນສຳລັບນັກວິຊາຊີບການບັນຊີ ໝາຍເຖິງ ອົງການທີ່ຢູ່ພາຍໃຕ້ການຄຸ້ມຄອງ ຂອງສະຫະພັນນັກບັນຊີສາກົນ ແລະ ເປັນອົງການສ້າງມາດຕະ ຖານທີ່ເປັນເອກະລາດ ຊຶ່ງອອກມາດຕະຖານດ້ານຈັນຍາບັນ ແລະ ລະບຽບການ ສຳລັບຮັບໃຊ້ນັກວິຊາ ຊີບການບັນຊີ ໃນທົ່ວໂລກ;

3. ສະຫະພັນນັກບັນຊີສາກົນ ໝາຍເຖິງ ອົງການຈັດຕັ້ງສາກົນ ສຳລັບວິຊາຊີບການບັນຊີ. ສະຫະພັນນັກບັນຊີສາກົນ ປະກອບດ້ວຍສະມາຊິກສົມບູນ ແລະ ສົມທົບ ທີ່ສ່ວນຫຼາຍເປັນອົງການຈັດ ຕັ້ງວິຊາຊີບການບັນຊີຂອງແຕ່ລະປະເທດ;

4. ນັກກວດສອບ ໝາຍເຖິງ ນັກຊ່ຽວຊານບັນຊີ ທີ່ເປັນພະນັກງານ ຂອງວິສາຫະກິດກວດ ສອບ;

5. ນັກກວດສອບຕາມກົດໝາຍ (Statutory Auditor) ໝາຍເຖິງ ນັກກວດສອບ ທີ່ມີສິດລົງລາຍເຊັນໃສ່ບົດລາຍງານການກວດສອບ ໃນນາມວິສາຫະກິດກວດສອບ.

6. ຜູ່ປະກອບອາຊີບ ໝາຍເຖິງ ນັກກວດສອບ, ວິສາຫະກິດບັນຊີ ແລະ ວິສາຫະກິດກວດ ສອບ;

7. ນັກຊ່ຽວຊານບັນຊີ ໝາຍເຖິງ ບຸກຄົນທີ່ໄດ້ຮັບໃບຢັ້ງຢືນເປັນນັກຊ່ຽວຊານບັນຊີ;

8. ນັກວິຊາຊີບການບັນຊີ ໝາຍເຖິງ ບຸກຄົນ ທ່ີມີໃບຢັ້ງຢືນເປັນນັກຊ່ຽວຊານບັນຊີ ປະກອບ ອາຊີບ ໃນວິສາຫະກິດບັນຊີ ແລະ ວິສາຫະກິດກວດສອບ ຫຼື ໃນວິສາຫະກິດອື່ນ;

9. ວິິສາຫະກິດບັນຊີ ແລະ ວິສາຫະກິດກວດສອບ ໝາຍເຖິງ ການຈັດຕັ້ງວິຊາຊີບການບັນຊີ ແລະ ກວດສອບ ຂອງນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບອະນຸຍາດ ຈາກກະຊວງການເງິນ ແລະ ໄດ້ຂຶ້ນ ທະບຽນວິສາຫະກິດຖືກຕ້ອງຕາມລະບຽບກົດໝາຍ;

10. ວິສາຫະກິດທີ່ຮັບໃຊ້ຜົນປະໂຫຽດສາທາລະນະ ໝາຍເຖິງ ວິສາຫະກິດ ທີ່ີມີສ່ວນກ່ຽວ ຂ້ອງກັບຜົນປະໂຫຽດອັນສຳຄັນຂອງສາທາລະນະໃນດ້ານລັກສະນະ, ຂະໜາດ ຫຼື ຈຳນວນພະນັກງານ ຂອງທຸລະກິດ, ວິສາຫະກິດ ທີ່ໄດ້ຈົດທະບຽນໃນຕະຫຼາດຫຼັກຊັບ ຫຼື ທີ່ດຳເນີນທຸລະກິດ ຕົ້ນຕໍໃນການ ຄຸ້ມຄອງຮັກສາຊັບສິນ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ເຊັ່ນ ທະນາຄານທຸລະກິດ, ບໍລິ ສັດປະກັນໄພ, ບໍລິສັດຫຼັກຊັບ ແລະ ສະຖາບັນການເງິນອື່ນ ທີ່ມີຂອບເຂດທຸລະກິດກວ້າງຂວາງ;

11. ເອກະສານລາຍງານການເງິນ ໝາຍເຖິງ ເອກະສານທີ່ສະແດງກ່ຽວກັບຖານະການເງິນ, ຜົນການດຳເນີນງານດ້ານການເງິນ, ກະແສເງິນສົດ, ສ່ວນປ່ຽນແປງທຶນຂອງວິສາຫະກິດ ແລະ ເອກະ ສານຊ້ອນທ້າຍເອກະສານລາຍງານການເງິນ;

12. ເອກະສານລາຍງານການເງິນລວມກິດຈະການ ໝາຍເຖິງ ເອກະສານລາຍງານການເງິນ ຂອງບໍລິສັດແມ່ ຫຼື ກຸ່ມບໍລິສັດ ພ້ອມທັງບໍລິສັດໃນກຸ່ມ ທີ່ສະແດງອອກເປັນເອກະສານລາຍງານການ ເງິນຂອງບໍລິສັດດຽວ;

13. ຜູ່ຮຸ້ນສ່ວນບໍລິຫານ ໝາຍເຖິງ ນັກວິຊາຊີບການບັນຊີ ທີ່ຖືຮຸ້ນ ແລະ ມີສິດຕົກລົງບັນຫາ ໃນວິສາຫະກິດ ກ່ຽວກັບການປະຕິບັດຂໍ້ຜູກພັນ ໃນການໃຫ້ບໍລິການດ້ານວິຊາຊີບ;

14. ຜູ່ຮຸ້ນສ່ວນຮັບຜິດຊອບງານ ໝາຍເຖິງ ຜູ່ຮຸ້ນສ່ວນບໍລິຫານໃນວິສາຫະກິດກວດສອບ ທີ່ມີຄວາມຮັບຜິດຊອບ ຕໍ່ການປະຕິບັດຂໍ້ຜູກພັນ, ຜົນການກວດສອບ ແລະ ລາຍງານການກວດສອບ ຂອງວິສາຫະກິດ.

ມາດຕາ 4 ນະໂຍບາຍຂອງລັດ ກ່ຽວກັບວຽກງານກວດສອບອິດສະລະ

ລັດ ສົ່ງເສີມ ແລະ ສ້າງເງື່ອນໄຂໃຫ້ວຽກງານກວດສອບອິດສະລະ ໄດ້ດຳເນີນຢ່າງເປັນເອກະ ລາດ ແລະ ເຂັ້ມງວດ ຕໍ່ທຸກການເຄື່ອນໄຫວຂອງເປົ້າໝາຍຖືກກວດສອບ ເພື່ອໃຫ້ມີຄວາມໂປ່ງໃສ, ຍຸຕິທຳ ແລະ ຖືກຕ້ອງຕາມມາດຕະຖານ, ລະບຽບກົດໝາຍ ແລະ ມີປະສິດທິຜົນ.

ລັດ ຊຸກຍູ້, ສົ່ງເສີມ ການລົງທຶນໃສ່ການພັດທະນາ ວິຊາຊີບການບັນຊີ ແລະ ການກວດສອບ ໃຫ້ມີຄວາມເຂັ້ມແຂງ ແລະ ສອດຄ່ອງກັບພາກພື້ນ ແລະ ສາກົນ ໃນແຕ່ລະໄລຍະ.

ມາດຕາ 5 ຫຼັກການ ກ່ຽວກັບວຽກງານກວດສອບອິດສະລະ

ການກວດສອບອິດສະລະ ຕ້ອງປະຕິບັດຕາມຫຼັກການ ດັ່ງນີ້:

1. ປະຕິບັດຕາມລະບຽບກົດໝາຍ ແລະ ມາດຕະຖານວິຊາຊີບດ້ານການກວດສອບ;

2. ມີຄວາມທ່ຽງທຳ, ຮອບຄອບ, ພາວະວິໄສ ແລະ ເປັນເອກະລາດທາງດ້ານວິຊາການ;

3. ມີຄວາມໂປ່ງໃສ ແລະ ສັດຊື່ບໍລິສຸດ;

4. ຮັກສາຄວາມລັບ ແລະ ມີຈັນຍາບັນດ້ານວິຊາຊີບ.

ມາດຕາ 6 ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຄື່ອນໄຫວວຽກງານ ກ່ຽວກັບບັນຊີ ແລະ ການກວດສອບອິດສະລະ ລວມທັງເປົ້າໝາຍຖືກກວດສອບ ຢູ່ ສປປ ລາວ.

ມາດຕາ 7 ການຮ່ວມມືສາກົນ

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານກວດ ສອບອິດສະລະ ດ້ວຍການແລກປ່ຽນບົດຮຽນ, ຂໍ້ມູນຂ່າວສານ, ເຕັກໂນໂລຊີ, ການຝຶກອົບຮົມ, ການ ສ້າງຄວາມສາມາດ ເພື່ອພັດທະນາການເຄື່ອນໄຫວວຽກງານກວດສອບອິດສະລະ ໃຫ້ເຂັ້ມແຂງ ແລະ ທັນສະໄໝ, ປະຕິບັດສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

ພາກທີ II

ການເຄື່ອນໄຫວການກວດສອບອິດສະລະ

ໝວດທີ 1

ການກວດສອບອິດສະລະ

ມາດຕາ 8 ຮູບແບບການກວດສອບອິດສະລະ

ການກວດສອບອິດສະລະ ມີ ສອງ ຮູບແບບ ດັ່ງນີ້ :

1. ການກວດສອບຕາມກົດໝາຍ;

2. ການກວດສອບຕາມຄວາມສະໝັກໃຈ.

ການກວດສອບຕາມກົດໝາຍ ແລະ ການກວດສອບຕາມຄວາມສະໝັກໃຈ ມີ ຂັ້ນຕອນ ແລະ ວິທີການດຳເນີນອັນດຽວກັນ ຕາມທີ່ໄດ້ກຳນົດໄວ້ ໃນມາດຕະຖານວິຊາຊີບດ້ານການກວດສອບ.

ມາດຕາ 9 ການກວດສອບຕາມກົດໝາຍ

ການກວດສອບຕາມກົດໝາຍ ແມ່ນ ການກວດສອບເອກະສານລາຍງານການເງິນ ປະຈຳປີ ຂອງເປົ້າໝາຍຖືກກວດສອບແບບບັງຄັບ ຕາມທີ່ໄດ້ກຳນົດໄວ້ໃນມາດຕາ 59 ຂອງກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

ມາດຕາ 10 ການກວດສອບຕາມຄວາມສະໝັກໃຈ

ການກວດສອບຕາມຄວາມສະໝັກໃຈ ແມ່ນ ການກວດສອບ ຕາມການສະເໜີຂອງເປົ້າໝາຍຖືກກວດສອບ ເພື່ອໃຫ້ວິສາຫະກິດກວດສອບ ດຳເນີນການກວດສອບເອກະສານລາຍງານການເງິນ ຂອງຕົນ ພາຍໃຕ້ສັນຍາທີ່ໄດ້ຕົກລົງຮ່ວມກັນ.

ໝວດທີ 2

ຂະບວນການກວດສອບ

ມາດຕາ 11 ຂະບວນການກວດສອບ

ການກວດສອບອິດສະລະ ຕ້ອງດຳເນີນຕາມຂະບວນການ ດັ່ງນີ້:

1. ການຄັດເລືອກນັກກວດສອບ;

2. ການສ້າງສັນຍາກວດສອບ;

3. ການສ້າງແຜນການກວດສອບ;

4. ການດຳເນີນການກວດສອບ;

5. ການສ້າງບົດລາຍງານການກວດສອບ.

ວິສາຫະກິດກວດສອບ ຕ້ອງປະຕິບັດໃຫ້ຖືກຕ້ອງຕາມຂະບວນການທີ່ໄດ້ກຳນົດໄວ້ໃນມາດ ຕະຖານວິຊາຊີບດ້ານການກວດສອບ.

ມາດຕາ 12 ການຄັດເລືອກນັກກວດສອບ

ການຄັດເລືອກນັກກວດສອບ ດຳເນີນດ້ວຍ ສອງ ວິທີ ດັ່ງນີ້:

1. ການປະມູນ ໂດຍກອງປະຊຸມໃຫຍ່ຜູ້ຖືຮຸ້ນ ຫຼື ກອງປະຊຸມ ຂອງການຈັດຕັ້ງທີ່ກ່ຽວຂ້ອງ ຂອງເປົ້າໝາຍຖືກກວດສອບ;

2. ການສະເໜີ ຂອງຜູ່ໃຫ້ຢືມ, ຜູ່ໃຫ້ທຶນ, ນັກລົງທຶນ ຫຼື ຕາມທີ່ໄດ້ກຳນົດໄວ້ໃນສັນຍາ.

ມາດຕາ 13 ການສ້າງສັນຍາກວດສອບ

ການສ້າງສັນຍາກວດສອບ ແມ່ນ ການເຊັນຂໍ້ຜູກພັນດ້ານການກວດສອບ ລະຫວ່າງ ວິສາຫະ ກິດກວດສອບ ກັບເປົ້າໝາຍຖືກກວດສອບ ຊຶ່ງເນື້ອໃນຂອງສັນຍາ ປະກອບດ້ວຍ ວັດຖຸປະສົງ, ຂອບ ເຂດການກວດສອບ, ກຳນົດເວລາ, ຄວາມຮັບຜິດຊອບຂອງວິສາຫະກິດກວດສອບ, ເປົ້າໝາຍຖືກກວດ ສອບ, ຮູບແບບ ແລະ ເນື້ອໃນ ຂອງບົດລາຍງານຜົນການກວດສອບ.

ມາດຕາ 14 ການສ້າງແຜນການກວດສອບ

ການສ້າງແຜນການກວດສອບ ຕ້ອງດຳເນີນຕາມຂັ້ນຕອນ ດັ່ງນີ້:

1. ສຶກສາລັກສະນະ ແລະ ສະພາບແວດລ້ອມຂອງລູກຄ້າ ລວມທັງການຄວບຄຸມພາຍໃນ;

2. ປະເມີນຜົນຄວາມສ່ຽງ ຂອງການລາຍງານຜິດພາດ ແລະ ຄວາມສ່ຽງຂອງການ ກວດສອບ;

3. ກຳນົດຍຸດທະສາດ, ສ້າງແຜນການກວດສອບ, ວາງແຜນງານກວດສອບ, ວິທີການກວດສອບ, ກຳນົດເປົ້າໝາຍ, ກະກຽມຄຳຖາມເຈາະຈີ້ມ, ສອບຖາມພາກສ່ວນທີ່ກ່ຽວຂ້ອງ ເພື່ອຊອກຫາ ຫຼັກຖານທີ່ແທດເໝາະ, ພຽງພໍ ແລະ ກຳນົດເວລາການກວດສອບ.

ມາດຕາ 15 ການດຳເນີນການກວດສອບ

ການດຳເນີນການກວດສອບ ຕ້ອງປະຕິບັດຕາມເນື້ອໃນຂອງສັນຍາກວດສອບ, ຕາມແຜນ ການ, ແຜນງານ, ມາດຕະຖານວິຊາຊີບດ້ານການກວດສອບ, ກຳນົດ ແລະ ແບ່ງຄວາມຮັບຜິດຊອບ ຢ່າງຈະແຈ້ງ ໃນໜ່ວຍງານກວດສອບ ໂດຍມີການຄວບຄຸມຢ່າງເຂັ້ມງວດຈາກຫົວໜ້າໜ່ວຍງານດັ່ງ ກ່າວ.

ມາດຕາ 16 ການສ້າງບົດລາຍງານການກວດສອບ

ບົດລາຍງານການກວດສອບ ຕ້ອງສ້າງຂຶ້ນຢ່າງຖືກຕ້ອງຕາມຂໍ້ບັນຍັດ ຂອງມາດຕະຖານວິຊາ ຊີບດ້ານການກວດສອບ ຊຶ່ງປະກອບດ້ວຍ:

1. ເນື້ອໃນການກວດສອບ;

2. ຄວາມຮັບຜິດຊອບ ຂອງເປົ້າໝາຍຖືກກວດສອບ ແລະ ວິສາຫະກິດກວດສອບ;

3. ຂອບເຂດ ແລະ ຫຼັກການສຳລັບການດຳເນີນການກວດສອບ;

4. ຄຳເຫັນຕໍ່ເອກະສານລາຍງານການເງິນ ທີ່ຖືກກວດສອບ.

ບົດລາຍງານການກວດສອບ ຕ້ອງມີລາຍເຊັນ ຂອງນັກກວດສອບຕາມກົດໝາຍ ຂອງວິສາຫະ ກິດກວດສອບ.

ມາດຕາ 17 ຄຸນປະໂຫຽດຂອງບົດລາຍງານການກວດສອບ

ບົດລາຍງານການກວດສອບ ມີ ຄຸນປະໂຫຽດ ດັ່ງນີ້:

1. ຜູ່ຖືຮຸ້ນ ນຳໃຊ້ເພື່ອເປັນພື້ນຖານໃຫ້ແກ່ການພິຈາລະນາຮັບຮອງເອົາບົດສະຫຼຸບຜົນການ ເຄື່ອນໄຫວຜ່ານມາ, ເປັນພື້ນຖານໃນການແບ່ງເງິນປັນຜົນ ແລະ ການວາງແຜນການປີຕໍ່ໄປ;

2. ຜູ່ບໍລິຫານ ນຳໃຊ້ເພື່ອສຳຫຼວດຄືນດ້ານດີ, ດ້ານອ່ອນ, ຂໍ້ຄົງຄ້າງ ແລະ ພິຈາລະນາ ປັບປຸງ ແກ້ໄຂ;

3. ນັກລົງທຶນ ນຳໃຊ້ ເພື່ອປະເມີນຜົນການຄຸ້ມຄອງທຸລະກິດ ແລະ ຕັດສີນໃຈໃນການ ລົງທຶນ;

4. ຜູ່ໃຫ້ທຶນ, ເຈົ້າຂອງໂຄງການ ນຳໃຊ້ເພື່ອສຶກສາປະສິດທິຜົນ ກ່ຽວກັບການຄຸ້ມຄອງ ວ່າຖືກຕ້ອງຕາມແຜນການ ທີ່ໄດ້ວາງໄວ້ ຫຼື ບໍ່ ແລະ ຄວາມສາມາດໃນການຊຳລະເງິນກູ້ຢືມ ພ້ອມດອກ ເບັ້ຍຄືນຜູ່ໃຫ້້ຢຶມ;

5. ນັກກວດສອບຄົນອື່ນ ນຳໃຊ້ເພື່ອເປັນພື້ນຖານໃຫ້ແກ່ການຕິດຕາມການປະຕິບັດຂໍ້ ແນະນຳຂອງນັກກວດສອບຄົນກ່ອນ ແລະ ເປັນຈຸດເລີ່ມຕົ້ນໃນການວາງແຜນ ແລະ ກວດສອບໃນປີ ທີ່ຖືກມອບໝາຍໃຫ້ກວດສອບ;

6. ອົງການຈັດຕັ້ງຂອງລັດ ແລະ ການຈັດຕັ້ງອື່ນທີ່ກ່ຽວຂ້ອງ ນຳໃຊ້ເປັນພື້ນຖານການຄິດ ໄລ່ເກັບອາກອນ, ຕີລາຄາຄວາມໜ້າເຊື່ອຖືຂອງລະບົບຂໍ້ມູນຂ່າວສານ ແລະ ເປັນພື້ນຖານໃຫ້ແກ່ການ ສະໜອງຂໍ້ມູນຂ່າວສານສະຖິຕິ;

7. ສານປະຊາຊົນ, ອົງການໄອຍະການປະຊາຊົນ ແລະ ອົງການສືບສວນ-ສອບສວນ ນຳໃຊ້ ເພື່ອເປັນຂໍ້ມູນຫຼັກຖານໃນການດຳເນີນຄະດີ.

ມາດຕາ 18 ເອກະສານການກວດສອບ

ເອກະສານການກວດສອບ ແມ່ນ ເອກະສານທີ່ນັກກວດສອບ ເກັບກຳ, ລວບລວມ, ສັງລວມ ແລະ ສ້າງຂຶ້ນ ໃນເວລາດຳເນີນການກວດສອບ ແລະ ບັນດາຂໍ້ມູນທີ່ໄດ້ຮັບ ເຊັ່ນ ໜັງສືຮັບວຽກ, ຍຸດທະສາດ ການກວດສອບລວມ ແລະ ແຜນງານກວດສອບ, ບົດລາຍງານການກວດສອບ, ຈົດໝາຍແນະນຳ, ເອກະສານລາຍງານການເງິນສະເພາະກິດຈະການ ຫຼື ລວມກິດຈະການ, ບົດລາຍງານປະຈຳປີ ຫຼື ບົດລາຍງານ ລວມກິດຈະການປະຈຳປີ ແລະ ເອກະສານອື່ນ ທີ່ປະກອບເປັນເອກະສານການ ກວດສອບ ເພື່ອເປັນພື້ນຖານ ໃນການໃຫ້ຄຳເຫັນຂອງນັກກວດສອບ.

ນັກກວດສອບ ຕ້ອງລວບລວມເອກະສານການກວດສອບໄວ້ໃນສຳນວນເອກະສານການກວດ ສອບພາຍໃນສາມເດືອນ ຫຼັງຈາກສຳເລັດການສ້າງບົດລາຍງານການກວດສອບ.

ວິສາຫະກິດກວດສອບ ຕ້ອງສ້າງເອກະສານການກວດສອບ ໂດຍສອດຄ່ອງກັບມາດຕະຖານ ວິຊາຊີບດ້ານການກວດສອບ.

ໝວດທີ 3

ການກວດສອບສຳລັບວິສາຫະກິດທີ່ຮັບໃຊ້ຜົນປະໂຫຽດສາທາລະນະ

ມາດຕາ 19 ການກວດສອບ ສຳລັບວິສາຫະກິດທີ່ຮັບໃຊ້ຜົນປະໂຫຽດສາທາລະນະ

ການກວດສອບ ສຳລັບວິສາຫະກິດທີ່ຮັບໃຊ້ຜົນປະໂຫຽດສາທາລະນະ ນອກຈາກທີ່ກຳນົດໄວ້ ໃນພາກທີ II, ໝວດທີ 2 ຂອງກົດໝາຍສະບັບນີ້ແລ້ວ ໃຫ້ປະຕິບັດເພີ່ມເຕີມ ດັ່ງນີ້:

1. ການຄັດເລືອກ ນັກກວດສອບຕາມກົດໝາຍ;

2. ກຳນົດເວລາ ແລະ ການສິ້ນສຸດ ຂອງສັນຍາກວດສອບ;

3. ການປ່ຽນແທນນັກກວດສອບຕາມກົດໝາຍ;

4. ການຍົກເລີກສັນຍາກວດສອບ;

5. ຄວາມເປັນເອກະລາດ ຂອງນັກກວດສອບຕາມກົດໝາຍ;

6. ການເປີດເຜີຍຄ່າບໍລິການການກວດສອບ;

7. ບົດລາຍງານຄວາມໂປ່ງໃສ.

ມາດຕາ 20 ການຄັດເລືອກ ນັກກວດສອບຕາມກົດໝາຍ

ເປົ້າໝາຍຖືກກວດສອບທີ່ເປັນວິສາຫະກິດທີ່ຮັບໃຊ້ຜົນປະໂຫຽດສາທາລະນະ ຕ້ອງຄັດເລືອກ ນັກກວດສອບຕາມກົດໝາຍ ຕາມຂັ້ນຕອນ ດັ່ງນີ້:

1. ແຈ້ງເຊີນການຮັບສະໝັກນັກກວດສອບຕາມກົດໝາຍ ຢ່າງໜ້ອຍ ຫົກສິບວັນ ກ່ອນວັນ ເປີດກອງປະຊຸມຜູ່ຖືຮຸ້ນ ຫຼື ກອງປະຊຸມໃຫຍ່ຜູ່ຖືຮຸ້ນຂອງຕົນ ໃຫ້ສອດຄ່ອງຕາມທີ່ໄດ້ກຳນົດໄວ້ໃນລະ ບຽບກົດໝາຍທີ່ກ່ຽວຂ້ອງ;

2. ເປົ້າໝາຍຖືກກວດສອບຕາມກົດໝາຍ ຕ້ອງຄົ້ນຄວ້າ ແລະ ປະກອບຄຳເຫັນໃສ່ເອກະ ສານ ສະໝັກຂອງວິສາຫະກິດກວດສອບຢ່າງໜ້ອຍ ສາມສິບວັນ ກ່ອນວັນເປີດກອງປະຊຸມໃຫຍ່ ຜູ່ຖືຮຸ້ນ ເພື່ອໃຫ້ກອງປະຊຸມດັ່ງກ່າວພິຈາລະນາ;

3. ກອງປະຊຸມໃຫຍ່ຜູ່ຖືຮຸ້ນ ອາດພິຈາລະນາຄັດເລືອກນັກກວດສອບຕາມກົດໝາຍ ຈາກ ໜຶ່ງ ຫຼື ສອງ ວິສາຫະກິດຂຶ້ນໄປ ເພື່ອກວດສອບເອກະສານລາຍງານການເງິນປະຈຳປີຂອງຕົນກໍໄດ້;

4. ແຈ້ງຜົນການຄັດເລືອກ ໃຫ້ນັກກວດສອບຕາມກົດໝາຍທີ່ຖືກຮັບຮອງເອົາ.

ມາດຕາ 21 ກຳນົດເວລາ ແລະ ການສິ້ນສຸດ ຂອງສັນຍາກວດສອບ

ສັນຍາກວດສອບ ລະຫວ່າງ ເປົ້າໝາຍຖືກກວດສອບ ຊຶ່ງເປັນວິສາຫະກິດທີ່ຮັບໃຊ້ຜົນປະໂຫຽດ ສາທາລະນະ ກັບ ວິສາຫະກິດກວດສອບ ມີອາຍຸການ ຫ້າປີການບັນຊີ ແລະ ສາມາດຕໍ່ໄດ້ອີກວາລະ ໜຶ່ງ, ແຕ່ຕ້ອງໃຫ້ມີການສັບປ່ຽນນັກກວດສອບຕາມກົດໝາຍຜູ່ໃໝ່.

ສັນຍາກວດສອບ ຈະສິ້ນສຸດ ກໍຕໍ່ເມື່ອເອກະສານລາຍງານການເງິນປະຈຳປີ ຂອງປີການບັນຊີ ສຸດທ້າຍ ໄດ້ຖືກຮັບຮອງເອົາໂດຍກອງປະຊຸມໃຫຍ່ຜູ່ຖືຮຸ້ນຂອງວິສາຫະກິດ ຫຼື ກອງປະຊຸມອົງການຈັດ ຕັ້ງໃດໜຶ່ງ.

ໃນກໍລະນີ ວິສາຫະກິດກວດສອບ ມີຈຸດປະສົງຕໍ່ອາຍຸການກວດສອບ ໃຫ້ຍື່ນຄຳຮ້ອງຕໍ່ໍ່ເປົ້າໝາຍຖືກກວດສອບຕາມກົດໝາຍ ຢ່າງໜ້ອຍ ຫົກສິບວັນ ກ່ອນໝົດອາຍຸສັນຍາ.

ມາດຕາ 22 ການປ່ຽນແທນນັກກວດສອບຕາມກົດໝາຍ

ການປ່ຽນແທນນັກກວດສອບຕາມກົດໝາຍ ມີ ສອງກໍລະນີ ຄື:

1. ການປ່ຽນແທນຖາວອນ ແມ່ນ ການປ່ຽນແທນນັກກວດສອບຕາມກົດໝາຍຜູ່ກ່ອນ ໃນກໍ ລະນີມີການປະຕິເສດ, ລາອອກ ຫຼື ເສັຍຊີວິດ ຊຶ່ງຕ້ອງຄັດເລືອກ ແລະ ແຕ່ງຕັ້ງ ນັກກວດສອບ ຕາມກົດ ໝາຍຜູ່ໃໝ່ ຕາມທີ່ໄດ້ກຳນົດໄວ້ໃນມາດຕາ 20 ຂອງກົດໝາຍສະບັບນີ້. ໜ້າທີ່ຂອງນັກກວດສອບ ຕາມກົດໝາຍທີ່ມາປ່ຽນແທນ ຈະສິ້ນສຸດຕາມສັນຍາ ຂອງນັກກວດສອບຕາມກົດໝາຍຜູ່ກ່ອນ;

2. ການປ່ຽນແທນຊົ່ວຄາວ ແມ່ນ ການປ່ຽນແທນນັກກວດສອບຕາມກົດໝາຍຜູ່ກ່ອນ ໃນກໍ ລະນີຈຳເປັນ, ນັກກວດສອບຕາມກົດໝາຍຜູ່ກ່ອນ ສາມາດກັບມາເຮັດວຽກຂອງຕົນຄືນ ພາຍຫຼັງກອງ ປະຊຸມໃຫຍ່ຜູ່ຖືຮຸ້ນ ຂອງເປົ້າໝາຍຖືກກວດສອບຕາມກົດໝາຍ ຫຼື ການຈັດຕັ້ງທີ່ກ່ຽວຂ້ອງໄດ້ຮັບຮອງ ເອກະສານລາຍງານການເງິນປະຈຳປີ.

ນັກກວດສອບຕາມກົດໝາຍທີ່ມາປ່ຽນແທນ ສາມາດເຂົ້າເຖິງຂໍ້ມູນຂ່າວສານ ແລະ ເອກະສານ ທີ່ກ່ຽວຂ້ອງກັບການກວດສອບຂອງນັກກວດສອບຕາມກົດໝາຍຜູ່ກ່ອນ.

ມາດຕາ 23 ການຍົກເລີກສັນຍາກວດສອບ

ສັນຍາກວດສອບ ຈະຖືກຍົກເລີກ ໃນກໍລະນີໃດໜຶ່ງ ດັ່ງນີ້:

1. ຕາມການສະເໜີຂອງເປົ້າໝາຍຖືກກວດສອບ ຫຼື ນັກກວດສອບຕາມກົດໝາຍ;

2. ຖືກໂຈະການເຄື່ອນໄຫວດ້ານວິຊາຊີບ;

3. ຖືກລົບລ້າງໃບອະນຸຍາດເປັນນັກກວດສອບຕາມກົດໝາຍ ຫຼື ລາອອກ;

4. ດຳເນີນການກວດສອບບໍ່ເປັນເອກະລາດ, ບໍ່ໄດ້ຮັບການຮ່ວມມື ຫຼື ຖືກບັງຄັບໃຫ້ດຳເນີນການໃດໜຶ່ງ ທີ່ບໍ່ສອດຄ່ອງກັບລະບຽບກົດໝາຍ.

ມາດຕາ 24 ຄວາມເປັນເອກະລາດຂອງນັກກວດສອບຕາມກົດໝາຍ

ຄວາມເປັນເອກະລາດຂອງນັກກວດສອບຕາມກົດໝາຍ ທີ່ກວດສອບວິສາຫະກິດທີ່ຮັບໃຊ້ ຜົນປະໂຫຽດສາທາລະນະ ໃຫ້ປະຕິບັດ ດັ່ງນີ້:

1. ຢັ້ງຢືນຄວາມເປັນເອກະລາດຂອງຕົນ ໃຫ້ແກ່ຄະນະກຳມະການກວດສອບຂອງວິສາ ຫະກິດທີ່ຮັບໃຊ້ຜົນປະໂຫຽດສາທາລະນະ ຢ່າງເປັນລາຍລັກອັກສອນ ໃນແຕ່ລະປີ;

2. ແຈ້ງສັນຍາເພີ່ມເຕີມ ກ່ຽວກັບການໃຫ້ບໍລິການອື່ນ ຕໍ່ຄະນະກຳມະການກວດສອບ ຂອງ ວິສາຫະກິດທີ່ຮັບໃຊ້ຜົນປະໂຫຽດສາທາລະນະ ໃນແຕ່ລະປີ;

3. ປຶກສາຫາລືນຳຄະນະກຳມະການກວດສອບຂອງວິສາຫະກິດທີ່ຮັບໃຊ້ຜົນປະໂຫຽດສາ ທາລະນະ ກ່ຽວກັບບັນຫາ ແລະ ອຸປະສັກຕໍ່ຄວາມເປັນເອກະລາດ ແລະ ວິທີການປ້ອງກັນທີ່ນຳໃຊ້ ເພື່ອຫຼຸດຜ່ອນບັນຫາ ແລະ ອຸປະສັກດັ່ງກ່າວ.

ມາດຕາ 25 ການເປີດເຜີຍຄ່າບໍລິການການກວດສອບ

ນັກກວດສອບຕາມກົດໝາຍ ທີ່ກວດສອບວິສາຫະກິດທີ່ຮັບໃຊ້ຜົນປະໂຫຽດສາທາລະນະ ຕ້ອງ ເປີດເຜີຍຄ່າບໍລິການການກວດສອບ ພ້ອມດ້ວຍຄ່າບໍລິການອື່ນ ໂດຍແຍກໃຫ້ເຫັນການບໍລິການການ ກວດສອບ, ການບໍລິການທົບທວນຄືນ ແລະ ການບໍລິການອື່ນທີ່ບໍ່ແມ່ນການກວດສອບ ໃນໄລຍະດຳ ເນີນການກວດສອບ ໃນວາລະສານຂອງກະຊວງການເງິນ ແລະ ສະພາວິຊາຊີບນັກບັນຊີ ແລະ ນັກກວດ ສອບ.

ມາດຕາ 26 ບົດລາຍງານຄວາມໂປ່ງໃສ

ວິສາຫະກິດກວດສອບ ທີ່ດຳເນີນການກວດສອບວິສາຫະກິດທີ່ຮັບໃຊ້ຜົນປະໂຫຽດສາທາລະ ນະ ຕ້ອງລາຍງານຄວາມໂປ່ງໃສປະຈຳປີ ລົງໃນເວັບໄຊຂອງຕົນ ພາຍໃນ ເກົ້າສິບວັນ ພາຍຫຼັງປີການ ບັນຊີ, ບົດລາຍງານດັ່ງກ່າວ ຢ່າງໜ້ອຍຕ້ອງມີເນື້ອໃນ ດັ່ງນີ້:

1. ຮູບແບບວິສາຫະກິດ ແລະ ການເປັນກຳມະສິດ;

2. ເຄືອຂ່າຍ ແລະ ຂໍ້ຕົກລົງທາງດ້ານກົດໝາຍ ແລະ ໂຄງປະກອບໃນເຄືອຂ່າຍ, ຖ້ານັກ ກວດສອບຢູ່ໃນເຄືອຂ່າຍໃດໜຶ່ງ;

3. ໂຄງສ້າງດ້ານການຄຸ້ມຄອງບໍລິຫານ;

4. ລະບົບຄວບຄຸມຄຸນນະພາບພາຍໃນ ແລະ ການລາຍງານ ກ່ຽວກັບຜົນການດຳເນີນງານ ຂອງລະບົບຄວບຄຸມຄຸນນະພາບ ໂດຍຄະນະຜູ່ບໍລິຫານ ຂອງວິສາຫະກິດກວດສອບ;

5. ການກວດກາການຮັບປະກັນຄຸນນະພາບຄັ້ງຫຼ້າສຸດ.

ໝວດທີ 4

ລະບຽບການເຄື່ອນໄຫວວິຊາຊີບບັນຊີ ແລະ ກວດສອບ

ມາດຕາ 27 ລະບຽບການເຄື່ອນໄຫວວິຊາຊີບບັນຊີ ແລະ ກວດສອບ

ວິສາຫະກິດບັນຊີ ແລະ ວິສາຫະກິດກວດສອບ ໃຫ້ເຄື່ອນໄຫວຕາມລະບຽບການ ດັ່ງນີ້:

1. ຈັນຍາບັນດ້ານວິຊາຊີບ;

2. ມາດຕະຖານວິຊາຊີບດ້ານການກວດສອບ;

3. ການຮັບປະກັນຄຸນນະພາບພາຍໃນວິສາຫະກິດ;

4. ການປະກັນໄພຄ່າເສັຍຫາຍດ້ານວິຊາຊີບ;

5. ການຍົກລະດັບວິຊາຊີບແບບຕໍ່ເນື່ອງ.

ມາດຕາ 28 ຈັນຍາບັນດ້ານວິຊາຊີບ

ຈັນຍາບັນດ້ານວິຊາຊີບ ແມ່ນ ຫຼັກການພື້ນຖານໃນການປະພຶດ ແລະ ການເຄື່ອນໄຫວດ້ານວິ ຊາຊີບຂອງຜູ່ປະກອບອາຊີບບັນຊີ ແລະ ກວດສອບ.

ກະຊວງການເງິນ ປະກາດໃຊ້ ຈັນຍາບັນດ້ານວິຊາຊີບສຳລັບນັກວິຊາຊີບການບັນຊີ ໂດຍສອດ ຄ່ອງກັບຈັນຍາບັນທີ່ສະຫະພັນນັກບັນຊີສາກົນ ແລະ ລະບຽບກົດໝາຍຂອງ ສປປ ລາວ ວາງອອກໃນ ແຕ່ລະໄລຍະ.

ມາດຕາ 29 ມາດຕະຖານວິຊາຊີບດ້ານການກວດສອບ

ມາດຕະຖານວິຊາຊີບດ້ານການກວດສອບ ແມ່ນ ລະບຽບການ ແລະ ວິທີການປະຕິບັດໃນ ການເຄື່ອນໄຫວດ້ານວິຊາຊີບບັນຊີ ແລະ ກວດສອບອິດສະລະ.

ກະຊວງການເງິນ ປະກາດໃຊ້ມາດຕະຖານວິຊາຊີບດ້ານການກວດສອບ ໂດຍສອດຄ່ອງກັບ ມາດຕະຖານສາກົນ ທີ່ສະພາມາດຕະຖານສາກົນດ້ານການກວດສອບ ແລະ ການຮັບປະກັນ ແລະ ລະບຽບກົດໝາຍ ຂອງ ສປປ ລາວ ວາງອອກໃນແຕ່ລະໄລຍະ.

ມາດຕາ 30 ການຮັບປະກັນຄຸນນະພາບພາຍໃນວິສາຫະກິດ

ວິສາຫະກິດບັນຊີ ແລະ ວິສາຫະກິດກວດສອບ ຕ້ອງສ້າງລະບົບການຮັບປະກັນຄຸນນະພາບ ໃຫ້ສອດຄ່ອງກັບກົດໝາຍສະບັບນີ້ ແລະ ມາດຕະຖານວິຊາຊີບດ້ານການກວດສອບ ແລະ ລະບຽບກົດ ໝາຍອື່ນທີ່ກ່ຽວຂ້ອງ ເພື່ອເຮັດໃຫ້ນັກກວດສອບດຳເນີນວິຊາຊີບຢ່າງຖືກຕ້ອງ, ຮັບປະກັນຄວາມສົມ ເຫດສົມຜົນ ແລະ ລາຍງານຜົນການກວດສອບ ໃຫ້ແທດເໝາະກັບສະພາບການຕົວຈິງ.

ລະບົບການຮັບປະກັນຄຸນນະພາບ ປະກອບດ້ວຍ:

1. ຄວາມຮັບຜິດຊອບຂອງຄະນະບໍລິຫານ ຕໍ່ຄຸນນະພາບພາຍໃນວິສາຫະກິດກວດສອບ;

2. ຂໍ້ກຳນົດຈັນຍາບັນ ທີ່ກ່ຽວຂ້ອງ;

3. ການຮັບລູກຄ້າ ແລະ ການສືບຕໍ່ຮັບລູກຄ້າເກົ່າ ແລະ ວຽກທີ່ມີລັກສະນະສະເພາະ;

4. ບຸກຄະລາກອນ;

5. ຜົນການຈັດຕັ້ງປະຕິບັດ;

6. ການຕິດຕາມ ກວດກາ.

ວິສາຫະກິດບັນຊີ ແລະ ວິສາຫະກິດກວດສອບ ຕ້ອງໄດ້ຮັບການກວດກາລະບົບການຮັບປະກັນ ຄຸນນະພາບ ຈາກກະຊວງການເງິນ ແລະ ການຈັດຕັ້ງທີ່ກ່ຽວຂ້ອງ ຢ່າງໜ້ອຍທຸກ ສີ່ປີ.

ມາດຕາ 31 ການປະກັນໄພຄ່າເສັຍຫາຍດ້ານວິຊາຊີບ

ວິສາຫະກິດກວດສອບ ຕ້ອງປະກັນໄພຄ່າເສັຍຫາຍດ້ານວິຊາຊີບ ເພື່ອຄ້ຳປະກັນການເສັຍຫາຍ ໃດໜຶ່ງທີ່ອາດຈະເກີດຂຶ້ນ ໃນເວລາປະຕິບັດຂໍ້ຜູກພັນດ້ານວິຊາຊີບຂອງຕົນ ແລະ ຕ້ອງສົ່ງສຳເນົາສັນຍາ ປະກັນໄພ ພ້ອມດ້ວຍນະໂຍບາຍການປະກັນໄພດ້ານວິຊາຊີບໃຫ້ກະຊວງການເງິນ ແລະ ສະພາວິຊາ ຊີບນັກບັນຊີ ແລະ ນັກກວດສອບ ໃນແຕ່ລະປີ.

ມາດຕາ 32 ການຍົກລະດັບວິຊາຊີບແບບຕໍ່ເນື່ອງ

ຜູ່ປະກອບອາຊີບ ຕ້ອງເຂົ້າຮ່ວມການຍົກລະດັບວິຊາຊີບແບບຕໍ່ເນື່ອງ ຢ່າງໜ້ອຍ ໜຶ່ງຮ້ອຍ ຊາວຊົ່ວໂມງ ພາຍໃນກຳນົດ ສາມປີ ໃນແຕ່ລະປີບໍ່ໃຫ້ຫຼຸດ ຊາວຊົ່ວໂມງ ເພື່ອຍົກລະດັບຄວາມຮູ້ດ້ານ ທິດສະດີ, ຄວາມສາມາດດ້ານວິຊາຊີບ ແລະ ຈັນຍາບັນ.

ກະຊວງການເງິນ ອອກລະບຽບການ ກ່ຽວກັບການຍົກລະດັບວິຊາຊີບແບບຕໍ່ເນື່ອງ ສຳລັບຜູ່ປະ ກອບອາຊີບ ໃນແຕ່ລະໄລຍະ.

ພາກທີ III

ນັກຊ່ຽວຊານບັນຊີ

ໝວດທີ 1

ການເປັນນັກຊ່ຽວຊານບັນຊີ

ມາດຕາ 33 ເງື່ອນໄຂການເປັນນັກຊ່ຽວຊານບັນຊີ

ບຸກຄົນທີ່ຈະເປັນນັກຊ່ຽວຊານບັນຊີ ຕ້ອງມີໃບຢັ້ງຢືນການສອບເສັງຈົບຫຼັກສູດວິຊາຊີບຊ່ຽວ ຊານບັນຊີ ແລະ ໃບຢັ້ງຢືນການຝຶກງານເປັນນັກຊ່ຽວຊານບັນຊີ.

ມາດຕາ 34 ໃບຢັ້ງຢືນການສອບເສັງຈົບຫຼັກສູດວິຊາຊີບຊ່ຽວຊານບັນຊີ

ບຸກຄົນທີ່ຈະໄດ້ຮັບໃບຢັ້ງຢືນການສອບເສັງຈົບຫຼັກສູດວິຊາຊີບຊ່ຽວຊານບັນຊີ ຕ້ອງໄດ້ຮັບ ການຝຶກອົບຮົມ ຢ່າງຖືກຕ້ອງ, ຄົບຖ້ວນ ແລະ ສອບເສັງຜ່ານຫຼັກສູດວິຊາຊີບຊ່ຽວຊານບັນຊີ.

ມາດຕາ 35 ໃບຢັ້ງຢືນການຝຶກງານເປັນນັກຊ່ຽວຊານບັນຊີ

ບຸກຄົນທີ່ຈະໄດ້ຮັບໃບຢັ້ງຢືນການຝຶກງານເປັນນັກຊ່ຽວຊານບັນຊີ ຕ້ອງໄດ້ຮັບການຝຶກງານ ວຽກງານບັນຊີ ແລະ ກວດສອບ ເປັນເວລາ ສາມປີ ຢູ່ ພາຍໃນ ຫຼື ຕ່າງປະເທດ ຍົກເວັ້ນ ບຸກຄົນ ຕາມທີ່ໄດ້ກຳນົດໄວ້ໃນມາດຕາ 36 ຂອງກົດໝາຍສະບັບນີ້.

ມາດຕາ 36 ການຍົກເວັ້ນການຝຶກງານເປັນນັກຊ່ຽວຊານບັນຊີ

ບຸກຄົນທີ່ໄດ້ຮັບການຍົກເວັ້ນການຝຶກງານເປັນນັກຊ່ຽວຊານບັນຊີ ມີ ດັ່ງນີ້:

1. ຜູ່ມີ ປະກາສະນີຍະບັດ ຫຼື ໃບຢັ້ງຢືນ ທີ່ປຶກສາບັນຊີ, ມີປະສົບການເຮັດວຽກດ້ານ ການບັນຊີ ແລະ ກວດສອບ ຢ່າງໜ້ອຍ ຫ້າ ປີຂຶ້ນໄປ;

2. ຜູ່ມີໃບຢັ້ງຢືນຊ່ຽວຊານບັນຊີ ຈາກຕ່າງປະເທດ;

3. ອາຈານສິດສອນວິຊາ ການບັນຊີ ແລະ ກວດສອບ ຢ່າງໜ້ອຍ ສິບປີ;

4. ຜູ່ມີລະດັບການສຶກສາປະລິນຍາໂທ ຫຼື ປະລິນຍາເອກ ດ້ານການບັນຊີ, ການເງິນ ແລະ ກວດສອບ ແລະ ມີປະສົບການ ກ່ຽວກັບວຽກງານບັນຊີ ແລະ ກວດສອບ ຢ່າງໜ້ອຍ ສິບປີ;

5. ສາດສະດາຈານ, ຮອງສາດສະດາຈານ ດ້ານການບັນຊີ, ການເງິນ ແລະ ການກວດສອບ.

ມາດຕາ 37 ໃບຢັ້ງຢືນເປັນນັກຊ່ຽວຊານບັນຊີ

ບຸກຄົນທີ່ຈະໄດ້ຮັບໃບຢັ້ງຢືນເປັນນັກຊ່ຽວຊານບັນຊີ ຕ້ອງປະຕິບັດຕາມເງື່ອນໄຂທີ່ໄດ້ກຳນົດ ໄວ້ໃນມາດຕາ 34, 35 ແລະ 36 ຂອງກົດໝາຍສະບັບນີ້ ໂດຍແມ່ນກະຊວງການເງິນ ເປັນຜູ້ອອກໃຫ້ ຕາມການສະເໜີ ຂອງສະພາວິຊາຊີບນັກບັນຊີ ແລະ ນັກກວດສອບ.

ໝວດທີ 2

ສິດ ແລະ ພັນທະ ຂອງນັກຊ່ຽວຊານບັນຊີ

ມາດຕາ 38 ສິດ ຂອງນັກຊ່ຽວຊານບັນຊີ

ນັກຊ່ຽວຊານບັນຊີ ມີ ສິດ ດັ່ງນີ້ :

1. ປະກອບອາຊີບບັນຊີ ແລະ ກວດສອບ ໃນຮູບແບບນິຕິບຸກຄົນ, ຂາຮຸ້ນ ຫຼື ພະນັກງານ ໃນວິສາຫະກິດບັນຊີ ແລະ ວິສາຫະກິດກວດສອບ;

2. ປະກອບອາຊີບເປັນ ຫົວໜ້າບັນຊີ, ຜູ່ຈັດການດ້ານການເງິນ, ພະນັກງານບັນຊີ ຫຼື ຕຳ ແໜ່ງໃດໜຶ່ງ ໃນວິສາຫະກິດອື່ນ.

ມາດຕາ 39 ພັນທະ ແລະ ຄວາມຮັບຜິດຊອບ ຂອງ ນັກຊ່ຽວຊານບັນຊີ

ນັກຊ່ຽວຊານບັນຊີ ມີ ພັນທະ ແລະ ຄວາມຮັບຜິດຊອບ ດັ່ງນີ້:

1. ເຄື່ອນໄຫວວຽກງານດ້ານວິຊາຊີບ ຢ່າງຖືກຕ້ອງ, ພາວະວິໄສ ແລະ ຮັບປະກັນຄວາມ ເປັນເອກະລາດຢ່າງແທ້ຈິງ;

2. ມີຄວາມບໍລິສຸດໃຈ, ມີຄວາມທ່ຽງທຳ, ສັດຊື່ ໃນການດຳເນີນວິຊາຊີບ ໃນ ສປປ ລາວ ຕາມທີ່ ໄດ້ກຳນົດໄວ້ໃນກົດໝາຍສະບັບນີ້ ແລະ ຈັນຍາບັນ ສຳລັບນັກວິຊາຊີບການບັນຊີ;

3. ຮັກສາຊື່ສຽງ ຂອງວິຊາຊີບ ດ້ວຍການເຄົາລົບ ແລະ ປະຕິບັດລະບຽບກົດໝາຍ ແລະ ຈັນຍາບັນດ້ານວິຊາຊີບ;

4. ຮັບປະກັນຄວາມຖືກຕ້ອງ ແລະ ສອດຄ່ອງ ກັບມາດຕະຖານການລາຍງານການເງິນ ທີ່ນຳໃຊ້ໃນແຕ່ລະໄລຍະໃນການສ້າງ ຫຼື ຮັບຮອງ ເອກະສານລາຍງານການເງິນ ຖ້າວ່າຖືກມອບໝາຍ ໃຫ້ຮັບຜິດຊອບໃນການສ້າງເອກະສານລາຍງານການເງິນ;

5. ຮັບແຕ່ໜ້າທີ່ວຽກງານ ທີ່ຕົນມີຄວາມຊຳນານເທົ່ານັ້ນ ຫຼື ໄດ້ຮັບການຝຶກອົບຮົມສະເພາະ ຫຼື ມີຜູ່ຊ່ຽວຊານສະເພາະດ້ານ ໃຫ້ຄຳປຶກສາ ແລະ ຄຳແນະນຳ ຢ່າງເປັນປະຈຳ.

ພາກທີ IV

ວິສາຫະກິດບັນຊີ ແລະ ວິສາຫະກິດກວດສອບ

ໝວດທີ 1

ການສ້າງຕັ້ງ ວິສາຫະກິດບັນຊີ ແລະ ວິສາຫະກິດກວດສອບ

ມາດຕາ 40 ການສ້າງຕັ້ງ ວິສາຫະກິດບັນຊີ ແລະ ວິສາຫະກິດກວດສອບ

ບຸກຄົນ, ນິຕິບຸກຄົນ ທີ່ມີຈຸດປະສົງ ສ້າງຕັ້ງ ຫຼື ຮ່ວມທຶນ ກັບວິສາຫະກິດບັນຊີ ແລະ ວິສາຫະກິດ ກວດສອບ ຢູ່ ສປປ ລາວ ໃຫ້ຍື່ນຄຳຮ້ອງ ຕໍ່ຫ້ອງການບໍລິການຜ່ານປະຕູດຽວ ຂອງຂະແໜງການອຸດສາ ຫະກຳ ແລະ ການຄ້າ ຕາມການເຫັນດີ ຂອງຂະແໜງການການເງິນ.

ມາດຕາ 41 ເງື່ອນໄຂການຂໍອະນຸຍາດດຳເນີນວິສາຫະກິດບັນຊີ

ຜູ່ມີຈຸດປະສົງຂໍອະນຸຍາດດຳເນີນວິສາຫະກິດບັນຊີ ຕ້ອງມີເງື່ອນໄຂ ດັ່ງນີ້:

1. ເປັນນັກຊ່ຽວຊານບັນຊີ;

2. ເປັນສະມາຊິກຂອງສະພາວິຊາຊີບນັກບັນຊີ ແລະ ນັກກວດສອບ;

3. ບໍ່ເປັນລັດຖະກອນ, ບໍ່ເປັນເຈົ້າຂອງ, ບໍ່ເປັນຂາຮຸ້ນ ຫຼື ພະນັກງານ ຂອງວິສາຫະກິດໃດ ໜຶ່ງ;

4. ບໍ່ເຄີຍຖືກລົງວິໄນ ຫຼື ຖືກສານຕັດສີນລົງໂທດ ໃນສະຖານສໍ້ໂກງ ຫຼື ກ່ຽວກັບການກະ ທຳຜິດດ້ານການເງິນ, ການບັນຊີ;

5. ມີພະນັກງານວິຊາການດ້ານການບັນຊີ, ການເງິນ ລະດັບຊັ້ນສູງຂຶ້ນໄປ ຢ່າງໜ້ອຍ ສາມ ຄົນ.

ມາດຕາ 42 ການອອກອະນຸຍາດດຳເນີນວິສາຫະກິດບັນຊີ

ກະຊວງການເງິນ ຈະພິຈາລະນາອອກໃບອະນຸຍາດໃຫ້ດຳເນີນວິສາຫະກິດບັນຊີ ພາຍໃນກຳ ນົດ ສິບວັນ ລັດຖະການ ນັບແຕ່ວັນໄດ້ຮັບສຳນວນຄຳຮ້ອງຂອງຜູ່ຮ້ອງຂໍ ຈາກຂະແໜງການອຸດສາ ຫະກຳ ແລະ ການຄ້າ ເປັນຕົ້ນໄປ ເມື່ອເຫັນວ່າມີເງື່ອນໄຂຄົບຖ້ວນຕາມທີ່ໄດ້ກຳນົດໄວ້ໃນມາດຕາ 40 ແລະ 41 ຂອງກົດໝາຍສະບັບນີ້.

ພາຍຫຼັງ ບຸກຄົນ ຫຼື ນິຕິບຸກຄົນ ໄດ້ຮັບອະນຸຍາດ ໃຫ້ດຳເນີນວິສາຫະກິດບັນຊີ ຈາກຂະແໜງ ການ ການເງິນ ແລະ ໄດ້ໃບທະບຽນວິສາຫະກິດ ຈາກຂະແໜງການອຸດສາຫະກຳ ແລະ ການຄ້າແລ້ວ ຕ້ອງໄປຈົດທະບຽນເປັນສະມາຊິກນິຕິບຸກຄົນ ຂອງສະພາວິຊາຊີບນັກບັນຊີ ແລະ ນັກກວດສອບ.

ໃນກໍລະນີບໍ່ອອກໃບອະນຸຍາດດຳເນີນທຸລະກິດນັ້ນ ຂະແໜງການການເງິນ ຕ້ອງແຈ້ງເປັນລາຍ ລັກອັກສອນ ພ້ອມດ້ວຍເຫດຜົນໃຫ້ແກ່ຜູ່ຮ້ອງຂໍ.

ມາດຕາ 43 ເງື່ອນໄຂການຂໍອະນຸຍາດດຳເນີນວິສາຫະກິດກວດສອບ

ຜູ່ມີຈຸດປະສົງຂໍອະນຸຍາດດຳເນີນວິສາຫະກິດກວດສອບ ຕ້ອງມີເງື່ອນໄຂຕົ້ນຕໍ ດັ່ງນີ້:

1. ເປັນນັກຊ່ຽວຊານບັນຊີ ຫຼື ວິສາຫະກິດກວດສອບຕ່າງປະເທດ;

2. ເປັນສະມາຊິກຂອງສະພາວິຊາຊີບນັກບັນຊີ ແລະ ນັກກວດສອບ;

3. ບໍ່ເປັນລັດຖະກອນ, ບໍ່ເປັນເຈົ້າຂອງ, ບໍ່ເປັນຂາຮຸ້ນ ຫຼື ພະນັກງານ ຂອງວິສາຫະກິດໃດ ໜຶ່ງ;

4. ບໍ່ເຄີຍຖືກລົງວິໄນ ຫຼື ຖືກສານຕັດສີນລົງໂທດ ໃນສະຖານສໍ້ໂກງ ຫຼື ກ່ຽວກັບການກະ ທຳຜິດດ້ານການເງິນ, ການບັນຊີ;

5. ມີນັກຊ່ຽວຊານບັນຊີ ຢ່າງໜ້ອຍ ສອງຄົນຂຶ້ນໄປ ແລະ ພະນັກງານລະດັບຊັ້ນສູງຂຶ້ນໄປກໍລະນີວິສາຫະກິດສ່ວນບຸກຄົນ;

6. ມີຂາຮຸ້ນ ຢ່າງໜ້ອຍສາມສ່ວນຫ້າ ຂອງຜູ່ຖືຮຸ້ນທັງໝົດ ເປັນນັກຊ່ຽວຊານບັນຊີ ແລະ ເປັນຜູ່ບໍລິຫານ ແລະ ພະນັກງານລະດັບຊັ້ນສູງຂຶ້ນໄປ ກໍລະນີມີຂາຮຸ້ນສອງຄົນຂຶ້ນໄປ.

ມາດຕາ 44 ການອະນຸຍາດດຳເນີນວິສາຫະກິດກວດສອບ

ການອະນຸຍາດດຳເນີນວິສາຫະກິດກວດສອບ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 40 ແລະ 43 ຂອງກົດໝາຍສະບັບນີ້.

ພາຍຫຼັງໄດ້ຮັບອະນຸຍາດດຳເນີນວິສາຫະກິດກວດສອບ ແລະ ໄດ້ຂຶ້ນທະບຽນວິສາຫະກິດ ແລ້ວ ພາຍໃນກຳນົດເວລາ ສາມສິບວັນ ຜູ່ອຳນວຍການ ຫຼື ຜູ່ຮຸ້ນສ່ວນຮັບຜິດຊອບງານ ຕ້ອງໄດ້ຮັບອະນຸຍາດເປັນນັກກວດສອບຕາມກົດໝາຍ ຈາກກະຊວງການເງິນ ຕາມທີ່ໄດ້ກຳນົດໄວ້ໃນມາດຕາ 52, 53 ແລະ 54 ຂອງກົດໝາຍສະບັບນີ້.

ມາດຕາ 45 ການສ້າງຕັ້ງສາຂາ ຂອງວິສາຫະກິດບັນຊີ ແລະ ວິສາຫະກິດກວດສອບ

ວິສາຫະກິດບັນຊີ ແລະ ວິສາຫະກິດກວດສອບ ສາມາດສ້າງຕັ້ງສາຂາຂອງຕົນ ພາຍໃຕ້ເງື່ອນ ໄຂ ຕາມທີ່ໄດ້ກຳນົດໄວ້ໃນມາດຕາ 40, 41 ແລະ 43 ຂອງກົດໝາຍສະບັບນີ້.

ກໍລະນີ ວິສາຫະກິດບັນຊີ ແລະ ວິສາຫະກິດກວດສອບ ຖືກໂຈະ, ຖືກຖອນໃບອະນຸຍາດ ຫຼື ຖືກຍຸບເລີກວິສາຫະກິດນັ້ນ ສາຂາ ກໍຈະຖືກໂຈະ, ຖືກຖອນໃບອະນຸຍາດ ຫຼື ຖືກຍຸບເລີກວິສາຫະກິດ ເຊັ່ນດຽວກັນ.

ມາດຕາ 46 ການໂຈະການເຄື່ອນໄຫວຂອງວິສາຫະກິດບັນຊີ ແລະ ວິສາຫະກິດກວດສອບ

ການເຄື່ອນໄຫວຂອງວິສາຫະກິດບັນຊີ ແລະ ວິສາຫະກິດກວດສອບ ຈະຖືກໂຈະໃນກໍລະນີໃດໜຶ່ງ ດັ່ງນີ້:

1. ຕາມການສະເໜີ ຂອງວິສາຫະກິດບັນຊີ ແລະ ວິສາຫະກິດກວດສອບເອງ;

2. ລະເມີດກົດໝາຍສະບັບນີ້ ຫຼື ລະບຽບກົດໝາຍອື່ນທີ່ກ່ຽວຂ້ອງ;

3. ບໍ່ລາຍງານ ກ່ຽວກັບການເຄື່ອນໄຫວຂອງຕົນໃຫ້ກະຊວງການເງິນ ສອງປີ ຕິດຕໍ່ກັນ;

4. ບໍ່ປະກັນໄພຄ່າເສັຍຫາຍດ້ານວິຊາຊີບ ສຳລັບວິສາຫະກິດກວດສອບ;

5. ຖືກດຳເນີນຄະດີ ກ່ຽວກັບການເຄື່ອນໄຫວດ້ານວິຊາຊີບ;

6. ບໍ່ປະຕິບັດພັນທະ ຕໍ່ລັດ ແລະ ສະພາວິຊາຊີບນັກບັນຊີ ແລະ ນັກກວດສອບ.

ກະຊວງການເງິນ ຈະໂຈະການເຄື່ອນໄຫວຂອງວິສາຫະກິດບັນຊີ ແລະ ວິສາຫະກິດກວດສອບ ພາຍຫຼັງທີ່ໄດ້ມີການກ່າວເຕືອນເປັນລາຍລັກອັກສອນ ເວັ້ນເສັຍແຕ່ກໍລະນີ ທີ່ວິສາຫະກິດຫາກສະເໜີຂໍ ໂຈະເອງ.

ພາຍຫຼັງຖືກສັ່ງໂຈະແລ້ວ ວິສາຫະກິດບັນຊີ ແລະ ວິສາຫະກິດກວດສອບ ຕ້ອງປັບປຸງຂໍ້ຄົງຄ້າງ ທີ່ເປັນສາເຫດຂອງການສັ່ງໂຈະ ພາຍໃນກຳນົດເວລາທີ່ກະຊວງການເງິນກຳນົດໄວ້.

ມາດຕາ 47 ການຖອນໃບອະນຸຍາດດຳເນີນທຸລະກິດ ຂອງວິສາຫະກິດບັນຊີ ແລະ ວິສາຫະກິດກວດສອບ

ກະຊວງການເງິນ ຖອນໃບອະນຸຍາດດຳເນີນທຸລະກິດ ຂອງວິສາຫະກິດບັນຊີ ແລະ ວິສາຫະກິດ ກວດສອບ ໃນກໍລະນີໃດໜຶ່ງ ດັ່ງນີ້:

1. ຕາມການສະເໜີ ຂອງວິສາຫະກິດບັນຊີ ແລະ ວິສາຫະກິດກວດສອບເອງ;

2. ບໍ່ປັບປຸງແກ້ໄຂຂໍ້ຄົງຄ້າງ ຕາມທີ່ໄດ້ກຳນົດໄວ້ໃນມາດຕາ 46 ຂອງກົດໝາຍສະບັບນີ້;

3. ບໍ່ປະຕິບັດຕາມເງື່ອນໄຂການຂໍອະນຸຍາດດຳເນີນວິສາຫະກິດບັນຊີ ແລະ ວິສາຫະກິດ ກວດສອບ ຕາມທີ່ໄດ້ກຳນົດໄວ້ໃນມາດຕາ 41 ຫຼື 43 ຂອງກົດໝາຍສະບັບນີ້;

4. ມີຄຳຕັດສີນຂອງສານປະຊາຊົນ ໃຫ້ຢຸດເຊົາການດຳເນີນວິສາຫະກິດບັນຊີ ແລະ ວິສາ ຫະກິດກວດສອບ;

5. ສືບຕໍ່ດຳເນີນການເຄື່ອນໄຫວວິຊາຊີບ ໃນໄລຍະເວລາຖືກສັ່ງໂຈະ.

ກະຊວງການເງິນ ຕ້ອງແຈ້ງການຖອນໃບອະນຸຍາດດຳເນີນທຸລະກິດຂອງວິສາຫະກິດບັນຊີ ແລະ ວິສາຫະກິດກວດສອບ ເປັນລາຍລັກອັກສອນ ໃຫ້ກະຊວງອຸດສາຫະກຳ ແລະ ການຄ້າ ເພື່ອຖອນໃບທະບຽນວິສາຫະກິດ ພ້ອມກັນນັ້ນກໍຕ້ອງແຈ້ງໃຫ້ວິສາຫະກິດບັນຊີ ແລະ ວິສາຫະກິດກວດສອບ, ສະພາວິຊາຊີບນັກບັນຊີ ແລະ ນັກກວດສອບ, ຂະແໜງການສ່ວຍສາອາກອນ, ພາກສ່ວນອື່ນທີ່ກ່ຽວ ຂ້ອງຮັບຊາບ ແລະ ແຈ້ງຕໍ່ສາທາລະນະຊົນຜ່ານສື່ມວນຊົນ.

ການຖອນໃບທະບຽນວິສາຫະກິດ ແລະ ໃບອະນຸຍາດດຳເນີນທຸລະກິດຂອງວິສາຫະກິດບັນຊີ ແລະ ວິສາຫະກິດກວດສອບ ຖືວ່າເປັນການຍຸບເລີກວິສາຫະກິດບັນຊີ ແລະ ວິສາຫະກິດກວດສອບ.

ໝວດທີ 2

ການເຄື່ອນໄຫວວິສາຫະກິດບັນຊີ ແລະ ວິສາຫະກິດກວດສອບ

ມາດຕາ 48 ຂອບເຂດການບໍລິການຂອງວິສາຫະກິດບັນຊີ

ວິສາຫະກິດບັນຊີ ສາມາດເຄື່ອນໄຫວໃຫ້ການບໍລິການວຽກງານບັນຊີ ໃຫ້ຖືກຕ້ອງຕາມກົດ ໝາຍສະບັບນີ້ ແລະ ລະບຽບການອື່ນທີ່ກ່ຽວຂ້ອງ ດັ່ງນີ້:

1. ໃຫ້ການແນະນຳໃນການຈັດວາງລະບົບບັນຊີ, ໃນການຖືບັນຊີ ແລະ ໃນການສ້າງເອກະ ສານ ລາຍງານການເງິນ;

2. ໃຫ້ຄຳປຶກສາດ້ານການບັນຊີ ແລະ ລະບຽບກົດໝາຍ ກ່ຽວກັບການບັນຊີ;

3. ໃຫ້ຄຳປຶກສາດ້ານການບໍລິຫານຄຸ້ມຄອງ;

4. ຈັດຝຶກອົບຮົມໄລຍະສັ້ນ ກ່ຽວກັບບັນຊີ;

5. ໃຫ້ການບໍລິການອື່ນທີ່ກ່ຽວຂ້ອງກັບວຽກງານບັນຊີ.

ມາດຕາ 49 ຂອບເຂດການເຄື່ອນໄຫວວິສາຫະກິດກວດສອບ

ວິສາຫະກິດກວດສອບ ສາມາດໃຫ້ບໍລິການດ້ານການກວດສອບ ໃຫ້ຖືກຕ້ອງຕາມກົດໝາຍ ສະບັບນີ້ ແລະ ລະບຽບການອື່ນທີ່ກ່ຽວຂ້ອງ ດັ່ງນີ້:

1. ກວດສອບເອກະສານລາຍງານການເງິນ;

2. ທົບທວນຄືນເອກະສານລາຍງານການເງິນ;

3. ກວດສອບຂໍ້ມູນຂ່າວສານການເງິນອະນາຄົດ ແລະ ຂໍ້ມູນຂ່າວສານທີ່ບໍ່ແມ່ນການເງິນ;

4. ໃຫ້ການບໍລິການອື່ນທີ່ກ່ຽວຂ້ອງກັບວຽກງານກວດສອບ.

ນອກຈາກນີ້ ວິສາຫະກິດກວດສອບ ຍັງສາມາດໃຫ້ບໍລິການວຽກງານ ຕາມທີ່ໄດ້ກຳນົດໃນມາດ ຕາ 48 ຂອງກົດໝາຍສະບັບນີ້.

ໝວດທີ 3

ສິດ ແລະ ພັນທະຂອງວິສາຫະກິດບັນຊີ ແລະ ວິສາຫະກິດກວດສອບ

ມາດຕາ 50 ສິດ ແລະ ພັນທະ ຂອງວິສາຫະກິດບັນຊີ

ວິສາຫະກິດບັນຊີ ມີ ສິດ ແລະ ພັນທະ ດັ່ງນີ້:

1. ປະຕິບັດຈັນຍາບັນສຳລັບນັກວິຊາຊີບການບັນຊີ;

2. ໃຫ້ບໍລິການບັນຊີ ຕໍ່ຫົວໜ່ວຍຖືບັນຊີ ຢ່າງຖືກຕ້ອງຕາມລະບຽບກົດໝາຍ;

3. ຮັກສາຄວາມລັບດ້ານວິຊາຊີບ;

4. ໃຫ້ຄວາມຮ່ວມມື ກັບເຈົ້າໜ້າທີ່ບັນຊີ ຫຼື ພະນັກງານຂອງລັດ ທີ່ກ່ຽວຂ້ອງ;

5. ຮັບຄ່າບໍລິການດ້ານວິຊາຊີບຈາກລູກຄ້າ;

6. ລາຍງານຜົນການເຄື່ອນໄຫວ, ໂຄງປະກອບການຈັດຕັ້ງ ແລະ ບຸກຄະລາກອນ ໃຫ້ກະ ຊວງການເງິນເປັນປະຈຳປີ;

7. ຍົກລະດັບການສຶກສາດ້ານວິຊາຊີບ ໃຫ້ແກ່ພະນັກງານໃນວິສາຫະກິດ ຢ່າງເປັນລະບົບ ແລະ ຕໍ່ເນື່ອງ;

8. ມີລະບົບຮັບປະກັນການຄວບຄຸມຄຸນນະພາບ ໂດຍສອດຄ່ອງກັບມາດຕະຖານວິຊາຊີບ ດ້ານການກວດສອບ;

9. ປະກອບສ່ວນໃນການພັດທະນາວິຊາຊີບບັນຊີ ແລະ ກວດສອບ ໃນ ສປປ ລາວ;

10. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 51 ສິດ ແລະ ພັນທະ ຂອງວິສາຫະກິດກວດສອບ

ວິສາຫະກິດກວດສອບ ມີ ສິດ ແລະ ພັນທະ ດັ່ງນີ້:

1. ນຳໃຊ້ສິດ ແລະ ປະຕິບັດພັນທະ ຕາມທີ່ໄດ້ກຳນົດໄວ້ໃນມາດຕາ 50 ຂອງກົດໝາຍສະ ບັບນີ້;

2. ເຮັດປະກັນໄພຄ່າເສັຍຫາຍດ້ານວິຊາຊີບ;

3. ສະເໜີໃຫ້ເປົ້າໝາຍຖືກກວດສອບ, ບຸກຄົນ ສະໜອງຂໍ້ມູນທີ່ກ່ຽວຂ້ອງກັບການກວດ ສອບ;

4. ມີຄວາມເປັນເອກະລາດ ໃນການດຳເນີນການກວດສອບ;

5. ກວດກາ ແລະ ຢັ້ງຢືນຄວາມຖືກຕ້ອງ ຂອງການເຄື່ອນໄຫວ, ຂໍ້ມູນ ແລະ ເອກະສານດ້ານ ເສດຖະກິດການເງິນ ທັງພາຍໃນ ແລະ ພາຍນອກ ໃນໄລຍະການດຳເນີນການກວດສອບຂອງເປົ້າໝາຍ ຖືກກວດສອບ ແລະ ລົງລາຍເຊັນໃສ່ບົດລາຍງານການກວດສອບ;

6. ເປັນເຄືອຂ່າຍວິຊາຊີບກວດສອບໃດໜຶ່ງ;

7. ປະສານສົມທົບກັບພາກສ່ວນທີ່ກ່ຽວຂ້ອງ ກ່ຽວກັບການກວດສອບ;

8. ລາຍງານຄ່າບໍລິການການກວດສອບ ແລະ ການບໍລິການອື່ນ ທີ່ກ່ຽວຂ້ອງກັບການກວດ ສອບ ໃນເວລາດຳເນີນການກວດສອບໃຫ້ສະພາວິຊາຊີບນັກບັນຊີ ແລະ ນັກກວດສອບ ແລະ ກະຊວງ ການເງິນ;

9. ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ພາກທີ V

ນັກກວດສອບຕາມກົດໝາຍ

ມາດຕາ 52 ເງື່ອນໄຂ ຂອງນັກກວດສອບຕາມກົດໝາຍ

ບຸກຄົນທີ່ຈະເປັນນັກກວດສອບຕາມກົດໝາຍ ຕ້ອງເປັນນັກຊ່ຽວຊານບັນຊີ ມີຕຳແໜ່ງເປັນຜູ່ອຳນວຍການ ຫຼື ຜູ່ຮຸ້ນສ່ວນຮັບຜິດຊອບງານ ຂອງວິສາຫະກິດກວດສອບ.

ມາດຕາ 53 ການຍື່ນຄຳຮ້ອງຂໍເປັນນັກກວດສອບຕາມກົດໝາຍ

ນັກກວດສອບ ທີ່ຕ້ອງການເປັນນັກກວດສອບຕາມກົດໝາຍ ຕ້ອງຍື່ນຄຳຮ້ອງ ພ້ອມດ້ວຍເອກະ ສານປະກອບ ດັ່ງນີ້:

1. ໃບສະເໜີຂໍອະນຸຍາດເປັນນັກກວດສອບຕາມກົດໝາຍ;

2. ສຳເນົາໃບຢັ້ງຢືນນັກຊ່ຽວຊານບັນຊີ;

3. ສຳເນົາໃບຢັ້ງຢືນເປັນສະມາຊິກ ຂອງສະພາວິຊາຊີບນັກບັນຊີ ແລະ ນັກກວດສອບ;

4. ໜັງສືຢັ້ງຢືນການເປັນຜູ່ອຳນວຍການ ຫຼື ຜູ່ຮຸ້ນສ່ວນຮັບຜິດຊອບງານ ຈາກວິສາຫະກິດ ກວດສອບ ທີ່ຕົນສັງກັດຢູ່;

5. ສຳເນົາໃບອະນຸຍາດດຳເນີນທຸລະກິດ ຂອງວິສາຫະກິດກວດສອບ ທີ່ຕົນສັງກັດຢູ່;

6. ເອກະສານອື່ນ ທີ່ກະຊວງການເງິນກຳນົດອອກ.

ມາດຕາ 54 ການອະນຸຍາດເປັນນັກກວດສອບຕາມກົດໝາຍ

ກະຊວງການເງິນ ພິຈາລະນາ ອະນຸຍາດເປັນນັກກວດສອບຕາມກົດໝາຍ ພາຍໃນກຳນົດສິບ ວັນ ລັດຖະການ ນັບແຕ່ວັນໄດ້ຮັບສຳນວນຄຳຮ້ອງຂໍ ເປັນຕົ້ນໄປ ເມື່ອເຫັນວ່າຖືກຕ້ອງ ຄົບຖ້ວນຕາມ ເງື່ອນໄຂທີ່ໄດ້ກຳນົດໄວ້ໃນມາດຕາ 52 ແລະ 53 ຂອງກົດໝາຍສະບັບນີ້.

ໃນກໍລະນີບໍ່ອະນຸຍາດໃຫ້ເປັນນັກກວດສອບຕາມກົດໝາຍໄດ້ນັ້ນ ກະຊວງການເງິນ ຕ້ອງແຈ້ງ ເປັນລາຍລັກອັກສອນ ພ້ອມດ້ວຍເຫດຜົນ ໃຫ້ຜູ່ຮ້ອງຂໍ.

ມາດຕາ 55 ການໂຈະການເປັນນັກກວດສອບຕາມກົດໝາຍ

ໃນກໍລະນີທີ່ວິສາຫະກິດກວດສອບ ຖືກໂຈະການເຄື່ອນໄຫວ ຕາມທີ່ໄດ້ກຳນົດໄວ້ໃນມາດຕາ 46 ຂອງກົດໝາຍສະບັບນີ້ ນັກກວດສອບຕາມກົດໝາຍ ທີ່ສັງກັດຢູ່ໃນວິສາຫະກິດດັ່ງກ່າວ ກໍຖືກໂຈະ ເຊັ່ນດຽວກັນ.

ການໂຈະດັ່ງກ່າວຈະຖືກຍົກເລີກ ເມື່ອເຫັນວ່ານັກກວດສອບຕາມກົດໝາຍ ຫຼື ວິສາຫະກິດ ກວດສອບ ໄດ້ມີການປັບປຸງແກ້ໄຂບັນຫາທີ່ຖືກໂຈະ ຕາມເວລາທີ່ໄດ້ກຳນົດໄວ້.

ມາດຕາ 56 ການຖອນໃບອະນຸຍາດ ເປັນນັກກວດສອບຕາມກົດໝາຍ

ນັກກວດສອບຕາມກົດໝາຍ ຈະຖືກຖອນໃບອະນຸຍາດເປັນນັກກວດສອບຕາມກົດໝາຍ ໃນກໍ ລະນີວິສາຫະກິດກວດສອບທີ່ຕົນສັງກັດນັ້ນ ຖືກຖອນໃບອະນຸຍາດ ຕາມທີ່ໄດ້ກຳນົດໄວ້ໃນມາດຕາ 47 ຂອງກົດໝາຍສະບັບນີ້.

ກະຊວງການເງິນ ແຈ້ງເປັນລາຍລັກອັກສອນໃຫ້ນັກກວດສອບຕາມກົດໝາຍ ແລະ ວິສາຫະກິດ ກວດສອບ, ສະພາວິຊາຊີບນັກບັນຊີ ແລະ ນັກກວດສອບ ແລະ ແຈ້ງຕໍ່ສາທາລະນະຊົນຜ່ານສື່ມວນຊົນ ພາຍຫຼັງຖືກຖອນໃບອະນຸຍາດ.

ມາດຕາ 57 ສິດ ແລະ ພັນທະ ຂອງນັກກວດສອບຕາມກົດໝາຍ

ນັກກວດສອບຕາມກົດໝາຍ ມີ ສິດ ແລະ ພັນທະ ດັ່ງນີ້:

1. ດຳເນີນການກວດສອບ ເປົ້າໝາຍຖືກກວດສອບຕາມກົດໝາຍ ຕະຫຼອດປີການບັນຊີ;

2. ເຂົ້າເຖິງຂໍ້ມູນ ຂ່າວສານທີ່ກ່ຽວຂ້ອງກັບການກວດສອບທັງໝົດ ຂອງເປົ້າໝາຍຖືກກວດ ສອບຕາມກົດໝາຍ ລວມທັງບໍລິສັດໃນກຸ່ມ;

3. ຂໍຄຳອະທິບາຍ ຊີ້ແຈງ ຈາກຄະນະຜູ່ບໍລິຫານ, ຜູ່ຈັດການ, ພະນັກງານ ຫຼື ຄູ່ສັນຍາຂອງ ເປົ້າໝາຍຖືກກວດສອບຕາມກົດໝາຍ ຊຶ່ງເຫັນວ່າເປັນສິ່ງຈຳເປັນເພີ່ມເຕີມ ສຳລັບການປະຕິບັດໜ້າທີ່ ຂອງຕົນ;

4. ກວດກາເອກະສານດ້ານບັນຊີ, ຄວາມຄົບຖ້ວນ, ຖືກຕ້ອງ ແລະ ການປະເມີນອົງປະກອບ ຂອງເອກະສານລາຍງານການເງິນ ຂອງເປົ້າໝາຍຖືກກວດສອບຕາມກົດໝາຍ;

5. ນຳໃຊ້ນັກຊ່ຽວຊານສະເພາະດ້ານໃດໜຶ່ງ ແລະ ພະນັກງານວິຊາການ ໃຫ້ການຊ່ວຍເຫຼືອ ຫຼື ເປັນຕົວແທນ ເພື່ອດຳເນີນການກວດສອບ ພາຍໃຕ້ຄວາມຮັບຜິດຊອບຂອງຕົນ.

6. ຮັບຜິດຊອບຢ່າງເຕັມສ່ວນ ຕໍ່ບົດລາຍງານການກວດສອບເອກະສານລາຍງານການເງິນ ປະຈຳປີ ລວມທັງເອກະສານລາຍງານການເງິນລວມກິດຈະການ ແລະ ສະເພາະກິດຈະການ ໃນກໍລະ ນີມີການກວດສອບເອກະສານລາຍງານການເງິນ ຂອງກຸ່ມບໍລິສັດ.

ພາກທີ VI

ເປົ້າໝາຍຖືກກວດສອບ

ມາດຕາ 58 ເປົ້າໝາຍຖືກກວດສອບ

ເປົ້າໝາຍຖືກກວດສອບ ມີ ດັ່ງນີ້:

1. ເປົ້າໝາຍຖືກສອບຕາມກົດໝາຍ;

2. ເປົ້າໝາຍຖືກກວດສອບຕາມຄວາມສະໝັກໃຈ.

ມາດຕາ 59 ເປົ້າໝາຍຖືກກວດສອບຕາມກົດໝາຍ

ເປົ້າໝາຍຖືກກວດສອບຕາມກົດໝາຍ ແມ່ນ ຫົວໜ່ວຍ ແລະ ການຈັດຕັ້ງ ຊຶ່ງເອກະສານລາຍ ງານການເງິນປະຈຳປີ ຂອງຕົນ ຕ້ອງໄດ້ຮັບການກວດສອບ ຈາກວິສາຫະກິດກວດສອບ ບົນພື້ນຖານສັນ ຍາ ດັ່ງນີ້:

1. ວິສາຫະກິດລົງທຶນຕ່າງປະເທດ;

2. ທະນາຄານ ແລະ ສະຖາບັນການເງິນອື່ນ ທີ່ຢູ່ພາຍໃຕ້ການຄຸ້ມຄອງຂອງທະນາຄານ ແຫ່ງ ສປປ ລາວ;

3. ບໍລິສັດປະກັນໄພ ແລະ ບໍລິສັດຕົວແທນປະກັນໄພ;

4. ບໍລິສັດຈົດທະບຽນໃນຕະຫຼາດຫຼັກຊັບ, ບໍລິສັດຫຼັກຊັບ ແລະ ບໍລິສັດມະຫາຊົນ;

5. ລັດວິສາຫະກິດ;

6. ໂຄງການກູ້ຢຶມ ແລະ ຊ່ວຍເຫຼືອລ້າ ຈາກຕ່າງປະເທດ ຫຼື ອົງການຈັດຕັ້ງສາກົນ;

7. ວິສາຫະກິດ ທີ່ໄດ້ກຳນົດໄວ້ໃນລະບຽບກົດໝາຍທີ່ກ່ຽວຂ້ອງ.

ມາດຕາ 60 ເປົ້າໝາຍຖືກກວດສອບຕາມຄວາມສະໝັກໃຈ

ເປົ້າໝາຍຖືກກວດສອບຕາມຄວາມສະໝັກໃຈ ແມ່ນ ຫົວໜ່ວຍ ແລະ ການຈັດຕັ້ງ ທີ່ບໍ່ໄດ້ ບັງຄັບ ໃຫ້ຖືກກວດສອບ ແຕ່ມີຈຸດປະສົງໃຫ້ມີການກວດສອບເອກະສານລາຍງານການເງິນຂອງຕົນບົນ ພື້ນຖານສັນຍາທີ່ໄດ້ຕົກລົງຮ່ວມກັນກັບວິສາຫະກິດກວດສອບ.

ມາດຕາ 61 ສິດຂອງເປົ້າໝາຍຖືກກວດສອບ

ເປົ້າໝາຍຖືກກວດສອບ ມີ ສິດ ດັ່ງນີ້:

1. ຄັດເລືອກ ແລະ ຕົກລົງຮັບເອົາວິສາຫະກິດກວດສອບໜຶ່ງ ຫຼື ຫຼາຍວິສາຫະກິດ ເພື່ອກວດ ສອບເອກະສານລາຍງານການເງິນຂອງຕົນ;

2. ສະເໜີ ໃຫ້ວິສາຫະກິດກວດສອບ ສະໜອງຂໍ້ມູນ ຂ່າວສານທີ່ຈຳເປັນ ກ່ຽວກັບວິສາຫະ ກິດ ແລະ ນັກກວດສອບຕາມກົດໝາຍ;

3. ສະເໜີ ໃຫ້ປ່ຽນແທນສະມາຊິກໃນໜ່ວຍງານກວດສອບ ຫຼື ນັກກວດສອບຕາມກົດໝາຍ ໃນກໍລະນີ ບໍ່ສາມາດດຳເນີນວຽກງານກວດສອບ ຫຼື ລະເມີດກົດໝາຍສະບັບນີ້;

4. ປະຕິເສດການສະໜອງຂໍ້ມູນ ຂ່າວສານ ທີ່ບໍ່ກ່ຽວຂ້ອງກັບການກວດສອບອິດສະລະ;

5. ປຶກສາຫາລື, ອະທິບາຍ ຢ່າງເປັນລາຍລັກອັກສອນ ກ່ຽວກັບປະເດັນທີ່ໄດ້ຍົກຂຶ້ນໃນຮ່າງ ບົດລາຍງານການກວດສອບ ຕາມຄວາມເໝາະສົມ;

6. ທວງໃຫ້ວິສາຫະກິດກວດສອບ ຈ່າຍທົດແທນຄ່າເສັຍຫາຍ ໃນກໍລະນີຜູ່ກວດສອບລະ ເມີດສັນຍາ ຫຼື ລະບຽບກົດໝາຍອື່ນທີ່ກ່ຽວຂ້ອງ ທີ່ໄດ້ສ້າງຜົນເສັຍຫາຍໃຫ້ແກ່ຕົນ;

7. ສະເໜີ ສະພາວິຊາຊີບນັກບັນຊີ ແລະ ນັກກວດສອບ ແລະ ກະຊວງການເງິນ ກໍລະນີ ມີຄວາມເຫັນທີ່ບໍ່ເອກະພາບກັນຕໍ່ຂໍ້ສະຫຼຸບ ແລະ ການໃຫ້ຄຳເຫັນຂອງນັກກວດສອບຕາມກົດໝາຍ;

8. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 62 ພັນທະຂອງເປົ້າໝາຍຖືກກວດສອບ

ເປົ້າໝາຍຖືກກວດສອບ ມີ ພັນທະ ດັ່ງນີ້:

1. ປະຕິບັດຕາມເນື້ອໃນ ຂອງສັນຍາກວດສອບຢ່າງເຂັ້ມງວດ;

2. ສະໜອງຂໍ້ມູນ ຂ່າວສານ ຢ່າງຖືກຕ້ອງ, ຄົບຖ້ວນ, ມີຈິງ, ທັນການ ຕາມການສະເໜີ ຂອງນັກກວດສອບຕາມກົດໝາຍ ແລະ ສະມາຊິກໃນໜ່ວຍງານກວດສອບ;

3. ໃຫ້ການຮ່ວມມື ແລະ ອຳນວຍຄວາມສະດວກ ໃຫ້ໜ່ວຍງານກວດສອບ ສາມາດດຳ ເນີນວຽກງານກວດສອບອິດສະລະ;

4. ຫຼີກລຽງການກະທຳໃດໜຶ່ງ ທີ່ຈຳກັດຂອບເຂດໃນການດຳເນີນງານ ຂອງນັກກວດ ສອບ;

5. ປັບປຸງ, ແກ້ໄຂຂໍ້ຄົງຄ້າງ ແລະ ຂໍ້ຜິດພາດ ໃນເອກະສານລາຍງານການເງິນ ໃຫ້ຖືກ ຕ້ອງ ຕາມການແນະນຳ ຂອງວິສາຫະກິດກວດສອບ;

6. ສົ່ງບົດລາຍງານການກວດສອບ ໃຫ້ອົງການທີ່ກ່ຽວຂ້ອງ ຕາມລະບຽບກົດໝາຍ;

7. ຊຳລະຄ່າບໍລິການກວດສອບ ໃຫ້ຖືກຕ້ອງຕາມສັນຍາ;

8. ປະຕິບັດພັນທະອື່ນ ແລະ ມີຄວາມຮັບຜິດຊອບຕໍ່ໜ້າກົດໝາຍ ຕາມທີ່ໄດ້ກຳນົດໄວ້ ໃນລະບຽບກົດໝາຍ.

ພາກທີ VII

ການລາຍງານ ແລະ ການຮັກສາຂໍ້ມູນ

ມາດຕາ 63 ການລາຍງານ

ວິສາຫະກິດບັນຊີ ແລະ ວິສາຫະກິດກວດສອບ ຕ້ອງລາຍງານຜົນການດຳເນີນງານ ໃຫ້ກະຊວງ ການເງິນ ຢ່າງເປັນປົກກະຕິ ພາຍໃນກຳນົດເວລາ ເກົ້າສິບວັນ ນັບແຕ່ວັນປິດບັນຊີປະຈຳປີ, ການລາຍ ງານ ຕ້ອງປະກອບດ້ວຍເອກະສານຕົ້ນຕໍ ດັ່ງນີ້:

1. ຜົນການເຄື່ອນໄຫວວຽກງານປະຈຳປີ, ໂຄງປະກອບການຈັດຕັ້ງ, ອັດຕາສ່ວນພະນັກ ງານວິຊາການຂອງຕົນ ແລະ ການປະຕິບັດພັນທະ ຕາມທີ່ໄດ້ກຳນົດໄວ້ໃນຂໍ້ທີ 6 ມາດຕາ 50 ຂອງກົດ ໝາຍສະບັບນີ້;

2. ເອກະສານລາຍງານການເງິນປະຈຳປີ;

3. ການປະກັນໄພຄ່າເສັຍຫາຍດ້ານວິຊາຊີບ;

4. ການຍົກລະດັບການສຶກສາດ້ານວິຊາຊີບ ໃຫ້ພະນັກງານໃນວິສາຫະກິດຂອງຕົນ;

5. ບົດລາຍງານຄວາມໂປ່ງໃສ.

ມາດຕາ 64 ການຮັກສາຂໍ້ມູນ

ວິສາຫະກິດບັນຊີ ແລະ ວິສາຫະກິດກວດສອບ ຕ້ອງເກັບຮັກສາເອກະສານທີ່ສຳຄັນ ກ່ຽວຂ້ອງ ກັບວຽກງານກວດສອບອິດສະລະ ແລະ ວຽກງານທີ່ຕິດພັນກັບການກວດສອບໄວ້ເປັນຢ່າງດີ ຢ່າງໜ້ອຍ ເປັນເວລາ ສິບປີ.

ວິສາຫະກິດບັນຊີ ແລະ ວິສາຫະກິດກວດສອບ ຕ້ອງກຳນົດລະບຽບ ແລະ ວິທີການທີ່ຈຳເປັນ ເພື່ອເກັບຮັກສາຂໍ້ມູນ ແລະ ເອກະສານທີ່ຕິດພັນກັບການກວດສອບ ໃຫ້ປອດໄພ, ຄົບຖ້ວນ ແລະ ເປັນຄວາມລັບ.

ພາກທີ VIII

ສະພາວິຊາຊີບນັກບັນຊີ ແລະນັກກວດສອບ

ມາດຕາ 65 ສະພາວິຊາຊີບນັກບັນຊີ ແລະ ນັກກວດສອບ

ສະພາວິຊາຊີບນັກບັນຊີ ແລະ ນັກກວດສອບ ແມ່ນ ການຈັດຕັ້ງວິຊາຊີບນັກບັນຊີ ແລະ ນັກກວດສອບ ທີ່ສ້າງຕັ້ງຂຶ້ນ ໂດຍກະຊວງການເງິນ, ມີພາລະບົດບາດ ໃນການປະກອບຄຳເຫັນໃຫ້ແກ່ ລັດ, ປຸກລະດົມຂົນຂວາຍ, ນຳພາ, ເຕົ້າໂຮມສະມາຊິກ ລວມທັງປົກປ້ອງສິດຜົນປະໂຫຽດອັນຊອບທຳ ຂອງນັກບັນຊີ ແລະ ນັກກວດສອບ ໃຫ້ເຄື່ອນໄຫວວິຊາຊີບຖືກຕ້ອງຕາມລະບຽບກົດໝາຍ, ຊ່ວຍອົງ ການຂອງລັດ ໃນການສົ່ງເສີມ, ພັດທະນາ ແລະ ຍົກລະດັບວິຊາຊີບການບັນຊີ ແລະ ການກວດສອບ.

ສຳລັບ ໂຄງປະກອບການຈັດຕັ້ງ, ບຸກຄະລາກອນ ແລະ ກົດລະບຽບຂອງສະພາວິຊາຊີບນັກ ບັນຊີ ແລະ ນັກກວດສອບ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 66 ສິດ ແລະ ໜ້າທີ່ ຂອງສະພາວິຊາຊີບນັກບັນຊີ ແລະ ນັກກວດສອບ

ສະພາວິຊາຊີບນັກບັນຊີ ແລະ ນັກກວດສອບ ມີ ສິດ ແລະ ໜ້າທີ່ ດັ່ງນີ້:

1. ສ້າງແຜນການເຄື່ອນໄຫວ ແລະ ແຜນງົບປະມານ ປະຈຳ ເດືອນ, ງວດ ແລະ ປີ;

2. ຄົ້ນຄວ້າ, ສ້າງ ລະບຽບການຄຸ້ມຄອງພາຍໃນ ແລະ ປະກອບສ່ວນຄົ້ນຄວ້າ ຈັນຍາບັນ ສຳລັບນັກວິຊາຊີບການບັນຊີ ແລະ ການກວດສອບ ແລະ ລະບຽບການອື່ນ ທີ່ກ່ຽວຂ້ອງ;

3. ຈັດຝຶກອົບຮົມ, ຍົກລະດັບ ຄວາມຮູ້ດ້ານວິຊາຊີບການບັນຊີ ແລະ ການກວດສອບ ຕາມເນື້ອໃນ, ໂຄງການ, ແຜນງານ ແລະ ຫຼັກສູດທີ່ກ່ຽວຂ້ອງ;

4. ປະສານສົມທົບ, ປຶກສາຫາລື, ແລກປ່ຽນຄຳເຫັນ ແລະ ຖອດຖອນບົດຮຽນ ກ່ຽວກັບວິຊາ ຊີບການບັນຊີ ແລະ ການກວດສອບ;

5. ຮ່ວມມືກັບອົງການຈັດຕັ້ງ ແລະ ສະຖາບັນວິຊາຊີບການບັນຊີຂອງບັນດາປະເທດພາກ ພື້ນ ແລະ ສາກົນ ຕາມການເຫັນດີຂອງກະຊວງການເງິນ;

6. ຕິດຕາມ ກວດກາການເຄື່ອນໄຫວຂອງສະມາຊິກຂອງຕົນ;

7. ສະຫຼຸບ ແລະ ລາຍງານ ການເຄື່ອນໄຫວວຽກງານ ແລະ ການປະຕິບັດແຜນງົບປະມານ ຕໍ່ກະຊວງການເງິນ ແລະ ການຈັດຕັ້ງທີ່ກ່ຽວຂ້ອງ ຢ່າງເປັນປົກກະຕິ;

8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມລະບຽບກົດໝາຍ.

ພາກທີ IX

ຂໍ້ຫ້າມ

ມາດຕາ 67 ຂໍ້ຫ້າມສຳລັບວິສາຫະກິດບັນຊີ ແລະ ວິສາຫະກິດກວດສອບ

ຫ້າມ ວິສາຫະກິດບັນຊີ ແລະ ວິສາຫະກິດກວດສອບ ມີ ພຶດຕິກຳ ດັ່ງນີ້:

1. ແຕ່ງຕັ້ງບຸກຄົນ ທີ່ເຄີຍເປັນສະມາຊິກສະພາບໍລິຫານ, ຜູ່ບໍລິຫານ ຫຼື ພະນັກງານຂອງ ນິຕິບຸກຄົນ ຫຼື ວິສາຫະກິດ ແລະ ໄດ້ຢຸດເຊົາໜ້າທີ່ວຽກງານດັ່ງກ່າວ ເປັນເວລາຢ່າງໜ້ອຍ ສາມປີ ເປັນ ນັກກວດສອບຕາມກົດໝາຍ ຂອງນິຕິບຸກຄົນ ຫຼື ວິສາຫະກິດດັ່ງກ່າວ;

2. ປອມແປງ ຊີວະປະຫວັດຂອງພະນັກງານ ແລະ ວິສາຫະກິດບັນຊີ ແລະ ວິສາຫະກິດ ກວດສອບ;

3. ດຳເນີນການກວດສອບ ວິສາຫະກິດທີ່ຕົນເອງໃຫ້ບໍລິການດ້ານການບັນຊີ;

4. ຍົກເລີກສັນຍາກວດສອບແຕ່ຝ່າຍດຽວ ໂດຍບໍ່ມີເຫດຜົນ;

5. ປະພຶດ ແລະ ການພົວພັນກັບລູກຄ້າທີ່ກໍ່ໃຫ້ເກີດຄວາມເສັຍຫາຍ ແລະ ເສັຍຊື່ສຽງດ້ານ ວິຊາຊີບ;

6. ຄິດໄລ່ ແລະ ຮັບຄ່າບໍລິການທີ່ບໍ່ສົມສ່ວນກັບຂອບເຂດວຽກງານທີ່ໄດ້ປະຕິບັດ;

7. ທຳລາຍຂໍ້ມູນຫຼັກຖານ, ປອມແປງ ເຊື່ອງອຳຂໍ້ມູນ ແລະ ເອກະສານ, ຊຸກເຊື່ອງການກະ ທຳຜິດ ທີ່ຕິດພັນກັບວຽກງານບັນຊີ ແລະ ກວດສອບ;

8. ໃຫ້ສິນບົນ, ຄ່າຈ້າງລາງວັນ, ສົມຮູ້ຮ່ວມຄິດກັບເຈົ້າໜ້າທີ່ຂອງລັດ ໃນການບິດເບືອນ, ປອມແປງເອກະສານ ດ້ານການບັນຊີ ແລະ ການກວດສອບ ເພື່ອຫາຜົນປະໂຫຽດສ່ວນຕົວ ແລະ ຫົວໜ່ວຍທີ່ຕົນບໍລິການໃຫ້;

9. ຫຼົບຫຼີກການລາຍງານ ການໃຫ້ບໍລິການດ້ານການບັນຊີ ແລະ ການກວດສອບໃຫ້ຂະ ແໜງການທີ່ມີໜ້າທີ່ຄຸ້ມຄອງ ແລະ ການກວດກາ;

10. ບໍລິການດ້ານບັນຊີ ແລະ ກວດສອບ ໃຫ້ຫົວໜ່ວຍຖືບັນຊີທີ່ບໍ່ຖືກຕ້ອງ ຕາມລະບຽບກົດ ໝາຍດ້ານການບັນຊີ ແລະ ການກວດສອບ;

11. ບໍລິການດ້ານບັນຊີ ແລະ ກວດສອບ ໃຫ້ວິສາຫະກິດ ທີ່ມີຍາດພີ່ນ້ອງໃກ້ຊິດ ເປັນຫົວ ໜ້າບັນຊີ ຫຼື ຜູ່ບໍລິຫານຂອງຫົວໜ່ວຍຖືບັນຊີ;

12. ຮຽກຮ້ອງ ຫຼື ຮັບຜົນປະໂຫຽດ ນອກຈາກທີ່ໄດ້ກຳນົດໄວ້ໃນສັນຍາກວດສອບ ຫຼື ພະຍາ ຍາມຮັບຜົນປະໂຫຽດອື່ນໃດໜຶ່ງ;

13. ປະຕິເສດການຮ່ວມມື ກັບເຈົ້າໜ້າທີ່ບັນຊີ ຫຼື ພະນັກງານຂອງລັດທີ່ກ່ຽວຂ້ອງ;

14. ນຳໃຊ້ຂໍ້ມູນຂ່າວສານທີ່ໄດ້ຮັບກ່ຽວກັບການປະຕິບັດຂໍ້ຜູກພັນ ໄປໃນທາງທີ່ບໍ່ຖືກຕ້ອງ;

15. ອະນຸຍາດໃຫ້ບຸກຄົນດຽວກັນ ເປັນຜູ່ຈັດການສອງສາຂາ ຂຶ້ນໄປ;

16. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 68 ຂໍ້ຫ້າມສຳລັບ ນັກກວດສອບ

ຫ້າມນັກກວດສອບ ມີ ພຶດຕິກຳ ດັ່ງນີ້:

1. ເຄື່ອນໄຫວວຽກງານໃດໜຶ່ງ ທີ່ທຳລາຍຊື່ສຽງດ້ານວິຊາຊີບການບັນຊີ ແລະ ການກວດ ສອບ;

2. ເຮັດວຽກ ໃຫ້ສອງ ຫຼື ຫຼາຍວິສາຫະກິດ ພ້ອມກັນ ສຳລັບຜູ່ມີວຽກປະຈຳບ່ອນໃດໜຶ່ງແລ້ວ ຫຼື ໃຫ້ບໍລິການດ້ານວິຊາຊີບການບັນຊີ ແລະ ການກວດສອບ ໂດຍບໍ່ໄດ້ຮັບອະນຸຍາດຈາກກະຊວງການ ເງິນ;

3. ດຳເນີນວິຊາຊີບໃນສອງ ຫຼື ຫຼາຍວິສາຫະກິດບັນຊີ ແລະ ວິສາຫະກິດກວດສອບ ຫຼື ດຳເນີນວິຊາຊີບອື່ນ ຄຽງຄູ່ກັບວິຊາຊີບການບັນຊີ ແລະ ການກວດສອບ;

4. ໃຫ້ເຊົ່າ, ໃຫ້ຢືມ, ມອບໂອນ, ຂາຍ ໃບຢັ້ງຢືນນັກຊ່ຽວຊານບັນຊີຢ່າງເດັດຂາດ;

5. ຊື້-ຂາຍ ຮຸ້ນ, ພັນທະບັດ ຫຼື ຊັບສິນອື່ນ ຂອງເປົ້າໝາຍຖືກກວດສອບ ໃນເວລາດຳເນີນ ການກວດສອບ;

6. ຂໍເອົາ, ທວງເອົາ, ຮັບ ສິນຈ້າງລາງວັນທີ່ບໍ່ຖືກຕ້ອງ, ສົມຮູ້ຮ່ວມຄິດກັບເປົ້າໝາຍຖືກກວດ ສອບ;

7. ຕົວະຍົວະ, ຫຼອກລວງ, ໂຄສະນາ ບອກເລົ່າ ຄວາມຮູ້ຄວາມສາມາດ ຫຼື ໃຊ້ວິທີທີ່ບໍ່ ເໝາະສົມ ໃນການຊອກລູກຄ້າ;

8. ຊຸກເຊື່ອງ, ປອມແປງ ຫຼື ທຳລາຍ ເອກະສານ ຫຼື ຂໍ້ມູນທີ່ກ່ຽວຂ້ອງ;

9. ເປີດເຜີຍຂໍ້ມູນທີ່ເປັນຄວາມລັບ ຂອງຫົວໜ່ວຍ ທີ່ຕົນໄດ້ໃຫ້ບໍລິການບັນຊີ;

10. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 69 ຂໍ້ຫ້າມສຳລັບ ນັກຊ່ຽວຊານບັນຊີ

ຫ້າມ ນັກຊ່ຽວຊານບັນຊີ ມີ ພຶດຕິກຳ ດັ່ງນີ້:

1. ເຄື່ອນໄຫວວຽກງານໃດໜຶ່ງ ທີ່ທຳລາຍຊື່ສຽງດ້ານວິຊາຊີບການບັນຊີ ແລະ ການກວດ ສອບ;

2. ໃຫ້ເຊົ່າ, ໃຫ້ຢືມ, ມອບໂອນ, ຂາຍໃບຢັ້ງຢືນນັກຊ່ຽວຊານບັນຊີຢ່າງເດັດຂາດ;

3. ເຮັດວຽກ ໃຫ້ສອງ ຫຼື ຫຼາຍວິສາຫະກິດ ພ້ອມກັນ ສຳລັບຜູ່ມີວຽກປະຈຳບ່ອນໃດໜຶ່ງແລ້ວ ຫຼື ໃຫ້ບໍລິການດ້ານວິຊາຊີບການບັນຊີ ແລະ ການກວດສອບ ໂດຍບໍ່ໄດ້ຮັບອະນຸຍາດຈາກກະຊວງການ ເງິນ;

4. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 70 ຂໍ້ຫ້າມສຳລັບເປົ້າໝາຍຖືກກວດສອບ

ຫ້າມ ເປົ້າໝາຍຖືກກວດສອບ ມີ ພຶດຕິກຳ ດັ່ງນີ້:

1. ແຕ່ງຕັ້ງ ຫຼື ຮັບເອົານັກກວດສອບ ແລະ ຮຸ້ນສ່ວນຮັບຜິດຊອບງານ ທີ່ຢຸດເຊົາວຽກງານ ກວດສອບ ຫຼື ລາອອກຈາກວິສາຫະກິດກວດສອບ ພາຍໃນ ສາມປີ ແລະ ເຄີຍໄດ້ກວດສອບວິສາ ຫະກິດຂອງຕົນ ເປັນຜູ່ບໍລິຫານ, ເປັນພະນັກງານ ຂອງວິສາຫະກິດຕົນ ຫຼື ບໍລິສັດໃນກຸ່ມ ຫຼື ວິສາຫະ ກິດຮຸ້ນສ່ວນຂອງບໍລິສັດແມ່ ໃນກຸ່ມບໍລິສັດໃດໜຶ່ງ;

2. ກໍ່ຄວາມເສັຍຫາຍ ຕໍ່ຄວາມສັດຊື່ສຸດຈະລິດ ຂອງນັກຊ່ຽວຊານບັນຊີ ແລະນັກກວດສອບ;

3. ລາຍງານ, ສະໜອງຂໍ້ມູນ, ເອກະສານບໍ່ຖືກກັບຄວາມຈິງ ແກ່ນັກກວດສອບ;

4. ຊຸກເຊື່ອງ, ທຳລາຍເອກະສານ, ວັດຖຸສິ່ງຂອງ ທີ່ເປັນຫຼັກຖານ ຂອງການກວດສອບ;

5. ຂັດຂວາງ, ຖ່ວງດຶງ, ສ້າງຄວາມຫຍຸ້ງຍາກ, ນາບຂູ່ນັກກວດສອບ ຫຼື ບຸກຄົນ ທີ່ກ່ຽວຂ້ອງ ກັບການກວດສອບ;

6. ໃຫ້ສິນບົນນັກກວດສອບ ຫຼື ບຸກຄົນທີ່ກ່ຽວຂ້ອງກັບການກວດສອບ;

7. ລະເມີດ ແລະ ຍົກເລີກ ສັນຍາກວດສອບ ແຕ່ຝ່າຍດຽວ;

8. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ມາດຕາ 71 ຂໍ້ຫ້າມສຳລັບ ບຸກຄົນ ແລະ ການຈັດຕັ້ງອື່ນ

ຫ້າມບຸກຄົນ ແລະ ການຈັດຕັ້ງອື່ນ ມີ ພຶດຕິກຳ ດັ່ງນີ້:

1. ຍຸແຍ່, ຫາເລື່ອງ, ແຊກແຊງ, ກ້າວກ່າຍ ໃນເວລາດຳເນີນການກວດສອບ ຫຼື ກີດກັ້ນວຽກ ງານກວດສອບ ຂອງນັກກວດສອບຕາມກົດໝາຍ;

2. ນາບຂູ່ນັກກວດສອບ ຫຼື ປົກປ້ອງເປົ້າໝາຍຖືກກວດສອບ;

3. ໃຫ້ການບໍລິການດ້ານບັນຊີ ແລະ ກວດສອບ ໂດຍບໍ່ໄດ້ຮັບອະນຸຍາດ;

4. ແອບອ້າງຕົນເອງເປັນ ນັກກວດສອບ ຫຼື ນັກຊ່ຽວຊານບັນຊີ ຫຼື ນັກກວດສອບຕາມກົດ ໝາຍ;

5. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ພາກທີ X

ການແກ້ໄຂຂໍ້ຂັດແຍ່ງ

ມາດຕາ 72 ຮູບການແກ້ໄຂຂໍ້ຂັດແຍ່ງ

ຂໍ້ຂັດແຍ່ງ ກ່ຽວກັບວຽກງານກວດສອບອິດສະລະ ສາມາດແກ້ໄຂດ້ວຍຮູບການໃດໜຶ່ງ ດັ່ງນີ້:

1. ການປະນີປະນອມ;

2. ການແກ້ໄຂທາງດ້ານບໍລິຫານ;

3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;

4. ການຮ້ອງຟ້ອງຕໍ່ສານປະຊາຊົນ;

5. ການແກ້ໄຂທີ່ມີລັກສະນະສາກົນ.

ມາດຕາ 73 ການແກ້ໄຂດ້ວຍການປະນີປະນອມ

ໃນຂໍ້ຂັດແຍ່ງທີ່ເກີດຂຶ້ນລະຫວ່າງ ເປົ້າໝາຍຖືກກວດສອບ, ວິສາຫະກິດບັນຊີ ແລະ ວິສາຫະ ກິດກວດສອບ, ບຸກຄົນ, ນິຕິບຸກຄົນ ແລະ ການຈັດຕັ້ງອື່ນທີ່ກ່ຽວຂ້ອງ ຄູ່ກໍລະນີ ສາມາດດຳເນີນການປຶກ ສາຫາລື, ປະນີປະນອມກັນ ເພື່ອໃຫ້ຕ່າງຝ່າຍຕ່າງໄດ້ຮັບຜົນປະໂຫຽດ.

ມາດຕາ 74 ການແກ້ໄຂທາງດ້ານບໍລິຫານ

ໃນກໍລະນີມີຂໍ້ຂັດແຍ່ງ ກ່ຽວກັບວຽກງານກວດສອບອິດສະລະ ຄູ່ກໍລະນີມີສິດສະເໜີຕໍ່ຂະແໜງ ການການເງິນ ແລະ ຂະແໜງການອື່ນທີ່ກ່ຽວຂ້ອງ ເພື່ອແກ້ໄຂທາງດ້ານບໍລິຫານ ຕາມລະບຽບກົດໝາຍ.

ມາດຕາ 75 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ

ໃນກໍລະນີມີຂໍ້ຂັດແຍ່ງ ກ່ຽວກັບວຽກງານກວດສອບອິດສະລະ ຄູ່ກໍລະນີ ມີສິດສະເໜີ ຕໍ່ອົງການ ແກ້ໄຂຂໍ້ຂັດແຍ່ງທາງດ້ານເສດຖະກິດ ຕາມການຕົກລົງກັນ ເພື່ອພິຈາລະນາແກ້ໄຂຕາມລະບຽບກົດ ໝາຍ.

ມາດຕາ 76 ການຮ້ອງຟ້ອງຕໍ່ສານປະຊາຊົນ

ໃນກໍລະນີມີຂໍ້ຂັດແຍ່ງ ກ່ຽວກັບວຽກງານກວດສອບອິດສະລະ ຄູ່ກໍລະນີມີສິດຮ້ອງຟ້ອງຕໍ່ສານ ປະຊາຊົນ ເພື່ອພິຈາລະນາຕັດສີນຕາມລະບຽບກົດໝາຍ.

ມາດຕາ 77 ການແກ້ໄຂທີ່ມີລັກສະນະສາກົນ

ການແກ້ໄຂຂໍ້ຂັດແຍ່ງ ກ່ຽວກັບວຽກງານກວດສອບອິດສະລະ ທີ່ມີລັກສະນະສາກົນ ໃຫ້ປະຕິບັດ ຕາມສັນຍາສາກົນ ແລະ ສົນທິສັນຍາທີ່ ສປປ ລາວ ເປັນພາຄີ.

ພາກທີ XI

ການຄຸ້ມຄອງ ແລະ ກວດກາ ວຽກງານກວດສອບອິດສະລະ

ໝວດທີ 1

ການຄຸ້ມຄອງວຽກງານກວດສອບອິດສະລະ

ມາດຕາ 78 ອົງການຄຸ້ມຄອງ

ລັດຖະບານ ເປັນຜູ່ຄຸ້ມຄອງວຽກງານກວດສອບອິດສະລະ ຢ່າງລວມສູນເປັນເອກະພາບໃນ ຂອບເຂດທົ່ວປະເທດ ໂດຍມອບໃຫ້ກະຊວງການເງິນຮັບຜິດຊອບໂດຍກົງ ແລະ ເປັນເຈົ້າການປະສານ ສົມທົບກັບກະຊວງ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານກວດສອບອິດສະລະ ປະກອບດ້ວຍ:

1. ກະຊວງການເງິນ ຊຶ່ງມີກົມບັນຊີ ເປັນເສນາທິການ;

2. ພະແນກການເງິນ ແຂວງ, ນະຄອນ.

ໃນກໍລະນີຈຳເປັນ ເມື່ອມີການຂະຫຍາຍຕົວຂອງວຽກງານກວດສອບອິດສະລະ ອາດຈະມອບ ໃຫ້ຫ້ອງການການເງິນ ເມືອງ, ເທດສະບານ ຄຸ້ມຄອງກໍໄດ້.

ມາດຕາ 79 ສິດ ແລະ ໜ້າທີ່ ຂອງກະຊວງການເງິນ

ໃນການຄຸ້ມຄອງວຽກງານກວດສອບອິດສະລະ ກະຊວງການເງິນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ, ປັບປຸງ ແຜນຍຸດທະສາດ, ແຜນນະໂຍບາຍ ແລະ ລະບຽບກົດໝາຍ ກ່ຽວກັບວຽກງານກວດສອບອິດສະລະ ໂດຍປະສານສົມທົບກັບພາກສ່ວນອື່ນທີ່ກ່ຽວຂ້ອງ;

2. ຫັນແຜນຍຸດທະສາດ, ແຜນນະໂຍບາຍ ໃຫ້ກາຍເປັນແຜນການ, ແຜນງານ, ໂຄງການ ລະອຽດ ກ່ຽວກັບວຽກງານກວດສອບອິດສະລະ ຂອງຂະແໜງການການເງິນ ຕາມຂອບເຂດຄວາມຮັບ ຜິດຊອບ ຂອງຕົນ;

3. ອອກມາດຕະຖານ, ລະບຽບການ, ຄຳແນະນຳ ແລະ ຂັ້ນຕອນດຳເນີນງານ ກ່ຽວກັບການ ກວດສອບອິດສະລະ ເປັນແຕ່ລະໄລຍະ ເພື່ອໃຫ້ວິສາຫະກິດບັນຊີ ແລະ ວິສາຫະກິດກວດສອບຈັດຕັ້ງ ປະຕິບັດການກວດສອບອິດສະລະຢ່າງເປັນເອກະພາບ ໃນຂອບເຂດທົ່ວປະເທດ;

4. ໂຄສະນາ, ເຜີຍແຜ່ ແຜນຍຸດທະສາດ, ແຜນນະໂຍບາຍ ແລະ ລະບຽບກົດໝາຍ ກ່ຽວກັບວຽກງານກວດສອບອິດສະລະ;

5. ແຕ່ງຕັ້ງ ແລະ ປົດຕຳແໜ່ງ ປະທານ, ຮອງປະທານ ແລະ ຄະນະບໍລິຫານຂອງສະພາວິ ຊາຊີບນັກບັນຊີ ແລະ ນັກກວດສອບ ຕາມການສະເໜີຂອງສະພາວິຊາຊີບນັກບັນຊີ ແລະ ນັກກວດ ສອບ;

6. ກຳນົດລະບຽບການ ກ່ຽວກັບການເປັນນັກຊ່ຽວຊານບັນຊີ;

7. ຊີ້ນຳ, ຊຸກຍູ້, ຕິດຕາມ, ປະເມີນຜົນການຈັດຕັ້ງປະຕິບັດກົດໝາຍ, ນິຕິກຳອື່ນກ່ຽວກັບ ວຽກງານກວດສອບອິດສະລະ, ມາດຕະຖານວິຊາຊີບດ້ານການກວດສອບ ແລະ ຈັນຍາບັນ ສຳລັບ ນັກວິຊາຊີບການບັນຊີ ເປັນປະຈຳໃນແຕ່ລະໄລຍະ;

8. ຊີ້ນຳ, ຄຸ້ມຄອງ ແລະ ຕິດຕາມ ການເຄື່ອນໄຫວຂອງສະພາວິຊາຊີບນັກບັນຊີ ແລະ ນັກກວດສອບ;

9. ຄຸ້ມຄອງ ແລະ ຕິດຕາມ ການດຳເນີນວິຊາຊີບ ຂອງວິສາຫະກິດບັນຊີ ແລະ ວິສາຫະກິດ ກວດສອບ;

10. ອອກ, ສັ່ງໂຈະ ຫຼື ຖອນ ໃບອະນຸຍາດດຳເນີນທຸລະກິດ ຂອງວິສາຫະກິດບັນຊີ ແລະ ວິສາຫະກິດກວດສອບ ແລະ ໃບອະນຸຍາດເປັນນັກກວດສອບຕາມກົດໝາຍ;

11. ບຳລຸງ, ສ້າງ ແລະ ຍົກລະດັບຄວາມຮູ້ຄວາມສາມາດ ໃຫ້ແກ່ພະນັກງານທີ່ຮັບຜິດຊອບ ວຽກງານບັນຊີ ແລະ ກວດສອບ;

12. ພົວພັນ ແລະ ຮ່ວມມືກັບຕ່າງປະເທດ ພາກພື້ນ ແລະ ສາກົນ ກ່ຽວກັບວຽກງານກວດ ສອບອິດສະລະ;

13. ສະຫຼຸບ ແລະ ລາຍງານການເຄື່ອນໄຫວວຽກງານກວດສອບອິດສະລະ ຕໍ່ລັດຖະບານ ຢ່າງເປັນປົກກະຕິ;

14. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 80 ສິດ ແລະ ໜ້າທີ່ ຂອງພະແນກການເງິນ ແຂວງ, ນະຄອນ

ໃນການຄຸ້ມຄອງວຽກງານກວດສອບອິດສະລະ ພະແນກການເງິນ ແຂວງ, ນະຄອນ ມີ ສິດ ແລະ ໜ້າທີ່ ດັ່ງນີ້:

1. ຈັດຕັ້ງຜັນຂະຫຍາຍແຜນຍຸດທະສາດ, ແຜນນະໂຍບາຍ ແລະ ລະບຽບກົດໝາຍ ກ່ຽວກັບວຽກງານກວດສອບອິດສະລະ;

2. ໂຄສະນາ, ເຜີຍແຜ່ ແຜນຍຸດທະສາດ, ແຜນນະໂຍບາຍ ແລະ ລະບຽບກົດໝາຍ ກ່ຽວກັບວຽກງານກວດສອບອິດສະລະ;

3. ສະເໜີຍົກລະດັບ ຄວາມຮູ້ຄວາມສາມາດ ໃຫ້ແກ່ພະນັກງານທີ່ຮັບຜິດຊອບວຽກງານ ບັນຊີ ແລະ ກວດສອບ ທີ່ຢູ່ໃນຄວາມຮັບຜິດຊອບຂອງຕົນ;

4. ຕິດຕາມ ແລະ ປະເມີນຜົນການຈັດຕັ້ງປະຕິບັດລະບຽບກົດໝາຍ ກ່ຽວກັບວຽກງານ ກວດສອບອິດສະລະໃນຂອບເຂດຄວາມຮັບຜິດຊອບຂອງຕົນ;

5. ປະສານສົມທົບກັບຂະແໜງການອື່ນທີ່ກ່ຽວຂ້ອງ ແລະ ອົງການປົກຄອງທ້ອງຖິ່ນ ກ່ຽວກັບການປະຕິບັດວຽກງານກວດສອບອິດສະລະ;

6. ພົວພັນ ແລະ ຮ່ວມມືກັບຕ່າງປະເທດ ພາກພື້ນ ແລະ ສາກົນ ກ່ຽວກັບວຽກງານກວດ ສອບອິດສະລະຕາມການມອບໝາຍ;

7. ສະຫຼຸບ ແລະ ລາຍງານ ການເຄື່ອນໄຫວວຽກງານກວດສອບອິດສະລະ ຕໍ່ກະຊວງການ ເງິນ ແລະ ອົງການປົກຄອງ ແຂວງ, ນະຄອນ ຢ່າງເປັນປົກກະຕິ;

8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 81 ສິດ ແລະ ໜ້າທີ່ ຂອງຂະແໜງການອື່ນ

ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີສິດ ແລະ ໜ້າ ທີ່ຕິດຕາມ ແລະ ປະສານສົມທົບ ແລະ ໃຫ້ຄວາມຮ່ວມມື ກັບຂະແໜງການການເງິນ ໃນການຈັດຕັ້ງ ປະຕິບັດວຽກງານກວດສອບອິດສະລະ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

ໝວດທີ 2

ການກວດກາວຽກງານກວດສອບອິດສະລະ

ມາດຕາ 82 ອົງການກວດກາ

ອົງການກວດກາວຽກງານກວດສອບອິດສະລະ ປະກອບດ້ວຍ ອົງການກວດກາພາຍໃນ ແລະ ພາຍນອກ.

ອົງການກວດກາພາຍໃນ ແມ່ນ ອົງການດຽວກັນກັບ ອົງການຄຸ້ມຄອງ ຕາມທີ່ໄດ້ກຳນົດໄວ້ໃນ ມາດຕາ 78 ຂອງກົດໝາຍສະບັບນີ້.

ອົງການກວດກາພາຍນອກ ມີ ສະພາແຫ່ງຊາດ, ອົງການກວດກາລັດຖະບານ ແລະ ຕ້ານການສໍ້ ລາດບັງຫຼວງ, ອົງການກວດສອບແຫ່ງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ສື່ມວນຊົນ ແລະ ປະຊາຊົນ.

ມາດຕາ 83 ຈຸດປະສົງຂອງການກວດກາ

ການກວດກາ ມີ ຈຸດປະສົງຕົ້ນຕໍ ດັ່ງນີ້:

1. ເພື່ອໃຫ້ການດຳເນີນວຽກງານກວດສອບອິດສະລະ ມີຄວາມຖືກຕ້ອງ ຕາມມາດຕະຖານວິຊາຊີບດ້ານການກວດສອບ ແລະ ລະບຽບກົດໝາຍທີ່ກ່ຽວຂ້ອງ;

2. ເພື່ອໃຫ້ບົດລາຍງານການກວດສອບ ທີ່ສ້າງຂຶ້ນໂດຍວິສາຫະກິດບັນຊີ ແລະ ວິສາຫະກິດ ກວດສອບ ຫຼື ນັກກວດສອບຕາມກົດໝາຍ ສອດຄ່ອງກັບສະພາບການຕົວຈິງ.

ມາດຕາ 84 ເນື້ອໃນການກວດກາ

ການກວດກາ ມີ ເນື້ອໃນຕົ້ນຕໍ ດັ່ງນີ້:

1. ກວດກາ ການຈັດຕັ້ງປະຕິບັດ ກົດໝາຍ, ລະບຽບການຕ່າງໆ ແລະ ມາດຕະຖານ ກ່ຽວກັບວຽກງານກວດສອບອິດສະລະ;

2. ກວດກາ ການນຳໃຊ້ສິດ, ການປະຕິບັດໜ້າທີ່, ຄວາມຮັບຜິດຊອບຂອງວິສາຫະກິດບັນຊີ ແລະ ວິສາຫະກິດກວດສອບ;

3. ກວດກາ ຄວາມຮັບຜິດຊອບ, ການປະພຶດ ແລະ ແບບແຜນວິທີເຮັດວຽກຂອງພະນັກ ງານ ກ່ຽວກັບວຽກງານກວດສອບອິດສະລະ.

ມາດຕາ 85 ຮູບການການກວດກາ

ການກວດກາປະກອບດ້ວຍ ສາມ ຮູບການ ດັ່ງນີ້:

1. ການກວດກາຕາມລະບົບປົກກະຕິ;

2. ການກວດກາໂດຍແຈ້ງໃຫ້ຮູ້ລ່ວງໜ້າ;

3. ການກວດກາແບບກະທັນຫັນ.

ການກວດກາຕາມລະບົບປົກກະຕິ ແມ່ນ ການກວດກາ ທີ່ດຳເນີນໄປຕາມແຜນການຢ່າງເປັນ ປະຈຳ ແລະ ມີການກຳນົດເວລາອັນແນ່ນອນ.

ການກວດກາໂດຍແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການ ເມື່ອເຫັນວ່າມີຄວາມ ຈຳເປັນ ຊຶ່ງຕ້ອງແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ.

ການກວດກາແບບກະທັນຫັນ ແມ່ນ ການກວດກາໂດຍຮີບດ່ວນ ຊຶ່ງບໍ່ແຈ້ງໃຫ້ເປົ້າໝາຍຖືກ ກວດກາຮູ້ລ່ວງໜ້າ.

ໃນການກວດກາ ຕ້ອງປະຕິບັດໃຫ້ຖືກຕ້ອງຕາມລະບຽບກົດໝາຍ ຢ່າງເຂັ້ມງວດ.

ພາກທີ XII

ນະໂຍບາຍຕໍ່ຜູ່ມີຜົນງານ ແລະ ມາດຕະການຕໍ່ຜູ່ລະເມີດ

ມາດຕາ 86 ນະໂຍບາຍຕໍ່ຜູ່ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະ ບັນນີ້ ເປັນຕົ້ນ ດຳເນີນການກວດສອບຖືກຕ້ອງຕາມລະບຽບກົດໝາຍ, ມາດຕະຖານວິຊາຊີບດ້ານການ ກວດສອບ ແລະ ຈັນຍາບັນສຳລັບນັກວິຊາຊີບການບັນຊີ, ໃຫ້ການຮ່ວມມື ແລະ ການສະໜອງຂໍ້ມູນ ຂ່າວສານ ກ່ຽວກັບການດຳເນີນງານດ້ານວິຊາຊີບຂອງ ນັກຊ່ຽວຊານບັນຊີ ແລະ ນັກກວດສອບ ຈະໄດ້ ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

ມາດຕາ 87 ມາດຕະການຕໍ່ຜູ່ລະເມີດ

ບຸກຄົນ, ນິຕິບຸກຄົນ ແລະ ການຈັດຕັ້ງທີ່ໄດ້ລະເມີດກົດໝາຍສະບັບນີ້ ຈະຖືກສຶກສາອົບຮົມ, ລົງວິໄນ, ປັບໃໝ, ໃຊ້ແທນທາງແພ່ງ ຫຼື ລົງໂທດທາງອາຍາຕາມແຕ່ກໍລະນີ ເບົາ ຫຼື ໜັກ.

ມາດຕາ 88 ມາດຕະການສຶກສາອົບຮົມ

ບຸກຄົນ, ນິຕິບຸກຄົນ ແລະ ການຈັດຕັ້ງທີ່ໄດ້ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມທີ່ມີລັກ ສະນະເບົາ ຈະຖືກສຶກສາອົບຮົມ ຫຼື ກ່າວເຕືອນ.

ມາດຕາ 89 ມາດຕະການທາງວິໄນ

ພະນັກງານ, ລັດຖະກອນ ທີ່ໄດ້ລະເມີດກົດໝາຍສະບັນນີ້ ເປັນຕົ້ນ ຂໍ້ຫ້າມ ຊຶ່ງບໍ່ເປັນການກະ ທຳຜິດທາງອາຍາ ຈະຖືກລົງວິໄນຕາມແຕ່ກໍລະນີ ດັ່ງນີ້:

1. ຕິຕຽນ, ກ່າວເຕືອນຄວາມຜິດພ້ອມທັງບັນທຶກໄວ້ ໃນສຳນວນເອກະສານຊີວະປະຫວັດ ຂອງບຸກຄົນນັ້ນ;

2. ໂຈະການເລື່ອນຊັ້ນ, ຂັ້ນເງິນເດືອນ ຫຼື ການຍ້ອງຍໍ;

3. ປົດຕຳແໜ່ງ ຫຼື ຍົກຍ້າຍໄປຮັບໜ້າທີ່ອື່ນ ທີ່ມີຕຳແໜ່ງຕ່ຳກວ່າເກົ່າ;

4. ໃຫ້ອອກຈາກລັດຖະການ ໂດຍບໍ່ໄດ້ຮັບນະໂຍບາຍໃດໆ.

ມາດຕາ 90 ມາດຕະການປັບໃໝ

ກ. ສຳລັບ ວິສາຫະກິດບັນຊີ ແລະ ວິສາຫະກິດກວດສອບ ມີ ດັ່ງນີ້:

1. ດຳເນີນການກວດສອບ ໃຫ້ວິສາຫະກິດທີ່ຕົນເອງ ໃຫ້ບໍລິການດ້ານການບັນຊີ ຈະຖືກ ປັບໃໝ ສາມເທົ່າ ຂອງມູນຄ່າທີ່ໄດ້ຮັບຈາກການບໍລິການ;

2. ອອກບົດລາຍງານການກວດສອບ ແລະ ໃຫ້ຄຳເຫັນຢັ້ງຢືນບໍ່ຖືກຕ້ອງຕາມຄວາມເປັນ ຈິງ ຈະຖືກປັບໃໝ ສາມເທົ່າ ຂອງມູນຄ່າທີ່ໄດ້ຮັບຈາກການບໍລິການ;

3. ບໍລິການດ້ານບັນຊີ ແລະ ກວດສອບ ໃຫ້ຫົວໜ່ວຍຖືບັນຊີທີ່ບໍ່ຖືກຕ້ອງຕາມລະບຽບກົດ ໝາຍ ຈະຖືກປັບໃໝ ສິບລ້ານກີບ;

4. ບໍລິການດ້ານບັນຊີ ແລະ ກວດສອບ ໃຫ້ວິສາຫະກິດ ທີ່ມີຍາດພີ່ນ້ອງໃກ້ຊິດ ເປັນຫົວ ໜ້າບັນຊີ ຫຼື ຜູ່ບໍລິຫານ ຈະຖືກປັບໃໝ ຊາວລ້ານກີບ;

5. ເປີດເຜີຍຄວາມລັບຂອງເປົ້າໝາຍຖືກກວດສອບ ຫຼື ລູກຄ້າ ຈະຖືກປັບໃໝສອງເທົ່າ ຂອງມູນຄ່າເສັຍຫາຍ;

6. ບໍ່ລາຍງານຜົນການເຄື່ອນໄຫວຂອງວິສາຫະກິດໃຫ້ກະຊວງການເງິນ ພາຍຫຼັງມີການ ກ່າວເຕືອນແລ້ວ ຈະຖືກປັບໃໝສອງລ້ານກີບ;

7. ໂຄສະນາ ບອກເລົ່າ ຄວາມຮູ້ຄວາມສາມາດ ຫຼື ໃຊ້ວິທີທີ່ບໍ່ເໝາະສົມໃນການຊອກລູກ ຄ້າ ແລະ ແຈ້ງຊີວະປະຫວັດຂອງພະນັກງານ ແລະ ວິສາຫະກິດບັນຊີ ແລະ ວິສາຫະກິດ ກວດສອບບໍ່ຖືກ ຕ້ອງ ຈະຖືກປັບໃໝ ຊາວລ້ານກີບ;

8. ບໍ່ມາຕໍ່ໃບຕິດຕາມການດຳເນີນທຸລະກິດ ພາຍຫຼັງມີການກ່າວເຕືອນແລ້ວ ຈະຖືກປັບ ໃໝ ຫ້າລ້ານກີບ.

ຂ. ສຳລັບ ນັກກວດສອບ ມີ ດັ່ງນີ້:

1. ຊື້-ຂາຍ ຮຸ້ນ, ພັນທະບັດ ຫຼື ຊັບສິນອື່ນ ຂອງເປົ້າໝາຍຖືກກວດສອບ ໃນເວລາດຳເນີນ ການກວດສອບ ຈະຖືກປັບໃໝ ສາມເທົ່າ ຂອງລາຍຮັບຊື້-ຂາຍຮຸ້ນ;

2. ຮຽກຮ້ອງ ຫຼື ສວຍໃຊ້ຕຳແໜ່ງນັກກວດສອບ ຮັບຜົນປະໂຫຽດອື່ນ ຈາກເປົ້າໝາຍຖືກ ກວດສອບ ນອກຈາກທີ່ໄດ້ກຳນົດໄວ້ໃນສັນຍາກວດສອບ ຈະຖືກປັບໃໝ ສາມເທົ່າ ຂອງມູນຄ່າທີ່ໄດ້ ຮັບ;

3. ເປີດເຜີຍຄວາມລັບຂອງເປົ້າໝາຍຖືກກວດສອບ ຈະຖືກປັບໃໝ ສອງເທົ່າ ຂອງມູນຄ່າ ເສັຍຫາຍ.

ຄ. ສຳລັບ ນັກຊ່ຽວຊານບັນຊີ ມີ ດັ່ງນີ້:

1. ໃຫ້ເຊົ່າ, ໃຫ້ຢືມ, ມອບໂອນ, ຂາຍ ໃບຢັ້ງຢືນນັກຊ່ຽວຊານບັນຊີ ຈະຖືກປັບໃໝ ຊາວລ້ານກີບ ແລະ ຖືກລົບລ້າງອອກຈາກບັນຊີລາຍຊື່ນັກຊ່ຽວຊານບັນຊີ;

2. ເຮັດວຽກຢູ່ໃນສອງ ຫຼື ຫຼາຍວິສາຫະກິດ ພ້ອມກັນ ຈະຖືກປັບໃໝ ສິບລ້ານກີບ.

ງ. ສຳລັບເປົ້າໝາຍຖືກກວດສອບ ມີ ດັ່ງນີ້:

1. ເປົ້າໝາຍຖືກກວດສອບຕາມກົດໝາຍ ບໍ່ມີບົດລາຍງານການກວດສອບເອກະສານ ລາຍງານການເງິນ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ ຈະຖືກປັບ ໃໝ ຫົກລ້ານກີບ;

2. ຄັດເລືອກ ແລະ ຕົກລົງຮັບເອົາ ວິສາຫະກິດກວດສອບ ທີ່ບໍ່ໄດ້ຮັບອະນຸຍາດ ຫຼື ທີ່ຖືກ ສັ່ງໂຈະ ຫຼື ລົບລ້າງ ໃບອະນຸຍາດດຳເນີນທຸລະກິດ ຈະຖືກປັບໃໝ ຫ້າສິບລ້ານກີບ.

ຈ. ສຳລັບ ບຸກຄົນ ແລະ ການຈັດຕັ້ງອື່ນ ມີ ດັ່ງນີ້:

1. ໃຫ້ການບໍລິການດ້ານບັນຊີ ແລະ ກວດສອບ ໂດຍບໍ່ມີໃບອະນຸຍາດດຳເນີນທຸລະກິດຖືກ ຕ້ອງຕາມລະບຽບກົດໝາຍ ຈະຖືກປັບໃໝ ຊາວລ້ານກີບ;

2. ອ້າງຕົນວ່າເປັນນັກຊ່ຽວຊານບັນຊີ ຫຼື ນັກກວດສອບຕາມກົດໝາຍ ໂດຍບໍ່ມີປະກາສະນີ ຍະບັດ ແລະ ໃບອະນຸຍາດ ຢ່າງຖືກຕ້ອງຕາມກົດໝາຍ ຈະຖືກປັບໃໝ ສິບລ້ານກີບ.

ມາດຕາ 91 ມາດຕະການທາງແພ່ງ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຊຶ່ງກໍ່ຄວາມເສັຍຫາຍ ໃຫ້ແກ່ຜູ່ອື່ນ ຕ້ອງຮັບຜິດຊອບໃຊ້ແທນຄ່າເສັຍຫາຍທີ່ຕົນໄດ້ກໍ່ຂຶ້ນ.

ມາດຕາ 92 ມາດຕະການທາງອາຍາ

ບຸກຄົນ ທີ່ໄດ້ລະເມີດກົດໝາຍສະບັບນີ້ ຊຶ່ງເປັນການກະທຳຜິດທາງອາຍາ ເຊັ່ນ ເປີດເຜີຍ ຄວາມລັບ, ປອມແປງ, ທຳລາຍເອກະສານການບັນຊີ, ລັກໂລບ, ຍັກຍອກ, ສໍ້ໂກງ, ສວຍໃຊ້ໜ້າທີ່ ຕຳແໜ່ງ, ໃຊ້ອຳນາດເກີນຂອບເຂດ ກ່ຽວກັບວຽກງານກວດສອບອິດສະລະຈະຖືກລົງໂທດຕາມທີ່ໄດ້ກຳ ນົດໄວ້ໃນກົດໝາຍອາຍາ ຫຼື ກົດໝາຍອື່ນທີ່ໄດ້ກຳນົດໂທດທາງອາຍາ ຕາມກໍລະນີ ເບົາ ຫຼື ໜັກ.

ພາກທີ XIII

ບົດບັນຍັດສຸດທ້າຍ

ມາດຕາ 93 ການຈັດຕັ້ັງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ່ຈັດຕັ້ງປະຕິບັດກົດ ໝາຍສະບັບນີ້.

ມາດຕາ 94 ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິ ປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງ ລັດຖະການ ສິບຫ້າວັນ.

ສຳລັບ ຜູ່ມີປະກາສະນີຍະບັດ ຫຼື ໃບຢັ້ງຢືນ ທີ່ປຶກສາບັນຊີ ສາມາດປະກອບອາຊີບ ຄືກັນກັບ ນັກຊ່ຽວຊານບັນຊີໄດ້ ໃນກຳນົດ ຫ້າປີ ພາຍຫຼັງກົດໝາຍສະບັບນີ້ ມີຜົນສັກສິດເປັນຕົ້ນໄປ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ