

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 55 /ສພຊ

ນະຄອນຫຼວງວຽງຈັນ, ວັນທີ 6 ທັນວາ 2018

# ປະມວນກົດໝາຍແພ່ງ

# ພາກທີ I ບົດບັນຍັດທົ່ວໄປ

# ໝວດທີ 1 ຈຸດປະສົງ ແລະ ຂອບເຂດການນຳໃຊ້ປະມວນກົດໝາຍແພ່ງ

### ມາດຕາ 1 ຈຸດປະສົງ

ປະມວນກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບ ການເກີດ, ການປ່ຽນແປງ, ການສິ້ນສຸດ ສິດ ແລະ ພັນທະ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ເພື່ອຮັບປະກັນ ຄວາມສະເໝີພາບ, ຍຸຕິທຳ, ຖືກຕ້ອງຕາມກົດໝາຍ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍ ຂອງສັງຄົມ ແນໃສ່ປົກປ້ອງ ສິດ ແລະ ຜົນປະໂຫຍດອັນຊອບທຳ ຂອງ ບຸກຄົນ, ນິຕິບຸກຄົນ, ການຈັດຕັ້ງ, ລັດ ແລະ ລວມໝູ່ ປະກອບສ່ວນເຂົ້າໃນການຕອບສະໜອງຄວາມຕ້ອງການ ທາງດ້ານ ວັດຖຸ ແລະ ຈິດໃຈຂອງປະຊາຊົນ, ປົກປັກຮັກສາຄວາມສາມັກຄີປອງດອງຂອງປະຊາຊົນລາວບັນດາເຜົ່າ ແລະ ຮີດຄອງປະເພນີອັນດີ ງາມຂອງຊາດ ແລະ ພັດທະນາເສດຖະກິດ-ສັງຄົມ ໃຫ້ເຂັ້ມແຂງ.

### ມາດຕາ 2 ປະມວນກົດໝາຍແພ່ງ

ປະມວນກົດໝາຍແພ່ງ ແມ່ນ ການລວບລວມເອົາ ບັນດາບົດບັນຍັດຂອງກົດໝາຍ ເຂົ້າເປັນສະບັບດຽວ ຢ່າງເປັນລະບົບກ່ຽວກັບ ການເກີດ, ການປ່ຽນແປງ ແລະ ການສິ້ນສຸດ ສິດ ແລະ ພັນທະ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ໃນສາຍພົວພັນທາງແພ່ງກ່ຽວກັບ ຊັບ, ກຳມະສິດ, ຄອບຄົວ, ຂໍ້ຜູກພັນໃນສັນຍາ, ຂໍ້ຜູກພັນນອກສັນຍາ, ມູນມໍຣະດົກ ແລະ ສາຍພົວພັນອື່ນ.

### ມາດຕາ 3 ການອະທິບາຍຄໍາສັບ

ຄຳສັບ ທີ່ນຳໃຊ້ໃນປະມວນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ສາຍພົວພັນທາງແພ່ງ** ໝາຍເຖິງ ສາຍພົວພັນ ທີ່ມີລັກສະນະຊັບສົມບັດ ຫຼື ບໍ່ມີລັກສະນະຊັບສົມບັດລະຫວ່າງ ບຸກຄົນ, ນິຕິບຸກຄົນ ແລະ ການຈັດຕັ້ງ ດ້ວຍກັນກ່ຽວກັບ ວັດຖຸປະສົງ ຫຼື ເປົ້າໝາຍໃດໜຶ່ງ;
2. **ເຫດບັງເອີນ** ໝາຍເຖິງ ເຫດການທີ່ເກີດຂຶ້ນຢ່າງກະທັນຫັນໂດຍບໍ່ຄາດຄິດມາກ່ອນ ເຊັ່ນ ການເຈັບເປັນກະທັນຫັນ ແລະ ຮ້າຍແຮງ, *ອຸບປະຕິເຫດ* ຊຶ່ງພາໃຫ້ລູກໜີ້ ບໍ່ສາມາດປະຕິບັດພັນທະຂອງຕົນໄດ້;
3. **ເຫດສຸດວິໄສ** ໝາຍເຖິງ ເຫດການ ທີ່ບໍ່ສາມາດຄາດຄະເນ ແລະ ຄວບຄຸມໄດ້ ເຊັ່ນ ນໍ້າຖ້ວມ, ຟ້າຜ່າ, ແຜ່ນດິນໄຫວ, ສົງຄາມ ຊຶ່ງພາໃຫ້ລູກໜີ້ ບໍ່ສາມາດປະຕິບັດພັນທະຂອງຕົນໄດ້;
4. **ຄ່າເສຍຫາຍ** ໝາຍເຖິງ ຈໍານວນເງິນ ຫຼື ວັດຖຸສິ່ງຂອງ ຂອງຜູ້ຮັບຜິດຊອບ ເພື່ອໃຊ້ແທນຄວາມເສຍຫາຍ ທີ່ເກີດຂຶ້ນແກ່ຜູ້ອື່ນ;
5. **ຄ່າປ່ວຍການ** ໝາຍເຖິງ ຈໍານວນເງິນ ຫຼື ວັດຖຸສິ່ງຂອງ ຂອງຜູ້ຮັບຜິດຊອບ ເພື່ອທົດແທນລາຍໄດ້ຂອງຜູ້ຖືກເສຍຫາຍ ທີ່ຄວນຈະໄດ້ຮັບຈາກວຽກງານ ຫຼື ເວລາທີ່ເສຍໄປ;
6. **ຄ່າປ່ວຍການຊັບ** ໝາຍເຖິງ ຈໍານວນເງິນຂອງລູກໜີ້ ທີ່ທົດແທນຄ່າເສຍຫາຍ ໃຫ້ແກ່ເຈົ້າໜີ້ ຊຶ່ງຄວນໄດ້ຮັບ ຍ້ອນລູກໜີ້ບໍ່ປະຕິບັດພັນທະຂອງຕົນ;
7. **ຄ່າປົວແປງຈິດໃຈ** ໝາຍເຖິງ ຈໍານວນເງິນທີ່ຜູ້ຖືກເສຍຫາຍ ຫຼື ຄອບຄົວຂອງ ຜູ້ຖືກເສຍຫາຍໄດ້ຮັບ ເພື່ອເປັນການທົດແທນຄ່າເສຍຫາຍ ທີ່ເນື່ອງຈາກການເສຍຫາຍທາງດ້ານຈິດໃຈ ຫຼື ການເສຍຊີວິດຂອງບຸກຄົນໃນຄອບຄົວ;
8. **ເຈົ້າໜີ້** ໝາຍເຖິງ ຜູ້ມີສິດທວງໃຫ້ລູກໜີ້ປະຕິບັດພັນທະໃດໜຶ່ງ;
9. **ລູກໜີ້** ໝາຍເຖິງ ຜູ້ມີພັນທະປະຕິບັດສິ່ງໃດໜຶ່ງ ເຊັ່ນ ມອບຊັບສິ່ງຂອງ, ການປະຕິບັດວຽກງານ, ຈ່າຍເງິນ ຫຼື ບໍ່ປະຕິບັດສິ່ງໃດໜຶ່ງ ເພື່ອຜົນປະໂຫຍດຂອງເຈົ້າໜີ້;
10. **ນິຕິກຳ** ໝາຍເຖິງ ນິຕິກໍາທາງແພ່ງ;
11. **ສະພາວະທີ່ຈຳເປັນ** ໝາຍເຖິງ ການກະທໍາດ້ວຍຄວາມຈໍາເປັນຂອງບຸກຄົນໃດໜຶ່ງ ຊຶ່ງບໍ່ສາມາດນຳໃຊ້ວິທີອື່ນ ເພື່ອຫຼີກເວັ້ນໄພອັນຕະລາຍທີ່ຂົ່ມຂູ່ຜົນປະໂຫຍດຂອງລັດ ຫຼື ຂອງບຸກຄົນອື່ນ ແຕ່ຜົນເສຍຫາຍ ທີ່ເກີດຈາກການກະທຳນັ້ນ ຕ້ອງມີມູນຄ່າໜ້ອຍກວ່າຜົນເສຍຫາຍ ທີ່ຈະເກີດຂຶ້ນຈາກໄພອັນຕະລາຍດັ່ງກ່າວ;
12. **ຜູ້ໃຊ້ວຽກ** ໝາຍເຖິງ ຜູ້ທີ່ໃຊ້ໃຫ້ບຸກຄົນໃດໜຶ່ງ ຊຶ່ງຢູ່ໃນການຄຸ້ມຄອງຂອງຕົນ ປະຕິບັດໜ້າທີ່ຕາມຄຳສັ່ງ ຫຼື ຄຳແນະນຳຂອງຕົນ;
13. **ສິດທວງ** ໝາຍເຖິງ ສິດຂອງຝ່າຍໜຶ່ງ ຊຶ່ງຮຽກຮ້ອງໃຫ້ອີກຝ່າຍໜຶ່ງ ປະຕິບັດພັນທະຂອງຕົນ ຕາມສັນຍາ ຫຼື ກົດໝາຍ.

### ມາດຕາ 4 ນະໂຍບາຍຂອງລັດກ່ຽວກັບປະມວນກົດໝາຍແພ່ງ

ລັດ ຊຸກຍູ້ ສົ່ງເສີມ ການເຄົາລົບ, ນຳໃຊ້ສິດ ແລະ ປະຕິບັດພັນທະພື້ນຖານ ຂອງພົນລະເມືອງ ເຊັ່ນ ສິດສະເໝີພາບຕໍ່ໜ້າກົດໝາຍ, ສິດເສລີພາບ ແລະ ຄວາມສະໝັກໃຈ, ສິດຕໍ່ຊັບ, ກຳມະສິດ, ສິດ ແລະ ພັນ ທະ ໃນການສ້າງ ແລະ ປະຕິບັດສາຍພົວພັນທາງແພ່ງ ລວມທັງການປົກປ້ອງສິດ ແລະ ຜົນປະໂຫຍດ ທີ່ເກີດຂຶ້ນຈາກສາຍພົວພັນທາງແພ່ງ ຕາມທີ່ໄດ້ກໍານົດໄວ້ໃນລັດຖະທໍາມະນູນ ແລະ ກົດໝາຍ.

ລັດ ສ້າງເງື່ອນໄຂອຳນວຍຄວາມສະດວກ ໃຫ້ແກ່ສາຍພົວພັນທາງແພ່ງ ດ້ວຍການກຳນົດລະບຽບການ, ໂຄສະນາ, ສຶກສາອົບຮົມກົດໝາຍໃຫ້ປະຊາຊົນຮັບຮູ້, ເຂົ້າໃຈ ເພື່ອຮັບປະກັນໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ໄດ້ຮັບການປົກປ້ອງສິດ, ຜົນປະໂຫຍດ ແລະ ປະຕິບັດພັນທະຂອງຕົນ.

### ມາດຕາ 5 ການນຳໃຊ້ປະມວນກົດໝາຍແພ່ງ ແລະ ກົດໝາຍອື່ນ

ປະມວນກົດໝາຍແພ່ງ ກຳນົດຫຼັກການພື້ນຖານ ໃຫ້ແກ່ບົດບັນຍັດຂອງກົດໝາຍອື່ນທີ່ກ່ຽວຂ້ອງໃນສາຍພົວພັນທາງແພ່ງ.

ຖ້າກົດໝາຍອື່ນທີ່ກ່ຽວຂ້ອງ ຫາກຂັດກັບປະມວນກົດໝາຍສະບັບນີ້ ໃຫ້ນຳໃຊ້ປະມວນກົດໝາຍສະ ບັບນີ້.

ຖ້າປະມວນກົດໝາຍແພ່ງ ຫາກບໍ່ໄດ້ບັນຍັດບັນຫາສະເພາະໃດໜຶ່ງກ່ຽວກັບສາຍພົວພັນທາງແພ່ງ ໃຫ້ນຳໃຊ້ບົດບັນຍັດຂອງກົດໝາຍ ທີ່ກຳນົດກ່ຽວກັບບັນຫາສະເພາະນັ້ນ.

### ມາດຕາ 6 ການນຳໃຊ້ປະເພນີປະຕິບັດ ແລະ ບົດບັນຍັດທີ່ຄ້າຍຄຽງຂອງກົດໝາຍ

ປະເພນີປະຕິບັດ ແມ່ນ ປະເພນີທີ່ເຄີຍນຳໃຊ້ ໃນສາຍພົວພັນທາງແພ່ງ ເປັນເວລາຍາວນານ ແລະ ເປັນທີ່ຍອມຮັບໃນ ເຂດ, ເຜົ່າ, ຊຸມຊົນ ຫຼື ສາຍພົວພັນທາງແພ່ງໃດໜຶ່ງ.

ໃນກໍລະນີທີ່ປະມວນກົດໝາຍແພ່ງ ຫາກບໍ່ໄດ້ກຳນົດບັນຫາໃດໜຶ່ງ ກ່ຽວກັບສາຍພົວພັນທາງແພ່ງ ແລະ ຜູ້ເຂົ້າຮ່ວມໃນສາຍພົວພັນທາງແພ່ງ ກໍບໍ່ໄດ້ຕົກລົງກ່ຽວກັບບັນຫາດັ່ງກ່າວ ໃຫ້ນຳໃຊ້ປະເພນີປະຕິບັດ ແຕ່ ບໍ່ໃຫ້ຂັດກັບລັດຖະທຳມະນູນ ແລະ ກົດໝາຍ.

ບົດບັນຍັດທີ່ຄ້າຍຄຽງຂອງກົດໝາຍ ແມ່ນ ບົດບັນຍັດຂອງກົດໝາຍ ທີ່ສາມາດນຳໃຊ້ ເພື່ອແກ້ໄຂບັນ ຫາ ຊຶ່ງປະມວນກົດໝາຍແພ່ງ ບໍ່ໄດ້ກຳນົດໄວ້.

ບົດບັນຍັດທີ່ຄ້າຍຄຽງຂອງກົດໝາຍ ໃຫ້ນຳໃຊ້ໃນກໍລະນີທີ່ບໍ່ມີປະເພນີປະຕິບັດ.

### ມາດຕາ 7 ຂອບເຂດການນໍາໃຊ້ປະມວນກົດໝາຍແພ່ງ

ປະມວນກົດໝາຍສະບັບນີ້ ນຳໃຊ້ສຳລັບສາຍພົວພັນທາງແພ່ງລະຫວ່າງ ພົນລະເມືອງລາວ, ຄົນຕ່າງ ປະເທດ, ຄົນຕ່າງດ້າວ ແລະ ຄົນບໍ່ມີສັນຊາດ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ດ້ວຍກັນ ຢູ່ໃນດິນແດນຂອງ ສປປ ລາວ, ເວັ້ນເສຍແຕ່ ສົນທິສັນຍາ ຫຼື ສັນຍາສາກົນ ທີ່ ສປປ ລາວ ເປັນພາຄີ ຫາກໄດ້ກຳນົດໄວ້ເປັນຢ່າງອື່ນ.

ໃນກໍລະນີ ບົດບັນຍັດໃດໜຶ່ງຂອງປະມວນກົດໝາຍແພ່ງ ຫາກໄດ້ກຳນົດແຕກຕ່າງກັນກັບສົນທິສັນຍາ ຫຼື ສັນຍາສາກົນ ທີ່ ສປປ ລາວ ເປັນພາຄີ ໃຫ້ປະຕິບັດຕາມບົດບັນຍັດຂອງສົນທິສັນຍາ ຫຼື ສັນຍາສາກົນ ທີ່ກ່ຽວຂ້ອງນັ້ນ.

# ໝວດທີ 2 ຫຼັກການພື້ນຖານຂອງປະມວນກົດໝາຍແພ່ງ

### ມາດຕາ 8 ຫຼັກການພື້ນຖານຂອງສາຍພົວພັນທາງແພ່ງ

ຜູ້ເຂົ້າຮ່ວມໃນສາຍພົວພັນທາງແພ່ງ ຕ້ອງປະຕິບັດຕາມຫຼັກການພື້ນຖານ ດັ່ງນີ້:

1. ເຄົາລົບສິດເສລີພາບ ແລະ ມີຄວາມສະໝັກໃຈ;
2. ສະເໝີພາບຕໍ່ໜ້າກົດໝາຍ;
3. ມີເຈດຕະນາດີ ແລະ ບໍລິສຸດໃຈ;
4. ເຄົາລົບ ແລະ ປະຕິບັດກົດໝາຍ;
5. ເຄົາລົບ ແລະ ນັບຖື ຮີດຄອງປະເພນີອັນດີງາມຂອງຊາດ;
6. ຮັບຜິດຊອບຕໍ່ຄວາມເສຍຫາຍທາງແພ່ງ.

### ມາດຕາ 9 ການເຄົາລົບສິດເສລີພາບ ແລະ ຄວາມສະໝັກໃຈ

ຜູ້ເຂົ້າຮ່ວມໃນສາຍພັວພັນທາງແພ່ງ ມີສິດເສລີພາບ ໃນການກະທຳສິ່ງໃດໜຶ່ງ ດ້ວຍຄວາມສະໝັກໃຈ ເພື່ອສ້າງສິດ ແລະ ພັນທະໃຫ້ຕົນເອງ ບົນພື້ນຖານຄວາມຖືກຕ້ອງ ແລະ ສອດຄ່ອງກັບກົດໝາຍ, ລະບຽບການ ແລະ ຮີດຄອງປະເພນີອັນດີງາມຂອງຊາດ.

### ມາດຕາ 10 ຄວາມສະເໝີພາບຕໍ່ໜ້າກົດໝາຍ

ຜູ້ເຂົ້າ​ຮ່ວມ​ໃນ​ສາຍ​ພົວ​ພັນ​ທາງ​ແພ່ງ ລ້ວນແຕ່ມີຄວາມສະເໝີພາບຕໍ່ໜ້າກົດໝາຍ ໂດຍບໍ່​ຈຳແນກ ຍິງ ແລະ ຊາຍ, ອາຍຸ, ອາຊີບ, ​ຖາ​ນະ​ທາງ​ດ້ານ​ເສດ​ຖະ​ກິດ, ສັງ​ຄົມ, ລະ​ດັບ​ການ​ສຶກ​ສາ, ຄວາມເຊື່ອ​ຖື, ສາ​ສະ​ໜາ ແລະ ຊົນເຜົ່າ.

### ມາດຕາ 11 ເຈດຕະນາດີ ແລະ ຄວາມບໍລິສຸດໃຈ

ຜູ້ເຂົ້າຮ່ວມໃນສາຍພົວພັນທາງແພ່ງ ຕ້ອງມີເຈດຕະນາດີ ແລະ ຄວາມບໍລິສຸດໃຈ ໃນການເຮັດໃຫ້ສິດ ແລະ ພັນທະ ເກີດຂຶ້ນ, ປ່ຽນແປງ ຫຼື ສິ້ນສຸດລົງ.

### ມາດຕາ 12 ການເຄົາລົບ ແລະ ປະຕິບັດກົດໝາຍ

ຜູ້ເຂົ້າຮ່ວມໃນສາຍພົວພັນທາງແພ່ງ ຕ້ອງຮັບປະກັນໃຫ້ທຸກການເຄື່ອນໄຫວຂອງຕົນ ໃນສາຍພົວພັນທາງແພ່ງ ຖືກຕ້ອງຕາມກົດໝາຍ ຢ່າງເຂັ້ມງວດ ໂດຍບໍ່ແຕະຕ້ອງ ຜົນປະໂຫຍດຂອງ ລັດ, ລວມໝູ່ ແລະ ສິດ ຜົນປະໂຫຍດອັນຊອບທຳຂອງບຸກຄົນອື່ນ.

### ມາດຕາ 13 ການເຄົາລົບ ແລະ ນັບຖືຮີດຄອງປະເພນີອັນດີງາມຂອງຊາດ

ຜູ້ເຂົ້າຮ່ວມໃນສາຍພົວພັນທາງແພ່ງ ຕ້ອງນຳໃຊ້ສິດ ແລະ ປະຕິບັດພັນທະຂອງຕົນ ບົນພື້ນຖານການເຄົາລົບ, ນັບຖື ຮີດຄອງປະເພນີອັນດີງາມຂອງຊາດ.

### ມາດຕາ 14 ຄວາມຮັບຜິດຊອບຕໍ່ຄວາມເສຍຫາຍທາງແພ່ງ

ຜູ້ເຂົ້າຮ່ວມໃນສາຍພົວພັນທາງແພ່ງ ຕ້ອງຮັບຜິດຊອບຕໍ່ຄວາມເສຍຫາຍ ທີ່ເກີດຂຶ້ນຈາກການກະທຳ ຫຼື ການບໍ່ກະທຳ ທີ່ບໍ່ຖືກຕ້ອງຂອງຕົນ ເຊັ່ນ ໃຊ້ແທນຄ່າເສຍຫາຍ, ປະຕິບັດພັນທະອື່ນທາງແພ່ງ.

# ໝວດທີ 3 ນິຕິກຳ

### ມາດຕາ 15 ນິຕິກຳ

ນິຕິກໍາ ແມ່ນ ການກະທໍາ ທີ່ເກີດຈາກການສະແດງເຈດຈໍານົງຂອງ ບຸກຄົນ, ນິຕິບຸກຄົນ ແລະ ການຈັດ ຕັ້ງ ດ້ວຍຄວາມສະໝັກໃຈ ຊຶ່ງພາໃຫ້ ສິດ ແລະ ພັນທະທາງແພ່ງ ຂອງຕົນ ເກີດຂຶ້ນ, ປ່ຽນແປງ ຫຼື ສິ້ນສຸດລົງ.

### ມາດຕາ 16 ປະເພດນິຕິກໍາ

ນິຕິກຳ ແບ່ງອອກເປັນ ນິຕິກໍາ ຝ່າຍດຽວ, ສອງຝ່າຍ ແລະ ຫຼາຍຝ່າຍ.

ນິຕິກໍາຝ່າຍດຽວ ແມ່ນ ການກະທໍາ ທີ່ເກີດຈາກການສະແດງເຈດຈໍານົງຝ່າຍດຽວ ເຊັ່ນ ການປົດໜີ້ຂອງເຈົ້າໜີ້, ການເຮັດພິໄນກໍາ.

ນິຕິກໍາສອງຝ່າຍ ແມ່ນ ການກະທໍາ ທີ່ເກີດຈາກການສະແດງເຈດຈໍານົງຂອງສອງຝ່າຍ ໂດຍສອດຄ່ອງກັນ ເຊັ່ນ ການຊື້ຂາຍ, ການເຊົ່າ.

ນິຕິກໍາຫຼາຍຝ່າຍ ແມ່ນ ການກະທໍາ ທີ່ເກີດຈາກການສະແດງເຈດຈໍານົງຂອງຫຼາຍຝ່າຍ ເຊັ່ນ ການຮຸ້ນສ່ວນ, ການສ້າງຕັ້ງສະມາຄົມ.

### ມາດຕາ 17 ເງື່ອນໄຂຂອງນິຕິກໍາ

ນິຕິກໍາ ທີ່ເຮັດຂຶ້ນ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ວັດຖຸປະສົງ;
2. ຄວາມສະໝັກໃຈ;
3. ຄວາມສາມາດທາງດ້ານການປະພຶດ;
4. ຮູບການ.

### ມາດຕາ 18 ວັດຖຸປະສົງ

ວັດຖຸປະສົງຂອງນິຕິກໍາ ແມ່ນ ເປົ້າໝາຍທີ່ຜູ້ເຮັດນິຕິກໍາ ຕ້ອງການໃຫ້ມີຂຶ້ນ.

ເປົ້າໝາຍຂອງນິຕິກໍາ ຕ້ອງໃຫ້ຊັດເຈນ, ມີຈິງ, ຖືກຕ້ອງຕາມກົດໝາຍ ຫຼື ບໍ່ຂັດກັບຄວາມເປັນລະ ບຽບຮຽບຮ້ອຍຂອງສັງຄົມ ແລະ ສາມາດປະຕິບັດໄດ້.

### ມາດຕາ 19 ຄວາມສະໝັກໃຈ

**ຄວາມສະໝັກໃຈຂອງຜູ້ເຮັດນິຕິກຳ ແມ່ນ ຄວາມພໍໃຈໃນການເຮັດນິຕິກຳ ໂດຍປາສະຈາກ ການຫຼົງຜິດ, ການຕົວະຍົວະຫຼອກລວງ, ການບັງຄັບນາບຂູ່ ຫຼື ການໃຊ້ຄວາມຮຸນແຮງ ຫຼື ຄວາມອັບປະໂຫຍດຂອງຝ່າຍໃດໜຶ່ງ**.

ການຫຼົງຜິດ ແມ່ນ ການເຮັດນິຕິກໍາ ໂດຍບໍ່ສອດຄ່ອງກັບເຈດຈໍານົງທີ່ແທ້ຈິງ ຂອງຜູ້ເຮັດນິຕິກໍາ.

ການຕົວະຍົວະຫຼອກລວງ ແມ່ນ ການທີ່ບຸກຄົນໜຶ່ງ ໃຊ້ກົນອຸບາຍໃດໜຶ່ງ ຫຼື ວິທີການອື່ນ ພາໃຫ້ອີກບຸກຄົນໜຶ່ງ ຫຼົງເຊື່ອເຮັດນິຕິກໍາ.

ການບັງຄັບນາບຂູ່ ຫຼື ການໃຊ້ຄວາມຮຸນແຮງ ແມ່ນ ການທີ່ບຸກຄົນໜຶ່ງ ໃຊ້ກຳລັງ, ຂົ່ມຂູ່ ຫຼື ກະທຳໃດໜຶ່ງ ຊຶ່ງເຮັດໃຫ້ຢ້ານກົວຕໍ່​ອັນ​ຕະ​ລາຍ ທີ່ຈະເກີດຂຶ້ນແກ່ ຊີວິດ, ສຸຂະພາບ, ຊັບສິນ, ອິດສະລະພາບ, ຊື່ ສຽງ, ກຽດສັກສີຂອງຕົນ, ຄອບຄົວ, ຍາດພີ່ນ້ອງ ເພື່ອໃຫ້ຍອມເຮັດນິຕິກຳ.

**ຄວາມອັບປະໂຫຍດຂອງຝ່າຍໃດໜຶ່ງ ແມ່ນ** ຜົນປະໂຫຍດທີ່ເກີດຈາກນິຕິກຳນັ້ນ ບໍ່ເປັນທຳ.

### ມາດຕາ 20 ຄວາມສາມາດທາງດ້ານການປະພຶດ

ຄວາມສາມາດທາງດ້ານການປະພຶດຂອງຜູ້ເຮັດນິຕິກຳ ແມ່ນ ຄວາມສາມາດໃນການກະທຳດ້ວຍຕົນເອງຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ພາໃຫ້ເກີດສິດ ແລະ ພັນທະແກ່ຕົນ.

### ມາດຕາ 21 ຮູບການ

ນິຕິກໍາ ອາດຈະເຮັດຂຶ້ນເປັນລາຍລັກອັກສອນ, ທາງປາກເປົ່າ ຫຼື ດ້ວຍຮູບການອື່ນ ຕາມທີ່ໄດ້ກໍານົດໄວ້ໃນປະມວນກົດໝາຍສະບັບນີ້ ຫຼື ກົດໝາຍອື່ນທີ່ກ່ຽວຂ້ອງ.

### ມາດຕາ 22 ນິຕິກຳເປັນໂມຄະ

ນິຕິກໍາເປັນໂມຄະ ແມ່ນ ນິຕິກໍາທີ່ເຮັດຂຶ້ນ ໂດຍບໍ່ສອດຄ່ອງກັບເງື່ອນໄຂໃດໜຶ່ງຂອງນິຕິກຳ ຕາມທີ່ໄດ້ກໍານົດໄວ້ໃນມາດຕາ 17 ຂອງປະມວນກົດໝາຍສະບັບນີ້.

ນິຕິກໍາ ອາດເປັນໂມຄະ ເດັດຂາດ ຫຼື ບໍ່ເດັດຂາດ, ໂມຄະທັງໝົດ ຫຼື ບາງສ່ວນ.

### ມາດຕາ 23 ນິຕິກຳເປັນໂມຄະເດັັດຂາດ

ນິຕິກໍາເປັນໂມຄະເດັດຂາດ ແມ່ນ ນິຕິກໍາ ທີ່ເຮັດຂຶ້ນໂດຍຂັດກັບ ສິດ ແລະ ຜົນປະໂຫຍດຂອງລັດ ຫຼື ຂອງສັງຄົມ ຊຶ່ງມີ ດັ່ງນີ້:

1. ນິຕິກໍາ ທີ່ເຮັດຂຶ້ນໂດຍແຕະຕ້ອງເຖິງ ຄວາມໝັ້ນຄົງຂອງຊາດ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ;
2. ນິຕິກຳ ທີ່ເຮັດຂຶ້ນໂດຍນິຕິບຸກຄົນ ຊຶ່ງຂັດກັບກົດລະບຽບກ່ຽວກັບການຈັດຕັ້ງ ແລະ ການເຄື່ອນ ໄຫວຂອງຕົນ;
3. ນິຕິກໍາ ທີ່ເຮັດຂຶ້ນດ້ວຍການເຊື່ອງອໍາ;
4. ນິຕິກຳ ທີ່ເຮັດຂຶ້ນດ້ວຍການລະເມີດຮູບການຂອງນິຕິກຳ ທີ່ໄດ້ກຳນົດໄວ້ສະເພາະ.

ນິຕິກໍາເປັນໂມຄະເດັດຂາດ ແມ່ນ ນິຕິກໍາທີ່ໃຊ້ບໍ່ໄດ້ນັບແຕ່ຕົ້ນມາ ແລະ ເຈົ້າກໍາບໍ່ມີສິດຮັບຮອງເອົານິຕິກໍາດັ່ງກ່າວ.

### ມາດຕາ 24 ນິຕິກຳເປັນໂມຄະບໍ່ເດັດຂາດ

ນິຕິກໍາເປັນໂມຄະບໍ່ເດັດຂາດ ແມ່ນ ນິຕິກໍາ ທີ່ເຮັດຂຶ້ນໂດຍຂັດກັບສິດ ແລະ ຜົນປະໂຫຍດຂອງບຸກ ຄົນ ຊຶ່ງມີ ດັ່ງນີ້:

1. ນິຕິກໍາ ທີ່ເຮັດຂຶ້ນໂດຍບໍ່ມີຄວາມສະໝັກໃຈ ເຊັ່ນ ການຫຼົງຜິດ, ການຕົວະຍົວະຫຼອກລວງ, ການບັງຄັບນາບຂູ່ ຫຼື ການໃຊ້ຄວາມຮຸນແຮງ ຫຼື ຄວາມອັບປະໂຫຍດຂອງຝ່າຍໃດໜຶ່ງ;
2. ນິຕິກໍາ ທີ່ເຮັດຂຶ້ນໂດຍຜູ້ບໍ່ມີຄວາມສາມາດທາງດ້ານການປະພຶດ;
3. ນິຕິກຳ ທີ່ເຮັດຂຶ້ນໂດຍຜູ້ຂາດສະຕິສໍານຶກ ຫຼື ຢູ່ໃນສະພາບມຶນເມົາອັນໜັກໜ່ວງ;
4. ນິຕິກໍາ ທີ່ເຮັດຂຶ້ນໂດຍເຈດຕະນາບໍ່ດີຂອງຜູ້ຕາງໜ້າ;
5. ນິຕິກໍາ ທີ່ເຮັດຂຶ້ນດ້ວຍຄວາມຈໍາເປັນ ໃນສະພາບການໜັກໜ່ວງເປັນພິເສດ.

ນິຕິກໍາເປັນໂມຄະບໍ່ເດັດຂາດ ຈະຖືວ່າເປັນນິຕິກຳທີ່ໃຊ້ໄດ້ ຖ້າຫາກມີການຮັບຮອງເອົາຈາກຜູ້ທີ່ເສຍສິດ ແລະ ຜົນປະໂຫຍດແລ້ວ.

### ມາດຕາ 25 ນິຕິກຳເປັນໂມຄະທັງໝົດ ຫຼື ບາງສ່ວນ

ນິຕິກໍາເປັນໂມຄະທັງໝົດ ແມ່ນ ນິຕິກໍາທີ່ເນື້ອໃນທັງໝົດໃຊ້ບໍ່ໄດ້.

ນິຕິກໍາເປັນໂມຄະບາງສ່ວນ ແມ່ນ ນິຕິກໍາທີ່ເນື້ອໃນສ່ວນໃດໜຶ່ງໃຊ້ບໍ່ໄດ້.

### ມາດຕາ 26 ການຢ້ັ້ງຢືນຄວາມເປັນໂມຄະເດັດຂາດຂອງນິຕິກຳ

ສານ ເປັນຜູ້ຕົກລົງຢັ້ງຢືນຄວາມເປັນໂມຄະເດັດຂາດຂອງນິຕິກໍາ ຕາມການຮ້ອງຂໍຂອງຜູ້ເຮັດນິຕິກຳ ທີ່ກ່ຽວຂ້ອງ ຫຼື ຕາມການສະເໜີຂອງຫົວໜ້າອົງການໄອຍະການ.

### ມາດຕາ 27 ການຂໍລົບລ້າງນິຕິກໍາເປັນໂມຄະບໍ່ເດັດຂາດ

ຜູ້ໄດ້ຮັບຄວາມອັບປະໂຫຍດຈາກນິຕິກໍາເປັນໂມຄະບໍ່ເດັດຂາດ ຕ້ອງແຈ້ງໃຫ້ອີກຝ່າຍໜຶ່ງໃນທັນໃດ ເພື່ອຍົກເລີກນິຕິກໍາດັ່ງກ່າວ. ໃນກໍລະນີ ທີ່ຜູ້ກ່ຽວບໍ່ເຫັນດີຍົກເລີກແລ້ວ, ຜູ້ທີ່ໄດ້ຮັບຄວາມອັບປະໂຫຍດ ​ກໍມີສິດຮ້ອງຟ້ອງຕໍ່ສານ ເພື່ອພິຈາລະນາລົບລ້າງນິຕິກໍານັ້ນ.

### ມາດຕາ 28 ຜົນສະທ້ອນຂອງນິຕິກຳເປັນໂມຄະ

ນິຕິກຳເປັນໂມຄະເດັດຂາດ ບໍ່ມີຜົນທາງດ້ານກົດໝາຍ ນັບແຕ່ວັນເຮັດນິຕິກໍາ.

ໃນກໍລະນີ ທີ່ນິຕິກໍາເປັນໂມຄະເດັດຂາດ ຫາກໄດ້ເຮັດຂຶ້ນ ໂດຍຂັດກັບຄວາມໝັ້ນຄົງຂອງຊາດ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມນັ້ນ ໃຫ້ຮິບຊັບ ທີ່ໄດ້ປະຕິບັດຕໍ່ກັນແລ້ວທັງໝົດເປັນຂອງລັດ.

ສຳລັບນິຕິກຳເປັນໂມຄະເດັດຂາດ ຕາມທີ່ໄດ້ກຳນົດໄວ້ໃນມາດຕາ 23 ວັກທີໜຶ່ງ ຂໍ້ 2, 3 ແລະ 4 ຂອງປະມວນກົດໝາຍສະບັບນີ້ ໃຫ້ສົ່ງຊັບ ຫຼື ຜົນປະໂຫຍດ ທີ່ໄດ້ປະຕິບັດແລ້ວນັ້ນ ຄືນແກ່ກັນ.

ນິຕິກຳເປັນໂມຄະບໍ່ເດັດຂາດ ບໍ່ມີຜົນທາງດ້ານກົດໝາຍ ນັບແຕ່ວັນເຮັດນິຕິກຳ ເປັນຕົ້ນໄປ, ແຕ່ບໍ່ໃຫ້ມີຜົນສະທ້ອນຕໍ່ບຸກຄົນທີສາມ ທີ່ມີຄວາມບໍລິສຸດໃຈ.

ນິຕິກໍາເປັນໂມຄະບໍ່ເດັດຂາດ ທີ່ເກີດຈາກການຕົວະຍົວະຫຼອກລວງ ຫຼື ບັງຄັບ ນາບຂູ່ ຫຼື ໃຊ້ຄວາມຮຸນແຮງ ຫຼື ຄວາມອັບປະໂຫຍດຂອງຝ່າຍໃດໜຶ່ງນັ້ນ, ຝ່າຍເສຍຜົນປະໂຫຍດຈະໄດ້ຮັບຊັບ ຫຼື ທົດແທນຄືນ, ສ່ວນຊັບຂອງອີກຝ່າຍໜຶ່ງ ໃຫ້ຮິບເປັນຂອງລັດ.

ສຳລັບນິຕິກໍາເປັນໂມຄະບໍ່ເດັດຂາດ ຕາມທີ່ໄດ້ກໍານົດໄວ້ໃນມາດຕາ 24 ວັກທີໜຶ່ງ ຂໍ້ 2, 3, 4 ແລະ 5 ຂອງປະມວນກົດໝາຍສະບັບນີ້ ຖ້າຝ່າຍເສຍຜົນປະໂຫຍດ ຫາກບໍ່ເຫັນດີຮັບຮອງເອົາ ກໍໃຫ້ສົ່ງຊັບ ຫຼື ຜົນປະໂຫຍດຄືນແກ່ຜູ້ກ່ຽວ, ສ່ວນສິ່ງທີ່ຍັງບໍ່ໄດ້ປະຕິບັດຕໍ່ກັນ ກໍໃຫ້ເລີກແລ້ວກັນໄປ.

### ມາດຕາ 29 ນິຕິກຳທີ່ມີເຫດການເປັນເງື່ອນໄຂ

ນິຕິກຳທີ່ມີເຫດການເປັນເງື່ອນໄຂ ແມ່ນ ນິຕິກຳທີ່ກຳ​ນົດເອົາເຫດການໃດ​ໜຶ່ງ ທີ່ບໍ່ແນ່ນອນເ​ປັນ​ເງື່ອນ​ໄຂ ເຮັດ​​ໃຫ້​ນິຕິກຳມີ​ຜົນໃຊ້ໄດ້ ຫຼື ສິ້ນ​ສຸດ.

### ມາດຕາ 30 ນິຕິກໍາທີ່ມີເວລາເປັນເງື່ອນໄຂ

​ນິຕິກໍາທີ່ມີເວລາເປັນເງື່ອນໄຂ ແມ່ນ ນິຕິກຳທີ່​ກຳ​ນົດເວ​ລາອັນແນ່ນອນ ເປັນເງື່ອນໄຂ​ເຮັດ​ໃຫ້​ນິຕິກຳມີ​ຜົນໃຊ້ໄດ້ ຫຼື ສິ້ນສຸດ.

# ໝວດທີ 4 ການຕາງໜ້າ

### ມາດຕາ 31 ການຕາງໜ້າ

ການຕາງໜ້າ ແມ່ນ ການທີ່ບຸກຄົນໃດໜຶ່ງ ຊຶ່ງເອີ້ນວ່າ “ຜູ້ຕາງໜ້າ” ເຄື່ອນໄຫວກັບບຸກຄົນທີສາມ ໃນນາມ ແລະ ເພື່ອຜົນປະໂຫຍດຂອງ “ຜູ້ຖືກຕາງໜ້າ”.

ການ​ຕາງໜ້າ​ ປະກອບ​ດ້ວຍ ການ​ຕາງໜ້າຕາມ​ກົດໝາຍ ​ແລະ ການ​ຕາງໜ້າ​ຕາມ​ສັນຍາ.​

### ມາດຕາ 32 ການຕາງໜ້າຕາມກົດໝາຍ

ການຕາງໜ້າຕາມກົດໝາຍ ແມ່ນ ການຕາງໜ້າ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ ຫຼື ຕາມການແຕ່ງຕັ້ງຂອງອົງການທີ່ມີສິດອຳນາດ ບົນ​ພື້ນຖານ​ກົດໝາຍ.

ຜູ້ຕາງໜ້າຕາມກົດໝາຍ ອາດແມ່ນ ພໍ່ ແມ່, ຜູ້ປົກຄອງ, ຜູ້ຄຸ້ມຄອງ ຫຼື ບຸກຄົນອື່ນ.

### ມາດຕາ 33 ການຕາງໜ້າຕາມສັນຍາ

ການຕາງໜ້າຕາມສັນຍາ ແມ່ນ ການທີ່ບຸກຄົນໃດໜຶ່ງ ໄດ້ຮັບສິດ ແລະ ພັນທະ ຈາກຜູ້ຖືກຕາງໜ້າ ໃຫ້ເປັນຜູ້ຕາງໜ້າ ເຮັດນິຕິກຳ ຫຼື ກະທຳສິ່ງໃດໜຶ່ງ ກັບບຸກຄົນທີສາມ ຕາມສັນຍາ.

### ມາດຕາ 34 ເງື່ອນໄຂ ແລະ ຜົນຂອງນິຕິກຳຕໍ່ຜູ້ຖືກຕາງໜ້າ

ນິຕິກຳທີ່ເຮັດຂຶ້ນໂດຍຜູ້ຕາງໜ້າ ຈະມີຜົນຕໍ່ຜູ້ຖືກຕາງໜ້າ ກໍຕໍ່ເມື່ອຜູ້ຕາງໜ້າ ຫາກມີສິດຕາງໜ້າ ແລະ ໄດ້ແຈ້ງໃຫ້ບຸກຄົນທີສາມຮູ້ວ່າຕົນເປັນຜູ້ຕາງໜ້າ ເຮັດນິຕິກຳ ເພື່ອຜູ້ຖືກຕາງໜ້າ.

### ມາດຕາ 35 ນິຕິກໍາ ທີ່ສ້າງຂຶ້ນໂດຍອອກຊື່ຂອງຜູ້ຕາງໜ້າ

ໃນ​ກໍລະນີ​ ຜູ້​ຕາງໜ້າ​ຫາກ​​ໄດ້​ເຮັດ​ນິຕິ​ກຳ ກັບ​ບຸກຄົນ​ທີ​ສາມ​ ໂດຍອອກຊື່ຂອງຕົນເອງ ແລະ ​ບໍ່ໄດ້ແຈ້ງ​ເຈດ​ຈຳນົງ​ໃນ​ການ​ຕາງໜ້າ ຖື​ວ່າການ​ເຮັດ​ນິຕິກຳ​ດັ່ງກ່າວ ​ແມ່ນ​ເພື່ອ​ຕົນ​ເອງ,​ ເວັ້ນ​ເສຍ​ແຕ່ບຸກຄົນ​ທີ​ສາມ ​ຫາກ​ຮູ້ ຫຼື ສາມາດ​ຮູ້​ໄດ້ວ່າຜູ້​ຕາງໜ້າ​ເຮັດ​ນິຕິກຳ​ ໃນ​ນາມຜູ້ຖືກຕາງໜ້າ.~~​~~

### ມາດຕາ 36 ສິດ ແລະ ພັນທະຂອງຜູ້ຕາງໜ້າ

ຜູ້ຕາງໜ້າ ມີ ສິດ ແລະ ພັນທະ ຕາມສັນຍາ ຫຼື ຕາມທີ່ໄດ້ກຳນົດໄວ້ໃນກົດໝາຍ.

ຜູ້ຕາງໜ້າ ບໍ່ມີສິດເຮັດນິຕິກຳກັບຕົນເອງ ຫຼື ກັບບຸກຄົນທີສາມ ທີ່ຕົນມີຜົນປະໂຫຍດຮ່ວມນຳ ຫຼື ເປັນຜູ້ຕາງໜ້າໃຫ້ບຸກຄົນທີສາມນີ້.

### ມາດຕາ 37 ສິດ ແລະ ພັນທະຂອງຜູ້ຖືກຕາງໜ້າ

ຜູ້ຖືກຕາງໜ້າ ມີ ສິດ ແລະ ພັນທະ ຕາມສັນຍາ ຫຼື ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 38 ຜູ້ຕາງໜ້າແທນ

ຜູ້​ຕາງໜ້າ​ຕາມ​ກົດໝາຍ ມີ​ສິດ ​ແຕ່ງ​ຕັ້ງ ຫຼື ມອບ​ໝາຍ​ຕໍ່​ໃຫ້​ຜູ້​ອື່ນ ເປັນຜູ້ຕາງໜ້າ​ແທນຕົນ​ກໍໄດ້ ແຕ່ຕ້ອງຮັບຜິດຊອບຕໍ່ຜົນການກະທຳຂອງຜູ້ຕາງໜ້າແທນ. ~~​~~

ໃນກໍລະນີ ມີເຫດພາວະວິໄສ ທີ່ບໍ່ສາມາດຫຼີກລ່ຽງໄດ້ ຜູ້ຕາງໜ້າຕາມສັນຍາ ມີສິດແຕ່ງຕັ້ງ ຫຼື ມອບໃຫ້ຜູ້ອື່ນ ເປັນຜູ້ຕາງໜ້າແທນຕົນກໍໄດ້ ແຕ່ຕ້ອງແຈ້ງກ່ຽວກັບບຸກຄະລິກກະພາບ, ຄວາມສາມາດຂອງຜູ້ຕາງໜ້າແທນໃຫ້ຜູ້ຖືກຕາງໜ້າໃນທັນໃດ ເພື່ອຂໍຄວາມເຫັນດີຈາກຜູ້ກ່ຽວ, ຖ້າບໍ່ດັ່ງນັ້ນ ຜູ້ຕາງໜ້າຕາມສັນຍາ ກໍຈະຮັບຜິດຊອບຕໍ່ຄວາມເສຍຫາຍ ທີ່ເກີດຂຶ້ນແກ່ຜູ້ຖືກຕາງໜ້າ ຍ້ອນການກະທຳຂອງຜູ້ຕາງໜ້າແທນນັ້ນ.

### ມາດຕາ 39 ສິດ ແລະ ພັນທະຂອງຜູ້ຕາງໜ້າແທນ

ຜູ້ຕາງໜ້າແທນ ມີ ສິດ ແລະ ພັນທະຕໍ່ຜູ້ຖືກຕາງໜ້າ ​ແລະ ບຸກຄົນ​ທີສາມ​ຄື​ກັນ​ກັບ​ຜູ້​ຕາງໜ້າ ແລະ ຕ້ອງນຳໃຊ້ສິດ ແລະ ປະຕິບັດພັນທະ ໃນຂອບເຂດທີ່ຜູ້ຕາງໜ້າມອບໃຫ້.

### ມາດຕາ 40 ຜົນຂອງນິຕິກໍາທີ່ເຮັດຂຶ້ນໂດຍຜູ້ບໍ່ມີສິດເປັນຜູ້ຕາງໜ້າ

ບຸກຄົນໃດ ທີ່ບໍ່ໄດ້ຮັບສິດໃຫ້ເປັນຜູ້ຕາງໜ້າ ຫາກເຮັດນິຕິ​ກຳ​ ທີ່ພາໃຫ້ເກີດສິດ ແລະ ພັນທະແກ່ຜູ້ຖືກຕາງໜ້າ ຜູ້ກ່ຽວ ຕ້ອງຮັບຜິດຊອບຕໍ່ນິຕິກຳນັ້ນ, ເວັ້ນເສຍແຕ່ ຜູ້ຖືກຕາງໜ້າ ຫາກເຫັນດີຮັບເອົາ.

​ໃນ​ກໍລະນີຜູ້ຖືກຕາງໜ້າ ຫາກຮູ້ ຫຼື ຄວນຮູ້ ກ່ຽວກັບການ​ເຮັດນິຕິກຳໃດ​ໜຶ່ງຂອງ​ຜູ້ທີ່ບໍ່ມີສິດເປັນຜູ້ຕາງໜ້າ ແຕ່ບໍ່ທັກ​ທ້ວງ ຫຼື ຄັດຄ້ານ ຫຼື​ ໃຫ້ການ​ສະ​ໜັບ​ສະ​ໜູນ ກໍຖື​ວ່ານິຕິກຳນັ້ນ ໄດ້ຖືກຮັບເອົາໂດຍຜູ້ຖືກຕາງໜ້າ. ຖ້າ​ມີ​ຄວາມ​ເສຍ​ຫາຍ​ເກີດ​ຂຶ້ນ ຜູ້ຖືກຕາງໜ້າກໍຕ້ອງ​ຮັບຜິດຊອບ.

ຖ້າ​ບຸກຄົນ​ທີ​ສາມ ຫາກຮູ້​ວ່າ​ຕົນ​ໄດ້​ເຮັດ​ນິຕິກຳ​ກັບ​ຜູ້​ບໍ່ມີ~~​~~ສິດເປັນ​ຜູ້​ຕາງໜ້າແລ້ວ ~~​~~ໃຫ້ແຈ້ງເປັນລາຍລັກອັກສອນ ແກ່ຜູ້ຖືກຕາງໜ້າ ຫຼື ຜູ້ບໍ່ມີສິດເປັນຜູ້ຕາງໜ້າ ເພື່ອໃຫ້ຕອບຕາມເວລາທີ່ຕົນໄດ້ກຳນົດໄວ້. ຖ້າໝົດກຳນົດເວລາດັ່ງກ່າວແລ້ວ ຫາກບໍ່ມີຄຳຕອບ ກໍຖື​ວ່າ​ນິຕິກຳນັ້ນ ບໍ່ຖືກຮັບຮອງ​ໂດຍຜູ້ຖືກຕາງໜ້າ. ໃນກໍລະນີນີ້ ບຸກຄົນທີສາມ ສາມາດຍົກເລີກນິຕິກຳນັ້ນໄດ້ຝ່າຍດຽວ ແລະ ຖ້າ​ມີ​ຄວາມ​ເສຍ​ຫາຍ​ເກີດ​ຂຶ້ນ ກໍມີ​ສິດ​ຮ້ອງ​ຂໍໃຫ້ໃຊ້ແທນ, ເວັ້ນເສຍແຕ່ ຜູ້ກ່ຽວຫາກຮູ້ ຫຼື ຄວນຮູ້ໃນເວລາເຮັດນິຕິກຳນັ້ນ.

### ມາດຕາ 41 ຜົນຂອງການເຮັດນິຕິກໍາເກີນຂອບເຂດຂອງຜູ້ຕາງໜ້າ

ຜູ້ຕາງໜ້າ ທີ່ເຮັດນິຕິ​ກຳ​ເກີນ​ຂອບ​ເຂດ​ສິດ​ຂອງຕົນ ຕ້ອງຮັບຜິດຊອບຕໍ່ນິຕິກຳນັ້ນ, ເວັ້ນເສຍແຕ່ ຜູ້ຖືກຕາງໜ້າ ຫາກເຫັນດີຮັບເອົາ.

ໃນ​ກໍລະນີ ບຸກຄົນທີສາມ ຫາກເຊື່ອຢ່າງມີເຫດຜົນວ່າ ນິຕິກຳ ຊຶ່ງຜູ້ຕາງໜ້າ ເຮັດກັບຕົນນັ້ນ ຢູ່ໃນຂອບເຂດສິດຂອງການຕາງໜ້າ, ຖືວ່າ ນິຕິກຳ ທີ່ເຮັດຂຶ້ນນັ້ນ ເປັນການຖືກຕ້ອງ.

ຖ້າບຸກຄົນ​ທີ​ສາມ ຫາກຮູ້​ວ່າ​ຕົນ​ໄດ້​ເຮັດ​ນິຕິ​ກຳກັບ​ຜູ້​ຕາງໜ້າທີ່​ເຮັດ​ເກີນ​ຂອບ​ເຂດ​ສິດ ​ສາມາດ​ແຈ້ງ​ເປັນ​ລາຍ​ລັກ​ອັກສອນໃຫ້ຜູ້ຖືກຕາງໜ້າ ເພື່ອໃຫ້ຄໍາຕອບຕາມເວລາທີ່ໄດ້ກຳນົດໄວ້. ຖ້າໝົດກຳນົດເວລາດັ່ງ ກ່າວແລ້ວ ຫາກບໍ່ມີຄຳຕອບ ກໍຖື​ວ່າ​ນິຕິກຳນັ້ນບໍ່ຖືກຮັບເອົາ​ໂດຍຜູ້ຖືກຕາງໜ້າ. ໃນກໍລະນີນີ້ ບຸກຄົນທີສາມ ສາມາດຍົກເລີກນິຕິກຳນັ້ນໄດ້ຝ່າຍດຽວ ແລະ ຖ້າ​ມີ​ຄວາມ​ເສຍ​ຫາຍ​ເກີດ​ຂຶ້ນ ກໍມີ​ສິດ​ຮ້ອງ​ຂໍໃຫ້ໃຊ້ແທນ, ເວັ້ນເສຍແຕ່ ຜູ້ກ່ຽວຫາກຮູ້ ຫຼື ຄວນຮູ້ ກ່ຽວກັບບັນຫາດັ່ງກ່າວ.

ໃນ​ກໍລະນີ​ ຜູ້ຕາງໜ້າ ແລະ ບຸກຄົນທີສາມ ຫາກເຮັດ​ນິຕິ​ກຳເກີນຂອບເຂດ ໂດຍ​ເຈດ​ຕະນາ ຊຶ່ງ​ກໍ່​ຄວາມ​ເສຍ​ຫາຍ​ໃຫ້​ແກ່ຜູ້ຖືກຕາງໜ້າ ພວກກ່ຽວຕ້ອງຮ່ວມ​ກັນຮັບຜິດຊອບ ຕໍ່ຄວາມເສຍ​ຫາຍ​ດັ່ງກ່າວ.

### ມາດຕາ 42 ການສິ້ນສຸດການຕາງໜ້າ

ການຕາງໜ້າຕາມກົດໝາຍ ຈະສິ້ນສຸດໃນກໍລະນີ ດັ່ງນີ້:

1. ການປົກຄອງເດັກ ໄດ້ສິ້ນສຸດ;
2. ການຄຸ້ມຄອງຜູ້ຖືກ ຈຳກັດ ຫຼື ເສຍຄວາມສາມາດທາງດ້ານການປະພຶດ ໄດ້ສິ້ນສຸດ;
3. ສິດ ແລະ ພັນທະຂອງພໍ່ແມ່ຕໍ່ລູກທີ່ຍັງບໍ່ທັນພົ້ນກະສຽນອາຍຸ ໄດ້ສິ້ນສຸດ;
4. ຜູ້ຖືກຕາງໜ້າ ຫຼື ຜູ້ຕາງໜ້າ ໄດ້ເສຍຊີວິດ ຫຼື ຖືກຍຸບເລີກ ຫຼື ລົ້ມລະລາຍ;
5. ກໍລະນີອື່ນ ທີ່ກົດໝາຍໄດ້ກຳນົດໄວ້.

ການຕາງໜ້າຕາມສັນຍາ ຈະສິ້ນສຸດລົງໃນກໍລະນີ ດັ່ງນີ້:

1. ສັນຍາການຕາງໜ້າ ໄດ້ສິ້ນສຸດ;
2. ກໍລະນີອື່ນ ທີ່ກົດໝາຍໄດ້ກຳນົດໄວ້.

# ໝວດທີ 5 ໄລຍະເວລາ

### ມາດຕາ 43 ໄລຍະເວລາ

ໄລຍະເວລາ ແມ່ນ ຊ່ວງເວລາໃດໜຶ່ງ ທີ່ກຳນົດເວລາເລີ່ມຕົ້ນ ໄປເຖິງເວລາສິ້ນສຸດ ເພື່ອໃຫ້ຜູ້ເຂົ້າຮ່ວມໃນສາຍພົວພັນທາງແພ່ງ ນຳໃຊ້ສິດ ແລະ ປະຕິບັດພັນທະຂອງຕົນ.

### ມາດຕາ 44 ການກຳນົດໄລຍະເວລາ

ການກຳນົດໄລຍະເວລາ ແມ່ນ ການກຳນົດຂອບເຂດເວລາ, ການນຳໃຊ້ ແລະ ການຄິດໄລ່ ໄລຍະເວລາ, ການເລີ່ມນັບໄລຍະເວລາ ແລະ ການສິ້ນສຸດໄລຍະເວລາ.

### ມາດຕາ 45 ການກຳນົດຂອບເຂດເວລາ

ການກຳນົດຂອບເຂດເວລາ ແມ່ນ ການກຳນົດໄລຍະເວລາໃດໜຶ່ງ ຊຶ່ງອາດກຳນົດເປັນ ວິນາທີ, ນາທີ, ຊົ່ວໂມງ, ວັນ, ສັບປະດາ ຫຼື ອາທິດ, ເດືອນ, ປີ ຫຼື ດ້ວຍເຫດການໃດໜຶ່ງທີ່ເກີດຂຶ້ນ.

ໃນກໍລະນີທີ່ໄດ້ຕົກລົງກັນ ກ່ຽວກັບກຳນົດເວລາ ເປັນ ຕົ້ນສັບປະດາ ຫຼື ຕົ້ນອາທິດ, ກາງສັບປະດາ ຫຼື ກາງອາທິດ, ທ້າຍສັບປະດາ ຫຼື ທ້າຍອາທິດ, ຕົ້ນເດືອນ, ກາງເດືອນ, ທ້າຍເດືອນ, ຕົ້ນປີ, ກາງປີ, ທ້າຍປີ ນັ້ນ ໃຫ້ປະຕິບັດ ດັ່ງນີ້:

1. ຕົ້ນສັບປະດາ ຫຼື ຕົ້ນອາທິດ ແມ່ນ ວັນຈັນ ຫາ ວັນອັງຄານ ຂອງສັບປະດາ ຫຼື ອາທິດນັ້ນ;
2. ກາງສັບປະດາ ຫຼື ກາງອາທິດ ແມ່ນ ວັນພຸດ ຫາ ວັນພະຫັດ ຂອງສັບປະດາ ຫຼື ອາທິດນັ້ນ;
3. ທ້າຍສັບປະດາ ຫຼື ທ້າຍອາທິດ ແມ່ນ ວັນສຸກ ຫາ ວັນອາທິດ ຂອງສັບປະດາ ຫຼື ອາທິດນັ້ນ;
4. ຕົ້ນເດືອນ ແມ່ນ ວັນທີ 1 ຫາ ວັນທີ 10 ຂອງເດືອນນັ້ນ;
5. ກາງເດືອນ ແມ່ນ ວັນທີ 11 ຫາ ວັນທີ 20 ຂອງເດືອນນັ້ນ;
6. ທ້າຍເດືອນ ແມ່ນ ວັນທີ 21 ຫາ ວັນສຸດທ້າຍ ຂອງເດືອນນັ້ນ;
7. ຕົ້ນປີ ແມ່ນ ເດືອນມັງກອນ ຫາ ເດືອນເມສາ;
8. ກາງປີ ແມ່ນ ເດືອນພຶດສະພາ ຫາ ເດືອນສິງຫາ;
9. ທ້າຍປີ ແມ່ນ ເດືອນກັນຍາ ຫາ ເດືອນທັນວາ.

### ມາດຕາ 46 ການນຳໃຊ້ ແລະ ການຄິດໄລ່ໄລຍະເວລາ

ການນຳໃຊ້ ແລະ ການຄິດໄລ່ໄລຍະເວລາ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 45 ຂອງປະ ມວນກົດໝາຍສະບັບນີ້, ເວັ້ນເສຍແຕ່ ກົດໝາຍ, ຄຳຕົກລົງຂອງສານປະຊາຊົນ ຫຼື ສັນຍາ ຫາກໄດ້ກຳນົດໄວ້ເປັນຢ່າງອື່ນ.

### ມາດຕາ 47 ການເລີ່ມນັບໄລຍະເວລາ

ໄລຍະເວລາ ຈະເລີ່ມນັບ ໃນກໍລະນີໃດໜຶ່ງ ດັ່ງນີ້:

* + - 1. ຖ້າໄລຍະເວລາ ຫາກກຳນົດເປັນນາທີ ຫຼື ຊົ່ວໂມງ ໃຫ້ເລີ່ມນັບແຕ່ມີການກະທໍາໃນເວລານັ້ນ ເປັນຕົ້ນໄປ, ເວັ້ນເສຍແຕ່ ກົດໝາຍ, ລະບຽບການ, ຄຳຕົກລົງຂອງສານປະຊາຊົນ ຫຼື ສັນຍາ ຫາກໄດ້ກຳນົດໄວ້ເປັນຢ່າງອື່ນ;
      2. ຖ້າໄລຍະເວລາ ຫາກກຳນົດເປັນ ວັນ, ສັບປະດາ ຫຼື ອາທິດ, ເດືອນ, ປີ ໃຫ້ເລີ່ມນັບແຕ່ວັນຖັດໄປ;
      3. ຖ້າໄລຍະເວລາ ຫາກບໍ່ສາມາດກຳນົດວັນທີໄດ້ ໃຫ້ກຳນົດເອົາວັນທີ 1 ຂອງເດືອນຖັດໄປ ເປັນວັນເລີ່ມນັບເວລາ;
      4. ຖ້າໄລຍະເວລາ ຫາກກຳນົດດ້ວຍເຫດການໃດໜຶ່ງທີ່ເກີດຂຶ້ນ ເຊັ່ນ ໄພພິບັດທາງທຳມະຊາດ ໃຫ້ເລີ່ມນັບແຕ່ວັນເກີດເຫດການນັ້ນ ເປັນຕົ້ນໄປ.

ໃນກໍລະນີມີການຕໍ່ເວລາ ໂດຍບໍ່ໄດ້ກຳນົດວັນເລີ່ມຕົ້ນຂອງການຕໍ່ເວລາ ໃຫ້ເລີ່ມນັບແຕ່ວັນຖັດຈາກວັນສຸດທ້າຍຂອງກຳນົດເວລາເດີມ ເປັນວັນເລີ່ມຕົ້ນ.

### ມາດຕາ 48 ການສິ້ນສຸດໄລຍະເວລາ

ໄລຍະເວລາ ຈະສິ້ນສຸດລົງ ໃນກໍລະນີໃດໜຶ່ງ ດັ່ງນີ້:

1. ຖ້າໄລຍະເວລາ ຫາກຄິດໄລ່ເປັນຈຳນວນ ນາທີ ຫຼື ຊົ່ວໂມງ ເວລາຈະສິ້ນສຸດລົງ ພາຍຫຼັງນາທີສຸດທ້າຍຂອງກຳນົດເວລານັ້ນໄດ້ຜ່ານໄປ;
2. ຖ້າໄລຍະເວລາ ຫາກຄິດໄລ່ເປັນຈຳນວນ ວັນ, ສັບປະດາ ຫຼື ອາທິດ, ເດືອນ, ປີ ເວລາຈະສິ້ນສຸດລົງ ພາຍຫຼັງວັນສຸດທ້າຍໄດ້ຜ່ານໄປ;
3. ຖ້າວັນສຸດທ້າຍຫາກເປັນວັນພັກທາງລັດຖະການ ໃນກໍລະນີໄດ້ດຳເນີນການໃນວັນນັ້ນ ກໍໃຫ້ຖືວ່າເປັນວັນສຸດທ້າຍຂອງໄລຍະເວລາ, ແຕ່ຖ້າບໍ່ໄດ້ດຳເນີນການໃນວັນນັ້ນ ໃຫ້ຖືເອົາວັນຖັດຈາກວັນພັກທາງລັດຖະການນັ້ນ ເປັນວັນສຸດທ້າຍຂອງໄລຍະເວລາ;
4. ການສິ້ນສຸດໄລຍະເວລາຂອງເຫດການໃດໜຶ່ງ ເຊັ່ນ ໄພພິບັດທຳມະຊາດ ໃຫ້ປະຕິບັດຕາມການປະກາດທາງລັດຖະການ. ໃນກໍລະນີທີ່ບໍ່ມີການປະກາດທາງລັດຖະການນັ້ນ ໃຫ້ຖືເອົາວັນທີ່ສະພາບການດັ່ງ ກ່າວນັ້ນ ກັບຄືນສູ່ສະພາບປົກກະຕິ.

# ໝວດ​ທີ 6 ອາຍຸຄວາມ

# ກ. ອາຍຸຄວາມ

### ມາດຕາ 49 ອາຍຸຄວາມ

ອາຍຸຄວາມ ແມ່ນ ໄລຍະເວລາ ຊຶ່ງເປັນສາເຫດທີ່ພາໃຫ້ໄດ້ສິດ ຫຼື ເສຍສິດໃນສາຍພົວພັນທາງແພ່ງ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 50 ປະເພດອາຍຸຄວາມ

ອາຍຸຄວາມ ແບ່ງອອກເປັນ ສອງ ປະເພດ ດັ່ງນີ້:

1. ອາຍຸຄວາມໄດ້ສິດ;
2. ອາຍຸຄວາມເສຍສິດ.

### ມາດຕາ 51 ອາຍຸຄວາມໄດ້ສິດ

ອາຍຸຄວາມໄດ້ສິດ ແມ່ນ ສາ​ເຫດ​ຂອງ​ການໄດ້ສິດຂອງຜູ້ໃດໜຶ່ງຕໍ່ຊັບ ດ້ວຍການຄອບຄອງ ແລະ ນຳໃຊ້ຊັບຂອງຜູ້ອື່ນດ້ວຍຄວາມບໍລິສຸດໃຈ, ຢ່າງເປີດເຜີຍ, ຕໍ່ເນື່ອງ ແລະ ສະຫງົບ ຄືກັນກັບຕົນເອງເປັນເຈົ້າຂອງ ເປັນ​ເວ​ລາ ຊາວ​ປີ ສຳລັບອະສັງຫາລິມະຊັບ, ຫ້າ​ປີ ສຳລັບສັງຫາລິມະຊັບ.

### ມາດຕາ 52 ອາຍຸຄວາມເສຍສິດ

ອາຍຸຄວາມເສຍສິດ ແມ່ນ ສາເຫດທີ່ພາໃຫ້ສິດສິ້ນສຸດລົງ ອັນເນື່ອງມາຈາກການບໍ່ເຄື່ອນໄຫວຂອງຜູ້ເປັນເຈົ້າຂອງສິດ ພາຍໃນເວລາ ສິບ​ປີ​ ສໍາລັບ​ສັນຍາຮັບເໝົາ​ກໍ່​ສ້າງ, ສາມ​ປີ ​ສຳລັບ​ສັນຍາປະເພດອື່ນ​ ຫຼື ການໃຊ້ແທນຄ່າເສຍຫາຍ ແລະ ສິດທວງອື່ນ, ເວັ້ນເສຍແຕ່ ກົດໝາຍຫາກໄດ້ກໍານົດໄວ້ເປັນຢ່າງອື່ນ.

### ມາດຕາ 53 ການພິຈາລະນາກ່ຽວກັບອາຍຸຄວາມ

ສານ ບໍ່ສາມາດພິຈາລະນາກ່ຽວກັບອາຍຸຄວາມ ຖ້າຫາກຄູ່ຄວາມບໍ່ໄດ້ຍົກເອົາອາຍຸຄວາມມາເປັນຂໍ້ໂຕ້ແຍ່ງ.

### ມາດຕາ 54 ການບໍ່ອະນຸຍາດໃຫ້ປ່ຽນແປງອາຍຸຄວາມ

ອາຍຸຄວາມ ທີ່ໄດ້ກຳນົດໄວ້ໃນປະມວນກົດໝາຍສະບັບນີ້ ບໍ່ອະນຸຍາດໃຫ້ປ່ຽນແປງ.

### ມາດຕາ 55 ການຮັບຮູ້ ໜີ້ສິນ ຫຼື ພັນທະອື່ນພາຍຫຼັງໝົດອາຍຸຄວາມ

ການຮັບຮູ້ ໜີ້ສິນ ຫຼື ພັນທະອື່ນ ຂອງລູກໜີ້ ພາຍຫຼັງໝົດອາຍຸຄວາມແລ້ວ ໜີ້ສິນ ຫຼື ພັນທະດັ່ງກ່າວ ຍັງຈະສືບຕໍ່ປະຕິບັດຈົນກວ່າຈະໝົດອາຍຸຄວາມ ໂດຍເລີ່ມແຕ່ວັນຮັບຮູ້ໜີ້ສິນ ເປັນຕົ້ນໄປ. ​

ກໍລະນີວັກທີໜຶ່ງ ຂອງມາດຕານີ້ ຈະບໍ່ມີຜົນປະຕິບັດຕໍ່ບຸກຄົນທີສາມ ເຊັ່ນ ຜູ້ຄ້ຳປະກັນ.

ການ​ເຫັນດີສົ່ງຊັບຄືນໃຫ້​ແກ່ເຈົ້າ​ກຳມະສິດ​ເດີມ​ຂອງ​ຜູ້​ຄອບ​ຄອງ ພາຍຫຼັງໝົດອາຍຸຄວາມແລ້ວ ຊັບດັ່ງກ່າວ ຈະຮັບຮູ້ເປັນຂອງເຈົ້າກຳມະສິດເດີມ.

### ມາດຕາ 56 ການບໍ່ມີອາຍຸຄວາມ

ການບໍ່ມີອາຍຸຄວາມ ມີກໍລະນີ ດັ່ງນີ້:

1. ການທວງເອົາຊັບຂອງລັດ;
2. ການທວງໃຫ້ປະຕິບັດພັນທະຕໍ່ລັດ, ເວັ້ນເສຍແຕ່ກົດໝາຍຫາກໄດ້ກໍານົດໄວ້ເປັນຢ່າງອື່ນ;
3. ການທວງເພື່ອປົກປ້ອງສິດສ່ວນບຸກຄົນ ທີ່ບໍ່ມີລັກສະນະຊັບສົມບັດ.

# ຂ. ການນັບອາຍຸຄວາມ

### ມາດຕາ 57 ການນັບອາຍຸຄວາມ

ອາຍຸຄວາມ ໃຫ້ນັບຕາມແຕ່ລະກໍລະນີ ດັ່ງນີ້:

1. ການໄດ້ສິດ ໃຫ້ເລີ່ມນັບແຕ່ວັນເຂົ້າຄອບຄອງ ເປັນຕົ້ນໄປ ຈົນຄົບກຳນົດອາຍຸຄວາມ;
2. ການເສຍສິດ ໃຫ້ເລີ່ມນັບແຕ່ວັນທີ່ສາມາດນຳໃຊ້ສິດທວງ ເປັນຕົ້ນໄປ ຈົນໝົດກຳນົດອາຍຸຄວາມ.

ໃນກໍລະນີຜູ້ມີພັນທະ ຫາກໄດ້ເອົາຕົວຫຼົບໜີ ອາຍຸຄວາມໃຫ້ເລີ່ມນັບແຕ່ວັນທີ່ຜູ້ມີສິດໄດ້ຮູ້ຂ່າວ ຫຼື ຄວນຈະຮູ້, ໄດ້ເຫັນ ຫຼື ຄວນຈະເຫັນ ຫຼື ຮູ້ບ່ອນຢູ່ສຸດທ້າຍຂອງຜູ້ກ່ຽວ ເປັນຕົ້ນໄປ.

### ມາດຕາ 58 ການນັບອາຍຸຄວາມດ້ວຍການຄອບຄອງຕໍ່ຂອງບຸກຄົນຜູ້ໃໝ່

ອາຍຸຄວາມດ້ວຍການຄອບຄອງຕໍ່ຂອງບຸກຄົນຜູ້ໃໝ່ ໃຫ້ເລີ່ມນັບແຕ່ວັນເຂົ້າຄອບຄອງຂອງຜູ້ທຳອິດ ເປັນຕົ້ນໄປ.

# ຄ. ການໂຈະ ແລະ ການຢຸດສະງັກ

### ມາດຕາ 59 ການໂຈະອາຍຸຄວາມ

ການໂຈະອາຍຸຄວາມ ແມ່ນ ການຢຸດເຊົາອາຍຸຄວາມໄວ້ຊົ່ວຄາວ ຍ້ອນມີເຫດການໃດໜຶ່ງເກີດຂຶ້ນ ຊຶ່ງເປັນອຸປະສັກຕໍ່ການທວງ ຫຼື ການຮ້ອງຟ້ອງ ເຊັ່ນ ການຫຼົບໜີຂອງລູກໜີ້, ນ້ຳຖ້ວມ, ແຜ່ນດິນໄຫວ.

ການໂຈະອາຍຸຄວາມ ໃຫ້ເລີ່ມນັບແຕ່ວັນເກີດເຫດການ ຈົນຮອດວັນສິ້ນສຸດເຫດການ ຫຼື ຕາມການປະກາດທາງການ ກ່ຽວກັບເຫດການນັ້ນ.

ໄລຍະເວລາທີ່ໂຈະບໍ່ໃຫ້ນັບເຂົ້າໃນອາຍຸຄວາມ, ສ່ວນໄລຍະເວລາກ່ອນການໂຈະອາຍຸຄວາມ ຈະຖືກນັບລວມເຂົ້າກັບໄລຍະເວລາທີ່ໄດ້ສືບຕໍ່ ພາຍຫຼັງ​ການ​ໂຈະນັ້ນໄດ້ສິ້ນສຸດລົງ.

### ມາດຕາ 60 ສາເຫດຂອງການໂຈະອາຍຸຄວາມ

ອາຍຸຄວາມ ຈະຖືກໂຈະຍ້ອນເຫດການ ດັ່ງນີ້:

1. ເຫດບັງເອີນ ຫຼື ເຫດສຸດວິໄສ;
2. ຜູ້ບໍ່ມີຄວາມສາມາດທາງດ້ານການປະພຶດ ທີ່ຍັງ​ບໍ່ທັນມີຜູ້ຕາງໜ້າຕາມກົດໝາຍ.

### ມາດຕາ 61 ການຢຸດສະງັກຂອງອາຍຸຄວາມ

ການຢຸດສະງັກຂອງອາຍຸຄວາມ ແມ່ນ ການບໍ່ນັບເອົາໄລຍະເວລາທີ່ຜ່ານມາ ເຂົ້າໃນອາຍຸຄວາມໃນການຮ້ອງຟ້ອງ.

ອາຍຸຄວາມ ຈະຢຸດສະງັກ ຍ້ອນມີສາເຫດໃດໜຶ່ງ ດັ່ງນີ້:

1. ມີການທວງ ຫຼື ການຮ້ອງຟ້ອງ ຂອງຜູ້ມີສິດ;
2. ມີການຮັບຮູ້ໜີ້ສິນ ຫຼື ພັນທະອື່ນ ຂອງຜູ້ມີພັນທະ.

ເມື່ອມີສາເຫດໃດໜຶ່ງຕາມວັກທີສອງ ຂອງມາດຕານີ້ ໃຫ້ເລີ່ມຕົ້ນນັບອາຍຸຄວາມໃໝ່.

### ມາດຕາ 62 ຜົນສະທ້ອນຂອງການຢຸດສະງັກອາຍຸຄວາມ

ການຢຸດສະງັກອາຍຸຄວາມ ຈະມີຜົນສະທ້ອນສະເພາະແຕ່ຄູ່ກໍລະນີ ແລະ ຜູ້ສືບທອດຂອງຜູ້ກ່ຽວ ເທົ່ານັ້ນ.

ການທວງ, ການຮ້ອງຟ້ອງຮ່ວມຜູ້ໃດໜຶ່ງ ຈະພາໃຫ້ອາຍຸຄວາມຂອງຜູ້ມີສິດຮ່ວມອື່ນ ຢຸດສະງັກ ເຊັ່ນດຽວກັນ.

ການທວງ, ການຮ້ອງຟ້ອງຕໍ່ລູກໜີ້ ຈະພາໃຫ້ອາຍຸຄວາມຂອງຜູ້ຄ້ຳປະກັນ ຢຸດສະງັກ ເຊັ່ນດຽວກັນ.

ການຮັບຮູ້ ຫຼື ການໃຊ້ແທນໜີ້ສິນຂອງໜຶ່ງໃນບັນດາລູກໜີ້ຮ່ວມ ຈະພາໃຫ້ອາຍຸຄວາມຂອງລູກໜີ້ຮ່ວມອື່ນທັງໝົດ ຢຸດສະງັກ ເຊັ່ນດຽວກັນ.

ການທວງມູນມໍຣະດົກຂອງໜຶ່ງໃນບັນດາຜູ້ສືບທອດມູນມໍຣະດົກຮ່ວມ ຫຼື ການຮັບຮູ້ສິດຂອງຜູ້ສືບ ທອດມູນມໍຣະດົກຜູ້ໃດໜຶ່ງ ຈະພາໃຫ້ອາຍຸຄວາມຂອງຜູ້ສືບທອດຮ່ວມອື່ນ ຢຸດສະງັກ ເຊັ່ນດຽວກັນ.

# ພາກທີ II ບຸກຄົນ ແລະ ນິຕິບຸກຄົນ

# ໝວດທີ 1 ບຸກຄົນ

# ກ. ຄວາມສາມາດທາງດ້ານກົດໝາຍຂອງບຸກຄົນ

### ມາດຕາ 63 ຄວາມສາມາດທາງດ້ານກົດໝາຍຂອງບຸກຄົນ

ຄວາມສາມາດທາງດ້ານກົດໝາຍຂອງບຸກຄົນ ແມ່ນ ຄວາມສາມາດຂອງບຸກຄົນໃນການມີ ສິດ ແລະ ພັນທະ ຕາມທີ່ໄດ້ກຳນົດໄວ້ໃນກົດໝາຍ ນັບແຕ່ວັນບຸກຄົນນັ້ນ ເກີດອອກມາມີຊີວິດ ແລະ ສິ້ນສຸດລົງນັບແຕ່ເວລາບຸກຄົນນັ້ນເສຍຊີວິດ.

ພົນລະເມືອງລາວ ລ້ວນແຕ່ມີຄວາມສາມາດທາງດ້ານກົດໝາຍເທົ່າທຽມກັນ.

ຄົນຕ່າງປະເທດ, ຄົນຕ່າງດ້າວ ແລະ ຄົນບໍ່ມີສັນຊາດ ກໍມີຄວາມສາມາດທາງດ້ານກົດໝາຍ ຄືກັນກັບພົນລະເມືອງລາວ, ເວັ້ນເສຍແຕ່ ກົດໝາຍ ຫຼື ສົນທິສັນຍາ ຫາກໄດ້ກໍານົດໄວ້ເປັນຢ່າງອື່ນ.

### ມາດຕາ 64 ເນື້ອໃນຂອງຄວາມສາມາດທາງດ້ານກົດໝາຍຂອງບຸກຄົນ

ເນື້ອໃນຂອງຄວາມສາມາດທາງດ້ານກົດໝາຍຂອງບຸກຄົນ ແມ່ນ ສິດ ແລະ ພັນທະ ຕາມທີ່ໄດ້ກຳນົດໄວ້ໃນກົດໝາຍ.

# ຂ. ສິດສ່ວນບຸກຄົນ

### ມາດຕາ 65 ສິດສ່ວນບຸກຄົນ

ສິດສ່ວນບຸກຄົນ ແມ່ນ ສິດສະເພາະ ຂອງບຸກຄົນໃດໜຶ່ງ ຊຶ່ງບໍ່ສາມາດມອບ ຫຼື ໂອນໃຫ້ບຸກຄົນອື່ນ ເຊັ່ນ ສິດ ໃນການມີຊີວິດ, ໄດ້ຮັບການປົກປ້ອງທາງດ້ານຮ່າງກາຍ ແລະ ສຸຂະພາບ, ອິດສະລະພາບ, ຊື່ສຽງ, ກຽດສັກສີ, ລັກສະນະສະເພາະ, ຄວາມເປັນສ່ວນຕົວ ແລະ ຜົນປະໂຫຍດອື່ນ ອັນເປັນສ່ວນຕົວຂອງບຸກຄົນນັ້ນ.

### ມາດຕາ 66 ການປົກປ້ອງສິດສ່ວນບຸກຄົນ

ການປົກປ້ອງສິດສ່ວນບຸກຄົນ ແມ່ນ ການປົກປ້ອງສິດ ຕາມລັດຖະທຳມະນູນ ແລະ ກົດໝາຍ ຊຶ່ງບໍ່ມີໃຜລ່ວງລະເມີດໄດ້, ເວັ້ນເສຍແຕ່ ກົດໝາຍໄດ້ກຳນົດໄວ້ເປັນຢ່າງອື່ນ.

ເມື່ອສິດສ່ວນບຸກຄົນຫາກຖືກລະເມີດ ບຸກຄົນນັ້ນ ສາມາດຟື້ນຟູສິດດ້ວຍຕົນເອງ ດ້ວຍການຮຽກ ຮ້ອງ ຫຼື ທວງໃຫ້ຜູ້ລະເມີດ ຢຸດເຊົາການລະເມີດ ແລະ ໃຫ້ຟື້ນຟູສິດນັ້ນຄືນ; ຖ້າຫາກບໍ່ໄດ້ຮັບການແກ້ໄຂ ກໍມີສິດສະເໜີໃຫ້ອົງການຈັດຕັ້ງທີ່ມີສິດອໍານາດແກ້ໄຂ. ນອກຈາກໃຫ້ມີການຟື້ນຟູສິດແລ້ວ ຍັງມີສິດຮຽກຮ້ອງໃຫ້ມີການໃຊ້ແທນຄ່າເສຍຫາຍຕາມກົດໝາຍ.

# ຄ. ຄວາມສາມາດທາງດ້ານການປະພຶດຂອງບຸກຄົນ

### ມາດຕາ 67 ຄວາມສາມາດທາງດ້ານການປະພຶດຂອງບຸກຄົນ

ຄວາມສາມາດທາງດ້ານການປະພຶດຂອງບຸກຄົນ ແມ່ນ ຄວາມສາມາດນຳໃຊ້ສິດ ແລະ ປະຕິບັດພັນ ທະດ້ວຍຕົນເອງ.

### ມາດຕາ 68 ຜູ້ບໍ່ມີຄວາມສາມາດທາງດ້ານການປະພຶດ

ຜູ້ບໍ່ມີຄວາມສາມາດທາງດ້ານປະພຶດ ແມ່ນ ຜູ້ບໍ່ພົ້ນກະສຽນອາຍຸ, ຜູ້ຖືກຈໍາກັດ ຫຼື ເສຍຄວາມສາມາດທາງດ້ານການປະພຶດ.

### ມາດຕາ 69 ຜູ້ພົ້ນກະສຽນອາຍຸ ແລະ ຜູ້ບໍ່ພົ້ນກະສຽນອາຍຸ

ຜູ້ພົ້ນກະສຽນອາຍຸ ແມ່ນ ຜູ້ທີ່ມີອາຍຸແຕ່ ສິບແປດປີ ຂຶ້ນໄປ.

ຜູ້ພົ້ນກະສຽນອາຍຸ ມີຄວາມສາມາດທາງດ້ານການປະພຶດເຕັມສ່ວນ, ເວັ້ນເສຍແຕ່ຜູ້ຖືກຈໍາກັດ ຫຼື ເສຍຄວາມສາມາດທາງດ້ານການປະພຶດ.

ຜູ້ບໍ່ພົ້ນກະສຽນອາຍຸ ແມ່ນ ເດັກທີ່ມີອາຍຸຕໍ່າກວ່າ ສິບແປດປີ ແລະ ມີຄວາມສາມາດທາງດ້ານການປະພຶດບໍ່ເຕັມສ່ວນ.

### ມາດຕາ 70 ຜູ້ຖືກຈໍາກັດຄວາມສາມາດທາງດ້ານການປະພຶດ

ຜູ້ຖືກຈໍາກັດຄວາມສາມາດທາງດ້ານການປະພຶດ ແມ່ນ ຜູ້ທີ່ບໍ່ສາມາດຄວບຄຸມ ຫຼື ຄາດຄະເນໄດ້ເຖິງຜົນສະທ້ອນ ຈາກການກະທຳຂອງຕົນ ທີ່ອາດເກີດອັນຕະລາຍ ຫຼື ສ້າງຄວາມເສຍຫາຍ ຕໍ່ສິດ ແລະ ຜົນປະ ໂຫຍດຂອງຕົນ ຫຼື ບຸກຄົນອື່ນ ເນື່ອງມາຈາກການຕິດສິ່ງເສບຕິດ, ວັດຖຸອອກລິດຕໍ່ຈິດປະສາດ ຫຼື ສາເຫດອື່ນ ຊຶ່ງສານເປັນຜູ້ຕັດສີນຮັບຮູ້ວ່າ ເປັນຜູ້ຖືກຈຳກັດຄວາມສາມາດທາງດ້ານການປະພຶດ.

### ມາດຕາ 71 ຜູ້ເສຍຄວາມສາມາດທາງດ້ານການປະພຶດ

ຜູ້ເສຍຄວາມສາມາດທາງດ້ານການປະພຶດ ແມ່ນ ຜູ້ທີ່ບໍ່ສາມາດກະທໍາ ຫຼື ບໍ່ຮູ້ໄດ້ຜົນສະທ້ອນຈາກການກະທໍາຂອງຕົນ ເນື່ອງຈາກສຸຂະພາບຈິດຂອງຜູ້ກ່ຽວ ຊຶ່ງສານເປັນຜູ້ຕັດສີນຮັບຮູ້ວ່າ ເປັນຜູ້ເສຍຄວາມສາ ມາດທາງດ້ານການປະພຶດ.

### ມາດຕາ 72 ການເຂົ້າຮ່ວມໃນສາຍພົວພັນທາງແພ່ງຂອງເດັກ

**ເ**ດັກ ທີ່**ເຂົ້າຮ່ວມໃນສາຍພົວພັນທາງແພ່ງ ຕ້ອງໄດ້ຮັບຄຳເຫັນດີຈາກພໍ່ ແມ່ ຫຼື ຜູ້ປົກຄອງ, ເວັ້ນເສຍແຕ່ການເຄື່ອນໄຫວຊີວິດປະຈຳວັນ ທີ່ແທດເໝາະກັບອາຍຸຂອງເດັກ.**

**ນິຕິກໍາໃດ ທີ່ເດັກເຮັດຂຶ້ນ ໂດຍບໍ່ມີຄໍາເຫັນດີ ຂອງພໍ່ ແມ່ ຫຼື ຜູ້ປົກຄອງ ເປັນໂມຄະ.**

### ມາດຕາ 73 ການດຳເນີນທຸລະກິດຂອງເດັກ

ເດັກ ມີຄວາມສາມາດໃນການດຳເນີນທຸລະກິດ ເຊັ່ນ ການຄ້າຂາຍ, ການບໍລິການ, ການຜະລິດ ບົນພື້ນຖານການເຫັນດີຂອງ ພໍ່ ແມ່ ຫຼື ຜູ້ປົກຄອງ ແລະ ສອດຄ່ອງກັບກົດໝາຍ. ໃນການດຳເນີນທຸລະກິດນັ້ນ ຜູ້ກ່ຽວມີຄວາມສາມາດທາງດ້ານການປະພຶດ ຄືກັນກັບຜູ້ພົ້ນກະສຽນອາຍຸ.

### ມາດຕາ 74 ການອອກແຮງງານຂອງເດັກ

ເດັກ ມີຄວາມສາມາດອອກແຮງງານ ຕາມການເຫັນດີຂອງ ພໍ່ ແມ່ ຫຼື ຜູ້ປົກຄອງ ບົນພື້ນຖານກົດໝາຍວ່າດ້ວຍແຮງງານ ແລະ ກົດໝາຍອື່ນທີ່ກ່ຽວຂ້ອງ.

### ມາດຕາ 75 ການຮ້ອງຂໍໃຫ້ຮັບຮູ້ວ່າເປັນຜູ້ຖືກຈໍາກັດ ຫຼື ຜູ້ເສຍຄວາມສາມາດທາງດ້ານການປະພຶດ

**ພໍ່ ແມ່, ຜູ້ປົກຄອງ, ຜູ້ຄຸ້ມຄອງ, ຫົວໜ້າອົງການໄອຍະການປະຊາຊົນ ຫຼື ການຈັດຕັ້ງທີ່ກ່ຽວຂ້ອງ ມີສິດຮ້ອງຂໍຕໍ່ສານໃຫ້ພິຈາລະນາຕັດສີນຮັບຮູ້ວ່າ ບຸກຄົນທີ່ຢູ່ໃນການຄຸ້ມຄອງຂອງຕົນ ເປັນຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ.**

ໃນກໍລະນີ ທີ່ສານຫາກຮັບຮູ້ວ່າ ບຸກຄົນໃດໜຶ່ງເປັນຜູ້**ຖືກຈຳກັດ ຫຼື ຜູ້ເສຍ**ຄວາມສາມາດທາງດ້ານການປະພຶດແລ້ວ ຕ້ອງກຳນົດຜູ້ຄຸ້ມຄອງຂອງຜູ້ກ່ຽວ ເຖິງວ່າຈະບໍ່ມີການຮ້ອງຂໍ ກໍຕາມ.

### ມາດຕາ 76 ຜົນຂອງການຮັບຮູ້ເປັນຜູ້ຖືກຈໍາກັດຄວາມສາມາດທາງດ້ານການປະພຶດ

ເມື່ອມີຄຳຕັດສີນຮັບຮູ້ວ່າບຸກຄົນໃດໜຶ່ງ ເປັນຜູ້ຖືກຈໍາກັດຄວາມສາມາດທາງດ້ານການປະພຶດແລ້ວ **ນິຕິກຳທີ່ເຮັດຂຶ້ນໂດຍບໍ່ໄດ້ຮັບການເຫັນດີຈາກຜູ້ປົກຄອງ ຫຼື ບໍ່ໄດ້ຜ່ານການຕາງໜ້າຂອງຜູ້ປົກຄອງ ເປັນໂມຄະ,​ເວັ້ນເສຍແຕ່ນິຕິກຳທີ່ກ່ຽວຂ້ອງກັບການ​ເຄື່ອນ​ໄຫວ​ຊີວິດ​ປະຈຳ​ວັນ.**

ເມື່ອຜູ້ຖືກ​ຈຳກັດຄວາມສາມາດທາງດ້ານການປະພຶດ ຫາກກັບຄືນສູ່ສະພາບປົກກະຕິແລ້ວ ຜູ້ກ່ຽວ ຫຼື ຜູ້ມີສິດ ແລະ ຜົນປະໂຫຍດກ່ຽວຂ້ອງ ກໍມີສິດຮ້ອງຂໍໃຫ້ສານລົບລ້າງຄໍາຕັດສີນທີ່ຮັບຮູ້ວ່າຜູ້ກ່ຽວ ເປັນຜູ້ຖືກຈຳກັດຄວາມສາມາດທາງດ້ານການປະພຶດ.

### ມາດຕາ 77 ຜົນຂອງການຮັບຮູ້ວ່າເປັນຜູ້ເສຍຄວາມສາມາດທາງດ້ານການປະພຶດ

ເມື່ອມີຄຳຕັດສີນຮັບຮູ້ວ່າບຸກຄົນໃດໜຶ່ງ ເປັນຜູ້ເສຍຄວາມສາມາດທາງດ້ານການປະພຶດແລ້ວ ບຸກຄົນນັ້ນ ກໍຈະບໍ່ສາມາດເຮັດນິຕິກຳດ້ວຍຕົນເອງ, ຜູ້ປົກຄອງເປັນຜູ້ຕາງໜ້າຕາມກົດໝາຍ ໃນການເຮັດນິຕິກຳ ເພື່ອຜົນປະໂຫຍດຂອງຜູ້ກ່ຽວ.

ເມື່ອຜູ້ເສຍຄວາມສາມາດທາງດ້ານການປະພຶດ ຫາກໄດ້ກັບຄືນສູ່ສະພາບປົກກະຕິແລ້ວ ຜູ້ກ່ຽວ ຫຼື ຜູ້ມີ ສິດ ແລະ ຜົນປະໂຫຍດທີ່ກ່ຽວຂ້ອງ ກໍມີສິດຮ້ອງຂໍໃຫ້ສານລົບລ້າງຄຳຕັດສີນທີ່ຮັບຮູ້ວ່າຜູ້ກ່ຽວເປັນຜູ້ເສຍຄວາມສາມາດທາງດ້ານການປະພຶດ.

## ງ. ການ​ຄຸ້ມ​ຄອງ ຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ

### ມາດຕາ 78 ການຄຸ້ມຄອງຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ

ຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ ຕາມຄຳຕັດສີນຂອງສານ ຕ້ອງໄດ້ຮັບການຄຸ້ມຄອງໂດຍຜູ້ຄຸ້ມຄອງ ເພື່ອປົກປ້ອງສິດ ແລະ ຜົນປະໂຫຍດຂອງຜູ້ກ່ຽວ ຕາມທີ່ໄດ້ກຳນົດໄວ້ໃນປະມວນກົດໝາຍສະບັບນີ້ ແລະ ກົດໝາຍອື່ນ.

### ມາດຕາ 79 ເງື່ອນໄຂຂອງການເປັນຜູ້ຄຸ້ມຄອງຕາມຄຳຕັດສີນຂອງສານ

ຜູ້ຄຸ້ມຄອງ ຕາມຄຳຕັດສີນຂອງສານ ແມ່ນ ຜູ້ທີ່ຖືກແຕ່ງຕັ້ງຕາມຄຳຕັດສີນຂອງສານ ໃຫ້ເປັນຜູ້ເບິ່ງ ແຍງດູແລ ແລະ ປົກປ້ອງສິດຜົນປະໂຫຍດຂອງຜູ້ຖືກຈໍາກັດ ຫຼື ຜູ້ເສຍຄວາມສາມາດທາງດ້ານການປະພຶດ.

ຜູ້ທີ່ຈະຖືກສານແຕ່ງຕັ້ງເປັນຜູ້ຄຸ້ມຄອງ ຕ້ອງມີເງື່ອນໄຂ ດັ່ງນີ້:

1. ມີຄວາມສາມາດທາງດ້ານການປະພຶດ;
2. ບໍ່ຖືກສານຕັດສີນລົງໂທດຕັດອິດສະລະພາບມາກ່ອນ ຍ້ອນການກະທຳຜິດໂດຍເຈດຕະນາ;
3. ບໍ່ຖືກສານຕັດສີນໃຫ້ລົ້ມລະລາຍມາກ່ອນ;
4. ບໍ່ຖືກຫ້າມເປັນຜູ້ຄຸ້ມຄອງມາກ່ອນ.

### ມາດຕາ 80 ສິດ ແລະ ພັນທະຂອງຜູ້ຄຸ້ມຄອງ

ຜູ້ຄຸ້ມຄອງຂອງຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ ມີສິດຕົ້ນຕໍ ດັ່ງນີ້:

1. ນຳໃຊ້ຊັບສົມບັດຂອງຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ ເພື່ອເບິ່ງແຍງດູແລຜູ້ກ່ຽວ;
2. ໃຊ້ຈ່າຍສິ່ງທີ່ຈຳເປັນ ສຳລັບການຄຸ້ມຄອງປົກປັກຮັກສາຊັບສົມບັດ;
3. ໃຫ້ຄຳເຫັນ ຕໍ່ການເຮັດນິຕິກຳທີ່ສຳຄັນ ຫຼື ມີມູນຄ່າສູງຂອງຜູ້ຖືກຈໍາກັດຄວາມສາມາດທາງດ້ານການປະພຶດ;
4. ຕາງໜ້າເຮັດນິຕິກຳ ເພື່ອປົກປ້ອງສິດຜົນປະໂຫຍດ ຂອງຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ.

ຜູ້ຄຸ້ມຄອງຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ ມີພັນທະຕົ້ນຕໍ ດັ່ງນີ້:

1. ເບິ່ງແຍງດູແລ ແລະ ຮັບປະກັນການປິ່ນປົວຕໍ່ຜູ້ຖືກຈຳກັດ ຫຼື ຜູ້ເສຍຄວາມສາມາດທາງດ້ານການປະພຶດ;
2. ເປັນຜູ້ຕາງໜ້າໃນການປະຕິບັດນິຕິກຳ;
3. ຄຸ້ມຄອງ ແລະ ປົກປັກຮັກສາຊັບສົມບັດຂອງຜູ້ກ່ຽວ;
4. ປົກປ້ອງສິດ ແລະ ຜົນປະໂຫຍດອັນຊອບທຳຂອງຜູ້ກ່ຽວ;
5. ຮັບຜິດຊອບຕໍ່ຄວາມເສຍຫາຍທີ່ເກີດມາຈາກການກະທຳຂອງຜູ້ຖືກຈຳກັດ ຫຼື ຜູ້ເສຍຄວາມສາ ມາດທາງດ້ານການປະພຶດ ຕາມທີ່ໄດ້ກຳນົດໄວ້ໃນມາດຕາ 487 ຂອງປະມວນກົດໝາຍສະບັບນີ້.

### ມາດຕາ 81 ການປົດ, ການຂໍຖອນ ຫຼື ປ່ຽນຜູ້ຄຸ້ມຄອງ

ຜູ້ຄຸ້ມຄອງ ອາດຖືກປົດ, ຖອນ ຫຼື ປ່ຽນຕົວ ໃນກໍລະນີໃດໜຶ່ງ ດັ່ງນີ້:

1. ມີເງື່ອນໄຂບໍ່ຖືກຕ້ອງ ຕາມທີ່ໄດ້ກຳນົດໄວ້ໃນມາດຕາ 79 ຂອງປະມວນກົດໝາຍສະບັບນີ້;
2. ເສຍຊີວິດ ຫຼື ຖືກສານຕັດສີນວ່າເປັນຜູ້ຫາຍສາບສູນ;
3. ໃນກໍລະນີທີ່ຜູ້ຄຸ້ມຄອງ ແມ່ນການຈັດຕັ້ງ ແລະ ການຈັດຕັ້ງນັ້ນ ໄດ້ຢຸດການເຄື່ອນໄຫວແລ້ວ;
4. ບໍ່ມີຄວາມສາມາດໃນການປະຕິບັດໜ້າທີ່ຂອງຕົນ ຫຼື ປະຕິບັດໜ້າທີ່ຢ່າງບໍ່ເໝາະສົມ ຫຼື ລະເມີດພັນທະຢ່າງຮ້າຍແຮງໃນການເປັນຜູ້ຄຸ້ມຄອງ;
5. ສະເໜີຖອນຕົວຈາກການເປັນຜູ້ຄຸ້ມຄອງ ຍ້ອນຄວາມຈຳເປັນ.

### ມາດຕາ 82 ການມອບການຄຸ້ມຄອງ

ເມື່ອມີການຖອນຕົວ ຫຼື ປ່ຽນຕົວຜູ້ຄຸ້ມຄອງ, ຜູ້ຄຸ້ມຄອງເກົ່າ ຕ້ອງມອບການຄຸ້ມຄອງ ໃຫ້ຜູ້ຄຸ້ມຄອງ ໃໝ່ ພາຍໃນເວລາ ສິບຫ້າວັນ ນັບແຕ່ວັນທີ່ໄດ້ມີການແຕ່ງຕັ້ງຜູ້ຄຸ້ມຄອງໃໝ່. ການມອບການຄຸ້ມຄອງ ຕ້ອງເຮັດບົດບັນທຶກ.

ເນື້ອໃນຂອງບົດບັນທຶກການມອບການຄຸ້ມຄອງ ມີ ດັ່ງນີ້:

* 1. ເຫດຜົນຂອງການມອບ;
  2. ບັນຊີຊັບສົມບັດຂອງຜູ້ຖືກຄຸ້ມຄອງ ໃນເວລາມອບ.

ນາຍບ້ານ ຫຼື ສານ ເປັນຜູ້ຢັ້ງຢືນ ບົດບັນທຶກການມອບການຄຸ້ມຄອງ.

ສານເປັນຜູ້ຕົກລົງແຕ່ງຕັ້ງຜູ້ຄຸ້ມຄອງຄົນໃໝ່ ໃນກໍລະນີທີ່ມີການຂໍຖອນຕົວ ຫຼື ມີການປ່ຽນຕົວຜູ້ຄຸ້ມຄອງ ຕາມທີ່ກຳນົດໄວ້ໃນມາດຕາ 81 ຂອງປະມວນກົດໝາຍສະບັບນີ້.

### ມາດຕາ 83 ການສິ້ນສຸດການຄຸ້ມຄອງ

ການຄຸ້ມຄອງ ຈະສິ້ນສຸດໃນກໍລະນີໃດໜຶ່ງ ດັ່ງນີ້:

1. ຜູ້ຖືກຄຸ້ມຄອງ ໄດ້ມີຄວາມສາມາດທາງດ້ານການປະພຶດຄົບຖ້ວນ ຕາມການຕັດສີນຂອງສານ;
2. ຜູ້ຖືກຄຸ້ມຄອງເສຍຊີວິດ.

### ມາດຕາ 84 ຜົນຂອງການສິ້ນສຸດການຄຸ້ມຄອງ

ເມື່ອຜູ້ຖືກຄຸ້ມຄອງ ຫາກມີຄວາມສາມາດທາງດ້ານການປະພຶດຄືນຢ່າງຄົບຖ້ວນ ຕາມການຕັດສີນຂອງສານ, ຜູ້ຄຸ້ມຄອງຕ້ອງໄດ້ໄລ່ລຽງ ແລະ ສົ່ງຄືນຊັບສົມບັດທີ່ຍັງເຫຼືອ ໃຫ້ຜູ້ຖືກຄຸ້ມຄອງ ພາຍໃນເວລາ ສາມເດືອນ ນັບແຕ່ວັນສິ້ນສຸດການຄຸ້ມຄອງ.

ໃນກໍລະນີ ທີ່ຜູ້ຖືກຄຸ້ມຄອງເສຍຊີວິດ, ຜູ້ຄຸ້ມຄອງຕ້ອງໄດ້ໄລ່ລຽງ ແລະ ສົ່ງຄືນຊັບສົມບັດທີ່ຍັງເຫຼືອໃຫ້ຜູ້ສືບທອດມູນມໍຣະດົກຂອງຜູ້ຖືກຄຸ້ມຄອງ ພາຍໃນເວລາ ສາມເດືອນ ນັບແຕ່ວັນສີ້ນສຸດການຄຸ້ມຄອງ ເປັນຕົ້ນໄປ. ສຳລັບການສືບທອດມູນມໍຣະດົກຂອງຜູ້ຖືກຄຸ້ມຄອງທີ່ເສຍຊີວິດນັ້ນ ໃຫ້ປະຕິບັດຕາມທີ່ໄດ້ກໍານົດໄວ້ໃນພາກທີ VIII ຂອງປະມວນກົດໝາຍສະບັບນີ້.

# ຈ. ບ່ອນຢູ່

### ມາດຕາ 85 ບ່ອນຢູ່

ບ່ອນຢູ່ ຂອງບຸກຄົນ ແມ່ນ ບ່ອນບຸກຄົນນັ້ນ ໄດ້ຈົດທະບຽນສຳມະໂນຄົວ ຫຼື ບ່ອນຢູ່ຕົວຈິງຂອງຜູ້ ກ່ຽວ.

ໃນກໍລະນີ ທີ່ບໍ່ສາມາດກໍານົດບ່ອນຢູ່ ຂອງບຸກຄົນໃດໜຶ່ງ ໃຫ້ຖືເອົາບ່ອນອາໄສຢູ່ສຸດທ້າຍ ຂອງບຸກ ຄົນນັ້ນເປັນບ່ອນຢູ່.

### ມາດຕາ 86 ບ່ອນຢູ່ຂອງຜູ້ບໍ່ພົ້ນກະສຽນອາຍຸ

ບ່ອນຢູ່**ຂອງຜູ້ບໍ່ພົ້ນກະສຽນອາຍຸ ແມ່ນ ບ່ອນຢູ່ຂອງ ພໍ່ ແມ່, ຖ້າ ພໍ່ ແມ່ ມີບ່ອນຢູ່ຕ່າງກັນນັ້ນ ບ່ອນຢູ່ ຂອງລູກ ແມ່ນບ່ອນຢູ່ ຂອງພໍ່ ຫຼື ແມ່ ທີ່ລູກໄດ້ອາໄສຢູ່ນຳ.**

**ຜູ້ບໍ່ພົ້ນກະສຽນອາຍຸ ອາດມີບ່ອນຢູ່ຕ່າງຫາກ ຕາມຄຳເຫັນດີຂອງ ພໍ່ ແມ່ ຫຼື ພໍ່ ຫຼື ແມ່.**

### ມາດຕາ 87 ບ່ອນຢູ່ຂອງຜູ້ຖືກປົກຄອງ

ບ່ອນຢູ່ຂອງຜູ້ຖືກປົກຄອງ **ແມ່ນ ບ່ອນຢູ່ຂອງຜູ້ປົກຄອງ.**

**ຜູ້ຖືກປົກຄອງ ອາດມີບ່ອນຢູ່ຕ່າງຫາກ ຕາມຄຳເຫັນດີຂອງຜູ້ປົກຄອງ ຫຼື ຕາມທີ່ໄດ້ກຳນົດໃນກົດໝາຍ.**

### ມາດຕາ 88 ບ່ອນຢູ່ຂອງ ຜົວ ເມຍ

ບ່ອນຢູ່ຂອງ ຜົວ ເມຍ ແມ່ນ ບ່ອນທີ່ທັງສອງດຳລົງຊີວິດຮ່ວມກັນ.

ຜົວ ເມຍ ອາດມີບ່ອນຢູ່ຕ່າງຫາກ ຕາມການຕົກລົງຂອງພວກກ່ຽວ.

### ມາດຕາ 89 ບ່ອນຢູ່ຂອງທະຫານ, ຕຳຫຼວດ

ບ່ອນຢູ່ ຂອງນາຍ ແລະ ພົນ ທະຫານ, ຕຳຫຼວດ ແລະ ພະນັກງານທີ່ເຮັດໜ້າທີ່ປະຈຳການ ປ້ອງກັນຊາດ ແລະ ປ້ອງກັນຄວາມສະຫງົບ ແມ່ນ ບ່ອນບຸກຄົນນັ້ນເຮັດວຽກ ຫຼື ບ່ອນປະຈໍາການຂອງຜູ້ກ່ຽວ, ເວັ້ນເສຍແຕ່ກໍລະນີຜູ້ທີ່ມີບ່ອນຢູ່ປົກກະຕິ.

### ມາດຕາ 90 ບ່ອນຢູ່ຂອງນັກໂທດ

ບ່ອນຢູ່ຂອງນັກໂທດທີ່ຖືກສານຕັດສີນ ຕັດອິດສະລະພາບ ແມ່ນ ຄ້າຍຄຸມຂັງ-ດັດສ້າງ ບ່ອນທີ່ຜູ້ກ່ຽວຖືກດັດສ້າງຢູ່ນັ້ນ.

### ມາດຕາ 91 ບ່ອນຢູ່ຂອງຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ

ຄົນຕ່າງປະເທດທີ່ເຂົ້າມາ ທ່ອງທ່ຽວ ຫຼື ເຮັດວຽກ ຢູ່ ສາທາລະນະລັດ ປະຊາທິປະໄຕ ປະຊາຊົນລາວ ໃຫ້ຖືເອົາບ່ອນທີ່ພວກກ່ຽວ ໄດ້ແຈ້ງຕໍ່ເຈົ້າໜ້າທີ່ຕຳຫຼວດກວດກາຄົນເຂົ້າເມືອງ ແລະ/ຫຼື ຕໍາຫຼວດຄຸ້ມຄອງຄົນຕ່າງປະເທດ ເປັນບ່ອນຢູ່.

ບ່ອນຢູ່ຂອງຄົນຕ່າງດ້າວ ຫຼື ຄົນບໍ່ມີສັນຊາດ ແມ່ນ ບ່ອນບຸກຄົນນັ້ນ ໄດ້ຈົດທະບຽນຄອບຄົວ.

## ສ. ການຫາຍສາບສູນ ແລະ ການເສຍຊີວິດ ຕາມຄຳຕັດສີນຂອງສານ

### ມາດຕາ 92 ການຫາຍສາບສູນ

ການຫາຍສາບສູນ ແມ່ນ ການທີ່ບຸກຄົນໃດໜຶ່ງໄດ້ຫາຍໄປ ຈາກຄອບຄົວ ຫຼື ບ່ອນຢູ່ຂອງຕົນ ໂດຍບໍ່ຮູ້ຂ່າວຄາວ ເປັນເວລາ ສອງປີ ຂຶ້ນໄປ ຫຼື ໄດ້*ຫາຍໄປໃນສົງຄາມ*, *ໄພພິບັດ ຫຼື ອຸບປະຕິເຫດ* ເປັນເວລາ ຫົກເດືອນ ຂຶ້ນໄປ, ບຸກຄົນນັ້ນ ຈະຖືວ່າເປັນຜູ້ຫາຍສາບສູນໄດ້ ກໍຕໍ່ເມື່ອມີຄໍາຕັດສີນຂອງສານ.

ກຳນົດເວລາການຫາຍສາບສູນ ແມ່ນ ໃຫ້ນັບແຕ່ວັນໄດ້ຮັບຂ່າວຄັ້ງສຸດທ້າຍ ກ່ຽວກັບບຸກຄົນນັ້ນ ເປັນຕົ້ນໄປ, ຖ້າຫາກບໍ່ສາມາດກໍານົດວັນດັ່ງກ່າວໄດ້ ໃຫ້ນັບວັນທີໜຶ່ງຂອງເດືອນຖັດໄປ ແລະ ຖ້າບໍ່ສາມາດກຳນົດເດືອນ ກໍໃຫ້ນັບວັນທີໜຶ່ງ ເດືອນມັງກອນ ຂອງປີຖັດໄປ.

ກຳນົດເວລາການຫາຍສາບສູນ ໃນກໍລະນີເກີດ*ອຸບປະຕິເຫດ* ໃຫ້ນັບແຕ່ວັນເກີດ*ອຸບປະຕິເຫດ*ນັ້ນ ເປັນຕົ້ນໄປ. ສຳລັບກໍລະນີ ສົງຄາມ ຫຼື ໄພພິບັດ ໃຫ້ນັບແຕ່ວັນສິ້ນສຸດເຫດການດັ່ງກ່າວ ເປັນຕົ້ນໄປ.

### ມາດຕາ 93 ຜູ້ມີສິດຮ້ອງຂໍໃຫ້ປະກາດວ່າບຸກຄົນໃດໜຶ່ງເປັນຜູ້ຫາຍສາບສູນ

ຜົວ ຫຼື ເມຍ, ພໍ່, ແມ່, ຍາດພີ່ນ້ອງ, ການຈັດຕັ້ງ ຫຼື ຜູ້ມີສິດ ແລະ ຜົນປະໂຫຍດກ່ຽວຂ້ອງ ມີສິດຮ້ອງຂໍຕໍ່ສານໃຫ້ປະກາດວ່າບຸກຄົນໃດໜຶ່ງເປັນຜູ້ຫາຍສາບສູນ.

### ມາດຕາ 94 ການຈົດທະບຽນການຫາຍສາບສູນ

ເມື່ອມີຄຳຕັດສີນຂອງສານປະກາດວ່າ ບຸກຄົນໃດໜຶ່ງ ເປັນຜູ້ຫາຍສາບສູນແລ້ວ ຜູ້ຮ້ອງຂໍ ຕ້ອງໄປຈົດທະບຽນການຫາຍສາບສູນນັ້ນ ນຳຫ້ອງການຍຸຕິທຳຂັ້ນເມືອງ ບ່ອນຜູ້ຫາຍສາບສູນ ໄດ້ຂຶ້ນສໍາມະໂນຄົວ.

ໃນກໍລະນີຜູ້ຫາຍສາບສູນ ບໍ່ໄດ້ຂຶ້ນສຳມະໂນຄົວ ກໍໃຫ້ຈົດທະບຽນການຫາຍສາບສູນ ນຳຫ້ອງການຍຸ ຕິທຳຂັ້ນເມືອງ ບ່ອນຜູ້ກ່ຽວຢູ່ເປັນປະຈຳ.

### ມາດຕາ 95 ຜົນຂອງການປະກາດວ່າເປັນຜູ້ຫາຍສາບສູນ

ຄຳຕັດສີນຂອງສານ ທີ່ປະກາດວ່າບຸກຄົນໃດໜຶ່ງເປັນຜູ້ຫາຍສາບສູນມີຜົນ ດັ່ງນີ້:

* 1. ຕ້ອງໄດ້ແຕ່ງຕັ້ງຜູ້ຄຸ້ມຄອງຊັບສົມບັດຂອງຜູ້ກ່ຽວ;
  2. ຜົວ ຫຼື ເມຍ ມີສິດ ຮ້ອງຂໍຢ່າຮ້າງ ແລະ ແບ່ງປັນສິນສົມສ້າງ;
  3. ເຈົ້າໜີ້ຂອງຜູ້ຫາຍສາບສູນ ມີສິດຮ້ອງຂໍຕໍ່ສານ ເພື່ອທວງເອົາການໃຊ້ແທນໜີ້ສິນ;
  4. ຜູ້ຄຸ້ມຄອງຊັບສົມບັດຂອງຜູ້ກ່ຽວ ມີ ສິດ ແລະ ພັນທະ ຕາມທີ່ກໍານົດໄວ້ໃນກົດໝາຍ ເຊັ່ນ ການຊີ້ຂາດຊັບ ເພື່ອເປັນຄ່າລ້ຽງດູລູກ ຫຼື ຜົນປະໂຫຍດຂອງຜູ້ຫາຍສາບສູນ.

### ມາດຕາ 96 ການລົບລ້າງການປະກາດວ່າເປັນຜູ້ຫາຍສາບສູນ

ເມື່ອບຸກຄົນທີ່ສານໄດ້ຕັດສີນປະກາດວ່າເປັນຜູ້ຫາຍສາບສູນ ຫາກກັບຄືນມາ ຫຼື ມີຫຼັກຖານທີ່ເຊື່ອຖື ໄດ້ວ່າ ຜູ້ກ່ຽວຍັງມີຊີວິດຢູ່, ຜູ້ກ່ຽວ, ຜູ້ມີສິດ ຫຼື ຜູ້ມີຜົນປະໂຫຍດກ່ຽວຂ້ອງ ມີສິດຮ້ອງຂໍໃຫ້ສານພິຈາລະນາລົບລ້າງຄໍາຕັດສີນ ທີ່ໄດ້ປະກາດວ່າຜູ້ກ່ຽວເປັນຜູ້ຫາຍສາບສູນ.

ເມື່ອສານໄດ້ລົບລ້າງຄໍາຕັດສີນດັ່ງກ່າວແລ້ວ ສິດ ແລະ ພັນທະຂອງຜູ້ກ່ຽວຕາມກົດໝາຍ ຈະຖືກຟື້ນຟູຄືນ, ເວັ້ນເສຍແຕ່ ຄໍາຕັດສີນຂອງສານກ່ຽວກັບ ການຢ່າຮ້າງ ຫຼື ຊັບສົມບັດ ທີ່ໄດ້ຊີ້ຂາດຢ່າງຖືກຕ້ອງຕາມກົດໝາຍແລ້ວ.

### ມາດຕາ 97 ການເສຍຊີວິດຕາມຄໍາຕັດສີນຂອງສານ

ການເສຍຊີວິດຕາມຄຳຕັດສີນຂອງ**ສານ** ແມ່ນ ການທີ່ບຸກຄົນໃດໜຶ່ງໄດ້ຫາຍໄປຈາກຄອບຄົວ ຫຼື ບ່ອນ ຢູ່ຂອງຕົນ ໂດຍບໍ່ຮູ້ຂ່າວຄາວເປັນເວລາ ສາມປີ ຂຶ້ນໄປ ຫຼື ໄດ້ຫາຍໄປໃນສົງຄາມ, ໄພພິບັດ ຫຼື *ອຸບປະຕິເຫດ* ເປັນເວລາ ສອງປີ ຂຶ້ນໄປ, ບຸກຄົນນັ້ນ ຈະຖືວ່າເປັນຜູ້ເສຍຊີວິດໄດ້ ກໍຕໍ່ເມື່ອມີຄຳຕັດສີນຂອງສານ.

ການນັບກຳນົດເວລາການເສຍຊີວິດ ໃຫ້ປະຕິບັດຕາມທີ່ໄດ້ກໍານົດໄວ້ໃນມາດຕາ 92 ວັກທີສອງ ແລະ ສາມ ຂອງປະມວນກົດໝາຍສະບັບນີ້.

### ມາດຕາ 98 ຜູ້ມີສິດຮ້ອງຂໍໃຫ້ປະກາດວ່າບຸກຄົນໃດໜຶ່ງເປັນຜູ້ເສຍຊີວິດ

ຜູ້ມີສິດຮ້ອງຂໍໃຫ້ປະກາດວ່າບຸກຄົນໃດໜຶ່ງເປັນຜູ້ເສຍຊີວິດ ແມ່ນ ບຸກຄົນ ແລະ ການຈັດຕັ້ງ ຕາມທີ່ໄດ້ກຳນົດໄວ້ໃນມາດຕາ 93 ຂອງປະມວນກົດໝາຍສະບັບນີ້.

### ມາດຕາ 99 ການຈົດທະບຽນການເສຍຊີວິດຕາມຄໍາຕັດສີນຂອງສານ

ເມື່ອມີຄຳຕັດສີນຂອງສານປະກາດວ່າເປັນຜູ້ເສຍຊີວິດແລ້ວ ຜູ້ຮ້ອງຂໍ ຕ້ອງໄປຈົດທະບຽນການເສຍຊີ ວິດ ນຳຫ້ອງການພາຍໃນຂັ້ນເມືອງ ບ່ອນຜູ້ເສຍຊີວິດ ໄດ້ຂຶ້ນສຳມະໂນຄົວ.

ໃນກໍລະນີຜູ້ເສຍຊີວິດ ບໍ່ໄດ້ຂຶ້ນສຳມະໂນຄົວ ກໍໃຫ້ຈົດທະບຽນການເສຍຊີວິດ ນໍາຫ້ອງການພາຍໃນຂັ້ນເມືອງ ບ່ອນຜູ້ກ່ຽວຢູ່ເປັນປະຈຳ.

### ມາດຕາ 100 ຜົນຂອງການປະກາດວ່າເປັນຜູ້ເສຍຊີວິດຕາມຄໍາຕັດສີນຂອງສານ

ຄຳຕັດສີນຂອງສານ ທີ່ປະກາດວ່າບຸກຄົນໃດໜຶ່ງເປັນຜູ້ເສຍຊີວິດ ມີຜົນ ດັ່ງນີ້:

1. ສາຍ ຜົວ ເມຍ ໄດ້ສິ້ນສຸດລົງ;
2. ມີການເປີດການສືບທອດມູນມໍຣະດົກ.

### ມາດຕາ 101 ການລົບລ້າງການປະກາດວ່າເປັນຜູ້ເສຍຊີວິດ

ເມື່ອບຸກຄົນທີ່ສານໄດ້ຕັດສີນປະກາດວ່າເປັນຜູ້ເສຍຊີວິດ ຫາກກັບຄືນມາ ຫຼື ມີຫຼັກຖານທີ່ເຊື່ອຖືໄດ້ວ່າ ຜູ້ກ່ຽວຍັງມີຊີວິດຢູ່, ຜູ້ກ່ຽວ, ຜູ້ມີສິດ ຫຼື ຜູ້ມີຜົນປະໂຫຍດກ່ຽວຂ້ອງ ມີສິດຮ້ອງຂໍໃຫ້ສານພິຈາລະນາລົບລ້າງຄໍາຕັດສີນທີ່ໄດ້ປະກາດວ່າຜູ້ກ່ຽວເປັນຜູ້ເສຍຊີວິດ.

ເມື່ອສານໄດ້ລົບລ້າງຄໍາຕັດສີນດັ່ງກ່າວແລ້ວ ສິດ ແລະ ພັນທະຂອງຜູ້ກ່ຽວຕາມກົດໝາຍ ຈະຖືກຟື້ນຟູຄືນ, ເວັ້ນເສຍແຕ່ ຜົວ ຫຼື ເມຍ ຫາກໄດ້ແຕ່ງດອງໃໝ່ ຫຼື ຊັບສົມບັດທີ່ໄດ້ຊີ້ຂາດ ຢ່າງຖືກຕ້ອງຕາມກົດໝາຍແລ້ວ.

## ໝວດທີ 2 ນິຕິບຸກຄົນ

# ກ. ຫຼັກການທົ່ວໄປ

### ມາດຕາ 102 ນິຕິບຸກຄົນ

ນິຕິບຸກຄົນ ແມ່ນ ການຈັດຕັ້ງທີ່ໄດ້ຮັບການສ້າງຕັ້ງຂຶ້ນ ຢ່າງຖືກຕ້ອງຕາມກົດໝາຍ, ສາມາດເຂົ້າຮ່ວມໃນສາຍພົວພັນທາງແພ່ງ, ມີ ສິດ ແລະ ພັນທະ, ມີຄວາມສາມາດເປັນໂຈດ ແລະ ຈຳເລີຍຄືກັນກັບບຸກຄົນ ຕາມທີ່ໄດ້ກຳນົດໄວ້ໃນກົດໝາຍ.

ນິຕິບຸກຄົນ ຕ້ອງມີອົງປະກອບພື້ນຖານ ດັ່ງນີ້:

1. ມີກົດລະບຽບຂອງຕົນ;
2. ໄດ້ຮັບການຂຶ້ນທະບຽນຖືກຕ້ອງຕາມກົດໝາຍ;
3. ມີໂຄງປະກອບການຈັດຕັ້ງ ທີ່ເປັນລະບົບ ເຊັ່ນ ມີຕົວແທນ, ມີການບໍລິຫານຈັດການ;
4. ມີຊັບສົມບັດ ແລະ ມີຄວາມຮັບຜິດຊອບຕໍ່ໜີ້ສິນ;
5. ມີຄວາມເປັນເອກະລາດ ເຂົ້າຮ່ວມໃນສາຍພົວພັນທາງກົດໝາຍໃນນາມຕົນເອງ.

### ມາດຕາ 103 ຄວາມສາມາດທາງດ້ານກົດໝາຍຂອງນິຕິບຸກຄົນ

ຄວາມ​ສາມາດ​ທາງ​ດ້ານ​ກົດໝາຍ​ຂອງ​ນິຕິບຸກຄົນ ​ແມ່ນ ຄວາມ​ສາມາດ​ມີ ​ສິດ ​ແລະ ພັນທະ ໂດຍ​ສອດ ຄ່ອງ​ກັບຈຸດປະສົງ ທີ່ໄດ້ກຳນົດໄວ້ໃນກົດລະບຽບຂອງ​ນິຕິບຸກຄົນ​, ກົດໝາຍ ​ແລະ ລະບຽບການທີ່ກ່ຽວຂ້ອງ.

ຄວາມສາມາດທາງດ້ານກົດໝາຍຂອງນິຕິບຸກຄົນ ເກີດຂຶ້ນນັບແຕ່ວັນໄດ້ຮັບການສ້າງຕັ້ງຂຶ້ນຢ່າງຖືກ ຕ້ອງຕາມກົດໝາຍ.

ສຳລັບນິຕິບຸກຄົນຕ່າງປະເທດ ທີ່ຮັບຮູ້ຕາມກົດໝາຍຂອງ ສາທາລະນະລັດ ປະຊາທິປະໄຕ ປະຊາຊົນລາວ ມີ ສິດ ແລະ ພັນທະ ຄືກັນກັບນິຕິບຸກຄົນພາຍໃນ, ເວັ້ນເສຍແຕ່ກົດໝາຍຫາກໄດ້ກຳນົດໄວ້ເປັນຢ່າງອື່ນ.

### ມາດຕາ 104 ຄວາມສາມາດທາງດ້ານການປະພຶດຂອງນິຕິບຸກຄົນ

ຄວາມສາມາດທາງດ້ານການປະພຶດຂອງນິຕິບຸກຄົນ ແມ່ນ ຄວາມສາມາດນຳໃຊ້ສິດ ແລະ ປະຕິບັດພັນທະດ້ວຍຕົນເອງ.

ນິຕິບຸກຄົນມີຄວາມສາມາດທາງດ້ານການປະພຶດ ນັບແຕ່ວັນໄດ້ຮັບການສ້າງຕັ້ງຢ່າງຖືກຕ້ອງຕາມກົດໝາຍ ຈົນຮອດວັນສິ້ນສຸດການເປັນນິຕິບຸກຄົນ.

### ມາດຕາ 105 ການສ້າງຕັ້ງນິຕິບຸກຄົນ

ນິຕິບຸກຄົນ ອາດສ້າງຕັ້ງຕາມກໍລະນີ ດັ່ງນີ້:

1. ດ້ວຍການລວມຕົວຂອງບຸກຄົນ;
2. ດ້ວຍການລວມຊັບ.

ນິຕິບຸກຄົນ ອາດສ້າງຕັ້ງດ້ວຍບຸກຄົນຜູ້ດຽວ ຊຶ່ງເອີ້ນວ່າ ບໍໍລິສັດຈຳກັດຜູ້ດຽວ.

### ມາດຕາ 106 ນິຕິບຸກຄົນທີ່ສ້າງຕັ້ງຂຶ້ນດ້ວຍການລວມຕົວຂອງບຸກຄົນ

ນິຕິບຸກຄົນທີ່ສ້າງ​ຕັ້ງຂຶ້ນ​ດ້ວຍການລວມຕົວຂອງບຸກຄົນ ແມ່ນ ການລວມຕົວຂອງ​ສອງ​ບຸກຄົນ​ຂຶ້ນ​ໄປ ໂດຍມີ​ເຈດ​ຕະນາ ​ແລະ ວັດຖຸ​ປະສົງ​ຮ່ວມອັນ​ດຽວ​ກັນ ເພື່ອ​ສ້າງ​ຕັ້ງ ​ແລະ ​ເຄື່ອນ​ໄຫວ ນິຕິບຸກຄົນ​ ໂດຍຫວັງຜົນກໍາໄລ ໃນຮູບແບບວິສາຫະກິດ ຫຼື ບໍ່ຫວັງຜົນກຳໄລ ໃນຮູບແບບສະມາຄົມ.

### ມາດຕາ 107 ນິຕິບຸກຄົນທີ່ສ້າງຕັ້ງຂຶ້ນດ້ວຍການລວມຊັບ

ນິຕິບຸກຄົນ ທີ່ສ້າງຕັ້ງຂຶ້ນ​ດ້ວຍການລວມຊັບ ແມ່ນ ການປະກອບທຶນ, ຊັບສິນ ຫຼື ວັດຖຸ ຂອງບຸກຄົນ ຫຼື ກຸ່ມຄົນ ໂດຍມີ​ເຈດ​ຕະນາ ​ແລະ ວັດຖຸ​ປະສົງຮ່ວມ​ອັນ​ດຽວ​ກັນ​ ເພື່ອ​ສ້າງ​ຕັ້ງ ​ແລະ ​ເຄື່ອນ​ໄຫວ​ ໂດຍ​ບໍ່​ຫວັງຜົນ​ກຳ​ໄລ ໃນຮູບແບບມູນນິທິ​.

### ມາດຕາ 108 ກົດລະບຽບຂອງນິຕິບຸກຄົນ

ກົດລະບຽບຂອງນິຕິບຸກຄົນ ແມ່ນ ຂໍ້ກຳນົດກ່ຽວກັບຈຸດປະສົງ, ການຈັດຕັ້ງ ແລະ ການເຄື່ອນໄຫວ ທີ່ກຳນົດຂຶ້ນ ເພື່ອໃຫ້ສະມາຊິກ ຫຼື ບຸກຄົນທີ່ກ່ຽວຂ້ອງກັບນິຕິບຸກຄົນປະຕິບັດ. ກົດລະບຽບຂອງນິຕິບຸກຄົນ ຕ້ອງໄດ້ຮັບການເຫັນດີ ແລະ ຮັບຮອງ ຈາກສະມາຊິກຂອງນິຕິບຸກຄົນ ແລະ ຕ້ອງໄດ້ຮັບການຢັ້ງຢືນຈາກຂະ ແໜງການທີ່ກ່ຽວຂ້ອງ ຕາມທີ່ໄດ້ກຳນົດໄວ້ໃນກົດໝາຍ.

ເນື້ອໃນຕົ້ນຕໍ ກົດລະບຽບຂອງນິຕິບຸກຄົນ ມີ ດັ່ງນີ້:

1. ຊື່ຂອງ​ນິຕິບຸກຄົນ;
2. ຈຸດປະສົງ ​ແລະ ຂອບ​ເຂດ​ການ​ເຄື່ອນ​ໄຫວຂອງນິຕິບຸກຄົນ;
3. ບ່ອນຢູ່ຂອງນິຕິບຸກຄົນ;
4. ທຶນຈົດທະບຽນ (ຖ້າຫາກ​ມີ);
5. ໂຄງ​ປະກອບການຈັດ​ຕັ້ງ ແລະ ການຄຸ້ມຄອງບໍລິຫານຂອງນິຕິບຸກຄົນ;
6. ການ​ປັບປຸງ ຫຼື ປ່ຽນ​ແປງ​ ເນື້ອໃນຂອງກົດ​ລະບຽບ;
7. ​​ການຄວບ, ແຍກ​ ຫຼື ຍຸບ​ເລີກ​ນິຕິບຸກຄົນ;
8. ການເປັນສະມາຊິກ, ສິດ ​ແລະ ພັນທະ​ ຂອງ​ສະມາຊິກ ສຳລັບນິຕິບຸກຄົນທີ່ສ້າງຕັ້ງຂຶ້ນດ້ວຍການລວມຕົວຂອງບຸກຄົນ;
9. ຜູ້ປະກອບຊັບ, ລາຍການຊັບ ແລະ ມູນຄ່າຊັບ ສໍາລັບນິຕິບຸກຄົນທີ່ສ້າງຕັ້ງຂຶ້ນດ້ວຍການລວມຊັບ;
10. ການແກ້ໄຂຂໍ້ຂັດແຍ່ງ.

ການ​ປັບປຸງ ຫຼື ປ່ຽນ​ແປງ​ ເນື້ອໃນຂອງກົດ​ລະບຽບ​ ຕ້ອງ​ໄດ້ແຈ້ງຕໍ່ຂະແໜງການກ່ຽວຂ້ອງ​ ຕາມທີ່​ໄດ້ກຳນົດໄວ້ໃນກົດໝາຍ.

### ມາດຕາ 109 ຊື່ຂອງນິຕິບຸກຄົນ

ຊື່​ຂອງນິຕິບຸກຄົນ ຕ້ອງຂຽນເປັນ ພາສາ​ລາວ ແລະ/ຫຼື ພາສາຕ່າງປະເທດນຳກໍໄດ້​, ຊຶ່ງລະບຸປະເພດການຈັດຕັ້ງຂອງນິຕິບຸກຄົນຢ່າງຈະແຈ້ງ ຕາມທີ່ໄດ້ກຳນົດໃນກົດໝາຍທີ່ກ່ຽວຂ້ອງ.

ຊື່ຂອງນິຕິບຸກຄົນ ທີ່ໄດ້ຮັບການຮັບຮອງ ຫຼື ຮັບຮູ້ ຖືກປົກປ້ອງດ້ວຍກົດໝາຍ.

ນິຕິບຸກຄົນ ຕ້ອງນຳໃຊ້ຊື່ຂອງນິຕິບຸກຄົນໃນການເຄື່ອນໄຫວ.

### ມາດຕາ 110 ບ່ອນຢູ່ຂອງນິຕິບຸກຄົນ

ບ່ອນຢູ່ຂອງນິຕິບຸກຄົນ ແມ່ນ ສະຖານທີ່ຕັ້ງຂອງສຳນັກງານໃຫຍ່ ຂອງນິຕິບຸກຄົນ.

ບ່ອນຢູ່ຂອງນິຕິບຸກຄົນ ເປັນບ່ອນຢູ່ທີ່ໃຊ້ໃນການຕິດຕໍ່ພົວພັນວຽກງານ ຂອງນິຕິບຸກຄົນນັ້ນ. ນິຕິບຸກຄົນ ອາດຈະເລືອກເອົາບ່ອນອື່ນ ເປັນບ່ອນຕິດຕໍ່ພົວພັນວຽກງານ ກໍໄດ້ ເຊັ່ນ ສາຂາ ຫຼື ຫ້ອງການຜູ້ຕາງໜ້າຂອງຕົນ.

### ມາດຕາ 111 ໂຄງປະກອບການຈັດຕັ້ງ ແລະ ການຄຸ້ມຄອງບໍລິຫານນິຕິບຸກຄົນ

ນິຕິບຸກຄົນ ຕ້ອງມີໂຄງປະກອບການຈັດຕັ້ງຂອງຕົນ.

ໂຄງປະກອບການຈັດຕັ້ງ ແລະ ການຄຸ້ມຄອງບໍລິຫານນິຕິບຸກຄົນ ຕ້ອງກໍານົດໄວ້ໃນກົດລະບຽບຂອງນິຕິບຸກຄົນ ຫຼື ສັນຍາ ຫຼື ນິຕິກຳສ້າງຕັ້ງນິຕິບຸກຄົນ.

### ມາດຕາ 112 ຕົວແທນຂອງນິຕິບຸກຄົນ

ຕົວແທນຂອງນິຕິບຸກຄົນ ແມ່ນ ຜູ້ຕາງໜ້າຂອງນິຕິບຸກຄົນ ຊຶ່ງເຄື່ອນໄຫວ ໃນນາມນິຕິບຸກຄົນ ເຊັ່ນ ປະທານ ຫຼື ຜູ້ອຳນວຍການໃຫຍ່ ຕາມທີ່ໄດ້ກຳນົດໄວ້ໃນກົດລະບຽບຂອງນິຕິບຸກຄົນ ຫຼື ກົດໝາຍ.

ໃນກໍລະນີທີ່ປະທານ ຫຼື ຜູ້ອໍານວຍການໃຫຍ່ ຫາກມອບໃຫ້ບຸກຄົນໃດໜຶ່ງໄປເຮັດວຽກແທນຕົນ ໃນນາມນິຕິບຸກຄົນ ໃຫ້ຖືວ່າບຸກຄົນນັ້ນ ເປັນຜູ້ຕາງໜ້າແທນ.

ນິຕິບຸກຄົນ ສາມາດມີ ຕົວແທນໜຶ່ງ ຫຼື ຫຼາຍຄົນໄດ້ ຕາມທີ່ໄດ້ກຳນົດໄວ້ໃນກົດລະບຽບຂອງຕົນ.

ໃນກໍລະນີ ຜົນປະໂຫຍດຂອງຕົວແທນ ຫາກຂັດກັບຜົນປະໂຫຍດຂອງນິຕິບຸກຄົນ, ຕົວແທນທີ່ກ່ຽວຂ້ອງນັ້ນ ບໍ່ມີສິດເຄື່ອນໄຫວໃນນາມນິຕິບຸກຄົນ ໃນ​ສ່ວນທີ່ຂັດກັບຜົນປະໂຫຍດນັ້ນ, ເວັ້ນເສຍແຕ່ ໄດ້ມີການຕົກລົງ ຫຼື ກຳນົດເປັນຢ່າງອື່ນ ໄວ້ໃນກົດລະບຽບຂອງນິຕິບຸກຄົນ.

### ມາດຕາ 113 ການປ່ຽນຕົວແທນຂອງນິຕິບຸກຄົນ

ການປ່ຽນຕົວແທນ, ການຈໍາກັດສິດ ຫຼື ການປ່ຽນສິດຂອງຕົວແທນນິຕິບຸກຄົນຈະມີຜົນກໍຕໍ່ເມື່ອ ໄດ້ ປະຕິບັດຢ່າງຖືກຕ້ອງ ຕາມທີ່ໄດ້ກໍານົດໄວ້ໃນກົດລະບຽບຂອງນິຕິບຸກຄົນ ແລະ ກົດໝາຍ ແຕ່ບໍ່ໃຫ້ມີຜົນສະທ້ອນຕໍ່ບຸກຄົນທີສາມ ທີ່ມີຄວາມບໍລິສຸດໃຈ.

### ມາດຕາ 114 ການພົ້ນຈາກການເປັນຕົວແທນຂອງນິຕິບຸກຄົນ

ການພົ້ນຈາກການເປັນຕົວແທນຂອງນິຕິບຸກຄົນ ເກີດຂຶ້ນໃນກໍລະນີ ດັ່ງນີ້:

1. ຄົບອາຍຸການ;
2. ຖືກປົດຕຳແໜ່ງ;
3. ມີການລະເມີດຂັ້ນຕອນການເລືອກຕັ້ງ, ເປັນຜູ້ບໍ່ມີຄວາມສາມາດທາງດ້ານການປະພຶດ ຫຼື ເປັນຜູ້ລົ້ມລະລາຍ ຕາມຄຳຕັດສີນຂອງສານ;
4. ເສຍຊີວິດ, ລາອອກ, ຂາດເງື່ອນໄຂຂອງການເປັນຕົວແທນນິຕິບຸກຄົນ.

### ມາດຕາ 115 ຄວາມຮັບຜິດຊອບຂອງນິຕິບຸກຄົນ

ນິຕິບຸກຄົນ ຕ້ອງມີຄວາມຮັບຜິດຊອບຕໍ່ການເຄື່ອນໄຫວ ຂອງຕົວແທນຂອງຕົນ. ຖ້າຕົວແທນ ຫາກເຄື່ອນໄຫວເກີນຂອບເຂດສິດອຳນາດຂອງຕົນ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 41 ຂອງປະມວນກົດໝາຍສະບັບນີ້.

ນິຕິບຸກຄົນ ຈະບໍ່ຮັບຜິດຊອບຕໍ່ການກະທໍາຂອງສະມາຊິກຕົນທີ່ບໍ່ແມ່ນຕົວແທນ.

ນິຕິບຸກຄົນແຕ່ລະປະເພດ ມີຄວາມຮັບຜິດຊອບໃຊ້ແທນໜີ້ສິນ ຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ.

### ມາດຕາ 116 ການປ່ຽນແປງນິຕິບຸກຄົນ

ນິຕິບຸກຄົນທີ່​ໄດ້​ຮັບ​ການ​ສ້າງ​ຕັ້ງ​ຂຶ້ນ ​ແລະ ຈົດ​ທະບຽນ​ຖືກຕ້ອງ​ຕາມ​ກົດໝາຍ ​ສາມາດ​ປ່ຽນ​ແປງ​ດ້ວຍ​ການ​ຄວບ​ເຂົ້າກັນ ຫຼື ​ແຍກອອກ​ເປັນ​ຫຼາຍ​ນິຕິບຸກຄົນ​ ຕາມ​ການ​ຕົກລົງ ຫຼື ຕາມ​ກົດ​ລະບຽບ​​ຂອງ​ນິຕິບຸກຄົນ ຫຼື ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍທີ່ກ່ຽວຂ້ອງ.

### ມາດຕາ 117 ການຄວບນິຕິບຸກຄົນ

ນິຕິບຸກຄົນ ​ສາມາດ​ຄວບ​ເຂົ້າກັນ ​​ຕາມ​ທີ່​ໄດ້​ກຳນົດ​ໄວ້​ໃນ​ກົດ​ລະບຽບ​ຂອງ​ຕົນ, ຕາມ​ການ​ຕົກລົງ​ຂອງ​ນິ ຕິບຸກຄົນທີ່ຈະຄວບເຂົ້າກັນນັ້ນ ແລະ ຕາມ​ການ​ອະນຸຍາດຂອງພາກສ່ວນກ່ຽວຂ້ອງ.

### ມາດຕາ 118 ການແຍກນິຕິບຸກຄົນ

ນິຕິ​ບຸກຄົນ​ໃດ​ໜຶ່ງ​ ສາມາດ​ແຍກ​​ອອກ​ເປັນ​ຫຼາຍ​ນິຕິບຸກຄົນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດ​ລະບຽບ​ຂອງ​ນິ ຕິບຸກຄົນນັ້ນ ແລະ ຕາມ​ການ​ອະນຸຍາດຂອງ​ພາກສ່ວນກ່ຽວຂ້ອງ.

### ມາດຕາ 119 ການຍຸບເລີກນິຕິບຸກຄົນ

ນິຕິບຸກຄົນ ອາດຖືກຍຸບເລີກ ຕາມກໍລະນີໃດໜຶ່ງ ດັ່ງນີ້:

1. ມີພື້ນຖານໃດໜຶ່ງ ທີ່ພາໃຫ້ຍຸບເລີກຕາມທີ່ໄດ້ກຳນົດໄວ້ໃນກົດລະບຽບຂອງຕົນ;
2. ໄດ້ບັນລຸວັດຖຸປະສົງຂອງນິຕິບຸກຄົນ ຫຼື ບໍ່ສາມາດດໍາເນີນງານຕໍ່ໄປໄດ້;
3. ຖືກລົ້ມລະລາຍຕາມຄຳຕັດສີນຂອງສານ;
4. ຖືກຍຸບເລີກຕາມຄຳຕັດສີນຂອງສານ;
5. ມີກໍລະນີອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 120 ການຊຳລະສະສາງ

ເມື່ອນິຕິບຸກຄົນ ໄດ້ຖືກຍຸບເລີກ ຕາມທີ່ໄດ້ກຳນົດໄວ້ໃນມາດຕາ 119 ຂອງປະມວນກົດໝາຍສະບັບນີ້ ຕ້ອງຊໍາລະສະສາງໃຫ້ສຳເລັດ ຕາມທີ່ໄດ້ກຳນົດໄວ້ໃນກົດໝາຍ.

# ຂ. ສະມາຄົມ

### ມາດຕາ 121 ສະມາຄົມ

ສະມາຄົມ ​ແມ່ນ ​ການຈັດ​ຕັ້ງ​ທາງ​ສັງຄົມ ທີ່​ສ້າງ​ຕັ້ງຂຶ້ນ​ດ້ວຍ​ຄວາມ​ສະໝັກ​ໃຈ, ບໍ່ຫາລາຍໄດ້ ຫຼື ຜົນກຳ​ໄລມາແບ່ງປັນກັນ ແລະ ເຄື່ອນ​ໄຫວ​ຢ່າງເປັນ​ປະຈຳ ເພື່ອປົກ​ປ້ອງ​ສິດ ​ແລະ ​ຜົນ​ປະ​ໂຫຍດອັນ​ຊອບ​ທຳ​ຂອງ​ສະມາຄົມ, ສະມາຊິກຕົນ​ ຫຼື​ ຂອງຊຸມ​ຊົນ.

### ມາດຕາ 122 ຖານະນິຕິບຸກຄົນຂອງສະມາຄົມ

ສະມາຄົມ ທີ່ໄດ້ຮັບການສ້າງຕັ້ງຂຶ້ນ ຕາມປະມວນກົດໝາຍສະບັບນີ້ ຫຼື ກົດໝາຍອື່ນ ມີຖານະເປັນນິຕິບຸກຄົນ.

### ມາດຕາ 123 ປະເພດ ແລະ ຂອບເຂດການເຄື່ອນໄຫວຂອງສະມາຄົມ

ປະເພດ ຂອງສະມາຄົມ ມີ ດັ່ງ​ນີ້:

1. ສະມາຄົມດ້ານ​ເສດຖະກິດ;
2. ສະມາຄົມດ້ານ​ວິຊາ​ຊີບ, ​ເຕັກ​ນິກວິຊາ​ການ ​ແລະ​ ການ​ປະດິດ​ຄິດ​ແຕ່ງ;
3. ສະມາຄົມ​ດ້ານສັງຄົມ​ສົງ​ເຄາະ ​ແລະ ອື່ນໆ.

ສະມາຄົມ ມີຂອບເຂດການເຄື່ອນໄຫວ ດັ່ງ​ນີ້:

1. ​ສະມາຄົມທີ່ເຄື່ອ​ນ​ໄຫວ​ໃນ​ຂອບ​ເຂດ​ທົ່ວປະ​ເທດ;
2. ສະມາຄົມທີ່​ເຄື່ອ​ນ​ໄຫວ​ ໃນ​ຂອບ​ເຂດ​ແຂວງ, ​ນະຄອນຫຼວງ​;
3. ສະມາຄົມ​ທີ່ເຄື່ອ​ນ​ໄຫວ​ໃນ​ຂອບ​ເຂດ​~~​~~ເມືອງ, ​ເທດສະບານ, ນະຄອນ;
4. ສະມາຄົມ​ທີ່ເຄື່ອ​ນ​ໄຫວ​ໃນ​ຂອບ​ເຂດ​~~​~~ບ້ານ.

ສະມາຄົມ ສາມາດມີສາຂາ ຫຼື ຫ້ອງການຜູ້ຕາງໜ້າ ຕາມຂອບເຂດທີ່ໄດ້ຮັບອະນຸຍາດ.

### ມາດຕາ 124 ເງື່ອນໄຂການສ້າງຕັ້ງສະມາຄົມ

ການສ້າງຕັ້ງສະມາຄົມ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ມີຈຸດປະສົງບໍ່ຂັດກັບ ລັດຖະທຳມະນູນ, ກົດໝາຍ, ລະບຽບການ ແລະ ຮີດຄອງປະເພນີອັນດີ ງາມຂອງຊາດ, ຂອງທ້ອງຖິ່ນ ແລະ ເຜົ່າຕ່າງໆ; ບໍ່ເປັນໄພອັນຕະລາຍຕໍ່ ຄວາມໝັ້ນຄົງຂອງຊາດ, ຄວາມເປັນລະ ບຽບຮຽບຮ້ອຍຂອງສັງຄົມ ແລະ ສິດເສລີພາບຂອງບຸກຄົນ;
2. ມີຜູ້ລິເລີ່ມ ຊຶ່ງແມ່ນບຸກຄົນ ຫຼື ນິຕິບຸກຄົນ ທີ່ມີຄວາມສາມາດທາງດ້ານການປະພຶດ ຕາມທີ່ໄດ້ກຳນົດໄວ້ໃນປະມວນກົດໝາຍສະບັບນີ້;
3. ມີກົດລະບຽບ, ມີໂຄງປະກອບການຈັດຕັ້ງ, ມີ​ສຳນັກງານ​ ແລະ ​ຊັບ​ສິນ​ ເພື່ອ​ຮັບປະກັນ​ບັນລຸ​ຈຸດປະສົງ​ຂອງ​ສະມາຄົມທີ່​ວາງ​ໄວ້;
4. ມີຈຳນວນ​ສະມາຊິກ​ທີ່​ໄດ້​ລົງທະບຽນ​ດ້ວຍ​ຄວາມ​ສະໝັກ​ໃຈ​ ເຂົ້າ​ຮ່ວມ​ເຄື່ອນ​ໄຫວ​ໃນ​ສະມາ ຄົມ​ຢ່າງ​ຄົບ​ຖ້ວນ.

### ມາດຕາ 125 ການຂໍສ້າງຕັ້ງສະມາຄົມ

ການຂໍ​ສ້າງ​ຕັ້ງ​ສະມາຄົມ ​ໃຫ້​ປະຕິບັດ​ຕາມເງື່ອນໄຂ, ​ລະບຽບ​ການ ​ແລະ ຂັ້ນ​ຕອນ ທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

### ມາດຕາ 126 ກົດລະບຽບຂອງສະມາຄົມ

ສະມາຄົມຕ້ອງມີກົດ​ລະບຽບ​ ຊຶ່ງປະກອບດ້ວຍ ຊື່ຂອງສະມາຄົມ ແລະ ​ເນື້ອ​ໃນອື່ນ ຕາມທີ່ໄດ້ກຳ ນົດໄວ້ໃນມາດຕາ 108 ຂອງປະມວນກົດໝາຍສະບັບນີ້ ແລະ ລະບຽບການທີ່ກ່ຽວຂ້ອງ.

### ມາດຕາ 127 ໂຄງປະກອບການຈັດຕັ້ງ ແລະ ການຄຸ້ມຄອງບໍລິຫານຂອງສະມາຄົມ

ສະມາຄົມ ຕ້ອງມີໂຄງປະກອບການຈັດຕັ້ງຂອງຕົນ.

ໂຄງປະກອບການຈັດຕັ້ງ ແລະ ການຄຸ້ມຄອງບໍລິຫານຂອງສະມາຄົມ ໄດ້ກໍານົດໄວ້ໃນກົດລະບຽບຂອງສະມາຄົມ ຫຼື ຂໍ້ຕົກລົງສ້າງຕັ້ງສະມາຄົມ.

### ມາດຕາ 128 ກອງປະຊຸມໃຫຍ່ຂອງສະມາຄົມ

ກອງ​ປະຊຸມ​ໃຫຍ່​ຂອງ​ສະມາຄົມ ​ແມ່ນ​ ການຈັດຕັ້ງ​ສູງ​ສຸດ​ຂອງ​ສະມາຄົມ ຊຶ່ງເປີດຂຶ້ນຕາມທີ່ໄດ້ກຳນົດໄວ້ໃນກົດລະບຽບຂອງສະມາຄົມທີ່ກ່ຽວຂ້ອງ.

### ມາດຕາ 129 ການຄວບ, ການແຍກ ແລະ ການຍຸບເລີກສະມາຄົມ

**ການຄວບ, ການແຍກ ແລະ ການຍຸບເລີກສະມາຄົມ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 117, 118 ແລະ 119 ຂອງປະມວນກົດໝາຍສະບັບນີ້.**

# ຄ. ມູນນິທິ

### ມາດຕາ 130 ມູນນິທິ

ມູນນິທິ ແມ່ນ ການຈັດຕັ້ງສັງຄົມ ທີ່ມີຖານະນິຕິບຸກຄົນ, ມີທຶນ, ຊັບສິນສະເພາະ ເພື່ອສາທາລະນະ ປະໂຫຍດດ້ານ ວັດທະນະທຳ, ການສຶກສາ, ສິ່ງແວດລ້ອມ, ສາທາລະນະສຸກ, ກິລາ-ກາຍຍະກຳ, ວິທະຍາສາດ, ການກຸສົນ, ມະນຸດສະທຳ ແລະ ອື່ນໆ ໂດຍບໍ່ຫວັງຜົນກຳໄລ.

ການນຳໃຊ້ຊັບສິນຂອງມູນນິທິ ບໍ່ເປັນການຫາຜົນປະໂຫຍດສ່ວນຕົວຂອງບຸກຄົນໃດໜຶ່ງ ນອກຈາກເພື່ອດຳເນີນການ ຕາມຈຸດປະສົງຂອງມູນນິທິເທົ່ານັ້ນ.

### ມາດຕາ 131 ຂອບເຂດການເຄື່ອນໄຫວຂອງມູນນິທິ

ມູນນິທິ ມີຂອບເຂດການເຄື່ອນໄຫວ ດັ່ງນີ້:

1. ມູນນິທິທີ່ເຄື່ອນໄຫວໃນຂອບເຂດທົ່ວປະເທດ;
2. ມູນນິທິທີ່ເຄື່ອນໄຫວໃນຂອບເຂດ ແຂວງ, ນະຄອນຫຼວງ;
3. ມູນນິທິທີ່ເຄື່ອນໄຫວໃນຂອບເຂດ ເມືອງ, ເທດສະບານ, ນະຄອນ.

### ມາດຕາ 132 ເງື່ອນໄຂການສ້າງຕັ້ງມູນນິທິ

ການສ້າງຕັ້ງມູນນິທິ ຕ້ອງມີເງື່ອນໄຂຄົບຖ້ວນ ດັ່ງນີ້:

1. ມີຈຸດປະສົງບໍ່ຂັດກັບ ລັດຖະທຳມະນູນ, ກົດໝາຍ ແລະ ຮີດຄອງປະເພນີອັນດີງາມຂອງຊາດ, ຂອງທ້ອງຖິ່ນ ແລະ ເຜົ່າຕ່າງໆ; ບໍ່ເປັນໄພອັນຕະລາຍຕໍ່ ຄວາມໝັ້ນຄົງຂອງຊາດ, ຄວາມສະຫງົບ, ຄວາມເປັນລະບຽບຮຽບຮ້ອຍຂອງສັງຄົມ ແລະ ສິດເສລີພາບຂອງບຸກຄົນ;
2. ມີຜູ້ລິເລີ່ມ ຊຶ່ງແມ່ນບຸກຄົນ ຫຼື ນິຕິບຸກຄົນ ທີ່ມີຄວາມສາມາດທາງດ້ານການປະພຶດ ຕາມທີ່ໄດ້ກຳນົດໄວ້ໃນປະມວນກົດໝາຍສະບັບນີ້;
3. ມີກົດລະບຽບ, ມີສຳນັກງານ ແລະ ຊັບສິນ​ ເພື່ອ​ຮັບປະກັນ​ບັນລຸ​ຈຸດປະສົງ​ຂອງ​ມູນນິທິ.

### ມາດຕາ 133 ການຂໍສ້າງຕັ້ງມູນນິທິ

ການຂໍສ້າງຕັ້ງມູນນິທິ ໃຫ້ປະຕິບັດຕາມເງື່ອນໄຂ, ລະບຽບ​ການ ​ແລະ ຂັ້ນ​ຕອນ ທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

### ມາດຕາ 134 ກົດລະບຽບຂອງມູນນິທິ

ມູນນິທິ ຕ້ອງມີກົດ​ລະບຽບ​ ຊຶ່ງປະກອບດ້ວຍ ຊື່ຂອງມູນນິທິ ແລະ ​ເນື້ອ​ໃນອື່ນ ຕາມທີ່ໄດ້ກຳນົດໄວ້ໃນມາດຕາ 108 ຂອງປະມວນກົດໝາຍສະບັບນີ້ ແລະ ລະບຽບການທີ່ກ່ຽວຂ້ອງ.

### ມາດຕາ 135 ໂຄງປະກອບການຈັດຕັ້ງ ແລະ ການຄຸ້ມຄອງບໍລິຫານຂອງມູນນິທິ

ມູນນິທິ ຕ້ອງມີໂຄງປະກອບການຈັດຕັ້ງຂອງຕົນ.

ໂຄງປະກອບການຈັດຕັ້ງ ແລະ ການຄຸ້ມຄອງບໍລິຫານຂອງມູນນິທິ ໄດ້ກໍານົດໄວ້ໃນກົດລະບຽບຂອງມູນນິທິ ຫຼື ຂໍ້ຕົກລົງສ້າງຕັ້ງມູນນິທິ.

### ມາດຕາ 136 ການຄວບ, ການແຍກ ແລະ ການຍຸບເລີກມູນນິທິ

ມູນນິທິ ສາມາດຄວບ, ແຍກ ແລະ ຍຸບເລີກ ຕາມຈຸດປະສົງຂອງຜູ້ສ້າງຕັ້ງມູນນິທິ.

ການຄວບ, ການແຍກ ແລະ ການຍຸບເລີກ ມູນນິທິ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 117, 118 ແລະ 119 ຂອງປະມວນກົດໝາຍສະບັບນີ້.

# ພາກທີ III ຄອບຄົວ

# ໝວດທີ 1 ຫຼັກການທົ່ວໄປ

### ມາດຕາ 137 ຄອບຄົວ

ຄອບຄົວ ແມ່ນ ຈຸລັງຂອງສັງຄົມ ຊຶ່ງມີ ຜົວ, ເມຍ, ລູກ ຫຼື ສະມາຊິກອື່ນໃນຄອບຄົວ ທີ່ມີສາຍພົວ ພັນຊຶ່ງ​ກັນ ​ແລະ ​ກັນ ​ແລະ​ ດໍາລົງ​ຊີວິດ​ຮ່ວມ​ກັນ ໂດຍມີສຳມະໂນຄົວຢັ້ງຢືນຢ່າງຖືກຕ້ອງ.

### ມາດຕາ 138 ສາຍພົວພັນຄອບຄົວ

ສາຍ​ພົວພັນ​ຄອບຄົວ​ ແມ່ນ ສາຍ​ພົວພັນ​ທີ່​ເນື່ອງມາຈາກ​ການ​ຈົດທະບຽນແຕ່ງດອງ, ການມີລູກຮ່ວມກັນ ​ແລະ ການ​ເອົາລູກຂອງບຸກຄົນອື່ນ​ ມາ​ເປັນ​ລູກລ້ຽງ ຊຶ່ງພາໃຫ້​ເກີດມີ ສິດ ແລະ ພັນທະທາງຄອບຄົວຕໍ່​ກັນ.

ສາຍພົວພັນຄອບຄົວ ເກີດຂຶ້ນໂດຍບໍ່ຂຶ້ນກັບຕົ້ນກຳເນີດ, ຖານະທາງດ້ານເສດຖະກິດ ແລະ ສັງຄົມ, ເຊື້ອຊາດ, ເຜົ່າ, ລະດັບວັດທະນະທຳ, ອາຊີບ, ສາສະໜາ, ພູມລຳເນົາ ແລະ ອື່ນໆ.

### ມາດຕາ 139 ສາຍຍາດ ແລະ ລໍາດັບຂອງສາຍຍາດ

ສາຍຍາດໃນສາຍພົວພັນຄອບຄົວ ປະກອບດ້ວຍ ສາຍຍາດທາງສາຍເລືອດ ແລະ ສາຍຍາດທີ່ກ່ຽວພັນກັນ.

1. ສາຍຍາດທາງສາຍເລືອດ ແບ່ງອອກເປັນ ສອງ ປະເພດ ຄື ຍາດສາຍຕັ້ງ ແລະ ຍາດສາຍຂວາງ.
   1. ຍາດສາຍຕັ້ງ ປະກອບດ້ວຍ ຍາດສາຍຕັ້ງເບື້ອງເທິງ ແລະ ຍາດສາຍຕັ້ງເບື້ອງລຸ່ມ.

ຍາດສາຍຕັ້ງເບື້ອງເທິງ ຈັດອອກເປັນລຳດັບ ຄື:

* ພໍ່ ແມ່;
* ປູ່, ຍ່າ, ພໍ່ເຖົ້າ, ແມ່ເຖົ້າ;
* ທວດ.

ຍາດສາຍຕັ້ງເບື້ອງລຸ່ມ ຈັດອອກເປັນລຳດັບ ຄື:

* ລູກ;
* ຫຼານ;
* ເຫຼນ.

ສຳລັບລູກລ້ຽງ ມີຖານະຄືກັນກັບລູກຄີງ.

* 1. ຍາດສາຍຂວາງ ຈັດອອກເປັນລຳດັບ ຄື:
* ອ້າຍ, ເອື້ອຍ, ນ້ອງ;
* ລູກຂອງ ອ້າຍ, ເອື້ອຍ, ນ້ອງ;
* ລຸງ, ປ້າ, ອາວ, ອາ, ນ້າບ່າວ, ນ້າສາວ.

1. ສາຍຍາດທີ່ກ່ຽວພັນກັນ ຈັດອອກເປັນລຳດັບ ຄື:

* ລູກນ້າ;
* ພໍ່, ແມ່ ຂອງ ຜົວ ຫຼື ເມຍ;
* ອ້າຍ, ເອື້ອຍ, ນ້ອງ ຂອງ ຜົວ ຫຼື ເມຍ.

### ມາດຕາ 140 ຄວາມສະເໝີພາບລະຫວ່າງຍິງ ແລະ ຊາຍໃນສາຍພົວພັນຄອບຄົວ

ຍິງ ແລະ ຊາຍ ມີສິດເທົ່າທຽມກັນໃນທຸກດ້ານ ກ່ຽວກັບສາຍພົວພັນຄອບຄົວ.

### ມາດຕາ 141 ສິດເສລີພາບໃນການແຕ່ງດອງ

ຍິງ ແລະ ຊາຍ ທີ່​ພົ້ນ​ກະ​ສຽນ​ອາ​ຍຸ ມີສິດເສລີພາບໃນການເລືອກເອົາຄູ່ຮັກ ຕາມຄວາມສະໝັກໃຈ ແລະ ຄວາມມັກຮັກຂອງທັງສອງຝ່າຍ ເພື່ອເອົາກັນເປັນຜົວເມຍ.

ບຸກຄົນ, ຄອບຄົວ ຫຼື ການຈັດຕັ້ງ ບໍ່ມີສິດບັງຄັບ ຫຼື ຂັດຂວາງ ການແຕ່ງດອງຂອງ ລູກ, ຫຼານ, ສະ ມາຊິກອື່ນໃນຄອບຄົວ, ພະນັກງານ ​ແລະ ລັດຖະກອນ ທີ່ຢູ່ພາຍໃຕ້ການຄຸ້ມຄອງຂອງຕົນ.

### ມາດຕາ 142 ການເປັນຜົວໜຶ່ງເມຍດຽວ

ການເອົາກັນເປັນຜົວ ເມຍ ຕ້ອງ​ປະຕິບັດຫຼັກການຜົວໜຶ່ງເມຍດຽວ ເທົ່ານັ້ນ.

### ມາດຕາ 143 ການປົກປ້ອງສິດ ແລະ ຜົນປະໂຫຍດຂອງແມ່ ແລະ ເດັກ

ລັດ ແລະ ສັງຄົມ ຖືເອົາການປົກປ້ອງສິດ ແລະ ຜົນປະໂຫຍດອັນຊອບທຳຂອງຜູ້ເປັນແມ່ ແລະ ເດັກ ເປັນບຸລິມະສິດ ໃນເວລາຜົວ ເມຍ ຢູ່ຮ່ວມກັນ, ແຍກກັນຢູ່ ຫຼື ຢ່າຮ້າງກັນ.

### ມາດຕາ 144 ການພັດທະນາຄອບຄົວ

ລັດ ​ສົ່ງ​ເສີມ ​ໃຫ້ທຸກ​ອົງກາ​ນຈັດຕັ້ງຂອງ​ລັດ, ສັງຄົມ, ຫົວໜ່ວຍ​ທຸລະ​ກິດ ​ແລະ ​ພົນລະ​ເມືອງ​ທຸກ​ຄົນ ພັດທະນາ​ຄອບຄົວ ​ໃຫ້​ມີຄວາມຜາສຸກ, ເປັນ​ຄອບຄົວ​ຕົວ​ແບບ, ຄອບຄົວ​ວັດທະນະທຳ, ມີ​ຄວາມກ້າວໜ້າ, ສາ​ມັກຄີປອ​ງດອງ, ອົບ​ອຸ່ນ, ຍຸຕິ​ທຳ ​ແລະ ສີວິ​ໄລ.

# ໝວດທີ 2 ການໝັ້ນໝາຍ ແລະ ການສູ່ຂໍ

### ມາດຕາ 145 ການໝັ້ນໝາຍ

ເມື່ອຄູ່ບ່າວສາວ ຫາກມັກຮັກກັນ ແຕ່ຍັງບໍ່ທັນມີຄວາມພ້ອມ ໃນການແຕ່ງດອງກັນເວລານັ້ນ ທັງສອງຝ່າຍ ກໍຈະເຮັດບົດບັນທຶກຕົກລົງ ກ່ຽວກັບການໝັ້ນໝາຍ ຕາມຮີດຄອງປະເພນີໄວ້ກ່ອນ ໂດຍຝ່າຍຊາຍ ຈະນຳເອົາຊັບສິນ, ວັດຖຸມີຄ່າ ໄປໄວ້ນຳ ຫຼື ບໍ່ໄວ້ນຳ ຝ່າຍຍິງ ກໍໄດ້.

ການໝັ້ນໝາຍ ຈະ​ເຮັດ ຫຼື ບໍ່​ເຮັດ​ກໍ​ໄດ້ ແຕ່ບໍ່​ໃຫ້​ມີ​ຜົນ​ສະ​ທ້ອນ​ດ້ານ​ກົດ​ໝາຍ.

### ມາດຕາ 146 ການບໍ່ປະຕິບັດຕາມການໝັ້ນໝາຍ

ໃນ​ກໍ​ລະ​ນີ​ທີ່​ມີ​ການໝັ້ນໝາຍ ຕາມ​ທີ່​ໄດ້​ກຳນົດ​​ໄວ້ໃນມາດຕາ 145 ຂອງ​ປະ​ມວນກົດໝາຍ​ສະບັບ​ນີ້ ຖ້າຫາກຝ່າຍຊາຍ ລະເມີດການໝັ້ນໝາຍ ໂດຍບໍ່ມີເຫດຜົນພຽງພໍແລ້ວ ຊັບສິ່ງຂອງ ຫຼື ວັດຖຸມີຄ່າ ທີ່ເອົາໄປໄວ້ນຳຝ່າຍຍິງ ຕາມ​ການຕົກລົງ​ນັ້ນ ກໍໃຫ້ຕົກເປັນຂອງຝ່າຍຍິງ. ໃນກໍລະນີທີ່ ຍັງບໍ່ທັນໄດ້ເອົາໄປໄວ້ນຳຝ່າຍ ຍິງ, ຝ່າຍຊາຍ ຕ້ອງ​ເອົາຊັບ​ສິ່ງຂອງ ຫຼື ວັດຖຸ​ມີຄ່າ ມາມອບໃຫ້ຝ່າຍຍິງ ຕາມການຕົກລົງ.

ໃນກໍລະນີທີ່ຝ່າຍຍິງ ຫາກເປັນຜູ້ລະເມີດການໝັ້ນໝາຍ ໂດຍບໍ່ມີເຫດຜົນພຽງພໍແລ້ວ ຊັບສິ່ງຂອງ ຫຼື ວັດຖຸມີຄ່າ ທີ່ຝ່າຍຊາຍ ​ໄດ້ເອົາມາໄວ້ນຳ ຝ່າຍຍິງ ກໍຕ້ອງ​ສົ່ງ​ຄືນໃຫ້ແກ່ຝ່າຍຊາຍ. ໃນກໍລະນີທີ່ ຝ່າຍຊາຍ ຍັງບໍ່ທັນໄດ້ເອົາຊັບສິ່ງຂອງ ຫຼື ວັດຖຸມີຄ່າ ມາໄວ້ນຳຝ່າຍຍິງ ຕາມການຕົກລົງນັ້ນ ກໍຈະຕົກໄປ.

### ມາດຕາ 147 ການສູ່ຂໍ

ເມື່ອບ່າວ ​ສາວ ຫາກ​ມັກ​ຮັກ ແລະ ຕົກ​ລົງ​ຈະ​ເອົາ​ກັນ​ເປັນ ​ຜົວ​ ເມຍ​ ແລ້ວ ຝ່າຍ​ຊາຍ​ກໍ​ເອົາ​ ພໍ່ ​ແມ່, ເຖົ້າ​ແກ່​ ຫຼື ການຈັດຕັ້ງຂອງ​ຕົນ​ໄປ​ສູ່​ຂໍ​ນຳ ​ພໍ່ ​ແມ່, ເຖົ້າ​ແກ່​ຂອງ​ຝ່າຍ​ຍິງ ຕາມ​ຮີດ​ຄອງ​ປະ​ເພ​ນີ ເພື່ອ​ຕົກ​ລົງ​ກ່ຽວ​ກັບ​ຄ່າ​ດອງ ​ແລະ ພິ​ທີ​ແຕ່ງດອງ ​ຕາມ​ຄວາມສາມາດ ​ແລະ ​ເງື່ອນ​ໄຂ​ຕົວ​ຈິງ​ຂອງ​ຝ່າຍ​ຍິງ ​ແລະ ​ຝ່າຍ​ຊາຍ ໂດຍ​ໃຫ້​ເຮັດ​ບົດ​ບັນທຶກໄວ້ຢ່າງ​ຖືກຕ້ອງ.

### ມາດຕາ 148 ການໃຊ້ແທນຄວາມເສຍຫາຍເນື່ອງຈາກການບໍ່ປະຕິບັດຕາມການສູ່ຂໍ

ໃນກໍລະນີ ຝ່າຍໃດໜຶ່ງ ຫາກບໍ່ປະຕິບັດຕາມການສູ່ຂໍ ໂດຍບໍ່ມີເຫດຜົນພຽງພໍ ແລະ ສ້າງຄວາມເສຍ​ຫາຍ ຕໍ່​ກຽດ​ສັກ​ສີ​ຂອງ​ອີກຝ່າຍໜຶ່ງ ຫຼື ມີ​ການ​ໃຊ້ຈ່າຍ ເຂົ້າ​ໃນ​ການ​ກະ​ກຽມການ​ແຕ່ງດອງ​​ແລ້ວ ຝ່າຍ​ທີ່​ບໍ່​ປະ​ຕິ​ບັດນັ້ນ ກໍ​ຈະ​ໄດ້​ຮັບ​ຜິດ​ຊອບ​ໃຊ້​ແທນ​ຄ່າ​ເສຍ​ຫາຍ​.

### ມາດຕາ 149 ການຮ່ວມປະເວນີກັນກ່ອນການເປັນ ຜົວ ເມຍ

ເມື່ອມີການຮ່ວມປະເວນີກັນກ່ອນການເປັນ ຜົວ ເມຍ, ຖ້າຫາກຊາຍຊູ້ ບໍ່ເອົາຍິງຊູ້ເປັນເມຍແລ້ວ ຊາຍຊູ້ນັ້ນ ກໍຈະເສຍຄ່າຟື້ນຟູ, ປົວແປງຈິດໃຈ, ຄ່າທຳຂວັນຍິງຊູ້ ຫຼື ຄອບຄົວຂອງຍິງຊູ້ ຕາມຮີດຄອງປະເພນີ. ໃນກໍລະນີ ຍິງຊູ້ ຫາກບໍ່ເອົາຊາຍຊູ້ເປັນຜົວ ກໍຈະບໍ່ມີການເສຍຄ່າປົວແປງຈິດໃຈ, ຄ່າທຳຂວັນນັ້ນ ແຕ່ຢ່າງໃດ.

ໃນກໍລະນີທີ່ມີການຖືພາ​ ນອກ​ຈາກ​ຈະ​ໄດ້​ເສຍ​ຄ່າ​ທຳ​ຂວັນ​ແລ້ວ ຊາຍ​ຊູ້​ຍັງ​ຈະ​ຕ້ອງ​ເສຍ​ຄ່າ ອອກ​ລູກ ຫຼື ຫຼຸລູກ, ຄ່າ​ຢູ່​ກຳ ແລະ ຮັບຜິດຊອບຄ່າ​ໃຊ້​ຈ່າຍ​ທີ່ກ່ຽວຂ້ອງ.

ບໍ່ວ່າໃນກໍລະນີໃດກໍຕາມ ຊາຍ​ຊູ້​​ມີ​ພັນ​ທະ​ລ້ຽງ​ດູ​ລູກທີ່​ເກີດ​ມາ​ນັ້ນ ຈົນ​ກວ່າ​ຈະ​ພົ້ນ​ກະ​ສຽນ​ອາ​ຍຸ.

# ໝວດທີ 3 ການແຕ່ງດອງ

# ກ. ເງື່ອນໄຂ ແລະ ລະບຽບການແຕ່ງດອງ

### ມາດຕາ 150 ເງື່ອນໄຂຂອງການແຕ່ງດອງ

ຍິງ ແລະ ຊາຍ ທີ່ຈະແຕ່ງດອງເອົາກັນເປັນ ຜົວ ເມຍ ຕ້ອງມີເງື່ອນໄຂ ດັ່ງນີ້:

1. ມີອາຍຸ ແຕ່ ສິບແປດປີຂຶ້ນໄປ;
2. ມີຄວາມມັກຮັກ, ການຕົກລົງ ແລະ ຄວາມສະໝັກໃຈຂອງຄູ່ບ່າວສາວ;
3. ເປັນໂສດ, ເປັນຮ້າງ ຫຼື ເປັນໝ້າຍ ໂດຍມີເອກະສານຢັ້ງຢືນຢ່າງຖືກຕ້ອງ.

### ມາດຕາ 151 ການບໍ່ອະນຸຍາດໃຫ້ແຕ່ງດອງ

ການແຕ່ງດອງ ຈະບໍ່ອະນຸຍາດໄດ້ ໃນກໍລະນີ ດັ່ງນີ້:

1. ບຸກຄົນທີ່ເປັນເພດດຽວກັນ;

2. ບຸກຄົນທີ່ ເປັນຍາດໃກ້ຊິດ ຄື ພໍ່ ແມ່, ປູ່ ຍ່າ, ພໍ່ເຖົ້າ ແມ່ເຖົ້າ ຂຶ້ນໄປ ກັບ ລູກ, ຫຼານ, ເຫຼນ ຕໍ່ໆລົງມາ; ລະຫວ່າງ ພໍ່ລ້ຽງ, ແມ່ລ້ຽງ ກັບ ລູກລ້ຽງ; ລະຫວ່າງ ພໍ່ນ້າ, ແມ່ນ້າ ກັບ ລູກນ້າ; ລະຫວ່າງ ລູກຄີງ ກັບ ລູກຄີງ, ກັບລູກລ້ຽງ, ກັບລູກນ້າ; ລະຫວ່າງ ລູກລ້ຽງ ກັບ ລູກລ້ຽງ, ກັບລູກນ້າ; ລະຫວ່າງ ລຸງ, ປ້າ, ອາວ, ອາ, ນ້າບ່າວ, ນ້າສາວ ກັບ ຫຼານ.

ສຳລັບ ລູກນ້າກັບລູກນ້ານັ້ນ ສາມາດເອົາກັນເປັນ ຜົວ ເມຍໄດ້ ໃນກໍລະນີທີ່ ພໍ່ ແມ່ ໄດ້ຢ່າຮ້າງກັນແລ້ວ.

### ມາດຕາ 152 ການຈົດທະບຽນການແຕ່ງດອງ

ຍິງ ແລະ ຊາຍ ທີ່​ມີ​ຈຸດ​ປະ​ສົງ​ແຕ່ງດອງ​ນຳ​ກັນ ຕ້ອງ​ເຮັດ​ຄຳ​ຮ້ອງ​ເປັນ​ລາຍ​ລັກ​ອັກ​ສອນ ​ແລ້ວ​ຍື່ນ​ຕໍ່​ເຈົ້າ​ໜ້າ​ທີ່​ທະ​ບຽນ​ຄອບ​ຄົວຂອງຫ້ອງການພາຍໃນຂັ້ນເມືອງ ​ບ່ອນຄູ່ບ່າວສາວອາໄສຢູ່ ຫຼື ບ່ອນຢູ່ຂອງຝ່າຍໃດໜຶ່ງ.

ຖ້າ​ເຫັນ​ວ່າ ຍິງ ແລະ ຊາຍນັ້ນ ຫາກ​ມີ​ເງື່ອນ​ໄຂ​ຄົບ​ຖ້ວນແລ້ວ ເຈົ້າ​ໜ້າ​ທີ່​ທະ​ບຽນ​ຄອບ​ຄົວ ກໍ​ຈະ​ໃຫ້​ພວກ​ກ່ຽວ​ເຂົ້າ​ມາ~~​​~~ຈົດ​ທະ​ບຽນການ​ແຕ່ງດອງ ໂດຍຊ້ອງ​ໜ້າ​ພະ​ຍານສາມ​ຄົນ.

**ຍິງ ແລະ ຊາຍ ຈະມີຖານະເປັນ ຜົວ ເມຍ ກັນ ນັບແຕ່ວັນຈົດທະບຽນ**ການ**ແຕ່ງດອງ ເປັນຕົ້ນໄປ.**

### ມາດຕາ 153 ພິທີແຕ່ງດອງ

ພິ​ທີ​ແຕ່ງດອງ​ ຈະ​ເຮັດ ຫຼື ບໍ່​ເຮັດ​ກໍ​ໄດ້, ຈະ​ເຮັດ​ພ້ອມ ຫຼື ລຸນ​ຫຼັງ ການ​ຈົດ​ທະ​ບຽນ​ແຕ່ງດອງ​​ ກໍ​ໄດ້ ແຕ່ບໍ່​ໃຫ້​ມີ​ຜົນ​ສະ​ທ້ອນ​ທາງ​ດ້ານ​ກົດ​ໝາຍ.

ໃນກໍລະນີທີ່ມີການຈັດພິທີແຕ່ງດອງນັ້ນ ກໍໃຫ້ສອດຄ່ອງກັບຮີດຄອງປະເພນີອັນດີງາມຂອງຊາດ ແລະ ປະຢັດມັດທະຍັດ.

## ຂ. ການແຕ່ງດອງທີ່ພົວພັນກັບຕ່າງປະເທດ

### ມາດຕາ 154 ການແຕ່ງດອງ ລະ​ຫວ່າງ​ ພົນ​ລະ​ເມືອງ​ລາວ ກັບ ຄົນຕ່າງປະ​ເທດ, ຄົນຕ່າງ​ດ້າວ

### ແລະ ຄົນ​ບໍ່​ມີ​ສັນ​ຊາດ ຢູ່ ສປປ ລາວ

ຄົນ​ຕ່າງປະ​ເທດ, ຄົນ​ຕ່າງ​ດ້າວ ແລະ ຄົນ​ບໍ່​ມີ​ສັນ​ຊາດ ມີ​ ສິດ ແລະ ພັນ​ທະ ຄື​ກັນ​ກັບ​ພົນ​ລະ​ເມືອງລາວ ກ່ຽວກັບສາຍ​ພົວ​ພັນ​ແຕ່ງດອງ ແລະ ຄອບ​ຄົວ.

ການ​ແຕ່ງດອງ ​ລະ​ຫວ່າງ​ ພົນ​ລະ​ເມືອງ​ລາວ ​ກັບ ຄົນ​ຕ່າງປະ​ເທດ, ຄົນ​ຕ່າງດ້າວ ຫຼື ຄົນ​ບໍ່​ມີ​ສັນ​ຊາດ​ ຢູ່ ສປປ ລາວ ໃຫ້​ປະ​ຕິ​ບັດ​ຕາມທີ່ໄດ້ກຳນົດໄວ້ໃນມາດຕາ 150 ຫາ 152 ຂອງປະມວນ​ກົດ​ໝາຍສະ​ບັບ​ນີ້​. ~~​~~

ສຳລັບການຈົດທະບຽນການແຕ່ງດອງ ລະຫວ່າງ ພົນລະເມືອງລາວ ກັບຄົນຕ່າງດ້າວ, ຄົນຕ່າງປະ ເທດ ຫຼື ຄົນບໍ່ມີສັນຊາດ ຢູ່ ສປປ ລາວ ໃຫ້ດໍາເນີນຢູ່ພະແນກພາຍໃນຂັ້ນແຂວງ ບ່ອນຄູ່ບ່າວສາວອາໄສຢູ່ ຫຼື ບ່ອນຢູ່ຂອງຝ່າຍໃດໜຶ່ງ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທະບຽນຄອບຄົວ.

### ມາດຕາ 155 ການແຕ່ງດອງ ລະຫວ່າງ ​ຄົນ​ຕ່າງປະ​ເທດ, ຄົນ​ຕ່າງ​ດ້າວ ແລະ ຄົນ​ບໍ່​ມີ​ສັນຊາດ

### ດ້ວຍ​ກັນ ຢູ່ ສປປ ລາວ

ການແຕ່ງດອງ ລະຫວ່າງ​ ຄົນ​ຕ່າງປະ​ເທດ, ຄົນ​ຕ່າງ​ດ້າວ ແລະ ຄົນ​ບໍ່​ມີ​ສັນຊາດ​ດ້ວຍ​ກັນ ​ຢູ່ ​ສປປ ລາວ ໃຫ້ປະ​ຕິ​ບັດ​ຕາມ​ກົດ​ໝາຍຂອງ ສປປ ລາວ ຫຼື ກົດໝາຍຂອງປະເທດຂອງຄູ່ແຕ່ງດອງ ຝ່າຍໃດໜຶ່ງກໍໄດ້.

ຖ້າຫາກປະຕິບັດຕາມກົດໝາຍຂອງປະເທດຂອງຄູ່ແຕ່ງດອງຝ່າຍໃດໜຶ່ງນັ້ນ ໃຫ້​ຈົດ​ທະບຽນແຕ່ງ ດອງ ຢູ່​ສະຖານທູດ ຫຼື ສະຖານກົງ​ສຸນ​ຂອງ​ປະ​ເທດ​ທີ່​ກ່ຽວຂ້ອງ.

ສຳລັບການຈົດທະບຽນການແຕ່ງດອງ ລະຫວ່າງ ຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ ດ້ວຍກັນ ຢູ່ ສປປ ລາວ ໃຫ້ດຳເນີນຢູ່ ພະແນກພາຍໃນຂັ້ນແຂວງ ບ່ອນຄູ່ບ່າວສາວອາໄສຢູ່ ຫຼື ບ່ອນຢູ່ຂອງຝ່າຍໃດໜຶ່ງ ຫຼື ດໍາເນີນຢູ່ສະຖານທູດ ຫຼື ສະຖານກົງສຸນຂອງປະເທດທີ່ກ່ຽວຂ້ອງປະຈໍາ ສປປ ລາວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທະບຽນຄອບຄົວ.

### ມາດຕາ 156 ການ​ແຕ່ງດອງ​ ລະ​ຫວ່າງ ​ພົນ​ລະ​ເມືອງ​ລາວ ​ດ້ວຍ​ກັນ​ ຢູ່​ຕ່າງ​ປະ​ເທດ

ລັດ ຮັບຮູ້ການແຕ່ງດອງ ລະຫວ່າງ ພົນລະເມືອງລາວດ້ວຍກັນ ຢູ່ຕ່າງປະເທດ ທີ່ເຮັດຂຶ້ນໂດຍສອດ ຄ່ອງກັບກົດໝາຍຂອງ ສປປ ລາວ.

ສຳລັບການຈົດທະບຽນການແຕ່ງດອງ ລະຫວ່າງ ພົນລະເມືອງລາວດ້ວຍກັນ ຢູ່ຕ່າງປະເທດ ໃຫ້ດໍາເນີນຢູ່ໜ່ວຍງານທະບຽນຄອບຄົວສໍານັກງານຜູ້ຕາງໜ້າ ຂອງ ສປປ ລາວ ຢູ່ຕ່າງປະເທດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທະບຽນຄອບຄົວ.

### ມາດຕາ 157 ການແຕ່ງດອງ ລະຫວ່າງ​ ພົນລະເມືອງ​ລາວ ກັບ ຄົນຕ່າງປະ​ເທດ, ຄົນຕ່າງ​ດ້າວ,

### ຄົນ​ບໍ່​ມີ​ສັນ​ຊາດ ຢູ່ຕ່າງປະເທດ

ລັດ ຮັບຮູ້ການແຕ່ງດອງ ລະຫວ່າງ ພົນລະເມືອງລາວ ກັບ ຄົນຕ່າງປະເທດ, ຄົນຕ່າງດ້າວ, ຄົນບໍ່ມີສັນຊາດ ຢູ່ຕ່າງປະເທດ ຕາມກົດໝາຍຂອງປະເທດທີ່ບ່າວສາວນັ້ນອາໄສຢູ່ ໂດຍສອດຄ່ອງກັບກົດໝາຍຂອງ ສປປ ລາວ ແລະ ຕ້ອງແຈ້ງໃຫ້ສະ​ຖານທູດ ຫຼື ສະຖານກົງ​ສຸນລາວ ປະຈຳປະເທດນັ້ນ ຮັບຮູ້ນຳ.

ສຳລັບການຈົດທະບຽນການແຕ່ງດອງ ລະຫວ່າງ ພົນລະເມືອງລາວ ກັບ ຄົນຕ່າງດ້າວ, ຄົນຕ່າງປະເທດ ຫຼື ຄົນບໍ່ມີສັນຊາດ ຢູ່ຕ່າງປະເທດ ໃຫ້ດຳເນີນຢູ່ໜ່ວຍງານທະບຽນຄອບຄົວສໍານັກງານຜູ້ຕາງໜ້າ ຂອງ ສປປ ລາວ ຢູ່ຕ່າງປະເທດ ຫຼື ປະຕິບັດຕາມກົດໝາຍຂອງປະເທດທີ່ຕົນອາໄສຢູ່ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທະບຽນຄອບຄົວ.

## ຄ. ການແຕ່ງດອງເປັນໂມຄະ

### ມາດຕາ 158 ການແຕ່ງດອງເປັນໂມຄະ

ການ​ແຕ່ງດອງເປັນ​ໂມ​ຄະ ແມ່ນ ການແຕ່ງດອງທີ່ລະເມີດ:

1. ເງື່ອນໄຂຂອງການເອົາກັນເປັນຜົວເມຍ ຕາມທີ່ໄດ້ກຳນົດໄວ້ໃນມາດຕາ 150 ຂອງປະ​ມວນກົດໝາຍສະບັບນີ້;
2. ການບໍ່ອະນຸຍາດໃຫ້ແຕ່ງດອງ ຕາມທີ່ໄດ້ກຳນົດໄວ້ໃນມາດຕາ 151 ຂອງປະ​ມວນກົດໝາຍສະບັບນີ້.

### ມາດຕາ 159 ການລົບລ້າງການແຕ່ງດອງເປັນໂມຄະ

ຜົວ, ເມຍ, ພໍ່ ແມ່ ຂອງຜົວ ຫຼື ເມຍ, ຫົວໜ້າອົງການໄອ​ຍະ​ການ​ປະ​ຊາ​ຊົນ, ເຈົ້ົ້າ​ໜ້າ​ທີ່​ທະ​ບຽນ​ຄອບ​ຄົວ ຫຼື ຜູ້ມີຜົນປະໂຫຍດກ່ຽວຂ້ອງ ມີ​ສິດ​ຮ້ອງ​ຂໍ​ໃຫ້​ລົບ​ລ້າງການ​ແຕ່ງດອງ​ເປັນ​ໂມ​ຄະ.

ການລົບລ້າງການແຕ່ງດອງເປັນໂມຄະ ແມ່ນ ສິດອຳນາດຂອງສານ.

### ມາດຕາ 160 ຜົນສະທ້ອນຂອງການແຕ່ງດອງເປັນໂມຄະ

ເມື່ອສານ ຫາກໄດ້ຕັດສີນລົບລ້າງການ​ແຕ່ງດອງ​ເປັນ​ໂມ​ຄະ​ແລ້ວ ສາຍ​ ຜົວ ​ເມຍ ກໍ​ຈະ​ສິ້ນສຸດລົງ ແຕ່​ລູກ​ທີ່​ມີ​ຢູ່​ໃນ​ທ້ອງ ຫຼື ເກີດ​ໃນ​ເວ​ລາ​ເປັນ​ຜົວ​ເມຍ​ກັນ​ນັ້ນ ກໍ​ໃຫ້​ຖື​ວ່າ​ເປັນ​ລູກ​ທີ່​ຖືກ​ຕ້ອງ​ຕາມ​ກົດ​ໝາຍ.

ຊັບ​ສົມ​ບັດ​ທີ່​ໄດ້​ມາ​ໃນ​ເວ​ລາ​​ຜົວ​ເມຍ​ຢູ່​ຮ່ວມ​ກັນ ​ກ່ອນ​ການ​ລົບ​ລ້າງການ​ແຕ່ງດອງເປັນໂມຄະນັ້ນ ເປັນກຳມະສິດຮ່ວມ ແລະ ໃຫ້​​ແບ່ງປັນ ​ຕາມທີ່​ໄດ້​ກຳ​ນົດ​ໄວ້​ໃນມາດຕາ 290 ຂອງປະມວນ​ກົດ​ໝາຍ​ສະ​ບັບ​ນີ້.

## ໝວດທີ 4 ສາຍພົວພັນລະຫວ່າງຜົວເມຍ

### ມາດຕາ 161 ສິດຂອງຜົວເມຍ

ຢູ່​ໃນ​ຄອບ​ຄົວ ຜົວ ແລະ ເມຍ ມີ​ສິດ​ສະ​ເໝີພາບ​ກັນ​ໃນ​ທຸກ​ດ້ານ. ຜົວ ເມຍ ພ້ອມ​ກັນ​ຕົກ​ລົງ​ບັນ​ຫາ​ພາຍໃນຄອບ​ຄົວ​ຢ່າງ​ເປັນ​ເອ​ກະ​ພາບ.

ຜົວ ເມຍ ມີສິດຕາງໜ້າ ຊຶ່ງກັນ ແລະ ກັນ ຕາມທີ່ກຳນົດໄວ້ໃນກົດໝາຍ.

### ມາດຕາ 162 ສິດໃນການເຄື່ອນໄຫວຂອງຜົວເມຍ

ຜົວເມຍ ມີ​ສິດ​ເຄື່ອນ​ໄຫວ​ທາງ​ດ້ານ​ການ​ເມືອງ, ເສດ​ຖະ​ກິດ, ວັດ​ທະ​ນະ​ທຳ ແລະ ສັງ​ຄົມ.

ການເລືອກ​ບ່ອນ​ຢູ່​ຂອງ​ຄອບ​ຄົວ ຕ້ອງມີການ​ຕົກ​ລົງ​ເປັນ​ເອ​ກະ​ພາບ​ຂອງ​ຄູ່​ຜົວ​ເມຍ.

### ມາດຕາ 163 ສິດໃນການເລືອກນາມສະກຸນ

ຜົວ ເມຍ ມີ​ສິດ​ເລືອກ​ເອົາ​ນາມ​ສະ​ກຸນ ຂອງ ​ຜົວ ຫຼື ເມຍ ເພື່ອ​ເປັນ​ນາມ​ສະ​ກຸນ​ຂອງ​ຄອບ​ຄົວ. ຜົວ ເມຍ​ ຈະ​ຮັກ​ສາ​ນາມ​ສະ​ກຸນ​ເດີມ​ຂອງ​ໃຜ​ລາວ​ໄວ້ ​ກໍ​ໄດ້.

### ມາດຕາ 164 ພັນທະຂອງຜົວເມຍ

ຜົວ ເມຍ ມີ​ພັນ​ທະ​ຮັກແພງ, ເຄົາລົບນັບຖື, ເບິ່ງແຍງ, ​ໃຫ້​ກຽດ, ຮູ້ຈັກ​ໃຫ້​ອະ​ໄພ ແລະ ຊ່ວຍເຫຼືອ ຊຶ່ງກັນ ແລະ ກັນ ພ້ອມ​ກັນ​ລ້ຽງດູ​ລູກ, ສຶກ​ສາ​ອົບ​ຮົມ​ລູກ ແລະ ກໍ່​ສ້າງກັນ​ໃຫ້​ກາຍ​ເປັນ​ຄອບ​ຄົວວັດທະນະທຳ ທີ່​ມີ​ຄວາມ​ສາ​ມັກ​ຄີ, ມີ​ຄວາມ​ສຸກ ແລະ ກ້າວໜ້າ.

### ມາດຕາ 165 ຄວາມຮັບຜິດຊອບຂອງ ຜົວ ເມຍ ຕໍ່ໜີ້ສິນ

ຜົວ ເມຍ ຫຼື ຝ່າຍໃດໜຶ່ງ ຕ້ອງ​ຮັບ​ຜິດ​ຊອບ​ຕໍ່​ໜີ້ສິນ​ ໃນ​ກໍ​ລະ​ນີ ​ດັ່ງ​ນີ້:

1. ຜົວ ແລະ ເມຍ ​ໄດ້​ພ້ອມ​ກັນສ້າງໜີ້ສິນ​;
2. ຜົວ ຫຼື ເມຍ ໄດ້ສ້າງໜີ້ສິນ~~​~~​ແຕ່​ຝ່າຍ​ດຽວ​ ເພື່ອ​ນຳມາ​ໃຊ້​ຈ່າຍ​ໃນ​ຄອບ​ຄົວ;
3. ຜົວ ຫຼື ເມຍ ໄດ້ສ້າງໜີ້ສິນ​​ແຕ່​ຝ່າຍ​ດຽວ ​ເພື່ອ​ຜົນ​ປະ​ໂຫຍດ​ສ່ວນ​ຕົວ​ຂອງ​ຜູ້​ກ່ຽວ. ໃນ​ກໍ​ລະ​ນີນີ້ຖ້າວ່າ ຜົວ ຫຼື ເມຍ ຫາກ​ໄດ້ເອົາເງິນຂອງຕົນ ຫຼື ສິນສົມສ້າງ ​ໃຊ້ແທນ​ໜີ້​ສິນ​ນັ້ນ ກໍ​ມີ​ສິດ​ໄດ້​ຮັບ​ການ​ທົດ​ແທນ​ຄືນ ຕາມກົດໝາຍ.

ສຳລັບ ໜີ້ສິນທີ່ສ້າງຂຶ້ນພາຍຫຼັງທີ່ ຜົວ ເມຍ ໄດ້ແຍກກັນຢູ່ ເພື່ອຜົນປະໂຫຍດຂອງຄອບຄົວ ຫຼື ໂດຍມີການຕົກລົງເຫັນດີນຳກັນນັ້ນ ຜົວ ເມຍ ຕ້ອງຮັບຜິດຊອບຮ່ວມກັນ. ຖ້າຫາກໜີ້ສິນທີ່ສ້າງຂຶ້ນ ເພື່ອຜົນປະໂຫຍດສ່ວນຕົວ ໂດຍບໍ່ມີການຕົກລົງເຫັນດີນຳກັນ ໃຫ້ຜົວ ຫຼື ເມຍທີ່ໄດ້ສ້າງໜີ້ນັ້ນ ຮັບຜິດຊອບເອົາເອງ.

## ໝວດທີ 5 ຊັບສົມບັດຂອງ ຜົວ ເມຍ

### ມາດຕາ 166 ຊັບ​ສົມບັດ​ຂອງ ​ຜົວ​ ເມຍ

ຊັບສົມບັດຂອງ ຜົວ ເມຍ ປະກອບມີ ຊັບເດີມ ແລະ ສິນສົມສ້າງ.

### ມາດຕາ 167 ຊັບເດີມ

ຊັບ​ເດີມ ແມ່ນ ຊັບ​ສົມ​ບັດ ທີ່​ ຜົວ ຫຼື ເມຍ ໄດ້​ມາ​ກ່ອນ​ການ​ແຕ່ງດອງ ຫຼື ແມ່ນຊັບ​ສົມ​ບັດ​ທີ່​ໄດ້​ມາ​ຈາກ​ການ​ສືບ​ທອດ​ມູນ​ມໍ​ຣະ​ດົກ ຫຼື ຈາກ​ການມອບ ຫຼື ການ​ຍົກ​ຊັບ​ໃຫ້ ​ຜົວ ຫຼື ເມຍ​ ສະ​ເພາະ ​ພາຍ​ຫຼັງ​ການ​ແຕ່ງ ດອງທີ່​ຍັງ​ຄົງ​​ຢູ່ ​ຫຼື​ ປ່ຽນ​ສະ​ພາບ​ໄປ​ເປັນ​ຊັບ​ສິ່ງ​ຂອງ​ໃໝ່​ແລ້​ວ.

ນອກຈາກນີ້ ດອກເບ້ຍ, ລາຍໄດ້ ແລະ ໝາກຜົນ ທີ່ເກີດຈາກ ຊັບເດີມຂອງ ຜົວ ຫຼື ເມຍ ກໍໃຫ້ຖືເປັນຊັບເດີມຂອງຜູ້ນັ້ນ, ເວັ້ນເສຍແຕ່ ຜົວ ຫຼື ເມຍ ຫາກໄດ້ປະກອບສ່ວນເຂົ້າໃນການຜະລິດ ຫຼື ການສ້າງສາຮ່ວມກັນ, ໃນກໍລະນີນີ້ ລາຍໄດ້ ແລະ ໝາກຜົນນັ້ນ ໃຫ້ຖືເປັນສິນສົມສ້າງ.

### ມາດຕາ 168 ສິນສົມສ້າງ

ສິນ​ສົມ​ສ້າງ ແມ່ນ ​ຊັບ​ສົມ​ບັດ​ທີ່ ​ຜົວ​ ເມຍ​ ສ້າງ​ສາ ແລະ ຫາ​ມາ​ໄດ້​ໃນ​ເວ​ລາ​ເປັນ​ຜົວ​ເມຍນຳ​ກັນ, ເວັ້ນ​ເສຍແຕ່​ຊັບ​ສິ່ງ​ຂອງ​ທີ່​ເປັນ​ເຄື່ອງ​ໃຊ້​ສ່ວນ​ຕົວ ຊຶ່ງບໍ່ມີ​ມູນ​ຄ່າ​ສູງ.

ລາຍໄດ້ທັງ​ໝົດທີ່ ຜົວ ຫຼື ເມຍ ໄດ້ຮັບໃນເວລາຢູ່ຮ່ວມກັນ ຫຼື ແຍກກັນຢູ່ນັ້ນ ​ກໍໃຫ້​ຖືເປັນສິນສົມສ້າງ.

ໃນ​ກໍ​ລະ​ນີ​ທີ່​ມີ​ການ​ສ້ອ​ມ​ແປງ​ຊັບ​ເດີມ​ຂອງ​ຝ່າຍ​ໃດ​ຝ່າຍ​ໜຶ່ງ ໂດຍ​ນຳໃຊ້​ສິນ​ສົມ​ສ້າງ ຫຼື ຊັບ​ເດີມ​ຂອງ​ອີກ​ຝ່າຍ​ໜຶ່ງ ໃນມູນຄ່າ​ເກີນກວ່າສອງ​ສ່ວນ​ສາມ ​ຂອງມູນຄ່າ​ຊັ​ບເດີມ​ທີ່​ສ້ອ​ມ​ແປງ​ ກໍໃຫ້ຖືວ່າຊັບນັ້ນເປັນສິນສົມສ້າງ.

### ມາດຕາ 169 ການນໍາໃຊ້ສິນສົມສ້າງ

ຜົວ​ ເມຍ ມີ​ສິດ​ເທົ່າ​ທຽມ​ກັນ ກ່ຽວ​ກັບ​ສິນ​ສົມ​ສ້າງ ໂດຍ​ບໍ່​ຂຶ້ນ​ກັບ​ວ່າຈະ​ແມ່ນ ຜົວ ​ຫຼື ​ເມຍ ເປັນ​ຜູ້​ຫາ​ຊັບ​ສິ່ງ​ຂອງ​ນັ້ນ​ມາ​ໄດ້. ຜົວ​ ເມຍ ມີ​ສິດ​ນຳ​ໃຊ້​ສິນ​ສົມ​ສ້າງຢ່າງສົມເຫດສົມຜົນ ຕາມຄວາມຮຽກ​ຮ້ອງ​ຕ້ອງ​ການ​ຂອງ​ຄອບ​ຄົວ. ສຳ​ລັບ ​ສິດ​ໄດ້​ຮັບ​ໝາກ​ຜົນ ແລະ ​ຊີ້​ຂາດ​ ກ່ຽວ​ກັບ​ສິນ​ສົມ​ສ້າງ ຊຶ່ງ​ມີ​ມູນ​ຄ່າ​ສູງ​ນັ້ນ ຕ້ອງມີຄວາມເປັນເອກະພາບນຳກັນເສຍກ່ອນ ​ເຊັ່ນ ການຊື້ຂາຍສິດນຳໃຊ້ ທີ່ດິນ ຫຼື ເຮືອນ, ການນຳເອົາສິນສົມສ້າງໄປຄ້ຳປະ ກັນ.

## ໝວດທີ 6 ການສິ້ນສຸດການເປັນ ຜົວ ເມຍ

### ມາດຕາ 170 ການ​ສິ້ນ​ສຸດ​ການ​ເປັນ ​ຜົວ​ ເມຍ

ການສິ້ນສຸດການເປັນ ຜົວ ເມຍ ແມ່ນ ການຂາດຈາກສາຍພົວພັນ ຜົວ ເມຍ ຕາມສາເຫດໃດໜຶ່ງ ດັ່ງນີ້:

1. ການ​ຢ່າ​ຮ້າງ;
2. ຄໍາຕັດ​ສີນ​ຂອງ​ສານ​ ທີ່​ຮັບ​ຮູ້​ການ​ແຕ່ງດອງ​ເປັນ​ໂມ​ຄະ;
3. ການ​ເສຍຊີ​ວິດ​ຂອງ ​ຜົວ ຫຼື ເມຍ.

## ກ. ການຢ່າຮ້າງ

### ມາດຕາ 171 ການຢ່າຮ້າງ

ການຢ່າຮ້າງ ແມ່ນ ການສິ້ນສຸດການເປັນ ຜົວ ເມຍ ຍ້ອນສາເຫດໃດໜຶ່ງ ຕາມທີ່ໄດ້ກຳນົດໄວ້ໃນມາດຕາ 176 ຂອງປະມວນກົດໝາຍສະບັບນີ້.

ບໍ່ວ່າ​ໃນ​ກໍລະນີ​ໃດກໍຕາມ ບໍ່ອະນຸຍາດ​ໃຫ້​ມີການຊື້ຮ້າງ ຫຼື ບັງຄັບໃຫ້ຢ່າຮ້າງ.

### ມາດຕາ 172 ປະເພດການຢ່າຮ້າງ

ການຢ່າຮ້າງ ມີ ສອງ ປະເພດ ດັ່ງນີ້:

1. ການຢ່າຮ້າງດ້ວຍຄວາມສະໝັກໃຈ;
2. ການຢ່າຮ້າງຕາມການຕັດສີນຂອງສານ.

### ມາດຕາ 173 ການຢ່າຮ້າງດ້ວຍຄວາມສະໝັກໃຈ

ການຢ່າຮ້າງດ້ວຍຄວາມສະໝັກໃຈ ແມ່ນ ການຢ່າຮ້າງດ້ວຍຄວາມເຫັນດີເຫັນພ້ອມຂອງ ຜົວ ເມຍ.

ການຢ່າຮ້າງດ້ວຍຄວາມສະໝັກໃຈ ຕ້ອງມີເງື່ອນໄຂຄົບຖ້ວນ ດັ່ງນີ້:

* 1. ບໍ່ມີຂໍ້ຂັດແຍ່ງກ່ຽວກັບບັນຫາລູກ ເຊັ່ນ ການລ້ຽງດູລູກ;
  2. ບໍ່ມີຂໍ້ຂັດແຍ່ງກ່ຽວກັບສິນສົມສ້າງ;
  3. ບໍ່ມີຂໍ້ຂັດແຍ່ງກ່ຽວກັບໜີ້ສິນ.

ການຢ່າຮ້າງດ້ວຍຄວາມສະໝັກໃຈ ຈະມີຜົນສັກສິດ ຕ້ອງໄດ້ນຳໄປຈົດທະບຽນຢູ່ຫ້ອງການພາຍໃນຂັ້ນເມືອງ ບ່ອນຄູ່ ຜົວ ເມຍ ອາໄສຢູ່ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທະບຽນຄອບຄົວ.

### ມາດຕາ 174 ຂັ້ນຕອນການຢ່າຮ້າງດ້ວຍຄວາມສະໝັກໃຈ

ຜົວ ເມຍ ທີ່ມີຈຸດປະສົງຢ່າຮ້າງກັນດ້ວຍຄວາມສະໝັກໃຈ ຕ້ອງ​ເຮັດຄຳຮ້ອງຂໍຢ່າຮ້າງ ໂດຍຊ້ອງໜ້າ ພໍ່ແມ່, ເຖົ້າແກ່ທັງສອງຝ່າຍ ພ້ອມດ້ວຍພະຍານ ຢ່າງໜ້ອຍສາມຄົນ ​ແລ້ວ​ຍື່ນຕໍ່ນາຍບ້ານ ບ່ອນພວກຕົນອາໄສຢູ່. ເມື່ອໄດ້ຮັບຄຳຮ້ອງຂໍຢ່າງຮ້າງນັ້ນແລ້ວ ນາຍບ້ານຕ້ອງສຶກສາອົບຮົມໃຫ້ຜົວເມຍຄືນດີກັນ, ຖ້າວ່າພວກກ່ຽວຫາກບໍ່ສົມຍອມຄືນດີກັນໃນທັນໃດ ກໍຕ້ອງໃຫ້ເວລາໄປຄົ້ນຄິດພາຍໃນກຳນົດເວລາ ສາມເດືອນ.

ພາຍຫຼັງທີ່ ຜົວ ເມຍ ​ໄດ້​ຄົ້ນ​ຄິດ ​ແລະ ບໍ່ຕົກລົງຄືນດີກັນ​ແລ້ວ ນາຍບ້ານ ຕ້ອງເຮັດບົດບັນທຶກການຢ່າຮ້າງ ແລ້ວສົ່ງໃຫ້ເຈົ້າໜ້າທີ່ທະບຽນຄອບຄົວ ​ເມືອງ, ​ເທດສະບານ, ນະຄອນ ເພື່ອຈົດທະບຽນການຢ່າຮ້າງ ແລ້ວອອກໃບຢ່າຮ້າງໃຫ້ຄູ່ ຜົວ ເມຍ ຜູ້ລະສະບັບ ເພື່ອເປັນຫຼັກຖານ.

### ມາດຕາ 175 ການຢ່າຮ້າງຕາມການຕັດສີນຂອງສານ

ການຢ່າຮ້າງຕາມການຕັດສີນຂອງສານ ແມ່ນ ການພິຈາລະນາຕັດສີນຂອງສານ ໃຫ້ຢ່າຮ້າງຕາມການຮ້ອງຟ້ອງ ຫຼື ຮ້ອງຂໍ ຂອງ ຜົວ ຫຼື ເມຍ.

ການຢ່າຮ້າງຕາມການຕັດສີນຂອງສານ ຕ້ອງມີເງື່ອນໄຂ ດັ່ງນີ້:

* 1. ມີ​ການຮ້ອງຟ້ອງ ຫຼື ຮ້ອງຂໍ ຢ່າຮ້າງຂອງ ຜົວ ຫຼື ເມຍ;
  2. ມີສາເຫດຂອງການຢ່າຮ້າງ ຕາມທີ່ໄດ້ກຳນົດໄວ້ໃນມາດຕາ 176 ຂອງປະມວນກົດໝາຍສະ ບັບນີ້;
  3. ມີຂໍ້ຂັດແຍ່ງ ກ່ຽວກັບ ການລ້ຽງດູລູກ, ສິນສົມສ້າງ, ໜີ້ສິນ ແລະ ບັນຫາອື່ນ ຂອງ​ຄູ່ ຜົວ​ ເມຍ.

ການຢ່າຮ້າງຕາມການຕັດສີນຂອງສານ ມີຜົນນັບແຕ່ວັນທີຄໍາຕັດສີນຂອງສານໃຊ້ໄດ້ຢ່າງເດັດຂາດ ເປັນຕົ້ນໄປ.

### ມາດຕາ 176 ສາເຫດຂອງການຢ່າຮ້າງ

ຜົວ ຫຼື ເມຍ ຈະ​ຂໍ​ຢ່າ​ຮ້າງ​ກັນ​ໄດ້ ເມື່ອ​ມີ​ສາ​ເຫດ​ໃດ​ໜຶ່ງ​ ດັ່ງ​ນີ້:

1. ທຳ​ມິດ​ສະ​ຈານ;
2. ໃຊ້​ຄວາມ​ຮຸນ​ແຮງ ຫຼື ປ້ອຍ​ດ່າ​ດ້ວຍ​ຄວາມ​ຫຍາບ​ຊ້າ​ຕໍ່​ກັນ ຫຼື ຕໍ່ ​ພໍ່​ ແມ່ ແລະ ຍາດ​ພີ່​ນ້ອງ ຫຼື ມີ​ການ​ປະ​ພຶດ​ທີ່​ບໍ່​ເໝາະ​ສົມ​ຢ່າງ​ຮ້າຍ​ແຮງ ເຊັ່ນ ຕິດເຄື່ອງດື່ມທີ່ມີທາດເຫຼົ້າ, ຕິດຢາເສບຕິດຢ່າງໜັກໜ່ວງ ຫຼື ຫຼິ້ນ​ການ​ພະ​ນັນ​ເປັນ​ອາ​ຈິນ, ຫຼິ້ນກິນຟຸມເຟືອຍ;
3. ໜີ​ໄປ​ ແລະ ບໍ່​ໄດ້​ສົ່ງ​ ຂ່າວຄາວ ຫຼື ​ ຊັບ​ມາ​ລ້ຽງ​ຄອບ​ຄົວ ເປັນ​ເວ​ລາ ສາມ​ປີ ຂຶ້ນ​ໄປ;
4. ​ໄປ​ບວດ​ເປັນ​ ພິກ​ຂຸ, ສາ​ມະ​ເນນ ຫຼື ພໍ່​ຂາວ ຫຼື ແມ່ຂາວ ເກີນກວ່າ ສາມປີ ໂດຍບໍ່ມີຄວາມເຫັນດີນຳກັນ;
5. ເປັນຜູ້ຫາຍສາບສູນ ຕາມທີ່ໄດ້ກຳນົດໄວ້ໃນມາດ​ຕາ 95 ຂອງ​ປະ​ມວນ​ກົດ​ໝາຍ​ສະ​ບັບ​ນີ້;
6. ຖືກ​ສານ​ຕັດ​ສີນ​ລົງ​ໂທດ ຕັດ​ອິດ​ສະ​ລະ​ພາບ ແຕ່ ຫ້າ​ປີ​ຂຶ້ນ​ໄປ;
7. ເປັນ​ພະ​ຍາດ ຊຶ່ງ​ເປັນ​ອັນ​ຕະ​ລາຍ​ຮ້າຍ​ແຮງ​ຈົນ​ບໍ່​ສາ​ມາດ​ຈະ​ຢູ່​ນຳ​ກັນ​ໄດ້;
8. ເປັນ​ບ້າ​ເສຍ​ຈິດ​ ຈົນ​ບໍ່​ສາ​ມາດຈະ​ຢູ່ນໍາ​ກັນ​ໄດ້;
9. ບໍ່​ສາ​ມາດ​ຮ່ວມ​ປະ​ເວ​ນີກັນໄດ້;
10. ບໍ່ສາ​ມາດ​ດຳ​ລົງ​ຊີ​ວິດ​ເປັນ ຜົວ ເມຍ ​ກັນຕໍ່​ໄປ​ໄດ້ ຍ້ອນສາເຫດຕ່າງໆ ເຊັ່ນ ຄວາມບໍ່ສັດຊື່ຕໍ່ກັນ, ການທໍລະມານຈິດໃຈກັນ.

### ມາດຕາ 177 ຂັ້ນຕອນການພິຈາລະນາການຢ່າຮ້າງຕາມຄຳຕັດສີນຂອງສານ

ເມື່ອໄດ້ຮັບຄຳຮ້ອງຟ້ອງ ຫຼື ຮ້ອງຂໍຢ່າຮ້າງແລ້ວ ສານຕ້ອງ​ສຶກສາອົບ​ຮົມ​ໃຫ້ ຜົວ​ ເມຍ ຄືນ​ດີ​ກັນ. ຖ້າ​ວ່າພວກກ່ຽວ ຫາກ​ບໍ່​ສົມ​ຍອມ​ຄືນ​ດີ​ກັນ​ໃນ​ທັນ​ໃດ ກໍ​ຕ້ອງ​ໃຫ້​ເວ​ລາ​​ໄປ​ຄົ້ົ້ນ​ຄິດ ພາຍໃນ​ກຳ​ນົດເວລາ ​ສາມ​ເດືອນ.

ພາຍ​ຫຼັງ​ທີ່ ​ຜົວ​ ເມຍ ຫາກ​ໄດ້​ຄົ້ນ​ຄິດ ​ແລະ ບໍ່​ຕົກລົງ​ຄືນ​ດີ​ກັນ​ແລ້ວ ສານ​ກໍ​ຈະ​ຕັດ​ສີນ​ໃຫ້ ​ຜົວ ​ເມຍ ຢ່າ​ຮ້າງ​ກັນ ຖ້າຫາກມີສາເຫດໃດໜຶ່ງຕາມທີ່ໄດ້ກຳນົດໄວ້ໃນມາດຕາ 176 ຂອງປະມວນກົດໝາຍສະບັບນີ້. ໃນ​ການ​ຕັດສີນ​ກ່ຽວ​ກັບ​ການ​ຢ່າ​ຮ້າງ ສານ​ຕ້ອງວາງ​ມາດ​ຕະ​ການ​ປົກປັກຮັກສາ​ຜົນ​ປະ​ໂຫຍດ​ຂອງ​ເດັກ​ທີ່​ຍັງ​ບໍ່​ທັນພົ້ນ​ກະ​ສຽນ​ອາ​ຍຸ ແລະ ຂອງ ​ຜົວ ຫຼື ເມຍ ທີ່​ບໍ່​ສາ​ມາດ​ອອກ​ແຮງ​ງານ​ ເພື່ອດໍາລົງ​ຊີ​ວິດໄດ້.

ພາຍ​ຫຼັງ​ທີ່​ສານ​ໄດ້​ຕັດ​ສີນ​ຢ່າ​ຮ້າງ​ແລ້ວ ຕ້ອງ​ສຳ​ເນົາ​ຄຳ​ຕັດ​ສີນທີ່​ໃຊ້​ໄດ້​ຢ່າງ​ເດັດ​ຂາດ​ ແລ້ວສົ່ງໃຫ້​ເຈົ້າ​ໜ້າ​ທີ່​ທະ​ບຽນ​ຄອບ​ຄົວ ເພື່ອ​ຈົດ​ທະ​ບຽນ​ການຢ່າ​ຮ້າງ ແລ້ວມອບໃບຢັ້ງຢືນການຢ່າຮ້າງ ໃຫ້​ຄູ່​ ຜົວ​ ເມຍ ​ຜູ້​ລະ​ສະ​ບັບ.

### ມາດຕາ 178 ການບໍ່ອະນຸຍາດໃຫ້ຂໍຢ່າຮ້າງ

ຜົວ​ ບໍ່​ມີ​ສິດ​​ຂໍ​ຢ່າ​ຮ້າງ​ໄດ້ ໃນ​ເວ​ລາ​ທີ່​ເມຍ​ພວມ​ຖື​ພາ​ ຫຼື ຫຼັງ​ຈາກ​ທີ່​ລູກ​ນັ້ນ ​ເກີດ​ມາ​ບໍ່​ທັນ​ຮອດ ​ໜຶ່ງປີ, ເວັ້ນເສຍແຕ່ ຜູ້ເປັນເມຍ ຫາກເປັນຜູ້ຂໍຢ່າຮ້າງ.

### ມາດຕາ 179 ການເບິ່ງແຍງ ແລະ ການລ້ຽງດູລູກ

ຜົວ ​ເມຍ ທີ່​ໄດ້​ຢ່າ​ຮ້າງ​ກັນ​ແລ້ວ​ ມີພັນທະ ​ເບິ່ງ​ແຍງ, ລ້ຽງ​ດູ ແລະ ສຶກ​ສາ​ອົບ​ຮົມ​ລູກ.

ຖ້າ​ວ່າ ​ຜົວ ​ເມຍ ຫາກ​ບໍ່​ເຫັນ​ດີ​ນຳ​ກັນ ກ່ຽວ​ກັບ​ການ​ຮັກສາແລະ ລ້ຽງ​ດູ​ລູກ ສານ​ຕ້ອງ​ພິຈາລະນາຕັດ​ສີນ ມອບ​ເດັກ​ໃຫ້​ຢູ່​ນຳ ​ພໍ່ ຫຼື ​ແມ່ ໂດຍ​ຖື​ເອົາ​ຕາມ​ຜົນ​ປະ​ໂຫຍດສູງສຸດ​ຂອງ​ເດັກຕາມກົດໝາຍ, ພ້ອມທັງກຳ​ນົດ​​ການ​ໃຊ້​ຈ່າຍໃນ​ການ​ລ້ຽງ​ດູ​ລູກ ຈົນພົ້ນກະ​ສຽນ​ອາ​ຍຸ.

### ມາດຕາ 180 ການຮ້ອງຂໍຄ່າລ້ຽງດູ ເມຍ ຫຼື ຜົວ

ໃນເວລາພິຈາລະນາການຢ່າຮ້າງ ຫຼື ພາຍ​ຫຼັງ​ທີ່ໄດ້ຈົດທະບຽນການ​ຢ່າ​ຮ້າງ​ກັນ​ແລ້ວ ເມຍ ຫຼື ຜົວ ທີ່​ເຈັບ​ເປັນ​ເນື່ອງ​ຈາກ​ສາຍ​ພົວ​ພັນ ​ຜົວ ​ເມຍ ໃນ​ເມື່ອ​ກ່ອນ ແລະ ຂາດ​ເຂີນ ຊຶ່ງ​ບໍ່​ສາ​ມາດ​ຈະ​ລ້ຽງ​ຕົນ​ເອງ​ໄດ້ ກໍ​ມີ​ສິດ​ຮ້ອງ​ຂໍ​ໃຫ້​ສານ​ພິ​ຈາ​ລະ​ນາ​ຕັດ​ສີນ​ໃຫ້​ຜົວ​ ຫຼື ເມຍ ຈ່າຍ​ຄ່າ​ລ້ຽງ​ດູ​ໄດ້ ໃນ​ກໍ​ລະ​ນີ​ທີ່​ຝ່າຍ​ທີ່​ຖືກ​ຮ້ອງ​ຂໍ ຫາກ​ມີ​ຄວາມ​ສາ​ມາດ​ທາງ​ດ້ານ​ເສດ​ຖະ​ກິດ ແຕ່​ການ​ຈ່າຍ​ຄ່າ​ລ້ຽງ​ດູ​ນັ້ນ ​ບໍ່​ໃຫ້​ເກີນ ສອງ​ປີ.

### ມາດຕາ 181 ການແບ່ງປັນຊັບເດີມ ແລະ ສິນສົມສ້າງ

ການ​ແບ່ງ​ປັນ~~​~~ ຊັບ​ເດີມ ແລະ ສິນ​ສົມ​ສ້າງ​ຂອງ ​ຜົວ ​ເມຍ ໃຫ້​ປະ​ຕິ​ບັດ ​ດັ່ງ​ນີ້:

1. ຊັບ​ເດີມ​ຂອງ​ຝ່າຍ​ໃດ ກໍໃຫ້​ເປັນ​ກຳ​ມະ​ສິດ​ຂອງ​ຝ່າຍ​ນັ້ນ;
2. ສິນ​ສົມ​ສ້າງ​ຂອງ ​​ຜົວ​ ເມຍ ໃຫ້​ແບ່ງປັນ​ກັນ​ຄົນ​ລະ​ເຄິ່ງ, ​ເວັ້ນ​ເສຍ​ແຕ່ ຜົວ ຫຼື ເມຍ ຫາກ​ເປັນ​ຜູ້ກະທຳ​ຜິດໃນສະຖານທຳມິດສະຈານ, ສໍ້ໂກງ ຫຼື ຍັກຍອກສິນສົມສ້າງ ໂດຍມີຄໍາຕັດສີນທີ່ໃຊ້ໄດ້ຢ່າງເດັດຂາດ, ຝ່າຍ​ທີ່​ຜິດ​ນັ້ນ ກໍ​ຈະ​ໄດ້​ຮັບ​ພຽງ​ແຕ່ ໜຶ່ງສ່ວນສາມ ຂອງສິນ​ສົມ​ສ້າງ​ເທົ່າ​ນັ້ນ.

ໃນ​ກໍ​ລະ​ນີ ທີ່​ລູກ​ຍັງ​ບໍ່​ທັນ​ພົ້ນ​ກະ​ສຽນ​ອາ​ຍຸ ຫາກ​ໄດ້​ຢູ່​ນຳ​ຜູ້​ໃດ ​ຜູ້ນັ້ນ ກໍຈະໄດ້ຮັບສ່ວນແບ່ງ ໜຶ່ງສ່ວນສາມ ຂອງສິນສົມສ້າງນັ້ນ ເພື່ອເປັນການລ້ຽງດູລູກ. ໃນກໍລະນີທີ່ບໍ່ພຽງພໍກັບຄ່າລ້ຽງດູລູກ ຕາມທີ່ໄດ້ກຳ ນົດໄວ້ໃນມາດຕາ 217 ຂອງປະມວນກົດໝາຍສະບັບນີ້ ໃຫ້ ພໍ່ ຫຼື ແມ່ ທີ່ລູກບໍ່ຢູ່ນໍານັ້ນ ສືບຕໍ່ປະຕິບັດພັນທະ ຈົນກວ່າເດັກຈະພົ້ນກະສຽນອາຍຸ. ສ່ວນສິນສົມສ້າງທີ່ເຫຼືອນັ້ນ ໃຫ້ ຜົວ ເມຍ ແບ່ງປັນກັນຄົນລະເຄິ່ງ.

ສິນ​ສົມ​ສ້າງ ຈະ​ໄດ້​ແບ່ງ​ປັນ​ກັນ​ ພາຍ​ຫຼັງ​ທີ່ ​ຜົວ​ ເມຍ ນັ້ນ​ ໄດ້​ຢ່າ​ຮ້າງ​ກັນ.

ສິນ​ສົມ​ສ້າງ ອາດ​ຈະ​ຖືກ​ແບ່ງປັນ​ກ່ອນ​ການ​ຢ່າ​ຮ້າງ​ກໍ​ໄດ້ ຕາມການຮ້ອງຟ້ອງ ຫຼື ຮ້ອງຂໍ ຂອງຝ່າຍໃດໜຶ່ງ ຕາມທີ່ໄດ້ກຳນົດໃນວັກເທິງນີ້ ໃນກໍລະນີ ດັ່ງນີ້:

1. ຜົວ ເມຍ ຫາກໄດ້ແຍກ​ກັນ​ຢູ່;
2. ຜົວ ຫຼື ເມຍ ຫາກໄດ້ລັກ​ເອົາ​ສິນ​ສົມ​ສ້າງ ໄປ​ນຳ​ໃຊ້​ໃນ​ທາງ​ທີ່​ບໍ່​ຖືກ​ຕ້ອງ ຫຼື ຫາກບໍ່​ມີ​ຄວາມ​ບໍ​ລິ​ສຸດ​ໃຈຕໍ່​ສິນ​ສົມ​ສ້າງ​;
3. ຜົວ ຫຼື ເມຍ ຫາກໄດ້ຫາຍສາບສູນ ຕາມຄຳຕັດສີນຂອງສານ.

### ມາດຕາ 182 ຄ່າດອງຄ້າງ

ຄ່າດອງຄ້າງ ແມ່ນ ຈຳນວນເງິນ ຫຼື ວັດຖຸ ທີ່ຍັງບໍ່ທັນໄດ້ມອບຢ່າງຄົບຖ້ວນ ຕາມທີ່ໄດ້ກຳນົດໃນບົດບັນທຶກການສູ່ຂໍ.

ໃນກໍລະນີທີ່ມີການຢ່າຮ້າງກັນ ຝ່າຍ​ຊາຍ ຕ້ອງຮັບຜິດຊອບຈ່າຍຄ່າດອງຄ້າງໃຫ້ແກ່ຝ່າຍຍິງ ຖ້າຫາກຝ່າຍຊາຍເປັນຜູ້ມີຄວາມຜິດ. ໃນ​ກໍລະ​ນີທີ່ຝ່າຍຍິງ ຫາກເປັນຜູ້ມີຄວາມຜິດ ຄ່າດອງຄ້າງນັ້ນ ກໍຈະຕົກໄປ.

## ຂ. ການ​ຢ່າ​ຮ້າງ​ທີ່​ພົວພັນ​ກັບ​ຕ່າງປະ​ເທດ

### ມາດຕາ 183 ການຢ່າຮ້າງ ລະຫວ່າງ ພົນລະເມືອງລາວ ກັບ ຄົນຕ່າງປະເທດ, ຄົນຕ່າງດ້າວ

### ຫຼື ຄົນບໍ່ມີສັນຊາດ ຢູ່ ສປປ ລາວ

ການ​ຢ່າ​ຮ້າງ ລະ​ຫວ່າງ​ ພົນ​ລະ​ເມືອງ​ລາວ ກັບ ຄົນ​ຕ່າງ​ປະ​ເທດ, ຄົນ​ຕ່າງ​ດ້າວ ຫຼື ຄົນ​ບໍ່​ມີ​ສັນ​ຊາດ​​ດ້ວຍ​ກັນ​ ຢູ່​ ສປປ ​ລາວ ໃຫ້​ປະ​ຕິ​ບັດ​ຕາມປະມວນກົດ​ໝາຍ​​ສະ​ບັບ​ນີ້.

### ມາດຕາ 184 ການຢ່າຮ້າງ ລະຫວ່າງ ຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ

### ດ້ວຍກັນ ຢູ່ ສປປ ລາວ

ການ​ຢ່າ​ຮ້າງ ລະ​ຫວ່າງ ​ຄົນ​ຕ່າງ​ປະ​ເທດ, ຄົນ​ຕ່າງ​ດ້າວ ຫຼື ຄົນ​ບໍ່​ມີ​ສັນ​ຊາດ​ດ້ວຍ​ກັນ​ ຢູ່​ ສປປ ລາວ ໃຫ້​ປະ​ຕິ​ບັດ​ຕາມ ທີ່ໄດ້ກຳນົດໄວ້ໃນມາດຕາ 171 ຫາ 182 ຂອງປະມວນ​ກົດ​ໝາຍ​​ສະ​ບັບ​ນີ້.

### ມາດຕາ 185 ການຢ່າຮ້າງ ລະຫວ່າງ ພົນລະເມືອງລາວ ດ້ວຍກັນ ຢູ່ຕ່າງປະເທດ

ການ​ຢ່າ​ຮ້າງ ລະ​ຫວ່າງ ​ພົນ​ລະ​ເມືອງ​ລາວ​ດ້ວຍ​ກັນ​ ຢູ່​ຕ່າງ​ປະ​ເທດ ​ໃຫ້​ປະ​ຕິ​ບັດ​ຕາມ​ກົດໝາຍ​ຂອງ ສ​ປ​ປ​ ລາວ ຫຼື ກົດ​ໝາຍ​ຂອງ​ປະ​ເທດ ບ່ອນ ຜົວ​ ເມຍ ​ອາ​ໄສ​ຢູ່.

ການ​ຢ່າ​ຮ້າງ ລະ​ຫວ່າງ ​ພົນ​ລະ​ເມືອງ​ລາວ​ດ້ວຍ​ກັນ ຢູ່​ຕ່າງ​ປະ​ເທດ ​ຕ້ອງໃຫ້ສະ​ຖານ​ທູດ ຫຼື ສະຖານກົງ​ສຸນ​ລາວ ຮັບ​ຮູ້​ນຳ​.

### ມາດຕາ 186 ການຢ່າຮ້າງ ລະຫວ່າງ ພົນລະເມືອງລາວ ກັບ ຄົນຕ່າງປະເທດ, ຄົນຕ່າງດ້າວ

### ຫຼື ຄົນບໍ່ມີສັນຊາດ ຢູ່ຕ່າງ​ປະ​ເທດ

ການຢ່າ​ຮ້າງ ລະ​ຫວ່າງ ​ພົນ​ລະ​ເມືອງ​ລາວ ກັບ ຄົນຕ່າງປະ​ເທດ, ຄົນຕ່າງ​ດ້າວ ຫຼື ຄົນ​ບໍ່​ມີ​ສັນ​ຊາດຢູ່ຕ່າງປະເທດ ອາດຈະປະຕິບັດຕາມກົດໝາຍຂອງ ສປປ ລາວ ຫຼື ກົດໝາຍຂອງປະເທດບ່ອນພວກກ່ຽວອາໄສຢູ່ ຫຼື ກົດໝາຍຂອງປະເທດຂອງ ຜົວ ຫຼື ເມຍ.

ການ​ຢ່າ​ຮ້າງ ລະ​ຫວ່າງ ​ພົນ​ລະ​ເມືອງ​ລາວກັບ ຄົນຕ່າງປະ​ເທດ, ຄົນຕ່າງ​ດ້າວ ຫຼື ຄົນ​ບໍ່​ມີ​ສັນ​ຊາດຢູ່ຕ່າງ ປະເທດ ​ຕ້ອງແຈ້ງໃຫ້ສະ​ຖານ​ທູດ ຫຼື ສະຖານກົງ​ສຸນ​ລາວ ຮັບ​ຮູ້​ນຳ​.

### ມາດຕາ 187 ການຈົດທະບຽນການຢ່າຮ້າງ ລະຫວ່າງ ພົນລະເມືອງລາວ ກັບ

### ຄົນຕ່າງດ້າວ, ຄົນຕ່າງປະເທດ ຫຼື ຄົນບໍ່ມີສັນຊາດ

ການຈົດທະບຽນການຢ່າຮ້າງ ລະຫວ່າງ ພົນລະເມືອງລາວ ກັບ ຄົນຕ່າງດ້າວ, ຄົນຕ່າງປະເທດ ຫຼື ຄົນບໍ່ມີສັນຊາດ ໃຫ້ດຳເນີນຢູ່ພະແນກພາຍໃນຂັ້ນແຂວງ ບ່ອນຄູ່ ຜົວ ເມຍ ອາໄສຢູ່ ກ່ອນການຢ່າຮ້າງ.

ສຳລັບການຈົດທະບຽນການຢ່າຮ້າງ ລະຫວ່າງ ພົນລະເມືອງລາວດ້ວຍກັນ ຫຼື ພົນລະເມືອງລາວ ກັບ ຄົນຕ່າງດ້າວ, ຄົນຕ່າງປະເທດ ຫຼື ຄົນບໍ່ມີສັນຊາດ ຢູ່ຕ່າງປະເທດ ໃຫ້ດຳເນີນຢູ່ໜ່ວຍງານທະບຽນຄອບຄົວສຳ ນັກງານຜູ້ຕາງໜ້າ ຂອງ ສປປ ລາວ ຢູ່ຕ່າງປະເທດ ຫຼື ປະຕິບັດຕາມກົດໝາຍຂອງປະເທດ ທີ່ຕົນອາໄສຢູ່.

## ຄ. ການເສຍຊີວິດ

### ມາດຕາ 188 ການເສຍຊີວິດຂອງ ຜົວ ຫຼື ເມຍ

​ການເສຍຊີວິດຂອງ ຜົວ ຫຼື ເມຍ ແມ່ນ ການເສຍຊີວິດ ໂດຍທຳມະຊາດ ຫຼື ຕາມຄຳຕັດສີນຂອງສານ.

### ມາດຕາ 189 ການເສຍຊີວິດຂອງ ຜົວ ຫຼື ເມຍ ໂດຍທໍາມະຊາດ

ການເສຍຊີວິດຂອງ ຜົວ ຫຼື ເມຍ ໂດຍທຳມະຊາດ ແມ່ນ ການເສຍຊີວິດ ທີ່ເກີດຂຶ້ນຈາກພະຍາດ, ເຖົ້າ ແກ່, ອຸບປະຕິເຫດ, ຖືກຄາດຕະກໍາ ແລະ ອື່ນໆ ທີ່ພົບເຫັນຕົວຈິງ.

### ມາດຕາ 190 ການເສຍຊີວິດຂອງ ຜົວ ຫຼື ເມຍ ຕາມຄຳຕັດສີນຂອງສານ

ການເສຍຊີວິດຂອງ ຜົວ ຫຼື ເມຍ ຕາມຄຳຕັດສີນຂອງສານ ແມ່ນ ການເສຍຊີວິດ ຕາມທີ່ໄດ້ກຳນົດໄວ້ໃນມາດຕາ 97 ຂອງປະມວນກົດໝາຍສະບັບນີ້.

## ງ. ຜົນ​ຂອງ​ການ​ສິ້ນ​ສຸດ​ສາຍ​ພົວ​ພັນ ​ຜົວ ​ເມຍ ແລະ ການເອົາກັນຄືນເປັນ ຜົວ ເມຍ

### ມາດຕາ 191 ຜົນ​ຂອງ​ການ​ສິ້ນ​ສຸດ​ສາຍ​ພົວ​ພັນ ​ຜົວ ​ເມຍ

ຜົນຂອງການສິ້ນສຸດສາຍພົວພັນ ຜົວ ເມຍ ມີ ດັ່ງນີ້:

* + - 1. ສິນສົມສ້າງຈະໄດ້ຮັບການແບ່ງປັນ;
      2. ມີພັນທະໃນການລ້ຽງດູລູກທີ່ບໍ່ພົ້ນກະສຽນອາຍຸ;
      3. ຮັບຜິດຊອບຮ່ວມກັນຕໍ່ໜີ້ສິນ ທີ່ມີໃນເວລາເປັນ ຜົວ ເມຍ ກັນ.

### ມາດຕາ 192 ການ​ສິ້ນ​ສຸດການໃຊ້​ນາມ​ສະ​ກຸ​ນດຽວກັນ

ຜົວ ຫຼື ເມຍ​ ທີ່​ແຕ່ງດອງ​ກັນ ຫາ​ກ​ໄດ້​ປ່ຽນ​ນາມ​ສະ​ກຸນ​ມາ​ໃສ່​ນາມ​ສະ​ກຸນ​ຂອງ ​ຜົວ ຫຼື ເມຍ​ ນັ້ນ ພາຍຫຼັງ​ສິ້ນສຸດສາຍ ຜົວ ເມຍ ດ້ວຍການຢ່າ​ຮ້າງ​​ ຫຼື ການແຕ່ງດອງເປັນໂມຄະ ຕາມຄໍາຕັດສີນຂອງສານແລ້ວ ກໍສາມາດໃສ່ນາມ​ສະ​ກຸນ​ເດີມ​ຂອງ​ຕົນຄືນໄດ້ ຫຼື ຈະຮັກສານາມສະກຸນຂອງຄອບຄົວໄວ້ກໍໄດ້ ຖ້າຫາກບໍ່ມີການຄັດຄ້ານຂອງອີກຝ່າຍໜຶ່ງ.

### ມາດຕາ 193 ການເອົາກັນຄືນເປັນ ຜົວ ເມຍ

ຜົວ ​ເມຍ ​ທີ່​ໄດ້​ຢ່າ​ຮ້າງ​ກັນ​ແລ້ວ ຈະ​ເອົາ​ກັນ​ຄືນ​ອີກ ກໍ​ຕ້ອງ​ຈົດ​ທະ​ບຽນການແຕ່ງດອງ​ຄືນ​ໃໝ່ ແລະ ໃຫ້​ປະ​ຕິ​ບັດ​ຕາມ​​ປະ​ມວນ​ກົດ​ໝາຍສະ​ບັບ​ນີ້.

## ໝວດທີ 7 ສາຍພົວພັນ ພໍ່ ແມ່ ແລະ ລູກ

## ກ. ລູກຄີງ

### ມາດຕາ 194 ການໄດ້ສິດ ແລະ ພັນທະຂອງພໍ່ແມ່ ແລະ ລູກຄີງ

ສິດ ແລະ ພັນ​ທະ​ຂອງ​ພໍ່​ແມ່ ແລະ ລູກ ຕາມທີ່​​ໄດ້​ກຳ​ນົດ​ໄວ້ໃນກົດ​ໝາຍ ເກີດ​ຂຶ້ນ​ບົນ​ພື້ນ​ຖານ​ການ​ກຳ​ເນີດ​ຂອງ​ເດັກ.

ເດັກ​ ທີ່​ເກີດ​ຈາກ​ພໍ່​ແມ່ ທີ່ແຕ່ງດອງ​ນຳ​ກັນ​ຢ່າງ​ຖືກ​ຕ້ອງ ຫຼື ເກີດ​ຈາກພໍ່​ແມ່ ທີ່​ບໍ່​ໄດ້​ແຕ່ງດອງ​ນຳ​ກັນ ແຕ່​ຜູ້​ເປັນ​ພໍ່ ໄດ້​ສະ​ໝັກ​ໃຈ​ຮັບ​ຮູ້​ດ້ວຍ​ຕົນ​ເອງວ່າເປັນ​ພໍ່​ຂອງ​ເດັກ​ນັ້ນ​ ຫຼື ຜູ້​ເປັນ​ພໍ່​ໄດ້​ຖືກຮັບ​ຮູ້ຕາມ​ຄຳ​ຕັດ​ສີນ​ຂອງ​ສານ.

### ມາດຕາ 195 ການແຈ້ງເກີດ ແລະ ຈົດທະບຽນການເກີດ

ເມື່ອມີເດັກເກີດຢູ່ໃນຄອບຄົວຂອງຕົນ, ສຸກສາລາ ຫຼື ໂຮງໝໍ, ຫົວໜ້າຄອບຄົວ ຫຼື ຜູ້ຕາງໜ້າຄອບ ຄົວ ຕ້ອງແຈ້ງເກີດ ແລະ ຈົດທະບຽນການເກີດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທະບຽນຄອບຄົວ.

### ມາດຕາ 196 ຊື່ ແລະ ນາມສະກຸນຂອງເດັກ

ພໍ່ແມ່ ເປັນຜູ້ເລືອກຊື່ຂອງເດັກຕາມໃຈມັກ ແລະ ຕາມການເຫັນດີນໍາກັນ. ຜູ້ເປັນລູກມີສິດປ່ຽນຊື່ຂອງຕົນ ຕາມລະບຽບການ ຖ້າຕົນຫາກພົ້ນກະສຽນອາຍຸແລ້ວ.

ນາມສະກຸນຂອງເດັກ ໃຫ້ໃສ່ຕາມນາມສະກຸນຂອງພໍ່ແມ່ ຖ້າພໍ່ແມ່ ໃສ່ນາມສະກຸນດຽວກັນ.

ຖ້າພໍ່ແມ່ ໃສ່ນາມສະກຸນຕ່າງກັນ ເດັກອາດໃສ່ນາມສະກຸນຂອງພໍ່ ຫຼື ຂອງແມ່ ຫຼື ຂອງທັງສອງ ກໍໄດ້ ຕາມການເຫັນດີຂອງພໍ່ແມ່. ຖ້າຫາກຕົກລົງກັນບໍ່ໄດ້ແລ້ວ ເດັກຈະໃສ່ນາມສະກຸນ ຕາມຄຳຕັດສີນຂອງສານ.

ເມື່ອມີການຢ່າຮ້າງ ຫຼື ຮັບຮູ້ການແຕ່ງດອງເປັນໂມຄະ ຕາມຄໍາຕັດສີນຂອງສານແລ້ວ ນາມສະກຸນຂອງລູກ ຈະບໍ່ມີການປ່ຽນແປງ. ຖ້າ ພໍ່ ຫຼື ແມ່ ທີ່ລູກຢູ່ນໍາ ຫາກຕ້ອງການໃຫ້ລູກໃສ່ນາມສະກຸນຂອງຕົນ ກໍມີສິດໃຫ້ລູກທີ່ຍັງບໍ່ທັນພົ້ນກະສຽນອາຍຸນັ້ນ ປ່ຽນມາໃສ່ນາມສະກຸນນຳຕົນກໍໄດ້.

ໃນກໍລະນີທີ່ຕ້ອງການປ່ຽນຊື່ ຫຼື ນາມສະກຸນນັ້ນ ໃຫ້ປະຕິບັດຕາມກົດໝາຍທີ່ກ່ຽວຂ້ອງ.

### ມາດຕາ 197 ການຮັບຮູ້ການເປັນພໍ່

ການ​ຮັບ​ຮູ້​ການ​ເປັນ​ພໍ່ຈະ​ເຮັດ​ຂຶ້ນ​ໄດ້​ໃນ​ກໍ​ລະ​ນີ ທີ່​ລູກ​ຫາກ​ເກີດ​ຈາກ ພໍ່ ​ແມ່ ທີ່​ບໍ່​ໄດ້ແຕ່ງດອງນຳກັນ.

ເມື່ອມີການຮັບຮູ້ການເປັນພໍ່ ສາຍພົວພັນພໍ່ລູກ ເກີດຂຶ້ນ ນັບແຕ່ເວລາເດັກເກີດ.

ການ​ຮັບ​ຮູ້​ການ​ເປັນພໍ່​ ດ້ວຍ​ຄວາມສະ​ໝັກ​ໃຈ​ ຕ້ອງ​ໃຫ້ ​ພໍ່ ​ແມ່​ ຂອງ​ເດັກ ​ຍື່ນ​ຄຳ​ຮ້ອງ​ຮ່ວມ​ກັນຕໍ່ອົງການທະບຽນຄອບຄົວ ເມືອງ, ເທດສະບານ, ນະຄອນ ຊຶ່ງ​ໃນ​ຄຳ​ຮ້ອງ​ນັ້ນ ພໍ່​ຂອງ​ເດັກໄດ້​ຮັບ​ຮູ້​ວ່າ​ຕົນ​ເປັນ​ພໍ່ ແລະ ແມ່​ ກໍ​ເຫັນ​ດີ​ນຳ​ຄຳ​ຮ້ອງ​ນັ້ນ. ຖ້າ​ແມ່​ຫາກ​ເສຍຊີ​ວິດ​ແລ້ວ ການ​ຮັບ​ຮູ້​ການ​ເປັນ​ພໍ່​ນັ້ນ ຈະ​ເຮັດ​ຄຳ​ຮ້ອງ​ແຕ່​ຝ່າຍ​ດຽວ​ກໍ​ໄດ້.

ໃນ​ກໍ​ລະ​ນີ ທີ່​ເດັກ​ຫາກພົ້ນກະ​ສຽນ​ອາ​ຍຸ​ແລ້ວ ການ​ຮັບ​ຮູ້​ການ​ເປັນ​ພໍ່ ຈະ​ເຮັດ​ຂຶ້ນ​ໄດ້​ ກໍ​ຕໍ່​ເມື່ອ​ຫາກ​ມີ​ຄວາມ​ເຫັນ​ດີ​ຂອງ​ເດັກ​ເທົ່ານັ້ນ. ການ​ທີ່​ພໍ່ຂອງ​ເດັກ​ ໄດ້​ແຕ່ງດອງ​ກັບ​ຜູ້ຍິງ​ອື່ນແລ້ວ​ນັ້ນ ​​ບໍ່​ໃຫ້​ເປັນ​ອຸ​ປະສັກຕໍ່​ການ​ຮັບ​ຮູ້​ການ​ເປັນ​ພໍ່ ​ແຕ່​ຢ່າງ​ໃດ.

ເມື່ອ​ຜູ້​ເປັນ​ພໍ່​ ຫາກບໍ່ຮັບຮູ້ວ່າ​ ຕົນ​ເປັນ​ພໍ່​ຂອງ​ເດັກແລ້ວ,​ ​ຜູ້​ເປັນ​ແມ່, ຜູ້​ປົກ​ຄອງ​ເດັກ ຫຼື ເດັກທີ່ພົ້ນກະສຽນອາຍຸແລ້ວ ກໍ​ມີ​ສິດ​ເຮັດ​ຄຳ​ຮ້ອງ​ເຊັ່ນ​ດຽວ​ກັນ ເພື່ອ​ໃຫ້​ສານ​ພິ​ຈາ​ລະ​ນາຕັດ​ສີນ​ໃຫ້​ຮັບ​ຮູ້​ການ​ເປັນ​ພໍ່.

ສານ​ຈະ​ຕັດ​ສີນ​ ໃຫ້​ມີ​ການ​ຮັບ​ຮູ້ການ​ເປັນ​ພໍ່​ໄດ້ ກໍ​ຕໍ່​ເມື່ອ​ຫາກ​ມີ​ກໍ​ລະ​ນີ​ ດັ່ງ​ນີ້:

* 1. ການ​ຢູ່​ຮ່ວມ​ກັນ ແລະ ການ​ສ້າງ​ເສດ​ຖະ​ກິດ​ລວມ ລະ​ຫວ່າງ ແມ່​ຂອງ​ເດັກ ກັບ​ຜູ້​ຈະຮັບ​ຮູ້​ການ​ເປັນ​ພໍ່ ກ່ອນ​ເດັກ​ເກີດ;
  2. ການ​ເອົາ​ໃຈ​ໃສ່​ເບິ່ງແຍງ​ລ້ຽງ​ດູ​ລູກ ຫຼື ການ​ສຶກ​ສາ​ອົບ​ຮົມ​ລູກ​ຮ່ວມ​ກັນ;
  3. ການ​ມີ​ຫຼັກ​ຖານ​ຢັ້ງ​ຢືນ​ວ່າ​ຜູ້​ກ່ຽວ​ເປັນ​ພໍ່ ເຊັ່ນ ຫຼັກຖານທາງດ້ານວິທະຍາສາດການແພດ.

### ມາດຕາ 198 ການປະຕິເສດການເປັນພໍ່

ເມື່ອຜູ້ເປັນຜົວ ຫາກສາມາດພິສູດໄດ້ວ່າເດັກ ບໍ່ແມ່ນລູກຂອງຕົນ ກໍມີສິດຮ້ອງຟ້ອງຕໍ່ສານ ເພື່ອປະຕິ ເສດຄວາມເປັນພໍ່. ການຮ້ອງຟ້ອງເພື່ອປະຕິເສດການເປັນພໍ່ ໃຫ້ດຳເນີນພາຍໃນເວລາໜຶ່ງປີ ນັບແຕ່ວັນທີ່ໄດ້ຮູ້ວ່າເດັກເກີດ.

## ຂ. ລູກລ້ຽງ

### ມາດຕາ 199 ການເອົາເດັກມາເປັນລູກລ້ຽງ

ການ​ເອົາ​ລູກ​ຂອງ​ຜູ້​ອື່ນ​ມາ​ເປັນ​ລູ​ກ​ລ້ຽງ​ນັ້ນ ພໍ່​ລ້ຽງ​ ແມ່​ລ້ຽງ ແລະ ຍາດ​ພີ່​ນ້ອງ​ຂອງ​ພໍ່​ລ້ຽງແມ່​ລ້ຽງ ໃຫ້​ຖື​ວ່າເດັກ​ຜູ້​ນັ້ນ ​ເປັນ​ຄື​ກັນ​ກັບ​ລູກ​ຄີງ, ອ້າຍ​ເອື້ອຍ​ນ້ອ​ງ​ຄີງ ແລະ ຫຼານ​ຄີງ​ຂອງ​ຕົນ, ສ່ວນເດັກ​ຜູ້​ນັ້ນ​ກໍຈະ​ໝົດ​ສິດ ແລະ ພັນ​ທະ​ຈາກ​ ພໍ່​ ແມ່ ແລະ ຍາ​ດ​ພີ່​ນ້ອ​ງ​ຄີງ​ຂອງ​ຕົນ.

ການເປັນລູກລ້ຽງນັ້ນ ຕ້ອງໃຫ້ມີເອກະສານຢັ້ງຢືນຢ່າງຖືກຕ້ອງ ຕາມທີ່ໄດ້ກຳນົດໄວ້ໃນປະມວນກົດໝາຍສະບັບນີ້.

### ມາດຕາ 200 ເງື່ອນໄຂຜູ້ຮ້ອງຂໍເອົາເດັກເປັນລູກລ້ຽງ

ພົນລະເມືອງລາວ ທີ່ຮ້ອງຂໍເອົາເດັກໄປເປັນລູກລ້ຽງ ຕ້ອງມີເງື່ອນໄຂ ດັ່ງນີ້:

1. ມີອາຍຸແຕ່ ສິບແປດປີຂຶ້ນໄປ ໃນເວລາເຮັດຄໍາຮ້ອງຂໍເອົາເດັກໄປເປັນລູກລ້ຽງ ແລະ ມີອາຍຸຫ່າງກັບເດັກທີ່ຂໍໄປເປັນລູກລ້ຽງນັ້ນຢ່າງໜ້ອຍ ສິບແປດປີ;
2. ມີສະຕິສຳປະຊັນຍະສົມບູນ;
3. ມີຖານະທາງດ້ານເສດຖະກິດໝັ້ນຄົງ;
4. ມີບ່ອນຢູ່ຖາວອນ;
5. ມີວຽກເຮັດງານທຳທີ່ແນ່ນອນ;
6. ມີສຸຂະພາບແຂງແຮງ, ບໍ່ເປັນພະຍາດຕິດແປດທີ່ຮ້າຍແຮງ, ບໍ່ຕິດສິ່ງເສບຕິດ;
7. ບໍ່ເຄີຍຖືກສານຕັດສີນລົງໂທດຕັດອິດສະລະພາບ ຍ້ອນການກະທຳຜິດໂດຍເຈດຕະນາ ແລະ ບໍ່ຖືກປົດສິດໃນການເປັນພໍ່ແມ່;
8. ໄດ້ຜ່ານການປະເມີນ ຈາກຄະນະກຳມະການຂັ້ນເມືອງ ແລະ ມີຊື່ຢູ່ໃນບັນຊີຂອງຜູ້ທີ່ມີເງື່ອນ ໄຂ ແລະ ມີຄວາມເໝາະສົມໃນການຮັບເດັກເປັນລູກລ້ຽງ.

ໃນກໍລະນີທີ່ ເມຍ ຫຼື ຜົວ ຕ້ອງການເອົາເດັກມາເປັນລູກລ້ຽງ ຕ້ອງໃຫ້ມີຄຳເຫັນດີຂອງຜົວ ຫຼື ເມຍ.

### ມາດຕາ 201 ເງື່ອນໄຂຂອງເດັກທີ່ຈະເປັນລູກລ້ຽງ

ເດັກທີ່ຈະເປັນລູກລ້ຽງ ຕ້ອງມີເງື່ອນໄຂ ດັ່ງນີ້:

1. ຍັງບໍ່ພົ້ນກະສຽນອາຍຸ;
2. ຂາດການເບິ່ງແຍງລ້ຽງດູ ຫຼື ບໍ່ສາມາດຢູ່ນຳຄອບຄົວ ຫຼື ບໍ່ສາມາດກັບຄືນສູ່ຄອບຄົວຂອງຕົນ;
3. ມີຄຳເຫັນດີຢ່າງເປັນລາຍລັກອັກສອນຂອງເດັກ ຖ້າວ່າເດັກ ຫາກມີອາຍຸ ສິບປີຂຶ້ນໄປ, ຄໍາເຫັນດີນັ້ນຕ້ອງບໍ່ມີການບັງຄັບ;
4. ມີຄຳເຫັນດີຢ່າງເປັນລາຍລັກອັກສອນ ຂອງພໍ່ຄີງ, ແມ່ຄີງ ຫຼື ຜູ້ປົກຄອງເດັກ ຫຼື ພາກສ່ວນທີ່ຮັບຜິດຊອບລ້ຽງດູເດັກ, ຄຳເຫັນດີນັ້ນ ຕ້ອງບໍ່ມີການບັງຄັບ;
5. ຜ່ານການປະເມີນ ແລະ ມີຄຳເຫັນດີຂອງຄະນະຮັບຜິດຊອບ ພິຈາລະນາການເອົາເດັກເປັນລູກ ລ້ຽງ ແລະ ມີຊື່ຢູ່ໃນບັນຊີຂອງເດັກ ທີ່ສາມາດໃຫ້ເປັນລູກລ້ຽງ.

### ມາດຕາ 202 ວິທີການເອົາເດັກມາເປັນລູກລ້ຽງ

ການສະເໜີ ແລະ ການພິຈາລະນາການເອົາເດັກເປັນລູກລ້ຽງ ໃຫ້ປະຕິບັດຕາມລະບຽບການຕ່າງຫາກ.

### ມາດຕາ 203 ການຈົດທະບຽນການເປັນລູກລ້ຽງ

ການຈົດທະບຽນການເອົາເດັກເປັນລູກລ້ຽງ ສໍາລັບພົນລະເມືອງລາວດ້ວຍກັນ ໃຫ້ດໍາເນີນຢູ່ຫ້ອງການຍຸຕິທໍາຂັ້ນເມືອງ ບ່ອນພໍ່ລ້ຽງ, ແມ່ລ້ຽງອາໄສຢູ່ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍທະບຽນຄອບຄົວ.

ສຳລັບການຈົດທະບຽນການເອົາເດັກເປັນລູກລ້ຽງຂອງຄົນຕ່າງປະເທດນັ້ນ ໃຫ້ດຳເນີນຢູ່ກົມທີ່ຮັບຜິດ ຊອບວຽກງານທະບຽນຄອບຄົວຂອງກະຊວງ​ຍຸຕິ​ທຳ​ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍທະບຽນຄອບຄົວ.

### ມາດຕາ 204 ການຮັກສາຄວາມລັບ ກ່ຽວກັບການເອົາເດັກເປັນລູກລ້ຽງ

ບຸກ​ຄົນ​ໃດ ຫາກໄດ້​ເປີດ​ເຜີຍ​ຄວາມ​ລັບກ່ຽວ​ກັບ​ການ​ເປັນ​ລູກ​ລ້ຽງ ໂດຍ​ບໍ່​ມີ​ການ​ເຫັນ​ດີ​ຂອງ​ພໍ່​ລ້ຽງ​ ແມ່​ລ້ຽງ ຫຼື ໃນ​ກໍ​ລະ​ນີທີ່​ ພໍ່​ລ້ຽງ​ ແມ່​ລ້ຽງ ຫາກ​ໄດ້​ເສຍ​ຊີວິດ​ ຖ້າຫາກ​ບໍ່​ມີ​ການ​ເຫັ​ນ​ດີ​ຂອງ​ເຈົ້າ​ໜ້າ​ທີ່ທະ​ບຽນ​ຄອບ​ຄົວແລ້ວ ບຸກ​ຄົນນັ້ນ ກໍ​ຈະ​ມີ​ຄວາມ​ຮັບ​ຜິດ​ຊອບ​ທາງ​ອາ​ຍາ.

### ມາດຕາ 205 ຜົນຂອງການເປັນລູກລ້ຽງ

ສາຍ​ພົວ​ພັນ ​ລະ​ຫວ່າງ ພໍ່​ລ້ຽງ​ ແມ່​ລ້ຽງ ກັບ ລູກ​ລ້ຽງ ເກີດ​ຂຶ້ນ​ ນັບ​ແຕ່​ວັນ​ຈົດ​ທະ​ບຽນ ​ເປັນ​ຕົ້ນ​ໄປ ແລະ ສາຍພົວພັນ ລະຫວ່າງ ພໍ່ຄີງ ແມ່ຄີງ ກັບລູກ ທີ່ຖືກນຳເອົາໄປເປັນລູກລ້ຽງ ກໍຈະສິ້ນສຸດລົງໃນເວລາດຽວກັນ.

ລູກ​ລ້ຽງ​ ຕ້ອງ​ໃສ່​ນາມ​ສະ​ກຸນ ​ນຳ​ພໍ່​ລ້ຽງ ຫຼື ​ແມ່​ລ້ຽງ.

ສຳ​ລັບ​ ເດັກ​ທີ່​ໃສ່​ຊື່ມາ​ກ່ອນ​ແລ້ວ ຖ້າ​ວ່າ​ພໍ່​ລ້ຽງ ແມ່​ລ້ຽງ ​ຫາກ​ເຫັນ​ວ່າ​ບໍ່​ເໝາະ​ສົມ​ ກໍ​ອາດ​ຈະ​ປ່ຽນ​ຊື່​ ໃໝ່ໃຫ້​ເດັກ​ກໍ​ໄດ້. ໃນ​ກໍ​ລະ​ນີ​ທີ່​ເດັກ​ນັ້ນ​ ຫາກ​ມີ​ອາ​ຍຸ​ຮອດ ສິບ​ປີ​ແລ້ວ ຈະ​ປ່ຽນ​ຊື່​ໃໝ່​ໄດ້ ກໍ​ຕໍ່​ເມື່ອ​ໄດ້​ຮັບ​ການ​ເຫັນ​ດີ​ຈາກ​ເດັກ​ນັ້ນ ​ເສຍ​ກ່ອນ.

### ມາດຕາ 206 ການສິ້ນສຸດການເປັນລູກລ້ຽງ

ການ​ເປັນ​ລູກ​ລ້ຽງ ​ຈະ​ສິ້ນ​ສຸດ​ລົງ​ ຕາມ​ຄຳ​ຕັດ​ສີນ​ຂອງ​ສານ​ ເມື່ອ​ມີ​ການ​ຮັບ​ຮູ້​ວ່າ​ການ​ເອົາ​ເດັກ​ມາ​ເປັນ​ລູກ​ລ້ຽງ​ນັ້ນ ​​ໂມ​ຄະ ຫຼື ມີ​ການ​ຖອນ​ການ​ເປັນ​ລູກ​ລ້ຽງ.

ການ​ເອົາ​ເດັກ​ເປັນ​ລູກ​ລ້ຽງ​ ຈະ​​ໂມ​ຄະ ຖ້າ​ຫາກ​ໄດ້​ເຮັດ​ຂຶ້ນ​ດ້ວຍ​ການ​ໃຊ້​ເອ​ກະ​ສານ​ປອມ ຫຼື ໂດຍ​ບຸກ​ຄົນ​ທີ່​ບໍ່​ສາ​ມາດ​ເປັນ​ພໍ່​ລ້ຽງ​ ແມ່​ລ້ຽງ​ໄດ້ ຫຼື ເຮັດ​ຂຶ້ນ​ດ້ວຍ​ການ​ລະ​ເມີດ​ເງື່ອນ​ໄຂ​ຂອງ​ການ​ເອົາ​ເດັກ​ມາ​ເປັນ​ລູກ​ລ້ຽງ ຊຶ່ງ​ໄດ້​ກຳນົດໄວ້​ໃນ​ມາດ​ຕາ 200 ຂອງປະມວນ​ກົດ​ໝາຍສະ​ບັບ​ນີ້​.

ການ​ເປັນ​ລູກ​ລ້ຽງ​ທີ່​ບໍ່​ຕອບ​ສະ​ໜອງ​ຜົນ​ປະ​ໂຫຍດ​ຂອງ​ເດັກ ກໍ​ຈະ​ຖືກຖອນການເປັນລູກລ້ຽງ~~​~~.

ພໍ່​ຄີງ​ ແມ່​ຄີງ, ພໍ່​ລ້ຽງ​ ແມ່​ລ້ຽງ ຫຼື ບຸກ​ຄົນ​ອື່ນ​ ທີ່​ມີ​ຜົນ​ປະ​ໂຫຍດ​ກ່ຽວ​ຂ້ອງ ແລະ ຫົວໜ້າອົງການໄອຍະການ​ປະຊາຊົນ ກໍ​ມີ​ສິດ​ຮ້ອງ​ຂໍ​ລົບ​ລ້າງ ​ ຫຼື ຂໍຖອນການ​​ເປັນ​ລູກ​ລ້ຽງ**ໄດ້.**

## ຄ. ການເອົາເດັກໄປເປັນລູກລ້ຽງ ຂອງພົນລະເມືອງຕ່າງປະເທດ

### ມາດຕາ 207 ເງື່ອນໄຂຂອງພໍ່ລ້ຽງ ແມ່ລ້ຽງ ທີ່ເປັນຄົນຕ່າງດ້າວ, ຄົນຕ່າງປະເທດ

ຄົນຕ່າງດ້າວ, ຄົນຕ່າງປະເທດ ທີ່ຮ້ອງຂໍເອົາເດັກເປັນລູກລ້ຽງ ຕ້ອງມີເງື່ອນໄຂ ຕາມທີ່ໄດ້ກຳນົດໄວ້ໃນມາດຕາ 200 ຂອງປະມວນກົດໝາຍສະບັບນີ້ ຍົກເວັ້ນຂໍ້ 1 ຊຶ່ງຜູ້ຮ້ອງຂໍຕ້ອງມີອາຍຸແຕ່ ສາມສິບປີຂຶ້ນໄປ ຫາ ຫ້າສິບປີ ໃນເວລາເຮັດຄຳຮ້ອງ.

ສຳລັບຜູ້ຮ້ອງຂໍທີ່ເປັນຄົນຕ່າງປະເທດ ແຕ່ເຊື້ອຊາດລາວ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 200 ຂອງປະມວນກົດໝາຍສະບັບນີ້.

### ມາດຕາ 208 ເງື່ອນ​ໄຂ​ຂອງ​ເດັກ​ທີ່ຈະໄປ​ເປັນ​ລູກລ້ຽງ

ເງື່ອນໄຂຂອງເດັກທີ່ຈະໄປເປັນລູກລ້ຽງຂອງ ຄົນຕ່າງດ້າວ, ຄົນຕ່າງປະເທດ ຕ້ອງມີເງື່ອນໄຂ ຕາມທີ່ໄດ້ກຳນົດໄວ້ໃນມາດຕາ 201 ຂອງປະມວນກົດໝາຍສະບັບນີ້ ຍົກເວັ້ນ ຂໍ້ 1 ຊຶ່ງເດັກຕ້ອງມີອາຍຸບໍ່ເກີນ ແປດປີ.

ສຳລັບເດັກ ທີ່ເປັນຍາດໃກ້ຊິດກັບຜູ້ຮ້ອງຂໍ, ເດັກພິເສດ ຫຼື ອ້າຍເອື້ອຍນ້ອງຂອງເດັກ ທີ່ຈະໄປເປັນລູກລ້ຽງ ມີຜູ້ເກີນອາຍຸ ແປດປີ ໃຫ້ພິຈາລະນາເປັນກໍລະນີພິເສດ.

### ມາດຕາ 209 ການເອົາເດັກເປັນລູກລ້ຽງ ຢູ່ຕ່າງປະເທດ

ຄົນ​ລາວ​ຢູ່​ຕ່າງ​ປະ​ເທດ ຈະ​ເອົາ​ເດັກ​ທີ່​ເປັນ​ພົນ​ລະ​ເມືອງ​ລາວ ຊຶ່ງ​ຢູ່​ຕ່າງ​ປະ​ເທດ ເປັນ​ລູກ​ລ້ຽງ​ນັ້ນ ໃຫ້​ຍື່ນ​ຄຳ​ຮ້ອງ ​ແລະ ຂໍຈົດ​ທະບຽນຢູ່​ ສະ​ຖານ​ທູດ ຫຼື ກົງ​ສຸນ​ລາວ ຫຼື ອົງການທີ່ກ່ຽວຂ້ອງຢູ່ ສປປ ລາວ ໂດຍ​ປະ​ຕິ​ບັດ​ຕາມ​ກົດ​ໝາຍ ແລະ ລະບຽບການ ຂອງ ສປປ ລາວ.

ຖ້າ​ວ່າ​ພໍ່​ລ້ຽງ​ ແມ່​ລ້ຽງ ຫາກ​ບໍ່​ແມ່ນ​ພົນ​ລະ​ເມືອງ​ລາວ​ແລ້ວ ການ​ເອົາ​ເດັກ​~~​~~ເປັນ​ລູກ​ລ້ຽງ​ນັ້ນ​ ຕ້ອງ​ໄດ້​ຮັບ​ອະ​ນຸ​ຍາດ ​ຈາກ​ອົງ​ການ​ທີ່​ມີ​ສິດອຳ​ນາດ​ກ່ຽວ​ຂ້ອງ ​ຂອງ​ ສປປ ​ລາວ​ ເສຍກ່ອນ.

ຄົນ​ຕ່າງ​ປະ​ເທດ, ຄົນ​ຕ່າງ​ດ້າວ ຫຼື ຄົນ​ບໍ່​ມີ​ສັນ​ຊາດ ທີ່ອາໄສຢູ່ ສປປ ລາວ ຫຼື ຢູ່ຕ່າງປະເທດ​ ຈະ​ເອົາ​ເດັກ​ທີ່​ເປັນ​ພົນ​ລະ​ເມືອງ​ລາວ ຊຶ່ງ​ຢູ່ ​ສປປ ​ລາວ ໄປເປັນລູກລ້ຽງ ໃຫ້ປະ​ຕິ​ບັດ​ຕາມກົດໝາຍ ແລະ ລະບຽບການຂອງ ສປປ ລາວ.

### ມາດຕາ 210 ການເອົາເດັກມາເປັນລູກລ້ຽງຢູ່ ສປປ ລາວ

ຄົນລາວຈະເອົາເດັກທີ່ເປັນພົນລະເມືອງຕ່າງປະເທດ, ມາເປັນລູກລ້ຽງຢູ່ ສປປ ລາວ ໃຫ້ປະຕິບັດຕາມກົດໝາຍ ແລະ ລະບຽບການຂອງປະເທດນັ້ນ ຖ້າກົດໝາຍ ແລະ ລະບຽບການນັ້ນ ຫາກບໍ່ຂັດກັບກົດໝາຍ ຂອງ ສປປ ລາວ.

ການເອົາເດັກທີ່ເປັນພົນລະເມືອງຕ່າງປະເທດ ມາເປັນລູກລ້ຽງນັ້ນ ຕ້ອງແຈ້ງໃຫ້ສະຖານທູດ ຫຼື ກົງ ສຸນລາວ ຮັບຮູ້ນຳ.

### ມາດຕາ 211 ວິທີການເອົາເດັກໄປເປັນລູກລ້ຽງ ຂອງຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ

ຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ ທີ່ຮ້ອງຂໍເອົາເດັກທີ່ເປັນພົນລະເມືອງລາວ ເປັນລູກລ້ຽງ ໃຫ້ຍື່ນຄຳຮ້ອງຫາກະຊວງຍຸຕິທຳ ເພື່ອພິຈາລະນາບົນພື້ນຖານ ການປະສານສົມທົບ ແລະ ເຫັນດີຈາກພາກສ່ວນທີ່ກ່ຽວຂ້ອງ ຕາມຂັ້ນຕອນທີ່ກຳນົດໄວ້ໃນລະບຽບການ ກ່ອນນຳສະເໜີຕໍ່ສຳນັກງານນາຍົກລັດຖະ ມົນຕີ ເພື່ອພິຈາລະນາຕົກລົງ.

**ມາດຕາ 212 ຜົນຂອງການເອົາເດັກໄປເປັນລູກລ້ຽງ ຂອງຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ**

ການເອົາເດັກໄປເປັນລູກລ້ຽງຂອງຄົນຕ່າງປະເທດ, ຄົນຕ່າງດ້າວ ຫຼື ຄົນບໍ່ມີສັນຊາດ ມີຜົນອັນດຽວກັນກັບທີ່ໄດ້ກຳນົດໄວ້ໃນມາດຕາ 205 ຂອງປະມວນກົດໝາຍສະບັບນີ້.

## ງ. ລູກນ້າ

### ມາດຕາ 213 ລູກ​ນ້າ

ລູກນ້າ ແມ່ນ ລູກທີ່ຕິດມານຳຜົວ ຫຼື ເມຍ.

ລູກນ້າ ມີຖານະຄືກັນກັບລູກຄີງ ແລະ ລູກລ້ຽງ, ເວັ້ນເສຍແຕ່ ກົດໝາຍຫາກໄດ້ກຳນົດໄວ້ເປັນຢ່າງອື່ນ.

### ມາດຕາ 214 ການ​ສິ້ນສຸດ​ການ​ເປັນ​ລູກ​ນ້າ

ການເປັນລູກນ້າ ຈະສິ້ນສຸດລົງ ໃນກໍລະນີໃດໜຶ່ງ ດັ່ງນີ້:

1. ພໍ່ນ້າ ຫຼື ແມ່ນ້າ ໄດ້ຢ່າຮ້າງ ກັບແມ່ຄີງ ຫຼື ພໍ່ຄີງຂອງຕົນ;
2. ການແຕ່ງດອງ ລະຫວ່າງພໍ່ນ້າ ຫຼື ແມ່ນ້າ ກັບແມ່ຄີງ ຫຼື ພໍ່ຄີງ ເປັນໂມຄະ.

## ໝວດທີ 8 ສິດ ແລະ ພັນທະຂອງ ພໍ່ ແມ່ ແລະ ລູກ

### ມາດຕາ 215 ສິດ ແລະ ພັນທະຂອງ ພໍ່ ແມ່ ໃນການປົກປ້ອງສິດ ແລະ ຜົນປະໂຫຍດຂອງລູກ

ພໍ່ ​ແມ່ ມີ ສິດ ແລະ ພັນ​ທະ​ເທົ່າ​ທຽມ​ກັນ ໃນ​ການ​ປົກ​ປ້ອງ​ສິດ ແລະ ຜົນ​ປະ​ໂຫຍດ​ຂອ​ງ​ລູກ, ພໍ່ ​ແມ່ ເປັນ​ຜູ້​ຕາງ​ໜ້າ​ຕາມ​ກົດ​ໝາຍ​ ຂອງ​ລູກທີ່​ຍັງ​ບໍ່​ທັນ​ພົ້ນກະ​ສຽນ​ອາ​ຍຸ, ມີ​ພັນ​ທະ​ປົກ​ປ້ອງ​ສິດ ແລະ ຜົນ​ປະ​ໂຫຍດ​ຂອງ​ລູກ ຢູ່​​ສານ, ສະ​ຖານ​ທີ່​ເ​ຮັດ​ວຽກ, ໂຮງ​ຮຽນ ແລະ ສະຖານ​ທີ່ອື່ນ.

### ມາດຕາ 216 ພັນທະຂອງ ພໍ່ ແມ່ ໃນການສຶກສາອົບຮົມລູກ

ພໍ່​ ແມ່​ ຕ້ອງ​ສຶກ​ສາ​ອົບ​ຮົມ​ລູກ​ຂອງ​ຕົນ ໃຫ້​ມີ​ແນວ​ຄິດ​ຮັກ​ຊາດ, ຮັກ​ຄວາມ​ກ້າວ​ໜ້າ, ​ເປັນ​ຄົນ​ດີ, ມີ​ຄວາມ​ກະຕັນຍູ, ​ມີ​ແບບ​ແຜນ​ການ​ດຳ​ລົງ​ຊີ​ວິດ​ທີ່​ຜ່ອງ​​ໄສ ​ແລະ ​ສ້າງ​​ເງື່ອນ​ໄຂ​ ໃຫ້ລູກ​​ໄດ້​ຮັບ​ການ​ສຶກສາ​ຮ່ຳຮຽນ ​ແລະ​ ເຄື່ອນ​ໄຫວວຽກ​ງານ ທີ່​ເປັນ​ປະ​ໂຫຍດ​ແກ່ຄອບຄົວ ແລະ ​ສັງ​ຄົມ.

### ມາດຕາ 217 ພັນທະຂອງ ພໍ່ ແມ່ ໃນການເບິ່ງແຍງລ້ຽງດູລູກ

ພໍ່​ ແມ່​ ມີ​ພັນ​ທະ​ເບິ່ງ​ແຍງ​ລ້ຽງ​ດູ​ລູກ​ຂອງ​ຕົນ ທີ່​ຍັງ​ບໍ່​ທັນ​ພົ້ນກະ​ສຽນ​ອາ​ຍຸ ລວມທັງລູກ​ທີ່​ພົ້ນກະ​ສຽນ​ອາ​ຍຸແລ້ວ ແຕ່​ເປັນຜູ້ທີ່​ບໍ່ມີຄວາມ​ສາ​ມາດທາງດ້ານການປະພຶດ ຫຼື ​ອອກ​ແຮງ​ງານ ເຊັ່ນ ບ້າເສຍຈິດ ຫຼື ພິການ.

ພັນ​ທະ​ລ້ຽງ​ດູ​ລູກ​ນີ້ ຈະ​ຕ້ອງ​ໄດ້​ປະ​ຕິ​ບັດ​ຕໍ່​ໄປ ເຖິງວ່າພໍ່ແມ່ຈະຍັງຢູ່ຮ່ວມກັນ ຫຼື ພໍ່​ແມ່​ຈະຢ່າ​ຮ້າງ​ກັນ​ ຫຼື ການແຕ່ງດອງເປັນໂມຄະ ກໍ​ຕາມ. ພໍ່ ຫຼື ແມ່ ທີ່ເປັນຜູ້ລ້ຽງດູນັ້ນ ມີສິດຮ້ອງຟ້ອງເອົາຄ່າ~~​~~​ລ້ຽງ​ດູ​ລູກ ໃນໄລຍະທີ່ລູກ ຍັງບໍ່ພົ້ນກະສຽນອາຍຸ.

ຄ່າເບິ່ງແຍງລ້ຽງດູລູກຕໍ່ໜຶ່ງຄົນນັ້ນ ໃຫ້ອີງໃສ່ຄ່າຄອງຊີບໃນແຕ່ລະໄລຍະ ໂດຍຖືເອົາເຄິ່ງໜຶ່ງຂອງເງິນ ເດືອນຕໍ່າສຸດຂອງພະນັກງານລັດ ເປັນພື້ນຖານໃນການຄິດໄລ່.

ໃນ​ກໍ​ລະ​ນີ ຜູ້ທີ່ມີພັນທະຈ່າຍຄ່າລ້ຽງດູລູກ ​ ຫາກ​ຕົກ​ຢູ່​ໃນ​ສະພາບທີ່​ຫຍຸ້ງ​ຍາກ​ທາງ​ດ້ານ​ເສດ​ຖະ​ກິດ ກໍສາມາດ ຮ້ອງ​ຂໍ​ໃຫ້​ສານ​ຫຼຸດ~~​~~​ຄ່າ​ລ້ຽງ​ດູ​ລູກນັ້ນ.

### ມາດຕາ 218 ພັນທະຂອງລູກໃນການລ້ຽງດູ, ເບິ່ງແຍງ ແລະ ຊ່ວຍເຫຼືອ ພໍ່ ແມ່

ລູກ​ ມີ​ພັນ​ທະ​ເບິ່ງ​ແຍງ​ລ້ຽ​ງດູ ແລະ ຊ່ວຍ​ເຫຼືອ ​ພໍ່​ ແມ່​ ທີ່​ເຖົ້າ​ແກ່, ເຈັບ​ເປັນ, ຂາດ​ຄວາມ​ສາ​ມາດ​ອອກ​ແຮງ​ງານ ທີ່ຕ້ອງ​ການ​ຄວາມ​ຊ່ວຍ​ເຫຼືອ. ​ຄ່າ​ລ້ຽງດູ ​ພໍ່ ​ແມ່​ ນັ້ນ ໃຫ້​ ພໍ່​ ແມ່ ແລະ ລູກ​ ຕົກ​ລົງ​ກັນ​ເອງ. ຖ້າ​ຫາກ​ຕົກ​ລົງ​ກັນ​ບໍ່​ໄດ້​ແລ້ວ ​ຈຶ່ງ​ໃຫ້​ສານ​ເປັນ​ຜູ້​ກຳ​ນົດ ໂດຍ​ອີງ​ໃສ່​ຄວາມ​ສາ​ມາດ​ທາງ​ດ້ານ​ເສດ​ຖະ​ກິດ​ຂອງ​ລູກ ແລະ ໃຫ້​ເປັນ​ແຕ່​ລະ​ເດືອນ.

ລູກ​ ອາດ​ຈະ​ພົ້ົ້ນ​ຈາກ​ພັນ​ທະ​ໃນ​ການ​ລ້ຽ​ງ​ດູ​ ພໍ່ ​ແມ່​ ຂອງ​ຕົນ ຕາມຄຳຕັດສີນຂອງສານ ຖ້າ​ວ່າ ​ພໍ່ ​ແມ່​ນັ້ນ ຫາກ​ມີ​ການ​ກະ​ທຳ​ທີ່​ບໍ່​ຖືກ​ຕ້ອງ ເຊັ່ນ ການໃຊ້ສິດໃນການເປັນ ພໍ່ ແມ່ ເກີນຂອບເຂດ, ກະທຳຕໍ່ລູກຢ່າງໂຫດຮ້າຍ, ເຮັດສິ່ງຫຍາບຊ້າ ແລະ ບໍ່ຈົບງາມຕໍ່ລູກ.

### ມາດຕາ 219 ຊັບຂອງ ພໍ່ ແມ່ ແລະ ລູກ

ລູກບໍ່ມີກຳມະສິດ ຕໍ່ຊັບຂອງ ພໍ່ ແມ່ ແລະ ພໍ່ ແມ່ ກໍບໍ່ມີກຳມະສິດ ຕໍ່ຊັບຂອງລູກ ໃນເວລາທີ່ພວກກ່ຽວຍັງມີຊີວິດຢູ່.

ພໍ່​ ແມ່​ ເປັນ​ຜູ້​ມີ​ສິດ​ຄຸ້ມ​ຄອງ ​ຊັບຂອງ​ເດັກ​ທີ່​ຍັງ​ບໍ່​ທັນພົ້ນກະ​ສຽນ​ອາ​ຍຸ.

### ມາດຕາ 220 ການປົດສິດໃນການເປັນ ພໍ່ ແມ່ ແລະ ລູກ

ການ​ປົດ​ສິດ​​ ໃນ​ການ​ເປັນ ​ພໍ່ ແມ່ ຂອງ​ເດັກ​ ຫຼື ການປົດສິດໃນການເປັນລູກ ຕາມ​ຄຳ​ສະ​ເໜີ​ຂອງ ​ແມ່, ພໍ່, ເດັກ, ຍາດ​ໃກ້​ຊິດ ຫຼື​ ຫົວໜ້າອົງການໄອ​ຍະ​ການ​ປະຊາຊົນ ເປັນຜູ້ຮ້ອງຟ້ອງຕໍ່ສານ ຕາມ​ເງື່ອນ​ໄຂ​ທີ່​ໄດ້​ກຳນົດ​ໄວ້​ໃນວັກທີສອງ ຂອງມາດຕານີ້.

ຖ້າ​ວ່າ ພໍ່​ ແມ່​ ຫາກ​ບໍ່​ປະ​ຕິ​ບັດ​ພັນ​ທະ​ຂອງ​ຕົນ ໃນ​ການ​ສຶກ​ສາ​ອົບ​ຮົມ​ລູກ, ໃຊ້​ສິດ​ໃນ​ການ​ເປັນ ​ພໍ່​ແມ່ ​ເກີນ​ຂອບ​ເຂດ, ໃຊ້​ການ​ກະ​ທຳ​ຕໍ່​ລູກ​ຢ່າງ​ໂຫດ​ຮ້າຍ, ເຮັດ​ສິ່ງ​ຫຍາບ​ຊ້າ ແລະ ບໍ່ຈົບ​ງາມ​ຕໍ່​ລູກ ​ຫຼື ລູກ ຫາກໄດ້ເນລະຄຸນ ເຊັ່ນ ທຳຮ້າຍຮ່າງກາຍ, ບັງຄັບນາບຂູ່ ພໍ່, ແມ່ ແລ້ວ ຜູ້​ກ່ຽວກໍ​ຈະ​ຖືກ​ສານ​ປົດ​ສິດ​ໃນ​ການ​ເປັນ ​ພໍ່​ ແມ່ ຫຼື ການເປັນລູກ.

ສຳລັບ ພໍ່ ​ແມ່ ທີ່ຖືກປົດສິດນັ້ນ ກໍ~~​~~ຍັງ​ຕ້ອງ​ສືບ​ຕໍ່​ປະ​ຕິ​ບັດ​ພັນ​ທະ ໃນ​ການ​ເບິ່ງ​ແຍງ​ລ້ຽງ​ດູ~~​~~ເດັກ ຈົນກວ່າພົ້ນກະສຽນອາຍຸ.

### ມາດຕາ 221 ການ​ຄືນ​ສິດໃນການເປັນ ພໍ່ ແມ່ ແລະ ລູກ

ໃນ​ກໍ​ລະ​ນີ ທີ່​ ພໍ່ ​ແມ່​ ຫຼື ລູກ ຊຶ່ງ​ໄດ້​ຖືກ​ປົດ​ສິດ​ແລ້ວ​ນັ້ນ ຫາກ​ໄດ້​ສ້າງ​ຕົນ​ດີ​ຂຶ້ນ ສານກໍ​ອາດ​ຈະ​ຄືນ​ສິດ​ໃນການເປັນ ພໍ່ ແມ່ ຫຼື ລູກ ຕາມການຮ້ອງຂໍຂອງ​ຜູ້​ກ່ຽວ.

## ໝວດທີ 9 ການແຕ່ງຕັ້ງຜູ້ປົກຄອງເດັກ

### ມາດຕາ 222 ວິທີການແຕ່ງຕັ້ງຜູ້ປົກຄອງເດັກ

ພາຍ​ຫຼັງ​ທີ່​ໄດ້​ຮັບ​​ແຈ້ງ~~​~~ກ່ຽວ​ກັບເດັກ ຊຶ່ງຂາດການເບິ່ງແຍງຈາກ ພໍ່ ແມ່ ທີ່ໄດ້ເສຍຊີວິດ, ໄດ້ຖືກປົດສິດໃນການເປັນ ພໍ່ ແມ່, ເຈັບເປັນ ຫຼື ຍ້ອນສາເຫດອື່ນ ນາຍ​ບ້ານ ​ຕ້ອງ​ແຕ່ງ​ຕັ້ງ​ຜູ້​ປົກ​ຄອງ​ເດັກ ​ຢ່າງ​ຊ້າ​ພາຍ​ໃນໜຶ່ງ​ເດືອນ ໂດຍ​ໃຫ້​ເລືອກ​ເອົາ​ຈາກ​ຍາດ​ພີ່​ນ້ອງ​​ໃກ້​ຊິດຂອງເດັກ.

ໃນກໍລະນີທີ່ຍາດ​ໃກ້​ຊິດ ຫາກ​ບໍ່​ຮັບ​ເປັນ​ຜູ້​ປົກ​ຄອງ ​ຫຼື ຍາດໃກ້ຊິດ ມີພຶດຕິກຳໃດໜຶ່ງ ທີ່ຂັດກັບຜົນປະໂຫຍດຂອງເດັກ ນາຍບ້ານ ຕ້ອງສະເໜີຕໍ່ສານເປັນຜູ້ພິຈາລະນາຕັດສີນແຕ່ງຕັ້ງ ​ຜູ້ອື່ນ​ເປັນຜູ້ປົກ​ຄອງ​ເດັກ.

ນາຍ​ບ້ານ ມີ​ໜ້າ​ທີ່​ປະ​ຕິ​ບັດ​ການກວດ​ກາ​ການ​ເຄື່ອນ​ໄຫວ ຂອງ​ຜູ້​ປົກ​ຄອງ​ນັ້ນຢ່າງ​ເປັນ​ປະ​ຈຳ.

​ຜູ້​​ບໍ່​​ພົ້ນກະ​ສ​ຽນ​ອາ​ຍຸ, ຜູ້​​ບໍ່​ມີ​ຄວາມ​ສາ​ມາດ​ທາງ​ດ້ານ​ການ​ປະ​ພຶດ, ຜູ້​ທີ່​ຖືກ​ປົດ​ສິດ ໃນ​ການ​ເປັນ​ ພໍ່​ ແມ່ ຫຼື ຜູ້​ທີ່​ມີ​ການ​ປະ​ພຶດ​ບໍ່​ເໝາະ​ສົມ ບໍ່ສາມາດແຕ່ງຕັ້ງມາ​ເປັນ​ຜູ້​ປົກ​ຄອງເດັກໄດ້.

### ມາດຕາ 223 ສິດ ແລະ ພັນທະຂອງຜູ້ປົກຄອງເດັກ

ຜູ້​ປົກ​ຄອງ​ເດັກ ມີ​ພັນ​ທະ​ລ້ຽງ​ດູ, ສຶກ​ສາ​ອົບ​ຮົມ, ເອົາ​ໃຈ​ໃສ່​ຕໍ່ ​ສຸຂະ​ພາບ, ການ​ຮ່ຳ​ຮຽນ ແລະ ປົກ​ປ້ອງ​ສິດ ແລະ ຜົນ​ປະ​ໂຫຍດ​ຂອງ​ເດັກ.

ຜູ້​ປົກ​ຄອງ​ເດັກ ມີ​ສິດ​ເປັນ​ຜູ້​ຕາງ​ໜ້າ​ຂອງ​ເດັກ ໃນ​ການ​ເຮັດ​ສັນ​ຍາ ແລະ ໃນ​ການ​ເຄື່ອນ​ໄຫວ​ຕ່າງໆ.

### ມາດຕາ 224 ການຂໍຖອນ ຫຼື ປ່ຽນຜູ້ປົກຄອງເດັກ

ເມື່ອເຫັນວ່າ ຜູ້ປົກຄອງເດັກ ​ຫາກ​ມີການປະພຶດບໍ່ດີ, ບໍ່​ມີ​ຄວາມ​ສາ​ມາດ​ໃນ​ການ​ປະ​ຕິ​ບັດ​ໜ້າ​ທີ່​ ຫຼື ~~​~~ພັນ​ທະ​ຂອງ​ຕົນ​​ໄດ້ຢ່າງ​ເໝາະ​ສົມ~~​~~ແລ້ວ ອາດ​ຖືກ​ຖອນ ຫຼື ປ່ຽນ​ຜູ້​ປົກ​ຄອງ​​ກໍ​ໄດ້ ຕາມການຕັດສີນຂອງສານ.

### ມາດຕາ 225 ການສິ້ນສຸດການປົກຄອງເດັກ

ການ​​ປົກ​ຄອງເດັກ ຈະ​ສິ້ນ​ສຸດ​ລົງ ໃນກໍລະນີໃດໜຶ່ງ ດັ່ງນີ້:

* 1. ​ເມື່ອ​ເດັກຫາກໄດ້ພົ້ນກະ​ສຽນ​ອາ​ຍຸແລ້ວ;
  2. ຜູ້​ປົກ​ຄອງ​ເດັກ​​ເສຍ​ຊີ​ວິດ;
  3. ຜູ້ປົກຄອງເດັກ ເສຍ​ຄວາມ​ສາ​ມາດ​ທາງ​ດ້ານການ​ປະ​ພຶດ.

### ມາດຕາ 226 ເງື່ອນໄຂ, ການສິ້ນສຸດ ແລະ ຜົນຂອງການສິ້ນສຸດ ການປົກຄອງເດັກ

ເງື່ອນໄຂ, ການສິ້ນສຸດ ແລະ ຜົນຂອງການສິ້ນສຸດ ການປົກຄອງ ສາມາດປະຕິບັດຕາມມາດຕາ 79, 83 ແລະ 84 ຂອງປະມວນກົດໝາຍສະບັບນີ້ ຕາມແຕ່ລະກໍລະນີ.

# ພາກທີ IV

## ຊັບ, ກໍາມະສິດ ແລະ ສິດອື່ນຕໍ່ຊັບ

## ໝວດທີ 1

## ຊັບ

### ມາດຕາ 227 ຊັບ

ຊັບ ແມ່ນ ວັດຖຸ ແລະ ສິ່ງທີ່ມີຄຸນຄ່າ ຊຶ່ງປະກອບດ້ວຍ ຊັບມີຕົວຕົນ ແລະ ຊັບບໍ່ມີຕົວຕົນ.

ຊັບມີຕົວຕົນ ແມ່ນ ຊັບສິ່ງຂອງ ຊຶ່ງປະກອບດ້ວຍ ອະສັງຫາລິມະຊັບ ແລະ ສັງຫາລິມະຊັບ.

ຊັບບໍ່ມີຕົວຕົນ ແມ່ນ ສິ່ງບໍ່ມີຮູບຮ່າງ ເຊັ່ນ ສິດທວງ, ສິດທາງດ້ານຊັບສິນທາງປັນຍາ ເປັນຕົ້ນ ສິດຕໍ່ລິຂະສິດ, ສິດຕໍ່ສິດທິບັດ, ສິດຕໍ່ເຄື່ອງໝາຍການຄ້າ.

### ມາດຕາ 228 ອະສັງ​ຫາ​ລິ​ມະ​ຊັບ

ອະສັງຫາລິມະຊັບ ແມ່ນ ຊັບສິ່ງຂອງທີ່ບໍ່ສາມາດເຄື່ອນຍ້າຍໄດ້ ຊຶ່ງມີ ທີ່ດິນ ແລະ ຊັບສິ່ງຂອງ ທີ່ຕິດກັບທີ່ດິນຢ່າງຖາວອນ ເຊັ່ນ ເຮືອນ, ຕົ້ນໄມ້ ຫຼື ສິ່ງປຸກສ້າງອື່ນ.

### ມາດຕາ 229 ສັງຫາລິມະ​ຊັບ

ສັງຫາລິມະຊັບ ແມ່ນ ຊັບສິ່ງຂອງທີ່ສາມາດເຄື່ອນຍ້າຍໄດ້ ເຊັ່ນ ໂມງ, ໂຕະ, ຕັ່ງ, ສາຍຄໍ, ແຫວນ, ສັດ.

### ມາດຕາ 230 ໝາກຜົນ

ໝາກຜົນ ແມ່ນ ຜົນໄດ້ຮັບທີ່ເກີດຈາກຊັບສິ່ງຂອງ ໂດຍທຳມະຊາດ ແລະ ໂດຍກົດໝາຍ.

ໝາກຜົນໂດຍທຳມະຊາດ ແມ່ນ ຜົນທີ່ເກີດຈາກຊັບສິ່ງຂອງ ໂດຍທຳມະຊາດ ເຊັ່ນ ຜົນລະປູກ, ໝາກໄມ້, ລູກສັດ, ຂົນສັດ.

ໝາກຜົນໂດຍກົດໝາຍ ແມ່ນ ລາຍໄດ້ຈາກການໃຫ້ເຊົ່າ ຫຼື ໃຊ້ຊັບສິ່ງຂອງ, ດອກເບ້ຍ, ເງິນປັນຜົນ.

### ມາດຕາ 231 ຊັບສິ່ງຂອງຕົ້ນຕໍ ແລະ ຊັບສິ່ງຂອງປະກອບ

ຊັບສິ່ງຂອງຕົ້ນຕໍ ແມ່ນ ຊັບສິ່ງຂອງ ທີ່ເປັນເອກະລາດ ຊຶ່ງສາມາດນຳໃຊ້ ຕາມຄຸນປະໂຫຍດຂອງຊັບສິ່ງຂອງນັ້ນ.

ຊັບສິ່ງຂອງປະກອບ ແມ່ນ ຊັບສິ່ງຂອງທີ່ຮັບໃຊ້ໂດຍກົງ ໃຫ້ແກ່ການນຳໃຊ້ຄຸນປະໂຫຍດຂອງຊັບສິ່ງຂອງຕົ້ນຕໍ, ແມ່ນພາກສ່ວນໜຶ່ງຂອງຊັບສິ່ງຂອງຕົ້ນຕໍ ແຕ່ສາມາດແຍກອອກຈາກຊັບສິ່ງຂອງຕົ້ນຕໍ.

ໃນກໍລະນີຫາກມີການຊີ້ຂາດຊັບສິ່ງຂອງຕົ້ນຕໍ ໃຫ້ຖືວ່າໄດ້ຊີ້ຂາດຊັບສິ່ງຂອງປະກອບໄປພ້ອມ, ເວັ້ນເສຍແຕ່ ຫາກໄດ້ຕົກລົງກັນໄວ້ເປັນຢ່າງອື່ນ.

### ມາດຕາ 232 ຊັບສິ່ງຂອງສາມາດແຍກໄດ້ ແລະ ຊັບສິ່ງຂອງບໍ່ສາມາດແຍກໄດ້

ຊັບສິ່ງຂອງສາມາດແຍກໄດ້ ແມ່ນ ຊັບສິ່ງຂອງ ທີ່ສາມາດແຍກອອກເປັນສ່ວນຈະແຈ້ງ ຊຶ່ງແຕ່ລະສ່ວນຍັງຮັກສາລັກສະນະ ແລະ ຄຸນນະພາບການນໍາໃຊ້ ໄວ້ຄືເບື້ອງຕົ້ນ ເຊັ່ນ ເຂົ້າ, ນ້ຳຕານ.

ຊັບສິ່ງຂອງບໍ່ສາມາດແຍກໄດ້ ແມ່ນ ຊັບສິ່ງຂອງ ຊຶ່ງເມື່ອແຍກສ່ວນໃດໜຶ່ງອອກຈາກກັນແລ້ວ ຈະບໍ່ສາມາດຮັກສາລັກສະນະ ແລະ ຄຸນນະພາບການນໍາໃຊ້ ໄດ້ຄືເບື້ອງຕົ້ນ ຫຼື ​ເຮັດ​ໃຫ້ຊັບສິ່ງຂອງເດີມ​ເສຍຫາຍ, ເປ່​ເພ​ ຫຼື ມີຄ່າໃຊ້ຈ່າຍສູງໂດຍບໍ່ຈໍາເປັນ ໃນ​ເວ​ລາ​ຕັດ​ແຍກ​ອອກ​ຈາກ​ກັນ ເຊັ່ນ ໜ່ວຍກີ​ຕາ ແລະ ສາຍ​ກີ​ຕາ, ເວັ້ນເສຍແຕ່ກົດໝາຍ ຫຼື ສັນຍາ ຫາກໄດ້ກໍານົດໄວ້ເປັນຢ່າງອື່ນ ຖ້າຈຳເປັນຕ້ອງໄດ້ແບ່ງຊັບສິ່ງຂອງທີ່ບໍ່ສາ ມາດແຍກໄດ້ນັ້ນ ກໍໃຫ້ຄິດໄລ່ເປັນມູນຄ່າ ເພື່ອແບ່ງປັນ.

### ມາດຕາ 233 ຊັບ​ສິ່ງຂອງ​ປ່ຽນ​ແທນ​ໄດ້ ແລະ ຊັບສິ່ງຂອງບໍ່​ປ່ຽນ​ແທນ​ໄດ້

ຊັບ​ສິ່ງຂອງ​ປ່ຽນ​ແທນ​ໄດ້ ແມ່ນ ຊັບສິ່ງຂອງທົ່ວໄປ ~~​~~ທີ່​ມີ​ຮູບ​ຊົງ​, ຄຸນລັກສະນະ, ຍີ່ຫໍ້, ປະເພດ, ຊະ ນິດ, ປະລິມານ, ຄຸນນະພາບ, ຮຸ່ນ ແລະ ມູນຄ່າດຽວກັນ ເຊັ່ນ ໂທ​ລະ​ສັບ​ມື​ຖື, ຄອມ​ພິວ​ເຕີ.

ຊັບສິ່ງຂອງບໍ່​​ປ່ຽນແທນໄດ້ ແມ່ນ ຊັບສິ່ງຂອງ ​ທີ່ມີ​ຄວາມ​ແຕກ​ຕ່າງ​ຈາກຊັບສິ່ງຂອງອື່ນ ດ້ວຍ​ຈຸດພິ ເສດສະເພາະກ່ຽວກັບ ​ສັນຍາ​ລັກ, ຮູບ​ຮ່າງ, ສີສັນ ແລະ ຫາໄດ້ຍາກ ເຊັ່ນ ຮູບແຕ້ມ, ສິ່ງສັກກາລະບູຊາ, ວັດຖຸ ບູຮານ.

ໃນກໍລະນີທີ່ຊັບສິ່ງຂອງທີ່ປ່ຽນແທນໄດ້ ທີ່ເປັນເປົ້າໝາຍຂອງສັນຍາ ຫຼື ນິຕິກຳ ຫາກມີຂໍ້ບົກພ່ອງ, ເປ່ເພ ຊຶ່ງພາໃຫ້ບໍ່ສາມາດປະຕິບັດພັນທະ ຕາມສັນຍາ ຫຼື ນິຕິກຳໄດ້ ໃຫ້ເອົາຊັບສິ່ງຂອງອັນອື່ນ ທີ່ປ່ຽນແທນໄດ້ມາແທນ, ເວັ້ນເສຍແຕ່ໄດ້ມີການຕົກລົງກັນໄວ້ເປັນຢ່າງອື່ນ.

### ມາດຕາ 234 ຊັບສິ່ງຂອງທີ່ປະກອບເປັນໜຶ່ງດຽວ

ຊັບສິ່ງຂອງທີ່ປະກອບເປັນໜຶ່ງດຽວ ແມ່ນ ຊັບ​ສິ່ງຂອງທີ່ປະ​ກອບ​ດ້ວຍ ສ່ວນ​ຕ່າງໆ​ທີ່ກົມກຽວກັນ, ຕິດພັນຊຶ່ງກັນ ແລະ ກັນ ກາຍເປັນຊັບສິ່ງຂອງທີ່ສົມບູນ. ຖ້າຫາກຂາດສ່ວນໃດໜຶ່ງ ຫຼື ~~​~~ສ່ວນໃດໜຶ່ງ ບໍ່ກົມກຽວກັນ ຈະບໍ່ສາມາດນຳໃຊ້ໄດ້ ຫຼື ເຮັດໃຫ້ຄຸນຄ່າການນຳໃຊ້ຂອງຊັບສິ່ງຂອງນັ້ນຫຼຸດລົງ ເຊັ່ນ ເຄື່ອງ​ຈັກ, ແຄນ.

ຊັບ​ສິ່ງ​ຂອງ​ທີ່​ປະ​ກອບ​ເປັນ​ໜຶ່ງ​ດຽວ​ ​ບໍ່​ສາ​ມາດ​ແຍກ​ອອກ​ໃນ​ເວ​ລາ​ຊີ້​ຂາດ​ຊັບ​ສິ່ງຂອງນັ້ນ.

## ໝວດ​ທີ 2

## ການຄອບຄອງ

### ມາດຕາ 235 ການຄອບຄອງ

ການຄອບຄອງ ແມ່ນ ການຢຶດຖື ແລະ ຄຸ້ມຄອງຊັບສິ່ງຂອງ.

ຮູບການຕົ້ນຕໍຂອງການຄອບຄອງ ມີ ດັ່ງນີ້:

1. ການ​ຄອບ​ຄອງ​ຊັບສິ່ງຂອງໂດຍທາງກົງ ແລະ ທາງອ້ອມ;
2. ການຄອບຄອງ​​​ດ້ວຍຄວາມບໍລິສຸດໃຈ ແລະ ບໍ່ບໍລິສຸດໃຈ;
3. ການ​ຄອບ​ຄອງ​ໂດຍ​ຖືກຕ້ອງ​ ​ແລະ ບໍ່​ຖືກຕ້ອງ.

### ມາດຕາ 236 ການ​ຄອບ​ຄອງ​ຊັບສິ່ງຂອງໂດຍທາງກົງ ແລະ ທາງອ້ອມ

ເມື່ອບຸກຄົນ​ໃດໜຶ່ງ ຫາກເອົາ​ຊັບ~~​~~ສິ່ງ​ຂອງທີ່ຕົນຄອບຄອງ​​ໃຫ້​ບຸກຄົນອື່ນ​ຄອບ​ຄອງ ເຊັ່ນ ການໃຫ້​ເຊົ່າ, ການໃຫ້​​ຢືມແລ້ວ ຜູ້ກ່ຽວ​ຈະເປັນຜູ້ຄອບ​ຄອງ​ໂດຍທາ​ງອ້ອມ ​ສ່ວນຜູ້​ໄດ້​ຮັບ​ຊັບ​ສິ່ງ​ຂອງນັ້ນ ກໍ​ຈະ​​ເປັນ​ຜູ້​ຄອບ​ຄອງ​ໂດຍທາງ​ກົງ.

### ມາດຕາ 237 ການຄອບຄອງ​​​ດ້ວຍຄວາມບໍລິສຸດໃຈ ແລະ ບໍ່ບໍລິສຸດໃຈ

ການ​ຄອບຄອງດ້ວຍຄວາມບໍລິສຸດໃຈ​ ແມ່ນ ການຄອບຄອງ ​ໂດຍ​ບໍ່ຮູ້​ວ່າ​ຊັບສິ່ງຂອງທີ່ຕົນ​ຄອບຄອງຢູ່ນັ້ນ ຍັງເປັນກໍາມະສິດຂອງບຸກຄົນອື່ນ ຊຶ່ງສັນນິຖານໄດ້ຈາກການນໍາໃຊ້ຊັບສິ່ງຂອງຢ່າງ​ເປີດ​ເຜີຍ, ສະ​ຫງົບ ແລະ ຕໍ່ເນື່ອງ.​

ການ​ຄອບຄອງດ້ວຍຄວາມບໍ່ບໍລິສຸດໃຈ​ ແມ່ນ ການຄອບຄອງ​ ໂດຍ​ຮູ້ ຫຼື ຄວນ​ຮູ້​ວ່າ​ ຊັບສິ່ງຂອງທີ່ຕົນ​ຄອບຄອງຢູ່ນັ້ນ ຍັງເປັນກໍາມະສິດຂອງບຸກຄົນອື່ນ ຊຶ່ງສັນນິຖານໄດ້ຈາກການນໍາໃຊ້ບໍ່ສະຫງົບ, ຢ່າງ​ປິດ​ລັບ ແລະ ບໍ່ຕໍ່ເນື່ອງ.

### ມາດຕາ 238 ການ​ຄອບ​ຄອງ​ໂດຍ​ຖືກຕ້ອງ​ ​ແລະ ບໍ່​ຖືກຕ້ອງ​

ການ​ຄອບ​ຄອງ​ໂດຍ​ຖືກຕ້ອງ ແມ່ນ ​ການ​ຄອບ​ຄອງ​ຊັບ​ສິ່ງຂອງ ໂດຍ​ບຸກ​ຄົນ​ໃດ​ໜຶ່ງ ທີ່ມີພື້ນຖານທາງດ້ານກົດໝາຍ.

ພື້ນຖານທາງດ້ານກົດໝາຍ ມີ ດັ່ງນີ້:

1. ນິຕິກໍາ ເຊັ່ນ ສັນຍາ, ການເຮັດພິໄນກໍາ;
2. ບົດບັນຍັດຂອງກົດໝາຍ ເຊັ່ນ ການຮັກສາຊັບ​ສິ່ງຂອງທີ່​ບໍ່​ມີ​ເຈົ້າ​ຂອງ, ການເກັບຊັບສິ່ງຂອງທີ່ຕົກເຮ່ຍ, ການຄຸ້ມຄອງສັດ ທີ່ຂາດການຮັກສາ, ການພົບພໍ້ວັດຖຸທີ່ມີຄ່າ;
3. ກໍລະນີອື່ນທີ່ກົດໝາຍໄດ້ກໍານົດໄວ້.

ການ​ຄອບ​ຄອງ​ໂດຍ​ບໍ່ຖືກຕ້ອງ ແມ່ນ ​ການ​ຄອບ​ຄອງ​ຊັບສິ່ງຂອງໂດຍ​ບຸກ​ຄົນ​ໃດ​​ໜຶ່ງ ທີ່ບໍ່ມີພື້ນຖານທາງດ້ານກົດໝາຍ ຕາມທີ່ໄດ້ກໍານົດໄວ້ໃນວັກເທິງນີ້.

### ມາດຕາ 239 ການ​ສັນນິຖານກ່ຽວກັບການຄອບຄອງ ຫຼື ຜູ້ຄອບຄອງ

ການທີ່ບຸກຄົນໃດໜຶ່ງຄອບຄອງຊັບສິ່ງຂອງໃດໜຶ່ງ ໃຫ້ສັນນິຖານວ່າເປັນການຄອບຄອງ ຢ່າງເປີດ ເຜີຍ ແລະ ສະຫງົບ.

ການທີ່ບຸກຄົນໃດໜຶ່ງ ຫາກໄດ້ຄອບຄອງຊັບສິ່ງຂອງ ສອງໄລຍະ ຄື ໄລຍະເລີ່ມຕົ້ນ ແລະ ໄລຍະສຸດທ້າຍ ກໍໃຫ້ສັນນິຖານວ່າ ເປັນການຄອບຄອງຢ່າງຕໍ່ເນື່ອງ.

ການທີ່ບຸກຄົນໃດໜຶ່ງຄອບຄອງຊັບສິ່ງຂອງໃດໜຶ່ງ ໃຫ້ສັນນິຖານວ່າເປັນການຄອບຄອງຖືກຕ້ອງ ແຕ່ໃນກໍລະນີຊັບສິ່ງຂອງ ຕ້ອງໄດ້ຂຶ້ນທະບຽນ ໃຫ້ສັນນິຖານວ່າບຸກຄົນຜູ້ມີຊື່ໃນໃບທະບຽນນັ້ນ ເປັນຜູ້ຄອບຄອງຖືກຕ້ອງ.

### ມາດຕາ 240 ການ​ຄອບ​ຄອງຊັບສິ່ງຂອງຕາມ​ການ​ອະ​ນຸ​ຍາດ​ພິ​ເສດ

ວັດ​ຖຸ​ສິ່ງ​ຂອງ​ບາງ​ປະ​ເພດ ​ເຊັ່ນ ອາ​ວຸດ, ທາດ​ເບື່ອ, ບາງ​ທາດ​ໂລ​ຫະ​ທີ່​ມີ​ຄ່າ​ ຈະ​ໃຫ້​ບຸກ​ຄົນ​ໃດ​​ໜຶ່ງ​ຄອບ​ຄອງ​ໄດ້​ ກໍ​ຕໍ່​ເມື່ອ​ຫາກ​ໄດ້​ຮັບ​ອະ​ນຸ​ຍາດ​ພິ​ເສດ ຈາກ​ອົງ​ການ​ທີ່​ມີ​ສິດອຳ​ນາດ​ກ່ຽວ​ຂ້ອງ​ເທົ່າ​ນັ້ນ.

### ມາດຕາ 241 ໝາກ​ຜົນທີ່ເກີດຈາກຊັບສິ່ງຂອງ ​ທີ່​ຄອບ​ຄອງ​ໂດຍບໍ່ຖືກຕ້ອງ

​ຜູ້​ຄອບ​ຄອງໂດຍບໍ່ຖືກຕ້ອງ ດ້ວຍ​ຄວາມ​ບໍ​ລິ​ສຸດ​ໃຈ ຈະ​ບໍ່​​ສົ່ງໝາກ​ຜົນທີ່ເກີດຈາກຊັບສິ່ງຂອງ ໃຫ້​ເຈົ້າ​ກຳ​ມະ​ສິດ​ແຕ່​ຢ່າງ​ໃດ, ເວັ້ນເສຍແຕ່ໝາກຜົນທີ່ເກີດຈາກ~~​~~ຊັບສິ່ງຂອງ ​ຂອງ​ລັດ ຫຼື ລວມ​ໝູ່​ນັ້ນ ຕ້ອງສົ່ງຄືນທັງໝົດ.

ສ່ວນໝາກ​ຜົນ​ທີ່​ເກີດ​ຈາກຊັບສິ່ງຂອງ ທີ່ຢູ່​ໃນ​ການ​ຄອບ​ຄອງ​ຂອງ​ບຸກ​ຄົນ​ໃດ​​ໜຶ່ງ​ໂດຍບໍ່ຖືກຕ້ອງ ດ້ວຍຄວາມບໍ່​ບໍ​ລິ​ສຸດ​ໃຈນັ້ນ ​ຈະ​ໄດ້​ສົ່ງ​ຄືນ​ໃຫ້​ເຈົ້າ​ກຳ​ມະ​ສິດ​ທັງໝົດ ລວມທັງ​ໝາກຜົນ​ທີ່​ເກີດ​ຈາກການ​ນຳ​ໃຊ້​​ຊັບ​ສິ່ງ​ຂອງ​ດັ່ງກ່າວ. ໃນກໍ​ລະ​ນີ​ທີ່​ຜູ້ຄອບຄອງ ​ຫາກ​ໄດ້​ເອົາ​ໝາກ​ຜົນ​ນັ້ນ​ໄປ​ນຳ​ໃຊ້, ຂາຍ ແລະ ອື່ນໆ ທີ່ກໍໃຫ້ເກີດຄວາມເສຍຫາຍແກ່ເຈົ້າກຳມະສິດ ຜູ້​ກ່ຽວ​ກໍ​ຈະ​ໄດ້​ໃຊ້​ແທນ​ຄ່າ​ເສຍ​ຫາຍ ຫຼື ມູນ​ຄ່າ​ຂອງ​ໝາກ​ຜົນ​ນັ້ນ​ໃຫ້​ເຈົ້າ​ກຳ​ມະ​ສິດ.

### ມາດຕາ 242 ການເຮັດໃຫ້ຊັບສິ່ງຂອງທີ່​ຄອບ​ຄອງ​ໂດຍບໍ່ຖືກຕ້ອງ​ຢູ່ໃນສະພາບເດີມ ແລະ/ຫຼື ດີຂຶ້ນ

ບຸກ​ຄົນ​ໃດ​ທີ່​ຄ​ອບ​ຄອງຊັບສິ່ງຂອງໂດຍບໍ່ຖືກຕ້ອງ ດ້ວຍ​ຄວາມ​ບໍ​ລິ​ສຸດ​ໃຈ ຫາກໄດ້ຟື້ນຟູຊັບສິ່ງຂອງ ທີ່ເສຍຫາຍ ຫຼື ເປ່ເພ ໃຫ້ຢູ່ໃນສະພາບເດີມ ມີ​ສິດ​ໄດ້ຮັບ​ຄ່າໃຊ້ຈ່າຍທີ່ຕົນນຳໃຊ້ເຂົ້າໃນການຟື້ນຟູຊັບສິ່ງຂອງດັ່ງ ກ່າວ ຈາກເຈົ້າກຳມະສິດ.

ບຸກ​ຄົນ​​ໃດ​ທີ່​ຄ​ອບ​ຄອງຊັບສິ່ງຂອງໂດຍບໍ່ຖືກຕ້ອງ ​ດ້ວຍ​ຄວາມ​ບໍ​ລິ​ສຸດ​ໃຈ ຫາກໄດ້ເຮັດໃຫ້ຊັບສິ່ງຂອງດີຂຶ້ນ ມີ​ສິດ​ຮັບ​ເອົາ​ສິ່ງ​ທີ່​ຕົ​ນ​ໄດ້​ເຮັດ​ໃຫ້​ດີ​ຂຶ້ນ​ນັ້ນ​ໄວ້ ຖ້າ​ການ​ຕັດ​ແຍກ​ສິ່ງ​ທີ່​ເຮັດ​ຂຶ້ນ​ໃໝ່​ນັ້ນ ​ຈະ​ບໍ່​ເຮັດ​ໃຫ້ຊັບສິ່ງຂອງເດີມ​ເສຍຫາຍ ຫຼື ເປ່​ເພ​ ໃນ​ເວ​ລາ​ຕັດ​ແຍກ​ອອກ​ຈາກ​ກັນ. ຖ້າ​ຊັບສິ່ງຂອງທີ່​ເຮັດ​ຂຶ້ນ​ໃໝ່ນັ້ນ​ ຫາກ​ບໍ່​ສາ​ມາດ​ຕັດ​ແຍກ​ອອກ​ຈາກຊັບສິ່ງຂອງ​ເດີມ​ໄດ້​ແລ້ວ, ຜູ້​ຄອບ​ຄອງຊັບສິ່ງຂອງໂດຍບໍ່ຖືກຕ້ອງ​ນັ້ນ ກໍ​ມີ​ສິດ​ທວງ​ເອົາ​ການ​ໃຊ້​ແທນ​ຄ່າ​ໃຊ້ຈ່າຍ ທີ່​ຕົນ​ໄດ້​ເຮັດໃຫ້ຊັບສິ່ງຂອງດີ​ຂຶ້ນ​ນັ້ນ​ ຈາກເຈົ້າ​ກຳ​ມະ​ສິດ ຕາມການໃຊ້ຈ່າຍຕົວຈິງ ແຕ່ບໍ່ໃຫ້ເກີນມູນຄ່າຂອງສ່ວນທີ່ເພີ່ມຂຶ້ນ ຂອງຊັບສິ່ງຂອງນັ້ນ.

ສຳລັບຊັບສິ່ງຂອງ ທີ່ຜູ້ຄອບຄອງໂດຍບໍ່ຖືກຕ້ອງ ດ້ວຍຄວາມບໍ່​ບໍ​ລິ​ສຸດ​ໃຈໄດ້​ເຮັດ​ໃຫ້​ດີ​ຂຶ້ນ​ນັ້ນ ​ກໍ​ຈະ​ຕົກ​ເປັນ​ຂອງ​ເຈົ້າ​ກຳ​ມະ​ສິດ​ ໂດຍ​ບໍ່​ມີ​ການ​ທົດ​ແທນ​ແຕ່​ຢ່າງ​ໃດ.

### ມາດຕາ 243 ການສົ່ງຄືນຊັບສິ່ງຂອງທີ່ຄອບຄອງໂດຍບໍ່ຖືກຕ້ອງ

ຜູ້ຄອບຄອງສັງຫາລິມະຊັບໂດຍບໍ່ຖືກຕ້ອງ ~~​~~ດ້ວຍຄວາມ​ບໍ​ລິ​ສຸດ​ໃຈ ຕ້ອງສົ່ງສັງຫາລິມະຊັບທີ່ຕົນໄດ້ຄອບຄອງນັ້ນ ໃຫ້​ເຈົ້າ​ກຳ​ມະ​ສິດ​​ ຖ້າຜູ້ກ່ຽວຫາກ​ໄດ້​ທວງ​ເອົາ​​ຄືນ. ແຕ່ເຈົ້າ​ກຳ​ມະ​ສິດ​ ​ຕ້ອງໄດ້​ທົດ​ແທນຄືນມູນຄ່າຂອງຊັບນັ້ນ ພ້ອມທັງຄ່າໃຊ້ຈ່າຍຕ່າງໆ ຈາກນັ້ນເຈົ້າກຳມະສິດ ຈຶ່ງທວງເອົາຄ່າທົດແທນໄປນັ້ນ ນໍາຜູ້ມອບສັງຫາລິມະຊັບດັ່ງກ່າວ.

ຜູ້ຄອບຄອງອະສັງຫາລິມະຊັບໂດຍບໍ່ຖືກຕ້ອງ ~~​~~ດ້ວຍຄວາມ​ບໍ​ລິ​ສຸດ​ໃຈ ຕ້ອງສົ່ງອະສັງຫາລິມະຊັບທີ່ຕົນໄດ້ຄອບຄອງນັ້ນ ໃຫ້​ເຈົ້າ​ກຳ​ມະ​ສິດ​​ ຖ້າຜູ້ກ່ຽວຫາກ​ໄດ້​ທວງ​ເອົາ​​ຄືນ ໂດຍບໍ່ມີການ​ທົດ​ແທນຄືນແຕ່ຢ່າງໃດ. ແຕ່ສຳລັບຄ່າປົກປັກຮັກສາ ຫຼື ຄ່າເຮັດໃຫ້ສະພາບອະສັງຫາລິມະຊັບດີຂຶ້ນນັ້ນ ສາມາດຮຽກຮ້ອງການທົດແທນ ຕາມທີ່ໄດ້ກໍານົດໄວ້ໃນມາດຕາ 242 ວັກທີໜຶ່ງ ແລະ ວັກທີສອງ ຂອງປະມວນກົດໝາຍສະບັບນີ້ ແຕ່ຜູ້ຄອບຄອງມີສິດທວງເອົາ​ມູນຄ່າອະສັງຫາລິມະຊັບ ຈາກຜູ້ມອບໃຫ້ຕົນ.

ສຳລັບຜູ້​ຄອບ​ຄອງ​ທີ່ໄດ້​ຮັບຊັບສິ່ງຂອງ​ດ້ວຍ​ການມອບ ຫຼື ການ​ສືບ​ທອດ​ມູນ​ມໍ​ຣະ​ດົກ​ນັ້ນ ຈະ​ບໍ່​ມີ​ການ​ທົດ​ແທນຄືນ.

ຜູ້​ຄອບ​ຄອງໂດຍບໍ່ຖືກຕ້ອງ ດ້ວຍ​ຄວາມບໍ່​ບໍ​ລິ​ສຸດ​ໃຈ ​ຕ້ອງສົ່ງຊັບ​ສິ່​ງຂອງ​ທັງ​ໝົດ​ນັ້ນຄືນໃຫ້​ເຈົ້າ​ກຳ​ມະ​ສິດ​. ຜູ້​ຄອບ​ຄອງດັ່ງກ່າວ ​ຈະ​ຕໍ່​ວ່າ​ເອົາ​ການ​ໃຊ້​ແທນ​ຄ່າ​ເສຍຫາຍ​ ຈາກ​ຜູ້​ທີ່​ໄດ້​ມອບ​ຊັບ​ສິ່ງຂອງໃຫ້​ຕົນ ໂດຍ​ບໍ່​ຖືກ​ຕ້ອງ​ນັ້ນ​ກໍ​ໄດ້ ແຕ່​ບໍ່​ມີ​ສິດ​ຮ້ອງ​ຟ້ອງ​ຕໍ່​ສານ.

### ມາດຕາ 244 ຄວາມຮັບຜິດຊອບ​ຂອງ​ຜູ້​ຄອບ​ຄອງຊັບສິ່ງຂອງໂດຍບໍ່ຖືກຕ້ອງ

ຜູ້ຄອບຄອງຊັບສິ່ງຂອງໂດຍບໍ່ຖືກຕ້ອງດ້ວຍຄວາມບໍລິສຸດໃຈ ບໍ່ມີຄວາມຮັບຜິດຊອບຕໍ່ຄວາມເສຍຫາຍ ຫຼື ເປ່ເພ ຂອງຊັບສິ່ງຂອງທີ່ຕົນຄອບຄອງ. ໃນກໍລະນີທີ່ຜູ້ກ່ຽວຫາກໄດ້ຮັບຜົນປະໂຫຍດຈາກຄວາມເສຍຫາຍດັ່ງກ່າວ ຕ້ອງມອບຜົນປະໂຫຍດທີ່ຍັງມີຢູ່ນັ້ນ ໃຫ້ເຈົ້າກຳມະສິດ. ສໍາລັບຄ່າເສຍຫາຍຕໍ່ຊັບ​ສິ່ງຂອງ ຂອງ​ລັດ ຫຼື ລວມ​ໝູ່ນັ້ນ, ຜູ້ກ່ຽວຕ້ອງຮັບຜິດຊອບ.

ຜູ້ຄອບຄອງຊັບສິ່ງຂອງໂດຍບໍ່ຖືກຕ້ອງດ້ວຍຄວາມບໍ່ບໍລິສຸດໃຈ ຕ້ອງໄດ້​ໃຊ້​ແທນ​ຄ່າ​ເສຍຫາຍ​ທັງໝົດ ແກ່ເຈົ້າກໍາມະສິດ ລວມທັງໝາກຜົນ ກໍຄືສ່ວນອື່ນທີ່ຜູ້ກ່ຽວເຮັດໃຫ້ຊັບສິ່ງຂອງນັ້ນດີຂຶ້ນ ຖ້າຫາກຊັບສິ່ງຂອງນັ້ນຖືກ ເສຍຫາຍ ຫຼື ເປ່ເພ ຍ້ອນຄວາມຜິດຂອງຜູ້ກ່ຽວ.

### ມາດຕາ 245 ການປ່ຽນການ​ຄອບ​ຄອງ

ການປ່ຽນການຄອບຄອງ ເກີດຂຶ້ນໃນກໍລະນີ​ ດັ່ງນີ້:

1. ເມື່ອຜູ້ຄອບຄອງໃໝ່ຮັບຊັບສິ່ງຂອງຕົວຈິງ ຂອງຜູ້ຄອບຄອງເກົ່າ;
2. ຕາມການຕົກລົງກັນ ລະຫວ່າງຜູ້ຄອບຄອງເກົ່າ ແລະ ຜູ້ຄອບຄອງໃໝ່ ໃນກໍລະນີ ດັ່ງນີ້:

* ເມື່ອຊັບສິ່ງຂອງໄດ້ຢູ່ນຳຜູ້ຄອບຄອງໃໝ່ ມາກ່ອນແລ້ວ;
* ເມື່ອຊັບສິ່ງຂອງຍັງຢູ່ນຳຜູ້ຄອບຄອງເກົ່າ;
* ເມື່ອຊັບສິ່ງຂອງຍັງຢູ່ນຳ​ບຸກຄົນທີສາມ ແຕ່ຕ້ອງແຈ້ງໃຫ້ຜູ້ຄອບຄອງໃໝ່ຊາບ.

### ມາດຕາ 246 ການປົກປ້ອງການຄອບຄອງ

​ຜູ້​ຄອບ​ຄອງ​ຊັບສິ່ງຂອງໂດຍຖືກຕ້ອງ ຫຼື ບໍ່ຖືກຕ້ອງ ດ້ວຍຄວາມບໍລິສຸດໃຈ ​ມີ​ສິດ​ທວງເອົາ​ຊັບສິ່ງຂອງຄືນ, ​ໃຫ້​ຢຸດ​ເຊົາ​ການ​ກີດ​ຂວາງ, ໃຫ້ລົບ​ລ້າງ​ອຸ​ປະ​ສັກທີ່ເກີດຂຶ້ນ ຫຼື ຈະເກີດຂຶ້ນໃນຕໍ່ໜ້າ. ​

ຜູ້ຄອບຄອງຊັບສິ່ງຂອງດັ່ງກ່າວ ສາມາດຮ້ອງຂໍໃຫ້ອົງການທີ່ກ່ຽວຂ້ອງ ພິຈາລະນາກ່ຽວກັບການປົກປ້ອງການຄອບຄອງຂອງຕົນ ພາຍໃນເວລາ ໜຶ່ງປີ ນັບແຕ່ເວລາ ທີ່ໄດ້ມີ ການລະເມີດ ຫຼື ການໂຕ້ແຍ່ງ ເປັນຕົ້ນໄປ.

ສຳລັບອຸປະສັກທີ່ຈະເກີດຂຶ້ນໃນຕໍ່ໜ້ານັ້ນ ສາມາດຮ້ອງຂໍໄດ້ທຸກເວລາ.

### ມາດຕາ 247 ການສິ້ນສຸດການຄອບຄອງ

ການຄອບຄອງຊັບສິ່ງຂອງ ຕາມທີ່ໄດ້ກຳນົດໄວ້ໃນມາດຕາ 235 ຂອງປະມວນກົດໝາຍສະບັບນີ້ ຈະສິ້ນສຸດລົງ ໃນກໍລະນີ ດັ່ງນີ້:

* 1. ຜູ້ຄອບຄອງ ໄດ້ສະລະການຄອບຄອງ, ຢຸດເຊົາການຢຶດຖື ຫຼື ການຄຸ້ມຄອງຊັບສິ່ງຂອງ;
  2. ຜູ້ຄອບຄອງ ບໍ່ໄດ້ທວງເອົາຊັບສິ່ງຂອງຄືນ ເມື່ອຖືກບຸກຄົນອື່ນລະເມີດ ຫຼື ໂຕ້ແຍ່ງ ຕາມ​ກຳ​ນົດ​ເວ​ລາ​ທີ່ໄດ້ກຳນົດໄວ້ໃນມາດຕາ 246 ວັກທີສອງ, ວັກທີສາມ ຂອງປະມວນກົດໝາຍສະບັບນີ້;
  3. ຜູ້ຄອບຄອງ ໄດ້ສະແດງເຈດຕະນາທີ່ຈະ​ຄອບ​ຄອງ​ຊັບສິ່ງຂອງນັ້ນ ເພື່ອຕົນ ຫຼື ບຸກຄົນທີສາມ;
  4. ຊັບສິ່ງຂອງທີ່ໄດ້ຄອບຄອງ ຖືກທຳລາຍ ຫຼື ສູນເສຍ.

### ມາດຕາ 248 ການຄອບຄອງຊັບທີ່ບໍ່ມີຕົວຕົນ

ຫຼັກການກ່ຽວກັບການຄອບຄອງຊັບສິ່ງຂອງ ສາມາດນໍາໃຊ້ກັບການຄອບຄອງຊັບທີ່ບໍ່ມີຕົວຕົນ.

## ໝວດທີ 3

## ກຳມະສິດ

### ມາດຕາ 249 ກໍາມະສິດ

ກຳ​ມະ​ສິດ ແມ່ນ ສິດ​ອັນ​ຄົບ​ຖ້ວນ ແລະ ເດັດ​ຂາດ​ຂອງເຈົ້າກຳມະສິດ ​ໃນ​ການ​ຄອບ​ຄອງ, ນຳ​ໃຊ້, ໄດ້​ຮັບ​ໝາກ​ຜົນ ແລະ ຊີ້​ຂາດ​ ກ່ຽວ​ກັບ​ຊັບສິ່ງຂອງ​ໃດ​​ໜຶ່ງໃນ​ຂອບ​ເຂດ ຕາມທີ່​ໄດ້​ກຳ​ນົດ​ໄວ້ໃນກົດ​ໝາຍ​.

### ມາດຕາ 250 ສິດໃນກໍາ​ມະ​ສິດ

ສິດໃນກຳມະສິດ ປະກອບດ້ວຍ ສິດ ດັ່ງນີ້:

* 1. ສິດ​​ຄອບ​ຄອງ;
  2. ສິດນໍາໃຊ້;
  3. ສິດໄດ້​ຮັບ​ໝາກ​ຜົນ;
  4. ສິດຊີ້​ຂາດ. ~~​~~

## ກ. ສິດຄອບຄອງ

### ມາດຕາ 251 ສິດຄອບ​ຄອງຂອງເຈົ້າກໍາມະສິດ

ສິດຄອບຄອງ ແມ່ນ ສິດໃນການຢຶດຖື ແລະ ຄຸ້ມຄອງຊັບສິ່ງຂອງ.

ເຈົ້າກຳມະສິດ ມີສິດຄອບ​ຄອງຊັບສິ່ງຂອງທີ່ເປັນຂອງຕົນຢ່າງອິດສະລະ ແຕ່ບໍ່ໃຫ້ສ້າງຄວາມເສຍຫາຍ ຫຼື ຜົນກະທົບຕໍ່ຜົນປະໂຫຍດຂອງ ລັດ, ລວມໝູ່ ຫຼື ສິດຜົນປະໂຫຍດອັນຊອບທຳຂອງບຸກຄົນອື່ນ, ເວັ້ນເສຍແຕ່ກົດໝາຍຫາກໄດ້ກໍານົດໄວ້​ເປັນຢ່າງອື່ນ.

### ມາດຕາ 252 ການໄດ້ສິດຄອບຄອງ

ບຸກຄົນທີ່ຢຶດຖື ຫຼື ຄຸ້ມຄອງຊັບສິ່ງຂອງໂດຍຖືກຕ້ອງ ເພື່ອຜົນປະໂຫຍດຂອງຕົນ ຫຼື ເພື່ອຜົນປະ ໂຫຍດຂອງຜູ້ອື່ນ ຖືວ່າບຸກຄົນນັ້ນໄດ້ສິດຄອບຄອງ.

### ມາດຕາ 253 ສິດຄອບ​ຄອງຂອງຜູ້ບໍ່ແມ່ນເຈົ້າກຳມະສິດ

ຜູ້ບໍ່ແມ່ນເຈົ້າກຳມະສິດ ມີສິດຄອບ​ຄອງຊັບສິ່ງຂອງ ທີ່ບໍ່ແມ່ນກຳມະສິດຂອງຕົນ ຕາມທີ່ໄດ້ກຳນົດໄວ້ໃນກົດໝາຍ ຫຼື ສັນຍາ.

## ຂ. ສິດນຳໃຊ້

### ມາດຕາ 254 ສິດນໍາໃຊ້

ສິດນຳໃຊ້ ແມ່ນ ສິດຂອງເຈົ້າກຳມະສິດ ຫຼື ບຸກຄົນອື່ນທີ່ບໍ່ແມ່ນເຈົ້າກຳມະສິດ ໃນການຊົມໃຊ້ຊັບສິ່ງຂອງທີ່ຢູ່ໃນການຄອບຄອງຂອງຕົນ ຕາມກົດໝາຍ ຫຼື ສັນຍາ.

### ມາດຕາ 255 ສິດນໍາໃຊ້ຂອງເຈົ້າກໍາມະສິດ

ເຈົ້າກຳມະສິດ ມີສິດນຳໃຊ້ຊັບສິ່ງຂອງທີ່ເປັນຂອງຕົນ ແຕ່ບໍ່ໃຫ້ສ້າງຄວາມເສຍຫາຍ ຫຼື ຜົນກະທົບຕໍ່ຜົນປະໂຫຍດຂອງລັດ, ລວມໝູ່ ຫຼື ສິດຜົນປະໂຫຍດອັນຊອບທຳຂອງບຸກຄົນອື່ນ, ເວັ້ນເສຍແຕ່ກົດໝາຍຫາກໄດ້ກໍານົດໄວ້ເປັນຢ່າງອື່ນ.

### ມາດຕາ 256 ສິດນຳໃຊ້ຂອງຜູ້ບໍ່ແມ່ນເຈົ້າກຳມະສິດ

ຜູ້ບໍ່ແມ່ນເຈົ້າກຳມະສິດ ມີສິດນຳໃຊ້ຊັບສິ່ງຂອງທີ່ບໍ່ແມ່ນກຳມະສິດຂອງຕົນ ຕາມທີ່ໄດ້ກຳນົດໄວ້ໃນກົດໝາຍ ຫຼື ສັນຍາ.

## ຄ. ສິດໄດ້ຮັບໝາກຜົນ

### ມາດຕາ 257 ສິດໄດ້​ຮັບ​ໝາກຜົນ

ສິດໄດ້ຮັບໝາກຜົນ ແມ່ນ ສິດຂອງເຈົ້າກຳມະສິດ ຫຼື ບຸກຄົນອື່ນທີ່ບໍ່ແມ່ນເຈົ້າກຳມະສິດ ໃນການໄດ້ຮັບໝາກຜົນ ທີ່ເກີດຈາກຊັບສິ່ງຂອງ ຫຼື ການນຳໃຊ້ຊັບສິ່ງຂອງ ຂອງຕົນ ຫຼື ທີ່ຕົນຄອບຄອງ ຢ່າງຖືກຕ້ອງຕາມກົດໝາຍ ຫຼື ສັນຍາ.

## ງ. ສິດຊີ້ຂາດ

### ມາດຕາ 258 ສິດ​ຊີ້ຂາດ

ສິດຊີ້ຂາດ ແມ່ນ ສິດຂອງເຈົ້າກຳມະສິດໃນການ ຂາຍ, ແລກປ່ຽນ, ມອບ, ຍົກ, ໂອນ, ສະລະ ຫຼື ທຳລາຍຊັບສິ່ງຂອງໃດໜຶ່ງຂອງຕົນ.

### ມາດຕາ 259 ການຈໍາກັດ​ສິດ​ໃນ​ການ​ຊີ້ຂາດ

ສິດໃນການຊີ້ຂາດ ກ່ຽວກັບຊັບສິ່ງຂອງຈະຖືກຈຳກັດ ກໍຕໍ່ເມື່ອກົດໝາຍຫາກໄດ້ກຳນົດໄວ້ເທົ່ານັ້ນ.

ໃນກໍລະນີ ເຈົ້າກຳມະສິດ ມີຈຸດປະສົງຊີ້ຂາດຕໍ່ຊັບທີ່ມີຄຸນຄ່າທາງດ້ານປະຫວັດສາດ ແລະ ວັດທະ ນະທຳ ໂດຍຜ່ານການຊື້-ຂາຍນັ້ນ ລັດມີບຸລິມະສິດຊື້ເອົາຊັບນັ້ນກ່ອນ.

### ມາດຕາ 260 ສິດຊີ້ຂາດຂອງຜູ້ບໍ່ແມ່ນເຈົ້າກໍາມະສິດ

ຜູ້ບໍ່ແມ່ນເຈົ້າກຳມະສິດ ມີສິດຊີ້ຂາດກ່ຽວກັບຊັບສິ່ງຂອງທີ່ບໍ່ແມ່ນກໍາມະສິດຂອງຕົນ ຕາມການອະ ນຸຍາດຂອງເຈົ້າກຳມະສິດ ຫຼື ຕາມທີ່ໄດ້ກຳນົດໄວ້ໃນກົດໝາຍ.

## ໝວດທີ 4

## ຮູບກຳມະສິດ

### ມາດຕາ 261 ຮູບກໍາມະສິດ

ກຳ​ມະ​ສິດ​ມີ ສີ່ ຮູບການ ດັ່ງນີ້:

1. ກໍາມະ​ສິດຂອງ​ລັດ;
2. ກໍາ​ມະ​ສິດລວມ​ໝູ່;
3. ກໍາມະ​ສິດເອກະ​ເທດ;
4. ກໍາມະ​ສິດເອ​ກະ​ຊົນ.

## ກ. ​ກຳ​ມະ​ສິດ​ຂອງ​ລັດ

### ມາດຕາ 262 ເຈົ້ົ້າກຳ​ມະ​ສິດຂອງ​ຊັບສິ່ງຂອງຂອງ​ລັດ

ລັດ​ ເປັນ​ເຈົ້ົ້າກຳ​ມະ​ສິດແຕ່​ຜູ້ດຽວ ກ່ຽວ​ກັບ​ຊັບ​ສິ່ງຂອງທັງ​ໝົດ​ຂອງ​ລັດ ແຕ່​ຊັບ​ສິ່ງຂອງດັ່ງ​ກ່າວ ແມ່ນ​ຢູ່​ໃນ​ການ​ຄຸ້ມ​ຄອງ​ຂອງ​ອົງ​ການ​ຈັດ​ຕັ້ງ​ຂອງ​ລັດ.

ອົງ​ການ​ຈັດ​ຕັ້ງ​ຂອງ​ລັດ ເປັນ​ຜູ້ປະ​ຕິ​ບັດ​ສິດ​ຄອບ​ຄອງ, ນຳ​ໃຊ້, ໄດ້​ຮັບ​ໝາກ​ຜົນ ແລະ ຊີ້​ຂາດ, ອາດ​​ມອບ​ໃຫ້​ອົງ​ການ​ຈັດ​ຕັ້ງ​ລວມ​ໝູ່ ຫຼື ບຸກ​ຄົນ​ເຊົ່າ​ຊັບສິ່ງຂອງ​ນັ້ນ ຕາມ​ຂອບ​ເຂດທີ່​ໄດ້​ກຳ​ນົດ​ໄວ້ໃນກົດ​ໝາຍ ແລະ ສອດ​ຄ່ອງ​ກັບ​ວຽກ​ງານ ແລະ ແຜນ​ການ​ຂອງ​ລັດ​ກໍ​ໄດ້.

### ມາດຕາ 263 ເປົ້າ​ໝາຍກຳ​ມະ​ສິດຂອງ​ລັດ

ກຳ​ມະ​ສິດຂອງ​ລັດ ມີ ສອງປະ​ເພດ ​ຄື:

1. ບັນ​ດາ​ພື້ນ​ຖານ​ວັດ​ຖຸ​ເຕັກ​ນິກ​ຂອງ​ສັງ​ຄົມ ທີ່​ຂຶ້ນ​ກັບ​ການ​ຄຸ້ມ​ຄອງ​ຂອງ​ລັດ ເຊັ່ນ ໂຮງ​ຈັກ, ໂຮງ​ງານ, ພາ​ຫະ​ນະ​ຂົນ​ສົ່ງ​ທາງ​ບົກ, ທາງ​ນ້ຳ ແລະ ທາງ​ອາ​ກາດ, ພາ​ຫະ​ນະ​ສື່​ສານ, ໄປ​ສະ​ນີ, ທະ​ນາ​ຄານ, ວິ​ສາ​ຫະ​ກິດ ແລະ ອື່ນໆ​ ທີ່​ເປັນ​ຂອງ​ລັດ;
2. ບັນ​ດາ​ຊັບ​ທີ່​ໃຊ້​ໃນ​ການ​ເຄື່ອນ​ໄຫວ​ຂອງ​ກົງ​ຈັກ​ລັດ ເຊັ່ນ ອາ​ຄານ, ລົດ, ໂຕະ, ຕັ່ງ, ຊັບສິນທາງປັນຍາ ແລະ ອື່ນ​ໆ.

ສຳລັບທີ່ດິນ, ແຮ່ທາດ, ນ້ຳ, ອາກາດ, ປ່າໄມ້, ເຄື່ອງປ່າຂອງດົງ, ສັດນ້ຳ, ສັດປ່າ, ຊັບພະຍາກອນທໍາມະຊາດອື່ນ ເປັນກໍາມະສິດຂອງວົງຄະນະຍາດແຫ່ງຊາດ ຊຶ່ງລັດເປັນຕົວແທນ ແລະ ຄຸ້ມຄອງຢ່າງລວມສູນເປັນເອກະພາບໃນຂອບເຂດທົ່ວປະເທດຕາມກົດໝາຍ.

### ມາດຕາ 264 ການ​ໄດ້​ມາ​ເປັນກຳ​ມະ​ສິດຂອງ​ລັດ

ກຳ​ມະ​ສິດຂອງ​ລັດ ໄດ້​ມາ​ຈາກ:

1. ການ​ຫັນ​ປ່ຽນກຳ​ມະ​ສິດມາ​ເປັນ​ຂອງ​ລັດ;
2. ການ​ກໍ່​ສ້າງ​ຂອງ​ອົງ​ການ​ຈັດ​ຕັ້ງ ແລະ ວິ​ສາ​ຫະ​ກິດ​ຂອງ​ລັດ;
3. ການ​ເກັບ​ພາ​ສີ​, ອາ​ກອນ​ຂອງ​ລັດ;
4. ກ​ານ​ເໝົາ​ຊື້​ຊັບສິ່ງຂອງ​ດ້ວຍ​ຄ​ວາມ​ຈຳ​ເປັນ;
5. ການ​ຮິບ​ຊັບ ແລະ ວັດຖຸສິ່ງຂອງ;
6. ການໄດ້​ຊັບສິ່ງຂອງທີ່​ບໍ່​ມີ​ເຈົ້ົ້າ​ຂອງ;
7. ການ​ເກັບ​ຂອງ​ຕົກ​ເຮ່ຍ;
8. ການ​ພົບ​ເຫັນ​ວັດ​ຖຸ​​ມີ​ຄ່າ;
9. ການ​ໄດ້​ສັດ​ທີ່​ຂາດ​ການ​ຮັກ​ສາ;
10. ການ​ຊື້ ແລະ ການ​ແລກ​ປ່ຽນ;
11. ການມອບ​ຊັບສິ່ງຂອງ​ໃຫ້​ລັດ;
12. ການ​ສືບ​ທອດ​ມູນ​ມໍຣະ​ດົກ;
13. ກໍລະນີອື່ນທີ່ກົດໝາຍໄດ້ກໍານົດໄວ້.

### ມາດຕາ 265 ​ກາ​ນ​ຊີ້​ຂາດ​ກ່ຽວ​ກັບ​ອະສັງຫາລິມະຊັບ​ຂອງ​ລັດ

​ໃນການຊີ້ຂາດກ່ຽວກັບ​ວິ​ສາ​ຫະ​ກິດ, ອາ​ຄານ, ສິ່ງ​​ປຸກ​ສ້າງ, ວັດ​ຖູປະ​ກອນ ແລະ ຊັບສິ່ງຂອງອື່ນ​ທີ່ເປັນ​ອະສັງຫາລິມະຊັບ​​ຂອງ​ອົງ​ການ​ຈັດ​ຕັ້ງຂອງ​ລັດ ໃຫ້​ອົງ​ການ​ຈັດ​ຕັ້ງ​ອື່ນ​ຂອງ​ລັດ​ ໄດ້​ກຳ​ນົດໄວ້​​ໃນລະບຽບການຕ່າງຫາກ.

ຊັບ​ສິ່ງຂອງທີ່​ກ່າວ​ມາ​ເທິງນີ້ ບໍ່​ອະ​ນຸ​ຍາດ​ໃຫ້​ມອບ​ໃຫ້​ບຸກ​ຄົນ​ໃດ​ໜຶ່ງ​ເປັນເຈົ້າ​ກຳ​ມະ​ສິດ​ໄດ້, ເວັ້ນ​ເສຍ​ແຕ່ ອະສັງຫາລິມະຊັບ​ບາງ​ຢ່າງທີ່​ຂາຍ​ໃຫ້ ​ຕາມ​ລະ​ບຽບ​ການເທົ່າ​ນັ້ນ.

### ມາດຕາ 266 ​ການ​ຊີ້​ຂາດ​ກ່ຽວ​ກັບ​ຊັບ​ໝູນ​ວຽນ ແລະ ຜະ​ລິດ​ຕະ​ພັນ

ອົງ​ການ​ຈັດ​ຕັ້ງ​ຂອງ​ລັດ​ເປັນ​ຜູ້​ຊີ້​ຂາດ​ກ່ຽວ​ກັບ ​ວັດ​ຖຸ​ດິບ, ວັດ​ຖູ​ປະ​ກອນ, ເງິນ ແລ​ະ​ ຊັບ​ໝູນ​ວຽນ​ອື່ນ ແລະ ຜະ​ລິດ​ຕະ​ພັນ​ປຸງ​ແຕ່ງ ຢ່າງ​ສອດ​ຄ່ອງ​ກັບ​ຄຸນ​ປະ​ໂຫຍດ​ຂອງຊັບສິ່ງຂອງນັ້ນ ແລະ ຕາມ​ແຜນ​ການ​ທີ່​ໄດ້​ວາງ​ອອກ.

ບໍ່​ມີ​ບຸກຄົນ​ໃດ​ ​ມີ​ສິດນຳ​ໃຊ້​ຊັບສິ່ງຂອງ​ທີ່​ເປັນ​ກຳ​ມະ​ສິດ​ຂອງ​ລັດ ເພື່ອ​ຫາ​ຜົນ​ປະ​ໂຫຍດ​ໃຫ້​ແກ່​ຕົນ​ເອງ.

### ມາດຕາ 267 ການບໍ່ອະນຸຍາດໃຫ້ ​ຮິບ ຫຼື ຍຶດ​ຊັບສິ່ງຂອງ ຂອງ​ລັດ

ວິ​ສາ​ຫະ​ກິດ, ອາ​ຄານ, ສິ່ງ​ປຸກ​ສ້າງ, ວັດ​ຖູປະ​ກອນ ແລະ ຊັບສິ່ງຂອງ​ອື່ນ ​ທີ່​ເປັນສັງຫະລິມະຊັບ​ຂອງ​ອົງ​ການ​ຈັດ​ຕັ້ງ​ຂອງ​ລັດ ​ບໍ່ຖືກ ​​ຮິບ ຫຼື ຍຶດໄດ້, ເວັ້ນ​ເສຍແຕ່​ພາ​ຫະ​ນະ​ທາງ​ດ້ານ​ການ​ເງິນ ແລະ ຊັບ​ສິ່ງຂອງອື່ນ ທີ່​ໄດ້​ກຳ​ນົດ​ໄວ້​ໃນ​ກົດ​ໝາຍ​ເທົ່າ​ນັ້ນ.

ສຳ​ລັບຊັບສິ່ງຂອງຂອງ​ລັດ ​ທີ່​ຢູ່​ຕ່າງ​ປະ​ເທດ ກໍ​ໃຫ້​ປະ​ຕິ​ບັດ​ດັ່ງ​ດຽວ​ກັນ​ກັບ​ຊັບສິ່ງຂອງຂອງ​ລັດ​ ທີ່​ຢູ່​ພາຍ​ໃນ​ປະ​ເທດ.

ການ​ທວງ​ເອົາ​ຊັບສິ່ງຂອງຂອງ​ລັດ​ຈາກ​ຜູ້​ຄອບ​ຄອງໂດຍບໍ່ຖືກຕ້ອງ​ນັ້ນ ຈະ​ດຳ​ເນີນ​ເວ​ລາ​ໃດ​ກໍ​ໄດ້ ໂດຍ​ບໍ່​ມີ​ອາ​ຍຸ​ຄວາມ​ໃນ​ການ​ຮ້ອງ​ຟ້ອງ​ທາງ​ແພ່ງ.

## ຂ. ​ກຳ​ມະ​ສິດ​ລວມ​ໝູ່

### ມາດຕາ 268 ກຳ​ມະ​ສິດລວມ​ໝູ່

ກຳ​ມະ​ສິດ​​ລວມ​ໝູ່~~​~~ ​ມີ​ພາ​ຫະ​ນະ​ການ​ຜະ​ລິດ ແລະ ຊັບສິ່ງຂອງ​ອື່ນທີ່​ຈຳ​ເປັນ​ສຳ​ລັບ​ການ​ປະ​ຕິ​ບັດ​ໜ້າ​ທີ່​ວຽກ​ງານ​ຂອງ​ຕົນ ເຊັ່ນ ເຄື່ອງ​ຈັກ, ພາ​ຫະ​ນະ​ຂົນ​ສົ່ງ, ລົດ​ດຸດ, ລົດ​ໄຖ, ສັດ, ອາ​ຄານ, ສິ່ງ~~​~~ປຸກສ້າງ, ວິ​ສາ​ຫະ​ ກິດ, ເຮືອນ​ພັກ​ຜ່ອນ, ທຶນ​ຄົງ​ທີ່, ທຶນ​ໝູນ​ວຽນ ແລະ ອື່ນໆ.

ກຳ​ມະ​ສິດລວມ​ໝູ່ ແບ່ງ​ອອກ​ເປັນກຳ​ມະ​ສິດຂອງ​ສະ​ຫະ​ກອນ ແລະ ຂອງ​ອົງ​ການ​ຈັດ​ຕັ້ງ​ລວມ​ໝູ່ອື່ນ.

### ມາດຕາ 269 ເນື້ອ​ໃນ​ຂອງ​ກຳ​ມະ​ສິດ​ຂອງ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່​ອື່ນ

ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່​ອື່ນ ​ມີ​ສິດ ​ຄອບ​ຄອງ, ນຳ​ໃຊ້, ໄດ້​ຮັບ​ໝາກ​ຜົນ ແລະ ຊີ້​ຂາດ​ກ່ຽວ​ກັບ​ຊັບສິ່ງຂອງ​ ຊຶ່ງ​ເປັນ​ກຳ​ມະ​ສິດ​ຂອງ​ຕົນ ໃນ​ຂອບ​ເຂດ​ທີ່​ໄດ້​ກຳ​ນົດ​ໄວ້ໃນກົດ​ໝາຍ ແລະ ປະ​ຕິ​ບັດ​ສິດ​ດັ່ງ​ກ່າວ​ໃຫ້​ສອດ​ຄ່ອງ​ກັບ​ກົດ​ລະ​ບຽບ​ຂອງ​ຕົນ.

ສິດ​ຊີ້​ຂາດ​ກ່ຽວ​ກັບ​ຊັບສິ່ງຂອງ​ນັ້ນ ມອບ​ໃຫ້​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນ ເປັນ​ຜູ້​ປະ​ຕິ​ບັດ​ຢ່າງ​ເປັນ​ເອ​ກະ​ລາດ ແລະ ບໍ່​ມີ​ບຸກ​ຄົນ​ໃດ​ຈະ​ສາ​ມາດ​ຊີ້​ຂາດ ​ກ່ຽວ​ກັບ​ຊັບສິ່ງຂອງ​ດັ່ງ​ກ່າວ​ໄດ້.

### ມາດຕາ 270 ການ​ໄດ້​ມາ​ເປັນ​ກຳ​ມະ​ສິດ​ຂອງ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນ

ກຳ​ມະ​ສິດ​ຂອງ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່​ອື່ນ ໄດ້​ມາ​ຈາກ:

* 1. ການ​ປະ​ກອບ​ສ່ວນ​ທາງ​ດ້ານ​ຊັບ ຂອງ​ສະ​ມາ​ຊິກ​ແຕ່​ລະ​ຄົນ;
  2. ການ​ຜະ​ລິດ ແລະ ການ​ບໍ​ລິ​ການ;
  3. ການ​ຊື້ ແລະ ການ​ແລກ​ປ່ຽນ;
  4. ການ​ຊ່ວຍ​ເຫຼືອ​ທາງ​ດ້ານ​ວັດ​ຖຸ ແລະ ການ​ເງິນ​ຂອງ​ລັດ, ອົງ​ການ​ຈັດ​ຕັ້ງ​, ບຸກ​ຄົນ ແລະ ອື່ນໆ.

### ມາດຕາ 271 ການ​ນຳ​ໃຊ້​ທີ່ດິນ​ທີ່​ຂຶ້ນ​ກັບ​ສິດ​ຂອງ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່​ອື່ນ

ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນ ຕ້ອງ​ນຳ​ໃຊ້​ທີ່ດິນ ຊຶ່ງ​ຕົນ​ໄດ້ຄອບ​ຄອງ​ນັ້ນ​ຢ່າງ​ຖືກ​ຕ້ອງ, ຖ້າ​ຫາກ​ບໍ່​ນຳ​ໃຊ້​ໃຫ້​ເປັນຜົນ​ປະ​ໂຫຍດ​ແລ້ວ ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນ ​ກໍ​ຈະ​ຖືກ​ປັບໃໝ​ຕາມ​ລະ​ບຽບ​ການຄຸ້ມ​ຄອງ ແລະ ນຳ​ໃຊ້​​ທີ່ດິນ​ກະ​ສິ​ກຳ ຫຼື ລັດ​ອາດ​ຍຶດເອົາ​​ທີ່ດິນ​ຄືນ ແລະ ມອບໃຫ້​ຫົວ​ໜ່ວຍ​ເສດ​ຖະ​ກິດ​ອື່ນ ຫຼື ບຸກ​ຄົນ​ອື່ນ​ນຳ​ໃຊ້​ ແຕ່​ລັດ​ຈະ​ບໍ່​ໄດ້​ໃຊ້​ແທນ​ຄ່າ​ໃດໆໃຫ້​ທັງ​ສິ້ນ.

## ຄ. ​ກຳ​ມະ​ສິດ​ເອ​ກະ​ເທດ

### ມາດຕາ 272 ເປົ້ົ້າ​ໝາຍ​ກຳ​ມະ​ສິດ​ເອ​ກະ​ເທດ

ກຳ​ມະ​ສິດ​ເອ​ກະ​ເທດ​ ມີ​ ພາ​ຫ​ະ​ນະ​ການ​ຜະ​ລິດ, ຜະ​ລິດ​ຕະ​ພັນ ແລະ ສິນ​ຄ້າ​ ຊຶ່ງ​ເປັນ​ກຳ​ມະ​ສິດ​ສ່ວນ​ບຸກ​ຄົນ​ຂອງ​ເຈົ້າຊັບ​ນ້ອຍ ເຊັ່ນ ຊາວ​ກະ​ສິ​ກອນ, ຊາວຫັດ​ຖະ​ກອນ, ນາຍ​ຊ່າງ ແລະ​ ອື່ນໆ.

### ມາດຕາ 273 ສິດ ແລະ ພັນ​ທະ​ຂອງ​ເຈົ້ົ້າ​ກຳ​ມະ​ສິດ​ເອ​ກະ​ເທດ

ເຈົ້ົ້າ​ກຳ​ມະ​ສິດ​ເອ​ກະ​ເທດ ມີສິດ​ດຳ​ເນີນ ​ການ​ຜະ​ລິດ, ການ​ບໍ​ລິ​ການ ແລະ ​ຈຳ​ໜ່າຍຜະ​ລິດ​ຕະ​ພັນ​ຂອງ​ຕົນ​ຢ່າງ​ເສ​ລີ​ຖືກ​ກົດ​ໝາຍ.

ເຈົ້ົ້າ​ກຳ​ມະ​ສິດ​ເອ​ກະ​ເທດ ​ຕ້ອງ​ປະ​ຕິ​ບັດ​ນະ​ໂຍ​ບາຍ​ເສດ​ຖະ​ກິດ, ນະ​ໂຍ​ບາຍ​ອື່ນ​ຂອງ​ລັດ ແລະ ປະຕິ ບັດ​ພັນ​ທະຕາມກົດໝາຍ.

## ງ. ​ກຳ​ມະ​ສິດ​ເອ​ກະ​ຊົນ

### ມາດຕາ 274 ​ກຳ​ມະ​ສິດ​ເອ​ກະ​ຊົນ

ກຳມະສິດເອກະຊົນ ມີກຳມະສິດຂອງຫົວໜ່ວຍເສດຖະກິດເອກະຊົນ ແລະ ກຳມະສິດສ່ວນຕົວ.

ກຳ​ມະ​ສິດ​ເອ​ກະ​ຊົນ ມີ​ພາ​ຫະ​ນະ​ການ​ຜະ​ລິດ, ຜະ​ລິດ​ຕະ​ພັນ, ສິນ​ຄ້າ ແລະ ທຶນ​ຮອນ​ໃນ​ການ​ດຳ​ເນີນ​ທຸ​ລະ​ກິດ​ຂອງ​ຫົວ​ໜ່ວຍເສດ​ຖະ​ກິດ ​ທີ່​ເປັນ​ກຳ​ມະ​ສິດ​ສ່ວນ​ບຸກ​ຄົນຂອງ​ເຈົ້າ​ຂອງ​ວິ​ສາ​ຫະ​ກິດ.

### ມາດຕາ 275 ສິດ ແລ​ະ ​ພັນ​ທະ​ຂອງ​ຫົວ​ໜ່ວຍ​ເສດ​ຖະ​ກິດ​ເອ​ກະ​ຊົນ

ຫົວ​ໜ່ວຍ​ເສດ​ຖະ​ກິດ​ເອ​ກະ​ຊົນ ມີ ​ສິດ​ດຳ​ເນີນທຸ​ລະ​ກິດ ເປັນ​ຕົ້ນ ການ​ຜະ​ລິດ, ການ​ກໍ່​ສ້າງ, ການ​ຂົນ​ສົ່ງ, ການ​ຄ້າ, ການ​ບໍ​ລິ​ການ ແລະ ເຄື່ອນ​ໄຫວ​ເຮັດ​ສັນ​ຍາ​ຕ່າງໆ, ນຳ​ໃຊ້​ເງິນ​ຕາ​ ເພື່ອ​ສັ່ງ​ຊື້​ວັດ​ຖຸ​ດິບ, ວັດ​ຖູປະ​ກອນ ແລະ ອື່ນໆ​ຈາກ​ຕ່າງ​ປະ​ເທດ, ຈຳ​ໜ່າຍ​ຜະ​ລິດ​ຕະ​ພັນ​ຂອງ​ຕົນ​ຢ່າງ​ເສ​ລີ​ຖືກ​ກົດ​ໝາຍ, ຮ່ວມ​ມື​ທຸ​ລະ​ກິດ​ຢູ່​ພາຍ​ໃນ ແລະ ຕ່າງ​ປະ​ເທດ.

ຫົວໜ່ວຍ​ເສດ​ຖະ​ກິດ​ດັ່ງ​ກ່າວ​ ຕ້ອງ​ດຳ​ເນີນທຸ​ລະ​ກິດ ​ ຕາມ​ຂອບ​ເຂດທະ​ບຽນ​ວິ​ສາ​ຫະ​ກິດ​ຂອງ​ຕົນ, ​ປະ​ຕິ​ບັດ​ຕາມ​ກົດ​ໝາຍ, ນະ​ໂຍ​ບາຍ​ເສດ​ຖະ​ກິດ ແລະ ນະ​ໂຍ​ບາຍ​ອື່ນ ຂອງ​ລັດ​ຢ່າງ​ເຂັ້ມ​ງວດ, ມີ​ພັນ​ທະ​ເສຍພາ​ສີ, ອາກອນ​ ໃຫ້​ລັດ​ຢ່າງ​ຄົບ​ຖ້ວ​ນ ແລະ ຖື​ບັນ​ຊີ​ໃຫ້ຖືກ​ຕ້ອງຕາມ​ກົດ​ໝາຍວ່າດ້ວຍ​ການ​ບັນ​ຊີ.

ຫົວ​ໜ່ວຍ​ເສດຖະກິດເອກະຊົນ​​ເປັນ​ຜູ້​ຄຸ້ມ​ຄອງ ແລະ ແກ້​ໄຂ​ບັນ​ຫາ​ທຸ​ລະ​ກິດ​ດ້ວຍ​ຕົນ​ເອງ, ຮັບ​ຜິດ​ຊອບ​ຕໍ່​ລາຍ​ຮັບ, ລາຍ​ຈ່າຍ, ກຳ​ໄລ ຫຼື ຫຼຸບ​ທຶນຂອງ​ຕົນ​.

### ມາດຕາ 276 ມາດ​ຕະການຕໍ່​ຫົວ​ໜ່ວຍ​ເສດ​ຖະ​ກິດ​ເອ​ກະ​ຊົນ

ໃນ​ກໍ​ລະ​ນີ​ທີ່​ຫົວ​ໜ່ວຍ​ເສດ​ຖະ​ກິດ​ເອ​ກະ​ຊົນ ຫາກ​ໄດ້​ດຳ​ເນີນ​ທຸ​ລະ​ກິດ ນອກ​ວັດ​ຖຸ​ປະ​ສົງ​ທີ່​ໄດ້​ກຳ​ນົດ​ໄວ້​ໃນ​ກົດ​ລະ​ບຽບ​ຂອງ​ຕົນ ຫຼື ໄດ້​ລະ​ເມີດ​​ກົດ​ໝາຍ ​ເຊັ່ນ ບໍ່​ຖື​ບັນ​ຊີ​ຕາມ​ກົດ​ໝາຍ, ບໍ່​ເສຍ​ຄ່າ​ທຳ​ນຽມ​ຕາມ​ກຳ​ນົດ​ເວ​ລາ, ປອມ​ແປງ ຫຼື ມອບ​ໃບ​ທະ​ບຽນ​ວິ​ສາ​ຫະ​ກິດ​ໃຫ້​ບຸກ​ຄົນ​ອື່ນ​ຢືມ ຫຼື ເຊົ່າ​ແລ້ວ ​ເຈົ້າ​ຂອງ​ຫົວ​ໜ່ວຍ​ເສດ​ຖະ​ກິດ​ນັ້ນ ຕ້ອງ​ຖືກ​ປະ​ຕິ​ບັດ​ມາດ​ຕະ​ການ ຕາມ​ທີ່​ໄດ້​ກຳ​ນົດ​ໄວ້​ໃນ​ກົດໝາຍທີ່ກ່ຽວຂ້ອງ.

### ມາດຕາ 277 ກຳ​ມະ​ສິດ​ສ່ວນ​ຕົວ

ກຳ​ມະ​ສິດ​ສ່ວນ​ຕົວ ​ມີເຄື່ອ​ງ​ໃຊ້​ສອຍ, ສິ່ງ​ຂອງ​ຊົ​ມ​ໃຊ້​ສ່ວນ​ຕົວ, ສິ່ງ​ຂອງອຳ​ນວຍ​ຄວາມ​ສະ​ດວກ, ເຮືອນ​ຢູ່, ເຄື່ອງ​ເຮືອນ, ສັດ​ລ້ຽງ​ ແລະ ລາຍ​ໄດ້​ຕ່າງໆ.

### ມາດຕາ 278 ເນື້ອ​ໃນ​ຂອງ​ກຳ​ມະ​ສິດ​ສ່ວນ​ຕົວ

ເຈົ້າ​ກຳ​ມະ​ສິດ​ ມີ​ສິດຄອບ​ຄອງ, ນຳ​ໃຊ້, ໄດ້​ຮັບ​ໝາກ​ຜົນ ແລະ ຊີ້​ຂາດ​ ກ່ຽວ​ກັບ​ຊັບສິ່ງຂອງ ແລະ ລາຍ​ໄດ້​ຂອງ​ຕົນ​ຕາມ​ຄວາມ​ຕ້ອງ​ການ ແຕ່​ຈະ​ນຳ​ໃຊ້​ຊັບສິ່ງຂອງ ຂອງ​ຕົນ​ໄປ​ທຳ​ລາຍ​ຜົນ​ປະ​ໂຫຍດ​ທີ່​ຖືກ​ຕ້ອງ​ຕາມ​ກົດ​ໝາຍ​ຂອ​ງ ​ລັດ, ລວມ​ໝູ່, ການຈັດຕັ້ງ ແລະ ຂອງບຸກຄົນອື່ນ​ນັ້ນ​ແມ່ນ​ບໍ່​ໄດ້.

### ມາດຕາ 279 ກຳ​ມະ​ສິດ​ສ່ວນ​ຕົວ​ຂອງ​ສະ​ມາ​ຊິກ​ຄອບ​ຄົວ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນ

ກຳ​ມະ​ສິດ​ສ່ວນ​ຕົວ​ຂອງ​ສະ​ມາ​ຊິກ​ຄອບ​ຄົວ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່​ອື່ນ ແມ່ນ ​ລາຍ​ໄດ້​ສ່ວນ​ຕົວ​ຈາກ​ການ​ອອກ​ແຮງ​ງານ​ຂອງ​ສະ​ມາ​ຊິກ​ຄອບ​ຄົວ​ສະ​ຫະ​ກອນ ແລະ ຊັບ​ ທີ່​ສະ​ມາ​ຊິກ​ນັ້ນ​ຫາ​ມາ​ໄດ້​ດ້ວຍ​ຕົນ​ເອງ ຫຼື ໄດ້​ຮັບ​ຕາມ​ການ​ສືບ​ທອດ​ມູນ​ມໍ​ຣະ​ດົກ ຫຼື ຕາມ​ການມອບ​ ຊຶ່ງ​ບໍ່​ໄດ້​ມອບ​ເຂົ້າ​ເປັນ​ກຳ​ມະ​ສິດ​ຂອງ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນນັ້ນ.

ຊັບ ​ທີ່​ເປັນ​ກຳ​ມະ​ສິດ​ສະ​ເພາະ​ຂອງ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນ​ ບໍ່​ອາດ​ຈະ​ເອົາ​ມາ​ເປັນ​ກຳ​ມະ​ສິດ​ສ່ວນ​ຕົວ ຂອງ​ສະ​ມາ​ຊິກ​ຄອບ​ຄົວ​ສະ​ຫະ​ກອນ ຫຼື ອົງ​ການ​ຈັດ​ຕັ້ງ​ລວມ​ໝູ່ອື່ນໄດ້.

## ໝວດທີ 5

## ກຳມະສິດ​ຮ່ວມ

### ມາດຕາ 280 ກຳມະສິດຮ່ວມ

ກຳມະສິດຮ່ວມ ແມ່ນ ກຳມະສິດກ່ຽວກັບຊັບສິ່ງຂອງທີ່ມີເຈົ້າກຳມະສິດແຕ່ ສອງຄົນຂຶ້ນໄປ. ກຳ ມະສິດຮ່ວມ ໄດ້ມາດ້ວຍ​ການຕົກລົງກັນລະຫວ່າງເຈົ້າກຳມະສິດ ຫຼື ຕາມທີ່ກົດໝາຍໄດ້ກຳນົດໄວ້.

ກຳມະສິດຮ່ວມ ປະກອບດ້ວຍ:

* 1. ກຳມະສິດຮ່ວມເປັນ ສ່ວນ, ພູດ ຫຼື ເປັນຮຸ້ນ;
  2. ກຳມະສິດຮ່ວມ ບໍ່ເປັນສ່ວນ, ພູດ ຫຼື ບໍ່ເປັນຮຸ້ນ.

### ​ມາດຕາ 281 ກຳມະສິດ​ຮ່ວມເປັນ ສ່ວນ, ພູດ ຫຼື ເປັນຮຸ້ນ

ກຳມະສິດຮ່ວມເປັນ ສ່ວນ, ພູດ ຫຼື ເປັນຮຸ້ນ ແມ່ນ ກໍາມະສິດຮ່ວມ ຊຶ່ງສາມາດກຳນົດ ສ່ວນ, ພູດ ຫຼື ຮຸ້ນ ຂອງແຕ່ລະຄົນ.

### ມາດຕາ 282 ກຳມະສິດຮ່ວມບໍ່ເປັນ ສ່ວນ, ພູດ ຫຼື ບໍ່ເປັນຮຸ້ນ

ກຳມະສິດຮ່ວມບໍ່ເປັນ ສ່ວນ, ພູດ ຫຼື ບໍ່ເປັນຮຸ້ນ ແມ່ນ ກຳມະສິດຮ່ວມ ຕໍ່​ຊັບສິ່ງຂອງທີ່ບໍ່ໄດ້ກຳນົດສ່ວນ, ພູດ ຫຼື ເປັນຮຸ້ນ, ໃນກໍລະນີນີ້ ໃຫ້ສັນນິຖານວ່າ ແຕ່ລະຄົນ ມີສ່ວນ, ພູດ ຫຼື ຮຸ້ນເທົ່າກັນ.

ກຳມະສິດຮ່ວມບໍ່ເປັນ ສ່ວນ, ພູດ ຫຼື ເປັນຮຸ້ນປະກອບດ້ວຍ:

* 1. ກຳມະສິດຮ່ວມ ທີ່ບໍ່ສາມາດແຍກອອກຈາກກັນໄດ້;
  2. ກຳມະສິດຮ່ວມ ທີ່ສາມາດແຍກອອກຈາກກັນໄດ້.

### ມາດຕາ 283 ກຳມະສິດຮ່ວມຂອງ​ຊຸມ​ຊົນ

ກຳມະສິດຮ່ວມຂອງຊຸມຊົນ ແມ່ນ ກຳມະສິດຮ່ວມຕໍ່ຊັບສິ່ງຂອງ ບໍ່ເປັນສ່ວນ, ພູດ ຫຼື ເປັນຮຸ້ນ​ ເຊັ່ນ ກໍາມະສິດຂອງບ້ານ, ກຸ່ມບ້ານ, ກຸ່ມການຜະລິດ ທີ່ຖືກຕ້ອງຕາມກົດໝາຍ.

ກຳມະສິດຮ່ວມຂອງຊຸມຊົນ ໄດ້ມາຕາມປະເພນີ, ໄດ້ມາຈາກການປະກອບສ່ວນຂອງສະມາຊິກ, ການອຸປະຖຳ ຫຼື ການມອບຊັບສິ່ງຂອງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ແລະ ຈາກແຫຼ່ງອື່ນ ໂດຍສອດຄ່ອງຕາມກົດໝາຍ.

ສະມາຊິກຊຸມຊົນ ມີສິດຄອບຄອງ, ນຳໃຊ້, ໄດ້ຮັບໝາກຜົນ ທີ່ເກີດຈາກກຳມະສິດຮ່ວມ ຕາມປະ ເພນີ, ຕາມການຕົກລົງກັນ ຫຼື ຕາມກົດໝາຍ.

ສຳລັບການຊີ້ຂາດ ຕໍ່ກຳມະສິດລວມນັ້ນ ມອບໃຫ້ຊຸມຊົນເປັນຜູ້ຕົກລົງຮ່ວມກັນ ໂດຍສອດຄ່ອງຕາມກົດໝາຍ.

### ມາດຕາ 284 ສິດຄອບຄອງຂອງເຈົ້າກຳມະສິດຮ່ວມ

ເຈົ້າກຳມະສິດຮ່ວມ ມີສິດຄອບຄອງຊັບສິ່ງຂອງຮ່ວມກັນ ຫຼື ອາດມອບສິດຄອບຄອງໃຫ້ເຈົ້າກຳມະ ສິດຮ່ວມຜູ້ໃດໜຶ່ງກໍໄດ້ ແຕ່ບໍ່ໃຫ້ຂັດກັບສິດຂອງເຈົ້າກໍາມະສິດຮ່ວມຜູ້ອື່ນ.

### ມາດຕາ 285 ສິດນໍາໃຊ້ຂອງເຈົ້າກຳມະສິດຮ່ວມ

ເຈົ້າກຳມະສິດຮ່ວມຜູ້ໃດໜຶ່ງ ມີສິດນຳໃຊ້ຊັບສິ່ງຂອງຮ່ວມກັນຕາມ ສ່ວນ, ພູດ ຫຼື ເປັນຮຸ້ນ ຂອງຕົນ ໂດຍບໍ່ໃຫ້ຂັດກັບສິດຂອງເຈົ້າກຳມະສິດຮ່ວມຜູ້ອື່ນ.

### ມາດຕາ 286 ສິດໄດ້ຮັບໝາກຜົນຂອງເຈົ້າກຳມະສິດຮ່ວມ

ເຈົ້າກຳມະສິດຮ່ວມ ມີສິດໄດ້ຮັບໝາກຜົນ ທີ່ເກີດຈາກສິ່ງຂອງ ຫຼື ການນໍາໃຊ້ຊັບສິ່ງຂອງ.

ເຈົ້າກຳມະສິດຮ່ວມແຕ່ລະຄົນ ມີສິດໄດ້ຮັບໝາກຜົນຕາມ ສ່ວນ, ພູດ ຫຼື ເປັນຮຸ້ນ ທີ່ມີໃນຊັບສິ່ງຂອງນັ້ນ.

### ມາດຕາ 287 ສິດຊີ້ຂາດກຳມະສິດຮ່ວມ

ເຈົ້າກຳມະສິດຮ່ວມ ມີສິດຊີ້ຂາດກ່ຽວກັບກຳມະສິດຮ່ວມຕາມ ສ່ວນ, ພູດ ຫຼື ເປັນຮຸ້ນ ຂອງຕົນ ແຕ່ການຊີ້ຂາດໃຫ້ບຸກຄົນພາຍນອກນັ້ນ ຕ້ອງໄດ້ຮັບການເຫັນດີຈາກເຈົ້າກໍາມະສິດຮ່ວມຜູ້ອື່ນ.

ຖ້າເຈົ້າກຳມະສິດຮ່ວມ ຫາກຕ້ອງການຂາຍກຳມະສິດຮ່ວມ ທີ່ເປັນ ສ່ວນ, ພູດ ຫຼື ເປັນຮຸ້ນຂອງຕົນນັ້ນ ຕ້ອງໃຫ້ເຈົ້າກຳມະສິດຮ່ວມຜູ້ອື່ນ ມີບຸລິມະສິດຊື້ກ່ອນ ໂດຍແຈ້ງໃຫ້ເຈົ້າກຳມະສິດຮ່ວມຜູ້ອື່ນນັ້ນ ພາຍໃນເວລາ ສາມເດືອນ ກ່ຽວກັບອະສັງຫະລິມະຊັບ ຫຼື ໜຶ່ງເດືອນ ກ່ຽວກັບສັງຫະລິມະຊັບ. ໃນກໍລະນີທີ່ບໍ່ມີເຈົ້າກຳມະສິດຮ່ວມຜູ້ໃດ ຊື້ຊັບສິ່ງຂອງນັ້ນແລ້ວ ກໍສາມາດຂາຍຊັບຮ່ວມ ທີ່ເປັນ ສ່ວນ, ພູດ ຫຼື ເປັນຮຸ້ນ ຂອງຕົນນັ້ນ ໃຫ້ບຸກຄົນອື່ນໄດ້.

ໃນກໍລະນີຫາກໄດ້ລະເມີດຕາມທີ່ກຳນົດໄວ້ໃນວັກທີ​ສອງ ຂອງ​ມາດ​ຕານີ້ ເຈົ້າກຳມະສິດຮ່ວມຜູ້ອື່ນ ມີສິດຮ້ອງຟ້ອງຕໍ່ສານ ເພື່ອໂອນຊັບສິ່ງຂອງຮ່ວມທີ່ເປັນ ສ່ວນ, ພູດ ຫຼື ເປັນຮຸ້ນຂອງຜູ້ກ່ຽວນັ້ນຄືນ ພາຍໃນເວລາ ສາມເດືອນ ນັບແຕ່ວັນໄດ້ຮູ້ວ່າມີການລະເມີດ. ຖ້າຫາກມີຄວາມເສຍຫາຍ ຜູ້ລະເມີດຕ້ອງໄດ້ໃຊ້ແທນຄ່າເສຍຫາຍໃຫ້ເຈົ້າກຳມະສິດຮ່ວມອື່ນ ທີ່ໄດ້ຮັບຄວາມເສຍຫາຍນັ້ນ.

ໃນກໍລະນີເຈົ້າກຳມະສິດຮ່ວມໃດໜຶ່ງ ໄດ້ສະລະຊັບສິ່ງຂອງຮ່ວມທີ່ເປັນ ສ່ວນ, ພູດ ຫຼື ເປັນຮຸ້ນ ຂອງຕົນ ຫຼື ໄດ້ເສຍຊີວິດ ໂດຍບໍ່ມີຜູ້ສືບທອດ, ຊັບສິ່ງຂອງທີ່ເປັນ ສ່ວນ, ພູດ ຫຼື ເປັນຮຸ້ນດັ່ງກ່າວ ກໍຈະຕົກເປັນກຳມະສິດຮ່ວມຂອງຜູ້ເປັນເຈົ້າກຳມະສິດຮ່ວມ​ຜູ້ອື່ນ.

### ມາດຕາ 288 ການຄຸ້ມຄອງ, ບໍາລຸງ ແລະ ການຮັກສາຊັບຮ່ວມ

ເຈົ້າກຳມະສິດຮ່ວມ ມີຄວາມຮັບຜິດຊອບຮ່ວມກັນໃນການຄຸ້ມຄອງ, ບໍາລຸງ ແລະ ຮັກສາຊັບສິ່ງຂອງຮ່ວມ.

ເຈົ້າກຳມະສິດຮ່ວມ ຜູ້ໃດໜຶ່ງສາມາດທໍາການສ້ອມແປງ, ບໍາລຸງ, ຮັກສາ ຊັບຮ່ວມທີ່ບໍ່ມີມູນຄ່າສູງຢ່າງເປັນປົກກະຕິ ໂດຍບໍ່ຈໍາເປັນຕ້ອງໄດ້ຮັບການເຫັນດີຈາກເຈົ້າກໍາມະສິດຮ່ວມ​ອື່ນ. ສ່ວນການສ້ອມແປງ, ບໍາລຸງ, ຮັກສາຊັບສິ່ງຂອງຮ່ວມ ທີ່ມີມູນຄ່າສູງນັ້ນ ຈະ​ເຮັດ​ໄດ້​ ກໍ​ຕໍ່​ເມື່ອ​ໄດ້​ຮັບ​ຄຳ​ເຫັນ​ດີ ຂອງບັນດາເຈົ້າກຳມະສິດຮ່ວມ ຫຼາຍກວ່າເຄິ່ງໜຶ່ງ.

ໃນສະພາບການອັນຮີບດ່ວນ ເຈົ້າກຳມະສິດຮ່ວມໃດໜຶ່ງ ມີສິດດໍາເນີນມາດຕະການຕ່າງໆເທົ່າທີ່ຈຳເປັນ ເພື່ອບໍາລຸງ​ຮັກສາຊັບສິ່ງຂອງຮ່ວມ ໂດຍບໍ່ຈໍາເປັນຕ້ອງໄດ້ຮັບການເຫັນດີຈາກເຈົ້າກຳມະສິດຮ່ວມຜູ້ອື່ນກໍໄດ້ ແຕ່ພາຍຫຼັງສຳເລັດແລ້ວ ຕ້ອງແຈ້ງໃຫ້ພວກກ່ຽວຊາບ.

ເຈົ້າກໍາມະສິດຮ່ວມ ຕ້ອງອອກຄ່າໃຊ້ຈ່າຍໃນການຄຸ້ມຄອງ, ບໍາລຸງ, ຮັກສາຊັບສິ່ງຂອງຮ່ວມ ລວມທັງຄ່າອາກອນຮ່ວມກັນ ຕາມສ່ວນຂອງຕົນ.

### ມາດຕາ 289 ຜົນສະທ້ອນຕໍ່ຜູ້ໄດ້ຮັບຜົນປະໂຫຍດຕໍ່

ການຕົກລົງຂອງເຈົ້າກຳມະສິດຮ່ວມກ່ຽວກັບ ການຄອບຄອງ, ນໍາໃຊ້, ໄດ້ຮັບໝາກຜົນ ແລະ ຊີ້ຂາດ ຕໍ່ຊັບສິ່ງຂອງຮ່ວມນັ້ນ ມີຜົນອັນດຽວກັນສຳລັບຜູ້ໄດ້ຮັບຜົນປະໂຫຍດຕໍ່.

### ມາດຕາ 290 ການແບ່ງປັນກຳມະສິດຮ່ວມ

ເຈົ້າກຳມະສິດຮ່ວມຜູ້ໃດໜຶ່ງ ມີສິດທວງໃຫ້ແບ່ງປັນຊັບສິ່ງຂອງຮ່ວມ ເວລາໃດກໍໄດ້, ເວັ້ນເສຍແຕ່ ໄດ້ຕົກລົງກັນ ຫຼື ກົດໝາຍໄດ້ກໍານົດໄວ້ເປັນຢ່າງອື່ນ.

ໃນການແບ່ງປັນນັ້ນ ຖ້າຊັບສິ່ງຂອງຮ່ວມ ບໍ່ສາມາດແຍກອອກຈາກກັນໄດ້ເປັນສ່ວນ ກໍຕ້ອງຕີມູນຄ່າຊັບສິ່ງຂອງດັ່ງກ່າວເປັນເງິນຕາມສ່ວນ ເພື່ອແບ່ງປັນກັນ.

### ມາດຕາ 291 ການສິ້ນສຸດ​ກຳມະສິດ​ຮ່ວມ

ກຳມະສິດຮ່ວມກ່ຽວກັບຊັບສິ່ງຂອງໃດໜຶ່ງ ຈະສິ້ນສຸດລົງ ໃນກໍລະນີ ດັ່ງນີ້:

1. ຊັບສິ່ງຂອງຮ່ວມ ຖືກແບ່ງປັນກັນ;
2. ເຈົ້າກຳມະສິດຮ່ວມທັງໝົດ ໄດ້ຊີ້ຂາດກ່ຽວກັບຊັບສິ່ງຂອງຮ່ວມນັ້ນ ໃຫ້ຜູ້ໃດໜຶ່ງ ເປັນກຳມະ ສິດແຕ່ພຽງຜູ້ດຽວ;
3. ກໍລະນີອື່ນ ຕາມທີ່ໄດ້ກໍານົດໄວ້ໃນມາດຕາ 315 ຫາ 319 ຂອງປະມວນກົດໝາຍສະບັບນີ້.

## ໝວ​​ດທີ 6

## ການ​ໄດ້​​ກຳມະສິດ

### ມາດຕາ 292 ການ​ໄດ້​​ກຳມະ​ສິດ​

ການ​ໄດ້​ມາ​ເປັນ​ກຳ​ມະ​ສິດ ແມ່ນ ເກີດ​ຂຶ້ນ​ນັບ​ແຕ່​ເວ​ລາ ທີ່​ໄດ້​​ມອບ ແລະ/ຫຼື ໄດ້ຮັບ​ຊັບ​ສິ່ງຂອງໂດຍ​ຖືກ​ຕ້ອງ​ຕາມ​ກົດ​ໝາຍ.

ກຳ​ມະ​ສິດ ອາດ​ໄດ້​ມາ​ຕາມສັນ​ຍາ​ກ່ອນ​ການ​ມອບ ແລະ/ຫຼື ຮັບ​ຊັບ~~​~~ນັ້ນ​ກໍ​ໄດ້.

ຖ້າ​ຊັບ​ສິ່ງຂອງນັ້ນ​ ຫາກ​ຍັງ​ຈະ​ຕ້ອງ​ໄດ້​ຂຶ້ນ​ທະ​ບຽນ​ແລ້ວ ກຳ​ມະ​ສິດ ແມ່ນໄດ້​ມາ​ນັບ​ແຕ່​ເວ​ລາ​ທີ່​ໄດ້​ຂຶ້ນ​ທະ​ບຽນ​ເປັນ​ຕົ້ນໄປ ເຖິງວ່າ​ຊັບສິ່ງຂອງ​ນັ້ນ ຈະ​ໄດ້​ມອບ​ໃຫ້​ແກ່​ກັນ​ແລ້ວກໍຕາມ.

### ມາດຕາ 293 ພື້ນຖານຂອງການໄດ້ມາເປັນກຳມະສິດ

ການໄດ້ມາເປັນກຳມະສິດ ມີ ພື້ນຖານ ດັ່ງນີ້:

1. ສັນຍາ;
2. ການສືບທອດມູນມໍຣະດົກ;
3. ການໄດ້ຊັບສິ່ງຂອງທີ່ບໍ່ມີເຈົ້າຂອງ;
4. ການເກັບຊັບສິ່ງຂອງຕົກເຮ່ຍ;
5. ການໄດ້ສັດຂາດການຮັກສາ;
6. ການພົບເຫັນວັດຖຸມີຄ່າ;
7. ການໂຮມຊັບສິ່ງຂອງ;
8. ອາຍຸຄວາມ;
9. ກໍລະນີອື່ນຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 294 ການ​ມອບ​ຊັບສິ່ງຂອງ

ການມອບຊັບສິ່ງຂອງ ແມ່ນ ການ​ເອົາ​ຊັບສິ່ງຂອງ​ໃຫ້​ ບຸກ​ຄົນ ຫຼື ອົງ​ການ​ຈັດ​ຕັ້ງໃດ​ໜຶ່ງ​ ຊຶ່ງ​ເອີ້ນ​ວ່າ​ ຜູ້​ຮັບ.

ການມອບຊັບສິ່ງຂອງ ຫຼື ເອກະສານ ໂດຍຜ່ານຜູ້ຂົນສົ່ງ ຫຼື ໄປສະນີ ເພື່ອສົ່ງໄປໃຫ້ຜູ້ຮັບ ກໍຈະຖືວ່າເປັນການມອບຊັບສິ່ງຂອງໃຫ້ຜູ້ຮັບແລ້ວ.

### ມາດຕາ 295 ການ​ມອບຊັບສິ່ງຂອງໃຫ້ເປັນກຳມະສິດຂອງຜູ້ຄອບຄອງ

ຊັບສິ່ງຂອງທີ່ຢູ່ໃນການຄອບຄອງຂອງຜູ້ຄອບຄອງມາກ່ອນແລ້ວ ຖ້າຫາກມີການຕົກລົງກັນ ກ່ຽວກັບການປ່ຽນກຳມະສິດ ຈາກເຈົ້າກຳມະສິດເດີມ ໄປຫາຜູ້ຄອບຄອງນັ້ນ ກໍໃຫ້ຖືວ່າໄດ້ມອບຊັບສິ່ງຂອງໃຫ້ແກ່ກັນແລ້ວ.

### ມາດຕາ 296 ການ​​ມອບຊັບສິ່ງຂອງທີ່ຍັງຢູ່ໃນການຄອບຄອງຂອງເຈົ້າກຳມະສິດ

ຊັບສິ່ງຂອງທີ່ຍັງຢູ່ໃນການຄອບຄອງຂອງເຈົ້າກຳມະສິດ ຖ້າຫາກມີການຕົກລົງກັນກ່ຽວກັບການປ່ຽນກຳມະສິດຈາກເຈົ້າກຳມະສິດເດີມ ໄປຫາເຈົ້າກຳມະສິດໃໝ່ ກໍໃຫ້ຖືວ່າໄດ້ມອບຊັບສິ່ງຂອງໃຫ້ແກ່ກັນແລ້ວ, ແຕ່ເຈົ້າກຳມະສິດເດີມ ຍັງ​ມີ​ພັນ​ທະ​ປົກປັກຮັກ​ສາຊັບສິ່ງຂອງດັ່ງ​ກ່າວ ​ໂດຍ​ບໍ່​ໃຫ້​ມີ​ການ​ເສຍ​ຫາຍ ຫຼື ເປ່​ເພ ​ຈົນ​ກວ່າ​ ເຈົ້າກໍາມະສິດຜູ້ໃໝ່ຈະມາ​ຮັບ​ເອົາ.

### ມາດຕາ 297 ການ​ມອບຊັບສິ່ງຂອງ​ທີ່ຢູ່​ໃນ​ການ​ຄອບ​ຄອງຂອງ​ບຸກຄົນ​ທີສາມ

ຊັບສິ່ງຂອງທີ່ຍັງຢູ່ໃນການຄອບຄອງຂອງບຸກຄົນທີສາມ ຖ້າມີການຕົກລົງກ່ຽວກັບການປ່ຽນແປງກຳມະສິດ ຈາກເຈົ້າກຳມະສິດເດີມ ໄປຫາເຈົ້າກຳມະສິດໃໝ່ ກໍໃຫ້ຖືວ່າໄດ້ມອບຊັບໃຫ້ແກ່ກັນແລ້ວ, ແຕ່ເຈົ້າກຳມະສິດເດີມ ຕ້ອງແຈ້ງໃຫ້ບຸກຄົນທີສາມທີ່ຄອບຄອງຊັບສິ່ງຂອງນັ້ນຊາບ ກ່ຽວກັບການປ່ຽນແປງກຳມະສິດນັ້ນ.

### ມາດຕາ 298 ການໄດ້ກຳມະສິດກ່ຽວກັບໝາກຜົນ

ໝາກ​ຜົນ​​ທີ່ໄດ້ມາຈາກການນຳໃຊ້ຊັບສິ່ງຂອງໃດໜຶ່ງ ກໍຈະ​ເປັນ​ຂອງ​ເຈົ້າ​ກຳ​ມະ​ສິດ​ກ່ຽວ​ກັບ​ຊັບສິ່ງຂອງເຫຼົ່າ​ນັ້ນ, ເວັ້ນເສຍແຕ່ ກົດໝາຍ ຫຼື ສັນຍາ ຫາກໄດ້ກຳນົດໄວ້ເປັນຢ່າງອື່ນ.

### ມາດຕາ 299 ການໄດ້ກຳມະສິດ​~~​~~ດ້ວຍການສືບທອດມູນມໍຣະດົກ

ມູນ​ມໍ​ຣະ​ດົກທີ່​ຜູ້​ສືບທອດ​ໄດ້​ຮັບ ​ຈາກ​ການ​ສືບ​ທອດ​ຕາມ​ກົດ​ໝາຍ ຫຼື ຕາມ​ພິ​ໄນ​ກຳ​ນັ້ນ​ ເປັນ​ກຳ​ມະ​ສິດ ຫຼື ກຳມະສິດ​ຮ່ວມຂອງ​ຜູ້​ສືບ​ທອດ ນັບ​ແຕ່​ເວ​ລາ​ທີ່​ເຈົ້າມູນເສຍຊີວິດ.

ສໍາລັບຜູ້ສືບທອດຮ່ວມແຕ່ລະຄົນນັ້ນ ຈະໄດ້​ກຳ​ມະ​ສິດ​ກ່ຽວກັບມູນມໍຣະດົກທີ່ເປັນພູດຂອງຕົນ ນັບ​ແຕ່​ເວ​ລາ​ທີ່​ໄດ້​ຮັບ​ເອົາ​ມູນ​ມໍ​ຣະ​ດົກ ​ເປັນ​ຕົ້ນ​ໄປ.

### ມາດຕາ 300 ການໄດ້ຊັບ​ສິ່ງຂອງທີ່​ບໍ່​ມີ​ເຈົ້າ​ຂອງ

ຊັບສິ່ງຂອງ​ທີ່​ບໍ່​ມີ​​ເຈົ້າ​ຂອງ ແມ່ນ ຊັບ​ສິ່ງຂອງທີ່​ເຈົ້າ​ກຳ​ມະ​ສິດ​ ໄດ້ສະລະກໍາມະສິດຢ່າງ​ເປີດ​ເຜີຍ.

ບຸກຄົນ​ໃດ ຫາກ​ໄດ້​ເອົາ​ຊັບ​ສິ່ງຂອງນັ້ນມາ​ຄອບ​ຄອງ ເພື່ອຜົນປະໂຫຍດຂອງຕົນ ກໍໄດ້​ມາ​ເປັນ​ກຳ ມະສິດ​ກ່ຽວ​ກັບ​ຊັບ​ສິ່ງຂອງນັ້ນ.

### ມາດຕາ 301 ການໄດ້ກຳມະສິດຍ້ອນການ​ເກັບ​ຊັບ​ສິ່ງຂອງຕົກ​ເຮ່ຍ

ຊັບສິ່ງຂອງ​ຕົກ​ເຮ່ຍ ແມ່ນ ​ຊັບ​ສິ່ງຂອງທີ່​​ເຈົ້າ​ຂອງ​ເຮັດ​ຕົກ​ເຮ່ຍ.

ຜູ້~~​~~​ເກັບ​ຊັບສິ່ງຂອງ~~​~~​ຕົກ​ເຮ່ຍ ມີ​ພັນ​ທະ​ແຈ້ງ​ໃຫ້​ບຸກ​ຄົນທີ່​ໄດ້ເຮັດຊັບສິ່ງຂອງ​ຕົກ​ເຮ່ຍ​ນັ້ນ​ຊາບໃນ​ທັນ​ທີ, ຖ້າ​ຫາກ​ຮູ້​ຕົວ​ບຸກ​ຄົນ​ນັ້ນ ກໍໃຫ້ສົ່ງ​ຊັບສິ່ງຂອງ​ທີ່​ເກັບ​ໄດ້​ນັ້ນ​ຄືນ​ໃຫ້​ຜູ້​ກ່ຽວ ຫຼື ແຈ້ງ ແລະ ມອບຊັບສິ່ງຂອງຕົກ ເຮ່ຍ​ໃຫ້ເຈົ້າ​ໜ້າ​ທີ່​ຕຳ​ຫຼວດ, ນາຍ​ບ້ານ ຫຼື ການຈັດຕັ້ງອື່ນທີ່​ກ່ຽວ​ຂ້ອງຮັກ​ສາ​ໄວ້ ຖ້າ​​ຊັບ​ສິ່ງຂອງ​ຕົກ​ເຮ່ຍນັ້ນຫ​າກ​ເກັບ​ໄດ້​ຢູ່​ໃນຂົງເຂດຮັບຜິດຊອບຂອງການຈັດຕັ້ງ ເພື່ອ​ແຈ້ງ​ໃຫ້ເຈົ້າ​ຂອງ​ຊັບສິ່ງຂອງມາຮັບເອົາ.​

ໃນກໍລະນີຫາກບໍ່ຮູ້ໄດ້ວ່າບຸກຄົນໃດເປັນເຈົ້າຂອງ ຜູ້​ທີ່​ເກັບ​ຊັບ​ສິ່ງຂອງ​ຕົກ​ເຮ່ຍ​ກໍ​ມີ​ພັນ​ທະ​ແຈ້ງ ແລະ ມອບຊັບສິ່ງຂອງຕົກເຮ່ຍ​ໃຫ້ເຈົ້າ​ໜ້າ​ທີ່​ຕຳ​ຫຼວດ, ນາຍ​ບ້ານ ຫຼື ການຈັດຕັ້ງອື່ນ ເພື່ອ​ປະກາດຫາ​ເຈົ້າ​ຂອງ​ຊັບສິ່ງຂອງມາຮັບເອົາ.

ຖ້າ​ຫາກ​ມີ​ຄວາມ​ຫຍຸ້ງ​ຍາກ​ໃນ​ການ​ຮັກ​ສາ ຫຼື ຊັບສິ່ງຂອງນັ້ນອາດຈະເສື່ອມຄຸນນະພາບ, ເປ່ເພ ເສຍຫາຍ ແລະ ອື່ນໆ ເຈົ້າ​ໜ້າ​ທີ່​ຕຳ​ຫຼວດ, ນາຍ​ບ້ານ ຫຼື ການຈັດຕັ້ງອື່ນ ອາດ​​ຂາຍຊັບສິ່ງຂອງ​​​ນັ້ນ​ກໍ​ໄດ້ ພາຍ​ຫຼັງທີ່​ໄດ້​ແຈ້ງ ຫຼື ປະກາດແລ້ວ ແຕ່​ກໍ​ຕ້ອງ​ຮັກ​ສາ​ເງິນ​ທີ່​ຂາຍ​ນັ້ນ​ໄວ້​ໃຫ້​ເຈົ້າ​ຂອງຊັບ​ສິ່ງຂອງດັ່ງ​ກ່າວ.

ໃນ​ກໍລະນີ​​ເຈົ້າ​ກຳມະ​ສິດ​ ຫາກ​ມາ​ຮັບ​ເອົາ​ຊັບສິ່ງຂອງ​ດັ່ງກ່າວ​ພາຍ​​ໃນ​ເວລາ ສາມ​ເດືອນ ນັບ​ແຕ່​ວັນ​ປະກາດ​ເປັນຕົ້ນໄປ ກໍໃຫ້ສົ່ງວັດຖຸດັ່ງກ່າວຄືນໃຫ້ຜູ້ກ່ຽວ.

ຖ້າ​​ຜູ້​ເປັນ​ເຈົ້າ​ຂອງ​ ຫາກ​ບໍ່​ທວງເອົາ​ຄືນ​ພາຍ​ໃນ​ເວລາ ສາມເດືອນ, ຜູ້​ເກັບຊັບສິ່ງຂອງຕົກເຮ່ຍ ​ກໍ​​ໄດ້​ກຳມະສິດ​ກ່ຽວ​ກັບ​ຊັບສິ່ງຂອງນັ້ນ. ໃນກໍລະນີທີ່ຜູ້ເກັບໄດ້ ຫາກປະຕິເສດບໍ່ຮັບເອົາຊັບສິ່ງຂອງນັ້ັ້ນ, ຊັບສິ່ງຂອງດັ່ງກ່າວ ກໍຈະຕົກເປັນກຳມະສິດຂອງລັດ.

ໃນ​ກໍ​ລະ​ນີຜູ້​ເກັບ​ຊັບສິ່ງຂອງ​ທີ່​ຕົກ​ເຮ່ຍ​ ຫາກ​ບໍ່​ໄດ້​ແຈ້ງຊັບສິ່ງຂອງດັ່ງກ່າວ ຈະບໍ່ຕົກເປັນກໍາມະສິດ ຂອງຜູ້ກ່ຽວແຕ່ຢ່າງໃດ.

### ມາດຕາ 302 ຄ່າ​ບຳ​ເນັດ ຫຼື ລາງວັນ ແລະ ການ​ທົດ​ແທນ​ຄ່າ​ໃຊ້​ຈ່າຍ​ກ່ຽວກັບ​ຊັບສິ່ງຂອງ​ຕົກເຮ່ຍ

ຜູ້~~​~~​ເກັບ​ຊັບ​ສິ່ງຂອງຕົກ​ເຮ່ຍ ​ມີ​ສິດໄດ້ຮັບຄ່າບຳເນັດ ຫຼື ​ລາງວັນ​ ບໍ່ໃຫ້ເກີນ ສິບ​ຫ້າ​ສ່ວນ​ຮ້ອຍ ຂອງ​ມູນ​ຄ່າ​ຂອງ​ຊັບ​ສິ່ງຂອງຕົກ​ເຮ່ຍ ຈາກ​ຜູ້​ເປັນ​ເຈົ້າ​ຂອງ.

ໃນ​ກໍ​ລະ​ນີທີ່​ຜູ້​ເກັບ​ຊັບ​ສິ່ງຂອງ​ຕົກ​ເຮ່ຍ ຫາກ​ບໍ່​ໄດ້​ແຈ້ງ​ໃນເວລາອັນຄວນ~~​~~, ຜູ້​ກ່ຽວ~~​~~ກໍ​ຈະ​ບໍ່​ໄດ້​ຮັບ​ຄ່າບຳເນັດ ຫຼື ​ລາງວັນ​​ແຕ່​ຢ່າງ​ໃດ, ເວັ້ນເສຍແຕ່ຜູ້ກ່ຽວຫາກມີເຫດຜົນ.

ຜູ້ເກັບ​​ຊັບ​ສິ່ງຂອງ~~​~~ຕົກ​ເຮ່ຍ ແລະ ການຈັດຕັ້ງ​ ​ມີ​ສິດ​ໄດ້​ຮັບ​ການ​ທົດ​ແທນ​ຄ່າ​ໃຊ້​ຈ່າຍ​ໃນການຮັກສາ​ຊັບ​ສິ່ງຂອງດັ່ງກ່າວ ຈາກ​ຜູ້​ເປັນເຈົ້າ​ຂອງ​ເດີມ ຖ້າ​ຫາກ​ມີ​ການ​ໃຊ້​ຈ່າຍ​​ຈິງ.

### ມາດຕາ 303 ການໄດ້ສັດ​​ຂາດ​ການ​ຮັກສາ

ບຸກ​ຄົນ​​ໃດ​ ທີ່​ໄດ້​ຈັບ​ສັດ​ຂາດ​ການ​ຮັກ​ສາ ຫຼື ສັດ​ທີ່​ປະ​ປ່ອຍ, ບຸກ​ຄົນ​​ນັ້ນ ຕ້ອງ​ແຈ້ງ​ໃຫ້​ເຈົ້າ​ຂອງ​ສັດ​​ໃນ​ທັນ​ທີ ຖ້າ​​ຮູ້ເຈົ້າຂອງ ແລະ ສົ່ງ​ສັດ​ຄືນ​ໃຫ້​ຜູ້​ກ່ຽວ, ຖ້າຫາກບໍ່ຮູ້ເຈົ້າຂອງຕ້ອງແຈ້ງ​ໃຫ້​ເຈົ້າ​ໜ້າ​ທີ່​ຕຳ​ຫຼວດ ຫຼື ນາຍ​ບ້ານ​ພາຍ​ໃນ​ເວລາ ສາມ​ວັນ ນັບ​ແຕ່​ວັນທີ່ຈັບ​ສັດ​ນັ້ນ​ໄດ້​ເປັນ​ຕົ້ນ​ໄປ ​ເພື່ອ​ປະກາດ​ຫາ​ເຈົ້າ​ຂອງສັດ.

ຖ້າ​ເຈົ້າ​ຂອງ​ສັດ​ຫາກ​ຍັງ​ບໍ່​ທັນ​ໄດ້​ທວງ​ທາວ​ເອົາ​ແລ້ວ ສັດ​ດັ່ງ​ກ່າວ​ກໍ​ຈະ​ມອບ​ໃຫ້​ຜູ້​ຈັບ​ໄດ້​ນັ້ນ ​ເປັນ​ຜູ້​ຮັກ​ສາ​, ລ້ຽງ​ເກືອ ແລະ ນຳ​ໃຊ້. ໃນ​ກໍ​ລະ​ນີ​ທີ່​ໄດ້ພົບ​ເຫັນ​ເຈົ້າ​ຂອງ​ສັດ​ພາຍ​ໃນເວລາ ສາມ​​ເດືອນ ນັບ​ແຕ່​ວັນ​ປະກາດ​​ເປັນຕົ້ນ​ໄປ ສັດ​ນັ້ນ​ກໍ​ຈະ​ໄດ້​ສົ່ງ​ຄືນ​ໃຫ້​ເຈົ້າ​ຂ​ອງ, ແຕ່​ຜູ້​ກ່ຽວ​ ​ຕ້ອງ​ທົດ​ແທນ​ຄ່າ​ໃຊ້​ຈ່າຍ​ໃນ​ການ​ລ້ຽງ​ເກືອ​ສັດ ແລະ ໃຫ້​ລາງວັນ​ ຕາມທີ່ໄດ້​ກຳນົດໄວ້ໃນ​ມາດ​ຕາ 302 ຂອງປະມວນກົດໝາຍສະບັບນີ້.

ຖ້າ​​ຜູ້​ຈັບ​ສັດ​​ທີ່​ໄດ້​ຮັກ​ສາ​ສັດ​ນັ້ນ ຫາກ​ມີ​ຄວາມ​ຫຍຸ້ງ​ຍາກ​ໃນ​ການ​ຮັກ​ສາ ຫຼື ລ້ຽງ​ເກືອ ຫຼື ມີ​ການ​ເລີ່ມ​ເກີດ​ພາ​ຍຸສັດ​ແລ້ວ ຜູ້ຈັບສັດໄດ້ນັ້ນອາດ​​ຂາຍ​ສັດ​ນັ້ນ​ກໍ​ໄດ້ ພາຍ​ຫຼັງທີ່​ໄດ້​ແຈ້ງ ແລະ ໄດ້​ຮັບ​ຄວາມ​ເຫັນ​ດີ​ຈາກເຈົ້າ​ໜ້າ​ທີ່ຕຳ​ຫຼວດ ຫຼື ນາຍ​ບ້ານ​ແລ້ວ ແຕ່​ກໍ​ຕ້ອງ​ຮັກ​ສາ​ເງິນ​ທີ່​ຂາຍ​ນັ້ນ​ໄວ້​ໃຫ້​ເຈົ້າ​ຂອງ​ສັດ​ດັ່ງ​ກ່າວ.

ໃນ​ກໍ​ລະ​ນີ​ ທີ່​ບໍ່​ພົບ​ເຫັນເຈົ້າ​ຂອງ​ສັດ​ ພາຍ​ໃນ​ເວລາ ສາມ​ເດືອນ​​ແລ້ວ ຜູ້ຈັບສັດໄດ້ນັ້ນ ກໍໄດ້ເປັນເຈົ້າກຳມະສິດສັດດັ່ງກ່າວ.​

### ມາດຕາ 304 ການໄດ້ກຳມະສິດຍ້ອນການ​ພົບ​ເຫັນວັດຖຸ​ທີ່ມີຄ່າ

ວັດ​ຖຸ​​ມີ​ຄ່າ ມີ ຄຳ, ເງິນ ຫຼື ໂລ​ຫະ, ແຮ່​ທາດ​ທີ່​ມີ​ຄ່າ ແລະ ວັດຖຸອື່ນໆ ຊຶ່ງ​ເຊື່ອງ​ຊ້ອນ ຫຼື ຝັງ​ໄວ້​ຢູ່​ໃນ​ພື້ນດິນ, ໃນພື້ນນ້ຳ ຫຼື ຖືກ​ຊຸກ​ເຊື່ອງ​ໄວ້​ດ້ວຍ​ວິ​ທີ​ໃດ​ວິ​ທີ​ໜຶ່ງ ຊຶ່ງ​ບໍ່​ອາດ​​ກຳ​ນົດ​ໄດ້​ວ່າບຸກ​ຄົນ​ຜູ້​ໃດ​ເປັນ​ເຈົ້າ​ກຳ​ມະ​ສິດ, ເວັ້ນເສຍແຕ່ວັດຖຸບູຮານ, ວັດ​ຖຸ​ທີ່​ມີ​ຄ່າ​ທາງດ້ານ ວັດທະນະທຳ, ປະຫວັດສາດ ຫຼື ທຳມະຊາດ ທີ່ເປັນຊັບ​ສົມ​ບັດ​ອັນລ້ຳຄ່າ, ເປັນມໍຣະດົກ ຂອງຊາດນັ້ນ ຊຶ່ງເປັນກຳມະສິດລວມຂອງວົງ​ຄະ​ນະ​ຍາດແຫ່ງຊາດ.

ຜູ້​ທີ່​ພົບເຫັນວັດຖຸມີຄ່າ ​ບໍ່​ວ່າ​ຢູ່​ໃນ​ສະ​ຖານ​ທີ່​ໃດ​ກໍຕາມ ​ມີ​ພັນ​ທະ​ແຈ້ງ ແລະ ມອບວັດຖຸມີຄ່ານັ້ນ ໃຫ້ນາຍ​ບ້ານ ຫຼື ເຈົ້າ​ໜ້າ​ທີ່​ຕຳ​ຫຼວດ ເພື່ອ​ປະກາດຫາ​ເຈົ້າ​ຂອງໃຫ້ມາຮັບເອົາ. ຖ້າຫາກມີຄວາມຫຍຸ້ງຍາກໃນການເຄື່ອນຍ້າຍວັດຖຸມີຄ່ານັ້ນ ຜູ້ພົບເຫັນຈະຮັກສາໄວ້ກໍໄດ້.

ໃນ​ກໍລະນີ​​ເຈົ້າ​ກຳມະ​ສິດ​ ຫາກ​ມາ​ຮັບ​ເອົາ ​ພາຍ​​ໃນ​ເວລາ​ ສາມ​ເດືອນ ນັບ​ແຕ່​ວັນໄດ້​ປະກາດ​ເປັນ​ຕົ້ນ​ໄປ ກໍຕ້ອງສົ່ງຄືນໃຫ້ເຈົ້າກຳມະສິດນັ້ນ.

ຖ້າ​​ຜູ້​ເປັນ​ເຈົ້າຂອງ ຫາກ​ບໍ່​ທວງເອົາ​ຄືນ​ພາຍ​ໃນ​​ເວລາດັ່ງກ່າວ ຜູ້​ພົບ​ເຫັນ ກໍໍຈະ​​ໄດ້​ກຳມະສິດ​ກ່ຽວ​ກັບວັດຖຸນັ້ນ​. ຖ້າຜູ້ພົບເຫັນຫາກບໍ່ຮັບເອົາວັດຖຸດັ່ງກ່າວ ກໍຈະຕົກເປັນກໍາມະສິດຂອງລັດ.

ໃນກໍລະນີຜູ້ພົບເຫັນ ຫາກບໍ່ແມ່ນເຈົ້າຂອງທີ່ດິນບ່ອນພົບວັດຖຸນັ້ນ ຊຶ່ງເຈົ້າຂອງບໍ່ໄດ້ມາຮັບເອົາພາຍໃນເວລາທີ່ກ່າວໄວ້ເທິງນີ້ ວັດຖຸດັ່ງກ່າວກໍຈະຕົກເປັນກຳມະສິດຂອງຜູ້ພົບເຫັນ ແລະ ເຈົ້າຂອງທີ່ດິນຄົນລະເຄິ່ງ.

ໃນ​ກໍ​ລະ​ນີ​ຜູ້​ພົບເຫັນ ​ຫາກ​ບໍ່​ໄດ້​ແຈ້ງກ່ຽວກັບການພົບເຫັນ ຜູ້ກ່ຽວກໍຈະບໍ່ໄດ້ກໍາມະສິດ ໃນວັດຖຸສິ່ງຂອງນັ້ນແຕ່ຢ່າງໃດ.

### ມາດຕາ 305 ຄ່າ​ບຳ​ເນັດ ຫຼື ລາງວັນ ແລະ ການ​ທົດ​ແທນ​ຄ່າ​ໃຊ້​ຈ່າຍ​ກ່ຽວກັບ​ການພົບເຫັນວັດຖຸມີຄ່າ

ຜູ້​​ພົບເຫັນວັດຖຸມີຄ່າ ​ມີ​ສິດໄດ້ຮັບຄ່າບຳເນັດ ຫຼື ​ລາງວັນ​ ບໍ່ເກີນ ສິບ​ຫ້າ​ສ່ວນ​ຮ້ອຍ ຂອງ​ມູນ​ຄ່າ​ຂອງ​ວັດຖຸດັ່ງກ່າວ ຈາກ​ຜູ້​ເປັນ​ເຈົ້າ​ຂອງ ຫຼື ອົງການຈັດຕັ້ງລັດທີ່ກ່ຽວຂ້ອງ, ເວັ້ນເສຍແຕ່ການພົບເຫັນຫາກເປັນໜ້າທີ່ໂດຍກົງຂອງຜູ້ກ່ຽວເອງ.

ໃນ​ກໍ​ລະ​ນີຜູ້ພົບເຫັນ ​ຫາກ​ບໍ່​ໄດ້​ແຈ້ງ​ໃນ​ເວລາອັນຄວນ~~​~~ແລ້ວ ຜູ້ກ່ຽວ~~​~~ກໍ​ຈະ​ບໍ່​ໄດ້​ຮັບ​ຄ່າບຳເນັດ ຫຼື ລາງ ວັນ​​ແຕ່​ຢ່າງ​ໃດ, ເວັ້ນເສຍແຕ່ຜູ້ກ່ຽວຫາກມີເຫດຜົນ.

ຜູ້​ພົບເຫັນ ແລະ ການຈັດຕັ້ງ​ ​ມີ​ສິດ​ໄດ້​ຮັບ​ການ​ທົດ​ແທນ​ຄ່າ​ໃຊ້​ຈ່າຍ​ ໃນການປົກປັກຮັກສາ​ວັດຖຸດັ່ງ ກ່າວຈາກ~~​~~ເຈົ້າ​ຂອງ​.

### ມາດຕາ 306 ການໄດ້ກຳມະສິດຍ້ອນການໂຮມຊັບສິ່ງຂອງ

ການໂຮມຊັບສິ່ງຂອງ ແມ່ນ ການເອົາຊັບສິ່ງຂອງສອງອັນ ຫຼື ຫຼາຍອັນເຂົ້າກັນ ດ້ວຍການເຊື່ອມຕໍ່, ປະສົມ​~~​~~ ຫຼື ປຸງແຕ່ງ ເປັນຊັບສິ່ງຂອງໃໝ່ອັນດຽວ.

ການໄດ້ກຳມະສິດຍ້ອນການໂຮມຊັບສິ່ງຂອງ ມີກໍລະນີ ດັ່ງນີ້:

1. ການເຊື່ອມຕໍ່~~​~~​ສັງຫາລິມະຊັບ ​ກັບ ອະສັງຫາລິມະຊັບ;
2. ການ​ເຊື່ອມ​ຕໍ່​ອະສັງຫາລິມະຊັບເຂົ້າກັນ;
3. ການ​ເຊື່ອມຕໍ່ສັງຫາລິມະຊັບດ້ວຍກັນ;
4. ການ​ປະສົມສັງຫາລິມະຊັບເຂົ້າກັນ;
5. ການ​ປຸງ​ແຕ່ງ.

### ມາດຕາ 307 ການເຊື່ອມຕໍ່~~​~~​ສັງຫາລິມະຊັບ ​ກັບ ອະສັງຫາລິມະຊັບ

ການ​ເຊື່ອມ​ຕໍ່ສັງຫາລິມະຊັບ​ກັບ​ອະ​ສັງ​ຫາ​ລິ​ມະ​ຊັບ ​ແມ່ນ ການ​ເອົາສັງ​ຫາ​ລິ​ມະ​ຊັບ ເຊື່ອມກັບອະ ສັງຫາລິມະຊັບ ແລ້ວກາຍເປັນຊັບສິ່ງຂອງອັນດຽວ ໂດຍບໍ່ສາມາດຕັດແຍກອອກຈາກກັນໄດ້ ຈະຕົກເປັນກໍາມະ ສິດ ຂອງເຈົ້າຂອງອະສັງຫາລິມະຊັບ, ເວັ້ນເສຍແຕ່ກົດໝາຍ ຫຼື ສັນຍາ ຫາກໄດ້ກຳນົດໄວ້ເປັນຢ່າງອື່ນ.

### ມາດຕາ 308 ການ​ເຊື່ອມ​ຕໍ່​ອະສັງຫາລິມະຊັບເຂົ້າກັນ

ການເຊື່ອມຕໍ່ອະສັງຫາລິມະຊັບເຂົ້າກັນ ແມ່ນ ການເອົາອະສັງລິມະຊັບໜຶ່ງ ເຊື່ອມກັບອະສັງຫາລິ ມະຊັບອື່ນ ແລ້ວກາຍເປັນຊັບສິ່ງຂອງອັນດຽວໂດຍບໍ່ສາມາດຕັດແຍກອອກຈາກກັນໄດ້.

ກຳມະສິດຕໍ່ອະສັງຫາລິມະຊັບທີ່ເຊື່ອມເຂົ້າກັນນັ້ນ ຈະຕົກເປັນກຳມະສິດລວມຕາມພູດ ຫຼື ຕາມມູນຄ່າຂອງອະສັງຫາລິມະຊັບ ທີ່ເຈົ້າກຳມະສິດແຕ່ລະຄົນໄດ້ປະກອບໃສ່, ເວັ້ນເສຍແຕ່ຫາກໄດ້ຕົກລົງກັນໄວ້ເປັນຢ່າງອື່ນ.

ໃນກໍລະນີທີ່ບໍ່ສາມາດກຳນົດສັດສ່ວນດັ່ງກ່າວ ໃຫ້ຖືເປັນກຳມະສິດລວມທີ່ມີພູດສະເໝີກັນ.

### ມາດຕາ 309 ການ​ເຊື່ອມຕໍ່ສັງຫາລິມະຊັບເຂົ້າກັນ

ການເຊື່ອມຕໍ່ສັງຫາລິມະຊັບເຂົ້າກັນ ແມ່ນ ການນຳເອົາສັງຫາລິມະຊັບໃດໜຶ່ງ ເຊື່ອມຕໍ່ເຂົ້າກັບສັງຫາລິມະຊັບອື່ນ ແລ້ວກາຍເປັນສັງຫາລິມະຊັບດຽວ ຊຶ່ງບໍ່ສາມາດຕັດແຍກອອກຈາກກັນໄດ້.

​ກຳມະສິດຕໍ່ສັງຫະລິມະຊັບທີ່ເຊື່ອມເຂົ້າກັນນັ້ນ ເປັນກຳມະສິດລວມ​ຂອງເຈົ້າ​ກຳມະສິດສັງຫາລິມະຊັບ​ນັ້ນ ໂດຍຖື​ເອົາ​ຕາມມູນ​ຄ່າ​ຂອງສັງຫາລິມະ​ຊັບ ​ໃນ​ເວລາ​ເຊື່ອມຕໍ່​​ເຂົ້າກັນນັ້ນເປັນພື້ນຖານ.

ຖ້າສັງຫາລິມະຊັບ​ໃດ ​ຫາກ​ເປັນ​ພື້ນຖານ​ຕົ້ນຕໍ ​ກວ່າ​ສັງຫາລິມະຊັບ​ອື່ນ ເຈົ້າກຳມະສິດຕໍ່ຊັບພື້ນ ຖານຕົ້ນຕໍນັ້ນ ​ກໍ​​ຈະເປັນ​ເຈົ້າ​ກຳມະສິດ​ແຕ່ພຽງ​ຜູ້​ດຽວໃນຊັບສິ່ງຂອງໃໝ່ນັ້ນ, ເວັ້ນເສຍແຕ່ຫາກໄດ້ຕົກລົງກັນໄວ້ເປັນຢ່າງອື່ນ.

### ມາດຕາ 310 ການ​ປະສົມສັງຫາລິມະຊັບເຂົ້າກັນ

ການປະສົມສັງຫາລິມະຊັບເຂົ້າກັນ ແມ່ນ ການນຳເອົາສັງຫາລິມະຊັບໃດໜຶ່ງ ປະສົມເຂົ້າກັບສັງຫາລິມະຊັບອື່ນ ແລ້ວກາຍເປັນສັງຫາລິມະຊັບໃໝ່ ຊຶ່ງບໍ່ສາມາດແຍກອອກຈາກກັນໄດ້.

ກຳມະສິດຕໍ່ສັງຫາລິມະຊັບທີ່​ປະສົມເຂົ້າກັນ​​ ໃຫ້ປະຕິບັດຄືກັນກັບການ​ເຊື່ອມຕໍ່ສັງຫາລິມະຊັບເຂົ້າ ກັນ ຕາມທີ່ໄດ້ກໍານົດໄວ້ໃນມາດຕາ 309 ຂອງ​ປະມວນ​ກົດໝາຍ​​​ສະບັບ​ນີ້.

### ມາດຕາ 311 ການ​ປຸງ​ແຕ່ງ

ການປຸງແຕ່ງ ແມ່ນ ການເອົາຊັບສິ່ງຂອງໃດໜຶ່ງ ຫຼື ຫຼາຍອັນ​ມາ​ປຸງ​ແຕ່ງ ​ເປັນ​ຊັບສິ່ງຂອງໃໝ່​, ຊັບສິ່ງຂອງດັ່ງກ່າວ ຈະຕົກເປັນກໍາມະສິດຂອງເຈົ້າຂອງຊັບສິ່ງຂອງ ທີ່ນຳມາ​ປຸງແຕ່ງນັ້ນ.

ໃນກໍລະນີທີ່ມູນຄ່າຂອງການປຸງແຕ່ງ​​​ ​ຫາກສູງກວ່າມູນຄ່າຂອງຊັບສິ່ງຂອງທີ່ນຳມາປຸງແຕ່ງ, ຊັບສິ່ງຂອງ ໃໝ່ນັ້ນ ກໍຈະຕົກເປັນກໍາມະສິດຂອງຜູ້ປຸງແຕ່ງ, ເວັ້ນເສຍແຕ່ຫາກໄດ້ຕົກລົງກັນໄວ້ເປັນຢ່າງອື່ນ.

ໃນກໍລະນີທີ່ຜູ້ປຸງແຕ່ງ ຫາກເອົາຊັບສິ່ງຂອງຂອງຕົນປະກອບເຂົ້າໃນການປຸງແຕ່ງ ແລະ ມູນຄ່າຂອງການປຸງແຕ່ງບວກກັບມູນຄ່າຂອງຊັບສິ່ງຂອງ ທີ່ຜູ້ກ່ຽວນໍາມາປະກອບນັ້ນ ຫາກສູງກວ່າມູນຄ່າຊັບສິ່ງຂອງຂອງຜູ້ອື່ນຊັບສິ່ງຂອງທີ່ໄດ້ປຸງແຕ່ງຂຶ້ນມາໃໝ່ນັ້ນ ກໍຈະຕົກເປັນກຳມະສິດຂອງຜູ້ປຸງແຕ່ງ.

### ມາດຕາ 312 ການ​ສິ້ນສຸດສິດຂອງ​ບຸກຄົນທີ​ສາມ

ຖ້າກຳມະສິດຕໍ່ຊັບສິ່ງຂອງ ຂອງເຈົ້າກຳມະສິດ ຕາມທີ່ໄດ້ກຳນົດໄວ້ໃນມາດຕາ 307 ຫາ ມາດຕາ 311 ຂອງປະມວນກົດໝາຍສະບັບນີ້ ຫາກສິ້ນສຸດລົງ, ສິດອື່ນຂອງບຸກຄົນທີສາມຕໍ່ຊັບສິ່ງຂອງນັ້ນ ກໍຈະສິ້ນສຸດລົງເຊັ່ນດຽວກັນ. ຖ້າເຈົ້າກຳມະສິດໃນຊັບສິ່ງຂອງ ຫາກໄດ້ກຳມະສິດລວມ, ບຸກຄົນທີສາມ ກໍຈະສືບຕໍ່ມີສິດຕໍ່ຊັບສິ່ງຂອງໃນສ່ວນຂອງຊັບສິ່ງຂອງຂອງເຈົ້າກຳມະສິດ. ຖ້າເຈົ້າກຳມະສິດຂອງຊັບສິ່ງຂອງຫາກກາຍເປັນເຈົ້າກຳ ມະສິດແຕ່ພຽງຜູ້ດຽວ, ສິດກໍຈະກວມເອົາຊັບສິ່ງຂອງທັງໝົດ.

### ມາດຕາ 313 ການ​ທົດ​ແທນມູນ​ຄ່າ​ຂອງຊັບສິ່ງຂອງ

ບຸກຄົນໃດຫາກເສຍສິດ​ຂອງ​ຕົນ ຕາມທີ່ໄດ້ກຳນົດໄວ້ໃນມາດຕາ 307 ຫາ ມາດຕາ 311 ຂອງ​ປະ ມວນ​ກົດໝາຍ​​​ສະບັບ​ນີ້ ມີສິດ​ທວງ​ໃຫ້ທົດແທນມູນຄ່າຂອງຊັບສິ່ງຂອງຂອງຕົນນຳເຈົ້າກຳມະສິດໃໝ່.

### ມາດຕາ 314 ການ​ໄດ້​ກຳ​ມະ​ສິດຕາມອາຍຸຄວາມ

ບຸກ​ຄົນ​ໃດ​ ທີ່​ໄດ້​ຄອບ​ຄອງ​ຊັບ​ສິ່ງຂອງຂອງ​ບຸກ​ຄົນ​ອື່ນ​ດ້ວຍ​ຄວາມ​ບໍ​ລິ​ສຸດ​ໃຈ ຄົບອາຍຸຄວາມ ຕາມທີ່ໄດ້ກຳນົດໄວ້ໃນມາດຕາ 51 ຂອງປະມວນກົດໝາຍສະບັບນີ້, ​ ຈະ​​ໄດ້​​ກຳ​ມະ​ສິດຕໍ່ຊັບສິ່ງຂອງ​ນັ້ນ​ ແລະ ເຈົ້າ​ກຳ​ມະ​ສິດ​ເດີມ ກໍຈະເສຍກຳມະສິດຕໍ່ຊັບສິ່ງຂອງດັ່ງກ່າວ​.

## ໝວດທີ 7

## ການສິ້ນສຸດ​ກຳມະສິດ

### ມາດຕາ 315 ການສິ້ນ​ສຸດ​ກຳ​ມະ​ສິດ

ການສິ້ນສຸດກໍາມະສິດ ມີ ດັ່ງນີ້:

1. ເຈົ້າ​ກຳ​ມະ​ສິດ​ຫາກ~~​~~ໄດ້​ຊີ້​ຂາດ​ກ່ຽວ​ກັບ​ຊັບສິ່ງຂອງຢ່າງ​ສົມ​ບູນ​ແລ້ວ;
2. ມີບຸກຄົນໃດໜຶ່ງໄດ້ກຳມະສິດຍ້ອນ​​ອາ​ຍຸ​ຄວາມ;​
3. ຊັບສິ່ງຂອງຖືກຍຶດເພື່ອ​ຂາຍ​ເລ​ຫຼັງ ຫຼື ຖືກຮິບ​ເປັນ​ຂອງ​ລັດ;
4. ຊັບສິ່ງຂອງນັ້ນ​ຫາກ​ຖືກທຳລາຍ ຫຼື ​ສູນ​ຫາຍ;

### ມາດຕາ 316 ການ​ຊີ້​ຂາດ​ກ່ຽວ​ກັບ​ຊັບສິ່ງຂອງ

ເມື່ອເຈົ້າ​ກຳ​ມະ​ສິດ ​ຫາກ​ໄດ້​ຊີ້​ຂາດ​ກ່ຽວ​ກັບ​ຊັບສິ່ງຂອງດ້ວຍການ ຂາຍ, ແລກປ່ຽນ, ການມອບ, ການຍົກຊັບ, ການສະລະຊັບສິ່ງຂອງ, ການທຳລາຍຊັບສິ່ງຂອງ ແລະ ອື່ນໆ ກໍຈະເຮັດໃຫ້ກຳມະສິດຂອງຜູ້ ກ່ຽວຕໍ່ຊັບສິ່ງຂອງສິ້ນສຸດລົງ.

### ມາດຕາ 317 ການໄດ້ກຳມະສິດໂດຍບຸກຄົນໃດໜຶ່ງ ຍ້ອນ​​ອາ​ຍຸ​ຄວາມ​

ເມື່ອບຸກຄົນໃດໜຶ່ງ ຫາກໄດ້ກຳມະສິດຍ້ອນອາຍຸຄວາມ ເຈົ້າ​ກຳ​ມະ​ສິດເດີມກໍຈະເສຍສິດຕໍ່ຊັບສິ່ງຂອງຂອງ​ຕົນ.~~​~~

### ມາດຕາ 318 ຊັບສິ່ງຂອງຖືກຍຶດ​ເພື່ອ​ຂາຍ​ເລ​ຫຼັງ ຫຼື​ ​ ຖືກ​ຮິບ​ເປັນ​ຂອງ​ລັດ

ເມື່ອຊັບສິ່ງຂອງຫາກຖືກຍຶດເພື່ອຂາຍເລຫຼັງ ຫຼື ຖືກຮິບເປັນຂອງລັດຕາມຄຳຕັດສີນຂອງສານ, ສິດຂອງເຈົ້າກຳມະສິດຕໍ່ຊັບສິ່ງຂອງນັ້ນ ກໍຈະສິ້ນສຸດລົງ.

### ມາດຕາ 319 ຊັບສິ່ງຂອງ​ຖືກ​ທຳລາຍ ຫຼື ​ສູນ​ຫາຍ​

ຖ້າຊັບ​ສິ່ງ​ຂອງ ຫາກ​ຖືກ​ທຳລາຍ ຫຼື ​ສູນ​ຫາຍ ຍ້ອນສາເຫດໃດໜຶ່ງ ເຊັ່ນ ໄຟໄໝ້, ນ້ຳ​ຖ້ວມ, ຟ້າ​ຜ່າ, ແຜ່ນ​ດິນ​ໄຫວແລ້ວ,​ ສິດຂອງເຈົ້າກໍາມະສິດຕໍ່ຊັບສິ່ງຂອງນັ້ນ ກໍຈະສິ້ນສຸດລົງ.

## ໝວດທີ 8

## ຂອບ​ເຂດ​ການ​ນຳ​ໃຊ້​ກຳມະສິດ

### ມາດຕາ 320 ຂອບເຂດການ​ນຳ​ໃຊ້​ກຳມະສິດ

​ການ​ນຳ​ໃຊ້ກຳ​ມະ​ສິດ ແມ່ນ ໃຫ້ນຳໃຊ້~~​~~ຊັບສິ່ງຂອງທີ່​ເປັນ​ຂອງ​ຕົນ ເພື່ອ​ຕອບ​ສະ​ໜອງ​ຄວາມ​ຕ້ອງ​ການ​ທາງ​ດ້ານ​ຊີວິດການ​ເປັນ​ຢູ່ ຫຼື ຜົນ​ປະ​ໂຫຍດ​ອັນ​ແນ່ນອນ​ທີ່​ຕົນ​ຕ້ອງ​ການ ແຕ່​ບໍ່​ໃຫ້​ກໍ່ຄວາມ​ເສຍ​ຫາຍ​ ຫຼື ຂັດ​ກັບ​ສິດ ແລະ ຜົນ​ປະ​ໂຫຍດ​ຂອງ​ລັດ, ຂອງສັງ​ຄົມ ຫຼື ຂອງ​ບຸກ​ຄົນ​ອື່ນ.

ສຳລັບການນຳໃຊ້ທີ່ດິນນັ້ນ ແມ່ນ ລວມທັງການນຳໃຊ້ພື້ນທີ່ທາງອາກາດ, ເທິງໜ້າດິນ ແລະ ພື້ນທີ່ໃຕ້ດິນ ໃນຂອບເຂດທີ່ສາມາດນຳໃຊ້ ແລະ ມີຜົນປະໂຫຍດເທົ່ານັ້ນ, ເວັ້ນເສຍແຕ່ກົດໝາຍຫາກໄດ້ກໍານົດໄວ້ເປັນຢ່າງອື່ນ.

### ມາດຕາ 321 ພັນທະຂອງເຈົ້າກຳມະສິດໃນສະພາວະທີ່ຈຳເປັນ

ໃນສະພາວະທີ່ຈຳເປັນ ເຈົ້າກຳມະສິດຕໍ່ຊັບສິ່ງຂອງ ບໍ່ມີສິດຂັດຂວາງບຸກຄົນອື່ນ ໃນການນຳໃຊ້ຊັບສິ່ງຂອງ ຫຼື ບໍ່ມີສິດຂັດຂວາງບຸກຄົນອື່ນໃນການກໍ່ຄວາມເສຍຫາຍຕໍ່ຊັບສິ່ງຂອງຂອງຕົນ ເພື່ອສະກັດກັ້ນ ຫຼື ຫຼຸດຜ່ອນໄພອັນຕະລາຍ ທີ່ເກີດຂຶ້ນ ຫຼື ອາດຈະເກີດຂຶ້ນ.

ການໃຊ້ແທນຄ່າເສຍຫາຍ ຕາມທີ່ໄດ້ກ່າວໄວ້ໃນວັກເທິງນີ້ ໃຫ້ປະຕິບັດຕາມມາດຕາ 483 ຂອງປະ ມວນກົົດໝາຍສະບັບນີ້.

### ມາດຕາ 322 ການປົກປັກຮັກສາສິ່ງແວດລ້ອມ

ໃນການນຳໃຊ້ກຳມະສິດຂອງຕົນນັ້ນ ເຈົ້າກຳມະສິດ ຕ້ອງຮັບປະກັນ ແລະ ຄວບຄຸມບໍ່ໃຫ້ສ້າງຜົນກະທົບຕໍ່ສິ່ງແວດລ້ອມ ເຊັ່ນ ພາໃຫ້ເກີດມົນລະພິດ, ສານເຄມີທີ່ເປັນພິດ, ທາດກຳມັນຕະພາບລັງສີ, ຄວາມສັ່ນສະເທືອນ, ແສງ, ສີ, ສຽງ ແລະ ກິ່ນ ຊຶ່ງຈະພາໃຫ້ເປັນອັນຕະລາຍຕໍ່ ສຸຂະພາບ, ຊີວິດ ແລະ ຊັບສິ່ງຂອງ ຂອງບຸກຄົນອື່ນ ຫຼື ເປັນຜົນກະທົບຕໍ່ຄວາມເປັນລະບຽບຮຽບຮ້ອຍຂອງສັງຄົມ.

ໃນກໍລະນີທີ່ສ້າງຄວາມເສຍຫາຍໃຫ້ແກ່ສິ່ງແວດລ້ອມ, ຜູ້ກໍ່ຄວາມເສຍຫາຍ ຕ້ອງຢຸດເຊົາການກະ ທຳຂອງຕົນໂດຍທັນທີ ແລະ ຮັບຜິດຊອບຕໍ່ຄວາມເສຍຫາຍ​ທີ່​ຕົນໄດ້ກໍ່ຂຶ້ນ.

### ມາດຕາ 323 ການກຳນົດເຂດແດນ

ເຂດແດນລະຫວ່າງຕອນດິນທີ່ຕິດຈອດກັນ ໃຫ້ກຳນົດດ້ວຍການຕົກລົງລະຫວ່າງເຈົ້າຂອງທີ່ດິນທີ່ຕິດຈອດກັນ ໂດຍມີການຢັ້ງຢືນຂອງຂະ​ແໜງ​ການ​ຊັບ​ພະ​ຍາ​ກອນທຳ​ມະ​ຊາດ ແລະ ສິ່ງ​ແວດ​ລ້ອມ​ ທີ່ກ່ຽວຂ້ອງ.

ຄ່າໃຊ້ຈ່າຍໃນການປັກຫຼັກໝາຍເຂດແດນຮ່ວມກັນ ໃຫ້ຮັບຜິດຊອບຄົນລະເຄິ່ງ ຫຼື ໃຫ້ປະຕິບັດຕາມທີ່ໄດ້ຕົກລົງກັນ.

### ມາດຕາ 324 ການລ້ອມຮົ້ວ

ເຈົ້າຂອງທີ່ດິນ ສາມາດລ້ອມຮົ້ວໃນຂອບເຂດທີ່ດິນຂອງຕົນ ແຕ່ບໍ່ໃຫ້ເປັນອຸປະສັກຕໍ່ການສັນຈອນ ຫຼື ລ່ວງເຂດແດນຂອງຕອນດິນທີ່ຢູ່ໃກ້ຄຽງ ແລະ ເຂດສະຫງວນຂອງທາງຕາມທີ່ໄດ້ກຳນົດໄວ້ໃນກົດໝາຍ.

ໃນກໍລະນີທີ່ຕອນດິນນັ້ນມີທາງເຄີຍທຽວໄປມາກ່ອນເຈົ້າຂອງທີ່ດິນໄດ້ສິດນໍາໃຊ້ທີ່ດິນ ຕ້ອງຈົ່ງທາງທຽວທີ່ເໝາະສົມ ຫຼື ປ່ຽນແລວທາງທີ່ເຄີຍທຽວໄປທາງອື່ນ ແລ້ວຈຶ່ງລ້ອມຮົ້ວໄດ້ ແຕ່ຕ້ອງໃນຕອນດິນດັ່ງກ່າວ.

### ມາດຕາ 325 ກຳມະສິດຮ່ວມຂອງສິ່ງທີ່ຕັ້ງຢູ່ເຂດແດນ

ຮົ້ວ, ກຳແພງ, ຮ່ອງນ້ຳ ຫຼື ຕົ້ນໄມ້ ທີ່ຢູ່ຕາມເຂດແດນ ໃຫ້ສັນນິຖານວ່າເປັນກຳມະສິດຮ່ວມລະ ຫວ່າງເຈົ້າຂອງທີ່ດິນທີ່ຕິດຈອດກັນນັ້ນ ແລະ ໃຫ້ປະຕິບັດຕາມຫຼັກການກ່ຽວກັບກຳມະສິດຮ່ວມ ຕາມທີ່ໄດ້ກຳນົດໄວ້ໃນປະມວນກົດໝາຍສະບັບນີ້, ເວັ້ນເສຍແຕ່ຫາກໄດ້ມີການພິສູດເປັນຢ່າງອື່ນ.

### ມາດຕາ 326 ຂອບ​ເຂດການ​ປຸກ​ສ້າງ​ເຮືອນ ຫຼື ການ​ປູກ​ຕົ້ົ້ນ​ໄມ້

ບຸກ​ຄົນໃດ ​ທີ່​ໄດ້​ຮັບ​ສິດ​ປຸກ​ສ້າງ​ເຮືອນ ຫຼື ກໍ່​ສ້າງອື່ນໆ​ແລ້ວນັ້ນ ບໍ່ມີສິດເຮັດໃຫ້ນ້ຳຝົນ ຫຼື ນ້ຳເປື້ອນໄຫຼ ຫຼື ຊືມເຂົ້າ ທີ່ດິນທີ່ຕິດຈອດກັບຕົນ ລວມທັງບໍ່ໃຫ້​ສາຍ​ຄາ​ເຮືອນ​ຂອງ​ຕົນ​ລື່ນ​ກາຍ​ໄປ​ ​ ຫຼື ກວມ​ເອົາ​ທີ່ດິນ ຫຼື ເຮື​ອນ​ຂອງ​ບຸກ​ຄົນ​ອື່ນ ​ທີ່​ຢູ່​ໃກ້​ຄຽງ​ນັ້ນ.

​ສຳລັບການປູກ​ຕົ້ນ​ໄມ້, ຕົ້ນໄມ້​ກິນ​ໝາກ, ຕົ້ນ​ໄມ້​ເປັນ​ເຄືອ ຫຼື ຕົ້ນໄມ້ປະເພດອື່ນໆນັ້ນ ກໍບໍ່​ໃຫ້​ກໍ່ຄວາມ​ເສຍ​ຫາຍ ​ຫຼື ສ້າງຜົນກະທົບຕໍ່ເຈົ້າ​ຂອງ​ເຮືອນ​ທີ່​ຢູ່​ໃກ້​ຄຽງ ຫຼື ກີດ​ຂວາງ​ການ​ສັນ​ຈອນ​ໄປ​ມາ.

### ມາດຕາ 327 ສິດ​ຂອງ​ຜູ້​ຖືກ​ເສຍຫາຍ​ຍ້ອນ​ການ​ນຳ​ໃຊ້​ກຳ​ມະ​ສິດໂດຍ​ບໍ່​ຖືກ​ຕ້ອງ​

ຜູ້​ຖືກ​ເສຍ​ຫາຍ​ເນື່ອງ​ຈາກ​ສາ​ເຫດ​ທີ່​ໄດ້​ກ່າວ​ໄວ້​ໃນ​​ມາດ​ຕາ 326 ຂອງປະມວນກົດໝາຍສະບັບນີ້​ ອາດ​ຈະ​ຮານ​ງ່າ​ໄມ້, ເຄືອ​ໄມ້ ຫຼື​ ຕັດຮາກ​ໄມ້​ທີ່​ລ່ວງ​ກາຍ​ເຂົ້າ​ມາ​ໃນ​ທີ່ດິນຕົນ​ກໍ​ໄດ້ ພາຍ​ຫຼັງ​ທີ່​ໄດ້​ແຈ້ງ​ໃຫ້​ເຈົ້າກຳ​ມະ​ສິດນັ້ນ​ຊາບ ເຈັດ​ວັນ​ແລ້ວ ແຕ່​ຜູ້​ກ່ຽວ​ກໍ​ຍັງ​ເມີນ​ເສີຍ​ຢູ່ ຫຼື ຜູ້​ຖືກ​ເສຍຫາຍ​ຈະ​ດຳ​ເນີນ​ການ​ປົກ​ປ້ອງ​ສິດ ຕາມ​ທີ່​ໄດ້​ກຳນົດໄວ້​ໃນ​ມາດ​ຕາ 336 ຂອງ​ປະມວນກົດ​ໝາຍ​ສະ​ບັບ​ນີ້​ກໍໄດ້.

ນອກ​ຈາກ​ນີ້​ແລ້ວ ​ຜູ້​ຖືກ​ເສຍຫາຍ ​ຍັງ​ມີ​ສິດ​ຮ້ອງ​ຂໍ​ເອົາ​ການ​ໃຊ້​ແທນ​ຄ່າ​ເສຍ​ຫາຍ​ນັ້ນ​ອີກ​ດ້ວຍ.

### ມາດຕາ 328 ການ​ອະ​ນຸ​ຍາດ​ໃຫ້​ມີ​ທາງ, ການເນັ່ງສາຍໄຟຟ້າ​ຜ່ານ

ບຸກຄົນໃດ ທີ່ມີເຮືອນ ຊຶ່ງຖືກປິດລ້ອມດ້ວຍເຮືອນ ຫຼື ທີ່ດິນ ຊຶ່ງຜູ້ອື່ນມີສິດນຳໃຊ້ ໂດຍບໍ່ມີທາງຜ່ານອອກໄປສູ່ຫົນທາງໄດ້ ບຸກຄົນນັ້ນ ກໍມີສິດຮ້ອງຂໍທາງຜ່ານຈາກຜູ້ທີ່ມີສິດນຳໃຊ້ທີ່ດິນທີ່ຢູ່ໃກ້ຫົນທາງກວ່າໝູ່. ຜູ້ທີ່ມີສິດນຳໃຊ້ທີ່ດິນ ຊຶ່ງຖືກຮ້ອງຂໍນັ້ນ ຕ້ອງອະນຸຍາດໃຫ້ທາງຜ່ານ ແຕ່ມີສິດຮ້ອງຂໍເອົາການໃຊ້ແທນຄ່າເສຍຫາຍແກ່ຜົນລະປູກ ຫຼື ສິ່ງທີ່ກໍ່ສ້າງ ຈາກການນຳໃຊ້ທີ່ດິນເປັນທາງຜ່ານນັ້ນ ຕາມຄວາມເໝາະສົມ.

ໃນກໍລະນີທີ່ມີການເນັ່ງສາຍໄຟຟ້າ, ສາຍໂທລະສັບ ຫຼື ຂຸດຮ່ອງນ້ຳ, ວາງທໍ່ນ້ຳ, ທໍ່ນ້ຳປະປາຜ່ານທີ່ດິນຂອງຜູ້ທີ່ມີສິດນຳໃຊ້ບຸກຄົນໃດໜຶ່ງ ຊຶ່ງພາໃຫ້ຕົ້ນໄມ້ ຫຼື ຜົນລະປູກຕ່າງໆ ຂອງຜູ້ກ່ຽວຖືກທຳລາຍ ຫຼື ພາໃຫ້ມີຄວາມເສຍຫາຍແລ້ວ ບຸກຄົນນັ້ນ ກໍອາດຂໍເອົາຄ່າເສຍຫາຍທີ່ເນື່ອງຈາກການກະທຳນັ້ນກໍໄດ້. ຖ້າຜູ້ທີ່ມີສິດນຳໃຊ້ທີ່ດິນຫາກໄດ້ຮັບຜົນປະໂຫຍດນຳແລ້ວ ກໍຈະບໍ່ໃຫ້ຄິດໄລ່ຄ່າເສຍຫາຍນັ້ນອີກ.

### ມາດຕາ 329 ການ​ອະ​ນຸ​ຍາດ​ໃຫ້​ນ້ຳ​ຮ່ອງ​ໄຫຼ​ຜ່ານ

ບຸກ​ຄົນ​ໃດ​ທີ່​ມີ​ຄວາມ​ຈຳ​ເປັນ ໃນ​ການ​ເປັ່ງ​ນ້ຳ​ອອກ​ຈາກ​ທີ່ດິນ​ທີ່​ຕົນ​ຢູ່ ກໍ​ມີ​ສິດ​ຮ້ອງ​ຂໍ​ຂຸດ​ຮ່ອງ​ເປັ່ງ​ນ້ຳ​ຜ່ານ​ທີ່ດິນ​​ຂອງ​ຜູ້​ທີ່​ຢູ່​ລຸ່ມ​ຖັດ​ຕົນ ຫຼື ຜູ້​ທີ່​ຢູ່​ໃກ້​ຄອງ​ນ້ຳ. ຜູ້​ທີ່​ຖືກ​ຮ້ອງ​ຂໍ​ກໍ​ຕ້ອງ​ອະ​ນຸ​ຍາດ​ໃຫ້​ຂຸດ​ຮ່ອງ​ເປັ່ງ​ນ້ຳ ແຕ່​ມີ​ສິດ​ຮ້ອງ​ຂໍ​ເອົາ​ຄ່າ​ເສຍ​ຫາຍ​ແກ່​ຜົນ​ລະ​ປູກ ຫຼື ສິ່ງ​ທີ່ປຸກ​ສ້າງ​ຈາກ​ການ​ຂຸດ​ຮ່ອງ​ເປັ່ງ​ນ້ຳ​ນັ້ນ. ຜູ້​ຮ້ອງ​ຂໍ​ຂຸດ​ຮ່ອງ​ເປັ່ງ​ນ້ຳ​ຕ້ອງ​ຮັກ​ສາ​ອະ​ນາ​ໄມ ແລະ ສະ​ພາບ​ຂອງ​ຮ່ອງ​ນ້ຳ​ໃຫ້​ເໝາະ​ສົມ.

### ມາດຕາ 330 ໄລຍະຫ່າງໃນການປຸກສ້າງເຮືອນ, ການກໍ່ສ້າງອາຄານ

ການປຸກເຮືອນ, ການກໍ່ສ້າງອາຄານ ໃຫ້ຮັກສາໄລຍະຫ່າງ ຢ່າງໜ້ອຍ ຫ້າສິບ ຊັງຕີແມັດ ຈາກເຂດແດນ, ເວັ້ນເສຍແຕ່ກົດໝາຍໄດ້ກຳນົດໄວ້ເປັນຢ່າງອື່ນ.

ໃນກໍລະນີການກໍ່ສ້າງຫາກບໍ່ສອດຄ່ອງກັບບົດບັນຍັດເທິງນີ້, ເຈົ້າຂອງທີ່ດິນທີ່ຕິດຈອດກັນ ມີສິດທວງໃຫ້ຢຸດເຊົາ ແລະ ຮື້ຖອນສິ່ງກໍ່ສ້າງນັ້ນ.

ພາຍຫຼັງທີ່ກໍ່ສ້າງມາໄດ້ ໜຶ່ງປີ ຫຼື ໄດ້ກໍ່ສ້າງສຳເລັດແລ້ວ ເຈົ້າຂອງທີ່ດິນທີ່ຕິດຈອດກັນ ມີສິດທວງເອົາໄດ້ພຽງແຕ່ຄ່າເສຍຫາຍເທົ່ານັ້ນ.

### ມາດຕາ 331 ການຂໍອະນຸຍາດນຳໃຊ້ຕອນດິນທີ່ຕິດຈອດກັນ

ເຈົ້າຂອງທີ່ດິນ ສາມາດຂໍອະນຸຍາດນຳໃຊ້ຕອນດິນທີ່ຕິດຈອດກັນນັ້ນ ເພື່ອທໍາການກໍ່ສ້າງ, ສ້ອມແປງ, ບູລະນະເຮືອນ, ອາຄານ, ຮົ້ວ, ກຳແພງ ຫຼື ສິ່ງກໍ່ສ້າງອື່ນຂອງຕົນ ເມື່ອເຫັນວ່າມີຄວາມຈຳເປັນ.

ໃນກໍລະນີການນຳໃຊ້ນັ້ນ ຫາກກໍ່ໃຫ້ເກີດຄວາມເສຍຫາຍ ຕ້ອງໄດ້ສ້ອມແປງຄືນ ຫຼື ໃຊ້ແທນຄ່າເສຍຫາຍ.

### ມາດຕາ 332 ການຂຸດນ້ຳສ້າງ, ສະນໍ້າ, ເຈາະນໍ້າບາດານ

ເຈົ້າຂອງທີ່ດິນ ສາມາດຂຸດນ້ຳສ້າງ, ສະນໍ້າ, ເຈາະນໍ້າບາດານ ໃນທີ່ດິນຂອງຕົນໄດ້ ແຕ່ໃຫ້ຫ່າງຈາກເຂດແດນ ຢ່າງໜ້ອຍ ສອງແມັດ ຂຶ້ນໄປ ແລະ ຕ້ອງຮັບປະກັນບໍ່ໃຫ້ດິນເຈື່ອນ ຫຼື ຍຸບລົງ ຊຶ່ງອາດກະທົບຕໍ່ຕອນດິນທີ່ຕິດຈອດກັນ.

ໃນກໍລະນີທີ່ການຂຸດ ຫຼື ເຈາະດັ່ງກ່າວ ຫາກໄດ້ກໍ່ຄວາມເສຍຫາຍໃຫ້ແກ່ຊັບສິນຂອງບຸກຄົນອື່ນ ຕ້ອງຢຸດເຊົາການກະທຳຂອງຕົນທັນທີ ພ້ອມທັງສ້ອມແປງ ໃຫ້ຄືນສູ່ສະພາບເດີມ ຫຼື ໃຊ້ແທນຄ່າເສຍຫາຍ ທີ່ຕົນໄດ້ກໍ່ຂຶ້ນ.

## ໝວດທີ 9

## ການປົກປ້ອງກຳມະສິດ

### ມາດຕາ 333 ການປົກປ້ອງກຳມະສິດ

ການປົກປ້ອງກຳມະສິດ ແມ່ນ ການນຳໃຊ້ມາດຕະການທີ່ໄດ້ກຳນົດໄວ້ໃນກົດໝາຍ ຕໍ່ບຸກຄົນທີ່ໄດ້ລະເມີດກ່ຽວກັບກຳມະສິດຂອງບຸກຄົນອື່ນ ເພື່ອຟື້ນຟູສິດ ແລະ ຜົນປະໂຫຍດທີ່ໄດ້ລະເມີດນັ້ນ ຄືນໃຫ້ເຈົ້າກຳ ມະສິດ.

### ມາດຕາ 334 ການທວງເອົາຊັບສິ່ງຂອງຄືນ

ເຈົ້າກຳມະສິດ ມີສິດທວງເອົາຊັບສິ່ງຂອງຂອງຕົນ ຄືນຈາກບຸກຄົນທີ່ຄອບຄອງ ໂດຍບໍ່ມີພື້ນຖານທາງດ້ານກົດໝາຍ.

ສໍາລັບການທວງເອົາໝາກ​ຜົນ, ຄ່າໃຊ້ຈ່າຍ, ຄ່າເສຍຫາຍ ຈາກການ​ຄອບ​ຄອງ​ຊັບສິ່ງຂອງນັ້ນ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດ​ຕາ 241 ຫາ ມາດຕາ 244 ຂອງປະມວນກົດໝາຍສະບັບນີ້.

### ມາດຕາ 335 ການທວງໃຫ້ຮັບຮູ້ກຳມະສິດ

ເມື່ອຫາກມີບຸກຄົນໃດບຸກຄົນໜຶ່ງ ໄດ້ໂຕ້ແຍ່ງເອົາສິດກ່ຽວກັບຊັບສິ່ງຂອງຂອງຕົນແລ້ວ ເຖິງວ່າສິດຄອບຄອງຊັບສິ່ງຂອງນັ້ນ ຍັງບໍ່ທັນໄດ້ຖືກລະເມີດກໍຕາມ, ເຈົ້າກຳມະສິດ ກໍມີສິດຮ້ອງຟ້ອງຕໍ່ສານ ເພື່ອໃຫ້ຮັບຮູ້ສິດກ່ຽວກັບຊັບສິ່ງຂອງຂອງຕົນນັ້ນ.

### ມາດຕາ 336 ການທວງໃຫ້ຢຸດເຊົາການກີດຂວາງ ຫຼື ອຸປະສັກ

ເມື່ອມີບຸກຄົນໃດໜຶ່ງ ຫາກໄດ້ກໍ່ໃຫ້ເກີດມີການກີດຂວາງ ຫຼື ສ້າງອຸປະສັກໃດໜຶ່ງຕໍ່ການຄອບຄອງ, ນຳໃຊ້, ໄດ້ຮັບໝາກຜົນ ຫຼື ຊີ້ຂາດ ກ່ຽວກັບຊັບທີ່ເປັນກຳມະສິດຂອງຕົນ, ເຈົ້າກຳມະສິດ ກໍມີສິດທວງໃຫ້ບຸກ ຄົນທີ່ສ້າງການກີດຂວາງ ຫຼື ອຸປະສັກນັ້ນ ຢຸດເຊົາການກີດຂວາງ ຫຼື ລົບລ້າງອຸປະສັກດັ່ງກ່າວນັ້ນໄດ້.

ສໍາລັບການທວງເອົາໝາກ​ຜົນ, ຄ່າໃຊ້ຈ່າຍ, ຄ່າເສຍຫາຍ ຈາກການກີດຂວາງ ຫຼື ອຸປະສັກນັ້ນ ໃຫ້ປະຕິບັດຕາມມາດ​ຕາ 241 ຫາ ມາດຕາ 244 ຂອງປະມວນກົດໝາຍສະບັບນີ້.

### ມາດຕາ 337 ການປົກປ້ອງກຳມະສິດຈາກສິ່ງກີດຂວາງ ທີ່ຈະເກີດຂຶ້ນ

ເມື່ອເຫັນວ່າ ຈະມີໄພອັນຕະລາຍ ຊຶ່ງຈະກີດຂວາງ ຫຼື ຈະເປັນອຸປະສັກຕໍ່ຊັບສິ່ງຂອງຂອງຕົນ, ເຈົ້າກຳມະສິດ ກໍມີສິດທວງໃຫ້ເຈົ້າຂອງຊັບທີ່ເປັນສິ່ງກີດຂວາງ ຫຼື ເປັນອຸປະສັກນັ້ນ ນໍາໃຊ້ມາດຕະການປ້ອງກັນຢ່າງເໝາະສົມ ແລະ ທັນການ.

### ມາດຕາ 338 ການທວງເອົາການໃຊ້ແທນຄ່າເສຍຫາຍທີ່ເນື່ອງມາຈາກການນຳໃຊ້ ນ້ຳຫ້ວຍ, ນ້ຳ ໜອງ

### ຄອງບຶງ ຫຼື ເໝືອງຝາຍ

ເຈົ້າຂອງທີ່ດິນ ທີ່ເຄື່ອງປູກຂອງຝັງ ຫຼື ເຂົ້ານາຕາກ້າຂອງຕົນໄດ້ຮັບຄວາມເສຍຫາຍ ເນື່ອງຈາກບຸກຄົນອື່ນໄດ້ເປັ່ງ ນ້ຳຫ້ວຍ, ນ້ຳໜອງຄອງບຶງ ຫຼື ເໝືອງຝາຍມາຖ້ວມ ຫຼື ໄດ້ຖົມ ຫຼື ຕັນນ້ຳດັ່ງກ່າວ ບໍ່ໃຫ້ໄຫຼລົງມາ ແລ້ວເຮັດໃຫ້ຜົນລະປູກຕ່າງໆຖືກເສຍຫາຍ ຫຼື ບໍ່ໄດ້ນຳໃຊ້ນ້ຳນັ້ນຢ່າງເປັນປົກກະຕິ ມີສິດທວງໃຫ້ຢຸດເຊົາການກະທຳຂອງຜູ້ກ່ຽວ ພ້ອມທັງຮ້ອງຂໍເອົາການໃຊ້ແທນຄ່າເສຍຫາຍ ຈາກຜູ້ທີ່ເປັ່ງ ຫຼື ຖົມ ຫຼື ຕັນນ້ຳນັ້ນ.

## ໝວດທີ 10

## ທາດສະພາບ

### ມາດຕາ 339 ທາດສະພາບ

ທາດສະພາບ ແມ່ນ ສະພາວະຄວາມເປັນຈິງທີ່ຕ້ອງຍອມຮັບ ຊຶ່ງເກີດຂຶ້ນຈາກທຳມະຊາດ ແລະ ຖືກກຳນົດໃນກົດໝາຍ ຫຼື ສັນຍາ ຫຼື ນິຕິກຳອື່ນ.

ທາດສະພາບ ຕາມທຳມະຊາດ, ຕາມກົດໝາຍ ໄດ້ກຳນົດໄວ້ໃນມາດຕາ 328 ແລະ 329 ຂອງປະ ມວນກົດໝາຍສະບັບນີ້ ແລະ ກົດໝາຍອື່ນ.

### ມາດຕາ 340 ທາດສະພາບ ຕາມສັນຍາ ຫຼື ນິຕິກຳອື່ນ

ທາດສະພາບຕາມສັນຍາ ຫຼື ນິຕິກຳອື່ນ ແມ່ນ ການນຳໃຊ້ ຫຼື ການໃຊ້ທີ່ດິນຂອງບຸກຄົນອື່ນ ເພື່ອເພີ່ມປະໂຫຍດໃຫ້ແກ່ທີ່ດິນຂອງຕົນ ຕາມຈຸດປະສົງທີ່ໄດ້ກໍານົດໄວ້ໃນສັນຍາ ຫຼື ນິຕິກຳອື່ນ.

ທີ່ດິນ ທີ່ສະໜອງຜົນປະໂຫຍດ ແກ່ທີ່ດິນຂອງບຸກຄົນອື່ນ ເອີ້ນວ່າ ທີ່ດິນທາດ ແລະ ເຈົ້າຂອງທີ່ດິນດັ່ງກ່າວ ເອີ້ນວ່າ ເຈົ້າຂອງທີ່ດິນທາດ.

ທີ່ດິນ ທີ່ໄດ້ຮັບຜົນປະໂຫຍດຈາກທີ່ດິນທາດ ເອີ້ນວ່າ ທີ່ດິນຄອງທາດ ແລະ ຜູ້ຄອບຄອງທີ່ດິນດັ່ງກ່າວ ເອີ້ນວ່າ ຜູ້ຄອບຄອງທີ່ດິນຄອງທາດ.

### ມາດຕາ 341 ການໄດ້ທາດສະພາບຕາມສັນຍາ ຫຼື ນິຕິກຳອື່ນ

ທາດສະພາບຕາມສັນຍາ ຫຼື ນິຕິກຳອື່ນໄດ້ມາ ນັບແຕ່ເວລາທີ່ໄດ້ຈົດທະບຽນທາດສະພາບຢ່າງຖືກ ຕ້ອງຕາມກົດໝາຍເປັນຕົ້ນໄປ.

ທາດສະພາບຕາມສັນຍາ ຫຼື ນິຕິກຳອື່ນ ອາດໄດ້ມາຈາກອາຍຸຄວາມ ຕາມເງື່ອນໄຂທີ່ໄດ້ກໍານົດໄວ້ໃນມາດຕາ 51 ຂອງປະມວນກົດໝາຍສະບັບນີ້ ຊຶ່ງໄດ້ນຳໃຊ້ຢ່າງຕໍ່ເນື່ອງ ແລະ ເປັນທີ່ຮັບຮູ້ໂດຍບຸກຄົນອື່ນ.

ການໄດ້ທາດສະພາບຕາມສັນຍາ ຫຼື ນິຕິກຳອື່ນຂອງເຈົ້າຂອງທີ່ດິນຮ່ວມໜຶ່ງ ຈະພາໃຫ້ເຈົ້າຂອງທີ່ດິນຮ່ວມອື່ນໄດ້ສິດດັ່ງກ່າວນຳ.

ການຈົດທະບຽນທາດສະພາບຕາມສັນຍາ ຫຼື ນິຕິກຳອື່ນ ໃຫ້ປະຕິບັດຕາມລະບຽບການທີ່ກ່ຽວຂ້ອງກັບການຈົດທະບຽນການເຄື່ອນໄຫວສິດນຳໃຊ້ທີ່ດິນ.

### ມາດຕາ 342 ທາດສະພາບຕາມສັນຍາ ຫຼື ນິຕິກຳອື່ນ ແລະ ສິດນຳໃຊ້ທີ່ດິນຄອງທາດ

**ທາດສະພາບ**ຕາມສັນຍາ ຫຼື ນິຕິກຳອື່ນ **ແລະ** ສິດນຳໃຊ້ທີ່ດິນຄອງທາດ **ບໍ່ສາມາດຕັດແຍກອອກຈາກກັນໄດ້, ການໂອນທີ່ດິນຄອງທາດໄປເປັນຂອງບຸກຄົນອື່ນ, ທາດສະພາບ**ຕາມສັນຍາ ຫຼື ນິຕິກໍາອື່ນ **ກໍຈະຖືກໂອນໄປນຳ, ເວັ້ນເສຍແຕ່ ສັນຍາ ຫຼື ນິຕິກຳ ກ່ຽວກັບທາດສະພາບຫາກໄດ້ກຳນົດໄວ້ເປັນຢ່າງອື່ນ.**

### ມາດຕາ 343 ການນຳໃຊ້ທາດສະພາບຕາມສັນຍາ ຫຼື ນິຕິກຳອື່ນ

ເຈົ້າຂອງທີ່ດິນຄອງທາດ ສາມາດນຳໃຊ້ທາດສະພາບ ຕາມທີ່ນິຕິກໍາກ່ຽວກັບທາດສະພາບໄດ້ກຳນົດໄວ້ ແຕ່​ບໍ່​ໃຫ້​ກໍ່​ຄວາມ​ເສຍຫາຍ​ ຫຼື ຂັດ​ກັບ​ສິດ ແລະ ຜົນ​ປະ​ໂຫຍດ​ຂອງ ​ລັດ, ສັງ​ຄົມ ຫຼື ຂອງ​ບຸກ​ຄົນ​ອື່ນ.

### ມາດຕາ 344 ພັນທະຂອງເຈົ້າຂອງທີ່ດິນທາດ

ເຈົ້າຂອງທີ່ດິນທາດ **ຕ້ອງຮັບປະກັນໃຫ້ຜູ້ຄອບຄອງທີ່ດິນຄອງທາດ ໄດ້ຮັບຜົນປະໂຫຍດຈາກທີ່ດິນທາດຢ່າງເຕັມສ່ວນ ຕາມທີ່ໄດ້ກຳນົດໄວ້ໃນສັນຍາ, ນິຕິກຳອື່ນ** **ຫຼື** ກົດໝາຍ.

### ມາດຕາ 345 ພັນທະຂອງຜູ້ຄອບຄອງທີ່ດິນຄອງທາດ

**ຜູ້ຄອບຄອງທີ່ດິນຄອງທາດ ມີພັນທະຈ່າຍຄ່າໄດ້ຮັບຜົນປະໂຫຍດຈາກທີ່ດິນທາດ ຕາມທີ່ໄດ້ກຳນົດໄວ້ໃນສັນຍາ ຫຼື ນິຕິກຳອື່ນ ແລະ ພັນທະອື່ນຕາມກົດໝາຍ.**

### ມາດຕາ 346 ການປົກປ້ອງທາດສະພາບຕາມສັນຍາ ຫຼື ນິຕິກຳອື່ນ

**ຜູ້ຄອບຄອງທີ່ດິນຄອງທາດ** ສາມາດນໍາໃຊ້ມາດຕະການທີ່ໄດ້ກໍານົດໄວ້ໃນກົດໝາຍ ເພື່ອປົກປ້ອງສິດ ແລະ ຜົນປະໂຫຍດອັນຊອບທຳຂອງຕົນ ໃນຂອບເຂດທີ່ຈຳເປັນ ເພື່ອນຳໃຊ້ທາດສະພາບ ຕາມທີ່ໄດ້ກຳນົດໄວ້ໃນມາດຕາ 336 ແລະ 337 ຂອງປະມວນກົດໝາຍສະບັບນີ້.

### ມາດຕາ 347 ການສິ້ນສຸດທາດສະພາບຕາມ ສັນຍາ ຫຼື ນິຕິກຳອື່ນ

ທາດສະພາບຕາມສັນຍາ ຫຼື ນິຕິກຳອື່ນ ສິ້ນສຸດລົງ ໃນກໍລະນີ ດັ່ງນີ້:

1. ຄົບກຳນົດເວລາທີ່ໄດ້ກຳນົດໄວ້ໃນ ສັນຍາ ຫຼື ນິຕິກຳ ກ່ຽວກັບທາດສະພາບ;
2. ຄົບກຳນົດເວລາ ຊາວປີ ໃນກໍລະນີບໍ່ໄດ້ກຳນົດເວລາໄວ້ໃນ ສັນຍາ ຫຼື ນິຕິກຳ ກ່ຽວກັບທາດສະ ພາບ;
3. ທີ່ດິນທາດ ຫຼື ທີ່ດິນຄອງທາດ ຖືກສູນຫາຍ;
4. ບໍ່ນຳໃຊ້ທາດສະພາບ ສິບປີ ຕິດຕໍ່ກັນ.

### ມາດຕາ 348 ການລຶບທະບຽນທາດສະພາບຕາມສັນຍາ ຫຼື ນິຕິກຳອື່ນ

ເມື່ອທາດສະພາບສິ້ນສຸດລົງ ເຈົ້າຂອງທີ່ດິນທາດ ຕ້ອງສະເໜີລຶບທະບຽນທາດສະພາບ ຕາມລະ ບຽບການ.

### ມາດຕາ 349 ຜົນຂອງການສິ້ນສຸດທາດສະພາບຕາມສັນຍາ ຫຼື ນິຕິກຳອື່ນ

ເມື່ອທາດສະພາບຕາມສັນຍາ ຫຼື ນິຕິກຳອື່ນ ຫາກສິ້ນສຸດລົງ, ເຈົ້າຂອງທີ່ດິນທາດ ມີຄວາມຮັບຜິດ ຊອບຟື້ນຟູດິນໃຫ້ຄືນສູ່ສະພາບເດີມ, ເວັ້ນເສຍແຕ່ສັນຍາ ຫຼື ນິຕິກຳອື່ນ ຫາກໄດ້ກຳນົດໄວ້ເປັນຢ່າງອື່ນ.

## ໝວດທີ 11

## ສິດເໜືອທີ່ດິນ

### ມາດຕາ 350 ສິດເໜືອທີ່ດິນ

**ສິດເໜືອທີ່ດິນ ແມ່ນ ສິດຂອງບຸກຄົນໃດໜຶ່ງ** **ໃນການນໍາໃຊ້ທີ່ດິນຂອງບຸກຄົນອື່ນ ຕາມຂອບເຂດສິດນຳໃຊ້ຂອງດິນຕອນນັ້ນ ​ເພື່ອສ້າງຜົນປະໂຫຍດໃຫ້ແກ່ຕົນເອງ ດ້ວຍການກໍ່ສ້າງສິ່ງໃດໜຶ່ງ,​ ປູກຕົ້ນ​ໄມ້ ​ແລະ ສິ່ງອື່ນ ໃສ່ທີ່​ດິນ​ຕອນ​ດັ່ງກ່າວ** ຕາມສັນຍາ ຫຼື ນິຕິກຳອື່ນ.

ຜົນປະໂຫຍດຈາກການນຳໃຊ້ທີ່ດິນ ເປັນກຳມະສິດຂອງບຸກຄົນທີ່ນຳໃຊ້ທີ່ດິນນັ້ນ **ຊຶ່ງເອີ້ນວ່າ ຜູ້ມີສິດເໜືອທີ່ດິນ.**

### ມາດຕາ 351 ເປົ້າໝາຍຂອງສິດເໜືອທີ່ດິນ

ເປົ້າໝາຍຂອງສິດເໜືອທີ່ດິນ ປະກອບດ້ວຍ ພື້ນທີ່ໜ້າດິນ,ພື້ນທີ່ໃຕ້ດິນ ແລະ ພື້ນທີ່ທາງອາກາດ ຊຶ່ງສາມາດກຳນົດ ຂະໜາດ, ຂອບເຂດ ແລະ ບໍລິມາດການນຳໃຊ້.

ໃນກໍລະນີພື້ນທີ່ ທີ່ເປັນເປົ້າໝາຍຂອງສິດເໜືອທີ່ດິນ ຫາກມີບຸກຄົນອື່ນ ເຊົ່າ, ຄອບຄອງ ຢູ່ແລ້ວ ພື້ນທີ່ນັ້ນ ຈະເປັນເປົ້າໝາຍຂອງສິດເໜືອທີ່ດິນໄດ້ ກໍຕໍ່ເມື່ອບຸກຄົນ​ດັ່ງກ່າວຫາກເຫັນດີນຳ.

### ມາດຕາ 352 ການໄດ້ສິດເໜືອທີ່ດິນ

ການໄດ້ສິດເໜືອທີ່ດິນ ແມ່ນ ນັບແຕ່ເວລາທີ່ໄດ້ຈົດທະບຽນສິດເໜືອທີ່ດິນ ຢ່າງຖືກຕ້ອງຕາມກົດໝາຍເປັນຕົ້ນໄປ.

ຜູ້​ທີ່​ໄດ້​ນຳ​ໃຊ້​ສິດ​​ໃນ​ຖານະ​ເປັນ​ເຈົ້າຂອງ​ສິດ​ເໜືອ​ທີ່​ດິນ​ ຈະໄດ້​ສິດ​ເໜືອ​ທີ່​ດິນ​ຍ້ອນ​ອາຍຸ​ຄວາມ ຕາມເງື່ອນໄຂທີ່ໄດ້ກໍານົດໄວ້ໃນມາດຕາ 51 ຂອງປະມວນກົດໝາຍສະບັບນີ້.

ການຈົດທະບຽນສິດເໜືອທີ່ດິນ ໃຫ້ປະຕິບັດຕາມລະບຽບການທີ່ກ່ຽວຂ້ອງກັບການຈົດທະບຽນການເຄື່ອນໄຫວສິດນຳໃຊ້ທີ່ດິນ.

### ມາດຕາ 353 ການນໍາໃຊ້ສິດເໜືອທີ່ດິນ

ຜູ້ນຳໃຊ້ສິດເໜືອທີ່ດິນ ສາມາດນຳໃຊ້ສິດຂອງຕົນ ຕາມທີ່ໄດ້ກຳນົດໄວ້ໃນ ສັນຍາ ຫຼື ນິຕິກຳອື່ນ ແຕ່​ບໍ່​ໃຫ້​ກໍ່​ຄວາມ​ເສຍ​ຫາຍ​ ຫຼື ຂັດ​ກັບ​ສິດ ແລະ ຜົນ​ປະ​ໂຫຍດ​ຂອງ​ລັດ, ຂອງສັງ​ຄົມ ຫຼື ຂອງ​ບຸກ​ຄົນ​ອື່ນ.

### ມາດຕາ 354 ພັນທະຂອງຜູ້ໃຫ້ສິດເໜືອທີ່ດິນ

**ຜູ້ໃຫ້ສິດເໜືອທີ່ດິນ ຕ້ອງຮັບປະກັນໃຫ້ຜູ້ນຳໃຊ້ສິດເໜືອທີ່ດິນ ນໍາໃຊ້ທີ່ດິນຂອງຕົນຢ່າງເຕັມສ່ວນ ຕາມທີ່ໄດ້**ກຳນົດ**ໄວ້ໃນ ສັນຍາ ຫຼື ນິຕິກຳອື່ນ.**

### ມາດຕາ 355 ພັນທະຂອງຜູ້ນຳໃຊ້ສິດເໜືອທີ່ດິນ

**ຜູ້ນຳໃຊ້**ສິດເໜືອທີ່ດິນ **ມີພັນທະຈ່າຍຄ່ານຳໃຊ້**ທີ່ດິນ **ຕາມທີ່ໄດ້**ກຳນົດ**ໄວ້ໃນສັນຍາ** **ຫຼື** **ນິຕິກຳອື່ນ** ແລະ ພັນທະອື່ນ**ຕາມກົດໝາຍ.**

### ມາດຕາ 356 ການປົກປ້ອງສິດເໜືອທີ່ດິນ

ຜູ້ນຳໃຊ້ສິດເໜືອທີ່ດິນ ສາມາດນໍາໃຊ້ມາດຕະການທີ່ໄດ້ກໍານົດໄວ້ໃນກົດໝາຍ ເພື່ອປົກປ້ອງສິດ ແລະ ຜົນປະໂຫຍດອັນຊອບທຳຂອງຕົນ ຄືກັນກັບເຈົ້າກຳມະສິດ ຕາມທີ່ໄດ້ກຳນົດໄວ້ໃນມາດຕາ 336 ຫາ 338 ຂອງປະມວນກົດໝາຍສະບັບນີ້.

### ມາດຕາ 357 ການໂອນສິດເໜືອທີ່ດິນ

ຜູ້ນຳໃຊ້ສິດເໜືອທີ່ດິນ ສາມາດໂອນສິດເໜືອທີ່ດິນຂອງຕົນ ໃຫ້ບຸກຄົນອື່ນ.

### ມາດຕາ 358 ການສືບທອດສິດເໜືອທີ່ດິນ

ສິດເໜືອທີ່ດິນ ສາມາດສືບທອດໄດ້, ເວັ້ນເສຍແຕ່ ສັນຍາ ຫຼື ນິຕິກຳອື່ນ ຫາກໄດ້ກຳນົດໄວ້ເປັນຢ່າງອື່ນ.

### ມາດຕາ 359 ການສິ້ນສຸດສິດເໜືອທີ່ດິນ

ສິດເໜືອທີ່ດິນ ຈະສິ້ນສຸດລົງ ໃນກໍລະນີ ດັ່ງນີ້:

1. ຄົບກຳນົດເວລາ ທີ່ໄດ້ກຳນົດໄວ້ໃນ ສັນຍາ ຫຼື ນິຕິກຳອື່ນ ກ່ຽວກັບສິດເໜືອທີ່ດິນ;
2. ຜູ້ນຳໃຊ້ສິດເໜືອທີ່ດິນ ໄດ້ສະລະສິດຂອງຕົນ, ຖ້າສັນຍາ ຫຼື ນິຕິກຳອື່ນ ຫາກບໍ່ໄດ້ກຳນົດເວລາໄວ້ ໂດຍໄດ້ແຈ້ງໃຫ້ຜູ້ໃຫ້ສິດເໜືອທີ່ດິນຊາບລ່ວງໜ້າ ໜຶ່ງປີ ຫຼື ຈ່າຍຄ່ານຳໃຊ້ສິດເໜືອທີ່ດິນອີກ ໜຶ່ງປີ;
3. ພາຍໃນເວລາ ຊາວ ຫາ ສາມສິບ ປີ ໂດຍອີງຕາມປະເພດ ແລະ ສະພາບການຂອງເປົ້າໝາຍຂອງການນຳໃຊ້ ແລະ ເງື່ອນໄຂໃນເວລາຕົກລົງກັນ ກ່ຽວກັບສິດເໜືຶອທີ່ດິນ ຖ້າສັນຍາ ຫຼື ນິຕິກຳອື່ນ ຫາກບໍ່ໄດ້ກຳນົດເວລາໄວ້.

### ມາດຕາ 360 ການລຶບທະບຽນສິດເໜືອທີ່ດິນ

ເມື່ອສິດເໜືອທີ່ດິນສິ້ນສຸດລົງ, ຜູ້ນຳໃຊ້ສິດເໜືອທີ່ດິນ ຕ້ອງສະເໜີລຶບທະບຽນສິດເໜືອທີ່ດິນ ຕາມລະບຽບການ.

### ມາດຕາ 361 ຜົນຂອງການສິ້ນສຸດສິດເໜືອທີ່ດິນ

ເມື່ອສິດເໜືອທີ່ດິນຫາກສິ້ນສຸດລົງ ຜູ້ນຳໃຊ້ສິດເໜືອທີ່ດິນ ມີຄວາມຮັບຜິດຊອບຟື້ນຟູທີ່ດິນໃຫ້ຄືນສູ່ສະພາບເດີມ, ເວັ້ນເສຍແຕ່ ສັນຍາ ຫຼື ນິຕິກຳອື່ນ ຫາກໄດ້ກຳນົດໄວ້ເປັນຢ່າງອື່ນ.

# ພາກທີ V ຂໍ້ຜູກພັນໃນສັນຍາ

## ໝວດທີ 1 ຫຼັກການທົ່ວໄປ

### ມາດຕາ 362 ຂໍ້ຜູກພັນໃນສັນຍາ

ຂໍ້ຜູກພັນໃນສັນຍາ ແມ່ນ ສາຍພົວພັນທາງດ້ານກົດໝາຍ ທີ່ເກີດຂຶ້ນຈາກສັນຍາ ຊຶ່ງພາໃຫ້ຄູ່ສັນຍາມີສິດ ແລະ ພັນທະທາງແພ່ງ ທີ່ຕ້ອງປະຕິບັດຕໍ່ກັນ.

### ມາດຕາ 363 ຫຼັກການກ່ຽວກັບຂໍ້ຜູກພັນໃນສັນຍາ

ຫຼັກການກ່ຽວກັບຂໍ້ຜູກພັນໃນສັນຍາ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 8 ຂອງປະມວນກົດໝາຍສະບັບນີ້.

## ໝວດທີ 2 ການເຮັດສັນຍາ

### ມາດຕາ 364 ສັນຍາ

ສັນ​ຍາ ແມ່ນ ການ​ຕົກ​ລົງ ​ລະ​ຫວ່າງ ​ຄູ່ສັນຍາ ຊຶ່ງ​ພາ​ໃຫ້​ສິດ ແລະ ພັນ​ທະ​ທາງ​ແພ່ງ​ເກີດ​ຂຶ້ນ, ປ່ຽນ​ແປງ ຫຼື ສິ້ນ​ສຸດ​ລົງ.

ສັນ​ຍາ ອາດ​ຈະ​ເຮັດ​ຂຶ້ນ ລະ​ຫວ່າງ:

1. ອົງການ​ຈັດ​ຕັ້ງ​ຂອງລັດ ຫຼື ລວມ​ໝູ່ດ້ວຍ​ກັນ;
2. ອົງ​ການ​ຈັດ​ຕັ້ງຂອງ​ລັດ ຫຼື ລວມ​ໝູ່​ກັບ​ ນິ​ຕິ​ບຸກ​ຄົນ​ອື່ນ ຫຼື ບຸກ​ຄົນ;
3. ນິ​ຕິ​ບຸກ​ຄົນ ຫຼື ບຸກ​ຄົນ​ດ້ວຍ​ກັນ;
4. ນິຕິບຸກຄົນ ກັບ ບຸກຄົນ.

### ມາດຕາ 365 ລັກສະນະຂອງສັນຍາ

ສັນ​ຍາ ອາດ​ຈະ​ມີ​ລັກສະນະ ຝ່າຍ​ດຽວ ຫຼື ສອງ​ຝ່າຍ.

ສັນ​ຍາຝ່າຍ​ດຽວ ແມ່ນ ການ​ຕົກ​ລົງ ທີ່​​ຝ່າຍ​ດຽວ​ມີ​ພັນທະ ຊຶ່ງ​ຕ້ອງປະຕິບັດຕໍ່ອີກຝ່າຍໜຶ່ງ ໂດຍ​ບໍ່​ມີ​ການ​ຕອບ​ແທນ.

ສັນ​ຍາສອງ​ຝ່າຍ ແມ່ນ ການ​ຕົກ​ລົງ​ ຊຶ່ງ​ໃນ​ນັ້ນແຕ່ລະຝ່າຍ ມີ~~​~~ພັນ​ທະ​ຕໍ່​ກັນ.

### ມາດຕາ 366 ເງື່ອນໄຂຂອງສັນຍາ

ເງື່ອນໄຂຂອງສັນຍາ ໃຫ້ປະຕິບັດຕາມເງື່ອນໄຂຂອງນິຕິກຳ ຕາມທີ່​ໄດ້​ກຳນົດ​ໄວ້​ໃນມາດຕາ 17 ຂອງປະມວນກົດໝາຍສະບັບນີ້.

ນອກຈາກນີ້ ສັນຍາຍັງ​ຕ້ອງມີເຫດຜົນ ທີ່ຖືກຕ້ອງຕາມກົດໝາຍ.

### ມາດຕາ 367 ຄວາມສະໝັກໃຈຂອງຄູ່ສັນຍາ

ຄວາມສະໝັກໃຈຂອງຄູ່ສັນຍາ ແມ່ນ ຄວາມສະໝັກໃຈ ຕາມທີ່ໄດ້ກຳນົດໄວ້ໃນມາດຕາ 19 ຂອງປະມວນກົດໝາຍສະບັບນີ້.

### ມາດຕາ 368 ເຫດຜົນຂອງສັນຍາ

ເຫດ​ຜົນ​ຂອງ​ສັນ​ຍາ ແມ່ນ ສິ່ງ​ຊຸກ​ຍູ້​ໃຫ້​ເຮັດ​ສັນ​ຍາ ແລະ ໃຫ້​ຄູ່​ສັນ​ຍາ​ນັ້ນ ​ໄດ້​ປະ​ຕິ​ບັດ​ສິດ ແລະ ພັນ​ທະ​ຂອງຕົນ.

ເຫດ​ຜົນ​ຂອງ​ສັນ​ຍາ ຕ້ອງ​ໃຫ້​ມີ​ຈິງ ແລະ ຖືກ​ຕ້ອງ​ຕາມ​ກົດ​ໝາຍ.

### ມາດຕາ 369 ຮູບການຂອງສັນຍາ

ຮູບການຂອງສັນຍາ ໃຫ້​ອີງຕາມຮູບການ ທີ່​ໄດ້​ກຳນົດ​ໄວ້​ໃນມາດຕາ 21 ຂອງປະມວນກົດໝາຍສະ ບັບນີ້.

ສັນ​ຍາ​ທີ່​ເຮັດ​ເປັນ​ລາຍ​ລັກ​ອັກ​ສອນ​ອາດ​ຈະ​ຂຽນ​ດ້ວຍ​ ມື, ພິມ​ດີດ​ ຫຼື ພິມດ້ວຍເຄື່ອງ​ເອເລັກໂຕຣນິກ​​ ໂດຍ​ຄູ່​ສັນຍາ​​ເອງ ​ຫຼື ຜູ້​ຕາງໜ້າ ​ແລະ ​ຕ້ອງລົງ​ວັນ​ທີ, ເດືອນ, ປີ, ມີ​ລາຍ​ເຊັນຂອງ​ຄູ່​ສັນຍາ ​​ຫຼື ຜູ້​ຕາງໜ້າຂອງຄູ່​ສັນຍາ ຫຼື ຄູ່​ສັນຍາ​ ອາດຈະແປະ​ໂປ້​ມື​ຂອງ​ຕົນ​ໃສ່​ຕື່ມ​ອີກ​ກໍ​ໄດ້.

ສັນ​ຍາ​ທີ່ເຮັດເປັນລາຍລັກອັກສອນ ອາດມີ​ການ​ເຂົ້າຮ່ວມຂອງ​ພະຍານ ຫຼື ນາຍບ້ານ ​ເພື່ອ​ຢັ້ງຢືນກາ​ນ​ເຮັດ​ສັນຍາ​ນັ້ນກໍ​ໄດ້.

ຄູ່​​ສັນຍາ ສາມາດ​ນຳ​ເອົາ​ສັນຍາເປັນລາຍລັກອັກສອນໄປຢັ້ງຢືນຄວາມຖືກຕ້ອງ, ສອດຄ່ອງກັບຄວາມ​ເປັນ​ຈິງ ​ແລະ ກົດໝາຍ ນຳນາຍ​ທະບຽນ​ສານ.

### ມາດຕາ 370 ເນື້ອໃນຂອງສັນຍາ

​ ສັນຍາ​ ​ປະ​ກອບ​ດ້ວຍ​ເນື້ອ​ໃນ​ຕົ້ນຕໍ ດັ່ງນີ້:

1. ວັນ​, ເວ​ລາ, ສະ​ຖານ​ທີ່ເຮັດສັນຍາ;
2. ຊື່, ນາມສະກຸນ ແລະ ບ່ອນຢູ່ ຂອງຄູ່ສັນຍາ;
3. ວັດຖຸ​ປະສົງ, ລາ​ຄາ, ກຳ​ນົດ​ເວ​ລາ​ປະ​ຕິ​ບັດ, ການ​ຊຳ​ລະ​, ການ​ນຳ​ສົ່ງ;
4. ຂອບ​ເຂດ​, ປະ​ລິ​ມານ ແລະ ຄຸນ​ນະ​ພາບ ຂອງ​ເປົ້າ​ໝາຍ​;
5. ສະ​ຖານ​ທີ່ປະ​ຕິ​ບັດ​ສັນຍາ ແລະ ພັນ​ທະ​ໃນ​ການ​ແຈ້ງ​ໃຫ້​ແກ່​ກັນ​ຊາບ;
6. ຜົນ​ສະ​ທ້ອນ​ຂອງ​ການ​ລະ​ເມີດ​ສັນຍາ;
7. ຮູບ​ການ ແລະ ອົງ​ການ​ແກ້​ໄຂ​ຂໍ້​ຂັດ​ແຍ່ງ;
8. ເງື່ອນ​ໄຂ​ຂອງ​ການ​ປ່ຽນ​ແປງ ແລະ ການ​ສິ້ນ​ສຸດ​ ສັນ​ຍາ​ກ່ອນ​ກຳ​ນົດ.

### ມາດຕາ 371 ການ​ສະ​ເໜີ ແລະ ການຕອບຮັບສັນຍາ

ໃນ​ສັນ​ຍາ​ທາງ​ປາກ​ເປົ່າ ທີ່​ຝ່າຍ​ສະ​ເໜີ​ບໍ່​ໄດ້​ກຳ​ນົດ​ເວ​ລາ​ໃຫ້​ຕອບ​ຮັບ​ນັ້ນ ເມື່ອ​ຝ່າຍ​ຖືກ​ສະ​ເໜີໄດ້​ຮັບ​ຄຳ​ສະ​ເໜີ​ໃນເວ​ລາ​ໃດ, ຢູ່​ບ່ອນ​ໃດກໍ​ສາ​ມາດ​ຕອບ​ຮັບໃນ​ເວ​ລາ​ນັ້ນ, ຢູ່​ບ່ອນ​ນັ້ນ​ໄດ້ ແລະ ກໍ​ໃຫ້ຖື​ວ່າ​ສັນ​ຍາ​ນັ້ນ ໄດ້​ມີ​ການ​ຕົກ​ລົງ​ກັນນັບ​ແຕ່​ເວ​ລາ​ນັ້ນ​ເປັນ​ຕົ້ນ​ໄປ.

ໃນ​ສັນ​ຍາເປັນ​ລາຍ​ລັກ​ອັກ​ສອນ​ ທີ່​ຝ່າຍສະ​ເໜີບໍ່​​ໄດ້​ກຳ​ນົ​ດ​ເວ​ລາ​ໃຫ້​ຕອບ​ຮັບ​ນັ້ນ ຝ່າຍ​ທີ່​ໄດ້​ຮັບ​ຄຳ​ສະ​ເໜີ ​ຕ້ອງ​ສົ່ງ​ຄຳຕອບເຖິງ​ຝ່າຍ​ສະ​ເໜີພາຍ​ໃນ​ເວລາ ສິບຫ້າວັນ ນັບ​ແຕ່​ເວລາໄດ້​ຮັບ​ຄຳ​ສະ​ເໜີ ເປັນ​ຕົ້ນ​ໄປ ແລະ ຝ່າຍສະເໜີກໍຈະບໍ່ມີສິດຖອນຄຳສະເໜີ​ຂອງ​ຕົນພາຍໃນເວລາດັ່ງກ່າວ.

ຖ້າ​​ຝ່າຍ​ສະ​ເໜີ ຫາກ​ໄດ້​ວາງ​ກຳ​ນົດ​ເວ​ລາ​ໃຫ້​ຕອບ​ຮັບ​ແລ້ວ ​ກໍ​ຈະ​ຖື​ວ່າ​ໄດ້​ມີ​ການ​ຕົກ​ລົງ​ກັນ ນັບ​ແຕ່ເວ​ລາ​ຄຳ​ຕອບ​ຮັບ​ນັ້​ນໄດ້​ມາ​ເຖິງ​ຝ່າຍ​ສະ​ເໜີພາຍ​ໃນ​ກຳ​ນົດ​ເວ​ລາ​ ແລະ ພາຍໃນກໍານົດເວລາດັ່ງກ່າວ ຝ່າຍ​ສະ​ເໜີກໍ​ບໍ່​ມີ​ສິດ​ຖອນ​ຕົວ​ໄດ້.

ຖ້າ​​ຄຳ​ຕອບ​ຮັບ​ນັ້ນ ຫາກ​ເຮັດ​ຂຶ້ນ​ພາຍ​ໃນ​ກຳ​ນົດ​ເວ​ລາ​ທີ່​ສະ​ເໜີ ຫຼື ຕາມກຳນົດເວລາຂອງວັກທີສອງ ຂອງມາດຕານີ້ ແຕ່ຄໍາຕອບ​ຮັບ​ພັດ​ໄດ້​ມາ​ເຖິງ​​ຝ່າຍ​ສະ​ເໜີ​ຊ້າກວ່າກຳນົດເວລາດັ່ງກ່າວ ຖ້າຝ່າຍ​ສະ​ເໜີຫາກ​ຮັບ​ເອົາ​ກໍ​ໃຫ້​ຖື​ວ່າ​ສັນ​ຍາ​ນັ້ນ​ໄດ້​ມີ​ການ​ຕົກ​ລົງ​ກັນ.

ຖ້າຄຳຕອບຮັບນັ້ນ ຫາກມີຂໍ້ຄວາມ ເພີ່ມເຕີມ, ຕັດອອກ ຫຼື ປ່ຽນແປງ ເມື່ອຝ່າຍສະເໜີເບື້ອງຕົ້ນ ຫາກຕອບຮັບເຫັນດີນຳ ກໍໃຫ້ຖືວ່າສັນຍານັ້ນ ໄດ້ມີການຕົກລົງກັນ.

### ມາດຕາ 372 ການສະເໜີໃຫ້ລາງວັນ

ບຸກຄົນທີ່ສະເໜີໃຫ້ລາງວັນ ຢ່າງເປັນລາຍລັກອັກສອນ ຫຼື ທາງປາກເປົ່າ ດ້ວຍການໂຄສະນາ, ການແຈ້ງ ຫຼື ດ້ວຍວິທີການອື່ນ ທີ່ຖືກຕ້ອງຕາມກົດໝາຍມີ​ພັນ​ທະໃຫ້ລາງວັນ ແກ່ບຸກຄົນທີ່ໄດ້ປະຕິບັດສຳເລັດ ຕາມທີ່ຕົນສະເໜີ.

ບຸກຄົນທີ່ສະເໜີໃຫ້ລາງວັນໂດຍບໍ່ມີກຳນົດເວລາ ມີສິດຖອນການສະເໜີຂອງຕົນ ຕາມຮູບການທີ່ຕົນໄດ້ສະເໜີ ກ່ອນບຸກຄົນໃດໜຶ່ງຈະໄດ້ປະຕິບັດສຳເລັດຕາມທີ່ໄດ້​ສະ​ເໜີ​.

ການສະເໜີໃຫ້ລາງວັນທີ່ມີກໍານົດເວລາ ບໍ່ອະນຸຍາດໃຫ້ຖອນ ກ່ອນກຳນົດເວລາ.

### ມາດຕາ 373 ການສະເໜີຊິງລາງວັນ

ການສະເໜີ​ຊິງລາງວັນ ແມ່ນ ​ການ​ໂຄສະນາ, ການແຈ້ງ ຫຼື ການ​ໃຊ້ວິທີການອື່ນທີ່ຖືກຕ້ອງຕາມກົດໝາຍ ​ໃນ​ການໃຫ້ລາງວັນແກ່ຜູ້ຊະນະການແຂ່ງຂັນກ່ຽວກັບກິດຈະກຳ ຫຼື ວຽກງານໃດໜຶ່ງຕາມການຕັດສີນ ຂອງຄະນະກຳມະການ ຫຼື ຂອງຜູ້ສະເໜີໃຫ້ລາງວັນເອງ.

ການສະເໜີຊິງລາງວັນ ຕ້ອງ​ບົ່ງ​ບອກ​ກຳ​ນົດ​ເວ​ລາ ແລະ ບໍ່ອະນຸຍາດໃຫ້ຖອນ ພາຍ​ໃນ​ກຳ​ນົດ​ເວ​ລາດັ່ງກ່າ​ວ.

### ມາດຕາ 374 ການ​ຕີຄວາມໝາຍຂອງ​ສັນຍາ

ຖ້າ​ຄູ່ສັນຍາ ຫາກມີຂໍ້ຂັດແຍ່ງກ່ຽວກັບເນື້ອໃນຂອງສັນຍາ ໃຫ້ຄູ່ສັນຍາ ຫຼື ສານຕີຄວາມໝາຍ​ຂອງ​ສັນ​ຍາ ຕາມເຈດຕະນາຂອງຄູ່ສັນຍາ ຫຼື ຕາມປະເພນີປະຕິບັດທີ່ບໍ່​ຂັດກັບກົດໝາຍ.

### ມາດຕາ 375 ຜົນຂອງສັນຍາ​

ສັນຍາ ມີຜົນບັງຄັບຕໍ່​ຄູ່ສັນຍາເທົ່ານັ້ນ ຕາມເນື້ອໃນທີ່ໄດ້ຕົກລົງກັນ.

ນອກຈາກນີ້, ສັນຍາຕ້ອງປະຕິບັດ​ຕາມກົດໝາຍ, ຫຼັກຍຸຕິທຳ ແລະ ປະເພນີປະຕິບັດ ໂດຍອີງຕາມຄຸນລັກສະນະຂອງແຕ່ລະປະເພດສັນຍາ.

## ໝວດທີ 3 ສັນຍາເປັນໂມຄະ

### ມາດຕາ 376 ສັນຍາເປັນໂມຄະ

ສັນຍາເປັນ​ໂມຄະ ​ແມ່ນ ​ສັນຍາ​ທີ່​ເຮັດ​​ຂຶ້ນ ໂດຍ​ບໍ່​ຖືກ​ຕ້ອງ​ຕາມ​ເງື່ອນ​ໄຂ​​ຂອງສັນຍາ.

ສັນ​ຍາ​ ອາດ​ໂມ​ຄະ​ບໍ່ເດັດ​ຂາດ ຫຼື ເດັດ​ຂາດ, ​ໂມ​ຄະ​ທັງ​ໝົດ ຫຼື ບາງ​ສ່ວນ.

ການ​ຢັ້ງຢືນຄວາມ​ເປັນ~~​​~~ໂມຄະ​ເດັດຂາດ​ຂອງ​ສັນ​ຍາ ​​​ໃຫ້​ປະຕິບັດ​ຕາ​ມ​ທີ່​ໄດ້​ກຳ​ນົດ​ໄວ້​ໃນມາດຕາ 26 ຂອງປະມວນກົດໝາຍສະບັບນີ້.

ສ່ວນການຂໍລົບລ້າງ ສັນຍາເປັນໂມຄະ​ບໍ່​ເດັດຂາດນັ້ນ ໃຫ້ປະຕິບັດຕາມ​ທີ່​ໄດ້​ກຳ​ນົດ​ໄວ້​ໃນມາດຕາ 27 ຂອງປະມວນກົດໝາຍສະບັບນີ້.

### ມາດຕາ 377 ຜົນສະທ້ອນຂອງສັນຍາເປັນໂມຄະ

ເມື່ອ​ຮັບ​ຮູ້​ວ່າ ​ສັນ​ຍາເປັນ​ໂມ​ຄະ​ແລ້ວ​ ໃຫ້​ປະຕິບັດ ດັ່ງນີ້:

1. ຜົນຂອງສັນຍາເປັນໂມຄະ ໃຫ້ປະຕິບັດຕາມທີ່​ໄດ້​ກຳ​ນົດ​ໄວ້​ໃນມາດຕາ 28 ຂອງປະມວນກົດໝາຍສະບັບນີ້;
2. ໃນ​ກໍ​ລະ​ນີ​ທີ່ສັນຍາ ຫາກ​ໄດ້​ເຮັດ​ຂຶ້ນ​​ໂດຍ​ຝ່າຍ​ໜຶ່ງ​ໄດ້​ຮັບ​ຄວາມ​ອັບ​ປະ​ໂຫຍດ ໃຫ້~~​~~ສົ່ງ​ຊັບ​ສິ່ງ​ຂອງທີ່​ໄດ້​ປະ​ຕິ​ບັດ​ຕໍ່​ກັນ​ແລ້ວ​ນັ້ນ ​ຄືນ​ແກ່​ກັນ.

## ໝວດທີ 4 ການ​ປະ​ຕິ​ບັດ​ສັນ​ຍາ

### ມາດຕາ 378 ການປະຕິບັດສັນຍາ

ຄູ່ສັນຍາ ຕ້ອງປະຕິບັດສັນຍາດ້ວຍຄວາມຈິງໃຈ, ຄົບຖ້ວນ, ຕາມກຳນົດເວລາ ແລະ ໃນສະຖານທີ່ ຊຶ່ງໄດ້ກຳນົດ​ໄວ້ໃນ ສັນຍາ ຫຼື ກົດໝາຍ.

ຄູ່ສັນຍາ ບໍ່​ມີ​ສິດປະຕິເສດການປະຕິບັດສັນຍາ ຫຼື ປ່ຽນແປງເງື່ອນໄຂຂອງສັນຍາແຕ່ຝ່າຍດຽວ, ເວັ້ນເສຍແຕ່ກໍລະນີທີ່ກົດໝາຍຫາກໄດ້ອະນຸຍາດໃຫ້.

ຄູ່​ສັນຍາ ມີສິດບໍ່ຮັບເອົາການປະຕິບັດທີ່ບໍ່ຄົບຖ້ວນ, ບໍ່​ຖືກຕ້ອງ ​ແລະ ສອດຄ່ອງ​ກັບ ​ສັນຍາ ຫຼື ກົດໝາຍ, ​ເວັ້ນເສຍແຕ່ ສັນຍາ ຫຼື ກົດໝາຍ ຫາກໄດ້ກຳນົດ​ໄວ້ເປັນຢ່າງອື່ນ.

### ມາດຕາ 379 ການປະຕິບັດສັນຍາເພີ່ມເຕີມ

ໃນກໍລະນີທີ່ສັນຍາ ຫາກບໍ່ໄດ້ກຳນົດ ຫຼື ກຳນົດບໍ່ຈະແຈ້ງກ່ຽວກັບຄຸນນະພາບທີ່ຕ້ອງການນັ້ນ, ໃຫ້ປະຕິບັດຕາມ​ກົດໝາຍວ່າດ້ວຍມາດຕະຖານ ຫຼື ກົດໝາຍ ແລະ ລະບຽບການອື່ນທີ່​ກ່ຽວຂ້ອງ ຫຼື ມາດຕະ ຖານທີ່ຍອມຮັບເປັນປະເພນີເຄີຍປະຕິບັດກັນມາ ໂດຍສອດຄ່ອງກັບວັດຖຸປະສົງຂອງສັນຍາ.

ໃນກໍລະນີທີ່ສັນຍາ ຫາກກຳນົດລາຄາ ຫຼື ຄ່າຕອບແທນ ບໍ່ຈະແຈ້ງນັ້ນ ໃຫ້ປະຕິບັດຕາມລາຄາທົ່ວໄປໃນຕະຫຼາດຢູ່ສະຖານທີ່ເວລາປະຕິບັດສັນຍາ ຫຼື ຕາມ​ລາຄາ ທີ່​ລັດ​ໄດ້ກຳນົດ​.

### ມາດຕາ 380 ກໍານົດເວລາຂອງການປະຕິບັດສັນຍາ

ສັນຍາ ​ຕ້ອງ​ໄດ້​ຮັບການປະ​ຕິ​ບັດ ​ຕາມ​ກຳ​ນົດ​ເວ​ລາ​ທີ່​ໄດ້ກຳນົດໄວ້ ແລະ ໃຫ້​ສອດ​ຄ່ອງ​ກັບ​ກົດ​ໝາຍ.

​ໃນ​ກໍລະນີທີ່ບໍ່​ໄດ້ກຳ​ນົດ​ເວ​ລາ​ຂອງ​ການ​ປະ​ຕິ​ບັດ​ສັນຍາ​, ເຈົ້າ​ໜີ້ ມີ​ສິດ​ທວງ​ໃຫ້​ປະ​ຕິ​ບັດ ແລະ ລູກ​ໜີ້ ​ກໍ​ມີ​ສິດ​ປະ​ຕິ​ບັດ​ໄດ້​ທຸກ​ເວ​ລາ. ໃນ​ກໍ​ລະ​ນີ​ທີ່​ເຈົ້າ​ໜີ້ ຫາກ​ໄດ້​ທວງ​ໃຫ້​ປະ​ຕິ​ບັດ​ນັ້ນ ລູກ​ໜີ້ ​ມີ​ພັນ​ທະ​ປະ​ຕິ​ບັດ​ສັນຍາ​ດັ່ງ​ກ່າວ ພາຍ​ໃນ​​ເວ​ລາ ສິບ​ຫ້າ​ວັນ ນັບ​ແຕ່​ວັນທີ່​ເຈົ້າໜີ້ ໄດ້​ທວງ​ໃຫ້​ປະ​ຕິ​ບັດ ເປັນ​ຕົ້ນ​ໄປ.

ລູກ​ໜີ້ ​ອາດ​​ປະ​ຕິ​ບັດ​ສັນຍາກ່ອນ​ກຳ​ນົດ​ເວ​ລາ​ກໍ​ໄດ້, ຖ້າ​ການ​ປະ​ຕິ​ບັດ​ນັ້ນ​ ຫາກ​ບໍ່​ຂັດ​ກັບ​ສັນ​ຍາ ຫຼື ກົດ​ໝາຍ ແລະ ເຈົ້າ​ໜີ້ ກໍ​ເຫັນ​ດີ​ນຳ.

### ມາດຕາ 381 ສະຖານທີ່ປະຕິບັດສັນຍາ

ສັນຍາ ໃຫ້ປະ​ຕິ​ບັດ​ຢູ່​ສະ​ຖານ​ທີ່ ຊຶ່ງ​ສັນ​ຍາ ຫຼື ກົດ​ໝາຍ​ໄດ້​ກຳ​ນົດ​ໄວ້. ໃນ​ກໍລະນີທີ່​ບໍ່​ໄດ້​ກຳນົດ​ສະ​ຖານ​ທີ່​ປະ​ຕິ​ບັດ​​ ໃຫ້​ປະ​ຕິ​ບັດສັນຍາ ​ຢູ່​ສະ​ຖານ​ທີ່ ດັ່ງ​ນີ້:

1. ການມອບ​ອາ​ຄານ​ກໍ່​ສ້າງ​ ໃຫ້​ປະ​ຕິ​ບັດ​ຢູ່​ສະ​ຖານ​ທີ່ການ​ກໍ່​ສ້າງ​ນັ້ນ;
2. ການ​ໃຊ້​ແທນໜີ້ສິນ ​ໃຫ້​ປະ​ຕິ​ບັດ​ຢູ່​ບ່ອນ​ຢູ່​ຂອງ​ເຈົ້າ​ໜີ້ ໃນ​ເວ​ລາ​ເຮັດ​ສັນຍານັ້ນ, ເວັ້ນ​ເສຍ​ແຕ່​ການ​ໃຊ້​ແທນໜີ້ສິນ​ຂອງການ​ຈັດ​ຕັ້ງ​ຂອງ ​ລັດ, ລວມ​ໝູ່ ແລະ ສັງ​ຄົມ​; ຖ້າ​ເຈົ້າ​ໜີ້ ຫາກ​ໄດ້​ຍ້າຍ​ບ່ອນ​ຢູ່​ໃນ​ເວ​ລາ​ປະ​ຕິ​ບັດ​ສັນຍາ ແລະ ໄດ້​ແຈ້ງ​ໃຫ້​ລູກໜີ້​ຊາບ​ໃນ​ເວ​ລາ​ນັ້ນ, ​ໃຫ້​ປະ​ຕິ​ບັດ​ຢູ່​ບ່ອນ​ຢູ່​​ໃໝ່​ຂອງ​ເຈົ້າໜີ້, ສ່ວນ​ຄ່າໃຊ້​ຈ່າຍ​ທັງ​ໝົດ​ໃນ​ການ​ປະ​ຕິ​ບັດ​ສັນຍາ​ນັ້ນ ແມ່ນເປັນ​ພາ​ລະ​ຂອງ​ເຈົ້າ​ໜີ້;
3. ພັນທະ​ອື່ນ ໃຫ້​ປະ​ຕິ​ບັດ​ຢູ່​ບ່ອນ​ຢູ່​ຂອງ​ລູກ​ໜີ້ ໃນ​ເວ​ລາ​ເຮັດ​ສັນຍາ​ນັ້ນ​. ຖ້າ​​ລູກ​ໜີ້ຫາກ ແມ່ນນິ​ຕິ​ບຸກ​ຄົນ ​ກໍ​ໃຫ້​ປະ​ຕິ​ບັດ​ຢູ່​ສຳ​ນັກ​ງານ​ຂອງ​ນິ​ຕິ​ບຸກຄົນ​ນັ້ນ.

### ມາດຕາ 382 ການຊຳລະ​

ການ​ຊຳ​ລະ​ ອາດ​​ປະ​ຕິ​ບັດ​ເປັນ​ເງິນ​ສົດ, ເງິນ​ໂອນ, ແຊັກ ຫຼື ວັດ​ຖຸ ຫຼື ແຮງ​ງານ ​ຕາມ​​ການຕົກລົງ​ເຫັນ​ດີ​ຂອງ​ເຈົ້າໜີ້.

ການ​ຊຳ​ລະ​ ຈະ​ມີ​ຂຶ້ນ​ໄດ້​ກໍ​ຕໍ່​ເມື່ອ​ຫາກ​ມີ​ການ​ອອກໃບ​​ເກັບ​ເງິນ​ເສຍກ່ອນ.

ໃນການ​ຊຳ​ລະ​ນັ້ນ ເຈົ້າ​ໜີ້​ຕ້ອງ​ອອກ​ໃບ​ຮັບ​ເງິນ ຫຼື ​ເອກະສານອື່ນ ​ດ້ວຍ​ຕົນ​ເອງ ຫຼື ຕາມ​ຄຳ​ຮ້ອງ​ຂໍ​ຂອງ​ລູກ​ໜີ້. ໃບ​ຮັບ​ເງິນ​ ຫຼື ​​ເອກະສານອື່ນທີ່ກ່ຽວຂ້ອງ ​ຕ້ອງ​ເຮັດ​ທັນ​ທີ ຫຼື ຢ່າງ​ຊ້າ​ພາຍ​ໃນເວລາ ສິບ​ຫ້າວັນ ພາຍ​ຫຼັງ​ທີ່​ໄດ້​ປະ​ຕິ​ບັດ​ສັນຍາ​ແລ້ວ.

ໃນ​ກໍ​ລະ​ນີທີ່​ມີການ​ຊຳ​ລະ​ດ້ວຍ​ແຊັກ~~​~~, ວັນຊໍາລະ ​ແມ່ນວັນທີ່ເຈົ້າໜີ້​​ສາມາດຖອນ​ເງິນໄດ້. ໃນການ​ຊຳ​ລະ​ເປັນ​ເງິນ​ໂອນ ໃຫ້​ຖື​ວ່າວັນ​ຊຳ​ລະ​​​ແມ່ນ​ວັນທີ່​ເງິນຖືກໂອນ​ເຂົ້າ​ບັນຊີ​ຂອງ​ເຈົ້າ​ໜີ້. ໃນການ​ຊຳ​ລະທາງ​ໄປ​ສະ​ນີ ໃຫ້​ຖື​ວ່າວັນຊຳ​ລະ​ແມ່ນ​ວັນ​ທີ່​ລູກ​ໜີ້​ໄດ້​ມອບ​ເງິນ ຫຼື ຊັບ​ສິ່ງ​ຂອງ​ທາງ​ໄປ​ສະ​ນີ.

### ມາດຕາ 383 ລໍາດັບການ​ຊຳລະ​ໜີ້

ການ​ຊຳລະ​ໜີ້ ​​ໃຫ້ປະຕິບັດ​ຕາມ​ການ​ຕົກລົງ​.

ຖ້າ​ມີ​ຂໍ້​ຂັດ​ແຍ່ງ​ ກ່ຽວກັບລຳດັບການຊຳລະ​ ໃຫ້​ປະຕິບັດ​ຕາມ​ລຳດັບ ດັ່ງ​ນີ້:

1. ຄ່າ​ໃຊ້​ຈ່າຍ​ຕ່າງ​ໆ;
2. ຄ່າປັບໃໝ ຫຼື ດອກເບ້ຍ ສຳລັບສັນຍາກູ້ຍືມ;
3. ໜີ້ສິນ ຫຼື ຕົ້ນທຶນ ສຳລັບສັນຍາກູ້ຍືືມ.

### ມາດຕາ 384 ການປົດໜີ້ ຫຼື ພັນທະ

ການປົດໜີ້​ ຫຼື ພັນທະ ແມ່ນ ​ການທີ່ເຈົ້າໜີ້ສະ​ແດງ​ເຈດ​ຈຳນົງຂອງຕົນ​ໃນ​ການບໍ່ໃຫ້ລູກໜີ້ມີໜີ້ ຫຼື ພັນທະຕໍ່ຕົນອີກ. ​

ການປົດໜີ້ ຫຼື ພັນທະ ຕ້ອງເຮັດເປັນລາຍລັກອັກສອນ.

### ມາດຕາ 385 ການຫັກ​​ລົບ​ໜີ້ ຫຼື ພັນທະ

ການຫັກ​​ລົບ​ໜີ້​ ຫຼື ພັນທະ ແມ່ນ ການ​ໄລ່ລຽງໜີ້​ ຫຼື ພັນທະ ຊຶ່ງ​ຄູ່​ສັນຍາ​ຕ່າງ​ຝ່າຍ​ຕ່າງ​ກໍມີ​ໜີ້ ຫຼື ພັນທະຕໍ່ກັນ, ເວັ້ນເສຍແຕ່ກົດໝາຍຫາກໄດ້ກຳນົດໄວ້ເປັນຢ່າງອື່ນ.​

ການ​ຫັກ~~​~~ລົບໜີ້​ ຫຼື ພັນທະ ຕ້ອງເຮັດ​ເປັນ​ລາຍ​ລັກ​ອັກສອນ.

### ມາດຕາ 386 ການແຈ້ງຂໍ້ຫຍຸ້ງຍາກໃນການປະຕິບັດສັນຍາ

ເມື່ອ​ມີ​ຂໍ້​ຫຍຸ້ງຍາກ​ເກີດ​ຂຶ້ນ ໃນ​ການ​ປະ​ຕິ​ບັດ​ສັນ​ຍາ ​​ເຖິງວ່າ​ຄູ່​ສັນ​ຍາ​ຝ່າຍ​ໃດ​​ໜຶ່ງ ຫາກ​ໄດ້​ພະ​ຍາ​ຍາມ​ພຽງ​ໃດ​ ກໍ​ບໍ່​ສາ​ມາດ​ປະ​ຕິ​ບັດ​ພັນທະ​ຂອງ​ຕົນ​ໄດ້​ຢ່າງ​ສະ​ໝໍ່າ​ສະ​ເໝີນັ້ນ, ຜູ້​ກ່ຽວ​ຕ້ອງ​ແຈ້ງ​ສາ​ເຫດ​ຂອງ​ຂໍ້​ຫຍຸ້ງ​ຍາກ​ດັ່ງ​ກ່າວ​ໃຫ້​ອີກ​ຝ່າຍ​ໜຶ່ງ​ຊາບໃນ​ເວ​ລາ​ອັນ​​ເໝາະ​ສົມ ກ່ອນ​ກຳ​ນົດ​ເວ​ລາ​ຂອງ​ການ​ປະ​ຕິ​ບັດ​ສັນ​ຍາ​ຈະ​ສິ້ນ​ສຸດ.

ການ​ແຈ້ງ​ຂໍ້​ຫຍຸ້ງ​ຍາກ​ ຈະ​ບໍ່​ເປັນ​ສາ​ເຫດ​ທີ່​ພາ​ໃຫ້​ລູກ​ໜີ້​ ພົ້ນ​ຈາກ​ຄວາມ​ຮັບ​ຜິດ​ຊອບ​ຂອງ​ຕົນໄປ​ໄດ້, ພາຍ​ຫຼັງ​ທີ່​ຂໍ້​ຫຍຸ້ງ​ຍາກ ​ຫາກ​ໄດ້​ສິ້ນ​ສຸດ​ລົງ​ແລ້ວ, ລູກ​ໜີ້​ ກໍຈະ​ສືບຕໍ່​ປະ​ຕິ​ບັດ​ພັນທະ​ຕາມສັນ​ຍາ​ນັ້ນ.

### ມາດຕາ 387 ການໂຈະການປະຕິບັດສັນຍາ

ຄູ່ສັນຍາຝ່າຍໃດໜຶ່ງ ທີ່​ໄດ້ປະຕິບັດພັນທະຂອງ​ຕົນ​ສ່ວນໃດໜຶ່ງແລ້ວ ອາດໂຈະການປະຕິບັດພັນທະຂອງຕົນ​ໂດຍ​ແຈ້ງໃຫ້​ຄູ່​ສັນຍາ​ອີກ​ຝ່າຍໜຶ່ງໃນທັນທີ ຖ້າເຫັນວ່າຄູ່ສັນຍາຝ່າຍທີ່ຖືກແຈ້ງໂຈະນັ້ນ ຫາກຕົກຢູ່ໃນສະພາບໃດໜຶ່ງ ຊຶ່ງ​ອາດ​ສ້າງ​ຜົນ​ເສຍຫາຍ​ໃຫ້​ແກ່​ຕົນ ດັ່ງນີ້:

1. ຖືກຮ້ອງຟ້ອງ ຫຼື ຮ້ອງຂໍ ໃຫ້ລົ້ມລະລາຍ;
2. ຂາດ​ຄວາມ​ເຊື່ອ​ຖື​ໃນ​ການ​ດຳ​ເນີນ​ທຸລະ​ກິດ ຊຶ່ງ​ອາດ​ຈະ​ບໍ່​ສາມາດ​ປະຕິບັດ​ສັນຍາ​ໄດ້;
3. ຕົກຢູ່ໃນສະພາບ ທີ່ເຮັດໃຫ້ຜູ້ກ່ຽວ ບໍ່ສາມາດປະຕິບັດສັນຍາໄດ້.

ຄູ່ສັນຍາທີ່​ໄດ້ໂຈະການປະຕິບັດ ຕ້ອງຮັບຜິດຊອບ​ຕໍ່ຄູ່ສັນຍາອີກຝ່າຍໜຶ່ງ ກ່ຽວ​ກັບຄວາມເສຍຫາຍ​ທີ່​ເກີດ​ຂຶ້ນ ຖ້າການໂຈະນັ້ນ ຫາກ​ໄດ້ເຮັດຂຶ້ນໂດຍບໍ່ມີ​​ສະພາບຕາມ​ທີ່​ກ່າວ​ມາ​ຂ້າງເທິງ​ນີ້.

ຖ້າຄູ່ສັນຍາທີ່ຖືກແຈ້ງກ່ຽວກັບການໂຈະການປະຕິບັດສັນຍາ ​ຫາກສາມາດຢັ້ງຢືນ ຫຼື ໃຫ້ການ​ຄ້ຳປະ ກັນໃນ​ການ​ປະຕິບັດ​ສັນຍາທີ່ເໝາະສົມ ກ່ຽວກັບຄວາມສາມາດໃນການປະຕິບັດພັນທະຂອງຕົນ ຄູ່ສັນຍາທີ່​ໄດ້ໂຈະນັ້ນ ຕ້ອງສືບຕໍ່ປະຕິບັດພັນທະຂອງຕົນ. ​ໃນ​ກໍລະນີ​ທີ່​ບໍ່​ສາມາດ​​ຢັ້ງຢືນ ຫຼື ໃຫ້ການ​ຄ້ຳປະກັນ​ທີ່​ເໝາະສົມ ໄດ້, ຄູ່ສັນຍາທີ່ໂຈະນັ້ນ ສາມາດຍົກເລີກສັນຍາໄດ້. ສຳລັບ​ການ​ປະຕິບັດພັນທະ​​ຜ່ານ​ມາ ຄູ່​ສັນຍາ​ທີ່​ຖືກ​​ແຈ້ງ​ໂຈະນັ້ນ ຕ້ອງ​ທົດ​ແທນ​ຄືນ​ໃຫ້​ແກ່​ຄູ່​ສັນຍາ​ທີ່​ຍົກ​ເລີກ.

ການໂຈະການປະຕິບັດສັນຍາ ສາມາດດຳເນີນໄດ້ໃນສັນຍາທຸກປະເພດ, ເວັ້ນເສຍແຕ່ສັນຍາຝ່າຍດຽວ.

## ໝວດທີ 5 ມາດ​ຕະ​ການ​ຮັບ​ປະ​ກັນການ​ປະ​ຕິ​ບັດ​ສັນ​ຍາ

### ມາດຕາ 388 ມາດຕະການຮັບປະກັນການປະຕິບັດສັນຍາ

ເພື່ອ​ຮັບ​ປະ​ກັນ​ການ​ປະ​ຕິ​ບັດ​ສັນ​ຍາຢ່າງ​ມີປະສິດທິຜົນ ກົດ​ໝາຍໄດ້​ອະ​ນຸ​ຍາດ​ໃຫ້​ນຳ​ໃຊ້​ມາດ​ຕະການ​ຕ່າງໆ​ ເຊັ່ນ ການ​ມັດ​ຈຳ, ການປັບໃໝ, ການຈຳນຳ, ການ​ຈຳ​ນອງ, ການ​ຄ້ຳ​ປະ​ກັນ​ດ້ວຍ​ບຸກຄົນ ຫຼື ນິຕິບຸກຄົນ.

ການຈຳນຳ, ການຈຳນອງ, ການຄໍ້າປະກັນດ້ວຍ ບຸກຄົນ ຫຼື ນິຕິ​ບຸກຄົນ ໃຫ້ປະຕິບັດຕາມທີ່​ໄດ້​ກຳ​ນົດ​ໄວ້​ໃນພາກທີ VII ຂອງ​ປະ​ມວນ​ກົດ​ໝາຍ​ສະ​ບັບ​ນີ້.

### ມາດຕາ 389 ການມັດຈໍາ

​​ການ​ມັດ​ຈຳ​ ແມ່ນ ​ການ​ຕົກລົງ​ຂອງ​ຄູ່​ສັນຍາ​ ຊຶ່ງຜູ້ມັດຈໍາ ໄດ້​ເອົາ​ເງິນ​ຈຳນວນໜຶ່ງ​ ໄປໄວ້ນຳຜູ້​ຮັບມັດ​ຈຳ ເພື່ອ​ເປັນ​ຫຼັກຖານວ່າ ສັນຍາໄດ້ເກີດຂຶ້ນແລ້ວ ແລະ ​ຮັບປະກັນການປະຕິບັດສັນຍານັ້ນ.

ຖ້າ​​ຜູ້​ມັດ​ຈຳ ຫາກ​ລະ​ເມີດສັນຍາ ​ເງິນ​ທີ່​ມັດ​ຈຳ​ໄວ້​ນັ້ນ ຈະບໍ່ສົ່ງຄືນໃຫ້​ຜູ້​ກ່ຽວ, ເວັ້ນເສຍແຕ່ຫາກໄດ້ຕົກລົງກັນໄວ້ເປັນຢ່າງອື່ນ.

ຖ້າ​ຜູ້​ຮັບ~~​~~​ມັດ​ຈຳ​ຫາກ​ລະ​ເມີດສັນຍາ ​ ໃຫ້​ຜູ້​ກ່ຽວ​ສົ່ງ​ເງິນ​​ມັັດຈຳຄື​ນ ພ້ອມທັງ​ຖືກປັບໃໝເທົ່າຕົວໃຫ້​ແກ່​ຜູ້ມັດ​ຈຳ, ເວັ້ນເສຍແຕ່ຫາກໄດ້ຕົກລົງກັນໄວ້ເປັນຢ່າງອື່ນ.

### ມາດຕາ 390 ການປັບໃໝ

ການ​ປັບ​ໃໝ ແມ່ນ ມາດ​ຕະ​ການຕໍ່​ຜູ້​ບໍ່ປະຕິບັດສັນຍາ.

ການປັບໃໝ ໃຫ້ປະຕິບັດຕາມການຕົກລົງຂອງຄູ່ສັນຍາ ໂດຍບໍ່ຂັດກັບກົດໝາຍ ແລະ ລະບຽບການທີ່ກ່ຽວຂ້ອງ.

## ໝວດທີ 6 ການບໍ່ປະຕິບັດສັນຍາ

### ມາດຕາ 391 ການບໍ່ປະຕິບັດສັນຍາ

ການ​ບໍ່​ປະ​ຕິ​ບັດ​ສັນຍາ ​ແມ່ນ ການລະເມີດສັນຍາທັງ​ໝົດ ຫຼື ບາງ​ສ່ວນ ຫຼື ການ​ປະ​ຕິ​ບັດ​ສັນຍາ​ ໂດຍບໍ່​ສົມ​ເຫດ​ສົມ​ຜົນຂອງ​ຄູ່​ສັນ​ຍາ​ຝ່າຍ​ໃດໜຶ່ງ ເຊັ່ນ ການ​ປະ​ຕິ​ບັດ​ສັນຍາ​ ບໍ່​ມີ​ຄຸນ​ນະ​ພາບ, ບໍ່​ທັນ​ກັບ​ເວລາ, ບໍ່​ຖືກ​ສະ​ຖານ​ທີ່​.

### ມາດຕາ 392 ຜົນສະທ້ອນຂອງການບໍ່ປະຕິບັດສັນຍາ

ຖ້າຄູ່ສັນຍາຝ່າຍໃດໜຶ່ງ ຫາກ​ບໍ່ປະຕິບັດສັນຍາ ຝ່າຍທີ່ຖືກລະເມີດມີສິດທວງໃຫ້ປະຕິບັດສັນຍາ, ໃຊ້ແທນຄວາມເສຍຫາຍ ຫຼື ຍົກເລີກສັນຍາ.

### ມາດຕາ 393 ການທວງໃຫ້ປະຕິບັດສັນຍາ

ສັນຍາທີ່ມີຜົນບັງຄັບຕໍ່ຄູ່ສັນຍາແລ້ວ ຕ້ອງນຳມາປະຕິບັດຕາມເນື້ອໃນທີ່ໄດ້ຕົກລົງກັນຢ່າງເຂັ້ມງວດ. ຖ້າຄູ່ສັນຍາຝ່າຍໃດໜຶ່ງ ຫາກບໍ່ປະຕິບັດ, ອີກຝ່າຍໜຶ່ງ ກໍມີສິດທວງໃຫ້ຝ່າຍນັ້ນ ປະຕິບັດ ຫຼື ຮ້ອງຟ້ອງຕໍ່ສານ.

### ມາດຕາ 394 ການໃຊ້ແທນຄວາມເສຍຫາຍ

ຖ້າຄູ່ສັນຍາຝ່າຍໃດໜຶ່ງ ຫາກບໍ່ປະຕິບັດສັນຍາ ຝ່າຍນັ້ນ ຕ້ອງຮັບຜິດຊອບໃຊ້ແທນຄວາມເສຍຫາຍທີ່ເກີດຂຶ້ນ, ເວັ້ນເສຍແຕ່ການລະເມີດສັນຍານັ້ນ ຫາກເກີດຂຶ້ນຍ້ອນເຫດສຸດວິໄສ.

ການຄິດໄລ່ຄ່າເສຍຫາຍ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 481 ຂອງປະມວນກົດໝາຍສະບັບນີ້.

### ມາດຕາ 395 ການຍົກເລີກເນື່ອງຈາກການບໍ່ປະຕິບັດສັນຍາ

ໃນ​ກໍລະນີທີ່​ມີ​ການ​ລະ​ເມີດເນື້ອໃນສຳຄັນຂອງ​ສັນ​ຍາ, ຄູ່​ສັນ​ຍາ​ຝ່າຍ​ທີ່​ໄດ້​ຮັບ​ຄວາມ​ອັບ​ປະ​ໂຫຍດ~~​~~ ຈະ​ຍົກ​ເລີກ​ສັນ​ຍາ​ແຕ່​ຝ່າຍ​ດຽວ​ກໍ​ໄດ້, ​​ເວັ້ນ​ເສຍແຕ່​​ຄູ່​ສັນຍາ​ຫາກໄດ້ຕົກລົງກັນ​ໄວ້ເປັນ​ຢ່າງອື່ນ.

ຜູ້​ທີ່​ມີ​ສິດຍົກ​ເລີກ​ສັນຍາ ຕ້ອງ​ແຈ້ງ​ການ​ຍົກ​ເລີກ​ສັນຍາ​ໃຫ້​ອີກ​ຝ່າຍ​ໜຶ່ງ​ຊາບ.

ການ​ຍົກ​ເລີກ​ສັນ​ຍາ​ທີ່​ເປັນ​ລາຍ​ລັກ​ອັກ​ສອນ ຕ້ອງ​ເຮັດ​ເປັນ​ລາຍ​ລັກ​ອັກ​ສອນ.

ເມື່ອ​ສັນ​ຍາ​ຫາກ​ຖືກ​ຍົກ​ເລີກ​ແລ້ວ, ສິ່ງ​ທີ່​ໄດ້​ປະ​ຕິ​ບັດ​ຕໍ່​ກັນຜ່ານ​ມາ​ ກໍ​ໃຫ້​ແລ້ວ​ກັນ​ໄປ. ຖ້າ​​ຝ່າຍ​ໜຶ່ງ​ ຫາກ​ໄດ້​ປະ​ຕິ​ບັດ​ພັນ​ທະ​ຂອງ​ຕົນ​ກ່ອນ​ແລ້ວ, ຝ່າຍ​ທີ່​ຍັງຄ້າງ​ຄາ​ນັ້ນ​ ຕ້ອງ​ໄດ້​ປະ​ຕິ​ບັດ​ຕອບ​ແທນ. ສຳ​ລັບ​ພັນ​ທະ​ທີ່​ຍັງ​ບໍ່​ທັນ​ໄດ້​ປະ​ຕິ​ບັດ​ຕໍ່​ກັນ​ນັ້ນ ກໍ​ໃຫ້​ເລີກ​ແລ້ວ​ກັນ​ໄປ.

### ມາດຕາ 396 ສິດດຳເນີນການແທນລູກໜີ້

ໃນກໍລະນີທີ່ລູກໜີ້ ຫາກ​ບໍ່​ທວງ​ໜີ້ນຳ​ລູກ​ໜີ້ຂອງ​ຕົນ ຊຶ່ງພາໃຫ້ເກີດຄວາມອັບປະໂຫຍດແກ່ເຈົ້າໜີ້, ເຈົ້າໜີ້ ມີສິດຮ້ອງຟ້ອງຕໍ່ສານ ເພື່ອທວງ​ເອົາໜີ້ແທນລູກໜີ້, ເວັ້ນ​ເສຍ​ແຕ່ສິດຂອງ​ລູກໜີ້ທີ່ຕ້ອງປະຕິບັດເອງ.

ຄ່າໃຊ້ຈ່າຍໃນການດຳເນີນການແທນຂອງເຈົ້າໜີ້ ຕົກເປັນຄວາມຮັບຜິດຊອບຂອງລູກໜີ້.

### ມາດຕາ 397 ສິດຂອງເຈົ້າໜີ້ຕໍ່ບຸກຄົນທີສາມ

ເຈົ້າໜີ້ ມີສິດສະເໜີຄັດຄ້ານ ຕໍ່ການຈັດຕັ້ງທີ່ກ່ຽວຂ້ອງ ຫຼື ​ຮ້ອງ​ຂໍ​ໃຫ້​ສານລົບ​ລ້າງນິຕິກຳ ທີ່ລູກ​ໜີ້​ເຮັດຂຶ້ນ​ກັບບຸກຄົນທີສາມທີ່ບໍໍ່ບໍລິສຸດໃຈ ຊຶ່ງມີເຈດຕະນາຫຼົບຫຼີກການຊໍາລະ​ໜີ້ ທີ່ສ້າງ​ຄວາມ​ເສຍ​ຫາຍ​ແກ່​ເຈົ້າ​ໜີ້.

## ໝວດທີ 7 ການ​ປ່ຽນ​ແປງ, ການຍົກເລີກ ແລະ ການ​ສິ້ນ​ສຸດ​ສັນ​ຍາ

### ມາດຕາ 398 ການປ່ຽນແປງສັນຍາ

ສັນ​ຍາ​ ອາດຖືກ​ປ່ຽນ​ແປງຕາມ​ການ​ຕົກລົງ​ເຫັນ​ດີຂອງຄູ່​ສັນ​ຍາ.

ການ​ປ່ຽນ​ແປງສັນ​ຍາ​ທີ່​ເປັນ​ລາຍ​ລັກ​ອັກ​ສອນ ຕ້ອງ​ເຮັດ​ເປັນ​ລາຍ​ລັກ​ອັກ​ສອນ.

### ມາດຕາ 399 ການຍົກເລີກສັນຍາຕາມການຕົກລົງ

ສັນຍາ ອາດຖືກຍົກເລີກຕາມການຕົກລົງເຫັນດີຂອງຄູ່ສັນຍາ.

ການຍົກເລີກສັນຍາທີ່ເປັນລາຍລັກອັກສອນ ຕ້ອງເຮັດເປັນລາຍລັກອັກສອນ.

### ມາດຕາ 400 ການສິ້ນສຸດສັນຍາ

ສັນ​ຍາ​ ​ສິ້ນ​ສຸດ​ລົງ​ ໃນ​ກໍ​ລະ​ນີ​ ດັ່ງ​ນີ້:

1. ສັນ​ຍາ​ທີ່​ໄດ້​ປະ​ຕິ​ບັດ​ຢ່າງ​ຖືກ​ຕ້ອງ ແລະ ຄົບ​ຖ້ວນ​ແລ້ວ;
2. ຄູ່​ສັນ​ຍາ​ໄດ້​ເຂົ້າຮ່ວມ​ເປັນ​ອັນ​ດຽວ​ກັນ;
3. ຄູ່​ສັນ​ຍາ​ໄດ້​ມີ​ການ​ຕົກ​ລົງ​ກັນ;
4. ສັນ​ຍາ​ບໍ່​ສາ​ມາດ​ປະ​ຕິ​ບັດ​ໄດ້;
5. ສັນຍາຖືກຍົກເລີກ;
6. ຄູ່​ສັນ​ຍາ​ຝ່າຍ​ໃດ​ໜຶ່​ງ​ໄດ້​ເສຍຊີ​ວິດ ຊຶ່ງ​ບຸກ​ຄົນ​ອື່ນ​ບໍ່​ສາ​ມາດ​ສືບ​ຕໍ່​ປະ​ຕິ​ບັດ​ໄດ້;
7. ນິ​ຕິ​ບຸກ​ຄົນ​ທີ່​ເປັ​ນ​ຄູ່​ສັນ​ຍາໄດ້​ຖືກ​ ຍຸບ​ເລີກ ຫຼື ລົ້ມ​ລະ​ລາຍ.

ໃນ​ກໍ​ລະ​ນີ​ທີ່​ນິ​ຕິ​ບຸກ​ຄົນ​ໃດ​ໜຶ່ງ ຫາກ​ຖືກ​ຍຸບ​ເລີກ ຫຼື ລົ້ມລະ​ລາຍ, ຄູ່​ສັນ​ຍາ​ຂອງ​ນິ​ຕິ​ບຸກ​ຄົນ​ນັ້ນ ມີ​ສິດ​ທວງ​ເອົາ​ຄ່າ​ໃຊ້​ຈ່າຍ ແລະ ຄ່າ​ເສຍຫາຍ​ຕ່າ​ງໆ ຈາກ​ຜູ້​ຮັບ​ຜິດ​ຊອບ​ຊັບ​ສິ່ງ​ຂອງ ຂອງ​ນິ​ຕິ​ບຸກ​ຄົນ​ທີ່​ໄດ້​ຖືກ​ຍຸບ​ເລີກ ຫຼື ລົ້ມລະ​ລາຍນັ້ນ.

## ໝວດ​ທີ 8 ການ​ປ່ຽນ​ເຈົ້າໜີ້ ແລະ ລູກ​ໜີ້

### ມາດຕາ 401 ການປ່ຽນເຈົ້າໜີ້

ເຈົ້າ​ໜີ້​ ມີ​ສິດໂອນ​ສິດຂອງ​ຕົນ ໃຫ້​ເຈົ້າ​ໜີ້ຄົນ​ໃໝ່, **ເວັ້ນເສຍແຕ່ສິດທີ່ກົດໝາຍ ຫຼື ສັນຍາບໍ່ອະນຸຍາດໃຫ້ໂອນໄດ້.**

ເຈົ້າ​ໜີ້​ ຕ້ອງມອບ​ເອ​ກະ​ສານກ່ຽວ​ກັບ​ສິດນັ້ນ ​ໃຫ້​ເຈົ້າ​ໜີ້​ຄົນ​ໃໝ່ ແລະ ຕ້ອງຮັບຜິດຊອບຕໍ່ຜູ້ກ່ຽວ ຖ້າສິດທີ່ໂອນໃຫ້ຜູ້ກ່ຽວນັ້ນ ຫາກບໍ່ມີຄວາມຈິງ.

### ມາດຕາ 402 ການປ່ຽນລູກໜີ້

ລູກ​ໜີ້​ ມີ​ສິດໂອນ​ພັນ​ທະ​ຂອງ​ຕົນ​ ໃຫ້​ລູກໜີ້ຄົນ​ໃໝ່ ປະ​ຕິ​ບັດ​ແທນ​ຕົນກໍ​ໄດ້ ແຕ່​ຕ້ອງ​ໄດ້​ຮັບ​ການ~~​~~ເຫັນ​ດີ​ຈາກ​ເຈົ້າ​ໜີ້​ກ່ອນ.

### ມາດຕາ 403 ການໂອນສິດ ແລະ ພັນທະ

ຄູ່ສັນຍາຝ່າຍໃດໜຶ່ງ ສາມາດໂອນສິດ ແລະ ພັນທະທັງໝົດຂອງຕົນຕາມສັນຍາ ໃຫ້ແກ່ບຸກຄົນທີສາມ ບົນພື້ນຖານການເຫັນດີເປັນລາຍລັກອັກສອນ ຂອງຄູ່ສັນຍາ ແລະ ບຸກຄົນທີສາມນັ້ນ.

## ໝວດທີ 9 ຜົນຂອງສັນຍາຕໍ່ບຸກຄົນທີສາມ

### ມາດຕາ 404 ຜົນຂອງສັນຍາຕໍ່ບຸກຄົນທີສາມ

ສັນຍາ ຈະມີຜົນຕໍ່ບຸກຄົນທີສາມ ກໍຕໍ່ເມື່ອສັນຍານັ້ນຫາກເຮັດຂຶ້ນ ເພື່ອບຸກຄົນທີສາມ.

### ມາດຕາ 405 ສັນຍາເພື່ອບຸກຄົນທີສາມ

ສັນຍາເພື່ອບຸກຄົນທີສາມ​ແມ່ນ ສັນຍາທີ່ເຮັດຂຶ້ນ ເພື່ອຜົນ​ປະ​ໂຫຍ​ດ​ແກ່​ບຸກຄົນອື່ນ ທີ່ບໍ່ແມ່ນຄູ່ສັນຍາ​.

ບຸກຄົນ​ທີສາມ ​​ຈະໄດ້​ຮັບ​ການ​ປົກ​ປ້ອງ​ສິດ ​ແລະ ຜົນ​ປະ​ໂຫຍດ ຕາມທີ່​ໄດ້​ກຳນົດ​ໄວ້​ໃນ​ສັນຍາ ກໍຕໍ່ເມື່ອຜູ້ກ່ຽວຫາກໄດ້ຮັບເອົາຜົນປະໂຫຍດດັ່ງກ່າວ ແລະ ຜົນ​ປະ​ໂຫຍດນັ້ນ ຈະບໍ່​ສາມາດ​ຖອນຄືນໄດ້.

## ໝວດທີ 10 ປະເພດສັນຍາ

## ກ. ສັນຍາຊື້ຂາຍ

### ມາດຕາ 406 ສັນຍາຊື້ຂາຍ

ສັນ​ຍາ​ຊື້​ຂາຍ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ຂາຍມີ​ພັນທະມອບຊັບ​ສິ່ງ​​ຂອງ ໃຫ້​ເປັນ​ກຳມະ ສິດ​ຂອງ​ຜູ້​ຊື້​ ແລະ ຜູ້​ຊື້ຕ້ອງ​ຮັບ​ເອົາ​ຊັບ​ສິ່ງ​ຂອງ ແລະ ມີ​ພັນທະຈ່າຍ​ເງິນ​ຕາມ​ລາ​ຄາ​ທີ່​ໄດ້​ຕົກ​ລົງ​ກັນ.

ຜູ້​ຂາຍ ​ຈະ​ຂາຍຊັບ​ສິ່ງ​ຂອງອັນ​ໃດ​ກໍ​ໄດ້ ທີ່​ເປັນ​ກຳ​ມະ​ສິດ​ຂອງ​ຕົນ. ຖ້າ​ຊັບ​ສິ່ງ​ຂອງທີ່​ຂາຍ​ໃຫ້​ຜູ້​ຊື້​ນັ້ນ​ຫາກ​ຖືກ​ຮິບ​ຕາມ​ຄຳ​ຕັດ​ສີນ​ຂອງ​ສານ ຜູ້​ຂາຍ​ຕ້ອງ​ທົດ​ແທນ​ຄ່າ​ເສຍຫາຍ​ໃຫ້​ແກ່​ຜູ້​ຊື້.

ໃນ​ການ​ເຮັດ​ສັນ​ຍາ ​ຜູ້​ຂາຍຕ້ອງ​ແຈ້ງ​ໃຫ້​ຜູ້​ຊື້​ຊາບກ່ຽວ​ກັບ​ສິດ​ຂອງ​ບຸກ​ຄົນ​ອື່ນ ໃນຊັບ​ສິ່ງ​ຂອງທີ່​ຂາຍ ເຊັ່ນ ຊັບ​ສິ່ງ​ຂອງທີ່​ຂາຍ​ນັ້ນ ​ຍັງ​ມີ​ຜູ້​ເຊົ່າ​ຢູ່. ການ​ບໍ່​ແຈ້ງ​ໃຫ້​ຊາບ​ນີ້​ ຈະ​ພາ​ໃຫ້​ຜູ້​ຊື້​ ມີ​ສິດຮ້ອງ​ຂໍ​ຍົກເລີກສັນ​ຍາ ແລະ ຮ້ອງ​ຂໍ​ເອົາ​ຄ່າ​ເສຍ​ຫາຍ ຫຼື ຫຼຸດ​ຜ່ອນ​ລາ​ຄາ​ຊື້.

ເມື່ອ​ສິດ​ກ່ຽວ​ກັບ​ກຳ​ມະ​ສິດ ຫາກ​ເປັນ​ຂອງ​ຜູ້​ຊື້ກ່ອນ​ການມອບຊັບ​ສິ່ງ​ຂອງແລ້ວ ຜູ້​ຂາຍ​ຍັງ​ມີ​ພັນ​ທະ​ຮັກ​ສາຊັບ​ສິ່ງ​ຂອງດັ່ງ​ກ່າວ ​ໂດຍ​ບໍ່​ໃຫ້​ມີ​ການ​ເສຍ​ຫາຍ ຫຼື ເປ່​ເພ ​ຈົນ​ກວ່າ​ຜູ້​ຊື້​ຈະ​ຮັບ​ເອົາ.

ຜູ້​ຊື້​ ເປັນ​ເຈົ້າ​ກຳ​ມະ​ສິດ​ໃນຊັບ​ສິ່ງ​ຂອງ ທີ່​ຕົນ​ໄດ້​ຊື້​ນັ້ນ:

1. ນັບ​ແຕ່​ເວ​ລາ​ຜູ້​ຊື້ ແລະ ຜູ້​ຂາຍ​ໄດ້​ມອບ​ເງິນ ແລະ ຊັບ​ສິ່ງ​ຂອງໃຫ້​ແກ່ກັນ;
2. ນັບ​ແຕ່​ເວ​ລາ​ຜູ້​ຊື້​ໄດ້​ຈ່າຍ​ເງິນ​ຢ່າງຄົບ​ຖ້ວນເປັນ​ຕົ້ນ​ໄປ ເຖິ​ງ​ຜູ້​ຂາຍ​ຈະ​ບໍ່​ທັນ​ໄດ້​ມອບຊັບ​ສິ່ງ​ຂອງໃຫ້​ກໍ​ຕາມ ຫຼື ນັບແຕ່​ເວ​ລາ​ຜູ້​ຂາຍ​ໄດ້​ມອບຊັບ​ສິ່ງ​ຂອງໃຫ້ແລ້ວ ແຕ່​ຜູ້​ຊື້​ຍັງ​ບໍ່​ທັນ​ໄດ້​ຈ່າຍ​ເງິນ​ ຕາມການ​ຕົກລົງກັນກໍຕາມ​;
3. ສຳລັບຊັບທີ່ຕ້ອງໄດ້ຂຶ້ນທະບຽນ, ຜູ້ຊື້ ໄດ້ກໍາມະສິດ ນັບແຕ່ເວລາທີ່ໄດ້ຂຶ້ນທະບຽນຊັບນັ້ນ ເປັນ ຕົ້ນໄປ ເຖິງຊັບນັ້ນ ຈະໄດ້ມອບ ຫຼື ໄດ້ຈ່າຍເງິນໃຫ້ແກ່ກັນແລ້ວກໍຕາມ.

### ມາດຕາ 407 ຄຸນນະພາບຂອງຊັບທີ່ຂາຍ

ຄຸນ​ນະ​ພາບ​ຂອງຊັບ​ສິ່ງ​ຂອງທີ່​ຂາຍ ຕ້ອງ​ໃຫ້​ຖືກ​ຕ້ອງຕາມ​ເນື້ອ​ໃນ​ຂອງ​ສັນ​ຍາ. ໃນກໍລະນີທີ່ສັນຍາຫາກບໍ່ໄດ້ກຳນົດ ຫຼື ກໍານົດບໍ່ຈະແຈ້ງ ກ່ຽວກັບຄຸນນະພາບທີ່ຕ້ອງການນັ້ນ ໃຫ້ປະຕິບັດຕາມກົດໝາຍວ່າດ້ວຍມາດຕະຖານ ຫຼື ກົດໝາຍອື່ນທີ່​ກ່ຽວຂ້ອງ ຫຼື ມາດຕະຖານທີ່ຍອມຮັບເປັນປະເພນີເຄີຍປະຕິບັດກັນມາ ເຊັ່ນ ຄຸນ​ນະພາ​ບ ທີ່ເໝາະສົມ​ກັບ​ລາ​ຄາ​ຂອງ​ສິນຄ້າ ​ໂດຍສອດຄ່ອງກັບວັດຖຸປະສົງຂອງສັນຍາ.

ຖ້າ​ຊັບ​ສິ່ງ​ຂອງທີ່​ຂາຍ​ນັ້ນ ຫາກ​ບໍ່​ມີ​ຄຸນ​ນະ​ພາບ ​ຕາມ​ທີ່​ໄດ້ກຳນົດໄວ້​ໃນ​ວັກທີໜຶ່ງ ຂອງມາດຕານີ້​, ຜູ້​ຂາຍ ​ຕ້ອງ​ຮັບ​ຜິດ​ຊອບໃຊ້ແທນຄ່າ​ເສຍ​ຫາຍ​ທີ່​ເກີດ​ຂຶ້ນ​ຕໍ່​ຜູ້​ຊື້.

ໃນ​ກໍ​ລະ​ນີ​ທີ່​ຜູ້​ຊື້​ ຫາກ​ໄດ້​ຮູ້​ວ່າຊັບ​ສິ່ງ​ຂອງນັ້ນ​ບໍ່​ມີ​ຄຸນ​ນະ​ພາບ​ແລ້ວ, ຜູ້​ຊື້​ມີ​ສິດຂໍ​​ໃຫ້​ສ້ອມ​ແປງ​ຄືນ, ປ່ຽນ​ເອົາຊັບ​ສິ່ງ​ຂອງປະ​ເພດ​ດຽວ​ກັນທີ່​ມີ​ຄຸນ​ນະ​ພາບ, ຂໍ​ຫຼຸດ​ລາ​ຄາ ຫຼື ຍົກເລີກ​ສັນ​ຍາ ພ້ອມ​ທັງ​ທວງ​ເອົາ​ການ​ໃຊ້​ແທນ​ຄ່າ​ເສຍຫາຍ.

ຜູ້​ຊື້ ​ຕ້ອງ​ກວດ​ເບິ່ງຄຸນນະພາບຂອງ​ຊັບ​ສິ່ງ​ຂອງ​ທີ່​ຊື້. ໃນ​ກໍ​ລະ​ນີ​ທີ່ພົບ​​ເຫັນຄວາມ​ບົກພ່ອງ​ໃນຊັບ​ສິ່ງ​ຂອງທີ່​ຊື້, ​ຜູ້​ຊື້ຕ້ອງ​ແຈ້ງ​ ໃຫ້​ຜູ້​ຂາຍ​ຊາບຢ່າງຮີບດ່ວນ ເພື່ອ​ແກ້​ໄຂຂໍ້​ບົກ​ພ່ອງ, ຖ້າ​ບໍ່​ດັ່ງ​ນັ້ນ ຜູ້​ຊື້​ຕ້ອງ​ຮັບ​ຜິດ​ຊອບເອົາ​ເອງ​ຕໍ່​ຄວາມ​ບົກພ່ອງ​ເຫຼົ່າ​ນັ້ນ, ເວັ້ນເສຍແຕ່ ສັນຍາ ຫຼື ກົດໝາຍ ຫາກໄດ້ກຳນົດໄວ້ເປັນຢ່າງອື່ນ ເຊັ່ນ ການ​ຮັບປະກັນ​ຄຸນ​ນະພາ​ບຂອງ​ສິນ​ຄ້າ​ສະ​ເພາະຕາມ​ມາດຕະຖານ.

### ມາດຕາ 408 ການຂາຍສິນຄ້າເປັນເງິນຜ່ອນ​​​

ການ​ຂາຍ​ສິນຄ້າ​ເປັນ​ເງິນ​ຜ່ອນ​ ແມ່ນ​ ການ​ຂາຍ​ສິນຄ້າ ​ໂດຍ​ຜູ້​ຊື້​ຈ່າຍ​​ຄ່າ​ສິນຄ້າ​ເປັນ​ງວດ​ ຊຶ່ງຜູ້​ຊື້​​ໄດ້​ກຳມະສິດ​ໃນ​ສິນຄ້າທີ່​ຊື້​ນັ້ນ ນັບ​ແຕ່ເວລາທີ່ຜູ້​ຂາຍ​ໄດ້​ມອບ​ສິນຄ້າ​ໃຫ້​ເປັນ​ຕົ້ນ​ໄປ. ຖ້າ​ສິນຄ້ານັ້ນ ຫາກ​ຍັງ​ຕ້ອງ​ຈົດ​ທະບຽນ ຜູ້​ຊື້​ໄດ້​ກຳມະສິດ ນັບ​ແຕ່​ເວລາ​ຈົດ​ທະບຽນ​ເປັນ​ຕົ້ນ​ໄປ​.

ໃນ​ກໍລະນີ​ຜູ້​ຊື້ຫາກ​ຈ່າຍ​ບໍ່​ຄົບ​ຖ້ວນ ແລະ ທັນຕາມ​ກໍານົດ​ເວລາ​​~~​~~ສາມງວດລຽນຕິດ ຜູ້ຂາຍ​ມີ​ສິດຍົກ​ເລີກ​ສັນຍາ ~~​~~ຫຼື ທວງເອົາເງິນທີ່ຄ້າງຈ່າຍ ນຳຜູ້ຊື້ໃຫ້ຄົບຖ້ວນ.

ການ​ຂາຍ​ສິນ​ຄ້າ​ເປັນ​ເງິນ​ຜ່ອນ ຕ້ອງ​ປະ​ຕິ​ບັດ​ຕາມ​ລາ​ຄາ​ທີ່​​ໄດ້​ຕົກ​ລົງ​ກັນ​ໃນເວລາຂາຍ​ນັ້ນ. ການ​ປ່ຽນ​ແປງລາ​ຄາ​ສິນ​ຄ້າ​ທີ່​ຂາຍ​ເປັນເງິນ​ຜ່ອນ ໃນ​ເວ​ລາ​ຕໍ່​ມາ​ກໍ​ຈະ​ບໍ່​ພາ​ໃຫ້​ລ​າ​ຄາ​ທີ່​ໄດ້​ຕົກ​ລົງ​ກັນ​ແລ້ວ​ນັ້ນ​ ມີ​ການ​ປ່ຽນ​ແປງ​ແຕ່​ຢ່າງໃດ.

### ມາດຕາ 409 ການຊື້ຂາຍສັງຫາລິມະຊັບທີ່ໄດ້ມາໂດຍບໍ່ຖືກຕ້ອງ

ບຸກ​ຄົນ​ທີ່​ໄດ້​ຊື້ສັງຫາລິມະຊັບ​​ດ້ວຍຄວາມ​ບໍ​ລິ​ສຸດ​ໃຈ​​ ແມ່ນ ​ບຸກຄົນ​ທີ່​​ເຊື່ອ​ວ່າ ​ຕົນໄດ້ຊື້ສັງຫາລິມະຊັບ​ທີ່ຖືກຕ້ອງຕາມ​ກົດໝາຍ ຊຶ່ງ~~​~~ສະ​ແດງ​ອອກ​ດ້ວຍ​ການ​ຊື້​ໃນລາ​ຄາ​ທີ່​ເໝາະ​ສົມ​ຕາມ​ຕະ​ຫຼາດ​ໃນ​ເວ​ລາ​ນັ້ນ, ຊື້ ແລະ ນຳ​ໃຊ້ສັງຫາລິມະຊັບ​ຢ່າງ​ເປີດ​ເຜີຍ, ລຽນ​ຕິດ ແລະ ສະ​ຫງົບແລ້ວ, ​ເຈົ້າ​ຂອງ​ຊັບຈະ​ເອົາ​ສັງຫາລິມະຊັບ​ນັ້ນ​ຄືນ​ໄດ້​ ກໍ​ຕໍ່​ເມື່ອ​​ຜູ້​ກ່ຽວຫາກ​ໄດ້​ທົດ​ແທນລາ​ຄາ​ທີ່​ຜູ້​ຊື້​ໄດ້​ຈ່າຍ​ໄປ​ແລ້ວ​ນັ້ນ, ແຕ່​ເຈົ້າຂອງຊັບ ກໍ​ມີ​ສິດ​ຮ້ອງ​ຟ້ອງ ​​ຜູ້​ທີ່​ເອົາ​ສັງຫາລິມະຊັບ​ຂອງຕົນ ມາ​ຂາຍ​ຢ່າງ​ຜິດ​ກົດໝາຍນັ້ນ.

ບຸກຄົນ​ທີ່​ໄດ້​ຊື້​ສັງຫາລິມະຊັບ​ດ້ວຍ​ຄວາມ​ບໍ່​​ບໍ​ລິ​ສຸດ​ໃຈ ​​ແມ່ນ ​ບຸກຄົນທີ່​ຊື້ສັງຫາລິມະຊັບ​ໂດຍ​ຮູ້ ຫຼື ຄວນ​ຮູ້​ວ່າ​ຕົນ​ໄດ້​ຊື້ສັງຫາລິມະຊັບ​​ທີ່ບໍ່​ຖືກຕ້ອງ​ຕາມ​ກົດໝາຍ ຊຶ່ງ​ອາດສະ​ແດງ​ອອກ​ດ້ວຍ​ການ​ຊື້​ໃນລາ​ຄາ​ທີ່​ບໍ່ ເໝາະ​ສົມ​ຕາມ​ທ້ອງ​ຕະ​ຫຼາດ​ໃນ​ເວ​ລາ​ນັ້ນ, ຊື້ ແລະ ນຳ​ໃຊ້ຊັບ​ສິ່ງ​ຂອງຢ່າງ​ປິດ​ລັບ, ບໍ່ລຽນ​ຕິດ, ມີ​ການ​ທັກ​ທ້ວງ​ແລ້ວ, ເຈົ້າ​ຂອງ​ຊັບ​ມີ​ສິດ​ເອົາສັງຫາລິມະຊັບ​ນັ້ນ​ຄືນ ໂດຍ​ບໍ່​ມີ​ການ​ທົດ​ແທນ​ຄ່າ​ສັງຫາລິມະຊັບໃຫ້ແກ່​ຜູ້​ຊື້​ແຕ່​ຢ່າງ​ໃດ. ຜູ້​ຊື້​ຈະ​ຕໍ່​ວ່າ​ເອົາ​ເງິນ​ທີ່​ຊື້ສັງຫາລິມະຊັບ​ນັ້ນ​ຄືນ ນຳ​ຜູ້​ຂາຍ​ກໍ​ໄດ້ ແຕ່​​ບໍ່​ມີ​ສິດ​ຮ້ອງ​ຟ້ອງ​ຕໍ່​ສານ.

### ມາດຕາ 410 ການນຳສົ່ງສິນຄ້າ ຫຼື ຊັບສິ່ງຂອງທີ່ຂາຍ

ຜູ້ຊື້ ແລະ ຜູ້ຂາຍ ສາມາດຕົກລົງກ່ຽວກັບການນຳສົ່ງສິນຄ້າ ຫຼື ຊັບສິ່ງຂອງທີ່ຂາຍ. ໃນກໍລະນີທີ່ບໍ່ໄດ້ ຕົກລົງໃຫ້ຜູ້​ຂາຍ​ນຳ​ສົ່ງ​ສິນ​ຄ້າ ຫຼື ຊັບ​ສິ່ງ​ຂອງທີ່​ຂາຍ​ນັ້ນໄປ​ຮອດບ່ອນ​ຢູ່​ຂອງ​ຜູ້​ຊື້ ຫຼື ສະ​ຖານ​ທີ່​ໃດ​​ໜຶ່ງ ຕາມ​ທີ່​ໄດ້​ຕົກ​ລົງ​ກັນ ແລະ ຜູ້​ຊື້​ຕ້ອງຮັບ​ເອົາ​ສິນ​ຄ້າ ຫຼື ຊັບ​ສິ່ງ​ຂອງ​ ທີ່​ນຳ​ສົ່ງ​ມາ​ໃຫ້​ຕົນ. ສ່ວນ​ການ​ໃຊ້​ຈ່າຍ​ຄ່າ​ນຳ​ສົ່ງ​ນັ້ນ ແມ່ນ​ຂຶ້ນ​ກັບການ​ຕົກ​ລົງ​ຂອງ​ຄູ່​ສັນ​ຍາ.

ຖ້າ​​ຜູ້​ຂາຍ ​ຫາກ​ບໍ່​ນຳ​ສົ່ງ​ສິນ​ຄ້າ ຫຼື ຊັ​ບສິ່ງ​ຂອງ​ທີ່​ຂາຍ ​ຕາມ​ກຳ​ນົດ​ເວ​ລາ ຊຶ່ງ​ໄດ້​ຕົກ​ລົງ​ກັນ​ແລ້ວ​ນັ້ນ ຜູ້​ຊື້​ຈະ​ບໍ່​ຮັບ​ເອົາ​ສິນ​ຄ້າ ຫຼື ຊັ​ບສິ່ງ​ຂອງ​ນັ້ນ​ກໍ​ໄດ້.

ໃນ​ກໍ​ລະ​ນີ​ທີ່​ຜູ້​ຊື້​ ຫາກ​ໄດ້​ຈ່າຍຄ່າສິນຄ້າ, ຄ່າ​ນຳ​ສົ່ງ​ແລ້ວ ຜູ້​ຊື້​ ກໍຈະ​ໃຫ້​ຜູ້​ຂາຍ​ຈ່າຍ​ຄ່າປ່ວຍ​ການຊັບແກ່ຕົນ ຕາມ​ຄວາມ​ເໝາະ​ສົມກໍໄດ້.

ຖ້າ​ຜູ້​ຂາຍ​ ຫາກ​ໄດ້​ນຳ​ສົ່ງ​ສິນ​ຄ້າ ຫຼື ຊັບ​ສິ່ງ​ຂອງ ​ທີ່​ຂາຍ​ນັ້ນ ບໍ່​ຄົບ​ຕາມ​ປະ​ລິ​ມານ, ບໍ່​ຄົບ​ຖ້ວນ, ບໍ່​ມີ​ຄຸນ​ນະ​ພາບ ຕາມ​ທີ່​ໄດ້​ຕົກ​ລົງ​ຊື້​ຂາຍ​ກັນ, ຜູ້​ຊື້ ຈະ​ບໍ່​ຮັບ​ເອົາ ແລະ ຈະ​ບໍ່​ຈ່າຍ​ຄ່າ​ສິນ​ຄ້າ​ນັ້ນ​ກໍ​ໄດ້. ຖ້າ​ຜູ້​ຊື້​​ ຫາກ​ໄດ້​ຈ່າຍ​ຄ່າ​ສິນ​ຄ້ານັ້ນ​ແລ້ວ, ຜູ້​ຂາຍ ຕ້ອງ​ສົ່ງ​ເງິນ​ຄືນ ແລະ ອາດ​ຮັບຜິດຊອບ​ຄ່າ​ເສຍຫາຍ​.

## ຂ. ສັນຍາ​ແລກປ່ຽນ

### ມາດຕາ 411 ສັນຍາແລກປ່ຽນ

ສັນ​ຍາ​ແລກ​ປ່ຽນ ແມ່ນ ການ​ຕົກ​ລົງ​ຂອ​ງ​ຄູ່​ສັນ​ຍາ, ຊຶ່ງ​ຝ່າຍໜຶ່ງ​ໄດ້​ເອົາ​ຊັບ​ສິ່ງ​ຂອງທີ່ເປັນກຳມະສິດຂອງຕົນມອບ​ໃຫ້​ອີກ​ຝ່າຍ​ໜຶ່ງ ແລະ ຝ່າຍ​ນີ້ ກໍ​ໄດ້​ເອົາຊັ​ບສິ່ງ​ຂອງອັນອື່ນ​ ທີ່ເປັນກໍາມະສິດຂອງຕົນຕອບ​ແທນ​ໃຫ້.

### ມາດຕາ 412 ການເພີ່ມເງິນເຂົ້າໃນການແລກປ່ຽນ

ໃນ​ການ​ແລກປ່ຽນ​ນັ້ນ ຄູ່​ສັນຍາ​ຝ່າຍ​ໃດ​ໜຶ່ງ ອາດ​​ເພີ່ມ​ເງິນ​ເຂົ້າ ​ເມື່ອ​ຊັບ​ສິ່ງ​ຂອງ​ຂອງ​ຕົນ ທີ່​ແລກ ປ່ຽນ​ນັ້ນ ຫາກມີ​ມູນ​ຄ່າ​ຕ່ຳ​ກວ່າມູນ​ຄ່າ​ຊັບ​ສິ່ງ​ຂອງ​ ຂອງ​ອີກ​ຝ່າຍ​ໜຶ່ງ.

### ມາດຕາ 413 ລະບຽບການກ່ຽວກັບສັນຍາແລກປ່ຽນ

ລະບຽບ​ການ​ກ່ຽວ​ກັບ​ສັນ​ຍາ​ແລກ​ປ່ຽນ ໃຫ້ປະ​ຕິ​ບັດ​ຄື​ກັນ​ກັບ​ລະ​ບຽບ​ການ​ຂອງ​ສັນ​ຍາ​ຊື້ຂາຍ.

ສັນຍາ​ແລກປ່ຽນ ຈະ​ມີ​ຜົນ​ສັກສິດ ເມື່ອ​ຄູ່​ສັນຍານັ້ນ​ ໄດ້​ມອບ​ຊັບ​ສິ່ງ​ຂອງ​ໃຫ້​ແກ່​ກັນ​ແລ້ວ.

## ຄ. ສັນຍາ​ເຊົ່າ​ຊື້

### ມາດຕາ 414 ສັນຍາ​ເຊົ່າ​ຊື້

​ສັນຍາ​ເຊົ່າ​ຊື້ ​ແມ່ນ​ ການ​ຕົກລົງ​ຂອງ​ຄູ່​ສັນຍາ, ຊຶ່ງ​ຜູ້​ໃຫ້ເຊົ່າຊື້​​ເອົາຊັບສິ່ງຂອງ ຂອງຕົນ​ ໃຫ້ຜູ້ເຊົ່າຊື້ ເຊົ່າ ແລະ ຜູ້ເຊົ່າຊື້ຈະໄດ້ກໍາມະສິດໃນຊັບສິ່ງຂອງທີ່ເຊົ່າຊື້ ເມື່ອຕົນໄດ້​ຈ່າຍ​​ຄ່າຊັບສິ່ງຂອງນັ້ນ ຢ່າງຄົບຖ້ວນຕາມຈຳ ນວນງວດທີ່ໄດ້ຕົກລົງກັນ.

ລາຄາເຊົ່າຊື້ ໃຫ້​ປະ​ຕິ​ບັດ​ຕາມທີ່​ໄດ້​ຕົກ​ລົງ​ກັນ ​ໃນ​ເວລາເຮັດສັນຍາເຊົ່າຊື້​ນັ້ນ.

ສັນຍາເຊົ່າຊື້ ຕ້ອງເຮັດເປັນລາຍລັກອັກສອນ.

### ມາດຕາ 415 ສິດ ​ແລະ ພັນທະ​ຂອງຜູ້ໃຫ້ເຊົ່າຊື້

ຜູ້​ໃຫ້​ເຊົ່າຊື້ ​ມີ​ສິດ​ ດັ່ງ​ນີ້:

1. ທວງ​ເອົາ​ຄ່າ​ເຊົ່າ​ຊື້​ຊັບສິ່ງຂອງຕາມ​ງວດ​ທີ່​ໄດ້​ຕົກລົງ​ກັນ;
2. ຍົກ​ເລີກ​ສັນຍາ ​ແລະ ທວງ​ເອົາ​ຊັບສິ່ງຂອງນັ້ນ​ຄືນ ​ໃນ​ກໍລະນີທີ່​ຜູ້​ເຊົ່າ​ຊື້​​ໄດ້​ຄ້າງ​ຈ່າຍ​ ເປັນ​ເວລາສາມ​ງວດ​ລຽນຕິດ ແລະ ພາຍຫຼັງທີ່ຜູ້ໃຫ້ເຊົ່າຊື້ໄດ້ສົ່ງໜັງສືທວງ ແລະ ຜູ້ເຊົ່າຊື້ທີ່ຄ້າງຈ່າຍນັ້ນບໍ່ໄດ້ປະຕິບັດຕາມກຳນົດເວລາ ສາມສິບວັນ ນັບແຕ່ວັນໄດ້ຮັບໜັງສືທວງເປັນຕົ້ນໄປ, ສ່ວນເງິນຄ່າຊັບສິ່ງຂອງ ​ທີ່​ໄດ້ຈ່າຍ​ໄປ​ແລ້ວນັ້ນ ​ຈະບໍ່​ສົ່ງ​ຄືນ; ໃນກໍລະນີທີ່ຊັບສິ່ງຂອງ ມີການເປ່ເພ ເສຍຫາຍ ຍ້ອນຄວາມຜິດຂອງຜູ້ເຊົ່າຊື້, ຜູ້ໃຫ້ເຊົ່າຊື້ ມີສິດທວງເອົາຄ່າເສຍຫາຍ.

ຜູ້​ໃຫ້​ເຊົ່າ​ຊື້​ ມີ​ພັນທະ​ ດັ່ງ​ນີ້:

1. ມອບ​ຊັບສິ່ງຂອງ​ໃຫ້​ຜູ້​ເຊົ່າ​ຊື້ ຕາມການຕົກລົງ;
2. ​​ໂອນ​ກຳມະສິດ​ຂອງ​ຊັບສິ່ງຂອງ​ນັ້ນ ​ໃຫ້​ຜູ້​ເຊົ່າ​ຊື້ ເມື່ອຜູ້​ກ່ຽວ​ໄດ້​ຈ່າຍ​ເງິນ​ຄົບ​ຖ້ວນ​ແລ້ວ;
3. ຮັບຜິດຊອບ​ຕໍ່​ຄຸນ​ນະພາ​ບຂອງ​ຊັບສິ່ງຂອງ ​​ທີ່ໃຫ້​​ເຊົ່າ​ຊື້ ຕາມ​ທີ່ໄດ້ກຳນົດໄວ້ໃນມາດຕາ 407 ຂອງປະມວນ​ກົດໝາຍ​ສະບັບ​ນີ້.

### ມາດຕາ 416 ສິດ ​ແລະ ພັນທະ​ຂອງຜູ້ເຊົ່າຊື້

ຜູ້​ເຊົ່າ​ຊື້ ​ມີ​ສິດ ດັ່ງ​ນີ້:

1. ທວງ​ເອົາ​ຊັບສິ່ງຂອງ ຕາມການຕົກລົງຈາກ ຜູ້ໃຫ້ເຊົ່າຊື້;
2. ​ໄດ້​ຮັບ​ໝາກຜົນ​​​ໃດ​ໜຶ່ງທີ່​ເກີດ​ຈາກຊັບສິ່ງຂອງທີ່ໄດ້ເຊົ່າຊື້ ນັບ​ແຕ່​ເວລາໄດ້​ຄອບ​ຄອງ​ ​ເປັນ​ຕົ້ນ​ໄປ;
3. ​ໄດ້ຮັບ​ຊັບສິ່ງຂອງທີ່​ເຊົ່າ​ຊື້ ເປັນກຳມະສິດ ​ເມື່ອ​​ໄດ້​ຊຳລະຄ່າຊັບສິ່ງຂອງນັ້ນ​ຄົບ​ຖ້ວນແລ້ວ;
4. ທວງ​​ໃຫ້ ຜູ້​ໃຫ້​​ເຊົ່າຊື້​ ຮັບຜິດຊອບ​ຕໍ່ຄຸນ​ນະພາ​ບຂອງ​ຊັບສິ່ງຂອງ ຕາມ​ທີ່ໄດ້ກຳນົດ​ໄວ້ໃນມາດ ຕາ 407 ຂອງປະມວນ​ກົດໝາຍ​ສະບັບ​ນີ້;
5. ຍົກເລີກສັນຍາໃນເວລາໃດກໍໄດ້ ຕາມການເຫັນດີຂອງຜູ້ໃຫ້ເຊົ່າຊື້ ແຕ່ຕ້ອງໄດ້ສົ່ງຊັບສິ່ງຂອງນັ້ນຄືນ ໃນສະພາບທີ່ໃຊ້ການໄດ້ ​ແລະ ​ຮັບຜິດຊອບຕໍ່ການເປ່ເພ ​ເສຍ​ຫາຍ ທີ່​ເກີດ​ຂຶ້ນກັບຊັບສິ່ງຂອງນັ້ນ.

ຜູ້​ເຊົ່າ​ຊື້ ​ມີພັນທະ ດັ່ງ​ນີ້:

1. ຈ່າຍ​ຄ່າ​ຊັບສິ່ງຂອງ​​ເປັນ​ງວດຕາມ​ການ​ຕົກລົງ​;
2. ນຳໃຊ້ ແລະ ປົກ​ປັກ​ຮັກ​ສາຊັບ​ສິ່ງຂອງ ໃຫ້​ຢູ່​ໃນ​ສະພາບ​ປົກກະຕິ;
3. ມອບ​ຊັບສິ່ງຂອງ​ຄືນ​ແກ່​​ຜູ້​ໃຫ້​ເຊົ່າ​ຊື້ ​ໃນ​ກໍລະນີ​ຄ້າງ​ຈ່າຍ​ເງິນ​ສາມ​ງວດ​ລຽນ​ຕິດ;
4. ບໍ່ມີສິດ ຂາຍ, ໂອນ, ແລກປ່ຽນ ຫຼື ຊີ້ຂາດດ້ວຍຮູບການອື່ນ ຊັບສິ່ງຂອງສ່ວນໃດສ່ວນໜຶ່ງ ຫຼື ທັງໝົດ, ເວັ້ນເສຍແຕ່ ຫາກໄດ້ມີການຕົກລົງກັນໄວ້ເປັນຢ່າງອື່ນ.

### ມາດຕາ 417 ການ​ຊີ້ຂາດຊັບສິ່ງຂອງ

ໃນກໍລະນີ​ຜູ້ເຊົ່າ​ຊື້ ຫາກໄດ້ຂາຍ, ໂອນ, ແລກປ່ຽນ ຫຼື ຊີ້ຂາດ ດ້ວຍຮູບການອື່ນ ຊັບສິ່ງຂອງສ່ວນໃດໜຶ່ງ ຫຼື ທັງໝົດ ໃນໄລຍະທີ່ກຳນົດເວລາຕາມສັນຍາເຊົ່າຊື້ ຍັງບໍ່ທັນສິ້ນສຸດ ຜູ້ກ່ຽວຈະມີຄວາມຮັບຜິດ ຊອບທາງອາຍາ. ​ຜູ້ໃຫ້ເຊົ່າຊື້ ຫຼື ​ຜູ້ທີ່​ໄດ້​ຮັບ​ຄວາມ​ເສຍ​ຫາຍ ມີ​ສິດ​ຮ້ອງ​ຟ້ອງ​ຕາມ​​ກົດໝາຍ, ​ເວັ້ນ​ເສຍ​ແຕ່ຫາກ​ໄດ້ມີການ​ຕົກລົງ​ກັນໄວ້​ເປັນຢ່າງ​ອື່ນ​.

## ງ. ສັນຍາມອບຊັບ

### ມາດຕາ 418 ສັນຍາມອບຊັບ

ສັນຍາ​ມອບຊັບ ແມ່ນ ການ​ຕົກ​ລົງ​ຂອງ​​ເຈົ້າ​ຂອງ​ຊັບ, ຊຶ່ງ​​ເອົາຊັບທີ່ເປັນກຳມະສິດຂອງຕົນ ໃຫ້ຜູ້​ໃດ​ໜຶ່ງ ດ້ວຍ​ຄວາມ​ສະ​ໝັກ​ໃຈ ໂດຍບໍ່ຮຽກຮ້ອງສິ່ງຕອບແທນ ແລະ ຜູ້ຮັບກໍເຫັນດີຮັບເອົາຊັບນັ້ນ.

​ເປົ້າ​ໝາຍ​ຂອງ​ສັນຍາ​ມອບ​ຊັບ ອາດ​​ແມ່ນ ​ສັງຫາລິມະ​ຊັບ, ອະສັງຫາລິ​ມະ​ຊັບ ​ຫຼື ສິດທວງ.

### ມາດຕາ 419 ຂອບເຂດການມອບຊັບ

ຂອບເຂດຂອງການມອບຊັບ ໃຫ້ປະຕິບັດດັ່ງດຽວກັນກັບຂອບເຂດສິດໃນການເຮັດພິໄນກຳ ຕາມທີ່ໄດ້ກຳນົດໄວ້ໃນມາດຕາ 592 ຂອງ​ປະມວນ​ກົດໝາຍ​ສະບັບ​ນີ້.

### ມາດຕາ 420 ການມອບສັງຫາລິມະຊັບ

ການມອບສັງຫາລິມະຊັບ ​ແມ່ນ ການ​ມອບ​ຊັບ​ເຄື່ອນ​ທີ່ ​ຊຶ່ງຜູ້​ຮັບຈະກາຍ​ເປັນ​ເຈົ້າ​ກຳມະສິດ ນັບ​ແຕ່ເວລາຮັບ ​ເປັນຕົ້ນ​ໄປ.

ສຳລັບການ​ມອບສັງຫາລິມະຊັບທີ່​ເຮັດ​ເປັນ​ລາຍ​ລັກ​ອັກສອນ ຊຶ່ງ​ຕ້ອງຈົດທະບຽນນັ້ນ ຈະ​ມີ​ຜົນ​ສັກ ສິດ​ນັບ​ແຕ່​ເວລາ​ໄດ້ຈົດທະບຽນ ​ເປັນຕົ້ນ​ໄປ.​​

### ມາດຕາ 421 ການມອບອະສັງຫາລິມະຊັບ

ການມອບອະສັງຫາລິມະຊັບ ​ແມ່ນ ການ​ມອບ​ຊັບ​ຄົງ​ທີ່ຂອງຜູ້ມອບ ຊຶ່ງມີ​ເອກະສານ​ຢັ້ງຢືນກຳມະ ສິດ ຫຼື ສິດ​ນຳ​ໃຊ້​ຢ່າງ​ຖືກຕ້ອງຕາມ​ກົດໝາຍ.

ການ​ມອບ​ອະສັງຫາລິມະ​ຊັບ ຕ້ອງເຮັດເປັນລາຍລັກອັກສອນ.

ຜູ້​ຮັບ​ອະສັງຫາລິມະຊັບ ຈະກາຍ​ເປັນ​ເຈົ້າ​ກຳມະສິດ ນັບ​ແຕ່ເວລາໄດ້​ຈົດທະບຽນ​ເປັນຕົ້ນ​ໄປ.

### ມາດຕາ 422 ການມອບສິດທວງ

ການມອບສິດທວງ ແມ່ນ ການມອບສິດທີ່ໄດ້ມາຈາກສັນຍາ ຫຼື ກົດໝາຍ ຂອງຜູ້ມອບໃຫ້ຜູ້ຮັບສິດທວງ.

ການມອບສິດທວງ ຕ້ອງເຮັດເປັນລາຍລັກອັກສອນ ແລະ ຜູ້ມອບຕ້ອງໄດ້ແຈ້ງກ່ຽວກັບການມອບສິດທວງນັ້ນ ໃຫ້ແກ່ບຸກຄົນອື່ນ ທີ່ມີສິດ ແລະ ຜົນປະໂຫຍດ ກ່ຽວກັບສິດທວງນັ້ນ.

### ມາດຕາ 423 ພັນທະໃນການແຈ້ງຈຸດບົກພ່ອງຂອງຊັບ

ຜູ້ມອບຊັບ ຕ້ອງແຈ້ງຈຸດບົກພ່ອງ ຫຼື ຈຸດພິເສດຂອງຊັບທີ່ມອບ ໃຫ້ຜູ້ຮັບນັ້ນຊາບ. ໃນກໍລະນີທີ່ບໍ່ໄດ້ແຈ້ງ, ຜູ້ມອບຊັບ ຕ້ອງຮັບຜິດຊອບຕໍ່ຄວາມເສຍຫາຍ ທີ່ເກີດຂຶ້ນຈາກຈຸດບົກພ່ອງ ຫຼື ຈຸດພິເສດຂອງຊັບດັ່ງກ່າວ.

## ຈ. ສັນຍາ​ຍົກ​ຊັບ

### ມາດຕາ 424 ສັນຍາຍົກຊັບ

ສັນຍາຍົກຊັບ ແມ່ນ ການຕົກລົງຂອງ​ເຈົ້າ​ຂອງ​ຊັບ ທີ່​ເອົາຊັບຂອງ​ຕົນໃຫ້ຜູ້ໃດໜຶ່ງ ຊຶ່ງຜູ້ຮັບ​ຈະຕ້ອງປະຕິບັດພັນທະໃດໜຶ່ງ ຕາມການຕົກລົງກ່ອນ ຫຼື ຫຼັງການຮັບຊັບນັ້ນ.

ຜູ້​ຮັບ​ຊັບ ຈະກາຍເປັນເຈົ້າກຳມະສິດ ກໍຕໍ່ເມື່ອຫາກໄດ້ປະຕິບັດພັນທະດັ່ງກ່າວ ຢ່າງຄົບຖ້ວນແລ້ວ. ໃນ​ກໍລະນີທີ່ປະຕິບັດ​ບໍ່​ຄົບ​ຖ້ວນ ​ຫຼື ບໍ່​ສາມາດ​ປະຕິບັດ​ໄດ້​ ຜູ້​ຍົກ​ຊັບ​ມີ​ສິດ​ຍົກ​ເລີກ​ສັນຍາດັ່ງກ່າວ.

### ມາດຕາ 425 ຂອບເຂດການຍົກຊັບ

ຂອບເຂດຂອງການຍົກຊັບ ໃຫ້ປະຕິບັດດັ່ງດຽວກັນກັບຂອບເຂດສິດໃນການເຮັດພິໄນກຳ ຕາມທີ່ໄດ້ກຳນົດໄວ້ໃນມາດຕາ 592 ຂອງ​ປະມວນ​ກົດໝາຍ​ສະບັບ​ນີ້.

### ມາດຕາ 426 ພັນທະໃນການແຈ້ງຈຸດບົກພ່ອງຂອງຊັບ

ຜູ້ຍົກຊັບ ຕ້ອງແຈ້ງຈຸດບົກພ່ອງ ຫຼື ຈຸດພິເສດຂອງຊັບທີ່ຍົກໃຫ້ຜູ້ຮັບນັ້ນຊາບ. ໃນກໍລະນີທີ່ບໍ່ໄດ້ແຈ້ງຜູ້ຍົກຊັບຕ້ອງຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນຈາກຈຸດບົກພ່ອງ ຫຼື ຈຸດພິເສດຂອງຊັບດັ່ງກ່າວ.

## ສ. ສັນຍາ​ຂາຍ​ຝາກ

### ມາດຕາ 427 ສັນຍາຂາຍຝາກ

ສັນ​ຍາ​ຂາຍ​ຝາກ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາເພື່ອ​ຊື້​ຂາຍ​ຊັ​ບ, ຊຶ່ງ​ຜູ້​ຂາຍ​ຍັງ​ມີ​ສິດຊື້ຊັບທີ່​ຂາຍ​ນັ້ນ​ຄືນ​ໄດ້ ​ພາຍ​ໃນ​ເວລາ ສາມປີ ສຳລັບສັງຫາລິມະຊັບ ແລະ ຫ້າປີ ສຳລັບອະສັງຫາລິມະຊັບ ຕາມ​ລາ​ຄາ​ທີ່​ຕົນ​ໄດ້​ຂາຍ​ໄປ​ແລ້ວ​ນັ້ນ.

ເມື່ອ​ໝົດ​ກຳ​ນົດເວ​ລາ ຕາມທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້ແລ້ວ ຜູ້​ຂາຍ​ມີ​ສິດ​ຕໍ່​ກຳ​ນົດ​ເວ​ລາ​ຂາຍ​ຝາກ​ອອກ​ໄປ​ອີກ ຖ້າ​ຫາກໄດ້​ມີ​ການ​ຕົກ​ລົງ​ກັນ​ກ່ອນ ​ໃນ​ເວ​ລາ​ເຮັດ​ສັນ​ຍາ ແຕ່​ບໍ່​ໃຫ້​ເກີນ ໜຶ່ງ​ປີ.

ເມື່ອ​ຮອດ​ກຳ​ນົດ​ເວ​ລາ​ແລ້ວ ຖ້າ​ຜູ້​ຂາຍ ​ຫາກ​ບໍ່​ຊື້​ເອົາຊັ​ບນັ້ນ​ຄືນ, ຜູ້​ຊື້ ​ກໍ​ຈະ​ເປັນ​ເຈົ້າ​ກຳ​ມະ​ສິດ​ກ່ຽວ​ກັບຊັ​ບ​ນັ້ນ​ ໂດຍ​ເດັດ​ຂາດ.

ອະສັງຫາລິມະຊັບທີ່ເປັນເປົ້າໝາຍຂອງສັນຍາຂາຍຝາກ ຕ້ອງນຳໄປຈົດທະບຽນການເຄື່ອນໄຫວສິດນຳໃຊ້ທີ່ດິນ. ສ່ວນສັງຫາລິມະຊັບຂອງສັນຍາຂາຍຝາກ ຕ້ອງຈົດທະບຽນຕາມລະບົບການຈົດທະບຽນການຄ້ຳ ປະກັນ.

### ມາດຕາ 428 ຜົນຂອງສັນຍາຂາຍຝາກ

ຖ້າ​ຊັ​ບ​ທີ່​ຂາຍ​ຝາກ​ນັ້ນ ຫາກ​​ມີ​ຜົນ​ໃດ​ໜຶ່ງເກີດ​ຂຶ້ນ, ​ຜູ້​ຊື້​ທີ່​ໄດ້​ຈ່າຍ​ເງິນ​ຄ່າ​ຊັບ​​ໝົດ​ແລ້ວ ກໍ​ຈະ​ເປັນ​ເຈົ້າ​ກຳ​ມະ​ສິດຕໍ່​ຜົນທີ່​ເກີດ​ມາ​ນັ້ນ. ໃນ​ກໍ​ລະ​ນີ​ທີ່​ຜູ້​ຊື້​ ຫາກ​ຍັງ​ບໍ່​ທັນໄດ້​ຈ່າຍ​ເງິນ​ຄ່າຊັ​ບ​ນັ້ນ​ໝົດ, ຜູ້​ຊື້​ ຈະ​ບໍ່ມີສິດໄດ້​ຮັບ​ຜົນ​ທີ່​ເກີດ​ມາ​ນັ້ນ, ເວັ້ນເສຍແຕ່ສັນຍາຫາກໄດ້ກໍານົດໄວ້ເປັນຢ່າງອື່ນ.

### ມາດຕາ 429 ການປົກປັກຮັກສາຊັບທີ່ຂາຍຝາກ

ຜູ້​ຊື້​ຕ້ອງ​ປົກ​ປັກ​ຮັກ​ສາ​ຊັບ​ສິ່ງ​ຂອງທີ່​ຂາຍ​ຝາກ ແລະ ​ຜູ້​ຂາຍ​ຕ້ອງ​ທົດ​ແທນ​ຄ່າ​ໃຊ້​ຈ່າຍ​ຕ່າງໆ ໃນ​ການ​ປົກ​ປັກ​ຮັກ​ສາ​ຊັບ​ນັ້ນ ຊຶ່ງ​ຜູ້​ຊື້​ໄດ້​ຈ່າຍ​ໄປ​ແລ້ວ. ໃນ​ກໍ​ລະ​ນີທີ່​ການ​ໃຊ້​ຈ່າຍ​ດັ່ງ​ກ່າວ ຫາກ​ມີ​ມູນ​ຄ່າໜ້ອຍກໍ​ຈະ​ຕົກ​ເປັນ​ພາ​ລະ​ຂອງ​ຜູ້​ຊື້​ເອງ, ຜູ້​ຊື້​ມີສິດ​ນຳ​ໃຊ້​ຊັບ​ທີ່​ຂາຍ​ຝາກ​ນັ້ນ​. ຖ້າ​​ຜູ້​ຂາຍ​ ຫາກ​ຊື້​ເອົາ​ຊັບ​ຄືນພາຍໃນກຳ​ນົດ​ເວ​ລາ​ແລ້ວ, ຜູ້​ຊື້​ກໍ​ຕ້ອງ​ສົ່ງ​ຊັບ​ນັ້ນ​ຄືນ​ໃນ​ສະ​ພາບ​ເດີມ.

## ຊ. ສັນຍາ​ກູ້​ຢືມ

### ມາດຕາ 430 ສັນຍາກູ້ຢືມ

ສັນ​ຍາ​ກູ້​ຢືມ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ໃຫ້​ຢືມ​ໄດ້ເອົາ​ເງິນ ຫຼື​ ຊັບ​ສິ່ງຂອງ ຂອງຕົນໃຫ້​ເປັນ​ກຳ​ມະ​ສິດ​ແກ່​ຜູ້​ກູ້​ຢືມ ແລະ ຜູ້​ກູ້​ຢືມຕ້ອງ​ສົ່ງ​ຈຳ​ນວນ​ເ​ງິນ ຫຼື​ ຊັບສິ່ງຂອງ​ປະ​ເພດ​ທີ່​ກູ້​ຢືມ​ນັ້ນ ຕາມ​ຈຳ​ນວນ​ເທົ່າ​ທຽມ​ກັນ ແລະ ຄຸນ​ນະ​ພາບ​ດຽວກັນ ຄືນ​​ແກ່​ຜູ້​ໃຫ້​ຢືມ ຕາມ​​ເວ​ລາ​ທີ່​ໄດ້ກຳນົດໄວ້​ໃນ​ສັນ​ຍາ.

ຖ້າ​ສັນ​ຍາກູ້ຢືມ ຫາກບໍ່ມີກຳນົດເວລາການທວງ​ໃຫ້​ປະ​ຕິ​ບັດ​ສັນຍາ ໃຫ້ປະຕິບັດຕາມທີ່ໄດ້​ກຳນົດໄວ້​ໃນມາດ​ຕາ 380 ຂອງ​ປະມວນກົດ​ໝາຍ​ສະ​ບັບ​ນີ້.

ການ​ກູ້​ຢືມ​ເງິນ ຈະ​ມີ​ດອກ​ເບ້ຍ ຫຼື ບໍ່ມີດອກເບ້ຍກໍໄດ້ ແຕ່ຕ້ອງ​ກຳນົດ​ໄວ້​ໃນ​ສັນ​ຍາ​. ໃນກໍລະນີທີ່ມີການໃຊ້ແທນໜີ້ສິນຊັກຊ້າ ຊຶ່ງສ້າງຄວາມອັບປະໂຫຍດແກ່ຜູ້ໃຫ້ຢືມ, ຜູ້ຢືມອາດມີຄວາມຮັບຜິດຊອບຕໍ່ຄ່າປ່ວຍການຊັບ.

ການ​ກູ້​ຢືມຊັບ​ສິ່ງ​ຂອງ ອາດມີຄ່າຕອບແທນ ຫຼື ບໍ່ໍ່ມີກໍໍໄດ້ ແຕ່ຕ້ອງ​ກຳນົດ​ໄວ້​ໃນ​ສັນ​ຍາ. ໃນກໍລະນີສົ່ງຊັບສິ່ງຂອງຊັກຊ້າ ຊຶ່ງສ້າງຄວາມອັບປະໂຫຍດແກ່ຜູ້ໃຫ້ຢືມ, ຜູ້ຢືມອາດມີຄວາມຮັບຜິດຊອບຕໍ່ຄ່າປ່ວຍການຊັບ.

ສັນຍາກູ້ຢືມ ຕ້ອງເຮັດເປັນລາຍລັກອັກສອນ.

### ມາດຕາ 431 ດອກເບ້ຍຂອງການກູ້ຢືມເງິນ

ໃນກໍລະນີທີ່ມີການຕົກລົງຄິດໄລ່ດອກເບ້ຍ, ດອກເບ້ຍຂອງການ​ກູ້​ຢືມ​ເງິນ​ຈາກ​ທະ​ນາ​ຄານ ຫຼື ສະ​ຖາ​ບັນ​ການ​ເງິນອື່ນ ທີ່​ສ້າງຕັ້ງຢ່າງ​ຖືກຕ້ອງ​ຕາມ​ກົດໝາຍ ໃຫ້​ປະ​ຕິ​ບັດ​ຕາມ​ລະ​ບຽບ​ການ​ຂອງ​ທະ​ນາ​ຄານ ຫຼື ສະ​ຖາ​ບັນ​ການ​ເງິນອື່ນ ທີ່ໃຫ້ກູ້​ຢືມ​ເງິນ​ນັ້ນ. ສຳລັບການກູ້ຢືມເງິນນອກທະນາຄານ ຫຼື ສະຖາບັນການເງິນອື່ນນັ້ນ ການຄິດໄລ່ດອກເບ້ຍ ບໍ່ໃຫ້ສູງກວ່າ ສາມສິບຫົກສ່ວນຮ້ອຍ ຕໍ່ປີ.

ໃນການ​ກູ້​ຢືມເງິນ​ ບໍ່​ໃຫ້​ເອົາ​ດອກ​ເບ້ຍ​ເງິນ​ກູ້ມາ​ເປັນ​ຕົ້ນ​ທຶນ.

ເມື່ອ​ຮອດ​ກຳ​ນົດ​ເວ​ລາ​ໃຊ້​ແທນຕາມ​ທີ່​ໄດ້​ຕົກ​ລົງ​ກັນ​ໄວ້ໃນ​ສັນ​ຍາ​ແລ້ວ ຖ້າ​​ຜູ້​ໃຫ້​ຢືມ ຫາກ​ບໍ່​ຍອມ​ຮັບ​ເອົາ​ເງິນຈາກ​ຜູ້​ກູ້​ຢືມ ກໍ​ຈະ​ບໍ່​ມີ​ການ​ຄິດ​ໄລ່​ດອກ​ເບ້ຍໃຫ້​.

ສຳ​ລັບການ​ກູ້​ຢືມ​ເງິນ​ກັບ​ການຈັດຕັ້ງຕ່າງ​ປະ​ເທດ ​ຫຼື​ ສ​າກົນນັ້ນ ການ​ຄິດ​ໄລ່​ດອກ​ເບ້ຍ ໃຫ້​ປະຕິບັດ​ຕາມການ​ຕົກ​ລົງ​ຂອງ​ຄູ່​ສັນ​ຍາ.

## ຍ. ສັນຍາ​ຢືມ​ຊັບ​​ໄປ​ໃຊ້

### ມາດຕາ 432 ສັນຍາຢືມຊັບໄປໃຊ້

ສັນ​ຍາຢືມ​ຊັບ​ໄປ​ໃຊ້ ແມ່ນ ການຕົກ​ລົງ​ຂອງ​ຄູ່​ສັນ​ຍາ, ​ຊຶ່ງ​ຜູ້​ໃຫ້​ຢືມ​ໄດ້​ມອບ​ຊັບ​ໃຫ້​ຜູ້​ຢືມ​ໄປ​ໃຊ້ໂດຍ​ບໍ່​ຄິດ​​ຄ່າ ແລະ ຜູ້​ຢືມ​ຕ້ອງ​ສົ່ງຊັັບ​ດັ່ງ​ກ່າວ​ຄືນ ​ໃຫ້​ແກ່​ເຈົ້າ​ຂອງ​ຊັບ​ໃນ​ສ​ະ​ພາບ​ເດີມ ຕາມ​ກຳ​ນົດ​ເວ​ລາ​ທີ່​ໄດ້​ຕົກ​ລົງ​ກັນ.

### ມາດຕາ 433 ຄວາມຮັບຜິດຊອບຂອງຜູ້ຢືມ

ໃນ​ກໍ​ລະ​ນີທີ່ຊັບ ຫາກ​ຖືກ​ເສຍ​ຫາຍ ຫຼື ເປ່ເພ ໃນເວລາທີ່ຢືມໄປໃຊ້ນັ້ນ, ຜູ້ຢືມ ຕ້ອງ​ຮັບ​ຜິດ​ຊອບໃຊ້ແທນຄ່າເສຍຫາຍດັ່ງກ່າວ, ເວັ້ນ​ເສຍ​ແຕ່ຫາກ​ໄດ້​​ຕົກ​ລົງ​ກັນ​ໄວ້ເປັນຢ່າງ​ອື່ນ​.

ຖ້າ​​ຜູ້ຢືມ ຫາກບໍ່​ມີ​ຄວາມ​ສາ​ມາດ​ສົ່ງ​ຊັບ​ສິ່ງ​ຂອງທີ່​ຢືມ​ໄປ​ໃຊ້​ນັ້ນ​ຄືນ ຫຼື ເຮັດໃຫ້ຊັບສິ່ງຂອງນັ້ນ ໃຊ້ການບໍ່ໄດ້, ຜູ້ກ່ຽວ​ອາດ​ໃຊ້​ແທນດ້ວຍ​ເງິນ ຫຼື​ ດ້ວຍຊັບ​ອື່ນ ​ຕາມ​ການ​ເຫັນ​ດີ​ຂອງ​ຜູ້​ໃຫ້​ຢືມ ແລະ ຕາມ​ລາ​ຄາ​ໃນ​ທ້ອງ​ຕະ​ຫຼາດ​ໃນ​ເວ​ລາ​ນັ້ນ.

ຜູ້​ຢືມບໍ່​ມີ​ສິດ​ເອົາ​ຊັບ​ທີ່​ຢືມ​ມານັ້ນໃຫ້ຜູ້​ອື່ນ​ຢືມ​ຕໍ່.

## ດ. ສັນຍາ​ເຊົ່າ​ຊັບ

### ມາດຕາ 434 ສັນຍາເຊົ່າຊັບ

ສັນ​ຍາ​ເຊົ່າ​ຊັບ~~​~~ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ໃຫ້​ເຊົ່າ ໄດ້​ມອບ​ຊັບ​​ທີ່​ເປັນ​ກຳ​ມະ​ສິດ​ຂອງ​ຕົນ ໃຫ້​ຜູ້​ເຊົ່າ ​ນຳ​ໃຊ້​ຊົ່ວ​ຄາວ ແລະ ຜູ້​ເຊົ່​າ ຕ້ອງ​ນຳໃຊ້ຢ່າງຖືກຕ້ອງ ແລະ ສອດຄ່ອງກັບສັນຍາ ແລະ ຄຸນປະໂຫຍດຂອງຊັບທີ່ເຊົ່າ, ຈ່າຍ​ຄ່າ​ເຊົ່າ​ຕາມ​ລາ​ຄາ ແລະ ກຳ​ນົດ​ເວ​ລາ​ທີ່​ໄດ້​ຕົກ​ລົງ​ກັນ.

ໃນກໍລະນີທີ່ສັນ​ຍາ​ເຊົ່າ​ຊັບ ຫາກ~~​​~~ບໍ່​ມີ​​ກຳ​ນົດ​ເວ​ລານັ້ນ, ​ຜູ້​ໃຫ້​ເຊົ່າ ຫຼື ຜູ້​ເຊົ່າ​ມີ​ສິດ​ຍົກ​ເລີກ​ສັນ​ຍາ​ໄດ້​ທຸກ​ເວ​ລາ ແຕ່​ຕ້ອງ​ແຈ້ງ​ໃຫ້​ຄູ່​ສັນ​ຍາ​ຊາບ​ລ່ວງ​ໜ້າ​ກ່ອນ​ ສາມເດືອນ ສໍາລັບ​ອະສັງຫາລິມະ​ຊັບ ເຊັ່ນ ທີ່ດິນ, ເຮືອນ, ອາ​ຄານ ​ແລະ ​ໜຶ່ງເດືອນ ສຳ​ລັບສັງຫາລິມະ​ຊັບ ເຊັ່ນ ລົດ, ເຮືອ, ສັດ.

ສໍາລັບການເຊົ່າທີ່ດິນປູກຝັງ ໃຫ້ແຈ້ງຍົກເລີກສັນຍາໃນທ້າຍລະດູເກັບກ່ຽວ ຫຼື ກ່ອນເລີ່ມລະດູປູກ ຝັງໃໝ່.

ກ່ອນ​ຈະ​ມອບ​ຊັບ​ໃຫ້​ເຊົ່າ​ນັ້ນ ຜູ້​ໃຫ້​ເຊົ່າຕ້ອງ​ແຈ້ງ​ຈຸດບົກ​ພ່ອງ ຫຼື ຈຸດ​ພິ​ເສດ​ຂອງ​ຊັບ​ນັ້ນໃຫ້​ຜູ້​ເຊົ່າ​ຊາບ.

ໃນ​ກໍ​ລະ​ນີ​ທີ່​ຜູ້​ໃຫ້​ເຊົ່າ​ ຫາກ​ບໍ່​ໄດ້​ແຈ້ງ​ຈຸດບົກ​ພ່ອງ ຫຼື ຈຸດ​ພິ​ເສດ​ຂອງ​ຊັບ​ນັ້ນ​ແລ້ວ, ຖ້າ​ຫາກ​ມີ​ການ​ເສຍຫາຍ ຫຼື ເປ່​ເພຍ້ອນ​ການ​​ບໍ່ໄດ້ແຈ້ງ​ນັ້ນ, ​ຜູ້​ເຊົ່າ​ກໍ​ຈະ​ບໍ່​ມີ​ຄວາມ​ຮັບ​ຜິດ​ຊອບ​ແຕ່​ຢ່າງ​ໃດ.

ສັນຍາເຊົ່າຊັບ ຕ້ອງເຮັດເປັນລາຍລັກອັກສອນ.

### ມາດຕາ 435 ການຈ່າຍຄ່າເຊົ່າຊັບ

ໃນ​ການ​ເຊົ່າ​ຊັບ​ນັ້ນ ຜູ້​ເຊົ່າອາດ​​ຈ່າຍ​ເງິນ​ຄ່າເຊົ່າ​ເປັນ​ວັນ, ເປັນສັບປະດາ ຫຼື ອາ​ທິດ, ເປັນ​ເດືອນ, ເປັນ​ປີ ຫຼື ຈ່າຍ​ລ່ວງ​ໜ້າ​ກ່ອນ​ກໍ​ໄດ້. ໃນ​ກໍ​ລະ​ນີ​ທີ່​ຜູ້​ເຊົ່າ​ ໄດ້​ຈ່າຍ​ລ່ວງ​ໜ້າ​ໄປ​ແລ້ວ ຫາກ​ມີ​ການ​ຍົກ​ເລີກ​ສັນ​ຍາ​ກ່ອນ​ກຳ​ນົດ​ເວ​ລາ, ຜູ້​ໃຫ້​ເຊົ່າ​ ຕ້ອງ​ສົ່ງ​ເງິນ​ຄ່າ​ເຊົ່າ​ສ່ວນ​ທີ່​ເຫຼືອ ທີ່ໄດ້​ຈ່າຍ​ລ່ວງ​ໜ້າ​ນັ້ນ​ຄືນ ແລະ ຜູ້​ກ່ຽວ​ກໍ​ມີ​ສິດ​ທວງ​ເອົາ​ຄ່າ​ເສຍຫາຍ​ຈາກ​ຜູ້​ເຊົ່າ ທີ່​ໄດ້​ລະ​ເມີດ​ສັນ​ຍາ​ນັ້ນ​ໄດ້.

ໃນ​ກໍ​ລະ​ນີ​ທີ່​ຜູ້​ໃຫ້​ເຊົ່າຫາກ​ລະ​ເມີດ​ສັນ​ຍາ ຜູ້​ເຊົ່າ​ມີ​ສິດ​ທວງ​ເອົາ​ເງິນ​ຄ່າ​ເຊົ່າສ່ວນ​ທີ່​ເຫຼືອທີ່​ໄດ້​ຈ່າຍ​ລ່ວງ​ໜ້າ​ໄປ​ແລ້ວ​ນັ້ນ ພ້ອມ​ທັງ​ຄ່າ​ເສຍຫາຍ​ຈາກ​ຜູ້​ໃຫ້​ເຊົ່າ​ອີກ​ດ້ວຍ.

### ມາດຕາ 436 ການນຳໃຊ້ ແລະ ການສ້ອມແປງຊັບທີ່ເຊົ່າ

ຜູ້​ເຊົ່າ​ ຕ້ອງ​ນຳ​ໃຊ້​ຊັບ​ທີ່​ເຊົ່າ​ນັ້ນ ​ໃຫ້​ສອດ​ຄ່ອງ​ກັບ​ສັນ​ຍາ ແລະ ຄຸນ​ປະ​ໂຫຍດ​ຂອງ​ຊັບ​ທີ່​ເຊົ່າ, ຄຸ້ມ​ຄອງ, ຮັກ​ສາ ​ໃຫ້​ຢູ່​ໃນ​ສະ​ພາບ​ອັນ​ເໝາະ​ສົມ ແລະ ສົ່ງ​ຊັບນັ້ນ​ຄືນ​ແກ່​ຜູ້​ໃຫ້​ເຊົ່າ​ໃນ​ສະ​ພາບ​ເດີມ ພາຍ​ຫຼັງ​ທີ່​ສັນ​ຍາ​ນັ້ນ​ໄດ້​ສິ້ນ​ສຸດ​ລົງ. ຜູ້​ເຊົ່າ​ ຕ້ອງ​ຮັບ​ຜິດ​ຊອບ​ຕໍ່​ການ​ເສຍຫາຍ ຫຼື ເປ່​ເພ​ ທີ່​ເນື່ອງ​ມາ​ຈາກ​ຄວາມ​ຜິດ​ຂອງ​ຜູ້​ກ່ຽວ.

ໃນ​ການ​ນຳ​ໃຊ້​ຊັບ​ທີ່​ເຊົ່າ​ນັ້ນ ຖ້າ​ຫາກມີ​ການ​ສ້ອມ​ແປງ​ນ້ອຍ​ ເຊັ່ນ ແປງ​ກະ​ແຈ, ຢາ​ເຮືອນ​ຮົ່ວ, ຈອດ​ຢາງ​ລົດ ກໍ​ຈະ​ຕົກ​ເປັນ​ພາ​ລະ​ຂອງ​ຜູ້​ເຊົ່າ. ສ່ວນ​ການ​ສ້ອມ​ແປງ​ໃຫຍ່ ​ເຊັ່ນ ​ຮື້ຫຼັງ​ຄາເຮືອນ, ຍົກ​ຈັກ​ລົດນັ້ນ ກໍ​ຈະ​ຕົກ​ເປັນ​ພາ​ລະ​ຂອງ​ຜູ້​ໃຫ້​ເຊົ່າ.

ຖ້າຜູ້ເຊົ່າ ຫາກໄດ້ຈ່າຍຄ່າສ້ອມແປງໃຫຍ່ດ້ວຍທຶນຂອງຕົນເອງຕາມການເຫັນດີຂອງຜູ້ໃຫ້ເຊົ່າ ຜູ້ເຊົ່າ ມີສິດທວງເອົາຄ່າໃຊ້ຈ່າຍດັ່ງກ່າວ ຈາກຜູ້ໃຫ້ເຊົ່າ ຫຼື ຈະຄິດໄລ່ເປັນຄ່າເຊົ່າ ກໍໄດ້.

ໃນກໍລະນີທີ່ຜູ້ເຊົ່າ ໄດ້ສະເໜີໃຫ້ມີການສ້ອມແປງໃຫຍ່ແລ້ວ ແຕ່ຍັງບໍ່ໍ່ໄດ້ສ້ອມແປງ ທັງໆທີ່ຜູ້ໃຫ້ເຊົ່າມີຄວາມສາມາດ, ຜູ້ເຊົ່າມີສິດຍົກເລີກສັນຍາໄດ້ ແລະ ທວງເອົາຄ່າເຊົ່າທີ່​ໄດ້ຈ່າຍລ່ວງໜ້ານັ້ນຄືນ.

### ມາດຕາ 437 ການປ່ຽນເຈົ້າກຳມະສິດໃນຊັບທີ່ເຊົ່າ

ໃນ​ກໍ​ລະ​ນີ​ທີ່​ຜູ້​ໃຫ້​ເຊົ່າຫາກ​ໄດ້​ມອບ ຫຼື ຂາຍ​ຊັບ​ທີ່​ເຊົ່າ​ນັ້ນ​ໃຫ້​ບຸກ​ຄົນ​ອື່ນ, ສັນ​ຍາ​ເຊົ່າ​ຊັບ​ນັ້ນ​ ກໍ​​ມີ​ຜົນ​ໃຊ້​ໄດ້ສຳ​ລັບຜູ້​ຮັບ ຫຼື ຜູ້​ຊື້ທີ່​ເ​ປັນ​ເຈົ້າ​ກຳມະສິດ​​ໃໝ່, ແຕ່​ຜູ້​ໃຫ້​ເຊົ່າ​ຕ້ອງ​ແຈ້ງ​ໃຫ້​ເຈົ້າກຳມະສິດ​​ໃໝ່​ຊາບ​ກ່ອນວ່າ​ຊັບ​ດັ່ງ​ກ່າວຍັງ​ຢູ່​ໃນ​ກາ​ນ​ນຳ​ໃຊ້​ຂອງ​ຜູ້​ເຊົ່າ​ຢູ່.

### ມາດຕາ 438 ການໃຫ້ເຊົ່າຕໍ່

ຜູ້ເຊົ່າ ສາມາດ​ເອົາຊັບ​ທີ່​ເຊົ່າ ໃຫ້ບຸກຄົນອື່ນເຊົ່າຕໍ່ໄດ້ ດ້ວຍຄວາມ​ເຫັນ​ດີຂອງ​ຜູ້​ໃຫ້​ເຊົ່າ, ແຕ່ການໃຫ້ເຊົ່າຕໍ່ຕ້ອງຢູ່ໃນຂອບເຂດຂອງກຳນົດເວລາ ແລະ ເງື່ອນໄຂຂອງສັນຍາເຊົ່າເບື້ອງຕົ້ນ. ຖ້າຫາກບໍ່ໄດ້ຮັບການເຫັນດີຈາກຜູ້ໃຫ້ເຊົ່າ, ຜູ້ໃຫ້ເຊົ່າສາມາດຍົກເລີກສັນຍາເຊົ່າໃນເບື້ອງຕົ້ນໄດ້.

## ຕ. ສັນຍາສຳປະທານ

### ມາດຕາ 439 ສັນຍາສໍາປະທານ

ສັນຍາ​ສຳ​ປະທານ ​ແມ່ນ ການ​ຕົກລົງ​ລະຫວ່າງລັດ ກັບນິຕິບຸກຄົນ ກ່ຽວກັບການໃຫ້ສິດໃນການດຳເນີນທຸລະກິດ ຫຼື ການພັດທະນາໂຄງການໃດໜຶ່ງ ພາຍໃຕ້ກົດໝາຍຂອງ ສປປ ລາວ ແລະ ພາຍໃຕ້ບັນດາເງື່ອນໄຂສະເພາະຕາມສັນຍາ.

ສັນຍາສຳປະທານ ຕ້ອງເຮັດເປັນລາຍລັກອັກສອນ.

### ມາດຕາ 440 ສິດ ແລະ ພັນທະຂອງຄູ່ສັນຍາ

ຄູ່ສັນຍາສຳປະທານ ສາມາດກຳນົດ ສິດ ແລະ ພັນທະຂອງຕົນ ໂດຍສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງຂອງ ສປປ ລາວ.

## ຖ. ສັນຍາ​ຝາກ​ຊັບ​ສິ່ງຂອງ

### ມາດຕາ 441 ສັນຍາຝາກຊັບສິ່ງຂອງ

ສັນ​ຍາ​ຝາກ​ຊັບສິ່ງຂອງ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ຝາກ​ໄດ້​ມອບ​ຊັບໃຫ້​ຜູ້​ຮັບ​ຝ​າກ ເພື່ອ​ປົກ​ປັກ​ຮັກ​ສາ ແລະ ຜູ້​ຮັບ​ຝາກ​ຕ້ອງ​ສົ່ງ​ຊັບສິ່ງຂອງດັ່ງ​ກ່າວ​ຄືນໃນ​ສະ​ພາບ​ເດີມ ໃຫ້​ຜູ້​ຝາກ ເມື່ອ​ຜູ້​ກ່ຽວ​ຫາກ​ທວງ​ຖາມ​ເອົາ.

ໃນ​ການ​ຝາກ​ຊັບ​ສິ່ງຂອງນັ້ນ ​ອາດ​​ມີ​ການ​ຈ່າຍ ຫຼື ບໍ່​ມີ​ການ​ຈ່າຍ​ຄ່າ​ຝາກ​ກໍ​ໄດ້ ແລ້ວ​ແຕ່​ຄູ່​ສັນ​ຍາ​ຈະ​ຕົກ​ລົງ​ກັນ ຫຼື ຕາມ​ລະ​ບຽບ​ການທີ່ກ່ຽວຂ້ອງ.

ໃນ​ກໍ​ລະ​ນີທີ່​ການ​ຝາກ​ຊັບສິ່ງຂອງ ​ຫາກ​ມີ​ກຳ​ນົດ​ເວ​ລາຜູ້​ຮັບ​ຝາກບໍ່​ມີ​ສິດ​ຈະ​ສົ່ງ​ຊັບ​ທີ່​ຝາກ​ນັ້ນ​ຄືນ​ກ່ອນ​ກຳ​ນົດ​ເວ​ລາ​ໄດ້, ເວັ້ນ​ເສຍແຕ່ໃນ​ກໍ​ລະ​ນີ​ທີ່ຈຳ​ເປັນ ແຕ່​ຜູ້​ຝາກ​ຈະ​​ເອົາ​ຊັບສິ່ງຂອງທີ່​ຝາກ​ນັ້ນ​ຄືນ​ ກ່ອນ​ກຳ​ນົດ​ເ​ວລາ​ກໍ​ໄດ້.

ຖ້າ​ການ​ຝາກຊັບສິ່ງຂອງນັ້ນ ຫາກ​ບໍ່​ມີ​ກຳ​ນົດ​ເວ​ລາຜູ້​ຝາກ​ຈະເອົາຊັບສິ່ງຂອງ​ທີ່​ຝາກ​ນັ້ນ​ຄືນ​ ໃນ​ເວ​ລາ​ໃດ​ກໍ​ໄດ້ ແລະ ຜູ້​ຮັບ​ຝາກ ​ກໍມີ​ສິດ​ທວງ​ໃຫ້​ຜູ້​ຝາກ​ຮັບ​ເອົາ​ຊັບ​ສິ່ງຂອງຂອງ​ຕົນ​ຄືນ​ ໃນ​ເວ​ລາ​ອັນ​ເໝາະ​ສົມ.

ການ​ຈ່າຍ​ຄ່າ​ຝາກຊັບສິ່ງຂອງ​ນັ້ນ ​ຈະ​ຄິດ​ໄລ່​ຕາມ​ກຳ​ນົດ​ເວ​ລາ​ຝາກ​ຕົວ​ຈິງ, ເວັ້ນ​ເສຍແຕ່​ຫາກ​ໄດ້​ຕົກ​ລົງ​ກັນ​ໄວ້ເປັນຢ່າງ​ອື່ນ​ໃນ​ສັນ​ຍາ.

### ມາດຕາ 442 ສິດ ແລະ ພັນທະຂອງຜູ້ຮັບຝາກ

ຜູ້ຮັບ​ຝາກ​ ມີ​ສິດ ​ດັ່ງ​ນີ້:

1. ທວງ​​ເອົາ​ຄ່າ​ຝາກ​ ຖ້າ​ຫາກມີການຕົກລົງ;
2. ທວງ​ເອົາ​ຄ່າ​ໃຊ້​ຈ່າຍ​ເຂົ້າ​ໃນ​ການ​ປົກ​ປັກ​ຮັກສາ, ຖ້າຜູ້​ຝາກ​ ຫາກຊັກ​ຊ້າ​ໃນ​ການ​ມາ​ຮັບ​ເອົາ​ຊັບສິ່ງຂອງ ​ທີ່​ຝາກ​ຄືນ.

ຜູ້​ຮັບ​ຝາກ​ ມີ​ພັນທະ ​ດັ່ງ​ນີ້:

1. ​ປົກ​ປັກ​ຮັກ​ສາ​ບໍ່​ໃຫ້ຊັບ​ທີ່​ຝາກ​ນັ້ນ​ຖືກ​ເສຍ​ຫາຍ, ເປ່​ເພ ຫຼື ເສຍຄຸນ​ນະພາບ;
2. ສົ່ງຊັບ​ທີ່​ຝາກ​ນັ້ນ​ຄືນ​ໃຫ້​ແກ່​ຜູ້​ຝາກ​ໃນ​ສະ​ພາບ​ເດີມ;
3. ເມື່ອຊັບ​ທີ່​ຝາກ ​ຫາກ​ມີ​ການ​ເສຍ​ຫາຍ, ເປ່​ເພ ຫຼື ເສຍ​ຄຸນ​ນະ​ພາບ​ແລ້ວ ຜູ້​ຮັບ​ຝາກ​​​ຕ້ອງ​ຮັບ​ຜິດ​ຊອບ​ຕໍ່​ການ​ເສຍຫາຍ​ດັ່ງ​ກ່າວ, ເວັ້ນ​ເສຍ​ແຕ່ການ​ເສຍ​ຫາຍ​ນັ້ນຫາກ​ເກີດ​ຂຶ້ນ​ຍ້ອນ​ເຫດ​ສຸດ​ວິ​ໄສ​ເທົ່າ​ນັ້ນ;
4. ໃນ​ກໍລະນີ​ທີ່​ມີ​ເຫດການ​ ຫຼື ສະພາບ​ການໃດ​ໜຶ່ງ ທີ່​ຈະ​ກໍ່ຄວາມ​ເສຍ​ຫາຍ​​ແກ່​ຊັບ​ທີ່​ຝາ​ກນັ້ນ ,ຜູ້​ຮັບ​ຝາກຕ້ອງ​ແຈ້ງໃຫ້ຜູ້​ຝາກຊາບ​ໃນ​ທັນ​ທີ. ຖ້າ​ຜູ້​ຮັບ​ຝາກ​ ຫາກບໍ່​ແຈ້ງ​ແລ້ວ ຜູ້ກ່ຽວ​ກໍ​ຈະ​ຮັບຜິດຊອບ​ຕໍ່​ຄວາມ​ເສຍ​ຫາຍ​ທີ່​ເກີດ​ຂຶ້ນ.

ຜູ້ຮັບ​ຝາກ​ ບໍ່​ມີ​ສິດ​ນຳ​ໃຊ້ຊັບທີ່​ຝາກ​ນັ້ນ ຫຼື ມອບຊັບ​ສິ່ງ​ຂອງດັ່ງ​ກ່າວ​ ໃຫ້​ຜູ້​ອື່ນ​ປົກ​ປັກ​ຮັກ​ສາ​ແທນ, ເວັ້ນ​ເສຍແຕ່​ໄດ້​ຮັບ​ອະ​ນຸ​ຍາດ​ຈາກ​ຜູ້​ຝາກເທົ່າ​ນັ້ນ. ຖ້າ​ຊັບ​ສິ່ງ​ຂອງທີ່​ຝາກ​ຫາກ​ເກີດ​ໝາກ​ຜົນ​ຢ່າງ​ໃດ​​ໜຶ່ງ​ຂຶ້ນ ໝາກ​ຜົນ​ທີ່​ເກີດ​ນັ້ນກໍ​ຈະ​ຕົກ​ເປັນ​ຂອງ​ຜູ້​ຝາກ.

### ມາດຕາ 443 ສິດ ແລະ ພັນທະຂອງຜູ້ຝາກ

ຜູ້​ຝາກ ​ມີ​ສິດ ​ດັ່ງ​ນີ້:

1. ທວງ​ເອົາ​ຊັບສິ່ງຂອງ ​​ທີ່​ຝາກ​ຄືນ​ໄດ້ ທຸກ​ເວລາ;
2. ທວງ​​ເອົາ​ການ​ໃຊ້​ແທນ​ຄ່າ​ເສຍ​ຫາຍ ຖ້າ​ຜູ້​ຮັບ​ຝາກຫາກ​​ເຮັດ​ໃຫ້ຊັບ​ສິ່ງ​ຂອງ​ທີ່​ຝາກ​ນັ້ນ ຖືກ​ເສຍ​ຫາຍ, ​ເປ​ເ​ພ່ ຫຼື ​ເສຍ​ຄຸນ​ນະພາ​ບ.

ຜູ້​ຝາກ ​ມີ​ພັນທະ ​ດັ່ງ​ນີ້:

1. ແຈ້ງ​ຈຸດບົກ​ພ່ອງ ຫຼື ຈຸດ​ພິ​ເສດ​ຂອງຊັບສິ່ງຂອງ ​ທີ່​ຝາກ​ນັ້ນ ໃຫ້​ຜູ້​ຮັບ​ຝາກ​ຊາບ ​ແລ້ວຄູ່​ສັນ​ຍາ​ທັງ​ສອງ​ຝ່າຍ​ ຈຶ່ງ​ພ້ອມ​ກັນ​ກວດ​ກາ​ເບິ່ງ​ສະ​ພາບ​ຕົວ​ຈິງ​ຂອງຊັບ​ສິ່ງ​ຂອງນັ້ນ. ຖ້າ​​ຜູ້​ຝາກ ​ຫາກ​ບໍ່​ໄດ້​ແຈ້ງ​ຈຸດ​ບົກ ພ່ອງ ຫຼື ຈຸດ​ພິ​ເສດ​ຂອງຊັບ​ສິ່ງ​ຂອງນັ້ນ​ໃຫ້​ຜູ້​ຮັບ​ຝາກ​ຊາບ, ຊຶ່ງ​ພາ​ໃຫ້​ມີ​ການ​ເສຍ​ຫາຍ​ແກ່​ຜູ້​ຮັບ​ຝາກ ຫຼື ຊັບ​ທີ່​ຝາກ​ນັ້ນ​ແລ້ວ, ຜູ້​ຝາກ​ ຕ້ອ​ງ​ຮັບ​ຜິດ​ຊອບ​ຕໍ່​ການ​ເສຍຫາຍ​ທີ່​ເກີດ​ຂຶ້ນ;
2. ​ຮັບ​ເອົາຊັບ​ສິ່ງ​ຂອງຕາມ​ກຳ​ນົດ​ເວ​ລາ ແລະ ຈ່າຍ​ຄ່າ​ຝາກ ຖ້າ​ຫາກ​ມີ​ການ​ຕົກ​ລົງ​ກັນ;
3. ຖ້າ​​ຄູ່​ສັນ​ຍາ​ ຫາກ​ໄດ້​ຕົກ​ລົງ​ຈ່າຍ​ຄ່າ​ຝາກນັບ​ແຕ່​ເວລາໄດ້​ຕົກລົງ​ກັນ​ເປັນຕົ້ນ​ໄປ, ການ​ຊັກ​ຊ້າ​ໃນ​ການມອບ​ຊັບ​ທີ່​ຝາກ​ນັ້ນ​ ກໍ​ຈະ​ຕົກ​ເປັນ​ຄວາມ​ຮັບ​ຜິດ​ຊອບ​ຂອງ​ຜູ້​ຝາກ​ເອງ;
4. ໃນ​ກໍລະນີ​ທີ່ຜູ້​ຝາກ​ຫາກ​ຊັກ​ຊ້າໃນ​ການ​ຮັບ​ເອົາຊັບ​ນັ້ນ​ຄືນ ຜູ້ກ່ຽວ​ຕ້ອງ​ຮັບ​ຜິດ​ຊອບ​ຈ່າຍ​ຄ່າ​ຝາກຕາມ​ຈຳນວນ​ວັນ​ຊັກ​ຊ້ານັ້ນຕື່ມອີກ;
5. ທົດ​ແທນ​ຄ່າ​ໃຊ້​ຈ່າຍ​ໃນ​ການ​ປົກ​ປັກ​ຮັກສາ ຄືນ​ແກ່​ຜູ້​ຮັບ​ຝາກ ທີ່​ໄດ້​ຈ່າຍ​ກ່ອນ​ແລ້ວ.

### ມາດຕາ 444 ການຝາກຊັບສິ່ງຂອງທີ່ອາດປ່ຽນຮູບ ຫຼື ເສຍຄຸນນະພາບໄວ

ຊັບສິ່ງຂອງ​ທີ່​ຝາກ​ນັ້ນ ​ອາດ​ປ່ຽນ​ຮູບ ຫຼື ເສຍຄຸ​ນ​ນະ​ພາບ​ໄວ ແລະ ຜູ້​ຝາກ​ບໍ່​ມາ​ຮັບ​ເອົາ​ຕາມ​ກຳ​ນົດ​ເວ​ລາ​ແລ້ວ, ຜູ້​ຮັບ​ຝາກ​ມີ​ສິດຂາຍຊັບ​ດັ່ງ​ກ່າວ ແລະ ຫັກ​ເອົາ​ເງິນຄ່າ​ຝາກ ​ລວມທັງຄ່າ​ໃຊ້​ຈ່າຍໃນ​ການ​ຂາຍ​ ຖ້າ​ຫາກ​ມີ, ສ່ວນ​ເງິນທີ່​ຍັງ​ເຫຼືອ​ນັ້ນ ຕ້ອງ​​ສົ່ງ​ຄືນ​ໃຫ້ແກ່ຜູ້​ຝາກ.

ໃນກໍລະນີທີ່​ຜູ້​ຮັບ​ຝາກ ຫາກ​ຂາຍ​ຊັບ​ທີ່​ຝາກ​ນັ້ນ ດ້ວຍ​ຄວາມ​ບໍ່​ບໍລິສຸດ​ໃຈ​ແລ້ວ ຜູ້ກ່ຽວກໍ​ຈະ​ມີ​ຄວາມ​ຮັບຜິດຊອບທາງອາຍາ.

### ມາດຕາ 445 ຄວາມ​ຮັບຜິດຊອບ​ຂອງ​ເຈົ້າຂອງ​ໂຮງແຮມ ຫຼື ​ເຮືອນພັກ

​ເຈົ້າ​ຂອງ​ໂຮງ​ແຮມ ຫຼື ​ເຮືອນພັກ ​ຕ້ອງຮັບຜິດຊອບ​ຕໍ່​ຄວາມ​ເສຍ​ຫາຍ​ຂອງ​ພາຫະນະ​ຂອງ​ແຂກ​ທີ່​ມາ​ພັກ​ເຊົາ ​ໃນ​ກໍລະນີ​ເຈົ້າຂອງ​ພາຫະນະ ​ໄດ້​ແຈ້ງ​ໃຫ້​ເຈົ້າຂອງ​ໂຮງ​ແຮມ ຫຼື ​ເຮື​ອນພັກຊາບ.

ສໍາລັບ​ວັດຖຸ​ມີຄ່າ ​ເຊັ່ນ ​ເງິນ, ຄຳ ຫຼື ​ເຄື່ອງປະດັບ ສິ່ງຂອງ​ມີ​ຄ່າອື່ນ ຈະ​ໃຫ້ເຈົ້າຂອງ​ໂຮງ​ແຮມ ຫຼື ເຮືອນພັກຮັບຜິດຊອບ ກໍ​ຕໍ່​ເມື່ອຜູ້​ເປັນ​ເຈົ້າຂອງ​ຊັບໄດ້​ແຈ້ງ ​ແລະ ຝາກ​ໄວ້ນຳ​ເຈົ້າ​ຂອງ​ໂຮງ​ແຮມ ຫຼື ​ເຮື​ອນພັກ.

## ທ. ສັນຍາ​ມອບໝາຍ

### ມາດຕາ 446 ສັນຍາມອບໝາຍ

ສັນ​ຍາ​ມອບ​ໝາຍ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ຮັບ​ມອບ​ໝາຍ​ຕ້ອງ​ເຮັດ​ສິ່ງ​ໃດ​​ໜຶ່ງໃນ​ນາມ ແລະ ດ້ວຍ​ທຶນ​ຂອງ​ຜູ້​ມອບ​ໝາຍ, ຜູ້​ມອບ​ໝາຍມີ​ພັນ​ທະ​ຈ່າຍ​ຄ່າ​ຕອບ​ແທນ​ໃຫ້​ຜູ້​ຮັບ​ມອບ​ໝາຍ ຖ້າ​ຫາກ​ໄດ້​ກຳນົດໄວ້​ໃນ​ສັນ​ຍາ ຫຼື ກົດ​ໝາຍ.

ຜູ້​ຮັບ​ມອບ​ໝາຍ ຈະ​ເຮັດ​ສິ່ງ​ໃດ​ໜຶ່ງ​ຕາມ​ການ​ມອບ​ໝາຍໄດ້​ ກໍ​ຕໍ່​ເມື່ອ​ຫາກ​ມີ​ໃບ​ມອບ​ສັນ​ທະ​ເທົ່າ​ນັ້ນ, ເວັ້ນ​ເສຍ​ແຕ່​ໄດ້​ເຮັດ​ສິ່ງ​ໃດ​​ໜຶ່ງ​ທີ່ມີ​ຄວາມ​ສຳ​ຄັນໜ້ອຍ​.

ການ​ມອບ​ໝາຍບໍ່​ໃຫ້​ເກີນ ສາມປີ. ຖ້າ​​ບໍ່​ໄດ້ກຳ​ນົດ​ເວ​ລາ​​​ໄວ້, ​ການ​ມອບ​ໝາຍກໍ​ຈະ​ມີ​ຜົນ​ບັງ​ຄັບ​ໃຊ້​ໄດ້​ພາຍ​ໃນ​ເວລາ ​ໜຶ່ງ​ປີ ນັບ​ແຕ່ເວລາ​ໄດ້​ເຮັດ​ໃບ​ມອບ​ສັນ​ທະ​ ​ເປັນ​ຕົ້ນ​ໄປ.

### ມາດຕາ 447 ສິດ ​ແລະ ພັນທະຂອງຜູ້ມອບໝາຍ

ຜູ້ມອບໝາຍ ມີສິດ ດັ່ງນີ້:

1. ຍົກ​ເລີກ​ສັນຍາໄດ້​ທຸກ​ເວລາ​, ແຕ່​ຖ້າ~~​​~~ການ​ຍົກ​ເລີກ​ນັ້ນ​ ຫາກ​ໄດ້​ສ້າງ​ຄວາມ​ເສຍ​ຫາຍ​ໃຫ້​ແກ່​ຜູ້​​ຮັບມອບໝາຍ, ຜູ້​ກ່ຽວ​ຕ້ອງ​ຮັບຜິດຊອບ;
2. ບໍ່​ຮັບ​ເອົາ​ວຽກ​ ທີ່​ຜູ້​ຮັບ​ມອບ​ໝາຍໄດ້​ປະ​ຕິ​ບັດ​ໂດຍ​ບໍ່​ສອດ​ຄ່ອງ​ກັບ ​ຄຳ​ແນະ​ນຳ, ເນື້ອໃນຂອງສັນຍາ ຫຼື ເກີນ​ຂອບ​ເຂດ​ຂອງ​ການມອບ​ໝາຍ.

ຜູ້ມອບໝາຍ ມີພັນທະ ດັ່ງນີ້:

1. ສະໜອງຊັບ​ສິ່ງ​ຂອງ​ທີ່​ຈຳ​ເປັນ ໃຫ້​ແກ່​ຜູ້​ຮັບ​ມອບ​ໝາຍ ເພື່ອ​ປະ​ຕິ​ບັດ​ວຽກ​ງານ​ຂອງ​ຕົນ;
2. ຮັບຮູ້​ວຽກ​ງານ​ທີ່​ຜູ້​ຮັບ​ມອບ​ໝາຍໄດ້​ປະ​ຕິ​ບັດ​ມາ​ແລ້ວ ​ໃນ​ຂອບ​ເຂດ​ການ​ມອບ​ໝາຍຂອງ​ຕົນ;
3. ຕ້ອງ​ຈ່າຍ​ຄ່າ​ຕອບ​ແທນ ​ໃຫ້​ຜູ້​ຮັບ​ມອບ​ໝາຍ ໃນ​ກໍ​ລະ​ນີ​ທີ່​ໄດ້​ກຳນົດໄວ້​ໃນ​ສັນ​ຍາ ແລະ ຮັບ​ຮູ້​ການ​ໃຊ້​ຈ່າຍ​ຂອງ​ຜູ້​ຮັບ​ມອບ​ໝາຍ ໃນ​ການ​ປະ​ຕິ​ບັດ​ວຽກ​ງານ.

ຖ້າ​​ຜູ້​ມອບ​ໝາຍ ຫາກ​ບໍ່​ຮັບ​ຮູ້​ວຽກ​ງານ​ທີ່​ຜູ້​ຮັບ​ມອບ​ໝາຍໄດ້​ປະ​ຕິ​ບັດ​ ໂດຍ​ສອດ​ຄ່ອງ​ກັບ​ການ​ມອບ​ໝາຍ ລວມ​ທັງ​ການ​ໃຊ້​ຈ່າຍ​ໃນ​ການ​ປະ​ຕິ​ບັດ​ວຽກ​ງານ​ນັ້ນ, ຜູ້​ມອບ​ໝາຍ ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍ​ທັງ​ໝົດ.

### ມາດຕາ 448 ສິດ ​ແລະ ພັນທະຂອງຜູ້ຮັບມອບໝາຍ

ຜູ້ຮັບມອບໝາຍ ມີສິດ ດັ່ງນີ້:

1. ຍົກ​ເລີກ​ສັນຍາໄດ້​ທຸກ​ເວລາ,​ ແຕ່​ຖ້າ​ການ​ຍົກ​ເລີກ​ນັ້ນ ​ຫາກ​ໄດ້​ສ້າງ​ຄວາມ​ເສຍ​ຫາຍ​ໃຫ້​ແກ່​ຜູ້​​ມອບ​ໝາຍ, ຜູ້​ກ່ຽວ​ຕ້ອງ​ຮັບຜິດຊອບ;
2. ທວງເອົາຄ່າ​ຕອບ​ແທນ​ ຈາກຜູ້​ມອບ​ໝາຍໃນ​ກໍ​ລະ​ນີ​ທີ່​ໄດ້​ກຳນົດໄວ້​ໃນ​ສັນ​ຍາ.

ຜູ້ຮັບ​ມອບ​ໝາຍ ມີ​ພັນ​ທະ ດັ່ງນີ້:

1. ປະ​ຕິ​ບັດຕາມ​ການ​ມອບ​ໝາຍດ້ວຍ​ຕົນ​ເອງໂດຍ​ສອດ​ຄ່ອງ​ກັບ ​ຄຳ​ແນະ​ນຳ​ຂອງ​ຜູ້​ມອບ​ໝາຍ ຫຼື ເນື້ອໃນຂອງສັນຍາ ແລະ ປະ​ຕິ​ບັດ​ດ້ວຍ​ຄວາມຈິງ​ໃຈ​ເໝືອນ​ດັ່ງ​ວຽກ​ຂອງ​ຕົນ​ເອງ;
2. ລາຍ​ງານ ແລະ ມອບ​ຊັບສິ່ງ​ຂອງ, ເງິນ ຫຼື ເອ​ກະ​ສານ​ທີ່​ຮັບ​ຈາກ​ການ​ປະ​ຕິ​ບັດ​ການ​ມອບໝາຍນັ້ນ ໃຫ້​ຜູ້​ມອບ​ໝາຍໂດຍ​ທັນທີ;
3. ​​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍ​ໃຫ້​ແກ່​ຜູ້​ມອບ​ໝາຍ ໃນ​ກໍ​ລະ​ນີປະ​ຕິ​ບັດ​ວຽກ​ງານໂດຍບໍ່ສອດ ຄ່ອງກັບຄຳແນະນຳ ຫຼື ເກີນຂອບເຂດຂອງການ​ມອບ​ໝາຍ.

## ນ. ສັນຍາ​ບໍ​ລິ​ການ

### ມາດຕາ 449 ສັນຍາບໍລິການ

ສັນ​ຍາ​ບໍ​ລິ​ການ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ບໍ​ລິ​ການ​ຕ້ອງ​ຮັບ​ໃຊ້, ເຮັດ ຫຼື ສ້າງ​ສິ່ງ​ໃດ​​ໜຶ່ງ ຫຼື ໃຫ້ຄຳປຶກສາແກ່ຜູ້ໃຊ້ບໍລິການ ແລະ ຜູ້​ໃຊ້​ບໍ​ລິ​ການ ຕ້ອງ​ຈ່າຍ​ຄ່າ​ບໍ​ລິ​ການນັ້ນ ຕາມ​ລາ​ຄາ​ທີ່​ໄດ້​ຕົກ​ລົງ​ກັນ.

### ມາດຕາ 450 ປະເພດຂອງສັນຍາບໍລິການ

ສັນຍາບໍລິການ ມີ​ ສອງ ​ປະ​ເພດ ຄື:

1. ສັນຍາ​ບໍລິການ​ທົ່ວ​ໄປ;
2. ສັນຍາບໍລິການ​ດ້ານ​ວິຊາ​ການ.

ສັນຍາ​ບໍລິການທົ່ວ​ໄປ ​ແມ່ນ ການ​ຕົກລົງ​ຂອງ​ຄູ່​ສັນຍາ, ຊຶ່ງ​ຜູ້​ບໍລິການ​ຕ້ອງ​ເຮັດ ຫຼື ສ້າງ​ສິ່ງ​ໃດ​ໜຶ່ງ​ທີ່​ແນ່ນອນ ເຊັ່ນ ສ້ອມແປງ, ຕັດຜົມ, ຕັດຫຍິບ, ການທ່ອງທ່ຽວ, ກິນດື່ມ.

ສັນຍາບໍລິການ​ດ້ານ​ວິຊາ​ການ ແມ່ນ ​ການ​ຕົກລົງ​ຂອງ​ຄູ່​ສັນຍາ, ​ຊຶ່ງ​ຜູ້​ບໍລິການຕ້ອງໃຫ້ການບໍລິການໃນການຄົ້ນຄວ້າ, ວິເຄາະ, ວິໄຈ, ສະໜອງຂໍ້ມູນ, ໃຫ້ຄຳປຶກສາ, ຄຳແນະນຳ, ສ້າງ​ໂປຣ​ແກຣມ, ສ້າງບົດລາຍງານ ແລະ ອື່ນໆ ໃຫ້ຖືກຕ້ອງຕາມຫຼັກວິຊາການ.

ສັນຍາບໍລິການທົ່ວ​ໄປທີ່ມີມູນຄ່າສູງ ​ແລະ ສັນຍາ​ບໍລິການ​ດ້ານວິຊາ​ການ ຕ້ອງເຮັດເປັນລາຍລັກອັກ ສອນ.

### ມາດຕາ 451 ສິດ ແລະ ພັນທະຂອງຜູ້ບໍລິການ

ຜູ້ບໍລິການ ມີສິດ ດັ່ງນີ້:

1. ​ໄດ້​ຮັບຄ່າບໍລິການຕາມທີ່ໄດ້ຕົກລົງກັນໄວ້ໃນສັນຍາ;
2. ຍຶດໜ່ວງຊັບທີ່ບໍລິການ, ຢຸດການບໍລິການ ໃນກໍລະນີທີ່ຜູ້ໃຊ້ບໍລິການບໍ່ຊຳລະຄ່າບໍລິການ.

ຜູ້ບໍລິການ ມີພັນທະ ດັ່ງນີ້:

1. ​ໃຫ້ບໍລິການຖືກຕ້ອງຕາມຫຼັກວິຊາການ, ມີຄຸນນະພາບ, ສອດຄ່ອງກັບຄວາມຕ້ອງການຂອງ​ຜູ້ໃຊ້​ບໍລິການ ແລະ ນໍາໃຊ້​ອຸປະກອນ​ທີ່​ດີ​;
2. ປົກ​ປັກ​ຮັກສາ​ວັດຖຸ​ສິ່ງ​ຂອງ ຂອງ​ຜູ້​ໃຊ້​ບໍລິການ;
3. ມອບຊັບສິ່ງຂອງ ຫຼື ໝາກຜົນຂອງການບໍລິການ ທີ່ຕົນໄດ້ເຮັດ ຫຼື ສ້າງສຳເລັດຕາມກຳນົດເວ ລາ ແລະ ມີຄຸນນະພາບ ໃຫ້ຜູ້ໃຊ້ບໍລິການ;
4. ຮັກສາຄວາມລັບຂອງຜູ້ໃຊ້ບໍລິການ;
5. ໃນ​ກໍລະນີ​ສັນຍາ​ຫາກໝົດ​ກຳນົດ​ເວລາ​ແລ້ວ, ​ແຕ່​ການ​ບໍລິການ​ຍັງ​ບໍ່​ທັນ​ສຳ​ເລັດ ​ແລະ ຜູ້​ໃຊ້​ບໍ ລິການ​ກໍ​ບໍ່​ທັກ​ທ້ວງ,​ ຜູ້​ບໍລິການຕ້ອງ​ສືບຕໍ່​ຈົນ​ກວ່າ​ຈະ​ສຳ​ເລັດ.

### ມາດຕາ 452 ສິດ ແລະ ພັນທະຂອງຜູ້ໃຊ້ບໍລິການ

ຜູ້ໃຊ້ບໍລິການ ມີສິດ ດັ່ງນີ້:

1. ທວງ​ເອົາສິ່ງ ທີ່​ຕົນ​ນຳ​ໄປ​​ໃຊ້ບໍລິການ;
2. ສະເໜີໃຫ້ຜູ້ບໍລິການ ປັບປຸງແກ້ໄຂຈຸດບົກພ່ອງ;
3. ບໍ່ຮັບເອົາການບໍລິການ ທີ່ບໍ່ຖືກຕ້ອງຕາມການຕົກລົງ;
4. ປ່ຽນຜູ້ບໍລິການຄົນໃໝ່ ແຕ່ຕ້ອງໄດ້ຈ່າຍຄ່າບໍລິການໃຫ້ຜູ້ບໍລິການຄົນເກົ່າໃນສິ່ງທີ່ໄດ້ເຮັດ ຫຼື ສ້າງແລ້ວ.

ຜູ້ໃຊ້ບໍລິການ ມີພັນທະ ດັ່ງນີ້:

1. ສະໜອງວັດຖູປະກອນ ຫຼື ຂໍ້ມູນທີ່ຈຳເປັນໃຫ້ແກ່ຜູ້ບໍລິການ;
2. ຮັບເອົາຊັບສິ່ງຂອງ ຫຼື ໝາກຜົນຂອງການບໍລິການທີ່ຜູ້ບໍລິການໄດ້ເຮັດ ຫຼື ສ້າງສຳເລັດແລ້ວ ແລະ ຈ່າຍຄ່າບໍລິການ.

## ບ. ສັນຍາ​ຮັບ​ເໝົາກໍ່ສ້າງ

### ມາດຕາ 453 ສັນຍາຮັບເໝົາກໍ່ສ້າງ

ສັນ​ຍາ​ຮັບ​ເໝົາ​ກໍ່​ສ້າງ ແມ່ນ ການ​ຕົກ​ລົງ​ຂອງ​ຄູ່​ສັນ​ຍາ, ຊຶ່ງ​ຜູ້​ຮັບ​ເໝົາຕ້ອງ​ກໍ່​ສ້າງ​ສິ່ງ​ໃດ​ໜຶ່ງ ~~​~~ທີ່ແນ່ ນອນຕາມ​ຈຸດປະສົງຂອງ​ເຈົ້າ​ຂອງ​ໂຄງ​ການ ​ດ້ວຍ​ວັດ​ສະດຸກໍ່ສ້າງ ຫຼື ພາຫະນະ​ຂອງ​ເຈົ້າ​ຂອງ​ໂຄງ​ການ ຫຼື ຂອງ​ຕົນ​ເອງ, ສ່ວນ​ເຈົ້າ​ຂອງ​ໂຄງການນັ້ນ ຕ້ອງ​ຮັບ​ເອົາ ແລະ ຈ່າຍ​ຄ່າ​ສິ່ງ​ກໍ່​ສ້າງ ​ຊຶ່ງ​ໄດ້​ເຮັດ ແລະ ຢັ້ງຢືນຜົນສຳເລັດຮ່ວມກັນ​ແລ້ວ.

### ມາດຕາ 454 ສິດ ແລະ ພັນທະຂອງເຈົ້າຂອງໂຄງການ

ເຈົ້າ​ຂອງ​ໂຄງການ ມີ​ສິດ ດັ່ງ​ນີ້:

1. ກວດ​ກາ​ສິ່ງ​ທີ່​ໄດ້​ກໍ່​ສ້າງ, ຖ້າ​​ສິ່ງ​ທີ່​ໄດ້​ກໍ່​ສ້າງ​ນັ້ນ ຫາກ​ບໍ່​ໄດ້​ປະ​ຕິ​ບັດ ຫຼື ປະ​ຕິ​ບັດ​ບໍ່​ຖືກ​ຕ້ອງ ຕາມ​ເງື່ອນ​ໄຂ​ຂອງ​ສັນ​ຍາ ອັນ​ພາ​ໃຫ້​ສິ່ງ​ກໍ່​ສ້າງ​ນັ້ນ​ບໍ່​ໄດ້​ຕາມມາດ​ຕະ​ຖານເຕັກນິກ, ການອອກແບບ ຫຼື ເປ່​ເພ,​ ເຈົ້າ​ຂອງ​ໂຄງການ ມີ​ສິດ​ແຈ້ງໃຫ້ຜູ້ຮັບເໝົາ ແກ້​ໄຂ ຫຼື ສ້ອມ​ແປງ​ ພາຍ​ໃນ​​ເວ​ລາ​ອັນ​ຄວນ ຫຼື ທວງ​ເອົາການ​ໃຊ້​ແທນ​ຄ່າ​ເສຍຫາຍ, ຖ້າ​​ການ​ໃຊ້​ຈ່າຍ​ໃນ​ການ​ປົວ​ແປງ​ນັ້ນ ຫາກ​ເປັນ​ວັດ​ສະດຸກໍ່ສ້າງ ຫຼື ພາຫະນະຂອງ​ຕົນ​;
2. ເຈົ້າ​ຂອງ​ໂຄງການ ອາດ​ຂໍ​ຍົກເລີກ​ສັນ​ຍາ ແລະ ທວງ​ເອົາການ​ໃຊ້​ແທນ​ຄ່າ​ເສຍ​ຫາຍ​ກໍ​ໄດ້ ຖ້າຜູ້ຮັບເໝົາຫາກບໍ່ແກ້ໄຂ ຫຼື ສ້ອມແປງພາຍໃນເວລາ ທີ່ກຳນົດຂ້າງເທິງ.

ເຈົ້າ​ຂອງ​ໂຄງການ ມີ​ພັນທະ ດັ່ງ​ນີ້:

1. ຈ່າຍ​ຄ່າ​ສິ່ງ​ກໍ່ສ້າງ​ຕາມ ​ລາຄາ​ ແລະ ກໍານົດເວລາ ທີ່​ຕົກລົງກັນ​ໄວ້​ໃນ​ສັນຍາ;
2. ຕ້ອງຈັດ​ຫາວັດ​ສະດຸກໍ່ສ້າງ ຫຼື ພາຫະນະ​ໃຫ້​ມີ​ຄຸນ​ນະ​ພາບ, ຖືກ​ຕ້ອງ​ຕາມ​ມາດ​ຕະ​ຖານເຕັກ ນິກ ແລະ ໃຫ້​ທັນ​​ເວ​ລາ ​ຕາມທີ່​ໄດ້ກຳນົດ​ໄວ້​ໃນ​ສັນຍາ;
3. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 455 ສິດ ແລະ ພັນທະຂອງຜູ້ຮັບເໝົາ

ຜູ້ຮັບ​ເໝົາ​ ມີ​ສິດ ດັ່ງ​ນີ້:​

1. ສະ​ເໜີ​ຕໍ່ເຈົ້າ​ຂອງ​ໂຄງການເມື່ອ​ຕົນ​ບໍ່​ສາ​ມາດ​ປະ​ຕິ​ບັດ​ຕາມຄຳ​ແນະ​ນຳ ຫຼື ນຳໃຊ້​ວັດສະດຸກໍ່ສ້າງ ຫຼື ພາ​ຫະ​ນະຂອງເຈົ້າ​ຂອງ​ໂຄງການທີ່​ບໍ່​ໄດ້​ມາດ​ຕະ​ຖານເຕັກນິກ. ຖ້າ​ເຈົ້າ​ຂອງ​ໂຄງການ ຫາກ​ບໍ່​ແກ້​ໄຂ​ພາຍ​ໃນ​ ເວລາອັນ​ເໝາະ​ສົມ​ແລ້ວ, ຜູ້​ຮັບ​ເໝົາ ​ມີ​ສິດ​ຂໍ​ຍົກ​ເລີກ​ສັນ​ຍາ ແລະ ທວງ​ເອົາການໃຊ້ແທນຄ່າ​ເສຍຫາຍ;
2. ທວງ​ເອົາ​ຄ່າຮັບເໝົາ​ກໍ່ສ້າງ ທີ່ສຳ​ເລັດ​ແລ້ວ ຕາມ​ລາຄາ​ ແລະ ກໍານົດເວລາ ທີ່​ໄດ້​ຕົກລົງ​ກັນ.

ຜູ້​ຮັບ​ເໝົາ​ ມີ​ພັນທະ ດັ່ງ​ນີ້:​

1. ດຳເນີນການກໍ່ສ້າງຕາມແບບແຜນຜັງການກໍ່ສ້າງ ຂອງເຈົ້າຂອງໂຄງການ, ຕາມກໍານົດເວລາທີ່ໄດ້ຕົກລົງກັນ;
2. ຮັບຜິດຊອບປົກປັກຮັກສາ ແລະ ນຳໃຊ້ ~~​~~ວັດ​ສະດຸກໍ່ສ້າງ ຫຼື ພາ​ຫະ​ນະທີ່ເຈົ້າ​ຂອງ​ໂຄງການຈັດ​ຫາ​ມາໃຫ້ນັ້ນ ໃຫ້​ຖືກ​ຕ້ອງ, ຖ້າ​ການ​ນຳ​ໃຊ້ນັ້ນ ຫາກ​ບໍ່​ຖືກ​ຕ້ອງ​ ຜູ້ກ່ຽວ​ຕ້ອງ​ຮັບ​ຜິດ​ຊອບ;​
3. ​ສະຫຼຸບການ​ນຳ​ໃຊ້​ວັດ​ສະດຸກໍ່ສ້າງ ແລະ ສົ່ງ​ວັດ​ສະດຸກໍ່ສ້າງ ​ທີ່​ຍັງ​ເຫຼືອ​ຄືນ​ໃຫ້ເຈົ້າ​ຂອງ​ໂຄງການ;
4. ຮັບຜິດຊອບຕໍ່ເຈົ້າຂອງໂຄງການ ກ່ຽວກັບການກະທຳຂອງຜູ້ຮັບເໝົາຕໍ່;
5. ຮັບຜິດຊອບຕໍ່ຄວາມເສຍຫາຍທີ່ເກີດຈາກການດຳເນີນການກໍ່ສ້າງຂອງຕົນ;
6. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 456 ການຮັບປະກັນຄຸນນະພາບຂອງ ສິ່ງກໍ່ສ້າງ

ຜູ້ຮັບ​ເໝົາ​ ຕ້ອງ​ຮັບ​ປະ​ກັນ​ສິ່ງ​ກໍ່​ສ້າງ, ​ຕາມ​ມາດຕະຖານເຕັກນິກ, ກົດໝາຍ ແລະ ລະ​ບຽບ​ການທີ່ກ່ຽວຂ້ອງ.

ພາຍ​ຫຼັງ​ທີ່ເຈົ້າ​ຂອງ​ໂຄງການໄດ້​ຮັບ​ເອົາ​ສິ່ງ​ກໍ່​ສ້າງ​ແລ້ວ ຫາກ​ຍັງ​ເຫັນ​ວ່າ​ມີ​ສິ່ງ​ບົກ​ພ່ອງ​ໃນ​ການ​ກໍ່​ສ້າງ​ນັ້ນ, ເຈົ້ົ້າ​ຂອງ​ໂຄງການ ມີ​ສິດ​ທວງ​ໃຫ້​ຜູ້ຮັບ​ເໝົາ ​ທຳ​ການ​ສ້ອມ​ແປງ​ຄືນ​ ໂດຍ​ບໍ່​ເສຍຄ່າ​ສ້ອມ​ແປງ​ແຕ່​ຢ່າງ​ໃດ ຖ້າ​ກຳ​ນົດ​ເວ​ລາ​ຮັບ​ປະ​ກັນ​ນັ້ນ ​ຫາກ​ຍັງ​ບໍ່​ທັນ​ໄດ້ສິ້ນ​ສຸດ.

## ປ. ສັນຍາແຮງງານ

### ມາດຕາ 457 ສັນຍາແຮງງານ

ສັນຍາແຮງງານ ແມ່ນ ການຕົກລົງລະຫວ່າງຜູ້ໃຊ້ແຮງງານ ແລະ ຜູ້ອອກແຮງງານ, ຊຶ່ງຜູ້ອອກແຮງງານ ຕ້ອງໄດ້ປະຕິບັດວຽກງານຕາມເງື່ອນໄຂການເຮັດວຽກ, ສ່ວນຜູ້ໃຊ້ແຮງງານຕ້ອງຈ່າຍເງິນເດືອນ ຫຼື ຄ່າແຮງງານ, ສະຫວັດດີການ ແລະ ນະໂຍບາຍອື່ນ ໃຫ້ແກ່ຜູ້ອອກແຮງງານ ຕາມຈຳນວນ ແລະ ກຳນົດເວລາທີ່ໄດ້ຕົກລົງກັນ ໃນສັນຍາແຮງງານ.

### ມາດຕາ 458 ສິດ ​ແລະ ​ພັນທະ ຂອງຜູ້ໃຊ້ແຮງງານ

ຜູ້​ໃຊ້​ແຮງ​ງານ​ ມີ​ສິດ ​ດັ່ງ​ນີ້:

1. ​ທົດ​ສອບ​ຄວາມ​ສາມາດ​ຂອງ​ຜູ້​ອອກ​ແຮງ​ງານ;
2. ທວງໃຫ້ຜູ້ອອກແຮງງານມາເຮັດວຽກຕາມທີ່ໄດ້ຕົກລົງກັນໃນສັນຍາ;
3. ຍົກ​ເລີກ​ສັນຍາ​ແຮງ​ງານ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ​​ວ່າດ້ວຍແຮງ​ງານ.
4. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້ໃຊ້​ແຮງ​ງານ ​ມີ​ພັນທະ​ ດັ່ງ​​ນີ້:

1. ຈ່າຍເງິນເດືອນ ຫຼື ຄ່າແຮງງານ, ສະຫວັດດີການ ແລະ ນະໂຍບາຍອື່ນ ຕາມສັນຍາແຮງງານ ແລະ/ຫຼື ກົດໝາຍ;
2. ຄຸ້ມ​ຄອງ​ດູ​ແລ, ຮັບປະກັນຄວາມປອດໄພ ຕະຫຼອດໄລຍະເວລາເຮັດວຽກຂອງຜູ້ອອກແຮງງານ;
3. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 459 ສິດ​ ແລະ ​ພັນທະ ຂອງຜູ້ອອກແຮງງານ

ຜູ້​ອອກ​ແຮງ​ງານ​ ມີ​ສິດ ​ດັ່ງ​ນີ້:

1. ໄດ້ຮັບເງິນເດືອນ ຫຼື ຄ່າແຮງງານ, ສະຫວັດດີການ ແລະ ນະໂຍບາຍອື່ນ ຕາມສັນຍາແຮງງານ ແລະ/ຫຼື ກົດໝາຍ;
2. ໄດ້ຮັບການພັກຜ່ອນ, ​ການ​ເບິ່ງ​ແຍງ​ສຸຂະພາບ ​ແລະ​ ຄວາມ​ປອດ​ໄພ​ໃນ​ການ​ອອກ​ແຮງ​ງານ, ຮ້ອງ​ຂໍ​ຕໍ່​ວ່າ ​ແລະ ອື່ນ​ໆ;
3. ຍົກເລີກສັນຍາແຮງງານ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ​​ວ່າດ້ວຍແຮງ​ງານ;
4. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້​ອອກ​ແຮງ​ງານ ​ມີ​ພັນທະ ​ດັ່ງ​ນີ້:

1. ​ອອກແຮງງານ ຕາມທີ່ໄດ້ຕົກລົງກັນໃນສັນຍາແຮງງານ;
2. ປະຕິບັດ​ໜ້າ​ທີ່​​ດ້ວຍ​ຄວາມ​ຮັບຜິດຊອບ ແລະ ​ສັດຊື່​;
3. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

## ຜ. ສັນຍາ​ຂົນ​ສົ່ງ

### ມາດຕາ 460 ສັນຍາຂົນສົ່ງ

ສັນຍາ​ຂົນ​ສົ່ງ​ ແມ່ນ ການ​ຕົກລົງ​ຂອງ​ຄູ່​ສັນຍາ, ຊຶ່ງ​ຝ່າຍ​ໜຶ່ງແມ່ນ​ຜູ້​ຂົນ​ສົ່ງ ​ເປັນ​ຜູ້​ຮັບຜິດຊອບ​ນຳ​ສົ່ງ​ຜູ້​ໂດຍສານ, ​ເຄື່ອງ​ຕິດ​ຕົວ ຫຼື ວັດຖຸ​ສິ່ງຂອງ, ສິນຄ້າ​, ເອກະສານ ແລະ ອື່ນໆ ໄປ​ຮອດ​ຈຸດໝາຍ ຫຼື ຕາມ​ຈຸດ ປະສົງ​ຂອງ​ອີກ​ຝ່າຍ​ໜຶ່ງ, ສ່ວນ​ອີກ​ຝ່າຍ​ໜຶ່ງແມ່ນ​ຜູ້​ໂດຍສານ ຫຼື ຜູ້​ສົ່ງ​ວັດຖຸ​ສິ່ງ​ຂອງ ຫຼື ສິນຄ້າ​ເປັນຜູ້​ມີ​ພັນ ທະ​ຈ່າຍ​ຄ່າ​ໂດຍສານ ຫຼື ຄ່າ​ຂົນ​ສົ່ງ​ຕາມ​ລາຄາ​ທີ່​ຕົກລົງ​ກັນ.

ສັນຍາ​ຂົນ​ສົ່ງ ມີ​ຜົນ​ສັກສິດນັບ​ແຕ່ເວລາ​ຜູ້​ຂົນ​ສົ່ງ​ຮັບ​ເອົາ​ຜູ້​ໂດຍສານ, ​ເຄື່ອງ​ຕິດ​ຕົວ ຫຼື ວັດຖຸ​ສິ່ງ ຂອງ, ສິນຄ້າ ​ແລະ ສິ້ນ​ສຸດ​ລົງ​ໃນ​ເວລາຜູ້​ໂດຍສານ​ຮອດ​ຈຸດໝາຍພ້ອມ​ດ້ວຍ​ເຄື່ອງ​ຕິດ​ຕົວ ຫຼື ເຈົ້າ​ຂອງ ຫຼື ຜູ້​ມີ​ສິດ​ໄດ້​ຮັບ​ເອົາ​ວັດຖຸ​ສິ່ງຂອງ ຫຼື ສິນຄ້າ​ດັ່ງກ່າວ​ແລ້ວ.

### ມາດຕາ 461 ປະ​ເພດການຂົນ​ສົ່ງ

ປະ​ເພດ ​ການ​ຂົນ​ສົ່ງ ​ມີ ດັ່ງ​ນີ້:

1. ການ​ຂົນ​ສົ່ງ​ທາງ​ບົກ ລວມທັງການຂົນສົ່ງທາງລົດໄຟ;
2. ການ​ຂົນ​ສົ່ງ​ທາງ​ນ້ຳ;
3. ການ​ຂົນ​ສົ່ງ​ທາງ​ອາກາດ;

ສຳລັບລະບຽບການ ແລະ ຮູບແບບການຂົນສົ່ງແຕ່ລະປະເພດ ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ.

### ມາດຕາ 462 ສິດ ແລະ ພັນທະຂອງຜູ້ຂົນສົ່ງ

ຜູ້​ຂົນ​ສົ່ງ ມີ​ສິດ ​ດັ່ງ​ນີ້:

1. ເກັບ​, ທວງ ເອົາຄ່າ ໂດຍສານ, ​ເຄື່ອງ​ຕິດ​ຕົວ ຫຼື ວັດຖຸສິ່ງຂອງ, ສິນຄ້າ​, ເອກະສານ ແລະ ອື່ນໆ ຕາມ​ລາຄາ​ທີ່​ໄດ້​ຕົກລົງ​ກັນ ຫຼື ຕາມລະບຽບການ;
2. ບໍ່ຮັບ ຜູ້ໂດຍສານ ທີ່ຢູ່ໃນສະພາບເສຍຈິດທີ່ບໍ່ມີຜູ້ຄຸ້ມຄອງ, ​ເຄື່ອງ​ຕິດ​ຕົວ ຫຼື ວັດຖຸ​ສິ່ງຂອງ, ສິນຄ້າ​, ເອກະສານ ແລະ ອື່ນໆ ທີ່ເກືອດຫ້າມ ຫຼື ຜິດກົດໝາຍ;
3. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້​ຂົນ​ສົ່ງ ມີ​ພັນທະ ​ດັ່ງ​ນີ້:

1. ຂົນ​ສົ່ງ​ຜູ້​ໂດຍສານ, ​ເຄື່ອງ​ຕິດ​ຕົວ ຫຼື ວັດຖຸສິ່ງ​ຂອງ, ສິນຄ້າ​, ເອກະສານ ແລະ ອື່ນໆ ​ໄປ​ຮອດ​ຈຸດໝາຍ​ຢ່າງ​ປອດ​ໄພຕາມກຳນົດເວລາ ​ແລະ ມອບ​ໃຫ້​ຜູ້​ມີ​ສິດ​ຮັບ​ເອົາ​ວັດຖຸ​ສິ່ງຂອງ ຫຼື ສິນຄ້າ​ດັ່ງກ່າວຕາມ​ຈຳນວນ ແລະ ຄຸນນະພາບ​ທີ່​ຕົນ​ໄດ້​ຮັບ​ຢູ່​ຕົ້ນ​ທາງ;
2. ​ໃນ​ກໍລະນີ​ເກີດ​ອຸບປະຕິ​ເຫດ ຜູ້​ຂົນ​ສົ່ງ​ຕ້ອງ​ຮັບຜິດຊອບຕໍ່​ຜູ້​ໂດຍສານ​ທີ່​ໄດ້​ຮັບ​ບາດ​ເຈັບ ຫຼື ເສຍ​ຊີວິດ, ຮັບຜິດຊອບ​ຕໍ່ ເຄື່ອງ​ຕິດ​ຕົວ ຫຼື ວັດຖຸສິ່ງ​ຂອງ, ສິນຄ້າ​, ເອກະສານ ແລະ ອື່ນໆ ​~~​~~ທີ່​ໄດ້​ເສຍ​ຫາຍ ຫຼື ເປ່​ເພ​ ຈາກ​ການ​ຂົນ​ສົ່ງ,​ ເວັ້ນ​ເສຍ​ແຕ່​ກໍລະນີ~~​~~ເຫດ​ສຸດ​ວິໄສ;
3. ສົ່ງຜູ້ໂດຍສານໄປຍັງສະຖານທີ່ປິ່ນປົວ ໃກ້ທີ່ສຸດຢ່າງຮີບດ່ວນ ໃນກໍລະນີຜູ້ໂດຍສານເກີດເຈັບ ເປັນກະທັນຫັນ ຫຼື ຈະອອກລູກ;
4. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 463 ສິດ ແລະ ພັນທະຂອງຜູ້ໂດຍສານ ຫຼື ເຈົ້າຂອງສິ່ງຂອງ ຫຼື ສິນຄ້າ

ຜູ້ໂດຍສານ ຫຼື ເຈົ້າຂອງສິ່ງຂອງ ຫຼື ສິນຄ້າ ມີສິດ ດັ່ງນີ້:

1. ໄປຮອດຈຸດໝາຍດ້ວຍຄວາມປອດໄພ ແລະ ຕາມກຳນົດເວລາທີ່ຕົກລົງກັນ;
2. ໄດ້ຮັບຂໍ້ມູນ ຂ່າວສານ, ຄວາມສະດວກ, ໃນການເດີນທາງ;
3. ທວງເອົາການໃຊ້ແທນຄ່າເສຍຫາຍທີ່ເກີດຂຶ້ນ ຈາກຄວາມຜິດ ຂອງຜູ້ດຳເນີນການຂົນສົ່ງ;
4. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້ໂດຍສານ ຫຼື ເຈົ້າຂອງສິ່ງຂອງ ຫຼື ສິນຄ້າ ມີພັນທະ ດັ່ງນີ້:

1. ຈ່າຍຄ່າໂດຍສານ ຫຼື ຄ່າເຄື່ອງບັນທຸກ ຕາມລາຄາທີ່ໄດ້ຕົກລົງກັນ;
2. ຮັກສາຄວາມສະອາດ, ສິ່ງແວດລ້ອມ, ຄວາມສະຫງົບ, ມາລະຍາດ, ແຈ້ງສິ່ງຂອງທີ່ມີມູນຄ່າສູງ, ວັດຖຸອັນຕະລາຍ, ອາວຸດ ແລະ ຮັບຜິດຊອບຈ່າຍຄ່າສິ່ງຂອງທີ່ມີນໍ້າໜັກເກີນກຳນົດໃຫ້ແກ່ຜູ້ດຳເນີນການຂົນສົ່ງ ຕາມລະບຽບການໂດຍສານ;
3. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 464 ຄ່າໂດຍສານ ຫຼື ຄ່າຂົນສົ່ງ

ຜູ້ໂດຍສານຈະຈ່າຍຄ່າໂດຍສານ​ກ່ອນ ​ຫຼື ​ຫຼັງ​ການ​ເດີ​ນທາງກໍ​ໄດ້ ຕາມລາຄາ​ສາຍ​ທາງ​ທີ່​ລັດ​ໄດ້​ກຳນົດໃນແຕ່ລະ​ໄລຍະ ຫຼື ຕາມ​ການ​ຕົກລົງ​ຂອງ​ຄູ່​ສັນຍາ.

​ເຈົ້າ​ຂອງ​ສິ່ງຂອງ​ ຫຼື ເຈົ້າ​ຂອງ​ສິນຄ້າ ຈະ​ຈ່າຍ​ຄ່າ​ຂົນ​ສົ່ງ​ກ່ອນ ຫຼື ຫຼັງ​ການ​ຂົນ​ສົ່ງ​ກໍ​ໄດ້ ຕາມ​ທີ່​ໄດ້​ຕົກລົງ​ກັນ.

## ຝ. ສັນຍາປະກັນໄພ

### ມາດຕາ 465 ສັນຍາປະກັນໄພ

ສັນຍາປະກັນໄພ ແມ່ນ ການຕົກລົງລະຫວ່າງ ຜູ້ຊື້ປະກັນໄພ ກັບຜູ້ປະກັນໄພ, ຊຶ່ງຜູ້ຊື້ປະກັນໄພຕ້ອງໄດ້ຈ່າຍຄ່າທຳນຽມປະກັນໄພ ແລະ ຜູ້ປະກັນໄພຕ້ອງຈ່າຍສິນທົດແທນປະກັນໄພ ຫຼື ທົດແທນຄ່າເສຍຫາຍໃຫ້ ຜູ້ຊື້ປະກັນໄພ ຫຼື ຜູ້ໄດ້ຮັບຜົນປະໂຫຍດຈາກການປະກັນໄພ ໃນກໍລະນີມີເຫດໃດໜຶ່ງຕາມທີ່ໄດ້ກຳນົດໃນສັນຍາ.

ສັນຍາປະກັນໄພແຕ່ລະປະເພດ ທີ່ມີເປົ້າໝາຍປະກັນໄພ ຢູ່ ສປປ ລາວ ຕ້ອງເຮັດກັບຜູ້ປະກັນໄພ ທີ່ໄດ້ຮັບອະນຸຍາດສ້າງຕັ້ງ ແລະ ດໍາເນີນທຸລະກິດ ຢູ່ ສປປ ລາວ ເທົ່ານັ້ນ.

ສັນຍາປະກັນໄພ ຕ້ອງເຮັດເປັນລາຍລັກອັກສອນ.

### ມາດຕາ 466 ປະເພດສັນຍາປະກັນໄພ

ປະເພດສັນຍາປະກັນໄພ ມີ ດັ່ງນີ້:

1. ສັນຍາປະກັນໄພສ່ວນບຸກຄົນ;
2. ສັນຍາປະກັນໄພຊັບສິ່ງຂອງ;
3. ສັນຍາປະກັນໄພຄວາມຮັບຜິດຊອບທາງແພ່ງ.

ສຳລັບສັນຍາປະກັນໄພແຕ່ລະປະເພດ ໄດ້ກໍານົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

## ພ. ສັນຍາຮຸ້ນສ່ວນ

### ມາດຕາ 467 ສັນຍາຮຸ້ນສ່ວນ

ສັນຍາຮຸ້ນ​ສ່ວນ ແມ່ນ ການ​ຕົກລົງ​ລະຫວ່າງ ສອງ​ຄົນ ຫຼື ຫຼາຍ​ຄົນ ເພື່ອ​ເອົາ​ເງິນ ຫຼື ຊັບ​ສິ່ງ​ຂອງ ຫຼື ແຮງ​ງານມາ​ຮ່ວມ​ກັນ​ດຳ​ເນີນ​ກິດຈະການ​ໃດ​ໜຶ່ງ​ ເພື່ອ​ແບ່ງປັນ​ຜົນ​ປະ​ໂຫຍ​ດ ຫຼື ຮັບຜິດຊອບ​ຕໍ່​ໜີ້​ສິນ.

### ມາດຕາ 468 ການສິ້ນສຸດຂອງສັນຍາຮຸ້ນສ່ວນ

ສັນ​ຍາ​ຮຸ້ນ​ສ່ວນ ຈະ​ສິ້ນ​ສຸດ​ຕາມ​ກໍລະນີ​ໃດ​ໜຶ່ງ​ທີ່​ກຳນົດ​ໄວ້​ໃນ​ມາດຕາ 400 ຂອງປະມວນກົດໝາຍສະບັບນີ້ ຫຼື​ ສິ້ນ​ສຸດ​​ໃນ​ກໍລະນີ​ໃດ​ໜຶ່ງ ​ດັ່ງ​ນີ້:

1. ກຳນົດ​ເວລາ​ຂອງ​ສັນຍາ​ຮຸ້ນ​ສ່ວນ ​ໄດ້​ສິ້ນ​ສຸດ​ລົງ;
2. ຄູ່ສັນຍາຮຸ້ນສ່ວນຝ່າຍໃດໜຶ່ງ ລົ້ມລະລາຍ ຫຼື ຂາດຄວາມສາມາດທາງດ້ານການປະພຶດ, ເວັ້ນເສຍແຕ່ຫາກໄດ້ຕົກລົງກັນໄວ້ເປັນຢ່າງອື່ນ.

### ມາດຕາ 469 ການແບ່ງປັນຜົນປະໂຫຍດ ຫຼື ຄວາມຮັບຜິດຊອບຕໍ່ໜີ້ສິນ

​ເມື່ອ​ສັນຍາ​ຮຸ້ນ​ສ່ວນ ຫາກ​ໄດ້​ສິ້ນ​ສຸດ​ລົງ ຖ້າ​ບໍ່​ມີ​ການ​ຕົກລົງ​ຕ່າງ​ຫາກ​ຢູ່​ໃນ​ສັນຍາ​ແລ້ວ, ການ​ແບ່ງ ປັນ​ຜົນ​ປະ​ໂຫຍ​ດ ຫຼື ຄວາມ​ຮັບຜິດຊອບ​ຕໍ່​ໜີ້​ສິນ ​ໃຫ້​ອີງ​ຕາມພູດຂອງ​ແຕ່ລະຄົນ.

# ພາກ​ທີ VI ຂໍ້ຜູກພັນນອກສັນຍາ

## ໝວດທີ 1 ຫຼັກການທົ່ວໄປ

### ມາດຕາ 470 ຂໍ້​ຜູກ​ພັນ​ນ​ອກສັນຍາ

ຂໍ້​ຜູກ​ພັນ​ນ​ອກສັນຍາ ແມ່ນ ສາຍ​ພົວພັນ​ທາງແພ່ງ ​ທີ່​ເກີດ​ຂຶ້ນ​ໂດຍ​ບໍ່​ມີ​ສັນຍາ​ນຳກັນ.

### ມາດຕາ 471 ປະເພດຂໍ້ຜູກພັນນອກສັນຍາ

ຂໍ້ຜູກພັນນອກສັນຍາ ມີ ສາມ ປະເພດ ດັ່ງນີ້:

1. ການລະເມີດ;
2. ການເຮັດວຽກແທນຜູ້ອື່ນໂດຍບໍ່ມີການມອບໝາຍ;
3. ການຮັບ​ຊັບ​ສິ່ງ​ຂອງ ຫຼື ຜົນປະໂຫຍດ​ທີ່​ຕົນ​ບໍ່​ມີ​ສິດ.

## ໝວດທີ 2 ການລະເມີດ

### ມາດຕາ 472 ການລະເມີດ

ການລະເມີດ ແມ່ນ ​ການ​ກະ​ທຳ ຫຼື ການເມີນເສີຍ ໂດຍ​ເຈດ​ຕະ​ນາ ຫຼື ດ້ວຍ​ຄວາມ​ບໍ່​ລະ​ມັດ​ລະ​ວັງ ຂອງບຸກຄົນໃດໜຶ່ງ ທີ່ຂັດກັບ​ກົດ​ໝາຍ ແລະ ລະບຽບການ ຊຶ່ງຜູ້ລະເມີດນັ້ນ ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍ​ທີ່ຕົນໄດ້ກໍ່ຂຶ້ນ, ​ເວັ້ນ​ເສຍແຕ່ຄວາມ​ເສຍ​ຫາຍ~~​~~ນັ້ນ ຫາກເນື່ອງຈາກ​ການ​ປ້ອງ​ກັນ​ຕົວ, ການ​ປະ​ຕິ​ບັດ​ໜ້າ​ທີ່ ທີ່​ຖືກ​ຕ້ອງ​ຕາມ​ກົດ​ໝາຍ ຫຼື ຍ້ອນຄວາມ​ຜິດ​ຂອງ​ຜູ້​ຖືກ​ເສຍຫາຍ​ເອງ.

### ມາດຕາ 473 ລັກສະນະຂອງຄວາມເສຍຫາຍ

ຄວາມ​ເສຍຫາຍ​ ຕ້ອງ​ມີ​ລັກ​ສະ​ນະ​ແນ່ນອນ ທີ່ໄດ້​ເກີດ​ຂຶ້ນ​ແລ້ວ ຫຼື ແນ່ນອນ​ຈະ​ເກີດ​ຂຶ້ນ​ໃນ​ອະ​ນາ​ຄົດ.

ຄວາມ​ເສຍຫາຍ​ທີ່​ອາດຈະ​ເກີດ​ຂຶ້ນ ຫຼື ບໍ່​ເກີດ​ຂຶ້ນ​ໃນ​ອະນາ​ຄົດນັ້ນບໍ່ໃຫ້ຖືວ່າ​ເປັນ​ຄວາມ​ເສຍຫາຍ​ທີ່​ແນ່ນອນ.

### ມາດຕາ 474 ສາຍພົວພັນລະຫວ່າງເຫດ ແລະ ຜົນເສຍຫາຍ

ບຸກຄົນ​ໃດ​ໜຶ່ງ ຈະ​ມີ​ຄວາມ​ຮັບ​ຜິດ​ຊອ​ບ​ໃນ​ການໃຊ້​ແທນ​ຄ່າ​ເສຍຫາຍ ກໍ​ຕໍ່​ເມື່ອ​ຫາກ​ມີ​ສາຍ​ພົວ​ພັນ​ເຫດ ແລະ ຜົນ ລະ​ຫວ່າງ ການ~~​~~ກະ​ທໍາກັບ​ຄວາມ​ເສຍຫາຍ​ທີ່​ເກີດ​ຂຶ້ນ ຊຶ່ງສະແດງອອກ ດັ່ງນີ້:

1. ເຫດ ຕ້ອງແມ່ນສິ່ງຈຳເປັນທີ່ພາໃຫ້ເກີດຜົນເສຍຫາຍ;
2. ເຫດ ຕ້ອງເກີດຂຶ້ນກ່ອນຜົນເສຍຫາຍ;
3. ເຫດ ຕ້ອງເປັນສາເຫດໂດຍກົງຂອງຜົນເສຍຫາຍ.

### ມາດຕາ 475 ປະເພດຄວາມເສຍຫາຍ

ຄວາມເສຍຫາຍ ມີ ປະເພດ ດັ່ງນີ້:

1. ທາງດ້ານຊັບ​;
2. ທາງດ້ານສຸ​ຂະ​ພາບ ຫຼື ຊີ​ວິດ;
3. ທາງດ້ານ ຊື່ສຽງ, ກຽດສັກສີ;
4. ທາງດ້ານຈິດ​ໃຈ​.

### ມາດຕາ 476 ຄວາມ​ເສຍ​ຫາຍທາງດ້ານຊັບ

ຄວາມ​ເສຍ​ຫາຍ​ທາງດ້ານ​ຊັບ ​​ແມ່ນ ​ຄວາມເສຍຫາຍທີ່ເນື່ອງມາຈາກການທີ່ຊັບໃດ​ໜຶ່ງຖືກ​ທຳລາຍ,​ເປ່​ເພ ຫຼື ​ເສື່ອມ​ຄຸນ​ນະພາ​ບ ແລະ ບໍ່ສາມາດໃຊ້ງານໄດ້ທັງໝົດ ຫຼື ບາງສ່ວນ ແລະ ເຮັດໃຫ້ຜູ້ຖືກເສຍຫາຍເສຍຜົນປະໂຫຍດ.

### ມາດຕາ 477 ຄວາມເສຍຫາຍ​ທາງດ້ານສຸຂະພາບ ຫຼື ຊີວິດ

ຄວາມເສຍຫາຍທາງດ້ານສຸຂະພາບ ຫຼື ຊີວິດ ແມ່ນ ຄວາມເສຍຫາຍທີ່ເກີດຂຶ້ນແກ່ບຸກຄົນໃດໜຶ່ງ ຊຶ່ງເຮັດໃຫ້ຮ່າງກາຍໄດ້ຮັບບາດເຈັບ ຫຼື ຈົນເຖິງຂັ້ນເສຍຊີວິດ.

### ມາດຕາ 478 ຄວາມເສຍ​ຫາຍທາງດ້ານ ຊື່ສຽງ, ກຽດສັກສີ

ຄວາມ​ເສຍ​ຫາຍທາງດ້ານ ຊື່ສຽງ​,​ ກຽດສັກ​ສີ ແມ່ນ ຄວາມເສຍຫາຍທີ່ເກີດຂຶ້ນແກ່ບຸກຄົນໃດໜຶ່ງ ທີ່ໄດ້ຖືກກ່າວຫາ, ໃສ່ຮ້າຍ, ປ້ອຍດ່າ ຫຼື ເຜີຍແຜ່ຂໍ້ມູນສ່ວນຕົວ.

### ມາດຕາ 479 ຄວາມເສຍຫາຍທາງດ້ານຈິດໃຈ

ຄວາມເສຍຫາຍທາງດ້ານຈິດໃຈ ແມ່ນ ຄວາມເສຍຫາຍເນື່ອງຈາກ ຄວາມເສົ້າໂສກເສຍໃຈ, ສະລົດໃຈ ແລະ ຫົດຫູ່ຂອງບຸກຄົນໃດໜຶ່ງ ຊຶ່ງໄດ້ຮັບການກະທົບກະເທືອນຈາກການກະທຳຂອງບຸກຄົນໃດໜຶ່ງ.

### ມາດຕາ 480 ການກຳນົດຄ່າເສຍຫາຍແຕ່ລະປະເພດ

​ການກຳນົດຄ່າເສຍຫາຍແຕ່ລະປະເພດ ໃຫ້ອີງໃສ່ການຮ້ອງຂໍຂອງຜູ້ຖືກເສຍຫາຍ, ການຕົກລົງກັນລະ ຫວ່າງ ຜູ້ຖືກເສຍຫາຍ ກັບ ຜູ້ລະເມີດ ຫຼື ສານເປັນຜູ້ກໍານົດ ໂດຍພິຈາລະນາຄ່າເສຍຫາຍ ດັ່ງນີ້:

* + - 1. ທາງດ້ານຊັບ: ທົດແທນຄືນຕາມມູນຄ່າຂອງຊັບ, ຄ່າສ້ອມແປງ, ຄ່າປ່ວຍການຊັບ;
      2. ທາງດ້ານຊີວິດ: ຄ່າມ້ຽນຄາບສົ່ງສະການ ແລະ ຄ່າກິນທານ, ຄ່າປົວແປງຈິດໃຈ, ຄ່າເບິ່ງແຍງລູກທີ່​ຍັງ​ບໍ່​ທັນ​ພົ້ນກະ​ສຽນ​ອາ​ຍຸ ຫຼື ລູກທີ່ພົ້ນກະສຽນອາຍຸແລ້ວ ແຕ່ເປັນບ້າເສຍຈິດ ຫຼື ​ບໍ່ສາມາດອອກ​ແຮງ​ງານ ທີ່ຢູ່ໃນການເບິ່ງແຍງດູແລ ຂອງຜູ້ເສຍຊີວິດ;
      3. ທາງດ້ານສຸຂະພາບ: ຄ່າປິ່ນປົວ ແລະ ຄ່າຟື້ນຟູສະພາບຮ່າງກາຍ, ຄ່າປ່ວຍການ, ຄ່າຜູ້ເບິ່ງແຍງ, ດູແລໃນເວລາປິ່ນປົວ, ຄ່າສູ່ຂວັນ ແລະ ຄ່າໃຊ້ຈ່າຍອື່ນໆ;
      4. ທາງດ້ານ ຊື່ສຽງ, ກຽດສັກສີ: ຟື້ນຟູຄືນ ຊື່ສຽງ, ກຽດສັກສີ ດ້ວຍການຂໍໂທດ, ການແກ້ຂ່າວຜ່ານສື່ມວນຊົນ, ຈ່າຍຄ່າປ່ວຍການ;
      5. ທາງດ້ານຈິດໃຈ: ການຟື້ນຟູ, ປົວແປງຈິດໃຈ ດ້ວຍການຈ່າຍເງິນ, ສູ່ຂວັນ ຫຼື ດ້ວຍຮູບການອື່ນ ຕາມຄວາມເໝາະສົມ.

### ມາດຕາ 481 ການຄິດ​ໄລ່​ຄ່າ​ເສຍຫາຍ

ການຄິດໄລ່ຄ່າເສຍຫາຍ ຕ້ອງໃຫ້ສອດຄ່ອງກັບລັກສະນະການລະເມີດ.

ໃນກໍລະນີ​ຜູ້ຖືກເສຍຫາຍຫາກມີ​ສ່ວນໃນການລະເມີດ ຜູ້​ກ່ຽວ​ກໍ​ຕ້ອງ​ມີ​ສ່ວນ​ຮັບ​ຜິດ​ຊອບຕໍ່​ຄວາມ​ເສຍ​ຫາຍທີ່ເກີດຂຶ້ນ​​ຄື​ກັນ.

ໃນກໍລະນີຜູ້ຖືກເສຍຫາຍເອງ ຫາກເປັນຜູ້ລະເມີດ ຄວາມເສຍຫາຍທີ່ເກີດຂຶ້ນທັງໝົດ ຜູ້ກ່ຽວກໍຕ້ອງຮັບຜິດຊອບເອງ.

ການຄິດໄລ່ຄ່າເສຍຫາຍ ໃຫ້ອີງໃສ່ຄວາມເສຍຫາຍຕົວຈິງ.

## ກ. ຄວາມຮັບຜິດຊອບທີ່ເນື່ອງຈາກການລະເມີດ ຂອງຕົນເອງ

### ມາດຕາ 482 ຄວາມເສຍຫາຍທີ່ເນື່ອງຈາກການນຳໃຊ້ສິດເກີນຄວນ

ບຸກ​ຄົນ​ໃດ​ ຫາກ​ໄດ້​ນຳ​ໃຊ້​ສິດ​ຂອງ​ຕົນ​ເກີນ​ຄວນໂດຍ​ເຈດ​ຕະ​ນາ, ບຸກ​ຄົນ​ນັ້ນ ຕ້ອງ​ຮັບ​ຜິດຊອບ​ໃຊ້​ແທນ​ຄ່າ​ເສຍຫາຍ ທີ່​ເນື່ອງ​ຈາ​ກ​ການ​ໃຊ້​ສິດ​ເກີນ​ຄວນ​ນັ້ນ.

### ມາດຕາ 483 ຄວາມຮັບຜິດຊອບຕໍ່ຄວາມເສຍຫາຍທີ່ເນື່ອງຈາກສະພາວະທີ່ຈຳເປັນ

ຄວາມ​ເສຍຫາຍ​ທີ່​ເນື່ອງ​ຈາກສະ​ພາ​ວະ​ທີ່​ຈຳ​ເປັນ ຕ້ອງ​ໄດ້​ຮັບ​ການ​ໃຊ້​ແທນ, ແຕ່ສານ​ອາດ​ພິຈາລະ ນາຕັດສີນ ໂດຍ​ອີງ​ໃສ່​ສະພາບ​ການ​ຕົວ​ຈິງ ໃຫ້​ຜູ້​ກະ​ທຳ ​ຫຼື ບຸກ​ຄົນ​ທີ​ສາມ ທີ່ໄດ້​ຮັບ​ຜົນ​ປະ​ໂຫຍດ​ຈາກ​ການ​ກະ​ທຳຂອງ​ຜູ້​ລະເມີດ​ນັ້ນ ເປັນ​ຜູ້​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍ​.

​

### ມາດຕາ 484 ຄວາມ​ຮັບ​ຜິດ​ຊອບ​ຕໍ່​ຄວາມ​ເສຍຫາຍ​ທີ່​ເນື່ອງ​ຈາກການປ້ອງກັນຕົວເກີນຂອບເຂດ

ຄວາມເສຍຫາຍທີ່ເນື່ອງຈາກການປົກປ້ອງຜົນປະໂຫຍດຂອງ ລັດ ຫຼື ຂອງສັງຄົມ, ສຸຂະພາບ, ຊີ ວິດ, ສິດ ແລະ ຜົນປະໂຫຍດອັນຊອບທຳຂອງຕົນເອງ ຫຼື ຂອງບຸກຄົນອື່ນ ຊຶ່ງເປັນການປ້ອງກັນຕົວຈະບໍ່ໄດ້ຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ, ເວັ້ນເສຍແຕ່ການປ້ອງກັນຕົວເກີນຂອບເຂດ, ຜູ້ກ່ຽວຕ້ອງໃຊ້ແທນຄ່າເສຍຫາຍທີ່ເກີດຂຶ້ນນັ້ນ.

### ມາດຕາ 485 ຄວາມຮັບຜິດຊອບຕໍ່ຄວາມເສຍຫາຍທີ່ຫຼາຍຄົນໄດ້ກໍ່ຂຶ້ນ

ເມື່ອຫຼາຍຄົນໄດ້​ຮ່ວມ​ກັນ​ກໍ່ຄວາມ​ເສຍຫາຍ ພວກກ່ຽວຕ້ອງ​ຮັບ​ຜິດ​ຊອບ​ຮ່ວມ​ກັນ ໃນການໃຊ້ແທນຄ່າ​ເສຍຫາຍ​ທີ່​ພວກ​ຕົນ​ໄດ້​ກໍ່ຂຶ້ນ​ນັ້ນ. ສານ​ອາດ​ພິຈາລະນາຕັດສີນ​ໃຫ້​ບຸກຄົນໃດ​ໜຶ່ງ ຫຼື ຫຼາຍ​ຄົນ ໃນ​ຈຳ​ນວນ​ຜູ້ກໍ່ຄວາມ​ເສຍຫາຍ~~​~~ນັ້ນ ໃຊ້​ແທນ​ຄ່າ​ເສຍ​ຫາຍ​ທັງ​ໝົດກ່ອນ​ກໍ​ໄດ້, ແຕ່~~​~~ຜູ້​ກ່ຽວມີ​ສິດ​ທວງ​ເອົາ​ຄືນ ນຳ​ບຸກ​ຄົນທີ່​ຕົນ​ໄດ້​ໃຊ້​ຕາງ​ໄປ​ແລ້ວ​ນັ້ນ​.

​

## ຂ. ຄວາມຮັບຜິດຊອບທີ່ເນື່ອງຈາກການລະເມີດຂອງບຸກຄົນອື່ນ, ຈາກສັດ, ຈາກວັດຖຸສິ່ງຂອງ ທີ່ຢູ່ໃນການຄຸ້ມຄອງ ຂອງຕົນ

### ມາດຕາ 486 ຄວາມຮັບຜິດຊອບຂອງຜູ້ໃຊ້ວຽກ

ຜູ້​ໃຊ້​ວຽກ ​ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍ​ຫາຍ​ທີ່ຜູ້​ຮັບ​ໃຊ້​ວຽກ​ຂອງ​ຕົນ​ໄດ້​ກໍ່ຂຶ້ນ ໃຫ້​ແກ່ບຸກ​ຄົນ​ອື່ນໃນ​ການ​ປະ​ຕິ​ບັດ​ໜ້າ​ທີ່​ຕາມ​ການມອບ​ໝາຍ.

ໃນ​ກໍ​ລະ​ນີ​ທີ່​ຄວາມ​ເສຍ​ຫາຍ ຫາກ​ເກີດ​ຂຶ້ນ​ຍ້ອນ​ຄວາມ​ຜິດ​​ຮ້າຍແຮງຂອງ​ຜູ້​ຮັບ​ໃຊ້​ວຽກ​ແລ້ວ ຜູ້​ກ່ຽວ​ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍ, ແຕ່​ຜູ້​ໃຊ້​ວຽກ​ນັ້ນຕ້ອງ​ໄດ້​ຈ່າຍ​ຄ່າ​ເສຍຫາຍ​ນັ້ນ​ກ່ອນ ​ແລ້ວຈຶ່ງ​ທວງ​ເອົາ​ການ​ທົດ​ແທນ​ຄ່າ​ເສຍຫາຍ ທີ່​ໄດ້​ຈ່າຍ​ໄປ​ແລ້ວ​ນັ້ນ​ຄືນ ຈາກ​ຜູ້​ຮັບ​ໃຊ້​ວຽກ.

ການວານຜູ້ອື່ນໃຫ້ເຮັດວຽກ ເພື່ອຜົນປະໂຫຍດຂອງຕົນ ກໍໃຫ້ປະຕິບັດຕາມວັກທີໜຶ່ງ ຂອງ​ມາດຕາ​ນີ້.

### ມາດຕາ 487 ຄວາມຮັບຜິດຊອບຂອງພໍ່ແມ່, ຜູ້ປົກຄອງ ຫຼື ຜູ້ຄຸ້ມຄອງ

ພໍ່​ແມ່, ຜູ້​ປົກ​ຄອງ ຫຼື ຜູ້​ຄຸ້ມ​ຄອງ ເຊັ່ນ ໂຮງ​ຮຽນ, ໂຮງ​ໝໍ ເປັນ​ຜູ້​ຮັບ​ຜິດ​ຊອບ​ຕໍ່​ຄວາມເສຍຫາຍທີ່​ເນື່ອງ​​ຈາກ​ຄວາມ​ຜິດ​ຂອງ​ເດັກທີ່​ຍັງ​ບໍ່​ທັນ​ພົ້ນ​ກະ​ສຽນ​ອາ​ຍຸ ຫຼື ຄົນບ້າ​ເສຍຈິດ ທີ່​ຢູ່​ໃນ​ການ​ຄຸ້ມ​ຄອງ​ຂອງ​ຕົນ.

### ມາດຕາ 488 ຄວາມຮັບຜິດຊອບຂອງຜູ້ເປັນເຈົ້າຂອງ ຫຼື ຜູ້ຄອບຄອງສັດ

ເຈົ້າ​ຂອງ ຫຼື ຜູ້​ຄອບ​ຄອງ​ສັດ ຕ້ອງ​ຮັບ​ຜິດ​ຊອບ​ຕໍ່​ຄວາມ​ເສຍຫາຍທີ່​ສັດ​ນັ້ນ​ໄດ້​ກໍ່​ຂຶ້ນ ຍ້ອນ​ຄວາມ​ຜິດ​ຂອງ​ຜູ້ເປັນເຈົ້າ​ຂອງ ຫຼື ຜູ້​ຄອບ​ຄອງ​ສັດ​ນັ້ນ, ເວັ້ນເສຍແຕ່ ຜູ້ເປັນເຈົ້າ​ຂອງ ຫຼື ຜູ້​ຄອບ​ຄອງ​ສັດ ຫາກສາມາດພິສູດໄດ້ວ່າຕົນໄດ້ໃຊ້ຄວາມລະມັດລະວັງໃນການປົກປັກຮັກສາສັດຕາມ ຊະນິດ, ປະເພດ, ນິໄສ ຫຼື ການປະ ພຶດຂອງສັດແລ້ວ ຫຼື ຍ້ອນຄວາມຜິດຂອງຜູ້ຖືກເສຍຫາຍເອງ.

ໃນກໍລະນີມີບຸກຄົນທີສາມເປັນຜູ້ກໍ່ກວນ ຫຼື ເຮັດໃຫ້ສັດສ້າງຄວາມເສຍຫາຍໃຫ້ບຸກຄົນໃດໜຶ່ງ ຜູ້ເປັນເຈົ້າ​ຂອງ ຫຼື ຜູ້​ຄອບ​ຄອງ​ສັດ ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍກ່ອນ ແລ້ວຈຶ່ງ​ທວງ​ເອົາ​ຄືນຈາກ​ບຸກຄົນທີສາມນັ້ນ.

### ມາດຕາ 489 ຄວາມຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນຈາກວັດຖຸສິ່ງຂອງ

ຄວາມ​ເສຍຫາຍ​ທີ່​ເກີດ​ຂຶ້ນ​ຈາກວັດ​ຖຸ​ສິ່ງ​ຂອງ​ໃດໜຶ່ງ ຍ້ອນ​ຄວາມ​ຜິດ​ຂອງ​ຜູ້​ເປັນ​ເຈົ້ົ້າ​ຂອງ ຫຼື ​ຜູ້​ຄອບ​ຄອງ​ນັ້ນ ຜູ້​ກ່ຽວ​ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍຫາຍ​ດັ່ງ​ກ່າວ.

### ມາດຕາ 490 ຄວາມ​ຮັບຜິດຊອບ​ຕໍ່​ຄວາ​ມ​​ເສຍ​ຫາຍ​ຂອງ​ເຈົ້າຂອງ ຫຼື ຜູ້ຄອບຄອງ​ຕົ້ນ​ໄມ້

​ເຈົ້າ​ຂອງ ຫຼື ຜູ້ຄອບຄອງ ຕົ້ນ​​ໄມ້ ຕ້ອງ​ຮັບ​ຜິດ​ຊອບ​ໃຊ້​ແທນ​ຄ່າ​ເສຍ​ຫາຍ​ທີ່​ເກີດ​ຂຶ້ນຈາກ​ຕົ້ນ​ໄມ້ຂອງຕົນ ​​ເຊັ່ນ ງ່າ​ໄມ້ຫັກ, ໝາກ​ໄມ້​ລົ່ນ, ຕົ້ນ​ໄມ້​ລົ້ມ ​ແລະ ອື່ນໆ.

### ມາດຕາ 491 ຄວາມ​ຮັບຜິດຊອບ​ຕໍ່​ຄວາ​ມ​​ເສຍ​ຫາຍ​ຂອງ​ເຈົ້າຂອງ​ເຮືອນ ຫຼື ສິ່ງປຸກສ້າງອື່ນ

​ເຈົ້າ​ຂອງ​ ຫຼື​ ຜູ້ຄຸ້ມ​ຄອງ, ປົກ​ປັກ​ຮັກສາ ຫຼື ນຳ​ໃຊ້ ເຮືອນ ຫຼື ​ສິ່ງປຸກສ້າງອື່ນ ຫາກ​ປະປ່ອຍ​ໃຫ້​ເຮືອນ ຫຼື ສິ່ງ​ປຸກສ້າງ​ຂອງຕົນ ຫຼື ຢູ່ຄວາມຮັບຜິດຊອບຂອງຕົນນັ້ນ ​ພັງ​ລົງ, ຊຸດລົງ ​ຍ້ອນຂາດ​ການ​ບົວລະບັດຮັກສາ ຊຶ່ງ​ສ້າງ​ຄວາມ​ເສຍ​ຫາຍ​ໃຫ້​ແກ່​ບຸກຄົນ​ອື່ນ ​ຕ້ອງ​ຮັບຜິດຊອບ​ຕໍ່​ຄວາມ​ເສຍ​ຫາຍ​ທີ່​ເກີດ​ຂຶ້ນນັ້ນ.

### ມາດຕາ 492 ຄວາມ​ຮັບຜິດຊອບ​ຕໍ່​ຄວາ​ມ​​ເສຍ​ຫາຍ​ຂອງຜູ້​ຮັບ​ເໝົາກໍ່ສ້າງ

ຜູ້​ຮັບ​ເໝົາ​ກໍ່ສ້າງ ຕ້ອງ​ຮັບຜິດຊອບ​ຕໍ່​ຄວາມ​ເສຍ​ຫາຍ​ທີ່​ເກີດ​ຂຶ້ນຈາກຄວາມບົກພ່ອງຂອງ ການກໍ່ສ້າງ ຫຼື ການຄຸ້ມຄອງປົກປັກຮັກສາຂອງຕົນ ​ເຊັ່ນ ການຫັກພັງຂອງສິ່ງກໍ່ສ້າງ, ວັດສະດຸກໍ່ສ້າງບໍ່ໄດ້ມາດຕະຖານ, ບໍ່ຖືກເຕັກນິກ, ການຂຸດ​ຮ່ອງ, ການຂຸດຂຸມ, ການວາງ​ສິ່ງ​ກີດຂວາງ ​ໂດຍ​ບໍ່​ຮັບປະກັນ​ຄວາມ​ປອດ​ໄພ.

### ມາດຕາ **493** ຄວາມ​ຮັບຜິດຊອບ​ຕໍ່​ຄວາ​ມ​​ເສຍ​ຫາຍທີ່ເນື່ອງຈາກຜະລິດຕະພັນ ຫຼື ສິນຄ້າ​

ບຸກຄົນ, ນິຕິບຸກຄົນ ​ຫຼື ກາ​ນຈັດ​ຕັ້ງ​ໃດ​ໜຶ່ງ ທີ່​ທຳ​ການ​ຜະລິດ, ດຳ​ເນີນທຸລະ​ກິດ ຕ້ອງ​ຮັບຜິດຊອບ​ຕໍ່​ ຄວາ​ມ​​ເສຍ​ຫາຍທີ່ເນື່ອງ​ຈາກຜະລິດຕະພັນ ຫຼື ສິນຄ້າ​ ທີ່ບໍ່ໄດ້ມາດຕະຖານ ຊຶ່ງ​ສ້າງ​ຄວາມ​ເສຍ​ຫາຍ​ໃຫ້​ແກ່​ຜູ້​ບໍລິ​ໂພ​ກ ຫຼື ຜູ້ຊົມໃຊ້.

### ມາດຕາ 494 ຄວາມ​ຮັບຜິດຊອບ​ຕໍ່​ຄວາ​ມ​​ເສຍ​ຫາຍ​ທີ່​ເກີ​ດຈາກ​​ວັດຖຸ​ອັນຕະລາຍ

ເຈົ້າຂອງ ຫຼື ຜູ້​ຄອບ​ຄອງວັດຖຸອັນຕະລາຍ ​ເຊັ່ນ ພາຫະນະທີ່ແລ່ນດ້ວຍເຄື່ອງຈັກ, ລະບົບສາຍສົ່ງກະ​ແສໄຟຟ້າ, ໂຮງງານຜະລິດທາງດ້ານອຸດສາຫະກຳ,​ ອາວຸດ, ລະເບີດ,​ ວັດຖຸໄວໄຟ, ສານພິດ, ສານກໍາມັນຕະພາບລັງສີ, ສານເຄມີ ຫຼື ວັດຖຸອັນຕະລາຍອື່ນ ຕ້ອງຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ, ເວັ້ນເສຍແຕ່ ຄວາມເສຍຫາຍນັ້ນ ຫາກບໍ່ໄດ້ເກີດຈາກຄວາມຜິດຂອງຕົນ.

### ມາດຕາ 495 ຄວາມ​ຮັບຜິດຊອບ​ຕໍ່​ຄວາ​ມ​​ເສຍ​ຫາຍຕໍ່ສິ່ງແວດລ້ອມ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ກໍ່ມົນລະພິດ ແລະ ສ້າງ​ຄວາມ​ເສຍ​ຫາຍຕໍ່ສິ່ງແວດລ້ອມ, ບຸກຄົນ, ນິຕິບຸກຄົນ ຫຼື ການຈັດຕັ້ງນັ້ນ ຕ້ອງຢຸດເຊົາການກະທໍາຂອງຕົນໂດຍທັນທີ ແລະ ຮັບຜິດຊອບຕໍ່ຄວາມເສຍຫາຍ​ທີ່​ຕົນໄດ້ກໍ່ຂຶ້ນ.

## ໝວດ​ທີ 3 ການ​ເຮັດ​ວຽກ​​ແທນ​ຜູ້​ອື່ນໂດຍບໍ່ມີການມອບໝາຍ

### ມາດຕາ 496 ການເຮັດວຽກແທນຜູ້ອື່ນໂດຍບໍ່ມີການມອບໝາຍ

ການ​ເຮັດ​ວຽກ​​ແທນ​ຜູ້​ອື່ນໂດຍບໍ່ມີການມອບໝາຍ ​ແມ່ນ ການ​ທີ່​ຜູ້​ເຮັດ​ວຽກ​ແທນໄດ້​ດຳ​ເນີນ​ວຽກ​ໃດ​ໜຶ່ງ ເພື່ອ​ຜົນ​ປະ​ໂຫຍດ​ຂອງ​ບຸກ​ຄົນ​ອື່ນ ໂດຍ​ບໍ່​ໄດ້​ຮັບ​ການມອບ​ໝາຍ ​ຈາກ​ບຸກຄົນນັ້ນ ເຊັ່ນ ການສ້ອມ​ແປງ​ເຮືອນ​ໃຫ້​ຜູ້​ອື່ນ ໃນ​ເວ​ລາ​ເຈົ້າຂອງ ຫຼື ຜູ້ຄອບຄອງ ​ບໍ່​ຢູ່, ການໃຊ້ໜີ້ສິນແທນ​ ແລະ ​ອື່ນໆ.

### ມາດຕາ 497 ເງື່ອນ​ໄຂ​ຂອງ​ການ​ເຮັດ​ວຽກ​​ແທນ​ຜູ້​ອື່ນໂດຍບໍ່ມີການມອບໝາຍ

ເງື່ອນໄຂຂອງການເຮັດ​ວຽກ​​ແທນ​ຜູ້​ອື່ນໂດຍບໍ່ມີການມອບໝາຍ ມີ ດັ່ງນີ້:

1. ບໍ່ໄດ້ຮັບມອບໝາຍຈາກຜູ້ເປັນເຈົ້າຂອງ ຫຼື ຜູ້ຄອບຄອງ;
2. ຕ້ອງ​ດຳ​ເນີນ​ໄປດ້ວຍ​ເຈດ​ຕະ​ນາ​ດີ;
3. ເພື່ອຜົນ​ປະ​ໂຫຍດ​ຂອງ​ຜູ້​ເປັນ​ເຈົ້າ​ຂອງ ຫຼື ຜູ້​ຄອບ​ຄອງ;
4. ຕ້ອງ​ປະຕິບັດໃຫ້​ສອດຄ່ອງກັບ​ຄວາມ​ສາມາດ ​​ແລະ ​ເງື່ອນ​ໄຂຂອງ​ຕົນ;
5. ​ຕ້ອງ​ປະຕິບັດ​ວຽກ​ດັ່ງກ່າວ​ຄື​ກັບ​ເປັນ​ວຽກ​​ຂອງຕົນ​ເອງ;
6. ​~~​~~ປະຕິບັດ​ໃຫ້​ສອດຄ່ອງ​ກັບຄວາມ​ຕັ້ງ​ໃຈຂອງ~~​~~ຜູ້ເປັນເຈົ້າຂອງ ຫຼື ຜູ້ຄອບຄອງ ຖ້າຜູ້ກ່ຽວຫາກຮູ້ ຫຼື ສາມາດຄາດຄະເນໄດ້.

### ມາດຕາ 498 ພັນທະຂອງ​ຜູ້​ເຮັດ​ວຽກ​ແທນ​ຜູ້​ອື່ນໂດຍບໍ່ມີການມອບໝາຍ

**ຜູ້ເຮັດວຽກແທນຜູ້ອື່ນ**ໂດຍບໍ່ມີການມອບໝາຍ **ມີພັນທະ ດັ່ງນີ້:**

1. **ຕ້ອງ​ແຈ້ງການເຮັດວຽກແທນ ແລະ ຜົນ​ຂອງ​ການ​ເຮັດ​ວຽກ​ຂອງ​ຕົນ​ໃຫ້​ຜູ້​ເປັນເຈົ້າ​ຂອງ ຫຼື ຜູ້​ຄອບ​ຄອງ​ຊາບ ໃນທັນທີ;**
2. **ຕ້ອງ​ສືບ​ຕໍ່​ເຮັດວຽກໃຫ້​ສຳ​ເລັດ ຫຼື ຈົນ​ກວ່າ​ຜູ້​ເປັນ​ເຈົ້າ​ຂອງ ຫຼື ຜູ້​ຄອບ​ຄອງ ຈະ​ມີ​ຄວາມ​ສາມາດ​ດຳ​ເນີນ​ເອງ​ໄດ້;**
3. **ຕ້ອງ​ຮັບຜິດຊອບ​ຕໍ່​ທຸກຄວາມ​ເສຍຫາຍທີ່​ເກີດຂຶ້ນໃນ​ຂະນະ​ທີ່​ປະຕິບັດ​ວຽກ​​ນັ້ນ.**

**ນອກຈາກນີ້ ໃຫ້ປະຕິບັດດັ່ງດຽວກັນ​ກັບ​ພັນທະຂອງຜູ້​ຮັບ​ມອບ​ໝາຍ ຕາມ​ທີ່​ໄດ້​ກຳນົດ​ໄວ້​ໃນ​ມາດ ຕາ 448 ຂອງປະມວນ​ກົດໝາຍ​ສະບັບ​ນີ້.**

### ມາດຕາ 499 ພັນທະ​ຂອງຜູ້ເປັນ​ເຈົ້າ​ຂອງ ຫຼື ຜູ້ຄອບຄອງ

ຜູ້​ເປັນ​ເຈົ້າ​ຂອງ ຫຼື ຜູ້​ຄອບ​ຄອງ ​ມີ​ພັນທະ​ໃນ​ການ​ທົດ​ແທນ​ຄ່າ​ໃຊ້​ຈ່າຍ​ຕ່າງໆທີ່​ຈຳ​ເປັນ ​ແລະ ມີ​ຜົນ​ປະ​ໂຫຍ​ດ ຖ້າການ​ເຮັດ​ວຽກ​ແທນ​ນັ້ນ ຫາກ​ໄດ້​ດຳ​ເນີນ​ໄປ​ດ້ວຍ​ດີ ຫຼື ​ຜູ້​ເປັນ​ເຈົ້າ​ຂອງ ຫຼື ຜູ້​ຄອບ​ຄອງຫາກ​​ເຫັນ​ດີ​ຮັບຮອງ​ເອົາ​ການ​ເຮັດ​ວຽກ​ແທນ​ນັ້ນ.

### ມາດຕາ 500 ການ​ປົກ​ປ້ອງ​ຊີ​ວິດ, ຊື່​ສຽງ, ຊັບ​ຂອງ​ຜູ້​ອື່ນ

ບຸກຄົນ​ໃດ ຫາກ​ໄດ້​ກະທຳສິ່ງໃດໜຶ່ງ ​ເພື່ອ​ປົກ​ປ້ອງ​​ຊີວິດ, ຊື່​ສຽງ ຫຼື ຊັບ​ຂອງບຸກຄົນອື່ນ ​ຈາກ​ໄພ​ອັນ ຕະລາຍທີ່ເກີດຂຶ້ນຢ່າງກະທັນຫັນ​​, ບຸກຄົນ​ນັ້ນ ຈະ​ບໍ່ໄດ້ຮັບຜິດຊອບ ໃຊ້​ແທນ​ຄວາມ​ເສຍ​ຫາຍ​ທີ່​ເກີດ​ຂຶ້ນແຕ່ຢ່າງໃດ, ​​ເວັ້ນ​ເສຍ​ແຕ່​ຄວາມເສຍຫາຍທີ່ເກີດຂຶ້ນນັ້ນ ຍ້ອນການກະທໍາໂດຍເຈດຕະນາ ຫຼື ດ້ວຍຄວາມບໍ່​ລະມັດລະວັງຢ່າງຮ້າຍແຮງຂອງຜູ້ກ່ຽວ.

## ໝວດ​ທີ 4 ການຮັບຊັບສິ່ງຂອງ ຫຼື ຜົນປະໂຫຍດທີ່ຕົນບໍ່ມີສິດ

### ມາດຕາ 501 ການ​ຮັບ​ຊັບ​ສິ່ງ​ຂອງ ຫຼື ຜົນປະໂຫຍດ​ທີ່​ຕົນ​ບໍ່​ມີ​ສິດ

ການ​ຮັບ​ຊັບ​ສິ່ງ​ຂອງ ຫຼື ຜົນປະໂຫຍດ​ທີ່​ຕົນ​ບໍ່​ມີ​ສິດ ​ແມ່ນ ການ​ເອົາຊັບ​ສິ່ງ​ຂອງ ຫຼື ຜົນປະໂຫຍດຂອງ​ຜູ້​ອື່ນມາ​ເປັນ​ຂອງ​ຕົນ ໂດຍບໍ່​ມີພື້ນຖານ​ທາງ​ກົດໝາຍ ຊຶ່ງເຮັດໃຫ້ຊັບ​ສິ່ງ​ຂອງ ຫຼື ຜົນປະໂຫຍດຂອງບຸກ ຄົນອື່ນຫຼຸດລົງ, ຜູ້ຮັບຕ້ອງສົ່ງຊັບສິ່ງຂອງ ຫຼື ຜົນປະໂຫຍດນັ້ນຄືນໃຫ້ຜູ້ມີສິດ​.

ກໍລະນີການຮັບຊັບສິ່ງຂອງ ຫຼື ຜົນປະໂຫຍດ ທີ່ເກີດຈາກສັນຍາເປັນໂມຄະ ໃຫ້ປະຕິບັດຕາມທີ່ໄດ້ ກຳນົດໄວ້ໃນວັກທີໜຶ່ງ ຂອງມາດຕານີ້.

### ມາດຕາ 502 ການ​ຮັບ​ຊັບ​ສິ່ງ​ຂອງ ​ຫຼື ຜົນປະໂຫຍດທີ່​ຕົນ​ບໍ່​ມີ​ສິດ​ດ້ວຍ​ຄວາມ​ຫຼົງ​ຜິດ

ບຸກ​ຄົນ​ໃດ​ ຫາກ​ໄດ້​ຮັບ​ຊັບ​ສິ່ງ​ຂອງ ຫຼື ຜົນປະໂຫຍດຂອງ​ຜູ້ອື່ນ ​ດ້ວຍ​ຄວາມ​ຫຼົງ​ຜິດບຸກ​ຄົນ​ນັ້ນ ຕ້ອງ​ສົ່ງ​ຊັບ​ສິ່ງ​ຂອງ ຫຼື ຜົນປະໂຫຍດ​​ນັ້ນ​​ຄືນໃຫ້​ຜູ້​ເປັນ​ເຈົ້າ​ຂອງ ພ້ອມ​ທັງ​ໝາກ​ຜົນ ຫຼື ລາຍໄດ້, ນັບ​ແຕ່ເວລາ​ທີ່​ໄດ້​ຮັບ​ເປັນ​ຕົ້ນ​ໄປ ແລະ ຜູ້ກ່ຽວກໍສາມາດຮຽກຮ້ອງເອົາຄ່າປົກປັກຮັກສາຊັບສິ່ງຂອງ ແລະ ໝາກຜົນລວມທັງມູນຄ່າທີ່ເພີ່ມຂຶ້ນຂອງຊັບ​ສິ່ງ​ຂອງ​ນັ້ນ.

ຊັບສິ່ງຂອງ ຫຼື ຜົນປະໂຫຍດທີ່ນຳໃຊ້ແລ້ວໝົດໄປ, ເປ່ເພ ຫຼື ສູນຫາຍ ໃຫ້ຕີມູນຄ່າຊັບສິ່ງຂອງ ຫຼື ຜົນປະໂຫຍດນັ້ນຄືນໃຫ້ແກ່ຜູ້ເປັນເຈົ້າຂອງ, ເວັ້ນເສຍແຕ່ການສູນຫາຍ ຫຼື ເປ່ເພ ຍ້ອນເຫດສຸດວິໄສ.

ໃນກໍລະນີມີການສ້ອມແປງ, ປັບປຸງ ຫຼື ເພີ່ມເຕີມ ເຮັດໃຫ້ມູນຄ່າຂອງຊັບສິ່ງຂອງເພີ່ມຂຶ້ນ ຜູ້​ເປັນ​ເຈົ້າ​ຂອງ​ຊັບສິ່ງຂອງ ​​ຕ້ອງທົດ​ແທນ​ຄືນມູນຄ່າໃນສ່ວນທີ່ເພີ່ມຂຶ້ນ​ ໃຫ້​ແກ່​ຜູ້ຮັບ​ຊັບສິ່ງຂອງນັ້ນ​.

ໃນກໍລະນີທີ່ໝາກຜົນນັ້ນ ຫາກໄດ້ນຳໃຊ້ແລ້ວໝົດໄປ, ເປ່ເພ ຫຼື ສູນຫາຍ ກໍໃຫ້ຖືວ່າແລ້ວແກ່ກັນໄປ.

### ມາດຕາ 503 ການ​ຮັບ​ຊັບ​ສິ່ງ​ຂອງ ຫຼື ຜົນປະໂຫຍດ​ທີ່​ຕົນ​ບໍ່​ມີ​ສິດ​ໂດຍ​ເຈດ​ຕະ​ນາ

ບຸກ​ຄົນ​ໃດ​ຫາກ​ໄດ້​ຮັບ​ຊັບ​ສິ່ງ​ຂອງ ຫຼື ຜົນປະໂຫຍດຂອງ​ບຸກຄົນ​ອື່ນ​ໂດຍ​ເຈດ​ຕະ​ນາ ຊຶ່ງ​ຮູ້​ວ່າຕົນ​ບໍ່​ມີ​ສິດ​ຮັບ​ຊັບ​ສິ່ງ​ຂອງ ຫຼື ຜົນປະໂຫຍດ​ນັ້ນ, ບຸກ​ຄົນ​ດັ່ງກ່າວ ​ຕ້ອງ​ສົ່ງ​ຊັບ​ສິ່ງ​ຂອງ ຫຼື ຜົນປະໂຫຍດ​​ນັ້ນ​ຄືນ​ໃຫ້​ຜູ້​ເປັນ​ເຈົ້າ​ຂອງພ້ອມ​ທັງ​ໝາກ​ຜົນ ນັບ​ແຕ່​ເວລາໄດ້​ຮັບ​ເປັນ​ຕົ້ນ​ໄປ.

ຊັບສິ່ງຂອງ ຫຼື ຜົນປະໂຫຍດລວມທັງໝາກຜົນ ທີ່ນຳໃຊ້ແລ້ວໝົດໄປ, ເປ່ເພ ຫຼື ສູນຫາຍ ກໍໃຫ້ຕີມູນຄ່າຊັບສິ່ງຂອງ ຫຼື ຜົນປະໂຫຍດນັ້ນ ຄືນໃຫ້ແກ່ຜູ້ເປັນເຈົ້າຂອງ.

### ມາດຕາ 504 ການມອບຊັບສິ່ງຂອງທີ່ຜູ້ມອບບໍ່ມີສິດທວງຄືນ

ບຸກຄົນໃດ ຫາກໄດ້ມອບຊັບສິ່ງຂອງ ໃຫ້ຜູ້ອື່ນແລ້ວ ຈະບໍ່ມີສິດທວງເອົາຊັບສິ່ງຂອງ ຫຼື ຜົນປະ ໂຫຍດນັ້ນຄືນ ໃນກໍລະນີ ດັ່ງນີ້:

1. ການປະຕິບັດພັນທະກ່ອນກຳນົດເວລາ;
2. ການປະຕິບັດພັນທະພາຍຫຼັງໝົດອາຍຸຄວາມ;
3. ການປະຕິບັດສິ່ງໃດໜຶ່ງໂດຍຮູ້ວ່າບໍ່ມີພັນທະ;
4. ການປະຕິບັດພັນທະຂອງຜູ້ອື່ນ;
5. ການປະຕິບັດພັນທະທີ່ຜິດກົດໝາຍ.

### ມາດຕາ 505 ການປະຕິບັດພັນທະກ່ອນກຳນົດເວລາ

ບຸກຄົນໃດ ຫາກໄດ້ປະຕິບັດພັນທະກ່ອນກຳນົດເວລາຕາມສັນຍາ ຫຼື ກົດໝາຍແລ້ວ ຜູ້ກ່ຽວບໍ່ມີສິດທວງໃຫ້ສົ່ງສິ່ງທີ່ໄດ້ປະຕິບັດໄປແລ້ວນັ້ນຄືນ, ເວັ້ນເສຍແຕ່ຜູ້ກ່ຽວຫາກຫຼົງເວລາ ໃນການປະຕິບັດພັນທະດັ່ງກ່າວ.

### ມາດຕາ 506 ການປະຕິບັດພັນທະພາຍຫຼັງໝົດອາຍຸຄວາມ

ບຸກຄົນໃດ ຫາກໄດ້​ປະຕິບັດ​ພັນທະຂອງຕົນພາຍຫຼັງໝົດອາຍຸຄວາມແລ້ວ ຜູ້​ກ່ຽວບໍ່ມີສິດທວງເອົາຊັບສິ່ງຂອງນັ້ນ​ຄືນ.

### ມາດຕາ 507 ການປະຕິບັດສິ່ງໃດໜຶ່ງ ໂດຍຮູ້ວ່າບໍ່ມີພັນທະ

ບຸກຄົນໃດ ຫາກໄດ້ປະຕິບັດສິ່ງໃດໜຶ່ງ ຄືກັບການປະຕິບັດພັນທະຕໍ່ບຸກຄົນອື່ນ ໂດຍຮູ້ວ່າຕົນບໍ່ມີພັນທະ ຜູ້ກ່ຽວຈະຮ້ອງຂໍໃຫ້ສົ່ງສິ່ງທີ່ຕົນໄດ້ປະຕິບັດໄປແລ້ວນັ້ນຄືນບໍ່ໄດ້.

### ມາດຕາ 508 ການປະຕິບັດພັນທະຂອງຜູ້ອື່ນ

ບຸກຄົນໃດ ຫາກໄດ້ປະຕິບັດພັນທະຂອງຜູ້ອື່ນ ໃຫ້ເຈົ້າໜີ້ທີ່ບໍ່ແມ່ນເຈົ້າໜີ້ຂອງຕົນດ້ວຍຄວາມຫຼົງຜິດ ຊຶ່ງພາໃຫ້ເຈົ້າໜີ້ ທຳລາຍເອກະສານຕ່າງໆ ທີ່ເປັນຫຼັກຖານກ່ຽວກັບ ໜີ້​ສິນ ຫຼື ການ​ປະ​ຕິ​ບັດ​​ພັນທະ ຫຼື ລົບລ້າງການຄ້ຳປະກັນ ດ້ວຍຄວາມບໍລິສຸດໃຈ ຫຼື ໝົດອາຍຸຄວາມ, ເຈົ້າໜີ້ນັ້ນບໍ່ຕ້ອງສົ່ງຄືນ ແລະ ບຸກຄົນນັ້ນ ກໍບໍ່ມີສິດທວງເອົາການປະຕິບັດພັນທະທີ່ຕົນໄດ້ປະຕິບັດໄປແລ້ວນັ້ນຄືນ.

ຜູ້ທີ່ໄດ້ປະຕິບັດພັນທະຂອງຜູ້ອື່ນນັ້ນ ມີສິດທວງໃຫ້ຜູ້ມີພັນທະເດີມ ຫຼື ຜູ້ຄ້ຳປະກັນໃຊ້ແທນຄືນພັນທະທີ່ຕົນໄດ້ປະຕິບັດໄປແລ້ວນັ້ນ.

### ມາດຕາ 509 ການປະຕິບັດພັນທະທີ່ຜິດກົດໝາຍ

ບຸກຄົນໃດ ຫາກໄດ້ປະຕິບັດພັນທະຂອງຕົນທີ່ເປັນການຂັດກັບຜົນປະໂຫຍດຂອງ ລັດ, ສັງຄົມ, ຮີດ ຄອງປະເພນີ ຫຼື ລະບຽບການ, ກົດໝາຍ ຕໍ່ບຸກຄົນອ່ື່ນແລ້ວ ຜູ້ກ່ຽວບໍ່ມີສິດທວງເອົາຄືນ ແລະ ຍັງມີຄວາມຮັບຜິດຊອບຕໍ່ໜ້າກົດໝາຍ.

# ພາກທີ VII ການຄ້ຳປະກັນ

## ໝວດທີ 1 ຫຼັກການທົ່ວໄປ

### ມາດຕາ 510 ການຄ້ຳປະກັນ

ການ​ຄ້ຳປະກັນ​​ ແມ່ນ​ ການ​ຮັບປະກັນ​ການ​ປະຕິບັດ​ພັນທະ​ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ ຫຼື ສັນ ຍາ.

### ມາດຕາ 511 ປະເພດການຄ້ຳປະກັນ

ການ​ຄ້ຳປະກັນ ​ມີ ສອງ​ ປະ​ເພດ ​ຄື:

1. ການ​ຄ້ຳປະກັນ​ຕາມ​ກົດໝາຍ;
2. ການ​ຄ້ຳປະກັນ​ຕາມ​ສັນຍາ.

### ມາດຕາ 512 ລຳດັບບຸລິມະສິດຂອງການຄ້ຳປະກັນ

ການ​ປະຕິບັດພັນທະດ້ວຍ​ການ​ຄ້ຳປະກັນ ​ໃຫ້​ປະຕິບັດ​ຕາມ​ລຳດັບ​ບຸລິມະສິດ ​ດັ່ງ​ນີ້:

1. ບຸລິມະສິດ​ການ​ຄ້ຳປະກັນ​ຕາມ​ກົດໝາຍ;
2. ບຸ​ລິ​ມະ​ສິດ​ການ​ຄ້ຳປະກັນ​ຕາມ​ສັນຍາ.

ບຸລິມະສິດ​ທີ່​ກ່າວ​ມາ​ເທິງ​ນີ້ ຈະ​ຖືກ​ນຳ​ໃຊ້​ກໍ​ຕໍ່​ເມື່ອ​ລູກ​ໜີ້​ ຫາກ​ບໍ່​ປະຕິບັດ​ພັນທະ​ຂອງ​ຕົນ ຫຼື ຖືກ​ສານ​ຕັດສີນ​ໃຫ້ລົ້ມ​ລະລາຍ.

### ມາດຕາ 513 ການສືບຕໍ່ສິດຂອງເຈົ້າໜີ້ ຕໍ່ຊັບຄ້ຳປະກັນ

ເຈົ້າໜີ້ ທີ່ມີການຄ້ຳປະກັນ ຍັງສືບຕໍ່ມີສິດຕໍ່ຊັບຄ້ຳປະກັນ ລວມທັງເງິນ ຫຼື ຊັບອື່ນ ທີ່ໄດ້ມາຈາກການຊີ້ຂາດຊັບຄ້ຳປະກັນ ຈົນກວ່າຈະໄດ້ຮັບການປະຕິບັດສິດ ແລະ ພັນທະຄົບຖ້ວນ ຕາມສັນຍາຄ້ຳປະກັນນັ້ນ ເຖິງວ່າໄດ້ມີການປ່ຽນຮູບການຄ້ຳປະກັນ ຫຼື ລູກໜີ້ ໄດ້ຊີ້ຂາດຊັບຄ້ຳປະກັນນັ້ນແລ້ວກໍຕາມ.

### ມາດຕາ 514 ການຊື້ ຫຼື ການເຊົ່າຊັບຄ້ຳປະກັນດ້ວຍຄວາມບໍລິສຸດໃຈ

ຜູ້ຊື້ ຫຼື ຜູ້ເຊົ່າ ຊັບຄ້ຳປະກັນ ດ້ວຍຄວາມບໍລິສຸດໃຈ ຕາມລາຄາໃນທ້ອງຕະຫຼາດ, ນຳໃຊ້ຢ່າງເປີດເຜີຍ ແລະ ສະຫງົບ ໂດຍບໍ່ຮູ້ວ່າຊັບດັ່ງກ່າວ ໄດ້ຖືກນຳໃຊ້ເຂົ້າໃນການຄ້ຳປະກັນໜີ້ສິນ ຫຼື ພັນທະໃດໜຶ່ງມາກ່ອນ ຫຼື ບໍ່ຮູ້ວ່າໄດ້ມີການຈົດທະບຽນການຄ້ຳປະກັນ ຈະບໍ່ມີຄວາມຮັບຜິດຊອບ ຕໍ່ໜີ້ສິນ ຫຼື ພັນທະນັ້ນ.

### ມາດຕາ 515 ບຸລິມະສິດ ຕໍ່ຊັບທີ່ຊື້ມາດ້ວຍເງິນກູ້ຢືມ

ເຈົ້າໜີ້ທີ່ໃຫ້ເງິນກູ້ຢືມ ເພື່ອຊື້ຊັບ ມີບຸລິມະສິດກ່ອນເຈົ້າໜີ້ຜູ້ອື່ນໃນຊັບນັ້ນ ພາຍໃນເວລາ ສິບວັນ ນັບແຕ່ວັນທີ່ລູກໜີ້ໄດ້ຄອບຄອງຊັບທີ່ຊື້ມາດ້ວຍເງິນກູ້ຢືມນັ້ນ ເປັນຕົ້ນໄປ. ຖ້າກາຍກຳນົດເວລານີ້ແລ້ວ ຫາກບໍ່ໄດ້ຈົດທະບຽນຄ້ຳປະກັນ ບຸລິມະສິດດັ່ງກ່າວ ກໍຈະຕົກໄປ.

### ມາດຕາ 516 ບຸລິມະສິດຂອງການຄ້ຳປະກັນດ້ວຍສັດລ້ຽງ

ເຈົ້າໜີ້ທີ່ຮັບການຄ້ຳປະກັນດ້ວຍສັດລ້ຽງ ມີບຸລິມະສິດໄດ້ຮັບການໃຊ້ແທນໜີ້ສິນ ກ່ອນເຈົ້າໜີ້ຜູ້ອື່ນ ເຊັ່ນ ຜູ້ໃຫ້ກູ້ຢືມເງິນ ເພື່ອຊື້ອາຫານສັດ ຫຼື ຢາປົວພະຍາດ, ຍົກເວັ້ນເຈົ້າໜີ້ທີ່ໄດ້ຈົດທະບຽນຄໍ້າປະກັນ.

### ມາດຕາ 517 ບຸລິມະສິດ ຂອງການຄ້ຳປະກັນດ້ວຍເຄື່ອງປູກຂອງຝັງ

ເຈົ້າໜີ້ທີ່ໄດ້ຮັບການຄ້ຳປະກັນດ້ວຍເຄື່ອງປູກຂອງຝັງ ມີບຸລິມະສິດໄດ້ຮັບການໃຊ້ແທນໜີ້ສິນ ຫຼື ປະ ຕິບັດພັນທະກ່ອນເຈົ້າໜີ້ຜູ້ອື່ນ ທີ່ຮັບຄ້ຳປະກັນດ້ວຍທີ່ດິນທີ່ໄດ້ປູກເຄື່ອງປູກຂອງຝັງນັ້ນ.

## ໝວດທີ 2 ການຄ້ຳປະກັນຕາມກົດໝາຍ

### ມາດຕາ 518 ການຄ້ຳປະກັນຕາມກົດໝາຍ

ການ​ຄ້ຳປະກັນ​ຕາມ​ກົດໝາຍ ​ແມ່ນ​ ການ​ຮັບປະກັນ​ການໃຊ້ແທນໜີ້ສິນ ຫຼື ປະຕິບັດພັນທະ​ອື່ນ​ທີ່​ໄດ້​ກຳນົດ​ໄວ້​ໃນ​ກົດໝາຍ ​ໂດຍ​ອີງ​ໃສ່​ເຫດຜົນ​ທາງ​ດ້ານ​ມະນຸດສະທຳ ​ແລະ ທາງ​ດ້ານ​ຜົນ​ປະ​ໂຫຍດລວມຂອງ​ຊາດ.

### ມາດຕາ 519 ບຸລິມະສິດຂອງການຄ້ຳປະກັນຕາມກົດໝາຍ

ບຸລິມະສິດການຄ້ຳປະກັນຕາມກົດໝາຍ ໃຫ້ປະຕິບັດຕາມລຳດັບ ດັ່ງນີ້:

1. ກາ​ນ​ຈ່າຍ​ຄ່າ​ ແຮງ​ງານ, ເງິ​ນ​ເດືອນ ຫຼື ຜົນ​ປະ​ໂຫຍດອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍວ່າດ້ວຍ​ແຮງ​ງານ;
2. ການ​ເສຍ ​ພາສີ​, ອາກອນ;
3. ການ​ຈ່າຍ​ອື່ນໆ ເພື່ອ​ຮັບປະກັນ​ຜົນ​ປະ​ໂຫຍ​ດຂອງ​ຊາດ ຊຶ່ງ​ບໍ່​ກວມ​ເອົາ​ໜີ້​ສິນ ຫຼື ຜົນ​ປະ​ໂຫຍດ ອື່ນ ທີ່​ເກີດ​ຈາກ​ສັນຍາ​ລະຫວ່າງ​ລັດ​ກັບ​ບຸກຄົນ ຫຼື ການຈັດ​ຕັ້ງ​ອື່ນ.

## ໝວດທີ 3 ການ​ຄ້ຳປະກັນ​ຕາມ​ສັນຍາ

### ມາດຕາ 520 ການຄ້ຳປະກັນຕາມສັນຍາ

ການຄ້ຳປະກັນ​ຕາມ​ສັນຍາ ​ແມ່ນ​ ການ​ຕົກລົງ​ຮັບປະກັນການໃຊ້ແທນໜີ້ສິນ ຫຼື ​ການປະຕິບັດພັນ ທະລະຫວ່າງເຈົ້າ​ໜີ້​ກັບ​ລູກ​ໜີ້ ຫຼື ການ​ຕົກລົງ​ການໃຊ້ແທນໜີ້ສິນ ຫຼື ​ການປະຕິບັດພັນທະແທນ​ລູກ​ໜີ້​ໂດຍ​ບຸກຄົນ ຫຼື ນິຕິບຸກຄົນ​ໃດ​ໜຶ່ງ.

ການ​ຄ້ຳປະກັນ​ຕາມ​ສັນຍາ​ ມີ ສອງ​ ຮູບການ ​ຄື:

1. ການ​ຄ້ຳປະກັນ​ຕາມ​ສັນຍາ​ດ້ວຍ​ຊັບ;
2. ການ​ຄ້ຳປະກັນ​ຕາມ​ສັນຍາ​ດ້ວຍ​ບຸກຄົນ ຫຼື ນິຕິບຸກຄົນ.

ການ​ຄ້ຳປະກັນ​ຕາມ​ສັນຍາ​ດ້ວຍ​ຊັບ ​ແມ່ນ​ ການ​ຕົກລົງ​ລະຫວ່າງ​ເຈົ້າ​ໜີ້​ກັບ​ລູກ​ໜີ້ ຫຼື ບຸກຄົນທີສາມ ຕາມຮູບການຈຳນຳ ຫຼື ຈຳນອງ ຊຶ່ງໄດ້ກຳນົດໄວ້ໃນປະມວນກົດໝາຍສະບັບນີ້.

ການຄ້ຳປະກັນ​ຕາມ​ສັນຍາ​ດ້ວຍ​ບຸກຄົນ ຫຼື ນິຕິບຸກຄົນ ​ແມ່ນ​ ສັນຍາ​ຊຶ່ງ​ບຸກຄົນ ຫຼື ນິຕິບຸກຄົນ​ໃດ​ໜຶ່ງ​ໄດ້​ຕົກລົງ​ໃຊ້ແທນໜີ້ສິນ ຫຼື ​ການປະຕິບັດພັນທະອື່ນຕາງ​ລູກ​ໜີ້​ໃນ​ກໍລະນີ​ທີ່​ລູກ​ໜີ້​ບໍ່​ປະຕິບັດ​ພັນທະ​ອື່ນ​ດ້ວຍຕົນ​ເອງ.

### ມາດຕາ 521 ຊັບທີ່ນໍາມາຄໍ້າປະກັນ

ຊັບທີ່ນຳມາຄ້ຳປະກັນ ມີ ສັງຫາລິມະຊັບ ຫຼື ອະສັງຫາລິມະຊັບ ຫຼື ສິດ.

ສັງຫາລິມະຊັບ ທີ່ສາມາດນຳມາຄ້ຳປະກັນ ລວມມີ:

1. ວັດຖຸມີຄ່າ;
2. ກົນຈັກ;
3. ຍານພາຫະນະ;
4. ສິນຄ້າໃນສາງ ຫຼື ວັດຖຸດິບ ເພື່ອການຜະລິດ;
5. ຜົນຜະລິດກະສິກຳ;
6. ສິນຄ້າອຸປະໂພກ, ບໍລິໂພກ;
7. ສັງຫາລິມະຊັບປະເພດອື່ນ ຕາມການຕົກລົງຂອງຄູ່ສັນຍາ.

ອະສັງຫາລິມະຊັບ ທີ່ສາມາດນຳມາຄ້ຳປະກັນ ລວມມີ:

1. ສິດນຳໃຊ້ທີ່ດິນຂອງບຸກຄົນ, ນິຕິບຸກຄົນ ຫຼື ການຈັດຕັ້ງ;
2. ກຳມະສິດ ໃນຫ້ອງຊຸດ, ສິ່ງປຸກສ້າງ ເຊັ່ນ ເຮືອນ, ຕຶກ, ອາຄານ;
3. ຊັບສິນທີ່ຕິດພັນກັບສັນຍາເຊົ່າ ຫຼື ສຳປະທານທີ່ດິນ ຕາມ​ທີ່ໄດ້​ກຳ​ນົດ​ໄວ້​ໃນ​ກົດ​ໝາຍ​ ຫຼື ສັນ​ຍາ ທີ່​ກ່ຽວ​ຂ້ອງ.

ສິດ ທີ່ສາມາດນຳມາຄ້ຳປະກັນໄດ້ ລວມມີ:

1. ໜີ້ຕ້ອງຮັບ;
2. ເອກະສານການເງິນທີ່ສາມາດປ່ຽນມືໄດ້ ເຊັ່ນ ພັນທະບັດ, ໃບສັນຍາໃຊ້ໜີ້;
3. ບັນຊີເງິນຝາກ;
4. ຊັບສິນທາງປັນຍາ;
5. ສິດອື່ນ ຕາມການຕົກລົງຂອງຄູ່ສັນຍາ.

### ມາດຕາ 522 ການກຳນົດລັກສະນະ ແລະ ການຕີມູນຄ່າຂອງຊັບ

​ຊັບ​ທີ່ນຳໄປຄ້ຳປະກັນ​ນັ້ນ ​ຕ້ອງໄດ້ກຳນົດລັກສະນະ ​ຂອງຊັບໄວ້​ໃນ​ສັນ​ຍາ.

ຊັບ​ທີ່ນຳໄປຄ້ຳປະກັນ​ນັ້ນ ​ອາດກຳນົດ​ມູນ​ຄ່າ​ ຕາມການ​ຕົກ​ລົງຂອງຄູ່ສັນຍາ.

### ມາດຕາ 523 ຊັບດຽວທີ່ນໍາໄປຄໍ້າປະກັນກັບເຈົ້າໜີ້ຫຼາຍຄົນ

ຊັບດຽວທີ່ນໍາໄປຄໍ້າປະກັນກັບເຈົ້າໜີ້ຫຼາຍຄົນ ແມ່ນ ການຄໍ້າປະກັນການໃຊ້ແທນຫຼາຍໜີ້ສິນ ຫຼື ຫຼາຍພັນທະດ້ວຍຊັບດຽວ ກັບເຈົ້າໜີ້ຫຼາຍຄົນ ຊຶ່ງເປັນຮູບການໜຶ່ງຂອງການຄໍ້າປະກັນຕາມສັນຍາ ເຊັ່ນ ການຈຳນຳ ແລະ ການຈຳນອງ ຕາມທີ່ໄດ້ກຳນົດໄວ້ໃນມາດຕາ 525 ຂອງປະມວນກົດໝາຍສະບັບນີ້.

ການນຳຊັບດຽວໄປຄໍ້າປະກັນກັບເຈົ້າໜີ້ຫຼາຍຄົນ ມີ ເງື່ອນໄຂ ດັ່ງນີ້:

1. ຊັບທີ່ນຳໄປຄໍ້າປະກັນ ຕ້ອງແມ່ນຊັບຂອງລູກໜີ້ ຫຼື ໃນກໍລະນີທີ່ເປັນຂອງບຸກຄົນອື່ນ ກໍຕ້ອງມີການເຫັນດີ ຢ່າງເປັນລາຍລັກອັກສອນ ໂດຍຖືກຕ້ອງຕາມກົດໝາຍໃຫ້ໄປຄ້ຳປະກັນ, ເວັ້ນເສຍແຕ່ກົດໝາຍທີ່ກ່ຽວຂ້ອງໄດ້ກໍານົດໄວ້ເປັນຢ່າງອື່ນ;
2. ຊັບທີ່ນຳໄປຄໍ້າປະກັນ ຕ້ອງມີມູນຄ່າເກີນໜີ້ສິນໃນເວລາຄໍ້າປະກັນ ລວມທັງການຄ້ຳປະກັນຜ່ານມາຕາມການຕົກລົງກັນລະຫວ່າງເຈົ້າໜີ້ ແລະ ລູກໜີ້ ຫຼື ຕາມການຕີມູນຄ່າຊັບໃນເວລານັ້ນຈາກອົງການຈັດຕັ້ງ ຫຼື ສະຖາບັນທີ່ກ່ຽວຂ້ອງ;
3. ຕ້ອງມີການກຳນົດ ຫຼື ລະບຸມູນຄ່າທີ່ຍັງເຫຼືອຂອງຊັບດຽວທີ່ນຳໄປຄໍ້າປະກັນຢ່າງຈະແຈ້ງໄວ້ໃນສັນຍາຄໍ້າປະກັນກັບເຈົ້າໜີ້ຜູ້ທຳອິດ ແລະ ເຈົ້າໜີ້ຜູ້ຖັດໄປ, ເວັ້ນເສຍແຕ່ໄດ້ມີການຕົກລົງກັນເປັນຢ່າງອື່ນໄວ້ໃນສັນຍາຄໍ້າປະກັນ;
4. ລູກໜີ້ ທີ່ໄດ້ນຳຊັບດຽວໄປຄ້ຳປະກັນ ຕ້ອງແຈ້ງໃຫ້ເຈົ້າໜີ້ຜູ້ທໍາອິດຊາບ ກ່ຽວກັບການຄ້ຳປະ ກັນເພີ່ມ ແລະ ເຈົ້າໜີ້ຜູ້ໃໝ່ກ່ຽວກັບການຄ້ຳປະກັນຜ່ານມາ ເປັນລາຍລັກອັກສອນລ່ວງໜ້າຢ່າງໜ້ອຍ ສິບຫ້າວັນ ເພື່ອໃຫ້ເຈົ້າໜີ້ຜູ້ໃໝ່ໄດ້ພິຈາລະນາກ່ຽວກັບການຄໍ້າປະກັນເພີ່ມກັບຕົນ;
5. ໃນກໍລະນີທີ່ຊັບດຽວນັ້ນ ຫາກເປັນອະສັງຫາລິມະຊັບ, ເຈົ້າໜີ້ ແລະ ລູກໜີ້ ຕ້ອງໄດ້ຈົດທະ ບຽນການຄ້ຳປະກັນຄັ້ງທຳອິດກ່ອນ ຕາມທີ່ໄດ້ກຳນົດໃນມາດຕາ 562 ຂອງປະມວນກົດໝາຍສະບັບນີ້ ຈຶ່ງມີສິດ ນຳໄປຄ້ຳປະກັນເພີ່ມໄດ້ ແລະ ການຄ້ຳປະກັນເພີ່ມຄັ້ງຕໍ່ໄປ ກໍຕ້ອງໄດ້ຈົດທະບຽນ ຈຶ່ງມີສິດນຳໄປຄ້ຳປະກັນໄດ້.

ເຈົ້າໜີ້ແຕ່ລະຄົນ ທີ່ມີການຄ້ຳປະກັນດ້ວຍຊັບດຽວ ຈະໄດ້ຮັບບຸລິມະສິດຕາມທີ່ໄດ້ກໍານົດໄວ້ໃນມາດຕາ 524 ຂອງປະມວນກົດໝາຍສະບັບນີ້.

### ມາດຕາ 524 ບຸລິມະສິດການຄໍ້າປະກັນຕາມສັນຍາ

ເຈົ້າໜີ້ທີ່ມີການຄ້ຳປະກັນຕາມສັນຍາ ດ້ວຍຊັບດຽວ ຈະໄດ້ຮັບການໃຊ້ແທນໜີ້ສິນ ຫຼື ປະຕິບັດພັນທະ ກ່ອນເຈົ້າໜີ້ອື່ນ ຕາມກໍລະນີ ດັ່ງນີ້:

1. ໃນບັນດາເຈົ້າໜີ້ ຜູ້ທີ່ໄດ້ຈົດທະບຽນການຄ້ຳປະກັນ ໄດ້ຄອບຄອງຊັບ ຫຼື ໄດ້ຄວບຄຸມສິດຄ້ຳ ປະກັນກ່ອນເຈົ້າໜີ້ຜູ້ອື່ນທີ່ຖືກຕ້ອງຕາມກົດໝາຍ ຜູ້ນັ້ນຈະມີບຸລິມະສິດ;
2. ໃນບັນດາເຈົ້າໜີ້ ທີ່ມີການຈົດທະບຽນການຄ້ຳປະກັນ, ຜູ້ທີ່ໄດ້ຈົດທະບຽນການຄ້ຳປະກັນກ່ອນເຈົ້າໜີ້ອື່ນ ຜູ້ນັ້ນຈະມີບຸລິມະສິດ;
3. ໃນບັນດາເຈົ້າໜີ້ທີ່ມີການຄ້ຳປະກັນ ຕໍ່ຊັບທີ່ບໍ່ໄດ້ຂຶ້ນທະບຽນ, ຜູ້ທີ່ໄດ້ຄອບຄອງຊັບ ຫຼື ຄວບຄຸມສິດຄ້ຳປະກັນກ່ອນເຈົ້າໜີ້ອື່ນ ຜູ້ນັ້ນຈະໄດ້ບຸລິມະສິດ.

ບັນດາເຈົ້າໜີ້ທີ່ມີການຄໍ້າປະກັນ ແຕ່ບໍ່ໄດ້ຈົດທະບຽນການຄ້ຳປະກັນ, ບໍ່ໄດ້ຄອບຄອງຊັບ ແລະ ບໍ່ໄດ້ຄວບຄຸມສິດຄ້ຳປະກັນດ້ວຍຊັບ ໃຫ້ສະເລ່ຍຕາມມູນຄ່າຂອງໜີ້ສິນຂອງເຈົ້າໜີ້ແຕ່ລະຄົນກັບຊັບສິນທັງໝົດຂອງລູກໜີ້.

### ມາດຕາ 525 ຮູບແບບການຄ້ຳປະກັນຕາມສັນຍາ

ການ​ຄ້ຳປະກັນ​ຕາມ​ສັນຍາ​ ມີ ສາມ ຮູບ​ແບບ ​ດັ່ງ​ນີ້:

1. ການ​ຈຳນຳ;
2. ການ​ຈຳ​ນອງ;
3. ການ​ຄ້ຳປະກັນ​ດ້ວຍ​ບຸກຄົນ ຫຼື ນິຕິບຸກຄົນ​ອື່ນ.

## ກ. ການ​​ຈຳນຳ

### ມາດຕາ 526 ການຈໍານໍາ

ການຈຳ​ນຳ ແມ່ນ​ ການ​ຮັບ​ປະກັນ​ການ​ໃຊ້ແທນໜີ້ສິນ ຫຼື ການປະຕິບັດພັນທະອື່ນແກ່​ເຈົ້າ​ໜີ້​ ດ້ວຍ​​ການເອົາຊັບຄ້ຳປະກັນ ໄປໄວ້ນຳ ຫຼືື ຢູ່ໃນການຄອບຄອງ ຂອງຜູ້ຮັບຈຳນຳ ຫຼື ບຸກຄົນອື່ນ ຕາມການຕົກລົງ. ​ ​

### ມາດຕາ 527 ປະ​ເພດ​ຂອງ​ການ​ຈຳນຳ

ການຈຳນຳ ມີ ສາມ ປະເພດຕົ້ນຕໍ ດັ່ງນີ້:

1. ການຈໍານໍາດ້ວຍສັງຫາລິມະຊັບ;
2. ການຈໍານໍາດ້ວຍອະສັງຫາລິມະຊັບ;
3. ການຈໍານໍາດ້ວຍສິດ.

## ກ 1. ການຈໍານໍາດ້ວຍສັງຫາລິມະຊັບ

### ມາດຕາ 528 ການຈໍານໍາດ້ວຍສັງຫາລິມະຊັບ

ການ​ຈຳ​ນໍາດ້ວຍ​ສັງຫາລິມະຊັບ ແມ່ນ ການຮັບປະກັນການໃຊ້ແທນໜີ້ສິນ ຫຼື ການປະຕິບັດພັນທະ ດ້ວຍສັງຫາລິມະຊັບ ຊຶ່ງຜູ້ຈໍານໍາ ໄດ້ນໍາເອົາສັງຫາລິມະຊັບໄປໄວ້ໃນການຄອບຄອງຂອງຜູ້ຮັບຈຳນຳ ຫຼື ບຸກຄົນອື່ນ ຕາມການຕົກລົງ.

### ມາດຕາ 529 ເງື່ອນ​ໄຂ​ຂອງ​ການ​ຈຳນຳ​ດ້ວຍ​ສັງຫາລິມະຊັບ

ການ​ຈຳ​ນໍາດ້ວຍສັງຫາລິມະຊັບ ປະກອບ​ດ້ວຍ​ເງື່ອນ​ໄຂ​ ດັ່ງ​​ນີ້:

1. ມີ​ສັນຍາໃຊ້ແທນໜີ້ສິນ ຫຼື ການປະຕິບັດພັນທະ;
2. ມີການຕົກລົງຈຳນຳ;
3. ​ຊັບທີ່ນຳມາຈຳນຳ ເປັນ​ກຳມະ​ສິດ​ຂອງ​ຜູ້ຈຳນຳ ຫຼື ເປັນຊັບຂອງບຸກຄົນອື່ນ ແຕ່ມີການມອບສິດ;
4. ນຳເອົາສັງຫາລິມະຊັບ ໄປໄວ້ໃນການຄອບຄອງຂອງຜູ້ຮັບຈຳນຳ ຫຼື ບຸກຄົນອື່ນຕາມການຕົກລົງ.

### ມາດຕາ 530 ຜົນ​ຂອງ​ການ​​ຈຳນຳ​ດ້ວຍ​ສັງຫາລິມະ​ຊັບ

ສັງຫາລິມະຊັບທີ່​ນຳ​ໄປ​​ຈຳນໍາ​ນັ້ນ ຍັງ​ເປັນ​ກຳມະສິດ​ຂອງ​ຜູ້ຈຳນຳ~~​~~ຢູ່ ​ແຕ່​ຢູ່​ໃນ​ການ​ຄອບ​ຄອງ​ຂອງຜູ້ຮັບຈຳນຳ ຫຼື ຂອງ​ບຸກຄົນ​ອື່ນ ຕາມການຕົກລົງ. ​ຜູ້ຮັບຈຳນຳມີບຸລິມະສິດຕໍ່ສັງຫາລິມະຊັບ ທີ່ນຳມາຈຳນຳກ່ອນເຈົ້າໜີ້ຄົນອື່ນ ແຕ່ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 524 ຂອງປະມວນກົດໝາຍສະບັບນີ້.

​ຜູ້ຮັບຈຳນຳ​ ຫຼື ບຸກຄົນອື່ນນັ້ນ ບໍ່​ມີ​ສິດ​ນຳ​ໃຊ້ ຫຼື ຮັບ​ໝາກຜົນ​ຈາກ​ສັງຫາລິມະຊັບ​ດັ່ງ​ກ່າວ, ​ເວັ້ນ​ເສຍ​ແຕ່​ໄດ້​ຮັບ​ອະນຸຍາດ​ຢ່າງ​ເປັນ​ລາຍ​ລັກ​ອັກສອນ​ຈາກຜູ້ຈຳນໍາ. ຜູ້ຮັບຈຳນຳ​ ຫຼື ບຸກຄົນອື່ນ ທີ່ໄດ້​ຮັບ​ມອບ​ໝາຍ​ໃຫ້​ປົກ​ປັກ​ຮັກສາ​ສັງຫາລິມະຊັບ~~​~~ນັ້ນ ຕ້ອງ​ຮັບຜິດຊອບ​ໃຊ້​ແທນ​ການ​ເປ່​ເພ​, ເສຍ​ຫາຍຍ້ອນ​ຄວາມ​ຜິດ ພາດ​ຂອງ​ຕົນ.

​ໃນ​ກໍລະນີ​ທີ່​ສັງຫາລິມະຊັບ ຊຶ່ງ​ນຳ​ມາ​​ຈຳນໍານັ້ນ ຫາກເປ່ເພ, ​ເສຍ​ຫາຍ ຫຼື ຖືກ​ລັກ​ ຜູ້ຮັບຈໍານໍາ ຫຼື ບຸກຄົນອື່ນທີ່~~​~~ໄດ້​ຮັບ​ມອບ​ໝາ​ຍ​ໃຫ້​ປົກປັກ​ຮັກສາ ​ມີ​ສິດ​ທວງ, ຕິດ​ຕາມ​ເອົາ​ຊັບນັ້ນ​ຄືນ.

### ມາດຕາ 531 ການສົ່ງຄືນ ແລະ ການຂາຍສັງຫາລິມະຊັບ

ເມື່ອລູກ​ໜີ້ ຫາກ​ໄດ້ໃຊ້ແທນໜີ້ສິນ ຫຼື ປະຕິບັດພັນທະ~~​~~​ໝົດ​ແລ້​ວ ການຈຳ​ນໍາກໍ​ຈະ​ສິ້ນ​ສຸດ​ລົງ. ສັງ ຫາລິມະຊັບ ​ທີ່​ນຳ​ມາ​ຈຳນໍາ​ນັ້ນ ຕ້ອງ​ສົ່ງ​ຄືນໃຫ້ຜູ້ຈຳນຳ.

ຖ້າລູກ​ໜີ້ຫາກ​ບໍ່​ໃຊ້ແທນໜີ້ສິນ ຫຼື ບໍ່ປະຕິບັດພັນທະ~~​~~ ​ຕາມ​ກຳນົດ​ເວລາ​ທີ່​ໄດ້​ຕົກລົງ​ກັນ, ສັງຫາລິມະຊັບທີ່​ນຳ​ມາ​​ຈຳ​ນໍານັ້ນ ຫາກມີມູນຄ່າເທົ່າກັບໜີ້ສິນແລ້ວ ເຈົ້າໜີ້ທີ່ມີບຸລິມະສິດ ກໍມີສິດເອົາຊັບນັ້ນ ເປັນການໃຊ້ແທນໜີ້ສິນ.

ຖ້າສັງຫາລິມະຊັບ​ ທີ່​ນຳ​ມາ​ຈຳນໍາ​ນັ້ນຫາກ​ມີ​~~​~~ມູນຄ່າສູງ​ກວ່າໜີ້​ສິນ, ເຈົ້າ​ໜີ້​ມີສິດ​ຊື້​ເອົາ ແລະ ຕ້ອງຈ່າຍເງິນຄືນຕາມມູນຄ່າທີ່ຍັງເຫຼືອໃຫ້ລູກໜີ້, ຂາຍສັງຫາລິມະ​ຊັບ ​ທີ່​ນຳ​ມາ​ຈຳນໍາ​ນັ້ນ ​ຕາມ​ລາຄາທີ່​ໄດ້​ຕົກລົງ​ກັນ ຫຼື ປະມູນ​ຂາຍ. ພາຍຫຼັງ​ທີ່​ໄດ້​ຫັກ​ເອົາ​ຕົ້ນ​ທຶນ ​ແລະ ດອກ​ເບ້ຍ​ແລ້ວ ​ສ່ວນ​ທີ່​ເຫຼືອ​ຕ້ອງ​ສົ່ງ​ຄືນ​ໃຫ້ຜູ້ຈຳນຳ. ຖ້າຈຳນວນ​ເງິນ​ທີ່​ໄດ້​ຈາກ​ການ​ຂາຍສັງຫາລິມະ​ຊັບ​ທີ່​ນຳ​ມາ​​ຈຳນໍາ​ນັ້ນ ຫາກ​ບໍ່​ພຽງພໍ​ກັບ​ໜີ້​ສິນ ​ແມ່ນ​ໃຫ້​ລູກ​ໜີ້​ຕື່ມ​ໃສ່​ຈົນ​ຄົບ​ຖ້ວນ.

​ຜູ້​ທີ່​ເຫັນດີ​ເອົາ​ສັງ​ຫາລິ​ມະ​ຊັ​ບຂອງ​ຕົນ​ໄປໃຫ້​ຈໍານໍາ​ ແລະ ​ໃຊ້​ແທນ​ໜີ້​ສິນ​ ຫຼື ປະຕິບັດພັນທະແທນ​ລູກ​ໜີ້ດ້ວຍຊັບນັ້ນແລ້ວ ​ມີ​ສິດ​​ໄດ້​ຮັບ​ການ​ທົດ​ແທນ​ຄືນ ຈາ​ກ​ລູກ​ໜີ້ ​ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 558 ວັກ​ທີສີ່ ຂອງປະ​ມວນ​ກົດ​ໝາຍ​​ສະ​ບັບ​ນີ້.

### ມາດຕາ 532 ການຈໍານໍາທີ່ໂຮງຈໍານໍາ

ການຈຳນຳທີ່ໂຮງຈຳນຳ ໃຫ້ປະຕິບັດຕາມມາດຕາ 528 ເຖິງ ມາດຕາ 531 ຂອງປະມວນກົດໝາຍສະບັບນີ້ ແລະ ລະບຽບການກ່ຽວກັບໂຮງຈຳນຳ.

### ມາດ​ຕາ 533 ການຈຳນຳດ້ວຍ​ເອ​ກະ​ສານ

ການຈຳນຳດ້ວຍເອກະສານ ແມ່ນ ສັນຍາ ຊຶ່ງລູກໜີ້ ໄດ້ມອບເອກະສານຢັ້ງຢືນກຳມະສິດສັງຫາລິມະຊັບສະບັບຕົ້ນໃຫ້ແກ່ເຈົ້າໜີ້ ເພື່ອຮັບປະກັນການໃຊ້ແທນໜີ້ສິນ, ແຕ່ລູກໜີ້ຍັງມີສິດຄອບຄອງ ແລະ ນຳໃຊ້ຊັບດັ່ງກ່າວຕໍ່ໄປ.

ໃນການຈຳນຳດ້ວຍເອກະສານ ລູກໜີ້ ຍັງເປັນເຈົ້າກຳມະສິດໃນຊັບ ແລະ ມີສິດນຳໃຊ້ຊັບດັ່ງກ່າວ ແຕ່ບໍ່ມີສິດ ຂາຍ, ໂອນ ຫຼື ນຳໄປຈຳນຳຕໍ່. ນອກຈາກນັ້ນ ລູກໜີ້ ຕ້ອງປົກປັກຮັກສາວັດຖຸສິ່ງຂອງດັ່ງກ່າວ ໃຫ້ຢູ່ໃນສະພາບເດີມ.

ຖ້າລູກ​ໜີ້ ຫາກ​ບໍ່​ໃຊ້ແທນໜີ້ສິນ ຫຼື ບໍ່ປະຕິບັດພັນທະ~~​~~ ​ຕາມ​ກຳນົດ​ເວລາ​ທີ່​ໄດ້​ຕົກລົງ​ກັນ, ເຈົ້າ​ໜີ້ ມີ​ສິດ​ທວງ​ເອົາ​ວັດ​ຖຸ​ເປົ້າ​ໝາຍ​ການ​ຈຳ​​ນຳ​ຈາກ​​ລູກ​ໜີ້.

ເຈົ້າ​ໜີ້​ມີ​ສິດທວງ, ຕິດຕາມເອົາສັງຫາລິມະຊັບ ທີ່ໄດ້ນຳມາຈຳນຳນັ້ນ ໃນກໍລະນີຊັບດັ່ງກ່າວ ຫາກຢູ່ນຳລູກໜີ້.

### ມາດຕາ 534 ການຈຳນຳດ້ວຍສິນຄ້າໃນສາງ

ການຈຳນຳດ້ວຍສິນຄ້າໃນສາງ ແມ່ນ ການນໍາເອົາໃບຢັ້ງຢືນສິນຄ້າໃນສາງໄປຄ້ຳປະກັນການໃຊ້ແທນໜີ້ສິນ ຫຼື ການປະຕິບັດພັນທະນຳເຈົ້າໜີ້. ໃບຢັ້ງຢືນສິນຄ້າໃນສາງ ສາມາດປ່ຽນມືໄດ້.

ຜູ້ຊື້ ສິນຄ້າໃນສາງ ສາມາດເອົາສິນຄ້າໄປໄດ້ ໂດຍບໍ່ມີຄວາມຮັບຜິດຊອບຕໍ່ສິດ ແລະ ພັນທະ ຕາມສັນຍາຈຳນຳດ້ວຍສິນຄ້າໃນສາງ, ເຖິງວ່າ ຜູ້ຊື້ ໄດ້ຮູ້ວ່າສິນຄ້າດັ່ງກ່າວ ກ່ຽວຂ້ອງກັບການຄ້ຳປະກັນກໍຕາມ.

ສິນຄ້າໃນສາງ ແມ່ນ ຊັບໝູນວຽນ, ສິນຄ້າ ເພື່ອຂາຍ ຫຼື ໃຫ້ເຊົ່າ, ວັດຖຸດິບ ຫຼື ວັດສະດຸ ເພື່ອການຜະລິດ ຫຼື ການດຳເນີນທຸລະກິດ.

## ກ 2. ການຈໍານໍາດ້ວຍອະສັງຫາລິມະຊັບ

### ມາດຕາ 535 ການຈໍານໍາດ້ວຍອະສັງຫາລິມະຊັບ

ການ​ຈຳ​ນໍາດ້ວຍອະ​ສັງຫາລິມະຊັບ ແມ່ນ ການຮັບປະກັນການໃຊ້ແທນໜີ້ສິນ ຫຼື ການປະຕິບັດພັນ ທະດ້ວຍອະສັງຫາລິມະຊັບ ຊຶ່ງຜູ້ຈຳນຳ ເອົາອະສັງຫາລິມະຊັບ ໄປໄວ້ຢູ່ໃນການຄອບຄອງຂອງຜູ້ຮັບຈຳນຳ ຫຼື ບຸກຄົນອື່ນ ຕາມການຕົກລົງ.

### ມາດຕາ 536 ເງື່ອນໄຂຂອງການຈໍານໍາດ້ວຍອະສັງຫາລິມະ​ຊັບ

ການ​ຈຳນໍາ​ດ້ວຍອະສັງຫາລິມະຊັບ ປະກອບດ້ວຍ​ເງື່ອນ​ໄຂ​ ດັ່ງ​​ນີ້:

1. ມີ​ສັນຍາໃຊ້ແທນໜີ້ສິນ ຫຼື ການປະຕິບັດພັນທະ​;
2. ມີການຕົກລົງຈຳນຳ;
3. ເປັນ​ກຳມະ​ສິດ​ຂອງ​ຜູ້ຈຳນຳ;
4. ມີ​ກຳນົດ​ເວລາ​ບໍ່​​ໃຫ້ເກີນ ຫ້າປີ, ສາມາດ​ຕໍ່​ໄດ້ ​ຕາມ​ການ​ຕົກລົງຂອງ​ຄູ່ສັນຍາ ຊຶ່ງການຕໍ່ແຕ່ລະຄັ້ງ ບໍ່ໃຫ້ເກີນ ຫ້າປີ;
5. ຢູ່ໃນການຄອບຄອງຂອງຜູ້ຮັບຈຳນຳ;
6. ຕ້ອງເຮັດເປັນລາຍລັກອັກສອນ ແລະ ນໍາໄປຈົດທະບຽນນໍາຫ້ອງການຊັບພະຍາກອນທຳມະ ຊາດ ແລະ ສິ່ງແວດລ້ອມ ຫຼື ພາກສ່ວນອື່ນທີ່ກ່ຽວຂ້ອງ.

### ມາດຕາ 537 ຜົນການຈໍານໍາດ້ວຍອະສັງຫາລິມະ​ຊັບ

ອະສັງຫາລິມະຊັບ​ທີ່​ນຳ​ໄປ​​ຈຳນໍາ​ນັ້ນ ຍັງ​ເປັນ​ກຳມະສິດ​ຂອງ​ຜູ້ຈຳນຳ​ຢູ່ ​ແຕ່​ຢູ່​ໃນ​ການ​ຄອບ​ຄອງ​ຂອງຜູ້ຮັບຈຳນຳ​. ​ ຜູ້ຮັບຈຳນຳ ມີ​ສິດ​ນຳ​ໃຊ້ ຫຼື ໄດ້ຮັບ​ໝາກຜົນ​ຈາກ​ຊັບ​ດັ່ງ​ກ່າວ ແຕ່ບໍ່ມີສິດຄິດໄລ່ດອກເບ້ຍ ຈາກ​ຜູ້ຈຳນຳ. ຜູ້ຮັບຈໍານໍາມີບຸລິມະສິດ ໄດ້​ຮັບ​ການໃຊ້ແທນໜີ້ສິນ ຫຼື ການປະຕິບັດພັນທະ ກ່ອນ​ເຈົ້າ​ໜີ້​ຄົນອື່ນ ແຕ່ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 524 ຂອງປະມວນກົດໝາຍສະບັບນີ້.

### ມາດຕາ 538 ການຈ່າຍຄ່າປົກປັກຮັກສາອະສັງຫາລິມະ​ຊັບ

ຜູ້ຮັບຈໍານໍາ ຕ້ອງຮັບຜິດຊອບໃນການຈ່າຍຄ່າຄຸ້ມຄອງ, ປົກປັກຮັກສາ, ສ້ອມ​ແປງ, ການໃຊ້ຈ່າຍອື່ນ ກ່ຽວກັບອະສັງຫາລິມະຊັບນັ້ນ, ຜູ້ຮັບຈໍານໍາ ຫຼື ຜູ້​ໄດ້​ຮັບ​ມອບ​ໝາຍ​ໃຫ້​ປົກ​ປັກ​ຮັກສາ​ຊັບ​ ຕ້ອງ​ຮັບຜິດ ຊອບ​ໃຊ້​ແທນຄ່າເສຍຫາຍ ໃນກໍລະນີຊັບນັ້ນ ​ຫາກ​ມີ​ການ​ເປ່​ເພ ​ຫຼື ເສຍ​ຫາຍ ​ຍ້ອນ​ຄວາມ​ຜິດພາດ​ຂອງ​ຕົນ.

### ມາດຕາ 539 ການສົ່ງຄືນ ແລະ ການຂາຍອະສັງຫາລິມະຊັບ

ເມື່ອລູກ​ໜີ້ ຫາກ​ໄດ້​ໃຊ້​ແທນ​ໜີ້​ສິນ ຫຼື ປະຕິບັດພັນທະຄົບຖ້ວນແລ້ວ ~~​~~ ການ​ຈຳ​ນໍາກໍ​ຈະ​ສິ້ນ​ສຸດ​ລົງ, ອະສັງຫາລິມະຊັບ​ທີ່ເອົາມາ​ຈຳນໍາ​ນັ້ນ ຕ້ອງສົ່ງ​ຄືນ~~​~~ຜູ້ຈໍານໍາໃນສະພາບເດີມ ແລະ ການຈົດທະບຽນການຈຳນໍາ ກໍຈະຖືກລຶບລ້າງ.

ຖ້າ​ລູກ​ໜີ້ ຫາກ​ບໍ່ໃຊ້ແທນໜີ້ສິນ ຫຼື ບໍ່ປະຕິບັດພັນທະ ​ຕາມ​ກຳນົດ​ເວລາແລ້ວ ແລະ ເຈົ້າໜີ້ ແລະ ລູກໜີ້ ບໍ່ສາມາດຕົກລົງກັນໄດ້ ເຈົ້າ​ໜີ້ຈຶ່ງມີສິດປະກາດຂາຍ ຫຼື ປະມູນຂາຍອະສັງຫາລິມະຊັບດັ່ງກ່າວ ຕາມມູນຄ່າ ຕະຫຼາດໃນເວລານັ້ນ. ~~​~~ໃນກໍລະນີອະສັງຫາລິມະຊັບນັ້ນ ຫາກມີມູນຄ່າສູງກວ່າໜີ້ສິນແລ້ວ, ເມື່ອເຈົ້າໜີ້ຫາກຫັກເອົາໜີ້ສິນ ລວມທັງຄ່າໃຊ້ຈ່າຍຕ່າງໆ ຄົບຖ້ວນແລ້ວ ສ່ວນທີ່ຍັງເຫຼືອຈາກການໃຊ້ແທນໜີ້ສິນນັ້ນ ຕ້ອງສົ່ງຄືນໃຫ້ຜູ້ຈຳນຳທັງໝົດ. ຖ້າຈຳນວນ​ເງິນ​ທີ່​ໄດ້​ຈາກ​ການ​ຂາຍອະສັງຫາລິມະ​ຊັບນັ້ນ ຫາກ​ບໍ່​ພຽງພໍ​ກັບ​ໜີ້​ສິນແລ້ວ ​ໃຫ້​ລູກ​ໜີ້ ​ຕື່ມ​ໃສ່​ຈົນ​ຄົບ​ຖ້ວນ.

ຜູ້​ທີ່​ເຫັນດີ​ເອົາອະ​ສັງ​ຫາລິ​ມະ​ຊັ​ບຂອງ​ຕົນ​ໄປໃຫ້​ຈໍານໍາ​ ແລະ ໃຊ້​ແທນ​ໜີ້​ສິນ​ ຫຼື ປະຕິບັດພັນທະ ແທນ​ລູກ​ໜີ້ດ້ວຍຊັບນັ້ນແລ້ວ ​ມີ​ສິດ​​ໄດ້​ຮັບ​ການ​ທົດ​ແທນ​ຄືນຈາ​ກ​ລູກ​ໜີ້​ຕາມ​ທີ່​ໄດ້​ກຳ​ນົດ​ໄວ້​ໃນມາດ​ຕາ 558 ວັກທີ​ສີ່ ຂອງປະ​ມວນ​ກົດ​ໝາຍ​ສະ​ບັບ​ນີ້.

## ກ 3. ການຈໍານໍາດ້ວຍສິດ

### ມາດຕາ 540 ການຈໍານໍາດ້ວຍສິດ

ການ​ຈຳ​ນໍາດ້ວຍສິດ ແມ່ນ ການຮັບປະກັນການໃຊ້ແທນໜີ້ສິນ ຫຼື ການປະຕິບັດພັນທະດ້ວຍ ສິດທວງ, ສິດອື່ນ, ສິດຕໍ່ກິດຈະການ​ໃດ​ໜຶ່ງ ຫຼື ໝາກຜົນຂອງ​ໂຄງການ​.

### ມາດຕາ 541 ການຈຳນຳດ້ວຍສິດທວງ

ການຈຳນຳດ້ວຍສິດທວງ ແມ່ນ ການຈຳນຳດ້ວຍ ບັນຊີເງິນຝາກ​ທະນາຄານ, ໃບຮຸ້ນກູ້, ພັນທະບັດ, ສິດ​ຕາມ​ສັນຍາ, ໃບທວງໜີ້ ແລະ ສິດທວງອື່ນ.

### ມາດຕາ 542 ການຈຳນຳດ້ວຍສິດອື່ນ

ການ​ຈຳນໍາດ້ວຍສິດອື່ນ ແມ່ນ ການຈຳນຳດ້ວຍ ໃບຮຸ້ນ, ຊັບ​ສິນ​ທາງ​ປັນຍາ, ສິດ​ໃນ​ການ​ດຳ​ເນີນ​ທຸ ລະ​ກິດ​ໃດ​ໜຶ່ງ ແລະ ສິດອື່ນ.

### ມາດຕາ 543 ການຈຳນຳດ້ວຍສິດຕໍ່ກິດຈະການໃດໜຶ່ງ ຫຼື ໝາກຜົນຂອງໂຄງການ

ການ​ຈຳນໍາດ້ວຍສິດຕໍ່ກິດຈະການ​ໃດ​ໜຶ່ງ ຫຼື ໝາກຜົນ​ຂອງ​ໂຄງການ ແມ່ນ ການຈຳນຳດ້ວຍສິດໃນການດຳເນີີນກິດຈະການໃດໜຶ່ງ ຫຼື ທັງໝົດ ຂອງໂຄງການ ຫຼື ໝາກຜົນທີ່ຈະເກີດຂຶ້ນຈາກໂຄງການ ເຊັ່ນ ລາຍຮັບທີ່ຈະໄດ້ຮັບຈາກໂຄງການ, ຜົນ​ຜະລິດ​ກະສິກຳ.

~~​~~

### ມາດຕາ 544 ເງື່ອນໄຂຂອງການຈຳນຳດ້ວຍສິດ

ການ​ຈຳນໍາ​ດ້ວຍ​ສິດ ປະກອບດ້ວຍເງື່ອນໄຂ ດັ່ງ​ນີ້:

1. ມີ​ສັນຍາໃຊ້ແທນໜີ້ສິນ ຫຼື ການປະຕິບັດພັນທະ​;
2. ມີການຕົກລົງຈຳນຳ;
3. ເປັນ​ກຳມະ​ສິດ​ຂອງ​ຜູ້ຈຳນຳ;
4. ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 401 ຂອງປະມວນກົດໝາຍສະບັບນີ້ ຖ້າເປັນການຈຳນຳດ້ວຍສິດທວງ;
5. ຕ້ອງບັນທຶກການຈຳນໍາໃສ່ທະບຽນຮຸ້ນຂອງບໍລິສັດ​ທີ່​ອອກ​ຮຸ້ນ​ເສຍ​ກ່ອນ ຖ້າ​​ເປັນການຈຳນຳດ້ວຍ ໃບ​ຮຸ້ນ ຫຼື ຮຸ້ນ​ກູ້​ລະບຸ​ຊື່;
6. ຕ້ອງ​​ແມ່ນ​ກິດຈະການ​ ຫຼື ໝາກ​ຜົນຂອງໂຄງການ ​ທີ່ຈະເກີດ​ຂຶ້ນໃນ​ອະນາ​ຄົດ ຖ້າ​ເປັນການຈຳນຳດ້ວຍ ກິດຈະການ​ໃດ​ໜຶ່ງ​ ຫຼື ໝາກຜົນ​ຂອງ​ໂຄງການ​.

### ມາດຕາ 545 ຜົນ​ຂອງ​ການ​ຈຳນຳ​ດ້ວຍ​ສິດ

ຜົນຂອງການຈຳນຳດ້ວຍສິດ ມີ ດັ່ງນີ້: ​

1. ຜູ້ຮັບຈຳນຳມີບຸລິມະສິດໃນການໃຊ້ແທນໜີ້ສິນ ກ່ອນ​ເຈົ້າ​ໜີ້​ຄົນອື່ນ ຖ້າຫາກສິດທີ່ເອົາໄປຈຳ ນຳນັ້ນຍັງຢູ່ໃນການຄອບຄອງຂອງຜູ້ຮັບຈຳນຳ;
2. ຜູ້​ຮັບ​ຈຳນໍາອາດ​​ຮຽກ​ເກັບ​ໜີ້ ​​ໂດຍ​ກົງ;
3. ຜູ້​ຮັບ​​ຈຳນໍາອາດ​​ໄດ້​ຮັບ​ການ​ຊຳລະ​​ ໃນ​ຈຳນ​ວນຕາມ​ອັດຕາ​ສ່ວນ​ຂອງ​ໜີ້ທີ່​ຕົນ​ມີ​ສິດທວງ​ເທົ່າ​ນັ້ນຖ້າສິດທວງນັ້ນຫາກເປັນເງິນ;
4. ຜູ້​ຮັບ​​ຈຳນໍາ​ມີສິດ​ທວງ​ໃຫ້​ລູກ​ໜີ້​ຂອງຜູ້ຈຳນຳ​ ເອົາເງິນທີ່ຕ້ອງ​ຊຳລະ ​ມາ​ໄວ້​​ໃນ​ການ​ຄອບ​ຄອງ​ ແລະ ປົກປັກຮັກສາ ຂອງຜູ້​ຮັບ​ຈຳນໍາ ຫຼື ບຸກຄົນອື່ນ ​ຕາມ​ການ​ຕົກລົງ​ ຖ້າ​​ສິດ​​ທີ່​ນຳ​ມາ​​ຈຳນໍາກັບຜູ້ຮັບຈຳນຳນັ້ນຫາກສິ້ນ​ສຸດກ່ອນກຳນົດ​ເວລາ​​​.

ການຈຳນໍາ​​ດ້ວຍ​ສິດ ສາ​ມາດ​ນໍາໃຊ້​ຂໍ້​ກຳ​ນົດ ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ​ 531 ວັກທີສີ່ ຂອງປະ​ມວນ​ກົດ​ໝາຍ​ສະ​ບັບ​ນີ້.

## ຂ. ການ​ຈຳ​ນອງ

### ມາດຕາ 546 ການຈໍານອງ

ການຈຳ​ນອງ ແມ່ນ​ ການ​ຮັບ​ປະກັນ​ການ​ໃຊ້ແທນໜີ້ສິນ ຫຼື ການປະຕິບັດພັນທະອື່ນແກ່​ເຈົ້າ​ໜີ້​ ດ້ວຍ​​ການ​ຈົດ​ທະ​ບຽນ​​ຊັບທີ່​ນຳ​ມາຈຳ​ນອງ ​ ໂດຍ​ບໍ່​ໄດ້​ມອບ​​ຊັບສິ່ງຂອງດັ່ງກ່າວໃຫ້​ຢູ່ໃນການ​ຄອບ​ຄອງຂອງ​ຜູ້​ຮັບ​ຈຳ​ນອງ.

### ມາດຕາ 547 ປະເພດການຈໍານອງ

ການ​ຈຳ​ນອງ​ ມີ ສອງ ປະ​ເພດ ດັ່ງ​ນີ້:

1. ການ​ຈຳ​ນອງ​ດ້ວຍ​ອະ​ສັງ​ຫາ​ລິ​ມະ​ຊັບ;
2. ການ​ຈຳ​ນອງ​ດ້ວຍ​ສັງ​ຫາ​ລິ​ມະ​ຊັບ.

## ຂ 1. ການຈໍານອງດ້ວຍອະສັງຫາລິມະຊັບ

### ມາດຕາ 548 ການຈໍານອງດ້ວຍອະສັງຫາລິມະຊັບ

ການ​ຈຳ​ນອງດ້ວຍ​ອະ​ສັງ​ຫາ​ລິ​ມະ​ຊັບ ແມ່ນ ການ​ຮັບ​ປະ​ກັນ​ການໃຊ້ແທນໜີ້ສິນ ຫຼື ການ​ປະຕິບັດພັນທະອື່ນ ແກ່ເຈົ້າໜີ້ດ້ວຍ​​ການ​ຈົດ​ທະ​ບຽນ​ອ​ະ​ສັງ​ຫາ​ລິ​ມະ​ຊັບທີ່​ນຳ​ໄປຈຳ​ນອງ ໂດຍ​ບໍ່​ໄດ້​ມອບ​​ອະສັງຫາລິມະຊັບດັ່ງກ່າວ ໃຫ້​ຢູ່ໃນການ​ຄອບ​ຄອງຂອງ​ຜູ້​ຮັບ​ຈຳ​ນອງ.

### ມາດຕາ 549 ເງື່ອນ​ໄຂ​ຂອງ​ການ​ຈຳ​ນອງດ້ວຍອະສັງຫາລິມະຊັບ

ການ​ຈຳ​ນອງດ້ວຍອະສັງຫາລິມະຊັບ ຕ້ອງປະຕິບັດຕາມ​ເງື່ອນ​ໄຂ​ ດັ່ງ​ນີ້:

1. ມີ​ສັນຍາໃຊ້ແທນໜີ້ສິນ ຫຼື ການປະຕິບັດພັນທະອື່ນ​;
2. ມີການຕົກລົງຈຳນອງ;
3. ອະສັງຫາລິມະຊັບ​ທີ່​ນຳ​ມາ​ຈຳ​ນອງບໍ່ຢູ່ໃນການຄອບຄອງຂອງຜູ້ຮັບຈຳນອງ;
4. ອະສັງຫາລິມະຊັບ​ທີ່​ນຳ​ມາ​ຈຳ​ນອງ​ ຕ້ອງ​ເປັນ​ກຳ​ມະ​ສິດ​ຂອງ​ຜູ້​ຈຳ​ນອງ;
5. ຕ້ອງເຮັດເປັນລາຍລັກອັກສອນ ແລະ ຈົດທະບຽນນໍາຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມ ຫຼື ພາກສ່ວນກ່ຽວຂ້ອງອື່ນຂອງລັດ.

### ມາດຕາ 550 ຜົນຂອງການຈໍາ​ນອງດ້ວຍອະສັງຫາລິມະຊັບ

ອະສັງຫາລິມະຊັບ​ທີ່ນຳມາ​ຈຳ​ນອງ ​ຍັງເປັນ​ກຳ​ມະ​ສິດ​ຂອງ​ຜູ້​ຈຳ​ນອງ ຊຶ່ງຜູ້ກ່ຽວຍັງ​ມີ​ສິດຄອບຄອງ,​ນຳ​ໃຊ້ ແລະ ໄດ້​ຮັບໝາກ​​ຜົນ ຈາກ​ຊັບທີ່ໄດ້ຈົດທະບຽນການຈຳນອງ.

ຜູ້ຈຳນອງ​ ຕ້ອງ​ປົກ​ປັກ​ຮັກ​ສາຊັບ​ທີ່​ນຳ​ໄປ​ຈຳ​ນອງນັ້ນໃຫ້​ຢູ່​ໃນ​ສະ​ພາບເດີມ ແລະ ບໍ່ເຮັດໃຫ້ມູນຄ່າຂອງຊັບນັ້ນຫຼຸດລົງ. ຖ້າຊັບທີ່ນຳໄປຈຳນອງນັ້ນ ຫາກມີການສ້ອມແປງ, ປັບປຸງ ຫຼື ເພີ່ມເຕີມ ກໍໃຫ້ນັບເຂົ້າໃນມູນຄ່າຂອງຊັບດັ່ງກ່າວ.

ຜູ້ຈຳນອງ ບໍ່ມີສິດຂາຍ, ມອບ ຫຼື ແລກປ່ຽນອະ​ສັງຫາລິມະຊັບ ທີ່ນຳໄປຈຳ​ນອງນັ້ນ. ຖ້າຫາກມີການລະເມີດ ຜູ້ຮັບຈຳນອງມີສິດທວງ, ຕິດຕາມເອົາຊັບນັ້ນຄືນ. ສໍາລັບຄ່າໃຊ້ຈ່າຍໃນການທວງ, ຕິດຕາມເອົາ​ອະສັງຫາລິມະຊັບນັ້ນຄືນ ລວມທັງຄ່າເສຍຫາຍທີ່ເກີດຂຶ້ນຈາກການລະເມີດນັ້ນ ແມ່ນຄວາມຮັບຜິດຊອບຂອງຜູ້ຈຳນອງ.

ເມື່ອຜູ້ຈຳນອງ ຫາກ​ໄດ້​ປະຕິບັດພັນທະຄົບຖ້ວນແລ້ວ~~​~~ ການ​ຈຳ​ນອງກໍ​ຈະ​ສິ້ນ​ສຸດ​ລົງ ແລະ ການຈົດທະບຽນການຈຳນອງຈະຖືກລົບລ້າງ.

ຜູ້​ທີ່​ເຫັນດີ​ເອົາອະ​ສັງ​ຫາລິ​ມະ​ຊັ​ບຂອງ​ຕົນ​ໄປໃຫ້​ຈໍານອງ ແລະ ໄດ້​ໃຊ້​ແທນ​ໜີ້​ສິນ​ ຫຼື ປະຕິບັດພັນທະແທນ​ລູກ​ໜີ້ດ້ວຍຊັບ ​ມີ​ສິດ​​ໄດ້​ຮັບ​ການ​ທົດ​ແທນ​ຄືນຈາ​ກ​ລູກ​ໜີ້ ​ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 558 ວັກທີ​ສີ່ ຂອງປະ​ມວນ​ກົດ​ໝາຍ​​ສະ​ບັບ​ນີ້.

### ມາດຕາ 551 ສິດຂອງຜູ້ຮັບຈຳນອງຕໍ່ອະສັງຫາລິມະຊັບທີ່ນຳມາຈຳນອງ

ຖ້າລູກໜີ້ ຫາກບໍ່ໃຊ້ແທນໜີ້ສິນຕາມກໍານົດເວລາ, ຜູ້ຮັບຈຳນອງ ມີສິດປະກາດຂາຍ ຫຼື ປະມູນຂາຍອະສັງຫາລິມະຊັບທີ່ນຳມາຈຳ​ນອງນັ້ນ ເພື່ອໃຊ້ແທນໜີ້ສິນ ພ້ອມທັງດອກເບ້ຍ ຫຼື ປະຕິບັດພັນທະອື່ນໃຫ້ຕົນ.

ຜູ້ຮັບຈຳນອງ ມີບຸລິມະສິດໄດ້ຮັບການໃຊ້ແທນໜີ້ສິນກ່ອນ ເຈົ້າໜີ້ຜູ້ອື່ນ ທີ່ບໍ່ມີການຈຳ​ນອງ ຫຼື ເຈົ້າໜີ້ທີ່ໄດ້ຮັບການຈຳ​ນອງນຳ​ຫຼັງຕົນດ້ວຍອະສັງຫາລິມະຊັບນັ້ນ, ເວັ້ນເສຍແຕ່ໃນກໍລະນີທີ່ໄດ້ກຳ​ນົດໄວ້ໃນມາດຕາ 512 ຂອງປະມວນກົດໝາຍສະບັບນີ້.

## ຂ 2. ການຈໍານອງດ້ວຍສັງຫາລິມະຊັບ

### ມາດຕາ 552 ການຈໍານອງດ້ວຍສັງຫາລິມະຊັບ

ການ​ຈຳ​ນອງດ້ວຍ​​ສັງ​ຫາ​ລິ​ມະ​ຊັບ ແມ່ນ ການ​ຮັບ​ປະ​ກັນ​ການໃຊ້ແທນໜີ້ສິນ ຫຼື ການ​ປະຕິບັດພັນ ທະອື່ນແກ່ເຈົ້າໜີ້ ດ້ວຍ​​ການ​ຈົດ​ທະ​ບຽນ​ສັງ​ຫາ​ລິ​ມະ​ຊັບທີ່​ນຳ​ມາຈຳ​ນອງນັ້ນ ໂດຍ​ບໍ່​ໄດ້​ມອບ​​ສັງຫາລິມະຊັບດັ່ງກ່າວ ໃຫ້​ຢູ່ໃນການ​ຄອບ​ຄອງຂອງ​ຜູ້​ຮັບ​ຈຳ​ນອງ.

ສັງຫາລິມະຊັບທີ່ນຳມາຈຳນອງນັ້ນ ຕ້ອງແມ່ນ ສັງຫາລິມະຊັບທີ່ມີທະບຽນກຳມະສິດ.

### ມາດຕາ 553 ເງື່ອນໄຂການຈໍານອງດ້ວຍສັງຫາລິມະຊັບ

ການ​ຈຳ​ນອງດ້ວຍສັງຫາລິມະຊັບ ຕ້ອງປະຕິບັດຕາມ​ເງື່ອນ​ໄຂ​ ດັ່ງ​ນີ້:

1. ມີ​ສັນຍາໃຊ້ແທນໜີ້ສິນ ຫຼື ການປະຕິບັດພັນທະອື່ນ​;
2. ມີການຕົກລົງຈຳນອງ;
3. ສັງຫາລິມະຊັບ​ທີ່​ນຳ​ໄປຈຳ​ນອງບໍ່ຢູ່ໃນການຄອບຄອງຂອງຜູ້ຮັບຈຳນອງ;
4. ສັງຫາລິມະຊັບ​ທີ່​ນຳ​ໄປ​ຈຳ​ນອງ​ ຕ້ອງ​ເປັນ​ກຳ​ມະ​ສິດ​ຂອງ​ຜູ້​ຈຳ​ນອງ;
5. ຕ້ອງເຮັດເປັນລາຍລັກອັກສອນ ແລະ ຈົດທະບຽນນຳພາກສ່ວນທີ່ກ່ຽວຂ້ອງຂອງລັດ.

### ມາດຕາ 554 ຜົນຂອງການຈໍານອງດ້ວຍສັງຫາລິມະຊັບ

ຜົນຂອງການຈຳນອງດ້ວຍສັງຫາລິມະຊັບ ແມ່ນຄືກັນກັບຜົນຂອງການຈຳນອງດ້ວຍອະສັງຫາລິມະຊັບຕາມທີ່ໄດ້ກຳນົດໄວ້ໃນມາດຕາ 550 ຂອງປະມວນກົດໝາຍສະບັບນີ້.

### ມາດຕາ 555 ສິດຂອງຜູ້ຮັບຈໍານອງຕໍ່ສັງຫາລິມະຊັບທີ່ນໍາມາຈໍານອງ

ສິດຂອງຜູ້ຮັບຈຳນອງ ຕໍ່ສັງຫາລິມະຊັບທີ່ນຳມາຈຳນອງແມ່ນຄືກັນກັບສິດຂອງຜູ້ຮັບຈຳນອງດ້ວຍອະສັງຫາລິມະຊັບ ຕາມທີ່ໄດ້ກຳນົດໄວ້ໃນມາດຕາ 551 ຂອງປະມວນກົດໝາຍສະບັບນີ້.

## ຄ. ການຄໍ້າປະກັນດ້ວຍບຸກຄົນ ຫຼື​ ນິຕິ​ບຸ​ກຄົນອື່ນ

### ມາດຕາ 556 ການຄໍ້າປະກັນດ້ວຍບຸກຄົນ ຫຼື ນິຕິບຸກຄົນອື່ນ

ການຄ້ຳປະກັນດ້ວຍບຸກຄົນ ຫຼື​ ນິຕິບຸກຄົນອື່ນ ແມ່ນ ການ​ທີ່ບຸກຄົນ ຫຼື ນິຕິບຸກຄົນໃດໜຶ່ງ ໄດ້ຕົກ ລົງໃຊ້ແທນໜີ້ສິນ ຫຼື ປະຕິບັດພັນທະອື່ນຕາງລູກໜີ້ ຖ້າລູກໜີ້ ຫາກບໍ່ໃຊ້ແທນໜີ້ສິນ ຫຼື ບໍ່ປະຕິບັດພັນທະອື່ນດ້ວຍ​ຕົນເອງ.

### ມາດຕາ 557 ຮູບ​ການຂອງສັນຍາຄ້ຳປະກັນດ້ວຍບຸກຄົນ ຫຼື ນິຕິບຸກຄົນອື່ນ

ການຄ້ຳປະກັນດ້ວຍບຸກຄົນ ຫຼື ນິຕິບຸກຄົນອື່ນ ຕ້ອງເຮັດເປັນລາຍລັກອັກສອນ ຈະເຮັດລວມໃນສັນຍາຕົ້ນຕໍ ຫຼື ແຍກຕ່າງຫາກກໍໄດ້ ແລະ ຕ້ອງໄດ້ຮັບການຢັ້ງຢືນ ຈາກນາຍ​ທະ​ບຽນ​ສານ ຫຼື ນາຍ​ບ້ານ ​​ແລະ ມີພະ​ຍານ​​ເຂົ້າ​ຮ່ວມນຳ.

### ມາດຕາ 558 ຂອບເຂດຄວາມຮັບຜິດຊອບຂອງຜູ້ຄ້ຳປະກັນ

ຜູ້​ຄ້ຳ​ປະ​ກັນ ອາດ​​ຄ້ຳ​ປະ​ກັນ​ການ​ໃຊ້ແທນ​ໜີ້​ສິນ ຫຼື ປະຕິບັດພັນທະ ຕາງລູກໜີ້ ​ທັງ​ໝົດ ຫຼື ສ່ວນ​ໃດ​ສ່ວນ​ໜຶ່​ງກໍ​ໄດ້ ຕາມ​ທີ່​ໄດ້​ຕົກ​ລົງ​ໄວ້​ໃນ​ສັນ​ຍາ​ຄ້ຳ​ປະ​ກັນ. ໃນກໍລະນີການ​ໃຊ້​ແທນ​ໜີ້​ສິນ​, ຜູ້​ຄ້ຳ​ປະ​ກັນ​ມີ​ພັນ​ທະ​ໃຊ້​ແທນ​ພຽງ​ແຕ່​ຕົ້ນ​ທຶນ​ເທົ່າ​ນັ້ນ, ເວັ້ນ​ເສຍແຕ່​ສັນ​ຍາ​ຫາກ​ໄດ້​ກຳນົດ​ໄວ້​ເປັນຢ່າງ​ອື່ນ.

ເມື່ອເຖິງເວລາທີ່ໄດ້ກຳນົດໄວ້ໃນສັນຍາແລ້ວ, ເຈົ້າໜີ້ຕ້ອງທວງເອົານໍາລູກໜີ້ເສຍກ່ອນ, ຖ້າລູກໜີ້ ຫາກບໍ່ໃຊ້ແທນໜີ້ສິນແລ້ວ, ເຈົ້າໜີ້ຈຶ່ງມີສິດທວງເອົານໍາຜູ້ຄໍ້າປະກັນໄດ້.

ຜູ້​ຄ້ຳປະກັນ ​ແລະ ລູກໜີ້ ມີພັນທະແຈ້ງ ໃຫ້ກັນຊາບກ່ຽວກັບການໃຊ້ແທນໜີ້ສິນທີ່ຕົນໄດ້ປະຕິບັດໄປແລ້ວ.

ຜູ້ຄ້ຳປະກັນທີ່ໄດ້ໃຊ້ໜີ້ສິນທັງ​ໝົດ ຫຼື ສ່ວນໃດສ່ວນໜຶ່ງ ຕາງລູກໜີ້ແລ້ວນັ້ນ ກໍກາຍເປັນເຈົ້າໜີ້ຂອງລູກໜີ້ຜູ້ນັ້ນ ແລະ ມີສິດທວງເອົາຕົ້ນທຶນທີ່ຕົນໄດ້ຈ່າຍໄປແລ້ວ ລວມທັງດອກເບ້ຍ ແລະ ຄ່າໃຊ້ຈ່າຍຕ່າງໆ ນຳລູກໜີ້ຜູ້ນັ້ນ ຖ້າ​ຫາກ​ໄດ້​ຕົກ​ລົງ​ກັນໄວ້ໃນ​ສັນ​ຍາ.

### ມາດຕາ 559 ການຄໍ້າປະກັນຮ່ວມ

ໜີ້ສິນອາດຖືກຄ້ຳປະກັນດ້ວຍສອງ ຫຼື ຫຼາຍຄົນ ຊຶ່ງເອີ້ນວ່າ ຜູ້ຄໍ້າປະກັນຮ່ວມໃນສັນຍາດຽວ ຫຼື ຫຼາຍສັນຍາກໍໄດ້.

ຜູ້ຄໍ້າປະກັນຮ່ວມແຕ່ລະຄົນ ຈະຄ້ຳປະກັນໜີ້ສິນຮ້ອຍສ່ວນຮ້ອຍ ຫຼື ໜ້ອຍກວ່ານັ້ນກໍໄດ້ ຕາມທີ່ໄດ້ຕົກລົງກັນ. ໃນກໍລະນີການຄ້ຳປະກັນແຕ່ລະຄົນຮ້ອຍສ່ວນຮ້ອຍນັ້ນ ເຈົ້າໜີ້ມີສິດທວງເອົາໜີ້ສິນທັງໝົດນຳຜູ້ຄ້ຳປະກັນຮ່ວມຜູ້ໃດໜຶ່ງກໍໄດ້.

ໃນກໍລະນີການຄ້ຳປະກັນສ່ວນໃດໜຶ່ງນັ້ນ ເຈົ້າໜີ້ມີສິດທວງເອົາໜີ້ສິນນຳຜູ້ຄ້ຳປະກັນຮ່ວມຕາມສ່ວນທີ່ຜູ້ກ່ຽວຮັບຜິດຊອບ.

ເມື່ອລູກໜີ້ຫາກໄດ້ໃຊ້ແທນໜີ້ສິນສ່ວນໃດໜຶ່ງແລ້ວ ເຈົ້າໜີ້ມີສິດທວງເອົາໜີ້ສິນທີ່ຍັງເຫຼືອນັ້ນ ນຳຜູ້ຄໍ້າປະກັນຮ່ວມຜູ້ໃດໜຶ່ງກໍໄດ້ ຖ້າຫາກແມ່ນການຄ້ຳປະກັນໜີ້ສິນຮ້ອຍສ່ວນຮ້ອຍ. ຖ້າແມ່ນການຄ້ຳປະກັນໜີ້ສິນສ່ວນໃດໜຶ່ງ ເຈົ້າໜີ້ມີສິດທວງເອົາໜີ້ສິນ ຕາມພູດຂອງແຕ່ລະຄົນຮັບຜິດຊອບ.

­

### ມາດຕາ 560 ການເສຍຊີວິດ ຫຼື ການເສຍຄວາມສາມາດທາງດ້ານການປະພຶດຂອງຜູ້ຄ້ຳປະກັນ

ເມື່ອມີການເສຍຊີວິດຂອງຜູ້ຄ້ຳປະກັນ, ການຄໍ້າປະກັນຍັງຕ້ອງໄດ້ຮັບການສືບຕໍ່ປະຕິບັດ ໂດຍຜູ້ສືບທອດ ຫຼື ຜູ້ຄຸ້ມຄອງມູນມໍຣະດົກ.

ເມື່ອມີການເສຍຄວາມສາມາດທາງດ້ານການປະພຶດຂອງຜູ້ຄ້ຳປະກັນ, **ການຄ້ຳປະກັນຍັງຈະສືບຕໍ່ປະ ຕິບັດໂດຍຜູ້ປົກຄອງ, ​​ເວັ້ນເສຍແຕ່ເຈົ້າ​ໜີ້ຫາກຮຽກຮ້ອງ​ໃຫ້​ລູກ​ໜີ້​ຊອກ​ຫາຜູ້​ຄໍ້າປະກັນ​ໃໝ່.**

### ມາດຕາ 561 ການພົ້ນຈາກການຄໍ້າປະກັນ

ຜູ້ຄ້ຳປະກັນຈະພົ້ນຈາກການຄ້ຳປະກັນ ໃນກໍລະນີໃດໜຶ່ງ ດັ່ງນີ້:

1. ລູກໜີ້ໄດ້ໃຊ້ແທນໜີ້ສິນ ຫຼື ປະຕິບັດພັນທະອື່ນ ຄົບຖ້ວນແລ້ວ;
2. ຜູ້ຄ້ຳປະກັນໄດ້ປະຕິບັດພັນທະຂອງຕົນ ຕາມທີ່ໄດ້ກຳນົດໄວ້ໃນສັນຍາ;
3. ມີການປ່ຽນແປງ, ເພີ່ມເຕີມເນື້ອໃນສັນຍາລະຫວ່າງລູກໜີ້ ແລະ ເຈົ້າໜີ້ ໂດຍຜູ້ຄ້ຳປະກັນບໍ່ເຫັນດີນຳ.

## ໝວດທີ 4 ການຈົດທະບຽນ, ການສະລະບຸລິມະສິດ ແລະ ການໂອນການຄ້ຳປະກັນ

### ມາດຕາ 562 ການຈົດທະບຽນ

ການຈຳນຳ ແລະ ການຈຳນອງ ດ້ວຍອະສັງຫາລິມະຊັບ ຕ້ອງຈົດທະບຽນການເຄື່ອນໄຫວສິດນຳໃຊ້ທີ່ດິນ ນໍາຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນເມືອງບ່ອນຊັບຕັ້ງຢູ່. ໃນກໍລະນີເອົາສິດນຳໃຊ້ທີ່ດິນຕອນດຽວໄປຈຳນຳ ຫຼື ຈຳນອງກັບເຈົ້າໜີ້ຫຼາຍຄົນ, ໃນເວລາຈົດທະບຽນການເຄື່ອນໄຫວສິດນຳໃຊ້ທີ່ດິນນັ້ນ ເຈົ້າຂອງສິດນຳໃຊ້ທີ່ດິນ ຕ້ອງມອບໃບຕາດິນໃຫ້ຫ້ອງການຊັບພະຍາກອນທຳມະຊາດ ແລະ ສິ່ງ ແວດລ້ອມຂັ້ນເມືອງ ບ່ອນທີ່ດິນຕັ້ງຢູ່ ເປັນຜູ້ເກັບຮັກສາໄວ້ໃນລະບົບທະບຽນທີ່ດິນ.

ການຈໍານອງດ້ວຍສັງຫາລິມະຊັບ ຕ້ອງຈົດທະບຽນ ນໍາຂະແໜງການການເງິນ ຫຼື ຂະແໜງການອື່ນທີ່ກ່ຽວຂ້ອງ.

ການຈົດທະບຽນການຈຳນຳ ແລະ ການຈຳນອງ ຕ້ອງດຳເນີນຢ່າງໂປ່ງໃສ. ຂໍ້ມູນກ່ຽວກັບການຈົດທະບຽນການຈຳນຳ ແລະ ການຈຳນອງນັ້ນ ສາມາດເຂົ້າເຖິງ ໂດຍບໍ່ຈໍາເປັນຕ້ອງມີການຮ້ອງຂໍ.

ຂັ້ນຕອນ ແລະ ວິທີຈົດທະບຽນ ການຈຳນຳ ແລະ ການຈຳນອງ ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 563 ການລົບລ້າງການຈົດທະບຽນການຄ້ຳປະກັນ

ການຈົດທະບຽນການຄ້ຳປະກັນຈະຖືກລົບລ້າງ ໃນກໍລະນີໃດໜຶ່ງ ດັ່ງນີ້:

1. ຜູ້ຮັບຈຳນອງ ຫຼື ຜູ້ຮັບຈຳນຳ ສະເໜີໃຫ້ລົບລ້າງການຈົດທະບຽນ;
2. ມີຄຳຕັດສີນຂອງສານໃຫ້ລົບລ້າງການຄ້ຳປະກັນ.

**ມາດຕາ 564 ການສະລະບຸລິມະສິດ ແລະ ການໂອນການຄໍ້າປະກັນ**

ຜູ້ຮັບຈຳນຳ ຫຼື ຜູ້ຮັບຈຳນອງ ທີ່ມີບຸລິມະສິດ ສາມາດສະ​ລະບຸລິມະສິດຂອງຕົນໃຫ້ເຈົ້າໜີ້ຜູ້ອື່ນ ທີ່ມີການຈຳນຳ ຫຼື ຈຳນອງ ແຕ່ບໍ່ໃຫ້ເກີນມູນຄ່າໜີ້ສິນຂອງຕົນ.

ຜູ້ຮັບຈຳນຳ ຫຼື ຜູ້ຮັບຈຳນອງ ມີສິດໂອນການຄ້ຳປະກັນຂອງຕົນໃຫ້ເຈົ້າໜີ້ຜູ້ອື່ນ ທີ່ບໍ່ມີການການຄ້ຳປະກັນ ກັບລູກໜີ້ຜູ້ດຽວກັນ ແຕ່ບໍ່ໃຫ້ເກີນມູນຄ່າໜີ້ຕາມການຄ້ຳປະກັນ.

ຜູ້ຮັບຈຳນຳ ຫຼື ຜູ້ຮັບຈຳນອງ ​ສາມາດໂອນການຄ້ຳປະກັນ ລວມ​ທັງຜົນປະໂຫຍດ, ບຸລິມະສິດທີ່ຕິິດພັນກັບການຄ້ຳປະກັນຂອງຕົນໃຫ້ບຸກຄົນອື່ນ ແຕ່ບໍ່ໃຫ້ເກີນມູນຄ່າໜີ້ຕາມການຄ້ຳປະກັນ.

# ພາກທີ VIII ການສືບທອດມູນມໍຣະດົກ

## ໝວດທີ 1 ຫຼັກການສືບທອດມູນມໍຣະດົກ

### ມາດຕາ 565 ມູນມໍຣະດົກ

ມູນມໍຣະດົກ ແມ່ນ ຊັບທີ່ເປັນກຳມະສິດຂອງຜູ້ເສຍຊີວິດ ລວມທັງ ສິດ ແລະ ພັນທະຂອງຜູ້ກ່ຽວ, ເວັ້ນເສຍແຕ່ ສິດ ແລະ ພັນທະ ຊຶ່ງກົດໝາຍ ຫຼື ສັນຍາໄດ້ກຳນົດໄວ້ໃຫ້ຜູ້ເສຍຊີວິດ ຕ້ອງປະຕິບັດດ້ວຍຕົນເອງໃນເວລາທີ່ຜູ້ກ່ຽວມີຊີວິດຢູ່ນັ້ນ.

### ມາດຕາ 566 ການສືບ​ທອດມູນມໍ​ຣະ​ດົກ

ການສືບທອດມູນມໍຣະດົກ ແມ່ນ ການຕົກທອດມູນມໍຣະດົກຂອງຜູ້ເສຍຊີວິດ ໃຫ້ແກ່ຜູ້ສືບທອດມູນມໍຣະດົກ ຕາມກົດໝາຍ ຫຼື ຕາມພິໄນກຳ.

### ມາດຕາ 567 ມູ​ນມໍ​ຣະ​ດົກຂອງ​ຜູ້ຖືກ​ສານຕັດ​ສີ​ນເປັ​ນຜູ້ເສຍຊີ​ວິດ

ເມື່ອ​ບຸກ​ຄົນ​ໃດ​ ຫາກ​ຖືກ​ສານ​ຕັດ​ສີນ​ວ່າ ເປັນ​ຜູ້​​ເສຍຊີ​ວິດ​ແລ້ວ, ມູນ​ມໍ​ຣະດົກຂອງບຸກ​ຄົນ​ນັ້ນ ກໍ​ຈະ~~​~~ຕົກທອດ​ເປັນຂອງ​ຜູ້​ສືບ​ທອດ.​ ຖ້າ​ພາຍຫຼັງ​ມາບຸກ​ຄົນ​ນັ້ນ ຫາກ​ຍັງ​ມີ​ຊີ​ວິດ​ຢູ່, ​ຜູ້ສືບ​ທອດມູນ​ມໍ​ຣະ​ດົກ ຕ້ອງ​ສົ່ງ​ຊັບ​ທີ່​ຍັງ​ຄົງ​ຢູ່ ​ຊຶ່ງ​ຕົນໄດ້ຮັບນັ້ນຄືນ ແຕ່​ເຈົ້າຂອງຊັບ ຕ້ອງທົດແທນ​ຄ່າໃຊ້ຈ່າຍຕ່າງໆ ໃນການປົກປັກຮັກສາມູນມໍຣະດົກນັ້ນຄືນ​ໃຫ້​ແກ່ຜູ້​ສືບທອດ.

ໃນກໍລະນີຜູ້ຖືກສານຕັດສີນວ່າ ​ເປັນ​ຜູ້ເສຍຊີວິດແລ້ວນັ້ນ ຫາກຍັງມີຊີວິດຢູ່ ແຕ່ບໍ່ມາທວງທາວ​ເອົາ​ຊັບ~~​~~​ຂອງ​ຕົນ​ຄືນ ພາຍໃນເວລາ ສາມປີ ສຳລັບຊັບເຄື່ອນທີ່, ຫົກປີ ສຳລັບຊັບຄົງທີ່ ນັບແຕ່ວັນ​ຜູ້ກ່ຽວຮັບ​ຊາບ​ຄຳຕັດສີນຂອງ​ສານເປັນຕົ້ນໄປ, ຊັບດັ່ງກ່າວກໍຈະຕົກເປັນຂອງຜູ້ສືບທອດ.

### ມາດຕາ 568 ວັນເວລາເປີດການສືບທອດມູນມໍຣະດົກ

ການເປີດ~~​~~ການ​ສືບ​ທອດມູນ​ມໍ​ຣະ​ດົກ ແມ່ນ ເລີ່ມນັບແຕ່ວັນເວລາທີ່ເຈົ້າມູນ​ມໍ​ຣະດົກໄດ້​ເສຍຊີ​ວິດ​ເປັນ​ຕົ້ນ​ໄປ. ໃນ​ກໍ​ລະ​ນີ​ທີ່​ເຈົ້າ​ມູນ​ມໍ​ຣະ​ດົກ​ ຫາກ​ໄດ້​ຖືກ​ສານ​ຕັດ​ສີນ​ວ່າ​ເປັນ​ຜູ້​ເສຍ​ຊີ​ວິດ​ນັ້ນ ກໍ​ໃຫ້​ຖື​ເອົາ​ວັນເວລາທີ່ມີຄຳ​ຕັດ​ສີນ​ຂອງສານທີ່ໃຊ້ໄດ້ຢ່າງເດັດຂາດ​ແລ້ວ​ ເປັນວັນ​ເວລາເລີ່ມເປີດການສືບ​ທອດມູນ​ມໍ​ຣະ​ດົກ.

### ມາດຕາ 569 ບ່ອ​ນເປີດ​ການ​ສືບ​ທອດມູ​ນມໍ​ຣະ​ດົກ

ບ່ອນ​ເປີດ​ການ​ສືບ​ທອດມູນ​ມໍ​ຣະ​ດົກ ແມ່ນ ​ບ່ອນ​ຢູ່ປະ​ຈຳ​ສຸດ​ທ້າຍ​ຂອງ​ເຈົ້າມູນ​ມໍ​ຣະ​ດົກ, ຖ້າ​ບ່ອນ​ຢູ່​ຂອງ​ເຈົ້າມູນ​ມໍ​ຣະ​ດົກນັ້ນ ຫາກ​ບໍ່​ຈະ​ແຈ້ງ ຫຼື​ ມີ​ບ່ອນຢູ່​ຫຼາຍ​ບ່ອນ ​ກໍ​ໃຫ້​ຖື​ເອົາ​ບ່ອນມູນ​ມໍ​ຣະ​ດົກທີ່​ເປັນ​ພື້ນ​ຖານ​ສຳ​ຄັນ​ຕັ້ງ​ຢູ່ນັ້ນ ​ເປັນ​ບ່ອນ​ເປີດ.

### ມາດຕາ 570 ມູນມໍຣະດົກທີ່ຈະນໍາມາແບ່ງປັນ

ມູນມໍຣະດົກ ທີ່ຈະນຳມາ~~​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​​~~ແບ່ງປັນໃຫ້ຜູ້ສືບທອດນັ້ນ ຕ້ອງເຫຼືອຈາກການຫັກຄ່າໃຊ້ຈ່າຍ ຕາມລຳ ດັບ ຄື:

* 1. ຄ່າໃຊ້ຈ່າຍໃນການມ້ຽນຄາບສົ່ງສະການ;
  2. ການຊຳລະໜີ້ສິນຂອງເຈົ້າມູນມໍຣະດົກ;
  3. ຄ່າ​ໃຊ້ຈ່າຍ​ໃນ​ການ​ສືບ​ທອດ​ມູນ​ມໍຣະດົກ ເຊັ່ນ ການປົກປັກຮັກສາ ແລະ ຄຸ້ມຄອງມູນມໍຣະດົກ, ຄ່າທຳນຽມ ແລະ ການໃຊ້ຈ່າຍອື່ນໆ.

### ມາດຕາ 571 ປະເພດການສືບທອດ

ການສືບທອດມູນມໍຣະດົກ ມີ ສອງປະເພດ ຄື:

* 1. ການສືບທອດຕາມກົດໝາຍ;
  2. ການສືບທອດຕາມພິໄນກຳ.

## ໝວດທີ 2 ການສືບທອດມູນມໍຣະດົກຕາມກົດໝາຍ

### ມາດຕາ 572 ການສືບທອດມູນມໍຣະດົກຕາມກົດໝາຍ

ການສືບທອດມູນມໍຣະດົກຕາມກົດໝາຍ ແມ່ນ ການຮັບເອົາມູນມໍຣະດົກ ໂດຍຜູ້ສືບທອດຕາມທີ່ໄດ້ກຳນົດໄວ້ໃນປະມວນກົດໝາຍສະບັບນີ້.

### ມາດຕາ 573 ກໍລະນີທີ່ພາໃຫ້ມີການສືບທອດມູນມໍຣະດົກຕາມກົດໝາຍ

ການສືບທອດມູນມໍຣະດົກຕາມກົດໝາຍ ຈະມີຂຶ້ນໄດ້ໃນກໍລະນີ ດັ່ງນີ້:

1. ມູນມໍຣະດົກທີ່ບໍ່ໄດ້ເຮັດພິໄນກຳ;
2. ພິ​ໄນ​ກຳ​ເປັນ​ໂມ​ຄະ;
3. ຜູ້​ສືບ​ທອດມູນ​ມໍ​ຣະ​ດົກຕາມ​ພິ​ໄນ​ກຳນັ້ນ ​ໄດ້​ເສຍ​ຊີ​ວິດ​ກ່ອນ​ການ​ເປີດ​ການ​ສືບ​ທອດ;
4. ຜູ້​ສືບ​ທອດມູນ​ມໍ​ຣະ​ດົກຕາມ​ພິ​ໄນ​ກຳ ​ຫາກ​ບໍ່​ຮັບ​ເອົ​າ​ການ​ສືບ​ທ​ອດ;
5. ມູນ​ມໍຣະ​ດົກທີ່​ຍັງ​ເຫຼືອ​ຈາ​ກ​ການ​ສື​ບ​ທອດ​ຕາມ​ພິ​ໄນ​ກຳ.

### ມາດຕາ 574 ຜູ້​ສືບ​ທອດມູນ​ມໍ​ຣະ​ດົກຕາມກົດໝາຍ

ຜູ້​ສືບ​ທອດມູນ​ມໍ​ຣະ​ດົກຕາມກົດໝາຍ ມີ ດັ່ງນີ້:

* 1. ລູກ​ຄີງ, ລູກ​ລ້ຽງ, ລູກ​ນ້າ ຂອງ​​ເຈົ້າມູນ​ມໍຣະດົກ ລວມທັງເດັກຢູ່ໃນທ້ອງຂອງຜູ້ເປັນແມ່ກໍມີສິດສືບທອດມູນມໍຣະດົກເຊັ່ນດຽວກັນ ແມ່ເປັນຜູ້ຄຸ້ມຄອງພູດຂອງຜູ້ກ່ຽວໄວ້;
  2. ຜົວ ຫຼື ເມຍ​ ຂອງ​ເຈົ້າມູນ​ມໍ​ຣະ​ດົກທີ່​ຍັງ​ມີ​ຊີ​ວິດ​ຢູ່;
  3. ພໍ່, ​ແມ່, ປູ່​, ຍ່າ, ພໍ່​ເຖົ້າ, ແມ່​ເຖົ້າ, ທວດ ຂອງ​​​ເຈົ້າ​ມູນ​ມໍຣະດົກ;
  4. ອ້າຍ, ເອື້ອຍ, ນ້ອງ, ​ລຸງ, ປ້າ, ອາວ, ​ອາ, ນ້າ​ບ່າວ, ນ້າສາວ, ຫຼານ, ​ເຫຼນ ຂອງ​​ເຈົ້າ​ມູນ​ມໍຣະດົກ;​
  5. ລັດ ຫຼື ນິ​ຕິ​ບຸກ​ຄົ​ນ ຫຼື ບຸກ​ຄົນ​ອື່ນ​ ທີ່​ໄດ້​ກຳ​ນົດ​ໄວ້​ໃນ​ປະມວນກົດ​ໝາຍສະ​ບັບ​ນີ້.

### ມາດຕາ 575 ລໍາດັບ​ໃນ​ການ​ຮັບ​ມູນ​ມໍຣະດົກ

ໃນການແບ່ງປັນມູນມໍຣະດົກໃຫ້ຜູ້ສືບທອດ ຕາມທີ່ໄດ້ກຳນົດໄວ້ໃນມາດຕາ 574 ຂອງປະມວນກົດໝາຍສະບັບນີ້ ຖ້າຜູ້ໃດຫາກເປັນຍາດຊັ້ນຈຳກັບເຈົ້າມູນມໍຣະດົກ ກໍຈະແມ່ນຜູ້ນັ້ນເປັນຜູ້ໄດ້ຮັບກ່ອນ. ສ່ວນຜູ້ທີ່ຢູ່ລຳດັບໃກ້ຊິດຖັດໄປນັ້ນ ຈະໄດ້ຮັບກໍຕໍ່ເມື່ອຫາກບໍ່ມີຍາດຊັ້ນຈຳຂອງເຈົ້າມູນມໍຣະດົກເທົ່ານັ້ນ.

### ມາດຕາ 576 ການ​ແບ່ງ​ປັນ​ມູນ​ມໍຣະ​ດົກ​ລະ​ຫວ່າງ ຜົວ ຫຼື ເມຍທີ່​ຍັງ​ມີ​ຊີ​ວິດ​ຢູ່ ແລະ ລູກ

ໃນ​ກໍ​ລະ​ນີ​ທີ່​ຜົວ ຫຼື ເມຍຫາກ​ໄດ້​ເສຍ​ຊີ​ວິດ​ໄປ​ ໂດຍໄດ້​ປະ​ເມຍ ຫຼື ຜົວ ແລະ ລູກ​ໄວ້ ກໍ​ແມ່ນ​ລູກ​ເປັນ​ຜູ້​ມີ​ສິດ​ຮັບມູນ​ມໍ​ຣະ​ດົກທີ່​ເປັນ​ຊັບ​ເດີມ​ຂອງ​ເຈົ້າມູນມໍຣະດົກ ສາມ​ສ່ວນ​ສີ່ ​ແລະ ອີກ​ໜຶ່ງ​ສ່ວນ​ສີ່ ​ແມ່ນເມຍ ຫຼື ຜົວ​ທີ່​ຍັງ​ມີ​ຊີວິດ​ຢູ່​ ເປັນ​ຜູ້​ຮັບ.

ສ່ວນ​ສິນ​ສົມ​ສ້າງ​ນັ້ນ​ ໃຫ້​ແບ່ງ​ເຄິ່ງ ຄື ເຄິ່ງ​ໜຶ່ງ​ໃຫ້​ເມຍ ຫຼື ຜົວ​ທີ່​ຍັງ​ມີ​ຊີວິດ​ຢູ່ ແລະ ອີກ​ເຄິ່ງ​ໜຶ່ງ​ນັ້ນ ໃຫ້ແບ່ງປັນແກ່​ພວກ​ລູກ ເປັນ​ພູດ​ສະ​ເໝີ​ກັນ.

### ມາດຕາ 577 ການ​ແບ່ງ​ປັນມູນ​ມໍ​ຣະ​ດົກລະ​ຫວ່າງ​ພວກ​ລູກ​ຂອງ​ຜູ້​ເສຍຊີ​ວິດ

ການ​ແບ່ງ​ປັນມູນ​ມໍ​ຣະ​ດົກ ລະ​ຫວ່າງ​ພວກ​ລູກ​ຂອງ​ເຈົ້າມູນມໍຣະດົກ ​ໃຫ້​ປະ​ຕິ​ບັດ ​ດັ່ງ​ນີ້:

1. ຖ້າ​​ເຈົ້າມູນມໍຣະດົກ ​ຫາກ​ມີ​ແຕ່​ລູກ​ຄີງ​ເທົ່າ​ນັ້ນ ມູນ​ມໍ​ຣະ​ດົກ ຊຶ່ງ​ເປັນ​ສິນ​ສົມ​ສ້າງ ​ແລະ ​ຊັບ​ເດີມທີ່​ຕົກ​ທອດ​ແກ່​ພວກ​ກ່ຽວ ກໍ​ໃຫ້​ແບ່ງປັນ​ເປັນ​ພູດ​ສະ​ເໝີ​ກັນ, ເວັ້ນ​ເສຍ​ແຕ່ໄດ້​ກຳນົດ​ໄວ້​ໃນມາດຕາ 576 ຂອງປະມວນກົດໝາຍສະບັບ​ນີ້;
2. ຖ້າ​ເຈົ້າມູນມໍຣະດົກ ​ຫາກ​ມີ​ ລູກ​ຄີງ, ລູກ​ລ້ຽງ ​ແລະ​ ລູກ​ນ້າ ມູນ​ມໍຣະດົກ​ທີ່​ເປັນ​ພູດສິນ​ສົມສ້າງຂອງ​ຜູ້ກ່ຽວ ​ໃຫ້​ແບ່ງປັນ​ເປັນ​ພູດສະ​ເໝີກັນຕາມ​ຂໍ້ 1 ຂອງມາດຕາ​ນີ້;
3. ລູກລ້ຽງມີ​ສິດ​ໄດ້​ຮັບ​ພູດ​ທີ່​ເປັນ​ຊັບ​ເດີມ​ຂອງ​ເຈົ້າມູນມໍຣະດົກ ຄື​ກັນ​ກັບ​ລູກ​ຄີງ. ສໍາລັບລູກ​ນ້າ ບໍ່​ມີ​ສິດ​ໄດ້​ຮັບພູດທີ່​ເປັນ​ຊັບ​ເດີມ​ຂອງ​ພໍ່​ນ້າ ຫຼື ແມ່​ນ້າທີ່​ເສຍ​ຊີວິດ;
4. ລູກ​ລ້ຽງ ​ບໍ່​ມີ​ສິດ​ສືບ​ທອດມູນ​ມໍ​ຣະ​ດົກ ຂອງ​ຜູ້ເປັນ​ພໍ່​ແມ່​ເດີມ​ຂອງ​ຕົນ​ອີກ, ​ເວັ້ນ​ເສຍ​ແຕ່​ມີ​ພິ​ໄນ​ກຳ​ ຈາກ​ພໍ່​ແມ່​ເດີມ​ມອບ​ໃຫ້​ຕົນ​ເທົ່າ​ນັ້ນ.

ສຳລັບ​ລູກຄີງ, ລູກລ້ຽງ, ລູກ​ນ້າ ທີ່​ໄດ້​ລ້ຽງ​ດູ, ເບິ່ງ​ແຍງ ແລະ ປິ່ນປົວ ພໍ່ແມ່​​ຕະຫຼອດ​ຮອດ​ເສຍຊີວິດ ແລະ​ ມ້ຽນຄາບ​ສົ່ງສະການ​ ດ້ວຍຕົນເອງ ຫຼື ໂດຍໃຊ້ຊັບຂອງຕົນເອງ ຫຼື ປະກອບສ່ວນໃນການປົກປັກຮັກສາ ແລະ ເຮັດໃຫ້ຊັບຂອງເຈົ້າມູນມໍຣະດົກເພີ່ມຂຶ້ນ ກໍຈະ​ໄດ້​ຮັບ​ສ່ວນ​ແບ່ງມູນ​ມໍຣະດົກຂອງເຈົ້າມູນມໍຣະດົກ​ຫຼາຍ​ກວ່າຜູ້​ສືບ​ທອດ​ຄົນອື່ນໜຶ່ງ​ພູດ.

### ມາດຕາ 578 ການ​ແບ່ງ​ປັນມູນ​ມໍ​ຣະ​ດົກລະ​ຫວ່າງຜົວ ຫຼື ເມຍທີ່​ຍັງ​ມີ​ຊີ​ວິດ​ຢູ່ ແລະ ຍາດ​ສາຍ​ຕັ້ງ

ໃນ​ກໍ​ລະ​ນີ​ທີ່​ຜົວ ຫຼື ເມຍ​ ຊຶ່ງ​ບໍ່​ມີ​ລູກ​ ຫາກ​ໄດ້​ເສຍ​ຊີ​ວິດ​ໄປ​ຍັງ​ເຫຼືອ​ແຕ່​ເມຍ ຫຼື ຜົວ ແລະ ຍາດສາຍຕັ້ງ ການ​ແບ່ງ​ປັນມູນ​ມໍ​ຣະ​ດົກໃຫ້​ປະ​ຕິ​ບັດ​ ດັ່ງ​ນີ້:

1. ເມຍ ຫຼື ຜົວ​ທີ່​ຍັງ​ມີ​ຊີວິດ​ ຈະ​ໄດ້​ຮັບສ່ວນ​ແບ່ງ​ປັນ ໜຶ່ງ​ສ່ວນ​ສາມ​ຂອງ​ຊັບ​ເດີມ ​ຂອງເຈົ້າມູນມໍຣະດົກ ແລະ ອີກສອງສ່ວນ​ສາມ​​ນັ້ນ​ ໃຫ້ຍາດສາຍຕັ້ງ ເບື້ອງເທິງ ຊັ້ນຈໍາຂອງເຈົ້າມູນມໍຣະດົກເປັນຜູ້ສືບທອດ ເປັນ​ພູດ​ສະ​ເໝີ​ກັນ;
2. ເມຍ​ ຫຼື ຜົວ​ທີ່​ຍັງ​ມີ​ຊີ​ວິດ​ຢູ່​ນັ້ນ​ ຈະ​ໄດ້​ຮັບ​ສິນ​ສົມ​ສ້າງ​ ທີ່​​ເປັນພູດຂອງ​ຜູ້​ເສຍຊີ​ວິດທັງ​ໝົດ.

### ມາດຕາ 579 ການແບ່ງປັນມູນມໍຣະດົກລະຫວ່າງຍາດສາຍຕັ້ງ

ໃນກໍລະນີເຈົ້າມູນມໍຣະດົກນັ້ນ ຫາກບໍ່ມີລູກ, ບໍ່ມີຜົວ ຫຼື ເມຍ ມູນມໍຣະດົກທັງໝົດ ໃຫ້ນໍາມາແບ່ງ ປັນ ໃຫ້ຍາດສາຍຕັ້ງຊັ້ນຈຳ ເປັນພູດສະເໝີກັນ.

### ມາດຕາ 580 ການ​ແບ່ງ​ປັນມູນ​ມໍ​ຣະ​ດົກລະ​ຫວ່າງຜົວ ຫຼື ເມຍ ແລະ ​ຍາດ​​ສາຍ​ຂວາງ

ຖ້າ​ເຈົ້າມູນມໍຣະດົກ​ຫາກ​ບໍ່​ມີ​ລູກ ແລະ ບໍ່​ມີ​ຍາດ​ສາຍ​ຕັ້ງ ແຕ່​ຫາກ​ຍັງ​ມີ​ຜົວ ຫຼື ເມຍນັ້ນ, ​ຍາດ​​ສາຍ​ຂວາງຊັ້ນຈຳ ​ ຂອງເຈົ້າມູນມໍຣະດົກ ຈະ​ໄດ້​ຮັບມູນ​ມໍ​ຣະ​ດົກທີ່​ເປັນ​ຊັບ​ເດີມ​ຂອງເຈົ້າມູນມໍຣະດົກ ​ພຽງແຕ່​ເຄິ່ງ​ໜຶ່ງ​ເທົ່າ​ນັ້ນ, ສ່ວນ​ອີກເຄິ່ງ​ໜຶ່ງ ແລະ ສິນ​ສົມ​ສ້າງ​ທັງ​ໝົດ​ນັ້ນ ຈະ​ຕົກ​ເປັນ​ຂອງ​ເມຍ ຫຼື ຜົວທີ່​ຍັງ​ມີ​ຊີ​ວິດ​ຢູ່.

ການ​ແບ່ງ​ປັນມູນ​ມໍ​ຣະ​ດົກ ລະ​ຫວ່າງ​ຍາດ​​ສາຍ​ຂວາງ​ຊັ້ນຈໍານັ້ນ ​ໃຫ້​ແບ່ງ​ປັນ​ເປັ​ນ​ພູດ​ສະ​ເໝີ​ກັນ.

### ມາດຕາ 581 ການແບ່ງປັນມູນມໍຣະດົກ ລະຫວ່າງຍາດສາຍຂວາງ

ໃນກໍລະນີເຈົ້າມູນມໍຣະດົກນັ້ນ ຫາກບໍ່ມີລູກ, ບໍ່ມີຜົວ ຫຼື ເມຍ ແລະ ບໍ່ມີຍາດສາຍຕັ້ງ, ມູນມໍຣະດົກ ຂອງຜູ້ກ່ຽວ ໃຫ້ນໍາມາແບ່ງປັນໃຫ້ຍາດສາຍຂວາງຊັ້ນຈຳ ເປັນພູດສະເໝີກັນ.

### ມາດຕາ 582 ການແບ່ງປັນມູນມໍຣະດົກກໍລະນີມີແຕ່ຜົວ ຫຼື ເມຍ

ໃນກໍລະນີຜົວ ຫຼື ເມຍທີ່ເສຍຊີວິດ ຫາກບໍ່ມີລູກ, ບໍ່ມີຍາດສາຍຕັ້ງ ແລະ ບໍ່ມີຍາດສາຍຂວາງ, ມູນມໍຣະດົກຂອງຜູ້ກ່ຽວ ກໍໃຫ້ເມຍ ຫຼື ຜົວ ທີ່ມີຊີວິດຢູ່ນັ້ນ ເປັນຜູ້ສືບທອດທັງໝົດ.

### ມາດຕາ 583 ການແບ່ງປັນມູນມໍຣະດົກ ລະຫວ່າງຫົວໜ້າຄອບຄົວ ແລະ ຜູ້ຮັບໃຊ້

ຖ້າຫົວໜ້າຄອບຄົວຫາກໄດ້ເສຍຊີວິດ ໂດຍບໍ່ມີ ຜົວ ຫຼື ເມຍ, ລູກ, ຍາດສາຍຕັ້ງ ແລະ ຍາດສາຍຂວາງແລ້ວ, ຜູ້ຮັບໃຊ້ທີ່ຢູ່ໃນຄອບຄົວນັ້ນ ແຕ່ສາມປີຂຶ້ນໄປ ກໍຈະໄດ້ສືບທອດມູນມໍຣະດົກນັ້ນ.

ຖ້າຜູ້ຮັບໃຊ້ຫາກໄດ້ເສຍຊີວິດ ໂດຍບໍ່ມີຜູ້ສືບທອດມູນມໍຣະດົກຂອງຕົນ ຕາມທີ່ໄດ້ກຳນົດໃນວັກທີ ໜຶ່ງ ຂອງມາດຕານີ້ແລ້ວ ຫົວໜ້າຄອບຄົວກໍຈະ​ໄດ້​ສືບ​ທອດມູນ​ມໍ​ຣະ​ດົກຂອງ​ຜູ້ຮັບ​ໃຊ້​ເຊັ່ນ​ດຽວ​ກັນ.

ຖ້າເຈົ້າມູນມໍຣະດົກ ຫາກບໍ່ມີ ຜົວ ຫຼື ເມຍ, ລູກ, ຍາດສາຍຕັ້ງ ແລະ ຍາດສາຍຂວາງ ແຕ່ມີບຸກຄົນໃດໜຶ່ງ ໄດ້ເບິ່ງແຍງຊ່ວຍເຫຼືອ ເຈົ້າມູນມໍຣະດົກ ຈົນເສຍຊີວິດ ແລະ ມ້ຽນຄາບສົ່ງສະການ ບຸກຄົນນັ້ນ ອາດມີສິດສືບທອດມູນມໍຣະດົກ ຕາມການຕັດສີນຂອງສານ.

### ມາດຕາ 584 ມູນມໍຣະດົກຂອງ ພິກຂຸ, ສາມະເນນ ຫຼື ນັກບວດອື່ນ

ພິກຂຸ, ສາມະເນນ ຫຼື ນັກບວດອື່ນ ທີ່ມີຊັບກ່ອນບວດ ຫຼື ມີຊັບໃນໄລຍະບວດນັ້ນ ແມ່ນມີສິດມອບຊັບ, ຍົກຊັບ ຫຼື ເຮັດພິໄນກຳ ໃຫ້ບຸກຄົນ ຫຼື ການຈັດຕັ້ງອື່ນ ຕາມກົດໝາຍ ລວມທັງມີສິດໃຫ້ຜູ້ອື່ນສືບທອດມູນມໍຣະດົກຂອງຕົນ.

ໃນກໍລະນີທີ່ ພິກຂຸ, ສາມະເນນ ຫຼື ນັກບວດອື່ນ ຫາກໄດ້ເສຍຊີວິດໂດຍບໍ່ມີຜູ້ສືບທອດມູນມໍຣະດົກ ຕາມທີ່ໄດ້ກຳນົດໃນມາດຕາ 585 ວັກທີີໜຶ່ງ ຂອງປະມວນກົດໝາຍສະບັບນີ້ ຫຼື ບໍ່ໄດ້ມອບຊັບໃດໜຶ່ງໃຫ້ບຸກຄົນ, ການຈັດຕັ້ງ ຫຼື ມູນນິທິໃດໜຶ່ງແລ້ວ, ຊັບທັງໝົດນັ້ນ ກໍຈະຕົກເປັນຂອງວັດ ຫຼື ສາສະນະສະຖານບ່ອນຜູ້ກ່ຽວຢູ່ປະຈຳ.

### ມາດຕາ 585 ມູນມໍຣະດົກທີ່ບໍ່ມີຜູ້ສືບທອດອື່ນ

ເມື່ອ​ບຸກ​ຄົນ​​ໃດ​ໜຶ່ງ​ ຫາກ​ໄດ້​ເສຍ​ຊີ​ວິດ ໂດຍ​ບໍ່​ມີຜູ້​ສືບ​ທອດມູນ​ມໍຣະ~~​~~ດົກ ຫຼື ບໍ່​ຮູ້​ວ່າ​ຜູ້​ສືບ​ທອດນັ້ນຢູ່​ໃສ ພາຍ​ໃນ​ເວລາ ຫົກ​ເດືອນ ຖ້າບໍ່​ມີ​ຜູ້​ໃດ​ມາ​ທວງ​​ເອົາ​ແລ້ວ, ມູນ​ມໍ​ຣະ​ດົກທັງ​ໝົດ​ນັ້ນ​ ແມ່ນ​ລັດ​ເປັນ​ຜູ້​ຄຸ້ມ​ຄອງ​ໄວ້.

ຖ້າຫາກໝົດອາຍຸຄວາມ ຕາມທີ່ໄດ້ກຳນົດໄວ້ໃນມາດຕາ 608 ຂອງປະມວນກົດໝາຍສະບັບນີ້ແລ້ວ, ມູນມໍຣະດົກດັ່ງກ່າວ ກໍຈະຕົກເປັນກຳມະສິດຂອງລັດ.

ນາຍທະບຽນສານ ຫຼື ນາຍບ້ານ ເປັນຜູ້ກໍານົດເອົາຊັບສົມບັດສ່ວນໃດໜຶ່ງຂອງເຈົ້າມູນມໍຣະດົກ ເພື່ອໃຊ້ຈ່າຍເຂົ້າໃນການມ້ຽນຄາບສົ່ງສະການ, ເຮັດບຸນກິນທານຕາມຮີດຄອງ ແລະ ຊຳລະໜີ້ສິນຂອງຜູ້ເສຍຊີວິດ.

### ມາດຕາ 586 ສິດ​ສືບ​ທອດມູນ​ມໍຣະດົກຂອງຜົວເມຍທີ່ແຍກກັນຢູ່

ຜົວເມຍທີ່ໄດ້ແຍກກັນຢູ່ຕ່າງຫາກ ແຕ່ຍັງບໍ່ທັນໄດ້ຢ່າຮ້າງກັນ ໂດຍຖືກຕ້ອງຕາມກົດໝາຍນັ້ນ ກໍຍັງມີສິດສືບທອດມູນມໍຣະດົກຂອງກັນ ແລະ ກັນໄດ້ຢູ່ ເມື່ອຜູ້ໃດໜຶ່ງຫາກໄດ້ເສຍຊີວິດ.

### ມາດຕາ 587 ການແບ່ງປັນຄ່າປົວແປງຈິດໃຈ ແລະ ເງິນອຸດໜູນການເສຍຊີວິດ

ຄ່າປົວແປງຈິດໃຈ ແລະ ເງິນອຸດໜູນການເສຍຊີວິດ ໃຫ້ນຳມາແບ່ງເປັນສາມພູດສະເໝີກັນ ແລ້ວມອບໃຫ້ຜູ້ເປັນ ພໍ່ ແມ່, ຜົວ ຫຼື ເມຍ ແລະ ລູກ ຂອງຜູ້ເສຍຊີວິດຜູ້ລະພູດ. ໃນກໍລະນີຜູ້ເສຍຊີວິດ ຫາກບໍ່ມີລູກໃຫ້ແບ່ງເປັນສອງພູດສະເໝີກັນ ແລ້ວມອບໃຫ້ຜູ້ເປັນ ພໍ່ ແມ່ ແລະ ຜົວ ຫຼື ເມຍຂອງຜູ້ເສຍຊີວິດ ຜູ້ລະພູດ. ໃນກໍລະນີທີ່ຜູ້ເສຍຊີວິດ ຫາກບໍ່ມີພໍ່ແມ່ ກໍໃຫ້ແບ່ງເປັນສອງພູດສະເໝີກັນ ແລ້ວມອບໃຫ້ ຜົວ ຫຼື ເມຍ ແລະ ລູກຂອງຜູ້ເສຍຊີວິດ ຜູ້ລະພູດ. ໃນກໍລະນີ ທີ່ຜູ້ເສຍຊີວິດ ຫາກບໍ່ມີ ພໍ່ ແມ່ ແລະ ລູກ ກໍໃຫ້ມອບແກ່ຜູ້ເປັນ ຜົວ ຫຼື ເມຍ ທີ່ຍັງມີຊີວິດພຽງຜູ້ດຽວ. ໃນກໍລະນີອື່ນ ການແບ່ງປັນຄ່າປົວແປງຈິດໃຈ ແລະ ເງິນອຸດໜູນການເສຍຊີວິດ ໃຫ້ປະຕິບັດຕາມທີ່ໄດ້ກຳນົດໄວ້ໃນພາກທີ VIII ຂອງປະມວນກົດໝາຍສະບັບນີ້. ກ່ອນຈະນຳເອົາຄ່າປົວແປງຈິດໃຈ ແລະ ເງິນອຸດໜູນການເສຍຊີວິດ ມາແບ່ງປັນໃຫ້ກັນນັ້ນ ຕ້ອງຫັກຄ່າມ້ຽນຄາບສົ່ງສະການ, ເຮັດບຸນກິນທານ, ໃຊ້ໜີ້ສິນ ແລະ ພັນທະອື່ນ ຂອງຜູ້ເສຍຊີວິດເສຍກ່ອນ.

### ມາດຕາ 588 ຜູ້​ສືບ​ທອດມູນ​ມໍ​ຣະ​ດົກແທນ​ທີ່​ກັນ

ເມື່ອບຸກຄົນທີ່ເປັນຜູ້ສືບທອດມູນມໍຣະດົກຕາມກົດໝາຍ ຫາກໄດ້ເສຍຊີວິດກ່ອນເຈົ້າມູນມໍຣະດົກແລ້ວ, ຜູ້ສືບທອດຂອງບຸກຄົນນັ້ນ ກໍມີສິດສືບທອດມູນມໍຣະດົກແທນຜູ້ກ່ຽວ. ເມື່ອຜູ້ສືບທອດມູນມໍຣະດົກແທນທີ່ນີ້ ຫາກໄດ້ເສຍຊີວິດ ກໍໃຫ້ຜູ້ສືບທອດຜູ້ຕໍ່ໄປ ໄດ້ຮັບມູນມໍຣະດົກແທນທີ່ກັນ ແລະ ຕໍ່ໆໄປ.

### ມາດຕາ 589 ເງື່ອນໄຂຂອງການສືບທອດມູນມໍຣະດົກແທນທີ່ກັນ

ຜູ້ສືບທອດມູນມໍຣະດົກແທນທີ່ກັນ ຕ້ອງມີເງື່ອນໄຂ ດັ່ງນີ້:

1. ເປັນຜູ້ສືບທອດມູນມໍຣະດົກຕາມກົດໝາຍ;
2. ເປັນລູກຂອງບຸກຄົນທີ່ມີສິດສືບທອດມູນມໍຣະດົກ ຊຶ່ງໄດ້ເສຍຊີວິດກ່ອນແລ້ວ.

## ໝວດທີ 3 ການ​ສືບ​ທອດມູນມໍຣະດົກ​ຕາມ​ພິ​ໄນ​ກຳ

### ມາດຕາ 590 ພິ​ໄນ​ກຳ

ພິໄນກຳ ແມ່ນ ການສະແດງເຈດຈຳນົງຂອງເຈົ້າຂອງຊັບ ໃນການເອົາຊັບຂອງຕົນໃຫ້ ບຸກຄົນ ຫຼື ນິຕິບຸກຄົນ ຫຼື ການຈັດຕັ້ງ ດ້ວຍການເຮັດເປັນລາຍລັກອັກສອນ ຫຼື ທາງປາກເປົ່າ.

ພິໄນກຳ ມີຜົນບັງຄັບທາງດ້ານກົດໝາຍ ນັບແຕ່ເຈົ້າຂອງຊັບ ເສຍຊີວິດເປັນຕົ້ນໄປ.

### ມາດຕາ 591 ສິດ​ໃນການເຮັດ​ພິ​ໄນ​ກຳ

ພົ​ນລະ​ເມືອງ​ທຸກ​ຄົນ ມີ​ສິດເຮັດ​ພິ​ໄນ​ກຳ ມອບຊັບສົມບັດທີ່ເປັນກຳມະສິດຂອງຕົນ ​ໃຫ້​ບຸກ​ຄົນໃດ​​ໜຶ່ງ ຫຼື ໃຫ້​ຫຼາຍ​ຄົນ, ໃຫ້​ອົງ​ການ​ຈັດ​ຕັ້ງ​ຂອງ​ລັດ, ລວມໝູ່ ແລະ ອົງ​ການ​ຈັດ​ຕັ້ງ​ສັງ​ຄົມ​, ກອງ​ທຶນ, ມູນນິທິ​ຕ່າງໆ ຫຼື ສະຫງວນ​ໄວ້​ສ່ວນ​ໃດ​ໜຶ່ງ ​ເພື່ອ​ເປັນ​ບ່ອນ​ສັກກາລະ​ບູຊາ ຫຼື​ ຮັກສາ ໃຫ້​ຍາດ​ພີ່ນ້ອງ​ທີ່​ຂາດ​ເຂີນສາມາດ​ສ້າງ​ຢູ່​ທຳ​ກິນ ​ຕາມ​ເຈດ​ຈຳ​ນົງ​ຂອງ​ຕົນ​ກ່ອນ​ເສຍຊີ​ວິດ ຕາມທີ່ໄດ້ກຳນົດໄວ້ໃນມາດຕາ 593 ຂອງປະມວນກົດໝາຍສະບັບນີ້.

### ມາດຕາ 592 ຂອບ​ເຂດ​ສິດ~~​~~ໃນການເຮັດ​ພິ​ໄນ​ກຳ

ເຈົ້າຂອງຊັບ ​ທີ່ຍັງ​ມີ​ຊີວິດ​ຢູ່ ຈະເຮັດ​ພິ​ໄນ​ກຳ ໃຫ້ປະຕິບັດຕາມຂອບເຂດ ດັ່ງນີ້:​​

* 1. ຖ້າ​ເຈົ້າມູນມໍຣະດົກ ຫາກ​ມີ​ລູກ ​ໜຶ່ງຄົນ ສາມາດເຮັດພິໄນກຳ ໃຫ້ຜູ້ອື່ນ ບໍ່​ໃຫ້ເກີນເຄິ່ງ​ໜຶ່ງ​ຂອງ​ຊັບ​ທັງ​ໝົດ;
  2. ຖ້າ​​ເຈົ້າມູນມໍຣະດົກ ຫາກ​ມີ​ລູກ​ ສອງ​ຄົນ ສາມາດເຮັດພິໄນກຳ ໃຫ້ລູກຜູ້ໃດໜຶ່ງ ຫຼື ຜູ້ອື່ນ ບໍ່​ໃຫ້ເກີ​ນໜຶ່ງ​ສ່ວນສາມ​ຂອງ​ຊັບ​ທັງ​ໝົດ;
  3. ຖ້າ​​ເຈົ້າມູນມໍຣະດົກ ຫາກ​ມີ​ລູກ ​ສາມ​ຄົນ​ຂຶ້​ນໄປ ສາມາດເຮັດພິໄນກຳ ໃຫ້ລູກຜູ້ໃດໜຶ່ງ ຫຼື ຜູ້ອື່ນ ບໍ່​ໃຫ້ເກີນ~~​~~​ໜຶ່ງ​ສ່ວນ​ສີ່ຂອງ​ຊັບ​ທັງ​ໝົດ.

ເມື່ອ​ການ​ເຮັດ​ພິ​ໄນກຳ​ ຫາກ​ເກີນກວ່າ​ຈຳນວນ​ທີ່​ໄດ້​ກຳນົດ​ໄວ້ໃນວັກທີໜຶ່ງ ຂອງມາດຕານີ້ ສ່ວນ​ທີ່​ເກີນນັ້ນ ຖື​​ເປັນ​ໂມຄະແລ້ວ​ໃຫ້ນຳ​ມາ​ແບ່ງປັນ​ກາ​ນສືບ​ທອດ​ຕາມ​ກົດໝາຍ.

### ມາດຕາ 593 ຮູບ​ກາ​ນການເຮັດ​ພິ​ໄ​ນກຳ

ພິ​ໄນກຳ ສາມາດ​ເຮັດ​ຂຶ້​ນໃນ​ສອງ​ຮູບ​ການ ​ດັ່ງນີ້:

1. ພິ​ໄນກຳ​ເປັ​ນລາຍ​ລັກ​ອັກສອນ;
2. ພິ​ໄນກຳ​ທາງ​ປາກ​ເປົ່າ.

### ມາດຕາ 594 ພິ​ໄນກຳ​ເປັນ​ລາຍ​ລັກ​ອັກ​ສອນ

ກາ​ນເຮັດ​ພິ​ໄນ​ກຳ​ເປັນ​ລາຍ​ລັກ​ອັກ​ສອນ ອາດ​ເຮັດດ້ວຍ:

1. ການ​ຂຽນພິໄນກຳໂດຍ​ເຈົ້າມູນມໍຣະດົກເອງ;
2. ການຂຽນພິໄນກຳໂດຍ​ຜູ້​ອື່ນ​ຂຽນໃຫ້​ ຕ້ອງ​ມີພະ​ຍານຢ່າງ​ໜ້ອຍ ສາມ​ຄົນເຂົ້າ​ຮ່ວມນຳ ແຕ່​ຕ້ອງ​ຮັກ​ສາ​ຄວາມ​ລັບ​ໄວ້ຈົນກວ່າ​ຈະ​ມີ​ການ​ເປີດພິໄນກຳ​ ຫຼື ການເປີດການສືບທອດ​ມູນ​ມໍ​ຣະ​ດົກ.

ໃນພິໄນກຳນັ້ນ ຕ້ອງບອກສະຖານທີ່, ວັນ, ເດືອນ, ປີ ເຮັດພິໄນກຳ, ປະເພດ ແລະ ຈຳນວນຊັບທີ່ຈະມອບ, ຊື່ ແລະ ນາມສະກຸນຂອງ ຜູ້ມອບ ແລະ ຜູ້ຮັບ, ຜູ້ຂຽນ ແລະ ຂອງພະຍານ.

ຜູ້ມອບ, ຜູ້ຂຽນ ແລະ ພະຍານ ຕ້ອງລົງລາຍເຊັນ ແລະ ແປະໂປ້ມືໃສ່ພິໄນກຳ.

ພິໄນກຳນັ້ນ ຫຼັງຈາກເຮັດແລ້ວ ຕ້ອງໃສ່ຊອງຕິດໃຫ້ແໜ້ນ ຫຼື ຕິດດ້ວຍຄັ່ງ ແລ້ວໄປຂຶ້ນທະບຽນ ນຳນາຍທະບຽນສານ ບ່ອນເຈົ້າມູນມໍຣະດົກຢູ່ ຫຼື ບ່ອນທີ່ໃກ້ຄຽງ ຫຼື ນຳໄປໄວ້ຢູ່ອົງການປົກຄອງບ້ານ ສຳລັບບ່ອນທີ່ບໍ່ມີຫ້ອງການທະບຽນສານ.

### ມາດຕາ 595 ຜູ້​ບໍ່​ມີ​ສິດ​ຮັບ​ຊັບ​ຕາມ​ພິ​ໄ​ນກຳ​ເປັ​ນລາຍ​ລັກ​ອັກສອນ

ຜູ້ບໍ່ມີສິດຮັບຊັບຕາມ​ພິ​ໄ​ນກຳ​ ເປັ​ນລາຍ​ລັກ​ອັກສອນມີ ດັ່ງນີ້:

1. ຜູ້​ຂຽນ​ພິ​ໄນ​ກຳ;
2. ພະ​ຍານ​ໃນການເຮັດ​ພິ​ໄ​ນກຳ;
3. ຜົວ ຫຼື ເມຍ ຫຼື ລູກ ຂອງຜູ້​ຂຽນພິ​ໄນ​ກຳ ທີ່ບໍ່ແມ່ນເຈົ້າມູນມໍຣະດົກ ຫຼື ຂອງພະຍານ​ໃນ​ການເຮັດພິ​ໄນ​ກຳ​.

### ມາດຕາ 596 ພິ​ໄນກຳ​ທາງ​ປາກ​ເປົ່າ

ເຈົ້າຂອງຊັບ ທີ່​ບໍ່​ສາ​ມາດ​ເຮັດ​ພິ​ໄນກຳ​ເປັນ​ລາຍ​ລັກ​ອັກ​ສອນ​ໄດ້​ ຍ້ອນຕົກ​ຢູ່​ໃນ​ສະ​ພາບ​ອັ​ນຕະ​ລາຍ​ທີ່​ໃກ້​ຈະ​ເສຍຊີ​ວິດ, ຍ້ອນ​ສຸ​ຂະ​ພາບ​ອ່ອນ​ເພຍ ຫຼື ຍ້ອນ​ສາ​ເຫດ​ອື່ນ ​ຈະ​ເຮັດ​ພິ​ໄນ​ກຳ​ທາງ​ປາກ​ເປົ່າ​ກໍ​ໄດ້ ໂດຍໃຫ້ມີ~~​~~ພະ​ຍານຮັບຮູ້ນຳ.

ພະ​ຍານ​ດັ່ງ​ກ່າວ​ ຕ້ອງແຈ້ງຂໍ້ຄວາມທັງໝົດ ທີ່ເຈົ້າມູນມໍຣະດົກສັ່ງໄວ້ນັ້ນ ຕໍ່ຫ້ອງການທະ​ບຽນສານ ຫຼື ອົງການ​ປົກຄອງ​ບ້ານໃນ​ທັນທີ ແລະ ຊີ້​ແຈງ​ສາ​ເຫດ​ທີ່​ພາ​ໃຫ້​ເຈົ້າຂອງຊັບນັ້ນ​ ບໍ່​ສາ​ມາດ​ເຮັດ​ພິ​ໄນ​ກຳ​ເປັນ​ລາຍ​ລັກ​ອັກ​ສອນ​ໄດ້ ຊຶ່ງຫ້ອງການທະບຽນສານ ຫຼື ອົງການປົກຄອງບ້ານ ຕ້ອງເຮັດບົດບັນທຶກຂໍ້ຄວາມດັ່ງກ່າວໄວ້.

ພິ​ໄນ​ກຳ​ທາງ​ປາກ​ເປົ່ານັ້ນ​ ຈະ​ບໍ່​ມີ​ຜົນ​​ໃຊ້​ໄດ້ ຖ້າ​ຫາກ​ກາຍ​ກຳນົດເວລາ ໜຶ່ງເດືອນ ນັບ​ແຕ່ວັນ​ເຈົ້າຂອງຊັບ ໄດ້​ກັບ​ຄື​ນສູ່​ສະພາ​ບປົກ​ກະ​ຕິ.

### ມາດຕາ 597 ຜູ້​ສືບ​ທອດ​ສຳ​ຮອງ

ເຈົ້າ​ຂອງຊັບ ມີ​ສິດ​​ກຳນົດຜູ້​ສືບ​ທອດ​ສຳ​ຮອງໄວ້ໃນພິໄນກຳ ເພື່ອ​ແທນ​ທີ່​ຜູ້ສືບ​ທອດ​ມູນມໍ​ຣະ​ດົກ ຊຶ່ງ​ຕົນ​ໄດ້​ກຳນົດ​ໄວ້ແລ້ວນັ້ນ ໃນ​ກໍ​ລະ​ນີ​ທີ່​ຜູ້​ສືບ​ທອດ​ຜູ້ນັ້ນ ​ຫາກ​ໄດ້​ເສຍ​ຊີ​ວິດກ່ອນ​ການ​ເປີດ​ພິ​ໄນ​ກຳ ຫຼື ການສືບທອດ ຫຼື ບໍ່​ຮັບ​ເອົາ​ມູນ​ມໍ​ຣະ​ດົກຕາມພິໄນກຳນັ້ນ.

### ມາດຕາ 598 ສິດ​ຂອງ​ຜູ້​ສືບ​ທອດ​ມູ​ນມໍ​ຣະ​ດົກຕາມ​ພິ​ໄ​ນກຳ

ຜູ້​ສືບ​ທອດ​ທີ່ໄດ້ຮັບມູນ​ມໍຣະດົກ​ຕາມພິໄນກຳແລ້ວ ກໍຍັງມີສິດ​ໄດ້​ຮັບ​ພູດ​ສ່ວ​ນມູ​ນມໍ​ຣະ​ດົກທີ່​ຕົກ​ທອດ​ໃຫ້​ຕົ​ນຕາມ​ກົດ​ໝາຍ​ອີກ​ດ້ວຍ.

### ມາດຕາ 599 ຜູ້ຄຸ້ມຄອງມູນມໍຣະດົກຕາມພິໄນກໍາ

ເຈົ້າ​ຂອງຊັບ ມີ​ສິດ​ກຳນົດຜູ້​ຄຸ້ມຄອງມູນມໍຣະດົກ~~​~~ໄວ້​ໃນ​ພິ​ໄນ​ກຳ​ ໃນ​ກໍ​ລະນີ​ທີ່​ຜູ້​ກ່ຽວຫາກ​ມີ​ຈຸດ​ປະ​ສົງ​ເຮັດ​ພິ​ໄ​ນກຳ​ ມອບ​ມູນມໍຣະດົກໃຫ້​ບຸກ​ຄົນທີ່​ຍັງ​ບໍ່​ທັ​ນເຖິງ​ກະ​ສຽນອາ​ຍຸ ຫຼື​ ເປັນບ້າເສຍຈິດ.

ຜູ້​ຄຸ້ມ​ຄອງມູ​ນມໍຣະດົກ​ນັ້ນ ອາດ​ຈະ​ກຳນົດບຸກ​ຄົນ​ອື່​ນເປັ​ນຜູ້​ຄຸ້ມ​ຄອງ​ມູນ​ມໍຣະດົກ​ແທນ​ຕົນກໍ​ໄດ້, ເວັ້ນ​ເສຍແຕ່ເຈົ້າ​ຂອງຊັບ ຫາກ​ໄດ້​ກຳ​ນົດ​ໄວ້ເປັນ​ຢ່າງ​ອື່​ນໃນ​ພິ​ໄ​ນກຳ.

### ມາດຕາ 600 ກາ​ນປ່ຽນ​ແປງ ຫຼື ລົບ​ລ້າງ​ພິ​ໄນ​ກຳ

ເຈົ້າຂອງຊັບ​ ມີ​ສິດ​ປ່ຽນ​ແປງ​ ຫຼື​ ລົບ​ລ້າງ​ພິ​ໄນ​ກຳ​ທີ່​ຕົນ​ເຮັດ​ຂຶ້ນ​ ໄດ້​ທຸກ​ເວ​ລາ ດ້ວຍ​ການເຮັດພິ​ໄນ​ກຳ​ໃໝ່.

ພິ​ໄນ​ກຳ​ທີ່​ເຮັດ​ຂຶ້ນ​ໃໝ່​ນີ້ ຈະ​ລົບ​ລ້າງ​ພິ​ໄນ​ກຳ​ເກົ່າ ​ສ່ວນ​ໃດ​​ໜຶ່ງ ຫຼື ທັງ​ໝົດ ທີ່ມີຂໍ້ຄວາມຂັດ​ກັບ​ພິ​ ໄ​ນກຳໃໝ່.

### ມາດຕາ 601 ສາ​ເຫດ​ທີ່​ພາ​ໃຫ້​ພິ​ໄນກຳ​ຕົກ​ໄປ

ພິ​ໄນກຳ​ ທີ່​ເຮັດ​ຂຶ້ນ ​ຈະ​ຕົກ​ໄປດ້ວຍ​ສາ​ເຫດ​ ດັ່ງ​ນີ້:

1. ເມື່ອ​ຜູ້​ສືບ​ທອດ​ມູນມໍ​ຣະ​ດົກຕາມ​ພິ​ໄ​ນກຳ ຫາກ​ໄດ້​ເສຍຊີ​ວິດ​ກ່ອ​ນເຈົ້າ​ມູ​ນມໍ​ຣະ​ດົກ;
2. ເມື່ອ​ຜູ້​ສືບ​ທອດ​ມູ​ນມໍ​ຣະ​ດົກຕາມ​ພິ​ໄນກຳ ຫາກ​ໄດ້​ສະລະມູນມໍຣະດົກພູດທີ່ຕົນມີສິດໄດ້ຮັບ ຕາມ​ພິ​ໄນກຳ;
3. ເມື່ອ​ຊັບ​ສົມ​ບັດ​ທີ່​ຕົກ​ທອດ​ຕາມ​ພິ​ໄນກຳນັ້ນ ຫາກ​ໄດ້​ຖືກ​ສູນຫາຍ ຫຼື ຖືກ​ທຳ​ລາຍ​ດ້ວຍ​ເຈົ້າ​ມູນມໍ​ຣະດົກ ກ່ອນການເປີດການສືບທອດມູນມໍຣະດົກ;
4. ເມື່ອ​ພິ​ໄ​ນກຳນັ້ນ​ ຫາກ​ໄດ້​ຖືກ​ຮັ​ບ​ຮູ້​ວ່າເປັນ​ໂມຄະ ຕາມ​​ທີ່​ໄດ້​ກຳ​ນົດ​ໄວ້​ໃນມາດ​ຕາ​ 602 ຂອງ​ປະ​ມວນກົດໝາຍ​ສະ​ບັບນີ້.

### ມາດຕາ 602 ພິ​ໄນກຳ​ເປັນ​ໂມ​ຄະ

ພິໄນກຳເປັນໂມຄະ ມີ ກໍລະນີ ດັ່ງນີ້:

1. ພິໄນກຳ ທີ່ເຮັດຂຶ້ນໂດຍບຸກຄົນທີ່ບໍ່ມີຄວາມສາມາດທາງດ້ານການປະພຶດ;
2. ພິໄນກຳ ທີ່ມີເປົ້າໝາຍບໍ່ຈະແຈ້ງ;
3. ພິໄນກຳ ທີ່ເຮັດຂຶ້ນດ້ວຍການຖືກບັງຄັບ, ຫຼອກລວງ ຫຼື ປອມແປງ;
4. ພິໄນກຳ ທີ່ໄດ້ມອບຊັບໃຫ້ແກ່ບຸກຄົນ ຊຶ່ງໄດ້ກຳນົດໄວ້ໃນມາດຕາ 595 ຂອງປະມວນກົດ ໝາຍສະບັບນີ້.

### ມາດຕາ 603 ການແຕ່ງ​ຕັ້ງ​ຜູ້​ປະ​ຕິ​ບັດ​ພິ​ໄນ​ກຳ

ຜູ້ປະ​ຕິ​ບັດ​ພິ​ໄນກຳ ອາດ​ຖືກແຕ່ງຕັ້ງໂດຍ:

1. ເຈົ້າ​ຂອງຊັບ;
2. ບຸກ​ຄົນຊຶ່ງ​ໄດ້ກຳນົດ​ໄວ້​ໃນ​ພິ​ໄນ​ກຳ ຫຼື ຜູ້​ໃດ​​ໜຶ່ງ​ ທີ່​ມີ​ສິດ​ສືບ​ທອດ​ມູນ​ມໍ​ຣະ​ດົກ;
3. ສານ​ປະຊາຊົນ ​ຕາມ​ການ​ຮ້ອງ​ຂໍ​ຂອງ​ຜູ້​ທີ່​ມີ​ສ່ວນ​ກ່ຽວ​ຂ້ອງ​ກັບ​ມູນ​ມໍ​​ຣະ​ດົກ ໃ​ນກໍລະນີເຈົ້າ​ຂອງຊັບ ຫາກ​ບໍ່​ໄດ້~~​~~ກຳນົດຜູ້ປະ​ຕິ​ບັດ​ພິ​ໄນ​ກຳ​ໄວ້, ຜູ້ຖືກ​ແຕ່ງ​ຕັ້ງ​ນັ້ນ​ໄດ້​ເສຍຊີວິດ, ເປັນຜູ້ຫາຍ​ສາບ​ສູນ, ບໍ່ມີຄວາມສາມາດທາງດ້ານການປະພຶດ, ບໍ່​ຈິງ​ໃຈ​ປະ​ຕິ​ບັດ ຫຼື ບໍ່​ສາ​ມາດ​ປະ​ຕິ​ບັດ​ໄດ້.

### ມາດຕາ 604 ສິດ ແລະ ພັນທະຂອງຜູ້ປະຕິບັດພິໄນກໍາ

ພິໄນກຳ ຈະນຳມາປະຕິບັດໄດ້ກໍຕໍ່ເມື່ອເຈົ້າຂອງຊັບ ຫາກໄດ້ເສຍຊີວິດໄປແລ້ວ.

ຜູ້ປະຕິບັດພິໄນກຳ ມີສິດເຮັດສິ່ງທີ່ຈຳເປັນ ແລະ ເໝາະສົມ ເພື່ອປະຕິບັດພິໄນກຳໃຫ້ປາກົດຜົນເປັນຈິງ.

ຜູ້ປະຕິບັດພິໄນກຳ ຈະບໍ່ໄດ້ຮັບບຳເນັດໃນການປະຕິບັດພິໄນກຳນັ້ນ ແຕ່ຫາກມີສິດໄດ້ຮັບຄ່າທົດແທນ ການໃຊ້ຈ່າຍອັນຈຳເປັນໃນການປົກປັກຮັກສາ ແລະ ຄຸ້ມຄອງມູນມໍຣະດົກນັ້ນ.

ຜູ້ປະຕິບັດພິໄນກຳ ມີພັນທະລາຍງານກ່ຽວກັບການຈັດຕັ້ງປະຕິບັດພິໄນກຳດັ່ງກ່າວ ໃຫ້ຜູ້ສືບທອດມູນມໍຣະດົກຊາບ.

### ມາດຕາ 605 ການເປີດພິໄນກຳ

ພາຍຫຼັງເຈົ້າມູນມໍຣະດົກເສຍຊີວິດແລ້ວ ພາຍໃນເວລາ ສິບຫ້າວັນ ນາຍບ້ານ ຫຼື ນາຍທະບຽນສານ ທີ່ຮັກສາພິໄນກຳ ຕ້ອງນຳເອົາພິໄນກຳ ມາເປີດຊ້ອງໜ້າ ຜູ້ມີສິດສືບທອດມູນມໍຣະດົກ.

## ໝວດທີ 4 ການຮັບ, ການສະລະ ແລະ ການເສຍສິດສືບທອດມູນມໍຣະດົກ

## ກ. ການຮັບ ແລະ ການສະລະມູນມໍຣະດົກ

### ມາດຕາ 606 ການ​ສະ​ເໜີເປີດການສືບທອດມູນ​ມໍ​ຣະ​ດົກ

ຜູ້ມີສິດສືບທອດມູນມໍຣະດົກຜູ້ໃດໜຶ່ງ ມີສິດສະເໜີເປີດການສືບທອດມູນມໍຣະດົກເວລາໃດກໍໄດ້ ນັບແຕ່ເວລາເຈົ້າມູນມໍຣະດົກເສຍຊີວິດເປັນຕົ້ນໄປ, ເວັ້ນເສຍແຕ່ມີການກໍານົດໄວ້ໃນພິໄນກໍາ ຫຼື ມີການຕົກລົງກັນໄວ້ເປັນຢ່າງອື່ນ.

ຖ້າມີຜູ້ມີສິດສືບທອດມູນມໍຣະດົກຜູ້ໃດໜຶ່ງ ທີ່ຍັງບໍ່ທັນພົ້ນກະສຽນອາຍຸ, ການເປີດການສືບທອດມູນມໍຣະດົກ ຈະຍືດເວລາອອກໄປຈົນກວ່າຜູ້ກ່ຽວຈະພົ້ນກະສຽນອາຍຸກໍໄດ້. ໃນກໍລະນີທີ່ມີການເປີດການສືບທອດມູນມໍຣະດົກໃນເວລານັ້ນ ກໍຕ້ອງໃຫ້ນາຍທະບຽນສານ ຫຼື ນາຍບ້ານເປັນຜູ້ເຂົ້າຮ່ວມຢັ້ງຢືນ.

ໃນກໍລະນີໃດກໍຕາມ ຖ້າຜົວ ຫຼື ເມຍ ຫາກເສຍຊີວິດ ແລະ ຜູ້ມີຊີວິດຢູ່ນັ້ນ ຫາກໄດ້ເອົາເມຍ ຫຼື ຜົວໃໝ່, ພວກລູກກໍມີສິດສະເໜີເປີດການສືບທອດມູນມໍຣະດົກໄດ້.

### ມາດຕາ 607 ການ​ເຮັດ​ບັນ​ຊີມູນ​ມໍ​ຣະ​ດົກ

ກ່ອນ​ການແບ່ງປັນມູນ​ມໍ​ຣະ​ດົກ ຕ້ອງ​ເຮັດ​ບັນ​ຊີ​ຊັບ​ສົມ​ບັດ​ຕ່າງໆ​ຂອງ​ເຈົ້າມູນ​ມໍ​ຣະ​ດົກ ດັ່ງ​ນີ້:

1. ຊັບ​ສົມບັດ ທີ່​ເປັນ​ຊັບ​ເດີມ ຫຼື ສິນ​ສົມ​ສ້າງ;
2. ຊັບ​ສົມ​ບັດ ຊຶ່ງ​ເຈົ້າມູນ​ມໍ​ຣະ​ດົກໄດ້​ເອົາ​ໃຫ້​ຜູ້​ອື່ນ​ຢືມ, ກູ້ຢືມ ຫຼື ເອົາໄປຝາກ ຫຼື ​ຄ້ຳປະກັນ, ຖືກ​ຜູ້​ອື່ນ​ສໍ້​ໂກງ, ປິດ​ບັງ, ຍັກ​ຍອກ​ເອົາ​ ກ່ອນ​ການ​ເສຍຊີ​ວິດ;
3. ການ​ໃຊ້​ຈ່າຍ​ຄ່າ​ມ້​ຽນ​ຄາບ​ສົ່ງ​ສະ​ການ ແລະ ໜີ້​ສິນ​​ຂອງ​ເຈົ້າມູນ​ມໍ​ຣະ​ດົກ.

ພາຍຫຼັງທີ່ໄດ້ສະສາງບັນຊີລາຍຮັບ-ລາຍຈ່າຍສຳເລັດແລ້ວ ຜູ້​ສືບ​ທອດມູນ​ມໍ​ຣະ​ດົກ ຈຶ່ງ​ແບ່ງ​ປັນ​ຊັບ​ດັ່ງ​ກ່າວ​ຕາມ​ພູດ​ຂອງ​ໃຜ​ລາວ.

### ມາດຕາ 608 ອາ​ຍຸ​ຄວາມ​ໃນ​ການທວງ​ເອົາມູນ​ມໍ​ຣະ​ດົກ

ການທວງເອົາມູນ​ມໍ​ຣະ​ດົກ ສາ​ມາດ​ເຮັດ​ຂຶ້ນ​​ໄດ້ ​ພາຍ​ໃນ​​ເວລາ ສາມ​ປີ ນັບ​ແຕ່ວັນເວລາເຈົ້າມູນ​ມໍ​ຣະ​ດົກ ໄດ້​ເສຍຊີວິດເປັນຕົ້ນ​ໄປ. ຖ້າຫາກກາຍກຳນົດ​ເວລາດັ່ງກ່າວ ສິດໃນການທວງຈະຕົກໄປ, ເວັ້ນ​ເສຍແຕ່ໃນກໍລະນີຜູ້ມີສິດ​ສືບ​ທອດ​ມູນ​ມໍຣະດົກ​ນັ້ນ ຫາກ​ມີອາຍຸບໍ່​ເຖິງ ສິບ​ແປດປີ ພາຍຫຼັງເຈົ້າ​ມູນ​ມໍຣະດົກ​ໄດ້ເສຍຊີວິດ ຫຼື ມີ​ເຫດຜົນ​ອື່ນພຽງພໍ.

### ມາດຕາ 609 ການແບ່ງ​ປັນມູນ​ມໍ​ຣະ​ດົກທີ່​ຢູ່​ໃນ​ການ​ຄຸ້ມ​ຄອງ​ຂອງ​ຜູ້ມີສິດສືບ​ທອດ​ຜູ້​ໃດ​ໜຶ່ງ

ຜູ້ມີສິດສືບ​ທອດມູນ​ມໍ​ຣະ​ດົກ ທີ່​ໄດ້​ຄຸ້ມ​ຄອງມູນ​ມໍ​ຣະ​ດົກ ຊຶ່ງ​ຍັງ​ບໍ່​ທັນ​ໄດ້​ແບ່ງ​ປັນ​ນັ້ນ ມີ​ສິດ​ສະ​ເໜີ​ແບ່ງ​ປັນມູນ​ມໍ​ຣະ​ດົກດັ່ງ​ກ່າວ​ໄດ້​ທຸກ​ເວ​ລາ ເຖິງວ່າ​ອາ​ຍຸ​ຄວາມ​ທີ່​ໄດ້​ກຳນົດ​ໄວ້​ໃນ​ມາດ​ຕາ 608 ຂອງ​ປະມວນກົດ​ໝາຍສະ​ບັບ​ນີ້​ ຈະ​ໝົດ​ແລ້ວກໍ​ຕາມ.

### ມາດຕາ 610 ການ​ຮັບ​ມູນ​ມໍ​ຣະ​ດົກ

ຜູ້ມີສິດສືບທອດມູນມໍຣະດົກຕາມກົດໝາຍ ຈະຖືວ່າເປັນຜູ້ຮັບມູນມໍຣະດົກ ກໍຕໍ່ເມື່ອໄດ້ສະແດງເຈດຈຳນົງຂອງຕົນ ຮັບເອົາມູນມໍຣະດົກຕໍ່ອົງການປົກຄອງບ້ານບ່ອນທີ່ເປີດການສືບທອດ.

ຜູ້ມີສິດສືບທອດມູນມໍຣະດົກຕາມພິໄນກຳ ຈະຖືວ່າເປັນຜູ້ຮັບມູນມໍຣະດົກ ກໍຕໍ່ເມື່ອໄດ້ສະແດງເຈດຈຳນົງຂອງຕົນ ຮັບເອົາມູນມໍຣະດົກຕໍ່ຫ້ອງການທະບຽນສານບ່ອນທີ່ໄດ້ເກັບຮັກສາພິໄນກຳໄວ້ ຫຼື ຕໍ່ອົງການປົກຄອງບ້ານສຳລັບບ່ອນທີ່ບໍ່ມີຫ້ອງການທະບຽນສານ.

ການຮັບເອົາມູນມໍຣະດົກນັ້ນ ຕ້ອງໃຫ້ເຮັດຂຶ້ນພາຍໃນເວລາ ຫົກເດືອນ ນັບແຕ່ວັນເປີດການສືບທອດມູນມໍຣະດົກເປັນຕົ້ນໄປ.

ໃນກໍລະນີທີ່ຜູ້ມີສິດສືບທອດມູນມໍຣະດົກຜູ້ໃດໜຶ່ງ ຫາກໄດ້ສະລະມູນມໍຣະດົກ, ຜູ້ທີ່ຈະຮັບມູນມໍຣະດົກ ຊຶ່ງເປັນພູດຂອງຜູ້ສະລະນັ້ນ ຕ້ອງສະແດງເຈດຈຳນົງຂອງຕົນວ່າຈະຮັບເອົາມູນມໍຣະດົກດັ່ງກ່າວ ພາຍໃນໄລຍະເວລາທີ່ຍັງເຫຼືອ. ຖ້າກຳນົດເວລາທີ່ຍັງເຫຼືອນັ້ນ ຫາກຫຼຸດ ສາມເດືອນ ຜູ້ທີ່ຈະຮັບນັ້ນມີສິດຮ້ອງຂໍຕໍ່ສານໃຫ້ ຍືດເວລາອອກຕື່ມອີກກໍໄດ້ ແຕ່ບໍ່ໃຫ້ເກີນ ສາມເດືອນ.

ນາຍທະບຽນສານ ຫຼື ນາຍບ້ານ ຕ້ອງອອກໃບຢັ້ງຢືນການຮັບມູນມໍຣະດົກໃຫ້ແກ່ຜູ້ມີສິດສືບທອດມູນມໍຣະດົກໄວ້ ເພື່ອເປັນຫຼັກຖານ.

### ມາດຕາ 611 ມູນ​ມໍ​ຣະ​ດົກທີ່​ບໍ່​ໄດ້​ຮັບ​ເອົາ​ພາຍ​ໃນ​ກຳ​ນົດ​ເວ​ລາ

ມູນມໍຣະດົກທີ່ຍັງຄົງເປັນວັດຖຸເດີມ ຊຶ່ງຕົກເປັນພູດຂອງຜູ້ມີສິດສືບທອດມູນມໍຣະດົກຜູ້ໃດໜຶ່ງ ທີ່ບໍ່ໄດ້ຮັບເອົາພາຍໃນກຳນົດເວລາ ຕາມທີ່ໄດ້ກຳນົດໄວ້ໃນມາດຕາ 610 ວັກທີສາມ ຂອງປະມວນກົດໝາຍສະບັບນີ້ ແຕ່ມູນມໍຣະດົກດັ່ງກ່າວ ພັດມີຜູ້ມີສິດສືບທອດມູນມໍຣະດົກອື່ນຮັບເອົາ ຫຼື ໄດ້ມອບໃຫ້ແກ່ລັດແລ້ວ, ມູນມໍຣະດົກນັ້ນ ຈະຖືກສົ່ງຄືນໃຫ້ແກ່ຜູ້ມີສິດສືບທອດມູນມໍຣະດົກທີ່ບໍ່ມາຮັບເອົານັ້ນໄດ້ ກໍຕໍ່ເມື່ອຜູ້ກ່ຽວຫາກໄດ້ຮັບຄວາມຍິນຍອມຈາກຜູ້ສືບທອດມູນມໍຣະດົກ ຫຼື ລັດ ທີ່ໄດ້ຮັບເອົາມູນມໍຣະດົກເທົ່ານັ້ນ. ຖ້າຫາກບໍ່ໄດ້ຮັບຄວາມຍິນຍອມແລ້ວ ສານຈະເປັນຜູ້ຕັດສີນໃຫ້ ຖ້າຜູ້ກ່ຽວຫາກມີເຫດຜົນພຽງພໍ.

ໃນກໍລະນີທີ່ຜູ້ມີສິດສືບທອດມູນມໍຣະດົກ ຕາມກົດໝາຍ ຫຼື ຕາມພິໄນກຳ ໄດ້ເສຍຊີວິດ ພາຍຫຼັງທີ່ໄດ້ເປີດການສືບທອດມູນມໍຣະດົກແລ້ວ ແຕ່ຫາກຍັງບໍ່ທັນໄດ້ຮັບເອົາມູນມໍຣະດົກທີ່ຕົກເປັນພູດຂອງຜູ້ກ່ຽວ ຕາມກຳນົດເວລາທີ່ໄດ້ກຳນົດໄວ້ໃນມາດຕາ 610 ວັກທີສາມ ຂອງປະມວນກົດໝາຍສະບັບນີ້ ກໍໃຫ້ຜູ້ມີສິດສືບທອດມູນມໍຣະດົກຂອງຜູ້ກ່ຽວ ເປັນຜູ້ຮັບເອົາມູນມໍຣະດົກນັ້ນ.

### ມາດຕາ 612 ການ​ສະ​ລະ​ມູນ​ມໍ​ຣະ​ດົກ

ຜູ້ມີສິດສືບທອດມູນມໍຣະດົກຕາມກົດໝາຍ ຫຼື ຕາມພິໄນກຳ ອາດສະລະມູນມໍຣະດົກ ທີ່ເປັນພູດຂອງຕົນໃຫ້ ບຸກຄົນ, ນິຕິບຸກຄົນ, ການຈັດຕັ້ງຂອງລັດ, ມູນນິທິ, ກອງທຶນໃດໜຶ່ງ. ການສະລະມູນມໍຣະດົກ ໃຫ້ປະຕິບັດພາຍໃນເວລາ ຫົກເດືອນ ນັບແຕ່ວັນເປີດການສືບທອດມູນມໍຣະດົກເປັນຕົ້ນໄປ.

ຜູ້ສະລະມູນມໍຣະດົກຕາມກົດໝາຍ ຕ້ອງສະແດງເຈດຈຳນົງຂອງຕົນເປັນລາຍລັກອັກສອນ ຕໍ່ອົງການ ປົກຄອງບ້ານ ໂດຍບອກຊື່ ຜູ້ທີ່ຕົນສະລະໃຫ້.

ຜູ້ສະລະມູນມໍຣະດົກຕາມພິໄນກຳ ຕ້ອງສະແດງເຈດຈຳນົງຂອງຕົນເປັນລາຍລັກອັກສອນຕໍ່ ຫ້ອງການທະບຽນສານ ໂດຍບອກຊື່ ຜູ້ທີ່ຕົນສະລະໃຫ້.

ໃນກໍລະນີທີ່ບໍ່ໄດ້ບອກຊື່ ຜູ້ທີ່ຕົນສະລະໃຫ້ນັ້ນ ມູນມໍຣະດົກດັ່ງກ່າວ ກໍຈະຕົກທອດເປັນຂອງຜູ້ມີສິດສືບທອດຄົນອື່ນ ຕາມກົດໝາຍ.

ໃນກໍລະນີທີ່ຜູ້ມີສິດສືບທອດມູນມໍຣະດົກ ບໍ່ສະແດງເຈດຈຳນົງ ວ່າຈະຮັບເອົາມູນມໍຣະດົກ ພາຍໃນກຳນົດເວລາຕາມທີ່ໄດ້ກຳນົດໄວ້ໃນມາດຕາ 610 ວັກທີສາມ ຂອງປະມວນກົດໝາຍສະບັບນີ້ ກໍໃຫ້ຖືວ່າຜູ້ກ່ຽວເປັນຜູ້ສະລະມູນມໍຣະດົກ ແລະ ມູນມໍຣະດົກດັ່ງກ່າວ ຈະຕົກທອດເປັນຂອງຜູ້ມີສິດສືບທອດອື່ນຕາມກົດໝາຍ.

### ມາດຕາ 613 ການ​ສະ​ລະ​ມູນ​ມໍ​ຣະ​ດົກຂອງ​ຜູ້​ບໍ່​ມີ​ຄວາມສາ​ມາດ​ທາງ​ດ້ານ​ການ​ປະ​ພຶດ

ຜູ້ມີສິດ​ສືບ​ທອດ​ມູນ​ມໍ​ຣະ​ດົກທີ່​ຍັງ​ບໍ່​ທັນ​ເຖິງ​ກະ​ສຽນ​ອາຍຸ ສິບ​ແປດປີ ຫຼື ຜູ້​ເປັນ​ບ້າ​ເສຍຈິດ ຈະສະ​ລະ​ມູນ​ມໍ​ຣະ​ດົກບໍ່​ໄດ້ ຖ້າ ພໍ່ ແມ່ ຫຼື ຜູ້ປົກຄອງບໍ່ຍິນຍອມ.

### ມາດຕາ 614 ສິດ​ຂອງ​ຜູ້​ສະ​ລະມູນ​ມໍ​ຣະ​ດົກ

ຜູ້ມີສິດ​ສືບ​ທອດ​ທີ່​ໄດ້​ສະ​ລະມູນ​ມໍ​ຣະ​ດົກ ຊຶ່ງ​ຕົກເປັນ​ພູດຂອງຕົນ​ໃຫ້​ຜູ້​ອື່ນ​ແລ້ວ ກໍ​ຍັງ​ມີ​ສິດສືບທອດມູນ​ມໍ​ຣະ​ດົກແທນທີ່​ກັນ​ ແຕ່ຫາກບໍ່ແມ່ນພູດ​ທີ່​ຕົນໄດ້​ສະລະ​ໄປ​​ແລ້ວນັ້ນ.

## ຂ. ການເສຍສິດສືບທອດມູນມໍຣະດົກ

### ມາດຕາ 615 ການເສຍສິດສືບທອດມູນມໍຣະດົກ

ຜູ້ມີສິດສືບທອດມູນມໍຣະດົກ ​ຈະ​ເສຍສິດສືບທອດມູນມໍຣະດົກ ໃນກໍລະນີ ​ດັ່ງນີ້:

1. ການສໍ້ໂກງ ຫຼື ຍັກຍອກມູນມໍຣະດົກ;
2. ການເສຍສິດສືບທອດມູນມໍຣະດົກຂອງ ພໍ່, ແມ່ ແລະ ລູກ ຕາມ​ຄຳ​ຕັດ​ສີນ​ຂອງ​ສານ;
3. ການເສຍ​ສິດ​ສືບ​ທອດມູນມໍຣະດົກຕາມ​ກົດ​ໝາຍ ແລະ ຕາມ​ພິ​ໄນ​ກຳ.

### ມາດຕາ 616 ກາ​ນສໍ້​ໂກງ, ການຍັກຍອກມູນ​ມໍຣະດົກ

ຜູ້ສືບ​ທອດ​ມູນ​ມໍຣະດົກທີ່​ໄດ້ ສໍ້​ໂກງ, ປິດ​ບັງ, ​ຍັກ​ຍອກມູນ​ມໍຣະດົກ​ຫຼາຍກວ່າ​​ພູດ​ທີ່​ຕົນ​​ຄວນຈະ​ໄດ້​ຮັບ​ກໍ​ຈະ​ບໍ່ໄດ້​ຮັບມູນ​ມໍ​ຣະ​ດົກນັ້ນແຕ່​ຢ່າງ​ໃດ ​​ແລະ ​ຍັງ​ຕ້ອງ​ສົ່ງ​ມູນ​ມໍຣະດົກ​ທີ່​ໄດ້ເອົາ​ໄປ​ນັ້ນຄືນ​ທັງ​ໝົດ.

ຖ້າການ​ສໍ້​ໂກງ, ການປິດ​ບັງ, ການ​ຍັກ​ຍອກມູມໍຣະດົກນັ້ນ ຫາກ​ໜ້ອຍກວ່າ ຫຼື ເທົ່າກັບພູດ​ທີ່​ຕົນ​​ຄວນຈະ​ໄດ້​ຮັບ ​ກໍ​ຈະ​ບໍ່​ໄດ້ຮັບ​ພູດທີ່ຕົນ​ຄວນ​ໄດ້​ຮັບ​ນັ້ນອີກ.

ມາດ​ຕາ​ນີ້​ຈະບໍ່​ມີ​ຜົນ​ບັງ​ຄັບ​ໃຊ້​ຕໍ່​ຜູ້ມີສິດ​​ສືບ​ທອດມູນ​ມໍ​ຣະ​ດົກຕາມ​ພິ​ໄນ​ກຳ ຊຶ່ງ​ເຈົ້າມູນ​ມໍ​ຣະ​ດົກໄດ້​ເຮັດ​ພິ​ໄນ​ກຳໃຫ້​ຜູ້​ກ່ຽວ​ແລ້ວ.

### ມາດຕາ 617 ການເສຍສິດສືບທອດມູນມໍຣະດົກຂອງ​ ພໍ່, ​ແມ່ ​ແລະ ລູກ ​ຕາມ​ຄຳ​ຕັດ​ສີນ​ຂອງສານ

ພໍ່​ແມ່​ທີ່​ຖືກ​ຕັດ​ສິດຈາກ​ຄວາມ​ເປັນ​ພໍ່​ແມ່ ຕາມຄຳຕັດສີນຂອງສານ ຈະ​ບໍ່​ມີ​ສິດ​ສືບ​ທອດ​ມູນ​ມໍ​ຣະ​ດົກ​ຂອງລູກ, ສ່ວນ​ລູກ​ນັ້ນ ​ກໍ​ຈະ​ບໍ່​ມີ​ສິດ​ສືບ​ທອດ​ມູນ​ມໍ​ຣະ​ດົກ​ຂອງ​ພໍ່​ແມ່​ເຊັ່ນ​ດຽວ​ກັນ, ເວັ້ນ​ເສຍ​ແຕ່ລູກຫາກຍັງບໍ່ທັນພົ້ນກະສຽນອາຍຸ.

ໃນ​ກໍ​ລະ​ນີທີ່​ພໍ່​ແມ່​ ຫາກ​ບໍ່​ປະ​ຕິ​ບັດ​ພັນ​ທະ​ໃນ​ການ​ລ້ຽງ​ດູ​ລູກ​ ກໍ​ຈະ​ບໍ່​ມີ​ສິດ​ສືບ​ທອດ​ມູນ​ມໍຣ​ະ​ດົກ​ຂອງ​ລູກ. ສ່ວນ​ລູກ​ທີ່​ພົ້ນ​ກະ​ສຽນ​ອາ​ຍຸ​ ຫາກ​ບໍ່​ປະ​ຕິ​ບັດ​ພັນ​ທະ​ໃນ​ການ​ລ້ຽງ​ດູ​ພໍ່​ແມ່​ຕາມ​ຄຳ​ຕັດ​ສີນ​ຂອງ​ສານ ກໍ​ຈະ​ບໍ່​ມີ​ສິດ​ສືບ​ທອດມູນ​ມໍ​ຣະ​ດົກຂອງ​ພໍ່​ແມ່​ເຊັ່ນ​ດຽວ​ກັນ.

### ມາດຕາ 618 ການເສຍສິດສືບທອດມູນມໍຣະດົກຕາມກົດໝາຍ ແລະ ຕາມພິໄນກຳ

ຜູ້ເສຍສິດສືບທອດມູນມໍຣະດົກຕາມກົດໝາຍ ຫຼື ຕາມພິໄນກຳ ມີ ດັ່ງນີ້:

1. ຜູ້ທີ່ຖືກສານຕັດສີນວ່າ ໄດ້ມີເຈດຕະນາ ຫຼື ພະຍາຍາມເຮັດໃຫ້~~​~~ເຈົ້າ​ມູນ​ມໍຣະດົກ ຫຼື ຜູ້ມີສິດສືບທອດມູນມໍຣະດົກຜູ້ໃດໜຶ່ງ ເສຍຊີວິດ ຫຼື ບາດເຈັບສາຫັດ ເພື່ອຍາດຊີງເອົາມູນມໍຣະດົກ;
2. ຜູ້ທີ່ໄດ້ທຳລາຍ, ປິດບັງ ຫຼື ປອມແປງພິໄນກຳທັງໝົດ ຫຼື ບາງສ່ວນ;
3. ຜູ້ທີ່ຢູ່ແຂວງ ຫຼື ເມືອງດຽວກັນກັບຜູ້ເສຍຊີວິດ ເມື່ອຮູ້ ຫຼື ຄວນຮູ້ຂ່າວການເສຍຊີວິດແລ້ວຫາກ ບໍ່ມາມ້ຽນຄາບສົ່ງສະການ ຫຼື ບໍ່ໄດ້ມອບໝາຍໃຫ້ຄົນອື່ນມາຮ່ວມແທນຕົນໂດຍບໍ່ມີເຫດຜົນ;
4. ຜູ້ທີ່ໄດ້ຂົ່ມຂູ່~~​~~ເຈົ້າ​ຂອງຊັບໃຫ້ ເຮັດ, ຖອນ ຫຼື ປ່ຽນແປງພິໄນກຳ ທັງໝົດ ຫຼື ສ່ວນໃດສ່ວນໜຶ່ງ;
5. ຜູ້ທີ່ໄດ້ປິດບັງ ຫຼື ຊຸກເຊື່ອງຜູ້ກະທຳຜິດ ຕໍ່ຊີວິດ ຫຼື ສຸຂະພາບຂອງ~~​~~ເຈົ້າ​ມູນ​ມໍຣະດົກ ຊຶ່ງເຮັດໃຫ້ໄດ້ຮັບບາດເຈັບສາຫັດ, ເສຍອົງຄະ ຫຼື ເສຍຊີວິດ;
6. ຜູ້ທີ່ຖືກສານຕັດສີນວ່າ ໄດ້ຫາຄວາມບໍ່ຈິງໃສ່ເຈົ້າຂອງຊັບ ຫຼື ໃສ່ຜູ້ມີສິດສືບທອດມູນມໍຣະດົກດ້ວຍກັນ ຕາມທີ່ໄດ້ກຳນົດໄວ້ໃນປະມວນກົດໝາຍອາຍາ.

ບຸກຄົນທີ່ໄດ້ກ່າວມາເທິງນີ້ ຈະເສຍສິດສືບທອດມູນມໍຣະດົກໄດ້ກໍຕໍ່ເມື່ອ ເຈົ້າຂອງຊັບຫາກໄດ້ສະ ແດງເຈດຈຳນົງຂອງຕົນອອກເປັນລາຍລັກອັກສອນເທົ່ານັ້ນ, ເວັ້ນເສຍແຕ່ເຈົ້າມູນມໍຣະດົກ ຫາກໄດ້ເສຍຊີວິດຕາມ ຂໍ້ 1, 3 ແລະ 5 ຂອງມາດຕານີ້.

ຖ້າບຸກຄົນທີ່ໄດ້ກ່າວມາເທິງນີ້ ຫາກໄດ້ປະພຶດຕົນບໍ່ຊອບທຳ, ບໍ່ຍອມຢູ່ໃຕ້ການຄຸ້ມຄອງຂອງ ພໍ່ແມ່, ບໍ່ໄດ້ເບິ່ງແຍງພໍ່ແມ່ໃນເວລາເຖົ້າແກ່ ຫຼື ເຈັບເປັນ ທັງທີ່ຕົນມີຄວາມອາດສາມາດຢູ່ແລ້ວ ກໍຈະຖືວ່າ ເປັນຜູ້ເສຍສິດສືບທອດມູນມໍຣະດົກ ແລະ ຈະໄດ້ປະຕິບັດດັ່ງດຽວກັນກັບມາດຕາ 617 ວັກທີີສອງ ຂອງປະມວນກົດ ໝາຍສະບັບນີ້.

### ມາດຕາ 619 ການລົບ​ລ້າງ​ການ​ເສຍ​ສິດ​ສືບ​ທອດ

ເຈົ້າ​ມູນ​ມໍ​ຣະ​ດົກ ອາດ​​ລົບ​ລ້າງ​ການ​ເສຍ​ສິດສືບ​ທອດ​ມູນມໍຣະດົກ ຕາມທີ່​ໄດ້​ກຳນົດ​ໄວ້​ໃນມາດຕາ 618 ຂອງ​ປະມວນກົດໝາຍ​ສະບັບ​ນີ້ ດ້ວຍການສະ​ແດງ​ເຈດ​ຈຳ​ນົງ​ຂອງ​ຕົນ ໂດຍ​ມີ​ຫຼັກ​ຖານ ຫຼື ພະຍານ​ຢັ້ງຢືນ.

## ໝວດທີ 5 ການ​ຄຸ້ມ​ຄອງມູນ​ມໍ​ຣະ​ດົກ ແລະ ຄວາມ​ຮັບ​ຜິດ​ຊອບ

## ​ຂອງ​ຜູ້​ສືບ​ທອດຕໍ່ໜີ້ສິນຂອງເຈົ້າມູນມໍຣະດົກ

## ກ. ການ​ຄຸ້ມ​ຄອງມູນ​ມໍ​ຣະ​ດົກ

### ມາດຕາ 620 ການ​ຄຸ້ມ​ຄອງ​ມູນ​ມໍ​ຣະ​ດົກ

ເມື່ອມີການຮ້ອງຂໍໃຫ້ຄຸ້ມຄອງມູນມໍຣະດົກຈາກ ຜູ້ມີສິດສືບທອດມູ​ນມໍ​ຣະ​ດົກ, ເຈົ້າໜີ້ ຫຼື ໃນກໍລະ ນີທີ່ຈຳເປັນນັ້ນ ນາຍບ້ານ ຫຼື ນາຍທະບຽນສານ ບ່ອນເປີດການສືບທອດມູນມໍຣະດົກ ຫຼື ສານ ຕ້ອງວາງມາດຕະການຄຸ້ມຄອງມູນມໍຣະດົກ ຫຼື ແຕ່ງຕັ້ງຜູ້ຄຸ້ມຄອງມູນມໍຣະດົກ ເພື່ອຮັບປະກັນຜົນປະໂຫຍດຂອງບັນດາຜູ້ມີສິດສືບທອດມູນມໍຣະດົກ ຫຼື ເຈົ້າໜີ້.

### ມາດຕາ 621 ບຸກ​ຄົນ​ທີ່​ບໍ່​ມີ​ສິດເປັນຜູ້ຄຸ້ມ​ຄອງມູ​ນມໍ​ຣະ​ດົກ

ບຸກ​ຄົນ​ທີ່​ບໍ່​ມີ​ສິດ​ເປັນຜູ້ຄຸ້ມ​ຄອງມູ​ນມໍ​ຣະ​ດົກ ມີ ດັ່ງນີ້:

1. ຜູ້ບໍ່ມີຄວາມສາມາດທາງດ້ານການປະພຶດ;
2. ຜູ້​ທີ່​ຖືກ​ສານ​ຕັດ​ສີນ​ວ່າ ເປັນ​ຜູ້​ລົ້ມ​ລະ​ລາຍທີ່ຢູ່​ໃນ​ໄລຍະ​ຫ້າມ;
3. ຜູ້​ທີ່​ຖືກ​ສານ​ຕັດ​ສີນ​ປົດ​ສິດ​ໃນ​ການ​ເປັນ​ພໍ່​ແມ່ ແລະ ຜູ້​ເສຍ​ສິດ​ສືບ​ທອດມູ​ນມໍ​ຣະ​ດົກ ຕາມທີ່​ໄດ້ກຳນົດໄວ້ໃນກົດໝາຍວ່າດ້ວຍການດຳເນີນຄະດີແພ່ງ ແລະ ມາດຕາ 617 ແລະ 618 ຂອງປະມວນກົດ ໝາຍສະບັບນີ້.

### ມາດຕາ 622 ສິດ ແລະ ໜ້າ​ທີ່​ຂ​ອງ​ຜູ້ຄຸ້ມ​ຄອງມູ​ນມໍ​ຣະ​ດົກ​

ຜູ້ຄຸ້ມຄອງມູນມໍຣະດົກ ມີ ສິດ ແລະ ໜ້າທີ່ ດັ່ງນີ້:

1. ເຮັດບັນຊີມູນມໍຣະດົກ ໂດຍຊ້ອງໜ້າຜູ້ມີສິດສືບທອດມູນມໍຣະດົກທຸກຄົນ. ໃນກໍລະນີທີ່ມີຜູ້ມີສິດສືບທອດມູນມໍຣະດົກຜູ້ໃດໜຶ່ງບໍ່ສາມາດມາຮ່ວມໄດ້ ກໍຕ້ອງແຈ້ງໃຫ້ຜູ້ຄຸ້ມຄອງມູນມໍຣະດົກຊາບ, ການເຮັດບັນຊີມູນມໍຣະດົກ ໂດຍຊ້ອງໜ້າຜູ້ມີສິດສືບທອດມູນມໍຣະດົກນັ້ນຢ່າງໜ້ອຍ ບໍ່ໃຫ້ຫຼຸດ ສອງສ່ວນສາມ ຂອງຈຳນວນຜູ້ມີສິດສືບທອດມູນມໍຣະດົກທັງໝົດ ໂດຍເຮັດໃຫ້ແລ້ວພາຍໃນເວລາ ໜຶ່ງເດືອນ ນັບແຕ່ວັນທີ່ຜູ້ຄຸ້ມຄອງໄດ້ຮັບການແຕ່ງ ຕັ້ງເປັນຕົ້ນໄປ;
2. ຮັບຄຳຮ້ອງຂອງເຈົ້າໜີ້ ແລະ ຊຳລະໜີ້ສິນຂອງເຈົ້າມູນມໍຣະດົກກ່ອນຜູ້ມີສິດສືບທອດຈະຮັບເອົາມູນມໍຣະດົກ;
3. ແບ່ງປັນມູນມໍຣະດົກໃຫ້ບັນດາຜູ້ມີສິດສືບທອດມູ​ນມໍ​ຣະ​ດົກ ຕາມພູດຂອງແຕ່ລະຄົນ.

ຜູ້ຄຸ້ມຄອງມູນມໍຣະດົກ ບໍ່ມີສິດທວງເອົາບຳເນັດໃນການຄຸ້ມຄອງມູນມໍຣະດົກ, ເວັ້ນເສຍແຕ່ຜູ້ສືບທອດມູ​ນມໍ​ຣະ​ດົກ ຫາກເຫັນດີີມອບໃຫ້ເທົ່ານັ້ນ.

### ມາດຕາ 623 ກາ​ນ​ຄຸ້ມຄອງມູ​ນມໍຣະດົກຂອງຜູ້​ບໍ່ມີ​ຄວາມ​ສາມາດ​ທາງ​ດ້ານ​ການ​ປະພຶດ

ການຄຸ້ມຄອງມູນມໍຣະດົກຂອງ​ຜູ້ທີ່​ບໍ່ມີ​ຄວາມ​ສາມາດ​ທາງ​ດ້ານ​ການ​ປະພຶດຕາມພິໄນກຳ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 599 ຂອງປະມວນກົດໝາຍສະບັບນີ້.

ສຳລັບ​ການ​ຄຸ້ມ​ຄອງ​ຊັບ​ສົມບັດ​ຂອງ​ຜູ້ທີ່​ບໍ່ມີ​ຄວາມ​ສາມາດ​ທາງ​ດ້ານ​ການ​ປະພຶດ ທີ່​ໄດ້​ຮັບ​ຈາກການ​ສືບ​ທອດມູ​ນມໍ​ຣະ​ດົກ​ຕາມ​ກົດໝາຍ ຫຼື ບໍ່​ໄດ້​ກຳນົດ​ໄວ້​ໃນ​ພິ​ໄນ​ກຳນັ້ນ ​ໃຫ້ ​ພໍ່, ​ແມ່ ຫຼື ຜູ້​ປົກຄອງ​ເປັນ​ຜູ້​ຄຸ້ມ​ຄອງ​ຊັບ​ສົມບັດ​ຂອງ​ຜູ້​ກ່ຽວ.

ສິດ​ຂອງ​ຜູ້​ຄຸ້ມ​ຄອງມູນມໍຣະດົກ​ຈະ​ສິ້ນສຸດລົງ​ ເມື່ອ​ເດັກ​ນັ້ນ​ ຫາກ​ພົ້ນກະ​ສຽນ​ອາ​ຍຸ ສິບແປດປີ ຫຼື ຜູ້​ເປັນບ້າເສຍຈິດ ຫາກ​ໄດ້​ກັບ​ຄືນສູ່​ສະ​ພາບ​ປົກ​ກະ​ຕິ​ແລ້ວ.

### ມາດຕາ 624 ການ​ລົບ​ລ້າງ, ປ່ຽນແປງ​ ການຄຸ້ມຄອງມູນມໍຣະດົກ

ຜູ້ມີສິດສືບທອດມູນມໍຣະດົກ ມີສິດຮ້ອງຂໍຕໍ່ສານ ເພື່ອພິຈາລະນາ ລົບລ້າງ ຫຼື ປ່ຽນແປງມາດຕະການຄຸ້ມຄອງມູນມໍຣະດົກ ຖ້າມາດຕະການຄຸ້ມຄອງມູນມໍຣະດົກ ທີ່ນາຍທະບຽນສານ ຫຼື ນາຍບ້ານວາງອອກນັ້ນ ຫາກບໍ່ສອດຄ່ອງກັບສະພາບຄວາມເປັນຈິງ ຫຼື ຂັດກັບກົດໝາຍ ແລະ ລະບຽບການ.

ຜູ້ມີສິດສືບທອດມູນມໍຣະດົກ ມີສິດຮ້ອງຂໍຕໍ່ສານ ເພື່ອພິຈາລະນາລົບລ້າງການ​ແຕ່ງ​ຕັ້ງ​ຜູ້​ຄຸ້ມ​ຄອງມູນມໍ​ຣະ​ດົກ​ ແລ້ວສະເໜີ​ແຕ່ງຕັ້ງ​ຜູ້​ຄຸ້ມ​ຄອງ​ຜູ້​ໃໝ່ແທນ ຖ້າ​​ຜູ້ຄຸ້ມ​ຄອງມູ​ນມໍ​ຣະ​ດົກ​ນັ້ນ ຫາກ​ບໍ່​ໄດ້​ປະ​ຕິ​ບັດຕາມ​ສິດ ແລະ ໜ້າ​ທີ່​ຂອງ​ຕົນ ຫຼື ບໍ່ໄດ້ເອົາໃຈໃສ່ເທົ່າທີ່ຄວນ ຫຼື ປະຕິບັດໂດຍບໍ່​ມີ​ຄວາມ​ບໍ​ລິ​ສຸດ​ໃຈ.

## ຂ. ຄວາມ​ຮັບ​ຜິດ​ຊອບ​ຂອງ​ຜູ້​ສືບ​ທອດຕໍ່ໜີ້ສິນຂອງເຈົ້າມູນມໍຣະດົກ

### ມາດຕາ 625 ການຊໍາລະໜີ້ສິນ

ຜູ້ສືບທອດມູນມໍຣະດົກຕາມກົດໝາຍ ຫຼື ຕາມພິໄນກຳ ຕ້ອງຮັບຜິດຊອບຊຳລະໜີ້ສິນຂອງເຈົ້າມູນມໍຣະດົກ ບໍ່ໃຫ້ເກີນພູດມູນມໍຣະດົກທີ່ຕົນໄດ້ຮັບ.

ຖ້າມູນມໍຣະດົກ ຫາກຍັງບໍ່ທັນໄດ້ແບ່ງປັນ ເຈົ້າໜີ້ກໍມີສິດສະເໜີໃຫ້ຜູ້ມີສິດສືບທອດມູນມໍຣະດົກ ຫຼື ຜູ້ຄຸ້ມຄອງມູນມໍຣະດົກນັ້ນ ຊຳລະໜີ້ສິນໃຫ້ຕົນທັງໝົດ.

ຖ້າມູນມໍຣະດົກຫາກໄດ້ແບ່ງປັນກັນໝົດແລ້ວ ເຈົ້າໜີ້ອາດສະເໜີໃຫ້ຜູ້ສືບທອດມູນມໍຣະດົກ ຜູ້ໃດໜຶ່ງ ຊຳລະໜີ້ສິນໃຫ້ຕົນກໍໄດ້. ໃນກໍລະນີທີ່ຜູ້ສືບທອດມູນມໍຣະດົກຜູ້ໃດໜຶ່ງ ຫາກໄດ້ຊຳລະໜີ້ສິນໃຫ້ແກ່ເຈົ້າໜີ້ເກີນກວ່າສ່ວນທີ່ຕົນຈະຕ້ອງຊຳລະແລ້ວ, ຜູ້ສືບທອດມູ​ນມໍ​ຣະ​ດົກຜູ້ອື່ນ ກໍຕ້ອງສະເລ່ຍການທົດແທນຄ່າຊຳ ລະໜີ້ສິນນັ້ນຄືນໃຫ້ຜູ້ກ່ຽວ.

ຖ້າຜູ້ສືບທອດມູນມໍຣະດົກຜູ້ໃດໜຶ່ງ ຫາກຕົກຢູ່ໃນສະພາບທີ່ບໍ່ສາມາດຊຳລະໜີ້ສິນຕາມພູດຂອງ ຕົນໄດ້ນັ້ນ, ຜູ້ສືບທອດມູ​ນມໍ​ຣະ​ດົກຜູ້ອື່ນ ຕ້ອງຮັບຜິດຊອບສະເລ່ຍໃຊ້ໜີ້ສິນແທນຜູ້ກ່ຽວໃຫ້ເຈົ້າໜີ້.

ການຊຳລະໜີ້ສິນຂອງເຈົ້າມູນມໍຣະດົກ ໃຫ້ຄິດໄລ່ເອົາແຕ່ໃນຊັບສົມບັດທີ່ເປັນມູນມໍຣະດົກເທົ່ານັ້ນ.

### ມາດຕາ 626 ກຳນົດ​ເວ​ລາ​ໃນ​ການ​ທວງ​ໜີ້​ສິນ

ເຈົ້າໜີ້ມີສິດທວງເອົາໜີ້ສິນຂອງຕົນ ນຳຜູ້ສືບທອດມູ​ນມໍ​ຣະ​ດົກທີ່ໄດ້ຮັບເອົາມູນມໍຣະດົກ ຫຼື ນຳຜູ້ຄຸ້ມຄອງມູນມໍຣະດົກ ຫຼື ຜູ້ປະຕິບັດພິໄນກຳ ຫຼື ຍື່ນຄຳຮ້ອງ ເພື່ອທວງເອົາໜີ້ສິນຕໍ່ຫ້ອງການທະບຽນສານ ຫຼື ນາຍບ້ານ ບ່ອນທີ່ເປີດການສືບທອດມູນມໍຣະດົກ ຫຼື ຕໍ່ສານ ພາຍໃນເວລາ ສາມປີ ນັບແຕ່ວັນທີ່ໄດ້ເປີດການສືບທອດມູນມໍຣະດົກເປັນຕົ້ນໄປ.

ຖ້າເຈົ້າໜີ້ຫາກບໍ່ໄດ້ທວງເອົາໜີ້ສິນ ຫຼື ບໍ່ໄດ້ຍື່ນຄຳຮ້ອງທວງເອົາໜີ້ສິນຂອງຕົນ ພາຍໃນເວລາ ສາມປີ ແລ້ວເຈົ້າໜີ້ກໍຈະໝົດສິດໄປ, ເວັ້ນເສຍແຕ່ຜູ້ກ່ຽວຫາກມີເຫດຜົນພຽງພໍເທົ່ານັ້ນ.

### ມາດຕາ 627 ຂອບ​ເຂດສິດ​ໃນ​ການ​ຊີ້​ຂາດ​ມູນ​ມໍ​ຣະ​ດົກ

ກ່ອນ​ການແບ່ງ~~​~~ມູນ​ມໍ​ຣະ​ດົກ ຫຼື ກ່ອນ​ການ​ຮັບ​ໃບ​ຢັ້ງ​ຢືນ​ການ​ຮັບ​ມູນ​ມໍ​ຣະ​ດົກນັ້ນ, ຜູ້ປົກ​ຄອງ ຫຼື ຜູ້ມີສິດ​ສືບ​ທອດມູນມໍຣະດົກ ​ທີ່​ໄດ້​ຄຸ້ມ​ຄອງ​ມູນ​ມໍ​ຣະ​ດົກ ຈະ​ບໍ່​ມີ​ສິດ​ຊີ້​ຂາດ​ມູນ​ມໍ​ຣະ​ດົກດັ່ງ​ກ່າວ, ເວັ້ນ​ເສຍ​ແຕ່​ ໃນ​ກໍ​ລະ​ນີ​ທີ່​ໄດ້​ໃຊ້​ຈ່າຍ​ເພື່ອ:

1. ເບິ່ງ​ແຍງ, ປິ່ນ​ປົວ ຫຼື ມ້ຽນ​ຄາບ​ສົ່ງ​ສະ​ການ​ເຈົ້າ​ມູນ​ມໍ​ຣະ​ດົກ;
2. ເບິ່ງ​ແຍງ​ລ້ຽງ​ດູ​ບຸກ​ຄົນ​ທີ່​ຢູ່​ພາຍ​ໃຕ້​ການ​ອຸ​ປະ​ກາ​ຣະ​ຂອງ​ເຈົ້າ​ມູນ​ມໍ​ຣະ​ດົກ;
3. ຊຳ​ລະ​ຄ່າ​ແຮງ​ງານ ແລະ ອື່ນໆ​ ທີ່​ຕົກ​ເປັນ​ພັນ​ທະ​ຂອງ​ເຈົ້າ​ມູນ​ມໍ​ຣະ​ດົກ;
4. ປົກ​ປັກ​ຮັກສາ ແລະ ຄຸ້ມ​ຄອງ​ມູນ​ມໍ​ຣະ​ດົກ.

### ມາດຕາ 628 ການ​ແບ່ງ​ປັນ​ມູນ​ມໍ​ຣະ​ດົກທີ່​ບໍ່​ສາ​ມາດ​ຕົກ​ລົງ​ກັນ​ໄດ້

ຖ້າ​ການ​ແບ່ງ​ປັນ​ມູນ​ມໍ​ຣະ​ດົກ ຫາກ​ບໍ່​ສາ​ມາດ​ຕົກ​ລົງ​ກັນ​ໄດ້ ລະ​ຫວ່າງບັນດາ​ຜູ້​ມີສິດສືບ​ທອດ​ມູນ​ມໍ​ຣະ​ດົກດ້ວຍ​ກັນ​ແລ້ວ ກໍແມ່ນສານຈະເປັນຜູ້ຕົກລົງ ຖ້າຫາກມີການຮ້ອງຟ້ອງ.​

## ພາກທີ IX ບົດບັນຍັດສຸດທ້າຍ

### ມາດຕາ 629 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ, ສານປະຊາຊົນສູງສຸດ, ອົງການໄອຍະການປະຊາຊົນສູງສຸດ ເປັນຜູ້ຈັດຕັ້ງປະຕິບັດປະມວນກົດໝາຍສະບັບນີ້​.

​​ພົນລະເມືອງລາວ, ຄົນຕ່າງປະເທດ, ຄົນຕ່າງດ້າວ ແລະ ຄົນບໍ່ມີສັນຊາດ ທີ່ດຳລົງຊີວິດ ຫຼື ເຮັດທຸລະກິດ, ການຄ້າ ຫຼື ວິຊາຊີບ ຢູ່ ສປປ ລາວ ແລະ ທຸກອົງການຈັດຕັ້ງ ຕ້ອງ​ເຄົາລົບ ແລະ ປະຕິບັດປະມວນກົດ ໝາຍສະບັບນີ້.

### ມາດຕາ 630 ຜົນສັກສິດ

ປະມວນກົດໝາຍສະບັບນີ້ ມີຜົນສັກສິດ ຫຼັງຈາກ ປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ອອກລັດຖະດຳລັດປະກາດໃຊ້ ສາມຮ້ອຍຫົກສິບຫ້າວັນ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ນິຕິກຳໃດທີ່ສ້າງຂຶ້ນ ກ່ອນປະມວນກົດໝາຍສະບັບນີ້ມີຜົນສັກສິດ ໃຫ້ນຳໃຊ້ບົດບັນຍັດຂອງກົດ ໝາຍທີ່ກ່ຽວຂ້ອງ, ເວັ້ນເສຍແຕ່ ກົດໝາຍຫາກໄດ້ກຳນົດໄວ້ເປັນຢ່າງອື່ນ.

ປະມວນກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍຂໍ້ຜູກພັນໃນສັນຍາ ແລະ ນອກສັນຍາ, ກົດໝາຍວ່າດ້ວຍຄອບຄົວ, ກົດໝາຍວ່າດ້ວຍກຳມະສິດ, ກົດໝາຍວ່າດ້ວຍການສືບທອດມູນມໍຣະດົກ ແລະ ບາງມາດຕາຂອງກົດໝາຍວ່າດ້ວຍການຄ້ຳປະກັນການປະຕິບັດສັນຍາ ແລະ ກົດໝາຍອື່ນ ທີ່ມີລັກສະນະທາງແພ່ງທີ່ກ່ຽວຂ້ອງ.

**ປະທານສະພາແຫ່ງຊາດ**