****

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 62 /ສພຊ

ນະຄອນຫຼວງວຽງຈັນ, ວັນ​ທີ 28 ມິຖຸນາ 2024

**ກົດໝາຍ**

**ວ່າດ້ວຍການສົ່ງເສີມການລົງທຶນ**

**(ສະບັບປັບປຸງ)**

# ພາກທີ I ບົດບັນຍັດທົ່ວໄປ

### ມາດຕາ 1 (ປັບປຸງ) ຈຸດປະສົງ

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການສົ່ງເສີມ, ຄຸ້ມຄອງການລົງທຶນພາຍໃນ ແລະ ຕ່າງປະເທດ ເພື່ອເຮັດໃຫ້ການລົງທຶນ ມີຄວາມສະດວກ, ວ່ອງໄວ, ໂປ່ງໃສ, ຖືກຕ້ອງ, ໄດ້ຮັບການປົກປ້ອງ ແລະ ນະໂຍບາຍດ້ານຕ່າງໆ ຈາກລັດ ແນໃສ່ ດຶງດູດການລົງທຶນທີ່ມີຄຸນນະພາບ, ຮັບປະກັນສິດ ແລະ ຜົນປະໂຫຍດຂອງ ລັດ, ລວມໝູ່, ປະຊາຊົນ ແລະ ຜູ້ລົງທຶນ ສາມາດເຊື່ອມໂຍງກັບເສດຖະກິດພາກພື້ນ ແລະ ສາກົນ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ ໃຫ້ຂະຫຍາຍຕົວຢ່າງຕໍ່ເນື່ອງ ຕາມທິດສີຂຽວ ແລະ ຍືນຍົງ.

### ມາດຕາ 2 (ປັບປຸງ) ການສົ່ງເສີມການລົງທຶນ

ການສົ່ງເສີມການລົງທຶນ ແມ່ນ ການວາງນະໂຍບາຍສົ່ງເສີມ, ການສ້າງສະພາບແວດລ້ອມ ແລະ ເງື່ອນໄຂ ອໍານວຍຄວາມສະດວກ ໃນດ້ານຕ່າງໆແກ່ການລົງທຶນ ເພື່ອໃຫ້ຜູ້ລົງທຶນ ສາມາດດໍາເນີນທຸລະກິດ ໄດ້ຢ່າງສະດວກ, ວ່ອງໄວ, ໂປ່ງໃສ, ຍຸຕິທໍາ ແລະ ຖືກຕ້ອງຕາມກົດໝາຍ.

### ມາດຕາ 3 (ປັບປຸງ) ການອະທິບາຍຄໍາສັບ

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ການລົງທຶນ** ໝາຍເຖິງ ການນໍາເອົາເງິນທຶນ, ຊັບສິນ ທີ່ມີຕົວຕົນ ແລະ ບໍ່ມີຕົວຕົນ ຂອງຜູ້ລົງທຶນ ເພື່ອດໍາເນີນທຸລະກິດ ຢູ່ ສປປ ລາວ ຫຼື ຢູ່ຕ່າງປະເທດ;
2. **ຜູ້ລົງທຶນ** ໝາຍເຖິງ ບຸກຄົນ ຫຼື ນິຕິບຸກຄົນ ພາຍໃນ ແລະ ຕ່າງປະເທດ ທີ່ລົງທຶນ ຢູ່ພາຍໃນ ສປປ ລາວ ຫຼື ຢູ່ຕ່າງປະເທດ ຢ່າງ​ຖືກຕ້ອງ​ຕາມ​ກົດໝາຍ;
3. **ຜູ້ລົງທຶນພາຍໃນ** ໝາຍ​ເຖິງບຸກຄົນ ຫຼື ນິຕິບຸກຄົນ ລາວ ທີ່​ຂຶ້ນ​ທະບຽນ​ວິສາຫະກິດ ຕາມ​ກົດໝາຍ​ ຂອງ ສປປ ລາວ;
4. **ຜູ້ລົງທຶນຕ່າງປະເທດ** ໝາຍເຖິງ ບຸກຄົນ ຫຼື ນິຕິບຸກຄົນ ຕ່າງປະເທດ ທີ່ເຂົ້າມາລົງທຶນ ແລະ ຂຶ້ນທະບຽນວິສາຫະກິດຕາມກົດໝາຍຂອງ ສປປ ລາວ;
5. **ຜູ້​ພັດ​ທະ​ນາ** ໝາຍ​ເຖິງ ນິ​ຕິ​ບຸກ​ຄົນ ທີ່​ໄດ້​ຮັບ​ອະ​ນຸ​ຍາດ​ຈາກ​ລັດ​ຖະ​ບານ ແຫ່ງ ສ​ປ​ປ ລາວ ໃຫ້​ລົງ​ທຶນ​ ເພື່ອສຶກ​ສາ​ຄວາມ​ເປັນ​ໄປ​ໄດ້​ໃນ​ການ​ພັດ​ທະ​ນາ​ ເຂດເສດຖະກິດພິເສດ ຫຼື ເຂດເສດຖະກິດສະເພາະ ຕາມ​ບົດ​ບັນ​ທຶກ​ຄວາມ​ເຂົ້າໃຈ ຫຼື ລົງ​ທຶນ ເພື່ອ​ດຳ​ເນີນ​ການ​ພັດ​ທະ​ນາ ເຂດເສດຖະກິດພິເສດ ຫຼື ເຂດເສດຖະກິດສະເພາະ ຕາມ​ສັນ​ຍາ​ພັດ​ທະ​ນາ​;
6. **ຜູ້​ລົງ​ທຶນໃນເຂດເສດຖະກິດພິເສດ ຫຼື ເຂດເສດຖະກິດສະເພາະ** ໝາຍ​ເຖິງ ບຸກ​ຄົນ ຫຼື ນິ​ຕິ​ບຸກ​ຄົນ ທີ່​ໄດ້​ຮັບ​ອະ​ນຸ​ຍາດ​ລົງ​ທຶນ ເພື່ອ​ດຳ​ເນີນ​ທຸ​ລະ​ກິດ​ການຜະ​ລິດ, ການ​ຄ້າ ແລະ ການ​ບໍ​ລິ​ການ ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ຢ່າງ​ຖືກ​ຕ້ອງ​ຕາມ​ກົດ​ໝາຍຂອງ ສປປ ລາວ;
7. **ຊັບ​ສິນຂອງ​ຜູ້​ລົງທຶນ** ໝາຍ​ເຖິງ ທຶນທີ່ເປັນຊັບສິນມີ​ຕົວ​ຕົນ ​ແລະ ທຶນທີ່ເປັນຊັບສິນ​ບໍ່​ມີ​ຕົວ​ຕົນ ​ຊຶ່ງເປັນ​ກຳມະສິດ​ຂອງ​ຜູ້​ລົງທຶນ ແລະ ສາມາດ​ນຳ​ໄປ​ເປັນ​ຫຼັກ​ຊັບ​ຄໍ້າປະກັນກູ້​ຢືມເງິນຈາກ​ທະນາຄານ;
8. **ທຶນທີ່ເປັນຊັບສິນມີຕົວຕົນ ໝາຍເຖິງ** ເງິນຕາ, ສັງຫາລິມະຊັບ ແລະ ອະສັງຫາລິມະຊັບ;
9. **ທຶນທີ່ເປັນຊັບສິນບໍ່ມີຕົວຕົນ** ໝາຍເຖິງ ຊັບສິນທາງປັນຍາ, ລາຍຮັບທີ່ຈະເກີດຂຶ້ນໃນອະນາຄົດ, ສິດເຊົ່າ, ສິດທາງດ້ານການຄ້າ ​ແລະ ມູນຄ່າການສໍາປະທານ;
10. **ສັນຍາສໍາປະທານ** ໝາຍເຖິງ ສັນຍາທີ່ເຊັນ ລະຫວ່າງ ນິຕິບຸກຄົນ ກັບອົງການຂອງລັດ ທີ່ໄດ້ຮັບມອບໝາຍ ເພື່ອໃຫ້ສິດໃນການດຳເນີນທຸລະກິດ ຫຼື ການພັດທະນາໂຄງການໃດໜຶ່ງ ພາຍໃຕ້ກົດໝາຍຂອງ ສປປ ລາວ;
11. **ບົດບັນທຶກຄວາມເຂົ້າໃຈ** ໝາຍເຖິງ ເອກະສານບັນທຶກການຕົກລົງ ລະຫວ່າງ ນິຕິບຸກຄົນ ກັບ ອົງການຂອງລັດ ທີ່ໄດ້ຮັບມອບໝາຍ ເພື່ອໃຫ້ສິດໃນການສຶກສາຄວາມເປັນໄປໄດ້ຂອງໂຄງການ;
12. **ພາຫະນະຮັບໃຊ້ການຜະລິດໂດຍກົງ** ໝາຍເຖິງ ກົນຈັກ ແລະ ຍານພາຫະນະ ທີ່ນໍາໃຊ້ໂດຍກົງເຂົ້າໃນການດໍາເນີນກິດຈະການການລົງທຶນ;
13. **ການລົງທຶນທາງກົງ** ໝາຍເຖິງ ການນໍາເອົາທຶນ ເຂົ້າໃນການດໍາເນີນທຸລະກິດ ຊຶ່ງເຮັດໃຫ້ ຜູ້ລົງທຶນກາຍເປັນເຈົ້າຂອງວິສາຫະກິດ, ຄຸ້ມຄອງບໍລິຫານ ຫຼື ຂະຫຍາຍວິສາຫະກິດຂອງຕົນ;
14. **ວັນລັດຖະການ** ໝາຍ​ເຖິງ ວັນເຮັດວຽກຕາມ​ປະຕິທິນ ຂອງ ສປປ ລາວ;
15. **ຄະນະຄຸ້ມຄອງເຂດ** ໝາຍເຖິງ ຫົວໜ່ວຍການຈັດຕັ້ງ ທີ່ສ້າງຕັ້ງຂຶ້ນ​ໂດຍ​ອົງການຂອງ​ລັດ ເພື່ອສົ່ງເສີມ ແລະ ຄຸ້ມຄອງເຂດເສດຖະກິດພິເສດ ແລະ ເຂດເສດຖະກິດສະເພາະ ຊຶ່ງໄດ້ຮັບການອະນຸຍາດໃຫ້ສ້າງຕັ້ງຢູ່ບັນດາ ແຂວງ, ນະຄອນຫຼວງ;
16. **ການເຊົ່າ** ໝາຍເຖິງການຕົກລົງລະຫວ່າງ ຜູ້ເຊົ່າກັບຜູ້ໃຫ້ເຊົ່າທີ່ດິນ ເພື່ອນຳໃຊ້ທີ່ດິນເຂົ້າໃນກິດຈະການໃດໜຶ່ງ ​ຕາມສັນຍາ ແລະ ກົດໝາຍ ເປັນຕົ້ນ ການຄ້າ, ການບໍລິການ, ບ່ອນຢູ່ອາໄສ, ການທ່ອງທ່ຽວ, ການກິລາ, ການທູດ, ການຈັດຕັ້ງສາກົນ;
17. **ການສໍາປະທານ** ໝາຍເຖິງ **ການອະນຸຍາດ​ຂອງ​ລັດໃຫ້​ຜູ້ຂໍສຳປະທານທີ່​ດິນ​ ນຳໃຊ້ທີ່ດິນໃນພື້ນທີ່ໃດໜຶ່ງ ທີ່ລັດໄດ້ຈັດສັນ ​ເພື່ອດຳເນີນກິດຈະການການລົງທຶນສຳປະທານ**ຕາມສັນຍາ ແລະ ກົດໝາຍ **ເປັນຕົ້ນ ໃນຂະແໜງກະສິກໍາ, ປູກໄມ້, ແຫຼ່ງທ່ອງທ່ຽວ, ເຂດອຸດສາຫະກໍາ** ຫຼື ນິຄົມອຸດສາຫະກໍາ, **ເຂດເສດຖະ ກິດພິເສດ,** ເຂດເສດຖະກິດສະເພາະ, **ການພັດທະນາເປັນຕົວເມືອງໃໝ່, ການພັດທະນາແຫຼ່ງພະລັງງານໄຟຟ້າ, ການຂຸດຄົ້ນບໍ່ແຮ່;**
18. **ບັນຊີຮຽກການລົງທຶນ** ໝາຍເຖິງ ບັນດາໂຄງການລົງທຶນ ໃນກິດຈະການທົ່ວໄປ ແລະ ກິດຈະ ການສຳປະທານ ທີ່ຂະແໜງການ ແລະ ທ້ອງຖິ່ນ ຄົ້ນຄວ້າ ແລະ ສ້າງຂຶ້ນ ເພື່ອເປັນຂໍ້ມູນໃນການດຶງດູດການລົງທຶນຢ່າງມີຈຸດສຸມ.

### ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບວຽກງານສົ່ງເສີມການລົງທຶນ

ລັດ ສົ່ງເສີມການລົງທຶນຂອງທຸກພາກສ່ວນເສດຖະກິດ ທັງພາຍໃນ ແລະ ຕ່າງປະເທດ ດ້ວຍການວາງນະໂຍບາຍ ເພື່ອສ້າງສະພາບແວດລ້ອມ ແລະ ເງື່ອນໄຂອໍານວຍຄວາມສະດວກຕ່າງໆ ເປັນຕົ້ນ ການກໍ່ສ້າງໂຄງ​ລ່າງ​ພື້ນຖານ, ການສະໜອງ ຂໍ້ມູນ ຂ່າວສານ ທີ່ຈໍາເປັນ, ການໃຫ້ນະໂຍບາຍດ້ານພາສີ, ອາກອນ, ດ້ານແຮງງານ, ການໃຫ້ສິດນໍາໃຊ້ທີ່ດິນ, **ການນໍາໃຊ້ແຫຼ່ງນໍ້າ**, ການ​ເຂົ້າ​ເຖິງແຫຼ່ງທຶນ, ການ​ປະ​ຕິ​ບັດ​ຄວາມ​ສະ​ເໝີ​ພາບ ລວມທັງການຮັບຮູ້, ການປົກປ້ອງກໍາມະສິດ ກ່ຽວກັບ ສິດນຳ​ໃຊ້, ສິດ​ໄດ້​ຮັບ​ໝາກຜົນ, ສິດ​ສື​ບທອດ, ສິດ​ໂອນ ແລະ ສິດອື່ນ ຕາມທີ່ກົດໝາຍກຳນົດ​ໄວ້.

ລັດ ສົ່ງເສີມໃຫ້ລົງທຶນເຂົ້າໃສ່ທຸກຂະແໜງ, ກິດຈະການ ແລະ ທຸກເຂດ ໃນທົ່ວປະເທດ, ເວັ້ນເສຍແຕ່ ເຂດ ແລະ ກິດຈະການ ທີ່ແຕະຕ້ອງເຖິງຄວາມໝັ້ນຄົງ ແລະ ຄວາມສະຫງົບຂອງຊາດ, ມີຜົນສະທ້ອນອັນຮ້າຍແຮງ ຕໍ່ສິ່ງແວດລ້ອມໃນປັດຈຸບັນ ແລະ ຍາວນານ, ຕໍ່ສຸຂະພາບຂອງປະຊາຊົນ ແລະ ວັດທະນະທໍາອັນດີງາມຂອງຊາດ.

### ມາດຕາ 5 (ປັບປຸງ) ຫຼັກການກ່ຽວກັບວຽກງານສົ່ງເສີມການລົງທຶນ

ວຽກງານສົ່ງເສີມການລົງທຶນ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍໃນການສ້າງເສດຖະກິດເອກະລາດເປັນເຈົ້າຕົນເອງ, ແນວທາງ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນພັດທະນາຂອງຂະ ແໜງການ, ເຂດ, ເຂດແຄວ້ນ, ສະພາບຈຸດພິເສດທາງດ້ານທີ່ຕັ້ງ ແລະ ການຂະຫຍາຍເສດຖະກິດ-ສັງຄົມ ໃນແຕ່ລະໄລຍະ;
2. ສົມທົບແໜ້ນ ກັບການເພີ່ມທະວີການຄຸ້ມຄອງຂອງລັດຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມີການມອບສິດ ແລະ ແບ່ງຂັ້ນຄຸ້ມຄອງ ໃຫ້ທ້ອງຖິ່ນ;
3. ​ປົກ​ປ້ອງສິດ ​ແລະ ​ຜົນ​ປະ​ໂຫຍ​ດອັນຊອບທຳ​ຂອງ​ ລັດ, ລວມໝູ່, ປະຊາຊົນ ​ແລະ ຜູ້​ລົງທຶນ;
4. ຮັບປະກັນການບໍລິການການ​ລົງທຶນປະຕູດຽວ ໃຫ້​ສະດວກ, ກະທັດ​ຮັດ, ວ່ອງໄວ, ໂປ່ງໃສ ​ມີ​ປະສິດ ທິພາບ ແລະ ຖືກຕ້ອງຕາມກົດໝາຍ;
5. ຮັບປະກັນ​ການ​ແຂ່ງ​ຂັນທາງ​ທຸລະ​ກິດທີ່​ເປັນ​ທຳ;
6. ຮັບປະກັນຄວາມ​ໝັ້ນຄົງ, ຄວາມ​ສະຫງົບ, ຄວາມ​ເປັນ​ລະບຽບ​ຮຽບຮ້ອຍ ​ຂອງ​ສັງຄົມ, ເສີມຂະ ຫຍາຍວັດທະນະທຳ​ອັນ​ດີງາມ​ຂອງ​ຊາດ, ປົກປັກຮັກສາ ແລະ ນຳໃຊ້ຊັບພະຍາກອນທຳມະຊາດ ຢ່າງມີປະສິດທິຜົນຕາມ​ທິດສີຂຽວ ​ແລະ ຍືນ​ຍົງ.

### ມາດຕາ 6 (ປັບປຸງ) ຂອບເຂດການນໍາໃຊ້ກົດໝາຍ

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ລົງທຶນ ຫຼື ພົວພັນກັບການລົງທຶນ ຢູ່ ສປປ ລາວ ແລະ ຜູ້ລົງທຶນ ຢູ່ ສປປ ລາວ ທີ່ມີຈຸດປະສົງອອກໄປລົງທຶນ ຢູ່ຕ່າງປະເທດ.

### ມາດຕາ 7 (ປັບປຸງ) ການຮ່ວມມືສາກົນ

ລັດ ສົ່ງເສີມການພົວພັນຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ​ກ່ຽວກັບ​ວຽກ​ງານ​ສົ່ງເສີມການລົງທຶນ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ເຕັກໂນໂລຊີ ແລະ ປະສົບການ ດ້ານການສົ່ງເສີມ ແລະ ຄຸ້ມຄອງການລົງທຶນ, ການຕະຫຼາດ, ການຄ້າ, ແຫຼ່ງທຶນ, ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

# ພາກທີ II ນະໂຍບາຍສົ່ງເສີມ, ຊ່ວຍໜູນ ​ແລະ ການປົກ​ປ້ອງການລົງທຶນ

## ໝວດທີ 1 ນະ​ໂຍບາຍ​ສົ່ງ​ເສີມ​ການ​ລົງທຶນ

### ມາດຕາ 8 (ປັບປຸງ) ນະ​ໂຍບາຍ​ສົ່ງ​ເສີມ​ການ​ລົງທຶນ

​​ນະໂຍບາຍສົ່ງເສີມການລົງທຶນ ແມ່ນ ການໃຫ້ນະໂຍບາຍດ້ານ ອາກອນ, ພາສີ, ນະ​ໂຍບາຍ​​ສົ່ງ​ເສີມດ້ານ​ການ ເຊົ່າ ຫຼື ​ສຳປະທານ ​ທີ່​ດິນຂອງລັດ ແລະ ນະໂຍບາຍຊ່ວຍໜູນການລົງທຶນຕາມ ຂະແໜງການ ແລະ ເຂດ ທີ່ໄດ້ກຳນົດໄວ້ໃນມາດຕາ 9 ແລະ 10 ຂອງກົດໝາຍສະບັບນີ້.

ການລົງທຶນທີ່ຈະໄດ້ຮັບນະໂຍບາຍສົ່ງເສີມ ປະກອບດ້ວຍ ການລົງທຶນໃນກິດຈະການທົ່ວໄປ ລວມທັງກິດຈະການທີ່ຢູ່ໃນບັນຊີຄວບຄຸມ ແລະ ບໍ່ຢູ່ໃນບັນຊີຄວບຄຸມ, ກິດຈະການສຳປະທານ, ເຂດເສດຖະກິດພິເສດ ແລະ ເຂດເສດຖະກິດສະເພາະ.

### ມາດຕາ 9 (ປັບປຸງ) ການລົງທຶນໃນກິດຈະການ~~​~~ຕາມຂະແໜງການ​

ການລົງທຶນໃນກິດຈະການ~~​~~ຕາມຂະແໜງການ ​​ທີ່ໄດ້​ຮັບນະ​ໂຍບາຍ​ສົ່ງ​ເສີມ​ ມີ​ ດັ່ງ​ນີ້:

1. ກະສິກຳສະອາດ, ການ​ຜະລິດ​ແນວ​ພັນພືດ, ແນວພັນ​​​ສັດ, ການ​ປູກ​ພືດ​ອຸດສາຫະກຳ, ການພັດທະນາ​ປ່າ​ໄມ້, ການ​ປົກ​ປັກ​ຮັກສາ​ສິ່ງ​ແວດ​ລ້ອມ ​ແລະ ຊີວະ​ນານາພັນ;
2. ອຸດສາຫະກຳ ປຸງແຕ່ງຜະລິດ​ຕະພັນກະສິກຳ ແລະ ປຸງ​ແຕ່ງຂະແໜງການອື່ນ ທີ່​ເປັນ​ມິດ​ກັບ​ສິ່ງ​ແວດ​ລ້ອມ, ການຜະລິດອາຫານສັດ, ຝຸ່ນທຳມະຊາດ, ຝຸ່ນຊີວະພາບ, ຝຸ່ນວິທະຍາສາດ ແລະ ປັດໄຈການຜະລິດກະສິກໍາອື່ນ, ຫັດຖະກໍາ ທີ່ເປັນມູນເຊື້ອເອກະລັກຂອງຊາດ, ຜະລິດ ຕະພັນໜຶ່ງເມືອງໜຶ່ງຜະລິດຕະພັນ, ການຜະລິດສິນຄ້າ ເພື່ອທົດແທນການນໍາເຂົ້າ ແລະ ເປັນສິນຄ້າສົ່ງອອກ;
3. ໂຮງໝໍ, ​ໂຮງງານຜະລິດຢາ ​ແລະ ອຸປະກອນການ​ແພດ, ການຜະລິດ ​ແລະ ​ປິ່ນປົວ​ດ້ວຍ​ຢາ​ພື້ນ​ເມືອງ;
4. ການສຶກສາ, ການກິລາ-ກາຍຍະກຳ, ການພັດທະນາ​ສີມື​ແຮງ​ງານ ແລະ ການຜະລິດອຸປະກອນຮັບໃຊ້ການສຶກສາ ແລະ ກິລາ;
5. ການນຳໃຊ້ເຕັກໂນໂລຊີດີຈີຕອນ, ​​ການຄົ້ນຄວ້າ ​ແລະ ການ​ພັດທະນາ ວິທະຍາສາດ, ການນໍາ​ໃຊ້​ ນະວັດ​ຕະກຳ ທີ່​​ເປັນ​ມິດ​ກັບ​ສິ່ງ​ແວດ​ລ້ອມ, ປະຢັດຊັບພະຍາກອນທໍາມະຊາດ ແລະ ພະລັງງານ;
6. ​ການ​ພັດທະນາ​ອຸດສາຫະກຳ​ທ່ອງ​ທ່ຽວ​ທາງດ້ານ ທໍາ​ມະ​ຊາດ, ວັດທະນະທຳ ​ແລະ ປະຫວັດສາດ ​ ທີ່ເປັນ​ມິດ​ກັບ​ສິ່ງ​ແວດ​ລ້ອມ ​ແລະ ​ຍືນ​ຍົງ;
7. ​ການລົງທຶນ, ການບໍລິການ ແລະ ການ​ພັດທະນາ​ໂຄງ​ລ່າງພື້ນຖານ​ ສາທາລະນະ​ປະ​ໂຫຍ​ດ ເປັນຕົ້ນ ການກໍ່ສ້າງທາງຫຼວງ ແລະ ທາງລົດໄຟ, ການສະໜອງນໍ້າ, ການບຳບັດນ້ຳເປື້ອນ, ການບໍລິຫານຈັດການສິ່ງເສດເຫຼືອ;
8. ການພັດທະນາລະບົບໂຄງລ່າງພື້ນຖານ ເພື່ອຮອງຮັບການລົງທຶນເຂົ້າໃນເຂດເສດຖະກິດພິເສດ ຫຼື ເຂດເສດຖະກິດສະເພາະ;
9. ການບໍລິການ ໂລຊິດສະຕິກ, ​ຂົນ​ສົ່ງ​ສິນຄ້າ, ລະບົບສາງສິນຄ້າຜ່ານແດນ ແລະ ທ່າບົກ,​ ການບໍລິການທາງ​ຜ່ານ ​ແລະ ​ທາງເຊື່ອມ​ໂຍງ​ລະຫວ່າງ​ປະ​ເທດ, ການຂົນສົ່ງຜູ້ໂດຍສານ ແລະ ສິນຄ້າ ທາງບົກ, ທາງນໍ້າ, ທາງລົດໄຟ ແລະ ທາງອາກາດ.

ລັດຖະບານ ເປັນຜູ້ກໍານົດບັນຊີລະອຽດກ່ຽວກັບກິດຈະການຕາມຂະແໜງການ ທີ່ໄດ້ຮັບນະໂຍບາຍສົ່ງເສີມ ໃນລະບຽບການຕ່າງຫາກ.

### ມາດຕາ 10 (ປັບປຸງ) ການລົງທຶນຕາມເຂດ

ການລົງທຶນຕາມເຂດ ທີ່ໄດ້ຮັບນະໂຍບາຍສົ່ງເສີມ ມີ ດັ່ງນີ້:

ເຂດ 1: ເຂດທີ່ມີໂຄງລ່າງພື້ນຖານເສດຖະກິດ-ສັງຄົມ ບໍ່ເອື້ອອຳນວຍແກ່ການລົງທຶນ;

ເຂດ 2: ເຂດທີ່ມີໂຄງລ່າງພື້ນຖານເສດຖະກິດ-ສັງຄົມ ເອື້ອອຳນວຍແກ່ການລົງທຶນ.

ລັດຖະບານ ​ເປັນ​ຜູ້ກຳນົດ ແລະ ປະເມີນ ເຂດ ໃນທຸກ​ ຫ້າປີ.

### ມາດຕາ 11 (ປັບປຸງ) ນະ​ໂຍບາຍ​ດ້ານ​ອາກອນ​ກຳ​ໄລ ໃນກິດຈະການຕາມຂະແໜງການ ແລະ ເຂດ

ຜູ້ລົງທຶນ ທີ່​ລົງທຶນໃນກິດຈະການຕາມຂະແໜງການ ແລະ ເຂດ ຕາມທີ່ໄດ້ກຳນົດໄວ້ໃນມາດຕາ 9 ແລະ ມາດຕາ 10 ຂອງກົດໝາຍສະບັບນີ້ ຈະ​ໄດ້​ຮັບ​ນະ​ໂຍບາຍຍົກ​ເວັ້ນ​ອາກອນ​ກຳ​ໄລ ດັ່ງ​ນີ້:

* 1. ການລົງທຶນຢູ່ເຂດ 1: ໄດ້​ຮັບ​ການ​ຍົກ​ເວັ້ນອາກອນກຳໄລ​ ໃນ​ໄລຍະ​ເວລາສູງສຸດບໍ່ເກີນ ​ສິບປີ. ສຳລັບການລົງທຶນໃນກິດຈະການຕາມຂະ​ແໜງການ ທີ່ໄດ້ກຳນົດໄວ້ໃນມາດຕາ 9 ຂໍ້ 1, 2 ແລະ ຂໍ້ 3 ຂອງ ກົດໝາຍສະບັບນີ້ ຈະໄດ້​ຮັບ​​ການຍົກ​ເວັ້ນ **​**ເພີ່ມ~~​~~ອີກສູງສຸດບໍ່ເກີນ ຫ້າປີ, ສຳລັບການລົງທຶນໃນຂະແໜງການສຶກສາ ໄດ້ຮັບການຍົກເວັ້ນອາກອນກຳໄລ ຕະຫຼອດໄລຍະການລົງທຶນ;
  2. ການລົງທຶນຢູ່ເຂດ 2: ໄດ້​ຮັບ​ການ​ຍົກ​ເວັ້ນ​ອາກອນກຳໄລໃນ​ໄລຍະ​ເວລາສູງສຸດບໍ່ເກີນ ​ສີ່ປີ. ສຳລັບການລົງທຶນໃນກິດຈະການຕາມຂະ​ແໜງການ ທີ່ໄດ້ກໍານົດໄວ້ໃນມາດຕາ 9 ຂໍ້ 1, 2 ແລະ ຂໍ້ 3 ຂອງກົດໝາຍ ສະບັບນີ້ ຈະໄດ້​ຮັບການ​​ຍົກ​ເວັ້ນ ​ເພີ່ມ​ອີກສູງສຸດບໍ່ເກີນ ສາມປີ, ສຳລັບການລົງທຶນໃນຂະແໜງການສຶກສາ ໄດ້ຮັບການຍົກເວັ້ນອາກອນກຳໄລ ຕະຫຼອດໄລຍະການລົງທຶນ.

ໄລຍະການ​ຍົກ​ເວັ້ນອາກອນ​ກໍາ​ໄລ ​ໃຫ້​ນັບ​ແຕ່​ປີ​ທີ່​ວິ​ສາ​ຫະກິດ​ ມີ​ລາຍ​ຮັບຈາກການດໍາເນີນ​ທຸລະ​ກິດ​ ຫຼື ມີລາຍໄດ້ ​ເປັນ​ຕົ້ນ​ໄປ.

ຫຼັງ​ຈາກ​ສິ້ນ​ສຸດ​ ໄລຍະການ​ຍົກ​ເວັ້ນອາກອນ​ກຳ​ໄລ ຕາມທີ່​ໄດ້ກຳນົດໄວ້ໃນມາດຕານີ້ແລ້ວ ໃຫ້​ປະຕິບັດ​ຕາມ​ກົດໝາຍ​ວ່າ​ດ້ວຍ​ອາກອນລາຍໄດ້.

ລັດຖະບານ ເປັນຜູ້ກໍານົດລະບຽບການ ​ແລະ ຂັ້ນ​ຕອນ​ລະອຽດ ໃນການຈັດຕັ້ງປະຕິບັດນະໂຍບາຍສົ່ງເສີມການຍົກເວັ້ນອາກອນກຳໄລ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

### ມາດຕາ 12 (ປັບປຸງ) ນະໂຍບາຍສົ່ງ​ເສີມດ້ານ ພາສີ, ອາກອນລາຍໄດ້ ​ແລະ ອາກອນ​ມູນ​ຄ່າ​ເພີ່ມ

ຜູ້ລົງທຶນ ທີ່​ລົງທຶນໃນກິດຈະການຕາມຂະແໜງການ ແລະ ເຂດ ຈະໄດ້ຮັບນະໂຍບາຍດ້ານພາສີ ດັ່ງນີ້:

1. ການນໍາເຂົ້າ ວັດຖູປະກອນ ທີ່ບໍ່ສາມາດສະໜອງໄດ້ພາຍໃນປະເທດ ເພື່ອສ້າງເປັນຊັບສົມບັດຄົງທີ່ ແລະ ພາຫະນະກົນຈັກຮັບໃຊ້ການຜະລິດໂດຍກົງ ຈະໄດ້ຮັບການຍົກເວັ້ນພາສີ. ສ່ວນການນໍາເຂົ້າ ນໍ້າມັນເຊື້ອໄຟ, ອາຍແກັສ, ນໍ້າມັນຫຼໍ່ລື່ນ, ທາດເຄມີ, ພາຫະນະຮັບໃຊ້ບໍລິຫານ ແລະ ວັດຖູປະກອນອື່ນ ລວມທັງການນໍາເຂົ້າຊົ່ວຄາວພາຫະນະກົນຈັກ ໃຫ້ປະຕິບັດຕາມກົດໝາຍວ່າດ້ວຍພາສີ;
2. ການນໍາເຂົ້າ ວັດຖຸດິບ, ແຮ່ທາດ, ວັດຖູປະກອນ ແລະ ຊິ້ນສ່ວນປະກອບ ທີ່ຮັບໃຊ້ການຜະລິດເພື່ອສົ່ງອອກ ຈະໄດ້ຮັບການງົດເກັບພາສີ;
3. ການນໍາເຂົ້າ ວັດຖຸດິບ, ແຮ່ທາດ, ວັດຖູປະກອນ ແລະ ຊິ້ນສ່ວນປະກອບ ທີ່ຮັບໃຊ້ການຜະລິດ ແລ້ວຈໍາໜ່າຍພາຍໃນ ເພື່ອທົດແທນການນໍາເຂົ້າ ຈະໄດ້ຮັບການຍົກເວັ້ນພາສີ;
4. ການສົ່ງອອກຜະລິດຕະພັນກະສິກໍາ ທີ່ໄດ້ຈາກ ການຜະລິດ, ການປູກ ແລະ ການລ້ຽງ, ສິນຄ້າອຸດສາຫະກໍາທີ່ຜ່ານຂະບວນການຜະລິດ ຫຼື ປຸງແຕ່ງ ເປັນຜະລິດຕະພັນສໍາເລັດຮູບ, ຜະລິດຕະພັນຫັດຖະກໍາ ຈະໄດ້ຮັບການຍົກເວັ້ນພາສີຂາອອກ, ເວັ້ນເສຍແຕ່ບາງລາຍການ ສິນຄ້າ, ເຄື່ອງຂອງ ທີ່ໄດ້ກໍານົດໄວ້ໃນລະ ບຽບການສະເພາະ ໃນແຕ່ລະໄລຍະ.

ຜູ້ຊ່ຽວຊານ ໃນຂະແໜງການທີ່ໄດ້ຮັບການສົ່ງເສີມ ຈະໄດ້ຮັບນະໂຍບາຍເສຍອາກອນລາຍໄດ້ບຸກຄົນ ໃນອັດຕາ ຫ້າສ່ວນຮ້ອຍ (5%), ສ່ວນເປົ້າໝາຍ ແລະ ເງື່ອນໄຂຂອງຜູ້ຈະໄດ້ຮັບນະໂຍບາຍດັ່ງກ່າວ ໄດ້ກຳນົດໄວ້ໃນລະບຽບການສະເພາະ.

ສໍາລັບນະໂຍບາຍດ້ານອາກອນມູນຄ່າເພີ່ມ ໃຫ້ປະຕິບັດຕາມກົດໝາຍວ່າດ້ວຍອາກອນມູນຄ່າເພີ່ມ.

### ມາດຕາ 13 ນະ​ໂຍບາຍເຂົ້າເຖິງແຫຼ່ງທຶນ

ຜູ້ລົງທຶນ ໄດ້ຮັບນະໂຍບາຍເຂົ້າເຖິງແຫຼ່ງທຶນ ດ້ວຍການກູ້ຢືມເງິນນໍາທະນາຄານທຸລະກິດ ແລະ ສະຖາບັນການເງິນອື່ນ ຢູ່ ສປປ ລາວ ແລະ ຕ່າງປະເທດ ຕາມກົດໝາຍທີ່ກ່ຽວຂ້ອງ.

### ມາດຕາ 14 (ປັບປຸງ) ນະ​ໂຍບາຍຂະຫຍາຍການລົງທຶນ

ຜູ້ລົງທຶນ ທີ່ນໍາເອົາກໍາໄລສຸດທິໄປ​ລົງທຶນ​ຕໍ່ ເພື່ອ​ເພີ່ມ​ກິດຈະການ ​ຫຼື ຂະ​ຫຍາ​ຍກິດຈະການການ​ລົງທຶນ ຈະໄດ້ຮັບນະໂຍບາຍ​ຍົກເວັ້ນອາກອນກໍາໄລໃນປີການບັນຊີຖັດໄປ ​​ໜຶ່ງ​ປີ ຕາມອັດຕາ​ສ່ວນ​ກຳ​ໄລ​ທີ່​ນຳ​ເອົາ​ໄປ​ລົງທຶນ ບົນພື້ນຖານການເຄື່ອນໄຫວທຸລະກິດ ທີ່ສອດຄ່ອງກັບກົດໝາຍ ແລະ ໄດ້ຮັບການຢັ້ງຢືນຈາກຂະແໜງການ ທີ່ກ່ຽວຂ້ອງ.

ຜູ້​ລົງທຶນ ທີ່​ມີ​ການ​ຂາດທຶນ​ຈາກ​ການ​ດຳ​ເນີນ​ທຸລະ​ກິດ ສາມາດຍົກຍອດເງິນຂາດທຶນ​ໃນປີ ໄປ​ຫັກ​ອອກ​ຈາກ​ກຳ​ໄລ​ຂອງ​ປີການ​ບັນຊີ​ຖັດ​ໄປ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍອາກອນລາຍໄດ້ ແລະ ກົດໝາຍອື່ນທີ່ກ່ຽວຂ້ອງ.

ສໍາລັບ ການ​ຂະຫຍາຍ​ການ​ລົງທຶນ​ ​ແລະ/ຫຼື ຂະຫຍາຍ​ກິດຈະການ​ ດ້ວຍ​ການ​ລົງທຶນ​ເພີ່ມ​ ກໍຈະ​ໄດ້​ຮັບນະ​ໂຍບາຍສົ່ງ​ເສີມ​ການ​ລົງທຶນ ຕາມ​ທີ່ໄດ້ກໍານົດໄວ້ໃນ ວັກທີໜຶ່ງ ມາດຕານີ້.

## 

### ມາດຕາ 15 (ປັບປຸງ) ນະໂຍບາຍຍົກເວັ້ນການເກັບຄ່າເຊົ່າ ຫຼື ຄ່າສໍາປະທານທີ່ດິນຂອງລັດ

ຜູ້ລົງທຶນ ທີ່​ລົງທຶນໃນກິດຈະການຕາມຂະແໜງການ ທີ່ໄດ້ກຳນົດໄວ້ໃນມາດຕາ 9 ຂອງກົດໝາຍສະບັບນີ້ ໄດ້ຮັບນະໂຍບາຍຍົກເວັ້ນການເກັບຄ່າເຊົ່າ ຫຼື ຄ່າສຳປະທານທີ່ດິນຂອງລັດ ດັ່ງນີ້:

1. ການລົງທຶນຢູ່ເຂດ 1​ ໄດ້ຮັບການຍົກເວັ້ນໃນໄລຍະສູງສຸດບໍ່ເກີນ ສິບປີ, ສຳລັບການລົງທຶນໃນກິດຈະການຕາມຂະ​ແໜງການ ທີ່ໄດ້ກຳນົດໄວ້ໃນມາດຕາ 9 ຂໍ້ 1, 2, 3 ແລະ ຂໍ້ 4 ຂອງກົດໝາຍສະບັບນີ້ ຈະໄດ້ຮັບຍົກເວັ້ນ ເພີ່ມອີກສູງສຸດບໍ່ເກີນ ຫ້າ ປີ;
2. ການລົງທຶນຢູ່ເຂດ 2 ໄດ້ຮັບການຍົກເວັ້ນໃນໄລຍະສູງສຸດບໍ່ເກີນ ຫ້າປີ, ສໍາລັບການລົງທຶນໃນກິດຈະການຕາມຂະ​ແໜງການ ທີ່ໄດ້ກຳນົດໄວ້ໃນມາດຕາ 9 ຂໍ້ 1, 2, 3 ແລະ ຂໍ້ 4 ຂອງກົດໝາຍສະບັບນີ້ ຈະໄດ້ຮັບຍົກເວັ້ນ ເພີ່ມອີກສູງສຸດບໍ່ເກີນ ສາມປີ.

ລາຍລະອຽດຂອງໄລຍະເວລາການຍົກເວັ້ນຄ່າເຊົ່າ ຫຼື ສຳປະທານ ທີ່ດິນຂອງລັດ ໄດ້ກຳນົດໄວ້ໃນລະບຽບການຕ່າງຫາກ.

### ມາດຕາ 16 (ປັບປຸງ) ນະ​ໂຍບາຍ​ສົ່ງເສີມດ້ານການ​ນຳໃຊ້ທີ່ດິນຂອງລັດ

ຜູ້​ລົງທຶນ​ ທີ່​ລົງທຶນໃນກິດຈະການສຳປະທານ ຢູ່ ສປປ ລາວ ໄດ້ຮັບນະໂຍບາຍສົ່ງເສີມດ້ານ​ການ​ນຳ​ໃຊ້ທີ່ດິນຂອງລັດ ດັ່ງນີ້:

1. ຜູ້ລົງທຶນ ມີ ສິດເຊົ່າ ຫຼື ສໍາປະທານທີ່ດິນຂອງລັດ ເພື່ອດໍາເນີນກິດຈະການການລົງທຶນ ແລະ ສາມາດ​ສະເໜີລັດຖະບານ ຫຼື ຄະນະກຳມະການປົກຄອງຂັ້ນແຂວງ ພິຈາລະນາກ່ຽວກັບການໂອນ​ສິດນໍາໃຊ້ທີ່ດິນ ທີ່ຕົນໄດ້ຮັບສິດເຊົ່າ ຫຼື ສຳປະທານ ໃນ​ຂອບ​ເຂດ​ອາຍຸ​ເຊົ່າ ຫຼື ສຳ​ປະທານທີ່ຍັງ​ເຫຼືອ ພາຍຫຼັງ​ໄດ້​ລົງທຶນ ແລະ ໄດ້ປະຕິບັດໜ້າວຽກສຳເລັດ ຫຼາຍກວ່າ ຫ້າສິບສ່ວນຮ້ອຍ (50%) ຂອງແຜນແມ່ບົດພັດທະນາໂຄງການ, ບົດວິພາກເສດຖະກິດ-ເຕັກນິກ ຫຼື ແຜນດຳເນີນທຸລະກິດທີ່ຖືກຮັບຮອງ ໂດຍຜ່ານການປະເມີນຈາກຂະແໜງການ ທີ່ກ່ຽວຂ້ອງ ແລະ ໄດ້ປະຕິບັດພັນທະຕາມ ສັນຍາ​ເຊົ່າ ຫຼື ສຳ​ປະທານ ແລະ ພັນທະອື່ນ ຢ່າງຄົບຖ້ວນ. ສຳລັບທີ່ດິນທີ່ຍັງບໍ່ໄດ້ຮັບການພັດທະນາ ຫຼື ນຳໃຊ້ບໍ່ຖືກຕາມຈຸດປະສົງຂອງການເຊົ່າ ຫຼື ສຳປະທານ ຕ້ອງສົ່ງຄືນໃຫ້ລັດ ໂດຍບໍ່ມີເງື່ອນໄຂ ແລະ ຕ້ອງຟື້ນຟູເນື້ອທີ່ດິນຄືນ;
2. ຜູ້​ລົງ​ທຶນ​ ມີສິດນໍາໃຊ້ທີ່ດິນ ທີ່ໄດ້ຮັບອະນຸຍາດໃຫ້ ​ເຊົ່າ ຫຼື ສຳ​ປະທານທີ່ດິນຂອງລັດ ເພື່ອ​ໃຊ້​ສະ​ເພາະປຸກສ້າງສຳນັກງານ​ຫ້ອງການ​ ​ແລະ ທີ່ຢູ່ອາໄສ ຕາມ​ກຳ​ນົດ​ເວ​ລາ​ຂອງ​ການ​ລົງ​ທຶນ. ນອກຈາກນີ້ຍັງມີສິດ ເຊົ່າ ຫຼື ສຳປະທານ ຕາມການຕົກລົງຂອງຄະນະກຳມະການປົກຄອງຂັ້ນແຂວງ.

ລັດຖະບານ ເປັນຜູ້ກຳນົດລະບຽບການໃນການຈັດ​ຕັ້ງ​ປະຕິບັດນະ​ໂຍບາຍສົ່ງເສີມດ້ານ​ການ​ນຳໃຊ້ທີ່ດິນຂອງລັດ.

## ໝວດທີ 2 ນະໂຍບາຍຊ່ວຍໜູນການ​ລົງທຶນ

### ມາດຕາ 17 ນະ​ໂຍບາຍ​ຊ່ວຍໜູນການລົງທຶນ

ນະ​ໂຍບາຍ​ຊ່ວຍໜູນການລົງທຶນ ມີ​ ດັ່ງນີ້:

1. ນະໂຍບາຍດ້ານ ຂໍ້ມູນ ຂ່າວສານ;
2. ນະໂຍບາຍຊ່ວຍ​ໜູນ​ອື່ນ.

### ມາດຕາ 18 ນະໂຍບາຍດ້ານ ຂໍ້ມູນ ຂ່າວສານ

ເພື່ອຮັບປະກັນໃຫ້ຜູ້ລົງທຶນໄດ້ຮັບ ຂໍ້ມູນ ຂ່າວສານ ກ່ຽວກັບການລົງທຶນ ຢ່າງຄົບຖ້ວນ ເອກະພາບ, ວ່ອງໄວ, ທັນການ ແລະ ສາມາດຕັດສີນໃຈລົງທຶນໄດ້ນັ້ນ ໃຫ້ມີສູນ ຂໍ້ມູນ ຂ່າວສານ ການລົງທຶນ ຢູ່ໃນຫ້ອງການບໍລິການການລົງທຶນປະຕູດຽວທີ່ກ່ຽວຂ້ອງ.

ສູນ ຂໍ້ມູນ ຂ່າວສານ ການລົງທຶນ ເປັນຜູ້ເກັບກຳ ແລະ ສັງລວມບັນດາຂໍ້ມູນ ກ່ຽວກັບການລົງທຶນ ເພື່ອສ້າງເຄືອຂ່າຍ, ສະໜອງ ແລະ ແລກປ່ຽນ ຂໍ້ມູນ ຂ່າວສານ ເປັນຕົ້ນ ການໂຄສະນາຜ່ານລະບົບເວັບໄຊສ໌, ປຶ້ມຄູ່ມື, ວາລະສານ, ແຜ່ນພັບໂຄສະນາ ແລະ ອື່ນໆ ກ່ຽວກັບການລົງທຶນ ໃຫ້ຜູ້ມີຄວາມສົນໃຈ, ສະຖານທູດ, ກົງສຸນລາວ ຫຼື ຫ້ອງການຜູ້ຕາງໜ້າທາງດ້ານການຄ້າລາວ ປະຈຳຢູ່ຕ່າງປະເທດ ເພື່ອສະໜອງໃຫ້ຜູ້ຕ້ອງການມາລົງທຶນ.

### ມາດຕາ 19 (ປັບປຸງ) ນະໂຍບາຍຊ່ວຍ​ໜູນອື່ນ

ຜູ້​ລົງທຶນ ​ໄດ້ຮັບນະ​ໂຍບາຍຊ່ວຍໜູນ​ອື່ນ ດັ່ງນີ້:

1. ​​ໄດ້​ຮັບ​ການ​ພິຈາລະນາ​ຍ້ອງຍໍ​ຈາກ​ລັດ ດ້ວຍ​ຫຼາຍ​ຮູບ​ແບບທີ່ເໝາະ​ສົມ ສຳລັບຜູ້ລົງທຶນ​​ທີ່​ໄດ້​ປະຕິບັດ​ພັນທະ​ຕໍ່​ລັດ​ຢ່າງ​ຄົບ​ຖ້ວນ, ທັນ​ເວລາ, ປະກອບ​ສ່ວນ​ພັດທະນາ​ຊຸມ​ຊົນ, ສັງຄົມ, ​ເອົາ​ໃຈ​ໃສ່​​ແກ້​ໄຂ​ບັນຫາສິ່ງ​ແວດ​ລ້ອມ, ພັດທະນາ​ສີມື​ແຮງ​ງານ​​ລາ​ວ ​ໂດຍ​ມີ​ການ​ຢັ້ງຢືນ​ຈາກ​ຂະ​ແໜງ​ການ ​ແລະ ອົງການປົກຄອງທ້ອງ​ຖິ່ນ ​ທີ່​ກ່ຽວຂ້ອງ;
2. ໄດ້ຮັບຄວາມສະດວກໃນການຂໍບັດອະນຸຍາດພັກເຊົາ ແລະ ​ວີຊາທຸລະກິດ ເຂົ້າ-ອອກ ຫຼາຍເທື່ອ ສຳລັບຜູ້ລົງທຶນຕ່າງປະເທດ ຕາມໄລຍະເວລາຂອງການລົງທຶນ.

ຜູ້ລົງທຶນຕ່າງປະເທດ ພ້ອມດ້ວຍ ສະມາຊິກຄອບຄົວ, ນັກວິຊາການ, ຜູ້ຊ່ຽວຊານຕ່າງປະເທດ  ທີ່ກ່ຽວຂ້ອງກັບການລົງທຶນ ໄດ້ຮັບຄວາມສະດວກໃນການເຂົ້າ-ອອກ ສປປ ລາວ ລວມທັງການຂໍວີຊາເຂົ້າ-ອອກຫຼາຍເທື່ອ ຊຶ່ງ​ແຕ່​ລະ​ຄັ້ງບໍ່ເກີນ ຫ້າປີ ແລະ ຜູ້ລົງທຶນທີ່ມີເງື່ອນໄຂຄົບຖ້ວນຕາມລະບຽບການ ສາມາດສະເໜີຂໍພົນລະເມືອງກິດຕິມະສັກໄດ້.

ກໍລະນີ ມີຄວາມຈໍາເປັນຕ້ອງ​ໃຫ້​ນະໂຍບາຍສົ່ງເສີມພິ​ເສດ​ເພີ່ມ​ຕື່ມ ​ໃນບາງກິດຈະການຕາມຂະແໜງການ, ບາງເຂດນັ້ນ ລັດຖະບານນໍາສະເໜີຕໍ່ ຄະນະປະຈຳສະພາແຫ່ງຊາດ ຫຼື ສະພາແຫ່ງຊາດ ພິຈາລະນາ.

ລັດຖະບານ ເປັນຜູ້ກຳນົດລະບຽບການຈັດຕັ້ງປະຕິບັດນະໂຍບາຍຊ່ວຍໜູນອື່ນສຳລັບຜູ້ລົງທຶນ.

### ມາດຕາ 20 (ປັບປຸງ) ການຈັດຕັ້ງປະຕິບັດການໃຫ້ນະໂຍບາຍສົ່ງເສີມ

ບຸກຄົນ, ນິຕິບຸກຄົນ ທີ່ມີເງື່ອນໄຂໄດ້ຮັບນະໂຍບາຍສົ່ງເສີມ ​ແລະ ຊ່ວຍໜູນ ການລົງທຶນ ຕາມທີ່ໄດ້ ກໍານົດໄວ້ໃນກົດໝາຍສະບັບນີ້ ສາມາດຍື່ນຄຳຮ້ອງຕໍ່ຫ້ອງການບໍລິການ ການລົງທຶນປະຕູດຽວ ເພື່ອສະເໜີຂໍ ໃບສົ່ງເສີມການລົງທຶນ.

ລັດຖະບານ ເປັນຜູ້ກໍານົດ ເງື່ອນໄຂ, ຂັ້ນຕອນ ແລະ ກໍານົດເວລາ ໃນການໃຫ້ນະໂຍບາຍສົ່ງເສີມ ໃນລະບຽບການຕ່າງຫາກ.

## ໝວດທີ 3 ການປົກປ້ອງການລົງທຶນ

### ມາດຕາ 21 ການປົກປ້ອງການລົງທຶນ

ລັດ ປົກປ້ອງສິດ, ຜົນປະໂຫຍດອັນຊອບທຳ ແລະ ສິດສະເໝີພາບ ຂອງຜູ້ລົງທຶນ ທັງພາຍໃນ ແລະ ຕ່າງປະເທດ ພາຍໃຕ້ກົດໝາຍຂອງ ສປປ ລາວ, ສົນທິສັນຍາທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

### ມາດຕາ 22 (ປັບປຸງ) ຮູບການການປົກປ້ອງການລົງທຶນ

ລັດ ຮັບຮູ້ ແລະ ປົກປ້ອງການລົງທຶນ ທີ່ຖືກຕ້ອງຕາມກົດໝາຍ ຂອງຜູ້ລົງທຶນຢ່າງເຕັມສ່ວນ ໂດຍບໍ່​ຖືກເກັບເກນ, ບໍ່ຖືກຍຶດ ​ຫຼື ໂອນຊັບສິນຂອງຜູ້ລົງທຶນມາເປັນຂອງລັດ ດ້ວຍວິທີການທາງດ້ານບໍລິຫານ.

ໃນກໍລະນີທີ່ລັດຖະບານ ມີຄວາມຈໍາເປັນນໍາໃຊ້ຊັບສິນຂອງຜູ້ລົງທຶນ ໃນເຂດໂຄງການ ເພື່ອສາທາ ລະນະປະໂຫຍດ ຜູ້ລົງທຶນຈະໄດ້ຮັບຄ່າທົດແທນຄືນຕາມມູນຄ່າຕົວຈິງທີ່ໄດ້ລົງທຶນ ຕາມລາຄາຕະຫຼາດ ໃນເວລາມອບໂອນ ແລະ ດ້ວຍວິທີການຊໍາລະທີ່ຕົກລົງກັນ.

### ມາດຕາ 23 ການປົກປ້ອງຊັບສິນທາງປັນຍາ

ລັດ ຮັບຮູ້ ແລະ ປົກປ້ອງຊັບສິນທາງປັນຍາຂອງຜູ້ລົງທຶນ ທີ່ຈົດທະບຽນຢ່າງຖືກຕ້ອງຕາມກົດໝາຍວ່າດ້ວຍຊັບສິນທາງປັນຍາຂອງ ສປປ ລາວ, ສົນທິສັນຍາທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.​

# ພາກທີ III ການ​ເຄື່ອນ​ໄຫວ​ການ​ລົງທຶນ

### ມາດຕາ 24 ການ​ເຄື່ອນ​ໄຫວ​ການ​ລົງທຶນ

ການ​ເຄື່ອນ​ໄຫ​ວການ​ລົງທຶນ ​ແມ່ນ ການ​ດຳ​ເນີນ​ກິດຈະການ​ການ​ລົງທຶນ​ ຕາມ​ຮູບ​ການ, ປະ​ເພດ​ກິດຈະການ, ​ເງື່ອນ​ໄຂ, ຂັ້ນ​ຕອນ, ທຶນ​ຈົດ​ທະບຽນ ​ແລະ ​ການ​ນຳ​ເຂົ້າທຶນ​.

## ໝວດທີ 1 ຮູບການ ແລະ ປະເພດກິດຈະການ ການລົງທຶນ

### ມາດຕາ 25 ຮູບການ ການລົງທຶນ

ການລົງທຶນ ປະກອບດ້ວຍ ຮູບການ ດັ່ງນີ້:

1. ການລົງທຶນຝ່າຍດຽວຂອງຜູ້ລົງທຶນ ພາຍໃນ ຫຼື ຕ່າງປະເທດ;
2. ການລົງທຶນຮ່ວມລະຫວ່າງຜູ້ລົງທຶນ ພາຍໃນ ກັບ ຕ່າງປະເທດ;
3. ການລົງທຶນທຸລະກິດຮ່ວມຕາມສັນຍາ;
4. ການ​ລົງທຶນ​ຮ່ວມ​ລະຫວ່າງ​ ລັດ​ວິ​ສາ​ຫະກິດ ​ແລະ ວິສາຫະກິດເອກະ​ຊົນ;
5. ການລົງທຶນຮ່ວມລະຫວ່າງ ພາກລັດ ແລະ ພາກເອກະຊົນ.

ລັດຖະບານ ສາມາດເຂົ້າຖືຮຸ້ນໃນກິດຈະການສຳປະທານ ຕາມແຕ່ລະກໍລະນີ ທີ່​ໄດ້​ກໍານົດ​ໄວ້​ໃນກົດໝາຍທີ່ກ່ຽວຂ້ອງ.

### ມາດຕາ 26 ການລົງທຶນຝ່າຍດຽວຂອງຜູ້ລົງທຶນ ພາຍໃນ ຫຼື ຕ່າງປະເທດ

ການລົງທຶນຝ່າຍດຽວຂອງຜູ້ລົງທຶນ ພາຍໃນ ຫຼື ຕ່າງປະເທດ ແມ່ນ ການລົງທຶນຂອງຜູ້ລົງທຶນ ພາຍໃນ ຫຼື ຕ່າງປະເທດ ຝ່າຍດຽວ ຊຶ່ງອາດມີຜູ້ລົງທຶນ ຜູ້ດຽວ ຫຼື ຫຼາຍຄົນ ໃນກິດຈະການ ຫຼື ໂຄງການໃດໜຶ່ງ ຢູ່ ສປປ ລາວ.

### ມາດຕາ 27 (ປັບປຸງ) ການລົງທຶນຮ່ວມລະຫວ່າງ ຜູ້ລົງທຶນພາຍໃນ ກັບ ຕ່າງປະເທດ

ການລົງທຶນຮ່ວມລະຫວ່າງຜູ້ລົງທຶນ ພາຍໃນ ກັບ ຕ່າງປະເທດ ແມ່ນ ການຮ່ວມລົງທຶນລະຫວ່າງ ຜູ້ລົງທຶນ ພາຍໃນ ກັບ ຕ່າງປະເທດ ຊຶ່ງດໍາເນີນທຸລະກິດ, ມີກໍາມະສິດຮ່ວມກັນ ແລະ ສ້າງເປັນນິຕິບຸກຄົນໃໝ່ຂຶ້ນ ພາຍໃຕ້ກົດໝາຍຂອງ ສປປ ລາວ.

ການຈັດຕັ້ງ, ການເຄື່ອນໄຫວ, ການບໍລິຫານຄຸ້ມຄອງ, ສິດ ແລະ ພັນທະ ຂອງຜູ້ລົງທຶນຮ່ວມ ໄດ້ກໍານົດໄວ້ໃນສັນຍາຮ່ວມທຶນ ແລະ ກົດລະບຽບ ຂອງນິຕິບຸກຄົນໃໝ່ດັ່ງກ່າວ.

### ມາດຕາ 28 (ປັບປຸງ) ການລົງທຶນທຸລະກິດຮ່ວມຕາມສັນຍາ

ການລົງທຶນທຸລະກິດຮ່ວມຕາມສັນຍາ ແມ່ນ ການດຳເນີນທຸລະກິດໃດໜຶ່ງ ຮ່ວມລະຫວ່າງນິຕິບຸກຄົນຕ່າງປະເທດກັບນິຕິບຸກຄົນພາຍໃນ ລວມທັງພາກລັດ ແລະ ເອກະຊົນ ໂດຍມີສັນຍາຮ່ວມທຸລະກິດນຳກັນ ຕາມກົດໝາຍ ແລະ ລະບຽບການ ຂອງ ສປປ ລາວ ໃນໄລຍະເວລາອັນແນ່ນອນໃດໜຶ່ງ ແລະ ບໍ່ຈຳເປັນຕ້ອງສ້າງຕັ້ງເປັນນິຕິບຸກຄົນໃໝ່ ຫຼື ສາຂາຂຶ້ນ ຢູ່ ສປປ ລາວ. ສັນຍາດັ່ງກ່າວ ຕ້ອງກໍານົດສິດ, ພັນທະ ແລະ ຜົນປະໂຫຍດຂອງແຕ່ລະຝ່າຍຕໍ່ ກັນ ແລະ ກັນ ແລະ ຕໍ່ລັດຖະບານ ຢ່າງຈະແຈ້ງ. ພາຍຫຼັງໄດ້ລົງນາມໃນສັນຍາຮ່ວມທຸລະກິດ ຕ້ອງແຈ້ງໃຫ້ຫ້ອງການບໍລິການ ການລົງທຶນປະຕູດຽວ ເພື່ອຄຸ້ມຄອງ ແລະ ຕິດຕາມ ຕາມລະບຽບການ ແລະ ຕ້ອງນໍາໄປຢັ້ງຢືນ​ຄວາມຖືກຕ້ອງຈາກອົງການທະບຽນສານຂອງ ສປປ ລາວ ຕາມກົດໝາຍ.

### ມາດຕາ 29 ການລົງທຶນຮ່ວມລະຫວ່າງ ລັດວິສາຫະກິດ ແລະ ວິສາຫະກິດເອກະຊົນ

ການລົງທຶນຮ່ວມລະຫວ່າງ ລັດວິສາຫະກິດ ແລະ ວິສາຫະກິດເອກະຊົນ ແມ່ນ ການຮ່ວມລົງທຶນລະຫວ່າງ ລັດວິສາຫະກິດ ແລະ ວິສາຫະກິດເອກະຊົນ ເພື່ອດໍາເນີນທຸລະກິດ, ມີກໍາມະສິດຮ່ວມກັນ ແລະ ສ້າງເປັນນິຕິບຸກຄົນໃໝ່ ພາຍໃຕ້ກົດໝາຍ ຂອງ ສປປ ລາວ.

ການຈັດຕັ້ງ, ການເຄື່ອນໄຫວ, ການບໍລິຫານຄຸ້ມຄອງ, ສິດ ແລະ ພັນທະຂອງຜູ້ລົງທຶນຮ່ວມລະຫວ່າງລັດວິສາຫະກິດ ແລະ ວິສາຫະກິດເອກະຊົນ ໄດ້​ກໍານົດໄວ້ໃນສັນຍາຮ່ວມທຶນ ແລະ ກົດລະບຽບຂອງນິຕິບຸກຄົນ ໃໝ່ດັ່ງກ່າວ.

### ມາດຕາ 30 ການລົງທຶນຮ່ວມລະຫວ່າງ ພາກລັດ ແລະ ພາກເອກະຊົນ

ການລົງທຶນຮ່ວມລະຫວ່າງ ພາກລັດ ແລະ ພາກເອກະຊົນ ແມ່ນ ກິດຈະການຮ່ວມລົງທຶນລະຫວ່າງ ພາກລັດ ແລະ ພາກເອກະຊົນ ພາຍໃຕ້ສັນຍາຮ່ວມລົງທຶນ ເພື່ອຈັດຕັ້ງປະຕິບັດໂຄງການກໍ່ສ້າງໃໝ່, ປັບປຸງໂຄງລ່າງພື້ນຖານ ຫຼື ສະໜອງການບໍລິການສາທາລະນະ.

​ຂະ​ແໜງ​ການ, ​ເງື່ອນ​ໄຂ ​ແລະ ຂັ້ນ​ຕອນ​ ການ​ລົງທຶນ​ໃນ​ຮູບ​ການ ການລົງທຶນຮ່ວມລະຫວ່າງ ພາກລັດ ແລະ ພາກເອກະຊົນ ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 31 (ປັບປຸງ) ປະເພດກິດຈະການ ການລົງທຶນ

ກິດຈະການ ການລົງທຶນ ມີ ສອງປະເພດ ດັ່ງນີ້:

1. ກິດຈະການ ການລົງທຶນທົ່ວໄປ;
2. ກິດຈະການ ການລົງທຶນສຳປະທານ.

ບັນດາຂະແໜງການ ແລະ ທ້ອງຖິ່ນ ເປັນເຈົ້າການຄົ້ນຄວ້າສ້າງບັນຊີຮຽກການລົງທຶນ ແຕ່ລະປະເພດກິດຈະການການລົງທຶນ ບົນພື້ນຖານຄວາມສອດຄ່ອງກັບຍຸດທະສາດການພັດທະນາເສດຖະກິດ-ສັງຄົມແຫ່ງຊາດ, ຂະແໜງການ, ແຜນພັດທະນາເສດຖະກິດ-ສັງຄົມຂອງ ຊາດ ແລະ ທ້ອງຖິ່ນ ແລະ ທ່າແຮງບົ່ມຊ້ອນ ເພື່ອເປັນຂໍ້ມູນໃຫ້ຂະແໜງການແຜນການ ແລະ ການລົງທຶນ ໃນການດຶງດູດການລົງທຶນຢ່າງມີຈຸດສຸມ.

## ໝວດ​ທີ 2 ກິດຈະການ ການລົງທຶນທົ່ວ​ໄປ

### ມາດຕາ 32 ປະເພດກິດຈະການ ການລົງທຶນທົ່ວໄປ

ປະເພດກິດຈະການ ການລົງທຶນທົ່ວໄປ ມີ ດັ່ງນີ້:

1. ​ກິດຈະການ​ ໃນບັນຊີຄວບ​ຄຸມ;
2. ກິດຈະການ ​ບໍ່ຢູ່ໃນບັນຊີຄວບຄຸມ.

**ມາດຕາ 33 (ປັບປຸງ) ກິດຈະການ​ໃນບັນຊີຄວບ​ຄຸມ**

ກິດຈະການ​ໃນບັນຊີຄວບ​ຄຸມ ແມ່ນ ປະເພດທຸລະກິດ ທີ່ມີຜົນ​ກະທົບ​ ຕໍ່ຄວາມໝັ້ນຄົງຂອງຊາດ, ຄວາມເປັນລະບຽບຮຽບຮ້ອຍຂອງສັງຄົມ ແລະ ສິ່ງແວດລ້ອມ ສັງຄົມ ແລະ ທໍາມະຊາດ ເພື່ອຮັບປະກັນຄວາມສົມດຸນໃນການພັດທະນາບັນດາຂະແໜງການເສດຖະກິດ ແລະ ສັງຄົມ ຊຶ່ງຕ້ອງໄດ້ຜ່ານການພິຈາລະນາ ໂດຍ ບັນ​ດາຂະແໜງການທີ່ກ່ຽວຂ້ອງກ່ອນການອະນຸຍາດ​ລົງທຶນຈາກ ກະຊວງແຜນການ ແລະ ການລົງທຶນ, ຄະນະກຳມະການປົກຄອງຂັ້ນແຂວງ ຕາມ​ການ​ແບ່ງ​ຂັ້ນ​ຄຸ້ມ​ຄອງ.

ລັດ​ຖະ​ບານ ເປັນຜູ້ກຳ​ນົດ​ກິດ​ຈະ​ການໃນບັນ​ຊີຄວບ​ຄຸມ ໃນ​ແຕ່​ລະ​ໄລ​ຍະ.

### ມາດຕາ 34 (ປັບປຸງ) ກິດຈະການບໍ່ຢູ່ໃນບັນຊີຄວບ​ຄຸມ

ກິດຈະການບໍ່ຢູ່ໃນບັນຊີຄວບຄຸມ ແມ່ນ ບັນດາກິດຈະການ​ເປີດ​ກວ້າງການ​ລົງທຶນ​ທົ່ວ​ໄປ ທີ່​ສາມາດ​ແຈ້ງ​ຂຶ້ນທະບຽນ​ວິ​ສາ​ຫະກິດ ​ແລະ ຂໍອະນຸຍາດ​ດຳ​ເນີນ​ທຸລະກິດ ຕາມ​ທີ່​ໄດ້​ກໍານົດ​ໄວ້ໃນກົດໝາຍວ່າດ້ວຍວິສາ ຫະກິດ ແລະ ກົດໝາຍອື່ນທີ່ກ່ຽວຂ້ອງ.

## ໝວດທີ 3 ຂັ້ນຕອນການລົງທຶນໃນກິດຈະການທົ່ວໄປ

### ມາດຕາ 35 (ປັບປຸງ) ການສະ​ເໜີລົງທຶນ​ໃນກິດຈະການໃນ​ບັນຊີຄວບຄຸມ

ບຸກຄົນ, ນິຕິບຸກຄົນ ທີ່ມີຈຸດປະສົງລົງທຶນໃນກິດຈະການໃນ​ບັນຊີ​ຄວບຄຸມ ຕ້ອງແຈ້ງຂຶ້ນທະບຽນ ວິສາຫະກິດ ນໍາຂະແໜງການອຸດສາຫະກໍາ ແລະ ການຄ້າ ຕາມກົດໝາຍວ່າດ້ວຍວິສາຫະກິດ ແລ້ວຍື່ນຄໍາຮ້ອງຂໍລົງທຶນ ຕໍ່ຫ້ອງການບໍລິການການ​ລົງທຶນປະຕູດຽວ ຂັ້ນສູນກາງ ຫຼື ຂັ້ນແຂວງ. ຫ້ອງການບໍລິການການລົງທຶນປະຕູດຽວ ຕ້ອງປະສານ​ສົມທົບ​ກັບ​ຂະ​ແໜງ​ການທີ່​ກ່ຽວ​ຂ້ອງ​ ເພື່ອຄົ້ນຄວ້າ​ ແລ້ວ​ນໍາ​ສະ​ເໜີ​ຕໍ່ ​ກະຊວງແຜນ ການ ແລະ ການລົງທຶນ ຫຼື ຄະນະກຳມະການປົກຄອງຂັ້ນແຂວງ ​ພິຈາລະນາຕາມການແບ່ງຂັ້ນຄຸ້ມຄອງ ທີ່ໄດ້ກຳນົດໄວ້ໃນລະບຽບການທີ່ກ່ຽວຂ້ອງ.

ພາຍຫຼັງໄດ້ໃບອະນຸຍາດລົງທຶນແລ້ວ ໃຫ້ຂໍໃບອະນຸຍາດດໍາເນີນທຸລະກິດ ນໍາຂະແໜງການທີ່ກ່ຽວຂ້ອງຕາມກົດໝາຍ.

### ມາດຕາ 36 (ປັບປຸງ) ກໍານົດເວລາ ພິຈາລະນາຄຳຮ້ອງຂໍລົງທຶນໃນ​​ກິດຈະການໃນບັນຊີ​ຄວບຄຸມ

ກໍານົດເວລາພິຈາລະນາຄໍໍາຮ້ອງຂໍລົງທຶນໃນກິດຈະການໃນບັນຊີຄວບຄຸມ ໃຫ້ປະຕິບັດ ດັ່ງນີ້:

1. ຜູ້ລົງທຶນ ໄດ້ຮັບໃບ​ອະນຸຍາດ​ລົງທຶນ ພາຍ​ໃນ​​ເວລາ ຊາວຫ້າວັນ ​ລັດຖະການ ນັບ​ແຕ່​ວັນ ຫ້ອງການບໍລິການ ການ​ລົງທຶນປະຕູດຽວ ​ໄດ້​ຮັບ​ຄຳ​ຮ້ອງຄົບ​ຖ້ວນ ​​ເປັນ​ຕົ້ນ​ໄປ;
2. ຫ້ອງການບໍລິການ ​ການ​ລົງທຶນປະຕູດຽວ ຕ້ອງສົ່ງເອກະສານຄຳຮ້ອງຂໍຄໍາເຫັນນໍາຂະແໜງການ​ ແລະ ອົງການປົກຄອງທ້ອງ​ຖິ່ນ ທີ່ກ່ຽວຂ້ອງ ພາຍ​ໃນ​​ເວລາ ສອງວັນ ລັດຖະການ ​ເພື່ອ​ຄົ້ນຄວ້າ ​ແລະ ມີ​ຄໍາ​ເຫັນແຈ້ງຕອບ​​ເປັນ​ລາຍ​ລັກ​ອັກສອນ ​ພາຍ​ໃນ​​ເວລາ​ບໍ່​ເກີນ ແປດວັນ ​ລັດຖະການ ນັບແຕ່ ວັນໄດ້ຮັບເອກະສານ ຄໍາຮ້ອງເປັນຕົ້ນໄປ;
3. ພາຍຫຼັງ​ມີ​ຄໍາ​ເຫັນ​ດີ​ຈາກຂະ​ແໜງ​ການ​ ​ແລະ ອົງການປົກຄອງທ້ອງ​ຖິ່ນ ​ທີ່ກ່ຽວຂ້ອງແລ້ວ ຫ້ອງການ​ບໍລິການ ​ການ​ລົງທຶນ​ປະຕູ​ດຽວ ຕ້ອງ​ຄົ້ນຄວ້າ ສະເໜີຕໍ່ ​​ກະ​ຊວງ​ແຜນ​ການ ແລະ ການ​ລົງ​ທຶນ ຫຼື ຄະນະກຳມະການປົກຄອງຂັ້ນແຂວງ ເພື່ອ​ຂໍ​ອອກ​ໃບ​ອະ​ນຸ​ຍາດ​ລົງ​ທຶນ​ ພາຍ​ໃນ​ເວລາ ຫ້າວັນ ​ລັດຖະກາ​ນ;
4. ໃນ​ກໍ​ລະ​ນີ ​ຄໍາ​ເຫັນ​​ຈາກຂະ​ແໜງ​ການ​ ​ແລະ ອົງການປົກຄອງທ້ອງ​ຖິ່ນ ​ທີ່ກ່ຽວຂ້ອງ ບໍ່​ເປັນ​ເອ​ກະ​ພາບ​ກັນ ຫຼື ບໍ່​ມີ​ຄຳເຫັນຕອບ​ມາ ຕາມ​ເວ​ລາທີ່ໄດ້ກຳນົດໄວ້ໃນ ຂໍ້ 2 ຂອງມາດຕານີ້ ຫ້ອງການ​ບໍລິການ ການ​ລົງທຶນ​ປະຕູ​ດຽວ ຕ້ອງເປັນ​ເຈົ້າການປະສານສົມທົບ ແລະ ຈັດ​ກອງ​ປະ​ຊຸມ​ ເພື່ອຄົ້ນຄວ້າຮ່ວມກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ແລ້ວ​ສະເໜີ​ ກະ​ຊວງ​ແຜນ​ການ ແລະ ການ​ລົງ​ທຶນ ຫຼື ຄະນະກຳມະການປົກຄອງຂັ້ນແຂວງ ​ພິ​ຈາ​ລະ​ນາ​ ພາຍ​ໃນເວ​ລາ ຫ້າວັນ ລັດ​ຖະ​ການ.

ໃນ​ກໍ​ລະ​ນີ ຄຳ​ຮ້ອງ​ຂໍ​ລົງທຶນ ບໍ່​ໄດ້​ຮັບ​ການ​ເຫັນ​ດີນັ້ນ ຫ້ອງການ​ບໍລິ​ການ ການ​ລົງທຶນປະຕູ​ດຽວ ຕ້ອງ​ແຈ້ງ​ ເປັນ​ລາຍ​ລັກ​ອັກສອນ ​ໃຫ້​ຜູ້​ສະ​ເໜີ​ຂໍ​ລົງທຶນ​ ພາຍ​​ໃນ​​ເວລາ ສາມວັນ ​ລັດຖະການ ນັບແຕ່ວັນໄດ້ຮັບການຕົກລົງ ເປັນຕົ້ນໄປ.

### ມາດຕາ 37 (ໃໝ່) ການປ່ຽນແປງການລົງທຶນໃນ​ກິດຈະການໃນບັນຊີຄວບຄຸມ

ການ​ລົງທຶນໃນ​ກິດຈະການໃນບັນຊີຄວບຄຸມ ຈະ​ຖືກ​ປ່ຽນ​ແປງ​​ໃນກໍລະນີ​ໃດ​ໜຶ່ງ ​ເຊັ່ນ ປ່ຽນ​ແປງ ຈຸດ​ປະສົງ​ໃນ​ການ​ດຳ​ເນີນ​ທຸລະ​ກິດ, ທຶນຈົດທະບຽນ ຊຶ່ງຜູ້ລົງທຶນ ​ຕ້ອງໄດ້ຮັບການເຫັນດີຈາກອົງການທີ່ອະນຸຍາດໃຫ້ດຳເນີນທຸລະກິດ ສ່ວນການປ່ຽນແປງກ່ຽວກັບຜູ້ຖືຮຸ້ນ ແລະ ອື່ນໆ ໃຫ້ປະຕິບັດຕາມກົດໝາຍ ທີ່ກ່ຽວຂ້ອງ ແລ້ວ​ແຈ້ງປ່ຽນແປງ ໃບອະນຸຍາດ​ລົງທຶນ ນໍາຂະແໜງການແຜນການ ແລະ ການລົງທຶນ​ ແລະ ໃບທະບຽນວິສາຫະກິດ ນໍາຂະແໜງການອຸດສາຫະກໍາ ແລະ ການຄ້າ​​.

### ມາດຕາ 38 (ປັບປຸງ) ການສະເໜີລົງທຶນໃນກິດຈະການ ບໍ່​ຢູ່​ໃນ​ບັນຊີ​ຄວບ​ຄຸມ

ຜູ້ລົງທຶນ ທີ່ມີຈຸດປະສົງລົງທຶນໃນກິດຈະການ ບໍ່ຢູ່ໃນບັນຊີຄວບຄຸມ ໃຫ້ຍື່ນຄຳຮ້ອງຕໍ່ຂະແໜງການອຸດ ສາຫະກຳ ແລະ ການຄ້າ ເພື່ອແຈ້ງຂຶ້ນທະບຽນວິສາຫະກິດ ຕາມກົດໝາຍວ່າດ້ວຍວິສາຫະກິດ ແລະ ຂໍອະນຸຍາດ ດໍາເນີນທຸລະກິດນໍາຂະແໜງການທີ່ກ່ຽວຂ້ອງ ຕາມກົດໝາຍ.

ສຳລັບການລົງທຶນໃນກິດຈະການບໍ່ຢູ່ໃນບັນຊີຄວບຄຸມ ທີ່ຢູ່ໃນກິດຈະການ​ຕາມຂະແໜງການທີ່ສົ່ງເສີມນັ້ນ ພາຍຫຼັງໄດ້ຮັບອະນຸຍາດໃຫ້ດໍາເນີນທຸລະກິດແລ້ວ ຜູ້ລົງທຶນສາມາດຍື່ນຄໍາຮ້ອງຕໍ່ຫ້ອງການບໍລິການ ການລົງທຶນປະຕູດຽວ ເພື່ອຂໍໃບສົ່ງເສີມການລົງທຶນ.

### ມາດຕາ 39 (ປັບປຸງ) ການພິຈາລະນາຂຶ້ນທະບຽນວິສາຫະກິດໃນກິດຈະການບໍ່ຢູ່ໃນບັນຊີຄວບຄຸມ

ຂັ້ນຕອນ ແລະ ກໍານົດເວລາ ການພິຈາລະນາຂຶ້ນທະບຽນວິສາຫະກິດ ແລະ ການຂໍອະນຸຍາດດໍາເນີນທຸລະກິດ ໃນກິດຈະການບໍ່ຢູ່ໃນບັນຊີຄວບຄຸມ ໃຫ້ປະຕິບັດຕາມກົດໝາຍວ່າດ້ວຍວິສາຫະກິດ ແລະ ກົດໝາຍອື່ນ ທີ່ກ່ຽວຂ້ອງ.

### ມາດຕາ 40 ອາຍຸການລົງທຶນ​​ໃນ​ກິດຈະການ​ທົ່ວ​ໄປ

ການລົງທຶນໃນກິດຈະການທົ່ວໄປ ບໍ່ຈໍາກັດອາຍຸການລົງທຶນ, ເວັ້ນເສຍແຕ່ກິດຈະການການລົງທຶນ ທີ່ໄດ້ກໍານົດອາຍຸການລົງທຶນໄວ້ໃນກົດໝາຍທີ່ກ່ຽວຂ້ອງ.

## ໜວດທີ 4 ກິດຈະການ ການລົງທຶນສຳປະທານ

### ມາດຕາ 41 (ປັບປຸງ) ກິດຈະການ ການລົງທຶນສໍາປະທານ

ກິດຈະການ ການລົງທຶນສໍາປະທານ ແມ່ນ ກິດຈະການທີ່ຜູ້​ລົງທຶນ ໄດ້ຮັບອະນຸຍາດໃນ​ການສໍາປະທານຈາກລັດ​ ຕາມ​ກົດ​ໝາຍ ເພື່ອພັດທະນາ ແລະ ດຳເນີນທຸລະກິດໃດໜຶ່ງ ເປັນຕົ້ນ ການສຳປະທານທີ່ດິນ, ການພັດທະນາ ເຂດເສດຖະກິດພິເສດ, ເຂດເສດຖະກິດສະເພາະ, ການຂຸດຄົ້ນບໍ່ແຮ່, ການບໍລິການສະໜາມບິນ, ເສັ້ນທາງ, ການພັດທະນາແຫຼ່ງພະລັງງານໄຟຟ້າ, ການໃຫ້ບໍລິການດ້ານເຕັກໂນໂລຊີ ແລະ ການສື່ສານ.

ໃນກິດຈະການສໍາປະທານ ຍັງມີກິດຈະການສໍາປະທານສະເພາະ ຊຶ່ງແມ່ນກິດຈະການລົງທຶນສໍາປະ ທານທີ່ມີລັກສະນະຍຸດທະສາດ, ສໍາປະທານສິດຂອງຊາດທີ່ມີຄວາມຈໍາກັດ ແລະ ຕິດພັນກັບຄວາມໝັ້ນຄົງ ຂອງປະເທດຊາດ ແລະ ການສໍາປະທານການນໍາໃຊ້ຊັບພະຍາກອນທໍາມະຊາດທີ່ມີຄຸນຄ່າສູງ ແລະ ໂຄງການທີ່ ກວມພື້ນທີ່ຫຼາຍແຂວງ.

ລັດຖະບານ ເປັນຜູ້ກຳນົດບັນຊີ ກິດຈະການສຳປະທານ ແລະ ກິດຈະການສໍາປະທານສະເພາະ.

### ມາດຕາ 42 (ປັບປຸງ) ອາຍຸການລົງທຶນໃນກິດຈະການສຳປະທານ

ອາຍຸການລົງທຶນໃນກິດຈະການສໍາປະທານ ໃຫ້ອີງຕາມປະເພດ, ຂະໜາດ, ມູນຄ່າການລົງທຶນ, ເງື່ອນໄຂ, ບົດວິພາກເສດຖະກິດ-ເຕັກນິກຂອງກິດຈະການ ຕາມກົດໝາຍທີ່ກ່ຽວຂ້ອງ ແຕ່ສູງສຸດບໍ່ໃຫ້ເກີນ ຫ້າສິບປີ.

ອາຍຸການລົງທຶນໃນກິດຈະການສຳປະທານ ສາມາດຕໍ່ໄດ້ ໂດຍອີງຕາມຜົນການປະເມີນ ແລະ ຕາມການຕົກລົງຂອງ ລັດຖະບານ ຫຼື ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ຕາມຂອບເຂດສິດ ທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ.

## 

## ໝວດທີ 5 ເງື່ອນໄຂ ແລະ ຂັ້ນຕອນການລົງທຶນ ໃນກິດຈະການສຳປະທານ

### ມາດຕາ 43 ເງື່ອນໄຂຂອງຜູ້ລົງທຶນ ໃນກິດຈະການສໍາປະທານ

ຜູ້ລົງທຶນໃນກິດຈະການສໍາປະທານ ຕ້ອງມີເງື່ອນໄຂ ດັ່ງນີ້:

1. ເປັນນິຕິບຸກຄົນ;
2. ມີປະສົບການ ​ແລະ ​ໄດ້​ຮັບ​ຜົນສຳ​ເລັດທາງ​ດ້ານ​ທຸລະ​ກິດ ​ໂດຍ​ມີ​ການ​ຢັ້ງຢືນ​ຈາກ​ອົງການ​ທີ່​ກ່ຽວຂ້ອງ;
3. ມີ​​ຖານະ​ທາງ​ດ້ານ​ການ​ເງິນ ຫຼື ແຫຼ່ງທຶນ ​ຊຶ່ງ​ໄດ້​ຮັບ​ການຢັ້ງຢືນ​ຈາກ​ສະ​ຖາ​ບັນ​ການ​ເງິນ ​ພາຍ​ໃນ ຫຼື ຕ່າງປະ​ເທດ;
4. ຜ່ານການປະມູນ ຕາມກົດໝາຍທີ່ກ່ຽວຂ້ອງ;
5. ມີເງື່ອນໄຂອື່ນ ຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ.

### ມາດຕາ 44 (ປັບປຸງ) ຄໍາຮ້ອງ ແລະ ເອກະສານປະກອບການຂໍລົງທຶນ

ຄໍາຮ້ອງ ແລະ ເອກະສານປະກອບ​ການຂໍລົງທຶນ ມີ ​ດັ່ງ​ນີ້:

1. ຄຳຮ້ອງຂໍລົງທຶນ ຕາມແບບພິມ;
2. ປະຫວັດ ແລະ ປະສົບການ ຂອງຜູ້ລົງທຶນ, ໃບທະບຽນວິສາຫະກິດ, ບັດປະຈຳຕົວ ຫຼື ສຳເນົາໜັງສືຜ່ານແດນ ແລະ ໃບແຈ້ງໂທດຂອງຜູ້ອໍານວຍການ;
3. ສັນຍາຮ່ວມທຸລະກິດ;
4. ໃບມອບສິດໃຫ້ຜູ້ຕາງໜ້າ ບັນດາຂາຮຸ້ນ ຫຼື ຜູ້ຖືຮຸ້ນຂອງວິສາຫະກິດ, ໃນກໍລະນີບຸກຄົນດັ່ງກ່າວ ບໍ່ຢູ່ໃນຕຳແໜ່ງສູງສຸດຂອງບໍລິສັດ;
5. ແຜນການ ແລະ ຮູບການດຳເນີນທຸລະກິດເບື້ອງຕົ້ນ;
6. ໃບຢັ້ງຢືນຖານະການເງິນ, ແຫຼ່ງທຶນ ແລະ ບົດລາຍງານຖານະການເງິນ ທີ່ຜ່ານການຢັ້ງຢືນ ສອງປີ ຫຼ້າສຸດ;
7. ສໍາເນົາກົດລະບຽບຂອງບໍລິສັດ;
8. ເອກະສານອື່ນ ຕາມແຕ່ລະປະເພດກິດຈະການສໍາປະທານ ຕາມກົດໝາຍທີ່ກ່ຽວຂ້ອງ.

### ມາດຕາ 45 (ປັບປຸງ) ການຍື່ນຄໍາຮ້ອງຂໍເຊັນບົດບັນທຶກຄວາມເຂົ້າໃຈ ຫຼື ສັນຍາ ເພື່ອສຶກສາຄວາມເປັນໄປໄດ້ຂອງໂຄງການລົງທຶນ ໃນກິດຈະການສໍາປະທານ

ຜູ້ລົງທຶນ ທີ່ມີຈຸດປະສົງເຊັນ ບົດບັນທຶກຄວາມເຂົ້າໃຈ ຫຼື ສັນຍາ ເພື່ອສຶກສາຄວາມເປັນໄປໄດ້ຂອງ ໂຄງການໃນກິດຈະການສໍາປະທານສະເພາະໃຫ້ຍື່ນຄໍາຮ້ອງຂໍລົງທຶນ ພ້ອມດ້ວຍເອກະສານປະກອບຕໍ່ຫ້ອງການບໍ ລິການ ການ​ລົງທຶນປະຕູດຽວຂັ້ນສູນກາງ. ສໍາລັບກິດຈະການສໍາປະທານທີ່ບໍ່ຢູ່ໃນກິດຈະການສໍາປະທານສະເພາະ ໃຫ້ຍື່ນຄໍາຮ້ອງຂໍລົງທຶນ ພ້ອມດ້ວຍເອກະສານປະກອບຕໍ່ ຫ້ອງການບໍລິການ ການ​ລົງທຶນປະຕູດຽວຂັ້ນແຂວງ.

ສ່ວນກິດຈະການສຳປະທານໃດ ທີ່ມີກົດໝາຍກ່ຽວຂ້ອງກໍານົດກົນໄກໄວ້ຕ່າງຫາກ ໃຫ້ຍື່ນຄໍາຮ້ອງຂໍລົງທຶນ ຕໍ່ຂະແໜງການ ຫຼື ທ້ອງຖິ່ນ ຕາມການແບ່ງຂັ້ນຄຸ້ມຄອງທີ່ກຳນົດໄວ້ໃນກົດໝາຍທີ່ກ່ຽວຂ້ອງ.

ສຳລັບໂຄງການທີ່ລັດມີຂໍ້ມູນຄົບຖ້ວນ ໃຫ້ປະກາດປະມູນ ເພື່ອຄັດເລືອກຜູ້ລົງທຶນ ຕາມກົດໝາຍທີ່ກ່ຽວຂ້ອງ.

ສຳລັບໂຄງການທີ່ມີນັກລົງທຶນຫຼາຍກວ່າ ໜຶ່ງບໍລິສັດ ສະເໜີຂໍລົງທຶນໃນກິດຈະການດຽວກັນ ຫຼື ພື້ນທີ່ ດຽວກັນ ໃນໄລຍະເວລາຫ່າງກັນບໍ່ເກີນ ສາມສິບວັນ ໃຫ້ດຳເນີນການຄັດເລືອກແບບປຽບທຽບ ຫຼື ປະມູນ ຕາມກົດໝາຍທີ່ກ່ຽວຂ້ອງ.

ລັດຖະບານ ເປັນຜູ້ກໍານົດລະບຽບການ ກ່ຽວກັບການປະມູນ.

### ມາດຕາ 46 (ປັບປຸງ) ຂັ້ນຕອນ ແລະ ກຳນົດ​ເວລາ​ໃນການພິຈາລະນາອະນຸຍາດລົງທຶນ

### ​ໃນກິດຈະການສຳປະທານ

ຂັ້ນຕອນ ແລະ ກໍານົດ​ເວລາ​ໃນ​ການພິຈາລະນາອະນຸຍາດລົງທຶນ ໃນກິດຈະການສຳປະທານ ໃຫ້ປະຕິບັດ ດັ່ງນີ້:

1. ຂັ້ນຕອນການພິຈາລະນາອະນຸຍາດເຊັນ ບົດບັນທຶກຄວາມເຂົ້າໃຈ ຫຼື ສັນຍາ ເພື່ອສຶກສາຄວາມເປັນ ໄປໄດ້ຂອງໂຄງການ.

ຜູ້ລົງທຶນ ໄດ້ຮັບອະນຸຍາດເຊັນ ບົດບັນທຶກຄວາມເຂົ້າໃຈ ຫຼື ສັນຍາ ເພື່ອສຶກສາຄວາມເປັນໄປໄດ້ ຂອງໂຄງການໃນກິດຈະການສໍາປະທານ ພາຍ​ໃນ​​ເວລາ ຫົກ​ສິບຫ້າວັນ ລັດຖະການ ນັບ​ແຕ່​ວັນຫ້ອງການບໍລິການ ການ​ລົງທຶນປະຕູດຽວ ໄດ້​ຮັບ​ຄຳ​ຮ້ອງຄົບຖ້ວນ​​ ເປັນ​ຕົ້ນໄປ. ຂັ້ນຕອນການພິຈາລະນາໃຫ້ປະຕິບັດ ດັ່ງນີ້:

* 1. ສໍາລັບກິດຈະການສໍາປະທານສະເພາະ

ຫ້ອງການບໍລິການ ການລົງທຶນປະຕູດຽວຂັ້ນສູນກາງ ຕ້ອງສົ່ງເອກະສານຄຳຮ້ອງຂໍຄໍາເຫັນ ນໍາ ຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ພາຍ​ໃນ​​ເວລາ ສອງວັນ ລັດຖະການ ເພື່ອຄົ້ນ ຄວ້າ ແລະ ມີ​ຄຳ​ເຫັນຕອບ​ຄືນ ພາຍ​ໃນ​ເວລາ ສາ​ມສິບ​ວັນ ລັດຖະການ.

ພາຍຫຼັງ​ມີ​ຄໍາ​ເຫັນ​ດີຈາກ ຂະ​ແໜງ​ການ​ ​ແລະ ອົງການປົກຄອງທ້ອງ​ຖິ່ນ ​ທີ່ກ່ຽວຂ້ອງ ຫ້ອງການ​ບໍລິການ​ ການ​ລົງທຶນ​ປະຕູ​ດຽວຂັ້ນສູນກາງ ຕ້ອງ​ຄົ້ນຄວ້າລາຍ​ງານຕໍ່​ ກະ​ຊວງ​ແຜນ​ການ ແລະ ການ​ລົງ​ທຶນ ເພື່ອ​​ພິ​ຈາ​ລະ​ນາ​ຕົກ​ລົງ​ດ້ານຫຼັກ​ການ ແລ້ວຫ້ອງການບໍລິການ ການລົງທຶນປະຕູດຽວຂັ້ນສູນກາງ ຈັດກອງປະຊຸມເຈລະຈາ ບົດບັນທຶກຄວາມເຂົ້າໃຈ ຫຼື ສັນຍາ ກັບ​ຜູ້​ລົງທຶນ ​ໂດຍ​​ມີ​ສ່ວນຮ່ວມຂອງຂະແໜງການ ​ແລະ ອົງການປົກຄອງ ທ້ອງ​ຖິ່ນ ທີ່ກ່ຽວຂ້ອງ ແລ້ວລາຍງານຂໍການພິຈາລະນາ​ອະ​ນຸ​ມັດ​ເຊັນ ​ບົດ​ບັນ​ທຶກ​ຄວາມ​ເຂົ້າ​ໃຈ ຫຼື ສັນ​ຍາ ຈາກ​ລັດ​ຖະ​ບານ ພາຍໃນເວລາ ສາມສິບວັນ ລັດຖະການ ໂດຍ~~​​~~ກະຊວງແຜນ​ການ ແລະ ການ​ລົງ​ທຶນ ຕາງ​ໜ້າ​ລັດ​ຖະ​ບານ ລົງນາມໃນ ບົດ​ບັນທຶກ​ຄວາມ​ເຂົ້າ​ໃຈ ຫຼື ສັນຍາດັ່ງກ່າວ, ມີຕາງໜ້າຄະນະກຳມະການປົກຄອງຂັ້ນແຂວງ ແລະ ກະຊວງ ທີ່ກ່ຽວຂ້ອງ ເຊັນເປັນພະຍານ.

ໃນ​ກໍ​ລະ​ນີຄໍາ​ເຫັນ​​ຈາກ ຂະ​ແໜງ​ການ​ ​ແລະ ອົງການປົກຄອງທ້ອງ​ຖິ່ນ ​ທີ່ກ່ຽວຂ້ອງ ບໍ່​ເປັນເອ​ກະ​ພາບ ຫຼື ບໍ່​ມີ​ຄຳເຫັນຕອບ​ມາ ຕາມກໍານົດເວ​ລາ ຫ້ອງການ​ບໍລິການ ການ​ລົງທຶນ​ປະຕູ​ດຽວຂັ້ນສູນກາງ ຕ້ອງເປັນ​ເຈົ້າການ​ປະສານສົມທົບ ແລະ ຈັດ​ກອງ​ປະ​ຊຸມ​ປຶກ​ສາ​ຫາ​ລື ແລ້ວ​ລາຍ​ງານ​ຕໍ່ ລັດ​ຖະ​ບ​ານພິ​ຈາ​ລະ​ນາ.

* 1. ສໍາລັບກິດຈະການສໍາປະທານທີ່ບໍ່ຢູ່ໃນກິດຈະການສໍາປະທານສະເພາະ

ຫ້ອງການບໍລິການ ການລົງທຶນປະຕູດຽວຂັ້ນແຂວງ ຕ້ອງສົ່ງເອກະສານຄຳຮ້ອງ ຂໍຄໍາເຫັນນໍາ ພະແນກການກ່ຽວຂ້ອງຂອງ ແຂວງ, ນະຄອນຫຼວງ ພາຍ​ໃນ​​ເວລາ ສອງວັນ ລັດຖະການ ເພື່ອຄົ້ນຄວ້າ ​ແລະ ປະສານ ສົມທົບກັບຂະແໜງການຂັ້ນສູນກາງ ຕາມສາຍຕັ້ງຂອງຕົນ ແລະ ມີ​ຄຳ​ເຫັນຕອບ​ຄືນ ພາຍ​ໃນ​ເວລາ ສາ​ມສິບວັນ ລັດຖະການ.

ພາຍຫຼັງ​ມີ​ຄໍາ​ເຫັນ​ດີ​​ຈາກພາກສ່ວນທີ່ກ່ຽວຂ້ອງແລ້ວ ຫ້ອງການ​ບໍລິການ ການ​ລົງທຶນ​ປະຕູ​ດຽວ ຂັ້ນແຂວງ ຕ້ອງ​ຄົ້ນຄວ້າລາຍ​ງານຕໍ່ຄະນະກຳມະການປົກຄອງຂັ້ນແຂວງ ເພື່ອ​​ພິ​ຈາ​ລະ​ນາ​ຕົກ​ລົງ​ດ້ານຫຼັກ​ການແລ້ວ ຫ້ອງການບໍລິການ ການລົງທຶນປະຕູດຽວຂັ້ນແຂວງ ຈັດກອງປະຊຸມເຈລະຈາ ບົດບັນທຶກຄວາມເຂົ້າໃຈ ຫຼື ສັນຍາ ກັບ​ຜູ້​ລົງທຶນ ໂດຍ​​ມີ​ສ່ວນຮ່ວມຂອງຂະແໜງການ ​ແລະ ອົງການປົກຄອງທ້ອງ​ຖິ່ນທີ່ກ່ຽວຂ້ອງ ແລ້ວ ລາຍງານຂໍການພິຈາລະນາ​ອະ​ນຸ​ມັດ​ເຊັນ ​ບົດ​ບັນ​ທຶກ​ຄວາມ​ເຂົ້າ​ໃຈ ຫຼື ສັນ​ຍາ ຈາກຄະນະກຳມະການປົກຄອງ​ຂັ້ນແຂວງ ພາຍໃນເວລາ ສາມສິບວັນລັດຖະການ ໂດຍ​ພະແນກ​ແຜນ​ການ ແລະ ການ​ລົງ​ທຶນ ຕາງ​ໜ້າຄະນະກຳມະການປົກຄອງຂັ້ນແຂວງ ລົງນາມໃນບົດ​ບັນທຶກ​ຄວາມ​ເຂົ້າ​ໃຈ ຫຼື ສັນຍາດັ່ງກ່າວ ແລະ ມີຕາງໜ້າ ກະຊວງແຜນການ ແລະ ການລົງທຶນ ແລະ ກະຊວງທີ່ກ່ຽວຂ້ອງ ເຊັນເປັນພະຍານ.

ໃນ​ກໍ​ລະ​ນີ​ຄໍາ​ເຫັນ​​ຈາກພາກສ່ວນກ່ຽວຂ້ອງບໍ່​ເປັນ​ເອ​ກະ​ພາບ ຫຼື ບໍ່​ມີ​ຄຳເຫັນຕອບ​ມາ ຕາມກໍານົດເວ​ລາ ຫ້ອງການ​ບໍລິການ ການ​ລົງທຶນ​ປະຕູ​ດຽວຂັ້ນແຂວງ ຕ້ອງເປັນ​ເຈົ້າການປະສານສົມທົບພະແນກການທີ່ກ່ຽວຂ້ອງ ແລະ ​ຈັດ​ກອງ​ປະ​ຊຸມ​ປຶກ​ສາ​ຫາ​ລື ແລ້ວ​ລາຍ​ງານ​ຕໍ່ຄະນະກຳມະການປົກຄອງຂັ້ນແຂວງ ພິ​ຈາ​ລະ​ນາ.

* 1. ຜູ້ລົງທຶນ ຕ້ອງວາງເງິນຄ້ຳປະກັນ ຢູ່ຄັງເງິນແຫ່ງຊາດ ກ່ອນວັນເຊັນບົດ​ບັນທຶກ​ຄວາມ​ເຂົ້າ​ໃຈ ຫຼື ສັນຍາ.

1. ຂັ້ນຕອນການພິຈາລະນາອະນຸຍາດເຊັນສັນຍາສໍາປະທານ

ພາຍຫຼັງເຊັນ ບົດບັນທຶກຄວາມເຂົ້າໃຈ ຫຼື ສັນຍາແລ້ວ ຜູ້ລົງທຶນ ຕ້ອງປະຕິບັດພັນທະ ແລະ ເງື່ອນໄຂ ຂອງບົດບັນທຶກຄວາມເຂົ້າໃຈ ຫຼື ສັນຍາດັ່ງກ່າວ ແລະ ໄດ້ຜ່ານການຮັບຮອງບົດສຶກສາຕ່າງໆ ຈາກຂະແໜງການ ກ່ຽວຂ້ອງ ເປັນຕົ້ນ ໃບຢັ້ງຢືນຮັບຮອງບົດວິພາກເສດຖະກິດ-ເຕັກນິກ,​ ໃບຢັ້ງຢືນຮັບຮອງບົດລາຍງານການປະ ເມີນຜົນກະທົບຕໍ່ສິ່ງແວດລ້ອມ ແລະ ໃບຢັ້ງຢືນຮັບຮອງແຜນຄຸ້ມຄອງ ແລະ ຕິດຕາມ ກວດກາ ສິ່ງແວດລ້ອມ ແລະ ໃບຢັ້ງຢືນແຜນທີ່ດິນຂອບເນື້ອທີ່ສຳປະທານ. ຫຼັງຈາກນັ້ນຜູ້ລົງທຶນ ຕ້ອງສະເໜີຕໍ່ ຫ້ອງການບໍລິການ ການລົງທຶນປະຕູດຽວ ຂັ້ນສູນກາງ ຫຼື ຂັ້ນແຂວງ ຕາມການແບ່ງຂັ້ນຄຸ້ມຄອງທີ່ກໍານົດໄວ້ໃນບັນຊີກິດຈະການ ສໍາປະທານ ເພື່ອຂໍພິຈາລະນາເຊັນສັນຍາສໍາປະທານ.

ສໍາລັບຂັ້ນສູນກາງ ຫ້ອງການ​ບໍລິການ​ ການ​ລົງທຶນ​ປະຕູ​ດຽວ ຕ້ອງ​ຄົ້ນຄວ້າລາຍ​ງານຕໍ່​ກະ​ຊວງ​ແຜນ​ການ ແລະ ການ​ລົງ​ທຶນ, ສໍາລັບຂັ້ນ​ແຂວງ ຕ້ອງ​ຄົ້ນ​ຄວ້າ​ລາຍ​ງານຕໍ່ຄະນະກຳມະການປົກຄອງຂັ້ນແຂວງ ເພື່ອ​​ພິ​ຈາ​ລະ​ນາ​ຕົກ​ລົງ​ດ້ານຫຼັກ​ການ ແລ້ວຫ້ອງການບໍລິການ ການລົງທຶນປະຕູດຽວ ຈັດກອງປະຊຸມເຈລະຈາສັນຍາສຳປະທານ ກັບ​ຜູ້​ລົງທຶນ ​ໂດຍ​​ມີ​ສ່ວນຮ່ວມຂອງຂະແໜງການ ​ແລະ ອົງການປົກຄອງທ້ອງ​ຖິ່ນ ທີ່ກ່ຽວຂ້ອງ ແລ້ວລາຍງານ ຂໍການພິຈາລະນາ​ ອະ​ນຸ​ມັດ​ເຊັນສັນ​ຍາສໍາປະທານຈາກ​ ລັດ​ຖະ​ບານ ຫຼື ຄະນະກຳມະການປົກຄອງ​ຂັ້ນແຂວງ ໂດຍ​ຂະ​ແໜງການ​ແຜນ​ການ ແລະ ການ​ລົງ​ທຶນ ຕາງ​ໜ້າ​ລັດ​ຖະ​ບານ ຫຼື ຄະນະກຳມະການປົກຄອງຂັ້ນແຂວງ ລົງນາມ ໃນສັນຍາສໍາປະທານດັ່ງກ່າວ.

ຜູ້ລົງທຶນ ຕ້ອງວາງເງິນຄໍ້າປະກັນ ຢູ່ຄັງເງິນແຫ່ງຊາດ ກ່ອນວັນເຊັນສັນຍາສຳປະທານ ແລະ ປະຕິບັດ ພັນທະຕ່າງໆ ຕາມສັນຍາ.

1. ຂະແໜງການແຜນການ ແລະ ການລົງທຶນ ເປັນຜູ້ອອກໃບອະນຸຍາດລົງທຶນ ໃນກິດຈະການສໍາ ປະທານ ຕາມການແບ່ງຂັ້ນຄຸ້ມຄອງ.

### ມາດຕາ 47 ການປ່ຽນແປງການລົງທຶນໃນກິດຈະການສຳປະທານ

ການ​ລົງທຶນໃນກິດຈະການສຳປະທານ ຈະ​ຖືກ​ປ່ຽນ​ແປງ​​ໃນກໍລະນີ​ໃດ​ໜຶ່ງ ​ເຊັ່ນ ເພີ່ມກິດຈະການ, ຜູ້ຖືຮຸ້ນ, ທຶນຈົດທະບຽນ ​ແລະ ອື່ນໆ ຕາມການສະເໜີຂອງຜູ້ລົງທຶນ ​ໂດຍ​ໄດ້​ຮັບ​ອະນຸ​ຍາດ ຈາກອົງການ​ທີ່​ອະນຸຍາດ​ໃຫ້​ລົງທຶນ​ໃນ​ກິດຈະການ​ດັ່ງກ່າວ ຕາມ​ຂອບ​ເຂດ​ສິດ ​​ທີ່​ໄດ້ກຳນົດ​ໄວ້ໃນ​ກົດໝາຍ​.

### ມາດຕາ 48 (ປັບປຸງ) ການມອບສິດ ຫຼື ໂອນກິດຈະການ ຕາມສັນຍາສໍາປະທານ

ຜູ້ລົງທຶນໃນກິດຈະການສຳປະທານ ສາມາດມອບສິດ ຫຼື ໂອນກິດຈະການ ສ່ວນໃດສ່ວນໜຶ່ງ ຫຼື ທັງໝົດ ໃຫ້ຜູ້ລົງທຶນອື່ນ ຕາມເງື່ອນໄຂ ດັ່ງນີ້:

1. ຕ້ອງໄດ້ຮັບການພິຈາລະນາຕົກລົງ ຈາກລັດຖະບານ ຫຼື ຄະນະກໍາມະການປົກຄອງຂັ້ນ​ແຂວງ ຕາມການແບ່ງຂັ້ນອະນຸມັດ;
2. ໄດ້ປະຕິບັດຕາມທີ່ໄດ້ກໍານົດໄວ້ໃນມາດຕາ 16 ຂໍ້ 1 ຂອງກົດໝາຍສະບັບນີ້, ປະຕິບັດພັນທະດ້ານການເງິນ ແລະ ພັນທະອື່ນ ຄົບຖ້ວນຕາມສັນຍາ, ກົດໝາຍ ແລະ ລະບຽບການ;
3. ບໍ່ໄດ້ຢູ່ໃນໄລຍະການໄກ່ເກ່ຍ, ຮ້ອງຟ້ອງ ຫຼື ດຳເນີນຄະດີ.

ສຳລັບກິດຈະການສຳປະທານໃນ ຂະແໜງບໍ່ແຮ່, ພະລັງງານ, ທີ່ດິນ, ກະສິກຳ ແລະ ປ່າໄມ້ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

ກໍລະນີໄດ້ຮັບອະນຸຍາດໃຫ້ ມອບສິດ ຫຼື ໂອນກິດຈະການ ຕາມສັນຍາ ຕາມເງື່ອນໄຂ, ຫ້ອງການບໍລິ ການ ການລົງທຶນປະຕູດຽວ ແຈ້ງຜູ້ລົງທຶນປະຕິບັດພັນທະອາກອນ, ຄ່າທຳນຽມ ແລະ ຄ່າບໍລິການ ໃຫ້ຄົບຖ້ວນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ, ແລ້ວມອບໃຫ້ຂະແໜງການແຜນການ ແລະ ການລົງທຶນ ດັດແກ້ບັນດາເອກະສານການລົງທຶນທີ່ກ່ຽວຂ້ອງ ຫຼັງຈາກນັ້ນ ນໍາໄປຢັ້ງຢືນຄວາມຖືກຕ້ອງຈາກອົງການທະບຽນສານ ຂອງ ສ​ປ​ປ ລາວ ຕາມກົດໝາຍ.

### ມາດຕາ 49 (ປັບປຸງ) ສິດໃນການຮັບຮອງຂອງສະພາ​ແຫ່ງ​ຊາດ

ສະພາແຫ່ງຊາດ ມີສິດຮັບຮອງກ່ຽວກັບກິດຈະການລົງທຶນ ດັ່ງນີ້:

1. ພິຈາລະນາຮັບຮອງທຶນສົມທົບຂອງລັດ ໃນການລົງທຶນຮ່ວມລະຫວ່າງ ພາກລັດ ແລະ ເອກະຊົນ ຕາມກົດໝາຍ ແລະ ລະບຽບການທີ່ກ່ຽວຂ້ອງ;
2. ໂຄງການລົງທຶນລະດັບຊາດ;
3. ໂຄງການກໍ່ສ້າງໂຮງງານພະລັງງານນິວເຄຣຍ;
4. ການສ້າງຕັ້ງເຂດເສດຖະກິດພິເສດ ແລະ ເຂດເສດຖະກິດສະເພາະ ທີ່ຕິດພັນກັບ ຂໍ້ 6, 7 ແລະ 8 ຂອງມາດຕານີ້;
5. ການຕໍ່ອາຍຸສໍາປະທານເຂດເສດຖະກິດພິເສດ ແລະ ເຂດເສດຖະກິດສະເພາະ;
6. ກິດຈະການທີ່ພົວພັນກັບ​ການຫັນປ່ຽນ ປ່າປ້ອງກັນແຫ່ງຊາດ, ປ່າສະຫງວນແຫ່ງຊາດ, ປ່າຜະລິດ ແລະ ປ່າປ້ອງກັນລະດັບແຂວງ, ປ່າສະຫງວນລະດັບແຂວງ;
7. ກິດຈະການທີ່ພົວພັນກັບການຫັນ ປ່ຽນແລວນໍ້າທຳມະຊາດໃນອ່າງຮັບນໍ້າຂະໜາດໃຫຍ່, ການຍົກຍ້າຍຈັດສັນປະຊາຊົນ ​ແຕ່ ຫ້າ​ຮ້ອຍຄອບ​ຄົວ ຂຶ້ນ​ໄປ, ການສຳ​ປະທານທີ່ດິນ ​​ແຕ່ ສິບ​ພັນເຮັກຕາ ຂຶ້ນໄປ ແລະ ກິດ​ຈະ​ການ​ອື່ນ ທີ່ອາດມີຜົນກະທົບຮ້າຍແຮງຕໍ່ສິ່ງແວດລ້ອມ ທຳມະຊາດ ແລະ ສັງຄົມ ຕາມ​ທີ່​ໄດ້ກຳ​ນົດ​ໄວ້ໃນ​​​ກົດ​ໝາຍທີ່​ກ່ຽວ​ຂ້ອງ​;
8. ໂຄງການທີ່ຕ້ອງການໃຫ້ມີນະໂຍບາຍສົ່ງເສີມພິເສດ.

ນອກຈາກໂຄງການທີ່ໄດ້ກຳນົດໃນມາດຕານີ້ແລ້ວ ໃຫ້ປະຕິບັດຕາມກົດໝາຍ ທີ່ກ່ຽວຂ້ອງໃນແຕ່ລະໄລຍະ.

### ມາດຕາ 50 (ປັບປຸງ) ສິດໃນການຮັບຮອງຈາກສະພາ​ປະຊາຊົນຂັ້ນແຂວງ

ສະພາປະຊາຊົນຂັ້ນແຂວງ ມີສິດຮັບຮອງກ່ຽວກັບກິດຈະການລົງທຶນ ດັ່ງນີ້:

1. ການຫັນປ່ຽນທີ່ດິນ ປ່າປ້ອງກັນ, ປ່າສະຫງວນ ຂັ້ນບ້ານ, ປ່າຊຸດໂຊມທີ່ບໍ່ສາມາດຟື້ນຟູຄືນເອງໄດ້ ແລະ ທີ່ດິນປ່າປອກໂຫຼ້ນ ຕາມຂອບເຂດທີ່ໄດ້ກຳນົດໄວ້ໃນກົດໝາຍວ່າດ້ວຍປ່າໄມ້ ຕາມການສະເໜີຂອງຄະນະກຳມະການປົກຄອງຂັ້ນແຂວງ;
2. ກິດຈະການທີ່ພົວພັນກັບການຫັນປ່ຽນແລວນ້ຳທຳມະຊາດ ໃນອ່າງຮັບນໍ້າຂະໜາດນ້ອຍ ແລະ ການຍົກຍ້າຍຈັດສັນປະຊາຊົນ ຕໍ່າກວ່າ ໜຶ່ງຮ້ອຍຄອບຄົວ ແລະ ກິດຈະການອື່ນ ທີ່ອາດມີຜົນກະທົບຮ້າຍແຮງຕໍ່ສິ່ງແວດລ້ອມ ທຳມະຊາດ ແລະ ສັງຄົມ ຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ;
3. ການເຊົ່າ ຫຼື ສຳປະທານທີ່ດິນປ່າຊຸດໂຊມ ທີ່ບໍ່ສາມາດຟື້ນຟູຄືນເອງ ຕາມການສະເໜີຂອງຄະນະກຳມະການປົກຄອງຂັ້ນແຂວງ ຕາມທີ່ໄດ້ກຳນົດໄວ້ໃນກົດໝາຍທີ່ກ່ຽວຂ້ອງ;

ສໍາລັບ ກິດຈະການທີ່ຕິດພັນກັບການສຳປະທານທີ່ດິນ, ພະລັງງານໄຟຟ້າ ແລະ ບໍ່ແຮ່ ໃຫ້ປະຕິບັດຕາມກົດໝາຍທີ່ກ່ຽວຂ້ອງໃນແຕ່ລະໄລຍະ.

## ໝວດທີ 6

## ທຶນ​ຈົດ​ທະບຽນ ​ແລະ ການນຳເຂົ້າທຶນ

### ມາດຕາ 51 ທຶນ​ຈົດ​ທະບຽນໃນກິດຈະການທົ່ວໄປ

ທຶນ​ຈົດ​ທະບຽນ​ໃນກິດຈະການ​ທົ່ວ​ໄປ​ ໃຫ້​ປະຕິບັດ​ຕາມ​ກົດໝາຍ​ວ່າ​ດ້ວຍ​ວິ​ສາ​ຫະກິດ ​ແລະ ກົດໝາຍ ທີ່ກ່ຽວຂ້ອງ​.

### ມາດຕາ 52 (ປັບປຸງ) ທຶນຈົດທະບຽນ​ໃນກິດຈະການສໍາປະທານ

ໂຄງການລົງທຶນ​​ໃນ​​ກິດຈະການ​ສຳ​ປະທານ ຕ້ອງມີທຶນຈົດທະບຽນຂັ້ນຕ່ຳ ດັ່ງນີ້:

1. ໂຄງການລົງທຶນທີ່ມີມູນຄ່າຕໍ່າກວ່າ 50,000,000 (ຫ້າສິບລ້ານ) ໂດລາສະຫະລັດ ລົງມາ ທຶນຈົດທະບຽນຕ້ອງບໍ່ຫຼຸດ 30% (ສາມສິບສ່ວນຮ້ອຍ) ຂອງທຶນທັງໝົດ;
2. ໂຄງການລົງທຶນທີ່ມີມູນຄ່າແຕ່ 50,000,000 (ຫ້າສິບລ້ານ) ຫາ 100,000,000 (ໜຶ່ງ​ຮ້ອຍ​ລ້ານ)ໂດລາສະຫະລັດ ທຶນຈົດທະບຽນຕ້ອງບໍ່ຫຼຸດ 20%(ຊາວສ່ວນຮ້ອຍ) ຂອງທຶນທັງໝົດ ແຕ່ບໍ່ຫຼຸດ 15,000,000 (ສິບຫ້າລ້ານ) ໂດລາສະຫະລັດ;
3. ໂຄງການລົງທຶນທີ່ມີມູນຄ່າຫຼາຍກວ່າ 100,000,000 (ໜຶ່ງ​ຮ້ອຍ​ລ້ານ)ຫາ 500,000,000 (ຫ້າຮ້ອຍ​ລ້ານ)ໂດລາສະຫະລັດ ທຶນຈົດທະບຽນຕ້ອງບໍ່ຫຼຸດ 5% (ຫ້າສ່ວນຮ້ອຍ) ຂອງທຶນທັງໝົດ ແຕ່ບໍ່ຫຼຸດ 20,000,000 (ຊາວລ້ານ) ໂດລາສະຫະລັດ;
4. ໂຄງການລົງທຶນທີ່ມີມູນຄ່າຫຼາຍກວ່າ 500,000,000 (ຫ້າຮ້ອຍ​ລ້ານ)ໂດລາສະຫະລັດ ຂຶ້ນໄປ ທຶນຈົດທະບຽນຕ້ອງບໍ່ຫຼຸດ 2% (ສອງສ່ວນຮ້ອຍ) ຂອງທຶນທັງໝົດ ແຕ່ບໍ່ຫຼຸດ 25,000,000 (ຊາວຫ້າລ້ານ) ໂດລາສະຫະລັດ.

ທຶນ​ຈົດ​ທະບຽນ​ໃນກິດຈະການສຳ​ປະທານ ຕ້ອງ​ກຳນົດ​​ໃຫ້​ເຫັນ​ຈະແຈ້ງ​ເປັນ​ຊັບ​ສິນ, ​ໃນ​ຕະຫຼອດ​ໄລຍະ​ການ​ດຳ​ເນີນ​ທຸລະ​ກິດ​ນັ້ນ ມູນ​ຄ່າ​ຊັບ​ສິນຕ້ອງ​ບໍ່​ໃຫ້​ຫຼຸດທຶນ​ຈົດ​ທະບຽນ.

### ມາດຕາ 53 (ປັບປຸງ) ການນໍາເຂົ້າທຶນໃນກິດຈະການທົ່ວໄປ

ຜູ້ລົງທຶນຕ່າງປະເທດ ທີ່ລົງທຶນໃນ​ກິດຈະການ​ທົ່ວ​ໄປ ຕ້ອງນຳ​ທຶນ​ເຂົ້າ​ມາຢ່າງ​ໜ້ອຍ 30% (ສາມ​ສິບສ່ວນ​ຮ້ອຍ) ​ຂອງ​ທຶນຈົດທະບຽນໃນກິດຈະການທົ່ວໄປ ພາຍ​ໃນ​ເວລາ ເກົ້າສິບວັນ ນັບ​ແຕ່​ວັນ​ໄດ້ຮັບອະນຸຍາດ ດໍາເນີນທຸລະກິດ ຫຼື ອະນຸຍາດລົງທຶນ, ສ່ວນ​ທີ່​ຍັງ​ເຫຼືອ​ໃຫ້ນໍາເຂົ້າມາພາຍໃນເວລາ ໜຶ່ງປີ, ເວັ້ນເສຍແຕ່​ກົດໝາຍ​ທີ່​ກ່ຽວຂ້ອງຫາກໄດ້ກໍານົດໄວ້ເປັນຢ່າງອື່ນ.

ການນຳເຂົ້າທຶນ​ ສາມ​າດປະຕິບັດໄດ້ເປັນ ເງິນ ​​ແລະ/ຫຼື ວັດຖຸ​ ​ຕາມ​ກົດໝາຍທີ່​ກ່ຽວຂ້ອງ ຊຶ່ງການ​ນຳ​ເຂົ້າ​ທຶນດັ່ງກ່າວໃນແຕ່ລະຄັ້ງ ຕ້ອງ​ນຳ​ເອກະສານມາ​ຢັ້ງ​ຢືນ​ນຳທະນາຄານ​ແຫ່ງ ສປປ ລາວ.

### ມາດຕາ 54 (ປັບປຸງ) ການນໍາເຂົ້າທຶນໃນກິດຈະການສໍາປະທານ

ຜູ້ລົງທຶນ ທີ່​ລົງທຶນໃນ​ກິດຈະການ​ສຳ​ປະທານ ຕ້ອງນຳ​ທຶນຈົດ​ທະບຽນ​ເຂົ້າ​ມາ ພາຍໃນເວລາ ເກົ້າສິບວັນ ແຕ່ວັນສັນຍາສໍາປະທານມີຜົນສັກສິດ ຕາມ​ອັດຕາ​ສ່ວນຕໍ່າສຸດ ດັ່ງນີ້:

1. ສາມສ່ວນຮ້ອຍ(3%) ຂອງທຶນຈົດ​ທະບຽນ ສໍາລັບໂຄງການລົງທຶນທີ່ມີມູນຄ່າຕໍ່າກວ່າ 50,000,000 (ຫ້າສິບລ້ານ) ໂດລາສະຫະລັດ;
2. ສອງສ່ວນຮ້ອຍ (2%) ຂອງທຶນຈົດ​ທະບຽນ ສໍາລັບໂຄງການການລົງທຶນທີ່ມີມູນຄ່າແຕ່ 50,000,000 (ຫ້າສິບລ້ານ) ຫາ 100,000,000 (ໜຶ່ງ​ຮ້ອຍ​ລ້ານ) ໂດລາສະຫະລັດ​;
3. ໜຶ່ງຈໍ້າຫ້າສ່ວນຮ້ອຍ (1.5%) ຂອງທຶນຈົດ​ທະບຽນ ສໍາລັບໂຄງການການລົງທຶນທີ່ມີມູນຄ່າຫຼາຍກວ່າ 100,000,000 (ໜຶ່ງ​ຮ້ອຍ​ລ້ານ) ຫາ 500,000,000 (ຫ້າຮ້ອຍ​ລ້ານ) ໂດລາສະຫະລັດ;
4. ໜຶ່ງສ່ວນຮ້ອຍ (1%) ຂອງທຶນຈົດ​ທະບຽນ ສໍາລັບໂຄງການລົງທຶນທີ່ມີມູນຄ່າຫຼາຍກວ່າ 500,000,000 (ຫ້າຮ້ອຍ​ລ້ານ) ໂດລາສະຫະລັດ ຂຶ້ນໄປ.

ສ່ວນທຶນຈົດທະບຽນ​ທີ່​ຍັງເຫຼືອ ​ໃຫ້​ນຳ​ເຂົ້າ​ມາ​ພາຍ​ໃນເວລາ ສອງ​ປີ ນັບແຕ່ວັນສັນຍາສຳປະທານນັ້ນ ມີຜົນສັກສິດ.

ການນຳເຂົ້າທຶນ​ ສາມ​າດປະຕິບັດໄດ້ເປັນ ເງິນ ​​ແລະ/ຫຼື ວັດຖຸ​ ​ຕາມ​ກົດໝາຍທີ່​ກ່ຽວຂ້ອງ ຊຶ່ງການ​ນຳ​ເຂົ້າ​ທຶນດັ່ງກ່າວໃນແຕ່ລະຄັ້ງ ຕ້ອງ​ນຳ​ເອກະສານມາ​ຢັ້ງ​ຢືນ​ນຳທະນາຄານ​ແຫ່ງ ສປປ ລາວ.

## ໝວດທີ 7 ຫ້ອງການຜູ້ຕາງໜ້າ

### ມາດຕາ 55 (ປັບປຸງ) ຫ້ອງການຜູ້ຕາງໜ້າຂອງນິຕິບຸກຄົນຕ່າງປະເທດ

ຫ້ອງການຜູ້ຕາງໜ້າຂອງນິຕິບຸກຄົນຕ່າງປະເທດ ແມ່ນ ຫ້ອງການປະສານງານຕາງໜ້າໃຫ້ບໍລິສັດແມ່ ໃນການສຶກສາຊ່ອງທາງການລົງທຶນ, ຕິດຕາມບັນດາໂຄງການທີ່ບໍລິສັດແມ່ໄດ້ເຊັນສັນຍາ ກັບ ລັດ, ຕິດຕາມການເຄື່ອນໄຫວດ້ານທຸລະກິດ, ດ້ານການລົງທຶນ, ການຄ້າ ແລະ ການບໍລິການ ຂອງບໍລິສັດແມ່ ແລະ ພົວພັນກັບພາກສ່ວນຕ່າງໆ ທັງພາກລັດ ແລະ ເອກະຊົນ ຢູ່ ສປປ ລາວ.

### ມາດຕາ 56 (ປັບປຸງ) ການສະເໜີສ້າງຕັ້ງຫ້ອງການຜູ້ຕາງໜ້າ

ນິຕິບຸກຄົນຕ່າງປະເທດ ທີ່ມີຈຸດປະສົງສ້າງຕັ້ງຫ້ອງການຜູ້ຕາງໜ້າ ຢູ່ ສປປ ລາວ ຕ້ອງສະເໜີຕໍ່ຫ້ອງການບໍລິການ ການລົງທຶນປະຕູດຽວ ເພື່ອພິຈາລະນາ ແລະ ອອກໃບອະນຸຍາດສ້າງຕັ້ງຫ້ອງການຜູ້ຕາງໜ້າພາຍໃນເວລາ ສິບຫ້າວັນ ລັດຖະການ ນັບແຕ່ວັນໄດ້ຮັບຄໍາສະເໜີຂອງນິຕິບຸກຄົນນັ້ນ ເປັນຕົ້ນໄປ.

ໃບອະນຸຍາດສ້າງຕັ້ງຫ້ອງການຜູ້ຕາງໜ້າ ແມ່ນ ເອກະສານຮັບຮູ້ສິດທີ່ຖືກຕ້ອງຕາມກົດໝາຍ ສາມາດ ເຄື່ອນໄຫວຕາມ ພາລະບົດບາດ, ສິດ ແລະ ໜ້າທີ່ຂອງຕົນ ຕາມທີ່ໄດ້ກໍານົດໄວ້ໃນມາດຕາ 55 ຂອງກົດໝາຍສະບັບນີ້ ແຕ່ບໍ່ມີສິດເຄື່ອນໄຫວດໍາເນີນທຸລະກິດ.

ສຳລັບຫຼັກການໃນການສ້າງຕັ້ງ, ສິດ ແລະ ໜ້າທີ່, ອາຍຸ ແລະ ທຶນ ຂອງຫ້ອງການຜູ້ຕາງໜ້າ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ IV**

**ເຂດເສດຖະກິດພິເສດ ແລະ ເຂດເສດຖະກິດສະເພາະ**

**ມາດຕາ 57 (ປັບປຸງ) ເຂດເສດຖະກິດພິເສດ**

ເຂດເສດຖະກິດພິເສດ ແມ່ນ ເຂດການລົງທຶນຢູ່ໃນ ເຂດອຳນາດອະທິປະໄຕ ແລະ ຜືນແຜ່ນດິນຂອງ ສປປ ລາວ ທີ່ມີກົນໄກຄຸ້ມຄອງບໍລິຫານການລົງທຶນ ແລະ ນະໂຍບາຍສົ່ງເສີມສະເພາະ ຊຶ່ງຖືກສ້າງຕັ້ງຂຶ້ນໂດຍການຕົກລົງຂອງລັດ.

ເຂດເສດຖະກິດພິເສດ ອາດປະກອບດ້ວຍ ນິຄົມອຸດສາຫະກຳ, ເຂດ​ພັ​​ດທະນາເຕັກ​ໂນ​ໂລ​ຊີ ​ແລະ ຂໍ້​ມູນ​ ຂ່າວສານ, ເຂດໂລຊິດສະຕິກ, ເຂດການບໍລິການ, ເຂດການຄ້າ, ເຂດການທ່ອງທ່ຽວ ແລະ ເຂດ​ອື່ນ ຕາມ​ການ​ຕົກ​ລົງ​ຂອງ​ລັດ​.

ເຂດເສດຖະກິດພິເສດ ສ້າງເງື່ອນໄຂໃຫ້ແກ່ ການດຶງດູດການລົງທຶນທີ່ນຳໃຊ້ເຕັກໂນໂລຊີລະດັບສູງ, ນຳໃຊ້ນະວັດ​ຕະກຳ ​ໃນການຜະລິດກະສິກຳເປັນສິນຄ້າ, ການຜະລິດທີ່ສະອາດ, ປະຢັດຊັບພະຍາກອນທຳມະຊາດ ແລະ ພະລັງງານ ເພື່ອການພັດທະນາແບບຍືນຍົງ, ເປັນມິດກັບສິ່ງແວດລ້ອມ.

ເຂດເສດຖະກິດພິເສດ ຂຽນຫຍໍ້ວ່າ “ຂສພ” ຂຽນເປັນພາສາອັງກິດ: Special Economic Zone ແລະ ຂຽນຫຍໍ້ເປັນພາສາອັງກິດ: “SEZ”.

### ມາດຕາ 58 (​ປັບປຸງ) ການສ້າງຕັ້ງເຂດເສດຖະກິດພິເສດ

ລັດຖະບານ ຕົກລົງສ້າງຕັ້ງເຂດເສດຖະກິດພິເສດ ຕາມການຄົ້ນຄວ້າສະເໜີ ຂອງກະຊວງແຜນການ ແລະ ການລົງທຶນ ໂດຍມີການປະສານສົມທົບກັບ ກະຊວງ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ແລະ ໄດ້ຮັບການຮັບຮອງຈາກສະພາແຫ່ງຊາດ ຕາມທີ່ໄດ້ກຳນົດໄວ້ໃນມາດຕາ 49 ຂໍ້ 4.

### ມາດຕາ 59 (ປັບປຸງ) ເງື່ອນໄຂການສ້າງຕັ້ງເຂດເສດຖະກິດພິເສດ

ການສ້າງຕັ້ງເຂດເສດຖະກິດພິເສດ ມີເງື່ອນໄຂ ດັ່ງນີ້:

1. ກໍານົດແຈ້ງວັດຖຸປະສົງຂອງເຂດເສດຖະກິດພິເສດ;
2. ມີ​ທີ່ຕັ້ງ​ທີ່​ເໝາະສົມກັບວັດຖຸປະສົງ, ກໍານົດເນື້ອທີ່ ແລະ ເຂດແດນຢ່າງຈະແຈ້ງ;
3. ກຳ​ນົດອາຍຸ​ສຳ​ປະທານ​ເຂດ​ທີ່ຊັດ​ເຈນ;
4. ກໍານົດແຈ້ງຜົນປະໂຫຍດຂອງ ລັດ, ຜູ້ພັດທະນາ ແລະ ປະຊາຊົນ;
5. ຜ່ານການ​ປະ​ເມີນ​ຜົນ​ທາງ​ດ້ານ​ເສດຖະກິດ-​​ເຕັກນິກ ​ແລ​ະ ​​ສິ່ງ​ແວດ​ລ້ອມ-ສັງຄົມ;
6. ສອດຄ່ອງກັບ ​​​ແຜນ​ພັດທະນາເສດຖະກິດ-ສັງຄົມແຫ່ງຊາດ, ແຜນແມ່ບົດຈັດສັນທີ່ດິນແຫ່ງຊາດ ແລະ ແຜນຍຸດທະສາດການພັດທະນາເຂດເສດຖະກິດພິເສດ;
7. ຮັບປະກັນການຄຸ້ມຄອງເສດຖະກິດ-ສັງຄົມ, ຄວາມ​ໝັ້ນຄົງ, ຄວາມ​ສະຫງົບ, ຄວາມປອດໄພ ແລະ ຄວາມສະຫງົບ​ເປັນ​ລະບຽບ​ຮຽບຮ້ອຍ​ຂອງ​ສັງຄົມ;
8. ນໍາເຂົ້າທຶນໃຫ້ຄົບຖ້ວນ ຕາມທີ່ໄດ້ກໍານົດໄວ້ໃນມາດຕາ 54 ຂອງກົດໝາຍສະບັບນີ້;
9. ຮັບປະກັນການພັດທະນາແບບຍືນຍົງ, ສົ່ງເສີມ ແລະ ອະນຸລັກວັດທະນະທຳ​ອັນ​ດີງາມ​ຂອງ​ຊາດ.

### ມາດຕາ 60 (​ປັບປຸງ) ການຈັດຕັ້ງຄຸ້ມຄອງການລົງທຶນ​ເຂດ​ເສດຖະກິດ​ພິ​ເສດ

ລັດຖະບານ ຄຸ້ມຄອງເຂດເສດຖະກິດພິເສດ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດໂດຍມອບໃຫ້ ກະຊວງ, ອົງການ ແລະ ອົງການປົກຄອງທ້ອງຖິ່ນ ຄຸ້ມຄອງ ຕາມກົດໝາຍທີ່ກ່ຽວຂ້ອງ.

ການຈັດຕັ້ງຄຸ້ມຄອງການລົງທຶນເຂດເສດຖະກິດພິເສດ ມີ ດັ່ງນີ້:

1. ຫ້ອງການສົ່ງເສີມ ແລະ ຄຸ້ມຄອງເຂດເສດຖະກິດພິເສດ ຂັ້ນສູນກາງ;
2. ຄະນະຄຸ້ມຄອງເຂດ ຫຼື ອົງການຄຸ້ມຄອງເຂດ ຂັ້ນແຂວງ;
3. ໜ່ວຍງານບໍລິການ ການລົງທຶນປະຕູດຽວ ປະຈໍາຢູ່ເຂດເສດຖະກິດພິເສດ.

ການຈັດຕັ້ງ ແລະ ການຄຸ້ມຄອງ ເຂດເສດຖະກິດພິເສດ ​ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 61 (ໃໝ່) ເຂດເສດຖະກິດສະເພາະ**

ເຂດເສດຖະກິດສະເພາະ ແມ່ນ ເຂດການລົງທຶນທີ່ໄດ້ຮັບການສ້າງຕັ້ງ ໂດຍລັດຖະບານຢູ່ນອກເຂດເສດຖະກິດພິເສດ ເພື່ອດຳເນີນກິດຈະການໃນຂະແໜງການໃດໜຶ່ງສະເພາະ ເປັນຕົ້ນ ນິຄົມອຸດສາຫະກໍາ, ເຂດເຕັກໂນໂລຊີລະດັບສູງ.

ການສ້າງຕັ້ງ ແລະ ການຄຸ້ມຄອງ ເຂດເສດຖະກິດສະເພາະ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

### ມາດຕາ 62 (ປັບປຸງ) ອາຍຸສຳປະທານທີ່ດິນເພື່ອພັດທະນາ ເຂດເສດຖະກິດພິເສດ

### ແລະ ເຂດເສດຖະກິດສະເພາະ

ອາຍຸສຳປະທານທີ່ດິນເພື່ອພັດທະນາ ເຂດເສດຖະກິດພິເສດ ແລະ ເຂດເສດຖະກິດສະເພາະ ໃຫ້ອີງຕາມປະເພດ, ຂະໜາດ, ມູນຄ່າການລົງທຶນ, ເງື່ອນໄຂ, ບົດວິພາກເສດຖະກິດ-ເຕັກນິກ ຂອງກິດຈະການ ຕາມກົດໝາຍ ທີ່ກ່ຽວຂ້ອງ ແຕ່ສູງສຸດບໍ່ໃຫ້ເກີນ ຫ້າສິບປີ.

ອາຍຸສຳປະທານທີ່ດິນເພື່ອພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ ສາມາດຕໍ່ໄດ້ໂດຍອີງຕາມຜົນການປະເມີນ ແລະ ຕາມການຕົກລົງຂອງສະ​ພາ​ແຫ່ງ​ຊາດ ຕາມ​ການ​ສະ​ເໜີຂອງລັດຖະບານ ບົນພື້ນຖານເງື່ອນໄຂຜູ້ພັດທະນາໄດ້ປະຕິບັດສັນຍາສຳປະທານ ຖືກຕ້ອງຕາມກົດໝາຍ, ມີປະສິດທິຜົນ ແລະ ໄດ້ນໍາຜົນປະໂຫຍດ ໃຫ້ແກ່ ລັດ ແລະ ສັງຄົມ.

ພາຍຫຼັງສິ້ນສຸດສັນຍາ ທັງສອງຝ່າຍຕ້ອງດຳເນີນການຊຳລະສະສາງຊັບສິນຂອງໂຄງການ ແລະ ມອບໂອນສິດນຳໃຊ້ທີ່ດິນ ພ້ອມດ້ວຍສິ່ງກໍ່ສ້າງ, ພື້ນຖານໂຄງລ່າງທັງໝົດ ທີ່ເປັນຂອງໂຄງການ ໃຫ້ແກ່ລັດຖະ ບານ ເປັນເຈົ້າຂອງກຳມະສິດ ແລະ ເປັນຜູ້ສືບທອດບໍລິຫານຢ່າງເປັນທາງການ, ການຊຳລະສະສາງ ແລະ ການມອບໂອນ ຕ້ອງໃຫ້ສຳເລັດພາຍໃນເວລາ ສິບສອງເດືອນ ກ່ອນວັນໝົດອາຍຸຂອງສັນຍາ.

### ມາດ​ຕາ 63 (ໃໝ່) ການສະເໜີລົງທຶນໃນເຂດເສດຖະກິດພິເສດ ແລະ ເຂດເສດຖະກິດສະເພາະ

ບຸກ​ຄົນ ແລະ ນິ​ຕິ​ບຸກ​ຄົນ ທັງ​ພາຍ​ໃນ ແລະ ຕ່າງ​ປະ​ເທດ ທີ່​ມີ​ຈຸດ​ປະ​ສົງ​ລົງ​ທຶນ​ໃນ​ເຂດ​ເສດ​ຖະ​ກິດ​ພິ​ເສດແລະ ເຂດເສດຖະກິດສະເພາະ ໃຫ້​ຍື່ນ​ຄຳ​ຮ້ອງຂໍລົງທຶນ ພ້ອມ​ດ້ວຍ​ເອ​ກະ​ສານ​ປະ​ກອບ ຕໍ່​ຄະນະຄຸ້ມຄອງເຂດ ໂດຍຜ່ານໜ່ວຍ​ງານ​ບໍ​ລິ​ການ​ການລົງ​ທຶນ​ປະ​ຕູ​ດຽວ ປະຈໍາຢູ່ເຂດເສດຖະກິດພິເສດ ແລະ ເຂດເສດຖະກິດສະເພາະນັ້ນ ເພື່ອ​ພິ​ຈາ​ລະ​ນາ​ຕາມ​ກົນ​ໄກ​ການບໍ​ລິ​ການປະ​ຕູ​ດຽວ.

ສໍາລັບຜູ້ພັດທະນາທີ່ມີຈຸດປະສົງ ລົງທຶນໃນກິດຈະການໃດໜຶ່ງໃນ ເຂດເສດຖະກິດພິເສດ ແລະ ເຂດເສດຖະກິດສະເພາະ ນອກຈາກບັນດາກິດຈະການຕາມທີ່ໄດ້ກໍານົດໄວ້ໃນສັນຍາພັດທະນາ ຕ້ອງໄດ້ສ້າງເປັນນິຕິບຸກຄົນໃໝ່.

### ມາດຕາ 64 (ໃໝ່) ນະໂຍບາຍສົ່ງເສີມເຂດເສດຖະກິດພິເສດ ແລະ ເຂດເສດຖະກິດສະເພາະ

ນອກຈາກໄດ້ຮັບນະໂຍບາຍສົ່ງເສີມຕາມທີ່ໄດ້ກໍານົດໄວ້ໃນພາກທີ II ຂອງກົດໝາຍສະບັບນີ້ແລ້ວ ເຂດເສດຖະກິດພິເສດ ແລະ ເຂດເສດຖະກິດສະເພາະ ຍັງຈະໄດ້ຮັບນະໂຍບາຍສົ່ງເສີມເພີ່ມຕື່ມ ດັ່ງນີ້້:

1. ຜູ້ພັດທະນາ ໄດ້ຮັບນະໂຍບາຍຍົກເວັ້ນອາກອນກໍາໄລ ເພີ່ມອີກ ຫົກປີ ລວມເປັນ ສິບຫົກປີ ຖ້າລົງທຶນ ຢູ່ເຂດ 1 ແລະ ໄດ້ຮັບນະໂຍບາຍຍົກເວັ້ນອາກອນກໍາໄລ ເພີ່ມອີກ ສີ່ປີ ລວມເປັນ ແປດປີ ຖ້າລົງທຶນຢູ່ເຂດ 2. ສໍາລັບຜູ້ລົງທຶນຢູ່ໃນ ເຂດເສດຖະກິດພິເສດ ຫຼື ເຂດເສດຖະກິດສະເພາະ ຈະໄດ້ຮັບນະໂຍບາຍຍົກເວັ້ນອາກອນ ກໍາໄລເພີ່ມອີກ ສອງປີ ຈາກນະໂຍບາຍທີ່ກຳນົດຕາມເຂດ ແລະ ຕາມຂະແໜງການທີ່ໄດ້ກໍານົດໄວ້ໃນ ຂໍ້ 1 ແລະ ຂໍ້ 2 ມາດຕາ 11 ຂອງກົດໝາຍສະບັບນີ້, ຍົກເວັ້ນຂະແໜງການທີ່ໄດ້ກໍານົດໄວ້ໃນ ຂໍ້ 9 ມາດຕາ 9 ຂອງ ກົດໝາຍສະບັບນີ້;
2. ຜູ້ລົງທຶນໃນ ເຂດເສດຖະກິດພິເສດ ຫຼື ເຂດເສດຖະກິດສະເພາະ ຈະໄດ້ຮັບນະໂຍບາຍກ່ຽວກັບ ຄ່າເຊົ່າທີ່ດິນ ຕາມສັນຍາ ແລະ ລະບຽບການທີ່ກ່ຽວຂ້ອງ, ມີສິດນໍາໃຊ້ທີ່ດິນທີ່ຕົນໄດ້ເຊົ່າ ແລະ ສາມາດໃຫ້ເຊົ່າຕໍ່ ຫຼື ໂອນສິດນໍາໃຊ້ທີ່ດິນ ໃຫ້ຜູ້ລົງທຶນອື່ນ ຕາມອາຍຸສັນຍາທີ່ຕົນໄດ້ເຊົ່າ ໂດຍມີການຢັ້ງຢືນຂອງຄະນະຄຸ້ມຄອງເຂດ;
3. ຜູ້ພັດທະນາ ແລະ ຜູ້ລົງທຶນ ຕ່າງປະເທດ ໃນເຂດເສດຖະກິດພິເສດ ຫຼື ເຂດເສດຖະກິດສະເພາະພ້ອມດ້ວຍສະມາຊິກຄອບຄົວ ຈະໄດ້ຮັບຄວາມສະດວກໃນການຂຶ້ນທະບຽນ, ອອກບັດອະນຸຍາດພັກເຊົາ ແລະ ວີຊາທຸລະກິດເຂົ້າ-ອອກ ຫຼາຍເທືີ່ອ ຊຶ່ງແຕ່ລະຄັ້ງບໍ່ເກີນ ສິບປີ. ຄົນຕ່າງປະເທດທີ່ໄດ້ກໍາມະສິດ ອະສັງຫາລິມະຊັບ ໃນເຂດເສດຖະກິດພິເສດ ແລະ ເຂດເສດຖະກິດສະເພາະ ພ້ອມດ້ວຍສະມາຊິກຄອບຄົວ ໂດຍມີການຊໍາລະຕົວຈິງ ທຽບເທົ່າ ໜຶ່ງແສນ ໂດລາສະຫະລັດ ຂຶ້ນໄປ ຈະໄດ້ຮັບນະໂຍບາຍວີຊາເຂົ້າ-ອອກ ຫຼາຍເທື່ອ ຄັ້ງທໍາອິດເປັນເວລາ ສິບປີ ແລະ ສາມາດຕໍ່ໄດ້.

ສຳລັບ ນິຄົມອຸດສາຫະກຳ ແລະ ເຂດເຕັກໂນໂລຊີລະດັບສູງ ທີ່ລັດຖະບານຕ້ອງການສົ່ງເສີມເປັນພິເສດ ໂດຍໃຫ້ນະໂຍບາຍສູງກວ່າຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ ເປັນຕົ້ນ ນະໂຍບາຍດ້ານພາສີ, ອາກອນ, ການພັດທະນາໂຄງລ່າງພື້ນຖານ, ການສ້າງແຫຼ່ງສະໜອງພະລັງງານນຳໃຊ້ເອງ, ແຫຼ່ງສະໜອງນ້ຳ, ການຄົ້ນຄວ້າ ແລະ ວິໄຈ, ການປົກປັກຮັກສາສິ່ງແວດລ້ອມ, ການບຳບັດ ແລະ ນຳເອົາສິ່ງເສດເຫຼືອພາຍໃນປະເທດມານຳໃຊ້ຄືນນັ້ນ ໃຫ້ລັດຖະບານຄົ້ນຄວ້າ ເປັນນິຕິກຳສະເພາະ ເພື່ອສະເໜີຄະນະປະຈຳສະພາແຫ່ງຊາດ ພິຈາລະນາ.

# ພາກທີ V ການອອກໄປລົງທຶນຢູ່ຕ່າງປະເທດ

### ມາດຕາ 65 (ປັບປຸງ) ການສະເໜີອອກ​ໄປ​ລົງທຶນ​ຢູ່​ຕ່າງປະ​ເທດ

ຜູ້ລົງທຶນ ຢູ່ ສປປ ລາວ ທີ່ມີຈຸດປະສົງອອກ​ໄປລົງທຶນຢູ່​ຕ່າງປະ​ເທດ ຕ້ອງຍື່ນຄໍາຮ້ອງຕໍ່​ຫ້ອງການ​ບໍລິການການ​ລົງທຶນ​ປະຕູ​ດຽວ ເພື່ອພິຈາລະນາ ​ແລະ ອອກ​​ໃບອະນຸຍາດ.

ສຳລັບຜູ້ລົງທຶນ ຢູ່ ສປປ ລາວ ທີ່ມີຈຸດປະສົງອອກໄປລົງທຶນໃນຫຼັກຊັບຢູ່ຕ່າງປະເທດ ຕ້ອງປະຕິບັດຕາມກົດໝາຍວ່າດ້ວຍຫຼັກຊັບ ແລະ ລະບຽບການທີ່ກ່ຽວຂ້ອງ.

### ມາດຕາ 66 (ປັບປຸງ) ​ເງື່ອນ​ໄຂການອອກ​ໄປລົງທຶນຢູ່​ຕ່າງປະ​ເທດ

ຜູ້​ລົງທຶນ ​ຢູ່ ສປປ ລາວ ຈະ​ອອກ​ໄປ​ລົງທຶນ​ຢູ່​ຕ່າງປະ​ເທດ ຕ້ອງ​ປະຕິບັດ​ຕາມ​ເງື່ອນ​ໄຂ ​ດັ່ງ​ນີ້:

1. ມີ​​ເປົ້າ​ໝາຍໂຄງການ​ລົງທຶນ​ຢູ່​ຕ່າງປະ​ເທດ;
2. ມີ​​ໃບ​ຢັ້ງຢືນ​ການກວດ​ສອບບັນຊີຄືນ​ຫຼັງ ​ສອງ​ປີ ຫຼ້າ​ສຸດຈາກ​ຂະ​ແໜງການ​ການ​ເງິນ ຫຼື ບໍລິສັດ​ກວດ​ສອບ​ອິດສະລະ;
3. ໄດ້​ປະຕິບັດ​ພັນທະ​ດ້ານ​ການ​ເງິນຢ່າງຄົບ​ຖ້ວນ ແລະ ຖືກຕ້ອງ​ຕາມ​ກົດໝາຍ ​ຕໍ່​ລັດຖະບານ ສປປ ລາວ​;
4. ຕ້ອງ​ປະຕິບັດຕາມລະບຽບ​ການຂອງ​ທະນາຄານແຫ່ງ ສປປ ລາວ, ກົດໝາຍ ແລະ ລະບຽບ​ການ​ ທີ່​ກ່ຽວຂ້ອງຂອງ ສປປ ລາວ.

### ມາດຕາ 67 (ປັບປຸງ) ສິດ ​ແລະ ພັນທະ​ ຂອງ​ຜູ້​ລົງທຶນ ຢູ່ ສປປ ລາວ ທີ່ອອກ​ໄປລົງທຶນ​ຢູ່​ຕ່າງປະ​ເທດ

ຜູ້​ລົງທຶນ ຢູ່ ສປປ ລາວ ທີ່ອອກ​ໄປ​ລົງທຶນ​ຢູ່​ຕ່າງປະ​ເທດ​ ມີ​ສິດ​ ດັ່ງ​ນີ້:

1. ນຳ​ເງິນ ​ແລະ ຊັບ​ສິນອອກ​ໄປ​ລົງທຶນ​ຢູ່​ຕ່າງປະ​ເທດ ​ແລະ ກັບ​ຄືນ​ປະ​ເທດ​ ພາຍຫຼັງ​ທີ່​ໄດ້​ປະຕິບັດ​ພັນທະ​ ຕາມ​ກົດໝາຍ​ ​ແລະ ລະບຽບ​ການ ຂອງ​ປະ​ເທດ​ ທີ່​ຕົນ​ລົງທຶນ​ຢູ່;
2. ນຳ​ເອົາ​ຜົນ​ກຳ​ໄລ ​ແລະ ລາຍ​ຮັບ​ອື່ນຈາກ​ການ​ດຳ​ເນີນ​ທຸລະ​ກິດ​ ​ກັບ​ຄືນ​ປະ​ເທດ;
3. ໄດ້​ຮັບການອຳນວຍຄວາມສະດວກ ແລະ ​ນະ​ໂຍບາຍ​ຕາມ​​ກົດໝາຍ ​ແລະ ລະບຽບ​ການ​ຂອງ ສປປ ລາວ;
4. ຈ້າງ​ແຮງ​ງານ​ລາວ​ ເພື່ອ​​ເຮັດ​ວຽກ​ຢູ່​ວິ​ສາ​ຫະກິດ​ຂອງ​ຕົນ​ຢູ່​ຕ່າງປະ​ເທດ ໂດຍ​ສອດຄ່ອງ​ກັບ​ກົດໝາຍ ແລະ ລະບຽບ​ການທີ່​ກ່ຽວຂ້ອງ ​ຂອງ ສປປ ລາວ ແລະ ຂອງປະເທດທີ່ຕົນໄປລົງທຶນ.

ຜູ້ລົງທຶນ ຢູ່ ສປປ ລາວ ທີ່​ອອກ​ໄປ​ລົງທຶນ​ຢູ່​ຕ່າງປະ​ເທດ ມີ​ພັນທະ ​ດັ່ງ​ນີ້:

* 1. ປະຕິບັດ​ຕາມ​ກົດໝາຍ ​ແລະ ລະບຽບ​ການ​ ຂອງ​ປະ​ເທດ​ທີ່​ຕົນ​ໄປ​ລົງທຶນ**;**
  2. ລາຍ​ງານ​ດ້ານ​ການ​ເງິນ ​ແລະ ການ​ດຳ​ເນີນ​ທຸລະ​ກິດ​ຂອງ​ຕົນ​ ຕໍ່ຫ້ອງການ​ບໍລິການ ການ​ລົງທຶນ​ປະຕູ​ດຽວ ເພື່ອແຈ້ງໃຫ້ ກະຊວງ​ການ​​ເງິ​ນ ​ແລະ ທະນາຄານ​ແຫ່ງ ສປປ ລາວ.

ພາຍຫຼັງ​ສິ້ນ​ສຸດ​ການລົງທຶນ​ຢູ່​ຕ່າງປະ​ເທດ ສາມາດ​ນຳ​ທຶນ ​ແລະ ຊັບ​ສິນ​ກັບ​ຄືນ​ປະ​ເທດ​ ຕາມ​ກົດໝາຍ ທີ່​ກ່ຽວຂ້ອງ.

# ພາກທີ VI ສິດ ແລະ ພັນທະຂອງຜູ້ລົງທຶນ

## ໝວດທີ 1 ສິດຂອງຜູ້ລົງທຶນ

### ມາດຕາ 68 (ປັບປຸງ) ສິດລວມຂອງຜູ້ລົງທຶນ

ສິດລວມຂອງ​ຜູ້​ລົງທຶນ ມີ ດັ່ງນີ້:

1. ຂໍສະເໜີລົງທຶນໃນທຸກຂະແໜງການ ແລະ ທຸກເຂດລົງທຶນທີ່ບໍ່ຫວງຫ້າມຕາມກົດໝາຍຂອງ ສປປ ລາວ;
2. ຂໍສະເໜີລົງທຶນຕາມປະເພດ, ຮູບການ ແລະ ຮູບແບບວິສາຫະກິດ ຕາມທີ່ໄດ້ກໍານົດໄວ້ໃນ ກົດໝາຍ ​ແລະ ລະບຽບການທີ່ກ່ຽວຂ້ອງ;
3. ຂໍສໍາປະທານໂຄງການນໍາ ລັດຖະບານ ຫຼື ຄະນະກຳການປົກຄອງຂັ້ນ​ແຂວງ ຕາມແຕ່ລະກໍລະນີ ເພື່ອພັດທະນາໂຄງການໃດໜຶ່ງ;
4. ຂໍສໍາປະທານສ້າງຕັ້ງເຂດເສດຖະກິດພິເສດ ແລະ ເຂດເສດຖະກິດສະເພາະ ນໍາລັດຖະບານ;
5. ຂໍສ້າງຕັ້ງຫ້ອງການຜູ້ຕາງໜ້າ ຫຼື ສາຂາຂອງຕົນ ຢູ່ ສປປ ລາວ;
6. ຂໍປ່ຽນວັດຖຸປະສົງ ຫຼື ກິດຈະການລົງທຶນ ໃນກໍລະນີທີ່ການດໍາເນີນທຸລະກິດຂອງຕົນ ຫາກບໍ່ມີປະສິດທິຜົນ ເນື່ອງຈາກການປ່ຽນແປງດ້ານນະໂຍບາຍ, ກົ​ດໝາຍທີ່ກ່ຽວຂ້ອງ;
7. ໄດ້ຮັບການປົກປ້ອງດ້ານຕ່າງໆຈາກລັດ, ສິດ ແລະ ຜົນປະໂຫຍດອັນຊອບທໍາ ທີ່ໄດ້ມາຈາກການລົງທຶນຂອງຕົນ;
8. ໄດ້ຮັບການອໍານວຍຄວາມສະດວກຈາກລັດໃນດ້ານຕ່າງໆ ໃນການລົງທຶນຂອງຕົນ ທີ່ບໍ່ຂັດກັບກົດໝາຍ;
9. ໄດ້ຮັບຜົນປະໂຫຍດຈາກການ ເຊົ່າ ຫຼື ການສໍາປະທານ ໂດຍສອດຄ່ອງກັບກົດໝາຍ ​ແລະ ລະບຽບການຂອງ ສປປ ລາວ;
10. ສໍາລັບຜູ້ ເຊົ່າ ຫຼື ສໍາປະທານທີ່ດິນ ມີສິດນໍາໃຊ້ທີ່ດິນຕາມອາຍຸເຊົ່າ ຫຼື ສໍາປະທານ, ມອບ ຫຼື ໂອນສິດເຊົ່າ ຫຼື ສຳປະທານ ທີ່ດິນ ຕາມອາຍຸຂອງສັນຍາ, ຕາມກົດໝາຍ ແລະ ລະບຽບການທີ່ກ່ຽວຂ້ອງ ບົນພື້ນຖານການເຫັນດີຈາກອົງການທີ່ອະນຸຍາດ;
11. ເປັນເຈົ້າກໍາມະສິດຕໍ່ຊັບສິນຂອງຕົນ ​ລວ​ມທັງ ຕຶກ, ອາຄານ ຫຼື ສິ່ງປຸກສ້າງໃນທີ່ດິນທີ່ໄດ້ຮັບການເຊົ່າ ຫຼື ສຳປະທານ, ມີສິດໂອນກຳມະສິດໃຫ້ຄົນພາຍໃນ ຫຼື ຕ່າງປະເທດ ຕາມກົດໝາຍທີ່ກ່ຽວຂ້ອງ;
12. ນຳໃຊ້ເງິນໃນບັນຊີເງິນຝາກ ທີ່ເປີດໄວ້ຢູ່ທະນາຄານທີ່ຕັ້ງ ຢູ່ ສປປ ລາວ ໃຫ້ສອດຄ່ອງກັບ ກົດໝາຍ ແລະ ລະບຽບການທີ່ກ່ຽວຂ້ອງ;
13. ຍື່ນ​ຄຳຮ້ອງທຸກຕໍ່ອົງການທີ່ກ່ຽວຂ້ອງ ໃນກໍລະນີທີ່ເຫັນວ່າຕົນ ຖືກອັບປະໂຫຍດໃນການລົງທຶນ;
14. ໄດ້ຮັບສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 69 ສິດໃນການຄຸ້ມຄອງ, ບໍລິຫານກິດຈະການການລົງທຶນຂອງຕົນ

ສິດໃນການຄຸ້ມຄອງ, ບໍລິຫານກິດຈະການການລົງທຶນຂອງຕົນ ມີ ດັ່ງນີ້:

1. ວາງແຜນການໃນການລົງທຶນ;
2. ຈັດຫາ ແລະ ນໍາໃຊ້ວັດຖູປະກອນ, ພາຫະນະ, ກົນຈັກ ແລະ ເຕັກໂນໂລຊີຕ່າງໆ ເຂົ້າໃນການລົງທຶນ;
3. ເຂົ້າເຖິງຕະຫຼາດ ພາຍໃນ ແລະ ຕ່າງປະເທດ;
4. ຄຸ້ມຄອງແຮງງານໃຫ້ມີຄວາມເປັນລະບຽບຮຽບຮ້ອຍ, ມີຄວາມປອດໄພ ແລະ ມີຄວາມສະດວກໃນການເຄື່ອນໄຫວທຸລະກິດ;
5. ດໍາເນີນກອງປະຊຸມ ເພື່ອປຶກສາຫາລືກ່ຽວກັບການລົງທຶນ;
6. ມອບ ຫຼື ໂອນຮຸ້ນ ໃຫ້ຜູ້ລົງທຶນອື່ນ;
7. ຫຼຸດ ຫຼື ເພີ່ມທຶນ ຂອງກິດຈະການການລົງທຶນ;
8. ສະເໜີຕໍ່ອົງການທີ່ກ່ຽວຂ້ອງ ເພື່ອພິຈາລະນາກ່ຽວກັບການ ​ຄວບ, ໂຈະ, ຍຸບເລີກ ຫຼື ປ່ຽນ​ຮູບ​ແບບວິສາຫະກິດຂອງຕົນ;
9. ນຳ​ໃຊ້​ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 70 (ປັບປຸງ) ສິດໃນການຈ້າງງານ

ສິດໃນການຈ້າງງານ ມີ ດັ່ງນີ້:

1. ເຊັນສັນຍາຈ້າງຜູ້ອອກແຮງງານ, ນັກວິຊາການ, ຜູ້ຊ່ຽວຊານ ເພື່ອເຂົ້າມາເຮັດວຽກໃນວິສາຫະກິດຂອງຕົນ;
2. ນໍາເຂົ້າຜູ້ອອກແຮງງານ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍແຮງງານ. ໃນກໍລະນີນຳເຂົ້າເກີນໂກຕາ ໃຫ້ຜູ້ລົງທຶນ ສະເໜີຕໍ່ກະຊວງແຮງງານ ແລະ ສະຫວັດດີການສັງຄົມ ພິຈາລະນາຕາມຄວາມເໝາະສົມ ບົນພື້ນຖານການປະສານສົມທົບກັບກະຊວງທີ່ກ່ຽວຂ້ອງ;
3. ສັບຊ້ອນ, ຈັດວາງຜູ້ອອກແຮງງານເຂົ້າໃນຕໍາແໜ່ງງານຕ່າງໆ ຕາມຄວາມຮຽກຮ້ອງຕ້ອງການຂອງ ວິສາຫະກິດຕົນ;
4. ປະຕິບັດນະໂຍບາຍ ຫຼື ມາດຕະການຕໍ່ຜູ້ອອກແຮງງານ ຢ່າງຖືກຕ້ອງຕາມກົດໝາຍ;
5. ນຳ​ໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ ​ແລະ ລະບຽບການທີ່ກ່ຽວຂ້ອງຂອງ ສປປ ລາວ.

### ມາດຕາ 71 ສິດໃນການຢູ່ອາໄສສໍາລັບຜູ້ລົງທຶນຕ່າງປະເທດ

ຜູ້ລົງທຶນຕ່າງປະເທດ ພ້ອມດ້ວຍສະມາຊິກຄອບຄົວ ມີສິດອາໄສຢູ່ດິນແດນຂອງ ສປປ ລາວ ຕາມໄລຍະເວລາຂອງການລົງທຶນ. ນັກວິຊາການ, ຜູ້ຊ່ຽວຊານຕ່າງປະເທດ ມີສິດອາໄສຢູ່ດິນແດນຂອງ ສປປ ລາວ ຕາມສັນ ຍາຈ້າງແຮງງານ.

### ມາດຕາ 72 ສິດຂອງຜູ້ລົງທຶນຕ່າງປະເທດໃນການສົ່ງທຶນ, ຊັບສິນ ແລະ ລາຍຮັບອອກໄປຕ່າງປະເທດ

ຜູ້ລົງທຶນຕ່າງປະເທດ ມີສິດສົ່ງທຶນ, ຊັບສິນ ແລະ ລາຍຮັບຂອງຕົນ ເປັນຕົ້ນ ກໍາໄລຈາກການລົງທຶນ, ເງິນ ແລະ ຊັບສິນຕ່າງໆ ທີ່ເປັນກໍາມະສິດສ່ວນຕົວ ຫຼື ຂອງວິສາຫະກິດ ອອກໄປຕ່າງປະເທດ ໂດຍຜ່ານທະນາຄານ ທີ່ຕັ້ງຢູ່ ສປປ ລາວ ແລະ ການຈັດຕັ້ງລັດທີ່ກ່ຽວຂ້ອງ ພາຍຫຼັງທີ່ໄດ້ປະຕິບັດພັນທະດ້ານພາສີ, ອາກອນ ແລະ ຄ່າທໍານຽມ ໃຫ້ລັດຢ່າງຄົບຖ້ວນ ຕາມທີ່ໄດ້ກໍານົດໄວ້ໃນກົດໝາຍ ​ແລະ ລະບຽບການ ຂອງ ສປປ ລາວ.

ການໂອນຊັບສິນທີ່ເປັນທຶນ ​ແລະ/ຫຼື ເງິນ ປະກອບດ້ວຍ:

1. ທຶນ​ທີ່​ຜ່ານ​ການ​ຢັ້ງຢືນຂອງ​ທະນາຄານ​ແຫ່ງ ສປປ ລາວ;
2. ກຳ​ໄລ, ​ເງິນ​ປັນ​ຜົນ, ​ລາຍ​ຮັບ​ຈາກ​ການ​ໃຫ້​ເຊົ່າ​ລິຂະ​ສິດ, ຊັບ​ສິນ​ທາງ​ປັນຍາ, ລາຍ​ຮັບ​ຈາກ​ການ​ບໍລິການ​ດ້ານ​ເຕັກນິກ​ວິຊາ​ການ, ດອກ​ເບ້ຍ ​ແລະ ລາຍ​ໄດ້​ອື່ນ ຈາກ​ການ​ລົງທຶນ;
3. ເງິນ​ທີ່​ໄດ້​ຈາກ​ການ​ຂາຍ​ກິດຈະການ​, ຍົກ​ເລີກ​ກິດຈະການທັງ​ໝົດ ຫຼື ສ່ວນ​ໃດ​ໜຶ່ງ;
4. ເງິນ​ທີ່​ໄດ້​ຮັບ​ຈາກ​ການ​ຊຳລະ​ພາຍ​ໃຕ້​ສັນຍາ​ໃດ​ໜຶ່ງ ຊຶ່ງ​ລວມທັງ​ສັນຍາ​ເງິນ​ກູ້, ​ເງິ​ນທີ່​ໄດ້​ຈາກຜົນ​ການ​ຕັດສີນ​ຈາກທຸ​ກ​ການ​ໄກ່​ເກ່​ຍຂໍ້​ຂັດ​ແຍ່​ງ ຫຼື ການ​ຕັດສີນຈາກສານ ທີ່ອາດ​​ພົວພັນ ຫຼື ບໍ່​ພົວພັນ​ກັບ​ກິດຈະ ການການ​ລົງທຶນ;
5. ເງິນ​ຊົດ​​ເຊີຍ ຫຼື ​ເງິນ​ຊຳ​ລະ​ອື່ນ ທີ່​ໄດ້​ຮັບ​ກ່ອນ​ການຮິບ​ຊັບ ຕາມຄໍາຕັດສີນຂອງສານ ຫຼື ການ​ຫັນ​ເປັນ​ຊັບ​ສິນ​ຂອງ​ລັດ;
6. ລາຍ​ໄດ້ ​ແລະ ​ເງິນ​ຕອບ​ແທນ​ຂອງ​ພະນັກງານ​ຕ່າງປະ​ເທດ ທີ່​ຖືກ​ຈ້າງ​ເຮັດ​ວຽກຢ່າງ​ຖືກຕ້ອງຕາມກົ​ດໝາຍ.

## ໝວດທີ 2 ພັນທະຂອງຜູ້ລົງທຶນ

### ມາດຕາ 73 (ປັບປຸງ) ພັນທະດ້ານເສດຖະກິດ

ຜູ້ລົງທຶນ ມີພັນທະດ້ານເສດຖະກິດ ດັ່ງນີ້:

1. ເສຍຄ່າເຊົ່າ ຫຼື ຄ່າສໍາປະທານທີ່ດິນ, ຄ່າຊັບພະຍາກອນທໍາມະຊາດ, ເສຍພາສີ, ອາກອນ, ຄ່າທໍານຽມ ແລະ ຄ່າບໍລິການຕ່າງໆ ຢ່າງຄົບຖ້ວນ ແລະ ທັນເວລາ ຕາມກົດໝາຍ ​ແລະ ລະບຽບການທີ່ກ່ຽວຂ້ອງ;
2. ຖືບັນຊີຕາມກົດໝາຍວ່າດ້ວຍການບັນຊີ ຂອງ ສປປ ລາວ, ໃນກໍລະນີຈໍາເປັນ ກໍສາມາດນໍາໃຊ້ລະບົບບັນຊີສາກົນ ແຕ່ຕ້ອງໄດ້ຮັບການເຫັນດີຈາກຂະແໜງການການເງິນຂອງ ສປປ ລາວ;
3. ເປີດບັນຊີເງິນຝາກສະເພາະນໍາທະນາຄານທຸລະກິດທີ່ຕັ້ງຢູ່ ສປປ ລາວ ແລະ ນຳໃຊ້ເງິນໃນບັນຊີເງິນຝາກດັ່ງກ່າວ ໃຫ້ສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ;
4. ໃຫ້ຄວາມຮ່ວມມື ແລະ ປະສານງານ ເປັນຢ່າງດີກັບຂະແໜງການ ແລະ ອົງການປົກຄອງທ້ອງຖິ່ນ ໃນການເຄື່ອນໄຫວທຸລະກິດ ພ້ອມທັງສ້າງຕັ້ງຫ້ອງການປະສານງານຢູ່ທ້ອງຖິ່ນ ບ່ອນໂຄງການຕັ້ງຢູ່ ສໍາລັບກິດຈະ ການສໍາປະທານ;
5. ສົ່ງເສີມການນໍາໃຊ້ແຮງງານລາວ ໂດຍສະເພາະແຮງງານຍິງ ແລະ ຊົນເຜົ່າ; ເອົາໃຈໃສ່ໃນການພັດທະນາສີມືແຮງງານ, ຍົກລະດັບວິຊາສະເພາະ ແລະ ຖ່າຍທອດເຕັກໂນໂລຊີ ໃຫ້ແກ່ຜູ້ອອກແຮງງານລາວ;
6. ໃຫ້ຄວາມຮ່ວມມືໃນການປະເມີນຜົນການດຳເນີນທຸລະກິດຂອງຄູ່ສັນຍາ, ປະກອບທຶນໃນວຽກງານຄຸ້ມຄອງ, ຕິດຕາມ, ກວດກາ ການລົງທຶນ;
7. ລາຍງານທາງດ້ານການເງິນໃນໄລຍະຍົກເວັ້ນ ແລະ ຫຼັງໄລຍະຍົກເວັ້ນອາກອນກໍາໄລ ໃຫ້ຂະແໜງ ການການເງິນ ຕາມລະບຽບການທີ່ກ່ຽວຂ້ອງ;
8. ສະຫຼຸບ, ລາຍ​ງານ ການ​ດຳ​ເນີນ​ທຸລະ​ກິດ​ຂອງ​ຕົນ ປະຈຳ ​ສາມ​ເດືອນ, ຫົກ​ເດືອນ ​ແລະ ປະ​ຈໍາປີ​​ ຕໍ່​ຫ້ອງການ​ບໍລິການການ​ລົງທຶນ​ປະຕູ​ດຽວ ແລະ ຂະ​ແໜງ​ການທີ່​ກ່ຽວ​ຂ້ອງ;
9. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 74 (ປັບປຸງ) ພັນທະດ້ານສັງຄົມ

ຜູ້ລົງທຶນ ມີພັນທະດ້ານ​ສັງຄົມ ດັ່ງນີ້:

1. ປະຕິບັດລະບອບປະກັນສັງຄົມ ແລະ ປະກັນໄພ ຕໍ່ຜູ້ອອກແຮງງານໃນວິສາຫະກິດຂອງຕົນ ຕາມກົດ ໝາຍ ​ແລະ ລະບຽບການທີ່ກ່ຽວຂ້ອງ;
2. ອໍານວຍຄວາມສະດວກໃຫ້ແກ່ການຈັດຕັ້ງ ແລະ ການເຄື່ອນໄຫວຂອງອົງການຈັດຕັ້ງມະຫາຊົນ ໃນວິສາຫະກິດຂອງຕົນ ໂດຍສະເພາະການສ້າງຕັ້ງກຳມະບານຮາກຖານ;
3. ເຄົາລົບ, ນັບຖືຮີດຄອງປະເພນີ ແລະ ວັດທະນະທຳອັນດີງາມຂອງທ້ອງຖິ່ນ;
4. ທົດແທນຄ່າເສຍຫາຍໃຫ້ແກ່ຜູ້ທີ່ໄດ້ຮັບຜົນກະທົບ ຈາກການດໍາເນີນທຸລະກິດຂອງຕົນ;
5. ປະກອບສ່ວນຊຸກຍູ້, ສົ່ງເສີມທຸລະກິດພາຍໃນ, ການແກ້ໄຂຄວາມທຸກຍາກຂອງປະຊາຊົນ ແລະ ພັດທະນາທ້ອງຖິ່ນໃນເຂດໂຄງການຂອງຕົນ;
6. ປະກອບສ່ວນທາງດ້ານງົບປະມານ ໃນວຽກງານພັດທະນາສັງຄົມ ຕາມສັນຍາ ແລະ ກົດໝາຍ;
7. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 75 (ປັບປຸງ) ພັນທະດ້ານສິ່ງແວດລ້ອມ

ຜູ້ລົງທຶນ ມີພັນທະດ້ານ​ສິ່ງແວດລ້ອມ ດັ່ງນີ້:

1. ປະຕິບັດພັນທະດ້ານສິ່ງແວດລ້ອມ ຢ່າງເຄັ່ງຄັດ ຕາມກົດໝາຍ, ສົນທິສັນຍາທີ່ ສປປ ລາວ ເປັນພາຄີ ຫຼື ສັນຍາ​ສາກົນ ທີ່ກ່ຽວຂ້ອງ, ສົ່ງເສີມການພັດທະນາ ແລະ ເຕີບໂຕຕາມທິດສີຂຽວ ແລະ ຍືນຍົງ;
2. ປະຕິບັດມາດຕະການທີ່ຈຳເປັນ ໃນກໍລະນີເກີດບັນຫາດ້ານສິ່ງແວດລ້ອມ ເພື່ອແກ້ໄຂສະພາບດັ່ງກ່າວຢ່າງທັນການ ຕາມກົດໝາຍ ​ແລະ ລະບຽບການທີ່ກ່ຽວຂ້ອງ;
3. ໃຫ້ຄວາມຮ່ວມມືໃນການປະເມີນຜົນກະທົບດ້ານສິ່ງແວດລ້ອມ ແລະ ສັງຄົມປະຈຳປີ ຕາມແຜນທີ່ໄດ້ກຳນົດໄວ້ ແລະ ປະກອບສ່ວນທາງດ້ານງົບປະມານໃນວຽກງານສິ່ງແວດລ້ອມ;
4. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

# ພາກທີ VII ການບໍລິການ ການລົງທຶນປະຕູດຽວ

### ມາດຕາ 76 (ປັບປຸງ) ຫ້ອງການ​ບໍລິການ ການ​ລົງທຶນ​ປະຕູ​ດຽວ

ຫ້ອງການ​ບໍລິການ ການ​ລົງທຶນ​ປະຕູ​ດຽວ ແມ່ນ ການຈັດຕັ້ງຂອງລັດ ທີ່ສ້າງຕັ້ງຂຶ້ນ ເພື່ອອໍານວຍຄວາມສະດວກ ແລະ ໃຫ້ການບໍລິການໃນການລົງທຶນ ຢູ່ ສປປ ລາວ. ຫ້ອງການ​ບໍລິການ ການ​ລົງທຶນ​ປະຕູ​ດຽວ ຂຽນ​ຫຍໍ້ວ່າ “ຫລປ”.

ຫ້ອງການ​ບໍລິການ ການ​ລົງທຶນ​ປະຕູ​ດຽວ ​ມີ ​ສອງ​ຂັ້ນ ຄື:

1. ຫ້ອງການ​ບໍລິການ ການ​ລົງທຶນ​ປະຕູ​ດຽວ​ຂັ້ນສູນກາງ ຂຽນ​ຫຍໍ້​ວ່າ ຫລປ.ສ;
2. ຫ້ອງການ​ບໍລິການ ການ​ລົງທຶນ​ປະຕູ​ດຽວ​ຂັ້ນ​ແຂວງ ຂຽນ​ຫຍໍ້​ວ່າ ຫລປ.ຂ.

ການຈັດຕັ້ງ ແລະ ການເຄື່ອນໄຫວຂອງຫ້ອງການບໍລິການ ການລົງທຶນປະຕູດຽວ ຂັ້ນສູນກາງ ແລະ ຂັ້ນແຂວງ ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 77 (ປັບປຸງ) ຫ້ອງການ​ບໍລິການ ການ​ລົງທຶນ​ປະຕູ​ດຽວຂັ້ນສູນກາງ

ຫ້ອງການ​ບໍລິການ ການ​ລົງທຶນ​ປະຕູ​ດຽວຂັ້ນ​ສູນກາງ ໂດຍແມ່ນ ກົມສົ່ງເສີມການລົງທຶນ ເປັນໃຈກາງປະສານສົມທົບກັບຄະນະປະສານງານການບໍລິການ ການລົງທຶນປະຕູດຽວຂອງບັນດາ ກະຊວງ, ອົງການທີ່ກ່ຽວຂ້ອງ ເຊັ່ນ ຜູ້ຕາງໜ້າຈາກ ກະຊວງອຸດສາຫະກໍາ ແລະ ການຄ້າ, ກະຊວງການເງິນ, ກະຊວງຊັບພະຍາກອນ ທຳມະຊາດ ແລະ ສິ່ງແວດລ້ອມ, ກະຊວງພະລັງງານ ແລະ ບໍ່ແຮ່, ກະຊວງກະສິກຳ ແລະ ປ່າໄມ້, ກະຊວງແຮງງານ ແລະ ສະຫວັດດີການສັງຄົມ, ກະຊວງໂຍທາທິການ ແລະ ຂົນສົ່ງ, ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ, ກະຊວງປ້ອງກັນຄວາມສະຫງົບ, ກະຊວງອື່ນ ແລະ ອົງການລັດທຽບເທົ່າກະຊວງ.

ກະຊວງ, ອົງການລັດທຽບເທົ່າກະຊວງ ມີໜ້າທີ່ສ້າງຕັ້ງຄະນະປະສານງານການບໍລິການ ການລົງທຶນປະຕູດຽວ ປະຈຳອົງການຂອງຕົນ.

### ມາດຕາ 78 (ປັບປຸງ) ຫ້ອງການ​ບໍລິການ ການ​ລົງທຶນ​ປະຕູ​ດຽວຂັ້ນແຂວງ

ຫ້ອງການ​ບໍລິການ ການ​ລົງທຶນ​ປະຕູ​ດຽວຂັ້ນ​​ແຂວງ ໂດຍແມ່ນ ພະແນກແຜນການ ແລະ ການລົງທຶນເປັນໃຈກາງປະສານສົມທົບກັບຄະນະປະສານງານການບໍລິການ ການລົງທຶນປະຕູດຽວຂອງພະແນກການທີ່ກ່ຽວຂ້ອງຂັ້ນແຂວງ ເປັນຕົ້ນ ພະແນກອຸດສາຫະກຳ ແລະ ການຄ້າ, ພະແນກການເງິນ, ພະແນກພະລັງງານ ແລະ ບໍ່ແຮ່, ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ, ພະແນກກະສິກໍາ ແລະ ປ່າໄມ້, ພະແນກແຮງງານ ແລະ ສະຫວັດດີການສັງຄົມ, ພະແນກໂຍທາທິການ ແລະ ຂົນສົ່ງ, ພະແນກຖະແຫຼງຂ່າວ, ວັດທະນະ ທຳ ແລະ ທ່ອງທ່ຽວ, ກອງບັນຊາການປ້ອງກັນຄວາມສະຫງົບ.

ພະແນກການຂັ້ນແຂວງ ມີໜ້າທີ່ສ້າງຕັ້ງຄະນະປະສານງານການບໍລິການ ການລົງທຶນປະຕູດຽວປະຈໍາພະແນກການຂອງຕົນ.

### ມາດຕາ 79 (ປັບປຸງ) ຫຼັກການບໍລິການ ການລົງທຶນປະຕູດຽວ

ຫຼັກການບໍລິການ ການລົງທຶນປະຕູດຽວ ມີ ດັ່ງນີ້:

1. ເປັນສູນລວມການບໍລິການການ​ລົງທຶນ ໃຫ້ແກ່ຜູ້​ລົງທຶນ ທີ່ລົງທຶນໃນກິດຈະການທົ່ວໄປ ແລະ ສຳປະທານ ລວມທັງການພັດທະນາເຂດເສດຖະກິດພິເສດ​ ຫຼື ເຂດເສດຖະກິດສະເພາະ ໃຫ້ມີຄວາມກະທັດຮັດ, ວ່ອງໄວ, ໂປ່ງໃສ ​ແລະ ທັນ​ການ;
2. ​ເປັນ​​ເຈົ້າ​ການປະສານ​​ງານ​ກັບ​ຂະ​ແໜງ​ການ ແລະ ອົງການປົກຄອງທ້ອງຖິ່ນ​ ທີ່ກ່ຽວຂ້ອງ ບົນ​ພື້ນ ຖານ​ການ​ປະຕິບັດ​ຕາມກົດໝາຍ ແລະ ​ລະບຽບ​ການ​ທີ່​ກ່ຽວຂ້ອງ;
3. ລວມສູນ​ການ​ເກັບ​ກຳ​ຂໍ້​ມູນ, ຕິດຕາມ​ການຈັດ​ຕັ້ງ​ປະຕິບັດ, ສັງ​ລວມຕີ​ລາຄາ​ປະ​ເມີນ​ຜົນສະພາບການລົງທຶນ ແລະ ​ໂຄງການ​ລົງທຶນ​ຂອງ​ພາກ​ເອກະ​ຊົນ.

### ມາດຕາ 80 (ປັບປຸງ) ສິດ ​ແລະ ໜ້າ​ທີ່​ ຂອງຫ້ອງການ​ບໍລິການ ການ​ລົງທຶນ​ປະຕູ​ດຽວ

ຫ້ອງການບໍລິການ ການລົງທຶນປະຕູດຽວ ມີ ສິດ ແລະ ໜ້າທີ່ ດັ່ງນີ້:

1. ​​ອະທິບາຍ​ຊີ້​ແຈງ ​ດ້ານ​ກົດໝາຍ ​ແລະ ລະບຽບການ​ ທີ່​ກ່ຽວຂ້ອງ​ກັບ​ວຽກ​ງານ​​ລົງທຶນ​ໃຫ້​ແກ່​ຜູ້​ລົງທຶນ;
2. ຮັບຄຳຮ້ອງຂໍລົງທຶນ ທີ່​ລົງທຶນ​ໃນ​ກິດຈະການ​ຄວບ​ຄຸມ ​ແລະ ສຳ​ປະທານ;
3. ສົ່ງເອກະສານຄຳຮ້ອງ ຂໍຄໍາເຫັນນໍາຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
4. ຄົ້ນຄວ້າ​ການສະ​ເໜີ​ຂໍ​ລົງທຶນຂອງ​ຜູ້​ລົງທຶນ ​ເພື່ອ​ນຳສະ​ເໜີ​ຕໍ່ກະຊວງແຜນການ ແລະ ການລົງທຶນ ຫຼື ຄະນະກຳມະການປົກຄອງຂັ້ນແຂວງ ພິຈາລະນາ​ຕົກລົງ;
5. ​ປະສານງານກັບ​ຂະ​ແໜງ​ການ ແລະ ອົງການປົກຄອງທ້ອງຖິ່ນທີ່​ກ່ຽວຂ້ອງ​ ເພື່ອອອກ ໃບ​​ທະບຽນ​ວິ​ສາ​ຫະກິດ,​ ໃບ​ອະນຸຍາດ​ດຳ​ເນີນທຸລະກິດ ​ແລະ ​ໃບ​ອະນຸຍາດອື່ນ ຕາມ​ກົດໝາຍທີ່ກ່ຽວຂ້ອງ ພາຍຫຼັງໄດ້​ຮັບ​​ອະນຸຍາດ​ລົງທຶນ;
6. ອຳນວຍ​ຄວາມ​ສະດວກ​ທາງ​ດ້ານ​ເອກະສານ, ສະໜອງ​ ຂໍ້​ມູນ ຂ່າວສານ​ ກ່ຽວ​ກັບ​ການ​ລົງທຶນ​ໃຫ້ແກ່​ນັກ​ລົງທຶນ​ ​ໂດຍ​​ປະສານ​ງານ​ກັບບັນ​ດາ​ຂະ​ແໜງ​ການ​ທີ່ກ່ຽວຂ້ອງ;
7. ອະທິບາຍ ​ແລະ ແນະນຳການ​ປະກອບ​ເອກະສານ ​ຕາມ​ແບບ​ພິມ​ທີ່ໄດ້​ກຳນົດ​ໄວ້ ​ແລະ ​ເອກະສານ​ຕ່າງໆ ​ກ່ຽວ​ກັບ​ວຽກ​ງານ​​ລົງທຶນ;
8. ຮັບ​ຄຳ​ຮ້ອງ ​ແລະ ຄົ້ນຄວ້າ​ກ່ຽວກັບ ການມອບສິດ ຫຼື ໂອນກິດຈະການ, ການ​ປ່ຽນ​ແປງ​​ເນື້ອ​ໃນ ສັນຍາສຳ​ປະທານ, ​ໃບອະນຸຍາດລົງທຶນ, ການປ່ຽນ​ແປງ​ເນື້ອ​ໃນ​ທະບຽນ​ວິ​ສາ​ຫະກິດ ທີ່​ຕິ​ດພັນ​ກັບການ​ເພີ່ມ ຫຼື ຫຼຸດ​​ກິດຈະການ​ໃນ​ບັນຊີ​ຄວບ​ຄຸມ;
9. ຮັບຄຳຮ້ອງ ແລະ ຄົ້ນຄວ້າກ່ຽວກັບການຂໍສ້າງຕັ້ງຫ້ອງການຜູ້ຕາງໜ້າຂອງນິຕິບຸກຄົນຕ່າງປະເທດ;
10. ຮັບຄຳຮ້ອງ ແລະ ຄົ້ນຄວ້າກ່ຽວກັບການສະເໜີອອກໄປລົງທຶນຢູ່ຕ່າງປະເທດ ຂອງນິຕິບຸກຄົນພາຍໃນ;
11. ຮັບຄຳຮ້ອງ ແລະ ຄົ້ນຄວ້າກ່ຽວກັບການສະເໜີຂໍໃບສົ່ງເສີມການລົງທຶນ ແລະ ແຜນນຳເຂົ້າ ຂອງຜູ້ລົງທຶນ;
12. ຮັບ ແລະ ບໍລິການຄຳຮ້ອງຂໍວີຊາ, ບັດແຮງງານ ແລະ ບັດອະນຸຍາດພັກເຊົາ ຂອງຜູ້ລົງທຶນ ຕ່າງປະເທດ ພ້ອມດ້ວຍ ຄອບຄົວ, ນັກວິຊາການ ແລະ ແຮງງານຕ່າງປະເທດ;
13. ຮັບ​ຄຳ​ຮ້ອງ, ຄຳ​ສະ​ເໜີ ກ່​ຽວ​ກັບຂໍ້​ຂັດ​ແຍ່ງຂອງ​ຜູ້​ລົງ​ທຶນ ​ແລະ ​ປະ​ສານ​ສົມ​ທົບ​ກັບ​ບັນ​ດາ ຂະ​ແໜງ​ການ ແລະ ອົງ​ການ​ປົກ​ຄອງ​ທ້ອງ​ຖິ່ນ​ ທີ່​ກ່ຽວ​ຂ້ອງ ເພື່ອ​ພິ​ຈາ​ລະ​ນາ​ແກ້​ໄຂ​ບັນ​ຫາ​ດັ່ງ​ກ່າວ;
14. ​ໃຫ້​ການຊ່ວຍເຫຼືອເບື້ອງຕົ້ນ ໃນການແກ້ໄຂບັນຫາ ຫຼື ຂໍ້ສະ​ເໜີ ທີ່ພົວພັນກັບການລົງທຶນ ໂດຍມີການປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
15. ໃຫ້ບໍລິການດ້ານຕ່າງໆ ທີ່ກ່ຽວຂ້ອງກັບວຽກງານລົງທຶນແກ່ນັກລົງທຶນ ຕາມກົດໝາຍ ແລະ ລະບຽບການທີ່ກ່ຽວຂ້ອງ;
16. ຕິດຕາມ, ກວດກາ​ ການ​ລົງທຶນ​ ແລ້ວລາຍງານຕໍ່ ກະຊວງແຜນການ ແລະ ການລົງທຶນ ຫຼື ຄະນະກຳມະການປົກຄອງຂັ້ນແຂວງ ຕາມຂອບເຂດ​ຄວາມຮັບຜິດຊອບຂອງຕົນ ໃນ​ແຕ່ລະ​ໄລຍະ;
17. ເກັບຄ່າທຳນຽມ ແລະ ຄ່າບໍລິການ ຕາມລະບຽບການ;
18. ນຳ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມກົດໝາຍ ຫຼື ການມອບໝາຍ.

# ພາກທີ VIII ການໂຈະ, ຍົກເລີກ, ສິ້ນສຸດການລົງທຶນ ແລະ ການແກ້ໄຂຂໍ້ຂັດແຍ່ງ

### ມາດຕາ 81 (ປັບປຸງ) ການໂຈະການຈັດຕັ້ງປະຕິບັດໂຄງການລົງທຶນ

ການຈັດຕັ້ງປະຕິບັດໂຄງການລົງທຶນ ຈະຖືກໂຈະການ​ເຄື່ອນ​ໄຫວ ດັ່ງນີ້:

* 1. ອົງການທີ່ອະນຸຍາດລົງທຶນ ຫຼື ອະນຸຍາດດຳເນີນທຸລະກິດ ສາມາດໂຈະການດຳເນີນໂຄງການ ຕາມກໍລະນີ ດັ່ງນີ້:
  2. ຕາມການສະເໜີຂອງ ຂະແໜງການ ຫຼື ອົງການປົກຄອງທ້ອງຖິ່ນ ທີ່ກ່ຽວຂ້ອງ ຍ້ອນບໍ່ປະຕິ ບັດຕາມເປົ້າໝາຍການລົງທຶນ ຫຼື ດໍາເນີນທຸລະກິດບໍ່ໄປ​ຕາມສັນຍາ ຫຼື ລະເມີດກົດໝາຍທີ່​ກ່ຽວ​ຂ້ອງ ຊຶ່ງອົງການທີ່ອະນຸຍາດລົງທຶນ ແຈ້ງເຕືອນເປັນລາຍລັກອັກສອນ ໂດຍມີກໍານົດເວລາ ເພື່ອ​ໃຫ້​ຜູ້​ລົງທຶນ ແກ້ໄຂ ຫຼື ປັບປຸງໃຫ້ຖືກຕ້ອງ. ໃນກໍລະນີທີ່ບໍ່ສາມາດແກ້ໄຂໄດ້ ຕາມກໍານົດເວລາການລົງທຶນດັ່ງກ່າວ ກໍຈະຖືກສັ່ງໃຫ້ໂຈະ;
  3. ຕາມການສະເໜີຂອງຜູ້ລົງທຶນ ຊຶ່ງອົງການທີ່ອະນຸຍາດລົງທຶນ ຕ້ອງປະສານງານກັບຂະແໜງ ການທີ່ກ່ຽວຂ້ອງ ເພື່ອກວດກາ​ປະ​ເມີນຜົນ ກ່ອນການພິຈາລະນາອະນຸຍາດໃຫ້ໂຈະ.

1. ອົງການປົກຄອງທ້ອງຖິ່ນ ສາມາດໂຈະການຈັດຕັ້ງປະຕິບັດໂຄງການທັງໝົດ ຫຼື ສ່ວນໃດສ່ວນໜຶ່ງ ທີ່ມີຜົນກະທົບຮ້າຍແຮງຕໍ່ສິ່ງແວດລ້ອມ ທໍາມະຊາດ ແລະ ສັງຄົມ ໂດຍການປະສານສົມທົບກັບຂະແໜງການທີ່ກ່ຽວຂ້ອງຂັ້ນສູນກາງ.

### ມາດຕາ 82 (ປັບປຸງ) ສາເຫດການຍົກເລີກການລົງທຶນ

ການລົງທຶນ ຈະ​ຖືກຍົກເລີກ​ ໃນກໍລະນີ ດັ່ງນີ້:

1. ຕາມການສະເໜີ ຂອງຜູ້ລົງທຶນ ຫຼື ຄູ່ສັນຍາຝ່າຍໃດຝ່າຍໜຶ່ງ​ໃນ​ກໍລະນີ​ທີ່​ມີ​ການລະ​ເມີດ​ຂໍ້​ຜູກ​ພັນ​ຂອງ​ອີກ​ຝ່າຍ​ໃດ​ຝ່າຍ​ໜຶ່ງ ຕາມ​ທີ່​ໄດ້​ກໍານົດ​ໄວ້​ໃນ​ສັນຍາ ຫຼື ກົດໝາຍທີ່ກ່ຽວຂ້ອງ;
2. ບໍ່​ສາມາດ​ແກ້​ໄຂ​ຕາມກຳນົດເວລາ ທີ່ກຳນົດໄວ້ໃນການແຈ້ງໂຈະ ​ຕາມທີ່​ໄດ້ກໍານົດ​ໄວ້​ໃນ​ມາດຕາ 81 ຂອງ​ກົດໝາຍ​ສະບັບ​ນີ້;
3. ບໍ່ເສຍ​ພັນທະ ​ພາສີ, ອາກອນ ​ແລະ ພັນທະ​ການ​ເງິນ​ອື່ນ​ ຕາມທີ່​ໄດ້​ກໍານົດ​​ໄວ້ໃນ​ກົດ​ໝາຍ ທີ່ກ່ຽວຂ້ອງ;
4. ມີຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ໃຫ້ຍົກເລີກການລົງທຶນ;
5. ມີການລົ້ມລະລາຍ ຕາມກົດໝາຍ.

ໃນ​ກໍລະນີມີການຍົກເລີກການລົງທຶນ ຈະບໍ່ພາໃຫ້ຜູ້ລົງທຶນພົ້ນຈາກພັນທະ ແລະ ໜີ້ສິນທີ່ມີຕໍ່ບຸກຄົນ, ນິຕິບຸກຄົນ ແລະ ຕໍ່ລັດ.

### ມາດຕາ 83 (ປັບປຸງ) ການຍົກເລີກການລົງທຶນ

ການຍົກເລີກການລົງທຶນ ໃຫ້ປະຕິບັດ ດັ່ງນີ້:

1. ອົງການທີ່ອະນຸຍາດລົງທຶນ ເປັນຜູ້ອອກໜັງສືແຈ້ງຍົກເລີກການລົງທຶນ;
2. ຫຼັງຈາກໄດ້ຮັບໜັງສືແຈ້ງຍົກເລີກການລົງທຶນ ຜູ້ລົງທຶນຕ້ອງສືບຕໍ່ປະຕິບັດພັນທະຕໍ່ລັດ ແລະ ໃຊ້ແທນໜີ້ສິນແກ່ເຈົ້າໜີ້ ຢ່າງຄົບຖ້ວນ.

### ມາດຕາ 84 (ປັບປຸງ) ການສິ້ນສຸດການລົງທຶນ

ການລົງທຶນ ຈະສິ້ນສຸດ ໃນກໍລະນີ ດັ່ງນີ້:

1. ບໍ່ຍື່ນຄໍາຮ້ອງຂໍຕໍ່ອາຍຸ ກ່ອນວັນໝົດອາຍຸ ຕາມທີ່ໄດ້ກໍານົດໄວ້ໃນບົດບັນທຶກຄວາມເຂົ້າໃຈ ຫຼື ສັນຍາພັດທະນາໂຄງການ ຫຼື ສັນຍາສໍາປະທານ ໂດຍບໍ່ຈໍາເປັນຕ້ອງມີການແຈ້ງເຕືອນຈາກລັດ;
2. ໝົດອາຍຸການລົງທຶນຕາມທີ່ໄດ້ກໍານົດໄວ້ໃນໃບອະນຸຍາດລົງທຶນ ຫຼື ໂຄງການລົງທຶນ ໄດ້ປະຕິບັດ ສໍາເລັດແລ້ວ;
3. ມີການຖອນໃບອະນຸຍາດລົງທຶນ ຫຼື ຖືກຍົກເລີກການລົງທຶນຕາມມາດຕາ 83 ຂອງກົດໝາຍສະບັບນີ້;
4. ​ໄດ້​ດຳ​ເນີນ​ການ​ຍຸບ​ເລີກວິສາຫະກິດ ຕາມ​ຂັ້ນ​ຕອນ​ທີ່​ໄດ້​ກຳ​ນົດ​ໃນ​ກົດໝາຍ​ວ່າ​ດ້ວຍ​ວິ​ສາ​ຫະກິດ;
5. ຍົກເລີກຕາມການສະເໜີຂອງຜູ້ລົງທຶນ ຫຼື ຄູ່ສັນຍາ ໂດຍມີການຢັ້ງຢືນຂອງຂະແໜງການທີ່ກ່ຽວຂ້ອງ;
6. ມີຄໍາຕັດສີນຂອງສານທີ່ໃຊ້ໄດ້ຢ່າງເດັດຂາດ ໃຫ້​ຍົກ​ເລີກວິ​ສາ​ຫະກິດ​ ຫຼື ຍົກ​ເລີກກິດຈະການ​ການ​ລົງທຶນ.

### ມາດຕາ 85 (ໃໝ່) ການແກ້ໄຂຂໍ້ຂັດແຍ່ງ

ການແກ້ໄຂຂໍ້ຂັດແຍ່ງກ່ຽວກັບການລົງທຶນ ໃຫ້ປະຕິບັດຕາມກົດໝາຍວ່າດ້ວຍການແກ້ໄຂຂໍ້ຂັດແຍ່ງທາງດ້ານເສດຖະກິດ, ກົດໝາຍ ແລະ ນິຕິກຳໃຕ້ກົດໝາຍອື່ນທີ່ກ່ຽວຂ້ອງ ທີ່ມີຜົນສັກສິດໃນແຕ່ລະໄລຍະ.

# ພາກທີ IX ຂໍ້ຫ້າມ

### ມາດຕາ 86 ຂໍ້ຫ້າມທົ່ວໄປ

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກຳ ດັ່ງນີ້:

1. ອະນຸຍາດ, ດໍາເນີນທຸລະກິດທີ່ຫວງຫ້າມ ຫຼື ບໍ່ຖືກຕ້ອງຕາມກົດໝາຍ ​ແລະ ລະບຽບການທີ່ກ່ຽວຂ້ອງ;
2. ຂັດຂວາງການສົ່ງເສີມການລົງທຶນ ຢູ່ ສປປ ລາວ ໃນທຸກຮູບການ;
3. ມີພຶດຕິກຳອື່ນ ທີ່ເປັນການລະເມີດ ກົດໝາຍ ​ແລະ ລະບຽບການທີ່ກ່ຽວຂ້ອງ.

### ມາດຕາ 87 (ປັບປຸງ) ຂໍ້ຫ້າມສໍາລັບຜູ້ລົງທຶນ

ຫ້າມຜູ້ລົງທຶນ ມີພຶດຕິກຳ ດັ່ງນີ້:

1. ໃຫ້ສິນບົນແກ່ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ຮັບຜິດຊອບວຽກງານທີ່ກ່ຽວຂ້ອງ;
2. ສົມຮູ້ຮ່ວມຄິດ ກັບເຈົ້າໜ້າທີ່ ​ແລະ ພະນັກງານ-ລັດຖະກອນ ເພື່ອໃຫ້ໄດ້ມາຊຶ່ງຜົນປະໂຫຍດ ທີ່ຂັດກັບກົດໝາຍທີ່ກ່ຽວຂ້ອງ;
3. ​ຜູ້​ລົງທຶນ​ຕ່າງ​ປະ​ເທດ ຊື້​ ຂາຍ ທີ່​ດິນ, ໃຫ້ເຊົ່າຕໍ່ ໂດຍບໍ່ຖືກຕ້ອງຕາມເປົ້າໝາຍຂອງສັນຍາ;
4. ເມີນເສີຍ, ຫຼົບຫຼີກການປະຕິບັດພັນທະ, ເຊື່ອງອໍາ, ປິດບັງລາຍຮັບ, ກຳໄລ ແລະ ຊຸກເຊື່ອງ ການກະທຳຜິດທີ່ຕິດພັນກັບການເສຍ ພາສີ, ອາກອນ;
5. **ແກ່ຍາວເວລາ ແລະ ກົດໜ່ວງຖ່ວງດຶງ ໃນການພັດທະນາໂຄງການ ຫຼື ຈັບຈອງໂຄງການໄວ້ແຕ່ບໍ່ພັດທະນາໄປຕາມແຜນການທີ່ວາງໄວ້.**
6. ໃສ່ຮ້າຍປ້າຍສີ ຫຼື ໂຄສະນາທັບຖົມການຈັດຕັ້ງ, ເຈົ້າໜ້າທີ່ ແລະ ພະນັກງານ-ລັດຖະກອນ;
7. ກະທຳ ຫຼື ເຄື່ອນໄຫວ ທີ່ມີຜົນກະທົບຕໍ່ສັງຄົມ, ສິ່ງແວດລ້ອມ, ຮີດຄອງປະເພນີ ແລະ ວັດທະນະ ທຳຂອງຊາດ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ ແລະ ຂອງຊາດ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 88 (ປັບປຸງ) ຂໍ້ຫ້າມສໍາລັບເຈົ້າໜ້າທີ່ ແລະ ພະນັກງານ-ລັດຖະກອນ

ຫ້າມເຈົ້າໜ້າທີ່ ແລະ ພະນັກງານ-ລັດຖະກອນ ມີພຶດຕິກຳ ດັ່ງນີ້:

1. ເມີນເສີຍ, ປະລະໜ້າທີ່, ສວຍໃຊ້ອໍານາດ, ໜ້າທີ່, ຕໍາແໜ່ງ ເພື່ອຫາຜົນປະໂຫຍດແກ່ ຕົນ, ຄອບຄົວ ແລະ ພັກພວກ;
2. ສົມຮູ້ຮ່ວມຄິດ ຫຼື ເອື້ອອຳນວຍຄວາມສະດວກໃຫ້ຜູ້ລົງທຶນ ເພື່ອໃຫ້ໄດ້ມາຊຶ່ງຜົນປະໂຫຍດ ທີ່ຂັດກັບກົດໝາຍທີ່ກ່ຽວຂ້ອງ;
3. ຮັບສິນບົນຈາກຜູ້ລົງທຶນ ຫຼື ຜູ້ທີ່ຫວັງຜົນປະໂຫຍດຈາກການລົງທຶນ;
4. ເປີດເຜີຍເອກະສານລັບຂອງຊາດ, ຂອງລັດຖະການ ແລະ ຂອງຜູ້ລົງທຶນ;
5. ແກ່ຍາວເວລາ ຫຼື ກົດໜ່ວງການພິຈາລະນາເອກະສານຕ່າງໆ ຂອງຜູ້ລົງທຶນ ໂດຍບໍ່ມີເຫດຜົນ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

# ພາກທີ X ການຄຸ້ມຄອງ ​ແລະ ການກວດກາ ວຽກງານ​ສົ່ງ​ເສີມ​ການລົງທຶນ

## ໝວດທີ 1 ການຄຸ້ມ​ຄອງວຽກງານ​ສົ່ງ​ເສີມ​ການລົງທຶນ

## 

### ມາດຕາ 89 (ປັບປຸງ) ອົງການ​ຄຸ້ມ​ຄອງວຽກງານສົ່ງເສີມການລົງທຶນ

ລັດຖະບານ ເປັນຜູ້ຄຸ້ມຄອງວຽກງານສົ່ງເສີມການລົງທຶນ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ຂະແໜງການແຜນການ ແລະ ການລົງທຶນ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ ຂະແໜງການອຸດສາຫະກໍາ ແລະ ການຄ້າ, ຂະແໜງການການເງິນ, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານສົ່ງເສີມການລົງທຶນ ປະກອບດ້ວຍ:

1. ຂະແໜງການແຜນການ ແລະ ການລົງທຶນ;
2. ຂະແໜງການອຸດສາຫະກໍາ ແລະ ການຄ້າ;
3. ຂະແໜງການການເງິນ;
4. ຄະນະກຳມະການປົກຄອງຂັ້ນແຂວງ.

### ມາດຕາ 90 (ປັບປຸງ) ສິດ ແລະ ໜ້າທີ່ຂອງຂະແໜງການແຜນການ ແລະ ການລົງທຶນ

ໃນການຄຸ້ມຄອງວຽກງານສົ່ງເສີມການລົງທຶນ ຂະແໜງການແຜນການ ແລະ ການລົງທຶນ ມີ ສິດ ແລະ ໜ້າ​ທີ່ ຕາມການແບ່ງຂັ້ນຄຸ້ມຄອງ ດັ່ງນີ້:

1. ຄົ້ນຄວ້າ, ສ້າງ ນະໂຍບາຍ, ກົດໝາຍ, ແຜນຍຸດທະສາດ, ບັນຊີຮຽກການລົງທຶນ ແລະ ລະບຽບການກ່ຽວກັບການສົ່ງເສີມ ແລະ ຄຸ້ມຄອງການລົງທຶນ ຢູ່ ສປປ ລາວ ແລະ ການອອກໄປລົງທຶນຢູ່ຕ່າງປະເທດ;
2. ໂຄ​ສະ​ນາ ເຜີຍ​ແຜ່ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບການສົ່ງເສີມ ແລະ ຄຸ້ມຄອງການລົງທຶນ ຢູ່ ສປປ ລາວ ແລະ ການອອກໄປລົງທຶນຢູ່ຕ່າງປະເທດ;
3. ສ້າງ ແລະ ປະກາດໃຊ້ບັນດາແບບ​ພິມ ທີ່​ພົວ​ພັນກັບ​ການ​ຂໍ​ອະ​ນຸ​ຍາ​ດ​ລົງ​ທຶນ ຢູ່ ສ​ປ​ປ ລາວ ຫຼື ການ​ອອກ​ໄປ​ລົງ​ທຶນ​ຢູ່​ຕ່າງ​ປະ​ເທດ;
4. ເປັນ​ໃຈກາງປະສານ​ສົມທົບ​ກັບ​ຂະ​ແໜງ​ການ​ທີ່ກ່ຽວຂ້ອງ ​ເພື່ອ​​ຄົ້ນຄວ້າ, ​ເຈ​ລະ​ຈາສັນ​ຍາ​ສຳປະທານ ​ແລະ ຕາງ​ໜ້າ​ໃຫ້​ລັດຖະບານ​ລົງ​ນາມ​ໃນ​ສັນຍາ​ດັ່ງ​ກ່າວ ຕາມ​ການ​ມອບ​ໝາຍ​ຂອງ​ລັດຖະບານ;
5. ຄົ້ນ​ຄວ້າ ແລະ ນຳ​ສະ​ເໜີ ການໂຈະ, ປ່ຽນ​ແປງ ຫຼື ຍົກ​ເລີກ ໂຄງ​ການ ຫຼື ກິດ​ຈະ​ການ ການ​ລົງທຶນ ທີ່ບໍ່ປະຕິບັດຕາມເປົ້າໝາຍການລົງທຶນ ຫຼື ດໍາເນີນທຸລະກິດບໍ່ໄປ​ຕາມສັນຍາ ຫຼື ລະເມີດກົດໝາຍ ແລະ ລະ​ບຽບ​ການ​ທີ່​ກ່ຽວ​ຂ້ອງ;
6. ສ້າງ ແລະ ຄຸ້ມຄອງລະບົບ ຂໍ້ມູນ ຂ່າວສານ, ສະ​ໜອງ ​ຂໍ້​ມູນ​ ຂ່າວ​ສານ​ ກ່ຽວ​ກັບນະໂຍບາຍ​ສົ່ງ ເສີມການລົງທຶນ ເພື່ອດຶງດູດການລົງທຶນ​ ແລະ ການ​ອອກ​ໄປ​ລົງ​ທຶນ​ຢູ່​ຕ່າງ​ປະ​ເທດ;
7. ຕິດ​ຕາມ ກວດ​ກາ ການ​ຈັດ​ຕັ້ງ​ປະ​ຕິ​ບັດ​ກົດ​ໝາຍ ແລະ ນິ​ຕິ​ກຳ​ໃຕ້ກົດ​ໝາຍ ​ກ່ຽວ​ກັບ​ການ​ສົ່ງ​ເສີມ​ການ​ລົງ​ທຶ​ນໃນ​ຂອບ​ເຂດ​ທົ່ວ​ປະ​ເທດ;
8. ຊຸກຍູ້, ສົ່ງເສີມ ແລະ ປະ​ສານ​ສົມ​ທົບ​ກັບ​ບັນ​ດາຂະແໜງການອື່ນ ແລະ ທ້ອງຖິ່ນ ທີ່ກ່ຽວຂ້ອງ ໃນການ​ປະ​ເມີນ​ຜົນການ​ຈັດ​ຕັ້ງ​ປະ​ຕິ​ບັດ​ໂຄງ​ການ, ກິດ​ຈະ​ການ ແລະ ແກ້ໄຂບັນຫາຕ່າງໆ ທີ່ເກີດຂຶ້ນໃນບັນດາໂຄງການ, ກິດຈະການລົງທຶນ ໃນຂອບເຂດທົ່ວປະເທດ ລວມ​ທັງການ​ຄຸ້ມ​ຄອງ ຜູ້​ລົງ​ທຶນ​ພາຍ​ໃນ​ທີ່​ໄປ​ລົງ​ທຶນ​ຢູ່​ຕ່າງ​ປະ​ເທດ;
9. ຊີ້ິ້​ນຳ ແລະ ອຳ​ນວຍ​ຄວາມ​ສະ​ດວກ ໃນ​ການ​ດຳ​ເນີນ​ການບໍ​ລິ​ການ ການລົງ​ທຶນ​ປະ​ຕູ​ດຽວ ໃຫ້​ມີ​ຄວາມ​ວ່ອງ​ໄວ, ໂປ່ງ​ໃສ, ຍຸ​ຕິ​ທຳ ແລະ ມີ​ປະ​ສິດ​ທິ​ຜົນ;
10. ສ້າງ, ບໍາລຸງ, ຍົກລະດັບພະນັກງານ ກ່ຽວກັບ​ວຽກ​ງານສົ່ງ​ເສີມການລົງທຶນ;
11. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບ​ວຽກ​ງານສົ່ງ​ເສີມການລົງທຶນ;
12. ຄຸ້ມຄອງວຽກງານເຂດເສດຖະກິດພິເສດ;
13. ພິຈາລະນາອະນຸຍາດ ການລົງທຶນໃນກິດຈະການຄວບຄຸມ, ກິດຈະການສໍາປະທານ ແລະ ການລົງທຶນພັດທະນາເຂດເສດຖະກິດພິເສດ ແລະ ເຂດເສດຖະກິດສະເພາະ;
14. ຊີ້ນຳການຈັດ​ຕັ້ງ​ປະຕິບັດ ວຽກ​ງານບໍລິການ ການ​ລົງທຶນປະຕູ​ດຽວ​ ໃນ​ການ​ສົ່ງ​ເສີມ​ ແລະ ດຶງດູດການ​ລົງທຶນ​ ໃຫ້​ມີ​ປະສິດທິພາບ, ປະສິດທິຜົນ;
15. ພິຈາລະນາ ການປ່ຽນແປງ, ການໂຈະ ຫຼື ຍົກເລີກ ການລົງທຶນໃນກິດຈະການຄວບ​ຄຸມ, ກິດຈະການ ສຳປະທານ, ການລົງທຶນພັດທະນາເຂດເສດຖະກິດພິເສດ ແລະ ແລະ ເຂດເສດຖະກິດສະເພາະ ເພື່ອສົ່ງອອກ;
16. ພິຈາລະນາຮັບຮອງການຂໍສ້າງຕັ້ງຫ້ອງການຜູ້ຕາງໜ້າຂອງນິຕິບຸກຄົນຕ່າງປະເທດ;
17. ພິຈາລະນາການອອກໄປລົງທຶນຢູ່ຕ່າງປະເທດ ຂອງນິຕິບຸກຄົນພາຍໃນ;
18. ພິຈາລະນາອອກໃບສົ່ງເສີມການລົງທຶນ ແລະ ຮັບຮອງແຜນນຳເຂົ້າຂອງຜູ້ລົງທຶນ;
19. ເກັບກຳສະພາບການປະກອບທຶນຈົດທະບຽນ ຂອງຜູ້ລົງທຶນໃນກິດຈະການຄວບຄຸມ ແລະ ກິດຈະການສຳປະທານ ພ້ອມທັງແລກປ່ຽນຂໍ້ມູນດັ່ງກ່າວ ກັບຂະແໜງການທີ່ກ່ຽວຂ້ອງ;
20. ພົວພັນ ແລະ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສົ່ງເສີມການລົງທຶນ ຕາມການມອບໝາຍ;
21. ເປັນໃຈກາງປະສານສົມທົບກັບຂະແໜງການທີ່່ກ່ຽວຂ້ອງ ໃນການຄົ້ນຄວ້າບັນຊີກິດຈະການຄວບຄຸມ ແລະ ກິດຈະການສໍາປະທານ ເພື່ອສະເໜີລັດຖະບານພິຈາລະນາ;
22. ສະຫຼຸບ ແລະ ລາຍງານການເຄື່ອນໄຫວວຽກງານສົ່ງເສີມການລົງທຶນຕໍ່ລັດຖະບານ ຢ່າງເປັນ ປົກກະຕິ;
23. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 91 (ປັບປຸງ) ສິດ ແລະ ໜ້າ​ທີ່ ຂະແໜງການອຸດສາຫະກໍາ ແລະ ການຄ້າ**

ຂະແໜງການອຸດສາຫະກໍາ ແລະ ການຄ້າ ມີ ສິດ ແລະ ໜ້າທີ່ ຕາມຄວາມຮັບຜິດຊອບ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ກົດໝາຍ, ແຜນຍຸດທະສາດກ່ຽວກັບຂະແໜງອຸດສາຫະກຳ ແລະ ການຄ້າ ທີ່ຕິດພັນກັບການສົ່ງເສີມການລົງທຶນ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ນິຕິກໍາໃຕ້ກົດໝາຍ, ແຜນການ, ແຜນງານ ແລະ ໂຄງການ ຂອງຂະແໜງອຸດສາຫະກຳ ແລະ ການຄ້າ ທີ່ຕິດພັນກັບການສົ່ງເສີມການລົງທຶນ;
3. ຄຸ້ມຄອງ ການຈັດຕັ້ງທຸລະກິດ ຂອງທຸກປະເພດວິສາຫະກິດ ກ່ຽວກັບການສ້າງຕັ້ງ, ການປ່ຽນແປງເນື້ອໃນທະບຽນວິສາຫະກິດ ແລະ ການຍຸບເລີກ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາຫະກິດ;
4. ປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ໃນການຄຸ້ມຄອງ, ຕິດຕາມ ກວດກາ ວິສາຫະກິດ;
5. ໃຫ້ບໍລິການ ແລະ ພິຈາລະນາ ອອກ, ປ່ຽນແປງເນື້ອໃນໃບທະບຽນວິສາຫະກິດ ແລະ ຍຸບເລີກວິສາຫະກິດ;
6. ຊຸກຍູ້, ຄຸ້ມຄອງ ແລະ ຕິດຕາມ ກວດກາ ການຈັດຕັ້ງປະຕິບັດວຽກງານທະບຽນວິສາຫະກິດ; ເກັບກໍາ, ປົກປັກຮັກສາ ແລະ ບໍລິການສະໜອງຂໍ້ມູນກ່ຽວກັບທະບຽນວິສາຫະກິດ ໃຫ້ແກ່ຂັ້ນເທິງ ແລະ ສາທາ ລະນະຊົນ;
7. ຊຸກຍູ້, ຕິດຕາມ ກວດກາ ການນຳເຂົ້າ, ການດັດແກ້ ແລະ ການນຳໃຊ້ທຶນ ຂອງຜູ້ລົງທຶນໃນ ກິດຈະການທົ່ວໄປ ພ້ອມທັງແລກປ່ຽນຂໍ້ມູນດັ່ງກ່າວ ກັບຂະແໜງການທີ່ກ່ຽວຂ້ອງ;
8. ໂຈະການນໍາໃຊ້ທະບຽນວິສາຫະກິດ ຕໍ່ວິສາຫະກິດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາ ຫະກິດ;
9. ລຶບຊື່ວິສາຫະກິດອອກຈາກຖານຂໍ້ມູນວິສາຫະກິດແຫ່ງຊາດ ຕໍ່ວິສາຫະກິດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາຫະກິດ;
10. ລົບລ້າງ ຫຼື ສະເໜີລົບລ້າງ ໃບທະບຽນວິສາຫະກິດ, ສະຫຼຸບ ແລະ ລາຍງານວຽກງານກ່ຽວກັບການສົ່ງເສີມ ແລະ ຄຸ້ມຄອງການລົງທຶນ ຕາມຂອບເຂດຄວາມຮັບຜິດຊອບຂອງຕົນ ຕໍ່ລັດຖະບານຢ່າງເປັນປົກ ກະຕິ;
11. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 92 ສິດ ແລະ ໜ້າ​ທີ່ ຂອງຂະແໜງການ​ການ​ເງິນ**

ຂະແໜງການການເງິນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ,ກົດໝາຍ, ແຜນຍຸດທະສາດ ແລະ ນິຕິກຳ ກ່ຽວກັບຂະແໜງການເງິນ ທີ່ຕິດພັນກັບການສົ່ງເສີມການລົງທຶນ;
2. ຄົ້ນ​ຄ້​ວາ, ປະ​ກອບ​ຄຳ​ເຫັນ ຕໍ່​ການຂໍ​ອະ​ນຸ​ຍາດ ການ​ລົງ​ທຶນ, ຕໍ່ອາຍຸ​ສັນຍາ ​ແລະ ການປ່ຽນ​ແປງ​ເນື້ອໃນ​ສັນຍາ;
3. ຊຸກຍູ້, ແນະ​ນຳ, ເຜີຍແຜ່, ຕິດ​ຕາມ ການ​ຈັດ​ຕັ້ງ​ປະ​ຕິ​ບັດ​ກົດ​ໝາຍ ແລະ ນິ​ຕິ​ກຳ​ໃຕ້​ກົດ​ໝາຍ​ຂອງຂະແໜງການເງິນ ທີ່ຕິດພັນກັບການ​ສົ່ງ​ເສີມ​ການ​ລົງ​ທຶ​ນ​ໃຫ້ນັກລົງທຶນ ແລະ ພາກສ່ວນທີ່ກ່ຽວຂ້ອງ;
4. ຊຸກຍູ້, ສົ່ງເສີມ, ອຳນວຍຄວາມສະດວກ ໃນການຈັດຕັ້ງປະຕິບັດໂຄງການ, ກິດຈະການການລົງທຶນ, ພ້ອມທັງຕິດຕາມ ແລະ ຄຸ້ມຄອງນະໂຍບາຍ ດ້ານພາສີ, ອາກອນ ຕາມກົດໝາຍ ແລະ ລະບຽບການທີ່ກໍານົດໄວ້;
5. ປະ​ສານ​ສົມ​ທົບ​ກັບ ກະຊວງແຜນການ ແລະ ການລົງທຶນ, ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ໃນການແກ້ໄຂບັນຫາຕ່າງໆ ທີ່ເກີດຂຶ້ນໃນບັນດາໂຄງການ, ກິດຈະການລົງທຶນ ໃນຂອບ​ເຂດທົ່ວປະເທດ;
6. ສະ​ເໜີພາກສ່ວນທີ່​ກ່ຽວຂ້ອງ ໂຈະ, ປ່ຽນ​ແປງ ຫຼື ຍົກ​ເລີກ ໂຄງ​ການ ຫຼື ກິດ​ຈະ​ການ ການ​ລົງທຶນ ທີ່ບໍ່ປະຕິບັດຕາມເປົ້າໝາຍການລົງທຶນ ຫຼື ດໍາເນີນທຸລະກິດບໍ່ໄປ​ຕາມສັນຍາ, ບໍ່ເສຍ​ພັນທະດ້ານ​ພາສີ, ອາກອນ ​ແລະ ພັນທະ​ການ​ເງິນ​ອື່ນ​ ຕາມທີ່​ໄດ້​ກໍານົດ​​ໄວ້ໃນ​ກົດ​ໝາຍ ​ແລະ ລະບຽບ​ການ;
7. ພົວພັນ ແລະ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບ​ວຽກ​ງານການ​ເງິນ ທີ່​ຕິດ​ພັນ​ກັບການສົ່ງເສີມການລົງທຶນ ຢູ່ ສປປ ລາວ;
8. ຈັດ​ຕັ້ງ​ປະຕິບັດ​ນະ​ໂຍບາຍ​ການ​ສົ່ງ​ເສີມ​ການ​ລົງທຶນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ ​ແລະ ລະບຽບ​ການທີ່ກ່ຽວຂ້ອງ;
9. ສະຫຼຸບ ແລະ ລາຍງານກ່ຽວກັບວຽກງານການສົ່ງ​ເສີມ ແລະ ຄຸ້ມຄອງການລົງທຶນຕໍ່ຂັ້ນເທິງ ຢ່າງເປັນປົກກະຕິ;
10. ນໍາ​ໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 93 (ປັບປຸງ) ສິດ ແລະ ໜ້າທີ່ຂອງຄະນະກຳມະການປົກຄອງຂັ້ນແຂວງ**

ຄະນະກຳມະການປົກຄອງຂັ້ນແຂວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບ ດັ່ງນີ້:

1. ຈັດຕັ້ງ ຜັນຂະຫຍາຍ, ໂຄສະນາ, ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ ແລະ ລະ​ບຽບ​ການ​ ກ່ຽວກັບການສົ່ງເສີມການລົງທຶນ;
2. ສ້າງ ແລະ ຄຸ້ມຄອງລະບົບ ຂໍ້ມູນ ຂ່າວສານ, ສະ​ໜອງ​ ຂໍ້​ມູນ ​ຂ່າວ​ສານ​ ກ່ຽວ​ກັບນະໂຍບາຍ​ສົ່ງເສີມການລົງທຶນ ເພື່ອດຶງດູດການລົງທຶນ​ພາຍໃນ​ທ້ອງ​ຖິ່ນ​ຂອງ​ຕົນ;
3. ເປັນ​ໃຈກາງປະສານ​ສົມທົບ​ກັບ​ຂະ​ແໜງ​ການ​ທີ່ກ່ຽວຂ້ອງ ​ເພື່ອ​​ຄົ້ນຄວ້າ, ​ເຈ​ລະ​ຈາສັນ​ຍາ​ສຳປະທານ ​ແລະ ຕາງ​ໜ້າ​ໃຫ້​​ຂັ້ນແຂວງ​ລົງ​ນາມ​ໃນ​ສັນຍາ​ດັ່ງ​ກ່າວ ຕາມ​ການ​ມອບ​ໝາຍ​;
4. ຊຸກຍູ້, ຕິດຕາມກວດ​ກາ, ປະ​ເມີນ​ຜົນ​ການ​ຈັດ​ຕັ້ງ​ປະ​ຕິ​ບັດ​ ໂຄງ​ການ, ກິດ​ຈະ​ການ ລວມ​ທັງການ ຈັດຕັ້ງປະຕິບັດກົດໝາຍ ແລະ ລະ​ບຽບ​ການ ກ່ຽວກັບການສົ່ງເສີມການລົງທຶນ;
5. ປະ​ສານ​ສົມ​ທົບ​ກັບ​ບັນ​ດາຂະແໜງການທ້ອງຖິ່ນ ໃນການ​ຄຸ້ມ​ຄອງ ແລະ ແກ້ໄຂບັນຫາຕ່າງໆ ທີ່ເກີດຂຶ້ນໃນບັນດາໂຄງການ, ກິດຈະການລົງທຶນໃນ​ທ້ອງ​ຖິ່ນ​ຕົນ;
6. ພິຈາລະນາ ການປ່ຽນແປງ, ການໂຈະ ຫຼື ຍົກເລີກ ການລົງທຶນໃນກິດຈະການຄວບ​ຄຸມ ແລະ ກິດຈະການສຳປະທານ ໃນຂັ້ນອະນຸມັດຂອງຕົນ ແລະ ພິຈາລະນາ ການໂຈະຊົ່ວຄາວ ການຈັດຕັ້ງປະຕິບັດໂຄງການໃນກິດຈະການຄວບຄຸມ ແລະ ກິດຈະການສຳປະທານ ທີ່ສູນກາງອະນຸມັດ ທີ່ມີຜົນກະທົບຮ້າຍແຮງຕໍ່ ສິ່ງແວດ ລ້ອມ ທໍາມະຊາດ ແລະ ສັງຄົມ ແລ້ວສະເໜີຂະແໜງການທີ່ກ່ຽວຂ້ອງຂັ້ນສູນກາງ ພິຈາລະນາ;
7. ຄົ້ນຄວ້າ ແລະ ນຳສະເໜີ ການປ່ຽນ​ແປງ, ການໂຈະ ຫຼື ຍົກ​ເລີກ ໂຄງ​ການ ຫຼື ກິດ​ຈະ​ການການ​ລົງ ທຶນ ທີ່ບໍ່ປະຕິບັດຕາມເປົ້າໝາຍການລົງທຶນ ຫຼື ດໍາເນີນທຸລະກິດບໍ່ໄປ​ຕາມສັນຍາ ຫຼື ລະເມີດກົດໝາຍ ແລະ ລະ​ບຽບ​ການ​ທີ່​ກ່ຽວ​ຂ້ອງ;
8. ອໍ​ານວຍ​ຄວາມ​ສະ​ດວກ ໃນ​ການ​ດຳ​ເນີນ​ການບໍ​ລິ​ການ ການລົງ​ທຶນ​ປະ​ຕູ​ດຽວ ໃຫ້​ມີ​ຄວາມ​ວ່ອງ​ໄວ, ໂປ່ງ​ໃສ, ຍຸ​ຕິ​ທຳ ແລະ ມີ​ປະ​ສິດ​ທິ​ຜົນ;
9. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານສົ່ງ​ເສີມການລົງທຶນ ຕາມການມອບໝາຍ ຂອງຂັ້ນເທິງ;
10. ສ້າງ, ບໍາລຸງ, ຍົກລະດັບພະນັກງານ ກ່ຽວກັບ​ວຽກ​ງານສົ່ງ​ເສີມການລົງທຶນ;
11. ພິຈາລະນາອະນຸຍາດ ການລົງທຶນໃນກິດຈະການຄວບຄຸມ ແລະ ກິດຈະການສໍາປະທານ ໃນ​ຂັ້ນ​ຄຸ້ມ​ຄອງ​ຂອງ​ຕົນ;
12. ຊີ້ນຳການຈັດ​ຕັ້ງ​ປະຕິບັດ ວຽກ​ງານບໍລິການ ການ​ລົງທຶນປະຕູ​ດຽວ​ ໃນ​ການ​ສົ່ງ​ເສີມ​ ແລະ ດຶງດູດການ​ລົງທຶນ​ ໃຫ້​ມີ​ປະສິດທິພາບ, ປະສິດທິຜົນ;
13. ຊີ້ນຳ ແລະ ຕິດຕາມກວດກາ ການຈັດຕັ້ງປະຕິບັດ ກົດໝາຍ ແລະ ລະບຽບການທີ່ກ່ຽວຂ້ອງ ແລະ ສັນຍາ ທີ່ພົວພັນກັບການລົງທຶນ​ໃນ​ຂັ້ນ​ຄຸ້ມ​ຄອງ​ຂອງ​ຕົນ;
14. ສະຫຼຸບ ແລະ ລາຍງານການເຄື່ອນໄຫວວຽກງານການລົງທຶນຕໍ່ຂັ້ນເທິງ ຢ່າງເປັນປົກກະຕິ;
15. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

### ມາດຕາ 94 (ປັບປຸງ) ສິດ ແລະ ໜ້າທີ່ຂອງຂະແໜງການ ແລະ ພາກສ່ວນອື່ນ

ຂະແໜງການ ແລະ ພາກສ່ວນອື່ນ ທີ່ກ່ຽວຂ້ອງ ມີ ສິດ ແລະ ໜ້າທີ່ ໃຫ້ການຮ່ວມມື, ອຳນວຍຄວາມສະ ດວກ ແລະ ປະສານສົມທົບກັບ ຂະແໜງການແຜນການ ແລະ ການລົງທຶນ ໃນການຄຸ້ມຄອງວຽກງານສົ່ງເສີມການລົງທຶນ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

## ໝວດທີ 2 ການກວດກາ​ວຽກງານ​​ສົ່ງ​​ເສີມການ​ລົງທຶນ

### ມາດຕາ 95 (ປັບປຸງ) ອົງການກວ​ດກາວຽກງານສົ່ງເສີມການລົງທຶນ​

ອົງການກວດກາວຽກງານສົ່ງເສີມການລົງທຶນ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານສົ່ງເສີມການລົງທຶນ ຕາມທີ່ໄດ້ກຳນົດໄວ້ໃນມາດຕາ 89 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະ ຫາຊົນ, ສະພາການຄ້າ ແລະ ອຸດສາຫະກຳ, ສື່ມວນຊົນ ແລະ ປະຊາຊົນ.

ອົງການກວດກາວຽກງານສົ່ງເສີມການລົງທຶນ ມີສິດສະເໜີມາດຕະການແກ້ໄຂຕໍ່ຂະແໜງການທີ່ກ່ຽວ ຂ້ອງ ເພື່ອພິຈາລະນາ ໃນກໍລະນີທີ່ພົບເຫັນການລະເມີດກົດໝາຍກ່ຽວກັບວຽກງານສົ່ງເສີມ ແລະ ຄຸ້ມຄອງການລົງທຶນ.

### ມາດຕາ 96 (ປັບປຸງ) ເນື້ອໃນການກວດກາ

ເນື້ອໃນການກວດກາ ມີ ດັ່ງນີ້:

1. ການຈັດຕັ້ງປະຕິບັດນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານສົ່ງເສີມການລົງທຶນ;
2. ການປະຕິບັດສັນຍາການລົງທຶນ ແລະ ການປະຕິບັດພັນທະຕ່າງໆຂອງຜູ້ລົງທຶນ;
3. ບົດວິພາກເສດຖະກິດ-ເຕັກນິກ, ການປົກປັກຮັກສາສິ່ງແວດລ້ອມ ລວມທັງຜົນກະທົບຕໍ່ຊັບສິນຂອງລັດ, ປະຊາຊົນ, ຜູ້ລົງທຶນ ແລະ ຜູ້ພັດທະນາ;
4. ການປະຕິບັດມາດຕະການຄວາມປອດໄພຂອງແຮງງານ;
5. ເນື້ອໃນອື່່ນທີ່ເຫັນວ່າມີຄວາມຈຳເປັນ.

### ມາດຕາ 97 (ປັບປຸງ) ຮູບການ ການກວດກາ

ການກວດກາ ມີ ສາມຮູບການ ດັ່ງນີ້:

1. ການກວດກາປົກກະຕິ ຊຶ່ງແມ່ນ ການກວດກາທີ່ດຳເນີນຕາມແຜນການຢ່າງເປັນປະຈຳ ແລະ ມີກໍານົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນ ເມື່ອເຫັນວ່າມີຄວາມຈໍາເປັນ ຊຶ່ງຕ້ອງໄດ້ແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາຮີບດ່ວນ ແລະ ນອກແຜນການ ຊຶ່ງບໍ່ໄດ້ແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ.

ໃນການກວດກາວຽກງານສົ່ງເສີມການລົງທຶນ ຕ້ອງປະຕິບັດຕາມກົດໝາຍ ຢ່າງເຂັ້ມງວດ.

# ພາກທີ XI ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

### ມາດຕາ 98 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ເປັນຕົ້ນ ການລົງທຶນທີ່ມີປະສິດທິຜົນ, ມີຄວາມສໍາຄັນຕໍ່ການພັດທະນາເສດຖະກິດ-ສັງຄົມ, ການດຶງດູດ, ການຊຸກຍູ້ການລົງທຶນ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

### ມາດຕາ 99 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

# ພາກທີ XII ບົດບັນຍັດສຸດທ້າຍ

### ມາດຕາ 100 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

### ມາດຕາ 101 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 1 ຕຸລາ 2024 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ **​**​ແລະ ໄດ້​ລົງ​​ຈົດໝາຍ​ເຫດ​ທາງ​ລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການສົ່ງເສີມການລົງທຶນ ສະບັບ​ເລກທີ 14/ສພຊ, ລົງວັນທີ 17 ພະຈິກ 2016 ແລະ ກົດໝາຍວ່າດ້ວຍການປັບປຸງມາດຕາ 12 ຂອງກົດໝາຍວ່າດ້ວຍການສົ່ງເສີມການລົງທຶນ ສະບັບປັບປຸງປີ 2016 ສະບັບບເລກທີ 80/ສພຊ, ລົງວັນທີ 4 ທັນວາ 2019.

ຜູ້ພັດທະນາ ແລະ ຜູ້ລົງທຶນ ທີ່ໄດ້ຮັບນະໂຍບາຍຕາມສັນຍາກັບລັດຖະບານ ແມ່ນ ບໍ່ມີການປ່ຽນແປງຈົນກວ່າຈະສິ້ນສຸດສັນຍາ. ຜູ້ພັດທະນາ ແລະ ຜູ້ລົງທຶນ ຫາກມີຈຸດປະສົງຕ້ອງການຮັບນະໂຍບາຍສົ່ງເສີມການລົງທຶນ ຕາມກົດໝາຍສະບັບນີ້ ຕ້ອງສະເໜີຕໍ່ຂະແໜງການທີ່ກ່ຽວຂ້ອງ ພາຍ​ໃນ​​ເວລາ ໜຶ່ງ​ຮ້ອຍ​ແປດສິບວັນ ຈາກນັ້ນ ຂະແໜງການດັ່ງກ່າວ ຕ້ອງແຈ້ງໃຫ້ຜູ້ສະເໜີປະຕິບັດ.

**ປະທານສະພາແຫ່ງຊາດ**