

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະ​ພາ​ແຫ່ງ​ຊາດ ເລກທີ 17 /ສ​ພ​ຊ

ນະຄອນຫຼວງ​ວຽງ​ຈັນ, ວັນທີ 05 ພຶດສະພາ 2017

**ກົດ​ໝາຍ**

**ວ່າ​ດ້ວຍຄື້ນຄວາມ​ຖີ~~່~~​ວິ​ທະ​ຍຸສື່ສານ**

**ໝວດທີ 1**

**ບົດ​ບັນຍັດ​ທົ່ວ​ໄປ**

**ມາດຕາ 1 ຈຸດປະສົງ**

​ກົດ​ໝາຍສະບັບ​ນີ້ ກຳນົດ ​ຫຼັກການ, ລະບຽບ​ການ ແລະ ມາດ​ຕະການ ກ່ຽວ​ກັບ​ການຄຸ້ມຄອງ, ການຕິດຕາມ ກວດກາ ການຈັດຕັ້ງ ແລະ ການເຄື່ອນໄຫວວຽກງານ​ຄື້ນຄວາມ​ຖີ່ວິທະຍຸສື່ສານ ເພື່ອໃຫ້​ມີ​ປະສິດທິພາບ, ປະສິດທິຜົນ, ມີຄວາມສະດວກ, ວ່ອງໄວ, ທັນສະໄໝ ​ແລະ ຍຸຕິ​ທຳ ​ແນ​ໃສ່ຮັບປະກັນ​ຄວາມ​ໝັ້ນຄົງ, ຄວາມ​ປອດ​ໄພຂອງ​ຊາດ ​ແລະ ຄວາມເປັນລະບຽບຮຽບຮ້ອຍຂອງ​ສັງຄົມ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນ​ເຂົ້າ​ໃນ​ການປົກປັກຮັກສາ ແລະ ສ້າງສາ​ພັດທະນາ​ປະ​ເທດ​ຊາດ.

**ມາດຕາ 2 ຄື້ນຄວາມ​ຖີ່ວິ​ທະ​ຍຸສື່ສານ**

ຄື້ນຄວາມຖີ່ວິທະຍຸສື່ສານ ​ແມ່ນ ຄື້ນແມ່ເຫຼັກໄຟຟ້າ ທີ່ເປັນຊັບພະຍາກອນທຳມະຊາດ ຊຶ່ງມີຢ່າງຈຳກັດ, ແຜ່ກະຈາຍໃນອາກາດ, ອາວະກາດ ແລະ ໃຕ້​ນ້ຳ ນຳໃຊ້ເຂົ້າໃນວຽກ​ງານ​ການສື່ສານ ທີ່ມີຄື້ນຄວາ​ມຖີ່ ແຕ່ ແປດຈຸດສາມ ກິໂລເຮີດ ເຖິງ ສາມພັນ ຈີກາເຮີດ.

**ມາດຕາ 3 ການ​ອະທິບາຍ​ຄຳ​ສັບ**

ຄຳ​ສັບ​ທີ່​ນໍາໃຊ້​ໃນ​​ກົດ​ໝາຍສະບັບ​ນີ້ ມີ​ຄວາມ​ໝາຍ ດັ່ງ​ນີ້:

1. **ເຮີດ (Hz–Hertz)** ໝາຍເຖິງ ຫົວໜ່ວຍຂອງຄື້ນຄວາມຖີ່ວິທະຍຸສື່ສານ ຊຶ່ງວັດແທກຕາມ​ຈຳ​ນວນຮອບ ຄື້ນຄວາມຖີ່ວິທະຍຸສື່ສານ ຕໍ່ໜຶ່ງວິນາທີ;
2. **ກິໂລເຮີດ (KHz–KiloHertz)** ໝາຍເຖິງ ຫົວໜ່ວຍຂອງຄື້ນຄວາມຖີ່ວິທະຍຸສື່ສານ ຊຶ່ງເທົ່າກັບໜຶ່ງພັນເຮີດ;
3. **ເມກາເຮີດ (MHz–MegaHertz)** ໝາຍເຖິງ ຫົວໜ່ວຍຂອງຄື້ນຄວາມຖີ່ວິທະຍຸສື່ສານ ຊຶ່ງເທົ່າກັບໜຶ່ງລ້ານເຮີດ;
4. **ຈີກາເຮີດ (GHz–GigaHertz)** ໝາຍເຖິງ ຫົວໜ່ວຍຂອງຄື້ນຄວາມຖີ່ວິທະຍຸສື່ສານ ຊຶ່ງເທົ່າກັບໜຶ່ງພັນລ້ານເຮີດ;
5. **ຊັບພະຍາກອນໂທລະຄົມມະນາຄົມ** ໝາຍເຖິງ ຄື້ນຄວາມຖີ່, ເລກໝາຍໂທລະສັບ, ເລກໝາຍອິນເຕີເນັດ, ລະຫັດຊື່ອິນເຕີເນັດ, ຕໍາ​ແໜ່​ງວົງ​ໂຄຈອນ​ດາວ​ທຽມ ​ແລະ ​ໂຄງ​ລ່າງ​ພື້ນຖານ​ໂທລະ​ຄົມມະນາຄົມ;
6. **ວິທະຍຸສື່ສານ (Radio)** ໝາຍເຖິງ ການນຳໃຊ້ຄື້ນແມ່ເຫຼັກໄຟຟ້າ ເພື່ອເປັນພາຫະໃນການສື່ສານຄື້ນຄວາມຖີ່ວິທະຍຸສື່ສານທຸກປະເພດ;
7. **ແຖບຄວາມຖີ່ວິທະຍຸສື່ສານ (Radio frequency band)** ໝາຍເຖິງ **ຄວາມກວ້າງຂອງ**ຄື້ນຄວາມຖີ່ວິ​ທະ​ຍຸສື່ສານ ທີ່ມີຈຸດເລີ່ມຕົ້ນ ແລະ ຈຸດສິ້ນສຸດໃນຍ່ານຄວາມຖີ່ວິທະຍຸສື່ສານ;
8. **ຊ່ອງ​ຄວາມ​ຖີ່ວິທະຍຸສື່ສານ** (**Radio frequency channel**) **ໝາຍ​ເຖິງ** **ຄວາມກວ້າງຂອງ​ຄື້ນຄວາມ​ຖີ່ວິ​ທະ​ຍຸສື່ສານ ຊຶ່ງກຳນົດຂຶ້ນຢ່າງສອດຄ່ອງກັບເຕັກໂນໂລຊີ ແລະ ມາດຕະຖານສາກົນ ເພື່ອຮັບ, ສົ່ງສຽງ, ພາບ ແລະ ຂໍ້ມູນ ຂ່າວສານ** ມີຈຸດເລີ່ມຕົ້ນ ແລະ ຈຸດສິ້ນສຸດທີ່ຢູ່ໃນແຖບຄວາມຖີ່ວິທະຍຸສື່ສານໃດໜຶ່ງ;
9. **ສະຖານີຄື້ນຄວາມຖີ່ວິທະຍຸສື່ສານ** ໝາຍເຖິງ ສະຖານີທີ່ມີການຕິດຕັ້ງອຸປະກອນຮັບ, ສົ່ງ ຫຼື ທັງຮັບທັງສົ່ງ ຄື້ນຄວາມຖີ່ວິທະຍຸສື່ສານ ເຊັ່ນ ສະຖານີຄື້ນຄວາມຖີ່ວິທະຍຸສື່ສານປະ​ຈຳ​ທີ່, ສະຖານີຄື້ນຄວາມຖີ່ວິທະຍຸສື່ສານເຄື່ອນທີ່;
10. **ການສື່ສານຄື້ນຄວາມຖີ່ວິທະຍຸສື່ສານ** ໝາຍເຖິງ ການຮັບ, ການສົ່ງ ຫຼື ທັງ​ຮັບທັງ​ສົ່ງສັນຍານ, ຂໍ້ມູນ ຂ່າວ​ສານ, ຕົວໜັງສື, ສຽງ ແລະ ຮູບພາບດ້ວຍການນຳ​ໃຊ້​ຄື້ນ​ຄວາມ​ຖີ່ວິ​ທະ​ຍຸສື່ສານ;
11. **ອຸ​ປະ​ກອນ​ຄື້ນ​ຄວາມ​ຖີ່​ວິ​ທະ​ຍຸສື່ສານ** ໝາຍເຖິງ ອຸປະກອນທີ່ນຳໃຊ້ໃນການຮັບ, ການສົ່ງ ຫຼື ທັງຮັບທັງສົ່ງ ສັນຍານ, ຂໍ້ມູນ ຂ່າວສານ, ຕົວໜັງສື, ສຽງ ແລະ ຮູບພາບ ດ້ວຍການນຳໃຊ້ຄື້ນຄວາມຖີ່ວິທະຍຸສື່ສານ ລວມທັງລະ ບົບເຄື່ອງບິນບໍ່ມີຄົນຂັບ (Unmanned Aircraft System UAS);
12. **ອຸ​ປະ​ກອນ​ຄື້ນຄວາມຖີ່ວິທະຍຸສື່ສານ​ໄລ​ຍະ​ໃກ້** ໝາຍເຖິງອຸປະກອນຄື້ນຄວາມຖີ່ວິທະຍຸສື່ສານທີ່ນຳໃຊ້ແຖບຄວາມຖີ່ວິທະຍຸສື່ສານ ສຳລັບອຸປະກອນກະຈາຍ​​ຄື້ນຄວາມຖີ່ວິທະຍຸສື່ສານໄລຍະໃກ້ສະເພາະ ແລະ ມີການກຳ ນົດຄວາມກວ້າງຂອງຊ່ອງຄວາມຖີ່, ໄລຍະຫ່າງຂອງຊ່ອງຄວາມຖີ່, ຄວາມແຮງກະຈາຍຄື້ນຄວາມຖີ່ວິທະຍຸສື່ສານຕາມມາດ​ຕະ​ຖານສາກົນ ເປັນຕົ້ນ ໄມໂຄຣໂຟນແບບບໍ່ມີສາຍ, ຣີໂມດຄວບຄຸມ, ອຸປະກອນວາຍຟາຍ;
13. **ຄື້ນ​ຄວາມ​ຖີ່​ວິ​ທະ​ຍຸສື່ສານ​ລົບ​ກວນ** ໝາຍ​ເຖິງ ຄື້ນຄວາມຖີ່ວິທະຍຸສື່ສານທີ່ບໍ່ຕ້ອງການ ທີ່ມາຈາກຄື້ນຄວາມຖີ່ວິທະຍຸສື່ສານຄືກັນ ຫຼື ຄື້ນຄວາມຖີ່ວິທະຍຸສື່ສານແປກປອມ ຊຶ່ງສົ່ງຜົນກະທົບຕໍ່ຄຸນນະພາບຂອງສັນຍານ ເຮັດ​ໃຫ້ຮັບຂໍ້ມູນຜິດພາດ, ສູນເສຍຂໍ້ມູນ, ຂັດ​ຂວາງ ຫຼື ລົບ​ກວນ​ການ​ທຳ​ງານ ແລະ ​ເປັນ​ອັນ​ຕະ​ລາຍ​ຕໍ່​ວຽກ​ງານ​ສື່​ສານ​ການ​ນຳ​ທາງ, ວຽກ​ງານ​ສື່​ສານ​ຄວາມ​ປອດ​ໄພ ແລະ ​ວຽກ​ງານ​ສື່​ສານ​ອື່ນ;
14. **ສະຖານີຄື້ນຄວາມຖີ່ວິທະຍຸສື່ສານທາງບົກ** ໝາຍເຖິງ ສະຖານີຄື້ນຄວາມຖີ່ວິທະຍຸສື່ສານທີ່ບໍ່ມີການເຄື່ອນທີ່ ຊຶ່ງນຳໃຊ້ເຂົ້າໃນການສື່ສານເຄື່ອນທີ່.

**ມາດຕາ 4 ນະ​ໂຍບາຍ​ຂອງລັດກ່ຽວກັບ​ວຽກ​ງານ​ຄື້ນຄວາມ​ຖີ່​ວິ​ທະ​ຍຸສື່ສານ**

ລັດ ເປັນຜູ້ຄຸ້ມຄອງຄື້ນຄວາມ​ຖີ່​ວິ​ທະ​ຍຸສື່ສານ ຢ່າງລວມສູນໃນຂອບເຂດທົ່ວປະເທດ ແລະ ມີສິດພຽງຜູ້ດຽວໃນການອະນຸຍາດໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ນຳໃຊ້.

ລັດ ສົ່ງເສີມໃຫ້ທຸກພາກສ່ວນຂອງລັດ ແລະ ເອກະຊົນທີ່ມີເງື່ອນໄຂຄົບຖ້ວນ ນຳໃຊ້ຄື້ນຄວາມຖີ່ວິທະຍຸສື່ສານເຂົ້າໃນການເຄື່ອນໄຫວວຽກງານຂອງຕົນ ປະກອບສ່ວນເຂົ້າໃນການພັດທະນາເສດຖະກິດ, ວັດທະນະທຳສັງຄົມ, ວຽກງານປ້ອງກັນຊາດ-ປ້ອງກັນຄວາມສະຫງົບ, ວຽກງານແຈ້ງເຕືອນໄພ ແລະ ບັນເທົາໄພພິບັດຕ່າງໆ, ວຽກງານຄົ້ນ ຄວ້າວິໄຈທາງວິທະຍາສາດ ຢ່າງມີປະສິດທິພາບ, ປະສິດທິຜົນ, ປອດໄພ ແລະ ຍຸຕິທຳ.

ລັດ ສ້າງເງື່ອນໄຂ ແລະ ອຳນວຍຄວາມສະດວກໃຫ້ແກ່ວຽກງານຄຸ້ມຄອງຄື້ນຄວາມຖີ່ວິທະຍຸສື່ສານ ດ້ວຍການປະກອບບຸກຄະລາກອນ, ການພັດທະນາຊັບພະຍາກອນມະນຸດ, ງົບປະມານ, ພື້ນຖານໂຄງລ່າງ ແລະ ອຸປະກອນທີ່ຈຳເປັນຕາມຄວາມສາມາດໃນແຕ່ລະໄລຍະ.

ລັດ ຊຸກຍູ້ ແລະ ສົ່ງເສີມ ການນຳໃຊ້ຄື້ນຄວາມຖີ່ວິທະຍຸສື່ສານດ້ວຍຫຼາຍຮູບແບບທີ່ນຳໃຊ້ເຕັກໂນໂລຊີໃໝ່ ແລະ ກ້າວໜ້າ ເພື່ອໃຫ້ເກີດປະໂຫຍດສູງສຸດຕໍ່ສັງຄົມ ແລະ ປະເທດຊາດ.

**ມາດຕາ 5 ຫຼັກການກ່ຽວ​ກັບວຽກງານ​ຄື້ນຄວາມ​ຖີ່**​**ວິ​ທະ​ຍຸ​ສື່ສານ**

​ວຽກງານ​ຄື້ນຄວາມ​ຖີ່ວິທະຍຸສື່ສານ ໃຫ້ປະຕິບັດຕາມຫຼັກການ ​ດັ່ງ​ນີ້:

1. ສອດຄ່ອງ​ກັບ​ນະ​ໂຍບາຍ, ​ແຜນ​ພັດທະນາ​ເສດຖະກິດ-ສັງຄົມແຫ່ງຊາດ, ແຜນ​ຍຸດ​ທະ​ສາດ ແລະ ​ແຜນ​ຜັງແຫ່ງຊາດກ່ຽວກັບ​ຄື້ນ​ຄວາມ​ຖີ່​ວິ​ທະ​ຍຸສື່ສານ;
2. ຮັບປະກັນການຄຸ້ມຄອງຢ່າງລວມສູນ ເປັນເອກະພາບທົ່ວປະເທດ;
3. ຮັບປະກັນການປ້ອງກັນຊາດ-ປ້ອງກັນຄວາມສະຫງົບ, ​ຄວາມ​ໝັ້ນຄົງຂອງຊາດ, ຄວາມ​ເປັນ​ລະບຽບຮຽບຮ້ອຍ ​ແລະ ຄວາມປອດ​ໄພ​ຂອງສັງຄົມ;
4. ຮັບປະກັນໃຫ້​ມີ​ຄວາມຍຸຕິ​ທໍາ, ປະສິດທິພາບ, ປະສິດທິ​ຜົນ, ນໍ​າ​ໃຊ້​ຖືກ​ເປົ້າ​ໝາຍ ແລະ ບໍ່ໃຫ້ມີການລົບກວນ ຊຶ່ງກັນ ແລະ ກັນ;
5. ຮັບປະກັນດ້ານວິທະຍາສາດ ແລະ ເຕັກໂນໂລຊີ;
6. ຮັບປະກັນຄວາມສອດຄ່ອງກັບ ກົດໝາຍ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 6 ຂອບ​ເຂດ​ການ​ນຳ​ໃຊ້​ກົດ​ໝາຍ**

​ກົດ​ໝາຍສະບັບ​ນີ້ ນຳ​ໃຊ້​ສຳລັບ​ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ທີ່​ນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ ຢູ່ ສປປ ລາວ.

**ມາດຕາ 7 ການ​ຮ່ວມ​ມື​ສາກົນ**

ລັດ ສົ່ງ​ເສີມ​ການ​ພົວພັນ​ຮ່ວມ​ມື​ກັບຕ່າງປະເທດ, ພາກພື້ນ ແລະ​ ສາກົນ ກ່ຽວ​ກັບ​ວຽກ​ງານ​ຄື້ນຄວາມ​ຖີ່​ວິ​ທະ​ຍຸສື່ສານ ດ້ວຍ​ການ​ແລກປ່ຽນ ​ບົດຮຽນດ້ານຂໍ້​ມູນ ​ຂ່າວສານ, ວິທະຍາສາດ, ເຕັກ​ໂນ​ໂລ​ຊີ ແລະ ການພັດທະນາຊັບ ພະຍາກອນມະນຸດ ເພື່ອ​ເຮັດໃຫ້​ວຽກ​ງານ​ດັ່ງກ່າວມີປະສິດທິພາບ, ມີ​ການພັດທະນາ ແລະ ປະຕິບັດ​​ສົນທິສັນຍາ ແລະ ສັນຍາສາກົນ ທີ່ ສປປ ລາວ ​ເປັນ​ພາຄີ.

**ໝວດທີ 2**

**ແຜນຍຸດທະສາດ, ແຜນຜັງແຫ່ງຊາດ ກ່ຽວກັບຄື້ນຄວາມຖີ່ວິທະຍຸສື່ສານ**

**ມາດຕາ 8 ແຜນຍຸດທະສາດກ່ຽວກັບຄື້ນຄວາມຖີ່ວິທະຍຸສື່ສານ**

ລັດຖະບານ ເປັນຜູ້ສ້າງແຜນຍຸດທະສາດການນຳໃຊ້ຄື້ນຄວາມຖີ່ວິທະຍຸສື່ສານ ໂດຍໃຫ້ສອດຄ່ອງກັບແຜນຍຸດທະສາດການພັດທະນາເສດຖະກິດ-ສັງຄົມແຫ່ງຊາດ ໃນແຕ່ລະໄລຍະ ແລ້ວສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

**ມາດຕາ 9 ແຜນຜັງແຫ່ງຊາດກ່ຽວກັບ​ຄື້ນຄວາມ​ຖີ່​ວິ​ທະ​ຍຸສື່ສານ**

ແຜນຜັງແຫ່ງຊາດກ່ຽວກັບຄື້ນຄວາມຖີ່ວິທະຍຸສື່ສານ ແມ່ນ **ແຜນຜັງການຈັດສັນຄື້ນຄວາມຖີ່ວິທະຍຸສື່ສານເປັນຍ່ານຄວາມ​ຖີ່ວິທະຍຸສື່ສານ ​ແລະ ເປັນແຖບຄວາມ​ຖີ່ວິທະຍຸສື່ສານ ທີ່ມີການກຳນົດ​ການນຳ​ໃຊ້.**

ກະຊວງໄປສະນີ,​ ໂທລະ​ຄົມມະນາຄົມ ​ແລະ ການ​ສື່ສານ ເປັນຜູ້​​​ສ້າງ ແລະ ປັບ​ປຸງແຜນຜັງແຫ່ງຊາດ ໂດຍສອດຄ່ອງ ກັບແຜນຍຸດທະສາດກ່ຽວກັບ​ຄື້ນຄວາມ​ຖີ່ວິ​ທະ​ຍຸສື່ສານ ໃນແຕ່ລະໄລຍະ ແລະ ສະ​ເໜີລັດຖະບານພິຈາລະນາຮັບຮອງ​.

**ມາດຕາ 10 ການຈັດສັນຄື້ນຄວາມຖີ່ວິທະຍຸສື່ສານ**

ຄື້ນຄວາມຖີ່ວິທະຍຸສື່ສານ ຖືກຈັດສັນເປັນແຖບໄວ້ໃນແຜນຜັງແຫ່ງຊາດ ກ່ຽວກັບຄື້ນຄວາມຖີ່ວິ​ທະ​ຍຸສື່ສານ ເພື່ອກຳນົດເປົ້າໝາຍການນຳໃຊ້ໃຫ້ແກ່ ໜຶ່ງ ຫຼື ຫຼາຍ ​ວຽກ​ງານສື່​ສານ.

ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ເປັນຜູ້ຈັດສັນ, ຈັດແບ່ງ, ອະນຸຍາດ, ຖອນ, ຕິດ ຕາມກວດກາ, ເກັບຄືນ ແລະ ສະຫງວນໄວ້ ຄື້ນຄວາມຖີ່ວິທະຍຸສື່ສານທັງໝົດຢູ່ ສປປ ລາວ ໂດຍສອດຄ່ອງກັບກົດໝາຍສະບັບນີ້, ລະບຽບການອື່ນທີ່ກ່ຽວຂ້ອງ, ແຜນຜັງແຫ່ງຊາດກ່ຽວກັບຄື້ນຄວາມຖີ່ວິທະຍຸສື່ສານ, ລະບຽບການຂອງສະຫະພາບໂທລະຄົມມະນາຄົມສາກົນ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 11 ການຈັດສັນຄື້ນຄວາມ​ຖີ່​ວິທະຍຸສື່ສານສຳລັບ​ວຽກ​ງານ​ປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ**

ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ເປັນຜູ້ຈັດສັນຄື້ນຄວາມຖີ່ວິທະຍຸສື່ສານສຳລັບວຽກງານປ້ອງກັນຊາດ-ປ້ອງກັນຄວາມສະຫງົບ ໂດຍສອດຄ່ອງກັບກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

ສຳລັບການນຳໃຊ້ຄື້ນຄວາມຖີ່ວິທະຍຸສື່ສານ ໃນກໍລະນີມີເຫດສຸກເສີນ ກະຊວງປ້ອງກັນປະເທດ ແລະ ກະ ຊວງປ້ອງກັນຄວາມສະຫງົບ ສາມາດນຳໃຊ້ຊ່ອງຄວາມຖີ່ວິທະຍຸສື່ສານໃດໜຶ່ງເປັນການຊົ່ວຄາວ ນອກຈາກທີ່ໄດ້ຈັດສັນໃຫ້ ແຕ່ຕ້ອງແຈ້ງໃຫ້ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ຊາບ.

**ມາດຕາ 12 ການຈັດສັນຄື້ນຄວາມ​ຖີ່ວິ​ທະ​ຍຸສື່ສານ​ ສຳລັບສະຖານທູດ, ສະຖານກົງສູນ, ສໍານັກງານອົງການຈັດຕັ້ງສາກົນ ແລະ ອົງການຈັດຕັ້ງທີ່ບໍ່ສັງກັດ​ລັດຖະບານ**

ການຈັດສັນຄື້ນຄວາມ​ຖີ່ວິ​ທະ​ຍຸສື່ສານ **​**ສຳລັບສະຖານທູດ, ສະຖານກົງສູນ, ສໍານັກງານອົງການຈັດຕັ້ງສາກົນ ແລະ ອົງການຈັດຕັ້ງທີ່ບໍ່ສັງກັດ​ລັດຖະບານ ​ທີ່ເຄື່ອນໄຫວຢູ່ ສປປ ລາວ ​ໃຫ້ປະຕິບັດຕາມແຜນຜັງແຫ່ງຊາດ ກ່ຽວກັບ ຄື້ນຄວາມຖີ່ວິທະຍຸສື່ສານ ແລະ ລະບຽບການຂອງສະຫະພາບໂທລະຄົມມະນາຄົມສາກົນ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 13 ຍ່ານ**ຄວາມຖີ່ວິທະຍຸສື່ສານ

**ຍ່ານຄວາມຖີ່ວິທະຍຸສື່ສານ (Radio frequency range) ແມ່ນ ຂອບເຂດສະເພາະຂອງຄື້ນຄວາມຖີ່ວິ ທະຍຸສື່ສານ ທີ່ມີຫຼາຍແຖບຄວາມຖີ່ວິທະຍຸສື່ສານ.**

**ຄື້ນຄວາມຖີ່ວິທະຍຸສື່ສານ ມີ** **ເກົ້າ ຍ່ານ ຊຶ່ງນຳໃຊ້ເລີ່ມແຕ່**ຍ່ານຄວາມຖີ່**ວິທະຍຸສື່ສານທີ ສີ່ ຂຶ້ນໄປ ຕາມທີ່ສາ ກົນຮັບຮອງ ດັ່ງນີ້:**

1. ຍ່ານຄວາມຖີ່**ວິທະຍຸສື່ສານ**ທີ ສີ່ (VLF-Very Low Frequency);
2. ຍ່ານຄວາມຖີ່**ວິທະຍຸສື່ສານ**ທີ ຫ້າ (LF-Low Frequency);
3. ຍ່ານຄວາມຖີ່**ວິທະຍຸສື່ສານ**ທີ ຫົກ (MF-Medium Frequency);
4. ຍ່ານຄວາມຖີ່**ວິທະຍຸສື່ສານ**ທີ ເຈັດ (HF-High Frequency);
5. ຍ່ານຄວາມຖີ່**ວິທະຍຸສື່ສານ**ທີ ແປດ (VHF-Very High Frequency);
6. ຍ່ານຄວາມຖີ່**ວິທະຍຸສື່ສານ**ທີ ເກົ້າ (UHF-Ultra High Frequency);
7. ຍ່ານຄວາມຖີ່**ວິທະຍຸສື່ສານ**ທີ ສິບ (SHF-Super High Frequency);
8. ຍ່ານຄວາມຖີ່**ວິທະຍຸສື່ສານ**ທີ ສິບເອັດ (EHF-Extremely High Frequency);
9. ຍ່ານ​ຄວາມ​ຖີ່​**ວິທະຍຸສື່ສານ**ທີ ສິບສອງ (THF-Tremendously High Frequency).

**ຍ່ານຄວາມຖີ່ວິທະຍຸສື່ສານ ອາດປ່ຽນແປງຕາມການປັບປຸງແຜນຜັງແຫ່ງຊາດກ່ຽວກັບຄື້ນຄວາມຖີ່ວິທະຍຸສື່ ສານ ແຕ່ລະໄລຍະ.**

**ມາດຕາ 14 ຍ່ານຄວາມຖີ່ວິທະຍຸສື່ສານທີ ສີ່**

**ຍ່ານຄວາມຖີ່ວິທະຍຸສື່ສານທີ ສີ່ ແມ່ນ ຄື້ນຄວາມຖີ່ວິທະຍຸສື່ສານ**ແຕ່ ແປດຈຸດສາມ **ກິໂລເຮີດ ເຖິງ ສາມສິບ ກິໂລເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ຮ້ອຍ ກິໂລແມັດ ເຖິງ ສິບ ກິໂລແມັດ** ທີ່ນຳໃຊ້ສຳລັບ**ວຽກ​ງານສື່ສານ ເປັນຕົ້ນ** ລະບົບໂທລະເລກທາງທະເລ, ການສື່ສານໃຕ້ນໍ້າ.

**ມາດຕາ 15** ຍ່ານຄວາມຖີ່ວິທະຍຸສື່ສານ**ທີ ຫ້າ**

**ຍ່ານຄວາມຖີ່ວິທະຍຸສື່ສານທີ** **ຫ້າ ແມ່ນ ຄື້ນຄວາມຖີ່ວິທະຍຸສື່ສານ**ສູງກວ່າ **ສາມສິບ ກິໂລເຮີດ ເຖິງ ສາມ ຮ້ອຍ ກິໂລເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ສິບ ກິໂລແມັດ ເຖິງ ໜຶ່ງ ກິໂລແມັດ ທີ່ນຳ​ໃຊ້ສຳລັບວຽກ​ງານສື່ສານ ເປັນຕົ້ນ ວິທະຍຸ​ກະຈາຍສຽງລະບົບເອເອັມ**, **ວຽກງານສື່ສານນຳທາງທາງທະເລ ແລະ ວຽກງານສື່ສານເຄື່ອນທີ່ທາງການບິນ.**

**ມາດຕາ 16** ຍ່ານຄວາມຖີ່ວິທະຍຸສື່ສານ**ທີ ຫົກ**

**ຍ່ານຄວາມຖີ່ວິທະຍຸສື່ສານທີ ຫົກ ແມ່ນ ຄື້ນຄວາມຖີ່ວິທະຍຸສື່ສານແຕ່ ສາມຮ້ອຍ ກິໂລເຮີດ ເຖິງ ສາມພັນ ກິໂລເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ໜຶ່ງ ກິໂລແມັດ ເຖິງ ຮ້ອຍ ແມັດ ທີ່ນຳ​ໃຊ້ສຳລັບວຽກ​ງານສື່ສານ ເປັນຕົ້ນ ວຽກງານສື່ສານນຳທາງທາງທະເລ, ວຽກງານສື່ສານເຄື່ອນທີ່ທາງທະເລ, ວຽກງານສື່ສານເຄື່ອນທີ່ທາງການບິນ**, **ວຽກງານສື່ສານ​ສະໝັກ​ຫຼິ້ນ**, **ວິທະຍຸ​ກະຈາຍສຽງລະບົບເອເອັມ.**

**ມາດຕາ 17** ຍ່ານຄວາມຖີ່ວິທະຍຸສື່ສານ**ທີ ເຈັດ**

**ຍ່ານຄວາມຖີ່ວິທະຍຸສື່ສານທີ ເຈັດ ແມ່ນ ຄື້ນຄວາມຖີ່ວິທະຍຸສື່ສານແຕ່ ສາມ ເມກາເຮີດ ເຖິງ ສາມສິບ ເມກາເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ຮ້ອຍ ແມັດ ເຖິງ ສິບ ແມັດ ທີ່ນຳ​ໃຊ້ສຳລັບວຽກ​ງານສື່ສານ ເປັນຕົ້ນ ການສື່ສານທາງໄກລະບົບຄື້ນສັ້ນ**, **ວຽກງານສື່ສານ​ສະໝັກ​ຫຼິ້ນ ແລະ ວຽກງານສື່ສານເຄື່ອນທີ່ທາງການບິນ.**

**ມາດຕາ 18** ຍ່ານຄວາມຖີ່ວິທະຍຸສື່ສານ**ທີ ແປດ**

**ຍ່ານຄວາມຖີ່ວິທະຍຸສື່ສານທີ ແປດ ແມ່ນ ຄື້ນຄວາມຖີ່ວິທະຍຸສື່ສານ**ແຕ່ **ສາມສິບ ເມກາເຮີດ ເຖິງ ສາມຮ້ອຍ ເມກາເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ສິບ ແມັດ ເຖິງ ໜຶ່ງ ແມັດ** ທີ່ນຳ​ໃຊ້**ສຳລັບການສື່ສານ ເປັນຕົ້ນ** ວຽກງານ**ສື່ສານ​ສະໝັກ​ຫຼິ້ນ**, **​ໂທລະພາບ**, **ວຽກງານສື່ສານເຄື່ອນທີ່ທາງການບິນ**, ວຽກງານສື່ສານເຄື່ອນທີ່ທາງບົກ **ແລະ ວິທະຍຸ​ກະຈາຍສຽງ**​ລະບົບ**ເອັຟເອັມ.**

**ມາດຕາ 19** ຍ່ານຄວາມຖີ່ວິທະຍຸສື່ສານ**ທີ ເກົ້າ**

**ຍ່ານຄວາມຖີ່ວິທະຍຸສື່ສານທີ ເກົ້າ ແມ່ນ ຄື້ນຄວາມຖີ່ວິທະຍຸສື່ສານ**ແຕ່ **ສາມຮ້ອຍ ເມກາເຮີດ ເຖິງ ສາມພັນ ເມກາເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ໜຶ່ງ ແມັດ ເຖິງ ຮ້ອຍ ມິລີແມັດ** ທີ່ນຳ​ໃຊ້**ສຳລັບການສື່ສານ ເປັນຕົ້ນ ລະບົບໂທລະສັບ​ເຄື່ອນທີ່, ໂທລະພາບ**, **ວຽກງານສື່ສານສຳຫຼວດໂລກຜ່ານດາວທຽມ ແລະ ວ**ຽກງານ**ສື່ສານ​ສະໝັກ​ຫຼິ້ນ.**

**ມາດຕາ 20** ຍ່ານຄວາມຖີ່ວິທະຍຸສື່ສານ**ທີ ສິບ**

**ຍ່ານຄວາມຖີ່ວິທະຍຸສື່ສານທີ** **ສິບ ແມ່ນ ຄື້ນຄວາມຖີ່ວິທະຍຸສື່ສານ**ແຕ່ **ສາມ ຈີກາເຮີດ ເຖິງ ສາມສິບ ຈີກາເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ຮ້ອຍ ມິລີແມັດ ເຖິງ ສິບ ມິລີແມັດ** ທີ່ນຳ​ໃຊ້**ສຳລັບການສື່ສານ ເປັນຕົ້ນ ການ​ສື່ສານ​ຜ່ານ​ດາວ​ທຽມ**, **ລະບົບ​​ໄມ​ໂຄຣ​ເວ​ບ**,**​ ລະບົບຣາດາ,** ວຽກງານສື່ສານ​**ດາຣາສາດ**, **ວຽກງານສື່ສານສຳຫຼວດໂລກຜ່ານດາວທຽມ ແລະ ວຽກງານສື່ສານອຸຕຸນິຍົມວິທະຍາ.**

**ມາດຕາ 21** ຍ່ານຄວາມຖີ່ວິທະຍຸສື່ສານ**ທີ ສິບເອັດ**

**ຍ່ານຄວາມຖີ່ວິທະຍຸສື່ສານທີ** **ສິບເອັດ ແມ່ນ ຄື້ນຄວາມຖີ່ວິທະຍຸສື່ສານ**ແຕ່ **ສາມສິບ ຈີກາເຮີດ ເຖິງ ສາມ ຮ້ອຍ ຈີກາເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ສິບ ມິລີແມັດ ເຖິງ ໜຶ່ງ ມິລີແມັດ** ທີ່ນຳ​ໃຊ້**ສຳລັບການ​ສື່ສານ​ ເປັນຕົ້ນ ​**ລະບົບ**ໄມ​ໂຄຣເວ​ບ**, ວຽກງານສື່ສານ**​ດາຣາສາດ**, **ວຽກງານສື່ສານສຳຫຼວດໂລກຜ່ານດາວທຽມ**, **ວຽກງານສື່ສານສຳຫຼວດ ແລະ ຄົ້ນຫາຕຳແໜ່ງ** ​ແລະ **ວຽກງານສື່ສານ ເພື່ອຄວາມ​ປອດໄພ.**

**ມາດຕາ 22** ຍ່ານຄວາມຖີ່ວິທະຍຸສື່ສານທີ **ສິບສອງ**

ຍ່ານຄວາມຖີ່**ວິທະຍຸສື່ສານທີ ສິບສອງ** ແມ່ນ ຄື້ນຄວາມຖີ່ວິທະຍຸສື່ສານແຕ່ ສາມຮ້ອຍ ຈີກາເຮີດ ເຖິງ ສາມ ພັນ ຈີກາເຮີດ ແລະ ມີຄວາມຍາວຂອງຄື້ນຄວາມຖີ່ວິທະຍຸສື່ສານແຕ່ ໜຶ່ງ ມິລີແມັດ ເຖິງ ຮ້ອຍ ໄມ​ໂຄ​ຣ​ແມັດ ຕາມ​ການ​ຮັບ​ຮອງ​ຂອງສົນ​ທິ​ສັນ​ຍາ​ ແລະ ສັນ​ຍາສາກົນ ທີ່ ສ​ປ​ປ ລາວ ເປັນ​ພາ​ຄີ.

**ໝວດທີ 3**

**​ ການ~~​~~ສື່ສານຄື້ນຄວາມຖີ່ວິທະຍຸສື່ສານ**

**ມາດຕາ 23 ປະເພດການ​ສື່​ສານ**

ປະເພດການສື່ສານຕົ້ນຕໍ ມີ ດັ່ງນີ້:

1. ​ການສື່ສານຄົງທີ່;
2. ການສື່ສານເຄື່ອນທີ່;
3. ວິທະຍຸກະຈາຍສຽງ ແລະ ໂທລະພາບ;
4. ການ​ສື່ສານ​ຜ່ານດາວທຽມ;
5. ການສື່ສານສຳຫຼວດ ແລະ ຄົ້ນຫາຕຳແໜ່ງ.

**ມາດຕາ 24 ການສື່ສານຄົງທີ່**

ການສື່ສານຄົງທີ່ ແມ່ນ ການສື່ສານລະຫວ່າງ ສະຖານີຄື້ນຄວາມຖີ່ວິທະຍຸສື່ສານ ຊຶ່ງເປັນສະຖານີຄື້ນຄວາມຖີ່ວິທະຍຸສື່ສານຄົງທີ່ ເປັນຕົ້ນ ລະບົບໄມໂຄຣເວບ, ການສື່ສານທາງໄກລະບົບຄື້ນສັ້ນ.

**ມາດຕາ 25 ການສື່ສານເຄື່ອນທີ່**

ການສື່ສານເຄື່ອນທີ່ ແມ່ນ ການສື່ສານລະຫວ່າງ ສະຖານີຄື້ນຄວາມຖີ່ວິທະຍຸສື່ສານເຄື່ອນທີ່ ແລະ ສະຖານີ ຄື້ນຄວາມຖີ່ວິທະຍຸສື່ສານທາງບົກ ຫຼື ລະຫວ່າງສະຖານີຄື້ນຄວາມຖີ່ວິທະຍຸສື່ສານເຄື່ອນທີ່ດ້ວຍກັນ ເປັນຕົ້ນ ລະບົບໂທລະສັບເຄື່ອນທີ່, ລະບົບໂຟນີ, ວຽກງານສື່ສານເຄື່ອນທີ່ທາງການບິນ, ວຽກງານສື່ສານເຄື່ອນທີ່ທາງທະເລ.

**ມາດຕາ 26 ວິທະຍຸກະຈາຍສຽງ ແລະ ໂທລະພາບ**

ວິທະຍຸກະຈາຍສຽງ ແລະ ໂທລະພາບ ແມ່ນ ການສົ່ງສັນຍານສຽງ, ພາບ ໂດຍນຳໃຊ້ຄື້ນຄວາມຖີ່ວິທະຍຸສື່ ສານ ເພື່ອໃຫ້ປະຊາຊົນສາມາດຮັບຟັງ, ຮັບຊົມໄດ້ໂດຍກົງ ເປັນຕົ້ນ ວິທະຍຸກະຈາຍສຽງລະບົບຄື້ນສັ້ນ, ວິທະຍຸກະ ຈາຍສຽງລະບົບເອເອັມ, ວິທະຍຸກະຈາຍສຽງລະບົບເອັຟເອັມ, ໂທລະພາບລະບົບອານາລ໋ອກ ແລະ ໂທລະພາບລະບົບ ດິຈີຕອນ.

**ມາດຕາ 27 ການ​ສື່ສານ​ຜ່ານດາວທຽມ**

ການ​ສື່ສານ​ຜ່ານດາວທຽມ ແມ່ນ ເຕັກໂນໂລຊີການສື່ສານທີ່ນຳໃຊ້ຄື້ນຄວາມຖີ່ວິທະຍຸສື່ສານ ເພື່ອຮັບ, ສົ່ງສັນ ຍານ ສຽງ, ພາບ ແລະ ຂໍ້ມູນ ຂ່າວສານ ລະຫວ່າງ ໜຶ່ງ ຫຼື ຫຼາຍສະຖານີພາກພື້ນດິນ ແລະ ໜ່ວຍດາວທຽມ **ເປັນຕົ້ນ** ວິທະຍຸກະຈາຍສຽງ ແລະ ໂທລະພາບຜ່ານດາວທຽມ, ວຽກງານສື່ສານສຳຫຼວດ ແລະ ຄົ້ນຫາຕຳແໜ່ງຜ່ານດາວທຽມ, ວຽກງານສື່ສານເຄື່ອນທີ່ຜ່ານດາວທຽມ ແລະ ການສື່ສານຄົງທີ່ຜ່ານດາວທຽມທຸກລະບົບ.

**ມາດຕາ 28 ການສື່ສານສຳຫຼວດ ແລະ ຄົ້ນຫາຕຳແໜ່ງ**

ການສື່ສານສຳຫຼວດ ແລະ ຄົ້ນຫາຕຳແໜ່ງ ແມ່ນ ເຕັກໂນໂລຊີການສື່ສານທີ່ສົ່ງ ຫຼື ຮັບຂໍ້ມູນ ກ່ຽວກັບຕຳແໜ່ງຄວາມໄວ ແລະ ຄຸນລັກສະນະອື່ນຂອງເປົ້າໝາຍ **ເປັນຕົ້ນ** ວຽກງານສື່ສານນຳທາງ ທາງການບິນ, ລະບົບຈີພີເອສ ແລະ ວຽກງານສື່ສານນຳທາງ ທາງທະເລ.

**ໝວດທີ 4**

**​​ການອະນຸຍາດນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ**

**ມາດຕາ 29 ການ**ອະນຸຍາດ​​ນຳ​ໃຊ້​ຄື້ນຄວາມ​ຖີ່**​ວິ​ທະ​ຍຸສື່ສານ**

​​​​ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງນຳໃຊ້ຄື້ນຄວາມຖີ່ວິທະ ຍຸສື່ສານ ຕ້ອງຂໍອະນຸຍາດຈາກ ກະຊວງໄປສະນີ, ​ໂທລະ​ຄົມມະນາຄົມ ​ແລະ ການ​ສື່ສານ ຕາມເງື່ອນໄຂທີ່ໄດ້ກຳນົດໄວ້ໃນມາດຕາ 31 ຂອງກົດໝາຍສະບັບນີ້.

ສຳລັບວຽກງານສຸກເສີນ, ໄພພິບັດ, ຊ່ວຍເຫຼືອສັງຄົມ ແລະ ວຽກງານສະເພາະຂອງລັດ ກະຊວງໄປສະນີ, ໂທ ລະຄົມມະນາຄົມ ແລະ ການສື່ສານ ອອກໃບອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານຕາມແຕ່ລະກໍລະນີ.

**ມາດຕາ 30 ການ​ນຳ​ໃຊ້​ອຸປະກອນ​​ຄື້ນຄວາມຖີ່ວິ​ທະ​ຍຸສື່ສານໄລຍະໃກ້**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທັງ​ພາຍ​ໃນ ແລະ ຕ່າງ​ປະ​ເທດ ທີ່​ມີຈຸດປະສົງນຳ​ໃຊ້ອຸປະກອນຄື້ນຄວາມຖີ່​ວິ​ທະ​ຍຸສື່ສານໄລຍະໃກ້ບໍ່​​ຈຳເປັນຕ້ອງ​ຂໍອະ​ນຸຍາດ​​ນຳ​ໃຊ້ຄື້ນຄວາມຖີ່ວິທະຍຸສື່ສານ.

**ມາດຕາ 31 ເງື່ອນ​ໄຂ​​ການອະນຸຍາດ​ນຳໃຊ້ຄື້ນຄວາມຖີ່ວິທະຍຸສື່ສານ**

ກະຊວງໄປສະນີ, ​ໂທລະ​ຄົມມະນາຄົມ ​ແລະ ການ​ສື່ສານ ອະນຸຍາດໃຫ້ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ນໍາໃຊ້ຄື້ນຄວາມຖີ່ວິທະຍຸສື່ສານ ຕາມເງື່ອນ​ໄຂ ດັ່ງ​ນີ້:

1. ມີທະບຽນວິສາຫະກິດ ສຳລັບຜູ້ທີ່ມີຈຸດປະສົງນຳໃຊ້ຄື້ນຄວາມຖີ່ວິທະຍຸສື່ສານ ເພື່ອດຳເນີນທຸລະກິດໃດໜຶ່ງ;
2. ມີຖານະທາງດ້ານການເງິນທີ່ໝັ້ນຄົງ;
3. ສອດຄ່ອງກັບນະໂຍບາຍ, ແຜນຍຸດທະສາດ ແລະ ແຜນຜັງແຫ່ງຊາດ ກ່ຽວກັບຄື້ນຄວາມຖີ່ວິທະຍຸສື່ສານ;
4. ມີ​ແຜນນຳໃຊ້, ​ພັດທະນາ ແລະ ແຜນການ​ດຳ​ເນີນ​ກິດຈະການຂອງຕົນ;
5. ຮັບປະກັນ​ມາດຕະຖານ​ເຕັກນິກ;
6. ເງື່ອນໄຂອື່ນ ຕາມແຕ່ລະປະເພດການສື່ສານ.

**ມາດຕາ 32** ການຍື່ນຄຳຮ້ອງຂໍນຳໃຊ້

**ຜູ້ທີ່​ມີ​ຈຸດປະສົງ​ນຳໃຊ້​ຄື້ນຄວາມ​ຖີ~~່~~ວິທະຍຸສື່ສານ~~​~~ ຕ້ອງ​ຍື່ນຄຳຮ້ອງຕໍ່** ກະຊວງ**ໄປສະນີ, ໂທລະຄົມມະນາຄົມ ແລະ ການສື່ສານ​.**

**ເອກະສານປະກອບ ມີ ດັ່ງນີ້:**

1. **​ຄຳ​ຮ້ອງ ຕາມແບບພິມສຳລັບຕາມແຕ່ລະປະເພດການສື່ສານ ຂອງກະຊວງໄປສະນີ, ໂທລະຄົມມະນາຄົມ ແລະ ການສື່ສານ**;
2. **ແຜນພັດທະນາ​ເຄື່ອ​ຂ່າຍ ​ແລະ ແຜນການດຳເນີນກິດຈະການຂອງຕົນ;**
3. **ບົດວິພາກເສດຖະກິດເຕັກນິກ ສຳລັບທຸລະກິດການໃຫ້ບໍລິການ ເປັນຕົ້ນ ການໂທລະຄົມມະນາຄົມ, ວິ ທະຍຸກະຈາຍສຽງ ແລະ ໂທລະພາບ;**
4. **ສຳ​ເນົາ​ຂໍ້​ຕົກລົງ ຫຼື ໜັງສືຢັ້ງຢືນ ຈາກອົງການຈັດ​ຕັ້ງທີ່ກ່ຽວຂ້ອງ ສຳລັບ​ອົງການ​ຈັດ​ຕັ້ງ;**
5. **ສຳເນົາທະບຽນ​ວິ​ສາ​ຫະກິດ ແລະ ທະ​ບຽນ​ອາ​ກອນ​ ທີ່​ຖືກ​ຕ້ອງຕາມ​ກົດ​ໝາຍ ສຳລັບວິ​ສາ​ຫະກິດ.**

**ມາດຕາ 33 ການ​ພິຈາລະນາ​ຄຳ​ຮ້ອງ**ຂໍນຳໃຊ້

**ກະຊວງໄປສະນີ,​ ໂທລະ​ຄົມມະນາຄົມ ​ແລະ ການ​ສື່ສານ ​ພິຈາລະນາການຂໍອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານ ພາຍ​ໃນ​ເວລາ** ຊາວຫ້າ**ວັນ ລັດຖະການ ນັບແຕ່ວັນໄດ້ຮັບຄຳຮ້ອງ ເປັນຕົ້ນໄປ ເມື່ອເຫັນວ່າເອກະສານຖືກຕ້ອງ, ຄົບຖ້ວນ ແລະ ມີເງື່ອນໄຂຕາມທີ່ໄດ້ກໍານົດໄວ້ແລ້ວ, ໃນກໍລະນີຫາກເຫັນວ່າ​ເອກະສານ​ບໍ່ຖືກຕ້ອງ, ບໍ່ຄົບຖ້ວນ ຕ້ອງແຈ້ງເປັນລາຍລັກອັກສອນໃຫ້ຜູ້ຮ້ອງຂໍຊາບ ພາຍ​ໃນເວລາ​ ຫ້າວັນ ລັດຖະການ.**

**ໃນ​ກໍລະນີບໍ່​​ອະນຸຍາດ** ຕ້ອງ**​ແຈ້ງ​ເຫດຜົນເປັນ​ລາຍ​ລັກ​ອັກສອນໃຫ້ຜູ້ຮ້ອງຂໍຊາບພາຍໃນເວລາ ຫ້າວັນ ລັດຖະການ.**

**ມາດຕາ 34 ອາຍຸຂອງໃບອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານ**

**ໃບອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານ ມີອາຍຸສູງສຸດ ໜຶ່ງ ປີ ແລະ ສາມາດຕໍ່ໄດ້.**

**ສຳລັບຜູ້ໃຫ້ບໍລິການໂທລະຄົມມະນາຄົມ ສາມາດຕໍ່ໄດ້ຕາມອາຍຸຂອງໃບອະນຸຍາດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການໂທລະຄົມມະນາຄົມ**.

**ສຳລັບວຽກງານສຸກເສີນ**, **ໄພພິບັດຕ່າງໆ**, **ຊ່ວຍເຫຼືອສັງຄົມ ແລະ ວຽກງານສະເພາະຂອງລັດ ກະຊວງໄປສະ ນີ**, **ໂທລະຄົມມະນາຄົມ ແລະ ການສື່ສານ ອອກໃບອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານ ທີ່ມີອາຍຸຕ່ຳກວ່າ ໜຶ່ງ ປີ ຕາມແຕ່ລະກໍລະນີ**.

**ມາດຕາ 35 ການຕໍ່ອາຍຸ ການນຳໃຊ້ຄື້ນຄວາມຖີ່ວິທະຍຸສື່ສານ**

**ຜູ້ນຳໃຊ້ຄື້ນຄວາມຖີ່ວິທະຍຸສື່ສານ ສາມາດຂໍຕໍ່ອາຍຸການນຳໃຊ້ຄື້ນຄວາມຖີ່ວິທະຍຸສື່ສານ ພາຍໃນເວລາ ຫົກສິບວັນ ກ່ອນວັນໝົດອາຍຸນຳໃຊ້**.

**ການຂໍຕໍ່ອາຍຸດັ່ງກ່າວ ຈະໄດ້ຮັບການພິຈາລະນາ ກໍຕໍ່ເມື່ອຜູ້ນຳໃຊ້ຄື້ນຄວາມຖີ່ວິທະຍຸສື່ສານໄດ້ປະຕິບັດ ດັ່ງນີ້:**

1. **ປະຕິບັດຕາມເງື່ອນໄຂທີ່ໄດ້ກຳນົດໄວ້ໃນໃບອະນຸຍາດ**;
2. **ປະຕິບັດພັນທະ, ເສຍຄ່າທຳນຽມ ແລະ ຄ່າບໍລິການ ຢ່າງຄົບຖ້ວນ.**

**ມາດຕາ 36 ການ​ໂຈະ​ໃບ​ອະນຸຍາດ​ນຳໃຊ້ຄື້ນຄວາມຖີ່ວິທະຍຸສື່ສານ**

ຜູ້​ໄດ້ຮັບອະນຸຍາດ​ນຳໃຊ້ຄື້ນຄວາມ​ຖີ່ວິ​ທະ​ຍຸສື່ສານ ຈະຖືກ​​ໂຈະໃບອະນຸຍາດໃນກໍລະນີໃດໜຶ່ງ ດັ່ງ​ນີ້:

1. ຕາມການສະເໜີຂອງຜູ້ໄດ້ຮັບອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານ;
2. ນຳໃຊ້ຄື້ນຄວາມຖີ່ວິທະຍຸສື່ສານ ບໍ່ສອດຄ່ອງກັບມາດຕະຖານເຕັກນິກ ແລະ ກົດໝາຍ.

**ມາດຕາ 37**  **ການ​ຖອນ​ໃບ​ອະນຸຍາດ​ນຳໃຊ້ຄື້ນຄວາມຖີ່ວິທະຍຸສື່ສານ**

ຜູ້​ໄດ້ຮັບອະນຸຍາດ​ນຳໃຊ້ຄື້ນຄວາມ​ຖີ່ວິ​ທະ​ຍຸສື່ສານ ຈະຖືກ​​ຖອນໃບອະນຸຍາດໃນກໍລະນີໃດໜຶ່ງ ດັ່ງ​ນີ້:

1. ​ນຳໃຊ້ບໍ່ຖືກຕ້ອງ​ຕາມຈຸດປະສົງຂອງໃບອະນຸຍາດ;
2. ​ບໍ່ປະຕິບັດຕາມເງື່ອນໄຂທີ່ໄດ້ກຳນົດໄວ້ໃນໃບອະນຸຍາດນຳໃຊ້ຄື້ນຄວາມຖີ່ວິທະຍຸສື່ສານ;
3. ບໍ່ປະຕິບັດພັນທະ, ບໍ່ເສຍຄ່າທຳນຽມ ແລະ ຄ່າບໍລິການຢ່າງຄົບຖ້ວນ;
4. ລະເມີດ​ກົດ​ໝາຍສະບັບ​ນີ້ ແລະ ກົດໝາຍອື່ນທີ່ກ່ຽວຂ້ອງ.

ກະຊວງ**ໄປສະນີ**,**​ ໂທລະ​ຄົມ​ມະ​ນາ​ຄົມ ​ແລະ ການ​ສື່ສານ ເປັນຜູ້ອອກ​ແຈ້ງ​ການ ​ຖອນ​ໃບອະນຸຍາດ​ນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ ພ້ອມ​ດ້ວຍເຫດຜົນເປັນລາຍລັກອັກສອນ ກ່ຽວກັບການຖອນໃບອະນຸຍາດນຳໃຊ້ດັ່ງກ່າວ.**

**ມາດຕາ 38 ການປະມູນຄື້ນຄວາມຖີ່ວິທະຍຸສື່ສານ**

ຄື້ນຄວາມຖີ່ວິທະຍຸສື່ສານ ທີ່ສ້າງລາຍຮັບສູງ, ຕະຫຼາດມີຄວາມຕ້ອງການຫຼາຍແຕ່ມີຈຳກັດ ຕ້ອງມີການປະມູນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 5**

**ຄ່ານຳໃຊ້ຄື້ນຄວາມ​ຖີ່ວິ​ທະ​ຍຸສື່ສານ**

**ມາດຕາ 39 ຄ່ານຳ​ໃຊ້​ຄື້ນ​ຄວາມ​ຖີ່ວິ​ທະ​ຍຸສື່ສານ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທັງພາຍໃນ ແລະ ຕ່າງປະເທດ ທີ່​ໄດ້ຮັບອະນຸຍາດນຳ​ໃຊ້​ຄື້ນ​ຄວາມ​ຖີ່ວິ​ທະ​ຍຸສື່ສານ ຕ້ອງ​ເສຍ​ຄ່ານຳໃຊ້ຕາມອັດຕາທີ່ໄດ້ກຳນົດໄວ້ໃນລັດຖະບັນຍັດວ່າດ້ວຍຄ່າທຳນຽມ ແລະ ຄ່າບໍລິການ ທີ່ປະກາດໃຊ້ໃນແຕ່ລະໄລຍະ.

**ມາດຕາ 40 ການ​ຍົກ​ເວັ້ນຄ່າ​ນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ**

ການນຳໃຊ້ຄື້ນຄວາມຖີ່​ວິ​ທະ​ຍຸສື່ສານ ເຂົ້າໃນ**ວຽກງານປ້ອງກັນຊາດ-ປ້ອງກັນຄວາມສະຫງົບ, ວຽກງານສຸກເສີນ, ວຽກງານແຈ້ງເຕືອນໄພ ແລະ ບັນເທົາໄພພິບັດຕ່າງໆແກ່ສາທາລະນະຊົນ, ວຽກງານຂອງລັັດກ່ຽວກັບການແກ້ໄຂບັນຫາລະເບີດບໍ່ທັນແຕກທີ່ຍັງຕົກຄ້າງຢູ່ ສປປ ລາວ, ວຽກງານສຳຄັນລະດັບຊາດ ຕາມການຕົກລົງຂອງລັດຖະບານ, ສະຖານທູດ ແລະ ອົງການຈັດຕັ້ງສາກົນ ຕາມ**ສົນທິສັນຍາ ແລະ ສັນຍາສາກົນ **ທີ່ ສປປ ລາວ ເປັນພາຄີ ໄດ້ຮັບການຍົກເວັ້ນຄ່ານຳໃຊ້ຄື້ນຄວາມຖີ່ວິທະຍຸສື່ສານ.**

**ໝວດທີ 6**

**ສິດ ​ແລະ ພັນທະຂອງ​​ຜູ້​ນໍາ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ**

**ມາດຕາ 41 ສິດຂອງຜູ້​ນໍາໃຊ້​ຄື້ນຄວາມ​ຖີ່ວິ​ທະ​ຍຸສື່ສານ**

ຜູ້​ນໍາໃຊ້​ຄື້ນຄວາມ​ຖີ່​ວິ​ທະ​ຍຸສື່ສານ ມີ​ ສິດ ​​ດັ່ງ​ນີ້:​

1. ໄດ້ຮັບຜົນປະໂຫຍດຈາກການນໍາ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ;
2. ນຳເຂົ້າ ແລະ ຕິດຕັ້ງອຸປະກອນຄື້ນຄວາມຖີ່ວິທະຍຸສື່ສານ ຕາມ​ການອະນຸຍາດຂອງຂະແໜງການໄປສະນີ, ໂທລະຄົມມະນາຄົມ ແລະ ການສື່ສານ;
3. ຂາຍ, ໂອນ ​ແລະ ໃຫ້​ເຊົ່າ​ສິດ​ນໍາ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ ​ຕາມ​ການ​ອະນຸຍາດຂອງຂະແໜງການໄປ ສະນີ, ໂທລະຄົມມະນາຄົມ ແລະ ການສື່ສານ;
4. ​ໄດ້ຮັບການ​ຕໍ່​ອາຍຸ​ນໍາ​ໃຊ້ ​ຫຼື ຍົກເລີກການ​ນໍາ​ໃຊ້​ຄື້ນຄວາມ​ຖີ່ວິທະຍຸສື່ສານ ຕາມທີ່ໄດ້ກຳນົດໄວ້ໃນມາດຕາ 34 ຂອງກົດໝາຍສະບັບນີ້​;
5. ​ໄດ້​ຮັບສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 42 ພັນທະຂອງ​ຜູ້​ນໍາໃຊ້​ຄື້ນຄວາມ​ຖີ່ວິ​ທະ​ຍຸສື່ສານ**

ຜູ້ນໍາໃຊ້​ຄື້ນຄວາມ​ຖີ່​ວິ​ທະ​ຍຸສື່ສານ ມີ ພັນທະ ​ດັ່ງ​ນີ້: ​

1. ລາຍ​ງານ ຫຼື ແຈ້ງ​ຕໍ່​ຂະແໜງການໄປສະນີ, ​ໂທລະ​ຄົມມະນາຄົມ ​ແລະ ການ​ສື່ສານ​ ໃນກໍລະນີ​ມີ​ຄື້ນຄວາມຖີ່ວິທະຍຸສື່ສານ ລົບ​ກວນ ຫຼື ມີ​ການ​​ປ່ຽນ​ແປງ​ຄື້ນຄວາມ​ຖີ່~~​~~ວິ​ທະ​ຍຸສື່ສານ;
2. ​​ຮັບປະກັນການນຳໃຊ້ໃຫ້ມີຄວາມປອດໄພຕໍ່ສຸຂະພາບຂອງມະນຸດ ແລະ ສິ່ງແວດລ້ອມ ຕາມມາດຕະຖານ ສາກົນ ແລະ ລະບຽບການທີ່ກ່ຽວຂ້ອງ;
3. ຮັບປະກັນການນໍາ​ໃຊ້​ໃຫ້ມີຄຸນນະພາບ, ສະດວກ, ວ່ອງ​ໄວ ​ແລະ ບໍ່​​ລົບ​ກວນ​ການ​ນໍາ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ​~~​~~ອື່ນ;
4. ໃຫ້ການຮ່ວມມື, **ອຳນວຍ​ຄວາມ​ສະດວກ​ໃຫ້ພະນັກງານ​, ເຈົ້າ​ໜ້າ​ທີ່ ທີ່ກ່ຽວຂ້ອງ ​ເພື່ອ​ຊອກ​ຫາ​ທີ່​ມາ​ຂອງ​ຄື້ນຄວາມຖີ່ວິທະຍຸສື່ສານລົບ​ກວນ ​ແລະ ແກ້​ໄຂ​ໃຫ້​ທັນ​ເວລາ;**
5. ປະຕິບັດກົດໝາຍກ່ຽວກັບການບັນຊີ, ການເງິນ, ສະຖິຕິ ​ແລະ ລະບອບລາຍງານ;
6. ເສຍ​ພັນທະ, ຄ່າ​ທຳນຽມ ແລະ ຄ່າບໍລິການ ຕາມກົດໝາຍ ແລະ ລະບຽບການທີ່ກ່ຽວຂ້ອງ;
7. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 7**

**ການນຳເຂົ້າອຸປະກອນ ແລະ ຄວາມປອດໄພຂອງການກະຈາຍ ຄື້ນຄວາມຖີ່ວິທະຍຸສື່ສານ**

**ມາດຕາ 43 ການນຳເຂົ້າອຸປະກອນຄື້ນຄວາມຖີ່ວິທະຍຸສື່ສານ**

ບຸກ​ຄົນ, ນິ​ຕິ​ບຸກຄົນ ຫຼື ການ​ຈັດ​ຕັ້ງ ທັງ​ພາຍ​ໃນ ແລະ ຕ່າງ​ປະ​ເທດ ທີ່​ມີ​ຈຸດ​ປະ​ສົງນຳ​ເຂົ້າ​ອຸ​ປະ​ກອນ​ຄື້ນ​ຄວາມ​ຖີ່​ວິ​ທະ​ຍຸສື່ສານ​ທຸກ​ຊະ​ນິດ​ ຕ້ອງຂໍອະ​ນຸ​ຍາດ​ນຳຂະແໜງການໄປສະນີ, ໂທລະຄົມມະນາຄົມ ແລະ ການສື່ສານ ໂດຍປະສານສົມທົບກັບຂະແໜງການອື່ນທີ່ກ່ຽວຂ້ອງ ເພື່ອຮັບປະກັນຄຸນນະພາບ ແລະ ມາດຕະຖານທາງດ້ານເຕັກ ນິກ.

ບັນຊີອຸປະກອນຄື້ນຄວາມຖີ່ວິທະຍຸສື່ສານ, ການຄຸ້ມຄອງການນຳເຂົ້າ ແລະ ການນຳໃຊ້ອຸປະກອນດັ່ງກ່າວ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 44 ຄວາມປອດໄພຂອງການກະຈາຍຄື້ນຄວາມ​ຖີ່ວິທະຍຸສື່ສານ**

**​**​ກະ​ຊວງໄປສະນີ, ໂທລະຄົມມະນາຄົມ ແລະ ການສື່ສານ ເປັນ​ຜູ້ຄຸ້ມ​ຄອງ, ກວດ​ກາ ແລະ ຢັ້ງ​ຢືນມາດ​ຕະ​ຖານ​ຄວາມ​ປອດ​ໄພ​ຂອງ​ການ​ກະ​ຈາຍ​ຄື້ນ​ຄວາມ​ຖີ່​ວິ​ທະ​ຍຸສື່ສານ​ ຂອງ​ສະ​ຖາ​ນີ​ຄື້ນຄວາມຖີ່ວິ​ທະ​ຍຸສື່ສານ, ອຸ​ປະ​ກອນ​ຄື້ນ​ຄວາມຖີ່​ວິ​ທະ​ຍຸສື່ສານ ທີ່​ຕັ້ງ​ຢູ່​ດິນ​ແດນ ​ຂອງ ສ​ປ​ປ ລາວ ຕາມ​ມາດ​ຕະ​ຖານ​ສາ​ກົນ.

**ໝວດທີ 8**

**ການ​ຕິດຕາມກວດກາ​ການນຳໃຊ້ຄື້ນຄວາມຖີ່ວິທະຍຸສື່ສານ**

**ແລະ ການຫຼຸດຜ່ອນຄື້ນຄວາມຖີ່ວິທະຍຸສື່ສານລົບກວນ**

**ມາດຕາ 45** ການຕິດຕາມ**ກວດກາການນຳໃຊ້ຄື້ນຄວາມຖີ່ວິທະຍຸສື່ສານ**

**ກະຊວງ​ໄປສະນີ**,**​ ໂທລະ​ຄົມມະນາຄົມ ​ແລະ ການ​ສື່ສານ ໂດຍປະສານສົມທົບກັບຂະແໜງການອື່ນທີ່ກ່ຽວ ຂ້ອງ ຕິດຕາມກວດກາ ການນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ ​ແລະ ອຸປະກອນ​ຄື້ນຄວາມ​ຖີ່ວິ​ທະ​ຍຸສື່ສານຢູ່ພາຍໃນປະ ເທດ** ​ລວມທັງການ​ກະຈາຍ​ຄື້ນຄວາມ​ຖີ່ວິ​ທະ​ຍຸສື່ສານຂອງ​ຕ່າງປະ​ເທດ ​ທີ່ລ່ວງ​ລໍ້າ​ເຂົ້າ​ມາໃນດິນແດນຂອງ ສປປ ລາວ**.**

**ມາດຕາ 46 ການຄວບຄຸມການນຳໃຊ້ຄື້ນຄວາມຖີ່ວິທະຍຸສື່ສານ**

**ເພື່ອຮັບປະກັນຄວາມປອດໄພຂອງສາທາລະນະ ແລະ ຄວາມໝັ້ນຄົງຂອງຊາດ ກະຊວງໄປສະນີ**, **ໂທລະຄົມ ມະນາຄົມ ແລະ ການສື່ສານ ປະສານສົມທົບກັບ ກະຊວງປ້ອງກັນປະເທດ, ກະຊວງປ້ອງກັນຄວາມສະຫງົບ, ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ດຳເນີນການ ດັ່ງນີ້:**

1. **ຄວບຄຸມສະຖານີຄື້ນຄວາມຖີ່ວິທະຍຸສື່ສານ ໄລຍະຊົ່ວຄາວ**;
2. **ກວດກາການສື່ສານຂອງບຸກຄົນໃດໜຶ່ງທີ່ຖືກສົງໄສວ່າມີການກໍ່ກວນຄວາມສະຫງົບ ຫຼື ຄວາມປອດໄພຂອງສັງຄົມ**;
3. **ຄວບຄຸມ ແລະ ຍຶດອຸປະກອນຄື້ນຄວາມຖີ່ວິທະຍຸສື່ສານຂອງຜູ້ນຳໃຊ້ທີ່ພົວພັນກັບການກໍ່ກວນຄວາມສະ ຫງົບ ແລະ ຄວາມປອດໄພຂອງສັງຄົມ ເພື່ອດຳເນີີນຄະດີຕາມກົດໝາຍ.**

**ມາດຕາ 47 ການ​ຫຼຸດຜ່ອນ​ຄື້ນ**ຄວາມຖີ່ວິທະຍຸສື່ສານລົບ​ກວນ

**ບຸກຄົນ**, **ນິຕິບຸກຄົນ ຫຼື ການຈັດ​ຕັ້ງ ທັງພາຍໃນ ແລະ ຕ່າງປະເທດ ທີ່​ໄດ້​ຮັບ​ອະນຸຍາດ​ໃຫ້​ນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ ​ແລະ ອຸປະກອນ​ຄື້ນຄວາມຖີ່ວິທະຍຸສື່ສານ ຕ້ອງ​ປະຕິບັດ​ໃຫ້​ຖືກຕ້ອງ ​ແລະ ຄົບ​ຖ້ວນ​ຕາມເງື່ອນໄຂທີ່ກຳນົດໄວ້ໃນ​ໃບ​ອະນຸຍາດ ​ແລະ ຕ້ອງ​ນຳ​ໃຊ້​ມາດ​ຕະການ​~~​~~ຫຼຸດຜ່ອນຄື້ນຄວາມຖີ່ວິທະຍຸສື່ສານລົບ​ກວນ ຕາມ​ແຕ່​ລະ​ກໍ ລະນີ ​ ດັ່ງ​ນີ້:**

1. ຮັກສາກຳລັງສົ່ງ​ຂອງ​ການ​ກະຈາຍ​ຄື້ນຄວາມ​ຖີ່ວິ​ທະ​ຍຸສື່ສານ ​ໃຫ້​ຢູ່​ໃນ​ລະດັບຕາມການ​ອະນຸຍາດ;
2. ຫຼຸດຜ່ອນ​ລະດັບການ​ກະຈາຍ​ຄື້ນຄວາມຖີ່ວິທະຍຸສື່ສານທີ່​ອາດພາໃຫ້ເກີດຄື້ນ**ຄວາມ​ຖີ່​ວິ​ທະ​ຍຸສື່ສານ**ລົບກວນ;
3. ດັດ​ປັບ​ທິດ​ທາງ​ການ​ກະຈາຍ​ຄື້ນຄວາມຖີ່ວິທະຍຸສື່ສານ;
4. **​**​ດັດ​ປັບ​ຄວາມ​ສູງ​ຂອງ​ສາຍອາກາດ;
5. ຕິດ​ຕັ້ງ​ສະຖານີ​ຄື້ນຄວາມຖີ່ວິທະຍຸສື່ສານ ຢູ່​ຫ່າງ​ກັນ​ໃນ​ລະດັບ​ທີ່​ເໝາະ​ສົມ ​ໃນ​ກໍລະນີ​~~​~~ນໍາ​ໃຊ້​ຄື້ນຄວາມ​ຖີ່​ວິ ທະຍຸສື່ສານດຽວກັນ;
6. ຈັດ​ສັນ​ເວລາ​ກະຈາຍ​ຄື້ນຄວາມຖີ່ວິທະຍຸສື່ສານຄືນ​ໃໝ່;
7. ນຳໃຊ້ມາດຕະການອື່ນ.

**ມາດຕາ 48 ການແກ້​ໄຂ​ບັນຫາ~~​~~ກ່ຽວກັບຄື້ນຄວາມຖີ່ວິທະຍຸສື່ສານລົບ​ກວນ**

**ຂະແໜງການໄປສະນີ**,**​ ໂທລະ​ຄົມມະນາຄົມ ​ແລະ ການ​ສື່ສານ ເປັນເຈົ້າການ​ຊອກຫາທີ່​ມາ​ຂອງ​ຄື້ນຄວາມຖີ່ວິ ທະຍຸສື່ສານລົບ​ກວນ ແລະ ແກ້​ໄຂ ຕາມການສະເໜີຂອງບຸກຄົນ**, **ນິຕິບຸກຄົນ ຫຼື ການຈັດ​ຕັ້ງ ທັງພາຍໃນ ແລະ ຕ່າງ ປະເທດ ​ເມື່ອມີ​​ບັນຫາ​ຄື້ນຄວາມ​ຖີ່​ວິ​ທະ​ຍຸສື່ສານລົບ​ກວນສະຖານີຄື້ນຄວາມຖີ່ວິທະຍຸສື່ສານຂອງຕົນ.**

**ໃນການແກ້​ໄຂ​ບັນຫາ​ຄື້ນຄວາມ​ຖີ່​ວິ​ທະ​ຍຸລົບ​ກວນ ໃຫ້ປະຕິບັດ​ ດັ່ງນີ້:**

1. **​ສະຖານີ**​ຄື້ນຄວາມຖີ່ວິ​ທະ​ຍຸສື່ສານທີ່​​ກໍ່ໃຫ້ເກີດການລົບກວນ ຕ້ອງໃຫ້ການຮ່ວມມືກັບເຈົ້າໜ້າທີ່ຕິດຕາມກວດກາຄື້ນຄວາມຖີ່ວິທະຍຸສື່ສານ ເພື່ອແກ້ໄຂໃຫ້ທັນເວລາ;
2. ​**ສະຖານີ**​ຄື້ນຄວາມຖີ່ວິ​ທະ​ຍຸສື່ສານທີ່ຕິດຕັ້ງກ່ອນ ມີ​ບູລິ​ມະ​ສິດ​​;
3. ຜູ້​ທີ່​ກໍ່​ໃຫ້​ເກີດ​ຄື້ນຄວາມ​ຖີ່​ວິ​ທະ​ຍຸສື່ສານລົບ​ກວນ ຕ້ອງ​ຮັບຜິດຊອບໃຊ້~~​​~~​ແທນ​ຄ່າ​ເສຍ​ຫາຍ​ໃຫ້​ແກ່​ຜູ້ນໍາໃຊ້ ຄື້ນຄວາມຖີ່ວິທະຍຸສື່ສານອື່ນ ທີ່​ໄດ້​ຮັບ​ຄວາມເສຍຫາຍ.

**ມາດຕາ 49 ການ​ແກ້ໄຂຄື້ນຄວາມຖີ່ວິທະຍຸສື່ສານລົບກວນຂອງຕ່າງປະເທດ**

ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ​ເປັນຜູ້ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອແກ້ໄຂບັນຫາຄື້ນຄວາມຖີ່ວິທະຍຸສື່ສານລົບ​ກວນຂອງຕ່າງປະເທດ ໂດຍປະຕິບັດຕາມລະບຽບການຂອງສະຫະພາບໂທລະຄົມມະນາຄົມສາກົນ, ກົດໝາຍ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ໝວດທີ 9**

**ຂໍ້​ຫ້າມ**

**ມາດຕາ 50 ຂໍ້​ຫ້າມ​ທົ່ວໄປ**

**ຫ້າມ**ບຸກຄົນ, ນິຕິບຸກຄົນ ຫຼື ການຈັດຕັ້ງ **ມີ ພຶດຕິກໍາ ດັ່ງນີ້:**

1. **ນຳໃຊ້​ຄື້ນຄວາມຖີ່**ວິທະຍຸສື່ສານ**​ໂດຍ​ບໍ່​ໄດ້​ຮັບ​ອະນຸຍາດ;**
2. **ນຳ​ເຂົ້າ, ຜະລິດ, ຕິດຕັ້ງ ແລະ ຈຳໜ່າຍ ​ອຸປະກອນກ່ຽວ​ກັບ​ຄື້ນຄວາມ​ຖີ່**ວິທະຍຸສື່ສານ **ໂດຍ​ບໍ່​ໄດ້​ຮັບ​ອະ ນຸຍາດ;**
3. ນຳໃຊ້ຄື້ນຄວາມຖີ່ວິທະຍຸສື່ສານເຂົ້າໃນການກໍ່ກວນຄວາມສະຫງົບ;
4. **ສ້າງຄວາມ**ເສຍ**ຫາຍໃຫ້ແກ່ສະຖານີຄື້ນຄວາມຖີ່ວິທະຍຸສື່ສານ, ອຸປະກອນກວດກາ ແລະ ອຸປະກອນ​ຄື້ນຄວາມ​ຖີ່**ວິທະຍຸສື່ສານ**;**
5. **ຂັດຂວາງ​ການຕິດຕັ້ງອຸປະກອນກວດກາ​ຄື້ນຄວາມ​ຖີ່**ວິທະຍຸສື່ສານ **ແລະ ການ​ປະຕິບັດ​ວຽກ​ງານ​ຂອງ​ເຈົ້າ​ໜ້າ​ທີ່​ກວດກາ​ຄື້ນຄວາມ​ຖີ່**ວິທະຍຸສື່ສານ**;**
6. ມີ​ພຶດຕິ​ກໍາ​ອື່ນ ທີ່​ເປັນ​ການລະ​ເມີດ​ກົດໝາຍ.

**ມາດຕາ 51 ຂໍ້ຫ້າມສຳລັບພະນັກງານຄື້ນຄວາມຖີ່ວິທະຍຸສື່ສານ**

ຫ້າມພະນັກງານຄື້ນຄວາມຖີ່ວິທະຍຸສື່ສານ ມີ ພຶດຕິກຳ ດັ່ງນີ້:

1. ເປີດເຜີຍຄວາມລັບຂອງ​ຊາດ, ກົດ​ໜ່ວງ​ຖ່ວງ​ດຶງ​, ປອມ​ແປງ​ເອກະສານ ກ່ຽວ​ກັບ​ການນຳໃຊ້ຄື້ນຄວາມຖີ່ວິ ທະຍຸສື່ສານ;
2. ສວຍໃຊ້ໜ້າທີ່ຕຳແໜ່ງ ເພື່ອຜົນປະໂຫຍດສ່ວນຕົວ ຊຶ່ງກໍ່ຄວາມ​ເສຍຫາຍໃຫ້ແກ່ລັດ, ລວມໝູ່, ບຸກຄົນ ແລະ ການຈັດ​ຕັ້ງ;
3. ປະລະໜ້າທີ່ ແລະ ຄວາມຮັບຜິດຊອບທີ່ການຈັດຕັ້ງມອບໝາຍໃຫ້;
4. ​ດຳລົງຕຳແໜ່ງໃດໜຶ່ງ ຫຼື ເປັນ​ທີ່​ປຶກສາ ໃຫ້ຫົວໜ່ວຍທຸລະກິດ ນຳເຂົ້າ, ຈຳໜ່າຍ, ສ້ອມແປງອຸປະກອນ​ກ່ຽວກັບການນໍາ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ​;
5. ດຳ​ເນີນ​ທຸລະ​ກິດ​ກ່ຽວກັບການ​ນໍາ​ໃຊ້​ຄື້ນຄວາມ​ຖີ່​​ວິ​ທະ​ຍຸສື່ສານ;
6. ມີ​ພຶດຕິ​ກໍາ​ອື່ນ ທີ່​ເປັນ​ການລະ​ເມີດ​ກົດໝາຍ.

**ມາດຕາ 52 ຂໍ້​ຫ້າມ​ສຳລັບ​ຜູ້ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ**

ຫ້າມ​ຜູ້ທີ່​ໄດ້​ຮັບ​ອະນຸຍາດນຳ​ໃຊ້​ຄື້ນຄວາມ​ຖີ່ວິ​ທະ​ຍຸສື່ສານ ມີ​ ພຶດຕິ​ກຳ ດັ່ງ​ນີ້:

1. ນຳໃຊ້ຄື້ນຄວາມຖີ່ວິທະຍຸສື່ສານບໍ່ຖືກຕ້ອງ ຕາມເງື່ອນໄຂມາດຕະຖານເຕັກນິກທີ່ໄດ້ຮັບອະນຸຍາດ;
2. ນຳ​ໃຊ້​ຄື້ນຄວາມ​ຖີ່ວິທະຍຸສື່ສານລົບກວນ, ​ສ້າງ​ຄວາມ​​ເສຍ​ຫາຍ ຕໍ່​ຜົນ​ປະ​ໂຫຍ​ດຂອງ​ບຸກຄົນ, ນິຕິບຸກຄົນ ແລະ ການຈັດ​ຕັ້ງ;
3. ​ຂາຍ, ໂອນ ​ແລະ​​ ໃຫ້ເຊົ່າສິດ​ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ​ ​ໂດຍ​ບໍ່​ໄດ້​ຮັບ​ອະນຸຍາດຈາກພາກສ່ວນທີ່ກ່ຽວຂ້ອງ;
4. ​ນຳ​ໃຊ້​ຄື້ນຄວາມ​ຖີ່ວິທະຍຸສື່ສານເຂົ້າ​ໃນ​ຈຸດປະສົງ​ອື່ນ ທີ່​ບໍ່ຖືກຕ້ອງຕາມການອະນຸຍາດ;
5. ກະຈາຍຄື້ນຄວາມຖີ່ວິທະຍຸສື່ສານເກີນມາດຕະຖານຄວາມປອດໄພ ທີ່ກະຊວງໄປສະນີ, ໂທລະຄົມມະນາ ຄົມ ແລະ ການສື່ສານ ກຳນົດໄວ້;
6. ມີ​ພຶດຕິ​ກໍາ​ອື່ນ ທີ່​ເປັນ​ການລະ​ເມີດ​ກົດໝາຍ.

**ໝວດທີ 10**

**ການ​ແກ້​ໄຂ​ຂໍ້​ຂັດ​ແຍ່ງ**

**ມາດຕາ 53 ຮູບ​ການ​ແກ້​ໄຂ​ຂໍ້​ຂັດ​ແຍ່ງ**

ການແກ້ໄຂຂໍ້ຂັດແຍ່ງກ່ຽວ​ກັບ​ການນຳໃຊ້ຄື້ນຄວາມ​ຖີ່ວິທະຍຸສື່ສານ ດຳເນີນດ້ວຍຮູບການ​ໃດ~~​~~ໜຶ່ງ ດັ່ງນີ້:

1. ການ​ປະນີປະນອມ​ໂດຍ​ຄູ່​ກໍລະນີ;
2. ການ​ໄກ່​ເກ່ຍ;
3. ການ​ແກ້​ໄຂ​ທາງ​ດ້ານບໍລິຫານ;
4. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
5. ການຮ້ອງຟ້ອງຕໍ່​ສານປະຊາຊົນ;
6. ການ​ແກ້​ໄຂ​ຂໍ້​ຂັດ​ແຍ່ງ​ທີ່​ມີ​ລັກສະນະ​ສາກົນ.

**ມາດຕາ 54 ການປະນີປະນອມ​ໂດຍ​ຄູ່​ກໍລະນີ**

ໃນກໍລະນີ ມີຂໍ້ຂັດແຍ່ງທີ່​ກໍ່​ໃຫ້​ເກີດ​ຜົນ​ກະທົບ​ຕໍ່ການ​ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ ຊຶ່ງ​ບໍ່​ຮ້າຍ​ແຮງ ແລະ ມີ​ມູນ​ຄ່າ​ເສຍ​ຫາຍ​ບໍ່​ຫຼວງ​ຫຼາຍ ຄູ່​ກໍລະນີ​ ສາມາດ​ປຶກສາ​ຫາລື ​ແລະ ປະນີປະນອມ​ນຳ​ກັນ ​ເພື່ອ​ແກ້​ໄຂ​ຂໍ້​ຂັດ​ແຍ່ງ​ນັ້ນ.

**ມາດຕາ 55 ການ​ໄກ່​​ເກ່ຍ**

ໃນກໍລະນີ ມີຂໍ້ຂັດແຍ່ງທີ່​ກໍ່​ໃຫ້​ເກີດ​ຜົນ​ກະທົບ​ຕໍ່ການ​ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ ຊຶ່ງ​ບໍ່​ຮ້າຍ​ແຮງ ແລະ ມີ​ມູນ​ຄ່າ​ເສຍຫາຍ​ບໍ່​ຫຼວງ​ຫຼາຍ ຄູ່​ກໍລະນີ​ ສາມາດ​​ແກ້​ໄຂ​ຂໍ້​ຂັດ​ແຍ່ງ​ດ້ວຍ​ການ​ໄກ່​ເກ່ຍ.

**ມາດຕາ 56 ການແກ້ໄຂທາງດ້ານບໍລິຫານ**

ໃນກໍລະນີ ເກີດຂໍ້ຂັດແຍ່ງທີ່ບໍ່ສາມາດຕົກລົງກັນ ຫຼື ບໍ່ສາມາດ​ແກ້​ໄຂ​ດ້ວຍ​ການການ​ປະ​ນິປະນອມກັນ​ໄດ້ ຄູ່ກໍລະນີມີ​ສິດສະ​ເໜີໃຫ້ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ພິຈາລະນາແກ້ໄຂ.

**ມາດຕາ 57 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ**

​ໃນ​ກໍລະນີ ທີ່​ເກີດ​ຂໍ້​ຂັດ​ແຍ່ງ​ທາງ​ດ້ານ​ເສດຖະກິດ​ ເນື່ອງ​ຈາກການ​ດຳ​ເນີນ​ກິດຈະການທີ່​ມີ​ການ​ນໍາ​ໃຊ້​ຄື້ນຄວາ​ມຖີ່ວິທະຍຸສື່ສານ ຄູ່​ກໍລະນີ​ມີ​ສິດ​ຮ້ອງ​ຂໍ​ໃຫ້​ອົງການ​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດຖະກິດ ພິຈາລະນາ​ແກ້​ໄຂຕາມ​ກົດໝາຍ.

**ມາດຕາ 58 ການຮ້ອງຟ້ອງຕໍ່​ສານປະຊາຊົນ**

ໃນ​ກໍລະນີ ທີ່​ເກີດ​ຂໍ້​ຂັດ​ແຍ່ງ​ທາງ​ດ້ານ​ເສດຖະກິດ​ ເນື່ອງ​ຈາກການ​ດຳ​ເນີນ​ກິດຈະການທີ່​ມີ​ການ​ນໍາ​ໃຊ້​ຄື້ນ ຄວາ​ມຖີ່ວິທະຍຸສື່ສານ ຄູ່​ກໍລະນີ​ ຝ່າຍໃດຝ່າຍໜຶ່ງມີສິດຮ້ອງຟ້ອງ ຕໍ່ສານປະຊາຊົນ ເພື່ອພິຈາລະນາແກ້​ໄຂ​ຕາມ​ກົດໝາຍ.

**ມາດຕາ 59 ການ​ແກ້​ໄຂ​ຂໍ້​ຂັດ​ແຍ່ງ​ທີ່​ມີ​ລັກສະນະ​ສາກົນ**

ເມື່ອ​ມີ​ຂໍ້​ຂັດ​ແຍ່ງ ກ່ຽວ​ກັບ​ຄື້ນຄວາມ​ຖີ່ວິທະຍຸສື່ສານ ທີ່​ມີ​ລັກສະນະ​ສາກົນ ​ແມ່ນ ​ໃຫ້​ປະຕິບັດ​ຕາມ​ກົດໝາຍ​ທີ່​ກ່ຽວ​ຂ້ອງ ຂ​ອງ ສປປ ລາວ, ສົນທິສັນຍາ ​ແລະ ສັນຍາ​ສາກົນ​ ທີ່ ສປປ ລາວ​ ​ເປັນ​ພາຄີ.

**ໝວດທີ 11**

**ການ​ຄຸ້ມ​ຄອງວຽກງານຄື້ນຄວາມຖີ່ວິທະຍຸສື່ສານ**

**ມາດຕາ 60 ອົງການຄຸ້ມຄອງວຽກງານຄື້ນຄວາມຖີ່ວິທະຍຸສື່ສານ**

ລັດຖະບານ ຄຸ້ມຄອງວຽກງານຄື້ນຄວາມຖີ່ວິທະຍຸສື່ສານ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງອື່ນ, ອົງການລັດທຽບເທົ່າກະຊວງ, ອົງການປົກຄອງທ້ອງຖິ່ນ ແລະ ພາກ ສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານຄື້ນຄວາມຖີ່ວິທະຍຸສື່ສານ ປະກອບດ້ວຍ:

1. ກະຊວງໄປສະນີ, ໂທລະຄົມມະນາຄົມ ແລະ ການສື່ສານ;
2. ພະແນກໄປສະນີ, ໂທລະຄົມມະນາຄົມ ແລະ ການສື່ສານ ແຂວງ, ນະຄອນຫຼວງ;
3. ຫ້ອງການໄປສະນີ, ໂທລະຄົມມະນາຄົມ ແລະ ການສື່ສານ ເມືອງ, ເທດສະບານ, ນະຄອນ.

**ມາດຕາ 61 ສິດ ແລະ ໜ້າທີ່ ຂອງກະຊວງໄປສະນີ, ໂທລະຄົມມະນາຄົມ ແລະ ການສື່ສານ**

​ໃນການຄຸ້ມຄອງວຽກ​ງານຄື້ນຄວາມຖີ່ວິທະຍຸສື່ສານ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ມີ ສິດ ແລະ ໜ້າທີ່ ດັ່ງນີ້:

1. **ຄົ້ນຄວ້າ, ສ້າງນະ​ໂຍບາຍ, ແຜນຍຸດ​ທະ​ສາດ**, ກົດໝາຍ **​ແລະ ນິຕິ​ກຳອື່ນ ​ກ່ຽວ​ກັບ​​​ຄື້ນຄວາມ​ຖີ່ວິທະຍຸສື່ ສານ ເພື່ອ​ສະ​ເໜີ​ຕໍ່​ລັດຖະບານ ພິຈາລະນາ​**;
2. ຜັນຂະຫຍາຍ ນະໂຍບາຍ, ແຜນຍຸດທະສາດ ແລະ ກົດໝາຍ **ກ່ຽວ​ກັບ​ຄື້ນຄວາມ​ຖີ່ວິທະຍຸສື່ສານ** ເປັນແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ​ໂຄສະນາ ​ເຜີຍ​ແຜ່, ຊີ້​ນຳ, ຕິດຕາມການຈັດ​ຕັ້ງ​ປະຕິບັດ​​ກົດ​ໝາຍສະບັບ​ນີ້ ແລະ ກົດໝາຍອື່ນ ທີ່​ກ່ຽວ ຂ້ອງ​ໃຫ້​ທົ່ວ​ປວງ​ຊົນ;
4. **ຈັດແບ່ງຄວາມຮັບຜິດຊອບກ່ຽວກັບການຄຸ້ມຄອງຄື້ນຄວາມຖີ່ວິທະຍຸສື່ສານໃຫ້ ແຂວງ, ນະຄອນຫຼວງ;**
5. ຊີ້​ນຳ​ການຈັດ​ຕັ້ງ​ປະຕິບັດ​ວຽກ​ງານ​​ຄື້ນຄວາມ​ຖີ່ວິທະຍຸສື່ສານ ຕໍ່​ພະ​ແນ​ກ​ໄປສະນີ, ​ໂທລະ​ຄົມມະນາຄົມ ​ແລະ ການ​ສື່ສານ ​ແຂວງ, ນະຄອນຫຼວງ ​ໂດຍ​ປະສານ​ສົມທົບ​ກັບ​ຂະ​ແໜງ​ການ​ອື່ນ​ທີ່​ກ່ຽວຂ້ອງ;
6. ອະນຸຍາດນຳເຂົ້າອຸປະກອນຄື້ນຄວາມຖີ່ວິທະຍຸສື່ສານ ຕາມຂອບເຂດຄວາມຮັບຜິດຊອບຂອງຕົນ;
7. **ຂຶ້ນ​ທະບຽນການ​ນຳ​ໃຊ້​ຄື້ນຄວາມ​ຖີ່**ວິທະຍຸສື່ສານ **ແລະ ຕຳແໜ່ງວົງ​ໂຄຈອນ​ດາວ​ທຽມ ຕາມລະບຽບການຂອງ​ສະຫະພາບ​ໂທລະ​ຄົມມະນາຄົມ​ສາກົນ**;
8. **ປົກປ້ອງສິດ, ຜົນປະໂຫຍດຂອງ ສປປ ລາວ ກ່ຽວກັບການນຳໃຊ້ຄື້ນຄວາມຖີ່**ວິທະຍຸສື່ສານ **ແລະ ວົງໂຄ ຈອນດາວທຽມ;**
9. **ຄຸ້ມ​ຄອງ**, **ບໍລິຫານ**, **ຈັດ​ສັນ**, **​ຈັດແບ່ງ ​ແລະ** ຖອນ ຫຼື ​**ເກັບ​ຄືນຄື້ນຄວາມຖີ່ວິທະຍຸສື່ສານ**;
10. ຈັດການປະມູນການນຳໃຊ້**ຄື້ນຄວາມ​ຖີ່ວິທະຍຸສື່ສານ;**
11. **​ ອະນຸຍາດ**, **ຕໍ່ອາຍຸ​**, **ຍົກ​ເລີກ ຫຼື ຖອນ**ການ​ນຳ​ໃຊ້**ຄື້ນຄວາມ​ຖີ່ວິທະຍຸສື່ສານ**;
12. **​ ​ປະສານ​ສົມທົບ​ກັບ​ ກະຊວງການ​ຕ່າງປະ​ເທດ**, **ກະຊວງປ້ອງ​ກັນ​ປະ​ເທດ**, **ກະຊວງປ້ອງ​ກັນ​ຄວາມ​ສະ ຫງົບ**,ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ **​ເພື່ອ​ຮ່ວມ​ມື​ວຽກງານ​ຄື້ນຄວາມ​ຖີ່**ວິທະຍຸສື່ສານ**ກັບ​​ປະ​ເທດ​ທີ່​ມີ​ຊາຍ​ແດນ​ຕິດ​ກັບ ສປປ ລາວ;**
13. **ຄຸ້ມ​ຄອງ, ຕິດຕາມກວດກາ​ ການ​ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ ​ໃນ​ຂອບ​ເຂດ​ທົ່ວ​ປະ​ເທດ**;
14. **ແກ້​ໄຂ​ຂໍ້​ຂັດ​ແຍ່ງທີ່​ເກີດ​ຈາກ​ການ​ນຳ​ໃຊ້​ຄື້ນຄວາມ​ຖີ່**ວິທະຍຸສື່ສານ;
15. **ກ່າວເຕືອນ ​ແລະ ນຳໃຊ້ມາດ​ຕະການ ຕໍ່​ບຸກຄົນ**, **ນິຕິບຸກຄົນ ຫຼື ການຈັດ​ຕັ້ງ ທີ່​ລະ​ເມີດ​​ກົດ​ໝາຍສະບັບ​ນີ້**;
16. **ເກັບ​ຄ່າ​ທຳນຽມ**, **ຄ່າ​ບໍລິການ ​ແລະ ຄ່າ​ປັບ​ໃໝກ່ຽວ​ກັບ​ການນຳ​ໃຊ້​ຄື້ນຄວາມ​ຖີ່**ວິທະຍຸສື່ສານ;
17. ສ້າງ, ບຳລຸງ ​ແລະ ຍົກ​ລະດັບ​ພະນັກງານ​ວິຊາ​ການ​ດ້ານ​ຄື້ນຄວາມ​ຖີ່ວິທະຍຸສື່ສານ;
18. ພົວພັນ​ ແລະ ຮ່ວມ​ມືກັບ​ສາກົນ​ໃນ​ວຽກ​ງານ​ຄື້ນຄວາມ​ຖີ່ວິທະຍຸສື່ສານ ຕາມ​ຂອບ​ເຂດ​ຄວາມຮັບຜິດ ຊອບ​ຂອງ​ຕົນ ​ແລະ ຕາມ​ການ​ມອບ​ໝາຍຂອງ​ລັດຖະບານ;
19. **ສະຫຼຸບ ​ແລະ ລາຍ​ງານ​ການຈັດ​ຕັ້ງ​ປະຕິບັດ​ວຽກ​ງານກ່ຽວກັບຄື້ນຄວາມຖີ່**ວິທະຍຸສື່ສານ **​ຕໍ່​ລັດຖະບານ ຢ່າງປົກກະຕິ;**
20. **ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່**ໄດ້**​ກຳນົດ​ໄວ້​ໃນ​ກົດໝາຍ.**

**ມາດຕາ 62 ສິດ ແລະ ໜ້າທີ່ ຂອງພະແນກໄປສະນີ, ໂທລະຄົມມະນາຄົມ ແລະ ການສື່ສານ ແຂວງ, ນະຄອນຫຼວງ**

ໃນການຄຸ້ມຄອງວຽກ​ງານຄື້ນຄວາມຖີ່ວິທະຍຸສື່ສານ ພະແນກໄປສະນີ, ໂທລະຄົມມະນາຄົມ ແລະ ການສື່ ສານ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ແລະ ໂຄງການຂອງກະ ຊວງໄປສະນີ, ໂທລະຄົມມະນາຄົມ ແລະ ການສື່ສານ;
2. **ໂຄສະນາ ເຜີຍແຜ່​ກົດ​ໝາຍສະບັບ​ນີ້ ຢູ່​ພາຍ​ໃນ​ທ້ອງຖິ່ນ​ຂອງ​ຕົນ​ໃຫ້ທົ່ວເຖິງ;**
3. ຊີ້ນຳຫ້ອງການໄປສະນີ, ໂທລະຄົມມະນາຄົມ ​ແລະ ການ​ສື່ສານເມືອງ, ເທດສະບານ, ນະຄອນ ກ່ຽວກັບວຽກງານ​ຄື້ນຄວາມ​ຖີ່ວິທະຍຸສື່ສານ;
4. **ແບ່ງຄວາມຮັບຜິດຊອບ ກ່ຽວກັບການຄຸ້ມຄອງຄື້ນຄວາມຖີ່ວິທະຍຸສື່ສານໃຫ້ ເມືອງ, ເທດສະບານ, ນະ ຄອນ;**
5. **ອະນຸຍາດ, ຕໍ່ອາຍຸ​**, **ຍົກ​ເລີກ ຫຼື ຖອນ**ການ​ນຳ​ໃຊ້**ຄື້ນຄວາມ​ຖີ່ວິທະຍຸສື່ສານ** ຕາມການແບ່ງຂັ້ນຄຸ້ມຄອງ;
6. ອະນຸຍາດນຳເຂົ້າອຸປະກອນຄື້ນຄວາມຖີ່ວິທະຍຸສື່ສານ ຕາມການແບ່ງຂັ້ນຄຸ້ມຄອງ;
7. ຄຸ້ມ​ຄອງ, ຕິດຕາມ, ກວດກາ ການນຳເຂົ້າ ແລະ ການ​ນຳ​ໃຊ້ອຸປະກອນ​ຄື້ນຄວາມ​ຖີ່ວິທະຍຸສື່ສານ;
8. ແກ້​ໄຂຄຳສະເໜີ ທີ່​ເກີດ​ຈາກ​ການ​ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ;
9. ກ່າວ​ເຕືອນ ບຸກຄົນ, ນິຕິບຸກຄົນ ​ຫຼື ການຈັດ​ຕັ້ງ ທີ່​ລະ​ເມີດ​​ກົດ​ໝາຍ​ສະບັບ​ນີ້;
10. ເກັບກຳຂໍ້ມູນສະຖິຕິຜູ້ນຳໃຊ້ຄື້ນຄວາມຖີ່ວິທະຍຸສື່ສານ;
11. ເກັບຄ່າທຳນຽມ, ຄ່າບໍລິການ ​ແລະ ຄ່າ​ປັບ​ໃໝ ​ກ່ຽວ​ກັບ​ການນຳ​ໃຊ້​ຄື້ນຄວາມ​ຖີ່ວິທະຍຸສື່ສານ ຕາມລະ ບຽບການ ແລະ ຕາມການແບ່ງຂັ້ນຄຸ້ມຄອງ;
12. ສະຫຼຸບ ແລະ ລາຍ​ງານ​ການຈັດ​ຕັ້ງ​ປະຕິບັດ​ວຽກ​ງານ ກ່ຽວກັບຄື້ນຄວາມຖີ່ວິທະຍຸສື່ສານ ​ຕໍ່​ອົງການ​ປົກ ຄອງ​ ແຂວງ, ນະຄອນຫຼວງ ແລະ ກະຊວງໄປສະ​ນີ, ​ໂທລະ​ຄົມມະນາຄົມ ​ແລະ ການສື່ສານ ຢ່າງເປັນ​ປົກກະຕິ;
13. ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 63 ສິດ ແລະ ໜ້າທີ່ຂອງຫ້ອງການໄປສະນີ, ໂທລະຄົມມະນາຄົມ ແລະ ການສື່ສານເມືອງ, ເທດສະບານ, ນະຄອນ**

ໃນການຄຸ້ມຄອງວຽກ​ງານຄື້ນຄວາມຖີ່ວິທະຍຸສື່ສານ ຫ້ອງການໄປສະນີ, ໂທລະຄົມມະນາຄົມ ແລະ ການສື່ ສານ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ​​ຈັດ​ຕັ້ງ​ປະຕິບັດນະໂຍບາຍ, ແຜນຍຸດທະສາດ, ​ກົດ​ໝາຍ, ແຜນການ ແລະ ລະບຽບການທີ່ກ່ຽວຂ້ອງ;
2. ປະສານສົມທົບກັບອົງການປົກຄອງ ເມືອງ, ເທດສະບານ, ນະຄອນ ຕິດຕາມການນຳໃຊ້ຄື້ນຄວາມຖີ່ວິທະຍຸສື່ສານ;
3. ເກັບກຳຂໍ້ມູນສະຖິຕິຂອງຜູ້ນຳໃຊ້ຄື້ນຄວາມຖີ່ວິທະຍຸສື່ສານ;
4. **ເຜີຍແຜ່​ກົດໝາຍ** ແລະ ລະບຽບການກ່ຽວກັບຄື້ນຄວາມຖີ່ວິທະຍຸສື່ສານ**;**
5. ສະຫຼຸບ ​ແລະ ລາຍ​ງານ​ການຈັດ​ຕັ້ງ​ປະຕິບັດ​ວຽກ​ງານຄື້ນຄວາມຖີ່ວິທະຍຸສື່ສານ ​ຕໍ່ອົງການ​ປົກຄອງ ​ເມືອງ, ​ເທດສະບານ, ນະຄອນ ແລະ ພະແນກໄປສະນີ, ໂທລະຄົມມະນາຄົມ ແລະ ການສື່ສານ ແຂວງ, ນະຄອນຫຼວງ ຢ່າງ​ເປັນ​ປົກກະຕິ;
6. ນຳໃຊ້ ສິດ ແລະ ປະຕິບັດໜ້າທີ່ອື່ນ ຕາມການແບ່ງຂັ້ນຄຸ້ມຄອງ ແລະ ການມອບໝາຍ.

**ມາດຕາ 64 ສິດ ແລະ ໜ້າທີ່ຂອງພາກສ່ວນອື່ນ**

ໃນການຄຸ້ມຄອງວຽກງານຄື້ນຄວາມຖີ່ວິທະຍຸສື່ສານ ຂະແໜງການ, ອົງການປົກຄອງທ້ອງຖິ່ນ ແລະ ພາກ ສ່ວນອື່ນ ມີ ສິດ ແລະ ໜ້າທີ່ ໃນການໃຫ້ຄວາມຮ່ວມມື ແລະ ປະສານສົມທົບກັບຂະແໜງການໄປສະນີ, ໂທລະຄົມ ມະນາຄົມ ແລະ ການສື່ສານ ຕາມຂອບເຂດຄວາມຮັບຜິດຊອບຂອງຕົນ.

**ໝວດທີ 12**

**ການກວດກາວຽກງານຄື້ນຄວາມຖີ່ວິທະຍຸສື່ສານ**

**ມາດຕາ 65 ອົງການກວດກາວຽກງານຄື້ນຄວາມຖີ່ວິທະຍຸສື່ສານ**

ອົງການກວດກາວຽກ​ງານຄື້ນຄວາມຖີ່ວິທະຍຸສື່ສານ ປະກອບ​ດ້ວຍ:

* 1. ອົງການກວດກາພາຍໃນ;
  2. ອົງການກວດກາພາຍນອກ.

ອົງການ​ກວດກາ​ພາຍ​ໃນ​ ແມ່ນອົງການດຽວ​ກັນ​ກັບ​ອົງການຄຸ້ມຄອງວຽກງານຄື້ນຄວາມຖີ່ວິທະຍຸສື່ສານ ຕາມທີ່ໄດ້ກໍານົດໄວ້ໃນມາດຕາ 60 ຂອງ​​ກົດ​ໝາຍສະບັບ​ນີ້.

ອົງການກວດກາພາຍນອກ ຊຶ່ງມີສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາລັດຖະບານ, ອົງການຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 66 ເນື້ອ​ໃນ​ການ​ກວດກາ**

**ການ​ກວດກາ​ວຽກ​ງານ​ຄື້ນຄວາມ​ຖີ່**ວິທະຍຸສື່ສານ**ມີ​ເນື້ອ​ໃນ ດັ່ງ​ນີ້:**

1. ການປະຕິບັດນະ​ໂຍບາຍ, ​ກົດໝາຍ ແລະ ລະບຽບການກ່ຽວ​ກັບ​ຄື້ນຄວາມ​ຖີ່ວິທະຍຸສື່ສານ;
2. ການຈັດ​ຕັ້ງ ​ແລະ ການ​ເຄື່ອນ​ໄຫວ​ຂອງ​ອົງການ​​ຄຸ້ມ​ຄອງວຽກ​ງານ​ຄື້ນຄວາມ​ຖີ່ວິທະຍຸສື່ສານ;
3. ຄວາມ​ຮັບຜິດຊອບ, ການ​ປະພຶດ ​ແລະ​ ແບບ​ແຜນ​ວິທີ​ເຮັດ​ວຽກ​ກ່ຽວ​ກັບ​ການ​ຄຸ້ມ​ຄອງ​ຄື້ນຄວາມ​ຖີ່ວິທະ ຍຸສື່ສານ.

**ມາດຕາ 67 ຮູບ​ການ​ກວດກາ**

ການກວດກາການນຳໃຊ້ຄື້ນຄວາມຖີ່ວິທະຍຸສື່ສານມີ ສາມ ຮູບການ ດັ່ງນີ້:

1. ການກວດກາຕາມປົກກະຕິ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ;
3. ການກວດກາແບບກະທັນຫັນ.

ການກວດກາຕາມປົກກະຕິ ແມ່ນ ການກວດກາຕາມແຜນການ ແລະ ມີກຳນົດເວລາອັນແນ່ນອນ.

ການກວດກາໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການເມື່ອເຫັນວ່າມີຄວາມຈຳເປັນ​ໂດຍ ແຈ້ງໃຫ້ຜູ້ທີ່ຈະຖືກກວດກາຮູ້​ກ່ອນ ຢ່າງ​ໜ້ອຍ​ ຊາວ​ສີ່​ຊົ່ວ​ໂມງ.

ການກວດກາແບບກະທັນຫັນ ແມ່ນ ການກວດກາ​​ເມື່ອ​ເຫັນ​ວ່າ​ມີ​ຄວາມ​ຈຳ​ເປັນ, ຮີບດ່ວນ​ໂດຍບໍ່ໄດ້ແຈ້ງໃຫ້ຜູ້ທີ່ຈະຖືກກວດກາຊາບ.

ການ​ກວດກາ ​ໃຫ້​ດຳ​ເນີນ​ທັງ​ກວດກາ​ເອກະສານ ​ແລະ ກວ​ດກາການຈັດ​ຕັ້ງປະຕິບັດຕົວ​ຈິງ ກ່ຽວ​ກັບ​ວຽກ​ງານ​ຄື້ນຄວາມ​ຖີ່ວິທະຍຸສື່ສານ ​ແລະ ໃຫ້​ປະຕິບັດ​​ກົດໝາຍຢ່າງ​ເຂັ້ມ​ງວດ.

**ມາດຕາ 68** ພະ​ນັກ​ງານກວດ​ກາ​ຄື້ນ​ຄວາມ​ຖີ່​ວິ​ທະ​ຍຸສື່ສານ

**ພະ​ນັກ​ງານກວດ​ກາ​ຄຶ້​ນ​ຄວາມ​ຖີ່​ວິ​ທະ​ຍຸສື່ສານ ແມ່ນ ພະນັກງານ-ລັດຖະກອນທີ່ສັງກັດຢູ່ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ທີ່ຖືກແຕ່ງຕັ້ງໃຫ້ປະຕິບັດໜ້າທີ່ໃນການຕິດຕາມກວດກາການນຳໃຊ້, ການກະຈາຍຄື້ນຄວາມຖີ່ວິທະຍຸສື່ສານຢູ່ສູນກາງ, ທ້ອງຖິ່ນ ແລະ ວຽກງານສະເພາະກິດໃດໜຶ່ງ.**

**ພະ​ນັກ​ງານກວດ​ກາ​ຄື້ນ​ຄວາມ​ຖີ່​ວິ​ທະ​ຍຸ ມີ ​ສິດ ແລະ ໜ້າທີ່​ ດັ່ງ​ນີ້:**

1. **ກວດ​ກາວັດ​ແທກ​ຄຸນ​ລັກ​ສະ​ນະ​ທາງ​ດ້ານເຕັກ​ນິກການ​ນຳ​ໃຊ້​ຄື້ນ​ຄວາມ​ຖີ່​**ວິທະຍຸສື່ສານ**ຂອງ​ແຕ່​ລະ​ສະ​ຖາ​ນີ​ຄື້ນຄວາມຖີ່ວິ​ທະ​ຍຸສື່ສານ**ໃຫ້ມີຄຸນນະພາບ;
2. **ຊອກ​ຫາ​​ທີ່ມາ​ຂອງຄື້ນຄວາມຖີ່​ວິ​ທະ​ຍຸສື່ສານໃນທຸກ​ວຽກ​ງານ​ສື່​ສານ**;
3. **ຫາວິທີແກ້​ໄຂ​ຄື້ນ​ຄວາມ​ຖີ່​ວິ​ທະ​ຍຸສື່ສານລົບ​ກວນ**;
4. **ກວດ​ກາສະ​ຖານີ​ຄື້ນ​ຄວາມ​ຖີ່​**ວິທະຍຸສື່ສານ**ໂດຍ​ກົງ**, **ໃນ​ກໍ​ລະ​ນີພົບ​ຄວາມ​ຫຍຸ້ງ​ຍາກໃນ​ການກວດ​ກາ ຕ້ອງ​ປະ​ສານ​ສົມ​ທົບ​ກັບ​ພາກ​ສ່ວນ​ທີ່​ກ່ຽວ​ຂ້ອງ**;
5. **ກ່າວ​ເຕືອນໃນກໍລະນີກວດພົບການນຳໃຊ້ຄື້ນຄວາມຖີ່ວິທະຍຸສື່ສານບໍ່ຖືກຕ້ອງ**, **ເຮັດ​ບົດ​ບັນ​ທຶກ​ການ​ນຳ​ໃຊ້​​ຄື້ນຄວາມ​ຖີ່​ວິ​ທະ​ຍຸສື່ສານ ພ້ອມທັງລາຍງານພາກສ່ວນທີ່ກ່ຽວຂ້ອງຢ່າງທັນການ;**
6. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມການມອບໝາຍ.**

**ໝວດທີ 13**

**ນະ​ໂຍບາຍ​ຕໍ່​ຜູ້​ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ**

**ມາດຕາ 69 ນະ​ໂຍບາຍ​ຕໍ່​ຜູ້​ມີ​ຜົນງານ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່ມີຜົນງານດີເດັ່ນໃນການປະຕິບັດ​ກົດ​ໝາຍສະບັບນີ້ ​ເປັນຕົ້ນ ນຳ​ໃຊ້​ຄື້ນຄວາມ​ຖີ່ວິທະຍຸສື່ສານຖືກຕ້ອງ​ ຕາມ​ຈຸດປະສົງເປົ້າ​ໝາຍ, ມີປະສິດທິພາບ ແລະ ປະສິດທິຜົນຈະ​ໄດ້​ຮັບ​ການ​ຍ້ອງຍໍ​ແລະ ນະ​ໂຍບາຍອື່ນ ຕາມລະບຽບການ.

**ມາດຕາ 70 ມາດ​ຕະການ​ຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່ລະ​ເມີດ​​ກົດ​ໝາຍສະບັບ​ນີ້ ຈະ​ຖືກ​ສຶກສາ​ອົບຮົມ, ລົງວິ​ໄນ, ປັບ​ໃໝລວມທັງ​​ໃຊ້​ແທນ​ຄ່າ​ເສຍ​ຫາຍທາງ​ແພ່ງ​​ ຫຼື ຖືກ​ລົງ​ໂທດ​ທາງ​ອາຍາ ຕາມແຕ່​ລະກໍລະນີ​ເບົາ ຫຼື ໜັກ.

**ມາດຕາ 71 ມາດ​ຕະການ​ສຶກສາ​ອົບຮົມ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່~~​​~~ລະ​ເມີດ​​​ກົດ​ໝາຍ​ສະບັບ​ນີ້ ​ເປັນ​ຄັ້ງ​ທຳ​ອິດ ທີ່​ບໍ່​ເປັນ​ອັນຕະລາຍ ຫຼື ຮ້າຍ​ແຮງ​ ໂດຍ​ບໍ່​ເຈດ​ຕະນາ ​ແລະ ກໍ່​ຄວາມ​ເສຍ​ຫາຍ​ທີ່​ມີ​ມູນ​ຄ່າ​ຕໍ່າຈະ​ຖືກສຶກສາ​ອົບຮົມ, ກ່າວເຕືອນ ພ້ອມ​ທັງ​ບັນທຶກ​ໄວ້​ໃນ​ສຳນວນ​ເອກະສານຊີວະ​ປະຫວັດ​ຂອງ​ຜູ້ກ່ຽວ.

**ມາດຕາ 72**  **ມາດ​ຕະການທາງ​ວິ​ໄນ**

ພະນັກງານ-ລັດຖະກອນ, ທະຫານ, ຕຳຫຼວດ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມທີ່ໄດ້ກຳນົດໄວ້ໃນກົດໝາຍສະບັບນີ້ ຊຶ່ງບໍ່ເປັນການກະທໍາຜິດທາງອາຍາ ຈະຖືກລົງວິໄນ ຕາມກົດໝາຍທີ່ກ່ຽວຂ້ອງ.

**ມາດຕາ 73 ມາດ​ຕະການ​ປັບ​ໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມທີ່ບໍ່ເປັນການກະທໍາຜິດທາງອາຍາ ຈະຖືກປັບໃໝໃນກໍລະນີ ດັ່ງນີ້:

1. ນຳ​ໃຊ້​ຄື້ນຄວາມ​ຖີ່ວິທະຍຸສື່ສານ ​ໂດຍ​ບໍ່​ໄດ້​ຮັບ​ອະນຸຍາດ ຕາມທີ່ໄດ້ກຳນົດໄວ້ໃນມາດຕາ 50 ຂໍ້ 1 ຂອງກົດໝາຍສະບັບນີ້ ຈະຖືກປັບໃໝ ຕາມແຕ່ລະກໍລະນີ ຄື:

* ສຳລັບສະຖານີຄື້ນຄວາມ​ຖີ່ວິທະຍຸສື່ສານອື່ນ ຈະຖືກປັບໃໝ 50.000 ກີບ ຄູນໃຫ້ຄວາມກວ້າງຂອງ ຄື້ນຄວາມຖີ່ວິທະຍຸສື່ສານທີ່ນຳໃຊ້ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ;
* ສຳລັບສະຖານີວິທະຍຸກະຈາຍສຽງ ຈະຖືກປັບໃໝ 3.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີຄື້ນຄວາມຖີ່ວິທະຍຸສື່ສານ;
* ສຳລັບສະຖານີໂທລະພາບ ຈະຖືກປັບໃໝ 12.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີຄື້ນຄວາມຖີ່ວິທະຍຸສື່ສານ;
* ສຳລັບສະຖານີຮັບ-ສົ່ງສັນຍານໂທລະສັບເຄື່ອນທີ່ ຈະຖືກປັບໃໝ 18.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ.

1. ນຳ​ໃຊ້​ຄື້ນ​ຄວາມ​ຖີ່ວິທະຍຸສື່ສານບໍ່​ຖືກ​ຕ້ອງ​ຕາມ​ເງື່ອນ​ໄຂ​ທີ່ກຳ​ນົດ​ໃນ​ໃບ​ອະ​ນຸ​ຍາດ ຕາມທີ່ໄດ້ກຳນົດໄວ້ໃນມາດຕາ 52 ຂໍ້ 1 ແລະ 4 ຂອງກົດໝາຍສະບັບນີ້ ຈະຖືກປັບໃໝ ຕາມແຕ່ລະກໍລະນີ ຄື:
   * ສຳລັບສະຖານີອື່ນ ຈະຖືກປັບໃໝ 25.000 ກີບ ຄູນໃຫ້ຄວາມກວ້າງຂອງຄື້ນຄວາມຖີ່ວິທະຍຸສື່ສານທີ່ນຳໃຊ້ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ.
   * ສຳລັບສະຖານີວິທະຍຸກະຈາຍສຽງ ຈະຖືກປັບໃໝ 1.500.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ;
   * ສຳລັບສະຖານີໂທລະພາບ ຈະຖືກປັບໃໝ 6.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະ ຖານີ​ຄື້ນຄວາມ​ຖີ່ວິທະຍຸສື່ສານ;
   * ສຳລັບສະຖານີຮັບ-ສົ່ງສັນຍານໂທລະສັບເຄື່ອນທີ່ ຈະຖືກປັບໃໝ 9.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ.
2. ລະເມີດມາດຕະການຄວາມປອດໄພຂອງການກະຈາຍຄື້ນຄວາມຖີ່ວິທະຍຸສື່ສານ ຕາມທີ່ໄດ້ກຳນົດໄວ້ໃນມາດຕາ 52 ຂໍ້ 5 ຂອງກົດໝາຍສະບັບນີ້ ຈະຖືກປັບໃໝ ຕາມແຕ່ລະກໍລະນີ ຄື:

* ສຳລັບສະຖານີຄື້ນຄວາມ​ຖີ່ວິທະຍຸສື່ສານອື່ນ ຈະຖືກປັບໃໝ 50.000 ກີບ ຄູນໃຫ້ຄວາມກວ້າງຂອງ ຄື້ນຄວາມຖີ່ວິທະຍຸສື່ສານທີ່ນຳໃຊ້ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ.
* ສຳລັບສະຖານີວິທະຍຸກະຈາຍສຽງ ຈະຖືກປັບໃໝ 3.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີຄື້ນຄວາມຖີ່ວິທະຍຸສື່ສານ;
* ສຳລັບສະຖານີໂທລະພາບ ຈະຖືກປັບໃໝ 12.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີຄື້ນຄວາມຖີ່ວິທະຍຸສື່ສານ;
* ສຳລັບສະຖານີຮັບ-ສົ່ງສັນຍານໂທລະສັບເຄື່ອນທີ່ ຈະຖືກປັບໃໝ 18.000.000 ກີບ ຕໍ່ 1 ຊ່ອງຄວາມຖີ່ວິທະຍຸສື່ສານ ຕໍ່ 1 ສະຖານີ​ຄື້ນຄວາມ​ຖີ່ວິທະຍຸສື່ສານ.

**ມາດຕາ 74 ມາດ​ຕະການ​ທາງ​ແພ່ງ**

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່ລະ​ເມີດ​​​ກົດ​ໝາຍ​ສະບັບ​ນີ້ ຊຶ່ງ​ກໍ່​ຄວາມ​ເສຍ​ຫາຍ​ໃຫ້​​ແກ່​ລັດ, ລວມໝູ່ ຫຼືບຸກຄົນ​ອື່ນ ຕ້ອງ​ໃຊ້​ແທນ​ຄ່າ​ເສຍ​ຫາຍ ຕາມ​ທີ່​ຕົນ​ໄດ້​ກໍ່​ຂຶ້ນ.

**ມາດຕາ 75 ມາດ​ຕະການ​ທາງ​ອາຍາ**

ບຸກຄົນ ທີ່​ລະ​ເມີດ​​ກົດ​ໝາຍ​ສະບັບ​ນີ້ ຊຶ່ງເປັນ​ການ​ກະທຳ​ຜິດ​ທາງ​ອາຍາ ຈະ​ຖືກ​ລົງ​ໂທດ​ຕາມ​ກົດໝາຍຕາມແຕ່ລະກໍລະນີເບົາ ຫຼື ໜັກ.

**ໝວດທີ 14**

**ບົດບັນຍັດສຸດທ້າຍ**

**ມາດຕາ 76** **ການຈັດ​ຕັ້ງ​ປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດ​ຕັ້ງ​ປະຕິບັດ​ກົດ​ໝາຍ​ສະບັບ​ນີ້.

**ມາດຕາ 77 ຜົນ​ສັກສິດ**

​ກົດ​ໝາຍສະບັບ​ນີ້ ມີ​ຜົນ​ສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າ ວັນ.

ຂໍ້​ກໍານົດ, ບົດ​ບັນຍັດ​ໃດ ທີ່​ຂັດ​ກັບ​ກົດໝາຍສະບັບ​ນີ້ ລ້ວນ​ແຕ່​ຖືກ​ຍົກ​ເລີກ.

**ປະທານສະພາແຫ່ງຊາດ**