

ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ

ສັນຕິພາບ ​ເອກະລາດ ປະຊາທິປະ​ໄຕ ເອກະ​ພາບ ວັດທະນະຖາວອນ

ສະພາແຫ່ງຊາດ ເລກທີ 21 /ສພຊ

ນະຄອນຫຼວງວຽງຈັນ, ວັນທີ 10 ພຶດສະພາ 2017

**ກົດໝາຍ**

**ວ່າດ້ວຍອົງການໄອຍະການປະຊາຊົນ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກຳນົດ ​ຫຼັກການ, ລະບຽບ​ການ ແລະ ມາດ​ຕະການ​ ກ່ຽວກັບ​ການຈັດຕັ້ງ, ການ​ເຄື່ອນ​ໄຫວ ແລະ ການ​ຕິດຕາມກວດກາຂອງ​ອົງການ​ໄອ​ຍະ​ການ​ປະຊາຊົນ​ ເພື່ອ​ຮັບປະກັນການປະຕິບັດໜ້າທີ່​ວຽກ​ງານໄອຍະ​ການໃຫ້​ມີ​ປະສິດທິພາບ​ສູງ ແນໃສ່​​​​ປົກ​ປ້ອງ​ຜົນ​ປະ​ໂຫຍ​ດຂອງລັດ, ສັງຄົມ, ສິດ ແລະ ຜົນ​ປະ​ໂຫຍ​ດອັນ​ຊອບ​ທຳ​ຂອງ​ພົນລະ​ເມືອງ, ​ເຮັດ​ໃຫ້​ສັງຄົມມີ​ຄວາມ​ສະຫງົບ ​ແລະ ຄວາມ​ເປັນ​ລະບຽບ​ຮຽບຮ້ອຍ, ​​ເພີ່ມ​ທະວີ​ນິຕິ​ທຳ, ປະ ກອບ​ສ່ວນເຂົ້າ​ໃນ​ການປົກ​ປັກ​ຮັກສາ ​ແລະ ​ພັດ​ທະນາປະ​ເທດ​ຊາດ.

**ມາດຕາ 2 ອົງການ​ໄອ​ຍະ​ການ​ປະຊາຊົນ**

ອົງການ​ໄອ​ຍະ​ການ​ປະຊາຊົນ ​ແມ່ນ ​ອົງການລັດ ທີ່​​ເຮັດ​ໜ້າ​ທີ່ຕິດຕາມ​ກວດກາ​ການເຄົາລົບ​ ແລະ ປະຕິ ບັດ​​ກົດໝາຍ​ ​ໃນ​ຂອບ​ເຂດ​ທົ່ວ​ປະ​ເທດ ​ແລະ ສັ່ງຟ້ອງຜູ້​ຖືກ​ຫາຂຶ້ນສານ ຕາມ​ກົດໝາຍ.

**ມາດຕາ 3 (​ປັບປຸງ) ການອະທິບາຍ​ຄຳ​ສັບ**

ຄຳ​ສັບ​ ທີ່​ນຳ​ໃຊ້​ໃນ​ກົດໝາຍ​ສະບັບ​ນີ້ ມີ​ຄວາມໝາຍ​ ດັ່ງນີ້:

1. **ພະນັກງານ-ລັດຖະກອນ ອົງການໄອຍະການປະຊາຊົນ** ໝາຍເຖິງ ຫົວໜ້າ, ຮອງຫົວໜ້າອົງການໄອຍະການປະຊາຊົນ, ພະນັກງານໄອຍະການປະຊາຊົນ, ຜູ້ຊ່ວຍພະນັກງານໄອຍະການປະຊາຊົນ, ພະນັກງານວິຊາການກົດໝາຍ, ພະນັກງານບໍລິຫານ ແລະ ພະນັກງານອົງການໄອຍະການທະຫານ;
2. **ພະນັກງານໄອຍະການປະຊາຊົນ** ໝາຍເຖິງ ພະນັກງານ ​​ທີ່​ໄດ້​ຮັບ​ການ​ແຕ່ງຕັ້ງໃຫ້ປະຕິບັດໜ້າທີ່ ຕາມກົດໝາຍ ແລະ ຕາມການມອບ​ໝາຍ ຂອງຫົວໜ້າອົງການໄອ​ຍະ​ການ​ປະຊາຊົນ ໃຫ້ປະຕິບັດໜ້າທີ່ຕິດຕາມກວດ ກາ, ສອບສວນ ແລະ ເຂົ້າຮ່ວມປະຊຸມສານ;
3. **ຜູ້ຊ່ວຍພະນັກງານໄອຍະການປະຊາຊົນ** ໝາຍເຖິງ ພະນັກງານ ທີ່​ໄດ້​ຮັບ​ການ​ແຕ່ງຕັ້ງ​ ​ແລະ ມອບ​ໝາຍ ໃຫ້ປະຕິບັດ​ວຽກ​ງານ​ຊ່ວຍ​​ພະນັກງານໄອ​ຍະ​ການ​ປະຊາຊົນ;
4. **ພະນັກງານອົງການໄອຍະການທະຫານ** ໝາຍເຖິງ ຫົວໜ້າ, ຮອງຫົວໜ້າ, ບັນດາພະນັກງານໄອຍະການທະຫານ, ຜູ້ຊ່ວຍພະນັກງານໄອຍະການທະຫານ, ພະນັກງານວິຊາການກົດໝາຍ ແລະ ພະນັກງານບໍລິຫານ;
5. **ນິຕິ​ທຳ** ໝາຍ​ເຖິງ ການ​ເຄົາລົບ ​ແລະ ປະຕິບັດ​ກົດໝາຍ​ ຢ່າງຖືກຕ້ອງ ​ແລະ ​ເຂັ້ມງວດ;
6. **ຄໍາສັ່ງຟ້ອງ** ໝາຍເຖິງ ການອອກຄໍາສັ່ງຟ້ອງ ໂດຍຫົວໜ້າອົງການໄອຍະການປະຊາຊົນ ຊຶ່ງໄດ້ຕັ້ງຂໍ້ກ່າວຫາໃສ່ຜູ້ຖືກຫາ ເພື່ອໃຫ້ສານພິຈາລະນາຕັດສີນ;
7. **ຄໍາຖະແຫຼງ** ໝາຍເຖິງ ຄໍາເຫັນ ຢ່າງເປັນລາຍລັກອັກສອນ ຂອງຫົວໜ້າອົງການໄອຍະການປະຊາຊົນ ທີ່ໄຈ້ແຍກການກະທໍາຜິດຂອງຈໍາເລີຍ ຕໍ່ທີ່ປະຊຸມສານ;
8. **ສະຖານ​ທີ່​ກັກ​ຕົວ** ໝາຍ​ເຖິງ ບ່ອນ​ຄວບ​ຄຸມ​ຕົວຜູ້ຖືກ​ສົງ​​ໄສ ພາຍ​ໃນ​ກຳນົດ​​ເວລາ ຕາມທີ່​ກົດໝາຍ​ໄດ້​ກໍານົດ​ໄວ້;
9. **ສະຖານ​ທີ່​ກັກ​ຂັງ** ໝາຍ​ເຖິງ ບ່ອນ​ຄຸມຂັງຜູ້ຖືກ​ຫາ ຫຼື ຈໍາເລີຍ ​ໃນ​​ໄລຍະ​ດຳ​ເນີນ​ຄະດີ​ກ່ອນ​ຄຳຕັດ​ສີນ ​ທີ່ໃຊ້​ໄດ້​ຢ່າງ​ເດັດຂາດ;
10. **ຄ້າຍ​ດັດ​ສ້າງ** ໝາຍ​ເຖິງ ສະຖານ​ທີ່​ປະຕິບັດ​ໂທດ ຂອງນັກ​ໂທດ ຕາມ​ຄຳ​ຕັດ​ສີນຂອງ​ສານ ​ທີ່​ໃຊ້​ໄດ້​ຢ່າງ​ເດັດຂາດ;
11. **ສູນ​ດັດ​ສ້າງ** ໝາຍ​ເຖິງ ສະຖານ​ທີ່​ສຶກສາ​ອົບຮົມ, ດັດ​ສ້າງທາງ​ດ້ານ​ບໍລິຫານ ຕໍ່ຜູ້ກະທຳ​ຜິດທາງ​ອາຍາ ໃນສະຖານ​ເບົາ.

**ມາດຕາ 4 (ປັບປຸງ) ນະ​ໂຍບາຍຂອງລັດ​ ກ່ຽວ​ກັບ​ວຽກ​ງານ ຂອງອົງການ​ໄອ​ຍະ​ການ​ປະຊາຊົນ**

ລັດ ສົ່ງ​ເສີມ​ ​ແລະ ສ້າງ​ເງື່ອນ​ໄຂ​ສະດວກ​ໃນ​ດ້ານ​ຕ່າງໆ ໃຫ້​​ແກ່​ການ​ເຄື່ອນ​ໄຫວປະຕິບັດ​ໜ້າ​ທີ່ ຂອງ​ອົງການໄອ​ຍະ​ການ​ປະຊາຊົນ ​ດ້ວຍ​ການວາງ​ນະ​ໂຍບາຍ, ກົດໝາຍ, ລະບຽບການ, ບຸກຄະລາກອນ, ສະໜອງງົບປະມານ, ພາ ຫະນະ ​ແລະ ອຸປະກອນຮັບ​ໃຊ້ທີ່​ຈຳ​ເປັນ ແນ​ໃສ່​​ເຮັດ​ໃຫ້ການຕິດຕາມ​ກວດກາ​ການ​ປະຕິບັດ​ກົດໝາຍ ແລະ ສັ່ງຟ້ອງຄະດີມີປະສິດທິຜົນ, ໂປ່ງໃສ ​ແລະ ຍຸຕິ​ທຳ, ປະກອບສ່ວນ​ເຂົ້າ​ໃນ​ການ​ຄຸ້ມ​ຄອງ​ລັດ, ຄຸ້ມ​ຄອງ​ເສດຖະກິດ-ສັງຄົມໃຫ້ມີ​ຄວາມ​ເຂັ້ມ​ແຂງ, ທັງ​ຮັບປະກັນ​ຜົນ​ປະ​ໂຫຍ​ດຂອງ​ລັດ, ສັງຄົມ, ສິດ ​ແລະ ຜົນ​ປະ​ໂຫຍ​ດອັນ​ຊອບ​ທຳ​ ຂອງ​ພົນລະ​ເມືອງ.

ລັດ​ ສົ່ງ​ເສີມ ​ແລະ ຊຸກຍູ້​ການ​ໂຄສະນາ, ສຶກສາ​ອົບຮົມ​ກົດໝາຍໃຫ້​ຮັບ​ຮູ້,​ ເຂົ້າ​ໃຈ ​ແລະ ປະຕິບັດ​ໃຫ້​ຖືກ ຕ້ອງ, ​ເຂັ້ມງວດ ~~​~~ເພື່ອຮັບປະກັນຄວາມໝັ້ນຄົງໃຫ້ແກ່ລັດປະຊາທິປະໄຕປະຊາຊົນ ທີ່ປົກຄອງດ້ວຍກົດໝາຍ.

**ມາດຕາ 5 ຫຼັກການ ກ່ຽວ​ກັບ​ວຽກ​ງານ ຂອງ​ອົງການ​ໄອ​ຍະ​ການ​ປະຊາຊົນ**

ອົງການ​ໄອ​ຍະ​ການ​ປະຊາຊົນ ​ເຄື່​ອນ​ໄຫວ​ວຽກ​ງານ​ ບົນ​ພື້ນຖານຫຼັກການ​ ດັ່ງນີ້:

1. ຮັບປະກັນ ​ຄວາມ​ສັກສິດ​ຂອງ​ກົດໝາຍ;
2. ຮັບປະກັນ ​ການ​ຕິດຕາມ​ກວດກາການ​ປະຕິບັດ​ກົດໝາຍ​ຢ່າງຮອບດ້ານ, ຄົບ​ຖ້ວນ ​ແລະ ພາວະວິ​ໄສ;
3. ຮັບປະກັນ ​ຄວາມ​ຊັດ​ເຈນ, ຍຸຕິ​ທຳ, ທັນ​ເວລາ ​ແລະ ​ເປີດ​ເຜີຍ​ຕາມ​ລະບຽບ​ການ;
4. ຮັບ​ປະກັນ ລະບອບ​ລວມສູນ​ເປັນ​ເອກະ​ພາບ​ຕາມ​ສາຍຕັ້ງ ​ແລະ ລະບອບ​ຫົວໜ້າ;
5. ຮັບປະກັນ ໃຫ້ຜູ້ກະທຳ​ຜິດໄດ້​ຮັບ​ການ​ລົງ​ໂທດ​ຕາມ​ກົດໝາຍ ​ແລະ ບໍ່​ໃຫ້​ຜູ້​ບໍ່​ໄດ້​ກະທຳ​ຜິດຖືກ​ລົງໂທດ;
6. ຮັບປະກັນ ການ​ປະສານ​ສົມທົບ​ກັບ​ພາກສ່ວນ​ຕ່າງໆ ທີ່​ກ່ຽວຂ້ອງ​​ໃນ​ການ​ປະຕິບັດ​ວຽກ​ງານ.

**ມາດຕາ 6 ການ​ພິຈາລະນາ​ ຄໍາຮ້ອງ​ຟ້ອງ ແລະ ຄຳສະເໜີ**

ຫົວໜ້າອົງການໄອ​ຍະ​ການ​ປະຊາຊົນ​ທຸກຂັ້ນ ພິຈາລະນາ​ຄຳ​ຮ້ອງຟ້ອງ ແລະ ຄຳສະເໜີ ​ຂອງ​ອົງການ​ຈັດຕັ້ງລັດ, ​ແນວ​ລາວ​ສ້າງ​ຊາດ, ອົງການ​ຈັດຕັ້ງມະຫາຊົນ, ອົງການ​ຈັດຕັ້ງສັງຄົມ, ວິ​ສາ​ຫະກິດ ​ແລະ ພົນລະ​ເມືອງ ຕາມ​ກຳນົດ​ເວ​ລາ ​ທີ່​ກົດໝາຍ​ກຳນົດໄວ້, ວາງ​ມາດ​ຕະການ​ທີ່​ຈຳ​ເປັນ ເພື່ອ​ຟື້ນຟູ​ສິດ​ທີ່​ໄດ້​ຖືກ​ລະ​ເມີດ, ປົກ​ປັກ​ຮັກສາ​ສິດ ​ແລະ ຜົນ​ປະ​ໂຫຍ​ດ​ ຂອງການ​ຈັດຕັ້ງດັ່ງກ່າວ, ສິດ​ ແລະ ຜົນ​ປະ​ໂຫຍ​ດອັນຊອບ​ທຳ ຂອງພົນລະ​ເມືອງ.

**ມາດຕາ 7 (​ປັບປຸງ) ການ​ປົກ​ປ້ອງ**

ພະນັກງານ-ລັດຖະກອນອົງການໄອຍະການປະຊາຊົນ ລວມທັງ​ຜູ້ເຂົ້າຮ່ວມໃນ​ວຽກ​ງານ​ຕິດຕາມ​ກວດກາ ​ເຊັ່ນ ​ຜູ້ລາຍ​ງານ, ​ຜູ້ໃຫ້​ຂໍ້​ມູນ ​ຂ່າວສານ, ພະຍານ, ​ຜູ້ຊ່ຽວຊານ ຕ້ອງ​ໄດ້​ຮັບ​ການ​ປົກ​ປ້ອງຕາມ​​ກົດໝາຍຈາກ​ການ​ບັງ​ຄັບ, ​ນາບຂູ່​ ​ແລະ ພຶດຕິກຳ ທີ່​ເປັນ​ອັນຕະລາຍ ຕໍ່​ຊີວິດ, ສຸຂະພາບ, ກຽດສັກສີ ຫຼື ຊັບ​ສິນ.

**ມາດຕາ 8 ການ​ຮ່ວມ​ມື​​ສາກົນ**

ລັດ ສົ່ງ​ເສີມ​ການ​ພົວພັນ​ຮ່ວມ​ມື​ກັບ ​ຕ່າງປະ​ເທ​ດ, ພາກພື້ນ ​ແລະ​ ສາກົນ ກ່ຽວ​ກັບວຽກ​ງານຂອງອົງການ​ໄອ​ຍະ​ການ​ປະຊາຊົນ ​ເປັນຕົ້ນ ການ​ຮ່ວມ​ມືທາງ​ດ້ານ​ກົດໝາຍ ​ແລະ ຍຸຕິ​ທຳ ດ້ວຍການແລກປ່ຽນ​ບົດຮຽນ, ຂໍ້​ມູນ​ຂ່າວສານ, ​ເຕັກ​ໂນ​ໂລ​ຊີ, ​ການ​ຝຶກ​ອົບຮົມ ຫຼື ສຳ​ມະ​ນາ, ຍົກ​ລະດັບ​ຄວາມ​ຮູ້​, ຄວາມ​ສາມາດທາງ​ດ້ານ​ວິຊາ​ການ ​ເພື່ອ​ພັດທະນາ​ວຽກ​ງານ​ ຂອງ​ອົງການໄອ​ຍະ​ການ​ປະຊາຊົນ ໃຫ້​ມີ​ຄຸນ​ນະພາ​ບ, ​ເຂັ້ມ​ແຂງ ​ແລະ ທັນ​ສະ​ໄໝ ລວມທັງການ​ປະຕິບັດ​ສົນທິສັນຍາ ​ແລະ ສັນຍາ​ສາກົນ ທີ່​ ສປປ ລາວ ເປັນ​ພາຄີ.

**ພາກ​ທີ II**

**ອົງການໄອ​ຍະການ​ປະຊາຊົນ**

**ໝວດ​ທີ 1**

**ທີ່ຕັ້ງ, ພາລະ​ບົດບາດ, ສິດ ​ແລະ ໜ້າ​ທີ່**

**ມາດຕາ 9 ທີ່ຕັ້ງ ​ແລະ ພາລະ​ບົດບາດ ຂອງ​ອົງການ​ໄອ​ຍະການ​ປະຊາຊົນ**

ອົງການ​ໄອ​ຍະ​ການ​ປະຊາຊົນ ແມ່ນ​ ອົງການຕິດຕາມ​ກວດກາຂອງ​ລັດ, ມີ​ພາລະ​ບົດບາດຕິດຕາມ ແລະ ກວດກາການ​ເຄົາ​ລົບ ​ແລະ ​ປະ​ຕິ​ບັດ​ກົດໝາຍ​ ຂອງ​​ບັນດາ​ກະຊວງ, ອົງການລັດທຽບເທົ່າກະຊວງ​, ​ແນວ​ລາວ​ສ້າງ​ ຊາດ, ອົງການ​ຈັດຕັ້ງມະຫາຊົນ, ອົງການຈັດຕັ້ງສັງຄົມ, ອົງການ​ປົກຄອງ​ທ້ອງ​ຖິ່ນ, ວິສາຫະກິດ, ພົນລະ​ເມືອງ ​ເພື່ອ​ໃຫ້ມີ​ຄວາມ​ຖືກຕ້ອງ, ​ເປັນ​ເອກະ​ພາບ ​ແລະ ສັ່ງ​ຟ້ອງ​ຜູ້ຖືກ​ຫາຂຶ້ນສານ ຕາມ​ກົດໝາຍ.

**ມາດຕາ 10 ສິດ ​ແລະ ໜ້າທີ່ ຂອງ​ອົງການ​ໄອ​ຍະການ​ປະຊາຊົນ**

ອົງການ​ໄອ​ຍະ​ການ​ປະຊາຊົນ ມີ​ ສິດ ​ແລະ ໜ້າ​ທີ່ ດັ່ງນີ້:

1. ຕິດຕາມ​ກວດກາ ​ການ​ເຄົາລົບ ​ແລະ ປະຕິບັດ​ກົດໝາຍ​ ໃຫ້​ຖືກຕ້ອງ ​ແລະ ​ເປັນ​ເອກະ​ພາບຂອງບັນດາກະຊວງ, ອົງການລັດທຽບເທົ່າກະຊວງ​, ​ແນວ​ລາວ​ສ້າງ​ຊາດ, ອົງການ​ຈັດຕັ້ງມະຫາຊົນ, ອົງການ​ຈັດຕັ້ງສັງ​ຄົມ, ອົງການ​ປົກຄອງ​ທ້ອງ​ຖິ່ນ, ວິ​ສາ​ຫະກິດ ​ແລະ ພົນລະ​ເມືອງ. ການ​ຕິດຕາມ​ກວດກາ​ນີ້ ເອີ້ນວ່າ ການ​ຕິດຕາມ​ກວດກາ​ທົ່ວ​ໄປ;
2. ຕິດຕາມ​ກວດກາ ​ການ​ປະຕິບັດ​ກົດໝາຍ ຂອງ​ອົງການສືບສວນ-ສອບ​ສວນ;
3. ດຳ​ເນີນ​ການ​ສືບສວນ-ສອບ​ສວນຄະດີ​ໃດ​ໜຶ່ງ ​ເປັນທັງ​ໝົດ ຫຼື ບາງ​ສ່ວນ ຕາມ​ທີ່ໄດ້​ກຳນົດ​ໄວ້ໃນກົດ ໝາຍ;
4. ສັ່ງ​ຟ້ອງ​ຜູ້​ຖືກ​ຫາ ​ຂຶ້ນສານ;
5. ຕິ​ດຕາມ​ກວດກາການ​ປະຕິບັດ​ກົດໝາຍ ​ໃນ​ການ​ດຳ​ເນີນ​ຄະດີ​ຢູ່​ສານ;
6. ຕິດຕາມ​ກວດກາການ​ປະຕິບັດ ​ຄຳສັ່ງ, ຄຳ​ຊີ້ຂາດ, ຄຳ​ຕັດ​ສີນ​, ຄຳ​ພິພາກສາຂອງ​ສານ ທີ່​ໃຊ້​ໄດ້​ຢ່າງ​ເດັດ ຂາດແລ້ວ;
7. ຕິດຕາມ​ກວດກາການ​ປະຕິ​ບັດ​ກົດໝາຍໃນ​ສະຖານ​ທີ່​ກັກ​ຕົວ, ສະຖານ​ທີ່​ກັກຂັງ, ສູນ​ດັດ​ສ້າງ, ຄ້າຍ​ດັດ​ສ້າງ ແລະ ສະຖານທີ່ປະຕິບັດມາດຕະການບັງຄັບອື່ນຂອງສານ;
8. ຕິດຕາມ​ກວດກາການຄົ້ນຄວ້າ​, ການສະ​ເໜີ ​ແລະ ການຈັດຕັ້ງ​ປະຕິບັດ ການ​ໃຫ້​ອະ​ໄພ​ຍະ​ໂທດ ຕາມລັດຖະດຳລັດ ຂອງ​ປະທານ​ປະ​ເທດ;
9. ປະສານ​ສົມທົບ​ກັບ​ອົງການ​ສືບສວນ-ສອບ​ສວນ ​ແລະ ອົງການ​ອື່ນ​ທີ່​ກ່ຽວຂ້ອງດຳ​ເນີນ​ການສະກັດກັ້ນ, ​ຕ້ານ​ອາຊະ​ຍາ​ກຳ ຫຼື ການ​ກະທຳ​ຜິດ ​ແລະ ການລະ​ເມີດ​ກົດໝາຍ​ ພ້ອມ​ທັງ​ລົບ​ລ້າງ​ບັນດາ​ສາ​ເຫດ ​ແລະ ​ເງື່ອນ​ໄຂທີ່​ພາ ໃຫ້ການ​ກະທຳ​ຜິດ​ເກີດ​ຂຶ້ນ;
10. ຮື້ຟື້ນຄະດີ ຕາມ​ກົດໝາຍ ​ໃນ​ກໍລະນີ​ທີ່​ມີ​ຫຼັກ​ຖານໃໝ່;
11. ​ນຳໃຊ້ສິດ ​ແລະ ປະຕິບັດໜ້າ​ທີ່ອື່ນ ​ຕາມທີ່​ໄດ້​ກຳນົດ​ໄວ້ໃນກົດໝາຍ​.

**ໝວດ​ທີ 2**

**ລະບົບ​ການຈັດຕັ້ງອົງການ​ໄອ​ຍະ​ການ​ປະຊາຊົນ**

**ມາດຕາ 11 (ປັບປຸງ) ລະບົບ​ການຈັດຕັ້ງອົງການ​ໄອ​ຍະການ​ປະຊາຊົນ**

ລະບົບ​ການຈັດຕັ້ງອົງການ​ໄອ​ຍະ​ການ​ປະຊາຊົນ ປະກອບ​ດ້ວຍ:

1. ອົງການ​ໄອ​ຍະ​ການ​ປະຊາຊົນ​ສູງ​ສຸດ;
2. ອົງການ​ໄອ​ຍະ​ການ​ປະຊາຊົນ​ທ້ອງຖິ່ນ;

ອົງການໄອຍະການປະຊາຊົນທ້ອງຖິ່ນ ມີ:

* ອົງການໄອຍະການປະຊາຊົນພາກ;
* ອົງການ​ໄອ​ຍະ​ການ​ປະຊາຊົນ ​ແຂວງ, ນະ​ຄອນຫຼວງ;
* ອົງການໄອ​ຍະ​ການ​ປະຊາຊົນເຂດ.

1. ອົງການ​ໄອ​ຍະ​ການ​ທະຫານ.

**ມາດຕາ 12 ອົງການ​ໄອ​ຍະການ​ປະຊາຊົນ​ສູງ​ສຸດ**

ອົງການ​ໄອ​ຍະ​ການ​ປະຊາຊົນ​ສູງ​ສຸດ ​ແມ່ນ​ ອົງການ​ຕິດຕາມ​ກວດກາ​ສູງ​ສຸດ ຂອງ​ລະບົບ​ອົງການໄອ​ຍະ​ການ​ປະຊາຊົນ, ມີ​ພາລະ​ບົດບາດຊີ້ນຳ, ນຳພາ ອົງການ​ໄອ​ຍະ​ການປະຊາຊົນ​ຂັ້ນລຸ່ມ ແລະ ອົງການ​ໄອ​ຍະ​ການ​ທະຫານ ໃນ​ການ​ຕິດຕາມ​ ກວດກາການ​ປະຕິບັດ​ກົດໝາຍ​ ໃຫ້​ຖືກຕ້ອງ ​ແລະ ​ເປັນ​ເອກະ​ພາບ ​ໃນ​ທົ່ວ​ປະ​ເທດ.

**ມາດຕາ 13 (ປັບປຸງ) ສິດ ​ແລະ ໜ້າ​ທີ່ ຂອງ​ອົງການ​ໄອ​ຍະ​ການ​ປະຊາຊົນ​ສູງ​ສຸດ**

ອົງການ​ໄອ​ຍະ​ການ​ປະຊາຊົນ​ສູງ​ສຸດ ມີ​ ສິດ ​ແລະ ໜ້າ​ທີ່ ດັ່ງນີ້:

1. ​ຕິດຕາມ​ກວດກາ ການ​ປະຕິບັດ​ກົດໝາຍ ໃນ​ຂອບ​ເຂດ​ທົ່ວ​ປະ​ເທດ;
2. ຕິດຕາມ​ກວດກາ​ ການ​ປະຕິບັດ​ໜ້າ​ທີ່ ຂອງ​ອົງການ​ໄອ​ຍະ​ການ​ປະຊາຊົນ​ຂັ້ນລຸ່ມ ​ແລະ ອົງການໄອ​ຍະ​ການ​ທະຫານ;
3. ແນະນຳ​, ອະທິບາຍ ​ເນື້ອ​ໃນຂອງ​ກົດໝາຍ ​ໃນ​ຂົງ​ເຂດທີ່​ຕົນ​ຮັບຜິດຊອບ ​ແລະ ສະໜອງ​ຂໍ້​ມູນ​ ຂ່າວ ສານທາງ​ດ້ານ​ກົດໝາຍ ​ໃຫ້​ອົງການ​ໄອ​ຍະ​ການ​ປະຊາຊົນ​ຂັ້ນລຸ່ມ ແລະ ອົງການ​ໄອ​ຍະ​ການ​ທະຫານ;
4. ອຳນວຍ​ຄວບ​ຄຸມ, ຄຸ້ມ​ຄອງທາງ​ດ້ານ​ການຈັດຕັ້ງ ​ແລະ ການ​ເຄື່ອນ​ໄຫວຂອງ​ອົງການ​ໄອ​ຍະ​ການ​ປະຊາ ຊົນ ຂັ້ນຂອງ​ຕົນ ​ແລະ ຂັ້ນລຸ່ມ;
5. ສ້າງ​ແຜນ​ບຳລຸງ ​ແລະ ຍົກ​ລະດັບ​ພະນັກງານ ຂອງອົງການ​ໄອ​ຍະ​ການ​ປະຊາຊົນ;
6. ຄົ້ນຄວ້າ ​ແລະ ສັງ​ລວມ ​ການ​ເຄື່ອນ​ໄຫວ​ວຽກ​ງານ ຂອງ​ອົງການ​ໄອ​ຍະ​ການ​ປະຊາຊົນ, ວຽກ​ງານ​ສະ ຖິຕິ​ຄະດີ, ຜູ້​ຖືກຫາ, ຜູ້ຖືກດັດສ້າງ ​ແລະ ນັກ​ໂທດ​ ໃນ​ທົ່ວ​ປະ​ເທດ;
7. ປະສານ​ສົມທົບ ​ກັບ​ພາກສ່ວນອື່ນທີ່​ກ່ຽວຂ້ອງ ​ໃນ​ການ​ປະຕິບັດ​ໜ້າ​ທີ່​ວຽກ​ງານ​ຂອງ​ຕົນ;
8. ພົວພັນ ແລະ ຮ່ວມ​ມື​ກັບ​ຕ່າງປະ​ເທດ ກ່ຽວ​ກັບວຽກ​ງານກົດໝາຍ ​ແລະ ຍຸຕິ​ທຳ;
9. ນຳໃຊ້ສິດ ​ແລະ ປະຕິບັດໜ້າ​ທີ່ອື່ນ ​ຕາມທີ່​ໄດ້​ກຳນົດ​ໄວ້ໃນກົດໝາຍ​.

**ມາດຕາ 14 (ປັບປຸງ) ອົງການ​ໄອ​ຍະການ​ປະຊາຊົນ​ພາກ**

ອົງການ​ໄອ​ຍະ​ການ​ປະຊາຊົນ​ພາກ ແມ່ນ ອົງການ​ໜຶ່ງ​ໃນ​ລະບົບອົງການ​ໄອ​ຍະ​ການ​ປະຊາຊົນ, ມີ​ພາລະ​ບົດບາດ ຕິດຕາມ​ກວດກາ ​ການ​ປະຕິບັດ​ກົດໝາຍ ​ໃຫ້​ຖືກຕ້ອງ ​ແລະ ​ເປັນ​ເອກະ​ພາບ ​ໃນ​ຂອບ​ເຂດ​ພາກທີ່​ຕົນ​ຮັບຜິດຊອບ.

ອົງການ​ໄອ​ຍະ​ການ​ປະຊາຊົນ​ພາກ ສ້າງຕັ້ງຂຶ້ນຢູ່​ ພາກ​ເໜືອ, ພາກ​ກາງ ແລະ ພາກ​ໃຕ້ ຂອງ​ ສປປ ລາວ.

ອົງການໄອ​ຍະ​ການ​ປະຊາຊົນພາກ ຕັ້ງຢູ່ນະຄອນຫຼວງ ຫຼື ແຂວງໃດໜຶ່ງ ໂດຍກວມເອົານະຄອນຫຼວງ, ແຂວງ ຈໍານວນໜຶ່ງ ແລະ ທີ່ຕັ້ງ ຂອງອົງການ​ໄອ​ຍະ​ການ​ປະຊາຊົນ​ພາກ​ ໃນ​ແຕ່​ລະ​ພາກ​ນັ້ນ ໄດ້​ກຳນົດ​ໄວ້​ໃນ​ລະບຽບ​ການຕ່າງ ຫາກ.

**ມາດຕາ 15 (ປັບປຸງ) ສິດ ​ແ​ລະ ໜ້າ​ທີ່​ ຂອງ​ອົງການ​ໄອ​ຍະ​ການ​ປະຊາຊົນ​​ພາກ**

ອົງການ​ໄອ​ຍະ​ການ​ປະຊາຊົນ​​ພາກ ມີ​ ສິດ ​ແລະ​ ໜ້າ​ທີ່​ ຕາມຂອບ​ເຂດ​ຄວາມ​ຮັບຜິດຊອບ​ຂອງ​ຕົນ ​ດັ່ງ​ນີ້:

1. ຕິດຕາມ​ກວດກາ ການ​ປະຕິບັດ​ກົດໝາຍ;
2. ຕິດຕາມ​ກວດກາ ​ການ​ປະຕິບັດ​ໜ້າ​ທີ່ ຂອງ​ອົງການ​ໄອ​ຍະ​ການ​ປະຊາຊົນ ແຂວງ, ນະຄອນຫຼວງ;
3. ແນະນຳ ​ແລະ ສະໜອງ​ຂໍ້​ມູນ​ ຂ່າວສານ​ທາງ​ດ້ານ​ກົດໝາຍ ​ໃຫ້​​ແກ່ອົງການ​ໄອ​ຍະ​ການ​ປະຊາຊົນ ແຂວງ, ນະຄອນຫຼວງ;
4. ອຳ​ນວຍ​ຄວບ​ຄຸມ, ຄຸ້ມ​ຄອງ​ທາງ​ດ້ານ​ການຈັດຕັ້ງ ​ແລະ ການ​ເຄື່ອນ​ໄຫວ ຂອງ​ອົງການ​ໄອ​ຍະ​ການປະ ຊາຊົນຂັ້ນຂອງຕົນ;
5. ຄົ້ນຄວ້າ ​ແລະ ສັງ​ລວມ ​ການລາຍ​ງານກ່ຽວ​ກັບ​ການ​ປະຕິບັດ​ວຽກງານ ຂອງ​ອົງການ​ໄອ​ຍະ​ການ​ປະ ຊາຊົນ ແຂວງ, ນະຄອນຫຼວງ, ວຽກງານ​ສະຖິຕິ​ຄະດີ, ຜູ້ຖືກ​ຫາ, ຜູ້ຖືກດັດສ້າງ ​ແລະ ນັກ​ໂທດ;
6. ນຳໃຊ້ສິດ ​ແລະ ປະຕິບັດໜ້າ​ທີ່ອື່ນ ​ຕາມທີ່​ໄດ້​ກຳນົດ​ໄວ້ໃນກົດໝາຍ​.

ມາດຕາ 16 (ປັບປຸງ) ອົງການ​ໄອ​ຍະການ​ປະຊາຊົນ ແຂວງ**, ນະຄອນຫຼວງ**

ອົງການ​ໄອ​ຍະ​ການ​ປະຊາຊົນ **ແຂວງ**, **ນະຄອນຫຼວງ** ແມ່ນ ​ອົງການ​ໜຶ່ງ​ໃນ​ລະບົບອົງການ​ໄອ​ຍະ​ການປະ ຊາຊົນ, ມີ​ພາລະ​ບົດບາດຕິດຕາມ​ກວດກາ ​ການ​ປະຕິບັດ​ກົດໝາຍ ​ໃຫ້​ຖືກຕ້ອງ ​ແລະ ​ເປັນ​ເອກະ​ພາບ ​ຢູ່​ໃນ​ຂອບ​ເຂດ​ ແຂວງ, ນະຄອນຫຼວງ​ ແລະ ສັ່ງ​ຟ້ອງ​ຜູ້ຖືກ​ຫາຂຶ້ນສານ.

**ມາດຕາ 17 (ປັບປຸງ) ສິດ ​ແລະ ໜ້າ​ທີ່ ຂອງ​ອົງການໄອ​ຍະ​ການ​ປະຊາຊົນ** ແຂວງ**, ນະຄອນຫຼວງ**

ອົງການໄອ​ຍະ​ການ​ປະຊາຊົນ **ແຂວງ**, **ນະຄອນຫຼວງ** ມີ​ ສິດ ​ແລະ ໜ້າ​ທີ່ ຕາມ​ຂອບ​ເຂດ​ຄວາມ​ຮັບຜິດ ຊອບຂອງ​ຕົນ ດັ່ງນີ້:

1. ຕິດຕາມ​ກວດກາ ​ການ​ປະຕິບັດ​ກົດໝາຍ;
2. ຕິດຕາມ​ກວດກາ​ ການ​ປະຕິບັດໜ້າ​ທີ່ ຂອງ​ອົງການ​ໄອ​ຍະ​ການ​ປະຊາຊົນເຂດ;
3. ແນະນຳ ​ແລະ ສະໜອງ​ຂໍ້​ມູນ ​ຂ່າວສານ​ທາງ​ດ້ານ​ກົດໝາຍ​ ໃຫ້​​ແກ່ອົງການ​ໄອ​ຍະ​ການ​ປະຊາຊົນເຂດ;
4. ອຳນວຍ​ຄວບ​ຄຸມ, ຄຸ້ມ​ຄອງ​ທາງ​ດ້ານ​ການຈັດຕັ້ງ ​ແລະ ການ​ເຄື່ອນ​ໄຫວ ຂອງ​ອົງການ​ໄອ​ຍະ​ການ​ປະ ຊາຊົນ​​ຂັ້ນຂອງຕົນ ແລະ ອົງການໄອຍະການປະຊາຊົນເຂດ;
5. ຄົ້ນຄວ້າ ​ແລະ ສັງ​ລວມການລາຍ​ງານກ່ຽວ​ກັບ​ການ​ປະຕິບັດ​ວຽກງານ ຂອງ​ອົງການ​ໄອ​ຍະ​ການ​ປະຊາ ຊົນເຂດ; ວຽກງານ​ສະຖິຕິຄະດີ, ຜູ້ຖືກ​ຫາ, ຜູ້ຖືກດັດສ້າງ ​ແລະ ນັກ​ໂທດ;
6. ນຳໃຊ້ສິດ ​ແລະ ປະຕິບັດໜ້າ​ທີ່ອື່ນ ​ຕາມທີ່​ໄດ້​ກຳນົດ​ໄວ້ໃນກົດໝາຍ​.

**ມາດຕາ 18 (​ປັບປຸງ) ອົງການ​ໄອ​ຍະການ​ປະຊາຊົນ​ເຂດ**

ອົງການ​ໄອ​ຍະ​ການ​ປະຊາຊົນເຂດ ແມ່ນ​ ອົງການ​ໜຶ່​ງໃນ​ລະບົບອົງການ​ໄອ​ຍະ​ການ​ປະຊາຊົນ, ມີ​ພາລະ​ບົດ ບາດຕິດຕາມ​ກວດກາ ​ການ​ປະຕິບັດ​ກົດໝາຍ ໃຫ້​ຖືກຕ້ອງ ​ແລະ​ ​ເປັນ​ເອກະ​ພາບ ຢູ່​ໃນ​ຂອບ​ເຂດຄວາມຮັບຜິດຊອບຂອງ​ຕົນ ​ແລະ ສັ່ງ​ຟ້ອງ​ຜູ້ຖືກ​ຫາຂຶ້ນສານ.

ອົງການ​ໄອ​ຍະ​ການ​ປະຊາຊົນ​ເຂດ ສ້າງຕັ້ງຂຶ້ນ ໂດຍ​ເອົາຫຼາຍ​​ເມືອງ, ເທດສະບານ, ນະຄອນ ມາ​ໂຮມເຂົ້າກັນ​ເປັນ​ເຂດໜຶ່ງ ຕາມສະພາບ​ພູມ​ສາດ, ການ​ຂະຫຍາຍຕົວ​ທາງດ້ານເສດຖະກິດ-ສັງຄົມ ຫຼື ມີ​ຄະດີ​ເກີດ​ຂຶ້ນຫຼາຍ.

ເມືອງ, ເທດສະບານ, ນະຄອນໃດ ຫາກມີເງື່ອນໄຂຄົບຖ້ວນ ກໍສາມາດສ້າງຕັ້ງອົງການໄອຍະການປະຊາຊົນ ຂຶ້ນກໍໄດ້.

ສໍາລັບ ​ເມືອງ, ເທດສະບານ, ນະຄອນ ​ທີ່ບໍ່​ມີອົງການ​ໄອ​ຍະ​ການ​ປະຊາຊົນເຂດ​ຕັ້ງຢູ່​ນັ້ນ ໃຫ້​ມີ​ພະນັກງານໄອ​ຍະ​ການປະຊາຊົນ ຫຼື ພະນັກງານວິຊາການກົດໝາຍ ຂອງອົງການໄອຍະການປະຊາຊົນເຂດ ຈໍານວນ ສາມ ຫາ ຫ້າ ຄົນປະຈໍາຢູ່ ​ຕາມການແຕ່ງຕັ້ງ ຂອງຫົວໜ້າອົງການໄອຍະການປະຊາຊົນສູງສຸດ ເພື່ອ​ປະຕິບັດ​ສິດ ​ແລະ ໜ້າ​ທີ່ ຂອງ​ອົງການໄອ​ຍະ​ການ​ປະຊາຊົນ~~​~~ເຂດ ຕາມທີ່​ໄດ້​ກຳນົດ​ໄວ້ໃນກົດໝາຍ.

**ມາດຕາ 19 (ປັບປຸງ) ສິດ ແລະ ໜ້າທີ່ ຂອງອົງການໄອຍະການປະຊາຊົນເຂດ**

ອົງການໄອຍະການປະຊາຊົນເຂດ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຕິດຕາມກວດກາ ການປະຕິບັດກົດໝາຍ;
2. ອຳນວຍຄວບຄຸມ, ຄຸ້ມຄອງທາງດ້ານການຈັດຕັ້ງ ແລະ ການເຄື່ອນໄຫວ;
3. ຄົ້ນຄວ້າ ແລະ ສັງລວມ ການຈັດຕັ້ງປະຕິບັດໜ້າທີ່ວຽກງານ, ເກັບກຳສະຖິຕິຄະດີ, ຜູ້ຖືກຫາ ແລະ ນັກໂທດ;
4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ອົງການໄອຍະການປະຊາຊົນ ເມືອງ, ເທດສະບານ, ນະຄອນໃດ ທີ່ຖືກສ້າງຕັ້ງຂຶ້ນ ມີ ສິດ ແລະ ໜ້າທີ່ ຄືກັນກັບອົງການໄອຍະການປະຊາຊົນເຂດ.

**ມາດຕາ 20 (​ປັບປຸງ) ອົງການ​ໄອ​ຍະການ​ທະຫານ**

ອົງການ​ໄອ​ຍະ​ການ​ທະຫານ ​ແມ່ນ ອົງການ​ໜຶ່ງ​ໃນ​ລະບົບອົງການ​ໄອ​ຍະ​ການ​ປະຊາຊົນ ຊຶ່ງມີ​ລະບົບການຈັດຕັ້ງ, ທີ່ຕັ້ງ, ພາລະ​ບົດບາດ, ສິດ ແລະ ໜ້າທີ່, ໂຄງປະກອບການຈັດຕັ້ງ ແລະ ບຸກຄະລາກອນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍອົງການໄອຍະການທະຫານ.

ໝວດທີ 3

ໂຄງ​ປະກອບ​ການຈັດຕັ້ງ ​ແລະ ບຸກຄະລາ​ກອນ

ມາດຕາ 21(​ປັບປຸງ) ໂຄງ​ປະກອບ​ການຈັດຕັ້ງ

ອົງການ​ໄອຍະການປະຊາຊົນ​ ມີ​​ໂຄງ​ປະກອບການຈັດຕັ້ງ​ ​ດັ່ງນີ້:

1. ອົງການ​ໄອ​ຍະ​ການ​ປະຊາຊົນ​ສູງ​ສຸດ ມີ ຄະນະກຳມະການ​ໄອ​ຍະ​ການປະຊາຊົນ, ຫ້ອງການ, ບັນດາກົມ, ສະຖາ​ບັນ​ຄົ້ນຄວ້າ ​ແລະ ຝຶກ​ອົບຮົມ​ໄອ​ຍະ​ການ ແລະ ບັນດາພະ​ແນ​ກ;
2. ອົງການ​ໄອ​ຍະ​ການ​ປະຊາຊົນ​ພາກ ມີ ຄະນະກໍາມະການໄອຍະການປະຊາຊົນ, ຫ້ອງການ ແລະ ບັນ ດາພະ​ແນ​ກ;
3. ອົງການ​ໄອ​ຍະ​ການ​ປະຊາຊົນ ​​ແຂວງ, ນະຄອນຫຼວງ ມີ ຄະນະກໍາມະການໄອຍະການປະຊາຊົນ, ຫ້ອງການ ແລະ ບັນດາຂະ​ແໜງ;
4. ອົງການ​ໄອ​ຍະ​ການ​ປະຊາຊົນ​​ເຂດ ມີ ຄະນະກໍາມະການໄອຍະການປະຊາຊົນ, ຫ້ອງການ ​ແລະ ບັນ ດາໜ່ວຍ​ງານ.

ອົງການໄອຍະການປະຊາຊົນ ເມືອງ, ເທດສະບານ, ນະຄອນ ທີ່ຖືກສ້າງຕັ້ງຂຶ້ນ ມີໂຄງປະກອບການຈັດ ຕັ້ງ ຄືກັນກັບອົງການໄອຍະການປະຊາຊົນເຂດ.

ການ​ເຄື່ອນ​ໄຫວຂອງ​ອົງການ​ໄອ​ຍະ​ການ​ປະຊາຊົນ ແລະ ພະນັກງານອົງການໄອຍະການປະຊາຊົນເຂດ ປະຈໍາເມືອງ ໄດ້ກຳນົດ​ໄວ້​ໃນ​ລະບຽບ​ການ​ຕ່າງຫາກ​.

**ມາດຕາ 22 (ປັບປຸງ) ຄະນະກໍາມະການໄອຍະການປະຊາຊົນສູງສຸດ**

ຄະນະກໍາມະການໄອຍະການປະຊາຊົນສຸງສຸດ ແມ່ນ ການຈັດຕັ້ງຂອງອົງການໄອຍະການປະຊາຊົນສູງສຸດ, ມີພາລະບົດບາດ ຕົກລົງບັນຫາທີ່ມີຄວາມສຳຄັນ ແລະ ມີລັກສະນະຍຸດທະສາດ ກ່ຽວກັບວຽກງານຂອງອົງການໄອຍະການປະຊາຊົນ ເພື່ອຮັບປະກັນໃຫ້ລະບົບອົງການໄອຍະການປະຊາຊົນເຄື່ອນໄຫວຢ່າງມີປະສິດທິພາບ.

ຄະນະກໍາມະການໄອຍະການປະຊາຊົນສູງສຸດ ປະກອບດ້ວຍ ຫົວໜ້າອົງການໄອຍະການປະຊາຊົນສູງສຸດ ເປັນປະທານ, ບັນດາຮອງຫົວໜ້າອົງການໄອຍະການປະຊາຊົນສູງສຸດ ເປັນຮອງປະທານ, ຫົວໜ້າຫ້ອງການ, ບັນ ດາຫົວໜ້າກົມ ແລະ ພະນັກງານໄອຍະການປະຊາຊົນຈຳນວນໜຶ່ງ ຂອງອົງການໄອຍະການປະຊາຊົນສູງສຸດ ເປັນກຳມະການ ໂດຍແມ່ນຄະນະປະຈຳສະພາແຫ່ງຊາດ ເປັນຜູ້ແຕ່ງຕັ້ງ ຕາມການສະເໜີຂອງຫົວໜ້າອົງການໄອຍະການປະຊາຊົນສູງສຸດ.

ຈໍານວນສະມາຊິກ ຂອງຄະນະກໍາມະການໄອຍະການປະຊາຊົນສູງສຸດ ບໍ່ໃຫ້ເກີນ ສິບຫ້າຄົນ.

ຄະນະກໍາມະການໄອຍະການປະຊາຊົນສູງສຸດ ເຄື່ອນໄຫວວຽກງານຂອງຕົນ ດ້ວຍການເປີດກອງປະຊຸມຢ່າງໜ້ອຍ ສາມເດືອນ ຕໍ່ເທື່ອ ຕາມການຮຽກໂຮມ ຂອງປະທານຄະນະກໍາມະການໄອຍະການປະຊາຊົນສູງສຸດ.

ມະຕິກອງປະຊຸມ ຂອງຄະນະກໍາມະການໄອຍະການປະຊາຊົນສູງສຸດ ຖືເອົາຕາມສຽງສ່ວນຫຼາຍ. ໃນກໍລະນີມີຄະແນນສຽງເທົ່າກັນ ໃຫ້ຖືເອົາຄຳເຫັນຂອງປະທານຄະນະກໍາມະການໄອຍະການປະຊາຊົນສູງສຸດ ເປັນອັນຊີ້ຂາດ.

**ມາດຕາ 23 (ໃໝ່) ຄະນະກຳມະການໄອຍະການປະຊາຊົນທ້ອງຖິ່ນ**

ຄະນະກໍາມະການໄອຍະການປະຊາຊົນທ້ອງຖິ່ນ ແມ່ນ ການຈັດຕັ້ງ ຂອງອົງການໄອຍະການປະຊາຊົນທ້ອງ ຖິ່ນ, ມີພາລະບົດບາດ ຕົກລົງກ່ຽວກັບວຽກງານໄອຍະການປະຊາຊົນທີ່ມີຄວາມສຳຄັນ ແລະ ມີລັກສະນະຍຸດທະສາດ ເພື່ອຮັບປະກັນໃຫ້ລະບົບອົງການໄອຍະການປະຊາຊົນທ້ອງຖິ່ນ ເຄື່ອນໄຫວຢ່າງມີປະສິດທິພາບ.

ຄະນະກໍາມະການໄອຍະການປະຊາຊົນທ້ອງຖິ່ນ ປະກອບດ້ວຍ ຫົວໜ້າອົງການໄອຍະການປະຊາຊົນ ເປັນປະທານ, ບັນດາຮອງຫົວໜ້າອົງການໄອຍະການປະຊາຊົນ ເປັນຮອງປະທານ, ຫົວໜ້າຫ້ອງການ, ບັນດາຫົວໜ້າ ພະແນກ, ຂະແໜງ, ໜ່ວຍງານ ແລະ ພະນັກງານໄອຍະການປະຊາຊົນຈຳນວນໜຶ່ງ ຂອງອົງການໄອຍະການປະຊາຊົນທ້ອງຖິ່ນ ເປັນກໍາມະການ ໂດຍແມ່ນຫົວໜ້າອົງການໄອຍະການປະຊາຊົນສູງສຸດ ເປັນຜູ້ແຕ່ງຕັ້ງ ຕາມການສະເໜີຂອງຫົວໜ້າອົງການໄອຍະການປະຊາຊົນທ້ອງຖິ່ນ.

ຈໍານວນສະມາຊິກ ຂອງຄະນະກໍາມະການໄອຍະການປະຊາຊົນທ້ອງຖິ່ນ ບໍ່ໃຫ້ເກີນ ເກົ້າຄົນ.

ຄະນະກໍາມະການໄອຍະການປະຊາຊົນທ້ອງຖິ່ນ ເຄື່ອນໄຫວວຽກງານຂອງຕົນ ດ້ວຍການເປີດກອງປະຊຸມຢ່າງໜ້ອຍ ສາມເດືອນ ຕໍ່ເທື່ອ ຕາມການຮຽກໂຮມ ຂອງປະທານຄະນະກໍາມະການໄອຍະການປະຊາຊົນທ້ອງຖິ່ນ.

ມະຕິກອງປະຊຸມຂອງຄະນະກໍາມະການໄອຍະການປະຊາຊົນທ້ອງຖິ່ນ ຖືເອົາຕາມສຽງສ່ວນຫຼາຍ. ໃນກໍລະ ນີທີ່ມີຄະແນນສຽງເທົ່າກັນ ໃຫ້ຖືເອົາຄຳເຫັນຂອງປະທານຄະນະກໍາມະການໄອຍະການປະຊາຊົນທ້ອງຖິ່ນ ເປັນອັນ ຊີ້ຂາດ.

**ມາດຕາ 24 (​ປັບປຸງ) ໂຄງ​ປະກອບບຸກຄະລາກອນ ຂອງ​ອົງການ​ໄອ​ຍະ​ການປະຊາຊົນ​**

ອົງການ​ໄອ​ຍະ​ການ​ປະຊາຊົນ​ ປະກອບ​ດ້ວຍ ບຸກຄະລາ​ກອນ ດັ່ງນີ້:

1. ຫົວໜ້າອົງການໄອ​ຍະ​ກາ​ນປະຊາຊົນສູງ​ສຸດ​;
2. ບັນດາ​ຮອງຫົວໜ້າອົງການໄອ​ຍະ​ກາ​ນປະຊາຊົນສູງສຸດ ໃນນີ້ ໜຶ່ງທ່ານ ເປັນຫົວໜ້າອົງການໄອ​ຍະ​ການ​ທະຫານ​ຂັ້ນສູງ;
3. ຫົວໜ້າອົງການໄອ​ຍະ​ການ​ປະຊາຊົນພາກ, ບັນດາຮອງຫົວໜ້າອົງການໄອ​ຍະ​ການ​ປະຊາຊົນພາກ;
4. ຫົວໜ້າອົງການໄອ​ຍະ​ການ​ປະຊາຊົນ ແຂວງ, ນະຄອນຫຼວງ, ບັນດາຮອງຫົວໜ້າອົງການໄອ​ຍະ ​ກາ​ນປະຊາຊົນ​ ແຂວງ, ນະຄອນຫຼວງ;
5. ຫົວໜ້າອົງການໄອ​ຍະ​ກາ​ນປະຊາຊົນ​ເຂດ, ບັນດາຮອງຫົວໜ້າອົງການໄອ​ຍະ​ກາ​ນປະຊາຊົນ​ເຂດ.

ນອກຈາກ​ນີ້ ອົງການ​ໄອ​ຍະ​ການ​ປະຊາຊົນແຕ່​ລະ​ຂັ້ນ ຍັງ​ມີບັນດາພະນັກງານ​ໄອ​ຍະ​ການ​ປະຊາຊົນ, ​ຜູ້​ຊ່ວຍ​ພະນັກງານໄອ​ຍະ​ການ​ປະຊາຊົນ, ພະນັກງານວິຊາການກົດໝາຍ ​ແລະ ພະນັກງານ​ບໍລິຫານ​.

ອົງການໄອຍະການປະຊາຊົນ ເມືອງ, ເທດສະບານ, ນະຄອນໃດ ຫາກໄດ້ສ້າງຕັ້ງຂຶ້ນ ກໍມີໂຄງປະກອບບຸກຄະລາກອນ ຄືກັນກັບອົງການໄອຍະການປະຊາຊົນເຂດ.

**ມາດຕາ 25 (ປັບປຸງ) ມາດຕະຖານຂອງ​ຫົວໜ້າອົງການໄອ​ຍະ​ການ​ປະຊາຊົນ ແລະ ພະນັກງານໄອຍະ​ການປະຊາຊົນ**

ຫົວໜ້າອົງການໄອ​ຍະ​ການ​ປະຊາຊົນ ແລະ ພະນັກງານ​ໄອ​ຍະ​ການປະຊາຊົນ ຕ້ອງ​ມີມາດຕະຖານລວມ​ ດັ່ງນີ້:

1. ເປັນ​ພົນລະ​ເມືອງ​ລາວ ​ໂດຍ​ກຳ​ເນີ​ດ, ມີ​ອາຍຸ​ແຕ່ ຊາວຫ້າປີ​ ຂຶ້ນ​ໄປ;
2. ​ມີ​ຄຸນ​ທາດ​ການ​ເມືອງ​ໜັກ​ແໜ້ນ, ມີ​ຄຸນສົມບັດ​ສິນ​ທຳ​ປະຕິວັດ, ມີ​ຈັນຍາທຳ​ດີ, ມີຄວາມ​ສັດ​ຊື່​ບໍລິ ສຸດ​ ຕໍ່​ການ​ປະຕິບັດ​ໜ້າ​ທີ່​ຂອງ​ຕົນ;
3. ມີ​ລະດັບການ​ສຶກສາດ້ານກົດໝາຍ ​ແຕ່ຊັ້ນສູງຂຶ້ນ​ໄປ, ໄດ້​ຜ່ານ​ການ​ຝຶກ​ອົບຮົມຫຼັກສູດ​ວຽກງານ​ໄອ​ຍະ​ການ​;
4. ບໍ່​​ເຄີຍຖືກ​ລົງໂທດ​ທາງ​ອາຍາ ​​ໃນ​ການ​ກະທຳ​ຜິດໂດຍ​ເຈດ​ຕະນາ;
5. ​ມີສຸຂະພາບ​ດີ.

​ຫົວໜ້າອົງການໄອ​ຍະ​ການ​ປະຊາຊົນ ແລະ ພະນັກງານ​ໄອ​ຍະ​ການ​ປະຊາຊົນ ຍັງມີ​ມາດຕະຖານສະເພາະ, ຊັ້ນ ​ແລະ ຂັ້ນຂອງ​ຕົນ ຊຶ່ງໄດ້ກຳນົດ​ໄວ້​ໃນ​ລະບຽບ​ການຕ່າງຫາກ.

**ມາດຕາ 26 (​ປັບປຸງ) ການ​ເລືອກ​ຕັ້ງ, ​ແຕ່ງຕັ້ງ, ຍົກຍ້າຍ ຫຼື ​ປົດ​ຕຳ​ແໜ່​ງ**

ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ຖືກ​ເລືອກ​ຕັ້ງ ຫຼື ປົດ​ຕຳ​ແໜ່​ງ ​ໂດຍ​ສະພາ​ແຫ່ງ​ຊາດ ຕາມ​ການສະເໜີຂອງປະທານ​ປະ​ເທດ, ມີ​ອາຍຸ​ການ​ເທົ່າ​ກັບອາຍຸ​ການ​ຂອງ​ສະພາ​ແຫ່ງ​ຊາດ.

ຮອງຫົວໜ້າອົງການ​ໄອ​ຍະ​ການ​ປະຊາຊົນ​ສູງ​ສຸດ ຖືກ​ແຕ່ງຕັ້ງ, ຍົກຍ້າຍ ຫຼື ປົດ​ຕຳ​ແໜ່​ງ ​ໂດຍ​ປະທານປະ​ເທດ ຕາມ​ການສະ​ເໜີຂອງ​ຫົວໜ້າອົງການໄອຍະ​ການ​ປະຊາຊົນ​ສູງ​ສຸດ.

ຫົວໜ້າອົງການໄອ​ຍະ​ການ​ປະຊາຊົນ ພາກ, ແຂວງ, ນະ​ຄອນຫຼວງ, ເຂດ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາ ແໜ່ງ ໂດຍຫົວໜ້າອົງການໄອຍະການປະຊາຊົນສູງສຸດ ຕາມການສະເໜີຂອງຄະນະປະຈໍາສະພາປະຊາຊົນຂັ້ນແຂວງ ພາຍຫຼັງທີ່ສະພາປະຊາຊົນຂັ້ນແຂວງ ບ່ອນທີ່ອົງການໄອຍະການປະຊາຊົນນັ້ນຕັ້ງຢູ່ ພິຈາລະນາຮັບຮອງເອົາ.

ຮອງຫົວໜ້າອົງການໄອຍະການປະຊາຊົນ ພາກ, ແຂວງ, ນະ​ຄອນຫຼວງ, ເຂດ, ພະນັກງານໄອຍະການປະຊາ ຊົນ, ຜູ້ຊ່ວຍ​ພະນັກ​ງານໄອ​ຍະ​ການ​ປະຊາ​ຊົນ, ພະນັກງານວິຊາການກົດໝາຍ ​ແລະ ພະນັກງານບໍລິຫານ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍຫົວໜ້າອົງການໄອຍະການປະຊາຊົນສູງສຸດ.

ຮອງຫົວໜ້າອົງການໄອຍະການທະຫານຂັ້ນສູງ, ຫົວໜ້າ ແລະ ຮອງຫົວໜ້າ ອົງການໄອຍະການທະຫານພາກ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍຫົວໜ້າອົງການໄອຍະການປະຊາຊົນສູງສຸດ ຕາມການສະເໜີຂອງຫົວໜ້າອົງການໄອຍະການທະຫານຂັ້ນສູງ.

ພະນັກງານໄອຍະການທະຫານ, ຜູ້ຊ່ວຍພະນັກງານໄອຍະການທະຫານ, ພະນັກງານວິຊາການກົດໝາຍ ແລະ ພະນັກງານບໍລິຫານ ຖືກແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ໂດຍຫົວໜ້າອົງການໄອຍະການທະຫານຂັ້ນສູງ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍອົງການໄອຍະການທະຫານ.

**ມາດຕາ 27 (ປັບປຸງ) ສິດ ​ແລະ ໜ້າ​ທີ່ ຂອງ​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ**

ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ມີ​ ສິດ ​ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຊີ້ນໍາ ແລະ ນໍາພາ ການຕິດຕາມກວດກາ ການ​ເຄົາລົບ ​ແລະ ປະຕິບັດ​ກົດໝາຍ ໃນຂອບເຂດທົ່ວປະເທດ;
2. ຊີ້ນໍາ, ນຳພາ ​ແລະ ກວດກາ ການ​ປະຕິບັດວຽກງານ ຂອງພະນັກງານ​ຢູ່ອົງການ​ໄອ​ຍະ​ການ​ປະຊາຊົນ​;
3. ຊີ້ນໍາວຽກງານຄົ້ນ​ຄວ້າ, ສະ​ເໜີຮ່າງກົດໝ​າຍ ​ແລະ ນິຕິ​ກຳ​ອື່ນ ຕໍ່ກອງ​ປະຊຸມສະພາ​ແຫ່ງ​ຊາດ ຫຼື ຕໍ່ຄະ ນະ​ປະຈຳ​ສະພາ​ແຫ່ງ​ຊາດ ພິຈາລະນາ;
4. ສະ​ເໜີຄະນະ​ປະຈຳ​ສະພາ​ແຫ່ງ​ຊາດ ຕີ​ຄວາມ​ໝາຍ​ບົດບັນຍັດໃດໜຶ່ງຂອງ​ກົດໝາຍ ເພື່ອ​ປະຕິບັດ​ໃຫ້​ຖືກຕ້ອງ ​ແລະ ​ເປັນເອກະ​ພາບ;
5. ໃຫ້​ຄວາ​ມ​ເຫັນ​ກ່ຽວ​ກັບ​ການ​ດຳ​ເນີນ​ຄະດີ​ອາຍາ ຊຶ່ງຫົວໜ້າ, ຮອງຫົວໜ້າ ອົງການໄອຍະການປະຊາ ຊົນ, ພະນັກງານ​ໄອ​ຍະ​ການ​ປະຊາຊົນ ແລະ ຜູ້ຊ່ວຍພະນັກງານໄອຍະການປະຊາຊົນ ທີ່ຖືກ​ຫາ​ວ່າເປັນ​ຜູ້ກະທຳ​ຜິດ;
6. ລົບ​ລ້າ​ງຄຳ​ສັ່ງ ​ຂອງ​ຫົວໜ້າອົງການໄອ​ຍະ​ການ​ປະຊາຊົນ​ຂັ້ນລຸ່ມ ທີ່​ບໍ່​ຖືກຕ້ອງ​ຕາມ​ກົດໝາຍ;
7. ເຮັດຄໍາຖະແຫຼງ ກ່ຽວກັບຄະດີ ຕໍ່ສານປະຊາຊົນສູງສຸດ;
8. ສະ​ເໜີ ຄັດຄ້ານຄຳ​ຕັດ​ສີນ ​ຫຼື ​ຄຳ​ພິພາກສາ ຂອງ​ສານປະຊາຊົນ;
9. ສະ​ເໜີ ຮື້ຟື້ນຄະດີຕໍ່​ສານ​ປະຊາຊົນ​ສູງ​ສຸດ ໃນ​ກໍລະນີ​ທີ່​ພົບ​ເຫັນ​ຫຼັກ​ຖານ​ໃໝ່;
10. ສະ​ເໜີ ປະທານ​ປະ​ເທດ ​ແຕ່ງຕັ້ງ ຫຼື ປົດ​ຕຳ​ແໜ່​ງ ຮອງຫົວໜ້າອົງການ​ໄອ​ຍະ​ການ​ປະຊາຊົນ​ສູງ​ສຸດ;
11. ກໍານົດ​ໂຄງ​ປະກອບ​ກົງຈັກ​ການຈັດຕັ້ງ, ຈຳນວນ​ບຸກຄະລາ​ກອນ ຂອງ​ອົງການ​ໄອ​ຍະ​ການປະຊາຊົນ;
12. ແຕ່ງຕັ້ງ,​ ຍົກ​ຍ້າຍ ຫຼື ປົດ​ຕຳ​ແໜ່​ງ ຫົວໜ້າ, ຮອງຫົວໜ້າ ອົງການໄອ​ຍະ​ການປະຊາຊົນ, ຄະນະກຳ ມະການໄອຍະການປະຊາຊົນທ້ອງຖິ່ນ, ພະນັກງານ​ໄອ​ຍະ​ການ​ປະຊາຊົນ, ຜູ້ຊ່ວຍ​ພະນັກງານ​ໄອ​ຍະ​ການປະຊາຊົນ, ພະນັກງານວິຊາການກົດໝາຍ​ ແລະ ພະນັກງານ​ບໍລິຫານຂອງ​ອົງການ​ໄອ​ຍະ​ການ​ປະຊາຊົນ;
13. ຮຽກ​ໂຮມ ​ແລະ ເປັນ​ປະທານກອງ​ປະຊຸມຄະນະກຳມະການໄອ​ຍະ​ການປະຊາຊົນ;
14. ເຂົ້າຮ່ວມ​ ກອງ​ປະຊຸມ​ໃຫຍ່ຜູ້ພິພາກສາ ​ແລະ ລາຍ​ງານ​ ຕໍ່​ຄະນະ​ປະຈຳ​ສະພາ​ແຫ່ງຊາດ ກ່ຽວກັບມະຕິ​ກອງ​ປະຊຸມ​ໃຫຍ່ຜູ້ພິພາກສາ ທີ່​ເຫັນ​ວ່າບໍ່​ຖືກຕ້ອງ ຕາມ​ລັດຖະທຳມະນູນ ແລະ ກົດໝາຍ;
15. ລາຍ​ງານ​ສະພາບ​ການຈັດຕັ້ງ ​ແລະ ການ​ເຄື່ອນ​ໄຫວ​ວຽກ​ງານ ຂອງ​ອົງການ​ໄອ​ຍະ​ການ​ປະຊາຊົນ ຕໍ່​ກອງ​ປະຊຸມສະພາ​ແຫ່ງ​ຊາດ ຫຼື ຄະນະ​ປະຈຳ​ສະພາ​ແຫ່ງ​ຊາດ ​ໃນ​ເວລາ​ທີ່​ສະພາ​ແຫ່ງຊາດບໍ່​ໄດ້​ເປີດ​ກອງ​ປະຊຸມ;
16. ນຳໃຊ້ສິດ ແລະ ປະຕິບັດໜ້າ​ທີ່ອື່ນ​ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 28 (ປັບປຸງ) ຮອງຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ**

ຮອງຫົວໜ້າອົງການ​ໄອ​ຍະ​ການ​ປະຊາຊົນ​ສູງ​ສຸດ ມີໜ້າ​ທີ່​ຊ່ວຍ​ວຽກຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ​ໃນ​ການປະຕິບັດ​ໜ້າ​ທີ່ ​ແລະ ຈະ​ໄດ້ຮັບຜິດຊອບ​ວຽກ​ງານ​ໃດ​ໜຶ່ງ​ສະ​ເພາະ ຕາມ​ການ​ມອບ​ໝາຍ​ຂອງ​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ.

ໃນ​ກໍລະນີ​ທີ່ ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ​ຕິດ​ຂັດ ​ແມ່ນ ​ຮອງ​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ທີ່​ໄດ້​ຮັບ​ມອບ​ໝາຍ ​ເປັນ​ຜູ້​ຮັກສາການ​ແທນ.

**ມາດຕາ 29 (ປັບປຸງ) ສິດ ​ແລະ ໜ້າ​ທີ່ ຂອງ​ຄະນະກຳມະການ​ໄອ​ຍະ​ການປະຊາຊົນສູງສຸດ**

ຄະນະກຳມະການໄອ​ຍະ​ການປະຊາຊົນສູງສຸດ ມີ​ ສິດ ​ແລ​ະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຕົກລົງ​ຮັບຮອງ​ເອົາ​ແຜນ​ຍຸດ​ທະ​ສາດ ກ່ຽວ​ກັບ​ການ​ພັດທະນາ​ວຽກ​ງານໄອ​ຍະ​ການ​;
2. ຄົ້ນຄວ້າ ແລະ ໃຫ້ຄໍາເຫັນ ຕໍ່ຮ່າງກົດໝາຍ ຂອງ​ອົງການ​ໄອ​ຍະ​ການ​ປະຊາຊົນ;
3. ຄົ້ນຄວ້າ ແລະໃຫ້ຄໍາເຫັນ ຕໍ່ຄໍາຕັດສີນ ຫຼື ຄໍາພິພາກສາ ປະຫານຊີວິດ ທີ່ໃຊ້ໄດ້ຢ່າງເດັດຂາດ;
4. ຄົ້ນຄວ້າ ແລະ ໃຫ້ຄໍາເຫັນ ຕໍ່ຄະດີຂັ້ນຮື້ຟື້ນ ຕາມການສະເໜີ ຂອງຫົວໜ້າອົງການໄອຍະການປະຊາ ຊົນສູງສຸດ;
5. ຄົ້ນຄວ້າ ແລະ ໃຫ້ຄໍາເຫັນ ຕໍ່ການແຕ່ງຕັ້ງ, ຍົກຍ້າຍ ຫຼື ປົດຕຳ​ແໜ່​ງ ຫົວໜ້າ ​ແລະ ຮອງ​ຫົວໜ້າຫ້ອງການ, ບັນດາ​ກົມ, ສະ​ຖາ​ບັນຄົ້ນຄວ້າ ​ແລະ ຝຶກ​ອົບຮົມ​​ໄອ​ຍະ​ການ ຂອງ​ອົງການ​ໄອ​ຍະ​ການ​ປະຊາຊົນ​ສູງສຸດ, ຫົວໜ້າ ​ແລະ ຮອງ​ຫົວໜ້າ ອົງການໄອ​ຍະ​ການປະຊາ​ຊົນທ້ອງຖິ່ນ;
6. ຄົ້ນຄວ້າ ແລະ ໃຫ້ຄໍາເຫັນ​​​ ຕໍ່ການສ້າງຕັ້ງ ຫຼື ຍຸບ​ເລີກກົງຈັກ ຂອງ​ອົງການ​ໄອ​ຍະ​ການ​ປະຊາຊົນສູງ​ສຸດ;
7. ຄົ້ນຄວ້າ ແລະ ໃຫ້ຄໍາເຫັນຕໍ່​ແຜນການ, ​ແຜນງົບປະມານປະຈຳ​ປີ ຂອງອົງການ​ໄອ​ຍະ​ການ​ປະຊາຊົນ;
8. ຄົ້ນຄວ້າ ແລະ ໃຫ້ຄໍາເຫັນ ຕໍ່ວຽກງານ​ອື່ນ ທີ່​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ ​ເຫັນ​ວ່າ​ມີ​ຄວາມ​ຈຳ​ເປັນ.

**ມາດຕາ 30 (ໃໝ່) ສິດ ​ແລະ ໜ້າ​ທີ່ ຂອງ​ຄະນະກຳມະການ​ໄອ​ຍະ​ການປະຊາຊົນທ້ອງຖິ່ນ**

ຄະນະກຳມະການໄອ​ຍະ​ການປະຊາຊົນທ້ອງຖິ່ນ ມີ​ ສິດ ແລ​ະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຕົກລົງ​ຮັບຮອງ​ເອົາ​ແຜນ​​ພັດທະນາ​ວຽກ​ງານໄອ​ຍະ​ການປະຊາຊົນ;
2. ຄົ້ນຄວ້າ ແລະ ໃຫ້ຄໍາເຫັນ ຕໍ່ການ​ສ້າງຕັ້ງ ຫຼື ຍຸບ​ເລີກກົງຈັກ ຂອງ​ອົງການ​ໄອ​ຍະ​ການ​ປະຊາຊົນ;
3. ຄົ້ນຄວ້າ ແລະ ໃຫ້ຄໍາເຫັນ ຕໍ່ການ​​ແຕ່ງຕັ້ງ, ຍົກຍ້າຍ ຫຼື ປົດຕຳ​ແໜ່​ງ ຫົວໜ້າ ​ແລະ ຮອງ​ຫົວໜ້າຫ້ອງການ, ບັນດາ ພະແນກ, ​ຂະແໜງ, ໜ່ວຍງານ​ ຂອງ​ອົງການ​ໄອ​ຍະ​ການ​ປະຊາຊົນ;
4. ຄົ້ນຄວ້າ ແລະ ໃຫ້ຄໍາເຫັນ ກ່ຽວກັບການນໍາໃຊ້ວິທີການສືບສວນ-ສອບສວນ ແລະ ມາດຕະການສະ ກັດກັ້ນ ທີ່ມີຄວາມຫຍຸ້ງຍາກສັບສົນ ຕາມການສະເໜີ ຂອງຫົວໜ້າອົງການໄອຍະການປະຊາຊົນທ້ອງຖິ່ນ;
5. ຄົ້ນຄວ້າ ແລະ ໃຫ້ຄໍາເຫັນ ຕໍ່ຄະດີທີ່ມີຄວາມຫຍຸ້ງຍາກສັບສົນ, ການກະທຳຜິດທີ່ຈະຖືກລົງໂທດຕັດອິດສະລະພາບຕະຫຼອດຊີວິດ ຫຼື ປະຫານຊີວິດ ຕາມການສະເໜີ ຂອງຫົວໜ້າອົງການໄອຍະການປະຊາຊົນທ້ອງຖິ່ນ;
6. ຄົ້ນຄວ້າ ແລະ ໃຫ້ຄໍາເຫັນ ຕໍ່​ແຜນການ, ​ແຜນງົບປະມານປະຈຳ​ປີ ຂອງອົງການ​ໄອ​ຍະ​ການ​ປະຊາຊົນ;
7. ຄົ້ນຄວ້າ ແລະ ໃຫ້ຄໍາເຫັນ ຕໍ່ວຽກງານ​ອື່ນ ທີ່ຫົວໜ້າອົງການໄອ​ຍະ​ການ​ປະຊາຊົນ​ ​ເຫັນ​ວ່າ​ມີ​ຄວາມ​ຈຳ​ເປັນ.

**ມາດຕາ 31 (ປັບປຸງ) ສິດ ​ແລະ ໜ້າ​ທີ່​ ຂອງ​ຫົວໜ້າອົງການໄອ​ຍະ​ການ​ປະຊາຊົນ​ພາກ**

ຫົວໜ້າອົງການໄອ​ຍະ​ການ​ປະຊາຊົນພາກ ມີສິດ ​ແລ​ະ ໜ້າ​ທີ່ ຕາມ​ຂອບ​ເຂດ​ຄວາມ​ຮັບຜິດຊອບ​ຂອງ​ຕົນ ດັ່ງນີ້:

1. ຊີ້ນໍາ ແລະ ນໍາພາ ການຕິດຕາມກວດກາການປະຕິບັດກົດໝາຍ;
2. ຊີ້ນໍາ, ນຳພາ ​ແລະ ກວດກາ​ການຈັດຕັ້ງປະຕິບັດ​ໜ້າ​ທີ່​ວຽກ​ງານ ຂອງ​ອົງການ​ໄອ​ຍະ​ການ​ປະຊາຊົນ​ພາກ ແລະ ອົງການ​ໄອ​ຍະ​ການ​ປະຊາຊົນ ​ແຂວງ, ນະຄອນຫຼວງ;
3. ໃຫ້​ຄຳແນະນຳ​ທາງ​ດ້ານ​ກົດໝາຍ ​​ແກ່ອົງການ​ໄອ​ຍະ​ການ​ປະຊາຊົນ​ ແຂວງ, ນະຄອນຫຼວງ;
4. ລົບ​ລ້າງ​ຄຳ​ສັ່ງ​ ຂອງ​ຫົວໜ້າອົງການໄອ​ຍະ​ການ​ປະຊາຊົນ​ຂັ້ນລຸ່ມ ທີ່​ບໍ່ຖືກຕ້ອງ​ຕາມ​ກົດໝາຍ;
5. ຖະແຫຼງ ເປັນຂັ້ນອຸທອນ ແລະ ຂັ້ນລົບລ້າງ ຕໍ່ສານປະຊາຊົນພາກ;
6. ສະ​ເໜີຄັດຄ້ານ ​ຄຳ​ຕັດ​ສີນຂອງ​ສານ​ຂັ້ນລຸ່ມ ​ແລະ ຄຳ​ພິພາກສາຂອງ​ສານຂັ້ນຂອງ​ຕົນ;
7. ລາຍ​ງານ​ສະພາບ​ການ​ເຄື່ອນ​ໄຫວ​ວຽກ​ງານ ຂອງ​ອົງການໄອ​ຍະການປະຊາຊົນພາກ ຕໍ່​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ;
8. ລາຍ​ງານ​ສະພາບ​ການຈັດຕັ້ງ ​ແລະ ການ​ເຄື່ອນ​ໄຫວ​ວຽກ​ງານ ຂອງ​ອົງການ​ໄອ​ຍະ​ການ​ປະຊາຊົນພາກ ຕໍ່ກອງ​ປະຊຸມສະພາ​ປະຊາຊົນຂັ້ນແຂວງ ຫຼື ຄະນະ​ປະຈຳ​ສະພາ​ປະຊາຊົນຂັ້ນແຂວງ ທີ່ຕົນຕັ້ງຢູ່ໃນ​ເວລາສະພາປະ ຊາຊົນຂັ້ນແຂວງ ​​ບໍ່​ໄດ້​ເປີດ​ກອງ​ປະຊຸມ;
9. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 32 (ປັບປຸງ) ຮອງຫົວໜ້າອົງການໄອ​ຍະ​ການ​ປະຊາຊົນ​ພາກ**

ຮອງຫົວໜ້າອົງການໄອ​ຍະ​ການ​ປະຊາຊົນ​ພາກ ມີ​ໜ້າ​ທີ່ຊ່ວຍ​ວຽກຫົວໜ້າອົງການໄອ​ຍະ​ການປະຊາຊົນພາກໃນ​ການ​ປະຕິບັດ​ໜ້າທີ່ ​ແລະ ຈະ​ໄດ້​ຮັບຜິດຊອບ​ວຽກ​ງານ​ໃດ​ໜຶ່ງ​ສະ​ເພາະ ​ຕາມ​ການ​ມອບ​ໝາຍຂອງຫົວໜ້າອົງການໄອ​ຍະ​ການ​ປະຊາຊົນ​ພາກ.

ໃນ​ກໍລະນີ​ທີ່ ​ຫົວໜ້າອົງການໄອ​ຍະ​ການ​ປະຊາຊົນ​ພາກ ຕິດ​ຂັດ ​ແມ່ນ ​ຮອງ​ຫົວໜ້າອົງການໄອ​ຍະ​ການ​ປະ ຊາຊົນ​ພາກ ທີ່​ໄດ້ຮັບ​ມອບ​ໝາຍ ​ເປັນ​ຜູ້​ຮັກສາການ​ແທນ.

**ມາດຕາ 33 (ປັບປຸງ) ສິດ ​ແລະ ໜ້າທີ່ ຂອງຫົວໜ້າອົງການໄອ​ຍະ​ການ​ປະຊາຊົນ​ ແຂວງ, ນະຄອນຫຼວງ**

ຫົວໜ້າອົງການໄອຍະ​ການ​ປະຊາຊົນ ​ແຂວງ, ນະຄອນຫຼວງ ມີ​ ສິດ ​ແລະ ໜ້າທີ່ ຕາມ​ຂອບ​ເຂດ​ຄວາມ​ຮັບ ຜິດຊອບ​ຂອງ​ຕົນ ດັ່ງນີ້:

1. ຊີ້ນຳ ແລະ ນຳພາ ການຕິດຕາມກວດກາການປະຕິບັດກົດໝາຍ;
2. ຊີ້ນຳ, ນຳພາ ​ແລະ ກວດກາ​ການຈັດຕັ້ງປະຕິບັດໜ້າ​ທີ່​ວຽກ​ງານ ຂອງອົງການ​ໄອ​ຍະ​ການ​ປະຊາຊົນ​ຂັ້ນຂອງ​ຕົນ ແລະ ອົງການ​ໄອ​ຍະ​ການ​ປະຊາຊົນເຂດ;
3. ໃຫ້ຄຳແນ​ະນຳ​ທາງ​ດ້ານ​ກົດໝາຍ ​​ແກ່ອົງການ​ໄອ​ຍະ​ການ​ປະຊາ​ຊົນ​ເຂດ;
4. ລົບ​ລ້າງ​ຄຳ​ສັ່ງ​ ທີ່​ບໍ່​ຖືກຕ້ອງ​ຕາມ​ກົດໝາຍ ຂອງຫົວໜ້າອົງການ​ໄອ​ຍະ​ການ​ປະຊາຊົນເຂດ;
5. ສັ່ງ​ຟ້ອງ​ຜູ້ຖືກ​ຫາ ~~​~~ແລະ ຖະແຫຼງ ຕໍ່ສານປະຊາຊົນ ແຂວງ, ນະຄອນຫຼວງ ກ່ຽວກັບການກະທໍາຜິດທີ່ບໍ່ຢູ່ໃນຂອບເຂດ ສິດ ແລະ ໜ້າທີ່ ການສັ່ງຟ້ອງ ຂອງຫົວໜ້າອົງການໄອຍະການປະຊາຊົນເຂດ; ຖະແຫຼງເປັນຂັ້ນອຸ ທອນ ຕໍ່ສານປະຊາຊົນ ແຂວງ, ນະຄອນຫຼວງ;
6. ຖະແຫຼງຕໍ່ສານປະຊາຊົນ ແຂວງ, ນະຄອນຫຼວງ ກ່ຽວກັບການປ່ອຍຕົວນັກໂທດກ່ອນກໍານົດ ໂດຍມີເງື່ອນໄຂ;
7. ສະ​ເໜີຄັດຄ້ານ​ ຄໍາຕັດ​ສີນ​ຂອງ​ສານຂັ້ນລຸ່ມ, ຄຳ​ຕັດ​ສີນ ​ແລະ ຄຳ​ພິພາກສາຂອງ​ສານຂັ້ນຂອງ​ຕົນ;
8. ລາຍ​ງານ​ສະພາບ​ການຈັດຕັ້ງ ​ແລະ ການ​ເຄື່ອນ​ໄຫວວຽກ​ງານຂອງ​ຕົນ ຕໍ່ຫົວໜ້າອົງການ​ໄອ​ຍະ​ການປະຊາຊົນພາກ ​ແລະ ​ອົງການໄອ​ຍະ​ການ​ປະຊາຊົນສູງສຸດ;
9. ລາຍ​ງານ​ສະພາບ​ການຈັດຕັ້ງ ​ແລະ ການ​ເຄື່ອນ​ໄຫວ​ວຽກ​ງານ ຂອງ​ອົງການ​ໄອ​ຍະ​ການ​ປະຊາຊົນ ແຂວງ, ນະຄອນຫຼວງ ຕໍ່​ກອງ​ປະຊຸມສະພາ​ປະຊາຊົນຂັ້ນແຂວງ ຫຼື ຄະນະ​ປະຈຳ​ສະພາ​ປະຊາຊົນຂັ້ນແຂວງທີ່ຕົນຕັ້ງຢູ່ ​ໃນ​ເວລາ​​ສະພາປະຊາຊົນຂັ້ນແຂວງ ບໍ່​ໄດ້​ເປີດ​ກອງ​ປະຊຸມ;
10. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 34 (ປັບປຸງ) ຮອງຫົວໜ້າອົງການໄອຍະ​ການ​ປະຊາຊົນ​ ແຂວງ, ນະຄອນຫຼວງ**

ຮອງຫົວໜ້າອົງການໄອ​ຍະ​ການ​ປະຊາຊົນ ແຂວງ, ນະຄອນຫຼວງ ມີໜ້າ​ທີ່​ຊ່ວຍ​ວຽກຫົວໜ້າອົງການໄອຍະການ​ປະຊາຊົນ ແຂວງ, ນະຄອນຫຼວງ ໃນ​ການ​ປະຕິບັດ​ໜ້າ​ທີ່ ​ແລະ ຈະ​ໄດ້​ຮັບຜິດຊອບວຽກ​ງານ​ໃດ​ໜຶ່ງ​ສະ​ເພາະ ຕາມ​ການ​ມອບ​ໝາຍ ຂອງຫົວໜ້າອົງການໄອ​ຍະ​ການ​ປະຊາຊົນ ແຂວງ, ນະຄອນຫຼວງ.

ໃນ​ກໍລະນີ​ທີ່ ​ຫົວໜ້າອົງການໄອ​ຍະ​ການ​ປະຊາຊົນ​ ແຂວງ, ນະຄອນຫຼວງ ຕິດ​ຂັດ ​ແມ່ນ​ຮອງຫົວໜ້າອົງ ການ​ໄອ​ຍະ​ການ​ປະຊາຊົນ ແຂວງ, ນະຄອນຫຼວງ ທີ່​ໄດ້​ຮັບ​ມອບ​ໝາຍ​ ເປັນ​ຜູ້ຮັກສາການ​ແທນ.

**ມາດຕາ 35 (​ປັບປຸງ) ສິດ ​ແລະ ໜ້າ​ທີ່ ຂອງຫົວໜ້າອົງການໄອ​ຍະ​ການ​ປະຊາຊົນເຂດ**

ຫົວໜ້າອົງການໄອ​ຍະ​ການ​ປະຊາຊົນ​ເຂດ ມີ ສິດ ​ແລະ ໜ້າ​ທີ່ ຕາມຂອບ​ເຂດ​ຄວາມ​ຮັບຜິດຊອບ​ຂອງ​ຕົນ ດັ່ງນີ້:

1. ຊີ້ນຳ ແລະ ນຳພາ ການຕິດຕາມກວດກາການປະຕິບັດກົດໝາຍ;
2. ຊີ້ນຳ, ນຳພາ ​ແລະ ກວດກາ​ການຈັດຕັ້ງປະຕິບັດໜ້າ​ທີ່​ວຽກ​ງານ ຂອງອົງການ​ໄອ​ຍະ​ການ​ປະຊາຊົນ​;
3. ສັ່ງ​ຟ້ອງ​ຜູ້ຖືກ​ຫາ ແລະ ຖະແຫຼງ ຕໍ່ສານປະຊາຊົນ;
4. ສະ​ເໜີ ຄັດຄ້ານ ​ຄຳ​ຕັດ​ສີນ ຂອງ​ສານ​ປະຊາຊົນ~~​~~;
5. ລາຍ​ງານ ​ສະພາບ​ການຈັດຕັ້ງ ​ແລະ ການ​ເຄື່ອນໄຫວ​ວຽກ​ງານ​ຂອງ​ຕົນ ຕໍ່ຫົວໜ້າອົງການ​ໄອ​ຍະ​ການ​ປະຊາຊົນ ແຂວງ, ນະຄອນຫຼວງ;
6. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ເມືອງ, ເທດສະບານ, ນະຄອນໃດ ຫາກໄດ້ສ້າງຕັ້ງອົງການໄອຍະການປະຊາຊົນຂຶ້ນ, ຫົວໜ້າອົງການໄອຍະການປະຊາຊົນດັ່ງກ່າວ ມີ ສິດ ແລະ ໜ້າທີ່ ຄືກັນກັບຫົວໜ້າອົງການໄອຍະການປະຊາຊົນເຂດ.

**ມາດຕາ 36 (​ປັບປຸງ) ຮອງ​ຫົວໜ້າອົງການໄອ​ຍະ​ການ​ປະຊາຊົນເຂດ**

ຮອງ​ຫົວໜ້າອົງການໄອ​ຍະ​ການ​ປະຊາຊົນເຂດ ມີໜ້າ​ທີ່​ຊ່ວຍ​ວຽກຫົວໜ້າອົງການໄອ​ຍະ​ການ​ປະຊາຊົນ​ເຂດ, ແລະ ຮັບຜິດຊອບ​ວຽກ​ງານໃດ​ໜຶ່ງ​ສະ​ເພາະ ຕາມ​ການ​ມອບ​ໝາຍ ຂອງ​ຫົວໜ້າອົງການໄອ​ຍະ​ການ​ປະຊາຊົນ​ເຂດ.

ໃນ​ເວລາ​ທີ່ ​ຫົວໜ້າອົງການໄອ​ຍະ​ການ​ປະຊາຊົນເຂດ ຕິດ​ຂັດ​ ​ແມ່ນ​ ຮອງ​ຫົວໜ້າອົງການໄອ​ຍະ​ການ​ປະ ຊາຊົນເຂດ ທີ່​ໄດ້​ຮັບ​ມອບ​ໝາຍ​ ເປັນ​ຜູ້​ຮັກສາການ​ແທນ.

**ມາດຕາ 37 (​ປັບປຸງ) ສິດ ​ແລະ ໜ້າ​ທີ່ ຂອງ​​ພະນັກງານໄອ​ຍະ​ການ​ປະຊາຊົນ**

ພະນັກງານ​ໄອ​ຍະ​ການ​ປະຊາຊົນ ມີ​ ສິດ ​ແລະ ໜ້າ​ທີ່ ຕາມ​ການ​ມອບ​ໝາຍ ຂອງ​ຫົວໜ້າອົງການໄອ​ຍະ​ການ​ປະຊາຊົນ ດັ່ງນີ້:

1. ດຳ​ເນີນ​ການ​ສືບສວນ-ສອບ​ສວນ​ຄະດີ;
2. ເອົາຄໍາໃຫ້ການຂອງຜູ້ເຂົ້າຮ່ວມ​ໃນ​ການ​ດຳ​ເນີນ​ຄະດີ;
3. ເກັບ​ກຳ​ຂໍ້​ມູນ​ຫຼັກ​ຖານ ກ່ຽວ​ກັບ​ຄະດີ;
4. ເຂົ້າຮ່ວມ​ການ​ດຳ​ເນີນ​ຄະດີ​ກັບ​ເຈົ້າໜ້າ​ທີ່​ສືບສວນ-ສອບ​ສວນ;
5. ຄົ້ນຄວ້າ​ ສະຫຼຸບ​ສໍານວນ​ຄະດີ, ​ຮ່າງຄຳ​ຖະ​ແຫຼ​ງ ຫຼື ຄຳ​ຕົກລົງ ຂອງ​ຫົວໜ້າອົງການໄອ​ຍະ​ການ​ປະຊາຊົນ;
6. ເຂົ້າຮ່ວມ​ປະຊຸມ​ສານ;
7. ຕິດຕາມ​ກວດກາ​ການ​ປະຕິບັດ​ ຄໍາ​ສັ່ງ, ຄຳ​ຊີ້ຂາດ, ຄຳ​ຕັດ​ສີນ​ ​ແລະ ຄຳ​ພິພາກສາຂອງ​ສານ ທີ່​​ໃຊ້​ໄດ້​ຢ່າງ​ເດັດຂາດ​ແລ້ວ;
8. ຕິດຕາມ​ກວດກາສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍ​ດັດ​ສ້າງ;
9. ໄດ້​ຮັບ​ການ​ບຳລຸງ ​ແລະ ຍົກ​ລະດັບ ກ່ຽວ​ກັບ​ວຽກ​ງານ​ໄອ​ຍະ​ການ​;
10. ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 38 (ປັບປຸງ) ສິດ ​ແລະ ໜ້າ​ທີ່ ຂອງ​ຜູ້​ຊ່ວຍ​​ພະນັກງານໄອ​ຍະ​ການ​ປະຊາຊົນ**

ຜູ້ຊ່ວຍ​​​ພະນັກງານໄອຍະການປະຊາຊົນ ມີ ​ສິດ ​ແລະ ໜ້າ​ທີ່ ຕາມ​ການ​ມອບໝາຍຂອງ​ພະນັກງານໄອ​ຍະ​ການ​ປະຊາຊົນ ດັ່ງນີ້:

1. ເຂົ້າຮ່ວມ ​ແລະ ບັນທຶກ​ເອົາ​ຄຳ​ໃຫ້ການ ຂອງ​ຜູ້​ເຂົ້າຮ່ວມ​ໃນ​ການ​ດຳ​ເນີນ​ຄະດີ;
2. ຊ່ວຍຄົ້ນຄວ້າ, ​ສະຫຼຸບ​ສຳນວນ​ຄະດີ ແລະ ​ຮ່າງ​ຄຳ​ຖະ​ແຫຼ​ງ ຂອງ​ຫົວໜ້າອົງການໄອ​ຍະ​ການ​ປະຊາຊົນ;
3. ໃສ່​ເລກທີຄະດີ, ຈັດ​​ສຳນວນ​ຄະດີ ແລະ ​ເຮັດ​ບັນຊີເອກະສານ, ​ເກັບ​ມ້ຽນ​ ​ແລະ ​ເຮັດ​ສະຖິຕິ​ສໍານວນ​ຄະດີ;
4. ເຮັດ​ບັນຊີ ແລະ ຕິດຕາມການ​ເກັບ​ມ້ຽນ​ຂອງ​ກາງຄະດີ;
5. ເຮັດ​ບັນຊີ ​ແລະ ສະຖິຕິ​ ຜູ້​ຖືກ​ຫາ, ຜູ້ຖືກດັດສ້າງ, ນັກ​​ໂທດ;
6. ເຮັດ​ໝາຍ​​ຮຽກ, ໝາຍ​ເຊີນ;​
7. ໄດ້​ຮັບ​ການ​ບຳລຸງ ​ແລະ ຍົກ​ລະດັບ ​ວຽກ​ງານ​ໄອ​ຍະ​ການ​;
8. ​ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມ​ການ​ມອບ​ໝາຍ.

**ພາກ​ທີ III**

**ການ​ເຄື່ອນ​ໄຫວຂອງ​ ອົງການ​ໄອ​ຍະ​ການ​ປະຊາຊົນ**

**ໝວດ​ທີ 1**

**ການ​ຕິດຕາມ​ກວດກາ​ທົ່ວ​ໄປ**

**ມາດ​ຕາ 39 (​ປັບປຸງ) ການ​ຕິດຕາມ​ກວດກາ​ທົ່ວໄປ**

ການ​ຕິດຕາມ​ກວດກາ​ທົ່ວ​ໄປ ​ແມ່ນ​ ການ​ຕິດຕາມ​ກວດກາ​ການປະຕິບັດ​ກົດໝາຍ ຂອງ​ບັນດາ​ກະຊວງ, ອົງການລັດທຽບເທົ່າກະຊວງ​, ​ແນວ​ລາວ​ສ້າງຊ​າດ, ອົງການ​ຈັດຕັ້ງມະຫາຊົນ, ອົງການ​ຈັດຕັ້ງສັງຄົມ, ອົງການ​ປົກຄອງ​ທ້ອງ​ຖິ່ນ, ວິ​ສາ​ຫະກິດ ​ແລະ ພົນລະ​ເມືອງ ​ເພື່ອ​ໃຫ້​ຖືກຕ້ອງ​ ແລະ​ ເປັນ​ເອກະ​ພາບ, ສະກັດກັ້ນ ແລະ ຕ້ານອາຊະຍາກໍາ, ຕິດຕາມ​ກວດກາ​ການ​ອອກ​ນິຕິ​ກຳ ຂອງ​ບັນດາ​ອົງການ​ຈັດຕັ້ງດັ່ງກ່າວ ​ເພື່ອ​ໃຫ້​ສອດຄ່ອງ​ກັບ​ກົດໝາຍ.

**ມາດຕາ 40 (ປັບປຸງ) ສິດ ​ແລະ ໜ້າ​ທີ່ ຂອງອົງການໄອ​ຍະ​ການ​ປະຊາຊົນ ໃນ​ການ​ຕິດຕາມ​ກວດກາ​ທົ່ວ​ໄປ**

​​ໃນ​ການ​ຕິດຕາມ​ກວດກາ​ທົ່ວ​ໄປ ອົງການໄອ​ຍະ​ການ​ປະຊາຊົນ ມີ ​ສິດ ​ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ກວດກາ​ການ​ປະຕິ​ບັດ​ກົດໝາຍ ຂອງ~~​~~ອົງການ​ລັດ, ​ແນວ​ລາວ​ສ້າງ​ຊາດ, ອົງການ​ຈັດຕັ້ງມະຫາຊົນ, ອົງການຈັດຕັ້ງສັງຄົມ, ວິ​ສາ​ຫະກິດ, ພະນັກງານລັດຖະກອນ, ພົນລະ​ເມືອງ ​ແລະ ນິຕິ​ກຳ ຂອງ​ອົງການ​ກ່ຽວຂ້ອງ​ດັ່ງກ່າວ ໂດຍໜ້າທີ່ ຫຼື ຕາມຄຳ​ສະ​ເໜີ, ຄຳ​ຮ້ອງຟ້ອງ​ ຂອງ​ບຸກຄົນ ​ຫຼື ການຈັດຕັ້ງ. ຖ້າ​ເຫັນ​ວ່າມີ​ການ​ລະ​ເມີດ​​ກົດໝາຍ ຕ້ອງ​ສະ​ເໜີ​​ໃຫ້ອົງການ​ທີ່ກ່ຽວຂ້ອງ​ແກ້​ໄຂ. ໃນ​ກໍລະນີ​ທີ່​​ການ​ລະ​ເມີດ​ນັ້ນ ຫາກ​ເປັນ​ການ​ກະທຳ​ຜິດທາງ​ອາຍາ ຫົວໜ້າອົງ ການ​ໄອ​ຍະການ​ປະຊາຊົນ ຕ້ອງ​ນຳ​ມາດຳ​ເນີນ​ຄະດີຕາມ​ກົດໝາຍ;
2. ທວງ​ເອົານິຕິ​ກຳ ແລະ ​ເຊີນບຸກຄົນ​ ຫຼື ຜູ້ຕາງໜ້າການຈັດຕັ້ງທີ່​ກ່ຽວຂ້ອງ​ ມາ​ອະທິບາຍ ກ່ຽວ​ກັບ​ການລະ​ເມີດ​ກົດໝາຍ;
3. ສະເໜີ ໂຈະ ຫຼື ລົບ​ລ້າງນິຕິກໍາ ຂອງ​ກະຊວງ, ອົງການ​ລັດທຽບເທົ່າກະຊວງ, ແນວ​ລາວ​ສ້າງ​ຊາດ, ອົງ ການ​ຈັດຕັ້ງມະຫາຊົນ, ອົງການ​ຈັດຕັ້ງສັງຄົມ, ອົງການ​ປົກຄອງ​ທ້ອງ​ຖິ່ນ, ວິ​ສາ​ຫະກິດ ທີ່​ບໍ່ສອດຄ່ອງ​ກັບ​ກົດໝາຍ ຕໍ່​ອົງການ​ຈັດຕັ້ງດັ່ງກ່າວ ຫຼື ຕໍ່​ອົງການ​ຈັດຕັ້ງຂັ້ນ​ເທິງ​ທີ່​ກ່ຽວຂ້ອງ;
4. ເກັບກໍາສະຖິຕິອາຊະຍາກຳ, ຄົ້ນຄວ້າ, ວິເຄາະ, ວິໄຈ ສາເຫດທີ່ພາໃຫ້ເກີດອາຊະຍາກຳ, ວາງມາດຕະ ການຕ້ານ ແລະ ສະກັດກັ້ນອາຊະຍາກຳ;
5. ສະ​ເໜີ ແນວ​ລາວ​ສ້າງ​ຊາດ, ອົງການ​ຈັດຕັ້ງມະຫາຊົນ, ອົງການ​ຈັດ​ຕັ້ງສັງຄົມ ​ແລະ ວິ​ສາ​ຫະກິດ ກ່ຽວກັບ​ການ​ຈຳກັດ ​ແລະ ລົບ​ລ້າງ​ ການລະ​ເມີດ​ກົດໝາຍ, ສາ​ເຫດ ​ແລະ ​ເງື່ອນ​ໄຂ​ ທີ່​ພາ​ໃຫ້ການ​ກະທຳ​ຜິ​ດ​ເກີດ​ຂຶ້ນ;
6. ນຳໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 41 (ປັບປຸງ) ຜົນ​ບັງຄັບ​​ປະຕິບັດ​ນິຕິ​ກຳ ​​ຂອງອົງການໄອ​ຍະ​ການ​ປະຊາຊົນຕໍ່ບຸກຄົນ, ນິຕິບຸກຄົນ ແລະ ການຈັດຕັ້ງ**

ຂໍ້​ຕົກລົງ, ຄຳສັ່ງ, ຄຳ​ແນະນຳ ​ແລະ ​ແຈ້ງ​ການ ຂອງ​ອົງການໄອ​ຍະ​ການ​ປະຊາຊົນ​ທຸກຂັ້ນ ທີ່​ວາງ​ອອກ​ໃນ​ຂອບ​ເຂດ​ສິດ ​ແລະ ໜ້າ​ທີ່​ຂອງ​ຕົນ ມີ​ຜົນ​ບັງຄັບ​ປະຕິບັດ​ ສໍາລັບ​ທຸກ​ອົງການ​ຈັດຕັ້ງຂອງ​ລັດ, ​ແນວ​ລາວ​ສ້າງ​ຊາດ, ອົງການ​ຈັດຕັ້ງມະຫາຊົນ, ອົງການຈັດຕັ້ງສັງຄົ​ມ, ວິ​ສາ​ຫະກິດ, ພະນັກງານ-ລັດຖະກອນ ​ແລະ ພົນລະ​ເມືອງ.

ຄໍາສະ​ເໜີ ຂອງ​ອົງການໄອ​ຍະ​ການ​ປະຊາຊົນ ທີ່ລະ​ເມີດ​ກົດໝາຍ ຕໍ່​ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງ​ໄດ້​ຮັບ​ການ​ພິຈາລະນາ ແລະ ​ແກ້ໄຂຢ່າງຊ້າບໍ່ໃຫ້ເກີນ ​ສິບຫ້າ ວັນລັດຖະການ ນັບ​ແຕ່​ວັນ​ໄດ້​ຮັບ​ຄຳ​ສະ​ເໜີ ເປັນ ຕົ້ນ​ໄປ, ຖ້າເກີນກໍານົດເວລາດັ່ງກ່າວແລ້ວ ​ອົງການ​ໄອ​ຍະ​ການ​ປະຊາຊົນ ຕ້ອງສະ​ເໜີຕໍ່​ຂັ້ນ​ເທິງ ຫຼື ການຈັດຕັ້ງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ກ່ຽວຂ້ອງ ​ເພື່ອ​ພິຈາລະນາ ​ແລະ ​ແກ້​ໄຂ.

**ໝວດ​ທີ 2**

**ການ​ຕິດຕາມ​ກວດກາ**

**​ການ​ປະຕິບັດ​ກົດໝາຍ ຂອງອົງການ​ສືບສວນ-ສອບ​ສວນ**

**ມາດຕາ 42 (ປັບປຸງ) ການ​ຕິດຕາມ​ກວດກາການ​ປະຕິບັດ​ກົດໝາຍ​ ຂອງ​ອົງການ​ສືບສວນ-ສອບ​ສວນ**

ການ​ຕິດຕາມ​ກວດກາ​ການ​ປະຕິບັດ​ກົດໝາຍ ຂອງ​ອົງການ​ສືບສວນ-ສອບ​ສວນ ແມ່ນ ການຕິດຕາມ​ກວດກາ​ການ​ປະຕິບັດ​ກົດໝາຍ ໃນ​ຂັ້ນຕອນ​ການສືບສວນ-ສອບ​ສວນ ໃຫ້​ຖືກຕ້ອງ,​ ຮອບດ້ານ, ຄົບ​ຖ້ວນ ​​ແລະ ພາວະ​ວິໄສ ເພື່ອ:

1. ຊອກ​ໃຫ້​ເຫັນການ​ປະຕິບັດລະບຽບ​, ກົດໝາຍ ຂອງ​ອົງການ​ສືບສວນ-ສອບ​ສວນ ມີ​ຄວາມ​ຖືກຕ້ອງ ຫຼື ມີ​ການລະເມີດ​ກົດໝາຍ;
2. ຊອກ​ຮູ້ ການ​ນຳ​ໃຊ້​ວິທີການ​ສືບສວນ-ສອບ​ສວນ ​ແລະ ມາດ​ຕະການ​ສະກັດ​ກັ້ນ ເຊັ່ນ ການ​ກວດຄົ້ນ​ເຄຫະ​ສະຖານ, ການ​ກັກ​ຕົວ, ການ​ຈັບ​ຕົວ, ການ​ກັກ​ຂັງພາງ, ການ​ປ່ອຍ​ຕົວພາງຜູ້ຖືກ​ຫາ ໄດ້​ປະຕິບັດຖືກຕ້ອງ​ຕາມ​ກົດໝາຍ ຫຼື ມີ​ການລະ​ເມີດ​ກົດໝາຍ;
3. ໃຫ~~້~~ອົງການ​ສືບສວນ-ສອບ​ສວນປະຕິບັດ​​ກົດໝາຍ​ ກ່ຽວ​ກັບການ​ດຳ​ເນີນ​ຄະດີ​ອາຍາ ຢ່າງ​ເຂັ້ມງວດ;
4. ໃຫ້​ການ​ອອກ​ ຫຼື ບໍ່​ອອກ ຄຳ​ສັ່ງ​ເປີດ​ການສືບສວນ-ສອບ​ສວນ ຂອງ​ຫົວໜ້າອົງການສືບສວນ-ສອບ​ສວນ ມີ​ ຫຼື ບໍ່​ມີ ຫຼັກ​ຖານ​ໜັກ​ແໜ້ນ ​ແລະ ຖືກຕ້ອງ​ຕາມ​ກົດໝາຍ;
5. ຄົ້ນຄວ້າ​, ຊອກໃຫ້ເຫັນ​ທຸກ​ການ​ກະທຳ​ຜິດ​ທີ່​ເກີດ​ຂຶ້ນ ​​ແລະ ບໍ່​ໃຫ້​ຜູ້ກະທຳ​ຜິດ​ພົ້ນຈາກການລົງ​ໂທດຕາມ​ກົດໝາຍ;
6. ຊອກ​ໃຫ້​ເຫັນ ​ສາ​ເຫດ ​ແລະ ​ເງື່ອນ​ໄຂ ຂອງ​ການ​ກະທຳ​ຜິດ ​ເພື່ອ​ວາງ​ມາດ​ຕະການ​ແກ້​ໄຂ.

**ມາດຕາ 43 (ປັບປຸງ) ສິດ ​ແລະ ໜ້າ​ທີ່ ຂອງ​ອົງ​ການໄອ​ຍະ​ການ​ປະຊາຊົນ ໃນ​ການ​ຕິດຕາມ​ກວດກາ​ການ​ປະຕິບັດ​ກົດໝາຍ ຂອງ​ອົງການ​ສື​ບສວນ-ສອບ​ສວນ**

ໃນ​ການ​ຕິດຕາມ​ກວດກາ​ການ​ປະຕິບັດ​ກົດໝາຍ ຂອງ​ອົງການ​ສື​ບສວນ-ສອບ​ສວນ ອົງການໄອ​ຍະ​ການ​ປະຊາ ຊົນ ມີ​ ສິດ ​ແລ​ະ ໜ້າ​ທີ່ ​ຕາມຂອບ​ເຂດ​ຄວາມຮັບຜິດຊອບ​ຂອງ​ຕົນ ດັ່ງນີ້:

1. ທວງ​ເອົາ​ສຳນວນ​ຄະດີ​ອາຍາ, ​ເອກະສານ, ຂອງ​ກາງ ​ແລະ ຂໍ້​ມູນ​ຕ່າງໆ ກ່ຽວ​ກັບການ​ກະທຳ​ຜິດຈາກ​ອົງການ​ສືບສວນ-ສອບສວນ;
2. ເຂົ້າຮ່ວມ​ການ​ສືບສວນ-ສອບ​ສວນຄະດີ​ອາຍາ ຫຼື ​ຈະ​ດຳ​ເນີ​ນການ​ສືບສວນ-ສອບ​ສວນ ດ້ວຍ​ຕົນ​ເອງກໍ​ໄດ້ ໃນ​ກໍລະນີ​ທີ່​ຈຳ​ເປັນ;
3. ລົບ​ລ້າງ​ຄຳ​ສັ່ງ ຂອງ​ອົງການ​ສືບສວນ-ສອບ​ສວນ ທີ່​ບໍ່​ຖືກຕ້ອງ​ຕາມ​ກົດໝາຍ ຫຼື ບໍ່​ມີ​ເຫດຜົນ;
4. ໃຫ້​ຄຳ​ແນະນຳ ​ເປັນ​ລາຍ​ລັກ​ອັກສອນ ກ່ຽວ​ກັບການປະຕິບັດ​ວິທີການສືບສວນ-ສອບ​ສວນ, ມາດ​ຕະ ການ​ສະກັດ​ກັ້ນ ແລະ ການ​ຊອກ​ຫາ​ຜູ້ກະທຳ​ຜິດ, ການຈຳ​ແນ​ກການ​ກະທຳຜິດ;
5. ອອກ​ຄຳ​ສັ່ງ​ຕ່າງໆ ​ເປັນຕົ້ນ ຄຳ​ສັ່ງກັກ​ຕົວຜູ້ຖືກສົງໄສ, ຄໍາສັ່ງຈັບ​ຕົວ, ກັກ​ຂັງພາງ, ປ່ອຍ​ຕົວ​ພາງຜູ້ຖືກ​ຫາ, ກວດຄົ້ນ​ເຄຫະ​ສະຖານ ກ່ຽວ​ກັບ​ການ​ກະທຳ​ຜິດ ທີ່​ບໍ່​​ເຊິ່ງໜ້າ ຫຼື ໃນ​ກໍລະນີທີ່​ບໍ່​ຮີບ​ດ່ວນ;
6. ຕໍ່​ກຳນົດ​ເວລາ​ສືບສວນ-ສອບ​ສວນ ແລະ ກຳນົດ​ເວລາ​ກັກ​ຂັງພາງ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ;
7. ສົ່ງ​ສຳນວນ​ຄະດີ​ຄືນ​ໃຫ້ອົງການ​ສືບສວນ-ສອບ​ສວນ ພ້ອມ​ດ້ວຍ​ຄຳ​​ແນະນຳ ກ່ຽວ​ກັບການສືບສວນ-ສອບ ​ສວນເພີ່ມ​ເຕີມ;
8. ອອກ​ຄຳ​ສັ່ງ​ໃຫ້ ຫົວໜ້າອົງການສືບສວນ-ສອບສວນ ເພື່ອສັ່ງໃຫ້ເຈົ້າໜ້າ​ທີ່​ສືບສວນ-ສອບ​ສວນ ທີ່​ໄດ້​ລະ​ເມີດ​ກົດໝາຍ​ໃນ​ການ​ດຳ​ເນີນ​ຄະດີ ຢຸດ​ເຊົາ​ການ​ສືບສວນ-ສອບ​ສວນ;
9. ອອກ​ຄຳ​ສັ່ງ ເປີດ​ການ​ສືບສວນ-ສອບ​ສວນ, ຊັດ​ມ້ຽນ​ຄະດີ ຫຼື ໂຈະ​ການ​ດຳ​ເນີນ​ຄະດີ;
10. ​ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 44 (ປັບປຸງ) ຜົນ​ບັງຄັບ​ໃນ​ການ​ປະຕິບັດນິຕິ​ກຳຂອງ​ອົງການໄອ​ຍະ​ການ​ປະຊາຊົນຕໍ່ອົງການສືບສວນ-ສອບສວນ**

ທຸກ​ຄຳ​ສັ່ງ ​ແລະ ຄຳ​ແນະນຳຂອງ​ຫົວໜ້າອົງການໄອ​ຍະ​ການ​ປະຊາຊົນ ມີ​ຜົນ​ບັງຄັບ​ປະຕິບັດ​ສໍາລັບອົງການ​ສືບສວນ-ສອບ​ສວນ.

**ໝວດ​ທີ 3**

**ການ​ສັ່ງ​ຟ້ອງ​​ຂຶ້ນສານ**

**ມາດຕາ 45 (ປັບປຸງ)​ ການ​ສັ່ງ​ຟ້ອງ​ຜູ້ຖືກ​ຫາຂຶ້ນສານ**

ການ​ສັ່ງ​ຟ້ອງຜູ້ຖືກ​ຫາ​ຂຶ້ນສານ ແມ່ນ ການອອກ​ຄຳ​ສັ່ງ​ຂອງ​ຫົວໜ້າອົງການໄອ​ຍະ​ການ​ປະຊາຊົນ ​ຊຶ່ງຕັ້ງຂໍ້ກ່າວ​ຫາ​ໃສ່ຜູ້ຖືກ​ຫາ ​ພ້ອມ​ທັງສົ່ງ​ສຳນວນ​ຄະດີ, ຜູ້ຖືກ​ຫາ ​ແລະ ​ຂອງ​ກາງ ​​ໃຫ້​ສານ​ພິຈາລະນາ​ຕັດ​ສີນ​ ຕາມ​ກົດໝາຍ.

ມີ​ແຕ່ ອົງການໄອ​ຍະ​ການ​ປະຊາຊົນ​ເທົ່າ​ນັ້ນ ມີ​ສິດ ​ສັ່ງ​ຟ້ອງ​ຜູ້ຖືກ​ຫາຂຶ້ນສານ.

ອົງການໄອ​ຍະ​ການ​ປະຊາຊົນ ​ເປັນ​ຜູ້ຕາງໜ້າ​ລັດ ​ແລະ ​ເປັນ​ໂຈດ ​ໃນ​ຄະດີ​ອາຍາ.

ສໍາລັບ​ຂັ້ນຕອນ​ການ​ສັ່ງ​ຟ້ອງ​ຜູ້ຖືກ​ຫາຂຶ້ນສານ ​ໄດ້​ກຳນົ​ດ​ໄວ້​ໃນກົດໝາຍວ່າ​ດ້ວຍການ​ດຳ​ເນີນ​ຄະດີ​ອາຍາ.

**ມາດຕາ 46 (​ປັບປຸງ) ການສັ່ງ​ຟ້ອງ ​ແລະ ການຖະແຫຼງຕໍ່ສານ**

ກ່ອນ​ຈະ~~​~~ທຳ​ການສັ່ງ​ຟ້ອງ​ຜູ້ຖືກ​ຫາ ​ແລະ ຖະ​ແຫຼ​ງຕໍ່ສານນັ້ນ ອົງການໄອ​ຍະ​ການ​ປະຊາຊົນ ຕ້ອງ​ຄົ້ນຄວ້າ​ສຳນວນ​ຄະດີ​ຢ່າງຮອບດ້ານ, ຄົບ​ຖ້ວນ ແລະ ພາວະ​ວິ​ໄສ, ຮັບປະກັນ​ໃຫ້​ມີ​ຫຼັກ​ຖານ​ຮັດກຸມ ​ແລະ ໜັກ​ແໜ້ນ ​ເພື່ອ​ຢັ້ງຢືນ​ຄຳ​ສັ່ງ​ຟ້ອງ​ ​ແລະ ຄຳ​ຖະ​ແຫຼ​ງຂອງ​ຕົນ ຕໍ່​ສານປະຊາຊົນ.

ອົງການໄອ​ຍະ​ການ​ປະຊາ​ຊົນ ອາດດໍາເນີນ​​ການ​ສັ່ງ​ຟ້ອງຜູ້ຖືກ​ຫາຂຶ້ນສານ​ໂດຍ​ກົງ ຕາມທີ່ກໍານົດໄວ້ໃນກົດໝາຍວ່າດ້ວຍການດໍາເນີນຄະດີອາຍາ.

ຄຳ​ສັ່ງ​ຟ້ອງຂອງ​ອົງການໄອ​ຍະ​ການ​ປະຊາຊົນ ຕ້ອງ​ແຈ້ງ​ໃຫ້​ຜູ້ຖືກ​ຫາ​ຊາບ ຢ່າງ​ໜ້ອຍພາຍໃນກໍານົດເວລາ ສາມວັນ ລັດຖະການ ກ່ອນ​ສົ່ງສຳນວນຄະດີໃຫ້ສານ​ປະຊາຊົນ ພິຈາລະນາ.

**ໝວດ​ທີ 4**

**ການ​ຕິດຕາມ​ກວດກາ**

**​ການ​ປະຕິບັດ​ກົ​ດໝາຍ​ໃນ​ການ​ດຳ​ເນີນ​ຄະດີ​ຢູ່​ສານ**

**ມາດຕາ 47 (ປັບປຸງ)​ ການ​ຕິດຕາມ​ກວດກາການປະຕິບັດ​ກົດໝາຍ​ ໃນການ​ດຳ​ເນີນ​ຄະດີ​ຢູ່​ສານ**

ອົງການໄອ​ຍະ​ການ​ປະຊາຊົນ​​ ຕິດຕາມ​ກວດກາການ​ປະຕິບັດ​ກົດໝາຍ​ ໃນການດຳ​ເນີນຄະດີ​ຢູ່ສານ​ໃຫ້ດຳ ເນີນ​ຢ່າງຮອບດ້ານ, ຄົບ​ຖ້ວນ, ພາວະ​ວິ​ໄສ​ ແລະ ຖື​ກຕ້ອງຕາ​ມຂັ້ນຕອນການດໍາເນີນຄະດີຢູ່ສານ ເພື່ອ​ໃຫ້​ຄຳ​ສັ່ງ, ຄຳຊີ້ຂາດ, ຄຳ​ຕັດ​ສີນ ຫຼື ຄຳ​ພິພາກສາ​ຂອງ​ສານຖືກຕ້ອງ ​​ແລະ ຍຸຕິ​ທຳ.

**ມາດຕາ 48 (​ປັບປຸງ) ສິດ ​ແລະ ໜ້າ​ທີ່ ຂອງອົງການໄອ​ຍະ​ການ​ປະຊາຊົນ ໃນການຕິດຕາມກວດກາການປະຕິບັດກົດໝາຍ ໃນການດຳເນີນຄະດີອາຍາຢູ່​ສານ**

ການ​ຕິດຕາມ​ກວດກາ​ການ​ປະຕິບັດ​ກົດໝາຍ ​ໃນ​ການດຳ​ເນີນ​ຄະດີ​ອາຍາຢູ່​ສານ ອົງການໄອ​ຍະ​ການ​ປະຊາຊົນ ມີ​ ສິດ ​ແລະ ໜ້າ​ທີ່ ຕາມ​ຂອບ​ເຂດຄວາມຮັບຜິດຊອບ​ຂອງ​ຕົນ ດັ່ງນີ້:

1. ​ເຂົ້າຮ່ວມ​ໃນ​ການ​ດຳ​ເນີນ​ຄະດີ​ອາຍາ ​ຢູ່​ທີ່​ປະຊຸມ​ສານ​ຂັ້ນຂອງ​ຕົນ ເພື່ອກ່າວຟ້ອງ ແລະ ຖະ​ແຫຼ​ງ​ຕໍ່ສານ, ກວດກາ​ການ​ໄຕ່​ສວນ​ຄະດີ​ໃນ​ທີ່​ປະຊຸມ​ສານ ​ໃຫ້ດຳ​ເນີນ​ໄປ​ຢ່າງ​ຖືກຕ້ອງ​ຕາມ​​​ກົດໝາຍ;
2. ກວດກາ​ ຄໍາ​ຕັດ​ສີນ ຫຼື ຄຳ​ພິພາກສາ​ຂອງ​ສານ ​ຖືກຕ້ອງ ຫຼື ບໍ່​ຖືກຕ້ອງ ຕາມ​ການ​ສັ່ງ​ຟ້ອງ​ຂອງ​ຕົນ ລວມທັງການວາງ​​ໂທດ ​ແລະ ການ​ນຳ​ໃຊ້ມາດຕາ​ກົດໝາຍ​ໃສ່​ການ​ກະທຳ​ຜິດນັ້ນ;
3. ສະ​ເໜີຄັດຄ້ານ​ ຄໍາ​ຊີ້ຂາດ, ຄຳ​ຕັດ​ສີນ, ຄຳ​ພິພາກສາ​ຄະດີ​ອາຍາ ທີ່​ຍັງ​ບໍ່​ທັນ​ໃຊ້​ໄດ້​ຢ່າງ​ເດັດຂາດ ຂອງ​ສານ​ປະຊາຊົນ​ຂັ້ນລຸ່ມ ​ແລະ ຂັ້ນຂອງ​ຕົນ ທີ່​ເຫັນ​ວ່າ ບໍ່​ມີ​ເຫດຜົນ​ໜັກ​ແໜ້ນ ຫຼື ບໍ່​ຖືກຕ້ອງ​ຕາມ​ກົດໝາຍ;
4. ຖອນ​ຄຳ​ສະ​ເໜີຄັດຄ້ານ​ຂອງ​ຕົນ ກ່ອນ​ສານ​ຕັດ​ສີນ;
5. ສະ​ເໜີຮື້ຟື້ນຄະດີຕາມ​ກົດໝາຍ​ ໃນ​ກໍລະນີ​ທີ່​ໄດ້​ພົບ​ເຫັນ​ຫຼັກ​ຖານ​ໃໝ່;
6. ​ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 49 (​ປັບປຸງ) ສິດ ​ແລະ ໜ້າ​ທີ່ ຂອງອົງການໄອ​ຍະ​ການ​ປະຊາຊົນ ໃນການຕິດຕາມ​ກວດກາ​ການ​ປະຕິບັດ​ກົດໝາຍຂອງ​ສານ ​ໃນ​ການ​ດຳ​ເນີນ​ຄະດີແພ່ງ, ການ​ຄ້າ, ຄອບຄົວ, ເດັກ, ແຮງງານ ແລະ ຄະດີອື່ນ**

ເພື່ອ​ປົກ​ປ້ອງ​ຜົນ​ປະ​ໂຫຍ​ດຂອງ​ລັດ ​ແລະ ສັງຄົມ ຫຼື ຂອງ​ບຸກຄົນ​ ທີ່​ບໍ່​ມີ​ຄວາມ​ສາມາດ​ທາງດ້ານ​ການ​ປະພຶດໃນການດຳເນີນຄະດີີ ແພ່ງ, ການ​ຄ້າ, ຄອບຄົວ, ​​ເດັກ, ແຮງງານ ແລະ ຄະດີອື່ນ ອົງການໄອ​ຍະ​ການ​ປະຊາຊົນ ມີ​ ສິດ ​ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

ໃນກໍລະນີທີ່ ບໍ່ມີຜູ້ຮ້ອງຟ້ອງ:

1. ເປັນໂຈດທາງແພ່ງ;
2. ​ປະກອບ​ຫຼັກ​ຖານ​ໃນ​ຄະດີ ແລະ ທຳ​ການ​ຮ້ອງ​ຟ້ອງ​ ຕໍ່​ສານປະຊາຊົນ;
3. ເຮັດຄໍາຖະ​ແຫຼງ​ເປັນ​ລາຍ​ລັກ​ອັກສອນ ຕໍ່​ສານ​ປະຊາຊົນ;
4. ເຂົ້າຮ່ວມ​​ປະຊຸມ​ສານ​​ຂັ້ນຂອງ​ຕົນ ເພື່ອ​ຖະ​ແຫຼງ.

ໃນກໍລະນີທີ່ ມີຜູ້ຮ້ອງຟ້ອງ ຫຼື ໂຈດທາງແພ່ງ:

1. ຄົ້ນຄວ້າສຳນວນຄະດີ ແລະ ຖະແຫຼງ ເປັນລາຍລັກອັກສອນ ຕໍ່ສານປະຊາຊົນ;

2. ເຂົ້າຮ່ວມປະຊຸມສານຂັ້ນຂອງ​ຕົນ ເພື່ອຖະແຫຼງ;

3. ​ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 50 (​ປັບປຸງ) ການ​ຕິດຕາມ​ກວດກາ​ການດຳ​ເນີນ​ຄະດີ ແພ່ງ, ການຄ້າ​, ຄອບຄົວ, ແຮງງານ ແລະ ຄະດີອື່ນ**

ການ​ຕິດຕາມ​ກວດກາ ການ​ປະຕິບັດ​ກົດໝາຍ​ຂອງ​ສານ ໃນ​ການ​ດຳ​ເນີນ​ຄະດີ ແພ່ງ, ການ​ຄ້າ, ຄອບຄົວ, ແຮງງານ ແລະ ຄະດີອື່ນ ອົງການໄອ​ຍະ​ການ​ປະຊາຊົນ ມີ​ ສິດ ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄົ້ນຄວ້າ ບົດ​ສະຫຼຸບ ຫຼື ສຳນວນ​ຄະດີ ທີ່​ສານ​ປະຊາຊົນ ສົ່ງ​​ໃຫ້;
2. ເຮັດຄໍາຖະແຫຼງ ເປັນລາຍລັກອັກສອນ ແລະ ເຂົ້າຮ່ວມປະຊຸມສານຂັ້ນຂອງ​ຕົນ ເພື່ອຖະແຫຼງ;​
3. ເຂົ້າຮ່ວມປະຊຸມສານຂັ້ນຂອງ​ຕົນ ເພື່ອຖະແຫຼງ ​ແລະ ມອບ​ຄຳ​ຖະ​ແຫຼ​ງ​ໃຫ້​ສານ;
4. ສະ​ເໜີຄັດຄ້ານ​ ຄໍາ​ຊີ້ຂາດ, ຄຳ​ຕັດ​ສີນ, ຄຳ​ພິພາກສາ​ ຄະດີ​​ແພ່ງ, ການ​ຄ້າ, ຄອບຄົວ, ແຮງງານ ແລະ ຄະດີອື່ນ ທີ່​ຍັງ​ບໍ່​ທັນ​ໃຊ້​ໄດ້​ຢ່າງ​ເດັດຂາດ ຂອງ​ສານ​ປະຊາຊົນ​ຂັ້ນລຸ່ມ ​ແລະ ຂັ້ນຂອງ​ຕົນ ທີ່​ເຫັນ​ວ່າບໍ່​ມີ​ເຫດຜົນໜັກ ​ແໜ້ນ ຫຼື ບໍ່​ຖືກຕ້ອງ​ ຕາມ​ກົດໝາຍ;
5. ​ນຳໃຊ້ສິດ ​ແລະ ປະຕິບັດໜ້າ​ທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດ​ທີ 5**

**ການ​ຕິດຕາມ​ກວດກາ​ການ​ປະຕິບັດ​ຄຳ​ຕັດສີນຂອງ​ສານ**

**ມາດຕາ 51 (​ປັບປຸງ) ການ​ຕິດຕາມ​ກວດກາ​ການ​ປະຕິບັດ​ຄຳ​ຕັດ​ສີນ​ຂອງ​ສານ**

ການ​ຕິດຕາມ​ກວດກາການ​ຈັດຕັ້ງປະຕິບັດຄຳ​ຕັດ​ສີນ​ຂອງ​ສານ ​ແມ່ນ ​ການ​ຕິດຕາມກວດກາ​ການຈັດຕັ້ງປະຕິບັດ​ຄຳ​ສັ່ງ, ຄຳ​ຊີ້ຂາດ, ຄຳ​ຕັດ​ສີນ ຫຼື ຄຳ​ພິພາກສາ​ຂອງ​ສານ ທີ່​ໃຊ້​ໄດ້​ຢ່າງ​ເດັດຂາດ ​​ໃຫ້​ໄດ້ຮັບ​ການ​ຈັດຕັ້ງປະຕິ ບັດ​ຢ່າງ​ຖືກຕ້ອງ ​ແລະ ຄົບ​ຖ້ວນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 52 (ປັບປຸງ) ສິດ ​ແລະ ໜ້າ​ທີ່ ຂອງ​ອົງການໄອ​ຍະ​ການ​ປະຊາຊົນ ໃນ​ການ​ຕິດຕາມກວດກາການປະຕິ​ບັດຄຳ​ຕັດ​ສີນ​ຂອງ​ສານ**

ໃນ​ການ​ຕິດຕາມ​ກວດກາ​ການ​ປະຕິບັດ​ຄຳ​ຕັດ​ສີນ​ຂອງ​ສານ​ ອົງການໄອ​ຍະ​ການ​ປະຊາຊົນ ມີ​ ສິດ ​ແລະ ໜ້າ​ທີ່ ຕາມ​ຂອບ​ເຂດ​ຄວາມ​ຮັບຜິດຊອບຂອງ​ຕົນ ດັ່ງນີ້:

1. ໄດ້ຮັບສໍາເນົາຄໍາສັ່ງ ໃຫ້ປະຕິບັດຄໍາຕັດສີນ ຫຼື ຄໍາພິພາກສາຂອງສານ;

2. ສະເໜີ​ ໃຫ້​ພະນັກງານ​ປະຕິບັດ​ຄຳ​ຕັດ​ສີນ​ຂອງ​ສານ:

- ລາຍ​ງານ​ສະພາບ​ການ​ປະຕິບັດ​ ຄໍາສັ່ງ, ຄຳຊີ້ຂາດ, ຄຳ​ຕັດ​ສີນ ຫຼື ຄຳ​ພິພາກສາ​ຂອງ​ສານ;

- ປະຕິບັດ ​ຄຳ​ສັ່ງ, ຄຳຊີ້ຂາດ, ຄຳ​ຕັດ​ສີນ ຫຼື ຄຳ​ພິພາກສາຂອງ​ສານ ທີ່​ໃຊ້​ໄດ້​ຢ່າງ​ເດັດຂາດ​​ແລ້ວ ຊຶ່ງ​ຍັງ​ບໍ່​ທັນ​ໄດ້​ຮັບ​ການ​ປະຕິບັດ;

3. ກວດກາ​ຄວາມ​ຖືກຕ້ອງ​ຂອງ​ການຈັດຕັ້ງປະຕິບັດ​ຄຳ​ຕັດ​ສີນ​ຂອງ​ສານ ເປັນຕົ້ນ ການ​ປະຕິບັດ​ກົດໝາຍ, ການ​ຊຳລະ​ທາງ​ແພ່ງ, ການ​ເກັບ ​ແລະ ການ​ມອບ​ຄ່າ​ທຳນຽມ​ສານ, ຄ່າ​ອາກອນ ແລະ ຄ່າ​ປັບ​ໃໝ​ເຂົ້າງົບປະມານ, ການ​ຮິບ​ຊັບ​ ​ແລະ ການຮິບ​ວັດຖຸ​ສິ່ງ​ຂອງ ເຂົ້າ​ເປັນ​ຂອງ​ລັດ, ການ​ປະຕິບັດ​ໂທດ​ທາງ​ອາຍາ;

4. ສະ​ເໜີ ປ່ຽນ​ແປງ, ລົບ​ລ້າງ ຫຼື ໂຈະ​ ການ​ປະຕິບັດ​ທີ່​ບໍ່​ຖືກຕ້ອງ​ ຕາມ​ຄຳ​ສັ່ງ, ຄຳຊີ້ຂາດ, ຄຳ​ຕັດ​ສີນ ຫຼື ຄຳ​ພິພາກສາ​ຂອງ​ສານ.

ທຸກ​ຄຳສະ​ເໜີ ຂອງອົງການ​ໄອ​ຍະ​ການ​ປະຊາຊົນ ພະນັກງານ​ປະຕິບັດ​ຄຳ​ຕັດ​ສີນ​ຂອງ​ສານ ຕ້ອງ​ຈັດຕັ້ງປະຕິບັດ​ພາຍ​ໃນ​ ສາມ​ສິບ​ວັນ ລັດຖະການ ນັບ​ແຕ່​ວັນ​ໄດ້​ຮັບ​ຄຳ​ສະ​ເໜີ ເປັນ​ຕົ້ນ​ໄປ.

**ໝວດ​ທີ 6**

**ການ​ຕິດຕາມ​ກວດກາ​ການ​ປະຕິບັດ​ກົດໝາຍ**

**​ໃນ​ສະຖານທີ່ກັກ​ຕົວ, ສະຖານທີ່ກັກຂັງ, ສູນ​ດັດສ້າງ, ຄ້າຍ​ດັດສ້າງ**

**ມາດຕາ 53 (ປັບປຸງ) ການ​ຕິດຕາມ​ກວດກາ​ການ​ປະຕິບັດ​ກົດໝາຍ ​ໃນ​ສະຖານທີ່ກັກ​ຕົວ, ສະຖານທີ່ກັກຂັງ, ສູນ​ດັດສ້າງ, ຄ້າຍ​ດັດສ້າງ**

ການ​ຕິດຕາມ​ກວດກາ​ການ​ປະຕິບັດ​ກົດໝາຍ ​ໃນ​ສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນດັດສ້າງ, ຄ້າຍ​ດັດ​ສ້າງ ​ແລະ ສະຖານ​ທີ່​ປະຕິບັດ​ມາດ​ຕະການ​ບັງຄັບ​ອື່ນ​ຂອງ​ສານ ແມ່ນ​ເພື່ອ​ໃຫ້​ປະຕິບັດຖືກຕ້ອງ​ຕາມ​ກົດໝາຍ, ລະບຽບການ​ ​ແລະ​ ເງື່ອນ​ໄຂ​ຂອງ​ການ​ກັກ​ຕົວ, ການ​ກັກຂັງ, ການ​ດັດ​ສ້າງ, ການ​ປະຕິບັດ​ໂທດ​ຕັດ​ອິດ​ສະລະ​ພາບ​ ແລະ ມາດ​ຕະການ​ບັງຄັບ​ອື່ນຂອງ​ສານ.

**ມາດຕາ 54 (ປັບປຸງ) ສິດ ​ແລະ ໜ້າ​ທີ່ ຂອງ​ອົງການໄອ​ຍະ​ການ​ປະຊາ​ຊົນ ໃນ​ການ​ຕິດຕາມ​ກວດກາ ການ​ປະຕິບັດ​ກົດໝາຍໃນ​ສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍດັດ​ສ້າງ**

ໃນ​ການ​ຕິດຕາມ​ກວດກາ ການ​ປະຕິບັດ​ກົດໝາຍ ໃນ​ສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍດັດ​ສ້າງ ​ອົງການໄອ​ຍະ​ການ​ປະຊາຊົນ ມີ​ ສິດ ​ແລະ ໜ້າ​ທີ່ ຕາມ​ຂອບ​ເຂດຄວາມ​ຮັບຜິດຊອບ​ຂອງ​ຕົນ ດັ່ງນີ້:

1. ຊອກຮູ້ການກັກ​ຕົວ, ການ​ກັກ​ຂັງ, ການ​ຍົກຍ້າຍ, ການ​ອອກ​ໄປ​ປິ່ນປົວ ​ແລະ ການ​ປ່ອຍ​ຕົວ ຜູ້ຖືກສົງ ໄສ,​ ຜູ້ຖືກ​ຫາ, ຈຳ​ເລີຍ, ຜູ້ຖືກດັດ​ສ້າງ ຫຼື ນັກ​ໂທດ ​ປະຕິບັດຖືກຕ້ອງ ຫຼື ບໍ່​ຖືກຕ້ອງ ຕາມ​ທີ່​ກົດໝາຍ​ໄດ້​ກຳນົດ​ໄວ້ ​ເພື່ອ​ວາງ​ມາດ​ຕະການ​ແກ້​ໄຂ​ໃຫ້​ທັນ​ການ;
2. ລົງ​ກວດກາ ​ສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍ​ດັດ​ສ້າງ ​ແລະ ສະຖານ​ທີ່​ປະຕິ​ບັດມາດ​ຕະການ​ບັງຄັບ​ອື່ນຂອງ​ສານ ຢ່າງ​ເປັນ​ລະບົບ ຫຼື ໃນ​ເວລາ​ໃດ​ກໍ​ໄດ້​ ຕາມທີ່ໄດ້ກຳນົດໄວ້ໃນກົດໝາຍ;
3. ກວດກາ​ເອກະສານ ກ່ຽວ​ກັບ​ການ​ກັກ​ຕົວ, ການ​ຈັບ​ຕົວ, ການ​ກັກ​ຂັງ, ການ​ປ່ອຍ​ຕົວ, ການ​ດັດ​ສ້າງ ​ແລະ ການ​ປະຕິບັດ​ມາດ​ຕະການ​ບັງຄັບ​ອື່ນຂອງ​ສານ;
4. ກວດກາ​ການ​ຄຸ້ມ​ຄອງ ຜູ້ຖືກ ກັກ​ຕົວ, ກັກຂັງ, ​ດັດ​ສ້າງ ແລະ ປະຕິບັດ​ມາດ​ຕະການ​ບັງຄັບ​ອື່ນ​ຂອງ​ສານ ພ້ອມ​ທັງສອບ​ຖາມ​ບຸກຄົນ​ດັ່ງກ່າວ;
5. ກວດກາພຶດຕິກໍາຂອງ​ເຈົ້າໜ້າ​ທີ່ຕໍ່​ບຸກຄົນ​ທີ່​ຖືກ ​ກັກ​ຕົວ,​ ຈັບ​ຕົວ, ກັກ​ຂັງ, ​ດັດ​ສ້າງ ​ແລະ ປະຕິບັດມາດ​ຕະການ​ບັງຄັບ​ອື່ນຂອງ​ສານ. ໃນ​ກໍລະນີ​ທີ່ພົບ​ເຫັນພຶດຕິກໍາຂອງ​ເຈົ້າໜ້າ​ທີ່​ ເປັນ​ການລະ​ເມີດ​ກົດໝາຍ ແລະ ລະ ບຽບການ​ ຕ້ອງ​ຕັກ​ເຕືອນ. ຖ້າ​ພຶດຕິກໍາຫາກເປັນການກະທໍາຜິດທາງ​ອາຍາ ກໍຕ້ອງ​ດຳ​ເນີນ​ຄະດີ​ຕາມ​ກົດໝາຍ;
6. ສັ່ງ​ໃຫ້​ປ່ອຍ​ຕົວໃນ​ທັນ​ໃດ ບຸກຄົນ​ທີ່​ຖືກ​​​ ກັກ​ຕົວ, ຈັບ​ຕົວ, ກັກ​ຂັງ, ດັດ​ສ້າງ ຫຼື ຖືກປະຕິບັດ​ມາດ​ຕະການ​ບັງຄັບ​ອື່ນຂອງ​ສານ ​ທີ່​ບໍ່​ຖືກຕ້ອງຕາມ​ກົດໝາຍ;
7. ເຂົ້າຮ່ວມ​, ຄົ້ນຄວ້າ, ພິຈາລະນາ, ຄັດ​ເລືອກ, ຈັດ​ແບ່ງ​ປະ​ເພດ​ ​ແລະ ​ເຮັດ​ບັນຊີ​ນັກ​ໂທດ ທີ່​ມີ​ເງື່ອນ​ໄຂ​ ​ໄດ້​ຮັບ​ການ​ອະ​ໄພ​ຍະ​ໂທດ ​ແລະ ກວດກາ​ການຈັດຕັ້ງ​ປະຕິບັດການ​ໃຫ້​ອະ​ໄພ​ຍະ​ໂທດ ຕາມລັດຖະດຳລັດຂອງ​ປະທານ​ປະ​ເທດ;
8. ກວດບັນຊີ​ລາຍ​ຊື່ ຜູ້ຖືກ​ຫາ, ຈຳ​ເລີຍ, ຜູ້ຖືກ​ດັດ​ສ້າງ ຫຼື ນັກ​ໂທດ ​ໃນສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍ​ດັດສ້າງ, ຜູ້ທີ່​​ໄດ້​ຮັບອະນຸຍາດໄປ​ປິ່ນປົວ ​ຫຼື ​ນັກ​ໂທດ ທີ່​​ໄດ້​ຮັບອະນຸຍາດ​ໃຫ້ຍົກຍ້າຍຈາກ​ບ່ອນ​ໜຶ່ງ ​ໄປ​ປະຕິບັດ​ໂທດ ​ຢູ່​ບ່ອນ​ອື່ນ;
9. ກວດກາ​ຄຳ​ສັ່ງ ​ແລະ ລະບຽບ​ການ​ຕ່າງໆ ຂອງ​ຫົວໜ້າຮັບຜິດຊອບສະຖານທີ່​ກັກ​ຕົວ, ກັກ​ຂັງ, ສູນ​ດັດ​ສ້າງ, ຄ້າຍ​ດັດ​ສ້າງ ​ເພື່ອ​ໃຫ້​ສອດຄ່ອງ​ກັບ​ກົດໝາຍ ​ແລະ ໃຫ້~~​~~ຫົວໜ້າ​ຮັບຜິດຊອບ​ດັ່ງກ່າວ ອະທິບາຍ​ເຫດຜົນ​ຂອງ​ການລະ​ເມີດ​ກົດໝາຍ.

ຫົວໜ້າຮັບຜິດຊອບ​ສະຖານ​ທີ່​ກັກ​ຕົວ, ສະຖານ​ທີ່​ກັກ​ຂັງ, ສູນ​ດັດ​ສ້າງ, ຄ້າຍ​ດັດສ້າງ ຕ້ອງປະຕິບັດ​ຕາມ​ຄຳ​ສັ່ງ ຂອງຫົວໜ້າອົງການ​ໄອ​ຍະ​ການ​ປະຊາຊົນ ກ່ຽວ​ກັບ​ການ​ເຄົາລົບ​ລະບຽບ​ການ ການກັກ​ຕົວ, ການ​ກັກຂັງ, ການ​ດັດ​ສ້າງ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

1. ນຳໃຊ້​ສິດ ​ແລະ ປະຕິບັດໜ້າ​ທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດ​ຕາ 55 (ປັບປຸງ) ຄວາມ​ຮັບຜິດຊອບ​ໃນ​ການ​ສົ່ງ​ຄຳ​ຮ້ອງຟ້ອງ, ຄຳ​ສະ​ເໜີ ຂອງ​ຜູ້​ຖືກ​ຫາ, ຈຳ​ເລີຍ, ຜູ້​ຖືກ​ດັດ​ສ້າງ ​ແລະ ນັກ​ໂທດ**

ຄະນະ​ຮັບຜິດຊອບ ​ສະຖານ​ທີ່​ກັກ​ຂັງ, ສູນ​ດັດ​ສ້າງ ​ແລະ ຄ້າຍ​ດັດ​ສ້າງ ຕ້ອງ​ສົ່ງ​ຄໍາຮ້ອງຟ້ອງ​, ຄຳ​ສະເໜີ ຂອງ​ຜູ້​ຖືກ​ຫາ, ຈຳ​ເລີຍ, ຜູ້​ຖືກ​ດັດ​ສ້າງ ​ແລະ ນັກ​ໂທດ ​ໃຫ້​ອົງການໄອ​ຍະ​ການ​ປະຊາຊົນ​ ພາຍ​ໃນ​ ສີ່​ສິບ​ແປດ​ຊົ່ວ​ໂມງ ນັບ​ແຕ່​​ເວລາທີ່​ໄດ້​ຮັບ​ເປັນຕົ້ນ​ໄປ.

**ພາກ​ທີ IV**

**ລະບອບ​ວິທີ​ເຮັດ​ວຽກ**

**ມາດຕາ 56 (ປັບປຸງ) ລະບອບ​ເຮັດ​ວຽກ**

ອົ​ງການ​ໄອ​ຍະ​ການ​ປະຊາຊົນ​ທຸກຂັ້ນ ປະກອບ​ເປັນລະບົບ​ອົງການ​ໄອ​ຍະ​ການ​ປະຊາຊົນ ​ເອກະ​ພາບ​ ແລະ ລວມສູນ, ນຳພາ​ໂດຍຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ, ​ຫົວໜ້າອົງການໄອ​ຍະ​ການປະຊາຊົນ​ຂັ້ນລຸ່ມ ຂຶ້ນກັບຫົວໜ້າອົງການໄອ​ຍະ​ການປະຊາຊົນຂັ້ນ​ເທິງ. ໃນ​ເວລາ​ປະຕິບັດ​ໜ້າ​ທີ່​ຂອງ​ຕົນ​ນັ້ນ ຫົວໜ້າອົງການໄອ​ຍະ​ການ​ປະ ຊາຊົນຂັ້ນລຸ່ມ ປະຕິບັດ​ຕາມ​ກົດໝາຍ ​ແລະ ຄຳ​ສັ່ງ​ ຂອງຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ​.

ອົງການ​ໄອ​ຍະ​ການ​ປະຊາຊົນ ປະຕິບັດ​ໜ້າ​ທີ່​ວຽກ​ງານ​ບົນ​ພື້ນຖານຫຼັກການນິຕິ​ທຳ ​ໂດຍ​ສອດຄ່ອງ​ກັບ​ກົດ ໝາຍ, ຮັບປະກັນ​ການ​ປະຕິບັດ​ກົດໝາຍ ​ໃຫ້​ຖືກຕ້ອງ ​ແລະ ​ເປັນ​ເອກະ​ພາບ.

**ມາດຕາ 57 (​ປັບປຸງ) ​ວິທີ​ເຮັດ​ວຽກ**

ອົງການ​ໄອ​ຍະ​ການ​ປະຊາຊົນ ​ປະຕິບັດ​ໜ້າ​ທີ່ວຽກ​ງານ ​ໂດຍ​ມີ​​ແຜນການ, ​ແບ່ງ​ງານ ​ແລະ ​ແບ່ງ​ຄວາມ​ຮັບ ຜິດຊອບ​ໃຫ້​ບຸກຄົນ, ມີ​ການ​ກວດກາ, ສະຫຼຸບ, ຖອດ​ຖອນ​ບົດຮຽນ ​ແລະ ​ລາຍ​ງານ, ຂໍ​ຄຳ​ເຫັນ​ຊີ້ນຳ​ຈາກ​ຂັ້ນ​ເທິງ​ຂອງ​ຕົນ, ປະສານ​ສົມທົບ​ກັບຂະ​ແໜງ​ການ​ອື່ນ ​ແລະ ອົງການ​ປົກຄອງ​ທ້ອງ​ຖິ່ນ ທີ່​ກ່ຽວຂ້ອງ.

**ພາກ​ທີ V**

**ຂໍ້​ຫ້າມ**

**ມາດຕາ 58 (​ປັບປຸງ) ຂໍ້​ຫ້າມ​ສໍາລັບ​​ພະນັກງານອົງການໄອ​ຍະ​ການປະຊາຊົນ**

ຫ້າມ ພະນັກງານອົງການ​ໄອ​ຍະ​ການ​ປະຊາຊົນ ມີ​ພຶດຕິກຳ ດັ່ງນີ້:

1. ສວຍ​ໃຊ້​ຕຳ​ແໜ່​ງ, ໜ້າ​ທີ່, ສິດ​ອຳນາດ ​ເພື່ອ​ຫາ​ຜົນ​ປະ​ໂຫຍ​ດສ່ວນ​ຕົວ, ຄອບຄົວ ຫຼື ຍາດ​ພີ່ນ້ອງ;
2. ປະຕິບັດ​ສິດ, ໜ້າ​ທີ່ ​ເກີນ​ຂອບ​ເຂດ ຕາມທີ່ໄດ້ກຳນົດໄວ້ໃນກົດໝາຍ;
3. ບັງຄັບ ​ແລະ ນາບ​ຂູ່ ຜູ້​ຖືກ​ຫາ, ຈຳ​ເລີຍ, ນັກ​ໂທດ ຫຼື ຄູ່​ຄວາມ​ໃນ​ຄະດີ​;
4. ​ເມີນ​ເສີຍ​ຕໍ່ໜ້າ​ທີ່, ບິດ​ເບືອນ​ຄວາມ​ຈິງ, ປິດ​ບັງ ຫຼື ປົກ​ປ້ອງ​ ຜູ້​ຖືກ​ຫາ, ຈຳ​ເລີຍ, ນັກ​ໂທດ ຫຼື ຄູ່​ຄວາມ​ໃນ​ຄະດີ;
5. ​ກັກ​ສຳນວນ​ຄະດີ, ກົດ​ໜ່ວງ​ເອກະສານ ​ເພື່ອ​ຫາ​ຜົນ​ປະ​ໂຫຍ​ດຈາກ​ກາ​ນດຳເນີນ​ຄະດີ;
6. ທວງ, ຮຽກ, ຮັບ, ​ເອົາ​ສິນ​ບົນ​ ຈາກ​ຄູ່​ຄວາມ, ບຸກຄົນ ​ແລະ ການຈັດຕັ້ງ;
7. ພົວພັນ​ກັບ ຜູ້​ຖືກ​ຫາ, ຈຳ​ເລີຍ, ນັກ​ໂທດ ຫຼື ຄູ່​ຄວາມ​ໃນ​ຄະດີ ​ເພື່ອ​ຫາ​ຜົນ​ປະ​ໂຫຍ​ດ;
8. ປິດ​ບັງ, ຊຸກ​ເຊື່ອງ​ ເອກະສານ, ຫຼັກ​ຖານ ທີ່​ມີ​ຢູ່​ໃນ​ສຳນວນ​ຄະດີ, ນຳ​ໃຊ້, ​ເຮັດ​ໃຫ້​ເປ່​ເພ​​ເສຍ​ຫາຍ​ ຂອງ​ກາງ​ໃນ​ຄະດີ;
9. ​ເປີດ​ເຜີຍ​ຄວາມ​ລັບ​ທາງ​ລັດຖະການ;
10. ມີ​ພຶດຕິກຳອື່ນ ທີ່​ເປັນການລະເມີດ​ກົດໝາຍ.

**ມາດຕາ 59 (​ປັບປຸງ) ຂໍ້​ຫ້າມ ສຳລັບ​ຜູ້​​ເຂົ້າ​ຮ່ວມໃນການ​ດຳ​ເນີນ​ຄະດີ**

ຫ້າມ​​ຜູ້​ເຂົ້າຮ່ວມໃນການ​ດຳ​ເນີນ​ຄະດີ ມີ​ພຶດຕິກຳ​ ດັ່ງນີ້:

1. ຂັດຂວາງ, ສ້າງ​ຄວາມ​ຫຍຸ້ງຍາກ, ນາບ​ຂູ່ ພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ, ຜູ້ສະໜອງ​ຂໍ້​ມູນຫຼັກ​ຖານ ​ໃຫ້​ແກ່​ການ​ດຳ​ເນີນ​ຄະດີ ຫຼື ບຸກຄົນ​ອື່ນ​ທີ່​ກ່ຽວຂ້ອງ;
2. ລາຍ​ງານ, ສະໜອງ​ຂໍ້​ມູນຫຼັກ​ຖານ ບໍ່​ຖືກ​ກັບ​ຄວາມ​ຈິງ, ຊຸກ​ເຊື່ອງ, ທຳລາຍເອກະສານ, ວັດຖຸ​ສິ່ງ​ຂອງ ທີ່​ເປັນ​ຫຼັກ​ຖານ​ໃນຄະດີ;
3. ປະຕິ​ເສດການສະໜອງ​ຂໍ້​ມູນຫຼັກ​ຖານ​ ກ່ຽວ​ກັບ​ຄະດີ;
4. ​ໃຫ້​ສິນ​ບົນ ພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ, ພະຍານ ຫຼື ບຸກຄົນ​ອື່ນທີ່​ກ່ຽວຂ້ອງ;
5. ໝິ່ນປະໝາດ, ​ໃສ່​ຮ້າຍ ພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ;
6. ມີ​ພຶດຕິກຳ​ອື່ນ ທີ່​ເປັນການລະເມີດ​ກົດໝາຍ.

**ມາດຕາ 60 (ປັບປຸງ) ຂໍ້ຫ້າມ ສໍາລັບ​ບຸກຄົນ ແລະ ການຈັດຕັ້ງອື່ນ**

ຫ້າມບຸກຄົນ ​ແລະ ການຈັດຕັ້ງອື່ນ ມີ​ພຶດຕິກຳ ​ດັ່ງນີ້:

1. ແຊກ​ແຊງ, ກ້າວ​ກ່າຍ ​ແລະ ຂັດຂວາງ​ ການ​ປະຕິບັດ​ໜ້າ​ທີ່ ຂອງພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ;
2. ປົກ​ປິດ, ​ເຊື່ອງອຳ ຫຼື ທຳລາຍ ​ຂໍ້​ມູນ, ຫຼັກຖານ ກ່ຽວ​ກັບ​ຄະດີ;
3. ນາບ​ຂູ່ ຫຼື ທຳຮ້າຍ ພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ, ພະຍານ ຫຼື ບຸກຄົນ​ອື່ນ​ ທີ່​ກ່ຽວຂ້ອງກັບ​ຄະດີ;
4. ປົກ​ປ້ອງ, ຊຸກ​ເຊື່ອງ ຜູ້ຖືກສົງໄສ, ຜູ້​ຖືກ​ຫາ, ຈຳ​ເລີຍ, ນັກ​ໂທດ ຫຼື ຄູ່​ຄວາມ​ໃນ​ຄະດີ;
5. ໃຫ້​ສິນ​ບົນ ພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ;
6. ໝິ່ນປະໝາດ,​ໃສ່​ຮ້າຍພະນັກງານ-ລັດຖະກອນອົງການ​ໄອ​ຍະ​ການ​ປະຊາຊົນ;
7. ກັກ​ຕົວ, ຈັບ​ຕົວ, ກັກ​ຂັງ, ກວດຄົ້ນ​ເຄຫະ​ສະຖານ ​ໂດຍ​ບໍ່ມີ​ຄຳ​ສັ່ງ​ ຂອງ​ອົງການໄອ​ຍະ​ການ​ປະຊາ ຊົນ ຫຼື ສານ​ປະຊາຊົນ;
8. ນຳ​ໃຊ້, ​ເຮັດ​ໃຫ້ເປ່​ເພເສຍ​ຫາຍ​ ຂອງ​ກາງ​ໃນ​ຄະດີ;
9. ມີ​ພຶດຕິກຳອື່ນ ທີ່​ເປັນການລະເມີດ​ກົດໝາຍ.

**ພາກ​ທີ VI**

**ການ​ຕິດຕາມ​ກວດກາອົງການ​ໄອ​ຍະ​ການ​ປະຊາຊົນ**

**ມາດຕາ 61 (​ປັບປຸງ) ປະ​ເພດ​ການ​ຕິດຕາມ​ກວດກາ**

ການ​ຕິດຕາມ​ກວດກາອົງການ​ໄອ​ຍະ​ການ​ປະຊາຊົນ ມີ​ ສອງ​ປະ​ເພດ ດັ່ງນີ້:

1. ການ​ຕິດຕາມ​ກວດກາ​ພາຍ​ໃນ ໂດຍ​ອົງການ​ໄອ​ຍະ​ການ​ປະຊາຊົນຂັ້ນ​ເທິງ ເປັນຜູ້ຕິດຕາມກວດກາ​ ອົງ ການ​ໄອ​ຍະ​ການ​ປະຊາຊົນ​ຂັ້ນລຸ່ມ ຕາມ​ກົດໝາຍ​;
2. ການ​ຕິດຕາມ​ກວດກາ​ພາຍ​ນອກ ໂດຍ​ສະພາ​ແຫ່ງ​ຊາດ ແລະ ສະພາປະຊາຊົນຂັ້ນແຂວງ ຕາມກົດໝາຍ.

**ມາດຕາ 62 (​ປັບປຸງ) ​ເນື້ອ​ໃນ​ການ​ຕິດຕາມ​ກວດກາ**

ການ​ຕິດຕາມ​ກວດກາອົງການ​ໄອ​ຍະ​ການ​ປະຊາຊົນ ມີ ​ເນື້ອ​ໃນ ​ດັ່ງນີ້:

1. ກວດກາ​ການ​ປະຕິບັດ​ພາລະ​ບົດບາດ, ສິດ ​ແລະ ໜ້າ​ທີ່ ຂອງ​ອົງການ​ໄອ​ຍະ​ການ​ປະຊາຊົນ;
2. ກວດກາ​ການ​ປະຕິບັດ​ກົດໝາຍ ຂອງ​ອົງການ​ໄອ​ຍະ​ການ​ປະຊາຊົນ ​ເປັນຕົ້ນ ການ​ນຳ​ໃຊ້​​ວິທີການສືບ ສວນ-ສອບສວນ ​ແລະ ມາດ​ຕະການ​ສະກັດ​ກັ້ນ;
3. ກວດກາ​ການອຳນວຍຄວບ​ຄຸມ, ການ​ຄຸ້ມ​ຄອງ ທາງ​ດ້ານ​ການຈັດຕັ້ງ ​ແລະ ບຸກຄະລາກອນ;
4. ກວດກາ​ການ​ປະຕິບັດ​ນະ​ໂຍບາຍ ​ແລະ ມາດ​ຕະການ ​ຕໍ່ພະນັກງານ-ລັດຖະກອນ​ອົງການ​ໄອ​ຍະ​ການ​ປະຊາຊົນ.

**ມາດຕາ 63 (​ປັບປຸງ) ຮູບ​ການ​ການ​ຕິດຕາມກວດກາ**

ການ​ຕິດຕາມ​ກວດກາອົງການ​ໄອ​ຍະ​ການ​ປະຊາຊົນ ດຳ​ເນີນຕາມ​ແຜນການ​ປົກກະຕິ, ​ໂດຍ​ມີການ​ແຈ້ງ​ໃຫ້​ຮູ້ລ່ວງ​ໜ້າ ​ແລະ ​ແບບກະທັນຫັນ.

**ພາກ​ທີ VII**

**ວັນ​ສ້າງຕັ້ງ, ຕາ​ປະ​ທັບ, ກາ​ໝາຍ, ເຄື່ອງໝາຍ, ​ເຄື່ອງ​ແບບ, ບັດ​ປະຈຳການ**

**ແລະ ງົບປະມານ ຂອງອົງການໄອຍະການປະຊາຊົນ**

**ມາດຕາ 64 (ປັບປຸງ) ວັນ​ສ້າງຕັ້ງອົງການ​ໄອ​ຍະ​ການ​ປະຊາຊົນ**

ວັນ​ສ້າງຕັ້ງອົງການ​ໄອ​ຍະ​ການ​ປະຊາຊົນ ​ແມ່ນ ວັນ​ທີ 9 ມັງກອນ 1990.

**ມາດຕາ 65 (ປັບປຸງ) ຕາ​ປະ​ທັບ ຂອງອົງການ​ໄອ​ຍະ​ການ​ປະຊາຊົນ**

ອົງການ​ໄອ​ຍະ​ການ​ປະຊາຊົນ​ແຕ່ລະ​ຂັ້ນ ມີ​ຕາ​ປະ​ທັບ​ຂອງ​ຕົນ ຊຶ່ງ​ເປັນ​ຮູບ​ວົງມົນ, ຢູ່​ກາງ​ວົງມົນ ມີ​ເຄື່ອງ ໝາຍ​ຊາດ, ​ເນື້ອ​ໃນ​ຢູ່​ໃນ​ຂອບ​ວົງມົນ​ເບື້ອງ​ເທິງ ​ຂຽນ​ວ່າ “ອົງການ​ໄອ​ຍະ​ການ​ປະຊາຊົນສູງ​ສຸດ” ​ເບື້ອງລຸ່ມ​ຂຽນ​ຊື່ຂອງ​ອົງການ​ໄອ​ຍະ​ການ​ປະຊາຊົນ​ ຂັ້ນຂອງ​ຕົນ ຊຶ່ງ​ຂັ້ນດ້ວຍ​ຮູບ​ດາວ​ຫ້າ​ແຈ.

ສຳລັບ​ຕາ​ປະ​ທັບ ຂອງ​ອົງການ​ໄອ​ຍະ​ການ​ປະຊາຊົນ​ສູງ​ສຸດ​ນັ້ນ ​​ເນື້ອ​ໃນຢູ່​​ໃນ​ຂອບ​ວົງມົນເບື້ອງເທິງ​ ຂຽນ​ວ່າ “ສາທາລະນະ​ລັດ​ ປະຊາທິປະ​ໄຕ ປະຊາຊົນ​ລາວ”​ ເບື້ອງລຸ່ມຂຽນ​ວ່າ “ອົງການ​ໄອ​ຍະ​ການ​ປະຊາຊົນ​ສູງ​ສຸດ” ຊຶ່ງ​ຂັ້ນດ້ວຍ​ຮູບ​ດາວ​ຫ້າ​ແຈ.

**ມາດຕາ 66 (ປັບປຸງ) ກາໝາຍ, ​ເຄື່ອງໝາຍ, ​ເຄື່ອງ​ແບບ ​ແລະ ບັດ​ປະຈຳການຂອງອົງການໄອ​ຍະ​ການປະຊາຊົນ**

**​**ກາໝາຍ, ເຄື່ອງໝາຍ ແລະ ​ເຄື່ອງ​ແບບ ​ຂອງອົງການ​ໄອ​ຍະ​ການ​ປະຊາຊົນ ແມ່ນ ​ຄະນະ​ປະຈຳ​ສະພາ​ແຫ່ງ​ຊາດ ​ເປັນ​ຜູ້​ຕົກລົງ ຕາມ​ການສະ​ເໜີ ຂອງ​ຫົວໜ້າອົງການໄອ​ຍະ​ການ​ປະຊາຊົນ​ສູງ​ສຸດ.

ບັດປະຈຳການ ຂອງ​​ພະນັກງານ-ລັດຖະກອນ ອົງການໄອຍະການປະຊາຊົນ​ ແມ່ນ ຫົວໜ້າອົງການ​ໄອ​ຍະ​ການ​ປະຊາຊົນ​ສູງ​ສຸດ ​ເປັນ​ຜູ້​ອອກ​ໃຫ້.

**ມາດຕາ 67 (ໃໝ່) ກາໝາຍ ຂອງພະນັກງານໄອຍະການປະຊາຊົນ**

ກາໝາຍ ຂອງພະນັກງານໄອຍະການປະຊາຊົນ ​ແມ່ນ ຫົວໜ້າອົງການ​ໄອ​ຍະ​ການ​ປະຊາຊົນ​ສູງ​ສຸດ ​ເປັນ​ຜູ້ກໍານົດ, ​ອອກ​ໃຫ້ ແລະ ຄຸ້ມຄອງການນໍາໃຊ້.

**ມາດຕາ 68 (ປັບປຸງ) ງົບປະມານຂອງອົງການ​ໄອ​ຍະ​ການ​ປະຊາຊົນ**

ງົບປະມານຂອງ​ອົງການ​ໄອຍະ​ການ​ປະຊາຊົນ ໃຫ້​ຂຶ້ນຕາມ​ສາຍຕັ້ງ ​ໂດຍແມ່ນ​ອົງການໄອ​ຍະ​ການປະຊາ ຊົນ​ສູງ​ສຸດ ​ເປັນ​ຜູ້​ສັງ​ລວມ​ແຜນການງົບປະມານ ຈາກ​ອົງການໄອ​ຍະ​ການ​ປະຊາຊົນ​ຂັ້ນລຸ່ມ​ຂອງ​ຕົນ ​ແລ້ວສ້າງ​​ເປັນແຜນການງົບປະມານລວມ ແລະ ນຳສະ​ເໜີ​ຂໍ​ການ​ອະນຸມັດ ຕາມກົດ​ໝາຍ.

ງົບປະມານຂອງ​ ອົງການ​ໄອ​ຍະ​ການ​ທະຫານ ໃຫ້​ຂຶ້ນກັບກະຊວງ​ປ້ອງ​ກັນ​ປະ​ເທດ.

ຫົວໜ້າ, ຮອງຫົວໜ້າອົງການໄອຍະການປະຊາຊົນ, ພະນັກງານ​ໄອ​ຍະ​ການ​ປະຊາຊົນ ​ແລະ ຜູ້​ຊ່ວຍ​ພະນັກ ງານ​ໄອ​ຍະ​ການ​ປະຊາຊົນ ​ມີດັດສະນີຊັ້ນ-ຂັ້ນເງິນເດືອນ ແລະ ນະໂຍບາຍອຸດໜູນສະເພາະ ຊຶ່ງໄດ້ກຳນົດໄວ້ໃນລະ ບຽບການຕ່າງຫາກ.

**ພາກ​ທີ VIII**

**ນະ​ໂຍບາຍ​ຕໍ່​ຜູ້​ມີ​ຜົນງານ ແລະ ມາດ​ຕະການ​ຕໍ່​ຜູ້​ລະ​ເມີດ**

**ມາດຕາ 69 (ປັບປຸງ) ນະ​ໂຍບາຍ​ຕໍ່​ຜູ້​ມີ​ຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ມີ​ຜົນງານ​ດີ​ເດັ່ນ​ໃນ​ການປະຕິບັດ​ກົດໝາຍ​ສະບັບ​ນີ້ ຈະ​ໄດ້​ຮັບ​ການ​ປົກ​ປ້ອງ, ການ​ຍ້ອງຍໍ ​ແລະ ນະ​ໂຍບາຍອື່ນ ​ຕາມ​ລະບຽບ​ການ.

**ມາດຕາ 70 (ປັບປຸງ) ມາດ​ຕະການຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ລະ​ເມີດ​ກົດໝາຍ​ສະບັບ​ນີ້ ຊຶ່ງ​ສ້າງຄວາມ​ເສຍ​ຫາຍ​ໃຫ້​ແກ່​ຜົນ​ປະ​ໂຫຍ​ດຂອງ​ລັດ, ສັງຄົມ ຫຼື ສິດ ​ແລະ ຜົນ​ປະ​ໂຫຍ​ດອັນ​ຊອບ​ທຳ​ຂອງ​ພົນລະ​ເມືອງ ຈະ​ຖືກ​ປະຕິບັດ​ມາດ​ຕະການ​ສຶກສາ​ອົບຮົມ, ລົງ​ວິ​ໄນ, ປັບ​ໃໝ ຫຼື ​ຖືກລົງໂທດທາງອາຍາ ຕາມ​ແຕ່ລະກໍລະນີ​ ເບົາ ຫຼື ໜັກ ພ້ອມ​ທັງ​ໃຊ້​ແທນ​ຄ່າ​ເສຍ​ຫາຍ ທີ່​ຕົນ​ໄດ້​ກໍ່​ຂຶ້ນ.

**ພາກ​ທີ IX**

**ບົດ​ບັນຍັດ​ສຸດ​ທ້າຍ**

**ມາດຕາ 71 (ປັບປຸງ) ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ​ແລະ ອົງການ​ໄອ​ຍະ​ການ​ປະຊາຊົນສູງ​ສຸດ ເປັນ​ຜູ້​ຈັດຕັ້ງປະຕິບັດ​ກົດໝາຍ​ສະບັບ​ນີ້**.**

**ມາດຕາ 72 (ປັບປຸງ)ຜົນ​ສັກສິດ**

ກົດໝາຍ​ສະບັບ​ນີ້ ມີ​ຜົນ​ສັກສິດ​ນັບ​ແຕ່ວັນ ​ປະທານ​ປະ​ເທດ ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາ ຊົນ​ລາວ ອອກ​ລັດຖະດຳລັດປະກາດ​ໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ກົດໝາຍ​ສະບັບ​ນີ້ ປ່ຽນ​ແທນກົ​ດ​ໝາຍວ່າ​ດ້ວຍອົງການ​ໄອ​ຍະ​ການ​ປະຊາຊົນ ສະບັບ​ເລກທີ 10/ສພຊ, ລົງ​ວັນ​ທີ 26 ພະຈິກ 2009.

​ຂໍ້​ກຳນົດ, ບົດ​ບັນຍັດ​ໃດ ທີ່​ຂັດ​ກັບ​ກົດໝາຍ​ສະບັບ​ນີ້ ລ້ວນ​ແຕ່​ຖືກ​ຍົກ​ເລີກ.

**ປະທານສະພາແຫ່ງຊາດ**