**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ**

ສະພາແຫ່ງຊາດ ເລກທີ 72 /ສພຊ

ນະຄອນຫຼວງວຽງຈັນ, ວັນທີ 25 ມິຖຸນາ 2019

**ກົດໝາຍ**

**ວ່າດ້ວຍຄ່າທໍານຽມສານ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການເກັບ, ການຮັບ, ການຈ່າຍ, ການຄຸ້ມຄອງ ແລະ ນຳໃຊ້ ຄ່າທຳນຽມສານ ໃຫ້ມີຄວາມເປັນເອກະພາບ ໃນຂອບເຂດທົ່ວປະເທດ ເພື່ອສ້າງເງື່ອນໄຂໃຫ້ອົງການສືບສວນ-ສອບສວນ, ອົງການໄອຍະການປະຊາຊົນ, ສານປະຊາຊົນ ແລະ ອົງການຈັດຕັ້ງປະຕິບັດຄຳຕັດສີນຂອງສານ ເຄື່ອນໄຫວວຽກງານ ມີຄວາມສະດວກ ແນໃສ່ຮັບປະກັນ​ໃຫ້ການ​ດຳ​ເນີນ​ຄະ​ດີ ມີຄວາມວ່ອງໄວ, ໂປ່ງໃສ ແລະ ຍຸຕິທຳ.

ມາດຕາ **2** (ປັບປຸງ) ຄ່າທໍານຽມສານ

*ຄ່າ​ທຳນຽມ​ສານ ​ແມ່ນ​ ຈຳ​ນວນ​ເງິນ​ທີ່​ຄູ່​ຄວາມ ຫຼື ບຸກຄົນ​ທີ​ສາມ ​ຕ້ອງ​ໄດ້​ຈ່າຍ ຊຶ່ງ​ປະ​ກອບ​ມີ​ເງິນ​ວາງ​ສານ, ​ຄ່າ​ໃຊ້​ຈ່າຍ​ໃນ​ການ​ດຳ​ເນີນ​ຄະ​ດີ, ຄ່າ​ໃຊ້​ຈ່າຍ​ສຳລັບ​ຜູ້​​ຖືກ​ເຊີນ​ເຂົ້າ​ຮ່ວມ​ໃນ​ການ​ດຳ​ເນີນ​ຄະດີ, ຄ່າ​ເອ ກະສານ ແລະ ຄ່າ​ຂໍ​ອຸ​ທອນ, ຄ່າທໍານຽມຂອງຜູ້ເສຍຄະດີ ​* ຕາມ​ຄຳ​ຕັດ​ສີນຂອງສານ​ທີ່​ໃຊ້​ໄດ້​ຢ່າງ​ເດັດ​ຂາດ.

**ມາດຕາ 3 (ໃໝ່) ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີ ຄວາມໝາຍ ດັ່ງນີ້:

1. **ຄ່າທໍານຽມສານທາງແພ່ງ** ໝາຍເຖິງ ຄ່າທໍານຽມໃນຄະດີແພ່ງ, ການຄ້າ, ຄອບຄົວ, ເດັກ, ແຮງງານ, ປົກຄອງ ແລະ ອື່ນໆ;
2. **ມູນຄ່າທີ່ຕ້ອງຄິດໄລ່ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີ** ໝາຍເຖິງ ມູນຄ່າການຮ້ອງຟ້ອງ ບວກກັບ ມູນຄ່າການຟ້ອງແຍ່ງ;
3. **ຄໍາ​ຕົກລົງ​ຂອງ​ສານ** ໝາຍ​ເຖິງ ຄໍາ​ສັ່ງ, ຄໍາ​ຊີ້​ຂາດ, ຄໍາ​ຕັດສີນ ​ແລະ ຄໍາ​ພິພາກສາຂອງສານ;
4. **ຄຳຕົກລົງທີ່ໃຊ້ໄດ້ຢ່າງເດັດຂາດຂອງສານ** ໝາຍເຖິງ ຄຳຕົກລົງຂອງສານ ຊຶ່ງ ໂຈດ, ຈຳເລີຍ, ບຸກຄົນທີສາມບໍ່ໄດ້ຂໍອຸທອນ, ຂໍລົບລ້າງ ຫຼື ໄອຍະການປະຊາຊົນ ບໍ່ໄດ້ສະເໜີຄັດຄ້ານ ຄຳພິພາກສາ ຂັ້ນລົບລ້າງຂອງສານປະຊາຊົນພາກ ແລະ ສານປະຊາຊົນສູງສຸດ;
5. **ພະນັກງານ​ເກັບ​ຄ່າ​ທຳນຽມ​ສານ** ໝາຍ​ເຖິງ ຈ່າ​ສານ, ພະນັກງານ-ລັດຖະກອນ ອົງການ ໄອຍະການປະຊາຊົນ, ພະນັກງານ​ປະ​ຕິ​ບັດ​ຄຳ​ຕັດ​ສີນ​ຂອງ​ສານ ທີ່​ປະຕິບັດ​ໜ້າ​ທີ່ ​ໃນ​ການເກັບ​ຄ່າ​ທຳນຽມ​ສານ;
6. **ອົງການການເງິນຂອງລັດ** ໝາຍເຖິງ ກະຊວງການເງິນ, ທະນາຄານ ແຫ່ງ ສປປ ລາວ ແລະ ສະຖາບັນການເງິນອື່ນຂອງລັດ.

**ມາດຕາ 4 (ປັບປຸງ) ນະໂຍບາຍຂອງລັດ ກ່ຽວກັບວຽກງານຄ່າທຳນຽມສານ**

ລັດ ວາງນະໂຍບາຍ ກ່ຽວກັບການເກັບຄ່າທຳນຽມສານ ໃຫ້ເໝາະສົມກັບການຂະຫຍາຍຕົວຂອງເສດຖະກິດ-ສັງຄົມ ໃນແຕ່ລະໄລຍະ ພ້ອມທັງຊຸກຍູ້ໃຫ້ຄູ່ຄວາມໃນຄະດີທີ່ກ່ຽວຂ້ອງ ປະຕິບັດພັນທະ ແລະຄວາມຮັບຜິດຊອບຂອງຕົນໃຫ້ຖືກຕ້ອງ, ຄົບຖ້ວນ ແລະ ທັນເວລາ ໃນການເສຍຄ່າທຳນຽມສານ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານຄ່າທໍານຽມສານ**

ການເກັບ, ການຄຸ້ມຄອງ ແລະ ການນຳໃຊ້ ຄ່າທໍານຽມສານ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບກົດໝາຍ;

2. ຖືກຕ້ອງ, ຄົບຖ້ວນ ແລະ ທັນເວລາ;

3. ສະເໝີພາບ ແລະ ຍຸຕິທໍາ;

4. ໂປ່ງ​ໃສ ແລະ ສາມາດກວດສອບໄດ້;

5. ມີປະສິດທິພາບ.

**ມາດຕາ 6 (ໃໝ່) ຂອບເຂດການນໍາໃຊ້ກົດ​ໝາຍ**

ກົດໝາຍສະບັບນີ້ ນໍາໃຊ້ສໍາລັບການເກັບຄ່າທໍານຽມສານຈາກ ບຸກຄົນ, ນິຕິບຸກຄົນ ຫຼື ການຈັດ ຕັ້ງ ພາຍໃນ ແລະ ຕ່າງປະເທດ ທີ່ພົວພັນກັບການດໍາເນີນຄະດີ ຢູ່ ສປປ ລາວ.

**ມາດຕາ 7 (ໃໝ່) ການຮ່ວມມືສາກົນ**

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານຄ່າທໍານຽມສານ ດ້ວຍການແລກປ່ຽນບົດຮຽນ, ຍົກລະດັບຄວາມຮູ້, ຄວາມສາມາດທາງດ້ານວິຊາການ ໃຫ້ບຸກຄະລາກອນທີ່ກ່ຽວຂ້ອງ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II**

**ອົງປະກອບ ແລະ ວຽກງານຄ່າທຳນຽມສານ**

**ໝວດທີ 1**

**ອົງປະກອບຄ່າທໍານຽມສານ**

**ມາດຕາ 8 (ປັບປຸງ) ອົງປະກອບຄ່າທໍານຽມສານ**

ຄ່າທຳນຽມສານ ປະກອບດ້ວຍ:

1. ເງິນ​ວາງ​ສານ;
2. ຄ່າໃຊ້ຈ່າຍໃນການດຳເນີນຄະດີີ;
3. ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດຳເນີນຄະດີ;
4. ຄ່າເອກະສານ ແລະ ຄ່າ​ຂໍ​ອຸ​ທອນ;
5. ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນຂອງສານ​ທີ່​ໃຊ້​ໄດ້​ຢ່າງ​ເດັດ​ຂາດ.

**ມາດຕາ 9 (ປັບປຸງ) ເງິນວາງສານ**

**ເງິນວາງສານ ແມ່ນ ເງິນທີ່ຄູ່ຄວາມ ຫຼື ບຸກຄົນທີສາມ ​ໃນ​ຄະດີທາງແພ່ງ ນຳມາວາງໄວ້ຢູ່ສານ ໃນເວລາຍື່ນຄໍາຮ້ອງຟ້ອງ, ຄໍາຮ້ອງຂໍ, ຄໍາຮ້ອງຂໍອຸທອນ, ຄໍາຮ້ອງຂໍລົບລ້າງ ຫຼື ຄໍາຮ້ອງຂໍຮື້ຟື້ນ ເພື່ອໃຊ້ຈ່າຍໃນການດໍາເນີນຄະດີ.**

**ມາດຕາ 10 (ປັບປຸງ) ຄ່າໃຊ້ຈ່າຍໃນການດໍາເນີນຄະດີ**

ຄ່າໃຊ້ຈ່າຍໃນການດຳເນີນຄະດີ ແມ່ນ ຄ່າໃຊ້ຈ່າຍ ໃນການເກັບ​ກໍາ​ຂໍ້​ມູນ​ຫຼັກ​ຖານ​, ຊັນນະສູດສະຖານທີ່​ເກີດ​ເຫດ, ພິສູດຫຼັກຖານ, ຮັກສາຂອງກາງ ລວມທັງຄ່າເດີນທາງ, ຄ່າ ກິນ ຢູ່ ພັກເຊົາ ແລະ ອື່ນໆທີ່ກ່ຽວຂ້ອງກັບການດໍາເນີນຄະດີ.

**ມາດຕາ 11 (ປັບປຸງ) ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດໍາເນີນຄະດີ**

ພະຍານ ​ທີ່​ຖືກ​ຮຽກ, ຜູ້ຊ່ຽວຊານ ຫຼື ຜູ້​ຊໍານານ​ງານ, ຜູ້ແປພາສາ ທີ່ຖືກເຊີນເຂົ້ົ້າມາສານ ຫຼື ພະນັກງານ**ກ່ຽວຂ້ອງ ໃນໄລຍະເວລາທີ່ລົ**ງເຮັດວຽກນັ້ນ ຈະໄດ້ຮັບ​ຄ່າໃຊ້ຈ່າຍໃນການເດີນທາງ, ກິນ ຢູ່ ພັກເຊົາ ຕາມລະບຽບການທີ່ກະຊວງການເງິນວາງອອກ. ໃນກໍລະນີທີ່ບຸກຄົນດັ່ງກ່າວ ໄດ້ຈ່າຍຄ່າເດີນທາງ, ຄ່າ ກິນ ຢູ່ ພັກເຊົາ ກ່ອນນັ້ນ ກໍຈະໄດ້ຮັບການທົດແທນຄືນ.

ຜູ້ຊ່ຽວຊານ ຫຼື ຜູ້​ຊໍານານ​ງານ, ຜູ້ແປພາສາ, ທະນາຍຄວາມ ຫຼື ຜູ້​ປົກ​ປ້ອງ​ອື່ນ​ ​ໃນ​ກໍ​ລະ​ນີທີ່​ສານ​ໄດ້​ແຕ່ງ​ຕັ້ງ ສຳລັບ​ໂທດ​ປະຫານ​ຊີວິດ, ຜູ້ສົ່ງເອກະສານ ແລະ ຜູ້ຮັກສາຂອງກາງ ຈະໄດ້ຮັບຄ່າແຮງງານ ໃນເວລາປະຕິບັດວຽກງານຕາມການມອບໝາຍຂອງສານຕາມ​ລະ​ບຽບ​ການ. ສຳ​ລັບທະ​ນາຍ​ຄວາມ ຫຼື ຜູ້​ປົກ​ປ້ອງ​ອື່ນ ນອກ​ຈາກ​ໄດ້​ຮັບ​ຄ່າ​ແຮງ​ງານ​ແລ້ວ ຍັງ​ຈະ​ໄດ້​ຮັບ ​ຄ່າເດີນທາງ, ກິນ ຢູ່ ພັກເຊົາ ຕາມລະບຽບການທີ່ກະຊວງການເງິນວາງອອກ​.

ສໍາລັບ ພະນັກງານ-ລັດຖະກອນ, ພະນັກງານ ຈາກພາກສ່ວນອື່ນ ຫຼື ກຳມະກອນ ທີ່​ມີ​ເງິນ​ເດືອນ ຊຶ່ງຖືກເຊີນເຂົ້ົ້າມາສານໃນຖານະເປັນພະຍານນັ້ນ ໃຫ້ຮັກສາເງິນເດືອນເດີມຂອງຜູ້ກ່ຽວໄວ້; ສໍາລັບພະຍານທີ່ບໍ່ມີ​ເງິນ​ເດືອນ ຊຶ່ງຖືກເຊີນເຂົ້ົ້າມາສານ ໂດຍປະວຽກງານປະຈຳວັນນັ້ນ ຜູ້ກ່ຽວກໍຈະໄດ້ຮັບຄ່າຕອບແທນຄືນ ຕາມ​ລະບຽບ​ການ​.

**ມາດຕາ 12 ຄ່າເອກະສານ ແລະ ຄ່າ​ຂໍ​ອຸ​ທອນ**

ຄ່າເອກະສານ ປະກອບດ້ວຍ:

1. ເສື້ອປົກສຳນວນຄະດີ;
2. ຄຳສັ່ງ, ຄຳຊີ້ຂາດ, ຄຳຕັດສີນ ແລະ ຄຳພິພາກສາ ຂອງສານ;
3. ສຳເນົາເອກະສານ.

ຄ່າ​ຂໍ​ອຸ​ທອນ ​ປະ​ກອບ​ດ້ວຍ:

1. ຂໍ​ອຸ​ທອນ​ຄຳ​ຕັດ​ສີນ;
2. ​ຂໍ​ລົບ​ລ້າງ​ຄຳ​ພິ​ພາກ​ສາ;
3. ຂໍ​ຮື້​ຟື້ນ.

**ມາດຕາ 13 (ປັບປຸງ) ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນຂອງສານ​ທີ່​ໃຊ້​ໄດ້​ຢ່າງ​ເດັດ​ຂາດ**

ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນ​ຂອງສານທີ່​ໃຊ້​ໄດ້​ຢ່າງ​ເດັດ​ຂາດ ແມ່ນ ພາກສ່ວນໜຶ່ງຂອງຄ່າທຳນຽມສານ ຊຶ່ງຄູ່ຄວາມຜູ້ເສຍຄະດີ ຕ້ອງຈ່າຍຕາມຄໍາຕັດສີນຂອງສານທີ່​ໃຊ້​ໄດ້​ຢ່າງ​ເດັດ​ຂາດ ກ່ອນຈະນຳໄປຈັດຕັ້ງປະຕິບັດ.

**ພະ​ນັກ​ງານ​ປະ​ຕິ​ບັດ​ຄຳ​ຕັດ​ສີນ​ຂອງ​ສານ ເປັນ​ຜູ້​ເກັບ​ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີ​ຕາມ​ຄຳ​ຕັດ​ສີນ**ຂອງສານ**​ທີ່​ໃຊ້​ໄດ້​ຢ່າງ​ເດັດ​ຂາດ, ຈຳ​ນວນເງິນ​ທີ່​ເກັບ​ໄດ້​ນັ້ນ ຕ້ອງມອບ​ເຂົ້າ​ງົບ​ປະ​ມານ​ແຫ່ງ​ລັດ.**

**ມາດຕາ 14 (ໃໝ່) ຄ່າທໍານຽມສານ ທີ່ຕ້ອງມອບເຂົ້າງົບປະມານແຫ່ງລັດ**

ຄ່າທໍານຽມສານໃນ​ຄະດີ​ອາຍາ ທີ່ຕ້ອງມອບເຂົ້າງົບປະມານແຫ່ງລັດ ໃນກໍລະນີທີ່ສານຕັດສີນລົງ ໂທດຈໍາເລີຍນັ້ນ ແມ່ນ ຄ່າທຳນຽມສານ ຕາມທີ່ໄດ້ກໍານົດໄວ້ໃນມາດຕາ 25, ມາດຕາ 26, ມາດຕາ 27 ແລະ ມາດຕາ 30 ຂອງກົດໝາຍສະບັບນີ້. ນອກຈາກນີ້ຍັງມີຄ່າທຳນຽມສານໃນ​ຄະດີທາງ​ແພ່ງ ທີ່ຕ້ອງມອບເຂົ້າງົບ ປະມານແຫ່ງລັດ ຕາມທີ່ໄດ້ກໍານົດໄວ້ໃນມາດຕາ 36, ມາດຕາ 37 ແລະ ມາດຕາ 40 ຂອງກົດໝາຍສະບັບນີ້.

**ມາດຕາ 15 (ໃໝ່) ຄ່າທໍານຽມສານທີ່ນໍາໃຊ້ເຂົ້າໃນການດໍາເນີນຄະດີ**

ຄ່າທໍານຽມສານທີ່ນໍາໃຊ້ເຂົ້າໃນການດໍາເນີນຄະດີ​ ແມ່ນ ​ຄ່າ​ທຳນຽມ​ສານ ຕາມທີ່ໄດ້ກໍານົດໄວ້ໃນມາດຕາ 25, ມາດຕາ 26, ມາດຕາ 27, ມາດຕາ 33, ມາດຕາ 34 ແລະ ມາດຕາ 35 ຂອງກົດໝາຍສະບັບນີ້.

**ໝວດທີ 2**

**ວຽກງານຄ່າທໍານຽມສານ**

**ມາດຕາ 16 (ໃໝ່) ວຽກງານຄ່າທໍານຽມສານ**

ວຽກງານຄ່າທໍານຽມສານ ປະກອບດ້ວຍ:

1. ການຈ່າຍຄ່າທຳນຽມສານ;
2. ພັນທະ ແລະ ຄວາມຮັບຜິດຊອບຕໍ່ຄ່າທຳນຽມສານ;
3. ການເກັບຄ່າທຳນຽມສານ;
4. ການມອບ ແລະ ການຮັບ ຄ່າທຳນຽມສານ;
5. ການນຳໃຊ້ ຄ່າທຳນຽມສານ;
6. ການສະຫຼຸບ ຄ່າທຳນຽມສານ.

**ມາດຕາ 17 (ປັບປຸງ) ການຈ່າຍຄ່າທໍານຽມສານ**

ການຈ່າຍຄ່າທຳນຽມສານ ໃຫ້ປະຕິບັດ ດັ່ງນີ້:

1. ຄ່າທຳນຽມສານ ໃຫ້​ຈ່າຍເປັນເງິນກີບ;
2. ຄ່າໃຊ້ຈ່າຍໃນການດຳເນີນຄະດີ, ຄ່າເອກະສານ ແລະ ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດຳເນີນຄະດີ ໃຫ້ຈ່າຍໃນເວລາດຳເນີນຄະດີຢູ່ສານ;
3. ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນ​ຂອງສານທີ່​ໃຊ້​ໄດ້​ຢ່າງ​ເດັດ​ຂາດ ໃຫ້​ຈ່າຍ​ໃນ​ເວ​ລາ​ຈັດ​ຕັ້ງ​ປະ​ຕິ​ບັດ​ຄຳ​ຕັດ​ສີນ​ຂອງ​ສານ ກ່ອນນຳເອົາຄຳຕັດສີນດັ່ງ​ກ່າວ ໄປຈັດຕັ້ງປະຕິບັດ;
4. ການຮັບ ແລະ ການ​ຈ່າຍ ຄ່າທຳນຽມສານ ໃຫ້ເຮັດເປັນລາຍລັກອັກສອນ.

**ມາດຕາ 18 (ປັບປຸງ) ພັນທະ ແລະ ຄວາມ​ຮັບຜິດຊອບ ຕໍ່ຄ່າທໍານຽມສານ**

ໂຈດ, ຈຳເລີຍ ຫຼື ບຸກຄົນທີສາມ​ ທີ່ກ່ຽວຂ້ອງໃນຄະດີທາງແພ່ງ ມີພັນທະ ແລະ ຄວາມຮັບ ຜິດຊອບຈ່າຍຄ່າທໍານຽມສານ ຕາມ​ທີ່​ໄດ້ກໍານົດ​ໄວ້​ໃນ​ກົດໝາຍ​ສະບັບ​ນີ້ໃຫ້ຖືກຕ້ອງ, ຄົບຖ້ວນ ແລະ ທັນກຳ ນົດເວລາ ເພື່ອອຳນວຍຄວາມສະດວກໃຫ້ສານປະຊາຊົນ, ພະນັກງານປະຕິບັດຄຳຕັດສີນຂອງສານ ດຳເນີນຄະດີ ແລະ ຈັດຕັ້ງປະຕິບັດຄໍາຕັດສີນຂອງສານ ມີປະສິດທິຜົນ.

ສໍາລັບຄ່າທໍານຽມສານທາງອາຍາ ຕາມທີ່ໄດ້ກໍານົດໄວ້ໃນມາດຕາ 24 ຂອງກົດໝາຍສະບັບນີ້ໃຫ້ລັດ ເປັນຜູ້ຮັບຜິດຊອບຈ່າຍກ່ອນ.

ພະນັກງານທີ່ເກັບຄ່າທໍານຽມສານ ປະຕິບັດໜ້າທີ່, ຄວາມຮັບຜິດຊອບ ແລະ ພັນທະຂອງຕົນຕາມກົດໝາຍ.

ມາດຕາ 19 (​ປັບປຸງ) ການເກັບຄ່າທຳນຽມສານ

**ຄ່າ​ທໍານຽມ​ສານ ​ໃຫ້​ເກັບນຳ ​ໂຈດ, ຈໍາ​ເລີຍ ຫຼື ບຸກຄົນ​ທີ​ສາມ ຕາມ​ທີ່​ໄດ້ກໍານົດ​ໄວ້​ໃນ​ກົດໝາຍ.**

**ຄ່າ​ທໍານຽມ​ສານ ທີ່​ເປັນ​ຄ່າ​ໃຊ້​ຈ່າຍ​ໃນ​ການ​ດໍາ​ເນີນ​ຄະດີ, ຄ່າໃຊ້ຈ່າຍສຳລັບຜູ້ຖືກເຊີນເຂົ້າຮ່ວມໃນການດຳເນີນຄະດີ** ແລະ **ຄ່າເອກະສານ ໃຫ້ເກັບນໍາຜູ້ຮ້ອງຂໍໃຫ້ສານປະກອບຫຼັກຖານນັ້ນກ່ອນ.**

**ໃນກໍລະນີ ທີ່ສານຫາກເຫັນວ່າມີຄວາມຈຳເປັນຕ້ອງລົງເກັບກຳຂໍ້ມູນ, ພິສູດຫຼັກຖານ ຫຼື ຮຽກເອົາພະຍານ ຫຼື ບຸກຄົນໃດໜຶ່ງທີ່ກ່ຽວຂ້ອງໃນຄະດີ ເຂົ້າມາໃຫ້ການຕໍ່ສານ ໃຫ້ເກັບນໍາໂຈດ.**

**ໃນກໍລະນີ ທີ່ມີການຂໍອຸທອນ ຫຼື ການຂໍລົບລ້າງ ໃຫ້ເກັບຄ່າຂໍອຸທອນ ຫຼື ຄ່າຂໍລົບລ້າງ ນໍາຜູ້ຮ້ອງຂໍ ລວມທັງຄ່າໃຊ້ຈ່າຍສໍາລັບການດໍາເນີນຄະດີຢູ່ສານຂັ້ນອຸທອນ ຫຼື ຂັ້ນລົບລ້າງ.**

**ໃນກໍລະນີ ທີ່ສານຫາກເຫັນວ່າມີຄວາມຈຳເປັນຕ້ອງລົງເກັບກຳຂໍ້ມູນ, ພິສູດຫຼັກຖານ ຫຼື ຮຽກເອົາພະຍານ ຫຼື ບຸກຄົນໃດໜຶ່ງ ທີ່ກ່ຽວຂ້ອງໃນຄະດີ ເຂົ້າມາໃຫ້ການຕໍ່ສານ ໃຫ້ເກັບນໍາ ຜູ້ຮ້ອງຂໍອຸທອນ ຫຼື ຜູ້ຮ້ອງຂໍລົບລ້າງ.**

**ມາດຕາ 20 (ປັບປຸງ) ການມອບ ແລະ ການຮັບ ຄ່າທຳນຽມສານ**

ການມອບ ແລະ ການຮັບ ຄ່າທຳນຽມສານ ໃຫ້ຈ່າສານ ເຮັດໜັງ​ສື​ມອບ​ຮັບ​ເງິ​ນ​ ຢ່າງຖືກຕ້ອງຕາມຈໍານວນເງິນທີ່ໄດ້ມອບຮັບຕົວຈິງ ໂດຍມີລາຍເຊັນ ຫຼື ແປະໂປ້ມື, ຊື່ ແລະ ນາມສະກຸນ ຂອງຜູ້ມອບ ແລະ ຜູ້ຮັບ.

ໃບຮັບເງິນ ຕ້ອງເຮັດເປັນ ສາມສະບັບ ໃນນີ້ ໜຶ່ງສະບັບ ໃຫ້ຜູ້ມອບເງິນ, ໜຶ່ງສະບັບ ເອົາໄວ້ໃນສຳນວນຄະດີ ແລະ ອີກໜຶ່ງສະບັບ ສໍາເນົາໄວ້.

**ມາດຕາ 21 (ປັບປຸງ) ການນໍາໃຊ້ຄ່າທໍານຽມສານ**

**ການນໍາໃຊ້​ຄ່າທຳນຽມສານເຂົ້າໃນການດຳເນີນຄະດີ ຕ້ອງບົນພື້ນຖານ ລະບຽບການ ແລະ ມີການຕົກລົງ ຂອງຄະນະສານທີ່ກ່ຽວຂ້ອງ.**

**ການນໍາໃຊ້ຄ່າທໍານຽມສານ ຕ້ອງມີ ແຜນການ, ເປົ້າໝາຍ, ການມອບ, ການຮັບ ເປັນລາຍລັກອັກສອນຢ່າງຖືກຕ້ອງ.**

**ມາດຕາ 22 (ປັບປຸງ) ການສະຫຼຸບຄ່າທໍານຽມສານ**

ຄ່າທຳນຽມສານ ທີ່ໃຊ້ຈ່າຍເຂົ້າໃນການດຳເນີນຄະດີ ຕ້ອງສະຫຼຸບຢ່າງລະອຽດ, ຈະແຈ້ງ, ເປັນລາຍລັກອັກສອນ **ໃຫ້ສຳເລັດກ່ອນການນຳເອົາຄະດີຂຶ້ນໄຕ່ສວນໃນທີ່ປະຊຸມສານ. ບົດສະຫຼຸບການ​ໃຊ້​ຈ່າຍຄ່າທໍານຽມສານ ຕ້ອງ**ເກັບໄວ້ໃນສຳນວນຄະດີ ເພື່ອໃຫ້ສານພິຈາລະນາວິນິດໄສ ລົງໃນຄຳຕັດສີນ ຫຼື ຄຳພິພາກສາ.

**ພາກ​ທີ III**

**ຄ່າ​ທໍານຽມ​ສານທາງ​ອາຍາ**

**ໝວດ​ທີ 1**

**ຄ່າທຳນຽມສານ ແລະ ອົງປະກອບຄ່າທໍານຽມສານ ທາງອາຍາ**

**ມາດຕາ 23 ຄ່າທໍານຽມສານທາງອາຍາ**

ຄ່າທໍານຽມສານທາງອາຍາ ແມ່ນ ຄ່າໃຊ້ຈ່າຍຂອງ ເຈົ້າໜ້າທີ່ສືບສວນ-ສອບສວນ, ພະນັກງານໄອຍະການປະຊາຊົນ ແລະ ສານປະຊາຊົນ ເຂົ້າໃນການດຳເນີນຄະດີອາຍາ ເຊັ່ນ ການລົງຊັນນະສູດສະຖານທີ່ເກີດເຫດ, ການລົງເກັບກຳຂໍ້ມູນ, ການພິສູດຫຼັກຖານ, ການຊອກຫາຕົວຜູ້ຖືກຫາ ຫຼື ຈຳເລີຍ ລວມທັງການໃຊ້ຈ່າຍອື່ນ ຕາມທີ່ໄດ້ກໍານົດໄວ້ໃນມາດຕາ 10, ມາດຕາ 11, ມາດຕາ 12, ມາດຕາ 30 ແລະ ມາດຕາ 36 ຂອງກົດໝາຍສະບັບນີ້.

**ມາດຕາ 24 ອົງປະກອບຄ່າທຳນຽມສານທາງອາຍາ**

ອົງປະກອບຄ່າທໍານຽມສານທາງອາຍາ ປະກອບດ້ວຍ:

1. ຄ່າໃຊ້ຈ່າຍໃນການດຳເນີນຄະດີີອາຍາ;
2. ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດຳເນີນຄະດີອາຍາ;
3. ຄ່າ​ທຳນຽມເອກະສານ ແລະ ຄ່າ​ຂໍ​ອຸ​ທອນ ທາງອາຍາ.

**ມາດຕາ 25 (ປັບປຸງ) ຄ່າໃຊ້ຈ່າຍໃນການດໍາເນີນຄະດີີອາຍາ**

ຄ່າໃຊ້ຈ່າຍໃນການດຳເນີນຄະດີອາຍາ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້.

ສໍາລັບຄ່າໃຊ້ຈ່າຍໃນການດໍາເນີນຄະດີຂອງອົງການດຳເນີນຄະດີອາຍາ ຕ້ອງມີບົດສະຫຼຸບການໃຊ້ຈ່າຍເງິນ ແຕ່ລະເປົ້າໝາຍຢ່າງລະອຽດ ເພື່ອເປັນບ່ອນອີງໃຫ້ສານພິຈາລະນາ ໃນກໍລະນີທີ່ຈໍາເລີຍຖືກຕັດສີນລົງໂທດ.

**ມາດຕາ 26 ຄ່າໃຊ້ຈ່າຍສຳລັບຜູ້ຖືກເຊີນເຂົ້າຮ່ວມໃນການດຳເນີນຄະດີອາຍາ**

ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດໍາເນີນຄະດີອາຍາ ໃຫ້ປະຕິບັດຕາມທີ່ໄດ້ກໍານົດໄວ້ໃນມາດຕາ 11 ຂອງກົດໝາຍສະບັບນີ້.

**ມາດຕາ 27 ຄ່າທໍານຽມເອກະສານ ແລະ ຄ່າ​ຂໍ​ອຸ​ທອນ ທາງອາຍາ**

ຄ່າ​ທໍານຽມເອກະສານ ແລະ ຄ່າ​ຂໍ​ອຸ​ທອນ ທາງອາຍາ ໃຫ້ປະຕິບັດດັ່ງດຽວກັນກັບ ຄ່າ​ທຳ​ນຽມເອກະ ສານ ແລະ ຄ່າຂໍອຸທອນ ທາງແພ່ງ ຕາມທີ່ໄດ້ກຳນົດໄວ້ໃນມາດຕາ 36​ ແລະ ມາດຕາ 40 ຂອງກົດໝາຍສະບັບນີ້.

**ໝວດທີ 2**

**ຄວາມຮັບຜິດຊອບຕໍ່ຄ່າທໍານຽມສານທາງອາຍາ**

**ມາດຕາ 28 ຄວາມຮັບຜິດຊອບຕໍ່ຄ່າທໍານຽມສານທາງອາຍາ**

ຄ່າໃຊ້ຈ່າຍໃນການດໍາເນີນຄະດີີອາຍາ, ຄ່າໃຊ້ຈ່າຍສໍາລັບ ຜູ້ຖືກເຊີນເຂົ້າຮ່ວມໃນການດໍາເນີນຄະດີອາຍາແລະ ຄ່າເອກະສານ ໃຫ້ລັດເປັນຜູ້ຈ່າຍກ່ອນ. ຖ້າສານຫາກຕັດສີນ​ໃຫ້ຈຳເລີຍມີຄວາມຜິດທາງອາຍາ ໃຫ້ຈຳເລີຍເປັນຜູ້ໃຊ້ແທນຄ່າທຳນຽມສານທີ່ລັດໄດ້ຈ່າຍໄປກ່ອນແລ້ວນັ້ນ ຄືນໃຫ້ແກ່ລັດ.ໃນກໍລະນີ ທີ່ມີຜູ້ກະທຳຜິດຫຼາຍຄົນ ກໍໃຫ້ແບ່ງກັນ~~​~~ຈ່າຍຕາມຄວາມຮັບຜິດຊອບຂອງແຕ່ລະຄົນ. ໃນກໍລະນີ ທີ່ເດັກເປັນຜູ້ກະທໍາຜິດໃຫ້ ພໍ່, ແມ່ ຫຼື ຜູ້ປົກຄອງ ເປັນຜູ້ຮັບຜິດຊອບ.

ໃນກໍລະນີທີ່ມີການຕັດສີນໃຫ້ຈຳເລີຍພົ້ນຂໍ້ກ່າວຫາ ຫຼື ຕັດສີນລົງໂທດ, ຜູ້ກະທຳຜິດ ທີ່ຢູ່ໃນສະພາບບໍ່ສາມາດຈະຈ່າຍຄ່າທຳນຽມສານໄດ້ນັ້ນ ໃຫ້ລັດເປັນຜູ້ຮັບຜິດຊອບ.

ໃນກໍລະນີ ທີ່ມີການ​ຖອນ​ຄຳ​ຮ້ອງ​ຟ້ອງ ເນື່ອງຈາກມີການຕົກລົງກັນລະຫວ່າງ ຜູ້ຖືກເສຍຫາຍກັບຜູ້ຖືກຫາ ຫຼື ຈຳ​ເລີຍໃນຄະດີ ຕາມທີ່ໄດ້ກຳນົດໄວ້ໃນມາດຕາ 41 ຂອງປະມວນກົດໝາຍອາຍາ ໃຫ້ຜູ້ຖືກເສຍຫາຍ ແລະ ຜູ້ຖືກຫາ ເປັນຜູ້ເສຍຄ່າໃຊ້ຈ່າຍໃນການດຳເນີນຄະດີນັ້ນ.

**ມາດຕາ 29 ການຍົກເວັ້ນຄ່າທໍານຽມສານທາງອາຍາ**

ການດໍາເນີນຄະດີອາຍາ ທີ່ຍົກເວັ້ນ ຄ່າທຳນຽມສານ, ຄ່າ​ຂໍ​ອຸທອນ, ຄ່າ​ຂໍ​ລົບ​ລ້າງ ​ແລະ ຄ່າ​ຂໍຮື້​ຟື້ນ ມີດັ່ງນີ້:

1. ສານຕັດສີນ ໃຫ້ຈໍາເລີຍພົ້ນຂໍ້ກ່າວຫາ;
2. ສານຕັດສີນ ລົງໂທດຜູ້ກະທຳຜິດ ຊຶ່ງຕົກຢູ່ໃນສະພາບບໍ່ສາມາດຈ່າຍຄ່າທໍານຽມສານໄດ້;
3. ສານຕັດສີນ ລົງໂທດປະຫານຊີວິດຈຳເລີຍ.

**ມາດຕາ 30 ຄ່າຂໍອຸທອນຄະດີອາຍາ**

ຄ່າຂໍອຸທອນຄຳ​ຕັດ​ສີນ, ຄ່າຂໍລົບລ້າງ ແລະ ຄ່າຂໍຮື້ຟື້ນ ຄະດີອາຍາ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ ​​​40 ວັກທີໜຶ່ງ ຂອງກົດໝາຍສະບັບນີ້, ຍົກເວັ້ນການສະເໜີຄັດຄ້ານຂອງຫົວໜ້າອົງການໄອຍະການປະ ຊາຊົນ.

**ພາກທີ IV**

**ຄ່າທຳນຽມສານທາງ​ແພ່ງ**

**ໝວດທີ 1**

**ຄ່າທຳນຽມສານ ​ແລະ ອົງ​ປະກອບຄ່າ​ທໍານຽມ​ສານ ທາງແພ່ງ**

**ມາດຕາ 31 (ປັບປຸງ) ຄ່າທໍານຽມສານທາງແພ່ງ**

ຄ່າທໍານຽມສານທາງແພ່ງ ແມ່ນ ຄ່າໃຊ້ຈ່າຍ ຕາມທີ່ໄດ້ກໍານົດໄວ້ໃນມາດຕາ 8 ຂອງກົດໝາຍສະບັບນີ້ ຊຶ່ງຄູ່ຄວາມ ຫຼື ບຸກຄົນທີສາມ ເປັນຜູ້ຮັບຜິດຊອບ.

**ມາດຕາ 32 (ປັບປຸງ) ອົງປະກອບຄ່າທໍານຽມສານທາງແພ່ງ**

ອົງປະກອບຄ່າທຳນຽມສານທາງແພ່ງ ປະກອບດ້ວຍ:

1. ເງິນ​ວາງ​ສານ;
2. ຄ່າໃຊ້ຈ່າຍໃນການດຳເນີນຄະດີທາງແພ່ງ;
3. ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດຳເນີນຄະດີທາງແພ່ງ;
4. ຄ່າທຳນຽມເອກະສານ ແລະ ຄ່າ​ຂໍ​ອຸ​ທອນ ທາງແພ່ງ;
5. ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນ​ຂອງສານທີ່​ໃຊ້​ໄດ້​ຢ່າງ​ເດັດ​ຂາດ.

**ມາດຕາ 33 (ໃໝ່) ເງິນວາງສານ**

ເງິນວາງສານ ແມ່ນ ເງິນທີ່ຄູ່ຄວາມ ຫຼື ບຸກຄົນທີສາມ ໃນຄະດີທາງແພ່ງ ນໍາມາວາງໄວ້ຢູ່ສານ ເພື່ອເປັນຄ່າໃຊ້ຈ່າຍໃນການດໍາເນີນຄະດີແພ່ງ ຕາມທີ່ໄດ້ກຳນົດໄວ້ໃນມາດຕາ 9, ມາດຕາ 38 ແລະ ມາດຕາ 39 ຂອງກົດໝາຍສະບັບນີ້.

**ມາດຕາ 34 ຄ່າໃຊ້ຈ່າຍໃນການດໍາເນີນຄະດີແພ່ງ**

ຄ່າໃຊ້ຈ່າຍໃນການດໍາເນີນຄະດີແພ່ງ ແມ່ນ ຄ່າໃຊ້ຈ່າຍໃນການດໍາເນີນຄະດີ ຕາມທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້.

ຄູ່ຄວາມ ຫຼື ບຸກຄົນທີສາມ ທີ່ຮ້ອງຂໍໃຫ້ທໍາການເກັບກຳຂໍ້ມູນ, ພິສູດຫຼັກຖານ ຫຼື ຮຽກເອົາພະຍານເຂົ້າມາໃຫ້ການ ເພື່ອຊອກຫາຂໍ້ເທັດຈິງໃນຄະດີໃຫ້ແຈ້ງຂາວນັ້ນ ຜູ້ຮ້ອງຂໍຕ້ອງນຳເອົາເງິນມາມອບໃຫ້ສານ ເພື່ອເປັນຄ່າໃຊ້ຈ່າຍ.

ໃນກໍລະນີທີ່ເຫັນວ່າ ມີຄວາມຈຳເປັນໃນການລົງເກັບກຳຂໍ້ມູນ, ພິສູດຫຼັກຖານ ຫຼື ຮຽກເອົາພະຍານ ຫຼື ບຸກຄົນໃດໜຶ່ງ ທີ່ກ່ຽວຂ້ອງໃນຄະດີມາໃຫ້ການນັ້ນ ໃຫ້ໂຈດເປັນຜູ້ຈ່າຍກ່ອນ.

**ມາດຕາ 35 ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດຳເນີນຄະດີແພ່ງ**

ຄ່າໃຊ້ຈ່າຍສໍາລັບຜູ້ຖືກເຊີນເຂົ້າຮ່ວມໃນການດຳເນີນຄະດີແພ່ງ ແມ່ນ ຄ່າໃຊ້ຈ່າຍໃນການດຳເນີນຄະດີ ຕາມທີ່ໄດ້ກຳນົດໄວ້ໃນມາດຕາ 11 ຂອງກົດໝາຍສະບັບນີ້.

**ມາດຕາ 36 ຄ່າທໍານຽມເອກະສານ ແລະ ຄ່າຂໍອຸທອນ ທາງແພ່ງ**

ຄ່າທໍານຽມເອກະສານ ແລະ ຄ່າຂໍອຸທອນ ທາງແພ່ງ ໃຫ້ປະຕິບັດ ດັ່ງນີ້:

1. ​ເສື້ອ​ປົກ​ສຳນວນ​ຄະດີ ​ໃຫ້​ເກັບຊຸດ​ລະ 35.000ກີບ;
2. ​ຢັ້ງ​ຢືນສຳ​ເນົາ​ເອກະສານ​ຕ່າງໆ ໃນ​ສຳ​ນວນ​ຄະ​ດີ ​ໃຫ້​ເກັບຄັ້ງລະ 5.000 ກີບ;
3. ​ຄຳ​ສັ່ງ, ຄຳ​ຊີ້​ຂາດ, ຄຳ​ຕັດ​ສີນ ຫຼື ຄຳ​ພິພາກສາ ​ໃຫ້​ເກັບ​​ຊຸດ​ລະ 20.000 ກີບ.

**ມາດຕາ 37 (ປັບປຸງ) ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນຂອງສານທີ່​ໃຊ້​ໄດ້​ຢ່າງ​ເດັດ​ຂາດ**

ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນຂອງສານ​ທີ່​ໃຊ້​ໄດ້​ຢ່າງ​ເດັດ​ຂາດ ໃຫ້ປະຕິບັດ ດັ່ງນີ້:

1. ໃຫ້ເສຍ​ຄ່າ​ທຳ​ນຽມ ສອງ​ສ່ວນ​ຮ້ອຍ ຂອງມູນຄ່າການຮ້ອງຟ້ອງ;
2. ໃຫ້ເສຍ 100.000 ກີບ ກ່ຽວກັບຄະດີສາຍຜົວ ເມຍ;
3. ໃຫ້ເສຍ 80.000 ກີບ ກ່ຽວກັບການຂໍຢ່າຮ້າງກັບບຸກຄົນ ທີ່ຖືກຮັບຮູ້ວ່າເປັນຜູ້ຫາຍສາບສູນ ຫຼື ບຸກຄົນທີ່ບໍ່ມີຄວາມສາມາດທາງດ້ານການປະພຶດ ຫຼື ບຸກຄົນທີ່ຖືກສານຕັດສີນລົງໂທດຕັດອິດສະລະພາບແຕ່ ຫ້າປີ ຂຶ້ນໄປ;
4. ໃຫ້ເສຍ 100.000 ກີບ ກ່ຽວກັບການ​ຮ້ອງ​ຟ້ອງ​ ເພື່ອ​ຂໍ​ປ່ຽນ​ແປງ ຫຼື ຍົກ​ເລີກ​ສັນ​ຍາ ແລະ ການຮ້ອງຟ້ອງອື່ນ ທີ່ບໍ່ສາມາດຕີມູນຄ່າໄດ້.

ໃນ​ກໍ​ລະ​ນີ​ຫາກ​ມີ​ການ​ໄກ່​ເກ່ຍ, ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີ​ຕາມ​ຄຳ​ຕັດ​ສີນ​ຂອງ​ສານ​ທີ່​ໃຊ້​ໄດ້​ຢ່າງ​ເດັດ​ຂາດ ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 13 ຂອງ​ກົດ​ໝາຍ​ສະ​ບັບ​ນີ້ ໃຫ້​ຄູ່​ຄວາມ​ຕົກ​ລົງກັນ​ໃນ​ການ​ຮັບ​ຜິດ​ຊອບ​ຈ່າຍ​.

**ໝວດ​ທີ 2**

**ການເກັບເງິນວາງສານ ແລະ ຄ່າທຳນຽມສານ ຂອງສານແຕ່ລະຂັ້ນ**

ມາດຕາ **38** (ປັບປຸງ) ການເກັບ ແລະ ການນໍາໃຊ້ ເງິນວາງສານ

**ສານຂັ້ນຕົ້ນ ແລະ ຂັ້ນອຸທອນ ໃຫ້ເກັບເງິນວາງສານ ແຕ່ລະຄັ້ງບໍ່ໃຫ້ເກີນ 300.000 ກີບ.**

**ສານຂັ້ນລົບລ້າງ ແລະ ຂັ້ນຮື້ຟື້ນ ໃຫ້ເກັບເງິນວາງສານ ແຕ່ລະຄັ້ງບໍ່ໃຫ້ເກີນ 200.000 ກີບ.**

**ເງິນ​ວາງ​ສານຈະຖືກນຳໃຊ້ ໃນກໍລະນີ ດັ່ງນີ້:**

* + - 1. **ການສົ່ງໝາຍຮຽກ;**
      2. **ການສົ່ງເອກະສານ ແລະ ສຳນວນຄະດີ;**
      3. **ການໃຊ້ຈ່າຍອື່ນ ທີ່ເຫັນວ່າມີຄວາມຈຳເປັນ ໃນການດຳເນີນຄະດີແພ່ງ.**

**ການໃຊ້ຈ່າຍເງິນວາງສານ ຕ້ອງມີບັນຊີຕິດຕາມ ແລະ ບົດສະຫຼຸບ ກ່ອນນຳເອົາຄະດີຂຶ້ນໄຕ່ສວນໃນທີ່ປະຊຸມສານ, ໃນກໍລະນີ ເງິນວາງສານນັ້ນຫາກເຫຼືອຈາກການໃຊ້ຈ່າຍແລ້ວ ຕ້ອງສົ່ງຄືນໃຫ້ຜູ້ກ່ຽວ.**

ມາດຕາ **39** (ໃໝ່) ການເກັບເງິນວາງສານ ແລະ ຄ່າທໍານຽມສານ ຂອງສານແຕ່ລະຂັ້ນ

**ສານຂັ້ນຕົ້ນ ເກັບເງິນວາງສານ ແລະ ຄ່າທຳນຽມສານ ທີ່ກ່ຽວຂ້ອງກັບການດຳເນີນຄະດີ ຢູ່ສານຂັ້ນຕົ້ນ ແລະ ຄ່າຂໍອຸທອນ.**

**ສານຂັ້ນອຸທອນ ເກັບເງິນວາງສານ ແລະ ຄ່າທຳນຽມສານ ທີ່ກ່ຽວຂ້ອງກັບການດຳເນີນຄະດີ ຢູ່ສານຂັ້ນອຸທອນ ແລະ ຄ່າຂໍລົບລ້າງ.**

**ສານຂັ້ນລົບລ້າງ ແລະ ຂັ້ນຮື້ຟື້ນ ເກັບເງິນວາງສານ ແລະ ຄ່າທຳນຽມສານ ທີ່ກ່ຽວຂ້ອງກັບການດຳເນີນຄະດີ ຢູ່ສານຂັ້ນລົບລ້າງ ແລະ ຂັ້ນຮື້ຟື້ນ ເມື່ອມີຄວາມຈຳເປັນ.**

**ການເກັບຄ່າທຳນຽມສານ ຕ້ອງເຮັດໃບຮັບເງິນ ຊຶ່ງບົ່ງບອກເຖິງຈຳນວນເງິນ ແລະ ເປົ້າໝາຍການນຳໃຊ້ ໂດຍມີການເຊັນຢັ້ງຢືນຈາກຜູ້ມອບ ແລະ ຜູ້ຮັບ.**

**ໝວດທີ 3**

**ຄວາມຮັບຜິດຊອບຕໍ່ຄ່າທໍານຽມສານທາງແພ່ງ**

**ມາດຕາ 40 (ປັບປຸງ) ຄ່າຂໍອຸທອນຄະດີແພ່ງ**

ການຂໍອຸທອນຄຳ​ຕັດ​ສີນ, ການຂໍລົບລ້າງ ແລະ ການຂໍຮື້ຟື້ນຄະດີແພ່ງ ແລະ ການຮ້ອງຟ້ອງ ເພື່ອຂໍປ່ຽນແປງ ຫຼື ຍົກເລີກສັນຍາ ຕາມທີ່ໄດ້ກໍານົດໄວ້ໃນມາດຕາ 37 ​ຂໍ້ 4 ຂອງກົດໝາຍສະບັບນີ້ ໃຫ້ປະຕິ ບັດ ດັ່ງນີ້:

1. ຄ່າຂໍອຸທອນ​ຄຳ​ຕັດ​ສີນ ໃຫ້ເກັບ 50.000 ກີບ;
2. ຄ່າຂໍລົບລ້າງ ໃຫ້ເກັບ 80.000 ກີບ;
3. ຄ່າຂໍຮື້ຟື້ນຄະດີ ໃຫ້ເກັບ 100.000 ກີບ.

ສຳລັບ ການຂໍອຸທອນຄຳ​ຕັດ​ສີນ, ການຂໍລົບລ້າງ ແລະ ການຂໍຮື້ຟື້ນ ຄະດີກ່ຽວກັບຄະດີສາຍຜົວ ເມຍ, ການຮ້ອງຟ້ອງ ເພື່ອຂໍຢ່າຮ້າງກັບບຸກຄົນທີ່ຖືກຮັບຮູ້ວ່າເປັນຜູ້ຫາຍສາບສູນ ຫຼື ບຸກຄົນທີ່ບໍ່ມີຄວາມສາ ມາດທາງດ້ານການປະພຶດ ຫຼື ບຸກຄົນທີ່ຖືກສານຕັດສີນລົງໂທດຕັດອິດສະລະພາບແຕ່ ຫ້າປີ ຂຶ້ນໄປຕາມ​ທີ່ໄດ້​ກຳ​ນົດ​ໄວ້​ໃນ​ມາດ​ຕາ 37 ຂໍ້ 2 ແລະ ຂໍ້ 3 ໃຫ້ປະຕິບັດ ດັ່ງນີ້:

ຄ່າຂໍອຸທອນ​ຄຳ​ຕັດ​ສີນ ໃຫ້ເກັບ 20.000 ກີບ;

ຄ່າຂໍລົບລ້າງ ໃຫ້ເກັບ 30.000 ກີບ;

ຄ່າຂໍຮື້ຟື້ນຄະດີ ໃຫ້ເກັບ 50.000 ກີບ.

**ມາດຕາ 41 (ປັບປຸງ) ການຍົກເວັ້ນ ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີຕາມ​ຄຳ​ຕັດ​ສີນ​ຂອງ​ສານທີ່​ໃຊ້​ໄດ້​ຢ່າງ​ເດັດ​ຂາດ​**

**ແລະ ຄ່າຂໍອຸທອນ ໃນຄະດີແພ່ງ**

ການຮ້ອງຟ້ອງທາງແພ່ງ ຕາມທີ່ໄດ້ກຳນົດໄວ້ໃນມາດຕາ 42 ຂອງກົດໝາຍສະບັບນີ້ ຈະໄດ້ຮັບການຍົກເວັ້ນການຈ່າຍຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີ ຕາມ​ຄຳ​ຕັດ​ສີນ​ຂອງສານທີ່​ໃຊ້​ໄດ້​ຢ່າງ​ເດັດ​ຂາດ ແລະ ຄ່າຂໍອຸທອນສະເພາະແຕ່ຜູ້ຮ້ອງຟ້ອງ, ອົງການຈັດຕັ້ງລັດທີ່ຖືກຮ້ອງຟ້ອງໃນຄະດີປົກຄອງ ທີ່ເສຍຄະດີເທົ່ານັ້ນ. ສຳລັບຜູ້ຖືກຮ້ອງຟ້ອງທີ່ເສຍຄະດີ ຈະບໍ່ໄດ້ຮັບການຍົກເວັ້ນ ແລະ ຕ້ອງໄດ້ປະຕິບັດຕາມມາດຕາ 37 ຂໍ້ 1 ແລະ ມາດຕາ 40 ວັກທີໜຶ່ງ ຂອງກົດໝາຍສະບັບນີ້ ໃນກໍລະນີທີ່ຜູ້ກ່ຽວຫາກຮ້ອງຂໍອຸທອນຄະດີນັ້ນ.

**ມາດຕາ 42 ການຍົກເວັ້ນຄ່າທໍານຽມສານທາງແພ່ງ**

ການຮ້ອງຟ້ອງ ທີ່ຍົກເວັ້ນຄ່າທໍານຽມສານທາງແພ່ງ ຄື ຄ່າ​ທຳ​ນຽມ​ຂອງ​ຜູ້​ເສຍ​ຄະ​ດີ ຕາມ​ຄຳ​ຕັດ​ສີນຂອງສານ​ທີ່​ໃຊ້​ໄດ້​ຢ່າງ​ເດັດ​ຂາດ ​ແລະ ຄ່າຂໍອຸທອນໃນ​ຄະດີແພ່ງ ມີ ດັ່ງນີ້:

1. ການຮ້ອງຟ້ອງເອົາຄ່າແຮງງານ ຫຼື ການຮ້ອງຂໍອື່ນ ທີ່ເນື່ອງມາຈາກສາຍພົວພັນແຮງງານ;
2. ການຮ້ອງຟ້ອງເອົາຄ່າລ້ຽງດູ;
3. ການຮ້ອງຟ້ອງເອົາການໃຊ້ແທນຄ່າເສຍຫາຍ ທີ່ເນື່ອງມາຈາກການເສຍອົງຄະ ຫຼື ສຸຂະພາບ ຫຼື ການເສຍຊີວິດ;
4. ການຮ້ອງຟ້ອງເອົາການໃຊ້ແທນຄ່າເສຍຫາຍ ທີ່ເນື່ອງມາຈາກການກະທຳຜິດທາງອາຍາ;
5. ການຮ້ອງຟ້ອງເອົາເງິນອຸດໜູນ ຫຼື ເງິນບຳນານ ທີ່ຈ່າຍບໍ່ຖືກຕ້ອງນັ້ນຄືນ;
6. ການຮ້ອງຟ້ອງຂອງອົງການໄອຍະການປະຊາຊົນ, ອົງການບໍລິຫານລັດ, ແນວລາວສ້າງຊາດ, ສະ ຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ເພື່ອປົກປ້ອງສິດ ແລະ ຜົນປະໂຫຍດອັນຊອບທຳ ຂອງບຸກຄົນອື່ນ;
7. ການຮ້ອງຟ້ອງຂອງອົງການການເງິນຂອງລັດ;
8. ການຮ້ອງຟ້ອງຂອງອົງການບໍລິຫານລັດ, ພະນັກງານ ຫຼື ບຸກຄົນ ທີ່ເນື່ອງມາຈາກສາຍພົວພັນທາງດ້ານບໍລິຫານ.

ການຍົກເວັ້ນດັ່ງກ່າວ ໃຫ້ປະຕິບັດຕໍ່ຜູ້ຮ້ອງຟ້ອງທີ່ເສຍຄະດີ ຫຼື ອົງການລັດທີ່ຖືກຮ້ອງຟ້ອງໃນຄະດີປົກຄອງ ທີ່ເສຍຄະດີເທົ່ານັ້ນ.

ສໍາລັບຜູ້ຖືກຮ້ອງຟ້ອງທີ່ເສຍຄະດີນັ້ນ ຈະບໍ່ໄດ້ຮັບການຍົກເວັ້ນ.

**ມາດຕາ 43 (ປັບປຸງ) ພັນທະໃນການໃຊ້ແທນຄ່າທໍານຽມສານທາງແພ່ງ**

ຝ່າຍທີ່ເສຍຄະດີຕ້ອງ ໃຊ້ແທນຄ່າໃຊ້ຈ່າຍຕ່າງໆ ໃນການດຳເນີນຄະດີ ໃຫ້ແກ່ຝ່າຍທີ່ຊະນະຄະດີ ແລະ ຈ່າຍຄ່າ​ທຳ​ນຽມຂອງ​ຜູ້​ເສຍ​ຄະ​ດີ ຕາມຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ.

ຖ້າການຮ້ອງຟ້ອງ ຫາກຖືກສານຕັດສີນໃຫ້ໂຈດໄດ້ສ່ວນໃດສ່ວນໜຶ່ງ, ຈຳເລີຍຕ້ອງຈ່າຍຄ່າ​ທຳ​ນຽມຂອງ​ຜູ້​ເສຍ​ຄະ​ດີ ຕາມຄຳຕັດສີນ​ຂອງ​ສານທີ່ໃຊ້ໄດ້ຢ່າງເດັດຂາດ ຕາມສ່ວນທີ່ສານໄດ້ຕັດສີນໃຫ້ໂຈດນັ້ນ. ສ່ວນຄ່າ​ທຳ​ນຽມຂອງ​ຜູ້​ເສຍ​ຄະ​ດີ ຕາມຄຳຕັດສີນຂອງ​ສານທີ່ໃຊ້ໄດ້ຢ່າງເດັດຂາດ ທີ່ເຫຼືອນັ້ນ ໃຫ້ໂຈດເປັນຜູ້ຈ່າຍ.

ຖ້າການຟ້ອງແຍ່ງ ຫາກຖືກສານຕັດສີນໃຫ້ຈໍາເລີຍໄດ້ສ່ວນໃດສ່ວນໜຶ່ງ ຕາມການຟ້ອງແຍ່ງ, ໂຈດຕ້ອງຈ່າຍຄ່າ​ທຳ​ນຽມຂອງ​ຜູ້​ເສຍ​ຄະ​ດີ ຕາມຄຳຕັດສີນ​ຂອງ​ສານທີ່ໃຊ້ໄດ້ຢ່າງເດັດຂາດ ຕາມສ່ວນທີ່ສານຕັດສີນໃຫ້ຈໍາເລີຍນັ້ນ. ສ່ວນຄ່າ​ທຳ​ນຽມຂອງ​ຜູ້​ເສຍ​ຄະ​ດີຕາມຄຳຕັດສີນ​ຂອງ​ສານທີ່ໃຊ້ໄດ້ຢ່າງເດັດຂາດ ທີ່ເຫຼືອນັ້ນ ໃຫ້ຈໍາເລີຍເປັນຜູ້ຈ່າຍ.

ໃນກໍລະນີ ທີ່ອົງການໄອຍະການປະຊາຊົນ, ອົງການບໍລິຫານລັດ, ແນວລາວສ້າງຊາດ, ສະຫະ ພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ເປັນຜູ້ຮ້ອງຟ້ອງ ເພື່ອປົກປ້ອງສິດ ແລະ ຜົນປະໂຫຍດອັນຊອບທໍາຂອງບຸກຄົນອື່ນ ເມື່ອສານຫາກຕັດສີນຍົກເລີກຄຳຮ້ອງຟ້ອງທັງໝົດ, ຈໍາເລີຍຈະໄດ້ຮັບການໃຊ້ແທນຄືນລາຍຈ່າຍ ຊຶ່ງຜູ້ກ່ຽວໄດ້ຈ່າຍໃນການດຳເນີນຄະດີ ໂດຍຄິດໄລ່ເອົາຈາກພາກສ່ວນທີ່ຮ້ອງຟ້ອງນັ້ນ.

**ມາດຕາ 44 (ປັບປຸງ) ຜູ້ຮັບຜິດຊອບເກັບຄ່າ​ທຳນຽມສານທາງແພ່ງ**

ພະນັກງານຂອງສານແຕ່ລະຂັ້ນ ເປັນຜູ້ຮັບຜິດຊອບເກັບຄ່າທຳນຽມສານ ຕາມທີ່ໄດ້ກຳນົດໄວ້ໃນມາດຕາ 9, ມາດຕາ 10, ມາດຕາ 11, ມາດຕາ 12 ແລະ ມາດຕາ 13 ຂອງກົດໝາຍສະບັບນີ້.

ພະນັກງານປະຕິບັດຄຳຕັດສີນຂອງສານ ເປັນຜູ້ຮັບຜິດຊອບເກັບຄ່າທໍານຽມຂອງຜູ້ເສຍຄະດີຕາມຄໍາຕັດສີນ​ຂອງ​ສານທີ່ໃຊ້ໄດ້ຢ່າງເດັດຂາດ ແລະ ຄ່າໃຊ້ຈ່າຍອື່ນ ຕາມຄຳຕົກລົງຂອງສານທີ່ໃຊ້ໄດ້ຢ່າງເດັດ ຂາດ.

ພາຍຫຼັງ ເກັບຄ່າທໍໍານຽມສານທີ່ຕ້ອງມອບເຂົ້າງົບປະມານແຫ່ງລັດສໍາເລັດແລ້ວ ຕ້ອງມອບເຂົ້າງົບປະມານແຫ່ງລັດຢ່າງຖືກຕ້ອງ, ຄົບຖ້ວນ ແລະ ທັນຕາມກໍານົດເວລາ ຊຶ່ງຕ້ອງມີໃບ​ເກັບເງິນອາກອນສາມສະບັບ.ໃນນີ້ ໜຶ່ງສະບັບ ມອບໃຫ້ຜູ້ມອບເງິນ, ໜຶ່ງສະບັບ ເອົາໄວ້ນໍາຜູ້ຮັບເງິນ ແລະ ອີກໜຶ່ງສະບັບສໍາເນົາໄວ້.

**ພາກທີ V**

**ຂໍ້ຫ້າມ**

**ມາດຕາ 45 (ໃໝ່) ຂໍ້ຫ້າມທົ່ວ​ໄປ**

ຫ້າມ ​ບຸກຄົນ​ ແລະ ການຈັດ​ຕັ້ງ ມີ ພຶດຕິກຳ ດັ່ງ​ນີ້:

1. ​ຍຸຍົງ ​ຄູ່​ຄວາມ ຫຼື ບຸກຄົນທີສາມ ​ບໍ່​ໃຫ້​ປະຕິບັດ​ພັນທະ​ໃນ​ການ​ເສຍ​ຄ່າ​ທຳນຽມ​ສານ;
2. ແຊກ​ແຊງ, ກ້າວ​ກ່າຍ ຫຼື ຂັດຂວາງ​ ວຽກງານກ່ຽວກັບ​ຄ່າ​ທຳນຽມ​ສານ;
3. ຂົ່ມຂູ່, ໝິ່ນປະ​ໝາດ ຫຼື ທຳຮ້າຍ ພະນັກງານ​ເກັບ​ຄ່າ​ທຳນຽມ​ສານ;
4. ເປັນ​ສື່​ກາງ​ໃນ​ການ​ໃຫ້ ​ແລະ ຮັບ​ສິນ​ບົນ ​ແກ່​ພະນັກງານ​ເກັບ​ຄ່າ​ທຳນຽມ​ສານ;
5. ໃຫ້​ສິນ​ບົນ​ ​ແກ່​ພະນັກງານ​ເກັບ​ຄ່າ​ທຳນຽມ​ສານ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 46 (ໃໝ່) ຂໍ້ຫ້າມສໍາລັບອົງການຄຸ້ມຄອງຄ່າທໍານຽມສານ**

ຫ້າມ​ອົງການ​ຄຸ້ມ​ຄອງ​ຄ່າ​ທໍານຽມ​ສານ ກໍານົດ​ອັດຕາ​ເກັບຄ່າທໍາ​ນຽມ​ສານ ນອກຈາກ​ທີ່​ໄດ້​ກໍານົດ​ໄວ້​ໃນ​ກົດໝາຍ​ສະບັບ​ນີ້ ຢ່າງ​ເດັດຂາດ.

**ມາດຕາ 47 (ໃໝ່) ຂໍ້ຫ້າມສໍາລັບພະນັກງານ​ເກັບຄ່າທໍານຽສານ**

ຫ້າມ ພະນັກງານ​ເກັບ​ຄ່າ​ທຳນຽມ​ສານ ມີ​ ພຶດຕິກຳ ດັ່ງ​ນີ້:

1. ກົດ​ໜ່ວງຖ່ວງ​ດຶງ, ​ເຂົ້າ​ຂ້າງ​ ອອກ​ຂາ, ​ເລືອກ​​ປະຕິບັດ ​ໃນ​ການ​ເກັບ​ຄ່າ​ທຳນຽມ​ສານ;
2. ເມີນ​ເສີຍ, ລະ​ເຫຼີງ ​ຫຼື ຂາດ​ຄວາມ​ຮັບຜິດຊອບ​ ໃນ​ການ​ປະຕິບັດ​ໜ້າ​ທີ່ກ່ຽວກັບຄ່າທຳນຽມສານ;
3. ໃຊ້​ທ່າ​ທີ​ແຂງ​ກະດ້າງ, ບໍ່​ເໝາະ​ສົມ ​ໃນ​ການ​ປະ​ຕິບັດໜ້າ​ທີ່​​ເກັບຄ່າທຳນຽມສານ;
4. ສວຍ​ໃຊ້​ອຳນາດ​, ຕໍາ​ແໜ່​ງ, ໜ້າ​ທີ່ ​ເພື່ອ​ຫາ​ຜົນ​ປະ​ໂຫຍດ ແກ່ຕົນ, ພັກ​ພວກ ຫຼື ຄອບ ຄົວ;
5. ຮັບ​ສິນ​ບົນ ​ໃນ​ການ​ເກັບ​ຄ່າ​ທຳນຽມ​ສານ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 48 (ໃໝ່) ຂໍ້ຫ້າມສໍາ​ລັບ ຄູ່​ຄວາມ, ບຸກຄົນທີສາມ**

ຫ້າມ ຄູ່​ຄວາມ​, ບຸກຄົນທີສາມ ໃນ​ຄະດີ ແພ່ງ ຫຼື ຈຳ​ເລີຍ​ ໃນ​ຄະດີອາຍາ ມີ​ ພຶດຕິ​ກຳ​ ດັ່ງ​ນີ້:

1. ​ແອບ​ອ້າງ​ບຸກຄົນ​ທີ່​ມີສິດ​ອຳນາດ ​ເພື່ອ​ຂົ່ມ​ຂູ່ ຫຼື ຖ່ວງ​ດຶງເວລາ ​ໃນ​ການ​ຈ່າຍ​ຄ່າ​ທຳນຽມ​ສານ;
2. ຫຼົບຫຼີກ​ການ​ເສຍ​ຄ່າ​ທຳນຽມ​ສານຕາມຄຳຕົກລົງຂອງສານທີ່ໃຊ້ໄດ້ຢ່າງເດັດຂາດ;
3. ໝິ່ນປະ​ໝາດ, ປ້ອຍ​ດ່າ, ນິນທາ, ​ໃສ່​ຮ້າຍ ຫຼື ທຳຮ້າຍ ພະນັກງານ​ເກັບ​ຄ່າ​ທຳນຽມ​ສານ;
4. ສ້າງ​ຄວາມ​ຫຍຸ້ງຍາກ ໃນ​ການ​​ເກັບ, ການຮັບ, ການນຳໃຊ້ ຫຼື ການມອບ ​ຄ່າ​ທຳນຽມ​ສານ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VI**

**ການຄຸ້ມຄອງ ແລະ ການກວດກາ ວຽກງານຄ່າທໍານຽມສານ**

**ໝວດທີ 1**

**ການຄຸ້ມຄອງວຽກງານຄ່າທໍານຽມສານ**

**ມາດຕາ 49 (ປັບປຸງ) ອົງການຄຸ້ມຄອງວຽກງານຄ່າທຳນຽມສານ**

ອົງການຄຸ້ມຄອງວຽກງານຄ່າທຳນຽມສານ ປະກອບດ້ວຍ:

1. ອົງການຄຸ້ມຄອງວຽກງານຄ່າທຳນຽມສານ ທີ່ຕ້ອງມອບເຂົ້າງົບປະມານແຫ່ງລັດ ຕາມທີ່ໄດ້ກຳນົດໄວ້ໃນມາດຕາ 14 ຂອງກົດໝາຍສະບັບນີ້;
2. ອົງການຄຸ້ມຄອງວຽກງານຄ່າທຳນຽມສານ ທີ່ຕ້ອງນຳໃຊ້ເຂົ້າໃນການດຳເນີນຄະດີ ຕາມທີ່ໄດ້ກໍານົດໄວ້ໃນມາດຕາ 15 ຂອງກົດໝາຍສະບັບນີ້.

ອົງການຄຸ້ມຄອງວຽກງານຄ່າທຳນຽມສານ ທີ່ຕ້ອງມອບເຂົ້າງົບປະມານແຫ່ງລັດ ປະກອບດ້ວຍ:

1. ສານປະຊາຊົນສູງສຸດ ແລະ ສານປະຊາຊົນທ້ອງຖິ່ນ;
2. ກະຊວງຍຸຕິທຳ, ພະແນກຍຸຕິທຳຂັ້ນແຂວງ ແລະ ຫ້ອງການຍຸຕິທຳຂັ້ນເມືອງ.

ອົງການຄຸ້ມຄອງວຽກງານຄ່າທຳນຽມສານ ທີ່ໃຊ້ຈ່າຍໃນການດຳເນີນຄະດີ ແລະ ຄ່າໃຊ້ຈ່າຍອື່ນ ປະກອບດ້ວຍ:

1. ສານປະຊາຊົນສູງສຸດ ແລະ ສານປະຊາຊົນທ້ອງຖິ່ນ;
2. ອົງການໄອຍະການປະຊາຊົນສູງສຸດ ແລະ ອົງການໄອຍະການປະຊາຊົນທ້ອງຖິ່ນ;
3. ອົງການສືບສວນ-ສອບສວນ;
4. ກະຊວງຍຸຕິທຳ, ພະແນກຍຸຕິທຳຂັ້ນແຂວງ ແລະ ຫ້ອງການຍຸຕິທຳຂັ້ນເມືອງ.

ໃນກໍລະນີ ທີ່ສຳນວນຄະດີ ຫາກຢູ່ໃນຄວາມຮັບຜິດຊອບຂອງອົງການໄອຍະການປະຊາຊົນ, ພະແນກຍຸຕິທໍາ ຫຼື ຫ້ອງການຍຸຕິທໍານັ້ນ ກໍໃຫ້ອົງການດັ່ງກ່າວ ເປັນຜູ້ຄຸ້ມຄອງວຽກງານຄ່າທຳນຽມສານ ກ່ຽວກັບຄະດີນັ້ນ.

ມາດຕາ **50**  (ໃໝ່) ການຄຸ້ມຄອງຄ່າທໍານຽມສານຢູ່ສານປະຊາຊົນ

**ຈ່າສານ ເປັນຜູ້ຄຸ້ມຄອງຄ່າທຳນຽມສານ ຢູ່ສານປະຊາຊົນຂັ້ນຂອງຕົນ.**

**ຄ່າຂໍອຸທອນ, ຄ່າຂໍລົບລ້າງ ແລະ ຄ່າຂໍຮື້ຟື້ນ ເມື່ອເກັບແລ້ວຕ້ອງເຮັດໃບມອບ​ເງິນ,​ ໃບຮັບເງິນ ຄັດຕິດໄວ້ໃນສຳນວນຄະດີ ແລະ ນຳເອົາເງິນດັ່ງກ່າວ ມອບເຂົ້າງົບປະມານແຫ່ງລັດ.**

**ມາດຕາ 51 (ປັບປຸງ) ສິດ ແລະ ໜ້າທີ່ ຂອງອົງການຄຸ້ມຄອງວຽກງານຄ່າທຳນຽມສານຂັ້ນສູນກາງ**

ໃນການຄຸ້ມຄອງວຽກງານຄ່າທຳນຽມສານນັ້ນ ອົງການຄຸ້ມຄອງວຽກງານຄ່າທຳນຽມສານ ຂັ້ນສູນກາງ ຊຶ່ງມີ ສານປະຊາຊົນສູງສຸດ, ກະຊວງຍຸຕິທຳ ແລະ ອົງການໄອຍະການປະຊາຊົນສູງສຸດ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງແຜນການ, ລະບຽບການ, ອອກຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ວຽກງານຄ່າທຳນຽມສານ;
2. ຊີ້ນຳ ແລະ ຄຸ້ມຄອງ ວຽກງານການຈັດຕັ້ງປະຕິບັດຄ່າທຳນຽມສານ;
3. ສ້າງ, ບຳລຸງ ແລະ ຍົກລະດັບ ຄວາມຮູ້ຄວາມສາມາດ, ຄຸນສົມບັດ, ຈັນຍາທຳ ແລະ ແບບແຜນວິທີເຮັດວຽກໃຫ້ແກ່ພະນັກງານທີ່ກ່ຽວຂ້ອງ;
4. ປະຕິບັດນະໂຍບາຍ ຍ້ອງຍໍ ຕໍ່ພະນັກງານຜູ້ທີ່ມີຜົນງານ ແລະ ລົງວິໄນ ຕໍ່ຜູ້ທີ່ມີຄວາມຜິດໃນການປະຕິບັດວຽກງານຄ່າທຳນຽມສານ;
5. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 52 (ປັບປຸງ) ສິດ ແລະ ໜ້າທີ່ ຂອງອົງການຄຸ້ມຄອງວຽກງານຄ່າທຳນຽມສານຂັ້ນທ້ອງຖິ່ນ**

ໃນການຄຸ້ມຄອງວຽກງານຄ່າທຳນຽມສານນັ້ນ ອົງການຄຸ້ມຄອງວຽກງານຄ່າທຳນຽມສານ ຂັ້ນທ້ອງຖິ່ນ ຊຶ່ງມີ ສານປະຊາຊົນທ້ອງຖິ່ນ, ພະແນກຍຸຕິທຳຂັ້ນແຂວງ, ຫ້ອງການຍຸຕິທໍາຂັ້ນເມືອງ, ອົງການໄອຍະການປະຊາຊົນທ້ອງຖິ່ນ ແລະ ອົງການສືບສວນ-ສອບສວນ ມີ ສິດ ແລະ ໜ້າທີ່ ດັ່ງນີ້:

1. ຄຸ້ມຄອງທາງດ້ານການຈັດຕັ້ງ, ງົບປະມານ ແລະ ກວດກາການຈັດຕັ້ງປະຕິບັດວຽກງານຄ່າທຳນຽມສານຂອງພາກສ່ວນທີ່ຂຶ້ນກັບຕົນ;
2. ສະເໜີຕໍ່ຂັ້ນເທິງຖັດຕົນ ໃນການປັບປຸງແກ້ໄຂວຽກງານຄ່າທຳນຽມສານ;
3. ລາຍງານການຈັດຕັ້ງປະຕິບັດວຽກງານຄ່າທຳນຽມສານ ຕໍ່ຂັ້ນເທິງຖັດຕົນ ຢ່າງເປັນປົກ ກະຕິ;
4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ໝວດທີ 2**

**ການກວດກາວຽກງານຄ່າທໍານຽມສານ**

**ມາດຕາ 53 (ປັບປຸງ) ອົງການກວດກາວຽກງານຄ່າທຳນຽມສານ**

ອົງການກວດກາວຽກງານຄ່າທຳນຽມສານ ປະກອບດ້ວຍ ອົງການກວດກາພາຍໃນ ແລະ ອົງ ການກວດກາພາຍນອກ.

ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານຄ່າທຳນຽມສານ ຕາມທີ່ໄດ້ກຳນົດໄວ້ໃນມາດຕາ 49 ຂອງກົດໝາຍສະບັບນີ້.

ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ ແລະ ອົງການກວດກາລັດ.

**ມາດຕາ 54 (ປັບປຸງ) ສິດ ແລະ ໜ້າທີ່ ຂອງອົງການກວດກາພາຍໃນ**

ອົງການກວດກາພາຍໃນ ມີ ສິດ ແລະ ໜ້າທີ່ ກວດກາການຈັດຕັ້ງປະຕິບັດວຽກງານ ຄ່າທຳ ນຽມສານ, ການປະຕິບັດໜ້າທີ່ ແລະ ຄວາມຮັບຜິດຊອບຂອງພະນັກງານ ທີ່ຂຶ້ນກັບຕົນ ເປັນຕົ້ນ ການຄິດໄລ່ ແລະ ການເກັບຄ່າທຳນຽມສານ ລວມທັງພັນທະອື່ນ ໃຫ້ຖືກຕ້ອງ, ຄົບຖ້ວນຕາມຕົວຈິງ.

**ມາດຕາ 55 (ປັບປຸງ) ສິດ ແລະ ໜ້າທີ່ ຂອງອົງການກວດກາພາຍນອກ**

ອົງການກວດກາພາຍນອກ ມີ ສິດ ແລະ ໜ້າທີ່ ໃນການກວດກາການຈັດຕັ້ງປະຕິບັດວຽກງານຄ່າທຳນຽມສານ ຕາມຂອບເຂດ ສິດ, ໜ້າທີ່ ແລະ ພາລະບົດບາດຂອງຕົນ ທີ່ໄດ້ກຳນົດໄວ້ໃນກົດໝາຍ.

**ພາກທີ VII**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 56 (ປັບປຸງ) ນະໂຍບາຍຕໍ່ຜູ້ມີຜົນງານ**

ພະນັກງານປະຕິບັດວຽກງານ​ກ່ຽວ​ກັບຄ່າທຳນຽມສານ ທີ່ໄດ້ເຮັດສໍາເລັດໜ້າທີ່ຂອງຕົນເປັນຢ່າງດີ ແລະ ອົງການຈັດຕັ້ງ ທີ່ໄດ້ໃຫ້ການຮ່ວມມື ແລະ ປະກອບສ່ວນເຂົ້າໃນວຽກງານຄ່າທຳນຽມສານ ທີ່ມີຜົນງານດີເດັ່ນ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 57 (ປັບປຸງ) ມາດຕະການຕໍ່ຜູ້ລະເມີດ**

ພະນັກງານປະຕິບັດວຽກງານ​ກ່ຽວ​ກັບຄ່າທຳນຽມສານ ທີ່​ລະ​ເມີດ​ກົດ​ໝາຍ​ສະ​ບັບ​ນີ້ ເປັນ​ຕົ້ນ ​ຂາດຄວາມຮັບຜິດຊອບໃນການປະຕິບັດໜ້າທີ່, ເກັບຄ່າທຳນຽມສານ ຫຼື ນຳໃຊ້ຄ່າທຳນຽມສານ ບໍ່ຖືກຕ້ອງຕາມກົດໝາຍ ຈະຖືກ ສຶກສາອົບຮົມ, ກ່າວເຕືອນ, ລົງວິ​ໄນ, ປັບໃໝ, ລົງໂທດ ຕາມກໍລະນີ ເບົາ ຫຼື ໜັກ ພ້ອມທັງໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນ.

ຄູ່ຄວາມທີ່ສານຕັດສີນ ໃຫ້ເສຍຄ່າທຳນຽມສານຕາມຄຳຕັດສີນຂອງສານທີ່ໃຊ້ໄດ້ຢ່າງເດັດ ຂາດ ແຕ່ບໍ່ປະຕິບັດຕາມຄຳຕັດສີນຂອງສານ ຖືວ່າເປັນການກະທຳຜິດ ແລະ ຈະຖືກລົງໂທດ ຕາມກົດໝາຍ.

**ພາກທີ VIII**

**ບົດບັນຍັດສຸດທ້າຍ**

**ມາດຕາ 58 (ປັບປຸງ) ການຈັດຕັ້ງປະຕິບັດ**

ສານປະຊາຊົນສູງສຸດ, ອົງການໄອຍະການປະຊາຊົນສູງສຸດ, ອົງການສືບສວນ-ສອບສວນ,ກະຊວງຍຸຕິທໍາ ແລະ ພາກສ່ວນ ທີ່ກ່ຽວຂ້ອງ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 59 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິ ປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍຄ່າທຳນຽມສານ ສະບັບເລກທີ 07/ສພຊ,ລົງວັນທີ 27 ທັນວາ 2006.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**