ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

**ສະພາແຫ່ງຊາດ** **ເລກທີ 28 /ສພຊ**

ນະຄອນຫຼວງວຽງຈັນ, ວັນທີ 29 ທັນວາ 2022

**ກົດໝາຍ**

**ວ່າດ້ວຍການກັນ ແລະ ຄວບຄຸມພະຍາດຕິດຕໍ່ (ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

**ກົດໝາຍສະບັບ​ນີ້ ກໍານົດ ຫຼັກການ, ລະບຽບການ ແລະ ມາດ​ຕະການ ກ່ຽວກັບການຄຸ້ມຄອງ, ​ຕິດຕາມ ກວດກາວຽກງານກັນ ​ແລະ ຄວບ​ຄຸມພະ​ຍາດຕິ​ດຕໍ່ ເພື່ອ​ໃຫ້​ວຽກງານດັ່ງກ່າວ ດໍາ​ເນີນ​ຢ່າງ​​ເປັນ​ປົກກະ​ຕິ, ມີ** ປະສິດ ທິພາບ ແລະ ປະສິດທິຜົນ**​ ແນ​ໃສ່ຕ້ານ, ສະກັດກັ້ນ ການ​ເກີດ, ການລະບາດຂອງພະຍາດຕິດຕໍ່, ຫຼຸດຜ່ອນ​ການ​ເຈັບ​ເປັນ, ການ​ເສຍ​ຊີວິດຂອງຄົນ ແລະ ການສົ່ງຜົນກະທົບທາງລົບຕໍ່ເສດຖະກິດ-ສັງຄົມ ແລະ ສິ່ງແວດລ້ອມ​ຮັບປະກັນ​ໃຫ້ພົນລະ​ເມືອງ ມີສຸຂະພາບ​ແຂງ​ແຮງ, ສາມາດເຊື່ອມ​ໂຍງ​ກັບ​ພາກພື້ນ ​ແລະ ສາກົນ ປະກອບສ່ວນ​ເຂົ້າ​ໃນ​ການ​ປົກ​ປັກ​ຮັກສາ ​ແລະ ພັດທະນາປະເທດຊາດ​.**

ມາດຕາ 2 (ປັບປຸງ) ການກັນ ແລະ ຄວບຄຸມພະຍາດຕິດຕໍ່

**ພະຍາດຕິດຕໍ່​ ແມ່ນ ພະຍາດທີ່ເກີດຈາກເຊື້ອພະຍາດ ຫຼື ພິດຂອງເຊື້ອພະຍາດ ຊຶ່ງສາມາດ ແພ່**, **ຕິດ​ແປດ​ໂດຍ​ທາງ​ກົງ ຫຼື ທາງ​ອ້ອມ​ ຈາກ​ຄົນ​ສູ່​ຄົນ**, **ສັດ​ສູ່​ຄົນ ແລະ ຈາກ​ພາຫະນຳເຊື້ອພະຍາດ.**

ການກັນພະຍາດຕິດຕໍ່ ແມ່ນ ການນໍາໃຊ້ມາດຕະການດ້ານສາທາລະນະສຸກ, ຫຼັກການ​ຄຸ້ມ​ຄ​ອງຄວາມ​ປອດ​ໄພ ແລະ ຄວາມໝັ້ນຄົງ​ທາງ​ດ້ານ​ຊີວະ​ພາບທີ່ມີປະສິດທິຜົນ ​ເພື່ອຕ້ານ​ການ​ເກີດ​ຂອງພະຍາດຕິດຕໍ່.

ການຄວບຄຸມພະຍາດຕິດຕໍ່ ແມ່ນ ການ​ນໍາ​​ໃຊ້ມາດຕະການ ດ້ານສາທາລະນະສຸກ, ດ້ານສັງຄົມ ແລະ ການນໍາໃຊ້ມາດຕະການອື່ນທີ່ຈໍາເປັນ ​ເຂົ້າ​ໃນ​ການສະກັດກັ້ນພະຍາດ​ຕິດຕໍ່ ຢ່າງທັນການ ​ເພື່ອບໍ່ໃຫ້​ແພ່ລາມ ​ແລະ ລະບາດ ແນ​ໃສ່ຫຼຸດຜ່ອນປັດໄຈສ່ຽງ, ຄວາມຮຸນແຮງ ແລະ ຄວາມອັນຕະລາຍກ້າວ​ໄປ​ເຖິງການ​ລົບ​ລ້າງ​ພະຍາດ​ຕິດ​ຕໍ່.

ມາດຕາ ​3 (ປັບປຸງ) ການອະທິບາຍຄໍາສັບ

**ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:**

1. **ເຊື້ອພະຍາດ​ຕິດຕໍ່ ໝາຍເຖິງ ຈຸ​ລະ​ຊີບ​ທີ່​ພາ​ໃຫ້​ເກີດ​ພະຍາດ​ໃນ​ຄົນ​ໄດ້, ​ເຊື້ອພະຍາດ​ດັ່ງກ່າວ​ ປະກອບ​ດ້ວຍ ຈຸລິນ​ຊີ, ຈຸລະ​ໂລກ, ​ເຊື້ອ​ເຫັດ​ ແລະ ​ເຊື້ອກາ​ຝາກ;**
2. **ການລະບາດ ໝາຍເຖິງ ການ​ແພ່​ລາມຂອງ​​ພະຍາດ​ຕິດຕໍ່ໃດໜຶ່ງຢ່າງ​​ໄວວາ ​ໃນ​ຊຸມ​ຊົນ ຫຼື ​ເຂດ​ພື້ນທີ່​ໃດໜຶ່ງ;**
3. ເຂດລະບາດ **ໝາຍເຖິງ ພື້ນທີ່ໃດໜຶ່ງທີ່ມີການ​ແພ່​ລາມຂອງ​​ພະຍາດ​;**
4. **ພາຫະນໍາ​ເຊື້ອພະຍາດ ໝາຍ​ເຖິງ ຄົນ, ສັດ, ພືດ, ​ແມງ​ໄມ້, ນໍ້າ, ອາກາດ, ອາຫານ, ​ວັດຖູປະກອນ ​ແລະ ສິ່ງ​ອື່ນທີ່​ສາມາດ​ນໍາເຊື້ອພະຍາດຕິດຕໍ່​ໃສ່​ຄົນ ​ແລະ ສັດ;**
5. ມາດ​ຕະການ​ສຸ​ຂານາ​ໄມ​ ໝາຍ​ເຖິງ ການ​ທໍາ​ຄວາມ​ສະອາດ ​ແລະ ກໍາຈັດ​ສິ່ງ​​ທີ່​ເປັນອັນຕະລາຍຕໍ່ສຸຂະ ພາບຂອງ​ຄົນ ​ເປັນ​ຕົ້ນ ​ການ​ອະນາ​ໄມ​ສ່ວນ​ບຸກຄົນ, ຄອບຄົວ, ການ​ຢູ່, ການນຸ່ງຫົ່ມ, ການ​ກິນ, ການດື່ມ;
6. ອະນາໄມສ່ວນບຸກຄົນ ໝາຍ​ເຖິງ ການ​​ຮັກສາ​ຮ່າງກາຍໃຫ້​ສະອາດ ​ເພື່ອຫຼີກ​ເວັ້ນການ​ເຈັບ​ເປັນ, ການ​ເກີດ ຫຼື ຕິດ​ເຊື້ອພະຍາດ;
7. **ການ​ແພ່​ເຊື້ອພະຍາດຕິດຕໍ່ ໝາຍ​ເຖິງ ໄລຍະເວລາທີ່ເຊື້ອພະຍາດສາມາດແພ່ ຈາກຄົນ ຫຼື ສັດທີ່ມີເຊື້ອພະຍາດ ໄປຍັງຄົນອື່ນໄດ້ໂດຍທາງກົງ ຫຼື ທາງອ້ອມ;**
8. ເຂດທີ່​ມີ​ຄວາມ​ສ່ຽງ**​** ໝາຍ​ເຖິງ​ ເຂດ​ໃດໜຶ່ງທີ່​ຢູ່​ອ້ອມ​ຮອບ​ເຂດທີ່​ມີ​ການລະບາດຂອງ​ພະຍາດ​ຕິດຕໍ່ ຫຼື ເຂດ​ຄວບ​ຄຸມບໍ່ໃຫ້ພະຍາດ​ເຂົ້າ​ໄປ ​ແລະ ​ແພ່​ລາມ​ອອກ​ສູ່​ວົງ​ກວ້າງ;
9. ການຂ້າເຊື້ອ ຫຼື ອະເຊື້ອ ​**ໝາຍ​ເຖິງ ການ**ນໍາ​ໃຊ້​ວິທີ​ການ​ທາງ​ດ້ານ​ການ​ແພດ ​​ເປັນ​ຕົ້ນ ການ​ອົບ​ດ້ວຍ​ເຕົາ, ຕົ້ມ, ຈູດ​ທໍາລາຍ, ຂ້າເຊື້ອ ດ້ວຍແສງ, ລ້າງ​ດ້ວຍຢາ​ຂ້າ​ເຊື້ອ​​;
10. **ມາດ​ຕະການ​ດ້ານ​ສາທາລະນະ​ສຸກ ໝາຍ​ເຖິງ​​ ການ​ດໍາ​ເນີນ​ຂັ້ນ​ຕອນ, ນໍາໃຊ້ວິທີ​ການ ຕາມຫຼັກວິຊາການ​ດ້ານສາທາລະນະສຸກ ​ເພື່ອຕ້ານ ​ແລະ ສະກັດ​ກັ້ນ ການເກີດ ແລະ ການລະບາດ​ຂອງ​ພະຍາດຕິດຕໍ່;**
11. **ມາດຕະການດ້ານສັງຄົມ** ໝາຍເຖິງ ການດໍາເນີນຂັ້ນຕອນ, ວິທີການປະຕິບັດທາງດ້ານສັງຄົມ ເປັນຕົ້ນ ການປະຕິບັດລະບຽບການທີ່ກ່ຽວຂ້ອງ, ການຈໍາກັດການເຄື່ອນຍ້າຍ ຫຼື ເດີນທາງເຂົ້າ-ອອກ ສະຖານທີ່ສ່ຽງ, ການປິດສະຖານທີ່ສ່ຽງ, ການປະຕິບັດມາດຕະການປ້ອງກັນ, ເຮັດວຽກປອດໄພ ແລະ ມີສຸຂານາໄມ ໂດຍການມີສ່ວນຮ່ວມຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ໃນການຕ້ານ ແລະ ສະກັດກັ້ນພະຍາດຕິດຕໍ່ ບໍ່ໃຫ້ແພ່ລະບາດອອກສູ່ວົງກວ້າງ;
12. ຫຼັກການຄຸ້ມ​ຄອງຄວາມ​ປອດ​ໄພ​ດ້ານຊີວະ​ພາບ​​​ ໝາຍ​ເຖິງ ການນໍາໃຊ້ມາດຕະການຕ່າງໆ ໃນການປ້ອງ​ກັນ​ສິ່ງ​ທີ່​ເປັນອັນຕະລາຍ​ຈາກ​ການ​ສໍາຜັດກັບ​ເຊື້ອພະຍາດ ​ແລະ ສານ​ພິດ​ຕ່າງໆ ​ໃນ​ການປະຕິບັດ​ງານ;
13. ຫຼັກການຄຸ້ມ​ຄອງຄວາມໝັ້ນຄົງດ້ານຊີວະພາບ ໝາຍ​ເຖິງ ການ​ຮັກສາ​ ​ແລະ ປ້ອງ​ກັນຄວາມ​ປອດ​ໄພ​ ເພື່ອບໍ່​ໃຫ້​ເຊື້ອພະຍາດ ​ແລະ ສານ​ພິດ ສູນເສຍ ​ຫຼື ແພ່​ກະຈາຍ​ອອກ​ສູ່​ພາຍ​ນອກ;
14. ຫ້ອງສະເພາະ ໝາຍ​ເຖິງ ບ່ອນ​ໃດໜຶ່ງທີ່ເຈົ້າໜ້າທີ່ສາທາລະນະ​ສຸກ ກໍານົດໃຫ້ເປັນບ່ອນແຍກປ່ຽວ ຫຼື ກັກກັນຄົນທີ່ສົງໄສ ຫຼື ຕິດ​ເຊື້ອພະຍາດ​ຕິດຕໍ່​ໃດໜຶ່ງ;
15. ກຸ່ມຄົນທີ່ມີຄວາມສ່ຽງ ໝາຍ​ເຖິງ ​ກຸ່ມ​ຄົນ​ທີ່​ອາ​​ໄສ ຫຼື ​ເດີນທາງ​ເຂົ້າ-​ອອກສະຖານ​ທີ່ ​​ທີ່ມີ​ການ​ເກີດ ຫຼື ລະບາດ​ຂອງພະຍາດ​ຕິດຕໍ່;
16. ການ​ເຝົ້າ​ລະວັງຕາມ​ຕົວ​ຊີ້ວັດ ​ໝາຍ​ເຖິງ ການເຝົ້າລະວັງ​ແບບ​ປົກກະຕິ ແລະ ຕໍ່ເນື່ອງ​ ໂດຍ​ການເກັບກໍາ ແລະ ລວບລວມຂໍ້​ມູນຈາກ​ສະຖານ​ທີ່​ບໍລິການ​ສາທາລະນະ​ສຸກ ເພື່ອ​ລາຍ​ງານໃຫ້ຂັ້ນ​ເທິງ;
17. **ການ​​ເຝົ້າ​ລະວັງ​ຕາມ​ເຫດການ ໝາຍ​ເຖິງ ​ການເຝົ້າລະວັງທຸກເຫດການ​ຜິດ​ປົກກະຕິທາງ​ດ້ານ​ສາທາລະນະ​ສຸກ ຫຼື ກໍລະນີ​​ສົງ​ໄສ​ການ​ເກີດ ​ແລະ ລະບາດຂອງ​ພະຍາດຕິດຕໍ່;**
18. **ເຫດການ​ສຸກ​ເສີນທາງ​ດ້ານ​ສາທາລະນະ​ສຸກ ​ໝາຍ​ເຖິງ​ ການລະບາດ​ຂະໜາດ​ໃຫຍ່ຂອງ​ພະຍາດ​ຕິດຕໍ່ ຊະນິດ​ໃດໜຶ່ງ ທີ່ບໍ່​ເຄີຍກວດພົບ​ເຫັນ​ມາ​ກ່ອນ, ເກີດ​ຂຶ້ນ​ໃໝ່ ຫຼື** ກັບຄືນມາໃໝ່ **​ແລະ ​ແພ່​ລາມ​ໄວ ຊຶ່ງມີ​ການ​ຢັ້ງຢືນ​ຈາກ​ຫ້ອງ​ວິ​​ເຄາະ, ການ​ຢັ້ງຢືນ​ທາງດ້ານລະບາດ​ວິທະຍາ​ ເປັນ​ຕົ້ນ ການກວດ​ພົບ​ເຊື້ອພະຍາດ, ອັດຕາ​ການ​ເຈັບ​ເປັນ ​ແລະ ເສຍຊີວິດສູງ** ໂດຍຖືວ່າເປັນໄພພິບັດທີ່​ສ້າງ​ຄວາມວິຕົກ​ກັງວົນໃຫ້​ແກ່ມ​ວນມະນຸດ ໃນ​ພາກພື້ນ ​ແລະ ໂລກ;
19. **ວິທີການດ້ານການແພດ ໝາຍ​ເຖິງ ຂັ້ນ​ຕອນຕ່າງໆ ​ດ້ານວິຊາ​ການ​ແພດ ​ເພື່ອ ກັນ, ຊອກ​ຄົ້ນ, ບົ່ງມະຕິ​ ແລະ ປິ່ນປົວພະຍາດຕິດຕໍ່ ​ຊຶ່ງບໍ່​ໃຫ້​ມີ​ການ​ຕິດ​ແປດ ​ແລະ ​ແພ່​ລາມ​ອອກ​ສູ່​ວົງ​ກວ້າງ**;
20. ນໍ້າຂັບລັ່ງ **ໝາຍເຖິງ ສານ​ທີ່​ເປັນ​ຂອງ​ແຫຼວ ທີ່​ຮ່າງກາຍ​ສ້າງ​**ຂຶ້ນ**​ ​ແລະ ສົ່ງ​ອອກນອກ​ຮ່າງກາຍ ​ຕາມ​ອະ​ໄວຍະ​ວະ​ຕ່າງໆ ເປັນ​ຕົ້ນ ນໍ້າ​ມູກ, ນໍ້າລາຍ, ປັດ​ສະວະ, ຂີ້ກະ​ເທີ່, ນໍ້າໜອງຈາກ​ການ​ອັກ​ເສບ, ນໍ້າ​ເມືອກ​ຕ່າງໆ;​**
21. ຈັນຍາບັນ **ໝາຍເຖິງ ມາດຕະຖານຄວບຄຸມການປະພຶດຂອງຜູ້ປະກອບວິຊາຊີບການກັນ ແລະ ຄວບຄຸມ ພະຍາດຕິດຕໍ່;**
22. ຈັນຍາທຳ **ໝາຍເຖິງ ການເຄົາລົບ ແລະ ການປະຕິບັດຈັນຍາບັນຂອງຜູ້ປະກອບວິຊາຊີບການກັນ ແລະ ຄວບຄຸມພະຍາດຕິດຕໍ່.**

ມາດຕາ 4 (ປັບປຸງ) ລະດັບຄວາມຮ້າຍແຮງຂອງພະຍາດຕິດຕໍ່

ຄວາມຮ້າຍແຮງຂອງ​ພະຍາດ​ຕິດຕໍ່ ມີ ສາມລະດັບ~~​~~ ດັ່ງນີ້:

1. **ລະດັບ ກ** ຊຶ່ງແມ່ນ​ພະຍາດ​ຕິດຕໍ່ຮ້າຍ​ແຮງ​ທີ່​ສາມາດຕິດ​ແປດ​ໄດ້​​ງ່າຍ ​ແລະ ຂະຫຍາຍ​ອອກ​ສູ່​ວົງ​ກວ້າງ​ໄດ້ໄວລະຫວ່າງ​ຄົນ​ຕໍ່ຄົນ ​ຈາກການ​ສໍາຜັດ​ໂດຍ​ກົງ ຫຼື ນໍ້າ​ຂັບ​ລັ່ງຂອງ​ຄົນ​ເຈັບ​ທີ່​ຕິດ​ເຊື້ອພະຍາດ, ຈາກ​ການ​ສໍາຜັດ​ກັບ​ສັດ​ທີ່​ຕິດ​ເຊື້ອ ​ແລະ ​ເຮັດ​ໃຫ້​ມີການ​ເສຍ​ຊີວິດສູງ ​ໂດຍ​ສະ​ເພາະ​​ເຊື້ອພະຍາດຕິດຕໍ່​ທີ່​ເກີດ​ຂຶ້ນ​ໃໝ່ ຫຼື ພະຍາດຕິດຕໍ່ທີ່ກັບມາເກີດຂຶ້ນໃໝ່​ ເປັນຕົ້ນ ພະຍາດ​ອີ​ໂບລາ (Ebola), ພະຍາດຊາສ (SARS), ພະຍາດເມີດ (MERS), ພະຍາດ​ເປ້ຍ​ລ່ອຍ (Polio), ພະຍາດ​ອະຫິວາ (Cholera), ພະຍາດອັກເສບປອດຈາກເຊື້ອຈຸລະໂຣກສາຍພັນໃໝ່ (COVID-19);
2. **ລະດັບ ຂ** ຊຶ່ງແມ່ນ​ພະຍາດ​ຕິດຕໍ່ທີ່​ມີ​ຄວາມຮຸນ​ແຮງ ຫຼຸດຈາກລະດັບ ກ, ​ສາມາດແພ່ເຊື້ອ​ໄດ້​​ໄວ ໂດຍ​ການ​ຮ່ວມ​ເພດ​ກັບ​ຜູ້​ຕິດ​ເຊື້ອ, ທາງ​ເລືອດ, ດ້ວຍ​ການ​ກັດ​ຕອດ​ຂອງ​ຍຸງ, ດ້ວຍ​ການ​​ສູບ​ດົມ​ຈາກ​ການໄອ, ​ຈາມ ​​ແລະ ຖ້າ​ບໍ່​ໄດ້​ຮັບ​ການ​ບົ່ງມະຕິ, ​ປິ່ນປົວ​ແຕ່​ຫົວທີ ​ແລະ ທັນ​ການ ສາມາດເຮັດໃຫ້ເສຍ​ຊີວິດ​ໄດ້ ເປັນຕົ້ນ ໄຂ້ຍຸງລາຍ(Denguefever), ໄຂ້ຫວັດ (Influenza), ​ວັນນະ​ໂລກ​ປອດ (Pulmonarytuberculosis), ເອດສ(HIV/AIDS), ໝາກສຸກລີງ (Monkey pox);
3. **ລະດັບ ຄ**​ ຊຶ່ງແມ່ນພະຍາດ​ຕິດ​ຕໍ່​ທີ່ບໍ່ຮຸນ​ແຮງ ແລະ ບໍ່ສາມາດ​​ແພ່​ເຊື້ອ​ໄດ້​ໄວ, ສ່ວນ​ຫຼາຍ​ເປັນພະຍາດທີ່ຊຳເຮື້ອ ​ເກີດ​ຂຶ້ນ​ຈາ​ກການ​ຂາດ​ອະນາ​​ໄມ​ສາມສະອາດ ເປັນຕົ້ນ ພະຍາດແມ່ທ້ອງ (Parasite), ເຊື້ອລາ ​(Candida Albicansdisease), ພະຍາດ​ໃບ​ໄມ້​ໃນ​ຕັບ (Fascioliasis), ພະຍາດ​ຫຼວງ (Leprosy).

ກະຊວງ​ສາທາລະນະ​ສຸກ ​ເປັນ​ຜູ້​ກໍານົດ​ບັນຊີ​ພະຍາດ​ຕິດຕໍ່ ​ແລະ ລະດັບຄວາມຮ້າຍແຮງ ຂອງພະຍາດຕິດຕໍ່ ​ໃນ​ແຕ່ລະ​ໄລຍະ ​ແລ້ວປະກາດໃຫ້ສາທາລະນະຊົນຮັບຮູ້.

ມາດຕາ 5 (ປັບປຸງ) ນະໂຍບາຍຂອງລັດກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່

ລັດ ຖືເອົາວຽກງານກັນ ແລະ ຄວບຄຸມພະຍາດຕິດຕໍ່ ເປັນບຸລິ​ມະ​ສິດ ດ້ວຍການສະໜອງງົບປະມານ​, ຈັດ​ສັນ​ງົບປະມານ​ສຸກ​ເສີນ, ພາຫະນະ, ອຸປະກອນ, ເຕັກນິກທີ່​ທັນ​ສະ​​ໄໝ, ການພັດທະນາໂຄງ​ລ່າງພື້ນຖານ ​​ແລະ ບຸກຄະລາກອນ, ການ​ຄົ້ນ​ຄວ້າ​​ວິ​ທະ​ຍາ​ສາດ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່.

ລັດ​ ໃຫ້ຄວາມ​ຮູ້, ຂໍ້​ມູນ ​ຂ່າວສານ, ຊຸກຍູ້, ປຸກລະດົມ ​ຂົນຂວາຍ, ​ໂຄສະນາ, ຂະຫຍາຍ​ວຽກງານກັນ ​ແລະ ຄວບ​ຄຸມພະ​ຍາດຕິດຕໍ່ ແລະ ພັດທະນາ​ລະບົບສາທາລະນະ​ສຸກ​​ ໃຫ້​ທົ່ວ​ເຖິງ.

**ລັດ ຊຸກຍູ້, ປຸກລະດົມ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້​ມີ​ສ່ວນ​ຮ່ວມ ແລະ ປະກອບສ່ວນເຂົ້າໃນວຽກງານກັນ ແລະ ຄວບຄຸມພະຍາດຕິດຕໍ່ ດ້ວຍການສະໜັບສະໜູນ ດ້ານທຶນຮອນ, ເຕັກນິກວິຊາການ, ພາຫະນະ, ວັດຖູປະກອນ, ວັດຖຸປັດໄຈ ແລະ ເຫື່ອແຮງ.**

ມາດຕາ 6 (ປັບປຸງ) ຫຼັກການກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່

ວຽກງານກັນ ແລະ ຄວບຄຸມພະຍາດຕິດຕໍ່ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ​ແນວທາງ ນະ​ໂຍບາຍ, ລັດຖະທໍາ​ມະນູນ, ກົດໝາຍ, ຍຸດທະສາດ, ແຜນພັດທະນາເສດ ຖະກິດ-ສັງຄົມແຫ່ງຊາດ ແລະ ແຜນພັດທະນາສາທາລະນະສຸກ;
2. ຖື​ເອົາ​ການກັນພະຍາດຕິດຕໍ່ເປັນວຽກຕົ້ນຕໍ ແລະ ການຄວບຄຸມພະຍາດຕິດຕໍ່ເປັນວຽກສໍາຄັນ;
3. ຮັບປະກັນການນໍາໃຊ້ມາດຕະການ ​ແລະ ວິທີ​ການ​ດ້ານ​ການ​ແພດ​ ໃນ​ການກັນ ແລະ ຄວບຄຸມພະຍາດ ຕິດຕໍ່ ໂດຍອີງໃສ່ການປະເມີນຄວາມສ່ຽງ, ຄວາມໂປ່ງໃສ, ຍຸຕິທໍາ, ສະເໝີພາບ​ ແລະ ທັນ​ການ;
4. ຮັບປະກັນ​ການ​ປະສານ​ສົມທົບລະຫວ່າງ​ຂະ​ແໜງການ, ອົງການປົກຄອງທ້ອງ​ຖິ່ນ ​ແລະ ການມີສ່ວນຮ່ວມຂອງທຸກ​ພາກສ່ວນ​ໃນ​~~​~~ສັງຄົມ​​;
5. ສອດຄ່ອງກັບສົນທິສັນຍາ ​ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

ມາດຕາ 7 (ປັບປຸງ) ສິດ ແລະ ພັນທະຂອງ​ພົນລະ​ເມືອງຕໍ່ການກັນ ແລະ ຄວບຄຸມພະຍາດຕິດຕໍ່

**ພົນລະເມືອງທຸກຄົນ ໂດຍບໍ່ຈໍາແນກ ເພດ, ໄວ, ຊົນເຜົ່າ, ເຊື້ອຊາດ, ສາສະໜາ, ຖານະທາງດ້ານເສດຖະກິດ, ສັງຄົມ ລ້ວນ****ແຕ່ມີສິດໄດ້ຮັບ ຂໍ້ມູນ ຂ່າວສານ,** ຄຳ**ແນະນໍາ ກ່ຽວກັບ**ການກັນ **ແລະ ຄວບຄຸມພະຍາດຕິດຕໍ່ ແລະ ມີພັນທະຮັກສາສຸຂະພາບຕົນເອງ, ໃຫ້ຄວາມຮ່ວມມື, ເຂົ້າຮ່ວມ ແລະ ປະກອບສ່ວນເຂົ້າໃນວຽກງານກັນ ແລະ ຄວບຄຸມພະຍາດຕິດຕໍ່.**

ມາດຕາ 8 ຂອບເຂດການນໍາໃຊ້ກົດໝາຍ

ກົດໝາຍສະບັບ​ນີ້ ນໍາ​ໃຊ້​ສໍາລັບ​ ບຸກຄົນ, ນິຕິບຸກຄົນ ​ແລະ​ ການຈັດ​ຕັ້ງ ​ທັງພາຍ​ໃນ ​ແລະ ຕ່າງປະ​ເທດ ທີ່ເຄື່ອນໄຫວ ແລະ ດໍາລົງຊີວິດ ຢູ່​ ສປປ ລາວ.

ມາດຕາ 9 (ປັບປຸງ) ການຮ່ວມມືສາກົນ

ລັດ ສົ່ງ​ເສີມ​ການພົວພັນ ແລະ ຮ່ວມ​ມື​ກັບ​ຕ່າງປະ​ເທດ, ພາກພື້ນ ​ແລະ ສາກົນ ກ່ຽວກັບ​ວຽກງານ​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ດ້ວຍ​ການ​ແລກ ປ່ຽນບົດຮຽນ, ຂໍ້​ມູນ​ ຂ່າວສານ, ການ​ຄົ້ນ​ຄວ້າ​ວິທະຍາສາດ, ​ເຕັກ​ໂນ​ໂລ​ຊີ, ການ​ຝຶກ​ອົບຮົມ, ສໍາມະນາ, ທັດສະນະສຶກສາ ແລະ ຍົກລະດັບຄວາມຮູ້ ຄວາມສາມາດ ທາງດ້ານວິຊາການ ເພື່ອເຮັດໃຫ້ວຽກງານກັນ ແລະ ຄວບຄຸມພະຍາດຕິດຕໍ່ ມີຄວາມເຂັ້ມແຂງ ແລະ ທັນສະໄໝ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ວຽກງານກັນ ແລະ ຄວບຄຸມພະຍາດຕິດຕໍ່**

**ໝວດທີ 1**

**ວຽກງານກັນພະຍາດ​ຕິດຕໍ່**

ມາດຕາ **1**0(ປັບປຸງ)ວຽກງານກັນພະຍາດຕິດຕໍ່

ວຽກງານກັນພະຍາດຕິດຕໍ່ ມີ ດັ່ງນີ້:

1. ການເຝົ້າລະວັງ;
2. ການລາຍງານ;
3. ການປະເມີນຄວາມສ່ຽງ;
4. ການຄົ້ນຫາພະຍາດຕິດຕໍ່ ແຕ່ຫົວທີ ແລະ ການແຈ້ງເຕືອນລ່ວງໝ້າ;
5. ການວິເຄາະພະຍາດຕິດຕໍ່;
6. ການ​ໃຫ້​ສຸຂະ​ສຶກສາ;
7. ການຮັກສາອະນາໄມສິ່ງແວດລ້ອມ;
8. ການຢັ້ງຢືນການກວດ​ພົບ​ພະຍາດ​ຕິດຕໍ່;
9. ການໃຫ້ວັກຊິນ.

ມາດຕາ 11 ການເຝົ້າລະວັງ​

ການເຝົ້າລະວັງ ແມ່ນ ການຕິດຕາມ, ເກັບກຳ ແລະ ການວິເຄາະຂໍ້ມູນ ຂ່າວສານ ຢ່າງເປັນລະບົບ ກ່ຽວກັບສຸຂະພາບ ແລະ ພະຍາດຕິດຕໍ່ ເພື່ອດໍາເນີນການກັນ ​ແລະ ຄວບຄຸມພະຍາດຕິດຕໍ່ ໃຫ້ທັນການກ່ອນ​ເກີດ​ການ​ລະບາດ​.

**ໃນການ​ເຝົ້າ​ລະວັງ​ຫາກ​ພົບ​ເຫັນພະຍາດຕິດຕໍ່ ລະດັບ ກ ຕາມ​ທີ່​ໄດ້​ກໍານົດ​ໄວ້​ໃນມາດຕາ 4 ຂໍ້ 1 ຂອງ​ກົດໝາຍສະບັບ​ນີ້ ທີ່​ໄດ້​ຮັບ​ການ​ຢັ້ງຢືນ​ຈາກຫ້ອງວິເຄາະແລ້ວ ກະຊວງສາທາລະນະສຸກ ຕ້ອງລາຍງານໃຫ້ລັດຖະບານ ພາຍໃນເວລາ ຊາວສີ່ຊົ່ວໂມງ ແລະ ​ແຈ້ງ​ໃຫ້ອົງການຈັດຕັ້ງສາກົນທີ່ກ່ຽວຂ້ອງ​ ຕາມ​ການ​ຕົກລົງ​ຂອງ​ລັດຖະບານ. ໃນກໍລະນີ​ພົບ​ເຫັນພະຍາດຕິດຕໍ່ຈາກ​ສັດ​ສູ່​ຄົນ ຕ້ອງແຈ້ງໃຫ້ຂະ​ແໜງການກະສິກໍາ ແລະ ປ່າໄມ້ ພາຍໃນເວລາ ຊາວສີ່ຊົ່ວໂມງ.**

ການເຝົ້າລະວັງພະຍາດຕິດຕໍ່ ມີ ສອງຮູບແບບ ຄື ການເຝົ້າລະວັງຕາມຕົວຊີ້ວັດ ​ແລະ ການເຝົ້າລະວັງ ຕາມເຫດການ.

ມາດຕາ 12 ການລາຍ​ງານ

ການລາຍງານ ແມ່ນ ການແຈ້ງສະພາບ ກ່ຽວກັບ​ການ​ເກີດ​ພະຍາດ​ຕິດຕໍ່ຈາກ​ການ​ເຝົ້າ​ລະວັງ ໃຫ້ພາກສ່ວນທີ່ກ່ຽວຂ້ອງ.

ການ​ລາຍ​ງານ​ ໃຫ້​ປະຕິບັດ ດັ່ງນີ້:

1. ບຸກຄົນ, ຄອບຄົວ, ນິຕິບຸກຄົນ ແລະ ການຈັດ​ຕັ້ງ ເມື່ອສົງ​ໄສ ຫຼື ພົບເຫັນການເກີດ ຫຼື ຕິດ​ເຊື້ອພະຍາດຕິດຕໍ່ ພາຍໃນຄອບຄົວ, ບ້ານ ຫຼື ສະຖານທີ່​ໃດໜຶ່ງ ຕ້ອງລາຍງານດ່ວນໃຫ້ອົງການປົກຄອງບ້ານ, ພະນັກງານສາທາ ລະນະສຸກ ຫຼື ​ເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່ບ່ອນໃກ້ທີ່ສຸດ;

2. ພະນັກງານສາທາລະນະສຸກ ຫຼື ​ເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ທີ່ປະຕິບັດໜ້າທີ່ຂອງຕົນ ​ເມື່ອສົງ​ໄສ ຫຼື ພົບເຫັນການເກີດ ຫຼື ຕິດ​ເຊື້ອພະຍາດຕິດຕໍ່ ຕ້ອງລາຍງານປະ​ຈໍາ​ອາທິດ ໃຫ້ຂັ້ນເທິງຂອງຕົນ.​ ໃນ​ກໍລະນີ​ສົງ​ໄສມີ​ການ​ລະບາດ**ໃຫ້ລາຍງານ**ດ່ວນ**​.**

ພາຍ​ຫຼັງຂະແໜງການສາທາລະນະສຸກ ໄດ້ຮັບການລາຍງານແລ້ວ ຕ້ອງແຕ່ງຕັ້ງພະນັກງານສາທາລະນະ​ສຸກ ຫຼືເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ລົງຕິດຕາມກວດກາ ແລະ ສືບຄົ້ນ ຢ່າງ​ຮີບ​ດ່ວນ ເພື່ອຊອກຫາສາເຫດ ແລະ ປະເມີນສະພາບການເກີດພະຍາດຕິດຕໍ່.

ມາດຕາ **1​3** ການປະເມີນຄວາມສ່ຽງ​

ການປະເມີນຄວາມສ່ຽງ​ ແມ່ນ ຂະບວນການ ເກັບກໍາ, ສັງລວມ, ວິເຄາະຂໍ້ມູນ ແລະ ຕີລາຄາລະດັບຄວາມສ່ຽງຂອງການເກີດພະຍາດຕິດຕໍ່.

ຂະແໜງການສາທາລະນະສຸກ ຕ້ອງດໍາ​ເນີນ​ການ​ປະ​ເມີນ​ຄວາມ​ສ່ຽງ ຢ່າງເປັນລະບົບ ​ແລະ ນໍາ​ໃຊ້ຫຼັກການດ້ານ​ສາທາລະ​ນະ​ສຸກ ​ທີ່​ເໝາະສົມ​ ​ແລະ ທັນການ.

ມາດຕາ **14** ການຄົ້ນຫາພະຍາດຕິດຕໍ່ ແຕ່ຫົວທີ ແລະ ການແຈ້ງເຕືອນລ່ວງໜ້າ

ການຄົ້ນຫາພະຍາດຕິດຕໍ່ ແຕ່ຫົວທີ ແລະ ການແຈ້ງເຕືອນລ່ວງໜ້າ ແມ່ນ ລະບົບຕາໜ່າງ, ກົນໄກ ແລະ ເງື່ອນໄຂຄົ້ນຫາພະຍາດຕິດຕໍ່ ຫຼື ສິ່ງອັນຕະລາຍ ໃຫ້ຖືກຕ້ອງ, ວ່ອງໄວ ​ແລະ ແຈ້ງເຕືອນ​ໄພອັນຕະລາຍທີ່ເກີດ ຫຼື ຈະ​ເກີດຂຶ້ນ ຢ່າງທັນການ.

ຂະ​ແໜງການສາທາລະນະສຸກ ສ້າງ ແລະ ປັບປຸງລະບົບການຄົ້ນຫາພະຍາດຕິດຕໍ່ ແຕ່ຫົວທີ ແລະ ການແຈ້ງເຕືອນລ່ວງໜ້າໃຫ້ເຂັ້ມແຂງ ເພື່ອຮັບປະກັນທາງດ້ານການຈັດຕັ້ງ, ສັ່ງການ, ຄົ້ນຫາພະຍາດຕິດຕໍ່, ກໍານົດກຸ່ມຄົນທີ່ມີຄວາມສ່ຽງ, ວິເຄາະ, ຝຶກອົບຮົມ, ລາຍງານ ແລະ ປິ່ນປົວ​ໃຫ້​ທັນ​ການ.

ມາດຕາ 15 ການວິເຄາະພະຍາດຕິດຕໍ່

ການວິເຄາະພະຍາດຕິດຕໍ່ ແມ່ນ ວິທີການທາງດ້ານວິທະຍາສາດການ​ແພດ ເພື່ອກວດຫາເຊື້ອ ແລະ ບົ່ງມະຕິພະຍາດໃດໜຶ່ງ ໃຫ້ຖືກຕ້ອງ, ຊັດເຈນ ​ແລະ ທັນການ.

ກະຊວງສາທາລະນະສຸກ ເປັນເຈົ້າການພັດທະນາໂຄງ​ລ່າງພື້ນຖານ​, ອຸປະກອນ, ເຕັກນິກ, ບຸກຄະລາກອນ​ແລະ ສິ່ງ​ອຳນວຍ​ຄວາມ​ສະດວກ ສຳລັບການວິເຄາະໃຫ້ໄດ້ມາດຕະຖານສາກົນ ​ເພື່ອ​​ເປັນ​ຫ້ອງ​ວິ​ເຄາະ​ອ້າງ​ອີງ​​ແຫ່ງ​ຊາດ ​ແລະ ຮັບ​ຮູ້​ ຫຼື ຖື​ເອົາຫ້ອງ​ວິ​ເຄາະ​ໃດໜຶ່ງ ຢູ່​ຕ່າງປະ​ເທດ ທີ່​ໄດ້​ມາດ​ຕະຖານ​ສາກົນ ເປັນ​ຫ້ອງ​ວິ​ເຄາະ​​ອ້າງ​ອີງ.

ມາດຕາ 16 ການ​ໃຫ້​ສຸຂະ​ສຶກສາ

ການໃຫ້ສຸຂະສຶກສາ ແມ່ນ​ ການໂຄສະນາ ໃຫ້​ຄວາມ​ຮູ້, ຂໍ້​ມູນ ​ຂ່າ​ວສາ​ນ​ ກ່ຽວກັບ​ການ​ບໍລິໂພກ​ອາຫານ ທີ່ມີ​ຄຸນຄ່າ​ທາງ​ໂພ​ຊະນາ​ການ, ດື່ມ​ນໍ້າ​ສະອາດ ​ແລະ ປອດ​ໄພ, ໃຊ້​ນໍ້າ​ສະອາດ​, ອະນາ​ໄມ​ສ່ວນ​ບຸກຄົນ, ທີ່ຢູ່ອາໄສ,​ ​ສິ່ງ​ແວດ​ລ້ອມ ​ ເພື່ອບໍ່​ໃຫ້​ພະຍາດ​ຕິດຕໍ່​ເກີດ​ຂຶ້ນ​.

ຂະແໜງການສາທາລະນະສຸກ ຕ້ອງປະສານສົມທົບກັບຂະແໜງການອື່ນທີ່ກ່ຽວຂ້ອງ ​ເພື່ອພັດທະນາ​​ເຄື່ອງ ມື, ຄູ່​ມື​ແນະນຳ ​ແລະ ຫຼັກສູດ ພ້ອມ​ທັງດຳ​ເນີນການ​ສົ່ງ​ເສີມວຽກ​ງານ​ສຸຂະ​ສຶກສາ ​​ໂດຍ​​ໂຄ​ສະນາຜ່ານພາຫະນະ​ສື່ມວນ​ຊົນ ໃຫ້​ກວ້າງຂວາງ ແລະ ​ມີປະສິດທິ​ຜົນ.

ມາດຕາ 17 ການຮັກສາອະນາໄມສິ່ງແວດລ້ອມ

ການຮັກສາ​ອະນາ​ໄມສິ່ງແວດລ້ອມ ​ແມ່ນ​ ການ​ເຮັດຄວາມສະອາດ ແລະ ການກໍາຈັດສິ່ງທີ່ເປັນອັນຕະລາຍ ຫຼື ອາດເປັນອັນຕະລາຍ ຕໍ່ສຸຂະພາບທາງດ້ານຮ່າງກາຍ, ຈິດໃຈ ແລະ ສັງຄົມ.

ບຸກຄົນ, ນິຕິບຸກຄົນ ​ແລະ ການ​ຈັດ​ຕັ້ງ ຕ້ອງກໍາຈັດ​ຂີ້​ເຫຍື້ອ​ ໃຫ້​ຖືກ​ວິທີ​​ ແລະ ບໍາບັດນໍ້າ​ເປື້ອນ, ຮັກສາ ອະນາ​ໄມ​ແຫຼ່ງນໍ້າ, ຖະໜົນ, ​ຮ່ອງ​ນໍ້າ, ຫ້ອງ​ນໍ້າ ຫຼື ວິດຖ່າຍ, ສະຖານ​ທີ່​ສາທາລະນະ ແລະ ສະຖານທີ່ອື່ນ ທີ່​ອາດ​​ເປັນ​ແຫຼ່ງກໍາ​ເນີ​ດຂອງ​ເຊື້ອພະຍາດຕິດຕໍ່.

**ມາດຕາ 18 ການຢັ້ງຢືນການກວດ​ພົບ​ພະຍາດ​ຕິດຕໍ່**

ການຢັ້ງຢືນການກວດ​ພົບ​ພະຍາດ​ຕິດຕໍ່ ແມ່ນ ການຮັບ​ຮູ້ການກວດພົບເຊື້ອພະຍາດ ທີ່ເປັນສາເຫດຂອງການ​ເກີດ​ພະຍາດ​ຈາກຫ້ອງວິເຄາະທີ່​ຮັບ​ຮູ້​ຈາກ​ກະຊວງ​ສາທາລະນະ​ສຸກ.

ຂະແໜງການສາທາລະນະສຸກ ຕ້ອງຢັ້ງຢືນ​ການກວດ​ພົບ​ເຊື້ອພະຍາດ ຢ່າງ​ເປັນ​ທາງ​ການ ພ້ອມ​ທັງສະໜອງຢາ, ​ເຄມີ ແລະ ອຸປະກອນຮັບໃຊ້ ~~​~~ໃຫ້ພຽງພໍ ທົ່ວເຖິງ ​ແລະ ທັນ​ການ.

**ມາດຕາ 19 (ໃໝ່) ການໃຫ້ວັກຊີນ**

ການໃຫ້ວັກຊີນ ແມ່ນ ການນຳເອົົາວັກຊີນກັນພະຍາດເຂົ້າໄປໃນຮ່າງກາຍຂອງຄົນ ດ້ວຍວິທີການທາງການແພດ ເຊັ່ນ ສັກ, ຢອດ, ດົມ ຫຼື ວິທີການອື່ນ ເພື່ອກະຕຸ້ນຮ່າງກາຍໃຫ້ສ້າງພູມຄຸ້ມກັນ ໃນການກັນ ແລະ ຕ້ານພະຍາດ.

ການໃຫ້ວັກຊີນ ໃຫ້ປະຕິບັດຕາມກົດໝາຍວ່າດ້ວຍການໃຫ້ວັກຊີນກັນພະຍາດ.

**ໝວດທີ 2**

**​ວຽກງານຄວບຄຸມພະຍາດຕິດຕໍ່**

ມາດຕາ 20 ວຽກງານຄວບຄຸມພະຍາດຕິດຕໍ່

ວຽກງານຄວບຄຸມພະຍາດຕິດຕໍ່​ ມີ ​ດັ່ງນີ້:

1. ການເຝົ້າລະວັງປະ​ຈໍ​າວັນ;
2. ການລາຍງານປະ​ຈໍ​າວັນ;
3. ການສືບຄົ້ນຫາສາເຫດ ການເກີດ ແລະ ການລະບາດ;
4. ການຢັ້ງຢືນການ​ລະບາດຂອງພະຍາດຕິດຕໍ່;
5. ການປະເມີນຜົນກະທົບ;
6. ການຄົ້ນຄວ້າວິທະຍາສາດ;
7. ​**ການປະກາດ ແລະ ການຍົກເລີກ​​ເຂດລະບາດ**;
8. ການປະຕິບັດ​ງານເຫດການສຸກເສີນທາງດ້ານສາທາລະນະສຸກ;
9. ການຄວບຄຸມການຕິດເຊື້ອພະຍາດຕິດຕໍ່ທີ່​ຮ້າຍ​ແຮງ;
10. ການ​ກັກ​ກັນຢູ່​ດ່ານ;
11. ການແຍກປ່ຽວ;
12. ການຄຸ້ມ​ຄອງ​ກໍລະນີສົງ​ໄສ​ນໍາ​ເຊື້ອພະຍາດ ຫຼື ຄົນ​ເຈັບ;
13. ການສື່ສານ​ເພື່ອຫຼຸດຜ່ອນ​ຄວາ​ມສ່ຽງ;
14. ການໂຕ້ຕອບຕໍ່ການລະບາດຂອງ​ພະຍາດ​ຕິດຕໍ່;
15. ລະບົບຂໍ້ມູນ ຂ່າວສານ.

ມາດຕາ 21 ການເຝົ້າລະວັງປະ​ຈໍ​າວັນ​​

ການເຝົ້າລະວັງປະ​ຈໍ​າວັນ ແມ່ນ ການຕິດຕາມ, ເກັບກຳ, ​ສັງ​ລວມ, ວິ​ເຄາະ ​ແລະ ແປ​ ຫຼື ອະທິບາຍຜົນ​ຂອງ​ການ​ວິ​ເຄາະ​ຂໍ້​ມູນ ​ເປັນ​ຕົ້ນ ອາການ​ຂອງ​ຄົນ​ເຈັບ, ການ​ເພີ່ມຂຶ້ນ ຫຼື ຫຼຸດລົງຂອງຈໍານວນ​ຄົນ​ເຈັບ ຫຼື ຈໍານວນ​ຜູ້​ເສຍ​ຊີວິດ​ໃນ​ໄລຍະ​ທີ່​ມີ​ການເກີດ​ລະບາດ.

ຂະແໜງການສາທາລະນະສຸກ ຕ້ອງເອົາໃຈໃສ່ເກັບກຳ ແລະ ວິເຄາະຂໍ້ມູນ ຂ່າວສານ ຢ່າງ​ເປັນ​ລະບົບ ພ້ອມທັງປະສານສົມທົບກັບຂະແໜງການ, ອົງການປົກຄອງ​ທ້ອງ​ຖິ່ນ ແລະ ອົງການ​ຈັດ​ຕັ້ງສາກົນທີ່ກ່ຽວຂ້ອງ ເພື່ອດໍາເນີນການຄວບຄຸມພະຍາດຕິດຕໍ່ ໃຫ້ມີປະສິດທິພາບ.

ມາດຕາ 22 ການລາຍງານປະ​ຈໍາ​ວັນ

ການລາຍງານປະ​ຈໍາ​ວັນ ແມ່ນ ການແຈ້ງ ຫຼື ການໃຫ້ຂໍ້ມູນ ກ່ຽວກັບຜົນການຕິດຕາມ ແລະ ປະເມີນສະພາບການເກີດ ແລະ ການລະບາດຂອງພະຍາດຕິດຕໍ່ ລວມທັງ​ຜົນ​ການ​ກວດ​ຈາກ​ຫ້ອງ​ວິ​ເຄາະ.

ພະນັກງານ ແລະ ເຈົ້າໜ້າທີ່ ສາທາລະນະສຸກ ຕ້ອງລາຍງານຜົນການຕິດຕາມ ແລະ ປະເມີນສະພາບການເກີດ ແລະ ການລະບາດຂອງພະຍາດຕິດຕໍ່ ເປັນປະ​ຈໍາວັນ ໃຫ້ໜ່ວຍງານສາທາລະນະສຸກທີ່ກ່ຽວຂ້ອງ ຕາມແຕ່ລະຂັ້ນຂອງຕົນ.

ມາດຕາ 23 ການສືບຄົ້ນຫາສາເຫດການເກີດ ແລະ ການລະບາດ

ການສືບຄົ້ນຫາສາເຫດການເກີດ ແລະ ການລະບາດ ແມ່ນ **ຂະບວນການທາງດ້ານການແພດ ເພື່ອຊອກຫາສາເຫດ, ແຫຼ່ງເກີດ ແລະ ການແພ່ລາມຂອງພະຍາດຕິດຕໍ່.**

ກະຊວງສາທາລະນະສຸກ ສ້າງ ແລະ ປັບປຸງລະບົບການສືບຄົ້ນຫາສາເຫດການເກີດ ແລະ ການລະບາດ ຂອງພະຍາດຕິດຕໍ່ ໃຫ້ເຂັ້ມແຂງ ເພື່ອຮັບປະກັນທາງດ້ານການຈັດຕັ້ງ, ສັ່ງການ, ກໍານົດກຸ່ມຄົນທີ່ມີຄວາມສ່ຽງ, ເຂົ້າເຖິງຫ້ອງວິເຄາະ, ຝຶກອົບຮົມ, ລາຍງານ ແລະ ແຈ້ງການ ແຕ່ສູນກາງລົງຮອດທ້ອງຖິ່ນ ໃຫ້ມີປະສິດທິພາບ.

ມາດຕາ **24** ການຢັ້ງຢືນການລະບາດຂອງພະຍາດຕິດຕໍ່

ການຢັ້ງຢືນການລະບາດຂອງພະຍາດຕິດຕໍ່ ແມ່ນ ການຮັບ​ຮູ້​ການຄົ້ນ​ພົບເຊື້ອພະຍາດຈາກຫ້ອງວິເຄາະ ທີ່​ເປັນ​ສາ​ເຫດຂອງ​ການ​ລະບາດ ​ແລະ ການ​ແພ່​ລາມ​ຂອງ​ເຊື້ອພະຍາດ​​ໃນ​ເຂດ​ໃດໜຶ່ງ.

ກະຊວງສາທາລະນະສຸກ ຕ້ອງກໍານົດ​ຕົວ​ຊີ້ວັດຂອງ​ການ​ລະບາດ​ ​ໃນ​ແຕ່​ລະ​ກໍລະນີ​ຂອງພະຍາດ ໂດຍ​ອີງ​ຕາມ​ການ​ກໍານົດ​ຕົວ​ຊີ້ວັດ​ຂອງ​ອົງການ​ອະນາ​ໄມ​ໂລກ​ວາງ​ອອກ ພ້ອມ​ທັງ​ນໍາ​ໃຊ້​ມາດ​ຕະການ​ໂຕ້​ຕອບ​ຕໍ່ການລະບາດຂອງ​ພະຍາດ​ຕິດຕໍ່.

ມາດຕາ 25 ​ການປະເມີນຜົນກະທົບ

ການປະເມີນຜົນກະທົບ ແມ່ນ ການຄາດ​ຄະ​ເນໃນໄລຍະທີ່ມີການລະບາດພະຍາດຕິດຕໍ່ ເພື່ອຕີ​ລາຄາຜົນກະທົບຕໍ່ສຸຂະພາບ ​ແລະ ເສດຖະກິດ​-ສັງຄົມ.

ພະນັກງານສາທາລະນະສຸກທີ່​ກ່ຽວຂ້ອງ ຕ້ອງ​​ສະ​ເໜີຂັ້ນເທິງ ເພື່ອພິຈາລະນາ ແລະ ຕົກລົງນໍາໃຊ້ມາດຕະການໃນຂັ້ນຕໍ່ໄປ ໂດຍອີງຕາມການປະ​ເມີນຜົນ​ກະທົບໃນແຕ່ລະໄລຍະ.

ມາດຕາ 26 ການຄົ້ນຄວ້າວິທະຍາສາດ

ການຄົ້ນຄວ້າວິທະຍາສາດ ແມ່ນ ຂະ​ບວນການ ​ເກັບ​ກໍາ, ລວບ​ລວມ ແລະ ວິ​ເຄາະຂໍ້ມູນ ຢ່າງ​ເປັນ​ລະບົບ ກ່ຽວກັບປັດ​ໄຈ ຫຼື ສາເຫດຕົ້ນຕໍ ທີ່ພາໃຫ້ເກີດ, ແພ່ລາມ ແລະ ຂະຫຍາຍຕົວຂອງເຊື້ອພະຍາດຕິດຕໍ່ ພ້ອມ​ທັງການຄົ້ນຄວ້າວິທີການຄວບຄຸມພະຍາດ​ຕິດ​ຕໍ່.

ກະຊວງສາທາລະນະສຸກ ຕ້ອງວາງລະບຽບການ ແລະ ມາດຕະການການຄົ້ນຄວ້າວິທະຍາສາດ ທີ່ສາມາດຕອບສະໜອງວຽກງານກັນ ແລະ ຄວບຄຸມພະຍາດຕິດຕໍ່ ຢ່າງມີປະສິດທິພາບ ແລະ ປະສິດທິຜົນ.

ມາດຕາ 27 (ປັບປຸງ) ການປະກາດ ແລະ ການຍົກເລີກ​​ເຂດລະບາດ

ລັດຖະບານ ຫຼື ອົງການປົກຄອງທ້ອງຖິ່ນ ເປັນຜູ້ປະກາດ ​ແລະ ຍົກ​ເລີກ ເຂດລະບາດຕາມການສະເໜີຂອງຂະແໜງການສາທາລະນະສຸກ ແຕ່ລະຂັ້ນ ຕາມແຕ່ລະ​ກໍລະນີ ດັ່ງນີ້:

1. ຖ້າພະຍາດຕິດຕໍ່ ມີການລະບາດຫຼາຍກວ່າ ໜຶ່ງແຂວງ ຫຼື ເກີດເຫດການສຸກເສີນທາງດ້ານສາທາລະນະສຸກ ໃຫ້ນາຍົກລັດຖະມົນຕີ ເປັນຜູ້ປະກາດ ​ແລະ ຍົກ​ເລີກ;
2. ຖ້າພະຍາດຕິດຕໍ່ມີການລະບາດຫຼາຍກວ່າໜຶ່ງ ເມືອງ, ເທດສະບານ, ນະ​ຄອນ ແຕ່ຢູ່ໃນຂອບເຂດແຂວງ, ນະຄອນຫຼວງ ໃຫ້ເຈົ້າແຂວງ, ເຈົ້າຄອງນະຄອນຫຼວງ ເປັນຜູ້ປະກາດ ​ແລະ ຍົກ​ເລີກ;
3. ຖ້າພະຍາດຕິດຕໍ່ ມີການລະບາດໃນຂອບເຂດ ເມືອງ, ເທດສະບານ, ນະຄອນ ໃຫ້ເຈົ້າເມືອງ, ຫົວໜ້າເທດສະບານ, ເຈົ້າ​ນະຄອນ ເປັນຜູ້ປະກາດ ​ແລະ ຍົກ​ເລີກ.

ໃນການ​ປະກາດເປັນ​ເຂດລະບາດ ຂະແໜງການສາທາລະນະສຸກ ຕ້ອງກໍານົດຂອບເຂດ ການຄວບຄຸມ, ເຝົ້າລະວັງ ​ແລະ ​ເຂດ​ກັກກັນ ​ໃຫ້​ຈະ​ແຈ້ງ ​ແລະ ແຕ່​ງຕັ້ງຄະນະສະ​ເພາະ​ກິດ​ ພ້ອມ​ທັງກຳນົດສິດ ​ແລະ ໜ້າທີ່​ໃຫ້​ຄະນະ​ດັ່ງກ່າວ ເພື່ອຄວບ​ຄຸມການລະບາດຂອງພະ​ຍາດ​ຕິດຕໍ່.

ເຂດລະບາດ ຈະ​ຖືກ​ຍົກເລີກໄດ້ ກໍ​ຕໍ່​ເມື່ອຂະແໜງການສາທາລະນະສຸກ ໄດ້ນໍາ​ໃຊ້ມາດຕະການໂຕ້ຕອບຕໍ່ການລະບາດຂອງພະຍາດຕິດຕໍ່ ຢ່າງຄົບຖ້ວນ​ ​ແລະ ໝັ້ນໃຈວ່າການ​ລະບາດ​ໄດ້​​ຢຸດ​ເຊົາ​ລົງ​​ແລ້ວ ຈຶ່ງສະ​ເໜີ​ໃຫ້ລັດຖະບານ ຫຼື ອົງການປົກຄອງທ້ອງຖິ່ນ ປະກາດຍົກເລີກ​ເຂດລະບາດ ຢ່າງເປັນທາງການ ຕາມແຕ່ລະກໍລະນີ ດ້ວຍ​ການຕິດ​ປະກາດ ແລະ ໂຄສະນາ ເຜີຍແຜ່ ຜ່ານສື່ຕ່າງໆໃຫ້​ກວ້າງ​ຂວາງ.

ມາດຕາ 28 ການປະຕິບັດ​ງານເຫດການສຸກເສີນທາງດ້ານສາທາລະນະສຸກ

**ການ**ປະຕິບັດ​ງານເຫດການສຸກເສີນທາງດ້ານສາທາລະນະສຸກ ແມ່ນ ການສະກັດກັ້ນ, ຄວບ​ຄຸມ ແລະ ແກ້ໄຂເຫດການສຸກເສີນ ຢ່າງທັນການ​ ເພື່ອຕິດຕາມສະພາບການລະບາດຂອງພະຍາດຕິດຕໍ່, ການສະໜອງຢາ, ວັກ​ຊີ​ນ, ອຸປະກອນການແພດ, ບຸກຄະລາກອນ ແລະ ການຝຶກອົບຮົມສະເພາະ.

ຂະແໜງການສາທາລະນະສຸກ ​ແຕ່ລະ​ຂັ້ນ​ ຕ້ອງ​ກໍານົດ​​ສະຖານ​ທີ່​ໃດໜຶ່ງ ​ເປັນບ່ອນປະຕິບັດ​ງານເຫດການສຸກເສີນດ້ານສາທາລະນະສຸກ.

ມາດຕາ 29 ການຄວບຄຸມການຕິດເຊື້ອພະຍາດຕິດຕໍ່ທີ່​ຮ້າຍ​ແຮງ

ການຄວບຄຸມການຕິດເຊື້ອພະຍາດຕິດຕໍ່ທີ່​ຮ້າຍ​ແຮງ ແມ່ນ ການ​ນໍາ​ໃຊ້ຫຼັກການດ້ານ​ສາທາລະນະ​ສຸກ ​​ແລະ ການ​ແພດ, ຫຼັກການ​ຄຸ້ມ​ຄ​ອງຄວາມ​ປອດ​ໄພ ແລະ ຄວາມໝັ້ນຄົງ​ທາງ​ຊີວະ​ພາບ ເປັນຕົ້ນ ແຍກຜູ້ຕິດເຊື້ອພະຍາດ, ຂ້າເຊື້ອ ຫຼື ອະເຊື້ອ, ແຍກຂີ້ເຫຍື້ອ, ປ້ອງກັນ, ອະນາໄມສ່ວນບຸກຄົນ, ຄອບຄົວ, ບ້ານ​ ລວມທັງການຄວບຄຸມການຕິດເຊື້ອຢູ່ໃນຊຸມຊົນ ​ເພື່ອກັນ ​ແລະ ສະກັດກັ້ນການແພ່ລາມຂອງພະຍາດຕິດຕໍ່.

ໃນ​ກໍລະນີຜູ້ຕິດ​ເຊື້ອພະຍາດ​ຕິດຕໍ່ຮ້າຍ​ແຮງ ໄດ້​ເສຍ​ຊີວິດນັ້ນ ການ​ມ້ຽນຊາກ​ສົບ ​ໃຫ້​ປະຕິບັດຕາມຫຼັກການ​ດ້ານ​ການ​ແພດຂອງອົງການ​ຄຸ້ມ​ຄອງ​ວຽກງານ​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ໄດ້ກຳນົດໄວ້.

ມາດຕາ 30 ການກັກກັນຢູ່​ດ່ານ

ການກັກ​ກັນຢູ່~~​~~ດ່ານ​ ແມ່ນ ​ການຈໍາກັດບໍລິເວນ ຫຼື ຄວບ**ຄຸມ** ຄົນ, ສັດ, ພືດ, ​ແມງ​ໄມ້, ວັດຖູປະກອນ​, ພາຫະນະ ແລະ ພາຫະ​ນໍາເຊື້ອອື່ນ ທີ່​​ສົງ​ໄສ​ວ່າ​ຕິດ​ເຊື້ອພະຍາດ​ຕິດຕໍ່ ​**​ເພື່ອສັງເກດ, ຕິດຕາມ ແລະ ​ເກັບ​ຕົວຢ່າງ​ໄປ​ວິເຄາະກວດຫາເຊື້ອພະຍາດ.**

**ໃນກໍລະນີ​ໄດ້ຮັບ​ການ​ຢັ້ງຢືນ​ວ່າມີ​ການຕິດ**ເຊື້ອ​ພະຍາດ​ຕິດຕໍ່ລະດັບ ກ​ ແມ່ນ ບໍ່ອະນຸຍາດໃຫ້ເດີນທາງ ​ແລະ ​ເຄື່ອນ​ຍ້າຍຈາກສະຖານທີ່ໜຶ່ງໄປອີກສະຖານທີ່ໜຶ່ງ ຫຼື ເຂົ້າ-ອອກ ສປປ ລາວ.

**ໃນກໍລະນີໄດ້ຮັບ​ການ​ຢັ້ງຢືນ​ວ່າມີ​ການຕິດ**ເຊື້ອ​ພະຍາດ​ຕິດຕໍ່ລະດັບ **ຂ ຫຼື ຄ ແມ່ນ ອະນຸຍາດໃຫ້ເດີນທາງ ​ແລະ ​ເຄື່ອນ​ຍ້າຍ**ຈາກສະຖານທີ່ໜຶ່ງໄປອີກສະຖານທີ່ໜຶ່ງ ຫຼື ເຂົ້າມາ ສປປ ລາວ ​ແຕ່ຕ້ອງໄປພົບແພດປິ່ນປົວ **ຫຼື ​ແຈ້ງຕໍ່ພະນັກງານສາທາລະນະສຸກ ຢູ່ທ້ອງຖິ່ນນັ້ນ ເພື່ອດໍາເນີນການປິ່ນປົວ ແລະ ຕິດຕາມຕໍ່ໄປ.**

ມາດຕາ 31 (ປັບປຸງ) ການແຍກປ່ຽວ

ການແຍກປ່ຽວ **ແມ່ນ ການແຍກບຸກຄົນທີ່ສົງໄສ ຫຼື ຕິດເຊື້ອພະຍາດຕິດຕໍ່**ລະດັບ ກ ໄ**ວ້ໃນຫ້ອງສະເພາະຢູ່​ສະຖານ​ທີ່​ບໍລິການ​ສາທາລະນະ​ສຸກ, ສະຖານທີ່ໃດໜຶ່ງ ທີ່ລັດກໍານົດໃຫ້ ແລະ ຈຸດຜ່ານແດນ​ສາກົນທາງ​ອາກາດ, ພາກພື້ນດິນ, ທ່າ​ເຮືອ ແລະ ຈຸດຜ່ານແດນທ້ອງຖິ່ນທີ່ມີເງື່ອນໄຂ ເພື່ອກັນບໍ່ໃຫ້ສໍາຜັດກັບ ຄົນ, ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະນໍາເຊື້ອອື່ນ ທີ່ເປັນສາເຫດການແພ່ລາມຂອງເຊື້ອພະຍາດຕິດຕໍ່ອອກສູ່ວົງກວ້າງ ພ້ອມທັງປິ່ນປົວຄົນ​ເຈັບຈົນກວ່າຈະພົ້ນໄລຍະຂອງການ​ແພ່​ເຊື້ອພະຍາດ​.**

**ຂະແໜງການສາທາລະນະສຸກ ຕ້ອງກໍານົດຫ້ອງ​ແຍກ​ປ່ຽວ​ໄວ້ສະເພາະ ​ເພື່ອດໍາ​ເນີນ​ການ​ຕິດຕາມ, ກວດ​ສຸ ຂະພາບ, ​ເກັບ​ຕົວຢ່າງ​ວິ​ໄຈກວດ​ຫາ​ເຊື້ອພະ​ຍາດ ​ແລະ ປິ່ນປົວ.**

ມາດຕາ 32 ການຄຸ້ມຄອງກໍລະນີສົງ​ໄສ​ນໍາ​ເຊື້ອພະຍາດ ຫຼື ຄົນເຈັບ

ການຄຸ້ມຄອງກໍລະນີສົງ​ໄສ​ນໍາ​ເຊື້ອພະຍາດ ຫຼື ຄົນເຈັບ ແມ່ນ ຂະບວນການປະສານງານ, ຕິດຕາມ, ເຝົ້າລະວັງ, ວາງແຜນ, ໃຫ້ຄໍາປຶກສາ ແລະ ການສ້າງ​ສິ່ງຮອງຮັບ ຫຼື ສິ່ງອຳນວຍຄວາມສະດວກ ​ໃນການປິ່ນປົວ, ດູ​ແລ ຜູ້​ຖືກສົງ​ໄສນໍາ​ເຊື້ອພະຍາດ ຫຼື ຄົນເຈັບ ​ແລະ ຄວບຄຸມການລະບາດຂອງພະຍາດຕິດຕໍ່ ຢ່າງທັນການ.

ກະຊວງສາທາລະນະສຸກ ຕ້ອງສ້າງ​ແຜນຮອງຮັບ ແລະ ວາງລະບຽບການ ເພື່ອກັນ ແລະ ຄວບຄຸມເຊື້ອພະຍາດຕິດຕໍ່ ບໍ່ໃຫ້ແພ່ລາມ**ອອກສູ່ວົງກວ້າງ**.

ມາດຕາ 33 (ປັບປຸງ) ການສື່ສານເພື່ອຫຼຸດຜ່ອນຄວາມສ່ຽງ​

ການສື່ສານເພື່ອຫຼຸດຜ່ອນຄວາມສ່ຽງ ແມ່ນ ການ​​ແຈ້ງ​ເຕືອນ ​ແລະ ໃຫ້​ຄວາມ​ຮູ້​​​ແກ່​ສາທາລະນະ​ຊົນ ​ເພື່ອ​ເປັນ​ເຈົ້າ​ການ​ໃນ​ການ​​ໂຕ້ຕອບໃນ​ໄລຍະ​​ການ​ຄວບ​ຄຸມການລະບາດຂອງພະຍາດຕິດຕໍ່ ເປັນຕົ້ນ ການດູ​ແລ​, ປິ່ນປົວສຸຂະ​ພາບ ແລະ ບໍ່ສໍາຜັດ ຄົນ, ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະນໍາເຊື້ອອື່ນ ທີ່​ປົນ​ເປື້ອນ​ເຊື້ອພະຍາດ ລວມທັງປະຕິບັດຕາມແພດສັ່ງ, ຕິດຕາມອາການຂອງຕົນ ແລະ ​ໃຫ້ປະຕິບັດຕາມທີ່​ໄດ້​ກຳນົດ​ໄວ້​ໃນມາດຕາ 16 ຂອງກົດໝາຍສະບັບນີ້.

ຖ້າຫາກອາການເຈັບປ່ວຍບໍ່ດີຂຶ້ນ ໃຫ້ໄປພົບແພດຢູ່ສະຖານທີ່ບໍລິການສາທາລະນະສຸກ ໂດຍໄວ.

ຂະແໜງການສາທາລະນະສຸກ ຕ້ອງປະສານສົມທົບກັບຂະແໜງການ, ອົງການ​ປົກຄອງ​ທ້ອງ​ຖິ່ນ ​ແລະ ອົງການ​ສາກົນທີ່ກ່ຽວຂ້ອງ ​ເພື່ອພັດທະນາ​​ເຄື່ອງມື, ຄູ່​ມື​ແນະນຳ ແລະ ຫຼັກສູດການສື່ສານ ເພື່ອຫຼຸດຜ່ອນຄວາມສ່ຽງ​ໃຫ້​ເປັນລະບົບ ແລະ ມີປະສິດທິພາບ.

**ມາດຕາ 34 (ປັບປຸງ) ການໂຕ້ຕອບຕໍ່ການລະບາດຂອງພະຍາດຕິດຕໍ່​**

**ການ​ໂຕ້​​ຕອບຕໍ່ການລະບາດ​ຂອງ​ພະຍາດ​ຕິດຕໍ່ ແມ່ນ ການ**​ນໍາ​ໃຊ້ມາດຕະການ​ດ້ານສາທາລະນະສຸກ, ມາດຕະ ການດ້ານສັງຄົມ ແລະ ມາດຕະການອື່ນທີ່ຈຳເປັນ, ວິທີ​ການ​ດ້ານການແພດ ແລະ ປະຕິບັດ ຕາມລະບຽບການສາກົນທາງດ້ານສາທາລະນະສຸກ ຕາມແຕ່ລະກໍລະນີ​ ເພື່ອ​ໂຕ້​ຕອບຕໍ່ການລະບາດຂອງ​ພະຍາດຕິດຕໍ່ ຢູ່​ໃນ​ເຂດ​ຄວບ​ຄຸມພະ​ຍາດ​ລະບາດ ​ແລະ​ ເຂດ​ທີ່​ມີ​ຄວາມ​ສ່ຽງ.

**ການ​​ໂຕ້ຕອບ​ ໃຫ້ນໍາ​ໃຊ້​ມາດ​ຕະການ** ດັ່ງນີ້:

1. ຕິດຕາມ, ສັງ​ເກດ​ອາການ, ກັກກັນ ​ແລະ ​ແຍກ​ປ່ຽວ ຄົນທີ່​ສົງໄສ ຫຼື ຕິດ​ເຊື້ອພະຍາດ;
2. ວິ​ເຄາະ ​ແລະ ກວດຢັ້ງ​ຢືນ​ການຕິດ​ເຊື້ອພະຍາດ;
3. ປິ່ນປົວ​ຄົນ​ທີ່​ຕິດ​ເຊື້ອພະຍາດ;
4. ອະນາ​ໄມ ​ແລະ ຂ້າ​ເຊື້ອພະຍາດ ຢູ່​ຕາມ​ສະຖານ​ທີ່ ​ແລະ ວັດຖູ​ປະກອນ ທີ່​ປົນ​ເປື້ອນ​ເຊື້ອພະຍາດ;
5. ທໍາລາຍ​ວັດຖູ​ປະກອນ ທີ່​ມີ​ຄວາ​ມສ່ຽງນໍາ​ເຊື້ອພະຍາດ​ແພ່​ລາມ​ໄປ​ສູ່​ເຂດ​ອື່ນ;
6. ພົ່ນ​ຢາຂ້າ​ເຊື້ອພະຍາດໃສ່​ພາຫະນະ​ເຂົ້າ​-ອອກ ​ເຂດ​ລະບາດ​ຂອງ​ພະຍາດ;
7. ແຈ້ງ​ເຕືອນ, ຄວບ​ຄຸມ​ ແລະ ຈໍາກັດ ຫຼື ຫ້າມການ​ເຄື່ອນ​ຍ້າຍ ຄົນ, ສັດ, ພືດ, ແມງໄມ້, ວັດຖູປະກອນ,ພາຫະນະ ແລະ ພາຫະນໍາເຊື້ອອື່ນ ທີ່​ປົນ​ເປື້ອນ​ເຊື້ອພະຍາດ ​​ເຂົ້າ​-ອອກ​ ເຂດ​ລະບາດຂອງພະຍາດ;
8. ນໍາ​ໃຊ້ ​ຢາ, ​ເຄມີ, ອຸປະກອນຮັບໃຊ້ ​ແລະ ໃຫ້ວັກ​ຊີນ​ກັນ​ພະຍາດ;​
9. ເຝົ້າ​ລະວັງ​ພະຍາດ​ ແລະ ນໍາ​ໃ​ຊ້ມາດຕະການ​ສຸ​ຂາ​ນາ​ໄມ​ໃດໜຶ່ງ ​ໂດຍ​ອີງ​ຕາມ​ຜົນການປະ​ເມີນ​ຄວາມ​ສ່ຽງ​ໃນ​ເຂດ​ລະບາດ​ຂອງ​ພະຍາດ ຫຼື ​​ເຂດ​ທີ່​ມີ​ຄວາມ​ສ່ຽງ ​ເພື່ອ​ຮັບປະກັນ​ໃຫ້​ຢຸດເຊົາ​ການລະບາດ​ຂອງ​ພະຍາດ;
10. ຈັດ​ຕັ້ງການ​ໂຄສະນາ, ສຶກສາ​ອົບຮົມໃຫ້ ຊຸມຊົນ ແລະ​ທຸກ​ພາກສ່ວນທີ່​ກ່ຽວຂ້ອງ ​ເຂົ້າ​ຮ່ວມຂະ​ບວນການ​ໂຕ້​ຕອບ ແລະ ສະໜອງຂໍ້ມູນທີ່ຖືກຕ້ອງໃຫ້ຊຸມຊົນ;
11. ປະກາດ ຫຼື ແຈ້ງ​ເຕືອນ ກ່ຽວກັບ​ສະພາບ​ການ​​ລະບາດ​ຂອງ​ພະຍາດ ຢ່າງ​ເປັນ​ທາງ​ການ​ ໃນ​ແຕ່ລະ​ໄລຍະ​ ໂດຍຜ່ານ​ສື່ຕ່າງໆ ​ໃຫ້​ສາທາລະນະ​ຊົນ​ຮັບ​ຮູ້;
12. ນໍາ​ໃຊ້​ມາດ​ຕະການ​ອື່ນ ​ທີ່​ມີ​ຄວາມ​ຈໍາ​ເປັນ ​ແລະ ​ເໝາະສົມ.

ມາດຕາ 35 ລະບົບຂໍ້ມູນ ຂ່າວສານ

ຂະ​ແໜງ​ການສາທາລະນະ​ສຸກ ຕ້ອງສ້າງ, ພັດທະນາ ແລະ ຄຸ້ມຄອງລະບົບຂໍ້ມູນ ຂ່າວສານ ກ່ຽວ​ກັບ​ພະຍາດ​ຕິດ​ຕໍ່ ຢ່າງລວມສູນ ເພື່ອ​ໃຫ້ບຸກຄົນ, ນິຕິບຸກຄົນ ​ແລະ ການຈັດຕັ້ງ​ ເຂົ້າ​ເຖິງ, ນໍາໃຊ້ ແລະ ​ໂຄສະນາ ເຜີຍແຜ່ ຂໍ້ມູນ ຂ່າວສານດັ່ງກ່າວ ໃຫ້ພົນລະ​ເມືອງຮັບຮູ້.

ການ​​ເກັບ​ກໍາ ແລະ ​ການສະໜອງຂໍ້ມູນ ຂ່າວສານ ກ່ຽວກັບພະຍາດຕິດຕໍ່ ມີ ສາມໄລຍະ ດັ່ງນີ້:

1. ກ່ອນ​ການ​​ລະບາດ;
2. ການ​ລະບາດ;
3. ຫຼັງການລະບາດ.

**ພາກທີ III**

**ຄວາມຮັບຜິດຊອບ ແລະ ການມີສ່ວນຮ່ວມ**

**ມາດຕາ 36 (ໃໝ່) ຄວາມຮັບຜິດຊອບຂອງອົງການຈັດຕັ້ງລັດ**

ອົງການຈັດຕັ້ງລັດແຕ່ລະຂັ້ນ ມີຄວາມຮັບຜິດຊອບ ໃນວຽກງານກັນ ແລະ ຄວບຄຸມພະຍາດຕິດຕໍ່ ໂດຍປະສານສົມທົບກັບຂະແໜງການສາທາລະນະສຸກ, ຄະນະກໍາມະການກັນ ແລະ ຄວບຄຸມພະຍາດຕິດຕໍ່ ດ້ວຍການເປັນເຈົ້າການໃນການຈັດຕັ້ງປະຕິບັດລະບຽບການທີ່ກ່ຽວຂ້ອງ, ຄວບຄຸມ, ຕິດຕາມ ກວດກາ, ສ້າງເງື່ອນໄຂ, ອໍານວຍຄວາມສະດວກ, ໂຄສະນາ ເຜີຍແຜ່, ປຸກລະດົມ ຂົນຂວາຍ ແລະ ການກໍານົດມາດຕະການ ໃນການກັນ ແລະ ຄວບຄຸມພະຍາດຕິດຕໍ່ ເພື່ອໃຫ້ສາມາດໂຕ້ຕອບໄດ້ ຢ່າງທັນການ ໃນເວລາເກີດການລະບາດຂອງພະຍາດ.

**ມາດຕາ 37 (ໃໝ່) ຄວາມຮັບຜິດຊອບ** **ແລະ ການມີສ່ວນຮ່ວມຂອງພາກເອກະຊົນ**

ພາກເອກະຊົນ ມີຄວາມຮັບຜິດຊອບ ແລະ ມີສ່ວນຮ່ວມໃນວຽກງານກັນ ແລະ ຄວບຄຸມພະຍາດຕິດຕໍ່​ ດ້ວຍການກຽມຄວາມພ້ອມໃນການໂຕ້ຕອບ, ການຫຼຸດຜ່ອນຄວາມສ່ຽງການລະບາດຂອງພະຍາດ, ການຈັດສັນສະຖານທີ່ການຈໍາກັດບໍລິເວນ, ການໂຄສະນາ ເຜີຍແຜ່, ການປຸກລະດົມ ຂົນຂວາຍ, ການຮ່ວມມື ແລະ ອຳນວຍຄວາມສະດວກໃຫ້ແກ່ອົງການທີ່ກ່ຽວຂ້ອງຂອງລັດແຕ່ລະຂັ້ນ.

**ມາດຕາ 38 (ໃໝ່) ຄວາມຮັບຜິດຊອບ ແລະ ການມີສ່ວນຮ່ວມຂອງຊຸມຊົນ ແລະ ສັງຄົມ**

ຊຸມ​ຊົນ ​ແລະ ສັງຄົມ ມີຄວາມ​ຮັບຜິດຊອບ ແລະ ມີສ່ວນຮ່ວມ ໃນວຽກງານກັນ ແລະ ຄວບຄຸມພະຍາດຕິດຕໍ່​ ດ້ວຍການ​ເຂົ້າ​ຮ່ວມ, ການໂຄສະນາ ເຜີຍແຜ່, ການປຸກລະດົມ ຂົນຂວາຍ,​ ການຮັບຮູ້ ແລະ ເຂົ້າໃຈ ຄວາມຮ້າຍ​ແຮງຂອງພະຍາດຕິດຕໍ່, ​​ການຫຼີກລ່ຽງພຶດຕິກຳທີ່ມີຄວາມສ່ຽງ ຫຼື ປັດໄຈທີ່ພາໃຫ້ຕິດເຊື້ອພະຍາດ, ການຮ່ວມມື ແລະ ອຳນວຍຄວາມສະດວກໃຫ້ແກ່ການຈັດ​ຕັ້ງ​ປະຕິບັດມາດຕະການກັນ ​ແລະ ຄວບ​ຄຸມພະ​ຍາດຕິ​ດຕໍ່ ພ້ອມທັງລາຍງານ, ສະໜອງຂໍ້ມູນ ຂ່າວສານ, ຊ່ວຍເຫຼືອ, ເບິ່ງແຍງຜູ້ຕິດເຊື້ອ ແລະ ຜູ້ໄດ້ຮັບຜົນກະທົບຈາກພະຍາດຕິດຕໍ່.

**ມາດຕາ 39 (ໃໝ່) ຄວາມຮັບຜິດຊອບ ແລະ ການມີສ່ວນຮ່ວມຂອງຄອບຄົວ**

ຄອບຄົວ ມີຄວາມຮັບຜິດຊອບ ແລະ ມີສ່ວນຮ່ວມໃນວຽກງານກັນ ແລະ ຄວບຄຸມພະຍາດຕິດຕໍ່​ ດ້ວຍການສຶກສາອົບຮົມ ແລະ ການປຸກລະດົມສະມາຊິກໃນຄອບຄົວ ໃຫ້ຮັບຮູ້ ແລະ ເຂົ້າໃຈ ຄວາມຮ້າຍ​ແຮງຂອງພະຍາດຕິດຕໍ່, ການຫຼີກລ່ຽງພຶດຕິກຳທີ່ມີຄວາມສ່ຽງ ຫຼື ປັດໄຈທີ່ພາໃຫ້ຕິດເຊື້ອພະຍາດຕິດຕໍ່ ແລະ ​ການປະຕິບັດມາດຕະການກັນ ​ແລະ ຄວບ​ຄຸມພະ​ຍາດຕິ​ດຕໍ່, ການຊ່ວຍເຫຼືອ, ເບິ່ງແຍງຜູ້ຕິດເຊື້ອ, ຜູ້ໄດ້ຮັບຜົນກະທົບຈາກພະຍາດຕິດຕໍ່ ແລະ ລະດົມຜູ້ຕິດເຊື້ອໄປຮັບການປິ່ນປົວ ພ້ອມທັງລາຍງານ, ສະໜອງຂໍ້ມູນ ຂ່າວສານ ທີ່ເປັນຈິງ ແລະ ອຳນວຍຄວາມສະດວກ ໃຫ້ພາກສ່ວນທີ່ກ່ຽວຂ້ອງ.

**ມາດຕາ 40 (ໃໝ່) ຄວາມຮັບຜິດຊອບ ແລະ ການມີສ່ວນຮ່ວມຂອງບຸກຄົນ**

ບຸກຄົນ ມີຄວາມຮັບຜິດຊອບ ແລະ ມີສ່ວນຮ່ວມໃນການຈັດຕັ້ງປະຕິບັດມາດຕະການກັນ ແລະ ຄວບຄຸມ ພະຍາດຕິດຕໍ່ ຢ່າງເຂັ້ມງວດ ດ້ວຍການຢູ່ຫ່າງຈາກເຂດທີ່ມີການລະບາດ, ປົກປ້ອງຕົວເອງຈາກການຕິດເຊື້ອ, ຮັບວັກຊີນ, ເປັນແບບຢ່າງ ໃນການບໍ່ແພ່ເຊື້ອໃຫ້ບຸກຄົນອື່ນ, ຫຼີກລ່ຽງພຶດຕິກໍາທີ່ມີຄວາມສ່ຽງຕໍ່ການຕິດ ເຊື້ອພະຍາດຕິດຕໍ່, ການຮ່ວມມື ແລະ ອຳນວຍຄວາມສະດວກ ໃຫ້ແກ່ອົງການຈັດຕັ້ງໃນແຕ່ລະຂັ້ນ ພ້ອມທັງລາຍງານ, ສະໜອງຂໍ້ມູນ ຂ່າວສານ ທີ່ເປັນຈິງ ໃຫ້ພາກສ່ວນທີ່ກ່ຽວຂ້ອງ.

**ພາກທີ IV**

**ການ​ປະກອບ​ວິຊາ​ຊີບ, ການ​ດໍາ​ເນີນທຸລະ​ກິດ ກ່ຽວກັບການກັນ ແລະ ຄວບຄຸມພະ​ຍາດຕິ​ດຕໍ່**

**ໝວດ​ທີ 1**

**ການ​ປະກອບ​ວິຊາ​ຊີບກ່ຽວກັບການກັນ ແລະ ຄວບຄຸມພະ​ຍາດຕິ​ດຕໍ່**

ມາດຕາ 41 (ປັບປຸງ) ນັກວິຊາຊີບກັນ ​ແລະ ຄວບ​ຄຸມພະ​ຍາດຕິ​ດຕໍ່

ນັກວິຊາຊີບກັນ ​ແລະ ຄວບ​ຄຸມພະ​ຍາດຕິ​ດຕໍ່ ແມ່ນ ນັກວິຊາການທີ່​ເຄື່ອນ​ໄຫວ​ວຽກງານກັນ ແລະ ຄວບຄຸມພະຍາດຕິດຕໍ່.

ເງື່ອນ​ໄຂ, ມາດຕະຖານ​, ການ​ອະ​ນຸຍາດ ​ແລະ ​ການຄຸ້ມ​ຄອງນັກວິຊາ​ຊີບ​​ກັນ ​ແລະ ຄວບ​ຄຸມ ພະ​ຍາດຕິ​ດຕໍ່ ໄດ້​ກໍານົດ​ໄວ້ໃນລະບຽບການຕ່າງຫາກ.

ມາດຕາ **4**2 ຫຼັກສູດການສຶກສາດ້ານການກັນ ​ແລະ ຄວບ​ຄຸມພະ​ຍາດຕິ​ດຕໍ່

ຫຼັກສູດການສຶກສາດ້ານການກັນ ​ແລະ ຄວບ​ຄຸມພະ​ຍາດຕິ​ດຕໍ່ ຕ້ອງບັນຈຸ​ເຂົ້າ​ໃນຫຼັກສູດ ​ການ​ຮຽນ-ການ​ສອນ ຂອງ​ສະ​ຖານ​ການ​ສຶກສາ​ສາທາລະນະ​ສຸກ.

ກະຊວງ​ສາທາລະນະ​ສຸກ ​ເປັນ​ຜູ້​ຄົ້ນ​ຄວ້າຫຼັກສູດການ​ສຶກສາ ດ້ານ​ການກັນ ​ແລະ ຄວບ​ຄຸມພະ​ຍາດຕິ​ດຕໍ່ ​ແລ້ວ ​ສະ​ເໜີຕໍ່ກະຊວງ​ສຶກສາທິການ ​ແລະ ກິລາ​ ​ອະນຸມັດ ​ແລະ ປະກາດ​ໃຊ້.

ມາດຕາ **4**3 ສະພາວິຊາຊີບການກັນ ​ແລະ ຄວບ​ຄຸມພະ​ຍາດຕິ​ດຕໍ່

ສະພາວິຊາຊີບການກັນ ​ແລະ ຄວບ​ຄຸມພະ​ຍາດຕິ​ດຕໍ່ **ແມ່ນ ການຈັດຕັ້ງສັງຄົມ​ວິຊາ​ຊີບທີ່ຄຸ້ມຄອງບໍລິຫານດ້ວຍຕົນເອງ, ​ສ້າງຕັ້ງຂຶ້ນດ້ວຍຄວາມສະໝັກໃຈຂອງນັກວິຊາຊີບກັນ ​ແລະ ຄວບ​ຄຸມພະ​ຍາດຕິ​ດຕໍ່ ຊຶ່ງແມ່ນ**ການຈັດຕັ້ງດຽວກັນກັບສະພາຄຸ້ມຄອງວິຊາຊີບປິ່ນປົວ ຕາມທີ່​ໄດ້​ກໍານົດ​ໄວ້​ໃນ​ກົດໝາຍວ່າ​ດ້ວຍ​ການ​ປິ່ນປົວ**.**

ສະພາວິຊາຊີບ​ການ​ກັນ ​ແລະ ຄວບ​ຄຸມພະ​ຍາດຕິ​ດຕໍ່ **ມີໜ້າທີ່ໃຫ້ຄໍາປຶກສາ ກ່ຽວກັບ**​ການ**ຄວບຄຸມຄຸນ ນະພາບ, ຄວາມສາມາ**ດ, **ຈັນຍາບັນ**, **ຈັນຍາທຳ, ມາດຕະຖານ ການປະຕິບັດງານທີ່ດີ ຂອງນັກວິຊາຊີບ​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ລວມທັງການຕິດຕາມກວດກາ ແລະ ມີສິດອອກໃບຢັ້ງຢືນການປະກອບວິຊາຊີບ ກ່ຽວກັບວິຊາການກັນ​ ແລະ ຄວບ​ຄຸມພະ​ຍາດຕິ​ດຕໍ່ ທຸກລະດັບ.**

ກະຊວງສາທາລະນະ​ສຸກ ປະສານສົມທົບກັບຂະແໜງການອື່ນທີ່ກ່ຽວຂ້ອງ ກຳນົດລະບຽບການ ກ່ຽວກັບການຈັດຕັ້ງ, ການເຄື່ອນໄຫວ ແລະ ການ​ຄຸ້ມ​ຄອງສະພາວິຊາຊີບການ​ກັນ ​ແລະ ຄວບ​ຄຸມພະ​ຍາດຕິ​ດຕໍ່.

**ໝວດ​ທີ 2**

**ທຸລະ​ກິດກ່ຽວກັບການກັນ ແລະ ຄວບຄຸມພະ​ຍາດຕິ​ດຕໍ່**

ມາດຕາ **4**4 (ປັບປຸງ) ປະເພດທຸລະກິດກ່ຽວກັບການກັນ ​ແລະ ຄວບ​ຄຸມພະ​ຍາດຕິ​ດຕໍ່

ປະເພດທຸລະກິດ ກ່ຽວກັບການກັນ ​ແລະ ຄວບ​ຄຸມພະ​ຍາດຕິ​ດຕໍ່ ມີ ດັ່ງນີ້:

1. ການ​ບໍ​ລິ​ການກວດ​ສຸຂະພາບ, ກວດ​ວິ​ໄຈ ​ແລະ ປິ່ນປົວພະຍາດ​ຕິດຕໍ່;
2. ການ​ນໍາ​ເຂົ້າ, ສົ່ງ​ອອກ ຫຼື ສົ່ງ​ຜ່ານ ເຊື້ອພະຍາດ​ຕິດຕໍ່;
3. ການບໍລິການກໍາຈັດ, ຂ້າ​ເຊື້ອ ແລະ ຄວບ​ຄຸມພາຫະ​ນໍາ​ເຊື້ອພະຍາດຕິດຕໍ່;
4. ໂຮງຮຽນວິຊາຊີບ ຫຼື ສູນຝຶກອົບຮົມວິຊາການດ້ານ​ການ​ແພດ ກ່ຽວກັບການກັນ ​ແລະ ຄວບ​ຄຸມ ພະຍາດຕິດຕໍ່;
5. ການສ້າງສາລະຄະດີ ກ່ຽວກັບການ​ກັນ ​ແລະ ຄວບ​ຄຸມພະຍາດຕິດຕໍ່ ເພື່ອຈຳໜ່າຍ;
6. ທຸລະ​ກິດອື່ນ ທີ່ຕິດພັນ​ກັບການກັນ ​ແລະ ຄວບ​ຄຸມພະ​ຍາດຕິ​ດຕໍ່.

ມາດຕາ **4**5 ການ​ບໍ​ລິ​ການກວດ​ສຸຂະພາບ, ກວດ​ວິ​ໄຈ ​ແລະ ປິ່ນປົວ ພະຍາດຕິດຕໍ່

ການ​ບໍລິການ​ກວດ​ສຸຂະພາບ, ກວດ​ວິ​ໄຈ ​ແລະ ປິ່ນປົວ ພະຍາດ​ຕິດຕໍ່ ແມ່ນ ຂະບວນການ​ບໍລິການ​ທາງດ້ານການແພດທີ່ຄົບຊຸດ ຊຶ່ງຈັດ​ຕັ້ງ​ປະຕິບັດ​​ຢູ່​ສະຖານທີ່ບໍລິການສຸຂະພາບເອກະຊົນ.

ສະຖານທີ່ບໍລິການສຸຂະພາບເອກະຊົນ ​ປະກອບ​ດ້ວຍ​ ທ່ານໝໍ, ​ແພດ​ຊ່ວຍ ແລະ/ຫຼື ທັນ​ຕະ​ແພດ, ທັນ​ຕະ​ແພດ​ຊ່ວຍ, ພະຍາບານ, ຜະດຸງຄັນ,​​ ນັກ​ເຕັກນິກ​ການ​ແພດ​ຕ່າງໆ, ມີ​ເຄື່ອງມື ແລະ ​ອຸປະ​ກອນການ​ແພດທີ່ຮັບປະກັນຄຸນນະພາບ,​ ນໍາ​ໃຊ້​ວິທະຍາ​ການ, ​​ເຕັກ​ໂນ​ໂລ​ຊີ​ທີ່​ຈໍາ​ເປັນ, ​ໄດ້​ມາດຕະຖານ, ​ກວດ​ ແລະ​ ປິ່ນປົວ​ພະຍາດ​ທີ່ພົວພັນກັບການຄວບຄຸມພະຍາດຕິດຕໍ່ ຕາມລະບຽບການ.

ມາດຕາ 46 (ປັບປຸງ) ການ​ນໍາ​ເຂົ້າ, ສົ່ງ​ອອກ ຫຼື ສົ່ງ​ຜ່ານ ເຊື້ອພະຍາດ​ຕິດຕໍ່ ​

ການນໍາ​ເຂົ້າ, ສົ່ງ​ອອກ ຫຼື ສົ່ງ​ຜ່ານ​ເຊື້ອພະຍາດ​ຕິດຕໍ່ ແມ່ນ ​ການ​ບໍລິການໃນການນຳເຂົ້າ,​​ ສົ່ງອອກ ຫຼື ສົ່ງຜ່ານເຊື້ອພະຍາດຕິດຕໍ່ ເພື່ອການວິ​ໄຈ, ການຜະລິດ​ວັກ​ຊີນ​ ແລະ ຈຸດປະສົງ​ອື່ນທີ່ບໍ່ຂັດກັບກົດໝາຍ.

ການນໍາ​ເຂົ້າ, ສົ່ງ​ອອກ ຫຼື ສົ່ງ​ຜ່ານ ​ເຊື້ອພະຍາດ​ຕິດຕໍ່ ​​ຕ້ອງ​​ຂໍອະນຸຍາດ​ນຳ​ກະຊວງ​ສາທາລະນະ​ສຸກ, ກະຊວງອື່ນ ​ແລະ ອົງການ​ທີ່​ກ່ຽວຂ້ອງ.

ມາດຕາ 47 ການບໍລິການກໍາຈັດ, ຂ້າ​ເຊື້ອ ແລະ ຄວບ​ຄຸມພາຫະ​ນໍາ​ເຊື້ອພະຍາດຕິດຕໍ່

ການບໍລິການ​ກໍາຈັດ, ຂ້າ​ເຊື້ອພະຍາດຕິດຕໍ່ ແມ່ນ ການ​ນໍາ​​ໃຊ້ມາດ​ຕະການ​ທາງ​ດ້ານ​ສາທາລະນະ​ສຸກ ​ເພື່ອ​ບໍ່​ໃຫ້​​​ພະຍາດແພ່​ລາມ​ອອກ​ສູ່​ວົງ​ກວ້າງ ເປັນຕົ້ນ ການ​ອົບ​ ຫຼື ຕົ້ມ ດ້ວຍ​ຄວາມຮ້ອນແຕ່ໜຶ່ງຮ້ອຍອົງສາຂຶ້ນໄປ, ຈູດ​ທໍາລາຍ, ​ຂ້າເຊື້ອ ດ້ວຍແສງ, ລ້າງ ​ດ້ວຍຢາ​ຂ້າ​ເຊື້ອ​​.

ການຄວບ​ຄຸມພາຫະ​ນໍາ​ເຊື້ອພະຍາດຕິດຕໍ່ ແມ່ນ ການນໍາ​ໃຊ້ມາດ​ຕະການ​ຄວບ​ຄຸມ ຄົນ, ​ສັດ,​​ ພືດ, ແມງ​ໄມ້, ວັດຖູປະກອນ, ພາຫະນະ ​ແລະ ພາຫະນໍາເຊື້ອອື່ນ ທີ່​ເປັນ​ສາ​ເຫດ​ຂອງ​ການ​ແພ່​ເຊື້ອພະຍາດ​ຕິດຕໍ່ ເປັນ​ຕົ້ນ​ ການ​ຄວບ​ຄຸມຍຸງ​ລາຍ, ​ແມງວັນ, ​ແມງ​ສາບ ແລະ ໜູ.

ມາດຕາ 48 (ປັບປຸງ) ໂຮງຮຽນວິຊາຊີບ ຫຼື ສູນຝຶກອົບຮົມວິຊາການດ້ານ​ການ​ແພດ ກ່ຽວກັບການກັນ ແລະ ຄວບ​ຄຸມພະຍາດ​ຕິດຕໍ່

ໂຮງຮຽນວິຊາຊີບ ຫຼື ສູນຝຶກອົບຮົມວິຊາການດ້ານ​ການ​ແພດ ກ່ຽວກັບການກັນ ​ແລະ ຄວບ​ຄຸມ​ພະຍາດ​ຕິດຕໍ່ ແມ່ນ ສະຖານທີ່ການຮຽນ-ການສອນ, ການຝຶກປະຕິບັດ ກ່ຽວກັບການກັນ ແລະ ຄວບຄຸມພະຍາດຕິດຕໍ່.

ໂຮງຮຽນວິຊາຊີບ ຫຼື ສູນຝຶກອົບຮົມວິຊາການດ້ານ​ການ​ແພດ ກ່ຽວກັບການກັນ ​ແລະ ຄວບ​ຄຸມ​ພະຍາດ​ຕິດຕໍ່ ປະກອບດ້ວຍ:

1. ສະຖານທີ່ທີ່ເອື້ອອຳນວຍ ສຳລັບການຮຽນ-ການສອນ ແລະ ການຝຶກປະຕິບັດຕົວຈິງ;
2. ຄູສອນທີ່ມີຄວາມຮູ້, ຄວາມສາມາດສະເພາະດ້ານ;
3. ຫຼັກສູດ, ອຸປະກອນ​ຮັບ​ໃຊ້ທີ່ໄດ້ມາດຕະຖານ;
4. ລະບົບການຄຸ້ມຄອງບໍລິຫານໂຮງຮຽນ ຕາມລະບຽບການຂອງມະຫາວິທະຍາ​ໄລ​ວິທະຍາສາດ​ສຸຂະພາບກະຊວງ​ສາທາລະນະ​ສຸກ.

ມາດຕາ 49 (ປັບປຸງ) ການສ້າງສາລະຄະດີກ່ຽວກັບການກັນ ​ແລະ ຄວບ​ຄຸມພະຍາດຕິດຕໍ່ ເພື່ອຈຳໜ່າຍ

ການສ້າງສາລະຄະດີ ກ່ຽວກັບການກັນ ​ແລະ ຄວບ​ຄຸມພະຍາດຕິດຕໍ່ ເພື່ອຈຳໜ່າຍ ແມ່ນ ການຂຽນ, ການແຕ່ງ**,** ການອອກແບບ,ການບັນທຶກສຽງ ແລະ ຮູບພາບເລື່ອງຈິງ ໂດຍຜ່ານວິທີການຂອງຜູ້ຂຽນ ກ່ຽວກັບການກັນ ແລະ ຄວບຄຸມພະຍາດຕິດຕໍ່ ເພື່ອໃຫ້ສາລະຄວາມຮູ້ ແກ່ ຜູ້ອ່ານ, ຜູ້ຟັງ ແລະ ຜູ້ຊົມ ໂດຍຜ່ານສື່ສິ່ງພິມ ແລະ ສື່ເອເລັກໂຕຣນິກ.

**ໝວດທີ 3**

**ການ​ດໍາ​ເນີນ​ທຸລະ​ກິດ​ກ່ຽວກັບ​ການ​ກັນ ​ແລະ ຄວບ​ຄຸມພະ​ຍາດຕິ​ດຕໍ່**

ມາດຕາ 50 (ປັບປຸງ) ການຂໍອະນຸຍາດດໍາເນີນທຸລະກິດ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດຳເນີນທຸລະກິດ ກ່ຽວກັບການກັນ ​ແລະ ຄວບ​ຄຸມ ພະ​ຍາດຕິ​ດຕໍ່​ ຕ້ອງແຈ້ງຂຶ້ນທະບຽນວິສາຫະກິດນໍາຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາຫະກິດ ແລະ ຂໍອະນຸຍາດລົງທຶນ ຕາມກົດໝາຍວ່າດ້ວຍການສົ່ງເສີມການລົງທຶນ. ພາຍຫຼັງໄດ້ໃບທະບຽນວິສາຫະກິດ ແລະ ໃບອະນຸຍາດການລົງທຶນແລ້ວ ໃຫ້ຂໍອະນຸຍາດດຳເນີນ ທຸລະກິດນຳຂະແໜງການສາທາລະນະສຸກ.

ມາດຕາ 51 (ປັບປຸງ) ການພິຈາລະນາຄຳຮ້ອງຂໍດຳເນີນທຸລະກິດ

ຂະແໜງການສາທາລະນະສຸກ ຕ້ອງພິຈາລະນາ ການຂໍອະນຸຍາດດຳເນີນທຸລະກິດ ພາຍໃນເວລາ ຫົກສິບວັນ ນັບແຕ່ວັນໄດ້ຮັບຄຳຮ້ອງຂໍ ແລະ ເອກະສານປະກອບ ຖືກຕ້ອງ ແລະ ຄົບຖ້ວນ ເປັນຕົ້ນໄປ. ໃນກໍລະນີບໍ່ອະນຸຍາດໃຫ້ດໍາເນີນທຸລະກິດນັ້ນ ກໍໃຫ້ແຈ້ງເປັນລາຍລັກອັກສອນ ພ້ອມດ້ວຍເຫດຜົນໃຫ້ຜູ້ຮ້ອງຂໍ ພາຍໃນກໍານົດເວລາດັ່ງກ່າວ.

ໃບອະນຸຍາດ ດໍາເນີນທຸລະກິດ ກ່ຽວກັບການກັນ ​ແລະ ຄວບ​ຄຸມພະ​ຍາດຕິ​ດຕໍ່ ຈະມີອາຍຸການ ຕາມແຕ່ລະປະເພດທຸລະກິດ ແລະ ສາມາດຕໍ່ໄດ້.

ກະຊວງສາທາລະນະສຸກ ເປັນຜູ້ກຳນົດ ກ່ຽວກັບເອກະສານປະກອບການຂໍອະນຸຍາດດຳເນີນທຸລະກິດ.

ມາດຕາ **5**2 (ປັບປຸງ) ເງື່ອນໄຂໃນການດຳເນີນທຸລະກິດ

ການດຳເນີນທຸລະກິດ ກ່ຽວກັບການກັນ​ ແລະ ຄວບ​ຄຸມພະ​ຍາດຕິ​ດຕໍ່ ຕ້ອງມີເງື່ອນໄຂ ດັ່ງນີ້:

1. ມີທຶນ, ສຳນັກງານ ຫຼື ສິ່ງປຸກສ້າງ, ວັດຖູປະກອນ ແລະ ພາຫະນະຮັບໃຊ້ ຢ່າງເໝາະສົມ;
2. ມີ​ນັກວິຊາການ ທີ່ມີຄວາມຮູ້ລະດັບປະລິນຍາ​ຕີຂຶ້ນ​ໄປໃນສາຂາທີ່ກ່ຽວຂ້ອງ ​ແລະ ມີປະສົບການ ດ້ານການກັນ​ ແລະ ຄວບ​ຄຸມພະ​ຍາດຕິ​ດຕໍ່ ​ແຕ່ ສອງ​ປີ ຂຶ້ນ​ໄປ​ ໂດຍ​ມີ​ໃບຢັ້ງຢືນການປະຕິບັດວຽກງານຕົວຈິງ;
3. ບໍ່ເຄີຍຖືກສານຕັດສີນລົງ​ໂທດຕັດ​ອິດ​ສະລະ​ພາບ ​​ໃນ​ສະຖານ​ການ​ກະທໍາ​ຜິດ​ ໂດຍ​ເຈດ​ຕະນາ;
4. ມີເງື່ອນໄຂອື່ນ ຕາມແຕ່ລະປະເພດທຸລະກິດ.

ມາດຕາ 53 (ປັບປຸງ) ການໂຈະການດໍາ​​ເນີນທຸລະ​ກິດ~~​~~

ການ​ດໍາ**ເນີນທຸລະ​ກິດ ກ່ຽວກັບການກັນ ​ແລະ ຄວບ​ຄຸມພະ​ຍາດຕິ​ດຕໍ່** ຈະ​ຖືກ​ໂຈະ ໃນ​ກໍລະນີ ດັ່ງນີ້:

1. ຕາມການສະເໜີຂອງຜູ້ປະກອບການ;
2. ຜູ້ປະກອບການ ບໍ່ປະຕິບັດຕາມ​ເປົ້າໝາຍທີ່​ອະນຸຍາດ, ຕາມ​ສັນຍາ ຫຼື ລະ​ເມີດ​ກົດໝາຍ​ທີ່​ກ່ຽວຂ້ອງ.

ໃນກໍລະນີ ​ຜູ້​ປະກອບການ ຫາກບໍ່ປັບປຸງ ແລະ ແກ້ໄຂ​ຈຸດບົກພ່ອງໃຫ້​ຖືກຕ້ອງ ຕາມ​ການແຈ້ງເຕືອນ ສອງ​ຄັ້ງ, ຄັ້ງ​ລະ ສາມ​ສິບ​ວັນ ນັ້ນແລ້ວ ຂະແໜງການ​ສາທາລະນະ​ສຸກ ອອກຄໍາສັ່ງໂຈະການດຳເນີນທຸລະກິດ.

ມາດຕາ 54 (ປັບປຸງ) ການຖອນ​ໃບ​ອະນຸຍາດດຳເນີນທຸລະກິດ

ໃບ​ອະນຸຍາດ​ດຳເນີນທຸລະກິດ ຈະ​ຖືກ​ຖອນ​ໃນ​ກໍລະນີ​ ຜູ້​ປະກອບ​ການ ບໍ່ປະຕິບັດ​ຕາມ​ຄໍາສັ່ງໂຈະ.​

ພາຍຫຼັງໄດ້ຖອນໃບອະນຸຍາດດຳເນີນທຸລະກິດແລ້ວ ຂະແໜງການສາທາລະນະ​ສຸກ ຕ້ອງແຈ້ງໃຫ້ຂະແໜງການອຸດສາຫະກຳ ແລະ ການຄ້າທີ່ກ່ຽວຂ້ອງ ພາຍໃນເວລາ ເຈັດວັນ ລັດຖະການ ນັບແຕ່ວັນຖອນໃບອະນຸຍາດດຳເນີນທຸລະກິດ ເປັນຕົ້ນໄປ.

**ພາກທີ V**

**ຂໍ້ຫ້າມ**

ມາດຕາ 55 **(**ປັບປຸງ**)** ຂໍ້ຫ້າມທົ່ວ​ໄປ

**ຫ້າມ** ບຸກຄົນ, ນິຕິບຸກຄົນ ຫຼື ການຈັດຕັ້ງ ລວມທັງ ນັກວິຊາ​ຊີບ​, ຜູ້​ປະກອບ​ການ ມີ**ພຶດຕິກຳ ດັ່ງນີ້:**

1. ຂັດຂວາງ ​ຫຼື ​ເມີນ​ເສີຍ​ ຕໍ່ການ​ເຄື່ອນ​ໄຫວ​ວຽກງານກັນ ​ແລະ ຄວບ​ຄຸມພະ​ຍາດຕິ​ດຕໍ່ ຂອງ​ເຈົ້າໜ້າທີ່ ທີ່​ກ່ຽວຂ້ອງ;
2. ສົ່ງ​ເສີມ ຫຼື​​ ໃຊ້​ສິດສ່ວນບຸກຄົນ ​ເພື່ອ​ແພ່​​ເຊື້ອພະຍາດຕິ​ດຕໍ່;
3. ສ້າງ​ເງື່ອນ​ໄຂທີ່ເປັນ​ປັດ​ໄຈ​ສ່ຽງ​ໃນ​​ການ​ແພ່​​ເຊື້ອພະຍາດຕິດຕໍ່ ​ແລະ ບໍ່​ປະຕິບັດສຸຂານາໄມ ຢູ່ສະຖານທີ່ອາໄສ, ສໍານັກງານ, ອົງການ, ​ສະຖານ​ການ​ສຶກສາ, ຮ້ານ​ອາຫານ, ສະຖານ​ທີ່​ບັນ​ເທີ​ງ​ ແລະ ຊຸມຊົນ;
4. ປະຕິ​ເສດ​ ການ​ປິ່ນປົວ, ການແນະນໍາ, ​ການເບິ່ງ​ແຍງ​ດູ​ແລ​ ຫຼື ການຊ່ວຍເຫຼືອ ຂອງ​ແພດ, ໝໍ, ຄອບຄົວ ຫຼື ບຸກຄົນອື່ນ;
5. ຈໍາ​ແນ​ກ, ລັງກຽດ, ໝິ່ນປະໝາດ, ​ໃຊ້​ຄວາມ​ຮຸນ​ແຮງ, ບັງຄັບ ນາບຂູ່​ ແລະ ໃສ່​ຮ້າຍຜູ້​ຕິດ​ເຊື້ອພະຍາດ​ຕິດຕໍ່ ຫຼື ຜູ້​ໄດ້​ຮັບ​ຜົນ​ກະທົບ​ທາງ​ລົບຈາກ​ເຊື້ອພະຍາດຕິດຕໍ່​ ແລະ ຜູ້​​ໃຫ້ບໍລິການ​ດ້ານ​ການ​ແພດ;
6. ໃຫ້ ຫຼື​ ເປັນ​ສື່​ກາງ​ໃນ​ການ​ໃຫ້​ສິນ​ບົນແກ່​ເຈົ້າໜ້າທີ່ ຫຼື ພະນັກງານທີ່​ກ່ຽວຂ້ອງ;
7. ເອົາຜູ້​ຕິດ​ເຊື້ອພະຍາດ​ຕິດຕໍ່ທີ່​ມີ​ສຸຂະພາບ​ແຂງ​ແຮງ​ອອກຈາກໜ້າທີ່​ວຽກງານ ຫຼື ປະຕິ​ເສດການຮັບ​ເອົາຜູ້​​ຕິດ​ເຊື້ອພະຍາດ​ຕິດຕໍ່​ທີ່​ມີ​ສຸຂະພາບ​ແຂງ​ແຮງເຂົ້າ​​ເຮັດ​ວຽກ;
8. ອອກຂ່າວທີ່ບໍ່ມີມູນຄວາມຈິງ ຊຶ່ງສ້າງຄວາມ​ແຕກ​ຕື່ນ ​ແລະ ເສຍຫາຍແກ່ສາທາລະນະຊົນ;
9. ປິດ ຫຼື ຫ້າມ ​ເຂົ້າ-​ອອກ ໃນເຂດ ຫຼື ພື້ນທີ່ ທີ່ບໍ່ມີການລະບາດ ຫຼື ບໍ່ມີຄວາມສ່ຽງຕໍ່ການລະບາດ​ ເປັນ​ຕົ້ນ ປະກາດປິດບ້ານ, ປິດເມືອງ, ​ສະຖານ​ທີ່​ໃດ​ໜຶ່ງ ໂດຍບໍ່ໄດ້ຮັບອະນຸຍາດ;
10. ຊຸກ​ເຊື່ອງ, ​ເຊື່ອງ​ອໍາ, ປິດ​ບັງ, ບິດ​ເບືອນ ຫຼື ບໍ່ລາຍງານຂໍ້​ມູນ​ ກ່ຽວກັບ​ການ​ເກີດ ​ແລະ ການ​ລະບາດ​ຂອງ​ພະຍາດ​ຕິດຕໍ່ ລວມທັງ ​ຂໍ້​ມູນກ່ຽວ​ກັບ​ການ​ຕິດ​ເຊື້ອ​ພະຍາດຕິ​ດຕໍ່​ຂອງ​ຕົນ ​ໃນ​ເວລາ​ມີ​ການກວດ​ພົບ​ເຊື້ອ;
11. ນໍາເອົາຊິ້ນສ່ວນ, ອະ​ໄວ​ຍະ​ວະ ຫຼື ຊາກສົບຂອງ​ ຄົນ, ​ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະນຳເຊື້ອອື່ນ ຊຶ່ງເປັນສາເຫດການ​ເກີດພະຍາດຕິດຕໍ່ ເຂົ້າ-ອອກເຂດໃດໜຶ່ງ ຫຼື ຈຸດຜ່ານແດນ ໂດຍບໍ່ໄດ້ຮັບອະນຸຍາດຈາກຂະ​ແໜງການສາທາລະນະສຸກ;
12. ນໍາ​ເຂົ້າ, ສົ່ງ​ອອກ ຫຼື ສົ່ງ​ຜ່ານ ເຊື້ອພະຍາດ​ຕິດຕໍ່ ​ທີ່ມີ​ຄວາມສ່ຽງຕໍ່ການ​ລະບາດ​ສູງ, ມີຜົນ​ກະທົບ​ທາງ​ລົບ​ຕໍ່ຊີວິດ ​ແລະ ສຸຂະພາບຂອງ​ຄົນ;
13. ​ເດີນທາງ​ເຂົ້າ​-ອອກ ສປປ ລາວ ຫຼື ​ເຄື່ອນ​ຍ້າຍ ຄົນ, ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະນະນໍາເຊື້ອອື່ນ ຊຶ່ງເປັນສາເຫດການ​ເກີດພະຍາດຕິດຕໍ່ ​​ເຂົ້າ​-ອອກ​ ສປປ ລາວ ​ໃນ​​ໄລຍະ​ທີ່​ກໍາລັງ​ມີ​ການລະບາດ​ຂອງ​ພະຍາດ​ຕິດ​ຕໍ່ ​​ແລະ ໃນເວລາມີລະບຽບ​​ການຫ້າມເຂົ້າ​-ອອກ ລະຫວ່າງ​ປະ​ເທດ;
14. ມີພຶດຕິກຳອື່ນ ທີ່ເປັນການລະເມີດກົດໝາຍ.

ມາດຕາ 56 (ປັບປຸງ) ຂໍ້ຫ້າມສໍາລັບພະນັກງານ​ ແລະ ​ເຈົ້າໜ້າທີ່ ທີ່​ກ່ຽວຂ້ອງ​ຂອງ​ລັດ

ຫ້າມ ​​ພະນັກງານ ​ແລະ ​ເຈົ້າໜ້າທີ່ ທີ່​ກ່ຽວຂ້ອງຂອງ​ລັດ ມີພຶດຕິກໍາ ດັ່ງນີ້:

1. ສວຍ​ໃຊ້ ສິດ, ໜ້າທີ່, ຕຳ​ແໜ່ງ ເພື່ອຫາຜົນ​ປະ​ໂຫຍ​ດແກ່ ຕົນ, ຄອບຄົວ, ຍາດ​ພີ່ນ້ອງ ແລະ ພັກ​ພວກຂອງຕົນ;
2. ກົດໜ່ວງ ຖ່ວງດຶງ​, ປອມ​ແປງ​ເອກະສານ ຫຼື ອອກເອກະສານ ໂດຍບໍ່​ຖືກຕ້ອງ;
3. ຂໍ​ເອົາ, ຮຽກເອົາ​, ທວງ​ເອົາ, ​ໃຫ້ ຫຼື ຮັບ​ເອົາສິນ​ບົນ;
4. ເປີດ​ເຜີຍ​ຄວາມ​ລັບຂອງລັດ ຫຼື ທາງລັດຖະການ ຂອງບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ;
5. ປະຕິບັດ​ໜ້າ​ທີ່ ​ດ້ວຍ​ຄວາມ​ປະໝາດ, ​ເລິ່ນ​​ເລີ້, ເມີນເສີຍ, ຂາດຄວາມຮັບຜິດຊອບ ແລະ ຈັນຍາບັນທີ່​ກໍ່​ໃຫ້​ເກີດ​ຄວາມ​ເສຍ​ຫາຍ​ຕໍ່ ລັດ, ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ;
6. ຮຽກ ຫຼື ທວງເອົາ ຄ່າ​ທຳນຽມ, ~~​~~ຄ່າບໍລິການ ແລະ ນຳໃຊ້ລາຍຮັບວິຊາການທີ່ບໍ່ຖືກຕ້ອງ ຕາມກົດໝາຍ;
7. ໃຫ້ການຮ່ວມມື ແລະ ຊ່ວຍບຸກຄົນທີ່ມີຄວາມສ່ຽງໃນການແພ່ເຊື້ອພະຍາດຕິດຕໍ່ ເຂົ້າ-ອອກ ສປປ ລາວ ໂດຍບໍ່ໄດ້ຮັບອະນຸຍາດ;
8. **ມີພຶດຕິກຳອື່ນ ທີ່ເປັນການລະເມີດກົດໝາຍ.**

**ພາກທີ VI**

**ຄະນະກໍາມະການກັນ ແລະ ຄວບຄຸມພະຍາດຕິດຕໍ່**

ມາດຕາ **57** (ປັບປຸງ) ຄະນະກໍາມະການກັນ ແລະ ຄວບຄຸມພະຍາດຕິດຕໍ່

ຄະນະກໍາມະການກັນ ແລະ ຄວບຄຸມພະຍາດຕິດຕໍ່ ​ມີພາລະບົດບາດ, ສິດ​ ແລະ ໜ້າ​ທີ່ໃນການຊີ້ນຳ, ຕິດຕາມ ກວດກາ, ຊຸກຍູ້ ບັນດາ ກະຊວງ, ອົງການ, ອົງການ​ປົກຄອງ​ທ້ອງຖິ່ນ ​ແລະ ພາກສ່ວນອື່ນທີ່ກ່ຽວຂ້ອງ​​​​ ເຂົ້າຮ່ວມ ​​ແລະ ​ຈັດ​ຕັ້ງ​ປະຕິບັດວຽກງານກັນ ແລະ ຄວບຄຸມພະຍາດຕິດຕໍ່ ​ໃນ​ຂອບ​ເຂດ​ທົ່ວ​ປະ​ເທດ.

ຄະນະກໍາມະການກັນ ​ແລະ ຄວບ​ຄຸມພະ​ຍາດຕິ​ດຕໍ່ ປະກອບດ້ວຍ:

1. ຄະນະກຳມະການລະດັບຊາດ;
2. ຄະນະກຳມະການລະດັບແຂວງ;
3. ຄະນະກຳມະການລະດັບ​ເມືອງ.

ສໍາລັບໂຄງປະກອບການຈັດຕັ້ງ, ບຸກຄະລາກອນ, ສິດ ແລະ ໜ້າທີ່ຂອງຄະນະກໍາມະການ ແຕ່ລະລະດັບ ໄດ້ກໍານົດໄວ້ໃນລະບຽບການຕ່າງຫາກ.

ໃນກໍລະນີເກີດການລະບາດ ຫຼື ເຫດການສຸກເສີນທາງດ້ານສາທາລະນະສຸກ ສາມາດແຕ່ງຕັ້ງຄະນະສະເພາະກິດຂັ້ນສູນກາງ ແລະ ທ້ອງຖິ່ນ ຕາມການສະເໜີຂອງຂະແໜງການສາທາລະນະສຸກ ເພື່ອປະຕິບັດວຽກງານຕົວຈິງ. ສໍາລັບໂຄງປະກອບ, ພາລະບົດບາດ, ສິດ ແລະ ໜ້າທີ່ຂອງຄະນະສະເພາະກິດ ໃນການກັນ ແລະ ຄວບຄຸມພະຍາດຕິດຕໍ່ ລວມທັງການສິ້ນສຸດຂອງຄະນະດັ່ງກ່າວ ໄດ້ກໍານົດໄວ້ໃນລະບຽບການໃນແຕ່ລະໄລຍະ.

ມາດຕາ 58 ຄະນະກຳມະການລະດັບຊາດ

ຄະນະກຳມະການລະດັບຊາດ ​​ ຖືກແຕ່ງ​ຕັ້ງ​ ໂດຍ​ນາຍົກລັດຖະມົນຕີ ຕາມການສະເໜີຂອງລັດຖະມົນຕີ ກະຊວງສາທາລະນະສຸກ ຊຶ່ງປະກອບດ້ວຍ ລັດຖະມົນຕີກະຊວງສາທາລະນະ​ສຸກ ເປັນຫົວໜ້າ​, ຮ​ອງລັດຖະມົນຕີ​ກະຊວງ​ທີ່​ກ່ຽວຂ້ອງ ​ເປັນຮອງຫົວໜ້າ ແລະ ຄະນະ, ມີ​ພາລະ​ບົດບາດ​ເປັນເສນາທິການ​​ໃຫ້ລັດຖະບານ​ ​ໃນ​ການ​ຄົ້ນ​ຄວ້າ​, ຕິດຕາມ ກວດກາ ແລະ ຊຸກຍູ້ ບັນດາ ກະຊວງ, ອົງການ ແລະ ພາກສ່ວນອື່ນທີ່ກ່ຽວຂ້ອງ ແລະ**​ ກົມ​ຄວບ​ຄຸມພະ​ຍາດຕິ​ດຕໍ່** ກະຊວງ​ສາທາລະນະ​ສຸກ ​ເປັນ**​ກອງ​ເລຂາ​**, ມີພາລະບົດບາດ ເປັນ​ໃຈກາງ​ປະສານ​ງານ ​ແລະ ຊ່ວຍ​ວຽກຄະນະກຳມະການກັນ ແລະ **ຄວບຄຸມພະຍາດຕິດຕໍ່ລະດັບຊາດ.**

ມາດຕາ 59 ຄະນະກຳມະການລະດັບແຂວງ

ຄະນະກຳມະການລະດັບ​ແຂວງ ຖືກແຕ່ງຕັ້ງ ໂດຍ​ເຈົ້າ​ແຂວງ, ​ເຈົ້າ​ຄອງ​ນະຄອນຫຼວງ ຕາມ​ການສະ​ເໜີຂອງ​ຫົວໜ້າພະ​ແນ​ກສາທາລະນະ​ສຸກ​ຂັ້ນ​ແຂວງ ຊຶ່ງປະກອບດ້ວຍ ຫົວໜ້າພະ​ແນ​ກສາທາລະນະ​ສຸກ​ແຂວງ, **ນະຄອນ ຫຼວງ** ​ເປັນ​ຫົວໜ້າ, ຮອງຫົວໜ້າພະ​ແນ​ກການ​​ທີ່​ກ່ຽວຂ້ອງ​ຂັ້ນແຂວງ ​ເປັນ​ຮອງ​ຫົວໜ້າ ​ແລະ ຄະນະ, ມີພາລະ​ບົດບາດເປັນເສນາທິການ ໃຫ້ເຈົ້າແຂວງ, ເຈົ້າຄອງນະຄອນຫຼວງ ໃນ​ການຄົ້ນ​ຄວ້າ​, ຕິດຕາມ ກວດກາ ແລະ ຊຸກຍູ້ ບັນດາພະ​ແນ​ກ, ອົງການລັດທຽບເທົ່າພະ​ແນ​ກຂັ້ນແຂວງ ​ແລະ ພາກສ່ວນອື່ນທີ່ກ່ຽວຂ້ອງ ແລະ **ຂະ​ແໜງຄວບ​ຄຸມພະ​ຍາດຕິ​ດຕໍ່** ພະ​ແນ​ກສາທາລະ​ນະ​ສຸກ​ ແຂວງ, ນະຄອນຫຼວງ **​ເປັນກອງ​ເລຂາ**, ມີພາລະບົດບາດ ເປັນ​ໃຈກາງ​ປະສານ​ງານ​ ແລະ ຊ່ວຍ​ວຽກຄະນະກຳມະການກັນ ແລະ **ຄວບຄຸມພະຍາດຕິດຕໍ່ລະດັບ​ແຂວງ.**

ມາດຕາ 60 ຄະນະກຳມະການລະດັບເມືອງ

ຄະນະກຳມະການລະດັບ​ເມືອງ ຖືກແຕ່ງຕັ້ງ ໂດຍ​ເຈົ້າ​​ເມືອງ, ຫົວໜ້າ​ເທດສະບານ, ​ເຈົ້າ​ນະຄອນ ຕາມການສະເໜີຂອງຫົວໜ້າຫ້ອງການສາທາລະນະສຸກ ຂັ້ນເມືອງ​ ຊຶ່ງປະກອບດ້ວຍ ຫົວໜ້າຫ້ອງການ​ສາທາລະນະ​ສຸກ ​ເມືອງ, ​ເທດສະບານ, ນະ**ຄອນ** ​ເປັນ​ຫົວໜ້າ, ຮອງ​ຫົວໜ້າຫ້ອງການທີ່​ກ່ຽວຂ້ອງ​​ຂັ້ນເມືອງ​​ ເປັນ​ຮອງ​ຫົວໜ້າ ​ແລະ ຄະນະ, ມີພາລະ​ບົດບາດ ​ເປັນເສນາທິການໃຫ້ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ໃນ​ການຄົ້ນ​ຄວ້າ​, ຕິດຕາມ ກວດກາ ແລະ ຊຸກຍູ້ ບັນດາຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ​ແລະ ພາກສ່ວນອື່ນທີ່ກ່ຽວຂ້ອງ ແລະ**​ ໜ່ວຍງານຄວບ​ຄຸມພະ​ຍາດຕິ​ດຕໍ່ ຫ້ອງການ​ສາ**ທາລະ​ນະ​ສຸກ​ເມືອງ, ເທ​ດສະບາ​ນ, ນະຄອນ ເປັນ**​ກອງ​ເລຂາ,** ມີ​ພາລະບົດບາດ ເປັນ​ໃຈກາງ​ປະສານ​ງານ ​ແລະ ຊ່ວຍ​ວຽກຄະນະກຳມະການກັນ ແລະ **ຄວບຄຸມພະຍາດຕິດຕໍ່ລະດັບ​​ເມືອງ.**

**ພາກທີ VII**

**ການຄຸ້ມຄອງ ແລະ ການກວດກາ ວຽກງານກັນ ແລະ ຄວບຄຸມພະຍາດຕິດຕໍ່**

**ໝວດທີ 1**

**ການ​ຄຸ້ມຄອງວຽກງານກັນ ​ແລະ ຄວບ​ຄຸມພະ​ຍາດຕິ​ດຕໍ່**

ມາດຕາ **6**1 ອົງການຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່

ລັດຖະບານ ເປັນຜູ້ຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່ **ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບ**ໃຫ້ກະຊວງສາທາລະນະສຸກ **ຮັບຜິດຊອບໂດຍກົງ** ແລະ **ເປັນເຈົ້າການປະສານສົມທົບ**ກັບບັນດາ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ;
4. ​ຄະນະ​ກໍາ​ມະ​ການຮັກສາ​ສຸຂະພາບ​ຂັ້ນ​ບ້ານ.

ມາດຕາ 62 (ປັບປຸງ) ສິດ ແລະ ໜ້າທີ່ຂອງກະຊວງສາທາລະນະສຸກ

ໃນການຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່ ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ​ແຜນຍຸດທະສາດ ​ແລະ ກົດໝາຍ ​ກ່ຽວກັບວຽກງານກັນ ແລະ ຄວບຄຸມ ພະຍາດຕິດຕໍ່ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ​ແຜນຍຸດທະສາດ ແລະ ກົດໝາຍ ກ່ຽວກັບວຽກງານກັນ ແລະ ຄວບຄຸມ ພະຍາດຕິດຕໍ່ ເປັນນິຕິ​ກໍາ​​ໃຕ້​ກົດໝາຍ, ແຜນການ, ​ແຜນ​ງານ ​ແລະ ໂຄງການລະ​ອຽດ ​ແລະ ຈັດ​ຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ​ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
4. ອອກ​ຂໍ້​ຕົກລົງ, ຄຳສັ່ງ, ຄຳແນະນຳ, ​ແຈ້ງ​ການ, ​ມາດຕະການ ແລະ ມາດຕະຖານ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
5. ຊີ້ນຳ, ຕິດຕາມ ກວດກາ ແລະ ປະເມີນຜົນ ການຈັດຕັ້ງປະຕິບັດວຽກງານກັນ ແລະ ຄວບຄຸມພະຍາດຕິດຕໍ່ ຕາມສາຍຕັ້ງ​ໃນຂອບເຂດທົ່ວປະເທດ;
6. ປະກາດ ແລະ ແຈ້ງເຕືອນ ກ່ຽວກັບການລະບາດຂອງພະຍາດຕິດຕໍ່ໃຫ້ສາທາລະນະຊົນ ຮັບຮູ້;
7. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບການກັນ ແລະ ຄວບຄຸມພະຍາດຕິດຕໍ່;
8. ຄົ້ນຄວ້າ ແລະ ສະເໜີ ກ່ຽວກັບການປະກາດ, ຍົກເລີກ ເຂດລະບາດ ທີ່ມີການລະບາດ ຂອງພະຍາດຕິດຕໍ່ ຫຼື ເຫດການສຸກເສີນທາງດ້ານສາທາລະນະສຸກ ຕໍ່ລັດຖະບານຢ່າງທັນການ ລວມທັງການຈໍາກັດ ຫຼື ບໍ່ອະນຸຍາດໃຫ້​ເຄື່ອນ​ຍ້າຍ ຄົນ, ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະນໍາເຊື້ອອື່ນ ຊຶ່ງເປັນສາເຫດການ​ເກີດພະຍາດຕິດຕໍ່ ​​ເຂົ້າ​-ອອກ ສປປ ລາວ;
9. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ບຸກຄະລາກອນ ກ່ຽວກັບວຽກງານກັນ ແລະ ຄວບຄຸມ ພະຍາດຕິດຕໍ່;
10. ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ​ເຈົ້າໜ້າທີ່​ກັນ ແລະ ຄວບ​ຄຸມພະ​ຍາດຕິ​ດຕໍ່ ປະຈຳຢູ່ດ່ານສາກົນ ໂດຍມີການປະສານສົມທົບກັບກະຊວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
11. ສ້າງ, ພັດທະນາ​ ແລະ ຄຸ້ມ​ຄອງສະຖານທີ່ບໍລິການດ້ານສາທາລະນະສຸກ ເປັນຕົ້ນ ຫ້ອງວິເຄາະ, ສະຖານທີ່ກັກກັນ, ແຍກປ່ຽວ;
12. ສ້າງ​ຄູ່ມືວິຊາ​ການ ​ແລະ ຂັ້ນ​ຕອນ​ໃນ​ການຈັດ​ຕັ້ງ​ປະຕິບັດ ​ເປັນ​ຕົ້ນ ການ​ຄຸ້ມ​ຄອງ​ກໍລະນີ, ການ​ປະ​ເມີນ​ຄວາມ​ສ່ຽງ, ບັນຊີ​ພະຍາດຕິດ​ຕໍ່ ທີ່​ເຝົ້າ​ລະວັງ ​ແລະ ຈຳ​ເປັນ​ຕ້ອງ​ແຈ້ງ, ​ເຂດ​ຄວບ​ຄຸມ, ​ເຂດທີ່ມີຄວາມສ່ຽງ,​ ເຂດ​ປອດ​ພະຍາດ​ຕິດ​ຕໍ່;
13. ສ້າງ, ປັບປຸງລະບົບຖານຂໍ້ມູນ ​ແລະ ຂະ​ຫຍາ​ຍຕາໜ່າງລະບາດວິທະຍາ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
14. ສະ​ເໜີພາກສ່ວນທີ່​ກ່ຽວຂ້ອງໂຈະ​ການ​ປະຕິບັດໜ້າທີ່​ຂອງ​ພະນັກງານ​-ລັດຖະກອນ ​​ແລະ ​ເຈົ້າໜ້າທີ່ ທີ່​ກ່ຽວຂ້ອງ ຫາກ​ເຫັນ​ວ່າ​ມີ​ການ​~~​~~ລະ​ເມີ​ດກົດໝາຍ;
15. ອອກ​ໃບ​ຢັ້ງຢືນ ກ່ຽວ​ກັບການ​ວິ​ເຄາະ, ປະກອບວິຊາຊີ​ບ​ ແລະ ການ​ປະ​ຕິບັດ​ວຽກ​ງານ​ຕົວ​ຈິງ​ ໃນ​ການ​ກັນ ​ແລະ ຄວບຄຸມ​ພະຍາດ​ຕິດ​ຕໍ່;
16. ກໍານົດບັນຊີພະຍາດ​ຕິດຕໍ່​ ແລະ ລະດັບຄວາມຮ້າຍແຮງຂອງພະຍາດຕິດຕໍ່ ໃນ​ແຕ່ລະ​ໄລຍະ​ແລ້ວປະກາດໃຫ້ສາທາລະນະຊົນ ຮັບຮູ້;
17. ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານກັນ ແລະ ຄວບຄຸມພະຕິດຕໍ່;
18. ປະສານ​ສົມທົບ​ກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
19. ພົວພັນ ແລະ ຮ່ວມມືກັບຕ່າງປະເທດ, ພາກ​ພື້ນ ແລະ ສາກົນ ກ່ຽວກັບວຽກງານກັນ ແລະ ຄວບຄຸມ ພະຍາດຕິດຕໍ່;
20. ສະຫຼຸບ ​ແລະ ລາຍງານ ການຈັດຕັ້ງປະຕິບັດວຽກງານກັນ ແລະ ຄວບຄຸມພະຍາດຕິດຕໍ່ ຕໍ່ລັດຖະບານ ຢ່າງເປັນປົກກະຕິ;
21. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ມາດຕາ 63 (ປັບປຸງ) ສິດ ແລະ ໜ້າທີ່ຂອງພະແນກສາທາລະນະສຸກ ແຂວງ, ນະຄອນຫຼວງ

ໃນການຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່ ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດ​ຕັ້ງປະຕິບັດນະໂຍບາຍ, ​ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ​ແລະ ໂຄງການ ກ່ຽວ​ກັບ​ວຽກ​ງານ​ກັນ ​ແລະ ຄວບ​ຄຸມພະ​ຍາດ​ຕິດ​ຕໍ່;
2. ໂຄສະນາ ເຜີຍແຜ່ ນະ​ໂຍບາຍ, ​ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ​ແລະ ໂຄງການ ກ່ຽວ​ກັບວຽກງານ​ກັນ ​ແລະ ຄວບ​ຄຸມພະ​ຍາດຕິ​ດຕໍ່;
3. ຊີ້ນຳ, ຕິດຕາມ ກວດກາ​ ແລະ ປະ​ເມີນ​ຜົນ ການຈັດ​ຕັ້ງ​ປະຕິບັດວຽກງານກັນ ແລະ ຄວບຄຸມພະຍາດຕິດຕໍ່;
4. ປະກາດ ແລະ ແຈ້ງເຕືອນ ກ່ຽວກັບການລະບາດຂອງພະຍາດຕິດຕໍ່ໃຫ້ສາທາລະນະຊົນ ຮັບຮູ້;
5. ອອກ, ໂຈະ ຫຼື ຖອນ ໃບອະນຸຍາດດຳເນີນທຸລະກິດ ກ່ຽວກັບການກັນ ແລະ ຄວບຄຸມພະຍາດຕິດຕໍ່;
6. ຄົ້ນຄວ້າ ແລະ ສະເໜີກ່ຽວກັບການປະກາດ, ຍົກເລີກ ເຂດລະບາດ ທີ່ມີການລະບາດຫຼາຍກວ່າໜຶ່ງ ເມືອງ, ເທດສະບານ, ນະຄອນ ຢູ່ພາຍໃນແຂວງ, ນະຄອນຫຼວງ ຊຶ່ງບໍ່ແມ່ນເຫດການສຸກເສີນທາງດ້ານສາທາລະນະສຸກ ຕໍ່ອົງການປົກຄອງ ແຂວງ, ນະຄອນຫຼວງ ຢ່າງທັນການ ລວມທັງການຈໍາກັດ ຫຼື ບໍ່ອະນຸຍາດໃຫ້​ເຄື່ອນ​ຍ້າຍ ຄົນ, ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະນໍາເຊື້ອອື່ນ ຊຶ່ງເປັນສາເຫດການ​ເກີດພະຍາດຕິດຕໍ່ ​​ເຂົ້າ​-ອອກ ແຂວງ, ນະຄອນຫຼວງ;
7. ສະເໜີສ້າງ, ບຳລຸງ, ຍົກ​ລະດັບ, ຄຸ້ມ​ຄອງ ​ແລະ ນຳ​ໃຊ້​ບຸກຄະລາ​ກອນ ກ່ຽວ​ກັບ​ວຽກ​ງານກັນ ​ແລະ ຄວບ​ຄຸມພະ​ຍາດຕິ​ດຕໍ່;
8. ຄົ້ນຄວ້າ​ສະ​ເໜີ ເຈົ້າແຂວງ, ເຈົ້າຄອງນະຄອນຫຼວງ ແຕ່ງ​ຕັ້ງ, ຍົກຍ້າຍ ຫຼື ປົດ​ຕຳ​ແໜ່​ງ ​ເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ປະຈຳຢູ່ດ່ານທ້ອງຖິ່ນ ແລະ ດ່ານປະເພນີ;
9. ພັດທະນາ​ ແລະ ຄຸ້ມ​ຄອງດ່ານ​ກວດກາ ​ການ​ກັນ​ ແລະ ຄວບ​ຄຸມພະ​ຍາດຕິ​ດຕໍ່, ຫ້ອງ​ວິເຄາະ, ຫ້ອງ​ແຍກ​ປ່ຽວ ​ແລະ ສະຖານ​ທີ່​ກັກ​ກັນ;
10. ເຂົ້າຮ່ວມການປະຕິບັດວຽກງານວິເຄາະຄວາມສ່ຽງ ແລະ ສະເໜີລາຍຊື່ພະຍາດຕິດຕໍ່ລະດັບ ກ ເຂົ້າໃນບັນຊີລາຍ​ຊື່ພະຍາດຕິດຕໍ່;
11. ສືບຄົ້ນຫາ, ເກັບກຳ, ວິ​ເຄາະຂໍ້ມູນ ກ່ຽວກັບການ​ເກີດ ​ແລະ ການລະບາດຂອງພະຍາດຕິດຕໍ່;
12. ກຳນົດ​ເຂດ​ຄວບ​ຄຸມພະ​ຍາດຕິ​ດຕໍ່​ ແລະ ໃຊ້ຫຼັກການ​ດ້ານ​ສາທາລະນະ​ສຸກ, ຫຼັກການ​ຄຸ້ມ​ຄ​ອງຄວາມ​ປອດ​ໄພ ແລະ ຄວາມໝັ້ນຄົງ​ທາງ​ດ້ານ​ຊີວະ​ພາບ;
13. ປະຕິບັດຄຳ​ສັ່ງຕາມ​ສາຍ​ຕັ້ງ ກ່ຽວ​ກັບ​ການ​ນຳ​​ໃຊ້​ຫຼັກການດ້ານສາທາລະນະ​ສຸກ, ຫຼັກການ​ຄຸ້ມ​ຄ​ອງຄວາມ​ປອດ​ໄພ ແລະ ຄວາມໝັ້ນຄົງ​ທາງ​ດ້ານ​ຊີວະ​ພາບ ແລະ ມາດຕະການອື່ນ;
14. ສ້າງ, ​ປັບປຸງ ​ແລະ ຂະ​ຫຍາຍຕາໜ່າງລະ​ບາດ​ວິທະຍາ ​ແລະ ລະບົບ​ຖານ​ຂໍ້​ມູນ ກ່ຽວ​ກັບ​ວຽກງານກັນ ແລະ ຄວບຄຸມພະຍາດຕິດຕໍ່;
15. ອອກ, ໂຈະ ຫຼື ຍົກ​ເລີກ ຂໍ້​ຕົກລົງ, ຄຳ​ສັ່ງ ​ແລະ ຄຳ​ແນະນຳ ກ່ຽວ​ກັບວຽກງານກັນ ແລະ ຄວບຄຸມ ພະຍາດຕິດຕໍ່;
16. ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ກ່ຽວ​ກັບວຽກງານກັນ ແລະ ຄວບຄຸມພະຍາດຕິດຕໍ່;
17. ປະສານ​ສົມທົບ​ກັບພະແນກການ, ອົງການລັດທຽບເທົ່າພະແນກຂັ້ນແຂວງ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
18. ພົວພັນ ​ແລະ ຮ່ວມມືກັບຂະ​ແໜງ​ການ​ອື່ນ ທັງ​ພາຍ​ໃນ ​ແລະ ຕ່າງປະເທດ ກ່ຽວ​ກັບວຽກງານກັນ ແລະ ຄວບຄຸມພະຍາດຕິດຕໍ່ ຕາມ​ການ​ອະນຸຍາດ​;
19. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານກັນ ແລະ ຄວບຄຸມພະຍາດຕິດຕໍ່ ຕໍ່ກະຊວງສາທາລະນະສຸກ ແລະ ອົງການປົກຄອງ ແຂວງ, ນະຄອນຫຼວງ ຢ່າງ​ເປັນ​ປົກກະຕິ;
20. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ມາດຕາ 64 (ປັບປຸງ) ສິດ ແລະ ໜ້າທີ່ຂອງຫ້ອງການສາທາລະນະສຸກ ເມືອງ, ເທດສະບານ, ນະ​ຄອນ

ໃນການຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່ ຫ້ອງການສາທາລະນະສຸກ ​ເມືອງ, ​ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ​ແຜ​ນຍຸດທະສາດ, ກົດໝາຍ, ລະບຽບການ, ​ແຜນການ, ​ແຜນ​ງານ, ​ໂຄງການ ກ່ຽວກັບການກັນ ແລະ ຄວບຄຸມພະຍາດຕິດຕໍ່;
2. ເຜີຍແຜ່ ນະໂຍບາຍ, ​ແຜນຍຸດທະສາດ, ກົດໝາຍ, ລະບຽບການ, ​ແຜນການ, ​ແຜນ​ງານ ​ແລະ ​ໂຄງການ ກ່ຽວກັບວຽກງານກັນ ແລະຄວບຄຸມພະຍາດຕິດຕໍ່;
3. ຊີ້ນຳ, ຕິດຕາມ ກວດກາ​ ແລະ ປະ​ເມີນ​ຜົນການຈັດ​ຕັ້ງ​ປະຕິບັດວຽກງານກັນ ແລະ ຄວບຄຸມພະຍາດຕິດຕໍ່;
4. ຄົ້ນຄວ້າ ແລະ ສະເໜີ ກ່ຽວກັບການປະກາດ, ຍົກເລີກ ເຂດລະບາດ ທີ່ມີການລະບາດ ຢູ່ໃນຂອບເຂດ ພາຍໃນ ເມືອງ, ເທດສະບານ, ນະຄອນ ຊຶ່ງບໍ່ແມ່ນເຫດການສຸກເສີນທາງດ້ານສາທາລະນະສຸກ ຕໍ່ອົງການປົກ ຄອງເມືອງ, ເທດສະບານ, ນະຄອນ ຢ່າງທັນການ ລວມທັງການຈໍາກັດ ຫຼື ບໍ່ອະນຸຍາດໃຫ້​ເຄື່ອນ​ຍ້າຍ ຄົນ, ສັດ, ພືດ, ແມງໄມ້, ວັດຖູປະກອນ ແລະ ພາຫະນໍາເຊື້ອອື່ນ ຊຶ່ງເປັນສາເຫດການ​ເກີດພະຍາດຕິດຕໍ່ ​​ເຂົ້າ​-ອອກ ເມືອງ, ເທດສະບານ, ນະຄອນ, ບ້ານ, ຄອບຄົວ;
5. ສະ​ເໜີບຳລຸງ, ຍົກ​ລະດັບ ບຸກຄະລາ​ກອນ ກ່ຽວກັບວຽກງານ​ກັນ ​ແລະ ຄວບ​ຄຸມພະ​ຍາດຕິ​ດຕໍ່;
6. ຄົ້ນຄວ້າສະ​​ເໜີ​ພະແນກສາທາລະນະສຸກ ແຂວງ, ນະຄອນຫຼວງ ເພື່ອນໍາສະເໜີຕໍ່ເຈົ້າແຂວງ, ເຈົ້າຄອງນະຄອນຫຼວງ ແຕ່ງ​ຕັ້ງ, ຍົກຍ້າຍ ຫຼື ປົດຕຳ​ແໜ່​ງ​ເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ປະຈໍາຢູ່ດ່ານທ້ອງຖິ່ນ ແລະ ດ່ານປະເພນີ;
7. ເຂົ້າຮ່ວມການປະຕິບັດວຽກງານວິເຄາະຄວາມສ່ຽງ ກ່ຽວ​ກັບວຽກງານກັນ ແລະ ຄວບຄຸມພະຍາດຕິດຕໍ່;
8. ສືບຄົ້ນຫາ, ເກັບກຳ, ວິ​ເຄາະ ຂໍ້ມູນ ກ່ຽວກັບການ​ເກີດ ​ແລະ ການລະບາດຂອງພະຍາດຕິດຕໍ່;
9. ກຳນົດ​ເຂດ​ຄວບ​ຄຸມພະຍາດ​ຕິດ​ຕໍ່​ ແລະ ປະຕິບັດຄໍາສັ່ງຕາມສາຍຕັ້ງ​ ໃນ​ການ​ນຳ​ໃຊ້ຫຼັກການດ້ານ​ ສາທາລະນະ​ສຸກ, ຫຼັກການ​ຄຸ້ມ​ຄ​ອງຄວາມ​ປອດ​ໄພ ແລະ ຄວາມໝັ້ນຄົງ​ທາງ​ດ້ານ​ຊີວະ​ພາບ;
10. ສ້າງ​, ປັບປຸງ ​ແລະ ຂະ​ຫຍາ​ຍຕາໜ່າງລະບາດ​ວິທະຍາ ​ແລະ ລະ​ບົບຖານ​ຂໍ້​ມູນ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
11. ອອກ, ໂຈະ ຫຼື ຍົກ​ເລີກ ຂໍ້​ຕົກລົງ, ຄຳ​ສັ່ງ ​ແລະ ຄຳ​ແນະນຳ ກ່ຽວ​ກັບວຽກງານກັນ ແລະ ຄວບຄຸມພະຍາດຕິດຕໍ່;
12. ພິຈາລະນາ ແລະ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ກ່ຽວ​ກັບວຽກງານກັນ ແລະ ຄວບຄຸມພະຍາດຕິດຕໍ່;
13. ປະສານ​ສົມທົບ​ກັບຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
14. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານກັນ ແລະ ຄວບຄຸມພະຍາດຕິດຕໍ່ ຕໍ່ພະແນກສາທາລະນະສຸກແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງ​ເປັນ​ປົກກະຕິ;
15. ນໍາ​ໃຊ້​ສິດ​ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ມາດຕາ 65 (ປັບປຸງ) ຄະນະ​ກໍາ​ມະ​ການຮັກສາ​ສຸຂະພາບ​ຂັ້ນ​ບ້ານ

ໃນການຄຸ້ມຄອງວຽກງານກັນ ແລະ ຄວບຄຸມພະຍາດຕິດຕໍ່ ຄະນະ​ກໍາ​ມະ​ການຮັກສາ​ສຸຂະພາບ​ຂັ້ນ​ບ້ານ ມີສິດ ແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດກົດໝາຍ ແລະ ລະບຽບການ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
2. ຕິດຕາມ​ການ​ລະ​ເມີດ​ກົດໝາຍ ​ແລະ ລະບຽບ​ການ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
3. ເຂົ້າຮ່ວມຝຶກອົບຮົມ, ຍົກລະດັບທາງດ້ານວິຊາການ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່ເປັນແຕ່ລະໄລຍະ;
4. ຈໍາກັດ​ ແລະ ສະກັດ​ກັ້ນການເຄື່ອນຍ້າຍຄົນ, ສັດ, ພືດ, ແມງໄມ້, ວັດຖູປະກອນ, ພາຫະນະ ແລະ ພາຫະ​ນໍາ​ເຊື້ອອື່ນ ຊຶ່ງເປັນສາເຫດການ​ເກີດພະຍາດຕິດຕໍ່ ​ເຂົ້າ​-ອອກ ໃນ​ຂອບເຂດ​ໃດໜຶ່ງພາຍ​ໃນ​ບ້ານ;
5. ຕິດຕາມຜູ້ຕິດເຊື້ອພະຍາດຕິດຕໍ່ ທີ່ປິ່ນປົວຢູ່ເຮືອນ;
6. ເກັບ​ກຳ​ຂໍ້​ມູນ​ເບື້ອງ​ຕົ້ນ ກ່ຽວ​ກັບ​ວຽກງານກັນ ​ແລະ ຄວບ​ຄຸມພະ​ຍາດ​ຕິດຕໍ່ ແລ້ວລາຍ​ງານ​ໃຫ້​ຫ້ອງ ການສາທາລະນະ​ສຸກຂັ້ນ​ເມືອງ ​ແລະ ອົງການ​ປົກຄອງ​ບ້ານ;
7. ບັນທຶກ ​ແລະ ​ເກັບ​ກໍາຂໍ້ມູນ ພາຍ​ໃນ​ບ້ານກ່ຽວກັບ​ການ​ເກີດ​ ແລະ ການລະບາດຂອງ​ພະຍາດຕິດຕໍ່;
8. ປະສານສົມທົບກັບພາກສ່ວນອື່ນ ທີ່ກ່ຽວຂ້ອງກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
9. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານກັນ ແລະ ຄວບຄຸມພະຍາດຕິດຕໍ່​ ຕໍ່ຫ້ອງການ​ສາທາລະນະ​ສຸກ​ຂັ້ນ​ເມືອງ ​ແລະ ອົງການ​ປົກຄອງບ້ານ ຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

ມາດຕາ 66 ສິດ ແລະ ໜ້າທີ່ຂອງຂະແໜງການ, ອົງການ​ປົກຄອງ​ທ້ອງ​ຖິ່ນ ແລະ ພາກສ່ວນອື່ນທີ່ກ່ຽວຂ້ອງ

**ຂະແໜງການ, ອົງການ​ປົກຄອງ​ທ້ອງ​ຖິ່ນ ​ແລະ ພາກສ່ວນອື່ນທີ່ກ່ຽວຂ້ອງ ມີສິດ ແລະ ໜ້າທີ່ ປະສານສົມທົບກັບຂະແໜງການສາທາລະນະສຸກ ຕາມພາລະບົດບາດ ແລະ** ຄວາມຮັບຜິດຊອບຂອງຕົນ ​ເປັນ​ຕົ້ນ ການສ້າງ**ແຜນ**, **ຈັດແບ່ງ**ງົບປະມານ, ລົງທຶນ, ກໍ່ສ້າງໂຄງລ່າງພື້ນຖານ, ປົກປັກຮັກສາສະຖານທີ່ບໍລິການ, ວັດຖູປະກອນ, ຊ່ວຍເຫຼືອ, ອໍານວຍຄວາມສະດວກ ພ້ອມ​ທັງຕິດຕາມ ກວດກາ ແລະ ປະເມີນຜົນການຈັດ​ຕັ້ງ​ປະຕິບັດ ​ແລະ ການ​ປະ​ກອບ​ສ່ວນເຂົ້າ​ໃນ​ວຽກງານ​ກັນ ແລະ ຄວບຄຸມພະຍາດຕິດຕໍ່.

ມາດຕາ 67 (ປັບປຸງ) ​ ເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່

**ເຈົ້າໜ້າທີ່ກັນ ແລະ ຄວບຄຸມພະຍາດຕິດຕໍ່ ແມ່ນ ພະນັກງານສາທາລະນະສຸກ​ ທີ່ປະ​ຈໍາ​ຢູ່​ດ່ານສາກົນ​, ດ່ານ​ທ້ອງ​ຖິ່ນ ​ແລະ ດ່ານ​ປະ​ເພນີ.**

**​ເຈົ້າໜ້າທີ່ກັນ ​ແລະ ຄວບ​ຄຸມພະ​ຍາດຕິ​ດຕໍ່ ​ທີ່ປະຈຳຢູ່ດ່ານສາກົນ ຖືກ​ແຕ່ງ​ຕັ້ງ​ ໂດຍ​​ລັດຖະມົນຕີ​ກະຊວງ​ສາທາລະນະ​ສຸກ ຕາມການສະເໜີຂອງກົມຄວບຄຸມພະຍາດຕິດຕໍ່. ສໍາລັບເຈົ້າໜ້າທີ່ກັນ ​ແລະ ຄວບ​ຄຸມພະ​ຍາດຕິ​ດຕໍ່ທີ່ປະຈຳຢູ່ດ່ານ​ທ້ອງ​ຖິ່ນ ​ແລະ ດ່ານ​ປະ​ເພນີ ​​ຖືກແຕ່ງຕັ້ງ ໂດຍເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງພະແນກສາທາລະນະສຸກ ແຂວງ, ນະຄອນຫຼວງ.**

**ເຈົ້າໜ້າທີ່**ກັນ ແລະ ຄວບຄຸມພະຍາດຕິດຕໍ່ ມີ ສິດ ແລະ ໜ້າທີ່ ດັ່ງນີ້:

1. ຈັດ​ຕັ້ງ​ປະຕິບັດ​ ນະ​ໂຍບາຍ, ​ແຜນ​ຍຸດ​ທະ​ສາດ ​ແລະ ລະບຽບການ ກ່ຽວກັບ​ວຽກງານ​ກັນ ​ແລະ ຄວບ​ຄຸມພະ​ຍາດຕິ​ດຕໍ່;
2. ກວດກາ ​ແລະ ອອກ​ໃບ​ຢັ້ງຢືນ​ສຸຂະພາບ​ໃຫ້ຜູ້​ເດີນທາງ​ເຂົ້າ-ອອກປະ​ເທດ;
3. ເຄົາລົບ ກຽດສັກສີ, ສິດທິສ່ວນບຸກຄົນ ຂອງຜູ້ເດີນທາງເຂົ້າ-ອອກ ສປປ ລາວ;
4. ນໍາ​ໃຊ້​ຫຼັກການການກັນ ​ແລະ ຄວບ​ຄຸ​ມພະຍາດ​ຕິດຕໍ່ ​ເປັນ​ຕົ້ນ ກັກກັນ, ​ແຍກປ່ຽວ, ສົ່ງ​ຕົວຢ່າງ​ໄປ​ວິ​ໄຈ, ປິ່ນປົວຂັ້ນ​ຕົ້ນຜູ້​ຕິດ​ເຊື້ອພະຍາດ​ຕິດຕໍ່;
5. ເກັບ​ກຳ​ຂໍ້​ມູນ​ເບື້ອງ​ຕົ້ນ ກ່ຽວ​ກັບ​ການກັນ ​ແລະ ຄວບ​ຄຸມພະ​ຍາດ​ຕິດຕໍ່ ແລ້ວລາຍ​ງານ​ໃຫ້​ຂັ້ນ​ເທິງ​ຂອງ​ຕົນ;
6. ເກັບ​ຄ່າ​ທໍານຽມ ​ແລະ ຄ່າ​​ບໍລິການ​ດ້ານ​ວິຊາ​ການ​ ຕາມ​ລະບຽບການ;
7. ປະສານ​ສົມທົບ​ກັບ​ພາກສ່ວນ​ອື່ນ​ທີ່​ກ່ຽວຂ້ອງ​ ໃນ​ການຈັດ​ຕັ້ງ​ປະຕິບັດໜ້າທີ່​ຂອງ​ຕົນ;
8. ສະຫຼຸບ ​ແລະ ລາຍ​ງານ​ ກ່ຽວ​ກັບການຈັດ​ຕັ້ງ​ປະຕິບັດ​ວຽກງານ​ຂອງ​ຕົນ ​ຕໍ່​ອົງການ​ຄຸ້ມ​ຄອງວຽກງານ​ກັນ ​ແລະ ຄວບຄຸມພະ​ຍາດຕິ​ດຕໍ່ ຢ່າງ​ເປັນ​ປົກກະຕິ;
9. ນໍາ​ໃຊ້​ສິດ ​ແລະ ປະຕິ​ບັດໜ້າທີ່​ອື່ນ​ ຕາມ​ທີ່ໄດ້ກໍານົດໄວ້ໃນກົດໝາຍ.

ໝວດທີ 2

ການ​ກວດກາ​ວຽກງານກັນ ​ແລະ ຄວບ​ຄຸມພະ​ຍາດຕິ​ດຕໍ່

ມາດຕາ 68 ອົງການ​ກວດກາ​**ວຽກງານ​​ກັນ ​ແລະ ຄວບ​ຄຸມພະ​ຍາດຕິ​ດຕໍ່**

ອົງການ​ກວດກາ​ວຽກງານ​​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ປະກອບ​ດ້ວຍ:

1. ອົງການ​ກວດກາ​ພາຍ​ໃນ ຊຶ່ງ​ແມ່ນ​ອົງການ​ດຽວກັນ​ກັບອົງການ​ຄຸ້ມ​ຄອງວຽກງານກັນ ແລະ ຄວບຄຸມ ພະຍາດຕິດຕໍ່ ຕາມທີ່ໄດ້ກໍານົດໄວ້ໃນມາດຕາ 61 ຂອງກົດໝາຍສະບັບນີ້;
2. ອົງການ​ກວດກາ​ພາຍ​ນອກ ຊຶ່ງ​ແມ່ນ​ສະພາ​ແຫ່ງ​ຊາດ, ສະພາ​ປະຊາຊົນ​ຂັ້ນ​ແຂວງ, ອົງການ​ກວດກາ​ລັດແຕ່ລະຂັ້ນ, ອົງການ​ກວດ​ສອບ​ແຫ່ງ​ລັດ, ​ແນວ​ລາວ​ສ້າງ​ຊາດ, ສະຫະພັນນັກຮົບເກົ່າລາວ, ອົງການ​ຈັດ​ຕັ້ງ​ມະຫາຊົນ, ສື່​ມວນ​ຊົນ ​ແລະ ພົນລະ​ເມືອງ.

**ມາດຕາ 69 (ປັບປຸງ) ເນື້ອໃນການກວດກາ**

ການກວດກາວຽກງານກັນ ແລະ ຄວບຄຸມພະຍາດຕິດຕໍ່ ມີເນື້ອໃນ ດັ່ງນີ້:

1. ການປະຕິບັດກົດໝາຍ ແລະ ລະບຽບການ ກ່ຽວກັບວຽກ​ງານກັນ ແລະ ຄວບຄຸມພະຍາດຕິດຕໍ່;
2. ການປະຕິບັດໜ້າທີ່ຂອງພະນັກງານ-ລັດຖະກອນ ​ແລະ ​ເຈົ້າ​ໜ້າ​ທີ່ກັນ ແລະ ຄວບຄຸມພະຍາດຕິດຕໍ່;
3. ການ​ເຄື່ອນ​ໄຫວ​ວຽກງານ ​ແລະ ການ​ດໍາ​ເນີນ​ທຸລະ​ກິດ ກ່ຽວກັບ​ການ​ກັນ ​ແລະ ຄວບ​ຄຸມພະ​ຍາດ ຕິ​ດຕໍ່;
4. ການສ້າງ ແລະ ປະຕິບັດແຜນການ ກ່ຽວກັບວຽກງານກັນ ແລະ ຄວບຄຸມພະຍາດຕິດຕໍ່;
5. ເນື້ອໃນອື່ນທີ່ເຫັນວ່າຈຳເປັນ.

ມາດຕາ 70 **(ປັບປຸງ)** ຮູບການການກວດກາ

ການກວດກາ ມີ ສາມຮູບການ ດັ່ງນີ້:

1. ການກວດກາຕາມ​ລະບົບປົກກະຕິ ຊຶ່ງແມ່ນ ການກວດກາຕາມແຜນການປະຈຳ ແລະ ມີກໍານົດເວລາທີ່ແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາ ຮູ້ລ່ວງໜ້າ.

ໃນການດຳເນີນການ​ກວດກາ​ວຽກງານກັນ ແລະ ຄວບຄຸມພະຍາດຕິດຕໍ່ ໃຫ້​ປະຕິບັດ​ຕາມ​ກົດໝາຍ ຢ່າງ​ເຂັ້ມ​ງວດ.

**ພາກ​ທີ VIII**

**​****ງົບປະມານ, ເຄື່ອງ​ແບບ, ກາໝາຍ, ບັດ​ເຈົ້າ​ໜ້າ​ທີ່ ​ແລະ ຕາ​ປະ​ທັບ**

**ມາດຕາ 71 (ໃໝ່) ງົບປະມານ**

ງົບປະມານທີ່ນຳໃຊ້ເຂົ້າໃນວຽກງານກັນ ແລະ ຄວບຄຸມພະຍາດຕິດຕໍ່ ໄດ້ມາຈາກ:

1. ງົບປະມານຂອງລັດ;
2. ເງິນແຮສຸກເສີນຂອງລັດຖະບານ, ເງິນແຮທ້ອງຖິ່ນ ຫຼື ຄັງສະສົມແຫ່ງລັດ;
3. ການປະກອບສ່ວນ ແລະ ການຊ່ວຍເຫຼືອຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
4. ກອງທຶນຄຸ້ມຄອງໄພພິບັດ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

ສໍາລັບການຄຸ້ມຄອງ ແລະ ການນໍາໃຊ້ງົບປະມານ ໃຫ້ປະຕິບັດຕາມກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 72 ເຄື່ອງ​ແບບ, ກາໝາຍ​ ແລະ ບັດ​ເຈົ້າ​ໜ້າ​ທີ່**

ເຈົ້າໜ້າທີ່​ກັນ ​ແລະ ຄວບ​ຄຸມພະ​ຍາດຕິ​ດຕໍ່ ມີ ​ເຄື່ອງ​ແບບ, ກາໝາຍ, ບັດ​ສະ​ເພາະ​ ເພື່ອ​ນໍາ​ໃຊ້​ເຂົ້າ​ໃນ​ວຽກງານກັນ ​ແລະ ຄວບ​ຄຸມພະ​ຍາດຕິ​ດຕໍ່ ໂດຍ​ແມ່ນ​ກະຊວງ​ສາທາລະນະ​ສຸກ ​ເປັນ​ຜູ້​ກໍານົດ.

ມາດຕາ 73 ຕາ​ປະ​ທັບ

ເຈົ້າໜ້າທີ່ກັນ ​ແລະ ຄວບ​ຄຸມພະ​ຍາດຕິ​ດຕໍ່ ມີຕາ​ປະທັບ​ຂອງ​ຕົນ ເພື່ອ​ນໍາ​ໃຊ້​ເຂົ້າ​ໃນ​ວຽກງານ​ກັນ ​ແລະ ຄວບ​ຄຸມພະ​ຍາດຕິ​ດຕໍ່.

**ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

ມາດຕາ 74 (ປັບປຸງ) ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການກັນພະຍາດ, ປິ່ນປົວ, ດູແລເບິ່ງແຍງ, ຊ່ວຍເຫຼືອຜູ້ຕິດເຊື້ອພະຍາດ, ປະກອບສ່ວນດ້ານທຶນຮອນ, ເຫື່ອແຮງ, ສະຕິປັນຍາ ເຂົ້າໃນການກັນ ແລະ ຄວບຄຸມພະຍາດຕິດຕໍ່ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມ​ລະບຽບການ.

ສໍາລັບຜູ້ປະຕິບັດໜ້າທີ່ໃນເວລາເກີດມີການລະບາດ ຫຼື ເຫດການສຸກເສີນທາງດ້ານສາທາລະນະສຸກ ຈະໄດ້ຮັບນະໂຍບາຍສະເພາະ ເປັນຕົ້ນ ການຍ້ອງຍໍ, ວັດຖຸປັດໄຈ ແລະ ການດູແລ, ຮັກສາສຸຂະພາບໃນເວລາເຈັບເປັນ ຫຼື ເສຍຊີວິດ.

ມາດຕາ 75 (ປັບປຸງ) ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຈະຖືກສຶກສາອົມຮົມ, ກ່າວເຕືອນ, ລົງ​ວິໄນ, ປັບ​​​ໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ ຕາມກົດໝາຍ.

**ພາກທີ X**

**ບົດບັນຍັດສຸດທ້າຍ**

ມາດຕາ 76 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

ມາດຕາ 77 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດນັບແຕ່ວັນທີ 30 ມີນາ 2023 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການກັນ ແລະ ຄວບຄຸມພະຍາດຕິດຕໍ່ ສະບັບເລກທີ 34/ສພຊ ລົງວັນທີ 9 ພະຈິກ 2017.

**ປະທານ​ສະພາ​ແຫ່ງ​ຊາດ**