

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ **ເລກທີ** **33** / **ສພຊ**

**ນະຄອນຫຼວງວຽງຈັນ**, **ວັນທີ 8 ພະຈິກ 2017**

ກົດໝາຍ

ວ່າດ້ວຍການຖ່າຍທອດເຕັກໂນໂລຊີ

**ພາກທີ I**

**ບົດບັນຍັດທົ່ວໄປ**

ມາດຕາ 1 ຈຸດປະສົງ ​

**ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບ​ການຄຸ້ມຄອງ, ຕິດຕາມກວດກາ ການຖ່າຍທອດເຕັກໂນໂລຊີ ເພື່ອຊຸກຍູ້ ສົ່ງເສີມ ການຄົ້ນຄວ້າ​, ການພັດທະນາ**, **ການປະດິດສ້າງ, ການຄ້າ, ການ​ລົງທຶນ, ການ​ຜະ​ລິດ, ການບໍລິການ ແລະ ການຫັນເປັນອຸດສາຫະກຳ ແລະ ທັນສະໄໝ ແນໃສ່ເຮັດໃຫ້ສັງຄົມໄດ້ນຳໃຊ້ເຕັກໂນໂລຊີທີ່ເໝາະສົມ, ກ້າວໜ້າ, ທັນສະໄໝ, ມີປະສິດທິພາບ ແລະ ປະສິດທິຜົນ ເປັນມິດຕໍ່ສິ່ງແວດລ້ອມ ຕາມທິດສີຂຽວ ແລະ ຍືນຍົງ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນ ການພັດທະນາເສດຖະກິດ-ສັງຄົມ, ປົກປັກຮັກສາປະເທດຊາດ ແລະ ສັງຄົມມີຄວາມຍຸຕິທຳ.**

ມາດຕາ 2 ການຖ່າຍ​ທອດ​ເຕັກ​ໂນ​ໂລ​ຊີ

**ການຖ່າຍທອດເຕັກໂນໂລຊີ ແມ່ນ ການຖ່າຍທອດສິດຂອງການເປັນເຈົ້າຂອງ ຫຼື ສິດນຳໃຊ້ທັງໝົດ ຫຼື ສ່ວນໃດສ່ວນໜຶ່ງ ກ່ຽວກັບເຕັກໂນໂລຊີ ເປັນຕົ້ນ ເຄັດລັບ, ປະສົບການ, ຂະບວນການ, ກຳມະວິທີ ຫຼື ວິທີການ, ເຄື່ອງມື, ອຸປະກອນ, ເຄື່ອງຈັກ, ພາຫະນະ ຈາກຜູ້ມີສິດຖ່າຍທອດ ໄປຫາຜູ້ຮັບການຖ່າຍທອດ.**

ມາດຕາ 3 ການອະທິບາຍຄຳສັບ

**ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:**

1. ເຕັກໂນໂລຊີ **ໝາຍເຖິງ ຂະບວນການຫັນປ່ຽນຊັບພະຍາກອນ ໃຫ້ກາຍເປັນຜະລິດຕະພັນ ເພື່ອຮັບໃຊ້ສັງຄົມ ດ້ວຍການນຳໃຊ້ລະບົບເຄື່ອງມື, ພະລັງງານ, ພາຫະນະ, ວິທີການ ແລະ ກຳມະວິທີການຜະລິດສະເພາະ;**
2. ເຈົ້າຂອງເຕັກໂນໂລຊີ **ໝາຍເຖິງ ບຸກຄົນ, ນິຕິບຸກຄົນ ​​ຫຼື ການຈັດຕັ້ງ ທີ່ປະດິດສ້າງເຕັກໂນໂລຊີນັ້ນໂດຍກົງ ຫຼື ໄດ້ຮັບການມອບສິດທີ່ຖືກຕ້ອງຕາມກົດໝາຍ ຈາກຜູ້ປະດິດສ້າງ**;
3. ເຕັກໂນໂລຊີໃໝ່ **ໝາຍເຖິງ ເຕັກໂນໂລຊີ ທີ່ໄດ້ມີການປະດິດສ້າງຂຶ້ນເປັນຄັ້ງທຳອິດຢູ່ໃນ ສປປ ລາວ ແລະ ໃນໂລກ;**
4. ເຕັກໂນໂລຊີກ້າວໜ້າ **ໝາຍເຖິງ ເຕັກໂນໂລຊີ ທີ່ຢູ່ແຖວໜ້າ ແລະ ມີມາດຕະຖານເຕັກໂນໂລຊີສູງກວ່າມາດຕະຖານເຕັກໂນໂລຊີປະເພດດຽວກັນ ທີ່ມີຢູ່ໃນປັດຈຸບັນ;**
5. ເຕັກໂນໂລຊີສະອາດ **ໝາຍເຖິງ ເຕັກໂນໂລຊີ ທີ່ມີປະສິດທິພາບສູງ ແລະ ມີມົນລະພິດໜ້ອຍທີ່ສຸດຕໍ່ສິ່ງແວດລ້ອມ, ທຳມະຊາດ ແລະ ສັງຄົມ;**
6. ເຕັກໂນໂລຊີລະດັບ​ສູງ **ໝາຍເຖິງ** **ເຕັກໂນໂລຊີທີ່ມີປະສິດທິພາບສູງ ຈາກການຄົ້ນຄວ້າວິທະຍາ ສາດ ແລະ ການພັດທະນາເຕັກໂນໂລຊີ ໄດ້ມີການປະດິດສ້າງຜະລິດຕະພັນ, ການບໍລິການທີ່ມີປະສິດທິພາບ, ປະສິດທິຜົນ, ມີມູນຄ່າເພີ່ມສູງ, ມີບົດບາດສຳຄັນຕໍ່ຂະແໜງການຜະລິດ, ການບໍລິການໃໝ່ ແລະ ການຫັນເປັນທັນສະໄໝ;**
7. ສິດຕໍ່ຊັບສິນທາງປັນຍາ **ໝາຍເຖິງ ສິດຂອງບຸກຄົນ, ນິຕິບຸກຄົນ ​​ຫຼື ການຈັດຕັ້ງ ກ່ຽວກັບຊັບສິນທາງປັນຍາ**;
8. ສູນບົ່ມເພາະເຕັກໂນໂລຊີ **ໝາຍເຖິງ ສະຖານທີ່ສະໜອງ ທາງດ້ານເຕັກນິກ ແລະ ການບໍລິການທີ່ຈຳເປັນ ເພື່ອສະໜັບສະໜູນໃຫ້ຜູ້ຜະລິດ ແລະ ຜູ້ປະກອບການທຸລະກິດ ສາມາດນຳເອົາຄວາມຮູ້, ປະສົບການ, ເຕັກໂນໂລຊີ ຫຼື ຜົນຂອງການຄົ້ນຄວ້າ, ເຂົ້າຫາແຫຼ່ງທຶນ ແລະ ການຕະຫຼາດ ເພື່ອນຳໄປພັດທະນາເປັນທຸລະກິດໃໝ່ ແລະ ຜະລິດຕະພັນນະວັດຕະກຳ;**
9. ຕະຫຼາດເຕັກໂນໂລຊີ **ໝາຍເຖິງ ສະຖານທີ່ວາງສະແດງ, ນຳສະເໜີ, ຊື້, ຂາຍເຕັກໂນໂລຊີ, ສົ່ງ ເສີມການຖ່າຍທອດເຕັກໂນໂລຊີ ແລະ ສະໜອງການບໍລິການອື່ນໆ ກ່ຽວກັບການຖ່າຍທອດເຕັກໂນໂລຊີ;**
10. ການປະເມີນເຕັກໂນໂລຊີ **ໝາຍເຖິງ ການຕີລາຄາ, ຄາດຄະເນຜົນກະທົບຂອງຜະລິດຕະພັນ ແລະ ຂະບວນການໃໝ່ ເຊັ່ນ ວັດຖູປະກອນ, ເຄື່ອງ​ຈັກ ແລະ ຜະລິດຕະພັນ, ຂະບວນການ ຫຼື ລະບົບທີ່ດຳ ເນີນ ຫຼື ນຳໃຊ້ຂອງວິສາຫະກິດໃດໜຶ່ງຕໍ່ສັງຄົມ ແລະ ສິ່ງແວດລ້ອມ;**
11. ການກວດສອບເຕັກໂນໂລຊີ **ໝາຍເຖິງ ການດໍາເນີນການກວດກາ, ການກໍານົດຕົວຊີ້ວັດຂອງເຕັກໂນໂລຊີ ທີ່ໄດ້ມີການຖ່າຍທອດ ໂດຍສົມທຽບກັບຕົວຊີ້ວັດເຕັກໂນໂລຊີທີ່ໄດ້ກຳນົດໄວ້ໃນສັນຍາຖ່າຍທອດເຕັກໂນໂລຊີ;**
12. ການຕີ​ລາຄາ​ເຕັກ​ໂນ​ໂລ​ຊີ **ໝາຍ​ເຖິງ ​ການ​ກຳນົດ​ລະດັບເຕັກໂນໂລຊີ​, ມູນຄ່າ, ຜົນ​ປະໂຫຍ​ດ ທາງ​ເສດ​ຖະ​ກິດຂອງເຕັກ​ໂນ​ໂລ​ຊີ ຕໍ່ການ​ພັດທະນາ​ເສດຖະກິດ-ສັງຄົມ ​ແລະ ສິ່ງ​ແວດ​ລ້ອມ​;**
13. ການປ່ຽນແປງໃໝ່ເຕັກ​ໂນ​ໂລ​ຊີ **ໝາຍ​ເຖິງ ການ​ປ່ຽນ​ແປງ​ທັງໝົດ ຫຼື ບາງ​ສ່ວນ ຂອງ​ເຕັກ​ໂນ​ໂລ​ຊີ ທີ່​​ນຳ​ໃຊ້​ໃນປັດຈຸບັນ ໄປ​ເປັນ​ເຕັກ​ໂນ​ໂລ​ຊີ​ໃດໜຶ່ງ ທີ່​ມີ​ລັກສະນະ​ກ້າວໜ້າ, ທັນ​ສະ​ໄໝ ​ແລະ ມີ​ຜົນ​ຜະລິດ​ສູງ​ກວ່າເກົ່າ;**
14. ຜູ້​ປະກອບກິດຈະ​ການ​​ໃໝ່ (**ສະຕາດອັບ**-Start-up)  **ໝາຍ​ເຖິງ ບຸກຄົນ, ນິຕິບຸກຄົນ ຫຼື ການ ຈັດຕັ້ງ ທີ່ໄດ້ມີການເຄື່ອນໄຫວ, ສ້າງຕັ້ງ ແລະ ພັດທະນາທຸລະກິດ​ ທີ່ໄດ້ຈາກຜົນຂອງການຄົ້ນຄວ້າວິ​ທະຍາ​ສາດ ​ແລະ ການ​ພັດທະນາ​ເຕັກ​ໂນ​ໂລ​ຊີ, ການຜະລິດ ແລະ ການບໍລິການ;**
15. ​ເຄັດລັບ **( ໂນຮາວ-Know-how ) ໝາຍ​ເຖິງ ຄວາມ​ຮູ້ຂອງຜູ້​ເປັນ​ເຈົ້າຂອງ​ເຕັກ​ໂນ​ໂລ​ຊີ ​ທີ່​ໄດ້​ມາຈາກການຄົ້ນຄວ້າ, ຂະບວນການການ​ຜະລິດ ​ແລະ ການ​ດຳ​ເນີນ​ທຸລະ​ກິດ​ ທີ່​ເປັນ​ປັດ​ໄຈ​ຕັດສີນ​ທາງ​ດ້ານຄຸນ​ນະພາ​ບ, ​ຄວາມ​​ສາມາດ**ໃນການແຂ່ງຂັນ**;**
16. ຜູ້ດຳເນີນການຖ່າຍທອດເຕັກໂນໂລຊີ **ໝາຍເຖິງ ເຈົ້າຂອງ, ຜູ້ຖ່າຍທອດ, ຜູ້ຮັບການຖ່າຍທອດ ແລະ ຜູ້ໃຫ້ບໍລິການ ເຕັກໂນໂລຊີ**;
17. ນະວັດຕະກຳ **ໝາຍເຖິງ ການນຳໃຊ້ຄວາມຮູ້, ຄວາມສາມາດ, ກຳມະວິທີການຜະລິດ ແລະ ປະ ສົບການດ້ານວິທະຍາສາດ ແລະ ເຕັກໂນໂລຊີ ເພື່ອຄົ້ນຄວ້າ, ປະດິດສ້າງ, ບໍລິການ, ການພັດທະນາຜະລິດຕະພັນ, ສິນຄ້າທີ່ມີຄຸນນະພາບສູງ ໃນຮູບແບບໃໝ່ອອກສູ່ສັງຄົມ**;
18. ສິດທິບັດ **ໝາຍເຖິງ ເອກະສານຢັ້ງຢືນທີ່ເປັນທາງການຈາກການຈັດຕັ້ງລັດ ເພື່ອປົກປ້ອງການປະ ດິດສ້າງທີ່ໃໝ່, ມີຂັ້ນຕອນການປະດິດສ້າງ ແລະ ສາມາດນຳໃຊ້ເຂົ້າສູ່ການຜະລິດອຸດສາຫະກຳໄດ້**;
19. ອະນຸສິດທິບັດ **ໝາຍເຖິງ ເອກະສານຢັ້ງຢືນ ທີ່ເປັນທາງການຈາກການຈັດຕັ້ງລັດ ເພື່ອປົກປ້ອງສິ່ງປະດິດ;**
20. ພັນທຸກຳ **ໝາຍເຖິງ ຄຸນລັກສະນະພື້ນຖານຂອງສິ່ງທີ່ມີຊິວິດ ທີ່ເປັນລະຫັດໃນການສືບທອດ ຫຼື ການສົ່ງຕໍ່ຈາກລຸ່ນໜຶ່ງ ໄປສູ່ອີກລຸ່ນໜຶ່ງ.**

ມາດຕາ 4 ນະໂຍບາຍຂອງລັດກ່ຽວກັບການຖ່າຍທອດເຕັກໂນໂລຊີ

**ລັດ ໃຫ້ຄວາມສຳຄັນຕໍ່​ ​ກາ​ນຖ່າຍທອດ​ເຕັກ​ໂນ​ໂລ​ຊີ ​ດ້ວຍການ​ອຳນວຍຄວາມສະດວກ ​ໃຫ້​ແກ່ການຄົ້ນຄວ້າ​ ​ແລະ ພັດທະນາ**, **ການປະດິດສ້າງ, ການນຳໃຊ້ພູມປັນຍາທ້ອງຖິ່ນ, ການ​ຜະ​ລິດ, ການບໍລິການ ການຖ່າຍທອດເຕັກໂນໂລຊີ ແລະ ການນຳໃຊ້ນະວັດຕະກຳ ເພື່ອຮັບປະກັນ​ສິດຜົນປະ​ໂຫຍ​ດ, ຄວາມ​ປອດ​ໄພຕໍ່​ຊີ ວິດ ແລະ ຊັບ​ສິນຂອງ​ປະຊາຊົນ, ການພັດທະນາເສດຖະກິດ-ສັງຄົມ ແລະ ສິ່ງແວດລ້ອມ**, **ຄວາມໝັ້ນຄົງ ແລະ ຄວາມສະຫງົບປອດໄພຂອງຊາດ.**

**ລັດ ຊຸກຍູ້, ສົ່ງເສີມການເຄື່ອນໄຫວ ແລະ ການລົງທຶນເຂົ້າໃນການຖ່າຍທອດເຕັກໂນໂລຊີ ດ້ວຍການ ສ້າງໂຄງລ່າງພື້ນຖານ, ພັດທະນາ ແລະ ປະກອບບຸກຄະລາກອນ, ສະໜອງງົບປະມານ, ວັດຖູປະກອນ, ການເຂົ້າເຖິງແຫຼ່ງທຶນພັດທະນາ ແລະ ສະໜອງຂໍ້ມູນ ຂ່າວສານ ດ້ານວິທະຍາສາດ ແລະ ເຕັກໂນໂລຊີ.**

**ລັດ​ ຊຸກຍູ້​ ແລະ ສົ່ງ​ເສີມໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ລົງທຶນພັດທະນາ ເຕັກໂນໂລຊີທີ່ກ້າວໜ້າ, ທັນສະໄໝ​, ເໝາະສົມ ແລະ ເປັນມິດຕໍ່ສິ່ງແວດລ້ອມ ດ້ວຍການປະຕິບັດນະໂຍບາຍສິນເຊື່ອ, ຍົກເວັ້ນ ຫຼື ຫຼຸດຜ່ອນພາສີ, ອາກອນ ຕາມກົດໝາຍ.**

ມາດຕາ 5 ຫຼັກການກ່ຽວກັບການຖ່າຍທອດເຕັກໂນໂລຊີ

**ການຖ່າຍທອດເຕັກໂນໂລຊີ ໃຫ້ປະຕິບັດຕາມຫຼັກການ ດັ່ງນີ້:**

1. **ຮັບປະກັນຄວາມສອດຄ່ອງກັບ ນະໂຍບາຍ, ກົດໝາຍ, ແຜນພັດທະນາເສດຖະກິດ-ສັງຄົມແຫ່ງຊາດ ແລະ ແຜນຍຸດທະສາດການພັດທະນາວິທະຍາສາດ ແລະ ເຕັກໂນໂລຊີ;**
2. **ນຳໃຊ້ຊັບພະຍາກອນ ຢ່າງມີປະສິດທິພາບ, ປະສິດທິຜົນ, ປະຢັດ ແລະ ເປັນມິດກັບສິ່ງແວດ ລ້ອມ ຕອບສະໜອງການພັດທະນາເສດຖະກິດ-ສັງຄົມ ຕາມທິດສີຂຽວ ແລະ ຍືນຍົງ;**
3. **ຮັບປະກັນຄວາມປອດໄພຕໍ່ ຊີວິດ, ສຸຂະພາບ, ຊັບສິນ, ສິດ ແລະ ຜົນປະໂຫຍດອັນຊອບທໍາຂອງປະຊາຊົນ, ສິ່ງແວດລ້ອມ ແລະ ສັງຄົມ;**
4. **ຮັບປະກັນການມີສ່ວນຮ່ວມຂອງປະຊາຊົນ ແລະ ສັງຄົມ ໃນການຄົ້ນຄວ້າ, ພັດທະນາ, ຄຸ້ມຄອງ ແລະ ນຳໃຊ້ເຕັກໂນໂລຊີ;**
5. **ຮັບປະກັນຄວາມສະເໝີພາບຕໍ່ໜ້າກົດໝາຍ ຂອງຜູ້ດຳເນີນການຖ່າຍທອດເຕັກໂນໂລຊີ;**
6. **ຮັບປະກັນຄວາມສະຫງົບ ແລະ ຄວາມໝັ້ນຄົງຂອງຊາດ**;
7. **ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.**

ມາດຕາ 6 ຂອບເຂດການນໍາໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບບຸກຄົນ, ນິຕິບຸກຄົນ ​​ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ດຳເນີນການຖ່າຍທອດເຕັກໂນໂລຊີ ຢູ່ ສປປ ລາວ.

ກົດໝາຍສະບັບນີ້ ບໍ່ກວມເອົາການແລກປ່ຽນບົດຮຽນໃນການຜະລິດລະຫວ່າງປະຊາຊົນດ້ວຍກັນ.

ມາດຕາ 7 ການຮ່ວມມືສາກົນ

ລັດ ​ເປີດ​ກວ້າງການພົວພັນຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການຖ່າຍທອດເຕັກໂນໂລຊີດ້ວຍການແລກປ່ຽນ ບົດຮຽນ, ຂໍ້**ມູນ ຂ່າວສານ,** **ການຄົ້ນຄວ້າວິທະຍາສາດ, ການ​ພັດທະນາເຕັກໂນໂລຊີ**, ຕະຫຼາດເຕັກໂນໂລຊີ, ການສ້າງ ແລະ ຍົກລະດັບທາງດ້ານວິຊາການໃຫ້ບຸກຄະລາກອນ, **ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.**

**ພາກທີ II**

**ເຕັກໂນໂລຊີທີ່ ສົ່ງເສີມ, ຄວບຄຸມ ແລະ ຫ້າມ ຖ່າຍທອດ**

**ມາດຕາ 8** **ເຕັກໂນໂລຊີທີ່ສົ່ງເສີມໃຫ້ມີການຖ່າຍທອດ**

**ເຕັກໂນໂລຊີທີ່ສົ່ງເສີມ**​ໃຫ້ມີການຖ່າຍ​ທອດ ແມ່ນ **ເຕັກໂນໂລຊີສະອາດ,** ເຕັກໂນໂລຊີລະດັບ​ສູງ, ​ເຕັກ​ໂນ​ໂລ​ຊີ​ ທີ່ເໝາະສົມ, ກ້າວໜ້າ ແລະ ທັນສະໄໝ.

ເຕັກໂນໂລຊີທີ່ສົ່ງເສີມໃຫ້ມີການຖ່າຍທອດ ຕ້ອງສອດຄ່ອງ ​ແລະ ຕອບ​ສະໜອງ​​ໄດ້ຕາມ​ເງື່ອນ​ໄຂ ດັ່ງ​ນີ້:

1. **ສ້າງ​​ຜະລິດ​ຕະພັນ​ໃໝ່ທີ່​ມີ​ລັກສະນະການ​ແຂ່ງຂັນ​ສູງ;**
2. **ສ້າງ​ຂະ​ແໜງ​ ​ອຸດ​ສາຫະກຳ, ກະສິກຳ ​ແລະ ບໍລິການ​ໃໝ່;**
3. **ປະ​ຢັດ​ພະລັງງານ, ວັດ​ຖຸດິບ, ແຮງງານ ​ແລະ ຕົ້ນ​ທຶນ​ການ​ຜະລິດ;**
4. **ນຳ​ໃຊ້​ພະລັງງານ​ໃໝ່ ແລະ ພະລັງງານ​ທົດ​ແທນ;**
5. **ປົກ​ປ້ອງ​ສຸຂະພາບ​ຂອງ​ຄົນ, ສັດ, ພືດ ແລະ ສິ່ງທີ່ມີຊີວິດ​ອື່ນ;**
6. **ປ້ອງ​ກັນ, ຕ້ານ​​ໄພພິບັດ​​ທຳ​ມະ​ຊາດ ​ແລະ ການແພ່ລະບາດ​ຂອງ​ເຊື້ອ​ພະຍາດ;**
7. **ການ​ຜະລິດ​ສະອາດ ​ແລະ ​​ເປັນ​ມິດ​ຕໍ່​ສິ່ງ​ແວດ​ລ້ອມ;**
8. ປົກປ້ອງ ແລະ ພັດທະນາແຫຼ່ງ ພັນທຸກຳ, ພັນພື້ນເມືອງ, ພັນປະສົມ, ພັນປັບປຸງ ຂອງແນວພັນພືດ ແລະ ແນວພັນສັດ ເພື່ອຍົກສູງຄຸນຄ່າທາງດ້ານເສດຖະກິດ;
9. ປູກຝັງ, ລ້ຽງສັດ, ການເກັບຮັກສາ ແລະ ການປຸງແຕ່ງຜະລິດຕະພັນກະສິກຳ-ປ່າໄມ້ ແລະ ການປະມົງ;
10. **ພັດທະນາ​ຂະ​ແໜງ​ການ, ອາຊີ​ບທີ່​ເປັນ​ມູນ​ເຊື້ອ ​ແລະ ພູມ​ປັນ​ຍາ​ທ້ອງ​ຖິ່ນ;**
11. **ນຳໃຊ້ເຕັກໂນໂລຊີໃໝ່ມາປັບປຸງຄຸນນະພາບຜະລິດຕະພັນ ແລະ ຍົກສູງສະມັດຖະພາບການຜະລິດ.**

**ລາຍລະອຽດບັນຊີເຕັກໂນໂລຊີທີ່ສົ່ງເສີມໃຫ້ຖ່າຍທອດ ໄດ້ກຳນົດໄວ້ໃນລະບຽບການຕ່າງຫາກ.**

**ມາດຕາ 9 ເຕັກໂນໂລຊີທີ່ຄວບ​ຄຸມການຖ່າຍທອດ**

**ເຕັກໂນໂລຊີທີ່ຄວບ​ຄຸມການຖ່າຍທອດ ແມ່ນ ເຕັກໂນໂລຊີທີ່ອາດ​ກໍ່​ໃຫ້​ເກີດ​ຜົນ​ກະທົບທາງລົບ ຫຼື ກໍ່​ຄວາມເສຍ​ຫາຍໃຫ້ແກ່​:**

1. **ເສດຖະກິດ-ສັງຄົມ ​ແລະ ຜົນປະ​ໂຫຍ​ດຂອງ​ຊາດ;**
2. **ສຸຂະພາບ ແລະ ຊີວິດ​ຂອງ​ຄົນ, ສັດ, ​ພືດ ແລະ ສີ່ງທີ່ມີຊີວິດອື່ນ;**
3. **ວັດ​ທະນະ​ທຳ, ຮີດຄອງປະເພນີອັນດີງາມ ຂອງປະຊາຊົນລາວບັນດາ​ເຜົ່າ;**
4. **ຊັບພະຍາກອນທຳມະຊາດ ແລະ ສິ່ງ​ແວດ​ລ້ອມ.**

**ນອກຈາກນັ້ນ ການກຳນົດເຕັກໂນໂລຊີຄວບຄຸມການຖ່າຍທອດ ຕ້ອງສອດຄ່ອງກັບ ​ສົນທິສັນຍາ ແລະ ສັນຍາສາກົນ ​ ທີ່​ ສປປ ລາວ ​ເປັນ​ພາຄີ.**

**ລາຍລະອຽດບັນຊີເຕັກໂນໂລຊີທີ່ຄວບຄຸມການຖ່າຍທອດ ໄດ້ກຳນົດໄວ້ໃນລະບຽບການຕ່າງຫາກ.**

**ມາດຕາ 10 ເຕັກໂນໂລຊີ​ທີ່ຫ້າມຖ່າຍທອດ**

**ເຕັກໂນໂລຊີທີ່ຫ້າມ**ຖ່າຍທອດ ມີ ດັ່ງນີ້:

1. **​ເຕັກ​ໂນ​ໂລ​ຊີທີ່​ຫຼ້າສະໄໝ ໃຫ້ຜົນຜະລິດຕ່ຳ ຊຶ່ງບໍ່ສາມາດຕອບສະໜອງຄວາມຕ້ອງການໃນການພັດທະນາ​ເສດຖະກິດ-​ສັງຄົມ​;**
2. **ເຕັກ​ໂນ​ໂລ​ຊີທີ່​ມີ​ຜົນ​ກະທົບ ແລະ ​ສ້າງ​ຄວາມ​ເສຍ​ຫາຍ​ຮ້າຍ​ແຮງ ຕໍ່​​​ຄວາມ​ປອດ​ໄພ​ທາງ​ດ້ານ​ແຮງ​ງານ, ສຸຂານາ​ໄມຂອງ​ຄົນ, ສັດ, ຊັບພະຍາກອນທໍາ​ມະ​ຊາດ ​ແລະ ສິ່ງ​​ແວດ​ລ້ອມ, ການ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະຫງົບ, ຮີດ​ຄອງ​ປະ​ເພນີ ​ແລະ ຄວາມ​ເປັນ​ລະບຽບ​ຮຽບຮ້ອຍ​ຂອງ​ສັງຄົມ;**
3. **ເຕັກ​ໂນ​ໂລ​ຊີທີ່ກຳນົດ​​ໄວ້​ໃນ​ບັນຊີ​ລັບ​ຂອງ​ຊາດ;**
4. **ເຕັກ​ໂນ​ໂລ​ຊີທີ່ຫ້າມ​​ຖ່າຍທອດ ​ຕາມທີ່ໄດ້ກຳນົດໄວ້ໃນ​ສົນ​ທິສັນຍາ ແລະ ສັນຍາສາກົນ ທີ່​ ສປປ ລາວ ​ເປັນ​ພາຄີ.**

**ລາຍລະອຽດບັນຊີເຕັກໂນໂລຊີທີ່ຫ້າມຖ່າຍທອດ ໄດ້ກຳນົດໄວ້ໃນລະບຽບການຕ່າງຫາກ.**

**ພາກທີ III**

**ເປົ້າໝາຍ, ຮູບການ ແລະ ວິທີການຖ່າຍທອດເຕັກໂນໂລຊີ**

**ມາດຕາ 11 ເປົ້າໝາຍການຖ່າຍທອດເຕັກໂນໂລຊີ**

ເປົ້າໝາຍການຖ່າຍທອດເຕັກໂນໂລຊີ ແມ່ນ ທັງໝົດ ຫຼື ບາງສ່ວນ ຂອງເຕັກໂນໂລຊີທີ່ນຳມາຖ່າຍທອດ ຊຶ່ງມີ ດັ່ງນີ້:

1. ເຄັດລັບ;
2. ຄວາມຮູ້ດ້ານເຕັກນິກກ່ຽວກັບເຕັກໂນໂລຊີ ທີ່ໄດ້ມີການຖ່າຍທອດ ໃນຮູບແບບ, ວິທີການ, ຂະ ບວນການເຕັກໂນໂລຊີ, ວິທີການແກ້ໄຂດ້ານເຕັກນິກ, ສູດຄິດໄລ່, ຕົວເລກດ້ານເຕັກນິກ, ແຜນຜັງ, ແຜນວາດດ້ານເຕັກນິກ, ຖານຂໍ້ມູນ ຂ່າວສານ ແລະ ໂປຣແກຣມທາງຄອມພິວເຕີ;
3. ການປັບປຸງວິທີການຜະລິດໃໝ່ທີ່ເໝາະສົມ, ການປ່ຽນແປງເຕັກໂນໂລຊີໃໝ່.

ເປົ້າໝາຍຂອງການຖ່າຍທອດເຕັກໂນໂລຊີ ອາດຕິດພັນ ຫຼື ບໍ່ຕິດພັນ ກັບສິດທາງດ້ານຊັບສິນທາງປັນ ຍາ.

**ມາດຕາ 12 ຮູບການຖ່າຍທອດເຕັກໂນໂລຊີ**

ຮູບການຖ່າຍທອດເຕັກໂນໂລຊີ ມີ ດັ່ງນີ້:

1. ການເຮັດສັນຍາຖ່າຍທອດເຕັກໂນໂລຊີສະເພາະ;
2. ການເປັນສ່ວນໜຶ່ງຂອງສັນຍາ ຖ່າຍທອດເຕັກໂນໂລຊີ ຫຼື ໂຄງການ ດັ່ງນີ້ີ:

- ສັນຍາ​ມອບ​ສິດທາ​ງການ​ຄ້າ;

- ສັນຍາ​ມອບ​ສິດທາງ​ດ້ານ​ຊັບ​ສິນທາງປັນຍາ;

- ສັນຍາ​ການ​ຊື້, ຂາຍ ​ເຄື່ອງ​ຈັກ, ພາຫະນະ, ​ອຸປະກອນ ລວມທັງ **ວິທີ**ການ, ການຕິດຕັ້ງ ແລະ **ກຳມະວິທີການຜະລິດ** ທີ່​ຕິດ​ພັນ​ກັບ​ການຖ່າຍ​ທອດ​ເຕັກ​​ໂນ​ໂລ​ຊີ;

- ໂຄງການລົງທຶນ;

- ໂຄງການຊ່ວຍເຫຼືອຂອງຕ່າງປະເທດ, ບຸກຄົນ ​ແລະ ອົງການຈັດຕັ້ງສາກົນ.

1. ຮູບການຖ່າຍທອດເຕັກໂນໂລຊີອື່ນ.

**ມາດຕາ 13 ວິທີການຖ່າຍທອດເຕັກໂນໂລຊີ**

ວິທີການຖ່າຍທອດເຕັກໂນໂລຊີ ມີ ດັ່ງນີ້:

1. ການສະໜອງຂໍ້​ມູນ ຂ່າວສານກ່ຽວກັບ​ເຕັກ​ໂ​ນ​ໂລ​ຊີ;
2. ການ​ຝຶກ​ອົບຮົມ ​​​ແກ່ຜູ້​ຮັບ​ການ​ຖ່າຍ​ທອດ​ເຕັກ​ໂນ​ໂລ​ຊີ;
3. ການສົ່ງ​ຜູ້ຊ່ຽວຊານ ​ເພື່ອ​ເປັນ​ທີ່​ປຶກສາ​ ໃຫ້​ແກ່​ຜູ້​ຮັບ​ການຖ່າຍ​ທອດ;
4. ວິທີ​ການ​ອື່ນ ຕາມ​ການ​ຕົກລົງ​ຂອງ​ຄູ່​ສັນຍາ.

**ພາກທີ IV**

**ຂັ້ນຕອນດໍາເນີນ, ສັນຍາ ແລະ ການບໍລິການ ການຖ່າຍທອດເຕັກໂນໂລຊີ**

**ໝວດທີ 1**

**ຂັ້ນຕອນດຳເນີນການຖ່າຍທອດເຕັກໂນໂລຊີ**

**ມາດ​ຕາ 14 ການດຳເນີນການຖ່າຍ​ທອດ​ເຕັກ​ໂນ​ໂລ​ຊີ**

ການດຳເນີນການຖ່າຍ​ທອດ​​ເຕັກ​ໂນ​ໂລ​ຊີ ໃຫ້​ປະຕິບັດ ​ດັ່ງນີ້:

1. ​ສຳລັບເຕັກ​ໂນ​ໂລ​ຊີ​ທີ່ສົ່ງ​ເສີມ​ໃຫ້ມີ​ການຖ່າຍທອດ ສາມາດ​ດຳ​ເນີນ​ການຖ່າຍ​ທອດ​ໄດ້ ແຕ່ໃຫ້ແຈ້ງຕໍ່ອົງການ​ຄຸ້ມ​ຄອງ​ການຖ່າຍ​ທອດ​ເຕັກ​ໂນ​ໂລ​ຊີ ພາຍໃນເວລາ ສາມສິບວັນ ນັບແຕ່ວັນໄດ້ຖ່າຍທອດເປັນຕົ້ນໄປ​;
2. ສຳລັບເຕັກ​ໂນ​ໂລ​ຊີທີ່​​ຄວບ​ຄຸມ​ການຖ່າຍ​ທອດ ​ຕ້ອງຂໍອະນຸຍາດຖ່າຍທອດເຕັກໂນໂລຊີ ນຳອົງການຄຸ້ມ​ຄອງ​ການຖ່າຍ​ທອດ​ເຕັກ​ໂນ​ໂລ​ຊີ​.

ໃນກໍລະນີຈຳເປັນ ລັດຖະບານ ອາດພິຈາລະນາໃຫ້ຖ່າຍທອດເຕັກໂນໂລຊີທີ່ຫ້າມຖ່າຍທອດ, ສຳລັບເຕັກໂນໂລຊີທີ່ກຳນົດໄວ້ໃນມາດຕາ 10 ຂໍ້ 3 ນັ້ນ ຕ້ອງໄດ້ຂໍອະນຸຍາດນຳຄະນະປະຈຳສະພາແຫ່ງຊາດ.

ມາດຕາ 15 ການຂໍອະນຸຍາດຖ່າຍທອດເຕັກໂນໂລຊີ​ທີ່ຄວບ​ຄຸມ

**ບຸກຄົນ**, **ນິຕິບຸກຄົນ ຫຼື ການຈັດຕັ້ງ ທີ່ນຳເຂົ້າ, ສົ່ງອອກ, ຜະລິດ ແລະ ບໍລິການ, ຄົ້ນຄວ້າ ທີ່ມີການຖ່າຍທອດເຕັກໂນໂລຊີ ທີ່ໄດ້ກຳນົດ​ໄວ້ໃນບັນຊີເຕັກໂນໂລຊີທີ່ຄວບຄຸມການຖ່າຍທອດ ຕ້ອງ​ໄດ້​ຍື່ນ​ຄຳ​ຮ້ອງ​ຂໍ​ອະນຸຍາດນຳ​ອົງການຄຸ້ມຄອງ**ການ**ຖ່າຍທອດເຕັກໂນໂລຊີ ຕາມການແບ່ງຂັ້ນຄຸ້ມຄອງ ເພື່ອພິຈາລະນາ ອອກໃບອະນຸຍາດໃຫ້ຖ່າຍທອດເຕັກໂນໂລຊີ**.

**ມາດຕາ 16 ເອກະສານປະກອບ ການຂໍອະນຸຍາດຖ່າຍທອດເຕັກໂນໂລຊີທີ່ຄວບຄຸມ**

ເອກະສານປະກອບ ການຂໍອະນຸຍາດຖ່າຍທອດເຕັກໂນໂລຊີທີ່ຄວບຄຸມ ​ມີ ດັ່ງນີ້:

1. ຄຳຮ້ອງຕາມແບບພິມ ຂອງກະຊວງວິທະຍາສາດ ແລະ ເຕັກໂນໂລຊີ;
2. ສັນຍາຖ່າຍທອດເຕັກໂນໂລຊີ;
3. ບັນຊີ ເອກະສານ ຫຼື ອຸປະກອນກ່ຽວກັບເຕັກໂນໂລຊີ;
4. ໃບຮັບເງິນຄ່າທຳນຽມ ແລະ ຄ່າບໍລິການ.

**ມາດຕາ 17 ການພິຈາລະນາ ການຂໍອະນຸຍາດຖ່າຍທອດເຕັກໂນໂລຊີທີ່ຄວບຄຸມ**

ອົງການຄຸ້ມຄອງການຖ່າຍທອດເຕັກໂນໂລຊີ ພິຈາລະນາການຂໍອະນຸຍາດຖ່າຍທອດເຕັກໂນໂລຊີທີ່ຄວບຄຸມຕາມຂອບເຂດສິດຂອງຕົນ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳຮ້ອງ ແລະ ເອກະສານປະ ກອບຄົບຖ້ວນ ແລະ ຖືກຕ້ອງ ເປັນຕົ້ນໄປ, ເວັ້ນເສຍແຕ່ບາງປະເພດເຕັກໂນໂລຊີທີ່ມີຄວາມຈຳເປັນຕ້ອງກວດສອບຜ່ານທາງດ້ານເຕັກນິກ ຫຼື ວິຊາການ ຊຶ່ງອາດໃຊ້ເວລາຫຼາຍກວ່ານັ້ນ ແຕ່ບໍ່ໃຫ້ເກີນ ສາມສິບວັນ ລັດຖະການ.

**ໝວດທີ 2**

**ສັນຍາຖ່າຍທອດເຕັກໂນໂລຊີ**

**ມາດຕາ 18 ສັນຍາຖ່າຍທອດເຕັກໂນໂລຊີ**

**ສັນຍາຖ່າຍທອດເຕັກໂນໂລຊີ ແມ່ນ ການຕົກລົງລະຫວ່າງຄູ່ສັນຍາຖ່າຍທອດເຕັກໂນໂລຊີ ໂດຍສອດ ຄ່ອງກັບກົດໝາຍວ່າດ້ວຍຂໍ້ຜູກພັນໃນສັນຍາ ແລະ ນອກສັນຍາ.**

**ສັນຍາຖ່າຍທອດເຕັກໂນໂລຊີ ຕ້ອງເຮັດເປັນລາຍລັກອັກສອນ, ໃນກໍລະນີສັນຍາຖ່າຍທອດເຕັກໂນໂລຊີຫາກເຮັດເປັນພາສາຕ່າງປະເທດ ຕ້ອງແປເປັນພາສາລາວ.**

ມາດຕາ 19 ເນື້ອໃນຂອງສັນຍາຖ່າຍທອດເຕັກໂນໂລຊີ

**ສັນຍາຖ່າຍທອດເຕັກໂນໂລຊີ ມີເນື້ອໃນ ດັ່ງນີ້:**

1. **ຊື່ຂອງສັນຍາຖ່າຍທອດເຕັກໂນໂລຊີ;**
2. **ຊື່, ນາມສະກຸນ ແລະ ທີ່ຢູ່ຂອງຄູ່ສັນຍາ**;
3. **ເປົ້າໝາຍຂອງການຖ່າຍທອດ ແລະ ຜະລິດຕະພັນທີ່ໄດ້ຮັບຈາກເຕັກໂນໂລຊີທີ່ໄດ້ຖ່າຍທອດ;**
4. **ການຖ່າຍທອດສິດການເປັນເຈົ້າຂອງ ຫຼື ການຖ່າຍທອດສິດນຳໃຊ້ເຕັກໂນໂລຊີ;**
5. **ແຜນການ, ວິທີການ ແລະ ສະຖານທີ່ຖ່າຍທອດເຕັກໂນໂລຊີ;**
6. **ມູນຄ່າ ແລະ ວິທີການຊຳລະ**;
7. **ວັນ​ທີ, ເດືອນ, ປີ ທີ່ມີຜົນໃຊ້ບັງຄັບ ແລະ ອາຍຸຂອງສັນຍາ;**
8. **ສິດ ແລະ ພັນທະ ຂອງຄູ່ສັນຍາ;**
9. **ໄລຍະເວລາການຮັບປະກັນເຕັກໂນໂລຊີທີ່ໄດ້ຖ່າຍທອດ;**
10. **ຄວາມຮັບຜິດຊອບຕໍ່ການລະເມີດສັນຍາ;**
11. **ກົດໝາຍທີ່ນຳໃຊ້ເຂົ້າໃນການແກ້ໄຂຂໍ້ຂັດແຍ່ງ;**
12. **ຮູບການ ແລະ ອົງການແກ້ໄຂຂໍ້ຂັດແຍ່ງ;**
13. **ເງື່ອນໄຂຂອງການປ່ຽນແປງ ແລະ ການສິ້ນສຸດສັນຍາກ່ອນກຳນົດ;**
14. **ການປັບໃໝຕໍ່ການລະເມີດສັນຍາ;**
15. **ເນື້ອໃນອື່ນ ຕາມການຕົກລົງຂອງຄູ່ສັນຍາ.**

ມາດຕາ 20ການມອບ-ໂອນສັນຍາການຖ່າຍທອດເຕັກໂນໂລຊີ

**ຄູ່​ສັນຍາ ສາມາດ​ມອບ-​ໂອນ ສັນຍາ​ການຖ່າຍ​ທອດ​ເຕັກ​ໂນ​ໂລຊີ ​ໃຫ້ບຸກຄົນທີສາມ ​​ສືບ​ຕໍ່​ປະຕິບັດ​ສັນຍາ​ແທນ​ຕົນ​ໄດ້ ​ແຕ່​ຕ້ອງ​ໄດ້ຮັບການເຫັນດີຈາກ​ຄູ່​ສັນຍາ​ອີກ​ຝ່າ​ຍໜຶ່ງ​​ເສຍ​ກ່ອນ ແລະ ຕ້ອງແຈ້ງໃຫ້ອົງການຄຸ້ມຄອງການຖ່າຍທອດເຕັກໂນໂລຊີ.**

ໝວດທີ 3

ການບໍລິການການຖ່າຍທອດເຕັກໂນໂລຊີ

**ມາດຕາ 21 ການດຳເນີນທຸລະກິດການບໍລິການການຖ່າຍທອດເຕັກໂນໂລຊີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດຳເນີນທຸລະ​ກິດ ການບໍລິການການຖ່າຍທອດເຕັກໂນໂລຊີ ຢູ່ ສປປ ລາວ ຕ້ອງຍື່ນຄຳຮ້ອງຂໍສ້າງຕັ້ງວິສາຫະກິດ ນຳຫ້ອງການບໍລິ ການການລົງທຶນປະຕູດຽວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ.

ທຸລະກິດການບໍລິການການຖ່າຍ​ທອດ​ເຕັກ​ໂນ​ໂລ​ຊີ ມີ ດັ່ງນີ້:

1. ການເປັນຜູ້ຕາງໜ້າ ໃນການດຳເນີນການຖ່າຍທອດເຕັກໂນໂລຊີ;
2. ການເປັນທີ່ປຶກສາ;
3. ການຕິດ​ຕັ້ງ​ເຄື່ອງ​ຈັກ ຫຼື ອຸປະກອນ​ການ​ຜະລິດ;
4. ການກວດສອບເຕັກໂນໂລຊີ;
5. ການຕີລາຄາເຕັກໂນໂລຊີ;
6. ການປະເມີນເຕັກໂນໂລຊີ;
7. ການສົ່ງ​ເສີມ​ການຖ່າຍ​ທອດ​ເຕັ​ກ​ໂນ​ໂລ​ຊີ;
8. ການບໍລິການອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 22 ເງື່ອນໄຂຂອງຜູ້ດຳເນີນທຸລະກິດບໍລິການການຖ່າຍທອດເຕັກໂນໂລຊີ**

ຜູ້ທີ່ຈະດຳເນີນທຸລະກິດບໍລິການການຖ່າຍທອດເຕັກໂນໂລຊີ ຕ້ອງມີເງື່ອນໄຂ ດັ່ງ​ນີ້:

1. ມີຄວາມຮູ້, ຄວາມສາມາດ ແລະ ປະສົບການທີ່ກ່ຽວຂ້ອງກັບເຕັກໂນໂລຊີ;
2. ມີບຸກຄະລາກອນທີ່ມີຄວາມຮູ້, ຄວາມສາມາດ ແລະ ປະສົບການກ່ຽວກັບເຕັກໂນໂລຊີຢ່າງໜ້ອຍ ສາມປີ;
3. ມີສິ່ງອຳນວຍຄວາມສະດວກ, ມີທຶນ, ມີພາຫະນະ, ເຄື່ອງມື, ສະຖານທີ່ ແລະ ອື່ນໆ ທີ່ສາມາດຕອບສະໜອງຄວາມຮຽກຮ້ອງຕ້ອງການ ຂອງການບໍລິການການຖ່າຍທອດເຕັກໂນໂລຊີ.

ສຳລັບທຸລະກິດບໍລິການ ກວດສອບ, ຕີລາຄາ ແລະ ປະເມີນ ເຕັກໂນໂລຊີ ຕ້ອງມີຜູ້ກວດສອບ, ຕີລາ ຄາ ແລະ ປະເມີນເຕັກໂນໂລຊີ ທີ່ມີຄວາມຮູ້ສະເພາະດ້ານແຕ່ຊັ້ນສູງຂຶ້ນໄປ ແລະ ມີໃບຢັ້ງຢືນຜ່ານການຝຶກອົບ ຮົມວຽກງານດັ່ງກ່າວ.

**ມາດຕາ 23 ການຢັ້ງຢືນກ່ຽວກັບການກວດສອບ, ຕີລາຄາ ແລະ ປະເມີນເຕັກໂນໂລຊີ**

ຜູ້ດຳເນີນທຸລະກິດການບໍລິການການຖ່າຍທອດເຕັກໂນໂລຊີ ຕ້ອງຢັ້ງຢືນຜົນຂອງການກວດສອບ, ຕີລາ ຄາ ແລະ ປະເມີນເຕັກໂນໂລຊີຂອງຕົນ ຢ່າງເປັນລາຍລັກອັກສອນໃຫ້ແກ່ຜູ້ຮ້ອງຂໍ ແລະ ມີຄວາມຮັບຜິດຊອບຕໍ່ໜ້າກົດໝາຍ.

**ພາກທີ V**

**ສິດ** ແລະ **ພັນທະ ຂອງຜູ້ດຳເນີນການຖ່າຍທອດເຕັກໂນໂລຊີ**

**ມາດຕາ 24 ສິດ ແລະ ພັນທະ ຂອງຜູ້ເປັນເຈົ້າຂອງເຕັກໂນໂລຊີ**

ເຈົ້າຂອງເຕັກໂນໂລຊີ ແມ່ນ **ຜູ້ທີ່ປະດິດສ້າງເຕັກໂນໂລຊີນັ້ນໂດຍກົງ ຫຼື ຜູ້ໄດ້ຮັບສິດຈາກຜູ້ປະດິດສ້າງ ຊຶ່ງ**ມີ ສິດ ແລະ ພັນທະ ດັ່ງນີ້:

1. ຖ່າຍທອດສິດ ທັງໝົດ ຫຼື ບາງສ່ວນ ຂອງເຕັກໂນໂລຊີນັ້ນ ໃຫ້ຜູ້ຮັບການຖ່າຍທອດດ້ວຍການຂາຍ, ແລກປ່ຽນ, ໃຫ້ເຊົ່າ, ມອບໃຫ້ ຫຼື ສືບທອດ;
2. ຖ່າຍທອດສິດນຳໃຊ້ເຕັກໂນໂລຊີ ໃນກໍລະນີ ທີ່ເຕັກໂນໂລຊີດັ່ງກ່າວ ໄດ້ໝົດອາຍຸການປົກປ້ອງ ຫຼື ບໍ່ໄດ້ຮັບການປົກປ້ອງສິດທາງດ້ານຊັບສິນທາງປັນຍາ ຢູ່ ສປປ ລາວ;
3. **ປະຕິບັດຕາມສັນຍາການຖ່າຍທອດເຕັກໂນໂລຊີຢ່າງເຂັ້ມງວດ;**
4. **ໄດ້ຮັບການປົກປ້ອງສິດ ແລະ ຜົນປະໂຫຍດຂອງຕົນ ທີ່ຖືກຕ້ອງຕາມກົດໝາຍ;**
5. ຕິດຕາມ, ກວດກາ ແລະ ປະເມີນ ການນຳໃຊ້ເຕັກໂນໂລຊີ ທີ່ໄດ້ມີການຖ່າຍທອດ;
6. ຊຸກຍູ້ ແລະ ສົ່ງເສີມ ໃຫ້ສັງຄົມໄດ້ນຳໃຊ້ເຕັກໂນໂລຊີຂອງຕົນ;
7. ໃຫ້ການຮ່ວມມື ໃນການສະໜອງຂໍ້ມູນ ຂ່າວສານ ກ່ຽວກັບຄຸນປະໂຫຍດຂອງເຕັກໂນໂລຊີ;
8. ປົກປັກຮັກສາສິ່ງແວດລ້ອມ;
9. ຮັບຜິດຊອບຜົນເສຍຫາຍທີ່ເກີດຂຶ້ນຈາກການນຳໃຊ້ເຕັກໂນໂລຊີ ໃນກໍລະນີທີ່ເຕັກໂນໂລຊີ ບໍ່ໄດ້ຕາມມາດຕະຖານທີ່ໄດ້ກຳນົດໄວ້;
10. ປະຕິບັດພັນທະດ້ານການເງິນໃຫ້ລັດ ທີ່ໄດ້ມາຈາກການນຳໃຊ້ເຕັກໂນໂລຊີ ເພື່ອສະແຫວງຫາຜົນປະໂຫຍດທາງການຄ້າ;
11. ຈັດຝືກອົບຮົມໃຫ້ແກ່ຜູ້ຮັບການຖ່າຍທອດເຕັກໂນໂລຊີ ແລະ ບຸກຄົນອື່ນ;
12. **ເຂົ້າຮ່ວມກິດຈະກຳ ກ່ຽວກັບການຖ່າຍທອດເຕັກໂນໂລຊີທີ່ພາກລັດ ຫຼື ພາກສ່ວນອື່ນຈັດຂຶ້ນ;**
13. **ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 25 ສິດ ແລະ ພັນທະ ຂອງຜູ້ຖ່າຍທອດເຕັກໂນໂລຊີ

ຜູ້ຖ່າຍທອດເຕັກໂນໂລຊີ ແມ່ນ ຜູ້ທີ່ເປັນເຈົ້າຂອງ ຫຼື ຜູ້ທີ່ໄດ້ຮັບສິດຖ່າຍທອດຈາກຜູ້ເປັນເຈົ້າຂອງເຕັກໂນໂລຊີ ຊຶ່ງມີ ສິດ ແລະ ພັນທະ ດັ່ງນີ້:

1. **ສະເໜີໃຫ້ຜູ້ຮັບການຖ່າຍທອດເຕັກໂນໂລຊີ ປະຕິບັດຕາມເນື້ອໃນທີ່ຕົກລົງກັນໃນສັນຍາ;**
2. **ໄດ້ຮັບການປົກປ້ອງສິດ ແລະ ຜົນປະໂຫຍດຂອງຕົນ ທີ່ຖືກຕ້ອງຕາມກົດໝາຍ**;
3. **ໄດ້ຮັບຄ່າຖ່າຍທອດເຕັກໂນໂລຊີຢ່າງຄົບຖ້ວນ ລວມທັງຜົນປະໂຫຍດອື່ນ ຕາມທີ່ໄດ້ຕົກລົງກັນໄວ້ໃນສັນຍາ;**
4. **ໄດ້ຮັບການຟື້ນຟູ, ທົດແທນຄ່າເສຍຫາຍ ຈາກຜູ້ຮັບການຖ່າຍທອດເຕັກໂນໂລຊີ ໃນກໍລະນີ ບໍ່ປະ ຕິບັດຕາມສິດ ແລະ ພັນທະ ທີ່ກຳນົດໄວ້ໃນສັນຍາ;**
5. **ສະເໜີ, ຮ້ອງຟ້ອງ, ຂໍຄວາມເປັນທຳ ໃນກໍລະນີ ມີການລະເມີດສັນຍາ ຕາມທີ່ໄດ້ກຳນົດໄວ້ໃນກົດໝາຍ;**
6. **​ຖ່າຍທອດເຕັກໂນໂລຊີ ໃຫ້ຖືກຕ້ອງຕາມກົດໝາຍ, ຮັບປະກັນບໍ່ໃຫ້ລະເມີດສິດຂອງບຸກຄົນອື່ນ ແລະ ໃຊ້ແທນຄ່າເສຍຫາຍ ໃນກໍລະນີທີ່ຕົນໄດ້ກໍ່ຂຶ້ນ**;
7. **ປົກປັກຮັກສາສິ່ງແວດລ້ອມ;**
8. **ຈັດຝືກອົບຮົມໃຫ້ແກ່ຜູ້ຮັບການຖ່າຍທອດເຕັກໂນໂລຊີ ແລະ ບຸກຄົນອື່ນ;**
9. **ຮັກສາຂໍ້ມູນຄວາມລັບຂອງເຕັກໂນໂລຊີ ທີ່ຢູ່ໃນຂະບວນການເຈລະຈາ, ການເຊັນສັນຍາຖ່າຍທອດເຕັກໂນໂລຊີ ຕາມຄວາມຕ້ອງການຂອງຄູ່ຮ່ວມເຈລະຈາ;**
10. **ແຈ້ງໃຫ້ຜູ້ຮັບການຖ່າຍທອດເຕັກໂນໂລຊີ ໃນກໍລະນີພົບບັນຫາທາງດ້ານເຕັກນິກ ພ້ອມທັງແນະ ນຳວິທີແກ້ໄຂທີ່ເໝາະສົມ;**
11. **ຂໍອະນຸຍາດຖ່າຍທອດເຕັກໂນໂລຊີ ທີ່ຢູ່ໃນບັນຊີເຕັກໂນໂລຊີທີ່ຄວບຄຸມການຖ່າຍທອດ;**
12. **ເຂົ້າຮ່ວມກິດຈະກຳ ກ່ຽວກັບການຖ່າຍທອດເຕັກໂນໂລຊີທີ່ພາກລັດ ຫຼື ພາກສ່ວນອື່ນຈັດຂຶ້ນ;**
13. ປະຕິບັດພັນທະດ້ານການເງິນໃຫ້ລັດ ທີ່ໄດ້ມາຈາກການຖ່າຍທອດເຕັກໂນໂລຊີ;
14. **ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 26 ສິດ ແລະ ພັນທະຂອງຜູ້ຮັບການຖ່າຍທອດເຕັກໂນໂລຊີ

ຜູ້ຮັບ​ການຖ່າຍທອດເຕັກໂນໂລຊີ ແມ່ນ ຜູ້ທີ່ໄດ້ຮັບສິດການເປັນເຈົ້າຂອງ ແລະ ສິດນຳໃຊ້ຈາກຜູ້ຖ່າຍທອດເຕັກໂນໂລຊີ ຊຶ່ງມີ ສິດ ແລະ ພັນທະ ດັ່ງນີ້:

1. **ສະເໜີໃຫ້ຜູ້ຖ່າຍທອດເຕັກໂນໂລຊີ ປະຕິບັດຕາມເນື້ອໃນ ທີ່ໄດ້ຕົກລົງກັນໄວ້ໃນສັນຍາ;**
2. **ໄດ້ຮັບການປົກປ້ອງສິດ ແລະ ຜົນປະໂຫຍດຂອງຕົນທີ່ຖືກຕ້ອງຕາມກົດໝາຍ**;
3. ວ່າຈ້າງໃຫ້ບຸກຄົນ, ນິຕິບຸກຄົນ ​​ຫຼື ການຈັດຕັ້ງ **ທັງພາຍໃນ ແລະ ຕ່າງປະເທດ ມາຈັດຕັ້ງປະຕິບັດການຮັບການຖ່າຍທອດເຕັກໂນໂລຊີແທນຕົນ;**
4. **ໄດ້ຮັບການຝືກອົບຮົມຈາກເຈົ້າຂອງ ຫຼື ຜູ້ຖ່າຍທອດເຕັກໂນໂລຊີ;**
5. **ປົກປັກຮັກສາສິ່ງແວດລ້ອມ;**
6. **ໄດ້ຮັບການຟື້ນຟູ, ທົດແທນຄ່າເສຍຫາຍ ຈາກຜູ້ຖ່າຍທອດເຕັກໂນໂລຊີ ໃນກໍລະນີ ບໍ່ປະຕິບັດຕາມສິດ ແລະ ພັນທະ ທີ່ໄດ້ກຳນົດໄວ້ໃນສັນຍາ;**
7. **ສະເໜີ, ຮ້ອງຟ້ອງ, ຂໍຄວາມເປັນທຳ ໃນກໍລະນີມີການລະເມີດສັນຍາ ຕາມທີ່ໄດ້ກຳນົດໄວ້ໃນກົດໝາຍ;**
8. **ໃຊ້ແທນຄ່າເສຍຫາຍ ທີ່ຕົນໄດ້ກໍ່ຂຶ້ນ**;
9. **ຮັກສາຂໍ້ມູນຄວາມລັບຂອງເຕັກໂນໂລຊີ ທີ່ຢູ່ໃນຂະບວນການເຈລະຈາ, ການເຊັນສັນຍາການຖ່າຍທອດເຕັກໂນໂລຊີ ຕາມຄວາມຕ້ອງການຂອງຄູ່ຮ່ວມເຈລະຈາ;**
10. **ຂໍອະນຸຍາດຖ່າຍທອດເຕັກໂນໂລຊີທີ່ຢູ່ໃນບັນຊີເຕັກໂນໂລຊີທີ່ຄວບຄຸມການຖ່າຍທອດ ໃນກໍລະ ນີນຳເຂົ້າຈາກຕ່າງປະເທດ;**
11. **ປະກອບສ່ວນເຂົ້າໃນກິດຈະກຳຂອງພາກລັດຈັດຂຶ້ນກ່ຽວກັບການຖ່າຍທອດເຕັກໂນໂລຊີ;**
12. **ເຂົ້າຮ່ວມກິດຈະກຳ ກ່ຽວກັບການຖ່າຍທອດເຕັກໂນໂລຊີທີ່ພາກລັດ ຫຼື ພາກສ່ວນອື່ນຈັດຂຶ້ນ;**
13. **ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 27ສິດ ແລະ ພັນທະຂອງ​ຜູ້​ດຳເນີນທຸລະກິດບໍລິການ ການຖ່າຍທອດເຕັກໂນໂລຊີ

**​ຜູ້ດຳເນີນທຸລະກິດ​ບໍລິການ ການຖ່າຍທອດເຕັກໂນໂລຊີ ມີ ສິດ ແລະ ພັນທະ ດັ່ງນີ້:**

1. **ດຳເນີນການບໍລິການ ການຖ່າຍທອດເຕັກໂນໂລຊີ ຕາມທີ່ໄດ້ຮັບອະນຸຍາດ;**
2. **ສະເໜີໃຫ້ຜູ້ໃຊ້ບໍລິການສະໜອງຂໍ້ມູນ ຂ່າວສານ ແລະ ເອກະສານທີ່ຈຳເປັນໃຫ້ແກ່​ຕົນ;**
3. **ວ່າຈ້າງນັກວິຊາການ ພາຍໃນ ແລະ ຕ່າງປະເທດ ເພື່ອດຳເນີນການບໍລິການ ການຖ່າຍທອດເຕັກໂນໂລຊີແທນຕົນ;**
4. **ໄດ້ຮັບຄ່າບໍລິການ ແລະ ຜົນປະໂຫຍດອື່ນ ຈາກການດຳເນີນການໃຫ້ບໍລິການຕາມສັນຍາ;**
5. **ສະເໜີໃຫ້ຜູ້ໃຊ້ບໍລິການ ໃຊ້ແທນຄ່າເສຍຫາຍທີ່ເກີດຂຶ້ນ ຈາກການລະເມີດຂອງຜູ້ກ່ຽວ;**
6. **ປະຕິບັດຕາມສັນຍາການບໍລິການຖ່າຍທອດເຕັກໂນໂລຊີ;**
7. **ຮັບຜິດຊອບຕໍ່ຜູ້ໃຊ້ບໍລິການ ພ້ອມທັງໃຊ້ແທນຄ່າເສຍຫາຍທີ່ເກີດຈາກການບໍລິການຂອງຕົນ;**
8. **ຮັກສາຂໍ້ມູນຄວາມລັບ ຕາມທີ່ໄດ້ຕົກລົງກັນໄວ້ໃນສັນຍາ;**
9. **ເຂົ້າຮ່ວມກິດຈະກຳກ່ຽວກັບການຖ່າຍທອດເຕັກໂນໂລຊີທີ່ພາກລັດ ຫຼື ພາກສ່ວນອື່ນຈັດຂຶ້ນ;**
10. ປະຕິບັດພັນທະດ້ານການເງິນໃຫ້ລັດ ທີ່ໄດ້ມາຈາກການດຳເນີນການບໍລິການການຖ່າຍທອດເຕັກໂນໂລຊີ;
11. **ນຳໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.**

**ພາກທີ VI**

**ການສົ່ງເສີມການຖ່າຍທອດເຕັກໂນໂລຊີ**

**ມາດຕາ 28 ການສົ່ງເສີມການຖ່າຍທອດເຕັກໂນໂລຊີ**

ການສົ່ງເສີມການຖ່າຍທອດເຕັກໂນໂລຊີ ມີ ດັ່ງນີ້:

1. ການສົ່ງເສີມດ້ານນະໂຍບາຍການຖ່າຍທອດເຕັກໂນໂລຊີ;
2. ການສົ່ງເສີມດ້ານການພັດທະນາຊັບພະຍາກອນມະນຸດ;
3. ການສົ່ງເສີມດ້ານການຕະຫຼາດເຕັກໂນໂລຊີ.

**ມາດຕາ 29 ການສົ່ງເສີມດ້ານນະໂຍບາຍການຖ່າຍທອດເຕັກໂນໂລຊີ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນການຖ່າຍທອດເຕັກໂນໂລຊີ ຕາມທີ່ໄດ້ກຳນົດໄວ້ໃນມາດຕາ 8 ຂອງກົດໝາຍສະບັບນີ້ ຈະໄດ້ຮັບນະ​ໂຍບາຍສົ່ງເສີມການຄົ້ນຄວ້າ, ການພັດທະນາ​ເຕັກ​ໂນ​ໂລ​ຊີ ແລະ ນະ​ວັດຕະ​ກຳ, ການ​ປະດິດ​ສ້າງ, ການ​ນຳ​ໃຊ້ ​ແລະ ການ​ລົງທຶນ ຕາມທີ່ໄດ້ກຳນົດໄວ້ໃນກົດໝາຍວ່າ​ດ້ວຍວິທະຍາ​ສາດ ​ແລະ ​ເຕັກ​ໂນ​ໂລ​ຊີ, ກົດໝາຍວ່າດ້ວຍການສົ່ງເສີມການລົງທຶນ ​ແລະ​ ກົດໝາຍອື່ນທີ່​ກ່ຽວຂ້ອງ.

**ມາດຕາ 30 ການສົ່ງເສີມດ້ານການພັດທະນາຊັບພະຍາກອນມະນຸດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນການຖ່າຍທອດເຕັກໂນໂລຊີ ຕ້ອງມີແຜນການສ້າງ ແລະ ນຳໃຊ້ບຸກຄະລາກອນ, ການຈັດແບ່ງງົບປະມານໃນການສ້າງພື້ນຖານອຳນວຍຄວາມສະດວກ, ສະຖານທີ່ຝຶກອົບ ຮົມຍົກລະດັບໃຫ້ແກ່ບຸກຄະລາກອນ ແລະ ໃຫ້ທຶນການສຶກສາໃນການສ້າງ, ບຳລຸງ, ຍົກລະດັບດ້ານວິຊາສະ ເພາະ, ເຕັກນິກວິຊາການໃຫ້ແກ່ບຸກຄະລາກອນ ດ້ານການຄຸ້ມຄອງ, ການຖ່າຍທອດເຕັກໂນໂລຊີ ແລະ ຜູ້ຮັບການຖ່າຍທອດເຕັກໂນໂລຊີ.

**ມາດຕາ 31 ການສົ່ງເສີມດ້ານການຕະຫຼາດເຕັກໂນໂລຊີ**

ລັດ ສົ່ງເສີມບຸກຄົນ, ນິຕິບຸກຄົນ ຫຼື ການຈັດຕັ້ງ ເຂົ້າຮ່ວມການພັດທະນາຕະຫຼາດເຕັກໂນໂລຊີ ດ້ວຍຮູບການ ດັ່ງນີ້:

1. ລົງທຶນກໍ່ສ້າງໂຄງລ່າງພື້ນຖານໃຫ້ແກ່ຕະຫຼາດເຕັກໂນໂລຊີ, ການວາງສະແດງເຕັກໂນໂລຊີ, ສູນແລກປ່ຽນເຕັກໂນໂລຊີ, ສູນບົ່ມເພາະເຕັກໂນໂລຊີ ແລະ ດ້ວຍຮູບການອື່ນ;
2. ຊຸກຍູ້, ສະໜັບສະໜູນ ການເຄື່ອນໄຫວຂອງຜູ້ປະກອບກິດຈະການໃໝ່ ແລະ ການຈັບຄູ່ຮ່ວມມືດ້ານເຕັກໂນໂລຊີ;
3. ປະກາດ, ເຜີຍແຜ່, ນຳສະເໜີເຕັກໂນໂລຊີ ແລະ ເຂົ້າຮ່ວມງານວາງສະແດງຕະຫຼາດເຕັກໂນໂລຊີ ທັງພາຍໃນ ແລະ ຕ່າງປະເທດ.

**ມາດຕາ 32 ກອງທຶນສົ່ງເສີມການຖ່າຍທອດ ແລະ ພັດທະນາເຕັກໂນໂລຊີ**

ກອງທຶນສົ່ງເສີມການຖ່າຍທອດ ແລະ ພັດທະນາເຕັກໂນໂລຊີ ໃຫ້ນຳໃຊ້ກອງທຶນພັດທະນາວິທະຍາ ສາດ ແລະ ເຕັກໂນໂລຊີ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິທະຍາສາດ ແລະ ເຕັກໂນໂລຊີ ແລະ ລະ ບຽບການທີ່ກ່ຽວຂ້ອງ ເພື່ອສົ່ງເສີມການຄົ້ນຄວ້າ, ການປະດິດສ້າງ, ການດັດປັບເຕັກໂນໂລຊີ, ການຕໍ່ຍອດຜົນຂອງການຄົ້ນຄວ້າເຂົ້າໃນການຜະລິດ, ການບໍລິການ, ການຄ້າ ແລະ ການຖ່າຍທອດເຕັກໂນໂລຊີ.

**ພາກທີ VII**

**ຂໍ້ຫ້າມ**

**ມາດຕາ 33 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກຳ ດັ່ງນີ້:

1. ສວຍໃຊ້ການຖ່າຍທອດເຕັກໂນໂລຊີ ເພື່ອສ້າງຜົນເສຍຫາຍໃຫ້ແກ່ວຽກງານປ້ອງກັນຊາດ-ປ້ອງກັນຄວາມສະຫງົບ, ສິດ ແລະ ຜົນປະໂຫຍດອັນຊອບທຳຂອງບຸກຄົນ, ນິຕິບຸກຄົນ ແລະ ການຈັດຕັ້ງ;
2. ດຳເນີນການຖ່າຍທອດເຕັກໂນໂລຊີ ທີ່ຢູ່ໃນບັນຊີເຕັກໂນໂລຊີທີ່ຫ້າມຖ່າຍທອດ, ເຕັກໂນໂລຊີທີ່ຄວບຄຸມ ໂດຍບໍ່ໄດ້ຮັບອະນຸຍາດ;
3. ສ້າງອຸປະສັກ ຂັດຂວາງການສົ່ງເສີມ ແລະ ການພັດທະນາການຖ່າຍທອດເຕັກໂນໂລຊີ ໃນທຸກຮູບການ;
4. ແອບອ້າງເອົາສິດເປັນເຈົ້າຂອງເຕັກໂນໂລຊີຂອງຜູ້ອື່ນ ມາເປັນຂອງຕົນ;
5. ດັດແປງເຕັກນິກ ໂດຍບໍ່ໄດ້ຮັບອະນຸຍາດ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 34 ຂໍ້ຫ້າມສໍາລັບພະນັກງານ-ລັດຖະກອນທີ່ກ່ຽວຂ້ອງກັບການຖ່າຍທອດເຕັກໂນໂລຊີ**

ຫ້າມພະນັກງານ-ລັດຖະກອນ ທີ່ກ່ຽວຂ້ອງກັບການຖ່າຍທອດເຕັກໂນໂລຊີ ມີພຶດຕິກຳ ດັ່ງນີ້:

1. ສວຍໃຊ້ອຳນາດ, ຕຳແໜ່ງ, ໜ້າທີ່ ບັງຄັບ, ນາບຂູ່ຜູ້ອື່ນ ເພື່ອຫາຜົນປະໂຫຍດແກ່ຕົນ, ຍາດພີ່ ນ້ອງ ແລະ ພັກພວກຂອງຕົນ;
2. ຂໍເອົາ, ທວງເອົາ, ຮັບເອົາສິນບົນ ຫຼື ຜົນປະໂຫຍດອື່ນ ຈາກຜູ້ດຳເນີນການຖ່າຍທອດເຕັກໂນໂລຊີ;
3. ເປີດເຜີຍຄວາມລັບຂອງເຕັກໂນໂລຊີ ແລະ ຂັດຂວາງການດຳເນີນການຖ່າຍທອດເຕັກໂນໂລຊີ;
4. ກົດໜ່ວງ, ຖ່ວງດຶງ, ແກ່ຍາວເວລາ ໃນການພິຈາລະນາເອກະສານຕ່າງໆ ໂດຍບໍ່ມີເຫດຜົນ;
5. ລາຍງານຂໍ້ມູນທີ່ບໍ່ຖືກຕ້ອງ, ຄົບຖ້ວນ ກ່ຽວກັບການຖ່າຍທອດເຕັກໂນໂລຊີ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 35 ຂໍ້ຫ້າມສຳລັບຜູ້ດຳເນີນການຖ່າຍທອດເຕັກໂນໂລຊີ**

ຫ້າມຜູ້ດຳເນີນການຖ່າຍທອດເຕັກໂນໂລຊີ ມີພຶດຕິກຳ ດັ່ງນີ້:

1. ດຳເນີນການຖ່າຍທອດເຕັກໂນໂລຊີ ໂດຍບໍ່ໄດ້ຮັບອະນຸຍາດ ຫຼື ບໍ່ຖືກຕ້ອງຕາມການອະນຸຍາດ;
2. ໃຫ້ສິນບົນ ຫຼື ຜົນປະໂຫຍດອື່ນ ທີ່ບໍ່ຖືກຕ້ອງແກ່ພະນັກງານ-ລັດຖະກອນ ທີ່ຮັບຜິດຊອບການຖ່າຍທອດເຕັກໂນໂລຊີ;
3. ປອມແປງເອກະສານ, ນຳໃຊ້ເອກະສານປອມ ກ່ຽວກັບການຖ່າຍທອດເຕັກໂນໂລຊີ;
4. ປະຕິເສດການສະໜອງຂໍ້ມູນ ກ່ຽວກັບການຖ່າຍທອດເຕັກໂນໂລຊີ ຕໍ່ອົງການຄຸ້ມຄອງການຖ່າຍທອດເຕັກໂນໂລຊີ ແລະ ອົງການອື່ນທີ່ກ່ຽວຂ້ອງ;
5. ໂຄສະນາ, ເຜີຍແຜ່ເຕັກໂນໂລຊີ ເກີິນຄວາມເປັນຈິງ;
6. ຕົວະຍົວະ, ຫຼອກລວງໃຫ້ເຮັດ ຫຼື ປອມແປງ ສັນຍາຖ່າຍທອດເຕັກໂນໂລຊີ;
7. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VIII**

**ການແກ້ໄຂຂໍ້ຂັດແຍ່ງ**

**ມາດຕາ 36 ຮູບການແກ້ໄຂຂໍ້ຂັດແຍ່ງ**

ການແກ້ໄຂຂໍ້ຂັດແຍ່ງ ກ່ຽວກັບການຖ່າຍທອດເຕັກໂນໂລຊີ ສາມາດດຳເນີນດ້ວຍຮູບການໃດໜຶ່ງ ດັ່ງນີ້:

1. ການປະນີປະນອມ;
2. ການແກ້ໄຂທາງດ້ານບໍລິຫານ;
3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
4. ການຕັດສີນຂອງສານ;
5. ການແກ້ໄຂທີ່ມີລັກສະນະສາກົນ.

**ມາດຕາ 37 ການແກ້ໄຂດ້ວຍການປະນີປະນອມ**

ໃນກໍລະນີເກີດຂໍ້ຂັດແຍ່ງ ກ່ຽວກັບການຖ່າຍທອດເຕັກໂນໂລຊີ ຄູ່ກໍລະນີ ສາມາດປຶກສາຫາລື, ເຈລະ ຈາ ແລະ ປະນີປະນອມກັນ ເພື່ອຕ່າງຝ່າຍຕ່າງໄດ້ຮັບຜົນປະໂຫຍດ.

**ມາດຕາ 38 ການແກ້ໄຂທາງດ້ານບໍລິຫານ**

ໃນກໍລະນີເກີດຂໍ້ຂັດແຍ່ງ ກ່ຽວກັບການຖ່າຍທອດເຕັກໂນໂລຊີນັ້ນ ຄູ່ກໍລະນີມີສິດສະເໜີຕໍ່ອົງການຄຸ້ມຄອງການຖ່າຍທອດເຕັກໂນໂລຊີ ເພື່ອພິຈາລະນາແກ້ໄຂ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 39 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ**

ໃນກໍລະນີເກີດຂໍ້ຂັດແຍ່ງ ກ່ຽວກັບທຸລະກິດ ການຖ່າຍທອດເຕັກໂນໂລຊີ ຄູ່ກໍລະນີມີສິດ ສະເໜີຕໍ່ອົງ ການແກ້ໄຂຂໍ້ຂັດແຍ່ງທາງດ້ານເສດຖະກິດ ເພື່ອພິຈາລະນາແກ້ໄຂຕາມກົດໝາຍ.

**ມາດຕາ 40 ການຕັດສີນຂອງສານ**

ໃນກໍລະນີ ເກີດຂໍ້ຂັດແຍ່ງ ກ່ຽວກັບການຖ່າຍທອດເຕັກໂນໂລຊີ ຄູ່ກໍລະນີຝ່າຍໃດຝ່າຍໜຶ່ງ ສາມາດຮ້ອງຟ້ອງຕໍ່ສານປະຊາຊົນ ເພື່ອພິຈາລະນາຕາມກົດໝາຍ.

**ມາດຕາ 41 ການແກ້ໄຂທີ່ມີລັກສະນະສາກົນ**

ໃນກໍລະນີເກີດຂໍ້ຂັດແຍ່ງ ທີ່ມີລັກສະນະສາກົນກ່ຽວກັບການຖ່າຍທອດເຕັກໂນໂລຊີ ຄູ່ກໍລະນີສາມາດສະເໜີຕໍ່ອົງການແກ້ໄຂຂໍ້ຂັດແຍ່ງພາຍໃນ ຫຼື ຕ່າງປະເທດ ຕາມການຕົກລົງກັນ ຫຼື ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ IX**

**ການຄຸ້ມຄອງ ແລະ ການກວດກາ**

**ໝວດທີ 1**

**ການຄຸ້ມຄອງວຽກງານຖ່າຍທອດເຕັກໂນໂລຊີ**

**ມາດຕາ 42 ອົງການຄຸ້ມຄອງວຽກງານຖ່າຍທອດເຕັກໂນໂລຊີ**

ລັດຖະບານ ເປັນຜູ້ຄຸ້ມຄອງວຽກງານຖ່າຍທອດເຕັກໂນໂລຊີຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງວິທະຍາສາດ ແລະ ເຕັກໂນໂລຊີ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການໃນການປະສານສົມທົບກັບ ກະຊວງແຜນການ ແລະ ການລົງທຶນ, ກະຊວງອຸດສາຫະກຳ ແລະ ການຄ້າ, ກະຊວງ, ອົງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານຖ່າຍທອດເຕັກໂນໂລຊີ ປະກອບດ້ວຍ:

* 1. ກະຊວງວິທະຍາສາດ ແລະ ເຕັກໂນໂລຊີ;
  2. ພະແນກວິທະຍາສາດ ແລະ ເຕັກໂນໂລຊີ ແຂວງ, ນະຄອນຫຼວງ;
  3. ຫ້ອງການວິທະຍາສາດ ແລະ ເຕັກໂນໂລຊີ ເມືອງ, ເທດສະບານ, ນະຄອນ.

**ມາດຕາ 43 ສິດ ແລະ ໜ້າທີ່ ຂອງກະຊວງວິທະຍາສາດ ແລະ ເຕັກໂນໂລຊີ**

ໃນການຄຸ້ມຄອງຖ່າຍທອດເຕັກໂນໂລຊີ ກະຊວງວິທະຍາສາດ ແລະ ເຕັກໂນໂລຊີ ມີ ສິດ ແລະ ໜ້າທີ່ ດັ່ງນີ້**:**

1. ຄົ້ນຄວ້າ ສ້າງ ນະໂຍບາຍ, ແຜນຍຸດທະສາດ, ກົດໝາຍກ່ຽວກັບການຖ່າຍທອດເຕັກໂນໂລຊີ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ ແລະ ກົດໝາຍ ເປັນລະບຽບການ, ແຜນການ, ແຜນງານ ແລະ ໂຄງການ ແລ້ວຈັດຕັ້ງປະຕິບັດ;
3. ໂຄສະນາ, ເຜີຍແຜ່ ນະໂຍບາຍ, ແຜນຍຸດທະສາດ ແລະ ກົດໝາຍກ່ຽວກັບການຖ່າຍທອດເຕັກໂນໂລຊີ ໃນຂອບເຂດທົ່ວປະເທດ;
4. ສ້າງ ແລະ ຍົກລະດັບບຸກຄະລາກອນກ່ຽວກັບການຖ່າຍທອດເຕັກໂນໂລຊີ;
5. ຕີລາຄາ, ປະເມີນຄວາມຕ້ອງການເຕັກໂນໂລຊີຂອງຂະແໜງການ ເພື່ອຕອບສະໜອງການພັດທະ ນາເສດຖະກິດ-ສັງຄົມ ແລະ ການເຊື່ອມໂຍງເສດຖະກິດກັບພາກພື້ນ ແລະ ສາກົນໃນແຕ່ລະໄລຍະ;
6. ຊີ້ນຳ, ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດ ການຖ່າຍທອດເຕັກໂນໂລຊີ ໃນຂອບເຂດທົ່ວປະເທດ;
7. ກວດສອບ, ຕີລາຄາ, ປະເມີນເຕັກໂນໂລຊີ ແລະ ໃຫ້ບໍລິການການຖ່າຍທອດເຕັກໂນໂລຊີ;
8. ຄົ້ນຄວ້າ ກຳນົດບັນຊີເຕັກໂນໂລຊີທີ່ ສົ່ງເສີມ, ຄວບຄຸມ ແລະ ຫ້າມຖ່າຍທອດ ເພື່ອສະ ເໜີລັດຖະບານ ພິຈາລະນາ;
9. ແຈ້ງເຕືອນ ກ່ຽວກັບການນຳໃຊ້ເຕັກໂນໂລຊີທີ່ສົ່ງຜົນກະທົບຕໍ່ຊີວິດ, ສຸຂະພາບຂອງຄົນ, ສັດ, ພືດ ແລະ ສິ່ງທີ່ມີຊີວິດ ໃຫ້ສັງຄົມຮັບຊາບ;
10. ອອກ ຫຼື ຖອນໃບອະນຸຍາດ ການຖ່າຍ​ທອດ​ເຕັກ​ໂນ​ໂລ​ຊີ;
11. ຕິດຕາມການປະຕິບັດສັນຍາຖ່າຍທອດເຕັກໂນໂລຊີ;
12. ຄົ້ນຄວ້າ, ວິໄຈ, ຊອກຫາວິທີການປ້ອງກັນ ແລະ ແກ້ໄຂບັນຫາທີ່ເກີດຂຶ້ນກັບການນຳໃຊ້, ການຍົກເລີກ ແລະ ການຖ່າຍທອດເຕັກໂນໂລຊີ ໃນຂອບເຂດທົ່ວປະເທດ;
13. ກວດກາ, ພິຈາລະນາ ແລະ ແກ້ໄຂຄຳສະເໜີ ກ່ຽວກັບການລະເມີດກົດໝາຍວ່າດ້ວຍການຖ່າຍທອດເຕັກໂນໂລຊີ;
14. ເກັບກຳ, ວິໄຈ, ສັງລວມຂໍ້ມູນ ແລະ ສະຖິຕິກ່ຽວກັບການຖ່າຍທອດເຕັກໂນໂລຊີ;
15. ປະສານສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການຈັດ ຕັ້ງປະຕິບັດການຖ່າຍທອດເຕັກໂນໂລຊີ;
16. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນກ່ຽວກັບການຖ່າຍທອດເຕັກໂນໂລຊີ;
17. ສະຫຼຸບ, ລາຍງານການເຄື່ອນໄຫວວຽກງານຖ່າຍທອດເຕັກໂນໂລຊີ ໃຫ້ລັດຖະບານຢ່າງເປັນປົກ ກະຕິ;
18. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 44 ສິດ ແລະ ໜ້າທີ່ ຂອງພະແນກວິທະຍາສາດ ແລະ ເຕັກໂນໂລຊີແຂວງ, ນະຄອນຫຼວງ**

ໃນການຄຸ້ມຄອງວຽກງານຖ່າຍທອດເຕັກໂນໂລຊີ ພະແນກວິທະຍາສາດ ແລະ ເຕັກໂນໂລຊີແຂວງ, ນະຄອນຫຼວງ ມີສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້**:**

1. ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ແຜນການ ກ່ຽວກັບການຖ່າຍທອດເຕັກໂນໂລຊີ ມາເປັນແຜນການ, ແຜນງານ ແລະ ໂຄງການລະອຽດຂອງຕົນ;
2. ໂຄສະນາ, ເຜີຍແຜ່ກົດໝາຍ ແລະ ນິຕິກຳອື່ນ ກ່ຽວກັບການຖ່າຍທອດເຕັກໂນໂລຊີ;
3. ຊີ້ນຳ, ຕິດຕາມ ແລະ ກວດກາ ການຈັດຕັ້ງປະຕິບັດການຖ່າຍທອດເຕັກໂນໂລຊີ;
4. ຕີລາຄາ, ປະເມີນຄວາມຕ້ອງການເຕັກໂນໂລຊີຂອງພະແນກການ ເພື່ອຕອບສະໜອງການພັດ ທະນາເສດຖະກິດ-ສັງຄົມຂອງ ແຂວງ, ນະຄອນຫຼວງ ໃນແຕ່ລະໄລຍະ;
5. ອອກ ຫຼື ຖອນໃບອະນຸຍາດ ການຖ່າຍ​ທອດ​ເຕັກ​ໂນ​ໂລ​ຊີ;
6. ຕິດຕາມການປະຕິບັດສັນຍາຖ່າຍທອດເຕັກໂນໂລຊີ;
7. ເກັບກຳ, ວິໄຈ, ສັງລວມຂໍ້ມູນ ແລະ ສະຖິຕິກ່ຽວກັບການຖ່າຍທອດເຕັກໂນໂລຊີ;
8. ພິຈາລະນາ ແລະ ແກ້ໄຂຄຳສະເໜີກ່ຽວກັບ ການຖ່າຍທອດເຕັກໂນໂລຊີ;
9. ຄົ້ນຄວ້າ, ວິໄຈ, ຊອກຫາວິທີການປ້ອງກັນ ແລະ ແກ້ໄຂບັນຫາທີ່ເກີດຂຶ້ນກັບການຖ່າຍທອດເຕັກໂນໂລຊີ;
10. ປະສານສົມທົບກັບພະແນກການ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດການຖ່າຍທອດເຕັກໂນໂລຊີ;
11. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຖ່າຍທອດເຕັກໂນໂລຊີ ຕາມການມອບໝາຍຂອງຂັ້ນເທິງ;
12. ສະຫຼຸບ, ລາຍງານການເຄື່ອນໄຫວວຽກງານຖ່າຍທອດເຕັກໂນໂລຊີ ຕໍ່ກະຊວງວິທະຍາສາດ ແລະ ເຕັກໂນໂລຊີ ແລະ ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;
13. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 45 ສິດ ແລະ ໜ້າທີ່ ຂອງຫ້ອງການວິທະຍາສາດ ແລະ ເຕັກໂນໂລຊີ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານຖ່າຍທອດເຕັກໂນໂລຊີ ຫ້ອງການວິທະຍາສາດ ແລະ ເຕັກໂນໂລຊີ ເມືອງ, ເທດສະບານ, ນະຄອນ ມີສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້**:**

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ແລະ ໂຄງ ການ ກ່ຽວກັບການຖ່າຍທອດເຕັກໂນໂລຊີ;
2. ໂຄສະນາ, ເຜີຍແຜ່ ກົດໝາຍ ແລະ ນິຕິກຳອື່ນ ກ່ຽວກັບການຖ່າຍທອດເຕັກໂນໂລຊີ;
3. ຕິດຕາມ ການປະຕິບັດສັນຍາຖ່າຍທອດເຕັກໂນໂລຊີ;
4. ເກັບກຳ, ສັງລວມຂໍ້ມູນ ແລະ ສະຖິຕິກ່ຽວກັບວຽກງານຖ່າຍທອດເຕັກໂນໂລຊີ;
5. ປະສານສົມທົບກັບຫ້ອງການ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານຖ່າຍທອດເຕັກໂນໂລຊີ;
6. ສະຫຼຸບ, ລາຍງານການເຄື່ອນໄຫວວຽກງານຖ່າຍທອດເຕັກໂນໂລຊີ ຕໍ່ພະແນກວິທະຍາສາດ ແລະ ເຕັກໂນໂລຊີແຂວງ, ນະຄອນຫຼວງ ແລະ ອົງການປົກຄອງເມືອງ, ເທດສະບານ, ນະຄອນ ຢ່າງເປັນປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 46 ສິດ ແລະ ໜ້າທີ່ຂອງຂະແໜງການ, ພາກສ່ວນອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ**

ຂະແໜງການ, ພາກສ່ວນອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເປັນຕົ້ນ ຂະແໜງການອຸດສາຫະກຳ ແລະ ການຄ້າ, ແຜນການ ແລະ ການລົງທຶນ ມີສິດ ແລະ ໜ້າທີ່ໃຫ້ການຮ່ວມມືກັບຂະແໜງ ການວິທະຍາສາດ ແລະ ເຕັກໂນໂລຊີ ໃນການຈັດຕັ້ງປະຕິບັດ ແລະ ຄຸ້ມຄອງວຽກງານຖ່າຍທອດເຕັກໂນໂລຊີ ຕາມພາລະບົດບາດຂອງຕົນ.

**ໝວດທີ 2**

**ການກວດກາ**

**ມາດຕາ 47 ອົງການກວດກາ**

ອົງການກວດກາວຽກງານຖ່າຍທອດເຕັກໂນໂລຊີ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານຖ່າຍທອດເຕັກໂນໂລຊີ ຕາມທີ່ໄດ້ກຳນົດໄວ້ໃນມາດຕາ 42 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດ ກາລັດຖະບານ, ອົົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ອົງການ ຈັດຕັ້ງມະຫາຊົນ, ປະຊາຊົນ ແລະ ສື່ມວນຊົນ.

**ມາດຕາ 48 ເນື້ອໃນການກວດກາ**

ການກວດກາວຽກງານຖ່າຍທອດເຕັກໂນໂລຊີ ມີເນື້ອໃນຕົ້ນຕໍ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ ແລະ ກົດໝາຍວ່າດ້ວຍການຖ່າຍທອດເຕັກໂນໂລຊີ;
2. ແຜນການ, ແຜນງານ ແລະ ໂຄງການກ່ຽວກັບວຽກງານຖ່າຍທອດເຕັກໂນໂລຊີ;
3. ການເຄື່ອນໄຫວວຽກງານຂອງພະນັກງານ-ລັດຖະກອນ ແລະ ອົງການຄຸ້ມຄອງວຽກງານຖ່າຍທອດເຕັກໂນໂລຊີ;
4. ການປະຕິບັດການຖ່າຍທອດເຕັກໂນໂລຊີ.

**ມາດຕາ 49 ຮູບການການກວດກາ**

ການກວດກາວຽກງານຖ່າຍທອດເຕັກໂນໂລຊີ ມີ ສາມ ຮູບການ ດັ່ງນີ້:

* 1. ການກວດກາຕາມແຜນການປົກກະຕິ ຊຶ່ງແມ່ນການກວດກາ ທີ່ດຳເນີນໄປຕາມແຜນການຢ່າງເປັນປົກກະຕິ, ມີກຳນົດເວລາອັນແນ່ນອນ ແລະ ຕ້ອງປະຕິບັດຢ່າງໜ້ອຍ ສອງຄັ້ງ ຕໍ່ປີ;
  2. ການກວດກາໂດຍແຈ້ງໃຫ້ຊາບລ່ວງໜ້າ ຊຶ່ງແມ່ນການກວດການອກແຜນການ ເມື່ອເຫັນວ່າມີຄວາມຈຳເປັນ ແລະ ຕ້ອງແຈ້ງໃຫ້ຜູ້ຖືກກວດກາຊາບກ່ອນລ່ວງໜ້າ ຢ່າງໜ້ອຍ ຊາວສີ່ ຊົ່ວໂມງ;
  3. ການກວດກາແບບກະທັນຫັນ ຊຶ່ງແມ່ນການກວດກາຢ່າງຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດ ກາຊາບລ່ວງໜ້າ.

ໃນການດຳເນີນການກວດກາແຕ່ລະຄັ້ງນັ້ນ ໃຫ້ກວດກາທັງເອກະສານ ພ້ອມທັງລົງກວດກາຢູ່ສະຖານທີ່ຕົວຈິງ ແລະ ຕ້ອງປະຕິບັດຕາມກົດໝາຍຢ່າງເຂັ້ມງວດ.

ສຳລັບການກວດສອບ, ຕີລາຄາ, ປະເມີນເຕັກໂນໂລຊີ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ X**

**ນະໂຍບາຍຕໍ່**ຜູ້**ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 50 ນະໂຍບາຍຕໍ່ຜູ້ທີ່ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ເປັນ ຕົ້ນ ການເປັນແບບຢ່າງ, ການປະກອບສ່ວນຢ່າງຕັ້ງໜ້າ ເຂົ້າໃນການຈັດຕັ້ງປະຕິບັດວຽກງານການ​ຄົ້ນຄວ້າ​ ແລະ ການພັດທະນາ, ການ​ປະດິດ​ສ້າງ ​ແລະ ການຖ່າຍທອດເຕັກໂນໂລຊີ ຈະໄດ້ຮັບການຍ້ອງຍໍ, ການປະກາດກຽດຕິຄຸນ, ການໃຫ້ບຳເນັດລາງວັນ ຫຼື ນະໂຍບາຍອື່ນ ຕາມລະບຽບການ.

**ມາດຕາ 51 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ​​ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມແຕ່ກໍລະນີເບົາ ຫຼື ໜັກ.

**ມາດຕາ 52 ມາດຕະການສຶກສາອົບຮົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ທີ່ມີລັກສະນະເບົາ ແລະ ເປັນການລະເມີດເທື່ອທຳອິດ ຊຶ່ງບໍ່ແມ່ນການກະທຳຜິດທາງອາຍາ ຈະຖືກສຶກສາອົບຮົມ ຫຼື ກ່າວເຕືອນ.

**ມາດຕາ 53 ມາດຕະການທາງວິໄນ**

ພະນັກງານ-ລັດຖະກອນ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຊຶ່ງບໍ່ເປັນການກະທຳຜິດທາງອາຍາ ແລະ ໄດ້ກໍ່ຄວາມເສຍຫາຍບໍ່ຫຼວງຫຼາຍ, ບໍ່ມີຄວາມຈິງໃຈລາຍງານ ແລະ ຫຼົບຫຼີກຈາກການລະເມີດຂອງຕົນຈະຖືກລົງວິໄນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 54 ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຖືກກ່າວເຕືອນ ແລະ ສຶກສາອົບຮົມແລ້ວ ແຕ່ຫາກບໍ່ເຂັດຫຼາບ ແລະ ໄດ້ກໍ່ຄວາມເສຍຫາຍ ຊຶ່ງບໍ່ເປັນການກະທຳຜິດທາງອາຍາ ຈະຖືກປັບໃໝຕາມທີ່ໄດ້ກຳນົດໄວ້ໃນລະບຽບການ.

**ມາດຕາ 55 ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ກໍ່ຄວາມເສຍຫາຍໃຫ້ແກ່ຜູ້ອື່ນ ເນື່ອງມາຈາກການລະເມີດສັນ ຍາຖ່າຍທອດ, ບໍລິການ ຫຼື ການລະເມີດອື່ນ ຕ້ອງໃຊ້ແທນຄ່າເສຍຫາຍ ທີ່ຕົນໄດ້ກໍ່ຂຶ້ນ.

**ມາດຕາ 56 ມາດຕະການທາງອາຍາ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຊຶ່ງເປັນການກະທຳຜິດທາງອາຍາ ຈະຖືກລົງໂທດ ແລ້ວແຕ່ກໍລະນີເບົາ ຫຼື ໜັກ ລວມທັງໃຊ້ແທນຄ່າເສຍຫາຍ ທີ່ຕົນໄດ້ກໍ່ຂຶ້ນ.

**ພາກທີ XI**

**ບົດບັນຍັດສຸດທ້າຍ**

**ມາດຕາ 57 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 58 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າວັນ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**