

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

**ສະພາແຫ່ງຊາດ ເລກທີ 52 /ສພຊ**

**ນະຄອນຫຼວງວຽງຈັນ, ວັນທີ 25 ມິຖຸນາ 2018**

**ກົດໝາຍ**

**ວ່າດ້ວຍການໃຫ້ວັກຊີນກັນພະຍາດ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ, ຕິດ ຕາມ ແລະ ກວດກາການເຄື່ອນໄຫວໃຫ້ວັກຊີນກັນພະຍາດ ເພື່ອເຮັດໃຫ້ວຽກງານດັ່ງກ່າວໄດ້ຮັບການຈັດຕັ້ງປະ ຕິບັດຢ່າງທົ່ວເຖິງ, ເປັນລະບົບ, ຕໍ່ເນື່ອງ ແລະ ຍືນຍົງ ໂດຍການມີສ່ວນຮ່ວມ ແລະ ເປັນເຈົ້າການ ຂອງທຸກພາກສ່ວນໃນສັງຄົມ ແນໃສ່ປົກປ້ອງ ສຸຂະພາບ, ຊີວິດ ແລະ ຊັບສິນ ຂອງພົນລະເມືອງ ໂດຍສະເພາະ ແມ່ຍິງ ແລະ ເດັກນ້ອຍຈາກການເຈັບປ່ວຍທີ່ເກີດຈາກພະຍາດ ທີ່ກັນໄດ້ດ້ວຍວັກຊີນກັນພະຍາດ, ສາມາດເຊື່ອມໂຍງກັບພາກພື້ນ ແລະ ສາກົນ, ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດຕາ 2 ການໃຫ້ວັກຊີນກັນພະຍາດ**

ການໃຫ້ວັກຊີນກັນພະຍາດ ແມ່ນ ການນໍາເອົາວັກຊີນກັນພະຍາດເຂົ້າໄປໃນຮ່າງກາຍຂອງຄົນ ດ້ວຍວິທີການທາງດ້ານການແພດ ເຊັ່ນ ສັກ, ຢອດ, ດົມ ຫຼື ວິທີການອື່ນ ເພື່ອກະຕຸ້ນຮ່າງກາຍໃຫ້ສ້າງພູມຄຸ້ມກັນ ໃນການກັນ ແລະ ຕ້ານພະຍາດ.

**ມາດຕາ 3 ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ວັກຊີນ** ໝາຍເຖິງ ຜະລິດຕະພັນທາງການແພດ ທີ່ຜະລິດຈາກເຊື້ອພະຍາດ ແລະ ທາດພິດຂອງພະຍາດ ໂດຍຜ່ານຂະບວນການທາງວິທະຍາສາດ ທີ່ກະຕຸ້ນລະບົບການສ້າງພູມຄຸ້ມກັນຂອງຮ່າງກາຍ;
2. **ພູມຄຸ້ມກັນ** ໝາຍເຖິງ ສະພາບຄວາມພ້ອມຂອງຮ່າງກາຍ ທີ່ສາມາດຕ້ານກັບພະຍາດໃດໜຶ່ງໄດ້ດ້ວຍຕົວມັນເອງ;
3. **ເຊື້ອຈຸລິນຊີ ແລະ ເຊື້ອຈຸລະໂຣກ** ໝາຍເຖິງ ສິ່ງທີ່ມີຊີວິດນ້ອຍໆ ທີ່ບໍ່ສາມາດເຫັນດ້ວຍຕາເປົ່າ ຊຶ່ງກໍ່ໃຫ້ເກີດ ຫຼື ບໍ່ກໍ່ໃຫ້ເກີດພະຍາດ ໃນຮ່າງກາຍຂອງຄົນເຮົາ;
4. **ນ້ຳລະລາຍ** ໝາຍເຖິງ ທາດແຫຼວຊະນິດໜຶ່ງທີ່ມີຄວາມເຂັ້ມຂຸ້ນສະເພາະ ຊຶ່ງນໍາໃຊ້ປະສົມກັບວັກຊີນກັນພະຍາດຊະນິດເປັນຝຸ່ນ ຫຼື ກ້ອນ;
5. **ອຸປະກອນການເກັບຮັກສາວັກຊີນກັນພະຍາດ** ໝາຍເຖິງ ຕູ້ເຢັນ, ຕູ້ແຊ່ແຂງ, ຫີບເຢັນ, ຖົງພາຍວັກຊີນ ຫຼື ອຸປະກອນອື່ນທີ່ໃຊ້ສະເພາະ ຊຶ່ງປະກອບເປັນຕ່ອງໂສ້ຄວາມເຢັນ ເພື່ອເກັບຮັກສາວັກຊີນກັນພະຍາດ;
6. **ອຸປະກອນການໃຫ້ວັກຊີນກັນພະຍາດ** ໝາຍເຖິງ ເຊີແຣງ, ເຂັມສັກຢາ, ຫົວຢອດ ຫຼື ເຄື່ອງມືອື່ນທີ່ນໍາໃຊ້ເຂົ້າໃນການໃຫ້ວັກຊີນກັນພະຍາດ;
7. **ອຸປະກອນຕິດຕາມອຸນຫະພູມ** ໝາຍເຖິງ ເຄື່ອງບັນທຶກອຸນຫະພູມໃນອຸປະກອນເກັບຮັກສາວັກຊີນກັນພະຍາດ;
8. **ຊີຊີ** ໝາຍເຖິງ ຫົວໜ່ວຍວັດແທກບໍລິມາດ ເປັນເຊັນຕີແມັດກ້ອນ ຂອງວັກຊີນກັນພະຍາດ ແລະ ນໍ້າລະລາຍ;
9. **ກັບນິລະໄພ** ໝາຍເຖິງ ກັບເຈ້ຍແຂງສະເພາະ ທີ່ໃຊ້ບັນຈຸເຊີແຣງ ແລະ ເຂັມສັກຢາທີ່ໄດ້ຖືກນໍາໃຊ້ແລ້ວ ເພື່ອປ້ອງກັນບໍ່ໃຫ້ເຂັມປັກຄົນ, ສັດ, ປົນເປື້ອນສິ່ງແວດລ້ອມ ແລະ ແພ່ເຊື້ອພະຍາດ;
10. **ກຸ່ມເປົ້າໝາຍ** ໝາຍເຖິງ ກຸ່ມຄົນ ທີ່ຢູ່ໃນເກນອາຍຸ ແລະ ກຸ່ມຄົນໃນເຂດທີ່ມີຄວາມສ່ຽງ ທີ່ກະຊວງສາທາລະນະສຸກ ໄດ້ກໍານົດໃນແຕ່ລະໄລຍະ ຊຶ່ງຈະຕ້ອງໄດ້ຮັບວັກຊີນກັນພະຍາດໃດໜຶ່ງສະເພາະ;
11. **ແຜ່ນພູມ** ໝາຍເຖິງ ຕາຕະລາງ ຫຼື ຮູບພາບ ຕິດຕາມກຸ່ມເປົ້າໝາຍທີ່ໄດ້ຮັບວັກຊີນກັນພະຍາດ;
12. **ແຜນວາດ** ໝາຍເຖິງ ແຜນສະແດງຂອບເຂດໃດໜຶ່ງ ທີ່ໜ່ວຍບໍລິການໃຫ້ວັກຊີນຮັບຜິດຊອບ ເປັນຕົ້ນ ກຸ່ມບ້ານ, ບ້ານ, ພູມສັນຖານ;
13. **ຜູ້ພາດໂອກາດ** ໝາຍເຖິງ ບຸກຄົນຢູ່ໃນກຸ່ມເປົ້າໝາຍທີ່ຈະໄດ້ຮັບວັກຊີນກັນພະຍາດ ແຕ່ບໍ່ໄດ້ຮັບ ຫຼື ໄດ້ຮັບແລ້ວແຕ່ບໍ່ຄົບຕາມຕາຕະລາງການໃຫ້ວັກຊີນກັນພະຍາດ;
14. **ອຸປະກອນຕິດຕາມກ່ອງວັກຊີນ** ໝາຍເຖິງ ປ້າຍທີ່ຕິດໃສ່ກ່ອງວັກຊີນກັນພະຍາດ ຊຶ່ງເຮັດດ້ວຍເຈ້ຍພິເສດ ແລະ ມີຈຸດໝາຍ ເພື່ອຕິດຕາມຄຸນນະພາບຂອງວັກຊີນກັນພະຍາດ;
15. **ຊີວະວິທະຍາທາງການແພດ** ໝາຍເຖິງ ຂະບວນການໃນການນໍາໃຊ້ວິທະຍາສາດທໍາມະຊາດທີ່ຄົ້ນ ຄວ້າກ່ຽວກັບສິ່ງທີ່ມີຊີວິດດ້ານໂຄງສ້າງ, ການເຮັດວຽກ, ການຈະເລີນເຕີບໂຕ ແລະ ການວິວັດທະນາການເພື່ອ ນໍາເຂົ້າໃນຂະບວນການທາງດ້ານການແພດ ເຊັ່ນ ການຜະລິດວັກຊີນເປັນຕົ້ນ;
16. **ປະຕິປັກ** ໝາຍເຖິງ ຄໍາສັບທີ່ມາຈາກຄໍາ​ວ່າ “ປະຕິກິລິຍາ“ ແລະ “ປໍລະປັກ” ​ເປັນ ປະຕິກິລິຍາ​ທີ່​ບໍ່​ເພິ່ງ​ປາຖະໜາ.

**ມາດຕາ 4 ນະໂຍບາຍຂອງລັດກ່ຽວກັບການໃຫ້ວັກຊີນກັນພະຍາດ**

ລັດ ໃຫ້ຄວາມສຳຄັນ ແລະ ເອົາໃຈໃສ່ ຕໍ່ການໃຫ້ວັກຊີນກັນພະຍາດ ດ້ວຍການໂຄສະນາ ເຜີຍແຜ່, ໃຫ້ຄວາມຮູ້, ຂໍ້ມູນ ຂ່າວສານ ແກ່ພົນລະເມືອງ ໂດຍສະເພາະ ແມ່ຍິງ ແລະ ເດັກນ້ອຍ ພ້ອມທັງ ຊຸກຍູ້, ປຸກລະດົມ,ສົ່ງເສີມ ແລະ ສ້າງເງື່ອນໄຂໃຫ້ກຸ່ມເປົ້າໝາຍໄດ້ຮັບວັກຊີນກັນພະຍາດຢ່າງຄົບຖ້ວນ ແລະ ທົ່ວເຖິງ.

ລັດ ສະໜອງງົບປະມານ, ວັດຖູປະກອນ, ເຕັກນິກ, ບຸກຄະລາກອນ ແລະ ສົ່ງເສີມການຄົ້ນຄວ້າທາງດ້ານວິທະຍາສາດ ເພື່ອພັດທະນາການໃຫ້ວັກຊີນກັນພະຍາດໃຫ້ພຽງພໍ, ຮັບປະກັນທາງດ້ານປະສິດທິພາບ ແລະ ປະສິດທິຜົນ.

ລັດ ສົ່ງເສີມບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ການບໍລິການ,ໃຫ້ການຮ່ວມມື, ປະກອບສ່ວນ ແລະ ລົງທຶນໃສ່ການໃຫ້ວັກຊີນກັນພະຍາດ.

**ມາດຕາ 5 ຫຼັກການກ່ຽວກັບການໃຫ້ວັກຊີນກັນພະຍາດ**

ການໃຫ້ວັກຊີນກັນພະຍາດ ໃຫ້ປະຕິບັດ ຕາມຫຼັກການ ດັ່ງນີ້:

1. ສອດຄ່ອງກັບ ນະໂຍບາຍ, ຍຸດທະສາດ, ແຜນພັດທະນາເສດຖະກິດ-ສັງຄົມ ແລະ ແຜນພັດທະ ນາສາທາລະນະສຸກ ໃນແຕ່ລະໄລຍະ;
2. ຄຸ້ມຄອງຢ່າງລວມສູນ, ເປັນເອກະພາບ, ສະເໝີພາບ, ໂປ່ງໃສ ແລະ ຍຸຕິທໍາ;
3. ຮັບປະກັນຄວາມປອດໄພຕໍ່ຊີວິດ, ສຸຂະພາບຂອງ ພົນລະເມືອງ ດ້ວຍການນໍາໃຊ້ເຕັກໂນໂລຊີ ທີ່ທັນສະໄໝ, ເໝາະສົມ ແລະ ປະຕິບັດຢ່າງຖືກຕ້ອງຕາມຫຼັກການວິທະຍາສາດທາງການແພດ;
4. ສອດຄ່ອງກັບສະພາບຕົວຈິງຂອງການເກີດພະຍາດຢູ່ ພາຍໃນ, ຕ່າງປະເທດ, ພາກພື້ນ ແລະ ສາກົນ;
5. ຮັບປະກັນ ການປະສານສົມທົບ ລະຫວ່າງ ຂະແໜງການ ແລະ ອົງການປົກຄອງທ້ອງຖິ່ນ;
6. ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ມາດຕາ 6 ສິດ ແລະ ພັນທະຂອງພົນລະເມືອງ**

ພົນລະເມືອງທຸກຄົນ ໂດຍບໍ່ຈຳແນກເພດ, ໄວ, ຊົນເຜົ່າ, ເຊື້ອຊາດ, ສັນຊາດ, ສາສະໜາ, ຖານະທາງດ້ານເສດຖະກິດ, ສັງຄົມ ໂດຍສະເພາະ ແມ່ຍິງ ແລະ ເດັກນ້ອຍ ລ້ວນແຕ່ມີສິດໄດ້ຮັບວັກຊີນກັນພະຍາດ, ຂໍ້ມູນ ຂ່າວສານ ແລະ ການແນະນຳ ກ່ຽວກັບການໃຫ້ ແລະ ຮັບວັກຊີນກັນພະຍາດ ແລະ ມີພັນທະໃນການຮັກສາສຸຂະ ພາບຂອງຕົນ, ຄອບຄົວ ແລະ ຊຸມຊົນ ພ້ອມທັງປະກອບສ່ວນ, ເປັນເຈົ້າການຮ່ວມມື ແລະ ເຂົ້າຮ່ວມໃນການໃຫ້ວັກຊີນກັນພະຍາດ.

**ມາດຕາ 7 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ດຳລົງຊີວິດ ຢູ່ ສປປ ລາວ.

**ມາດຕາ 8 ການຮ່ວມມືສາກົນ**

ລັດ ສົ່ງເສີມ ການພົວພັນ ແລະ ຮ່ວມມື ກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບການໃຫ້ວັກຊີນກັນພະຍາດດ້ວຍການ ແລກປ່ຽນ ບົດຮຽນ, ຂໍ້ມູນ ຂ່າວສານ, ການກັນ, ໂຕ້ຕອບ ແລະ ຄວບຄຸມການລະ ບາດຂອງພະຍາດທີ່ສາມາດກັນໄດ້ດ້ວຍວັກຊີນກັນພະຍາດ, ການຄົ້ນຄວ້າວິທະຍາສາດ, ເຕັກໂນໂລຊີ ແລະ ຍົກລະດັບຄວາມຮູ້ຄວາມສາມາດ ທາງດ້ານວິຊາການ ເພື່ອເຮັດໃຫ້ການໃຫ້ວັກຊີນກັນພະຍາດ ຂະຫຍາຍຕົວ, ເຂັ້ມ ແຂງ, ທັນສະໄໝ ແລະ ທັນການ, ປະຕິບັດ ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II**

**ວັກຊີນກັນພະຍາດ**

**ມາດຕາ 9 ວັກຊີນກັນພະຍາດ**

ວັກຊີນກັນພະຍາດ ແມ່ນ ຜະລິດຕະພັນຊີວະວິທະຍາທາງການແພດ ທີ່ນຳໃຊ້ເພື່ອກະຕຸ້ນຮ່າງກາຍໃຫ້ສ້າງພູມຄຸ້ມກັນ ໃນການກັນ ແລະ ຕ້ານພະຍາດໃດໜຶ່ງສະເພາະ.

ວັກຊີນກັນພະຍາດມີ ສີ່ ໝວດ ແລະ ສາມ ຊະນິດ.

**ມາດຕາ 10 ໝວດວັກຊີນກັນພະຍາດ**

ວັກຊີນກັນພະຍາດ ມີ ສີ່ ໝວດ ດັ່ງນີ້:

1. ເຊື້ອທີ່ມີຊີວິດ ຊຶ່ງປຸງແຕ່ງມາຈາກ ເຊື້ອຈຸລິນຊີ ຫຼື ເຊື້ອຈຸລະໂຣກ ທີ່ຖືກປ່ຽນສະພາບໃຫ້ອ່ອນ ແອ ແລະ ບໍ່ສາມາດກໍ່ໃຫ້ເກີດພະຍາດໄດ້;
2. ເຊື້ອຕາຍ ຊຶ່ງປຸງແຕ່ງມາຈາກ ເຊື້ອຈຸລິນຊີ ຫຼື ເຊື້ອຈຸລະໂຣກ ທີ່ຖືກຂ້າຕາຍດ້ວຍວິທີທາງດ້ານການແພດ;
3. ເຊື້ອບໍລິສຸດ ຊຶ່ງປຸງແຕ່ງມາຈາກ ຊິ້ນສ່ວນທີ່ເປັນໂມເລກຸນນ້ອຍໆ ຂອງເຊື້ອພະຍາດ;
4. ສິ່ງສະກັດຈາກທາດພິດ ຊຶ່ງຖືກປຸງແຕ່ງຈາກການສະກັດທາດພິດ ຂອງເຊື້ອຈຸລິນຊີ ແລ້ວເຮັດໃຫ້ມັນບໍ່ເປັນອັນຕະລາຍ ແລະ ສາມາດສ້າງພູມຄຸ້ມກັນພະຍາດໄດ້.

**ມາດຕາ 11 ຊະນິດວັກຊີນກັນພະຍາດ**

ວັກຊີນກັນພະຍາດ ມີ ສາມ ຊະນິດ ດັ່ງນີ້:

1. ນໍ້າ;
2. ຝຸ່ນ;
3. ກ້ອນ.

ວັກຊີນກັນພະຍາດຊະນິດນໍ້າ ສາມາດນໍາໃຊ້ໄດ້ເລີຍ ບໍ່ຈໍາເປັນຕ້ອງປະສົມກັບນໍ້າລະລາຍ;

ສຳລັບ ວັກຊີນກັນພະຍາດຊະນິດຝຸ່ນ ແລະ ກ້ອນ ກ່ອນຈະນໍາໄປໃຊ້ ຕ້ອງໄດ້ປະສົມກັບນໍ້າລະລາຍ ເສຍກ່ອນ.

ນໍ້າລະລາຍທີ່ຈະປະສົມກັບວັກຊີນກັນພະຍາດຊະນິດຝຸ່ນ ແລະ ກ້ອນນັ້ນ ຕ້ອງແມ່ນນໍ້າລະລາຍທີ່ມາຈາກໂຮງງານດຽວກັນ ແລະ ເລກກຸ່ມຜະລິດດຽວກັນ.

**ພາກທີ III**

**ວຽກງານໃຫ້ວັກຊີນກັນພະຍາດ**

**ມາດຕາ 12 ວຽກງານໃຫ້ວັກຊີນກັນພະຍາດ**

ວຽກງານໃຫ້ວັກຊີນກັນພະຍາດ ມີ ດັ່ງນີ້:

1. ການກຳນົດການໃຫ້ວັກຊີນກັນພະຍາດ;
2. ການເກັບຮັກສາ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ;
3. ການບໍລິການໃຫ້ວັກຊີນກັນພະຍາດ;
4. ການຢຸດນໍາໃຊ້, ການທໍາລາຍ ວັກຊີນກັນພະຍາດ ແລະ ອຸປະກອນການໃຫ້ວັກຊີນກັນພະຍາດ;
5. ການຄຸ້ມຄອງເຫດການປະຕິປັກ ຫຼັງການໃຫ້ວັກຊີນກັນພະຍາດ.

**ໝວດທີ 1**

**ການກຳນົດການໃຫ້ວັກຊີນກັນພະຍາດ**

**ມາດຕາ 13 ການກຳນົດການໃຫ້ວັກຊີນກັນພະຍາດ**

ການໃຫ້ວັກຊີນກັນພະຍາດ ມີ 2 ແບບ ດັ່ງນີ້:

1. ແບບບັງຄັບ;
2. ແບບສະໝັກໃຈ.

**ມາດຕາ 14 ການໃຫ້ວັກຊີນແບບບັງຄັບ**

ການໃຫ້ວັກຊີນແບບບັງຄັບ ແມ່ນ ການໃຫ້ວັກຊີນທີ່ຈຳເປັນແກ່ບຸກຄົນ ໃນກຸ່ມເປົ້າໝາຍຕາມເກນອາຍຸ, ເພດ ທີ່ຕ້ອງໄດ້ຮັບວັກຊີນກັນພະຍາດຄົບຖ້ວນຕາມການກໍານົດຂອງ ລັດຖະບານ ແລະ ສາກົນ ເຊັ່ນ ເດັກເກີດ ໃໝ່, ເດັກອາຍຸລຸ່ມ ໜຶ່ງ ປີ, ເດັກ ໜຶ່ງ ປີ ຫາ ລຸ່ມ ຫ້າ ປີ, ໄວໜຸ່ມຍິງ ຫຼື ຊາຍ ອາຍຸ ເກົ້າ ປີ ຫາ ສິບສີ່ ປີ, ແມ່ຍິງໄວຈະເລີນພັນ ອາຍຸ ສິບຫ້າ ປີ ຫາ ສີ່ສິບຫ້າ ປີ ລວມທັງແມ່ຍິງຖືພາ.

ວັກຊີນທີ່ກຳນົດໄວ້ໃນແບບບັງຄັບ ປະກອບມີ ວັກຊີນກັນພະຍາດວັນນະໂລກ (BCG), ໂປລິໂອ (Polio), ຄໍຕີບ (Diphtheria), ໄອໄກ່ (Pertussis), ບາດທະຍັກ (Tetanus), ຕັບອັກເສບ ບີ (Hepatitis B), ເຍື້ອຫຸ້ມສະໝອງອັກເສບ (Hib), ປອດອັກເສບຮ້າຍແຮງ (PCV), ສະໝອງອັກເສບຍີ່ປຸ່ນ (JE), ໝາກແດງໃຫຍ່ (Measles) ແລະ ໝາກແດງນ້ອຍ (Rubella), ກັນຖອກທ້ອງ (Rota virus), ກັນມະເຮັງປາກມົດລູກ (HPV), ກັນບາດທະຍັກ ແລະ ຄໍຕີບ ໃນແມ່ຍິງໄວຈະເລີນພັນ ແລະ ແມ່ຍິງຖືພາ (Td). ປະເພດວັກຊີນແບບບັງຄັບອາດເພີ່ມຂຶ້ນຕາມຄວາມຈຳເປັນ.

ໃນກໍລະນີມີການລະບາດຂອງພະຍາດໃດໜຶ່ງ ທີ່ມີຄວາມສ່ຽງຕໍ່ການຕິດເຊື້ອ ແພ່ລາມເປັນວົງກວ້າງ ພົນ ລະເມືອງທຸກຄົນທີ່ຢູ່ໃນເຂດການລະບາດ ຕ້ອງໄດ້ຮັບວັກຊີນກັນພະຍາດຊະນິດນັ້ນ ຕາມການຕົກລົງເຫັນດີຂອງລັດຖະບານ ແລະ ສາກົນ.

**ມາດຕາ 15 ການໃຫ້ວັກຊີນແບບສະໝັກໃຈ**

ການໃຫ້ວັກຊີນແບບສະໜັກໃຈ ແມ່ນ ຄວາມສະໝັກໃຈ ຂອງພົນລະເມືອງເພື່ອຮັບວັກຊີນກັນພະຍາດ ທີ່ບໍ່ກຳນົດໃນແບບບັງຄັບ ຢູ່ຕາມສະຖານທີ່ບໍລິການສາທາລະນະສຸກຂອງລັດ ແລະ ເອກະຊົນ ຊຶ່ງບຸກຄົນ, ນິຕິບຸກຄົນ ໂດຍເສຍຄ່າ ຫຼື ບໍ່ເສຍຄ່າ ອີງຕາມຊະນິດວັກຊີນ ເປັນຕົ້ນ ວັກຊີນກັນພະຍາດໄຂ້ຫວັດລະດູການ (Seasonal Flu), ວັກຊີນກັນພະຍາດວໍ້ (Rabies) ແລະ ວັກຊີນອື່ນ ທີ່ກະຊວງສາທາລະນະສຸກ ອະນຸຍາດ.

ການຈັດຕັ້ງປະຕິບັດການໃຫ້ວັກຊີນແບບສະໝັກໃຈ ໄດ້ກຳນົດໄວ້ໃນລະບຽບການຕ່າງຫາກ.

**ໝວດທີ 2**

**ການເກັບຮັກສາວັກຊີນກັນພະຍາດ, ອຸປະກອນການໃຫ້ ແລະ**

**ອຸປະກອນການເກັບຮັກສາ ວັກຊີນກັນພະຍາດ**

**ມາດຕາ 16 ການເກັບຮັກສາວັກຊີນກັນພະຍາດ**

ການເກັບຮັກສາວັກຊີນກັນພະຍາດ ຕ້ອງຢູ່ໃນເງື່ອນໄຂ ແລະ ອຸນຫະພູມທີ່ຖືກຕ້ອງຕາມມາດຕະຖານການເກັບຮັກສາວັກຊີນກັນພະຍາດແຕ່ລະຊະນິດ ທີ່ໄດ້ກໍານົດໄວ້ໃນຄູ່ມືພາກປະຕິບັດຕົວຈິງການໃຫ້ວັກຊີນກັນພະຍາດ ເພື່ອຮັກສາຄຸນນະພາບຂອງວັກຊີນກັນພະຍາດ.

**ມາດຕາ 17 ການຕິດຕາມອຸນຫະພູມ**

ການຕິດຕາມອຸນຫະພູມ ແມ່ນ ການກວດກາ ແລະ ບັນທຶກ ອຸນຫະພູມໃນອຸປະກອນການເກັບຮັກ ສາວັກຊີນກັນພະຍາດ.

ການກວດກາ ແລະ ບັນທຶກອຸນຫະພູມນັ້ນ ໃຫ້ປະຕິບັດທຸກວັນ ວັນລະ ສອງຄັ້ງ, ຕອນເຊົ້າ ແລະ ຕອນແລງ ແລະ ຕ້ອງບັນທຶກຕົວເລກຕາມການຊີ້ບອກຂອງອຸປະກອນຕິດຕາມອຸນຫະພູມ ໃສ່ໃບຕິດຕາມອຸນຫະພູມທຸກຄັ້ງ.

ໃນກໍລະນີ ທີ່ອຸປະກອນຕິດຕາມອຸນຫະພູມຊີ້ບອກອຸນຫະພູມ ຕໍ່າກວ່າ ສູນ ອົງສາເຊ ຫຼື ວັກຊີນກັນພະຍາດ ອາດຜ່ານການກ້າມແຂງມາກ່ອນແລ້ວ ຕ້ອງທົດສອບການກ້າມແຂງ ດ້ວຍວິທີການທາງດ້ານການແພດຕາມທີ່ໄດ້ກຳນົດໄວ້ໃນຄູ່ມືພາກປະຕິບັດຕົວຈິງການໃຫ້ວັກຊີນກັນພະຍາດ.

ໃນກໍລະນີ ອຸປະກອນຕິດຕາມອຸນຫະພູມ ຫາກມີການເຕືອນເຖິງຄວາມຜິດປົກກະຕິຂອງອຸນຫະພູມ ພະນັກງານກ່ຽວຂ້ອງ ຕ້ອງແກ້ໄຂຕາມຫຼັກວິຊາການ ໃຫ້ທັນເວລາ.

**ມາດຕາ 18 ການເກັບຮັກສາອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ**

ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ຕ້ອງເກັບຮັກສາໄວ້ໃນເງື່ອນໄຂທີ່ກໍານົດໄວ້ໃນຄູ່ມືພາກປະຕິບັດຕົວຈິງການໃຫ້ວັກຊີນກັນພະຍາດ.

**ມາດຕາ 19 ການບໍາລຸງຮັກສາອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ**

ການບຳລຸງຮັກສາອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ແມ່ນ ການກວດກາ, ອະນາໄມ ແລະ ສ້ອມແປງ ເພື່ອຮັບປະກັນໃຫ້ອຸປະກອນແຕ່ລະຊະນິດ ຢູ່ໃນເງື່ອນໄຂທີ່ສາມາດ ນໍາໃຊ້ງານໄດ້ຢ່າງປອດໄພ ແລະ ມີປະສິດທິຜົນ.

ສຳລັບວິທີການລະອຽດ ໃນການບຳລຸງຮັກສາອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ໄດ້ກຳນົດໄວ້ໃນຄູ່ມືພາກປະຕິບັດຕົວຈິງການໃຫ້ວັກຊີນກັນພະຍາດ.

**ໝວດທີ 3**

**ການບໍລິການໃຫ້ວັກຊີນກັນພະຍາດ**

**ມາດຕາ 20 ການບໍລິການໃຫ້ວັກຊີນກັນພະຍາດ**

ການບໍລິການໃຫ້ວັກຊີນກັນພະຍາດ ມີ ດັ່ງນີ້:

1. ໜ່ວຍບໍລິການຄົງທີ່;

2. ໜ່ວຍບໍລິການເຄື່ອນທີ່.

ໜ່ວຍບໍລິການຄົງທີ່ ແມ່ນ ໜ່ວຍບໍລິການທີ່ປະຈໍາຢູ່ສະຖານທີ່ບໍລິການປິ່ນປົວຂອງລັດທຸກຂັ້ນ ແລະ ຫ້ອງກວດພະຍາດເອກະຊົນ.

ໜ່ວຍບໍລິການເຄື່ອນທີ່ ແມ່ນ ໜ່ວຍວິຊາການທີ່ເຄື່ອນໄຫວບໍລິການໃຫ້ວັກຊີນກັນພະຍາດນອກສະ ຖານທີ່ບໍລິການປິ່ນປົວ ໃນຈຸດຕ່າງໆ ເປັນຕົ້ນ ບ້ານ, ສຳນັກງານ, ອົງການ ຫຼື ເຂດຊຸມຊົນ.

**ມາດຕາ 21 ຂັ້ນຕອນການໃຫ້ບໍລິການວັກຊີນກັນພະຍາດ**

ການໃຫ້ບໍລິການວັກຊີນກັນພະຍາດ ມີ ຂັ້ນຕອນ ດັ່ງນີ້:

1. ການສ້າງແຜນຈຸລະພາກເພື່ອເຂົ້າເຖິງກຸ່ມເປົ້າໝາຍ;

2. ການກະກຽມການບໍລິການໃຫ້ວັກຊີນກັນພະຍາດ;

3. ການບັນທຶກວັກຊີນ ແລະ ອຸປະກອນການໃຫ້ວັກຊີນກັນພະຍາດ;

4. ການໃຫ້ບໍລິການວັກຊີນກັນພະຍາດຢູ່ຈຸດບໍລິການ;

5. ການບັນທຶກ ແລະ ສະຫຼຸບຜົນຂອງການໃຫ້ວັກຊີນກັນພະຍາດ;

6. ການຕິດຕາມການໃຫ້ວັກຊີນກັນພະຍາດ;

7. ການລາຍງານຜົນຂອງການບໍລິການໃຫ້ວັກຊີນກັນພະຍາດ.

**ມາດຕາ 22 ການສ້າງແຜນຈຸລະພາກເພື່ອເຂົ້າເຖິງກຸ່ມເປົ້າໝາຍ**

ແຜນຈຸລະພາກເພື່ອເຂົ້າເຖິງກຸ່ມເປົ້າໝາຍ ແມ່ນ ແຜນເບື້ອງຕົ້ນທີ່ໃຊ້ເປັນເຄື່ອງມືໃນການຈັດຕັ້ງປະຕິ ບັດການໃຫ້ວັກຊີນກັນພະຍາດ ເພື່ອເຮັດໃຫ້ການບໍລິການເຂົ້າເຖິງທຸກຊຸມຊົນ.

ການສ້າງແຜນຈຸລະພາກເພື່ອເຂົ້າເຖິງກຸ່ມເປົ້າໝາຍ ຕ້ອງມີການເກັບກໍາຂໍ້ມູນທາງດ້ານພູມສາດ ແລະ ປະ ຊາກອນສາດເພື່ອກໍານົດແຜນກິດຈະກຳບູລິມະສິດ ເປັນຕົ້ນ ກຸ່ມເປົ້າໝາຍ, ບຸກຄະລາກອນ, ຜູ້ມີສ່ວນຮ່ວມ, ຈຳ ນວນວັກຊີນກັນພະຍາດ, ອຸປະກອນການໃຫ້ວັກຊີນກັນພະຍາດ, ງົບປະມານ, ຕາຕະລາງການເຄື່ອນໄຫວ, ພາຫະ ນະ, ຮູບແບບວິທີໃຫ້ບໍລິການ ແລະ ແຜນຕິດຕາມປະເມີນຜົນ ຊຶ່ງຕ້ອງສ້າງ ຫຼື ປັບປຸງ ໃນແຕ່ລະປີ ໃຫ້ສອດຄ່ອງກັບຕົວຈິງ ຂອງແຕ່ລະທ້ອງຖິ່ນ ແລະ ລະດູການໂດຍປະສານສົມທົບ ແລະ ມີສ່ວນຮ່ວມຂອງຊຸມຊົນ.

**ມາດຕາ 23 ການກະກຽມການບໍລິການໃຫ້ວັກຊີນກັນພະຍາດ**

ການກະກຽມການບໍລິການໃຫ້ວັກຊີນກັນພະຍາດ ແມ່ນ ການກຽມຄວາມພ້ອມທາງດ້ານບຸກຄະລາກອນ, ອຸປະກອນ, ວັກຊີນກັນພະຍາດ, ບັນຊີກຸ່ມເປົ້າໝາຍ ໃຫ້ຄົບຖ້ວນພຽງພໍ ໂດຍປະສານສົມທົບກັບອົງການປົກຄອງບ້ານ ເພື່ອກະກຽມສະຖານທີ່ ແລະ ແຈ້ງໃຫ້ກຸ່ມເປົ້າໝາຍຮູ້ກ່ອນລ່ວງໜ້າກ່ຽວກັບ ວັນ, ເວລາ ແລະ ສະ ຖານທີ່ ໃນການເຂົ້າມາຮັບວັກຊີນກັນພະຍາດ.

ໃນກໍລະນີ ທີ່ບໍ່ສາມາດໃຫ້ບໍລິການໄດ້ ຕາມກຳນົດ ວັນ, ເວລາ ທີ່ໄດ້ແຈ້ງກ່ອນລ່ວງໜ້ານັ້ນ ພະນັກງານແພດ ຕ້ອງລາຍງານໃຫ້ຂັ້ນເທິງຂອງຕົນ ພ້ອມທັງແຈ້ງບອກເຫດຜົນ ໃຫ້ແກ່ອົງການປົກຄອງບ້ານທີ່ກ່ຽວຂ້ອງ.

**ມາດຕາ 24 ການບັນທຶກວັກຊີນ ແລະ ອຸປະກອນການໃຫ້ວັກຊີນກັນພະຍາດ**

ການບັນທຶກວັກຊີນ ແລະ ອຸປະກອນການໃຫ້ວັກຊີນກັນພະຍາດ ແມ່ນ ການບັນທຶກຈໍານວນວັກຊີນ ແລະ ອຸປະກອນການໃຫ້ວັກຊີນກັນພະຍາດ ທຸກຊະນິດ ທີ່ໄດ້ ຮັບ ແລະ ຈ່າຍ ທຸກຄັ້ງ.

ພະນັກງານທີ່ມີໜ້າທີ່ ຮັບ ແລະ ຈ່າຍ ວັກຊີນ ແລະ ອຸປະກອນການໃຫ້ວັກຊີນກັນພະຍາດ ຕ້ອງບັນ ທຶກໃສ່ໃນແບບພິມໃຫ້ ລະອຽດ, ຈະແຈ້ງ ເປັນຕົ້ນ ຊື່ໂຮງງານ, ຊື່ວັກຊີນກັນພະຍາດ, ເລກກຸ່ມຜະລິດ, ວັນ, ເດືອນ, ປີ ຜະລິດ ແລະ ໝົດອາຍຸ, ຂະໜາດບັນຈຸຕໍ່ກ່ອງ, ສະພາບຂອງອຸປະກອນຕິດຕາມກ່ອງວັກຊີນ.

**ມາດຕາ 25 ການໃຫ້ບໍລິການວັກຊີນກັນພະຍາດຢູ່ຈຸດບໍລິການ**

ການໃຫ້ບໍລິການວັກຊີນກັນພະຍາດຢູ່ຈຸດບໍລິການ ໃຫ້ປະຕິບັດ ດັ່ງນີ້:

* + - 1. ເຕົ້າໂຮມກຸ່ມເປົ້າໝາຍ, ໃຫ້ສຸຂະສຶກສາ ແລະ ກວດສຸຂະພາບ ກ່ອນໃຫ້ວັກຊີນກັນພະຍາດ;
      2. ລົງທະບຽນໃສ່ປຶ້ມບັນທຶກປະຫວັດການຮັບວັກຊີນກັນພະຍາດ;
      3. ຄັດເລືອກກຸ່ມເປົ້າໝາຍ ກ່ອນໃຫ້ວັກຊີນກັນພະຍາດ;
      4. ແນະນໍາໃຫ້ຜູ້ຈະຮັບບໍລິການວັກຊີນກັນພະຍາດ ຢູ່ໃນທ່າຖືກຕ້ອງ ແລະ ມີຄວາມປອດໄພ;
      5. ໃຫ້ວັກຊີນກັນພະຍາດຢ່າງຖືກຕ້ອງ ຕາມວິທີການ ແລະ ກຸ່ມເປົ້າໝາຍຜູ້ຮັບບໍລິການ;
      6. ໃຫ້ຄໍາແນະນໍາທີ່ຖືກຕ້ອງ ຕາມຫຼັກການດ້ານການແພດ ຫຼັງໃຫ້ວັກຊີນກັນພະຍາດ;
      7. ມອບບັດຢັ້ງຢືນການຮັບວັກຊີນກັນພະຍາດ;
      8. ຕິດຕາມ ແລະ ປະເມີນ ອາການຜູ້ຮັບວັກຊີນກັນພະຍາດ ຫຼັງໃຫ້ວັກຊີນກັນພະຍາດ;
      9. ເກັບມ້ຽນອຸປະກອນ ແລະ ສິ່ງເສດເຫຼືອ ຈາກການໃຫ້ບໍລິການ ຢ່າງຖືກຕ້ອງຕາມຫຼັກການດ້ານການແພດ.

**ມາດຕາ 26 ການບັນທຶກ ແລະ ສະຫຼຸບຜົນຂອງການໃຫ້ວັກຊີນກັນພະຍາດ**

ພາຍຫຼັງ ສຳເລັດການໃຫ້ບໍລິການວັກຊີນກັນພະຍາດ ຕ້ອງສະຫຼຸບ ແລະ ສັງລວມ ຜົນການໃຫ້ບໍລິການວັກຊີນກັນພະຍາດທຸກຄັ້ງ ໃສ່ໃນແບບພິມສະຫຼຸບ ໃນແຕ່ລະວັນ ໃຫ້ລະອຽດ, ຄົບຖ້ວນ ແລະ ຈະແຈ້ງ ເປັນ ຕົ້ນ ຈຳນວນຜູ້ຮັບບໍລິການ, ຈຳນວນວັກຊີນກັນພະຍາດ ແລະ ອຸປະກອນການໃຫ້ວັກຊີນກັນພະຍາດ ທີ່ໄດ້ນໍາໃຊ້ ແລ້ວແຈ້ງໃຫ້ອົງການປົກຄອງບ້ານທີ່ກ່ຽວຂ້ອງ ກ່ຽວກັບຈຳນວນຜູ້ໄດ້ຮັບວັກຊີນກັນພະຍາດ ແລະ ຜູ້ທີ່ພາດໂອກາດ ພ້ອມທັງແຈ້ງການນັດໝາຍໃຫ້ຜູ້ພາດໂອກາດໄປຮັບບໍລິການວັກຊີນກັນພະຍາດ ໃນວັນ, ເວລາ ແລະ ສະຖານທີ່ບໍລິການໃນຄັ້ງຕໍ່ໄປ.

ພະນັກງານແພດ ທີ່ລົງເຄື່ອນໄຫວໃຫ້ການບໍລິການ ຕ້ອງລາຍງານ ກ່ຽວກັບຜົນການໃຫ້ບໍລິການວັກຊີນກັນພະຍາດ ຕໍ່ຂັ້ນເທິງຂອງຕົນທຸກຄັ້ງ.

**ມາດຕາ 27 ການຕິດຕາມການໃຫ້ວັກຊີນກັນພະຍາດ**

ການຕິດຕາມການໃຫ້ວັກຊີນກັນພະຍາດ ແມ່ນ ການຕິດຕາມກວດກາການໃຫ້ບໍລິການວັກຊີນກັນພະ ຍາດ ຕາມທີ່ໄດ້ກຳນົດໄວ້ໃນມາດຕາ 25 ຂອງກົດໝາຍສະບັບນີ້ ຊຶ່ງດຳເນີນຢ່າງເປັນປົກກະຕິໂດຍຫົວໜ້າ ຫຼື ຄະນະຮັບຜິດຊອບໂຄງການ ຫຼື ໜ່ວຍງານການໃຫ້ວັກຊີນກັນພະຍາດ ຢູ່ແຕ່ລະຂັ້ນ.

ໜ່ວຍງານຕິດຕາມການບໍລິການໃຫ້ວັກຊີນກັນພະຍາດ ຕ້ອງບັນທຶກຜົນການຕິດຕາມກວດກາການໃຫ້ວັກຊີນກັນພະຍາດທຸກຄັ້ງ ຢ່າງເປັນລະບົບ.

**ມາດຕາ 28 ການລາຍງານຜົນຂອງການບໍລິການໃຫ້ວັກຊີນກັນພະຍາດ**

ໜ່ວຍບໍລິການໃຫ້ວັກຊີນກັນພະຍາດ ຕ້ອງລາຍງານຜົນການບໍລິການໃຫ້ວັກຊີນກັນພະຍາດ ໃຫ້ຂັ້ນເທິງ ຕາມສາຍຕັ້ງຂອງຕົນທຸກຄັ້ງ ດ້ວຍຮູບແບບເອກະສານ ຫຼື ເອເລັກໂຕຣນິກ.

ການລາຍງານ ຕ້ອງຮັບປະກັນຄວາມຖືກຕ້ອງ, ຄົບຖ້ວນ, ຈະແຈ້ງ ແລະ ທັນເວລາຕາມລະບົບຂໍ້ມູນຂ່າວສານສາທາລະນະສຸກ.

**ໝວດທີ 4**

**ການຢຸດນໍາໃຊ້, ການທໍາລາຍ ວັກຊີນກັນພະຍາດ ແລະ**

**ອຸປະກອນການໃຫ້ວັກຊີນກັນພະຍາດ**

**ມາດຕາ 29 ການຢຸດນໍາໃຊ້ວັກຊີນກັນພະຍາດ ແລະ ອຸປະກອນການໃຫ້ວັກຊີນກັນພະຍາດ**

ວັກຊີນກັນພະຍາດທຸກຊະນິິດ ຕ້ອງຢຸດນໍາໃຊ້ ເມື່ອເຫັນວ່າຕົກຢູ່ໃນສະພາບໃດໜຶ່ງ ດັ່ງນີ້:

1. ມີການປ່ຽນຖ່າຍວັກຊີນກັນພະຍາດເກົ່າ ມາເປັນວັກຊີນກັນພະຍາດໃໝ່;
2. ມີການປ່ຽນແປງດ້ານການຜະລິດ;
3. ໝົດອາຍຸການນໍາໃຊ້;
4. ອຸປະກອນຕິດຕາມກ່ອງວັກຊີນກັນພະຍາດປ່ຽນສີເຖິງຈຸດຫ້າມນໍາໃຊ້;
5. ບໍ່ມີສະຫຼາກ ຫຼື ສະຫຼາກບໍ່ຈະແຈ້ງ;
6. ວັກຊີນກັນພະຍາດຜ່ານການກ້າມແຂງ;
7. ວັກຊີນກັນພະຍາດຊະນິດທີ່ໄດ້ປະສົມນໍ້າລະລາຍ ເກີນ ຫົກ ຊົ່ວໂມງ;
8. ມີສານເຈືອປົນ ເຊັ່ນ ກົ່ວ, ຕັງສະເຕັນ, ໂກຣມິອອມ ແລະ/ຫຼື ສານອື່ນ.

ອຸປະກອນການໃຫ້ວັກຊີນກັນພະຍາດທຸກຊະນິິດ ຕ້ອງຢຸດນໍາໃຊ້ ເມື່ອເຫັນວ່າຕົກຢູ່ໃນສະພາບໃດໜຶ່ງ ດັ່ງນີ້:

1. ບໍ່ຖືກຕາມມາດຕະຖານການຜະລິດ;
2. ໝົດອາຍຸການນໍາໃຊ້;
3. ປ່ຽນແປງຈາກສະພາບເດີມ ຫຼື ບໍ່ປະຕິບັດຕາມວິທີການເກັບຮັກສາ.

ໃນກໍລະນີຜູ້ຜະລິດຫາກຮຽກຮ້ອງໃຫ້ສົ່ງວັກຊີນກັນພະຍາດ ແລະ ອຸປະກອນການໃຫ້ວັກຊີນກັນພະ ຍາດຄືນ ກະຊວງສາທາລະນະສຸກ ເປັນຜູ້ພິຈາລະນາຕົກລົງ. ສຳລັບວິທີການນໍາສົ່ງໃຫ້ປະຕິບັດຕາມເນື້ອໃນທີ່ໄດ້ກໍານົດໄວ້ໃນຄູ່ມືພາກປະຕິບັດຕົວຈິງການໃຫ້ວັກຊີນກັນພະຍາດ.

**ມາດຕາ 30 ການທໍາລາຍ ວັກຊີນ ແລະ ອຸປະກອນການໃຫ້ວັກຊີນກັນພະຍາດ**

ວັກຊີນທີ່ເສຍຄຸນ ແລະ ກ່ອງເປົ່າຂອງວັກຊີນທີ່ຖືກນໍາໃຊ້ແລ້ວ ຕ້ອງທໍາລາຍໃຫ້ຖືກຕາມຫຼັກການ ແລະ ມາດຕະຖານສາກົນ ດ້ວຍວິທີການຈູດໃນຂຸມເລິກ ໜຶ່ງແມັດ ແລ້ວຖົມແໜ້ນ.

ການທໍາລາຍ ອຸປະກອນການໃຫ້ວັກຊີນກັນພະຍາດ ເປັນຕົ້ນ ເຊີແຣງ ແລະ ເຂັມສັກວັກຊີນກັນພະ ຍາດທີ່ ເສຍຄຸນ ຫຼື ຖືກນຳໃຊ້ແລ້ວ ຕ້ອງປະຕິບັດຕາມຫຼັກການ ແລະ ມາດຕະຖານສາກົນ ດ້ວຍວິທີການໃຊ້ເຕົາເຜົາສະເພາະ ທີ່ມີຄວາມຮ້ອນສູງກວ່າ ແປດຮ້ອຍ ອົງສາຊີ ແລະ ມາດຕະການອື່ນ ທີ່ໄດ້ກໍານົດໄວ້ໃນລະບຽບການຕ່າງຫາກ.

**ໝວດທີ 5**

**ການຄຸ້ມຄອງເຫດການປະຕິປັກ ຫຼັງການໃຫ້ວັກຊີນກັນພະຍາດ**

**ມາດຕາ 31 ເຫດການປະຕິປັກ ຫຼັງການໃຫ້ວັກຊີນກັນພະຍາດ**

ເຫດການປະຕິປັກ ຫຼັງການໃຫ້ວັກຊີນກັນພະຍາດ ແມ່ນ ເຫດການໃດໜຶ່ງ ທີ່ເກີດຂຶ້ນຈາກອາການຂ້າງ ຄຽງຂອງວັກຊີນ, ອາການຮ່ວມທີ່ເກີດຈາກພະຍາດຂອງຜູ້ມາຮັບວັກຊີນກັນພະຍາດ, ຄວາມຢ້ານກົວຕໍ່ປະຕິກິລິ ຍາຂອງວັກຊີນກັນພະຍາດ ຫຼື ຄວາມກັງວົນຂອງຜູ້ມາຮັບວັກຊີນກັນພະຍາດ.

ມາດຕາ 32 ອາການຂ້າງຄຽງ

ອາການຂ້າງຄຽງ ແມ່ນ ອາການໃດໜຶ່ງ ທີ່ເກີດຂຶ້ນ ພາຍຫຼັງໄດ້ຮັບວັກຊີນກັນພະຍາດ ເປັນຕົ້ນ ຄັນຕາມຜີວໜັງ, ອອກຜື່ນແດງ, ອາການແດງຢູ່ບ່ອນສັກຢາ, ວິນຫົວ, ປວດຮາກ, ຖອກທ້ອງ, ໄຂ້, ໜາວສັ່ນ, ເມື່ອຍ, ເຈັບຫົວ, ເຈັບກ້າມຊີ້ນ, ໃຄ່ບວມ.

ຖ້າຫາກພົບເຫັນອາການຂ້າງຄຽງດັ່ງກ່າວ ຕ້ອງໄປພົບແພດ ຫຼື ສະຖານທີ່ບໍລິການປິ່ນປົວ ບ່ອນທີ່ໃກ້ທີ່ສຸດ.

ມາດຕາ 33 ອາການຮ່ວມ

ອາການຮ່ວມ ແມ່ນ ອາການທີ່ເກີດມາຈາກພະຍາດອື່ນ ຊຶ່ງບໍ່ກ່ຽວຂ້ອງກັບການໃຫ້ວັກຊີນກັນພະຍາດ ເປັນຕົ້ນ ພະຍາດເລືອດກ້າມຊ້າ, ການຂາດວິຕາມິນເບໜຶ່ງຂອງເດັກນ້ອຍຢ່າງຮ້າຍແຮງ, ພະຍາດຊຶມເຊື້ອອື່ນທີ່ເນື່ອງຈາກຜູ້ມາຮັບວັກຊີນກັນພະຍາດບໍ່ຮູ້ພະຍາດຂອງຕົນມາກ່ອນ ຫຼື ພະນັກງານແພດບໍ່ໄດ້ຮັບຂໍ້ມູນທີ່ຖືກ ຕ້ອງ ຫຼື ບໍ່ສາມາດກວດພົບພະຍາດດັ່ງກ່າວ ກ່ອນໃຫ້ວັກຊີນກັນພະຍາດ.

ຖ້າຫາກພົບເຫັນອາການຮ່ວມດັ່ງກ່າວ ຕ້ອງໄປພົບແພດ ຫຼື ສະຖານທີ່ບໍລິການປິ່ນປົວ ບ່ອນໃກ້ທີ່ສຸດໂດຍດ່ວນ.

**ມາດຕາ 34 ການຄຸ້ມຄອງເຫດການປະຕິປັກ ຫຼັງການໃຫ້ວັກຊີນກັນພະຍາດ**

ແພດປິ່ນປົວ ຕ້ອງຄຸ້ມຄອງເຫດການປະຕິປັກ ຫຼັງການໃຫ້ວັກຊີນກັນພະຍາດ ດ້ວຍການ ໃຫ້ການເບິ່ງ ແຍງ, ແນະນໍາ ແລະ ປິ່ນປົວຕາມຫຼັກການແພດ ລວມທັງ ບົ່ງມະຕິພະຍາດ, ປະເມີນຄວາມສ່ຽງ, ຄວາມຮ້າຍແຮງຂອງເຫດການປະຕິປັກຫຼັງການໃຫ້ວັກຊີນກັນພະຍາດ.

ໃນກໍລະນີຫາກເຫັນວ່າເຫດການປະຕິປັກຫຼັງການໃຫ້ວັກຊີນກັນພະຍາດ ມີຄວາມສ່ຽງຕໍ່ສຸຂະພາບ ທີ່ມີຄວາມຮ້າຍແຮງ ຕ້ອງນໍາສົ່ງຜູ້ກ່ຽວໄປໂຮງໝໍທີ່ມີເງື່ອນໄຂໂດຍດ່ວນ.

**ມາດຕາ 35 ການຄຸ້ມຄອງກໍລະນີພິການ ຫຼື ເສຍຊີວິດ**

ໃນກໍລະນີມີການພິການ ຫຼື ເສຍຊີວິດ ຍ້ອນເຫດການປະຕິປັກຫຼັງການໃຫ້ວັກຊີນກັນພະຍາດ ຄະນະກໍາມະການກວດກາຫາສາເຫດການປະຕິປັກທີ່ກ່ຽວພັນກັບການນໍາໃຊ້ຢາ, ວັກຊີນກັນພະຍາດ ແລະ ຜະລິດຕະພັນທາງການແພດອື່ນ ຕ້ອງລົງຕິດຕາມກວດກາ, ສືບຄົ້ນຫາສາເຫດ, ວິເຄາະ, ວິໄຈ ເພື່ອບົ່ງມະຕິ ແລະ ລາຍງານໃຫ້ຂັ້ນເທິງຂອງຕົນ ເພື່ອປະຕິບັດມາດຕະການແກ້ໄຂຕາມກົດໝາຍ.

ລັດ ຮັບຜິດຊອບຊົດເຊີຍໃຫ້ຜູ້ພິການ ຫຼື ຄອບຄົວຜູ້ເສຍຊີວິດຕາມແຕ່ລະກໍລະນີ ຊຶ່ງໄດ້ກໍານົດໄວ້ໃນລະບຽບການຕ່າງຫາກ.

**ພາກທີ IV**

**ຄວາມຮັບຜິດຊອບຕໍ່ການໃຫ້ວັກຊີນກັນພະຍາດ**

**ມາດຕາ 36 ຄວາມຮັບຜິດຊອບຂອງລັດ**

ລັດຖະບານ ຖືເອົາການໃຫ້ວັກຊີນກັນພະຍາດ ເປັນນະໂຍບາຍບູລິມະສິດໜຶ່ງ ໂດຍກໍານົດໄວ້ໃນແຜນຍຸດທະສາດ, ແຜນພັດທະນາ, ໂຄງການ ແລະ ກິດຈະກໍາລະອຽດ ເພື່ອຮັບປະກັນໃຫ້ພົນລະເມືອງ ໄດ້ຮັບວັກຊີນກັນພະຍາດ ຕາມຕາຕະລາງການໃຫ້ວັກຊີນກັນພະຍາດແຫ່ງຊາດ ຢ່າງຄົບຖ້ວນ ແລະ ທົ່ວເຖິງ.

ອົງການປົກຄອງທ້ອງຖິ່ນທຸກຂັ້ນ ມີຄວາມຮັບຜິດຊອບ ໃນການຊີ້ນໍາ ຈັດຕັ້ງປະຕິບັດວຽກງານໃຫ້ວັກຊີນກັນພະຍາດຢູ່ໃນທ້ອງຖິ່ນຂອງຕົນ ໂດຍປະສານສົມທົບກັບຂະແໜງການສາທາລະນະສຸກ ໃຫ້ຄົບຖ້ວນ, ມີປະສິດທິພາບ, ປະສິດທິຜົນ, ທັນເວລາ ແລະ ບັນລຸຕາມຄາດໝາຍ ເກົ້າສິບຫ້າ ສ່ວນຮ້ອຍ ຂຶ້ນໄປ.

**ມາດຕາ 37 ຄວາມຮັບຜິດຊອບຂອງ ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ອົງການຈັດຕັ້ງສັງຄົມ**

ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ມີຄວາມຮັບຜິດຊອບ ໃນການສຶກສາອົບຮົມ, ປຸກລະດົມ, ໂຄສະນາ ເຜີຍແຜ່, ສະໜອງຂໍ້ມູນ ຂ່າວສານ, ໃຫ້ສຸຂະ ສຶກສາ ແກ່ປະຊາຊົນລາວບັນດາເຜົ່າ ໃຫ້ຮັບຮູ້, ເຂົ້າໃຈຄວາມສໍາຄັນ ແລະ ເຂົ້າຮ່ວມວຽກງານໃຫ້ວັກຊີນກັນພະຍາດ.

**ມາດຕາ 38 ຄວາມຮັບຜິດຊອບຂອງຊຸມຊົນ, ໂຮງຮຽນ ແລະ ຄອບຄົວ**

ຊຸມຊົນ, ໂຮງຮຽນ ແລະ ຄອບຄົວ ມີຄວາມຮັບຜິດຊອບ ໃນການປູກຈິດສໍານຶກ, ສ້າງເງື່ອນໄຂອຳ ນວຍຄວາມສະດວກ, ປຸກລະດົມ, ເປັນແບບຢ່າງ ແລະ ນໍາພາລູກ, ຫຼານ ແລະ ສະມາຊິກໃນຄອບຄົວ ແລະ ນັກຮຽນ, ນັກສຶກສາ ເຂົ້າຮ່ວມໃນການໃຫ້ວັກຊີນກັນພະຍາດ.

ໂຮງຮຽນຍັງມີຄວາມຮັບຜິດຊອບ ໃນການກວດປຶ້ມຢັ້ງຢືນການຮັບວັກຊີນກັນພະຍາດ ຂອງນັກຮຽນ ກ່ອນເຂົ້າໂຮງຮຽນ ໃນກໍລະນີນັກຮຽນນັ້ນບໍ່ມີປຶ້ມຢັ້ງຢືນການຮັບວັກຊີນກັນພະຍາດ ຫຼື ມີປຶ້ມຢັ້ງຢືນ ແຕ່ບໍ່ຄົບຖ້ວນຕາມຕາຕະລາງການໃຫ້ວັກຊີນກັນພະຍາດແຫ່ງຊາດກໍານົດໄວ້ນັ້ນ ໂຮງຮຽນມີໜ້າທີ່ແຈ້ງບອກໜ່ວຍງານບໍ ລິການໃຫ້ວັກຊີນທີ່ຢູ່ໃກ້ນັ້ນ ເພື່ອສືບຕໍ່ໃຫ້ວັກຊີນແກ່ນັກຮຽນຮອດສະຖານທີ່.

**ພາກທີ V**

**ການປະກອບວິຊາຊີບ ແລະ ການດໍາເນີນທຸລະກິດການໃຫ້ວັກຊີນກັນພະຍາດ**

**ໝວດທີ 1**

**ການປະກອບວິຊາຊີບການໃຫ້ວັກຊີນກັນພະຍາດ**

**ມາດຕາ 39 ການປະກອບວິຊາຊີບການໃຫ້ວັກຊີນກັນພະຍາດ**

ການປະກອບວິຊາຊີບການໃຫ້ວັກຊີນກັນພະຍາດ ແມ່ນ ການປະກອບອາຊີບຂອງນັກວິຊາການດ້ານການໃຫ້ວັກຊີນກັນພະຍາດ ແລະ ຕ້ອງໄດ້ຮັບການອະນຸມັດ ຈາກກະຊວງສາທາລະນະສຸກ.

ຜູ້ປະກອບວິຊາຊີບການໃຫ້ວັກຊີນກັນພະຍາດ ຕ້ອງມີເງື່ອນໄຂ ດັ່ງນີ້:

1. ເປັນພົນລະເມືອງລາວ;
2. ມີຄຸນສົມບັດ, ຈັນຍາບັນ ແລະ ຈັນຍາທໍາແພດ, ມີບົດຮຽນ ແລະ ປະສົບການ ດ້ານວິຊາການປິ່ນ ປົວຢູ່ໂຮງໝໍຂອງລັດ ຫຼື ເອກະຊົນ ຢ່າງໜ້ອຍ ສາມ ປີ;
3. ມີປະກາສະນີຍະບັດດ້ານການແພດສາຂາໃດໜຶ່ງ ແຕ່ຊັ້ນສູງ ຫຼື ອະນຸປະລິນຍາ ຂຶ້ນໄປ;
4. ໄດ້ຮັບການຝຶກອົບຮົມ, ການຢັ້ງຢືນຈາກສະພາວິຊາຊີບການໃຫ້ວັກຊີນກັນພະຍາດ;
5. ບໍ່ເຄີຍຖືກລົງວິໄນດ້ານວິຊາຊີບການໃຫ້ວັກຊີນກັນພະຍາດ ຫຼື ຖືກລົງໂທດທາງອາຍາ ຍ້ອນການກະທໍາຜິດໂດຍເຈດຕະນາ;
6. ມີສຸຂະພາບດີ.

**ມາດຕາ 40 ສະພາວິຊາຊີບການໃຫ້ວັກຊີນກັນພະຍາດ**

ສະພາວິຊາຊີບການໃຫ້ວັກຊີນກັນພະຍາດ **ແມ່ນ ການຈັດຕັ້ງສັງຄົມ​ວິຊາ​ຊີບທີ່ຄຸ້ມຄອງບໍລິຫານດ້ວຍຕົນເອງ,​ ສ້າງຕັ້ງຂຶ້ນດ້ວຍຄວາມສະໝັກໃຈ ຂອງນັກວິຊາຊີບກ່ຽວກັບ​ການໃຫ້ວັກຊີນກັນພະຍາດ ຊຶ່ງແມ່ນ**ການ ຈັດຕັ້ງດຽວກັນກັບສະພາຄຸ້ມຄອງວິຊາຊີບປິ່ນປົວ ຕາມທີ່​ໄດ້​ກໍານົດ​ໄວ້​ໃນ​ກົດໝາຍວ່າ​ດ້ວຍ​ການ​ປິ່ນປົວ**.**

ສະພາວິຊາຊີບການໃຫ້ວັກຊີນກັນພະຍາດ **ມີໜ້າທີ່ໃຫ້ຄໍາປຶກສາ ກ່ຽວກັບ**​ການ**ຄວບຄຸມຄຸນນະພາບ, ຄວາມສາມາ**ດ, **ຈັນຍາບັນ**, **ຈັນຍາທໍາ, ມາດຕະຖານ ການປະຕິບັດງານທີ່ດີ ຂອງນັກວິຊາຊີບການໃຫ້ວັກຊີນກັນພະຍາດ ລວມທັງການຕິດຕາມ ກວດກາ ແລະ ມີສິດອອກໃບຢັ້ງຢືນການປະກອບວິຊາຊີບກ່ຽວກັບວິຊາການໃຫ້ວັກຊີນກັນພະຍາດ.**

**ໝວດທີ 2**

**ປະເພດທຸລະກິດກ່ຽວກັບການໃຫ້ວັກຊີນກັນພະຍາດ**

**ມາດຕາ 41 ປະເພດທຸລະກິດກ່ຽວກັບການໃຫ້ວັກຊີນກັນພະຍາດ**

ທຸລະກິດກ່ຽວກັບການໃຫ້ວັກຊີນກັນພະຍາດ ມີ ດັ່ງນີ້:

1. ການບໍລິການວິໄຈວັກຊີນກັນພະຍາດ;
2. ການຜະລິດວັກຊີນກັນພະຍາດ;
3. ການນໍາເຂົ້າ, ສົ່ງອອກ, ສົ່ງຜ່ານວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາວັກຊີນກັນພະຍາດ;
4. ການຈໍາໜ່າຍວັກຊີນກັນພະຍາດ;
5. ການບໍລິການໃຫ້ວັກຊີນກັນພະຍາດ;
6. ການສ້າງສາລະຄະດີ ແລະ ສື່ສິ່ງພິມ ກ່ຽວກັບການໃຫ້ວັກຊີນກັນພະຍາດ ເພື່ອໂຄສະນາ ແລະ ຈຳໜ່າຍ.

**ມາດຕາ 42 ການບໍລິການວິໄຈວັກຊີນກັນພະຍາດ**

ການບໍລິການວິໄຈວັກຊີນກັນພະຍາດ ແມ່ນ ການໃຫ້ບໍລິການຄົ້ນຄວ້າ, ວິໄຈ ວັກຊີນກັນພະຍາດ ເພື່ອຊອກຫາຄຸນນະພາບ, ປະສິດທິພາບ, ຄວາມປອດໄພ ແລະ ມາດຕະຖານຂອງວັກຊີນກັນພະຍາດ.

ຜົນການຄົ້ນຄວ້າ, ວິໄຈວັກຊີນກັນພະຍາດ ຕ້ອງລາຍງານໃຫ້ກະຊວງສາທາລະນະສຸກ.

ມາດຕາ 43 **ການຜະລິດວັກຊີນກັນພະຍາດ**

​ ກ່ອນການຜະລິດວັກຊີນກັນພະຍາດ ບຸກຄົນ, ນິຕິບຸກຄົນ ຕ້ອງຍື່ນຄໍາຮ້ອງຂໍອະນຸຍາດຜະລິດທົດລອງ ຊຶ່ງຕ້ອງໄດ້ແຈ້ງ ສູດຕໍາລາ, ສະຫຼາກ ແລະ ຂັ້ນຕອນການຜະລິດຕໍ່ກົມອາຫານ ແລະ ຢາ ກະຊວງສາທາລະນະສຸກ ຕາມຂັ້ນຕອນການຂຶ້ນທະບຽນຢາ ແລະ ປະຕິບັດຕາມຫຼັກການຜະລິດຢາທີ່ດີ ທີ່ໄດ້ຮັບການຢັ້ງຢືນ ຈາກກະຊວງສາທາລະນະສຸກ.

**ມາດຕາ 44 ການນໍາເຂົ້າ, ສົ່ງອອກ, ສົ່ງຜ່ານວັກຊີນກັນພະຍາດ, ອຸປະກອນການໃຫ້ ແລະ ອຸປະກອນ**

**ການເກັບຮັກສາວັກຊີນກັນພະຍາດ**

ການນໍາເຂົ້າ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາວັກຊີນກັນພະ ຍາດ ແມ່ນ ການບໍລິການໃນການ ນຳເຂົ້າ, ສົ່ງອອກ ຫຼື ສົ່ງຜ່ານ ວັກຊີນກັນພະຍາດ, ອຸປະກອນການໃຫ້ ແລະ ອຸ ປະກອນການເກັບຮັກສາວັກຊີນກັນພະຍາດ ທີ່ບໍ່ນຳໃຊ້ກັບກຸ່ມເປົ້າໝາຍຕາມເກນອາຍຸ, ເພດ ຕາມທີ່ໄດ້ກຳນົດໄວ້ໃນມາດຕາ 14 ຂອງກົດໝາຍສະບັບນີ້.

ການນໍາເຂົ້າ ແລະ ສົ່ງອອກ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາວັກຊີນກັນພະຍາດ ຕ້ອງໄດ້ຂຶ້ນທະບຽນ ຢູ່ ກົມອາຫານ ແລະ ຢາ ກະຊວງສາທາລະນະສຸກ, ສຳລັບການສົ່ງຜ່ານນັ້ນ ຕ້ອງແຈ້ງຕໍ່ກະຊວງສາທາລະນະສຸກ.

**ມາດຕາ 45 ການຈໍາໜ່າຍວັກຊີນກັນພະຍາດ**

ການຈໍາໜ່າຍວັກຊີນກັນພະຍາດ ແມ່ນ ການສະໜອງວັກຊີນກັນພະຍາດ ໃຫ້ກຸ່ມຄົນທີ່ສະໝັກໃຈຮັບວັກຊີນ ຕາມທີ່ໄດ້ກຳນົດໄວ້ໃນມາດຕາ 15 ຂອງກົດໝາຍສະບັບນີ້ ຊຶ່ງຈະຕ້ອງປະຕິບັດຕາມກົດໝາຍ ແລະ ລະ ບຽບການທີ່ກ່ຽວຂ້ອງຢ່າງເຂັ້ມງວດ.

**ມາດຕາ 46 ການບໍລິການໃຫ້ວັກຊີນກັນພະຍາດ**

ການບໍລິການໃຫ້ວັກຊີນກັນພະຍາດ ແມ່ນ ການໃຫ້ບໍລິການວັກຊີນກັນພະຍາດ ທີ່ກະຊວງສາທາລະນະສຸກອະນຸຍາດ ເປັນຕົ້ນ ວັກຊີນກັນພະຍາດໄຂ້ຫວັດລະດູການ (Seasonal Flu), ວັກຊີນກັນພະຍາດວໍ້ (Rabies), ວັກຊີນອື່ນ ຢູ່ສະຖານທີ່ບໍລິການທີ່ໄດ້ຮັບອະນຸຍາດເທົ່ານັ້ນ.

ສໍາລັບການດໍາເນີນທຸລະກິດ ການບໍລິການໃຫ້ວັກຊີນກັນພະຍາດ ແມ່ນບໍ່ອະນຸຍາດໃຫ້ບໍລິການວັກຊີນກັນພະຍາດແບບບັງຄັບ ຕາມທີ່ໄດ້ກໍານົດໄວ້ໃນມາດຕາ 14 ຂອງກົດໝາຍສະບັບນີ້.

ຜູ້ດໍາເນີນທຸລະກິດ ຕ້ອງຮັບຜິດຊອບຊົດເຊີຍໃຫ້ຜູ້ພິການ ຫຼື ຄອບຄົວຜູ້ເສຍຊີວິດ ຍ້ອນເຫດການປະຕິປັກທີ່ເກີດຈາກການບໍລິການຂອງຕົນ ຕາມແຕ່ລະກໍລະນີ ທີ່ໄດ້ກໍານົດໄວ້ໃນລະບຽບການ.

**ມາດຕາ 47 ການສ້າງສາລະຄະດີ ແລະ ສື່ສິ່ງພິມ ກ່ຽວກັບການໃຫ້ວັກຊີນກັນພະຍາດເພື່ອໂຄສະນາ ແລະ**

**ຈໍາໜ່າຍ**

ການສ້າງສາລະຄະດີ ແລະ ສື່ສິ່ງພິມກ່ຽວກັບການໃຫ້ວັກຊີນກັນພະຍາດ​ ເພື່ອໂຄສະນາ ແລະ ຈໍາ ໜ່າຍ ແມ່ນ ການຂຽນ, ການບັນທຶກສຽງ ແລະ ຮູບພາບ ເລື່ອງຈິງ ໂດຍຜ່ານວິທີການຂອງຜູ້ຂຽນ ກ່ຽວກັບການໃຫ້ວັກຊີນ​ກັນພະຍາດ ເພື່ອໃຫ້ສາລະຄວາມຮູ້ ແກ່ຜູ້ອ່ານ, ຜູ້ຟັງ ແລະ ຜູ້ຊົມ ໂດຍຜ່ານ ສື່ສິ່ງພິມ ແລະ ສື່ເອເລັກໂຕຣນິກ.

ການໂຄສະນາກ່ຽວກັບການໃຫ້ວັກຊີນກັນພະຍາດ ໂດຍຜ່ານສາລະຄະດີ ແລະ ສື່ສິ່ງພິມ, ການກະຈາຍ ສຽງ, ພາບ ແລະ ຮູບພາບ ລວມທັງສື່ເອເລັກໂຕຣນິກ ຈະດໍາເນີນໄດ້ ກໍຕໍ່ເມື່ອໄດ້ຮັບອະນຸຍາດທາງດ້ານເນື້ອໃນຈາກກະຊວງສາທາລະນະສຸກ ແລະ ກະຊວງອື່ນທີ່ກ່ຽວຂ້ອງ.

**ໝວດທີ 3**

**ການດຳເນີນທຸລະກິດກ່ຽວກັບການໃຫ້ວັກຊີນກັນພະຍາດ**

**ມາດຕາ 48 ການຍື່ນຄໍາຮ້ອງຂໍດໍາເນີນທຸລະກິດກ່ຽວກັບການໃຫ້ວັກຊີນກັນພະຍາດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດຳເນີນທຸລະກິດ ກ່ຽວກັບການໃຫ້ວັກຊີນກັນພະຍາດ ຕ້ອງຍື່ນຄຳຮ້ອງພ້ອມເອກະສານຄົບຊຸດຕໍ່ຫ້ອງການບໍລິການການລົງທຶນປະ ຕູດຽວຂັ້ນສູນກາງ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ.

ສໍາລັບບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ດໍາເນີນທຸລະກິດກ່ຽວກັບຢາ, ຜະລິດຕະພັນການແພດ ແລະ ການປິ່ນປົວມາແລ້ວ ທີ່ມີຈຸດປະສົງດໍາເນີນທຸລະກິດກ່ຽວກັບວັກຊີນກັນພະຍາດຕື່ມອີກ ຕ້ອງໄດ້ຂໍອະນຸ ຍາດເພີ່ມເຕີມທາງດ້ານວິຊາການນໍາ ກະຊວງສາທາລະນະສຸກ.

ມາດຕາ **49** ການພິຈາລະນາຄຳຮ້ອງຂໍດຳເນີນທຸລະກິດ**ກ່ຽວກັບການໃຫ້ວັກຊີນກັນພະຍາດ**

ພາຍຫຼັງກະຊວງສາທາລະນະສຸກ ໄດ້ຮັບໜັງສືສະເໜີຂໍອະນຸຍາດດຳເນີນທຸລະກິດ ຈາກຫ້ອງການບໍລິ ການການລົງທຶນປະຕູດຽວຂັ້ນສູນກາງແລ້ວ ຕ້ອງຄົ້ນຄວ້າ ແລະ ມີຄຳເຫັນທາງດ້ານວິຊາການ ເປັນລາຍລັກອັກ ສອນ ສົ່ງໃຫ້ຫ້ອງການບໍລິການການລົງທຶນປະຕູດຽວຂັ້ນສູນກາງ ພາຍໃນເວລາ ແປດວັນ ລັດຖະການ.

**ມາດຕາ 50 ເງື່ອນໄຂໃນການດໍາເນີນທຸລະກິດກ່ຽວກັບການໃຫ້ວັກຊີນກັນພະຍາດ**

ການດຳເນີນທຸລະກິດກ່ຽວກັບການໃຫ້ວັກຊີນກັນພະຍາດ ມີເງື່ອນໄຂ ດັ່ງນີ້:

1. ໄດ້ຮັບການເຫັນດີທາງດ້ານວິຊາການຈາກກະຊວງສາທາລະນະສຸກ;
2. ມີທຶນພຽງພໍ ໂດຍມີການຢັ້ງຢືນຖານະທາງດ້ານການເງິນຈາກສະຖາບັນການເງິນ ຫຼື ທະນາຄານ;
3. ມີບົດວິພາກ, ແຜນດໍາເນີນທຸລະກິດ, ມີສະຖານທີ່, ສຳນັກງານ ຫຼື ສິ່ງປຸກສ້າງ, ວັດຖູປະກອນ, ພາ ຫະນະຮັບໃຊ້ ແລະ ສິ່ງອໍານວຍຄວາມສະດວກອັນຈໍາເປັນ ທີ່ເໝາະສົມ ແລະ ໄດ້ມາດຕະຖານ;
4. ມີມາດຕະການປົກປັກຮັກສາຄວາມປອດໄພ ແລະ ສິ່ງແວດລ້ອມ;
5. ມີນັກວິຊາການ ທີ່ມີຄວາມຮູ້ດ້ານການແພດ ແຕ່ຊັ້ນສູງ ຫຼື ອະນຸປະຣິນຍາ ຂຶ້ນໄປ ແລະ ໄດ້ຜ່ານການຝຶກອົບຮົມກ່ຽວກັບການໃຫ້ວັກຊີນກັນພະຍາດ, ມີບົດຮຽນ ແລະ ປະສົບການກ່ຽວກັບການໃຫ້ວັກຊີນກັນພະຍາດແຕ່ ສາມ ປີ ຂຶ້ນໄປ;
6. ມີຈັນຍາບັນ ດ້ານການແພດ ແລະ ທຸລະກິດ;
7. ມີສຸຂະພາບດີ, ບໍ່ເປັນໂລກຈິດ ຫຼື ພະຍາດຕິດຕໍ່;
8. ບໍ່ເຄີຍຖືກລົງວິໄນດ້ານວິຊາຊີບການໃຫ້ວັກຊີນກັນພະຍາດ;
9. ບໍ່ເຄີຍຖືກລົງໂທດຕັດອິດສະລະພາບໃນສະຖານການກະທໍາຜິດໂດຍເຈດຕະນາ.

ສໍາລັບໂຮງງານ ຍັງຕ້ອງມີຫ້ອງຜະລິດ, ຫ້ອງວິໄຈ ພ້ອມດ້ວຍ ອຸປະກອນຄົບຊຸດ ຕາມມາດຕະຖານການຜະລິດທີ່ດີ (Good Manufacturing Practice).

**ມາດຕາ 51 ການໂຈະການດໍາເນີນທຸລະກິດກ່ຽວກັບການໃຫ້ວັກຊີນກັນພະຍາດ**

ການດຳເນີນທຸລະກິດ ກ່ຽວກັບການໃຫ້ວັກຊີນກັນພະຍາດ ຈະຖືກໂຈະຕາມການສະເໜີຂອງກະຊວງສາທາລະນະສຸກ ໃນກໍລະນີທີ່ຜູ້ດໍາເນີນທຸລະກິດ ໄດ້ລະເມີດລະບຽບການ ກ່ຽວກັບການເກັບຮັກສາວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາວັກຊີນກັນພະຍາດ ຕາມທີ່ໄດ້ກໍານົດໄວ້ໃນມາດ ຕາ 16 ຫາ 19 ຂອງກົດໝາຍສະບັບນີ້ ພາຍຫຼັງໄດ້ມີການແນະນໍາ ແລະ ກ່າວເຕືອນສອງຄັ້ງ, ຄັ້ງລະ ສິບຫ້າ ວັນ.

ການໂຈະການດຳເນີນທຸລະກິດກ່ຽວກັບການໃຫ້ວັກຊີນກັນພະຍາດ ແມ່ນ ການໂຈະການເຄື່ອນໄຫວຊົ່ວ ຄາວ ໂດຍອົງການທີ່ອະນຸຍາດລົງທຶນ ແລະ ອອກທະບຽນວິສາຫະກິດ ຕາມກົດໝາຍວ່າດ້ວຍການສົ່ງເສີມການລົງທຶນ, ກົດໝາຍວ່າດ້ວຍວິສາຫະກິດ ແລະ ກົດໝາຍອື່ນທີ່ກ່ຽວຂ້ອງ.

**ມາດຕາ 52 ການຖອນໃບອະນຸຍາດດໍາເນີນທຸລະກິດກ່ຽວກັບການໃຫ້ວັກຊີນກັນພະຍາດ**

ໃບອະນຸຍາດດໍາເນີນທຸລະກິດ ກ່ຽວກັບການໃຫ້ວັກຊີນກັນພະຍາດ ຈະຖືກຖອນໃນກໍລະນີທີ່ຜູ້ດໍາເນີນທຸລະກິດ ບໍ່ປັບປຸງ ແລະ ແກ້ໄຂ ຕາມເງື່ອນໄຂ ແລະ ກໍານົດເວລາໃນການແຈ້ງໂຈະ ຕາມທີ່ໄດ້ກຳນົດໄວ້ໃນມາດ ຕາ 51 ຂອງກົດໝາຍສະບັບນີ້.

**ມາດຕາ 53 ການສະເໜີຕໍ່ການແຈ້ງໃຫ້ໂຈະ ຫຼື ຖອນ ໃບອະນຸຍາດດໍາເນີນທຸລະກິດກ່ຽວກັບການໃຫ້**

**ວັກຊີນກັນພະຍາດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຖືກໃຫ້ໂຈະ ຫຼື ຖອນ ໃບອະນຸຍາດດໍາເນີນທຸລະກິດ ກ່ຽວກັບການໃຫ້ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ສາມາດສະເໜີ ຕໍ່ອົງການຂັ້ນເທິງຂອງອົງການທີ່ແຈ້ງໃຫ້ໂຈະ ຫຼື ຖອນ ນັ້ນ ເພື່ອພິຈາລະນາໂດຍພິສູດວ່າ ຕົນໄດ້ປະຕິບັດຕາມເງື່ອນໄຂ, ລະບຽບການ ຢ່າງຖືກຕ້ອງແລ້ວ ພ້ອມທັງມີຂໍ້ມູນຫຼັກຖານ ທາງດ້ານວິທະຍາສາດໃໝ່ ທີ່ຢັ້ງຢືນໄດ້ວ່າການແຈ້ງໃຫ້ ໂຈະ ຫຼື ຖອນ ນັ້ນ ບໍ່ຖືກຕ້ອງຕາມກົດໝາຍ.

**ພາກທີ VI**

**ການນຳເຂົ້າ, ການສະໜອງ ວັກຊີນກັນພະຍາດ, ອຸປະກອນການໃຫ້**

**ແລະ ອຸປະກອນການເກັບຮັກສາ ວັກຊີນກັນພະຍາດ**

**ໝວດທີ 1**

**ການນຳເຂົ້າ ວັກຊີນກັນພະຍາດ, ອຸປະກອນການໃຫ້ ແລະ**

**ອຸປະກອນການເກັບຮັກສາ ວັກຊີນກັນພະຍາດ**

**ມາດຕາ 54 ການນໍາເຂົ້າ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ**

**ວັກຊີນກັນພະຍາດ**

ກະຊວງສາທາລະນະສຸກ ຕ້ອງຂຶ້ນແຜນຄວາມຕ້ອງການ ວັກຊີນກັນພະຍາດ ແລະ ອຸປະກອນການໃຫ້ວັກຊີນກັນພະຍາດ ທີ່ນໍາມາໃຊ້ ຢູ່ ສປປ ລາວ ໃນແຕ່ລະປີ ໃຫ້ພຽງພໍກັບກຸ່ມເປົ້າໝາຍ ໃນຂອບເຂດທົ່ວປະ ເທດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງນຳເຂົ້າ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດທຸກຊະນິດ ຕ້ອງໄດ້ຂໍອະນຸຍາດ ນໍາກະຊວງສາທາລະນະສຸກ.

ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ທີ່ຈະນຳໃຊ້ ໃນ ສປປ ລາວ ຕ້ອງມີ ເລກກຸ່ມຜະລິດ, ວັນ, ເດືອນ, ປີ ຜະລິດ ແລະ ໝົດອາຍຸ ທີ່ໄດ້ຮັບຮອງຈາກອົງ ການອະນາໄມໂລກ. ສໍາລັບວັກຊີນກັນພະຍາດ ຍັງຕ້ອງມີອຸປະກອນຕິດຕາມກ່ອງວັກຊີນ.

ສໍາລັບການນຳເຂົ້າວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດຊະນິດໃໝ່ ທີ່ບໍ່ເຄີຍນໍາໃຊ້ມາກ່ອນ ໃນ ສປປ ລາວ ນັ້ນ ຕ້ອງໄດ້ຮັບການຮັບຮອງ ຈາກກະຊວງສາທາລະ ນະສຸກ ຕາມການສະເໜີຂອງ ຄະນະກຳມະການທີ່ປຶກສາແຫ່ງຊາດສໍາລັບວຽກງານໃຫ້ວັກຊີນກັນພະຍາດ ແລະ ໄດ້ຮັບການຢັ້ງຢືນຄຸນນະພາບຈາກອົງການອະນາໄມໂລກ ຈຶ່ງນຳໃຊ້ໄດ້.

ລະບຽບການນໍາເຂົ້າ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ໄດ້ກໍານົດໄວ້ໃນກົດໝາຍວ່າດ້ວຍຢາ ແລະ ຜະລິດຕະພັນການແພດ.

**ມາດຕາ 55 ຂັ້ນຕອນການນໍາເຂົ້າວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ**

**ວັກຊີນກັນພະຍາດ**

ການນຳເຂົ້າວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະ ຍາດ ຕ້ອງປະຕິບັດຕາມຂັ້ນຕອນ ດັ່ງນີ້:

1. ການກະກຽມເອກະສານ;
2. ການຮັບເອົາວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ຢູ່ດ່ານສາກົນ.

**ມາດຕາ 56 ການກະກຽມເອກະສານ**

ການກະກຽມເອກະສານ ແມ່ນ ການປະກອບ ແລະ ກຽມພ້ອມບັນດາເອກະສານທີ່ຈຳເປັນ ສໍາລັບການນຳເຂົ້າວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ເປັນຕົ້ນ ໜັງສືຂໍອະນຸຍາດການນໍາເຂົ້າວັກຊີນກັນພະຍາດ, ໜັງສືຂໍອະນຸຍາດ ຍົກເວັ້ນ ພາສີ, ອາກອນ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງນໍາເຂົ້າ ວັກຊີນກັນພະຍາດ, ອຸປະກອນການໃຫ້ແລະ ອຸປະກອນການເກັບຮັກສາ ວັກຊີນກັນພະຍາດ ຕ້ອງກະກຽມເອກະສານໃຫ້ຄົບຖ້ວນ ດັ່ງນີ້:

1. ໃບຢັ້ງຢືນການນໍາເຂົ້າ;
2. ໃບແຈ້ງສາງຊົ່ວຄາວ;
3. ແບບພິມ ບ M8;
4. ໃບຢັ້ງຢືນຄໍ້າປະກັນການນໍາເຂົ້າເຄື່ອງປະຈໍາດ່ານ;
5. ເອກະສານອື່ນທີ່ກ່ຽວຂ້ອງ.

**ມາດຕາ 57 ການຮັບເອົາວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ**

**ວັກຊີນກັນພະຍາດ ຢູ່ດ່ານສາກົນ**

ການຮັບເອົາວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະ ຍາດ ຢູ່ດ່ານສາກົນ ພະນັກງານທີ່ກ່ຽວຂ້ອງທີ່ໄດ້ຮັບການມອບໝາຍ ຕ້ອງກວດກາບັນດາເອກະສານຢັ້ງຢືນການ ນໍາເຂົ້າ ໃຫ້ຖືກຕ້ອງ, ຄົບຖ້ວນ ເປັນຕົ້ນ ຈໍານວນວັກຊີນ, ສະຫຼາກ, ວັນ, ເດືອນ, ປີ ຜະລິດ ແລະ ວັນໝົດອາຍຸ, ສະພາບການຫຸ້ມຫໍ່ ແລະ ສຸ່ມກວດອ່ານອຸປະກອນຕິດຕາມອຸນຫະພູມ ທີ່ຕິດໃນຫີບວັກຊີນກັນພະຍາດ, ຖ້າພົບເຫັນມີສິ່ງບໍ່ຖືກຕ້ອງຕາມເງື່ອນໄຂໃຫ້ປະຕິເສດການຮັບເອົາວັກຊີນນັ້ນ, ພ້ອມທັງແຈ້ງຜົນການສຸ່ມກວດໃຫ້ພາກ ສ່ວນຮັບຜິດຊອບຮັບຊາບ ແລະ ທົດແທນຄ່າເສຍຫາຍທັງໝົດທີ່ເກີດຂຶ້ນ.

ພາຍຫຼັງກວດກາຖືກຕ້ອງແລ້ວ ຕ້ອງເຄື່ອນຍ້າຍອອກພາຍໃນ ສອງ ຊົ່ວໂມງ ໃນກໍລະນີການອະນຸມັດເອກະສານຢູ່ດ່ານສາກົນຊັກຊ້າເກີນ ສອງຊົ່ວໂມງ ໃຫ້ອະນຸຍາດນໍາເອົາວັກຊີນກັນພະຍາດອອກຈາກສາງດ່ານສາ ກົນກ່ອນ, ຈາກນັ້ນຈຶ່ງດໍາເນີນຂັ້ນຕອນເອກະສານ ຕາມພາຍຫຼັງ ເພື່ອຮັບປະກັນຄຸນນະພາບຂອງວັກຊີນ.

**ໝວດທີ 2**

**ການສະໜອງ ວັກຊີນກັນພະຍາດ, ອຸປະກອນການໃຫ້ ແລະ**

**ອຸປະກອນການເກັບຮັກສາ ວັກຊີນກັນພະຍາດ**

**ມາດຕາ 58 ການສະໜອງ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ**

**ວັກຊີນກັນພະຍາດ**

ລັດ ເປັນຜູ້ສະໜອງວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ໃຫ້ພຽງພໍກັບຄວາມຕ້ອງການ ຂອງກຸ່ມເປົ້າໝາຍ ໃນຂອບເຂດທົ່ວປະເທດຢ່າງທັນການ.

ລັດ ຊຸກຍູ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ການຮ່ວມມື, ປະ ກອບສ່ວນຊ່ວຍເຫຼືອໃນການສະໜອງ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ.

**ມາດຕາ 59 ການກະກຽມ ແລະ ນໍາສົ່ງ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ**

**ວັກຊີນກັນພະຍາດ**

ໃນການກະກຽມ ຕ້ອງປະກອບບັນດາເອກະສານ ແລະ ສິ່ງຫຸ້ມຫໍ່ ພ້ອມທັງແນະນຳວິທີການຂົນສົ່ງ ກ່ອນນຳສົ່ງ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ໄປເຖິງເປົ້າໝາຍ ເພື່ອຮັບປະກັນບໍ່ໃຫ້ ເປ່ເພ, ເສຍຫາຍ ຫຼື ເສື່ອມຄຸນນະພາບ.

ໃນການນຳສົ່ງ ວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ຕ້ອງຮັບປະກັນໃຫ້ມີຄວາມປອດໄພ ແລະ ໃຫ້ຢູ່ໃນເງື່ອນໄຂທີ່ຄົບຖ້ວນ ເມື່ອໄປເຖິງໜ່ວຍບໍລິການ ແລະ ກຸ່ມເປົ້າໝາຍ.

ການນຳສົ່ງ ຈາກສູນກາງ ຫາ ພາກ ແລະ ຂັ້ນແຂວງ ໃຫ້ປະຕິບັດໃນທຸກ ສອງ ເດືອນ; ແຕ່ແຂວງ ຫາ ຂັ້ນເມືອງ, ແຕ່ຂັ້ນເມືອງ ຫາ ສຸກສາລາ ໃຫ້ປະຕິບັດ ໜຶ່ງຄັ້ງ ຕໍ່ເດືອນ; ສໍາລັບການສະໜອງໃຫ້ໜ່ວຍບໍລິການທີ່ຂຶ້ນກັບໂຮງໝໍ ໃຫ້ປະຕິບັດ ໜຶ່ງຄັ້ງ ຕໍ່ເດືອນ.

ໃນກໍລະນີເກີດໄພພິບັດ ຫຼື ການລະບາດຂອງພະຍາດ ໃນເຂດໃດໜຶ່ງ ຊຶ່ງມີຄວາມຈໍາເປັນ ຕ້ອງສະໜອງວັກຊີນກັນພະຍາດ, ອຸປະກອນການໃຫ້ ແລະ ອຸປະກອນການເກັບຮັກສາ ວັກຊີນກັນພະຍາດ ໃຫ້ເຂດດັ່ງກ່າວຢ່າງພຽງພໍ ແລະ ທັນການ.

**ພາກທີ VII**

**ຂໍ້ຫ້າມ**

**ມາດຕາ 60 ຂໍ້ຫ້າມທົ່ວໄປ**

ຫ້າມບຸກຄົນ, ນິຕິບຸກຄົນ ແລະ ການຈັດຕັ້ງ ມີ ພຶດຕິກຳ ດັ່ງນີ້:

1. ໃຊ້ຄວາມຮຸນແຮງ, ບັງຄັບນາບຂູ່, ຂັດຂວາງ ຫຼື ເມີນເສີຍ ຕໍ່ການເຄື່ອນໄຫວໃຫ້ວັກຊີນກັນພະຍາດ ຂອງພະນັກງານສາທາລະນະສຸກ ທີ່ກ່ຽວຂ້ອງ;

2. ໃຫ້ ຫຼື ເປັນສື່ກາງໃນການໃຫ້ ແລະ ຮັບສິນບົນ;

3. ບິດເບືອນ, ໂຄສະນາ ເຜີຍແຜ່ ສ້າງຄວາມເສື່ອມເສຍ ຕໍ່ການໃຫ້ວັກຊີນກັນພະຍາດ;

4. ປະຕິເສດການຮັບວັກຊີນກັນພະຍາດ, ການເບິ່ງແຍງດູແລ, ຄໍາແນະນໍາ ຫຼື ການຊ່ວຍເຫຼືອຂອງ ແພດ, ໝໍ, ຄອບຄົວ ຫຼື ບຸກຄົນອື່ນ;

5. ຈໍາແນກ, ລັງກຽດ, ໝິ່ນປະໝາດ ຫຼື ໃສ່ຮ້າຍປ້າຍສີ ຜູ້ໃຫ້ບໍລິການ ຫຼື ຜູ້ຮັບບໍລິການ ວັກຊີນກັນພະຍາດ;

6. ບິດເບືອນ, ຊຸກເຊື່ອງ, ເຊື່ອງອໍາ, ປິດບັງ ຂໍ້ມູນກ່ຽວກັບການໃຫ້ ແລະ ຮັບ ວັກຊີນກັນພະຍາດ;

7. ມີພຶດຕິກຳອື່ນທີ່ເປັນການລະເມີດກົດໝາຍ.

**ມາດຕາ 61 ຂໍ້ຫ້າມສໍາລັບພະນັກງານ-ລັດຖະກອນ ໃຫ້ວັກຊີນກັນພະຍາດ**

ຫ້າມພະນັກງານ-ລັດຖະກອນ ໃຫ້ວັກຊີນກັນພະຍາດ ມີ ພຶດຕິກໍາ ດັ່ງນີ້:

1. ສວຍໃຊ້ ສິດ, ໜ້າທີ່ ຫຼື ຕຳແໜ່ງ ເພື່ອບັງຄັບ, ນາບຂູ່, ກົດໜ່ວງ ຖ່ວງດຶງ ຫຼື ຮຽກຮ້ອງເອົາສິນບົນ;

2. ປອມແປງ ຫຼື ອອກເອກະສານ ໂດຍບໍ່ຖືກຕ້ອງ;

3. ນໍາໃຊ້ວັກຊີນກັນພະຍາດ ຫຼື ອຸປະກອນການໃຫ້ວັກຊີນກັນພະຍາດ ທີ່ບໍ່ມີຄຸນະພາບ ຫຼື ບໍ່ໄດ້ມາດຕະຖານ ເປັນຕົ້ນ ໝົດອາຍຸການນໍາໃຊ້, ເສຍຄຸນ, ວັກຊີນກັນພະຍາດຊະນິດທີ່ປະສົມນໍ້າລະລາຍ ເກີນ ຫົກ ຊົ່ວໂມງ, ເຊີແຣງທົ່ວໄປ ທີ່ບໍ່ໄດ້ນໍາໃຊ້ເຂົ້າໃນການໃຫ້ວັກຊີນກັນພະຍາດ;

4. ປະຕິບັດໜ້າທີ່ ດ້ວຍຄວາມປະໝາດ, ເລິ່ນເລີ້, ເມີນເສີຍ, ຂາດຄວາມຮັບຜິດຊອບ ຫຼື ຂາດຈັນຍາບັນ ທີ່ກໍ່ໃຫ້ເກີດຄວາມເສຍຫາຍ ຕໍ່ບຸກຄົນອື່ນ;

5. ຮຽກ ຫຼື ທວງ ເອົາ ຄ່າທຳນຽມ, ຄ່າບໍລິການ ຫຼື ນຳໃຊ້ລາຍຮັບວິຊາການ ໂດຍບໍ່ຖືກຕ້ອງ ຕາມກົດໝາຍ ຫຼື ລະບຽບການ;

6. ຈໍາແນກ, ລັງກຽດ, ໝິ່ນປະໝາດ ຫຼື ໃສ່ຮ້າຍປ້າຍສີ ຜູ້ຮັບບໍລິການ ຫຼື ຜູ້ໃຫ້ບໍລິການ ວັກຊີນກັນພະຍາດ;

7. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VIII**

**ການແກ້ໄຂຂໍ້ຂັດແຍ່ງ**

**ມາດຕາ 62 ຮູບການແກ້ໄຂຂໍ້ຂັດແຍ່ງ**

ຂໍ້ຂັດແຍ່ງ ກ່ຽວກັບການໃຫ້ວັກຊີນກັນພະຍາດ ສາມາດແກ້ໄຂດ້ວຍຮູບການໃດໜຶ່ງ ດັ່ງນີ້:

* 1. ການປະນີປະນອມ ຫຼື ການໄກ່ເກ່ຍ;
  2. ການແກ້ໄຂທາງດ້ານບໍລິຫານ;
  3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
  4. ການຕັດສີນຂອງສານປະຊາຊົນ;
  5. ການແກ້ໄຂຂໍ້ຂັດແຍ່ງທີ່ມີລັກສະນະສາກົນ.

**ມາດຕາ 63 ການປະນີປະນອມ ຫຼື ການໄກ່ເກ່ຍ**

ໃນກໍລະນີເກີດມີຂໍ້ຂັດແຍ່ງກ່ຽວກັບການໃຫ້ວັກຊີນກັນພະຍາດ, ຄູ່ກໍລະນີ ສາມາດປຶກສາຫາລື, ເຈລະ ຈາ, ປະນີປະນອມ ຫຼື ໄກ່ເກ່ຍກັນ.

**ມາດຕາ 64 ການແກ້ໄຂທາງດ້ານບໍລິຫານ**

ໃນກໍລະນີເກີດມີຂໍ້ຂັດແຍ່ງກ່ຽວກັບການໃຫ້ວັກຊີນກັນພະຍາດ, ຄູ່ກໍລະນີ ສາມາດສະເໜີຕໍ່ຂະແໜງ ການສາທາລະນະສຸກ ຫຼື ຂະແໜງການອື່ນ ທີ່ກ່ຽວຂ້ອງພິຈາລະນາແກ້ໄຂຕາມກົດໝາຍ.

ຂະແໜງການສາທາລະນະສຸກ ຕ້ອງແກ້ໄຂຂໍ້ສະເໜີດັ່ງກ່າວ ພາຍໃນເວລາ ສາມສິບ ວັນ. ຖ້າບໍ່ສາມາດແກ້ໄຂໄດ້ພາຍໃນເວລາດັ່ງກ່າວ ຕ້ອງແຈ້ງເປັນລາຍລັກອັກສອນ ໃຫ້ຄູ່ກໍລະນີຮັບຊາບ.

**ມາດຕາ 65 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ**

ໃນກໍລະນີເກີດມີຂໍ້ຂັດແຍ່ງ ໃນການດຳເນີນທຸລະກິດກ່ຽວກັບການໃຫ້ວັກຊີນກັນພະຍາດ, ຄູ່ກໍລະນີ ມີສິດສະເໜີ ຕໍ່ອົງການແກ້ໄຂຂໍ້ຂັດແຍ່ງທາງດ້ານເສດຖະກິດພິຈາລະນາແກ້ໄຂຕາມກົດໝາຍ.

**ມາດຕາ 66 ການຕັດສີນຂອງສານປະຊາຊົນ**

ໃນກໍລະນີເກີດມີຂໍ້ຂັດແຍ່ງກ່ຽວກັບວຽກງານໃຫ້ວັກຊີນກັນພະຍາດ, ຄູ່ກໍລະນີຝ່າຍໃດໜຶ່ງ ສາມາດຮ້ອງຟ້ອງຕໍ່ສານປະຊາຊົນ ເພື່ອພິຈາລະນາແກ້ໄຂຕາມກົດໝາຍ.

**ມາດຕາ 67 ການແກ້ໄຂຂໍ້ຂັດແຍ່ງທີ່ມີລັກສະນະສາກົນ**

ໃນກໍລະນີເກີດມີຂໍ້ຂັດແຍ່ງກ່ຽວກັບການໃຫ້ວັກຊີນກັນພະຍາດ ທີ່ມີລັກສະນະສາກົນ, ຄູ່ກໍລະນີ ສາ ມາດສະເໜີຕໍ່ອົງການແກ້ໄຂຂໍ້ຂັດແຍ່ງ ພາຍໃນ, ຕ່າງປະເທດ ຫຼື ສາກົນ ຕາມການຕົກລົງກັນ ຫຼື ໃຫ້ປະຕິບັດຕາມສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ IX**

**ຄະນະກໍາມະການ ກ່ຽວກັບການໃຫ້ວັກຊີນກັນພະຍາດ**

**ມາດຕາ 68 ຄະນະກໍາມະການກ່ຽວກັບການໃຫ້ວັກຊີນກັນພະຍາດ**

ຄະນະກຳມະການກ່ຽວກັບການໃຫ້ວັກຊີນກັນພະຍາດ ແມ່ນ ການຈັດຕັ້ງທີ່ບໍ່ປະຈໍາການ ໂດຍແມ່ນຄະນະດຽວກັນກັບ ຄະນະກໍາມະການແຫ່ງຊາດເພື່ອຄວາມກ້າວໜ້າຂອງແມ່ຍິງ, ແມ່ ແລະ ເດັກ.

ຄະນະກຳມະການກ່ຽວກັບການໃຫ້ວັກຊີນກັນພະຍາດ ມີ ສີ່ ລະດັບ ຄື ລະດັບຊາດ, ລະດັບແຂວງ, ລະດັບເມືອງ ແລະ ລະດັບບ້ານ. ສຳລັບການຈັດຕັ້ງ ຂອງຄະນະກຳມະການໃຫ້ວັກຊີນກັນພະຍາດ ລະດັບຊາດ, ລະດັບແຂວງ ແລະ ລະດັບເມືອງ ແມ່ນການຈັດຕັ້ງດຽວກັນກັບຄະນະກໍາມະການແຫ່ງຊາດ ເພື່ອຄວາມກ້າວໜ້າຂອງແມ່ຍິງ, ແມ່ ແລະ ເດັກ ແຕ່ລະຂັ້ນ. ສ່ວນລະດັບບ້ານໃຫ້ຖືເອົາຄະນະກຳມະການຮັກສາສຸຂະພາບຂັ້ນບ້ານ ເປັນຜູ້ຮັບຜິດຊອບ.

ນອກຈາກນີ້ ຄະນະກຳມະການກ່ຽວກັບການໃຫ້ວັກຊີນກັນພະຍາດ ຍັງມີ:

1. ຄະນະກຳມະການທີ່ປຶກສາແຫ່ງຊາດ ສຳລັບການໃຫ້ວັກຊີນກັນພະຍາດ;

2. ຄະນະກໍາມະການກວດກາເຫດການປະຕິປັກທີ່ກ່ຽວພັນກັບການນໍາໃຊ້ຢາ, ວັກຊີນກັນພະຍາດ ແລະ ຜະລິດຕະພັນທາງການແພດອື່ນ.

**ມາດຕາ 69 ພາລະບົດບາດ, ສິດ ແລະ ໜ້າທີ່ ຂອງຄະນະກໍາມະການກ່ຽວກັບການໃຫ້ວັກຊີນ**

**ກັນພະຍາດລະດັບຊາດ**

ຄະນະກຳມະການກ່ຽວກັບການໃຫ້ວັກຊີນກັນພະຍາດລະດັບຊາດ ມີພາລະບົດບາດ ສິດ ແລະ ໜ້າທີ່ໃນການຊີ້ນໍາ, ຕິດຕາມ, ກວດກາ, ຊຸກຍູ້ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງເຂົ້າຮ່ວມ ແລະ ຈັດຕັ້ງປະຕິບັດການໃຫ້ວັກຊີນກັນພະຍາດ ໃນຂອບເຂດທົ່ວປະເທດ.

**ມາດຕາ 70 ພາລະບົດບາດ, ສິດ ແລະ ໜ້າທີ່ ຂອງຄະນະກໍາມະການກ່ຽວກັບການໃຫ້ວັກຊີນ**

**ກັນພະຍາດລະດັບແຂວງ**

ຄະນະກຳມະການກ່ຽວກັບການໃຫ້ວັກຊີນກັນພະຍາດລະດັບແຂວງ ມີພາລະບົດບາດ, ສິດ ແລະ ໜ້າທີ່ ເຂົ້າຮ່ວມຈັດຕັ້ງປະຕິບັດ, ຈັດຕັ້ງຜັນຂະຫຍາຍ ຍຸດທະສາດ, ແຜນງານ, ໂຄງການ ແລະ ກິດຈະກຳ ລວມທັງການໂຄສະນາ ເຜີຍແຜ່, ຂົນຂວາຍ, ຊອກຫາທຶນ ແລະ ເຕັກນິກວິຊາການ ກ່ຽວກັບການໃຫ້ວັກຊີນກັນພະຍາດ.

**ມາດຕາ 71 ພາລະບົດບາດ, ສິດ ແລະ ໜ້າທີ່ ຂອງຄະນະກໍາມະການກ່ຽວກັບການໃຫ້ວັກຊີນ**

**ກັນພະຍາດລະດັບເມືອງ**

ຄະນະກຳມະການກ່ຽວກັບການໃຫ້ວັກຊີນກັນພະຍາດລະດັບເມືອງ ມີພາລະບົດບາດ, ສິດ ແລະ ໜ້າທີ່ ເຂົ້າຮ່ວມຈັດຕັ້ງປະຕິບັດ, ຈັດຕັ້ງຜັນຂະຫຍາຍ ຍຸດທະສາດ, ແຜນງານ, ໂຄງການ ແລະ ກິດຈະກຳ ລວມທັງການໂຄສະນາ ເຜີຍແຜ່, ຂົນຂວາຍ, ຊອກຫາທຶນ ແລະ ເຕັກນິກວິຊາການ ກ່ຽວກັບການໃຫ້ວັກຊີນກັນພະຍາດ.

**ມາດຕາ 72 ພາລະບົດບາດ, ສິດ ແລະ ໜ້າທີ່ ຂອງຄະນະກໍາມະການກ່ຽວກັບການໃຫ້ວັກຊີນ**

**ກັນພະຍາດລະດັບບ້ານ**

ຄະນະກໍາມະການ ກ່ຽວກັບການໃຫ້ວັກຊີນກັນພະຍາດລະດັບບ້ານ ມີພາລະບົດບາດ, ສິດ ແລະ ໜ້າທີ່ ຕາມທີ່ໄດ້ກໍານົດໄວ້ໃນມາດຕາ 80 ຂອງກົດໝາຍສະບັບນີ້.

**ມາດຕາ 73 ຄະນະກໍາມະການທີ່ປຶກສາແຫ່ງຊາດ ສໍາລັບການໃຫ້ວັກຊີນກັນພະຍາດ**

ຄະນະກໍາມະການທີ່ປຶກສາແຫ່ງຊາດ ສໍາລັບການໃຫ້ວັກຊີນກັນພະຍາດ ແມ່ນ ການຈັດຕັ້ງຂອງລັດທີ່ບໍ່ປະຈຳການ ຊຶ່ງໄດ້ຮັບການແຕ່ງຕັ້ງໂດຍ ລັດຖະມົນຕີກະຊວງສາທາລະນະສຸກ, ມີພາລະບົດບາດໃນການຄົ້ນຄວ້າ ແລະ ໃຫ້ຄໍາປຶກສາດ້ານວິຊາການ ກ່ຽວກັບການໃຫ້ວັກຊີນກັນພະຍາດ.

ໂຄງປະກອບການຈັດຕັ້ງ, ການເຄື່ອນໄຫວ, ສິດ ແລະ ໜ້າທີ່ ຂອງຄະນະກໍາມະການທີ່ປຶກສາແຫ່ງຊາດ ສໍາລັບການໃຫ້ວັກຊີນກັນພະຍາດ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 74 ຄະນະກໍາມະການກວດກາເຫດການປະຕິປັກ ທີ່ກ່ຽວພັນກັບການນໍາໃຊ້ຢາ, ວັກຊີນກັນພະຍາດ**

**ແລະ ຜະລິດຕະພັນທາງການແພດອື່ນ**

ຄະນະກໍາມະການກວດກາເຫດການປະຕິປັກ ທີ່ກ່ຽວພັນກັບການນໍາໃຊ້ຢາ, ວັກຊີນກັນພະຍາດ ແລະ ຜະລິດຕະພັນທາງການແພດອື່ນ ແມ່ນ ການຈັດຕັ້ງຂອງລັດທີ່ບໍ່ປະຈໍາການ ຊຶ່ງໄດ້ຮັບການແຕ່ງຕັ້ງໂດຍລັດຖະ ມົນຕີກະຊວງສາທາລະນະສຸກ ມີພາລະບົດບາດໃນການຕິດຕາມ, ກວດກາ, ສືບຄົ້ນຫາສາເຫດ, ວິເຄາະ, ວິໄຈ ເພື່ອບົ່ງມະຕິ ແລະ ລາຍງານໃຫ້ຂັ້ນເທິງຂອງຕົນ ເພື່ອນໍາໃຊ້ມາດຕະການແກ້ໄຂຢ່າງທັນການ.

ໂຄງປະກອບການຈັດຕັ້ງ, ການເຄື່ອນໄຫວ, ສິດ ແລະ ໜ້າທີ່ ຂອງຄະນະກໍາມະການກວດກາເຫດການປະຕິປັກ ທີ່ກ່ຽວພັນກັບການນໍາໃຊ້ຢາ, ວັກຊີນກັນພະຍາດ ແລະ ຜະລິດຕະພັນທາງການແພດອື່ນ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ X**

**ການຄຸ້ມຄອງ ແລະ ກວດກາການໃຫ້ວັກຊີນກັນພະຍາດ**

**ໝວດທີ 1**

**ການຄຸ້ມຄອງການໃຫ້ວັກຊີນກັນພະຍາດ**

**ມາດຕາ 75 ອົງການຄຸ້ມຄອງ**

ລັດຖະບານ ເປັນຜູ້ຄຸ້ມຄອງການໃຫ້ວັກຊີນກັນພະຍາດ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງສາທາລະນະສຸກ ເປັນເຈົ້າການ ແລະ ຮັບຜິດຊອບໂດຍກົງ ໃນການປະ ສານສົມທົບ ກັບບັນດາກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງການໃຫ້ວັກຊີນກັນພະຍາດ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ;
4. ສຸກສາລາ;
5. ຄະນະກໍາມະການຮັກສາສຸຂະພາບຂັ້ນບ້ານ.

**ມາດຕາ 76 ສິດ ແລະ ໜ້າທີ່ ຂອງກະຊວງສາທາລະນະສຸກ**

ໃນການຄຸ້ມຄອງການໃຫ້ວັກຊີນກັນພະຍາດ ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້ິ້:

1. ຄົ້ນຄວ້າ ສ້າງ ຫຼື ປັບປຸງ ນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບການໃຫ້ວັກຊີນກັນພະຍາດ ເພື່ອນໍາສະເໜີ ລັດຖະບານ ພິຈາລະນາ;

2. ຜັນຂະຫຍາຍ ນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບການໃຫ້ວັກຊີນກັນພະ ຍາດ ໃຫ້ເປັນ ລະບຽບການ, ແຜນການ, ແຜນງານ ແລະ ໂຄງການ ອັນລະອຽດ ແລະ ຈັດຕັ້ງປະຕິບັດ;

3. ອອກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບການໃຫ້ວັກຊີນກັນພະຍາດ;

4. ໂຄສະນາ, ເຜີຍແຜ່ ແລະ ສຶກສາອົບຮົມນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນງານ, ແຜນ ການ ແລະໂຄງການ ກ່ຽວກັບການໃຫ້ວັກຊີນກັນພະຍາດ;

5. ຊີ້ນຳ, ຕິດຕາມ, ກວດກາ ແລະ ປະເມີນຜົນ ການຈັດຕັ້ງປະຕິບັດ ກ່ຽວກັບການໃຫ້ວັກຊີນກັນພະຍາດຕາມສາຍຕັ້ງຂອງຕົນໃນຂອບເຂດທົ່ວປະເທດ;

6. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນ ກ່ຽວກັບການໃຫ້ວັກຊີນກັນພະ ຍາດ;

7. ແຕ່ງຕັ້ງຄະນະກໍາມະການ ກວດກາສາເຫດການເກີດກໍລະນີເຫດການປະຕິປັກ ຫຼັງການໃຫ້ວັກຊີນກັນພະຍາດ ໂດຍມີການປະສານສົມທົບກັບຂະແໜງການອື່ນທີ່ກ່ຽວຂ້ອງ;

8. ສ້າງ, ພັດທະນາ ແລະ ຄຸ້ມຄອງ ສະຖານທີ່ເກັບຮັກສາວັກຊີນກັນພະຍາດ ເປັນຕົ້ນ ສາງ, ຫ້ອງເຢັນ,ຫ້ອງແຊ່ແຂງ;

9. ສ້າງ ແລະ ອອກ ຄໍາແນະນໍາ, ຄູ່ມື ແລະ ຂັ້ນຕອນປະຕິບັດການໃຫ້ວັກຊີນກັນພະຍາດ;

10. ກໍານົດບັນຊີພະຍາດທີ່ສາມາດກັນໄດ້ດ້ວຍວັກຊີນກັນພະຍາດ;

11. ກຳນົດບັນຊີຊະນິດຂອງວັກຊີນກັນພະຍາດທີ່ນຳໃຊ້ ຢູ່ ສປປ ລາວ ໃນແຕ່ລະໄລຍະ;

12. ສ້າງ, ປັບປຸງ ແລະ ຂະຫຍາຍ ຕາໜ່າງການໃຫ້ບໍລິການວັກຊີນກັນພະຍາດ ແລະ ລະບົບຖານຂໍ້ມູນ ກ່ຽວກັບການໃຫ້ວັກຊີນກັນພະຍາດ;

13. ໂຈະ ຫຼື ຍົກເລີກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບການໃຫ້ວັກຊີນກັນພະຍາດຕົນອອກ ແລະ ຂອງຂັ້ນລຸ່ມ ທີ່ຂັດກັບກົດໝາຍ;

14. ສະເໜີ ພາກສ່ວນທີ່ກ່ຽວຂ້ອງ ອອກຄໍາສັ່ງ ໂຈະ ຫຼື ຍົກເລີກ ການດໍາເນີນທຸລະກິດທີ່ບໍ່ຖືກຕ້ອງ ກ່ຽວກັບການໃຫ້ວັກຊີນກັນພະຍາດ;

15. ອອກໃບຢັ້ງຢືນ ກ່ຽວກັບການປະກອບວິຊາຊີບ ແລະ ການປະຕິບັດວຽກງານຕົວຈິງ ໃນການໃຫ້ວັກຊີນກັນພະຍາດ;

16. ຮັບ ແລະ ພິຈາລະນາ ແກ້ໄຂ ຄຳສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການໃຫ້ວັກຊີນກັນພະຍາດ;

17. ອອກ, ໂຈະ, ຖອນ ໃບອະນຸຍາດດ້ານວິຊາການ ກ່ຽວກັບການໃຫ້ວັກຊີນກັນພະຍາດ;

18. ປະສານສົມທົບກັບກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ກ່ຽວກັບການໃຫ້ວັກຊີນກັນພະຍາດ;

19. ພົວພັນ ແລະ ຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການໃຫ້ວັກຊີນກັນພະ ຍາດ;

20. ສະຫຼຸບ, ລາຍງານ ການຈັດຕັ້ງປະຕິບັດການໃຫ້ວັກຊີນກັນພະຍາດ ໃຫ້ລັດຖະບານຢ່າງເປັນປົກ ກະຕິ;

21. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 77 ສິດ ແລະ ໜ້າທີ່ ຂອງພະແນກສາທາລະນະສຸກ ແຂວງ, ນະຄອນຫຼວງ**

ໃນການຄຸ້ມຄອງການໃຫ້ວັກຊີນກັນພະຍາດ ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງ, ປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ແລະ ໂຄງ ການ ກ່ຽວກັບການໃຫ້ວັກຊີນກັນພະຍາດ;

2. ໂຄສະນາ, ເຜີຍແຜ່ ແລະ ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບການໃຫ້ວັກຊີນກັນພະຍາດ;

3. ອອກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການກ່ຽວກັບການໃຫ້ວັກຊີນກັນພະຍາດ;

4. ຊີ້ນຳ, ຕິດຕາມ, ກວດກາ ແລະ ປະເມີນຜົນ ການຈັດຕັ້ງປະຕິບັດການໃຫ້ວັກຊີນກັນພະຍາດ;

5. ສົ່ງເສີມ, ບຳລຸງ, ຍົກລະດັບ, ຄຸ້ມຄອງ ແລະ ນຳໃຊ້ ບຸກຄະລາກອນ ກ່ຽວກັບການໃຫ້ວັກຊີນກັນພະຍາດ;

6. ພັດທະນາ ແລະ ຄຸ້ມຄອງ ສະຖານທີ່ເກັບຮັກສາວັກຊີນກັນພະຍາດ ເປັນຕົ້ນ ສາງ, ຫ້ອງເຢັນ, ຫ້ອງແຊ່ແຂງ;

7. ເກັບກຳ, ວິເຄາະ ຂໍ້ມູນ ແລະ ວິເຄາະຄວາມສ່ຽງ ກ່ຽວກັບການໃຫ້ວັກຊີນກັນພະຍາດ;

8. ກຳນົດກຸ່ມເປົ້າໝາຍ ແລະ ເຂດບໍລິການໃຫ້ວັກຊີນກັນພະຍາດ;

9. ປະຕິບັດ ຂໍ້ຕົກລົງ, ຄຳສັ່ງ, ຄໍາແນະນໍາ ແລະ ແຈ້ງການ ຂອງຂັ້ນເທິງ ກ່ຽວກັບການໃຫ້ວັກຊີນກັນພະຍາດ;

10. ສ້າງ, ປັບປຸງ ແລະ ຂະຫຍາຍ ຕາໜ່າງລະບົບຖານຂໍ້ມູນ ກ່ຽວກັບການໃຫ້ວັກຊີນກັນພະຍາດ;

11. ໂຈະ ຫຼື ຍົກເລີກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ທີ່ບໍ່ຖືກຕ້ອງຂອງຂັ້ນເມືອງ ກ່ຽວກັບການໃຫ້ວັກຊີນກັນພະຍາດ;

12. ສະເໜີ ຂັ້ນເທິງ ອອກຄໍາສັ່ງ ໂຈະ ຫຼື ຍົກເລີກ ການດໍາເນີນທຸລະກິດກ່ຽວກັບການໃຫ້ວັກຊີນກັນພະຍາດທີ່ບໍ່ຖືກຕ້ອງ;

13. ຮັບ ແລະ ພິຈາລະນາ ແກ້ໄຂ ຄໍາສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການໃຫ້ວັກຊີນກັນພະຍາດ;

14. ປະສານສົມທົບກັບ ພະແນກການ, ອົງການລັດທຽບເທົ່າພະແນກຂັ້ນແຂວງ ແລະ ພາກສ່ວນອື່ນກ່ຽວກັບການໃຫ້ວັກຊີນກັນພະຍາດ;

15.​ ພົວພັນ ແລະ ຮ່ວມມືກັບຕ່າງປະເທດ ກ່ຽວກັບການໃຫ້ວັກຊີນກັນພະຍາດ ຕາມການມອບໝາຍ;

16. ສະຫຼຸບ, ລາຍງານ ການຈັດຕັ້ງປະຕິບັດການໃຫ້ວັກຊີນກັນພະຍາດ ໃຫ້ກະຊວງສາທາລະນະສຸກ, ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;

17. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 78 ສິດ ແລະ ໜ້າທີ່ ຂອງຫ້ອງການ ສາທາລະນະສຸກ ເມືອງ, ເທດສະບານ, ນະຄອນ**

ໃນການຄຸ້ມຄອງການໃຫ້ວັກຊີນກັນພະຍາດ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບການໃຫ້ວັກຊີນກັນພະຍາດ;

2. ໂຄສະນາ, ເຜີຍແຜ່ ແລະ ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບການໃຫ້ວັກຊີນກັນພະຍາດ;

3. ອອກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບການໃຫ້ວັກຊີນກັນພະຍາດ;

4. ຊີ້ນຳ, ຕິດຕາມ, ກວດກາ ແລະ ປະເມີນຜົນ ການຈັດຕັ້ງປະຕິບັດການໃຫ້ວັກຊີນກັນພະຍາດ;

5. ສະເໜີ ບຳລຸງ, ຍົກລະດັບ ບຸກຄະລາກອນ ດ້ານການໃຫ້ວັກຊີນກັນພະຍາດ;

6. ເກັບກຳ, ວິເຄາະ ຂໍ້ມູນ ແລະ ວິເຄາະຄວາມສ່ຽງ ກ່ຽວກັບການໃຫ້ວັກຊີນກັນພະຍາດ;

7. ກຳນົດກຸ່ມເປົ້າໝາຍ ແລະ ເຂດບໍລິການ ໃຫ້ວັກຊີນກັນພະຍາດ;

8. ຄຸ້ມຄອງ ແລະ ນໍາໃຊ້ ລະບົບຖານຂໍ້ມູນ ກ່ຽວກັບການໃຫ້ວັກຊີນກັນພະຍາດ;

9. ສະເໜີ ຂັ້ນເທິງພິຈາລະນາ ອອກ, ໂຈະ, ຖອນ ໃບອະນຸຍາດທາງດ້ານວິຊາການ ໃນການດຳເນີນທຸລະກິດກ່ຽວກັບການໃຫ້ວັກຊີນກັນພະຍາດ ທີ່ບໍ່ຖືກຕ້ອງ;

10. ຮັບ ແລະ ພິຈາລະນາ ແກ້ໄຂ ຄຳສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການໃຫ້ວັກຊີນກັນພະຍາດ;

11. ປະສານສົມທົບກັບຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນກ່ຽວກັບການໃຫ້ວັກຊີນກັນພະຍາດ;

12. ສະຫຼຸບ, ລາຍງານ ການຈັດຕັ້ງປະຕິບັດການໃຫ້ວັກຊີນກັນພະຍາດ ໃຫ້ພະແນກສາທາລະນະສຸກແຂວງ, ນະຄອນຫຼວງ, ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;

13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 79 ສິດ ແລະ ໜ້າທີ່ ຂອງສຸກສາລາ**

ໃນການຄຸ້ມຄອງການໃຫ້ວັກຊີນກັນພະຍາດ ສຸກສາລາ ມີ ສິດ ແລະ ໜ້າທີ່ ຕາມຂອບເຂດຄວາມຮັບ ຜິດຊອບຂອງຕົນ ດັ່ງນີ້:

1. ເປັນເຈົ້າການ ແລະ ເຂົ້າຮ່ວມການໃຫ້ວັກຊີນກັນພະຍາດ;

2. ເຜີຍແຜ່ຂໍ້ມູນ ຂ່າວສານ ກ່ຽວກັບການໃຫ້ວັກຊີນກັນພະຍາດ ໃຫ້ປະຊາຊົນເຂົ້າໃຈ ແລະ ເຂົ້າຮ່ວມຈັດຕັ້ງປະຕິບັດ;

3. ສ້າງແຜນຈຸລະພາກ ດ້ວຍການມີສ່ວນຮ່ວມຂອງຊຸມຊົນ ເພື່ອເຂົ້າເຖິງກຸ່ມເປົ້າໝາຍ;

4. ເກັບກຳຂໍ້ມູນເບື້ອງຕົ້ນ ກ່ຽວກັບກຸ່ມເປົ້າໝາຍ, ຜູ້ພາດໂອກາດ ໃນການຮັບວັກຊີນກັນພະຍາດ ແລ້ວລາຍງານໃຫ້ ຫ້ອງການສາທາລະນະສຸກຂັ້ນເມືອງ ແລະ ອົງການປົກຄອງບ້ານ;

5. ຕິດຕາມ, ກວດກາ, ປະເມີນຜົນ ແລະ ລາຍງານ ສະພາບການ ການໃຫ້ວັກຊີນກັນພະຍາດ;

6. ເຂົ້າຮ່ວມ ໃນການໄກ່ເກ່ຍ ບັນຫາຢູ່ບ້ານ ກ່ຽວກັບການໃຫ້ວັກຊີນກັນພະຍາດ;

7. ເຂົ້າຮ່ວມ ການຝຶກອົບຮົມ, ຍົກລະດັບ ທາງດ້ານວິຊາການກ່ຽວກັບການໃຫ້ວັກຊີນກັນພະຍາດ;

8. ຮັບ ຄຳສະເໜີ, ຄຳຮ້ອງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການໃຫ້ວັກຊີນກັນພະຍາດ;

9. ບັນທຶກ, ເກັບກໍາ ແລະ ວິເຄາະ ຂໍ້ມູນໃນພື້ນທີ່ໃດໜຶ່ງ;

10. ສະຫຼຸບ, ລາຍງານຜົນ ຂອງການຈັດຕັ້ງປະຕິບັດ ການໃຫ້ວັກຊີນກັນພະຍາດໃຫ້ອົງການປົກຄອງບ້ານ ແລະ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ຢ່າງເປັນປົກກະຕິ;

11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 80 ສິດ ແລະ ໜ້າທີ່ ຂອງຄະນະກໍາມະການຮັກສາສຸຂະພາບຂັ້ນບ້ານ**

ໃນການຄຸ້ມຄອງການໃຫ້ວັກຊີນກັນພະຍາດ ຄະນະກໍາມະການຮັກສາສຸຂະພາບຂັ້ນບ້ານ ມີ ສິດ ແລະ ໜ້າທີ່ ໃນຂອບເຂດບ້ານຂອງຕົນ ດັ່ງນີ້:

1. ປຸກລະດົມ, ຂົນຂວາຍ, ສຶກສາອົບຮົມ ແລະ ເປັນຜູ້ນໍາພາ ຄອບຄົວ, ພໍ່ແມ່ປະຊາຊົນ ເຂົ້າຮ່ວມການຈັດຕັ້ງປະຕິບັດ ແລະ ຮັບການບໍລິການ ວັກຊີນກັນພະຍາດ;

2. ໂຄສະນາ, ເຜີຍແຜ່ ຂໍ້ມູນ ຂ່າວສານ ກ່ຽວກັບການໃຫ້ວັກຊີນກັນພະຍາດໃຫ້ປະຊາຊົນ;

3. ເກັບກຳຂໍ້ມູນເບື້ອງຕົ້ນ ກ່ຽວກັບການໃຫ້ວັກຊີນກັນພະຍາດ ເປັນຕົ້ນ ກຸ່ມເປົ້າໝາຍ, ຜູ້ພາດໂອ ກາດໃນການຮັບວັກຊີນກັນພະຍາດ ແລ້ວລາຍງານໃຫ້ ບ້ານ ແລະ ສຸກສາລາ;

4. ກະກຽມສະຖານທີ່ໃຫ້ການບໍລິການວັກຊີນກັນພະຍາດ;

5. ເຂົ້າຮ່ວມ ແລະ ໃຫ້ການຊ່ວຍເຫຼືອ ແພດເຄື່ອນທີ່ ໃນການຈັດຕັ້ງປະຕິບັດການໃຫ້ວັກຊີນກັນພະ ຍາດ;

6. ເຂົ້າຮ່ວມການຝຶກອົບຮົມ, ຍົກລະດັບທາງດ້ານວິຊາການ ໃນການໃຫ້ວັກຊີນກັນພະຍາດ;

7. ນຳໃຊ້ສິດ ແລະ ປະຕິບັດ ໜ້າທີ່ອື່ນ ຕາມການມອບໝາຍ.

**ມາດຕາ 81 ສິດ ແລະ ໜ້າທີ່ ຂອງຂະແໜງການອື່ນ ແລະ ອົງການປົກຄອງທ້ອງຖິ່ນ**

ຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ມີ ສິດ ແລະ ໜ້າທີ່ ໃຫ້ການຮ່ວມມື ແລະ ປະສານສົມທົບກັບ ຂະແໜງການສາທາລະນະສຸກ ຕາມພາລະບົດບາດ ແລະ ຄວາມຮັບຜິດຊອບຂອງຕົນ ເປັນຕົ້ນ ການສ້າງແຜນ, ຈັດແບ່ງງົບປະມານ, ລົງທຶນ, ກໍ່ສ້າງໂຄງລ່າງພື້ນຖານ, ປົກປັກຮັກສາສະຖານທີ່ບໍລິການ, ວັດຖູປະກອນ, ຊ່ວຍເຫຼືອ, ອໍານວຍຄວາມສະດວກ ພ້ອມທັງ ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດ ແລະ ປະກອບສ່ວນເຂົ້າໃນການໃຫ້ວັກຊີນກັນພະຍາດ.

**ໝວດທີ 2**

**ການກວດກາການໃຫ້ວັກຊີນກັນພະຍາດ**

**ມາດຕາ 82 ອົງການກວດກາ**

ອົງການກວດກາການໃຫ້ວັກຊີນກັນພະຍາດ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນອົງການດຽວກັນກັບຄະນະກຳມະການກ່ຽວກັບການໃຫ້ວັກຊີນກັນພະຍາດ ຕາມທີ່ໄດ້ກໍານົດໄວ້ໃນມາດຕາ 68 ຂອງກົດໝາຍສະບັບນີ້;

2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາລັດແຕ່ລະຂັ້ນ, ແນວລາວສ້າງຊາດ, ອົງການຈັດຕັ້ງມະຫາຊົນ, ສື່ມວນຊົນ ແລະ ພົນລະເມືອງ.

**ມາດຕາ 83 ເນື້ອໃນການກວດກາ**

ການກວດກາ ວຽກງານໃຫ້ວັກຊີນກັນພະຍາດ ມີເນື້ອໃນຕົ້ນຕໍ ດັ່ງນີ້:

1. ການປະຕິບັດກົດໝາຍວ່າດ້ວຍການໃຫ້ວັກຊີນກັນພະຍາດ;

2. ການປະຕິບັດໜ້າທີ່ ຂອງພະນັກງານ-ລັດຖະກອນ ກ່ຽວກັບການໃຫ້ວັກຊີນກັນພະຍາດ;

3. ການເຄື່ອນໄຫວວຽກງານ ແລະ ການດໍາເນີນທຸລະກິດ ກ່ຽວກັບການໃຫ້ວັກຊີນກັນພະຍາດ;

4. ການສ້າງ ແລະ ປະຕິບັດແຜນການ ກ່ຽວກັບການໃຫ້ວັກຊີນກັນພະຍາດ.

**ມາດຕາ 84 ຮູບການການກວດກາ**

ການກວດກາ ມີ ສາມ ຮູບການ ດັ່ງນີ້:

1. ການກວດກາຕາມລະບົບປົກກະຕິ;

2. ການກວດກາໂດຍມີການແຈ້ງໃຫ້ຮູ້ລ່ວງໜ້າ;

3. ການກວດກາແບບຮີບດ່ວນ.

ການກວດກາຕາມລະບົບປົກກະຕິ ແມ່ນ ການກວດກາ ຕາມແຜນການຢ່າງເປັນປະຈຳ ແລະ ມີກຳນົດເວລາອັນແນ່ນອນ.

ການກວດກາໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນ ເມື່ອເຫັນວ່າມີຄວາມຈຳ ເປັນ ໂດຍແຈ້ງໃຫ້ເປົ້າໝາຍ ທີ່ຖືກກວດກາຮູ້ລ່ວງໜ້າ.

ການກວດກາແບບຮີບດ່ວນ ແມ່ນ ການກວດກາ ໂດຍບໍ່ໄດ້ແຈ້ງ ໃຫ້ເປົ້າໝາຍຖືກກວດກາຮູ້ລ່ວງໜ້າ.

ການກວດກາໃຫ້ປະຕິບັດຕາມກົດໝາຍຢ່າງເຂັ້ມງວດ.

**ພາກທີ XI**

**ງົບປະມານ, ເຄື່ອງແບບ, ເຄື່ອງໝາຍ, ຕາປະທັບ ແລະ**

**ສັບປະດາໃຫ້ວັກຊີນກັນພະຍາດແຫ່ງຊາດ**

**ມາດຕາ 85 ງົບປະມານ**

ງົບປະມານທີ່ນໍາໃຊ້ເຂົ້າໃນວຽກງານໃຫ້ວັກຊີນກັນພະຍາດ ໄດ້ມາຈາກ:

1. ງົບປະມານຂອງລັດ;
2. ການຊ່ວຍເຫຼືອຂອງບຸກຄົນ, ນິຕິບຸກຄົນ ແລະ ການຈັດຕັ້ງທັງພາຍໃນ ແລະ ຕ່າງປະເທດ;
3. ລາຍຮັບອື່ນ ທີ່ຖືກຕ້ອງຕາມກົດໝາຍ.

**ມາດຕາ 86 ເຄື່ອງແບບ, ເຄື່ອງໝາຍ ແລະ ຕາປະທັບ**

ຄະນະກຳມະການກ່ຽວກັບການໃຫ້ວັກຊີນກັນພະຍາດມີ ເຄື່ອງແບບ, ເຄື່ອງໝາຍ ແລະ ຕາປະທັບ ເພື່ອ ນໍາໃຊ້ເຂົ້າໃນການເຄື່ອນໄຫວວຽກງານທາງລັດຖະການ ໂດຍກະຊວງສາທາລະນະສຸກ ເປັນຜູ້ກໍານົດ.

**ມາດຕາ 87 ສັບປະດາໃຫ້ວັກຊີນກັນພະຍາດແຫ່ງຊາດ**

ລັດ ກຳນົດເອົາສັບປະດາທີໜຶ່ງ ຂອງເດືອນ ເມສາ ຂອງທຸກປີ ເປັນສັບປະດາໃນການໃຫ້ວັກຊີນກັນພະ ຍາດແຫ່ງຊາດ.

**ພາກທີ XII**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 88 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ລວມທັງອົງການປົກຄອງທ້ອງຖິ່ນ ທີ່ມີຜົນງານດີເດັ່ນ ໃນການຈັດ ຕັ້ງປະຕິບັດກົດໝາຍສະບັບນີ້ ເປັນຕົ້ນ ການເປັນແບບຢ່າງໃນການໃຫ້ວັກຊີນກັນພະຍາດ, ປະກອບສ່ວນດ້ານ ທຶນຮອນ, ເຫື່ອແຮງ, ສະຕິປັນຍາເຂົ້າໃນການໃຫ້ວັກຊີນກັນພະຍາດ ແລະ ສາມາດບັນລຸຕາມຄາດໝາຍ ເກົ້າສິບຫ້າ ສ່ວນຮ້ອຍ ຂຶ້ນໄປ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

**ມາດຕາ 89 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກສຶກສາອົມຮົມ, ລົງວິໄນ, ປັບ ໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ ຕາມກໍລະນີ ເບົາ ຫຼື ໜັກ.

**ມາດຕາ 90 ມາດຕະການສຶກສາອົບຮົມ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ການແນະນຳຂອງແພດ, ຈຳແນກ, ລັງກຽດ ຫຼື ໝິ່ນປະໝາດ ຜູ້ໃຫ້ວັກຊີນກັນພະຍາດ ຫຼື ຜູ້ຮັບວັກຊີນກັນພະຍາດ, ບໍ່ໃຫ້ຄວາມຮ່ວມມືໃນການໃຫ້ວັກຊີນກັນພະຍາດ ຈະຖືກສຶກສາອົບຮົມ, ກ່າວເຕືອນ.

**ມາດຕາ 91 ມາດຕະການທາງວິໄນ**

ພະນັກງານ-ລັດຖະກອນ ແລະ ຜູ້ປະກອບວິຊາຊີບການໃຫ້ວັກຊີນກັນພະຍາດ ທີ່ລະເມີດກົດໝາຍສະບັບນີ້ ຊຶ່ງບໍ່ເປັນການກະທຳຜິດທາງອາຍາ ຈະຖືກລົງວິໄນ ດັ່ງນີ້:

1. ຕິຕຽນ, ກ່າວເຕືອນຄວາມຜິດ ແລະ ບັນທຶກໄວ້ໃນສຳນວນ ເອກະສານຊີວະປະຫວັດ ຂອງຜູ້ກ່ຽວ;

2. ໂຈະ ການເລື່ອນຊັ້ນ, ຂັ້ນເງິນເດືອນ ແລະ ການຍ້ອງຍໍ;

3. ປົດຕຳແໜ່ງ ຫຼື ຍົກຍ້າຍໄປຮັບໜ້າທີ່ອື່ນທີ່ຕ່ຳກວ່າເກົ່າ;

4. ໃຫ້ອອກ ຈາກລັດຖະການ ໂດຍບໍ່ໄດ້ຮັບນະໂຍບາຍໃດໆ.

**ມາດຕາ 92 ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຊຶ່ງບໍ່ເປັນການກະທໍາຜິດທາງອາຍາ ເປັນຕົ້ນ ການດໍາເນີນທຸລະກິດ ກ່ຽວກັບການໃຫ້ວັກຊີນກັນພະຍາດ ໂດຍບໍ່ໄດ້ຮັບອະນຸຍາດ ຫຼື ບໍ່ປະຕິບັດຕາມການແນະນຳ ທາງວິຊາການຂອງກະຊວງສາທາລະນະສຸກ ຈະຖືກປັບໃໝ ຕາມກົດໝາຍ ຫຼື ລະບຽບການ.

**ມາດຕາ 93 ມາດຕະການທາງແພ່ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ແລະ ກໍ່ຄວາມເສຍຫາຍ ໃຫ້ແກ່ຜູ້ອື່ນ ຕ້ອງໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນ.

**ມາດຕາ 94 ມາດຕະການທາງອາຍາ**

ບຸກຄົນໃດ ທີ່ໄດ້ລະເມີດກົດໝາຍສະບັບນີ້ ຊຶ່ງເປັນການກະທຳຜິດທາງອາຍາ ເປັນຕົ້ນ ລະເມີດຂໍ້ຫ້າມ ຕາມທີ່ໄດ້ກໍານົດໄວ້ໃນກົດໝາຍສະບັບນີ້ ທີ່ພາໃຫ້ ພິການ ຫຼື ເສຍຊີວິດຈະຖືກລົງໂທດຕາມກໍລະນີ ເບົາ ຫຼື ໜັກ.

**ພາກທີ XIII**

**ບົດບັນຍັດສຸດທ້າຍ**

**ມາດຕາ 95 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 96 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ພາຍຫຼັງໄດ້ລົງຈົດໝາຍເຫດທາງລັດຖະການ ສິບຫ້າ ວັນ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**