

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 42 /ສພຊ

ນະຄອນຫຼວງວຽງຈັນ, ວັນທີ 13 ມິຖຸນາ 2018

ກົດໝາຍ

ວ່າດ້ວຍສະຫະພັນນັກຮົບເກົ່າລາວ

ພາກທີ I

ບົດບັນຍັດທົ່ວໄປ

ມາດຕາ 1 ຈຸດປະສົງ

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຈັດຕັ້ງ, ການເຄື່ອນ ໄຫວ, ການຄຸ້ມຄອງ ແລະ ຕິດຕາມ ກວດກາວຽກງານ ສະຫະພັນນັກຮົບເກົ່າລາວ ເພື່ອຮັບປະກັນການປະຕິບັດພາລະບົດບາດ, ສິດ ແລະ ໜ້າທີ່ຂອງອົງການດັ່ງກ່າວ ໃຫ້ມີປະສິດທິພາບ ແນໃສ່ເຮັດໃຫ້ສະຫະພັນນັກຮົບເກົ່າລາວ ມີຄວາມໜັກແໜ້ນທາງດ້ານການເມືອງ, ເຂັ້ມແຂງທາງດ້ານການຈັດຕັ້ງ, ມີແບບແຜນການເຄື່ອນໄຫວທີ່ດີ, ສາມາດສຶກສາອົບຮົມ, ປຸກລະດົມ ແລະ ເຕົ້າໂຮມຄວາມສາມັກຄີເປັນປຶກແຜ່ນ, ເສີມຂະຫຍາຍມູນເຊື້ອປະຕິວັດ, ປົກປ້ອງສິດ ແລະ ຜົນປະໂຫຍດອັນຊອບທໍາ ຂອງສະມາຊິກຕົນ ແລະ ຂອງປະຊາຊົນລາວບັນດາເຜົ່າ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

ມາດຕາ 2 ສະຫະພັນນັກຮົບເກົ່າລາວ

ສະຫະພັນນັກຮົບເກົ່າລາວ ແມ່ນ ອົງການຈັດຕັ້ງການເມືອງ-ສັງຄົມໜຶ່ງ ຊຶ່ງຢູ່ພາຍໃຕ້ການນໍາພາຂອງພັກປະ ຊາຊົນປະຕິວັດລາວ ມີພາລະບົດບາດ, ໜ້າທີ່ເຕົ້າໂຮມບັນດາພະນັກງານນັກຮົບເກົ່າ, ເສີມຂະຫຍາຍມູນເຊື້ອຮັກຊາດ ແລະ ເປັນກໍາລັງແຮງໃນການປົກປັກຮັກສາ ແລະ ສ້າງສາປະເທດຊາດ.

ສະຫະພັນນັກຮົບເກົ່າລາວ ຂຽນຫຍໍ້ວ່າ: “ສນລ”.

**ມາດຕາ 3 ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ອົງການຈັດຕັ້ງການເມືອງ-ສັງຄົມ ໝາຍເຖິງ ແນວລາວສ້າງຊາດ, ສະຫະພັນນັກຮົບເກົ່າລາວ, ສະຫະພັນແມ່ຍິງລາວ, ສະຫະພັນກໍາມະບານລາວ ແລະ ຄະນະຊາວໜຸ່ມປະຊາຊົນປະຕິວັດລາວ;
2. ນັກຮົບເກົ່າລາວ ໝາຍເຖິງ ອະດີດນັກຮົບປະຕິວັດໃນຖັນແຖວກໍາລັງປະກອບອາວຸດ ຂອງປະຊາຊົນລາວ;
3. ຜູ້ເສຍອົງຄະພິເສດ ໝາຍເຖິງ ຜູ້ທີ່ເສຍກຳລັງແຮງງານ ແຕ່ ແປດສິບເອັດ ສ່ວນຮ້ອຍ ຫາ ໜຶ່ງຮ້ອຍ ສ່ວນຮ້ອຍ;
4. ອົງການຈັດຕັ້ງສັງຄົມ ໝາຍເຖິງ ບັນດາ​ສະຫະ​ສະມາຄົມ, ສະມາ​ພັນ, ສະ​ໂມ​ສອນ, ສະມາຄົມ ຫຼື ກຸ່ມທຸ ລະ​ກິດ​.

ມາດຕາ 4 ນະໂຍບາຍຂອງລັດ ກ່ຽວກັບວຽກງານສະຫະພັນນັກຮົບເກົ່າລາວ

ລັດ ວາງນະໂຍບາຍ, ກົນໄກ ກ່ຽວກັບການຄຸ້ມຄອງ, ການພັດທະນາ, ສ້າງເງື່ອນໄຂ ແລະ ອຳນວຍຄວາມສະ ດວກ ໃນການເຄື່ອນໄຫວວຽກງານ, ປົກປ້ອງສິດ ແລະ ຜົນປະໂຫຍດຂອງການຈັດຕັ້ງ ແລະ ສະມາຊິກສະຫະພັນນັກ ຮົບເກົ່າລາວ.

ລັດ ​ສົ່ງ​ເສີມ ໃຫ້ສະມາຊິກ​ສະຫະພັນນັກຮົບ​ເກົ່າລາວ ​​ໄດ້​ຮັບ​ຂໍ້​ມູນ ​ຂ່າວສານ, ​ເຂົ້າ​ເຖິງການບໍລິການ​ດ້ານ​ສາທາ​ລະນະ​ສຸກ ແລະ ການ​ບໍລິການ​ອື່ນ ຢ່າງທົ່ວເຖິງ.

ລັດ ຊຸກຍູ້, ສົ່ງເສີມ ບຸກຄົນ, ນິຕິບຸກຄົນ ຫຼື ການຈັດຕັ້ງ ພາຍໃນ ແລະ ຕ່າງປະເທດ ສະໜັບສະໜູນ, ລົງທຶນກໍ່ສ້າງໂຄງລ່າງພື້ນຖານ ເປັນຕົ້ນ ສູນຟື້ນຟູ ບໍາບັດສຸຂະພາບ ແລະ ການເຄື່ອນໄຫວທາງດ້ານມະນຸດສະທໍາ ຂອງສະຫະ ພັນນັກຮົບເກົ່າລາວ.

**ມາດຕາ 5 ຫຼັກການເຄື່ອນໄຫວ ຂອງສະຫະພັນນັກຮົບເກົ່າລາວ**

ສະຫະພັນນັກຮົບເກົ່າລາວ ເຄື່ອນໄຫວບົນພຶື້ນຖານຫຼັກການຕົ້ນຕໍ ດັ່ງນີ້:

1. ສອດຄ່ອງກັບແນວທາງ ນະໂຍບາຍ, ລັດຖະທໍາມະນູນ ແລະ ກົດໝາຍ;
2. ຢູ່ພາຍໃຕ້ການນໍາພາ, ຊີ້ນໍາໂດຍກົງ ຮອບດ້ານ ຂອງພັກປະຊາຊົນປະຕິວັດລາວ;
3. ປະຕິບັດຫຼັກການ ລວມສູນປະຊາທິປະໄຕ;
4. ຮັບປະກັນຄວາມສາມັກຄີປອງດອງ ແລະ ເປັນແບບຢ່າງ ໃນການປົກປັກຮັກສາມູນເຊື້ອປະຕິວັດ.

**ມາດຕາ 6 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ **ນໍາໃຊ້ສໍາລັບ ບຸກຄົນ, ນິຕິບຸກຄົນ ຫຼື ການຈັດຕັ້ງ** ທີ່ເຄື່ອນໄຫວວຽກງານສະຫະພັນນັກ ຮົບເກົ່າລາວ ໃນຂອບເຂດທົ່ວປະເທດ.

**ມາດຕາ 7 ການຮ່ວມມືສາກົນ**

ລັດ ສົ່ງເສີມ ການພົວພັນຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສະຫະພັນນັກ ຮົບເກົ່າລາວ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ການຝຶກອົບຮົມ, ທັດສະນະສຶກສາ ແລະ ຍົກລະດັບຄວາມຮູ້ ຄວາມສາມາດ ທາງດ້ານວິຊາການ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ ແລະ ປະສິດທິຜົນ, ປະຕິ ບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ພາກທີ II

ສະຫະພັນ​ນັກຮົບ​ເກົ່າ​ລາວ

ໝວດທີ 1

ທີ່​ຕັ້ງ,​ ພາລະ​ບົດບາດ, ສິດ ແລະ ໜ້າທີ່ ​ຂອງ​ສະຫະພັນ​ນັກຮົບ​ເກົ່າ​ລາວ

ມາດຕາ​ 8 ທີ່​ຕັ້ງ ຂອງ​ສະຫະພັນ​ນັກຮົບ​ເກົ່າ​ລາວ

ສະຫະພັນນັກຮົບເກົ່າລາວ ເປັນ ອົງການຈັດຕັ້ງການເມືອງ-ສັງຄົມໜຶ່ງ ຢູ່ໃນລະບົບການເມືອງຂອງລະບອບປະຊາທິປະໄຕປະຊາຊົນ ທີ່ມີພັກປະຊາຊົນປະຕິວັດລາວ ເປັນແກນນຳ, ມີຖານະເທົ່າກັບອົງການຈັດຕັ້ງ ຂອງລັດ ແລະ ອົງການຈັດຕັ້ງການເມືອງ-ສັງຄົມອື່ນ.

ມາດຕາ​ 9 ພາລະ​ບົດບາດ ຂອງ​ສະຫະພັນ​ນັກຮົບ​ເກົ່າ​ລາວ

ສະຫະພັນນັກຮົບເກົ່າລາວ ມີພາລະບົດບາດ ເປັນເສນາທິການໃຫ້ແກ່ສູນກາງພັກ ແລະ ລັດຖະບານ ກ່ຽວກັບວຽກງານຂົນຂວາຍ, ເຕົ້າໂຮມ, ຈັດຕັ້ງ ແລະ ສຶກສາອົບຮົມຖັນແຖວນັກຮົບເກົ່າ ແລະ ປະຊາຊົນລາວບັນດາເຜົ່າ ໃຫ້ຮັກສາທາດແທ້ມູນເຊື້ອປະຕິວັດອັນດີງາມ, ປົກປ້ອງສິດ ແລະ ຜົນປະໂຫຍດອັນຊອບທຳ ຂອງສະມາຊິກຕົນ, ປະ ກອບສ່ວນເຂົ້າໃນການຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ, ການປົກປັກຮັກສາ ແລະ ພັດທະນາປະເທດຊາດ.

ມາດຕາ​ 10 ​ສິດ ​ແລະ ໜ້າ​ທີ່​ ຂອງ​ສະຫະພັນ​ນັກຮົບ​ເກົ່າ​ລາວ

ສະຫະພັນ​ນັກ​ຮົບ​ເກົ່າ​ລາວ ມີ​ ສິດ ​ແລະ ໜ້າ​ທີ່ ດັ່ງ​ນີ້:

1. ຈັດຕັ້ງ ແລະ ຜັນຂະຫຍາຍ ແນວທາງ, ນະໂຍບາຍ, ຍຸດທະສາດ, ລັດຖະທຳມະນູນ, ກົດໝາຍ ແລະ ແຜນພັດທະນາເສດຖະກິດ-ສັງຄົມແຫ່ງຊາດ ກ່ຽວກັບວຽກງານສະຫະພັນນັກຮົບເກົ່າລາວ ແລະ ມະຕິກອງປະຊຸມໃຫຍ່ ຂັ້ນຂອງຕົນ ໃຫ້ເປັນແຜນການ, ແຜນງານ ແລະ ໂຄງການ ອັນລະອຽດ;
2. ໂຄສະນາ, ເຜີຍແຜ່ ແລະ ສຶກສາອົບຮົມ ແນວທາງ, ນະໂຍບາຍ, ລັດຖະທຳມະນູນ, ກົດໝາຍ ໃຫ້ປະຊາຊົນລາວບັນດາເຜົ່າ;
3. ເຕົ້າ​ໂຮມ​ຄວາມ​ສາມັກຄີ ເປັນປຶກແຜ່ນ ຂອງປະຊາຊົນລາວບັນດາເຜົ່າ ແລະ ນັກຮົບເກົ່າລາວ ເຂົ້າຮ່ວມປົກປັກຮັກສາ ແລະ ພັດທະນາເສດຖະກິດ-ສັງຄົມ, ຊ່ວຍເຫຼືອຊຶ່ງກັນ ແລະ ກັນ ທາງດ້ານວັດຖຸ ແລະ ຈິດໃຈ;
4. ເຄື່ອນໄຫວກິດຈະກໍາ ທີ່ຖືກຕ້ອງຕາມກົດໝາຍ ເພື່ອສ້າງແຫຼ່ງລາຍຮັບເຂົ້າໃນການພັດທະນາວຽກງານນັກຮົບເກົ່າລາວ;
5. ປະສານສົມທົບກັບບັນດາກະຊວງ, ອົງການ ແລະ ອົງການປົກຄອງທ້ອງຖິ່ນ ເປັນຕົ້ນ ກໍາລັງປ້ອງກັນ ຊາດ, ປ້ອງກັນຄວາມສະຫງົບ ເພື່ອປັບປຸງ, ບູລະນະການຈັດຕັ້ງ ແລະ ສັບຊ້ອນພະນັກງານຕາມກົດໝາຍ ແລະ ລະ ບຽບການ;
6. ເຂົ້າຮ່ວມປັບປຸງ, ​ບູລະນະ​ອຳນາດ​ລັດ ປະ​ຊາ​ທິປະ​ໄຕປະຊາຊົນ, ຕິດຕາມ ກວດກາການເຄື່ອນໄຫວ ຂອງອົງການລັດ, ສະມາຊິກສະພາແຫ່ງຊາດ, ສະມາຊິກສະພາປະຊາຊົນຂັ້ນແຂວງ, ສະມາຊິກສະຫະພັນນັກຮົບເກົ່າລາວ ແລະ ພະນັກງານ-ລັດຖະກອນ;
7. ຖ່າຍທອດຄວາມຮູ້, ບົດຮຽນ, ປະສົບການ ແລະ ມູນເຊື້ອປະຕິວັດ, ນໍ້າໃຈຮັກຊາດອັນສູງສົ່ງ ຂອງນັກ ຮົບເກົ່າລາວໃຫ້ແກ່ຄົນຮຸ່ນຫຼັງ;
8. ປະກອບສ່ວນເຂົ້າໃນການປົກປັກຮັກສາ ແລະ ເສີມຂະຫຍາຍວັດທະນະທຳ ແລະ ຮີດຄອງປະເພນີອັນດີງາມ ຂອງຊາດ ແລະ ຂອງເຜົ່າ;
9. ປົກປ້ອງສິດ ແລະ ຜົນປະໂຫຍດອັນຊອບທຳຂອງຕົນ, ຂອງປະຊາຊົນລາວບັນດາເຜົ່າ ແລະ ເຂົ້າຮ່ວມ ການໄກ່ເກ່ຍຂໍ້ຂັດແຍ່ງ, ຕ້ານ ແລະ ສະກັດກັ້ນປາກົດການຫຍໍ້ທໍ້ໃນສັງຄົມ;
10. ພົວພັນຮ່ວມມືກັບຕ່າງປະເທດ ຕາມການມອບໝາຍ ຫຼື ຕາມການອະນຸຍາດ;
11. ສະຫຼຸບ, ລາຍງານການຈັດຕັ້ງປະຕິບັດວຽກງານກ່ຽວກັບສະຫະພັນນັກຮົບເກົ່າລາວ ຕໍ່ຂັ້ນເທິງ ແລະ ພາກສ່ວນທີ່ກ່ຽວຂ້ອງ ຢ່າງເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

## ໝວດທີ 2

## ການຈັດຕັ້ງ ແລະ ບຸກຄະລາກອນ

ມາດ​ຕາ 11 ລະບົບ**ການຈັດຕັ້ງ**

ລະບົບການຈັດຕັ້ງ​ ຂອງ​ສະຫະພັນນັກຮົບເກົ່າລາວ ມີ ສີ່ ຂັ້ນ ​ຄື:

1. ຂັ້ນສູນກາງ ແມ່ນ ສະຫະພັນນັກຮົບເກົ່າແຫ່ງຊາດລາວ;
2. ຂັ້ນແຂວງ ແມ່ນ ສະຫະພັນນັກຮົບເກົ່າ ແຂວງ, ນະຄອນຫຼວງ;
3. ຂັ້ນເມືອງ ແມ່ນ ສະຫະພັນນັກຮົບເກົ່າ ເມືອງ, ເທດສະບານ, ນະຄອນ;
4. ຂັ້ນບ້ານ ແມ່ນ ສະຫະພັນນັກຮົບເກົ່າບ້ານ.

ສໍາລັບໂຄງປະກອບການຈັດຕັ້ງ ຂອງສະຫະພັນນັກຮົບເກົ່າລາວ ແຕ່ລະຂັ້ນນັ້ນ ໄດ້ກຳນົດໄວ້ໃນລະບຽບການຕ່າງຫາກ ໂດຍອີງຕາມຄວາມຮຽກຮ້ອງຕ້ອງການຂອງວຽກງານໃນແຕ່ລະໄລຍະ.

ມາດຕາ 12 ໂຄງ​ປະ​ກອບ~~​~~ບຸກ​ຄະ​ລາ​ກອນ ​

ໂຄງ​ປະ​ກອບບຸກຄະລາກອນ ຂອງສະຫະພັນນັກຮົບເກົ່າລາວ ​ມີ ດັ່ງນີ້:

1. ສະມາຊິກ ສະຫະພັນນັກຮົບເກົ່າລາວ;
2. ຄະນະບໍລິຫານງານ ສະຫະພັນນັກຮົບເກົ່າລາວ;
3. ປະ​ທານ ສະຫະພັນນັກຮົບເກົ່າລາວ;
4. ຮອງ​ປະ​ທານ ສະຫະພັນນັກຮົບເກົ່າລາວ;
5. ກໍາມະການ ສະຫະພັນນັກຮົບເກົ່າລາວ;
6. ປະທານກວດກາ ສະຫະພັນນັກຮົບເກົ່າລາວ;
7. ຮອງປະທານກວດກາ ສະຫະພັນນັກຮົບເກົ່າລາວ.

ສະຫະພັນນັກຮົບເກົ່າລາວ ມີ ປະທານກິດຕິມະສັກ.

ສຳລັບໂຄງປະກອບບຸກຄະລາກອນ ຂອງສະຫະພັນນັກຮົບເກົ່າບ້ານ ມີຫົວໜ້າ ແລະ ຮອງຫົວໜ້າໜ່ວຍ.

**ໝວດທີ 3**

# ສະມາຊິກສະຫະພັນນັກຮົບເກົ່າລາວ

### ມາດຕາ 13 ສະມາຊິກສະຫະພັນນັກຮົບເກົ່າລາວ

ສະມາຊິກສະຫະພັນນັກຮົບເກົ່າລາວ ແມ່ນ ນາຍ ແລະ ພົນທະຫານ, ນາຍ ແລະ ພົນຕໍາຫຼວດ ທີ່ໄດ້ຮັບບໍານານ, ບໍາເນັດ ຫຼື ເສຍອົງຄະ ຍ້ອນການສູ້ຮົບ, ຮັບໃຊ້ການສູ້ຮົບ, ການປະຕິບັດໜ້າທີ່ ໃນພາລະກິດຕໍ່ສູ້ປົດປ່ອຍຊາດ, ປົກປັກຮັກສາ ແລະ ພັດທະນາປະເທດຊາດ.

ມາດຕາ 14 ເງື່ອນໄຂ ແລະ ມາດຕະຖານ ຂອງສະມາຊິກສະຫະພັນນັກຮົບເກົ່າລາວ

ສະມາຊິກສະຫະພັນນັກຮົບເກົ່າລາວ ມີ ເງື່ອນໄຂ ແລະ ມາດຕະຖານດັ່ງນີ້:

1. ເປັນ ນາຍ ແລະ ພົນທະຫານ, ນາຍ ແລະ ພົນຕຳຫຼວດ ທີ່ໄດ້ຮັບບຳນານ, ບໍາເນັດ ຫຼື ເສຍອົງຄະ ຍ້ອນການສູ້ຮົບ, ຮັບໃຊ້ການສູ້ຮົບ ແລະ ການປະຕິບັດໜ້າທີ່ ໃນພາລະກິດຕໍ່ສູ້ປົດປ່ອຍຊາດ, ປົກປັກຮັກສາ ແລະ ພັດ ທະນາປະເທດຊາດ ຍົກເວັ້ນຜູ້ເສຍອົງຄະພິເສດ;
2. ອະດີດ ນາຍ ແລະ ພົນທະຫານ, ນາຍ ແລະ ພົນຕໍາຫຼວດ ທີ່ສັງກັດໃນກໍາລັງປ້ອງກັນຊາດ-ປ້ອງກັນ ຄວາມສະຫງົບ ຖືກຍົກຍ້າຍໜ້າທີ່ໄປຢູ່ຝ່າຍພົນລະເຮືອນ ທີ່ໄດ້ຮັບບຳນານ ຫຼື ບໍາເນັດ;
3. ມີຄວາມຕື່ນຕົວ, ສະໝັກໃຈເຂົ້າເປັນສະມາຊິກສະຫະພັນນັກຮົບເກົ່າລາວ;
4. ມີຄຸນທາດການເມືອງໜັກແໜ້ນ, ມີຄຸນສົມບັດສິນທຳປະຕິວັດ, ຮັກສາໄດ້ມູນເຊື້ອອັນດີງາມ ຂອງຊາດ ແລະ ຂອງກໍາລັງປ້ອງກັນຊາດ-ປ້ອງກັນຄວາມສະຫງົບ;
5. ເປັນແບບຢ່າງໃນການຈັດຕັ້ງປະຕິບັດ ແນວທາງ, ນະໂຍບາຍ ແລະ ກົດໝາຍ;
6. ໄດ້ສັງກັດໃນກໍາລັງປ້ອງກັນຊາດ-ປ້ອງກັນຄວາມສະຫງົບ ຫ້າ ປີ ຂຶ້ນໄປ;
7. ບໍ່ເຄີຍຖືກລົງວິໄນໄລ່ອອກຈາກກໍາລັງປະກອບອາວຸດ, ບໍ່ເຄີຍຖືກສານຕັດສີນລົງໂທດຕັດອິດສະ ລະພາບ ໃນສະຖານການກະທໍາຜິດໂດຍເຈດຕະນາ.

### ມາດຕາ 15 ການເຄື່ອນໄຫວ ຂອງສະມາຊິກສະຫະພັນນັກຮົບເກົ່າລາວ

ສະມາຊິກສະຫະພັນນັກຮົບເກົ່າລາວ ເຄື່ອນໄຫວ ຕາມກົດໝາຍ, ລະບຽບການ, ແຜນການ, ແຜນງານ, ໂຄງການ ແລະ ກິດຈະກຳຕ່າງໆ ຂອງສະຫະພັນນັກຮົບເກົ່າລາວ ແຕ່ລະໄລຍະ.

### ມາດຕາ 16 ສິດ ແລະ ໜ້າທີ່ ຂອງສະມາຊິກສະຫະພັນນັກຮົບເກົ່າລາວ

ສະມາຊິກສະຫະພັນນັກຮົບເກົ່າລາວ ມີ ສິດ ແລະ ໜ້າທີ່ ດັ່ງນີ້:

* + 1. ເປັນແບບຢ່າງໃນການເຄົາລົບ ແລະ ປະຕິບັດ ແນວທາງ, ນະໂຍບາຍ, ຍຸດທະສາດ, ລັດຖະທໍາມະນູນ, ກົດໝາຍ, ມະຕິ, ຄໍາສັ່ງ, ແຜນພັດທະນາເສດຖະກິດ-ສັງຄົມແຫ່ງຊາດ, ມະຕິກອງປະຊຸມ, ແຜນພັດທະນາ ແລະ ລະ ບຽບການ ຂອງສະຫະພັນນັກຮົບເກົ່າລາວ;
    2. ເປັນເຈົ້າການ ເຕົ້າໂຮມຄວາມສາມັກຄີ, ເສີມຂະຫຍາຍມູນເຊື້ອນັກຮົບປະຕິວັດ, ຊ່ວຍເຫຼືອຊຶ່ງກັນ ແລະ ກັນ, ສຶກສາອົບຮົມຄົນຮຸ່ນໃໝ່ ໃຫ້ຮຽນເອົາຄຸນສົມບັດ, ສິນທຳປະຕິວັດ, ນ້ຳໃຈຮັກຊາດ, ຮັກລະບອບປະຊາທິປະ ໄຕປະຊາຊົນ, ການເຄົາລົບ ແລະ ປະຕິບັດກົດໝາຍ;
    3. ຕິດຕາມ ກວດກາ​, ເກັບ​ກຳ ​ແລະ ​ລາຍ​ງານ ​ສະພາບ​ພົ້ນ​ເດັ່ນ ໃຫ້ການ​ຈັດ​ຕັ້ງ​ຂັ້ນ​ຂອງ​ຕົນ​ໃນ​ແຕ່ລະ​ໄລ ຍະ;
    4. ເຂົ້າຮ່ວມການເຄື່ອນໄຫວ, ປຶກສາຫາລື ແລະ ປະກອບຄໍາເຫັນຕໍ່ວຽກງານຂອງສະຫະພັນນັກຮົບເກົ່າລາວ;
    5. ໄດ້ຮັບຂໍ້ມູນ ຂ່າວສານຕ່າງໆ ຕາມເງື່ອນໄຂຕົວຈິງ;
    6. ສະເໜີຕໍ່ ການຈັດຕັ້ງສະຫະພັນນັກຮົບເກົ່າລາວ, ການຈັດຕັ້ງທີ່ກ່ຽວຂ້ອງ ເພື່ອປົກປ້ອງ, ຟື້ນຟູສິດ ແລະ ຜົນປະໂຫຍດອັນຊອບທໍາຂອງຕົນ ທີ່ຖືກລ່ວງລະເມີດ;
    7. ເລືອກຕັ້ງ ແລະ ສະໝັກຮັບເລືອກຕັ້ງເຂົ້າເປັນຄະນະບໍລິຫານງານ ສະຫະພັນນັກຮົບເກົ່າລາວ ໃນແຕ່ລະຂັ້ນ;
    8. ເຂົ້າຮ່ວມເຄື່ອນໄຫວວຽກງານປ້ອງກັນຊາດ-ປ້ອງກັນຄວາມສະຫງົບ ທົ່ວປວງຊົນ;
    9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 17 ພັນທະ ຂອງສະມາຊິກສະຫະພັນນັກຮົບເກົ່າລາວ

ສະມາຊິກສະຫະພັນນັກຮົບເກົ່າລາວ ມີ ພັນທະ ດັ່ງນີ້:

1. ເຄົາລົບ, ປະຕິບັດ ລັດຖະທຳມະນູນ, ກົດໝາຍ ແລະ ລະບຽບການ ຂອງສະຫະພັນນັກຮົບເກົ່າລາວ;
2. ສຶກສາອົບຮົມ, ເບິ່ງແຍງ, ຊ່ວຍເຫຼືອຄອບຄົວ ແລະ ລູກຫຼານໃຫ້ເປັນພົນລະເມືອງດີຂອງສັງຄົມ;
3. ເປັນເຈົ້າການ ໃນການພັດທະນາຊີວິດການເປັນຢູ່ພາຍໃນຄອບຄົວຂອງຕົນໃຫ້ດີຂຶ້ນ ແລະ ສ້າງວຽກເຮັດງານທຳ ທີ່ຖືກຕ້ອງຕາມກົດໝາຍ;
4. ເສີມຂະຫຍາຍມູນເຊື້ອການປະຕິວັດ, ເປັນເຈົ້າການໃນການອະນຸລັກ, ສົ່ງເສີມວັດທະນະທໍາ ແລະ ຮີດ ຄອງປະເພນີຂອງຊາດ, ຂອງເຜົ່າ;
5. ປຸກລະດົມຂົນຂວາຍນັກຮົບເກົ່າ ເຂົ້າເປັນສະມາຊິກສະຫະພັນນັັກຮົບເກົ່າລາວ;
6. ປະກອບສ່ວນເຂົ້າໃນວຽກງານ ປ້ອງກັນຊາດ-ປ້ອງກັນຄວາມສະຫງົບ ທົ່ວປວງຊົນ;
7. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

ມາດຕາ 18 ຜົນປະໂຫຍດ ຂອງສະມາຊິກສະຫະພັນນັກຮົບເກົ່າລາວ

ສະມາຊິກສະຫະພັນນັກຮົບເກົ່າລາວ ໄດ້ຮັບຜົນປະໂຫຍດ ດັ່ງນີ້:

1. ໄດ້ຮັບນະໂຍບາຍຂອງພັກ, ລັດ ທີ່ວາງອອກ ໃນແຕ່ລະໄລຍະ;
2. ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທໍາຂອງຕົນ;
3. ໄດ້ຮັບການຈາລຶກຄຸນງາມຄວາມດີ;
4. ໄດ້ຮັບການເບິ່ງແຍງ, ຊ່ວຍເຫຼືອ ຫຼື ປິ່ນປົວສຸຂະພາບ ໃນເວລາພົບຄວາມຫຍຸ້ງຍາກ, ເຈັບເປັນ, ເສຍຊີວິດ ຕາມນະໂຍບາຍລວມ ແລະ ເງື່ອນໄຂຕົວຈິງ.

ສໍາລັບສະມາຊິກສະຫະພັນນັກຮົບເກົ່າລາວ ທີ່ເປັນພະນັກງານບໍານານ ຊຶ່ງໄດ້ຮັບການເລືອກຕັ້ງ ຫຼື ແຕ່ງຕັ້ງ ເປັນຄະນະບໍລິຫານງານຂັ້ນຕ່າງໆ ຈະໄດ້ຮັບເງິນອຸດໜູນບໍ່ຫຼຸດ ເຈັດສິບ ສ່ວນຮ້ອຍ ຂອງເງິນບໍານານທີ່ຕົນໄດ້ຮັບ.

ມາດຕາ 19 ການສິ້ນສຸດການເປັນສະມາຊິກສະຫະພັນນັກຮົບເກົ່າລາວ

ການສິ້ນສຸດການເປັນສະມາຊິກສະຫະພັນນັກຮົບເກົ່າລາວ ມີ ດັ່ງນີ້:

1. ລາອອກ;
2. ຖືກໄລ່ອອກ ຫຼື ຖືກປົດອອກຈາກການເປັນສະມາຊິກ ຍ້ອນການລະເມີດກົດລະບຽບພາຍໃນຂອງສະ ຫະພັນນັກຮົບເກົ່າລາວ;
3. ເສຍຊີວິດ.

ໝວດທີ 4

ຄະນະບໍລິຫານງານສະຫະພັນນັກຮົບເກົ່າລາວ

ມາດຕາ 20 ຄະນະບໍລິຫານງານສະຫະພັນນັກຮົບເກົ່າລາວ

ຄະນະບໍລິຫານງານສະຫະພັນນັກຮົບເກົ່າລາວ ໄດ້ຮັບການເລືອກຕັ້ງຈາກກອງປະຊຸມໃຫຍ່ຜູ້ແທນສະຫະພັນນັກຮົບເກົ່າລາວແຕ່ລະຂັ້ນ.

ມາດຕາ 21 ເງື່ອນໄຂ ແລະ ມາດຕະຖານ ຂອງຄະນະບໍລິຫານງານ ສະຫະພັນນັກຮົບເກົ່າລາວ

ຄະນະບໍລິຫານງານ ຂອງສະຫະພັນນັກຮົບເກົ່າລາວ ມີ ເງື່ອນໄຂ ແລະ ມາດຕະຖານ ດັ່ງນີ້:

1. ນາຍທະຫານ, ນາຍຕຳຫຼວດ ທີ່ໄດ້ຮັບບຳນານ ຫຼື ຍັງປະຈໍາການ;
2. ພະນັກງານ-ລັດຖະກອນ ທີ່ປະຕິບັດໜ້າທີ່ວຽກງານ ຢູ່ສະຫະພັນນັກຮົບເກົ່າລາວ ຕໍ່ເນື່ອງແຕ່ ສິບຫ້າ ປີ ຂຶ້ນໄປ ແລະ ໄດ້ດໍາລົງຕໍາແໜ່ງບໍລິຫານໃດໜຶ່ງມາກ່ອນ;
3. ມີ​ຄຸນ​ທາດ​ການ​ເມືອງໜັກ​ແໜ້ນ;
4. ມີຄວາມ​ຫ້າວ​ຫັນ, ມີຄວາມຮັບຜິດຊອບຕໍ່ໜ້າທີ່ການເມືອງ ທີ່ໄດ້ຮັບມອບໝາຍ;
5. ມີສຸຂະພາບດີ ສາມາດເຄື່ອນໄຫວປະຕິບັດວຽກງານ ສະຫະພັນນັກຮົບເກົ່າລາວ.

ສໍາລັບ ປະທານສະຫະພັນນັກຮົບເກົ່າແຫ່ງຊາດລາວ ແມ່ນ ອະດີດ ນາຍທະຫານ, ນາຍຕຳຫຼວດ ທີ່ເປັນກຳ ມະການສູນກາງພັກ ຫຼື ຊັ້ນນາຍພົນ; ປະທານສະຫະພັນນັກຮົບເກົ່າ ແຂວງ, ນະຄອນຫຼວງ ແມ່ນ ອະດີດ ນາຍທະ ຫານ, ນາຍຕຳຫຼວດ ທີ່ເປັນກໍາມະການພັກ ແຂວງ, ນະຄອນຫຼວງ ຫຼື ຊັ້ນພັນໂທ ຂຶ້ນໄປ, ປະທານສະຫະພັນນັກຮົບເກົ່າ ເມືອງ, ເທດສະບານ, ນະຄອນ ແມ່ນ ອະດີດ ນາຍທະຫານ, ນາຍຕຳຫຼວດ ທີ່ເປັນກໍາມະການພັກ ເມືອງ, ເທດ ສະບານ, ນະຄອນ ຫຼື ຊັ້ນຮ້ອຍເອກ ຂຶ້ນໄປ; ຫົວໜ້າໜ່ວຍສະຫະພັນນັກຮົບເກົ່າບ້ານ ແມ່ນ ອະດີດ ນາຍທະຫານ, ນາຍຕຳຫຼວດ ຊັ້ນຮ້ອຍຕີ ຂຶ້ນໄປ; ໃນກໍລະນີ ຫາກບໍ່ມີບຸກຄົນດັ່ງທີ່ກ່າວມານີ້ ກໍສາມາດເອົາບຸກຄົນອື່ນໄດ້ ແຕ່ຕ້ອງໄດ້ຮັບການເຫັນດີຈາກຂັ້ນເທິງຖັດນັ້ນ.

ມາດຕາ 22 ສິດ ແລະ ໜ້າທີ່ ຂອງຄະນະບໍລິຫານງານສະຫະພັນນັກຮົບເກົ່າລາວ

ຄະນະບໍລິຫານງານ ຂອງສະຫະພັນນັກຮົບເກົ່າລາວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ປະກອບຄຳເຫັນຕໍ່ ແນວທາງ, ນະໂຍບາຍ, ຍຸດທະສາດ, ກົດໝາຍ ທີ່ພົວພັນເຖິງສິດ ແລະ ຜົນປະໂຫຍດອັນຊອບທຳຂອງການຈັດຕັ້ງ ແລະ ສະມາຊິກສະຫະພັນນັກຮົບເກົ່າລາວ;
2. ນຳພາ, ຊີ້ນຳ, ຕິດຕາມ ແລະ ກວດກາ ການເຄື່ອນໄຫວວຽກງານ ຂອງສະຫະພັນນັກຮົບເກົ່າລາວ;
3. ສະເໜີເລືອກຕັ້ງ ຫຼື ປົດຕຳແໜ່ງກຳມະການໃດໜຶ່ງ, ຕົກລົງຍ້ອງຍໍ ຫຼື ລົງວິໄນຕໍ່ສະມາຊິກ ແລະ ພະນັກງານ-ລັດຖະກອນ ຂອງສະຫະພັນນັກຮົບເກົ່າລາວ ຕາມການສະເໜີ ຂອງປະທານກວດກາ;
4. ອອກ ຫຼື ຖອນ ບັດສະມາຊິກສະຫະພັນນັກຮົບເກົ່າລາວ;
5. ປະສານສົມທົບ ແລະ ປຶກສາຫາລືວຽກງານ ຂອງສະຫະພັນນັກຮົບເກົ່າລາວ ກັບພາກສ່ວນອື່ນທີ່ກ່ຽວ ຂ້ອງ;
6. ໄດ້ຮັບເບ້ຍປະຊຸມຕາມລະບຽບການຂອງກະຊວງການເງິນ ແລະ ນະໂຍບາຍອື່ນ ຕາມກົດລະບຽບພາຍໃນ ຂອງສະຫະພັນນັກຮົບເກົ່າລາວ;
7. ຄຸ້ມຄອງການນໍາໃຊ້ງົບປະມານ ຫຼື ແຫຼ່ງລາຍຮັບຕ່າງໆ ແລະ ຊັບສິນ ຂອງສະຫະພັນນັກຮົບເກົ່າລາວ;
8. ສະຫຼຸບ ແລະ ສະເໜີ ແຜນການເຄື່ອນໄຫວວຽກງານ, ແ​ຜນການ ການເງິນ, ແຜນພັດທະນາວຽກງານ, ກົດລະບຽບພາຍໃນ, ລະບຽບການ ຂອງສະຫະພັນນັກຮົບເກົ່າລາວ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 23 ສິດ ແລະ ໜ້າທີ່ ຂອງປະທານສະຫະພັນນັກຮົບເກົ່າລາວ

ປະທານ ສະຫະພັນນັກຮົບເກົ່າລາວ ມີ ສິດ ແລະ ໜ້າທີ່ ດັ່ງນີ້:

1. ນໍາພາ, ຊີ້ນໍາລວມ, ຮັບຜິດຊອບວຽກງານການເມືອງແນວຄິດ, ຈັດຕັ້ງຜັນຂະຫຍາຍ ແນວທາງ, ນະໂຍ ບາຍ, ຍຸດທະສາດ, ມະຕິ, ຄໍາສັ່ງ ຂອງພັກ, ລັດ, ມະຕິກອງປະຊຸມ ແລະ ລະບຽບການ ຂອງສະຫະພັນນັກຮົບເກົ່າລາວ ໃຫ້ປາກົດຜົນເປັນຈິງ;
2. ປະສານສົມທົບກັບການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນແມ່ຍິງລາວ, ສະຫະພັນກໍາມະບານລາວ, ຄະນະຊາວໜຸ່ມປະຊາຊົນປະຕິວັດລາວ, ການຈັດຕັ້ງສັງຄົມ ແລະ ນິຕິບຸກຄົນທີ່ກ່ຽວຂ້ອງກັບວຽກງານ ຂອງສະຫະພັນນັກຮົບເກົ່າລາວ;
3. ຊຸກຍູ້, ຊີ້ນໍາ, ຕິດຕາມ, ກວດກາ ການຈັດຕັ້ງ, ການເຄື່ອນໄຫວວຽກງານ ຂອງສະຫະພັນນັກຮົບເກົ່າລາວ ຂັ້ນຂອງຕົນ ແລະ ຂັ້ນລຸ່ມ;
4. ຕົກລົງ, ລົງລາຍເຊັນຮັບຮອງເອກະສານ ແລະ ບັນຫາສໍາຄັນ ກ່ຽວກັບວຽກງານຂອງສະຫະພັນນັກຮົບເກົ່າຂັ້ນຂອງຕົນ ແລະ ຂັ້ນລຸ່ມ ບົນພື້ນຖານຄວາມເປັນເອກະພາບຂອງຄະນະ;
5. ລາຍງານສະພາບການເຄື່ອນໄຫວວຽກງານທັງໝົດ ຂອງສະຫະພັນນັກຮົບເກົ່າລາວ ຕໍ່ຂັ້ນເທິງ ແລະ ພາກສ່ວນທີ່ກ່ຽວຂ້ອງ ຢ່າງເປັນປົກກະຕິ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 24 ສິດ ແລະ ໜ້າທີ່ ຂອງຮອງປະທານສະຫະພັນນັກຮົບເກົ່າລາວ

ຮອງປະທານ ສະຫະພັນນັກຮົບເກົ່າລາວ ແຕ່ລະຂັ້ນ ມີ ສິດ ແລະ ໜ້າທີ່ ດັ່ງນີ້:

1. ຊ່ວຍປະທານ ໃນການຈັດຕັ້ງປະຕິບັດໜ້າທີ່ວຽກງານລວມ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍ ຂອງປະທານ;
2. ເປັນຜູ້ຮັກສາການແທນໃນເວລາປະທານສະຫະພັນນັກຮົບເກົ່າລາວ ຕິດຂັດ.

ມາດຕາ 25 ສິດ ແລະ ໜ້າທີ່ ຂອງກໍາມະການ ສະຫະພັນນັກຮົບເກົ່າລາວ

ກຳມະການ ສະຫະພັນນັກຮົບເກົ່າລາວ ມີ ສິດ ແລະ ໜ້າທີ່ ດັ່ງນີ້:

1. ຮັບຜິດຊອບ ລົງເລິກວຽກງານໃດໜຶ່ງ ຕາມການມອບໝາຍ ຂອງຄະນະບໍລິຫານງານສະຫະພັນນັກຮົບເກົ່າລາວຂັ້ນຂອງຕົນ;
2. ເຂົ້າຮ່ວມກອງປະຊຸມ, ປຶກສາຫາລື, ປະກອບຄຳເຫັນ ແລະ ຕົກລົງບັນຫາສຳຄັນຕ່າງໆ ກ່ຽວກັບວຽກງານສະຫະພັນນັກຮົບເກົ່າລາວ ຂັ້ນຂອງຕົນ ແລະ ຂັ້ນລຸ່ມຂອງຕົນ;
3. ເປັນແບບຢ່າງໃນການປົກປັກຮັກສາມູນເຊື້ອປະຕິວັດ, ເຄົາລົບ ແລະ ປະຕິບັດ ລັດຖະທໍາມະນູນ ແລະ ກົດໝາຍ, ປະກອບສ່ວນສຶກສາອົບຮົມ ແລະ ເຕົ້າໂຮມຄວາມສາມັກຄີພາຍໃນ, ຈັດຕັ້ງປະຕິບັດວຽກງານ ທີ່ໄດ້ຮັບມອບໝາຍ;
4. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 26 ສິດ ແລະ ໜ້າທີ່ ຂອງປະທານກວດກາ

ປະທານກວດກາ ມີ ສິດ ແລະ ໜ້າທີ່ ຕາມຂັ້ນ ແລະ ຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍມະຕິ, ຄຳສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານກວດກາ ຂອງຂັ້ນເທິງ, ຂັ້ນຂອງຕົນເປັນ ແຜນການ, ໂຄງການ ແລະ ຈັດຕັ້ງປະຕິບັດ;
2. ຕິດຕາມ, ກວດກາ ການເຄື່ອນໄຫວປະຕິບັດໜ້າທີ່, ຄວາມຮັບຜິດຊອບ, ແບບແຜນວິທີເຮັດວຽກ ຂອງຄະນະບໍລິຫານງານ ແລະ ສະມາຊິກສະຫະພັນນັກຮົບເກົ່າລາວ;
3. ຕິດຕາມ ກວດກາ ການຄຸ້ມຄອງ, ນຳໃຊ້ລາຍຮັບ, ວັດຖຸ ແລະ ຊັບສິນ ຂອງສະຫະພັນນັກຮົບເກົ່າລາວ;
4. ຮັບ ແລະ ຄົ້ນຄວ້າຄຳຮ້ອງ, ຄຳສະເໜີ ກ່ຽວກັບການເຄື່ອນໄຫວວຽກງານຂອງສະມາຊິກ, ພະນັກງານ-ລັດຖະກອນ ສະຫະພັນນັກຮົບເກົ່າລາວ;
5. ລາຍງານ ວຽກງານກວດກາ ຕໍ່ກອງປະຊຸມໃຫຍ່ ລວມທັງສະເໜີປັບປຸງ ແລະ ແກ້ໄຂບັນຫາທີ່ເກີດຂຶ້ນ;
6. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ.

**ມາດຕາ 27** ສິດ ແລະ ໜ້າທີ່ ຂອງຮອງປະທານກວດກາ

ຮອງປະທານກວດກາ ມີ ສິດ ແລະ ໜ້າທີ່ ດັ່ງນີ້:

1. ຊ່ວຍປະທານກວດກາ ໃນການຈັດຕັ້ງປະຕິບັດໜ້າທີ່ວຽກງານລວມ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍ ຂອງປະທານກວດກາ;
2. ເປັນຜູ້ຮັກສາການແທນໃນເວລາປະທານກວດກາ ຕິດຂັດ.

**ມາດຕາ 28** ປະ​ທານ​ກິດ​ຕິ​ມະ​ສັກ

ປະທານກິດຕິມະສັກ ຂອງສະຫະພັນນັກຮົບເກົ່າລາວ ແມ່ນ ປະ​ທານ​ປະ​ເທດ ແຫ່ງ ສ​າ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ​ຊຶ່ງ​ມີ​ໜ້າ​ທີ່​ ຊີ້​ນຳການ​ເຄື່ອນ​ໄຫວ​ວຽກງານ ຂອງສະຫະພັນນັກຮົບເກົ່າ​ລາວ.

ພາກທີ III

ກອງປະຊຸມສະຫະພັນນັກຮົບເກົ່າລາວ

ມາດຕາ 29 ປະເພດກອງປະຊຸມສະຫະພັນນັກຮົບເກົ່າລາວ

ກອງປະຊຸມສະຫະພັນນັກຮົບເກົ່າລາວ ມີ ສາມ ປະເພດ ດັ່ງນີ້:

1. ກອງປະຊຸມໃຫຍ່;
2. ກອງປະຊຸມສາມັນ;
3. ກອງປະຊຸມວິສາມັນ.

### ມາດຕາ 30 ກອງປະຊຸມໃຫຍ່

### ກອງປະຊຸມໃຫຍ່ຜູ້ແທນສະຫະພັນນັກຮົບເກົ່າລາວ ແຕ່ລະຂັ້ນເປີດຂຶ້ນ ຫ້າ ປີໃດ ເທື່ອໜຶ່ງ, ໃນກໍລະນີມີຄວາມຈຳເປັນອາດຈະເປີດ ໄວ ຫຼື ຊ້າ ກວ່າກຳນົດກໍໄດ້ ແຕ່ບໍ່ໃຫ້ເກີນ ສິບສອງ ເດືອນ.

ກອງປະຊຸມໃຫຍ່ຜູ້ແທນສະຫະພັນນັກຮົບເກົ່າລາວ ຂັ້ນໃດ ແມ່ນ ປະທານສະຫະພັນນັກຮົບເກົ່າຂັ້ນນັ້ນ ເປັນຜູ້ຮຽກໂຮມ ໂດຍແຈ້ງໃຫ້ກຳມະການສະຫະພັນນັກຮົບເກົ່າ ຂັ້ນຂອງຕົນ ຮູ້ກ່ອນລ່ວງໜ້າ ຫົກເດືອນ.

### ມາດຕາ 31 ສິດ ແລະ ໜ້າທີ່ ຂອງກອງປະຊຸມໃຫຍ່

ກອງປະຊຸມໃຫຍ່ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ ແລະ ຮັບຮອງເອົາ ບົດລາຍງານການເມືອງ, ແຜນພັດທະນາວຽກງານສະຫະພັນນັກຮົບເກົ່າລາວ ຂັ້ນຂອງຕົນ;
2. ຄົ້ນຄວ້າ ພິຈາລະນາ ແລະ ຮັບຮອງເອົາ ການປັບປຸງກົດລະບຽບພາຍໃນຂອງສະຫະພັນນັກຮົບເກົ່າລາວ ສໍາລັບກອງປະຊຸມໃຫຍ່ຜູ້ແທນຂອງນັກຮົບເກົ່າລາວ ທົ່ວປະເທດ;
3. ເລືອກຕັ້ງຄະນະບໍລິຫານງານສະຫະພັນນັກຮົບເກົ່າລາວ ຂັ້ນຂອງຕົນ ແລະ ເລືອກຕັ້ງ ຫຼື ຮັບຮອງ ຜູ້ແທນ ຂອງຕົນເຂົ້າຮ່ວມກອງປະຊຸມໃຫຍ່ ຂັ້ນເທິງຖັດຕົນ;
4. ດຳເນີນກອງປະຊຸມຄັ້ງປະຖົມມະລຶກຂອງຄະນະບໍລິຫານງານຊຸດໃໝ່ ເພື່ອຄັດເລືອກເອົາ ປະທານ, ຮອງ ປະທານ, ປະທານກວດກາ ແລະ ຮອງປະທານກວດກາ;
5. ຮັບຮອງເອົາມະຕິກອງປະຊຸມໃຫຍ່ ສະຫະພັນນັກຮົບເກົ່າ ຂັ້ນຂອງຕົນ.

**ມາດຕາ 32 ກອງປະຊຸມສາມັນ**

ກອງປະຊຸມສາມັນ ແມ່ນ ກອງປະຊຸມຄົບຄະນະບໍລິຫານງານ ສະຫະພັນນັກຮົບເກົ່າລາວ ແຕ່ລະຂັ້ນ ເປີດຂຶ້ນປີລະເທື່ອ ໂດຍແມ່ນປະທານຂັ້ນນັ້ນ ເປັນຜູ້ຮຽກໂຮມປະຊຸມ.

ກ່ອນເປີດກອງປະຊຸມຄົບຄະນະບໍລິຫານງານ ປະທານຂັ້ນນັ້ນ ຕ້ອງແຈ້ງເຖິງຄະນະບໍລິຫານງານຂັ້ນ ຂອງຕົນຮັບຊາບກ່ອນສາມເດືອນ, ກອງປະຊຸມສາມັນ ຕ້ອງມີຄະນະບໍລິຫານງານ ເຂົ້າຮ່ວມຢ່າງໜ້ອຍ ສອງສ່ວນສາມ ຈຶ່ງສາມາດເປີດກອງປະຊຸມໄດ້.

ໃນກໍລະນີຈຳເປັນ ກອງປະຊຸມສາມັນ ອາດຈະເປີດ ໄວ ຫຼື ຊ້າ ກວ່າກຳນົດກໍໄດ້ ແຕ່ບໍ່ໃຫ້ເກີນ ສາມເດືອນ.

### ມາດຕາ 33 ສິດ ແລະ ໜ້າທີ່ ຂອງກອງປະຊຸມສາມັນ

ກອງປະຊຸມສາມັນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ແລະ ຮັບຮອງເອົາ ບົດລາຍງານການເຄື່ອນໄຫວວຽກງານ, ທິດທາງ ແຜນການປະຈໍາປີ ຂອງຄະ ນະບໍລິຫານງານສະຫະພັນນັກຮົບເກົ່າລາວ ຂັ້ນຂອງຕົນ, ຜ່ານແຜນງົບປະມານປະຈໍາປີ;
2. ຄົ້ນຄວ້າ ພິຈາລະນາ ແລະ ຮັບຮອງເອົາ ບົດສໍາຫຼວດການນໍາພາ ຂອງຄະນະບໍລິຫານງານສະຫະພັນນັກ ຮົບເກົ່າລາວ ຂັ້ນຂອງຕົນ;
3. ດຳເນີນຊີວິດການເມືອງ ພາຍໃນຄະນະບໍລິຫານງານສະຫະພັນນັກຮົບເກົ່າລາວ ຂັ້ນຂອງຕົນ ກ່ຽວກັບການຊີ້ນໍາ ນໍາພາ ປະຕິບັດວຽກງານປະຈຳປີ;
4. ຄົ້ນຄວ້າ, ສະເໜີແຕ່ງຕັ້ງກຳມະການ ຄະນະບໍລິຫານງານສະຫະພັນນັກຮົບເກົ່າລາວ ທີ່ວ່າງ;
5. ພິຈາລະນາ, ຕົກລົງບັນຫາຕ່າງໆ ກ່ຽວກັບວຽກງານສະຫະພັນນັກຮົບເກົ່າລາວ;
6. ຮັບຮອງເອົາມະຕິກອງປະຊຸມ ສະຫະພັນນັກຮົບເກົ່າລາວ.

ມາດຕາ 34 ກອງປະຊຸມວິສາມັນ

ກອງປະຊຸມວິສາມັນ ແມ່ນ ກອງປະຊຸມຄະນະບໍລິຫານງານ ສະຫະພັນນັກຮົບເກົ່າລາວ ແຕ່ລະຂັ້ນ ເພື່ອພິ ຈາລະນາວຽກງານທີ່ຈໍາເປັນ, ສຳຄັນ ແລະ ຮີບດ່ວນ ຕາມການຕົກລົງ ຂອງຄະນະປະທານ ຫຼື ການສະເໜີຂອງຄະນະບໍລິຫານງານຢ່າງໜ້ອຍ ໜຶ່ງສ່ວນສີ່ ຂອງຈໍານວນຄະນະບໍລິຫານງານທັງໝົດ ແລະ ມີຜູ້ເຂົ້າຮ່ວມຢ່າງໜ້ອຍ ສອງສ່ວນສາມ ຂອງຈໍານວນຄະນະບໍລິຫານງານ ຂັ້ນຂອງຕົນ ໂດຍແມ່ນປະທານສະຫະພັນນັກຮົບເກົ່າລາວ ຂັ້ນນັ້ນ ເປັນຜູ້ຮຽກໂຮມປະຊຸມ ແລະ ເປັນປະທານກອງປະຊຸມ.

ມາດຕາ 35 ມະຕິກອງປະຊຸມ

ກອງປະຊຸມໃຫຍ່, ກອງປະຊຸມສາມັນ ແລະ ກອງປະຊຸມວິສາມັນ ຕ້ອງອອກເປັນມະຕິ ແລະ ມະຕິນັ້ນ ຈະມີຄຸນຄ່າໄດ້ ກໍຕໍ່ເມື່ອໄດ້ມີຄະແນນສຽງຮັບຮອງເອົາຫຼາຍກວ່າເຄິ່ງໜຶ່ງ ຂອງຈຳນວນຜູ້ແທນທີ່ເຂົ້າຮ່ວມກອງປະຊຸມ.

##### **ພາກທີ IV**

##### **ຄວາມຮັບຜິດຊອບຂອງລັດ, ສັງຄົມ ແລະ ຄອບຄົວ**

##### **ຕໍ່ວຽກງານສະຫະພັນນັກຮົບເກົ່າລາວ**

**ມາດຕາ 36 ຄວາມຮັບຜິດຊອບຂອງລັດ**

ລັດ ສ້າງເງື່ອນໄຂ, ອໍານວຍຄວາມສະດວກ, ຕອບສະໜອງ ທຶນຮອນ, ພາຫະນະ, ວັດຖູປະກອນ, ເຕັກນິກດ້ານວິຊາການ, ບຸກຄະລາກອນ ແລະ ໂຄງລ່າງພື້ນຖານ ເພື່ອພັດທະນາສະຫະພັນນັກຮົບເກົ່າລາວ ໃຫ້ຂະຫຍາຍຕົວຮອບດ້ານ ມີຄວາມໜັກແໜ້ນ, ເຂັ້ມແຂງ ແລະ ທັນສະໄໝ ສາມາດເຄື່ອນໄຫວ ຕາມພາລະບົດບາດ, ສິດ ແລະ ໜ້າທີ່ຂອງຕົນ.

**ມາດຕາ 37 ຄວາມຮັບຜິດຊອບຂອງສັງຄົມ**

ສັງຄົມ ມີຄວາມຮັບຜິດຊອບ ໃນການສະໜັບສະໜູນ, ຮ່ວມມື, ສ້າງເງື່ອນໄຂ, ອໍານວຍຄວາມສະດວກ ໃນການ​ເຄື່ອນໄຫວສຶກສາອົບຮົມ, ການເຕົ້າໂຮມຄວາມສາມັກຄີ, ການສະແດງຄວາມກະຕັນຍູຮູ້ບຸນຄຸນ, ການປົກປ້ອງສິດ ແລະ ຜົນປະໂຫຍດອັນຊອບທຳ, ເຂົ້າຮ່ວມໃນການພັດທະນາ ແລະ ຈັດຕັ້ງປະຕິບັດນະໂຍບາຍຂອງລັດຕໍ່ນັກຮົບເກົ່າລາວ.

**ມາດຕາ 38**  **ຄວາມຮັບຜິດຊອບຂອງຄອບຄົວ**

ຄອບຄົວ ມີຄວາມຮັບຜິດຊອບ ໃນການເບິ່ງແຍງ, ດູແລ, ໃຫ້ຄວາມອົບອຸ່ນ, ສຶກສາອົບຮົມ, ປຶກສາຫາລື, ສ້າງເງື່ອນໄຂ​ ອຳນວຍຄວາມສະດວກ​ ແລະ ຊຸກຍູ້ ສົ່ງເສີມ ການເຄື່ອນໄຫວທີ່ເປັນປະໂຫຍດ ຂອງ​ສະມາຊິກ, ສະຫະພັັນນັກຮົບເກົ່າລາວ ພ້ອມທັງເປັນແບບຢ່າງ ໃນການດໍາລົງຊີວິດ, ເຄົາລົບ ແລະ ປະຕິບັດ ລັດຖະທໍາມະນູນ, ກົດ ໝາຍ ແລະ ຮີດຄອງປະເພນີອັນດີງາມຂອງຊາດ.

ພາກທີ V

ງົບປະມານ ຂອງສະຫະພັນນັກຮົບເກົ່າລາວ

ມາດຕາ 39 ແຫຼ່ງລາຍຮັບ

ສະຫະພັນນັກຮົບເກົ່າລາວ ມີ ແຫຼ່ງລາຍຮັບ ດັ່ງນີ້:

1. ງົບປະມານ ຂອງລັດ;
2. ເງິນບຳລຸງ ຂອງສະມາຊິກສະຫະພັນນັກຮົບເກົ່າລາວ;
3. ການຊ່ວຍເຫຼືອ ຂອງ ບຸກຄົນ, ນິຕິບຸກຄົນ, ການຈັດຕັ້ງພາຍໃນ ແລະ ຕ່າງປະເທດ;
4. ລາຍຮັບຈາກການຈັດກິດຈະກໍາຕ່າງໆ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

ມາດຕາ 40 ການຄຸ້ມຄອງລາຍຮັບ-ລາຍຈ່າຍ

ສະຫະພັນນັກຮົບເກົ່າລາວ ແຕ່ລະຂັ້ນ ຄຸ້ມຄອງລາຍຮັບ-ລາຍຈ່າຍ ແລະ ຊັບສິນຂອງຕົນ ຢ່າງລວມສູນ ແລະ ເປັນເອກະພາບ, ປະຕິບັດລະບອບບັນຊີ ຕາມກົດໝາຍວ່າດ້ວຍການບັນຊີ, ກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ, ຮັບປະກັນຄວາມໂປ່ງໃສ ແລະ ສາມາດກວດສອບໄດ້.

ສໍາລັບ ເງິນບໍາລຸງຂອງສະມາຊິກສະຫະພັນນັກຮົບເກົ່າລາວ ໃຫ້ສະຫະພັນນັກຮົບເກົ່າຂັ້ນບ້ານ ເປັນຜູ້ຄຸ້ມຄອງ ແລະ ນໍາໃຊ້ ຕາມກົດລະບຽບພາຍໃນຂອງສະຫະພັນນັກຮົບເກົ່າລາວ.

ມາດຕາ 41 ການນໍາໃຊ້ລາຍຮັບ

ສະຫະພັນນັກຮົບເກົ່າລາວ ແຕ່ລະຂັ້ນ ນຳໃຊ້ລາຍຮັບຂອງຕົນ ເຂົ້າໃນເປົ້າໝາຍ ດັ່ງນີ້:

1. ການພັດທະນາວຽກງານ ຂອງສະຫະພັນນັກຮົບເກົ່າລາວ;
2. ການຈັດກອງປະຊຸມໃຫຍ່, ກອງປະຊຸມສາມັນ ແລະ ກອງປະຊຸມວິສາມັນ;
3. ວຽກງານບໍລິຫານ, ສົ່ງເສີມວິຊາການ ແລະ ປະຕິບັດນະໂຍບາຍອື່ນ;
4. ການເຄື່ອນໄຫວກິດຈະກໍາ ຂອງສະຫະພັນນັກຮົບເກົ່າລາວ;
5. ການປະຕິບັດວຽກງານອື່ນ ຕາມລະບຽບການ.

ພາກທີ VI

ຂໍ້ຫ້າມ

ມາດຕາ 42 ຂໍ້ຫ້າມທົ່ວໄປ

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີ ພຶດຕິກໍາ ດັ່ງນີ້:

* + - 1. ຊື້ຈ້າງ, ສວຍໃຊ້ ສະມາຊິກ ແລະ ການຈັດຕັ້ງ ຂອງສະຫະພັນນັກຮົບເກົ່າລາວ ໃຫ້ເຄື່ອນໄຫວເພື່ອຫາຜົນປະໂຫຍດແກ່ຕົນ, ຄອບຄົວ, ພັກພວກ ແລະ ການຈັດຕັ້ງຂອງຕົນ;
      2. ຂັດຂວາງການເຄື່ອນໄຫວຂອງ ການຈັດຕັ້ງ ແລະ ສະມາຊິກສະຫະພັນນັກຮົບເກົ່າລາວ;
      3. ຂົ່ມຂູ່ທາງດ້ານວາຈາ, ໃຊ້ຄວາມຮຸນແຮງຕໍ່ຮ່າງກາຍ, ຈິດໃຈ, ທໍາລາຍຊັບສິນ ຂອງສະມາຊິກສະຫະພັນນັກຮົບເກົ່າລາວ;
      4. ໃສ່ຮ້າຍປ້າຍສີ, ແບ່ງແຍກຄວາມສາມັກຄີພາຍໃນສະມາຊິກ ແລະ ການຈັດຕັ້ງສະຫະພັັນນັກຮົບເກົ່າລາວ;
      5. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 43** ຂໍ້ຫ້າມສໍາລັບສະມາຊິກສະຫະພັນນັກຮົບເກົ່າລາວ

ຫ້າມ ສະມາຊິກສະຫະພັນນັກຮົບເກົ່າລາວ ມີ ພຶດຕິກໍາ ດັ່ງນີ້:

1. ຈັດຕັ້ງເປັນກຸ່ມກ້ອນ, ຊຸມນຸມປະທ້ວງ, ກໍ່ການປັ່ນປ່ວນ, ກໍ່ຄວາມບໍ່ສະຫງົບ, ຄວາມບໍ່ເປັນລະບຽບ ຮຽບຮ້ອຍໃນສັງຄົມ ແລະ ການເຄື່ອນໄຫວອື່ນ ທີ່ບໍ່ຖືກຕ້ອງຕາມກົດໝາຍ;
2. ສວຍໃຊ້ໜ້າທີ່, ຕໍາແໜ່ງ, ຄວາມຮັບຜິດຊອບຂອງຕົນ ເພື່ອຫາຜົນປະໂຫຍດສ່ວນຕົວ, ຄອບຄົວ ແລະ ພັກພວກ;
3. ອວດ​ອ້າງ​ຜົນງານ, ໂຄສະນາ, ເຄື່ອນໄຫວ, ດໍາລົງຊີວິດ ທີ່ຂັດກັບ ກົດໝາຍ, ຮີດຄອງປະເພນີອັນດີງາມ ຂອງຊາດ ແລະ ຂອງເຜົ່າ;
4. ເມີນເສີຍຕໍ່ການປະຕິບັດໜ້າທີ່ ແລະ ພັນທະຂອງຕົນ ຕາມທີ່ໄດ້ກໍານົດໄວ້ໃນກົດໝາຍ;
5. ມີພຶດຕິກໍາອື່ນ ທີ່ເປັນການລະເມີດກົດໝາຍ.

### **ມາດຕາ 44** ຂໍ້ຫ້າມສໍາລັບຄະນະບໍລິຫານງານ ສະຫະພັນນັກຮົບເກົ່າລາວ

ຫ້າມຄະນະບໍລິຫານງານ ສະຫະພັນນັກຮົບເກົ່າລາວ ມີ ພຶດຕິກໍາ ດັ່ງນີ້:

1. ເມີນເສີຍ, ເລີ່ນເລີ້ ຕໍ່ການປະຕິບັດໜ້າທີ່ຂອງຕົນ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
2. ຮັບ, ລົງວິໄນ ແລະ ລຶບຊື່ ສະມາຊິກສະຫະພັນນັກຮົບເກົ່າລາວ ອອກຈາກການຈັດຕັ້ງຂອງຕົນ ໂດຍບໍ່ຖືກ ຕ້ອງ;
3. ກີດກັ້ນການເຄື່ອນໄຫວ, ການພັດທະນາ ແລະ ການສົ່ງເສີມຄວາມກ້າວໜ້າ ຂອງສະມາຊິກສະຫະພັນນັກ ຮົບເກົ່າລາວ;
4. ມີພຶດຕິກໍາອື່ນ ທີ່ເປັນການລະເມີດກົດໝາຍ.

ພາກທີ VII

ການຄຸ້ມຄອງ ແລະ ການກວດກາ

ໝວດທີ 1

ການຄຸ້ມຄອງວຽກງານສະຫະພັນນັກຮົບເກົ່າລາວ

ມາດຕາ 45 ອົງການຄຸ້ມຄອງ ວຽກງານສະຫະພັນນັກຮົບເກົ່າລາວ

ອົງການຄຸ້ມຄອງວຽກງານ ສະຫະພັນນັກຮົບເກົ່າລາວ ປະກອບດ້ວຍ:

1. ສະຫະພັນນັກຮົບເກົ່າແຫ່ງຊາດລາວ;
2. ສະຫະພັນນັກຮົບເກົ່າ ແຂວງ, ນະຄອນຫຼວງ;
3. ສະຫະພັນນັກຮົບເກົ່າ ເມືອງ, ເທດສະບານ, ນະຄອນ;
4. ສະຫະພັນນັກຮົບເກົ່າ ບ້ານ​.

ມາດຕາ 46 ສິດ ແລະ ໜ້າທີ່ ຂອງສະຫະພັນນັກຮົບເກົ່າແຫ່ງຊາດລາວ

ໃນການຄຸ້ມຄອງວຽກງານ ສະຫະພັນນັກຮົບເກົ່າແຫ່ງຊາດລາວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງນະໂຍບາຍ, ຍຸດທະສາດ ແລະ ກົດໝາຍ ກ່ຽວກັບວຽກງານສະຫະພັນນັກຮົບເກົ່າລາວ ເພື່ອສະເໜີລັດຖະບານ ແລະ ສະພາແຫ່ງຊາດ ພິຈາລະນາ;
2. ຜັນຂະຫຍາຍ ແນວທາງ ນະໂຍບາຍ, ຍຸດທະສາດ ແລະ ກົດໝາຍ ກ່ຽວກັບວຽກງານສະຫະພັນນັກ ຮົບເກົ່າລາວ ໃຫ້ເປັນລະບຽບການ, ແຜນງານ, ແຜນການ, ໂຄງການ ແລະ ຈັດຕັ້ງປະຕິບັດ;
3. ​ໂຄສະນາ, ເຜີຍແຜ່ ແລະ ສຶກສາອົບຮົມ ແນວທາງ ນະໂຍບາຍ, ຍຸດທະສາດ, ລັດຖະທຳ​ມະນູນ, ກົດໝາຍ ແລະ ແຜນ​ພັດທະນາ​ເສດຖະກິດ-ສັງຄົມ​ແຫ່ງ​ຊາດ;
4. ຕິດຕາມ, ກວດກາ ການ​ເຄື່ອນ​ໄຫວ​ຂອງສະພາແຫ່ງຊາດ, ສະພາປະຊາຊົນຂັ້ນແຂວງ ແລະ ສະມາຊິກສະພາແຫ່ງຊາດ;
5. ສຶກສາອົບຮົມ ການເມືອງ-ແນວຄິດ, ເຕົ້າໂຮມຄວາມສາມັກຄີ, ອະນຸລັກຮັກສາ ແລະ ສົ່ງເສີມວັດທະ ນະທໍາຮີດຄອງປະເພນີອັນດີງາມຂອງຊາດ, ຂອງເຜົ່າ ແລະ ມູນເຊື້ອຂອງນັກຮົບເກົ່າລາວ;
6. ນໍາພາ, ຊີ້ນໍາ, ຕິດຕາມ ແລະ ຊຸກຍູ້ການຈັດຕັ້ງປະຕິບັດກົດໝາຍ, ມະຕິ, ຄໍາສັ່ງ ແລະ ຄໍາແນະນໍາ ກ່ຽວກັບວຽກງານນັກຮົບເກົ່າລາວ ໃນທົ່ວປະເທດ;
7. ພິຈາລະນາ, ສະເໜີ ການສ້າງຕັ້ງ, ປັບປຸງ, ຍຸບເລີກການຈັດຕັ້ງ ແລະ ບັນດານິຕິກໍາ ຂອງຄະນະບໍລິຫານງານສະຫະພັນນັກຮົບເກົ່າລາວ ຂັ້ນຂອງຕົນ ແລະ ຂັ້ນລຸ່ມ ທີ່ເຫັນວ່າຂັດກັບກົດໝາຍ;
8. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນໍາໃຊ້ບຸກຄະລາກອນ ຂອງສະຫະພັນນັກຮົບເກົ່າລາວ;
9. ຄົ້ນຄວ້າ, ພິຈາລະນາ, ສະເໜີແຕ່ງຕັ້ງ, ຍົກຍ້າຍ, ປະຕິບັດນະໂຍບາຍຕໍ່ພະນັກງານຂັ້ນຂອງຕົນ ທີ່ມີຜົນ ງານດີເດັ່ນ, ລົງວິໄນຕໍ່ສະມາຊິກ ແລະ ພະນັກງານ-ລັດຖະກອນ ສະຫະພັນນັກຮົບເກົ່າລາວ;
10. ອອກ ຫຼື ຖອນບັດສະມາຊິກ ສະຫະພັນນັກຮົບເກົ່າລາວ;
11. ຮັບຄຳສະເໜີ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ເພື່ອພິຈາລະນາແກ້ໄຂຕາມສິດ ແລະ ໜ້າທີ່ ຂອງຕົນ;
12. ຊອກລາຍຮັບ ດ້ວຍຮູບການຕ່າງໆ ທີ່ຖືກຕ້ອງຕາມກົດໝາຍ;
13. ພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສະຫະພັນນັກຮົບເກົ່າລາວ;
14. ປະສານສົມທົບກັບ ບັນດາກະຊວງ, ອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນແມ່ ຍິງລາວ, ສະຫະພັນກຳມະບານລາວ, ຄະນະຊາວໜຸ່ມປະຊາຊົນປະຕິວັດລາວ ແລະ ພາກສ່ວນອື່ນ ທີ່ກ່ຽວຂ້ອງກັບການເຄື່ອນໄຫວວຽກງານຂອງຕົນ;
15. ສະຫຼຸບ ແລະ ລາຍງານ ການເຄື່ອນໄຫວວຽກງານສະຫະພັນນັກຮົບເກົ່າແຫ່ງຊາດລາວ ຕໍ່ຂັ້ນເທິງ;
16. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 47 ສິດ ແລະ ໜ້າທີ່ ຂອງສະຫະພັນນັກຮົບເກົ່າ ແຂວງ, ນະຄອນຫຼວງ

ໃນການຄຸ້ມຄອງວຽກງານສະຫະພັນນັກຮົບເກົ່າ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແນວທາງ ນະໂຍບາຍ, ຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ, ກົດໝາຍ, ລະບຽບການ, ມະຕິ, ຄຳສັ່ງ, ແຈ້ງການ ແລະ ຄໍາແນະນໍາ ຂອງຂັ້ນເທິງ;
2. ໂຄສະນາ, ເຜີຍແຜ່ ແລະ ສຶກສາອົບຮົມ ແນວທາງ ນະໂຍບາຍ, ຍຸດທະສາດ, ກົດໝາຍ, ແຜນພັດທະນາເສດຖະກິດ-ສັງຄົມແຫ່ງຊາດ, ລະບຽບການ, ມະຕິ, ຄຳສັ່ງ, ແຈ້ງການ ແລະ ຄໍາແນະນໍາ ຂອງຂັ້ນເທິງ ໃຫ້ແກ່ສະມາ ຊິກສະຫະພັນນັກຮົບເກົ່າລາວ;
3. ຕິດຕາມ, ກວດກາ ການ​ເຄື່ອນ​ໄຫວ​ຂອງ​ ສະພາ​ປະຊາຊົນຂັ້ນແຂວງ, ສະມາຊິກສະພາແຫ່ງຊາດ ແລະ ສະມາຊິກສະພາປະຊາຊົນຂັ້ນແຂວງ;
4. ສຶກສາອົບຮົມ ການເມືອງ-ແນວຄິດ, ເຕົ້າໂຮມຄວາມສາມັກຄີ, ອະນຸລັກຮັກສາ ແລະ ສົ່ງເສີມວັດທະນະທໍາຮີດຄອງປະເພນີອັນດີງາມຂອງຊາດ, ຂອງຊົນເຜົ່າ ແລະ ມູນເຊື້ອຂອງນັກຮົບເກົ່າລາວ;
5. ຄົ້ນຄວ້າ, ປະກອບຄຳເຫັນຕໍ່ນະໂຍບາຍ, ກົດໝາຍ, ແຜນພັດທະນາເສດຖະກິດ-ສັງຄົມແຫ່ງຊາດ ແລະ ວຽກງານສະຫະພັນນັກຮົບເກົ່າລາວ;
6. ພິຈາລະນາ, ສະເໜີ ແນະນໍາການສ້າງຕັ້ງ, ປັບປຸງ, ຍຸບເລີກການຈັດຕັ້ງ ແລະ ບັນດານິຕິກໍາ ຂອງຄະນະບໍລິຫານງານ ສະຫະພັນນັກຮົບເກົ່າລາວ ຂັ້ນຂອງຕົນ ແລະ ຂັ້ນລຸ່ມ ທີ່ເຫັນວ່າຂັດກັບກົດໝາຍ;
7. ຄົ້ນຄວ້າ, ພິຈາລະນາ, ສະເໜີແຕ່ງຕັ້ງ, ຍົກຍ້າຍ, ປະຕິບັດນະໂຍບາຍຕໍ່ພະນັກງານຂັ້ນຂອງຕົນ ທີ່ມີຜົນ ງານດີເດັ່ນ, ລົງວິໄນຕໍ່ສະມາຊິກ ແລະ ພະນັກງານ-ລັດຖະກອນ ຂັ້ນຂອງຕົນ ແລະ ຂັ້ນລຸ່ມ;
8. ສະເໜີຂັ້ນເທິງ ອອກບັດ ຫຼື ຖອນບັດ ສະມາຊິກສະຫະພັນນັກຮົບເກົ່າລາວ;
9. ພິຈາລະນາແກ້ໄຂຄຳສະເໜີ ຂອງນັກຮົບເກົ່າລາວ ຕາມຂອບເຂດ ສິດ ແລະ ໜ້າທີ່ຂອງຕົນ;
10. ຄົ້ນຄວ້າ ຊອກຫາລາຍຮັບ ດ້ວຍຮູບການຕ່າງໆ ທີ່ຖືກຕ້ອງຕາມກົດໝາຍ;
11. ປະສານສົມທົບກັບອົງການຈັດຕັ້ງ ພັກ-ລັດ, ແນວລາວສ້າງຊາດ, ສະຫະພັນແມ່ຍິງລາວ, ສະຫະ ພັນກໍາມະບານລາວ, ຄະນະຊາວໜຸ່ມປະຊາຊົນປະຕິວັດລາວ ແລະ ພາກສ່ວນອື່ນທີ່ກ່ຽວຂ້ອງ ຂັ້ນຂອງຕົນ;
12. ພົວພັນຮ່ວມມືກັບຕ່າງປະເທດ ຕາມການມອບໝາຍຂອງຂັ້ນເທິງ;
13. ສະຫຼຸບ ແລະ ລາຍງານ ການເຄື່ອນໄຫວວຽກງານສະຫະພັນນັກຮົບເກົ່າຂັ້ນຂອງຕົນ ຕໍ່ຂັ້ນເທິງ;
14. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 48 ສິດ ແລະ ໜ້າທີ່ ຂອງສະຫະພັນນັກຮົບເກົ່າ ເມືອງ, ເທດສະບານ, ນະຄອນ

ໃນການຄຸ້ມຄອງວຽກງານສະຫະພັນນັກຮົບເກົ່າ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແນວທາງ ນະໂຍບາຍ, ຍຸດທະສາດ, ກົດໝາຍ, ແຜນພັດທະນາເສດຖະກິດ-ສັງຄົມແຫ່ງຊາດ, ມະຕິ, ຄໍາສັ່ງ, ແຈ້ງການ ແລະ ຄໍາແນະນໍາ ຂອງຂັ້ນເທິງ;
2. ໂຄສະນາ, ເຜີີຍແຜ່, ສຶກສາອົບຮົມ ແນວທາງ ນະໂຍບາຍ, ຍຸດທະສາດ, ກົດໝາຍ, ແຜນພັດທະນາເສດຖະກິດ-ສັງຄົມ, ມະຕິ, ຄໍາສັ່ງ, ແຈ້ງການ ແລະ ຄໍາແນະນໍາ ຂອງພັກ, ລັດ, ສະຫະພັນນັກຮົບເກົ່າລາວ ຂັ້ນເທິງ ໃຫ້ແກ່ນັກຮົບເກົ່າລາວ;
3. ສຶກສາອົບຮົມ ການເມືອງ-ແນວຄິດ, ເຕົ້າໂຮມຄວາມສາມັກຄີ, ອະນຸລັກຮັກສາ ແລະ ສົ່ງເສີມວັດທະ ນະທໍາຮີດຄອງປະເພນີອັນດີງາມຂອງຊາດ, ຂອງຊົນເຜົ່າ ແລະ ມູນເຊື້ອຂອງນັກຮົບເກົ່າລາວ;
4. ສ້າງ, ປັບປຸງສະຫະພັນນັກຮົບເກົ່າລາວ ໃຫ້ມີຄວາມເຂັ້ມແຂງ, ຂະຫຍາຍ ຫຼື ຍຸບເລີກການຈັດຕັ້ງ ສະ ຫະພັນນັກຮົບເກົ່າລາວຂັ້ນຂອງຕົນ ແລະ ຂັ້ນລຸ່ມ;
5. ຕິດຕາມ, ຊຸກຍູ້ ການຈັດຕັ້ງ ແລະ ການເຄື່ອນໄຫວວຽກງານສະຫະພັນນັກຮົບເກົ່າລາວ ຂັ້ນຂອງຕົນ ແລະ ຂັ້ນບ້ານ ໃຫ້ເຂັ້ມແຂງ;
6. ຄົ້ນຄວ້າ, ພິຈາລະນາ, ສະເໜີແຕ່ງຕັ້ງ, ຍົກຍ້າຍ, ປະຕິບັດນະໂຍບາຍຕໍ່ພະນັກງານຂັ້ນຂອງຕົນ ທີ່ມີຜົນ ງານດີເດັ່ນ, ລົງວິໄນຕໍ່ສະມາຊິກ ແລະ ພະນັກງານ-ລັດຖະກອນ ຂັ້ນຂອງຕົນ ແລະ ຂັ້ນລຸ່ມ;
7. ສະເໜີຂັ້ນເທິງ ອອກ ຫຼື ຖອນ ບັດສະມາຊິກສະຫະພັນນັກຮົບເກົ່າລາວ;
8. ພິຈາລະນາແກ້ໄຂຄຳສະເໜີ ຂອງນັກຮົບເກົ່າລາວ ຕາມຂອບເຂດ ສິດ ແລະ ໜ້າທີ່ຂອງຕົນ;
9. ຄົ້ນຄວ້າ ຊອກຫາລາຍຮັບ ດ້ວຍຮູບການຕ່າງໆ ທີ່ຖືກຕ້ອງຕາມກົດໝາຍ;
10. ປະສານສົມທົບກັບອົງການຈັດຕັ້ງ ພັກ, ລັດ, ແນວລາວສ້າງຊາດ, ສະຫະພັນແມ່ຍິງລາວ, ສະຫະພັນ ກໍາມະບານລາວ, ຄະນະຊາວໜຸ່ມປະຊາຊົນປະຕິວັດລາວ ແລະ ພາກສ່ວນອື່ນທີ່ກ່ຽວຂ້ອງ ຂັ້ນຂອງຕົນ;
11. ສະຫຼຸບ ແລະ ລາຍງານການເຄື່ອນໄຫວວຽກງານສະຫະພັນນັກຮົບເກົ່າຂັ້ນຂອງຕົນ ຕໍ່ຂັ້ນເທິງ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 49 ສິດ ແລະ ໜ້າທີ່ ຂອງສະຫະພັນນັກຮົບເກົ່າ ບ້ານ ​

ໃນການຄຸ້ມຄອງວຽກງານສະຫະພັນນັກຮົບເກົ່າ ບ້ານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງ ເຜີຍແຜ່ ແລະ ສຶກສາອົບຮົົມ ແນວທາງ ນະໂຍບາຍ, ຍຸດທະສາດ, ກົດໝາຍ, ລະບຽບການ, ແຜນພັດທະນາເສດຖະກິດ-ສັງຄົມແຫ່ງຊາດ, ມະຕິ, ຄໍາສັ່ງ, ແຈ້ງການ ແລະ ຄຳແນະນຳ ຂອງຂັ້ນເທິງ ໃຫ້ແກ່ສະມາ ຊິກສະຫະພັນນັກຮົບເກົ່າລາວ ພາຍໃນບ້ານ​;
2. ເຕົ້າ​ໂຮມ ຄວາມ​ສາມັກຄີເປັນປຶກແຜ່ນ, ເປັນແບບຢ່າງ, ນໍາພາການສ້າງຂະບວນການຂອງຖັນແຖວນັກ ຮົບເກົ່າລາວ ໂດຍຕິດພັນກັບການພັດທະນາເສດຖະກິດ, ວັດທະນະທໍາ-ສັງຄົມ ແລະ ການປ້ອງກັນຊາດ-ປ້ອງກັນຄວາມສະຫງົບ;
3. ເຂົ້າຮ່ວມໃນການແກ້ໄຂປາກົດການຫຍໍ້ທໍ້ຕ່າງໆ ທີ່ເກີດຂຶ້ນພາຍໃນບ້ານ;
4. ສະເໜີ ແຕ່ງຕັ້ງ, ຍົກຍ້າຍ, ປະຕິບັດນະໂຍບາຍຕໍ່ສະມາຊິກຂອງຕົນ ທີ່ມີຜົນງານດີເດັ່ນ ແລະ ລົງວິໄນ ຕໍ່ຜູ້ລະເມີດ;
5. ປະສານສົມທົບກັບອົງການຈັດຕັ້ງອື່ນ, ຄອບຄົວ ໃນການປັບປຸງ, ກໍ່ສ້າງສະຫະພັນນັກຮົບເກົ່າບ້ານ ໃຫ້ເຕີບໃຫຍ່ເຂັ້ມແຂງ;
6. ນຳພາ ສະມາຊິກສະຫະພັນນັກຮົບເກົ່າລາວ ສ້າງເສດຖະກິດຄອບຄົວ, ປົວແປງຊີວິດການເປັນຢູ່ ຂອງນັກຮົບເກົ່າ ແລະ ສ້າງລາຍຮັບດ້ວຍຮູບການຕ່າງໆ ທີ່ຖືກຕ້ອງຕາມກົດໝາຍ;
7. ສະຫຼຸບ ແລະ ລາຍງານການເຄື່ອນໄຫວ ວຽກງານສະຫະພັນນັກຮົບເກົ່າບ້ານ ຕໍ່ຂັ້ນເທິງຢ່າງເປັນປົກກະຕິ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ໝວດທີ 2

ການກວດກາ

ມາດຕາ 50 ອົງການກວດກາ

ອົງການກວດກາວຽກງານສະຫະພັນນັກຮົບເກົ່າລາວ ປະກອບດ້ວຍ:

1. ອົງການກວດການພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງ ວຽກງານສະຫະພັນນັກຮົບເກົ່າລາວ ຕາມທີ່ໄດ້ກໍານົດໄວ້ໃນມາດຕາ 45 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດ ແລະ ອົງການກວດສອບແຫ່ງລັດ.

ມາດຕາ 51 ເນື້ອໃນການກວດກາ

ການກວດກາ ມີ ເນື້ອໃນຕົ້ນຕໍ ດັ່ງນີ້:

1. ການປະຕິບັດໜ້າທີ່, ຄວາມຮັບຜິດຊອບ ແລະ ແບບແຜນວິທີເຮັດວຽກຂອງຄະນະບໍລິຫານງານ ແລະ ສະມາຊິກ ໃນການປະຕິບັດກົດໝາຍ, ລະບຽບການ ຂອງສະຫະພັນນັກຮົບເກົ່າລາວ, ມະຕິກອງປະຊຸມ ຂັ້ນຂອງຕົນ ແລະ ຂັ້ນລຸ່ມ;
2. ການອອກມະຕິ, ຂໍ້ຕົກລົງ, ຄຳແນະນຳ, ແຈ້ງການ, ແຜນການ ຂອງສະຫະພັນນັກຮົບເກົ່າລາວ;
3. ການຄຸ້ມຄອງ, ການນຳໃຊ້, ການປະຕິບັດນະໂຍບາຍ ລວມທັງການປົກປ້ອງສິດ ແລະ ຜົນປະໂຫຍດອັນຊອບທຳຂອງການຈັດຕັ້ງ ແລະ ສະມາຊິກສະຫະພັນນັກຮົບເກົ່າລາວ;
4. ການຄຸ້ມຄອງ, ການນຳໃຊ້ງົບປະມານ, ວັດຖູປະກອນ ແລະ ຊັບສິນ ຂອງການຈັດຕັ້ງຂັ້ນຂອງຕົນ.

ມາດຕາ 52 ຮູບການ ການກວດກາ

ການກວດກາມີ ສາມ ຮູບການ ດັ່ງນີ້:

1. ການກວດກາປົກກະຕິ ຊຶ່ງແມ່ນ ການກວດກາຕາມແຜນການ ຂອງຄະນະກວດກາແຕ່ລະຂັ້ນ;
2. ການກວດກາໂດຍແຈ້ງໃຫ້ຊາບລ່ວງໜ້າ ຊຶ່ງແມ່ນ ການກວດກາຕາມຂໍ້ຕົກລົງ, ຄໍາສັ່ງ, ຄໍາແນະນໍາ ຂອງຄະນະກວດກາ ແລະ ຄໍາສະເໜີ ຂອງສະຫະພັນນັກຮົບເກົ່າລາວ ແຕ່ລະຂັ້ນ ໂດຍແຈ້ງໃຫ້ເປົ້າໝາຍທີ່ຖືກກວດກາ ຊາບລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາຢ່າງຮີບດ່ວນ ໂດຍບໍ່ໄດ້ແຈ້ງໃຫ້ເປົ້າໝາຍຖືກກວດກາ ຊາບລ່ວງໜ້າ.

ພາກທີ VIII

ວັນສ້າງຕັ້ງ, ເຄື່ອງໝາຍ, ເຄື່ອງແບບ ແລະ ຕາປະທັບ

ມາດຕາ 53 ວັນສ້າງຕັ້ງ ສະຫະພັນນັກຮົບເກົ່າລາວ

ວັນສ້າງຕັ້ງ ສະຫະພັນນັກຮົບເກົ່າລາວ ແມ່ນ ວັນທີ 9 ກັນຍາ 2002.

ສະຫະພັນນັກຮົບເກົ່າລາວ ຈັດຕັ້ງສະເຫຼີມສະຫຼອງວັນດັ່ງກ່າວ ໃນແຕ່ລະປີ ເພື່ອຫວນຄືນມູນເຊື້ອຮັກຊາດພິລະອາດຫານ ຂອງຊາດ ແລະ ຂອງນັກຮົບເກົ່າລາວ.

ມາດຕາ 54 ເຄື່ອງໝາຍ ແລະ ເຄື່ອງແບບ

ສະຫະພັນນັກຮົບເກົ່າລາວ ມີ ທຸງ, ເຄື່ອງໝາຍ, ກາໝາຍ, ສັນຍາລັກ ແລະ ເຄື່ອງແບບ ທີ່ຖືກຮັບ ຮອງເອົາໃນກອງປະຊຸມໃຫຍ່ຜູ້ແທນສະຫະພັນນັກຮົບເກົ່າລາວທົ່ວປະເທດ.

ມາດຕາ 55 ຕາປະທັບ

ສະຫະພັນນັກຮົບເກົ່າລາວ ແຕ່ລະຂັ້ນ ມີ ຕາປະທັບ ເພື່ອນໍາໃຊ້ເຂົ້າໃນການເຄື່ອນໄຫວວຽກງານທາງລັດຖະການ.

ພາກທີ IX

ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

ມາດຕາ 56 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

ມາດຕາ 57 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກປະຕິບັດມາດຕະການ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ ຕາມກໍລະນີ ເບົາ ຫຼື ໜັກ.

ພາກທີ X

ບົດບັນຍັດສຸດທ້າຍ

ມາດຕາ 58 ການຈັດຕັ້ງປະຕິບັດ

ລັດຖະບານແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ສະຫະພັນນັກຮົບເກົ່າລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

ມາດຕາ 59 ຜົນສັກສິດ

ກົດໝາຍສະບັບນີ້ ມີຜົນສັກສິດນັບແຕ່ວັນ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ພາຍຫຼັງໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**