****

**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປ​ະ​ໄຕ ເອກະ​ພາບ ວັດທະນະຖາວອນ**

ສະພາ​ແຫ່ງ​ຊາດ ​ ເລກທີ 62 /ສພຊ

ນະຄອນຫຼວງວຽງ​ຈັນ, ວັນທີ 17 ທັນວາ 2018

**ກົດ​ໝາຍ**

**ວ່າ​ດ້ວຍການ​ລົດ​ໄຟ**

# ພາກທີ I

**ບົດບັນຍັດທົ່ວໄປ**

### 

### ມາດຕາ 1 ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບ ການຄຸ້ມຄອງ, ຕິດຕາມກວດກາ ວຽກງານ​ການ​ລົດ​ໄຟ ​ເພື່ອ​ໃຫ້​ການຈັດຕັ້ງປະຕິບັດວຽກ​ງານ​ດັ່ງ​ກ່າວ​ມີ ປະສິດທິພາບ, ປະສິດທິ​ຜົນ, ທັນ​ສະ​ ໄໝ, ຍືນ​ຍົງ ແລະ ເປັນ​ມິດ​ກັບສິ່ງແວດລ້ອມ ແນ​ໃສ່ຮັບປະກັນໃຫ້ ການດຳເນີນກິດຈະການ ການລົດໄຟ ແລະ ການຂົນສົ່ງທາງລົດໄຟ ມີຄວາມສະດວກ, ໂລ່ງ​ລ່ຽນ, ວ່ອງໄວ, ເປັນລະບຽບຮຽບຮ້ອຍ,​​ ປອດ​​ໄພ, ສາມາດ​ເຊື່ອມຈອດ,ເຊື່ອມໂຍງ​ກັບ ພາກພື້ນ ແລະ ສາກົນ ປະ​ກອບ​ສ່ວນ​ເຂົ້າ​ໃນວຽກ​ງານ​ປ້ອງກັນຊາ​ດ​​-ປ້ອງ​ກັນ​ຄວາມ​ສະຫງົບ ​ແລະ ການພັດທະນາເສດຖະກິດ​-ສັງຄົມ ຂອງ​ຊາດ.

### ມາດຕາ 2 ການລົດໄຟ

ການ​ລົດ​ໄຟ ແມ່ນ ຂະບວນການວາງແຜນ, ສຳຫຼວດ, ອອກແບບ, ​ກໍ່ສ້າງ, ບູລະນະ​ຮັກສາ, ສ້ອມ​ແປງ ແລະ ຄຸ້ມຄອງໂຄງລ່າງພື້ນຖານ, ການປະກອບ ແລະ ຕິດຕັ້ງສິ່ງອຳນວຍຄວາມສະດວກ ກ່ຽວກັບທາງລົດໄຟ, ການຄວບ​ຄຸມການແລ່ນ​ລົດ​ໄຟ,​ ການ​ຂົນ​ສົ່ງ​ ຜູ້ໂດຍສານ, ສິນຄ້າ, ທຸລະກິດການລົດໄຟ ແລະ ​ການບໍລິການ​ອື່ນ ກ່ຽວກັບການລົດໄຟ.

### 

### ມາດຕາ 3 ການອະທິບາຍຄຳສັບ

ຄຳສັບ ທີ່ນຳໃຊ້ໃນກົດໝາຍສະບັບນີ້ ມີ ຄວາມໝາຍ ດັ່ງນີ້:

1. **ສະຖານີ​ລົດ​ໄຟ​** ໝາຍ​ເຖິງ ​ສະຖານທີ່ຮັບ​ສົ່ງ​ ຜູ້​ໂດຍສານ ແລະ ສິນຄ້າ ຊຶ່ງ​ມີຫົວໜ້າສະ​ຖາ​ນີ​ເປັນ​ຜູ້ຄວບ​ຄຸມ ​ແລະ ອະນຸຍາດໃຫ້​ລົດໄຟ​ແລ່ນເຂົ້າ​ ອອກ ​ຕາ​ມລະບຽບ​ການ​ແລ່​ນລົດ​ໄຟ;
2. **ລານຕູ້ສິນຄ້າ** ໝາຍເຖິງ ສະຖານທີ່ເກັບຮັກສາ, ສ້ອມ​ແປງ ແລະ​ ດຳ​ເນີນ​ການ​ຕ່າງໆ ກ່ຽວ​ກັບຕູ້ສິນຄ້າ;
3. **ສະຖານີຄ່ຽນຖ່າຍຕູ້ສິນຄ້າ** ໝາຍເຖິງ ສະຖານທີ່ຈັດສິນຄ້າເຂົ້າໃສ່ ຫຼື ເອົາສິນຄ້າອອກຈາກຕູ້ສິນຄ້າ;
4. **ສະຖານີລົດ​ໄຟສາກົນ** ໝາຍເຖິງ ສະຖານທີ່ຕັ້ງຢູ່​ຊາຍ​ແດນລະຫວ່າງ​ປະ​ເທດ ເພື່ອຮັບ​ສົ່ງຜູ້ໂດຍສານ ແລະ ສິນຄ້າ ຊຶ່ງມີລະບົບຄຸ້ມຄອງພາສີ, ຕຳຫຼວດກວດຄົນເຂົ້າ​ ອອກເມືອງ, ກັກກັນພືດ ແລະ ສັດ ໂດຍມີຫົວໜ້າສະຖານີເປັນຜູ້ຄວບຄຸມ ແລະ ອະນຸຍາດໃຫ້ລົດໄຟແລ່ນເຂົ້າ ອອກ ຕາມລະບຽບການແລ່ນລົດໄຟ;
5. **ສະຖານີຕົ້ນທາງ** ໝາຍເຖິງ ສະຖານີຈຸດ​ເລີ່​ມຕົ້ນ​ອອກຂອງ​ຂະ​ບວນ​ລົດ​ໄຟ;
6. **ສະຖານີປາຍທາງ** ໝາຍເຖິງ ສະຖານີສຸດ​ທ້າຍຂອງ​ຂະ​ບວນລົດ​ໄຟ;
7. **ສິນຄ້າ** ໝາຍເຖິງ ວັດຖຸ, ສິ່ງຂອງ, ສັດ, ຜະລິດຕະພັນອື່ນ ເພື່ອຕອບສະໜອງຄວາມຕ້ອງການ ຫຼື ຄວາມຈຳເປັນຂອງຜູ້ຊົມໃຊ້ ຊຶ່ງມີຄຸນຄ່າທາງດ້ານເສດຖະກິດ ລວມທັງຕູ້ສິນຄ້າ, ຖ້ານຮອງ, ຫີບຫໍ່, ພາຊະນະຂົນ ສົ່ງ ຫຼື ວັດຖູປະກອນອື່ນທີ່ຄ້າຍຄືກັນ;
8. **ແທ່ນຂຶ້ນລົງລົດໄຟ** ໝາຍເຖິງ ບ່ອນອຳນວຍຄວາມສະດວກໃຫ້​ແກ່ຜູ້ໂດຍສານຂຶ້ນລົງ​ ແລະ ການຄ່ຽນ ຖ່າຍສິນຄ້າຈາກຕູ້ລົດໄຟ;
9. **ສາຍທາງລົດໄຟ** ໝາຍເຖິງ ຕອນທາງໜຶ່ງ ຫຼື ຫຼາຍຕອນທາງ ຕິດຕໍ່ກັນຢູ່ລະຫວ່າງ ສະຖານີຕົ້ນ​ທາງ​ ແລະ ສະຖານີປາຍທາງ;
10. **ທາງສະດວກ** ໝາຍເຖິງ ຕອນທາງໃດໜຶ່ງ ທີ່ປາສະຈາກສິ່ງກີດຂວາງ ຊຶ່ງເຮັດໃຫ້ຂະບວນລົດໄຟແລ່ນສະດວກໄປໄດ້ຕະຫຼອດຕາມຕອນທາງນັ້ນ;
11. **ໂຄງລ່າງ​ພື້ນຖານທາງລົດໄຟ** ໝາຍເຖິງ ລະບົບ​ທາງ, ສະຖານີ, ເຂດປອດ​ໄພ​, ເຂດສະຫງວນ ແລະ ​ສິ່ງ​ອຳນວຍ​ຄວາມ​ສະດວກອື່ນ;
12. **ເຂດ​ປ້ອງ​ກັນ​ຄວາມ​ປອດ​ໄພທາງ​ລົດ​ໄຟ** ໝາຍ​​ເຖິງ ພື້ນທີ່​ນັບ​ແຕ່ໃຈກາງທາງ​ລົດ​ໄຟ​ອອກ​ໄປທັງ​ສອງ​ເບື້ອງ ຕາມ​ຄວາມ​ຈຳ​ເປັນ​ໃນ​ການ​ອອກ​ແບບ​ທາງ​ລົດ​ໄຟ ​ແລະ ຄວາມ​ໄວ​ຂອງ​ລົດ​ໄຟ;
13. **ຂົວ​ຮ່ວມ** ໝາຍເຖິງ ຂົວ​ທີ່ມີໜ້າຂົວນຳໃຊ້ຮ່ວມກັນ​ ລະຫວ່າງຍານພາຫະນະຂົນສົ່ງທາງລົດໄຟ ແລະ ທາງບົກ;
14. **ພະນັກງານປະຈຳຫົວຈັກລົດໄຟ** ໝາຍເຖິງ ​ຜູ້​ຂັບ​ລົດ​ໄຟ ແລະ ນາຍຊ່າງ ​ໃນ​ເວລາ​ປະຕິບັດ​ໜ້າ​ທີ່​;
15. **ການກວດກາເຕັກນິກລົດໄຟ** ໝາຍເຖິງ ການກວດກາຄຸນນະພາບລົດໄຟ ເປັນຕົ້ນ ໂຄງສ້າງ, ເຄື່ອງຈັກ, ລະບົບຂັບເຄື່ອນ, ລໍ້ເລື່ອນ, ຊ່ວງລ່າງ, ຫ້າມລໍ້, ໄຟຟ້າ, ນ້ຳ, ສື່ສານ, ສັນຍານ, ຄວັນ, ສຽງ ແລະ ອື່ນໆ;
16. **ໂລຊິດສະຕິກ** (Logistic) ໝາຍເຖິງ ລະບົບການຄຸ້ມຄອງບໍລິຫານ ຂະບວນການເຄື່ອນຍ້າຍສິນຄ້າທີ່ມີການວາງແຜນ, ຄວບຄຸມ, ເກັບຮັກສາ, ຫຸ້ມຫໍ່, ຄ່ຽນຖ່າຍ, ຂົນສົ່ງ, ບໍລິການ ແລະ ສະໜອງຂໍ້ມູນ ຂ່າວສານ ທີ່ກ່ຽວຂ້ອງທີ່ມີປະສິດທິພາບ ແລະ ປະສິດທິຜົນຈາກຕົ້ນທາງໄປຍັງປາຍທາງ ຕາມຄວາມຕ້ອງການຂອງລູກຄ້າຢ່າງເປັນຕ່ອງໂສ້;
17. **ເຄື່ອງໝາຍ​ຕູ້​ສິນ​ຄ້າ** ໝາຍເຖິງ ສັນຍາລັກ, ກາໝາຍ, ຕົວໜັງສື ແລະ ຕົວເລກ ຢູ່ດ້ານນອກຂອງຕູ້ສິນຄ້າ;
18. **ຜູ້ສົ່ງ​ສິນຄ້າ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນເຈົ້າຂອງສິນຄ້າ ຫຼື ຜູ້ຮັບມອບ ໝາຍທີ່ເປັນຄູ່ສັນຍາຂົນສົ່ງກັບຜູ້ດຳເນີນການຂົນສົ່ງ;
19. **ຜູ້ດຳ​ເນີນ​ການ​ຂົນ​ສົ່ງ​ສິນ​ຄ້າ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນເຈົ້າການ ຫຼື ຮັບ ຜິດຊອບແທນຜູ້ສົ່ງສິນຄ້າ ທີ່ເຂົ້າຮ່ວມໃນການດຳເນີນການຂົນສົ່ງ;
20. **ຜູ້ຮັບ​ສິນຄ້າ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີສິດຮັບເອົາສິນຄ້າຈາກຜູ້ດຳເນີນການຂົນສົ່ງ;
21. **ຜູ້​ຈັດ​ສົ່ງ​ສິນ​ຄ້າ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເຮັດໜ້າທີ່ບໍລິການເຕົ້າໂຮມ, ບັນຈຸ, ຫຸ້ມຫໍ່ສິນຄ້າ ແລະ ປະກອບເອກະສານ ມອບໃຫ້ຜູ້ດຳເນີນການຂົນສົ່ງ;
22. **ສິນຄ້າ​ອັນຕະລາຍ** ໝາຍເຖິງ ສິນຄ້າທີ່ມີກຳມັນຕະພາບລັງສີ, ທາດ​ເຄມີທີ່ມີ ຫຼື ບໍ່ມີກິ່ນ​ອາຍ ທີ່ເປັນອັນຕະລາຍຕໍ່ສຸຂະພາບ, ຊີວິດຂອງຄົນ, ສັດ ແລະ ພືດ;
23. **ການ​ຂົນ​ສົ່ງ​ທາງ​ລົດ​ໄຟລະຫວ່າງ​ປະ​ເທດ** ​ໝາຍເຖິງ ​ການບໍລິການຂົນ​ສົ່ງຜູ້ໂດຍສານ ແລະ ສິນຄ້າຈາກ ສປປ ລາວ ​ໄປ​ຕ່າງ​ປະ​ເທດ ຫຼື ຈາກ​ຕ່າງປະ​ເທດ ​ມາ​ຍັງ ສປປ ລາວ;
24. **ການ​ຂົນ​ສົ່ງ​ທາງ​ລົດ​ໄຟຜ່ານ​ແດນ** ໝາຍເຖິງ ການບໍລິ​ການ​ຂົນ​ສົ່ງຜູ້ໂດຍສານ ແລະ ສິນຄ້າຈາກ ສປປ ລາວ ຜ່ານ​ປະ​ເທດ​ໃດ​ໜຶ່ງ ​ໄປ​ຍັງປະ​ເທດທີສາມ ຫຼື ການ​ຂົນ​ສົ່ງ​ຈາກ​ປະ​ເທດ​ໃດ​ໜຶ່ງຜ່ານ​ ສປປ ລາວ​ ໄປຍັງປະ​ເທດ​ທີສາມ;
25. **ຂະ​ບວນການຂົນ​ສົ່ງ​ພິ​ເສດ** ໝາຍເຖິງ ຂະບວນການຂົນສົ່ງຜູ້ໂດຍສານ, ສິນຄ້າ ແລະ ອຸປະກອນ ເພື່ອແກ້ໄຂບັນຫາໄພພິບັດທຳມະຊາດ, ອຸບປະຕິເຫດ, ໂລກລະບາດ ແລະ ການປ້ອງກັນຊາດ​​-ປ້ອງກັນຄວາມສະຫງົບ ທີ່ໄດ້ຈັດສະເພາະ ໃຫ້ແລ່ນຕາມເວລາທີ່ບໍ່ໄດ້ກຳນົດໄວ້ ໃນປຶ້ມບັນທຶກກຳນົດເວລາແລ່ນລົດ;
26. **ທາງ​ຄົບ** ໝາຍເຖິງ ເສັ້ນທາງທີ່ຕັດກັນ ຫຼື ຄົບກັນຢູ່ໃນລະດັບໜ້າທາງດຽວກັນ ນັບແຕ່ສອງເສັ້ນຂຶ້ນໄປ;
27. **ທາງຜ່ານ​ທີ່​ບໍ່​ໄດ້​ຮັບ​ອະນຸຍາດ** ໝາຍ​ເຖິງ ທາງທີ່ລັກ​ຕັດ​ຜ່ານທາງ​ລົດ​ໄຟ ຊຶ່ງ​ເປັນທາງ​ເຂົ້າອອກ​ປະ​ຈຳຂອງ​ບຸກຄົນທີ່​ອາ​ໄສຢູ່​ໃນບໍລິ​ເວນ​ນັ້ນ.

### ມາດຕາ 4 ນະ​ໂຍບາຍ​ຂອງ​ລັດ ກ່ຽວ​ກັບ​ວຽກງານການລົດ​ໄຟ

ລັດ ​ສົ່ງ​ເສີມ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງ​ພາຍ​ໃນ ແລະ ຕ່າງປະ​ເທດ ລົງທຶນ​ໃສ່​ການ​ພັດທະ ນາໂຄງ​ລ່າງ​ພື້ນຖານ​ ​ແລະ ການ​ຂົນ​ສົ່ງ​ທາງ​ລົດ​ໄຟ ​​​ດ້ວຍ​ຮູບ​ແບບ​ການ​ລົງທຶນ​ຕ່າງໆ ເປັນຕົ້ນ ການ​ຮ່ວມ​ມື​ລະຫວ່າ​ງ ພາກ​ລັດ ​ແລະ ​ເອກະ​ຊົນ, ການ​ສຳ​ປະທານ ເພື່ອຊຸກຍູ້ການຜະລິດສິນຄ້າ, ການບໍລິການ ໃຫ້​ມີການ​ຂະຫຍາຍຕົວ, ທັນ​ສະໄໝ, ​​​​ເຊື່ອມ​ຈອດ, ເຊື່ອມໂຍງ​ກັບພາກພື້ນ ແລະ ສາກົນ.

ລັດ ​ສົ່ງ​ເສີມ​​ ຜູ້​ດຳ​ເນີນ​ທຸລະ​ກິດ​​ວຽກງານການລົດໄຟ ດ້ວຍນະໂຍບາຍຕ່າງໆ ຕາມກົດໝາຍ, ອຳນວຍຄວາມສະດວກໃຫ້ເຂົ້າ​ເຖິງ​ແຫຼ່ງທຶນ ເພື່ອພັດທະນາ ແລະ ສ້າງຄວາມເຂັ້ມແຂງ ໃຫ້ແກ່ການບໍລິການຂອງຕົນ.

ລັດ​ ສົ່ງ​ເສີມ ​​ການພັດທະນາບຸກຄະລາ​ກອນ, ການ​ວິໄຈ, ການ​ນຳ​ໃຊ້​​ວິທະຍາສາດ ​ແລະ ​ເຕັກ​ໂນ​ໂລ​ຊີ​ ທີ່​ ກ້າວໜ້າ ​ແລະ ທັນ​ສະ​ໄໝ​ ເຂົ້າ​ໃນວຽກງານການ​ລົດ​ໄຟ​.

### ມາດຕາ 5 ຫຼັກການກ່ຽວ​ກັບວຽກງານການ​ລົດ​ໄຟ

ການ​ດຳ​ເນີນ​ວຽກງານການ​​ລົດ​ໄຟ​ ໃຫ້ປະຕິບັດ​ຕາມ​ຫຼັກການ​ ​ດັ່ງນີ້:

1. ສອດຄ່ອງກັບແນວທາງ ນະໂຍບາຍ, ກົດໝາຍ, ແຜນ​ພັດທະນາ​ເສດຖະກິດ-ສັງຄົມ​ແຫ່ງ​ຊາດ,​ ຍຸດ​ທະ​ສາດການລົດໄຟ, ແຜນຜັງຕົວເມືອງ ແລະ ແຜນນຳໃຊ້ທີ່ດິນໃນແຕ່ລະໄລຍະ; ​
2. ຄຸ້ມຄອງຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ;
3. ນຳ​ໃຊ້​ເຕັກນິກ, ເຕັກ​ໂນ​ໂລ​ຊີ​ ທີ່​ທັນ​ສະ​​ໄໝ ແລະ ໄດ້​ມາດຕະຖານ​ສາກົນ;
4. ຮັບປະກັນຄວາມໝັ້ນຄົງຂອງຊາດ, ຄວາມເປັນ​ລະບຽບ​ຮຽບຮ້ອຍຂອງສັງຄົມ, ​ສະດວກ, ວ່ອງ​ໄວ, ໂລ່ງ​ລ່ຽນ, ປອດ​ໄພ ແລະ ທັນ​ເວລາ;
5. ເປີດ​ເຜີຍ, ​ໂປ່​ງ​ໃສ, ຍຸຕິ​ທຳ, ສະເໝີພາບ ແລະ ສາມາດກວດສອບໄດ້;
6. ຮັບປະກັນຄຸນ​ນະພາ​ບ, ປະສິດທິພາບ, ປະສິດທິຜົນ ແລະ ຍືນຍົງ;
7. ປະສານ​ສົມທົບລະຫວ່າງ​ ຂະ​ແໜງ​ການ ແລະ ອົງການ​ປົກຄອງ​ທ້ອງ​ຖິ່ນ ທີ່​ກ່ຽວຂ້ອງໃນການຄຸ້ມ​ຄອງ,​ ຄວບ​ຄຸມ​, ​ຕິດຕາມ​ ​ກວດກາ ວຽກງານ​ການລົດ​ໄຟ;​
8. ຮັບປະກັນ​ການ​ມີ​ສ່ວນ​ຮ່ວມ​ຂອງ​ປະຊາຊົນ ແລະ ທຸກພາກສ່ວນໃນສັງຄົມ;
9. ສອດຄ່ອງກັບສົນທິສັນຍາ​ ແລະ ສັນຍາສາກົນ ທີ່ ສປປ ລາວ ​ເປັນ​ພາຄີ.

### ມາດຕາ 6 ພັນທະກ່ຽວກັບວຽກ​ງານການລົດໄຟ

ພົນລະເມືອງລາວ‚ ຄົນຕ່າງດ້າວ‚ ຄົນຕ່າງປະເທດ ແລະ ຄົນບໍ່ມີສັນຊາດ ທີ່ອາໄສ ຫຼື ເຄື່ອນໄຫວ ຢູ່ ສປປ ລາວ ລ້ວນແຕ່ມີພັນທະເຄົາລົບ ແລະ ປະຕິບັດຕາມກົດໝາຍ ແລະ ລະບຽບການ ກ່ຽວກັບວຽກງານການລົດໄຟ, ປະກອບສ່ວນເຂົ້າໃນການປ້ອງກັນຄວາມປອດໄພ, ປົກປັກຮັກສາທາງລົດໄຟ, ສິ່ງແວດລ້ອມ ລວມທັງ​ການຮັກສາຄວາມສະອາດ‚ ສວຍງາມ‚ ເປັນລະບຽບຮຽບຮ້ອຍຂອງການສັນຈອນ ແລະ ປະຕິບັດພັນທະອື່ນ ກ່ຽວກັບວຽກງານການລົດໄຟ.

### ມາດຕາ 7 ຂອບ​ເຂດ​ການ​ນຳ​ໃຊ້​ກົດໝາຍ

ກົດໝາຍ​ສະບັບ​ນີ້ ນຳ​ໃຊ້​ສຳລັບ ​ບຸກຄົນ, ນິຕິບຸກຄົນ ແລະ ການ​ຈັດຕັ້ງ ທັງ​ພາຍ​ໃນ ແລະ ຕ່າງ​ປະ​ເທດທີ່ພົວ ພັນ ​ແລະ ​ເຄື່ອນ​ໄຫວ ກ່ຽວ​ກັບ​ວຽກງານການ​ລົດ​ໄຟ ຢູ່ ສປປ ລາວ.

### ມາດຕາ 8 ການ​ຮ່ວມ​ມື​ສາກົນ

ລັດ ສົ່ງເສີມການພົວພັນຮ່ວມມືກັບ ຕ່າງປະ​ເທດ, ພາກພື້ນ ແລະ ສາກົນ ກ່ຽວກັບວຽກງານການລົດໄຟບົນພື້ນຖານການເຄົາລົບອຳນາດອະທິປະໄຕຂອງ ສປປ ລາວ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ວິທະ ຍາສາດ, ​ເຕັກ​ນິກ ແລະ ເຕັກໂນໂລຊີ, ການພັດທະນາ​ຊັບພະຍາກອນ​ມະນຸດ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

# ພາກທີ **II**

**ຍຸດທະສາດການລົດໄຟ**

### ມາດຕາ 9 ຍຸດທະສາດການລົດໄຟ

ຍຸດທະສາດການລົດໄຟ ແມ່ນ ແຜນໄລຍະຍາວ ທີ່ກໍານົດນະໂຍບາຍ ແລະ ທິດທາງລວມ ຂອງລັດຖະບານ ກ່ຽວກັບການລົດໄຟ ຊຶ່ງປະກອບດ້ວຍ ແຜນພັດທະນາທາງລົດໄຟ, ບຸກຄະລາກອນ ແລະ ການບໍລິການ ກ່ຽວກັບການລົດໄຟ ໃຫ້ສາມາດ ເຊື່ອມໂຍງ, ເຊື່ອມຈອດກັບ ການຂົນສົ່ງປະເພດອື່ນ ຂອງ ພາກພື້ນ ແລະ ສາກົນ ຢ່າງມີປະສິດທິຜົນ.

### ມາດຕາ 10 ການສ້າງຍຸດທະສາດການລົດໄຟ

ການສ້າງຍຸດທະສາດການລົດໄຟ ຕ້ອງຮັບປະກັນຄວາມສອດຄ່ອງກັບ ນະໂຍບາຍ, ວິໄສທັດ ແລະ ຍຸດທະສາດການພັດທະນາເສດຖະກິດ-ສັງຄົມແຫ່ງຊາດ, ແຜນພັດທະນາຕົວເມືອງ, ແຜນນຳໃຊ້ທີ່ດິນ ໃນແຕ່ລະໄລຍະ, ຮັບ ປະກັນການນຳໃຊ້ ເຕັກນິກ, ເຕັກໂນໂລຊີທີ່ ທັນສະໄໝ, ປອດໄພ ເຂົ້າໃນການກໍ່ສ້າງໂຄງລ່າງພື້ນຖານທາງລົດໄຟ, ການບໍລິການ ແລະ ການຂົນສົ່ງ.

ກະຊວງໂຍທາທິການ ແລະ ຂົນສົ່ງ ປະສານສົມທົບກັບ ກະຊວງ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ຄົ້ນຄວ້າສ້າງຍຸດທະສາດການລົດໄຟ ແຕ່ລະໄລຍະ ເພື່ອສະເໜີລັດຖະບານພິຈາລະນາຕົກລົງ ແລ້ວສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

# ພາກທີ **III**

**ທາງລົດໄຟ**

## ໝວດທີ 1

**ປະເພດທາງລົດໄຟ**

### ມາດຕາ 11 ທາງລົດໄຟ

ທາງ​ລົດ​ໄຟ ​​ແມ່ນ ທາງເຫຼັກ ທີ່ປະກອບ​ດ້ວຍສອງ​ລາງ​ເຫຼັກ ວາງ​ເທິງ ໝອນ​ໄມ້ ຫຼື ຄອນ​ກຣີດ ​​ທີ່ສ້າງເປັນລະບົບທາງດ່ຽວ ຫຼື ທາງຄູ່ຢູ່ໜ້າດິນ, ​ໃຕ້​ດິນ ຫຼື ​ເທິງ​ໜ້າດິນ ຊຶ່ງມີເປົ້າໝາຍຂົນ​ສົ່ງ​ ຜູ້ໂດຍສານ ​ແລະ ​ ສິນຄ້າ.

### ມາດຕາ 12 ປະເພດທາງລົດໄຟ

ທາງລົດໄຟ ມີ ສາມປະເພດ ດັ່ງນີ້:

1. ທາງລົດໄຟແຫ່ງຊາດ;
2. ທາງລົດໄຟໃນຕົວເມືອງ;
3. ທາງລົດໄຟສະເພາະ.

### ມາດຕາ 13 ທາງລົດໄຟແຫ່ງຊາດ

ທາງລົດໄຟແຫ່ງຊາດ ແມ່ນ ທາງລົດໄຟ​ທີ່ເຊື່ອມ​ຕໍ່ລະຫວ່າງ ​ນະຄອນຫຼວງ, ແຂວງ ​ເປັນທາງຍຸດທະສາດສາຍຫຼັກ ທີ່ຮັບໃຊ້ຜົນປະໂຫຍດລວມຂອງຊາດ, ວຽກ​ງານປ້ອງກັນຊາດ​​​-ປ້ອງກັນຄວາມສະຫງົບ ແລະ ຜົນ​ປະ​ໂຫຍ​ດລະຫວ່າງ​ຊາດ, ມີຄວາມ​ສຳ​ຄັນ​ທາງ​ດ້ານ​ເສດຖະກິດ-ສັງຄົມ ​ແລະ ແມ່ນທາງເຊື່ອມຈອດກັບດ່ານສາກົນລະ ຫວ່າງປະ​ເທດ.

ທາງ​ລົດ​ໄຟ​ແຫ່ງ​ຊາດ ອາດ​ຖືກ​ກຳນົດ​ເປັນທາງ​ ອະນຸ​ພາກພື້ນ ຫຼື ພາກພື້ນ.

### ມາດຕາ 14 ທາງ​ລົດ​ໄຟ​​ໃນ​ຕົວ​ເມືອງ

ທາງລົດໄຟໃນຕົວເມືອງ ແມ່ນ ທາງລົດໄຟທີ່ຮັບໃຊ້ການຂົນສົ່ງຜູ້ໂດຍສານ ແລະ ສິນຄ້າ ໃນຕົວເມືອງ ແລະ ​ເຂດຊານ​ເມືອງ.

### ມາດຕາ 15 ທາງລົດໄຟສະເພາະ

ທາງລົດໄຟສະເພາະ ແມ່ນ ທາງລົດໄຟທີ່ຮັບໃຊ້ການ​ຂົນ​ສົ່ງສະ​ເພາະຂອງ ບຸກຄົນ, ນິຕິບຸກຄົນ ຫຼື ການ ຈັດຕັ້ງ ເປັນຕົ້ນ ການຂົນ​ສົ່ງ ​ນັກ​ທ່ອງ​ທ່ຽວ ​ໃນ​ເຂດທ່ອງ​ທ່ຽວ, ແຮ່​ທາດ ຫຼື ຜົນຜະລິດກະສິກຳ.

### ມາດຕາ 16 ຄວາມກວ້າງຂອງລາງລົດໄຟ

ຄວາມກວ້າງຂອງລາງລົດ​ໄຟ ​ແມ່ນ​ ໄລຍະ​ຫ່າງ​ລະຫວ່າງ​ດ້ານ​ໃນ​ທັງ​ສອງ​ຂ້າງຂອງຫົວລາງ ຊຶ່ງມີຂະໜາດ ດັ່ງນີ້:

1. ໜຶ່ງແມັດ;
2. ໜຶ່ງ​ແມັດສີ່ຮ້ອຍສາມສິບຫ້າ ມີ​ລີແມັດ.

ລາງລົດໄຟສຳລັບ​ທາງ​ລົດ​ໄຟໃນ​ຕົວ​ເມືອງ ​ແລະ ທາງ​ລົດ​ໄຟ​ສະ​ເພາະ ອາດ​ມີ​​ຄວາມ​ກວ້າງ ຕາມມາດຕະຖານ​ເຕັກນິກ​ສະ​ເພາະ.

### ມາດຕາ 17 ທາ​ງລົດ​ໄຟ​ ຕັດ​ກັບ ຖະໜົນ ຫຼື ທາງຫຼວງ, ທາງລົດໄຟ ຕັດກັບ ທາງລົດໄຟ

ທາງລົດໄຟຕັດກັບ ຖະໜົນ ຫຼື ທາງຫຼວງ ມີ ດັ່ງນີ້:

1. ທາງລົດໄຟ ທີ່ມີຄວາມໄວອອກແບບ ໜຶ່ງຮ້ອຍຫົກສິບ ກິໂລແມັດ ຕໍ່ຊົ່ວໂມງ ຂຶ້ນໄປ ຕັດກັບ​ຖະໜົນ ຫຼື ທາງຫຼວງ ຕ້ອງກໍ່ສ້າງທາງ​ລົດ​ໄຟ ໃຫ້ມີ​ລະດັບຕ່າງ​ກັນ​ຢູ່ຈຸດ​ຕັດກັນນັ້ນ;
2. ທາງລົດໄຟທີ່ມີຄວາມໄວອອກແບບ ໜ້ອຍກວ່າ ໜຶ່ງຮ້ອຍຫົກສິບ ກິໂລແມັດ ຕໍ່ຊົ່ວໂມງ, ການກໍ່ ສ້າງທາງ​ລົດ​ໄຟຕັດກັບຖະໜົນ ຫຼື ທາງຫຼວງນັ້ນ ອາດມີລະດັບດຽວກັນ ຫຼື ຕ່າງກັນ ໂດຍ​ອີງຕາມ​ຄວາມ​ຈຳ​ເປັນທາງດ້ານ​ເຕັກນິກ ແລະ ຄວາມ​ປອດ​ໄພ.

ສຳລັບລະດັບຕັດກັນຂອງທາງລົດໄຟກັບ ຖະໜົນ ຫຼື ທາງຫຼວງ ໃຫ້ມີຄວາມສູງ ຫ້າແມັດ ຕາມກົດໝາຍວ່າດ້ວຍທາງຫຼວງ.

ທາງລົດໄຟ ຕັດກັບ ທາງລົດໄຟ ມີ ດັ່ງນີ້:

1. ທາງລົດໄຟແຫ່ງຊາດ ຕັດກັບ ທາງລົດໄຟແຫ່ງຊາດ ​ຕ້ອງກໍ່ສ້າງໃຫ້ມີ​ລະດັບຕ່າງ​ກັນຢູ່ທີ່ຈຸດຕັດກັນ​​ເພື່ອຮັບປະກັນຄວາມປອດໄພ​​;
2. ທາງລົດໄຟແຫ່ງຊາດ ຕັດກັບ ທາງລົດໄຟໃນຕົວເມືອງ, ທາງລົດໄຟສະເພາະ ການກໍ່ສ້າງທາງ​ລົດ​ໄຟອາດມີລະດັບດຽວກັນ ຫຼື ຕ່າງກັນ ໂດຍ​ອີງຕາມ​ຄວາມ​ຈຳ​ເປັນທາງດ້ານ​ເຕັກນິກ ແລະ ຄວາມ​ປອດ​ໄພ.

## ໝວດທີ 2

**ໂຄງ​ປະກອບ, ສິ່ງ​ປະກອບ ​ແລະ ສິ່ງ​ປ້ອງກັນຄວາມ​ປອດ​ໄພທາງ​ລົດ​ໄຟ**

### ມາດຕາ 18 ໂຄງ​ປະກອບ​ທາງ​ລົດ​ໄຟ

ໂຄງປະກອບທາງລົດໄຟ​ ​ແມ່ນ ສິ່ງ​ທີ່ສ້າງຂຶ້ນຢູ່ໜ້າ, ຂ້າງ, ເທິງ ແລະ ໃຕ້ທາງລົດ​ໄຟ ຊຶ່ງປະກອບດ້ວຍ ໂຄງ​ສ້າງ​, ລະບົບລະບາຍນ້ຳ, ທາງ, ບ່າທາງ, ຕະລິ່ງທາງ, ຝາກັນດິນ, ກຳແພງຕ້ານເຈື່ອນ, ຮົ້ວ, ຂົວ, ອຸໂມງ, ລາງ, ໝອນລາງ, ອຸປະກອນຢຶດລາງ, ຫີນໂຮຍທາງ, ລະບົບສັບປ່ຽນລາງ ແລະ ອື່ນໆ.

### ມາດຕາ 19 ສິ່ງ​ປະກອບ​ທາງ​ລົດ​ໄຟ ​

ສິ່ງປະກອບທາງລົດໄຟ ແມ່ນ ສິ່ງອຳນວຍຄວາມສະດວກໃຫ້ແກ່ຜູ້ນຳໃຊ້ທາງລົດໄຟ ຊຶ່ງປະກອບດ້ວຍສະ ຖານີ, ແທ່ນຂຶ້ນລົງຂອງຜູ້ໂດຍສານ, ປ້າຍຈະລາຈອນ, ເຄື່ອງໝາຍຈະລາຈອນ, ລະບົບໄຟສັນຍານ, ລະບົບແຈກຈ່າຍໄຟຟ້າ ແລະ ແສງສະຫວ່າງ, ລະບົບສື່ສານ, ບ່ອນຈອດລົດ, ລານວາງຕູ້ສິນຄ້າ, ສາງສິນຄ້າ, ລະບົບກັນ​ສຽງ ແລະ ສິ່ງອຳນວຍຄວາມສະດວກອື່ນ.

### ມາດຕາ 20 ສິ່ງປ້ອງກັນຄວາມປອດໄພທາງ​ລົດ​ໄຟ

​ສິ່ງ​ປ້ອງ​ກັນ​​ຄວາມ​ປອດ​ໄພທາງ​ລົດ​ໄຟ ​ແມ່ນ ​ສິ່ງ​ທີ່​ສ້າງ​ຂຶ້ນ​ ເພື່ອ​ປ້ອງ​ກັນ​ໂຄງ​ປະກອບ​​ທາງ​ລົດ​ໄຟ ເປັນຕົ້ນຮົ້ວ, ຮາວ, ກຳ​ແພງ, ສິ່ງ​ປ້ອງ​ກັນ​ການ​ເຊາະ​ເຈື່ອນ​ຂອງ​ທາງ ​ແລະ ສິ່ງ​ປ້ອງ​ກັນ​ອື່ນ.

## ໝວດ​ທີ 3

**ເຂດ​ສະຫງວນທາງ​ລົ​ດ​ໄຟ**

### ມາດຕາ 21 ເຂດສະຫງວນ​ທາງ​ລົດ​ໄຟ

​ເຂດ​ສະຫງວນທາງ​ລົດໄຟ ແມ່ນ ພື້ນທີ່ທາງ​ລົດ​ໄຟ, ​ພື້ນທີ່ປ້ອງ​ກັນ​ຄວາມ​ປອດ​ໄພ ​ແລະ ພື້ນທີ່​ສະຫງວນທາງ​ລົດ​ໄຟຢູ່ ໜ້າ​ດິນ, ເທິງໜ້າດິນ, ໃຕ້ດິນ, ເທິງ​ໜ້ານ້ຳ ​​ລວມທັງ​​ພື້ນທີ່​ສະຫງວນຂອງ​ສະຖານີ ຊຶ່ງບໍ່ອະນຸຍາດ​ໃຫ້​ມີ​ການກໍ່ສ້າງ, ປຸກ​ສ້າງ ຫຼື ດຳ​ເນີນ​ກິດຈະການ​ໃດ​ໜຶ່ງ ເວັ້ນເສຍແຕ່ໄດ້​ຮັບ​ອະ​ນຸຍາດ​ຈາກກະຊວງ​ໂຍທາ​ທິການ ແລະ ຂົນ​ສົ່ງ ​ໂດຍ​ສົມທົບ​ກັບກະຊວງ​ ແລະ ອົງການ​ປົກຄອງ​ທ້ອງ​ຖິ່ນ​ທີ່​ກ່ຽວຂ້ອງ.

ການນຳໃຊ້ເຂດສະຫງວນ ເພື່ອດຳເນີນກິດຈະການໃດໜຶ່ງ ໄດ້ກຳນົດໄວ້ໃນລະບຽບການຕ່າງຫາກ.

### ມາດຕາ 22 ພື້ນທີ່ສະຫງວນທາງລົດໄຟຢູ່ໜ້າດິນ

ພື້ນທີ່ສະຫງວນ​​​ທາງ​ລົດ​ໄຟຢູ່ໜ້າດິນ ​ແມ່ນ ພື້ນທີ່​ຈາກໃຈກາງຂອງ​ລາງລົດໄຟ ​ເບື້ອງລະບໍ່​ເກີນ ຫ້າ​ສິບແມັດ ຊຶ່ງສະຫງວນ​​​ໄວ້​ ເພື່ອກໍ່ສ້າງ ແລະ ດັດປັບແລວທາງລົດໄຟ ລວມທັງການຂະຫຍາຍກິດຈະການຕ່າງໆ ຂອງທາງລົດໄຟໃນ​ອະນາ​ຄົດ, ການ​ກຳນົດ​ພື້ນ​ທີ່​ສະຫງວນ​ດັ່ງກ່າວ ​ໃຫ້​ອີງ​ຕາມ​ຄວາມ​ຈຳ​ເປັນ​ທາງ​ດ້ານ​ມາດຕະຖານ​ເຕັກນິກ ເພື່ອ​ຮັບ ປະກັນ​ຄວາມ​ປອດ​ໄພ.

ໃນກໍລະນີ ທີ່ມີພື້ນທີ່ຈຳກັດ​ໃນເຂດ​ຊຸມ​ຊົນ​ໜາ​ແໜ້ນ, ​ເຂດ​ວັດຖຸບູຮານ ແລະ ອື່ນໆ ພື້ນທີ່ເຂດສະຫງວນທາງລົດໄຟໜ້າດິນ ອາດຈະກຳນົດ​ໃຫ້ຫຼຸດລົງ ຕາມ​ຄວາມ​ຈຳ​ເປັນ​ຂອງມາດຕະຖານ​ເຕັກນິກ.

### ມາດຕາ 23 ພື້ນທີ່ສະຫງວນທາງລົດໄຟຢູ່ເທິງໜ້າດິນ

ພື້ນທີ່ສະຫງວນທາງລົດໄຟຢູ່ເທິງໜ້າດິນມີ ລວງສູງ ນັບແຕ່ຫົວລາງຕາມລວງຕັ້ງ ດັ່ງນີ້:

1. ຫ້າ​​ແມັດ​ ສາມສິບ​ຊັງ​ຕີ​ແມັດ ສຳລັບທາງລົດໄຟທີ່ມີຄວາມກວ້າງຂອງລາງ ໜຶ່ງແມັດ;
2. ຫົກ​ແມັດ ​ເຈັດສິບ​​ຫ້າຊັງ​ຕີແມັດ ສຳລັບທາງລົດໄຟທີ່ມີຄວາມກວ້າງຂອງລາງ ໜຶ່ງ​ແມັດ ​ສີ່ຮ້ອຍສາມສິບ​ຫ້າ ມິລີແມັດ.

ສຳລັບ​ໄລຍະ​ຫ່າງລະຫວ່າງ ຈຸດ​ສູງ​ສຸດ​ຂອງ​ລົດ​ໄຟ ທີ່ແລ່ນຕັດ​ຜ່ານແລວສາຍສົ່ງໄຟຟ້າແຮງສູງ ໃຫ້ປະຕິ ບັດຕາມກົດໝາຍ ​ແລະ ລະບຽບ​ການ​ທີ່ກ່ຽວຂ້ອງ.

### ມາດຕາ 24 ພື້ນທີ່ສະຫງວນທາງລົດໄຟຢູ່ໃຕ້ດິນ

ພື້ນທີ່ສະຫງວນທາງລົດໄຟຢູ່ໃຕ້ດິນ ແມ່ນ ພື້ນທີ່ທີ່ສະຫງວນໄວ້ ເພື່ອປ້ອງກັນຄວາມປອດໄພ ແລະ ກິດຈະ ການໃດໜຶ່ງຢູ່ໃຕ້ພື້ນທາງລົດໄຟ ເຊັ່ນ ທາງຍ່າງລອດໃຕ້ດິນ, ວາງທໍ່ນ້ຳປະປາ, ສາຍໂທລະສັບ, ສາຍໄຟຟ້າ, ທໍ່ສົ່ງອາຍແກັສ ຫຼື ນ້ຳມັນ.

​ ໃນ​ກໍລະນີຕ້ອງ​ການກໍ່ສ້າງກິດຈະການ​ໃດ​ໜຶ່ງ ທີ່ຝັງຢູ່ພື້ນ​ໃຕ້​ດິນຂອງເຂດສະຫງວນທາງລົດໄຟ ຕ້ອງໄດ້ຂໍອະນຸຍາດນໍາກະຊວງໂຍທາທິການ ແລະ ຂົນສົ່ງ.

### ມາດຕາ 25 ພື້ນ​ທີ່​ສະຫງວນ~~​~~ທາງ​ລົດ​ໄຟ​ຢູ່​ເທິງ​ໜ້າ​ນ້ຳ

**ພື້ນ​ທີ່​ສະຫງວນ​​ທາງ​ລົດ​ໄຟ​ຢູ່​ເທິງ​ໜ້ານ້ຳ ແມ່ນ ​ພື້ນ​ທີ່​ສະຫງວນ​ຈາກ​ຂອບ​ນອກ​ສຸດ​ຂອງ​ໂຄງ​ສ້າງ​ຂົວ​ທາງ​ລົດ​ໄຟ ​ເພື່ອປ້ອງ​ກັນ​ຄວາມ​ປອດ​ໄພ ບໍ່​​ໃຫ້​ມີ​ການກໍ່ສ້າງ​​ ແລະ ​ຂຸດ​ຄົ້ນ​ແຮ່​ທາດ ຫຼື ​ບໍ່​ວັດ​ສະ​ດຸ​ກໍ່ສ້າງຕ່າງໆ ເວັ້ນເສຍແຕ່ໄດ້​ຮັບ​ອະນຸຍາດ​ຈາກກະຊວງ​ໂຍທາ​ທິການ ແລະ ຂົນ​ສົ່ງ** ໂດຍ​ສົມທົບ​ກັບກະຊວງ​ ແລະ ອົງການ​ປົກຄອງ​ທ້ອງ​ຖິ່ນ ​ທີ່​ກ່ຽວຂ້ອງ**.**

**ພື້ນ​ທີ່​ສະຫງວນ​​ທາງ​ລົດ​ໄຟ ​ຢູ່​ເທິງ​ໜ້ານ້ຳ​ ມີ ດັ່ງ​ນີ້:**

1. **ດ້ານເໜືອນ້ຳໄຫຼ ແລະ ລຸ່ມນ້ຳໄຫຼຂອງຂົວທາງລົດໄຟ​ ແມ່ນ ເບື້ອງລະ ໜຶ່ງພັນແມັດ ບໍ່ໃຫ້ມີການກໍ່ ສ້າງກິດຈະການຕ່າງໆ ເປັນຕົ້ນ ການຖົມດິນໃສ່ແມ່ນ້ຳ**, **ຕັນແມ່ນ້ຳ**, **ຕິດຕັ້ງຂົວລອຍ ຫຼື ສິ່ງອຳນວຍຄວາມສະດວກອື່ນທີ່ເປັນອັນຕະລາຍ ແລະ ຄວາມປອດໄພຂອງຂົວທາງລົດໄຟ**.
2. **ດ້ານເໜືອນ້ຳໄຫຼ ແລະ ລຸ່ມນ້ຳໄຫຼຂອງຂົວທາງລົດໄຟ ບໍ່ໃຫ້ມີການຂຸດຄົ້ນແຮ່ທາດ ຫຼື ບໍ່ວັດສະດຸກໍ່ສ້າງຕ່າງໆ ຊຶ່ງລະອຽດ ມີ ດັ່ງນີ້**:
   * **ຂົວທາງລົດໄຟ ທີ່ມີຄວາມຍາວ ໜ້ອຍກວ່າ ໜຶ່ງຮ້ອຍແມັດ ຢູ່ດ້ານເໜືອນ້ຳໄຫຼ ແມ່ນ ຫ້າຮ້ອຍແມັດ ແລະ ຢູ່ດ້ານລຸ່ມນ້ຳໄຫຼ ແມ່ນ ໜຶ່ງພັນແມັດ;**
   * **ຂົວທາງລົດໄຟ ທີ່ມີຄວາມຍາວຫຼາຍ​ກວ່າ ໜຶ່ງຮ້ອຍແມັດ ​ແຕ່ໜ້ອຍກວ່າ ຫ້າຮ້ອຍແມັດ ຢູ່ດ້ານ ເໜືອນ້ຳໄຫຼ ແມ່ນ ຫ້າຮ້ອຍແມັດ ແລະ ຢູ່ດ້ານລຸ່ມນ້ຳໄຫຼ ແມ່ນ ສອງພັນແມັດ;**
   * **ຂົວທາງລົດໄຟ ທີ່ມີຄວາມຍາວຫຼາຍກວ່າ ຫ້າຮ້ອຍແມັດ ຢູ່ດ້ານເໜືອນ້ຳໄຫຼ ແມ່ນ ຫ້າຮ້ອຍແມັດແລະ ຢູ່ດ້ານລຸ່ມນ້ຳໄຫຼ ແມ່ນ ສາມພັນແມັດ**.

### ມາດຕາ 26 ພື້ນທີ່​ສະຫງວນ​ຂອງ​ສະຖານີ​ລົດ​ໄຟ

ພື້ນທີ່​ສະຫງວນ​ຂອງ​ສະຖານີ​ລົດ​ໄຟ ​ແມ່ນ ພື້ນທີ່ສຳລັບ​ກໍ່ສ້າງ ຫຼື ຂະຫຍາຍ ​ສະຖານີ​ລົດ​ໄຟ ​ຊຶ່ງມີ​ຂອບ​ເຂດ​ ດັ່ງນີ້:

1. ສຳລັບສະຖານີ​ໃຫຍ່ ລວງ​ກວ້າງ ສອງຮ້ອຍສີ່ສິບແມັດ ຫາ ຫ້າຮ້ອຍແມັດ ​ແລະ ລວງ​ຍາວ ສອງພັນ​ແມັດ ຫາ ​ສາມພັນແມັດ ຕາມຈຸດພິເສດຂອງພື້ນທີ່;
2. ສຳລັບສະຖານີ​ນ້ອຍ ລວງ​ກວ້າງ ຮ້ອຍຫົກສິບແມັດ ຫາ ສອງຮ້ອຍແມັດ ​ແລະ ລວງ​ຍາວ ພັນຫ້າຮ້ອຍແມັດ ຫາ ສອງພັນແມັດ ຕາມຈຸດພິເສດຂອງພື້ນທີ່.

# ພາກ​ທີ **IV**

**ກິດຈະການ ​ການ​ລົດ​ໄຟ**

## ໝວດທີ 1

**ການວາງ​ແຜນ​ພັດທະນາທາງລົດໄຟ**

### ມາດຕາ 27 ການວາງ​ແຜນ​ພັດ​ທະ​ນາ​ທາງ​ລົດ​ໄຟ

ການວາງ​ແຜນ​ພັດທະນາ​ທາງ​ລົດ​ໄຟ ​ແມ່ນ ​ການເກັບກຳ​, ​ສຶກສາ, ​ຄົ້ນຄວ້າ ​ແລະ ວິ​ໄຈຂໍ້ມູນທາງດ້ານພູມສາດ, ພູມສັນຖານ, ອຸທົກກະສາດ, ຊົນລະສາດ, ເສດຖະກິດ-ສັງຄົມ, ເຕັກນິກ ແລະ ສິ່ງແວດລ້ອມ ​ເພື່ອ​ກຳນົດຍຸດ​ທະ​ສາດ​ການລົດ​ໄຟ ໃຫ້​ສອດຄ່ອງ​ກັບ​ແຜນ​ພັດທະນາເສດຖະກິດ-ສັງຄົມ​ແຫ່ງ​ຊາດ.

### ມາດຕາ 28 ການ​ອະນຸມັດ​ໂຄງການ​ກໍ່ສ້າງ​ທາງ​ລົດ​ໄຟ

​ ໂຄງການ​ກໍ່ສ້າງ​ທາງ​ລົດ​ໄຟແຫ່ງຊາດ ແລະ ທາງລົດໄຟໃນຕົວເມືອງ​ ຈະ​ປະຕິບັດ​ໄດ້ ກໍ​ຕໍ່​ເມື່ອໄດ້ຜ່ານຂັ້ນຕອນການປະເມີນຜົນທາງດ້ານເສດຖະກິດ-ສັງຄົມ ແລະ ສິ່ງແວດລ້ອມ, ​ໄດ້​ຮັບ​ການອະນຸມັດ​ຈາກລັດຖະບານ ແລະ ຮັບຮອງ​ຈາກສະພາ​ແຫ່ງ​ຊາດ.

ສຳລັບໂຄງການກໍ່ສ້າງທາງລົດໄຟສະເພາະ ຈະປະຕິບັດໄດ້ ກໍຕໍ່ເມື່ອໄດ້ຜ່ານຂັ້ນຕອນການປະເມີນຜົນທາງດ້ານເສດຖະກິດ-ສັງຄົມ ແລະ ສິ່ງແວດລ້ອມ, ໄດ້ຜ່ານການເຫັນດີຈາກອົງການປົກຄອງ ແລະ ສະພາປະຊາຊົນຂັ້ນແຂວງ ແລະ ໄດ້ຮັບການອະນຸມັດ ຈາກກະຊວງໂຍທາທິການ ແລະ ຂົນສົ່ງ ບົນພື້ນຖານການປະສານສົມທົບກັບກະຊວງ, ອົງການ ທີ່ກ່ຽວຂ້ອງ.

## ໝວດທີ 2

**ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການ​ກໍ່ສ້າງ​ທາງ​ລົດ​ໄຟ**

### ມາດຕາ 29 ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການ​ກໍ່ສ້າງ​ທາງ​ລົດ​ໄຟ

ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການ​ກໍ່ສ້າງ​ທາງ​ລົດ​ໄຟ ​ແມ່ນ ການ​ຄົ້ນຄວ້າ ​ແລະ ​ວິໄ​​ຈ​ທາງ​ດ້ານເສດຖະກິດ, ​ເຕັກນິກ, ​ເຕັກ​ໂນ​ໂລ​ຊີ, ການ​ປະ​ເມີນ​ຜົນ​ກະທົບ​ຕໍ່ສິ່ງ​​ແວດ​ລ້ອມສັງຄົມ​ ແລະ ທໍາມະຊາດ ໂດຍ​ອີງຕາມ ​ປະ​ເພດ, ລັກສະນະ ​ແລະ ຂະໜາດ ​ຂອງ​ໂຄງການ​.

### ມາດຕາ 30 ຄາດໝາຍຂອງ​ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການ​ກໍ່ສ້າງ​ທາງ​ລົດ​ໄຟ

ການ​ສຶກສາ​ຄວາມ​ເປັນ​ໄປໄດ້​​ຂອງໂຄງການ​ກໍ່ສ້າງ​ທາງ​ລົດ​ໄຟ ມີ ຄາດໝາຍຕົ້ນຕໍ ​ດັ່ງນີ້:

1. ຜົນ​ປະ​ໂຫຍ​ດສູງ​ສຸດຂອງຊາດ;
2. ຜູ້​ທີ່​ໄດ້​ຮັບ​ຜົນ​ປະ​ໂຫຍ​ດຈາກ​ໂຄງການ;
3. ມູນ​ຄ່າ ແລະ ອາຍຸ​ການ​ນຳ​ໃຊ້ ​ຂອງ​ໂຄງການ;
4. ປະສິດທິ​ພາບ ແລະ ປະສິດທິຜົນທາງ​ດ້ານ​ ເສ​ດຖະ​ກິດ, ​ເຕັກນິກ ແລະ ສັງຄົມ;
5. ຜົນ​ກະທົບ​ຕໍ່ສິ່ງ​ແວດ​ລ້ອມ​ສັງຄົມ ແລະ ທຳມະຊາດ ແລະ ສຸຂະພາບ​ຂອງ​ປະຊາຊົນ ທີ່​ເກີດ​ຈາກໂຄງ ການ;
6. ການ​ດຳ​ເນີນ​ງານ ແລະ ວິທີ​ການຈັດຕັ້ງປະຕິບັດ​ໂຄງການ.

### ມາດຕາ 31 ບົດ​ລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການ​ກໍ່ສ້າງທາງ​ລົດ​ໄຟ

ບົດ​ລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການກໍ່ສ້າງ​ທາງ​ລົດ​ໄຟ ​ແມ່ນ​ ​ບົດ​ວິພາກທາງ​ດ້ານ​ເສດຖະກິດ ແລະ ​ເຕັກນິກ​ ຂອງ​ໂຄງການ ເປັນຕົ້ນ ປະສິດທິ​ຜົນ​ທາງ​ດ້ານ​ເສດຖະກິດ-ສັງຄົມ,​ ການ​ລົງທຶນ, ການ​ສຶກສາ​ດ້ານເຕັກ​ນິກ ແລະ ​ເຕັກ​ໂນ​ໂລ​ຊີ ​ກ່ຽວ​ກັບ​ການກໍ່ສ້າງທາງລົດໄຟ ​ລວມທັງ​ຜົນ​ກະທົບ​ຕໍ່​ສິ່ງ​ແວດ​ລ້ອມສັງຄົມ ແລະ ທຳມະຊາດ.

### ມາດຕາ 32 ເນື້ອ​ໃນ​ຂອງ​ບົດ​ລາຍ​**ງ**ານ​ການ​ສຶກສາ​ຄວາມ​ເປັນ​ໄປ​ໄດ້ຂອງ​ໂຄງການ​ກໍ່ສ້າງ​ທາງ​ລົດ​ໄຟ

ບົດ​ລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການ​ກໍ່ສ້າງທາງລົດ​ໄຟ ​ປະກອບ​ດ້ວຍ​ເນື້ອ​ໃນ ​ຕົ້ນຕໍ​ ດັ່ງນີ້:

1. ສຶກສາ​ກ່ຽວ​ກັບ ນະ​ໂຍບາຍ, ​ແຜນພັດທະນາ​ເສດຖະກິດ-ສັງຄົມ​​ແຫ່ງ​ຊາດ ແລະ ວຽກງານປ້ອງກັນ ຊາດ-ປ້ອງກັນຄວາມສະຫງົບ;
2. ປະ​ເມີ​ນມູນ​ຄ່າ​ລວມຂອງ​​ໂຄງການ, ຄວາມ​ຕ້ອງການ​ທາງ​ດ້ານ​ທຶນຮອນ​ໃນ​ແຕ່ລະ​ໄລຍະ, ບັນດາແຫຼ່ງທຶນ ແລະ ປະສິດທິ​ຜົນ​ທີ່ຈະ​ໄດ້​ຮັບ​ຈາກ​ການ​ລົງທຶນ ລວມທັງ​ຜູ້​ທີ່​ຈະ​ໄດ້​ຮັບ​ຜົນ​ປະ​ໂຫຍ​ດທາງ​ກົງ ​ແລະ ທາງ​ອ້ອມ​ ຈາກ​​ໂຄງການ;
3. ສຶກສາ​ກ່ຽວ​ກັບ ​ຂະໜາດ​ຂອງ​ໂຄງການ, ​ເຕັກນິກ, ​ເຕັກ​ໂນ​ໂລ​ຊີ​ທີ່​ເໝາະ​ສົມ​ກັບ​ສະພາບຄວາມ​ເປັນ​ຈິງ​ທາງ​ດ້ານ​ ພູມ​ສາດ, ທໍລະນີສາດ, ຄື້ນແຜ່ນດິນໄຫວ, ​​ເສດຖະກິດ​​​-ສັງຄົມ ຂອງ​​ແຕ່​ລະ​ທ້ອງ​ຖິ່ນ​ ໃນ​ສະ​ເພາະ​ໜ້າ​ ແລະ ຍາວ​ນານ ​ຕະຫຼອດ​ເຖິງ​ການ ​ຄຸ້ມ​ຄອງ, ​ດຳ​ເນີນ​ງານ, ​ປົກ​ປັກ​ຮັກສາ ​ແລະ ​ເຮັດ​ໃຫ້​ໂຄງການ​ມີ​ຄວາມ​ຍືນ​ຍົງ;
4. ສຶກສາກ່ຽວ​ກັບ​ຄວາມ​ຕ້ອງການ​ທາງ​ດ້ານ ​ວັດ​ສະດຸ, ອຸປະກອນ,​ ແຮງ​ງານ, ການ​ຝຶກ​ອົບຮົມ​ບຸກຄະລາ​ກອນ ແລະ​ ອື່ນໆ;
5. ສຶກສາກ່ຽວ​ກັບ​ການຈັດຕັ້ງທີ່​ມີ​ໃນ​ປັດຈຸ​ບັນ, ຄວາມ​ຈຳ​ເປັນ ແລະ ປະສິດທິ​ຜົນ ​ໃນ​ການ​ສ້າງຕັ້ງຄະນະ​ຄຸ້ມ​ຄອງ​ໂຄງການ​ສະເພາະ​ ເພື່ອ​ຄຸ້ມ​ຄອງ​ການຈັດຕັ້ງປະຕິບັດ​ໂຄງການ;
6. ສຶກສາ​ກ່ຽວ​ກັບ​ກຸ່ມ​ເປົ້າ​ໝາຍ ທີ່​ຈະ​ໄດ້​ຮັບ​ຜົນ​ປະ​ໂຫຍ​ດຈາກ​ໂຄງການ ເຊັ່ນ ການ​ກະຈາຍ​ລາຍ​ໄດ້ ແລະ ການ​ສ້າງ​ວຽກ​ເຮັດ​ງານ​ທຳ​ ໃຫ້​ແກ່​ປະຊາຊົນ ລວມທັງ​ສຶກສາ​ຜົນ​ກະທົບ​ຕໍ່​ການ​ຍົກຍ້າຍ​ຖິ່ນ​ຖານ, ​ຕັ້ງພູມ​ລຳ​ເນົາ​ໃໝ່, ​ປົກ​ປັກຮັກສາ​ຮີດຄອງ​ປະ​ເພນີ ແລະ ວັດທະນະ​ທຳ ​ທີ່​ເປັນ​​ມໍຣະດົກ​ອັນ​ລ້ຳຄ່າ​ຂອງ​ປະຊາຊົນ​ລາວບັນດາ​ເຜົ່າ;
7. ສຶກສາ​ກ່ຽວ​ກັບ​ຜົນ​ກະທົບ​ຕໍ່​ສິ່ງ​ແວດ​ລ້ອມສັງຄົມ ແລະ ທຳມະຊາດ ​ເຊັ່ນ ຊີ​ວະ​ນາໆ​ພັນ, ແຫຼ່ງນ້ຳ​ທຳມະ​ຊາດ, ດິນ​ຟ້າ​ອາກາດ, ສຸຂະພາບ​ຂອງ​ປະ​ຊາ​ຊົນ ແລະ ອື່ນໆ ພ້ອມ​ທັງມີ​ມາດ​ຕະການ​ທີ່​ເໝາະ​ສົມ ​ເພື່ອ​ປ້ອງ​ກັນ​ຜົນ​ກະທົບ​ຕໍ່​ສິ່ງ​ແວ​ດລ້ອມ​ດັ່ງກ່າວ.

### ມາດຕາ 33 ການ​ຮັບຮອງ​ບົດ​ລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້ຂອງ​ໂຄງການ​ກໍ່ສ້າງທາງ​ລົດ​ໄຟ

ບົດ​ລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້​ຂອງໂຄງການກໍ່ສ້າງທາງ​ລົດ​ໄຟ ຕ້ອງໄດ້ຮັບການຮັບຮອງຈາກກະຊວງໂຍທາ​ທິການ ແລະ ຂົນ​ສົ່ງ.

ສຳ​ລັບ​ການ​ປະ​ເມີນ​ຜົນ​ກະທົບ​ທາງ​ດ້ານສິ່ງ​ແວດ​ລ້ອມສັງຄົມ ແລະ ທຳ​ມະ​ຊາດ ​ຕ້ອງ​​ໄດ້​ຜ່ານ​ການ​ຮັບ ຮອງ​ຈາກ​ກະຊວງ​ຊັບພະຍາກອນ​ທຳ​ມະ​ຊາດ ​ແລະ ສິ່​ງ​ແວດ​ລ້ອມ, ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແລະ ຂະແໜງການອື່ນ ທີ່ກ່ຽວຂ້ອງ.

ກະຊວງແຜນການ ແລະ ການລົງທຶນ ເປັນຜູ້ຮັບຮອງສຸດທ້າຍເອົາບົດລາຍງານການສຶກສາຄວາມເປັນໄປ​ໄດ້ຂອງໂຄງການກໍ່ສ້າງທາງ​ລົດ​ໄຟ ເພື່ອຈັດເຂົ້າໃນແຜນພັດທະນາເສດຖະກິດ-ສັງຄົມແຫ່ງຊາດ.

## ໝວດ​ທີ ​3

**ການ ​ສຳ​ຫຼວດ, ​ອອກ​ແບບ​ໂຄງການ​ກໍ່ສ້າງ, ບູລະນະ​ຮັກສາ ແລະ ສ້ອມແປງທາງ​ລົດ​ໄຟ**

### ມາດຕາ 34 ການ ​ສຳ​ຫຼວດ, ອອກ​ແບບ ໂຄງການ​ກໍ່ສ້າງ, ບູລະນະ​ຮັກສາ ແລະ ສ້ອມແປງ ທາງ​ລົດ​ໄຟ

ການ​ສຳ​ຫຼວດໂຄງການ ​ກໍ່ສ້າງ, ບູລະນະ​ຮັກສາ ​ແລ​ະ ສ້ອມ​ແປງ​ ທາງ​ລົດ​ໄຟ ແມ່ນ ການເກັບກຳຂໍ້ມູນລະອຽດດ້ານເສດຖະກິດ, ເຕັກນິກ ແລະ ສັງຄົມ ທີ່ຈຳເປັນ ເພື່ອກະກຽມໃຫ້ແກ່ການອອກແບບ.

ການ​ອອກ​ແບບ​ໂຄງການ​ ກໍ່ສ້າງ, ບູລະນະ​ຮັກສາ ​ແລະ ສ້ອມ​ແປງ​ ທາງ​ລົດ​ໄຟ ​ແມ່ນ ​ການ​ສ້າງ​ແຜນຜັງ​ລະອຽດທີ່​ຖືກຕ້ອງຕາ​ມກຳນົດ​ໝາຍ​ເຕັກນິກ ​ແລະ ມາດຕະຖານ​ເຕັກນິກ ​ບົນ​ພື້ນຖານ​ການ​ວິ​ໄຈ ​ຂໍ້​ມູນ​ທີ່​ໄດ້​ຈາກ​ການ​ສຳ​ຫຼວດ ຊຶ່ງປະກອບດ້ວຍ ການ​ສ້າງ​ແຜນຜັງ​ວິ​ສະວະ​ກຳ, ແຜນຜັງ​ເຕັກນິກ​ຄົບ​ຊຸດ, ກຳນົດ​ໝາຍ​ການ​ນໍາ​ໃຊ້ວັດ​ສະດຸກໍ່ສ້າງ, ​ການປະ​ເມີນ​ມູນ​ຄ່າ​ ​ແລະ ກຳ​ນົດ​ເວລາ​ກໍ່ສ້າງ, ບູລະນະ​ຮັກສາ ​ແລະ ສ້ອມ​ແປງ.

### ມາດຕາ 35 ຂັ້ນຕອນການ​ ສໍາ​ຫຼວດ, ອອກ​ແບບ ໂຄງການ​ກໍ່ສ້າງ, ບູລະນະ​ຮັກສາ ແລະ ສ້ອມແປງ

### ທາງ​ລົດ​ໄຟ

ການ​ ສຳ​ຫຼວດ, ​ອອກ​ແບບ​ ໂຄງການ​ ກໍ່ສ້າງ, ບູລະນະ​ຮັກສາ ​ແລະ ສ້ອມ​ແປງ​ ທາງ​ລົດ​ໄຟ​ ໃຫ້​ປະຕິບັດ​ຕາມ​ຂັ້ນຕອນ ​ດັ່ງນີ້​:

1. ສຳ​ຫຼວດ, ​ເກັບ​ກຳ ​ແລະ ວິ​ໄຈ​ ຂໍ້​ມູນ;
2. ອອກ​ແບບ ແລະ ປະ​ເມີນ​ມູນ​ຄ່າ​ ເບື້ອງຕົ້ນ;
3. ອອກ​ແບບ​ພື້ນຖານ;
4. ອອກ​ແບບ​ ແລະ ປະ​ເມີນ​ມູນ​ຄ່າ​ ລະອຽດ;
5. ກະກຽມເອກະສານປະມູນໂຄງການ.

### ມາດຕາ 36 ຄາດໝາຍຂອງ​ກາ​ນ ສຳ​ຫຼວດ, ອອກ​ແບບ ໂຄງການ​ກໍ່ສ້າງ, ບູລະນະ​ຮັກ​ສາ ແລະ ສ້ອມແປງ

### ທາງ​ລົດ​ໄຟ

ການ​ ສຳ​ຫຼວດ, ອອກ​ແບບ ​ໂຄງການກໍ່ສ້າງ, ບູລະນະ​ຮັກ​ສາ ​ແລະ ສ້ອມ​ແປງ​ ທາງ​ລົດ​ໄຟ​ ມີຄາດໝາຍ​ຕົ້ນຕໍ ດັ່ງນີ້:

1. ສອດຄ່ອງ​ກັບ​ຈຸດປະສົງ​ຂອງ​ໂຄງການ;
2. ຮັບປະກັນ​ຄວາມ​ ຊັດ​ເຈນ, ຖືກຕ້ອງ​ຕາມ​ກຳນົດ​ໝາຍ​ເຕັກ​ນິກ ​ແລະ ມາດຕະຖານ​ເຕັກ​ນິກຂອງ​ໂຄງ ການ​ແຕ່ລະ​ປະ​ເພດ ພ້ອມ​ທັງສົ່ງ​ເສີມກາ​ນນຳ​ໃຊ້ວັດ​ສະ​ດຸກໍ່ສ້າງ​ພາຍ​ໃນ;
3. ຮັບປະກັນໃຫ້​ບໍລິ​ມາດ ​ແລະ ມູນ​ຄ່າ​ໂຄງການທີ່ຄິດໄລ່ນັ້ນ ​ໃກ້​ຄຽງກັບ​ມູນ​ຄ່າ​ຕົວ​ຈິງທີ່​ສຸດ​;
4. ຮັບ​ປະກັນ​ປະສິດທິຜົນດ້ານ​ເສດຖະກິດ-ສັງຄົມ, ຜົນ​ປະ​ໂຫຍ​ດລວມຂອງຊາດ ​ແລະ ປະຊາຊົນ;
5. ຮັບປະກັນການ​ ອະນຸລັກ, ປົກ​ປັກ​ຮັກສາ​ສິ່ງ​​ແວດ​ລ້ອມສັງຄົມ ແລະ ທຳ​ມະ​ຊາດ, ຊັບ​ສິນສາທາລະນະ, ຄວາມປອດ​ໄພ​ທາງ​ດ້ານ​ຊີວິດ ​ແລະ ຊັບສິນຂອງ​ ບຸກຄົນ, ລວມໝູ່ ແລະ ການຈັດຕັ້ງ.

### ມາດຕາ 37 ເນື້ອ​ໃນ​ຂອງ​ການ​ ສໍາຫຼວດ, ອອກ​ແບບ ໂຄງການ​ກໍ່ສ້າງ, ບູລະນະ​ຮັກ​ສາ ແລະ ສ້ອມແປງ

### ທາງ​ລົດ​ໄຟ

ການ ​ສຳ​ຫຼວດ,ອອກ​ແບບ ​ໂຄງການກໍ່ສ້າງ, ບູລະນະ​ຮັກ​ສາ ​ແລະ ສ້ອມ​ແປງ​ ທາງ​ລົດ​ໄຟ ປະກອບ​ດ້ວຍ​ເນື້ອ​ໃນ​ຕົ້ນຕໍ​ ດັ່ງນີ້:

1. ​ຂໍ້​ມູນ​ກ່ຽວ​ກັບສະພາບ​ຕົວ​ຈິງດ້ານ ​ພູມ​ສາດ, ພູມ​ສັນຖານ, ທໍລະນີ​ສາດ, ຄື້ນແຜ່ນດິນໄຫວ, ຊົນລະສາດ, ຊົນລະທານ, ອຸ​ທົກ​ກະສາ​ດ, ສະຖາປັດຕະຍະ​ກຳ, ສິ່ງແວດລ້ອມສັງຄົມ​ ແລະ ທຳ​ມະ​ຊາດ​ ເພື່ອສຳຫຼວດ,ອອກແບບທາງລົດໄຟ, ສະຖານີ, ອາຄານ, ​ເຮືອນພັກ ​ແລະ ສິ່ງ​ອຳນວຍ​ຄວາມ​ສະດວກ​ອື່ນ; ​
2. ແຜນຜັງ​ສະຖາ​ປັດຕະຍະ​ກຳ, ແຜນ​ຜັງ​ວິ​ສະວະ​ກຳ, ກຳນົດ​ໝາຍ​ເຕັກ​ນິກ ​ແລະ ມາດຕະຖານເຕັກ​ນິກ;
3. ບໍ​ລິມາດ ​ແລະ ມູນ​ຄ່າ​​ໂຄງການ.

### ມາດຕາ 38 ການ​ຮັບຮອງ ເອກະສານ​ການ​ ສໍາ​ຫຼວດ, ອອກ​ແບບ ໂຄງການ​ກໍ່ສ້າງ, ບູລະນະ​ຮັກ​ສາ ແລະ

### ສ້ອມແປງທາງ​ລົດ​ໄຟ

ເອກະສານການ​ ສຳ​ຫຼວດ, ອອກ​ແບບ​ ໂຄງການ​ກໍ່ສ້າງ, ບູລະນະຮັກສາ ແລະ ສ້ອມ​ແປງທາງລົດ​ໄຟ ປະກອບ ​ດ້ວຍ ​ແຜນຜັງສະຖາປັດຕະຍະ​ກຳ, ​ແຜນຜັງ​ວິ​ສະວະ​ກຳ, ​ແຜນຜັງ​ເຕັກນິກ​ ​ແລະ ​ແຜ່ນແຕ້ມລະອຽດ.

ເອກະສານການສຳຫຼວດ, ອອກແບບໂຄງການທີ່ຖືກຕ້ອງ ຕາມມາດຕະຖານເຕັກ​ນິກ, ກຳນົດໝາຍເຕັກນິກ ແລະ ວັດສະດຸກໍ່ສ້າງ ລວມທັງໃບປະເມີນມູນຄ່າ ແລະ ແຜນດຳເນີນງານໂຄງການ ຈະຖືກຮັບຮອງໂດຍກະຊວງໂຍທາທິການ ແລະ ຂົນສົ່ງ.

## ໝວດ​ທີ 4

**ການກຳນົດພື້ນທີ່ໂຄງການກໍ່ສ້າງທາງ​ລົດ​ໄຟ ແລະ ການຊົດເຊີຍການເວນຄືນ**

### ມາດຕາ 39 ການກຳນົດພື້ນທີ່ໂຄງການກໍ່ສ້າງທາງ​ລົດ​ໄຟ

ພື້ນທີ່ໂຄງການກໍ່ສ້າງທາງ​ລົດ​ໄຟ ປະກອບດ້ວຍ ພື້ນທີ~~່~~ທາງ​ລົດ​ໄຟ, ສະຖານີ, ອາຄານ,​ ເຮືອນ​ພັກ, ເຂດ​ສະຫງວນ​ ແລະ ສິ່ງ​ອຳນວຍ​ຄວາມ​ສະດວກ.

ການກຳນົດພື້ນທີ່ໂຄງການກໍ່ສ້າງທາງລົດໄຟ ໃຫ້ປະຕິບັດ ດັ່ງນີ້:

1. ໃຫ້ສອດຄ່ອງກັບແຜນພັດທະນາເສດຖະກິດ-ສັງຄົມແຫ່ງຊາດ, ຍຸດທະສາດການລົດໄຟ ແລະ ແຜນ​ແມ່​ບົດຈັດສັນທີ່ດິນແຫ່ງຊາດ;
2. ກຳນົດ ພື້ນທີ່ ແລະ ເວລາໃນການສະໜອງພື້ນທີ່ໂຄງການ ໃຫ້ສອດຄ່ອງກັບຕາຕະລາງເວລາຂອງແຜນດຳເນີນງານທີ່ໄດ້ຮັບຮອງ ຫຼື ຕາມການ​ຕົກລົງ​ຂອງ​ຂະ​ແໜງການທີ່​ກ່ຽວຂ້ອງ ໂດຍປະສານສົມທົບກັບອົງການປົກ ຄອງທ້ອງຖິ່ນ;
3. ສ້າງແຜນການຊົດເຊີຍ, ທົດແທນຄວາມເສຍຫາຍທີ່ມີຂໍ້ມູນອ້າງ​ອີງຢ່າງຖືກຕ້ອງ, ໜັກ​ແໜ້ນ, ຄົບຖ້ວນແລະ ມີການ​ປະກອບສ່ວນຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການສະໜອງພື້ນທີ່ກ່ອນເລີ່ມຕົ້ນໂຄງການ ໃຫ້ສອດຄ່ອງກັບກົດໝາຍ;
4. ມີ​ຄະນະ​ຮັບຜິດຊອບແກ້​ໄຂການສະໜອງ​​ພື້ນທີ່ ​ໂດຍ​ແມ່ນອົງການປົກຄອງທ້ອງຖິ່ນ ເປັນຫົວໜ້າ.

### ມາດຕາ 40 ການເວນຄືນທີ່ດິນໂຄງການກໍ່ສ້າງທາງລົດໄຟ

ເມື່ອລັດຕ້ອງການນຳໃຊ້ທີ່ດິນຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີເອກະສານກ່ຽວກັບສິດນຳໃຊ້ທີ່ດິນຖືກຕ້ອງຕາມກົດໝາຍ ແລະ ທີ່ດິນທີ່ມີສິດນຳໃຊ້ຕາມປະເພນີ ເພື່ອກິດຈະການ ການລົດໄຟ ລັດຕ້ອງເວນຄືນທີ່ດິນດັ່ງກ່າວ ຕາມກົດໝາຍ.

ສຳລັບທີ່ດິນທີ່ບໍ່ມີເອກະສານກ່ຽວກັບສິດນຳໃຊ້ ລັດຈະບໍ່ທົດແທນຄ່າເສຍຫາຍທີ່ດິນດັ່ງກ່າວ ແຕ່ຈະໄດ້ຮັບການທົດແທນຄ່າເສຍຫາຍຕໍ່ການສູນເສຍສິ່ງປຸກສ້າງ, ຕົ້ນໄມ້ ແລະ ຜົນລະປູກ ຕາມມູນຄ່າປ່ຽນແທນທີ່ຄິດໄລ່ໄວ້.

### ມາດຕາ 41 ການ ຊົດເຊີຍ, ທົດແທນ ຄ່າເສຍຫາຍ

ການ ຊົດເຊີຍ, ທົດແທນ ຄ່າເສຍຫາຍ, ການຍົກຍ້າຍ ທີ່ຢູ່ອາໄສ ແລະ ສິ່ງກີດຂວາງ ຕ້ອງປະຕິບັດໃຫ້ສຳ ເລັດກ່ອນການສະໜອງພື້ນທີ່ໂຄງການ ໂດຍປະສານສົມທົບລະຫວ່າງ ໂຄງການ, ຂະແໜງການ ແລະ ອົງການປົກຄອງທ້ອງຖິ່ນ ດ້ວຍການສ້າງສັນຍາມອບຮັບໄວ້ເປັນຫຼັກຖານ.

ການຊົດເຊີຍ, ທົດແທນ ຄ່າເສຍຫາຍ ທີ່ເກີດຂຶ້ນຈາກການສະໜອງພື້ນທີ່ໂຄງການກໍ່ສ້າງທາງ​ລົດ​ໄຟໃຫ້ປະຕິບັດຕາມຫຼັກການ ດັ່ງນີ້:

1. ຮັບປະກັນຜົນປະໂຫຍດລວມຂອງຊາດ, ບຸກຄົນ, ນິຕິບຸກຄົນ, ການຈັດຕັ້ງ ຢ່າງສົມເຫດສົມຜົນ;
2. ຮັບປະກັນໃຫ້ຜູ້ຖືກຍົກຍ້າຍມີທີ່ຢູ່ອາ​​ໄສ ແລະ ຊີວິດການເປັນຢູ່ ທີ່ດີກວ່າລະດັບ​ກ່ອນການຍົກຍ້າຍ;
3. ຮັບປະກັນຄວາມຍຸຕິທຳ, ສະເໝີພາບ, ໂປ່ງໃສ ແລະ ຖືກຕ້ອງຕາມກົດໝາຍ.
4. ຮັບປະກັນການປະຕິບັດການ ຊົດເຊີຍ, ທົດແທນ ຄ່າເສຍຫາຍ ຕາມເປົ້າໝາຍໂຄງການກໍ່ສ້າງທາງລົດໄຟ ເປັນຕົ້ນ ໂຄງການລົງທຶນ ຂອງລັດ, ລັດຮ່ວມທຶນ ແລະ ເອກະຊົນ ຕາມທີ່ໄດ້ກຳນົດໄວ້ໃນສັນຍາ.

ສຳລັບການຊົດເຊີຍ, ທົດແທນ ຄ່າເສຍຫາຍ ໃຫ້ປະຕິບັດຕາມກົດໝາຍວ່າດ້ວຍການຈັດສັນ ພູມລຳເນົາ ແລະ ອາຊີບ.

### ມາດຕາ 42 ການສະໜອງພື້ນທີ່ໃຫ້ໂຄງການກໍ່ສ້າງທາງລົດໄຟ

​ ຜູ້ທີ່ໄດ້ຖືກເວນຄືນທີ່ດິນ ຕ້ອງໄດ້ສະໜອງພື້ນທີ່ໃຫ້ໂຄງການກໍ່ສ້າງທາງລົດໄຟ ເມື່ອໄດ້ຮັບຄ່າຊົດເຊີຍ,ທົດແທນ ຄ່າເສຍຫາຍແລ້ວ.

### ມາດຕາ 43 ການຄຸ້ມຄອງທີ່ດິນໂຄງການກໍ່ສ້າງທາງ​ລົດ​ໄຟ

ທີ່​ດິນໂຄງການ​ກໍ່ສ້າງ​ທາງ​ລົດ​ໄຟ ​ແມ່ນ ພື້ນທີ່ໂຄງການກໍ່ສ້າງທາງ​ລົດ​ໄຟ​ ແລະ ແຫຼ່ງວັດ​ສະ​ດຸກໍ່ສ້າງ​ ເປັນ ຕົ້ນ ບໍ່ດິນ, ບໍ່ຫີນ, ບໍ່ຊາຍ ທີ່​ສະຫງວນ​ໄວ້ສຳລັບ​ໂຄງການ​ກໍ່ສ້າງ​ທາງ​ລົດ​ໄຟ​.

ກະຊວງ​ໂຍທາ​ທິການ ແລະ ຂົນ​ສົ່ງ ​ເປັນຜູ້ຄຸ້ມ​ຄອງທີ່​ດິນ​ໂຄງການ​ກໍ່ສ້າງ​ທາງ​ລົດ​ໄຟ ​ດ້ວຍການ​ສຳຫຼວດປັກ​ຫຼັກ​ໝາຍ​ຂອບ​ເຂດ​ຂອງທີ່​ດິນໂຄງການ​ກໍ່ສ້າງ​ທາງ​ລົດ​ໄຟ ​ແລະ ນຳ​ສະ​ເໜີ​ຂະ​ແໜງ​ການ​ທີ່​ກ່ຽວຂ້ອງພິຈາລະນາຂຶ້ນ​ບັນຊີ ແລະ ຈົດ​ທະບຽນເປັນ​ທີ່​ດິນ​ໂຄງການ​ກໍ່ສ້າງ​ທາງ​ລົດ​ໄຟ ພ້ອມ​ທັງນຳ​ໃຊ້ ແລະ ປົກ​ປັກ​ຮັກສາ​ ​ໃຫ້​ມີປະ ສິດທິພາບ, ຮັບປະກັນ​ບໍ່​ໃຫ້​ມີ​ການ​ບຸກລຸກ ຫຼື ນຳ​ໃຊ້ ​ທີ່​ດິນ​ໂຄງການ​ກໍ່ສ້າງ​ທາງ​ລົດ​ໄຟໄປ​ສູ່​ເປົ້າ​ໝາຍ​ອື່ນ.

## ໝວດທີ 5

**ການຈັດຕັ້ງປະຕິບັດໂຄງການກໍ່ສ້າງ, ​ບູລະນະ​ຮັກສາ ແລະ ສ້ອມແປງທາງລົດ​ໄຟ**

### ມາດຕາ 44 ການກໍ່ສ້າງທາງລົດໄຟ

ການກໍ່ສ້າງທາງລົດໄຟ ມີ ດັ່ງນີ້:

1. ການກໍ່ສ້າງທາງລົດໄຟໃໝ່ ຕ້ອງເລີ່ມຈາກການສຶກສາຄວາມເປັນໄປໄດ້, ສຳຫຼວດ, ອອກແບບ, ດຳ ເນີນການກໍ່ສ້າງ, ຕິດຕັ້ງໂຄງປະກອບ, ສິ່ງປະກອບ ແລະ ສິ່ງປ້ອງກັນຄວາມປອດໄພຂອງທາງລົດໄຟ ຈົນສຳເລັດການກໍ່ສ້າງ;
2. ການກໍ່ສ້າງທາງລົດໄຟຄືນໃໝ່ ຕ້ອງເລີ່ມຈາກການສຳຫຼວດ, ອອກແບບ ແລະ ດຳເນີນການກໍ່ສ້າງຊ່ວງທາງລົດໄຟເກົ່າທັງໝົດ ໃຫ້ໄດ້ຕາມຂະໜາດ ແລະ ມາດຕະຖານເຕັກນິກເດີມ;
3. ການຍົກລະດັບມາດຕະຖານທາງລົດໄຟ ຕ້ອງເລີ່ມຈາກການສຶກສາຄວາມເປັນໄປໄດ້, ສຳຫຼວດ, ອອກແບບ, ກໍ່ສ້າງ, ປະກອບ ແລະ ຕິດຕັ້ງສິ່ງປະກອບ ແລະ ສິ່ງປ້ອງກັນຄວາມປອດໄພຂອງທາງລົດໄຟ ໃຫ້ໄດ້ມາດຕະຖານເຕັກນິກສູງກວ່າເກົ່າ ຕາມການອອກແບບ.

ການກໍ່ສ້າງທາງລົດໄຟ ຕ້ອງດຳເນີນການຕາມຂັ້ນຕອນຂອງຂະບວນການກໍ່ສ້າງ ໂດຍສອດຄ່ອງກັບແຜນດຳເນີນງານ, ງົບປະມານ, ກຳນົດໝາຍເຕັກນິກ ແລະ ມາດຕະຖານເຕັກນິກ, ຮັບປະກັນຄຸນນະພາບ, ຄວາມປອດໄພ, ການປົກປັກຮັກສາສິ່ງແວດລ້ອມ, ປະຕິບັດຕາມຮີດຄອງປະເພນີອັນດີງາມ ແລະ ກົດໝາຍທີ່ກ່ຽວຂ້ອງ.

### ມາດຕາ 45 ທາງເຂົ້າຫາເຂດ​ໂຄງການກໍ່ສ້າງທາງລົດໄຟ

ທາງ​ເຂົ້າ​ຫາ​ເຂດ​ໂຄງການ​ກໍ່ສ້າງ​ທາງ​ລົດ​ໄຟ ​ແມ່ນ ທາງ​ສະ​ເພາະ ເພື່ອ​ຂົນ​ສົ່ງ ​ແຮງງານ, ​ວັດຖູປະກອນ, ສິ່ງຂອງ, ພາຫະນະ​ກົນ​ຈັກ ແລະ ອື່ນໆ ​ເຂົ້າຫາ​ສະຖານ​ທີ່​ກໍ່ສ້າງ. ໃນກໍລະນີ​ ທາງ​ສະ​ເພາະດັ່ງກ່າວ ​ຖືກຕັດຜ່ານທີ່ດິນ​ຂອງປະຊາຊົນ ​ຕ້ອງມີ​ການທົດແທນຄ່າເສຍຫາຍ ແລະ ຄ່ານຳໃຊ້.

​ ໃນ​ກໍລະນີ ທີ່ນຳ​ໃຊ້​ທາງ​ເດີມ​​ເຂົ້າ​ຫາ​ເຂດ​ໂຄງການ​ກໍ່ສ້າງ​ທາງ​ລົດ​ໄຟ ຜູ້ຮັບເໝົາກໍ່ສ້າງ ຕ້ອງໄດ້ສ້ອມແປງເປັນປົກກະຕິ. ເມື່ອ​ສຳ​ເລັດແຕ່ລະຊ່ວງຂອງ​ໂຄງການ​​ຜູ້ຮັບເໝົາກໍ່ສ້າງ ຕ້ອງ​​ໄດ້ສ້ອມ​ແປງ​ໃຫ້​ຢູ່ໃນສະພາບ​ເດີມ.

### ມາດຕາ 46 ການບູລະນະຮັກສາທາງລົດໄຟ

ການບູລະນະຮັກສາທາງລົດໄຟ ​ແມ່ນ ການຕິດຕາມ ກວດກາ ສະພາບທາງລົດໄຟ ເພື່ອຮັບປະກັນການສັນຈອນໃຫ້ດຳເນີນໄປຢ່າງສະດວກ ແລະ ມີຄວາມປອດໄພສູງ.

ການບູລະນະຮັກສາທາງລົດໄຟ ມີ ດັ່ງນີ້:

1. ການບູລະນະຮັກສາທາງລົດໄຟ ຕາມປົກກະຕິ ຕ້ອງຕິດຕາມກວດກາສະພາບລາງ, ໝອນ, ອຸປະ ກອນສັບລາງ, ຫີນໂຮຍທາງ, ສິ່ງປະກອບ, ອະນາໄມ ຕັດຫຍ້າ, ຮ່ອງລະບາຍນ້ຳ, ທໍ່, ຂົວ ແລະ ອື່ນໆ ຂອງທາງລົດໄຟ;
2. ການບູລະນະຮັກສາທາງ​ລົດໄຟຕາມກຳນົດ ຕ້ອງບົວລະບັດຮັກສາຕາມຮອບວຽນທີ່ກຳນົດຕາມມາດ ຕະຖານເຕັກນິກ ແລະ ປຶ້ມຄູ່ມື ກ່ຽວກັບທາງລົດໄຟ ເພື່ອຍືດອາຍຸການນຳໃຊ້ ເປັນຕົ້ນ ການອັດຫີນ, ປ່ຽນໝອນ, ຈອດລາງ, ຈັດລາງ.

### ມາດຕາ 47 ການສ້ອມແປງທາງລົດໄຟ

ການ​ສ້ອມ​ແປງ​ທາງ​ລົດ​ໄຟ ​ແມ່ນ ການກວດກາສະພາບ ​ແລະ ປົວ​ແປງທາງລົດໄຟ ທີ່ເປ່ເພເສຍຫາຍໃຫ້ກັບຄືນສູ່ສະ​ພາບ ແລະ ມາດຕະຖານເຕັກນິກເດີມ ເປັນຕົ້ນ ໂຄງສ້າງ, ລາງ, ໝອນ, ອຸປະກອນສັບລາງ, ສິ່ງ​ປະ ກອບອື່ນ, ສິ່ງປ້ອງກັນຄວາມປອດໄພ.

ໃນກໍລະນີ ເກີດອຸບປະຕິເຫດ, ໄພພິບັດທາງທຳມະຊາດ ແລະ ການກະທຳຂອງຄົນທີ່ສ້າງຄວາມເສຍຫາຍອັນໜັກໜ່ວງ ແລະ ສ້າງຜົນກະທົບຕໍ່ລະບົບການແລ່ນລົດໄຟ ອົງການຄຸ້ມຄອງການລົດໄຟ ຕ້ອງ​ສົມທົບ​ກັບ​ພາກ ສ່ວນ​ທີ່​ກ່ຽວຂ້ອງ ດຳ​ເນີນການສ້ອມແປງສຸກເສີນຢ່າງຮີບດ່ວນ ເພື່ອຮັບປະກັນໃຫ້ແກ່ການແລ່ນລົດໄຟກັບຄືນສູ່ສະພາບປົກກະຕິ.

### ມາດຕາ 48 ເງື່ອນ​ໄຂ​ກ່ອນການຈັດຕັ້ງປະຕິບັດໂຄງການກໍ່ສ້າງ ແລະ ສ້ອມແປງທາງລົດ​ໄຟ

​ ເງື່ອນ​ໄຂ​ກ່ອນ​ການຈັດຕັ້ງປະຕິບັດໂຄງການກໍ່ສ້າງ ແລະ ສ້ອມແປງທາງລົດ​ໄຟ ໃຫ້ປະຕິບັດ ດັ່ງ​ນີ້:

1. ເວນຄືນທີ່ດິນ, ຊົດເຊີຍ, ທົດແທນຄ່າເສຍຫາຍ ໃຫ້ແກ່ຜູ້ຖືກຜົນກະທົບຈາກໂຄງການ;
2. ຄັດເລືອກທີ່ປຶກສາ ແລະ ຜູ້ຮັບເໝົາ ໂດຍຜ່ານການປະມູນແລ້ວເຮັດສັນຍາຮັບ​ເໝົາ ແລະ ຄວບຄຸມການກໍ່ສ້າງ ແລະ ສ້ອມແປງທາງລົດ​ໄຟ;
3. ມີແຜນດຳເນີນງານຂອງແຕ່ລະໜ້າວຽກຢ່າງລະອຽດ;
4. ມີມາດຕະການປ້ອງກັນຄວາມປອດໄພ ແລະ ປົກປັກຮັກສາສິ່ງແວດລ້ອມໃນໄລຍະດຳເນີນການກໍ່ສ້າງ;
5. ຕິດປ້າຍບອກຂໍ້ມູນ ກ່ຽວກັບໂຄງການ ເຊັ່ນ ຊື່ໂຄງການ, ເຈົ້າຂອງໂຄງການ, ຜູ້ໃຫ້ທຶນ, ຜູ້ອອກແບບ,​ ທີ່ປຶກສາ, ຜູ້ຮັບເໝົາ, ມູນຄ່າ, ວັນທີ, ເດືອນ, ປີ ​​ເລີ່ມ​ຕົ້ນ​ ແລະ ​ສຳເລັດໂຄງການ;
6. ວຽກງານອື່ນທີ່ຈຳເປັນ.

ໃນກໍລະນີ ພົບວັດຖຸບູຮານທີ່ເປັນຮ່ອງຮອຍທາງປະຫວັດສາດ ຫຼື ແຮ່ທາດທີ່ມີຄ່າສູງໃນເວລາດຳເນີນການກໍ່ສ້າງນັ້ນ ຕ້ອງແຈ້ງໃຫ້ຂະແໜງການທີ່ກ່ຽວຂ້ອງ ຮັບຮູ້ໂດຍທັນທີ.

### ມາດຕາ 49 ການປ່ຽນແປງໜ້າວຽກຂອງໂຄງການກໍ່ສ້າງທາງລົດ​ໄຟ

ໃນເວລາດຳເນີນການກໍ່ສ້າງທາງລົດ​ໄຟ ຖ້າມີຄວາມຈຳເປັນຕ້ອງປ່ຽນ​ແປງໜ້າວຽກຂອງໂຄງການ ເນື່ອງຈາກແລວທາງຜ່ານບໍລິເວນທີ່ມີນ້ຳໃຕ້ດິນ, ດິນເບືອມ, ດິນທາມ, ພົບພໍ້ວັດຖຸບູຮານ, ແຮ່ທາດທີ່ມີມູນຄ່າສູງ ແລະອື່ນໆ ຕ້ອງ​ຂໍ​ອະນຸຍາດນໍາ​ເຈົ້າ​ຂອງ​ໂຄງການ.

ທຸກການປ່ຽນ​ແປງໜ້າວຽກຂອງໂຄງການ ຕ້ອງມີການປະສານສົມທົບກັບອົງການປົກຄອງທ້ອງຖິ່ນ ແລະ ຮັບປະກັນມາດຕະຖານເຕັກນິກ, ການປະຢັດ, ຄວາມປອດໄພ, ປະສິດທິຜົນສູງ ແລະ ຜົນກະທົບຕໍ່ສິ່ງ ແວດລ້ອມສັງຄົມ ແລະ ທຳມະຊາດ ໜ້ອຍທີ່ສຸດ ທັງຮັບປະກັນຜົນປະໂຫຍດອັນຊອບທຳຂອງປະຊາຊົນ.

ການປ່ຽນ​ແປງໜ້າວຽກຂອງໂຄງການ ທີ່ພົວພັນກັບເຕັກນິກທີ່ມີລັກສະນະສັບສົນ ຕ້ອງຂໍອະນຸຍາດນໍາກະຊວງໂຍທາທິການ ແລະ ຂົນສົ່ງ. ໃນກໍລະນີມີການດັດແກ້ມູນຄ່າໂຄງການທີ່ມີຜົນກະທົບຕໍ່ງົບປະມານ ແລະ ເວລາ ໃຫ້ປະຕິບັດຕາມກົດໝາຍວ່າດ້ວຍການລົງທຶນຂອງລັດ.

### ມາດຕາ 50 ການປ້ອງກັນຄວາມປອດໄພ​ຂອງໂຄງການກໍ່ສ້າງທາງ​ລົດ​ໄຟ

ໃນສະໜາມກໍ່ສ້າງ, ບູລະນະຮັກສາ ແລະ ສ້ອມແປງທາງລົດ​ໄຟ ຕ້ອງມີລະບົບ ແລະ ມາດຕະການປ້ອງກັນຄວາມປອດໄພສຳລັບຜູ້ອອກແຮງງານ ເຊັ່ນ ການນຸ່ງຖື, ໃສ່ໝວກກັນກະທົບ, ເກີບ, ຖົງມື, ແວ່ນຕາກັນແສງ ລວມທັງການນຳໃຊ້ວັດຖູປະກອນອື່ນ, ການຕິດຕັ້ງປ້າຍ, ເຄື່ອງໝາຍ ແລະ ໄຟສັນຍານເຕືອນໄພ ຕາມທາງລົດ​ໄຟເພື່ອຮັບປະກັນຄວາມປອດໄພ ໃຫ້ແກ່ການນຳໃຊ້ທາງລົດໄຟ, ທາງ​ຫຼວງ ແລະ ຜູ້ຢູ່ອາໄສໃນບໍລິເວນໃກ້ຄຽງ.

### ມາດຕາ 51 ການຄວບຄຸມ​ໂຄງການກໍ່ສ້າງ, ບູລະນະຮັກສາ ​ແລະ ສ້ອມ​ແປງ ທາງລົດ​ໄຟ

ການຄວບຄຸມໂຄງການກໍ່ສ້າງ, ບູລະນະຮັກສາ ແລະ ສ້ອມແປງ ທາງລົດ​ໄຟ ແມ່ນ ການຕິດຕາມ ກວດກາທາງດ້ານວິຊາການຂອງວິສະວະກອນທີ່ປຶກສາໃນຂະບວນການຈັດຕັ້ງປະຕິບັດໂຄງການຢ່າງເປັນປົກກະຕິ ເພື່ອຮັບ ປະກັນຄຸນນະພາບຕາມມາດຕະຖານເຕັກນິກ, ກຳນົດເວລາ ແລະ ງົບປະມານຕາມສັນຍາ.

ການຄວບຄຸມໂຄງການກໍ່ສ້າງ, ບູລະນະຮັກສາ ແລະ ສ້ອມແປງ ທາງລົດ​ໄຟ ໃຫ້ປະຕິບັດ ດັ່ງນີ້:

1. ຖືກຕ້ອງຕາມແບບແຜນຜັງ, ມາດຕະຖານເຕັກນິກ, ກຳນົດໝາຍເຕັກນິກ ແລະ ວັດສະດຸກໍ່ສ້າງທີ່ໄດ້ຮັບຮອງເອົາແລ້ວ;
2. ດຳເນີນຢ່າງເປັນປະຈຳ ແລະ ຕໍ່ເນື່ອງ, ຖ້າຫາກພົບເຫັນຂໍ້ຜິດພາດໃນເວລາດຳເນີນໂຄງການກໍ່ສ້າງ, ບູ ລະນະຮັກສາ ແລະ ສ້ອມແປງ ຜູ້ຄວບຄຸມໂຄງການຕ້ອງແຈ້ງໃຫ້ເຈົ້າຂອງໂຄງການ ພ້ອມທັງວິທີການ ແລະ ມາດຕະການແກ້ໄຂຢ່າງເໝາະສົມ ແລະ ທັນການ;
3. ສ້າງບົດບັນທຶກ ຫຼື ບົດລາຍງານການຄວບຄຸມໂຄງການຢ່າງຖືກຕ້ອງ ແລະ ຊັດເຈນ ພ້ອມທັງເກັບຮັກສາເອກະສານ ແລະ ຂໍ້ມູນທີ່ກ່ຽວຂ້ອງໄວ້ເປັນຢ່າງດີ.

ເຈົ້າຂອງໂຄງການ ຕ້ອງຈັດຈ້າງທີ່ປຶກສາທີ່ມີຄວາມສາມາດ ແລະ ປະສົບການທີ່ເໝາະສົມກັບໜ້າວຽກ, ປະເພດ, ຂະໜາດ ແລະ ລະດັບຂອງໂຄງການ ເພື່ອຕິດຕາມ, ກວດກາ ແລະ ຄວບຄຸມໂຄງການກໍ່ສ້າງ, ບູລະນະຮັກສາ ແລະ ສ້ອມແປງ.

### ມາດຕາ 52 ການຄ້ຳປະກັນໂຄງການກໍ່ສ້າງ ແລະ ສ້ອມແປງ ທາງລົດໄຟ

ທຸກໂຄງການກໍ່ສ້າງ ແລະ ສ້ອມແປງ ທາງລົດ​ໄຟ ມີໄລຍະຄ້ຳປະກັນ ໜຶ່ງ​ປີ ຫາ ສອງປີ ຊຶ່ງເຈົ້າຂອງໂຄງ ການ ຕ້ອງຫັກເງິນຄ້ຳປະກັນໄວ້ ຫ້າ ​ຫາ​ ສິບ​ ສ່ວນ​ຮ້ອຍ ຂອງມູນຄ່າໜ້າວຽກທີ່ໄດ້ຜ່ານການກວດກາ ແລະ ຮັບ ຮອງຈາກບໍລິສັດທີ່​ປຶກສາ ​ແລະ ​ເຈົ້າ​ຂອງ​ໂຄງການ ຕາມທີ່ໄດ້ຕົກລົງກັນໃນສັນຍາ.

ພາຍຫຼັງສິ້ນສຸດໄລຍະຄ້ຳປະກັນແລ້ວ, ເຈົ້າຂອງໂຄງການ ແລະ ບໍລິສັດທີ່ປຶກສາ ຕ້ອງກວດກາທາງ​ດ້ານເຕັກນິກຂອງໂຄງການດັ່ງກ່າວ, ຖ້າໂຄງການຫາກຍັງຢູ່ໃນສະພາບດີ ແລະ ເປັນທີ່ຍອມຮັບເຈົ້າຂອງໂຄງການ ຕ້ອງອອກເອກະສານຢັ້ງຢືນການມອບຮັບຖາວອນ ໃຫ້ແກ່ຜູ້ຮັບເໝົາ ເພື່ອ​ໃຫ້ຜູ້​ຮັບເໝົາສາມາດຖອນເງິນຄ້ຳປະກັນໄດ້.

## ໝວດທີ 6

**ມາດຕະຖານເຕັກນິກ, ກຳນົດໝາຍເຕັກນິກ ແລະ ລາຄາຫົວໜ່ວຍກໍ່ສ້າງ,**

**ບູລະນະຮັກສາ ​ແລະ ສ້ອມ​ແປງ ທາງລົດໄຟ**

### ມາດຕາ 53 ມາດຕະຖານເຕັກນິກ, ກຳນົດໝາຍເຕັກນິກ ​ກ່ຽວ​ກັບໂຄງ​ລ່າງ​ພື້ນຖານທາງລົດໄຟ

ທຸກໂຄງການກໍ່ສ້າງ, ບູລະນະ​ຮັກສາ​ ແລະ ສ້ອມແປງ ກ່ຽວກັບໂຄງ​ລ່າງ​ພື້ນຖານທາງລົດໄຟ ຕ້ອງປະຕິບັດໃຫ້ຖືກຕ້ອງຕາມມາດຕະຖານເຕັກນິກ ​ແລະ ກຳນົດໝາຍເຕັກນິກ ທີ່ ​ກະຊວງໂຍທາທິການ ແລະ ຂົນສົ່ງ ວາງອອກຢ່າງເຂັ້ມງວດ.

### ມາດຕາ 54 ລາຄາຫົວໜ່ວຍ ກໍ່ສ້າງ, ບູລະນະຮັກສາ ​ແລະ ສ້ອມ​ແປງ ທາງລົດໄຟ

​ ລາຄາຫົວໜ່ວຍກໍ່ສ້າງ, ບູລະນະ​ຮັກສາ ແລະ ສ້ອມແປງ ​ ທາງລົດ​ໄຟ ແມ່ນ ລາຄາ​ທີ່​ຄິດ​ໄລ່​ຈາກ​ຄ່າ​ໃຊ້​ຈ່າຍທາງກົງ ແລະ ທາງອ້ອມ ຕໍ່ໜ້າ​ວຽກ​ໃດ​ໜຶ່ງ ຊຶ່ງຄິດ​ໄລ່​ຕາມຫົວໜ່ວຍ​ວັດ​ແທກ ເຊັ່ນ ແມັດ​, ຕາ​ແມັດ, ແມັດ​ກ້ອນ ແລະ ອື່ນໆ.

ລາຄາຫົວໜ່ວຍ ແມ່ນ ນຳ​ໃຊ້​ເພື່ອເປັນບ່ອນອີງໃນການວິເຄາະປະສິດທິຜົນທາງດ້ານເສດຖະກິດຂອງການລົງທຶນໂຄງການທາງລົດ​ໄຟ, ເປັນລາຄາກາງທີ່ສົມເຫດສົມຜົນ, ເປັນເຄື່ອງມືໃນການປະເມີນມູນຄ່າ, ຂຶ້ນແຜນງົບປະມານ ແລະ ກວດກາໂຄງການ.

ໂຄງ​ປະກອບ​​​ລາຄາ​ຫົວໜ່ວຍ ມີ ​ຄ່າວັດສະດຸ, ແຮງງານ, ດຳເນີນງານ, ຫຼຸ້ຍຫ້ຽນກົນຈັກ, ຂົນສົ່ງວັດສະດຸກໍ່ສ້າງ, ຊັບພະຍາກອນທຳມະຊາດ, ບໍລິຫານ, ກຳໄລ, ພາສີ, ອາກອນ ແລະ ຄ່າໃຊ້ຈ່າຍອື່ນ.

ການກຳນົດໂຄງປະກອບ ແລະ ຫຼັກການຄິດໄລ່ລາຄາຫົວໜ່ວຍ ຕ້ອງເປັນເອກະພາບກັນໃນຂອບເຂດທົ່ວປະເທດ, ແຕ່ລາຄາຫົວໜ່ວຍຕົວຈິງ ອາດຈະແຕກຕ່າງກັນໃນແຕ່ລະທ້ອງຖິ່ນ ໂດຍອີງຕາມລາຄາວັດສະດຸກໍ່ສ້າງ, ຄ່າແຮງງານ, ຄ່າຂົນສົ່ງ ແລະ ປັດໄຈອື່ນ ທີ່​ມີ​ລັກສະນະ​ສະ​ເພາະ​ຂອງ​ແຕ່ລະ​ທ້ອງ​ຖິ່​ນ.

ກະຊວງໂຍທາທິການ ແລະ ຂົນສົ່ງ ເປັນຜູ້ຄົ້ນຄວ້າ, ກຳນົດໂຄງປະກອບ ແລະ ຫຼັກການຄິດໄລ່ລາຄາຫົວໜ່ວຍ ໃນແຕ່ລະໄລຍະ ແລ້ວນຳສະເໜີລັດຖະບານ ພິຈາລະນາຮັບຮອງ ​ແລະ ປະກາດໃຊ້ຢ່າງເປັນທາງ​ການໃນຂອບເຂດທົ່ວປະເທດ.

ສຳລັບລາຄາຫົວໜ່ວຍກໍ່ສ້າງ ​ແລະ ສ້ອມແປງ ​ສິ່ງ​ປຸກ​ສ້າງ ​ກ່ຽວ​ກັບ​ກິດຈະການ​ການ​ລົດ​ໄຟ ​ໃຫ້ປະຕິບັດຕາມລາຄາຫົວໜ່ວຍການກໍ່ສ້າງເຄຫາສະຖານທີ່ ລັດຖະບານຮັບຮອງ.

## ໝວດທີ 7

**ການ­ປ້ອງກັ­ນໂຄງລ່າງພື້­ນຖານ­ທາງລົດໄຟ**

### ມາດຕາ 55 ການ­ປ້ອງກັ­ນໂຄງລ່າງພື້ນ­ຖານ­ທາງລົດໄຟ

ການ​ປ້ອງ​ກັນໂຄງລ່າງພື້­ນຖາ­ນທາງລົດໄຟ​ ແມ່ນ ການປ້ອງ​ກັນ, ສະກັດກັ້­ນ, ຕ້າ­ນ, ແກ້ໄຂໄພພິບັດທາງທຳມະຊາດ, ອຸບປະຕິເຫດ,​​ ການລະ​ເມີດ, ບຸກລຸກ, ທຳລາຍທາງ​ລົດໄຟ, ສະຖານີ, ພື້ນທີ່ປ້ອງກັນຄວາມ​ປອດ​ໄພທາງລົດໄຟ, ພື້ນທີ່ສະຫງວນທາງ​ລົດ​ໄຟ ແລະ ສິ່ງ​ອຳນວຍ​ຄວາມ​ສະດວກອື່ນ.

ພື້ນທີ່​ປ້ອງ​ກັນ​ໂຄງ​ລ່າງ​ພື້ນຖານ​ທາງ​ລົດ​ໄຟ ກວມເອົາພື້­ນທີ່​ໜ້າດິ­ນ, ໃຕ້​ດິນ, ພື້­ນທີ່​ເທິງໜ້າດິນ, ພື້ນນ້ຳ, ເບື້ອງ​ໃຕ້​ນ້ຳ, ​ເບື້ອງ​​ເໜືອນ້ຳ ທີ່ຢູ່ອ້ອມຮອບ​ໂຄງ​ລ່າງ​ພື້ນຖານ​ທາງ​ລົດ​ໄຟ ຊຶ່ງ​ປະກອບ​ດ້ວຍ:

1. ພື້ນທີ່ປ້ອງກັ­ນທາງລົດໄຟ;
2. ພື້ນທີ່ປ້ອງກັ­ນຂົວທາງລົດໄຟ;
3. ພື້ນທີ່ປ້ອງກັ­ນອຸໂມງທາງລົດໄຟ;
4. ພື້ນທີ່ປ້ອງກັ­ນສະຖານີ, ສູ­ນສ້ອມແປງທາງລົດໄຟ;
5. ພື້ນທີ່ປ້ອງກັ­ນລະບົບສື່ສານ­, ໄຟສັ­ນຍາ­ນ ແລະ ແຈກຈ່າຍໄຟຟ້າທາງລົດໄຟ;
6. ພື້ນທີ່ປ້ອງກັນການເຊາະເຈືື່ອນທາງລົດໄຟ;
7. ສິ່ງປ້ອງກັນສຽງລົດໄຟ;
8. ພື້ນທີ່­ປ້ອງກັ­ນອື່ນ­.

ກະຊວງ​ໂຍທາ​ທິການ ແລະ ຂົນ​ສົ່ງ ​ເປັ­ນຜູ້ກຳນົດ​​ ກ່ຽວ​ກັບຂອບ​ເຂດພື້ນທີ່​ປ້ອງ​ກັນ​ໂຄງ​ລ່າງ​ພື້ນຖານທາງ​ລົດ​ໄຟ.

### ມາດຕາ 56 ການ​ດຳ​ເນີນກິດຈະການ​ ຢູ່ໃກ້ຄຽງ​ພື້ນທີ່​ປ້ອງ​ກັນໂຄງ​ລ່າງ​ພື້ນຖານ​ທາງ​ລົດ​ໄຟ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ກໍ່ສ້າງ, ຂຸດຄົ້ນຊັບພະຍາກອນທຳມະຊາດ ຫຼື ດຳເນີນກິດຈະການໃດໜຶ່ງ ຢູ່ໃກ້ຄຽງພື້ນທີ່​ປ້ອງ​ກັນໂຄງ​ລ່າງ​ພື້ນຖານ​ ແລະ ​ເຂດ​ສະຫງວນ​ທາງ​ລົດ​ໄຟ ຕ້ອງມີມາດຕະການປ້ອງກັນຄວາມປອດໄພ ເພື່ອບໍ່ໃຫ້ມີີຜົນກະທົບຕໍ່ໂຄງລ່າງພື້ນຖານ ແລະ ການຂົນສົ່ງທາງລົດໄຟ.

## ໝວດທີ 8

**ສູນບັນຊາການແລ່ນລົດໄຟ, ສະຖານີລົດໄຟ ແລະ ອູ່ສ້ອມແປງລົດໄຟ**

### ມາດຕາ 57 ສູນບັນຊາການແລ່ນລົດໄຟ

ສູນບັນຊາການແລ່ນລົດໄຟ ແມ່ນ ສະຖານທີ່ ບັນຊາ​, ຄວບຄຸມ ແລະ ສັ່ງການ ການແລ່ນລົດໄຟ ຊຶ່ງມີສູນບັນຊາການໃຫ່ຍ ຕັ້ງຢູ່ນະຄອນຫຼວງວຽງຈັນ ແລະ ສູນບັນຊາການເຂດ.

### ມາດຕາ 58 ສະຖານີຂົນສົ່ງຜູ້ໂດຍສານ

ສະຖານີຂົນສົ່ງຜູ້ໂດຍສານ ຕ້ອງມີສະຖານທີ່ຈອດ, ພັກ, ຕໍ່ພວງ, ສັບປ່ຽນ​ ຂະ​ບວນລົດໄຟ​, ​ຮັບສົ່ງ​ຜູ້ ໂດຍສານ, ຫຼີກ, ຜ່ານ, ແທ່ນຂຶ້ນລົງ, ຈັດຕູ້ໂດຍສານ, ຫ້ອງມ້ຽນອຸປະກອນ, ຫ້ອງບັນຊາຄວບຄຸມ ແລະ ກວດກາ​ເຕັກນິກ, ຫ້ອງການ, ລະບົບບໍລິການຂ່າວສານ, ຫ້ອງລໍຖ້າຜູ້ໂດຍສານ, ສະຖານທີ່ບໍລິການ, ຫ້ອງຂາຍປີ້, ເດີ່ນ, ລານຈອດລົດ, ທາງ​ເຂົ້າຫາ​ສະຖານີ, ສາງ ແລະ ສິ່ງອຳນວຍຄວາມສະດວກ ສຳລັບຜູ້ໂດຍສານທີ່ເປັນຄົນພິການ ແລະ ອື່ນໆ.

ການກໍ່ສ້າງສະຖານີຂົນສົ່ງຜູ້ໂດຍສານ ຕ້ອງໃຫ້ສອດຄ່ອງກັບແຜນຜັງຕົວເມືອງ ແລະ ລະບຽບການຂອງກະຊວງໂຍທາທິການ ແລະ ຂົນສົ່ງ ແລະ ກະຊວງອື່ນທີ່ກ່ຽວຂ້ອງ.

### ມາດຕາ 59 ສະຖານີຂົນສົ່ງສິນຄ້າ

ສະຖານີຂົນສົ່ງສິນຄ້າ ຕ້ອງມີສະຖານທີ່ຈອດ, ພັກ, ສັບປ່ຽນ​, ຫຼີກ, ຜ່ານຂະ​ບວນລົດໄຟ, ຈັດຕູ້, ບັນ ທຸກ, ຄ່ຽນຖ່າຍ, ຮັບສົ່ງ, ເກັບຮັກສາສິນຄ້າ, ກວດກາ​ເຕັກນິກ, ຫ້ອງການ, ລະບົບບໍລິການຂໍ້ມູນ ຂ່າວສານ, ເດີ່ນ,ລານຈອດລົດ, ທາງເຂົ້າຫາ​ສະຖານີ, ສາງສິນຄ້າ, ລານວາງຕູ້ສິນຄ້າ, ຫ້ອງບັນຊາຄວບຄຸມ ແລະ ຫ້ອງເກັບມ້ຽນອຸ ປະກອນ.

ການກໍ່ສ້າງສະຖານີຂົນສົ່ງສິນຄ້າ ຕ້ອງໃຫ້ສອດຄ່ອງກັບແຜນຜັງຕົວເມືອງ ແລະ ລະບຽບການຂອງກະຊວງໂຍທາທິການ ແລະ ຂົນສົ່ງ ແລະ ກະຊວງອື່ນທີ່ກ່ຽວຂ້ອງ.

### ມາດຕາ 60 ອູ່ສ້ອມແປງລົດໄຟ

ອູ່ສ້ອມແປງລົດໄຟ ຕ້ອງມີສະຖານທ~~ີ່~~ສ້ອມແປງຫົວຈັກ, ຕູ້ລົດໄຟ, ລະບົບຫ້າມລໍ້, ໄຟຟ້າ, ໄຟສັນຍານ,ໂທລະຄົມມະນາຄົມ ແລະ ການສື່ສານ, ນ້ຳປະປາ ແລະ ສຸຂານາໄມ, ຫ້ອງທົດສອບ, ໂຮງຊ່ຽນ, ສາງ, ວັດຖູປະກອນ,ເຄື່ອງອະໄຫຼ່ປ່ຽນຖ່າຍ, ລານຈອດລົດໄຟ, ຫ້ອງພົ່ນສີ ແລະ ອື່ນໆ.

ການກໍ່ສ້າງອູ່ສ້ອມແປງລົດໄຟ ຕ້ອງໃຫ້ສອດຄ່ອງກັບແຜນຜັງຕົວເມືອງ ແລະ ລະບຽບການຂອງກະຊວງໂຍທາທິການ ແລະ ຂົນສົ່ງ ແລະ ກະຊວງອື່ນທີ່ກ່ຽວຂ້ອງ.

# ພາກທີ **V**

**ລົດໄຟ, ພະນັກງານລົດໄຟ ແລະ ລະບຽບການແລ່ນລົດໄຟ**

## ໝວດທີ 1

**ລົດໄຟ**

### ມາດຕາ 61 ລົດ​ໄຟ

ລົດໄຟ ​ແມ່ນ ຍານພາຫະນະທີ່ເປັນຕູ້ເກາະກັນເປັນຂະບວນ ຊຶ່ງຂັບເຄື່ອນດ້ວຍຫົວຈັກ, ແລ່ນໄປຕາມລາງເພື່ອຂົນສົ່ງຜູ້ໂດຍສານ ແລະ ສິນຄ້າ ຈາກຕົ້ນທາງໄປ ຫາ ປາຍທາງເປົ້າໝາຍ.

ລົດໄຟ ​ ປະກອບດ້ວຍ ຫົວ​ຈັກ​ລົດ​ໄຟ, ຕູ້​ລົດ​ໄຟ, ວັດຖູປະກອນ ແລະ ສິ່ງ​ປະກອບ​ອື່ນ.

### ມາດຕາ 62 ການນຳເຂົ້າລົດໄຟ, ຫົວຈັກ, ຕູ້ລົດໄຟ

ການ​ນຳ​ເຂົ້າລົດ​​ໄຟ, ຫົວຈັກ, ຕູ້ລົດໄຟ ຕ້ອງ​​ປະກອບ​ເອກະສານໃນ​ການ​ນຳ​ເຂົ້າ ​ແລະ ​ເອກະສານຢັ້ງຢືນ​ຄຸນ​ນະພາ​ບຢ່າງ​ຖືກຕ້ອງ ​ແລະ ຄົບ​ຖ້ວນຕາມ​ມາດຕະຖານ​ເຕັກ​ນິກ ​ແລະ ​ຕ້ອງຂໍ​ອະນຸຍາດ​ນໍາກະຊວງ​ໂຍທາ​ທິການ ແລະ ຂົນ​ສົ່ງ.

### ມາດຕາ 63 ການກວດກາເຕັກນິກລົດໄຟ

ກ່ອນຂະບວນລົດໄຟຈະແລ່ນອອກຈາກສະຖານີຕົ້ນທາງ, ພະນັກງານປະຕິບັດການຢູ່ສະຖານີລົດໄຟຕ້ອງກວດກາລະບົບຫົວຈັກ, ຊ່ວງລ່າງ, ລໍ້ເລື່ອນ, ໄຟຟ້າ, ຫ້າມລໍ້, ຕູ້ລົດໄຟ, ເກາະພ່ວງ, ກັບດຳ ແລະ ອື່ນໆ ໃຫ້ຖືກ ຕ້ອງຕາມມາດຕະຖານເຕັກນິກທີ່ກຳນົດໄວ້ຢ່າງເຂັ້ມງວດ.

### ມາດຕາ 64 ການຂຶ້ນທະບຽນ

ລົດ​ໄຟ, ຫົວຈັກ, ຕູ້ລົດໄຟ, ວັ​ດຖູປະກອນ ແລະ ສິ່ງປະກອບສຳລັບການຂົນສົ່ງຜູ້ໂດຍສານ ແລະ ສິນຄ້າ ຕ້ອງຂຶ້ນທະບຽນ ແລະ ຕິດປ້າຍໃຫ້ຖືກຕ້ອງຕາມກົດໝາຍ.

### ມາດຕາ 65 ເຄື່ອງຫ້າມລໍ້, ເຄື່ອງເກາະຫົວຈັກລົດໄຟ ແລະ ຕູ້ລົດໄຟ

ລົດໄຟ ຕ້ອງມີເຄື່ອງຫ້າມລໍ້ອັດຕະໂນມັດ ແລະ ເຄື່ອງຫ້າມລໍ້ດ້ວຍມື ຊຶ່ງຕ້ອງໄດ້ຮັບການກວດກາການໃຊ້ງານຢ່າງເປັນປົກກະຕິ ເພື່ອຮັບປະກັນຄວາມປອດໄພ.

ເຄື່ອງຫ້າມລໍ້ສຸກເສີນ ແລະ ເຄື່ອງວັດແທກຄວາມດັນ ດ້ວຍປະຕູລົມຕ້ອງຕິດຕັ້ງຢູ່ຕູ້ຜູ້ໂດຍສານ ແລະຫ້ອງເຮັດວຽກຂອງຫົວໜ້າຂະບວນລົດໄຟ ຊຶ່ງຕ້ອງໄດ້ຮັບການກວດກາການໃຊ້ງານເປັນແຕ່ລະໄລຍະ ພ້ອມທັງໜີບກົ່ວ.

ເຄື່ອງເກາະຫົວຈັກລົດໄຟ ກັບຕູ້ລົດໄຟ ແລະ ຕູ້ລົດໄຟກັບຕູ້ລົດໄຟ ຕ້ອງເກາະກັນໃຫ້ຖືກຕ້ອງຕາມແບບ, ມາດຕະຖານ ແລະ ປະເພດຂອງຫົວຈັກ ແລະ ຕູ້ລົດໄຟ.

### ມາດຕາ 66 ອຸປະກອນທີ່ນຳໃຊ້ໃນລົດໄຟ

ລົດໄຟ ຕ້ອງປະກອບ ແລະ ຕິດຕັ້ງອຸປະກອນ ດັ່ງນີ້:

1. ເຄື່ອງວັດແທກ, ເຄື່ອງບັນທຶກຄວາມໄວ ແລະ ຂໍ້ມູນ ຂ່າວສານ ກ່ຽວກັບການເຄື່ອນໄຫວຂອງລົດໄຟ;
2. ຄ້ອນທຸບສຸກເສີນ, ອຸປະກອນດັບເພີງ, ເຄື່ອງມືສ້ອມແປງ, ເຄື່ອງສັນຍານທີ່ຖືຕິດຕົວໄດ້, ເຄື່ອງຊ່ວຍຫາຍໃຈ ແລະ ຖົງຢາປະຖົມພະຍາບານ;
3. ເຄື່ອງເຕືອນໄພ ເພື່ອໃຫ້ຜູ້ຂັບຂີ່ລົດໄຟມີຄວາມຕື່ນຕົວຢູ່ສະເໝີໃນເວລາຂັບລົດໄຟ;
4. ຫ້ອງເຮັດວຽກຂອງຜູ້ຂັບຂີ່ລົດໄຟ ຊຶ່ງຕ້ອງຕິດຕັ້ງໜ່ວຍວັດແທກຄວາມໄວ ແລະ ເຄື່ອງສື່ສານລະຫວ່າງ ຫົວໜ້າຂະບວນລົດໄຟກັບຜູ້ຂັບຂີ່ລົດໄຟ;
5. ຕູ້ຜູ້ໂດຍສານ ຊຶ່ງຕ້ອງຕິດຕັ້ງລະບົບແສງສະຫວ່າງ, ຄວາມເຢັນ, ລະບາຍອາກາດ, ສຸຂາພິບານ ແລະ ສິ່ງອຳນວຍຄວາມສະດວກ ສຳລັບຄົນພິການ, ຜູ້ເສຍອົງຄະ, ນັກບວດ, ແມ່ມານ, ເດັກນ້ອຍ, ​ຜູ້ເຖົ້າ ຍົກເວັ້ນລະບົບສຸຂາພິບານ ສຳລັບຕູ້ຜູ້ໂດຍສານທີ່ບໍລິການໃນຕົວເມືອງ;
6. ອຸປະກອນເຕັກນິກອື່ນ.

### ມາດຕາ 67 ຂໍ້ມູນ ຂ່າວສານ ແລະ ຄຳແນະນຳ ສຳລັບຜູ້ໂດຍສານ

ຕູ້ລົດໄຟ ຕ້ອງມີຂໍ້ມູນ ຂ່າວສານ ແລະ ຄຳແນະນຳ ເພື່ອອຳນວຍຄວາມສະດວກ ໃຫ້ແກ່ຜູ້ໂດຍສານເປັນຕົ້ນ ເລກໝາຍຕູ້, ເລກໝາຍຕັ່ງນັ່ງ ຫຼື ຕຽງນອນ, ຕາຕະລາງສາຍທາງ, ແຜນການແລ່ນລົດໄຟ, ຈຳນວນ ແລະ ຊື່ສະຖານີ, ວິທີການ ແລະ ມາດຕະການ ໃນການແກ້ໄຂເມື່ອເກີດອັກຄີໄພ ຫຼື ອຸບປະຕິເຫດ.

ຂໍ້ມູນ ຂ່າວສານ ແລະ ຄຳແນະນຳ ຕ້ອງມີຄວາມຊັດເຈນ, ໂດດເດັ່ນ, ເຂົ້າໃຈງ່າຍ ແລະ ອ່ານງ່າຍ.

### ມາດຕາ 68 ການປະກັນໄພລົດໄຟ

ພາຫະນະທຸກຊະນິດ ກ່ຽວກັບການຂົນສົ່ງທາງລົດໄຟ ຕ້ອງມີການປະກັນໄພ ຕາມກົດໝາຍວ່າດ້ວຍການປະກັນໄພ.

## ໝວດທີ 2

**ພະນັກງານລົດໄຟ**

### ມາດຕາ 69 ພະນັກງານລົດໄຟ

ພະນັກງານ​ລົດ​ໄຟ ປະກອບ​ດ້ວຍ:

1. ພະ​ນັກ​ງານປະຕິບັດການແລ່ນລົດໄຟ;
2. ເຈົ້າ​ໜ້າ​ທີ່​ລົດ​ໄຟ.

### ມາດຕາ 70 ພະ​ນັກ​ງານປະຕິບັດການແລ່ນລົດໄຟ

ພະ​ນັກ​ງານປະຕິບັດການແລ່ນລົດໄຟ ​ມີ ດັ່ງນີ້:

1. ຫົວໜ້າສູນບັນຊາການແລ່ນລົດໄຟ;
2. ຫົວໜ້າສະຖານີ;
3. ພະນັກງານຂັບລົດໄຟ;
4. ພະນັກງານປະຕິບັດການຢູ່ສະຖານີລົດໄຟ;
5. ພະນັກງານເກາະຫົວຈັກ ແລະ ຕູ້ລົດໄຟ;
6. ພະນັກງານຄວບຄຸມການສັບປ່ຽນລາງລົດໄຟ;
7. ພະນັກງານຄວບຄຸມການແລ່ນລົດໄຟ;
8. ພະນັກງານຄວບຄຸມຂະບວນລົດໄຟ;
9. ພະນັກງານກວດກາອຸໂມງ, ລາງ ແລະ ຂົວລົດໄຟ;
10. ພະນັກງານເຝົ້າຍາມອຸໂມງ, ຂົວ ແລະ ທາງຄົບ.

ນອກຈາກນີ້ ຍັງມີພະນັກງານຮັກສາຄວາມປອດໄພ ແລະ ພະນັກງານບໍລິການອື່ນ ທີ່ປິ່ນອ້ອມວຽກງານປະຕິບັດການແລ່ນລົດໄຟ.

ມາດຕະຖານ ແລະ ເງື່ອນໄຂຂອງພະນັກງານແຕ່ລະປະເພດ ໄດ້ກຳນົດໄວ້ໃນລະບຽບການຕ່າງຫາກ.

### ມາດຕາ 71 ຫົວໜ້າສູນບັນຊາການແລ່ນລົດໄຟ

ຫົວໜ້າສູນບັນຊາການແລ່ນລົດໄຟ ມີຄວາມຮັບຜິດຊອບຕົ້ນຕໍ ດັ່ງນີ້:

1. **ຄວບຄຸມ**, **ຕິດຕາມ**, **ສັ່ງການ ແລະ ເລັ່ງລັດການແລ່ນລົດໄຟ ເພື່ອໃຫ້ໄປຕາມກຳນົດເວລາການແລ່ນລົດໄຟ ຫຼື ປະກາດແລ່ນລົດໄຟ**;
2. **ຈັດການ ຫຼື ສັ່ງການຫຼີກຂະບວນລົດໄຟ ຫຼື ສັ່ງການປ່ຽນທາງແລ່ນຂອງຂະບວນລົດໄຟ ຫຼື ສັ່ງຢຸດຂະ ບວນລົດໄຟ**;
3. **ຮັບການລາຍງານຂອງພະນັກງານຄວບຄຸມການແລ່ນລົດໄຟໃນແຕ່ລະເຂດ**;
4. **ຮັບຜິດຊອບຕໍ່ທຸກຄຳສັ່ງຂອງຕົນຕາມກົດໝາຍ;**
5. **ພົວພັນປະສານສົມທົບ ກັບພາກສ່ວນອື່ນທີ່ກ່ຽວຂ້ອງ ໃນການບັນຊາການແລ່ນລົດໄຟ.**

### ມາດຕາ 72 ຫົວໜ້າສະຖານີ

ຫົວໜ້າສະຖານີ ຕ້ອງຮັບຜິດຊອບກິດຈະການທັງໝົດ ໃນຂອບເຂດສະຖານີຂອງຕົນ ຊຶ່ງມີວຽກຕົ້ນຕໍ ດັ່ງນີ້:

1. ຄວບຄຸມວຽກທີ່ຢູ່ໃນຄວາມຮັບຜິດຊອບຂອງຕົນ ໃຫ້ຈັດຕັ້ງປະຕິບັດຕາມຄຳສັ່ງ ແລະ ລະບຽບການຕ່າງໆ ທີ່ໄດ້ກຳນົດໄວ້ຢ່າງເຂັ້ມງວດ ເພື່ອປ້ອງກັນຄວາມປອດໄພ ແລະ ຮັກສາຄວາມປອດໄພ;
2. ອະນຸຍາດໃຫ້ຂະບວນລົດໄຟແລ່ນເຂົ້າ ອອກ ຕາມລະບຽບການແລ່ນລົດໄຟ ພາຍໃນເຂດສະຖານີຂອງຕົນຢ່າງເຂັ້ມງວດ;
3. ຮັບຜິດຊອບການເກັບລາຍຮັບທຸກປະເພດ ທີ່ກ່ຽວຂ້ອງກັບວຽກຂອງຕົນໃຫ້ຖືກຕ້ອງ, ຄົບຖ້ວນ ແລະ ມີຄວາມປອດໄພແລ້ວສົ່ງມອບລາຍຮັບດັ່ງກ່າວ ໃຫ້ໜ່ວຍງານທີ່ກ່ຽວຂ້ອງຕາມກົດໝາຍຢ່າງເຂັ້ມງວດ;
4. ຂຶ້ນແຜນຝຶກອົບຮົມພະນັກງານທີ່ປະຈຳການໃຫ້ມີຄວາມຮູ້ ແລະ ຄວາມສາມາດ ໃນການປະຕິບັດໜ້າທີ່ວຽກງານຂອງຕົນໃຫ້ມີຄຸນນະພາບສູງ;

ໃນກໍລະນີ ເກີດມີຄວາມຜິດພາດ, ຄວາມເສຍຫາຍ ຫຼື ອຸບປະຕິເຫດ, ຫົວໜ້າສະຖານີ ຕ້ອງຮັບຜິດຊອບຕໍ່ເຫດການເຫຼົ່ານັ້ນ ຈົນກວ່າມີຜົນຂອງການສືບສວນ-ສອບສວນວ່າບໍ່ແມ່ນຄວາມຜິດຂອງຕົນ.

### ມາດຕາ 73 ພະນັກງານຂັບລົດໄຟ

ພະນັກງານຂັບ​ລົດ​ໄຟ​ ມີຄວາມຮັບຜິດຊອບຕົ້ນຕໍ ດັ່ງນີ້:

1. ຕ້ອງ​ກວດກາ ​ເອກະສານ, ​ໃບ​ຢັ້ງຢືນ​ລະບົບ​ເຕັກນິກ ​ແລະ ​ໄຟ​ສັນຍານ​ຂອງລົດ​ໄຟ,​ ໃບ​ອະນຸຍາດ​ໃຫ້​ ຢຸດ ຫຼື ​ຫຼີກຂະ​ບວນລົດໄຟ ​ຕາມ​​ແຜນການ​ແລ່ນ​ລົດ​ໄຟ;
2. ປະຕິບັດຕາມ​ຄຳ​ສັ່ງປ່ອຍຂະບວນລົດໄຟ ຂອງຫົວໜ້າສະຖານີ ແລະ ພະນັກງານຄວບຄຸມຂະບວນລົດ​ໄຟ ກ່ອນ​ຂະ​ບວນລົດ​ໄຟ​ຈະແລ່ນ​ອອກ​ຈາກ​ສະຖານີລົດໄຟ;
3. ຄວບ​ຄຸມຫົວຈັກ​ລົດ​ໄຟ ໃຫ້​ແລ່ນໄດ້ຢ່າງເປັນປົກກະຕິ ແລະ ຮັບປະກັນຄວາມປອດໄພ ພ້ອມທັງຮັກສາຄວາມ​ໄວ​ໃຫ້ຖືກຕ້ອງ ຕາມແຜນການ​​ແລ່ນ​ລົດ​ໄຟ;
4. ​ປະຕິ​ເສດ​ບໍ່​ແລ່ນ​ລົດໄຟ ເມື່ອ​ເຫັນ​ວ່າ​​​ບໍ່​ຮັບປະກັນຄວາມ​ປອດ​ໄພ ​ແລະ ລາຍ​ງານ​ດ່ວນ​ໃຫ້ພະນັກງານຄວບຄຸມຂະບວນລົດ​ໄຟ;
5. ຕ້ອງ​ສັງ​ເກດ ​ສະພາບ​ການ ແລະ ປະຕິບັດ​ຕາມ​ກົດລະບຽບຈະລາ​ຈອນ, ລະບົບ​ໂທລະ​ຄົມມະນາ ຄົມ ແລະ ການ​ສື່ສານ ຕາມສາຍ​ທາງ​ລົດ​ໄຟ ​ຢ່າງ​ເຂັ້ມ​ງວດ.

### ມາດຕາ 74 ພະນັກງານປະຕິບັດການຢູ່ສະຖານີລົດໄຟ

ພະນັກງານປະຕິບັດການຢູ່ສະຖານີລົດໄຟ ມີຄວາມ​ຮັບຜິດຊອບຕົ້ນຕໍ​ ດັ່ງນີ້:

1. ຈັດຂະ​ບວນລົດໄຟ ແລະ ລະບຽບ ກ່ຽວ​ກັບ​ການຮັບຕ້ອນຜູ້ໂດຍສານ, ການຄ່ຽນຖ່າຍສິນຄ້າ ແລະ ວຽກງານອື່ນ ຢູ່ສະຖານີລົດໄຟ ຕາມຕາຕະລາງ ແລະ ແຜນການແລ່ນລົດໄຟ;
2. ອະນຸຍາດການແລ່ນລົດໄຟ ຕາມຂັ້ນຕອນທີ່​ໄດ້ກຳນົດ​​ໃນລະບຽບການແລ່ນລົດໄຟ ພ້ອມ​ທັງເຂົ້າ​ຮ່ວມ​ແກ້ໄຂ​​ອຸບປະຕິ​ເຫດ​​ທາງ​ລົດ​ໄຟ;
3. ບໍ່ອະນຸຍາດ​ໃຫ້ຂະ​ບວນ​ລົດ​ໄຟ ແລ່ນອອກຈາກສະຖານີເມື່ອ​ເຫັນ​ວ່າມີ​ຄວາມສ່ຽງຕໍ່ຄວາມປອດ​ໄພພ້ອມ​ທັງ​ແຈ້ງໃຫ້​ພະນັກງານ​ຄວບ​ຄຸມ​ການ​ແລ່ນ​ລົດ​ໄຟ ຢ່າງທັນການ​;
4. ກວດກາ ​​ພາຫະນະ ແລະ ວັດຖູປະກອນ ​ໃຫ້ສອດຄ່ອງ​ກັບ​​ກຳນົດໝາຍ​ເຕັກນິກ, ມາດຕະຖານເຕັກ ນິກລົດໄຟ ແລະ ມາດຕະຖານພະນັກງານວິຊາການ ເພື່ອຮັບປະກັນຄວາມປອດໄພ.

### ມາດຕາ 75 ພະນັກງານເກາະຫົວຈັກ ແລະ ຕູ້ລົດໄຟ

ພະນັກງານເກາະຫົວຈັກ ແລະ ​ຕູ້​ລົດ​ໄຟ ຕ້ອງປະຕິບັດຕາມຄຳສັ່ງຂອງພະນັກງານຄວບຄຸມການແລ່ນລົດໄຟ ກ່ຽວ​ກັບການເກາະຕູ້ລົດໄຟກັບຫົວຈັກລົດໄຟ ແລະ ຕູ້ລົດໄຟກັບຕູ້ລົດໄຟ,​ ​ຕາມຂັ້ນຕອນ ແລະ ມາດຕະຖານ​ເຕັກ​ນິກຂອງລົດໄຟ.

### ມາດຕາ 76 ພະນັກງານຄວບຄຸມການສັບປ່ຽນລາງລົດໄຟ

ພະນັກງານຄວບຄຸມການສັບປ່ຽນລາງລົດໄຟ ຕ້ອງປະຕິບັດຕາມຄຳສັ່ງຂອງຫົວໜ້າສະຖານີ ກ່ຽວກັບການສັບປ່ຽນລາງລົດໄຟ ຕາມແຜນຕາຕະລາງແລ່ນລົດໄຟ ທີ່ໄດ້ກຳນົດໄວ້ ແລະ ສັບປ່ຽນລາງລົດໄຟ ໃຫ້ສຳເລັດກ່ອນການປ່ອຍລົດໄຟເຂົ້າ​​​​​ ອອກ ຕາມແລວທາງທີ່ກຳນົດໄວ້.

### ມາດຕາ 77 ພະນັກງານຄວບຄຸມການແລ່ນລົດໄຟ

ພະນັກງານຄວບຄຸມການແລ່ນລົດໄຟ ຕ້ອງອອກຄຳສັ່ງການແລ່ນລົດໄຟ ໂດຍກົງຕາມແຜນຕາຕະລາງແລ່ນລົດໄຟ ​ແລະ ຂອບເຂດພື້ນທີ່ ທີ່ໄດ້ຮັບການມອບໝາຍ, ອອກຄຳສັ່ງຈັດລົດໄຟ ໄປຊ່ວຍກູ້ໄພ ​ແລະ ເຄື່ອງກັ້ນສະຖານທີ່ເມື່ອເກີດອຸບປະຕິເຫດ ຫຼື ເຫດການສຸກເສີນ, ພ້ອມທັງເຕືອນຄວາມໄວໃຫ້ໜ່ວຍງານແລ່ນລົດໄຟ ​ແລະສັ່ງຢຸດການແລ່ນລົດໄຟຊົ່ວຄາວ ເມື່ອເຫັນວ່າມີຄວາມສ່ຽງຕໍ່ຄວາມປອດໄພ.

### ມາດຕາ 78 ພະນັກງານຄວບຄຸມຂະບວນລົດໄຟ

ພະນັກງານຄວບຄຸມຂະບວນລົດ​ໄຟ ມີ​ຄວາມຮັບຜິດຊອບວຽກຕົ້ນຕໍ ດັ່ງນີ້:

1. ເປັນຫົວໜ້າຂະບວນລົດໄຟທີ່ມີອຳນາດສູງສຸດ ໃນການຄວບຄຸມລົດໄຟ ເວລາແລ່ນລົດໄຟ ອອກຈາກ ສະຖານີ ໃຫ້ປະຕິບັດຕາມຄຳສັ່ງຂອງຫົວໜ້າສະຖານີ ແລະ ຄວບຄຸມເຫດການທັງໝົດໃຫ້ມີຄວາມປອດໄພພ້ອມທັງອຳນວຍຄວາມສະດວກ ໃຫ້ແກ່ຜູ້ໂດຍສານຢູ່ໃນຂະບວນລົດໄຟ;
2. ຮັບປະກັນການແລ່ນລົດໄຟ ໃຫ້ຖືກຕ້ອງຕາມລະບຽບການແລ່ນລົດໄຟ, ຂັ້ນຕອນ, ຕາຕະລາງແຜນການແລ່ນລົດໄຟ ແລະ ຄວາມໄວທີ່ກຳນົດໄວ້;
3. ສັ່ງຈັບບຸກຄົນທີ່ລະເມີດ ແລະ ກະທຳຜິດ ເຊິ່ງໜ້າຢ່າງຮ້າຍແຮງ ຕໍ່ກົດໝາຍ ແລະ ລະບຽບການ, ຕ້ອງສົ່ງມອບບຸກຄົນດັ່ງກ່າວ ໃຫ້ຫົວໜ້າສະຖານີ, ເຈົ້າໜ້າທີ່ຕຳຫຼວດ ຫຼື ອົງການປົກຄອງທ້ອງຖິ່ນທີ່ຢູ່ໃກ້ສຸດ;
4. ອອກຄຳສັ່ງໃຫ້ຜູ້ໂດຍສານ ປະຕິບັດຕາມມາດຕະການຮັກສາຄວາມປອດໄພຢ່າງເຂັ້ມງວດ ໃນກໍ ລະນີ ເກີດເຫດສຸດວິໄສ ຫຼື ເຫດການສຸກເສີນ ແລະ ຕ້ອງລາຍງານ ໃຫ້ຫົວໜ້າສະຖານີທີ່ຢູ່ໃກ້ສຸດຢ່າງຮີບດ່ວນ;
5. ບໍ່ອະນຸຍາດໃຫ້ລົດໄຟແລ່ນ ເມື່ອເຫັນວ່າບໍ່ມີຄວາມປອດໄພ, ບໍ່ຮັບເອົາພະນັກງານທີ່ຂາດຄຸນສົມບັດ, ສຸຂະພາບບໍ່ແຂງແຮງ ໃນການປະຕິບັດໜ້າທີ່ຢູ່ໃນຂະບວນລົດໄຟ, ສັ່ງໂຈະການເຮັດວຽກຂອງພະນັກງານທີ່ກະທຳຜິດຢູ່ໃນຂະບວນລົດໄຟ ພ້ອມທັງແຈ້ງໃຫ້ເຈົ້າໜ້າທີ່ ທີ່ມີສິດອຳນາດ ເພື່ອແກ້ໄຂບັນຫາຢ່າງຮີບດ່ວນ;
6. ເຮັດບົດບັນທຶກ ກ່ຽວກັບເຫດການທີ່ບໍ່ສະຫງົບ ຫຼື ອຸບປະຕິເຫດ ທີ່ເກີດຂຶ້ນຢູ່ໃນຂະບວນລົດໄຟ ໂດຍມີພະຍານ ພ້ອມທັງມີສິດສັ່ງໃຫ້ຈອດລົດໄຟຢູ່ສະຖານີທີ່ສະດວກທີ່ສຸດ;
7. ຕ້ອງປະຖົມພະຍາບານ ໃນກໍລະນີ ມີຄົນບາດເຈັບ ແລ້ວນຳສົ່ງຄົນເຈັບ ພ້ອມທັງເອກະສານ ແລະ ເຄື່ອງຂອງໃຫ້ຫົວໜ້າສະຖານີ, ເຈົ້າໜ້າທີ່ຕຳຫຼວດ, ໂຮງໝໍ ຫຼື ອົງການປົກຄອງທ້ອງຖິ່ນທີ່ຢູ່ໃກ້ສຸດ.

ໃນກໍລະນີ ລົດໄຟຫຼາຍຂະບວນພວງເຂົ້າກັນ ເປັນຂະບວນດຽວ ພະນັກງານຄວບຄຸມຂະບວນລົດໄຟຂະ ບວນສຸດທ້າຍ ເປັນຜູ້ບັນຊາລວມຂອງຂະບວນລົດໄຟທັງໝົດ.

### ມາດຕາ 79 ພະນັກງານກວດກາ ອຸໂມງ, ລາງ ແລະ ຂົວ ລົດໄຟ

ພະນັກງານກວດກາອຸໂມງ, ລາງ ແລະ ຂົວລົດໄຟ ມີ​ຄວາມຮັບຜິດຊອບວຽກຕົ້ນຕໍ​ ດັ່ງ​ນີ້:

1. ຕິດຕາມ​ ກວດກາ ​ຢ່າງເປັນ​ປະຈຳ ກ່ຽວ​ກັບຄວາມ​ເສຍ​ຫາຍ​ ​ແລະ ສິ່ງ​ກີດຂວາງ ​ໃຫ້​ທັນ​ເວລາ ​ເພື່ອຮັບ ປະກັນຄວາມ​ປອດ​ໄພ​ ໃນ​ການ​ແລ່ນ​ລົດ​ໄຟ ​ພາຍ​ໃນ​ຂອບ​ເຂດ​ ທີ່​ຕົນ​ຮັບຜິດຊອບ ພ້ອມທັງບັນທຶກ​​ໃສ່ປຶ້ມກວດກາຢ່າງ​ຄົບ​ຖ້ວນ ​ແລ້ວລາຍ​ງານໃຫ້ຫົວໜ້າສະຖານີ​;
2. ແກ້ໄຂຄວາມ​ເສຍ​ຫາຍ ​ແລະ ສິ່ງ​ກີດຂວາງຂະໜາດ​ນ້ອຍ ໃຫ້​ທັນ​ເວລາ ພ້ອມທັງສະໜອງຂໍ້​ມູນ​ຢ່າງ​ວ່ອງ​ໄວ ຫຼື ຕິດຕັ້ງເຄື່ອງໝາຍໃຫ້ຢຸດ​ການ​ແລ່ນ​ລົດ​ໄຟ ​ເມື່ອ​ພົບ​ເຫັນ​ສິ່ງ​ກີດຂວາງທີ່ຈະສົ່ງຜົນກະທົບ​ຕໍ່​ຄວາມ​ປອດ​ໄພ ໃນ​ການ​ຂົນ​ສົ່ງ​ທາງ​ລົດ​ໄຟ ແລະ ມີ​ສ່ວນ​ຮ່ວມ​ໃນ​ການ​ປົກ​ປັກ​ຮັກສາ​ທາງ​ລົດ​ໄຟ.

### ມາດຕາ 80 ພະນັກງານເຝົ້າຍາມ ອຸໂມງ, ຂົວ ແລະ ທາງຄົບ

ພະນັກງານເຝົ້າ​ຍາມອຸໂມງ, ຂົວ ແລະ ທາງຄົບມີ​ຄວາມຮັບຜິດຊອບວຽກຕົ້ນຕໍ ​ດັ່ງນີ້:

1. ປິດ ແລະ ​ເປີດ ​ສິ່ງ​ກັ້ນ​ທາງ​ແຍກ ​ໃຫ້​ຖືກ​ເວລາ, ຮັບປະກັນ​ຄວາມ​ປອດ​ໄພ​ໃຫ້​ ​ຄົນ ແລະ ຍານພາ ຫະ​ນະ​ ​ໃນເວລາ​ລົດ​ໄຟ​ ແລ່ນ​ຕັດ​ຜ່ານທາງລົດໂອໂຕ ຫຼື ຕັດຜ່ານທາງລົດໄຟ;
2. ກວດກາ​, ບູລະນະຮັກສາ ​ແລະ ນຳ​ໃຊ້ ​ອຸປະກອນ​ກັ້ນ​ທາງ​ແຍກ ​ໃຫ້ສອດຄ່ອງ​​ກັບ​ມາດຕະຖານ​ເຕັກນິກຂອງລົດໄຟ;

ທາງຕັດຜ່ານທີ່ຢູ່ລະດັບດຽວກັນທີ່ໃຊ້ເຄື່ອງກັ້ນທາງທົ່ວໄປ ຈຳເປັນຕ້ອງມີພະນັກງານເຝົ້າຍາມ, ໃນກໍລະນີທີ່ໃຊ້ເຄື່ອງກັ້ນທາງອັດຕະໂນມັດບໍ່ຈຳເປັນຕ້ອງມີພະນັກງານເຝົ້າຍາມ.

ຢູ່ເຂດຫ່າງໄກສອກຫຼີກ ຫຼື ເຂດ ທີ່ມີຄວາມຈຳເປັນ ຕ້ອງປະສານສົມທົບກັບກຳລັງປ້ອງກັນຊາດ ໃນການ ປະຕິບັດໜ້າທີ່ວຽກງານດັ່ງກ່າວ.

### ມາດຕາ 81 ເຈົ້າ​ໜ້າ​ທີ່ລົດ​ໄຟ

**​** ເຈົ້າ​ໜ້າ​ທີ່​ລົດ​ໄຟ ປະກອບ​ດ້ວຍ:

1. ຕຳຫຼວດລົດ​ໄຟ;
2. ເຈົ້າໜ້າ​ທີ່​ກວດກາການ​ແລ່ນ​ລົດ​ໄຟ.

### ມາດຕາ 82 ຕຳຫຼວດລົດ​ໄຟ

**​** ຕຳຫຼວດລົດ​ໄຟ ແມ່ນ ເຈົ້າໜ້າ​ທີ່​ ຈາກກະຊວງປ້ອງກັນຄວາມສະຫງົບ ທີ່ໄດ້ຮັບການ​ແຕ່ງຕັ້ງ ແລະ ມອບ ໝາຍ​ ໃຫ້​ປະຕິບັດ​ໜ້າ​ທີ່ ໃນ​ຂະ​ບວນລົດ​ໄຟ ແລະ ສະຖາ​ນີລົດ​ໄຟໃນການຄວບ​ຄຸມ, ຮັກສາຄວາມສະຫງົບ ແລະ ຄວາມ​ເປັນ​ລະບຽບ​, ກວດກາວັດຖຸເຄື່ອງຂອງ​ທີ່ເກືອດຫ້າມ ຫຼື ຜິດ​ກົດໝາຍ ພ້ອມ​ທັງ​ແກ້​ໄຂ​ເຫດການທີ່​ເກີດ​ຂຶ້ນ​.

ກະຊວງໂຍທາທິການ ແລະ ຂົນສົ່ງ ສົມທົບກັບກະຊວງປ້ອງກັນຄວາມສະຫງົບ ເປັນຜູ້ກຳນົດລະບຽບການ ກ່ຽວກັບການແຕ່ງຕັ້ງ, ສິດ ແລະ ໜ້າທີ່ ຕຳຫຼວດລົດໄຟ.

### ມາດຕາ 83 ເຈົ້າໜ້າ​ທີ່​ກວດກາການ​ແລ່ນ​ລົດ​ໄຟ

**​** ເຈົ້າ​ໜ້າ​ທີ່​ກວດກາການ​ແລ່ນ​ລົດ​ໄຟ ​ແມ່ນ ຜູ້ທີ່​ຖືກ​ແຕ່ງຕັ້ງ ຫຼື ມອບໝາຍ ໂດຍລັດຖະມົນຕີກະຊວງໂຍທາທິການ ແລະ ຂົນສົ່ງ ​ເພື່ອ​ປະຕິບັດ​ໜ້າ​ທີ່ ດັ່ງນີ້:

1. ກວດກາ ​ເອກະສານຂອງຜູ້​ໂດຍສານ, ​ເຄື່ອງ​ຝາກທາງ​ໄປສະນີ, ​ເຄື່ອງທີ່​ຜິດ​ກົດໝາຍ ຫຼື ເຄື່ອງທີ່ເກືອດ​ຫ້າມ ​ແລະ ສິນຄ້າ ​ໃນສະຖານີ ແລະ ຂະ​ບວນ​ລົດ​ໄຟ;
2. ກວດກາ ​ຄວາມ​ເປັນ​ລະບຽບຮຽບຮ້ອຍ​, ສຸຂານາ​ໄມ ​ແລະ ສິ່ງ​ອຳນວຍ​ຄວາມ​ສະດວກຕ່າງໆ ໃນ​ ສະຖານີ ແລະ ຂະ​ບວນລົດ​ໄຟ;
3. ປະສານ​ສົມທົບ​ກັບ​ເຈົ້າ​ໜ້າ​ທີ່​ຕຳ​ຫຼວດ​ລົດ​ໄຟ ເມື່ອ​ມີອຸບປະ​ຕິ​ເຫດ ຫຼື ເຫດການ ທີ່​ເປັນ​ໄພ​ຂົ່ມຂູ່​ຄວາມ​ປອດ​ໄພຕໍ່ຊີວິດ ​ແລະ ຊັບ​ສິນຂອງຜູ້​ໂດຍສານ ແລະ ການ​ລົດ​ໄຟ.

## ໝວດທີ 3

**ລະບຽບການແລ່ນລົດໄຟ**

### ມາດຕາ 84 ສັນຍານຈະລາຈອນການແລ່ນລົດໄຟ

ສັນຍານຈະລາຈອນການແລ່ນລົດໄຟ ມີ ດັ່ງນີ້:

1. ເຄື່ອງຊີ້ບອກການສັນຈອນຕາມທາງລົດໄຟດ້ວຍແສງໄຟ, ສີ, ສຽງ ແລະ ຄົນ;
2. ສັນຍານດ້ວຍແສງໄຟມີ ສາມ ສີ: ໄຟສີແດງ ແມ່ນ ຫ້າມສັນຈອນ,ໄຟສີເຫຼືອງ ແມ່ນ ໃຫ້ລະວັງກຽມຢຸດ ແລະ ໄຟສີຂຽວ ແມ່ນ ໃຫ້ສັນຈອນໄດ້.

ນອກຈາກນີ້, ຍັງມີໄຟວາບສີຂາວສາມດວງ, ສີ່ດວງ, ຫ້າດວງ ແລະ ຮູບວົງມົນ, ສາມຫຼ່ຽມ, ສີ່ຫຼ່ຽມ,ໄຂວ່ຕີນກາ, ຫົກຫຼ່ຽມ ແລະ ແປດຫຼ່ຽມ ເພື່ອສັນຍານໃຫ້ລະວັງ, ຫ້າມ, ອະນຸຍາດເຂົ້າ​ ອອກສະຖານີ, ຜ່ານຖະໜົນແລະ ອື່ນໆ.

ກະຊວງໂຍທາທິການ ແລະ ຂົນສົ່ງ ເປັນຜູ້ອອກລະບຽບການ ສຳລັບໄຟດັ່ງກ່າວ.

### ມາດຕາ 85 ການຈັດລຳດັບພວງຕູ້, ຕາຕະລາງ ແລະ ເວລາ ແລ່ນລົດໄຟ

ຫົວໜ້າສະຖານີ ເປັນຜູ້ສັ່ງຈັດພວງຕູ້ລົດໄຟ ໃຫ້ລຽນກັນຕາມລຳດັບ, ຕາຕະລາງ​ແຜນການແລ່ນລົດ​ໄຟແລະ ກຳນົດເວລາທີ່ສະຖານີລົດໄຟ ເພື່ອອຳນວຍຄວາມສະດວກ ໃຫ້ແກ່ຜູ້ໂດຍສານຂຶ້ນ​​​​​ລົງ ຫຼື ຄ່ຽນຖ່າຍສິນຄ້າພ້ອມທັງຮັບປະກັນຄວາມປອດໄພ.

ກະຊວງໂຍທາ​ທິການ ແລະ ຂົນສົ່ງ ​ເປັນ​ຜູ້ກຳນົດລະບຽບການຈັດພວງຕູ້ລົດໄຟ.

### ມາດຕາ 86 ເຄື່ອງໝາຍປະຈຳຂະບວນລົດໄຟ

ທຸກຂະບວນລົດໄຟ ທີ່​ແລ່ນ​ໃນເວລາ ​​​ກາງ​ເວັນ, ກາງຄືນ​, ​ຝົນຕົກແຮງ, ທ້ອງຟ້າມືດຄຶ້ມ ຫຼື ນ້ຳໝອກຕົກ​ໜັກ ຕ້ອງເປີດເຄື່ອງ​ສັນຍານ​ເຕືອນໄພໄວ້ຢູ່ເບື້ອງໜ້າ ແລະ ຫຼັງ ຂອງຂະບວນລົດໄຟ.

### ມາດຕາ 87 ການກວດກາ ຈຳນວນໜ່ວຍແຮງລາກແກ່ ແລະ ຄວາມຍາວ ຂອງຂະບວນລົດໄຟ

ຫົວໜ້າ​ສະຖານີ ​ແລະ ​ພະນັກງານ​ຄວບຄຸມຂະບວນລົດໄຟ​ ຕ້ອງ​ຮັບຜິດຊອບ​ຮ່ວມ​ກັນ ຢູ່ສະຖານີ​ຕົ້ນ​ທາງໃນ​ການກວດ​ກາຈຳນວນ​ໜ່ວຍແຮງ​ລາກ​ແກ່ ​ແລະ ​ຄວາມ​ຍາວ ​ຂອງ​ຂະ​ບວນລົດໄຟ​ ໃຫ້​ມີ​ຈຳນວນ​ບໍ່​ເກີນ​ກຳລັງ​ໜ່ວຍແຮງລາກ​ແກ່ຂອງ​ຫົວ​ຈັກລົດ​ໄຟ​ ທີ່​ໄດ້​ກຳນົດ​ໄວ້.

​ ພະນັກງານ​ຄວບຄຸມຂະບວນລົດໄຟ ​ຕ້ອງ​ແຈ້ງ​ຈຳນວນ​ໜ່ວຍ​ແຮງລາກ​ແກ່ ແລະ ​ຄວາມ​ຍາວ ​ຂອງ​ຂະ​ບວນລົດ​ໄຟຕາມ​ຕົວ​ຈິງ ​ໃຫ້​ພະນັກງານຂັບ​ລົດ​ໄຟຮັບ​ຮູ້​ ແລະ ​ບັນທຶກ​ລົງ​ໃນບົດ​ລາຍ​ງານ​ປະຈຳ​ວັນ​ຂອງ​ພະນັກງານຂັບ​ລົດໄຟ ​ພ້ອມທັງລົງ​ລາຍເຊັນ ແລະ ຊື່ແຈ້ງ ​ໄວ້​ເປັນຫຼັກຖານ ຕະຫຼອດ​ເຖິງ​ການ​ຮັບຕູ້​ລົດ​ໄຟເພີ່ມ​ ຫຼື ປົດຕູ້​ລົດໄຟ​ອອກ​ລະຫວ່າງ​ທາງ​.

### ມາດຕາ 88 ການກວດກາ ແລະ ທົດລອງ ລະບົບຫ້າມລໍ້

ກ່ອນ​​ຂະ​ບວນລົດໄຟຈະ​ແລ່ນອອກຈາກສະຖານີຕົ້ນທາງ ຫົວໜ້າສະຖານີ​, ພະນັກງານ​ຂັບ​ລົດໄຟ​ ແລະ ພະນັກງານ​ຄວບຄຸມຂະບວນລົດໄຟ​ ຕ້ອງ​ກວດກາ ແລະ ທົດລອງລະບົບ​ຫ້າມ​ລໍ້ ​ໃຫ້ໄດ້ຕາມມາດຕະຖານເຕັກນິກທີ່ກຳນົດໄວ້.

### ມາດຕາ 89 ການຕັ້ງເວລາແລ່ນລົດໄຟ

ກ່ອນຂະບວນລົດໄຟຈະ​ແລ່ນອອກຈາກສະຖານີຕົ້ນທາງ ພະນັກງານຂັບລົດໄຟ ແລະ ​ພະນັກງານ​ຄວບຄຸມຂະບວນລົດໄຟ​ ຕ້ອງຕັ້ງເວລາຂອງໂມງລົດໄຟໃຫ້ຖືກຕ້ອງ ກັບເວລາຂອງສະຖານີຕົ້ນທາງ.

ເມື່ອຂະບວນລົດໄຟ ຢຸດຢູ່ສະຖານີໃດໜຶ່ງ, ຖ້າຫາກເຫັນວ່າເວລາບໍ່ກົງກັນ ແມ່ນໃຫ້ຖືເອົາເວລາຂອງສະຖານີລົດໄຟນັ້ນ ແລະ ​ໃຫ້ບັນທຶກໄວ້ໃນບົດລາຍງານປະຈຳວັນຂອງຕົນວ່າຊ້າ ຫຼື ໄວກວ່າເວລາຂອງສະຖານີນັ້ນ.

### ມາດຕາ 90 ການຄວບຄຸມເວລາແລ່ນລົດໄຟ

ໃນເວລາແລ່ນລົດໄຟ ແຕ່ລະຊ່ວງທາງ, ພະນັກງານຄວບຄຸມການແລ່ນລົດໄຟ ເປັນຜູ້ບັງຄັບບັນຊາພະນັກງານຂັບລົດໄຟ‚ ພະນັກງານຄວບຄຸມຂະບວນລົດ​ໄຟ ແລະ ພະນັກງານອື່ນ ຢ່າງເຂັ້ມງວດ ບົນພື້ນຖານການປະຕິບັດຕາມຄໍາສັ່ງ ຂອງຫົວໜ້າສູນບັນຊາການແລ່ນລົດໄຟ ເພື່ອຮັບປະກັນຄວາມປອດໄພ.

ພະນັກງານຄວບຄຸມຂະບວນລົດໄຟ ແລະ ຜູ້ຂັບລົດໄຟ ຕ້ອງປະຕິບັດຕາມຄຳສັ່ງຂອງຫົວໜ້າແຕ່ລະສະຖານີລົດໄຟ ໃນເວລາເຂົ້າອອກ ແລະ ປະຕິບັດຕາມລະບົບໄຟສັນຍານ ຢ່າງເຂັ້ມງວດ.

### ມາດຕາ 91 ຄວາມໄວຂອງລົດໄຟ

ພະນັກງານຂັບລົດໄຟ ຕ້ອງປະຕິບັດຕາມຄວາມໄວທີ່ໄດ້ກຳນົດໄວ້ ໃນຕາຕະລາງແລ່ນລົດໄຟໃນແຕ່ລະຊ່ວງທາງຢ່າງເຂັ້ມງວດ.

ໃນແຕ່ລະຊ່ວງທາງທີ່ແຈ້ງສັນຍານຄວາມໄວທີ່ແຕກຕ່າງ ຈາກຄວາມໄວທີ່ໄດ້ກຳນົດໄວ້‚ ລົດໄຟ ຕ້ອງແລ່ນດ້ວຍຄວາມໄວຕ່ຳສຸດ ເພື່ອຮັບປະກັນຄວາມປອດໄພ.

### ມາດຕາ 92 ການແລ່ນລົດໄຟຜ່ານ ທາງຄົບ, ຂົວຮ່ວມ ແລະ ອຸໂມງ

ໃນເວລາລົດໄຟແລ່ນຜ່ານທາງຄົບ, ຂົວຮ່ວມ ແລະ ອຸໂມງຜູ້ຂັບລົດໄຟ ຕ້ອງປະຕິບັດ ດັ່ງນີ້:

1. ຕ້ອງບີບແກ ເວລາແລ່ນຜ່ານທາງຄົບ ແລະ ເປີດຕາໄຟລົດ ເວລາແລ່ນເຂົ້າອຸໂມງ;
2. ເມື່ອໄຟສັນຍານ ຫຼື ຮົ້ວກັ້ນເປ່ເພ, ເສຍຫາຍຢູ່ ຂົວຮ່ວມ ຫຼື ທາງຄົບພະນັກງານເຝົ້າຍາມຕ້ອງບອກທິດທາງ​ໃຫ້ແກ່ການຈະລາຈອນທາງບົກ.

ການຈະລາຈອນທາງບົກ ຕ້ອງ​ໃຫ້ບູລິມະສິດ​ແກ່ທາງລົດໄຟຢູ່ທີ່ທາງຄົບ, ຂົວຮ່ວມ ແລະ ອຸໂມງ.

### ມາດຕາ 93 ການ ຢຸດ ແລະ ຖອຍ ລົດໄຟ

ພະນັກງານ​ຂັບລົດໄຟ ຕ້ອງຢຸດລົດໄຟ ເມື່ອເຫັນສັນຍານສັ່ງໃຫ້ຢຸດ ຫຼື ບ່ອນທີ່ມີຄວາມສ່ຽງຕໍ່ຄວາມປອດໄພ ​ຊຶ່ງໄດ້ຮັບແຈ້ງຈາກສູນບັນຊາການແລ່ນລົດໄຟ, ພະນັກງານລາດຕະເວນ ແລະ ພະນັກງານເຝົ້າຍາມສັ່ງໃຫ້ຢຸດ ຫຼື ຖອຍລົດໄຟ ຢ່າງຮີບດ່ວນ ໃນກໍລະນີເກີດເຫດສຸກເສີນ.

ພະນັກງານຄວບຄຸມຂະບວນລົດໄຟ ແລະ ພະນັກງານຂັບລົດໄຟ ຕ້ອງແຈ້ງໃຫ້ຫົວໜ້າສະຖານີປາຍທາງຊາບຢ່າງຮີບດ່ວນ.

### ມາດຕາ 94 ຫຼັກ​ໝາຍ​ຄວາມ​ປອດ​ໄພ

ຫຼັກໝາຍ​ຄວາມປອດໄພ ຕ້ອງ​ປັກໄວ້ຢູ່ທາງຫຼີກ ແລະ ທາງຕັນທຸກ​ບ່ອນ ເພື່ອຫ້າມບໍ່ໃຫ້ລົດໄຟມາຈອດປະໄວ້, ພ້ອມກັນນັ້ນກໍບໍ່ໃຫ້ຫົວ ຫຼື ທ້າຍລົດໄຟ ​ກາຍ​ເຂດຫຼັກໝາຍ​ຄວາມປອດໄພ ເພື່ອ​ບໍ່​ໃຫ້​ກີດຂວາງ​​ຂະ​ບວນລົດໄຟອື່ນ.

### ມາດຕາ 95 ການໄດ້ທາງສະດວກ

ຂະ​ບວນລົດ​ໄຟ ແລະ ພະນັກງານຂັບລົດໄຟ ຈະໄດ້ທາງສະດວກ ກໍ​ຕໍ່​ເມື່ອໄດ້ຮັບອະນຸຍາດຈາກຫົວໜ້າສະຖານີ.

### ມາດຕາ 96 ເຂດສັບປ່ຽນລົດໄຟ

ເຂດສັບປ່ຽນລົດ​ໄຟ ​ຕ້ອງເປັນຮູບເສົາສີ່ຫຼ່ຽມກ່ານຂາວ​ດຳ, ມີຕົວໜັງສືສີດຳຂຽນຢູ່ເສົານັ້ນວ່າ “ເຂດສັບປ່ຽນ” ໂດຍສອດຄ່ອງກັບລະບຽບການແລ່ນລົດໄຟ.

# ພາກທີ **VI**

**ການຂົນສົ່ງທາງລົດໄຟ**

## ໝວດທີ 1

**ຂອບເຂດການຂົນສົ່ງທາງລົດໄຟ**

### ມາດຕາ 97 ຂອບເຂດການຂົນສົ່ງທາງລົດໄຟ

ການ​ຂົນ​ສົ່ງ​ທາງ​ລົດ​ໄຟ ​ແບ່ງ​ອອກ​ເປັນ ສອງ ຂອບ​ເຂດ ​ດັ່ງນີ້:

1. ການ​ຂົນ​ສົ່ງທາງ​ລົດ​ໄຟ​ພາຍ​ໃນ​ປະ​ເທດ;
2. ການ​ຂົນ​ສົ່ງທາງ​ລົດ​ໄຟ​ຂ້າມ​ແດນ.

### ມາດຕາ 98 ການຂົນສົ່ງທາງ​ລົດ​ໄຟພາຍໃນປະເທດ

ການ​ຂົນ​ສົ່ງທາງ​ລົດ​ໄຟ​ພາຍ​ໃນ​ປະ​ເທດ ແມ່ນ​ ການບໍລິການ​ຂົນ​ສົ່ງຜູ້ໂດຍສານ ແລະ ສິນຄ້າ​ພາຍ​ໃນຕົວ​ເມືອງ, ລະຫວ່າງ​ ນະຄອນຫຼວງ ແລະ ​ແຂວງ, ແຂວງ ແລະ​ ແຂວງ. ​

### ມາດຕາ 99 ການຂົນສົ່ງທາງ​ລົດ​ໄຟຂ້າມແດນ

ການ​ຂົນ​ສົ່ງ​ທາງ​ລົດ​ໄຟຂ້າມ​ແດນ ແມ່ນ ການບໍລິການ​ຂົນ​ສົ່ງຜູ້ໂດຍສານ ແລະ ສິນຄ້າ ​ລະຫວ່າງ​ປະ​ເທດ ແລະ ການ​ຂົນ​ສົ່ງ​ຜ່ານ​ແດນ.

ລັດຖະບານ ອະນຸຍາດ​ໃຫ້​ມີ​ການ​ຂົນ​ສົ່ງທາງ​ລົດ​ໄຟຜ່ານ​ດິນ​ແດນຂອງ ສປປ ລາວ, ​ໃຫ້​ຄວາມ​ສະດວກ ​ແລະ​ໃຫ້ການ​ຮັບປະກັນ​ທີ່​ຈຳ​ເປັນ ຕາມ​ທີ່​ໄດ້​ກຳນົດ​ໄວ້​ໃນສົນທິສັນຍາ ​ແລະ ສັນຍາ​ສາກົນ ທີ່​ ສປປ ລາວ ​ເປັນ​ພາຄີ.

ການ​ຂົນ​ສົ່ງ​ທາງ​ລົດ​ໄຟຂ້າມ​ແດນ​ ອາດ​ມີ​ການ​ຄ່ຽນຖ່າຍ ຫຼື ບໍ່ມີ​ການ​ຄ່ຽນ​ຖ່າຍຕາມ​ການ​ຕົກລົງ​ຂອງລັດ ຖະບານ.

ການ​ຂົນ​ສົ່ງທາງ​ລົດ​ໄຟ​ຂອງ​ຕ່າງປະ​ເທ​ດ​ ເຂົ້າ​ມາ ຫຼື ຢູ່​ໃນ ຫຼື ຜ່ານ​ດິນ​ແດນ​ຂອງ ສປປ ລາວ ຕ້ອງ​ປະຕິບັດ​ ຕາມ​ກົດຈະລາຈອນທາງລົດໄຟ ແລະ ກົດໝາຍ ​ຂອງ ສປປ ລາວ.

## ໝວດທີ 2

**ການຂົນສົ່ງຜູ້ໂດຍສານ​​ທາງລົດໄຟ**

### ມາດຕາ 100 ການຂົນສົ່ງຜູ້ໂດຍສານທາງລົດໄຟ

ການຂົນສົ່ງຜູ້ໂດຍສານທາງ​ລົດ​ໄຟ ແມ່ນ ການເຄື່ອນຍ້າຍຜູ້ໂດຍສານ ຈາກຕົ້ນທາງໄປຫາປາຍທາງດ້ວຍລົດໄຟ.

### ມາດຕາ 101 ສິດ, ພັນທະ ແລະ ຄວາມຮັບຜິດຊອບ ຂອງຜູ້ດຳເນີນການຂົນສົ່ງໂດຍສານທາງລົດໄຟ

ຜູ້ດຳເນີນການຂົນສົ່ງໂດຍສານທາງລົດໄຟ ມີ ສິດ ຕົ້ນຕໍ ດັ່ງນີ້:

1. ຮັບ​ຄ່າ​ຂົນ​ສົ່ງ​ຜູ້​ໂດຍສານ, ​ເຄື່ອງ​ຂອງ ​ແລະ ​ເຄື່ອງຝາກ​ທາງ​ໄປສະນີ​ ຕາມ​ລະບຽບ​ການ ຫຼື ລາຄາ​ທີ່​ໄດ້ຕົກລົງ​ກັນ;
2. ທວງ​ເອົາຄ່າ​ຂົນ​ສົ່ງ​;
3. ປະຕິ​ເສດ​ຮັບ​ເອົາ​ຜູ້​ໂດຍສານ ຢູ່​ໃນ​ສະພາບ​ມຶນ​ເມົາ ຫຼື ເສຍ​ຈິດ ທີ່​ບໍ່ມີ​ຜູ້​ຄຸ້ມ​ຄອງ, ເຄື່ອງ​ຂອງ ຫຼື ເຄື່ອງ​ຝາກ​ທາງ​ໄປສະນີ​ທີ່​ເກືອດ​ຫ້າມ ຫຼື ຜິດ​ກົດໝາຍຂອງຜູ້ໂດຍສານ.

ຜູ້​ດຳ​ເນີນການຂົນ​ສົ່ງໂດຍສານທາງ​ລົດ​ໄຟ ມີ ພັນທະ ຕົ້ນຕໍ ດັ່ງນີ້:

1. ອຳນວຍຄວາມສະດວກ, ແຈ້ງຂໍ້ມູນ ຂ່າວສານ ໃຫ້ແກ່ຜູ້ໂດຍສານໃນການເດີນທາງ;
2. ນຳສົ່ງຜູ້ໂດຍສານ ໄປເຖິງຈຸດໝາຍປາຍທາງດ້ວຍຄວາມສະດວກ, ປອດໄພ ແລະ ຕາມກຳນົດເວລາ;
3. ຕິດປີ້ໃສ່ເຄື່ອງຝາກຂອງຜູ້ໂດຍສານ ພ້ອມທັງຮັບປະກັນບໍ່ໃຫ້ເຄື່ອງຂອງຜູ້ໂດຍສານຕົກເຮ່ຍ, ເສຍຫາຍ, ​ເສື່ອ​ມຄຸນ ຫຼື ປ່ຽນ​ຮູບ;
4. ປະຖົມພະຍາບານ​ເບື້ອງຕົ້ນ ຫຼື ນຳ​ສົ່ງ​ຜູ້​ໂດຍສານໄປ​ຍັງ​ສະຖານ​ທີ່​ປິ່ນປົວ​ທີ່​ໃກ້​ສຸດ​ຢ່າງ​ຮີບ​ດ່ວນ ໃນ​ກໍລະນີ ຜູ້​ໂດຍສານເກີດ​ເຈັບ​ເປັນ​ກະທັນ​ຫັນ ຫຼື ຈະ​ອອກລູກ;
5. ເຮັດ​ປະກັນ​ໄພ​ຜູ້​ໂດຍສານ​ ຕາມ​ກົດໝາຍ;
6. ປະຕິບັດທຸກເງື່ອນໄຂຂອງການຂົນສົ່ງທີ່ໄດ້ກຳນົດ​ໄວ້.

ຜູ້ດຳເນີນການຂົນສົ່ງໂດຍສານມີຄວາມ​ຮັບຜິດຊອບ ​ໃຊ້​ແທນ​ຄ່າ​ເສຍ​ຫາຍ​ໃນ​ກໍລະນີຕົ້ນຕໍ ດັ່ງນີ້:

1. ຜູ້​ໂດຍສານ​ເສຍ​ຊີວິດ, ​ເສຍ​ອົງຄະ, ບາດ​ເຈັບ ຫຼື ເຈັບ​ເປັນ ຍ້ອນ​ເຫດ​ຕິດ​ຂັດ ຫຼື ອຸບປະຕິ​ເຫດທາງລົດ​ໄຟ;
2. ຖ້ຽວ​ລົດ​ໄຟ ​ຊັກ​ຊ້າ ຫຼື ຖືກຍົກ​ເລີກ;
3. ເຄື່ອງ​ຂອງ​ເປ່​ເພ, ​ເສຍ​ຫາຍ, ຊັກ​ຊ້າ ຫຼື ສູນຫາຍ.

ຜູ້​ດຳ​ເນີນ​ການ​ຂົນ​ສົ່ງໂດຍສານ​ທາງ​ລົດ​ໄຟ ຈະ​ບໍ່ຮັບຜິດຊອບ ຫຼື ຮັບຜິດຊອບ​​ສ່ວນ​ໃດ​ສ່ວນ​ໜຶ່ງ ​ໃນ​ການ​ໃຊ້​ແທນ​ຄ່າເສຍຫາຍທາງ​ແພ່ງ ​ໃນ​ກໍລະນີ ​ຕົ້ນຕໍ ດັ່ງນີ້:

1. ຜູ້​ໂດຍສານ​ເສຍ​ຊີວິດ, ​ເສຍ​ອົງຄະ, ບາດ​ເຈັບ, ​ເຈັບ​ເປັນ ຍ້ອນ​ບັນຫາ​ສຸຂະພາບ, ຄວາມ​ຜິດ​ຂອງ​ຜູ້ກ່ຽວ​ເອງ ຫຼື​ ການ​ກະທຳ​ຂອງ​ບຸກຄົນ​ອື່ນ;
2. ເຄື່ອງ​ຂອງ​ ເປ່​ເພ, ​ເສຍ​ຫາຍ ຍ້ອນ​ຄຸນ​ນະພາ​ບຂອງ​ສິ່ງ​ຂອງ​ນັ້ນ​ເອງ ຫຼື ມີ​ການ​ຊັກ​ຊ້າ, ​ເປ່​ເພ ຍ້ອນ​ຖືກ​ຂະ​ແໜງ​ການ​ທີ່​ກ່ຽວຂ້ອງ​ກັກ​ໄວ້;
3. ຖ້າ​ພິສູດ​ໄດ້​ວ່າຜູ້​ດຳ​ເນີນ​ການ​ຂົນ​ສົ່ງ​ໂດຍສານທາງ​ລົດ​ໄຟ ຫາກ​ໄດ້​ເຮັດ​ທຸກ​ວິທີ​ທາງ ຫຼື ບໍ່ສາມາດ​ນຳ​ໃຊ້ມາດ​ຕະການ​ຕ່າງໆ ເພື່ອຫຼີກ​ເວັ້ນການ​ຊັກ​ຊ້າ ຫຼື ຍົກ​​ເລີກ​ຖ້ຽວ​ລົດ​ໄຟ​ນັ້ນ.

### ມາດຕາ 102 ສິດ, ພັນທະ ແລະ ຄວາມຮັບຜິດຊອບ ຂອງຜູ້ໂດຍສານ

ຜູ້ໂດຍສານ ມີສິດໄດ້ຮັບຂໍ້ມູນ ຂ່າວສານ, ຄວາມສະດວກ, ຄວາມສະບາຍ, ຄວາມປອດໄພ, ໄປເຖິງຈຸດ ໝາຍປາຍທາງ ແລະ ທວງເອົາການໃຊ້ແທນຄ່າເສຍຫາຍທີ່ເກີດຂຶ້ນ ເນື່ອງຈາກຄວາມຜິດຂອງຜູ້ຂົນສົ່ງໂດຍສານທາງ​ລົດ​ໄຟ.

ຜູ້ໂດຍສານ ມີພັນທະປະຕິບັດຕາມຄຳ​ແນະ​ນຳ​ຂອງ​ຜູ້​ຂົນ​ສົ່ງ​ໂດຍສານທາງ​ລົດ​ໄຟ ​ໃນ​ຊ່ວງ​ເວລາ​ຂົນ​ສົ່ງ, ຮັກສາຄວາມສະອາດ, ສິ່ງແວດລ້ອມ, ມາລະຍາດ, ແຈ້ງເຄື່ອງຂອງທີ່ມີມູນຄ່າສູງ, ວັດຖຸອັນຕະລາຍ, ອາວຸດ, ຈ່າຍຄ່າໂດຍສານ ແລະ ມີ​ຄວາມຮັບຜິດຊອບ ຕໍ່ຄ່າ​ເສຍ​ຫາຍ​ທີ່​ຕົນ​ໄດ້​ກໍ່ຂຶ້ນ ​ໃຫ້​ຜູ້ຂົນ​ສົ່ງ​ໂດຍສານທາງ​ລົດ​ໄຟ ຫຼື ບຸກ ຄົນ​ອື່ນ.

## ໝວດທີ 3

**ການ​ຂົນ​ສົ່ງ​ສິນຄ້າທາງ​ລົດ​ໄຟ**

### ມາດຕາ 103 ການຂົນສົ່ງສິນຄ້າທາງລົດໄຟ

ການຂົນສົ່ງສິນຄ້າທາງ​ລົດ​ໄຟ ແມ່ນ ການເຄື່ອນຍ້າຍວັດຖຸ, ສິ່ງຂອງ, ສັດ ແລະ ຜະລິດຕະພັນອື່ນ ລວມທັງຕູ້ສິນຄ້າ, ຖ້ານຮອງ, ຫີບຫໍ່, ພາຊະນະຂົນສົ່ງ ຫຼື ວັດຖູປະກອນອື່ນ ທີ່ຄ້າຍຄືກັນ ຈາກ​ຈຸດ​ໜຶ່ງ ໄປ​ຫາອີກຈຸດ​ໜຶ່ງດ້ວຍລົດໄຟ.

### ມາດຕາ 104 ສັນຍາຂົນສົ່ງສິນຄ້າທາງລົດໄຟ

ສັນຍາ​ຂົນ​ສົ່ງ​ສິນຄ້າ​ທາ​ງລົດ​ໄຟ ​ແມ່ນ ​ການ​ຕົກລົງ​ເປັນ​ລາຍ​ລັກ​ອັກສອນລະຫວ່າງ ​ຜູ້​ດຳ​ເນີນ​ການ​ຂົນ​ສົ່ງ​ທາງ​ລົດ​ໄຟກັບ​ຜູ້​ສົ່ງ​ສິນຄ້າ ກ່ຽວ​ກັບການ​ເຄື່ອນ​ຍ້າຍ​ສິນຄ້າຈາກ​ຕົ້ນ​ທາງໄປ​ຫາ​ປາຍ​ທາງ ຕາມ​ກຳນົດ​ເວລາ​ທີ່​ໄດ້​ຕົກ ລົງ​ກັນ ແລະ ຜູ້​ດຳ​ເນີນ​ການ​ຂົນ​ສົ່ງ​ທາງ​ລົດ​ໄຟ ຕ້ອງ​ຮັບປະກັນ​ໃຫ້ສິນຄ້າ​ຢູ່​ໃນ​ສະພາບ​ເດີມ, ບໍ່​ໃຫ້​ຕົກ​ເຮ່ຍ​ເສຍ​ຫາຍ ​ແລະ ຜູ້​ສົ່ງ​ສິນຄ້າ ຫຼື ຜູ້​ຮັບ​ສິນຄ້າຕ້ອງ​ຈ່າຍ​ຄ່າ​ຂົນ​ສົ່ງ ​ໃຫ້​ຜູ້​ດຳ​ເນີນ​ການ​ຂົນ​ສົ່ງ​ທາງ​ລົດ​ໄຟ​ຕາມ​ສັນຍາ.

### ມາດຕາ 105 ເອກະສານ​ຂົນ​ສົ່ງ​ສິນຄ້າທາງ​ລົດ​ໄຟ

ເມື່ອໄດ້ຮັບສິນຄ້າແລ້ວ ຜູ້ດຳເນີນການຂົນສົ່ງທາງລົດໄຟ ຕ້ອງອອກເອກະສານຂົນສົ່ງສິນຄ້າທາງລົດໄຟ ໃຫ້​ຜູ້​ສົ່ງ​ສິນຄ້າ ເພື່ອເປັນຫຼັກຖານຢັ້ງຢືນການຮັບເອົາສິນຄ້າ.

ເອກະສານດັ່ງກ່າວ ຕ້ອງມີຊື່, ລາຍເຊັນ ແລະ ຕາປະທັບ ຂອງຜູ້ດຳເນີນການຂົນສົ່ງທາງລົດໄຟ ຫຼື ຜູ້ຮັບມອບສິດ ໂດຍສອດຄ່ອງກັບກົດໝາຍທີ່ກ່ຽວຂ້ອງ.

### ມາດຕາ 106 ເນື້ອໃນຂອງ​ເອກະສານຂົນສົ່ງສິນຄ້າທາງລົດໄຟ

ເອກະສານຂົນສົ່ງສິນຄ້າທາງລົດໄຟພາຍໃນປະເທດ ມີ ເນື້ອໃນຕົ້ນຕໍ ດັ່ງນີ້:

1. ໃບກຳກັບສິນຄ້າຕ້ອງກຳນົດແຈ້ງປະເພດ, ປະລິມານ, ບໍລິມາດ, ລັກສະນະ, ສັນຍາລັກ, ລະຫັດ, ນ້ຳໜັກ, ຈຸດມອບສົ່ງ, ຈຸດຮັບ, ຕົ້ນທາງ ແລະ ຊື່ຜູ້ສົ່ງ, ປາຍທາງ ແລະ ຊື່ຜູ້ຮັບ, ການບັນຈຸຫຸ້ມຫໍ່, ລາຄາ ແລະ ວິທີການຊຳລະຄ່າຂົນສົ່ງ, ວັນ ແລະ ເວລາສົ່ງມອບ, ການປະກັນໄພ, ການເກັບຮັກສາ, ການຄ່ຽນຖ່າຍ ແລະ ຄ່າໃຊ້ຈ່າຍອື່ນໆ ທີ່ເກີດຂຶ້ນ;
2. ລາຍລະອຽດອື່ນ ທີ່ຜູ້ດຳເນີນການຂົນສົ່ງທາງລົດໄຟ ແລະ ຜູ້ສົ່ງສິນຄ້າ ໄດ້ກຳນົດໄວ້ໃນໃບກຳກັບສິນຄ້າ ພ້ອມທັງຢັ້ງຢືນສະພາບສິນຄ້າຈາກຜູ້ສົ່ງສິນຄ້າ.

ສຳລັບເອກະສານຂົນສົ່ງສິນຄ້າຂ້າມແດນ ໃຫ້ປະຕິບັດຕາມກົດໝາຍຂອງ ສປປ ລາວ ແລະ ສົນທິສັນ ຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

### ມາດຕາ 107 ໃບນຳສົ່ງສິນຄ້າທາງລົດໄຟ

ຜູ້ດຳເນີນການຂົນສົ່ງສິນຄ້າທາງລົດໄຟ ຕ້ອງປະກອບໃບນຳສົ່ງສິນຄ້າທາງລົດໄຟ ຕິດຕາມໄປພ້ອມກັບແຕ່ລະຂະບວນລົດໄຟ ຕາມແບບພິມທີ່ກະຊວງໂຍທາທິການ ແລະ ຂົນສົ່ງ ວາງອອກ.

### ມາດຕາ 108 ສິດ, ພັນທະ ແລະ ຄວາມຮັບຜິດຊອບ ​ຂອງ​ຜູ້​ດຳ​ເນີນ​ການ​ຂົນ​ສົ່ງສິນຄ້າ​ທາງ​ລົດ​ໄຟ

ຜູ້​ດຳ​ເນີນ​ການ​ຂົນ​ສົ່ງສິນຄ້າ​ທາງ​ລົດ​ໄຟ ມີ ສິດ ຕົ້ນຕໍ ດັ່ງນີ້:

1. ຮັບ​ຄ່າ​ຂົນ​ສົ່ງ​ສິນຄ້າ ຕາມ​ທີ່​ໄດ້​ຕົກລົງ​ກັນ;
2. ທວງ​ເອົາ​ຄ່າ​ຂົນ​ສົ່ງຈາກຜູ້​ສົ່ງ​ສິນຄ້າ ຫຼື ຜູ້​ຮັບ​ສິນຄ້າ ຕາມທີ່ໄດ້ຕົກລົງກັນໃນສັນຍາ;
3. ປະຕິ​ເສດ​ຮັບ​ເອົາ​ສິນຄ້າ​ທີ່​ເກືອດ​ຫ້າມ ຫຼື ຜິດ​ກົດໝາຍ.

ຜູ້​ດຳ​ເນີນ​ການ​ຂົນ​ສົ່ງ​ສິນຄ້າທາງ​ລົດ​ໄຟ ມີ​ ພັນທະຕົ້ນຕໍ ດັ່ງນີ້:

1. ​ຂົນສົ່ງສິນ​ຄ້າໄປ​ເຖິງຈຸດໝາຍ​ປາຍທາງຕາມ​ກຳນົດ​ເວລາ;
2. ປົກ​ປັກ​ຮັກສາ​ສິນຄ້າ​ໃຫ້​ຢູ່​ໃນ​ສະພາບ​ເດີມ ​ແລະ ບໍ່​ໃຫ້​ຕົກ​ເຮ່ຍ​ເສຍ​ຫາຍ;
3. ເຮັດ​ປະກັນ​ໄພ​ການ​ຂົນ​ສົ່ງ​ສິນຄ້າ ​ຕາມ​ກົດໝາຍ.

ຜູ້​ດຳ​ເນີນ​ການ​ຂົນ​ສົ່ງ​ສິນຄ້າ​ທາງ​ລົດ​ໄຟ ມີ ຄວາມ​ຮັບຜິດຊອບ​ຕົ້ນຕໍ ດັ່ງນີ້:

1. ໃຊ້​ແທນ​ຄ່າ​ເສຍ​ຫາຍທີ່​ເກີດ​ຂຶ້ນ ຈາກ​ການ​ຂົນ​ສົ່ງ​ສິນຄ້າ​ຂອງ​ຕົນ ຕາມກົດໝາຍ;
2. ແຈ້ງ​ໃຫ້​ຜູ້​​ສົ່ງ​ສິນຄ້າ​ຢ່າງ​ຮີບ​ດ່ວນ​ ​ໃນ​ກໍ​ລະ​ນີ ຜູ້​ຮັບ​ສິນຄ້າບໍ່​ມາ​ຮັບ​ເອົາ ຫຼື ປະຕິ​ເສດ​ຮັບ​ເອົາ​ສິນຄ້າ​ນັ້ນ.

ຜູ້ດຳເນີນການຂົນສົ່ງສິນຄ້າທາງລົດໄຟ ມີ ສິດ, ພັນທະ ແລະ ຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນສັນຍາ ຫຼື ກົດໝາຍ.

### ມາດຕາ 109 ສິດ, ພັນທະ ​ແລະ ຄວາມ​ຮັບຜິດຊອບ ​ຂອງ​ຜູ້​ສົ່ງສິນຄ້າ​ທາງ​ລົດ​ໄຟ

ຜູ້ສົ່ງ​ສິນຄ້າ​ ມີ ສິດຕົ້ນຕໍ ດັ່ງນີ້:

1. ຕິດຕາມ​ສິນຄ້າຂອງຕົນ ຈາກຜູ້ດຳ​ເນີນ​ການ​ຂົນ​ສົ່ງ ຫຼື ຜູ້​ຮັບ​ສິນຄ້າ;
2. ທວງ​ເອົາ​ການ​ໃຊ້​ແທນ​ຄ່າ​ເສຍ​ຫາຍ ໃນ​ກໍລະ​ນີ ສິນຄ້າທີ່​ສົ່ງ​ນັ້ນຫາກ​ເປ່ເພ, ເສຍ​ຫາຍ, ສູນຫາຍ ຫຼື ສົ່ງຊັກ​ຊ້າ;
3. ບໍ່ຈ່າຍ​ຄ່າ​ຂົນ​ສົ່ງ ຍ້ອນ​ການສົ່ງມອບສິນຄ້າ​​ຊັກ​ຊ້າ ທີ່ສ້າງ​ຄວາມ​ອັບປະ​ໂຫຍ​ດ​ໃຫ້​ແກ່​ຕົນ ຫຼື ຍ້ອນບໍ່​ປະຕິບັດ​ຕາມ​ສັນຍາ.

ຜູ້​ສົ່ງ​ສິນຄ້າ ມີ ພັນທະຕົ້ນຕໍ ດັ່ງນີ້:

1. ຈ່າຍ​ຄ່າ​ຂົນ​ສົ່ງ​ສິນຄ້າ ຕາມ​ສັນຍາ;
2. ມອບ​ເອກະສານ​ທີ່​ກ່ຽວຂ້ອງ​ກັບ​ສິນຄ້າ​ທີ່​ຈະ​ສົ່ງ;
3. ແຈ້ງ​ປະ​ເພດ, ລັກສະນະ​ຂອງ​ສິນຄ້າ, ຈຳນວນ​ຫີບ​ຫໍ່, ນ້ຳໜັກ, ປະລິມານ ລວມທັງ​ສິນຄ້າ​ອັນຕະ ລາຍ, ​ແຕກ​ງ່າຍ, ​​ເສື່​ອມຄຸນ ຫຼື ເໜົ່າ​ເປື່ອຍ​ໄວ ໃຫ້ຜູ້ດຳເນີນການຂົນສົ່ງ;
4. ຫຸ້ມ​ຫໍ່​ສິນຄ້າ ​ແລະ ປະຕິບັດ​ທຸກ​ເງື່ອນ​ໄຂຂອງ​ການ​ຂົນ​ສົ່ງ​ທາງ​ລົດ​ໄຟ.

ຜູ້​ສົ່ງ​ສິນຄ້າ ມີ ຄວາມ​ຮັບຜິດຊອບ​​ຕົ້ນຕໍ ດັ່ງນີ້:

1. ໃຊ້ແທນຄ່າເສຍ​ຫາຍ​ທີ່​ເກີດ​ຂຶ້ນຕໍ່​ສິນຄ້າ ​ໃນ​ກໍລະນີ ບໍ່​ແຈ້ງ​ສິນຄ້າຕາມ​ຂໍ້ 3 ​ວັກ​ 2 ຂອງ​ມາດຕາ​ນີ້;
2. ແກ້​ໄຂ​​ໃນ​ກໍລະນີີຜູ້​ຮັບ​ສິນຄ້າ ບໍ່​ມາ​ຮັບ​ເອົາ ຫຼື ປະຕິ​ເສດ​ຮັບ​ເອົາ​ສິນຄ້າ​ນັ້ນ ພາຍຫຼັງ​ໄດ້​ຮັບ​ແຈ້ງ​ຈາກ​ຜູ້​ດຳ​ເນີນ​ການ​ຂົນ​ສົ່ງ​ສິນຄ້າ.

ຜູ້ສົ່ງສິນຄ້າທາງລົດໄຟ ມີ ສິດ, ພັນທະ ແລະ ຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນສັນຍາ ຫຼື ກົດໝາຍ.

### ມາດຕາ 110 ສິດ, ພັນທະ ​ແລະ​ ຄວາມ​ຮັບຜິດຊອບ​ຂອງ​ຜູ້​ຮັບສິນຄ້າ​ທາງ​ລົດ​ໄຟ

ຜູ້​ຮັບ​ສິນຄ້າທາງ​ລົດ​ໄຟ ມີ ສິດຕົ້ນຕໍ ດັ່ງນີ້:

1. ຕິດຕາມ​ສິນຄ້າຈາກ​ຜູ້​ດຳ​ເນີນ​ການ​ຂົນ​ສົ່ງ​ ຫຼື ຜູ້​ສົ່ງ​ສິນຄ້າ ທາງ​ລົດ​ໄຟ;
2. ທວງ​ເອົາ​ການ​ໃຊ້​ແທນ​ຄ່າ​ເສຍ​ຫາຍ​ຕາມສັນຍາ, ກົດໝາຍ ໃນ​ກໍລະນີ ສິນຄ້າທີ່ສົ່ງນັ້ນ ຫາກ​ເປ່​ເພ,​ເສຍ​ຫາຍ ຫຼື ສູນຫາຍ;
3. ບໍ່ຮັບ​ເອົາ​ສິນຄ້າ ​ແລະ ບໍ່ຈ່າຍ​ຄ່າ​ຂົນ​ສົ່ງ ຍ້ອນ​ການສົ່ງມອບສິນຄ້າ​​ຊັກ​ຊ້າ ທີ່ສ້າງ​ຄວາມ​ອັບປະ​ໂຫຍ​ດ​ໃຫ້​ແກ່​ຕົນ ຫຼື ຍ້ອນບໍ່​ປະຕິບັດ​ຕາມ​ສັນຍາ.

ຜູ້​ຮັບ​ສິນຄ້າທາງ​ລົດ​ໄຟ ມີ ພັນທະຕົ້ນຕໍ ດັ່ງນີ້:

1. ຈ່າຍ​ຄ່າ​ຂົນ​ສົ່ງ​ສິນຄ້າຕາມສັນຍາ;
2. ກວດຮັບ​​​ເອົາສິນຄ້າ ຕາມ​ລາຍການທີ່​ໄດ້​ບົ່ງ​ໄວ້​ໃນ​ເອກະສານ​ຂົນ​ສົ່ງ;
3. ແຈ້ງ​ການ​ເສຍ​ຫາຍ ຫຼື ການ​ສູນຫາຍ​ຂອງ​ສິນຄ້າ ​ເປັນ​ລາຍລັກອັກສອນໃຫ້​ແກ່​ຜູ້​ດຳ​ເນີນ​ການ​ຂົນ​ສົ່ງ ແລະ ຜູ້​ສົ່ງ​ສິນຄ້າພາຍ​ໃນ​ເວລາ ​​ເຈັດ​ວັນ ລັດຖະການ ນັບ​ແຕ່​ວັນ​ໄດ້​ຮັບ​ສິນຄ້າ ​ຫຼື ສິນຄ້າ​ສູນຫາຍ ເປັນຕົ້ນ​ໄປ ພ້ອມ​ທັງເຮັດ​ບົດ​ບັນທຶກກັບຜູ້​ດຳ​ເນີນ​ການ​ຂົນ​ສົ່ງ​ໄວ້​ເປັນຫຼັກຖານ.

ຜູ້ຮັບສິນຄ້າທາງລົດໄຟ ມີ ສິດ, ພັນທະ ແລະ ຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນສັນຍາ ຫຼື ກົດໝາຍ.

### ມາດຕາ 111 ການຂົນສົ່ງສິນຄ້າເໜົ່າເປື່ອຍໄວທາງລົດໄຟ

ການ​ຂົນ​ສົ່ງ​ສິນຄ້າ​ເໜົ່າ​ເປື່ອຍ​ໄວທາງ​ລົດ​​ໄຟ ​ແມ່ນ​ ການ​ເຄື່ອນ​ຍ້າຍວັດຖຸ​ອິນ​ຊີ​ ທີ່​ໃຊ້​ເປັນ​ອາຫານ ລວມທັງພືດ ທີ່​ສ່ຽງ​ຕໍ່ການ​ເສຍ​ຄຸນ​ນະພາ​ບງ່າຍ ຍ້ອນ​ຜົນ​ກະທົບ​ຈາກ​ສະພາບ​ຂອງ​ການ​ຂົນ​ສົ່ງ, ອຸນຫະພູມ, ຄວາມ​ຊຸ່ມ, ຄວາມ​ແຫ້ງ.

ການ​ຂົນ​ສົ່ງ​ສິນຄ້າ​ເໜົ່າ​ເປື່ອຍ​ໄວທາງ​ລົດ​​ໄຟ ຕ້ອງ​ປະຕິບັດ​ຕາມ​ລະບຽບ​ການ​ຂອງ​ກະຊວງ​ສາທາລະນະ​ສຸກ, ກະຊວງ​ກະສິກຳ ​ແລະ ປ່າ​ໄມ້ ແລະ ຕ້ອງ​ມີ​ໜັງສື​ຢັ້ງຢືນ ຂອງຂະແໜງການດັ່ງກ່າວຕິດ​ຕາມໄປ​ນຳ​ທຸກ​ຄັ້ງ.

### ມາດຕາ 112 ການຂົນສົ່ງສິ່ງທີ່ໃຊ້ເປັນອາຫານ ແລະ ພືດ ທາງລົດໄຟ

ການຂົນສົ່ງສິ່ງທີ່ໃຊ້ເປັນອາຫານ ແລະ ພືດ ທາງລົດໄຟ ຕ້ອງນຳໃຊ້ຕູ້ສິນຄ້າ ແລະ ພາຊະນະຂົນສົ່ງ ທີ່ເໝາະ ສົມ, ດ້ານໃນຂອງຕູ້ສິນຄ້າ ແລະ ພາຊະນະຂົນສົ່ງ ຕ້ອງເປັນວັດຖຸທີ່ບໍ່ເຂົ້າໝ້ຽງ, ກັນນ້ຳໄດ້, ສະດວກໃນການອະນາໄມ, ອະເຊື້ອ ແລະ ບໍ່ເຮັດໃຫ້ມີຜົນກະທົບທາງລົບຕໍ່ສິ່ງຂອງທີ່ຂົນສົ່ງ.

ຕູ້ສິນຄ້າ ແລະ ພາຊະນະຂົນສົ່ງ ສິ່ງທີ່ໃຊ້ເປັນອາຫານ ແລະ ພືດທາງ​ລົດ​ໄຟ ບໍ່ໃຫ້ນຳໃຊ້ເພື່ອຂົນສົ່ງສັດມີຊີວິດ ຫຼື ຜະລິດຕະພັນອື່ນ ຊຶ່ງອາດກໍ່ໃຫ້ມີຄວາມເສຍຫາຍ ຫຼື ການຕິດເຊື້ອເກີດຂຶ້ນ ເວັ້ນເສຍແຕ່ຕູ້ສິນຄ້າ ແລະພາຊະນະນັ້ນ ໄດ້ມີການອະນາໄມ ແລະ ອະເຊື້ອແລ້ວ.

### ມາດຕາ 113 ການຂົນສົ່ງສັດມີຊີວິດທາງລົດໄຟ

ກ່ອນການຂົນສົ່ງສັດມີຊີວິດທາງລົດໄຟ ໃນແຕ່ລະຄັ້ງນັ້ນ ສັດທຸກຕົວຕ້ອງໄດ້ຮັບການກວດກາ ແລະຢັ້ງຢືນສຸຂະພາບ ຈາກສັດຕະວະແພດ. ສຳລັບສັດຖືພາທີ່ໃກ້ຈະອອກລູກ ແລະ ສັດຕິດເຊື້ອພະຍາດ ບໍ່ອະນຸຍາດໃຫ້ຂົນສົ່ງ.

ຕູ້ຂົນສົ່ງສັດທາງລົດໄຟ ຕ້ອງມີເຄື່ອງໝາຍບົ່ງບອກການຂົນສົ່ງສັດມີຊີວິດ, ມີເນື້ອທີ່ພຽງພໍ ສຳລັບການ ເໜັງຕີງຂອງສັດ, ອະນາໄມງ່າຍ, ກັນສັດຫຼົບໜີ, ສາມາດຮັບນ້ຳໜັກສັດ, ຮັບປະກັນຄວາມປອດໄພບໍ່ໃຫ້ເກີດບາດເຈັບ ຫຼື ຖືກກະທົບກະເທືອນ ພ້ອມທັງມີຜູ້ກຳກັບດູແລ ແລະ ຮັບຜິດຊອບໃນການນຳສັດຂຶ້ນ​ລົງ ແລະ ເຄື່ອນຍ້າຍສັດອອກຈາກຕູ້ລົດໄຟ.

### ມາດຕາ 114 ການຂົນສົ່ງສິນຄ້າອັນຕະລາຍທາງລົດໄຟ

ການຂົນສົ່ງສິນຄ້າອັນຕະລາຍທາງລົດໄຟ ແມ່ນ ການຂົນສົ່ງວັດຖຸ, ສິ່ງຂອງທີ່ມີຄວາມສ່ຽງກໍ່ໃຫ້ເກີດຄວາມເສຍຫາຍຕໍ່ສຸຂະພາບ ແລະ ຊີວິດຂອງຄົນ, ສັດ ແລະ ສິ່ງແວດລ້ອມ ເຊັ່ນ ວັດຖຸເຄມີ, ໄວໄຟ, ລະເບີດ ຊຶ່ງຕ້ອງຂໍອະນຸຍາດນຳກະຊວງໂຍທາທິການ ແລະ ຂົນສົ່ງ ແລະ ກະຊວງອື່ນທີ່ກ່ຽວຂ້ອງ ແລະ ຕ້ອງປະຕິບັດຕາມກົດໝາຍ, ສົນທິສັນຍາ ​ແລະ ສັນຍາ​ສາກົນ ທີ່ ສປປ ລາວ ​ເປັນ​ພາຄີ.

### ມາດຕາ 115 ການຂົນສົ່ງພິເສດທາງລົດໄຟ

ການຂົນສົ່ງພິເສດທາງລົດໄຟ ​ແມ່ນ ການຂົນສົ່ງສິນຄ້າວັດຖຸເຄື່ອງຂອງທີ່ມີຂະໜາດໃຫຍ່ ຫຼື ນ້ຳໜັກເກີນ.

ຜູ້ດຳເນີນການຂົນສົ່ງພິເສດທາງ​ລົດ​ໄຟ ຕ້ອງຂໍອະນຸຍາດນໍາກະຊວງໂຍທາທິການ ແລະ ຂົນສົ່ງ ແລະ ຕ້ອງມີແຜນການຂົນສົ່ງສິນຄ້າ ເຄື່ອງຂອງ ຂຶ້ນລົງຕູ້ລົດໄຟ, ຈັດລຽງ ແລະ ຄ່ຽນຖ່າຍຕູ້ສິນຄ້າ ພ້ອມທັງເສີມແຮງຫົວຈັກ ເພື່ອຮັບປະກັນຄວາມປອດໄພ ໃນການແລ່ນລົດ ແລະ ບໍ່ສ້າງຜົນກະທົບ ຕໍ່ໂຄງລ່າງພື້ນຖານທາງລົດໄຟ ແລະ ສິ່ງແວດລ້ອມ.

ສໍາລັບຂະໜາດ ແລະ ນໍ້າໜັກໃນການຂົນສົ່ງພິເສດ ໄດ້ກໍານົດໄວ້ໃນລະບຽບການຕ່າງຫາກ.

### ມາດຕາ 116 ການຂົນສົ່ງສຸກເສີນທາງລົດໄຟ

ການ​ຂົນ​ສົ່ງ​ສຸກ​ເສີນທາງ​ລົດ​ໄຟ​ ແມ່ນ ການຂົນສົ່ງໃນເວລາເກີດເຫດການຮີບດ່ວນ, ເຄັ່ງຮ້ອນ ທີ່ພົວພັນເຖິງ ໄພພິບັດທຳມະຊາດ, ຄວາມໝັ້ນຄົງຂອງຊາດ, ຄວາມສະຫງົບ, ຄວາມປອດໄພ ແລະ ຄວາມເປັນລະບຽບ ຮຽບຮ້ອຍຂອງສັງຄົມ ຊຶ່ງຕ້ອງປະຕິບັດຕາມການຕົກລົງຂອງລັດຖະບານ.

### ມາດຕາ 117 ການຂົນສົ່ງຊາກສົບທາງລົດໄຟ

ການຂົນສົ່ງຊາກສົບທາງລົດໄຟ ຕ້ອງໄດ້ປະກອບເອກະສານຢ່າງຄົບຖ້ວນ ກ່ອນຂະບວນລົດໄຟແລ່ນອອກ ຊາວສີ່ ຊົ່ວໂມງ.

ຜູ້ຕິດຕາມ ແລະ ກຳກັບດູແລຊາກສົບ ຕ້ອງວາງ ແລະ ຫຸ້ມຫໍ່ຊາກສົບໃຫ້ຢູ່ໃນໂລງສົບ ຕາມລະບຽບການຂອງກະຊວງສາທາລະນະສຸກ.

## ໝວດທີ 4

**ເຂດໂລຊິດສະຕິກ ​ແລະ ສູນແຈກຢາຍສິນຄ້າທາງລົດໄຟ**

### ມາດຕາ 118 ເຂດໂລຊິດສະຕິກທາງລົດໄຟ

ເຂດໂລ​ຊິດ​ສະຕິ​ກທາງ​ລົດ​ໄຟ ​ແມ່ນ ເຂດທີ່ຈັດ​ສັນສິ່ງອຳນວຍ​ຄວາມ​ສະດວກ ​ໃຫ້​ແກ່​ໂລ​ຊິດ​ສະຕິ​ກ ຊຶ່ງ​ປະກອບ​ດ້ວຍ ​ສະຖານີ​ຂົນ​ສົ່ງ​ສິນຄ້າທາງ​ລົດ​ໄຟ, ລານ​, ສະຖານີ​ຄ່ຽນ​ຖ່າຍ​ ​ແລະ ສາງ​ເກັບ​ມ້ຽນຕູ້​ສິນຄ້າ.

ການຄຸ້ມຄອງ, ການຈັດຕັ້ງ ແລະ ການເຄື່ອນໄຫວ ຂອງເຂດໂລຊິດສະຕິກທາງລົດໄຟ ໄດ້ກຳນົດໄວ້ໃນລະບຽບການຕ່າງຫາກ.

### ມາດຕາ 119 ສິດ, ພັນທະ ແລະ ຄວາມຮັບຜິດຊອບ ຂອງເຂດໂລຊິດສະຕິກທາງລົດໄຟ

ເຂດໂລຊິດສະຕິກທາງລົດໄຟ ມີ ສິດ ພົວພັນກັບພາກສ່ວນລັດ ແລະ ເອກະຊົນ ກ່ຽວກັບການບໍລິການ,ເກັບຄ່າບໍລິການ ແລະ ໄດ້ຮັບຂໍ້ມູນ ຂ່າວສານ ກ່ຽວ​ກັບ​ໂລ​ຊິດ​ສະຕິ​ກ ຈາກພາກສ່ວນທີ່ກ່ຽວຂ້ອງ.

ເຂດໂລຊິດສະຕິກທາງລົດໄຟ ມີ ພັນທະ​ ຄຸ້ມຄອງບໍລິຫານຂະບວນການເຄື່ອນຍ້າຍສິນຄ້າ ທີ່ມີການວາງແຜນ, ຄວບຄຸມ, ເກັບຮັກສາ, ຫຸ້ມຫໍ່, ຄ່ຽນຖ່າຍ, ຂົນສົ່ງສິນຄ້າ, ບໍລິການ ແລະ ສະໜອງຂໍ້ມູນ ຂ່າວສານ ທີ່ມີປະ ສິດທິພາບ ແລະ ປະສິດທິຜົນ ຈາກຕົ້ນທາງໄປຫາປາຍທາງຕາມຄວາມຕ້ອງການຂອງລູກຄ້າ.

ເຂດໂລຊິດສະຕິກທາງລົດໄຟ ມີ ຄວາມຮັບຜິດຊອບ ກ່ຽວກັບຄວາມຖືກຕ້ອງ ແລະ ຄົບຖ້ວນຂອງສິນຄ້າ ແລະ ເອກະສານນຳສົ່ງສິນຄ້າ. ໃນກໍລະນີ ສິນຄ້າຫາກບໍ່ຄົບຖ້ວນ, ເປ່ເພ, ເສຍຫາຍ, ສູນຫາຍຍ້ອນການບໍລິການຂອງຕົນ ຜູ້​ດຳ​ເນີນ​ການເຂດໂລຊິດສະຕິກ ຕ້ອງຮັບຜິດຊອບໃຊ້ແທນຄ່າເສຍຫາຍໃຫ້ແກ່ເຈົ້າຂອງສິນຄ້າ ຫຼື ຜູ້​ສົ່ງ​ສິນຄ້າ.

### ມາດຕາ 120 ສູນ​ແຈກ​ຢາຍ​ສິນຄ້າທາງລົດໄຟ

ສູນ​ແຈກ​ຢາຍ​ສິນຄ້າທາງລົດໄຟ ​ແມ່ນ ສູນເຕົ້າໂຮມສິນຄ້າ ເພື່ອອຳນວຍຄວາມສະດວກ ໃນການຈັດສົ່ງ ແລະ ແຈກຢາຍສິນຄ້າ.

### ມາດຕາ 121 ສິດ, ພັນທະ ແລະ ຄວາມຮັບຜິດຊອບຂອງ​ສູນແຈກຢາຍສິນຄ້າທາງລົດໄຟ

ສູນແຈກຢາຍສິນຄ້າທາງລົດໄຟ ມີ ສິດດຳເນີນທຸລະກິດຂອງຕົນ, ກຳນົດ ແລະ ເກັບຄ່າບໍລິການຕາມລະບຽບການ ພ້ອມທັງຄົ້ນຄວ້າ ແລະ ພັດທະນາກິດຈະການຂອງຕົນ ໃຫ້ທັນສະໄໝ.

ສູນແຈກຢາຍສິນຄ້າທາງລົດໄຟ ມີ ພັນທະບໍລິການເອກະສານ, ເຕົ້າໂຮມ, ຫຸ້ມຫໍ່, ບັນຈຸສິນຄ້າໃສ່ລົດໄຟ, ແຈກຢາຍສິນຄ້າໄປເຖິງປາຍທາງ ຕາມເປົ້າໝາຍ ແລະ ຈ່າຍຄ່າພາສີ, ອາກອນ ຕາມກົດໝາຍ.

ສູນແຈກຢາຍສິນຄ້າທາງລົດໄຟ ມີ ຄວາມຮັບຜິດຊອບ ກ່ຽວກັບຄວາມຖືກຕ້ອງ ແລະ ຄົບຖ້ວນຂອງສິນຄ້າ ແລະ ເອກະສານສຳເນົາສິນຄ້າ. ໃນກໍລະນີ ສິນຄ້າຫາກບໍ່ຄົບຖ້ວນ, ເປ່ເພ, ເສຍຫາຍ ຫຼື ສູນຫາຍ ຍ້ອນການບໍລິການຂອງຕົນ, ສູນແຈກຢາຍສິນຄ້າທາງລົດໄຟ ຕ້ອງຮັບຜິດຊອບໃຊ້ແທນຄ່າເສຍຫາຍ ໃຫ້ແກ່ເຈົ້າຂອງສິນຄ້າ ຫຼື ຜູ້​ສົ່ງ​ສິນຄ້າ ຕາມສັນຍາ.

## ໝວດທີ 5

**ການຈັດສົ່ງສິນຄ້າທາງລົດໄຟ**

### ມາດຕາ 122 ການຈັດສົ່ງສິນຄ້າທາງລົດໄຟ

ການຈັດສົ່ງສິນຄ້າທາງລົດໄຟ ແມ່ນ ການບໍລິການເຕົ້າໂຮມ, ບັນຈຸ, ຫຸ້ມຫໍ່ ແລະ ປະກອບເອກະສານຂົນສົ່ງສິນຄ້າ ເພື່ອເຄື່ອນຍ້າຍສິນຄ້າ ດ້ວຍຕູ້ລົດໄຟ ຈາກຕົ້ນທາງໄປ ຫາ ປາຍທາງ ຕາມກຳນົດເວລາທີ່ໄດ້ຕົກລົງກັນໃນສັນຍາ.

### ມາດຕາ 123 ສິດ, ພັນທະ ແລະ ຄວາມຮັບຜິດຊອບ ຂອງຜູ້ຈັດສົ່ງສິນຄ້າທາງລົດໄຟ

ຜູ້ຈັດສົ່ງສິນຄ້າທາງລົດໄຟ ມີ ສິດ ເຮັດສັນຍາກັບເຈົ້າຂອງສິນຄ້າ ຫຼື ຜູ້ສົ່ງສິນຄ້າ ແລະ ຜູ້ດຳເນີນການຂົນສົ່ງສິນຄ້າທາງລົດໄຟ, ຮັບ ແລະ ກວດກາສິນຄ້າ, ພົວພັນກັບເຈົ້າໜ້າທີ່ຂອງລັດ ກ່ຽວກັບການຈັດສົ່ງສິນຄ້າ ແລະ ຮັບຄ່າບໍລິການຈັດສົ່ງສິນຄ້າ ຕາມທີ່ໄດ້ຕົກລົງກັນໃນສັນຍາ.

ຜູ້ຈັດສົ່ງສິນຄ້າທາງລົດໄຟ ມີ ພັນທະເຕົ້າໂຮມ, ຫຸ້ມຫໍ່, ບັນຈຸ ແລະ ມອບສິນຄ້າ ໃຫ້ແກ່ຜູ້ດຳເນີນການຂົນສົ່ງສິນຄ້າທາງລົດໄຟ, ປະກອບເອກະສານນຳສົ່ງສິນຄ້າ, ແຈ້ງເນື້ອໃນລະອຽດ ກ່ຽວກັບລັກສະນະຂອງສິນຄ້າ, ຕິດເຄື່ອງໝາຍ, ໃສ່ເລກລຳດັບ, ແຈ້ງນ້ຳໜັກ, ບໍລິມາດ ​ແລະ ປະລິມານ.

ຜູ້ຈັດສົ່ງສິນຄ້າທາງລົດໄຟ ມີ ຄວາມຮັບຜິດຊອບ ກ່ຽວກັບຄວາມຖືກຕ້ອງ ແລະ ຄົບຖ້ວນຂອງເອກະ ສານນຳສົ່ງສິນຄ້າ, ຮັບປະກັນການຈັດສົ່ງສິນຄ້າຢ່າງຄົບຖ້ວນ ຕາມຈຳນວນທີ່ມີຢູ່ໃນບັນຊີ ແລະ ບໍ່ໃຫ້ສິນຄ້າຕົກເຮ່ຍເສຍຫາຍ ຫຼື ເສຍຄຸນນະພາບຍ້ອນການບັນຈຸ, ຫຸ້ມຫໍ່ ແລະ ຮັບປະກັນ ໃຫ້ສິນຄ້າໄປເຖິງຈຸດໝາຍປາຍ ທາງ. ໃນກໍລະນີ ສິນຄ້າຫາກມີການເສຍຫາຍຍ້ອນຄວາມ​ຜິດ​ຂອງ​ຕົນ ຜູ້ຈັດສົ່ງສິນຄ້າທາງລົດໄຟ ຕ້ອງຮັບຜິດ ຊອບຕໍ່​ຄວາມ​ເສຍ​ຫາຍ​ດັ່ງກ່າວ.

# ພາກທີ VII

**ທຸລະ​ກິດ​ການລົດ​ໄຟ**

### ມາດຕາ 124 ປະເພດທຸລະກິດການລົດໄຟ

ປະ​ເພດທຸລະກິດການລົດໄຟ ມີ ດັ່ງນີ້:

1. ການສຳຫຼວດ ​ແລະ ການອອກແບບ;
2. ການບໍລິການທີ່ປຶກສາ;
3. ການວິໄຈວັດສະດຸກໍ່ສ້າງ;
4. ການຮັບເໝົາກໍ່ສ້າງ, ບູລະນະຮັກສາ ແລະ ສ້ອມແປງ ທາງລົດໄຟ;
5. ການຜະລິດ, ຕິດຕັ້ງ, ສ້ອມແປງປ້າຍ, ໄຟສັນຍານ ແລະ ເຄື່ອງໝາຍຈະລາຈອນ;
6. ສູນແຈກຢາຍສິນຄ້າ;
7. ເຂດໂລຊິດສະຕິກ;
8. ຂາຍປີ້ລົດໄຟ ແລະ ຕົວແທນຂາຍປີ້ລົດໄຟ;
9. ການບໍລິການ ການຂົນສົ່ງທາງລົດໄຟ;
10. ສ້ອມແປງຫົວຈັກລົດໄຟ, ຕູ້ລົດໄຟ ແລະ ອຸປະກອນອື່ນ;
11. ທຸລະກິດອື່ນ ກ່ຽວກັບການລົດໄຟ.

ສຳລັບການດຳເນີນທຸລະກິດການລົດໄຟ ມີ ສາມ ຮູບແບບ ຄື ລັດລົງທຶນ, ລັດຮ່ວມທຶນກັບເອກະຊົນ ແລະ ເອກະຊົນລົງທຶນ.

### ມາດຕາ 125 ການ​ສ້າງຕັ້ງວິ​ສາ​ຫະກິດການ​ລົດ​ໄຟ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດຳ​ເນີນ​ທຸລະ​ກິດການ​ລົດ​ໄຟ ຕ້ອງ​ສະ​ເໜີຂໍ​ສ້າງຕັ້ງວິສາຫະກິດ ນຳຫ້ອງການບໍລິການ ການລົງທຶນປະຕູດຽວຂັ້ນສູນກາງ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ​ວ່າ​ດ້ວຍການ​ສົ່ງເສີມ​ການ​ລົງທຶນ ແລະ ກົດໝາຍ​ວ່າ​ດ້ວຍວິ​ສາ​ຫະກິດ.

### ມາດຕາ 126 ເງື່ອນ​ໄຂ​ການ​ອະນຸຍາດ​ສ້າງຕັ້ງວິສາຫະກິດ​​ການ​ລົດ​ໄຟ

ຜູ້ທີ່​ຈະ​ໄດ້ຮັບອະນຸຍາດສ້າງຕັ້ງວິສາຫະກິດ​ການ​ລົດ​ໄຟ ຕ້ອງ​ມີ​ເງື່ອນ​ໄຂ ດັ່ງນີ້:

1. ມີບົດລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້;
2. ມີໂຄງ​ຮ່າງການຈັດຕັ້ງ ​ແລະ ບຸກຄະລາ​ກອນ ທີ່ມີ​ຄວາມ​ຮູ້​ຄວາມ​ສາມາດ ​ແລະ ປະສົບ​ການ;
3. ​ມີອຸປະກອນ, ​ເຄື່ອງມື ແລະ ພາຫະນະທີ່​ໄດ້​ມາດຕະຖານ, ທັນ​ສະ​ໄໝ ແລະ ເໝາະ​ສົມ ​ກັບ​ຂະ ໜາດ​ຂອງ​ກິດຈະການ;
4. ມີທຶນ​ພຽງພໍທີ່​ເໝາະ​ສົມ ​ກັບ​ແຕ່ລະ​ປະ​ເພດ ​ແລະ ຂະໜາດ​ຂອງກິດຈະການດັ່ງກ່າວ;
5. ມີສຳນັກງານຫ້ອງການຕັ້ງຢູ່​ໃນ ສປປ ລາວ;
6. ໄດ້ຮັບອະນຸຍາດຈາກກະຊວງໂຍທາທິການ ແລະ ຂົນສົ່ງ.

### ມາດຕາ 127 ການ​ຄັດ​​ເລືອກ​ວິ​ສາ​ຫະກິດ​ ກ່ຽວ​ກັບທາງ​ລົດ​ໄຟ

ການຄັດເລືອກວິສາຫະກິດ ກ່ຽວກັບທາງລົດ​ໄຟ ຕ້ອງດຳເນີນຜ່ານການປະມູນຕາມກົດໝາຍ.

ວິສາຫະກິດ ກ່ຽວກັບທາງລົດ​ໄຟທີ່ເຂົ້າຮ່ວມປະມູນ ຕ້ອງມີເງື່ອນໄຂ ດັ່ງນີ້:

1. ສ້າງຕັ້ງຂຶ້ນຢ່າງຖືກຕ້ອງ ຕາມກົດໝາຍ;
2. ມີວິສະວະກອນທາງລົດໄຟ ຫຼື ວິສະວະກອນອື່ນ ແລະ ນັກວິຊາການທີ່ກ່ຽວຂ້ອງທີ່ມີຄວາມຮູ້, ຄວາມສາມາດ, ຄຸນສົມບັດ ແລະ ມີປະສົບການ ໃນວຽກງານຢ່າງເໝາະສົມ ກັບແຕ່ລະປະເພດ ແລະ ຂະໜາດຂອງໂຄງການ;
3. ມີ ຍານພາຫະນະ, ເຄື່ອງມື, ອຸປະກອນ ທີ່ເໝາະສົມ ກັບແຕ່ລະປະເພດ ແລະ ຂະໜາດຂອງໂຄງການ;
4. ມີຖານະທາງການເງິນ, ປະຕິບັດພັນທະດ້ານພາສີ, ອາກອນ ຢ່າງເປັນປົກກະຕິ ແລະ ຄົບຖ້ວນ;
5. ມີເງື່ອນໄຂອື່ນ ຕາມທີ່ໄດ້ກຳນົດໃນເອກະສານປະມູນ.

### ມາດຕາ 128 ສັນຍາ​ກ່ຽວ​ກັບກິດຈະການ​ການ​ລົດ​ໄຟ

ທຸກ​ກິດຈະການ​ການ​ລົດ​ໄຟ ຕ້ອງ​ມີ​ສັນຍາລະ​ຫວ່າງ​ ເຈົ້າ​ຂອງ​ໂຄງການ ກັບວິ​ສາ​ຫະກິດ ທີ່​ໄດ້​ຜ່ານ​ການ​ຄັດ​ເລືອກ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 127 ຂອງ​ກົດໝາຍ​ສະບັບ​ນີ້ ແລະ ຕ້ອງ​ສອດຄ່ອງ​ກັບ​ກົດໝາຍວ່າ​ດ້ວຍຂໍ້​ຜູກ​ພັນ​ໃນ​ສັນຍາ ​ແລະ ນອກ​ສັນຍາ.

# ພາກທີ VIII

**ສິດ ແລະ ພັນທະ ຂອງຜູ້ດຳ​ເນີນ​ກິດຈະການ**

**ແລະ ຜູ້​ດຳ​ເນີນ​ທຸລະ​ກິດການ​ລົດ​ໄຟ**

### ມາດຕາ 129 ສິດ​ ​ແລະ ພັນ​ທະ ຂອງເຈົ້າຂອງໂຄງການ

ເຈົ້າ​ຂອງ​ໂຄງການ ມີ ສິດ ຕົ້ນຕໍ ດັ່ງນີ້ີ້:

1. ກະກຽມ​ໂຄງການ, ແຕ່ງຕັ້ງຄະນະ​ກຳມະການ​ປະມູນ ແລະ ຄະນະຮັບຜິດຊອບໂຄງການ;
2. ພິຈາລະນາ​ຮັບຮອງ ​ແຜນການ​ປະມູນ, ​ເອກະສານ​ປະມູນ, ​ຜົນຂອງ​ການ​ປະມູນ ແລະ ອະນຸມັດໃຫ້ເຊັນສັນຍາ ໃນການຄັດເລືອກເອົາທີ່ປຶກສາ ແລະ ຜູ້ຮັບ​ເໝົາ;
3. ຊີ້ນຳຄະນະຮັບຜິດຊອບໂຄງການ ໃນການຈັດຕັ້ງປະຕິບັດໂຄງການ ໃຫ້ໄປຕາມແຜນດຳເນີນງານ, ຮັບປະກັນຄຸນນະພາບ ແລະ ງົບປະມານທີ່ໄດ້ຮັບອະນຸມັດ;
4. ພິຈາລະນາ ແລະ ຮັບຮອງແຜນຜັງເຕັກນິກ, ແຜ່ນແຕ້ມເຕັກນິກຂອງທີ່ປຶກສາ ແລະ ຜູ້ຮັບ​ເໝົາ ລວມທັງສະເໜີດັດແກ້ແຜນຜັງ ​ແລະ ແຜ່ນແຕ້ມດັ່ງກ່າວ ໃນກໍລະນີ ຈຳເປັນກ່ຽວກັບງົບປະມານ, ເຕັກນິກ ແລະ ເວລາໃນການຈັດຕັ້ງປະຕິບັດໂຄງການ;
5. ນຳ​ສະ​ເໜີກ່ຽວ​ກັບ​ການດັດແກ້, ໂຈະ, ອວ່າຍທຶນ ແລະ ຍົກເລີກໂຄງການ.

ເຈົ້າ​ຂອງ​ໂຄງການ ມີ ພັນທະ​ໃນ​ການຊຳລະຄ່າກໍ່ສ້າງ, ບູລະນະຮັກສາ, ສ້ອມແປງ ແລະ ​ຄວບ​ຄຸມການກໍ່ສ້າງໃຫ້ແກ່ບໍລິສັດທີ່​ປຶກສາ ແລະ ຜູ້ຮັບເໝົາ ຕາມສັນຍາທີ່ໄດ້ຕົກລົງກັນ.

### ມາດຕາ 130 ສິດ ​ແລະ ພັນທະ ຂອງຄະນະຮັບຜິດຊອບໂຄງການ

ຄະນະ​ຮັບຜິດຊອບ​ໂຄງການ ມີ ສິດ ຕົ້ນຕໍ ດັ່ງນີ້ີ້:

1. ຊ່ວຍ​ຄະນະ​ກຳມະການ​ປະມູນ ຈັດຕັ້ງການປະມູນ​ເອົາບໍລິສັດ​ທີ່ປຶກສາ ​ແລະ ຜູ້ຮັບເໝົາ;
2. ແຈ້ງ, ແນະນຳ ຫຼື ສັ່ງໂຈະຊົ່ວຄາວການຈັດຕັ້ງປະຕິບັດໂຄງການ ຂອງທີ່ປຶກສາ ຫຼື ຜູ້ຮັບເໝົາທີ່ບໍ່ປະຕິບັດຕາມສັນຍາທີ່​ໄດ້​ຕົກລົງ​ກັນ ແລ້ວລາຍງານຕໍ່ເຈົ້າຂອງໂຄງການໂດຍດ່ວນ;
3. ຕິດ​ຕາມ, ກວດ​ກາ​ ການ​ດຳ​ເນີນ​ງານຂອງບໍລິສັດ​ທີ່ປຶກສາ ​ແລະ ຜູ້ຮັບເໝົາ;
4. ສະເໜີປ່ຽນຫົວໜ້າທີມຂອງບໍລິສັດ​ທີ່ປຶກສາ ​ແລະ ຜູ້ຮັບເໝົາ ພ້ອມດ້ວຍນັກວິຊາການທີ່ບໍ່ສາມາດປະຕິບັດໜ້າທີ່ ຕາມການມອບໝາຍ.

ຄະນະ​ຮັບຜິດຊອບ​ໂຄງການ ມີ ພັນທະຕົ້ນຕໍ ດັ່ງນີ້ີ້:

1. ລາຍງານສະພາບການຈັດຕັ້ງປະຕິບັດໂຄງການແຕ່ລະໄລຍະ ໃຫ້ເຈົ້າຂອງໂຄງການຢ່າງເປັນປະຈຳ;
2. ປະສານສົມທົບ ກັບທຸກພາກສ່ວນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ​ ເພື່ອ​ອຳນວຍ​ຄວາມ​ສະດວກ​ໃນ​ການຈັດຕັ້ງປະຕິບັດ​ໂຄງການ​ໃຫ້​ສຳ​ເລັດ​ຜົນ;
3. ເກັບ​ມ້ຽນສຳນວນເອກະສານຂອງໂຄງການ ເຊັ່ນ ​ບົດ​ລາຍ​ງານ​ການ​ສຶກສາ​ຄວາມ​ເປັນ​ໄປ​ໄດ້, ຜົນການວິໄຈດິນ ແລະ ວັດສະດຸກໍ່ສ້າງ, ແຜນຜັງເຕັກນິກ, ແຜ່ນແຕ້ມເຕັກນິກທີ່​​ໄດ້ຖືກ​ຮັບຮອງ, ແຜ່ນແຕ້ມເຕັກນິກການກໍ່ ສ້າງ​ຕົວ​ຈິງ ແລະ ເອກະສານອື່ນທີ່ກ່ຽວຂ້ອງ.

### ມາດຕາ 131 ສິດ ​ແລະ ພັນທະ​​ ຂອງ​​ທີ່​ປຶກສາ

ທີ່ປຶກສາກໍ່ສ້າງ​ທາງ​ລົດ​ໄຟ ມີ ສິດຕົ້ນຕໍ ດັ່ງນີ້:

1. ກວດກາແຜນການ, ຄວບຄຸມການກໍ່ສ້າງ ແລະ ແນະນຳວິທີການໃຫ້ຜູ້ຮັບເໝົາກໍ່ສ້າງ ໃຫ້ຖືກຕ້ອງຕາມແຜນຜັງເຕັກນິກ, ແຜ່ນແຕ້ມເຕັກນິກ, ກຳນົດໝາຍເຕັກນິກ ແລະ ມາດຕະຖານເຕັກນິກ;
2. ຕິດຕາມ, ກວດກາ ແລະ ສະຫຼຸບບໍລິມາດແຕ່ລະໜ້າວຽກຢ່າງລະອຽດ ໃນແຕ່ລະໄລຍະ ເພື່ອຢັ້ງຢືນຄວາມຖືກຕ້ອງ​​ໃຫ້ແກ່ການຊຳລະຄ່າກໍ່ສ້າງ;
3. ຮັບຄ່າຄວບຄຸມການກໍ່ສ້າງ ຕາມມູນຄ່າທີ່ກຳນົດໃນສັນຍາ.

ທີ່ປຶກສາກໍ່ສ້າງ​ທາງ​ລົດ​ໄຟ ມີ ພັນທະຕົ້ນຕໍ ​ດັ່ງນີ້:

1. ຊ່ວຍກະກຽມເອກະສານປະມູນ, ຮ່າງສັນຍາຮັບເໝົາກໍ່ສ້າງ ແລະ ເອກະສານອື່ນ ເພື່ອຮັບໃຊ້ໃຫ້ແກ່ໂຄງການກໍ່ສ້າງ;
2. ລາຍງານໃຫ້ເຈົ້າຂອງໂຄງການ ໃນການບໍ່ຮັບຮອງເອົາໜ້າວຽກໃດໜຶ່ງ ຂອງຜູ້ຮັບເໝົາກໍ່ສ້າງທີ່ບໍ່ຖືກ ຕ້ອງ ຕາມກຳນົດໝາຍເຕັກນິກ ແລະ ມາດຕະຖານເຕັກນິກ;
3. ລາຍງານຄວາມຄືບໜ້າຂອງໜ້າວຽກ, ຂໍ້ສະດວກ, ຂໍ້ຫຍຸ້ງຍາກ ແລະ ບັນຫາອື່ນ ຂອງໂຄງການໃຫ້ເຈົ້າຂອງໂຄງການເປັນແຕ່ລະໄລຍະ;
4. ເກັບຮັກສາ ແລະ ມອບສຳນວນເອກະສານໂຄງການຄົບຖ້ວນ ໃຫ້​ແກ່​ຄະນະ​ຮັບຜິດຊອບໂຄງ ການ.

### ມາດຕາ 132 ສິດ ​ແລະ ພັນທະ​ຂອງ​ຜູ້​ຮັບ​ເໝົາ

ຜູ້ກໍ່ສ້າງທາງ​ລົດ​ໄຟ ມີ ສິດຕົ້ນຕໍ ດັ່ງນີ້:

1. ຄຸ້ມຄອງສະໜາມກໍ່ສ້າງ ແລະ ປະຕິບັດຕາມລະບຽບການ ກ່ຽວກັບຄວາມປອດໄພໃຫ້ແທດເໝາະກັບປະເພດ, ຂະໜາດ ແລະ ລັກສະນະຂອງໂຄງການ ເປັນຕົ້ນ ຕິດຕັ້ງປ້າຍເຕືອນ, ປ້າຍສັນຍານ, ໄຟສັນຍານ, ສ້າງທາງເວັ້ນ ແລະ ມາດຕະການປ້ອງກັນຄວາມປອດໄພ ທີ່ຈຳເປັນ, ລວມທັງຮັບປະກັນຄວາມເປັນລະບຽບຮຽບຮ້ອຍ ແລະ ໃຫ້ມີຜົນກະທົບຕໍ່ສິ່ງແວດລ້ອມໜ້ອຍທີ່ສຸດ;
2. ສະເໜີດັດແກ້ມູນຄ່າຂອງໂຄງການ ໃນກໍລະນີຈຳເປັນດັດແກ້ແຜນຜັງເຕັກນິກ ແລະ ແຜ່ນແຕ້ມເຕັກ ນິກໃນເວລາຈັດຕັ້ງປະຕິບັດໂຄງການ;
3. ຮັບຄ່າກໍ່ສ້າງຕາມບໍລິ​ມາດ​ຕົວ​ຈິງທີ່​ປະຕິບັດ​ໄດ້ທີ່ໄດ້​ກຳນົດ​ໄວ້​ໃນ​ສັນຍາ.

ຜູ້ກໍ່ສ້າງທາງ​ລົດ​ໄຟ ມີ ພັນທະຕົ້ນຕໍ ດັ່ງນີ້:

1. ສ້າງແຜນດຳເນີນງານ ນັບແຕ່ວັນເລີ່ມຕົ້ນຮອດວັນສຳເລັດແລ້ວ ສະເໜີຕໍ່ທີ່ປຶກສາກໍ່ສ້າງ ແລະ ຄະ ນະຮັບຜິດຊອບໂຄງການ ເພື່ອຮັບຮອງ;
2. ດຳເນີນໂຄງການໃຫ້ຖືກຕ້ອງຕາມແຜນດຳເນີນງານ, ແຜນຜັງເຕັກນິກ, ແຜ່ນແຕ້ມເຕັກນິກ, ກຳນົດ ໝາຍ​ເຕັກນິກ, ມາດຕະຖານເຕັກນິກ ແລະ ວັດສະດຸກໍ່ສ້າງ ຕາມທີ່ໄດ້ກຳນົດໄວ້ໃນສັນຍາ;
3. ແຈ້ງໃຫ້ທີ່ປຶກສາ ແລະ ຄະນະຮັບຜິດຊອບໂຄງການຊາບລ່ວງໜ້າ ກ່ອນປະຕິບັດໜ້າວຽກທີ່ສຳຄັນເພື່ອຕິດຕາມ ແລະ ກວດກາຕົວຈິງ;
4. ອຳນວຍຄວາມສະດວກໃຫ້ແກ່ຜູ້ນຳໃຊ້ທາງລົດ​ໄຟ ແລະ ຜູ້ຢູ່ອາໄສບໍລິເວນໃກ້ຄຽງ ໃນໄລຍະດຳເນີນການກໍ່ສ້າງ ພ້ອມທັງຮັບຜິດຊອບຕໍ່ຊີວິດ ແລະ ຊັບສິນຂອງຜູ້ນຳໃຊ້ທາງລົດ​ໄຟ ແລະ ຜູ້ຢູ່ອາໄສບໍລິເວນໃກ້ຄຽງໃນກໍລະນີເກີດອຸບປະຕິເຫດຍ້ອນຄວາມປະໝາດ, ເລິ່ນເລີ້ຂອງຕົນ;
5. ສະໜອງຂໍ້ມູນ ແລະ ເອກະສານທີ່ຈຳເປັນ ໃຫ້ແກ່ຄະນະຮັບຜິດຊອບໂຄງການ ຫຼື ຄະນະກຳມະ ການກວດກາ ຕາມກຳນົດເວລາທີ່ໄດ້ຕົກລົງກັນ;
6. ຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ ເນື່ອງຈາກການບໍ່ປະຕິບັດຕາມສັນຍາ, ແຜນຜັງເຕັກນິກ,ແຜ່ນແຕ້ມເຕັກນິກ, ກຳນົດໝາຍເຕັກນິກ ແລະ ມາດຕະຖານເຕັກນິກ ທີ່ໄດ້ຕົກລົງກັນ;
7. ເກັບຮັກສາ ແລະ ມອບສຳນວນເອກະສານໂຄງການຄົບຖ້ວນ ໃຫ້ຄະນະຮັບຜິດຊອບໂຄງການ.

### ມາດຕາ 133 ສິດ ​ແລະ ພັນທະ ຂອງ​ບໍລິສັດສຳ​ຫຼວດອອກ​ແບບ ​​ແລະ ວິ​​ໄຈ​ວັດ​ສະດຸກໍ່ສ້າງທາງລົດໄຟ

ບໍລິສັດສຳຫຼວດອອກແບບ ແລະ ວິໄຈວັດສະດຸກໍ່ສ້າງທາງລົດໄຟ ມີ ສິດຕົ້ນຕໍ ດັ່ງນີ້:

1. ເກັບກຳ, ວິໄຈ ຂໍ້ມູນ ແລະ ວັດສະດຸກໍ່ສ້າງ ທີ່ຈຳເປັນຢ່າງຄົບຖ້ວນ ເພື່ອເປັນພື້ນຖານໃຫ້ແກ່ການອອກແບບ;
2. ສະເໜີປັບປຸງຄືນແຜນຜັງເຕັກນິກ ແລະ ແຜ່ນແຕ້ມເຕັກນິກ ທີ່ເຫັນວ່າບໍ່ເໝາະສົມຕໍ່ຄະນະຮັບຜິດ ຊອບໂຄງການ ເພື່ອພິຈາລະນາ;
3. ອອກ​ແບບ, ຄິດໄລ່ໂຄງສ້າງວິສະວະກຳ, ຂະຫຍາຍແຜ່ນ​ແຕ້ມ​ເຕັກນິກ ແລະ ແຜ່ນແຕ້ມຊິ້ນສ່ວນລະ ອຽດຂອງໂຄງສ້າງ;
4. ກຳນົດການນຳໃຊ້ວັດສະດຸກໍ່ສ້າງ, ປະເມີນມູນຄ່າການກໍ່ສ້າງ ແລະ ສ້າງແຜນດຳເນີນງານລະອຽດ.

ບໍລິສັດສຳຫຼວດອອກແບບ ແລະ ວິໄຈ ວັດສະດຸກໍ່ສ້າງທາງລົດໄຟ ມີ ພັນທະ ແລະ ຄວາມຮັບຜິດຊອບ​ກ່ຽວກັບຜົນຂອງການສຳຫຼວດ, ອອກແບບ ແລະ ການວິໄຈ ວັດສະດຸກໍ່ສ້າງ ຕາມກົດໝາຍ.

# ພາກ​ທີ IX

**ຄ່າ​ທຳນຽມ ​ແລະ ຄ່າ​ບໍລິການ ການລົດໄຟ**

### ມາດຕາ 134 ຄ່າທຳນຽມການລົດໄຟ

ຄ່າທຳນຽມການລົດໄຟ ແມ່ນ ຄ່າສິດຄຸ້ມຄອງບໍລິຫານຂອງລັດຈາກບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເຄື່ອນໄຫວທາງດ້ານເສດຖະກິດ-ສັງຄົມ ໂດຍຜ່ານຂະແໜງການຂອງລັດດ້ວຍຮູບການອອກໃບຢັ້ງຢືນ ແລະ ໃບອະ ນຸຍາດຕ່າງໆ.

ຄ່າທຳນຽມ ກ່ຽວກັບການລົດໄຟ ໃຫ້ມອບເຂົ້າງົບປະມານຂອງລັດ.

### ມາດຕາ 135 ຄ່າບໍລິການ ການລົດໄຟ

ຄ່າບໍລິການ ແມ່ນ ຄ່າຮັບໃຊ້ທາງດ້ານບໍລິຫານວິຊາການ ຈາກຂະແໜງການຂອງລັດ ໃນການເຄື່ອນ ໄຫວຮັບໃຊ້ສັງຄົມ ໂດຍບໍ່ຫວັງຜົນກຳໄລ ແລະ ເພື່ອເປັນການຊ່ວຍໜູນຄ່າໃຊ້ຈ່າຍງົບປະມານຂອງລັດ.

### ມາດຕາ 136 ການ​ເກັບ ​ຄ່າທຳນຽມ ​ແລະ ​ຄ່າບໍລິການ ການ​ລົດ​ໄຟ

ການເກັບຄ່າທຳນຽມ ແລະ ຄ່າບໍລິການ ໃຫ້ປະຕິບັດຕາມລະບຽບການ ທີ່ປະກາດໃຊ້ໃນແຕ່ລະໄລຍະ.

# ພາກ​ທີ X

**ຂໍ້ຫ້າມ**

### ມາດຕາ 137 ຂໍ້ຫ້າມທົ່ວໄປ

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີ ພຶດຕິກຳ ດັ່ງນີ້:

1. ດຳເນີນທຸລະກິດ ກ່ຽວກັບການລົດໄຟ ໂດຍບໍ່ໄດ້ຮັບອະນຸຍາດ;
2. ປຸກ​ສ້າງ ແລະ ກໍ່ສ້າງກິດຈະການໃດໜຶ່ງ ທີ່​ເປັນ​ການຊົ່ວຄາວ ຫຼື ຖາວອນ ໃນເຂດສະຫງວນທາງລົດໄຟ ໂດຍບໍ່ໄດ້ຮັບອະນຸຍາດ;
3. ຂັດຂວາງ ແລະ ບໍ່ອຳນວຍຄວາມສະດວກ ຫຼື ບໍ່ໃຫ້ການຮ່ວມມືໃນການດຳເນີນກິດຈະການກໍ່ສ້າງ, ບູລະນະຮັກສາ ແລະ ສ້ອມແປງທາງລົດໄຟ;
4. ບຸກລຸກ​ເຂດ​ສະຫງວນ​ທາງ​ລົດ​ໄຟ, ມ້າງ​ເພ, ທຳລາຍ​ໂຄງປະກອບ​​ ແລະ ສິ່ງ​ປະກອບຂອງທາງລົດໄຟ;
5. ລ່ວງລ້ຳເຂົ້າໃນເຂດສະຫງວນ ແລະ ຄວາມປອດໄພຂອງທາງລົດໄຟ;
6. ເປີດທາງ, ກໍ່ສ້າງຂົວ, ອຸໂມງ, ຮ່ອງລະບາຍນ້ຳ ແລະ ວຽກງານອື່ນ ຜ່ານທາງລົດໄຟ ໂດຍບໍ່ໄດ້ຮັບອະນຸຍາດ;
7. ຍົກຍ້າຍ, ທຳລາຍອຸປະກອນໄຟສັນຍານ, ປ້າຍຈະລາຈອນ ແລະ ປ້າຍຊີ້ບອກ ທາງລົດໄຟ;
8. ແຂວນສິ່ງຂອງ, ສິ່ງກີດຂວາງ ແລະ ຕາກຜ້າແພປິດບັງປ້າຍສັນຍານຈະລາຈອນທາງລົດໄຟ;
9. ຂັດຂວາງການແລ່ນລົດໄຟ, ສົ່ງໄຟສັນຍານ ຫຼື ນຳໃຊ້ອຸປະກອນທີ່ໃຊ້ໃນການຢຸດລົດໄຟ;
10. ປີນຝາກັ້ນ, ຂວາງທາງ, ຂ້າມທາງ ເມື່ອໄຟສັນຍານແດງ ແລະ ປີນຮົ້ວ, ຮາວກັ້ນລະຫວ່າງທາງລົດໄຟກັບເຂດບໍລິເວນອ້ອມຂ້າງ;
11. ລ້ຽງ, ປ່ອຍ ແລະ ເຄື່ອນຍ້າຍສັດລ້ຽງ ຕາມທາງລົດໄຟ;
12. ຈັດຕະຫຼາດນັດ ແລະ ກິດຈະການອື່ນ ທີ່ບໍ່ໄດ້ຮັບອະນຸຍາດຢູ່ໃນເຂດສະຫງວນ ແລະ ເຂດປ້ອງກັນຄວາມປອດໄພທາງລົດໄຟ;
13. ແກວ່ງກ້ອນດິນ, ກ້ອນຫີນ ຫຼື ອຸປະກອນອື່ນ ໃສ່ລົດໄຟ ຫຼື ຈາກລົດໄຟລົງມາ;
14. ວາງເຄື່ອງຂາຍ, ທ່ອນໄມ້, ກ້ອນຫີນ, ສິ່ງກີດຂວາງ, ສິ່ງ​ເປິະ​ເປື້ອນ ແລະ ຖົມ​ຮ່ອງ​ລະບາຍນ້ຳໃນ ເຂ​ດສະ​ຫງວນ ແລະ ເຂດປອດໄພທາງລົດໄຟ;
15. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 138 ຂໍ້ຫ້າມສຳລັບຜູ້ໂດຍສານ

ຫ້າມຜູ້ໂດຍສານ ມີ ພຶດຕິກຳ ດັ່ງນີ້:

1. ນຳເຄື່ອງດື່ມທີ່ມີທາດເຫຼົ້າຂຶ້ນໄປດື່ມ ຫຼື ເສບຢາເສບຕິດທຸກປະເພດ ຢູ່ຕູ້ລົດໄຟ;
2. ສູບຢາໃນເຂດທີ່ບໍ່ອະນຸຍາດ;
3. ຫຼິ້ນການພະນັນທຸກປະເພດ;
4. ຍ່າງ, ຢືນ, ນັ່ງ, ນອນເທິງຫຼັງຄາຕູ້ລົດໄຟ ແລະ ຫົວຈັກລົດໄຟ;
5. ແຂວນ, ຢືນ, ນັ່ງຢູ່ຈຸດເຊື່ອມຕໍ່ກັນລະຫວ່າງຕູ້ກັບຕູ້ ແລະ ຕູ້ກັບຫົວຈັກລົດໄຟ;
6. ເປີດປະຕູຂຶ້ນ-ລົງ ແລະ ຍື່ນ ຫົວ, ແຂນ, ຂາ ແລະ ວັດຖຸອື່ນອອກນອກຕູ້ລົດໄຟທີ່ລົດໄຟກຳລັງແລ່ນ, ຍົກເວັ້ນພະນັກງານ ຫຼື ຕຳຫຼວດທີ່ກຳລັງປະຕິບັດໜ້າທີ່ລາດຕະເວນ, ສ້ອມແປງ ແລະ ບົວລະບັດຮັກສາທາງລົດໄຟ;
7. ນຳເອົາສິນຄ້າທີ່ຕ້ອງຫ້າມ, ສັດທີ່ເປັນໂລກລະບາດ, ສັດປ່າ, ສິ່ງຂອງທີ່ຜິດກົດໝາຍ, ສານເຄມີ, ວັດຖຸລະເບີດ, ອາວຸດ ແລະ ວັດຖຸໄວໄຟ ເຂົ້າໃນບໍລິເວນສະຖານີ ແລະ ຂຶ້ນລົງລົດໄຟ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 139 ຂໍ້​ຫ້າມ​ສຳລັບ​ຜູ້​ດຳ​ເນີນທຸລະ​ກິດຂົນ​ສົ່ງ​ທາງ​ລົດ​ໄຟ

ຫ້າມ​ຜູ້​ດຳ​ເນີນ​ທຸລະ​ກິດ​ຂົນ​ສົ່ງ​ທາງ​ລົດ​ໄຟ ມີ​ ພຶດຕິ​ກຳ ດັ່ງນີ້:

* + 1. ໃຫ້​ເຊົ່າ, ​ໂອນ​ທະບຽນ​ວິ​ສາ​ຫະກິດ​ຂອງ​ຕົນ​ ໃຫ້​ແກ່ຜູ້​ອື່ນ ຫຼື ນຳ​ໃຊ້​ທະບຽນວິ​ສາ​ຫະກິດ​ຂອງ​ຜູ້​ອື່ນ;
    2. ດຳ​ເນີນ​ທຸລະ​ກິດ​ບໍ່ຖືກຕ້ອງ​ຕາມ​ປະ​ເພດ​ ທີ່​ໄດ້​ຮັບ​ອະນຸຍາດ, ບໍ່​ມີ​ໃບ​ອະນຸຍາດ ຫຼື ນຳ​ໃຊ້​ໃບ​ອະນຸ ຍາດ​ໝົດ​ອາຍຸ;
    3. ນຳ​ໃຊ້​ລົດ​ໄຟ​ທີ່​ບໍ່​ມີ​ໃບຢັ້ງຢືນ​ກວດກາ​ເຕັກນິກ, ​ໃບ​ອະນຸຍາດ​ແລ່ນ​ລົດ​ໄຟ ຫຼື ນຳ​ໃຊ້ໃບ​ອະນຸຍາດ​ແລ່ນ​ລົດ​ໄຟທີ່ໝົດ​ອາຍຸ;
    4. ປະກອບ​ເອກະສານທີ່​ບໍ່​ຖືກຕ້ອງ, ສົມຮູ້​ຮ່ວມຄິດ ຫຼື ໃຫ້​ສິນ​ບົນ​ແກ່​​ເຈົ້າໜ້າ​ທີ່ ​ແລະ ພະນັກງານ​ຂອງ​ລັດ ​ເພື່ອ​ໄດ້ຮັບ​ອະນຸຍາດ​ ໃຫ້​ດຳ​ເນີນ​ທຸລະ​ກິດ​ຂົນ​ສົ່ງ​ທາງ​ລົດ​ໄຟ;
    5. ບໍ່​ໃຫ້ການ​ຮ່ວມ​ມື, ປິດ​ບັງ, ປອມ​ແປງ, ບິດ​ເບື່ອ​ນ ຂໍ້​ມູນ​ ກ່ຽວ​ກັບ​ບັນຊີ​ການ​ເງິນທຸລະ​ກິດ ​ແລະ ບໍລິ​ມາດ​ຂົນ​ສົ່ງທາງ​ລົດ​ໄຟ ​ຕໍ່​ການ​ກວດກາ​ຂອງ​ເຈົ້າ​ໜ້າ​ທີ່ ​ແລະ ພະນັກງານ​ທີ່​ກ່ຽວຂ້ອງ;
    6. ມີ​ພຶດຕິ​ກຳ​ອື່ນ ​ທີ່​ເປັນ​ການລະ​ເມີດ​​ກົດໝາຍ.

### ມາດຕາ 140 ຂໍ້ຫ້າມສຳລັບພະນັກງານ ແລະ ເຈົ້າໜ້າທີ່ ການ​ລົດ​ໄຟ

ຫ້າມພະນັກງານ ແລະ ເຈົ້າໜ້າທີ່ການ​ລົດ​ໄຟ ມີ ພຶດຕິກຳ ດັ່ງນີ້:

1. ດຳເນີນທຸລະກິດ, ເປັນທີ່ປຶກສາ ຫຼື ເປັນພະນັກງານວິຊາການ ໃຫ້ຜູ້ຮັບເໝົາກໍ່ສ້າງກິດຈະການ ການລົດໄຟ ທີ່ພົວພັນກັບຄວາມຮັບຜິດຊອບຂອງຕົນ;
2. ເປີດເຜີຍ, ລຳອຽງ, ສົມຮູ້​ຮ່ວມ​ຄິດ, ປອມ​ແປງເອກະສານ ແລະ ຂໍ້​ມູນ ກ່ຽວກັບການປະມູນ;
3. ຂໍ​ເອົາ, ທວງ​ເອົາ ຫຼື ຮັບສິນບົນ ກ່ຽວກັບການກໍ່ສ້າງ ແລະ ສ້ອມແປງທາງລົດໄຟ, ອາຄານ ແລະກິດຈະການ ການລົດໄຟອື່ນ;
4. ປິດບັງ ແລະ ບິດເບືອນ ຂໍ້ມູນ ກ່ຽວກັບການດຳເນີນງານທາງດ້ານວິຊາການເຕັກນິກ ແລະ ບັນຊີການເງິນທຸລະກິດ;
5. ເມີນເສີຍຕໍ່ຄວາມຮັບຜິດຊອບຂອງຕົນ ແລະ ການກະທຳທີ່ບໍ່ຖືກຕ້ອງຂອງຜູ້ຮັບເໝົາກໍ່ສ້າງ, ກົດໜ່ວງຖ່ວງດຶງເອກະສານ ກ່ຽວກັບການ ​​ກໍ່ສ້າງ ແລະ ສ້ອມແປງທາງລົດໄຟ, ອາຄານ ແລະ ກິດຈະການ ການລົດ ໄຟອື່ນ;
6. ຜະລິດ ແລະ ນຳໃຊ້ປີ້ປອມ ລວມທັງຂາຍປີ້ທີ່ຜິດກົດໝາຍ ເພື່ອຫວັງຜົນກຳໄລ;
7. ນຳເອົາຍານພາຫະນະ ແລະ ອຸປະກອນທີ່ບໍ່ຮັບປະກັນມາດຕະຖານຄວາມປອດໄພ ແລະ ບໍ່ມີເອກະສານຢັ້ງຢືນການລົງທະບຽນ ແລະ ກວດກາເຕັກນິກ;
8. ແລ່ນລົດໄຟເກີນຄວາມໄວສູງສຸດ ທີ່ລະບຽບການກຳນົດໄວ້ຢ່າງເດັດຂາດ;
9. ຂັບລົດໄຟເຂົ້າ ອອກ, ຈອດ, ຫຼີກ ແລະ ແລ່ນຜ່ານສະຖານີ ໂດຍບໍ່ໄດ້ຮັບຄຳສັ່ງຈາກຫົວໜ້າສະຖານີຢ່າງເດັດຂາດ;
10. ສວຍໃຊ້ໜ້າທີ່ຕຳແໜ່ງ ເພື່ອຫາຜົນປະໂຫຍດແກ່ຕົນ;
11. ໃຫ້ເງິນ, ວັດຖຸສິ່ງຂອງ ຫຼື ຜົນປະໂຫຍດອື່ນ ແກ່ບຸກຄົນ ແລະ ການຈັດຕັ້ງທີ່ກ່ຽວຂ້ອງ ໂດຍທາງກົງ ຫຼື ທາງອ້ອມ ເພື່ອຜົນປະໂຫຍດຂອງຕົນ ຊຶ່ງສ້າງຄວາມເສຍຫາຍແກ່ຜົນປະໂຫຍດຂອງລັດ, ສັງຄົມ ຫຼື ສິດ ແລະ ຜົນປະໂຫຍດອັນຊອບທຳຂອງພົນລະເມືອງ;
12. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 141 ຂໍ້ຫ້າມສຳລັບເຈົ້າຂອງໂຄງການ ແລະ​ ຄະນະ​ຮັບຜິດຊອບ​ໂຄງການ

ຫ້າມເຈົ້າຂອງໂຄງການ ແລະ​ ຄະນະ​ຮັບຜິດຊອບ​ໂຄງການ ມີ ພຶດຕິກຳ ດັ່ງນີ້:

1. ສົມຮູ້ຮ່ວມຄິດກັບພະນັກງານ, ເຈົ້າໜ້າທີ່ ທີ່ີ່ກ່ຽວຂ້ອງ, ທີ່ປຶກສາ, ຜູ້ຮັບເໝົາກໍ່ສ້າງ ແລະ ວິສະວະ ກອນໃນການຢັ້ງຢືນ ແລະ ຮັບຮອງເອົາກິດຈະການ ການລົດໄຟ ທີ່ບໍ່ໄດ້ມາດຕະຖານ;
2. ຮັບສິນບົນຈາກທີ່ປຶກສາ, ຜູ້ຮັບເໝົາກໍ່ສ້າງ ແລະ ບຸກຄົນອື່ນ ທີ່ກ່ຽວຂ້ອງກັບກິດຈະການ ການລົດ ໄຟ;
3. ຊັກຊ້າໃນການຊຳລະຄ່າກິດຈະການ ການລົດໄຟ ທີ່ໄດ້ສຳເລັດ​ແລ້ວ ​ແລະ ຖືກຕ້ອງ​ກັບ​ເງື່ອນ​ໄຂ​ຂອງ​ສັນຍາ;
4. ກົດໜ່ວງຖ່ວງດຶງຜູ້ຮັບເໝົາກໍ່ສ້າງ ກ່ຽວກັບວິທີການ ແລະ ມາດຕະການແກ້ໄຂບັນຫາທີ່ເກີດຂຶ້ນໃນກິດຈະການ ການລົດໄຟ;
5. ເມີນເສີຍຕໍ່ການຕິດຕາມ ແລະ ກວດກາການປະຕິບັດກິດຈະການ ການລົດໄຟຂອງຜູ້ຮັບເໝົາກໍ່ສ້າງ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 142 ຂໍ້ຫ້າມສຳລັບຜູ້ດຳເນີນທຸລະກິດກ່ຽວກັບກິດຈະການ ການລົດໄຟ

ຫ້າມຜູ້ດຳເນີນທຸລະກິດກ່ຽວກັບກິດຈະການ ການລົດໄຟ ມີ ພຶດຕິກຳ ດັ່ງນີ້:

1. ດຳ​ເນີນ​ທຸລະກິດ ກ່ຽວກັບກິດຈະການການລົດໄຟ ໂດຍບໍ່ໄດ້ຮັບອະນຸຍາດ;
2. ກໍ່ສ້າງໂດຍບໍ່ຖືກຕ້ອງຕາມແຜນຜັງເຕັກນິກ, ແຜ່ນແຕ້ມເຕັກນິກ, ກຳນົດໝາຍເຕັກນິກ ແລະ ມາດ ຕະຖານເຕັກນິກ;
3. ກ່າຍແບບແຜນຜັງວິສະວະກຳຂອງບຸກຄົນອື່ນ ເພື່ອສະແຫວງຫາຜົນປະໂຫຍດ ທາງດ້ານການຄ້າແກ່ຕົນ;
4. ສຳຫຼວດອອກແບບ, ກໍ່ສ້າງ, ຄວບຄຸມ, ກວດກາ ແລະ ສ້ອມແປງໂຄງການກໍ່ສ້າງທາງລົດໄຟ ໂດຍຜູ້ດຽວກັນ;
5. ເປີດເຜີຍຂໍ້ມູນ ກ່ຽວກັບລາຄາກາງຂອງໂຄງການກິດຈະການທາງລົດໄຟທີ່ຈະເປີດການປະມູນ;
6. ສົມຮູ້ຮ່ວມຄິດກັບເຈົ້າຂອງໂຄງການກ່ຽວກັບກິດຈະການ ການລົດໄຟ ເພື່ອຫາຜົນປະໂຫຍດແກ່ຕົນ;
7. ດຳເນີນການກໍ່ສ້າງໂດຍບໍ່ມີມາດຕະການປ້ອງກັນຄວາມປອດໄພ ແລະ ການປົກປັກຮັກສາສິ່ງແວດລ້ອມ;
8. ມອບ, ຂາຍ ຫຼື ໂອນ ໂຄງການ ກ່ຽວກັບກິດຈະການ ການລົດໄຟໃຫ້ ບຸກຄົນ, ນິຕິບຸກຄົນ ຫຼື ການ ຈັດຕັ້ງອື່ນ ໂດຍບໍ່ໄດ້ຮັບອະນຸຍາດຈາກເຈົ້າຂອງໂຄງການ;
9. ຂຸດດິນ, ກອງດິນ ຫຼື ຖົມດິນ ຢູ່ໃນພື້ນທີ່ບໍ່ໄດ້ກຳນົດໄວ້ໃນເວລາດຳ​ເນີນການກໍ່ສ້າງ;
10. ປ່ອຍປະລະເລີຍວຽກງານ ຫຼື ໂຄງການກໍ່ສ້າງທີ່ຕົນໄດ້ເຊັນສັນຍາກັບເຈົ້າຂອງໂຄງການ;
11. ປອມແປງເອກະສານ ຫຼື ໃຫ້ຂໍ້ມູນ ກ່ຽວກັບໂຄງການທາງລົດໄຟ ທີ່ບໍ່ຖືກຕ້ອງຕາມຄວາມເປັນຈິງ;
12. ມີພຶດຕິກຳອື່ນ ທີ່ເປັນການລະເມີດກົດໝາຍ.

# ພາກທີ XI

**ການແກ້ໄຂຂໍ້ຂັດແຍ່ງ**

### ມາດຕາ 143 ຮູບການແກ້ໄຂຂໍ້ຂັດແຍ່ງ

ການແກ້ໄຂຂໍ້ຂັດແຍ່ງ ອາດຈະດຳເນີນດ້ວຍຮູບການໃດໜຶ່ງ ດັ່ງນີ້:

1. ການປະນີປະນອມ;
2. ການແກ້ໄຂທາງດ້ານບໍລິຫານ;
3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
4. ການຕັດສີນຂອງສານ;
5. ການແກ້ໄຂທີ່ມີລັກສະນະສາກົນ.

### ມາດຕາ 144 ການ​ປະນີປະນ​ອມ

ໃນກໍລະນີ ທີ່ເກີດມີຂໍ້ຂັດແຍ່ງໃນການດຳເນີນທຸລະກິດ ກ່ຽວກັບການລົດໄຟ, ຄູ່ກໍລະນີ ສາມາດປຶກສາຫາລື, ເຈລະຈາ ແລະ ປະນີປະນອມກັນ.

### ມາດຕາ 145 ການແກ້ໄຂທາງດ້ານບໍລິຫານ

ໃນກໍລະນີ ເກີດມີຂໍ້ຂັດແຍ່ງໃນການດຳເນີນທຸລະກິດ ກ່ຽວກັບການລົດໄຟ, ຄູ່ກໍລະນີ ມີສິດສະເໜີຕໍ່ຂະ ແໜງການທີ່ກ່ຽວຂ້ອງ ບ່ອນທີ່ຕົນໄດ້ຮັບອະນຸຍາດນັ້ນ ເພື່ອພິຈາລະນາແກ້ໄຂຕາມກົດໝາຍ.

### ມາດຕາ 146 ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ

ໃນກໍລະນີ ເກີດມີຂໍ້ຂັດແຍ່ງໃນການດຳເນີນທຸລະກິດ ກ່ຽວກັບການລົດໄຟ, ຄູ່ກໍລະນີ ມີສິດສະເໜີຕໍ່ອົງການແກ້ໄຂຂໍ້ຂັດແຍ່ງທາງດ້ານເສດຖະກິດ ເພື່ອພິຈາລະນາແກ້ໄຂຕາມກົດໝາຍ.

### ມາດຕາ 147 ການ​ຕັດສີນ​ຂອງ​ສານປະຊາຊົນ

**​** ໃນກໍລະນີ ເກີດມີຂໍ້ຂັດແຍ່ງໃນການດຳເນີນທຸລະກິດ ກ່ຽວກັບການລົດໄຟ, ຄູ່ກໍລະນີ ມີສິດສະເໜີຕໍ່ສານປະຊາຊົນ ເພື່ອພິຈາລະນາຕັດສີນຕາມກົດໝາຍ.

### 

### ມາດຕາ 148 ການແກ້ໄຂທີ່ມີລັກສະນະສາກົນ

ໃນກໍລະນີ ເກີດມີຂໍ້ຂັດແຍ່ງໃນການດຳເນີນທຸລະກິດ ກ່ຽວກັບການລົດໄຟ ທີ່ມີລັກສະນະສາກົນ, ຄູ່ກໍລະນີສາມາດສະເໜີຕໍ່ອົງການແກ້ໄຂຂໍ້ຂັດແຍ່ງພາຍໃນ, ຕ່າງປະເທດ ຫຼື ສາກົນ ຕາມການຕົກລົງກັນ ຫຼື ປະຕິບັດຕາມສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

# ພາກທີ XII

**ການຄຸ້ມຄອງ ແລະ ການກວດກາວຽກ​ງານການລົດໄຟ**

## ໝວດທີ 1

**ການຄຸ້ມຄອງ**

### ມາດຕາ 149 ອົງການຄຸ້ມຄອງວຽກ​ງານການລົດໄຟ

ລັດຖະບານ ເປັນຜູ້ຄຸ້ມຄອງວຽກ​ງານການລົດໄຟ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ ກະຊວງໂຍທາທິການ ແລະ ຂົນສົ່ງ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງ, ອົງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອຄຸ້ມຄອງວຽກງານດັ່ງກ່າວ ຕາມຄວາມຮັບຜິດຊອບຂອງຕົນ.

ອົງການຄຸ້ມຄອງວຽກງານການລົດໄຟ ປະກອບດ້ວຍ:

1. ກະຊວງໂຍທາທິການ ແລະ ຂົນສົ່ງ;
2. ພະແນກໂຍທາທິການ ແລະ ຂົນສົ່ງ ແຂວງ, ນະຄອນຫຼວງ;
3. ຫ້ອງການໂຍທາທິການ ແລະ ຂົນສົ່ງ ເມືອງ, ​ເທດສະບານ, ນະຄອນ.

### ມາດຕາ 150 ສິດ ແລະ ໜ້າທີ່ ຂອງກະຊວງໂຍທາທິການ ແລະ ຂົນສົ່ງ

ໃນການຄຸ້ມຄອງວຽກງານການລົດໄຟ ກະຊວງໂຍທາທິການ ແລະ ຂົນສົ່ງ ມີ ສິດ ​ແລະ ໜ້າ​ທີ່ ດັ່ງນີ້:

1. ຄົ້ນຄວ້າ ສ້າງນະໂຍບາຍ‚ ຍຸດທະສາດ, ກົດໝາຍ ກ່ຽວກັບວຽກ​ງານການລົດໄຟ ເພື່ອສະເໜີລັດ ຖະບານພິຈາລະນາ;
2. ຜັນຂະຫຍາຍ ນະໂຍບາຍ‚ ຍຸດທະສາດ ແລະ ກົດໝາຍ ກ່ຽວກັບວຽກງານການລົດໄຟ ເປັນລະ ບຽບການ, ແຜນການ‚ ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ‚ ເຜີຍແຜ່ ແລະ ສຶກສາອົບຮົມ ນະໂຍບາຍ‚ ຍຸດທະສາດ‚ ກົດໝາຍ ເພື່ອປູກຈິດສຳນຶກໃນການປະກອບສ່ວນເຂົ້າໃນການລົດໄຟໃນຂອບເຂດທົ່ວປະເທດ;
4. ຮັບຜິດຊອບການລົດໄຟ ແລະ ຮັບຮອງເອົາການຄັດເລືອກທີ່ປຶກສາ ແລະ ຜູ້ເໝົາກໍ່ສ້າງ ແລະ ສ້ອມ ແປງທາງລົດໄຟ;
5. ຊີ້ນຳ‚ ຊຸກຍູ້ ແລະ ຕິດຕາມ ການຈັດຕັ້ງປະຕິບັດນະໂຍບາຍ‚ ຍຸດທະສາດ‚ ກົດໝາຍ‚ ແຜນການລົງທຶນ ແລະ ແຜນການພັດທະນາການລົດໄຟ;
6. ຄົ້ນຄວ້າ ແລະ ກຳນົດລະບຽບການຄຸ້ມຄອງ‚ ມາດຕະຖານເຕັກນິກ ແລະ ກຳນົດໝາຍເຕັກນິກກ່ຽວກັບການລົດໄຟ ແລະ ເລືອກເຟັ້ນເຕັກໂນໂລຊີທີ່ເໝາະສົມ ພ້ອມທັງອອກຄຳແນະນໍາໃນການຈັດຕັ້ງປະຕິບັດ;
7. ຄົ້ນຄວ້າ ແລະ ກຳນົດລາຄາຫົວໜ່ວຍກໍ່ສ້າງ‚ ບູລະນະຮັກສາ ແລະ ສ້ອມແປງທາງລົດໄຟ ເພື່ອສະ ເໜີໃຫ້ລັດຖະບານ ພິຈາລະນາຮັບຮອງ;
8. ຄຸ້ມຄອງໂດຍກົງທາງລົດໄຟລວມທັງທີ່ດິນທາງລົດໄຟ, ພື້ນ​ທີ່​ສະຫງວນ​ທາງ​ລົດ​ໄຟ ​ໃນ​ຂອບ​ເຂດ​ທົ່ວ​ປະ​ເທດ;
9. ສຳຫຼວດ‚ ເກັບກຳ ຂໍ້ມູນ ແລະ ສະຖິຕິ ກ່ຽວກັບການລົດໄຟ ໃນຂອບເຂດທົ່ວປະເທດ;
10. ຄົ້ນຄວ້າ ແລະ ມີຄຳເຫັນຕໍ່ໂຄງການລົງທຶນ ກ່ຽວກັບການລົດໄຟ‚ ສະເໜີ ໂຈະ ແລະ ຍົກເລີກ ໂຄງ ການລົງທຶນ;
11. ຄຸ້ມຄອງການດຳເນີນທຸລະກິດກ່ຽວກັບການລົດໄຟ;
12. ສ້າງ‚ ບໍາລຸງ ແລະ ຍົກລະດັບບຸກຄະລາກອນ ກ່ຽວກັບການລົດໄຟ;
13. ຄົ້ນຄວ້າແກ້ໄຂຂໍ້ຂັດແຍ່ງກ່ຽວກັບການລົດໄຟ;
14. ປະສານສົມທົບກັບຂະແໜງການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງກັບການລົດໄຟ;
15. ພົວພັນ ແລະ ຮ່ວມມື ກັບຕ່າງປະເທດ‚ ພາກພື້ນ ແລະ ສາກົນ ກ່ຽວກັບກິດຈະການ ການລົດໄຟ;
16. ສະຫຼຸບ ແລະ ລາຍງານການເຄື່ອນໄຫວວຽກງານ ກ່ຽວກັບການລົດໄຟໃຫ້ລັດຖະບານຢ່າງເປັນປົກ ກະຕິ;
17. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 151 ສິດ ແລະ ໜ້າທີ່ ຂອງ ພະແນກໂຍທາທິການ ແລະ ຂົນສົ່ງ ແຂວງ‚ ນະຄອນຫຼວງ

ໃນການຄຸ້ມຄອງວຽກ​ງານການລົດໄຟ ພະແນກໂຍທາທິການ ແລະ ຂົນສົ່ງ ແຂວງ‚ ນະຄອນຫຼວງ ມີ ສິດແລະ ໜ້າທີ່ ດັ່ງນີ້:

1. ຈັດຕັ້ງປະຕິບັດ​ ນະ​ໂຍບາຍ, ​​ຍຸດ​ທະ​ສາດ, ກົດໝາຍ, ​ແຜນ​ການ, ແຜນງານ ແລະ ໂຄງການ ກ່ຽວກັບການລົດໄຟ;
2. ໂຄສະນາ‚ ເຜີຍແຜ່ ແລະ ສຶກສາອົບຮົມ ນະ​​ໂຍບາຍ, ​ ຍຸ​ດທະ​ສາດ, ກົດໝາຍ, ລະບຽບການ, ແຜນ​ການ, ແຜນງານ ແລະ ໂຄງການ ກ່ຽວກັບການລົດໄຟ;
3. ປະສານ​ສົມທົບ​ກັບ​ພາກສ່ວນ​ອື່ນທີ່​ກ່ຽວ​ຂ້ອງ ​ກ່ຽວກັບ​ວຽກ​ງານ​ການລົດ​ໄຟ;
4. ຊ່ວຍຄຸ້ມຄອງທາງລົດໄຟ ລວມທັງທີ່ດິນທາງລົດໄຟ, ພື້ນ​ທີ່​ສະຫງວນ​ທາງ​ລົດ​ໄຟ ​ໃນ​ຂອບ​ເຂດ​ແຂວງ, ນະຄອນຫຼວງ ຂອງຕົນ;
5. ຄົ້ນຄວ້າ ແລະ ນຳສະເໜີ ກະຊວງໂຍທາທິການ ແລະ ຂົນສົ່ງ ສ້າງ ແລະ ບໍຳລຸງ ພະນັກງານໃນຂອບເຂດຄວາມຮັບຜິດຊອບຂອງຕົນ;
6. ສະຫຼຸບ ​ແລະ ລາຍ​ງານການ​ເຄື່ອນ​ໄຫວວຽກ​ງານ ກ່ຽວ​ກັບການ​ລົດ​ໄຟໃຫ້ກະຊວງ​ໂຍທາທິກາ​ນ ແລະ ຂົນ​ສົ່ງ ​ແລະ ອົງການປົກຄອງ ​ແຂວງ, ນະຄອນຫຼວງ​ ຢ່າງ​ເປັນ​ປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 152 ສິດ ແລະ ໜ້າທີ່ ຂອງ ຫ້ອງການໂຍທາທິການ ແລະ ຂົນສົ່ງ ເມືອງ‚ ເທດສະບານ‚ ນະຄອນ

ໃນການຄຸ້ມຄອງວຽກ​ງານການລົດໄຟ ຫ້ອງການໂຍທາທິການ ແລະ ຂົນສົ່ງ ເມືອງ‚ ເທດສະບານ‚ ນະຄອນ ມີສິດ ແລະ ໜ້າທີ່ ດັ່ງນີ້:

1. ເຜີຍແຜ່ ແລະ ຈັດຕັ້ງປະຕິບັດ ນະໂຍບາຍ‚ ຍຸດທະສາດ‚ ກົດໝາຍ, ລະບຽບການ, ແຜນການ‚ ແຜນງານ, ໂຄງການ, ຄຳ​ສັ່ງ, ຄຳ​ແນະ​ນຳ, ຄູ່​ມືກ່ຽວ​ກັບການ​ລົດ​ໄຟ;
2. ເຂົ້າຮ່ວມ​ປົກ​ປັກ​ຮັກສາ​ເຂດ​ສະ​ຫງວນທາງ​ລົດ​ໄຟ;
3. ປະສານ​ສົມທົບ​ກັບພາກສ່ວນ​ທີ່​ກ່ຽວຂ້ອງ ​ໃນ​ການ​ສະໜອງ ​ແລະ ຄຸ້ມ​ຄອງ​ທີ່​ດິນ ເພື່ອ​ກໍ່ສ້າ​ງທາງ​ລົດ​ໄຟ;
4. ຊ່ວຍຄຸ້ມຄອງທາງລົດໄຟ ລວມທັງທີ່ດິນທາງລົດໄຟ, ພື້ນ​ທີ່​ສະຫງວນ​ທາງ​ລົດ​ໄຟ ​ໃນ​ຂອບ​ເຂດ​​ເມື​ອງ, ເທດສະບານ, ນະຄອນຂອງຕົນ;
5. ຄົ້ນຄວ້າ ແລະ ນຳສະເໜີ ພະແນກໂຍທາທິການ ແລະ ຂົນສົ່ງຂັ້ນແຂວງ ສ້າງ ແລະ ບໍຳລຸງ ພະນັກ ງານໃນຂອບເຂດຄວາມຮັບຜິດຊອບຂອງຕົນ;
6. ສະຫຼຸບ ແລະ ລາຍງານ ການເຄື່ອນໄຫວວຽກ​ງານ ກ່ຽວກັບການລົດໄຟ ໃຫ້ພະແນກໂຍທາທິການ ແລະ ຂົນສົ່ງ ແຂວງ, ນະຄອນຫຼວງ ແລະ ອົງການປົກຄອງ ເມືອງ‚ ເທດສະບານ‚ ນະຄອນ ຢ່າງເປັນປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ຕາມການມອບໝາຍ.

### ມາດຕາ 153 ສິດ ​ແລະ ໜ້າ​ທີ່​ ຂອງ​ຂະ​ແໜງ​ການ, ອົງການ​ປົກຄອງ​ທ້ອງ​ຖິ່ນ ແລະ ພາກສ່ວນ​ອື່ນ

### ​ທີ່​ກ່ຽວຂ້ອງ

​ ຂະ​ແໜງ​ການ, ອົງການ​ປົກຄອງ​ທ້ອງ​ຖິ່ນ ແລະ ພາກສ່ວນ​ອື່ນ​ທີ່​ກ່ຽວຂ້ອງ ມີ​ ສິດ ​ແລະ ໜ້າ​ທີ່ ​ປະສານ​ສົມທົບ ​ແລະ ຮ່ວມ​ມື​ກັບ​ອົງການ​ຄຸ້ມ​ຄອງ​ວຽກ​ງານ​ການ​ລົດ​ໄຟ ​ໃນ​ການຈັດ​ຕັ້ງ​ປະຕິບັດກົດໝາຍ​ສະບັບ​ນີ້, ກົດໝາຍ ​ແລະ ລະບຽບການ​ທີ່​ກ່ຽວຂ້ອງ ຕາມ​ພາລະ​ບົດບາດ ​ແລະ ຄວາມ​ຮັບຜິດຊອບ​ຂອງ​ຕົນ.

## ໝວດທີ 2

**ການກວດກາ**

### ມາດຕາ 154 ອົງການກວດກາວຽກງານການລົດໄຟ

ອົງການກວດກາວຽກງານການລົດໄຟ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານການລົດໄຟ ຕາມທີ່ກຳນົດໄວ້ໃນມາດຕາ 149 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງ​ແມ່ນ ສະພາແຫ່ງຊາດ‚ ສະພາປະຊາຊົນຂັ້ນແຂວງ, ອົງການກວດກາລັດຖະບານ, ອົງການກວດກາລັດ​ແຕ່ລະ​ຂັ້ນ, ອົງການກວດສອບແຫ່ງລັດ‚ ແນວລາວສ້າງຊາດ‚ ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ປະຊາຊົນ ແລະ ສື່ມວນຊົນ.

### ມາດຕາ 155 ເນື້ອໃນກວດກາວຽກ​ງານ​ການ​ລົດ​ໄຟ

ການກວດກາວຽກ​ງານການລົດໄຟ ມີ ເນື້ອໃນຕົ້ນຕໍ ດັ່ງນີ້:

1. ການຈັດຕັ້ງປະຕິບັດນະໂຍບາຍ‚ ຍຸດທະສາດ‚ ກົດໝາຍ, ແຜນການ​ລົງທຶນພັດທະນາ, ການກໍ່ສ້າງ, ​ບູລະນະ​ຮັກສາ ​ແລະ ສ້ອມ​ແປງ​ໂຄງ​ລ່າງ​ພື້ນຖານ ແລະ ສິ່ງ​ອຳ​ນວຍ​ຄວາມ​ສະດວກ ກ່ຽວກັບການລົດໄຟ;
2. ການ​ເຄື່ອນ​ໄຫວຂອງຜູ້​ດຳ​ເນີນ​ການ​ຂົນ​ສົ່ງ​ທາງ​ລົດ​ໄຟ, ຜູ້​ໃຫ້​ບໍລິການ ແລະ ຜູ້​ປະກອບ​ການກ່ຽວ​ກັບກິດຈະການ ການ​ລົດ​ໄຟ;
3. ມາດຕະຖານ​ເຕັກນິກ​ ດ້ານ​ການ​ຮັກສາ​ຄວາມ​ປອດ​ໄພ ​ແລະ ການ​ປ້ອງ​ກັນ​ຄວາມ​ປອດ​ໄພ ກ່ຽວ​ກັບການ​ລົດ​ໄຟ;
4. ຜົນ​ກະທົບ​ຕໍ່ສິ່ງ​ແວດ​ລ້ອມ​ ເນື່ອງ​ຈາກ​ການ​ເຄື່ອນ​ໄຫວວຽກ​ງານ​ການ​ລົດ​ໄຟ.

### ມາດຕາ 156 ຮູບການ ການກວດກາ

ການກວດກາວຽກງານການລົດໄຟ ມີ ສາມ ຮູບການ ດັ່ງນີ້:

1. ການກວດກາຢ່າງ​ເປັນ​ລະບົບປົກກະຕິ ຊຶ່ງແມ່ນການກວດກາທີ່​ດຳ​ເນີນ​ໄປຕາມແຜນການຢ່າງ​ເປັນ​ປະ​ຈຳ ແລະ ມີກຳນົດເວລາທີ່​ແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນການກວດການອກແຜນເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້ທີ່ຈະຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາ​ໂດຍຮີບດ່ວນ ໂດຍບໍ່ໄດ້ແຈ້ງ​ໃຫ້​ຜູ້​ທີ່​ຈະຖືກກວດກາຮູ້ລ່ວງໜ້າ.

​ໃນ​ການ​ດຳ​ເນີນການກວດກາ ​ເຈົ້າ​ໜ້າ​ທີ່​ຂອງ​ອົງການ​ກວດກາ ຕ້ອງ​ປະຕິບັດ​ໃຫ້​ຖືກຕ້ອງຕາມກົດໝາຍຢ່າງເຂັ້ມງວດ.

# ພາກທີ XIII

**ງົບປະມານ, ເຄື່ອງ​ແບບ ​ແລະ ກາໝາຍ**

### ມາດຕາ 157 ງົບປະມານ

ຂະ​ແໜງ​ການ​ລົດ​ໄຟ ມີ​ງົບປະມານ ​ຊຶ່ງ​ຂຶ້ນ​ກັບກະຊວງ​ໂຍທາ​ທິການ ແລະ ຂົນ​ສົ່ງ ​ໂດຍ​ສອດຄ່ອງ​ກັບ​ງົບປະມານ​ແຫ່ງ​ລັດ ​ເພື່ອ​ໃຊ້​ຈ່າຍ​ເຂົ້າ​ໃນ​ການ​ຄຸ້ມ​ຄອງ​ບໍລິຫານ​ວຽກ​ງານ​ຂອງ​ຕົນ.

### ມາດຕາ 158 ເຄື່ອງ​ແບບ, ກາ​ໝາຍ ​ແລະ ຕາປະທັບ

ຂະ​ແໜງ​ການລົດ​ໄຟ ມີ​ເຄື່ອງ​ແບບ ແລະ​ ກາ​ໝາຍສະ​ເພາະ ທີ່​ໄດ້​ຮັບ​ການ​ອະນຸມັດ​ຈາກກະຊວງ​ໂຍທາ​ທິການ ແລະ ຂົນ​ສົ່ງ.

ຂະ​ແໜງ​ການລົດ​ໄຟ ມີຕາປະທັບສະ​ເພາະ ເພື່ອຮັບໃຊ້ເຂົ້າໃນວຽກງານຂອງຕົນ.

ເຈົ້າໜ້າທີ່ການລົດໄຟ ຕ້ອງ​ນຸ່ງເຄື່ອງແບບ‚ ຖື​ບັດປະ​ຈຳ​ໜ້າ​ທີ່ ​ແລະ ຕິດກາໝາຍ, ​ເຄື່ອງໝາຍ​ສະ​ເພາະ​ໃນເວລາ​ປະຕິບັດ​ໜ້າ​ທີ່​ທາງ​ລັດ​ຖະການ.

# ພາກທີ XIV

**ນະໂຍບາຍຕໍ່ຜູ້ທີ່ມີຜົນງານ ແລະ ມາດຕະການຕໍ່ຜູ້ລະເມີດ**

### ມາດຕາ 159 ນະໂຍບາຍຕໍ່ຜູ້ທີ່ມີຜົນງານ

ບຸກຄົນ‚ ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ເປັນຕົ້ນ ການປະກອບສ່ວນເຂົ້າໃນວຽກ​ງານການລົດໄຟ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບ​ການ.

### ມາດຕາ 160 ມາດຕະການຕໍ່ຜູ້ລະເມີດ

ບຸກຄົນ‚ ນິຕິບຸກຄົນ ຫຼື ການຈັດຕັ້ງ ທີ່​ໄດ້ລະເມີດກົດໝາຍສະບັບນີ້ ຈະຖືກສຶກສາອົບຮົມ‚ ກ່າວເຕືອນ‚ລົງວິໄນ‚ ປັບໃໝ‚ ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ.

### ມາດຕາ 161 ມາດຕະກ**າ**ນສຶກສາອົບຮົມ

ບຸກຄົນ‚ ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບ​ນີ້ ເປັນຕົ້ນ ​ຂໍ້​ຫ້າມທີ່​ມີ​ລັກສະນະ​ເບົາ ຊຶ່ງ​ບໍ່​ເປັນ​ການ​ກະທຳ​ຜິດ​ທາງ​ອາຍາ ຈະ​ຖືກ​ສຶກສາ​ອົບຮົມ ​ແລະ ກ່າວ​ເຕືອນ.

### ມາດຕາ 162 ມາດຕະການທາງວິໄນ

ພະນັກງານ, ເຈົ້າໜ້າທີ່ ການ​ລົດ​ໄຟ ຫຼື ເຈົ້າ​ໜ້າ​ທີ່​ອື່ນ​ທີ່​ກ່ຽວຂ້ອງ ທີ່​ໄດ້ລະເມີດກົດໝາຍສະບັບ​ນີ້​ເປັນຕົ້ນ ​ຂໍ້​ຫ້າມ​ທີ່​ມີ​ລັກສະນະ​ເບົາ ຊຶ່ງບໍ່ເປັນການກະທຳຜິດທາງອາຍາ ກໍ່ຄວາມ​ເສຍ​ຫາຍ​ບໍ່​ຫຼວງຫຼາຍ ​ແລະບໍ່ຈິງໃຈລາຍງານການ​ກະທຳ​ຜິດ​ຂອງ​ຕົນ, ຫຼົບຫຼີກຈາກ​ຄວາມ​ຜິດ​ຂອງ​ຕົນ ຈະຖືກລົງວິໄນຕາມທີ່ໄດ້ກຳນົດໄວ້ໃນກົດໝາຍວ່າດ້ວຍພະນັກງານ-ລັດຖະກອນ.

### ມາດຕາ 163 ມາດຕະການປັບໃໝ

ບຸກຄົນ‚ ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບ​ນີ້ ເປັນຕົ້ນ ຂໍ້ຫ້າມ ຊຶ່ງ​ບໍ່​ເປັນ​ການ​ກະທຳ​ຜິດ​ທາງ​ອາຍາ ຊຶ່ງໄດ້ຖືກກ່າວເຕືອນມາແລ້ວ ຈະ​ຖືກປັບໃໝ ຕາມທີ່ໄດ້ກຳນົດໄວ້ໃນລະບຽບການ.

### ມາດຕາ 164 ມາດຕະການທາງແພ່ງ

ບຸກຄົນ‚ ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ​ແລະ ລະບຽບການ ກ່ຽວກັບວຽກງານການລົດໄຟ ຊຶ່ງ​ໄດ້ກໍ່ຄວາມເສຍຫາຍ​ໃຫ້ແກ່ຊັບສິນຂອງບຸກຄົນ‚ ນິຕິບຸກຄົນ ຫຼື ການຈັດຕັ້ງອື່ນ ຕ້ອງຮັບຜິດຊອບໃຊ້ແທນຄ່າເສຍຫາຍທີ່ຕົນໄດ້ກໍ່ຂຶ້ນ.

### ມາດຕາ 165 ມາດຕະການທາງອາຍາ

ບຸກຄົນ, ນິຕິບຸກຄົນ ທີ່​ໄດ້ລະເມີດກົດໝາຍສະບັບນີ້ ຊຶ່ງເປັນການກະທຳຜິດທາງອາຍາ ຈະຖືກລົງໂທດຕາມກົດໝາຍແລ້ວແຕ່ກໍລະນີ ເບົາ ຫຼື ໜັກ.

# ພາກທີ XV

**ບົດບັນຍັດສຸດທ້າຍ**

### ມາດຕາ 166 ການຈັດຕັ້ງປະຕິບັດ

ລັດ​ຖະ​ບານ​ ແຫ່ງ ສາ​ທາ​ລະ​ນະ​ລັດ​ ປະ​ຊາ​ທິ​ປະ​ໄຕ ປະ​ຊາ​ຊົນລາວ ເປັນຜູ້ຈັດ​ຕັ້ງປະ​ຕິບັດກົດ​ໝາຍ​ສະບັບ​ນີ້.

### ມາດຕາ 167 ຜົນສັກສິດ

ກົດ​ໝາຍສະ​ບັບນີ້​ ມີ​ຜົນສັກ​ສິດນັບແຕ່ວັນ ປະ​ທານ​ປະ​ເທດ ແຫ່ງ ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນລາວ ​ອອກ​ລັດ​ຖະດຳ​ລັດປະ​ກາດ​ໃຊ້​ ແລະ ພາຍຫຼັງທີ່ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**