**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 58 /ສພຊ

ນະຄອນຫຼວງວຽງຈັນ, ວັນທີ 11 ທັນວາ 2018

# 

# ກົດໝາຍ

# ວ່າດ້ວຍສຳນັກງານຜູ້ຕາງໜ້າ

# ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ປະ​ຈຳຢູ່ຕ່າງປະເທດ

# ພາກທີ I

# ບົດບັນຍັດທົ່ວໄປ

## ມາດຕາ 1 ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບ ການຈັດຕັ້ງ, ການຄຸ້ມຄອງ ແລະ ຕິດຕາມ ກວດກາ ການເຄື່ອນໄຫວຂອງສຳນັກງານຜູ້ຕາງໜ້າ ແຫ່ງ ສາທາລະນະລັດ ປະຊາທິ ປະໄຕ ປະຊາຊົນລາວ ປະຈຳຢູ່ຕ່າງປະເທດ ເພື່ອເຮັດໃຫ້ການປະຕິບັດພາລະບົດບາດ, ສິດ ແລະ ໜ້າທີ່ ຂອງສຳນັກງານຜູ້ຕາງໜ້າ ມີປະສິດທິພາບ ແລະ ປະສິດທິຜົນ ​ແນ​ໃສ່ຮັບປະກັນການປະຕິບັດນະໂຍບາຍການຕ່າງ ປະເທດ ຂອງສາທາລະນະລັດ ປະຊາທິປະໄຕ ປະຊາຊົນລາວ, ປະກອບສ່ວນເຂົ້າໃນພາລະກິດປົກປັກຮັກສາ ແລະ ພັດທະນາປະເທດຊາດ.

### ມາດຕາ 2 ສຳນັກງານຜູ້ຕາງໜ້າ ແຫ່ງ ສປປ ລາວ ປະຈຳຢູ່ຕ່າງປະເທດ

ສຳນັກງານຜູ້ຕາງໜ້າ ແຫ່ງ ສປປ ລາວ ປະຈຳຢູ່ຕ່າງປະເທດ ແມ່ນ ອົງການຕາງໜ້າທາງການ​ໃຫ້ແກ່ ສປປ ລາວ ໃນການພົວພັນກັບປະເທດທີ່​ຮັບ ແລະ/ຫຼື ອົງການຈັດຕັ້ງສາກົນ ຊຶ່ງ​ລວມມີ ສຳນັກງານຜູ້ຕາງໜ້າການທູດ, ສຳນັກງານຜູ້ຕາງໜ້າກົງສຸນ ແລະ ສຳນັກງານຜູ້ຕາງໜ້າປະຈຳອົງການຈັດຕັ້ງສາກົນ ແຫ່ງ ສປປ ລາວ ຢູ່ຕ່າງປະເທດ ແລະ ຕໍ່ໄປນີ້ເອີ້ນວ່າ “ສຳນັກງານຜູ້ຕາງໜ້າ”.

# ມາດຕາ 3 ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ສຳນັກງານຜູ້ຕາງໜ້າການທູດ** ໝາຍເຖິງ ສະຖານເອກອັກຄະລັດຖະທູດ ຊຶ່ງເປັນສໍານັກງານຜູ້ຕາງໜ້າສູງສຸດ ຂອງ ສປປ ລາວ ປະຈຳຢູ່ປະເທດທີ່ຮັບ;
2. **ສຳນັກງານຜູ້ຕາງໜ້າກົງສຸນ** ໝາຍເຖິງ ສະຖານກົງສຸນໃຫຍ່ ແລະ ສະຖານກົງສຸນ;
3. **ສຳນັກງານຜູ້ຕາງໜ້າປະຈຳອົງການຈັດຕັ້ງສາກົນ** ໝາຍເຖິງ ສຳນັກງານຜູ້ຕາງໜ້າຖາວອນ ແລະ ສຳນັກງານທີ່ມີຊື່ອື່ນ ຊຶ່ງປະຕິບັດໜ້າທີ່ເປັນຜູ້ຕາງໜ້າ ສປປ ລາວ ປະຈຳຢູ່ອົງການຈັດຕັ້ງສາກົນ;
4. **ອົງ​ການ​ຈັດ​ຕັ້ງ​ສາ​ກົນ** ໝາຍ​ເຖິງ ອົງ​ການ​ຈັດ​ຕັ້ງ​ລະ​ຫວ່າງ​ລັດ​ຖະ​ບານ;
5. **ສະຖານທີ່​ເຮັດ​ວຽກຂອງສຳນັກງານຜູ້ຕາງໜ້າ** **(Premises)** ໝາຍເຖິງ ຕອນດິນ, ຕຶກ, ອາຄານ ຫຼື ສ່ວນໜຶ່ງຂອງຕຶກ, ອາຄານ ທີ່ນຳໃຊ້ເປັນບ່ອນປະຕິບັດໜ້າທີ່ຂອງສຳນັກງານຜູ້ຕາງໜ້າ ລວມທັງເຮືອນພັກຂອງເອກອັກຄະລັດຖະທູດວິສາມັນຜູ້ມີອຳນາດເຕັມ ຕາມການຕົກລົງ ລະຫວ່າງ ສປປ ລາວ ແລະ ປະເທດທີ່ຮັບ;
6. **ເອກະສິດ (Privileges)** ໝາຍ​ເຖິງ ສິດ​ພິ​ເສດຂອງສຳນັກງານຜູ້ຕາງໜ້າ, ສະມາຊິກຂອງ ສຳນັກງານຜູ້ຕາງໜ້າ ລວມທັງຄອບຄົວ ທີ່​ໄດ້​ຮັບ​ການອຳນວຍຄວາມສະດວກຢ່າງເຕັມສ່ວນໃນການປະຕິບັດໜ້າທີ່, ການ​ຍົກ​ເວັ້ນພັນທະ​ຕ່າງໆ ​ເປັນ​ຕົ້ນ ພາສີ, ອາກອນ, ຄ່າ​ທຳນຽມ, ການບໍ່ເປັນພະຍານ, ສິດໃນການຕິດຕັ້ງທຸງຊາດ, ເຄື່ອງໝາຍຊາດ ​ແລະ ສິດພິເສດ​ໃນການໄດ້ຮັບການຍົກເວັ້ນພັນທະອື່ນ ຢູ່ປະເທດທີ່ຮັບ ຕາມກົດໝາຍສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ;
7. **ອະພິສິດ** **(Immunities)** ໝາຍ​ເຖິງ ສິດຄຸ້ມ​ກັນຈາກ​ການ​​ດຳ​ເນີນ​ຄະດີ ອາຍາ, ແພ່ງ ແລະ ບໍລິຫານຂອງສະມາຊິກຂອງສຳນັກງານຜູ້ຕາງໜ້າ ລວມທັງຄອບຄົວ; ການຄຸ້ມກັນຈາກການກວດຄົ້ນ ເປັນຕົ້ນ ສະຖານທີ່ເຮັດວຽກຂອງສຳນັກງານຜູ້ຕາງໜ້າ, ເຮືອນພັກຂອງສະມາຊິກຂອງສຳນັກງານຜູ້ຕາງໜ້າ, ພາຫະນະ, ຊັບສິນ, ອຸປະກອນຮັບໃຊ້, ສຳເນົາເອກະສານ, ຖົງເມ ການທູດ ແລະ ກົງສຸນ ຂອງສຳນັກງານຜູ້ຕາງໜ້າ ແລະ ສິດຄຸ້ມກັນອື່ນ ຕາມກົດໝາຍສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ;
8. **ຂອບເຂດການ​​ເຄື່ອນ​ໄຫວກົງສຸນ (Consular District)** ໝາຍ​ເຖິງ ຂອບ​ເຂດທີ່​​ສຳນັກງານ​ຜູ້ຕາງໜ້າ​ກົງສຸນ ໄດ້​ຮັບ​ອະນຸຍາດ​ໃຫ້​ປະຕິບັດ​ໜ້າ​ທີ່​ກົງສຸນ ຕາມ​ການ​ຕົກລົງ​ ລະຫວ່າງ ສປປ ລາວ ກັບ ປະ​ເທດ​ທີ່​ຮັບ;
9. **ອຸປະທູດຖາວອນ (Charge d’affaires)** ໝາຍເຖິງ ຜູ້ວ່າການແທນຫົວໜ້າສຳນັກງານຜູ້ຕາງໜ້າ ແຫ່ງ ສປປ ລາວ ປະຈຳຢູ່ຕ່າງປະເທດ ໃນກໍລະນີທີ່ຍັງບໍ່ທັນມີ ຫຼື ຍັງບໍ່ທັນໄດ້ແຕ່ງຕັ້ງ ເອກອັກຄະລັດຖະທູດວິສາມັນຜູ້ມີອາໍນາດເຕັມ;
10. **ຄົນເຊື້ອຊາດລາວຢູ່ຕ່າງປະເທດ** ໝາຍເຖິງ ຜູ້ທີ່ເກີດຈາກພໍ່ ແລະ ແມ່ ຫຼື ພໍ່ ຫຼື ແມ່ ເປັນພົນລະເມືອງລາວ ຫຼື ມີສັນຊາດລາວໂດຍກຳເນີດ ທີ່ດຳລົງຊີວິດຢ່າງຖາວອນຢູ່ຕ່າງປະເທດ ຊຶ່ງພວກກ່ຽວໄດ້ເສຍສັນຊາດລາວແລ້ວ ລວມທັງລູກ ແລະ ຫຼານຂອງເຂົາເຈົ້າ;
11. **ອົງການຈັດຕັ້ງທີ່ສົ່ງ** ໝາຍເຖິງ ກະຊວງ, ອົງການ ແລະ ຂະແໜງການອື່ນ ທີ່ບໍ່ແມ່ນກະຊວງການຕ່າງປະເທດ ຊຶ່ງສົ່ງພະນັກງານ-ລັດຖະກອນຂອງຕົນໄປປະຈຳການຢູ່ສຳນັກງານຜູ້ຕາງໜ້າ;
12. **ອົງການຈັດຕັ້ງທີ່ກ່ຽວຂ້ອງຂອງ ສປປ ລາວ** ໝາຍເຖິງ ອົງການຈັດຕັ້ງພັກ, ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ ແລະ ອົງການຈັດຕັ້ງມະຫາຊົນ ຂອງ ສປປ ລາວ;
13. **ປະເທດທີ່ຮັບ** ໝາຍເຖິງ ປະເທດບ່ອນທີ່ສຳນັກງານຜູ້ຕາງໜ້າມີຫ້ອງການຕັ້ງຢູ່ ແລະ ປະເທດອື່ນທີ່ສຳນັກງານຜູ້ຕາງໜ້າ ຮັບຜິດຊອບ.

## ມາດຕາ 4 ນະໂຍບາຍຂອງ​ລັດ ຕໍ່ສຳນັກງານຜູ້ຕາງໜ້າ

ລັດ ສົ່ງເສີມ ແລະ ສ້າງເງື່ອນໄຂອຳນວຍຄວາມສະດວກ ໃຫ້ແກ່ສຳນັກງານຜູ້ຕາງໜ້າ ດ້ວຍການສະໜອງງົບປະມານ, ສະຖານທີ່ເຮັດວຽກ, ເຮືອນພັກ, ພາຫະນະ, ອຸປະກອນຮັບໃຊ້ ແລະ ສິ່ງອຳນວຍຄວາມສະ ດວກອື່ນ ເພື່ອຮັບປະກັນໃຫ້ແກ່ການເຄື່ອນໄຫວວຽກງານຂອງສຳນັກງານຜູ້ຕາງໜ້າ.

### ມາດຕາ 5 ຫຼັກການກ່ຽວກັບການຈັດຕັ້ງ ແລະ ການເຄື່ອນໄຫວຂອງສໍານັກງານຜູ້ຕາງໜ້າ

ສຳນັກງານຜູ້ຕາງໜ້າ **ຈັດຕັ້ງ ແລະ** ເຄື່ອນໄຫວ ຕາມຫຼັກການ ດັ່ງນີ້:

1. ປະຕິບັດນະໂຍບາຍການຕ່າງປະເທດຂອງ ສປປ ລາວ;
2. ເຄົາລົບ ແລະ ປະຕິບັດ ລັດຖະທຳມະນູນ, ກົດໝາຍ ຂອງ ສປປ ລາວ, ກົດໝາຍສາກົນ ແລະ ກົດໝາຍ​ຂອງປະ​ເທດ​ທີ່​ຮັບ;
3. ປະຕິບັດຕາມແຜນພັດທະນາເສດຖະກິດ-ສັງຄົມແຫ່ງຊາດ;
4. ປະຕິບັດຕາມ*ການຊີ້ນຳ ແລະ ການຄຸ້ມຄອງ ໂດຍກົງຂອງກະຊວງການຕ່າງປະເທດ****;***
5. ປະຕິບັດຫຼັກການລວມສູນປະຊາທິປະໄຕ.

# ພາກທີ II

# ສຳນັກງານຜູ້ຕາງໜ້າ

# ໝວດທີ 1

# ທີ່ຕັ້ງ, ພາລະບົດບາດ, ສິດ ແລະ ໜ້າທີ່

## ມາດຕາ 6 ທີ່ຕັ້ງ ແລະ ພາລະບົດບາດ

ສຳນັກງານ​ຜູ້ຕາງ​ໜ້າ ແມ່ນ ອົງການຈັດຕັ້ງຂອງລັດ ປະຈຳຢູ່ຕ່າງປະເທດ ຊຶ່ງຢູ່ພາຍໃຕ້ການຄຸ້ມຄອງໂດຍກົງຂອງກະຊວງການຕ່າງປະເທດ, ມີພາລະບົດບາດຕາງໜ້າໃຫ້ແກ່ ສປປ ລາວ ໃນການພົວພັນກັບປະ ເທດທີ່ຮັບ ແລະ/ຫຼື ອົງການຈັດຕັ້ງສາກົນ ແລະ ຄຸ້ມຄອງການເຄື່ອນໄຫວວຽກງານການຕ່າງປະເທດ ລວມທັງຄຸ້ມຄອງພົນລະເມືອງລາວ, ນິຕິບຸກຄົນ ແລະ ການຈັດຕັ້ງຂອງ ສປປ ລາວ ຢ່າງລວມສູນ ແລະ ເປັນເອກະພາບ ຢູ່ ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ.

ສຳນັກງານຜູ້ຕາງໜ້າ ໄດ້ຮັບເອກະສິດ ແລະ ອະພິສິດຢ່າງເຕັມສ່ວນ ຕາມກົດໝາຍສາກົນ.

# ມາດຕາ 7 ສິດ ແລະ ໜ້າທີ່ ຂອງສໍານັກງານຜູ້ຕາງໜ້າ

ສໍານັກງານຜູ້ຕາງໜ້າ ມີ ສິດ ແລະ ໜ້າທີ່ ດັ່ງນີ້:

1. ສົ່ງເສີມສາຍພົວພັນດ້ານການເມືອງ, ການປ້ອງກັນຊາດ ແລະ ຄວາມໝັ້ນຄົງ;
2. ຮັບໃຊ້ການພັດທະນາເສດຖະກິດແຫ່ງຊາດ;
3. ສົ່ງເສີມການຮ່ວມມືທາງດ້ານວັດທະນະທຳ;
4. ປະຕິບັດວຽກ​ງານກົງສຸນ;
5. ພົວພັນຄົນເຊື້ອຊາດລາວຢູ່ຕ່າງປະເທດ;
6. ຄຸ້ມຄອງການເຄື່ອນໄຫວວຽກງານການຕ່າງປະເທດ ຢ່າງລວມສູນ ແລະ ເປັນເອກະພາບ ຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ;
7. ຄຸ້ມຄອງກົງຈັກ, ບຸກຄະລາກອນ ແລະ ພື້ນຖານວັດຖຸ-ເຕັກນິກ;
8. ປະຕິບັດພາລະບົດບາດ ແລະ ໜ້າທີ່ ລະຫວ່າງ ສຳນັກງານຜູ້ຕາງໜ້າ.

### ມາດຕາ 8 ການສົ່ງເສີມສາຍພົວພັນດ້ານການເມືອງ, ການປ້ອງກັນຊາດ ແລະ ຄວາມໝັ້ນຄົງ

ໃນການສົ່ງເສີມສາຍພົວພັນດ້ານການເມືອງ, ການປ້ອງກັນຊາດ ແລະ ຄວາມໝັ້ນຄົງ ​ໃຫ້ສຳນັກງານຜູ້ຕາງໜ້າ ປະຕິບັດ ດັ່ງ​ນີ້:

1. ສ້າງຕັ້ງ, ຮັກ​ສາ ​ແລະ ເສີມ​ຂະ​ຫຍາຍ​ສາຍ​ພົວ​ພັນກັບບຸກ​ຄົນ, ນິ​ຕິ​ບຸກ​ຄົນ ແລະ ອົງການຈັດຕັ້ງ​ທີ່​ກ່ຽວ​ຂ້ອງ​ຢູ່​ປະ​ເທດທີ່​ຮັບ ແລະ/ຫຼື ອົງການ​ຈັດ​ຕັ້ງ​ສາກົນ;
2. ອຳ​ນວຍ​ຄວາມ​ສະ​ດວກ​ໃຫ້​ແກ່​ການ​ຈັດ​ຕັ້ງ​ປະ​ຕິ​ບັດ​ນະ​ໂຍ​ບາຍ​ການ​ຕ່າງ​ປະ​ເທດ ​ໃນ​ການ​ພົວ​ພັນ​ກັບປະ​ເທດທີ່​ຮັບ ແລະ/​ຫຼື ອົງການ​ຈັດ​ຕັ້ງ​ສາກົນ;
3. ສະ​ເໜີ​ອົງ​ການຈັດຕັ້ງ​ທີ່​ກ່ຽວ​ຂ້ອງຂອງ ສປປ ລາວ ເພື່ອອອກ​ມາດ​ຕະ​ການທີ່​ຈຳ​ເປັນ ໃນການຊຸກ​ຍູ້, ສົ່ງ​ເສີມສາຍ​ພົວພັນດ້ານການ​ເມື​ອງ, ການປ້ອງ​ກັນຊາດ ແລະ ຄວາມໝັ້ນຄົງ ລະຫວ່າງ ສປ​ປ ລາວ ​ກັບ ປະ​ເທດທີ່​ຮັບ ແລະ/​ຫຼື ອົງການ​ຈັດ​ຕັ້ງ​ສາກົນ;
4. ເກັບກຳ, ສະ​ໜອງ​ຂໍ້​ມູນ, ສະຫຼຸບ ແລະ ຕີ​ລາ​ຄາ ​ ກ່ຽວກັບສະ​ພາບ​ການທາງ​ດ້ານການ​ເມື​ອງ, ການປ້ອງ​ກັນຊາດ ແລະ ຄວາມໝັ້ນຄົງ ຂອງປະ​ເທດ​ທີ່​ຮັບ ​ແລະ/ຫຼື ​ອົງການ​ຈັດ​ຕັ້ງ​ສາກົນ ໃຫ້ແກ່​ອົງ​ການຈັດ ຕັ້ງ​ທີ່​ກ່ຽວ​ຂ້ອງ​ຂອງ ສປປ ລາວ.

## ມາດຕາ 9 ການຮັບໃຊ້ການພັດທະນາເສດຖະກິດແຫ່ງຊາດ

ໃນການຮັບໃຊ້ການພັດທະນາເສດຖະກິດແຫ່ງຊາດ ໃຫ້ສຳນັກງານຜູ້ຕາງໜ້າ ປະຕິບັດ ດັ່ງນີ້:

1. ສຶກສາກ່ຽວ​ກັບ ນະ​​ໂຍບາຍ, ຍຸດທະ​ສາດ​, ກົດໝາຍ, ລະ​ບຽບ​ການ, ທ່າ​ອ່ຽງການ​ພັດ​ທະນາ​ເສດ ຖະກິດ, ການ​ຄ້າ, ການ​ລົງທຶນ, ການເງິນ ແລະ ເງິນຕາ, ການ​ຊ່ວຍ​ເຫຼືອທາງການ ເພື່ອການ​ພັດ​ທ​ະນາ, ວິທະ​ຍາ​ສາດ ​ແລະ ​​ເຕັກ​ໂນ​ໂລ​ຊີ, ການ​ປົກ​ປັກ​ຮັກ​ສາສິ່ງແວດ​ລ້ອມ, ການສຶກສາ ແລະ ຝຶກອົບຮົມ, ການ​ທ່ອງ​ທ່ຽວການ​ຮ່ວມ​ມື​ໃນ​ການ​ນຳ​ໃຊ້​ຊັບພະຍາກອນ​ມະນຸດ ​ແລະ ບັນຫາ​ອື່ນທີ່​ກ່ຽວຂ້ອງ ຂອງປະເທດທີ່ຮັບ​ ຫຼື ຂອງອົງການຈັດຕັ້ງສາກົນ;
2. ລາຍ​ງານຕໍ່ອົງການຈັດຕັ້ງທີ່ກ່ຽວຂ້ອງຂອງ ສປປ ລາວ ກ່ຽວ​ກັບນະ​ໂຍ​ບາຍ ແລະ ການ​ຕົກ​ລົງທີ່​ສຳຄັນ ແລະ ມີ​ລັກ​ສະ​ນະ​ຍຸດ​ທະ​ສາດ ທີ່ຖືກ​ຮັບ​ຮອ​ງ​ໂດ​ຍ​ປະ​ເທດ​ທີ່​ຮັບ ​ຫຼື ອົງການ​ຈັດ​ຕັ້ງ​ສາກົນ ຊຶ່ງອາດ​ຈະ​ສົ່ງຜົນ​ກະ​ທົບຕໍ່​ເສດຖະກິດ ​ຂອງ​ ສ​ປ​ປ ລາວ ລວມທັງສະເໜີມາດຕະການທີ່ເໝາະສົມ;
3. ສະ​ໜອງ​ຂໍ້​ມູນ ຂ່າວສານ​, ​ແນະນຳສະ​ພາບ​ການ, ຄວາມ​ເປັນ​ໄປ​ໄດ້ ແລະ ​ຄວາມ​ຮຽກ​ຮ້ອງຕ້ອງ​ການ ກ່ຽວ​ກັບການ​ຮ່ວມ​ມື ລະຫວ່າງ ວິ​ສາ​ຫະກິດ​ຕ່າງໆ ຂອງ ສ​ປ​ປ ລາວ ​ແລະ ປະ​ເທດ​ທີ່​ຮັບ;
4. ສະ​ເໜີ​​ ແລະ ຈັດຕັ້ງປະຕິບັດ ນະ​ໂຍ​ບາຍ ​ແລະ ມາດ​ຕະການທີ່​ເໝາະ​ສົມ ຕໍ່ອົງການຈັດຕັ້ງທີ່ກ່ຽວຂ້ອງຂອງ ສປປ ລາວ​ ​ເພື່ອ​ເສີມ​ຂະ​ຫຍາຍ​ການ​ພົວ​ພັນຮ່ວມມື​ດ້ານເສດຖະກິດ ລະ​ຫວ່າງ ສ​ປ​ປ ລາວ ​ກັບປະເທດ​ທີ່​ຮັບ ​ຫຼື ອົງການ​ຈັດ​ຕັ້ງ​ສາ​ກົນ;
5. ເຂົ້າ​ຮ່ວມ ຊຸກຍູ້, ​ສົ່ງ​ເສີມ​ການ​ຄ້າ ​ແລະ ການ​ລົງທຶນ, ລະ​ດົມ ​ແລະ ຍາດ​ແຍ່ງ​ການ​ຊ່ວຍ​ເຫຼືອ,​ເຜີຍ​ແຜ່ຂໍ້​ມູນ ຂ່າວສານ ກ່ຽວ​ກັບການທ່ອງທ່ຽວ ​ຂອງ​​ ສ​ປ​ປ ລາວ ຢູ່​ປະ​ເທດທີ່​ຮັບ ​ຫຼື ອົງການ​ຈັດຕັ້ງ​ສາກົນ;
6. ເພີ່ມ​ທະ​ວີ​ການ​ຮ່ວມ​ມື ດ້ານວິທະຍາສາດ ​ແລະ ​​ເຕັກ​ໂນ​ໂລ​ຊີ, ການປົກປັກຮັກສາສິ່ງແວດລ້ອມ ລະ​ຫວ່າງ ສ​ປ​ປ ລາວ ​ກັບ ປະ​ເທດທີ່​ຮັບ ຫຼື ອົງການຈັດຕັ້ງສາກົນ;
7. ຊຸກຍູ້ ແລະ ສົ່ງ​ເສີມ​ກາ​ນພັດທະນາ​ຕະຫຼາດສິນຄ້າ ແລະ ຕະຫຼາດ​ແຮ​ງງານ ຂອງ ສປປ ລາວ ຢູ່​ຕ່າງປະ​ເທດ;
8. ​ປະສານສົມທົບກັບອົງການຈັດຕັ້ງທີ່ກ່ຽວຂ້ອງຂອງປະເທດທີ່ຮັບໃນການຢັ້ງຢືນ​ຂໍ້​ມູນການເຄື່ອນ ໄຫວດ້ານ​ເສດຖະກິດ ​ແລະ ສະຖານະ​ພາບທາງ​ກົດໝາຍ​ຂອງນິຕິບຸກຄົນ​​ຢູ່ປະ​ເທດ​ທີ່​ຮັບ ຕາມ​ການ​ສະ​ເໜີຂອງອົງການຈັດຕັ້ງທີ່ກ່ຽວຂ້ອງຂອງ ສປປ ລາວ.

### ມາດຕາ 10 ການສົ່ງເສີມການຮ່ວມມືທາງດ້ານວັດທະນະທຳ

ໃນການສົ່ງເສີມການຮ່ວມມືທາງດ້ານວັດທະນະທຳ ໃຫ້ສຳນັກງານຜູ້ຕາງໜ້າ ປະຕິບັດ ດັ່ງ​ນີ້:

1. ສະ​ເໜີ​ມາດ​ຕະການ​​ໃນ​ການ​ສົ່ງ​ເສີມ​ການ​ຮ່ວມ​ມື​ທາງດ້ານ​ວັດທະນະທຳ ລະ​ຫວ່າ​ງ ສ​ປ​ປ ລາວ ​​ກັບ ປະ​ເທດ​ທີ່​ຮັບ ​ຫຼື ອົງການ​ຈັດ​ຕັ້ງ​ສາກົນ;
2. ໂຄສະນາ ​ເຜີຍ​ແຜ່ ຂໍ້ມູນ ຂ່າວສານ ກ່ຽວກັບ ​ປະຫວັດສາດ​, ວັດທະນະ​ທຳ, ທຳມະຊາດ, ພາບພົດທີ່ດີງາມຂອງ ສ​ປ​ປ ລາວ ​ແລະ ຄົນລາວ ​ຢູ່ປະ​ເທດທີ່​ຮັບ ແລະ/​ຫຼື ອົງການ​ຈັດ​ຕັ້ງ​ສາກົນ;
3. ແນະນຳ ກ່ຽວ​ກັບ​ປະຫວັດສາດ, ວັດທະນະທຳ, ທໍາມະຊາດ, ພາບພົດທີ່ດີງາມ ​​ແລະ ຄົນຂອງປະ​ເທດ​ທີ່​ຮັບ ​ລວມ​ທັງການເຄື່ອນໄຫວທີ່​ພົວພັນກັບ​​ວັດທະນະທຳ ​ຂອງອົງການ​ຈັດ​ຕັ້ງ​ສາກົນ​ ໃຫ້ແກ່ພົນລະ ເມືອງລາວ, ນິ​ຕິ​ບຸກ​ຄົນ ຫຼື ອົງການຈັດຕັ້ງຂອງ ສ​ປ​ປ ລາວ;
4. ຊຸກຍູ້, ສົ່ງເສີມ ​ແລະ ອຳ​ນວຍຄວາມສະ​ດ​ວກ​ ໃຫ້​ແກ່ການ​ແລກ​ປ່ຽນທາງດ້ານວັດທະນະທຳ ​​ ແລະ ຄະນະ​ຜູ້​ແທນ ລະຫວ່າງ ສປ​ປ​ ລາວ ກັບ ປະ​ເທດທີ່​ຮັບ ​ຫຼື ອົງການ​ຈັດ​ຕັ້ງ​ສາກົນ;
5. ເປັນ​ເຈົ້າ​ການ ​ຫຼື ປະສານ​ສົມທົບໃນ​ການ​ຈັດ​ຕັ້ງ​ກິດ​ຈະກຳ ຫຼື ເທດ​ສະ​ການທາງດ້ານວັດທະ ນະທຳ​ຂອງ​ ສ​ປ​ປ ລາວ ​ຢູ່ ປະ​ເທດ​ທີ່​ຮັບ ​ຫຼື ອົງການ​ຈັດ​ຕັ້ງ​ສາກົນ;
6. ສັງລວມ, ຕີລາຄາ​ ແລະ​​ ລາຍ​ງານ​ຕໍ່ອົງ​ການຈັດຕັ້ງ​ທີ່​ກ່ຽວຂ້ອງ ຂອງ ສປປ ລາວ ກ່ຽວ​ກັບການ ປະດິດ​ສ້າງ, ປະດິດຄິດແຕ່ງ ແລະ ບົດ​ຮຽນ​ໃນການ​ພັດທະນາ​ທາງ​ດ້ານ​ວັດທະນະທຳ ຂອງ​ປະ​ເທດ​ທີ່​ຮັບ ​ຫຼື ອົງການ​ຈັດ​ຕັ້ງ​ສາກົນ.

# ມາດຕາ 11 ການປະຕິບັດວຽກ​ງານກົງສຸນ

ໃນການປະຕິບັດວຽກງານກົງສຸນ ໃຫ້ສຳນັກງານຜູ້ຕາງໜ້າ ປະຕິບັດ ດັ່ງ​ນີ້:

1. ​ປົກ​ປ້ອງ​ຜົນ​ປະ​ໂຫຍ​ດຂອງ​ລັດ ສປປ ລາວ, ສິດ ​ແລະ​ ຜົນ​ປະ​ໂຫຍ​ດອັນ​ຊອບ​ທຳ​ຂອງພົນ​ລະ​ເມືອງລາວ ແລະ ນິ​ຕິ​ບຸກ​ຄົນ ຂອງ ສປປ ລາວ ຢູ່ຕ່າງປະເທດ ຕາມລັດຖະທຳມະນູນ, ກົດ​ໝາຍ ​ຂອງ ສ​ປ​ປ ລາວ, ກົດໝາຍ​ຂອງ​ປະ​ເທດ​ທີ່ຮັບ, ​ສົນທິສັນຍາທີ່ ສປປ ລາວ ແລະ ປະເທດທີ່ຮັບ ເປັນພາຄີ;
2. ຊ່ວຍເຫຼືອພົນລະເມືອງລາວ ແລະ ນິຕິບຸກຄົນ ຂອງ ສປປ ລາວ ຢູ່ປະເທດທີ່ຮັບ ຕາມກົດ ໝາຍ ຂອງ ສປປ ລາວ, ກົດໝາຍຂອງປະເທດທີ່ຮັບ, ສົນທິສັນຍາ ທີ່ ສປປ ລາວ ແລະ ປະເທດທີ່ຮັບ ເປັນພາຄີ;
3. ຢ້ຽມຢາມ, ຕິດ​ຕາມ ແລະ ພົວ​ພັນກັບພົນ​ລະ​ເມືອງ​ລາວ​​ທີ່​​​ຖືກ ຈັບ​ຕົວ, ກັກ​ຕົວ ຫຼື ​​ດຳ​ເນີນ​ຄະ​ດີ ຫຼື ​ລົງ​ໂທດ​ຕັດອິດສະລະພາບ ຢູ່​ປະ​ເທດ​ທີ່​ຮັບ;
4. ເປັນຜູ້ຕາງໜ້າຊົ່ວຄາວ ຫຼື ຈັດຫາຜູ້ຕາງໜ້າຊົ່ວຄາວ ໃຫ້ພົນລະເມືອງລາວ ຫຼື ນິຕິບຸກຄົນ ຂອງ ສປປ ລາວ ຢູ່ສານ ຫຼື ອົງການທີ່ກ່ຽວຂ້ອງຂອງປະເທດທີ່ຮັບ ຈົນກວ່າມີບຸກຄົນອື່ນເປັນຜູ້ຕາງໜ້າແທນ ຫຼື ພວກກ່ຽວສາມາດປົກປ້ອງສິດ ແລະ ຜົນປະໂຫຍດອັນຊອບທຳຂອງເຂົາເຈົ້າດ້ວຍຕົນເອງ;
5. ນຳໃຊ້ມາດຕະການທີ່ເໝາະສົມ ຕໍ່ພົນລະເມືອງລາວ ທີ່ລະເມີດກົດໝາຍ ຂອງ ສປປ ລາວ ຫຼື ກົດໝາຍຂອງປະເທດທີ່ຮັບ;
6. ອອກ, ດັດແກ້ ຫຼື ຖອນ ໜັງສືຜ່ານແດນ ຫຼື ໜັງສືເດີນ​ທາງທີ່ໃຊ້ແທນໜັງສືຜ່ານແດນ ໃຫ້​ແກ່​ພົນ​ລະ​ເມືອງ​ລາວ ຕາມກົດໝາຍ;
7. ອອກ, ດັດແກ້, ລົບລ້າງ ວີຊາເຂົ້າ-ອອກ ສປປ ລາວ ໃຫ້ແກ່ຄົນຕ່າງປະເທດ ແລະ ຄົນບໍ່ມີສັນຊາດ ຕາມກົດໝາຍ;
8. ປະຕິບັດວຽກງານທະບຽນຄອບຄົວ, ທະບຽນສານ ແລະ ສັນຊາດ ຕາມກົດໝາຍ ຂອງ ສປປ ລາວ, ກົດໝາຍຂອງປະເທດທີ່ຮັບ, ສົນທິສັນຍາທີ່ ສປປ ລາວ ແລະ ປະເທດທີ່ຮັບ ເປັນພາຄີ;
9. ຮັບ ແລະ ເກັບຮັກສາເອກະສານ, ສິ່ງຂອງມີຄ່າຂອງພົນລະເມືອງລາວ ແລະ ນິຕິບຸກຄົນຂອງ ສປປ ລາວ ໂດຍ​ສອດ​ຄ່ອງ​ກັບ​ກົ​ດ​ໝາຍ ຂອງ ສ​ປ​ປ ລາວ ແລະ ກົດໝາຍຂອງປະເທດທີ່ຮັບ;
10. ຢັ້ງຢືນເອກະສານທາງກົງສຸນ ຂອງຕ່າງປະເທດ ແລະ ສປປ ລາວ ຕາມກົດໝາຍ;
11. ປະສານສົມທົບກັບບຸກຄົນ ຫຼື ອົງການທີ່ກ່ຽວຂ້ອງຂອງປະເທດທີ່ຮັບ ໃນການດຳເນີນຂັ້ນຕອນແກ້ໄຂບັນຫາກ່ຽວກັບການສືບທອດມູນມໍຣະດົກຂອງພົນລະເມືອງລາວ ແລະ ນິຕິບຸກຄົນ ຂອງ ສປປ ລາວ ຢູ່ປະເທດທີ່ຮັບ ຊຶ່ງເປັນປະໂຫຍດ ຕໍ່ ສປປ ລາວ;
12. ຮັບ ແລະ ສົ່ງ ຄຳຮ້ອງ ພ້ອມດ້ວຍຫຼັກຖານຕ່າງໆທີ່ກ່ຽວຂ້ອງຂອງພົນລະເມືອງລາວ ແລະ ນິຕິບຸກຄົນ ຂອງ ສປປ ລາວ ໃຫ້ອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ ພິຈາລະນາ ແລະ ແກ້ໄຂ;
13. ຊ່ວຍເຫຼືອ ກຳປັ່ນ, ເຮືອບິນ ແລະ ພາຫະນະອື່ນທີ່ຈົດທະບຽນ ຢູ່ ສປປ ລາວ ເພື່ອໃຫ້ໄດ້ຮັບສິດ ແລະ ຜົນປະໂຫຍດ ຢູ່ປະເທດທີ່ຮັບ ຕາມກົດໝາຍຂອງປະເທດທີ່ຮັບ, ສົນທິສັນຍາ ທີ່ ສປປ ລາວ ແລະ ປະເທດທີ່ຮັບ ເປັນພາຄີ ແລະ ພາກປະຕິບັດສາກົນ;
14. ປະສານສົມທົບກັບອົງການທີ່ກ່ຽວຂ້ອງຂອງປະເທດທີ່ຮັບ ກ່ຽວກັບການປ້ອງກັນການແພ່ລະບາດຂອງພະຍາດ, ການກັກກັນພືດ ແລະ ກັກກັນສັດຕາມກົດໝາຍ ຂອງ ສປປ ລາວ, ກົດໝາຍຂອງປະເທດທີ່ຮັບ, ສົນທິສັນຍາ ທີ່ ສປປ ລາວ ແລະ ປະເທດທີ່ຮັບ ເປັນພາຄີ ແລະ ພາກປະຕິບັດສາກົນ.

## ມາດຕາ 12 ການພົວພັນຄົນເຊື້ອຊາດລາວຢູ່ຕ່າງປະເທດ

ໃນການພົວພັນຄົນເຊື້ອຊາດລາວຢູ່ຕ່າງປະເທດ ໃຫ້ສຳ​ນັກ​ງານ​ຜູ້​ຕາງໜ້າ​ ປະຕິບັດ ດັ່ງ​ນີ້:

1. ໂຄສະນາ ເຜີຍແຜ່ ແນວທາງ ນະໂຍບາຍ, ລັດຖະທຳມະນູນ ແລະ ກົດໝາຍ ຂອງ ສປປ ລາວ ໂດຍສະເພາະບັນຫາທີ່ພົວພັນກັບຄົນເຊື້ອຊາດລາວຢູ່ຕ່າງປະເທດ;
2. ຄົ້ນຄວ້າ ແລະ ສະເໜີຕໍ່ອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ ກ່ຽວກັບການປະຕິບັດ ນະໂຍບາຍ, ຍ້ອງຍໍ ບຸກຄົນ ແລະ ການຈັດຕັ້ງຂອງຄົນເຊື້ອຊາດລາວຢູ່ຕ່າງປະເທດ ຊຶ່ງມີຜົນງານດີເດັ່ນປະກອບ ສ່ວນເຂົ້າໃນການເຕົ້າໂຮມຄວາມສາມັກຄີ, ພັດທະນາຊຸມຊົນຄົນເຊື້ອຊາດລາວຢູ່ຕ່າງປະເທດ ແລະ ການປົກປັກຮັກສາ ແລະ ພັດທະນາ ສປປ ລາວ;
3. ຊຸກຍູ້ ແລະ ສະໜັບສະໜູນຄົນເຊື້ອຊາດລາວຢູ່ຕ່າງປະເທດ ໃຫ້ຮັກສາເອກະລັກ, ວັດທະ ນະທຳ ແລະ ຮີດຄອງປະເພນີອັນດີງາມຂອງຊາດລາວ ແລະ ເຂົ້້າຮ່ວມກິດຈະກຳການ​ເຄື່ອ​ນ​ໄຫວ​ທາງສັງຄົມ ຢູ່ ສປປ ລາວ;
4. ຊຸກຍູ້ ແລະ ສົ່ງເສີມ ຄົນເຊື້ອຊາດລາວຢູ່ຕ່າງປະເທດ ໃຫ້ປະກອບສ່ວນເຂົ້າໃນການພັດທະນາ ສປປ ລາວ ລວມທັງການລົງທຶນໂດຍກົງ ແລະ ດຶງດູດການລົງທຶນຂອງຕ່າງປະເທດ;
5. ເປັນເຈົ້້າການ ຫຼື ສົມທົບໃນການຈັດກິດຈະກຳທາງດ້ານວັດທະນະທຳ ແລະ ການເຄື່ອນໄຫວທາງສັງຄົມ ໃຫ້ຄົນເຊື້ອຊາດລາວຢູ່ຕ່າງປະເທດ;
6. ສັງລວມ ແລະ ລາຍງານ ຕໍ່ອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ ກ່ຽວກັບສະພາບຂອງຊຸມຊົນຄົນເຊື້ອຊາດລາວຢູ່ຕ່າງປະເທດ ລວມທັງວຽກງານການຂົນຂວາຍ, ສະໜັບສະໜູນ ແລະ ຊ່ວຍເຫຼືອເຂົາເຈົ້າ.

### ມາດຕາ 13 ການຄຸ້ມຄອງການເຄື່ອນໄຫວວຽກງານການຕ່າງປະເທດຢ່າງລວມສູນ ແລະ ເປັນເອກະພາບ

### ຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ

ໃນການຄຸ້ມຄອງການເຄື່ອນໄຫວວຽກງານການຕ່າງປະເທດ ຢ່າງລວມສູນ ແລະ ເປັນເອກະພາບ ຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ ໃຫ້ສຳນັກງານຜູ້ຕາງໜ້າ ປະຕິບັດ ດັ່ງນີ້:

1. ຊີ້ນຳ ແລະ ນຳພາ ຜູ້ຕາງໜ້າ ແລະ ອົງການຈັດຕັ້ງອື່ນ ຂອງ ສປປ ລາວ ທີ່ປະຈຳຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ ປະຕິບັດນະໂຍບາຍການຕ່າງປະເທດຂອງ ສປປ ລາວ ຢ່າງລວມສູນ ແລະ ເປັນເອກະພາບ;
2. ປະສານສົມທົບ ແລະ ຄຸ້ມຄອງ ຄະນະຜູ້ແທນ ຂອງ ສປປ ລາວ ທີ່​ຖືກແຕ່ງຕັ້ງໄປເຄື່ອນໄຫວວຽກງານຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ ປະຕິບັດນະໂຍບາຍການຕ່າງປະເທດຂອງ ສປປ ລາວ ຢ່າງລວມສູນ ແລະ ເປັນເອກະພາບ;
3. ເປັນເຈົ້າການ ຫຼື ປະສານສົມທົບ ໃນ​ການຈັດຕັ້ງ ແລະ ເຂົ້າ​ຮ່ວມການ​ເຄື່ອນ​ໄຫວວຽກ​ງານຕ່າງປະເທດ ຂອງ ສປປ ລາວ ຢູ່ປະເທດທີ່ຮັບ ແລະ/ຫຼື ຢູ່ອົງການຈັດຕັ້ງສາກົນ;
4. ນຳໃຊ້ມາດຕະການທີ່ເໝາະສົມ ແລະ ລາຍງານດ່ວນຕໍ່ອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ ກ່ຽວກັບ ການເຄື່ອນໄຫວຂອງຜູ້ຕາງໜ້າອົງການຈັດຕັ້ງ ຫຼື ຄະນະຜູ້ແທນ ສປປ ລາວ ທີ່ຖືກແຕ່ງຕັ້ງ ໄປເຄື່ອນໄຫວວຽກງານຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ ຊຶ່ງບໍ່​ສອດ​ຄ່ອງກັບນະໂຍບາຍການຕ່າງປະ ເທດ ແລະ ສົ່ງຜົນກະທົບຕໍ່ສາຍພົວພັນ ລະຫວ່າງ ສປປ ລາວ ກັບ ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ;
5. ຄຸ້ມຄອງການເຄື່ອນໄຫວວຽກງານການຂ່າວຕ່າງປະເທດ ແລະ ເປັນເຈົ້າການປະສານສົມທົບກັບອົງການຈັດຕັ້ງທີ່ກ່ຽວຂ້ອງຂອງ ສປປ ລາວ ໃນການສະເໜີ, ຜັນຂະຫຍາຍວຽກງານການຂ່າວຕ່າງປະເທດ ຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ;
6. ສະຫຼຸບ ແລະ ລາຍງານ ການ​ເຄື່ອນ​ໄຫວວຽກ​ງານກ່ຽວກັບ​ການຕ່າງປະເທດຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ ໃຫ້ອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ.

# ມາດຕາ 14 ການຄຸ້ມຄອງ ກົງຈັກ, ບຸກຄະລາກອນ ແລະ ພື້ນຖານວັດຖຸ-ເຕັກນິກ

ໃນ**ການຄຸ້ມຄອງ ກົງຈັກ, ບຸກຄະລາກອນ ແລະ ພື້ນຖານວັດຖຸ-ເຕັກນິກ ໃຫ້**ສຳນັກງານຜູ້ຕາງໜ້າ ປະຕິບັດດັ່ງນີ້:

1. ອອກລະບຽບການພາຍໃນ ກ່ຽວກັບການເຄື່ອນໄຫວຂອງ ກົງຈັກ ແລະ ບຸກຄະລາກອນ ຂອງຕົນ;
2. ເກັບ​ຮ​ັກ​ສາເອ​ກະ​ສານ ແລະ ​ຮັ​ກ​ສາຄວາມລັບຂອງຊາດ;
3. ນຳໃຊ້ ແລະ ກວດກາ ຊັບສິນ, ພື້ນຖານວັດຖຸ-ເຕັກນິກ ແລະ ງົບປະມານ ຢ່າງ​ປະ​ຢັດ ແລະ ມີປະສິດທິຜົນ ເປັນປົກກະຕິ;
4. ຮັບ​ປະ​ກັນ ຄວາມປອດໄພຂອງສະມາຊິກ ແລະ ຄວາມເປັນລະບຽບຮຽບຮ້ອຍຂອງສຳນັກງານ ຜູ້ຕາງໜ້າ.

### ມາດຕາ 15 ການປະຕິບັດພາລະບົດບາດ ແລະ ໜ້າທີ່ ລະຫວ່າງ ສຳນັກງານຜູ້ຕາງໜ້າ

ສຳນັກງານຜູ້ຕາງໜ້າປະຕິບັດພາລະບົດບາດ ແລະ ໜ້າທີ່​ ຕາມການຕົກລົງສ້າງ​ຕັ້ງສຳນັກງານຜູ້ຕາງໜ້າຂອງລັດຖະບານ ໂດຍສອດຄ່ອງກັບການຕົກລົງ ລະຫວ່າງ ສປປ ລາວ ກັບ ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ ແລະ ກົດໝາຍສາກົນ.

ການປະຕິບັດພາລະບົດບາດ ແລະ ໜ້າທີ່ ສະເພາະ ລະຫວ່າງ ສຳນັກງານຜູ້ຕາງໜ້າ ມີ ດັ່ງນີ້:

1. ສຳນັກງານຜູ້ຕາງໜ້າການທູດ ຄຸ້ມຄອງການ​ເຄື່ອນ​ໄຫວ​ວຽກ​ງານການຕ່າງປະເທດ ຂອງ ສປປ ລາວ ຢູ່ປະເທດທີ່ຮັບຢ່າງລວມສູນ ແລະ ເປັນເອກະພາບ ແລະ ສາມາດຕິດຕາມ ກວດກາ ການເຄື່ອນໄຫວວຽກ​ງານຂອງສຳນັກງານຜູ້ຕາງໜ້າກົງສຸນຢູ່ປະເທດທີ່ຮັບ;

ສຳນັກງານຜູ້ຕາງໜ້າການທູດ ສາມາດປະຕິບັດພາລະບົດບາດເປັນຜູ້ຕາງໜ້າປະຈ​ໍາຢູ່ປະເທດໃດໜຶ່ງ ຫຼື ຢູ່ຫຼາຍປະເທດ ແລະ/ຫຼື ຢູ່ອົງການຈັດຕັ້ງສາກົນ ລວມທັງປະຕິບັດພາລະບົດບາດ ແລະ ໜ້າທີ່ ການທູດ ແລະ ກົງສຸນ ໃຫ້ແກ່ປະເທດອື່ນທີ່ມີການຕົກລົງກັບ ສປປ ລາວ.

1. ສຳນັກງານຜູ້ຕາງໜ້າກົງສຸນ ປະຕິບັດພາລະບົດບາດ ແລະ ໜ້າທີ່ ຢູ່ໃນຂອບເຂດການເຄື່ອນ ໄຫວຂອງຕົນ ຕາມການຕົກລົງ ລະຫວ່າງ ສປປ ລາວ ກັບ ປະເທດທີ່ຮັບ;

ສຳນັກງານຜູ້ຕາງໜ້າກົງສຸນ ສາມາດປະຕິບັດພາລະບົດບາດ ແລະ ໜ້າທີ່ກົງສຸນຢູ່ປະເທດໃດໜຶ່ງ ຫຼື ຢູ່ຫຼາຍປະເທດ ຫຼື ສາ​ມາດປະຕິບັດພາລະບົດບາດ ແລະ ໜ້າທີ່ກົງສຸນ ໃຫ້ແກ່ປະເທດອື່ນທີ່ມີການຕົກລົງກັບ ສປປ ລາວ ແລະ ​ສາ​ມາດປະຕິບັດພາລະບົດບາດ ແລະ ໜ້າທີ່ການທູດ ຕາມການຕົກລົງລະຫວ່າງ ສປປ ລາວ ກັບ ປະເທດທີ່ຮັບ.

1. ສຳນັກງານຜູ້ຕາງໜ້າປະຈຳອົງການຈັດຕັ້ງສາກົນ ສາມາດປະຕິບັດພາລະບົດບາດ ແລະ ໜ້າທີ່ປະຈຳຢູ່ອົງການຈັດຕັ້ງສາກົນໃດ​ໜຶ່ງ ຫຼື ປະຈຳຢູ່ຫຼາຍ​ອົງ​ການ​ຈັດ​ຕັ້ງ​ສາ​ກົນ ແລະ ສາມາດປະຕິບັດໜ້າທີ່ກົງສຸນຈຳນວນໜຶ່ງຢູ່ປະເທດບ່ອນທີ່ສຳ​ນັກ​ງານ​ໃຫຍ່​ຂອງອົງການຈັດຕັ້ງສາກົນຕັ້ງຢູ່ ຕາມການຕົກລົງ ລະຫວ່າງ ສປປ ລາວ ກັບ ປະເທດບ່ອນອົງການຈັດຕັ້ງສາກົນມີສຳນັກງານໃຫຍ່ຕັ້ງຢູ່.

## ໝວດທີ 2

## ໂຄງ​ປະ​ກອບການຈັດຕັ້ງ ແລະ ການສ້າງຕັ້ງ, ໂຈະ ຫຼື ຍຸບເລີກ ສຳນັກງານຜູ້ຕາງໜ້າ

### ມາດຕາ 16 ໂຄງ​ປະ​ກອບການຈັດຕັ້ງ

ກົງຈັກຂອງສຳນັກງານຜູ້ຕາງໜ້າ ອາດປະກອບດ້ວຍ ຫ້ອງການ, ພະແນກ ຫຼື ໜ່ວຍງານ ຕາມ ເງື່ອນໄຂຂອງແຕ່ລະສຳນັກງານຜູ້ຕາງໜ້າ ເພື່ອຮັບຜິດຊອບວຽກງານ ດັ່ງນີ້:

* 1. ການເມືອງ;
  2. ການປ້ອງກັນຊາດ ແລະ ຄວາມໝັ້ນຄົງ;
  3. ເສດຖະກິດ, ການຄ້າ, ການລົງທຶນ, ການທ່ອງທ່ຽວ, ແຮງງານ, ວິທະຍາສາດ ແລະ ເຕັກໂນໂລຊີ;
  4. ວັດທະນະທຳ, ຂໍ້ມູນ ຂ່າວສານ, ການຂ່າວ, ການສຶກສາ ແລະ ຝຶກອົບຮົມ;
  5. ກົງສຸນ ແລະ ການພົວພັນຄົນເຊື້ອຊາດລາວຢູ່ຕ່າງປະເທດ;
  6. ບໍລິຫານ ແລະ ພິທີການ.

ບຸກຄະລາກອນຂອງສຳນັກງານຜູ້ຕາງໜ້າ ປະກອບດ້ວຍ:

* 1. ພະນັກງານ-ລັດຖະກອນ ຂອງກະຊວງການຕ່າງປະເທດ;
  2. ພະນັກງານ-ລັດຖະກອນ ຂອງອົງການຈັດຕັ້ງທີ່ສົ່ງອື່ນ ຕາມຄວາມຮຽກຮ້ອງຕ້ອງການຂອງວຽກງານຕົວຈິງ;
  3. ບຸກຄະລາກອນອື່ນທີ່ເຫັນວ່າມີຄວາມຈຳເປັນ.

ນາຍົກລັດຖະມົນຕີ ເປັນຜູ້ຕົກລົງກ່ຽວກັບ ກົງຈັກ ແລະ ບຸກຄະລາກອນ ຂອງແຕ່ລະສຳນັກງານຜູ້ຕາງໜ້າ ຕາມການສະເໜີຂອງລັດຖະມົນຕີກະຊວງການຕ່າງປະເທດ.

# ມາດຕາ 17 ການສ້າງຕັ້ງ, ການຍຸບເລີກ ແລະ ການໂຈະ

ລັດຖະບານ ເປັນຜູ້ຕົກລົງ ສ້າງຕັ້ງ ຫຼື ຍຸບເລີກ ສຳນັກງານຜູ້ຕາງໜ້າ, ໂຈະການເຄື່ອນໄຫວຂອງສຳນັກງານດັ່ງກ່າວ ຕາມການສະເໜີຂອງກະຊວງການຕ່າງປະເທດ ບົນພື້ນຖານຄວາມຮຽກຮ້ອງຕ້ອງການໃນການເຄື່ອນ​ໄຫວ​ວຽກ​ງານ​ການ​ຕ່າງ​ປ​ະ​ເທດ ແລະ ການຕົກລົງ ລະຫວ່າງ ສປປ ລາວ ກັບ ປະເທດທີ່ຮັບ ຫຼື ອົງການຈັດຕັ້ງສາກົນ ແລະ ພາຍຫຼັງທີ່ໄດ້ປຶກສາຫາລືກັບພາກສ່ວນທີ່ກ່ຽວຂ້ອງ.

ພາຍຫຼັງທີ່ລັດຖະບານໄດ້ຕົກລົງແລ້ວ ກະຊວງການຕ່າງປະເທດ ເປັນເຈົ້້າການປະສານສົມທົບກັບອົງ ການທີ່ກ່ຽວຂ້ອງໃນການຈັດຕັ້ງ ແລະ ດຳເນີນຂັ້ນຕອນທາງການທູດທີ່ຈຳເປັນ ເພື່ອຈັດຕັ້ງປະຕິບັດການຕົກ ລົງດັ່ງກ່າວ.

## ໝວດທີ 3

## ຫ້ອງ​ການ, ຕາປະທັບ ແລະ ພື້ນຖານວັດຖຸ-ເຕັກນິກ

### ມາດຕາ 18 ຫ້ອງ​ການ

ສຳນັກງານຜູ້ຕາງໜ້າ ມີຫ້ອງການຕັ້ງຢູ່ປະເທດທີ່ຮັບ ຫຼື ປະເທດບ່ອນສຳນັກງານໃຫຍ່ຂອງອົງການ ຈັດຕັ້ງສາກົນຕັ້ງຢູ່. ຫ້ອງການຂອງສຳນັກງານຜູ້ຕາງໜ້າ ຕ້ອງຕິດຕັ້ງທຸງຊາດ ແລະ ເຄື່ອງໝາຍຊາດ ແຫ່ງ ສປປ ລາວ.

# ມາດຕາ 19 ຕາປະທັບ

ສຳນັກງານຜູ້ຕາງໜ້າ ມີຕາປະທັບ ເພື່ອນຳໃຊ້ເຂົ້າໃນການເຄື່ອນໄຫວວຽກງານທາງລັດຖະການຂອງຕົນ.

ຕາປະທັບຂອງສຳນັກງານຜູ້ຕາງໜ້າ ໄດ້ກຳນົດໄວ້ໃນລະບຽບການຕ່າງຫາກ.

## ມາດຕາ 20 ພື້ນຖານວັດຖຸ-ເຕັກນິກ

ຫ້ອງການຂອງສຳນັກງານຜູ້ຕາງໜ້າ ມີພື້ນຖານວັດຖຸ-ເຕັກນິກ, ອຸປະກອນ ແລະ ສິ່ງອຳນວຍຄວາມສະດວກທີ່ຈຳເປັນ​ ເພື່ອປະຕິບັດພາລະບົດບາດ, ສິດ ແລະ ໜ້າທີ່ ທີ່ຖືກມອບໝາຍ ໂດຍສອດຄ່ອງກັບແຜນງົບປະມານແຫ່ງລັດ​​.

ສຳນັກງານຜູ້ຕາງໜ້າ ຕ້ອງໄດ້ຮັບການຕິດຕັ້ງລະບົບຕິດຕໍ່ສື່ສານສະເພາະ ເພື່ອນຳໃຊ້ສຳລັບວຽກງານປົກກະຕິ ແລະ ປິດລັບ ກັບອົງການຈັດຕັ້ງທີ່ກ່ຽວຂ້ອງຂອງ ສປປ ລາວ.

## ພາກທີ III

## ສະມາຊິກຂອງສຳນັກງານຜູ້ຕາງໜ້າ

# ໝວດທີ 1

# ປະເພດສະມາຊິກຂອງສຳນັກງານຜູ້ຕາງໜ້າ

### ມາດຕາ 21 ປະເພດສະມາຊິກຂອງສຳນັກງານຜູ້ຕາງໜ້າ

ສະມາຊິກຂອງສຳນັກງານຜູ້ຕາງໜ້າ ປະກອບດ້ວຍ:

1. ພະນັກງານ-ລັດຖະກອນການທູດ;
2. ພະນັກງານ-ລັດຖະກອນກົງສຸນ;
3. ລັດຖະກອນບໍລິຫານ ແລະ ເຕັກນິກ.

# ມາດຕາ 22 ພະນັກງານ-ລັດຖະກອນການທູດ

ພະນັກງານ-ລັດຖະກອນການທູດ ແມ່ນ ຜູ້ທີ່ມີຕຳແໜ່ງການທູດ ຊຶ່ງລວມມີ ຫົວໜ້າສໍານັກງານຜູ້ຕາງໜ້າການທູດ ຫຼື ຫົວໜ້າສຳນັກງານຜູ້ຕາງໜ້າປະຈຳອົງການຈັດຕັ້ງສາກົນ ແລະ ຜູ້ທີ່ມີຕໍາແໜ່ງການທູດອື່ນ ຕາມທີ່ໄດ້ກຳນົດໄວ້ໃນມາດຕາ 30 ຂອງກົດໝາຍສະບັບນີ້.

ເອກ​ອັກ​ຄະ​ລັດ​ຖະ​ທູດວິ​ສາ​ມັນ​ຜູ້​ມີ​ອຳ​ນາດ​ເຕັມ ແມ່ນ ຫົວ​ໜ້າ​ສຳ​ນັກ​ງານ​ຜູ້​ຕາງ​ໜ້າ​ການ​ທູດ ທັງເປັນຜູ້ບໍລິຫານສູງສຸດຂອງ​ສຳ​ນັກ​ງາ​ນຜູ້ຕາງ​ໜ້າການທູດ ແລະ ເປັນຜູ້ຕາງໜ້າທາງການ ຂອງ ສປປ ລາວ ຢູ່ປະເທດທີ່ຮັບ ແລະ/ຫຼື ອົງການຈັດຕັ້ງສາກົນ. ໃນກໍລະນີທີ່ຍັງບໍ່ທັນມີ ຫຼື ຍັງບໍ່ທັນໄດ້ແຕ່ງຕັ້ງເອກອັກຄະລັດ ຖະທູດວິສາມັນຜູ້ມີອາໍນາດເຕັມ ອຸປະທູດຖາວອນ ເປັນຜູ້ວ່າການແທນ.

ຫົວ​ໜ້າສຳ​ນັກ​ງານ​ຜູ້​ຕາງ​ໜ້າ​ປະຈຳອົງ​ການ​ຈັດຕັ້ງສາກົນ ແມ່ນ ຜູ້​ຕາງໜ້າ​ທາງການຂອງ ສປປ ລາວ ຊຶ່ງມີຕຳແໜ່ງເອກອັກຄະລັດຖະທູດວິສາມັນຜູ້ມີອຳນາດເຕັມ ທັງເປັນຜູ້ບໍລິຫານສູງສຸດຂອງສຳນັກງານຜູ້ຕາງໜ້າຢູ່ອົງການຈັດຕັ້ງສາກົນ.

# ມາດຕາ 23 ພະນັກງານ-ລັດຖະກອນກົງສຸນ

ພະນັກງານ-ລັດຖະກອນກົງສຸນ ເປັນຜູ້ທີ່ມີຕຳແໜ່ງກົງສຸນໃຫຍ່, ກົງສຸນ ແລະ ພະນັກງານ-ລັດຖະ ກອນທີ່ມີຕໍາແໜ່ງກົງສຸນອື່ນ ຕາມທີ່ໄດ້ກຳນົດໄວ້ໃນມາດຕາ 31 ຂອງກົດໝາຍສະບັບນີ້.

ກົງສຸນໃຫຍ່ ແມ່ນ ຫົວໜ້າສະຖານກົງສຸນໃຫຍ່ ທັງເປັນຜູ້ບໍລິຫານສູງສຸດຂອງສະຖານກົງສຸນໃຫຍ່ ແລະ ເປັນຜູ້ຕາງໜ້າທາງການ ຂອງ ສປປ ລາວ ຢູ່ຂອບເຂດເຄື່ອນໄຫວຂອງກົງສຸນທີ່ສະຖານກົງສຸນໃຫຍ່ຮັບ ຜິດຊອບ ຕາມການຕົກລົງ ລະຫວ່າງ ສປປ ລາວ ກັບ ປະເທດທີ່ຮັບ.

ກົງສຸນ ແມ່ນ ຫົວໜ້າສະຖານກົງສຸນ ທັງເປັນຜູ້ບໍລິຫານສູງສຸດຂອງສະຖານກົງສຸນ ແລະ ເປັນຜູ້ຕາງໜ້າທາງການ ຂອງ ສປປ ລາວ ຢູ່ຂອບເຂດເຄື່ອນໄຫວຂອງກົງສຸນທີ່ສະຖານກົງສຸນຮັບຜິດຊອບ ຕາມການຕົກລົງ ລະຫວ່າງ ສປປ ລາວ ກັບ ປະເທດທີ່ຮັບ.

## ມາດຕາ 24 ລັດຖະກອນ ບໍລິຫານ ແລະ ເຕັກນິກ

ລັດຖະກອນ ບໍລິຫານ ແລະ ເຕັກນິກ ແມ່ນ ຜູ້ທີ່ປະຕິບັດ​ວຽກງານ​ບໍ​ລິ​ຫານ, ເຕັກ​ນິກ ແລະ ບໍລິການ.

## 

## ໝວດທີ 2

## ມາດຕະຖານ, ສິດ, ໜ້າທີ່ ແລະ ພັນທະ ຂອງ​ສະມາຊິກຂອງສຳນັກງານຜູ້ຕາງໜ້າ

### ມາດຕາ 25 ມາດຕະຖານຂອງສະມາຊິກຂອງສຳນັກງານຜູ້ຕາງໜ້າ

**ສະມາຊິກຂອງສຳນັກງານຜູ້ຕາງໜ້າ ມີ ມາດຕະຖານລວມ ດັ່ງນີ້:**

1. ມີຄຸນທາດການເມືອງໜັກແໜ້ນ;
2. ມີຄວາມຮູ້ ແລະ ຄວາມສາມາດດ້ານວິຊາສະເພາະໃດໜຶ່ງ ທີ່ສອດຄ່ອງກັບຕໍາແໜ່ງງານ;
3. ມີຄວາມຮູ້ດ້ານພາສາຕ່າງປະເທດ ໂດຍສອດຄ່ອງກັບຕໍາແໜ່ງງານ;
4. ມີປະສົບການຕາມຄວາມຮຽກຮ້ອງຕ້ອງການຂອງວຽກງານ;
5. ມີສຸຂະພາບດີ.

ສຳລັບ **ເອກອັກຄະລັດຖະທູດວິສາມັນຜູ້ມີອຳນາດເຕັມ ຍັງຕ້ອງມີມາດຕະຖານສະເພາະ ດັ່ງນີ້:**

1. ມີຄວາມຈົງຮັກພັກດີຕໍ່ປະເທດຊາດ, ຕໍ່ລະບອບປະຊາທິປະໄຕ ປະຊາຊົນ, ມີຄຸນສົມບັດດີ, ປົກປ້ອງຜົນປະໂຫຍດຂອງປະເທດຊາດ ແລະ ປະຊາຊົນລາວບັນດາເຜົ່າ;
2. ມີລະດັບການສຶກສາຊັ້ນປະລິນຍາຕີຂຶ້ນໄປ, ມີລະດັບທິດສະດີການເມືອງ-ການປົກຄອງແຕ່ຊັ້ນສູງຂຶ້ນໄປ, ໄດ້ຮັບການບຳລຸງ, ຍົກລະດັບຄວາມຮູ້ຄວາມສາມາດ ແລະ ວິຊາສະເພາະດ້ານການຕ່າງປະເທດ, ສາມາດນຳໃຊ້ພາສາຕ່າງປະເທດຢ່າງໜ້ອຍໜຶ່ງພາສາຢ່າງຄ່ອງແຄ້ວ;
3. ກຳແໜ້ນ ແລະ ມີຄວາມສາມາດເປັນເສນາທິການໃນການ ນຳພາ ຊີ້ນຳ ແລະ ຈັດຕັ້ງປະຕິບັດ ແນວທາງນະໂຍບາຍການຕ່າງປະເທດ ຂອງ ສປປ ລາວ ຢ່າງມີປະສິດທິຜົນ;
4. ມີຄວາມສາມາດໃນການສັງລວມ, ວິໄຈ ແລະ ຄາດຄະເນ ໃນຂອບເຂດວຽກງານທີ່ຕົນຮັບ ຜິດຊອບ;
5. ມີຄວາມສາມາດໃນການຈັດຕັ້ງ, ຄຸ້ມຄອງ ແລະ ເຕົ້າໂຮມຄວາມສາມັກຄີພາຍໃນ;
6. ມີອາຍຸບໍ່ເກີນກະສຽນລັດຖະການ ຍົກເວັ້ນກໍລະນີມີຄວາມຮຽກຮ້ອງຕ້ອງການຂອງວຽກງານການຕ່າງປະເທດ, ບ່ອນປະຈຳການ ແລະ ຄຸນສົມບັດພິເສດຂອງບຸກຄົນ ຊຶ່ງລັດຖະບານ ເປັນຜູ້ຕົກລົງ;
7. ປະສານສົມທົບກັບບຸກຄົນ, ນິຕິບຸກຄົນ ແລະ ອົງການຈັດຕັ້ງທີ່ກ່ຽວຂ້ອງກັບການຈັດຕັ້ງປະຕິ ບັດໜ້າທີ່ທີ່ໄດ້ຮັບການມອບໝາຍໄດ້ເປັນຢ່າງດີ;
8. ມີປະສົບການໃນການຄຸ້ມຄອງວຽກງານການຕ່າງປະເທດ ແລະ ມີຕຳແໜ່ງຮອງຫົວໜ້າກົມ ຫຼື ທຽບເທົ່າຂຶ້ນໄປ.

# ມາດຕາ 26 ສິດຂອງສະມາຊິກຂອງສໍານັກງານຜູ້ຕາງໜ້າ

ສະມາຊິກຂອງສຳນັກງານຜູ້ຕາງໜ້າ ມີ​ ສິດ ດັ່ງ​ນີ້:

1. ໄດ້​​ຮັບ​ການ​ຕອບສະ​ໜອງສະ​ຖານ​ທີ່​ເຮັດ​ວຽກ, ພາ​ຫະ​ນະ, ອຸ​ປະ​ກອນຮັບ​ໃຊ້ ແລະ ສິ່ງອຳນວຍຄວາມສະດວກອື່ນ ຕາມ​ກົດໝາຍ ແລະ ລະບຽບການ;
2. ໄດ້ຮັບນະໂຍບາຍ ແລະ ຜົນປະໂຫຍດ ເປັນຕົ້ນ ​ເງິນ​ເດືອນ, ເງິນອຸດໜູນຄ່າຄອງຊີບ, ການປະກັນສັງຄົມ, ການປະກັນສຸຂະພາບ ໂດຍແທດເໝາະກັບເງື່ອນໄຂການເຮັດວຽກ ແລະ ດຳລົງຊີວິດຢູ່ຕ່າງປະ ເທດ;
3. ໄດ້​ຮັບ​ການ​ຝຶກ​ອົບ​ຮົມ​ກ່ອນໄປປະຈຳການ ແລະ ໃນ​ເວລາ​ປະ​ຈຳ​ການຢູ່​ຕ່າງ​ປະ​ເທດ;
4. ໄດ້ຮັບເອກະສິດ ແລະ ອະພິສິດ ຕາມສົນທິສັນຍາ ທີ່ ສປປ ລາວ ເປັນພາຄີ;
5. ໄດ້ຮັບການປົກປ້ອງຈາກການຈັດຕັ້ງຕາມກົດໝາຍ;
6. ນຳໃຊ້ສິດອື່ນ ​ຕາມ​ທີ່​​ໄດ້ກຳ​ນົດ​ໄວ້ໃນກົດ​ໝາຍ.

## ມາດຕາ 27 ໜ້າທີ່ຂອງສະມາຊິກຂອງສໍານັກງານຜູ້ຕາງໜ້າ

ສະມາຊິກຂອງສຳນັກງານຜູ້ຕາງໜ້າ ມີ ໜ້າທີ່ ດັ່ງ​ນີ້:

1. ປະຕິບັດໜ້າທີ່ສະເພາະທີ່ໄດ້ຮັບການມອບໝາຍ;
2. ປົກປ້ອງອຳນາດອະທິປະໄຕ, ຄວາມໝັ້ນຄົງ, ກຽດສັກສີ ແລະ ຜົນປະໂຫຍດຂອງຊາດ;
3. ຈັດຕັ້ງປະຕິບັດແນວທາງ ນະໂຍບາຍການຕ່າງປະເທດ ຂອງ ສປປ ລາວ;
4. ຕາງໜ້າ ສປປ ລາວ ເຄື່ອນໄຫວວຽກງານຢູ່ຕ່າງປະເທດ;
5. ເສີມຂະຫຍາຍສາຍພົວພັນ ລະຫວ່າງ ສປປ ລາວ ກັບປະເທດທີ່ຮັບ ຫຼື ອົງການຈັດຕັ້ງສາກົນ;
6. ເຂົ້າຮ່ວມການເຄື່ອນໄຫວຂອງອົງການຈັດຕັ້ງສາກົນ ແລະ ສົ່ງເສີມການພົວພັນຮ່ວມມືມິດຕະ ພາບໃນລະດັບສອງຝ່າຍ ແລະ ຫຼາຍຝ່າຍ;
7. ປົກປ້ອງສິດ ແລະ ຜົນປະໂຫຍດອັນຊອບທຳຂອງພົນລະເມືອງລາວ ແລະ ນິຕິບຸກຄົນ ຂອງ ສປປ ລາວ ຢູ່ຕ່າງປະເທດ;
8. ສະເໜີກ່ຽວກັບສະພາບການ, ນະໂຍບາຍ ພາຍໃນ ແລະ ການຕ່າງປະເທດ ຂອງ ສປປ ລາວ ເພື່ອເຮັດໃຫ້ປະເທດທີ່ຮັບ ແລະ ສາກົນ ມີຄວາມຮັບຮູ້ ແລະ ເຂົ້າໃຈ ກ່ຽວກັບ ສປປ ລາວ;
9. ລາຍງານສະພາບການຂອງປະເທດທີ່ຮັບ, ພາກພື້ນ ແລະ ສາກົນ ຕໍ່ກະຊວງການຕ່າງປະເທດ ແລະ ອົງການຈັດຕັ້ງທີ່ກ່ຽວຂ້ອງ ຢ່າງເປັນປົກກະຕິ;
10. ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

# ມາດຕາ 28 ພັນທະຂອງສະມາຊິກຂອງສໍານັກງານຜູ້ຕາງໜ້າ

ສະມາຊິກຂອງສຳນັກງານຜູ້ຕາງໜ້າ ມີ ພັນທະ ດັ່ງນີ້:

1. ຈົງ​ຮັກ​ພັກ​ດີ​, ສັດຊື່ບໍລິສຸດຕໍ່ປ​ະ​ເທດ​ຊາດ ແລະ ປະ​ຊາ​ຊົນ​ລາວບັນ​ດາ​ເຜົ່າ ແລະ ປົກ​ປ້ອງ​ກຽດ​ສັກ​ສີ​ຂອງ​ຊາດ;
2. ເຄົາ​ລົບ ແລະ ປະຕິບັດ​ລັດ​ຖະ​ທຳ​ມະ​ນູນ, ກົດໝາຍ ​ຂອງ ສ​ປ​ປ ລາວ, ກົດ​ໝາຍ ແລະ ຮີດ​ຄອງ​ປະ​ເພ​ນີຂອງ​ປະ​ເທດ​ທີ່​ຮັບ ຢ່າງເຂັ້ມງວດ;
3. ສຸມສະ​ຕິ​ປັນ​ຍາ​ ແລະ ກໍາລັງວັງຊາເຂົ້າໃນ​ການ​ປະ​ຕິ​ບັດ​ໜ້າ​ທີ່​ຂອງ​ຕົນດ້ວຍ​ຄວາມ​​ສັດຊື່, ອົດ ທົນ ແລະ ຫ້າວ​ຫັນ ເພື່ອເຮັດ​ສຳເລັດໜ້າ​ທີ່ ທີ່​ຖືກມອບ​ໝາຍ;
4. ຮັບ​ຜິດ​ຊອບ​ຕໍ່ກະຊວງການຕ່າງປະເທດ ແລະ ​ອົງ​ການຈັດຕັ້ງ​ທີ່​ສົ່ງ, ເຄົາ​ລົບ ແລະ ປະ​ຕິ​ບັດ​ລະ​ບຽບ​ການຂອງກະຊວງການຕ່າງປະເທດ ແລະ ​ຂອງ​ສຳ​ນັກ​ງານ​ຜູ້​ຕາ​ງ​ໜ້າ;
5. ຮັກ​ສາ​ຄວາມ​ລັບ​ຂອງ​ຊາດ ແລະ ຄວາມ​ລັບ​ທີ່​ພົວ​ພັນ​ກັບ​ວຽກ​ງານທີ່​ໄດ້​ຮັບ​ມອບ​ໝາຍ;
6. ລາຍ​ງານ​ບັນ​ຫາ​ສ່ວນ​ຕົວ​ທີ່​ສຳ​ຄັນ ຊຶ່ງອາດສົ່ງຜົນກະທົບ​ຕໍ່​ສຳ​ນັກ​ງານ​ຜູ້​ຕາງ​ໜ້າ ແລະ ອົງ​ການ​ຈັດ​ຕັ້ງ​ທີ່​ສົ່ງ;
7. ປະຕິບັດພັນທະອື່ນ ​ຕາມທີ່​ໄດ້ກຳ​ນົດ​ໄວ້​ໃນ​ກົດ​ໝາຍ.

ມາດຕາ 29 ສິດ ແລະ ໜ້າທີ່ ສະເພາະຂອງຫົວໜ້າສຳນັກງານຜູ້ຕາງໜ້**າ**

ນອກຈາກ ສິດ, ໜ້າທີ່ ແລະ ພັນທະ ທີ່ໄດ້ກຳນົດໄວ້ໃນມາດຕາ 26, 27 ແລະ ມາດຕາ 28 ຂອງກົດໝາຍສະບັບນີ້ແລ້ວ ຫົວໜ້າສຳນັກງານຜູ້ຕາງໜ້າ ຍັງມີ ສິດ ແລະ ໜ້າທີ່ສະເພາະ ດັ່ງນີ້:

1. ຊີ້ນຳ ນຳພາ ແລະ ຈັດຕັ້ງປະຕິບັດພາລະບົດບາດ, ສິດ ແລະ ໜ້າທີ່ຂອງສຳນັກງານຜູ້ຕາງໜ້າ ທັງຮັບຜິດຊອບຕໍ່ປະທານປະເທດ, ລັດຖະບານ, ນາຍົກລັດຖະມົນຕີ ແລະ ລັດຖະມົນຕີກະຊວງການຕ່າງປະ ເທດ;
2. ຊີ້ນຳ ນຳພາ ໃນການສ້າງ ແລະ ປະຕິບັດ ແຜນການ, ແຜນງານ, ໂຄງການ ແລະ ກິດຈະກຳຂອງສຳນັກງານຜູ້ຕາງໜ້າ;
3. ມອບໝາຍໜ້າທີ່ໃຫ້ສະມາຊິກຂອງສຳນັກງານຜູ້ຕາງໜ້າ ໂດຍສອດຄ່ອງກັບຂໍ້ຕົກລົງແຕ່ງຕັ້ງຂອງລັດຖະມົນຕີກະຊວງການຕ່າງປະເທດ;
4. ປະສານສົມທົບກັບອົງການຈັດຕັ້ງທີ່ກ່ຽວຂ້ອງ ໃນການນຳພາການປະຕິບັດໜ້າທີ່ຂອງສະມາ ຊິກຂອງສຳນັກງານຜູ້ຕາງໜ້າທີ່ເປັນພະນັກງານ-ລັດຖະກອນຂອງຂະແໜງການອື່ນ;
5. ກວດກາ, ປະເມີນຜົນການຈັດຕັ້ງປະຕິບັດວຽກງານຂອງສະມາຊິກຂອງສຳນັກງານຜູ້ຕາງໜ້າ;
6. ຍ້ອງຍໍ ຫຼື ລົງວິໄນ ຕໍ່ສະມາຊິກຂອງສໍານັກງານຜູ້ຕາງໜ້າ ຕາມຂອບເຂດສິດຂອງຕົນ ຫຼື ສະ ເໜີອົງການທີ່ມີສິດ ເພື່ອຍ້ອງຍໍ ຫຼື ລົງວິໄນ;
7. ປະຕິບັດ ແລະ ກວດກາການປະຕິບັດນະໂຍບາຍຕໍ່ສະມາຊິກຂອງສຳນັກງານຜູ້ຕາງໜ້າ;
8. ພິຈາລະນາແກ້ໄຂຄຳສະເໜີ ຂອງສະມາຊິກຂອງສໍານັກງານຜູ້ຕາງໜ້າ, ບຸກຄົນ ແລະ ນິຕິບຸກ ຄົນ ຂອງ ສປປ ລາວ ຢູ່ຕ່າງປະເທດ ຕາມກົດໝາຍ;
9. ເຂົ້າຮ່ວມການເຄື່ອນໄຫວຂອງຄະນະຜູ້ແທນຂັ້ນສູງຂອງ ສປປ ລາວ ທີ່ໄປຢ້ຽມຢາມ ແລະ ເຮັດວຽກຢູ່ປະເທດທີ່ຮັບ ຫຼື ອົງການຈັດຕັ້ງສາກົນ;
10. ຄຸ້ມຄອງ, ນຳໃຊ້ງົບປະມານ ແລະ ພື້ນຖານວັດຖຸ-ເຕັກນິກ ຂອງສຳນັກງານຜູ້ຕາງໜ້າ ຢ່າງປະຢັດ ຕາມກົດໝາຍ;
11. ສະເໜີລັດຖະມົນຕີກະຊວງການຕ່າງປະເທດ ກ່ຽວກັບມາດຕະການໃນການປັບປຸງກົງຈັກ, ບຸກຄະລາກອນ ແລະ ນະໂຍບາຍທີ່ພົວພັນກັບສຳນັກງານຜູ້ຕາງໜ້າ;
12. ຕົກລົງນຳໃຊ້ມາດຕະການທີ່ຈຳເປັນ ເພື່ອປົກປ້ອງ ຊີວິດ, ສຸຂະພາບ, ຊັບສິນຂອງສະມາຊິກຂອງສຳນັກງານຜູ້ຕາງໜ້າ ແລະ ຄອບຄົວຂອງສະມາຊິກຂອງສຳນັກງານຜູ້ຕາງໜ້າ, ເອກະສານ ແລະ ຊັບສິນຂອງສຳນັກງານຜູ້ຕາງໜ້າໃນກໍລະນີຮີບດ່ວນ ພ້ອມທັງລາຍງານໃຫ້ລັດຖະມົນຕີກະຊວງການຕ່າງປະເທດໃນທັນທີ;
13. ລາຍງານໃຫ້ລັດຖະມົນຕີກະຊວງການຕ່າງປະເທດໃນທັນທີ ກ່ຽວກັບສະມາຊິກຂອງສຳນັກ ງານຜູ້ຕາງໜ້າ ຜູ້ທີ່ບໍ່ສາມາດປະຕິບັດໜ້າທີ່ ຫຼື ມີການປະພຶດທີ່ສົ່ງຜົນກະທົບຢ່າງຮ້າຍແຮງ ຕໍ່ຄວາມໝັ້ນຄົງຂອງຊາດ, ການພົວພັນກັບປະເທດທີ່ຮັບ ຫຼື ອົງການຈັດຕັ້ງສາກົນ;
14. ສະຫຼຸບ, ລາຍງານຕໍ່ອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ ກ່ຽວກັບການເຄື່ອນໄຫວຂອງສຳນັກງານຜູ້ຕາງໜ້າ.

## ໝວດທີ 3

## ຕຳແໜ່ງ ການທູດ ແລະ ກົງສຸນ

### ມາດຕາ 30 ຕຳແໜ່ງ​ການ​ທູດ

ຕຳ​ແໜ່ງ​​ການ​ທູດ (Diplomatic Posts) ປະ​ກອບ​ມີ ດັ່ງ​ນີ້:

1. ເອກ​ອັກ​ຄະ​ລັດ​ຖະ​ທູດ​ວິ​ສາ​ມັນ​ຜູ້​ມີ​ອຳ​ນາດ​ເຕັມ (Ambassador Extraordinary and Plenipotentiary);
2. ອັກ​ຄະ​ລັດ​ຖະ​ທູດ (Minister);
3. ອັກ​ຄະ​ລັດ​ຖະ​ທູດ​ທີ່​ປຶກ​ສາ (Minister-Counselor);
4. ທີ່​ປຶກ​ສາ (Counselor);
5. ເລ​ຂາ​ເອກ (First Secretery);
6. ເລ​ຂາ​​ໂທ (Second Secretery);
7. ເລ​ຂາ​​ຕີ (Third Secretery);
8. ອະ​ນຸ​ເລ​ຂາ (Attaché).

ສຳລັບລະບົບນາມມະຍົດ ແລະ ຊັ້ນການທູດ, ການທຽບຕຳແໜ່ງການທູດ ແລະ ຊັ້ນການທູດ ໄດ້ກຳນົດໄວ້ໃນລະບຽບການຕ່າງຫາກ.

# ມາດຕາ 31 ຕຳແໜ່ງກົງສຸນ

**ຕໍາແໜ່ງກົງສຸນ** (Consular Posts) **ປະກອບມີ ດັ່ງນີ້:**

1. **ກົງສຸນໃຫຍ່** (Consul General);
2. **ຮອງກົງສຸນໃຫຍ່** (Deputy Consul General);
3. **ກົງສຸນ** (Consul);
4. **ຮອງກົງສຸນ** (Vice Consul);
5. **ອະນຸກົງສຸນ** (Consular Attaché).

ສຳລັບການທຽບຕຳແໜ່ງກົງສຸນ ແລະ ຊັ້ນການທູດ ໄດ້ກຳນົດໄວ້ໃນລະບຽບການຕ່າງຫາກ.

## 

## ໝວດທີ 4

## ການແຕ່ງຕັ້ງສະມາຊິກຂອງສໍານັກງານຜູ້ຕາງໜ້າ ແລະ ການຮຽກກັບຄືນປະເທດ

### ມາດ​ຕາ 32 ການ​ແຕ່ງ​ຕັ້ງສະມາຊິກຂອງສຳ​ນັກ​ງານ​ຜູ້​ຕາງ​ໜ້າ ແລະ ການ​ຮຽກກັບຄືນປະເທດ

ປະທານປະເທດ ແຕ່ງຕັ້ງເອກ​ອັກ​ຄະ​ລັດ​ຖະ​ທູດ​ວິ​ສາ​ມັນ​ຜູ້​ມີ​ອຳ​ນາດ​ເຕັມ ແລະ ຮຽກກັບຄືນປະເທດ ຕາມການສະເໜີຂອງນາຍົກລັດຖະມົນຕີ.

ລັດຖະມົນຕີກະຊວງການຕ່າງປະເທດ ແຕ່ງຕັ້ງຕຳແໜ່ງການທູດ ຕາມທີ່ໄດ້ກຳນົດໄວ້ໃນມາດຕາ 30 ຂໍ້ 2 ຫາ ຂໍ້ 8 ແລະ ຕໍາແໜ່ງກົງສຸນ ຕາມທີ່ໄດ້ກຳນົດໄວ້ໃນມາດຕາ 31 ຂອງກົດໝາຍສະບັບນີ້ ລວມທັງສະມາຊິກອື່ນຂອງສຳນັກງານຜູ້ຕາງໜ້າ ແລະ ຮຽກກັບຄືນປະເທດ.

ຫົວໜ້າສຳນັກງານຜູ້ຕາງໜ້າປະຈຳຢູ່ປະເທດ ແລະ/ຫຼື ອົງການຈັດຕັ້ງສາກົນໃດໜຶ່ງ ອາດຖືກແຕ່ງຕັ້ງ ຫຼື ມອບໝາຍໃຫ້ເປັນຫົວໜ້າສຳນັກງານຜູ້ຕາງໜ້າປະຈຳຢູ່ປະເທດ ແລະ/ຫຼື ອົງການຈັດຕັ້ງສາກົນອື່ນ.

ສໍາລັບການແຕ່ງຕັ້ງສະມາຊິກຂອງສຳນັກງານຜູ້ຕາງໜ້າ ແລະ ການຮຽກກັບຄືນປະເທດ ໄດ້ກຳນົດໄວ້ໃນລະບຽບການຕ່າງຫາກ.

# ມາດຕາ 33 ການຮັກ​ສາ​ການແທນຫົວໜ້າສຳນັກງານຜູ້ຕາງໜ້າ

ໃນກໍ​ລະ​ນີຫົວໜ້າສຳນັກງານຜູ້ຕາງໜ້າ ຕິດຂັດ ຫຼື ບໍ່ສາມາດປະຕິບັດໜ້າທີ່ຂອງຕົນໄດ້ ໃຫ້ແຕ່ງຕັ້ງ ຫຼື ມອບໝາຍໃຫ້ສະມາຊິກຂອງສຳນັກງານຜູ້ຕາງໜ້າຜູ້​ໃດໜຶ່ງ ຊຶ່ງ​ເປັນ​ລັດຖະກອນຂອງກະຊວງການຕ່າງປະ ເທດທີ່ມີຕຳແໜ່ງການທູດ, ກົງສຸນຖັດລົງມາ ເປັນຜູ້ຮັກສາການແທນ ແລ້ວລາຍງານໃຫ້ລັດຖະມົນຕີກະຊວງການຕ່າງປະເທດ ໃນທັນທີ.

ໃນກໍລະນີທີ່ ບໍ່ສາມາດແຕ່ງຕັ້ງຜູ້ຮັກສາການແທນໄດ້ ລັດຖະມົນຕີກະຊວງການຕ່າງປະເທດ ສາມາດແຕ່ງຕັ້ງ ຫຼື ມອ​ບ​ໝາຍໃຫ້ບຸກຄົນໃດໜຶ່ງ ຮັກສາການແທນຫົວໜ້າສຳນັກງານຜູ້ຕາງໜ້າ.

ຫົວໜ້າສຳນັກງານຜູ້ຕາງໜ້າ ຫຼື ລັດຖະມົນຕີກະຊວງການຕ່າງປະເທດ ຕ້ອງແຈ້ງ​ໃຫ້ປະເທດທີ່ຮັບ ຫຼື ອົງການຈັດຕັ້ງສາກົນ ກ່ຽວກັບບຸກ​ຄົນທີ່ໄດ້​ຮັບ​ການແຕ່ງຕັ້ງ ຫຼື ມອບ​ໝາຍໃຫ້ຮັກສາການແທນຫົວໜ້າ ສຳນັກງານຜູ້ຕາງໜ້າ ເປັນ​ແຕ່​ລະ​ກໍ​ລະ​ນີ.

## ມາດຕາ 34 ກຳນົດເວລາປະຈຳການ

ກ​ຳ​ນົດ​ເວ​ລາ​ປະ​ຈຳ​ການຂອງສະມາຊິກຂອງສຳນັກງານຜູ້ຕາງໜ້າ ແມ່ນ ສາມ​ສິບ​ຫົກ​ເດືອນ. ກຳ​ນົດ​ເວ​ລາ​ປະ​ຈຳ​ການ​ດັ່ງ​ກ່າວ ອາດ​ຈະ​ສັ້ນ​ລົງ ຫຼື ຕໍ່ອອກ​ໄປ ບົນ​ພື້ນ​ຖານ​ຄວາມ​ຮຽກ​ຮ້ອງ​ຕ້ອງ​ການ​ຂອງວຽກ​ງານ.

ພາຍຫຼັງ​ສິ້ນ​ສຸດ​ກຳ​ນົດ​ເວ​ລາ​ປະ​ຈຳ​ການແລ້ວ ສະມາຊິກຂອງສຳນັກງານຜູ້ຕາງໜ້າ ຕ້ອງ​ຖືກ​ບັນຈຸ ແລະ ສັບຊ້ອນ​ເຂົ້າ​ເຮັດ​ວຽກຄືນ​ຢູ່ກະຊວງການຕ່າງປະເທດ ຫຼື ອົງການຈັດຕັ້ງທີ່ສົ່ງ ພາຍ​ໃນເວລາ​ ສອງ ເດືອນ.

### ມາດຕາ 35 ການຮຽກກັບຄືນປະເທດກ່ອນກຳນົດເວລາປະຈໍາການ

ສະມາຊິກຂອງສຳນັກງານຜູ້ຕາງໜ້າ ອາດ​ຖືກ​ຮຽກ​ກັບ​ຄືນ​ປະ​ເທດ​ກ່ອນ​ກຳ​ນົດເວ​ລາ​​ປະ​ຈຳ​ການ ໃນກໍລະນີໃດໜຶ່ງ ດັ່ງ​ນີ້:

1. ຖືກມອບ​ໝາຍໄປຮັບໜ້າ​ທີ່ໃໝ່;
2. ບໍ່​ສາ​ມາດ​ປະ​ຕິ​ບັດ​ໜ້າ​ທີ່​ໄດ້;
3. ລະ​ເມີດ​ກົດ​ໝາຍ ແລະ ລະບຽບການ ຂອງ ສປປ ລາວ ຫຼື ກົດໝາຍ ແລະ ລະບຽບການຂອງ ປະເທດທີ່ຮັບ ຢ່າງ​ຮ້າຍ​ແຮງ;
4. ມີກໍລະນີ​ອື່ນ ທີ່ບໍ່​ມີ​ເງື່ອນ​ໄຂ​ເໝາະ​ສົມ​ຈະ​ສືບ​ຕໍ່​ປະ​ຕິ​ບັດ​ໜ້າ​ທີ່​ຢູ່​ສຳ​ນັກ​ງານ​ຜູ້​ຕາງ​ໜ້າ.

# ມາດຕາ 36 ການຮຽກກັບຄືນປະເທດໃນກໍລະນີສຸກເສີນ

ສະ​ມາ​ຊິກ​ຂອງສຳ​ນັກ​ງານ​ຜູ້​ຕາງ​ໜ້າ​ຈຳ​ນວນ​ໜຶ່ງ ຫຼື ທັງ​ໝົດ ອາດ​ຖືກຮຽກ​ ຫຼື ຖອນ ກັບຄື​ນ​ປ​ະເທດ ໃນ​ກໍ​ລະ​ນີ​ສຸກ​ເສີນ​ ຫຼື ຈຳ​ເປັນໃດ​ໜຶ່ງ.

## ໝວດທີ 5

## ການປະເມີນຜົນ, ຝຶກອົບຮົມ ແລະ ພັດທະນາ ສະມາຊິກຂອງສໍານັກງານຜູ້ຕາງໜ້າ

### ມາດຕາ 37 ການປະເມີນຜົນ

ການປະເມີນຜົນການປະຕິບັດວຽກງານຂອງສະມາຊິກຂອງສຳນັກງານຜູ້ຕາງໜ້າ ໃຫ້ປະຕິບັດຕາມຫຼັກການການປະເມີນຜົນການປະຕິບັດວຽກງານຂອງພະນັກງານ-ລັດຖະກອນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍພະນັກງານ-ລັດຖະກອນ ແລະ ລະບຽບການທີ່ກ່ຽວຂ້ອງ.

ຜົນການປະເມີນການປະຕິບັດວຽກງານຂອງສະມາຊິກຂອງສຳນັກງານຜູ້ຕາງໜ້າ ນຳໃຊ້ເປັນບ່ອນອີງ ໃນການພິຈາລະນາ ເລື່ອນຊັ້ນ, ເລື່ອນຕຳແໜ່ງ, ນະໂຍບາຍດັດປັບເງິນເດືອນ, ເງິນອຸດໜູນຄ່າຄອງຊີບ, ຍ້ອງຍໍ, ວາງແຜນບຸກຄະລາກອນ, ຝຶກອົບຮົມ ແລະ ພັດທະນາ ສະມາຊິກຂອງສຳນັກງານຜູ້ຕາງໜ້າ.

# ມາດຕາ 38 ການຝຶກອົບຮົມ ແລະ ພັດທະນາ

ສະມາຊິກຂອງສໍານັກງານຜູ້ຕາງໜ້າ ຕ້ອງໄດ້ຮັບການຝຶກອົບຮົມ ກ່ຽວກັບຕຳແໜ່ງງານສະເພາະ ຫຼື ດ້ານວິຊາການ ກ່ອນຖືກແຕ່ງຕັ້ງໄປປະຈຳການ ແລະ ໃນໄລຍະເວລາປະຈຳການຢູ່ຕ່າງປະເທດ ຕາມຄວາມຮຽກຮ້ອງຕ້ອງການຂອງໜ້າທີ່ວຽກງານ.

ສຳນັກງານຜູ້ຕາງໜ້າ ຕ້ອງຂຶ້ນແຜນການຝຶກອົບຮົມ ແລະ ພັດທະນາ ສະມາຊິກຂອງສຳນັກງານຜູ້ຕາງໜ້າ ຕາມຜົນຂອງການປະເມີນນັ້ນ.

ພະນັກງານ-ລັດຖະກອນ ການທູດ ແລະ ກົງສຸນ ອາດຈະຖືກແຕ່ງຕັ້ງໄປແລກປ່ຽນບົດຮຽນ ແລະ ປະສົບການຢູ່ສຳນັກງານຜູ້ຕາງໜ້າອື່ນ.

## 

## ໝວດທີ 6

## ເງິນເດືອນ, ຜົນປະໂຫຍດ ແລະ ນະໂຍບາຍອື່ນ

### ມາດຕາ 39 ເງິນເດືອນ ແລະ ເງິນອຸດໜູນຄ່າຄອງຊີບ

ເງິນເດືອນ ແລະ ເງິນອຸດໜູນຄ່າຄອງຊີບຂອງສະມາຊິກຂອງສຳນັກງານຜູ້ຕາງໜ້າ ໃຫ້ປະຕິບັດຕາມ ກົດໝາຍ ແລະ ລະບຽບການທີ່ກ່ຽວຂ້ອງ.

# ມາດຕາ 40 ຜົນປະໂຫຍດ ແລະ ນະໂຍບາຍອື່ນ

ສະມາຊິກຂອງສຳນັກງານຜູ້ຕາງໜ້າ ໄດ້ຮັບຜົນປະໂຫຍດ ແລະ ນະໂຍບາຍອື່ນ ເປັນຕົ້ນ ທີ່ພັກອາໄສ, ການອຸດໜູນປະກັນສຸຂະພາບ, ການອຸດໜູນອຸປະຕິເຫດແຮງງານ ແລະ ພະຍາດອາຊີບ, ການເສຍຊີວິດ, ການປະກັນໄພສ່ວນບຸກຄົນ, ການລາພັກປະຈຳປີ ແລະ ເງິນອຸດໜູນອື່ນ ຕາມກົດໝາຍທີ່ກ່ຽວຂ້ອງ.

ສະມາຊິກຂອງສຳນັກງານຜູ້ຕາງໜ້າທີ່ປະຕິບັດໜ້າທີ່ຢູ່ບ່ອນມີ ສະພາວະສົງຄາມ, ໄພພິບັດທາງທຳມະຊາດ, ການແພ່ລະບາດຂອງພະຍາດທີ່ອາດສົ່ງຜົນກະທົບຕໍ່ສຸຂະພາບຂອງສະມາຊິກຂອງສຳນັກງານຜູ້ຕາງໜ້າ ຫຼື ການເຮັດວຽກໃນເງື່ອນໄຂທີ່ຫຍຸ້ງຍາກທີ່ສຸດນັ້ນ ຈະໄດ້ຮັບເງິນອຸດໜູນ ແລະ ນະໂຍບາຍພິເສດ.

ສະມາຊິກຂອງສຳນັກງານຜູ້ຕາງໜ້າເພດຍິງ ຈະໄດ້ຮັບການອຸດໜູນ ແລະ ນະໂຍບາຍ ການອອກລູກ ຫຼື ຫຼຸລູກ ຕາມທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ. ໄລຍະເວລາການພັກອອກລູກ ໃຫ້ນັບເຂົ້າໃນກຳນົດເວລາປະຈຳການຂອງສະມາຊິກຂອງສຳນັກງານຜູ້ຕາງໜ້າ.

ສະມາຊິກຂອງສຳນັກງານຜູ້ຕາງໜ້າ ນອກຈາກໄດ້ຮັບນະໂຍບາຍຕາມທີ່ໄດ້ກຳນົດໄວ້ໃນ ວັກໜຶ່ງ, ວັກສອງ ແລະ ວັກສາມ ຂອງມາດຕານີ້ແລ້ວ ຍັງໄດ້ຮັບການຍົກເວັ້ນ ຫຼື ຫຼຸດຜ່ອນ ພາສີ, ອາກອນ ໃນການນຳ ເຂົ້າເຄື່ອງຂອງ, ພາຫະນະ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

## ໝວດທີ 7

## ຄອບຄົວຂອງສະມາຊິກຂອງສໍານັກງານຜູ້ຕາງໜ້າ

### ມາດຕາ 41 ຄອບຄົວຂອງສະມາຊິກຂອງສຳນັກງານຜູ້ຕາງໜ້າ

ຄອບຄົວຂອງສະມາຊິກຂອງສຳນັກງານຜູ້ຕາງໜ້າທີ່ໄດ້ຮັບສິດ ແລະ ພັນທະ ຕາມກົດໝາຍສະບັບນີ້ ແມ່ນ ຜົວ ຫຼື ເມຍ ແລະ ລູກທີ່ຍັງບໍ່ທັນພົ້ນກະສຽນອາຍຸຂອງສະມາຊິກຂອງສຳນັກງານຜູ້ຕາງໜ້າ.

# ມາດຕາ 42 ການຕິດຕາມໄປຢູ່ນຳ ຫຼື ການໄປຢ້ຽມຢາມ

ຄອບຄົວຂອງສະມາຊິກຂອງສຳນັກງານຜູ້ຕາງໜ້າ ມີສິດຕິດຕາມໄປຢູ່ນຳ ຫຼື ໄປຢ້ຽມຢາມສະມາ ຊິກຂອງສຳນັກງານຜູ້ຕາງໜ້າ ແຕ່ຕ້ອງໄດ້ຮັບການອະນຸມັດຈາກອົງການຈັດຕັ້ງທີ່ສົ່ງ ແລະ ການຕົກລົງຂອງລັດຖະມົນຕີກະຊວງການຕ່າງປະເທດ.

ລູກຂອງສະມາຊິກຂອງສຳນັກງານຜູ້ຕາງໜ້າທີ່ພົ້ນກະສຽນອາຍຸ ແຕ່ຍັງບໍ່ທັນໄດ້ແຕ່ງດອງ ແລະ ຍັງ ສຶກສາຮໍ່າຮຽນ ກໍອາດຕິດຕາມໄປຢູ່ນຳໄດ້ ໃນກໍລະນີກົດໝາຍຂອງປະເທດທີ່ຮັບ ຫາກອະນຸຍາດ.

## ມາດຕາ 43 ສິດຂອງຄອບຄົວຂອງສະມາຊິກຂອງສຳນັກງານຜູ້ຕາງໜ້າ

ຄອບຄົວຂອງສະມາຊິກຂອງສຳນັກງານຜູ້ຕາງໜ້າ ມີ ສິດ ດັ່ງນີ້:

1. ຜົວ ຫຼື ເມຍ ທີ່ຕິດຕາມໄປຢູ່ນຳສະມາຊິກຂອງສຳນັກງານຜູ້ຕາງໜ້າ ໃນກຳນົດເວລາປະຈຳ ການ ມີສິດລາພັກ, ການອຸດໜູນປະກັນສຸຂະພາບ, ເງິນອູດໜູນອອກລູກ ຫືຼ ຫຼຸລູກ, ໄດ້ຮັບເງິນອຸດໜູນຕ່າງໆ, ຄ່າເດີນທາງໄປ-ກັບ ລວມທັງຜົນປະໂຫຍດ ແລະ ນະໂຍບາຍອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ. ສຳລັບ ຜົວ ຫຼື ເມຍ ທີ່ເປັນພະນັກງານ-ລັດຖະກອນ, ທະຫານ ແລະ ຕຳຫຼວດ ຍັງໄດ້ຮັບເງິນເດືອນຢູ່ພາຍໃນປະເທດຈຳນວນໜຶ່ງ.

ໃນກໍລະນີຜົວ ຫຼື ເມຍ ຫາກແມ່ນ ພະນັກງານ-ລັດຖະກອນ, ພະນັກງານລັດວິສາຫະກິດ, ທະຫານ, ຕຳຫຼວດ ທີ່ໄດ້ຕິດຕາມໄປຢູ່ນຳນັ້ນ ໃນເວລາກັບຄືນປະເທດ ອົງການຈັດຕັ້ງ ທີ່ຜົວ ຫຼື ເມຍ ຂອງສະມາຊິກຂອງສຳນັກງານຜູ້ຕາງໜ້າສັງກັດນັ້ນ ຕ້ອງສັບຊ້ອນໜ້າທີ່ໃຫ້ຜູ້ກ່ຽວຕາມຄວາມເໝາະສົມ. ສຳລັບ ຜົວ ຫຼື ເມຍ ຂອງສະມາຊິກສຳນັກງານຜູ້ຕາງໜ້າ ທີ່ເປັນພະນັກງານ-ລັດຖະກອນ, ທະຫານ ແລະ ຕຳຫຼວດ ນັ້ນ ໃນໄລຍະເວລາຕິດຕາມໄປຢູ່ນຳສະມາຊິກຂອງສຳນັກງານຜູ້ຕາງໜ້າ ໃຫ້ນັບເປັນປີການເຮັດວຽກຕາມປົກກະຕິ.

1. ຜົວ ຫຼື ເມຍ ຂອງສະມາຊິກຂອງສຳນັກງານຜູ້ຕາງໜ້າທີ່ບໍ່ໄດ້ຕິດຕາມໄປຢູ່ນຳ ໄດ້ຮັບນະ ໂຍບາຍ ເປັນຕົ້ນ ເງິນອຸດໜູນປະຈຳເດືອນ, ຄ່າເດີນທາງໄປ-ກັບໃນເວລາໄປຢ້ຽມຢາມ ໜຶ່ງຄັ້ງ ຕາມລະບຽບການ;
2. *ລູກຂອງສະມາຊິກຂອງສຳນັກງານຜູ້ຕາງໜ້າທີ່ຕິດຕາມໄປຢູ່ນຳ ໄດ້ຮັບເງິນອຸດໜູນ, ຄ່າເດີນ ທາງໄປ-ກັບ,* ການອຸດໜູນປະກັນສຸຂະພາບ  *ແລະ ຄ່າຮຽນຈຳນວນໜຶ່ງ ຕາມລະບຽບການ.*

### ມາດຕາ 44 ພັນທະຂອງຄອບຄົວຂອງສະມາຊິກຂອງສຳນັກງານຜູ້ຕາງໜ້າ

ຄອບຄົວຂອງສະມາຊິກຂອງສຳນັກງານຜູ້ຕາງໜ້າທີ່ຕິດຕາມໄປຢູ່ນຳ ມີ ພັນທະ ດັ່ງນີ້:

1. ເຄົາລົບລະບຽບການຂອງສຳນັກງານຜູ້ຕາງໜ້າ, ກົດໝາຍ ແລະ ຮີດຄອງປະເພນີຂອງປະເທດທີ່ຮັບ;
2. ກັບຄືນປະເທດພ້ອມກັບສະມາຊິກສຳນັກງານຜູ້ຕາງໜ້າ ໃນກໍລະນີທີ່ຖືກຮຽກກັບຄືນປະເທດ;
3. ປະກອບສ່ວນຊ່ວຍວຽກງານພາຍໃນຂອງສຳນັກງານຜູ້ຕາງໜ້າຕາມຄວາມເໝາະສົມ;
4. ບໍ່ນຳໃຊ້ ເອກະສິດ ແລະ ອະພິສິດ ໃນທາງທີ່ບໍ່ຖືກຕ້ອງ ເພື່ອຜົນປະໂຫຍດສ່ວນຕົວ ຊຶ່ງກໍ່ຄວາມເສື່ອມເສຍຕໍ່ກຽດສັກສີ ຂອງ ສປປ ລາວ ແລະ ສຳນັກງານຜູ້ຕາງໜ້າ.

**ພາກທີ IV**

**ກົງສຸນກິດຕິມະສັກ ແລະ ພະນັກງານຕາມສັນຍາແຮງງານ**

# ມາດຕາ 45 ກົງສຸນກິດຕິມະສັກ

ກົງສຸນກິດຕິມະສັກ ແມ່ນ ຜູ້ທີ່ຖື ສັນຊາດລາວ, ສັນຊາດຂອງປະເທດທີ່ຮັບ ຫຼື ສັນຊາດຂອງປະເທດອື່ນທີ່ມີທີ່ຢູ່ຖາວອນຢູ່ປະເທດທີ່ຮັບ ຊຶ່ງໄດ້ຮັບການແຕ່ງຕັ້ງ ເພື່ອປະຕິບັດໜ້າທີ່ກົງສຸນຢູ່ປະເທດທີ່ຮັບ ຕາມທີ່ໄດ້ກຳນົດໄວ້ໃນກົດໝາຍ ຂອງ ສປປ ລາວ ໂດຍສອດຄ່ອງກັບກົດໝາຍ ຂອງປະເທດທີ່ຮັບ, ສົນທິສັນຍາ ທີ່ ສປປ ລາວ ແລະ ປະເທດທີ່ຮັບ ເປັນພາຄີ.

**ມາດຕາ 46 ການແຕ່ງຕັ້ງກົງສຸນກິດຕິມະສັກ**

ລັດຖະມົນຕີກະຊວງການຕ່າງປະເທດ ແຫ່ງ ສປປ ລາວ ເປັນຜູ້ແຕ່ງຕັ້ງກົງສຸນກິດຕິມະສັກ ຕາມການເຫັນດີຂອງລັດຖະບານລາວ ແລະ ການຕົກລົງ ລະຫວ່າງ ສປປ ລາວ ກັບ ປະເທດທີ່ຮັບ.

ໃນກໍລະນີມີຄວາມຮຽກຮ້ອງຕ້ອງການ ກ່ຽວກັບວຽກງານກົງສຸນ ແຕ່ບໍ່ມີເງື່ອນໄຂພຽງພໍ ສຳລັບການສ້າງຕັ້ງສຳນັກງານຜູ້ຕາງໜ້າກົງສຸນນັ້ນ ລັດຖະມົນຕີກະຊວງການຕ່າງປະເທດ ເປັນຜູ້ມີສິດແຕ່ງຕັ້ງກົງສຸນກິດຕິມະສັກ.

ສຳລັບການແຕ່ງຕັ້ງ ແລະ ການຍົກເລີກການເຄື່ອນໄຫວ, ພາລະບົດບາດ, ສິດ ແລະ ໜ້າທີ່ ຂອງກົງສຸນກິດຕິມະສັກ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 47 ພະນັກງານຕາມສັນຍາແຮງງານ**

ພະນັກງານຕາມສັນຍາແຮງງານແມ່ນ ພົນລະເມືອງຂອງປະເທດທີ່ຮັບ ຫຼື ພົນລະເມືອງຂອງປະເທດອື່ນທີ່ມີທີ່ຢູ່ຖາວອນຢູ່ປະເທດບ່ອນສຳນັກງານຜູ້ຕາງໜ້າຕັ້ງຢູ່ ຊຶ່ງສຳນັກງານຜູ້ຕາງໜ້າໄດ້ບັນຈຸເປັນພະນັກງານ ເພື່ອຊ່ວຍວຽກດ້ວຍການເຮັດສັນຍາແຮງງານ.

ສຳລັບ ສິດ ແລະ ພັນທະ ຂອງພະນັກງານຕາມສັນຍາແຮງງານ ໃຫ້ປະຕິບັດຕາມທີ່ໄດ້ກຳນົດໄວ້ໃນສັນຍາແຮງງານ.

# ພາກທີ V

# ງົບປະມານ, ຄ່າທຳນຽມ ແລະ ຄ່າບໍລິການ

### ມາດຕາ 48 ງົບ​ປະ​ມານ

ສຳນັກງານຜູ້ຕາງໜ້າ ໄດ້ຮັບການຈັດສັນງົບປະມານຈາກລັດຖະບານ ເພື່ອປະຕິບັດພາລະບົດບາດ, ສິດ ແລະ ໜ້າທີ່ ທີ່ໄດ້ຮັບການມອບໝາຍ ດັ່ງນີ້:

1. ງົບປະມານ​ສຳ​ລັບການລົງທຶນ ຊື້, ເຊົ່າ ແລະ ກໍ່​ສ້າງໂຄງລ່າງພື້ນຖານ;
2. ງົບປະມານ ບໍລິຫານປົກກະຕິ ແລະ ການເຄື່ອນໄຫວອື່ນ;

ການຄຸ້ມຄອງການລົງທຶນຂອງລັດ ໃສ່ໂຄງການກໍ່ສ້າງໂຄງລ່າງພື້ນຖານຂອງສຳນັກງານຜູ້ຕາງໜ້າ ໃຫ້ປະຕິບັດ ດັ່ງນີ້:

1. ການນຳໃຊ້ການລົງທຶນຂອງລັດ ຕ້ອງປະຕິບັດຕາມກົດໝາຍວ່າດ້ວຍການລົງທຶນຂອງລັດ ແລະ ກົດໝາຍອື່ນທີ່ກ່ຽວຂ້ອງ. ໃນກໍລະນີຈຳເປັນ ການສ້າງ, ປະເມີນ ແລະ ອະນຸມັດ ແຜນງານ ແລະ ໂຄງການລົງທຶນ ສາມາດປະຕິບັດຕາມລະບຽບການເລັ່ງລັດ ໂດຍສອດຄ່ອງກັບກົດໝາຍທີ່ກ່ຽວຂ້ອງ;
2. ການຈັດຕັ້ງປະຕິບັດໂຄງການກໍ່ສ້າງ ຕ້ອງສອດຄ່ອງກັບສົນທິສັນຍາ ລະຫວ່າງ ສປປ ລາວ ກັບ ປະເທດທີ່ຮັບ, ກົດໝາຍຂອງປະເທດທີ່ຮັບ ແລະ ກົດໝາຍ ຂອງ ສປປ ລາວ;
3. ການນຳໃຊ້ແຫຼ່ງທຶນອື່ນທີ່ຖືກຕ້ອງຕາມກົດໝາຍ.

ການຈັດສັນ, ຄຸ້ມຄອງ, ​ນຳ​ໃຊ້ ແລະ ສະຫຼຸບງົບປະມານຂອງສຳນັກງານຜູ້ຕາງໜ້າ ຕ້ອງສອດຄ່ອງກັບກົດໝາຍທີ່ກ່ຽວຂ້ອງ.

# ມາດຕາ 49 ຄ່າທຳນຽມ ແລະ ຄ່າບໍລິການ

ຄ່າທຳນຽມ ແລະ ຄ່າບໍລິການຂອງສຳນັກງານຜູ້ຕາງໜ້າ ແມ່ນ ລາຍຮັບຂອງລັດ.

ການເກັບຄ່າທຳນຽມ ແລະ ຄ່າບໍລິການ ໃຫ້ປະຕິບັດຕາມລັດຖະບັນຍັດວ່າດ້ວຍຄ່າທຳນຽມ ແລະ ຄ່າບໍລິການ ທີ່ປະກາດໃຊ້ໃນແຕ່ລະໄລຍະ.

# ພາກທີ VI

# ຂໍ້ຫ້າມ

## ມາດຕາ 50 ຂໍ້ຫ້າມສຳລັບສະມາຊິກຂອງສຳນັກງານຜູ້ຕາງໜ້າ

ຫ້າມ ສະມາຊິກຂອງສຳນັກງານຜູ້ຕາງໜ້າ ມີ ພຶດຕິກຳ ດັ່ງນີ້:

1. ສ້າງຄວາມເສຍຫາຍຕໍ່ອຳນາດອະທິປະໄຕ, ຄວາມໝັ້ນຄົງ, ກຽດສັກສີ ແລະ ຜົນປະໂຫຍດຂອງຊາດ;
2. ປະລະໜ້າທີ່;
3. ເປີດເຜີຍຄວາມລັບຂອງຊາດ ຫຼື ຄວາມລັບ ທີ່ກ່ຽວຂ້ອງກັບວຽກງານທີ່ຕົນຮັບຜິດຊອບ;
4. ສະແຫວງຫາຜົນປະໂຫຍດ ເພື່ອຕົນເອງ ຫຼື ເພື່ອຜູ້ອື່ນ ດ້ວຍການສວຍໃຊ້ໜ້າທີ່ຕຳແໜ່ງ;
5. ເຂົ້າຮ່ວມ ຫຼື ມີສ່ວນຮ່ວມໃນການເຄື່ອນໄຫວຫາລາຍໄດ້ ຫຼື ມີຕຳແໜ່ງໃນວິສາຫະກິດ ຫຼື ອົງການທີ່ສະແຫວງຫາຜົນກຳໄລໃດໜຶ່ງ ໃນເວລາປະຈຳການ;
6. ເມີນເສີຍຕໍ່ການປະຕິບັດໜ້າທີ່ ຊຶ່ງສົ່ງຜົນເສຍຫາຍ ຕໍ່ວຽກງານ ແລະ ພາບພົດຂອງສຳນັກງານຜູ້ຕາງໜ້າ;
7. ປະຕິເສດການປະຕິບັດຕາມການມອບໝາຍ ຫຼື ປະຕິເສດການເຮັດວຽກໃນຕຳແໜ່ງງານທີ່ໄດ້ຮັບການມອບໝາຍ;
8. ນຳໃຊ້ ເອກະສິດ ແລະ ອະພິສິດ ໃນທາງທີ່ບໍ່ຖືກຕ້ອງ ເພື່ອຜົນປະໂຫຍດສ່ວນຕົວ ຊຶ່ງກໍ່ຄວາມເສື່ອມເສຍຕໍ່ກຽດສັກສີ ຂອງ ສປປ ລາວ ແລະ ສຳນັກງານຜູ້ຕາງໜ້າ;
9. ເຄື່ອນໄຫວປະກອບອາຊີບ ເພື່ອຫາຜົນປະໂຫຍດສ່ວນຕົວ;
10. ລະເມີດກົດໝາຍ, ລະບຽບການ ແລະ ຮີດຄອງປະເພນີຂອງປະເທດທີ່ຮັບ;
11. ມີພຶດຕິກຳອື່ນ ທີ່ເປັນການລະເມີດກົດໝາຍຂອງ ສປປ ລາວ, ລະບຽບການຂອງກະຊວງການຕ່າງປະເທດ ແລະ ຂອງສໍານັກງານຜູ້ຕາງໜ້າ.

### ມາດຕາ 51 ຂໍ້ຫ້າມສຳລັບຄອບຄົວຂອງສະມາຊິກຂອງສຳນັກງານຜູ້ຕາງໜ້າ

ຫ້າມ ຄອບຄົວຂອງສະມາຊິກຂອງສຳນັກງານຜູ້ຕາງໜ້າ ມີ ພຶດຕິກຳ ດັ່ງນີ້:

1. ສ້າງຄວາມເສຍຫາຍຕໍ່ອຳນາດອະທິປະໄຕ, ຄວາມໝັ້ນຄົງ, ກຽດສັກສີ ແລະ ຜົນປະໂຫຍດຂອງຊາດ;
2. ເປີດເຜີຍຄວາມລັບຂອງຊາດ ຫຼື ຄວາມລັບທາງລັດຖະການ ຂອງສຳນັກງານຜູ້ຕາງໜ້າ;
3. ນໍາໃຊ້ ເອກະສິດ ແລະ ອະພິສິດ ເພື່ອຜົນປະໂຫຍດສ່ວນຕົວ ຊຶ່ງພາໃຫ້ເກີດຄວາມເສື່ອມເສຍຕໍ່ພາບພົດ, ກຽດສັກສີຂອງຊາດ ແລະ ສໍານັກງານຜູ້ຕາງໜ້າ;
4. ເຄື່ອນໄຫວປະກອບອາຊີບ ເພື່ອຫາຜົນປະໂຫຍດສ່ວນຕົວ;
5. ລະເມີດກົດໝາຍ, ລະບຽບການ ແລະ ຮີດຄອງປະເພນີຂອງປະເທດທີ່ຮັບ;
6. ມີພຶດຕິກຳອື່ນ ທີ່ເປັນການລະເມີດກົດໝາຍຂອງ ສປປ ລາວ, ລະບຽບການຂອງກະຊວງການຕ່າງປະເທດ ແລະ ຂອງສໍານັກງານຜູ້ຕາງໜ້າ.

# ພາກທີ VII

# ການຄຸ້ມຄອງແລະ ການກວດກາ ວຽກງານຂອງສຳນັກງານຜູ້ຕາງໜ້າ

# ໝວດທີ 1

# ການຄຸ້ມຄອງ

## ມາດຕາ 52 ອົງການຄຸ້ມຄອງ

ລັດຖະບານ ເປັນຜູ້ຄຸ້ມຄອງສຳນັກງານຜູ້ຕາງໜ້າຢ່າງລວມສູນ ແລະ ເປັນເອກະພາບ ໂດຍມອບໃຫ້ກະຊວງການຕ່າງປະເທດ ເປັນຜູ້ຮັບຜິດຊອບໂດຍກົງ ກ່ຽວກັບການຄຸ້ມຄອງການເຄື່ອນໄຫວຂອງສຳນັກງານຜູ້ຕາງໜ້າ ແລະ ທັງເປັນເຈົ້າການປະສານສົມທົບກັບອົງການຈັດຕັ້ງທີ່ກ່ຽວຂ້ອງໃນການຄຸ້ມຄອງສະມາຊິກຂອງສຳນັກງານຜູ້ຕາງໜ້າ ເພື່ອສຳເລັດໜ້າທີ່ ທີ່ຖືກມອບໝາຍ.

### ມາດຕາ 53 ສິດ ແລະ ໜ້າທີ່ຂອງກະຊວງການຕ່າງປະເທດ

ໃນການຄຸ້ມຄອງວຽກງານຂອງສຳນັກງານຜູ້ຕາງໜ້າ ກະຊວງການຕ່າງປະເທດ ມີ ສິດ ແລະ ໜ້າທີ່ ດັ່ງນີ້:

1. ສ້າງ ແລະ ຈັດຕັ້ງປະຕິບັດນິຕິກຳ ກ່ຽວກັບວຽກງານສຳນັກງານຜູ້ຕາງໜ້າ;
2. ຄົ້ນຄວ້າ ແລະ ສະເໜີຕໍ່ລັດຖະບານ ເພື່ອພິຈາລະນາຮັບຮອງນະໂຍບາຍ ກ່ຽວກັບການສ້າງ ແລະ ຈັດຕັ້ງປະຕິບັດສົນທິສັນຍາທີ່ພົວພັນກັບສຳນັກງານຜູ້ຕາງໜ້າ;
3. ສະເໜີຕໍ່ນາຍົກລັດຖະມົນຕີ ພິຈາລະນາຕົກລົງແຜນໂຄງປະກອບກົງຈັກ ແລະ ບຸກຄະລາກອນ ຂອງສຳນັກງານຜູ້ຕາງໜ້າ;
4. ຊີ້ນຳ ແລະ ຕິດຕາມ ການຈັດຕັ້ງປະຕິບັດນະໂຍບາຍການຕ່າງປະເທດ ແລະ ການປະຕິບັດພາລະບົດບາດ, ສິດ ແລະ ໜ້າທີ່ຂອງສຳນັກງານຜູ້ຕາງໜ້າ ແລະ ສະມາຊິກຂອງສຳນັກງານຜູ້ຕາງໜ້າ ຕາມກົດໝາຍ;
5. ສະເໜີນາຍົກລັດຖະມົນຕີ ເພື່ອສະເໜີຕໍ່ປະທານປະເທດ ພິຈາລະນາແຕ່ງຕັ້ງເອກອັກຄະລັດຖະທູດວິສາມັນຜູ້ມີອຳນາດເຕັມ ຫຼື ຮຽກກັບຄືນປະເທດ;
6. ຕົກລົງເລື່ອນກຳນົດເວລາປະຈຳການຂອງເອກອັກຄະລັດຖະທູດວິສາມັນຜູ້ມີອຳນາດເຕັມ. ໃນກໍລະນີມີຄວາມຈຳເປັນທີ່ຕ້ອງເລື່ອນກຳນົດເວລາປະຈຳການເກີນ ສາມເດືອນ ຂຶ້ນໄປ ຕ້ອງສະເໜີ ນາຍົກ ລັດຖະມົນຕີ ພິຈາລະນາ ເພື່ອນຳສະເໜີຕໍ່ປະທານປະເທດ ຕົກລົງ;
7. ແຕ່ງຕັ້ງ ແລະ ຕໍ່ກຳນົດເວລາປະຈຳການຂອງສະມາຊິກສຳນັກງານຜູ້ຕາງໜ້າ ຫຼື ຮຽກກັບຄືນປະເທດ ຕາມຂອບເຂດຄວາມຮັບຜິດຊອບຂອງຕົນ;
8. ແຕ່ງຕັ້ງ ຫຼື ຍົກເລີກການເຄື່ອນໄຫວຂອງກົງສຸນກິດຕິມະສັກ;
9. ຈັດຕັ້ງ ແລະ ຊີ້ນຳ ການປະສານສົມທົບການເຄື່ອນໄຫວ ລະຫວ່າງ ສຳນັກງານຜູ້ຕາງໜ້າກັບອົງການຈັດຕັ້ງທີ່ກ່ຽວຂ້ອງ ຂອງ ສປປ ລາວ ແລະ ຕ່າງປະເທດ;
10. ຕິດຕາມການຄຸ້ມຄອງ ແລະ ນຳໃຊ້ພື້ນຖານວັດຖຸ-ເຕັກນິກ ແລະ ງົບປະມານຂອງສຳນັກງານຜູ້ຕາງໜ້າ;
11. ປະຕິບັດວຽກງານການຍ້ອງຍໍ ແລະ ລົງວິໄນ, ແກ້ໄຂຄຳສະເໜີ ຕາມກົດໝາຍ;
12. ສະຫຼຸບ ແລະ ລາຍງານ ວຽກງານຂອງສຳນັກງານຜູ້ຕາງໜ້າ ຕໍ່ລັດຖະບານ ຢ່າງເປັນປົກກະຕິ;
13. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

# ໝວດທີ 2

# ການກວດກາ

## ມາດຕາ 54 ອົງການກວດກາ

ອົງການກວດກາວຽກງານຂອງສຳນັກງານຜູ້ຕາງໜ້າ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງ ຕາມທີ່ໄດ້ກຳນົດໄວ້ໃນມາດຕາ 52 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນສະພາແຫ່ງຊາດ, ອົງການກວດກາລັດຖະບານ ແລະ ອົງ ການກວດສອບແຫ່ງລັດ.

### ມາດຕາ 55 ເນື້ອໃນການກວດກາ

ການກວດກາວຽກງານຂອງສຳນັກງານຜູ້ຕາງໜ້າ ມີ ເນື້ອໃນຕົ້ນຕໍ ດັ່ງນີ້:

1. ການຈັດຕັ້ງປະຕິບັດນະໂຍບາຍການຕ່າງປະເທດ, ກົດໝາຍ ແລະ ລະບຽບການ ກ່ຽວກັບສຳ ນັກງານຜູ້ຕາງໜ້າ;
2. ການຈັດຕັ້ງ ແລະ ການເຄື່ອນໄຫວຂອງສຳນັກງານຜູ້ຕາງໜ້າ;
3. ການນຳໃຊ້ສິດ, ການປະຕິບັດໜ້າທີ່, ພັນທະ ແລະ ຂໍ້ຫ້າມຂອງສະມາຊິກຂອງສຳນັກງານຜູ້ຕາງໜ້າ;
4. ການປະຕິບັດນະໂຍບາຍ ແລະ ມາດຕະການຕໍ່ສະມາຊິກຂອງສຳນັກງານຜູ້ຕາງໜ້າ;
5. ການນໍາໃຊ້ງົບປະມານ, ຊັບສິນ ແລະ ພື້ນຖານວັດຖຸ-ເຕັກນິກ ຂອງສຳນັກງານຜູ້ຕາງໜ້າ.

# ມາດຕາ 56 ຮູບການການກວດກາ

ການກວດກາ ມີ ສາມ ຮູບການ ດັ່ງນີ້:

1. ການກວດກາຕາມລະບົບປົກກະຕິ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ;
3. ການກວດກາແບບກະທັນຫັນ.

ການກວດກາຕາມລະບົບປົກກະຕິ ແມ່ນ ການກວດກາຕາມແຜນການປະຈຳ ແລະ ມີກຳນົດເວລາແນ່ນອນ.

ການກວດກາໂດຍມີການແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ເປົ້າໝາຍທີ່ຖືກກວດກາຮູ້ລ່ວງໜ້າ.

ການກວດກາແບບກະທັນຫັນ ແມ່ນ ການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ເປົ້າໝາຍຖືກກວດກາຮູ້ລ່ວງໜ້າ.

ການກວດກາ ໃຫ້ປະຕິບັດຕາມກົດໝາຍຢ່າງເຂັ້ມງວດ.

# ພາກທີ VIII

# ລະບອບແບບແຜນວິທີເຮັດວຽກຂອງສຳນັກງານຜູ້ຕາງໜ້າ

## ມາດຕາ 57 ລະບອບແບບແຜນວິທີເຮັດວຽກ

ສຳນັກງານຜູ້ຕາງໜ້າ ເຄື່ອນໄຫວວຽກງານ ຕາມຫຼັກການລວມສູນປະຊາທິປະໄຕ ໂດຍມີການສົມທົບ ລະຫວ່າງ ຄວາມຮັບຜິດຊອບຂອງໝູ່ຄະນະກັບການຍົກສູງຄວາມຮັບຜິດຊອບຂອງບຸກຄົນ.

ສຳ​ນັກ​ງານ​ຜູ້​ຕາ​ງ​ໜ້າ ປະ​ຕິ​ບັດ​ລະ​ບອບ​ຫົວ​ໜ້າ​ດຽວ, ທຸກວຽກ​ງານ​ຂອງ​ສຳ​ນັກ​ງານ​ຜູ້​ຕາງ​ໜ້າ ຕ້ອງຢູ່​ພາຍ​ໃຕ້​ການ​ຊີ້​ນຳ​, ນຳ​ພາ​ ຢ່າງລວມ​ສູນ ແລະ ເປັນເອກະພາບ ຂອງ​ຫົວ​ໜ້າ​ສ​ຳນັກ​ງານ​ຜູ້​ຕາງ​ໜ້າ.

ສຳນັກງານຜູ້ຕາງໜ້າ ພົວພັນ ແລະ ປະສານສົມທົບກັບອົງການຈັດຕັ້ງຂອງ ສປປ ລາວ ຢູ່ພາຍໃນ ປະເທດ ໂດຍຜ່ານກະຊວງການຕ່າງປະເທດ ຍົກເວັ້ນກໍລະນີຈຳເປັນ ຫຼື ຮີບດ່ວນ ສຳນັກງານຜູ້ຕາງໜ້າ ແລະ ອົງການຈັດຕັ້ງ ຂອງ ສປປ ລາວ ກໍສາມາດພົວພັນ ແລະ ປະສານສົມທົບກັນໂດຍກົງ ແຕ່ຕ້ອງລາຍງານ ໃຫ້ກະຊວງການຕ່າງປະເທດ.

### ມາດຕາ 58 ການພົວພັນ ລະຫວ່າງ ອົງການຈັດຕັ້ງ ຂອງ ສປປ ລາວ ແລະ ສຳນັກງານຜູ້ຕາງໜ້າ

ໃນການພົວພັນ ກັບ ສຳນັກງານຜູ້ຕາງໜ້າ ອົງການຈັດຕັ້ງ ຂອງ ສປປ ລາວ ມີຄວາມຮັບຜິດຊອບ ດັ່ງນີ້:

1. ສະໜອງຂໍ້ມູນທີ່ຈຳເປັນ ເພື່ອຮັບໃຊ້ໃຫ້ແກ່ການເຄື່ອນໄຫວວຽກງານຂອງສຳນັກງານຜູ້ຕາງໜ້າ;
2. ແຈ້ງໃຫ້ສຳນັກງານຜູ້ຕາງໜ້າ ຢ່າງທັນເວລາ ກ່ຽວກັບແຜນການເຄື່ອນໄຫວຢູ່ປະເທດທີ່ຮັບ ຫຼື ອົງການຈັດຕັ້ງສາກົນ;
3. ປະສານສົມທົບກັບສຳນັກງານຜູ້ຕາງໜ້າ ໃນການຈັດກິດຈະກຳການເຄື່ອນໄຫວວຽກງານຢູ່ປະເທດທີ່ຮັບ ຫຼື ອົງການຈັດຕັ້ງສາກົນ;
4. ປະສານສົມທົບກັບສຳນັກງານຜູ້ຕາງໜ້າ ໃນການຊີ້ນຳການເຄື່ອນໄຫວຂອງຜູ້ຕາງໜ້າຂອງຕົນຢູ່ປະເທດທີ່ຮັບ ຫຼື ອົງການຈັດຕັ້ງສາກົນ.

# ມາດຕາ 59 ການພົວພັນ ລະຫວ່າງ ຄະນະຜູ້ແທນ ແລະ ສຳນັກງານຜູ້ຕາງໜ້າ

ຄະນະຜູ້ແທນທີ່ຖືກແຕ່ງຕັ້ງໄປເຄື່ອນໄຫວວຽກງານຢູ່ຕ່າງປະເທດ ຕ້ອງແຈ້ງກ່ຽວກັບເນື້ອໃນ ແລະ ແຜນການເຮັດວຽກຂອງຕົນຢູ່ປະເທດທີ່ຮັບ ຫຼື ອົງການຈັດຕັ້ງສາກົນ ໃຫ້ສຳນັກງານຜູ້ຕາງໜ້າພາຍໃນເວລາ ເຈັດວັນ ລັດຖະການ ຍົກເວັ້ນກໍລະນີຮີບດ່ວນ ເພື່ອປະສານສົມທົບກັບອົງການທີ່ກ່ຽວຂ້ອງຂອງປະເທດທີ່ຮັບ ຫຼື ຂອງອົງການຈັດຕັ້ງສາກົນ. ພາຍຫຼັງສຳເລັດການເຄື່ອນໄຫວວຽກງານຂອງຕົນແລ້ວ ຕ້ອງແຈ້ງຜົນຂອງການ ເຄື່ອນໄຫວໃຫ້ສຳນັກງານຜູ້ຕາງໜ້າ.

ສຳນັກງານຜູ້ຕາງໜ້າ ສະຫຼຸບ ສັງລວມ ປະຈຳປີ ກ່ຽວກັບການເຄື່ອນໄຫວຂອງຄະນະຜູ້ແທນ ຕາມທີ່ໄດ້ກຳນົດໄວ້ໃນວັກໜຶ່ງ ຂອງມາດຕານີ້ ເພື່ອລາຍງານອົງການຈັດຕັ້ງທີ່ກ່ຽວຂ້ອງ.

## ມາດຕາ 60 ການພົວພັນ ລະຫວ່າງ ອົງການຈັດຕັ້ງທີ່ສົ່ງ ແລະ ສຳນັກງານຜູ້ຕາງໜ້າ

ອົງການຈັດຕັ້ງທີ່ສົ່ງ ຕ້ອງປະສານສົມທົບກັບສຳນັກງານຜູ້ຕາງໜ້າ ກ່ຽວກັບການສ້າງ ແຜນການ, ແຜນງານ, ໂຄງການ ແລະ ກິດຈະກຳ ຂອງສຳນັກງານຜູ້ຕາງໜ້າທີ່ພົວພັນກັບຂົງເຂດວິຊາການທີ່ຢູ່ໃນຄວາມຮັບຜິດຊອບຂອງຕົນ ແລະ ຊີ້ນຳດ້ານວິຊາການໃຫ້ແກ່ພະນັກງານທີ່ຕົນສົ່ງໄປປະຈຳການ ໂດຍຜ່ານກະຊວງການຕ່າງປະເທດ ຕາມທີ່ໄດ້ກຳນົດໄວ້ໃນ ມາດຕາ 57 ວັກສາມ ຍົກເວັ້ນກໍລະນີຈຳເປັນ ຫຼື ຮີບດ່ວນ.

ສຳນັກງານຜູ້ຕາງໜ້າ ປະສານສົມທົບກັບອົງການຈັດຕັ້ງທີ່ສົ່ງ ໃນການຊີ້ນຳ, ຄຸ້ມຄອງ ແລະ ປະເມີນຜົນການປະຕິບັດໜ້າທີ່ຂອງພະນັກງານທີ່ອົງການຈັດຕັ້ງສົ່ງໄປປະຈຳການ.

## ພາກທີ IX

## ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

### ມາດຕາ 61 ນະໂຍບາຍຕໍ່ຜູ້ມີຜົນງານ

ສຳນັກງານຜູ້ຕາງໜ້າ ແລະ ສະມາຊິກຂອງສຳນັກງານຜູ້ຕາງໜ້າທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ ໃນກໍລະນີ ດັ່ງນີ້:

1. ປະກອບສ່ວນອັນສຳຄັນເຂົ້າໃນວຽກງານປົກປ້ອງອຳນາດອະທິປະໄຕ, ຄວາມໝັ້ນຄົງ, ກຽດສັກສີ ແລະ ຜົນປະໂຫຍດຂອງຊາດ;
2. ປະກອບສ່ວນຢ່າງຕັ້ງໜ້າເຂົ້າໃນການປົກປ້ອງຊີວິດ ແລະ ຊັບສິນ ຫຼື ສິດ ແລະ ຜົນປະໂຫຍດອັນຊອບທຳຂອງພົນລະເມືອງລາວ ແລະ ນິຕິບຸກຄົນ ຂອງ ສປປ ລາວ ຢູ່ຕ່າງປະເທດ;
3. ປະກອບສ່ວນອັນສຳຄັນເຂົ້າໃນການແກ້ໄຂສະຖານະການສຸກເສີນ;
4. ມີການກະທຳທີ່ພົ້ນເດັ່ນຢູ່ບ່ອນຖືກສົງຄາມທຳລາຍ ຫຼື ບ່ອນທີ່ມີສະພາບການ ແລະ ສະພາບແວດລ້ອມທີ່ຫຍຸ້ງຍາກທີ່ສຸດ;
5. ປະກອບສ່ວນຢ່າງຕັ້ງໜ້າເຂົ້າໃນການປ້ອງກັນຄວາມລັບຂອງຊາດ;
6. ປະຕິບັດລະບຽບການ ແລະ ປະຕິບັດໜ້າທີ່ວຽກງານ ດ້ວຍຄວາມສັດຊື່, ຍຸຕິທຳ, ເປັນແບບ ຢ່າງທີ່ດີ ແລະ ພົ້ນເດັ່ນ;
7. ມີກໍລະນີອື່ນ ທີ່ເປັນຜົນງານພົ້ນເດັ່ນ.

# ມາດຕາ 62 ມາດຕະການຕໍ່ຜູ້ລະເມີດ

ສຳນັກງານຜູ້ຕາງໜ້າ ແລະ ສະມາຊິກຂອງສຳນັກງານຜູ້ຕາງໜ້າ ທີ່ລະເມີດກົດໝາຍສະບັບນີ້ ເປັນ ຕົ້ນ ຂໍ້ຫ້າມ ຈະຖືກສຶກສາອົບຮົມ, ລົງວິໄນ, ໃຊ້ແທນຄ່າເສຍຫາຍ ແລະ ລົງໂທດຕາມກົດໝາຍ.

## ພາກທີ X

## ບົດບັນຍັດສຸດທ້າຍ

### ມາດຕາ 63 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ  
ສະບັບນີ້.

# ມາດຕາ 64 ຜົນສັກສິດ

ກົດໝາຍສະບັບນີ້ ມີຜົນສັກສິດ ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**