

**ສາທາລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ**

**ສັນ​ຕິ​ພາບ ເອ​ກະ​ລາດ ປະ​ຊາ​ທິ​ປະ​ໄຕ ເອ​ກະ​ພາບ ວັດ​ທະ​ນະຖາ​ວອນ**

ສະ​ພາ​ແຫ່ງ​ຊາດ ເລກ​ທີ 64 /ສພຊ

ນະຄອນຫຼວງວຽງຈັນ, ວັນ​ທີ 13 ມິຖຸນາ 2019

**ກົດ​ໝາຍວ່າ​ດ້ວຍ​ປ່າ​ໄມ້**

**(ສະບັບປັບປຸງ)**

ພາກ​ທີ I

ບົດບັນຍັດທົ່ວໄປ

ມາດຕາ 1 (ປັບ​ປຸງ) ຈຸດປະສົງ

ກົດ​ໝາຍ​ສະ​ບັບ​ນີ້ ກຳ​ນົດ ຫຼັກ​ການ, ລະ​ບຽບ​ການ ແລະ ມາດ​ຕະ​ການ ກ່ຽວ​ກັບການຄຸ້ມ​ຄອງ, ປົກ​ປັກ​ຮັກ​ສາ, ພັດທະນາ, ນຳ​ໃຊ້ ​ແລະ ກວດກາ ​ປ່າ​ໄມ້ ແລະ ທີ່​ດິນ​ປ່າ​ໄມ້​, ສົ່ງເສີມການຟື້ນຟູ, ປູກ ແລະ ຂະຫຍາຍຊັບພະຍາກອນປ່າໄມ້ ເພື່ອເຮັດໃຫ້ຊັບພະຍາກອນປ່າໄມ້ມີຄວາມອຸດົມສົມບູນ, ເພີ່ມ​ຄວາມ​ປົກ​ຫຸ້ມ​ປ່າ​ໄມ້, ເປັນ​ແຫຼ່ງທ່ອງທ່ຽວ, ທຳ​ມາ​ຫາ​ກິນ ແລະ ນໍາໃຊ້ຂອງປະ​ຊາ​ຊົນ ໂດຍບໍ່​ບົກ​ແຫ້ງ ແນໃສ່ຮັບ​ປະ​ກັນ ການ​ປົກ​ປັກ​ຮັກ​ສາຄຸນນະພາບຂອງດິນ,ອາກາດ, ແຫຼ່ງ​ນ້ຳ, ຊີວະນາໆພັນ,​ ສິ່ງແວດລ້ອມ ຕາມທິດສີຂຽວ ແລະ ຍືນຍົງ ປະ​ກອບ​ສ່ວນ​ເຂົ້າ​ໃນການ​ພັດ​ທະ​ນາເສດ​ຖະ​ກິດ-ສັງ​ຄົມຂອງ​ຊາດ.

ມາດຕາ 2 (ປັບ​ປຸງ) ປ່າໄມ້

ປ່າໄມ້ ແມ່ນ ຊັບພະຍາກອນ ອັນລ້ຳຄ່າຂອງຊາດ ທີ່ມີລະບົບນິເວດສະເພາະ ຊຶ່ງປະກອບດ້ວຍ ຊີວະນາໆພັນ, ແຫຼ່ງນ້ຳ ແລະ ທີ່ດິນ ໂດຍມີຕົ້ນໄມ້ນາໆຊະນິິດທີ່ເກີດຂຶ້ນຕາມທຳມະຊາດ ຫຼື ປູກຂຶ້ນໃນເນື້ອທີ່ແຕ່ ສູນຈຸດຫ້າ (0,5) ເຮັກຕາ ແລະ ມີຄວາມປົກຫຸ້ມຂອງຊັ້ນເຮືອນຍອດຕົ້ນໄມ້ ແຕ່ ຊາວສ່ວນຮ້ອຍ (20%) ຂຶ້ນໄປ.

ມາດຕາ 3 (ປັບປຸງ) ການ​ອະທິບາຍ​ຄຳ​ສັບ

ຄຳ​ສັບທີ່​ນຳ​ໃຊ້​ໃນ​ກົດໝາຍ​ສະບັບ​ນີ້ ມີ​ຄວາມ​ໝາຍ ​ດັ່ງນີ້:

1. **ຊັບພະຍາກອນປ່າໄມ້** ໝາຍເຖິງ ຊັບພະຍາກອນຕ່າງໆ ທີ່ມີຊີວິດ ແລະ ບໍ່ມີຊີວິດ ຊຶ່ງປະ ກອບດ້ວຍ ດິນ, ພືດພັນ, ຕົ້ນໄມ້, ນ້ຳ, ສັດນ້ຳ, ສັດປ່າ ແລະ ອື່ນໆ ທີ່ມີຢູ່ໃນເຂດທີ່ດິນປ່າໄມ້;
2. **ການຟື້ນຟູປ່າໄມ້ແບບທຳມະຊາດ** ໝາຍເຖິງ ການຂະຫຍາຍພັນດ້ວຍ ແກ່ນ, ຮາກ, ເຫງົ້າ ຫຼື ຕໍໄມ້ຕາມທຳມະຊາດ ຂອງພັນໄມ້ຊະນິດຕ່າງໆ ທີ່ເກີດຢູ່ໃນເຂດຟື້ນຟູປ່າໄມ້ ໂດຍການອະນາໄມພື້ນລ່າງ ແລະ ຕັດສາງ ໃຫ້ຕົ້ນໄມ້ມີການຂະຫຍາຍຕົວ;
3. **ການຟື້ນຟູປ່າໄມ້ແບບປູກເສີມ** ໝາຍເຖິງ ການປູກເສີມພັນໄມ້ຊະນິດຕ່າງໆ ທີ່ເຫັນວ່າ ເໝາະສົມ ໂດຍສອດຄ່ອງກັບຈຸດປະສົງ ແລະ ເປົ້າໝາຍຂອງການຟື້ນຟູປ່າໄມ້ ຢູ່ໃນເຂດຟື້ນຟູປ່າໄມ້ທຳມະຊາດ ໂດຍສະເພາະບ່ອນທີ່ມີ​ໄມ້​ສືບ​ພັນກະຈາຍບໍ່ສະໝ່ຳສະເໝີ ຫຼື ມີຄວາມສ່ຽງໃນການສູນພັນ ຫຼື ສູນພັນແລ້ວ ແຕ່ເຫັນວ່າມີຄວາມຈຳເປັນຕ້ອງໄດ້ຮັບການຟື້ນຟູຄືນ;
4. **ປ່າຟື້ນຟູ** ໝາຍເຖິງ ປ່າໄມ້ ທີ່ໄດ້ຟື້ນຟູຈາກປ່າເຊື່ອມໂຊມທີ່ຖືກທໍາລາຍ ໃຫ້ກາຍເປັນປ່າໄມ້ທີ່ສົມບູນຄືນໃໝ່;
5. **ປ່າໂຄກ** ໝາຍເຖິງ ປ່າໄມ້​ທຳມະຊາດ ທີ່ບໍ່ຕຶບໜາ ແລະ ມີລະບົບນິເວດປ່າໄມ້ສະເພາະຕົວ; ຮັກສານ້ຳໃຕ້ດິນ, ຊັ້ນດິນຕື້ນ ແລະ ມີຫີນດານຕາມໜ້າດິນ. ຊະນິດພັນໄມ້ທີ່ເກີດຂຶ້ນສ່ວນໃຫຍ່ເປັນຊະນິດພັນ ທີ່ ມີ ເປືອກໜາ, ລໍາຕົ້ນບໍ່ໃຫຍ່ ຊຶຶ່ງມີຄວາມທົນທານຕໍ່ຄວາມແຫ້ງແລ້ງ ແລະ ໄຟປ່າ, ນອກຈາກນັ້ນ ກໍຍັງເປັນຄັງອາ ຫານ, ຢາປົວພະຍາດ ແລະ ອື່ນໆ ຂອງປະຊາຊົນ;
6. **ປ່າເຫຼົ່າ** ໝາຍເຖິງ ເຂດເນື້ອທີ່ປ່າໄມ້ ທີ່ມີການຖາງປ່າເຮັດໄຮ່ ຫຼື ຖືກບຸກລຸກທໍາລາຍດ້ວຍຮູບການຕ່າງໆ ເປັນເວລາຫຼາຍປີມາແລ້ວ;
7. **ເຮືອນຍອດຕົ້ນໄມ້** ໝາຍ​ເຖິງ ພາກ​ສ່ວນ ກິ່ງ, ງ່າ ແລະ ໃບ​ທີ່​ເກີດຈາກ​ລຳ​ຂອງຕົ້ນໄມ້;
8. **ເຂດປ່າໄມ້ຂອງບ້ານ** ໝາຍເຖິງ ເນື້ອທີ່ປ່າໄມ້ທຸກ​ປະ​ເພດ ໃນ​ເຂດ​ຄຸ້ມ​ຄອງ​ຂອງ​ບ້ານ ທີ່ຖືກກຳນົດຂຶ້ນ ຕາມແຜນຈັດ​ສັນ​ທີ່​ດິນ ແລະ ມອບດິນ-ມອບປ່າຂັ້ນບ້ານ ຊຶ່ງລວມມີ ປ່າຊົມໃຊ້, ປ່າສະຫງວນ ຫຼືປ່າປ້ອງກັນຂອງບ້ານ;
9. **ການມອບດິນ-ມອບປ່າຂັ້ນບ້ານ** ໝາຍເຖິງ ການມອບທີ່ດິນປ່າໄມ້ຕອນໃດໜຶ່ງທີ່ຢູ່ໃນບໍລິເວນການຄຸ້ມຄອງຂອງບ້ານ ໃຫ້ອົງການປົກຄອງບ້ານ ຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້;
10. **ທີ່ດິນປ່າໄມ້** ໝາຍເຖິງ ເນື້ອທີ່ດິນທຸກຕອນ ທີ່ມີປ່າໄມ້ ຫຼື ບໍ່ມີປ່າໄມ້ປົກຄຸມຢູ່ ຊຶ່ງລັດ ໄດ້ກໍານົດໃຫ້ເປັນທີ່ດິນປ່າໄມ້;
11. **ການພັດທະນາທີ່ດິນປ່າໄມ້** ໝາຍເຖິງ ການປັບປຸງຄຸນນະພາບຂອງດິນ ຈາກດິນທີ່ຊຸດໂຊມໃຫ້ກາຍເປັນດິນທີ່ອຸດົມສົມບູນ;
12. **ການຫັນປ່ຽນທີ່ດິນປ່າໄມ້** ໝາຍເຖິງ ການຫັນປ່ຽນຈາກປະເພດທີ່ດິນປ່າໄມ້ ໄປເປັນທີ່ດິນປະເພດອື່ນ ແລະ ຈຸດປະສົງອື່ນ;
13. **ການເຊົ່າ ຫຼື ​ສຳປະທານທີ່ດິນປ່າໄມ້** ໝາຍເຖິງ ການນໍາໃຊ້ທີ່ດິນປ່າໄມ້ ເພື່ອດໍາເນີນທຸລະກິດປ່າໄມ້ ເຊັ່ນ ການຟື້ນຟູປ່າ, ປູກໄມ້ ແລະ ເຄື່ອງປ່າຂອງດົງ, ການທ່ອງທ່ຽວທໍາມະຊາດ, ການຂຸດຄົ້ນແຮ່ທາດ, ການສ້າງເຂື່ອນໄຟຟ້າ, ອ່າງເກັບນ້ຳ ແລະ ການບໍລິການດ້ານລະບົບນິເວດປ່າໄມ້​​;
14. **ທີ່ດິນ ປ່າປ້ອງກັນ, ປ່າສະຫງວນ ແລະ ປ່າຜະລິດ** ໝາຍເຖິງ ເນື້ອທີ່ດິນທຸກຕອນ ທີ່ມີປ່າໄມ້ ຫຼື ບໍ່ມີປ່າໄມ້ປົກຄຸມຢູ່ ຊຶ່ງ ລັດໄດ້ກຳນົດໃຫ້ເປັນທີ່ດິນ ປ່າປ້ອງກັນ, ປ່າສະຫງວນ ແລະ ປ່າຜະລິດ;
15. **ທີ່ດິນປ່າຊຸດໂຊມ** ໝາຍເຖິງ ເຂດທີ່ດິນປ່າໄມ້ ທີ່ຖືກທໍາລາຍຢ່າງໜັກ ເປັນເວລາຫຼາຍປີຕໍ່ເນື່ອງກັນ ແລະ ໃຊ້ເວລາຫຼາຍສິບປີ ຈຶ່ງສາມາດຟື້ນຟູດ້ວຍຕົວມັັນເອງໄດ້ ຊຶ່ງຄວາມປົກຫຸ້ມຂອງຊັ້ນເຮືອນຍອດ ຕົ້ນໄມ້ ບໍ່ເກີນ ສິບສ່ວນຮ້ອຍ ແລະ ບໍລິມາດໄມ້ຢືນຕົ້ນທີ່ມີຂະໜາດໜ້າຕ້າງ ສິບຊັງຕີແມັດ ຂຶ້ນໄປ ບໍ່ເກີນ ຊາວແມັດກ້ອນ ຕໍ່ ໜຶ່ງເຮັກຕາ;
16. **ທີ່ດິນປ່າປອກໂຫຼ້ນ** ໝາຍເຖິງ ເນື້ອທີ່ດິນປ່າໄມ້ ທີ່ຖືກທໍາລາຍຢ່າງໜັກ ເປັນເວລາຫຼາຍປີ ຕໍ່ເນື່ອງກັນ ເຮັດໃຫ້ເນື້ອທີ່ດັ່ງກ່າວປົກຫຸ້ມດ້ວຍ ປ່າຫຍ້າຄາ, ຫຍ້າແຝກ, ປ່າພຸ່ມ ຊຶ່ງຕົ້ນໄມ້ ບໍ່ສາມາດຟື້ນຟູດ້ວຍຕົວມັນເອງ ເປັນປ່າໄມ້ໂດຍທຳມະຊາດໄດ້;
17. **ເຄື່ອງ​ປ່າ​ຂອງ​ດົງ** ໝາຍເຖິງ ພືດ ທີ່​ເກີດ​ຂຶ້ນຢູ່​ຕາມ​ທຳ​ມະ​ຊາດ ຫຼື ປູກຂຶ້ນ ຊຶ່ງລວມ​ມີປະ​ເພດ ຕົ້ນ, ລຳ, ​ເຄືອ, ຫົວ, ຮາກ, ຍອດ, ໜໍ່, ​ໃບ, ດອກ, ໝາກ, ​ເມັດ ຫຼື ​ແກ່ນ, ​ເປືອກ, ນ້ຳມັນ, ຢາງ​, ​ເຫັດ​, ນໍ້າເຜິ້ງ ລວມທັງພືດ​ເປັນ​ຢາ ແລະ ອື່ນໆ;
18. **ໄມ້ສືບພັນ** ໝາຍ​ເຖິງ​ ເບ້ຍ​ໄມ້ ຫຼື ຕົ້ນ​ໄມ້​ນ້ອຍ ​ນາໆ​ຊະ​ນິດທີ່​ເກີ​ດ​ຕາມ​ທຳ​ມະ​ຊາດ ຫຼື ປູກ​ຂຶ້ນໃນ​ປ່າໄມ້ ​ຊຶ່ງ​ສາ​ມາດ​ຕອບ​ສະ​ໜອງ​ໄມ້ ແລະ ແກ່ນ​ພັນ​ໄມ້​ໃນ​ອະ​ນາ​ຄົດ;
19. **ໄມ້ປູກ** ໝາຍເຖິງ ຕົ້ນໄມ້ທຸກຊະນິດທີ່ໄດ້ປູກຂຶ້ນ ແບບເປັນລະບົບ ຫຼື ປູກແບບກະ ແຈກກະຈາຍ;
20. ໄມ້ບັນຊີ I ໝາຍເຖິງ ​ຊະນິດໄມ້ທີ່​ຫາຍາກ, ເປັນຢາ, ມີຄວາມສ່ຽງຕໍ່ການສູນພັນ,​ ເກີດ ແລະ ຂະຫຍາຍພັນ​ສະ​ເພາະ​ຖິ່ນ, ການຈະເລີນເຕີບໂຕຊ້າ, ເນື້ອໄມ້ມີຄຸນລັກສະນະເດັ່ນສະເພາະ, ມີຄວາມທົນທານສູງ ຊຶ່ງບາງຊະນິດໄດ້ ກຳນົດໄວ້ໃນບັນຊີ ຂອງສົນທິສັນຍາວ່າດ້ວຍການຄ້າຂາຍຊະນິດພັນສັດປ່າ ແລະ ພືດປ່າທີ່ໃກ້ຈະສູນພັນ ລະຫວ່າງຊາດ ເຊັ່ນ ໄມ້ຂະຍຸງ, ໄມ້ໂລ່ງເລ່ງ, ໄມ້ດູ່;
21. ໄມ້ບັນຊີ IIໝາຍເຖິງ ຊະນິດໄມ້ທີ່ ເກີດ, ຂະຫຍາຍພັນຢູ່ບາງເຂດ ແລະ ການຈະ ເລີນເຕີບໂຕ ໂດຍທຳມະຊາດຊ້າ, ເນື້ອໄມ້ມີຄວາມທົນທານປານກາງ ເຊັ່ນ ໄມ້ຍາງ, ໄມ້ແຄນ, ໄມ້ຊີ;
22. ໄມ້ບັນຊີ III ໝາຍເຖິງ ຊະນິດໄມ້ທີ່ ເກີດ, ຂະຫຍາຍພັນຢູ່ທົ່ວໄປ ແລະ ຈະເລີນເຕີບໂຕ ໂດຍທຳມະຊາດໄດ້ດີ, ເນື້ອໄມ້ມີຄວາມທົນທານຕ່ຳ ເຊັ່ນ ໄມ້ຕີນເປັດ, ໄມ້ມ່ວງປ່າ, ໄມ້ສາມສາ;
23. ເຄື່ອງປ່າຂອງດົງບັນຊີ I ໝາຍເຖິງ ຊະນິດເຄື່ອງປ່າຂອງດົງ ທີ່​ຫາຍາກ, ເປັນຢາ, ມີຄວາມສ່ຽງຕໍ່ການສູນພັນ, ​ເກີດ ແລະ ຂະຫຍາຍພັນ​ສະ​ເພາະ​ຖິ່ນ, ການຈະເລີນເຕີບໂຕຊ້າ ຊຶ່ງບາງຊະນິດໄດ້ ກຳນົດໄວ້ໃນບັນຊີຂອງສົນທິສັນຍາວ່າດ້ວຍການຄ້າຂາຍຊະນິດພັນສັດປ່າ ແລະ ພືດປ່າທີ່ໃກ້ຈະສູນພັນລະຫວ່າງຊາດ ເຊັ່ນ ເຄືອແຫມ, ໝາກແໜ່ງ, ເຄືອໄສ້ຊ້າງ;
24. **​**ເຄື່ອງປ່າຂອງດົງບັນຊີ II ໝາຍເຖິງ ຊະນິດເຄື່ອງປ່າຂອງດົງ ທີ່ເກີດ, ຂະຫຍາຍພັນຢູ່ບາງເຂດ ແລະ ການຈະເລີນເຕີບໂຕໂດຍທຳມະຊາດຊ້າ ເຊັ່ນ ກົກອ່ຽນດ່ອນ, ກົງສະເດັນ, ໝາກເກືອ;
25. ເຄື່ອງປ່າຂອງດົງບັນຊີ III ໝາຍເຖິງ ຊະນິດເຄື່ອງປ່າຂອງດົງ ທີ່ເກີດ, ຂະຫຍາຍພັນ ແລະ ຈະເລີນເຕີບໂຕຢູ່ທົ່ວໄປຕາມທຳມະຊາດໄດ້ດີ ເຊັ່ນ ປໍສາ, ແຂມ, ເຕີຍ;
26. **ຜະລິດຕະພັນໄມ້ ແລະ ເຄື່ອງປ່າຂອງດົງ** ໝາຍເຖິງ ໄມ້ ແລະ ເຄື່ອງປ່າຂອງດົງ ທີ່ໄດ້ເຂົ້າຜ່ານຂະບວນການປຸງແຕ່ງ ປ່ຽນຈາກສະພາບເດີມມາເປັນຜະລິດຕະພັນສຳເລັດຮູບ ຫຼື ເຄິ່ງສຳເລັດຮູບ ດ້ວຍການນຳໃຊ້ ເຄື່ອງຈັກ ແລະ ແຮງງານຄົນ;
27. **ການພັດທະນາປ່າໄມ້** ໝາຍເຖິງ ການຟື້ນຟູປ່າຊຸດໂຊມ, ການປູກປ່າຄືນໃໝ່ ພາຍຫຼັງການຂຸດຄົ້ນ ຫຼື ຖືກ​ທຳລາຍ ແລະ ການນຳໃຊ້ວິທະຍາສາດເຕັກນິກອື່ນ ເພື່ອເພີ່ມຄຸນນະພາບ, ເນື້ອທີ່ ແລະ ຄວາມປົກຫຸ້ມຂອງປ່າໄມ້;
28. **ລະບົບນິເວດ** ໝາຍເຖິງ ສາຍພົວພັນ ລະຫວ່າງ ສິ່ງທີ່ມີຊີວິດ ແລະ ສິ່ງບໍ່ມີຊີວິດ ທີ່ຄົງຕົວຢູ່ຕາມທໍາມະຊາດ;
29. **ຊີວະນາໆພັນ** ໝາຍເຖິງ ຄວາມຫຼາກຫຼາຍຂອງລະບົບນິເວດ, ຊະນິດ ແລະ ແນວພັນຂອງສິ່ງທີ່ມີຊີວິດ ເຊັ່ນ ພືດ, ສັດ, ແມງໄມ້ ແລະ ຈຸລິນຊີ ຢູ່ໃນຂອບເຂດທຳມະຊາດໃດໜຶ່ງ;
30. **ການບໍລິການດ້ານລະບົບນິເວດປ່າໄມ້** ໝາຍເຖິງ ຂະບວນການ​ໃຫ້ບໍລິການຂອງປ່າໄມ້ ໂດຍທາງກົງ ດ້ວຍການຕອບສະໜອງໄມ້, ເຄື່ອງປ່າຂອງດົງ, ອາຫານ ແລະ ທີ່ຢູ່ອາໄສຂອງສັດ ແລະ ທາງອ້ອມ ດ້ວຍການ​ປົກ​ປັກ​ຮັກ​ສາແຫຼ່ງນໍ້າ, ສິ່ງແວດລ້ອມປ່າໄມ້, ​ສັດ​ນ້ຳ, ສັດ​ປ່າ, ການດູດຊັບ ແລະ ການເກັບກັກມວນທາດກາກບອນປ່າໄມ້, ການທ່ອງທ່ຽວແບບອະນຸລັກ, ການ​ສຶກ​ສາ​ຄົ້ນ​ຄວ້າ ແລະ ອື່ນໆ;
31. **ການຈ່າຍຄ່າບໍລິການດ້ານລະບົບນິເວດປ່າໄມ້** ໝາຍເຖິງ ການປະຕິບັດພັນທະຂອງບຸກ ຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບການບໍລິການດ້ານລະບົບນິເວດປ່າໄມ້ ຊຶ່ງອາດເປັນ ວັດຖຸ, ເງິນ ຫຼື ອື່ນໆ ເພື່ອນຳໃຊ້ເຂົ້າໃນການຄຸ້ມຄອງ ປົກປັກຮັກສາປ່າໄມ້ ແລະ ຊັບພະຍາກອນປ່າໄມ້ ໃຫ້ມີຄວາມຍືນຍົງ;
32. **ສະໜາມ I** ໝາຍເຖິງ ສະຖານທີ່ທ້ອນໂຮມໄມ້ທ່ອນ ທີ່ໄດ້ຊັກລາກຈາກບ່ອນຕັດປໍ້າໃນສະຖານທີ່ຂຸດຄົ້ນໄມ້ ຕາມແຜນການຂຸດຄົ້ນ;
33. **ສະໜາມ II** ໝາຍເຖິງ ສະຖານທີ່ທ້ອນໂຮມໄມ້ທ່ອນ ທີ່ໄດ້ຂົນສົ່ງມາຈາກສະໜາມ I ເພື່ອເປັນບ່ອນ ຂຶ້ນບັນຊີ, ຈັດຊັ້ນຄຸນະພາບ ແລະ ຊື້ ຂາຍ ໄມ້ທ່ອນ;
34. **ສະໜາມ III** ໝາຍເຖິງ ສະຖານທີ່ຕັ້ງຢູ່ໃນຂອບເຂດຂອງໂຮງງານ ສໍາລັບທ້ອນໂຮມ ຫຼື ເກັບມ້ຽນໄມ້ທ່ອນ ທີ່ໄດ້ຂົນສົ່ງມາຈາກ ສະໜາມ II;
35. **ກິດຈະການປ່າໄມ້ ແລະ ທີ່ດິນປ່າໄມ້** ໝາຍເຖິງ ການຄຸ້ມຄອງ, ການປົກປັກຮັກສາ, ການພັດທະນາ ແລະ ການນຳໃຊ້ປ່າໄມ້ ແລະ ທີ່ດິນປ່າໄມ້;
36. **ຂະໜາດວັດຮອບຕັດຟັນ** ໝາຍເຖິງ ຂະໜາດໜ້າຕ້າງ ຫຼື ວັດຮອບຂອງຕົ້ນໄມ້ໃນປ່າຜະລິດ ທີ່ລັດອະນຸຍາດໃຫ້ຂຸດຄົ້ນ ເພື່ອເປັນວັດຖຸດິບປ້ອນໂຮງງານອຸດສາຫະກຳປຸງແຕ່ງ;
37. **ຄ້ອນຕາ ປມ** ໝາຍເຖິງ ຄ້ອນຕາປະທັບ ທີ່ມີີລັກສະນະເປັນວົງມົນ, ມີຮູບດາວ ແລະ ຕົວໜັງສື ປມ (ປ່າໄມ້) ຢູ່ເຄິ່ງກາງຂອງຮູບດາວ ແລະ ມີເລກລະຫັດຢູ່ເບື້ອງເທິງຂອງດາວ ຊຶ່ງໃຊ້ຕີຕາໄມ້ຢືນຕົ້ນ, ໄມ້ທ່ອນ, ໄມ້ເລື່ອຍ, ຕໍໄມ້ ແລະ ປູດໄມ້ ເພື່ອເຄື່ອນຍ້າຍເຂົ້າບ່ອນດຳເນີນການຜະລິດ ແລະ ເຄື່ອນຍ້າຍໄປແຂວງຕ່າງໆ ພາຍໃນປະເທດ;
38. **ການທຳ​ລາຍປ່າໄມ້ ແລະ ທີ່ດິນປ່າໄມ້** ໝາຍເຖິງ ການຕັດ, ການຖາງ, ການຈູດ, ການເຮັດໃຫ້ຕົ້ນໄມ້ຕາຍໃນທຸກຮູບແບບ ແລະ ເຮັດໃຫ້ດິນເສື່ອມຄຸນນະພາບ ດ້ວຍການນຳໃຊ້ ສານເຄມີ ຫຼື ວິ​ທີ​ການ​ອື່ນ ຊຶ່ງສ້າງຄວາມເສຍຫາຍແກ່ປ່າໄມ້ ແລະ ທີ່ດິນປ່າໄມ້;
39. **ການບຸກລຸກປ່າໄມ້ ແລະ ທີ່ດິນປ່າໄມ້** ໝາຍເຖິງ ​ການ​ຫັນ​ປ່ຽນ, ການ​ບຽດ​ຍຶດ, ການຈັບ​ຈອງ, ການນຳ​ໃຊ້ ແລະ ການກະທຳອື່ນຕໍ່ປ່າໄມ້ ແລະ ທີ່​ດິນ​ປ່າ​ໄມ້ ທີ່ບໍ່​ຖືກ​ຕ້ອງ​ຕາມ​ກົດ​ໝາຍ;
40. **ໄມ້ ແລະ ຜະລິດຕະພັນໄມ້ ທີ່ຖືກຕ້ອງ** ໝາຍເຖິງ ໄມ້ ແລະ ຜະລິດຕະພັນໄມ້ ທີ່ຂຸດຄົ້ນ, ເຄື່ອນຍ້າຍ, ນຳເຂົ້າ, ປຸງແຕ່ງ, ຊື້ ຂາຍ ຖືກຕ້ອງຕາມກົດໝາຍ ຂອງ ສປປ ລາວ ແລະ ສົນທິສັນຍາ ຫຼື ສັນຍາສາກົນ ທີ່ ສປປ ລາວ ເປັນພາຄີ;
41. ບ້ານພັດທະນາປ່າໄມ້ ໝາຍເຖິງ ບ້ານທີ່ມີຄວາມເຂັ້ມແຂງ ແລະ ເປັນເຈົ້າການໃນການຄຸ້ມຄອງ, ປົກປັກຮັກສາ ແລະ ພັດທະນາປ່າໄມ້ ໃນຂອບເຂດການຄຸ້ມຄອງຂອງບ້ານ ຕາມທິດສີຂຽວ ແລະ ຍືນຍົງ;
42. **ກາກບອນປ່າໄມ້** ໝາຍເຖິງທາດອາຍກາກໂບນິກ (CO2) ທີ່ປ່າໄມ້ສາມາດດູດຊັບ ໂດຍໃຊ້ຫົວໜ່ວຍຄິດໄລ່ ເປັນໂຕນຕໍ່ເຮັກຕາ;
43. **ຖ່ານຂາວ** ໝາຍເຖິງຖ່ານທີ່ຜະລິດຈາກໄມ້ດິບ ໂດຍນຳໃຊ້ເຕັກນິກການເຜົາໃນອຸນ ຫະພູມ ແຕ່ 1000 ອົງສາເຊ ຂຶ້ນໄປ ມີຄຸນລັກສະນະແຂງແກ່ນ, ເວລາຈູດ ຈະບໍ່ມີຄວັນດໍາຫຼາຍ.

ມາດຕາ 4 (ປັບປຸງ) ກໍາ​ມະ​ສິດກ່ຽວ​ກັບປ່າ​ໄມ້ ແລະ ທີ່​ດິນ​ປ່າ​ໄມ້

ປ່າ​ໄມ້ທຳ​ມະ​ຊາດ ແລະ ທີ່​ດິນ​ປ່າ​ໄມ້ ເປັນ​ກຳ​ມະ​ສິດຂອງວົງ​ຄະ​ນະ​ຍາດ​ແຫ່ງ​ຊາດ ຊຶ່ງລັດ​​ເປັນຕົວແທນ ແລະ ​ຄຸ້ມ​ຄອງ​ຢ່າງລວມສູນເປັນ​ເອ​ກະ​ພາບ​ໃນ​ຂອບເຂດທົ່ວ​ປະ​ເທດ ໂດຍໃຫ້ອົງການຈັດຕັ້ງ ແລະ ປະຊາຊົນທຸກຄົນມີສ່ວນຮ່ວມໃນ​ການ ບູ​ລະ​ນະ, ປົກ​ປັກ​ຮັກ​ສາ ແລະ ນຳໃຊ້ ຕາມກົດໝາຍ.

ປ່າປູກ ​ແລະ ​ໄມ້ປູກ ທີ່​ ບຸກ​ຄົນ, ນິຕິບຸກຄົນ ຫຼື ການ​ຈັດ​ຕັ້ງ ລວມທັງຜູ້ລົງທຶນປູກຕາມ​ເຂດທີ່​ໄດ້​ຈັດ​ສັນໃຫ້ດ້ວຍ​ເຫື່ອ​ແຮງ ຫຼື ທຶນ​ຮອນຂອງຕົນ​ ໂດຍການ​ຮັບ​ຮູ້ຈາກອົງການ​ຄຸ້ມ​ຄອງ​ວຽກງານປ່າ​ໄມ້​ ແລະ ທີ່​ດິນ​ປ່າ​ໄມ້​​ ເປັນກໍາມະ​ສິດຂອງຜູ້​ປູກ ຫຼື ຂອງຜູ້ລົງທຶນປູກ.

ຕົ້ນໄມ້ທຳມະຊາດ ທີ່​ມີ​ໃນທີ່​ດິນນາ, ທີ່ດິນສວນ, ທີ່ດິນປຸກສ້າງ ​ຂອງ​ ບຸກ​ຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ທີ່ໄດ້ຮັບສິດນໍາໃຊ້​ທີ່​ດິນຕາມກົດໝາຍ ​ເປັນກຳມະສິດຂອງ ບຸກຄົນ, ນິ​ຕິ​ບຸກ​ຄົນ ຫຼື ການຈັດຕັ້ງນັ້ນ. ສຳລັບຕົ້ນໄມ້ ທີ່ເກີດຂຶ້ນຕາມທຳມະຊາດ ຫຼື ປູກ ໃນທີ່ດິນສາທາລະນະ ເປັນກຳມະສິດຂອງລັດ.

ມາດຕາ 5 (ປັບ​ປຸງ) ນະ​ໂຍບາຍ​ຂອງລັດ ກ່ຽວ​ກັບ​ວຽກງານ ປ່າ​ໄມ້​ ແລະ ທີ່​ດິນ​ປ່າ​ໄມ້

ລັດ​ ​ສົ່ງເສີມ​ການລົງທຶນໃສ່​ການ ​ຄຸ້ມ​ຄອງ, ​ປົກ​ປັກ​ຮັກສາ, ພັດທະນາ, ນຳໃຊ້ປ່າ​ໄມ້​ ແລະ ທີ່​ດິນ​ປ່າ​ໄມ້ ​​​​ໂດຍສອດຄ່ອງກັບ​ແຜນພັດທະນາ​ເສດຖະກິດ-ສັງຄົມແຫ່ງຊາດ, ແຜນແມ່ບົດຈັດສັນທີ່ດິນແຫ່ງຊາດ, ແຜນຍຸດທະສາດປ່າໄມ້, ສ້າງ​ພື້ນຖານ​ວັດຖຸ​ເຕັກ​ນິກ ​​ເພື່ອ​ປົກ​ປັກ​ຮັກ​ສາສິ່ງ​ແວດລ້ອມ, ​ແຫຼ່ງນ້ຳ, ຊີວະ​ນາໆ​ພັນ ແລະ ການ​ດຳ​ລົງ​ຊີ​ວິດຂອງປະຊາຊົນ ລວມທັງ​ການຈັດ​​ສັນ​ອາຊີ​ບຄົງທີ່ ໃຫ້ປະຊາຊົນໃນເຂດປ່າໄມ້.

ລັດ​ ຊຸກຍູ້​ໃຫ້ ບຸກຄົນ, ນິ​ຕິ​ບຸກ​ຄົນ ຫຼື ການຈັດຕັ້ງ​ ຄຸ້ມຄອງ, ປົກ​ປັກ​ຮັກສາ​, ພັດທະນາປ່າ​ໄມ້​ ແລະ ທີ່​ດິນ​ປ່າ​ໄມ້ທຸກ​ປະ​ເພດ​ ໃນ​ເຂດ​ທີ່​ດິນປ່າ​ຊຸດ​ໂຊມ ​ແລະ​ ທີ່​ດິນ​ປ່າ​ປອກ​ໂຫຼ້ນ ໃຫ້​ອຸດົມສົມບູນ ເພື່ອ​ປົກປັກ​ຮັກສາສິ່ງ​ແວດ​ລ້ອມ, ​​ເປັນ​ວັດ​ຖຸດິບ​ປ້ອນ​ໂຮງງານ​ອຸດ​ສາຫະ​ກຳ​ ແລະ ຫັດຖະກໍາ​ ຕາມນະ​ໂຍບາຍຕ່າງໆ​ ເຊັ່ນ ນະ​ໂຍບາຍ​ສິນ​ເຊື່ອ, ​ຍົກ​ເວັ້ນ ຫຼື ຫຼຸດຜ່ອນ ພາສີ, ອາກອນ ຕາມກົດໝາຍ.

ລັດ ຊຸກຍູ້ ແລະ ສົ່ງ​ເສີມ​ ໃຫ້​ມີ​ການ​ນຳ​ໃຊ້​ປ່າ​ໄມ້​ ເປັນ​ແຫຼ່ງທ່ອງ​ທ່ຽວ, ສະຖານ​ທີ່​ພັກຜ່ອນ, ບ່ອນສຶກ​ສາຄົ້ນ​ຄວ້າ​ທົດ​ລອງ, ການຊື້ຂາຍກາກບອນປ່າໄມ້, ການ​ບໍລິການ​ດ້ານ​ລະບົບ​ນິ​ເວດປ່າ​ໄມ້​ ແລະ ອື່ນໆ ຕາມ​ກົດໝາຍ.

ລັດ ຮັບຮູ້​ ການດຳເນີນທຸລະກິດໄມ້ ທີ່ຖືກຕ້ອງຕາມກົດໝາຍ ໂດຍສ້າງລະບົບການຢັ້ງຢືນປ່າໄມ້, ການຄໍ້າປະກັນໄມ້ ແລະ ຜະລິດຕະພັນໄມ້ ທີ່ຖືກຕ້ອງຕາມ​​​ມາດຕະຖານການຄຸ້ມ​ຄອງ​ປ່າໄມ້ສາກົນ.

ມາດຕາ 6 (ປັບປຸງ) ຫຼັກການ​ກ່ຽວ​ກັບ​ວຽກງານປ່າໄມ້ ແລະ ທີ່ດິນປ່າໄມ້

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ໃຫ້​ປະຕິບັດ​ຕາມ​ຫຼັກການ ດັ່ງນີ້:

1. ​​ຮັບປະກັນການຄຸ້ມ​ຄອງ​ຢ່າງ​ລວມສູນ ​​ແລະ ເປັນ​ເອກ​ະພາບ​ໃນ​ທົ່ວ​ປະ​ເທດ;
2. ສອດຄ່ອງ​ກັບ ແນວທາງ ນະໂຍບາຍ**,** ລັດຖະທຳມະນູນ, ກົດໝາຍ, ແຜນ​ພັດທະນາເສດຖະກິດ-ສັງຄົມແຫ່ງຊາດ, ວຽກ​ງານປ້ອງ​ກັນຊາ​ດ-ປ້ອງ​ກັນ​ຄວາມ​ສະຫງົບ, ແຜນແມ່​ບົດຈັດສັນທີ່ດິນ ແລະ ແຜນ​​ຍຸດ​ທະ​ສາດ​ປ່າ​ໄມ້​;
3. ~~​~~ປົກ​ປັກ​ຮັກສາ, ຟື້ນຟູ, ພັດທະນາປ່າ​ໄມ້ ​ແລະ ທີ່​ດິນ​ປ່າ​ໄມ້, ​ແຫຼ່ງນ້ຳ, ຊີວະ​ນາໆ​ພັນ​ ແລະ ສິ່​ງ​ແວດ​ລ້ອມ ​ໃຫ້​ອຸດົມສົມບູນ ຕາມທິດສີຂຽວ ແລະ ຍືນ​ຍົງ​ ດ້ວຍ​ການ​ເຂົ້າ​ຮ່ວມ​ຂອງ​ປະຊາຊົນ;
4. ຮັບປະກັນ~~​~~ຜົນ​ປະ​ໂຫຍ​ດຂອງ​ ລັດ, ການຈັດຕັ້ງ ​ແລະ ບຸກຄົນ ທີ່​ ປົກ​ປັກ​ຮັກສາ, ພັດທະ ນາ​ປ່າ​ໄມ້​ ແລະ ທີ່​ດິນ​ປ່າ​ໄມ້ ຕາມ​ກົດໝາຍ​;
5. ​​ນຳ​ໃຊ້​ປ່າ​ໄມ້ ​ແລະ ທີ່ດິນປ່າ​ໄມ້ ໃຫ້​ມີ​ປະສິດ​ທິຜົນ, ປະຢັດ, ບໍ່ກະທົບຕໍ່​ສິ່ງ​ແວດ​ລ້ອມ;
6. ສອດຄ່ອງກັບສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ມາດຕາ 7 ພັນ​ທະໃນການປົກປັກຮັກສາ ແລະ ພັດທະນາ ປ່າໄມ້ ແລະ ທີ່ດິນປ່າໄມ້

ການ ປູກ, ​ປົກ​ປັກ​ຮັກສາ, ອະນຸລັກ ​ແລະ ພັດທະນາ​ປ່າ​ໄມ້​ ແລະ ທີ່​ດິນ​ປ່າ​ໄມ້ ເປັນພັນທະຂອງພົນລະ​ເມືອງທຸກ​ຄົນ, ຄອບຄົວ ​ແລະ ການຈັດຕັ້ງທຸກ​ພາກສ່ວນ.

ບຸກ​ຄົນ, ນິຕິບຸກຄົນ ​ແລະ ການຈັດຕັ້ງ​ ມີ​ພັນ​ທະໃນການ​ປົກ​ປັກ​ຮັກ​ສາ​ ແລະ ພັດທະນາປ່າ​ໄມ້, ຊັບ​ພະ​ຍາກ​ອນປ່າ​ໄມ້, ທີ່​ດິນ​ປ່າ​ໄມ້, ແຫຼ່ງ​ນ້ຳ, ຊີວະ​ນາໆ​ພັນ, ສິ່ງ​ແວດ​ລ້ອມ ​​ໃຫ້ຖືກ​ຕ້ອງຕາມກົດໝາຍ, ບໍ່​ເຮັດ​ໃຫ້​ປ່າ​ໄມ້​ ແລະ ທີ່​ດິນ​ປ່າ​ໄມ້ເຊື່ອມ​ໂຊມ, ບົກ​ແຫ້ງ, ​​ເຊາະ​ເຈື່ອນ, ປ້ອງ​ກັນບໍ່​ໃຫ້​ໄຟ​ໄໝ້​ປ່າ, ສະ​ກັດ​ກັ້ນ ​ແລະ ຕ້ານການທຳ​ລາຍປ່າ​ໄມ້​ ແລະ ທີ່​ດິນ​ປ່າ​ໄມ້ ທຸກ​ຮູບ​ແບບ.

ມາດຕາ 8 (ໃໝ່) ຂອບເຂດການນຳໃຊ້ກົດໝາຍ

ກົດໜາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະ ເທດ ທີ່ເຄື່ອນໄຫວວຽກງານປ່າ​ໄມ້ ຢູ່ ສປປ ລາວ.

ມາດຕາ 9 ການ​ຮ່ວມມື​ສາກົນ

ລັດ ສົ່ງ​ເສີມການ​ພົວພັນ ຮ່ວມ​ມື​ກັບ​ຕ່າງປະ​ເທດ, ພາກພື້ນ ​ແລະ ສາກົນ ກ່ຽວກັບວຽກງານປ່າ​ໄມ້ ​ແລະ ທີ່​ດິນ​ປ່າ​ໄມ້ ດ້ວຍການ​ແລກ​ປ່ຽນ​ບົດຮຽນ​, ຂໍ້​ມູນ​ ຂ່າວສານ, ວິທະຍາສາດ, ​ເຕັກ​ໂນ​ໂລ​ຊີ, ການ​ພັດທະນາ​ຊັບພະ ຍາກອນ​ມະນຸດ, ການ​ເຂົ້າ​ຮ່ວມ​ ແລະ ​ປະຕິບັດສົນທິສັນຍາ​ ແລະ ສັນຍາສາກົນ ທີ່ ສປປ ລາວ​ ເປັນ​ພາຄີ.

ພາກ​ທີ II

ແຜນຍຸດທະສາດປ່າໄມ້

ມາດຕາ 10 (ໃໝ່) ແຜນຍຸດທະສາດປ່າໄມ້

ແຜນຍຸດທະສາດປ່າໄມ້ ແມ່ນ ນະໂຍບາຍພື້ນຖານກ່ຽວກັບການ ຄຸ້ມຄອງ, ປົກປັກຮັກສາ, ພັດທະນາ ແລະ ນຳໃຊ້ປ່າໄມ້ ແລະ ທີ່ດິນປ່າໄມ້ ຕາມທິດສີຂຽວ ແລະ ຍືນຍົງ ເພື່ອເພີ່ມຄວາມປົກຫຸ້ມປ່າໄມ້ໃຫ້ໄດ້ ເຈັດສິບສ່ວນຮ້ອຍ (70%) ຂອງເນື້ອທີ່ທົ່ວປະເທດ.

ແຜນຍຸດທະສາດປ່າໄມ້ ປະກອບມີ ແຜນຍຸດທະສາດປ່າໄມ້ ຂັ້ນສູນກາງ ແລະ ຂັ້ນແຂວງ.

ມາດຕາ 11 (ໃໝ່) ແຜນຍຸດທະສາດປ່າໄມ້ຂັ້ນສູນກາງ

ກະຊວງກະສິກຳ ແລະ ປ່າໄມ້ ສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ສ້າງ ແລະ ປັບປຸງ ແຜນຍຸດທະສາດປ່າໄມ້ຂັ້ນສູນກາງແຕ່ລະໄລຍະ ໂດຍສອດຄ່ອງກັບແຜນພັດທະ ນາເສດຖະກິດ-ສັງຄົມແຫ່ງຊາດ, ແຜນແມ່ບົດຈັດສັນທີ່ດິນແຫ່ງຊາດ, ແຜນພັດທະນາຊົນນະບົດ ແລະ ລຶບ ລ້າງຄວາມທຸກຍາກແຫ່ງຊາດ, ການພັດທະນາແບບຍືນຍົງຂອງຊາດ ແລະ ສາກົນ.

ລັດຖະບານ ຮັບຮອງ ແຜນຍຸດທະສາດປ່າໄມ້ຂັ້ນສູນກາງ ຕາມການສະເໜີ ຂອງກະຊວງກະສິກຳ ແລະ ປ່າໄມ້.

### ມາດຕາ 12 (ໃໝ່) ແຜນຍຸດທະສາດປ່າໄມ້ຂັ້ນແຂວງ

ພະ​ແນ​ກ​ກະສິກໍາ ແລະ ປ່າໄມ້ຂັ້ນແຂວງ ສົມທົບກັບພະແນກຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນແຂວງ, ພະແນກ​ການ ແລະ ອົງການປົກຄອງຂັ້ນເມືອງທີ່ກ່ຽວຂ້ອງ ສ້າງ ແລະ ປັບປຸງ ແຜນຍຸດທະສາດປ່າໄມ້ ໃນຂອບເຂດຄວາມຮັບຜິດຊອບຂອງຕົນ ໂດຍສອດຄ່ອງກັບແຜນຍຸດທະສາດປ່າໄມ້ຂັ້ນສູນກາງ, ແຜນຈັດສັນປ່າໄມ້​ທ້ອງຖິ່ນ ແລະ ແຜນພັດທະນາເສດຖະກິດ-ສັງຄົມຂອງທ້ອງຖິ່ນ ໃນແຕ່ລະໄລຍະ.

ອົງການປົກຄອງຂັ້ນແຂວງ ຮັບຮອງແຜນຍຸດທະສາດປ່າໄມ້ຂັ້ນແຂວງ ຕາມການສະເໜີຂອງພະແນກກະສິກໍາ ແລະ ປ່າໄມ້.

ມາດຕາ 13 (ໃໝ່) ເນື້ອໃນແຜນຍຸດທະສາດປ່າໄມ້

ແຜນຍຸດທະສາດປ່າໄມ້ ປະກອບດ້ວຍ ເນື້ອໃນຕົ້ນຕໍ ດັ່ງນີ້:

1. ສະພາບລວມກ່ຽວກັບວຽກງານປ່າໄມ້ ເຊັ່ນ ການພັດທະນານະໂຍບາຍປ່າໄມ້ ແລະ ທີ່ດິນປ່າໄມ້, ສະພາບການຄຸ້ມຄອງ, ປົກປັກຮັກສາ, ພັດທະນາ, ສົ່ງເສີມ ແລະ ນຳໃຊ້ປ່າໄມ້ ແລະ ທີ່ດິນປ່າໄມ້, ບົດບາດຄວາມສໍາຄັນຂອງປ່າໄມ້ ແລະ ທີ່ດິນປ່າໄມ້ ຕໍ່ການພັດທະນາເສດຖະກິດ-ສັງຄົມຂອງຊາດ, ການປ່ຽນ ແປງດິນຟ້າອາກາດ;
2. ສິ່ງທ້າທາຍ ແລະ ທາງເລືອກ ສຳລັບການພັດທະນາປ່າໄມ້ ແລະ ທີ່ດິນປ່າໄມ້;
3. ນະໂຍບາຍ, ແຜນງານ, ໂຄງການ ແລະ ແຜນດຳເນີນງານບຸລິມະສິດ ກ່ຽວກັບປ່າໄມ້ ແລະ ທີ່ດິນປ່າໄມ້;
4. ກົນໄກໃນການຈັດຕັ້ງປະຕິບັດ, ການຕິດຕາມກວດກາ ແລະ ປະເມີນຜົນ.

ພາກທີ III

ປະເພດປ່າໄມ້

ມາດຕາ 14 (ປັບ​ປຸງ) ການ​ແບ່ງປະ​ເພດ​ປ່າ​ໄມ້

ປ່າ​ໄມ້ ຢູ່ ສາ​ທາ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາຊົນລາວ ໄດ້​ແບ່ງອອກເປັນ ສາມປະເພດ ເພື່ອຄຸ້ມຄອງ, ປົກ​ປັກ​ຮັກສາ, ພັດທະນາ​ ແລະ ນໍາໃຊ້ ຄື:

1. ປ່າ​ປ້ອງ​ກັນ;
2. ປ່າ​ສະ​ຫງວນ;
3. ປ່າ​ຜະ​ລິດ.

ໃນ​ແຕ່​ລະ​ປະ​ເພດ​ປ່າ​ອາດປະ​ກອບ​ມີ ​ເຂດປ່າ​ໄມ້​​ດົກ​ໜາ, ເຂດ​ປ່າ​ໂຄກ, ເຂດ​ປ່າຟື້ນ​ຟູ ແລະ​ ເຂດປ່າຊຸດ​ໂຊມ ຕາມ​ແຜນ​ທີ່​ໄດ້​ຈັດ​ສັນ​ໃຫ້.

ມາດຕາ 15 (ປັບປຸງ) ປ່າ​ປ້ອງ​ກັນ​

ປ່າ​ປ້ອງ​ກັນ ແມ່ນ ປ່າ​ໄມ້ທີ່​ໄດ້​​ກຳນົດ​ເພື່ອ​ຈຸດ​ປະ​ສົງນຳ​ໃຊ້ໃນການຮັກສາ ແຫຼ່ງ​ນ້ຳ, ​ແຄມ​ນ້ຳ, ​ແຄມ​ທາງ, ປ້ອງ​ກັນການ​ເຊາະ​ເຈື່ອນ ​​ແລະ ຄຸນ​ນະພາ​ບຂອງ​ດິນ, ເຂດ​ຍຸດ​ທະ​ສາດ ເພື່ອ​ປ້ອງ​ກັນ​ຊາດ-ປ້ອງກັນຄວາມສະຫງົບ, ປ້ອງ​ກັນໄພ​ທຳ​ມະຊາດ, ສິ່ງແວດ​ລ້ອມ ແລະ ອື່ນໆ.

ປ່າປ້ອງກັນ ປະກອບດ້ວຍ ປ່າປ້ອງກັນແຫ່ງຊາດ, ປ່າປ້ອງກັນ ລະດັບແຂວງ, ລະດັບ​ເມືອງ​ແລະ ລະດັບບ້ານ ຊຶ່ງ​ໄດ້​ກຳນົດ​ໄວ້​ໃນ​ລະບຽບ​ການຕ່າງຫາກ.

ມາດຕາ 16 (ປັບປຸງ) ປ່າ​ສະຫງວນ

ປ່າສະ​ຫງວນ ແມ່ນ ປ່າ​ໄມ້ທີ່​ໄດ້​ກຳນົດເພື່ອ​ຈຸດ​ປະ​ສົງນຳ​ໃຊ້ໃນການ​ອະນຸລັກ​ທຳ​ມະ​ຊາດ, ປົກ​ປັກ​ຮັກ​ສາ ແລະ ຂະຫຍາຍ ພັນ​​ພືດ, ພັນສັດນ້ຳ ແລະ ສັດປ່າ ນາໆຊະນິດ, ລະບົບ​ນິ​ເວດ​ປ່າ​ໄມ້ ແລະ ສິ່ງ​ຕ່າງໆ ທີ່​ມີ​ຄຸນ​ຄ່າທາງ​ດ້ານ ທຳ​ມະ​ຊາດ, ປະ​ຫວັດ​ສາດ, ວັດ​ທະ​ນະ​ທຳ, ການ​ທ່ອງ​ທ່ຽວ, ສິ່ງ​ແວດ​ລ້ອມ, ການ​ສຶກ​ສາ ແລະ ການ​ຄົ້ນ​ຄວ້າທົດ​ລອງວິ​ທະ​ຍາ​ສາດ.

ປ່າສະຫງວນ ປະກອບດ້ວຍ ປ່າສະຫງວນແຫ່ງຊາດ, ປ່າສະຫງວນ ລະດັບແຂວງ, ລະດັບ​ເມືອງ ​ແລະ ລະດັບບ້ານ ຊຶ່ງ​ໄດ້​ກຳນົດ​ໄວ້​ໃນ​ລະບຽບ​ການຕ່າງຫາກ.

ປ່າສະຫງວນ ທີ່ມີຄວາມອຸດົມສົມບູນທາງດ້ານລະບົບນິເວດ ແລະ ມີເອກະລັກສະເພາະທາງດ້ານທິວທັດທຳມະຊາດ ແລະ ມີຄວາມໂດດເດັ່ນໃນລະດັບຊາດ, ພາກພື້ນ ແລະ ລະດັບໂລກ ອາດຈະສະເໜີເປັນ ເຂດອະນຸລັກພັນສັດປ່າ, ເຂດອຸທິຍານແຫ່ງຊາດ, ມໍຣະດົກພາກພື້ນ ຫຼື ມໍຣະດົກໂລກ.

ມາດຕາ 17 (ປັບ​ປຸງ) ປ່າ​ຜະລິດ

ປ່າຜະ​ລິດ ແມ່ນ ປ່າໄມ້​ທຳ​ມະ​ຊາດ ​ແລະ ປ່າ​ປູກ​ ທີ່​ໄດ້​ກຳນົດ​​​​ເປັນ​​ເຂດ​ສະໜອງ​ໄມ້ ແລະ ເຄື່ອງປ່າຂອງດົງ​ເປັນ​ສິນ​ຄ້າ ເພື່ອ​ຕອບ​ສະ​ໜອງຄວາມ​ຮຽກ​ຮ້ອງ​ຕ້ອງ​ການຂອງການ​ພັດ​ທະ​ນາເສດ​ຖະ​ກິດ-​ສັງ​ຄົມຂອງຊາດ ແລະ ຊີ​ວິດ​ການ​ເປັນ​ຢູ່ຂອງປະ​ຊາ​ຊົນ.

ມາດຕາ 18 (ປັບປຸງ) ການຫັນ​ປ່ຽນປະ​ເພດປ່າໄມ້

ກາ​ນຫັນ​ປ່ຽນປ່າປ້ອງກັນ​ ຫຼື ປ່າ​ສະ​ຫງວນ​ ເປັນ ປ່າ​ຜະລິດ ແມ່ນ​ ສະພາ​ແຫ່ງ​ຊາດ ເປັນຜູ້ຮັບຮອງ ຕາມ​ການສະ​ເໜີ​ຂອງ​ລັດຖະບານ.

ການ​ຫັນປ່ຽນ ປ່າຜະລິດ ​​ເປັນ​ ປ່າ​ປ້ອງ​ກັນ ຫຼື ປ່າ​ສະຫງວນ, ປ່າປ້ອງກັນ ເປັນ ປ່າສະ ຫງວນ ຫຼື ປ່າສະຫງວນ ເປັນ ປ່າປ້ອງກັນ ແມ່ນ ​ລັດຖະບານ​ເປັນ​ຜູ້​ອະນຸຍາດ ຕາມ​ການສະ​ເໜີ​ຂອງ​ກະຊວງ​ກະສິກຳ​ ແລະ ປ່າ​ໄມ້.

ການຫັນປ່ຽນ ປ່າປ້ອງກັນ ຫຼື ປ່າສະຫງວນ ລະດັບແຂວງ ເປັນ ປ່າປ້ອງກັນ ຫຼື ປ່າສະຫງວນແຫ່ງຊາດ ແມ່ນ ລັດຖະບານເປັນຜູ້ອະນຸຍາດ ຕາມການສະເໜີຂອງກະຊວງກະສິກຳ ແລະ ປ່າໄມ້ ໂດຍເປັນເອກະພາບກັບອົງການປົກຄອງຂັ້ນແຂວງ ແລະ ການຮັບຮອງຂອງສະພາປະຊາຊົນຂັ້ນແຂວງ.

ການຫັນປ່ຽນ ປ່າປ້ອງກັນ ຫຼື ປ່າສະຫງວນ ລະດັບເມືອງ ເປັນ ປ່າປ້ອງກັນ ຫຼື ປ່າສະຫງວນ ລະດັບແຂວງ ແມ່ນ ກະຊວງກະສິກຳ ແລະ ປ່າໄມ້ ເປັນຜູ້ອະນຸຍາດ ຕາມການສະເໜີຂອງອົງການປົກຄອງຂັ້ນແຂວງ ແລະ ການຮັບຮອງຂອງສະພາປະຊາຊົນຂັ້ນແຂວງ.

ການຫັນປ່ຽນ ປ່າປ້ອງກັນ ຫຼື ປ່າສະຫງວນ ລະດັບບ້ານ ເປັນ ປ່າປ້ອງກັນ ຫຼື ປ່າສະຫງວນ ລະດັບເມືອງ ແມ່ນ ອົງການປົກຄອງຂັ້ນແຂວງ ເປັນຜູ້ອະນຸຍາດ ຕາມການສະເໜີຂອງພະແນກກະສິກຳ ແລະ ປ່າ ໄມ້ຂັ້ນແຂວງ ໂດຍເປັນເອກະພາບກັບອົງການປົກຄອງຂັ້ນເມືອງ.

ພາກ​ທີ IV

ກິດຈະການປ່າໄມ້

ໝວດ​ທີ 1

ການຄຸ້ມຄອງປ່າໄມ້

ມາດຕາ 19 (ປັບປຸງ) ການຄຸ້ມຄອງປ່າໄມ້

ການ​ຄຸ້ມ​ຄອງ​ປ່າ​ໄມ້ ປະກອບ​ດ້ວຍ ກິດຈະການ ດັ່ງ​ນີ້:

1. ການ​ສຳ​ຫຼວດ​ປ່າ​ໄມ້;
2. ການກຳນົດ ແລະ ຮັບຮອງ ເຂດ ປ່າປ້ອງກັນ, ປ່າສະຫງວນ ແລະ ປ່າຜະລິດ;
3. ການວາງ​ແຜນ​ຈັດ​ສັນປ່າໄມ້;
4. ການສຳ​ຫຼວດ​ ເພື່ອຂຸດ​ຄົ້ນ​ໄມ້ໃນ​ເຂດ​ປ່າ​ຜະ​ລິດ;
5. ການ​ສຳຫຼວດ ເພື່ອ​ຂຸດ​ຄົ້ນ​ໄມ້​ໃນ​ເຂດ​ຫັນ​ປ່ຽນ​ທີ່​ດິນ​ປ່າ​ໄມ້;
6. ການສຳຫຼວດ ເພື່ອຂຸດ​ຄົ້ນ​ເຄື່ອງປ່າຂອງດົງ;
7. ການສ້າງ ແລະ ການອະນຸມັດ ແຜນການຂຸດຄົ້ນໄມ້ຈາກປ່າທໍາມະຊາດ;
8. ການສ້າງ ແລະ ການອະນຸມັດ ແຜນການຂຸດຄົ້ນເຄື່ອງປ່າຂອງດົງຈາກປ່າທໍາມະຊາດ;
9. ການຂຸດຄົ້ນໄມ້ໃນເຂດປ່າຜະລິດ;
10. ການຂຸດຄົ້ນໄມ້ໃນເຂດຫັນປ່ຽນທີ່ດິນປ່າໄມ້;
11. ການຕັດໄມ້ປູກ;
12. ການຂຸດຄົ້ນເຄື່ອງປ່າຂອງດົງ;
13. ການວັດແທກໄມ້ທ່ອນ ​ແລະ ຈັດຊັ້ນຄຸນນະພາບໄມ້;
14. ການປະ​ມູນຊື້ ຂາຍ ໄມ້;
15. ການຊື້ ຂາຍ ເຄື່ອງປ່າຂອງດົງ;
16. ການເຄື່ອນຍ້າຍໄມ້ຈາກປ່າທຳ​ມະ​ຊາດ;
17. ການ​ເຄື່ອນ​ຍ້າຍ​ໄມ້​ປູກຢູ່ພາຍໃນ ແລະ ສົ່ງອອກ;
18. ການເຄື່ອນຍ້າຍເຄື່ອງປ່າຂອງດົງ;
19. ການຄຸ້ມຄອງ ພາຫະນະ, ເຄື່ອງຈັກຂຸດຄົ້ນ, ລາກແກ່ ແລະ ຂົນສົ່ງໄມ້;
20. **ການວາງແຜນຄຸ້ມ​ຄອງ​ປ່າ​ໄມ້ຂັ້ນ​ບ້ານ**;
21. **ການ​ຄຸ້ມ​ຄອງ​ຕົ້ນ​ໄມ້​ໃນ​ຕົວ​ເມືອງ ແລະ ໃນທີ່​ດິນ​ຂອງ ​ບຸກ​ຄົນ, ນິຕິບຸກຄົນ ຫຼື ການ ຈັດຕັ້ງ**;
22. ການຂຶ້ນທະບຽນ ປ່າປູກ, ເຄື່ອງປ່າຂອງດົງທີ່ປູກ ແລະ ການຂຶ້ນບັນຊີໄມ້ປູກ;
23. ​ການ​ສ້າງ ແລະ ຄຸ້ມ​ຄອງແຫຼ່ງແນວພັນໄມ້ ແລະ ເຄື່ອງປ່າຂອງດົງ;
24. ການຄໍ້າປະກັນໄມ້ ແລະ ຜະລິດຕະພັນໄມ້ ທີ່ຖືກຕ້ອງ;
25. ການຄົ້ນ​ຄວ້າ​ທົດ​ລອງ;
26. ຂໍ້ມູນ ຂ່າວສານ ປ່າໄມ້;
27. ກິດຈະການອື່ນທີ່ຈຳເປັນ.

ມາດຕາ 20 (ປັບປຸງ) ການສໍາຫຼວດປ່າໄມ້

ການສຳ​ຫຼວດປ່າ​ໄມ້ ແມ່ນ ການເກັບ​ກຳ​ຂໍ້​ມູນ, ຕີ​ລາຄາ​ສະພາບ​ປ່າ​ໄມ້, ການປະເມີນຄວາມ​ປົກ​ຫຸ້ມ​ປ່າ​ໄມ້, ການ​ປ່ຽນ​ແປງ​ການ​ນຳ​ໃຊ້​​ປ່າ​ໄມ້ ແລະ ຊັບພະຍາກອນ​ປ່າ​ໄມ້, ຊະນິດ​ພັນ​ໄມ້, ບໍລິ​ມາດ​ໄມ້, ຊີວະມວນສານ, ປະລິມານ ການສະສົມກາກບອນໃນປ່າໄມ້, ​ໄມ້​ສືບ​ພັນ ​ແລະ ​ເຄື່ອງ​ປ່າ​ຂອງ​ດົງ.

ການສຳ​ຫຼວດປ່າ​ໄມ້ ປະກອບ​ດ້ວຍ ການສຳຫຼວດຄວາມປົກຫຸ້ມປ່າໄມ້, ການສຳຫຼວດປ່າໄມ້ແຫ່ງຊາດ, ການສຳຫຼວດປ່າປ້ອງກັນ, ການສຳຫຼວດປ່າສະຫງວນ ແລະ ການສຳຫຼວດປ່າຜະລິດ. ການສຳຫຼວດແຕ່ລະປະເພດ ໄດ້ກຳນົດໄວ້ໃນລະບຽບການຕ່າງຫາກ.

ລັດຖະບານ ມອບ​ໃຫ້ກະ​ຊວງກະ​ສິ​ກຳ ແລະ ​ປ່າ​ໄມ້​ ເປັນ​ເຈົ້າ​ການ​ປະສານ​ສົມທົບ​ກັບ​ອົງການ​ທີ່ກ່ຽວຂ້ອງ​ໃນການ​ສຳ​ຫຼວດປ່າ​ໄມ້ ແລະ ຊັບພະຍາກອນປ່າໄມ້ ເພື່ອວາງ​ແຜນຄຸ້ມຄອງ,​ ປົກ​ປັກ​ຮັກສາ, ພັດທະນາ​ ແລະ ນໍາໃຊ້ແບບ​ຍືນຍົງ.

ມາດຕາ 21 (ໃໝ່) ການກຳນົດ ແລະ ຮັບຮອງເຂດ ປ່າປ້ອງກັນ, ປ່າສະຫງວນ ແລະ ປ່າຜະລິດ

ກະຊວງກະສິກໍາ ແລະ ປ່າໄມ້ ສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກໍານົດເຂດ ປ່າປ້ອງກັນ, ປ່າສະຫງວນ ແລະ ປ່າຜະລິດ ຕາມທີ່ໄດ້ກຳ​ນົດໄວ້ໃນມາດຕາ 15, 16 ແລະ 17 ຂອງກົດໝາຍສະບັບນີ້ ໂດຍສອດຄ່ອງກັບແຜນຍຸດທະສາດປ່າໄມ້ແຕ່ລະໄລຍະ, ແຜນພັດທະນາເສດຖະກິດ-ສັງຄົມແຫ່ງຊາດ, ແຜນແມ່ບົດຈັດສັນທີ່ດິນ, ແຜນພັດທະນາຊົນນະບົດ ແລະ ລຶບລ້າງຄວາມທຸກຍາກແຫ່ງຊາດ ແລະ ການພັດທະນາແບບຍືນຍົງຂອງຊາດ.

ສໍາລັບການຮັບຮອງເຂດ ປ່າປ້ອງກັນ, ປ່າສະຫງວນ ແລະ ປ່າຜະລິດ ໃຫ້ປະຕິບັດຕາມມາດຕາ 110 ແລະ 115 ຂອງກົດໝາຍສະບັບນີ້.

ຫຼັກການ, ມາດ​ຕະຖານ ແລະ ເງື່ອນໄຂ ໃນການກຳນົດ ແລະ ຮັບຮອງເຂດ ປ່າປ້ອງກັນ, ປ່າສະ ຫງວນ ແລະ ປ່າຜະລິດ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 22 (ປັບປຸງ) ການວາງແຜນຈັດສັນປ່າໄມ້

ການວາງແຜນຈັດສັນປ່າໄມ້ ແມ່ນ ການກຳນົດແຜນພັດທະນາປ່າໄມ້ ຕາມການແບ່ງເຂດປະ ເພດປ່າໄມ້ ຄື ປ່າ​ປ້ອງ​ກັນ, ປ່າ​ສະຫງວນ ແລະ ປ່າ​ຜະລິດ​ ໂດຍອີງໃສ່ຂໍ້ມູນການສໍາຫຼວດຕົວຈິງ ແນໃສ່ຮັບປະກັນ​ຄວາມສົມດູນ ຂອງລະບົບນິເວດປ່າໄມ້, ການນຳໃຊ້ໄມ້ ແລະ ເຄື່ອງປ່າຂອງດົງ ແບບບໍ່ບົກແຫ້ງ, ການມີສ່ວນຮ່ວມຂອງປະຊາຊົນ ໃນການຄຸ້ມຄອງປ່າໄມ້ຕາມແຜນຈັດສັນ ທີ່ລັດໄດ້ກຳນົດ.

ການວາງແຜນຈັດສັນປ່າ​ປ້ອງ​ກັນ ແມ່ນ ການກຳນົດພື້ນທີ່ເປັນເຂດ​ຫວງ​ຫ້າມເດັດຂາດ ແລະ ເຂດ​ຄຸ້ມ​ຄອງ​ການ​ນຳ​ໃຊ້ ໃນທີ່ດິນປ່າປ້ອງກັນ ຕາມ​ທີ່ໄດ້ກຳນົດໄວ້ໃນມາດຕາ 70 ຂອງກົດໝາຍສະບັບນີ້.

ການວາງແຜນຈັດສັນປ່າ​ສະຫງວນ ແມ່ນ ການກຳນົດພື້ນທີ່ເປັນເຂດ​ຫວງ​ຫ້າມເດັດຂາດ, ເຂດ​ຄຸ້ມ​ຄອງ​ການ​ນຳ​ໃຊ້ ແລະ ເຂດກັນຊົນ ໃນທີ່ດິນປ່າສະຫງວນ ​ຕາມທີ່ໄດ້ກຳນົດໄວ້ໃນມາດຕາ 71 ຂອງກົດໝາຍສະບັບນີ້.

ການວາງແຜນຈັດສັນປ່າ​ຜະລິດ​ ແມ່ນ ການກຳ​ນົດ​ພື້ນ​ທີ່​ ​ເປັນເຂດທີ່ສາມາດຂຸດຄົ້ນໄມ້, ເຂດ​ປ່າຟື້ນ​ຟູ, ​ເຂດປູກ​ໄມ້, ເຂດອະ​ນຸ​ລັກ ແລະ ປົກປັກຮັກສາ​ສິ່ງ​ແວດ​ລ້ອມ.

ສຳລັບບ້ານ ທີ່ຢູ່ໃນປ່າປ້ອງກັນ, ປ່າສະຫງວນ ແລະ ປ່າຜະລິດ ຕ້ອງດຳເນີນການຈັດສັນປ່າໄມ້ ແລະ ທີ່ດິນປ່າໄມ້ ໃນເຂດການປົກຄອງຂອງບ້ານ ຕາມທີ່ໄດ້ກຳນົດໄວ້ໃນມາດຕາ 39 ຂອງກົດໝາຍສະບັບນີ້.

ມາດຕາ 23 (ປັບ​ປຸງ) ການສຳຫຼວດ ເພື່ອຂຸດຄົ້ນໄມ້ໃນ​ເຂດ​ປ່າ​ຜະ​ລິດ

ການ​ສຳຫຼວດ ​ເພື່ອຂຸດ​ຄົ້ນ​ໄມ້ໃນ​ເຂດ​ປ່າ​ຜະ​ລິດ ​ແມ່ນ​ ການ​ກຳນົດ​​ບໍ​ລິ​ມາດ, ຈໍານວນ ​ແລະ ຊະນິດ​ພັນ​ໄມ້​ ໃນເຂດ​ປ່າ​ຜະລິດ​ທີ່​ໄດ້​ວາງ​ແຜນ​ຈັດ​ສັນ ​​ແລ້ວສະ​ເໜີ​ລັດຖະບານພິຈາລະນາອະນຸມັດການ​ຂຸດ​ຄົ້ນໄມ້​.

ການສຳ​ຫຼວດ​ເພື່ອຂຸດ​ຄົ້ນ​​ໄມ້ໃນ​ເຂດ​ປ່າ​ຜະລິດ​ ​ໃຫ້ປະຕິບັດ ດັ່ງນີ້:

1. ສຳຫຼວດ​ ແລະ ຂຶ້ນບັນຊີ​ ໄມ້​ຢືນ​ຕົ້ນ​ທຸກ​ຊະ​ນິດ​ ທີ່​ມີ​ຂະໜາດ​ວັດ​ຮອບ​ອະນຸຍາດໃຫ້​ຕັດ​ ພ້ອມ​ທັງ​ສ້າງ​ແຜນ​ທີ່​ຈຸດ​ຢືນ​ຂອງ​ຕົ້ນ​ໄມ້ຕາມລະບຽບການ​;

2. ຄັດ​ເລືອກ, ໝາຍ ​ແລະ ຕີ​ຕາ​ຕົ້ນ​ໄມ້ທີ່​ຈະ​ຕັດ ​ໃຫ້​ຖືກຕ້ອງຕາມ​ລະບຽບ​ການ​ ເພື່ອຮັບ ປະກັນ​ການ​ສືບ​ພັນ​ ແລະ ປ້ອງ​ກັນ​ການ​ກະທົບ​ຕໍ່​ສິ່ງ​ແວດ​ລ້ອມ;

3. ​ກຳນົດ​ເສັ້ນທາງ​ຂຸດ​ຄົ້ນໄມ້, ລາກ​ແກ່ ​ແລະ ຈຸດ​ທ້ອນ​ໂຮມ​ໄມ້​ທ່ອນ ຫຼື ສະໜາມ​ I;

4. ສ້າງ​ແຜນການ​ຂຸດ​ຄົ້ນ​ປະຈຳ​ປີ​ເພື່ອ​ສະ​ເໜີ​ລັດຖະບານ​ອະນຸມັດ.

ມາດຕາ 24 (ໃໝ່) ການ​ສຳຫຼວດ​ ເພື່ອຂຸດ​ຄົ້ນ​ໄມ້​ໃນ​ເຂດ​ຫັນ​ປ່ຽນ​ທີ່​ດິນ​ປ່າ​ໄມ້

ການສຳ​ຫຼວດ ເພື່ອ​ຂຸດ​ຄົ້ນ​​ໄມ້ໃນ​ເຂດ​​ຫັນ​ປ່ຽນ​ທີ່​ດິນ​ປ່າ​ໄມ້​ ​ໃຫ້​ດຳ​ເນີນ​​ໃນ​ເຂດ​ທີ່​ລັດ​ຖະ​ບານ​ອະ​ນຸ​ຍາດ​ໃຫ້​ຫັນ​ປ່ຽນເທົ່າ​ນັ້ນ ແລະ ໃຫ້ຂະແໜງການກະສິກຳ ແລະ ປ່າໄມ້ ປະ​ຕິ​ບັດ ​ດັ່ງນີ້:

1. ​ໝາຍ​ຂອບ​ເຂດບ່ອນຈະ​ຂຸດ​ຄົ້ນ​ໄມ້;
2. ສຳຫຼວດເກັບ​ກຳຂໍ້​ມູນຊະ​ນິດ​​ໄມ້, ຈຳ​ນວນ​ໄມ້​ຢືນ​ຕົ້ນ ແລະ ​ຄິດ​ໄລ່​ບໍ​ລິ​ມາດ​ໄມ້ ຕາມມາດ ຕະຖານເຕັກນິກ;
3. ສັງລວມຂໍ້ມູນ ເພື່ອສະເໜີລັດຖະບານ ພິຈາລະນາ.

ມາດຕາ 25 (ປັບ​ປຸງ) ການສໍາຫຼວດ ເພື່ອຂຸດຄົ້ນເຄື່ອງປ່າຂອງດົງ

ການ​ສຳ​ຫຼວດ ເພື່ອ~~​~~ຂຸດຄົ້ນເຄື່ອງປ່າຂອງດົງ​ ແມ່ນ​​ ການ​ເກັບກຳຂໍ້ມູນ ທາງດ້ານ​ຊະນິດ​ ແລະ ຈໍານວນ​​ເຄື່ອງ​ປ່າ​ຂອງ​ດົງ​ໃນເຂດ ​ປ່າປ້ອງ​ກັນ, ປ່າ​ສະຫງວນ, ປ່າ​ຜະລິດ ແລະ ​ເຂດ​ຫັນ​ປ່ຽນ​ທີ່​ດິນ​ປ່າ​ໄມ້.

ການສຳ​ຫຼວດ ​ເພື່ອຂຸດ​ຄົ້ນ​​ເຄື່ອງປ່າຂອງດົງ​ ໃຫ້ຂະແໜງການກະສິກໍາ ແລະ ປ່າໄມ້ ສົມທົບກັບຂະແໜງການກ່ຽວຂ້ອງ ປະຕິບັດ ດັ່ງນີ້:

1. ສຳຫຼວດໃນເຂດທີ່ລັດອະນຸຍາດ;
2. ສຳຫຼວດເກັບ​ກຳຂໍ້​ມູນຊະ​ນິດ​​ເຄື່ອງປ່າຂອງດົງ, ຈຳ​ນວນ​ ແລະ ​​ປະລິມານ ຕາມມາດຕະ ຖານເຕັກນິກ;
3. ສັງ​ລວມ​ເຂົ້າ​ໃນ​ແຜນການ​ຂຸດ​ຄົ້ນ​ປະຈຳ​ປີ​ ເພື່ອ​ຂໍອະນຸຍາດຂຸດຄົ້ນ ຕາມທີ່ໄດ້ກຳນົດໄວ້ໃນມາດຕາ 27 ຂອງກົດໝາຍສະບັບນີ້.

ມາດຕາ 26 (ໃໝ່) ການສ້າງ ແລະ ການອະນຸມັດແຜນການຂຸດຄົ້ນໄມ້ຈາກປ່າທໍາມະຊາດ

ການສ້າງ ແລະ ການອະນຸມັດແຜນການຂຸດຄົ້ນໄມ້ຈາກປ່າທຳມະຊາດປະຈໍາປີ ໃຫ້ປະຕິບັດຕາມຂັ້ນຕອນ ດັ່ງນີ້:

1. ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ ສ້າງແຜນຂຸດຄົ້ນໄມ້ບົນພື້ນຖານຂໍ້ມູນສໍາຫຼວດ ຕາມທີ່ໄດ້ກໍານົດໄວ້ໃນມາດຕາ 23 ແລະ 24 ​ຂອງກົດໝາຍສະບັບນີ້ ເພື່ອສະເໜີອົງການປົກຄອງຂັ້ນແຂວງ ພິຈາລະນາຕົກລົງ ແລະ ນຳສະເໜີສະພາປະຊາຊົນຂັ້ນແຂວງ ພິຈາລະນາຮັບຮອງ ຈາກນັ້ນຈຶ່ງສົ່ງໃຫ້ກະ ຊວງກະສິກໍາ ແລະ ປ່າໄມ້;
2. ກະຊວງກະສິກໍາ ແລະ ປ່າໄມ້ ຄົ້ນຄວ້າ ສັງລວມແຜນການຂຸດຄົ້ນໄມ້ ປະຈໍາປີຂອງບັນດາແຂວງ, ນະຄອນຫຼວງ ເພື່ອສະເໜີລັດຖະບານພິຈາລະນາຕົກລົງ ແລະ ນໍາສະເໜີສະພາແຫ່ງຊາດ ພິຈາລະນາຮັບ ຮອງ;
3. ລັດຖະບານ ອະນຸມັດແຜນການຂຸດຄົ້ນໄມ້ປະຈໍາປີ ຕາມການຮັບຮອງຂອງສະພາແຫ່ງຊາດ;
4. ກະຊວງກະສິກໍາ ແລະ ປ່າໄມ້ ແຈ້ງແຜນການຂຸດຄົ້ນໄມ້ປະຈໍາປີ ໃຫ້ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ ຈັດຕັ້ງປະຕິບັດຕາມການອະນຸມັດຂອງລັດຖະບານ ພ້ອມທັງແຈ້ງໃຫ້ຂະແໜງການທີ່ກ່ຽວຂ້ອງຊາບ;
5. ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ ອອກໃບອະນຸຍາດຂຸດຄົ້ນໄມ້ ຕາມແຈ້ງການຂອງກະຊວງກະສິກໍາ ແລະ ປ່າໄມ້ ໃຫ້ວິສາຫະກິດ ທີ່ມີຄວາມສາມາດຂຸດຄົ້ນໄມ້ ແລະ ໄດ້ຮັບການສ້າງ ຕັ້ງຂຶ້ນຢ່າງຖືກຕ້ອງຕາມກົດໝາຍ.

ກະຊວງກະສິກໍາ ແລະ ປ່າໄມ້ ເປັນຜູ້ອະນຸມັດແຜນການຂຸດຄົ້ນໄມ້ ທີ່ເປັນຢາຈາກປ່າທຳມະຊາດ ບົນພື້ນຖານການເຫັນດີຂອງກະຊວງສາທາລະນະສຸກ.

ມາດຕາ 27 (ໃໝ່) ການສ້າງ ແລະ ການອະນຸມັດ ແຜນການຂຸດຄົ້ນເຄື່ອງປ່າຂອງດົງຈາກປ່າທໍາມະຊາດ

ຂະແໜງການກະສິກຳ ແລະ ປ່າໄມ້ ສ້າງແຜນການຂຸດຄົ້ນເຄື່ອງປ່າຂອງດົງຈາກປ່າທຳມະຊາດປະຈໍາປີ ໂດຍອີງໃສ່ຂໍ້ມູນສໍາຫຼວດຂຸດຄົ້ນເຄື່ອງປ່າຂອງດົງ ຕາມທີ່ໄດ້ກໍານົດໄວ້ໃນມາດຕາ 25 ຂອງກົດໝາຍສະ ບັບນີ້.

ການອະນຸມັດ ແຜນການຂຸດຄົ້ນເຄື່ອງປ່າຂອງດົງ ຈາກປ່າທໍາມະຊາດ ໃຫ້ປະຕິບັດ ດັ່ງນີ້:

1. ເຄື່ອງປ່າຂອງດົງ ບັນຊີ I ແມ່ນ ກະຊວງກະສິກໍາ ແລະ ປ່າໄມ້ ເປັນຜູ້ອະນຸມັດ ບົນພື້ນຖານການເຫັນດີຂອງລັດຖະບານ;
2. ເຄື່ອງປ່າຂອງດົງ ບັນຊີ II ແມ່ນ ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ ເປັນຜູ້ອະນຸມັດ ບົນພື້ນຖານການເຫັນດີຂອງອົງການປົກຄອງຂັ້ນແຂວງ;
3. ເຄື່ອງປ່າຂອງດົງ ບັນຊີ III ສາມາດເກັບກູ້ໄດ້ຕາມລະດູການ ໂດຍບໍ່ຈຳເປັນຕ້ອງຂໍອະນຸ ຍາດ ແຕ່ຕ້ອງຮັບປະກັນຄວາມຍືນຍົງ.

ການອະນຸມັດແຜນການຂຸດຄົ້ນເຄື່ອງປ່າຂອງດົງເປັນຢາ ຊຶ່ງເກີດຕາມທຳມະຊາດ ແລະ ຢູ່ໃນລະ ບົບນິເວດປ່າໄມ້ ແມ່ນ ກະຊວງກະສິກໍາ ແລະ ປ່າໄມ້ ເປັນຜູ້ອະນຸມັດ ບົນພື້ນຖານການເຫັນດີຂອງກະຊວງສາທາລະ ນະສຸກ.

ສຳລັບເຄື່ອງປ່າຂອງດົງເປັນຢາທີ່ປູກ ຊຶ່ງໄດ້ຂຶ້ນທະບຽນຖືກຕ້ອງແລ້ວ ສາມາດເກັບກູ້ໄດ້ໂດຍບໍ່ຈຳເປັນຂໍອະນຸຍາດຕາມຂັ້ນຕອນທາງດ້ານວິຊາການ.

ມາດຕາ 28 (ປັບປຸງ) ການຂຸດຄົ້ນໄມ້ໃນເຂດປ່າຜະລິດ

ລັດ​ ອະນຸຍາດ​ໃຫ້​ຂຸດ​ຄົ້ນ​ໄມ້​​​ໃນ​ເຂດປ່າ​ຜະ​ລິດ ທີ່​​​ມີ​ແຜນຈັດ​ສັນປ່າ​ໄມ້​ແບບຍືນ​ຍົງ​ ແລະ ຜ່ານ​ການ​ສຳ​ຫຼວດ ຕາມທີ່ໄດ້ກຳນົດໄວ້ໃນມາດຕາ 23 ຂອງກົດໝາຍສະບັບນີ້.

​​ການ​ຂຸດ​ຄົ້ນ​ໄມ້ໃນ​ເຂດປ່າ​ຜະ​ລິດ ໃຫ້ປະຕິບັດ ​ດັ່ງນີ້:

1. ຈັດຕັ້ງພະນັກງານ​ປ່າ​ໄມ້​ ລົງ​ປະຈຳ​ເຂດ​ຂຸດ​ຄົ້ນ​ໄມ້ ​ເພື່ອຄຸ້ມ​ຄອງ, ຕິດຕາມ ​ແລະ ກວດ ກາ​ ການ​ຂຸດ​ຄົ້ນ​ໄມ້​ໃຫ້​ຖືກຕ້ອງ​ຕາມ​ລະບຽບການ;

2. ນຳ​ໃຊ້​ວິສາຫະກິດທີ່ມີ ຄວາມສາມາດ, ປະສົບການ, ມາດຕະຖານ ໃນການຂຸດຄົ້ນໄມ້ ແລະ​ ໄດ້​ຮັບ​ການ​ສ້າງຕັ້ງຂຶ້ນ ຢ່າງຖືກຕ້ອງຕາມກົດໝາຍ;

3. ຂຸດ​ຄົ້ນ​​ໃຫ້​ຖືກຕ້ອງຕາມ​ເຂດ​ ແລະ​ ປະຕິບັດ​ ຕາມແຜນການ​​ທີ່​ລັດອະນຸຍາດ​​;

4. ຂຸດ​ຄົ້ນ​ສ​ະເພາະຕົ້ນ​ໄມ້ ທີ່ອົງການ​ຄຸ້ມ​ຄອງ​ປ່າ​ໄມ້​ ແລະ ທີ່​ດິນ​ປ່າ​ໄມ້ໄດ້ ໝາຍ ​ແລະ ຕີ​​ຕາ ປມ;

5. ຕັດ​ໄມ້ໃຫ້​ຖືກ​ຕ້ອງ​ຕາມ​ເຕັກ​ນິກວິ​ຊາ​ການ ແລະ ດຳ​ເນີນ​ຕາມລະດູການ ພ້ອມທັງ​ເກັບ​ກູ້​​ ແລະ​ ນໍາ​ໃຊ້ໃຫ້ໝົດ;

6. ນຳໃຊ້ລະບົບ​ຕັດຢອນ, ຕັດຕາມຮອບໝູນວຽນທີ່ກຳນົດ, ຮັບປະກັນ​ການ​ສືບ​ພັນ, ປ້ອງ​ກັນ​ການ​ກະທົບ​ຕໍ່​ສິ່ງ​ແວດ​ລ້ອມທຳ​ມະ​ຊາດ ​ແລະ ສັງຄົມ ​ແລະ ຕ້ອງຈຳກັດການ​​ທຳ​ລາຍ​ຕົ້ນ​ໄມ້​ທີ່​ຢູ່​ອ້ອມ​ຂ້າງ;

7. ​ລາກ​ແກ່, ຂົນ​ສົ່ງ​​ ແລະ​ ທ້ອນ​ໂຮມ​ ໄມ້​ທ່ອນ ​ໃຫ້ດຳ​ເນີນ​ຕາມ​ເສັ້ນທາງ ​​ແລະ ຈຸດ​ທ້ອນ​ໂຮມ​ໄມ້​ທ່ອນ ຫຼື ສະໜາມ​ໄມ້​ທ່ອນ ທີ່​​ໄດ້ກຳນົດ​ໃຫ້;

8. ຕ້ອງ​ອະ​ນາ​ໄມສິ່ງເສດເຫຼືອຈາກການ ຂຸດຄົ້ນ ​​ແລະ ຟື້ນຟູ ຫຼື ປູກທົດ​ແທນ​ຄືນ ຫຼັງ​ຈາກ​ຂຸດ​ຄົ້ນ​ໄມ້ແລ້ວ​;

9. ຕ້ອງປະກາດປິດປ່າເຂດດັ່ງກ່າວ ເມື່ອຂຸດຄົ້ນສຳເລັດຕາມແຜນການ​ ​ແລ້ວວາງມາດຕະ ການຄຸ້ມຄອງ ແລະ ຟື້ນຟູບູລະນະ​ ເພື່ອໃຫ້ສາມາດດໍາເນີນການຂຸດຄົ້ນໄດ້ໃນຮອບວຽນຕໍ່ໄປ.

ມາດຕາ 29 (ໃໝ່) ການຂຸດຄົ້ນໄມ້ໃນເຂດຫັນປ່ຽນທີ່ດິນປ່າໄມ້

ລັດ​ ອະນຸຍາດ​ໃຫ້​ຂຸດ​ຄົ້ນ​ໄມ້ ​​​ໃນ​ເຂດໄດ້​ຮັບ​ການ​ອະ​ນຸ​ຍາດ​ໃຫ້ຫັນປ່ຽນທີ່ດິນປ່າໄມ້ ​ແລະ ໄດ້ຜ່ານການສຳຫຼວດ ຕາມທີ່ໄດ້ກຳນົດໄວ້ໃນມາດຕາ 24 ຂອງກົດໝາຍສະບັບນີ້ ແລະ ​​ຕ້ອງປະຕິບັດ ​​ດັ່ງນີ້:

1. ແຕ່ງຕັ້ງຄະນະຮັບຜິດຊອບ ຄຸ້ມຄອງ, ຕິດຕາມ ​ແລະ ກວດກາ​ ການ​ຂຸດ​ຄົ້ນ​ໄມ້ ໃຫ້​ຖືກ ຕ້ອງ ຕາມ​ລະບຽບການ;
2. ສ້າງແຜນການຂຸດຄົ້ນ ພ້ອມທັງກຳນົດເສັ້ນທາງລາກແກ່, ສະໜາມທ້ອນໂຮມໄມ້;
3. ນຳ​ໃຊ້​ວິສາຫະກິດທີ່ມີ ຄວາມສາມາດ, ປະສົບການ, ມາດຕະຖານ ໃນການຂຸດຄົ້ນໄມ້ ແລະ ໄດ້​ຮັບ​ການ​ສ້າງຕັ້ງຂຶ້ນຢ່າງຖືກຕ້ອງ ຕາມກົດໝາຍ;
4. ຂຸດ​ຄົ້ນ​​ໃຫ້​ຖືກຕ້ອງຕາມ​ເຂດ​ ແລະ​ ປະຕິບັດ​ຕາມແຜນການ​​ ທີ່​ລັດອະນຸຍາດ​​;
5. ຕັດ​ໄມ້ໃຫ້​ຖືກ​ຕ້ອງ​ຕາມ​ເຕັກ​ນິກວິ​ຊາ​ການ ພ້ອມທັງ​ເກັບ​ກູ້​​ ແລະ​ ນໍາ​ໃຊ້ໃຫ້ໝົດ;
6. ລາກ​ແກ່ ແລະ​ ທ້ອນ​ໂຮມ​ໄມ້​ທ່ອນໄວ້ ສະໜາມ​ I ແລະ ຂົນສົ່ງໄປສະໜາມ II ເພື່ອວັດ ແທກ, ຈັດຊັ້ນຄຸນນະພາບ, ຂຶ້ນບັນຊີ ຕາມທີ່ໄດ້ກໍານົດໄວ້ໃນມາດຕາ 32 ຂອງກົດໝາຍສະບັບນີ້.

ມາດຕາ 30 (ປັບ​ປຸງ) ການຕັດໄມ້ປູກ

ການ​ຕັດ​ໄມ້ປູກ ທຸກຊະນິດ ເພື່ອ​ເປັນ​ສິນ​ຄ້າ ທີ່​ໄດ້​ຂຶ້ນ​ທະ​ບຽນປ່າປູກ ຫຼື ຂຶ້ນບັນຊີຢັ້ງຢືນໄມ້ປູກ ຕາ​ມ​ທີ່​ໄດ້​ກຳ​ນົດ​ໄວ້​ໃນມາດ​ຕາ 41 ຂອງກົດ​ໝາຍ​ສະ​ບັບ​ນີ້ ເຈົ້າຂອງປ່າປູກ ຫຼື ໄມ້ປູກ ສາ​ມາດ​ຕັດໄດ້ໂດຍບໍ່ຈໍາເປັນ ສໍາຫຼວດ ແລະ ຂໍອະນຸຍາດ ຕາມຂັ້ນຕອນທາງດ້ານວິຊາການ ແຕ່ກ່ອນຈະຕັດນັ້ນ ຕ້ອງນຳເອົາໃບທະ ບຽນປ່າປູກ ຫຼື ໃບຢັ້ງຢືນໄມ້ປູກ ເພື່ອຢັ້ງຢືນກຳມະສິດ ພ້ອມທັງລາຍງານ ແລະ ແຈ້ງ ສະຖານທີ່, ຊະນິດພັນໄມ້, ຈຳນວນຕົ້ນ ທີ່ຈະຕັດໃຫ້ຫ້ອງການກະສິກຳ ແລະ ປ່າໄມ້ຂັ້ນເມືອງ ເພື່ອຕິດຕາມ ແລະ ເກັບກຳຂໍ້ມູນ.

ສຳ​ລັບ ການ​ຕັດ​ໄມ້​ປູກ ເພື່ອ​ໃຊ້​ໃນ​ຄອບ​ຄົວ ແລະ ສາ​ທາ​ລະ​ນະ​ປະ​ໂຫຍດນັ້ນ ຈະ​ໄດ້​ຮັບ​ການຍົກ​ເວັ້ນ​ຄ່າ​ຊັບ​ພະ​ຍາ​ກອນ, ຄ່າ​ບູ​ລ​ະ​ນະ ແລະ ຄ່າ​ພັນ​ທະ​ຕ່າງໆ ແລະ ຕ້ອງ​ໄດ້​ລາຍ​ງານຈຳນວນບໍລິມາດໄມ້ ຫຼື ນ້ຳໜັກຂອງໄມ້​ ໃຫ້ອົງການປົກຄອງບ້ານ​.

ມາດຕາ 31 (ໃໝ່) ການຂຸດຄົ້ນເຄື່ອງປ່າຂອງດົງ

ລັດ​ ອະນຸຍາດ​ໃຫ້​ຂຸດ​ຄົ້ນເຄື່ອງປ່າຂອງດົງ ​​ໃນເຂດປ່າ​ຜະ​ລິດ, ເຂດ​ຫັນ​ປ່ຽນ​ທີ່​ດິນ​ປ່າ​ໄມ້, ເຂດ​ຄຸ້ມ​ຄອງ​ການ​ນຳ​ໃຊ້ໃນທີ່​ດິນ​ປ່າ​ປ້ອງ​ກັນ, ປ່າ​ສະ​ຫງວນ, ເຂດເນື້ອ​ທີ່​ດິນ​​ຂອງ ​ບຸກຄົນ, ຄອບຄົວ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ທີ່​ລັດ​ໄດ້​ມອບ​ສິດ​​ນຳ​ໃຊ້​ທີ່​ດິນ​ໃຫ້ຢ່າງ​ຖືກຕ້ອງຕາມ​ກົດ​ໝາຍ ແລະ ໃນເຂດປ່າ​ຊົ​ມ​ໃຊ້​ຂອງ​​ບ້ານ ທີ່​ລັດ​ຈັດ​ສັນ​ໃຫ້​**.**

ການຂຸດຄົ້ນເຄື່ອງປ່າຂອງດົງ ແຕ່ລະຊະນິດ ຕ້ອງປະຕິບັດຕາມແຜນການທີ່ໄດ້ອະນຸມັດ, ເຂດທີ່ໄດ້ອະນຸຍາດ, ຕາມມາດຕະຖານເຕັກນິກ ແລະ ຮັບປະກັນຄວາມຍືນຍົງ.

ມາດຕາ 32 (ປັບປຸງ) ການວັດແທກໄມ້ທ່ອນ ແລະ ຈັດຊັ້ນຄຸນນະພາບໄມ້

ການວັດແທກໄມ້ທ່ອນ ແມ່ນ ການວັດແທກໜ້າຕ້າງ ຫຼື ວັດຮອບ ແລະ ລວງຍາວ ຂອງໄມ້ທ່ອນ ເພື່ອຄິດໄລ່ບໍລິມາດໄມ້.

ການຈັດຊັ້ນຄຸນນະພາບໄມ້ ແມ່ນ ການຕີລາຄາຄຸນນະພາບຂອງໄມ້ທ່ອນ ອອກເປັນປະເພດ ກ, ຂ, ຄ ແລະ ນອກປະເພດ ໂດຍອີງໃສ່ຕຳນິທີ່ມີຢູ່ຕາມທ່ອນໄມ້.

ໄມ້​​ທ່ອນ ທີ່​ທ້ອນ​ໂຮມຢູ່ສະໜາມ II ຕ້ອງ​ໃຫ້ວັດແທກລະອຽດ, ຈັດຊັ້ນຄຸນນະພາບ ​ແລະ ຂຶ້ນບັນຊີຈາກ​ຂະ​ແໜງ​ການ​ກະ​ສິ​ກຳ ແລະ ປ່າ​ໄມ້ ແລ້ວມອບບັນຊີໄມ້ທ່ອນໃຫ້ຂະແໜງການອຸດສາຫະກຳ ແລະ ການຄ້າ ເພື່ອຈົດເຂົ້າບັນຊີຊັບສິນຂອງລັດ ນຳຂະແໜງການການເງິນ ແລ້ວຈຶ່ງປະມູນຂາຍ.

ຫຼັກການ ແລະ ວິທີການການວັດແທກ ແລະ ຈັດຊັ້ນຄຸນນະພາບໄມ້ທ່ອນ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 33 (ໃໝ່) ການປະ​ມູນຊື້ ຂາຍໄມ້

ການຊື້ ຂາຍ ໄມ້ທ່ອນ ທີ່ຂຸດຄົ້ນຈາກປ່າຜະລິດ, ເຂດຫັນປ່ຽນທີ່ດິນປ່າໄມ້ ຕາມທີ່ໄດ້ກຳນົດໄວ້ໃນມາດຕາ 28 ແລະ 29 ຂອງກົດໝາຍສະບັບນີ້ ແລະ ໄມ້ທີ່ຮິບເປັນຂອງລັດ ຕ້ອງດໍາເນີນການປະມູນແບບເປີດກວ້າງ ໃຫ້ແກ່ບັນດາໂຮງງານທີ່ໄດ້ຮັບອະນຸຍາດສ້າງຕັ້ງ ແລະ ໄດ້ມາດຕະຖານ ແນໃສ່ຮັບປະກັນຜົນປະໂຫຍດສູງສຸດຂອງລັດ. ການປະມູນຂາຍໄມ້ ຕ້ອງເຮັດແບບເປີດເຜີຍ, ກວ້າງຂວາງ, ໂປ່ງໃສ ແລະ ຍຸຕິທຳ ເພື່ອເຮັດໃຫ້ຜູ້ປະມູນມີໂອກາດໄດ້ໄມ້ ຕອບສະໜອງໃຫ້ແກ່ໂຮງງານຂອງຕົນ. ເງິນທີ່ໄດ້ຈາກການປະມູນຊື້ ຂາຍໄມ້ ຕ້ອງມອບເຂົ້າງົບປະມານແຫ່ງລັດ.

ສຳລັບ ການຊື້ ຂາຍ ໄມ້ປູກ ທີ່ເປັນກຳມະສິດຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ​ນັ້ນ ເປັນຄວາມຮັບຜິດຊອບຂອງເຈົ້າຂອງປ່າປູກ ຫຼື ໄມ້ປູກ.

ມາດຕາ 34 (ໃໝ່) ການຊື້ ຂາຍ ເຄື່ອງປ່າຂອງດົງ

ເຄື່ອງປ່າຂອງດົງທຸກຊະນິດ ທີ່ສາມາດປຸງແຕ່ງໄດ້ ຢູ່ພາຍໃນປະເທດ ສາມາດຊື້ ຂາຍທົ່ວໄປ ຫຼື ຂາຍໃຫ້ໂຮງງານປຸງແຕ່ງ ທີ່ໄດ້ມາດຕະຖານ ແນໃສ່ສົ່ງເສີມອຸດສາຫະກຳປຸງແຕ່ງພາຍໃນ ແລະ ຮັບປະກັນຜົນປະ ໂຫຍດສູງສຸດຂອງ ລັດ ແລະ ປະຊາຊົນ.

ສຳລັບ ເຄື່ອງປ່າຂອງດົງ ທີ່ ບຸກຄົນ, ນິຕິບຸກຄົນ ຫຼື ການຈັດຕັ້ງປູກ​ນັ້ນ ເປັນຄວາມຮັບຜິດ ຊອບຂອງຜູ້ປູກ ຫຼື ຜູ້ລົງທຶນປູກ.

ມາດຕາ 35 (ປັບປຸງ) ການເຄື່ອນຍ້າຍໄມ້ຈາກປ່າທຳ​ມະ​ຊາດ

ການ​ເຄື່ອນຍ້າຍ​ໄມ້ຈາກປ່າທຳ​ມະ​ຊາດ ພາຍ​ໃນປະ​ເທດ ຕ້ອງ​ປະ​ຕິ​ບັດຕາມກົດໝາຍ ເຊັ່ນ ຂຶ້ນ ບັນຊີ, ຈັດຊັ້ນຄຸນນະພາບ, ມອບພັນທະ, ຈ່າຍ​ຄ່າທຳນຽມ, ອາກອນ. ໄມ້ແຕ່ລະທ່ອນ, ໄມ້ຕັບ, ໄມ້ເລື່ອຍ, ຕໍ​ໄມ້ ​ແລະ ປູດ​ໄມ້​ ຕ້ອງມີເຄື່ອງໝາຍ ແລະ ຕີ​ຕາ ປມ, ມີ​ເອ​ກະສານອະນຸຍາດ​ເຄື່ອນ​ຍ້າຍຈາກຂະແໜງການກະສິກຳ ແລະ ປ່າໄມ້.

ມາດຕາ 36 (ໃໝ່) ການ​ເຄື່ອນ​ຍ້າຍ​ໄມ້​ປູກຢູ່ພາຍໃນ ແລະ ສົ່ງອອກ

ໄມ້ປູກ ທຸກຊະນິດ ສາ​ມາດເຄື່ອນຍ້າຍໄດ້ ໂດຍບໍ່ຈຳເປັນຂໍອະນຸຍາດ ແຕ່​ເຈົ້າຂອງໄມ້​ປູກ ຕ້ອງ​​ລາຍ​ງານບໍລິມາດ ຫຼື ນ້ຳໜັກໄມ້ ທີ່ໄດ້ຊື້ ຂາຍ ​ໃຫ້ຫ້ອງ​ການ​ກະ​ສິ​ກຳ ແລະ ປ່າ​ໄມ້ຂັ້ນ​ເມືອງ ເພື່ອຕິດຕາມ ແລະ ​ເກັບ​ກຳ​ຂໍ້​ມູນ.

ໄມ້​ປູກ ສາມາດສົ່ງອອກເປັນໄມ້ທ່ອນໄດ້ ແຕ່ຕ້ອງປະຕິບັດຕາມກົດໝາຍທີ່ກ່ຽວຂ້ອງ ແລະ ສົນທິສັນຍາ ຫຼື ສັນຍາສາກົນ ທີ່ ສປປ ລາວ ເປັນພາຄີ.

ມາດຕາ 37 (ໃໝ່) ການເຄື່ອນຍ້າຍເຄື່ອງປ່າຂອງດົງ

ການ​ເຄື່ອນຍ້າຍ​ເຄື່ອງປ່າຂອງດົງ ຕ້ອງ​ປະ​ຕິ​ບັດຕາມກົດໝາຍ​ ເຊັ່ນ ຈ່າຍ​ຄ່າທຳນຽມ, ຄ່າຊັບພະ ຍາກອນທຳມະຊາດ, ອາກອນ ແລະ ມີເອກະສານອະນຸຍາດເຄື່ອນຍ້າຍ ຈາກຂະແໜງການກະສິກຳ ແລະ ປ່າໄມ້.

ສຳລັບ ການ​ເຄື່ອນຍ້າຍເຄື່ອງປ່າຂອງດົງ ບັນຊີ I ແລະ ບັນຊີ II ຕ້ອງໄດ້ຂໍອະນຸຍາດນໍາພະແນກກະສິກໍາ ແລະ ປ່າໄມ້ຂັ້ນແຂວງ, ສຳລັບບັນຊີ III ຕ້ອງຂໍອະນຸຍາດ ນຳຫ້ອງການກະສິກຳ ແລະ ປ່າໄມ້ຂັ້ນເມືອງ.

ການ​ເຄື່ອນ​ຍ້າຍເຄື່ອງປ່າຂອງດົງທີ່​ປູກ ແລະ ຟື້ນ​ຟູ ດ້ວຍທຶນຮອນ ແລະ ເຫື່ອແຮງຂອງ ບຸກ​ຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ໂດຍມີໜັງ​ສືຢັ້ງ​ຢືນ ຈາກຫ້ອງ​ການ​ກະ​ສິ​ກຳ ແລະ ປ່າ​ໄມ້​ຂັ້ນ​ເມືອງ ໃຫ້​ຍົກ​ເວັ້ນ​ຄ່າບູ​ລະ​ນະ​ປ່າ​ໄມ້ ແລະ ຄ່າຊັບ​ພະ​ຍາ​ກອນທຳມະຊາດ.

ສຳລັບການ​ເຄື່ອນຍ້າຍເຄື່ອງປ່າຂອງດົງທີ່ເປັນຢານັ້ນ ຍັງຕ້ອງຂໍອະນຸຍາດນຳຂະແໜງການສາທາ ລະນະສຸກຕື່ມ ຈຶ່ງເຄື່ອນຍ້າຍໄດ້.

ມາດຕາ 38 (ປັບປຸງ) ການຄຸ້ມຄອງ ພາຫະນະ, ເຄື່ອງຈັກຂຸດຄົ້ນ, ລາກແກ່ ແລະ ຂົນສົ່ງໄມ້

ການນຳເຂົ້າ ແລະ ຈຳໜ່າຍ ພາຫະນະ, ເຄື່ອງ​ຈັກຂຸດຄົ້ນໄມ້, ກົນຈັກລາກແກ່ ແລະ ຂົນສົ່ງໄມ້ ຕ້ອງຂໍອະນຸຍາດ ນຳຂະແໜງການອຸດສາຫະກຳ ແລະ ການຄ້າ ບົນພື້ນຖານການເຫັນດີ ຈາກຂະແໜງການກະສິກຳ ແລະ ປ່າໄມ້.

ການມີ​ໄວ້​ໃນຄອບຄອງຈັກຕັດໄມ້ທຸກຊະນິດ ຕ້ອງໄດ້ຂຶ້ນທະບຽນ ນຳຫ້ອງການກະສິກຳ ແລະ ປ່າໄມ້ຂັ້ນເມືອງທີ່ກ່ຽວຂ້ອງ ເພື່ອຕິດຕາມ ແລະ ຄຸ້ມຄອງການນຳໃຊ້.

ສຳລັບການ​ນຳເຂົ້າ, ການຈຳໜ່າຍ, ການມີ​ໄວ້​ໃນຄອບຄອງ ແລະ ການນຳໃຊ້ ເຄື່ອງຈັກປຸງແຕ່ງໄມ້ທຸກຊະນິດ ຕ້ອງໄດ້ຂໍອະນຸຍາດ ນຳຂະແໜງການອຸດສາຫະກຳ ແລະ ການຄ້າ ຕາມ​ທີ່​ໄດ້​ກຳນົດ​ໄວ້​ໃນກົດໝາຍ​ວ່າ​ດ້ວຍ​ອຸດ​ສາຫະ​ກຳ​ປຸງ​ແຕ່ງ.

ມາດຕາ 39 (ໃໝ່) ການວາງແຜນຄຸ້ມ​ຄອງ​ປ່າ​ໄມ້ຂັ້ນບ້ານ

ການວາງແຜນ​ຄຸ້ມ​ຄອງ​ປ່າ​ໄມ້​​ຂັ້ນບ້ານ ແມ່ນ​ ການຈັດສັນ​ປ່າໄມ້ ແລະ ທີ່ດິນປ່າໄມ້ ໃນເຂດການປົກຄອງຂອງບ້ານ ຊຶ່ງດຳເນີນທັງຢູ່ໃນ ແລະ ນອກ ເຂດ ປ່າປ້ອງກັນ, ປ່າສະຫງວນ ແລະ ປ່າຜະລິດ ເພື່ອ​​ໃຫ້​ບ້ານ ເປັນ​ເຈົ້າ​ການ ຄຸ້ມ​ຄອງ, ປົກ​ປັກ​ຮັກ​ສາ​ປ່າ​ໄມ້, ປູກ ແລະ ຟື້ນ​ຟູ​ປ່າ​ໄມ້ທີ່ຊຸດ​ໂຊມ, ຕ້ານ ຫຼື ສະ​ກັດ​ກັ້ນ ໄຟ​ໄໝ້​ປ່າ, ໄຟລາມປ່າ, ການ​ບຸກລຸກປ່າໄມ້ ແລະ ທີ່ດິນປ່າໄມ້​ ແນ​ໃສ່ເຮັດ​ໃຫ້ປ່າ​ໄມ້ ໃນ​ເຂດ​ຄຸ້ມ​ຄອງ​ຂອງບ້ານ ​ມີຄວາມອຸ​ດົມ​ສົມ​ບູນ ແລະ ​​ກາຍເປັນບ້ານພັດທະນາດ້ານປ່າໄມ້.

ການວາງແຜນ​ຄຸ້ມ​ຄອງ​ປ່າ​ໄມ້​ຂັ້ນບ້ານ ໄດ້ກໍຳນົດໄວ້ໃນລະບຽບການຕ່າງຫາກ.

ມາດຕາ 40 (ໃໝ່) ການ​ຄຸ້ມ​ຄອງ​ຕົ້ນ​ໄມ້​​ ໃນ​ຕົວ​ເມືອງ ແລະ ໃນທີ່​ດິນ​ຂອງ​ ບຸກ​ຄົນ, ນິຕິບຸກຄົນ ຫຼື ການຈັດຕັ້ງ

ຕົ້ນ​ໄມ້ ທີ່ເກີດ​ຂຶ້ນ​ຕາມ​ທຳ​ມະ​ຊາດ ຫຼື ​ປູກຂຶ້ນ ໃນ​ຕົວ​ເມືອງ, ສວນສາທາລະນະ, ແຄມ​ທາງ ແລະ ໃນທີ່ດິນ​ສາທາລະນະອື່ນ ມອບໃຫ້ອົງການປົກຄອງ ເມືອງ, ເທດສະບານ, ນະຄອນ ແລະ ອົງການປົກຄອງບ້ານ ຕາມຂອບເຂດຄວາມຮັບຜິດຊອບຂອງຕົນ ໂດຍສົມທົບກັບຂະແໜງການກະສິກໍຳ ແລະ ປ່າໄມ້ ເປັນຜູ້ຄຸ້ມຄອງ ແລະ ປົກປັກຮັກສາ ເພື່ອສາທາລະນະປະໂຫຍດ ເຊັ່ນ ເປັນສະຖານທີ່ພັກຜ່ອນ, ປະດັບປະດາຄວາມສວຍງາມ ແລະ ປົກປັກຮັກສາສິ່ງແວດລ້ອມ.

ຕົ້ນໄມ້​ທຳ​ມະ​ຊາດ ທີ່​ມີ​ ໃນທີ່​ດິນນາ, ທີ່ດິນສວນ, ທີ່ດິນປຸກສ້າງ ​ຂອງ ​ບຸກ​ຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ພາຍ​ໃນ​ບ້ານ ທີ່ລັດໄດ້ມອບສິດນຳໃຊ້ທີ່ດິນຢ່າງຖືກຕ້ອງຕາມກົດໝາຍ ຊຶ່ງຜູ້ກ່ຽວ​​ໄດ້​ອອກ​ແຮງ​ໃນ​ການຄຸ້ມ​ຄອງ ແລະ ​ປົກ​ປັກ​ຮັກ​ສານັ້ນ ລັດຮັບຮູ້ກຳມະສິດດັ່ງກ່າວ ໂດຍໃຫ້​ຈຸ​ງານກະສິກຳ ແລະ ປ່າໄມ້ບ້ານ ເກັບ​ກຳ, ​ຂຶ້ນ​ບັນ​ຊີ ເພື່ອ​ສະ​ເໜີ​ອົງ​ການ​ປົກ​ຄອງ​ບ້ານອອກໃບຢັ້ງ​ຢືນ ແລະ ຮັບຮູ້ຈາກຫ້ອງການກະສິກຳ ແລະ ປ່າໄມ້ຂັ້ນເມືອງທີ່ກ່ຽວຂ້ອງ.

ມາດຕາ 41 (ໃໝ່) ການ​ຂຶ້ນ​ທະ​ບຽນປ່າປູກ, ເຄື່ອງປ່າຂອງດົງທີ່ປູກ ແລະ ການຂຶ້ນບັນຊີໄມ້ປູກ

ປ່າ​ປູກ ແລະ ເຄື່ອງປ່າຂອງດົງທີ່ປູກ ຂອງ ​ບຸກ​ຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ​ຕ້ອງ​ໄດ້​ຂຶ້ນ​ທະ​ບຽນ ນຳຂະ​ແໜງ​ການ​ກະ​ສິ​ກຳ ແລະ ປ່າ​ໄມ້ ເພື່ອຢັ້ງ​ຢືນກຳ​ມະສິດ​​ ແລະ ແຫຼ່ງ​ທີ່​ມາຂອງໄມ້ ແລະ ເຄື່ອງປ່າຂອງດົງທີ່ປູກ, ອໍານວຍ​ຄວາມ​ສະ​ດວກ​ໃນ​ການ ​ຄຸ້ມ​ຄອງ, ປົກ​ປັກ​ຮັກ​ສາ ແລະ ປະ​ຕິ​ບັດ​ນະ​ໂຍ​ບາຍສົ່ງ​ເສີມ​ການປູກ​ ຕາມ​ກົດໝາຍ.

ໄມ້ປູກຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕ້ອງໄດ້ເກັບກຳ ແລະ ຂຶ້ນບັນຊີນຳອົງການປົກຄອງບ້ານ ເພື່ອຢັ້ງຢືນກຳມະສິດ ແລະ ແຫຼ່ງທີ່ມາຂອງໄມ້.

ສຳລັບ ຂັ້ນຕອນ ແລະ ລາຍລະອຽດ ການ​ຂຶ້ນ​ທະ​ບຽນປ່າປູກ, ເຄື່ອງປ່າຂອງດົງທີ່ປູກ ແລະ ການຢັ້ງຢືນໄມ້ປູກ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 42 (ໃໝ່) ການສ້າງ ແລະ ຄຸ້ມຄອງແຫຼ່ງແນວພັນໄມ້ ແລະ ເຄື່ອງປ່າຂອງດົງ

ແຫຼ່ງແນວພັນໄມ້ ແລະ ເຄື່ອງປ່າຂອງດົງ ແມ່ນ ປ່າໄມ້ ຫຼື ຕົ້ນໄມ້ ແລະ ເຄື່ອງປ່າຂອງດົງ ທີ່ເກີດຂຶ້ນໃນປ່າທຳມະຊາດ ແລະ ປ່າປູກ ທີ່ລັດກຳນົດຂຶ້ນ ເພື່ອຕອບສະໜອງແນວພັນ ໄມ້ ແລະ ເຄື່ອງປ່າຂອງດົງ.

ຂະແໜງການກະສິກຳ ແລະ ປ່າໄມ້ ສົມທົບກັບຂະແໜງການອື່ນທີ່ກ່ຽວຂ້ອງ ກຳນົດພື້ນທີ່, ການສ້າງ ແລະ ຄຸ້ມຄອງແຫຼ່ງແນວພັນ ໄມ້ ແລະ ເຄື່ອງປ່າຂອງດົງ.

ມາດຕາ 43 (ໃໝ່) ການຄໍ້າປະກັນ ໄມ້ ແລະ ຜະລິດຕະພັນໄມ້ ທີ່ຖືກຕ້ອງ

ການຄ້ຳປະກັນໄມ້ ແລະ ຜະລິດຕະພັນໄມ້ ທີ່ຖືກຕ້ອງ ແມ່ນ ລະບົບການຄຸ້ມຄອງຕ່ອງໂສ້ການສະໜອງໄມ້, ການກວດກາຢັ້ງຢືນແຫຼ່ງທີ່ມາຂອງໄມ້ ແລະ ຜະລິດຕະພັນໄມ້ ທີ່ໄດ້ຜ່ານການ ສໍາຫຼວດ, ຂຸດຄົ້ນ, ເຄື່ອນຍ້າຍ, ນຳເຂົ້າ, ຊື້ ຂາຍ, ປຸງແຕ່ງ, ຈໍາໜ່າຍພາຍໃນ ແລະ ສົ່ງອອກ.

ກະຊວງກະສິກຳ ແລະ ປ່າໄມ້ ສົມທົບກັບກະຊວງ ແລະ ອົງການອື່ນ ທີ່ກ່ຽວຂ້ອງ ສ້າງລະບົບຄ້ຳປະກັນໄມ້ ແລະ ຜະລິດຕະພັນໄມ້ ໂດຍສອດຄ່ອງກັບກົດໝາຍສະບັບນີ້, ກົດໝາຍອື່ນທີ່ກ່ຽວຂ້ອງ, ສົນທິສັນ ຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ມາດຕາ 44 (ປັບປຸງ) ການຄົ້ນຄວ້າທົດລອງ

ການ​ຄົ້ນຄວ້າ​ທົດ​ລອງ ມີຈຸດປະສົງ ຂະຫຍາຍ​ພັນ, ສືບ​ພັນ, ປັບປຸງ​ພັນ, ພັນທຸກຳພືດ ແລະ ໄມ້, ການຈະເລີນເຕີບ​ໂຕ, ຄຸນ​ປະ​ໂຫຍ​ດຂອງໄມ້ ​ແລະ ເຄື່ອງປ່າຂອງດົງ ທາງ​ດ້ານ​ປະລິ​ມານ​ ແລະ ຄຸນ​ນະພາ​ບ ລວມທັງຄົ້ນຄວ້າ​ຊອກ​ຫາຮູບ​ແບບ​​ ແລະ ກໍານົດມາດຕະຖານ​ເຕັກນິກ ທີ່​ມີ​ປະສິດ​ທິ​ຜົນ​ໃນການປົກ​ປັກ​ຮັກສາ ແລະ ພັດທະນາປ່າ​ໄມ້.

ບຸກຄົນ, ຄອບຄົວ, ນິຕິບຸກຄົນ ຫຼື ການຈັດຕັ້ງ ​ສາ​ມາດດໍາເນີນ​ການ​ສຶກສາ, ຄົ້ນ​ຄວ້າ​ທົດ​ລອງ, ຂຶ້ນບັນຊີ, ຈົດທະບຽນ ຊະນິດພັນພືດ, ພັນໄມ້ ແລະ ເຄື່ອງປ່າຂອງດົງ ທີ່ເກີດຂຶ້ນຕາມທຳມະຊາດ, ລົງທຶນ​ສ້າງ​ສະ​ຖາ​ບັນ ຫຼື ສູນ​ຄົ້ນຄວ້າ​ທົດ​ລອງທາງ​ດ້ານ​ວິຊາ​ການ ​ຕາມ​ການ​ອະ​ນຸ​ຍາດ​ຂອງ​ຂະ​ແໜງ​ການ​ທີ່​ກ່ຽວ​ຂ້ອງ​.

ມາດຕາ 45 (ໃໝ່) ຂໍ້ມູນ ຂ່າວສານ ປ່າໄມ້

ຂໍ້ມູນ ຂ່າວສານ ປ່າໄມ້ ແມ່ນ ເອກະສານ, ຕົວເລກ, ສະຖິຕິ, ແຜນທີ່, ພາບຖ່າຍທາງອາກາດ, ຊິ້ນສ່ວນໄມ້ ແລະ ເຄື່ອງປ່າຂອງດົງ ແລະ ຂໍ້ມູນອື່ນ ກ່ຽວກັບປ່າໄມ້ ແລະ ທີ່ດິນປ່າໄມ້ ໄດ້ເກັບຮັກສາໄວ້ໃນລະບົບຖານຂໍ້ມູນ ດ້ວຍຮູບແບບ ເອເລັັກໂຕຣນິກ, ຫໍສະໝຸດ, ສູນຂໍ້ມູນ ຂ່າວສານ ແລະ ອື່ນໆ.

ຂໍ້ມູນ ຂ່າວສານ ປ່າໄມ້ ນໍາໃຊ້ສຳລັບ ການສຶກສາຄົ້ນຄວ້າ, ການກຳນົດນະໂຍບາຍ, ການສ້າງແຜນຍຸດທະສາດປ່າໄມ້, ແຜນການ, ແຜນງານ ແລະ ໂຄງການ ກ່ຽວກັບ ປ່າໄມ້ ແລະ ທີ່ດິນປ່າໄມ້ ໂດຍມອບໃຫ້ຂະແໜງການກະສິກຳ ແລະ ປ່າໄມ້ ສົມທົບກັບຂະແໜງການ ແລະ ອົງການປົກຄອງທ້ອງຖິ່ນ ເປັນຜູ້ພັດ​ທະ​ນາ​, ຄຸ້ມຄອງ, ນໍາໃຊ້ຢ່າງລວມສູນ ແລະ ໂຄ​ສະ​ນາ​ ເຜີຍ​ແຜ່ ໃຫ້​ສັງ​ຄົມ​​ຢ່າງ​ທົ່ວ​ເຖິງ.

ໝວດ​ທີ 2

ການປົກປັກຮັກສາປ່າໄມ້

ມາດຕາ 46 (ປັບປຸງ) ການປົກປັກຮັກສາປ່າໄມ້

ການປົກ​ປັກ​ຮັກສາ​ປ່າ​ໄມ້ ມີ ດັ່ງ​ນີ້:

1. ການ​ປົກ​ປັກ​ຮັກສາ​ປ່າ​ປ້ອງ​ກັນ;
2. ການປົກປັກຮັກສາປ່າ​ສະຫງວນ​;
3. ການປົກປັກຮັກສາປ່າຜະລິດ;
4. ການ​ປົກ​ປັກ​ຮັກສາ ພັນ​ໄມ້​ ແລະ​ ເຄື່ອງ​ປ່າ​ຂອງ​ດົງ;
5. ການ​ກັນ, ການຕ້ານ​ພະຍາ​ດ​ໄມ້, ບົ້ງ ​ແມງ ແລະ ສັດຕູພືດອື່ນ;
6. ການ​ສະກັດ​ກັ້ນ ​ແລະ ຕ້ານ​ໄຟ​​ໄໝ້ປ່າ;
7. ການຈໍາກັດການຖາງປ່າເຮັດໄຮ່ແບບເລື່ອນລອຍ.

ມາດຕາ 47 (ປັບປຸງ) ການປົກປັກຮັກສາປ່າປ້ອງກັນ

ການປົກ​ປັກ​ຮັກສາ​ປ່າ​ປ້ອງ​ກັນ​ ແມ່ນ ການ​​ຮັກສາແຫຼ່ງນ້ຳ, ປ້ອ​ງ​ກັນການ​ເຊາະ​ເຈື່ອນ​​ ແລະ ຄຸນ​ນະພາ​ບຂອງ​ດິນ, ເຂດ​ຍຸດ​ທະ​ສາດປ້ອງ​ກັນ​ຊາດ, ປ້ອງ​ກັນໄພ​ທຳ​ມະ​ຊາດ, ສິ່ງ​ແວດ​ລ້ອມ ແລະ ອື່ນໆ.

ໃນການປົກປັກຮັກສາປ່າປ້ອງກັນ ໃຫ້ປະຕິບັດ ດັ່ງນີ້:

1. ສໍາຫຼວດ, ກຳນົດຂອບເຂດ ແລະ ປັກຫຼັກໝາຍ ບົນພື້ນຖານການເຫັນດີເປັນເອກະພາບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
2. ສໍາຫຼວດ ເກັບກໍາຂໍ້ມູນ ກ່ຽວກັບຄຸນລັກສະນະຂອງພື້ນທີ່, ຄວາມຄ້ອຍຊັນ, ແຫຼ່ງນໍ້າ, ຂໍ້ມູນທາງດ້ານເສດຖະກິດ-ສັງຄົມ ເພື່ອກໍານົດເຂດຫວງຫ້າມເດັດຂາດ ແລະ ເຂດ​ຄຸ້ມ​ຄອງການ​ນຳ​ໃຊ້;
3. ສ້າງແຜນທີ່ສະແດງຂອບເຂດ, ທີ່ຕັ້ງ ແລະ ສະພາບປ່າໄມ້;
4. ວາງ​ແຜນການ​ ແລະ ກຳນົດມາດ​ຕະການປົກ​ປັກ​ຮັກສາ​ ແລະ ຟື້ນຟູປ່າປ້ອງກັນ;
5. ຈັດຕັ້ງປະຕິບັດ​ການຄຸ້ມ​ຄອງ​​ເຂດປ່າ​ປ້ອງກັນ ຕາມ​ແຜນການ​ ແລະ ມາດ​ຕະການ ​ທີ່​ໄດ້​ກຳນົດ​ໄວ້​ ໂດຍ​ມີ​ການ​ເຂົ້າຮ່ວມ​ຂອງ​ປະຊາຊົນ​ໃນທ້ອງ​ຖິ່ນ;
6. ດຳ​ເນີນ​ການຕິດຕາມ​, ​ກວດກາ ແລະ ປະ​ເມີນ​ຜົນ ການຈັດຕັ້ງປະຕິບັດ​ແຜນການ​ຢ່າງ​ເປັນ​ລະບົບ.

ມາດຕາ 48 (ປັບປຸງ) ການປົກປັກຮັກສາປ່າສະຫງວນ

ການປົກ​ປັກ​ຮັກ​ສາປ່າ​ສະ​ຫງວນ​ ແມ່ນ ການ​ຮັກ​ສາປ່າ​ໄມ້ ໃຫ້​ອຸ​ດົມ​ສົມ​ບູ​ນ ກໍ​ຄື​ປົກ​ປັກ​ຮັກ​ສາພັນ​ພືດ, ພັນ​ສັດ, ​ຊີ​ວະນາໆ​ພັນ, ລະບົບ​ນິ​ເວດ​ທີ່​ມີ​ຄຸນຄ່າ​ທາງ​ດ້ານ​ ທຳ​ມະ​ຊາດ, ປະຫວັດສາດ, ວັດທະນະ​ທຳ ໃຫ້​ດຳ​ລົງ​ຄົງ​ຕົວ ແລະ ຂະ​ຫຍາຍ​ຕົວ ພ້ອມ​ກັນ​ນັ້ນ ກໍ​ໃຫ້​ມີ​ປ່າ​ໄມ້, ທິ​ວ​ທັດທຳ​ມະ​ຊາດທີ່​ສວຍ​ສົດ​ງົດ​ງາມ ເພື່ອ​ການ​ພັດ​ທະ​ນາສວນ​ອຸ​ທິຍານ​ແຫ່ງ​ຊາດ ຊຶ່ງເໝາະ​ສົມຕໍ່ການ​ທ່ອງ​ທ່ຽວ ແລະ ການ​ຄົ້ນ​ຄວ້າ​ທົດ​ລອງທາງ​ດ້ານ​ວິ​ທະ​ຍາ​ສາດ.

ການປົກປັກຮັກສາປ່າສະຫງວນ ໃຫ້ປະຕິບັດ ດັ່ງນີ້:

1. ສຳຫຼວດ, ກຳນົດຂອບເຂດ ແລະ ປັກຫຼັກໝາຍ ບົນພື້ນຖານການເຫັນດີເປັນເອກະພາບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
2. ສໍາຫຼວດ ເກັບກໍາຂໍ້ມູນກ່ຽວກັບຄຸນລັກສະນະຂອງພື້ນທີ່, ຄວາມຫຼາກຫຼາຍທາງດ້ານຊີວະນາໆພັນ, ຂໍ້ມູນທາງດ້ານເສດຖະກິດ-ສັງຄົມ ເພື່ອກໍານົດເຂດຫວງຫ້າມເດັດຂາດ, ເຂດ​ຄຸ້ມ​ຄອງການ​ນຳ​ໃຊ້ ແລະ ເຂດກັນຊົນ ໃນກໍລະນີທີ່ມີທີ່ຕັ້ງໃກ້ຄຽງກັບປ່າປະເພດອື່ນ;
3. ສ້າງແຜນທີ່ສະແດງຂອບເຂດ, ທີ່ຕັ້ງ ແລະ ສະພາບປ່າໄມ້;
4. ວາງ​ແຜນການ​ ແລະ ກໍານົດ ມາດ​ຕະການປົກ​ປັກ​ຮັກສາ​ ແລະ ຟື້ນຟູປ່າສະຫງວນ;
5. ຈັດຕັ້ງປະຕິບັດ​ການຄຸ້ມ​ຄອງ​​ເຂດປ່າສະຫງວນ ຕາມ​ແຜນການ​ ແລະ ມາດ​ຕະການ ​ທີ່​ໄດ້​ກຳນົດ​ໄວ້​ ໂດຍ​ມີ​ການ​ເຂົ້າຮ່ວມ​ຂອງ​ປະຊາຊົນ​ໃນທ້ອງ​ຖິ່ນ;
6. ດຳ​ເນີນ​ການ ຕິດຕາມ​, ​ກວດກາ ແລະ ປະ​ເມີນ​ຜົນ ການຈັດຕັ້ງປະຕິບັດ​ແຜນການ​ຢ່າງ​ເປັນ​ລະບົບ.

ມາດຕາ 49 ການປົກປັກຮັກສາປ່າຜະລິດ

ການ​ປົກ​ປັກ​ຮັກສາ​ປ່າ​ຜະລິດ​ ແມ່ນ​ ການ​ຮັກ​ສາປ່າ​ໄມ້ໃຫ້​ອຸ​ດົມ​ສົມ​ບູ​ນ ເພື່ອ​ສະ​ໜອງ ໄມ້ ແລະ ເຄື່ອງ​ປ່າ​ຂອງ​ດົງເປັນ​ສິນ​ຄ້າ​ແບບ​ຍືນຍົງ ປະກອບສ່ວນເຂົ້າໃນການ​ພັດ​ທະ​ນາເສດ​ຖະ​ກິດ-​ສັງ​ຄົມຂອງຊາດ ແລະ ລຶບລ້າງຄວາມທຸກ​ຍາກຂອງປະ​ຊາ​ຊົນລາວບັນ​ດ​າ​ເຜົ່າ.​​

ການ​ປົກ​ປັກ​ຮັກສາ​ປ່າ​ຜະລິດ​ ໃຫ້ປະຕິບັດ ດັ່ງນີ້:

1. ສຳ​ຫຼວດ, ກຳນົດຂອບ​ເຂດ ແລະ ​ປັກຫຼັກໝາຍ ບົນພື້ນຖານການເຫັນດີເປັນເອກະພາບກັບຂະ ແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
2. ສຳ​ຫຼວດ ເກັບກໍາຂໍ້ມູນກ່ຽວກັບສະ​ພາບ​ການ​ນຳ​ໃຊ້​ທີ່​ດິນ ແລະ ປ່າ​ໄມ້, ບໍ​ລິ​ມາດ​ໄມ້, ຊະ​ນິດ​ພັນ​ໄມ້ ແລະ ເຄື່ອງ​ປ່າ​ຂອງ​ດົງ ເພື່ອກຳນົດ​ແຜນ​ຈັດ​ສັນ​ປ່າ​ຜະ​ລິດ ຕາມ​ທີ່​ໄດ້​ກຳ​ນົດ​ໄວ້ໃນ​ມາດ​ຕາ 22 ວັກທີສີ່ ຂອງ​ກົດ​ໝາຍ​ສະ​ບັບ​ນີ້;
3. ກໍານົດ ແຜນການ​ ແລະ ມາດ​ຕະການປົກ​ປັກ​ຮັກສາ​ ແລະ ​ພັດທະນາ ຕາມ​ແຜນ​ຈັດ​ສັນ​ປ່າ​ຜະ​ລິດ ​ເປັນຕົ້ນ​​ ເຂດອະ​ນຸ​ລັກ ແລະ ປົກ​ປັກ​ຮັກ​ສາ​ສິ່ງ​ແວດ​ລ້ອມ, ເຂດປູກໄມ້ ແລະ ​ຟື້ນຟູປ່າ, ​ເຂດຂຸດ​ຄົ້ນໄມ້ ແລະ ເຄື່ອງປ່າຂອງດົງ;
4. ຈັດຕັ້ງປະຕິບັດ​ການຄຸ້ມ​ຄອງ​​ເຂດປ່າ​ຜະລິດ ຕາມ​ແຜນການ​ ແລະ ມາດ​ຕະການ ​ທີ່​ໄດ້​ກຳນົດ​ໄວ້​ໂດຍ​ມີ​ການ​ເຂົ້າຮ່ວມ​ຂອງ​ປະຊາຊົນ​ທ້ອງ​ຖິ່ນ;
5. ຂຸດ​ຄົ້ນ​​ໄມ້ ​ແລະ ​ເຄື່ອງ​ປ່າ​ຂອງ​ດົງ ໃຫ້​ຖືກຕ້ອງຕາມ​​ກົດໝາຍ;
6. ດຳ​ເນີນ​ການ ຕິດຕາມ​, ​ກວດກາ ແລະ ປະ​ເມີນ​ຜົນ ການຈັດຕັ້ງປະຕິບັດ​ແຜນການ​ຢ່າງ​ເປັນ​ລະບົບ;
7. ປະຕິບັດ ​ກົດໝາຍ, ລະບຽບການ ແລະ ມາດ​ຕະການ ກ່ຽວ​ກັບການ​ປົກ​ປັກ​ຮັກສາ.

ມາດຕາ 50 ການປົກປັກຮັກສາ ພັນໄມ້ ແລະ ເຄື່ອງປ່າຂອງດົງ

ການ​ປົກ​ປັກ​ຮັກສາ​ ພັນ​ໄມ້​ ແລະ ​ເຄື່ອງ​ປ່າ​ຂອງ​ດົງ​ ເປັນຕົ້ນ ປະ​ເພດ​ຫວງ​ຫ້າມ, ​ຫາ​ຍາກ ແລະ ​​ໃກ້​ຈະ​ສູນພັນ​ ໃນບັນຊີ I ທີ່ ​ລັດ​ ໄດ້​ກຳນົດ​ໄວ້ ​ເພື່ອ​​ເຮັດ​ໃຫ້​​ມີ​ການຂະຫຍາຍຕົວ​ ແລະ ມີ​ຄວາມ​ອຸດົມສົມບູນ.

ການປົກ​ປັກ​ຮັກສາ ພັນ​ໄມ້​ ແລະ​ ເຄື່ອງ​ປ່າ​ຂອງ​ດົງ​ ໃຫ້ປະຕິບັດ​ ດັ່ງນີ້:

1. ສຳ​ຫຼວດ​​ຊະນິດ​ພັນ​ໄມ້​ ແລະ ​ເຄື່ອງ​ປ່າ​ຂອງ​ດົງ;

2. ​ກຳນົດ​ເຂດແຫຼ່ງພັນ​, ຂຶ້ນບັນຊີ ​ແລະ ຈົດ​ທະບຽນພັນ​ໄມ້ ​ແລະ ​ເຄື່ອງ​ປ່າ​ຂອງ​ດົງ​;

3. ກຳນົດແຜນ​ການ​ອະນຸລັກ, ປົກ​ປັກ​ຮັກສາ​ ໂດຍ​​ມີ​ການ​ເຂົ້າ​ຮ່ວມ​ຂອງ​ປະຊາຊົນທ້ອງ​ຖິ່ນ;

4. ປະຕິບັດ​ກົດໝາຍ, ລະບຽບການ ແລະ ມາດ​ຕະການ ກ່ຽວ​ກັບການ​ປົກ​ປັກ​ຮັກສາ​;

5. ມີການ​ເຄື່ອນ​ໄຫວ​ອື່ນທີ່​ຈຳ​ເປັນ.

ມາດຕາ 51 (ປັບປຸງ) ການກັນ, ການຕ້ານ ພະຍາດໄມ້, ບົ້ງ ແມງ ແລະ ສັດຕູພືດອື່ນ

ກາ​ນ​ກັນ, ການຕ້ານ ພະຍາດໄມ້, ບົ້ງ ແມງ ແລະ ສັດຕູພືດອື່ນ ​ແມ່ນ ​ເພື່ອປ້ອງ​ກັນ​ບໍ່​ໃຫ້​ພະ ຍາດໄມ້,​ ບົ້ງ ແມງ ແລະ ສັດຕູພືດອື່ນ ​ເກີດຂຶ້ນ, ລະບາດ ແລະ ​​ແກ້​ໄຂ ໃຫ້ມີ​ປະສິດທິພາ​ບ ​ທັນ​ເວລາ​.

​ກາ​ນ​ກັນ, ການຕ້ານ ພະຍາດໄມ້, ບົ້ງ ແມງ ແລະ ສັດຕູພືດອື່ນ ໃຫ້ປະຕິບັດ ​ດັ່ງນີ້:

1. ​ສຶກ​ສາຂໍ້​ມູນການ​ເກີດ ແລະ ການ​ລະ​ບາດຂອງເຊື້ອ​ພະ​ຍາດໄມ້, ບົ້ງ ແມງ ແລະ ສັດ ຕູພືດອື່ນ;

2. ຈັດ​ຕັ້ງການ​ປ້ອງ​ກັນ ແລະ ຄວບ​ຄຸມການ​ລະ​ບາດຂອງພະ​ຍາດ​ໄມ້, ບົ້ງ ແມງ ແລະ ສັດຕູພືດອື່ນ ໃນເຂດ​ປ່າ​ຂອງ​ຕົນ;

3. ​ກຳນົດ​ເຂດ​ປອດ​ພະ​ຍາດ ແລະ ເຂດ​ປ້ອງ​ກັນ;

4. ສ້າງສູນຄົ້ນຄວ້າ​ການ​ກັນ ​ແລະ ຕ້ານ​ພະຍາດ​​ໄມ້, ບົ້ງ ແມງ ແລະ ສັດຕູພືດອື່ນ, ອອ​ກ​ໃບ​ຢັ້ງ​ຢືນການ​ຄຸ້ມ​ຄອງການ​ຜະ​ລິດ, ການ​ແຈກ​ຢາຍ ແລະ ການ​ນຳ​ໃຊ້ແນ​ວ​ພັນ​ໄມ້ທີ່​ປອດ​ພະ​ຍາດ;

5. ​ບໍ່​ອະນຸຍາດ​ໃຫ້​ນຳ​ເຂົ້າ ຫຼື ເຄື່ອນ​ຍ້າຍພັນ​ໄມ້ ທີ່​ມີ​ເຊື້ອ​ພະ​ຍາດ​ໄມ້, ບົ້ງ ແມງ ແລະ ສັດຕູພືດອື່ນ ຢ່າງ​ເດັດ​ຂາດ;

6. ມີການ​ເຄື່ອນ​ໄຫວ​ອື່ນ​ທີ່​ຈຳ​ເປັນ.

ມາດຕາ 52 (ປັບ​ປຸງ) ການສະກັດກັ້ນ ແລະ ຕ້ານໄຟໄໝ້ປ່າ

ການສະ​ກັດ​ກັ້ນ​ ແລະ ຕ້ານໄຟ​ໄໝ້​ປ່າ ແມ່ນ ການປ້ອງ​ກັນປ່າ​ໄມ້​ ແລະ ຊັບພະຍາກອນປ່າ​ໄມ້ ບໍ່​ໃຫ້ຖືກ​ທຳລາຍດ້ວຍອັກຄີໄພ.

ການສະ​ກັດ​ກັ້ນ​ ແລະ ຕ້ານໄຟ​ໄໝ້​ປ່າ ໃຫ້ປະຕິບັດ ດັ່ງນີ້:

1. ກຳນົດລະ​ບຽບ​ການ ແລະ ມາດ​ຕະ​ການທີ່​ຈຳ​ເປັນ ກ່ຽວ​ກັບ​ການຕິດຕາມ, ເຝົ້າລະວັງ,​ ສະກັດ​ກັ້ນ ​ແລະ ຕ້ານ​ໄຟໄໝ້ປ່າ;

2. ໂຄ​ສະ​ນາ ສຶ​ກ​ສາ​ອົບ​ຮົມ ໃຫ້ປະ​ຊາ​ຊົນ ​ເຫັນໄດ້ເຖິງ ສາ​ເຫດ ແລະ ໄພ​ອັນ​ຕະ​ລາຍ​ຂອງ​ໄຟ​​ໄໝ້ປ່າ​​ ແລະ ເປັນເຈົ້າການ ຕິດຕາມ, ເຝົ້າລະວັງ, ​ສະກັດ​ກັ້ນ, ຕ້ານ ແລະ ມອດໄຟໄໝ້ປ່າ ທີ່ເກີດໃນຂອບເຂດຄວາມຮັບຜິດຊອບຂອງບ້ານ;

3. ເກັບກຳຂໍ້ມູນ, ກຳນົດເຂດທີ່ມີຄວາມສ່ຽງ ເພື່ອວາງ​ແຜນປ້ອງ​ກັນ​ໄຟ​​ໄໝ້ລາມປ່າ ໃຫ້ທັນລະດູການ;

4. ​​ລະ​ດົມ ພາ​ຫະ​ນະ, ວັດ​ຖູ​ປະ​ກອນ, ແຮງ​ງານ ຈາກທຸກ​ພາກ​ສ່ວນເຂົ້າ​ໃນການມອດ​ໄຟ ເມື່ອ​ເກີດ​ໄຟ​ໄໝ້​ປ່າ, ມາດ​ຕະ​ການສະ​ກັດ​ກັ້ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍວ່າ​ດ້ວຍ​ການ​ສະກັດ​ກັ້ນ​ ແລະ ຕ້ານ​ອັກຄີ​ໄພ;

5. ມີການ​ເຄື່ອນ​ໄຫວ​ອື່ນ​ທີ່​ຈຳ​ເປັນ.

ມາດຕາ 53 (ປັບປຸງ) ການຈໍາກັດການຖາງປ່າເຮັດໄຮ່ແບບເລື່ອນລອຍ

ການ​ຈຳກັດການ​ຖາງ​ປ່າ​ເຮັດ​ໄຮ່ແບບເລື່ອນລອຍ​ ໃຫ້ດຳເນີນດ້ວຍການ ​ຊຸກ​ຍູ້, ​ໂຄສະນາ ​ເຜີຍ​ແຜ່ນະ​ໂຍບາຍ​ ແລະ ​ກົດໝາຍ ທີ່ກ່ຽວຂ້ອງ ໃຫ້​ປະຊາຊົນຢຸດເຊົາ​ການ​ຖາງ​ປ່າ​ເຮັດ​ໄຮ່​ ເພື່ອ​ຫັນ​ມາ​ເຮັດ​ອາຊີບ​ຄົງ​ທີ່.

ລັດຖະບານ ແລະ ອົງການປົກຄອງທ້ອງຖິ່ນ ເປັນເຈົ້າການ ຈັດສັນທີ່ດິນ ແລະ ມອບດິນ ມອບປ່າ ໃຫ້ປະຊາຊົນທີ່ອາໄສຢູ່ໃນເຂດປ່າໄມ້ ເພື່ອດຳເນີນການຈັດສັນພູມລຳເນົາ ແລະ ອາຊີບຄົງທີ່ ດ້ວຍການສົ່ງເສີມການຜະລິດ ແລະ ສ້າງເສດຖະກິດຄອບຄົວ ຕາມທີ່ໄດ້ກຳນົດໄວ້ໃນມາດຕາ 71 ວັກທີສາມ ແລະ ມາດຕາ 118 ຂອງກົດໝາຍສະບັບນີ້.

ໝວດ​ທີ 3

ການພັດທະນາປ່າໄມ້

ມາດຕາ 54 ການຟື້ນຟູປ່າ​ໄມ້​​ ແລະ ການປູກ​ໄມ້​

ການ​ຟື້ນ​ຟູປ່າ​ໄມ້ ​ແລະ ການ​ປູກປ່າ ແມ່ນ ເພື່ອ​ປົກ​ປັກ​ຮັກ​ສາ ແລະ ພັດທະນາ ຊັບ​ພະ​ຍາ​ກອນ​ປ່າ​ໄມ້​ຂອງ​ຊາດ ແນ​ໃສ່ຕອບ​ສະ​ໜອງການ​ນຳ​ໃຊ້​ໄມ້ ແລະ ເຄື່ອງປ່າຂອງດົງຢ່າງ​ບໍ່​ບົກ​ແຫ້ງ, ປົກ​ປັກ​ຮັກ​ສາ ​ແຫຼ່ງນ້ຳ, ດິນ, ສັດ​ນ້ຳ, ສັດ​ປ່າ ແລະ ສິ່ງ​ແວດ​ລ້ອມ ໃຫ້​ມີ​ຄວາມ​ສົມ​ດຸນ ທັງ​ເປັນ​​ແຫຼ່ງ​ລາຍ​ຮັບອັນ​ສຳ​ຄັນ​ຂອງ​ ລັດ, ການ​ຈັດ​ຕັ້ງ ແລະ ​ບຸກ​ຄົນ.

ມາດຕາ 55 (ປັບປຸງ) ຂັ້ນຕອນການຟື້ນ​ຟູ​ປ່​າ​ໄມ້​​

ການຟື້ນຟູປ່າໄມ້ ປະກອບດ້ວຍ ສອງ ຮູບແບບ ຄື ແບບທຳມະຊາດ ແລະ ແບບປູກເສີມ ຊຶ່ງດຳເນີນໄດ້ ໃນເຂດປ່າເຫຼົ່າ ແລະ ປ່າໄມ້ທຳມະຊາດ ທີ່ມີສະພາບຊຸດໂຊມ ໂດຍການປ້ອງກັນບໍ່ໃຫ້ເກີດມີໄຟໄໝ້ລາມປ່າ ແລະ ບໍ່ໃຫ້ມີການບຸກລຸກທຳລາຍ.

ການຟື້ນຟູປ່າໄມ້ ໃຫ້ປະຕິບັດຕາມຂັ້ນຕອນ ດັ່ງນີ້:

1.  ສຳຫຼວດສະພາບການສືບພັນໄມ້ ໃນເນື້ອທີ່ປ່າໄມ້ທີ່ຈະດຳເນີນການຟື້ນຟູ;

2.  ກຳນົດຂອບເຂດ ແລະ ປັກຫຼັກໝາຍ;

3.  ກຳນົດຊະນິດພັນໄມ້ພື້ນເມືອງທີ່ແທດເໝາະກັບລະບົບນິເວດຂອງພື້ນທີ່ປ່າດັ່ງກ່າວ;

4.  ສ້າງເປັນແຜນການ ຫຼື ໂຄງການຟື້ນຟູປ່າໄມ້ ຕິດພັນກັບກິດຈະກຳສົ່ງເສີມການສ້າງລາຍຮັບໃຫ້ແກ່ປະຊາຊົນ;

5.  ຈັດຕັ້ງປະຕິບັດແຜນການຄຸ້ມຄອງ ແລະ ບົວລະບັດຮັກສາ ຢ່າງເຂັ້ມງວດ;

6.  ຂຶ້ນທະບຽນເປັນປ່າຟື້ນຟູ ຕາມລະບຽບການ.

ມາດຕາ 56 ແຜນ​ການ​ຟື້ນ​ຟູປ່​າ​ໄມ້ ​ແລະ ການປູກໄມ້

ອົງ​ການ​ຄຸ້ມ​ຄອງວຽກງານປ່າ​ໄມ້​​ ແລະ ທີ່​ດິນ​ປ່າ​ໄມ້​ ສົມທົບ​ກັບອົງການ​ປົກ​ຄອງ​ທ້ອງ​ຖິ່ນ​ ແລະ ຂະ​ແໜງ​ການ​ທີ່ກ່ຽວຂ້ອງ​ ຮັບ​ຜິດ​ຊອບຂຶ້ນ​ແຜນຟື້ນ​ຟູປ່າ​ໄມ້ ​​ແລະ ປູກ​ປ່າ ໄລ​ຍະ​ສັ້ນ, ໄລ​ຍະ​ກາງ ແລະ ໄລ​ຍະ​ຍາວ ໃນຂອບ​ເຂດ​ທ້ອງ​ຖິ່ນ​ຂອງຕົນ ໃນ​ນັ້ນໃຫ້​ບົ່ງ​ແຈ້ງ ພັນ​ໄມ້ທີ່​ຈະ​ປູກ, ສະ​ຖານ​ທີ່, ເນື້ອ​ທີ່​ ແລະ ທຶນ ລວມທັງຜູ້​ຈະດຳ​ເນີນການ​ປູກ, ຟື້ນຟູ ​ແລະ ບົວ​ລະ​ບັດ​ຮັກ​ສາ.

ມາດຕາ 57 (ປັບ​ປຸງ) ການກຳນົດເຂດ​ຟື້ນຟູ​ປ່າ​ໄມ້, ​ປູກໄມ້ ແລ​ະ ການເລືອກພັນ​ໄມ້ທີ່​ຈະ​ປູກ

ອົງການ​ຄຸ້ມ​ຄອງ​ວຽກງານປ່າ​ໄມ້​ ແລະ ທີ່​ດິນ​ປ່າ​ໄມ້ ສົມທົບ​ກັບ​ພາກສ່ວນ​ທີ່ກ່ຽວຂ້ອງ​, ອົງ ການ​ປົກຄອງ​ທ້ອງ​ຖິ່ນ ແລະ ປະຊາຊົນໃນເຂດທ້ອງຖິ່ນ ທີ່ກ່ຽວຂ້ອງ ສຳຫຼວດ​​ ແລະ ກໍານົດ​ເຂດ​​ຟື້ນຟູ​ປ່າ​ໄມ້​ ແລະ ປູກ​ໄມ້​.

​​ເຂດຟື້ນຟູ​ປ່າ​ໄມ້ ຕ້ອງ​ເລັ່ງ​ໃສ່ປ່າ​ໄມ້ທຳ​ມະ​ຊາດ ທີ່ມີສະ​ພາບຊຸດໂຊມ ​ແລະ​ ເຂດ​ປ່າ​ເຫຼົ່າ, ສ່ວນເຂດ​ປູກ​ໄມ້​ ຕ້ອງເລັ່ງ​ໃສ່ທີ່​ດິນ​ປ່າ​ຊຸດ​ໂຊມ ​ແລະ ທີ່​ດິນ​ປ່າປອກ​ໂຫຼ້ນ ຕາມ​ທີ່​ໄດ້​ຈັດ​ສັນ​ໃຫ້ ຫຼື ທີ່​ດິນຂອງ ບຸກຄົນ, ນິ​ຕິ​ບຸກ​ຄົນ ແລະ ການຈັດຕັ້ງ ທີ່ໄດ້ຮັບສິດນໍາໃຊ້ທີ່​ດິນ ຢ່າງຖືກຕ້ອງຕາມກົດໝາຍ.

ການ​ກຳນົດ ​ແລະ ​ເລືອກຊະນິດ​ພັນ​ໄມ້ທີ່​ຈະ​ປູກ ໃຫ້​ອີງໃສ່ເງື່ອນ​ໄຂຂອງດິນ​ຟ້າອາ​ກາດ ​​ແລະ ຄວາມ​ຮຽກ​ຮ້ອງ​ຕ້ອ​ງ​ການ​ຕົວ​ຈິງຂອງທ້ອງ​ຖິ່ນນັ້ນ​​.

ມາດຕາ 58 (ປັບ​ປຸງ) ການ​ສົ່ງ​ເສີມການ​ຟື້ນ​ຟູປ່າ​ໄມ້

ລັດ​ ສົ່ງ​ເສີມ ບຸກ​ຄົນ, ຄອບຄົວ​, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ດຳ​ເນີນການຟື້ນ​ຟູປ່າ​​ໄມ້​ທຳ​ມະ​ຊາດ ​ທີ່ມີ​ສະພາບຊຸດ​ໂຊມ, ປ່າ​ເຫຼົ່າໃນ​ເຂດ​ທີ່​ ລັດ ​ຈັດ​ສັນ​ໃຫ້ ດ້ວຍການ​​ປູກເສີມ​ ຫຼື ບູລະນະໃຫ້ຟື້ນຟູໂດຍທໍາມະຊາດ​​ ເພື່ອໃຫ້​ກາຍ​ເປັນ​ປ່າ​ຄືນ​ໃໝ່ ໂດຍຈະ​ໄດ້​ຮັບນະ​ໂຍ​ບາຍ ເຊັ່ນ ຍ້ອງຍໍ, ຮັບຮູ້ ສິດ ໃນ​ການປົກປັກຮັກສາ, ສິດໄດ້ຮັບຜົນປະໂຫຍດຈາກການນຳໃຊ້ໄມ້ ແລະ ເຄື່ອງປ່າຂອງດົງ, ຄ້າ​ ຂາຍ​ ກາກບອນ​ປ່າ​ໄມ້ ແລະ ການບໍລິການທາງດ້ານລະບົບນິເວດປ່າໄມ້ ຕາມ​ລະບຽບ​ການ.

ມາດຕາ 59 (ປັບປຸງ) ການ​​ປູກ​ໄມ້ ແລະ ເຄື່ອງປ່າຂອງດົງ

​ການ​ປູກ​ໄມ້​ ແລະ​ ເຄື່ອງ​ປ່າ​ຂອງ​ດົງ​ ຢູ່ໃນ ແລະ ນອກ ເຂດ ປ່າ​ປ້ອງ​ກັນ, ປ່າ​ສະຫງວນ​ ແລະ ປ່າ​ຜະລິດ ສາມາດດຳເນີນໄດ້ໃນເຂດປ່າຊຸດໂຊມ ທີ່ບໍ່ສາມາດຟື້ນຟູ ໂດຍຕົວມັນເອງຕາມທຳມະຊາດ ຫຼື ທີ່ດິນປ່າປອກໂຫຼ້ນທີ່ລັດຈັດສັນໃຫ້ ແລະ ຕ້ອງໄດ້ຮັບການ​ຄຸ້ມ​ຄອງ​ຕາມລະບຽບ​ການ​ ເຊັ່ນ ການຄັດ​ເລືອກ​ເນື້ອທີ່, ການ​ບຸກ​ເບີກ, ການ​ຄັດ​ເລືອກ​ພັນ​ໄມ້ ແລະ ເຄື່ອງປ່າຂອງດົງ ລວມທັງ​ການ​ນຳ​​ເຂົ້າ, ການ​ເກັບ​ແກ່ນພັນ, ການ​ຜະລິດ​ເບ້ຍ​ໄມ້, ການ​ປູກ​ໄມ້ ແລະ ເຄື່ອງປ່າຂອງດົງ, ການ​ບົວລະບັດ​ຮັກສາ, ການ​ປ້ອງ​ກັນໄຟ​ ແລະ ພະຍາດໄມ້, ບົ້ງ ແມງ, ການ​ຂຶ້ນທະບຽນ​ປ່າ​ປູກ​.

ມາດຕາ 60 (ປັບ​ປຸງ) ການ​ສົ່ງ​ເສີມການ​ປູກ​​ໄມ້​ ແລະ ​ເຄື່ອງ​ປ່າ​ຂອງ​ດົງ

ລັດ ສົ່ງ​ເສີມ ບຸກ​ຄົນ, ຄອບຄົວ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ປູກ​ໄມ້ ​​ແລະ ​ເຄື່ອງ​ປ່າ​ຂອງ​ດົງ​ເພື່ອປົກປັກ​ຮັກສາ​ສິ່ງ​ແວດ​ລ້ອມ ​ແລະ ​ເປັນ​ສິນຄ້າ ດ້ວຍການ​ວາງນະ​ໂຍ​ບາຍ​ ທີ່​ເໝາະ​ສົມຕໍ່ການປູກ, ການ​ລົງ​ທຶນ​ພາຍໃນ ແລະ ຕ່າງ​ປະ​ເທດ.

ສຳ​ລັບ ​ນະ​ໂຍ​ບາຍນັ້ນ ​ຂຶ້ນ​ກັບ​ເປົ້າ​ໝາຍ​ຂອງ​ການ​ປູກ​ໄມ້ ໃນ​ແຕ່​ລະ​ປະ​ເພດປ່າ ດັ່ງນີ້:

1. ການ​ປູກ​ໄມ້ ​​ແລະ ເຄື່ອງ​ປ່າ​ຂອງ​ດົງ ເພື່ອ​ເປັນ​ສິນຄ້າ ສາມາດດຳເນີນ ​ໃນເຂດ​ປ່າຊຸດໂຊມ ແລະ ທີ່ດິນປ່າປອກໂຫຼ້ນໃນເຂດປ່າ​ຜະລິດທີ່ລັດຈັດສັນໃຫ້ ຫຼື ທີ່​ດິນ​ຂອງ​ ບຸກ​ຄົນ​, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ທີ່​ລັດ​ໄດ້ໃຫ້​ສິດ​ນຳ​ໃຊ້​ທີ່​ດິນ. ສຳລັບ ປ່າປູກ ​ທີ່ຂຶ້ນທະບຽນຢ່າງຖືກຕ້ອງຕາມກົດໝາຍນັ້ນ ຜູ້ເປັນເຈົ້າຂອງຈະ​ໄດ້​ຮັບ​ນະ​ໂຍ​ບາຍ ຍົ​ກ​ເວັ້ນຄ່າ​ທໍານຽມ​ການນໍາ​ໃຊ້​ທີ່​ດິນ, ​ຍົກເວັ້ນຄ່າບູລະນະ​ປ່າ​ໄມ້ ແລະ ຄ່າ​ຊັບພະຍາກອນ​ປ່າ​ໄມ້, ສາ​ມາດມອບໂອນ, ສືບທອດ ແລະ ເປັນຫຼັກຊັບຄ້ຳປະກັນ, ໄດ້ຮັບການທົດ​ແທນຄ່າ​ເສຍ​ຫາຍ ໃນ​ກໍລະນີທີ່ລັດຕ້ອງ​ການນຳ​ໃຊ້ທີ່​ດິນ​ຕອນ​ດັ່ງ​ກ່າວ​ເພື່ອເປົ້າ​ໝາຍອື່ນ, ຊຸກ​ຍູ້​​ທະ​ນາ​ຄານປ່ອຍສິນ​ເຊື່ອ​ໄລຍະ​ຍາວ ດ້ວຍ​ການ​ກຳ​ນົດ​ດອກ​ເບ້ຍທີ່​ເໝາະ​ສົມ ​ແລະ ນະໂຍບາຍອື່ນ ຕາມກົດໝາຍ;
2. ການ​ປູກ​ໄມ້ ເພື່ອຈຸດປະສົງ ປົກປັກຮັກສາສິ່ງແວດລ້ອມ, ສາ​ທາ​ລະ​ນະ​ປະ​ໂຫຍດ​ໃນ​ຕົວ​ເມືອງ ແລະ ຊຸມ​ຊົນ, ແຫຼ່ງນ້ຳ, ຊີວະ​ນາໆ​ພັນ, ແລະ ສົ່ງເສີມການບໍລິການທາງດ້ານລະບົບນິເວດປ່າໄມ້​ ສາມາດດໍາເນີນໄດ້ໃນເຂດ​ປ່າຊຸດໂຊມ ແລະ ທີ່ດິນປ່າປອກໂຫຼ້ນ ໃນ​ປ່າ​ປ້ອງ​ກັນ​, ປ່າສະຫງວນ, ບໍລິເວນແຄມນ້ຳ ແລະ ສະ​ຖານທີ່ທີ່ລັດຈັດສັນໃຫ້ ແຕ່ບໍ່​ອະນຸຍາດ​ໃຫ້​ຂຸດຄົ້ນ ແລະ ນຳໃຊ້ ເພື່ອເປົ້າໝາຍທາງດ້ານການຄ້າ, ອະນຸຍາດໃຫ້ນຳ​ໃຊ້​ຕາມ​ປະ​ເພນີ​ໄດ້ໃນ​ເຂດ​ຄຸ້ມ​ຄອງ​ການ​ນຳ​ໃຊ້ເທົ່ານັ້ນ.

ສຳລັບ​ນະ​ໂຍບາຍ, ສິດ ​ແລະ ຜົນ​ປະ​ໂຫຍ​ດຂອງ​ຜູ້​ປູກ​ນັ້ນ ໄດ້​ກຳນົດ​ໄວ້​ໃນ​ລະບຽບ​ການຕ່າງ ຫາກ;

1. ​ເຄື່ອງ​ປ່າ​ຂອງ​ດົງ ທີ່ປູກໃນ​ປ່າ​ປ້ອງ​ກັນ ແລະ ປ່າສະຫງວນ​ ໃນ​ເຂດຄຸ້ມ​ຄອງ​ການ​ນຳ​ໃຊ້​ທີ່ ​ລັດໄດ້​ຈັດ​ສັນໃຫ້ນັ້ນ ສາມາດນຳໃຊ້ໄດ້ ແຕ່ບໍ່​ໃຫ້ສົ່ງ​ຜົນ​ກະ​ທົບ​ຕໍ່​ແຫຼ່ງນ້ຳ, ຊີວະ​ນາໆ​ພັນ​ ແລະ ສິ່ງ​ແວດ​ລ້ອມ​.

ໝວດ​ທີ 4

ການນຳໃຊ້ປ່າໄມ້

ມາດຕາ 61 (ປັບປຸງ) ການນຳໃຊ້ ປ່າໄມ້, ໄມ້ ແລະ ເຄື່ອງປ່າຂອງດົງ

ການ​ນຳ​ໃຊ້ ​ປ່າ​ໄມ້, ໄມ້​​​ແລະ ເຄື່ອງປ່າຂອງດົງ​ ໄດ້​ຈັດ​ແບ່ງ​ອອກ​ເປັນ ສີ່ປະ​ເພດ ​ຄື:

1. ການ​ນຳ​ໃຊ້ ​ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອ​ສາທາລະນະ​ປະ​ໂຫຍ​ດ;

2. ການ​ນຳ​ໃຊ້​ ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອ​ຄອບຄົວ;

3. ການ​ນຳ​ໃຊ້​ ປ່າໄມ້, ໄມ້ ແລະ ເຄື່ອງປ່າຂອງດົງ ຕາມ​ປະ​ເພນີ;

4. ການ​ນຳ​ໃຊ້​ ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອ​ທຸລະ​ກິດ.

ການ​ນຳ​ໃຊ້ ​ປ່າ​ໄມ້, ໄມ້​ ແລະ ເຄື່ອງປ່າຂອງດົງ ທຸກ​ປະ​ເພດ​​ ຕ້ອງບໍ່​ໃຫ້​ມີ​ຜົນ​ກະ​ທົບ​ອັນ​ບໍ່​ດີຕໍ່​​ປ່າ​ໄມ້​ ແລະ ເຄື່ອງປ່າຂອງດົງ, ສິ່ງ​ແວດລ້ອ​ມທຳ​ມະ​ຊາດ ຫຼື ສັງ​ຄົມ​.

ມາດຕາ 62 (ປັບ​ປຸງ) ການ​ນຳ​ໃຊ້ ​ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອ​ສາທາລະນະ​ປະ​ໂຫຍ​ດ

ການນຳໃຊ້ປ່າໄມ້ ເພື່ອສາທາລະນະປະໂຫຍດ ເຊັ່ນ ການສຶກສາຄົ້ນຄວ້າທາງດ້ານວິທະຍາສາດ, ທ່ອງທ່ຽວທໍາມະຊາດ, ເປັນບ່ອນພັກຜ່ອນ, ປ່າສັກສິດ, ປ່າຊ້າ, ຮັກສາສິ່ງແວດລ້ອມ ແລະ ການຄ້າ ຂາຍ ກາກບອນປ່າໄມ້ ສາມາດດໍາເນີນໄດ້ໃນເຂດ ປ່າປ້ອງກັນ, ປ່າສະຫງວນ ແລະ ປ່າຜະລິດ ທີ່ລັດຈັດສັນໃຫ້.

ສໍາລັບການ​ນຳ​ໃຊ້​ໄມ້​​ ເພື່ອສາທາລະນະປະໂຫຍດຂອງບ້ານ ເຊັ່ນ ​ການ​ປຸກ​ສ້າງ​​ຫ້ອງການ, ສະ​ໂມ​ສອນ​, ໂຮງຮຽນ​, ສຸກສາລາ​​, ວັດ, ຂົວ ໃຫ້ນໍາ​ໃຊ້ໄມ້​ຈາກປ່າ​ຊົມ​ໃຊ້​ຂອງ​ບ້ານ ທີ່​ໄດ້​ຈັດ​ສັນ​ໃຫ້​ເທົ່າ​ນັ້ນ ແລະ ຕ້ອງໄດ້​ຮັບ​ອະນຸຍາດ​ຂຸດຄົ້ນ ຈາກພະແນກກະສິກຳ ແລະ ປ່າໄມ້ຂັ້ນແຂວງ ​ຕາມ​ແຜນການ​ຂຸດ​ຄົ້ນ​ໄມ້​ປະຈຳ​ປີຂອງ​ ແຂວງ, ນະຄອນຫຼວງ ທີ່​ລັດຖະບານ​ ໄດ້​ຮັບຮອງ​ເອົາ​ແລ້ວ.

ສໍາລັບການ​ນຳ​ໃຊ້​ເຄື່ອງປ່າຂອງດົງ ທີ່​ບໍ່​ເປັນ​ສິນຄ້າ​ ເພື່ອ​ເປັນ​ຢາ​ປົວ​ພະຍາດ, ການ​ປະດັບ​ປະ ດາ, ການວາງສະ​ແດງ ​ແລະ ອື່ນໆ​ ໃຫ້​ເກັບ​ກູ້​ຕາມ​ເຂດ​ປ່າ​ໄມ້ ທີ່​ໄດ້​ຈັດ​ສັນ​ໃຫ້. ໃນ​ກໍລະນີທີ່​​ເປັນ​ການນຳ​ໃຊ້​ເພື່ອ​ເປັນ​ສິນຄ້າ​ ໃຫ້​ປະຕິບັດ​ຕາມທີ່ໄດ້ກໍານົດໄວ້ໃນມາດຕາ 65 ຂອງ​ກົດໝາຍ​ສະບັບ​ນີ້.

ມາດຕາ 63 (ປັບປຸງ) ການນຳໃຊ້ ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອຄອບຄົວ

ລັດ ອະນຸຍາດ​​ໃຫ້​ປະຊາຊົນພາຍ​ໃນ​ບ້ານ ນຳ​ໃຊ້​ໄມ້​ຈາກ​ປ່າ​ຊົມ​ໃຊ້​ຂອງ​ບ້ານ ເພື່ອ​ປຸກ​ສ້າງ​ ແລະ​ ສ້ອມ​ແປງ​​ເຮືອນສະ​ເພາະ​ຄອບຄົວທີ່​ຈຳ​ເປັນ​ ເຊັ່ນ ຄອບຄົວທີ່​ທຸກຍາກ ບໍ່​ທັນ​ມີ​ເຮືອນ​ຢູ່, ​ເຮືອນ​ເກົ່າ​ແກ່, ​ເປ່​ເພ ຫຼື​ ຖືກເສຍ​ຫາຍ​ຈາກ​ໄພພິບັດ~~​​~~ ໂດຍ​ການ​​ອະນຸຍາດຈາກຫ້ອງການ​ກະສິກຳ​ ແລະ ປ່າໄມ້ຂັ້ນເມືອງ ຕາມການສະເໜີຂອງ​​ອົງການ​ປົກຄອງ​ບ້ານ​ ຕາມ​ລະບຽບ​ການ.

ໄມ້ທຳ​ມະ​ຊາດ ຢູ່​ຕາມທີ່ດິນນາ, ທີ່ດິນ​ສວນ, ທີ່ດິນປຸກສ້າງ ຂອງ ​ບຸກຄົນ ຫຼື ຄອບຄົວ ທີ່​ລັດໄດ້​ມອບ​ສິດ​​ນຳ​ໃຊ້​ ຫຼື ສິດໃຊ້ທີ່​ດິນ​ໃຫ້ຢ່າງ​ຖືກຕ້ອງ​ແລ້ວ​ ແລະ ໄດ້​ຂຶ້ນ​ບັນ​ຊີ​ ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 40 ຂອງ​ກົດ​ໝາຍ​ສະ​ບັບ​ນີ້​ນັ້ນ ມີ​ສິດ​ນຳ​ໃຊ້ ​ແລະ​ ໄດ້​ຮັບຜົນປະ​ໂຫຍ​ດ ໂດຍການ​ອະນຸຍາດ​ຂຸດຄົ້ນ ດັ່ງນີ້:

1. ໄມ້ບັນຊີ I ໂດຍການອະນຸຍາດຂຸດຄົ້ນ ຈາກກະຊວງກະສິກຳ ແລະ ປ່າໄມ້ ຕາມການສະ ເໜີຂອງພະແນກກະສິກຳ ແລະ ປ່າໄມ້ຂັ້ນແຂວງ;
2. ໄມ້ບັນຊີ II ແລະ III ໂດຍການອະນຸຍາດຂຸດຄົ້ນ ຈາກພະແນກກະສິກຳ ແລະ ປ່າໄມ້ຂັ້ນແຂວງ ຕາມການສະເໜີຂອງຫ້ອງການກະສິກຳ ແລະ ປ່າໄມ້ຂັ້ນເມືອງ.

​ໄມ້ປູກຂອງ​ຄອບຄົວ ​ທີ່ມີໃບຢັ້ງຢືນ ຫຼື ໃບທະບຽນປ່າປູກ ສາມາດນຳ​ໃຊ້​ໄດ້. ສຳ​ລັບ​ການ​ຕັດ ແລະ ການເຄື່ອນ​ຍ້າຍ ໃຫ້​ປະ​ຕິ​ບັດ​ຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 30 ​ແລະ 36 ຂອງ​ກົດ​ໝາຍ​ສະ​ບັບ​ນີ້.

ການ​ນຳ​ໃຊ້​ເຄື່ອງປ່າຂອງດົງ ທີ່​ເປັນອາຫານ, ເກີດຕາມລະດູການ ແລະ ຊົມໃຊ້ໃນຊີວິດປະຈໍາວັນ ຂອງປະຊາຊົນ ໃຫ້​ເກັບ​ກູ້​ໄດ້. ໃນ​ກໍລະນີ ທີ່​​ເປັນການນຳ​ໃຊ້​ເພື່ອ​ເປັນ​ສິນຄ້າ​ ໃຫ້​ປະຕິບັດ​ຕາມທີ່ໄດ້ກໍານົດໄວ້ໃນມາດຕາ 65 ຂອງ​ກົດໝາຍ​ສະບັບ​ນີ້.

ມາດຕາ 64 (ປັບປຸງ) ການນໍາໃຊ້ ປ່າໄມ້, ໄມ້ ແລະ ເຄື່ອງປ່າຂອງດົງ ຕາມປະເພນີ

ການນໍາໃຊ້ ປ່າໄມ້, ໄມ້ ແລະ ເຄື່ອງປ່າຂອງດົງ ຕາມປະເພນີ ແມ່ນ ການ​ຊົມ​ໃຊ້ປ່າ​ໄມ້, ໄມ້ ແລະ ເຄື່ອງປ່າຂອງດົງ ທີ່​ເຄີຍ​ປະ​ຕິ​ບັດ​ກັນ​ມາ ໃນຂອບເຂດປ່າໄມ້ບ້ານ ໂດຍ​ສອດຄ່ອງ​ກັບ​ແຜນ​ຈັດ​ສັນ ແລະ ກົດ​ໝາຍ​.

ມາດຕາ 65 (ປັບປຸງ) ການນຳໃຊ້ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອທຸລະກິດ

ການນຳໃຊ້ປ່າໄມ້, ໄມ້ ແລະ ເຄື່ອງປ່າຂອງດົງ ເພື່ອທຸລະກິດ ​​ແມ່ນ​ ການ​ນຳ​ໃຊ້​ປ່າ​ໄມ້​, ໄມ້ ແລະ ເຄື່ອງປ່າຂອງດົງ​ ເຂົ້າໃນການທ່ອງ​ທ່ຽວ, ​ເປັນສະຖານ​ທີ່​ພັກ​ຜ່ອນ, ການ​ບໍ​ລິ​ການ​ດ້ານ​ລະ​ບົບ​ນິ​ເວດ​ປ່າ​ໄມ້, ການ​ຄ້​າ ຂາຍ ກາກບອນ​ປ່າ​ໄມ້, ການສະໜອງໄມ້​​ ແລະ ເຄື່ອງປ່າຂອງດົງ ໃຫ້ແກ່ໂຮງງານອຸດສາຫະກໍາປຸງແຕ່ງ ແລະ ເປັນ​ສິນຄ້າ.

ການນຳໃຊ້​ໄມ້ ເພື່ອ​​ເປັນ​ສິນຄ້າ ໃຫ້ດຳ​ເນີນ​​ໃນ​ເຂດ​ປ່າ​ຜະລິດ ທີ່ມີແຜນຈັດສັນ, ເຂດ​ຫັນ​ປ່ຽນ​ທີ່​ດິນ​ປ່າໄມ້, ເຂດ​ປ່າ​ໄມ້ທີ່​ ລັດ ​​ຈັດ​ສັນ​ໃຫ້ບ້ານນຳ​ໃຊ້, ເຂດເນື້ອ​ທີ່​ດິນ​​ຂອງ​ ບຸກຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ທີ່​ລັດ​ໄດ້​ມອບ​ສິດ​​ນຳ​ໃຊ້​ທີ່​ດິນ​ໃຫ້ຢ່າງ​ຖືກຕ້ອງ ຕາມ​ກົດ​ໝາຍ.

ການນຳໃຊ້​ເຄື່ອງປ່າຂອງດົງ ເພື່ອ​​ເປັນ​ສິນຄ້າ ໃຫ້ດຳ​ເນີນ​​ໃນ​ເຂດ​ປ່າໄມ້​ ທີ່​ລັດ​ຈັດ​ສັນ​ໃຫ້​,​ ເຂດ​ຫັນ​ປ່ຽນ​ທີ່​ດິນ​ປ່າໄມ້, ເຂດເນື້ອ​ທີ່​ດິນ​​ຂອງ​ ບຸກຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ ທີ່​ລັດ​ໄດ້​ມອບ​ສິດ​​ນຳ​ໃຊ້​ທີ່​ດິນ​ ໃຫ້ຢ່າງ​ຖືກຕ້ອງຕາມ​ກົດ​ໝາຍ.

ພາກ​ທີ V

ທີ່ດິນປ່າໄມ້

ໝວດ​ທີ 1

ການຄຸ້ມຄອງການນໍາໃຊ້ທີ່ດິນປ່າໄມ້

ມາດຕາ 66 ປະເພດທີ່ດິນປ່າໄມ້

ທີ່​ດິນ​ປ່າ​ໄມ້ ຢູ່ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ​ແບ່ງ​ອອກ​ເປັນ ສາມປະ​ເພດ ​ເພື່ອການຄຸ້ມ​ຄອງ ​ຄື:

1. ທີ່​ດິນປ່າ​ປ້ອງ​ກັນ;
2. ທີ່​ດິນ​ປ່າ​ສະຫງວນ;
3. ທີ່​ດິນ​ປ່າ​ຜະລິດ.

ໃນ​ ສາມ​ປະ​ເພດ​ ທີ່​ດິນ​ປ່າ​ໄມ້​ນີ້ ກວມ​ເອົາທີ່​ດິນ​ປ່າ​ຟື້ນຟູ, ປ່າ​ໂຄກ, ທີ່​ດິນ​ປ່າ​ຊຸດ​ໂຊມ ຫຼື ທີ່​ດິນປ່າປອກໂຫຼ້ນ ​​ແລະ ທີ່​ດິນ​ປ່າ​ຊົມ​ໃຊ້​ຂອງ​ບ້ານ.

ມາດຕາ 67 (ປັບ​ປຸງ) ການຄຸ້ມຄອງທີ່ດິນປ່າໄມ້

ກະຊວງ​ກະສິກຳ ​ແລະ ປ່າ​ໄມ້ ​ເປັນ​ຜູ້​ຄຸ້ມ​ຄອງການນໍາໃຊ້​ທີ່​ດິນ​ປ່າ​ໄມ້, ​ກຳນົດແຜນການ​ຄຸ້ມຄອງທີ່​ດິນປ່າ ໄມ້ແຕ່ລະປະເພດ​ ໂດຍປະສານ​ສົມທົບ​ກັບ ​ກະຊວງ, ອົງການ​ ແລະ ອົງ​ການ​ປົກ​ຄອງ​ທ້ອງ​ຖິ່ນທີ່ກ່ຽວ ຂ້ອງ, ຄົ້ນຄ​ວ້າວາງ​ລະບຽບການ​ຄຸ້ມ​ຄອງ, ການ​ປົກ​ປັກ​ຮັກສາ, ການ​ພັດທະນາ ​ແລະ ການນຳ​ໃຊ້​ທີ່​ດິນ​ປະ​ເພດ​ດັ່ງກ່າວ ລວມທັງ​ການ​ປົກ​ປັກ​ຮັກສາ​ສິ່ງ​ແວດ​ລ້ອມ ​ແລ້ວນຳ​ສະ​ເໜີ​ ຕໍ່ລັດຖະບານ​ ເພື່ອ​ພິຈາລະນາຮັບຮອງ​ເອົາ.

ມາດຕາ 68 (ໃໝ່) ການສໍາຫຼວດທີ່ດິນປ່າໄມ້

ການສຳ​ຫຼວດທີ່ດິນປ່າ​ໄມ້ ມີຈຸດປະສົງ ກຳນົດ​​ເນື້ອທີ່ດິນປ່າໄມ້ປະເພດຕ່າງໆ ທັງໃນ ແລະ ນອກເຂດ ປ່າປ້ອງກັນ, ປ່າສະຫງວນ, ປ່າຜະລິດ​, ກໍານົດເຂດປູກໄມ້ ແລະ ຟື້ນຟູປ່າ ແນໃສ່ປົກປັກຮັກສາສິ່ງແວດລ້ອມ, ຮັກສາລະບົບນິເວດປ່າໄມ້ ໃຫ້ມີຄວາມຍືນຍົງ ແລະ ເພີ່ມຄວາມປົກຫຸ້ມປ່າໄມ້ ໃຫ້ໄດ້ ເຈັດ​ສິບ​ສ່ວນ​ຮ້ອຍ ​ຂອງ​ເນື້ອ​ທີ່​ທົ່ວ​ປະ​ເທດ, ກໍານົດເຂດອະນຸຍາດ ໃຫ້ເຊົ່າ ຫຼື ສຳປະທານ ເພື່ອປູກໄມ້ ແລະ ເຄື່ອງປ່າຂອງດົງ.

ການສຳຫຼວດທີ່ດິນປ່າໄມ້ ໃຫ້ປະຕິບັດ ດັ່ງນີ້:

1. ​ເກັບ​ກຳ​ຂໍ້​ມູນ, ຕີ​ລາຄາ​ສະພາບທີ່ດິນປ່າໄມ້ ແລະ ການ​ປ່ຽນ​ແປງ​ ປະເພດການ​ນຳ​ໃຊ້​​ທີ່ດິນປ່າໄມ້;

2. ​ເກັບ​ກຳ​​ຂໍ້​ມູນ​​ ​ການ​ນຳ​ໃຊ້​ທີ່​ດິນປ່າໄມ້;

3. ​ກຳນົດ​​ເຂດ ​ແລະ ວາງ​ແຜນ​ການນໍາໃຊ້ທີ່ດິນປ່າໄມ້;

4. ສ້າງແຜນທີ່ປ່າໄມ້ ແລະ ທີ່ດິນປ່າໄມ້;

5. ຂຶ້ນທະບຽນ ທີ່ດິນປ່າໄມ້;

6. ປະຕິບັດວຽກງານອື່ນ.

ກະ​ຊວງກະ​ສິ​ກຳ ແລະ ​ປ່າ​ໄມ້​ ເປັນ​ເຈົ້າ​ການ​ປະສານ​ສົມທົບ​ກັບ​ ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ​ ໃນການ​ສຳ​ຫຼວດທີ່ດິນປ່າ​ໄມ້ ​ເພື່ອວາງ​ແຜນການ ​ຄຸ້ມຄອງ, ປົກປັກຮັກສາ, ພັດ ທະນາ ແລະ ນໍາໃຊ້​ແບບ​ຍືນຍົງ.

ໝວດ​ທີ 2

ການປົກປັກຮັກສາທີ່ດິນປ່າໄມ້

ມາດຕາ 69 ການປົກປັກຮັກສາທີ່ດິນປ່າໄມ້

ການ​ປົກ​ປັກ​ຮັກສາ​ທີ່​ດິນ​ປ່າ​ໄມ້​ ແມ່ນ​ ການກໍານົດຂອບເຂດພື້ນທີ່ດິນປ່າໄມ້ແຕ່ລະປະເພດ, ວາງລະ ບຽບການ ແລະ ມາດຕະການປົກປັກຮັກສາ ​ແລະ ພັດທະນາທີ່ດິນປ່າໄມ້ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທີ່ດິນ ແລະ ກົດໝາຍອື່ນທີ່ກ່ຽວຂ້ອງ.

ມາດຕາ 70 (ປັບປຸງ) ການປົກປັກຮັກສາທີ່ດິນປ່າປ້ອງກັນ

ການປົກ​ປັກ​ຮັກສາທີ່ດິນປ່າປ້ອງກັນ ແມ່ນ ການກຳນົດທີ່​ດິນ​ປ່າ​ປ້ອງ​ກັນ​ ເປັນເຂດຫວງຫ້າມເດັດຂາດ ແລະ ເຂດຄຸ້ມຄອງການນຳໃຊ້ ທັງ​ແມ່ນການວາງແຜນ​ ແລະ ກໍານົດມາດຕະການຄຸ້ມຄອງ ເພື່ອສະກັດກັ້ນທຸກເຫດການທີ່ຈະເກີດຂຶ້ນ ຫຼື ພວມເກີດຂຶ້ນ ຊຶ່ງເປັນສາເຫດເຮັດໃຫ້ທີ່ດິນປ່າປ້ອງກັນ ມີການເຊາະເຈື່ອນ, ດິນເຊື່ອມຄຸນນະພາບ, ການປ່ຽນແປງລະບົບນິເວດຂອງດິນບໍລິເວນນ້ຳ, ແຫຼ່ງນ້ຳບົກແຫ້ງ, ການກະທົບເຂດຍຸດທະສາດປ້ອງກັນຊາດ-ປ້ອງກັນຄວາມສະຫງົບ ແລະ ສິ່ງແວດລ້ອມ.

ສຳລັບການປົກປັກຮັກສາ ເຂດຫວງຫ້າມເດັດຂາດ ແລະ ເຂດຄຸ້ມຄອງການນຳໃຊ້ ໃນເຂດປ່າປ້ອງກັນນັ້ນ ແມ່ນຄືກັນກັບການປົກປັກຮັກສາເຂດຫວງຫ້າມເດັດຂາດ ແລະ ເຂດຄຸ້ມຄອງການນຳໃຊ້ ທີ່ຢູ່ໃນເຂດປ່າສະຫງວນ ຊຶ່ງໄດ້ກຳນົດໄວ້ໃນມາດຕາ 71 ວັກທີສອງ ແລະ ວັກທີສາມ ຂອງກົດໝາຍສະບັບນີ້.

ມາດຕາ 71 (ປັບປຸງ) ການປົກປັກຮັກສາທີ່ດິນປ່າສະຫງວນ

ການປົກ​ປັກ​ຮັກສາທີ່ດິນປ່າສະຫງວນ ແມ່ນ ການກຳນົດທີ່​ດິນ​ປ່າ​ສະຫງວນ​ ເປັນເຂດຫວງຫ້າມເດັດຂາດ, ເຂດຄຸ້ມຄອງການນຳໃຊ້ ແລະ ​ເຂດກັນຊົນ ທັງ​ແມ່ນການວາງແຜນ ​ແລະ ກຳນົດມາດຕະການຄຸ້ມຄອງ ເພື່ອສະກັດກັ້ນທຸກກິດຈະການ ແລະ ພຶດຕິກຳ ທີ່ເປັນການ ບຸກລຸກ, ທຳລາຍ ຊຶ່ງຈະເປັນຜົນກະທົບອັນ​ບໍ່​ດີຕໍ່ລະບົບນິເວດປ່າໄມ້​ ແລະ ກໍ່​ຄວາມ​ເສຍ​ຫາຍ​ໃຫ້​ແກ່ ພັນພືດ, ພັນສັດ, ຊີວະນາໆພັນ, ມໍຣະດົກທາງດ້ານວັດທະນະ ທຳ, ປະຫວັດສາດ, ທຳມະຊາດ ແລະ ສິ່ງຕ່າງໆ ທີ່ມີຄຸນຄ່າ ຢູ່ໃນຂອບເຂດທີ່ດິນປ່າສະຫງວນ.

ເຂດ​ຫວງ​ຫ້າມ​ເດັດ​ຂາດ ແມ່ນ ເຂດ​ທີ່ດິນປ່າ​ໄມ້ ທີ່ມີຄວາມອຸດົມສົມບູນທາງດ້ານຊີວະນາໆພັນ, ເປັນ​ບ່ອນ​ອາ​ໄສ ແລະ ຂະ​ຫຍາຍ​ພັນ​ຕົ້ນ​ຕໍ​ຂອງ​ສັດນ້ຳ ແລະ ສັດປ່າຊະ​ນິດ​ຕ່າງໆ, ເຂດຕົ້ນກຳເນີດຂອງສາຍນ້ຳ, ປ່າ​ລຽບ​ແຄມ​ນ້ຳ ແລະ ເຂດອື່ນໆ ທີ່ມີຄວາມສຳຄັນຕໍ່ການປົກປັກຮັກສາສິ່ງແວດລ້ອມ ຊຶ່ງເປັນເຂດທີ່ບໍ່​ອະນຸຍາດ​ໃຫ້​ດຳ​ເນີນ​ທຸກກິດ​ຈະ​ການ ຍົກເວັ້ນການສຶກສາຄົ້ນຄວ້າທາງດ້ານວິທະຍາສາດ ແລະ ທາງ​ຍ່າງ​ສຳ​ລັບ​ການ​ທ່ອງ​ທ່ຽວ​ທຳ​ມະ​ຊາດ.

ເຂດ​ຄຸ້ມ​ຄອງການ​ນຳ​ໃຊ້ ແມ່ນ ເຂດທີ່ດິນ​ປ່າ​ໄມ້ ຊຶ່ງລັດຈັດສັນໃຫ້ບ້ານທີ່ຕັ້ງຢູ່ໃນ ແລະ ຕິດກັບເຂດປ່າສະຫງວນ ເປັນຜູ້ຄຸ້ມຄອງ, ປົກປັກຮັກສາ ປ່າໄມ້ ແລະ ຊີວະນາໆພັນແບບຍືນຍົງ ໂດຍໄດ້ຮັບຜົນປະໂຫຍດຕອບແທນທີ່ເໝາະສົມ, ເປັນເຂດທີ່ສາມາດດໍາເນີນທຸລະກິດທ່ອງທ່ຽວທຳມະຊາດ, ເກັບກູ້ເຄື່ອງປ່າຂອງດົງຈາກປ່າທຳມະຊາດ, ຜະລິດກະສິກຳ, ປູກໄມ້ ແລະ ເຄື່ອງປ່າຂອງດົງ ຕາມທີ່່ລັດຈັດສັນໃຫ້ ເພື່ອສ້າງເສດ ຖະກິດຄອບຄົວເປັນສິນຄ້າ, ແຕ່ບໍ່ອະນຸຍາດ ໃຫ້ຕັດໄມ້ທຳມະຊາດ ເພື່ອດຳເນີນທຸລະກິດ.

ເຂດກັນຊົນ ແມ່ນ ເຂດທີ່ດິນ ທີ່ມີປ່າໄມ້ ຫຼື ບໍ່ມີປ່າໄມ້ ຊຶ່ງເປັນສ່ວນໜຶ່ງຢູ່​ໃນ ຫຼື ອ້ອມ​​ຮອບປ່າສະຫງວນ​ທີ່ລັດ​ຈັດ​ສັນ​ໃຫ້​ປະ​ຊາ​ຊົນ​ນຳ​ໃຊ້​ ເພື່ອປ້ອງກັນການບຸກລຸກທຳລາຍປ່າ​ໄມ້ຢູ່​ໃນ ແລະ ບໍ​ລິ​ເວນ​ອ້ອມ​ຮອບ​ປ່າ​ສະ​ຫງວນ ແນ​ໃສ່​ຮັບ​ປະ​ກັນບໍ່​ໃຫ້​ມີ​ຜົນ​ກະ​ທົບ​ຕໍ່​ລະ​ບົບ​ນິ​ເວດ​ປ່າ​ໄມ້ ໃນ​ເຂດ​ປ່າ​ສະ​ຫງວນ.

ມາດຕາ 72 ການປົກປັກຮັກສາທີ່ດິນປ່າຜະລິດ

ການປົກ​ປັກ​ຮັກສາທີ່ດິນປ່າຜະລິດ ແມ່ນ ການວາງແຜນເຂດຄຸ້ມຄອງການນຳໃຊ້​ແບບ​ຍືນ​ຍົງຕາມແຜນຈັດສັນປ່າຜະລິດ ທັງ​ແມ່ນ​ການກຳນົດມາດຕະການເພື່ອ ຄຸ້ມຄອງ, ປົກ​ປັກ​ຮັກສາ ແລະ ສະກັດກັ້ນທຸກກິດຈະການ ແລະ ພຶດຕິກຳທີ່ເປັນການ ບຸກລຸກ, ທຳລາຍ ຫຼື ຫັນປ່ຽນ ທີ່ດິນປ່າ​ຜະລິດ ໄປ​ເປັນທີ່​ດິນ​ປະ​ເພດ​ອື່ນ ຊຶ່ງເປັນຜົນກະທົບອັນ​ບໍ່​ດີຕໍ່ລະບົບນິເວດປ່າໄມ້, ສິ່ງແວດລ້ອມ ​ແລະ ກໍ່​ຄວາມ​ເສຍ​ຫາຍ​ ໃຫ້​ແກ່​ຊັບພະຍາກອນ​ທຳ​ມະ​ຊາດ.

ໝວດ​ທີ 3

ການພັດທະນາທີ່ດິນປ່າໄມ້

ມາດຕາ 73 ການພັດທະນາທີ່ດິນປ່າໄມ້

ກະຊວງກະສິກຳ ແລະ ປ່າໄມ້ ເປັນຜູ້ພັດທະນາທີ່ດິນປ່າໄມ້ ໂດຍປະສານສົມທົບກັບຂະແໜງການທີ່ກ່ຽວ ຂ້ອງ, ອົງການປົກຄອງທ້ອງຖິ່ນ ແລະ ທຸກພາກສ່ວນໃນສັງຄົມ ລວມທັງ​ປະຊາຊົນ ເພື່ອປະກອບສ່ວນເຂົ້າ​ໃນ​ການພັດທະນາທີ່ດິນປ່າໄມ້ ດ້ວຍການວາງນະໂຍບາຍ, ວິທີການ ແລະ ມາດຕະການ ກ່ຽວກັບການ ຮັກສາ, ປັບປຸງ ແລະ ຟື້ນຟູທີ່ດິນ ໃຫ້ຢູ່ໃນສະພາບດີຂຶ້ນ, ມີມູນຄ່າເພີ່ມ ແລະ ສົມດຸນກັບລະບົບນິເວດປ່າໄມ້.

ມາດຕາ 74 (ປັບປຸງ) ການພັດທະນາທີ່ດິນປ່າປ້ອງກັນ

ການພັດທະນາທີ່ດິນປ່າປ້ອງກັນ ແມ່ນ ທຸກການເຄື່ອນໄຫວ ເພື່ອປັບປຸງຄຸນນະພາບດິນ ແລະ ຟື້ນຟູທີ່ດິນ ດ້ວຍການຟື້ນຟູ ເຂດປ່າເຫຼົ່າ, ປ່າຊຸດໂຊມ, ປູກໄມ້ໃສ່ເຂດທີ່ດິນປ່າປອກໂຫຼ້​ນ ຫຼື ພືດ​ປົກ​ຄຸມ​ດິນຊະ ນິດຕ່າງໆ ແນໃສ່ເຮັດໃຫ້ສະພາບປ່າ​ໄມ້ ແລະ ທີ່​ດິນປ່າ​ໄມ້ ອຸດົມສົມບູນຂຶ້ນ ແລະ ສົມດຸນກັບລະບົບນິເວດຂອງປ່າ​ໄມ້.

ມາດຕາ 75 (ປັບປຸງ) ການພັດທະນາທີ່ດິນປ່າສະຫງວນ

ການພັດທະນາທີ່ດິນປ່າສະຫງວນ ແມ່ນ ທຸກການເຄື່ອນໄຫວ ​ໃນເນື້ອທີ່ດິນທຸກຕອນ ທີ່ຢູ່ໃນຂອບເຂດປ່າສະຫງວນ ເພື່ອປັບປຸງຄຸນນະພາບດິນ, ຟື້ນຟູ, ບູລະນະ, ປູກປ່າ ແລະ ປູກພືດປົກ​ຄຸມ​ດິນຊະນິດຕ່າງໆ ແນໃສ່ອະນຸລັກລະບົບນິເວດຂອງ ປ່າໄມ້, ພັນພືດ, ພັນສັດ, ຊີວະນາໆພັນ, ມໍຣະດົກທາງດ້ານວັດທະນະທຳ, ປະ ຫວັດສາດ, ທຳມະຊາດ ແລະ ສິ່ງຕ່າງໆທີ່ມີຄຸນຄ່າ ຢູ່ໃນຂອບເຂດທີ່ດິນປ່າສະຫງວນ.

ມາດຕາ 76 (ປັບປຸງ) ການພັດທະນາທີ່ດິນປ່າຜະລິດ

ການພັດທະນາທີ່ດິນປ່າຜະລິດ ແມ່ນ ທຸກການເຄື່ອນໄຫວ ເພື່ອປັບປຸງຄຸນນະພາບດິນ, ຟື້ນຟູ,ບູລະນະທີ່ດິນ ໃນເຂດປ່າຜະລິດໃຫ້ອຸດົມສົມບູນ ແນໃສ່ປູກໄມ້ຊະນິດຕ່າງໆ ທີ່ເໝາະສົມກັບເງື່ອນໄຂດິນຟ້າອາ ກາດ ເພື່ອເພີ່ມຄຸນນະພາບ ແລະ ປະລິມານໄມ້ ແລະ ເຄື່ອງປ່າຂອງດົງ ໃຫ້ສາມາດຕອບສະໜອງແກ່ການພັດທະນາເສດຖະກິດ-ສັງຄົມແຫ່ງຊາດ, ປັບປຸງຊີວິດການເປັນຢູ່ຂອງປະຊາຊົນ.

ໝວດ​ທີ 4

ການນຳໃຊ້ທີ່ດິນປ່າໄມ້

ມາດຕາ 77 ປະເພດການນຳໃຊ້ທີ່ດິນປ່າໄມ້

ການ​ນຳ​ໃຊ້​ທີ່​ດິນປ່າ​ໄມ້​​ໃນ ສປປ ລາວ​ ໄດ້​ຈັດ​ແບ່ງ​ອອກ​ເປັນ ສາມປະ​ເພດ​ ຄື:

1. ການ​ນຳ​ໃຊ້​ເພື່ອ​ສາທາລະນະ​ປະ​ໂຫຍ​ດ;

2. ການ​ນຳ​ໃຊ້​ເພື່ອ​ຄອບຄົວ;

3. ການ​ນຳ​ໃຊ້​ເພື່ອ​ທຸລະ​ກິດ.

ການ​ນຳ​ໃຊ້​ທີ່​ດິນ​ປ່າ​ໄມ້ທຸກ​ປະ​ເພດ ​​ຕ້ອງບໍ່​ໃຫ້​ມີ​ຜົນ​ກະ​ທົບ​ອັນ​ບໍ່​ດີ​ຕໍ່​​ປ່າ​ໄມ້, ຄຸນ​ນະພາ​ບຂອງ​ດິນ, ສິ່ງ​ແວດ​ລ້ອ​ມທຳ​ມະ​ຊາດ ຫຼື ສັງ​ຄົມ. ​

ມາດຕາ 78 ການນຳໃຊ້ທີ່ດິນປ່າໄມ້ເພື່ອສາທາລະນະປະໂຫຍດ

ການ​ນຳ​ໃຊ້​ທີ່​ດິນ​ປ່າ​ໄມ້​​ ເພື່ອ​ສາທາລະນະ​ປະ​ໂຫຍ​ດ ແມ່ນ ການນຳໃຊ້ເຂົ້າ​ໃນການປູກ​ໄມ້​ ເພື່ອ​​ຮັກສາ​ສິ່ງ​ແວດ​ລ້ອມ ​ແລະ ຄວາມ​ສວຍ​ງາມ, ​ເປັນແຫຼ່ງທ່ອງ​ທ່ຽວ​ ແລະ ສະຖານ​ທີ່​ພັກຜ່ອນ ໂດຍ​ໄດ້​ຮັບ​ອະນຸຍາດຈາກອົງ ການ​ທີ່​ມີ​ສິດ​ ແລະ ໜ້າ​ທີ່​ ທີ່ກ່ຽວຂ້ອງ.

ມາດຕາ 79 (ປັບປຸງ) ການນໍາໃຊ້ທີ່ດິນປ່າໄມ້ເພື່ອຄອບຄົວ

ການ​ນຳ​ໃຊ້​ທີ່​ດິນ​ປ່າ​ໄມ້​ເພື່ອ​ຄອບຄົວ​ ແມ່ນ ການ​ນຳ​ໃຊ້ທີ່​ດິນ​ປ່າ​ໄມ້​ຊຸດ​ໂຊມ ຫຼື ທີ່​ດິນປ່າ​ປອກໂຫຼ້​ນ ຕາມຄວາມ​ສາ​ມາດທາງ​ດ້ານແຮງ​ງານ ແລະ ທຶນ​ຮອນຂອງ​ຄອບຄົວ ເພື່ອຟື້ນ​ຟູ​ປ່າ, ​ປູກ​ໄມ້ ຫຼື​ ເຄື່ອງ​ປ່າ​ຂອງ​ດົງໃນເຂດທີ່ລັດຈັດສັນໃຫ້.

ມາດຕາ 80 (ປັບປຸງ) ການນຳໃຊ້ທີ່ດິນປ່າໄມ້ເພື່ອທຸລະກິດ

ການ​ນຳ​ໃຊ້​ທີ່​ດິນ​ປ່າ​ໄມ້ເພື່ອ​ທຸລະ​ກິດ​ ​ດໍາ​ເນີນ​ໄດ້​ໃນ​ເຂດທີ່​ດິນປ່າໄມ້ ທີ່ລັດຈັດສັນໃຫ້​ເທົ່າ​ນັ້ນ​ ແລະ ຕ້ອງ​ດຳ​ເນີນ​ໃຫ້​ສອດຄ່ອງ​ກັບກົດໝາຍ​ວ່າດ້ວຍວິ​ສາຫະ​ກິດ​ ແລະ ກົດໝາຍ​ອື່ນທີ່​ກ່ຽວຂ້ອງ.

ມາດຕາ 81 (ປັບປຸງ) ການຫັນ​ປ່ຽນ ແລະ ລັກ​ສະ​ນະ​ການ​ຫັນ​ປ່​ຽນ ທີ່​ດິນ​ປ່າ​ໄມ້

ການຫັນ​ປ່ຽນ​ທີ່​ດິນ​ປ່າ​ໄມ້​​​ ​ເປັນ​ທີ່​ດິນ​ປະ​ເພດ​ອື່ນ​​ ຈະ​ດຳ​ເນີນ​ໄດ້ກໍ​ຕໍ່​ເມື່ອເປັນການຮັບ​ໃຊ້​ຜົນ​ປະ​ໂຫຍ​ດສູງ​ສຸດຂອງ​ຊາດ​ ແລະ​ ຊີວິດ​ການ​ເປັນ​ຢູ່​ຂອງ​ປະຊາຊົນ, ກຳນົດຢູ່ໃນ​ແຜນຈັດສັນ​ທີ່​ດິນ​ແຫ່ງ​ຊາດ ແລະ ທ້ອງ​ຖິ່ນ,​​ ແຜນ​ພັດທະນາ​ເສດຖະກິດ​-ສັງຄົມ​​ແຫ່ງ​ຊາດ, ແຜນ​ການ​ນຳ​ໃຊ້​ທີ່​ດິນ​ຂອງ​ຂະ​ແໜງ​ການ ແລະ ທ້ອງ​ຖິ່ນ ໂດຍ​ບໍ່​ມີ​ຜົນ​ກະທົບທີ່​ຮ້າຍແຮງ​ຕໍ່​ສິ່ງ​ແວດ​ລ້ອມ​ທຳ​ມະ​ຊາດ ​ແລະ ສັງ​ຄົມ ແລະ ຕ້ອງ​​ປະ​ຕິ​ບັດຕາມ​ຫຼັກ​ການ ເຊົ່າ ຫຼື ສຳປະທານ ຕາມທີ່​ໄດ້​ກຳ​ນົດ​​ໄວ້ໃນ​ມາດ​ຕາ 87 ຂອງ​ກົດ​ໝາຍ​ສະ​ບັບ​ນີ້​.

​ການ​ຫັນປ່ຽນທີ່​ດິນ​ປ່າ​ໄມ້ ມີ ລັກສະນະຖາວອນ ​ແລະ ລັກສະນະຊົ່ວຄາວ.

ລັກສະນະຖາວອນ ​ແມ່ນ​ ການ​ຫັນປ່ຽນ​ທີ່​ດິນ​ປ່າ​ໄມ້​ ​ເປັນ​ທີ່​ດິນ​ປະ​ເພດ​ອື່ນ ​ເພື່ອ​ຮັບ​ໃຊ້​ຈຸດ ປະສົງ​ໃດ​ໜຶ່ງ ທີ່​ມີ​ລັກ​ສະ​ນະ​ຍາວ​ນານ ເປັນຕົ້ນ ~~​~~ການສ້າງເຂື່ອນ​ໄຟຟ້າ, ອ່າງເກັບນໍ້ຳ, ຕີນເສົາສາຍສົ່ງໄຟຟ້າ, ຕີນເສົາເຄື່ອງສົ່ງສັນຍານໂທລະສັບ ຫຼື ການຈັດສັນພູມລໍາເນົາ. ສໍາລັບທີ່ດິນປ່າໄມ້ ຢູ່ຕາມແລວສາຍສົ່ງໄຟຟ້າ ແລະ ເສັ້ນທາງ ບໍ່ຈໍໍາເປັນຕ້ອງຫັນປ່ຽນ.

ລັກສະນະ​ຊົ່ວຄາວ​ ແມ່ນ​ ການ​ຫັນປ່ຽນ​ທີ່​ດິນ​ປ່າ​ໄມ້ ​ເປັນ​ທີ່​ດິນ​ປະ​ເພດ​ອື່ນ​ເພື່ອ​ດຳ​ເນີນ​ກິດ ຈະການ​ໃດ​ໜຶ່ງ ພາຍຫຼັງ​ທີ່​ກິດຈະການ​ດັ່ງກ່າວ​ໄດ້​ສິ້ນສຸດ​ແລ້ວ ທີ່​ດິນ​ທີ່​ໄດ້​ຫັນປ່ຽນ​ນັ້ນ ກໍ​ຕ້ອງ​ກັບ​ຄືນ​ມາ​ເປັນ​ທີ່​ດິນ​ປ່າ​ໄມ້​ເໝືອ​ນ​ເດີມ ເປັນຕົ້ນ ​ເຂດຂຸດ​ຄົ້ນ​ບໍ່​ແຮ່, ເສັ້ນທາງຜ່ານເຂົ້າຫາເຂດກໍ່ສ້າງ, ສະຖານທີ່ປຸກສ້າງຊົ່ວຄາວ.

​ສຳລັບ​ໄມ້ ​ແລະ ຊັບພະຍາກອນ​ປ່າ​ໄມ້ ທີ່​ມີ​ຢູ່​ໃນ​ເຂດ​ດັ່ງກ່າວ ​ຊຶ່ງ​ໄດ້​ຕັດ​​ ຫຼື ຂຸດ​ຄົ້ນແລ້ວນັ້ນ​ ເປັນ​ກຳມະສິດ​ຂອງ​ລັດ.

ມາດຕາ 82 (ປັບ​ປຸງ) ພັນທະໃນການຫັນ​ປ່ຽນທີ່​ດິນ​ປ່າ​ໄມ້

ຜູ້​ໄດ້​ຮັບ​ອະ​ນຸ​ຍາດ ໃຫ້​ຫັນ​ປ່ຽນທີ່​ດິນ​ປ່າ​ໄມ້ ລັກ​ສະ​ນະຖາວອນ ບໍ່ວ່າໃນກໍລະນີໃດ ຕ້ອງ​ໄດ້​ຮັບ​ຜິດ​ຊອບຈ່າຍຄ່າບໍລິການ​ທາງ​ດ້ານ​ວິຊາ​ການ, ~~​~~ຄ່າ~~​~~ທຳ​ນຽມການ​ຫັນ​ປ່ຽນທີ່ດິນປ່າໄມ້, ຄ່າບໍລິການດ້ານລະບົບນິ ເວດປ່າໄມ້, ຄ່າທົດແທນຊີວະນາໆພັນ ແລະ ຄ່າປູກໄມ້ທົດແທນ. ສຳລັບການຫັນປ່ຽນທີ່ດິນປ່າໄມ້ເປັນອ່າງເກັບ ນ້ຳ ຈະໄດ້ຮັບການຍົກເວັ້ນຄ່າທຳນຽມໃນການຫັນປ່ຽນທີ່ດິນປ່າໄມ້.

ຜູ້​ໄດ້​ຮັບ​ອະ​ນຸ​ຍາດ ໃຫ້​ຫັນ​ປ່ຽນທີ່​ດິນ​ປ່າ​ໄມ້ ລັກ​ສະ​ນະຊົ່ວຄາວ ຈະໄດ້ຮັບການຍົກເວັ້ນຄ່າທຳ ນຽມການຫັນປ່ຽນທີ່ດິນ ແຕ່ຕ້ອງ​ໄດ້​ຮັບ​ຜິດ​ຊອບ ຈ່າຍ​ຄ່າບໍລິການ​ທາງ​ດ້ານວິຊາ​ການ, ​ຄ່າບໍລິການດ້ານລະບົບນິ ເວດປ່າໄມ້, ຄ່າທົດແທນຊີວະນາໆພັນ, ຄ່າປູກໄມ້ທົດແທນ ແລະ ຄ່າປັບໜ້າດິນຄືນ. ສໍາລັບການຫັນປ່ຽນທີ່ດິນປ່າ ໄມ້ ໃນເຂດຂຸດຄົ້ນບໍ່ແຮ່ແບບເປີດໜ້າດິນ ຕ້ອງຈ່າຍຄ່າທໍຳນຽມຫັນປ່ຽນທີ່ດິນປ່າໄມ້.

​​​ໃນກໍລະນີ​ທີ່​ລັດ​ຕ້ອງການ​ຫັນປ່ຽນທີ່​ດິນ​ປ່າ​ໄມ້ ທີ່​ລັດໄດ້​ມອບ​ໃຫ້​ ບຸກ​ຄົນ ຫຼື ການ​ຈັດ​ຕັ້ງ​ໃດ​ໜຶ່ງ ນຳ​ໃຊ້ຕາມເປົ້າ​ໝາຍທີ່​ໄດ້​ກຳ​ນົດ​ໃຫ້​ ເພື່ອນໍາໄປ​ຮັບ​ໃຊ້​ເປົ້າ​ໝາຍ​ອື່ນ ທີ່​ມີ​ຜົນ​ປະ​ໂຫຍ​ດສູງ​ສຸດ​ແກ່​ຊາດນັ້ນ ລັດຈະ​ຊົດ​ເຊີຍ​​ຕາມ​ກົດໝາຍ​.

ມາດຕາ 83 (ໃໝ່) ອົງການລັດ​ ທີ່​ມີ​ສິດ​ຕົກລົງ​ກ່ຽວ​ກັບການຫັນ​ປ່ຽນທີ່​ດິນ​ປ່າ​ໄມ້​​​

ອົງການລັດ ທີ່ມີສິດຕົກລົງຫັນປ່ຽນທີ່ດິນປ່າໄມ້ ມີ ດັ່ງນີ້:

1. ສະພາແຫ່ງຊາດ;
2. ລັດຖະບານ;
3. ສະພາປະຊາຊົນຂັ້ນແຂວງ.

ມາດຕາ 84 (ໃໝ່) ການຕົກລົງຂອງສະພາແຫ່ງຊາດ

ສະພາ​ແຫ່ງ​ຊາດ​ ​ຕົກລົງຫັນປ່ຽນ​ປະ​ເພດ​ທີ່​ດິນ ປ່າ​ປ້ອງ​ກັນແຫ່ງຊາດ, ປ່າສະຫງວນແຫ່ງ​ຊາດ, ປ່າຜະລິດ ແລະ ປ່າ​ປ້ອງ​ກັນລະດັບແຂວງ, ປ່າສະຫງວນລະດັບແຂວງ ເປັນທີ່ດິນປະເພດອື່ນ ຕາມການສະເໜີຂອງລັດຖະບານ.

ມາດຕາ 85 (ໃໝ່) ການຕົກລົງຂອງລັດຖະບານ

ລັດຖະບານ ຕົກລົງຫັນປ່ຽນປະເພດທີ່ດິນປ່າໄມ້ ເປັນ ທີ່ດິນປະເພດອື່ນ ​ຕາມການສະເໜີຂອງກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ໂດຍ​ການ​ເຫັນ​ດີ​ເປັນເອກະພາບກັບກະຊວງກະສິກຳ ແລະ ປ່າໄມ້ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ດັ່ງນີ້:

1. ການຫັນປ່ຽນທີ່ດິນປ່າປ້ອງກັນ, ປ່າສະຫງວນ ລະດັບເມືອງ;
2. ການຫັນປ່ຽນທີ່ດິນ​ປ່າຊຸດໂຊມ ທີ່ບໍ່ສາມາດຟື້ນຟູຄືນດ້ວຍຕົວມັນເອງໄດ້ ເນື້ອທີ່​ແຕ່ ໜຶ່ງຮ້ອຍ​ເຮັກຕາ ຫາ ໜຶ່ງພັນເຮັກຕາ ຕໍ່ ​ໜຶ່ງກິດຈະການເທົ່ານັ້ນ​;
3. ການຫັນປ່ຽນທີ່ດິນປ່າປອກໂຫຼ້ນ ທີ່ບໍ່ສາມາດຟື້ນຟູຄືນດ້ວຍຕົວມັນເອງ ເນື້ອທີ່​ແຕ່ ສອງຮ້ອຍເຮັກຕາ ຫາ ສິບພັນເຮັກຕາ ຕໍ່ ໜຶ່ງກິດຈະການເທົ່ານັ້ນ.

ຖ້າການຫັນປ່ຽນທີ່ດິນປະເພດດັ່ງກ່າວ ຫາກມີເນື້ອທີ່ເກີນກວ່າຂອບເຂດ ທີ່ໄດ້ກໍານົດໄວ້ໃນຂໍ້ 2 ແລະ 3 ຂອງມາດຕານີ້ ຕ້ອງໄດ້ຜ່ານການຮັບຮອງຈາກສະພາແຫ່ງຊາດ ໂດຍການສະເໜີຂອງລັດຖະບານ.

ມາດຕາ 86 (ໃໝ່) ການຕົກລົງຂອງສະ​ພາ​ປະ​ຊາ​ຊົນຂັ້ນແຂວງ

ສະ​ພາ​ປະ​ຊາ​ຊົນຂັ້ນແຂວງ ຕົກລົງຫັນປ່ຽນປະເພດທີ່ດິນປ່າໄມ້ ເປັນ ທີ່ດິນປະເພດອື່ນ ຕາມການສະເໜີຂອງອົງການປົກຄອງຂັ້ນແຂວງ ດັ່ງນີ້:

1. ການຫັນປ່ຽນທີ່ດິນ ປ່າປ້ອງກັນ, ປ່າສະຫງວນ ຂັ້ນບ້ານ;
2. ການຫັນປ່ຽນທີ່ດິນ​ປ່າຊຸດໂຊມ ທີ່ບໍ່ສາມາດຟື້ນຟູຄືນດ້ວຍຕົວມັນເອງໄດ້ ເນື້ອທີ່​ຕ່ຳກວ່າ ໜຶ່ງຮ້ອຍ​ເຮັກຕາ ຕໍ່ ​ໜຶ່ງກິດຈະການເທົ່ານັ້ນ​;
3. ການຫັນປ່ຽນທີ່ດິນປ່າປອກໂຫຼ້ນ ເນື້ອທີ່​ຕ່ຳກວ່າ ສອງຮ້ອຍເຮັກຕາ ຕໍ່ ໜຶ່ງກິດຈະການເທົ່ານັ້ນ.

ໝວດ​ທີ 5

ການ​ເຊົ່າ ຫຼື ສຳ​ປະ​ທານ​ທີ່​ດິນ​ປ່າ​ໄມ້

ມາດຕາ 87 (ປັບປຸງ) ການເຊົ່າ ຫຼື ສຳປະທານທີ່ດິນປ່າໄມ້

ການ​ເຊົ່າ ຫຼື ​ສຳ​ປະທານ​ທີ່​ດິນປ່າໄມ້ ໃຫ້ດຳ​ເນີນ​ໃນ​ເຂດ​ທີ່​ໄດ້​ຈັດ​ສັນ​​ໄວ້​ເທົ່າ​ນັ້ນ​ ແລະ​ ໃຫ້ປະຕິບັດຕາມຫຼັກ​ການ ​​ດັ່ງນີ້:

1. ​ສຶກສາ​ຂໍ້​ມູນ​ທາງ​ດ້ານ​ເສດຖະກິດ-ສັງຄົມ, ຄວາມ​ເໝາະ​ສົມ​ທາງ​ທຳ​ມະ​ຊາດ​ ເຊັ່ນ ດິນ, ອາກາດ, ຄວາມ​ສູງ​ຈາກ​ລະດັບ​ນ້ຳທະ​ເລ, ປະລິມານ​ນ້ຳ​ຝົນ, ​ແຫຼ່ງນ້ຳ, ສິດ ​ນຳ​ໃຊ້ ຫຼື ໃຊ້​ທີ່​ດິນ​, ​ແຮງ​ງານ​ທ້ອງ​ຖິ່ນ, ສຳ​ຫຼວດສະພາບ​ປ່າ​ໄມ້​ ແລະ ຊັບພະຍາກອນ​ປ່າ​ໄມ້, ປຶກສາຫາລື ເປັນເອກະພາບກັບປະຊາຊົນທ້ອງຖິ່ນ ແລະ ບັນ ຫາອື່ນ​ທີ່​ຈຳ​ເປັນ;
2. ສ້າງ​ບົດ​ວິພາກ​ເສດຖະກິດ-​ເຕັກນິກ ໂດຍ​ຜ່ານ​ການ​ຮັບຮອງ​ຈາກ​ຂະແໜງການກະສິກຳ ແລະ ປ່າໄມ້ ແລະ ຂະ​ແໜງ​ການອື່ນ​ທີ່​ກ່ຽວຂ້ອງ;
3. ສ້າງບົດ​ລາຍ​ງານ​ການ​​ປະ​ເມີນ​ຜົນ​ກະທົບ​ຕໍ່​ສິ່ງ​ແວດ​ລ້ອມ ລວມທັງ​ມາດຕະການ​ແກ້​​ໄຂຢ່າງເໝາະ​ສົມ ໂດຍ​ການຢັ້ງຢືນຮັບຮອງຈາກ​ຂະ​ແໜງການທີ່​ກ່ຽວຂ້ອງ;
4. ສ້າງ​ແຜນ​ດຳ​ເນີນ​ງານ​ ໂດຍ​ເລັ່ງ​ໃສ່ການ​ປົກ​ປັກ​ຮັກສາ​ແຫຼ່ງນ້ຳ​ ແລະ ສິ່ງ​ແວດ​ລ້ອມ​, ການ​ບຸກ​ເບີກ​ເນື້ອທີ່, ການ​ພັດທະນາ​ບ້ານ, ການ​ສົ່ງ​ເສີມ​ປະຊາຊົນ​​​ມີ​ສ່ວນ​ຮ່ວມ​ໃນ​ການດຳ​ເນີນ ການຜະລິດ, ການນຳ​ໃຊ້​ເຕັກ​ໂນ​ໂລ​ຊີ​ ແລະ ອື່ນໆ ຕະຫຼອດ​ເຖິງການ​ແບ່ງປັນ​ຜົນ​ປະ​ໂຫຍ​ດ.

ຜູ້ທີ່ໄດ້​ຮັບ​ອະ​ນຸ​ຍາດໃຫ້​ເຊົ່າ ຫຼື ສຳປະທານທີ່ດິນປ່າໄມ້ ຕ້ອງ​ໄດ້​ຈ່າຍຄ່າເຊົ່າ ຫຼື ຄ່າສຳປະ ທານ ແລະ ຮັບ​ຜິດ​ຊອບຄ່າໃຊ້ຈ່າຍ​ຕ່າງໆ ເຊັ່ນ ຄ່າການບໍລິການ​ທາງ​ດ້ານ​ວິຊາ​ການ, ຄ່າປັບໜ້າດິນ, ຄ່າປູກ​ຕົ້ນ ໄມ້, ຄ່າຟື້ນຟູປ່າທົດແທນ​ຄືນ ​ແລະ ຄ່າທໍານຽມອື່ນ ຕາມກົດໝາຍ.

ໄມ້ ແລະ ຊັບພະຍາກອນປ່າໄມ້ ທີ່ມີຢູ່ໃນເຂດໃຫ້ ເຊົ່າ ຫຼື ສຳປະທານ ແມ່ນ ເປັນກຳມະ ສິດຂອງລັດ ຍົກເວັ້ນໄມ້ປູກ ທີ່ເປັນຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ.

ມາດຕາ 88 (ໃໝ່) ການເຊົ່າ ຫຼື ສຳ​ປະ​ທານທີ່ດິນປ່າໄມ້ ເພື່ອການທ່ອງທ່ຽວທຳມະຊາດ

ການເຊົ່າ ຫຼື ສຳ​ປະ​ທານທີ່ດິນປ່າໄມ້ ເພື່ອກິດຈະການທ່ອງທ່ຽວທໍາມະຊາດ ໃນເຂດປ່າປ້ອງກັນ, ປ່າສະຫງວນ ແຫ່ງຊາດ ແລະ ປ່າຜະລິດ ສາມາດດຳເນີນໄດ້ ໃນເຂດທີ່ລັດຈັດສັນໃຫ້ເທົ່ານັ້ນ ແລະ ຕ້ອງໄດ້ຮັບການອະນຸຍາດຈາກ​ລັດຖະບານ ຕາມການສະເໜີຂອງກະຊວງກະ​ສິ​ກຳ ແລະ ປ່າໄມ້ ໂດຍ​ການເຫັນ​ດີເປັນເອກະພາບກັບກະຊວງທີ່ກ່ຽວຂ້ອງ ແລະ ອົງການປົກຄອງຂັ້ນແຂວງ.

ການເຊົ່າ ຫຼື ສຳ​ປະ​ທານ ທີ່ດິນປ່າໄມ້ ເພື່ອກິດຈະການທ່ອງທ່ຽວທໍາມະຊາດ ໃນເຂດປ່າປ້ອງກັນ, ປ່າສະຫງວນ ຂັ້ນແຂວງ ແລະ ຂັ້ນເມືອງ ສາມາດດຳເນີນໄດ້ ໃນເຂດທີ່ລັດຈັດສັນໃຫ້ເທົ່ານັ້ນ ແລະ ຕ້ອງໄດ້ຮັບການອະນຸຍາດ ຈາກອົງການປົກຄອງຂັ້ນແຂວງ ຕາມການສະເໜີຂອງພະແນກ​ກະ​ສິ​ກຳ ແລະ ປ່າໄມ້ ໂດຍການ​​ເຫັນ​ດີເປັນເອກະພາບກັບຂະແໜງການທີ່ກ່ຽວຂ້ອງຂອງ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ.

ຜູ້ເຊົ່າ ຫຼື ສຳ​ປະ​ທານ ຕ້ອງໄດ້ຈ່າຍຄ່າທຳນຽມ ແລະ ຄ່າບໍລິການດ້ານລະບົບນິເວດປ່າໄມ້ ເຂົ້າກອງທຶນປົກປັກຮັກສາປ່າໄມ້ ຕາມທີ່ໄດ້ກຳນົດໄວ້ໃນກົດ​ໝາຍ.

ມາດຕາ 89 (ໃໝ່) ການເຊົ່າ ຫຼື ສຳປະທານທີ່ດິນປ່າໄມ້ ເພື່ອການຟື້ນຟູປ່າ, ການປູກໄມ້ ແລະ ເຄື່ອງປ່າຂອງດົງ

ການເຊົ່າ ຫຼື ສຳປະທານທີ່ດິນປ່າໄມ້ ເພື່ອການຟື້ນຟູປ່າ, ການປູກໄມ້ ແລະ ເຄື່ອງປ່າຂອງດົງ ເພື່ອຈຸດປະສົງທາງດ້ານການຄ້າ ໃຫ້ດຳເນີນໃນເຂດທີ່ດິນປ່າຊຸດໂຊມ ແລະ ທີ່ດິນປ່າປອກໂຫຼ້ນ ທີ່ຢູ່ໃນເຂດປ່າຜະລິດ ຕາມແຜນຈັດສັນ ແລະ ປະຕິບັດຕາມຂອບເຂດສິດອະນຸຍາດ ດັ່ງນີ້:

1. ລັດ​ຖະ​ບານ ອະນຸຍາດເນື້ອທີ່ ຫຼາຍກ່ວາ ສິບພັນເຮັກຕາ ຂຶ້ນໄປ ຕໍ່ ໜຶ່ງໂຄງການລົງທຶນ ໃນກຳນົດໄລຍະເວລາບໍ່ເກີນ ຫ້າສິບປີ ແລະ ສາມາດຕໍ່ໄດ້ ແລ້ວແຕ່ກໍລະນີ ສູງສຸດບໍ່ໃຫ້​ເກີນ ສາມສິບ​ປີ ຕາມການສະເໜີຂອງກະ​ຊວງ​ກະ​ສິ​ກຳ ແລະ ປ່າ​ໄມ້ ໂດຍ​ການ​ເຫັນ​ດີ​ເປັນ​ເອກະ​ພາບ​ກັບ​ອົງ​ການ​ປົກ​ຄອງທ້ອງ​ຖິ່ນທີ່ກ່ຽວ ຂ້ອງ;
2. ກະ​ຊວງ​ກະ​ສິ​ກຳ ແລະ ປ່າ​ໄມ້ ອະນຸຍາດເນື້ອທີ່ ແຕ່ ໜຶ່ງຮ້ອຍ ຫາ ສິບພັນ ເຮັກຕາ ຕໍ່ ໜຶ່ງໂຄງການລົງທຶນ ໃນກຳນົດໄລຍະເວລາບໍ່ເກີນ ຫ້າສິບປີ ແລະ ສາມາດຕໍ່ໄດ້ ແລ້ວແຕ່ກໍລະນີສູງສຸດບໍ່ໃຫ້​ເກີນ ສາມສິບ​ປີ ຕາມການສະເໜີຂອງ​ກົມ​ປ່າ​ໄມ້ ໂດຍ​ການ​ເຫັນ​ດີ​ເປັນ​ເອ​ກະ​ພາບ​ກັບ​ຂະ​ແໜງ​ການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ;
3. ອົງການປົກຄອງຂັ້ນແຂວງ ອະນຸຍາດເນື້ອທີ່ຕ່ຳກວ່າ ໜຶ່ງຮ້ອຍເຮັກຕາ ລົງມາ ຕໍ່ ໜຶ່ງໂຄງ ການລົງທຶນ ໃນກຳນົດເວລາບໍ່ເກີນ ຫ້າສິບປີ ແລະ ສາມາດຕໍ່ໄດ້ ແລ້ວແຕ່ກໍລະນີ ສູງສຸດບໍ່ໃຫ້​ເກີນ ສາມສິບ​ປີ ຕາມການສະເໜີຂອງພະແນກກະສິກຳ ແລະ ປ່າໄມ້ ບົນພື້ນຖານຄວາມເປັນເອກະພາບກັບພະແນກການ ແລະ ພາກ ສ່ວນອື່ນທີ່ກ່ຽວຂ້ອງພາຍໃນ ແຂວງ, ນະຄອນຫຼວງ.

ມາດຕາ 90 (ໃໝ່) ການເຊົ່າ ຫຼື ສຳປະທານທີ່ດິນປ່າໄມ້ ເພື່ອດຳເນີນກິດຈະການລະບົບນິເວດປ່າໄມ້

ການເຊົ່າ ຫຼື ສຳປະທານທີ່ດິນປ່າໄມ້ ເພື່ອດຳເນີນກິດຈະການລະບົບນິເວດປ່າໄມ້ ໃຫ້ດຳເນີນໃນເຂດທີ່ລັດຈັດສັນໃຫ້ເທົ່ານັ້ນ ແລະ ໃຫ້ປະຕິບັດ ດັ່ງນີ້:

1. ການເຊົ່າ ຫຼື ສຳປະທານ ທີ່ດິນປ່າໄມ້ ເພື່ອດຳເນີນກິດຈະການລະບົບນິເວດປ່າໄມ້ ໃນເຂດປ່າປ້ອງກັນ, ປ່າສະຫງວນ ແຫ່ງຊາດ ແລະ ປ່າຜະລິດ ສາມາດດຳເນີນໄດ້ໃນເຂດທີ່ລັດຈັດສັນໃຫ້ເທົ່ານັ້ນ ແລະ ຕ້ອງໄດ້ຮັບການອະນຸຍາດຈາກ​ກະຊວງ​ກະ​ສິ​ກຳ ແລະ ປ່າໄມ້ ໂດຍ​ການເຫັນ​ດີເປັນເອກະພາບກັບກະຊວງ ແລະ ອົງການປົກຄອງຂັ້ນແຂວງ ທີ່ກ່ຽວຂ້ອງ;
2. ການເຊົ່າ ຫຼື ສຳປະທານ ທີ່ດິນປ່າໄມ້ ເພື່ອດຳເນີນກິດຈະການລະບົບນິເວດປ່າໄມ້ ໃນເຂດປ່າປ້ອງກັນ, ປ່າສະຫງວນ ຂັ້ນແຂວງ ແລະ ຂັ້ນເມືອງ ສາມາດດຳເນີນໄດ້ໃນເຂດທີ່ລັດຈັດສັນໃຫ້ເທົ່ານັ້ນ ແລະ ຕ້ອງໄດ້ຮັບການອະນຸຍາດຈາກອົງການປົກຄອງຂັ້ນແຂວງ ຕາມການສະເໜີຂອງພະແນກ​ກະ​ສິ​ກຳ ແລະ ປ່າໄມ້ໂດຍ ການ​​ເຫັນ​ດີເປັນເອກະພາບກັບຂະແໜງການອື່ນທີ່ກ່ຽວຂ້ອງຂອງ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ.

ຜູ້ໄດ້ຮັບອະນຸຍາດໃຫ້ ເຊົ່າ ຫຼື ສຳປະທານ ຕ້ອງໄດ້ປະຕິບັດພັນທະ ແລະ ແບ່ງປັນຜົນປະໂຫຍດ ຕາມກົດໝາຍ.

ມາດຕາ 91 (ໃໝ່) ການສຳປະທານທີ່ດິນປ່າໄມ້ ເພື່ອດຳເນີນກິດຈະການແຮ່ທາດ

ການສຳປະທານທີ່ດິນປ່າໄມ້ ເພື່ອດຳເນີນໂຄງການບໍ່ແຮ່ຂະໜາດໃຫຍ່ ແມ່ນ ສະພາແຫ່ງຊາດ ເປັນຜູ້ຮັບຮອງຕາມການສະເໜີຂອງລັດຖະບານ. ສຳລັບການສຳປະທານ ເພື່ອດຳເນີນໂຄງການບໍ່ແຮ່ທົ່ວໄປ ແມ່ນ ລັດຖະບານ ເປັນຜູ້ຕົກລົງ, ສໍາລັບລະບຽບການ ແລະ ກໍານົດໄລຍະເວລາ​ສຳປະທານ ໃຫ້ປະຕິບັດຕາມກົດໝາຍວ່າດ້ວຍແຮ່ທາດ.

ຜູ້ໄດ້ຮັບອະ​ນຸ​ຍາດສຳປະທານ ຕ້ອງ​ໄດ້​ຮັບ​ຜິດ​ຊອບຈ່າຍ​ຄ່າສິ້ນ​ເປືອງ ແລະ ພັນ​ທະ​ ຕາມ​ທີ່​ໄດ້​ກຳ​ນົດໄວ້ໃນມາດ​ຕາ 82 ວັກທີສອງ ຂອງ​ກົດ​ໝາຍ​ສະ​ບັບ​ນີ້.

ພາກທີ VI

​ທຸ​ລະ​ກິດ​ ແລະ ການດໍາເນີນທຸລະກິດ ກ່ຽວ​ກັບ​ປ່າ​ໄມ້

ໝວດທີ 1

ທຸລະກິດກ່ຽວກັບປ່າໄມ້

ມາດຕາ 92 (ປັບປຸງ) ປະເພດທຸລະກິດກ່ຽວກັບ​ປ່າ​ໄມ້

ປະເພດທຸລະກິດກ່ຽວກັບ​ປ່າ​ໄມ້ ມີ ດັ່ງນີ້:

1. ການ​ກ້າ​ເບ້ຍ​ໄມ້ ​ແລະ ເຄື່ອງ​ປ່າ​ຂອງ​ດົງ;
2. ການ​ປູກ​ໄມ້​ ແລະ​ ເຄື່ອງ​ປ່າ​ຂອງ​ດົງ;
3. ການປຸງແຕ່ງໄມ້;
4. ການຜະລິດຖ່ານ;
5. ການ​ປຸງ​ແຕ່ງ​ເຄື່ອງປ່າຂອງດົງ;
6. ການ​ສົ່ງ​ອອກໄມ້, ຜະລິດຕະພັນໄມ້, ພັນໄມ້​ ແລະ ​ເຄື່ອງ​ປ່າ​ຂອງ​ດົງ;
7. ການ​ນຳ​ເຂົ້າ, ສົ່ງຜ່ານໄມ້​, ຜະລິດຕະພັນໄມ້, ພັນໄມ້ ແລະ ເຄື່ອງປ່າຂອງດົງ;
8. ການຈຳໜ່າຍເຄື່ອງປ່າຂອງດົງ;
9. ການຈຳໜ່າຍຜະລິດຕະພັນໄມ້;
10. ການທ່ອງທ່ຽວ​ທຳ​ມະ​ຊາດ;
11. ການຄ້າ ຂາຍ ກາກບອນປ່າໄມ້;
12. ທຸລະກິດອື່ນກ່ຽວກັບປ່າ​ໄມ້.

ມາດຕາ 93 (ປັບປຸງ) ການກ້າເບ້ຍໄມ້ ແລະ ເຄື່ອງປ່າຂອງດົງ

​ບຸກ​ຄົນ, ຄອບ​ຄົວ, ນິຕິບຸກຄົນ ຫຼື ການຈັດ​ຕັ້ງ ໄດ້ຮັບການສົ່ງ​ເສີມ​ໃນການກ້າ​ເບ້ຍ​ໄມ້ ແລະ​ ເຄື່ອງ​ປ່າຂອງ​ດົງ​ ເພື່ອ​ຕອບ​ສະ​ໜອງຄວາມ​​ຕ້ອງການຂອງ​ຕະຫຼາດ​​ ແລະ​ ການພັດທະນາ​ປ່າ​ໄມ້.

ມາດຕາ 94 (ປັບປຸງ) ການປູກໄມ້ ແລະ ເຄື່ອງປ່າຂອງດົງ

​ບຸກ​ຄົນ, ຄອບຄົວ, ນິຕິບຸກຄົນ ຫຼື ການຈັດ​ຕັ້ງ ໄດ້ຮັບການສົ່ງເສີມປູກ​ໄມ້ ແລະ​ ເຄື່ອງ​ປ່າ​ຂອງ​ດົງ​​ ເພື່ອເປັນ​ສິນຄ້າ​​ ແລະ ​ຕອບ​ສະໜອງ​ວັດຖຸ​ດິບ ​ໃຫ້​ແກ່​ໂຮງງານ​ອຸດສາ​ຫະກຳປຸງ​ແຕ່ງ ດ້ວຍການວາງ​ນະ​ໂຍບາຍ ຕາມ​ທີ່​​ໄດ້ກຳນົດ​ໄວ້ໃນ​ມາດຕາ 60​ ຂອງ​ກົດໝາຍ​ສະບັບ​ນີ້.

ການ​ປູກໄມ້​ ແລະ​ ເຄື່ອງ​ປ່າ​ຂອງ​ດົງ ຕ້ອງ​ດຳ​ເນີນ​ໃນ​ສະຖານ​ທີ່​ ທີ່ກໍານົດ​ໃຫ້​ ແລະ ຕ້ອງ​ປະຕິ ບັດ​ໃຫ້​ຖືກຕ້ອງຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 57 ຂອງ​ກົດໝາຍ​ສະບັບ​ນີ້.

ສຳ​ລັບ ບຸກຄົນ, ຄອບຄົວ, ນິ​ຕິ​ບຸກ​ຄົນ ຫຼື ການຈັດຕັ້ງ ທີ່​ມີ​ຈຸດ​ປະ​ສົງປູກໄມ້ເປັນ​​ສິນ​ຄ້າ ໃສ່ເນື້ອທີ່ດິນ ທີ່ຕົນໄດ້ຮັບສິດນໍາໃຊ້ຢ່າງຖືກຕ້ອງຕາມກົດໝາຍ ສາມາດດຳເນີນໄດ້ ໂດຍບໍ່ຕ້ອງຂໍອະນຸຍາດ.

ມາດຕາ 95 (ໃໝ່) ການປຸງແຕ່ງໄມ້

​ບຸກ​ຄົນ, ຄອບຄົວ, ນິຕິບຸກຄົນ ຫຼື ການຈັດ​ຕັ້ງ ໄດ້ຮັບການສົ່ງເສີມການ​ນຳ​ໃຊ້​ເຕັກ​ໂນ​ໂລ​ຊີແລະ ນະ​ວັດ​ຕະ​ກຳ​​ ເຂົ້າ​ໃນການ​ປຸງ​ແຕ່ງ​ໄມ້​ ເພື່ອ​ສ້າງມູນ​ຄ່າ​ເພີ່ມ ຕາມ​ທິດຫັນ​ເປັນ​ອຸດສາຫະກຳ​ ແລະ ທັນ​ສະ​​ໄໝ ​​ ແນ​ໃສ່​​​ຮັບ​ປະ​ກັນ​​ໃຫ້​ຜະລິດ​ຕະພັນ​ສຳ​ເລັດ​ຮູ​ບ ຮັບໃຊ້​ພາຍ​ໃນ ແລະ ສົ່ງ​ອອກ​ ໄດ້​ມາດ​ຕະ​ຖານ.

​ການສ້າງຕັ້ງ, ການຂະຫຍາຍ ຫຼື ການຍົກຍ້າຍໂຮງງານປຸງ​ແຕ່ງໄມ້, ເຕົາເຜົາຖ່ານ ແລະ ໂຮງງານທີ່ນຳໃຊ້ໄມ້ເປັນພະລັງງານ ຕ້ອງບົນພື້ນຖານການຮັບປະກັນດ້ານແຫຼ່ງວັດຖຸດິບ​ ແຕ່ບໍ່​ໃຫ້ອີງ​ໃສ່​ວັດ​ຖຸ​ດິບ​ຈາກ​ປ່າ​ທຳ​ມະ​ຊາດ ໂດຍການເຫັນດີເປັນເອກະພາບຈາກຂະແໜງການກະສິກຳ ແລະ ປ່າໄມ້ກ່ອນ ຈຶ່ງຂໍອະນຸຍາດຈົດທະ ບຽນຈາກຂະແໜງການອຸດສາຫະກຳ ແລະ ການຄ້າ.

ສໍາລັບ ການຄຸ້ມຄອງເຕົາ​ເຜົາ​ຖ່ານ, ການ​ເຄື່ອນ​ຍ້າຍ​ຖ່ານພາຍ​ໃນ ແລະ​​ ສົ່ງ​ອອກຕ່າງ​ປະ​ເທດ ໄດ້ກໍານົດໄວ້ໃນລະບຽບການຕ່າງ​ຫາກ.

ມາດຕາ 96 (ໃໝ່) ການຜະລິດຖ່ານ

ບຸກຄົນ, ຄອບ​ຄົວ, ນິຕິບຸກຄົນ ຫຼື ການຈັດຕັ້ງ ໄດ້ຮັບການສົ່ງເສີມການນຳ​ໃຊ້​ເຕັກ​ໂນ​ໂລ​ຊີ ແລະ ນະວັດ​ຕະ​ກຳ ​ເຂົ້າ​ໃນ​ການດໍາເນີນທຸລະກິດ ຜະລິດຖ່ານຂາວ, ຜະລິດຕະພັນຖ່ານຂາວ ແລະ ຖ່ານອັດແທ່ງຈາກຂີ້ເລື່ອຍ ເພື່ອເປັນສິນຄ້າສົ່ງອອກ. ສໍາລັບຖ່ານດໍາ ທີ່​ນຳ​ໃຊ້​ວັດ​ຖຸ​ດິບ​ຈາກ​ປ່າ​ທຳ​ມະ​ຊາດນັ້ນ ບໍ່ອະນຸຍາດໃຫ້ດໍາເນີນທຸ ລະກິດ​ເພື່ອສົ່ງອອກ ແຕ່ສາມາດຜະລິດນໍາໃຊ້ພາຍໃນປະເທດ ບົນພື້ນຖານມີການຈັດສັນ, ຄຸ້ມຄອງວັດຖຸດິບຖືກ ຕ້ອງຕາມລະບຽບການ.

​ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບອະນຸຍາດດໍາເນີນທຸລະກິດຜະລິດ ແລະ ສົ່ງອອກຖ່ານຂາວ ຕ້ອງມີປ່າປູກ, ຊຸກຍູ້ສົ່ງເສີມປະຊາຊົນປູກ ແລະ ຟື້ນຟູປ່າໄມ້ ເພື່ອຮັບປະກັນໃຫ້ມີວັດຖຸດິບຕອບສະ ໜອງໃຫ້ໂຮງງານ ໃຫ້ມີຄວາມຍືນຍົງ ໂດຍບໍ່ອີງໃສ່ວັດຖຸດິບຈາກປ່າທໍາມະຊາດ.

ສໍາລັບ ການຄຸ້ມຄອງ ການ​ຂຸດ​ຄົ້ນ​ ແລະ ເຄື່ອນ​ຍ້າຍໄມ້​ຟືນ ​ເພື່ອ​ຜະ​ລິດ​ຖ່ານ​ຂາວ ໄດ້ກໍານົດໄວ້ໃນລະບຽບການຕ່າງ​ຫາກ.

ມາດຕາ 97 (ປັບປຸງ) ການປຸງແຕ່ງເຄື່ອງປ່າຂອງດົງ

ການ​ປຸງ​ແຕ່ງ​ເຄື່ອງປ່າຂອງດົງ​ ໄດ້​ຮັບ​ການ​ສົ່ງ​ເສີມ​ຈາກ​ລັດ​ ເພື່ອ​ສ້າງມູນ​ຄ່າ​ເພີ່ມ​​ແນ​ໃສ່​​​ຮັບ​ໃຊ້​ພາຍ​ໃນ​ ແລະ ປຸງ​ແຕ່ງ​ເປັນ​ຜະລິດ​ຕະພັນ​ສຳ​ເລັດ​ຮູ​ບ​ເພື່ອສົ່ງ​ອອກ.

​​​ໂຮງງານປຸງ​ແຕ່ງ​ເຄື່ອງປ່າຂອງດົງ ຕ້ອງປະຕິບັດຕາມ​ກົດໝາຍ​ວ່າ​ດ້ວຍ​ອຸດສາຫະກຳ​ປຸງ​ແຕ່ງ, ຮັບປະກັນໃຫ້​ໄດ້​ປະລິມານ ​ແລະ ຄຸນ​ນະພາ​ບ ທີ່​ເໝາະ​ສົມ ຕາມ​ທິດຫັນ​ເປັນ​ອຸດສາຫະກຳ ​ແລະ ທັນ​ສະ​​ໄໝ.

ການສ້າງຕັ້ງໂຮງງານປຸງ​ແຕ່ງເຄື່ອງປ່າຂອງດົງ ຕ້ອງໄດ້ຂໍອະນຸຍາດນໍາຂະແໜງການກະສິ​ກຳແລະ ປ່າໄມ້, ສຳລັບການສ້າງຕັ້ງໂຮງງານປຸງແຕ່ງເຄື່ອງປ່າຂອງດົງຊະນິດທີ່ເປັນຢານັ້ນ ຍັງຕ້ອງໄດ້ຂໍອະນຸຍາດນຳຂະແໜງການສາທາລະນະສຸກ ແລະ ຕ້ອງປະຕິບັດຕາມກົດໝາຍວ່າດ້ວຍອຸດສາຫະກຳປຸງແຕ່ງ.

ມາດຕາ 98 (ປັບ​ປຸງ) ການ​ສົ່ງ​ອອກ ໄມ້​, ຜະລິດ​ຕະພັນ​ໄມ້, ພັນໄມ້ ແລະ ເຄື່ອງປ່າຂອງດົງ

ລັດ ສົ່ງເສີມ ການສົ່ງອອກ ຜະລິດຕະພັນໄມ້ສຳເລັດຮູບ ໂດຍແມ່ນຂະແໜງການອຸດສາຫະ ກຳ ແລະ ການຄ້າ ສົມທົບກັບຂະແໜງການກະ​ສິ​ກຳ ແລະ ປ່າ​ໄມ້ ແລະ ຂະ​ແໜງ​ການການ​ເງິນ ກຳນົດບັນຊີຜະ​ລິດ​ຕະ​ພັນ​ໄມ້​​ ເພື່ອສົ່ງ​ອອກ.

ການສົ່ງອອກ ເຄື່ອງປ່າຂອງດົງ ອະນຸຍາດໃຫ້ສະເພາະແຕ່ຊະນິດທີ່ບໍ່ສາມາດປຸງແຕ່ງຢູ່ພາຍໃນ ແລະ ຊະນິດທີ່ບໍ່ຫວງຫ້າມ ໂດຍໃຫ້ຂະແໜງການກະສິກຳ ແລະ ປ່າໄມ້ ສົມທົບກັບຂະແໜງການສາທາລະນະສຸກ ແລະ ຂະແໜງການອື່ນ ທີ່ກ່ຽວຂ້ອງ ກຳນົດບັນຊີຊະນິດເຄື່ອງປ່າຂອງດົງທີ່ອະນຸຍາດສົ່ງອອກ.

ການສົ່ງອອກ ໄມ້, ຜະລິດ​ຕະພັນ​ໄມ້, ພັນ​ໄມ້ ​ແລະ ເຄື່ອງປ່າຂອງດົງ​ ຕ້ອງ​ປະຕິບັດ​​ຕາມກົດໝາຍ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ລັດ ບໍ່ອະນຸຍາດໃຫ້ສົ່ງອອກ ໄມ້ທ່ອນ, ໄມ້ຕີຕັບ, ໄມ້ເລື່ອຍ, ຮາກໄມ້ ຫຼື ເຫງົ້າໄມ້, ຕໍໄມ້, ປູດໄມ້, ງ່າໄມ້ ແລະ ໄມ້ຢືນຕົ້ນ ຫຼື ໄມ້ປະດັບ ທີ່ຂຸດຄົ້ນຈາກປ່າທຳມະຊາດ ລວມທັງ​ຖ່ານ​ດຳ ທີ່ນໍາໃຊ້ວັດຖຸດິບ ຈາກປ່າທໍາມະຊາດ.

ມາດຕາ 99 (ປັບ​ປຸງ) ການ​ນຳ​ເຂົ້າ ແລະ ສົ່ງຜ່ານ ໄມ້​, ຜະລິດຕະພັນໄມ້, ພັນໄມ້ ແລະ ເຄື່ອງປ່າຂອງດົງ

ລັດ ອະນຸຍາດນຳ​ເຂົ້າ​​ໄມ້, ພັນໄມ້ ແລະ ເຄື່ອງປ່າຂອງດົງ​ ເພື່ອ​ຕອບ​ສະໜອງຄວາມ​ຕ້ອງການ​​ໃນ​ການ​ຜະລິດຢູ່ພາຍໃນ ດ້ວຍ​ນະ​ໂຍບາຍ​ຍົກ​ເວັ້ນ ຫຼື ຫຼຸດຜ່ອນ ພາສີ​, ອາກອນ ຕາມກົດໝາຍ ແຕ່ຕ້ອງໄດ້ຮັບອະນຸຍາດ ຢ່າງຖືກຕ້ອງ ແລະ ມີ​ໃບ​ຢັ້ງ​ຢືນ​ແຫຼ່ງ​ທີ່​ມາຈາກປະເທດຕົ້ນທາງ.

ການ​ນຳ​ເຂົ້າ​ພັນ​ໄມ້ ແລະ ເຄື່ອງ​ປ່າ​ຂອງ​ດົງນັ້ນ ຕ້ອງຜ່ານການກວດກາ ຂອງເຈົ້າໜ້າທີ່ກັກກັນພືດ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການປ້ອງກັນ ແລະ ການກັກກັນພືດ ແລະ ເຈົ້າໜ້າທີ່ອື່ນທີ່ກ່ຽວ ຂ້ອງ.

ການນໍາເຂົ້າ ແລະ ສົ່ງຜ່ານ​​ ໄມ້, ພັນ​ໄມ້, ພັນ​ພືດ, ຜະລິດ​ຕະພັນ​ໄມ້ ​ແລະ ເຄື່ອງປ່າຂອງດົງ​ ຕ້ອງ​ປະຕິບັດ​​ຕາມກົດໝາຍ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ມາດຕາ 100 (ປັບປຸງ) ການຈໍາໜ່າຍເຄື່ອງ​ປ່າ​ຂອງ​ດົງ

ການຈຳໜ່າຍເຄື່ອງ​ປ່າ​ຂອງ​ດົງ ລວມທັງ ພືດເປັນຢາ ທີ່ບໍ່ຢູ່ໃນບັນຊີ I ຢູ່ພາຍໃນ ແລະ ຕ່າງ ປະເທດ ຕ້ອງໄດ້ຂໍອະນຸຍາດນຳຂະແໜງການອຸດສາຫະກຳ ແລະ ການຄ້າ ແລະ ຂະແໜງການອື່ນທີ່ກ່ຽວຂ້ອງ ແລະ ຕ້ອງ​ປະຕິບັດຕາມ​ກົດໝາຍ​, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ມາດຕາ 101 (ໃໝ່) ການຈໍາໜ່າຍຜະລິດຕະພັນໄມ້

ການຈຳໜ່າຍຜະລິດຕະພັນ​ໄມ້ທຸກຊະນິດ ຢູ່ພາຍໃນ ແລະ ຕ່າງປະເທດ ຕ້ອງໄດ້ຂໍອະນຸຍາດນຳຂະແໜງການອຸດສາຫະກຳ ແລະ ການຄ້າ ແລະ ໄດ້ຮັບການຢັ້ງຢືນແຫຼ່ງທີ່ມາຂອງໄມ້ ຈາກຂະແໜງການກະສິ ກຳ ແລະ ປ່າໄມ້ ແລະ ຕ້ອງ​ປະຕິບັດຕາມ​​ກົດໝາຍ​, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ມາດຕາ 102 (ປັບປຸງ) ການທ່ອງທ່ຽວທໍາມະຊາດ

ລັດ ສົ່ງ​ເສີມ ​ບຸກຄົນ, ຄອບຄົວ​, ນິຕິບຸກຄົນ ຫຼື ການຈັດຕັ້ງ ດຳ​ເນີນ​ທຸລະ​ກິດການທ່ອງທ່ຽວທຳ​ມະ​ຊາດ​ ໃນ​ເຂດ​ທິວ​ທັດ​ສວຍ​ງາມ, ຊີວະ​ນາໆ​ພັນ ​ໃນ​ເຂດ ​ປ່າ​ປ້ອງ​ກັນ, ປ່າ​ສະຫງວນ​ ແລະ ປ່າ​ຜະລິດ ຕາມ​ທີ່​ໄດ້​ຈັດ​ສັນໃຫ້​ ແລະ ບໍ່​ສົ່ງ​ຜົນ​ກະທົບ​ອັນ​ບໍ່​ດີ​ຕໍ່ສິ່ງ​ແວດ​ລ້ອມ. ຜູ້ໄດ້ຮັບອະນຸຍາດ ຕ້ອງໄດ້ປະຕິບັດພັນທະຈ່າຍຄ່າບໍລິ ການດ້ານລະບົບນິເວດປ່າໄມ້ ຕາມກົດ​ໝາຍ.

ມາດຕາ 103 (ໃໝ່) ການຄ້າ ຂາຍ ກາກບອນປ່າໄມ້

ການຄ້າ ຂາຍ ກາກບອນປ່າໄມ້ ແມ່ນ ການຈ່າຍຄ່າຕອບແທນຂອງ ນິຕິບຸກຄົນ ແລະ ການ ຈັດຕັ້ງ ໃຫ້ແກ່ຜູ້ ຄຸ້ມຄອງ, ປົກປັກຮັກສາ ແລະ ພັດທະນາປ່າໄມ້ ບໍ່ໃຫ້ຖືກທຳລາຍ ເພື່ອດູດຊັບເອົາທາດອາຍກາກໂບນິກ ໂດຍໄດ້ຮັບການຢັ້ງຢືນຈາກອົງການສາກົນທີ່ກ່ຽວຂ້ອງ.

ລັດ ກໍານົດນະໂຍບາຍ, ຍຸດທະສາດ ແລະ ກົດໝາຍ ເພື່ອສົ່ງເສີມ ແລະ ຄຸ້ມຄອງວຽກງານຄ້າ ຂາຍ ກາກບອນປ່າໄມ້ ໃຫ້ສອດຄ່ອງກັບ ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ລັດ ສົ່ງເສີມ ບຸກຄົນ, ນິຕິບຸກຄົນ ຫຼື ການຈັດຕັ້ງ ດໍາເນີນທຸລະກິດຄ້າ ຂາຍ ກາກບອນປ່າໄມ້ ພາຍໃຕ້ກົນໄກຕະຫຼາດຄ້າ ຂາຍ ກາກບອນສາກົນ ບົນພື້ນຖານການເຫັນດີຈາກຂະແໜງການກະສິກຳ ແລະ ປ່າໄມ້ ແລະ ໄດ້ຮັບທະບຽນວິສາຫະກິດຈາກຂະແໜງການທີ່ກ່ຽວຂ້ອງ ຕາມທີ່ໄດ້ກຳນົດໄວ້ໃນມາດຕາ 104 ຂອງກົດ ໝາຍສະບັບນີ້.

ໝວດທີ 2

ການດຳເນີນ, ໂຈະ ແລະ ຍົກເລີກ ທຸລະກິດກ່ຽວກັບປ່າໄມ້

ມາດຕາ 104 (​ໃໝ່) ການດຳເນີນທຸລະກິດກ່ຽວກັບ​ປ່າ​ໄມ້

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດຳເນີນທຸລະກິດກ່ຽວກັບ​ປ່າ​ໄມ້ ໃຫ້ຍື່ນ ຄໍາຮ້ອງຂໍ​ອະນຸຍາດນໍາຫ້ອງການບໍລິການການລົງທຶນປະຕູດຽວ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງ ເສີມການລົງທຶນ ຫຼື ຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ ແລະ ຕ້ອງໄດ້ຂໍອະນຸຍາດທາງດ້ານວິຊາການນຳຂະແໜງການກະສິກຳ ແລະ ປ່າໄມ້ ໂດຍສົມທົບກັບຂະແໜງ ການອື່ນທີ່ກ່ຽວຂ້ອງ.

ຂະແໜງການກະສິກໍາ ແລະ ປ່າໄມ້ ຕ້ອງພິຈາລະນາໃຫ້ຄໍາເຫັນຕາມກໍານົດເວລາ ທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ.

ມາດຕາ 105 (ໃໝ່) ເງື່ອນໄຂໃນການດໍາເນີນທຸລະກິດກ່ຽວກັບປ່າໄມ້

ການດໍາເນີນທຸລະກິດກ່ຽວກັບປ່າໄມ້ ຕ້ອງມີເງື່ອນໄຂຕົ້ນຕໍ ດັ່ງນີ້:

1. ທຶນ, ສໍານັກງານ ຫຼື ສິ່ງປຸກສ້າງ, ວັດຖູປະກອນ ແລະ ພາຫະນະຮັບໃຊ້ ທີ່ຖືກຕ້ອງຕາມມາດຕະຖານເຕັກນິກ;
2. ນັກວິຊາການທີ່ມີປະສົບການ ແລະ ວິຊາສະເພາະ ທີ່ກ່ຽວຂ້ອງກັບທຸລະກິດຂອງຕົນ;
3. ບົດວິພາກເສດຖະກິດ-ເຕັກນິກ;
4. ເງື່ອນໄຂອື່ນທີ່ຈໍາເປັນ.

ມາດຕາ 106 (ໃໝ່) ການໂຈະດຳເນີນທຸລະກິດກ່ຽວກັບປ່າໄມ້

ການດຳເນີນທຸລະກິດກ່ຽວກັບປ່າໄມ້ ຈະຖືກໂຈະໃນກໍລະນີ ດັ່ງນີ້:

1. ຕາມການສະເໜີຂອງ ຜູ້ດຳເນີນທຸລະກິດ;

2. ຕາມການສັ່ງໂຈະ ຂອງອົງການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ເພື່ອກວດ ກາດ້ວຍເຫດຜົນ ດັ່ງນີ້:

- ດໍາເນີນທຸລະກິດ ບໍ່ໄປຕາມຈຸດປະສົງ ແລະ ເປົ້າໝາຍ ທີ່ໄດ້ຮັບອະນຸຍາດ;

- ດໍາເນີນທຸລະກິດ ບໍ່ຖືກຕ້ອງ ສອດຄ່ອງກັບກົດໝາຍທີ່ກ່ຽວຂ້ອງ;

- ສ້າງຜົນເສຍຫາຍ ຕໍ່ ເສດຖະກິດ-ສັງຄົມ ແລະ ສິ່ງແວດລ້ອມ;

- ບໍ່​ດຳ​ເນີນ​ທຸລະກິດຕໍ່ເນື່ອງ ເປັນເວລາ ສອງປີ.

ການໂຈະການດຳເນີນທຸລະກິດ ຕ້ອງມີກຳນົດເວລາອັນແນ່ນອນ ເພື່ອຊອກຫາວິທີແກ້ໄຂ ຫຼື ປັບປຸງ ໃຫ້ຄືນສູ່ສະພາບປົກກະຕິ. ຖ້າຜູ້ດໍາເນີນທຸລະກິດ ຫາກບໍ່ແກ້ໄຂ ຫຼື ປັບປຸງ ໃຫ້ຖືກຕ້ອງຕາມການແຈ້ງເຕືອນ ສອງຄັ້ງ, ຄັ້ງລະ ສາມສິບວັນ, ຂະແໜງການກະສິກໍາ ແລະ ປ່າໄມ້ ຈະສັ່ງໂຈະທາງດ້ານວິຊາການ ຈົນ​ກວ່າ​ຜູ້ດໍາເນີນທຸລະກິດແກ້​ໄຂ ຫຼື ປັບ​ປຸງ ຕາມ​ການ​ແຈ້ງ​ເຕືອນ ແລະ ແຈ້ງໃຫ້ອົງການທີ່ອະນຸຍາດ ແລະ ອອກໃບທະບຽນວິສາຫະກິດ ຮັບຊາບ.

ມາດຕາ 107 (ໃໝ່) ການຍົກເລີກການດຳເນີນທຸລະກິດກ່ຽວກັບປ່າໄມ້

ການດຳເນີນທຸລະກິດກ່ຽວກັບປ່າໄມ້ ຈະຖືກຍົກເລີກ ໃນກໍລະນີ ດັ່ງນີ້:

1. ຜູ້ດຳເນີນທຸລະກິດ ສະເໜີ ຂໍຍົກເລີກ ໂດຍມີເຫດຜົນພຽງພໍ;
2. ອົງການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ສັ່ງໃຫ້ຍົກເລີກ ດ້ວຍເຫດຜົນ ດັ່ງນີ້:

* ຜູ້ປະກອບການລະເມີດ ກົດໝາຍ, ລະບຽບການ ກ່ຽວກັບປ່າໄມ້ ແລະ ສ້າງຜົນເສຍຫາຍຢ່າງຫຼວງຫຼາຍ ຕໍ່ເສດຖະກິດ-ສັງຄົມ ແລະ ສິ່ງແວດລ້ອມ;
* ຜູ້ປະກອບການ ຖືກ​ສັ່ງ​ໂຈະ ເຖິງສອງຄັ້ງ​ຕິດ​ຕໍ່​ກັນ ໂດຍບໍ່​ມີ​ການ​ແກ້ໄຂ ຫຼື ປັບປຸງ;
* ສານຕັດສີນ ຖອນໃບອະນຸຍາດ ຫຼື ໃຫ້ລົ້ມລະລາຍ;
* ບໍ່​ດຳ​ເນີນ​ທຸລະກິດພາຍຫຼັງໄດ້ຮັບອະນຸຍາດ ເປັນເວລາ ສອງປີ.

ມາດຕາ 108 (ໃໝ່) ການສະເໜີ ຕໍ່ການໂຈະ ຫຼື ການຍົກເລີກ ການດໍາເນີນທຸລະກິດກ່ຽວກັບປ່າໄມ້

ບຸກຄົນ ຫຼື ນິຕິບຸກຄົນ ທີ່ຖືກໂຈະ ຫຼື ຍົກເລີກ ຕາມທີ່ໄດ້ກໍານົດໄວ້ໃນມາດຕາ 106 ແລະ 107 ຂອງກົດໝາຍສະບັບນີ້ ສາມາດສະເໜີ ຕໍ່ອົງການຂັ້ນເທິງຂອງອົງການທີ່ ໂຈະ ຫຼື ຍົກເລີກ ເພື່ອພິຈາລະນາຄືນ ພາຍໃນເວລາ ຊາວວັນ ກ່ຽວກັບການ ໂຈະ ຫຼື ຍົກເລີກດັ່ງກ່າວ ຖ້າຫາກພິສູດໄດ້ວ່າຕົນປະຕິບັດຖືກຕ້ອງ ຕາມກົດໝາຍທີ່ກ່ຽວຂ້ອງແລ້ວ.

ພາກ​ທີ VII

ຂອບ​ເຂດການປົກ​ປັກ​ຮັກສາ​ ແລະ ການພັດທະນາ​ ປ່າ​ໄມ້​ ແລະ ທີ່​ດິນ​ປ່າ​ໄມ້

ໝວດ​ທີ 1

ຂອບ​ເຂດການປົກ​ປັກ​ຮັກສາ​ ແລະ ການພັດທະນາ ປ່າ​ໄມ້ ​ແລະ ທີ່​ດິນ​ປ່າ​ໄມ້ ຂັ້ນສູນ​ກາງ

ມາດຕາ 109 (ປັບປຸງ) ປ່າ​ໄມ້​ ແລະ ທີ່​ດິນ​ປ່າ​ໄມ້​ ​ຂັ້ນສູນ​ກາງ​​ປົກ​ປັກ​ຮັກສາ​ ແລະ ພັດທະນາ

​ກະຊວງ​ກະສິກຳ​ ແລະ ປ່າ​ໄມ້ ສົມທົບ​ ກັບ​ກະຊວງອື່ນທີ່​ກ່ຽວຂ້ອງ​ ເປັນຕົ້ນ ກະຊວງຊັບພະ ຍາກອນທຳມະຊາດ​ ແລະ ສິ່ງ​ແວດ​ລ້ອມ, ກະຊວງ​ອຸດສາຫະກຳ​ ແລະ ການ​ຄ້າ, ກະຊວງ​ພະລັງງານ ​ແລະ ບໍ່​ແຮ່, ກະຊວງ​ໂຍທາທິການ ​ແລະ ຂົນ​ສົ່ງ, ກະຊວງ​ແຜນການ​ ແລະ ການລົງທຶນ, ກະຊວງ​ປ້ອງ​ກັນ​ປະ​ເທດ, ກະຊວງ​ຖະ​ແຫຼງຂ່າວ, ວັດທະນະທຳ ແລະ ທ່ອງທ່ຽວ​ ປົກ​ປັກ​ຮັກສາ ​ແລະ ພັດທະນາ ປ່າ​ໄມ້ ​ແລະ ທີ່​ດິນ​ປ່າ​ໄມ້​ ແບບ​ຍືນ​ຍົງ​​ ຕາມແຜນ​ພັດທະນາ​ເສດຖະກິດ-ສັງຄົມ​ແຫ່ງ​ຊາດ, ແຜນແມ່ບົດຈັດສັນທີ່ດິນແຫ່ງຊາດ, ຍຸດ​ທະ​ສາດ​ປ່າ​ໄມ້ ​ແລະ ຍຸດ​ທະ​ສາດ​ຄຸ້ມ​ຄອງ​ສິ່ງ​ແວດ​ລ້ອມ.

**ມາດຕາ 110 (ປັບປຸງ) ການຮັບຮອງຂອບ​ເຂດ ​ປ່າ​ໄມ້​ ແລະ ທີ່​ດິນ​ປ່າ​ໄມ້ ຂັ້ນ​ສູນ​ກາງ​ປົກ​ປັກ​ຮັກສາ​**

ແລະ ພັດທະນາ

ປ່າ​ປ້ອງ​ກັນແຫ່ງຊາດ, ປ່າ​ສະຫງວນແຫ່ງ​ຊາດ​ ແລະ ປ່າ​ຜະລິດ ແມ່ນ​ ລັດຖະບານ ເປັນຜູ້ຮັບຮອງ ຕາມ​ການສະ​ເໜີຂອງ​ກະຊວງກະສິກໍາ ແລະ ປ່າໄມ້ ໂດຍເປັນເອກະພາບກັບກະຊວງຊັບພະຍາກອນທຳມະ ຊາດ​ ແລະ ສິ່ງ​ແວດ​ລ້ອມ ແລະ ອົງການປົກຄອງທ້ອງຖິ່ນ.

ໝວດ​ທີ 2

ຂອບ​ເຂດການປົກ​ປັກ​ຮັກສາ​ ແລະ ການພັດທະນາ ​ປ່າ​ໄມ້ ​ແລະ ທີ່​ດິນ​ປ່າ​ໄມ້ ຂັ້ນທ້ອງ​ຖິ່ນ

ມາດຕາ 111 (ປັບປຸງ) ການມອບ​ປ່​າ​ໄມ້​ ແລະ ທີ່​ດິນ​ປ່າ​ໄມ້ ໃຫ້​ອົງການ​ປົກຄອງ​ທ້ອງ​ຖິ່ນ

ພາຍ​ຫຼັງທີ່​ໄດ້​ຈັດ​ສັນ, ແບ່ງ​ປະ​ເພດ​​ ແລະ ກໍານົດຂອບ​ເຂດປ່າ​ໄມ້ ແລະ ທີ່​ດິນ​ປ່າ​ໄມ້​ແລ້ວ ລັດ​ຖະ​ບານ​ ມອບໃຫ້​ອົງການປົກຄອງ ຂັ້ນ​ແຂວງ, ​ຂັ້ນເມືອງ ແລະ ບ້ານ​ ​ເປັນ​ຜູ້ຄຸ້ມ​ຄອງ, ກວດກາ,​ ປົກ​ປັກ​ຮັກ ສາ, ພັດທະນາ ແລະ ນຳ​ໃຊ້ ຕາມ​ກົດໝາຍ​ຢ່າງ​ເຂັ້ມງວດ.

ໃນ​ກໍລະນີ ທີ່​​ເຂດ​ປ່າ​ໄມ້ ​ແລະ ທີ່​ດິນ​ປ່າ​ໄມ້ ຫາກ​ກວມ​ເອົາ​ຫຼາຍແຂວງ​ ໃຫ້​ອົງການ​ປົກຄອງ​​ຂັ້ນແຂວງທີ່​ກ່ຽວຂ້ອງ ປະສານ​ສົມທົບ​ກັນໃນ​ການ ​ຄຸ້ມ​ຄອງ, ກວດກາ, ​ປົກ​ປັກ​ຮັກສາ, ພັດທະນາ ແລະ ນຳ​ໃຊ້ ຕາມ​ຂອບ​ເຂດ​ການ​ປົກຄອງ​ຂອງ​ຕົນ ​ແລະ ປະຕິບັດ​ຕາມ​ແຜນ​ຈັດ​ສັນ​ທີ່​ໄດ້​ກຳນົດ​ໄວ້.

ມາດຕາ 112 ປ່າ​ໄມ້​ ແລະ ທີ່​ດິນ​ປ່າ​ໄມ້​ຂັ້ນ​​ແຂວງ ປົກ​ປັກ​ຮັກສາ​ ແລະ ພັດທະນາ

ອົງການ​ປົກຄອງຂັ້ນ​​ແຂວງ​ ມອບ​ເນື້ອທີ່ປ່າ​ໄມ້ ​ແລະ ທີ່​ດິນ​ປ່າ​ໄມ້​​ ໃຫ້ບັນດາຂະ​ແໜງການ​ສາຍຕັ້ງ ເປັນ​ຜູ້​ຄຸ້ມ​ຄອງ, ປົກ​ປັກ​ຮັກສາ, ພັດທະນາ ແລະ ນຳ​ໃຊ້ ຕາມ​ຂອບ​ເຂດ​ການ​ປົກຄອງຂອງຕົນ.

ມາດຕາ 113 ປ່າ​ໄມ້​ ແລະ ທີ່​ດິນ​ປ່າ​ໄມ້​ຂັ້ນເມືອງ ປົກ​ປັກ​ຮັກສາ​ ແລະ ພັດທະນາ

​​ ອົງການປົກຄອງຂັ້ນແຂວງ ມອບ​ເນື້ອທີ່ປ່າ​ໄມ້​ ແລະ ທີ່​ດິນ​ປ່າ​ໄມ້​​ ໃຫ້ອົງການ​ປົກຄອງ​​​ຂັ້ນເມືອງ ​ແລະ ບັນດາຂະ​ແໜງການ​​ ຕາມ​ທີ່​ໄດ້​ກຳນົດ​ໄວ້​ໃນ​ມາດຕາ 111 ຂອງ​ກົດໝາຍສະບັບ​ນີ້ ເປັນ​ຜູ້​ຄຸ້ມ​ຄອງ, ປົກ​ປັກ​ຮັກ ສາ, ພັດທະນາ ແລະ ນຳ​ໃຊ້ ຕາມ​ຂອບ​ເຂດ​ການ​ປົກຄອງຂອງຕົນ.

ໃນ​ກໍລະນີ​​ທີ່ເຂດ​ປ່າ​ໄມ້​ ແລະ ທີ່​ດິນ​ປ່າ​ໄມ້ ຫາກ​ກວມ​ເອົາ​ຫຼາຍ ​ເມືອ​ງ, ​ເທດສະບານ, ນະຄອນ ​ໃຫ້​ອົງ ການ​ປົກຄອງ​​​ຂັ້ນເມືອງທີ່​ກ່ຽວຂ້ອງ ປະສານ​ສົມທົບ​ກັນໃນ​ການ ​ຄຸ້ມ​ຄອງ, ກວດກາ, ປົກ​ປັກ​ຮັກສາ, ພັດທະນາ ແລະ ນຳ​ໃຊ້ ຕາມ​ຂອບ​ເຂດ​ການ​ປົກຄອງ​ຂອງ​ຕົນ ​ແລະ ປະຕິບັດ​ຕາມ​​ທີ່​ໄດ້​ກຳນົດ​ໄວ້ໃນແຜນ​ແມ່ບົດຈັດ​ສັນທີ່ດິນ.

ມາດຕາ 114 (ປັບປຸງ) ປ່າ​ໄມ້ ​ແລະ ທີ່​ດິນ​ປ່າ​ໄມ້​ ຂັ້ນ​​ບ້ານ​ປົກ​ປັກ​ຮັກສາ ​ແລະ ພັດທະນາ

​ອົງການປົກຄອງຂັ້ນ​ເມືອງ ​ມອບ​ເນື້ອທີ່ປ່າ​ໄມ້​ ແລະ ທີ່ດິນປ່າໄມ້ ໃຫ້ອົງການປົກຄອງ​ບ້ານ ຄຸ້ມ​ຄອງ, ກວດກາ, ​ປົກ​ປັກ​ຮັກສາ, ພັດທະນາ ​ແລະ ນຳ​ໃຊ້ ຕາມ​ແຜນຄຸ້ມຄອງປ່າໄມ້ຂັ້ນບ້ານ ທີ່ໄດ້ກຳນົດໄວ້ໃນມາດຕາ 39 ຂອງກົດໝາຍສະບັບນີ້.

ສຳລັບ​ປ່າ​ໄມ້​ໃນ​ຂອບ​ເຂດ​ຂັ້ນບ້ານ​ຮັບຜິດຊອບ​ນັ້ນ​ ອາດ​ຈັດ​ແບ່ງ​ອອກເປັນ ​ສາມ ​ປ​ະ​ເພດ​ປ່າ​ໄມ້ ​ຄື​ ປ່າ​ປ້ອງ​ກັນ ລວມມີ ປ່າ​ຍອດນ້ຳ, ປ່າ​ແຄມນ້ຳ, ປ່າ​ແຄມ​ທາງ; ປ່າ​ສະຫງວນ ລວມມີ ປ່າ​ສັກສິດ, ປ່າຊ້າ​ແລະ ປ່າ​ຊົມ​ໃຊ້ຂອງ​ບ້ານ. ນອກ​ຈາກນັ້ນ ຍັງ​ມີ​ເຂດ​ທີ່​ດິນ​ເປົ່າ​ວ່າງ​​ ທີ່​ໄດ້​ກຳນົດ​ເປັນ​ເຂດ​​ຜະລິດ.

ມາດຕາ 115 (ປັບປຸງ) ການຮັບຮອງ ຂອບ​ເຂດ​ປ່າ​ໄມ້ ​ແລະ ທີ່​ດິນ​ປ່າ​ໄມ້ຂັ້ນທ້ອງ​ຖິ່ນ​ ປົກ​ປັກ​ຮັກສາ​

ແລະ ພັດທະນາ

ການຮັບຮອງ ຂອບ​ເຂດ​ປ່າ​ໄມ້ ​ແລະ ທີ່​ດິນ​ປ່າ​ໄມ້ຂັ້ນທ້ອງ​ຖິ່ນ ​ປົກ​ປັກ​ຮັກສາ​ ແລະ ພັດ ທະນາ​ ໃຫ້​ປະຕິບັດ​ ດັ່ງນີ້:

1. ປ່າ​ປ້ອງ​ກັນ ແລະ ປ່າ​ສະຫງວນ​ ລະດັບແຂວງ ແມ່ນ ກະຊວງກະສິກໍາ ແລະ ປ່າໄມ້ ເປັນຜູ້ຮັບຮອງ ຕາມ​ການສະ​ເໜີ​ຂອງ​ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ ໂດຍເປັນເອກະພາບກັບພະແນກຊັບພະຍາກອນທຳມະຊາດ​ ແລະ ສິ່ງ​ແວດ​ລ້ອມ ແຂວງ, ນະຄອນຫຼວງ;
2. ປ່າ​ປ້ອງ​ກັນ ແລະ ປ່າ​ສະຫງວນ​ ລະດັບເມືອງ ແມ່ນ ເຈົ້າແຂວງ, ເຈົ້າຄອງນະຄອນ ຫຼວງ ເປັນຜູ້ຮັບຮອງ ຕາມ​ການສະ​ເໜີ​ຂອງຫ້ອງການກະສິກໍາ ແລະ ປ່າໄມ້ ເມືອງ, ເທດ​ສະ​ບານ, ນະຄອນ ໂດຍເປັນເອກະພາບກັບຫ້ອງການຊັບພະຍາກອນທຳມະຊາດ​ ແລະ ສິ່ງ​ແວດ​ລ້ອມ ເມືອງ, ເທດ​ສະ​ບານ, ນະຄອນ;
3. ປ່າ​ປ້ອງ​ກັນ ແລະ ປ່າ​ສະຫງວນ​ ລະດັບບ້ານ ແມ່ນ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ເປັນຜູ້ຮັບຮອງ ຕາມ​ການສະ​ເໜີ​ຂອງຫ້ອງການກະສິກໍາ ແລະ ປ່າໄມ້ເມືອງ, ເທດ​ສະ​ບານ, ນະຄອນ ໂດຍເປັນເອກະພາບກັບຫ້ອງການຊັບພະຍາກອນທຳມະຊາດ​ ແລະ ສິ່ງ​ແວດ​ລ້ອມ ເມືອງ, ເທດ​ສະ​ບານ, ນະຄອນ ແລະ ອົງການປົກຄອງບ້ານ.

ໝວດ​ທີ 3

ຜູ້ປົກ​ປັກ​ຮັກສາ ​ແລະ ພັດທະນາ ປ່າໄມ້ ແລະ ທີ່​ດິນ​ປ່າ​ໄມ້

ມາດຕາ 116 (ປັບປຸງ) ການມອບ ​ປ່​າ​ໄມ້ ແລະ ທີ່​ດິນ​ປ່າ​ໄມ້

ພາຍ​ຫຼັງ ທີ່​ໄດ້​ຈັດ​ສັນ, ແບ່ງ​ປະ​ເພດ​​ ແລະ ກໍາ​ນົດຂອບ​ເຂດປ່າ​ໄມ້ ແລະ ທີ່​ດິນ​ປ່າ​ໄມ້​ແລ້ວ ລັດມອບໃຫ້​ ບຸກຄົນ, ຄອບຄົວ, ນິຕິບຸກຄົນ ຫຼື ການຈັດຕັ້ງ ເປັນ​ຜູ້ຄຸ້ມຄອງ.

ມາດຕາ 117 (ປັບປຸງ) ຜູ້ປົກປັກຮັກສາ ແລະ ພັດທະນາ ​ປ່າໄມ້ ແລະ ທີ່ດິນປ່າໄມ້

ຜູ້ປົກປັກຮັກສາ ແລະ ພັດທະນາ ປ່າໄມ້ ແລະ ທີ່ດິນປ່າໄມ້ ແມ່ນ ບຸກຄົນ, ຄອບຄົວ ແລະ ນິຕິບຸກຄົນ ຊຶ່ງລັດໄດ້ມອບໝາຍໃຫ້ຕາມກົດໝາຍ.

ຜູ້ປົກປັກຮັກສາ ແລະ ພັດທະນາ ​ປ່າໄມ້ ແລະ ທີ່ດິນປ່າໄມ້​ ມີ ດັ່ງນີ້:

1. ຂະ​ແໜງ​ການ​ກະສິ​ກຳ ​ແລະ​ ປ່າ​ໄມ້ ທີ່​ລັດ​ໄດ້​ມອບ​ ປ່າ​ໄມ້​ ແລະ ທີ່​ດິນ​ປ່າ​ໄມ້ ​ໃຫ້ປົກ​ປັກ​ຮັກສາ ​ແລະ ພັດທະນາ;
2. ທຸກ​ພາກສ່ວນ​ເສດຖະກິດ ທີ່​ລັດໃຫ້ ​ເຊົ່າ ຫຼື ສຳ​ປະທານ​ ​ທີ່​ດິນ​ປ່າ​ໄມ້​ ຫຼື​ ຮັບ​ຮູ້ສິດ​ນຳ​ໃຊ້, ກຳ​ມະ​ສິດກ່ຽວ​ກັບປ່າ​ປູກ ລວມທັງ​ການ​ໂອນ​ສິດ​ນຳ​ໃຊ້​ປ່າ​ປູກ​ ແລະ ທີ່​ດິນ​ປ່າ​ປູກ;
3. ຄອບຄົວ ທີ່​ລັດໃຫ້​ເຊົ່າທີ່​ດິນ​ປ່າ​ໄມ້​ ຫຼື​ ຮັບ​ຮູ້ ​ສິດ​ນຳ​ໃຊ້, ກຳ​ມະ​ສິດ ກ່ຽວ​ກັບ​ປ່າ​​ປູກ ລວມທັງການ​ໂອນ​ສິດ​ນຳ​ໃຊ້​ປ່າ​ປູກ ແລະ ທີ່ດິນປ່າປູກ;
4. ກົມກອງກຳລັງ​ປະກອບ​ອາວຸດ ທີ່​ລັດໄດ້​ມອບທີ່ດິນປ່າ​ໄມ້ໃຫ້​ປົກ​ປັກ​ຮັກສາ​ ແລະ ພັດ ທະນາ;
5. ສະຖາບັນການສຶກສາ, ສະ​ຖາ​ບັນ​ຄົ້ນຄວ້າ​ວິທະຍາສາດ, ສູນ​ຝຶກ​ອົບຮົມ​ ແລະ ພັດທະ ນາ​ສີມືແຮງ​ງານ ກ່ຽວ​ກັບ​ປ່າ​ໄມ້ ທີ່​ລັດໄດ້​ມອບປ່າ​ໄມ້​ ແລະ ທີ່​ດິນປ່າ​ໄມ້​ໃຫ້​ປົກ​ປັກ​ຮັກສາ​ ແລະ ພັດທະນາ;
6. ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ທີ່​ລັດ​ໄດ້​ມອບໃຫ້​ປົກ​ປັກ​ຮັກສາ​ ແລະ ພັດ ທະນາ.

ມາດຕາ 118 (ປັບປຸງ) ການຈັດ​ສັນ​ອາຊີບ​ຄົງ​ທີ່

​​​ລັດຖະບານ​ ແລະ ອົງການ​ປົກຄອງ​ທ້ອງຖິ່ນ ຊຸກຍູ້​ ແລະ ສົ່ງ​ເສີມ​ ການຈັດສັນພູມລໍາເນົາ ແລະ ອາຊີບຄົງທີ່ ໃຫ້ປະຊາຊົນທີ່ອາໄສຢູ່ໃນເຂດປ່າໄມ້ ເພື່ອສ້າງເສດຖະກິດຄອບຄົວ ດ້ວຍການຜະລິດເປັນສິນ ຄ້າ ແລະ ສ້າງເສດຖະກິດຮ່ວມມືຮູບແບບຕ່າງໆທີ່ເໝາະສົມ ຕາມ​ທ່າ​ແຮງ​ຂອງ​ແຕ່ລະ​ທ້ອງຖິ່ນ ແລະ ແຜນຈັດສັນທີ່ດິນ ເປັນຕົ້ນ ​ການ​ປູກພືດ​ກະສິກຳ, ລ້ຽງສັດ, ປູກ​ຕົ້ນ​ໄມ້, ເຄື່ອງປ່າຂອງດົງ ແລະ ຫັດຖະກຳ ຕິດພັນກັບການຢຸດເຊົາບັນຫາການເຄື່ອນຍ້າຍແບບຊະຊາຍຂອງພົນລະເມືອງ ເຂົ້າໄປຕັ້ງຖິ່ນຖານຢູ່ໃນເຂດປ່າໄມ້ ເພື່ອປົກປັກຮັກສາປ່າໄມ້ ແລະ ຢຸດເຊົາການຖາງປ່າເຮັດໄຮ່ແບບເລື່ອນລອຍ​.

ການຈັດສັນອາຊີບຄົງທີ່ ໃຫ້ດຳເນີນ ແລະ ປະຕິບັດຕາມກົດໝາຍທີ່ກ່ຽວຂ້ອງ.

ພາກ​ທີ VIII

ສິິດ ແລະ ພັນທະ ຂອງຜູ້ນຳໃຊ້ ປ່າໄມ້ ແລະ ທິ່ດິນປ່າໄມ້

ມາດຕາ 119 (ປັບປຸງ) ການ​ໄດ້​ສິດ​​ນຳ​ໃຊ້ ປ່າ​ໄມ້ ແລະ ທີ່​ດິນ​ປ່າໄມ້

ສິດ​ນຳ​ໃຊ້​ປ່າ​ໄມ້ ລວມມີ ປ່າໄມ້ທຳ​ມະ​ຊາດ, ທີີ່ດິນປ່າ​ໄມ້, ປ່າປູກ ແລະ ທີ່​ດິນ​ປ່າ​ປູກ ທີ່ໄດ້​ມາ​ຈາກ:

1. ການມອບສິດ​​ນຳ​ໃຊ້ປ່າ​ໄມ້ ແລະ ທີ່​ດິນ​ປ່າ​ໄມ້ຂອງ​ລັດ;
2. ການ​ໂອນສິດນຳ​ໃຊ້ປ່າ​​ປູກ ແລະ ທີ່ດິນ​ປ່າ​ປູກ;
3. ການ​ສືບ​ທອດສິດ​ນຳ​ໃຊ້ປ່າ​ປູກ ແລະ ທີ່​ດິນ​ປ່າ​ປູກ.

ມາດຕາ 120 (ປັບປຸງ) ການ​ມອບ​ສິດ​​ນຳ​ໃຊ້ປ່າ​ໄມ້ ແລະ ທີ່​ດິນ​ປ່າ​ໄມ້ຂອງລັດ

ການມອບສິດ​ນຳ​ໃຊ້ປ່າ​ໄມ້ ​ແລະ ທີ່​ດິນ​ປ່າ​ໄມ້ຂອງລັດ ແມ່ນ ການ​ຕົກ​ລົງຂອງ​ອົງການປົກ ຄອງຂັ້ນເມືອງ ໃນການ​ມອບ​ປ່າ​ໄມ້​ ແລະ ທີ່​ດິນ​ປ່າ​ໄມ້ ໃຫ້​ອົງການ​ປົກຄອງ​ບ້ານ ນຳ​ໃຊ້ຢ່າງ​ຍາວ​ນານ ແລະ ມີ​ຄວາມ​ສະ​ຫງົບປົກກະຕິ ຕາມ​ແຜນ​ຄຸ້ມຄອງປ່າໄມ້ຂັ້ນບ້ານ, ສັນ​ຍາຄຸ້ມຄອງ ແລະ ປົກປັກຮັກສາປ່າໄມ້ ແລະ ​ກົດໝາຍທີ່​ກ່ຽວ​ຂ້ອງ​.

ມາດຕາ 121 (ປັບປຸງ) ການ​ໂອນສິດ​ນຳ​ໃຊ້ປ່າ​​ປູກ ແລະ ທີ່ດິນ​ປ່າ​ປູກ

​ສິດ​ນຳ​ໃຊ້ປ່າ​​ປູກ ແລະ ທີ່ດິນ​ປ່າ​ປູກ ​ອະນຸຍາດ​ ໃຫ້​ໂອນ​ໄດ້ ດ້ວຍ​ການ​ຂາຍ, ການ​ມອບ ຫຼື ການ​ແລກປ່ຽນ ແຕ່ຕ້ອງ​ປະຕິບັດ​ໃຫ້​ຖືກຕ້ອງ​ຕາມກົດໝາຍ.

ສຳລັບ​ ສິດ​ນຳ​ໃຊ້​ປ່າ​ໄມ້ທຳ​ມະ​ຊາດ​ ແລະ ທີ່ດິນປ່າໄມ້ ​ ບໍ່​ອະນຸຍາດ​ໃຫ້​ໂອນ​​ໄດ້.

ມາດຕາ 122 (ປັບປຸງ) ການ​ສືບ​ທອດສິດ​ນຳ​ໃຊ້ປ່າ​ປູກ ແລະ ທີ່​ດິນ​ປ່າ​ປູກ

ສິດ​ນຳ​ໃຊ້ປ່າ​ປູກ ແລະ ທີ່​ດິນ​ປ່າ​ປູກ ອະນຸຍາດ​​ ໃຫ້​ຕົກທອດໄປ​ຍັງ​ ລູກ, ​ຜົວ ຫຼື ​ເມຍ, ພໍ່, ແມ່, ຫຼານ ຫຼື ຍາດ​​ພີ່​ນ້ອງ ຕາມກົດໝາຍວ່າດ້ວຍການສືບທອດມໍຣະດົກ ພາຍ​ຫຼັງຜູ້​​ນຳ​ໃຊ້ສິດ​ດັ່ງກ່າວ ໄດ້​ເສຍ​ຊີ​ວິດ​ແລ້ວ.

ສຳລັບ​​ ປ່າ​ໄມ້​ທຳ​ມະ​ຊາດ ບໍ່​ອະນຸຍາດ​ໃຫ້​ສືບ​ທອດ​​ໄດ້.

ມາດຕາ 123 (ປັບປຸງ) ສິດ​ຂອງ​ຜູ້ນຳ​ໃຊ້ປ່າ​ປູກ ແລະ ທີ່​ດິນ​ປ່າ​ປູກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ນຳ​ໃຊ້ປ່າ​ປູກ ແລະ ທີ່​ດິນ​ປ່າ​ປູກ ມີ​ສິດ ດັ່ງນີ້:

1. ຄຸ້ມຄອງ ແລະ ປົກ​ປັກ​ຮັກສາ;

2. ນຳໃຊ້;

3. ໄດ້​ຮັບ​ໝາກ​ຜົນ;

4. ໂອນສິດ​ນຳ​ໃຊ້;

5. ສືບ​ທອດສິດ​ນຳ​ໃຊ້.

ສຳລັບ ສິດໂອນ, ສິດສືບທອດ ໄດ້ກໍານົດໄວ້ໃນມາດຕາ 121 ແລະ 122 ຂອງກົດໝາຍສະບັບນີ້, ສໍາລັບສິດ​ນຳ​ໃຊ້​ຕາມປະ​ເພນີ​ ໃຫ້​ປະຕິບັດ​ຕາມທີ່ໄດ້ກໍານົດໄວ້ໃນ​ມາດຕາ 64 ຂອງກົດໝາຍສະບັບນີ້.

ມາດຕາ 124 (ປັບ​ປຸງ)​ ສິດ​ຄຸ້ມຄອງ ແລະ ປົກ​ປັກ​ຮັກສາ ​ປ່າ​ໄມ້ ແລະ ທີ່​ດິນ​ປ່າ​ໄມ້

ບຸກຄົນ, ນິຕິບຸກຄົນ ຫຼື ການຈັດຕັ້ງ​ ມີສິດຄຸ້ມ​ຄອງ, ​ປົກ​ປັກ​ຮັກ​ສາ​ ປ່າໄມ້ ແລະ ທີ່​ດິນ​ປ່າ​ໄມ້ ທີ່​ລັດຈັດ​ສັນ​ໃຫ້ ເພື່ອດຳເນີນກິດຈະການ ຕາມ​ກົດໝາຍ.

ການ​ຈັດ​ຕັ້ງ​ຂອງລັດ ມີ​ສິດ​ຄຸ້ມ​ຄອງ, ປົກ​ປັກ​ຮັ​ກ​ສາ​ ແລະ ນໍາໃຊ້​ປ່າ​ໄມ້​ທຳ​ມະ​ຊາດ ຕາມ​ກົດ ໝາຍ​ແຕ່​ບໍ່​ມີ​ສິດ​ໂອນ, ​ສືບ​ທອດ ​ເວັ້ນ​ເສຍ​ແຕ່ກໍລະນີທີ່​ໄດ້​ກຳນົດ​ໄວ້​ໃນ​ມາດຕາ 88, 89, 90 ແລະ 91 ​ຂອງ​ກົດໝາຍ​ສະບັບ​ນີ້.

ມາດຕາ 125 (ປັບ​ປຸງ) ສິດ​ນໍາໃຊ້ປ່າ​ໄມ້ ແລະ ທີ່​ດິນ​ປ່າ​ໄມ້

ບຸກຄົນ, ຄອບຄົວ, ນິຕິບຸກຄົນ ຫຼື ການຈັດຕັ້ງ ມີສິດ​ນໍາໃຊ້ປ່າໄມ້, ທີ່​ດິນ​ປ່າ​ໄມ້, ຄ່າບໍລິ ການດ້ານລະບົບນິເວດປ່າໄມ້ ແລະ ຄຸນຄ່າອື່ນຂອງປ່າໄມ້ ໃນເຂດ​ທີ່​ລັດຈັດ​ສັນ​ໃຫ້ ເພື່ອ​ດຳ​ເນີນ​ກິດຈະການ ຕາມກົດໝາຍ.​

ມາດຕາ 126 (ປັບ​ປຸງ) ສິດ​ໄດ້​ຮັບ​ໝາກ​ຜົນຈາກປ່າ​ໄມ້ ແລະ ທີ່​ດິນ​ປ່າ​ໄມ້

ບຸກຄົນ, ຄອບຄົວ, ນິຕິບຸກຄົນ ຫຼື ການຈັດຕັ້ງ ມີສິດ​ໄດ້​ຮັບ​ໝາກ​ຜົນຈ​າກປ່າ​ໄມ້ ແລະ ທີ່​ດິນ​ປ່າ​ໄມ້ ທີ່​ຕົນ​ໄດ້​ພັດ​ທະ​ນາໃນເຂດຊຶ່ງລັດຈັດສັນໃຫ້ດຳເນີນກິດຈະການ ເຊັ່ນ ການຂາຍໄມ້ ແລະ ເຄື່ອງປ່າຂອງດົງ ທີ່ຕົນປູກ ແລະ ຟື້ນຟູ, ລາຍ​ຮັບ​ຈາກການທ່ອງທ່ຽວທຳມະຊາດ, ການຄ້າ ຂາຍ ກາກບອນປ່າ​ໄມ້ ແລະ ສາມາດນຳເອົາທະບຽນ ປ່າປູກ ຫຼື ເຄື່ອງປ່າຂອງດົງທີ່ປູກ ​ໄປ​ເປັນ​ຫຼັກຊັບຄ້ຳ​ປະ​ກັນ ຫຼື​ ເປັນ​ຮຸ້ນ ໄດ້.

ມາດຕາ 127 (ປັບປຸງ) ພັນ​ທະ​ຂອງ​ຜູ້​ນຳ​ໃຊ້ ​ປ່າ​ໄມ້ ແລະ ທີ່​ດິນ​ປ່າ​ໄມ້

ຜູ້​ນຳ​ໃຊ້​ປ່າ​ໄມ້ ແລະ ທີ່​ດິນ​ປ່າ​ໄມ້ ມີ​ພັນ​ທະ ດັ່ງນີ້:

1. ປະຕິບັດ​ນະ​ໂຍບາຍ ​ແລະ ​ກົດໝາຍ​ ກ່ຽວ​ກັບ​ວຽກ​ງານ​ປ່າໄມ້;

2. ​ປູກ, ຟື້ນຟູ ​ແລະ ພັດທະນາປ່າ​ໄມ້ ແລະ ທີ່​ດິນ​ປ່າ​ໄມ້ ໃຫ້​ອຸ​ດົມ​ສົມ​ບູນຕະ​ຫຼອດ​ໄປ;

3. ປົກ​ປັກ​ຮັ​ກ​ສາປ່າ​ໄມ້, ທີ່​ດິນ​ປ່າ​ໄມ້, ປ່າຍອດນ້ຳ, ສິ່ງ​ແວດ​ລ້ອມ, ສັດ​ນ້ຳ ​ແລະ ສັດ​ປ່າ;

4. ​ບູລະນະ​ທີ່​ດິນ, ປູກ​ໄມ້​​​ ແລະ ຟື້ນຟູຄືນ​ປ່າ​ໄມ້​ ໃນ​ກໍລະນີ ທີ່​ໄດ້​ຂຸດ​​ຄົ້ນ​ແຮ່​ທາດ​​ ແລະ ກິດຈະກໍາຕ່າງໆ​ແລ້ວ;

5. ນຳ​ໃຊ້ປ່າ​ໄມ້ ແລະ ທີ່​ດິນ​ປ່າ​ໄມ້ ໃຫ້​ຖືກ​ຕ້ອງຕາມເປົ້າ​ໝາຍ ທີ່​ໄດ້​ກຳ​ນົດ​ໃຫ້ ແລະ ຖືກ​ຕ້ອງ ຕາມສັນ​ຍາ ແລະ ກົດ​ໝາຍ​;

6. ເສຍ​ຄ່າຊັບ​ພະ​ຍາ​ກອນ, ຄ່າ​ທຳ​ນຽມປ່າ​ໄມ້, ຄ່າ​ເຊົ່າ ຫຼື ສຳ​ປະທານ​ທີ່​ດິນ​ປ່າ​ໄມ້, ຈ່າຍຄ່າການບໍລິການດ້ານລະບົບນິເວດປ່າໄມ້, ພັນທະ​ອື່ນກ່ຽວ​ກັບ​ປ່າ​ໄມ້, ທີ່​ດິນ​ປ່າ​ໄມ້ ຕາມກົດໝາຍ​;

7. ປະກອບສ່ວນ ​​ແລະ ຂົນຂວາຍ​ທຶນຮອນ​ ທັງ​ພາຍ​ໃນ ​ແລະ ຕ່າງປະ​ເທດ ເຂົ້າ​ໃນ​ກອງ​ທຶນ​ປົກປັກຮັກສາປ່າ​ໄມ້;

8. ​ໃຫ້​ຂໍ້​ມູນ​ການ​ນຳ​ໃຊ້​ປ່າ​ໄມ້​ ແລະ ທີ່​ດິນ​ປ່າ​ໄມ້, ປະສານ​ສົມທົບ​ ແລະ ​ໃຫ້​ຄວາມ​ຮ່ວມ​ມື​ກັບອົງການ​ທີ່ກ່ຽວຂ້ອງ;

9. ນຳ​ໃຊ້ທຸກວິ​ທີ​ການ ເພື່ອສະກັດ​ກັ້ນການ​ທຳລາຍ​ປ່າ​ໄມ້, ປ້ອງ​ກັນ​ໄຟ​ໄໝ້​ລາມ​ປ່າ, ລັກ ລອບຂຸດຄົ້ນ​ໄມ້, ​ເຄື່ອງ​ປ່າ​ຂອງ​ດົງ, ​ສັດ​ນ້ຳ​ ແລະ ສັດປ່າ;

10. ປະຕິບັດ​ພັນທະ​ອື່ນ ຕາມທີ່​ໄດ້​ກຳນົດ​​ໄວ້​ໃນ​ກົດໝາຍ​.

ມາດຕາ 128 ການ​ເສຍ​ສິດ​ນໍາ​ໃຊ້​ປ່າ​ໄມ້ ແລະ ທີ່​ດິນ​ປ່າ​ໄມ້

ຜູ້​ໄດ້​ຮັບ​ສິດ​​ນຳໃຊ້​ປ່າ​ໄມ້​ ແລະ ທີ່​ດິນປ່າ​ໄມ້ ຈະ​ເສຍ​ສິດ​ໃນ​ກໍ​ລະ​ນີ​​ໃດ​ໜຶ່ງ ດັ່ງ​​ນີ້:

1. ນຳ​ໃຊ້​ປ່າ​ໄມ້​ ແລະ ທີ່​ດິນ​ປ່າ​ໄມ້ ທີ່​ລັດມອບ​ໃຫ້​ນັ້ນ ບໍ່​ຖືກ​ຕາມ​ເປົ້າ​ໝາຍ;

2. ບໍ່ນຳໃຊ້​ປ່າ​ໄມ້ ​ແລະ ທີ່​ດິນ​ປ່າ​ໄມ້ ທີ່​ລັດມອບ​ໃຫ້​​ພາຍ​ໃນ​ເວລາ ສາມປີ​ ແລະ ຕາມ​ສັນຍາ;

3. ​ຖືກສານ​ຕັດ​ສີນ ໃຫ້​ເສຍ​ສິດ​ນຳໃຊ້​ປ່າ​ໄມ້​ ແລະ ທີ່​ດິນ​ປ່າ​ໄມ້.

ມາດຕາ 129 (ປັບປຸງ) ການ​ສິ້ນ​ສຸດສິດ​​ນຳ​ໃຊ້​ປ່າໄມ້​ ແລະ ທີ່​ດິນ​ປ່າ​ໄມ້

ສິດ​​ນຳ​ໃຊ້​ປ່າໄມ້ ​ແລະ ທີ່​ດິນ​ປ່າ​ໄມ້ຂອງ​ ບຸກຄົນ, ຄອບຄົວ ​ຫຼື ການຈັດຕັ້ງ ຈະ​ສິ້ນ​ສຸດ​ລົງໃນກໍ​ລະ​ນີໃດ​ໜຶ່ງ ດັ່ງນີ້:

1. ການ​ສະ​ລະ​ສິດ​ນຳ​ໃຊ້ດ້ວຍ​ຄວາມ​ສະໝັກໃຈ;

2. ການ​ໂອນ​ສິດ​ນຳ​ໃຊ້​ໃຫ້​ຜູ້​ອື່ນ;

3. ​ການເສຍ​ຊີວິດໂດຍ​ບໍ່​ມີ​ຜູ້​ສືບ​ທອດ​ ຫຼື ການ​ຍຸບ​ເລີກ ​ຂອງ​ການຈັດຕັ້ງ;

4. ການ​ໂອນສິດ​ນຳ​ໃຊ້​ທີ່​ດິນ​ປ່າ​ໄມ້ຄືນ​ ເພື່ອ​ນຳ​ໃຊ້​ເຂົ້າ​ໃນ​ສາທາລະນະ​ປະ​ໂຫຍ​ດ​ ແຕ່ລັດ​ຈະທົດ​ແທນຄວາມເສຍ​ຫາຍ​​ຕາມ​​ກົດໝາຍ.

ພາກທີ IX

ກອງ​ທຶນປົກປັກຮັກສາປ່າໄມ້

ມາດຕາ 130 (ໃໝ່) ກອງທຶນປົກປັກຮັກສາປ່າໄມ້

ກອງ​ທຶນ​ປົກປັກຮັກສາປ່າໄມ້ ຂຽນ​​ຫຍໍ້ວ່າ “ກປປ” ແມ່ນ ກອງ​ທຶນຂອງລັດ ​ທີ່​​ສ້າງ​ຕັ້ງ​ຂຶ້ນ​ ເພື່ອ​ສະ​ສົມ​ທຶນ ແລະ ​ລະ​ດົມ​ທຶນ ຈາກ​ບັນ​ດາ​ກິດ​ຈະ​ການ​ປ່າ​ໄມ້ ແລະ ກິດ​ຈະ​ການ​ທີ່​ກ່ຽວ​ຂ້ອງກັບ​ການ​ນຳ​ໃຊ້​ຊັບ​ພະ​ຍາກ​ອ​ນ​ປ່າ​ໄມ້ ລວມ​ທັງ​ການ​ປະ​ກອບ​ສ່ວນຈາກ​ພາຍ​ໃນ ແລະ ຕ່າງ​ປະ​ເທດ.

ມາດຕາ 131 (ປັບ​ປຸງ) ແຫຼ່ງກອງທຶນ

ແຫຼ່ງລາຍຮັບກອງ​ທຶນ ມີ ດັ່ງນີ້:

1. ງົບປະມານຂອງລັດ;
2. ຄ່າ​ບູ​ລະ​ນະ​ປ່າ​ໄມ້ ຫຼື ຄ່າ​ພັນ​ທະ​ປູກ​ໄມ້ ແລະ ເຄື່ອງ​ປ່າ​ຂອງ​ດົງ​ ທົດ​ແທນ;
3. ສ່ວນ​ແບ່ງ​ລາຍ​ຮັບ​ ຈາກ​ການ​ຂາຍ​ໄມ້ ແລະ ເຄື່ອງ​ປ່າ​ຂອງ​ດົງ ທີ່​ຂຸດ​ຄົ້ນ​ຈາກ​ທຸກ​ແຫຼ່ງ ເຊັ່ນ ຂຸດ​ຄົ້ນ​ຈາກ​ປ່າ​ຜະ​ລິດ ແລະ ເຂດ​ຫັນ​ປ່ຽນ​ທີ່​ດິນ​ປ່າ​ໄມ້;
4. ​ສ່ວນ​ແບ່ງ ​ຈາກການ​ຂາຍ​ໄມ້ ແລະ ເຄື່ອງ​ປ່າ​ຂອງ​ດົງ ທີ່​ຮິບເປັນ​​ຂອງ​ລັດ;
5. ສ່ວນ​ແບ່ງລາຍຮັບ ຈາກການຫັນປ່ຽນທີ່ດິນປ່າໄມ້ ໄປຮັບໃຊ້ເປົ້າໝາຍອື່ນ;
6. ສ່ວນ​ແບ່ງ ​ຈາກການ​ຈ່າຍ​ຄ່າ​ບໍ​ລິ​ການ​ສິ່ງ​ແວດ​ລ້ອມ​ດ້ານ​ປ່າ​ໄມ້ ຊຶ່ງ​ລວມ​ມີການ​ແບ່ງ​ປັນ​ລາຍ​ຮັບຈາກການ​ດຳ​ເນີນ​ກິດ​ຈະ​ການ​ທ່ອງ​ທ່ຽວ​ທຳ​ມະ​ຊາດ, ການ​ຄ້າ ຂາຍ​​ ກາກບອນປ່າໄມ້ ແລະ ອື່ນ​ໆ;
7. ​ສ່ວນ​ແບ່ງ​ ຈາກຄ່າ​ປັບ​​ໃໝ ແລະ ຄ່າ​ທົດ​ແທ​ນ​ຄວາມ​ເສຍ​ຫາຍຕໍ່​ປ່າ​ໄມ້, ທີ່​ດິນ​ປ່າ​ໄມ້ ແລະ ຊັບ​ພະ​ຍາ​ກອນ​ປ່າ​ໄມ້;
8. ​ການ​ຊ່ວຍ​ເຫຼືອ​ ຂອງ​ອົງ​ການ​ຈັດ​ຕັ້ງ ແລະ ສະ​ຖາ​ບັນ​ການ​ເງິນ ທັງ​ພາຍ​ໃນ ແລະ ຕ່າງ​ປະ​ເທດ;
9. ການ​ປະ​ກອບ​ສ່ວນ​ຂອງ ​ບຸກ​ຄົນ, ນິ​ຕິ​ບຸກ​ຄົນ ຫຼື ການຈັດຕັ້ງ ທັງ​ພາຍ​ໃນ ແລະ ຕ່າງ​ປະ​ເທດ.

ສໍາລັບການເກັບ ຈາກສ່ວນແບ່ງຕ່າງໆຕາມທີ່ໄດ້ກຳນົດໄວ້ໃນຂໍ້ 3 ຫາ ຂໍ້ 7 ຂອງມາດຕານີ້ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 132 (ປັບປຸງ) ການຄຸ້ມຄອງ ແລະ ນໍາໃຊ້ກອງທຶນ

ການ​ຄຸ້ມ​ຄອງກອງ​ທຶນ~~​~~ປົກປັກຮັກສາ​ປ່າ​ໄມ້​ ໃຫ້​ປະຕິບັດ ຕາມຫຼັກການ ​ດັ່ງນີ້:

1. ລວມສູນ ແລະ ເປັນເອກະພາບ ຕາມລະບົບງົບປະມານແຫ່ງລັດ;
2. ຖືກຕ້ອງຕາມເປົ້າໝາຍ, ປະຢັດ ແລະ ມີປະສິດທິຜົນ;
3. ທຸກລາຍຮັບ ແລະ ລາຍຈ່າຍ ຕ້ອງຜ່ານລະບົບບັນຊີ ຂອງຄັງເງິນແຫ່ງຊາດ, ລົງບັນຊີ ຕາມຫຼັກການ ແລະ ລະບຽບການພື້ນຖານ ການບັນຊີແຫ່ງລັດ;
4. ໃຫ້ມີຄວາມຄ່ອງຕົວ, ວ່ອງໄວ, ຍຸຕິທຳ ແລະ ໂປ່ງໃສ, ຮັບປະກັນລາຍຈ່າຍ ຕາມແຜນ ການປະຈຳ ແຕ່ລະປີ;
5. ມີການກວດກາ ແລະ ກວດສອບເປັນປົກກະຕິ ຕາມກົດໝາຍ.

​ກອງທຶນ​ປົກປັກຮັກສາປ່າ​ໄມ້ ​ນຳ​ໃຊ້ເຂົ້າ​ໃນ​ວຽກ​ງານ ດັ່ງນີ້:

1. ​ຄົ້ນຄວ້າສ້າງ ແລະ ປັບປຸງ ນະໂຍບາຍ, ຍຸດທະສາດ ແລະ ນິຕິກຳ ກ່ຽວກັບວຽກງານຄຸ້ມຄອງປ່າໄມ້ ແລະ ທີ່ດິນປ່າໄມ້;
2. ​ໂຄ​ສະ​ນາ ເຜີຍແຜ່ ແລະ ສຶກສາອົບຮົມ ນະ​ໂຍ​ບາຍ,​ ກົດໝາຍ, ລະບຽບການ ແລະ ຂໍ້ມູນ ຂ່າວສານ ປ່າ​ໄມ້ ແລະ ທີ່​ດິນ​ປ່າ​ໄມ້;
3. ຝຶກ​ອົບ​ຮົມ ວິ​ຊາ​ການກ່ຽວກັບວຽກງານປ່າ​ໄມ້;
4. ຄົ້ນຄວ້າວິທະຍາສາດ, ເຕັກໂນໂລຢີ ແລະ ນະວັດຕະກຳ, ປົກປັກຮັກສາ ແລະ ພັດທະ ນາປ່າໄມ້;
5. ປະຕິບັດ ແຜນງານ, ໂຄງການ, ຕິດຕາມກວດກາ ແລະ ແກ້ໄຂ ບັນຫາວຽກງານປ່າໄມ້, ທີ່ດິນປ່າໄມ້, ສັດນ້ຳ ແລະ ສັດປ່າ;
6. ​ປົກ​ປັກ​ຮັກ​ສາ​​ ແລະ ພັດທະນາ​ປ່າ​ປ້ອງ​ກັນ, ປ່າ​ສະ​ຫງວນ​, ອຸທະຍານແຫ່ງຊາດ, ປ່າ​ຜະລິດ ແລະ ຄຸ້ມຄອງປ່າໄມ້ຂັ້ນບ້ານ;
7. ປູກໄມ້ ແລະ ຟື້ນ​ຟູ​ປ່າ ເພື່ອເປົ້າໝາຍທາງດ້ານເສດຖະກິດ ແລະ ປົກປັກຮັກສາສິ່ງ ແວດລ້ອມ.

ພາກ​ທີ X

ຂໍ້ຫ້າມ​

ມາດຕາ 133 ຂໍ້ຫ້າມສຳລັບ​ພະນັກງານ ​​ແລະ​ ເຈົ້າ​ໜ້າ​ທີ່ ປ່າ​ໄມ້

ຫ້າມ​ພະນັກງານ​​ ແລະ​ ເຈົ້າ​ໜ້າ​ທີ່​ປ່າ​ໄມ້ ມີພຶດຕິ​ກຳໃດໜຶ່ງ ດັ່ງ​​ນີ້:

1. ສວຍໃຊ້ໜ້າທີ່ ຕຳແໜ່ງ ​ແລະ ຮັບສິນບົນ ​ເພື່ອຜົນປະໂຫຍດສ່ວນຕົວ;
2. ໃຊ້​ສິດ​ໜ້າ​ທີ່​ ເກີນ​ຂອບ​ເຂດ ຊຶ່ງກໍ່​ຄວາມ​ເສຍ​ຫາຍ​ ໃຫ້​ແກ່​ຜົນ​ປະ​ໂຫຍ​ດຂອງ ​ລັດ, ລວມໝູ່ ຫຼື ສິດ ​ແລະ ຜົນ​ປະ​​ໂຫ​ຍດອັນຊອບທຳຂອງ​ປະຊາຊົນ;
3. ປະລະໜ້າ​ທີ່​​ ແລະ ​ຄວາມ​ຮັບຜິດຊອບ​ ຕໍ່ວຽກ​ງານປ່າ​ໄມ້ ທີ່​ການຈັດຕັ້ງມອບ​ໝາຍ​ໃຫ້;
4. ເປີດ​ເຜີຍຄວາມລັບຂອງ ​ລັດ​ ແລະ ຂອງ​ລັດຖະການ ກ່ຽວ​ກັບ​ປ່າ​ໄມ້;
5. ປອມແປງເອກະສານ​ ເຊັ່ນ ປອມ​ແປງລາຍ​ເຊັນ, ຕາ​ປະ​ທັບ​ ແລະ ບັນຊີໄມ້, ການວັດແທກໄມ້, ການຈັດ​ຊັ້ນຄຸນ​ນະພາ​ບ​ໄມ້, ຂໍ້​ມູນການສຳຫຼວດ, ການກວດກາປ່າໄມ້ ​ແລະ ການຕີຕາໄມ້;
6. ດຳ​ເນີນ​ ຫຼື​ ເຂົ້າ​ຮ່ວມ​ການ​ດຳ​ເນີນ​ທຸລະ​ກິດ​ກ່ຽວ​ກັບ​ການ ​ຂຸດ​ຄົ້ນ, ຊື້ຂາຍ​ໄມ້ ແລະ ຜະ​ລິດ​ຕະ​ຜົນ​ປ່າ​ໄມ້;
7. ມອບ​ຄ້ອນ​ຕາ ປມ ໃຫ້​ນັກ​ທຸ​ລະ​ກິດ ​ແລະ ປະຊາຊົນ ລວມທັງ​ພະນັກງານ​ທີ່​ບໍ່​ມີໜ້າ​ທີ່​ຮັບຜິດ ຊອບ;
8. ຍ້າຍ, ປ່ຽນ​ແປງ ຫຼື​ ທໍາລາຍ ​​ເຄື່ອງໝາຍເຂດ​ແດນ ປ່າ​ປ້ອງ​ກັນ, ​ປ່າ​ສະຫງວນ​ ແລະ ປ່າ​ຜະລິດ;
9. ໃຊ້​ຄວາມ​ຮຸນ​ແຮງ, ບັງຄັບ, ນາບຂູ່ ​ແລະ ນຳ​ໃຊ້ມາດ​ຕະການ​ອື່ນ ທີ່​ບໍ່​ຖືກຕ້ອງ​ຕາມ​ກົດໝາຍ;
10. ມີ​ໄວ້​​ໃນຄອບ​ຄອງ ​ເຄື່ອງ​ຈັກຂຸ​ດຄົ້ນ​ໄມ້ ​ແລະ ພາຫະ​ນະລາກ​ແກ່​ໄມ້;
11. ມີພຶດຕິກຳ​ອື່ນ​ ທີ່​ເປັນ​ການລະເມີດ​​ກົດໝາຍ.

ມາດຕາ 134 (ປັບປຸງ) ຂໍ້ຫ້າມສໍາລັບນັກທຸລະກິດ

​​ຫ້າມນັກທຸລະກິດ ພາຍໃນ ແລະ ຕ່າງປະເທດ ມີພຶດຕິ​ກຳໃດໜຶ່ງ ດັ່ງ​​ນີ້:

1. ​ດຳ​ເນີນ​ການ​ສຳ​ຫຼວດ​ປ່າ​ໄມ້ ແລະ ຊັບພະຍາກອນ​ປ່າ​ໄມ້, ​ຂຸດຄົ້ນໄມ້ ແລະ ເຄື່ອງປ່າຂອງດົງ ເວັ້ນ​ເສຍ​ແຕ່​​ໄດ້​ຮັບ​ອະນຸຍາດ​;
2. ສ້າງຕັ້ງ ໂຮງຊອຍ, ໂຮງເລື່ອຍ, ໂຮງເຟີນີເຈີ ແລະ ໂຮງງານອຸດສາຫະກຳປຸງແຕ່ງໄມ້ ແລະ ເຄື່ອງປ່າຂອງດົງ ໂດຍ​ບໍ່​ໄດ້​ຮັບ​ອະນຸຍາດ;
3. ທໍາລາຍ ຫຼື ບຸກລຸກ ປ່າໄມ້ ແລະ ທີ່ດິນປ່າໄມ້;
4. ຈັບຈອງ ຕົ້ນໄມ້, ປ່າໄມ້ ຫຼື ເຄື່ອງປ່າຂອງດົງ ​ແລະ ທີ່​ດິນ​ປ່າ​ໄມ້, ຕັດ​ໄມ້​ທົດ​ແທນ​ ແຜນການ​ຂຸດ​ຄົ້ນ​ໄມ້​ຂອງສົກ​ປີຜ່ານມາ​ ແລະ ຕັດ​ໄມ້​ກ່ອນ​ໄດ້​ຮັບ​ອະນຸຍາດ;
5. ຂຸດຄົ້ນ, ເຄື່ອນຍ້າຍເບ້ຍໄມ້ ຫຼື ຕົ້ນໄມ້ທຸກຊະນິດ ຈາກປ່າທຳມະຊາດ ໃນເຂດທີ່ບໍ່ໄດ້ຮັບອະນຸຍາດ;
6. ບຸກເບີກປ່າໄມ້ ແລະ ທີ່ດິນປ່າໄມ້ ໃນ​ເຂດທີ່ບໍ່​​ອະນຸຍາດ;
7. ຍ້າຍ, ປ່ຽນ​ແປງ ຫຼື​ ທຳລາຍ ​​ເຄື່ອງໝາຍເຂດ​ແດນ ປ່າ​ປ້ອງ​ກັນ, ​ປ່າ​ສະຫງວນ ​ແລະ ປ່າ​ຜະລິດ;
8. ນຳ​ເຂົ້າ ເຄື່ອງ​ຈັກ​ປຸງ​ແຕ່ງ​ໄມ້ ແລະ ພາ​ຫາ​ນະ​ລາກ​ແກ່​ໄມ້ ທີ່ບໍ່​ໄດ້​ມາດ​​ຕະຖານ;
9. ນຳເຂົ້າແຮງງານ, ພາຫະ​ນະລາ​ກ​ແກ່​ໄມ້, ເຄື່ອງຈັກ ​ແລະ ອຸປະກອນຂຸດຄົ້ນໄມ້ ໂດຍບໍ່ໄດ້ຮັບອະນຸຍາດ;
10. ຕັດ, ຊື້ ຂາຍ ​ແລະ​ ເຄື່ອນ​ຍ້າຍໄມ້ທຳມະຊາດ ປະເພດຫວງຫ້າມ ​ແລະ​ ໄມ້ທີ່ໃກ້ສູນພັນ ຕາມທີ່ໄດ້ກໍານົດໄວ້ໃນບັນຊີໄມ້ ທີ່ໄດ້ປັບປຸງແຕ່ລະໄລຍະ​ ໂດຍ​ບໍ່​ໄດ້​ຮັບ​ອະນຸຍາດຈາກ​ລັດຖະບານ ເຊັ່ນ ໄມ້ດູ່ລາຍ, ໄມ້ຂະຍຸງ, ໄມ້ໝູນ, ໄມ້ປະດົງ, ໄມ້ຄຳພີ້, ໄມ້ໂລ່ງເລ່ງ, ໄມ້ຈຳປາປ່າ;
11. ສົ່ງ​ອອກ​​ໄມ້ ແລະ ຜະ​ລິດ​ຕະ​ພັນ​ໄມ້ ຕາມທີ່ໄດ້ກໍານົດໄວ້ໃນບັນຊີຫ້າມສົ່ງອອກ ທີ່ລັດຖະບານໄດ້ກໍານົດໃນແຕ່ລະໄລຍະ ລວມ​ທັງຖ່ານ​ດຳ​ທຸກ​ຊະ​ນິດ ທີ່​ປຸງ​ແຕ່ງ​ຈາກ​ໄມ້​ທຳ​ມະ​ຊາດ;
12. ຊື້ ຂາຍ ໄມ້ທີ່​ລັດອະ​ນຸ​ຍາດໃຫ້​ນຳ​ໃຊ້ ​ເພື່ອສາ​ທາ​ລະ​ນະ​ປະ​ໂຫຍດຂອງ​ບ້ານ ແລະ ຄອບ​ຄົວ ຕາມ​ທີ່​ໄດ້ກຳ​ນົດ​ໄວ້​ໃນມາດ​ຕາ 61 ແລະ 62 ຂອງ​ກົດ​ໝາຍ​ສະ​ບັບ​ນີ້;
13. ເຄື່ອນຍ້າຍໄມ້ ແລະ ເຄື່ອງປ່າຂອງດົງ ເກີນນ້ຳໜັກ, ​ເກີນຈຳນວນ, ​​ເກີນ​ຂະໜາດອະນຸຍາດ ​ແລະ ໃນ​ໄລ​ຍະເວລາທີ່ເກືອດຫ້າມ ຫຼື ບໍ່ຖືກກັບເອກະສານ;
14. ໃຫ້​ສິນ​ບົນ​ແກ່​ ພະນັກງານ-ລັດຖະກອນ, ​ເຈົ້າໜ້າ​ທີ່ ​ແລະ ຊື້ຈ້າງປະຊາຊົນ;
15. ປອມ​ແປງ ​ເອກະສາ​ນ, ຕາ​ປະ​ທັບ ​ແລະ ຄ້ອນ​ຕາ ປມ​​;
16. ໃຊ້​ຄວາມ​ຮຸນ​ແຮງ​ ແລະ ​ນາບ​ຂູ່​ພະນັກງານ, ​ເຈົ້າໜ້າ​ທີ່ ຫຼື ປະຊາຊົນ;
17. ມີພຶດຕິກຳ​ອື່ນ ​ທີ່​ເປັນ​ການລະເມີດ​​ກົດໝາຍ.

ມາດຕາ 135 (ປັບປຸງ) ຂໍ້ຫ້າມສໍາລັບປະຊາຊົນ

ຫ້າມປະຊາຊົນ ມີ​ພຶດຕິ​ກຳ ດັ່ງ​​ນີ້:

1. ທຳລາຍ​ປ່າ​ໄມ້ ​ດ້ວຍ​ການ ບຸກລຸກ, ບຸກເບີກ, ຖາກຖາງປ່າໄມ້, ຈູດ​ປ່າ, ຕັດໄມ້, ມີໄວ້ໃນຄອບຄອງ, ການ​ໄມ້​ ຫຼື ນໍາໃຊ້​ສານ​ເຄມີ ໃຫ້ຕົ້ນ​ໄມ້​ຕາຍ ຫຼື ດ້ວຍການກະທຳອື່ນ ທີ່ບໍ່​ຖືກຕ້ອງຕາມ​​ກົດໝາຍ;
2. ເຂົ້າ​ໄປຕັ້ງຖິ່ນ​ຖານຢູ່ເຂດ ​ປ່າ​ປ້ອງ​ກັນ, ​ປ່າສະຫງວນ ​​ຫຼື ປ່າ​ຜະ​ລິດ ​ຫຼື ທຳ​ການ​ຜະລິດ ໂດຍບໍ່​ໄດ້​ຮັບ​ອະນຸຍາດ;
3. ຕັດ, ​ຊື້, ຂາຍ, ເຄື່ອນ​ຍ້າຍ ຫຼື ​ເກັບ​ກູ້ໄມ້ທຳມະຊາດ ​ໂດຍ​ບໍ່​ໄດ້​ຮັບ​ອະນຸຍາດ ເຊັ່ນ ໄມ້ດູ່ລາຍ, ໄມ້ຂະຍຸງ, ໄມ້ໝູນ, ໄມ້ປະດົງ, ໄມ້ຄຳພີ້, ​ໄມ້​ໂລ່ງ​ເລ່ງ, ໄມ້ຈຳປາປ່າ;
4. ຕັດ, ​ຊື້, ຂາຍ, ເຄື່ອນ​ຍ້າຍ ຫຼື ​ເກັບ​ກູ້ໄມ້ ​ຫຼື ເຄື່ອງປ່າຂອງດົງ ທີ່ເປັນຢາ ຕາມບັນຊີທີ່ກະຊວງສາທາລະນະສຸກ ກຳນົດ;
5. ຈັບຈອງ ຕົ້ນໄມ້, ປ່າໄມ້, ເຄື່ອງປ່າຂອງດົງ ​​ຫຼື ທີ່ດິນປ່າໄມ້;
6. ຂຸດຄົ້ນ, ເຄື່ອນຍ້າຍ ເບ້ຍໄມ້ ຫຼື ຕົ້ນໄມ້ ທຸກຊະນິດ ຈາກປ່າທຳມະຊາດ ລວມທັງ ໄມ້ຄ້ຳແບບ ​ຫຼື ໄມ້ ທີ່ເປັນພະລັງງານ ໃນເຂດທີ່ບໍ່ໄດ້ຮັບອະນຸຍາດ ຈາກຂະແໜງການກະສິກຳ ແລະ ປ່າໄມ້;
7. ຮ່ວມ​ມືກັບ ​ນັກທຸລະກິດ, ພະນັກງານ-ລັດຖະກອນ ຫຼື ​ເຈົ້າ​ໜ້າ​ທີ່ ​ໃນ​ການ​ລັກລອບຕັດ​ໄມ້, ບຸກລຸກ​ທຳລາຍປ່າ​ໄມ້ ​ແລະ ​ຊັບພະຍາກອນ​ປ່າ​ໄມ້;
8. ຊື້, ຂາຍ ໄມ້ທີ່​ລັດອະ​ນຸ​ຍາດໃຫ້​ນຳ​ໃຊ້​ ເພື່ອຄອບ​ຄົວຕາມ​ທີ່​ໄດ້ກຳ​ນົດ​ໄວ້​ໃນມາດ​ຕາ 62 ຂອງ​ກົດ​ໝາຍ​ສະ​ບັບ​ນີ້;
9. ປອມ​ແປງ ​ເອກະສາ​ນ, ຕາ​ປະ​ທັບ ​​ຫຼື ຄ້ອນ​ຕາ​​ ປມ;
10. ໃຊ້​ຄວາມ​ຮຸນ​ແຮງ ​ຫຼື ແອບ​ອ້າງຊື່ຜູ້​ມີຖານະ ຕຳແໜ່ງ​ ​ເພື່ອ​ນາບ​ຂູ່​ ພະນັກງານ,​ ເຈົ້າໜ້າ​ທີ່ ຫຼື ຜູ້ອື່ນ;
11. ຍ້າຍ, ປ່ຽນ​ແປງ ຫຼື ​ທຳລາຍ ​​ເຄື່ອງໝາຍເຂດ​ແດນ ປ່າ​ປ້ອງ​ກັນ, ​ປ່າ​ສະຫງວນ ​ຫຼື ປ່າ​ຜະລິດ;
12. ຂຸດຄົ້ນ, ເກັບກູ້, ຊື້, ຂາຍເຄື່ອງ​ປ່າ​ຂອງ​ດົງ ໂດຍບໍ່​ຖືກຕ້ອງ​ຕາມ​ກົດໝາຍ;
13. ມີພຶດຕິກຳ​ອື່ນ ​ທີ່​ເປັນການລະເມີດ​ກົດໝາຍ​.

ມາດຕາ 136 (ປັບປຸງ) ຂໍ້ຫ້າມສໍາລັບ ບຸກຄົນ, ນິຕິບຸກຄົນ ຫຼື ​ການຈັດຕັ້ງອື່ນ

​​ຫ້າມ ບຸກຄົນ, ນິຕິບຸກຄົນ ຫຼື ​ການຈັດຕັ້ງອື່ນ ມີພຶດຕິ​ກຳ ດັ່ງ​​ນີ້:

1. ໃຊ້​ສິດ​ໜ້າ​ທີ່​ ເກີນ​ຂອບ​ເຂດ, ໃຊ້​ຄວາມ​ຮຸນ​ແຮງ ​​ຫຼື ແອບ​ອ້າງຊື່​ຜູ້​ມີຖານະ ຕຳແໜ່ງ​ ເພື່ອນາບ​ຂູ່​ພະນັກງານ, ເຈົ້າໜ້າ​ທີ່ ຫຼື ຜູ້ອື່ນ;
2. ສວຍໃຊ້ໜ້າທີ່ ຕຳແໜ່ງ ເພື່ອຜົນປະໂຫຍດສ່ວນຕົວ ຫຼື ​​ຜູ້​ອື່ນ;
3. ປອມແປງເອກະສານ ກ່ຽວກັບ ວຽກງານປ່າໄມ້, ຕາປະທັບ ​ຫຼື ຄ້ອນຕາ ປມ;
4. ດຳ​ເນີນ​ທຸລະ​ກິດ ຂຸດ​ຄົ້ນ, ຊື້, ຂາຍ​, ​ເຄື່ອນ​ຍ້າຍໄມ້​ ແລະ ​ເຄື່ອງ​ປ່າ​ຂອງ​ດົງ ດ້ວຍ​ຕົນເອງ ຫຼື ມີຮຸ້ນ​ສ່ວນ​​ ໂດຍ​ບໍ່​ໄດ້​ຮັບ​ອະນຸຍາດ;
5. ອະນຸຍາດ​ ໃຫ້​ຫັນປ່ຽນປະ​ເພດ ​ປ່າ​ໄມ້ ​​ຫຼື ທີ່​ດິນ​ປ່າ​ໄມ້, ໃຫ້ເຊົ່າ ຫຼື ສຳ​ປະທານ​ທີ່​ດິນ​ປ່າ​ໄມ້​ ໂດຍ​ບໍ່​ຖືກຕ້ອງ​ຕາມກົດໝາຍ​ ລວມທັງ ​ການ​​ເອົາ​ໄມ້ແລກປ່ຽນ​ກັບ​ໂຄງການ;
6. ອອກ​ອະນຸຍາດໃຫ້ຕັດ​ໄມ້ ​ຫຼື ​​ເກັບ​ກູ້​ເຄື່ອງ​ປ່າ​ຂອງ​ດົງ;
7. ປິດບັງ, ຊຸກເຊື່ອງ, ກົດ​ໜ່ວງ​ ຖ່ວງດຶງ ຫຼື ຂັດຂວາງການຈັດຕັ້ງປະຕິບັດວຽກງານຂອງເຈົ້າໜ້າທີ່;
8. ນຳໄມ້ ​ຫຼື ເຄື່ອງປ່າຂອງດົງ ທີ່ບໍ່ຖືກຕ້ອງຕາມກົດໝາຍຈາກຕ່າງປະເທດມາຜ່ານ ເພື່ອສົ່ງໄປປະເທດທີສາມ;
9. ສົ່ງອອກ ໄມ້ທ່ອນ, ໄມ້ຕີຕັບ, ໄມ້ແປຮູບ, ໄມ້ຊອຍ, ຮາກໄມ້ ຫຼື ເຫງົ້າໄມ້, ຕໍໄມ້, ປູດໄມ້, ງ່າໄມ້ ​ຫຼື ໄມ້ຢືນຕົ້ນ ຫຼື ໄມ້ປະດັບ ທີ່ຂຸດຄົ້ນອອກຈາກປ່າທຳມະຊາດ;
10. ສົ່ງອອກ ເຄື່ອງປ່າຂອງດົງ ໂດຍບໍ່ໄດ້ຮັບອະນຸຍາດ ຈາກຂະແໜງການທີ່ກ່ຽວຂ້ອງ;
11. ສະເໜີ ​ຫຼື ອະນຸຍາດ ເກັບກູ້, ທ້ອນໂຮມໄມ້ກິ່ງງ່າ, ໄມ້ທ່ອນ ​ຫຼື ອະນຸຍາດໃຫ້ເອົາໄມ້ແກ້ໄຂນະໂຍບາຍ ແກ່ບຸກຄົນໃດໜຶ່ງ;
12. ອະນຸຍາດ ຫຼື ອຳນວຍຄວາມສະດວກ ໃນການສົ່ງອອກ ໄມ້ ​ຫຼື ເຄື່ອງປ່າຂອງດົງ ທີ່ບໍ່ຖືກຕ້ອງຕາມກົດໝາຍ;
13. ມີພຶດຕິກຳ​ອື່ນ ​ທີ່​ເປັນ​ການລະເມີດ​ກົດໝາຍ​.

ພາກທີ XI

ການດຳເນີນຄະດີປ່າໄມ້ ແລະ ທີ່​ດິນປ່າໄມ້

ມາດຕາ 137 (ໃໝ່) ການດໍາເນີນຄະດີ ກ່ຽວກັບປ່າໄມ້ ແລະ ທີ່ດິນປ່າໄມ້

ການດຳເນີນຄະດີກ່ຽວກັບປ່າໄມ້ ແລະ ທີ່ດິນປ່າໄມ້ ແມ່ນ ການເຄື່ອນໄຫວຂອງອົງການສືບ ສວນ-ສອບສວນ ຂອງເຈົ້າໜ້າທີ່ປ່າໄມ້, ອົງການໄອຍະການປະຊາຊົນ, ສານປະຊາຊົນ ແລະ ຜູ້ເຂົ້າຮ່ວມອື່ນ ເພື່ອຊອກໃຫ້ເຫັນການກະທຳຜິດຢ່າງ ຮີບດ່ວນ, ຄົບຖ້ວນ ແລະ ຮອບຄອບ, ນຳເອົາຜູ້ກະທຳຜິດ ມາດຳເນີນຄະດີ ແລະ ຮັບປະກັນການປະຕິບັດກົດໝາຍຢ່າງຖືກຕ້ອງ, ຍຸຕິທຳ.

ມາດຕາ 138 (ໃໝ່) ສາເຫດທີ່ພາໃຫ້ເປີດການສືບສວນ-ສອບສວນ

ສາເຫດທີ່ພາໃຫ້ເປີດ ການສືບສວນ-ສອບສວນຄະດີປ່າໄມ້ ແລະ ທີ່ດິນປ່າໄມ້ ມີ ດັ່ງນີ້ີ:

1. ມີຄຳຮ້ອງຟ້ອງ ຫຼື ການແຈ້ງຄວາມຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການກະທຳຜິດ;

2. ມີການເຂົ້າມອບຕົວ ຂອງຜູ້ກະທຳຜິດ;

3. ພົບເຫັນຮ່ອງຮອຍ ຂອງການກະທຳຜິດ ໂດຍອົງການສືບສວນ-ສອບສວນ ຂອງເຈົ້າໜ້າທີ່ປ່າໄມ້ ຫຼື ອົງການໄອຍະການປະຊາຊົນ.

ມາດຕາ 139 (ໃໝ່) ການດໍາເນີນການສືບສວນ-ສອບສວນ

ໃນການດຳເນີນການສືບສວນ-ສອບສວນ ຄະດີປ່າໄມ້ ແລະ ທີ່ດິນປ່າໄມ້ ຕ້ອງນຳໃຊ້ວິທີການສືບສວນ-ສອບສວນ ແລະ ມາດຕະການສະກັດກັ້ນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການດຳເນີນຄະດີອາ ຍາ.

ມາດຕາ 140 (ໃໝ່) ກໍານົດເວລາການດໍາເນີນການສືບສວນ-ສອບສວນ

ອົງການສືບສວນ-ສອບສວນ ຂອງ​ເຈົ້າ​ໜ້າ​ທີ່ປ່າ​ໄມ້ ຕ້ອງດຳເນີນການສືບສວນ-ສອບສວນ, ສະຫຼຸບການສືບສວນ-ສອບສວນ ແລະ ປະກອບສຳນວນຄະດີ ພ້ອມດ້ວຍຂອງກາງ ສົ່ງໃຫ້ອົງການໄອຍະການປະ ຊາຊົນ ພາຍໃນເວລາ ສອງເດືອນ ສຳລັບການກະທຳຜິດ ໃນສະຖານໂທສານຸໂທດ ແລະ ສາມເດືອນ ໃນສະຖານຄະຣຸໂທດ ນັບແຕ່ວັນອອກຄຳສັ່ງເປີດການສືບສວນ-ສອບສວນ ເປັນຕົ້ົ້ນໄປ.

ຖ້າເຫັນວ່າມີຄວາມຈຳເປັນ ຕ້ອງສືບຕໍ່ດຳເນີນການສືບສວນ-ສອບສວນ ຫົວໜ້າອົງການສືບ ສວນ-ສອບສວນຂອງເຈົ້າ​ໜ້າ​ທີ່​ປ່າ​ໄມ້ ສະເໜີຂໍຕໍ່ເວລາການສືບສວນ-ສອບສວນ ນຳອົງການໄອຍະການປະຊາ ຊົນ. ອົງການໄອຍະການປະຊາຊົນ ອາດຕໍ່ເວລາການສືບສວນ-ສອບສວນ ໄດ້ອີກເທື່ອລະ ສອງເດືອນ ແຕ່ລວມທັງໝົດ ບໍ່ໃຫ້ເກີນ ຫົກເດືອນ ສຳລັບການກະທຳຜິດ ໃນສະຖານໂທສານຸໂທດ ແລະ ເທື່ອລະ ສາມເດືອນ ແຕ່ລວມທັງໝົດ ບໍ່ໃຫ້ເກີນ ໜຶ່ງປີ ສຳລັບການກະທຳຜິດ ໃນສະຖານຄະຣຸໂທດ. ການສະເໜີຂໍຕໍ່ໍເວລາແຕ່ລະເທື່ອ ໃຫ້ດຳ ເນີນ ສິບຫ້າວັນ ກ່ອນໝົດກຳນົດເວລາສືບສວນ-ສອບສວນ.

ໃນກໍລະນີ ທີ່ມີການສົ່ງສຳນວນຄະດີຄືນ ໃຫ້ອົງການອົງການສືບ​ສວນ-ສອບ​ສວນຂອງເຈົ້າ​ໜ້າ​ທີ່​ປ່າ​ໄມ້ດຳເນີນການສືບສວນ-ສອບສວນເພີ່ມເຕີມນັ້ນ ກຳນົດເວລາການສືບສວນ-ສອບສວນເພີ່ມເຕີມບໍ່ໃຫ້ເກີນ ສອງເດືອນ ນັບແຕ່ວັນອົງການອົງການສືບ​ສວນ-ສອບ​ສວນ ຂອງເຈົ້າ​ໜ້າ​ທີ່​ປ່າ​ໄມ້ ໄດ້ຮັບສຳ ນວນຄະດີເປັນຕົ້ົ້ນໄປ.

ໃນກໍລະນີ ທີ່ມີການສືບສວນ-ສອບສວນຄືນ ຄະດີທີ່ຖືກ ໂຈະ ຫຼື ຊັດມ້ຽນໄວ້ນັ້ນ ການສືບ ສວນ-ສອບສວນ ໃຫ້ປະຕິບັດຕາມກຳນົດເວລາ ທີ່ໄດ້ກຳນົດໄວ້ໃນວັກທີໜຶ່ງ ແລະ ວັກທີສອງ ຂອງມາດຕານີ້ ນັບແຕ່ວັນອອກຄຳສັ່ງໃຫ້ສືບສວນ-ສອບສວນຄະດີຄືນ ເປັນຕົ້ົ້ນໄປ.

ມາດຕາ 141 (ໃໝ່) ການຍຶດ ຫຼື ອາຍັດຊັບ ວັດຖຸສິ່ງຂອງ

ໄມ້, ຜະລິດຕະພັນໄມ້ ແລະ ເຄື່ອງປ່າຂອງດົງ ທີ່ອົງການສືບສວນ-ສອບສວນຂອງເຈົ້າໜ້າທີ່ ພາສີ, ຕຳຫຼວດ, ທະຫານ, ຕ້ານການສໍ້ລາດບັງຫຼວງ ແລະ ພາກສ່ວນອື່ນທີ່ ຍຶດ ຫຼື ອາຍັດນັ້ນ ຕ້ອງມອບໃຫ້ອົງ ການສືບສວນ-ສອບສວນ ຂອງເຈົ້າໜ້າທີ່ປ່າໄມ້ ເພື່ອດຳເນີນຄະດີຕາມກົດໝາຍ.

ໃນກໍລະນີ ທີ່ໄດ້ຮູ້ແຈ້ງກ່ຽວກັບ ປະເພດ, ຈຳນວນ ແລະ ສະຖານທີ່ເກັບມ້ຽນຊັບ, ວັດຖຸສິ່ງຂອງ ທີ່ພົວພັນກັບການກະທຳຜິດ ແລະ ຈະນຳໃຊ້ເປັນປະໂຫຍດໃນການດຳເນີນຄະດີ ຫົວໜ້າອົງການສືບສວນ-ສອບສວນຂອງ​ເຈົ້າ​ໜ້າ​ທີ່​ປ່າ​ໄມ້ ຫຼື ຫົວໜ້າອົງການໄອຍະການປະຊາຊົນ ຕ້ອງອອກຄຳສັ່ງຍຶດ ຫຼື ອາຍັດຊັບ, ວັດ ຖຸສິ່ງຂອງນັ້ນ.

ໃນກໍລະນີ ທີ່ຊັບ, ວັດຖຸສິ່ງຂອງທີ່ ຍຶດ ຫຼື ອາຍັດ ຈະເກີດຄວາມເສຍຫາຍ, ຫົວໜ້າອົງການສືບ ສວນ-ສອບສວນຂອງ​ເຈົ້າໜ້າ​ທີ່​ປ່າ​ໄມ້ ຫຼື ຫົວໜ້າອົງການໄອຍະການປະຊາຊົນ ຕ້ອງແຕ່ງຕັ້ງຄະນະກຳມະການເພື່ອແກ້ໄຂ.

ໃນກໍລະນີ ທີ່ມີຫຼັກຖານຢັ້ງຢືນວ່າ ຊັບ, ວັດຖຸສິ່ງຂອງທີ່ຍຶດ ຫຼື ອາຍັດ ຫາກເປັນກຳມະສິດທີ່ຖືກຕ້ອງຕາມກົດໝາຍຂອງຜູ້ຖືກເສຍຫາຍ ກໍໃຫ້ສົ່ງຄືນແກ່ຜູ້ກ່ຽວ.

ມາດຕາ 142 (ໃໝ່) ການປະກອບສໍານວນຄະດີສົ່ງໃຫ້ອົງການໄອຍະການປະຊາຊົນ ສັ່ງຟ້ອງຂຶ້ນສານ

ພາຍຫຼັງສິ້ນສຸດການສືບສວນ-ສອບສວນ ຖ້າຫາກມີຂໍ້ມູນຫຼັກຖານໜັກແໜ້ນວ່າ ເປັນການກະທຳຜິດຕໍ່ ປ່າໄມ້ ແລະ ທີ່ດິນປ່າໄມ້ແລ້ວ ອົງການສືບ​ສວນ-ສອບ​ສວນຂອງເຈົ້າ​ໜ້າ​ທີ່​ປ່າ​ໄມ້ ຕ້ອງສະຫຼຸບຄະດີ ພ້ອມດ້ວຍຂອງກາງ ແລະ ຜູ້ຖືກຫາ ສົ່ງໃຫ້ອົງການໄອຍະການປະຊາຊົນ ພິຈາລະນາສັ່ງຟ້ອງຂຶ້ນສານ.

ມາດຕາ 143 (ປັບປຸງ)​ ອົງການສືບສວນ-ສອບສວນ ຂອງເຈົ້າໜ້າທີ່ປ່າໄມ້

ອົງການສືບ​ສວນ-ສອບ​ສວນ ຂອງເຈົ້າ​ໜ້າ​ທີ່​ປ່າ​ໄມ້ ປະກອບດ້ວຍ:

1. ກະ​ຊວງກະ​ສິ​ກຳ ແລະ​ ປ່າ​ໄມ້​ ​ຊຶ່ງ​ແມ່ນ​ ກົມກວດກາ​ປ່າ​ໄມ້​ ເປັນ​ເສນາ​ທິການ;

2. ພະແນກກະສິກຳ ແລະ ປ່າໄມ້ຂັ້ນແຂວງ ຊຶ່ງແມ່ນ ກອງກວດກາປ່າໄມ້ ປະຈໍາ ແຂວງ, ນະຄອນຫຼວງ ເປັນເສນາທິການ;

3. ຫ້ອງ​ການກະ​ສິ​ກຳ ແລະ​ ປ່າ​ໄມ້ຂັ້ນເມືອງ ຊຶ່ງແມ່ນ ໜ່ວຍງານກວດກາປ່າໄມ້ຂັ້ນເມືອງ ເປັນເສນາທິການ.

ມາດຕາ 144 (ປັບປຸງ)​ ສິດ ແລະ ໜ້າ​ທີ່ ອົງ​ການ​ສືບ​ສວນ-ສອບ​ສວນ ຂອງເຈົ້າ​ໜ້າ​ທີ່​ປ່າ​ໄມ້

​ອົງ​ການສືບ​ສວນ-​ສອບ​ສວນ ຂອງເຈົ້າ​ໜ້າ​ທີ່​ປ່າ​ໄມ້ ມີ ສິດ ແລະ ໜ້າ​ທີ່​ ດັ່ງ​ນີ້:

1. ກວດກາ​ການຈັດຕັ້ງປະຕິບັດ ກົດໝາຍ ແລະ ​ລະບຽບການ​ ​ ກ່ຽວ​ກັບປ່າ​ໄມ້ ແລະ ທີ່ດິນປ່າໄມ້;

2. ກວດກາ ກິດຈະການ ​ແລະ ​ໂຄງການປ່າ​ໄມ້, ທີ່​ດິນ​ປ່າ​ໄມ້ ​ແລະ ຊັບພະຍາກອນ​ປ່າ​ໄມ້ ລວມທັງການ​ດຳ​ເນີນທຸລະ​ກິດ​ປ່າໄມ້ ​ແລະ ​ເຄື່ອງ​ປ່າ​ຂອງ​ດົງ;

3. ​ອອກ ຄຳ​ສັ່ງ​ ເປີດ​ການ​ສືບ​ສວນ-ສອບ​ສວນ, ​ໝາຍ​ຮຽກ, ໝາຍ​ເຊີນ, ຄຳ​ສັ່ງ​ພາ​ຕົວ, ຄຳ​ສັ່ງ​ກັກ​ຕົວ, ຄຳ​ສັ່ງ​ຄຸມ​ຕົວ​ຢູ່​ກັບ​ທີ່, ຄຳ​ສັ່ງ​ຍຶດ ຫຼື ອາ​ຍັດ​ຊັບ, ຄຳ​ສັ່ງ​ປ່ອຍ​ຕົວ​ຜູ້​ຖືກ​ສົງ​ໄສທີ່​ຖືກ​ກັກ​ຕົວ, ຄຳ​ສັ່ງ ໂຈະ ຫຼື ຊັດ​ມ້ຽນ​ຄະ​ດີ​;

4. ດຳເນີນການ​ສືບສວນ-ສອບ​ສວນ ກ່ຽວ​ກັບການ​ລະ​ເມີດກົດ​ໝາຍ​ວ່າ​ດ້ວຍ​ປ່າ​ໄມ້, ປະ ມວນກົດ​ໝາຍ​ອາ​ຍາ ແລະ ນຳໃຊ້ມາດຕະການສະກັດ​ກັ້ນ ຕາມທີ່ໄດ້​ກຳນົດໄວ້ໃນກົດໝາຍວ່າດ້ວຍການດຳເນີນຄະດີອາຍາ;

5. ສະເໜີ ​ໃຫ້​ພາກສ່ວນທີ່​ກ່ຽວຂ້ອງ ​​​ອອກ​ຄຳ​ສັ່ງໃຫ້ຢຸດ​ເຊົາ​ການ​ເຄື່ອນ​ໄຫວ​ກ່ຽວ​ກັບກິດ ຈະການ​ປ່າໄມ້ ຫຼື ​ໂຈະໜ້າ​ທີ່ ຕຳແໜ່ງຂອງ ​ພະນັກງານ, ​ເຈົ້າໜ້າ​ທີ່ ທີ່​ກ່ຽວຂ້ອງ ຖ້າ​ເຫັນ​ວ່າ​ມີ​ການ​ກະທຳ​ທີ່​ລະເມີດກົດໝາຍ;

6. ພົວພັນ, ປະສານສົມທົບ ກັບພາກສ່ວນອື່ນທີ່ກ່ຽວຂ້ອງ ຢູ່ສູນກາງ ແລະ ທ້ອງຖິ່ນ ​ໃນ​ການນຳໃຊ້ສິດ ແລະ ປະຕິບັດໜ້າທີ່ຂອງຕົນ;

7. ສະຫຼຸບ ຜົນຂອງການປະຕິບັດວຽກງານກວດກາ ແຕ່ລະໄລຍະ​ ໃຫ້​ຂັ້ນ​ເທິງຖັດຕົນ​ຢ່າງ​ເປັນ​ປົກກະຕິ;

8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 145 (ປັບປຸງ) ເຈົ້າໜ້າທີ່ປ່າໄມ້

ເຈົ້າໜ້າ​ທີ່​ປ່າ​ໄມ້ ​​ແມ່ນ ພະນັກງານ ສັງກັດ​ຢູ່ອົງການສືບ​ສວນ-ສອບ​ສວນຂອງເຈົ້າ​ໜ້າ​ທີ່​ປ່າ​ໄມ້​ ໂດຍໄດ້ຮັບການແຕ່ງຕັ້ງ ຈາກລັດຖະມົນຕີກະຊວງກະສິກຳ ແລະ ປ່າໄມ້ ຊຶ່ງ​ມີ​ໜ້າ​ທີ່​ກວດກາ ​ແລະ ສືບ ສວນ​-ສອບ​ສວນຄະດີ ​ກ່ຽວ​ກັບ​ປ່າ​ໄມ້ ​ແລະ ທີ່​ດິນ​ປ່າ​ໄມ້ ຕາມ​ກົດໝາຍສະບັບນີ້ ​ແລະ ກົດໝາຍ​ວ່າ​ດ້ວຍ​ການ​ດຳ​ເນີນ​ຄະດີ​ອາຍາ.

ສຳລັບ​ການຈັດຕັ້ງ, ການ​ເຄື່ອນ​ໄຫວ ​ແລະ ມາດ​ຕະຖານ ​ຂອງ​ເຈົ້າ​ໜ້າ​ທີ່​ປ່າ​ໄມ້ ​​ໄດ້​ກຳນົດ​ໄວ້​ໃນ​ລະບຽບ​ການຕ່າງຫາກ.

ມາດຕາ 146 (ປັບປຸງ) ສິດ ແລະ ໜ້າ​ທີ່ ຂອງເຈົ້າໜ້າທີ່ປ່າໄມ້

ເຈົ້າໜ້າທີ່ປ່າໄມ້ ມີ ສິດ ແລະ ໜ້າທີ່ ດັ່ງນີ້:

1. ເຄື່ອນໄຫວລາດຕະເວນ ​ແລະ ກວດກາຕາມ​​ເປົ້າໝາຍ​ຕ່າງໆ ​ເຊັ່ນ ສະຖານ​ທີ່ຂຸດຄົ້ນໄມ້, ເສັ້ນທາງຂົນສົ່ງໄມ້, ສະໜາມໄມ້, ໂຮງ​ງານ​ປຸງ​ແຕ່ງ​ໄມ້, ໂຮງງານທີ່ນໍາໃຊ້ໄມ້, ສາງເກັບມ້ຽນໄມ້, ດ່ານກວດ​ກາ​ຊັບ​ພະ​ຍາ​ກອນ​ປ່າ​ໄມ້ພາຍໃນ, ທ້ອງຖິ່ນ, ສາກົນ ແລະ ສະຖານທີ່ອື່ນ ທີ່ເຫັນວ່າຈຳເປັນ;

2. ຮັບ, ບັນທຶກ ການແຈ້ງຄວາມ, ການ​ລາຍ​ງານ ຫຼື ການ​ຮ້ອງ​ຟ້ອງ ກ່ຽວ​ກັບການ​ກະ​ທຳ​ຜິດ​ທາງ​ອາ​ຍາ;

3. ສະ​ເໜີ​ອອກຄຳ​ສັ່ງ​ເປີດ​ການ​ສືບ​ສວນ-ສອບ​ສວນ, ​ໝາຍ​ຮຽກ, ໝາຍ​ເຊີນ, ຄຳ​ສັ່ງ​ພາ​ຕົວ, ຄຳ​ສັ່ງກັກ​ຕົວ, ຄຳ​ສັ່ງ​ຄຸມ​ຕົວ​ຢູ່​ກັບ​ທີ່, ຄຳ​ສັ່ງ​ຍຶດ ຫຼື ອາ​ຍັດ​ຊັບ, ຄຳ​ສັ່ງປ່ອຍ​ຕົວ​ຜູ້​ຖືກ​ສົງ​ໄສ ທີ່​ຖືກ​ກັກ​ຕົວ, ຄຳ​ສັ່ງ​ໂຈະ ຫຼື ຊັດ​ມ້ຽນ​ຄະ​ດີ​;

4. ດຳ​ເນີນ​ຄະດີອາຍາ​ຕໍ່ຜູ້​ຖືກ​ຫາ ​ເປັນຕົ້ນ ດຳ​ເນີນ​ການສືບສວນ-ສອບສວນ ​ແລະ ນຳໃຊ້ມາ​ດຕະການ​ສະກັດ​ກັ້ນ;

5. ສະຫຼຸບການສືບສວນ-ສອບສວນ ແລະ ປະກອບສຳນວນຄະດີ ສົ່ງໃຫ້ອົງການໄອຍະການປະຊາຊົນ ພິຈາລະນາສັ່ງຟ້ອງຂຶ້ນສານ;

6. ນຳໃຊ້ເຄື່ອງມືສື່ສານ, ພາຫະນະ, ອາວຸດ, ຄ້ອນ​ຕາ​ຍຶດ ແລະ ບັດເຄື່ອນ​ໄຫວ​ພິ​ເສດ ຂອງເຈົ້າໜ້າທີ່ປ່າ​ໄມ້ ເພື່ອຮັບໃຊ້ເຂົ້າໃນການເຄື່ອນໄຫວວຽກງານກວດກາປ່າໄມ້ ແລະ ທີ່ດິນປ່າໄມ້;

7. ພົວພັນ, ປະສານສົມທົບ ກັບການຈັດຕັ້ງອື່ນ​ທີ່​ກ່ຽວຂ້ອງ ​ລວມທັງອົງການປົກຄອງທ້ອງຖິ່ນ ກ່ຽວ​ກັບ​ການ​ປະຕິບັດ​ໜ້າ​ທີ່​ວຽກ​ງານ​ຂອງ​ຕົນ;

8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 147 (ໃໝ່) ການຂໍອຸທອນ ຂອງອົງການສືບ​ສວນ-ສອບ​ສວນ ຂອງເຈົ້າ​ໜ້າ​ທີ່​ປ່າ​ໄມ້

ໃນກໍລະນີ ທີ່ຫົວໜ້າອົງການໄອຍະການປະຊາຊົນ ຫາກອອກຄຳສັ່ງບໍ່ສັ່ງຟ້ອງຄະດີຂຶ້ນສານ ພາຍໃນເວລາ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການດຳເນີນຄະດີອາຍາ, ອົງການສືບ​ສວນ-ສອບ​ສວນຂອງເຈົ້າ​ໜ້າ​ທີ່​ປ່າ​ໄມ້ ມີສິດຂໍອຸທອນຄຳສັ່ງບໍ່ສັ່ງຟ້ອງຄະດີຂອງຫົວໜ້າອົງການໄອຍະການປະຊາຊົນນັ້ນ ໄປຍັງອົງ ການໄອຍະການປະຊາຊົນຂັ້ນເທິງຖັດໄປ ເພື່ອພິຈາລະນາ.

ພາກ​ທີ XII

ການຄຸ້ມຄອງ ແລະ ກວດກາວຽກງານປ່າໄມ້ ແລະ ທີ່ດິນປ່າໄມ້

ໝວດທີ 1

ການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້

ມາດຕາ 148 (ປັບ​ປຸງ) ອົງການ​ຄຸ້ມ​ຄອງວຽກງານ​ປ່າ​ໄມ້ ​ແລະ ທີ່​ດິນ​ປ່າ​ໄມ້

ລັດຖະບານ ຄຸ້ມ​ຄອງ​ວຽກງານປ່າ​ໄມ້ ​ແລະ ທີ່​ດິນ​ປ່າ​ໄມ້ ຢ່າງ​ລວມສູນ ​ແລະ ​ເປັນ​ເອກະ​ພາບ​ ໃນ​ຂອບ​ເຂດ​ທົ່ວ​ປະ​ເທດ ​ໂດຍ​ມອບ​ໃຫ້ກະຊວງ​ກະສິກຳ ​ແລະ ປ່າ​ໄມ້ ເປັນຜູ້ຮັບຜິດຊອບໂດຍກົງ ແລະ ​ເປັນເຈົ້າການປະສານ​ສົມທົບ​ກັບກະ​ຊວງ​ຊັບພະຍາກອນທຳ​ມະ​ຊາດ​ ແລະ ສິ່ງ​ແວດ​ລ້ອມ, ກະຊວງ​ອຸດສາຫະກຳ ແລະ ການ​ຄ້າ, ກະຊວງ​ພະລັງງານ ​ແລະ ບໍ່​ແຮ່, ກະຊວງ​ສາທາລະນະ​ສຸກ, ກະຊວງ, ອົງ​ການ, ອົງການ​ປົກ​ຄອງ​ທ້ອງ​ຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງ​ການ​ຄຸ້ມ​ຄອງ​ວຽກ​ງານປ່າ​ໄມ້ ​ແລະ ທີ່​ດິນ​ປ່າ​ໄມ້ ປະ​ກອບ​ດ້ວຍ:

1. ກະ​ຊວງກະ​ສິ​ກຳ ແລະ​ ປ່າ​ໄມ້​;

2. ພະແນກກະສິກຳ ແລະ ປ່າໄມ້ຂັ້ນແຂວງ;

3. ຫ້ອງ​ການກະ​ສິ​ກຳ ແລະ​ ປ່າ​ໄມ້ຂັ້ນເມືອງ;

4. ​ຈຸງານກະສິກໍາ ແລະ ປ່າ​ໄມ້ ຂອງໜ່ວຍງານເສດຖະກິດ-ການເງິນບ້ານ.

ມາດຕາ 149 (ປັບປຸງ) ສິດ ແລະ ໜ້າ​ທີ່ ຂອງກະ​ຊວງກະ​ສິ​ກຳ ແລະ​ ປ່າ​ໄມ້

ໃນການ​ຄຸ້ມ​ຄອງວຽກ​ງານປ່າ​ໄມ້ ແລະ ທິ່​ດິນ​ປ່າ​ໄມ້ ກະ​ຊວງກະ​ສິ​ກຳ ແລະ​ ປ່າ​ໄມ້ ມີ ​ສິດ ແລ​ະ ໜ້າ​ທີ່ ດັ່ງ​ນີ້:

1. ຄົ້ນຄວ້າ, ສ້າງນະໂຍບາຍ, ແຜນຍຸດ​ທະ​ສາດ, ກົດໝາຍ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດ​ທະ​ສາດ, ກົດໝາຍ ເປັນແຜນການ, ແຜນງານ, ໂຄງການ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້ ແລະ ຈັດຕັ້ງປະຕິບັດ;
3. ໂຄສະນາ ​ເຜີຍ​ແຜ່, ສຶກສາອົບຮົມ ແນວທາງ, ນະໂຍບາຍ, ແຜນຍຸດທະສາດ, ກົດໝາຍ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
4. ອອກ ຂໍ້ຕົກລົງ, ຄໍາສັ່ງ, ຄໍາແນະນໍາ, ແຈ້ງການ ກ່ຽວກັບວຽກງານ ປ່າໄມ້ ແລະ ທີ່ດິນປ່າໄມ້;
5. ຊີ້ນຳ ການຄຸ້ມຄອງ, ຕິດຕາມກວດກາ ການຈັດຕັ້ງປະຕິບັດ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
6. ຄຸ້ມຄອງ, ປົກປັກຮັກສາ, ພັດທະນາ ແລະ ນຳໃຊ້ປ່າໄມ້ ແລະ ທີ່ດິນປ່າໄມ້ ໃນຂອບເຂດທົ່ວປະເທດ;
7. ຄຸ້ມຄອງ, ກໍານົດບັນຊີ ໄມ້ ແລະ ເຄື່ອງປ່າຂອງດົງ ທຸກປະເພດທີ່ບໍ່ທັນໄດ້ປຸງແຕ່ງ ເປັນຜະລິດຕະພັນສຳເລັດຮູບ;
8. ສ້າງ, ຄຸ້ມຄອງ ແລະ ນຳໃຊ້ລະບົບຂໍ້ມູນ ຂ່າວສານ ກ່ຽວກັບປ່າໄມ້ ແລະ ທີ່ດິນປ່າ ໄມ້;
9. ສ້າງ, ຄຸ້ມຄອງ ແລະ ນຳໃຊ້ແຫຼ່ງແນວພັນໄມ້ ແລະ ເຄື່ອງປ່າຂອງດົງ;
10. ຄົ້ນ​ຄວ້າ ວິ​ທະ​ຍາ​ສາດ ແລະ ເຕັກໂນໂລຊີ ດ້ານການຂະຫຍາຍພັນໄມ້ ແລະ ເຄື່ອງປ່າຂອງດົງ;
11. ສັງລວມ, ເຜີຍແຜ່ ຜົນການຄົ້ນຄວ້າທົດລອງ ທາງດ້ານວິທະຍາສາດ ແລະ ເຕັກໂນໂລຊີ ແລະ ສະໜອງຂໍ້ມູນ ຂ່າວ​ສານ ດ້ານປ່າໄມ້;
12. ສະເໜີ ລັດຖະບານ ພິຈາລະນາ ໃນການ ນຳ​ໃຊ້, ​ເຊົ່າ, ​ສຳ​ປະທານ ແລະ ຫັນປ່ຽນປ່າໄມ້ ແລະ ທີ່ດິນປ່າໄມ້;
13. ຮັບ ແລະ ພິຈາລະນາ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
14. ຂຶ້ນແຜນ ສ້າງ, ບຳລຸງ, ຍົກລະດັບ ບຸກຄະລາກອນ ສຳລັບຂະແໜງການປ່າໄມ້;
15. ປະ​ສານ​ສົມ​ທົບ ກັບອົງການ​ອື່ນ​​ທີ່​ກ່ຽວ​ຂ້ອງ​ໃນ​ການຈັດຕັ້ງປະຕິບັດ​​ວຽກ​ງານປ່າ​ໄມ້​ແລະ ທີ່​ດິນ​ປ່າ​ໄມ້;
16. ພົວພັນ ​ແລະ ຮ່ວມ​ມື ກັບຕ່າງ​ປະ​ເທດ, ພາກພື້ນ ແລະ ສາກົນ ກ່ຽວ​ກັບວຽກງານປ່າ​ໄມ້ ແລະ ທີ່ດິນປ່າໄມ້;
17. ສະຫຼຸບ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານ​ປ່າ​ໄມ້ ແລະ ທີ່ດິນປ່າໄມ້​ໃຫ້ລັດຖະບານ ຢ່າງ​​ເປັນ​ປົກກະຕິ;
18. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 150 (ປັບປຸງ) ສິດ ແລະ ໜ້າ​ທີ່​ ຂອງ ພະ​ແນກກະ​ສິ​ກຳ ແລະ​ ປ່າ​ໄມ້​ຂັ້ນແຂວງ

ໃນການ​ຄຸ້ມ​ຄອງວຽກ​ງານປ່າ​ໄມ້ ແລະ ທີ່​ດິນ​ປ່າ​ໄມ້ ພະ​ແນກກະ​ສິ​ກຳ ແລະ​ ປ່າ​ໄມ້​ຂັ້ນແຂວງ ມີ​ ສິດ ແລະ ໜ້າ​ທີ່ ຕາມຂອບເຂດຄວາມຮັບຜິດຊອບຂອງຕົນ​ ດັ່ງ​ນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດ​ທະ​ສາດ, ກົດໝາຍ, ແຜນການ, ແຜນງານ, ໂຄງການ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
2. ສ້າງ ແລະ ປັບປຸງແຜນຍຸດທະສາດປ່າໄມ້ຂັ້ນແຂວງ;
3. ໂຄສະນາ ​ເຜີຍ​ແຜ່, ສຶກສາອົບຮົມ ແນວທາງ, ນະໂຍບາຍ, ແຜນຍຸດທະສາດ, ກົດໝາຍ, ສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
4. ຊີ້​ນຳ​, ຊຸກຍູ້, ຕິດຕາມ, ກວດກາ ​ແລະ ປະ​ເມີນ​ຜົນ ການຈັດຕັ້ງປະຕິບັດວຽກ​ງານປ່າໄມ້ ແລະ ທີ່ດິນປ່າໄມ້​, ການປູກໄມ້ ແລະ ຟື້ນ​ຟູ​ປ່າ​ໄມ້ ຂອງຫ້ອງ​ການ​ກະສິກຳ ​ແລະ ປ່າ​ໄມ້ຂັ້ນ​ເມືອງ;
5. ຄົ້ນ​ຄ​ວ້າ ແລະ ມີ​ຄຳ​ເຫັນ ກ່ຽວ​ກັບການ​ລົງ​ທຶນດ້ານທຸລະ​ກິດປ່າ​ໄມ້, ການຂໍ​ອະນຸຍາດ​ນຳ​ໃຊ້, ​ເຊົ່າ ຫຼື ​ສຳ​ປະທານທີ່​ດິນ​ປ່າ​ໄມ້ ​ເພື່ອ​ສະ​ເໜີ​ຕໍ່​ກະຊວງ​ກະສິກຳ ​ແລະ ປ່າ​ໄມ້​ ພິຈາລະນາ;
6. ອອກ​ໃບ​ອະ​ນຸ​ຍາດ​ ຂຸດ​ຄົ້ນ​ໄມ້, ເຄື່ອງ​ປ່າ​ຂອງ​ດົງ ​​ຕາມ​ແຈ້ງ​ການຂອງ​ກະຊວງ​ກະສິ ກຳ​ ແລະ ປ່າ​ໄມ້ ບົນ​ພື້ນຖານການ​ຕົກລົງຂອງລັດ​ຖະ​ບານ;
7. ຄຸ້ມຄອງໄມ້ ແລະ ເຄື່ອງປ່າຂອງດົງ ທຸກປະເພດທີ່ບໍ່ທັນໄດ້ປຸງແຕ່ງ ເປັນຜະລິດຕະພັນສຳເລັດຮູບ;
8. ເກັບກຳ, ສັງລວມ, ຄຸ້ມຄອງ ແລະ ນຳໃຊ້ຂໍ້ມູນ ຂ່າວສານ ກ່ຽວກັບປ່າໄມ້ ແລະ ທີ່ດິນປ່າໄມ້;
9. ສ້າງ, ຄຸ້ມຄອງ ແລະ ນຳໃຊ້ແຫຼ່ງແນວພັນໄມ້ ແລະ ເຄື່ອງປ່າຂອງດົງ,
10. ຮັບ ແລະ ພິຈາລະນາ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
11. ຂຶ້ນແຜນ ສ້າງ, ບຳລຸງ, ຍົກລະດັບ ບຸກຄະລາກອນ ສຳລັບຂະແໜງການປ່າໄມ້;
12. ປະ​ສານ​ສົມ​ທົບ ກັບອົງການ​ອື່ນ​​ທີ່​ກ່ຽວ​ຂ້ອງ​ໃນ​ການຈັດຕັ້ງປະຕິບັດ​​ວຽກ​ງານປ່າ​ໄມ້​ ແລະ ທີ່​ດິນ​ປ່າ​ໄມ້ ​ເປັນຕົ້ນ ການ​ສຳ​ຫຼວດ, ການຈັດ​ສັນ, ການອະນຸຍາດ​ນຳ​ໃຊ້, ​ເຊົ່າ ຫຼື ​ສຳ​ປະທານ;
13. ພົວພັນ ​ແລະ ຮ່ວມ​ມື ກັບຕ່າງ​ປະ​ເທດ ກ່ຽວ​ກັບວຽກງານ ປ່າ​ໄມ້ ແລະ ທີ່ດິນປ່າ ໄມ້ ຕາມການມອບໝາຍຂອງຂັ້ນເທິງ;
14. ສະຫຼຸບ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານ​ປ່າ​ໄມ້​​ ແລະ ທີ່ດິນປ່າໄມ້ ​ໃຫ້ກະຊວງ​ກະສິກຳ ​ແລະ ປ່າ​ໄມ້ ​ແລະ ອົງການ​ປົກຄອງ​ຂັ້ນແຂວງ ຢ່າງ​​ເປັນປົກກະຕິ;
15. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 151 ສິດ ແລະ ໜ້າ​ທີ່​ ຂອງ ຫ້ອງ​ການກະ​ສິ​ກຳ ​ແລະ ປ່າ​ໄມ້​ ຂັ້ນເມືອງ

ໃນການ​ຄຸ້ມ​ຄອງວຽກ​ງານປ່າ​ໄມ້ ແລະ ທີ່​ດິນ​ປ່າ​ໄມ້ ຫ້ອງ​ການກະ​ສິ​ກຳ ແລະ​ ປ່າ​ໄມ້​ຂັ້ນເມືອງ ມີ ​ສິດ ແລະ ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:​

1. ຈັດຕັ້ງປະຕິບັດ ນະໂຍບາຍ, ແຜນຍຸດ​ທະ​ສາດ, ກົດໝາຍ, ແຜນການ, ແຜນງານ, ໂຄງການ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
2. ໂຄສະນາ ​ເຜີຍ​ແຜ່, ສຶກສາອົບຮົມ ແນວທາງ, ນະໂຍບາຍ, ແຜນຍຸດທະສາດ, ກົດໝາຍສົນ, ທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
3. ຊີ້ນຳ, ຊຸກຍູ້, ຕິດ​ຕາ​ມ, ກວດ​ກາ ການ​ປະ​ຕິ​ບັດວຽກ​ງານ ຂອງຈຸ​ງານກະສິກຳ​ ແລະ ປ່າ​ໄມ້​ບ້ານ ເປັນຕົ້ນ ການປົກ​ປັກ​ຮັກສາປ່າ​ໄມ້ ແລ​ະ ທີ່​ດິນ​ປ່າ​ໄມ້, ​ການປູກ​ໄມ້ ແລະ ຟື້ນ​ຟູ​ປ່າ​ໄມ້ ​ແລະ ທີ່​ດິນ​ປ່າ​ໄມ້ ຕາມແຜນຄຸ້ມຄອງປ່າໄມ້ຂັ້ນບ້ານ;
4. ຈັດ​ຕັ້ງປະ​ຊາ​ຊົນຢູ່ຂັ້ນ​ບ້ານ ຄຸ້ມ​ຄອງ, ປົກ​ປັກ​ຮັກ​ສາ ​ແລະ ພັດທະນາປ່າ​ໄມ້ ແລະ ທີ່​ດິນ​ປ່າ​ໄມ້ ໂດຍສົມທົບກັບອົງການປົກຄອງບ້ານທີ່ກ່ຽວຂ້ອງ;
5. ຄົ້ນ​ຄວ້າ ແລະ ມີຄຳເຫັນ ກ່ຽວກັບການ​ຫັນປ່ຽນ​ທີ່​ດິນປ່າໄມ້ ຕາມ​ກົດໝາຍ;
6. ເກັບກຳ, ສັງລວມ, ຄຸ້ມຄອງ ແລະ ນຳໃຊ້ຂໍ້ມູນ ຂ່າວສານ ກ່ຽວກັບ ປ່າໄມ້ ແລະ ທີ່ດິນປ່າໄມ້;
7. ສ້າງ, ຄຸ້ມຄອງ ແລະ ນຳໃຊ້ແຫຼ່ງແນວພັນໄມ້ ແລະ ເຄື່ອງປ່າຂອງດົງ;
8. ຮັບ ແລະ ພິຈາລະນາ ແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປ່າໄມ້ ແລະ ທີ່ດິນປ່າໄມ້;
9. ສະຫຼຸບ​ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານ​ປ່າ​ໄມ້​ ແລະ ທີ່ດິນປ່າໄມ້ ໃຫ້ພະແນ​ກກະສິກຳ ​ແລະ ປ່າ​ໄມ້​ຂັ້ນແຂວງ ​ແລະ ອົງການ​ປົກຄອງຂັ້ນ​ເມືອງ ​ຢ່າງເປັນ​ປົກກະຕິ;
10. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 152 (ປັບປຸງ) ສິດ ແລະ ໜ້າ​ທີ່​ ຂອງ​ຈຸງານກະສິກໍາ ແລະ ປ່າ​ໄມ້ ຂອງໜ່ວຍງານ

ເສດຖະກິດ-ການເງິນບ້ານ

ໃນການ​ຄຸ້ມ​ຄອງວຽກ​ງານປ່າ​ໄມ້ ແລະ ທີ່​ດິນ​ປ່າ​ໄມ້ ຈຸງານກະສິກໍາ ແລະ ປ່າ​ໄມ້ ຂອງໜ່ວຍງານເສດຖະກິດ-ການເງິນບ້ານ ມີ ​ສິດ ແລະ ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:​

1. ຈັດ​ຕັ້ງ​ປະ​ຕິ​ບັດກົດໝາຍ ແລະ ລະບຽບການ​​ ກ່ຽວ​ກັບປ່າ​ໄມ້ ແລະ ທີ່ດິນປ່າໄມ້;
2. ຄົ້ນ​ຄວ້າ​ ​ແລະ ສະ​ເໜີ ໃຫ້ອົງການ​ປົກຄອງ​ບ້ານ​ ອອກ​ກົດ​ລະບຽບ​ການ​ນຳ​ໃຊ້​ ປ່າ​ໄມ້​ ແລະ ທີ່ດິນປ່າໄມ້ຂັ້ນບ້ານ ໂດຍ​ສອດຄ່ອງ​ກັບ​ກົດໝາຍ ແລະ ລະບຽບການ​​ ກ່ຽວ​ກັບປ່າ​ໄມ້ ແລະ ທີ່ດິນປ່າໄມ້;
3. ​​​ເຜີຍ​ແຜ່ລະບຽບ​ການ ​ກ່ຽວ​ກັບ​ປ່າ​ໄມ້ ແລະ ທີ່ດິນປ່າໄມ້ ​ເປັນຕົ້ນ ຄວາມ​ສຳ​ຄັນ ແລະ ຄຸນ​ປະ​ໂຫຍ​ດ​ຂອງ ​ປ່າ​ໄມ້, ທີ່​ດິນ​ປ່າ​ໄມ້, ປ່າເຂດຍອດນ້ຳ ແລະ ສິ່ງ​ແວດ​ລ້ອມ​ ໃຫ້ປະ​ຊາ​ຊົນໃນບ້ານ​ຂອງ​ຕົນ​;
4. ຈັດຕັ້ງປະ​ຊາ​ຊົນ ຄຸ້ມ​ຄອງ, ປົກ​ປັກ​ຮັກ​ສາ, ປູກໄມ້ ແລະ ຟື້ນ​ຟູປ່າ​ໄມ້, ນຳ​ໃຊ້ປ່າ​ໄມ້ ແລະ ທີ່​ດິນ​ປ່າ​ໄມ້ ພາຍ​ໃນ​ບ້ານ ຕາມແຜນຄຸ້ມຄອງປ່າໄມ້ຂັ້ນບ້ານ ແນ​ໃສ່ສ້າງ​ບ້ານໃຫ້​ກາຍ​ເປັນບ້ານ​ພັດ​ທະ​ນາດ້ານ​ປ່າ​ໄມ້;
5. ເປັນ​ເຈົ້າ​ການຕິດຕາມ, ຕ້ານ ແລະ ສະກັດ​ກັ້ນ ​ການ​ບຸກລຸກປ່າໄມ້ ແລະ ທີ່ດິນປ່າໄມ້ ເຊັ່ນ ການ​ລັກ​ລອບ​ຕັດ​ໄມ້, ຈູດ​ປ່າ ແລະ ການ​ກະ​ທຳ ທີ່​ເປັນ​ການ​ທຳ​ລາຍ​ປ່າ​ໄມ້ ແລ້ວ​ລາຍ​ງານ​ໃຫ້ຫ້ອງ​ການ​ກະ​ສິ​ກຳ ແລະ​ ປ່າ​ໄມ້​ຂັ້ນເມືອງ ຢ່າງ​ທັນ​ການ;
6. ສະຫຼຸບ ແລະ ລາຍ​ງານ ການຈັດຕັ້ງປະຕິບັດ​ວຽກ​ງານ​ປ່າ​ໄມ້​ ແລະ ທີ່ດິນປ່າໄມ້ ​ໃຫ້ຫ້ອງ ການ​ກະສິກຳ​ ແລະ ປ່າ​ໄມ້​ຂັ້ນເມືອງ ​ແລະ ອົງການ​ປົກຄອງ​ບ້ານ ຢ່າງ​ເປັນ​ປົກ​ກະຕິ;
7. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

ມາດຕາ 153 (ໃໝ່) ສິດ ​ແລະ ໜ້າ​ທີ່ຂອງ​ກະຊວງອຸດສາຫະກໍາ ແລະ ການຄ້າ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ກະຊວງອຸດສາຫະກໍາ ແລະ ການຄ້າ ມີ ສິດ ແລະ ໜ້າທີ່ ຂຶ້ນແຜນພັດທະນາອຸດສາຫະກໍາປຸງແຕ່ງໄມ້, ອະນຸຍາດສ້າງຕັ້ງ, ຄຸ້ມຄອງ ແລະ ດັດສົມໂຮງງານປຸງແຕ່ງໄມ້, ເຕົາເຜົາຖ່ານ ແລະ ໂຮງງານທີ່ນໍາໃຊ້ໄມ້ເປັນພະລັງງານ ບົນພື້ນຖານການເຫັນດີເປັນເອກະພາບກັບກະຊວງກະສິກໍາ ແລະ ປ່າໄມ້, ຄຸ້ມຄອງການປະ​ມູນຊື້ ຂາຍ ໄມ້, ກໍານົດລາຄາ ແລະ ພັນທະໄມ້ຂອງລັດ, ສະໜອງຂໍ້ມູນກ່ຽວກັບຕະຫຼາດໄມ້, ກໍານົດມາດຕະຖານຜະລິດຕະພັນໄມ້ສໍາເລັດຮູບ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 154 (ໃໝ່) ສິດ ​ແລະ ໜ້າ​ທີ່ຂອງ​ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ມີສິດ ແລະ ໜ້າທີ່ ສ້າງແຜນແມ່ບົດຈັດສັນທີ່ດິນແຫ່ງຊາດ, ຄົ້ນຄວ້າ ແລະ ສະເໜີ ກ່ຽວກັບການຫັນປ່ຽນທີ່ດິນປ່າໄມ້ ໄປເປັນທີ່ດິນປະເພດອື່ນ ລວມທັງ ການເຊົ່າ ຫຼື ສຳປະທານທີ່ດິນປ່າໄມ້ ໂດຍປະສານສົມ ທົບ ແລະ ເປັນເອກະພາບກັບກະຊວງກະສິກໍາ ແລະ ປ່າໄມ້ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 155 (ໃໝ່) ສິດ ​ແລະ ໜ້າ​ທີ່ ຂອງ​ກະຊວງພະລັງງານ ແລະ ບໍ່ແຮ່

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ກະຊວງພະລັງງານ ແລະ ບໍ່ແຮ່ ມີສິດ ແລະ ໜ້າທີ່ປະສານສົມທົບກັບກະຊວງກະສິກຳ ແລະ ປ່າໄມ້ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກຳນົດເຂດ ແລະ ເວລາ​ສຳປະທານທີ່ດິນປ່າໄມ້ ເພື່ອພັດທະນາ ແລະ ກໍ່ສ້າງເຂື່ອນໄຟຟ້າ, ແລວສາຍສົ່ງ, ເຂດຊອກຄົ້ນ, ສຳຫຼວດ ແລະ ຂຸດຄົ້ນແຮ່ທາດ ໃນເຂດທີ່ດິນປ່າໄມ້; ຕິດຕາມ ແລະ ຊຸກຍູ້ ຜູ້ໄດ້ຮັບອະ​ນຸ​ຍາດສຳປະທານ, ຟື້ນຟູ, ບູ ລະນະຄືນທີ່ດິນປ່າໄມ້ ຕາມສັນຍາ ແລະ ກົດໝາຍ ລວມທັງການປັບໜ້າດິນຄືນ, ອະນາໄມທາດເຄມີ, ຍົກຍ້າຍສິ່ງກີດຂວາງ ແລະ ປູກໄມ້ທົດແທນຄືນ ໃນເຂດຫັນປ່ຽນຊົ່ວຄາວ ໂດຍປະສານສົມທົບ ແລະ ເປັນເອກະພາບກັບກະຊວງກະສິກໍາ ແລະ ປ່າໄມ້ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 156 (ໃໝ່) ສິດ ​ແລະ ໜ້າ​ທີ່ ຂອງ​ກະຊວງການເງິນ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ກະຊວງການເງິນ ມີສິດ ແລະ ໜ້າທີ່ ຄຸ້ມຄອງ, ກວດກາການຊື້ ຂາຍ ໄມ້ ແລະ ເຄື່ອງປ່າຂອງດົງ, ເກັບລາຍຮັບ ຈາກຊັບພະຍາກອນປ່າໄມ້ ແລະ ທຸລະກິດໄມ້ ຕາມພາລະບົດບາດຂອງຕົນ, ອອກໃບຢັ້ງຢືນຮັບເງິນຈາກການຂາຍໄມ້ ແລະ ເຄື່ອງປ່າຂອງດົງ ເພື່ອເປັນບ່ອນອີງໃຫ້ຂະແໜງການກະສິກຳ ແລະ ປ່າໄມ້ ອອກອະນຸຍາດ ເຄື່ອນຍ້າຍໄມ້; ຈັດແບ່ງງົບປະມານເຂົ້າກອງທຶນປົກປັກຮັກສາປ່າໄມ້ ຈາກແຫຼ່ງລາຍຮັບ ຕາມທີ່ໄດ້ກຳນົດໄວ້ໃນມາດຕາ 131 ຂອງກົດໝາຍສະບັບນີ້ ແລະ ອຳນວຍຄວາມສະດວກໃນການອະນຸມັດເງິນຈາກກອງທຶນປົກປັກຮັກສາປ່າໄມ້ ເພື່ອຮັບໃຊ້ວຽກງານຄຸ້ມຄອງ, ປົກປັກຮັກ ສາ, ພັດທະນາ, ນຳ​ໃຊ້​ ແລະ ກວດກາປ່າ​ໄມ້ ແລະ ທີ່​ດິນ​ປ່າ​ໄມ້ ໂດຍປະສານສົມທົບ ແລະ ເປັນເອກະພາບກັບກະ ຊວງກະສິກໍາ ແລະ ປ່າໄມ້ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 157 (ໃໝ່) ສິດ ແລະ ໜ້າທີ່ ຂອງກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ມີສິດ ແລະ ໜ້າທີ່ປະສານສົມທົບ ກັບກະຊວງກະສິກຳ ແລະ ປ່າໄມ້ ສຶກສາຄົ້ນຄວ້າ ແລະ ກຳນົດເຂດທີ່ມີທ່າແຮງ ເພື່ອສົ່ງເສີມການທ່ອງທ່ຽວທຳມະຊາດ; ຄົ້ນຄວ້ານຳສະເໜີ ເຂດທີ່ມີເງື່ອນໄຂເປັນມໍຣະດົກແຫ່ງ​ຊາດ, ມໍ​ຣະ​ດົກພາກພື້ນ ຫຼື ມໍຣະດົກໂລກ; ຄົ້ນຄວ້ານະໂຍບາຍທີ່ເໝາະສົມ ໃນການແບ່ງປັນຜົນປະໂຫຍດລະຫວ່າງລັດ, ຜູ້ປະກອບການ ແລະ ປະຊາຊົນ ທີ່ມີສ່ວນຮ່ວມໃນການພັດທະນາການທ່ອງທ່ຽວທຳມະຊາດ ໂດຍປະສານສົມທົບ ແລະ ເປັນເອກະພາບກັບກະຊວງກະສິກໍາ ແລະ ປ່າໄມ້ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 158 (ໃໝ່) ສິດ ແລະ ໜ້າທີ່ ຂອງກະຊວງສາທາລະນະສຸກ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ກະຊວງສາທາລະນະສຸກ ມີສິດ ແລະ ໜ້າທີ່ປະສານສົມທົບກັບກະຊວງກະສິກຳ ແລະ ປ່າໄມ້ ເພື່ອສຶກສາຄົ້ນຄວ້ານະໂຍບາຍໃນການຄຸ້ມຄອງ ແລະ ນຳໃຊ້ແນວພັນໄມ້ ແລະ ພັນພືດ ທີ່ເປັນຢາ ພ້ອມທັງຂຶ້ນບັນຊີຈັດປະເພດໄມ້ ແລະ ເຄື່ອງປ່າຂອງດົງ ທີ່ເປັນຢາ, ການຄຸ້ມຄອງການຂຸດຄົ້ນ, ການເກັບຊື້, ຜະລິດ ປຸງແຕ່ງ, ສົ່ງອອກ ແລະ ນຳເຂົ້າ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 159 (ໃໝ່) ສິດ ແລະ ໜ້າທີ່ ຂອງອົງການປົກຄອງທ້ອງຖິ່ນ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ອົງການປົກຄອງທ້ອງຖິ່ນ ມີສິດ ແລະ ໜ້າທີ່ໃນການວາງແຜນຄຸ້ມຄອງ, ປົກປັກຮັກສາ, ພັດທະນາ ແລະ ນຳໃຊ້ປ່າໄມ້ ແລະ ທີ່ດິນປ່າໄມ້ ໃນຂອບເຂດແຂວງ, ນະຄອນຫຼວງ ໂດຍສອດຄ່ອງກັບແຜນຍຸດທະສາດປ່າໄມ້ ແລະ ແຜນແມ່ບົດຈັດສັນທີ່ດິນ; ຄົ້ນຄວ້ານຳສະເໜີ ພາກສ່ວນກ່ຽວຂ້ອງ ຫັນປ່ຽນປະເພດທີ່ດິນປ່າໄມ້, ການໃຫ້ເຊົ່າ ຫຼື ສຳປະທານ ລວມທັງກວດກາ ຕິດຕາມການນຳໃຊ້ປ່າໄມ້ ແລະ ທີ່ດິນປ່າໄມ້ຕາມກົດໝາຍ ໂດຍປະສານສົມທົບກັບຂະແໜງການກະສິກຳ ແລະ ປ່າໄມ້ ແລະ ຂະ ແໜງການອື່ນທີ່ກ່ຽວຂ້ອງ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 160 (ໃໝ່) ສິດ ແລະ ໜ້າທີ່ ຂອງຂະແໜງການ ແລະ ພາກສ່ວນອື່ນ

ໃນການຄຸ້ມຄອງວຽກງານປ່າໄມ້ ແລະ ທີ່ດິນປ່າໄມ້ ຂະແໜງການ ແລະ ພາກສ່ວນອື່ນ ມີສິດ ແລະ ໜ້າທີ່ປະກອບສ່ວນໂຄສະນາ ເຜີຍແຜ່, ສຶກສາອົບຮົມ, ແນວທາງນະໂຍບາຍ, ກົດໝາຍ ກ່ຽວກັບວຽກງານປ່າໄມ້, ພ້ອມທັງ ປະກອບສ່ວນ ຄຸ້ມຄອງ, ປົກປັກຮັກສາ, ພັດທະນາ ແລະ ກວດກາປ່າໄມ້ ແລະ ທີ່ດິນປ່າໄມ້ ຕາມພາລະບົດບາດ, ສິດ ແລະ ໜ້າທີ່ ຕາມທີ່ໄດ້ກຳນົດໄວ້ໃນກົດໝາຍ.

ໝວດທີ 2

ການກວດກາວຽກງານປ່າໄມ້ ແລະ ທີ່​ດິນປ່າໄມ້

ມາດຕາ 161 (ປັບປຸງ) ອົງການ​ກວດກາວຽກງານ​​ປ່າໄມ້ ແລະ ທີ່ດິນປ່າໄມ້

ອົງການ​ກວດກາ​ວຽກງານ​​ປ່າໄມ້ ແລະ ທີ່ດິນປ່າໄມ້ ປະກອບ​ດ້ວຍ:

1. ອົງການ​ກວດກາ​ພາຍ​ໃນ ຊຶ່ງ​ແມ່ນ ​ອົງການ​ດຽວກັນ​ກັບອົງການ​ຄຸ້ມ​ຄອງວຽກງານ​​ປ່າ ໄມ້ ແລະ ທີ່ດິນປ່າໄມ້ ຕາມທີ່ໄດ້ກໍານົດໄວ້ໃນມາດຕາ 148 ຂອງກົດໝາຍສະບັບນີ້;

2. ອົງການ​ກວດກາ​ພາຍ​ນອກ ຊຶ່ງ​ແມ່ນ ​ສະພາ​ແຫ່ງ​ຊາດ, ສະພາ​ປະຊາຊົນ​ຂັ້ນ​ແຂວງ, ອົງ ການ​ກວດ​ສອບ​ແຫ່ງ​ລັດ, ອົງການ​ກວດກາ​ລັດ, ​ແນວ​ລາວ​ສ້າງ​ຊາດ, ສະ​ຫະ​ພັນນັກ​ຮົບ​ເກົ່າ​ລາວ, ອົງການ​ຈັດ​ຕັ້ງ​ມະຫາຊົນ, ສື່​ມວນ​ຊົນ ​ແລະ ພົນລະ​ເມືອງ.

ມາດຕາ 162 (ໃໝ່) ເນື້ອໃນການກວດກາ

ການກວດກາວຽກງານວຽກງານ​​ປ່າໄມ້ ແລະ ທີ່ດິນປ່າໄມ້ ມີເນື້ອໃນຕົ້ນຕໍ ດັ່ງນີ້:

1. ການປະຕິບັດກົດໝາຍ ແລະ ລະບຽບການ ກ່ຽວກັບວຽກ​ງານວຽກງານ​​ປ່າໄມ້ ແລະ ທີ່ດິນປ່າໄມ້;
2. ການປະຕິບັດໜ້າທີ່ຂອງ ພະນັກງານ-ລັດຖະກອນ ​ແລະ ​ເຈົ້າ​ໜ້າ​ທີ່ປ່າໄມ້;
3. ການ​ເຄື່ອນ​ໄຫວ​ວຽກງານ ​ແລະ ການ​ດໍາ​ເນີນ​ທຸລະ​ກິດ ກ່ຽວກັບ​ວຽກງານ​​ປ່າໄມ້ ແລະ ທີ່ດິນປ່າໄມ້;
4. ການສ້າງ ແລະ ປະຕິບັດແຜນການ ກ່ຽວກັບວຽກງານ​​ປ່າໄມ້ ແລະ ທີ່ດິນປ່າໄມ້.

ມາດຕາ 163 ຮູບການການກວດກາ

ການກວດກາ ມີ ສາມ ຮູບການ ດັ່ງນີ້:

1. ການກວດກາ ຕາມ​ລະບົບປົກກະຕິ;
2. ການກວດກາ ໂດຍມີການແຈ້ງໃຫ້ຊາບລ່ວງໜ້າ;
3. ການກວດກາ ແບບກະທັນຫັນ.

ການກວດກາ ຕາມ​ລະບົບປົກກະຕິ ແມ່ນ ການກວດກາຕາມແຜນການປະຈຳ ແລະ ມີກໍານົດເວ ລາອັນແນ່ນອນ.

ການກວດກາ ໂດຍມີການແຈ້ງໃຫ້ຊາບລ່ວງໜ້າ ແມ່ນ ການກວດການອກແຜນ ເມື່ອເຫັນວ່າມີຄວາມຈຳເປັນ ໂດຍແຈ້ງໃຫ້ເປົ້າໝາຍທີ່ຖືກກວດກາ ຊາບລ່ວງໜ້າ.

ການກວດກາ ແບບກະທັນຫັນ ແມ່ນ ການກວດກາແບບຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍທີ່ຖືກກວດກາ ຊາບລ່ວງໜ້າ.

ການ​ກວດກາ​ ໃຫ້​ປະຕິບັດ​ຕາມ​ກົດໝາຍຢ່າງ​ເຂັ້ມ​ງວດ.

ພາກ​ທີ XIII

ວັນປູກຕົ້ນໄມ້ແຫ່ງຊາດ, ເຄື່ອງໝາຍ, ເຄື່ອງແບບ ແລະ ຕາປະທັບ

ມາດຕາ 164 ວັນ​ປູກ​ຕົ້ນ​ໄມ້ແຫ່ງ​ຊາດ

ລັດ ກຳ​ນົດ​ເອົາ ວັນ​ທີ 1 ມິ​ຖຸ​ນາ ເປັນ​ວັນ​ປູກ​ຕົ້ນ​ໄມ້​ແຫ່ງ​ຊາດ ເພື່ອ​ສ້າງ​ສະ​ຕິ​ຮັກ​, ຫວງ​ແຫນ​ໃນ​ການປົກ​ປັກ​ຮັກ​ສາ, ພັດທະນາປ່າ​ໄມ້, ທີ່​ດິນ​ປ່າ​ໄມ້ ແລະ ສິ່ງ​ແວດ​ລ້ອມທຳ​ມະ​ຊາດ ໃຫ້ແກ່ປະ​ຊາ​ຊົນລາວບັນ​ດາ​ເຜົ່າ ໂດຍ​ສະ​ເພາະອະ​ນຸ​ຊົນ ແນ​ໃສ່ເຮັດ​ໃຫ້​ ປ່າ​ໄມ້ອຸ​ດົມ​ສົມ​ບູນ ແລະ ບໍ່​ໃຫ້​ບົກ​ແຫ້ງ. ​

ມາດຕາ 165 (ປັບປຸງ) ເຄື່ອງແບບ, ​ເຄື່ອງໝາຍ ​ແລະ ຕາປະທັບ

ພະ​ນັກ​ງານ​ປ່າ​ໄມ້ ແລະ ເຈົ້າໜ້າທີ່ປ່າໄມ້ ​ມີເຄື່ອງແບບ ແລະ ​ເຄື່ອງໝາຍ ເພື່ອນຳໃຊ້ເຂົ້າໃນການເຄື່ອນໄຫວວຽກງານທາງລັດຖະການ ຊຶ່ງກະຊວງກະສິກຳ ແລະ ປ່າໄມ້ ​ເປັນ​ຜູ້​ກຳນົດ.

ອົງການຄຸ້ມຄອງ, ອົງການກວດກາວຽກງານປ່າໄມ້ ແລະ ທີ່​ດິນ​ປ່າ​ໄມ້ ແລະ ອົງການສືບ ສວນ-ສອບສວນຂອງເຈົ້າໜ້າທີ່ປ່າໄມ້ ​ມີ​ເຄື່ອງໝາຍ ​ແລະ ຕາປະທັບເປັນຂອງຕົນເອງ ເພື່ອນຳໃຊ້ເຂົ້າໃນການ ເຄື່ອນໄຫວວຽກງານທາງລັດຖະການ.

ພາກ​ທີ XIV

ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

ມາດຕາ 166 (ປັບປຸງ) ນະ​ໂຍ​ບາຍຕໍ່ຜູ້ມີ​ຜົນ​ງານ

ບຸກ​ຄົນ, ນິຕິບຸກຄົນ ຫຼື ການຈັດຕັ້ງ ທີ່​ມີ​ຜົນ​ງານ​ດີ​ເດັ່ນ ​ໃນ​ການ​ຈັດຕັ້ງປະຕິບັດ​ກົດໝາຍສະບັບ​ນີ້ ​ເປັນຕົ້ນ ເປັນແບບຢ່າງໃນການ​ປົກ​ປັກ​ຮັກ​ສາ ​ແລະ ພັດທະນາປ່າ​ໄມ້ ​ແລະ ທີ່​ດິນ​ປ່າ​ໄມ້, ປູກ, ຟື້ນ​ຟູປ່າ ໄມ້ ແລະ ປ້ອງ​ກັນ​ການ​ທຳ​ລາຍ​ປ່າ​ໄມ້ ແລະ ຊັບ​ພະ​ຍາ​ກອນ​ປ່າ​ໄມ້ ຈະ​ໄດ້​ຮັບການ​ຍ້ອງ​ຍໍ ແລະ ນະ​ໂຍ​ບາຍອື່ນ ຕາມ​ລະບຽບ​ການ.

ສຳລັບຜູ້ໃຫ້ຂໍ້ມູນ ກ່ຽວກັບການລະເມີດກົດໝາຍສະບັບນີ້ ຈະໄດ້ຮັບບຳເນັດ ຕາມລະບຽບການ.

ມາດຕາ 167 (ປັບປຸງ) ມາດ​ຕະການ​ຕໍ່​ຜູ້ລະ​ເມີດ

ບຸກ​ຄົນ, ນິຕິບຸກຄົນ ຫຼື ການຈັດຕັ້ງ ທີ່​ໄດ້​ລະ​ເມີດ​ກົດໝາຍສະບັບ​ນີ້ ຈະ​ຖືກ​ສຶກສາ​ອົບຮົມ, ລົງ​ວິ​ໄນ, ປັບ​ໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງ​ໂທດທາງອາຍາ ແລ້ວແຕ່ກໍລະນີ ເບົາ ຫຼື ໜັກ.

ມາດຕາ 168 (ປັບປຸງ) ມາດຕະການສຶກສາອົບຮົມ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ​ຂໍ້​ຫ້າມ​ທີ່ມີ​ລັກສະນະ​ເບົາ​ ຊຶ່ງບໍ່​​ເປັນ​ການ​ກະທຳ​ຜິດທາງ​ອາຍາ ​ແລະ ກໍ່​ຄວາມເສຍ​ຫາຍ​ບໍ່ຫຼວງຫຼາຍ ​ແຕ່​ຫາກມີຄວາມຈິງໃຈລາຍງານ, ຮັບສາລະພາບ ຕໍ່ການກະທຳທີ່​ບໍ່​ຖືກຕ້ອງຂອງຕົນ ແລະ ສົ່ງຊັບສິນ ຫຼື ຂອງກາງ ທີ່​ໄດ້​ມາ​​ ໂດ​ຍບໍ່ຖືກ ຕ້ອງນັ້ນ ຄືນຄົບຖ້ວນ ຈະຖືກກ່າວເຕືອນ ​ຫຼື ສຶກສາອົບຮົມ.

ມາດຕາ 169 (ປັບປຸງ) ມາດຕະການທາງວິໄນ

ພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ ທີ່ໄດ້ລະ​ເມີດ​​ກົດໝາຍສະບັບນີ້ ເປັນຕົ້ນ ຂໍ້ຫ້າມ, ຂາດຄວາມຮັບຜິດຊອບຕໍ່ໜ້າທີ່ວຽກງານ ທີ່ຕົນໄດ້ຮັບມອບໝາຍ ຊຶ່ງບໍ່​​ເປັນ​ການ​ກະທຳ​ຜິດທາງ​ອາຍາ ​ຈະຖືກລົງ ໂທດທາງວິໄນ ຕາມກົດໝາຍວ່າດ້ວຍພະນັກງານ-ລັດຖະກອນ.

ຜູ້ຖືກລົງວິໄນ ຕ້ອງສົ່ງຊັບສິນທີ່ຕົນໄດ້ມາ ໂດຍບໍ່ຖືກຕ້ອງນັ້ນ ຄືນໃຫ້ການຈັດຕັ້ງໃຫ້ຄົບຖ້ວນ.

ມາດຕາ 170 (ປັບປຸງ) ມາດຕະການປັບໃໝ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​​ໄດ້ລະ​ເມີດ​ກົດໝາຍສະບັບນີ້ ເປັນຕົ້ນ ຂໍ້ຫ້າມ ຊຶ່ງ​ບໍ່​ເປັນ​ການ​ກະທຳ​ຜິດ​ທາງ​ອາຍາ ​ແລະ ກໍ່​ຄວາມເສຍ​ຫາຍ​​​ບໍ່ຫຼວງຫຼາຍ ຊຶ່ງໄດ້ຜ່ານການ ກ່າວເຕືອນ ຫຼື ສຶກສາອົບຮົມແລ້ວ ຈະຖືກປັບໃໝ ສາມເທົ່າ ຂອງມູນຄ່າຄວາມເສຍຫາຍຂອງ​ໄມ້, ຜະລິດຕະພັນ​ໄມ້ ​ລວມທັງຊັບພະຍາກອນ​ປ່າ​ໄມ້ ຕາມ​ລາຄາ​ຕະຫຼາດ.

ໃນກໍລະນີ ມີການລະ​ເມີດ ສາມຄັ້ງ ຂຶ້ນໄປ ຈະຖືກປັບໃໝ ​ຫ້າເທົ່າ ຂອງມູນຄ່າຄວາມເສຍຫາຍຂອງ​​ໄມ້, ຜະລິດ​ຕະພັນ​ໄມ້ ລວມທັງຊັບພະຍາກອນ​ປ່າ​ໄມ້ ຕາມ​ລາຄາ​ຕະຫຼາດ.

ມາດຕາ 171 ມາດຕະການທາງແພ່ງ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່​ໄດ້ລະ​ເມີດ​ກົດໝາຍ​ສະບັບ​ນີ້ ຊຶ່ງກໍ່​ຄວາມ​ເສຍຫາຍ ໃຫ້ແກ່ຜົນປະໂຫຍດຂອງ ລັດ, ຄອບຄົວ ແລະ ບຸກຄົນອື່ນ ຕ້ອງໃຊ້ແທນຄ່າເສຍຫາຍ ຕາມທີ່ຕົນໄດ້ກໍ່ຂຶ້ນ.

ມາດຕາ 172 (ປັບ​ປຸງ) ມາດຕະການທາງອາຍາ

ບຸກຄົນ, ນິຕິບຸກຄົນ ທີ່ໄດ້ລະ​ເມີດ​ກົດໝາຍ​ສະບັບ​ນີ້ ຊຶ່ງ​ເປັນການກະທຳ​ຜິດທາງ​ອາຍາ ເປັນຕົ້ນ ຕັດ​ໄມ້, ຖາງ​ປ່າ ​ໂດຍ​ບໍ່​ຖືກຕ້ອງຕາມ​ລະບຽບ​ການ​ກ່ຽວ​ກັບ​ປ່າ​ໄມ້, ຈູດ​ປ່າ ຫຼື ທຳລາຍ​ປ່າ​ໄມ້ ດ້ວຍ​ວິທີ​ການ​ອື່ນ, ຂຸດ​ຄົ້ນ​ເຄື່ອງ​ປ່າ​ຂອງ​ດົງ​ ໂດຍ​ບໍ່​ຖືກຕ້ອງ​ຕາມ​ກົດໝາຍ, ມອບ​ຄ້ອນ​​ຕາ​ ປມ ​ໃຫ້​ຜູ້ອື່ນ ​ທີ່​ບໍ່​ມີ​ສິດ​ໜ້າ​ທີ່​ຮັບ ຜິດຊອບ, ຊື້ ຂາຍ ​ແລະ ​ເຄື່ອນ​ຍ້າຍ​ໄມ້​ທຳ​ມະ​ຊາດ​ ​​ໂດຍບໍ່​ໄດ້​ຮັບ​ອະນຸຍາດ, ກົດ​ໜ່ວງ​ຖ່ວງດຶງການ​ດຳ​ເນີນ​ຄະດີ​ກ່ຽວ​ກັບ ​ປ່າ​ໄມ້, ທີ່ດິນປ່າໄມ້, ອະນຸຍາດ​​ການຫັນປ່ຽນ​ປ່າ​ທຳ​ມະ​ຊາດ, ຂຸດ​ຄົ້ນ ​ຫຼື ອອກ​ອະນຸຍາດ​ຕັດ​ໄມ້, ບຸກລຸກ, ຈັບຈອງ, ຊື້ ຂາຍ ທີ່ດິນປ່າໄມ້ ແລະ ການ​ກະ​ທຳ​ອື່ນ​​​ ໂດຍບໍ່​ຖືກຕ້ອງ​ຕາມ​ກົດໝາຍ​​ ຈະຖືກດໍາເນີນຄະດີ ແລະ ລົງ ໂທດຕາມກົດໝາຍ​.

ມາດຕາ 173 ມາດ​ຕະ​ການໂທດ​ເພີ່ມ

ນອກ​ຈາກ​ ມາດຕະການ​ຕົ້ນ​ຕໍ ທີ່​​ໄດ້ກໍານົດໄວ້ໃນມາດ​ຕາ 172 ຂອງກົດໝາຍສະບັບນີ້ແລ້ວ ຜູ້ກະ ທຳ​ຜິດ ຍັງຈະ​ຖືກປະຕິບັດ​ໂທດ​ເພີ່ມ​ ເຊັ່ນ ​ການຮິບ ຊັບ, ພາ​ຫະ​ນະ​ອຸ​ປະ​ກອນ ທີ່​ພົວພັນກັບ​ການ​ກະ​ທຳ​ຜິດເປັນຂອງ​ລັດ ​ແລະ ອາດ​ຖືກ ​ໂຈະ ຫຼື ຖອນໃບ​ອະ​ນຸ​ຍາດ, ຖອນ​ສິດນຳ​ໃຊ້ປ່າ​ໄມ້, ທີ່​ດິນ​ປ່າ​ໄມ້ ແລະ ຊັບພະຍາກອນປ່າໄມ້ ອີກດ້ວຍ.

ພາກ​ທີ XV

ບົດບັນຍັດສຸດທ້າຍ

ມາດຕາ 174 ການ​ຈັດ​ຕັ້ງ​ປະ​ຕິ​ບັດ

ລັດ​ຖະ​ບານ ແຫ່ງ ສ​າ​ທ​າ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ເປັນຜູ້​ຈັດ​ຕັ້ງ​ປະ​ຕິ​ບັດກົດ​ໝາຍ​ສະ​ບັບນີ້.

ມາດຕາ 175 (ປັບ​ປຸງ) ຜົນ​ສັກ​ສິດ

ກົດ​ໝາຍ​ສະ​ບັບ​ນີ້ ມີຜົນ​ສັກ​ສິດ ພາຍຫຼັງ ​ປະ​ທານ​ປະ​ເທດ ແຫ່ງ ສາ​ທ​າ​ລະ​ນະ​ລັດ ປະ​ຊາ​ທິ​ປະ​ໄຕ ປະ​ຊາ​ຊົນ​ລາວ ອອກ​ລັດ​ຖະ​ດຳ​ລັດປະ​ກາດ​ໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍ​ສະບັບ​ນີ້ ປ່ຽນ​ແທນກົດໝາຍວ່າດ້ວຍປ່າໄມ້ ສະບັບເລກທີ 06/ສພຊ, ລົງວັນທີ 24 ທັນວາ 2007.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະ​ທານ​ສະ​ພາ​ແຫ່ງ​ຊາດ**