

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

**ສະພາແຫ່ງຊາດ ເລກທີ 07 /ສພຊ**

**ນະຄອນຫຼວງວຽງຈັນ, ວັນທີ 16 ພະຈິກ 2021**

ກົດໝາຍ

ວ່າດ້ວຍເຕັກໂນໂລຊີລະດັບສູງ

**ພາກທີ I**

**ບົດບັນຍັດທົ່ວໄປ**

ມາດຕາ 1 ຈຸດປະສົງ **​**

**ກົດໝາຍສະບັບນີ້ ກຳນົດ ຫຼັກການ**, **ລະບຽບການ ແລະ ມາດຕະການ ກ່ຽວກັບ​ການຄຸ້ມຄອງ, ຕິດຕາມກວດກາວຽກງານເຕັກໂນໂລຊີລະດັບສູງ ເພື່ອໃຫ້ວຽກງານດັ່ງກ່າວ ໄດ້ຮັບການສົ່ງເສີມ ແລະ ພັດທະນາຢ່າງເປັນລະບົບ, ຫັນເປັນອຸດສາຫະກຳ ແລະ ທັນສະໄໝ ແນໃສ່ເຮັດໃຫ້ສັງຄົມໄດ້ນໍາໃຊ້ເຕັກໂນໂລຊີລະດັບສູງ ທີ່ມີປະ ສິດທິພາບ, ປະສິດທິຜົນ ແລະ ເປັນມິດຕໍ່ສິ່ງແວດລ້ອມ ຕາມທິດສີຂຽວ ແລະ ຍືນຍົງ, ສາມາດເຊື່ອມໂຍງກັບພາກພື້ນ ແລະ ສາກົນ, ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ, ປົກປັກຮັກສາ ແລະ ພັດທະນາປະເທດຊາດ.**

ມາດຕາ 2 ເຕັກໂນໂລຊີລະດັບສູງ

**ເຕັກໂນໂລຊີລະດັບສູງ ແມ່ນ ເຕັກໂນໂລຊີທີ່ໄດ້ມາຈາກຜົນສຳເລັດຂອງການຄົ້ນຄວ້າ ແລະ ພັດທະນາ ທາງດ້ານວິທະຍາສາດ ທີ່ກ້າວໜ້າ ແລະ ທັນສະໄໝ ສາມາດສ້າງໄດ້ຜະລິດຕະພັນທີ່ມີຄຸນນະພາບ, ມີຄຸນລັກ ສະນະໂດດເດັ່ນ, ມີມູນຄ່າເພີ່ມສູງ, ເປັນມິດຕໍ່ສິ່ງແວດລ້ອມ, ມີບົດບາດສໍາຄັນຕໍ່ການພັດທະນາຂະແໜງການຜະລິດ, ການບໍລິການໃໝ່ ແລະ ການຫັນເປັນທັນສະໄໝ.**

ມາດຕາ 3 ການອະທິບາຍຄໍາສັບ

**ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:**

1. **ຜະລິດຕະພັນນະວັດຕະກຳ** ໝາຍເຖິງ*ຜົນທີ່ໄດ້ຮັບຈາກການຄົ້ນຄວ້າ ແລະ ພັດທະນາ, ການປະດິດສ້າງ ທີ່ມີຄຸນລັກສະນະທາງດ້ານເຕັກນິກທີ່ໂດດເດັ່ນ,* **ມີປະສິດທິພາບ, ປະສິດທິຜົນ, ມູນຄ່າເພີ່ມສູງ** *ຕອບສະໜອງໄດ້ຕາມຄວາມຕ້ອງການຂອງຜູ້ຊົມໃຊ້;*
2. **ຜະລິດຕະພັນເຕັກໂນໂລຊີລະດັບສູງ** *ໝາຍເຖິງ ຜະລິດຕະພັນທີ່ໄດ້ຈາກຜົນຂອງການຄົ້ນຄວ້າເຕັກໂນໂລຊີທີ່ມີຄຸນນະພາບ, ມີຄຸນລັກສະນະໂດດເດັ່ນ, ມີມູນຄ່າເພີ່ມສູງ, ເປັນມິດຕໍ່ສິ່ງແວດລ້ອມ ແລະ ສັງຄົມ;*
3. ***ບຸກຄະລາກອນກ່ຽວກັບວຽກງານເຕັກໂນໂລຊີລະດັບສູງ*** *ໝາຍເຖິງ ບຸກຄົນ ທີ່ມີລະດັບຄວາມຮູ້ ແລະ ມີຄວາມສາມາດສະເພາະດ້ານ ທີ່ສາມາດຕອບສະໜອງໄດ້ຕາມຄວາມຮຽກຮ້ອງຕ້ອງການຂອງວຽກງານເຕັກໂນໂລຊີລະດັບສູງ;*
4. ***ເຕັກໂນໂລຊີ ການສື່ສານ ຂໍ້ມູນ ຂ່າວສານ*** *ໝາຍເຖິງ ເຕັກໂນໂລຊີທີ່ຮັບໃຊ້ໃນການສ້າງຂໍ້ມູນ ຂ່າວສານ ເປັນລະບົບເອເລັກໂຕຣນິກ, ການຄຳນວນ, ການຈັດລຽງລຳດັບ, ການເກັບຮັກສາ ແລະ ການແລກປ່ຽນຂໍ້ມູນ ຂ່າວສານ ຜ່ານເຄືອຂ່າຍການສື່ສານ ເປັນຕົ້ນ ຄອມພິວເຕີ, ໂທລະສັບ, ອຸປະກອນການສື່ສານ, ອຸປະກອນກະຈາຍສຽງ, ໂທລະພາບ, ເຄືອຂ່າຍ ແລະ ອຸປະກອນເອເລັກໂຕຣນິກອື່ນ ລວມທັງການບໍລິການຕ່າງໆທີ່ກ່ຽວຂ້ອງ;*
5. ***ເຕັກໂນໂລຊີ ຊີວະພາບ*** *ໝາຍເຖິງ ການນໍາໃຊ້ຄວາມຮູ້ດ້ານວິທະຍາສາດ ກ່ຽວກັບລະບົບຊີ ວະວິທະຍາ ຫຼື ສ່ວນປະກອບຂອງສິ່ງທີ່ມີຊີວິດ ເພື່ອນຳມາສ້າງ ຫຼື ປ່ຽນແປງ ຜະລິດຕະພັນ ແລະ ຂະບວນການປຸງແຕ່ງສະເພາະໃດໜຶ່ງ;*
6. ***ເຕັກໂນໂລຊີ ພະລັງງານທົດແທນ ແລະ ວັດສະດຸໃໝ່*** *ໝາຍເຖິງ ການຄົ້ນຄວ້າ ແລະ ພັດທະນາ, ນຳໃຊ້ແຫຼ່ງພະລັງງານທຳມະຊາດທີ່ໜູນວຽນເກີດຂຶ້ນ, ດັດປັບອັນເກົ່າ ຫຼື ວັດສະດຸທີ່ນໍາມາສ້າງ, ປຸງແຕ່ງຂຶ້ນໃໝ່ ເປັນຜະລິດຕະພັນ ຕາມການອອກແບບ ແລະ ໂຄງປະກອບສ້າງ ສະເພາະທີ່ແຕກຕ່າງກັນ;*
7. ***ເຕັກໂນໂລຊີ ກົນຈັກ ແລະ ອັດຕະໂນມັດ*** *ໝາຍເຖິງ ການຄົ້ນຄວ້າ ແລະ ພັດທະນາ, ດັດປັບ, ອອກແບບ ແລະ ປະດິດສ້າງ ອຸປະກອນກົນຈັກ ກາຍເປັນເຕັກໂນໂລຊີກົນຈັກທີ່ກ້າວໜ້າ ແລະ ທັນສະໄໝ;*
8. ***ການບໍລິການໃໝ່*** *ໝາຍເຖິງ ການພັດທະນາລະບົບການບໍລິການແບບເກົ່າ ກາຍເປັນການບໍລິ ການແບບໃໝ່ ດ້ວຍການນຳໃຊ້ເຕັກໂນໂລຊີທີ່ກ້າວໜ້າ ແລະ ທັນສະໄໝ ເພື່ອອໍານວຍຄວາມສະດວກ, ວ່ອງ ໄວ ແລະ ປອດໄພ;*
9. **ປັນຍາປະດິດ** ໝາຍເຖິງ ວິທະຍາສາດຂະແໜງໜຶ່ງ ຂອງວິທະຍາການຄອມພິວເຕີ ທີ່ຕ້ອງການປະດິດລະບົບເຄື່ອງຈັກອັດຕະໂນມັດດ້ວຍຄອມພິວເຕີ ຫຼື ຫຸ່ນຍົນໃຫ້ສາມາດຄົ້ນຄິດ ຮຽນຮູ້ ແລະ ປັບປຸງຕົວເອງຕະຫຼອດເວລາ ແລະ ມີພຶດຕິກຳຮຽນແບບມະນຸດ.

ມາດຕາ 4 ນະໂຍບາຍຂອງລັດ ກ່ຽວກັບວຽກງານເຕັກໂນໂລຊີລະດັບສູງ

**ລັດ ໃຫ້ຄວາມສຳຄັນຕໍ່​ວຽກງານ​ເຕັກ​ໂນ​ໂລ​ຊີລະດັບສູງ ​ດ້ວຍການສ້າງເງື່ອນໄຂ​ອຳນວຍຄວາມສະ ດວກ, ນະໂຍບາຍສົ່ງເສີມ ໃຫ້​ແກ່ການຄົ້ນຄວ້າ​ ​ແລະ ພັດທະນາ, ການປະດິດສ້າງ, ການ​ຜະ​ລິດ, ການບໍລິການວຽກງານ​ເຕັກ​ໂນ​ໂລ​ຊີລະດັບສູງ ແລະ ການນຳໃຊ້ເຕັກໂນໂລຊີລະດັບສູງ ເພື່ອຮັບປະກັນ​ ສິດ ແລະ ຜົນປະ​ໂຫຍ​ດ, ຄວາມ​ປອດ​ໄພຕໍ່​ ຊີວິດ, ສຸຂະພາບ ແລະ ຊັບ​ສິນຂອງ​ປະຊາຊົນ, ການພັດທະນາເສດຖະກິດ-ສັງຄົມ ແລະ** ການປົກປັກຮັກສາ**ສິ່ງແວດລ້ອມ, ຄວາມໝັ້ນຄົງ ແລະ ຄວາມສະຫງົບປອດໄພຂອງຊາດ.**

**ລັດ ຊຸກຍູ້, ສົ່ງເສີມ ການເຄື່ອນໄຫວ ແລະ ການລົງທຶນເຂົ້າໃນວຽກງານ​ເຕັກ​ໂນ​ໂລ​ຊີລະດັບສູງ ດ້ວຍການສ້າງໂຄງລ່າງພື້ນຖານ, ພັດທະນາ ແລະ ປະກອບບຸກຄະລາກອນ, ວັດຖູປະກອນ, ການເຂົ້າເຖິງແຫຼ່ງທຶນ, ສ້າງເຄືອຂ່າຍ ແລະ ສະໜອງຂໍ້ມູນ ຂ່າວສານ ກ່ຽວກັບວຽກງານເຕັກໂນໂລຊີລະດັບສູງ.**

**ລັດ ລົງທຶນເຂົ້າໃນການພັດທະນາບຸກຄະລາກອນ ກ່ຽວກັບວຽກງານເຕັກໂນໂລຊີລະດັບສູງ ໃຫ້ມີຄວາມຮູ້ຄວາມສາມາດໃນລະດັບພາກພື້ນ ແລະ ສາກົນ ດ້ວຍການນຳໃຊ້ກົນໄກ ແລະ ນະໂຍບາຍ ເປັນບຸລິມະສິດພິເສດ.**

**ລັດ​ ຊຸກຍູ້,​ ສົ່ງ​ເສີມ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ລົງທຶນຄົ້ນ ຄວ້າ ແລະ ພັດທະນາ ເຕັກໂນໂລຊີ ທີ່ກ້າວໜ້າ ແລະ ທັນສະໄໝ​, ເໝາະສົມ ແລະ ເປັນມິດຕໍ່ສິ່ງແວດລ້ອມ ດ້ວຍການປະຕິບັດນະໂຍບາຍ ສິນເຊື່ອ, ຍົກເວັ້ນ ຫຼື ຫຼຸດຜ່ອນ ພາສີ, ອາກອນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 5 ຫຼັກການກ່ຽວກັບວຽກງານເຕັກໂນໂລຊີລະດັບສູງ

**ການເຄື່ອນໄຫວວຽກງານເຕັກໂນໂລຊີລະດັບສູງ ໃຫ້ປະຕິບັດຕາມຫຼັກການ ດັ່ງນີ້:**

1. **ສອດຄ່ອງກັບແນວທາງ ນະໂຍບາຍ, ລັດຖະທຳມະນູນ, ກົດໝາຍ ແລະ ແຜນພັດທະນາເສດ ຖະກິດ-ສັງຄົມແຫ່ງຊາດ;**
2. **ນຳໃຊ້ຊັບພະຍາກອນ ຢ່າງມີປະສິດທິພາບ, ປະສິດທິຜົນ, ປະຢັດ ແລະ ເປັນມິດຕໍ່ສິ່ງແວດລ້ອມ, ຕອບສະໜອງການພັດທະນາເສດຖະກິດ-ສັງຄົມ ຕາມທິດສີຂຽວ ແລະ ຍືນຍົງ;**
3. **ຮັບປະກັນຄວາມປອດໄພຕໍ່ ຊີວິດ, ສຸຂະພາບ, ຊັບສິນ, ສິດ ແລະ ຜົນປະໂຫຍດອັນຊອບທໍາຂອງປະຊາຊົນ;**
4. **ຮັບປະກັນການມີສ່ວນຮ່ວມຂອງ ປະຊາຊົນ ແລະ ສັງຄົມ ໃນການຄົ້ນຄວ້າ ແລະ ພັດທະນາ, ຄຸ້ມຄອງ ແລະ ນຳໃຊ້ເຕັກໂນໂລຊີລະດັບສູງ;**
5. **ຮັບປະກັນຄວາມສະເໜີພາບ, ຍຸຕິທຳ, ໂປ່ງໃສ, ເປີດເຜີຍ ແລະ ສາມາດກວດສອບໄດ້;**
6. **ຮັບປະກັນຄວາມສະຫງົບ ແລະ ຄວາມໝັ້ນຄົງ ຂອງຊາດ**;
7. **ສອດຄ່ອງກັບສົນທິສັນຍາ ທີ່ ສປປ ລາວ ເປັນພາຄີ.**

ມາດຕາ **6** ຂອບເຂດການນໍາໃຊ້ກົດໝາຍ

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ​​ແລະ ການຈັດຕັ້ງ ທັງພາຍໃນ ແລະ ຕ່າງປະ ເທດ ທີ່ເຄື່ອນໄຫວກ່ຽວກັບ*ວຽກງານເຕັກໂນໂລຊີລະດັບສູງ* ຢູ່ ສປປ ລາວ.

ມາດຕາ **7** ການຮ່ວມມືສາກົນ

ລັດ ​ເປີດ​ກວ້າງການພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານເຕັກໂນໂລຊີລະດັບສູງ ດ້ວຍການແລກປ່ຽນ ບົດຮຽນ, ຂໍ້**ມູນ ຂ່າວສານ,** **ການຄົ້ນຄວ້າ ແລະ ​ພັດທະນາ**, ການຈັດຕະຫຼາດນັດ, ການສ້າງ ແລະ ຍົກລະດັບ ທາງດ້ານວິຊາການໃຫ້ບຸກຄະລາກອນ, ການຊ່ວຍເຫຼືອທາງດ້ານວິຊາການ, ທຶນຮອນ ລວມທັງການ**ປະຕິບັດສົນທິສັນຍາ ທີ່ ສປປ ລາວ ເປັນພາຄີ.**

ພາກທີ II

ວຽກງານເຕັກໂນໂລຊີລະດັບສູງ

ໝວດທີ 1

ວຽກງານເຕັກໂນໂລຊີລະດັບສູງ

ມາດຕາ 8 ວຽກງານເຕັກໂນໂລຊີລະດັບສູງ

**ວຽກງານເຕັກໂນໂລຊີລະດັບສູງ ຕົ້ນຕໍ ມີ ດັ່ງນີ້:**

1. **ການ*ຄົ້ນຄວ້າ* ແລະ ພັດທະນາ ເຕັກໂນໂລຊີລະດັບສູງ;**
2. **ການຖ່າຍທອດ ແລະ ນໍາໃຊ້ ເຕັກໂນໂລຊີລະດັບສູງ;**
3. **ການບໍລິການເຕັກໂນໂລຊີລະດັບສູງ;**
4. **ການບົ່ມເພາະເຕັກໂນໂລຊີລະດັບສູງ;**
5. **ການບົ່ມເພາະວິສາຫະກິດເຕັກໂນໂລຊີລະດັບສູງ.**

ມາດຕາ 9 ການ*ຄົ້ນຄວ້າ* ແລະ ພັດທະນາ ເຕັກໂນໂລຊີລະດັບສູງ

**ການຄົ້ນຄວ້າ ແລະ ພັດທະນາ ເຕັກໂນໂລຊີລະດັບສູງ ແມ່ນ ການຄົ້ນຄວ້າທາງດ້ານວິທະຍາສາດ, ການນຳໃຊ້, ດັດປັບ ແລະ ປະດິດສ້າງເຕັກໂນໂລຊີລະດັບສູງໃໝ່ ເພື່ອຮັບໃຊ້ເຂົ້າໃນການພັດທະນາເສດຖະ ກິດ-ສັງຄົມ ຂອງຊາດ, ຮັບປະກັນວຽກງານ ປ້ອງກັນຊາດ-ປ້ອງກັນຄວາມສະຫງົບ ແລະ ການປົກປັກຮັກສາສິ່ງແວດລ້ອມ.**

ມາດຕາ 10 ການຖ່າຍທອດ ແລະ ນໍາໃຊ້ ເຕັກໂນໂລຊີລະດັບສູງ

**ການຖ່າຍທອດ ແລະ ນຳໃຊ້ ເຕັກໂນໂລຊີລະດັບສູງ ແມ່ນ ການຖ່າຍທອດ ແລະ ນຳໃຊ້ຜົນສຳເລັດຂອງການຄົ້ນຄວ້າ ແລະ ພັດທະນາ ທາງດ້ານວິທະຍາສາດ ທີ່ກ້າວໜ້າ, ທັນສະໄໝ, ເໝາະສົມ ແລະ ເປັນມິດຕໍ່ສິ່ງແວດລ້ອມ.**

**ສຳລັບການຖ່າຍທອດເຕັກໂນໂລຊີລະດັບສູງ ໃຫ້ປະຕິບັດຕາມກົດໝາຍວ່າດ້ວຍການຖ່າຍທອດເຕັກໂນໂລຊີ.**

ມາດຕາ 11 ການບໍລິການເຕັກໂນໂລຊີລະດັບສູງ

**ການບໍລິການເຕັກໂນໂລຊີລະດັບສູງ ແມ່ນ ການບໍລິການຜົນຂອງການຄົ້ນຄວ້າ ແລະ ພັດທະນາເຕັກໂນໂລຊີລະດັບສູງ, ການຖ່າຍທອດເຕັກໂນໂລຊີ, ສະໜອງຂໍ້ມູນ ຂ່າວສານ, ໃຫ້ຄຳປຶກສາ, ບຳລຸງສ້າງ, ຍົກລະດັບ, ເຜີຍແຜ່, ນໍາໃຊ້ຄວາມຮູ້ດ້ານເຕັກໂນໂລຊີລະດັບສູງ ໃຫ້ແກ່ສັງຄົມໃນຂອບເຂດທົ່ວປະເທດ.**

ມາດຕາ 12 ການບົ່ມເພາະເຕັກໂນໂລຊີລະດັບສູງ

**ການບົ່ມເພາະເຕັກໂນໂລຊີລະດັບສູງ ແມ່ນ** *ຂະບວນການ ຄົ້ນຄວ້າ ພັດທະນາ ແລະ ດັດປັບຜົນຂອງການຄົ້ນຄວ້າທາງດ້ານວິທະຍາສາດ ຫຼື ດັດປັບຈາກເຕັກໂນໂລຊີລະດັບສູງ ທີ່ຍັງບໍ່ທັນສົມບູນ ໂດຍຜ່ານການຊ່ວຍໜູນຈາກໂຄງລ່າງພື້ນຖານເຕັກນິກ, ແຫຼ່ງກຳລັງແຮງ ແລະ ການບໍລິການ ທີ່ຈຳເປັນຂອງສູນບົ່ມເພາະເຕັກໂນໂລຊີລະດັບສູງ ທີ່ມີຄຸນປະໂຫຍດສູງທາງດ້ານການຄ້າ* **ເພື່ອນຳໄປພັດທະນາເປັນທຸລະກິດໃໝ່ ແລະ ຜະລິດຕະພັນນະວັດຕະກຳ.**

ມາດຕາ 13 ການບົ່ມເພາະວິສາຫະກິດເຕັກໂນໂລຊີລະດັບສູງ

**ການ**ບົ່ມ*ເພາະ*ວິສາຫະກິດເຕັກໂນໂລຊີລະດັບສູງ ແມ່ນ *ຂະບວນການນຳໃຊ້ເຕັກໂນໂລຊີລະດັບສູງ ເຂົ້າໃນການດຳເນີນທຸລະກິດ ແລະ ບໍລິຫານວິສາຫະກິດ ຂອງສູນບົ່ມເພາະວິສາຫະກິດ ເພື່ອໃຫ້ເກີດເປັນວິສາຫະກິດໃໝ່ ທີ່ມີປະສິດທິພາບ ແລະ ປະສິດທິຜົນ, ເຮັດໃຫ້ໄລຍະເວລາຂະບວນການຜະລິດສັ້ນລົງ, ຄຸນນະພາບຜະລິດຕະພັນສູງຂຶ້ນ, ຫຼຸດຕົ້ນທຶນ ການຜະລິດ ແລະ ການນຳໃຊ້ແຮງງານ.*

ໝວດທີ 2

*ເຕັກໂນໂລຊີລະດັບສູງ*ທີ່ເປັນບຸລິມະສິດລົງທຶນພັດທະນາ

ມາດຕາ 14 ເຕັກໂນ*ໂລຊີລະດັບສູງທີ່ເປັນບຸລິມະສິດລົງທຶນພັດທະນາ*

**ເຕັກໂນ*ໂລຊີລະດັບສູງທີ່ເປັນບຸລິມະສິດລົງທຶນພັດທະນາ ແມ່ນ ເຕັກໂນໂລຊີທີ່ສອດຄ່ອງກັບຄວາມຕ້ອງການ, ທ່າອ່ຽງການພັດທະນາເຕັກໂນໂລຊີທີ່ກ້າວໜ້າ ແລະ ທັນສະໄໝ ຂອງໂລກ, ເສີມຂະຫຍາຍທ່າແຮງທາງດ້ານເຕັກໂນໂລຊີ ຂອງປະເທດ,*** *ສາມາດຈັດຕັ້ງປະຕິບັດໄດ້ໃນຕົວຈິງ ແລະ ຕອບສະໜອງຕາມເງື່ອນ ໄຂໃດໜຶ່ງ ດັ່ງນີ້:*

1. *ມີຜົນປະໂຫຍດສູງສຸດ ຕໍ່ການພັດທະນາເສດຖະກິດ-ສັງຄົມ ຂອງຊາດ,* ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ການປົກປັກຮັກສາສິ່ງແວດລ້ອມ;
2. ປະກອບສ່ວນໃນ*ການຜະລິດ, ການບໍລິການ ເພື່ອຫັນເປັນອຸດສາຫະກຳ ແລະ ທັນສະໄໝ;*
3. *ເປັນປັດໄຈສຳຄັນ* ໃນການສ້າງຕັ້ງຂະແໜງ ການຜະລິດ ແລະ ການບໍລິການໃໝ່ ທີ່ມີກຳລັງແຂ່ງ ຂັນສູງ ແລະ ປະສິດທິຜົນທາງເສດຖະກິດ-ສັງຄົມ.

*ມາດຕາ 15* *ປະເພດ*ເຕັກໂນໂລຊີລະດັບສູງທີ່ເປັນບຸລິມະສິດລົງທຶນພັດທະນາ

*ເຕັກໂນໂລຊີລະດັບສູງທີ່ເປັນ***ບຸ***ລິມະສິດລົງທຶນພັດທະນາ ມີປະເພດ ດັ່ງນີ້:*

1. *ເຕັກໂນໂລຊີ ການສື່ສານ ຂໍ້ມູນ ຂ່າວສານ;*
2. *ເຕັກໂນໂລຊີ ຊີວະພາບ;*
3. *ເຕັກໂນໂລຊີ ພະລັງງານທົດແທນ ແລະ ວັດສະດຸໃໝ່;*
4. *ເຕັກໂນໂລຊີ ກົນຈັກ ແລະ ອັດຕະໂນມັດ;*
5. ***ເຕັກໂນໂລຊີອື່ນ ທີ່ສອດຄ່ອງກັບທ່າອ່ຽງໃນການພັດທະນາເຕັກໂນໂລຊີ ທີ່ກ້າວໜ້າ ແລະ ທັນສະໄໝຂອງໂລກ.***

ພາກທີ **III**

ການດຳເນີນວຽກງານເຕັກໂນໂລຊີລະດັບສູງ

ໝວດທີ 1

ຂັ້ນຕອນດຳເນີນວຽກງານເຕັກໂນໂລຊີລະດັບສູງ

*ມາດຕາ 16 ການດໍາເນີນວຽກງານເຕັກໂນໂລຊີລະດັບສູງ*

*ການດຳເນີນວຽກງານເຕັກໂນໂລຊີລະດັບສູງ* **ແມ່ນ** *ການດຳເນີນການຄົ້ນຄວ້າ ແລະ ພັດທະນາເຕັກໂນໂລຊີລະດັບສູງ, ການຖ່າຍທອດ ແລະ ນຳໃຊ້ ເຕັກໂນໂລຊີລະດັບສູງ, ການບໍລິການເຕັກໂນໂລຊີລະດັບສູງ, ການບົ່ມເພາະເຕັກໂນໂລຊີລະດັບສູງ ແລະ ການບົ່ມເພາະວິສາຫະກິດເຕັກໂນໂລຊີລະດັບສູງ.*

*ການດໍາເນີນວຽກງານເຕັກໂນໂລຊີລະດັບສູງ ໃຫ້ປະຕິບັດຕາມຂັ້ນຕອນທີ່ໄດ້ກໍານົດໄວ້ໃນມາດຕາ 17, 18 ແລະ 19 ຂອງກົດໝາຍສະບັບນີ້.*

ມາດຕາ 17 ການຂໍອະນຸຍາດດຳເນີນວຽກງານເຕັກໂນໂລຊີລະດັບສູງ

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດໍາເນີນວຽກງານເຕັກໂນໂລຊີລະດັບສູງ ຕ້ອງຍື່ນຄຳຮ້ອງຕໍ່ ອົງການຄຸ້ມຄອງວຽກງານເຕັກໂນໂລຊີລະດັບສູງ ແລະ ພາກສ່ວນທີ່ກ່ຽວຂ້ອງ ຕາມການແບ່ງຂັ້ນຄຸ້ມຄອງ ເພື່ອພິຈາລະນາ ອອກໃບອະນຸຍາດໃຫ້ດຳເນີນວຽກງານເຕັກໂນໂລຊີລະດັບສູງ.**

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ດໍາເນີນທຸລະກິດກ່ຽວກັບວຽກງານເຕັກໂນໂລຊີລະດັບສູງ ໃຫ້ປະຕິບັດຕາມກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍວ່າດ້ວຍວິສາຫະກິດ.**

ມາດຕາ 18 ເອກະສານປະກອບ ການຂໍອະນຸຍາດດໍາເນີນວຽກງານເຕັກໂນໂລຊີລະດັບສູງ

ເອກະສານປະກອບ ການຂໍອະນຸຍາດ**ດຳເນີນວຽກງານເຕັກໂນໂລຊີລະດັບສູງ** ​ມີ ດັ່ງນີ້:

* + 1. ຄຳຮ້ອງຕາມແບບພິມ ຂອງກະຊວງເຕັກໂນໂລຊີ ແລະ ການສື່ສານ;
    2. ບົດສະເໜີໂຄງການ;
    3. ບົດວິພາກເສດຖະກິດ-ເຕັກນິກ ຫຼື ແຜນດຳເນີນງານ;
    4. ບົດປະເມີນຜົນກະທົບຕໍ່ສິ່ງແວດລ້ອມ.
    5. ເອກະສານອື່ນທີ່ກ່ຽວຂ້ອງ.

ມາດຕາ 19 ການພິຈາລະນາ ການຂໍອະນຸຍາດດຳເນີນວຽກງານເຕັກໂນໂລຊີລະດັບສູງ

**ອົງການຄຸ້ມຄອງວຽກງານເຕັກໂນໂລຊີລະດັບສູງ ຕ້ອງພິຈາລະນາອອກໃບອະນຸຍາດໃຫ້ຜູ້ຮ້ອງຂໍພາຍໃນເວລາ ສາມສິບວັນ** ນັບແຕ່ວັນໄດ້ຮັບຄຳຮ້ອງ ເປັນຕົ້ນໄປ. ຖ້າວ່າຄຳຮ້ອງ ແລະ ເອກະສານປະກອບ ຫາກບໍ່ຖືກຕ້ອງ ຫຼື ບໍ່ຄົບຖ້ວນນັ້ນ, **ອົງການຄຸ້ມຄອງວຽກງານເຕັກໂນໂລຊີລະດັບສູງ ຕ້ອງ**ແຈ້ງເປັນລາຍລັກອັກສອນໃຫ້ຜູ້ຮ້ອງຂໍພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳຮ້ອງ ເປັນຕົ້ນໄປ ເພື່ອໃຫ້ຜູ້ກ່ຽວແກ້ໄຂໃຫ້ຖືກຕ້ອງ ແລະ ຄົບຖ້ວນ.

ໃນກໍລະນີການຮ້ອງຂໍຫາກບໍ່ໄດ້ຮັບການອະນຸຍາດແລ້ວ **ອົງການຄຸ້ມຄອງວຽກງານເຕັກໂນໂລຊີລະດັບສູງ** ຕ້ອງແຈ້ງໃຫ້ຜູ້ຮ້ອງຂໍຊາບ ພ້ອມດ້ວຍເຫດຜົນ ພາຍໃນເວລາ ຫ້າວັນ ລັດຖະການ ນັບແຕ່ວັນຕົກລົງບໍ່ເຫັນດີອະນຸມັດ ເປັນຕົ້ນໄປ.

ໝວດທີ 2

**ສິດ ແລະ ພັນທະ ຂອງຜູ້ດຳເນີນວຽກງານເຕັກໂນໂລຊີລະດັບສູງ**

***ມາດຕາ 20 ຜູ້ດຳເນີນວຽກງານເຕັກໂນໂລຊີລະດັບສູງ***

*ຜູ້ດຳເນີນວຽກງານເຕັກໂນໂລຊີລະດັບສູງ ແມ່ນ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນວຽກງານ ການຄົ້ນຄວ້າ ແລະ ພັດທະນາ ເຕັກໂນໂລຊີລະດັບສູງ, ການຖ່າຍທອດ ແລະ ນຳໃຊ້ ເຕັກໂນໂລຊີລະດັບສູງ, ການບໍລິການເຕັກໂນໂລຊີລະດັບສູງ, ການບົ່ມເພາະເຕັກໂນໂລຊີລະດັບສູງ, ການບົ່ມເພາະວິສາຫະກິດເຕັກໂນໂລຊີລະດັບສູງ ແລະ ວຽກງານເຕັກໂນໂລຊີລະດັບສູງອື່ນ.*

ມາດຕາ 21 ສິດ ຂອງຜູ້ດຳເນີນວຽກງານເຕັກໂນໂລຊີລະດັບສູງ

ຜູ້ດຳເນີນວຽກງານເຕັກໂນໂລຊີລະດັບສູງ ມີສິດ ດັ່ງນີ້:

1. ໄດ້ຮັບການປົກປ້ອງສິດ ແລະ ຜົນປະໂຫຍດຂອງຕົນ ທີ່ຖືກຕ້ອງຕາມກົດໝາຍ;
2. ຄົ້ນຄວ້າ ເສີມຂະຫຍາຍສະຕິປັນຍາ ໃຫ້ມີຫົວຄິດປະດິດສ້າງ;
3. ນຳໃຊ້ຄວາມກ້າວໜ້າທາງດ້ານເຕັກໂນໂລຊີລະດັບສູງ;
4. ໃຫ້ການບໍລິການດ້ານວຽກງານເຕັກໂນໂລຊີລະດັບສູງ ທີ່ໄດ້ຮັບອະນຸຍາດ;
5. ໂຈະ ຫຼື ຢຸດເຊົາ ການໃຫ້ການບໍລິການ;
6. ຖ່າຍທອດ, ມອບໂອນ, ຈັດພິມ, ເຜີຍແຜ່ ຜົນສຳເລັດວຽກງານເຕັກໂນໂລຊີລະດັບສູງ;
7. ເຂົ້າຮ່ວມການເຄື່ອນໄຫວວຽກງານເຕັກໂນໂລຊີລະດັບສູງ;
8. ໃຫ້ຄຳປຶກສາວຽກງານເຕັກໂນໂລຊີລະດັບສູງ;
9. ປະກອບຄຳເຫັນຕໍ່ຮ່າງນິຕິກຳກ່ຽວກັບວຽກງານເຕັກໂນໂລຊີລະດັບສູງ;
10. ກວດກາ, ຕີລາຄາການຈັດຕັ້ງປະຕິບັດວຽກງານເຕັກໂນໂລຊີລະດັບສູງ ທີ່ຢູ່ໃນຄວາມຮັບຜິດ ຊອບຂອງຕົນ;
11. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 22 ພັນທະ ຂອງຜູ້ດຳເນີນວຽກງານເຕັກໂນໂລຊີລະດັບສູງ

ຜູ້ດຳເນີນວຽກງານເຕັກໂນໂລຊີລະດັບສູງ ມີພັນທະ ດັ່ງນີ້:

1. ຮັບປະກັນການດຳເນີນວຽກງານເຕັກໂນໂລຊີລະດັບສູງໃຫ້ມີຄຸນນະພາບ, ມີຄວາມສະດວກ, ວ່ອງໄວ, ຖືກຕ້ອງ ແລະ ເປັນທຳ;
2. ສ້າງແຜນຟື້ນຟູ, ບຳລຸງຮັກສາ ແລະ ປົກປັກຮັກສາສິ່ງແວດລ້ອມ;
3. ໃຫ້ການຮ່ວມມື ແລະ ສະໜອງຂໍ້ມູນ ໃຫ້ແກ່ອົງການຄຸ້ມຄອງວຽກງານເຕັກໂນໂລຊີລະດັບສູງ;
4. ປະຕິບັດພັນທະດ້ານການເງິນໃຫ້ລັດ ທີ່ໄດ້ມາຈາກການດຳເນີນວຽກງານເຕັກໂນໂລຊີລະດັບສູງ;
5. *ສ້າງບຸກຄະລາກອນ ແລະ ສະໜອງການບໍລິການດ້ານເຕັກໂນໂລຊີລະດັບສູງ;*
6. ພັດທະນາທ້ອງຖິ່ນ ແລະ ຊຸມຊົນ ບ່ອນດຳເນີນວຽກງານເຕັກໂນໂລຊີລະດັບສູງຕັ້ງຢູ່;
7. ແຈ້ງໃຫ້ອົງການຄຸ້ມຄອງວຽກງານເຕັກໂນໂລຊີລະດັບສູງ ແລະ ພາກສ່ວນທີ່ກ່ຽວຂ້ອງ ໃນກໍລະ ນີມີການໂຈະ ຫຼື ຢຸດເຊົາ ການໃຫ້ການບໍລິການຂອງຕົນ;
8. ລາຍງານ ສະພາບການດຳເນີນວຽກງານເຕັກໂນໂລຊີລະດັບສູງແຕ່ລະໄລຍະຕໍ່ອົງການຄຸ້ມຄອງວຽກງານເຕັກໂນໂລຊີລະດັບສູງ;
9. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

ພາກ​ທີ **IV**

ການພັດທະນາເຕັກໂນໂລຊີລະດັບສູງ

ມາດຕາ 23 ການພັດທະນາເຕັກໂນໂລຊີລະດັບສູງ

**ການພັດທະນາເຕັກໂນໂລຊີລະດັບສູງ ມີຂົງເຂດ ດັ່ງນີ້:**

1. **ຂົງເຂດເສດຖະກິດ;**
2. **ຂົງເຂດປ້ອງກັນຊາດ-ປ້ອງກັນຄວາມສະຫງົບ;**
3. **ຂົງເຂດວັດທະນະທຳ-ສັງຄົມ;**
4. **ຂົງເຂດອື່ນ.**

**ສຳລັບການພັດທະນະເຕັກໂນໂລຊີລະດັບສູງ ໃນຂົງເຂດປ້ອງກັນຊາດ-ປ້ອງກັນຄວາມສະຫງົບ, ວັດ ທະນະທຳ-ສັງຄົມ ແລະ ຂົງເຂດອື່ນ** **ໄດ້ກຳນົດໄວ້ໃນລະບຽບການສະເພາະ.**

ມາດຕາ 24 ການພັດທະນາເຕັກໂນໂລຊີລະດັບສູງ ໃນຂົງເຂດເສດຖະກິດ

**ການພັດທະນາເຕັກໂນໂລຊີລະດັບສູງ ໃນຂົງເຂດເສດຖະກິດ ມີ ດັ່ງນີ້:**

1. **ການພັດທະນາເຕັກໂນໂລຊີລະດັບສູງ ໃນຂະແໜງອຸດສາຫະກໍາ;**
2. **ການພັດທະນາເຕັກໂນໂລຊີລະດັບສູງ ໃນຂະແໜງກະສິກໍາ;**
3. **ການພັດທະນາເຕັກໂນໂລຊີລະດັບສູງ ໃນຂະແໜງບໍລິການ.**

ມາດຕາ 25 ການພັດທະນາເຕັກໂນໂລຊີລະດັບສູງ ໃນຂະແໜງອຸດສາຫະກໍາ

ການພັດທະນາເຕັກໂນໂລຊີລະດັບສູງ ໃນຂະແໜງອຸດສາຫະກຳ ມີ ດັ່ງນີ້:

1. ການຜະລິດ ຜະລິດຕະພັນກົນຈັກອັດຕະໂນມັດ, ເອເລັກໂຕຣນິກ, ເຕັກໂນໂລຊີຂໍ້ມູນ ຂ່າວສານ, ສະໜອງການບໍລິການ ທີ່ທັນສະໄໝ ແລະ ເປັນມິດຕໍ່ສິ່ງແວດລ້ອມ;
2. ພັດທະນາວິສາຫະກິດທີ່ນຳໃຊ້ຜົນສຳເລັດຂອງການຄົ້ນຄວ້າ ແລະ ພັດທະນາ ຂອງການບໍລິການ ຢ່າງເປັນລະບົບທີ່ກ້າວໜ້າ ແລະ ທັນສະໄໝ;
3. ການສ້າງບຸກຄະລາກອນ;
4. ການຊຸກຍູ້ ແລະ ຮັບໃຊ້ ເຂົ້າໃນການຜະລິດອຸດສາຫະກຳໃຫ້ມີຄຸນນະພາບສູງ.

ການພັດທະນາເຕັກໂນໂລຊີລະດັບສູງ ໃນຂະແໜງອຸດສາຫະກໍາ **ໄດ້ກຳນົດໄວ້ໃນລະບຽບການສະ ເພາະ.**

ມາດຕາ 26 ການພັດທະນາເຕັກໂນໂລຊີລະດັບສູງ ໃນຂະແໜງກະສິກໍາ

ການພັດທະນາເຕັກໂນໂລຊີລະດັບສູງ ໃນຂະແໜງກະສິກໍາ ມີ ດັ່ງນີ້:

1. ການຄັດເລືອກ, ປະດິດສ້າງ, ຂະຫຍາຍແນວພັນພືດ, ສັດ ທີ່ມີປະສິດທິພາບ ແລະ ຄຸນນະພາບສູງ;
2. ການປ້ອງກັນ ແລະ ຄວບຄຸມການແພ່ລະບາດຂອງພະຍາດ;
3. ການປູກຝັງ ແລະ ລ້ຽງສັດ ທີ່ມີປະສິດທິຜົນສູງ;
4. ການປະດິດສ້າງວັດສະດຸ, ເຄື່ອງກົນຈັກ ແລະ ອຸປະກອນຮັບໃຊ້;
5. ການເກັບຮັກສາ ແລະ ການປຸງແຕ່ງຜະລິດຕະພັນກະສິກຳ;
6. ການສ້າງບຸກຄະລາກອນ;
7. ການພັດທະນາວິສາຫະກິດກະສິກຳ;
8. ການບໍລິການ.

ການພັດທະນາເຕັກໂນໂລຊີລະດັບສູງ ໃນຂະແໜງກະສິກໍາ **ໄດ້ກຳນົດໄວ້ໃນລະບຽບການສະເພາະ.**

ມາດຕາ 27 ການພັດທະນາເຕັກໂນໂລຊີລະດັບສູງ ໃນຂະແໜງບໍລິການ

ການພັດທະນາເຕັກໂນໂລຊີລະດັບສູງ ໃນຂະແໜງບໍລິການ ມີ ດັ່ງນີ້:

1. ການຄົ້ນຄວ້າ, ການເລືອກເຟັ້ນ ແລະ ການນຳໃຊ້ ເຕັກໂນໂລຊີລະດັບສູງ, ເຕັກໂນໂລຊີການສື່ສານ ຂໍ້ມູນ ຂ່າວສານ ທີ່ທັນສະໄໝເຂົ້າໃນ ການຄ້າ, ຄົມມະນາຄົມ, ການເງິນ, ສາທາລະນະສຸກ, ການສຶກສາ, ການທ່ອງທ່ຽວ ແລະ ຂະແໜງອື່ນ;
2. ການສ້າງບຸກຄະລາກອນ;
3. ການສົ່ງເສີມການນຳໃຊ້ປັນຍາປະດິດ ເຂົ້າໃນການບໍລິການຢ່າງມີປະສິດທິຜົນ;
4. ການບໍລິການ ເຕັກໂນໂລຊີ ການສື່ສານ ຂໍ້ມູນ ຂ່າວສານ, ອາວະກາດ, ພູມີສາດ ແລະ ເຕັກໂນໂລຊີລະດັບສູງອື່ນ.

ການພັດທະນາເຕັກໂນໂລຊີລະດັບສູງ ໃນຂະແໜງບໍລິການ **ໄດ້ກຳນົດໄວ້ໃນລະບຽບການສະເພາະ.**

ພາກ​ທີ V

ການສົ່ງເສີມເຕັກໂນໂລຊີລະດັບສູງ

ມາດຕາ 28 ການສົ່ງເສີມດ້ານນະໂຍບາຍເຕັກໂນໂລຊີລະດັບສູງ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນ**ວຽກງານເຕັກໂນໂລຊີລະດັບສູງທົ່ວໄປ** ຈະໄດ້ຮັບນະ ໂຍບາຍສົ່ງເສີມໃນການຄົ້ນຄວ້າ, ການພັດທະນາ​ເຕັກ​ໂນ​ໂລ​ຊີລະດັບສູງ, ການ​ປະດິດ​ສ້າງ, ການ​ນຳ​ໃຊ້ ​ແລະ ການ​ລົງທຶນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ​ແລະ​ ກົດໝາຍອື່ນທີ່​ກ່ຽວຂ້ອງ.

ມາດຕາ 29 ການສົ່ງເສີມດ້ານການພັດທະນາຊັບພະຍາກອນມະນຸດ

ການສົ່ງເສີມດ້ານການພັດທະນາຊັບພະຍາກອນມະນຸດ ດໍາເນີນຕາມແຜນ**ພັດທະນາ** ແລະ ນໍາໃຊ້ ບຸກຄະລາກອນ, ຈັດແບ່ງງົບປະມານໃນການສ້າງໂຄງລ່າງພື້ນຖານອັນຈຳເປັນ, ສິ່ງອໍານວຍຄວາມສະດວກ, ສະຖານ ທີ່ຝຶກອົບຮົມ ແລະ ໃຫ້ທຶນການສຶກສາໃນການສ້າງ, ບຳລຸງ, ຍົກລະດັບດ້ານວິຊາສະເພາະ, ເຕັກນິກວິຊາການ ດ້ານການຄຸ້ມຄອງ, ການຄົ້ນຄວ້າ ແລະ ການບໍລິການເຕັກໂນໂລຊີລະດັບສູງ.

ມາດຕາ 30 ການສົ່ງເສີມດ້ານການພັດທະນາການຕະຫຼາດເຕັກໂນໂລຊີລະດັບສູງ

ການສົ່ງເສີມດ້ານການພັດທະນາການຕະຫຼາດເຕັກໂນໂລຊີລະດັບສູງ ມີຮູບການ ດັ່ງນີ້:

1. ລົງທຶນກໍ່ສ້າງໂຄງລ່າງພື້ນຖານໃຫ້ແກ່ ຕະຫຼາດ, ສະຖານທີ່ວາງສະແດງ, ສູນແລກປ່ຽນຂໍ້ມູນ ຂ່າວສານ ເຕັກໂນໂລຊີລະດັບສູງ;
2. ນຳສະເໜີ, ຊື້ ຂາຍ, ສະໜອງການບໍລິການເປັນຄົນກາງ, ຕີລາຄາ, ກຳນົດລາຄາ, ປະເມີນເຕັກໂນໂລຊີລະດັບສູງ;
3. ບໍລິການໃຫ້ຄໍາປຶກສາດ້ານ ເຕັກນິກ, ການລົງທຶນ, ກົດໝາຍ, ການເງິນ, ການປະກັນໄພ, ການປົກປ້ອງຊັບສິນທາງປັນຍາດ້ານເຕັກໂນໂລ**ຊີລະດັບສູງ ແລະ ການບໍລິການອື່ນ;**
4. ຈັດຕັ້ງ ແລະ ຊຸກຍູ້ ການເຂົ້າຮ່ວມຕະຫຼາດນັດ ແລະ ງານວາງສະແດງສິນຄ້າເຕັກໂນໂລຊີລະ ດັບສູງ ທັງພາຍໃນ ແລະ ຕ່າງປະເທດ.

ມາດຕາ 31 ການສົ່ງເສີມດ້ານການຄົ້ນຄວ້າ ແລະ ພັດທະນາເຕັກໂນໂລຊີລະດັບສູງ

**ການຄົ້ນຄວ້າ ແລະ ພັດທະນາເຕັກໂນໂລຊີລະດັບສູງ ທີ່ນໍາໃຊ້, ດັດປັບ ເພື່ອປ່ຽນແທນເຕັກໂນໂລຊີ ທີ່ນໍາເຂົ້າຈາກຕ່າງປະເທດ ແລະ ການປະດິດສ້າງເຕັກໂນໂລຊີລະດັບສູງໃໝ່ ຈະໄດ້ຮັບນະໂຍບາຍສົ່ງເສີມ ດັ່ງນີ້:**

1. **ນະໂຍບາຍຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ;**
2. ການສະໜັບສະໜູນຈາກກອງທຶນພັດທະນາວິທະຍາສາດ ແລະ ເຕັກໂນໂລຊີ;
3. **ການສະໜັບສະໜູນຈາກສາກົນ ແລະ ແຫຼ່ງທຶນອື່ນ ທີ່ຖືກຕ້ອງຕາມກົດໝາຍ.**

ມາດຕາ 32 ການສົ່ງເສີມດ້ານການຖ່າຍທອດເຕັກໂນໂລຊີລະດັບສູງ

**ການຖ່າຍທອດເຕັກໂນໂລຊີລະດັບສູງ ຈະໄດ້ຮັບນະໂຍບາຍສົ່ງເສີມ ຕາມທີ່ໄດ້ກຳນົດໄວ້ໃນກົດໝາຍສະບັບນີ້, ກົດໝາຍວ່າດ້ວຍການຖ່າຍທອດເຕັກໂນໂລຊີ ແລະ ກົດໝາຍອື່ນທີ່ກ່ຽວຂ້ອງ.**

ພາກທີ **VI**

ເຂດເຕັກໂນໂລຊີລະດັບສູງ

ມາດຕາ 33 ເຂດເຕັກໂນໂລຊີລະດັບສູງ

ເຂດເຕັກໂນໂລຊີລະດັບສູງ ແມ່ນ ສະຖານທີ່ຈຸດສຸມວຽກງານຄົ້ນຄວ້າ ແລະ ພັດທະນາ, ນຳໃຊ້***ນະວັດ ຕະກຳໃນການຜະລິດເປັນສິນຄ້າ***, ການບົ່ມເພາະເຕັກໂນໂລຊີ, ການບົ່ມເພາະວິສາຫະກິດເຕັກໂນໂລຊີ, ສູນນະວັດ ຕະກຳ, ການສ້າງບຸກຄະລາກອນ, ການຜະລິດຜະລິດຕະພັນ, ການບໍລິການ, ທຸລະກິດທີ່***ປະຢັດຊັບພະຍາກອນທຳ ມະຊາດ ແລະ ພະລັງງານ ເພື່ອສົົ່ງເສີມການລົງທຶນ ແລະ ຮັບປະກັນການພັດທະນາຕາມທິດສີຂຽວ ແລະ ຍືນຍົງ.***

ມາດຕາ 34 ການສ້າງຕັ້ງເຂດເຕັກໂນໂລຊີລະດັບສູງ

ລັດຖະບານ ເປັນຜູ້ພິຈາລະນາຕົກລົງ ສ້າງຕັ້ງເຂດເຕັກໂນໂລຊີລະດັບສູງ ຕາມການສະເໜີຂອງຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນສູນກາງ ບົນພື້ນຖານການຄົ້ນຄວ້າຂອງກະຊວງເຕັກໂນໂລຊີ ແລະ ການສື່ສານ ໂດຍມີການສົມທົບກັບກະຊວງ ແລະ ອົງການອື່ນທີ່ກ່ຽວຂ້ອງ.

ນິຕິບຸກຄົນ ທີ່ມີຈຸດປະສົງພັດທະນາເຂດເຕັກໂນໂລຊີລະດັບສູງ ໃຫ້ຍື່ນຄຳຮ້ອງຂໍລົງທຶນພັດທະນາ ພ້ອມດ້ວຍເອກະສານຄົບຊຸດ ຕໍ່ຫ້ອງການບໍລິການ ການລົງທຶນຜ່ານປະຕູດຽວຂັ້ນສູນກາງ ເພື່ອຄົ້ນຄວ້າຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ.

ມາດຕາ 35 ເງື່ອນໄຂການສ້າງຕັ້ງເຂດເຕັກໂນໂລຊີລະດັບສູງ

ການສ້າງຕັ້ງເຂດເຕັກໂນໂລຊີລະດັບສູງ ມີເງື່ອນໄຂ ດັ່ງນີ້:

1. ກຳນົດແຈ້ງວັດຖຸປະສົງຂອງເຂດເຕັກໂນໂລຊີລະດັບສູງ;
2. ມີທີ່ຕັ້ງທີ່ເໝາະສົມ, ກໍານົດເນື້ອທີ່ ແລະ ເຂດແດນຢ່າງຈະແຈ້ງ;
3. ກຳນົດອາຍຸສຳປະທານທີ່ດິນທີ່ເຂດຕັ້ງຢູ່;
4. ກຳນົດແຈ້ງຜົນປະໂຫຍດຂອງລັດ, ຜູ້ພັດທະນາ ແລະ ປະຊາຊົນ;
5. ກຳນົດນະໂຍບາຍສົ່ງເສີມທີ່ຈະແຈ້ງ;
6. ຜ່ານການປະເມີນດ້ານເສດຖະກິດ-ເຕັກນິກ, ສິ່ງແວດລ້ອມ ແລະ ສັງຄົມຈາກພາກສ່ວນທີ່ກ່ຽວຂ້ອງ;
7. ສອດຄ່ອງກັບແຜນການພັດທະນາຂອງ ລັດຖະບານ, ແຂວງ, ນະຄອນຫຼວງ;
8. ຮັບປະກັນຄວາມໝັ້ນຄົງ, ຄວາມສະຫງົບ, ຄວາມປອດໄພ, ຄວາມເປັນລະບຽບຮຽບຮ້ອຍຂອງສັງຄົມ;
9. ຮັບປະກັນການພັດທະນາແບບຍືນຍົງ, ປົກປັກຮັກສາສິ່ງແວດລ້ອມ, ສົ່ງເສີມ ແລະ ອະນຸລັກວັດທະນະທໍາອັນດີງາມຂອງຊາດ.

ມາດຕາ 36 ຫຼັກການການເຄື່ອນໄຫວຂອງເຂດເຕັກ​ໂນ​ໂລ​ຊີ​ລະດັບ​ສູງ

**ເຂດເຕັກໂນໂລຊີລະດັບສູງ ເຄື່ອນໄຫວຕາມຫຼັກການພື້ນຖານ ດັ່ງນີ້:**

1. **ເຄົາລົບ ແລະ ປະຕິບັດລັດຖະທຳມະນູນ, ກົດໝາຍ, ສັນຍາສຳປະທານທີ່ດິນ ແລະ ນະໂຍບາຍສົ່ງເສີມພິເສດຕາມກົດໝາຍ;**
2. **ຮັບປະກັນການພັດທະນາແບບຍືນຍົງ, ປົກປັກຮັກສາສິ່ງແວດລ້ອມ, ສົ່ງເສີມ ແລະ ອະນຸລັກວັດທະນະທຳຂອງຊາດ;**
3. **ຄຸ້ມຄອງບໍລິຫານຕາມກົນໄກການບໍລິການການລົງທຶນຜ່ານປະຕູດຽວ, ວ່ອງໄວ ແລະ ໂປ່ງໃສ;**
4. **ຮັບປະກັນຄວາມໝັ້ນຄົງ, ຄວາມສະຫງົບ, ຄວາມປອດໄພພາຍໃນເຂດເຕັກໂນໂລຊີລະດັບສູງ.**

ມາດຕາ 37 ອາຍຸສຳປະທານທີ່ດິນຂອງເຂດ​ເຕັກ​ໂນ​ໂລ​ຊີ​ລະດັບ​ສູງ

**ອາຍຸສໍາປະທານທີ່ດິນ ຂອງເຂດເຕັກໂນໂລຊີລະດັບສູງ ໃຫ້ອີງໃສ່ ລັກສະນະ, ປະເພດ, ຂະໜາດ, ມູນຄ່າການລົງທຶນ, ເງື່ອນໄຂ ແລະ ບົດວິພາກເສດຖະກິດ-ເຕັກນິກຂອງກິດຈະການ ຕາມກົດໝາຍ ແລະ ລະບຽບການທີ່ກ່ຽວຂ້ອງ ແຕ່ສູງສຸດ ບໍ່ໃຫ້ເກີນ ຫ້າສິບປີ.**

**ອາຍຸສໍາປະທານທີ່ດິນ ຂອງເຂດເຕັກໂນໂລຊີລະດັບສູງ ສາມາດຕໍ່ໄດ້ ຕາມການຕົກລົງຂອງລັດຖະ ບານ ຫຼື ສະພາແຫ່ງຊາດ ຫຼື ສະພາປະຊາຊົນຂັ້ນແຂວງ ໂດຍອີງຕາມການປະເມີນຜົນການເຄື່ອນໄຫວໂຄງການ ຫຼື ກິດຈະການ ແລະ ການຕົກລົງ ຂອງລັດຖະບານ ຫຼື ອົງການປົກຄອງຂັ້ນແຂວງ.**

ມາດຕາ 38 ນະໂຍບາຍສົ່ງເສີມດ້ານພາສີ, ສ່ວຍສາອາກອນ ຂອງເຂດເຕັກໂນໂລຊີລະດັບສູງ

**ຜູ້ພັດທະນາ ແລະ ຜູ້ລົງທຶນໃນເຂດເຕັກໂນໂລຊີລະດັບສູງ ໄດ້ຮັບນະໂຍບາຍສົ່ງເສີມສະເພາະດ້ານພາສີ, ສ່ວຍສາອາກອນ ແລະ ໄດ້ຮັບການປະຕິບັດນະໂຍບາຍອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ມາດຕາ 39 ນະໂຍບາຍພິເສດດ້ານອາກອນກຳໄລ

ຜູ້ພັດທະນາ ແລະ ຜູ້ລົງທຶນ ໃນເຂດເຕັກໂນໂລຊີລະດັບສູງ ຈະໄດ້ຮັບນະໂຍບາຍພິເສດດ້ານອາກອນກຳໄລ ດັ່ງນີ້:

1. ຜູ້ພັັດທະນາ ​ຈະໄດ້ຮັບນະໂຍບາຍພິເສດ ຊຶ່ງໄດ້ຮັບການຍົກເວັ້ນອາກອນກຳໄລ ແປດປີ, ພາຍ ຫຼັງສິ້ນສຸດໄລຍະຍົກເວັ້ນອາກອນກຳໄລແລ້ວ ຈະໄດ້ເສຍ ສາມສິບສ່ວນຮ້ອຍ (30%) ຂອງອັດຕາອາກອນກຳ ໄລ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍອາກອນລາຍໄດ້ ພາຍໃນເວລາ ຫ້າປີ, ຫຼັງຈາກນັ້ນໃຫ້ເສຍອັດ ຕາ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍອາກອນລາຍໄດ້.
2. ຜູ້ລົງທຶນ ​ຈະໄດ້ຮັບນະໂຍບາຍພິເສດ ຊຶ່ງໄດ້ຮັບການຍົກເວັ້ນອາກອນກຳໄລ ເກົ້າປີ, ພາຍຫຼັງສິ້ນສຸດໄລຍະຍົກເວັ້ນອາກອນກຳໄລແລ້ວ ຈະໄດ້ເສຍ ສາມສິບສ່ວນຮ້ອຍ (30%) ຂອງອັດຕາອາກອນກຳໄລ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍອາກອນລາຍໄດ້ ພາຍໃນເວລາ ຫ້າປີ, ຫຼັງຈາກນັ້ນ ໃຫ້ເສຍອັດຕາ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍອາກອນລາຍໄດ້.

**ມາດຕາ 40 ສິດຂອງຜູ້ພັດທະນາເຂດເຕັກໂນໂລຊີລະດັບສູງ**

ຜູ້ພັດທະນາເຂດເຕັກໂນໂລຊີລະດັບສູງ ມີສິດ ດັ່ງນີ້:

1. ໄດ້ຮັບນະໂຍບາຍພິເສດ ແລະ ການອຳນວຍຄວາມສະດວກ ໃນການພັດທະນາເຂດເຕັກໂນໂລຊີລະດັບສູງ ຕາມທີ່ໄດ້ກຳນົດໄວ້ໃນກົດໝາຍສະບັບນີ້;
2. ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທຳ ທີ່ໄດ້ມາຈາກການລົງທຶນພັດທະນາຂອງຕົນ;
3. ໄດ້ຮັບຜົນປະໂຫຍດຈາກການເຊົ່າ ຫຼື ການພັດທະນາ, ນຳໃຊ້ທີ່ດິນຕາມອາຍຸສັນຍາພັດທະນາ ໂດຍສອດຄ່ອງກັບກົດໝາຍ ແລະ ລະບຽບການຂອງ ສປປ ລາວ;
4. ເປັນເຈົ້າກຳມະສິດຕໍ່ຊັບສິນຂອງຕົນ ເປັນຕົ້ນ ຕຶກ, ອາຄານ ຫຼື ສິ່ງປຸກສ້າງ ໃນທີ່ດິນທີ່ໄດ້ຮັບສຳປະທານ, ມີສິດໂອນກຳມະສິດໃຫ້ຄົນພາຍໃນ ຫຼື ຕ່າງປະເທດ ຕາມກົດໝາຍ ແລະ ລະບຽບການ;
5. ໄດ້ຮັບສິດອື່ນ ຕາມທີ່ໄດ້ກຳນົດໄວ້ ໃນກົດໝາຍ ແລະ ລະບຽບການ ທີ່ກ່ຽວຂ້ອງ.

**ມາດຕາ 41 ພັນທະຂອງຜູ້ພັດທະນາເຂດເຕັກໂນໂລຊີລະດັບສູງ**

ຜູ້ພັດທະນາເຂດເຕັກໂນໂລຊີລະດັບສູງ ມີພັນທະ ດັ່ງນີ້:

1. ສ້າງຕັ້ງບໍລິສັດ ເພື່ອດຳເນີນໂຄງການຕາມສັນຍາພັດທະນາ;
2. ປະຕິບັດຕາມສັນຍາພັດທະນາ, ແຜນແມ່ບົດການພັດທະນາ, ບົດວິພາກເສດຖະກິດ-ເຕັກນິກ, ບົດປະເມີນຜົນກະທົບຕໍ່ສິ່ງແວດລ້ອມ ແລະ ສັງຄົມ;
3. ເສຍພາສີ, ອາກອນ, ຄ່າທຳນຽມ ແລະ ຄ່າບໍລິການຢ່າງຄົບຖ້ວນ ຕາມສັນຍາພັດທະນາ, ກົດໝາຍ ແລະ ລະບຽບການ ທີ່ກ່ຽວຂ້ອງ;
4. ຮ່ວມມືກັບອົງການປົກຄອງທ້ອງຖິ່ນ, ສົ່ງເສີມການມີສ່ວນຮ່ວມ ໃນການພັດທະນາຂອງປະຊາ ຊົນ ບ່ອນເຂດເຕັກໂນໂລຊີລະດັບສູງຕັ້ງຢູ່ ແລະ ປະກອບສ່ວນພັດທະນາທ້ອງຖິ່ນດັ່ງກ່າວ;
5. ສະເໜີຂໍອະນຸມັດນຳຄະນະຄຸ້ມຄອງເຂດ ຕາມລະບຽບການ ກ່ຽວກັບການລົງທຶນພັດທະນາ ເພື່ອດຳເນີນກິດຈະການໃດໜຶ່ງ ຢູ່ໃນເຂດເຕັກໂນໂລຊີລະດັບສູງ;
6. ສົ່ງເສີມການນຳໃຊ້ແຮງງານລາວ ໂດຍສະເພາະແຮງງານຍິງ ແລະ ຊົນເຜົ່າ; ເອົາໃຈໃສ່ໃນການພັດທະນາສີມືແຮງງານ, ຍົກລະດັບວິຊາສະເພາະ ແລະ ຖ່າຍທອດເຕັກໂນໂລຊີລະດັບສູງ ໃຫ້ແກ່ຜູ້ອອກແຮງງານລາວ;
7. ປະກອບສ່ວນທາງດ້ານງົບປະມານ ໃນວຽກງານຕິດຕາມ ກວດກາໂຄງການລົງທຶນພັດທະນາ ຂອງຕົນ;
8. ສະຫຼຸບ ແລະ ລາຍງານການດຳເນີນວຽກງານກ່ຽວກັບການພັດທະນາເຂດເຕັກໂນໂລຊີລະດັບສູງ ຕໍ່ຄະນະຄຸ້ມຄອງເຂດເຕັກໂນໂລຊີລະດັບສູງ ແລະ ຂະແໜງການທີ່ກ່ຽວຂ້ອງ ເປັນແຕ່ລະໄລຍະ;
9. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ ທີ່ກ່ຽວຂ້ອງ.

**ມາດຕາ 42 ສິດຂອງຜູ້ລົງທຶນ**

**ຜູ້ລົງທຶນໃນເຂດເຕັກໂນໂລຊີລະດັບສູງ ມີສິດ ດັ່ງນີ້:**

1. **ໄດ້ຮັບນະໂຍບາຍພິເສດ ແລະ ການອຳນວຍຄວາມສະດວກ ໃນການລົງທຶນເຂດເຕັກໂນໂລຊີລະດັບສູງ ຕາມທີ່ໄດ້ກຳນົດໄວ້ໃນກົດໝາຍສະບັບນີ້;**
2. **ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທຳ ທີ່ໄດ້ມາຈາກການລົງທຶນພັດທະນາ ຂອງຕົນ;**
3. **ໄດ້ຮັບຜົນປະໂຫຍດຈາກການເຊົ່າ ຫຼື ການລົງທຶນ, ນຳໃຊ້ທີ່ດິນຕາມອາຍຸສັນຍາລົງທຶນພັດທະ ນາ ໂດຍສອດຄ່ອງກັບກົດໝາຍ ແລະ ລະບຽບການຂອງ ສປປ ລາວ;**
4. **ເປັນເຈົ້າກຳມະສິດຕໍ່ຊັບສິນຂອງຕົນ ເປັນຕົ້ນ ຕຶກ, ອາຄານ ຫຼື ສິ່ງປຸກສ້າງ ໃນທີ່ດິນທີ່ໄດ້ຮັບສຳປະທານ, ມີສິດໂອນກຳມະສິດໃຫ້ຄົນພາຍໃນ ຫຼື ຕ່າງປະເທດ ຕາມກົດໝາຍ ແລະ ລະບຽບການ ທີ່ກ່ຽວຂ້ອງ;**
5. **ໄດ້ຮັບສິດອື່ນ ຕາມທີ່ໄດ້ກຳນົດໄວ້ໃນກົດໝາຍ**ວ່າດ້ວຍການສົ່ງເສີມການລົງທຶນ **ແລະ ກົດ ໝາຍອື່ນທີ່ກ່ຽວຂ້ອງ.**

**ມາດຕາ 43 ພັນທະຂອງຜູ້ລົງທຶນ**

ຜູ້ລົງທຶນໃນເຂດເຕັກໂນໂລຊີລະດັບສູງ ມີພັນທະ ດັ່ງນີ້:

1. ໂຄງລ່າງພື້ນຖານ ແລະ ສິ່ງອຳນວຍຄວາມສະດວກ ເພື່ອຮັບປະກັນໃຫ້ແກ່ການຄົ້ນຄວ້າ ແລະ ພັດທະນາ,​ ຜະລິດ ແລະ ບໍລິການ ເຕັກໂນໂລຊີລະດັບສູງ;
2. ຊັບພະຍາກອນມະນຸດທີ່ເປັນມືອາຊີບ (ຊ່ຽວຊານ) ແລະ ມີບຸກຄະລາກອນບໍລິຫານວຽກງານຄົ້ນ ຄວ້າ ແລະ ພັດທະນາ, ການຜະລິດ ແລະ ບໍລິການ;
3. ພັດທະນາ ແລະ ນຳໃຊ້ເຕັກໂນໂລຊີລະດັບສູງທີ່ກ້າວໜ້າ ແລະ ທັນສະໄໝ ເຂົ້າໃນການຄົ້ນຄວ້າ ແລະ ພັດທະນາ, ຜະລິດ ແລະ ບໍລິການ ສອດຄ່ອງກັບການພັດທະນາເສດຖະະກິດ-ສັງຄົມ ຂອງທ້ອງຖິ່ນ;
4. ຄົ້ນຄວ້າ ແລະ ພັດທະນາ, ຜະລິດ ແລະ ບໍລິການ ເຕັກໂນໂລຊີລະດັບສູງ ທີ່ມີປະສິດທິພາບ, ຄຸນນະພາບ, ຜົນປະໂຫຍດຕໍ່ສັງຄົມ ແລະ ເປັນມິດຕໍ່ສິ່ງແວດລ້ອມ;
5. ຖ່າຍທອດເຕັກໂນໂລຊີລະດັບສູງ ດ້ວຍຮູບການຍົກລະດັບ, ຝຶກອົບຮົມ ຊັບພະຍາກອນມະນຸດ;
6. ຈັດງານວາງສະແດງ-ຕະຫຼາດນັດ ເພື່ອເຜີຍແຜ່ຜະລິດຕະພັນເຕັກໂນໂລຊີລະດັບສູງ ທີ່ໄດ້ມາຈາກຜົນສຳເລັດຂອງການຄົ້ນຄວ້າ ແລະ ນຳໃຊ້ຕົວຈິງ;

ພັນທະອື່ນ ໃຫ້ປະຕິບັດຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ.

ມາດຕາ 44 ການຄຸ້ມຄອງເຂດເຕັກໂນໂລຊີລະດັບສູງ

ລັດຖະບານ ເປັນຜູ້ຄຸ້ມຄອງເຂດເຕັກໂນໂລຊີລະດັບສູງຢ່າງລວມສູນ ເປັນເອກະພາບໃນທົ່ວປະເທດ ໂດຍມອບໃຫ້ກະຊວງເຕັກໂນໂລຊີ ແລະ ການສື່ສານ ຮັບຜິດຊອບໂດຍກົງ ແລະ ເປັນເຈົ້າການປະສານສົບທົບກັບຂະແໜງການອື່ນ ເປັນຕົ້ນ ຂະແໜງການການເງິນ, ຂະແໜງການແຜນການ ແລະ ການລົງທຶນ, ອົງການປົກຄອງທ້ອງຖິ່ນທີ່ກ່ຽວຂ້ອງ.

ສຳລັບເນື້ອໃນຂອງການຄຸ້ມຄອງເຂດເຕັກໂນໂລຊີລະດັບສູງ ໄດ້ກຳນົດໄວ້ໃນລະບຽບການຕ່າງຫາກ.

ພາກທີ VII

ຂໍ້ຫ້າມ

ມາດຕາ 45 ຂໍ້ຫ້າມທົ່ວໄປ

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກໍາ ດັ່ງນີ້:

1. ດຳເນີນວຽກງານເຕັກໂນໂລຊີລະດັບສູງ ໂດຍບໍ່ໄດ້ຮັບອະນຸຍາດ;
2. ສ້າງອຸປະສັກ, ຂັດຂວາງ, ເມີນເສີຍ, ໃຊ້ຄວາມຮຸນແຮງ ບັງຄັບ, ນາບຂູ່ ການເຄື່ອນໄຫວວຽກງານ ຫຼື ການປະຕິບັດໜ້າທີ່ຂອງ ພະນັກງານ ຫຼື ເຈົ້າໜ້າທີ່ ທີ່ກ່ຽວຂ້ອງ;
3. ສ້າງອຸປະສັກ, ຂັດຂວາງການສົ່ງເສີມ, ຄົ້ນຄວ້າ ແລະ ພັດທະນາວຽກງານເຕັກໂນໂລຊີລະດັບສູງ;
4. ນຳເຂົ້າເຕັກໂນໂລຊີລະດັບສູງ ທີ່ບໍ່ໄດ້ມາດຕະຖານ ຊຶ່ງເຮັດໃຫ້ສິ້ນເປືອງແຫຼ່ງຊັບພະຍາກອນ ທຳມະຊາດ ແລະ ທຳລາຍສິ່ງແວດລ້ອມ, ສ້າງຜົນກະທົບຕໍ່ການພັດທະນາເສດຖະກິດ-ສັງຄົມ ແລະ ວັດທະນະ ທຳອັນດີງາມຂອງຊາດ;
5. ແອບອ້າງເອົາຜົນງານການຄົ້ນຄວ້າຂອງຜູ້ອື່ນ ມາເປັນຂອງຕົນ;
6. ຜະລິດ, ດັດແປງ, ນຳໃຊ້ ເຕັກນິກ, ເຕັກໂນໂລຊີລະດັບສູງ ທີ່ບໍ່ຖືກຕ້ອງ ແລະ ກໍ່ໃຫ້ເກີດອັນຕະ ລາຍຕໍ່ສັງຄົມ;
7. ມີພຶດຕິກຳອື່ນ ທີ່ເປັນການລະເມີດກົດໝາຍ.

ມາດຕາ 46 ຂໍ້ຫ້າມ ສຳລັບພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງຂອງລັດ

ຫ້າມ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງຂອງລັດ ມີພຶດຕິກຳ ດັ່ງນີ້:

1. ສວຍໃຊ້ອຳນາດ, ໜ້າທີ່, ຕຳແໜ່ງ, ບັງຄັບ, ນາບຂູ່ຜູ້ອື່ນ, ຂໍເອົາ, ທວງເອົາ ຫຼື ຮັບສິນບົນ ເພື່ອຫາຜົນປະໂຫຍດແກ່ຕົນ, ຄອບຄົວ, ຍາດພີ່ນ້ອງ ແລະ ພັກພວກຂອງຕົນ;
2. ເປີດເຜີຍຄວາມລັບຂອງຜູ້ດຳເນີນວຽກງານເຕັກໂນໂລຊີລະດັບສູງ ໂດຍບໍ່ໄດ້ຮັບອະນຸຍາດ;
3. ກົດໝ່ວງ, ຖ່ວງດຶງ, ແກ່ຍາວເວລາໃນການພິຈາລະນາເອກະສານ ໂດຍບໍ່ຖືກຕ້ອງຕາມກົດໝາຍ;
4. ລາຍງານຂໍ້ມູນ ທີ່ບໍ່ຖືກຕ້ອງ ແລະ ບໍ່ຄົບຖ້ວນ ກ່ຽວກັບວຽກງານເຕັກໂນໂລຊີລະດັບສູງ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

ມາດຕາ 47 ຂໍ້ຫ້າມ ສໍາລັບຜູ້ດໍາເນີນວຽກງານເຕັກໂນໂລຊີລະດັບສູງ

ຫ້າມ ຜູ້ດຳເນີນວຽກງານເຕັກໂນໂລຊີລະດັບສູງ ມີພຶດຕິກຳ ດັ່ງນີ້:

1. ດຳເນີນວຽກງານເຕັກໂນໂລຊີລະດັບສູງ ໂດຍບໍ່ຖືກຕ້ອງຕາມການອະນຸຍາດ;
2. ໂຄສະນາ ເຜີຍແຜ່ ຫຼື ສະໜອງຂໍ້ມູນເກີນຄວາມເປັນຈິງ;
3. ນຳເອົາໃບອະນຸຍາດຂອງຕົນ ໄປຄ້ຳປະກັນ ຫຼື ປະກອບເປັນຮຸ້ນ, ໃຫ້ຢືມ, ໃຫ້ເຊົ່າ, ໂອນ ຫຼື ຂາຍໃຫ້ຜູ້ອື່ນ;
4. ສວຍໃຊ້ການເຄື່ອນໄຫວວຽກງານເຕັກໂນໂລຊີລະດັບສູງ ໂດຍສ້າງຄວາມເສຍຫາຍໃຫ້ແກ່ຜູ້ອື່ນ ແລະ ສັງຄົມ;
5. ໃຫ້ສິນບົນ ແກ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ຮັບຜິດຊອບວຽກງານເຕັກໂນໂລຊີລະດັບສູງ;
6. ໃຊ້ຄວາມຮຸນແຮງ ຫຼື ແອບອ້າງຊື່ຂອງຜູ້ອື່ນ ເພື່ອນາບຂູ່ ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
7. ປອມແປງເອກະສານ, ນຳໃຊ້ເອກະສານປອມ ກ່ຽວກັບວຽກງານເຕັກໂນໂລຊີລະດັບສູງ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

ພາກທີ **VIII**

ການຄຸ້ມຄອງ ແລະ ກວດກາວຽກງານເຕັກໂນໂລຊີລະດັບສູງ

ໝວດທີ **1**

ການຄຸ້ມຄອງວຽກງານເຕັກໂນໂລຊີລະດັບສູງ

ມາດຕາ 48 ອົງການຄຸ້ມຄອງວຽກງານເຕັກໂນໂລຊີລະດັບສູງ

ລັດຖະບານ ເປັນຜູ້ຄຸ້ມຄອງ**ວຽກງານເຕັກໂນໂລຊີລະດັບສູງ** ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງເຕັກໂນໂລຊີ ແລະ ການສື່ສານ ເປັນເຈົ້າການ ແລະ ຮັບຜິດຊອບ ໂດຍກົງ ໃນການປະສານສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານເຕັກໂນໂລຊີລະດັບສູງ ປະກອບດ້ວຍ:

1. ກະຊວງເຕັກໂນໂລຊີ ແລະ ການສື່ສານ;
2. ພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ;
3. ຫ້ອງການເຕັກໂນໂລຊີ ແລະ ການສື່ສານ ເມືອງ, ເທດສະບານ, ນະຄອນ.

ມາດຕາ 49 ສິດ ແລະ ໜ້າທີ່ຂອງກະຊວງເຕັກໂນໂລຊີ ແລະ ການສື່ສານ

ໃນການຄຸ້ມຄອງວຽກງານເຕັກໂນໂລຊີລະດັບສູງ ກະຊວງເຕັກໂນໂລຊີ ແລະ ການສື່ສານ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ, ປັບປຸງນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານເຕັກໂນໂລຊີລະດັບສູງ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານເຕັກໂນໂລຊີລະດັບສູງ ເປັນແຜນການ, ແຜນງານ ແລະ ໂຄງການລະອຽດ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານເຕັກໂນໂລຊີລະດັບສູງ;
4. ຊີ້ນຳການປັບປຸງວຽກງານເຕັກໂນໂລຊີລະດັບສູງ ໃນຂອບເຂດຄວາມຮັບຜິດຊອບຂອງຕົນ;
5. ພິຈາລະນາ ອອກ, ໂຈະ ຫຼື ຖອນໃບອະນຸຍາດ ການດຳເນີນວຽກງານເຕັກໂນໂລຊີລະດັບສູງ;
6. ຄົ້ນຄວ້າກ່ຽວກັບການສ້າງຕັ້ງເຂດເຕັກໂນໂລຊີລະດັບສູງ ເພື່ອສະເໜີລັດຖະບານພິຈາລະນາ;
7. ສ້າງ, ບຳລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນ ກ່ຽວກັບວຽກງານເຕັກໂນໂລຊີລະດັບສູງ;
8. ໂຈະ ຫຼື ຍົກເລີກຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານເຕັກໂນໂລຊີລະດັບສູງ ຂັ້ນລຸ່ມຂອງຕົນທີ່ຂັດກັບກົດໝາຍ;
9. ຮັບ, ພິຈາລະນາ ແລະ ແກ້ໄຂ ຄຳສະເໜີຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານເຕັກໂນໂລຊີລະດັບສູງ;
10. ຊີ້ນຳ, ຕິດຕາມ, ກວດກາ ແລະ ປະເມີນການຈັດຕັ້ງປະຕິບັດ ເຂດເຕັກໂນໂລຊີລະດັບສູງ, ວຽກງານເຕັກໂນໂລຊີລະດັບສູງ ໃນຂອບເຂດທົ່ວປະເທດ;
11. ປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການ ຈັດຕັ້ງປະຕິບັດວຽກງານເຕັກໂນໂລຊີລະດັບສູງ;
12. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານເຕັກໂນໂລຊີລະດັບສູງ;
13. ສະຫຼຸບ ແລະ ລາຍງານການເຄື່ອນໄຫວວຽກງານເຕັກໂນໂລຊີລະດັບສູງ ໃຫ້ລັດຖະບານຢ່າງເປັນປົກກະຕິ;
14. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 50 ສິດ ແລະ ໜ້າທີ່ຂອງພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ

ໃນການຄຸ້ມຄອງວຽກງານເຕັກໂນໂລຊີລະດັບສູງ ພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານເຕັກໂນໂລຊີລະດັບສູງ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານເຕັກໂນໂລຊີລະດັບສູງ;
3. ຄຸ້ມຄອງ, ນຳໃຊ້, ສະເໜີສ້າງ, ຍົກລະດັບບຸກຄະລາກອນກ່ຽວກັບວຽກງານເຕັກໂນໂລຊີລະດັບສູງ;
4. ອອກ, ໂຈະ ຫຼື ຖອນໃບອະນຸຍາດດຳເນີນວຽກງານເຕັກໂນໂລຊີລະດັບສູງ;
5. ໂຈະ ຫຼື ຍົກເລີກຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ຂອງຫ້ອງການເຕັກໂນໂລຊີ ແລະ ການສື່ສານ ເມືອງ, ເທດສະບານ, ນະຄອນ ທີ່ຂັດກັບກົດໝາຍ;
6. ຮັບພິຈາລະນາ ແກ້ໄຂຄຳສະເໜີຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານເຕັກໂນໂລຊີລະດັບສູງ;
7. ຕິດຕາມ, ກວດກາ ແລະ ປະເມີນການຈັດຕັ້ງປະຕິບັດເຂດເຕັກໂນໂລຊີລະດັບສູງ, ວຽກງານເຕັກໂນໂລຊີລະດັບສູງ;
8. ປະສານສົມທົບກັບພະແນກ, ອົງການລັດທຽບເທົ່າພະແນກຂັ້ນແຂວງ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານເຕັກໂນໂລຊີລະດັບສູງ;
9. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານເຕັກໂນໂລຊີລະດັບສູງ ຕາມການມອບໝາຍ;
10. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານເຕັກໂນໂລຊີລະດັບສູງ ໃຫ້ກະຊວງເຕັກໂນໂລຊີ ແລະ ການສື່ສານ ແລະ ອົງການປົກຄອງແຂວງ, ນະຄອນຫຼວງ ຢ່າງເປັນປົກກະຕິ;
11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 51 ສິດ ແລະ ໜ້າທີ່ຂອງຫ້ອງການເຕັກໂນໂລຊີ ແລະ ການສື່ສານ ເມືອງ, ເທດສະບານ,ນະຄອນ

ໃນການຄຸ້ມຄອງວຽກງານເຕັກໂນໂລຊີລະດັບສູງ ຫ້ອງການເຕັກໂນໂລຊີ ແລະ ການສື່ສານ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດນະໂຍບາຍ, ແຜນຍຸດທະສາດ, ກົດໝາຍ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານເຕັກໂນໂລຊີລະດັບສູງ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານເຕັກໂນໂລຊີລະດັບສູງ;
3. ຄົ້ນຄວ້າ ສະເໜີຕໍ່ພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ ເພື່ອພິຈາລະ ນາອອກ ຫຼື ຖອນໃບອະນຸຍາດ, ຢັ້ງຢືນ ແລະ ຮັບຮອງການດຳເນີນວຽກງານເຕັກໂນໂລຊີລະດັບສູງ;
4. ສະເໜີ ສ້າງ, ບຳລຸງ, ຍົກລະດັບ ແລະ ນຳໃຊ້ບຸກຄະລາກອນ ກ່ຽວກັບວຽກງານເຕັກໂນໂລຊີລະດັບສູງ;
5. ເກັບກຳ ແລະ ບັນທຶກຂໍ້ມູນ ກ່ຽວກັບວຽກງານເຕັກໂນໂລຊີລະດັບສູງ;
6. ຮັບພິຈາລະນາ ແກ້ໄຂຄຳສະເໜີຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານ ເຕັກໂນໂລຊີລະດັບສູງ;
7. ປະສານສົມທົບກັບຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານເຕັກໂນໂລຊີລະດັບສູງ;
8. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານເຕັກໂນໂລຊີລະດັບສູງ ໃຫ້ພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ມາດຕາ 52 ສິດ ແລະ ໜ້າທີ່ຂອງຂະແໜງການ, ພາກສ່ວນອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ

ໃນການຄຸ້ມຄອງວຽກງານເຕັກໂນໂລຊີລະດັບສູງ ຂະແໜງການ, ພາກສ່ວນອື່ນ ແລະ ອົງການປົກ ຄອງທ້ອງຖິ່ນທີ່ກ່ຽວຂ້ອງ ມີ ສິດ ແລະ ໜ້າທີ່ປະຕິບັດວຽກງານ ເຕັກໂນໂລຊີລະດັບສູງ ໃນຂອບເຂດຄວາມຮັບຜິດຊອບຂອງຕົນ ໂດຍປະສານສົມທົບກັບຂະແໜງການເຕັກໂນໂລຊີ ແລະ ການສື່ສານ.

ໝວດທີ **2**

ການກວດກາວຽກງານເຕັກໂນໂລຊີລະດັບສູງ

ມາດຕາ 53 ອົງການກວດກາ ວຽກງານເຕັກໂນໂລຊີລະດັບສູງ

ອົງການກວດກາວຽກງານເຕັກໂນໂລຊີລະດັບສູງ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານເຕັກໂນໂລຊີລະດັບສູງ ຕາມທີ່ໄດ້ກໍານົດໄວ້ໃນມາດຕາ 48 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາ ຊົນ, ສື່ມວນຊົນ ແລະ ປະຊາຊົນ.

ມາດຕາ 54 ເນື້ອໃນການກວດກາ

ການກວດກາ ວຽກງານເຕັກໂນໂລຊີລະດັບສູງ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ ແລະ ກົດໝາຍວ່າດ້ວຍເຕັກໂນໂລຊີລະດັບສູງ;
2. ແຜນການ, ແຜນງານ ແລະ ໂຄງການກ່ຽວກັບວຽກງານເຕັກໂນໂລຊີລະດັບສູງ;
3. ການເຄື່ອນໄຫວວຽກງານຂອງ ອົງການຄຸ້ມຄອງວຽກງານ ເຕັກໂນໂລຊີລະດັບສູງ ແລະ ພະນັກ ງານ-ລັດຖະກອນ ຫຼື ເຈົ້າໜ້າທີ່ ທີ່ກ່ຽວຂ້ອງ;
4. ການດຳເນີນວຽກງານເຕັກໂນໂລຊີລະດັບສູງ.

ມາດຕາ 55 ຮູບການການກວດກາ

ການກວດກາ ວຽກງານເຕັກໂນໂລຊີລະດັບສູງ ມີຮູບການ ດັ່ງນີ້:

1. ການກວດກາຢ່າງເປັນປົກກະຕິ ຊຶ່ງແມ່ນ ການກວດກາ ທີ່ດຳເນີນຕາມແຜນການຢ່າງ ເປັນປະ ຈຳ ແລະ ມີກຳນົດເວລາອັນແນ່ນອນ;
2. ການກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າ ມີຄວາມຈຳເປັນ ຊຶ່ງແຈ້ງໃຫ້ຜູ້ຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການດຳເນີນການກວດກາວຽກງານເຕັກໂນໂລຊີລະດັບສູງ ໃຫ້ປະຕິບັດຖືກຕ້ອງ ຕາມກົດໝາຍ ຢ່າງເຂັ້ມງວດ.

ພາກທີ **I**X

ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

ມາດຕາ 56 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ເປັນຕົ້ນ ການເປັນແບບຢ່າງ, ການປະກອບສ່ວນຢ່າງຕັ້ງໜ້າ ເຂົ້າໃນການຈັດຕັ້ງປະຕິບັດວຽກງານເຕັກໂນໂລຊີລະ ດັບສູງ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

ມາດຕາ 57 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຈະຖືກສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

ພາກທີ X

ບົດບັນຍັດສຸດທ້າຍ

ມາດຕາ 58 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

ມາດຕາ 59 ຜົນສັກສິດ

ກົດໝາຍສະບັບນີ້ ມີຜົນສັກສິດ ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**