**ສາທາລະນະລັດ ປະຊາທິປະໄຕ ປະຊາຊົນລາວ**

­ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

**ສະພາແຫ່ງຊາດ ເລກທີ** 19 **/ສພຊ**

**ນະຄອນຫຼວງວຽງຈັນ**, **ວັນທີ** 7 **ກໍລະກົດ** 2022

ກົດໝາຍ

ວ່າດ້ວຍວິຈິດສິນ

# **ພາກທີ I**

# **ບົດບັນຍັດທົ່ວໄປ**

## **ມາດຕາ 1 ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະ ການຕິດຕາມ ກວດກາ ການເຄື່ອນໄຫວວຽກງານວິຈິດສິນ ເພື່ອເຮັດໃຫ້ວຽກງານດັ່ງກ່າວດຳເນີນໄປຢ່າງ ຖືກຕ້ອງ, ມີປະສິດທິພາບ ແລະ ມີປະສິດທິຜົນ ແນໃສ່ສົ່ງເສີມຫົວຄິດປະດິດສ້າງ ໃນການສ້າງ, ປົກປັກຮັກ ສາ, ຟື້ນຟູ, ອະນຸລັກ, ພັດທະນາ ແລະ ຊົມໃຊ້ຜົນງານ ດ້ານວິຈິດສິນ, ຮັກສາເອກະລັກ, ພູມປັນຍາ, ມູນເຊື້ອທາງດ້ານວັດທະນະທຳອັນດີງາມຂອງຊາດ ໃຫ້ຍືນຍົງ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບ ສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

## **ມາດຕາ 2 ວິຈິດສິນ**

ວິຈິດສິນ ແມ່ນ ຜົນງານສິລະປະ ທີ່ມະນຸດສ້າງຂຶ້ນ ຈາກຄຸນຄ່າອັນລວມຍອດ ດ້ວຍພູມປັນຍາ, ພອນສະຫວັນ, ອາລົມຈິດບວກກັບສີມືອັນປານີດ ເພື່ອຄວາມງົດງາມ, ຄວາມເອກອ້າງທະນົງໃຈ ຊຶ່ງມີຄຸນຄ່າທາງດ້ານຈິດໃຈໂດຍບໍ່ສິ້ນສຸດ.

## **ມາດຕາ 3 ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ອະນຸສາວະລີ ໝາຍເຖິງ ຜົນງານປະຕິມາກໍາ ແລະ ສະຖາປັດຕະຍະກໍາ ທີ່ສ້າງຂຶ້ນໄວ້ເປັນທີ່ລະນຶກເຖິງຄຸນງາມຄວາມດີຂອງບຸກຄົນ, ເຫດການສໍາຄັນທາງດ້ານປະຫວັດສາດຂອງຊາດ ເປັນຕົ້ນ ຮູບປັ້ນຜູ້ນໍາ, ວິລະບູລຸດ, ວິລະຊົນ, ທາດນັກຮົບນິລະນາມ, ສະຖານທີ່ປະຫວັດສາດ;
2. ການອະນຸລັກຜົນງານດ້ານວິຈິດສິນ ໝາຍເຖິງ ການຮັກສາໄວ້ຊຶ່ງຄຸນຄ່າທາງສິລະປະດ້ານວັດທະ ນະທຳ, ປະຫວັດສາດ ເພື່ອບໍ່ໃຫ້ເຊື່ອມໂຊມ ແລະ ສູນຫາຍໄປຕາມການເວລາ;
3. ການກ່າຍ ຫຼື ລອກແບບ ຜົນງານດ້ານວິຈິດສິນ ໝາຍເຖິງ ການສ້າງຂຶ້ນໃໝ່ໂດຍ ກ່າຍເອົາແບບເກົ່າ, ສີສັນ, ລວດລາຍ, ຮູບຮ່າງລັກສະນະວັດຖຸ ຫຼື ຮູບແບບດັ່ງເດີມ;
4. **ຂະມຸ** ໝາຍເຖິງ ວັດສະດຸ ທີ່ເຮັດດ້ວຍ ຂີ້ເຖົ່າກົກໂພ ຫຼື ຂີ້ເຖົ່າອື່ນ, ນ້ຳກ້ຽງ, ຢາງບົງ ສຳລັບ ຫຼໍ່ລວດລາຍປະດັບ ໃສ່ ຕູ້, ພຣະພຸດທະຮູບ, ຫໍທໍາມາດ, ກະໂຈມ, ຫົວໂຂນ ແລະ ອື່ນໆ;
5. **ສິລະປິນອາຊີບ** ໝາຍເຖິງ ບຸກຄົນ, ນິຕິບຸກຄົນ ທີ່ເຄື່ອນໄຫວວຽກງານວິຈິດສິນ ເປັນອາຊີບຕົ້ນຕໍ ເຊັ່ນ ການແຕ້ມ, ການປັ້ນ, ການຄວັດ, ການອອກແບບງານສິນ ແລະ ຫັດຖະກຳສິນ;
6. **ສິລະປິນເຄິ່ງອາຊີບ** ໝາຍເຖິງ ບຸກຄົນ, ນິຕິບຸກຄົນ ທີ່ເຄື່ອນໄຫວວຽກງານວິຈິດສິນ ເປັນອາຊີບສຳຮອງ ຄຽງຄູ່ກັບອາຊີບອື່ນ;
7. **ສິລະປິນສະໝັກຫຼິ້ນ** ໝາຍເຖິງ ບຸກຄົນ, ນິຕິບຸກຄົນ ທີ່ມີຄວາມມັກທາງດ້ານວິຈິດສິນ ໂດຍບໍ່ໄດ້ຜ່ານການຮຽນ ແຕ່ຫາກໄດ້ເຄື່ອນໄຫວເປັນບາງຄັ້ງຄາວ, ບາງໄລຍະ ຕາມກາລະໂອກາດ ແລະ ເງື່ອນໄຂ;
8. **ປູນປຣາສເຕີ** ໝາຍເຖິງ ປູນຂາວສໍາລັບຫຼໍ່ແບບ, ປັ້ນແບບ ທີ່ມີຄຸນສົມບັດທີ່ແຂງໂຕໄວ;
9. **ສີອະຄຣີລິກ (ACRYLIC)** ໝາຍເຖິງ ສີນ້ຳສໍາລັບໃຊ້ໃນການແຕ້ມຮູບທຸກຊະນິດ ຊຶ່ງມີຄຸນນະພາບດີກວ່າສີນໍ້າ ແລະ ສີໂປສເຕີ;
10. **ສີໂປສເຕີ** ໝາຍເຖິງ ສີນໍ້າສໍາລັບໃຊ້ໃນການແຕ້ມຮູບທຸກຊະນິດ ຊຶ່ງບໍ່ສາມາດກັນນໍ້າໄດ້;
11. **ສາສະນະສະຖານ** ໝາຍເຖິງສະຖານທີ່ທາງດ້ານສາສະໜາ ເຊັ່ນ ວັດ, ສິມ, ກຸດຕິ, ຫໍແຈກ, ຫໍໄຕ, ຫໍກອງ, ຫໍພະ, ປະຕູໂຂງ, ທາດ, ຫໍຫຼັກເມືອງ, ທຳມະສະພາ ແລະ ບ່ອນສັກກາລະບູຊາອື່ນ;
12. **ສະກຸນຊ່າງວິຈິດສິນ** ໝາຍເຖິງ ບຸກຄົນ ທີ່ເປັນນາຍຊ່າງສະເພາະດ້ານວິຈິດສິນ ສາຂາຕ່າງໆ ເປັນຕົ້ນ ຊ່າງປັ້ນ, ແຕ້ມ, ຄວັດ, ຕິດມຸກ, ຕິດຄຳປິວ ແລະ ສິລະປະໂລຫະ;
13. **ສິລະປະ** ໝາຍເຖິງ ການສ້າງສັນຜົນງານດ້ານວິຈິດສິນ ດ້ວຍພູມປັນຍາ, ພອນສະຫວັນ, ອາລົມຈິດບວກກັບສີມືອັນປານີດ ເປັນຕົ້ນ ການແຕ້ມ, ຄວັດ, ປັ້ນ, ຫຼໍ່.

## **ມາດຕາ 4 ນະໂຍບາຍຂອງລັດ ກ່ຽວກັບວຽກງານວິຈິດສິນ**

ລັດ ສົ່ງເສີມ ແລະ ໃຫ້ຄວາມສຳຄັນ ວຽກງານວິຈິດສິນ ໃຫ້ມີການຂະຫຍາຍຕົວ, ມີຄວາມເຂັ້ມແຂງ ແລະ ມີຄຸນນະພາບ ດ້ວຍການສ້າງ, ພັດທະນາ ແລະ ປະກອບບຸກຄະລາກອນ, ສະໜອງ ງົບປະມານ, ພາຫະ ນະ, ວັດຖູປະກອນ, ເຕັກນິກ ແລະ ເຕັກໂນໂລຊີທີ່ທັນສະໄໝ.

ລັດ ສົ່ງເສີມ ແລະ ສ້າງເງື່ອນໄຂ ອຳນວຍຄວາມສະດວກໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ປະກອບສ່ວນ ແລະ ມີສ່ວນຮ່ວມໃນ ການຄົ້ນຄວ້າ ວິໄຈ, ການປະດິດສ້າງ, ການພັດທະນາຜົນງານ, ການເຜີຍແຜ່ຄຸນຄ່າ ແລະ ອະນຸລັກ ຜົນງານດ້ານວິຈິດສິນທີ່ມີລັກສະນະຊາດ, ມະ ຫາຊົນ ແລະ ກ້າວໜ້າ ພ້ອມທັງຊຸກຍູ້ ແລະ ສົ່ງເສີມ ໃຫ້ສ້າງສະຖານການສຶກສາ, ສ້າງວິຊາຊີບ ແລະ ຜະລິດຕະພັນວິຈິດສິນ ໃຫ້ມີຄວາມອຸດົມຮັ່ງມີ, ຫຼາຍຮູບ ຫຼາຍສີ ແລະ ເປັນສິນຄ້າ.

ລັດ ຮັບຮູ້ ແລະ ປົກປ້ອງກຳມະສິດ, ລິຂະສິດ ກ່ຽວກັບຜົນງານດ້ານວິຈິດສິນຂອງ ບຸກຄົນ, ນິຕິບຸກ ຄົນ ແລະ ການຈັດຕັ້ງ ທີ່ໄດ້ຂຶ້ນທະບຽນຢ່າງຖືກຕ້ອງຕາມກົດໝາຍ ແລະ ລະບຽບການ, ປົກປ້ອງສິດຜົນ ປະໂຫຍດອັນຊອບທຳຂອງ ຜູ້ດຳເນີນທຸລະກິດ ແລະ ຜູ້ຊົມໃຊ້ຜົນງານ ດ້ານວິຈິດສິນ.

## **ມາດຕາ 5 ຫຼັກການກ່ຽວກັບວຽກງານວິຈິດສິນ**

ການເຄື່ອນໄຫວວຽກງານວິຈິດສິນ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທຳມະນູນ, ກົດໝາຍ ແລະ ແຜນພັດທະນາເສດຖະ ກິດ-ສັງຄົມແຫ່ງຊາດ;
2. ຮັບປະກັນ ​ລັກສະນະ​ຊາດ, ມະຫາຊົນ, ກ້າວໜ້າ, ວິທະຍາສາດ ແລະ ທັນສະໄໝ;
3. ຮັບປະກັນ ລັກສະນະເຄົ້າເດີມ, ປົກປັກຮັກສາ, ຟື້ນຟູ, ອະນຸລັກ ແລະ ເສີມຂະຫຍາຍຄຸນຄ່າຂອງຜົນງານດ້ານວິຈິດສິນ;
4. ຮັບປະກັນຄວາມຍຸຕິທຳ, ໂປ່ງໃສ ແລະ ສາມາດກວດສອບໄດ້;
5. ຮັບປະກັນການປະສານສົມທົບກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນທີ່ກ່ຽວຂ້ອງ ລວມທັງການມີສ່ວນຮ່ວມຂອງມະຫາຊົນ.

## **ມາດຕາ 6 ສິດ ແລະ ພັນທະ ຂອງພົນລະເມືອງກ່ຽວກັບວຽກງານວິຈິດສິນ**

ພົນລະເມືອງລາວ, **ຄົນ​ຕ່າງ​ດ້າວ, ຄົນຕ່າງປະ​ເທດ ແລະ ຄົນ​ບໍ່​ມີ​ສັນຊາດ**  ທີ່ອາໄສ ຢູ່ ສປປ ລາວ ມີສິດໃນການເຄື່ອນໄຫວ ແລະ ການຄົ້ນຄວ້າສ້າງ ຜົນງານດ້ານວິຈິດສິນ ແລະ ປະກອບກິດຈະການ, ປະກອບ ຄໍາເຫັນ ຕໍ່ຜົນງານ, ຜະລິດຕະພັນສິນ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ຕາມທີ່ໄດ້ກຳນົດໄວ້ໃນກົດໝາຍ.

**ພົນລະ​ເມືອງ​ລາວ, ຄົນ​ຕ່າງ​ດ້າວ, ຄົນຕ່າງປະ​ເທດ ແລະ ຄົນ​ບໍ່​ມີ​ສັນຊາດ ທີ່ອາ​ໄສ ຫຼື ເຄື່ອນໄຫວ ​ຢູ່ ສປປ ລາວ ລ້ວນ​ແຕ່ມີ​ພັນທະໃນ​ການ​ປົກ​ປັກ​ຮັກສາ, ອະນຸລັກ ຜົນງານດ້ານວິຈິດ​ສິນທີ່ມີຄຸນຄ່າຂອງ​ຊາດ ແລະ ຂອງທ້ອງຖິ່ນ.**

**​ຄົນ​ລາວຢູ່​ຕ່າງປະ​ເທດ​ ກໍສາມາດປະກອບສ່ວນ​ເຂົ້າ​ໃນ​ການ​ ປົກ​ປັກ​ຮັກສາ, ອະນຸລັກ, ພັດທະນາ ແລະ ຊົມໃຊ້ ​ຜົນງານດ້ານວິຈິດ​ສິນຂອງຊາດ ແລະ ຂອງທ້ອງຖິ່ນ.**

## **ມາດຕາ 7 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວວຽກງານວິຈິດສິນ ຢູ່ ສປປ ລາວ.

## **ມາດຕາ 8 ການຮ່ວມມືສາກົນ**

ລັດ ສົ່ງເສີມການພົວພັນ, ຮ່ວມມື ກັບຕ່າງປະເທດ, ພາກພື້ນ ແລະ ສາກົນ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ເຕັກນິກວິຊາການ ແລະ ເຕັກໂນໂລຊີ ກ່ຽວກັບວຽກງານວິຈິດສິນ ລວມທັງການສ້າງກິດຈະກຳຮ່ວມກັນ, ການຝຶກອົບຮົມ, ການເຜີຍແຜ່ ແລະ ການວາງສະແດງຜົນງານດ້ານວິຈິດສິນ ເພື່ອເຮັດໃຫ້ວຽກງານດັ່ງກ່າວ ມີຄຸນນະພາບ ແລະ ປະສິດທິພາບ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

# **ພາກທີ II**

# **ປະເພດ, ລັກສະນະ ແລະ ລະດັບ ຂອງວິຈິດສິນ**

## **ໝວດທີ 1**

## **ປະເພດຂອງວິຈິດສິນ**

## **ມາດຕາ 9 ປະເພດຂອງວິຈິດສິນ**

ວິຈິດສິນ ມີ ຫົກປະເພດ ດັ່ງນີ້:

1. ຈິດຕະກຳ;
2. ປະຕິມາກຳ;
3. ສິລະປະພາບພິມ;
4. ນິເທດສິນ;
5. ສະຖາປັດຕະຍະກຳສິນ;
6. ຫັດຖະກຳສິນ.

## **ມາດຕາ 10 ຈິດຕະກໍາ**

ຈິດຕະກໍາ ແມ່ນ ການ​ແຕ້ມດ້ວຍ ສໍ, ສີນໍ້າ, ສີນໍ້າມັນ, ສີໂປສເຕີ, ສີອະຄຣີລິກ, ສໍຖ່ານຄາບອນ ແລະ ການແຕ້ມດ້ວຍວັດຖຸອື່ນ ລົງໃສ່ວັດສະດຸ ເຊັ່ນ ເຈ້ຍ, ໄມ້ອັດ, ຜ້າແພ, ຝາ ຫຼື ວັດສະດຸອື່ນ ໃຫ້ອອກມາເປັນຜົນງານ ທີ່ເປັນຮູບແຕ້ມ ທີ່ມີຫຼາຍ ລັກສະນະ, ຮູບແບບ ແລະ ເນື້ອໃນ ເປັນຕົ້ນ ຮູບເໝືອນຄົນ, ຮູບສັດ, ຮູບທຳມະຊາດ, ຮູບຊີວິດປະຈໍາວັນ, ຮູບປະກອບເລື່ອງ, ຮູບສິ່ງວັດຖຸ.

## **ມາດຕາ 11 ປະຕິມາກໍາ**

ປະຕິມາກໍາ ແມ່ນ ການປັ້ນ, ການແກະສະຫຼັກ, ການຫຼໍ່ ຂີ້ເຜິ້ງ, ສະບູ, ໄມ້, ຫີນ, ປູນປຣາສເຕີ, ໂລຫະ​ ແລະ ວັດສະດຸອື່ນ​ ໃຫ້ເປັນຜົນງານ ແລະ ຜະ​ລິດ​ຕະ​ພັນສິນ.

## **ມາດຕາ 12 ສິລະປະພາບພິມ**

ສິລະປະພາບພິມ ແມ່ນ ຮູບພາບທີ່ໄດ້ຈາກການສ້າງແມ່ພິມ ເພື່ອພິມດ້ວຍ ນໍ້າມຶກ, ສີໂປສເຕີ, ສີອະຄຣີລິກ ແລະ ສີອື່ນ ລົງໃສ່ ເຈ້ຍ, ວັດສະດຸ ຫຼື ໂລຫະ​ອື່ນ ໃຫ້ເປັນຜົນງານ ແລະ ຜະລິດຕະພັນສິນ.

## **ມາດຕາ 13 ນິເທດສິນ**

ນິເທດສິນ ແມ່ນ ຜະລິດຕະພັນສິນທີ່ໄດ້ຈາກ ການອອກແບບງານສິນ ເພື່ອໂຄສະນາ ເຜີຍແຜ່ ໂດຍຜ່ານພາຫະນະສື່ມວນຊົນ ກ່ຽວກັບຜະລິດຕະພັນ, ສິນຄ້າ, ວັດຖຸ ແລະ ເຄື່ອງຂອງ ເປັນຕົ້ນ ການອອກແບບ ຜະລິດຕະພັນ, ການອອກແບບສື່ສິ່ງພິມ, ການອອກແບບສື່ໂຄສະນາ, ການອອກແບບສື່ເອເລັກໂຕຣນິກ.

## **ມາດຕາ 14 ສະຖາປັດຕະຍະກຳສິນ**

ສະຖາປັດຕະຍະກຳສິນ ແມ່ນ ສິ່ງກໍ່ສ້າງແຫ່ງສິລະປະ ທີ່ມີຮູບຊົງ, ການຕົບແຕ່ງ ພາຍໃນ ແລະ ພາຍນອກ ດ້ວຍລວດລາຍສິລະປະທີ່ ປານີດ, ໂດດເດັ່ນ ທາງດ້ານວັດທະນະທຳ ແລະ ປະຫວັດສາດ ເປັນຕົ້ນ ລວດລາຍສິລະປະຂອງ ອາຄານ, ເຮືອນພັກອາໄສ, ສິມ, ກຸດຕິ, ຫໍແຈກ, ຫໍກອງ, ຫໍພະ, ປະຕູໂຂງ, ທາດ, ຫໍຫຼັກເມືອງ.

­­­

## **ມາດຕາ 15 ຫັດຖະກໍາສິນ**

ຫັດຖະກຳສິນ ແມ່ນ ຜະລິດຕະພັນຫັດຖະກຳ ທີ່ມີສິລະປະ ທີ່ເປັນເອກະລັກສະເພາະ ເປັນຕົ້ນ ເຄື່ອງຕົບແຕ່ງ, ເຄື່ອງປະດັບ, ເຄື່ອງເອ້, ເຄື່ອງໃຊ້ສອຍ, ເຄື່ອງນຸ່ງຫົ່ມ, ເຄື່ອງຈັກສານ.

## **ໝວດທີ 2**

## **ລັກສະນະຂອງວິຈິດສິນ**

## **ມາດຕາ 16 ລັກສະນະຂອງວິຈິດສິນ**

ວິຈິດສິນ ມີ ສາມລັກສະນະ ດັ່ງນີ້:

1. ວິ​ຈິດ​ສິນ​ພື້ນ​ເມືອງ;
2. ວິ​ຈິ​ດສິນ​ຮ່ວມ​ສະໄ​ໝ;
3. ວິ​ຈິດ​ສິນແບບສ້າງສັນ.

## **ມາດຕາ 17 ວິ​ຈິ​ດສິນ​ພື້ນ​ເມືອງ**

ວິ​ຈິ​ດສິນພື້ນ​ເມືອງ ແມ່ນ ຜົນງານດ້ານວິຈິດສິນທີ່ມີເອກະລັກ ທາງດ້ານສິລະປະ, ວັດທະນະທໍາ ແລະ ປະຫວັດສາດ ທີ່ເປັນຕົ້ນແບບດັ່ງເດີມກ່ຽວກັບ ນິທານພື້ນບ້ານ, ພຸດທະປະຫວັດ ແລະ ອື່ນໆ ດ້ວຍ ການແຕ້ມລວດລາຍລາວ, ການແຕ້ມຝາພະໜັງ, ການຕິດແກ້ວ, ຟອກຄຳປິວ, ຟອກສີເງິນ, ຟອກສີຄໍາ, ການປັ້ນ, ຫຼໍ່, ຄວັດ, ເຄື່ອງປັ້ນດິນເຜົາ ທີ່ເຮັດດ້ວຍ ດິນ, ປູນ, ພະທາຍເພັດ, ຂະມຸ, ໄມ້, ທອງສໍາລິດ, ການສ້າງຜົນງານຫັດຖະກຳສິນ ທີ່ເປັນເອກະລັກແຕ່ລະທ້ອງຖິ່ນດ້ວຍການຕີ ເງິນ, ທອງ, ຄໍາ.

## **ມາດຕາ 18 ວິ​ຈິດ​ສິນ​ຮ່ວມ​ສະ​ໄໝ**

ວິຈິດ​ສິນຮ່ວມ​ສະ​ໄໝ ແມ່ນ ຜົນງານດ້ານວິຈິດສິນທີ່ມີເອກະລັກຂອງຊາດ, ມີການປະສົມປະສານ​ລະຫວ່າງ ອັນໃໝ່ ແລະ ອັນເກົ່າ ຊຶ່ງມີລັກສະນະກ້າວໜ້າ ທີ່ຮັບໃຊ້ສັງຄົມໃນປັດຈຸບັນ ເພື່ອໃຫ້​ສອດ​ຄ່ອງ​ກັບ​ ວິ​ວັດ​ທະ​ນາການຂອງ​ສັງ​ຄົມ ແລະ ການພັດທະນາປະເທດຊາດ ດ້ວຍ ການປັ້ນ, ການຫຼໍ່ ອະນຸສາວະລີບັນພະບູ ລຸດ, ບຸກຄົນສໍາຄັນທາງປະຫວັດສາດ; ການແຕ້ມ, ການພິມ, ການຄວັດແກະສະຫຼັກ ຫຼື ການກໍ່ສ້າງ ດ້ວຍວັດສະດຸ, ໂລຫະຕ່າງໆ.

## **ມາດຕາ 19 ວິຈິດສິນແບບສ້າງສັນ**

ວິຈິດສິນແບບສ້າງສັນ ແມ່ນ ຜົນງານດ້ານວິຈິດສິນທີ່ມີການປະດິດສ້າງ ໃຫ້ມີຄວາມແປກໃໝ່ ໂດຍມີການປະສົມປະສານ​ດ້ານສິລະປະ ເປັນຕົ້ນ ການແຕ້ມ, ການຄວັດແກະສະຫຼັກ, ການປັ້ນ, ການຫຼໍ່, ການພິມ ໃຫ້ທັນຍຸກສະໄໝ ມີລັກສະນະກ້າວໜ້າ ແລະ ສາກົນ ຫຼາຍຂຶ້ນ.

## **ໝວດທີ 3**

## **ລະດັບຂອງວິຈິດສິນ**

## **ມາດຕາ 20 ລະດັບຂອງວິຈິດສິນ**

ວິຈິດສິນ ມີ ສອງລະດັບ ດັ່ງນີ້:

1. ວິຈິດສິນລະດັບທ້ອງຖິ່ນ;
2. ວິຈິດສິນລະດັບຊາດ.

ສຳລັບ ເງື່ອນໄຂ, ມາດຕະຖານ ແລະ ຂັ້ນຕອນ ການຈັດລະດັບຂອງວິຈິດສິນ ໄດ້ກຳນົດໄວ້ໃນລະ ບຽບການຕ່າງຫາກ.

## **ມາດຕາ 21 ວິຈິດສິນລະດັບທ້ອງຖິ່ນ**

**ວິຈິດສິນລະດັບທ້ອງຖິ່ນ ແມ່ນ ຜົນງານດ້ານວິຈິດສິນທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ລະດັບທ້ອງຖິ່ນ ທາງດ້ານວັດທະນະທໍາ, ປະຫວັດສາດ ຊຶ່ງສ້າງຂຶ້ນ, ຕັ້ງຢູ່ ຫຼື ເກັບຮັກສາໄວ້ໃນພື້ນທີ່ຂອງທ້ອງຖິ່ນທີ່ ກ່ຽວຂ້ອງ ທີ່ໄດ້ຂຶ້ນທະບຽນເປັນວິຈິດສິນລະດັບທ້ອງຖິ່ນ.**

## **ມາດຕາ 22 ວິຈິດສິນລະດັບຊາດ**

**ວິຈິດສິນລະດັບຊາດ ແມ່ນ ຜົນງານດ້ານວິຈິດສິນທີ່ມີເອກະລັກ, ຄຸນຄ່າສູງ, ລວດລາຍສິລະປະອັນປານີດ, ໂດດເດັ່ນ ແລະ ຫາຍາກ ລະດັບຊາດ ທາງດ້ານວັດທະນະທຳ, ປະຫວັດສາດ ຊຶ່ງສ້າງຂຶ້ນ, ຕັ້ງຢູ່ ຫຼື ເກັບຮັກສາໄວ້ ໃນພື້ນທີ່ໃດໜຶ່ງຂອງ ສປປ ລາວ ທີ່ໄດ້ຂຶ້ນທະບຽນເປັນວິຈິດສິນລະດັບຊາດ.**

# **ພາກທີ III**

# **ການສ້າງຜົນງານດ້ານວິຈິດສິນ ແລະ ວິຈິດສິນທີ່ເປັນສົມບັດມິ່ງເມືອງ**

## **ມາດຕາ 23 ການສ້າງຜົນງານດ້ານວິຈິດສິນ**

ການສ້າງຜົນງານດ້ານວິຈິດສິນ ແມ່ນ ການສ້າງຜົນງານສິລະປະ ທີ່ມີລັກສະນະຊາດ, ມະຫາຊົນ ແລະ ກ້າວໜ້າ ບົນພື້ນຖານຫົວຄິດປະດິດສ້າງຂອງຜູ້ສ້າງ ທີ່ອອກມາຈາກ ອາລົມຈິດ, ປະສົບການ, ການບັນທຶກເຫດການ, ຄວາມຮູ້ສຶກ ທີ່ສະທ້ອນເຖິງສັງຄົມ, ຄວາມເຊື່ອ ແລະ ວິຖີການດຳລົງຊີວິດ ທີ່ບໍ່ຂັດກັບແນວທາງ ນະໂຍບາຍ, ກົດໝາຍ, ວັດທະນະທຳ, ຮີດຄອງປະເພນີອັນດີງາມຂອງຊາດ ແລະ ຂອງປະຊາຊົນລາວບັນດາ ເຜົ່າ.

## **ມາດຕາ 24 ການແຂ່ງຂັນສ້າງຜົນງານດ້ານວິຈິດສິນ**

ການແຂ່ງຂັນສ້າງຜົນງານດ້ານວິຈິດສິນ ແມ່ນ ການຊຸກຍູ້ ແລະ ສົ່ງເສີມ ຫົວຄິດປະດິດສ້າງ, ພອນສະຫວັນຂອງບຸກຄົນ ທີ່ເປັນນັກວິຈິດສິນ ອາຊີບ, ເຄິ່ງອາຊີບ ແລະ ສະໝັກຫຼິ້ນ ເພື່ອເຮັດໃຫ້ຜົນງານດ້ານວິ ຈິດສິນ ອຸດົມຮັ່ງມີ, ມີຫຼາຍສີສັນ ແລະ ຍືນຍົງ.

ບຸກຄົນ, ນິຕິບຸກຄົນ ຫຼື ການ​ຈັດ​ຕັ້ງ ທີ່ຈັດຕັ້ງແຂ່ງຂັນຜົນງານດ້ານວິຈິດສິນ ຕ້ອງປະ​ຕິ​ບັດຕາມກົດ ໝາຍ, ລະບຽບການທີ່ກ່ຽວຂ້ອງ ແລະ ເປົ້າໝາຍການແຂ່ງຂັນຜົນງານດ້ານວິຈິດສິນ.

## **ມາດຕາ 25 ເປົ້າໝາຍການແຂ່ງຂັນຜົນງານດ້ານວິຈິດສິນ**

ການແຂ່ງຂັນຜົນງານດ້ານວິຈິດສິນ ມີເປົ້າໝາຍ ດັ່ງນີ້:

1. ຊຸກຍູ້, ສົ່ງເສີມຫົວຄິດປະດິດສ້າງ ຂອງ ບຸກຄົນ, ນິຕິບຸກຄົົນ ແລະ ການຈັດຕັ້ງ ໃນການສ້າງຜົນງານດ້ານວິຈິດສິນ ໃຫ້ມີຫຼາຍສີສັນ, ມີລັກສະນະຊາດ, ມະຫາຊົນ ແລະ ກ້າວໜ້າ;
2. ອະນຸລັກຮັກສາ ເອກະລັກ, ມູນເຊື້ອ ທາງດ້ານວັດທະນະທຳ ຂອງຊາດ ແລະ ເຜົ່າ ໃຫ້ຍືນຍົງ;
3. ສົ່ງເສີມ ບຸກ​ຄົນ, ນິ​ຕິບຸກ​ຄົນ ແລະ ​ການ​​ຈັດ​ຕັ້ງ ປະກອບສ່ວນເຂົ້າໃນການພື້ນຟູ, ອະນຸລັກ, ພັດທະນາ ແລະ ຊົມໃຊ້ ຜົນງານດ້ານວິຈິດສິນ ໃຫ້ເທົ່າ​ທຽມກັບພາກພື້ນ ແລະ ສາກົນ.

## **ມາດຕາ 26 ວິຈິດສິນທີ່ເປັນສົມບັດມິ່ງເມືອງ**

**ວິຈິດສິນທີ່ເປັນສົມບັດມິ່ງເມືອງ ແມ່ນ ຜົນງານດ້ານວິຈິດສິນ ຊຶ່ງມີຄຸນຄ່າອັນໂດດເດັ່ນ, ພິເສດ ທີ່ຫາຍາກ ເປັນເອກະລັກຂອງຊາດ, ເປັນທີ່ສັກກາລະບູຊາ, ຄູ່ບ້ານຄູ່ເມືອງ ແລະ ເຊີດຊູຈິດໃຈຮັກຊາດ ແລະ ບ້ານເກີີດເມືອງນອນ ເປັນຕົ້ນ ລວດລາຍສິລະປະຂອງ ອະນຸສາວະລີວິລະບູລຸດ**, **ສາສະນະສະຖານ**, **ພຣະພຸດທະຮູບ ເຊັ່ນ** ພຣະທາດຫຼວງ, ວັດສີສະເກດ, ຫໍພຣະແກ້ວ, ວັດຊຽງທອງ, ວັດພູຈໍາປາສັກ, ໄຫຫີນຊຽງຂວາງ**.**

# **ພາກທີ IV**

# **ການຄຸ້ມຄອງ, ການປົກປັກຮັກສາ, ການອະນຸລັກ ວິຈິດສິນ**

## **ໝວດທີ 1**

## **ການຄຸ້ມຄອງວິຈິດສິນ**

## **ມາດຕາ 27 ການຄຸ້ມຄອງ**

ລັດ ຄຸ້ມຄອງວິຈິດສິນ ຢ່າງ ລວມສູນ ແລະ ເປັນລະບົບໃນຂອບເຂດທົ່ວປະເທດ ເພື່ອໃຫ້ຜົນງານດ້ານວິຈິດສິນ ໄດ້ຮັບການປົກປ້ອງ ຕາມກົດໝາຍ.

ການຄຸ້ມຄອງວິຈິດສິນ ດຳເນີນດ້ວຍ ການຂຶ້ນທະບຽນ, ການຈຳລອງແບບ, ການສ້າງໃໝ່, ການຄົ້ນ ຄວ້າ, ວິໄຈ, ການສົ່ງອອກ ເພື່ອການວິໄຈ ແລະ ການວາງສະແດງ, ການນຳເຂົ້າ, ການໂຄສະນາ ການເຜີຍແຜ່ ຫຼື ຈຳໜ່າຍ, ການໂອນ, ການຊື້ ຂາຍ, ການເຊົ່າ ແລະ ການສືບທອດ.

ກຳມະສິດ ແລະ ລິຂະສິດ ຕໍ່ວິຈິດສິນທີ່ເປັນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ຢູ່ພາຍໃນປະເທດ ໄດ້ຮັບການຄຸ້ມຄອງ ແລະ ປົກປ້ອງຈາກລັດ ຕາມກົດໝາຍ.

## **ມາດຕາ 28 ການຂຶ້ນທະບຽນ**

ຜົນງານດ້ານວິຈິດສິນ ທີ່ຢູ່ໃນການຄອບຄອງຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ສາມາດຂຶ້ນທະບຽນນຳຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ.

ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ດຳເນີນການຊອກຄົ້ນ, ເກັບກຳຜົນງານດ້ານວິຈິດສິນປະເພດຕ່າງໆ ເພື່ອປະເມີນຄຸນຄ່າ, ຈັດລະດັບ ແລະ ຂຶ້ນທະບຽນ ພ້ອມກັນນັ້ນ ກໍຊຸກຍູ້ໃຫ້ຜູ້ຄອບຄອງຜົນງານດ້ານວິຈິດສິນ ສະເໜີຂຶ້ນທະບຽນ ຊຶ່ງພາຍຫຼັງໄດ້ຂຶ້ນທະບຽນແລ້ວ ຜົນງານດັ່ງກ່າວຖືກຮັບຮອງ ເປັນຜົນງານທີ່ຕ້ອງໄດ້ຮັບການປົກປ້ອງ, ປົກປັກຮັກສາ ແລະ ອະນຸລັກໃຫ້ຍືນຍົງ.

ຜົນງານດ້ານວິຈິດສິນ ທີ່ຢູ່ໃນການຄອບຄອງຂອງສຳນັກງານຜູ້ຕາງໜ້າຂອງ ສປປ ລາວ ຢູ່ຕ່າງປະ ເທດ ໃຫ້ຂຶ້ນທະບຽນນຳກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ.

ຜົນງານດ້ານວິຈິດສິນ ທີ່ເປັນສົມບັດມິ່ງເມືອງ ໃຫ້ຂຶ້ນທະບຽນນຳກະຊວງຖະແຫຼງຂ່າວ, ວັດທະນະ ທຳ ແລະ ທ່ອງທ່ຽວ, ພາຍຫຼັງຂຶ້ນທະບຽນແລ້ວ ຜົນງານດັ່ງກ່າວຖືກຮັບຮູ້ ເປັນຜົນງານດ້ານວິຈິດສິນລະດັບຊາດ ພ້ອມທັງຮັບຮູ້ສິດຄອບຄອງ.

ການຂຶ້ນທະບຽນ ໃຫ້ປະຕິບັດຕາມຂັ້ນຕອນ ດັ່ງນີ້:

1. ການຍື່ນຄຳຮ້ອງຂໍຂຶ້ນທະບຽນ;
2. ການພິຈາລະນາການຂຶ້ນທະບຽນ;
3. ການເກັບຮັກສາເອກະສານຂຶ້ນທະບຽນ;
4. ການປ່ຽນແປງ, ການລົບລ້າງ ແລະ ການຄັດຄ້ານ ການຂຶ້ນທະບຽນ.

## **ມາດຕາ 29 ການຍື່ນຄຳຮ້ອງຂໍຂຶ້ນທະບຽນ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງຂໍຂຶ້ນທະບຽນຜົນງານດ້ານວິຈິດສິນ ຕ້ອງຍື່ນຄຳຮ້ອງຕໍໍ່ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ ໂດຍຜ່ານຫ້ອງການ ຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ ບ່ອນຕົນອາໄສຢູ່ ຫຼື ບ່ອນທີ່ຜົນງານດ້ານວິຈິດສິນຕັ້ງຢູ່.

ສຳລັບຜົນງານດ້ານວິຈິດສິນ ທີ່ຢູ່ໃນການຄອບຄອງຂອງສຳນັກງານຜູ້ຕາງໜ້າຂອງ ສປປ ລາວ ຢູ່ຕ່າງປະເທດ, ສົມບັດມິ່ງເມືອງ ໃຫ້ຍື່ນຄຳຮ້ອງຂໍຂຶ້ນທະບຽນ ນຳກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ.

## **ມາດຕາ 30 ການພິຈາລະນາການຂຶ້ນທະບຽນ**

ພາຍຫຼັງໄດ້ຮັບຄຳຮ້ອງຂໍຂຶ້ນທະບຽນຜົນງານດ້ານວິຈິດສິນແລ້ວ ຂະແໜງການຖະແຫຼງຂ່າວ, ວັດທະ ນະທຳ ແລະ ທ່ອງທ່ຽວ ທີ່ກ່ຽວຂ້ອງ ຕ້ອງພິຈາລະນາຄຳຮ້ອງດັ່ງກ່າວ ພາຍໃນເວລາ ເກົ້າສິບວັນ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ.

ການຂຶ້ນທະບຽນນັ້ນ ໃຫ້ປະຕິບັດຕາມລະບຽບການ ກ່ຽວກັບການຂຶ້ນທະບຽນຜົນງານດ້ານວິຈິດສິນ ທີ່ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ວາງອອກ.

## **ມາດຕາ 31 ການເກັບຮັກສາເອກະສານຂຶ້ນທະບຽນ**

ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເປັນຜູ້ເກັບຮັກສາເອກະສານຂຶ້ນທະບຽນ ກ່ຽວກັບຜົນງານດ້ານວິຈິດສິນ ໂດຍເກັບມ້ຽນໃນຖານຂໍ້ມູນ ຫຼື ຫ້ອງເກັບມ້ຽນໄວ້ສະເພາະ ເພື່ອບໍ່ໃຫ້ຕົກເຮ່ຍເສຍຫາຍ ຫຼື ຖືກທຳລາຍ.

## **ມາດຕາ 32 ການປ່ຽນແປງ, ການລົບລ້າງ ແລະ ການຄັດຄ້ານ ການຂຶ້ນທະບຽນ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເຫັນວ່າ ການຂຶ້ນທະບຽນຜົນງານດ້ານວິຈິດສິນບໍ່ຖືກຕ້ອງ ກໍມີສິດຮ້ອງຂໍຕໍ່ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ບ່ອນຕົນອາໄສຢູ່ ເພື່ອໃຫ້ປ່ຽນແປງ ຫຼື ລົບລ້າງ. ໃນກໍລະນີຂະແໜງການດັ່ງກ່າວ ຫາກບໍ່ພິຈາລະນາ ບຸກຄົນ, ນິຕິບຸກຄົນ ຫຼື ການຈັດຕັ້ງນັ້ນ ກໍມີສິດຮ້ອງຂໍຕໍ່ສານປະຊາຊົນ ເພື່ອໃຫ້ປ່ຽນແປງ ຫຼື ລົບລ້າງ ການຂຶ້ນທະບຽນດັ່ງກ່າວ.

ສໍາລັບການຂຶ້ນທະບຽນທີ່ແຕະຕ້ອງເຖິງສິດ ແລະ ຜົນປະໂຫຍດຂອງຜູ້ອື່ນນັ້ນ ບຸກຄົນ, ນິຕິບຸກຄົນ ຫຼື ການຈັດຕັ້ງດັ່ງກ່າວ ກໍມີສິດຂໍຄັດຄ້ານການຂຶ້ນທະບຽນ ເພື່ອໃຫ້ຂະແໜງການທີ່ກ່ຽວຂ້ອງພິຈາລະນາ ຕາມກົດ ໝາຍ.

ໃນກໍລະນີຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຫາກເຫັນວ່າການຂຶ້ນທະບຽນ ຜົນງານດ້ານວິຈິດສິນ ບໍ່ຖືກຕ້ອງ ກໍມີສິດປ່ຽນແປງ ຫຼື ລົບລ້າງໄດ້ ພາຍໃນເວລາ ສິບຫ້າວັນ ນັບແຕ່ວັນຮູ້ ຫຼື ພົບເຫັນ ເປັນຕົ້ນໄປ.

ການປ່ຽນແປງ, ການລົບລ້າງ ແລະ ການຄັດຄ້ານ ການຂຶ້ນທະບຽນ ຕ້ອງພິຈາລະນາພາຍໃນເວລາ ສາມສິບວັນ ນັບແຕ່ວັນໄດ້ຮັບຄຳຮ້ອງ ເປັນຕົ້ນໄປ.

## **ມາດຕາ 33 ການຈໍາລອງແບບ**

ການຈຳລອງແບບ ແມ່ນ ການສ້າງ ຫຼື ຜະລິດ ວັດຖຸໃໝ່ ດ້ວຍການກ່າຍເອົາ ຂະໜາດ, ຊັດສ່ວນ, ຮູບຊົງ, ຮູບແບບ, ສີສັນ, ການຕົບແຕ່ງ ລວມທັງຈຸດພິເສດອື່ນ ໃຫ້ຖືກຕ້ອງຕາມແບບຕົ້ນສະບັບ ແລະ ຕ້ອງໃສ່ເຄື່ອງໝາຍຂອງວັດຖຸຈຳລອງນັ້ນ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງ ຈຳລອງແບບຜົນງານດ້ານວິຈິດສິນ ຕ້ອງໄດ້ຮັບອະນຸຍາດຈາກ ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ລວມທັງເຈົ້າຂອງລິຂະສິດ.

ສໍາລັບຮູບແບບ, ຂັ້ນຕອນການອະນຸຍາດ ລວມທັງສິດ ແລະ ພັນທະ ຂອງຜູ້ຈໍາລອງແບບ ໄດ້ກໍານົດໄວ້ໃນລະບຽບການຕ່າງຫາກ.

## **ມາດຕາ 34 ການສ້າງໃໝ່**

ການສ້າງໃໝ່ ແມ່ນ ການສ້າງຜົນງານດ້ານວິຈິດສິນຂຶ້ນໃໝ່ ໂດຍກ່າຍເອົາ ຮູບຊົງ, ສັດສ່ວນ, ຮູບແບບ, ສີສັນ, ລວດລາຍ, ຮູບຮ່າງ ລວມທັງລັກສະນະ ແລະ ຈຸດພິເສດອື່ນ ຂອງຜົນງານດ້ານວິຈິດສິນທີ່ມີແລ້ວ ຊຶ່ງຕ້ອງໄດ້ຮັບອະນຸຍາດຈາກຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ.

ສໍາລັບ ການອອກແບບ, ການສ້າງໃໝ່ ສະຖາປັດຕະຍະກຳສິນ ເປັນຕົ້ນ ຕຶກ, ອາຄານ, ອະນຸສາວະລີ, ພຣະພຸດທະຮູບ, ສິມ, ຫໍແຈກ, ຫໍກອງ, ທາດ, ກຸດຕິ, ປະຕູໂຂງ, ສາລາໂຮງທຳ, ຫໍໄຕ, ຫໍຫຼັກເມືອງ ຕ້ອງໄດ້ຮັບອະນຸຍາດຈາກຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ໂດຍປະສານສົມທົບກັບຂະ ແໜງການອື່ນທີ່ກ່ຽວຂ້ອງ.

## **ມາດຕາ 35 ການຄົ້ນຄວ້າ, ວິໄຈ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ຢູ່ພາຍໃນ ແລະ ຕ່າງປະເທດ ໄດ້ຮັບການສົ່ງເສີມ ໃຫ້ດຳເນີນ ການຄົ້ນຄວ້າ, ວິໄຈ ກ່ຽວກັບວິຈິດສິນ ດ້ວຍນະໂຍບາຍຕ່າງໆ ຕາມກົດໝາຍ.

ການຄົ້ນຄວ້າ, ວິໄຈ ກ່ຽວກັບວິຈິດສິນ ຕ້ອງໄດ້ຮັບອະນຸຍາດຈາກຂະແໜງການຖະແຫຼງຂ່າວ, ວັດ ທະນະທຳ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວຂ້ອງ.

ສໍາລັບ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງຮ່ວມມືກັບຕ່າງປະເທດ ໃນການຄົ້ນຄວ້າ, ວິໄຈ ກ່ຽວກັບວິຈິດສິນ ຕ້ອງໄດ້ຮັບອະນຸຍາດຈາກກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ.

ຂໍ້ມູນ ແລະ ຜົນ ຂອງການຄົ້ນຄວ້າ, ວິໄຈ ຕ້ອງມອບຕົ້ນສະບັບ ໃຫ້ຂະແໜງການຖະແຫຼງຂ່າວ, ວັດ ທະນະທຳ ແລະ ທ່ອງທ່ຽວ ແລະ ຂະແໜງການອື່ນທີ່ກ່ຽວຂ້ອງ ເພື່ອເກັບຮັກສາໄວ້ ແລະ ໂຄສະນາ ເຜີຍແຜ່ ຕາມລະບຽບການ.

## **ມາດຕາ 36 ການສົ່ງອອກ ເພື່ອການວິໄຈ ແລະ ການວາງສະແດງ**

ການສົ່ງອອກຜົນງານດ້ານວິຈິດສິນ ເພື່ອການວິໄຈ ແລະ ການວາງສະແດງ ຕ້ອງໄດ້ຮັບອະນຸຍາດຈາກຂະແໜງການຖະແຫຼ່ງຂ່າວ, ວັດທະນະທຳ ແລະ ທ່ອງທ່ຽວ.

ການສົ່ງອອກຜົນງານດ້ານວິຈິດສິນ ທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ເພື່ອການວິໄຈ ແລະ ການວາງສະແດງ ຕ້ອງໄດ້ຮັບອະນຸຍາດຈາກລັດຖະບານ ຕາມການສະເໜີຂອງກະຊວງຖະແຫຼງຂ່າວ, ວັດທະ ນະທຳ ແລະ ທ່ອງທ່ຽວ ແລະ ຕ້ອງໄດ້ນຳເອົາຜົນງານດ້ານວິຈິດສິນດັ່ງກ່າວ ພ້ອມດ້ວຍຜົນຂອງການວິໄຈກັບຄືນປະເທດ ພາຍໃນເວລາ ໜຶ່ງປີ ນັບແຕ່ວັນໄດ້ຮັບອະນຸຍາດສົ່ງອອກ ເປັນຕົ້ນໄປ.

## **ມາດຕາ 37 ການນໍາເຂົ້າ, ການໂຄສະນາ ການເຜີຍແຜ່ ຫຼື ຈໍາໜ່າຍ**

ການນໍາເຂົ້າ, ການໂຄສະນາ ການເຜີຍແຜ່ ຫຼື ຈຳໜ່າຍ ແບບ, ແມ່ພິມ ແລະ ຜົນງານດ້ານວິຈິດສິນ ຂອງຕ່າງປະເທດ ຕ້ອງໄດ້ຮັບການກວດກາ ແລະ ອະນຸຍາດຈາກຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ.

## **ມາດຕາ 38 ການໂອນ**

ຜົນງານດ້ານວິຈິດສິນທີ່ໄດ້ຂຶ້ນທະບຽນແລ້ວ ສາມາດໂອນກຳມະສິດ, ລິຂະສິດ ໃຫ້ຜູ້ອື່ນໄດ້ ແຕ່ຕ້ອງແຈ້ງໃຫ້ຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ບ່ອນຕົນຂຶ້ນທະບຽນ ແລະ ດໍາເນີນການໂອນຕາມກົດໝາຍ.

## **ມາດຕາ 39 ການ ຊື້ ຂາຍ, ແລກປ່ຽນ ແລະ ການເຊົ່າ**

ຜົນງານດ້ານວິຈິດສິນລະດັບທ້ອງຖິ່ນ ແລະ ຜົນງານວິຈິດສິນລະດັບຊາດ ທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ທີ່ເປັນກຳມະສິດ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ຊຶ່ງມີຈຸດປະສົງ ຊື້ ຂາຍ, ແລກປ່ຽນ ຕ້ອງໄດ້ຂໍອະນຸຍາດນໍາລັດຖະບານ ຫຼື ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຕາມແຕ່ລະກໍລະນີ. ໃນກໍລະນີຜົນງານດ້ານວິຈິດສິນນັ້ນ ຫາກມີຄຸນຄ່າສູງ, ໂດດເດັ່ນ ແລະ ຫາຍາກ ລັດມີບຸລິມະສິດຊື້ເອົາ ຕາມລາຄາທີ່ຕົກລົງກັນ.

ຜົນງານດ້ານວິຈິດສິນທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ທີ່ເປັນຕົ້ນສະບັບ ບໍ່ສາມາດ ຊື້ ຂາຍ, ແລກປ່ຽນ ຫຼື ມອບເປັນຂອງຂວັນໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງ.

ສໍາລັບການເຊົ່າຜົນງານດ້ານວິຈິດສິນ ທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ທີ່ເປັນຕົ້ນສະບັບ ລະຫວ່າງປະເທດ ຕ້ອງໄດ້ຮັບອະນຸຍາດຈາກລັດຖະບານ ບົນພື້ນຖານການສະເໜີຂອງກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ.

## **ມາດຕາ 40 ການສືບທອດ**

ຜົນງານດ້ານວິຈິດສິນ ທີ່ໄດ້ຂຶ້ນທະບຽນແລ້ວ ສາມາດສືບທອດ, ມອບໂອນໃຫ້ຜູ້ອື່ນ ແຕ່ກ່ອນຈະດຳເນີນການມອບໂອນໃຫ້ຜູ້ອື່ນສືບທອດນັ້ນຕ້ອງແຈ້ງ ຫຼື ຂໍອະນຸຍາດນໍາຂະແໜງການຖະແຫຼງຂ່າວ, ວັດທະ ນະທຳ ແລະ ທ່ອງທ່ຽວ ບ່ອນທີ່ໄດ້ຂຶ້ນທະບຽນ ຕາມແຕ່ລະກໍລະນີ.

ໃນກໍລະນີມີີຫຼາຍຄົນ ໄດ້ຮັບການສືບທອດຮ່ວມກັນ ຕ້ອງມອບສິດເປັນລາຍລັກອັກສອນ ໃຫ້ຜູ້ໃດຜູ້ໜຶ່ງ ເປັນຕົວແທນ.

## **ໝວດທີ 2**

## **ການປົກປັກຮັກສາ ແລະ ການອະນຸລັກ ຜົນງານດ້ານວິຈິດສິນ**

## **ມາດຕາ 41 ການປົກປັກຮັກສາ ແລະ ການອະນຸລັກ ຜົນງານດ້ານວິຈິດສິນ**

ຜົນງານດ້ານວິຈິດສິນ ທີ່ໄດ້ຂຶ້ນທະບຽນແລ້ວ ຕ້ອງໄດ້ຮັບການປົກປັກຮັກສາ ແລະ ອະນຸລັກ ເພື່ອບໍ່ໃຫ້ຖືກທຳລາຍ ຫຼື ເສຍຫາຍຈາກການກະທຳຂອງຄົນ ຫຼື ຈາກໄພທໍາມະຊາດ ໂດຍສະເພາະຜົນງານດ້ານວິຈິດສິນ ທີ່ມີຄຸນຄ່າສູງ, ໂດດເດັ່ນ ແລະ ຫາຍາກ.

## **ມາດຕາ 42 ການບູລະນະສ້ອມແປງ ແລະ ການປະຕິສັງຂອນ ຜົນງານດ້ານວິຈິດສິນ**

**ບຸກຄົນ, ນິຕິບຸກຄົນ ຫຼື ການຈັດຕັ້ງ ເປັນເຈົ້າການ ແລະ ມີສ່ວນຮ່ວມ ໃນການບູລະນະສ້ອມແປງ, ແລະ ການປະຕິສັງຂອນ ຜົນງານດ້ານວິຈິດສິນ ຕາມຂອບເຂດ ແລະ ຄວາມຮັບຜິດຊອບຂອງຕົນ.**

**ການບູລະນະສ້ອມແປງ ແລະ ການປະຕິສັງຂອນ ຜົນງານດ້ານວິຈິດສິນລະດັບທ້ອງຖິ່ນ ທີ່ມີຄຸນຄ່າ ສູງ, ໂດດເດັ່ນ ແລະ ຫາຍາກ ຕ້ອງໄດ້ຮັບອະນຸຍາດຈາກຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ທີ່ຕົນຂຶ້ນທະບຽນ ໂດຍມີການປະສານສົມທົບກັບອົງການປົກຄອງທ້ອງຖິ່ນ, ຂະແໜງການ ແລະ ພາກ ສ່ວນອື່ນທີ່ກ່ຽວຂ້ອງ.**

**ການບູລະນະສ້ອມແປງ ແລະ ການປະຕິສັງຂອນ ຜົນງານດ້ານວິຈິດສິນລະດັບຊາດ ທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ຕ້ອງໄດ້ຮັບອະນຸຍາດຈາກລັດຖະບານ ຕາມການສະເໜີຂອງກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ໂດຍມີການປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ທີ່ກ່ຽວຂ້ອງ.**

**ການບູລະນະສ້ອມແປງ ແລະ ການປະຕິສັງຂອນ ຜົນງານດ້ານວິຈິດສິນ ແຕ່ລະປະເພດ ຕາມທີ່ໄດ້ກໍານົດໄວ້ໃນມາດຕາ 9 ຂອງກົດໝາຍສະບັບນີ້ ໃຫ້ປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.**

## **ມາດຕາ 43 ເງື່ອນໄຂການບູລະນະສ້ອມແປງ ແລະ ການປະຕິສັງຂອນ ຜົນງານດ້ານວິຈິດສິນ**

**ການບູລະນະສ້ອມແປງ ແລະ ການປະຕິສັງຂອນຜົນງານດ້ານວິຈິດສິນ ທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ໃຫ້ປະຕິບັດຕາມເງື່ອນໄຂ ດັ່ງນີ້:**

1. **ຕ້ອງແມ່ນ ວິສາຫະກິດສະເພາະ ຫຼື ວິສາຫະກິດ ທີ່ມີເງື່ອນໄຂ ໃນການບູລະນະສ້ອມແປງ ແລະ ການປະຕິສັງຂອນຜົນງານດ້ານວິຈິດສິນ ທີ່ມີນາຍຊ່າງສີມືທີ່ຊໍານານງານ ທາງດ້ານວິຈິດສິນ**;
2. **ຕ້ອງໄດ້ຮັບອະນຸຍາດຈາກອົງການຄຸ້ມຄອງວຽກງານວິຈິດສິນ ບ່ອນທີ່ໄດ້ຂຶ້ນທະບຽນ. ສຳລັບວິຈິດສິນລະດັບຊາດ ຕ້ອງໄດ້ຮັບອະນຸຍາດຈາກກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ**;
3. **ຕ້ອງຮັກສາຄຸນລັກສະນະເດີມ ຂອງຜົນງານດ້ານວິຈິດສິນນັ້ນໄວ້ ເປັນຕົ້ນ ຮູບຮ່າງ, ສີສັນ, ລວດລາຍ ລວມທັງວັດສະດຸ.**

## **ມາດຕາ 44 ການຟື້ນຟູ ແລະ ການອະນຸລັກ ສະກຸນຊ່າງວິຈິດສິນ**

**ການຟື້ນຟູ ແລະ ການອະນຸລັກ ສະກຸນຊ່າງວິຈິດສິນ ແມ່ນ ການປົກປັກຮັກສາ, ການສົ່ງເສີມ ດ້ານວິຈິດສິນ ແລະ ເສີມຂະຫຍາຍພູມປັນຍາສະກຸນຊ່າງວິຈິດສິນລາວ ໃຫ້ມີຄວາມ ຍືນຍົງ, ອຸດົມສົມບູນ ແລະ ຮັ່ງມີຂຶ້ນ ເພື່ອຊຸກຍູ້ ແລະ ສົ່ງເສີມ ການສຶກສາຄົ້ນຄວ້າ, ຊອກຮູ້ຄຸນຄ່າທາງດ້ານ ວັດທະນະທຳ ແລະ ປະຫວັດ ສາດ ກ່ຽວກັບວິຈິດສິນ ທີ່ເປັນພື້ນຖານໃຫ້ແກ່ສະກຸນຊ່າງວິຈິດສິນລາວ ບໍ່ໃຫ້ເສື່ອມໂຊມ, ເສຍຫາຍ ຫຼື ຖືກທຳລາຍ.**

# **ພາກທີ V**

# **ປະເພດ ແລະ ນາມມະຍົດ ສິລະປິນວິຈິດສິນ**

## **ໝວດທີ 1**

## **ປະເພດສິລະປິນວິຈິດສິນ**

## **ມາດຕາ 45 ປະເພດສິລະປິນວິ​ຈິ​ດສິນ**

ສິລະປິນ​ວິ​ຈິດ​ສິນ ມີ ຫົກ​ປະ​ເພດ ດັ່ງ​ນີ້ :

1. ​​ຈິ​ດຕະ​ກອນ;
2. ​ປະ​ຕິ​ມາ​ກອນ;
3. ສິລະປິນ​ພາບພິມ;
4. ນັກນິເທດສິນ;
5. ນັກສະຖາປັດຕະຍະກຳສິນ;
6. ນັກຫັດຖະກຳສິນ.

​ສິ​ລະ​ປິນ​ວິ​ຈິດສິນ ປະກອບດ້ວຍ​ ​ສິ​ລະ​ປິນ​ວິ​ຈິດ​ສິນ ອາ​ຊີບ, ເຄິ່ງ​ອາ​ຊີບ ແລະ ສະ​​ໝັກ​ຫຼິ້ນ.

## **ມາດຕາ 46 ​ຈິິດ​ຕະ​ກອນ**

​ຈິດ​ຕະ​ກອນ ແມ່ນ ນັກ​ແຕ້ມ ທີ່ແຕ້ມດ້ວຍ ສໍ, ສີນໍ້າ, ສີນໍ້າມັນ, ສີໂປສເຕີ, ສີອະຄຣີລິກ, ສໍຖ່ານຄາບອນ ແລະ ອຸປະກອນການແຕ້ມອື່ນ ລົງໃສ່ ເຈ້ຍ, ໄມ້ອັດ, ຜ້າແພ, ຝາ ຊຶ່ງຮູບແຕ້ມເຫຼົ່ານັ້ນ ມີຫຼາຍລັກສະນະ, ຫຼາຍຮູບແບບ ແລະ ເນື້ອໃນ ເຊັ່ນ ຮູບເໝືອນຄົນ, ຮູບສັດ, ຮູບສິ່ງວັດຖຸ, ຮູບທຳມະຊາດ, ຮູບຊີວິດປະຈໍາວັນ ແລະ ຮູບປະກອບເລື່ອງ.

## **ມາດຕາ 47 ​ ປະ​ຕິ​ມາ​ກອນ**

ປະ​ຕິ​ມາກອນ ແມ່ນ ນັກ ປັ້ນ, ແກະສະຫຼັກ, ຫຼໍ່, ​ຄວັດ ​ດ້ວຍວັດສະດຸຕ່າງໆ ເປັນຕົ້ນ ດິນໜຽວ, ຂີ້ເຜິ້ງ, ໄມ້, ຫີນ, ຫີນອ່ອນ, ປູນປຣາສເຕີ, ໂລຫະ​​ ໃຫ້ເປັນຜົນງານດ້ານວິຈິດສິນ.

## **ມາດຕາ 48 ສິລະປິນ​ພາບພິມ**

ສິລະປິນ​ພາບພິມ ​ແມ່ນ ນັກອອກແບບ ແລະ ແກະແບບ ເພື່ອພິມດ້ວຍ ນໍ້າມຶກ, ສີໂປສເຕີ, ສີອະຄຣີລິກ ແລະ ສີອື່ນ ລົງໃສ່ ເຈ້ຍ, ວັດສະດຸ ຫຼື ໂລຫະ​ອື່ນ ໃຫ້ເປັນຜົນງານ ແລະ ຜະລິດຕະພັນສິນ.

## **ມາດຕາ 49 ນັກນິເທດສິນ**

ນັກນິເທດສິນ ແມ່ນ ນັກອອກແບບງານສິນ ເພື່ອໂຄສະນາ ເຜີຍແຜ່ ໂດຍຜ່ານພາຫະນະສື່ມວນຊົນ ກ່ຽວກັບຜະລິດຕະພັນ, ສິນຄ້າ, ວັດຖຸ ແລະ ເຄື່ອງຂອງ ເປັນຕົ້ນ ນັກອອກແບບ ຜະລິດຕະພັນ, ສື່ສິ່ງພິມ, ສື່ໂຄສະນາ, ສື່ເອເລັກໂຕຣນິກ.

## **ມາດຕາ 50 ນັກສະຖາປັດຕະຍະກຳສິນ**

ນັກສະຖາປັດຕະຍະກໍາສິນ ແມ່ນ ນັກອອກແບບໂຄງສ້າງ ແລະ ການຕົບແຕ່ງ ສະຖາປັດຕະຍະກໍາສິນ ຊຶ່ງປະກອບດ້ວຍ ໂຄງສ້າງ, ຮູບຊົງການຕົບແຕ່ງພາຍໃນ ແລະ ພາຍນອກ ຂອງ ຕຶກ, ອາຄານ, ສິມ, ກຸດຕິ, ຫໍແຈກ, ຫໍກອງ, ຫໍພະ, ປະຕູໂຂງ, ທາດ, ຫໍຫຼັກເມືອງ ທີ່ຕົບແຕ່ງດ້ວຍລວດລາຍສິນລະປະ ທີ່ມີລັກສະນະຊາດ ອັນປານີດວິຈິດບັນຈົງ.

## **ມາດຕາ 51 ນັກຫັດຖະກຳສິນ**

ນັກຫັດຖະກໍາສິນ ແມ່ນນັກສ້າງ ແລະ ປະດິດແຕ່ງຜະລິດຕະພັນຫັດຖະກຳ ທີ່ມີສີມືລະອຽດ ທີ່ເປັນເອກະລັກສະເພາະ ເປັນຕົ້ນ ເຄື່ອງຕົບແຕ່ງ, ເຄື່ອງໃຊ້ສອຍ, ເຄື່ອງນຸ່ງຫົ່ມ, ເຄື່ອງປະດັບ, ເຄື່ອງເອ້, ເຄື່ອງຈັກສານ.

## **ມາດຕາ 52 ສິດ ແລະ ພັນ​ທະ ຂອງສິລະປິນ​ວິ​ຈິ​ດສິນ**

ສິລະປິນ​ວິ​ຈິດ​ສິນ ມີ ສິດ ດັ່ງນີ້:

1. ສະເໝີພາບຕໍ່ໜ້າກົດໝາຍ ໃນການສຶກສາ, ຄົ້ນຄວ້າ, ວິໄຈ ເພື່ອຍົກລະດັບວິຊາສະເພາະ ດ້ານວິຈິດສິນ;
2. ປະດິດສ້າງ ແລະ ວາງສະແດງ ຜົນງານຂອງຕົນ ທີ່ຜ່ານ​ການກວດກາ ແລະ ໄດ້ຮັບອະນຸຍາດ ຢ່າງຖືກຕ້ອງຕໍ່ສາທາລະນະຊົນ ລວມທັງການໂຄສະນາ ເຜີຍແຜ່ ຜ່ານສື່ມວນຊົນ ທັງພາຍໃນ ແລະ ຕ່າງປະເທດ;
3. ເຄື່ອນໄຫວ, ດຳເນີນທຸລະກິດ ທາງດ້ານວິຈິດສິນ ທີ່ບໍ່ຂັດກັບກົດໝາຍ ແລະ ລະບຽບການ ທີ່ກ່ຽວຂ້ອງ;
4. ມອບຜົນງານຜະລິດຕະພັນດ້ານວິຈິດສິນຂອງຕົນ ເພື່ອເປັນມໍຣະດົກ ໃຫ້ແກ່ອົງການທີ່ກ່ຽວຂ້ອງ ຂອງລັດ ໃນການສຶກສາ, ຄົ້ນຄວ້າ ແລະ ວິໄຈ ກ່ຽວກັບວິຈິດສິນ;
5. ຖ່າຍທອດ ຄວາມຮູ້, ຄວາມສາມາດ, ບົດຮຽນ ແລະ ປະສົບການ ເພື່ອບຳລຸງ, ສ້າງ ສິລະປິນວິຈິດສິນຮຸ່ນສືບທອດ;
6. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ສິລະປິນ​ວິ​ຈິດ​ສິນ ມີ ພັນທະ ດັ່ງນີ້:

1. ປົກປັກຮັກສາ, ອະນຸລັກ, ເສີມຂະຫຍາຍ ມູນເຊື້ອສິລະປະວັດທະນະທຳ, ຮີດຄອງປະເພນີ ອັນດີງາມຂອງຊາດ ແລະ ຂອງເຜົ່າ;
2. ເຄົາລົບ ແລະ ປະຕິບັດ ຕາມກົດໝາຍ ແລະ ລະບຽບການ ກ່ຽວກັບລິຂະສິດຂອງຜະລິດຕະພັນ ດ້ານວິຈິດສິນ;
3. ປະຕິບັດພັນທະ ພາ​ສີ, ​ອາ​ກອນ​ ຕາມກົດໝາຍ ​ແລະ ລະ​ບຽບການ ທີ່ກ່ຽວຂ້ອງ;
4. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

## **ໝວດທີ 2**

## **ນາມມະຍົດສິລະປິນວິຈິດສິນ**

## **ມາດຕາ 53 ນາມມະຍົດສິລະປິນວິຈິດສິນ**

**ນາມມະຍົດສິລະປິນວິຈິດສິນ ແມ່ນ ການຍ້ອງຍໍ, ຈາລຶກຄຸນງາມຄວາມດີ ແລະ ຢັ້ງຢືນຜົນງານ ທີ່ໂດດເດັ່ນຂອງນັກສິລະປິນວິຈິດສິນ ທີ່ໄດ້ສ້າງຜົນງານດ້ານວິຈິດສິນ ແລະ ເຄື່ອນໄຫວວຽກງານວິຈິດສິນ ຊຶ່ງເປັນການປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ ແລະ ເປັນທີ່ຍອມຮັບຂອງສັງຄົມ.**

**ນາມມະຍົດສິລະປິນວິຈິດສິນ ມີ ສອງປະເພດ ດັ່ງນີ້:**

1. **ສິລະປິນວິຈິດສິນແຫ່ງຊາດ**;
2. **ສິລະປິນວິຈິດສິນດີເດັ່ນ**.

## **ມາດຕາ 54 ສິລະປິນວິຈິດສິນແຫ່ງຊາດ**

**ສິລະປິນວິຈິດສິນແຫ່ງຊາດ ແມ່ນ ຜູ້ທີ່ໄດ້ຮັບນາມມະຍົດຂັ້ນສູງສຸດ ດ້ວຍການຮັບຮອງຂອງປະທານປະເທດ ແຫ່ງ ສປປ ລາວ ຕາມການສະເໜີຂອງນາຍົກລັດຖະມົນຕີ.**

**ບຸກຄົນທີ່ຈະໄດ້ຮັບນາມມະຍົດສິລະປິນວິຈິດສິນແຫ່ງຊາດ ຕ້ອງມີເງື່ອນໄຂ ດັ່ງນີ້:**

1. **ມີຄຸນສົມບັດ, ສິນທຳ, ມີຄວາມຮູ້, ຄວາມສາມາດ ແລະ ຈົງຮັກພັກດີຕໍ່ປະເທດຊາດ ແລະ ປະ ຊາຊົນລາວບັນດາເຜົ່າ;**
2. **ມີຜົນງານດ້ານວິຈິດສິນອັນໂດດເດັ່ນໃດໜຶ່ງ ທີ່ມີຫົວຄິດປະດິດສ້າງ ຊຶ່ງເປັນການປົກປັກຮັກສາ, ອະນຸລັກ, ເສີມຂະຫຍາຍ ເປັນທີ່ຍອມຮັບຂອງສັງຄົມ;**
3. **ປະກອບສ່ວນຢ່າງຕັ້ງໜ້າເຂົ້າໃນຂະບວນການສິລະປະວັດທະນະທຳ ໃນແຕ່ລະໄລຍະ, ສ້າງຮຸ່ນຄົນສືບທອດ, ຖ່າຍທອດບົດຮຽນ ແລະ ປະສົບການ ໃຫ້ເພື່ອນຮ່ວມງານຢ່າງຈິງໃຈ;**
4. **ປະກອບສ່ວນເຂົ້າໃນຂະບວນການສິລະປະວິຈິດສິນ ແລະ ປະກອບອາຊີບດ້ານວິຈິດສິນ ຢ່າງໜ້ອຍ ສິບຫ້າປີ ແລະ ໄດ້ຮັບນາມມະຍົດສິລະປິນວິຈິດສິນດີເດັ່ນມາກ່ອນ.**

## **ມາດຕາ 55 ສິລະປິນວິຈິດສິນດີເດັ່ນ**

**ສິລະປິນວິຈິດສິນດີເດັ່ນ ແມ່ນ ຜູ້ທີ່ໄດ້ຮັບນາມມະຍົດ ດ້ວຍການຮັບຮອງຂອງນາຍົກລັດຖະມົນຕີ ແຫ່ງ ສປປ ລາວ ຕາມການສະເໜີຂອງກະຊວງຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ໂດຍຜ່ານກະຊວງພາຍໃນ.**

**ບຸກຄົນທີ່ຈະໄດ້ຮັບນາມມະຍົດສິລະປິນວິຈິດສິນດີເດັ່ນ ຕ້ອງມີເງື່ອນໄຂ ຕາມທີ່ໄດ້ກໍານົດໄວ້ໃນມາດຕາ 54 ວັກທີສອງ ຂໍ້ 1 ແລະ 2 ຂອງກົດໝາຍສະບັບນີ້ ແລະ ໄດ້ປະກອບສ່ວນເຂົ້າໃນວຽກງານວິຈິດສິນ ແລະ ປະກອບອາຊີບດ້ານວິຈິດສິນ ຢ່າງໜ້ອຍ ສິບປີ.**

## **ມາດຕາ 56 ອົງການທີ່ຄົ້ນຄວ້າ ແລະ ສະເໜີໃຫ້ນາມມະຍົດສິລະປິນວິຈິດສິນ**

**ອົງການທີ່**ຄົ້ນຄວ້າ ແລະ **ສະເໜີໃຫ້ນາມມະຍົດສິລະປິນວິຈິດສິນ ມີ ດັ່ງນີ້:**

1. **ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ;**
2. **ສະມາຄົມວິຈິດສິນລາວ.**

## **ມາດຕາ 57 ການປະກອບເອກະສານ**

**ເອກະສານປະກອບໃນການສະເໜີຂໍນາມມະຍົດສິລະປິນວິຈິດສິນ ມີ ດັ່ງນີ້:**

1. **ໜັງສືສະເໜີຂໍນາມມະຍົດ ຈາກອົງການທີ່ສະເໜີໃຫ້ນາມມະຍົດ;**
2. **ປະຫວັດ, ຜົນງານ ຫຼື ຜະລິດຕະພັນດ້ານວິຈິດສິນຂອງຜູ້ສະເໜີຂໍນາມມະຍົດ;**
3. **ເອກະສານຢັ້ງຢືນຜົນງານ ຫຼື ຜະລິດຕະພັນດ້ານວິຈິດສິນ ຈາກອົງການຮັບຜິດຊອບທີ່ກ່ຽວຂ້ອງ.**

## **ມາດຕາ 58 ການພິຈາລະນາໃຫ້ນາມມະຍົດສິລະປິນວິຈິດສິນ**

**ການພິຈາລະນາໃຫ້ນາມມະຍົດສິລະປິນວິຈິດສິນ ໃຫ້ອີງຕາມຜົນງານ ແລະ ຜະລິດຕະພັນ ດ້ານວິຈິດສິນຕົວຈິງ ຢ່າງຄົບຖ້ວນ, ພາວະວິໄສ ບົນພື້ນຖານເງື່ອນໄຂ ຕາມທີ່ໄດ້ກຳນົດໄວ້ໃນມາດຕາ 54 ແລະ ມາດຕາ 55 ຂອງກົດໝາຍສະບັບນີ້.**

**ສໍາລັບລາຍລະອຽດ ກ່ຽວກັບຂັ້ນຕອນການພິຈາລະນາໃຫ້ນາມມະຍົດສິລະປິນວິຈິດສິນ ໄດ້ກໍານົດໄວ້ໃນລະບຽບການຕ່າງຫາກ.**

## **ມາດຕາ 59 ນະໂຍບາຍຕໍ່ສິລະປິນວິຈິດສິນທີ່ໄດ້ຮັບນາມມະຍົດ**

**ສິລະປິນວິຈິດສິນ ທີ່ໄດ້ຮັບນາມມະຍົດ ໄດ້ຮັບນະໂຍບາຍ ດັ່ງນີ້:**

1. **ໃບຢັ້ງຢືນ ແລະ ຫຼຽນນາມມະຍົດ;**
2. **ນະໂຍບາຍ ທີ່ເປັນວັດຖຸ ແລະ ຈິດໃຈ**;
3. **ນະໂຍບາຍອື່ນ ຕາມລະບຽບການ.**

## **ມາດຕາ 60 ການຖອນນາມມະຍົດສິລະປິນວິຈິດສິນ**

**ນາມມະຍົດສິລະປິນວິຈິດສິນ ຈະຖືກຖອນ ໃນກໍລະນີ ດັ່ງນີ້:**

1. ມີການກະທຳທີ່ເສື່ອມເສຍກຽດສັກສີ;
2. ລະເມີດຂໍ້ຫ້າມ ຕາມທີ່ໄດ້ກຳນົດໄວ້ໃນມາດຕາ 72 ຂອງກົດໝາຍສະບັບນີ້;
3. ຖືກສານຕັດສີນລົງໂທດຕັດອິດສະລະພາບ ໃນສະຖານການກະທຳຜິດໂດຍເຈດຕະນາ;
4. ນຳໃຊ້ນາມມະຍົດສິລະປິນວິຈິດສິນໂດຍບໍ່ຖືກຕ້ອງ.

# **ພາກທີ VI**

# **ການດຳເນີນທຸລະກິດກ່ຽວກັບວິຈິດສິນ**

## **ມາດຕາ 61 ການດໍາເນີນທຸລະກິດກ່ຽວກັບວິຈິດສິນ**

ການດໍາເນີນທຸລະກິດກ່ຽວກັບວິຈິດສິນ ແມ່ນ ການລົງທຶນດ້ານວິຈິດສິນ ເພື່ອເປັນການຫາລາຍໄດ້ ແລະ ຜົນຕອບແທນດ້ານເສດຖະກິດ ທັງເປັນການໂຄສະນາ ເຜີຍແຜ່ ວັດທະນະທໍາອັນດີງາມຂອງຊາດ ຊຶ່ງປະ ກອບດ້ວຍ:

1. ການວາງສະແດງວິຈິດສິນ;
2. ຫໍພິພິທະພັນວິຈິດສິນ ເອກະຊົນ;
3. ການສ້າງຜະລິດຕະພັນວິຈິດສິນ;
4. ສູນຝຶກອົບຮົມ ແລະ ສະຖານການສຶກສາ ວິຈິດສິນ.

## **ມາດຕາ 62 ການວາງສະແດງວິຈິດສິນ**

ການວາງສະ​ແດງວິຈິດສິນ​ ມີ ສາມປະ​ເພດ​ ດັ່ງ​ນີ້:

1. ການວາງສະ​ແດງ ​ເພື່ອ​ເຜີຍ​ແຜ່​ໃຫ້​ມວນ​ຊົນ​ເຂົ້າ​ຊົມ;
2. ການວາງສະ​ແດງ ​ເພື່ອ​ການ​ປົກ​ປັກ​ຮັກສາ, ພັດທະນາ, ອະນຸລັກ, ບູລະນະປະຕິສັງຂອນ, ​ສຶກສາ ແລະ ຄົ້ນຄວ້າ​ວິ​ໄຈ;
3. ການວາງສະແດງ ເພື່ອການຄ້າ.

ສະຖານທີ່ວາງສະແດງ ແລະ ຫ້ອງວາງສະແດງ ຕ້ອງໃຫ້ມີພື້ນທີ່ ທີ່ເໝາະສົມ, ມີອຸປະກອນອໍານວຍ ຄວາມສະດວກ ຢ່າງພຽງພໍ ຕາມຂະໜາດຂອງສະຖານທີ່ ແລະ ຫ້ອງວາງສະແດງ, ຮັບປະກັນຄວາມປອດໄພ, ມີຄວາມສະດວກສະບາຍ ແລະ ເປັນມິດຕໍ່ສິ່ງແວດລ້ອມ.

## **ມາດຕາ 63 ຫໍພິພິທະພັນວິຈິດສິນ ເອກະຊົນ**

**ຫໍພິພິທະພັນວິຈິດສິນ ເອກະຊົນ** **ແມ່ນ ສະຖານທີ່ສະສົມ, ທ້ອນໂຮມ, ເກັບຮັກສາ, ອະນຸລັກ ຜົນງານ ແລະ ຜະລິດຕະພັນ ວິຈິດສິນທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ເພື່ອວາງສະແດງ ແລະ ເຜີຍແຜ່ ໃຫ້ມວນຊົນເຂົ້າຊົມ.**

ຫໍພິພິທະພັນວິຈິດສິນ ເອກະຊົນ ຕ້ອງໃຫ້ມີພື້ນທີ່ ທີ່ເໝາະສົມ, ມີອຸປະກອນອໍານວຍຄວາມສະດວກ ຢ່າງພຽງພໍ ຕາມຂະໜາດຂອງຫໍພິພິທະພັນວິຈິດສິນ, ຮັບປະກັນຄວາມປອດໄພ, ມີຄວາມສະດວກສະບາຍ ແລະ ເປັນມິດຕໍ່ສິ່ງແວດລ້ອມ.

## **ມາດຕາ 64 ການສ້າງຜະລິດຕະພັນວິຈິດສິນ**

ການສ້າງຜະລິດຕະພັນວິຈິດສິນ ແມ່ນ ການດໍາເນີນທຸລະກິດ ກ່ຽວກັບການແຕ້ມ, ຄວັດ, ການແກະ ສະຫຼັກ, ການຫຼໍ່, ການປັ້ນ ຫັດຖະກໍາສິນ ແລະ ການດໍາເນີນທຸລະກິດສ້າງຜະລິດຕະພັນວິຈິດສິນອື່ນ.

## **ມາດຕາ 65 ສູນຝຶກອົບຮົມ ແລະ ສະຖານການສຶກສາ ວິຈິດສິນ**

ສູນຝຶກອົບຮົມ ແລະ ສະຖານການສຶກສາ ວິຈິດສິນ ແມ່ນ ສະຖານທີ່ ທີ່ດໍາເນີນທຸລະກິດ ກ່ຽວກັບ ການຝຶກອົບຮົມ ແລະ ການສຶກສາ ວິຈິດສິນ ຊຶ່ງເປັນບ່ອນຖ່າຍທອດຄວາມຮູ້, ຄວາມສາມາດ ແລະ ທັກສະດ້ານວິຊາຊີບ ກ່ຽວກັບວິຈິດສິນ ເປັນຕົ້ນ ການແຕ້ມ, ການຄວັດ, ການແກະສະຫຼັກ, ການຫຼໍ່, ການປັ້ນດິນເຜົາ, ການຈັກສານ, ການພິມ.

## **ມາດຕາ 66 ເງື່ອນ​ໄຂການ​ດຳ​ເນີນ​ທຸລະກິດ​​ກ່ຽວ​ກັບ​~~​~~ວິ​ຈິດ​ສິນ**

ການດໍາເນີນທຸລະກິດກ່ຽວກັບວິຈິດສິນ ມີເງື່ອນໄຂ ດັ່ງນີ້:

1. ມີໃບອະນຸຍາດດຳເນີນທຸລະກິດກ່ຽວກັບວິຈິດສິນ ຕາມກົດໝາຍ;
2. ມີຖານະການເງິນ ເພື່ອໃຫ້ສາມາດເຄື່ອນໄຫວດຳເນີນທຸລະກິດ;
3. ມີສະຖານທີ່ ທີ່ເໝາະສົມ ສຳລັບການດຳເນີນທຸລະກິດ ຢູ່ ສປປ ລາວ;
4. ມີໂຄງລ່າງພື້ນຖານ, ພາຫະນະ, ວັດຖູປະກອນ ຮັບໃຊ້ການເຄື່ອນໄຫວດຳເນີນທຸລະກິດ ທີ່ໄດ້ ມາດຕະຖານ;
5. ມີບຸກຄະລາກອນ ທີ່ມີວິຊາສະເພາະ, ມີປະສົບການ ດ້ານວິຈິດສິນ ແລະ ບຸກຄະລາກອນອື່ນ ທີ່ກ່ຽວຂ້ອງ.

## **ມາດຕາ 67 ການສ້າງຕັ້ງ ແລະ ການດໍາເນີນທຸລະກິດກ່ຽວກັບວິຈິດສິນ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງຕັ້ງ ແລະ ດໍາເນີນທຸລະກິດ ກ່ຽວກັບວິຈິດສິນ ຕ້ອງຂໍຂຶ້ນທະບຽນວິສາຫະກິດນຳຂະແໜງການທີ່ກ່ຽວຂ້ອງ ແລະ ຂໍອະນຸ ຍາດທາງດ້ານວິຊາການນຳຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍວິສາຫະກິດ, ກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ.

## **ມາດຕາ 68 ການພິຈາລະນາອະນຸຍາດດໍາເນີນທຸລະກິດກ່ຽວກັບວິຈິດສິນ**

ຂະແໜງການຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ ຕ້ອງພິຈາລະນາທາງດ້ານວິຊາການ ໃນການອະນຸຍາດດຳເນີນທຸລະກິດກ່ຽວກັບວິຈິດສິນ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳຮ້ອງ ແລະ ເອກະສານປະກອບທີ່ກ່ຽວຂ້ອງ ເປັນຕົ້ນໄປ.

## **ມາດຕາ 69 ການໂຈະ, ການຖອນ ຫຼື ການຢຸດເຊົາ ການດໍາເນີນທຸລະກິດກ່ຽວກັບວິຈິດສິນ**

ອົງການຄຸ້ມຄອງວຽກງານວິຈິດສິນ ສາມາດໂຈະການເຄື່ອນໄຫວ, ຖອນໃບອະນຸຍາດ ຫຼື ໃຫ້ຢຸດເຊົາ ການດໍາເນີນທຸລະກິດກ່ຽວກັບວິຈິດສິນ ຖ້າວິສາຫະກິດ ຫາກບໍ່ເຄື່ອນໄຫວດຳເນີນທຸລະກິດ ໄປຕາມຈຸດປະ ສົງ, ເນື້ອໃນ, ຮູບແບບ ແລະ ປະເພດການດຳເນີນທຸລະກິດທີ່ໄດ້ຮັບອະນຸຍາດ.

ໃນກໍລະນີວິສາຫະກິດທີ່ດໍາເນີນທຸລະກິດກ່ຽວກັບວິຈິດສິນ ມີຈຸດປະສົງຢຸດເຊົາການເຄື່ອນໄຫວດໍາເນີນທຸລະກິດດັ່ງກ່າວ ຕ້ອງແຈ້ງເປັນລາຍລັກອັກສອນ ຢ່າງຊ້າ ສາມສິບວັນ ຕໍ່ຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແລະ ຂະແໜງການທີ່ກ່ຽວຂ້ອງ.

# **ພາກທີ VII**

# **ສະມາຄົມວິຈິດສິນລາວ**

## **ມາດຕາ 70 ສະມາຄົມວິຈິດສິນລາວ**

ສະມາຄົມວິຈິດສິນລາວ ແມ່ນ ການຈັດຕັ້ງສັງຄົມວິຊາຊີບ ທີ່ສ້າງຕັ້ງຂຶ້ນຕາມລະບຽບການ ແລະ ຮັບຮູ້ໂດຍ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ມີພາລະບົດບາດ ເປັນໃຈກາງ, ເຄື່ອນໄຫວ ແລະ ເຕົ້າໂຮມບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຄື່ອນໄຫວກ່ຽວກັບວິຈິດສິນ, ປະສານສົມທົບກັບການຈັດ ຕັ້ງ ແລະ ພາກສ່ວນອື່ນທີ່ກ່ຽວຂ້ອງ ໃນການປົກປ້ອງສິດ ແລະ ຜົນປະໂຫຍດອັນຊອບທຳຂອງສະມາຊິກຕົນ, ປະກອບສ່ວນໃນການປະຕິບັດແນວທາງ ນະໂຍບາຍ, ກົດໝາຍ ແລະ ລະບຽບການທີ່ກ່ຽວຂ້ອງ.

## **ມາດຕາ 71 ສິດ ແລະ ໜ້າທີ່ ຂອງສະມາຄົມວິຈິດສິນລາວ**

**ສະມາຄົມວິຈິດສິນລາວ ມີ ສິດ ແລະ ໜ້າທີ່ ດັ່ງນີ້:**

1. **ເຂົ້າຮ່ວມການສ້າງ ແລະ ການພັດທະນາ ຂະບວນການ ກ່ຽວກັບວຽກງານວິຈິດສິນໃນຂອບເຂດ ທົ່ວປະເທດ**;
2. **ໂຄສະນາ ເຜີຍແຜ່ ແນວທາງ ນະໂຍບາຍ, ກົດໝາຍ ແລະ ລະບຽບການ ກ່ຽວກັບວິຈິດສິນ;**
3. **ຊຸກຍູ້, ສົ່ງເສີມ ແລະ ໃຫ້ການສະໜັບສະໜູນ ການເຄື່ອນໄຫວ ແລະ ການພັດທະນາວິຈິດສິນ;**
4. **ຄຸ້ມຄອງ, ຮຽກໂຮມສະມາຊິກສະມາຄົມ ເຂົ້າຮ່ວມກອງປະຊຸມຂອງຕົນ;**
5. **ປຸກລະດົມ, ຂົນຂວາຍ, ຊອກແຫຼ່ງທຶນ ເພື່ອເຄື່ອນໄຫວກິດຈະກຳກ່ຽວກັບວິຈິດສິນ;**
6. **ຄົ້ນຄວ້າ ແລະ ສະເໜີໃຫ້ນາມມະຍົດສິລະປິນວິຈິດສິນ ຕໍ່ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ;**
7. **ສະເໜີການປະຕິບັດນະໂຍບາຍ ຕໍ່ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານ ແລະ ປະຕິບັດມາດຕະການ ຕໍ່ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ເຄື່ອນໄຫວບໍ່ຖືກຕ້ອງກ່ຽວກັບວິຈິດສິນ ຕາມກົດໝາຍ;**
8. **ພົວພັນ, ຮ່ວມມືກັບພາກສ່ວນທີ່ກ່ຽວຂ້ອງໃນການເຄື່ອນໄຫວວຽກງານວິຈິດສິນ;**
9. **ສະຫຼຸບ ແລະ ລາຍງານການເຄື່ອນໄຫວວຽກງານວິຈິດສິນ ໃຫ້ຂັ້ນເທິງຂອງຕົນ ຢ່າງເປັນປົກ ກະຕິ;**
10. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.**

ພາກທີ **VIII**

ຂໍ້ຫ້າມ

## **ມາດຕາ 72 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກຳ ດັ່ງນີ້:

1. ນຳເອົາຜົນງານດ້ານວິຈິດສິນ ເປັນເຄື່ອງມືໃນການເຄື່ອນໄຫວ, ໂຄສະນາບິດເບືອນ ແນວທາງ ນະໂຍບາຍ, ກົດໝາຍ ໃສ່ຮ້າຍ ປ້າຍສີ, ຍຸແຍ່, ແບ່ງແຍກ ຄວາມສາມັກຄີປອງດອງລະຫວ່າງບັນດາເຜົ່າ, ສາສະໜາ ແລະ ມ້າງເພ, ທຳລາຍມູນເຊື້ອສິລະປະວັດທະນະທຳ ອັນດີງາມຂອງຊາດ, ຂອງເຜົ່າ;
2. ນຳເອົາສິລະປະດ້ານວິຈິດສິນທີ່ ເສື່ອມຊາມ, ຊອດກະຈາ, ລາມົກ, ອະນາຈານ ແລະ ສິ່ງອື່ນ ທີ່ຝືນຮີດຄອງປະເພນີອັນດີງາມ ມາຈັດຕັ້ງເຜີຍແຜ່ໃນ ສປປ ລາວ, ຍຸຍົງ ສົ່ງເສີມເບື່ອເມົາກໍ່ໃຫ້ເກີດຄວາມຮຸນແຮງ, ອາຊະຍາກຳ, ສິ່ງເສບຕິດ, ການພະນັນ ແລະ ການເຊື່ອຖືງົມງວາຍ;
3. ທຳລາຍພຣະພຸດທະຮູບ, ຜົນງານດ້ານວິຈິດສິນປະເພດຕ່າງໆ ທີ່ເປັນມູນເຊື້ອ, ສາສະນະສະຖານ ແລະ ສະຖານທີ່ປະຫວັດສາດ;
4. ລັກໂລບ, ສໍ້ໂກງເອົາຜົນງານດ້ານວິຈິດສິນຂອງຜູ້ອື່ນ ໄປເປັນຂອງຕົນ, ຮຽນແບບ, ກ່າຍ ຫຼື ລອກແບບ, ດັດແປງຜົນງານດ້ານວິຈິດສິນທຸກປະເພດ ໂດຍບໍ່ໄດ້ຮັບອະນຸຍາດ;
5. ລັກລອບ ຊື້ ຂາຍ, ແລກປ່ຽນ ຫຼື ມອບເປັນຂອງຂວັນ ຜົນງານວິຈິດສິນທີ່ມີຄຸນຄ່າສູງ, ໂດດເດັ່ນ ແລະ ຫາຍາກ ທີ່ເປັນຕົ້ນສະບັບ;
6. ນຳເອົາຜົນງານດ້ານວິຈິດສິນທຸກປະເພດ ທີ່ບໍ່ຜ່ານການກວດກາອອກໄປເຄື່ອນໄຫວ, ວາງສະ ແດງ ຫຼື ເຜີຍແຜ່ຜ່ານສື່ມວນຊົນ ຢູ່ພາຍໃນ ແລະ ຕ່າງປະເທດ;
7. ເຄື່ອນໄຫວວາງສະແດງຕາມສະຖານທີ່ຕ່າງໆ ໂດຍບໍ່ໄດ້ຮັບອະນຸຍາດ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

## **ມາດຕາ 73 ຂໍ້ຫ້າມ ສໍາລັບພະນັກງານ-ລັດຖະກອນ ທີ່ກ່ຽວຂ້ອງ**

ຫ້າມ ພະນັກງານ-ລັດຖະກອນທີ່ກ່ຽວຂ້ອງ ມີພຶດຕິກໍາ ດັ່ງນີ້:

1. ສົມຮູ້ຮ່ວມຄິດກັບນັກສິລະປິນວິຈິດສິນ ຫຼື ຜູ້ດຳເນີນທຸລະກິດກ່ຽວກັບວິຈິດສິນ ປອມແປງ ລາຍເຊັນເຈົ້າຂອງຜົນງານດ້ານວິຈິດສິນ ລວມທັງການປອມແປງສັນຍາລັກອື່ນທີ່ກ່ຽວຂ້ອງ;
2. ກົດໜ່ວງຖ່ວງດຶງເອກະສານ, ຕົວະຍົວະ, ຫຼອກລວງ, ສໍ້ໂກງ, ນາບຂູ່ ນັກສິລະປິນວິຈິດສິນ ແລະ ຜູ້ດຳເນີນທຸລະກິດກ່ຽວກັບວິຈິດສິນ ເພື່ອສະແຫວງຫາຜົນປະໂຫຍດ ໃຫ້ຕົນເອງ, ຄອບຄົວ ແລະ ພັກພວກ;
3. ສວຍໃຊ້ ສິດ, ໜ້າທີ່ ຫຼື ຕຳແໜ່ງ ແລະ ບັງຄັບ ຫຼື ຮຽກຮ້ອງເອົາສິນບົນ ເພື່ອຜົນປະໂຫຍດ ສ່ວນຕົວ, ພີ່ນ້ອງ ແລະ ໝູ່ເພື່ອນ;
4. ນໍາໃຊ້, ດັດແປງ, ປັບປ່ຽນເນື້ອໃນ ສ່ວນໃດສ່ວນໜຶ່ງ ຫຼື ທັງໝົດ ຂອງຜະລິດຕະພັນ, ຜົນງານດ້ານວິຈິດສິນ, ການເຄື່ອນໄຫວຂອງນັກສິລະປິນວິຈິດສິນ ໂດຍບໍ່ໄດ້ຮັບອານຸຍາດ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

## **ມາດຕາ 74 ຂໍ້ຫ້າມ ສຳລັບຜູ້ດຳເນີນທຸລະກິດກ່ຽວກັບວິຈິດສິນ**

ຫ້າມຜູ້ດຳເນີນທຸລະກິດກ່ຽວກັບວິຈິດສິນ ມີພຶດຕິກຳ ດັ່ງນີ້:

1. ດຳເນີນທຸລະກິດກ່ຽວກັບວິຈິດສິນ ໂດຍບໍ່ໄດ້ຮັບອະນຸຍາດ;
2. ລັກໂລບ, ສໍ້ໂກງ ເອົາກຳມະສິດ, ລິຂະສິດ, ຜົນງານດ້ານວິຈິດສິນ ຂອງຜູ້ອື່ນມາເປັນຂອງຕົນເອງ ຫຼື ໂຄສະນາ ເຜີຍແຜ່ ໂດຍບໍ່ໄດ້ຮັບການເຫັນດີຈາກເຈົ້າຂອງ ກຳມະສິດ, ລິຂະສິດ ແລະ ການອະນຸຍາດຂອງອົງການຄຸ້ມຄອງທີ່ກ່ຽວຂ້ອງ;
3. ນຳເອົາຜະລິດຕະພັນວິຈິດສິນ ທັງພາຍໃນ ແລະ ຕ່າງປະເທດ ທຸກປະເພດໂດຍບໍ່ໄດ້ຮັບອະນຸຍາດ ໄປດຳເນີນທຸລະກິດ, ເຄື່ອນໄຫວ ໂຄສະນາ ເຜີຍແຜ່ ຜ່ານສື່ມວນຊົນ, ສື່ສັງຄົມ ທັງພາຍໃນ ແລະ ຕ່າງ ປະເທດ;
4. ຊື້ຈ້າງ, ໃຫ້ສິນບົນ ພະນັກງານ-ລັດຖະກອນ, ເຈົ້າໜ້າທີ່ອື່ນທີ່ກ່ຽວຂ້ອງ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

## **ພາກທີ IX**

## **ການຄຸ້ມຄອງ ແລະ ການກວດກາ ວຽກງານວິຈິດສິນ**

## **ໝວດທີ່ 1**

## **ການຄຸ້ມຄອງວຽກງານວິຈິດສິນ**

## **ມາດຕາ 75 ອົງການຄຸ້ມຄອງວຽກງານວິຈິດສິນ**

**ລັດຖະບານ ເປັນຜູ້ຄຸ້ມຄອງວຽກງານວິຈິດສິນ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງ**ຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເປັນຜູ້ຮັບຜິດຊອບ​ໂດຍກົງ ແລະ ເປັນເຈົ້າການປະສານສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານວິຈິດສິນ ປະກອບດ້ວຍ:

1. ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ;
2. ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ;
3. ຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ.

## **ມາດຕາ 76 ສິດ ແລະ ໜ້າທີ່ ຂອງກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ**

ໃນການຄຸ້ມຄອງວຽກງານວິຈິດສິນ ກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ ແນວທາງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານວິຈິດສິນ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ແນວທາງ ນະໂຍບາຍ, ຍຸດທະສາດ, ກົດໝາຍ ໃຫ້ເປັນແຜນການ, ແຜນງານ, ໂຄງການລະອຽດ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່, ສຶກສາອົບຮົມ ແນວທາງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານວິຈິດສິນໃນຂອບເຂດທົ່ວປະເທດ;
4. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນດ້ານວິຈິດ;
5. ຊີ້ນຳ, ຕິດຕາມ, ກວດກາ ແລະ ປະເມີນຜົນ ການຈັດຕັ້ງປະຕິບັດວຽກງານວິຈິດສິນ;
6. ຊີ້ນຳ ການກວດກາຜົນງານ ແລະ ຜະລິດຕະພັນດ້ານວິຈິດສິນ;
7. ຮັບຄຳຮ້ອງ ແລະ ພິຈາລະນາຂຶ້ນທະບຽນ ວິຈິດສິນລະດັບຊາດ;
8. ອະນຸຍາດ, ໂຈະ ຫຼື ຖອນ ການອະນຸຍາດດຳເນີນທຸລະກິດກ່ຽວກັບວິຈິດສິນ;
9. ກວດຜ່ານ ແລະ ອະນຸຍາດ ກ່ຽວກັບການກໍ່ສ້າງ ສາສະນະສະຖານ, ພຣະພຸດທະຮູບ ແລະ ອະນຸ ສາວະລີ ດ້ານວິຈິດສິນ;
10. **ພິຈາລະນາ ການຄົ້ນຄວ້າ ແລະ ສະເໜີ ການໃຫ້ນາມມະຍົດຂອງສະມາຄົມວິຈິດສິນລາວ; ຄົ້ນຄວ້າ ແລະ ສະເໜີ ການໃຫ້ນາມມະຍົດສິລະປິນວິຈິດສິນ ຕໍ່ລັດຖະບານ;**
11. ຮັບ ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການຈັັດຕັ້ງປະຕິບັດວຽກງານວິຈິດສິນ;
12. ປະສານສົມທົບກັບຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ໃນການຄຸ້ມຄອງ, ຕິດຕາມກວດກາ ແລະ ສົ່ງເສີມວຽກງານວິຈິດສິນ;
13. ພົວພັນ, ຮ່ວມມື ກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານວິຈິດສິນ;
14. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານວິຈິດສິນ ໃຫ້ລັດຖະບານ ຢ່າງເປັນປົກ ກະຕິ;
15. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

## **ມາດຕາ 77 ສິດ ແລະ ໜ້າທີ່ ຂອງພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ**

ໃນການຄຸ້ມຄອງວຽກງານວິຈິດສິນ ພະແນກຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແນວທາງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານວິຈິດສິນ;
2. ໂຄສະນາ ເຜີຍແຜ່, ສຶກສາອົບຮົມ, ແນວທາງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການກ່ຽວກັບວຽກງານວິຈິດສິນ;
3. ຂຶ້ນແຜນກຳນົດບໍາລຸງ ແລະ ສ້າງພະນັກງານ-ລັດຖະກອນ ທີ່ເຮັດວຽກງານວິຈິດສິນ ເພື່ອຍົກສູງ ຄວາມຮູ້, ຄວາມສາມາດທາງດ້ານການເມືອງ, ວັດທະນະທໍາ ແລະ ວິຊາສະເພາະ;
4. ຊີ້ນຳ, ຕິດຕາມ, ກວດກາ ແລະ ປະເມີນຜົນ ການຈັດຕັ້ງປະຕິບັດວຽກງານວິຈິດສິນ;
5. ຊີ້ນຳ ການກວດກາຜົນງານ ແລະ ຜະລິດຕະພັນດ້ານວິຈິດສິນ;
6. ຮັບຄຳຮ້ອງ ແລະ ພິຈາລະນາການຂຶ້ນທະບຽນ ວິຈິດສິນລະດັບທ້ອງຖິ່ນ;
7. ອະນຸຍາດ, ໂຈະ ຫຼື ຖອນ ການອະນຸຍາດດຳເນີນທຸລະກິດກ່ຽວກັບວິຈິດສິນ;
8. ກວດຜ່ານ ແລະ ອະນຸຍາດ ກ່ຽວກັບການກໍ່ສ້າງສາສະໜາສະຖານ, ພຣະພຸດທະຮູບ ແລະ ອະນຸ ສາວະລີ ດ້ານວິຈິດສິນ ທີ່ຕັ້ງຢູ່ພາຍໃນ ແຂວງ, ນະຄອນຫຼວງ;
9. ຮັບ ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການ ຈັດຕັ້ງປະຕິບັດວຽກງານວິຈິດສິນ;
10. ປະສານສົມທົບກັບຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ໃນການຄຸ້ມຄອງ, ຕິດຕາມ ກວດກາ ແລະ ສົ່ງເສີມວຽກງານວິຈິດສິນ;
11. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານວິຈິດສິນ ໃຫ້ກະຊວງຖະແຫຼງຂ່າວ, ວັດ ທະນະທຳ ແລະ ທ່ອງທ່ຽວ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

## **ມາດຕາ 78 ສິດ ແລະ ໜ້າທີ່ ຂອງຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ,**

## **ນະຄອນ**

ໃນການຄຸ້ມຄອງວຽກງານວິຈິດສິນ ຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແນວທາງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານວິຈິດສິນ;
2. ເຜີຍແຜ່, ສຶກສາອົບຮົມ, ແນວທາງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານວິຈິດສິນ;
3. ຂຶ້ນແຜນບໍາລຸງ ແລະ ສ້າງພະນັກງານ-ລັດຖະກອນ ທີ່ເຮັດວຽກງານວິຈິດສິນ ເພື່ອຍົກສູງຄວາມຮູ້, ຄວາມສາມາດທາງດ້ານການເມືອງ, ວັດທະນະທໍາ ແລະ ວິຊາສະເພາະ;
4. ຊີ້ນຳ, ຕິດຕາມ, ກວດກາ ແລະ ປະເມີນຜົນ ການຈັດຕັ້ງປະຕິບັດວຽກງານວິຈິດສິນ;
5. ຊີ້ນຳ ການກວດກາຜົນງານ ແລະ ຜະລິດຕະພັນດ້ານວິຈິດສິນ;
6. ຮັບ ແລະ ພິຈາລະນາແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການຈັດຕັ້ງປະຕິບັດວຽກງານວິຈິດສິນ;
7. ປະສານສົມທົບກັບ ຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ໃນການຄຸ້ມຄອງ, ຕິດຕາມ ກວດກາ ແລະ ສົ່ງເສີມວຽກງານວິຈິດສິນ;
8. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານວິຈິດສິນ ໃຫ້ພະແນກຖະແຫຼງຂ່າວ, ວັດ ທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;
9. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

## **ມາດຕາ 79 ສິດ ແລະ ໜ້າທີ່ຂອງ ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ**

ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ, ໃຫ້ການຮ່ວມມື ກັບຂະແໜງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ໃນການຄຸ້ມຄອງ ແລະ ພັດທະນາວຽກງານວິຈິດສິນ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

## **ໝວດທີ 2**

## **ການກວດກາວຽກງານວິຈິດສິນ**

## **ມາດຕາ 80 ອົງການກວດກາວຽກງານວິຈິດສິນ**

**ອົງການກວດກາວຽກງານວິຈິດສິນ ປະກອບດ້ວຍ:**

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານວິຈິດສິນ ຕາມທີ່ໄດ້ກຳນົດໄວ້ໃນມາດຕາ 75 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດ ກາແຫ່ງລັດ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງ ມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ປະຊາຊົນ.

## **ມາດຕາ 81 ເນື້ອໃນການກວດກາ**

ການກວດກາວຽກງານວິຈິດສິນ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ກົດໝາຍ ແລະ ລະບຽບການ ກ່ຽວກັບວຽກງານວິຈິດສິນ;
2. ການສ້າງ ແລະ ການປະຕິບັດແຜນການ, ແຜນງານ ແລະ ໂຄງການ ກ່ຽວກັບວຽກງານວິຈິດສິນ ໃນແຕ່ລະໄລຍະ;
3. ລັກສະນະ, ເນື້ອໃນ ຂອງຂໍ້ມູນກ່ຽວກັບວິຈິດສິນທີ່ນຳໄປໂຄສະນາ ເຜີຍແຜ່;
4. ການສ້າງ, ບຳລຸງ, ນຳໃຊ້ ແລະ ປະຕິບັດນະໂຍບາຍຕໍ່ພະນັກງານ ທີ່ຮັບຜິດຊອບວຽກງານວິ ຈິດສິນ;
5. ການປະກອບ ແລະ ການນຳໃຊ້ວັດຖູປະກອນ, ພາຫະນະ ແລະ ງົບປະມານ ໃນການຈັດຕັ້ງປະຕິ ບັດວຽກງານວິຈິດສິນ;
6. ການແກ້ໄຂຄຳສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານວິຈິດສິນ;
7. ເນື້ອໃນອື່ນທີ່ເຫັນວ່າຈຳເປັນ.

## **ມາດຕາ 82 ຮູບການການກວດກາ**

ຮູບການການກວດກາວຽກງານວິຈິດສິນ ມີ ສາມຮູບການ ດັ່ງນີ້:

1. ການກວດກາປົກກະຕິ ຊຶ່ງແມ່ນ ການກວດກາຕາມແຜນການຂອງອົງການບໍລິຫານ ຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດກາຕາມ ຄຳສັ່ງ, ຂໍ້ຕົກລົງ, ຄຳແນະນຳ, ແຈ້ງການ ຂອງຫົວໜ້າອົງການບໍລິຫານ, ຄະນະກວດກາແຕ່ລະຂັ້ນ ແລະ ຄຳສະເໜີຂອງພົນລະ ເມືອງ ໂດຍແຈ້ງໃຫ້ເປົ້າໝາຍຖືກກວດກາ ຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນການກວດກາແບບຮີບດ່ວນ ໂດຍບໍ່ແຈ້ງໃຫ້ເປົ້າໝາຍ ຖືກກວດກາ ຮູ້ລ່ວງໜ້າ.

ໃນການດຳເນີນການກວດກາວຽກງານວິຈິດສິນນັ້ນ ໃຫ້ປະຕິບັດຖືກຕ້ອງ ຕາມກົດໝາຍຢ່າງເຂັ້ມງວດ.

# **ພາກທີ X**

# **ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

## **ມາດຕາ 83 ນະໂຍບາຍຕໍ່ຜູ້ທີ່ມີຜົນງານ**

**ບຸກຄົນ**, **ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນໃນການປະກອບສ່ວນເຂົ້າໃນ ວຽກງານ ວິຈິດສິນ ເປັນຕົ້ນ ການຄຸ້ມຄອງ, ການສົ່ງເສີມ, ການປົກປັກຮັກສາ, ການອະນຸລັກ, ການບູລະນະ ສ້ອມແປງ ແລະ ການປະຕິສັງຂອນ ວິຈິດສິນ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະ​ບຽບ​ການ.**

## **ມາດຕາ 84 ມາດຕະການຕໍ່ຜູ້ລະເມີດ**

**ບຸກຄົນ**, **ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້, ກົດໝາຍ ແລະ ລະບຽບການອື່ນ ທີ່ກ່ຽວຂ້ອງ ຈະຖືກ ສຶກສາອົບຮົມ, ກ່າວເຕືອນ**, **ລົງວິໄນ, ປັບໃໝ**, **ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.**

# **ພາກທີ XI**

# **ບົດບັນຍັດສຸດທ້າຍ**

## **ມາດຕາ 85 ວັນວິຈິດສິນແຫ່ງຊາດ**

ລັດ ກຳນົດເອົາ ວັນທີ 11 ພະຈິກ ຂອງທຸກປີ ເປັນວັນວິຈິດສິນແຫ່ງຊາດ.

## **ມາດຕາ 86 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍ ສະບັບນີ້.

## **ມາດຕາ 87 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 1 ຕຸລາ 2022 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ປະທານສະພາແຫ່ງຊາດ