# 

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 35 /ສພຊ

ນະຄອນຫຼວງວຽງຈັນ, ວັນທີ 17 ກໍລະກົດ 2023

# ກົດໝາຍ

# ວ່າດ້ວຍອາກອນທີ່ດິນ

# ພາກທີ I

# ບົດບັນຍັດທົ່ວໄປ

### **ມາດຕາ 1 ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ, ວິທີການ ແລະ ມາດຕະການ ກ່ຽວກັບການຄຸ້ມຄອງ ແລະ ຕິດຕາມ ກວດກາ ວຽກງານອາກອນທີ່ດິນ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ ແລະ ປະສິດທິຜົນ ແນໃສ່ຮັບປະກັນເກັບລາຍຮັບເຂົ້າງົບປະມານແຫ່ງລັດ ໃຫ້ຖືກຕ້ອງ, ຄົບຖ້ວນ, ຍຸຕິທໍາ ແລະ ໂປ່ງໃສ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ.

### **ມາດຕາ 2 ອາກອນທີ່ດິນ**

ອາກອນທີ່ດິນ ແມ່ນ ພັນທະເປັນເງິນທີ່ເກັບຈາກ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນ ເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ.

### **ມາດຕາ 3 ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ທີ່ດິນ** ໝາຍເຖິງ ເນື້ອທີ່ຕອນດິນ ທີ່ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ທີ່ເປັນເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ;
2. **ຜູ້ເສຍອາກອນທີ່ດິນ** ໝາຍເຖິງບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນ ເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ;
3. **ຜູ້ມອບອາກອນທີ່ດິນ** ໝາຍເຖິງ ໜ່ວຍງານເສດຖະກິດ-ການເງິນບ້ານ ຫຼື ຜູ້ໄດ້ຮັບມອບສິດໃຫ້ເກັບອາກອນທີ່ດິນ;
4. **ຜູ້ໄດ້ຮັບມອບສິດໃຫ້ເກັບອາກອນທີ່ດິນ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ຮັບການມອບສິດຈາກສ່ວຍສາອາກອນປະຈຳ ແຂວງ, ນະຄອນຫຼວງ ໃຫ້ເກັບອາກອນທີ່ດິນ;
5. **ທີ່ດິນກະສິກໍາ** ໝາຍເຖິງທີ່ດິນທີ່ໄດ້ກຳນົດໄວ້ເພື່ອນຳໃຊ້ເຂົ້າໃນການ ປູກຝັງ, ລ້ຽງສັດ, ປະມົງ, ຊົນລະປະທານ ແລະ ການຄົ້ນຄວ້າທົດລອງດ້ານກະສິກຳ;
6. **ທີ່ດິນປຸກສ້າງ** ໝາຍເຖິງ ທີ່ດິນທີ່ໄດ້ກໍານົດໄວ້ເພື່ອນໍາໃຊ້ໃນການພັດທະນາເປັນຕົວເມືອງໃໝ່, ປຸກສ້າງທີ່ຢູ່ອາໄສ, ສຳນັກງານ, ອົງການ, ສະຖານທີ່ສາທາລະນະ, ການຄ້າ, ການບໍລິການ ແລະ ສິ່ງປຸກສ້າງອື່ນ ຕາມເຂດຈັດສັນ ແລະ ສອດຄ່ອງກັບແຜນຜັງຕົວເມືອງ ຕາມທີ່ໄດ້ກຳນົດໄວ້ໃນກົດໝາຍ;
7. **ທີ່ດິນເປົ່າວ່າງ** ໝາຍເຖິງທີ່ດິນກະສິກໍາ ຫຼື ທີ່ດິນປຸກສ້າງ ທີ່ບໍ່ໄດ້ ພັດ​ທະ​ນາ ຫຼື ກໍ່ສ້າງ ຕາມທີ່ໄດ້ກຳນົດໄວ້ໃນລະບຽບການຕ່າງຫາກ;
8. **ໃບຕາດິນ** ໝາຍເຖິງ ເອກະສານທີ່ເປັນຫຼັກຖານຕົ້ນຕໍອັນໜຶ່ງອັນດຽວ ກ່ຽວກັບສິດນຳໃຊ້ທີ່ດິນ ຊຶ່ງໄດ້ຄັດສຳເນົາຢ່າງຖືກຕ້ອງຈາກໃບທະບຽນທີ່ດິນ ເພື່ອມອບໃຫ້ແກ່ຜູ້ເປັນເຈົ້າຂອງພຽງໃບດຽວ ນໍາໃຊ້ເປັນຫຼັກຖານຢ່າງຍາວນານ ຈົນກວ່າຈະມີການປ່ຽນແປງໃໝ່ ຕາມເງື່ອນໄຂທີ່ໄດ້ກຳນົດໄວ້ໃນກົດໝາຍ;
9. **ໃບຢັ້ງຢືນການນໍາໃຊ້ທີ່ດິນ** ໝາຍເຖິງ ເອກະສານທີ່ຢັ້ງຢືນສິດນໍາໃຊ້ທີ່ດິນ ຊຶ່ງອົງການທີ່ກ່ຽວຂ້ອງຂອງລັດ ອອກໃຫ້ພົນລະເມືອງລາວ ຕາມນະໂຍບາຍຈັດສັນ ເພື່ອເປັນບ່ອນທີ່ຢູ່ອາໄສ ແລະ ທໍາການຜະລິດ.

### **ມາດຕາ 4 ນະໂຍບາຍຂອງລັດກ່ຽວກັບວຽກງານອາກອນທີ່ດິນ**

ລັດ ສ້າງເງື່ອນໄຂ ແລະ ອໍານວຍຄວາມສະດວກ ໃຫ້ແກ່ການຄຸ້ມຄອງວຽກງານອາກອນທີ່ດິນ ດ້ວຍການປະ ກອບບຸກຄະລາກອນ, ສະໜອງງົບປະມານ, ໂຄງລ່າງພື້ນຖານ, ພາຫະນະ ແລະ ອຸປະກອນຮັບໃຊ້, ພັດທະນາລະບົບການເສຍ, ການມອບ ແລະ ການຈັດເກັບອາກອນທີ່ດິນ ໃຫ້ມີຄວາມສະດວກ ທັນສະໄໝ, ວ່ອງໄວ ແລະ ຖືກຕ້ອງ ໂດຍສອດຄ່ອງກັບສະພາບເສດຖະກິດ-ສັງຄົມ ໃນແຕ່ລະໄລຍະ.

ລັດ ສ້າງສະພາບແວດລ້ອມທີ່ດີ ໃຫ້ແກ່ເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ ໃນການເສຍອາກອນທີ່ດິນ ເປັນຕົ້ນ ແນະນໍາທາງດ້ານວິຊາການ, ເຜີຍແຜ່ ແລະ ໃຫ້ເຂົ້າເຖິງ ກົດໝາຍ ແລະ ລະບຽບການ ກ່ຽວກັບສ່ວຍສາອາກອນ, ນໍາໃຊ້ເຄື່ອງມືທີ່ທັນສະໄໝເຂົ້າໃນການເສຍ ແລະ ມອບອາກອນທີ່ດິນ.

### **ມາດຕາ 5 ຫຼັກການກ່ຽວກັບວຽກງານອາກອນທີ່ດິນ**

ການເຄື່ອນໄຫວວຽກງານອາກອນທີ່ດິນ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ກົດໝາຍ ແລະ ແຜນພັດທະນາເສດຖະກິດ-ສັງຄົມແຫ່ງຊາດ;
2. ເກັບລາຍຮັບເຂົ້າງົບປະມານແຫ່ງລັດ ຢ່າງລວມສູນ, ທັນສະໄໝ ແລະ ເປັນເອກະພາບໃນຂອບເຂດທົ່ວປະເທດ;
3. ມີຄວາມຍຸຕິທໍາ, ຖືກຕ້ອງ, ຄົບຖ້ວນ, ວ່ອງໄວ, ໂປ່ງໃສ ແລະ ສາມາດກວດສອບໄດ້;
4. ອຳນວຍຄວາມສະດວກ ໃຫ້ຜູ້ເສຍອາກອນທີ່ດິນ ຢ່າງສະເໝີພາບຕາມກົດໝາຍ;
5. ຮັບປະກັນການປະສານສົມທົບ ແລະ ການມີສ່ວນຮ່ວມ ຂອງຂະແໜງການ, ອົງການ, ອົງການປົກຄອງທ້ອງຖິ່ນທີ່ກ່ຽວຂ້ອງ ແລະ ປະຊາຊົນ.

### **ມາດຕາ 6 ພັນທະອາກອນທີ່ດິນ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນ ເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ ລ້ວນແຕ່ມີພັນທະເສຍອາກອນທີ່ດິນ ຕາມທີ່ໄດ້ກໍານົດໄວ້ໃນກົດໝາຍສະບັບນີ້.

### **ມາດຕາ 7 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເຄື່ອນໄຫວ ແລະ ພົວພັນກັບວຽກງານອາກອນທີ່ດິນ ຢູ່ ສປປ ລາວ.

### **ມາດຕາ 8 ການຮ່ວມມືສາກົນ**

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານອາກອນທີ່ດິນ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ວິທະຍາສາດ, ເຕັກນິກ, ເຕັກໂນໂລຊີ, ພັດທະນາຊັບພະຍາກອນມະນຸດ ແລະ ດ້ານອື່ນ ເພື່ອເຮັດໃຫ້ວຽກງານດັ່ງກ່າວ ມີປະສິດທິພາບ, ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

# ພາກທີ II

# ການເກັບ ແລະ ການຄິດໄລ່ ອາກອນທີ່ດິນ

## ໝວດທີ 1

## ການເກັບອາກອນທີ່ດິນ

### 

### **ມາດຕາ 9 ການເກັບອາກອນທີ່ດິນ**

ການເກັບອາກອນທີ່ດິນ ແມ່ນ ການເກັບພັນທະເປັນເງິນໃນການນຳໃຊ້ທີ່ດິນປະຈຳປີຈາກ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ເປັນ ເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 10 ປະເພດທີ່ດິນທີ່ຖືກເສຍອາກອນທີ່ດິນ**

ທີ່ດິນທີ່ຖືກເສຍອາກອນ ມີ ສອງ​ປະ​ເພດ ດັ່ງນີ້:

1. ທີ່ດິນກະສິກໍາ;
2. ທີ່ດິນປຸກສ້າງ.

ສໍາລັບທີ່ດິນກະສິກໍາ, ທີ່ດິນປຸກສ້າງ ຊຶ່ງເປັນທີ່ດິນເປົ່າວ່າງ ແລະ ທີ່ດິນຂອງລັດທີ່ໃຫ້ເຊົ່າ ຫຼື ສຳປະທານ ກໍຕ້ອງຖືກເສຍອາກອນທີ່ດິນເຊັ່ນກັນ.

### **ມາດຕາ 11 ທີ່ດິນທີ່ຖືກຍົກເວັ້ນອາກອນທີ່ດິນ**

ທີ່ດິນທີ່ຖືກຍົກເວັ້ນອາກອນທີ່ດິນ ມີ ດັ່ງນີ້:

1. ທີ່ດິນກະສິກຳ:

* ທີ່ດິນກະສິກໍາ ສໍາລັບການຄົ້ນຄວ້າທົດລອງດ້ານກະສິກໍາຂອງລັດ;
  + ທີ່ດິນກະສິກໍາ ຂອງຄອບຄົວທຸກຍາກ ທີ່ໄດ້ຮັບການຢັ້ງຢືນຈາກເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງອົງການປົກຄອງບ້ານທີ່ກ່ຽວຂ້ອງ;
  + ທີ່ດິນກະສິກໍາທີ່ໄດ້ຮັບຄວາມເສຍຫາຍ ຈາກໄພພິບັດທໍາມະຊາດ ຈະໄດ້ຮັບການຍົກເວັ້ນໃນປີທີ່ຖືກໄພພິບັດ ຫຼື ໄລຍະຟື້ນຟູ ຕາມການຢັ້ງຢືນຈາກ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງຄະນະກຳມະການຄຸ້ມຄອງໄພພິບັດຂັ້ນເມືອງ;
  + ທີ່ດິນກະສິກໍາຂອງຄອບຄົວທີ່ໄດ້ຮັບຜົນກະທົບຈາກໂຄງການ ຊຶ່ງໄດ້ຮັບການຈັດສັນພູມລໍາເນົາ ໃໝ່ ໃນໄລຍະເວລາ ສາມປີ ນັບແຕ່ວັນຍົກຍ້າຍເປັນຕົ້ນໄປ;
  + ທີ່ດິນກະສິກໍາອື່ນ ຕາມທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ.

1. ທີ່ດິນປຸກສ້າງ:

* ທີ່ດິນປຸກສ້າງ ເພື່ອສາທາລະນະປະໂຫຍດ ເປັນຕົ້ນ ສວນສາທາລະນະ, ສາສະນະສະຖານ, ປ່າຊ້າ, ປ່າສັກສິດ;
  + ທີ່ດິນປຸກສ້າງຂອງລັດ ເພື່ອນໍາໃຊ້ເປັນ ສະຖານທີ່ເກັບຂີ້ເຫຍື້ອ, ສະຖານີນໍ້າປະປາ, ສະຖານການສຶກສາ, ສະໜາມກິລາ, ໂຮງໝໍ ແລະ ສະໜາມເດັກຫຼິ້ນ;
  + ທີ່ດິນປຸກສ້າງທີ່ລັດມອບສິດໃຫ້ ອົງການຈັດຕັ້ງສາກົນ, ສໍານັກງານຜູ້ຕາງໜ້າຂອງຕ່າງປະເທດ ທີ່ປະຈໍາຢູ່ ສປປ ລາວ ຕາມສົນທິສັນຍາ ທີ່ ສປປ ລາວ ເປັນພາຄີ;
  + ທີ່ດິນປຸກສ້າງທີ່ຢູ່ອາໄສ ຂອງຄອບຄົວທຸກຍາກ ທີ່ໄດ້ຮັບການຢັ້ງຢືນຈາກ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງອົງການປົກຄອງບ້ານທີ່ກ່ຽວຂ້ອງ;
  + ທີ່ດິນປຸກສ້າງທີ່ໄດ້ຮັບຄວາມເສຍຫາຍ ຈາກໄພພິບັດທໍາມະຊາດ ຈະໄດ້ຮັບການຍົກເວັ້ນໃນປີທີ່ຖືກໄພພິບັດ ຫຼື ໄລຍະຟື້ນຟູ ຕາມການຢັ້ງຢືນຈາກ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງຄະນະກຳມະການຄຸ້ມຄອງໄພພິບັດຂັ້ນເມືອງ;
  + ທີ່ດິນປຸກສ້າງຂອງຄອບຄົວທີ່ໄດ້ຮັບຜົນກະທົບຈາກໂຄງການ ຊຶ່ງໄດ້ຮັບການຈັດສັນພູມລໍາເນົາ ໃໝ່ ໃນໄລຍະເວລາ ສາມປີ ນັບແຕ່ວັນຍົກຍ້າຍເປັນຕົ້ນໄປ;
  + ທີ່ດິນປຸກສ້າງອື່ນ ຕາມທີ່ໄດ້ກໍານົດໄວ້ໃນກົດໝາຍທີ່ກ່ຽວຂ້ອງ.

## ໝວດທີ 2

## ການຄິດໄລ່ອາກອນທີ່ດິນ

### **ມາດຕາ 12 ການຄິດໄລ່ອາກອນທີ່ດິນ**

ການຄິດໄລ່ອາກອນທີ່ດິນ ແມ່ນ ໃຫ້ເອົາພື້ນຖານການຄິດໄລ່ອາກອນທີ່ດິນ ຄູນກັບອັດຕາອາກອນທີ່ດິນຕາມທີ່ໄດ້ກໍານົດໄວ້ໃນກົດໝາຍສະບັບນີ້.

### **ມາດຕາ 13 ພື້ນຖານການຄິດໄລ່ອາກອນທີ່ດິນ**

ພື້ນຖານການຄິດໄລ່ອາ​ກອນທີ່​ດິນ ແມ່ນ ໃຫ້ເອົາເນື້ອທີ່ຂອງຕອນດິນເປັນຕາແມັດ ຄູນກັບລາຄາຕາມການປະເມີນລາຄາທີ່ດິນໃນແຕ່ລະເຂດທີ່ກຳນົດໃນຂໍ້ຕົກລົງຂອງເຈົ້າແຂວງ, ເຈົ້າຄອງນະຄອນຫຼວງ ຕາມການຮັບຮອງຂອງສະພາປະຊາຊົນຂັ້ນແຂວງ ໃນແຕ່ລະໄລຍະ.

### **ມາດຕາ 14 ອັດຕາອາກອນທີ່ດິນ**

ອັດຕາອາກອນທີ່ດິນ ມີ ດັ່ງນີ້:

|  |  |  |  |  |
| --- | --- | --- | --- | --- |
| **ລ/ດ** | **ປະເພດ** | **ປີ 2024-2026**  **ເປັນສ່ວນຮ້ອຍ (%)** | **ປີ 2027-2029**  **ເປັນສ່ວນຮ້ອຍ (%)** | **ເລີ່ມປີ 2030**  **ເປັນສ່ວນຮ້ອຍ (%)** |
| 1 | **ທີ່ດິນກະສິກຳ**  **ທີ່ດິນກະສິກໍາເປົ່າວ່າງ** | 0,01  0,02 | 0,02  0,03 | 0,03  0,04 |
| 2 | **ທີ່ດິນປຸກສ້າງ**  - ທີ່ດິນປຸກສ້າງທີ່ຢູ່ອາໄສ  - ທີ່ດິນປຸກສ້າງ ໂຮງງານອຸດສາຫະກໍາ, ການຄ້າ ແລະ ບໍລິການ  - ທີ່ດິນປຸກສ້າງເປົ່າວ່າງ | 0,02  0,03  0,04 | 0,03  0,04  0,05 | 0,04  0,05  0,06 |

# ພາກທີ III

# ວິທີເກັບ, ການເສຍ, ການມອບ

# ແລະ ການສົ່ງຄືນ ອາກອນທີ່ດິນ

### **ມາດຕາ 15 ວິທີເກັບອາກອນທີ່ດິນ**

ວິທີເກັບອາກອນທີ່ດິນ ໃຫ້ຈັດເກັບຕາມປະເພດທີ່ດິນທີ່ໄດ້ກໍານົດໄວ້ໃນໃບຕາດິນ ຫຼື ໃບຢັ້ງຢືນການນໍາໃຊ້ທີ່ດິນ.

ໃນກໍລະນີການນໍາໃຊ້ທີ່ດິນຕອນໜຶ່ງໃນຫຼາຍເປົ້າໝາຍ ໃຫ້ປະຕິບັດຕາມລະບຽບການຂອງຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ເພື່ອແຍກເປົ້າໝາຍການນຳໃຊ້ທີ່ດິນ ແລະ ອອກເອກະສານຢັ້ງຢືນໃຫ້ສອດຄ່ອງກັບຕົວຈິງ.

### **ມາດຕາ 16 ການເສຍອາກອນທີ່ດິນ**

ເຈົ້າຂອງສິດນໍາໃຊ້ທີ່ດິນ, ຜູ້ນໍາໃຊ້ ຫຼື ຄອບຄອງ ຕ້ອງເສຍອາກອນທີ່ດິນປະຈຳປີ ເປັນສະກຸນເງິນກີບ ນັບແຕ່ວັນທີ 1 ມັງກອນ ຫາ 31 ທັນວາ ຂອງທຸກປີ ໂດຍເສຍຜ່ານລະບົບທະນາຄານ, ຄັງເງິນແຫ່ງຊາດ, ໜ່ວຍງານເສດ ຖະກິດ-ການເງິນບ້ານ ຫຼື ຜູ້ໄດ້ຮັບມອບສິດໃຫ້ເກັບອາກອນທີ່ດິນ.

### **ມາດຕາ 17 ການມອບອາກອນທີ່ດິນ**

ໜ່ວຍງານເສດຖະກິດ-ການເງິນບ້ານ ຫຼື ຜູ້ໄດ້ຮັບມອບສິດໃຫ້ເກັບອາກອນທີ່ດິນ ຕ້ອງມອບເງິນອາກອນທີ່ດິນ ທີ່ຈັດເກັບໄດ້ ເຂົ້າບັນຊີລວມສູນຄັງເງິນແຫ່ງຊາດ ຢູ່ທະນາຄານທຸລະກິດ, ຄັງເງິນແຫ່ງຊາດ ຫຼື ສ່ວຍສາອາກອນປະຈຳ ເມືອງ, ເທດສະບານ, ນະຄອນ ບ່ອນທີ່ຂຶ້ນກັບ ພາຍໃນວັນຈັດເກັບ. ໃນກໍລະນີບ້ານທີ່ຢູ່ຫ່າງໄກສອກຫຼີກ ໃຫ້ມອບອາກອນທີ່ດິນ ທີ່ເກັບໄດ້ພາຍໃນອາທິດສຸດທ້າຍຂອງທຸກເດືອນ.

### **ມາດຕາ 18** **ການສົ່ງຄືນອາກອນທີ່ດິນ**

ການສົ່ງຄືນອາກອນທີ່ດິນ ແມ່ນ ການສົ່ງເງິນອາກອນທີ່ດິນໃຫ້ຜູ້ເສຍອາກອນ ທີ່ໄດ້ມອບອາກອນເກີນຈໍານວນທີ່ກົດໝາຍກໍານົດ ຫຼື ຕາມທີ່ກົດໝາຍກໍານົດໄວ້.

ການສົ່ງຄືນອາກອນທີ່ດິນ ເກີດຂຶ້ນໃນກໍລະນີມີການຄິດໄລ່ອາກອນຜິດພາດ ຍ້ອນການໃຫ້ຂໍ້ມູນທີ່ບໍ່ຖືກ ຕ້ອງຂອງຜູ້ເສຍອາກອນ ຫຼື ຂອງເຈົ້າໜ້າທີ່ສ່ວຍສາອາກອນ ເຊັ່ນ ການເສຍອາກອນຊໍ້າຊ້ອນ, ການເສຍບໍ່ຖືກຕ້ອງຕາມອັດຕາທີ່ໄດ້ກຳນົດໄວ້, ການເສຍເກີນຈຳນວນທີ່ຕ້ອງເສຍ ຊຶ່ງຂະແໜງສ່ວຍສາອາກອນ ຕ້ອງຄົ້ນຄວ້າແກ້ໄຂດ້ວຍຄວາມຮັບຜິດຊອບ ແລະ ສົ່ງຄືນເງິນອາກອນໃຫ້ແກ່ຜູ້ເສຍອາກອນທີ່ດິນ ໃຫ້ຖືກຕ້ອງຕາມກົດໝາຍ ໂດຍນຳໃຊ້ເງິນໃນບ້ວງບັນຊີສຳຮອງສົ່ງຄືນເງິນອາກອນ ຊຶ່ງອົງການຄຸ້ມຄອງວຽກງານສ່ວຍສາອາກອນ ຂັ້ນສູນກາງ ແລະ ຂັ້ນແຂວງ ຕ້ອງອອກຂໍ້ຕົກລົງ ສົ່ງຄືນເງິນອາກອນທີ່ດິນ ພາຍໃນເວລາ ສິບວັນ ລັດຖະການ.

### **ມາດຕາ 19** **ການຂໍອາກອນທີ່ດິນຄືນ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ໄດ້ເສຍອາກອນທີ່ດິນເກີນ ມີສິດຂໍອາກອນທີ່ດິນຄືນ ໂດຍໃຫ້ຍື່ນໜັງສືສະເໜີ ຕໍ່ຂະແໜງສ່ວຍສາອາກອນ ບ່ອນທີ່ດິນຕັ້ງຢູ່ ຊ້າສຸດບໍ່ໃຫ້ກາຍ ສາມເດືອນ ນັບແຕ່ວັນໄດ້ມອບເງິນອາກອນເປັນຕົ້ນໄປ.

### **ມາດຕາ 20 ການພິຈາລະນາຄໍາສະເໜີຂໍອາກອນທີ່ດິນຄືນ**

ຂະແໜງສ່ວຍສາອາກອນ ຕ້ອງກວດກາ ແລະ ພິຈາລະນາຄໍາສະເໜີຂໍອາກອນທີ່ດິນຄືນ ພາຍໃນເວລາ ຫ້າວັນ ລັດຖະການ ນັບແຕ່ວັນໄດ້ຮັບຄຳສະເໜີ ແລະ ເອກະສານ ຢ່າງຖືກຕ້ອງ ແລະ ຄົບຖ້ວນ ແລ້ວແຈ້ງຜົນການແກ້ໄຂໃຫ້ຜູ້ສະເໜີ ຢ່າງເປັນລາຍລັກອັກສອນ. ໃນກໍລະນີຕ້ອງການຂໍ້ມູນເພີ່ມເຕີມ ຂະແໜງສ່ວຍສາອາກອນ ຕ້ອງແຈ້ງເປັນລາຍລັກອັກສອນໃຫ້ຜູ້ສະເໜີ ເພື່ອສະໜອງຂໍ້ມູນເພີ່ມເຕີມ ແລ້ວພິຈາລະນາການສົ່ງເງິນອາກອນທີ່ດິນຄືນໃຫ້ສໍາເລັດ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຂໍ້ມູນເພີ່ມເຕີມທີ່ ຖືກຕ້ອງ ແລະ ຄົບຖ້ວນ ເປັນຕົ້ນໄປ.

ໃນກໍລະນີຄໍາສະເໜີ ຫາກບໍ່ໄດ້ຮັບການແກ້ໄຂ ຫຼື ໄດ້ຮັບການແກ້ໄຂ ແຕ່ເຫັນວ່າຍັງບໍ່ຖືກຕ້ອງຕາມກົດໝາຍນັ້ນ ຜູ້ສະເໜີ ມີສິດສະເໜີຕໍ່ຂະແໜງສ່ວຍສາອາກອນຂັ້ນເທິງຖັດໄປ ແລະ ຖ້າຍັງເຫັນວ່າບໍ່ຖືກຕ້ອງ ກໍສາມາດຮ້ອງຟ້ອງຕໍ່ສານປະຊາຊົນ.

# ພາກທີ IV

# ສິດ ແລະ ພັນທະຂອງ ຜູ້ເສຍ, ຜູ້ມອບ ອາກອນ,

# ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ

### **ມາດຕາ 21 ສິດ ແລະ ພັນທະຂອງຜູ້ເສຍອາກອນທີ່ດິນ**

ຜູ້ເສຍອາກອນທີ່ດິນ ມີ ສິດ ແລະ ພັນທະ ດັ່ງນີ້:

1. ໄດ້ຮັບ ຂໍ້ມູນ ຂ່າວສານ, ການຊີ້ແຈງ ແລະ ອະທິບາຍ ກ່ຽວກັບວຽກງານອາກອນທີ່ດິນ;
2. ໄດ້ຮັບນະໂຍບາຍຍົກເວັ້ນອາກອນທີ່ດິນ ຕາມກົດໝາຍ;
3. ສະເໜີຂໍ ແລະ ໄດ້ຮັບເງິນອາກອນທີ່ດິນຄືນ ທີ່ໄດ້ມອບເກີນຕາມກົດໝາຍ;
4. ຮ້ອງຟ້ອງ, ສະເໜີ ຫຼື ຮ້ອງຂໍຄວາມເປັນທໍາ ຕໍ່ການກະທໍາ ທີ່ບໍ່ຖືກຕ້ອງຕາມກົດໝາຍ ຂອງພະນັກ ງານ-ລັດຖະກອນ, ເຈົ້າໜ້າທີ່ສ່ວຍສາອາກອນ ຫຼື ການຈັດຕັ້ງທີ່ກ່ຽວຂ້ອງ;
5. ໄດ້ຮັບການຢັ້ງຢືນການມອບເງິນອາກອນທີ່ດິນທຸກຄັ້ງ;
6. ເສຍອາກອນທີ່ດິນ ໃຫ້ຖືກຕ້ອງ, ຄົບຖ້ວນ ແລະ ທັນກຳນົດເວລາ;
7. ແຈ້ງຂໍ້ມູນກ່ຽວກັບການຫັນປ່ຽນ ແລະ ການປ່ຽນແປງ ກ່ຽວກັບທີ່ດິນ ຕໍ່ຂະແໜງການທີ່ກ່ຽວຂ້ອງ;
8. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

### **ມາດຕາ 22** **ສິດ ແລະ ພັນທະຂອງຜູ້ມອບອາກອນທີ່ດິນ**

ຜູ້ມອບອາກອນທີ່ດິນ ມີ ສິດ ແລະ ພັນທະ ດັ່ງນີ້:

1. ຊີ້ແຈງ, ອະທິບາຍ ແລະ ມີຄໍາເຫັນ ກ່ຽວກັບວຽກງານອາກອນທີ່ດິນ;
2. ຄິດໄລ່, ເກັບ ແລະ ມອບ ອາກອນທີ່ດິນ ໃຫ້ຖືກຕ້ອງ, ຄົບຖ້ວນ ແລະ ທັນກຳນົດເວລາ;
3. ໄດ້ຮັບຄ່າຕອບແທນການເກັບອາກອນທີ່ດິນ ຕາມລະບຽບການ;
4. ຮັບຜິດຊອບຕໍ່ການຄິດໄລ່, ເກັບ ແລະ ມອບ ອາກອນທີ່ດິນທີ່ບໍ່ຖືກຕ້ອງ;
5. ໃຫ້ຄວາມຮ່ວມມື ແລະ ສະໜອງຂໍ້ມູນ ໃຫ້ແກ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ ກ່ຽວກັບວຽກງານກວດກາອາກອນທີ່ດິນ;
6. ແຈ້ງຂໍ້ມູນ ກ່ຽວກັບການຫັນປ່ຽນ ແລະ ການປ່ຽນແປງ ປະເພດການນຳໃຊ້ທີ່ດິນ ຕໍ່ຂະແໜງການທີ່ກ່ຽວຂ້ອງ;
7. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

### **ມາດຕາ 23 ສິດ ແລະ ພັນທະຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ກ່ຽວຂ້ອງ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ ມີ ສິດ ແລະ ພັນທະ ດັ່ງນີ້:

1. ສະໜອງຂໍ້ມູນ ຂອງຜູ້ເສຍອາກອນ, ຜູ້ມອບອາກອນ ແລະ ໃຫ້ການຮ່ວມມື ກ່ຽວກັບວຽກງານອາກອນ ທີ່ດິນ ຕໍ່ຂະແໜງສ່ວຍສາອາກອນ ຕາມພາລະບົດບາດຂອງຕົນ;
2. ແຈ້ງ ແລະ ລາຍງານການລະເມີດກົດໝາຍ ແລະ ລະບຽບການ ກ່ຽວກັບວຽກງານອາກອນທີ່ດິນຕໍ່ຂະ ແໜງສ່ວຍສາອາກອນ ໂດຍໄດ້ຮັບການປົກປ້ອງ ແລະ ຮັກສາຄວາມລັບ ຕາມກົດໝາຍ;
3. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

# ພາກທີ V

# ສິດ ແລະ ໜ້າທີ່ຂອງພະນັກງານ-ລັດຖະກອນ

# ແລະ ເຈົ້າໜ້າທີ່ສ່ວຍສາອາກອນ

### **ມາດຕາ 24 ສິດ ຂອງພະນັກງານ-ລັດຖະກອນ ແລະ ເຈົ້າໜ້າທີ່ສ່ວຍສາອາກອນ**

ພະນັກງານ-ລັດຖະກອນ ແລະ ເຈົ້າໜ້າທີ່ສ່ວຍສາອາກອນ ມີສິດ ດັ່ງນີ້:

1. ໄດ້ຮັບການຮ່ວມມື ແລະ ອຳນວຍຄວາມສະດວກ ກ່ຽວກັບວຽກງານອາກອນທີ່ດິນ ຈາກບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາກລັດ ແລະ ເອກະຊົນ ເມື່ອມີຄວາມຈໍາເປັນ ຫຼື ມີການຮ້ອງຂໍຈາກຂະແໜງສ່ວຍສາອາກອນ;
2. ພົວພັນກັບ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ ເພື່ອເກັບກໍາຂໍ້ມູນ ກ່ຽວກັບວຽກງານອາ ກອນທີ່ດິນ;
3. ທວງໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ ສະໜອງເອກະສານ, ຂໍ້ມູນ ກ່ຽວກັບວຽກງານອາກອນທີ່ດິນ;
4. ນຳໃຊ້ມາດຕະການ ຕໍ່ຜູ້ບໍ່ປະຕິບັດພັນທະອາກອນທີ່ດິນ ຕາມທີ່ໄດ້ກຳນົດໄວ້ໃນກົດໝາຍ;
5. ນໍາໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

### **ມາດຕາ 25** **ໜ້າທີ່ ຂອງພະນັກງານ-ລັດຖະກອນ ແລະ ເຈົ້າໜ້າທີ່ສ່ວຍສາອາກອນ**

ພະນັກງານ-ລັດຖະກອນ ແລະ ເຈົ້າໜ້າທີ່ສ່ວຍສາອາກອນ ມີໜ້າທີ່ ດັ່ງນີ້:

1. ໂຄສະນາ ເຜີຍແຜ່ ກົດໝາຍ ແລະ ລະບຽບການ ກ່ຽວກັບວຽກງານອາກອນທີ່ດິນໃຫ້ແກ່ບຸກຄົນ, ນິຕິ ບຸກຄົນ ຫຼື ການຈັດຕັ້ງ ໃຫ້ກວ້າງຂວາງ, ເລິກເຊິ່ງ ແລະ ທົ່ວເຖິງ;
2. ປະຕິບັດຕາມ ກົດໝາຍ, ລະບຽບການ ກ່ຽວກັບວຽກງານອາກອນທີ່ດິນ ແລະ ກົດໝາຍອື່ນທີ່ກ່ຽວຂ້ອງ;
3. ສະໜອງຂໍ້ມູນ ຂ່າວສານ, ແນະນໍາ, ອະທິບາຍ, ຊີ້ແຈງ ແລະ ອໍານວຍຄວາມສະດວກ ກ່ຽວກັບວຽກງານອາກອນທີ່ດິນ ລວມທັງການແຈກຢາຍໃບເກັບເງິນອາກອນທີ່ດິນໃຫ້ ຜູ້ເສຍ ແລະ ຜູ້ມອບ ອາກອນທີ່ດິນ;
4. ຄິດໄລ່, ກວດກາຄືນ ການມອບ, ການຂໍຄືນ, ການສົ່ງຄືນເງິນອາກອນທີ່ດິນ ແລະ ການຍົກເວັ້ນຕາມກົດໝາຍ;
5. ທວງໜີ້ອາກອນທີ່ດິນຄ້າງມອບ ຕາມກົດໝາຍ ແລະ ລະບຽບການ;
6. ຮັກສາຂໍ້ມູນຄວາມລັບຂອງຜູ້ເສຍອາກອນທີ່ດິນ;
7. ຊຸກຍູ້, ຕິດຕາມ ການມອບອາກອນ ແລະ ການຊຳລະອາກອນທີ່ດິນ ຜ່ານທະນາຄານ, ຄັງເງິນແຫ່ງຊາດ ເພື່ອມອບເຂົ້າງົບປະມານແຫ່ງລັດ;
8. ປະສານສົມທົບກັບຂະແໜງການ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງກັບວຽກງານອາກອນທີ່ດິນ;
9. ຮັບ, ພິຈາລະນາ ແລະ ແກ້ໄຂຄໍາສະເໜີຂອງຜູ້ເສຍອາກອນ ຕາມຂອບເຂດສິດຂອງຕົນ;
10. ສະຫຼຸບ ແລະ ລາຍງານ ການເຄື່ອນໄຫວວຽກງານຂອງຕົນ ຕໍ່ການຈັດຕັ້ງທີ່ຕົນຂຶ້ນກັບ;
11. ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

# ພາກທີ VI

# ຂໍ້ຫ້າມ

### **ມາດຕາ 26 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກໍາ ດັ່ງນີ້:

1. ປະຕິເສດການສະໜອງຂໍ້ມູນ ຂ່າວສານ ດ້ານອາກອນທີ່ດິນ;
2. ຮ່ວມມືກະທໍາຜິດ, ປົກປິດ ແລະ ຊຸກເຊື່ອງ ຫຼື ປົກປ້ອງ ຜູ້ກະທໍາຜິດ, ກົດໜ່ວງ ຖ່ວງດຶງ ຫຼື ຂັດຂວາງການຈັດຕັ້ງປະຕິບັດວຽກງານອາກອນທີ່ດິນ;
3. ໝິ່ນປະໝາດ, ບັງຄັບ ນາບຂູ່, ທໍາຮ້າຍຮ່າງກາຍ ຜູ້ເສຍອາກອນທີ່ດິນ, ພະນັກງານ-ລັດຖະກອນ ຫຼື ເຈົ້າໜ້າທີ່ສ່ວຍສາອາກອນ;
4. ມີພຶດຕິກໍາອື່ນ ທີ່ເປັນການລະເມີດກົດໝາຍ.

### **ມາດຕາ 27 ຂໍ້ຫ້າມສໍາລັບຜູ້ເສຍອາກອນທີ່ດິນ**

ຫ້າມ ຜູ້ເສຍອາກອນທີ່ດິນ ມີພຶດຕິກໍາ ດັ່ງນີ້:

1. ສະໜອງຂໍ້ມູນກ່ຽວກັບທີ່ດິນ ໂດຍບໍ່ຖືກຕ້ອງ ແລະ ບໍ່ຄົບຖ້ວນ;
2. ທໍາລາຍຂໍ້ມູນຫຼັກຖານ, ປອມແປງເອກະສານ, ເຊື່ອງອຳຂໍ້ມູນ ຫຼື ການລະເມີດກົດໝາຍ ທີ່ຕິດພັນກັບການເສຍອາກອນທີ່ດິນຂອງຕົນ;
3. ເສຍອາກອນທີ່ດິນ ບໍ່ຖືກຕ້ອງ ແລະ ບໍ່ຄົບຖ້ວນ ຕາມທີ່ໄດ້ກຳນົດໄວ້ໃນກົດໝາຍ;
4. ໃຫ້ສິນບົນ ຫຼື ຄ່າຈ້າງລາງວັນ ແກ່ພະນັກງານ-ລັດຖະກອນ ຫຼື ເຈົ້າໜ້າທີ່ສ່ວຍສາອາກອນ;
5. ໃຊ້ຄວາມຮຸນແຮງ ຫຼື ນາບຂູ່ ພະນັກງານ-ລັດຖະກອນ ຫຼື ເຈົ້າໜ້າທີ່ສ່ວຍສາອາກອນ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

### **ມາດຕາ 28** **ຂໍ້ຫ້າມສໍາລັບຜູ້ມອບອາກອນທີ່ດິນ**

ຫ້າມ ຜູ້ມອບອາກອນທີ່ດິນ ມີພຶດຕິກໍາ ດັ່ງນີ້:

1. ຄິດໄລ່, ເກັບ ແລະ ມອບ ອາກອນທີ່ດິນ ໂດຍບໍ່ຖືກຕ້ອງຕາມກົດໝາຍ;
2. ທໍາລາຍຂໍ້ມູນ ຫຼັກຖານ, ປອມແປງເອກະສານ, ເຊື່ອງອຳ ປິດບັງ ລາຍຮັບ ຫຼື ການລະເມີດກົດໝາຍ ທີ່ຕິດພັນກັບການເກັບ ແລະ ການມອບ ອາກອນທີ່ດິນ;
3. ຮັບສິນບົນ ຫຼື ຄ່າຈ້າງລາງວັນ, ສົມຮູ້ຮ່ວມຄິດກັບພະນັກງານ-ລັດຖະກອນ ຫຼື ເຈົ້າໜ້າທີ່ສ່ວຍສາອາ ກອນ ຍັກຍອກເງິນຂອງລັດ;
4. ປອມແປງ ໃບເກັບເງິນ, ໃບຮັບເງິນ ຫຼື ເອກະສານອື່ນ ກ່ຽວກັບອາກອນທີ່ດິນ;
5. ນຳເອົາເງິນອາກອນທີ່ດິນ ທີ່ເກັບໄດ້ໄປນຳໃຊ້ ໂດຍບໍ່ມອບເຂົ້າງົບປະມານແຫ່ງລັດ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

### **ມາດຕາ 29** **ຂໍ້ຫ້າມສໍາລັບ ພະນັກງານ-ລັດຖະກອນ ແລະ ເຈົ້າໜ້າທີ່ສ່ວຍສາອາກອນ**

ຫ້າມ ພະນັກງານ-ລັດຖະກອນ ແລະ ເຈົ້າໜ້າທີ່ສ່ວຍສາອາກອນ ມີພຶດຕິກໍາ ດັ່ງນີ້:

1. ເປີດເຜີຍຄວາມລັບຂອງລັດ, ທາງລັດຖະການ ແລະ ຂໍ້ມູນສ່ວນຕົວ ຂອງຜູ້ເສຍອາກອນທີ່ດິນ;
2. ກົດໜ່ວງຖ່ວງດຶງ, ປອມແປງເອກະສານ, ເລີ່ນເລີ້ໃນການປະຕິບັດໜ້າທີ່, ປະລະໜ້າທີ່ ແລະ ຂາດຄວາມຮັບຜິດຊອບຕໍ່ວຽກງານທີ່ໄດ້ຮັບມອບໝາຍ;
3. ສົມຮູ້ຮ່ວມຄິດ, ໃຫ້ຄໍາແນະນໍາໃນການຫຼີກລ່ຽງ ຫຼື ບໍ່ປະຕິບັດຕາມກົດໝາຍ;
4. ຂໍເອົາ, ທວງເອົາ, ຮັບເອົາສິນບົນ ຫຼື ສວຍໃຊ້ໜ້າທີ່ຕຳແໜ່ງ ເພື່ອຫາຜົນປະໂຫຍດແກ່ຕົນ, ຄອບຄົວ ແລະ ໝູ່ຄູ່ຂອງຕົນ;
5. ບັງຄັບ ນາບຂູ່ ຜູ້ເສຍອາກອນທີ່ດິນ;
6. ເກັບອາກອນທີ່ດິນ ໂດຍບໍ່ຖືກຕ້ອງຕາມກົດໝາຍ;
7. ນໍາເອົາເງິນອາກອນທີ່ດິນ ທີ່ເກັບໄດ້ໄປນໍາໃຊ້ ໂດຍບໍ່ມອບເຂົ້າງົບປະມານແຫ່ງລັດ;
8. ມີພຶດຕິກໍາອື່ນ ທີ່ເປັນການລະເມີດກົດໝາຍ.

# ພາກທີ VII

# ການຄຸ້ມຄອງ ແລະ ການກວດກາ ວຽກງານອາກອນທີ່ດິນ

## ໝວດທີ 1

## ການຄຸ້ມຄອງວຽກງານອາກອນທີ່ດິນ

### **ມາດຕາ 30 ອົງການຄຸ້ມຄອງວຽກງານອາກອນທີ່ດິນ**

ລັດຖະບານ ເປັນຜູ້ຄຸ້ມຄອງວຽກງານອາກອນທີ່ດິນ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງການເງິນ ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ, ກະຊວງອື່ນ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານອາກອນທີ່ດິນ ປະກອບດ້ວຍ:

1. ກະຊວງການເງິນ;
2. ກົມສ່ວຍສາອາກອນ;
3. ສ່ວຍສາອາກອນປະຈໍາ ແຂວງ, ນະຄອນຫຼວງ;
4. ສ່ວຍສາອາກອນປະຈໍາ ເມືອງ, ເທດສະບານ, ນະຄອນ;
5. ​ໜ່ວຍງານເສດຖະກິດ-ການເງິນບ້ານ.

### **ມາດຕາ 31 ສິດ ແລະ ໜ້າທີ່ ຂອງກະຊວງການເງິນ**

ໃນການຄຸ້ມຄອງວຽກງານອາກອນທີ່ດິນ ກະຊວງການເງິນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ, ປັບປຸງ ນະໂຍບາຍ, ແຜນຍຸດທະສາດ, ກົດໝາຍ ກ່ຽວກັບວຽກງານອາກອນທີ່ດິນ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ ແລະ ກົດໝາຍ ກ່ຽວກັບວຽກງານອາກອນທີ່ດິນ ເປັນແຜນການ, ແຜນງານ ແລະ ໂຄງການ ພ້ອມທັງຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ນິຕິກໍາອື່ນ ກ່ຽວກັບວຽກງານອາກອນທີ່ດິນ;
4. ອອກ ຂໍ້ຕົກລົງ, ຄໍາສັ່ງ, ຄໍາແນະນໍາ, ແຈ້ງການ ກ່ຽວກັບວຽກງານອາກອນທີ່ດິນ ລວມທັງລົບລ້າງເອກະ ສານທີ່ອົງການຄຸ້ມຄອງວຽກງານອາກອນທີ່ດິນຂັ້ນລຸ່ມຂອງຕົນ ອອກໂດຍບໍ່ຖືກຕ້ອງ;
5. ຄົ້ນຄວ້າ ອອກລະບຽບການກ່ຽວກັບການແບ່ງປັນຄ່າຕອບແທນການເກັບອາກອນທີ່ດິນ ໃຫ້ແກ່ໜ່ວຍງານເສດຖະກິດ-ການເງິນບ້ານ ຫຼື ຜູ້ໄດ້ຮັບມອບສິດໃຫ້ເກັບອາກອນທີ່ດິນ;
6. ຊີ້ນໍາ, ຄຸ້ມຄອງ, ຕິດຕາມ ແລະ ຊຸກຍູ້ ການຈັດຕັ້ງປະຕິບັດວຽກງານອາກອນທີ່ດິນ;
7. ພັດທະນາເຕັກໂນໂລຊີ ເຂົ້າໃນວຽກງານຄຸ້ມຄອງ, ຕິດຕາມ ແລະ ກວດກາ ການເກັບອາກອນທີ່ດິນ;
8. ສ້າງ, ຄຸ້ມຄອງ ແລະ ພັດທະນາ ລະບົບຄຸ້ມຄອງຂໍ້ມູນລາຍຮັບສ່ວຍສາອາກອນ ໂດຍມີການເກັບກໍາ, ບັນທຶກ, ວິເຄາະ, ວິໄຈ, ຄິດໄລ່ ແລະ ແກ້ໄຂຂໍ້ມູນ ພ້ອມທັງເຊື່ອມຕໍ່ລະບົບຖານຂໍ້ມູນທີ່ດິນ ຂອງກະຊວງຊັບພະຍາ ກອນທຳມະຊາດ ແລະ ສິ່ງແວດລ້ອມ;
9. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານອາກອນທີ່ດິນ;
10. ປະສານສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງກັບວຽກງານອາ ກອນທີ່ດິນ;
11. ພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານອາກອນທີ່ດິນ;
12. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານອາກອນທີ່ດິນ ຕໍ່ລັດຖະບານ ຢ່າງເປັນປົກກະຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### **ມາດຕາ 32 ສິດ ແລະ ໜ້າທີ່ ຂອງກົມສ່ວຍສາອາກອນ**

ໃນການຄຸ້ມຄອງວຽກງານອາກອນທີ່ດິນ ກົມສ່ວຍສາອາກອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ຫຼື ໂຄງການ ກ່ຽວກັບວຽກງານອາກອນທີ່ດິນ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ນິຕິກໍາອື່ນ ກ່ຽວກັບວຽກງານອາກອນທີ່ດິນ;
3. ຕິດຕາມ ແລະ ກວດກາ ວຽກງານອາກອນທີ່ດິນ;
4. ຄົ້ນຄວ້າລົບລ້າງ ເອກະສານທີ່ອົງການຄຸ້ມຄອງວຽກງານອາກອນທີ່ດິນຂັ້ນລຸ່ມຂອງຕົນ ອອກໂດຍບໍ່ຖືກຕ້ອງ;
5. ຄົ້ນຄວ້າ ແລະ ພິຈາລະນາຕົກລົງ ກ່ຽວກັບການສົ່ງຄືນອາກອນທີ່ດິນ ຕາມການສະເໜີຂອງ ຜູ້ເສຍອາກອນ ຫຼື ສ່ວຍສາອາກອນປະຈໍາ ແຂວງ, ນະຄອນຫຼວງ ບ່ອນທີ່ດິນຕັ້ງຢູ່;
6. ນໍາໃຊ້ເຕັກໂນໂລຊີ ເຂົ້າໃນວຽກງານຄຸ້ມຄອງ, ຕິດຕາມ ແລະ ກວດກາ ວຽກງານອາກອນທີ່ດິນ;
7. ຄຸ້ມຄອງ ແລະ ນຳໃຊ້ລະບົບຄຸ້ມຄອງຂໍ້ມູນລາຍຮັບສ່ວຍສາອາກອນ;
8. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານອາກອນທີ່ດິນ;
9. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານອາກອນທີ່ດິນ;
10. ພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານອາກອນທີ່ດິນ ຕາມການມອບໝາຍ;
11. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານອາກອນທີ່ດິນ ຕໍ່ກະຊວງການເງິນ ຢ່າງເປັນ ປົກກະຕິ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### **ມາດຕາ 33** **ສິດ ແລະ ໜ້າທີ່ ຂອງສ່ວຍສາອາກອນປະຈໍາ ແຂວງ, ນະຄອນຫຼວງ**

ໃນການຄຸ້ມຄອງວຽກງານອາກອນທີ່ດິນ ສ່ວຍສາອາກອນປະຈໍາ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ຫຼື ໂຄງການ ກ່ຽວກັບວຽກງານອາກອນທີ່ດິນ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ຫຼື ໂຄງການ ກ່ຽວກັບວຽກງານອາກອນທີ່ດິນ;
3. ສັງລວມ ສະຖິຕິສຳມະໂນທີ່ດິນ ແລະ ເຂດປະເມີນລາຄາທີ່ດິນ ເພື່ອເປັນພື້ນຖານໃຫ້ແກ່ການເກັບອາ ກອນທີ່ດິນ;
4. ອອກ ໃບສັ່ງມອບ, ໃບເລັ່ງທວງ, ໃບຄິດໄລ່ ທີ່ຕິດພັນກັບວຽກງານອາກອນທີ່ດິນ ລວມທັງລົບລ້າງເອກະ ສານທີ່ອົງການຄຸ້ມຄອງວຽກງານອາກອນທີ່ດິນຂັ້ນລຸ່ມຂອງຕົນ ອອກໂດຍບໍ່ຖືກຕ້ອງ;
5. ພິຈາລະນາມອບສິດໃຫ້ໜ່ວຍງານເສດຖະກິດ-ການເງິນບ້ານ ຫຼື ຜູ້ໄດ້ຮັບມອບສິດໃຫ້ເກັບອາກອນທີ່ດິນ;
6. ຕິດຕາມ ແລະ ກວດກາ ການຈັດຕັ້ງປະຕິບັດວຽກງານອາກອນທີ່ດິນ ຂອງສ່ວຍສາອາກອນປະຈໍາ ເມືອງ, ເທດສະບານ, ນະຄອນ ແລະ ໜ່ວຍງານເສດຖະກິດ-ການເງິນບ້ານ;
7. ຄົ້ນຄວ້າ ແລະ ພິຈາລະນາຕົກລົງ ກ່ຽວກັບການສົ່ງຄືນອາກອນທີ່ດິນ ຕາມການສະເໜີຂອງ ຜູ້ເສຍອາ ກອນ ຫຼື ສ່ວຍສາອາກອນປະຈໍາ ເມືອງ, ເທດສະບານ, ນະຄອນ ບ່ອນທີ່ດິນຕັ້ງຢູ່;
8. ນໍາໃຊ້ເຕັກໂນໂລຊີ ເຂົ້າໃນວຽກງານຄຸ້ມຄອງ, ຕິດຕາມ ແລະ ກວດກາ ວຽກງານອາກອນທີ່ດິນ;
9. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານອາກອນທີ່ດິນ;
10. ປະສານສົມທົບກັບ ພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ, ພະແນກການເງິນ, ພະແນກການອື່ນ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບວຽກງານອາກອນທີ່ດິນ;
11. ພົວພັນ ຮ່ວມມືກັບ ຕ່າງປະເທດ ກ່ຽວກັບວຽກງານອາກອນທີ່ດິນ ຕາມການມອບໝາຍ;
12. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານອາກອນທີ່ດິນ ຕໍ່ກົມສ່ວຍສາອາກອນ ແລະ ເຈົ້າແຂວງ, ເຈົ້າຄອງນະຄອນຫຼວງ ຢ່າງເປັນປົກກະຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍ.

### **ມາດຕາ 34 ສິດ ແລະ ໜ້າທີ່ ຂອງສ່ວຍສາອາກອນປະຈໍາ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານອາກອນທີ່ດິນ ສ່ວຍສາອາກອນປະຈໍາ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ຫຼື ໂຄງການ ກ່ຽວກັບວຽກງານອາກອນທີ່ດິນ;
2. ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ ຫຼື ໂຄງການ ກ່ຽວກັບວຽກງານອາກອນທີ່ດິນ ໃຫ້ໜ່ວຍງານເສດຖະກິດ-ການເງິນບ້ານ, ປະຊາຊົນ ແລະ ພາກສ່ວນອື່ນທີ່ກ່ຽວຂ້ອງ;
3. ປະສານສົມທົບກັບ ຫ້ອງການຊັບພະຍາກອນທຳມະຊາດ ແລະ ສິ່ງແວດລ້ອມ ແລະ ພາກສ່ວນອື່ນທີ່ກ່ຽວຂ້ອງ ເກັບກຳຂໍ້ມູນກ່ຽວກັບ ສຳມະໂນທີ່ດິນ ແລະ ເຂດປະເມີນລາຄາທີ່ດິນ ເພື່ອລາຍງານຕໍ່ສ່ວຍສາອາກອນປະຈຳ ແຂວງ, ນະຄອນຫຼວງ;
4. ຕິດຕາມ ແລະ ກວດກາ ການຈັດຕັ້ງປະຕິບັດການເກັບອາກອນທີ່ດິນ ຂອງໜ່ວຍງານເສດຖະກິດ-ການເງິນບ້ານ ຫຼື ຜູ້ໄດ້ຮັບມອບສິດໃຫ້ເກັບອາກອນທີ່ດິນ;
5. ສະໜອງຂໍ້ມູນກ່ຽວກັບການບໍ່ເສຍອາກອນທີ່ດິນ ໃຫ້ຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ ໃນແຕ່ລະປີ;
6. ໃຫ້ການ ແນະນຳ, ອະທິບາຍ, ຊີ້ແຈງ ແລະ ອໍານວຍຄວາມສະດວກ ແກ່ຜູ້ເສຍອາກອນ ໃນການເສຍ ອາກອນທີ່ດິນ;
7. ອອກແຈ້ງການ ຫຼື ແຈ້ງເຕືອນ ກ່ຽວກັບການເສຍອາກອນທີ່ດິນ ເພື່ອໃຫ້ບ້ານແຈ້ງຕໍ່ຜູ້ເສຍອາກອນທີ່ດິນ ແລະ ປະຕິບັດພັນທະການເສຍອາກອນໃຫ້ຖືກຕ້ອງ, ຄົບຖ້ວນ ແລະ ທັນກຳນົດເວລາ;
8. ອອກ ໃບສັ່ງມອບ, ໃບເລັ່ງທວງ, ໃບຄິດໄລ່ ທີ່ຕິດພັນກັບວຽກງານອາກອນທີ່ດິນ;
9. ຮັບ, ພິຈາລະນາ ແລະ ແກ້ໄຂ ຄໍາສະເໜີ ກ່ຽວກັບວຽກງານອາກອນທີ່ດິນ;
10. ນໍາໃຊ້ເຕັກໂນໂລຊີ ເຂົ້າໃນວຽກງານຄຸ້ມຄອງ, ຕິດຕາມ ແລະ ກວດກາ ວຽກງານອາກອນທີ່ດິນ;
11. ຄຸ້ມຄອງ, ນໍາໃຊ້ ແລະ ປ້ອນຂໍ້ມູນ ກ່ຽວກັບການເກັບອາກອນທີ່ດິນ ເຂົ້າໃນລະບົບຄຸ້ມຄອງຂໍ້ມູນລາຍຮັບສ່ວຍສາອາກອນ;
12. ຄົ້ນຄວ້າ ແລະ ສະເໜີສ່ວຍສາອາກອນປະຈໍາ ແຂວງ, ນະຄອນຫຼວງ ພິຈາລະນາກ່ຽວກັບການສົ່ງຄືນເງິນອາກອນທີ່ດິນ;
13. ຄົ້ນຄວ້າ ແລະ ສະເໜີສ່ວຍສາອາກອນປະຈໍາ ແຂວງ, ນະຄອນຫຼວງ ພິຈາລະນາມອບສິດໃຫ້ໜ່ວຍງານເສດຖະກິດ-ການເງິນບ້ານ ຫຼື ນິຕິບຸກຄົນ ໃຫ້ເກັບອາກອນທີ່ດິນ;
14. ສະເໜີຄັງເງິນແຫ່ງຊາດປະຈຳ ເມືອງ, ເທດສະບານ, ນະຄອນ ເບີກຈ່າຍຄ່າຕອບແທນການເກັບອາກອນທີ່ດິນ ໃຫ້ໜ່ວຍງານເສດຖະກິດ-ການເງິນບ້ານ ແລະ ຜູ້ໄດ້ຮັບມອບສິດ ໃຫ້ເກັບອາກອນທີ່ດິນ ຕາມລະບຽບການຂອງກະຊວງການເງິນ;
15. ປະສານສົມທົບກັບ ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມ, ຫ້ອງການການເງິນ, ຫ້ອງການອື່ນ ແລະ ອົງການປົກຄອງບ້ານທີ່ກ່ຽວຂ້ອງ ກ່ຽວກັບວຽກງານອາກອນທີ່ດິນ;
16. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານອາກອນທີ່ດິນ ຕໍ່ສ່ວຍສາອາກອນປະຈໍາ ແຂວງ, ນະຄອນຫຼວງ ແລະ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຢ່າງເປັນປົກກະຕິ;
17. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍ.

### **ມາດຕາ 35 ສິດ ແລະ ໜ້າທີ່ ຂອງໜ່ວຍງານເສດຖະກິດ-ການເງິນບ້ານ**

ໃນ​ການ​ຄຸ້ມ​ຄອງ​ວຽກ​ງານ​ອາກອນທີ່​ດິນ ໜ່ວຍງານເສດຖະກິດ-ການເງິນບ້ານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດ​ຕັ້ງ​ປະຕິບັດ ນະໂຍບາຍ, ​ກົດໝາຍ ແລະ ລະບຽບການ ກ່ຽວກັບວຽກງານອາກອນທີ່ດິນ;
2. ​​ເກັບກຳ ສະຖິຕິສຳມະໂນທີ່ດິນ ຫຼື ຕອນດິນ ທີ່ໄດ້ບັນທຶກ ຫຼື ຍັງບໍ່ທັນໄດ້ບັນທຶກເຂົ້າໃນຖານຂໍ້ມູນ, ສະໜອງຂໍ້ມູນກ່ຽວກັບການປ່ຽນເປົ້າໝາຍການນຳໃຊ້ທີ່ດິນ, ການນໍາໃຊ້ທີ່ດິນຕົວຈິງ ໃຫ້ຂະແໜງສ່ວຍສາອາກອນປະຈຳ ເມືອງ, ເທດສະບານ, ນະຄອນ;
3. ເຜີຍແຜ່, ແນະນໍາ ແລະ ແຈ້ງຂໍ້ມູນ ກ່ຽວກັບການປະເມີນລາຄາທີ່ດິນ, ອັດຕາອາກອນທີ່ດິນ ແລະ ວິທີຄິດໄລ່ ໃຫ້ຜູ້ເສຍອາກອນ ຮັບຮູ້ ແລະ ເຂົ້າໃຈ;
4. ຈັດຕັ້ງການເກັບລາຍຮັບອາກອນທີ່ດິນ ຕາມການມອບໝາຍຂອງສ່ວຍສາອາກອນປະຈໍາ ແຂວງ, ນະຄອນຫຼວງ;
5. ແຈ້ງເຕືອນກ່ຽວກັບການເສຍອາກອນທີ່ດິນ ໃຫ້ແກ່ຜູ້ເສຍອາກອນທີ່ດິນປະຕິບັດ ພ້ອມທັງມາດຕະ ການທີ່ຈະຖືກນຳໃຊ້ ໃນກໍລະນີບໍ່ເສຍອາກອນທີ່ດິນປະຈຳປີ;
6. ມອບເງິນອາກອນທີ່ດິນ ທີ່ຈັດເກັບໄດ້ ເຂົ້າບັນຊີລວມສູນຄັງເງິນແຫ່ງຊາດ ຢູ່ທະນາຄານທຸລະກິດ, ຄັງເງິນແຫ່ງຊາດ ຫຼື ສ່ວຍສາອາກອນປະຈຳ ເມືອງ, ເທດສະບານ, ນະຄອນ ບ່ອນຕົນຂຶ້ນກັບ;
7. ໄດ້ຮັບຄ່າຕອບແທນການເກັບອາກອນທີ່ດິນ ຕາມລະບຽບການ;
8. ສະຫຼຸບ ​ແລະ ລາຍ​ງານ​​ການ​ຈັດຕັ້ງປະຕິບັດວຽກ​ງານອາກອນທີ່ດິນ ຕໍ່​ສ່ວຍສາອາກອນປະຈຳ ເມືອງ, ເທດສະບານ, ນະຄອນ ແລະ ອົງການປົກຄອງບ້ານ ຢ່າງ​ເປັນ​ປົກກະຕິ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ ແລະ ຕາມການມອບໝາຍ.

### **ມາດຕາ 36 ສິດ ແລະ ໜ້າທີ່ ຂອງກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ**

ກະຊວງ​ຊັບພະຍາກອນ​ທໍາ​ມະ​ຊາດ ​ແລະ ສິ່ງ​ແວດ​ລ້ອມ ມີ ​ສິດ ​ແລະ ໜ້າ​ທີ່​ ດັ່ງ​ນີ້:

1. ຄົ້ນຄວ້າ ສ້າງ, ປັບປຸງ ນິຕິກໍາ ແລະ ຄູ່ມື ກ່ຽວກັບວຽກງານປະເມີນລາຄາທີ່ດິນ;
2. ໂຄສະນາ ເຜີຍແຜ່ ນິຕິກໍາ ແລະ ຄູ່ມື ກ່ຽວກັບວຽກງານປະເມີນລາຄາທີ່ດິນ;
3. ຊີ້ນຳ ການຂຶ້ນທະບຽນອອກໃບຕາດິນ, ສ້າງສຳມະໂນທີ່ດິນ, ອອກໃບຢັ້ງຢືນການນຳໃຊ້ທີ່ດິນໃນຂອບເຂດທົ່ວປະເທດ;
4. ຊຸກຍູ້ ອົງການປົກຄອງທ້ອງຖິ່ນ ໃນການດັດປັບເຂດປະເມີນລາຄາທີ່ດິນ;
5. ສະໜອງຂໍ້ມູນ ກ່ຽວກັບ ໃບຕາດິນ, ສຳມະໂນທີ່ດິນ, ໃບຢັ້ງຢືນການນໍາໃຊ້ທີ່ດິນ ໃຫ້ກະຊວງການເງິນ ເພື່ອເປັນຂໍ້ມູນໃນການເກັບອາກອນທີ່ດິນ ລວມທັງເຊື່ອມຕໍ່ລະບົບຖານຂໍ້ມູນທີ່ດິນ ກັບລະບົບຄຸ້ມຄອງຂໍ້ມູນລາຍຮັບສ່ວຍສາອາກອນ;
6. ຊີ້ນຳພະແນກຊັບພະຍາກອນທຳມະຊາດ ແລະ ສິ່ງແວດລ້ອມຂັ້ນແຂວງ, ຫ້ອງການຊັບພະຍາກອນທໍາມະຊາດ ແລະ ສິ່ງແວດລ້ອມຂັ້ນເມືອງ ໃນການກະກຽມ, ເກັບກຳຂໍ້ມູນ ສ້າງແຜນທີ່ເຂດປະເມີນລາຄາທີ່ດິນ ແລະ ຕາຕະ ລາງລາຄາປະເມີນທີ່ດິນ ລວມທັງການປະເມີນລາຄາທີ່ດິນໃນແຕ່ລະໄລຍະ ຕາມກົດໝາຍ;
7. ປະສານສົມທົບກັບກະຊວງການເງິນ ກ່ຽວກັບວຽກງານອາກອນທີ່ດິນ;
8. ພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານປະເມີນລາຄາທີ່ດິນ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 37** **ສິດ ແລະ ໜ້າທີ່ ຂອງອົງການປົກຄອງທ້ອງຖິ່ນ, ຂະແໜງການ ແລະ ພາກສ່ວນອື່ນ**

### **ທີ່ກ່ຽວຂ້ອງ**

ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ນໍາພາ, ຊີ້ນໍາ ໃນວຽກງານອາກອນທີ່ດິນ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

ຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ຊຸກຍູ້,ປະສານສົມທົບ ແລະ ໃຫ້ການຮ່ວມມືກັບອົງການຄຸ້ມຄອງວຽກງານອາກອນທີ່ດິນ ໃນການຈັດຕັ້ງປະຕິບັດກົດໝາຍ ແລະ ລະບຽບການທີ່ກ່ຽວຂ້ອງ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

## ໝວດທີ 2

## ການກວດກາວຽກງານອາກອນທີ່ດິນ

### **ມາດຕາ 38 ອົງການກວດກາວຽກງານອາກອນທີ່ດິນ**

ອົງການກວດກາວຽກງານອາກອນທີ່ດິນ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານອາກອນທີ່ດິນ ຕາມທີ່ໄດ້ກໍານົດໄວ້ໃນມາດຕາ 30 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ປະຊາຊົນ.

### **ມາດຕາ 39 ເນື້ອໃນການກວດກາ**

ການກວດກາວຽກງານອາກອນທີ່ດິນ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ກົດໝາຍ ແລະ ນິຕິກໍາອື່ນ ກ່ຽວກັບວຽກງານອາກອນທີ່ດິນ;
2. ການຈັດຕັ້ງ ແລະ ການເຄື່ອນໄຫວ ຂອງອົງການຄຸ້ມຄອງວຽກງານອາກອນທີ່ດິນ;
3. ການນໍາໃຊ້ສິດ, ການປະຕິບັດໜ້າທີ່ ແລະ ການນໍາໃຊ້ມາດຕະການຕໍ່ຜູ້ລະເມີດ;
4. ເນື້ອໃນອື່ນທີ່ຈໍາເປັນ.

### **ມາດຕາ 40 ການກວດກາທາງດ້ານວິຊາການ**

ການກວດກາທາງດ້ານວິຊາການ ກ່ຽວກັບວຽກງານອາກອນທີ່ດິນ ມີ ດັ່ງນີ້:

1. ແຜນການເກັບພັນທະອາກອນທີ່ດິນ;
2. ການເສຍ ແລະ ການມອບ ອາກອນທີ່ດິນ ຂອງຜູ້ເສຍອາກອນ ແລະ ຜູ້ມອບອາກອນ;
3. ການກວດກາຫຼັງການເສຍອາກອນທີ່ດິນ;
4. ການສົ່ງຄືນ ອາກອນທີ່ດິນ;
5. ສະຖານທີ່, ວັດຖູປະກອນ ແລະ ເອກະສານ ກ່ຽວກັບການຄິດໄລ່ອາກອນທີ່ດິນ;
6. ການສະຫຼຸບການເກັບ ແລະ ການມອບ ພັນທະອາກອນທີ່ດິນ;
7. ເນື້ອໃນອື່ນ ທີ່ກ່ຽວຂ້ອງກັບວຽກງານອາກອນທີ່ດິນ.

### **ມາດຕາ 41 ຮູບການການກວດກາ**

ການກວດກາວຽກງານອາກອນທີ່ດິນ ມີ ສາມຮູບການ ດັ່ງນີ້:

1. ການກວດກາປົກກະຕິ ຊຶ່ງແມ່ນ ການກວດກາທີ່ດໍາເນີນຕາມແຜນການຢ່າງເປັນປະຈໍາ ແລະ ມີກໍານົດເວລາແນ່ນອນ;
2. ການກວດກາ ໂດຍມີການເເຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈໍາເປັນ ຊຶ່ງຕ້ອງໄດ້ແຈ້ງໃຫ້ຜູ້ຖືກກວດກາ ຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາໂດຍຮີບດ່ວນ ແລະ ນອກແຜນການ ຊຶ່ງບໍ່ໄດ້ແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ.

ການກວດກາວຽກງານອາກອນທີ່ດິນ ໃຫ້ດໍາເນີນຢູ່ຫ້ອງການຂະແໜງສ່ວຍສາອາກອນ ຫຼື ສໍານັກງານ ຫຼື ສະຖານທີ່ໃດໜຶ່ງຂອງບຸກຄົນ, ນິຕິບຸກຄົນ ຫຼື ການຈັດຕັ້ງທີ່ກ່ຽວຂ້ອງ.

# ພາກທີ VIII

# ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

### **ມາດຕາ 42 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົົນງານໃນການປະຕິບັດກົດໝາຍສະບັບນີ້ ເປັນຕົ້ນ ການເປັນແບບຢ່າງໃນການເສຍ ແລະ ມອບພັນທະອາກອນທີ່ດິນ, ການປະກອບສ່ວນຢ່າງຕັ້ງໜ້າ ເຂົ້າໃນການຈັດຕັ້ງປະຕິບັດວຽກງານອາກອນທີ່ດິນ ຈະໄດ້ຮັບການຍ້ອງຍໍ, ອໍານວຍຄວາມສະດວກ, ນະໂຍບາຍເປັນເງິນ, ເງິນບໍາເນັດ ຫຼື ນະໂຍ ບາຍອື່ນ ຕາມລະບຽບການ.

### **ມາດຕາ 43 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ແລະ ລະບຽບການ ກ່ຽວກັບວຽກງານອາກອນທີ່ດິນຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

### **ມາດຕາ 44 ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍ ແລະ ລະບຽບການ ກ່ຽວກັບການເສຍອາກອນທີ່ດິນ ພາຍຫຼັງໄດ້ມີການກ່າວເຕືອນ ຫຼື ແຈ້ງເຕືອນ ນອກຈາກໃຫ້ເສຍອາກອນທີ່ດິນຄົບຖ້ວນ ຍັງຈະຖືກປັບໃໝ ຕາມແຕ່ລະກໍລະນີ ດັ່ງນີ້:

1. ບໍ່ເສຍອາກອນທີ່ດິນ ໜຶ່ງປີຜ່ານມາ ຈະຖືກປັບໃໝ ສາມສິບສ່ວນຮ້ອຍ (30%) ຂອງຈໍານວນອາກອນ ທີ່ຕ້ອງເສຍໃນປີນັ້ນ;
2. ບໍ່ເສຍອາກອນທີ່ດິນ ສອງປີຜ່ານມາ ຈະຖືກປັບໃໝ ຫ້າສິບສ່ວນຮ້ອຍ (50%) ຂອງຈໍານວນອາກອນ ທີ່ຕ້ອງເສຍໃນປີທີ່ສອງນັ້ນ.

ໃນກໍລະນີບໍ່ເສຍອາກອນທີ່ດິນ ສາມປີຕໍ່ເນື່ອງ ຈະເສຍສິດນໍາໃຊ້ທີ່ດິນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍທີ່ດິນ. ສຳລັບຂັ້ນຕອນ ແລະ ວິທີການປະຕິບັດມາດຕະການຕໍ່ຜູ້ບໍ່ເສຍອາກອນທີ່ດິນ ສາມປີຕໍ່ເນື່ອງ ໄດ້ກຳນົດໄວ້ໃນລະບຽບການຕ່າງຫາກ.

# ພາກທີ IX

# ບົດບັນຍັດສຸດທ້າຍ

### **ມາດຕາ 45 ການປ່ຽນແປງອັດຕາອາກອນທີ່ດິນ**

ໃນກໍລະນີຈໍາເປັນ ຮີບດ່ວນ ທີ່ຕ້ອງໄດ້ປ່ຽນແປງອັດຕາອາກອນທີ່ດິນ ເພື່ອໃຫ້ສອດຄ່ອງກັບການຂະຫຍາຍ ຕົວທາງດ້ານເສດຖະກິດ-ສັງຄົມ ໃນແຕ່ລະໄລຍະນັ້ນ ລັດຖະບານ ມີ ສິດ ແລະ ໜ້າທີ່ ຄົ້ນຄວ້າ ແລ້ວສະເໜີຄະນະປະຈໍາສະພາແຫ່ງຊາດ ເພື່ອພິຈາລະນານໍາສະເໜີຕໍ່ປະທານປະເທດ ອອກລັດຖະບັນຍັດປະກາດໃຊ້ເປັນການຊົ່ວຄາວ, ຫຼັງຈາກນັ້ນ ຄະນະປະຈໍາສະພາແຫ່ງຊາດ ຕ້ອງລາຍງານຕໍ່ກອງປະຊຸມສະພາແຫ່ງຊາດ ເທື່ອຖັດໄປ.

ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ ບໍ່ມີສິດປ່ຽນແປງອັດຕາອາກອນທີ່ດິນ.

### **ມາດຕາ 46 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

### **ມາດຕາ 47 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 1 ມັງກອນ 2024 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດ ຖະການ ເປັນຕົ້ນໄປ.

**ປະທານສະພາແຫ່ງຊາດ**