****

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ

ສະພາແຫ່ງຊາດ ເລກທີ 49 /ສພຊ

ນະຄອນຫຼວງວຽງຈັນ, ວັນທີ 20 ພະຈິກ 2023

**ກົດໝາຍ**

**ວ່າດ້ວຍການຮັກສາ​ສຸຂະພາບ​ຂັ້ນ​ຕົ້ນ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ, ຕິດຕາມ ກວດກາວຽກງານຮັກສາ​ສຸຂະພາບ​ຂັ້ນ​ຕົ້ນ ເພື່ອເຮັດໃຫ້ວຽກງານດັ່ງກ່າວ ໄດ້ຮັບການຈັດຕັ້ງປະຕິບັດ ຢ່າງມີປະສິດ ທິພາບ ແລະ ປະສິດທິຜົນ ແນໃສ່​ຮັບປະກັນ​ໃຫ້ການຮັກສາສຸຂະພາບຂັ້ນຕົ້ນ ມີ​ຄວາມເຂັ້ມແຂງ, ປະຊາຊົນ ເປັນເຈົ້າການໃນການຮັກສາສຸຂະພາບຂອງຕົນ, ສາມາດເຂົ້າເຖິງການບໍລິການດ້ານສາທາລະນະສຸກຂັ້ນພື້ນຖານ, ມີສຸຂະພາບດີ​ ແລະ ມີອາຍຸຍືນ ປະກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດຕາ 2 ການຮັກສາ​ສຸຂະພາບ​ຂັ້ນ​ຕົ້ນ**

ການຮັກສາສຸຂະພາບຂັ້ນຕົ້ນ ແມ່ນ ການ ເບິ່ງແຍງ, ດູແລ ແລະ ຮັກສາ ສຸຂະພາບຂັ້ນພື້ນຖານຂອງປະຊາຊົນ ຊຶ່ງດໍາເນີນໂດຍປະຊາຊົນ ຢ່າງຖືກຕ້ອງ ຕາມຫຼັກການສຸຂານາໄມ, ສົ່ງເສີມສຸຂະພາບ ແລະ ມີວິທະ ຍາສາດສາທາລະນະສຸກ ທີ່ໄດ້ຮັບການສະໜັບສະໜູນຈາກພາກລັດ ແລະ ການມີສ່ວນຮ່ວມຂອງທຸກພາກ ສ່ວນໃນສັງຄົມ.

**ມາດຕາ 3 ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ພະຍາດບໍ່ຕິດຕໍ່** ໝາຍເຖິງ ພະຍາດທີ່ເກີດຂຶ້ນຈາກພັນທຸກໍາ, ກາຍຍະພາບ, ສິ່ງແວດລ້ອມ ແລະ ປັດໄຈສ່ຽງທາງດ້ານພຶດຕິກໍາ ຊຶ່ງບໍ່ສາມາດຕິດຕໍ່ຈາກ ຄົນສູ່ຄົນ ແລະ ສັດສູ່ຄົນ ເປັນຕົ້ນ ພະຍາດ ຫົວໃຈ-ເສັ້ນເລືອດ, ມະເຮັງ, ເບົາຫວານ;
2. ພະຍາດຕິດຕໍ່ **ໝາຍເຖິງ ພະຍາດທີ່ເກີດຈາກເຊື້ອພະຍາດ ຫຼື ພິດຂອງເຊື້ອພະຍາດ ຊຶ່ງສາມາດ ແພ່**, **ຕິດແປດໂດຍທາງກົງ ຫຼື ທາງອ້ອມ ຈາກຄົນສູ່ຄົນ**, **ສັດສູ່ຄົນ ແລະ ຈາກພາຫະນຳເຊື້ອພະຍາດ**;

1. **ຫຼັກການສຸຂານາໄມ ໝາຍເຖິງ ກົດລະບຽບ, ມາດຕະການຕ່າງໆ ທີ່ຈໍາເປັນຕ້ອງປະຕິບັດ ຕາມທີ່ກະຊວງສາທາລະນະສຸກວາງອອກ ເພື່ອກັນການເກີດ ແລະ/ຫຼື ການແພ່ລະບາດຂອງພະຍາດ ແລະ ຮັບປະກັນໃຫ້ຄົນມີສຸຂະພາບດີ;**
2. **ວິທະຍາສາດສາທາລະນະສຸກ** ໝາຍເຖິງ ຄວາມຮູ້ທີ່ເປັນລະບົບກ່ຽວກັບສາທາລະນະສຸກ, ການຮຽນຮູ້ສຸຂະພາບທີ່ດີ ຫຼື ການບໍລິການສຸຂະພາບ ຂອງປະຊາຊົນ ຜູ້ມີອາການເຈັບປ່ວຍ ແລະ ສຸຂະພາບບໍ່ສົມບູນ;
3. **ການບໍ່ປະປ່ອຍໃຜຜູ້ໜຶ່ງໄວ້ເບື້ອງຫຼັງ** ໝາຍເຖິງ ການໃຫ້ທຸກຄົນໄດ້ເຂົ້າເຖິງການບໍລິການດ້ານສາ ທາລະນະສຸກຂັ້ນພື້ນຖານ ຢ່າງທົ່ວເຖິງ, ເທົ່າທຽມ ແລະ ສະເໝີພາບ;
4. **ສຸຂາພິບານ** ໝາຍເຖິງ ການດຳເນີນການເກັບມ້ຽນ, ການເຄື່ອນຍ້າຍ, ການກໍາຈັດ ສິ່ງເສດເຫຼືອ, ການບຳບັດນໍ້າເປື້ອນ ຈາກຄົວເຮືອນ, ຈາກການນຳໃຊ້ຕ່າງໆ ລວມທັງການສ້າງວິດຖ່າຍ ເພື່ອບໍ່ໃຫ້ໄຫຼໄປສູ່ແຫຼ່ງນ້ຳ ແລະ ລະບົບນ້ຳປະປາ.

**ມາດຕາ 4 ນະໂຍບາຍຂອງລັດ ກ່ຽວກັບວຽກງານຮັກສາ​ສຸຂະພາບ​ຂັ້ນ​ຕົ້ນ**

ລັດ ຖືເອົາວຽກງານຮັກສາສຸຂະພາບຂັ້ນຕົ້ນ ເປັນບຸລິມະສິດສໍາຄັນຂອງລະບົບສາທາລະນະສຸກ ດ້ວຍການສົ່ງເສີມໃຫ້ປະຊາຊົນ ໄດ້ເຂົ້າເຖິງການບໍລິການດ້ານສາທາລະນະສຸກຂັ້ນພື້ນຖານ ໂດຍສະເພາະ ຢູ່ເຂດຫ່າງໄກສອກຫຼີກ ແລະ ທຸລະກັນດານ ໃນຂອບເຂດທົ່ວປະເທດ ດ້ວຍການບໍ່ປະປ່ອຍໃຜຜູ້ໜຶ່ງໄວ້ເບື້ອງຫຼັງ ເພື່ອບັນລຸການປົກຄຸມສຸຂະພາບທົ່ວປວງຊົນ ແລະ ການພັດທະນາແບບຍືນຍົງ.

ລັດ ກໍ່ສ້າງໂຄງລ່າງພື້ນຖານ, ສົ່ງເສີມການຄົ້ນຄວ້າວິທະຍາສາດ, ພັດທະນາບຸກຄະລາກອນ, ສະໜອງງົບປະມານ, ວັດຖູປະກອນ, ພາຫະນະ, ເຕັກນິກ ທີ່ຈຳເປັນ ເພື່ອພັດທະນາວຽກງານຮັກສາສຸຂະພາບຂັ້ນຕົ້ນ ໃຫ້ມີຄວາມເຂັ້ມແຂງ ແລະ ຍືນຍົງ.

ລັດ ເອົາໃຈໃສ່ໂຄສະນາ ເຜີຍແຜ່ ແລະ ສະໜອງ ຂໍ້ມູນ ຂ່າວສານ ກ່ຽວກັບວຽກງານຮັກສາສຸຂະພາບຂັ້ນຕົ້ນ ດ້ວຍຫຼາຍຮູບການ ເພື່ອໃຫ້ປະຊາຊົນເຂົ້າໃຈ ແລະ ເປັນເຈົ້າການຮັກສາສຸຂະພາບຂອງຕົນເອງ.

ລັດ ຊຸກຍູ້, ສົ່ງເສີມ ແລະ ປຸກລະດົມ ​ໃຫ້ ບຸກຄົນ, ນິຕິບຸກຄົນ, ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານຮັກສາສຸຂະພາບຂັ້ນຕົ້ນ.

**ມາດຕາ 5** **ຫຼັກການ ກ່ຽວກັບວຽກງານຮັກສາ​ສຸຂະພາບ​ຂັ້ນ​ຕົ້ນ**

ວຽກງານຮັກສາສຸຂະພາບຂັ້ນຕົ້ນ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ, ແຜນພັດທະນາເສດຖະກິດ-ສັງຄົມແຫ່ງຊາດ ແລະ ແຜນພັດທະນາສາທາລະນະສຸກ ໃນແຕ່ລະໄລຍະ;
2. ລວມສູນ, ເອກະພາບ, ທັນສະໄໝ, ໂປ່ງໃສ, ຍຸຕິທຳ, ເປີດເຜີຍ ແລະ ສາມາດກວດສອບໄດ້;
3. ຮັບປະກັນໃຫ້ປະຊາຊົນ ໄດ້ເຂົ້າເຖິງການບໍລິການດ້ານສາທາລະນະສຸກຂັ້ນພື້ນຖານ ຢ່າງສະເໝີພາບ, ທົ່ວເຖິງ ແລະ ວ່ອງໄວ;
4. ຮັບປະກັນການປະສານສົມທົບ, ການມີສ່ວນຮ່ວມ ແລະ ຄວາມເປັນເຈົ້າການ ຂອງກະຊວງ, ອົງການ, ອົງການປົກຄອງທ້ອງຖິ່ນ ແລະ ​​ພາກສ່ວນອື່ນທີ່ກ່ຽວຂ້ອງ;
5. ສອດຄ່ອງກັບສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 6 ສິດ ແລະ ພັນທະຂອງພົນລະເມືອງ ໃນວຽກງານຮັກສາສຸຂະພາບຂັ້ນຕົ້ນ**

ພົນລະເມືອງທຸກຄົນ ໂດຍບໍ່ຈຳແນກ ເພດ, ໄວ, ເຜົ່າ, ເຊື້ອຊາດ, ສາສະໜາ, ຄວາມເຊື່ອຖື, ລະດັບການສຶກສາ, ຖານະທາງດ້ານເສດຖະກິດ-ສັງຄົມ ລ້ວນແຕ່ມີສິດໄດ້ຮັບ ຂໍ້ມູນ ຂ່າວສານ, ຄຳແນະນຳ, ສະເໜີຄຳເຫັນກ່ຽວກັບວຽກງານຮັກສາສຸຂະພາບຂັ້ນຕົ້ນ, ເຂົ້າເຖິງການບໍລິການດ້ານສາທາລະນະສຸກຂັ້ນພື້ນຖານ ແລະ ມີພັນທະໃນການເບິ່ງແຍງ, ດູແລ ແລະ ຮັກສາ ສຸຂະພາບຕົນເອງ, ໃຫ້ຄວາມຊ່ວຍເຫຼືອແກ່ຊຸມຊົນ, ໃຫ້ການຮ່ວມມື ແລະ ປະກອບສ່ວນເຂົ້າໃນວຽກງານຮັກສາສຸຂະພາບຂັ້ນຕົ້ນ.

**ມາດຕາ 7 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ພົວພັນກັບວຽກງານຮັກສາສຸຂະພາບຂັ້ນຕົ້ນ ຢູ່ ສປປ ລາວ.

**ມາດຕາ 8 ການຮ່ວມມືສາກົນ**

ລັດ ສົ່ງເສີມ ການພົວພັນ ແລະ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບການຮັກສາ​ສຸຂະພາບ​ຂັ້ນ​ຕົ້ນ ດ້ວຍການແລກປ່ຽນ ບົດຮຽນ, ຂໍ້ມູນ ຂ່າວສານ, ການຄົ້ນຄວ້າວິທະຍາສາດ, ເຕັກໂນໂລຊີ, ພັດທະນາຊັບພະຍາກອນມະນຸດ, ການຝຶກອົບຮົມ ແລະ ຍົກລະດັບຄວາມຮູ້, ຄວາມສາມາດທາງດ້ານວິຊາການ ເພື່ອເຮັດໃຫ້ວຽກງານຮັກສາສຸຂະພາບຂັ້ນຕົ້ນ ເຂັ້ມແຂງ, ທັນສະໄໝ ແລະ ຍືນຍົງ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ວຽກງານຮັກສາ​ສຸຂະພາບ​ຂັ້ນ​ຕົ້ນ**

**ມາດຕາ 9 ວຽກງານຮັກສາ​ສຸຂະພາບ​ຂັ້ນ​ຕົ້ນ**

**ວຽກງານ**ຮັກສາ​ສຸຂະພາບ​ຂັ້ນ​ຕົ້ນ ມີ ດັ່ງນີ້:

1. ການສ້າງ ແລະ ການພັດທະນາ ອາສາສະໝັກສາທາລະນະສຸກບ້ານ;
2. ການສ້າງບ້ານສາທາລະນາສຸກແບບຢ່າງ;
3. ການບໍລິການສຸຂະພາບແບບເຊື່ອມສານໃນຊຸມຊົນ;
4. ການສ້າງຄວາມເຂັ້ມແຂງໃຫ້ສະຖານທີ່ບໍລິການສາທາລະນະສຸກ.

**ໝວດ​ທີ** 1

**ການສ້າງ ແລະ ການພັດທະນາ ອາສາ​ສະໝັກ​ສາທາລະນະ​ສຸກ​ບ້ານ**

**ມາດຕາ 10** **ອາສາ​ສະໝັກສາທາລະນະ​ສຸກບ້ານ**

ອາສາສະໝັກສາທາລະນະສຸກບ້ານ ຊຶ່ງມີຊື່ຫຍໍ້ວ່າ ອສບ ແມ່ນ ຜູ້ມີຄວາມຕື່ນຕົວ ສະໝັກໃຈ ເຂົ້າເປັນອາສາສະໝັກ ຊຶ່ງໄດ້ຮັບການຄັດເລືອກ ແລະ ແຕ່ງຕັ້ງ ເພື່ອຊ່ວຍແນະນຳ ແລະ ໃຫ້ບໍລິການວຽກງານຮັກສາສຸຂະພາບຂັ້ນຕົ້ນ ປະຈໍາຢູ່ບ້ານ.

ສໍາລັບການກໍານົດອາສາສະໝັກສາທາລະນະສຸກບ້ານຜູ້ໜຶ່ງຕໍ່ຈໍານວນປະຊາກອນ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 11** **ມາດຕະຖານ ແລະ ເງື່ອນໄຂຂອງອາສາສະໝັກສາທາລະນະສຸກບ້ານ**

ອາສາສະໝັກສາທາລະນະສຸກບ້ານ ຕ້ອງມີມາດຕະຖານ ແລະ ເງື່ອນໄຂ ດັ່ງນີ້:

1. ເປັນພົນລະເມືອງລາວ ທີ່ອາໄສຢູ່ໃນບ້ານນັ້ນ ຊຶ່ງມີອາຍຸ ແຕ່ ສິບແປດປີ ຂຶ້ນໄປ;
2. ສະໝັກໃຈ, ຫ້າວຫັນ, ເສຍສະລະ ແລະ ປະກອບສ່ວນເຂົ້າໃນວຽກງານຮັກສາສຸຂະພາບຂັ້ນຕົ້ນ;
3. ມີມະນຸດສໍາພັນດີ, ໄດ້ຮັບຄວາມໄວ້ວາງໃຈ ຈາກປະຊາຊົນ ແລະ ອົງການປົກຄອງບ້ານ;
4. ສາມາດອ່ານ ແລະ ຂຽນ ພາສາລາວໄດ້. ສໍາລັບຜູ້ຮຽນຈົບວິຊາສະເພາະດ້ານສາທາລະນະສຸກ ຕ້ອງໄດ້ຮັບການພິຈາລະນາ ເປັນພິເສດ;
5. ມີສຸຂະພາບດີ.

ໃນກໍລະນີບ້ານໃດໜຶ່ງ ຊຶ່ງຜູ້ສະໝັກ ບໍ່ມີ ມາດຕະຖານ ແລະ ເງື່ອນໄຂ ຄົບຖ້ວນ ຕາມທີ່ໄດ້ກໍານົດໄວ້ໃນ ຂໍ້ 1 ຫາ ຂໍ້ 5 ຂອງມາດຕານີ້ ແຕ່ບ້ານດັ່ງກ່າວ ມີຄວາມຈໍາເປັນຕ້ອງມີອາສາສະໝັກສາທາລະນະສຸກບ້ານ ກໍໃຫ້ພິ ຈາລະນາ ແຕ່ງຕັ້ງຜູ້ສະໝັກນັ້ນ ເປັນອາສາສະໝັກສາທາລະນະສຸກບ້ານ.

**ມາດຕາ 12 ການແຕ່ງຕັ້ງອາສາ​ສະໝັກສາທາລະນະ​ສຸກບ້ານ**

ຄະນະ​ກໍາມະການຮັກສາ​ສຸຂະພາບ​ຂັ້ນ​ບ້າ​ນ ເປັນຜູ້ຄັດເລືອກຜູ້ສະໝັກເປັນອາສາສະໝັກສາທາລະນະສຸກບ້ານ ຕາມມາດຕະຖານ ແລະ ເງື່ອນໄຂ ທີ່ໄດ້ກໍານົດໄວ້ໃນມາດຕາ 11 ຂອງກົດໝາຍສະບັບນີ້ ໂດຍໃຫ້ເອົາໃຈໃສ່ບົດບາດຍິງ-ຊາຍ ແລະ ເຜົ່າ ແລ້ວສະເໜີຕໍ່ຫ້ອງການສາທາລະນະສຸກຂັ້ນເມືອງ ພິຈາລະນາ.

ເຈົ້າ​ເມືອງ, ຫົວໜ້າເທດ​ສະ​ບານ, ​ເຈົ້ານະ​ຄອນ ເປັນຜູ້ແຕ່ງຕັ້ງອາສາສະໝັກສາທາລະນະສຸກບ້ານ ຕາມການສະເໜີຂອງຫ້ອງການສາທາລະນະສຸກຂັ້ນເມືອງ.

ອາສາສະໝັກສາທາລະນະສຸກບ້ານ ມີ ບັດ, ເຄື່ອງແບບ ແລະ ເຄື່ອງໝາຍ ເພື່ອນຳໃຊ້ເຂົ້າໃນການເຄື່ອນໄຫວວຽກງານຮັກສາສຸຂະພາບຂັ້ນຕົ້ນ.

ສໍາລັບຂັ້ນຕອນກ່ຽວກັບການເຂົ້າເປັນອາສາສະໝັກສາທາລະນະສຸກບ້ານ ລວມທັງ ບັດ, ເຄື່ອງແບບ ແລະ ເຄື່ອງໝາຍ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 13 ສິດ ແລະ ໜ້າ​ທີ່​ ຂອງອາສາ​ສະໝັກສາທາລະນະ​ສຸກບ້ານ**

ອາສາສະໝັກສາທາລະນະສຸກບ້ານ ມີ ສິດ ແລະ ໜ້າທີ່ ດັ່ງນີ້:

1. ເກັບກໍາຂໍ້ມູນພື້ນຖານດ້ານ​ສາທາລະນະສຸກ ເປັນຕົ້ນ ​​​​ຂໍ້​ມູນ ແລະ ສະ​ຖິ​ຕິການ​ເກີດ, ການ​ເຈັບ​ເປັນ, ການ​ເສຍຊີວິດຂອງປະ​ຊາ​ຊົນ ​ພາຍ​ໃນ​ບ້ານ;
2. ເຝົ້າລະວັງ ດ້ວຍການຕິດຕາມ, ເກັບກຳຂໍ້ມູນ ການເກີດ, ການແພ່ລະບາດ ຂອງພະຍາດຢູ່ພາຍໃນບ້ານ ພ້ອມທັງລາຍງານຢ່າງເປັນປົກກະຕິ ແລະ ຕໍ່ເນື່ຶອງ;
3. ​ແຈ້ງ ຂໍ້ມູນ ຂ່າວສານ ກ່ຽວກັບການເກີດ, ການແພ່ລະບາດ, ການປ້ອງກັນພະຍາດ, ການຮັບບໍລິການສາທາລະນະສຸກ, ການອະນາໄມ ແລະ ສົ່ງເສີມສຸຂະພາບ ແກ່ປະຊາຊົນພາຍໃນບ້ານ;
4. ປຸກລະດົມ ​ແລະ ຊຸກຍູ້ ​ໃຫ້ປະຊາຊົນ ເຂົ້າຮ່ວມ ແລະ ເປັນເຈົ້າການ​ໃນວຽກງານອະນາໄມ ແລະ ສົ່ງເສີມສຸຂະພາບ, ກັນພະຍາດ, ປິ່ນປົວ ແລະ ຟື້ນຟູໜ້າທີ່ການ ໃນຂັ້ນພື້ນຖານ, ການເຂົ້າຮັບບໍລິການດ້ານ​ສຸຂະພາບ ຢູ່ສະຖານທີ່ບໍລິການສາທາລະນະສຸກ ເພື່ອປ່ຽນແປງພຶດຕິກໍາທາງສຸຂະພາບ ແລະ ພັດທະນາຄຸນນະພາບຊີວິດຂອງຄົນໃນຊຸມຊົນ;
5. ແນະນໍາ ແລະ ໃຫ້ຄວາມຮູ້ ກ່ຽວກັບວຽກງານຮັກສາສຸຂະພາບຂັ້ນຕົ້ນ ແກ່ຊຸມຊົນ ແລະ ການມີສ່ວນຮ່ວມຂອງຊຸມຊົນ ໃນການຈັດຕັ້ງປະຕິບັດວຽກງານດັ່ງກ່າວ;
6. ໃຫ້ການບໍລິການປິ່ນປົວຂັ້ນຕົ້ນ ສໍາລັບພະຍາດ ທີ່ບໍ່ຮ້າຍແຮງ ທີ່ເກີດຂຶ້ນຕາມລະດູການ ເປັນຕົ້ນ ພະຍາດຖອກທ້ອງ, ເປັນໄຂ້, ເປັນຫວັດ ລວມທັງປິ່ນປົວບາດແຜເລັກນ້ອຍ;
7. ປະສານສົມທົບກັບອົງການປົກຄອງບ້ານ, ສຸກສາລາ, ພະນັກງານສາທາລະນະສຸກ ແລະ ພາກສ່ວນອື່ນທີ່ກ່ຽວຂ້ອງ ໃນການເຄື່ອນໄຫວວຽກງານຮັກສາສຸຂະພາບຂັ້ນຕົ້ນ;
8. ໄດ້ຮັບການອຳນວຍຄວາມສະດວກ ແລະ ເອົາໃຈໃສ່ ໃນການເຄື່ອນໄຫວວຽກງານຈາກອົງການປົກ ຄອງບ້ານ ແລະ ພາກສ່ວນອື່ນທີ່ກ່ຽວຂ້ອງ;
9. ເຂົ້າຮ່ວມ ຝຶກອົບຮົມ, ແລກປ່ຽນບົດຮຽນ ກ່ຽວກັບວຽກງານຮັກສາສຸຂະພາບຂັ້ນຕົ້ນ ເພື່ອຍົກລະດັບ ຄວາມຮູ້, ຄວາມສາມາດ, ຈັນຍາບັນ, ຈັນຍາທຳ ແລະ ທັກສະ ຂອງຕົນ;
10. ໄດ້ຮັບ ຂໍ້ມູນ ຂ່າວສານ ກ່ຽວກັບວຽກງານຮັກສາສຸຂະພາບຂັ້ນຕົ້ນ;
11. ໄດ້ຮັບບັດ, ເຄື່ອງແບບ, ເຄື່ອງໝາຍ, ເຄື່ອງມື, ເຄື່ອງໃຊ້ ແລະ ວັດຖູປະກອນ ໃນການເຄື່ອນໄຫວວຽກງານຮັກສາສຸຂະພາບຂັ້ນຕົ້ນ;
12. ສະຫຼຸບ ແລະ ລາຍງານການ​ເຄື່ອນ​ໄຫວ​ວຽກ​ງານ​ຂອງ​ຕົນ ໃຫ້ຄະນະ​ກໍາມະການ​ຮັກສາ​ສຸຂະພາບ​ຂັ້ນ​ບ້ານ ຢ່າງ​ເປັນ​ປົກກະຕິ;
13. ນໍາ​ໃຊ້​ສິດ ​ແລະ ປະຕິບັດໜ້າ​ທີ່​ອື່ນ ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

**ມາດຕາ 14 ການພັດທະນາອາສາສະໝັກສາທາລະນະສຸກບ້ານ**

ການພັດທະນາອາສາສະໝັກສາທາລະນະສຸກບ້ານ ດໍາເນີນດ້ວຍການຝຶກອົບຮົມ, ການແລກປ່ຽນ ບົດຮຽນ ແລະ ຂໍ້ມູນ ຂ່າວສານ ດ້ານຄວາມຮູ້, ຄວາມສາມາດ, ຈັນຍາບັນ, ຈັນຍາທໍາ, ສິລະປະ, ທັກສະ ແລະ ການນໍາໃຊ້ເຕັກໂນໂລຊີການສື່ສານ ຂໍ້ມູນ ຂ່າວສານ ກ່ຽວກັບການຮັກສາສຸຂະພາບຂັ້ນຕົ້ນ ໃຫ້ແກ່ອາສາສະໝັກສາທາລະນະສຸກບ້ານ ຢ່າງເປັນລະບົບ ແລະ ຕໍ່ເນື່ອງ ລວມທັງການເຂົ້າຮ່ວມເຄື່ອນໄຫວວຽກງານຮັກສາສຸຂະພາບຂັ້ນຕົ້ນ ຮ່ວມກັບພະນັກງານສາທາລະນະສຸກ.

ກະຊວງສາທາລະນະສຸກ ເປັນຜູ້ກໍານົດຫຼັກສູດການຝຶກອົບຮົມ ຢ່າງເປັນລະບົບ ແລະ ຕໍ່ເນື່ອງ ໂດຍປະສານສົມທົບກັບກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ເພື່ອພັດທະນາອາສາ ສະໝັກສາທາລະນະສຸກບ້ານໃຫ້ມີຄວາມເປັນເອກະພາບໃນຂອບເຂດທົ່ວປະເທດ.

ຂະແໜງການສາທາລະນະສຸກ ເປັນເຈົ້າການສ້າງແຜນການພັດທະນາອາສາສະໝັກສາທາລະນະສຸກບ້ານ ຕາມຂອບເຂດຄວາມຮັບຜິດຊອບຂອງຕົນ ເປັນແຕ່ລະໄລຍະ.

**ມາດຕາ 15 ເນື້ອໃນການພັດທະນາອາສາສະໝັກສາທາລະນະສຸກບ້ານ**

ການພັດທະນາອາສາສະໝັກສາທາລະນະສຸກບ້ານ ມີເນື້ອໃນ ດັ່ງນີ້:

1. ການສ້າງບ້ານສາທາລະນະສຸກແບບຢ່າງ;
2. ການ​ບໍລິ​ການ​ສຸຂະພາບ​ແບບ​ເຊື່ອມ​ສານໃນຊຸມຊົນ;
3. ການບໍລິການຮັກສາສຸຂະພາບຂັ້ນຕົ້ນ;
4. ການນຳໃຊ້ເຕັກໂນໂລຊີການສື່ສານ ຂໍ້ມູນ ຂ່າວສານ;
5. ເນື້ອໃນອື່ນທີ່ກ່ຽວຂ້ອງກັບວຽກງານຮັກສາສຸຂະພາບຂັ້ນຕົ້ນ.

**ມາດຕາ 16 ການປະເມີນຜົນ**

ຄະນະກໍາມະການຮັກສາສຸຂະພາບຂັ້ນບ້ານ ແລະ ສຸກສາລາ ຕ້ອງປະເມີນຜົນການເຄື່ອນໄຫວວຽກງານຂອງອາສາສະໝັກສາທາລະນະສຸກບ້ານ ເພື່ອພັດທະນາ ແລະ ແກ້ໄຂຈຸດບົກພ່ອງ ໃນແຕ່ລະໄລຍະ.

**ມາດຕາ 17** **ຜົນປະໂຫຍດຂອງອາສາສະໝັກສາທາລະນະສຸກບ້ານ**

ອາສາສະໝັກສາທາລະນະສຸກບ້ານ ໄດ້ຮັບຜົນປະໂຫຍດ ດັ່ງນີ້:

1. ໄດ້ຮັບການປິ່ນປົວສຸຂະພາບ ໃນກໍລະນີມີການເຈັບເປັນທີ່ເກີດຈາກການເຄື່ອນໄຫວວຽກງານຮັກສາສຸຂະພາບຂັ້ນຕົ້ນ ດ້ວຍຮູບການຕ່າງໆ ຕາມລະບຽບການ ທີ່ກະຊວງສາທາລະນະສຸກກຳນົດ;
2. ໄດ້ຮັບຄ່າຕອບແທນແຮງງານ ຕາມໜ້າວຽກ ຫຼື ໃນຮູບແບບໂຄງການ ຕາມລະບຽບການ;
3. ໄດ້ຮັບການຍ້ອງຍໍ ຫຼື ຜົນປະໂຫຍດອື່ນ ຕາມລະບຽບການ.

**ມາດຕາ 18 ການສິ້ນສຸດການເປັນອາສາສະໝັກສາທາລະນະສຸກບ້ານ**

ການ​ເປັນ​ອາສາ​ສະໝັກ​ສາທາລະນະ​ສຸກ​ບ້ານ ຈະ​ສິ້ນ​ສຸດ​ ໃນ​ກໍລະນີ​ໃດ​ໜຶ່ງ ດັ່ງ​ນີ້:

1. ລາ​ອອກ;
2. ​ຍົກຍ້າຍໄປຢູ່ບ່ອນອື່ນ;
3. ຖືກປົດອອກຈາກການເປັນອາສາສະໝັກສາທາລະນະສຸກບ້ານ ຍ້ອນມີການລະເມີດກົດໝາຍ ແລະ ລະບຽບການທີ່ກ່ຽວຂ້ອງ, ບໍ່​ສາມາດສືບຕໍ່​ປະຕິບັດ​ໜ້າ​ທີ່​ວຽກ​ງານ​ໄດ້ ຫຼື ຂາດຄວາມຮັບຜິດຊອບໃນການ ເຄື່ອນໄຫວວຽກງານຮັກສາສຸຂະພາບຂັ້ນຕົ້ນ;
4. ເສຍ​ຊີວິດ.

**ໝວດ​ທີ 2**

**​**ການສ້າງ**ບ້ານສາທາລະນະ​ສຸກ​​ແບບຢ່າງ**

**ມາດຕາ 19 ບ້ານສາທາລະນະສຸກແບບຢ່າງ**

ບ້ານສາທາລະນະສຸກແບບຢ່າງ ແມ່ນ ບ້ານທີ່ຈັດຕັ້ງປະຕິບັດໄດ້ ຢ່າງຄົບຖ້ວນ ຕາມມາດຕະຖານ ທີ່ໄດ້ກໍານົດໄວ້ໃນມາດຕາ 20 ຂອງກົດໝາຍສະບັບນີ້ ຊຶ່ງໄດ້ຮັບການຢັ້ງຢືນ ແລະ ປະກາດເປັນບ້ານສາທາລະນະສຸກແບບຢ່າງ.

**ມາດຕາ 20 ມາດຕະຖານຂອງບ້ານສາທາລະນະ​ສຸກ​​ແບບຢ່າງ​**

ບ້ານສາທາລະນະສຸກແບບຢ່າງ ຕ້ອງມີມາດຕະຖານ ດັ່ງນີ້:

1. **ມີຄະນະກໍາມະການຮັກສາສຸຂະພາບຂັ້ນບ້ານ;**
2. **ມີຂະບວນການໂຄສະນາສຸຂະສຶກສາຮອບດ້ານ;**
3. **ມີການປະຕິບັດ ຕາມຫຼັກການອະນາໄມ;**
4. **ມີການຊົມໃຊ້ ແລະ ດື່ມ ນໍ້າສະອາດ;**
5. **ມີການປ້ອງກັນ ດ້ວຍວິທີຕ່າງໆ ເພື່ອຫຼີກລ່ຽງບໍ່ໃຫ້ ຍຸງ ແລະ ແມງໄມ້ ກັດ, ຕອດ;**
6. **ມີການຊຸກຍູ້ແມ່ຍິງໄວຈະເລີນພັນໃຫ້ໄປຮັບວັກຊີນ, ກິນຢາທາດເຫຼັກ ແລະ ມີການວາງແຜນຄອບຄົວ;**
7. **ມີການປຸກລະດົມ ສົ່ງເສີມສຸຂະພາບ ແມ່ ແລະ ເດັກ;**
8. **ມີການຊຸກຍູ້ເອົາເດັກອາຍຸ** 0-23 **ເດືອນ ໃຫ້ໄປຮັບວັກຊີນຄົບ;**
9. **ມີການສົ່ງເສີມວຽກງານດ້ານໂພຊະນາການຂອງເດັກ;**
10. **ມີການເຂົ້າເຖິງການບໍລິການດ້ານສຸຂະພາບ ແລະ ມີລະບົບນໍາສົ່ງຄົນເຈັບ.**

**ສຳລັບລາຍລະອຽດຂອງແຕ່ລະມາດຕະຖານ ໄດ້ກຳນົດໄວ້ໃນລະບຽບການຕ່າງຫາກ.**

**ມາດຕາ 21 ແຜນການ​ສ້າງບ້ານສາທາລະນະ​ສຸກ​​ແບບຢ່າງ**

ຫ້ອງການສາທາລະນະສຸກຂັ້ນເມືອງ ເປັນເຈົ້າການປະສານສົມທົບກັບຫ້ອງການຂັ້ນເມືອງ, ອົງການປົກຄອງບ້ານ ແລະ ພາກສ່ວນອື່ນທີ່ກ່ຽວຂ້ອງ ຄົ້ນຄວ້າກໍານົດແຜນການສ້າງບ້ານສາທາລະນະສຸກແບບຢ່າງ ຢ່າງມີຈຸດສຸມ, ໄປຕາມບຸລິມະສິດຂອງລັດຖະບານ ແລະ ອົງການປົກຄອງທ້ອງຖິ່ນ ໂດຍຕິດພັນກັບການ ສ້າງບ້ານພັດທະນາ ແລ້ວສະເໜີຕໍ່ອົງການປົກຄອງຂັ້ນເມືອງ ພິຈາລະນາຮັບຮອງ.

**ມາດຕາ 22 ຂັ້ນ​ຕອນ​ການ****​ສ້າງ​ບ້ານ​ສາທາລະນະ​ສຸກ​ແບບຢ່າງ**

ການ​ສ້າງ​ບ້ານ​ສາ​ທາ​ລະ​ນະ​ສຸກແບບ​ຢ່າງ ​​ໃຫ້ປະຕິ​ບັດຕາມຂັ້ນ​ຕອນ ດັ່ງ​ນີ້:

1. ການກະກຽມສ້າງບ້ານສາທາລະນະສຸກແບບຢ່າງ;
2. ການດຳເນີນສ້າງບ້ານສາທາລະນະສຸກແບບຢ່າງ;
3. ການທົບທວນ, ກວດກາຕີລາຄາ ແລະ ປະເມີນຜົນ;
4. ການຢັ້ງຢືນ ແລະ ປະກາດ​ ​ບ້ານ​ສາທາລະນະ​ສຸກ​ແບບຢ່າງ.

**ມາດຕາ 23 ການກະກຽມສ້າງບ້ານສາທາລະນະສຸກແບບຢ່າງ**

ຫ້ອງການສາທາລະນະສຸກຂັ້ນເມືອງ ປະສານສົມທົບກັບຫ້ອງການຂັ້ນເມືອງ ແລະ ອົງການປົກຄອງບ້ານທີ່ເປັນເປົ້າໝາຍ ໃນການກະກຽມບັນດາເອກະສານ, ສ້າງແຜນການເຄື່ອນໄຫວ ແລະ ປັດໄຈຕ່າງໆ ເພື່ອກະກຽມສ້າງບ້ານສາທາລະນະສຸກແບບຢ່າງ.

**ມາດຕາ 24** **ການດໍາເນີນສ້າງບ້ານສາທາລະນະສຸກແບບຢ່າງ**

ຫ້ອງການສາທາລະນະສຸກຂັ້ນເມືອງ ດຳເນີນການ ໂຄສະນາ ເຜີຍແຜ່, ສຶກສາອົບຮົມ ໃຫ້ຄະນະກໍາ ມະການຮັກສາສຸຂະພາບຂັ້ນບ້ານ, ສຸກສາລາ, ອາສາສະໝັກສາທາລະນະສຸກບ້ານ ແລະ ປະຊາຊົນ ພາຍໃນບ້ານ ເຂົ້າໃຈ ຈຸດປະສົງ, ລະດັບຄາດໝາຍ ແລະ ຄວາມຮຽກຮ້ອງຕ້ອງການ ໃນການສ້າງບ້ານສາທາລະນະສຸກແບບຢ່າງ, ສຶກສາສະພາບແວດລ້ອມ, ເກັບກໍາຂໍ້ມູນ ບ້ານເປົ້າໝາຍ ເຊັ່ນ ທີ່ຕັ້ງ, ຈຸດພິເສດ, ພູມສັນຖານ, ສະພາບເສດຖະກິດ, ວັດທະນະທໍາ-ສັງຄົມ, ໂຄງລ່າງພື້ນຖານ ແລະ ຂໍ້ມູນອື່ນທີ່ກ່ຽວຂ້ອງ.

ອົງການປົກຄອງບ້ານ ແລະ ຄະນະກໍາມະການຮັກສາສຸຂະພາບຂັ້ນບ້ານ ຊຸກຍູ້, ສົ່ງເສີມ, ນໍາພາ ປະຊາຊົນພາຍໃນບ້ານ ປະຕິບັດມາດຕະຖານຂອງບ້ານສາທາລະນະສຸກແບບຢ່າງ ໃຫ້ຄົບຖ້ວນ.

**ມາດຕາ 25 ການທົບທວນ, ກວດກາ ຕີລາຄາ ແລະ ປະເມີນຜົນ**

ອົງການປົກຄອງບ້ານ, ຄະນະກໍາມະການຮັກສາສຸຂະພາບຂັ້ນບ້ານ ແລະ ສຸກສາລາ ທົບທວນການປະຕິບັດມາດຕະຖານຂອງບ້ານສາທາລະນະສຸກແບບຢ່າງ ໃນແຕ່ລະໄລຍະ ເພື່ອສະເໜີຫ້ອງການສາທາລະ ນະສຸກຂັ້ນເມືອງ ກວດກາ ຕີລາຄາ ແລະ ປະເມີນຜົນ.

ພາຍຫຼັງໄດ້ຮັບການສະເໜີແລ້ວ ຫ້ອງການສາທາລະນະສຸກຂັ້ນເມືອງ ຕ້ອງກວດກາ ຕີລາຄາ ແລະ ປະເມີນຜົນການທົບທວນ ໃນກໍລະນີເຫັນວ່າ ປະຕິບັດໄດ້ຕາມມາດຕະຖານຂອງບ້ານສາທາລະນະສຸກແບບຢ່າງແລ້ວ ໃຫ້ສະເໜີພະແນກສາທາລະນະສຸກຂັ້ນແຂວງ ພິຈາລະນາຢັ້ງຢືນ ບົນພື້ນຖານການເຫັນດີຂອງອົງການ ປົກຄອງຂັ້ນເມືອງ.

**ມາດຕາ 26 ການຢັ້ງຢືນ ແລະ ປະກາດ****​ ບ້ານ​ສາທາລະນະ​ສຸກ​ແບບຢ່າງ**

ພະແນກສາທາລະນະສຸກຂັ້ນແຂວງ ເປັນຜູ້ຄົ້ນຄວ້າພິຈາລະນາຢັ້ງຢືນບ້ານສາທາລະນະສຸກແບບຢ່າງ. ພາຍຫຼັງໄດ້ຮັບການຢັ້ງຢືນແລ້ວ ໃຫ້ອົງການປົກຄອງຂັ້ນເມືອງ ເປັນເຈົ້າການຈັດພິທີປະກາດ ແລະ ຕິດປ້າຍບ້ານສາທາລະນະສຸກແບບຢ່າງ ໂດຍມີການເຂົ້າຮ່ວມຂອງຫ້ອງການສາທາລະນະສຸກຂັ້ນເມືອງ, ຫ້ອງການອື່ນ, ຄະນະກໍາມະການຮັກສາສຸຂະພາບຂັ້ນບ້ານ, ສຸກສາລາ, ອົງການປົກຄອງບ້ານທີ່ກ່ຽວຂ້ອງ ແລະ ປະຊາຊົນ ພາຍໃນບ້ານ.

ສຳລັບ ຂະໜາດ, ຕົວໜັງສື ຂອງປ້າຍ ໃຫ້ປະຕິບັດຕາມກົດໝາຍວ່າດ້ວຍປ້າຍ ແລະ ລະບຽບການ ທີ່ກ່ຽວຂ້ອງ.

**ມາດຕາ 27** **ການ​ຮັກສາ****ບ້ານ​ສາທາລະນະ​ສຸກ​ແບບຢ່າງ**

ບ້ານ ທີ່ໄດ້ຮັບການຢັ້ງຢືນ ແລະ ປະກາດ ເປັນບ້ານສາທາລະນະສຸກແບບຢ່າງແລ້ວ ໃຫ້ອົງການປົກຄອງບ້ານ, ຄະນະກໍາມະການຮັກສາສຸຂະພາບຂັ້ນບ້ານ ຊຸກຍູ້ ບຸກຄົນ, ນິຕິບຸກຄົນ, ຄອບຄົວ ແລະ ຊຸມຊົນ ໃຫ້ເປັນເຈົ້າການສືບຕໍ່ປະຕິບັດມາດຕະຖານຂອງບ້ານສາທາລະນະສຸກແບບຢ່າງ ພ້ອມທັງທົບທວນຄືນ ເພື່ອຮັກສາບ້ານສາທາລະນະສຸກແບບຢ່າງ ໃຫ້ມີຄວາມຍືນຍົງ.

ຫ້ອງການສາທາລະນະສຸກຂັ້ນເມືອງ ດຳເນີນການກວດກາ ຕີລາຄາ ແລະ ປະເມີນຜົນຄືນ ບ້ານສາທາລະນະສຸກແບບຢ່າງ ປີລະຄັ້ງ. ໃນກໍລະນີພົບເຫັນບ້ານທີ່ບໍ່ສາມາດປະຕິບັດມາດຕະຖານໃດໜຶ່ງຂອງບ້ານສາທາລະນະສຸກແບບຢ່າງແລ້ວ ໃຫ້ລາຍງານພະແນກສາທາລະນະສຸກຂັ້ນແຂວງ.

**ສຳລັບ ການກວດກາ ຕີລາຄາ ແລະ ປະເມີນຄືນ ບ້ານສາທາລະນະສຸກແບບຢ່າງ ໄດ້ກໍານົດໄວ້ໃນລະບຽບການຕ່າງຫາກ.**

**ມາດຕາ 28 ການ****ຖອນ****ການຢັ້ງຢືນບ້ານ​ສາທາລະນະ​ສຸກ​ແບບຢ່າງ**

ບ້ານ ທີ່ໄດ້ຮັບການຢັ້ງຢືນ ແລະ ປະກາດ ເປັນບ້ານສາທາລະນະສຸກແບບຢ່າງແລ້ວ ພາຍຫຼັງມີການທົບທວນ, ກວດກາ ຕີລາຄາ ແລະ ປະເມີນຜົນຄືນ ຕາມທີ່ໄດ້ກໍານົດໄວ້ໃນມາດຕາ 27 ຂອງກົດໝາຍສະບັບນີ້ ຫາກພົບເຫັນບ້ານ**ດັ່ງກ່າວ ບໍ່ສາມາດຮັກສາ**ມາດຕະຖານໃດໜຶ່ງ ຕາມມາດຕະຖານຂອງບ້ານສາທາລະນະສຸກແບບຢ່າງ**ຕໍ່ເນື່ອງກັນ ໃນໄລຍະເວລາ ສາມປີ** ໃຫ້**ຫ້ອງການສາທາລະນະສຸກຂັ້ນເມືອງ ສະເໜີຕໍ່**ພະແນກສາທາ ລະນະສຸກຂັ້ນແຂວງ ພິຈາລະນາຖອນ**ການຢັ້ງຢືນບ້ານສາທາລະນະສຸກແບບຢ່າງ.**

**ພາຍຫຼັງໄດ້ຖອນການຢັ້ງຢືນບ້ານສາທາລະນະສຸກແບບຢ່າງແລ້ວ ໃຫ້ປົດປ້າຍອອກ ແຕ່ໃຫ້ສືບຕໍ່ສ້າງບ້ານດັ່ງກ່າວ ເປັນບ້ານສາທາລະນະສຸກແບບຢ່າງ ຕາມຂັ້ນຕອນທີ່ໄດ້ກຳນົດໄວ້ໃນມາດຕາ 22 ຂອງກົດໝາຍສະບັບນີ້.**

**ໝວດ​ທີ** 3

**ການ​ບໍລິ​ການ​ສຸຂະພາບ​ແບບ​ເຊື່ອມ​ສານໃນຊຸມຊົນ**

**ມາດຕາ 29​ ກາ​ນບໍລິການສຸຂະພາບ​ແບບ​ເຊື່ອມ​ສານ​ໃນ​ຊຸມ​ຊົນ**

ການບໍລິການສຸຂະພາບແບບເຊື່ອມສານໃນຊຸມຊົນ ແມ່ນ ການໃຫ້ບໍລິການວຽກງານຮັກສາສຸຂະພາບຂັ້ນຕົ້ນ ດ້ວຍການປະສົມປະສານເອົາວຽກງານໃດໜຶ່ງ ຫຼື ທັງໝົດ ຕາມທີ່ໄດ້ກໍານົດໄວ້ໃນມາດຕາ 30 ຂອງກົດໝາຍ ສະບັບນີ້ ໄປຈັດຕັ້ງປະຕິບັດຢູ່ຊຸມຊົນ ເພື່ອໃຫ້ເກີດມີການຫັນປ່ຽນພຶດຕິກໍາ, ສ້າງຄວາມເຂັ້ມແຂງ ແລະ ໃຫ້ປະຊາຊົນ ສາມາດເຂົ້າເຖິງການບໍລິການດ້ານສາທາລະນະສຸກຂັ້ນພື້ນຖານ.

**ມາດຕາ** **30 ວຽກ​ງານບໍລິການສຸຂະພາບ​ແບບ​ເຊື່ອມ​ສານ​ໃນ​ຊຸມ​ຊົນ**

ວຽກງານບໍລິການ​ສຸຂະພາບ​ແບບ​ເຊື່ອມ​ສານ​ໃນ​ຊຸມ​ຊົນ ມີ ດັ່ງ​ນີ້:

1. ວຽກງານອະນາ​ໄມ ​ແລະ ສົ່ງ​ເສີມ​ສຸຂະພາບ;
2. ​ວຽກງານກັນ ​ແລະ ຄວບ​ຄຸມພະ​ຍາດຕິດ​ຕໍ່​;
3. ວຽກງານ​ປິ່ນປົວ ​ແລະ ຟື້ນ​ຟູ​ໜ້າ​ທີ່​ການ;
4. ວຽກງານອາຫານ ​ແລະ ຢາ​.

**ໝວດ​ທີ 4**

**ການສ້າງຄວາມເຂັ້ມແຂງໃຫ້ສະຖານທີ່ບໍລິການສາທາລະນະສຸກ**

**ມາດຕາ 31 ການສ້າງຄວາມເຂັ້ມແຂງໃຫ້ສະຖານທີ່ບໍລິການສາທາລະນະສຸກ ພາກລັດ**

ສະຖານທີ່ບໍລິການສາທາລະນະສຸກພາກລັດ ທຸກຂັ້ນ ຕ້ອງ ສ້າງ ຫຼື ປັບປຸງ ໂຄງລ່າງພື້ນຖານ ຫຼື ລະບົບການບໍລິການ, ພັດທະນາບຸກຄະລາກອນ ໃຫ້ມີຄວາມຮູ້, ຄວາມສາມາດ, ຈັນຍາບັນ, ຈັນຍາທໍາ, ສິລະປະ ແລະ ທັກສະ ກ່ຽວກັບການຮັກສາສຸຂະພາບຂັ້ນຕົ້ນ ເປັນຕົ້ນ ການບໍລິການສຸຂະພາບແບບເຊື່ອມສານ ພ້ອມທັງຕິດຕາມ, ຊຸກຍູ້, ສົ່ງເສີມການປະຕິບັດວຽກງານດັ່ງກ່າວ ໃຫ້ມີປະສິດທິພາບ ແລະ ມີປະສິດທິຜົນ.

**ມາດຕາ 32 ການມີສ່ວນຮ່ວມຂອງສະຖານທີ່ບໍລິການສາທາລະນະສຸກ** **ພາກເອກະຊົນ**

ສະຖານທີ່ບໍລິການສາທາລະນະສຸກ ພາກເອກະຊົນ ຕ້ອງໃຫ້ການຮ່ວມມື, ປະສານງານ, ສະໜັບສະໜູນ ແລະ ເຂົ້າຮ່ວມວຽກງານຮັກສາສຸຂະພາບຂັ້ນຕົ້ນ ດ້ວຍການໃຫ້ ຂໍ້ມູນ ຂ່າວສານ, ໂຄສະນາ ແລະ ສົ່ງເສີມສຸຂະ ສຶກສາ, ໃຫ້ການບໍລິການສົ່ງເສີມສຸຂະພາບ ຕາມແຜນພັດທະນາສາທາລະນະສຸກ ໂດຍສະເພາະ ຍຸດທະສາດການບໍລິການສາທາລະນະສຸກ ພາກລັດ ເພື່ອໃຫ້ປະຊາຊົນ ສາມາດເຂົ້າເຖິງການບໍລິການດ້ານສາທາລະນະສຸກຂັ້ນພື້ນ ຖານ ທີ່ມີຄຸນນະພາບ, ສະເໝີພາບ, ຍຸຕິທໍາ ແລະ ທົ່ວເຖິງ ພ້ອມທັງເກັບກໍາ ແລະ ລາຍງານການໃຫ້ບໍລິການຮັກສາສຸຂະພາບຂັ້ນຕົ້ນຂອງຕົນ ຕໍ່ຂະແໜງການສາທາລະນະສຸກ.

**ພາກທີ III**

**ອົງປະກອບການຮັກສາສຸຂະພາບຂັ້ນຕົ້ນ**

**ມາດຕາ 3****3 ອົງປະກອບການຮັກສາສຸຂະພາບຂັ້ນຕົ້ນ**

ອົງປະກອບການຮັກສາສຸຂະພາບຂັ້ນຕົ້ນ ແມ່ນ ວຽກງານປິ່ນອ້ອມການຮັກສາສຸຂະພາບຂັ້ນຕົ້ນ ຊຶ່ງມີ ດັ່ງນີ້:

1. ການສື່ສານເພື່ອສຸຂະພາບ ແລະ ສຸຂະສຶກສາ;
2. ການສົ່ງເສີມສຸຂະພາບຈະເລີນພັນ, ແມ່, ເດັກເກີດໃໝ່, ເດັກນ້ອຍ ແລະ ໄວໜຸ່ມ;
3. ການສົ່ງເສີມການໃຫ້ວັກຊີນກັນພະຍາດແກ່ກຸ່ມເປົ້າໝາຍ;
4. ການສົ່ງເສີມໂພຊະນາການ;
5. ການສົ່ງເສີມການເຂົ້າເຖິງ ນໍ້າສະອາດ, ສຸຂາພິບານ ແລະ ສຸຂານາໄມ;
6. ການກັນ ແລະ ຄວບຄຸມພະຍາດຕິດຕໍ່;
7. ການສົ່ງເສີມການກັນພະຍາດບໍ່ຕິດຕໍ່;
8. ການສົ່ງເສີມສຸຂະພາບຈິດ;
9. ການສົ່ງເສີມສຸຂະພາບຜູ້ອາຍຸສູງ ແລະ ຄົນພິການ;
10. ການສົ່ງເສີມສຸຂະພາບປາກ ແລະ ແຂ້ວ;
11. ການບໍລິການ ປິ່ນປົວຂັ້ນຕົ້ນ ແລະ ການສົ່ງຕໍ່;
12. ການຈັດຫາຢາທີ່ຈໍາເປັນພື້ນຖານ.

**ມາດຕາ 3****4 ການ​ສື່ສານ​ເພື່ອສຸຂະພາບ ​ແລະ ສຸຂະ​ສຶກສາ​**

**ການສື່ສານ​​ເພື່ອ​ສຸຂະພາບ ​ແລະ ສຸຂະສຶກສາ ແມ່ນ** **ການໂຄສະນາ ເຜີຍແຜ່ ຂໍ້ມູນ ຂ່າວສານ ແລະ ຄວາມຮູ້ ກ່ຽວກັບສຸຂະພາບແກ່ປະຊາຊົນ ເພື່ອນຳໄປປ່ຽນແປງທັດສະນະຄະຕິ ແລະ ມີພຶດຕິກໍາທີ່ເໝາະສົມ****, ປັບປຸງແບບແຜນການດໍາລົງຊີວິດ, ມີສະຕິໃນການເບິ່ງແຍງ, ດູແລ ແລະ ຮັກສາ ສຸຂະພາບຂອງຕົນ.**

**ຄະນະກໍາມະການຮັກສາສຸຂະພາບຂັ້ນຕົ້ນ**, **ສຸກສາລາ**, **ພະນັກງານສາທາລະນະສຸກ ແລະ ອາສາສະໝັກສາທາລະນະສຸກບ້ານ ດຳເນີນການ ໂຄສະນາ ເຜີຍແຜ່**, **ໃຫ້ຄໍາແນະນໍາ ແລະ ສະໜອງ ຂໍ້ມູນ ຂ່າວສານ ກ່ຽວກັບສຸຂະພາບ ແກ່ປະຊາຊົນ ຢ່າງທົ່ວເຖິງ.**

**ມາດຕາ 35 ການ​ສົ່ງ​ເສີມ​ສຸຂະພາບ​​ຈະ​ເລີ​ນພັນ, ແມ່, ​ເດັກເກີດໃໝ່, ເດັກນ້ອຍ ​ແລະ ​ໄວ​ໜຸ່ມ ​**

**ການສົ່ງເສີມສຸຂະພາບຈະເລີນພັນ, ແມ່, ເດັກເກີດໃໝ່, ເດັກນ້ອຍ ແລະ ໄວໜຸ່ມ ແມ່ນ ການໃຫ້ ຂໍ້ມູນ ຂ່າວສານ ແກ່ປະຊາຊົນໃນຊຸມຊົນ ແລະ ການສ້າງສະພາບທີ່ເອື້ອອຳນວຍ ໃນການເຂົ້າເຖິງການບໍລິການຮັກສາສຸຂະພາບຂັ້ນຕົ້ນ ຢ່າງທົ່ວເຖິງ ເຊັ່ນ ການ**ໃຫ້ຄຳປຶກສາແກ່ຄູ່ຜົວເມຍໃໝ່, **ການວາງແຜນຄອບຄົວ, ຊຸກຍູ້ແມ່ຍິງຖືພາ ໄປຝາກທ້ອງ ແລະ ເກີດລູກຢູ່ສະຖານທີ່ບໍລິການສາທາລະນະສຸກ ຫຼື ມີແພດຊຳນານຊ່ວຍເກີດ**, **ການດູແລເດັກເກີດໃໝ່**, **ການຕິດຕາມການຈະເລີນເຕີບໂຕ, ການໄດ້ຮັບວັກຊີນກັນພະຍາດ, ການສົ່ງເສີມສຸຂະພາບໄວໜຸ່ມ ແລະ ການບໍລິການອື່ນ.**

**ຄະນະກໍາມະການຮັກສາສຸຂະພາບຂັ້ນຕົ້ນ**, **ສຸກສາລາ, ພະນັກງານສາທາລະນະສຸກ ແລະ ອາສາສະໝັກສາທາລະນະສຸກບ້ານ ດຳເນີນວຽກງານ ສົ່ງເສີມສຸຂະພາບຈະເລີນພັນ**, **ແມ່**, **ເດັກເກີດໃໝ່**, **ເດັກນ້ອຍ ແລະ ໄວໜຸ່ມ ດ້ວຍການ** ເກັບກໍາຂໍ້ມູນ, ປຸກລະດົມ, ໃຫ້ຄວາມຮູ້ ແລະ ຂໍ້ມູນ ຂ່າວສານ, ຕິດຕາມ, ປະເມີນຜົນ ແລະ ອື່ນໆ.

**ມາດຕາ 3****6 ການສົ່ງເສີມການ​ໃຫ້​ວັກ​ຊີ​****ນກັນ​ພະຍາດ​ແກ່​ກຸ່ມ​ເປົ້າ​ໝາຍ**

**ການສົ່ງເສີມການໃຫ້ວັກຊີນກັນພະຍາດແກ່****ກຸ່ມເປົ້າໝາຍ** **ແມ່ນ** ການຊຸກຍູ້**ໃຫ້ປະຊາຊົນໃນກຸ່ມເປົ້າໝາຍ ໄດ້ຮັບວັກຊີນກັນພະຍາດຢ່າງຄົບຖ້ວນ ຕາມຕາຕະລາງການໃຫ້ວັກຊີນແຫ່ງຊາດ ແລະ ວັກຊີນອື່ນ ທີ່ລັດຖະບານ ແລະ ອົງການຈັດຕັ້ງສາກົນ ກໍານົດ.**

**ຄະນະກໍາມະການຮັກສາສຸຂະພາບຂັ້ນຕົ້ນ**, **ສຸກສາລາ, ພະນັກງານສາທາລະນະສຸກ ແລະ ອາສາສະໝັກສາທາລະນະສຸກບ້ານ ປຸກລະດົມ, ໃຫ້ ຂໍ້ມູນ ຂ່າວສານ, ກໍານົດ ແລະ ໃຫ້ວັກຊີນກັນພະຍາດແກ່ກຸ່ມເປົ້າໝາຍລວມທັງການຕິດຕາມ ພາຍຫຼັງໄດ້ຮັບວັກຊີນກັນພະຍາດ ແລະ ຜູ້ພາດໂອກາດໄດ້ຮັບວັກຊີນ.**

**ມາດຕາ 37 ການ​ສົ່ງເສີມໂພ​ຊະນາ​ການ**

**ການ**​ສົ່ງເສີມໂພ​ຊະ​ນາ​ການ​​ ແມ່ນ ການຊຸກຍູ້ໃຫ້ປະຊາຊົນ ມີໂພຊະນາການທີ່ເໝາະສົມທາງດ້ານ ປະລິມານ ແລະ ຄຸນນະພາບ, ສະອາດ, ປອດໄພ, ມີປະໂຫຍດ, ຫຼາກຫຼາຍ ແລະ ຄົບໝວດ ເປັນຕົ້ນ ທາດແປ້ງ, ທາດໂປຣເຕອິນ, ທາດໄຂມັນ, ຜັກ, ໝາກໄມ້, ວິຕາມິນ, ເກືອແຮ່, ນ້ຳຕານ.

ຄະນະກໍາມະການຮັກສາສຸຂະພາບຂັ້ນຕົ້ນ, ສຸກສາລາ, ພະນັກງານສາທາລະນະສຸກ ແລະ ອາສາສະໝັກສາທາລະນະສຸກບ້ານ ດຳເນີນການສົ່ງເສີມໂພຊະນາການ ໂດຍສະເພາະ ໃຫ້ກຸ່ມເປົ້າໝາຍ ທີ່ມີພາວະຂາດສານອາຫານ ແລະ ໂພຊະນາການເກີນ ດ້ວຍການ ເກັບກໍາຂໍ້ມູນ, ປຸກລະດົມ, ໃຫ້ຄວາມຮູ້ ແລະ ຂໍ້ມູນ ຂ່າວສານ, ກັ່ນຕອງເດັກຂາດສານອາຫານ, ຕິດຕາມ, ປະເມີນຜົນ ແລະ ອື່ນໆ.

**ມາດຕາ** **38 ການ****ສົ່ງເສີມການ****ເຂົ້າເຖິງ ​ນໍ້າ​ສະອາດ​, ສຸຂາພິບານ ​****ແລະ ສຸຂານາໄມ**

**ການສົ່ງເສີມການເຂົ້າເຖິງ ນໍ້າສະອາດ**, **ສຸຂາພິບານ ແລະ ສຸຂານາໄມ ​ແມ່ນ ການຊຸກຍູ້ໃຫ້ປະຊາຊົນ ເຂົ້າເຖິງ ແລະ ມີ ນໍ້າດື່ມ, ນ້ຳໃຊ້ ທີ່ສະອາດ**, **ປອດໄພ**, **ມີຄຸນນະພາບ, ມີວິດຖ່າຍ, ມີການກໍາຈັດສິ່ງເສດເຫຼືອ, ບໍາບັດ ນໍ້າເປື້ອນ ແລະ ປະຕິບັດການອະນາໄມສາມສະອາດ.**

**ຂະແໜງການສາທາລະນະສຸກ,** ຄະນະກໍາມະການຮັກສາສຸຂະພາບຂັ້ນຕົ້ນ, ສຸກສາລາ, ພະນັກງານສາທາ ລະນະສຸກ ແລະ ອາສາສະໝັກສາທາລະນະສຸກບ້ານ ດຳເນີນການສົ່ງເສີມໃຫ້ປະຊາຊົນລາວບັນດາເຜົ່າ ເຂົ້າເຖິງ ນໍ້າສະອາດ, ສຸຂາພິບານ ແລະ ສຸຂານາໄມ ດ້ວຍການສ້າງຄວາມເປັນເຈົ້າການໃຫ້ແກ່ປະຊາຊົນ ໃນການຈັດຫາ ນໍ້າສະອາດ ແລະ ສຸຂາພິບານ, ການເກັບກໍາຂໍ້ມູນ, ປຸກລະດົມ, ໃຫ້ຄວາມຮູ້ ແລະ ຂໍ້ມູນ ຂ່າວສານ, ຕິດຕາມ, ປະເມີນຜົນ ແລະ ອື່ນໆ.

**ມາດຕາ 39 ການ​ກັນ ​ແລະ ຄວບ​ຄຸມພະ​ຍາດຕິ​ດຕໍ່**

ການກັນ ແລະ ຄວບຄຸມພະຍາດຕິດຕໍ່ ແມ່ນ ການນຳໃຊ້ມາດຕະການໃນການຕ້ານ​ ແລະ ສະກັດກັ້ນ ການເກີດ,​ ການແພ່ລາມ ແລະ ການລະບາດ ຂອງພະຍາດຕິດຕໍ່ ເພື່ອຫຼຸດຜ່ອນປັດໄຈສ່ຽງ, ຄວາມຮຸນແຮງ ແລະ ຄວາມອັນຕະລາຍ ກ້າວໄປເຖິງການລົບລ້າງພະຍາດຕິດຕໍ່.

ຂະແໜງການສາທາລະນະສຸກ, ຄະນະກໍາມະການຮັກສາສຸຂະພາບຂັ້ນຕົ້ນ, ສຸກສາລາ, ພະນັກງານສາທາ ລະນະສຸກ ແລະ ອາສາສະໝັກສາທາລະນະສຸກບ້ານ ດຳເນີນການເຝົ້າລະວັງ, ສະໜອງ ຂໍ້ມູນ ຂ່າວສານ, ໂຄສະນາ ເຜີຍແຜ່, ໃຫ້ຄຳແນະນຳ ກ່ຽວກັບການກັນ ແລະ ຄວບຄຸມພະຍາດຕິດຕໍ່ ແກ່ປະຊາຊົນ ລວມທັງ ເກັບກໍາ, ສັງລວມ ຂໍ້ມູນຜູ້ຕິດເຊື້ອ, ຕິດຕາມ ການເກີດ, ການແພ່ລາມ ແລະ ການລະບາດ ພະຍາດຕິດຕໍ່ ໃຫ້ທັນກັບສະພາບການ ແລະ ທົ່ວເຖິງ.

**ມາດຕາ 40 ການສົ່ງເສີມການ​ກັນ​ພະຍາດ​ບໍ່​ຕິດ​ຕໍ່**

**ການສົ່ງເສີມການກັນພະຍາດບໍ່ຕິດຕໍ່ ແມ່ນ ການໃຫ້ ຂໍ້ມູນ ຂ່າວສານ ແລະ ການສ້າງສະພາບທີ່ເອື້ອອຳນວຍ ໃຫ້ປະຊາຊົນ ມີການປະພຶດ ຫຼື ດໍາລົງຊີວິດ ທີ່ມີສຸຂານາໄມທີ່ດີ ເປັນຕົ້ນ ການບໍລິໂພກອາຫານທີ່ມີຄຸນຄ່າທາງດ້ານໂພຊະນາການ, ການອອກກໍາລັງກາຍ, ບໍ່ສູບຢາ,** ບໍ່ເສບສິ່ງເສບຕິດ**, ບໍ່ດື່ມເຄື່ອງດື່ມທີ່ມີທາດເຫຼົ້າ**.

**ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງສ້າງ ເງື່ອນໄຂ, ສິ່ງອໍານວຍຄວາມສະດວກ ແລະ ປະຕິບັດການສົ່ງເສີມການກັນພະຍາດບໍ່ຕິດຕໍ່ ຢ່າງເປັນເຈົ້າການ ແລະ ຕັ້ງໜ້າ.**

**ມາດຕາ 4****1 ການ​ສົ່ງ​ເສີມ​ສຸຂະພາບ​ຈິດ**

ການສົ່ງເສີມສຸຂະພາບຈິດ **ແມ່ນ** ການໃຫ້ ຂໍ້ມູນ ຂ່າວສານ ກ່ຽວກັບສຸຂະພາບ**ຈິດ ແລະ ການສ້າງສະພາບທີ່ເອື້ອອໍານວຍ, ການຫຼຸດຜ່ອນຄວາມກົດດັນ, ຄວາມເຄັ່ງຄຽດ ແລະ ຄວາມວິຕົກກັງວົນ ເພື່ອໃຫ້ປະຊາຊົນ ມີການດໍາລົງຊີວິດທີ່ດີ ແລະ ສາມາດປະກອບສ່ວນເຂົ້າໃນວຽກງານທາງສັງຄົມ ຢ່າງເປັນປົກກະຕິ.**

**ບຸກຄົນ, ຄອບຄົວ, ຊຸມຊົນ ແລະ ສັງຄົມ ຕ້ອງໃຫ້ຄວາມສໍາຄັນ ແລະ ເອົາໃຈໃສ່ສົ່ງເສີມສຸຂະພາບຈິດ ດ້ວຍວິທີການ ແລະ ຮູບການທີ່ເໝາະສົມ.**

**ມາດຕາ 42 ການ​ສົ່ງ​ເສີມ​ສຸຂະພາບ​​ຜູ້​ອາຍຸ​ສູງ ​ແລະ ຄົນ​ພິການ**

ການສົ່ງເສີມສຸຂະພາບຜູ້ອາຍຸສູງ ແລະ ຄົນພິການ ແມ່ນ ການໃຫ້ ຂໍ້ມູນ ຂ່າວສານ ແລະ ຄໍາແນະນໍາ ກ່ຽວກັບການສົ່ງເສີມ, ຮັກສາສຸຂະພາບ ແລະ ສ້າງສະພາບທີ່ເອື້ອອໍານວຍ ໃຫ້ແກ່ຜູ້ອາຍຸສູງ ແລະ ຄົນພິການ ມີສຸຂະພາບດີ, ໄດ້ຮັບການບໍລິການທາງດ້ານສຸຂະພາບ ແລະ ສາມາດເຂົ້າຮ່ວມກິດຈະກໍາໃນສັງຄົມ ໄດ້ຢ່າງ ເໝາະສົມ.

ບຸກຄົນ, ຄອບຄົວ, ຊຸມຊົນ ແລະ ການຈັດຕັ້ງ ຕ້ອງເອົາໃຈໃສ່ໃນການສົ່ງເສີມສຸຂະພາບ ຂອງຜູ້ອາຍຸສູງ ແລະ ຄົນພິການ ດ້ວຍການເບິ່ງແຍງ, ດູແລ ແລະ ຮັກສາສຸຂະພາບ, ໃຫ້ພັກຜ່ອນ, ການອອກກໍາລັງກາຍ, ໄດ້ຮັບການກວດສຸຂະພາບ, ປິ່ນປົວ ແລະ ເຂົ້າຮ່ວມກິດຈະກໍາໃນສັງຄົມຢ່າງເໝາະສົມ.

**ມາດຕາ 43 ການ​ສົ່ງ​ເສີມ​ສຸຂະພາບ ​ປາກ ​ແລະ ​ແຂ້ວ**

ການສົ່ງເສີມສຸຂະພາບ ປາກ ແລະ ແຂ້ວ ແມ່ນ ການໃຫ້ ຂໍ້ມູນ ຂ່າວສານ ແລະ ຄໍາແນະນໍາ ກ່ຽວກັບການເບິ່ງແຍງ ແລະ ຮັກສາສຸຂະພາບ ປາກ ແລະ ແຂ້ວ ໃຫ້ຖືກຕ້ອງ ຕາມຫຼັກການສຸຂານາໄມ ເພື່ອເຮັດໃຫ້ປາກ ແລະ ແຂ້ວ ສະອາດ ແລະ ມີສຸຂະພາບດີ.

ບຸກຄົນ, ຄອບ​ຄົວ, ຊຸມຊົນ ແລະ ສະຖານການສຶກສາ ຕ້ອງໄດ້ປູກຈິດສໍານຶກໃຫ້ສະມາຊິກຄອບຄົວ, ເດັກກ່ອນໄວຮຽນ, ນັກຮຽນ ແລະ ນັກສຶກສາ ທີ່ຢູ່ໃນການຄຸ້ມຄອງຂອງຕົນ ໃນການເບິ່ງ​ແຍງ, ຮັກສາ ແລະ ການຈັດກິດຈະກໍາ ກ່ຽວກັບການສົ່ງເສີມສຸຂະພາບ ປາກ ແລະ ແຂ້ວ.

**ມາດຕາ 44 ການ​ບໍລິການ​ປິ່ນປົວ​ຂັ້ນ​ຕົ້ນ ​ແລະ ການ​ສົ່ງ​ຕໍ່**

ການບໍລິການປິ່ນປົວຂັ້ນຕົ້ນ ແລະ ການສົ່ງຕໍ່ ແມ່ນ ການກວດ ແລະ ປິ່ນປົວພະຍາດທີ່ບໍ່ຮ້າຍແຮງ ທີ່ມັກເກີດຂຶ້ນຕາມລະດູການ ໂດຍສົມທົບລະຫວ່າງການແພດທັນສະໄໝ ແລະ ການແພດພື້ນເມືອງ ແລະ ໃຫ້ການປະຖົມພະຍາບານ, ໃຫ້ຄໍາແນະນຳໃນການປິ່ນປົວ, ດູແລ ແບບຕໍ່ເນື່ອງ ແລະ ສົ່ງຕໍ່ຄົນເຈັບ ໄປສະຖານທີ່ບໍລິການສາທາລະນະສຸກ ທີ່ມີເງື່ອນໄຂ ຕາມແຕ່ລະກໍລະນີ ພ້ອມທັງສະໜອງຂໍ້ມູນ ໃນການປິ່ນປົວ.

ສຸກສາລາ, ພະນັກງານສາທາລະນະສຸກ ແລະ ອາສາສະໝັກສາທາລະນະສຸກບ້ານ ດຳເນີນການໃຫ້ບໍລິການປິ່ນປົວຂັ້ນຕົ້ນ ແລະ ສົ່ງຕໍ່ຄົນເຈັບ ໄປສະຖານທີ່ບໍລິການສາທາລະນະສຸກ ບ່ອນທີ່ມີເງື່ອນໄຂ.

**ມາດຕາ 45 ການຈັດ​ຫາ​ຢາ​ທີ່​ຈໍາ​ເປັນ​ພື້ນຖານ**

ການ​ຈັດ​ຫາ​ຢາ​ທີ່​ຈໍາ​ເປັນ​ພື້ນຖານ **ແມ່ນ ການ​ສ້າງ​ເງື່ອນ​ໄຂ ແລະ ອຳນວຍຄວາມສະດວກ​ ໃຫ້ປະຊາຊົນ** **ເຂົ້າເຖິງ​****ຢາທີ່ຈຳເປັນພື້ນຖານ ທັງຢາຫຼວງ ແລະ** ຢາພື້ນເມືອງ **ດ້ວຍການນຳໃຊ້ຢາ ຢ່າງສົມເຫດສົມຜົນ ​ໃນ​ການຮັກສາ​ສຸຂະພາບຂັ້ນຕົ້ນ.**

**ຄະນະກໍາມະການຮັກສາສຸຂະພາບຂັ້ນຕົ້ນ**, ສຸກສາລາ, **ພະນັກງານສາທາລະນະສຸກ ແລະ ອາສາສະໝັກສາທາລະນະສຸກບ້ານ ຈັດຫາຢາທີ່ຈຳເປັນພື້ນຖານ, ສະໜອງ ຂໍ້ມູນ ຂ່າວສານ**, **ໂຄສະນາ ເຜີຍແຜ່**, **ໃຫ້ຄຳແນະນຳ ກ່ຽວກັບການເຂົ້າເຖິງຢາທີ່ຈຳເປັນພື້ນຖານ ແລະ ການນຳໃຊ້ຢາ ຢ່າງສົມເຫດສົມຜົນ ໃຫ້ແກ່ປະຊາຊົນ ຢ່າງທົ່ວເຖິງ.**

**ພາກທີ** **IV**

**ຂໍ້ມູນ ຂ່າວສານ, ການ​ນໍາ​ໃຊ້ເຕັກໂນໂລຊີ ແລະ ການຄົ້ນຄວ້າວິທະຍາສາດ**

**ມາດຕາ 46 ຂໍ້​ມູນ ​ຂ່າວສານ** **ກ່ຽວກັບວຽກງານຮັກສາສຸຂະພາບຂັ້ນຕົ້ນ**

**ຂໍ້​ມູນ​ ຂ່າວສານ** ກ່ຽວກັບວຽກງານ**​ຮັກສາ​ສຸຂະພາບ​ຂັ້ນ​ຕົ້ນ ​ແມ່ນ ຂໍ້​ມູນ** **ຂ່າວສານ, ຄວາມຮູ້ ກ່ຽວກັບ** **ຫຼັກການສຸຂານາໄມ, ການເກີດ, ການແພ່ລາມ, ການລະບາດ ຂອງພະຍາດ ແລະ ຂໍ້ມູນອື່ນ ກ່ຽວກັບວຽກງານຮັກສາສຸຂະພາບຂັ້ນຕົ້ນ.**

**ຂະແໜງການ​ສາທາລະນະ​ສຸກ ເປັນເຈົ້າການ ແລະ ປະສານສົມທົບກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ຄົ້ນຄວ້າ, ​ເກັບກໍາ, ສັງລວມ, ວິເຄາະ ວິໄຈ, ສ້າງ**, **ຄຸ້ມ​ຄອງ**, **ນໍາ​ໃຊ້ ແລະ ພັດທະນາ​ລະບົບ ຂໍ້​ມູນ​ ຂ່າວສານ ​ກ່ຽວ​ກັບ​ວຽກ​ງານ​ຮັກສາ​ສຸຂະພາບ​ຂັ້ນ​ຕົ້ນ ໃຫ້ຄົບຊຸດ, ທັນສະໄໝ ແລະ ຍືນຍົງ** **ໂດຍເຊື່ອມໂຍງເຂົ້າກັບຖານຂໍ້ມູນສາທາລະນະສຸກ ເພື່ອເຜີຍແຜ່ ແລະ ອໍານວຍຄວາມສະດວກໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ເຂົ້າເຖິງ ແລະ ນຳໃຊ້.**

**ມາດຕາ 47 ການ​ນໍາ​ໃຊ້​ເຕັກ​ໂນ​ໂລ​ຊີ​ເຂົ້າ​ໃນ​ວຽກ​ງານ​ຮັກສາ​ສຸຂະພາບ​ຂັ້ນ​ຕົ້ນ**

**ຂະແໜງການສາທາລະນະສຸກ​ ເປັນເຈົ້າການ ແລະ ປະສານສົບທົບ ກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ນໍາ​ໃຊ້​​ວິທະຍາສາດ ​ແລະ ​ເຕັກ​ໂນ​ໂລຊີ ທີ່ທັນສະໄໝ​ ເຂົ້າ​ໃນ​ການ​ປະຕິບັດ​ວຽກ​ງານຮັກສາ​ສຸຂະພາບ​ຂັ້ນ​ຕົ້ນ ໃນ​ຂອບ​ເຂດ​ທົ່ວປະ​ເທດ ເປັນ​ຕົ້ນ ການ​ນໍາ​​ໃຊ້ອຸປະກອນເອເລັກໂຕຣນິກ**, **ເວັບ​ໄຊ​**.

**ມາດຕາ 48 ການຄົ້ນຄວ້າວິທະຍາສາດການຮັກສາ​ສຸຂະພາບ​ຂັ້ນ​ຕົ້ນ**

ການຄົ້ນຄວ້າວິທະຍາສາດການ​ຮັກສາ​ສຸຂະພາບ​ຂັ້ນ​ຕົ້ນ ແມ່ນ ຂະບວນການ ເກັບກໍາ, ລວບລວມຂໍ້ມູນ, ວິເຄາະ ແລະ ແປຜົນຂໍ້ມູນ ທີ່ກ່ຽວຂ້ອງກັບວຽກງານຮັກສາສຸຂະພາບຂັ້ນຕົ້ນ ຢ່າງເປັນລະບົບ ເປັນຕົ້ນ ການຄົ້ນຄວ້າດ້ານພຶດຕິກໍາ, ການບໍລິການດ້ານສາທາລະນະສຸກຂັ້ນພື້ນຖານ, ການນຳໃຊ້ເຕັກໂນໂລຊີ ຫຼື ນະວັດຕະກໍາ ເພື່ອໃຫ້ໄດ້ຄວາມຮູ້ໃໝ່, ຄວາມເຂົ້າໃຈທີ່ຖືກຕ້ອງ.

ຂະແໜງການສາທາລະນະສຸກ ເປັນຜູ້ຄົ້ນຄວ້າວິທະຍາສາດການຮັກສາສຸຂະພາບຂັ້ນຕົ້ນ ໃນແຕ່ລະໄລຍະ ເພື່ອສະໜອງຂໍ້ມູນ, ເຜີຍແຜ່ ຜົນໄດ້ຮັບຈາກການຄົ້ນຄວ້າເຂົ້າໃນການປັບປຸງ ແລະ ພັດທະນາວຽກງານຮັກສາສຸຂະພາບຂັ້ນຕົ້ນ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດຳເນີນການຄົ້ນຄວ້າວິທະຍາສາດການຮັກສາ ສຸຂະພາບຂັ້ນຕົ້ນ ຢູ່ ສປປ ລາວ ຕ້ອງຂໍອະນຸຍາດນໍາຄະນະກໍາມະການຈັນຍາທຳທີ່ກ່ຽວຂ້ອງ ຂອງກະຊວງສາທາລະນະສຸກ ຕາມລະບຽບການ.

**ພາກທີ V**

**ຄວາມຮັບຜິດຊອບຕໍ່ວຽກ​ງານ​ຮັກສາ​ສຸຂະພາບ​ຂັ້ນ​ຕົ້ນ**

**ມາດຕາ 49 ຄວາມຮັບຜິດຊອບຂອງລັດ**

ລັດ ມີຄວາມຮັບຜິດຊອບຕໍ່ວຽກງານຮັກສາສຸຂະພາບຂັ້ນຕົ້ນ ດ້ວຍການກໍານົດ ນະໂຍບາຍ, ແຜນຍຸດ ທະສາດ, ແຜນພັດທະນາສາທາລະນະສຸກ, ແຜນການ, ແຜນງານ, ໂຄງການ ແລະ ກິດຈະກໍາ ກ່ຽວກັບວຽກງານຮັກສາສຸຂະພາບຂັ້ນຕົ້ນ ເພື່ອຮັບປະກັນໃຫ້ການເຄື່ອນໄຫວວຽກງານດັ່ງກ່າວ ເປັນລະບົບ, ມີປະສິດທິພາບ ແລະ ປະສິດທິຜົນ.

ອົງການຈັດຕັ້ງຂອງລັດທີ່ກ່ຽວຂ້ອງແຕ່ລະຂັ້ນ ມີຄວາມຮັບຜິດຊອບ ໃນການນຳພາ ຊີ້ນຳຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕາມຂອບເຂດຄວາມຮັບຜິດຊອບຂອງຕົນ ໂດຍປະສານສົມທົບກັບຂະແໜງ ການສາທາລະນະສຸກ.

**ມາດຕາ 50 ຄວາມຮັບຜິດຊອບຂອງຊຸມຊົນ ແລະ ສັງຄົມ**

ຊຸມຊົນ ແລະ ສັງຄົມ ມີຄວາມຮັບຜິດຊອບຕໍ່ວຽກງານຮັກສາສຸຂະພາບຂັ້ນຕົ້ນ ດ້ວຍການ ໂຄສະນາເຜີຍແຜ່, ປຸກລະດົມ ໃຫ້ປະຊາຊົນ ເຫັນໄດ້ເຖິງຄວາມສໍາຄັນຂອງວຽກງານຮັກສາສຸຂະພາບຂັ້ນຕົ້ນ ພ້ອມທັງ ອຳນວຍຄວາມສະດວກ, ໃຫ້ການຮ່ວມມື ແລະ ເຂົ້າຮ່ວມ ໃນວຽກງານດັ່ງກ່າວ.

**ມາດຕາ 51 ຄວາມຮັບຜິດຊອບຂອງຄອບຄົວ ແລະ ບຸກຄົນ**

ຄອບຄົວ ມີຄວາມຮັບຜິດຊອບ​ຕໍ່ວຽກງານຮັກສາ​ສຸຂະພາບ​ຂັ້ນ​ຕົ້ນ ດ້ວຍການ ເຂົ້າຮ່ວມ, ສຶກສາອົບຮົມ, ປຸກລະດົມ, ອໍານວຍຄວາມສະດວກ ແລະ ປຸກລະດົມສະມາຊິກໃນຄອບຄົວ ໃຫ້​ເປັນ​ເຈົ້າການ​ໃນ​ການ​ເບິ່ງ​ແຍງດູແລ, ຮັກສາ​ສຸຂະພາບ, ​ປະຕິບັດຫຼັກການສຸຂານາໄມ, ສົ່ງເສີມສຸຂະພາບ, ມີວິທະຍາສາດ ແລະ ອື່ນໆ.

ບຸກຄົນ ມີຄວາມຮັບຜິດຊອບຕໍ່ວຽກງານຮັກສາສຸຂະພາບຂັ້ນຕົ້ນ ດ້ວຍການ ເປັນເຈົ້າການໃນການເບິ່ງແຍງ, ດູແລ, ຮັກສາສຸຂະພາບຂອງຕົນ, ​ປະຕິບັດຫຼັກການສຸຂານາໄມ, ສົ່ງເສີມສຸຂະພາບ, ມີວິທະຍາສາດ ແລະ ອື່ນໆ.

**ພາກ​ທີ VI**

**ຂໍ້​ຫ້າມ**

**ມາດຕາ 52 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ສ້າງອຸປະສັກ, ຂັດຂວາງ, ເມີນເສີຍ, ໃຊ້ຄວາມຮຸນແຮງ, ບັງຄັບນາບຂູ່ ​ແລະ ບໍ່​ໃຫ້​​ການຮ່ວມ​ມື ຕໍ່ພະນັກງານ-ລັດຖະກອນ, ອາສາສະໝັກສາທາລະນະສຸກບ້ານ ແລະ ເຈົ້າໜ້າທີ່ ທີ່ກ່ຽວຂ້ອງ ໃນການເຄື່ອນ ໄຫວວຽກງານຮັກສາສຸຂະພາບຂັ້ນຕົ້ນ;
2. ໂຄສະນາ ເຜີຍແຜ່ ຫຼື ສະໜອງຂໍ້ມູນໃນທາງບິດເບືອນ, ເສື່ອມເສຍ ກ່ຽວກັບວຽກງານຮັກສາສຸຂະພາບຂັ້ນ​ຕົ້ນ;
3. ໃຫ້, ເປັນສື່ກາງໃນການ ໃຫ້ ຫຼື ຮັບ ສິນບົນແກ່ ພະນັກງານ-ລັດຖະກອນ, ອາສາສະໝັກສາທາ ລະນະສຸກບ້ານ ທີ່ກ່ຽວຂ້ອງ;
4. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 53 ຂໍ້ຫ້າມ ສໍາລັບພະນັກງານ-ລັດຖະກອນ** **ທີ່ກ່ຽວຂ້ອງ**

**ຫ້າມ ພະນັກງານ-ລັດຖະກອນ ທີ່ກ່ຽວຂ້ອງ ມີພຶດຕິກໍາ ດັ່ງນີ້:**

1. **ປະຕິບັດໜ້າທີ່ໂດຍ ບໍ່ມີຄວາມຍຸຕິທຳ, ລຳອຽງ;**
2. **ສວຍ​ໃຊ້ ​ສິດ, ໜ້າທີ່ ແລະ ຕຳແໜ່ງຂອງ​ຕົນ ເພື່ອຫາ​ຜົນ​ປະ​ໂຫຍດແກ່ ຕົນ, ຄອບຄົວ, ຍາດພີ່ນ້ອງ ແລະ ພັກພວກຂອງຕົນ**;
3. **ກົດໜ່ວງ, ຖ່ວງດຶງ, ປອມແປງ ເອກະສານ ຫຼື ນໍາໃຊ້ເອກະສານປອມ;**
4. **ຂໍເອົາ, ຮຽກເອົາ, ທວງເອົາ ຫຼື ຮັບສິນບົນ;**
5. **ຮຽກ ຫຼື ທວງເອົາຄ່າທໍານຽມ, ຄ່າບໍລິການ ຫຼື ນໍາໃຊ້ລາຍຮັບວິຊາການ ທີ່ບໍ່ຖືກຕ້ອງ ຕາມກົດໝາຍ;**
6. **ມີພຶດຕິກໍາອື່ນ ທີ່ເປັນການລະເມີດກົດໝາຍ.**

**ມາດຕາ 54 ຂໍ້ຫ້າມ ສໍາລັບອາສາສະໝັກສາທາລະນະສຸກບ້ານ**

**ຫ້າມ ອາສາສະໝັກສາທາລະນະສຸກບ້ານ ມີພຶດຕິກໍາ ດັ່ງນີ້:**

1. **ສວຍ​ໃຊ້ ສິດ ແລະ ​ໜ້າ​ທີ່ ເພື່ອຫາ​ຜົນ​ປະ​ໂຫຍດແກ່ ຕົນ, ຄອບຄົວ, ຍາດພີ່ນ້ອງ ແລະ ພັກພວກ ຂອງຕົນ;**
2. **ໃຫ້, ຂໍເອົາ**, **ຮຽກເອົາ, ທວງເອົາ ຫຼື ຮັບ ສິນບົນ ຫຼື ຜົນປະໂຫຍດອື່ນທີ່ບໍ່ຖືກຕ້ອງຕາມກົດໝາຍ**;
3. **ນຳໃຊ້ບັດ, ເຄື່ອງໝາຍ, ກາໝາຍ, ເຄື່ອງແບບ ໂດຍບໍ່ຖືກຕ້ອງ;**
4. **ເມີນເສີຍຕໍ່ການປະຕິບັດໜ້າທີ່ຂອງຕົນ;**
5. **ມີພຶດຕິກໍາອື່ນ ທີ່ເປັນການລະເມີດກົດໝາຍ.**

**ພາກທີ VII**

**ຄະນະ​ກໍາມະການ****ຮັກສາ​ສຸຂະພາບ​ຂັ້ນ​ຕົ້ນ**

**ມາດຕາ 5****5 ຄະນະກໍາມະການ****ຮັກສາສຸຂະພາບຂັ້ນຕົ້ນ**

ຄະນະກໍາມະການຮັກສາສຸຂະພາບຂັ້ນຕົ້ນ ຂຽນຫຍໍ້ວ່າ “ຄຮສຂ” ແມ່ນ ການຈັດຕັ້ງທີ່ບໍ່ປະຈໍາການ, ມີພາລະບົດບາດໃນການຄົ້ນຄວ້າ, ຊີ້ນໍາ ແລະ ປະສານງານກັບບັນດາຂະແໜງການ ແລະ ອົງການປົກຄອງ ທ້ອງຖິ່ນ ທີ່ກ່ຽວຂ້ອງ ເພື່ອຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ.

ຄະນະກໍາມະການຮັກສາສຸຂະພາບຂັ້ນຕົ້ນ ປະກອບດ້ວຍ:

1. ຄະນະກໍາມະການຮັກສາສຸຂະພາບຂັ້ນ​ຕົ້ນ ຂັ້ນ​ສູນ​ກາງ;
2. ຄະນະກໍາມະການຮັກສາສຸຂະພາບຂັ້ນ​ຕົ້ນ ຂັ້ນ​ແຂວງ;
3. ຄະນະກໍາມະການຮັກສາສຸຂະພາບຂັ້ນ​ຕົ້ນ ຂັ້ນ​ເມືອງ;
4. ຄະນະກໍາມະການຮັກສາສຸຂະພາບຂັ້ນ​ບ້ານ.

**ມາດຕາ 56 ຄະນະ​ກໍາມະການຮັກສາ​ສຸຂະພາບ​ຂັ້ນ​ຕົ້ນ ຂັ້ນ​ສູນ​ກາງ​**

ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນສູນກາງ ຖືກແຕ່ງຕັ້ງໂດຍນາຍົກລັດຖະມົນຕີ ຕາມການ ສະເໜີຂອງລັດຖະມົນຕີກະຊວງສາທາລະນະສຸກ ມີພາລະບົດບາດ ເປັນເສນາທິການໃຫ້ລັດຖະບານ ໃນການຄົ້ນຄວ້າ, ຕິດຕາມ ກວດກາ ແລະ ຊຸກຍູ້ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ.

ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນສູນກາງ ມີໂຄງປະກອບບຸກຄະລາກອນ ດັ່ງນີ້:

1. ຮອງນາຍົກລັດຖະມົນຕີ ເປັນຫົວໜ້າຄະນະ;
2. ລັດຖະມົນຕີ ກະຊວງສາທາລະນະສຸກ ເປັນຮອງຫົວໜ້າຄະນະ;
3. ຮອງລັດຖະມົນຕີ ກະຊວງສາທາລະນະສຸກ ເປັນຮອງຫົວໜ້າຄະນະ ທັງເປັນຜູ້ປະຈໍາການ;
4. ຮອງລັດຖະມົນຕີ ກະຊວງພາຍໃນ ເປັນຮອງຫົວໜ້າຄະນະ;
5. ຮອງລັດຖະມົນຕີ ກະຊວງສຶກສາທິການ ແລະ ກິລາ ເປັນຮອງຫົວໜ້າຄະນະ;
6. ຮອງລັດຖະມົນຕີ ກະຊວງ ກະສິກໍາ ແລະ ປ່າໄມ້ ເປັນກໍາມະການ;
7. ຮອງລັດຖະມົນຕີ ກະຊວງ ຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເປັນກໍາມະການ;
8. ຮອງປະທານ ສູນກາງແນວລາວສ້າງຊາດ ເປັນກໍາມະການ;
9. ຮອງປະທານ ສູນກາງສະຫະພັນແມ່ຍິງລາວ ເປັນກໍາມະການ;
10. ຮອງເລຂາ ຄະນະບໍລິຫານງານສູນກາງຊາວໜຸ່ມ ປະຊາຊົນປະຕິວັດລາວ ເປັນກໍາມະການ;
11. ຮອງປະທານ ສູນກາງສະຫະພັນກໍາມະບານລາວ ເປັນກໍາມະການ;
12. ຮອງປະທານ ອົງການກາແດງແຫ່ງຊາດລາວ ເປັນກໍາມະການ;
13. ຫົວໜ້າ ກົມອະນາໄມ ແລະ ສົ່ງເສີມສຸຂະພາບ ເປັນກໍາມະການ ທັງເປັນຫົວໜ້າກອງເລຂາ.

ໃນກໍລະນີຈໍາເປັນ ໂຄງປະກອບບຸກຄະລາກອນຂອງຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນສູນກາງ ອາດມີການເພີ່ມເຕີມ ຫຼື ປ່ຽນແປງ.

**ມາດຕາ 57 ສິດ ແລະ ໜ້າທີ່ຂອງຄະນະ​ກໍາມະການຮັກສາ​ສຸຂະພາບ​ຂັ້ນ​ຕົ້ນ ຂັ້ນ​ສູນກາງ**

**ຄະນະ​ກໍາມະການ​ຮັກສາ​ສຸຂະພາບ​ຂັ້ນ​ຕົ້ນຂັ້ນ​ສູນ​ກາງ ມີ ສິດ ​ແລະ ໜ້າ​ທີ່ ດັ່ງ​ນີ້**:

1. **ຄົ້ນຄວ້າ ປະກອບຄຳເຫັນໃສ່ຮ່າງ ນະໂຍບາຍ**, **ກົດໝາຍ,** **ແຜນຍຸດທະສາດ, ແຜນພັດທະນາສາທາ ລະນະສຸກ ແລະ ລະບຽບການ** **ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
2. **ໂຄສະນາ ເຜີຍແຜ່ ນະໂຍບາຍ**, **ກົດໝາຍ**, **ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
3. **ນຳພາ ຊີ້ນຳ**, **ຕິດຕາມ**, **ຊຸກຍູ້ ແລະ ສ້າງຄວາມເຂັ້ມແຂງໃຫ້ຄະນະກໍາມະການຮັກສາສຸຂະພາບ ຂັ້ນຕົ້ນ ຂັ້ນລຸ່ມ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
4. **ປຸກລະດົມ ແລະ ສ້າງເງື່ອນໄຂ ໃຫ້ສັງຄົມ ແລະ ຊຸມຊົນ ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານຮັກສາສຸຂະພາບຂັ້ນຕົ້ນ**;
5. **ປະສານ, ຊຸກຍູ້ ກະຊວງ**, **ອົງການ**, **ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ເພື່ອຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕາມພາລະບົດບາດ ຂອງແຕ່ລະພາກສ່ວນ**;
6. **ຈັດ ຫຼື ເຂົ້າຮ່ວມ ກອງປະຊຸມ**, **ສໍາມະນາ ກ່ຽວກັບວຽກງານຮັກສາສຸຂະພາບຂັ້ນຕົ້ນ ຢູ່ພາຍໃນ ແລະ ຕ່າງປະເທດ ຕາມການເຊີນ ແລະ ຕາມການມອບໝາຍຂອງຂັ້ນເທິງ**;
7. **ຈັດຕັ້ງປະຕິບັດ ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ ກັບວຽກງານຮັກສາສຸຂະພາບຂັ້ນຕົ້ນ**;
8. **ພົວພັນ ແລະ ຮ່ວມມືກັບຕ່າງປະເທດ**, **ພາກພື້ນ ແລະ ສາກົນ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
9. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ລັດຖະບານ ຢ່າງເປັນປົກກະຕິ**;
10. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 58 ຄະນະ​ກໍາມະການຮັກສາ​ສຸຂະພາບ​ຂັ້ນ​ຕົ້ນ ຂັ້ນ​​ແຂວງ**

ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນແຂວງ ຖືກແຕ່ງຕັ້ງໂດຍ ເຈົ້າແຂວງ, ເຈົ້າຄອງນະຄອນຫຼວງ ຕາມການສະເໜີຂອງຫົວໜ້າພະແນກສາທາລະນະສຸກ ແຂວງ, ນະຄອນຫຼວງ ມີພາລະບົດບາດ ເປັນເສນາທິການ ໃຫ້ອົງການປົກຄອງຂັ້ນແຂວງ ໃນການຄົ້ນຄວ້າ, ຕິດຕາມ ກວດກາ ແລະ ຊຸກຍູ້ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ.

ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນແຂວງ ມີໂຄງປະກອບບຸກຄະລາກອນ ດັ່ງນີ້:

1. ຮອງເຈົ້າແຂວງ, ຮອງເຈົ້າຄອງນະຄອນຫຼວງ ເປັນຫົວໜ້າຄະນະ;
2. ຫົວໜ້າພະແນກສາທາລະນະສຸກ ແຂວງ, ນະຄອນຫຼວງ ເປັນຮອງຫົວໜ້າຄະນະ;
3. ຮອງຫົວໜ້າພະແນກສາທາລະນະສຸກແຂວງ, ນະຄອນຫຼວງ ເປັນຮອງຫົວໜ້າຄະນະ

ທັງເປັນຜູ້ປະຈໍາການ;

1. ຮອງຫົວໜ້າພະແນກພາຍໃນ ແຂວງ, ນະຄອນຫຼວງ ເປັນຮອງຫົວໜ້າຄະນະ;
2. ຮອງຫົວໜ້າພະແນກ ສຶກສາທິການ ແລະ ກິລາ ແຂວງ, ນະຄອນຫຼວງ ເປັນຮອງຫົວໜ້າຄະນະ;
3. ຮອງຫົວໜ້າພະແນກ ກະສິກໍາ ແລະ ປ່າໄມ້ ແຂວງ, ນະຄອນຫຼວງ ເປັນກໍາມະການ;
4. ຮອງຫົວໜ້າພະແນກ ຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ແຂວງ, ນະຄອນຫຼວງ ເປັນກໍາມະການ;
5. ຮອງປະທານ ແນວລາວສ້າງຊາດ ແຂວງ, ນະຄອນຫຼວງ ເປັນກໍາມະການ;
6. ຮອງປະທານສະຫະພັນແມ່ຍິງ ແຂວງ, ນະຄອນຫຼວງ ເປັນກໍາມະການ;
7. ຮອງເລຂາຄະນະບໍລິຫານງານຊາວໜຸ່ມ ປະຊາຊົນປະຕິວັດລາວ ແຂວງ, ນະຄອນຫຼວງ ເປັນກໍາມະການ;
8. ຮອງປະທານສະຫະພັນກໍາມະບານ ແຂວງ, ນະຄອນຫຼວງ ເປັນກໍາມະການ;
9. ຮອງຫົວໜ້າອົງການກາແດງ ແຂວງ, ນະຄອນຫຼວງ ເປັນກໍາມະການ;
10. ຫົວໜ້າຂະແໜງອະນາໄມ ແລະ ສົ່ງເສີມສຸຂະພາບ ພະແນກສາທາລະນະສຸກ ແຂວງ, ນະຄອນຫຼວງ ເປັນກໍາມະການ ທັງເປັນຫົວໜ້າກອງເລຂາ.

ໃນກໍລະນີຈໍາເປັນ ໂຄງປະກອບບຸກຄະລາກອນຂອງຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນແຂວງ ອາດມີການເພີ່ມເຕີມ ຫຼື ປ່ຽນແປງ.

**ມາດຕາ 59 ສິດ ແລະ ໜ້າທີ່ ຂອງຄະນະ​ກໍາມະການຮັກສາ​ສຸຂະພາບ​ຂັ້ນ​ຕົ້ນ ຂັ້ນ​ແຂວງ**

**ຄະນະ​ກໍາມະການ​ຮັກສາ​ສຸຂະພາບ​ຂັ້ນ​ຕົ້ນ ຂັ້ນ​​ແຂວງ ມີ ສິດ ​ແລະ ໜ້າ​ທີ່ ຕາມ​ຂອບ​ເຂດ​ຄວາມ​ຮັບຜິດ ຊອບ​ຂອງ​ຕົນ ດັ່ງ​ນີ້**:

1. **ຈັດຕັ້ງປະຕິບັດ ນະໂຍບາຍ**, **ກົດໝາຍ**, **ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
2. **ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
3. **ນຳພາ ຊີ້ນຳ, ຕິດຕາມ, ຊຸກຍູ້ ແລະ ສ້າງຄວາມເຂັ້ມແຂງໃຫ້ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນລຸ່ມ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
4. **ຄົ້ນຄວ້າ ແລະ ນໍາສະເໜີອົງການປົກຄອງຂັ້ນແຂວງ ກ່ຽວກັບການປັບປຸງກົນໄກໃນການຕິດຕາມ, ຊຸກຍູ້**, **ສົ່ງເສີມວຽກງານຮັກສາສຸຂະພາບຂັ້ນຕົ້ນ**;
5. **ປຸກລະດົມ ແລະ ສ້າງເງື່ອນໄຂ ໃຫ້ສັງຄົມ ແລະ ຊຸມຊົນ ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານຮັກສາສຸຂະພາບຂັ້ນຕົ້ນ**;
6. **ຈັດ ຫຼື ເຂົ້າຮ່ວມ ກອງປະຊຸມ, ສໍາມະນາ ກ່ຽວກັບວຽກງານຮັກສາສຸຂະພາບຂັ້ນຕົ້ນ ຢູ່ພາຍໃນ ແລະ ຕ່າງປະເທດ ຕາມການເຊີນ ແລະ** **ຕາມການມອບໝາຍຂອງຂັ້ນເທິງ**;
7. **ປະສານ, ຊຸກຍູ້ພະແນກ, ອົງການປົກຄອງຂັ້ນເມືອງ ແລະ ພາກສ່ວນອື່ນ ທີ່ກ່ຽວຂ້ອງ ເພື່ອຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕາມພາລະບົດບາດ ຂອງແຕ່ລະພາກສ່ວນ**;
8. **ປະສານສົມທົບກັບພາກສ່ວນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ**;
9. **ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຮັກສາສຸຂະພາບຂັ້ນຕົ້ນ ຕາມການມອບ ໝາຍຂອງຂັ້ນເທິງ**;
10. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ເຈົ້າແຂວງ, ເຈົ້າຄອງນະຄອນຫຼວງ ແລະ ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນສູນກາງ ຢ່າງເປັນປົກກະຕິ**;
11. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 60 ຄະນະ​ກໍາມະການຮັກສາ​ສຸຂະພາບ​ຂັ້ນ​ຕົ້ນ ຂັ້ນ​​ເມືອງ**

ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນເມືອງ ຖືກແຕ່ງຕັ້ງໂດຍ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງຫົວໜ້າຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີພາລະບົດບາດ ເປັນເສນາທິການໃຫ້ອົງການປົກຄອງຂັ້ນເມືອງ ໃນການຄົ້ນຄວ້າ, ຕິດຕາມ ກວດກາ ແລະ ຊຸກຍູ້ການ ຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ.

ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນເມືອງ ມີໂຄງປະກອບບຸກຄະລາກອນ ດັ່ງນີ້:

1. ຮອງເຈົ້າເມືອງ, ຮອງຫົວໜ້າເທດສະບານ, ຮອງເຈົ້ານະຄອນ ເປັນຫົວໜ້າຄະນະ;
2. ຫົວໜ້າຫ້ອງການສາທາລະນະສຸກ ເມືອງ, ເທດສະບານ, ນະຄອນ ເປັນຮອງຫົວໜ້າຄະນະ;
3. ຮອງຫົວໜ້າຫ້ອງການສາທາລະນະສຸກ ເມືອງ, ເທດສະບານ, ນະຄອນ ເປັນຮອງຫົວໜ້າຄະນະ ທັງເປັນຜູ້ປະຈໍາການ;
4. ຮອງຫົວໜ້າຫ້ອງການພາຍໃນ ເມືອງ, ເທດສະບານ, ນະຄອນ ເປັນຮອງຫົວໜ້າຄະນະ;
5. ຮອງຫົວໜ້າຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ ເປັນຮອງຫົວໜ້າ

ຄະນະ;

1. ຮອງຫົວໜ້າຫ້ອງການກະສິກໍາ ແລະ ປ່າໄມ້ ເມືອງ, ເທດສະບານ, ນະຄອນ ເປັນກໍາມະການ;
2. ຮອງຫົວໜ້າຫ້ອງການຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເມືອງ, ເທດສະບານ, ນະຄອນ

ເປັນກໍາມະການ;

1. ຮອງປະທານແນວລາວສ້າງຊາດ ເມືອງ, ເທດສະບານ, ນະຄອນ ເປັນກໍາມະການ;
2. ຮອງປະທານສະຫະພັນແມ່ຍິງ ເມືອງ, ເທດສະບານ, ນະຄອນ ເປັນກໍາມະການ;
3. ຮອງເລຂາຄະນະບໍລິຫານງານຊາວໜຸ່ມປະຊາຊົນປະຕິວັດລາວ ເມືອງ, ເທດສະບານ, ນະຄອນເປັນກໍາມະການ;
4. ຮອງປະທານສະຫະພັນກໍາມະບານ ເມືອງ, ເທດສະບານ, ນະຄອນ ເປັນກໍາມະການ;
5. ຮອງຫົວໜ້າຫ້ອງການກາແດງ ເມືອງ, ເທດສະບານ, ນະຄອນ ເປັນກໍາມະການ;
6. ຫົວໜ້າໜ່ວຍງານອະນາໄມ ແລະ ສົ່ງເສີມສຸຂະພາບ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ເປັນກໍາມະການ ທັງເປັນຫົວໜ້າກອງເລຂາ.

ໃນກໍລະນີຈໍາເປັນ ໂຄງປະກອບບຸກຄະລາກອນຂອງຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນເມືອງ ອາດມີການເພີ່ມເຕີມ ຫຼື ປ່ຽນແປງ.

**ມາດຕາ 61 ສິດ ແລະ ໜ້າທີ່ຂອງຄະນະ​ກໍາມະການຮັກສາ​ສຸຂະພາບ​ຂັ້ນ​ຕົ້ນ ຂັ້ນ​ເມືອງ**

**ຄະນະ​ກໍາມະການ​ຮັກສາ​ສຸຂະພາບ​ຂັ້ນ​ຕົ້ນ ຂັ້ນ​​​ເມືອງ ມີ ສິດ ​ແລະ ໜ້າ​ທີ່ ຕາມ​ຂອບ​ເຂດ​ຄວາມຮັບຜິດ ຊອບ​ຂອງ​ຕົນ ດັ່ງ​ນີ້**:

1. **ຈັດຕັ້ງປະຕິບັດ ນະໂຍບາຍ**, **ກົດໝາຍ**, **ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
2. **ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
3. **ນຳພາ ຊີ້ນຳ, ຕິດຕາມ**, **ຊຸກຍູ້ ແລະ ສ້າງຄວາມເຂັ້ມແຂງໃຫ້ຄະນະກໍາມະການຮັກສາສຸຂະພາບ ຂັ້ນຕົ້ນ ຂັ້ນລຸ່ມ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
4. **ຄົ້ນຄວ້າ ແລະ ນໍາສະເໜີອົງການປົກຄອງຂັ້ນເມືອງ ກ່ຽວກັບການປັບປຸງກົນໄກໃນການຕິດຕາມ, ຊຸກຍູ້**, **ສົ່ງເສີມວຽກງານຮັກສາສຸຂະພາບຂັ້ນຕົ້ນ**;
5. **ປຸກລະດົມ ແລະ ສ້າງເງື່ອນໄຂ ໃຫ້ສັງຄົມ ແລະ ຊຸມຊົນ ມີສ່ວນຮ່ວມ ແລະ ປະກອບສ່ວນເຂົ້າໃນວຽກງານຮັກສາສຸຂະພາບຂັ້ນຕົ້ນ**;
6. **ຈັດ ຫຼື ເຂົ້າຮ່ວມ ກອງປະຊຸມ, ສໍາມະນາ ກ່ຽວກັບວຽກງານຮັກສາສຸຂະພາບຂັ້ນຕົ້ນ ຢູ່ພາຍໃນ ແລະ ຕ່າງປະເທດ ຕາມການເຊີນ ແລະ ຕາມການມອບໝາຍຂອງຂັ້ນເທິງ**;
7. **ປະສານ, ຊຸກຍູ້ ຫ້ອງການ, ອົງການປົກຄອງບ້ານ ແລະ ພາກສ່ວນອື່ນ ທີ່ກ່ຽວຂ້ອງ ເພື່ອຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕາມພາລະບົດບາດ ຂອງແຕ່ລະພາກສ່ວນ**;
8. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ເຈົ້າເມືອງ, ຫົວໜ້າ ເທດສະບານ, ເຈົ້ານະຄອນ ແລະ ຄະນະກໍາມະການຮັກສາສຸຂະພາບຂັ້ນຕົ້ນຂັ້ນແຂວງ ຢ່າງເປັນປົກກະຕິ**;
9. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 6****2 ຄະນະ​ກໍາມະການຮັກສາ​ສຸຂະພາບຂັ້ນ​ບ້ານ**

ຄະນະກໍາມະການຮັກສາສຸຂະພາບຂັ້ນບ້ານ ຖືກແຕ່ງຕັ້ງໂດຍ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ຕາມການສະເໜີຂອງນາຍບ້ານ, ມີພາລະບົດບາດ ນຳພາ ຊີ້ນຳ, ຊຸກ​ຍູ້, ຕິດ​ຕາມ ກວດ​ກາ ແລະ ລາຍງານການ​ຈັດ​ຕັ້ງ​ປະ​ຕິ​ບັດ​ວຽກ​ງານ​ຮັກ​ສາ​ສຸ​ຂະ​ພາບ​ຂັ້ນ​ຕົ້ນ ພາຍ​ໃນບ້ານ.

ຄະນະກຳມະການຮັກສາສຸຂະພາບຂັ້ນບ້ານ ມີໂຄງປະກອບບຸກຄະລາກອນ ດັ່ງນີ້:

1. ຮອງນາຍບ້ານ ຜູ້ຊີ້ນຳວຽກງານວັດທະນະທຳ-ສັງຄົມ ເປັນຫົວໜ້າຄະນະ;
2. ຫົວໜ້າໜ່ວຍງານວັດທະນະທຳ-ສັງຄົມບ້ານ ເປັນຮອງຫົວໜ້າຄະນະ;
3. ຫົວໜ້າໜ່ວຍງານເສດຖະກິດ-ການເງິນບ້ານ ເປັນຄະນະ;
4. ປະທານແນວໂຮມບ້ານ ເປັນຄະນະ;
5. ປະທານສະຫະພັນແມ່ຍິງບ້ານ ເປັນຄະນະ;
6. ເລຂາຊາວໜຸ່ມປະຊາຊົນປະຕິວັດລາວບ້ານ ເປັນຄະນະ;
7. ອາສາສະໝັກສາທາລະນະສຸກບ້ານ ເປັນຄະນະ.

ໃນກໍລະນີຈຳເປັນ ສາມາດແຕ່ງຕັ້ງພາກສ່ວນອື່ນຂອງບ້ານ ເປັນຄະນະຕື່ມກໍໄດ້.

**ມາດຕາ 63 ສິດ ແລະ ໜ້າທີ່ ຂອງຄະນະ​ກໍາມະການຮັກສາ​ສຸຂະພາບຂັ້ນ​ບ້ານ**

ຄະນະ​ກໍາມະການ​ຮັກສາ​ສຸຂະພາບ​ຂັ້ນ​ບ້ານ **ມີ ສິດ ​ແລະ ໜ້າ​ທີ່ ຕາມ​ຂອບ​ເຂດ​ຄວາມ​ຮັບຜິດຊອບ​ຂອງ​ຕົນ ດັ່ງ​ນີ້**:

1. **ໂຄສະນາ ເຜີຍແຜ່ ກົດໝາຍ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ ໃຫ້ປະຊາຊົນພາຍໃນບ້ານ**;
2. ຄົ້ນຄວ້າ ສ້າງແຜນການເຄື່ອນໄຫວ ຂອງຄະນະ​ກໍາມະການຮັກສາ​ສຸຂະພາບຂັ້ນ​ບ້ານ;
3. **ນຳພາ ຊີ້ນຳ, ຊຸກຍູ້, ຕິດຕາມ ແລະ ກວດກາ ໃນການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນຂອງ ອາສາສະໝັກສາທາລະນະສຸກບ້ານ ແລະ ປະຊາຊົນພາຍໃນບ້ານ**;
4. **ປຸກລະດົມ ແລະ ສ້າງເງື່ອນໄຂໃຫ້ປະຊາຊົນ ແລະ ຊຸມຊົນ ເປັນເຈົ້າການ ໃນວຽກງານຮັກສາສຸຂະພາບຂັ້ນຕົ້ນ ຢູ່ພາຍໃນບ້ານ**;
5. **ເຂົ້າຮ່ວມ ກອງປະຊຸມ**, **ສໍາມະນາ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
6. **ປະສານສົມທົບກັບ ພາກສ່ວນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ**;
7. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ສຸກສາລາ ແລະ ຄະນະກໍາມະການຮັກສາສຸຂະພາບຂັ້ນຕົ້ນຂັ້ນເມືອງ ຢ່າງເປັນປົກກະຕິ**;
8. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ພາກທີ VIII**

**ການຄຸ້ມຄອງ ແລະ ການກວດກາວຽກງານຮັກສາ​ສຸຂະພາບ​ຂັ້ນ​ຕົ້ນ**

**ໝວດທີ 1**

**ການຄຸ້ມຄອງ****ວຽກງານຮັກສາສຸຂະພາບຂັ້ນຕົ້ນ**

**ມາດຕາ 64 ອົງການຄຸ້ມຄອງ****ວຽກງານຮັກສາສຸຂະພາບຂັ້ນຕົ້ນ**

**ລັດຖະບານ ຄຸ້ມຄອງວຽກງານຮັກສາສຸຂະພາບຂັ້ນຕົ້ນ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງສາທາລະນະສຸກ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ****ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.**

**ອົງການຄຸ້ມຄອງວຽກງານ**ຮັກສາສຸຂະພາບຂັ້ນຕົ້ນ **ປະກອບດ້ວຍ:**

1. **ກະຊວງສາທາລະນະສຸກ;**
2. **ພະແນກສາທາລະນະສຸກ ແຂວງ, ນະຄອນຫຼວງ;**
3. **ຫ້ອງການສາທາລະນະສຸກ ເມືອງ, ເທດສະບານ, ນະຄອນ;**
4. **ສຸກສາລາ**.

**ມາດຕາ 65 ສິດ ແລະ ໜ້າທີ່ຂອງກະຊວງສາທາລະນະສຸກ**

**ໃນການຄຸ້ມຄອງວຽກງານ**ຮັກສາສຸຂະພາບຂັ້ນຕົ້ນ **ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:**

1. **ຄົ້ນຄວ້າ, ສ້າງ, ປັບປຸງ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານ**ຮັກສາສຸຂະພາບຂັ້ນຕົ້ນ **ເພື່ອສະເໜີລັດຖະບານ ພິຈາລະນາ;**
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ, **ແຜນພັດທະນາສາທາລະນະສຸກ** ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ ເປັນແຜນການ, ແຜນງານ ແລະ ໂຄງການ ພ້ອມທັງຈັດຕັ້ງປະຕິບັດ;
3. **ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານ**ຮັກສາສຸຂະພາບຂັ້ນຕົ້ນ;
4. ນໍາພາ ຊີ້ນຳ, ຕິດຕາມ ແລະ ປະເມີນຜົນ ວຽກງານຮັກສາສຸຂະພາບຂັ້ນຕົ້ນໃນຂອບເຂດທົ່ວປະເທດ;
5. **ສ້າງ, ຄຸ້ມຄອງ, ນຳໃຊ້ ແລະ ພັດທະນາ ລະບົບ ຂໍ້ມູນ ຂ່າວສານ ກ່ຽວກັບວຽກງານ**ຮັກສາສຸຂະພາບຂັ້ນຕົ້ນ**;**
6. **ສ້າງ ແລະ ບຳລຸງ, ຍົກລະດັບ, ຄຸ້ມຄອງ ແລະ ນໍາໃຊ້ ບຸກຄະລາກອນ** ທີ່ຮັບຜິດຊອບວຽກ​ງານຮັກສາສຸຂະພາບຂັ້ນຕົ້ນ ລວມທັງອາສາສະໝັກສາທາລະນະສຸກບ້ານ​**;**
7. **ສະເໜີນາຍົກລັດຖະມົນຕີ ພິຈາລະນາແຕ່ງຕັ້ງຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນສູນກາງ;**
8. **ອອກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວກັບວຽກງານຮັກສາສຸຂະພາບຂັ້ນຕົ້ນ;**
9. **ໂຈະ ຫຼື ຍົກເລີກ ຂໍ້ຕົກລົງ, ຄຳສັ່ງ, ຄຳແນະນຳ ແລະ ແຈ້ງການ ກ່ຽວ​ກັບ​ວຽກງານ**ຮັກສາສຸຂະພາບຂັ້ນຕົ້ນ **ຂັ້ນລຸ່ມທີ່ຂັດກັບກົດໝາຍ;**
10. ຊຸກຍູ້, ຕິດຕາມ ​ແລະ ສົ່ງເສີມ ການສ້າງບ້ານສາທາລະນະສຸກແບບຢ່າງ ​ໃນ​ຂອບ​ເຂດ​ທົ່ວປະ​ເທດ;
11. **ຮັບ, ພິຈາລະນາ ແລະ ແກ້ໄຂຄຳສະເໜີີ ​ກ່ຽວກັບວຽກງານ**ຮັກສາສຸຂະພາບຂັ້ນຕົ້ນ**;**
12. **ປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງໃນການຈັດຕັ້ງປະຕິບັດວຽກງານ**ຮັກສາສຸຂະພາບຂັ້ນຕົ້ນ**;**
13. **ພົວພັນ ແລະ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານ**ຮັກສາສຸຂະພາບ ຂັ້ນຕົ້ນ**;**
14. **ສະຫຼຸບ ແລະ ລາຍງານການຈັດຕັ້ງປະຕິບັດວຽກງານ**ຮັກສາສຸຂະພາບຂັ້ນຕົ້ນ **ຕໍ່ລັດຖະບານ ຢ່າງເປັນປົກກະຕິ;**
15. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 66 ສິດ ແລະ ໜ້າທີ່ຂອງພະແນກສາທາລະນະສຸກ ແຂວງ, ນະຄອນຫຼວງ**

**ໃນການຄຸ້ມຄອງວຽກງານ**ຮັກສາສຸຂະພາບຂັ້ນຕົ້ນ **ພະແນກສາທາລະນະສຸກແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:**

1. **ຜັນຂະຫຍາຍ ນະໂຍບາຍ**, **ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ ເປັນ ແຜນການ**, **ແຜນງານ** **ແລະ ໂຄງການ ພ້ອມທັງຈັດຕັ້ງປະຕິບັດ**;
2. **ໂຄສະນາ ເຜີຍແຜ່ ນະໂຍບາຍ**, **ກົດໝາຍ**, **ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
3. **ນໍາພາ ຊີ້ນຳ**, **ຕິດຕາມ ແລະ ປະເມີນຜົນວຽກງານຮັກສາສຸຂະພາບຂັ້ນຕົ້ນ**;
4. **ສ້າງ**, **ຄຸ້ມຄອງ, ນຳໃຊ້ ແລະ ພັດທະນາ ລະບົບ ຂໍ້ມູນ ຂ່າວສານ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
5. **ສະເໜີ ເຈົ້າແຂວງ, ເຈົ້າຄອງນະຄອນຫຼວງ ພິຈາລະນາແຕ່ງຕັ້ງຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນແຂວງ**;
6. **ສະເໜີ ສ້າງ ແລະ ບຳລຸງ**, **ຍົກລະດັບ**, **ຄຸ້ມຄອງ ແລະ ນໍາໃຊ້ ບຸກຄະລາກອນ ທີ່ຮັບຜິດຊອບວຽກງານຮັກສາສຸຂະພາບຂັ້ນຕົ້ນ ລວມທັງອາສາສະໝັກສາທາລະນະສຸກບ້ານ**;
7. **ອອກຂໍ້ຕົກລົງ**, **ຄຳສັ່ງ**, **ຄຳແນະນຳ ແລະ ແຈ້ງການກ່ຽວກັບວຽກງານຮັກສາສຸຂະພາບຂັ້ນຕົ້ນ**;
8. **ໂຈະ ຫຼື ຍົກເລີກ ຂໍ້ຕົກລົງ**, **ຄຳສັ່ງ**, **ຄຳແນະນຳ ແລະ ແຈ້ງການ ກ່ຽວກັບວຽກງານຮັກສາສຸຂະພາບຂັ້ນຕົ້ນ ຂັ້ນລຸ່ມທີ່ຂັດກັບກົດໝາຍ**;
9. **ຊຸກຍູ້**, **ຕິດຕາມ ແລະ ສົ່ງເສີມການສ້າງ ບ້ານສາທາລະນະສຸກແບບຢ່າງ**;
10. **ພິຈາລະນາ ຢັ້ງຢືນ ຫຼື ຖອນການຢັ້ງຢືນ ບ້ານສາທາລະນະສຸກແບບຢ່າງ;**
11. **ຮັບ, ພິຈາລະນາ ແລະ ແກ້ໄຂຄຳສະເໜີີ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
12. **ປະສານສົມທົບກັບ ພະແນກ, ອົງການ**, **ອົງການປົກຄອງຂັ້ນເມືອງ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ**;
13. **ພົວພັນ ແລະ ຮ່ວມມື ກັບຕ່າງປະເທດ ກ່ຽວກັບວຽກງານຮັກສາສຸຂະພາບຂັ້ນຕົ້ນ ຕາມການມອບໝາຍ**;
14. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ກະຊວງ ສາທາລະນະສຸກ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ**;
15. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 67 ສິດ ແລະ ໜ້າທີ່ ຂອງ****ຫ້ອງການສາທາລະນະສຸກ ເມືອງ, ເທດສະບານ, ນະຄອນ**

**ໃນການຄຸ້ມຄອງວຽກງານຮັກສາສຸຂະພາບຂັ້ນຕົ້ນ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:**

1. **ຜັນຂະຫຍາຍ ນະໂຍບາຍ**, **ກົດໝາຍ**, **ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ ເປັນແຜນການ**, **ແຜນງານ ແລະ ໂຄງການ ພ້ອມທັງ ຈັດຕັ້ງປະຕິບັດ**;
2. **ເຜີຍແຜ່ ນະໂຍບາຍ**, **ກົດໝາຍ**, **ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
3. **ນໍາພາ ຊີ້ນຳ**, **ຕິດຕາມ ແລະ ປະເມີນຜົນ ວຽກງານຮັກສາສຸຂະພາບຂັ້ນຕົ້ນ**;
4. **ຄຸ້ມຄອງ**, **ນຳໃຊ້ ແລະ ພັດທະນາ ລະບົບ ຂໍ້ມູນ ຂ່າວສານ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
5. **ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາແຕ່ງຕັ້ງ ຄະນະກໍາມະການຮັກສາສຸຂະພາບຂັ້ນຕົ້ນ ຂັ້ນເມືອງ**;
6. **ສະເໜີ ສ້າງ ແລະ ບຳລຸງ**, **ຍົກລະດັບ**, **ຄຸ້ມຄອງ ແລະ ນໍາໃຊ້ ບຸກຄະລາກອນ ທີ່ຮັບຜິດຊອບວຽກງານຮັກສາສຸຂະພາບຂັ້ນຕົ້ນ**;
7. **ສະເໜີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາ ແຕ່ງຕັ້ງອາສາສະໝັກສາທາ ລະນະສຸກບ້ານ ລວມທັງການປະຕິບັດນະໂຍບາຍ ຕໍ່ອາສາສະໝັກສາທາລະນະສຸກບ້ານ;**
8. **ອອກ ຂໍ້ຕົກລົງ**, **ຄຳສັ່ງ**, **ຄຳແນະນຳ ແລະ ແຈ້ງການ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
9. **ຄົ້ນຄວ້າ, ກວດກາຕີລາຄາ ແລະ ປະເມີນຜົນການ ສ້າງບ້ານສາທາລະນະສຸກແບບຢ່າງ ເພື່ອສະເໜີເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາ;**
10. **ສະເໜີຂໍການຢັ້ງຢືນ ຫຼື ຖອນການຢັ້ງຢືນ ບ້ານສາທາລະນະສຸກແບບຢ່າງ ຕໍ່ພະແນກສາທາລະນະສຸກ ແຂວງ, ນະຄອນຫຼວງ ພາຍຫຼັງໄດ້ຮັບການເຫັນດີຈາກ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ;**
11. **ຊຸກຍູ້**, **ຕິດຕາມ ແລະ ສົ່ງເສີມ ການສ້າງບ້ານສາທາລະນະສຸກແບບຢ່າງ**;
12. **ຮັບ, ພິຈາລະນາ ແລະ ແກ້ໄຂຄຳສະເໜີີ ກ່ຽວກັບວຽກງານຮັກສາສຸຂະພາບຂັ້ນຕົ້ນ**;
13. **ປະສານສົມທົບກັບ ຫ້ອງການ, ອົງການປົກຄອງບ້ານ ແລະ ພາກສ່ວນອື່ນ ທີ່ກ່ຽວຂ້ອງ ໃນການ ຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ**;
14. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ພະແນກສາທາ ລະນະສຸກຂັ້ນແຂວງ ແລະ ອົງການປົກຄອງ ເມືອງ**, **ເທດສະບານ, ນະຄອນ ຢ່າງເປັນປົກກະຕິ**;
15. **ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 68 ສິດ ແລະ ໜ້າທີ່ຂອງສຸກສາລາ**

ໃນການຄຸ້ມຄອງວຽກງານຮັກສາສຸຂະພາບຂັ້ນຕົ້ນ ສຸກສາລາ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. **ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ;**
2. **ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ແຜນພັດທະນາສາທາລະນະສຸກ ແລະ ລະບຽບການ ກ່ຽວກັບວຽກງານຮັກສາສຸຂະພາບຂັ້ນຕົ້ນ;**
3. **ເຂົ້າຮ່ວມການ ຝຶກອົບຮົມ,​ ຍົກລະດັບທາງດ້ານວິຊາການ ກ່ຽວກັບວຽກງານຮັກສາສຸຂະພາບຂັ້ນຕົ້ນ;**
4. **ເກັບກໍາ ແລະ ບັນທຶກ ຂໍ້ມູນ ກ່ຽວກັບວຽກງານຮັກສາສຸຂະພາບຂັ້ນຕົ້ນ;**
5. **​ຊຸກຍູ້**, **ສົ່ງ​ເສີມ ​ແລະ ເຂົ້າ​ຮ່ວມ ໃນການສ້າງບ້ານສາທາລະນະສຸກແບບຢ່າງ​;**
6. **​​ໃຫ້ການແນະນຳ**, **ສ້າງ​ຄວາມຮັບ​ຮູ້ ແລະ ເຂົ້າ​ໃຈ ໃຫ້ແກ່ບຸກຄົນ**, **ຄອບຄົວ** **ແລະ ຊຸມຊົນ ກ່ຽວ​ກັບ​ວຽກ​ງານ​ຮັກສາ​ສຸຂະພາບ​ຂັ້ນ​ຕົ້ນ**;
7. **ຮັບ, ພິຈາລະນາ ແລະ ເຂົ້າຮ່ວມ ໃນການແກ້ໄຂຄຳສະເໜີີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງກ່ຽວກັບວຽກງານຮັກສາສຸຂະພາບຂັ້ນຕົ້ນ;**
8. **ປະສານສົມທົບກັບພາກສ່ວນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ**;
9. **ຕິດຕາມ ແລະ ປະເມີນຜົນ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ**;
10. **ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ ຕໍ່ຫ້ອງການສາທາ ລະນະສຸກ ເມືອງ**, **ເທດສະບານ**, **ນະຄອນ ຢ່າງເປັນປົກກະຕິ**;
11. **ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.**

**ມາດຕາ 69 ສິດ ແລະ ໜ້າທີ່ຂອງ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ**

**ໃນການຄຸ້ມຄອງວຽກງານ**ຮັກສາສຸຂະພາບຂັ້ນຕົ້ນ**​ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່** **ໃຫ້ການຮ່ວມມື ແລະ ປະສານສົມທົບກັບຂະແໜງການສາທາລະນະສຸກ ໃນການຈັດຕັ້ງປະຕິບັດວຽກງານຮັກສາສຸຂະພາບຂັ້ນຕົ້ນ** **ຕາມພາລະບົດບາດ ແລະ ຄວາມຮັບ ຜິດຊອບຂອງຕົນ.**

**ໝວດ​ທີ 2**

**ການ​ກວດກາ****ວຽກງານຮັກສາ​ສຸຂະພາບ​ຂັ້ນ​ຕົ້ນ**

**ມາດຕາ 70 ອົງ​ການກວດກາວຽກງານຮັກສາ​ສຸຂະພາບ​ຂັ້ນ​ຕົ້ນ**

ອົງການກວດກາວຽກງານຮັກສາສຸຂະພາບຂັ້ນຕົ້ນ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບ ອົງການຄຸ້ມຄອງ**ວຽກງານ**ຮັກສາສຸຂະພາບ ຂັ້ນຕົ້ນ ຕາມທີ່ໄດ້ກໍານົດໄວ້ໃນມາດຕາ 64 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາ​ລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 71 ເນື້ອໃນການກວດກາ**

ການກວດກາວຽກງານຮັກສາສຸຂະພາບຂັ້ນຕົ້ນ ມີເນື້ອໃນ ດັ່ງນີ້:

1. ການປະຕິບັດກົດໝາຍ ແລະ ລະບຽບ​ການ ​ກ່ຽວກັບວຽກງານຮັກສາສຸຂະພາບຂັ້ນຕົ້ນ;
2. ການປະຕິບັດໜ້າທີ່ຂອງພະນັກງານ-ລັດຖະກອນ, ເຈົ້າໜ້າທີ່ ແລະ ບຸກຄະລາກອນ ທີ່ກ່ຽວຂ້ອງ;
3. ການສ້າງ ແລະ ປະຕິບັດແຜນການ, ແຜນງານ ແລະ ໂຄງການ ກ່ຽວກັບວຽກ​ງານຮັກສາສຸຂະພາບຂັ້ນຕົ້ນ;
4. ເນື້ອໃນອື່ນ ທີ່ເຫັນວ່າມີຄວາມຈຳເປັນ.

**ມາດຕາ 72 ຮູບການ ການກວດກາ**

**ການກວດກາວຽກງານ**ຮັກສາສຸຂະພາບຂັ້ນຕົ້ນ **ມີ ສາມຮູບການ ດັ່ງນີ້:**

1. **ການກວດກາຕາມລະບົບປົກກະຕິ ຊຶ່ງແມ່ນ ການກວດກາທີ່ດຳເນີນໄປຕາມແຜນການ ຢ່າງເປັນປະຈຳ ແລະ ມີກໍານົດເວລາອັນແນ່ນອນ;**
2. **ການກວດກາໂດຍແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າ ມີຄວາມຈຳເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ;**
3. **ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ກ່ອນລ່ວງໜ້າ.**

**ການດຳເນີນການກວດກາວຽກງານຮັກສາ​ສຸຂະພາບ​ຂັ້ນ​ຕົ້ນ ໃຫ້ປະຕິບັດຕາມກົດໝາຍ ຢ່າງເຂັ້ມງວດ.**

**ພາກ​ທີ IX**

**ງົບປະມານ ແລະ ວັນຮັກສາສຸຂະພາບຂັ້ນຕົ້ນ**

**ມາດຕາ 73 ງົບປະມານ**

ງົບປະມານໃນການຈັດຕັ້ງປະຕິບັດ**ວຽກງານ**ຮັກສາສຸຂະພາບຂັ້ນຕົ້ນ ໄດ້ມາຈາກ:

1. ງົບປະມານຂອງລັດ;
2. ການຊ່ວຍເຫຼືອ ແລະ ການປະກອບສ່ວນ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
3. ລາຍຮັບອື່ນ ທີ່ຖືກຕ້ອງຕາມກົດໝາຍ.

ການ​ຄຸ້ມ​ຄອງ ​ແລະ ນໍາ​ໃຊ້​ງົບປະມານ ຕ້ອງຮັບປະກັນຄວາມໂປ່ງໃສ, ສາມາດກວດສອບໄດ້ ໂດຍສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

**ມາດຕາ 74 ວັນຮັກສາສຸຂະພາບຂັ້ນຕົ້ນ**

ລັດ ກໍານົດ​ເອົາ​ວັນ​ທີ 4 ກຸມພາ ຂອງທຸກປີ ເປັນ​ວັນ​ຮັກສາ​ສຸຂະພາບ​ຂັ້ນ​ຕົ້ນ ​ທັງເປັນວັນອາສາສະໝັກສາທາລະນະສຸກບ້ານ.

ໃນແຕ່ລະປີ ຂະແໜງການສາທາລະນະສຸກ ສ້າງຂະບວນການ ແລະ ຈັດກິດຈະກໍາ ເພື່ອລະນຶກເຖິງຜົນງານ ແລະ ສັນລະເສີນຄຸນງາມຄວາມດີ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ກ່ຽວຂ້ອງ ທັງເປັນການປຸກລະດົມມວນຊົນ ໃຫ້ເຫັນຄວາມສໍາຄັນ ແລະ ເປັນເຈົ້າການ ໃນການສົ່ງເສີມວຽກງານຮັກສາສຸຂະພາບຂັ້ນຕົ້ນ ທົ່ວປວງຊົນ.

**ພາກທີ X**

**ນະ​ໂຍບາຍຕໍ່​ຜູ້​ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ**

**ມາດຕາ 75 ນະໂຍບາຍຕໍ່ຜູ້ມີຜົນງານ**

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.**

**ມາດຕາ 76 ມາດຕະການຕໍ່ຜູ້ລະເມີດ**

**ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ,ໃຊ້ແທນຄ່າເສຍຫາຍທາງແພ່ງ ທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.**

**ພາກທີ XI**

**ບົດບັນຍັດສຸດທ້າຍ**

**ມາດຕາ 77 ການຈັດຕັ້ງປະຕິບັດ**

**ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.**

**ມາດຕາ 78 ຜົນສັກສິດ**

**ກົດໝາຍສະບັບນີ້ ມີຜົນສັກສິດ ນັບ​ແຕ່ວັນທີ 4 ກຸມພາ 2024** **ພາຍຫຼັງປະທານປະເທດ ແຫ່ງ ສາທາ ລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດ ປະກາດໃຊ້ ແລະ ໄດ້​ລົງ​ຈົດ​ໝາຍ​ເຫດ​ທາງ​ລັດ​ຖະ​ການ ເປັນຕົ້ນໄປ.**

**ປະທານສະພາແຫ່ງຊາດ**