

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 54 /ສພຊ

ນະຄອນຫຼວງວຽງຈັນ, ວັນທີ 28 ມິຖຸນາ 2024

**ກົດໝາຍ**

**ວ່າດ້ວຍສະຫະກອນ**

**ພາກທີ I**

**ບົດບັນຍັດທົ່ວໄປ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການສ້າງຕັ້ງ, ການເຄື່ອນໄຫວ, ການຄຸ້ມຄອງ ແລະ ການຕິດຕາມ ກວດກາ ສະຫະກອນ ເພື່ອສົ່ງ​ເສີມ, ພັດ​ທະ​ນາ ການ​ຜະ​ລິດ,​ ການ​ບໍ​ລິ​ການ ແລະ ການ​ດຳ​ເນີນກິດຈະການ ຂອງສະຫະກອນ ໃຫ້​ເຕີບ​ໃຫ​ຍ່​ຂະ​ຫ​ຍາຍ​ຕົວ, ເຂັ້ມແຂງ ແນໃສ່​ຮັບປະກັນການ ແກ້ໄຂຄວາມທຸກຍາກ ແລະ ຍົກລະດັບຊີວິດການເປັນຢູ່ ຂອງປະຊາຊົນລາວບັນດາເຜົ່າໃຫ້ດີຂຶ້ນ ປະກອບສ່ວນເຂົ້າໃນການພັດ​ທະ​ນາ​ເສດ​ຖະ​ກິດ-ສັງ​ຄົມຂອງ​ຊາດ.

**ມາດຕາ 2 ສະຫະກອນ**

ສະຫະກອນ ແມ່ນ ການຈັດຕັ້ງເສດຖະກິດລວມໝູ່ຂອງປະຊາຊົນລາວ ທີ່ປະກອບອາຊີບ ກະສິກຳ, ຫັດຖະກໍາ, ຄ້າຂາຍ, ບໍລິການ ຫຼື ອາຊີບອື່ນ ທີ່ສ້າງຕັ້ງຂຶ້ນ ດ້ວຍຄວາມສະໝັກໃຈ ເພື່ອຊ່ວຍເຫຼືອ ຊຶ່ງກັນ ແລະ ກັນ ດ້ານທຶນ, ປະສົບການ, ເຕັກນິກ, ວິຊາການ, ການແກ້ໄຂບັນຫາຮ່ວມກັນ ແລະ ການແບ່ງປັນຜົນປະໂຫຍດຈາກການດໍາ​ເນີນກິດຈະການ.

**ມາດຕາ 3 ການອະ​ທິ​ບາຍ​ຄຳ​ສັບ**

**ຄຳສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້**:

1. **ກຸ່ມ** ໝາຍເຖິງ ການຈັດຕັ້ງລວມໝູ່ຂອງປະຊາຊົນລາວ ທີ່ມີອາຊີບ ກະສິກຳ, ຫັດຖະກໍາ, ຄ້າຂາຍ, ບໍລິການ ຫຼື ອາຊີບອື່ນ ທີ່ສ້າງຕັ້ງຂຶ້ນດ້ວຍຄວາມສະໝັກໃຈ ເພື່ອຮ່ວມມືຊ່ວຍເຫຼືອຊຶ່ງກັນ ແລະ ກັນ ລະຫວ່າງ ສະມາຊິກ ແລະ ຄອບຄົວສະມາຊິກດ້ວຍກັນ ທາງດ້ານການຜະລິດ ແລະ ການບໍລິການ;
2. **ຮຸ້ນ** ໝາຍ​ເຖິງ ທຶນ​ຂອງສະ​ຫະ​ກອນໃດໜຶ່ງ ຊຶ່ງ​ແບ່ງ​ອອກ​ເປັນ​ສ່ວນ ທີ່ມີ​ມູນ​ຄ່າເທົ່າ​ກັນ ຕາມທີ່ໄດ້ກຳນົດໄວ້ໃນກົດລະບຽບຂອງສະຫະກອນ;
3. **ໃບອະນຸຍາດດໍາເນີນກິດຈະການສະຫະກອນ** ໝາຍເຖິງ ເອກະສານຮັບຮອງໃນການອະນຸຍາດ ດໍາເນີນກິດຈະການສະຫະກອນ ຈາກຂະແໜງການທີ່ກ່ຽວຂ້ອງ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
4. **ນະ​ວັດ​ຕະ​ກຳ​** ໝາຍ​ເຖິງ ການ​ນຳ​ໃຊ້​ຄວາມ​ຮູ້, ຄວາມ​ສາ​ມາດ, ກຳ​ມະ​ວິ​ທີ​ການ​ຜະ​ລິດ ແລະ ປະ​ສົບ​ການ​ ດ້ານ​ວິ​ທະ​ຍາ​ສາດ ແລະ ເຕັກ​ໂນ​ໂລຊີ ເພື່ອ​ຄົ້ນ​ຄວ້າ, ປະ​ດິ​ດ​ສ້າງ, ບໍ​ລິການ, ພັດ​ທະ​ນາ​ ຜະ​ລິດ​ຕະ​ພັນ ແລະ ສິນ​ຄ້າ​ ທີ່​ມີ​ຄຸນ​ນະ​ພາບ​ສູງໃນ​ຮູບ​ແບບ​ໃໝ່​ ອອກ​ສູ່​ສັງ​ຄົມ.

**ມາດ​ຕາ 4 ນະໂຍບາຍຂອງລັດ ກ່ຽວ​ກັບ​ວຽກ​ງານສະຫະກອນ**

ລັດ ຊຸກຍູ້ ແລະ ສົ່ງເສີມ ວຽກງານສະຫະກອນ ດ້ວຍການວາງນະໂຍບາຍ, ສ້າງກົນໄກ, ເງື່ອນໄຂ ແລະ ອໍານວຍຄວາມສະດວກໃຫ້ແກ່ສະຫະກອນ ມີການ​ເຕີບ​ໃຫ​ຍ່​ຂະ​ຫ​ຍາຍ​ຕົວ, ເຂັ້ມແຂງ ຕາມທິດສີຂຽວ ແລະ ຍືນຍົງ, ສ້າງລາຍຮັບ ແລະ ຍົກລະດັບຊີວິດການເປັນຢູ່ຂອງປະຊາຊົນລາວບັນດາເຜົ່າໃຫ້ດີຂຶ້ນ.

ລັດ ສົ່ງເສີມ, ພັດທະນາກຸ່ມ ໃຫ້ເຂັ້ມແຂງ ດ້ວຍການສະໜັບສະໜູນ ດ້ານເຕັກນິກ, ວິຊາການ ແລະ ອໍານວຍ ຄວາມສະດວກ ໃຫ້ແກ່ກຸ່ມ ເພື່ອກ້າວເປັນສະຫະກອນ.

ລັດ ຊຸກຍູ້, ສົ່ງເສີມ ບຸກຄົນ,​ ນິຕິບຸກຄົນ ແລະ ການຈັດຕັ້ງ ປະກອບສ່ວນເຂົ້າໃນການສົ່ງເສີມວຽກງານສະຫະກອນ.

**ມາດ​ຕາ 5 ຫຼັກການກ່ຽວກັບວຽກງານສະ​ຫະ​ກອນ**

ວຽກງານສະ​ຫະ​ກອນ ໃຫ້​ປະ​ຕິ​ບັດ​ຕາມ​ຫຼັກ​ການ ດັ່ງ​ນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ;
2. ​ຄຸ້ມ​ຄອງຢ່າງ​ລວມ​ສູນ ແລະ​ ເປັນ​ເອ​ກະ​ພາບ ໃນ​ຂອບ​ເຂດ​ທົ່ວ​ປະ​ເທດ;
3. ຮັບປະກັນສິດ ແລະ ຜົນປະໂຫຍດຂອງ ສະ​ມາ​ຊິກ​, ສະ​ຫະ​ກອນ ແລະ ລັດ​;
4. ຮັບປະກັນການສ້າງວຽກເຮັດງານທໍາ ແລະ ຍົກສູງຄຸນນະພາບຊີວິດການເປັນຢູ່ຂອງສະມາຊິກ ສະຫະກອນ;
5. ຮັບປະກັນຄວາມ ສະເໝີພາບ, ສະດວກ, ວ່ອງໄວ, ຍຸຕິທໍາ, ໂປ່ງໃສ ແລະ ສາມາດກວດສອບໄດ້;
6. ຮັບປະກັນຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ.

**ມາດຕາ 6 ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ພົວ​ພັນ ​ກ່ຽວກັບວຽກງານສະ​ຫະ​ກອນ ຢູ່ ສປປ ລາວ.

**ມາດຕາ 7 ການຮ່ວມມືສາກົນ**

ລັດ ສົ່ງເສີມການພົວພັນ ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານສະ​ຫະ​ກອນ ດ້ວຍການ ແລກປ່ຽນ ບົດຮຽນ, ຂໍ້ມູນ ຂ່າວສານ, ເຕັກນິກ, ເຕັກໂນໂລຊີ, ພັດທະນາຊັບພະຍາກອນມະນຸດ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

**ພາກທີ II**

**ປະເພດສະຫະກອນ**

**ມາດຕາ 8 ປະເພດສະຫະກອນ**

ປະເພດສະຫະກອນ ມີ ດັ່ງນີ້:

1. ສະ​ຫະ​ກອນ​ກະ​ສິ​ກຳ ແລະ​ ປ່າ​ໄມ້;
2. ສະ​ຫະ​ກອນ​ສິນເຊື່ອ ແລະ ເງິນຝາກປະຢັດ;
3. ສະຫະກອນການຄ້າ;
4. ສະຫະກອນຫັດຖະກໍາ ແລະ ປຸງແຕ່ງ;
5. ສະຫະກອນການບໍລິການ;
6. ສະຫະກອນອື່ນ.

**ມາດຕາ 9 ສະ​ຫະ​ກອນ​ກະ​ສິ​ກຳ ແລະ ​ປ່າ​ໄມ້**

ສະ​ຫະ​ກອນ​ກະ​ສິ​ກຳ ແລະ ​ປ່າ​ໄມ້ ແມ່ນ ການຈັດຕັ້ງເສດຖະກິດລວມໝູ່ຂອງປະຊາຊົນລາວ ທີ່ປະກອບອາຊີບ ​ປູກຝັງ, ລ້ຽງສັດ, ​​ປະມົງ, ປຸງ​ແຕ່ງ ແລະ ບໍລິການ ດ້ານກະສິກໍາ ແລະ ປ່າໄມ້.

**ມາດຕາ 10 ສະ​ຫະ​ກອນ​ສິນເຊື່ອ ແລະ ເງິນຝາກປະຢັດ**

ສະຫະກອນສິນເຊື່ອ ແລະ ເງິນຝາກປະຢັດ ແມ່ນ ການຈັດຕັ້ງເສດຖະກິດລວມໝູ່ຂອງປະຊາຊົນລາວ ທີ່ຮ່ວມທຶນກັນ ຝາກປະຢັດ ແລະ ປ່ອຍສິນເຊື່ອ ໃຫ້ແກ່ສະມາຊິກພາຍໃນສະຫະກອນຕົນ ເພື່ອນຳໃຊ້ເຂົ້າໃນການຜະລິດ ແລະ ກິດຈະກຳຂອງຄອບຄົວ.

**ມາດຕາ 11 ສະຫະກອນການຄ້າ**

ສະຫະກອນການຄ້າ ແມ່ນ ການຈັດຕັ້ງເສດຖະກິດລວມໝູ່ຂອງປະຊາຊົນລາວ ທີ່ປະກອບອາຊີບ ຊື້ ຂາຍ ແລະ ແລກປ່ຽນ ສິນຄ້າ.

**ມາດຕາ 12 ສະຫະກອນຫັດຖະກໍາ ແລະ ປຸງແຕ່ງ**

ສະຫະກອນຫັດຖະກຳ ແລະ ປຸງແຕ່ງ ແມ່ນ ການຈັດຕັ້ງເສດຖະກິດລວມໝູ່ຂອງປະຊາຊົນລາວ ທີ່ປະກອບອາຊີບ ຜະລິດ, ຈັກສານ, ຕໍ່າແຜ່ນ, ປັ້ນດິນເຜົາ, ປຸງແຕ່ງອາຫານ, ເຄື່ອງດື່ມ ແລະ ອາຊີບອື່ນ.

**ມາດຕາ 13 ສະຫະກອນການບໍລິການ**

ສະຫະກອນການບໍລິການ ແມ່ນ ການຈັດຕັ້ງເສດຖະກິດລວມໝູ່ຂອງປະຊາຊົນລາວ ທີ່ປະກອບອາຊີບ ຂົນສົ່ງ, ທ່ອງທ່ຽວ, ກໍ່ສ້າງ, ແພດ ແລະ ອາຊີບອື່ນ.

**ພາກທີ III**

**ການສ້າງຕັ້ງ ແລະ ການເຄື່ອນໄຫວ ສະຫະກອນ**

**ໝວດທີ 1**

**ການສ້າງຕັ້ງສະຫະກອນ**

**ມາດຕາ 14 ເງື່ອນໄຂການສ້າງຕັ້ງສະຫະກອນ**

ການສ້າງຕັ້ງສະຫະກອນ ມີເງື່ອນໄຂ ​ດັ່ງນີ້:

1. ມີຄວາມສະໝັກໃຈສ້າງຕັ້ງສະຫະກອນ;
2. ມີ​ສະ​ມາ​ຊິກ​ຢ່າງ​ໜ້ອຍ ເຈັດຄົນ ຊຶ່ງເປັນພົນລະເມືອງລາວ ແລະ ສະ​ມາ​ຊິກແຕ່ລະຄົນ​​ ບໍ່ໄດ້ຢູ່​ໃນ​ສຳ​ມະ​ໂນ​ຄົວ​ດຽວ​ກັນ;
3. ມີກົດລະບຽບ, ຫ້ອງການ, ທຶນ ແລະ ຊັບສິນ ເພື່ອຮັບປະກັນໃຫ້ແກ່ການເຄື່ອນໄຫວຂອງສະຫະກອນ;
4. ມີສະມາຊິກ ຢ່າງໜ້ອຍ ໜຶ່ງຄົນ ທີ່ຜ່ານການຝຶກອົບຮົມ ກ່ຽວກັບວຽກງານສະຫະກອນ ໂດຍມີໃບຢັ້ງຢືນ;
5. ມີເງື່ອນໄຂອື່ນ ຕາມການກຳນົດຂອງຂະແໜງການທີ່ກ່ຽວຂ້ອງ.

ສໍາລັບກຸ່ມ ທີ່ມີຈຸດປະສົງສ້າງຕັ້ງເປັນສະຫະກອນ ຫາກມີເງື່ອນໄຂ ຕາມທີ່ໄດ້ກໍານົດໄວ້ໃນ ຂໍ້ 2 ແລະ 3 ຂອງມາດຕານີ້ ໃຫ້ຍື່ນຄໍາຮ້ອງຕໍ່ຂະແໜງການກະສິກໍາ ແລະ ປ່າໄມ້ ເພື່ອຂຶ້ນທະບຽນສະຫະກອນ.

ສຳລັບເງື່ອນໄຂການສ້າງຕັ້ງສະຫະກອນສິນເຊື່ອ ແລະ ເງິນຝາກປະຢັດ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 15 ກົດລະບຽບຂອງສະຫະກອນ**

ກົດລະບຽບຂອງສະຫະກອນ ມີເນື້ອໃນ ດັ່ງນີ້:

1. ຊື່ສະຫະກອນ ຕ້ອງມີຄໍານໍາໜ້າ ສະຫະກອນ;
2. ປະເພດສະຫະກອນ;
3. ຈຸດປະສົງ;
4. ທີ່ຕັ້ງຫ້ອງການ;
5. ມູນຄ່າຮຸ້ນ, ຈໍານວນຮຸ້ນ, ການຊໍາລະຮຸ້ນດ້ວຍເງິນ ຫຼື ຊັບສິນອື່ນ, ການຂາຍ ແລະ ການໂອນຮຸ້ນ, ການຈ່າຍຄືນເງິນຮຸ້ນ ໃຫ້ແກ່ສະມາຊິກ;
6. ການດຳເນີນງານການບັນຊີ ແລະ ການເງິນຂອງສະຫະກອນ;
7. ການແບ່ງເງິນປັນຜົນ ແລະ ຄວາມຮັບຜິດຊອບຕໍ່ການຫຼຸບທຶນຂອງສະຫະກອນ;
8. ເງື່ອນໄຂການເປັນສະມາຊິກ, ສິດ ແລະ ໜ້າທີ່ ຂອງສະມາຊິກ ແລະ ການສິ້ນສຸດການເປັນສະມາຊິກ;
9. ລະບອບການປະຊຸມຂອງສະຫະກອນ;
10. ຄະນະບໍລິຫານ, ຄະນະກວດກາສະຫະກອນ, ຜູ້ຈັດການ, ໜ່ວຍງານ ແລະ ພະນັກງານຂອງສະຫະກອນ.

**ມາດຕາ 16 ກອງປະຊຸມສ້າງຕັ້ງສະຫະກອນ**

ຜູ້ມີຈຸດປະສົງສ້າງຕັ້ງສະຫະກອນ ຕ້ອງໄດ້ຈັດກອງປະຊຸມປຶກສາຫາລື ເພື່ອກະກຽມການສ້າງຕັ້ງສະຫະ ກອນ ຊຶ່ງມີເນື້ອໃນ ດັ່ງນີ້:

1. ສ້າງຄວາມຮັບຮູ້ ກ່ຽວກັບສະຫະກອນ ທີ່ຈະສ້າງຕັ້ງ;
2. ປຶກສາຫາລື ກ່ຽວກັບການສ້າງຕັ້ງ ເປັນຕົ້ນ ປະເພດ, ຊື່,​ ຈໍານວນສະມາຊິກ, ແຜນການສ້າງຕັ້ງ;
3. ພິຈາລະນາຮັບຮອງ ແຜນດຳເນີນກິດຈະການ, ກົດລະບຽບ ແລະ ເລືອກຕັ້ງຄະນະບໍລິຫານຊຸດ ທໍາອິດຂອງສະຫະກອນ.

**ມາດຕາ 17 ການສະເໜີຂໍສ້າງຕັ້ງສະຫະກອນ**

ຜູ້ມີຈຸດປະສົງສ້າງຕັ້ງສະຫະກອນ ຕ້ອງຍື່ນຄໍາຮ້ອງຂໍ ພ້ອມດ້ວຍເອກະສານປະກອບ ເພື່ອຂຶ້ນທະບຽນສະຫະກອນທຸກປະເພດນໍາຂະແໜງການກະສິກໍາ ແລະ ປ່າໄມ້ ແລະ ໃຫ້ຂໍອະນຸຍາດດໍາເນີນກິດຈະການສະຫະ ກອນນໍາຂະແໜງການທີ່ກ່ຽວຂ້ອງ.

**ມາດຕາ 18 ເອກະສານປະກອບການຂໍສ້າງຕັ້ງສະຫະກອນ**

ເອ​ກະ​ສານ​ປະ​ກອບການຂໍສ້າງຕັ້ງສະ​ຫະ​ກອນ ມີ ດັ່ງນີ້:

1. ຄໍາຮ້ອງຂໍສ້າງຕັ້ງສະຫະກອນ ຕາມແບບພິມ ທີ່ກະຊວງກະສິກໍາ ແລະ ປ່າໄມ້ ກຳນົດ;
2. ກົດລະບຽບຂອງສະຫະກອນ;
3. ແຜນດຳເນີນກິດຈະການຂອງສະຫະກອນ;
4. ບັນຊີລາຍຊື່ສະມາຊິກ ພ້ອມດ້ວຍລາຍເຊັນຂອງແຕ່ລະຄົນ, ຈໍານວນຮຸ້ນ ແລະ ທຶນຂອງສະຫະກອນ;
5. ໃບຢັ້ງຢືນທີ່ຕັ້ງຫ້ອງການຂອງສະຫະກອນ ຈາກຫ້ອງການບ້ານ;
6. ໃບອະນຸຍາດສ້າງຕັ້ງກຸ່ມ ໃນກໍລະນີໄດ້ສ້າງຕັ້ງເປັນກຸ່ມ ມາກ່ອນແລ້ວ.

**ມາດຕາ 19 ການພິຈາລະນາອອກໃບທະບຽນສະຫະກອນ**

ພາຍຫຼັງໄດ້ຮັບເອກະສານປະກອບການຂໍສ້າງຕັ້ງສະຫະກອນ ຢ່າງຖືກຕ້ອງ ແລະ ຄົບຖ້ວນແລ້ວ ຂະແໜງ ການ​ກະສິກໍາ ແລະ ປ່າໄມ້ ຕ້ອງ​ພິ​ຈາ​ລະ​ນາ​ອອກ​ໃບ​ທະ​ບຽນ​ສະຫະກອນ ພາຍ​ໃນ​ເວ​ລາ ຫ້າວັນ ​ລັດ​ຖະ​ການ ນັບ​ແຕ່​ວັນ​ໄດ້​ຮັບ​ຄຳຮ້ອງ ~~​~~ເປັນ​ຕົ້ນ​ໄປ.

ໃບທະບຽນສະຫະກອນ ແມ່ນ ເອກະສານຮັບຮອງການສ້າງຕັ້ງສະຫະກອນຢ່າງຖືກຕ້ອງຕາມກົດໝາຍ ແລະ ນໍາໃຊ້ໄດ້ຕະຫຼອດໄລຍະການເຄື່ອນໄຫວຂອງສະຫະກອນນັ້ນ.

**ມາດຕາ 20 ການຂໍອະນຸຍາດດໍາເນີນກິດຈະການສະຫະກອນ**

ພາຍຫຼັງໄດ້ໃບທະບຽນສະຫະກອນ ຈາກຂະແໜງການກະສິກໍາ ແລະ ປ່າໄມ້ແລ້ວ ຕ້ອງຂໍອະນຸຍາດດໍາເນີນກິດຈະການສະຫະກອນນໍາຂະແໜງການທີ່ກ່ຽວຂ້ອງ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

ຂະແໜງການທີ່ກ່ຽວຂ້ອງ ຕ້ອງແຈ້ງການອອກໃບອະນຸຍາດດໍາເນີນກິດຈະການສະຫະກອນ ໃຫ້ຂະແໜງ ການກະສິກໍາ ແລະ ປ່າໄມ້ ພາຍໃນເວລາ ຫ້າວັນ ລັດຖະການ ນັບແຕ່ວັນອອກໃບອະນຸຍາດດັ່ງກ່າວ ເປັນຕົ້ນໄປ.

ການອະນຸຍາດດໍາເນີນກິດຈະການສະຫະກອນແຕ່ລະປະເພດ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 21 ສາຂາສະຫະກອນ**

ສະ​ຫະ​ກອນ ສາ​ມາດ​ສ້າງ​ຕັ້ງ​​ສາ​ຂາຂອງ​ຕົນ​ຂຶ້ນ ແຕ່ຕ້ອງໄດ້ຮັບການເຫັນດີຈາກຂະແໜງການທີ່ອະນຸຍາດ ດໍາເນີນກິດຈະການສະຫະກອນ ໂດຍມີ​ການ​ປະ​ສານ​ສົມ​ທົບ​ກັບພາກສ່ວນ​ທີ່​ກ່ຽວ​ຂ້ອງ ແລະ ແຈ້ງໃຫ້ຂະແໜງ ການກະສິກໍາ ແລະ ປ່າໄມ້ ບ່ອນສາຂາສະຫະກອນຕັ້ງຢູ່.

ສຳລັບເງື່ອນໄຂການສ້າງຕັ້ງ ແລະ ການເຄື່ອນໄຫວ ຂອງສາຂາສະຫະກອນ ໄດ້ກຳນົດໄວ້ໃນລະບຽບການຕ່າງຫາກ.

**ໝວດ​ທີ 2**

**​ການ​ຈັດ​ຕັ້ງຂອງສະຫະກອນ**

**ມາດຕາ 22 ການຈັດຕັ້ງຂອງສະຫະກອນ**

ການຈັດຕັ້ງຂອງສະຫະກອນ ມີ ດັ່ງນີ້:

1. ກອງປະຊຸມຂອງສະຫະກອນ;
2. ຄະນະບໍລິຫານສະຫະກອນ​;
3. ຄະນະກວດກາສະຫະກອນ​;
4. ຄະນະອຳນວຍການ ຫຼື ຜູ້ຈັດການສະຫະກອນ;
5. ໜ່ວຍງານຂອງສະຫະກອນ.

**ມາດຕາ 23 ກອງປະຊຸມຂອງສະຫະກອນ**

ກອງປະຊຸມຂອງສະ​ຫະ​ກອນ ແມ່ນ ການຈັດຕັ້ງສູງສຸດຂອງ​ສະ​ຫະ​ກອນ ຊຶ່ງປະກອບດ້ວຍ:

* 1. ກອງ​ປະຊຸມ​​ສາມັນ ເປີດ​ຂຶ້ນຢ່າງໜ້ອຍປີລະຄັ້ງ;
  2. ກອງປະຊຸມວິສາມັນ ເປີດຂຶ້ນເມື່ອໃດກໍໄດ້ ຕາມການເຊີນຂອງ ປະ​ທານ​ຄະ​ນະ​ບໍ​ລິ​ຫານ​ສະ​ຫະ​ກອນ ຫຼື ຕາມການສະເໜີຂອງສະມາຊິກ ທີ່ມີຈໍານວນ ໜຶ່ງສ່ວນສີ່ ຂອງສະມາຊິກທັງໝົດ ເພື່ອ​ພິ​ຈາ​ລະ​ນາ​ບັນ​ຫາ​ສຳ​ຄັນ, ຈຳ​ເ​ປັນ ແລະ ຮີບ​ດ່ວນ.

ກອງ​ປະ​ຊຸມ​ຂອງສະ​ຫະ​ກອນ ຈະເປີດຂຶ້ນໄດ້ກໍຕໍ່ເມື່ອມີສະມາຊິກເຂົ້າຮ່ວມແຕ່ ສອງສ່ວນສາມ ຂຶ້ນໄປຂອງຈໍາ​ນວນ​ສະ​ມາ​ຊິກ​ທັງ​ໝົດ.

ກອງປະຊຸມສາມັນຂອງສະຫະກອນ ມີ ສິດ ແລະ ໜ້າທີ່ ດັ່ງນີ້:

1. ຮັບ​ຮອງ​ເອົາກົດ​ລະ​ບຽບ​ຂອງ​ສະ​ຫະ​ກອນ, ແຜນດໍາເນີນກິດຈະການ ແລະ ແຜນການເຄື່ອນໄຫວວຽກງານປະ​ຈໍາປີ ຂອງສະຫະກອນ;
2. ຮັບຮອງບົດສະ​ຫຼຸບລາຍງານການບັນຊີ, ການເງິນ ແລະ ບົດ​ລາຍ​ງານຜົນ​ການກວດ​ສອບ​;
3. ພິ​ຈາ​ລະ​ນາ​ຕົກ​ລົງກ່​ຽວ​ກັບການ​ເພີ່ມ, ຫຼຸດ​ຈຳ​ນວນຮຸ້ນ​ ຫຼື ມູນ​ຄ່າ​ຮຸ້ນ ແລະ ການແບ່ງເງິນ​ປັນຜົນ;
4. ເລືອກຕັ້ງ ຫຼື ປົດຕໍາແໜ່ງ ຄະ​ນະບໍລິຫານ ແລະ ຄະ​ນະກວດກາ ສະ​ຫະ​ກອນ;
5. ແຕ່ງ​ຕັ້ງ ຫຼື ປົດ​ຕໍາແໜ່ງ ຄະນະອຳນວຍການ ຫຼື ​ຜູ້ຈັດການ ສະ​ຫະ​ກອນ;
6. ພິ​ຈາ​ລະ​ນາ​ຕົກ​ລົງກ່ຽວ​ກັບ​ເບ້ຍປະ​ຊຸມ, ເງິນ​ອຸດ​ໜູນ ແລະ ນະ​ໂຍ​ບາຍ​ອື່ນ ໃຫ້​ແກ່ຄະ​ນະ​ບໍ​ລິ​ຫານ ແລະ ຄະ​ນະ​ກວດ​ກາ ​ສະ​ຫະ​ກອນ;
7. ພິ​ຈາ​ລະ​ນາຕົກລົງ ​ກ່ຽວ​ກັບ​ເງິນ​ເດືອນ, ເງິນ​ອຸດ​ໜູນ ແລະ ນະ​ໂຍ​ບາຍ​ອື່ນ ໃຫ້​ແກ່ຄະນະອຳນວຍການ ຫຼື ​ຜູ້ຈັດ​ການ ແລະ ພະນັກງານ ຂອງ​ສະ​ຫະ​ກອນ;
8. ຕົກ​ລົງ​ບັນ​ຫາ​ອື່ນທີ່ສຳຄັນ​ຂອງ​ສະ​ຫະ​ກອນ.

ການພິຈາລະນາຕົກລົງບັນຫາໃດໜຶ່ງໃນກອງປະຊຸມຂອງສະຫະກອນ ຕ້ອງໄດ້ຮັບຄະແນນສຽງເຫັນດີຫຼາຍກວ່າເຄິ່ງໜຶ່ງຂອງຈໍານວນສະມາຊິກສະຫະກອນທີ່ເຂົ້າຮ່ວມ, ຍົກເວັ້ນ ການຮັບຮອງເອົາກົດລະບຽບ, ການຄວບ, ການແຍກ, ການຍຸບເລີກ ສະຫະກອນ ຕ້ອງໄດ້ຮັບຄະແນນສຽງເຫັນດີຫຼາຍກວ່າສອງສ່ວນສາມ.

**ມາດຕາ 24 ຄະນະບໍລິຫານສະຫະກອນ**

ຄະນະ​ບໍລິຫານສະຫະກອນ ຖືກ​ເລືອກ​ຕັ້ງ ຫຼື ປົດ​ຕໍາ​ແໜ່ງ​ ໂດຍກອງ​ປະ​ຊຸມ​ຂອງ​ສະ​ຫະ​ກອນ ຊຶ່ງ​ປະກອບດ້ວຍ​ ສະມາ​ຊິກແຕ່ ສາມຄົນຂຶ້ນໄປ ​ໃນ​ນັ້ນມີ ປະ​ທານ, ຮອງ​ປະທານ ແລະ ກໍາມະການ​ຈຳນວນໜຶ່ງ.

ຄະນະບໍລິຫານສະຫະກອນ ມີອາຍຸການ ຫ້າປີ ແລະ ໃຫ້​ດໍາ​ເນີນ​ການເລືອກຕັ້ງຄະ​ນະ​ບໍ​ລິ​ຫານ​ຊຸດໃໝ່. ໃນ​ກໍລະນີ​ກຳມະການຄະນະ​​ບໍລິຫານໃດໜຶ່ງ​ວ່າງ​ລົງ ສະຫະກອນ ຕ້ອງເປີດກອງ​ປະຊຸມເລືອກຕັ້ງກຳມະການຄະນະບໍລິຫານ​ໃໝ່ໃສ່​ຕຳແໜ່ງທີ່ວ່າງລົງນັ້ນ ​ເພື່ອ​ປະ​ຕິ​ບັດ​ໜ້າ​ທີ່ຕາມ​ໄລ​ຍະ​ເວ​ລາ​ ຂອງ​ອາ​​ຍຸການຂອງ​ຄະ​ນະ​ບໍ​ລິ​ຫານ​​ທີ່​ຍັງ​ເຫຼືອ.

ຄະ​ນະ​ບໍ​ລິ​ຫານ​ສະ​ຫະ​ກອນ ເຄື່ອນ​ໄຫວ​ວຽກ​ງານ​ຕາມ​ລະ​ບອບ​ປະ​ຊຸມ ​ຢ່າງ​ໜ້ອຍ ສາມ​ເດືອນ ຕໍ່​ຄັ້ງ.

ຄະນະບໍລິຫານສະຫະກອນ ມີ ສິດ ແລະ ໜ້າທີ່ ດັ່ງນີ້:

1. ຜັນ​ຂະ​ຫ​ຍາຍມະ​ຕິ​ກອງ​ປະ​ຊຸມ​​ຂອງສະ​ຫະ​ກອນ;
2. ສະ​ເໜີ​ແຜນ​ດໍາ​ເນີນກິດຈະການ ແລະ ການ​ເຄື່ອນ​ໄຫວ​ປະ​ຈຳປີຕໍ່​ ກອງ​ປະ​ຊຸມຂອງ​ສະ​ຫະ​ກອນ;
3. ຊຸກ​ຍູ້ ແລະ ຕິດ​ຕາມ ກວດ​ກາ ການ​ເຄື່ອນ​ໄຫວ​ຂອງ​ ຄະ​ນະ​ກວດ​ກາ, ຄະນະອຳນວຍການ ຫຼື ຜູ້ຈັດ​ການ;
4. ຮັບ​ຮອງ​ເອົາ​ລະ​ບຽບ​ການກ່ຽວ​ກັບການ​ຄຸ້ມ​ຄອງ ແລະ​ ບໍ​ລິ​ຫານ​ສະ​ຫະ​ກອນ ຕາມ​ການ​ສະ​ເໜີ​ຂອງ​ຜູ້​ຈັດ​ການ;
5. ເລືອກຕັ້ງປະທານ, ຮອງປະທານ ແລະ ກໍາມະການຂອງຄະນະບໍລິຫານ ພ້ອມ​ທັງແບ່ງຄວາມຮັບຜິດ ຊອບໃຫ້ແຕ່ລະຄົນ;
6. ​ສະ​ເໜີ​ແຕ່ງ​ຕັ້ງ ຫຼື ປົດ​ຕໍາ​ແໜ່ງ ຄະນະອຳນວຍການ ຫຼື ຜູ້ຈັດ​ການ ສະ​ຫະ​ກອນ;
7. ອະ​ນຸ​ມັດ​ການ​ຈ້າງ ຫຼື ຍົກ​ເລີກ​ການ​ວ່າ​ຈ້າງພະ​ນັກ​ງານ​ຂອງ​ສະ​ຫະ​ກອນ;
8. ພິຈາລະນາຮັບສະມາຊິກໃໝ່ ແລະ ການລາອອກຂອງສະມາຊິກ ບົນພື້ນຖານການເຫັນດີຂອງສະມາຊິກ;
9. ນຳໃຊ້ສິດ ແລະ ປະ​ຕິ​ບັດໜ້າ​ທີ່ອື່ນ ​​ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 25 ຄະນະກວດກາສະຫະກອນ**

ຄະນະກວດ​ກາສະຫະກອນ ​ປະກອບດ້ວຍ​ສະ​ມາ​ຊິກແຕ່ ສາມຄົນຂຶ້ນໄປ ​ໃນ​ນັ້ນ ມີປະ​ທານກວດກາ, ຮອງ​ປະທານກວດກາ ແລະ ກຳມະການຈຳນວນໜຶ່ງ ຊຶ່ງບໍ່ຢູ່ໃນຄະນະບໍລິຫານສະຫະກອນ ແລະ ຖືກ​ເລືອກ​ຕັ້ງ ຫຼື ປົດ​ຕຳ​ແໜ່ງ​ ໂດຍກອງ​ປະ​ຊຸມ​ຂອງ​ສະ​ຫະ​ກອນ.

ຄະນະກວດກາສະຫະກອນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນ​ຄວ້າ​ສ້າງ ແລະ ປັບ​ປຸງລະ​ບຽບ​ການ​​ ກ່ຽວ​ກັບການກວດ​ກາ ແລະ ການ​ລາຍ​ງານ ຂອງ​ສະ​ຫະ​ກອນ;
2. ກວດກາການ​ເຄື່ອນ​ໄຫວ​ວຽກ​ງານ​ຂອງ​ສະ​ຫະ​ກອນ ເປັນ​ຕົ້ນ ການເງິນ, ການບັນຊີ, ການນໍາໃຊ້ທຶນ ແລະ ຊັບສິນ ຂອງສະຫະກອນ;
3. ເຂົ້າຮ່ວມກອງປະຊຸມຂອງຄະນະບໍລິຫານ ແລະ ກອງປະຊຸມ ຂອງສະຫະກອນ​;
4. ທວງໃຫ້ຜູ້ທີ່ກ່ຽວຂ້ອງໃນສະຫະກອນສະໜອງ ເອກະສານ, ຂໍ້ມູນຕ່າງໆທີ່ຕ້ອງການ ເພື່ອຮັບໃຊ້ວຽກງານກວດກາ ພ້ອມທັງຮັກສາຂໍ້ມູນດັ່ງກ່າວໃຫ້​ເປັນຄວາມລັບ;
5. ລາຍ​ງານກ່ຽວ​ກັບການລະເມີດກົດ​ໝາຍ, ກົດ​ລະ​ບຽບຂອງ​ສະ​ຫະ​ກອນຕໍ່​ ​ຄະ​ນະ​ບໍ​ລິ​ຫານ​ສະ​ຫະ​ກອນ ແລະ ກອງ​ປະ​ຊຸມ​ຂອງສະ​ຫະ​ກອນ ພ້ອມ​ທັງ​ສະ​ເໜີ​ມາດ​ຕະ​ການ ແລະ ວິ​ທີ​ການ​ແກ້​ໄຂ;
6. ສະເໜີກອງປະຊຸມຂອງສະຫະກອນ ພິ​ຈາ​ລະ​ນາຈ້າງຜູ້ກວດສອບບັນຊີອິດ​ສະ​ລະ ເພື່ອກວດສອບບັນຊີຂອງສະຫະກອນ ໃນກໍລະນີຈໍາເປັນ;
7. ລາຍ​ງານ​ຜົນ​ການກວດ​ກາຕໍ່​ກອງ​ປະ​ຊຸມ​ຄະ​ນະ​ບໍ​ລິ​ຫານ ແລະ ກອງ​ປະ​ຊຸມຂອງ​ສະ​ຫະ​ກອນ;
8. ນຳ​ໃຊ້ສິດ ແລະ ປະ​ຕິ​ບັດໜ້າ​ທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 26 ຄະນະອໍານວຍການ ຫຼື ຜູ້ຈັດການສະຫະກອນ**

ສະຫະກອນ ອາດມີ ຄະນະອຳນວຍການ ຫຼື ຜູ້ຈັດການ ເປັນຜູ້ບໍລິຫານວຽກງານປະຈຳວັນຂອງສະຫະກອນ ຕາມເງື່ອນໄຂ ແລະ ຈຸດພິເສດຂອງແຕ່ລະສະຫະກອນ.

ຄະນະອຳນວຍການ ຫຼື ຜູ້ຈັດການສະຫະກອນ ເປັນ​ຜູ້​ບໍ​ລິ​ຫານ​ຈັດ​ການ​ວຽກ​ງານ​ປະ​ຈຳ​ວັນໃນ​ຂອບ​ເຂດສິດ ແລະ ໜ້າ​ທີ່ ຂອງ​ຕົນຕາມ​ກົດ​ໝາຍ, ກົດລະບຽບຂອງ​ສະ​ຫະ​ກອນ ແລະ ຕາມ​ການມອບ​ໝາຍ​ຂອງ​ຄະ​ນະ​ບໍ​ລິ​ຫານ​ສະ​ຫະ​ກອນ.

ຄະນະອຳນວຍການ ຫຼື ຜູ້ຈັດ​ການ​ສະຫະກອນ ມີ ສິດ ແລະ ໜ້າທີ່ ດັ່ງນີ້:

1. ບໍລິຫານວຽກງານປະ​ຈຳ​ວັນ​ ແລະ ຮັບ​ຜິດ​ຊອບ​ຕໍ່​ຜົນ​ການ​​ດຳ​ເນີນ​ກິດຈະການ​ຂອງ​ສະ​ຫະ​ກອນ;
2. ສ້າງ ຫຼື ດັດ​ແກ້ແຜນດຳ​ເນີນ​​ກິດຈະການ ແລະ ແຜນ​ການ​ເຄື່ອນ​ໄຫວ​ປະ​ຈຳ​ປີ ແລ້ວສະ​ເໜີ​ຄະ​ນ​ະ ບໍ​ລິ​ຫານ​ສະ​ຫະ​ກອນ;
3. ຄຸ້ມ​ຄອງການ​ນຳ​ໃຊ້ທຶນ ແລະ ຊັບ​ສິນ ຂອງ​ສະ​ຫະ​ກອນ;
4. ເຂົ້າຮ່ວມກອງປະຊຸມຂອງສະ​ຫະ​ກອນ, ກອງປະຊຸມຄະນະບໍລິຫານ ຫຼື ກອງປະຊຸມອື່ນທີ່ກ່ຽວຂ້ອງ ກັບວຽກງານສະຫະກອນ;
5. ສະ​ໜອງ​ຂໍ້​ມູນ ແລະ ໃຫ້​ຄໍ​າຊີ້​ແຈງ​ບັນ​ຫາ​ຕ່າງໆ ທີ່​​ຄະ​ນະ​ກວດ​ກາ, ຄະ​ນະ​ບໍ​ລິ​ຫານ​ ສະ​ຫະ​ກອນແລະ ກອງ​ປະ​ຊຸມ​ຂອງ​ສະ​ຫະ​ກອນ​ມີ​ຄວາມ​ສົນ​ໃຈ;
6. ບັນ​ຈຸ, ສັບ​ຊ້ອນພະ​ນັກ​ງານ​ຂອງສະ​ຫະ​ກອນ ຕາມ​ຂອບ​ເຂດ​ຄວາມ​ຮັບ​ຜິດ​ຊອບ​ຂອງ​ຕົນ;
7. ສະເໜີຈ້າງ ຫຼື ເລີກຈ້າງ ພະນັກງານຂອງສະ​ຫະ​ກອນ ຕໍ່ຄະນະບໍລິຫານສະ​ຫະ​ກອນ ເພື່ອພິ​ຈາ​ລະ​ນາ​ອະ​ນຸ​ມັດ;
8. ສະຫຼຸບ ແລະ ລາຍ​ງານ​ການ​ເຄື່ອນ​ໄຫວ​ການ​ດຳ​ເນີນ​ກິດຈະການ ຕໍ່​ຄະ​ນະບໍລິຫານ​ສະ​ຫະ​ກອນ;
9. ນຳ​ໃຊ້ສິດ ແລະ ປະ​ຕິ​ບັດໜ້າ​ທີ່ອື່ນ ຕາມທີ່ໄດ້ກຳນົດໄວ້ໃນ​​ກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 27 ໜ່ວຍງານຂອງສະຫະກອນ**

ສະຫະກອນ ມີໜ່ວຍງານທີ່ຮັບຜິດຊອບວຽກງານ ການເງິນ, ການບັນຊີ ແລະ ໜ່ວຍງານອື່ນ ຕາມຄວາມ ຈໍາເປັນ, ເໝາະສົມກັບຂະໜາດ ແລະ ຈຸດພິເສດຂອງສະຫະກອນ.

ສຳລັບການຈັດຕັ້ງ ແລະ ການເຄື່ອນໄຫວ ລວມທັງຄວາມຮັບຜິດຊອບຂອງແຕ່ລະໜ່ວຍງານ ໄດ້ກຳນົດ ໄວ້ໃນກົດລະບຽບຂອງສະຫະກອນ.

**ໝວດ​ທີ 3**

**ສິດ ແລະ ພັນທະ ຂອງສະ​ຫະ​ກອນ**

**ມາດຕາ 28 ສິດຂອງສະຫະກອນ**

ສະ​ຫະ​ກອນ​ ມີ​ສິດ​ ດັ່ງນີ້:

1. ສົ່ງເສີມສະມາຊິກດຳເນີນ ການຜະລິດ, ການຄ້າ, ການບໍລິການ ແລະ ກິດຈະການອື່ນ ຕາມທີ່ໄດ້ຮັບອະນຸຍາດ;
2. ປະສານ​ສົມທົບກັບ​ພາກສ່ວນທີ່​ກ່ຽວຂ້ອງ ​ແລະ ຈັດ​ກອງ​ປະຊຸມ​ ເພື່ອ​ປຶກສາ​ຫາລືບັນຫາຕ່າງໆ ຕາມ​ແຜນການ​ຂອງ​ສະ​ຫະ​ກອນ;
3. ຮັບ​ສະ​ມາ​ຊິກຢ່າງ​ເປີດກວ້າງບົນ​ພື້ນ​ຖານ​ຄວາມ​ສະ​ໝັກ​ໃຈ;
4. ຍາດແຍ່ງການຊ່ວຍເຫຼືອ ດ້ານເຕັກນິກ, ວິຊາການ ແລະ ທຶນ​ ຈາກພາກສ່ວນທີ່ກ່ຽວຂ້ອງ ທັງພາກລັດ ແລະ ພາກເອກະຊົນ ທັງພາຍໃນ ແລະ ຕ່າງປະເທດ;
5. ກູ້ຢືມເງິນນໍາທະນາຄານທຸ​ລະ​ກິດ ຫຼື ສະຖາບັນການເງິນອື່ນ ເພື່ອມາລົງທຶນໃນກິດຈະການຂອງຕົນ;
6. ໃຫ້ກູ້ຢືມເງິນ, ໃຫ້ການບໍລິການ ອຸປະກອນ ແລະ ພາຫະນະການຜະລິດ ແກ່ສະມາຊິກ;
7. ສ້າງ, ຄຸ້ມຄອງ ແລະ ປະຕິບັດ ນະໂຍບາຍສະຫວັດດີການ ແກ່ສະມາຊິກ, ຄອບຄົວ ແລະ ສັງຄົມ ໃຫ້ຖືກຕ້ອງ ແລະ ເປັນທໍາ;
8. ເຂົ້າຮ່ວມ​ການວາງສະ​ແດງ​ ​ແລະ ​ຈຳໜ່າຍສິນຄ້າ​ຂອງສະ​ຫະ​ກອນ​​​;
9. ຄຸ້ມຄອງ ແລະ ນໍາໃຊ້ຊັບສິນຂອງສະຫະກອນ;
10. ນຳ​ໃຊ້ສິດ​ອື່ນ ຕາມ​​ທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 29 ພັນທະຂອງສະຫະກອນ**

ສະ​ຫະ​ກອນ​ ມີພັນທະ​ ດັ່ງນີ້:

1. ປະຕິບັດຕາມກົດລະບຽບຂອງສະຫະກອນ ແລະ ເຕົ້າໂຮມຄວາມສາມັກຄີຂອງສະມາຊິກພາຍໃນ;
2. ໃຫ້ການຊ່ວຍເຫຼືອ ແລະ ປົກປ້ອງຜົນປະໂຫຍດອັນຊອບທໍາຂອງບັນດາສະມາຊິກ;
3. ໄກ່ເກ່ຍຂໍ້ຂັດແຍ່ງລະຫວ່າງສະມາຊິກດ້ວຍກັນ;
4. ຊ່ວຍເຫຼືອດ້ານເຕັກນິກ, ວິຊາການ ແລະ ສະໜອງ ຂໍ້ມູນ ຂ່າວສານ ກ່ຽວກັບການຜະລິດ, ການຄ້າ, ການຕະຫຼາດ ແລະ ການບໍລິການໃຫ້ແກ່ສະມາຊິກ;
5. ເຂົ້າຮ່ວມປຶກສາຫາລື ແລະ ປະກອບຄໍາເຫັນຕໍ່ບັນຫາທີ່ພົວພັນກັບການດຳເນີນກິດຈະການຂອງສະຫະກອນ;
6. ແຈ້ງຂະແໜງການທີ່ອະນຸຍາດດຳເນີນກິດຈະການສະຫະກອນ, ຂະແໜງການກະສິກຳ ແລະ ປ່າໄມ້ ກ່ຽວກັບການເພີ່ມ ຫຼື ຫຼຸດ ສະມາຊິກ, ທຶນ, ການຖືຮຸ້ນ ແລະ ການປ່ຽນແປງເນື້ອໃນທີ່ສຳຄັນ;
7. ຮັບຜິດຊອບຕໍ່ໜີ້ສິນຂອງສະຫະກອນ;
8. ສະ​ຫຼຸບ ແລະ ລາຍງານການ​ເຄື່ອນ​ໄຫວ​ວຽກ​ງານຂອງສະ​ຫະ​ກອນ​ຕໍ່ຂະແໜງການທີ່ກ່ຽວຂ້ອງ ຢ່າງເປັນປົກກະຕິ;
9. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

**ໝວດ​ທີ 4**

**ສະ​ມາ​ຊິກ​ສະ​ຫະ​ກອນ**

**ມາດຕາ 30 ເງື່ອນໄຂການເປັນສະມາຊິກສະຫະກອນ**

ການເປັນສະມາຊິກສະຫະກອນ ມີເງື່ອນໄຂ ດັ່ງນີ້:

1. ສະ​ໝັກໃຈ​ ແລະ ຖືຮຸ້ນຢ່າງໜ້ອຍ ໜຶ່ງຮຸ້ນ;
2. ບໍ່ແມ່ນນິຕິບຸກຄົນ;
3. ເປັນພົນລະເມືອງລາວມີອາຍຸ ສິບແປດປີ ຂຶ້ນໄປ ແລະ ບໍ່ເປັນຄົນບ້າເສຍຈິດ;
4. ບໍ່ມີໜີ້ສິນຫຼາຍກວ່າຊັບສິນ;
5. ມີເງື່ອນໄຂອື່ນ ຕາມກົດລະບຽບຂອງ​ສະ​ຫະ​ກອນ.

**ມາດຕາ 31 ສິດ ແລະ ພັນທະຂອງສະມາຊິກສະຫະກອນ**

ສະມາຊິກສະຫະກອນ ມີສິດ ດັ່ງນີ້:

1. ເຂົ້າຮ່ວມໃນການດຳເນີນກິດຈະການ ທີ່ກ່ຽວຂ້ອງຂອງສະຫະກອນ ຕາມທີ່ໄດ້ກຳນົດໄວ້ໃນ​ກົດລະ​ບຽບ​​ຂອງສະ​ຫະ​ກອນ;
2. ໄດ້ຮັບ​ການແບ່ງເງິນ​ປັນ​ຜົນ ຫຼື ຜົນປະໂຫຍດ​ອື່ນ ຕາມ​ອັດ​ຕາ​ສ່ວນຮຸ້ນທີ່​ຕົນ​ຖື;
3. ໄດ້ຮັບການຊ່ວຍເຫຼືອ ແລະ ປົກ​ປ້ອງ​ສິດ​ຜົນ​ປະ​ໂຫຍດ​ອັນ​ຊອບ​ທໍາຂອງຕົນ;
4. ສະໝັກຮັບເລືອກຕັ້ງເປັນ ຄະນະບໍລິຫານ ແລະ ຄະນະກວດກາ ສະຫະກອນ;
5. ສະ​ເໜີຄະ​ນະບໍລິຫານຂອງສະຫະກອນ ເພື່ອເປີດກອງປະຊຸມວິສາມັນ;
6. ສະເໜີຂະ​ແໜງ​ການ​ທີ່​ກ່ຽວ​ຂ້ອງ ພິຈາລະນາແກ້ໄຂບັນຫາໃດໜຶ່ງ ໃນກໍລະນີສະ​ຫະ​ກອນບໍ່ແກ້ໄຂ ຫຼື ບໍ່ສາມາດແກ້ໄຂໄດ້;
7. ລາອອກຈາກການ​ເປັນ​ສະ​ມາ​ຊິກ ໂດຍ​ຮູບ​ການ​ ຂາຍ, ມອບ, ໂອນ ​ຮຸ້ນ ຂອງຕົນທັງໝົດ;
8. ນຳ​ໃຊ້​ສິດອື່ນ ຕາມທີ່ໄດ້ກຳນົດໄວ້ໃນກົດ​ໝາຍ ແລະ ກົດລະບຽບຂອງສະຫະກອນ.

ສະມາຊິກສະຫະກອນ ມີພັນທະ ດັ່ງນີ້:

1. ເຂົ້າຮ່ວມກອງປະຊຸມ, ລົງຄະແນນສຽງ, ສະເໜີ ແລະ ປະກອບຄໍາຄິດຄໍາເຫັນດ້ານຕ່າງໆ ລວມທັງບັນຫາກ່ຽວກັບການປົກປ້ອງສິດ ແລະ ຜົນປະໂຫຍດຂອງຕົນ;
2. ຮັກສາຄວາມສາມັກຄີລະຫວ່າງສະມາຊິກດ້ວຍກັນ, ຮັກສາກຽດສັກສີ, ຄວາມລັບດ້ານທຸລະກິດ ແລະ ຜົນປະໂຫຍດ ຂອງສະຫະກອນ;
3. ຮັບຜິດຊອບຕໍ່ໜີ້ສິນຂອງສະຫະກອນ ເທົ່າກັບຈໍານວນຮຸ້ນທີ່ຍັງບໍ່ທັນໄດ້ຖອກເຕັມ;
4. ກວດກາຊັບສິນ ແລະ ບັນຊີການເງິນຂອງສະຫະກອນ ຕາມທີ່ໄດ້ກຳນົດໄວ້ໃນ​ກົດລະ​ບຽບ​​ຂອງສະ​ຫະ​ກອນ;
5. ປະຕິບັດພັນ​ທະອື່ນ ຕາມທີ່ໄດ້ກຳນົດໄວ້ໃນກົດ​ໝາຍ ແລະ ກົດລະບຽບຂອງສະຫະກອນ.

**ໝວດທີ 5**

**ທຶນສະຫະກອນ**

**ມາດຕາ 32 ທຶນສະຫະກອນ**

ທຶນສະຫະກອນ ແມ່ນ ຊັບສິນທີ່ນໍາໃຊ້ເຂົ້າໃນການດໍາເນີນກິດຈະການສະຫະກອນ ຊຶ່ງປະກອບດ້ວຍເງິນ ແລະ ວັດຖຸ.

ທຶນສະຫະກອນ ໄດ້ມາຈາກ:

1. ການປະກອບຂອງບັນດາສະມາຊິກ;
2. ການດຳເນີນກິດຈະການຂອງສະຫະກອນ;
3. ການກູ້ຢືມ ຫຼື ການຊ່ວຍເຫຼືອ ຈາກພາກສ່ວນຕ່າງໆ ທັງພາຍໃນ ແລະ ຕ່າງປະເທດ;
4. ລາຍຮັບທີ່ຖືກຕ້ອງຕາມກົດໝາຍ.

**ມາດຕາ 33 ການປະກອບທຶນຂອງສະມາຊິກ**

ສະມາຊິກສະຫະກອນ ຕ້ອງປະກອບທຶນ ຢ່າງໜ້ອຍ ໜຶ່ງຮຸ້ນ ໃນເວລາເຂົ້າເປັນສະມາຊິກ ແລະ ສາມາດປະກອບທຶນເພີ່ມ ຕາມການຕົກລົງໃນກອງປະຊຸມຂອງສະຫະກອນ ແຕ່ສູງສຸດບໍ່ໃຫ້ເກີນ ຊາວສ່ວນຮ້ອຍ ຂອງຈຳນວນຮຸ້ນທັງໝົດຂອງສະຫະກອນ.

**ມາດຕາ 34 ການແບ່ງເງິນປັນຜົນ**

ກຳໄລສຸດທິຂອງສະຫະກອນ ພາຍຫຼັງໄດ້ຫັກເຂົ້າຄັງ ຕາມກົດລະບຽບຂອງສະຫະກອນແລ້ວ ໃຫ້ແບ່ງເງິນປັນຜົນ ແກ່ສະມາຊິກ ຕາມອັດຕາສ່ວນຮຸ້ນ ທີ່ສະມາຊິກແຕ່ລະຄົນຖືຮຸ້ນ.

ກອງປະຊຸມຂອງສະຫະກອນ ເປັນຜູ້ຕົກລົງກ່ຽວກັບການແບ່ງເງິນປັນຜົນ.

**ມາດຕາ 35 ຜົນປະໂຫຍດຈາກການດໍາເນີນກິດຈະການຮ່ວມ**

ຜົນປະໂຫຍດຈາກການດໍາເນີນກິດຈະການຮ່ວມ ແມ່ນ ຜົນປະໂຫຍດທີ່ໄດ້ມາຈາກການປະກອບສ່ວນຂອງສະມາຊິກ ໃນການດຳເນີນກິດຈະການສະຫະກອນ ຊຶ່ງຜົນປະໂຫຍດດັ່ງກ່າວ ອາດຈະແບ່ງກັນ ຫຼື ນຳໃຊ້ ຕາມການຕົກລົງລະຫວ່າງສະຫະກອນ ແລະ ສະມາຊິກ ເປັນຕົ້ນ ການນຳເອົາຜົນຜະລິດຂອງຕົນໄປໃຫ້ສະຫະກອນຂາຍ ໃນນາມສະຫະກອນ ຫຼື ການນຳສິນຄ້າຂອງສະຫະກອນ ອອກໄປຂາຍ.

**ມາດຕາ 36 ຄັງສໍາຮອງ ແລະ ຄັງສະສົມ**

ຄັງ​ສຳ​ຮອງ ແມ່ນ ຄັງ​ເງິນ​ທີ່​ສ້າງ​ຂຶ້ນ ເພື່ອທົດແທນການຂາດທຶນຈາກການ​ດຳ​ເນີນ​ກິດຈະການສະຫະກອນ​ ຊຶ່ງ​ຫັກ​ຈາກກໍາໄລສຸດທິຂອງ​ທຸກ​ປີ ຢ່າງໜ້ອຍ ຫ້າສ່ວນຮ້ອຍ ຕາມການຕົກລົງໃນກອງປະຊຸມສະຫະກອນ. ເມື່ອຄັງສໍາຮອງມີເງິນສະສົມໄດ້ເຄິ່ງໜຶ່ງຂອງທຶນ ທີ່ຂຶ້ນທະບຽນສະຫະກອນແລ້ວ ສາມາດໂຈະການຫັກເງິນເຂົ້າຄັງສຳຮອງດັ່ງກ່າວ.

ຄັງສະສົມ ແມ່ນ ຄັງເງິນທີ່ສ້າງຂຶ້ນ ເພື່ອສະສົມທຶນໄວ້ ນຳໃຊ້ເຂົ້າໃນການຂະຫຍາຍກິດຈະການ, ການກໍ່ ສ້າງໂຄງລ່າງພື້ນຖານ, ການປະກອບວັດຖຸເຕັກນິກ ແລະ ການລົງທຶນ ລວມທັງການຊື້ຮຸ້ນຄືນຈາກສະມາຊິກ ໃນເວລາມີການຂໍລາອອກ ໂດຍຫັກຈາກກໍາໄລສຸດທິຂອງ​ທຸກ​ປີຢ່າງໜ້ອຍ ສິບສ່ວນຮ້ອຍ ຕາມການຕົກລົງໃນກອງປະຊຸມຂອງສະຫະກອນ.

**ມາດຕາ 37 ການຖືບັນຊີ**

ສະຫະກອນ ຕ້ອງຖືບັນຊີ ແລະ ປະຕິບັດຕາມລະບົບ, ມາດຕະຖານການບັນຊີ ຢ່າງຖືກຕ້ອງ ແລະ ຄົບຖ້ວນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການບັນຊີ.

**ມາດຕາ 38 ການກວດສອບ**

ສະຫະກອນ ສາມາດຈ້າງຜູ້ກວດສອບອິດສະລະ ເພື່ອດຳເນີນການກວດສອບເອກະສານລາຍງານການເງິນ ຕາມການຕົກລົງໃນກອງປະຊຸມຂອງສະຫະກອນ ຫຼື ຕາມການສະເໜີຂອງຂະແໜງການທີ່ອະນຸຍາດດຳເນີນກິດຈະການ ສະຫະກອນ ໃນກໍລະນີຈຳເປັນ.

**ໝວດທີ 6**

**ການ​ຄວບ, ການແຍກ ແລະ ການ​ຍຸບ​ເລີກສະຫະກອນ**

**ມາດຕາ 39 ການຄວບສະຫະກອນ**

ສະ​ຫະ​ກອນໜຶ່ງ ສາມາດຄວບກັບອີກສະ​ຫະ​ກອນໜຶ່ງ ຫຼື ຫຼາຍສະຫະກອນ ເພື່ອກາຍເປັນສະຫະກອນໃດໜຶ່ງ ຫຼື ສ້າງເປັນສະຫະກອນໃໝ່ ແຕ່ຕ້ອງມີມະຕິເຫັນດີຈາກກອງປະຊຸມຂອງສະ​ຫະ​ກອນ​ ​ແລະ ບໍ່ມີການຄັດຄ້ານຈາກເຈົ້າໜີ້ ຖ້າຫາກມີ.

ການຄວບ ເພື່ອກາຍເປັນສະຫະກອນໃດໜຶ່ງ ຕ້ອງແຈ້ງໃຫ້ຂະແໜງການທີ່ອະນຸຍາດດຳເນີນກິດຈະການສະຫະກອນ, ຂະແໜງການກະສິກຳ ແລະ ປ່າໄມ້ ແລະ ຂະແໜງການການເງິນ. ສ່ວນການຄວບ ເພື່ອສ້າງຕັ້ງເປັນສະຫະກອນໃໝ່ ຕ້ອງດຳເນີນການສ້າງຕັ້ງ ຕາມກົດໝາຍສະບັບນີ້.

ການຄວບບໍ່ວ່າໃນກໍລະນີໃດກໍຕາມ ຈະບໍ່ເຮັດໃຫ້ຄວາມຮັບຜິດຊອບຂອງແຕ່ລະສະຫະກອນ ຕົກໄປ.

**ມາດຕາ 40 ການແຍກສະຫະກອນ**

ສະຫະກອນໜຶ່ງ ສາມາດແຍກອອກເປັນສອງສະຫະກອນ ຫຼື ຫຼາຍສະຫະກອນໄດ້ ແຕ່ຕ້ອງມີມະຕິເຫັນດີຈາກກອງປະຊຸມຂອງສະຫະກອນ ແລະ ບໍ່ມີການຄັດຄ້ານຈາກເຈົ້າໜີ້ ຖ້າຫາກມີ.

ການແຍກສະຫະກອນ ຕ້ອງແຈ້ງໃຫ້ຂະແໜງການທີ່ອະນຸຍາດດຳເນີນກິດຈະການສະຫະກອນ, ຂະແໜງ ການກະສິກຳ ແລະ ປ່າໄມ້ ແລະ ຂະແໜງການການເງິນ ສໍາລັບສະຫະກອນເກົ່າທີ່ຍັງຄົງຕົວຢູ່, ສ່ວນການແຍກເປັນສະຫະກອນໃໝ່ ຕ້ອງດຳເນີນການສ້າງຕັ້ງ ຕາມກົດໝາຍສະບັບນີ້.

ການແຍກສະຫະກອນ ຕ້ອງກຳນົດແຈ້ງກ່ຽວກັບຊັບສິນ ແລະ ຄວາມຮັບຜິດຊອບ ຫຼື ພັນທະຂອງສະຫະກອນເກົ່າທີ່ຕົກລົງແຍກນັ້ນ.

**ມາດຕາ 41 ການຍຸບເລີກສະຫະກອນ**

ສະ​ຫະ​ກອນ ຈະຖືກຍຸບເລີກ ໃນກໍລະນີໃດໜຶ່ງ ດັ່ງນີ້:

1. ມີຄວາມສະໝັກໃຈ ບົນພື້ນຖານມະຕິກອງປະຊຸມຂອງສະ​ຫະ​ກອນ;
2. ບໍ່ມີການເຄື່ອນໄຫວ ພາຍໃນເວລາ ໜຶ່ງປີ ນັບແຕ່ວັນໄດ້ຮັບອະນຸຍາດ ຫຼື ບໍ່ດຳ​ເນີນ​ກິດ​ຈະ​ການ ຕາມທີ່ໄດ້ຮັບອະນຸຍາດ ພາຍຫຼັງໄດ້ຮັບການແຈ້ງເຕືອນ;
3. ຖືກຖອນໃບອະນຸຍາດດຳເນີນກິດຈະການສະຫະກອນ ຫຼື ໃບທະບຽນສະຫະກອນ;
4. ມີການຕັດສີນຂອງສານ ໃຫ້ຍຸບເລີກ ຫຼື ລົ້ມລະລາຍ;
5. ຍຸບເລີກຕາມເຫດຜົນໃດໜຶ່ງ ທີ່ໄດ້ກໍານົດໄວ້ໃນກົດລະບຽບຂອງສະ​ຫະ​ກອນ.

ສະຫະກອນທີ່ຍຸບເລີກ​ ຕ້ອງ​ມີການຊຳລະສະສາງຊັບສິນ ແລະ ໜີ້​ສິນຂອງ​ຕົນ​ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ.

ການຍຸບເລີກສະຫະກອນ ຕ້ອງແຈ້ງໃຫ້ຂະແໜງການກະສິກຳ ແລະ ປ່າໄມ້ ແລະ ຂະແໜງການທີ່ກ່ຽວຂ້ອງ ພາຍໃນເວລາ ຫ້າວັນ ລັດຖະການ.

**ພາກທີ IV**

**ນະໂຍບາຍສົ່ງເສີມສະຫະກອນ**

**ມາດຕາ 42 ນະໂຍບາຍສົ່ງເສີມສະຫະກອນ**

ນະໂຍບາຍສົ່ງເສີມສະຫະກອນ ມີ ດັ່ງນີ້:

1. ການ​ສ້າງ​ສະ​ພາບ​ແວດ​ລ້ອມ​ທີ່​ເອື້ອ​ອຳ​ນວຍ;
2. ການນໍາໃຊ້ທີ່ດິນຂອງລັດ;
3. ການສະໜອງໂຄງລ່າງພື້ນຖານທີ່ຈໍາເປັນ;
4. ການເຂົ້າເຖິງແຫຼ່ງທຶນ;
5. ນະໂຍບາຍດ້ານ ພາສີ ແລະ ອາກອນ;
6. ການບໍລິການດ້ານວິຊາການ ແລະ ໃຫ້ຄໍາປຶກສາ;
7. ການນໍາໃຊ້ເຕັກໂນໂລຊີ ແລະ ນະວັດຕະກຳ;
8. ການເຂົ້າເຖິງ ແລະ ການຂະຫຍາຍຕະຫຼາດ;
9. ການນໍາໃຊ້ ແລະ ການປົກປ້ອງຊັບສິນທາງປັນຍາ;
10. ການສະ​ໜອງ ແລະ ການເຂົ້າເຖິງ ຂໍ້ມູນ ຂ່າວສານ;
11. ການສ້າງປະຖົມປັດໄຈໃນການດຳເນີນກິດຈະການ;
12. ນະໂຍບາຍອື່ນ ທີ່ລັດກໍານົດໃນແຕ່ລະໄລຍະ.

**ມາດຕາ 43 ການ​ສ້າງ​ສະ​ພາບ​ແວດ​ລ້ອມ​ທີ່​ເອື້ອ​ອຳ​ນວຍ**

ຂະ​ແໜງ​ການ, ອົງ​ການ ແລະ ອົງ​ການ​ປົກຄອງ​ທ້ອງ​ຖິ່ນ​ທີ່ກ່ຽວ​ຂ້ອງ ເປັນເຈົ້າການເອົາໃຈໃສ່ຕໍ່ການສ້າງສະພາບແວດລ້ອມທີ່ເອື້ອອຳນວຍໃຫ້ແກ່ການສ້າງຕັ້ງ ແລະ ການ​ເຄື່ອນ​ໄຫວຂອງສະ​ຫະ​ກອນ​ ​ດ້ວຍການສ້າງ ແລະ ປັບປຸງລະບຽບການໃຫ້ມີຄວາມຈະແຈ້ງ ແລະ ຮັດກຸມ, ກຳນົດວິທີການແກ້ໄຂບັນຫາທີ່ເປັນການກົດໜ່ວງ ແລະ ຕ້ອງເພີ່ມທະວີການບໍລິຫານ ແລະ ການບໍລິການຂອງ​ຕົນ ໃຫ້ມີປະສິດທິພາບ, ປະສິດທິຜົນ ແລະ ໂປ່ງໃສ.

**ມາດຕາ 44 ການນໍາໃຊ້ທີ່ດິນຂອງລັດ**

ຂະ​ແໜງ​ການ ແລະ ອົງ​ການທີ່​ກ່ຽວ​ຂ້ອງ ເປັນ​ເຈົ້າ​ການປະສານ​ສົມ​ທົບ​ກັບ​ອົງ​ການ​ປົກ​ຄອງ​ທ້ອງ​ຖິ່ນ​ໃນການຄົ້ນ​ຄວ້າ ແລະ ຈັດ​ສັນທີ່​ດິນ​ຂອງ​ລັດ​ ທີ່​ກຳ​ນົດ​ເປັນ​ເຂດ​ຜະ​ລິດ, ​ເຂດອະນຸ​ລັກ​ ໃຫ້​ແກ່​ສະ​ຫະ​ກອນ ປົກປັກຮັກສາ ແລະ ນຳ​ໃຊ້ເຂົ້າ​ໃນການເຄື່ອນໄຫວຂອງສະຫະກອນ ແຕ່ບໍ່ໃຫ້​ປ່ຽນ​ເປົ້າ​ໝາຍ​ການ​ນຳ​ໃຊ້ທີ່ດິນ ເປັນຕົ້ນ ການສ້າງຕັ້ງຫ້ອງການ, ເຂດບໍລິການ, ປຸງແຕ່ງ ໂດຍ​ສອດ​ຄ່ອງ​ກັບ​ແຜນ​​ຈັດ​ສັນ​ທີ່​ດິນຂັ້ນ​ທ້ອງ​ຖິ່ນ​ ແລະ ກົດໝາຍ.

ສຳລັບສະຫະກອນກະສິກໍາ ແລະ ປ່າໄມ້ ຍັງຈະໄດ້ຮັບນະໂຍບາຍໃຫ້ນຳໃຊ້ທີ່ດິນລວມຂອງບ້ານ ເພື່ອທໍາການຜະລິດກະສິກໍາ ແລະ ປ່າໄມ້.

ພາຍຫຼັງສິ້ນສຸດການນໍາໃຊ້ແລ້ວ ຕ້ອງສົ່ງທີ່ດິນດັ່ງກ່າວຄືນໃຫ້ລັດ.

**ມາດຕາ 45 ການສະໜອງໂຄງລ່າງພື້ນຖານທີ່ຈໍາເປັນ**

ຂະ​ແໜງ​ການ, ອົງ​ການ ແລະ ອົງ​ການ​​ປົກ​ຄອງ​ທ້ອງ​ຖິ່ນທີ່ກ່ຽວ​ຂ້ອງ ເປັນ​ເຈົ້າ​ການ ບູລະນະຮັກສາ, ຄົ້ນ​ຄວ້າ ສ້າງ, ​ສະໜອງ​ ໂຄງ​ລ່າງ​ພື້ນ​ຖານ​ທີ່​ຈຳ​ເປັນຕາມ​ແຜນ​ພັດ​ທະ​ນາ​ເສດ​ຖະ​ກິດ-ສັງ​ຄົມ ​ເພື່ອ​ສ້າງ​ເງື່ອນ​ໄຂ ແລະ ອຳນວຍ​ຄວາມສະ​ດວກໃຫ້​ແກ່ສະ​ຫະ​ກອນ ສາ​ມາດ​ນຳ​ໃຊ້​ເຂົ້າ​ໃນການ​ດຳ​ເນີນ​ທຸ​ລະ​ກິດ, ການ​ຜະ​ລິດ ເປັນ​ຕົ້ນ ເສັ້ນ​ທາງຄົມ​ມະ​ນາ​ຄົມ, ຊົນ​ລະ​ປະ​ທານ, ​ຕາ​ໜ່າງໄຟ​ຟ້າ, ການໂທລະຄົມມະນາຄົມ.

**ມາດຕາ 46 ການເຂົ້າເຖິງແຫຼ່ງທຶນ**

ກະຊວງແຜນການ ແລະ ການລົງທຶນ, ກະຊວງການເງິນ, ທະນາຄານແຫ່ງ ສປປ ລາວ, ກະ​ຊວງ​ອຸດ​ສາ​ຫະ​ກຳ ແລະ ການ​ຄ້າ, ກະ​ຊວງກະ​ສິ​ກຳ ແລະ ປ່າ​ໄມ້, ກະຊວງອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ຄົ້ນ​ຄວ້າ​ຊອກ​ຫາ​ແຫຼ່ງ​ທຶນ ຫຼື ສ້າງ​ເງື່ອນ​ໄຂເອື້ອອໍານວຍ ໃຫ້​ແກ່ສະຫະກອນ ສາ​ມາດ​ເຂົ້າ​ເຖິງ​ແຫຼ່ງ​ທຶນ.

ທະ​ນາ​ຄານແຫ່ງ ສ​ປ​ປ ລາວ ຊຸກ​ຍູ້, ສົ່ງ​ເສີມ ແລະ ສ້າງ​ເງື່ອນ​ໄຂໃຫ້​ທະ​ນາ​ຄານ​ທຸ​ລະ​ກິດ ແລະ ສະ​ຖາ​ບັນ​ການ​ເງິ​ນອື່ນ ສ້າງ​ກົນ​ໄກ, ປັບ​ປຸງ​ໂຄງ​ສ້າງ​ດ້ານ​ສິນ​ເຊື່ອ ແລະ ອອ​ກຜະ​ລິດ​ຕະ​ພັນ​ດ້ານ​ການ​ເງິນ​ຫຼາຍ​ປະ​ເພດ ໃນ​ການ​ສະ​ໜອງ​ສິນ​ເຊື່ອ, ການ​ຄ້ຳ​ປະ​ກັນ​ສິນ​ເຊື່ອ ແລະ ການ​ເຊົ່າ​ສິນ​ເຊື່ອ ເພື່ອ​ຮັບ​ປະ​ກັນໃຫ້ສະ​ຫະ​ກອນ ສາ​ມາດ​ເຂົ້າ​ເຖິງ​ແຫຼ່ງ​ທຶ​ນ​ໄດ້ຢ່າງ​ທົ່ວ​ເຖິງ.

**ມາດຕາ 47 ນະໂຍບາຍດ້ານ ພາສີ ແລະ ອາກອນ**

ລັດ ໃຫ້ນະໂຍບາຍສົ່ງເສີມສະຫະກອນດ້ານ ພາສີ ແລະ ອາກອນ ດັ່ງນີ້:

1. ໄດ້ຮັບນະໂຍບາຍຍົກເວັ້ນ ຄ່າທຳນຽມ ແລະ ຄ່າບໍລິການ ອອກໃບທະບຽນສະຫະກອນ ແລະ ໃບອະນຸຍາດດໍາເນີນກິດຈະການສະຫະກອນ, ສ່ວນການຕໍ່ໃບອະນຸຍາດດໍາເນີນກິດຈະການສະຫະກອນໃຫ້ເສຍຄ່າທຳນຽມ ແລະ ຄ່າບໍລິການ ຕາມລະບຽບການ;
2. ໄດ້ຮັບນະໂຍບາຍຍົກເວັ້ນອາກອນກໍາໄລຈາກການດຳເນີນກິດຈະການ ໃນໄລຍະ ສິບປີ ສໍາລັບສະຫະກອນກະສິກຳ ແລະ ປ່າໄມ້ ແລະ ສະຫະກອນຫັດຖະກໍາ ແລະ ປຸງແຕ່ງ, ສາມປີ ສຳລັບສະຫະກອນສິນເຊື່ອ ແລະ ເງິນຝາກປະຢັດ, ສະຫະກອນການຄ້າ ແລະ ສະຫະກອນບໍລິການ. ພາຍຫຼັງສິ້ນສຸດໄລຍະການຍົກເວັ້ນ ຈະໄດ້ເສຍອາກອນກໍາໄລ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍອາກອນລາຍໄດ້;
3. ໄດ້ຮັບນະໂຍບາຍຍົກເວັ້ນອາກອນລາຍໄດ້ຈາກເງິນປັນຜົນຂອງສະມາຊິກສະຫະກອນ;
4. ໄດ້ຮັບນະໂຍບາຍຍົກເວັ້ນ ພາສີ ແລະ ອາກອນອື່ນ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການ ທີ່ກ່ຽວຂ້ອງ.

**ມາດຕາ 48 ການບໍລິການດ້ານວິຊາການ ແລະ ໃຫ້ຄໍາປຶກສາ**

ຂະແໜງການທີ່ອະນຸຍາດດຳເນີນກິດຈະການສະຫະກອນ ​ເປັນ​ເຈົ້າ​ການໃນ​ການບໍລິການດ້ານວິຊາການ ແລະ ໃຫ້ຄໍາປຶກສາແກ່ສະ​ຫະ​ກອນ ດ້ວຍ​ການ​ສ້າງ​ຕັ້ງ​ໜ່ວຍ​ງານ ເພື່ອ​ເຄື່ອນ​ໄຫວ​ໃຫ້​ບໍ​ລິ​ການດ້ານວິຊາການ ແລະ ໃຫ້​ຄຳປຶກ​ສາ ແນໃສ່ພັດ​ທະ​ນາສະ​ຫະ​ກອນໃຫ້ເຕີບໃຫຍ່ ແລະ ເຂັ້ມແຂງ.

ຂະ​ແໜງ​ການ, ອົງ​ການ ແລະ ອົງການ​ປົກ​ຄອງ​ທ້ອງ​ຖິ່ນ​ທີ່​ກ່ຽວ​ຂ້ອງ ຕ້ອງສ້າງເງື່ອນໄຂ ແລະ ກົນ​ໄກໃນ​ການ​ໃຫ້​ການ​ບໍ​ລິ​ການດ້ານວິຊາການ ແລະ ​ໃຫ້​ຄຳປຶກ​ສາ ແກ່ສະ​ຫະ​ກອນຕາມ​ພາລະ​ບົດ​ບາດ​ຂອງ​ຕົນ ພ້ອມ​ທັງຊຸກຍູ້ ແລະ ສົ່ງເສີມພາກສ່ວນຕ່າງໆ ໃຫ້ບໍລິການດ້ານວິຊາການ ແລະ ໃຫ້ຄຳປຶກສາແກ່ສະ​ຫະ​ກອນ.

**ມາດຕາ 49 ການນໍາໃຊ້ເຕັກໂນໂລຊີ ແລະ ນະວັດຕະກໍາ**

ລັດ ສົ່ງເສີມ ສະຫະກອນ ນໍາໃຊ້ເຕັກໂນໂລຊີ ແລະ ນະວັດຕະກໍາ ດັ່ງນີ້:

1. ຊຸກຍູ້, ສົ່ງເສີມ ສະຫະກອນ ຄົ້ນຄວ້າ ແລະ ນຳໃຊ້ເຕັກໂນໂລຊີ ແລະ ນະວັດຕະກໍາ ເຂົ້າໃນການດຳ ເນີນການ​ຜະລິດສິນຄ້າ, ການຄ້າ ແລະ ການບໍລິການ ໃຫ້ມີຄຸນນະພາບສູງຂຶ້ນ ພ້ອມທັງເປັນມິດກັບສິ່ງແວດລ້ອມ;
2. ຊຸກຍູ້, ສົ່ງເສີມ ສະຫະກອນ ໃນການປະດິດ ແລະ ນໍາໃຊ້ນະວັດຕະກໍາເຂົ້າໃນ ການອອກແບບ, ການຜະລິດ, ການຕະຫຼາດ, ການບໍລິຫານ ແລະ ອື່ນໆ ເພື່ອພັດທະນາກິດຈະການສະຫະກອນ;
3. ສະໜັບສະໜູນທຶນ ໃຫ້ສະຖາບັນຄົ້ນຄວ້າ ແລະ ສະຖາບັນການສຶກສາ ຄົ້ນຄວ້າປະດິດນະວັດຕະກໍາດ້ານຕ່າງໆ ເພື່ອໃຫ້ສະຫະກອນນຳໃຊ້;
4. ສະໜອງທຶນໃນຮູບແບບຕ່າງໆ ໃຫ້ສະຫະກອນນຳໃຊ້ເຂົ້າໃນການປັບປຸງເຕັກໂນໂລຊີ ໃຫ້ທັນສະໄໝ ແລະ ແທດເໝາະກັບການດໍາເນີນກິດຈະການສະຫະກອນ.

**ມາດຕາ 50 ການເຂົ້າເຖິງ ແລະ ການຂະຫຍາຍຕະຫຼາດ**

ຂະແໜງການທີ່ອະນຸຍາດດຳເນີນກິດຈະການສະຫະກອນ ປະສານສົມທົບກັບຂະແໜງການອຸດ​ສາ​ຫ​ະ​ກຳ ແລະ ການ​ຄ້າ, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ສ້າງເງື່ອນໄຂ, ອຳນວຍຄວາມສະດວກ ແລະ ສະໜັບສະໜູນສະ​ຫະ​ກອນ ​ເພື່ອໃຫ້ສາມາດເຂົ້າເຖິງ ແລະ ຂະຫຍາຍຕະຫຼາດ ດ້ວຍການ​ຈັດງານວາງສະແດງສິນຄ້າ ແລະ ການບໍລິການ, ການໂຄສະນາສິນຄ້າ, ການສຶກສາກ່ຽວກັບຕະຫຼາດ, ການແນະນຳຜະລິດຕະພັນ ແລະ ເຂົ້າຮ່ວມງານວາງສະແດງສິນຄ້າ ທັງພາຍໃນ ແລະ ຕ່າງປະເທດ, ການຈັບຄູ່ທຸລະກິດ ແລະ ການຮ່ວມລົງທຶນ ເພື່ອຂະຫຍາຍຕະຫຼາດ.

ຂະ​ແໜງ​ການ, ອົງ​ການ, ອົງ​ການ​ປົກ​ຄອງ​ທ້ອງ​ຖິ່ນ ແລະ ພາກສ່ວນຕ່າງໆ ຕ້ອງສົ່ງເສີມໃຫ້ມີການຊົມ ໃຊ້ຜະລິດຕະພັນຂອງສະຫະກອນ, ສ້າງເງື່ອນໄຂ ແລະ ໃຫ້ໂອກາດແກ່ສະ​ຫະ​ກອນເປັນຜູ້ສະໜອງສິນຄ້າ ແລະ ການບໍລິການ ໃຫ້ແກ່ການຈັດຕັ້ງຂອງຕົນ.

**ມາດຕາ 51 ການນໍາໃຊ້ ແລະ ການປົກປ້ອງຊັບສິນທາງປັນຍາ**

ຂະແໜງການທີ່ອະນຸຍາດດຳເນີນກິດຈະການສະຫະກອນ ປະສານສົມທົບກັບຂະແໜງການອຸດ​ສາ​ຫ​ະ​ກຳ ແລະ ການ​ຄ້າ ແລະ ພາກສ່ວນອື່ນທີ່ກ່ຽວຂ້ອງ ສົ່ງເສີມ ແລະ ສ້າງເງື່ອນໄຂສະດວກໃຫ້ສະ​ຫະ​ກອນ ​ປະດິດສ້າງ, ປະດິດຄິດແຕ່ງ, ສ້າງເສດຖະກິດພູມປັນຍາ ພ້ອມ​ທັງສົ່ງ​ເສີມ ແລະ ອຳນວຍຄວາມ​ສະ​ດວກໃຫ້ສະ​ຫະ​ກອນ​ ໃນການຈົດທະບຽນ, ຄຸ້ມຄອງ ແລະ ປົກປ້ອງສິດຕໍ່ຊັບສິນທາງປັນຍາ.

**ມາດຕາ 52 ການສະ​ໜອງ ແລະ ການເຂົ້າເຖິງ ຂໍ້ມູນ ຂ່າວສານ**

ຂະແໜງການທີ່ອະນຸຍາດດຳເນີນກິດຈະການສະຫະກອນ ເປັນເຈົ້າ​ການ​ປະສານສົມ​ທົບ​ກັບ​ຂະ​ແໜງ​ການ, ອົງ​ການ ແລະ ອົງການ​ປົກ​ຄອງ​ທ້ອງ​ຖິ່ນ ທີ່​ກ່ຽວ​ຂ້ອງ ​ສ້າງ ແລະ ພັດ​ທະ​ນາ​ລະ​ບົບ ​​ຂໍ້​ມູນ ຂ່າວສານ ກ່ຽວ​ກັບສະ​ຫະ​ກອນ ເພື່ອໃຫ້ສະຫະກອນ ແລະ ສັງຄົມ ໄດ້​ເຂົ້າ​ເຖິງ​ສະ​ດວກ, ທັນ​ການ ແລະ ເຊື່ອມຕໍ່ລະບົບຂໍ້ມູນ ຂ່າວສານ ຂອງກະຊວງກະສິກໍາ ແລະ ປ່າໄມ້.

​ຂະ​ແໜງ​ການ, ອົງ​ການ ແລະ ອົງການ​ປົກ​ຄອງ​ທ້ອງ​ຖິ່ນ ທີ່​ກ່ຽວ​ຂ້ອງ ຕ້ອງ​ສະ​ໜອງ​ຂໍ້​ມູນທີ່​ ຕິດ​ພັນ​ກັບ​ການ​ຜະ​ລິດ, ການຄ້າ, ການ​ບໍລິການ ແລະ ຂໍ້ມູນອື່ນ ຕາມ​ພາລະ​ບົດ​ບາດ​ຂອງ​ຕົນໃຫ້​ແກ່​ສະ​ຫະ​ກອນ ດ້ວ​ຍຮູບ​ແບບ ເອເລັກໂຕຣນິກ, ປຶ້ມຄູ່ມື, ວາລະສານ, ແຜ່ນພັບໂຄສະນາ ແລະ ສື່ມວນຊົນອື່ນ.

ກະຊວງກະສິກຳ ແລະ ປ່າໄມ້ ເປັນເຈົ້າການ​ປະ​ສານ​ສົມ​ທົບກັບ​ກະ​ຊວງ​ສຶກ​ສາ​ທິ​ການ ແລະ ກິ​ລາ ເພື່ອ​ເອົາ​ວຽກ​ງານ​ສະ​ຫະ​ກອນ ບັນຈຸເຂົ້າ​ໃນຫຼັກສູດ​ການ​ຮຽນ-ການ​ສອນ.

**ມາດຕາ 53 ການສ້າງປະຖົມປັດໄຈໃນການດໍາເນີນກິດຈະການ**

ລັດ ສົ່ງເສີມການສ້າງປະຖົມປັດໄຈໃນການດຳເນີນກິດຈະການໃຫ້ແກ່ສະຫະກອນ ດັ່ງນີ້:

1. ຊຸກຍູ້ພາກສ່ວນທີ່ກ່ຽວຂ້ອງ ຄົ້ນຄວ້າສ້າງນະໂຍບາຍ ແລະ ນິຕິກໍາ ກ່ຽວກັບການສ້າງປະຖົມປັດໄຈດ້ານການຜະລິດ, ການຄ້າ, ການ​ບໍລິການ ຂອງສະຫະກອນ ໃຫ້ຫຼຸດຜ່ອນຕົ້ນທຶນການຜະລິດ ເປັນຕົ້ນ ຫຼຸດຄ່າໄຟຟ້າ, ຄ່ານໍ້າ;
2. ສະໜອງປັດໄຈການຜະລິດໃຫ້ແກ່ສະຫະກອນກະສິກໍາ ແລະ ປ່າໄມ້ ໃນເວລາປະສົບໄພພິບັດ ແລະ ພະຍາດລະບາດ ເປັນຕົ້ນ ຝຸ່ນ, ແນວພັນພືດ, ແນວພັນສັດ, ຢາປາບສັດຕູພືດ, ຢາສັດຕະວະແພດ;
3. ປະເມີນ, ຕິດຕາມ ກວດກາ ພາກສ່ວນທີ່ກ່ຽວຂ້ອງ ໃນການຈັດຕັ້ງປະຕິບັດນະໂຍບາຍ, ກົດໝາຍ ແລະ ລະບຽບການ ກ່ຽວກັບການສົ່ງເສີມປັດໄຈດ້ານການຜະລິດ, ການຄ້າ, ການ​ບໍລິການ ໃຫ້ມີປະສິດທິພາບ ແລະ ປະສິດທິຜົນ.

**ພາກທີ V**

**ສະຫະພັນສະຫະກອນ**

**ມາດຕາ 54 ສະຫະພັນສະຫະກອນ**

ສະຫະພັນສະຫະກອນ ແມ່ນ ການຈັດຕັ້ງທາງສັງຄົມ ທີ່ລວມຕົວຂອງສະຫະກອນ ຊຶ່ງສ້າງຕັ້ງຂຶ້ນ ໂດຍບໍ່ຫວັງຜົນກໍາໄລ ເພື່ອຮ່ວມມືຊ່ວຍເຫຼືອ ຊຶ່ງກັນ ແລະ ກັນ ໃນການດຳເນີນກິດຈະການ, ສ້າງຄວາມເຂັ້ມແຂງ ດ້ານວິຊາການ ແລະ ການປົກປ້ອງ ສິດ, ຜົນປະໂຫຍດອັນຊອບທຳຂອງສະມາຊິກ ບົນພື້ນຖານເປັນເຈົ້າຕົນເອງ, ຮັບຜິດຊອບດ້ວຍຕົນເອງ, ເຄື່ອນໄຫວຢ່າງສະເໝີພາບ ໃນການຈັດຕັ້ງ ແລະ ຄຸ້ມຄອງສະຫະພັນສະຫະກອນ.

ສະຫະພັນສະຫະກອນ ມີແຫຼ່ງລາຍຮັບຈາກຄ່າບຳລຸງສະຫະພັນສະຫະກອນ, ເງິນອຸດໜູນຈາກລັດຖະບານ, ເງິນ ຫຼື ຊັບສິນ ທີ່ໄດ້ຮັບການສະໜັບສະໜູນ ຈາກ ບຸກຄົນ, ນິຕິບຸກຄົນ, ການຈັດຕັ້ງ ທັງພາຍໃນ ແລະ ຕ່າງປະ ເທດ ລວມທັງລາຍຮັບອື່ນທີ່ຖືກຕ້ອງຕາມກົດໝາຍ.

ສໍາລັບການສ້າງຕັ້ງ, ການຈົດທະບຽນ ແລະ ການເຄື່ອນໄຫວຂອງສະຫະພັນສະຫະກອນ ໃຫ້ປະຕິບັດຕາມລະບຽບການກ່ຽວກັບສະມາຄົມ.

**ມາດຕາ 55 ສິດ ແລະ ໜ້າທີ່ຂອງສະຫະພັນສະຫະກອນ**

ສະ​ຫະ​ພັນ​ສະ​ຫະ​ກອນ ​ມີ ສິດ ແລະ ​ໜ້າ​ທີ່ ດັ່ງນີ້:

1. ຄົ້ນຄວ້າ ແລະ ມີຄຳເຫັນ ກ່ຽວກັບການສ້າງ ແລະ ປັບປຸງກົດໝາຍ ແລະ ລະບຽບການກ່ຽວກັບສະຫະກອນ;
2. ເຜີຍແຜ່ ກົດໝາຍ ແລະ ລະບຽບການ ກ່ຽວກັບສະຫະກອນໃຫ້ສະມາຊິກຂອງຕົນ ຮັບຮູ້ຢ່າງກວ້າງຂວາງ, ເປັນເອກະພາບໃນການຈັດຕັ້ງປະຕິບັດໃຫ້ມີປະສິດທິຜົນ;
3. ສ້າງ ແລະ ປັບປຸງການຈັດຕັ້ງຂອງຕົນ ໃຫ້ເຕີບໃຫຍ່ເຂັ້ມແຂງ, ນຳໃຊ້ວິທະຍາສາດ, ເຕັກນິກ ແລະ ເຕັກໂນໂລຊີ ທີ່ທັນສະໄໝເຂົ້າໃນການເຄື່ອນໄຫວວຽກງານຂອງຕົນ;
4. ຊຸກຍູ້ບັນດາສະຫະກອນ ເຂົ້າເປັນສະມາຊິກຕົນ, ຊ່ວຍເຫຼືອ ແລະ ສົ່ງເສີມສະມາຊິກໃນການດຳເນີນກິດຈະການໃຫ້ເຕີບໃຫຍ່, ເຂັ້ມແຂງ ພ້ອມທັງຄຸ້ມຄອງ, ປົກປ້ອງ ສິດ ແລະ ຜົນປະໂຫຍດອັນຊອບທໍາຂອງສະມາຊິກ ບົນພື້ນຖານກົດໝາຍ;
5. ເປັນຕົວແທນໃຫ້ສະມາຊິກ ພົວພັນ ຮ່ວມມື, ເຂົ້າຮ່ວມກອງປະຊຸມ, ສະເໜີຄຳເຫັນຕໍ່ຂະແໜງການ ທີ່ອະນຸຍາດດຳເນີນກິດຈະການສະຫະກອນ;
6. ຕິດຕາມການເຄື່ອນໄຫວ, ໃຫ້ຄຳແນະນຳ ແລະ ແກ້ໄຂຂໍ້ຂັດແຍ່ງຂອງບັນດາສະມາຊິກ;
7. ສະໜອງ ຂໍ້ມູນ ຂ່າວສານ ໃຫ້ສະມາຊິກຂອງຕົນ ກ່ຽວກັບວຽກງານສະຫະກອນ;
8. ລະດົມຂົນຂວາຍ ແລະ ຮັບເອົາການສະໜັບສະໜູນ, ການຊ່ວຍເຫຼືອການບໍລິຈາກທຶນຈາກ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ບົນພື້ນຖານກົດໝາຍ ແລະ ລະບຽບການ;
9. ໃຫ້ການຮ່ວມມື, ປະສານສົມທົບ ກັບອົງການທີ່ກ່ຽວຂ້ອງຂອງລັດ ກ່ຽວກັບວຽກງານສະຫະກອນ;
10. ພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການເຄື່ອນໄຫວວຽກງານຂອງຕົນ ຕາມການມອບໝາຍ;
11. ສະຫຼຸບ ແລະ ລາຍງານການເຄື່ອນໄຫວວຽກງານຂອງຕົນຕໍ່ ຂະແໜງການທີ່ອະນຸຍາດດຳເນີນກິດຈະການສະຫະກອນ ແລະ ກະຊວງກະສິກໍາ ແລະ ປ່າໄມ້ ຢ່າງເປັນປົກກະຕິ;
12. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ພາກທີ VI**

**ຄະນະກໍາມະການສົ່ງເສີມສະຫະກອນ**

**ມາດຕາ 56 ຄະນະກໍາມະການສົ່ງເສີມສະຫະກອນ**

ຄະນະກໍາມະການສົ່ງເສີມສະຫະກອນ ແມ່ນ ການຈັດຕັ້ງທີ່ບໍ່ປະຈໍາການ ຊຶ່ງໄດ້ຮັບການແຕ່ງຕັ້ງຈາກນາຍົກລັດຖະມົນຕີ ຕາມການສະເໜີຂອງລັດຖະມົນຕີກະຊວງກະສິກໍາ ແລະ ປ່າໄມ້, ມີພາລະບົດບາດ ໃນການຄົ້ນຄວ້າ, ຊີ້ນຳ, ຊຸກຍູ້ ແລະ ຕິດຕາມການຈັດຕັ້ງປະຕິບັດວຽກງານສົ່ງເສີມສະຫະກອນ ໂດຍກົມສົ່ງເສີມກະສິກຳ ແລະ ສະຫະກອນ, ກະຊວງກະສິກຳ ແລະ ປ່າໄມ້ ເປັນກອງເລຂາ.

ຄະນະກຳມະການສົ່ງເສີມສະຫະກອນ ປະກອບດ້ວຍ:

1. ລັດຖະມົນຕີກະຊວງກະສິກໍາ ແລະ ປ່າໄມ້ ເປັນປະທານ;
2. ຮອງລັດຖະມົນຕີກະຊວງກະສິກໍາ ແລະ ປ່າໄມ້ ເປັນຮອງປະທານ

ທັງເປັນຜູ້ປະຈຳການ;

1. ຮອງລັດຖະມົນຕີກະຊວງອຸດສາຫະກຳ ແລະ ການຄ້າ ເປັນຮອງປະທານ;
2. ຮອງລັດຖະມົນຕີກະຊວງການເງິນ ເປັນຄະນະ;
3. ຮອງຜູ້ວ່າການທະນາຄານແຫ່ງ ສປປ ລາວ ເປັນຄະນະ;
4. ຮອງລັດຖະມົນຕີກະຊວງແຜນການ ແລະ ການລົງທຶນ ເປັນຄະນະ;
5. ຮອງລັດຖະມົນຕີກະຊວງພະລັງງານ ແລະ ບໍ່ແຮ່ ເປັນຄະນະ;
6. ຮອງລັດຖະມົນຕີກະຊວງຖະແຫຼງຂ່າວ, ວັດທະນະທຳ ແລະ ທ່ອງທ່ຽວ ເປັນຄະນະ;
7. ຮອງລັດຖະມົນຕີກະຊວງໂຍທາທິການ ແລະ ຂົນສົ່ງ ເປັນຄະນະ;
8. ຮອງລັດຖະມົນຕີກະຊວງສາທາລະນະສຸກ ເປັນຄະນະ;
9. ຕາງໜ້າສະພາການຄ້າ ແລະ ອຸດສາຫະກໍາແຫ່ງຊາດລາວ ເປັນຄະນະ;
10. ປະທານສະຫະພັນສະຫະກອນ ເປັນຄະນະ;
11. ຫົວໜ້າກົມສົ່ງເສີມກະສິກໍາ ແລະ ສະຫະກອນ ເປັນຄະນະ,

ທັງເປັນຫົວໜ້າກອງເລຂາ.

ສຳລັບແຂວງທີ່ມີເງື່ອນໄຂ ແລະ ມີຄວາມພ້ອມ ທາງດ້ານບຸກຄະລາກອນ ກໍສາມາດສ້າງຕັ້ງຄະນະກຳ ມະການສົ່ງເສີມສະຫະກອນຂຶ້ນ ໂດຍການຕົກລົງຂອງຄະນະກຳມະການປົກຄອງຂັ້ນແຂວງ ຕາມການສະເໜີຂອງພະແນກກະສິກຳ ແລະ ປ່າໄມ້ ຂັ້ນແຂວງ.

ການຈັດຕັ້ງ ແລະ ການເຄື່ອນໄຫວຂອງກອງເລຂາ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 57 ສິດ ແລະ ໜ້າທີ່ ຂອງຄະນະກໍາມະການສົ່ງເສີມສະຫະກອນ**

ຄະນະກໍາມະການສົ່ງເສີມສະຫະກອນ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ປະກອບຄໍາເຫັນຕໍ່ ແນວທາງ, ນະໂຍບາຍ ໃນການສົ່ງເສີມສະຫະກອນ ໃຫ້ແທດເໜາະ ແລະ ສອດຄ່ອງກັບສະພາບເສດຖະກິດ ແລະ ສັງຄົມ ຂອງຊາດ;
2. ໂຄສະນາ ເຜີຍແຜ່ ນະໂຍບາຍ, ແຜນພັດທະນາ ແລະ ນິຕິກຳ ກ່ຽວກັບວຽກງານສົ່ງເສີມສະຫະກອນ;
3. ຊຸກຍູ້ ບັນດາກະຊວງ, ອົງການ ແລະ ອົງການປົກຄອງທ້ອງຖິ່ນ ໃນການຫັນເອົານະໂຍບາຍ, ແຜນການ, ມະຕິຂອງລັດຖະບານ ມາເປັນແຜນການ, ແຜນງານ ແລະ ໂຄງການລະອຽດ ກ່ຽວກັບວຽກງານສົ່ງເສີມສະຫະກອນ ເຊື່ອມສານເຂົ້າໃນແຜນພັດທະນາຂະແໜງການຕົນ;
4. ຕິດຕາມ ແລະ ກວດກາ ການເຄື່ອນໄຫວວຽກງານສົ່ງເສີມສະຫະກອນ ຂອງບັນດາກະຊວງ, ອົງການ ແລະ ອົງການປົກຄອງທ້ອງຖິ່ນ;
5. ສະຫຼຸບ ແລະ ລາຍງານ ການເຄື່ອນໄຫວວຽກງານສົ່ງເສີມສະຫະກອນຂອງຕົນ ຕໍ່ລັດຖະບານໃນແຕ່ລະໄລຍະ;
6. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ພາກທີ VII**

**ກອງທຶນສົ່ງເສີມສະຫະກອນ**

**ມາດຕາ 58 ກອງທຶນສົ່ງເສີມສະຫະກອນ**

ກອງທຶນສົ່ງເສີມສະຫະກອນ ແມ່ນ ກອງທຶນຂອງລັດທີ່ສ້າງຕັ້ງຂຶ້ນ ເພື່ອສະສົມ ແລະ ລະດົມທຶນຈາກແຫຼ່ງທຶນຕ່າງໆ ທັງພາຍໃນ ແລະ ຕ່າງປະເທດ ແນໃສ່ໃຫ້ມີທຶນພຽງພໍ ໃນການຕອບສະໜອງເຂົ້າໃນການສົ່ງເສີມ ແລະ ພັດທະນາສະຫະກອນ ໃຫ້ກວ້າງຂວາງ, ​ຕໍ່ເນື່ອງ ມີປະສິດທິພາບ, ປະສິດທິຜົນ ໂດຍຢູ່ພາຍໃຕ້ການຄຸ້ມຄອງ ແລະ ຕິດຕາມ ກວດກາ ຂອງກະຊວງກະສິກໍາ ແລະ ປ່າໄມ້.

ກອງທຶນສົ່ງເສີມສະຫະກອນ ຂຽນຫຍໍ້ວ່າ “ກສສ”.

**ມາດຕາ 59 ທຶນຂອງກອງທຶນສົ່ງເສີມສະຫະກອນ**

**ທຶນຂອງກອງທຶນສົ່ງເສີມສະຫະກອນ ໄດ້ມາຈາກ:**

1. **ການປະກອບທຶນຂອງລັດ**;
2. **ການຊ່ວຍເຫຼືອລ້າ ແລະ ກູ້ຢືມຈາກ​ພາຍໃນ ຫຼື ຕ່າງປະ​ເທດ**;
3. **ການປະກອບສ່ວນຂອງສະຫະກອນ**;
4. **ການ​ປະກອບສ່ວນ​ຂອງ​ ບຸກຄົນ​**, **ນິຕິບຸກຄົນ ຫຼື ການ​ຈັດຕັ້ງ ດ້ວຍ​ຄວາມ​ສະ​ໝັກ​ໃຈ**;
5. **ລາຍຮັບຈາກການບໍລິຫານກອງທຶນ**;
6. **ລາຍຮັບອື່ນ ທີ່ຖືກຕ້ອງຕາມກົດໝາຍ.**

**ມາດຕາ 60 ການຄຸ້ມຄອງ ແລະ ນໍາໃຊ້ກອງທຶນສົ່ງເສີມສະຫະກອນ**

ການຄຸ້ມຄອງ ແລະ ນໍາໃຊ້ກອງທຶນສົ່ງເສີມສະຫະກອນ ຕ້ອງຕິດພັນກັບວຽກງານສະຫະກອນ, ຮັບປະກັນຄວາມໂປ່ງໃສ, ສາມາດກວດສອບໄດ້ ໂດຍສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

ສໍາລັບການຄຸ້ມຄອງ ແລະ ນໍາໃຊ້ກອງທຶນສົ່ງເສີມສະຫະກອນ ໄດ້ກໍານົດໄວ້ໃນລະບຽບການຕ່າງຫາກ.

**ພາກທີ VIII**

**ຂໍ້ຫ້າມ**

**ມາດຕາ 61 ​ຂໍ້​ຫ້າມ​ທົ່ວ​ໄປ**

ຫ້າມ ບຸກ​ຄົນ, ນິ​ຕິ​ບຸກ​ຄົນ ແລະ ການ​ຈັດ​ຕັ້ງ ມີ​ພຶດ​ຕິ​ກຳ ດັ່ງນີ້:

1. ​ສ້າງອຸປະສັກ, ຂັດ​ຂວາງ, ເມີນເສີຍ ແລະ ບໍ່ໃຫ້ຄວາມຮ່ວມມື ໃນວຽກງານສະຫະກອນ;
2. ສວຍ​ໃຊ້, ແອບອ້າງ ຫຼື ນຳໃຊ້ຊື່ຂອງສະຫະກອນ ເຄື່ອນໄຫວໃນທາງທີ່ບໍ່ຖືກຕ້ອງ;
3. ປອມ​ແປງ, ບິດ​ເບືອນ​ຂໍ້​ມູນ​​ຂອງ​ຕົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ​ອື່ນ ເພື່ອ​ຜົນ​ປະ​ໂຫຍດ​ຂອງຕົນ ຊຶ່ງສ້າງ​ຄວາມ​ເສຍ​ຫາຍ​ແກ່ ​ບຸກ​ຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງອື່ນ;
4. ເປັນສື່ກາງໃນການໃຫ້, ຮັບ ​ສິນ​ບົນ ຫຼື ຜົນປະໂຫຍດອື່ນ;
5. ແຊກ​ແຊງ​ການ​ຈັດ​ຕັ້ງ​ພາຍ​ໃນສະຫະກອນ;
6. ສ້າງ​ຕັ້ງ ແລະ ເຄື່ອນ​ໄຫວສະຫະກອນ ໂດຍບໍ່​ໄດ້​ຮັບ​ອະນຸ​ຍາດ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 62 ຂໍ້​ຫ້າມສໍາລັບສະ​ຫະ​ກອນ**

ຫ້າມສະ​ຫະ​ກອນ ມີ​ພຶດ​ຕິ​ກຳ​ ດັ່ງນີ້:

1. ດຳເນີນກິດຈະການໂດຍບໍ່​ຖືກ​ຕ້ອງ​ຕາມ​ທີ່ໄດ້ຮັບ​ອະ​ນຸ​ຍາດ;
2. ສະໜອງຂໍ້ມູນທີ່ບໍ່ຖືກຕ້ອງ, ບໍ່ຊັດເຈນຕໍ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
3. ປອມ​ແປງ, ບິດ​ເບືອນ​ຂໍ້​ມູນ​​ຂອງ​ຕົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງ​ອື່ນ ເພື່ອ​ຜົນ​ປະ​ໂຫຍດ​ຂອງສະ​ຫະ​ກອນ ຊຶ່ງສ້າງ​ຄວາມ​ເສຍ​ຫາຍ​ແກ່ ​ບຸກ​ຄົນ, ນິ​ຕິ​ບຸກ​ຄົນ ຫຼື ການ​ຈັດ​ຕັ້ງອື່ນ;
4. ໃຫ້​ສິນ​ບົນ ຫຼື ຜົນປະໂຫຍດອື່ນແກ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
5. ມີ​ພຶດ​ຕິ​ກຳ​ອື່ນ ​ທີ່​ເປັນ​ການ​ລະ​ເມີດ​ກົດ​ໝາຍ.

**ມາດຕາ 63 ຂໍ້​ຫ້າມສໍາລັບສະຫະພັນສະຫະກອນ**

ຫ້າມສະຫະພັນສະ​ຫະ​ກອນ ມີ​ພຶດ​ຕິ​ກຳ​ ດັ່ງນີ້:

1. ດຳເນີນກິດຈະການໃດໜຶ່ງ ເພື່ອສະແຫວງຫາກຳໄລ;
2. ແບ່ງແຍກຄວາມສາມັກຄີພາຍໃນສະຫະກອນ ແລະ ສະມາຊິກຂອງສະຫະກອນ;
3. ເຄື່ອນໄຫວທີ່ສົ່ງຜົນກະທົບຕໍ່ ຄວາມໝັ້ນຄົງ, ຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ, ສິດເສລີພາບຂອງບຸກຄົນ ແລະ ຮີດຄອງປະເພນີ ອັນດີງາມຂອງຊາດ;
4. ມີ​ພຶດ​ຕິ​ກຳ​ອື່ນ ​ທີ່​ເປັນ​ການ​ລະ​ເມີດ​ກົດ​ໝາຍ.

**ມາດຕາ 64 ຂໍ້​ຫ້າມ​ສຳ​ລັບ​ພະ​ນັກ​ງານ-ລັດຖະກອນ ແລະ ເຈົ້າໜ້າທີ່ທີ່ກ່ຽວຂ້ອງ**

ຫ້າມ ພະ​ນັກ​ງານ-ລັດຖະກອນ ແລະ ເຈົ້າໜ້າທີ່ທີ່ກ່ຽວຂ້ອງ ມີ​ພຶດ​ຕິ​ກຳ ດັ່ງນີ້:

1. ເປີດເຜີຍຂໍ້ມູນທີ່ເປັນຄວາມລັບຂອງສະ​ຫະ​ກອນ ແລະ ສະຫະພັນສະຫະກອນ;
2. ທວງ, ຮຽກ ຫຼື ຮັບ ເອົາສິນບົນ ແລະ ຜົນປະໂຫຍດອື່ນ ຈາກສະ​ຫະ​ກອນ ແລະ ສະຫະພັນສະຫະກອນ;
3. ອອກ ຫຼື ປະຕິເສດ ການອອກໃບທະບຽນ ແລະ ໃບອະ​ນຸ​ຍາດດຳເນີນກິດຈະການ ສະ​ຫະ​ກອນ​ໂດຍບໍ່ຖືກຕ້ອງຕາມກົດໝາຍ ແລະ ລະບຽບການທີ່ກ່ຽວຂ້ອງ;
4. ກົດ​ໜ່ວງ, ຖ່ວງ​ດຶງ ຫຼື ສ້າງ​ຄວາມ​ຫ​ຍຸ້ງ​ຍາກ ໃຫ້ແກ່ການສ້າງຕັ້ງ ແລະ ການເຄື່ອນໄຫວຂອງ ສະ​ຫະ​ກອນ ແລະ ສະຫະພັນສະຫະກອນ​​;
5. ມີ​ພຶດ​ຕິ​ກຳ​ອື່ນ ​ທີ່​ເປັນ​ການ​ລະ​ເມີດ​ກົດ​ໝາຍ.

**ພາກທີ IX**

**ການຄຸ້ມຄອງ ແລະ ການກວດກາ ວຽກງານສະຫະກອນ**

**ໝວດທີ 1**

**ການຄຸ້ມຄອງວຽກງານສະຫະກອນ**

**ມາດຕາ 65 ອົງການຄຸ້ມຄອງວຽກງານສະຫະກອນ**

ລັດຖະບານ ຄຸ້ມຄອງວຽກງານສະຫະກອນ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ຂະແໜງການກະສິກຳ ແລະ ປ່າໄມ້ ແລະ ຂະແໜງການທີ່ອະນຸຍາດດຳເນີນກິດຈະການສະຫະກອນ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ ຂະແໜງການ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

**ມາດຕາ 66 ສິດ ແລະ ​ໜ້າທີ່ຂອງຂະແໜງການກະສິກໍາ ແລະ ປ່າໄມ້**

ໃນການຄຸ້ມຄອງວຽກງານສະຫະກອນ ຂະແໜງການ​ກະ​ສິ​ກຳ ແລະ ປ່າ​ໄມ້ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄົ້ນຄວ້າ, ສ້າງ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການກ່ຽວກັບ​ວຽກ​ງານ​ສະຫະກອນ ເພື່ອສະເໜີຂັ້ນເທິງພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການກ່ຽວກັບວຽກງານສະຫະກອນ​ເປັນ ແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສະຫະກອນ​;
4. ອອກ, ໂຈະ ຫຼື ຖອນ ໃບທະບຽນສະຫະກອນ, ໃບອະນຸຍາດດໍາເນີນກິດຈະການສະຫະກອນກະສິກໍາ ແລະ ປ່າໄມ້;
5. ຊີ້ນຳ, ຕິດ​ຕາມ ແລະ ປະເມີນ ການຈັດຕັ້ງປະ​ຕິ​ບັດວຽກງານສະຫະກອນ ໂດຍ​ປະສານສົມ​ທົບ​ກັບ ຂະແໜງການ, ອົງ​ການ ແລະ ອົງການ​ປົກ​ຄອງ​ທ້ອງ​ຖິ່ນ ທີ່ກ່ຽວຂ້ອງ;
6. ສ້າງສະພາບແວດລ້ອມທີ່ເອື້ອອຳນວຍ ແລະ ສ້າງປະຖົມປັດໄຈໃນການດຳເນີນກິດຈະການ ໃຫ້ແກ່ສະຫະກອນກະສິກຳ ແລະ ປ່າໄມ້;
7. ໃຫ້ການບໍລິການ ດ້ານວິຊາການ ແລະ ໃຫ້ຄໍາປຶກສາ, ການສະ​ໜອງ ແລະ ການເຂົ້າເຖິງ ຂໍ້ມູນຂ່າວສານ;
8. ສົ່ງເສີມການຄົ້ນຄວ້າ ແລະ ນໍາໃຊ້ເຕັກໂນໂລຊີ ແລະ ນະວັດຕະກຳ ເຂົ້າໃນການດຳເນີນກິດຈະການສະຫະກອນ, ສ້າງເງື່ອນໄຂ ແລະ ອຳນວຍຄວາມສະດວກໃຫ້ສະຫະກອນເຂົ້າເຖິງ ແລະ ຂະຫຍາຍຕະຫຼາດ;
9. ສົ່ງເສີມ ແລະ ສ້າງເງື່ອນໄຂໃຫ້ກຸ່ມ ເຕີບໃຫຍ່, ເຂັ້ມແຂງ ແລະ ກ້າວຂຶ້ນເປັນສະຫະກອນ;
10. ສ້າງ, ບໍາລຸງ ແລະ ຍົກລະດັບ ບຸກຄະລາກອນ ກ່ຽວກັບວຽກງານສະຫະກອນ;
11. ສ້າງ, ຄຸ້ມຄອງ ແລະ ນໍາໃຊ້ ລະບົບ ຂໍ້ມູນ ຂ່າວສານ ກ່ຽວກັບສະຫະກອນ;
12. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສະຫະກອນ;
13. ປະ​ສານ​ສົມ​ທົບກັບຂະແໜງການ, ອົງການ ແລະ ອົງການປົກຄອງທ້ອງຖິ່ນ​​ທີ່​ກ່ຽວ​ຂ້ອງ​ ໃນ​ການ ຈັດຕັ້ງປະຕິບັດ​​ວຽກ​ງານສະຫະກອນ;
14. ພົວພັນ ​ແລະ ຮ່ວມ​ມືກັບ ຕ່າງ​ປະ​ເທດ, ພາກພື້ນ ແລະ ສາກົນ ກ່ຽວ​ກັບວຽກງານສະຫະກອນ;
15. ສະຫຼຸບ ແລະ ລາຍ​ງານ ການຈັດຕັ້ງປະຕິບັດ​ວຽກ​ງານສະຫະກອນ ຕໍ່ຂັ້ນເທິງຢ່າງ​​ເປັນ​ປົກກະຕິ;
16. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 67 ສິດ ແລະ ໜ້າທີ່ ຂອງຂະແໜງການທີ່ອະນຸຍາດດຳເນີນກິດຈະການສະຫະກອນ**

ໃນການຄຸ້ມຄອງວຽກງານສະຫະກອນ ຂະແໜງການທີ່ອະນຸຍາດດຳເນີນກິດຈະການສະຫະກອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄົ້ນຄວ້າສ້າງ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການກ່ຽວກັບ​ວຽກ​ງານ​ສະຫະກອນ ເພື່ອສະເໜີຂັ້ນເທິງພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການກ່ຽວກັບວຽກງານສະຫະກອນ​ເປັນ ແຜນການ, ແຜນງານ, ໂຄງການ ແລະ ຈັດຕັ້ງປະຕິບັດ;
3. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ແຜນການ, ແຜນງານ ແລະ ໂຄງການ ກ່ຽວກັບວຽກງານສະຫະກອນ​;
4. ອອກ, ໂຈະ ຫຼື ຖອນ ໃບອະນຸຍາດດໍາເນີນກິດຈະການສະຫະກອນ;
5. ຊີ້ນຳ, ຕິດ​ຕາມ ແລະ ປະເມີນ ການຈັດຕັ້ງປະ​ຕິ​ບັດວຽກງານສະຫະກອນ ໂດຍ​ປະສານສົມ​ທົບ​ກັບຂະ ແໜງການກະສິກຳ ແລະ ປ່າໄມ້, ຂະແໜງການອື່ນ, ອົງ​ການ ແລະ ອົງການ​ປົກ​ຄອງ​ທ້ອງ​ຖິ່ນ ທີ່ກ່ຽວຂ້ອງ;
6. ສ້າງສະພາບແວດລ້ອມທີ່ເອື້ອອຳນວຍ ແລະ ສ້າງປະຖົມປັດໄຈໃນການດຳເນີນກິດຈະການໃຫ້ແກ່ສະຫະກອນ;
7. ໃຫ້ການບໍລິການ ດ້ານວິຊາການ ແລະ ໃຫ້ຄໍາປຶກສາ, ການສະ​ໜອງ ແລະ ການເຂົ້າເຖິງ ຂໍ້ມູນ ຂ່າວສານ;
8. ສົ່ງເສີມການຄົ້ນຄວ້າ ແລະ ນໍາໃຊ້ເຕັກໂນໂລຊີ ແລະ ນະວັດຕະກຳ ເຂົ້າໃນການດຳເນີນກິດຈະການ ສະຫະກອນ, ສ້າງເງື່ອນໄຂ ແລະ ອຳນວຍຄວາມສະດວກໃຫ້ສະຫະກອນເຂົ້າເຖິງ ແລະ ຂະຫຍາຍຕະຫຼາດ;
9. ສ້າງ, ບໍາລຸງ ແລະ ຍົກລະດັບ ບຸກຄະລາກອນ ກ່ຽວກັບວຽກງານສະຫະກອນ;
10. ສ້າງ, ຄຸ້ມຄອງ ແລະ ນໍາໃຊ້ ລະບົບ ຂໍ້ມູນ ຂ່າວສານ ກ່ຽວກັບສະຫະກອນ;
11. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສະຫະກອນ;
12. ປະ​ສານ​ສົມ​ທົບກັບຂະແໜງການ, ອົງການ ແລະ ອົງການປົກຄອງທ້ອງຖິ່ນ ​​ທີ່​ກ່ຽວ​ຂ້ອງ​ ໃນ​ການ ຈັດຕັ້ງປະຕິບັດ​​ວຽກ​ງານສະຫະກອນ;
13. ພົວພັນ ​ແລະ ຮ່ວມ​ມືກັບ ຕ່າງ​ປະ​ເທດ, ພາກພື້ນ ແລະ ສາກົນ ກ່ຽວ​ກັບວຽກງານສະຫະກອນ;
14. ສະຫຼຸບ ແລະ ລາຍ​ງານ ການຈັດຕັ້ງປະຕິບັດ​ວຽກ​ງານສະຫະກອນ ຕໍ່ຂັ້ນເທິງຕົນ ແລະ ຂະແໜງ ການກະສິກຳ ແລະ ປ່າໄມ້ ຢ່າງ​​ເປັນ​ປົກກະຕິ;
15. ນຳ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກຳນົດ​ໄວ້​ໃນ​ກົດໝາຍ.

**ມາດຕາ 68 ສິດ ແລະ ໜ້າທີ່ ຂອງຂະແໜງການ, ອົງການ, ອົງການປົກຄອງທ້ອງຖິ່ນ**

**ແລະ ພາກສ່ວນອື່ນທີ່ກ່ຽວຂ້ອງ**

ຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ຮ່ວມມືກັບຂະແໜງການກະສິກຳ ແລະ ປ່າໄມ້, ຂະແໜງການທີ່ອະນຸຍາດດຳເນີນກິດຈະການສະຫະກອນ ໃນການຄຸ້ມຄອງວຽກງານສະຫະກອນ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານສະຫະກອນ**

**ມາດຕາ 69 ອົງການກວດກາ**

ອົງການກວດກາວຽກງານສະຫະກອນ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບ ອົງການຄຸ້ມຄອງວຽກງານສະຫະກອນ ຕາມທີ່ໄດ້ກໍານົດໄວ້ໃນມາດຕາ 65 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາ ລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ ແລະ ປະຊາຊົນ.

**ມາດຕາ 70 ເນື້ອໃນການກວດກາ**

ການກວດກາວຽກງານສະຫະກອນ ມີເນື້ອໃນ ດັ່ງນີ້:

1. ການປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານສະຫະກອນ;
2. ການປະຕິບັດໜ້າທີ່ຂອງພະນັກງານ-ລັດຖະກອນ ແລະ ເຈົ້າໜ້າທີ່ ທີ່ຮັບຜິດຊອບວຽກງານ ສະຫະກອນ;
3. ການປະຕິບັດໜ້າທີ່ຂອງ​ຄະ​ນະບໍລິຫານ, ຄະ​ນະ​ກວດ​ກາ, ຄະ​ນະ​ອຳ​ນວຍການ ຫຼື ຜູ້ຈັດການ, ໜ່ວຍ​ງານ ແລະ ພະ​ນັກ​ງານຂອງສະຫະກອນ;​
4. ການສ້າງ ແລະ ປະຕິບັດແຜນການກ່ຽວກັບວຽກງານສະຫະກອນ;
5. ເນື້ອໃນອື່ນ ທີ່ເຫັນວ່າມີຄວາມຈຳເປັນ.

**ມາດຕາ 71 ຮູບການ ການກວດກາ**

ການກວດກາວຽກງານສະຫະກອນ ມີ ສາມຮູບການ ດັ່ງນີ້:

1. ການກວດກາຕາມປົກກະຕິ ຊຶ່ງແມ່ນ ການກວດກາທີ່ດຳເນີນໄປຕາມແຜນການ ຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນ ເມື່ອເຫັນວ່າ ມີຄວາມຈຳເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາໂດຍຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາຮູ້ກ່ອນລ່ວງໜ້າ.

ໃນການດຳເນີນການກວດກາວຽກງານສະຫະກອນ ໃຫ້ປະຕິບັດຕາມກົດໝາຍຢ່າງເຂັ້ມງວດ.

**ພາກທີ X**

**ວັນສ້າງຕັ້ງ, ເຄື່ອງໝາຍ, ກາໝາຍ ແລະ ຕາປະທັບ**

**ມາດຕາ 72 ວັນສ້າງຕັ້ງສະຫະກອນ**

ວັນສ້າງຕັ້ງສະຫະກອນ ແມ່ນ ວັນທີ 11 ພຶດສະພາ 1978.

ສະຫະກອນ, ຂະແໜງການທີ່ກ່ຽວຂ້ອງ, ອົງການປົກຄອງທ້ອງຖິ່ນ ຈັດຕັ້ງສະເຫຼີມສະຫຼອງວັນດັ່ງກ່າວ ດ້ວຍການຈັດກິດຈະກໍາ ຕາມເງື່ອນໄຂ ແລະ ຄວາມສາມາດຕົວຈິງ.

**ມາດຕາ 73 ເຄື່ອງໝາຍ, ກາໝາຍ ແລະ ຕາປະທັບ ຂອງສະຫະກອນ**

ສະຫະກອນ ມີ ເຄື່ອງໝາຍ ແລະ ກາໝາຍ ທີ່ເປັນສັນຍາລັກສະເພາະຂອງຕົນ ເພື່ອນຳໃຊ້ເຂົ້າໃນການເຄື່ອນໄຫວວຽກງານ ຊຶ່ງໄດ້ຮັບຮອງຈາກກະຊວງກະສິກຳ ແລະ ປ່າໄມ້.

ສະຫະກອນ ມີ ຕາປະທັບເປັນຂອງຕົນເອງ ເພື່ອນໍາໃຊ້ເຂົ້າໃນການເຄື່ອນໄຫວວຽກງານທາງລັດຖະການ ຕາມລະບຽບການ.

**ພາກທີ XI**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 74 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການຄຸ້ມຄອງ, ຕິດຕາມ ກວດກາ ວຽກງານສະ​ຫະ​ກອນ​ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 75 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

**ພາກທີ XII**

**ບົດບັນຍັດສຸດທ້າຍ**

**ມາດຕາ 76 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 77 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 1 ກັນຍາ 2024 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການເປັນ ຕົ້ນໄປ.

ສະຫະກອນໃດ ທີ່ສ້າງຕັ້ງກ່ອນກົດໝາຍສະບັບນີ້ ໃຫ້ແຈ້ງຂຶ້ນທະບຽນສະຫະກອນນຳຂະແໜງການກະສິກຳ ແລະ ປ່າໄມ້ ຖ້າຫາກມີຈຸດປະສົງຕ້ອງການຮັບນະໂຍບາຍສົ່ງເສີມສະຫະກອນ ຕາມທີ່ໄດ້ກຳນົດໄວ້ໃນກົດໝາຍສະ ບັບນີ້ ໃຫ້ສະເໜີຕໍ່ຂະແໜງການທີ່ອອກອະນຸຍາດດຳເນີນກິດຈະການສະຫະກອນ ແລະ ຂະແໜງການທີ່ກ່ຽວຂ້ອງ ພິຈາລະນາ ແລະ ແຈ້ງໃຫ້ຜູ້ຮ້ອງຂໍປະຕິບັດ ພາຍໃນເວລາ ໜຶ່ງຮ້ອຍຊາວວັນ.

**ປະທານສະພາແຫ່ງຊາດ**