

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 42 /ສພຊ

ນະຄອນຫຼວງວຽງຈັນ, ວັນທີ 17 ກໍລະກົດ 2023

**ກົດໝາຍ**

**ວ່າດ້ວຍສັດປ່າ** **(ສະບັບປັບປຸງ)**

**ພາກທີ I**

**ບົດບັນຍັດທົົ່ວໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກໍໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ ແລະ ຕິດຕາມ ກວດກາ ວຽກງານສັດປ່າ ເພືິ່ອເຮັດໃຫ້ວຽກງານດັ່ງກ່າວມີ ປະສິດທິພາບ, ປະສິດທິຜົນ ແນໃສ່ບໍ່ໃຫ້ມີຜົນກະທົບຕໍ່ ທໍາມະຊາດ, ຖິິ່ນທີ່ຢູ່ອາໄສ, ຈໍາກັດການຫຼຸດລົງ ແລະ ການສູນພັນ ຂອງສັດປ່າ ພ້ອມທັງປຸກລະດົມທົ່ວປວງຊົນ ໃຫ້ເຫັນໄດ້ຄວາມສໍາຄັນ, ເຊີດຊູສະຕິຮັກ, ຫວງແຫນ, ຖະໜອມ ແລະ ເປັນເຈົ້າການເຂົ້າຮ່ວມໃນການຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ ສັດປ່າ ແບບຍືນຍົງ, ປົກປັກຮັກສາສິິ່ງແວດລ້ອມ ຕາມທິດສີຂຽວ ແລະ ຍືນຍົງ ຮັບປະກັນສິດ ແລະ ຜົນປະໂຫຍດຂອງຊາດ ແລະ ປະຊາຊົນ, ປັບປຸງຊີວິດການເປັນຢູ່ຂອງປະຊາຊົນໃຫ້ດີຂຶ້ນ ສາມາດເຊືິ່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຂອງຊາດ.

**ມາດຕາ 2 (ປັບປຸງ) ສັດປ່າ**

ສັດປ່າ ແມ່ນ ສັດທຸກຊະນິດ ທີ່ເກີດ, ດໍາລົງຊີວິດ ແລະ ຂະຫຍາຍຕົວ ຢູ່ໃນປ່າ, ຖິ່ນທີ່ຢູ່ອາໄສຂອງສັດປ່າ ຫຼື ຖືກນໍາເອົາ ມາລ້ຽງ ແລະ ຂະຫຍາຍພັນ ຊຶ່ງປະກອບດ້ວຍ ສັດລ້ຽງລູກດ້ວຍນໍ້ານົມ, ສັດ​ເລືອ​ຄານ, ສັດ​ປີກ ແລະ ສັດ​ປ່າ​ ຊະ​ນິດ​ອື່ນ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ໄຊເຕັດ **(CITES:** Convention on International Trade in Endangered Species of Wild Fauna and Flora**) ໝາຍເຖິງ** ສົນທິສັນຍາວ່າດ້ວຍການຄ້າຂາຍ ສັດນໍ້າ, ສັດປ່າ ແລະ ພືດປ່າ ທີ່ໃກ້ຈະສູນພັນ ລະຫວ່າງຊາດ ຊຶ່ງຖືກຮັບຮອງ ຢູ່ ວໍຊິງຕັນ ດີຊີ ໃນວັນທີ 3 ມີນາ 1973 ແລະ ສປປ ລາວ ເຂົ້າເປັນພາຄີ ໃນວັນທີ 1 ມີນາ 2004;
2. ສັດລ້ຽງລູກດ້ວຍນໍ້ານົມ **ໝາຍເຖິງ ສັດປ່າ ທີ່ມີນົມ**, **ອອກລູກເປັນໂຕ ເຊັ່ນ ຊ້າງ**, **ເສືອ**, **ລີງ**, **ເຈຍ**, **ຂະຍຸ ແລະ ສັດອືິ່ນທີ່ລ້ຽງລູກດ້ວຍນໍ້ານົມ**;
3. ສັດເລືອຄານ **ໝາຍເຖິງ ສັດປ່າ ທີ່ມີກະດູກສັນຫຼັງ, ມີເກັດ ຫຼື ອອງ ແລະ ອອກໄຂ່ ຊຶິ່ງເຄືິ່ອນໄຫວໄປມາ ດ້ວຍການເລືອ ຫຼື ຄານ ເຊັ່ນ ແຂ້, ງູ, ເຕົ່າ, ແລນ, ເຫັ້ຍ ແລະ ສັດເລືອຄານອືິ່ນ;**
4. ສັດປີກ **ໝາຍເຖິງ ສັດປ່າ ທີ່ມີປີກ**, **ຂົນ ແລະ ອອກໄຂ່ ເຊັ່ນ ນົກຍຸງ**, **ແຮ້ງ**, **ກາ**, **ນົກກົດ**, **ໄກ່ປ່າ**, **ໄກ່ຂວາ ແລະ ສັດປີກອືິ່ນ**;
5. ສາຍພັນ ຮຸ່ນ 1 **ໝາຍເຖິງ ລູກ ທີ່ເກີດມາຈາກພໍ່ພັນ ແມ່ພັນ ສັດປ່າທໍາມະຊາດ ຊຶິ່ງພໍ່ພັນ ແມ່ພັນນັ້ນ ໄດ້ຖືກນໍາມາລ້ຽງ;**
6. ສາຍພັນ ຮຸ່ນ 2 **ໝາຍເຖິງ ລູກ ຂອງສັດປ່າ ຂອງສາຍພັນ ຮຸ່ນ 1;**
7. ຊິ້ນສ່ວນສັດປ່າ **ໝາຍເຖິງ ພາກສ່ວນໃດໜຶິ່ງ ຂອງສັດປ່າ ເຊັ່ນ ຫົວ**, **ຂາ**, **ຕີນ**, **ໜັງ**, **ຊີ້ນ**, **ເລືອດ**, **ເຂົາ**, **ນໍ**, **ງາ**, **ແຂ້ວ**, **ກະດູກ**, **ບີ**, **ນໍ້ໍ້າມັນ**, **ໄຂ**, **ເກັດ**, **ອອງ**, **ຂົນ**, **ເລັບ**, **ຫາງ ແລະ ອະໄວຍະວະອືິ່ນ**;
8. ຜະລິດຕະພັນສັດປ່າ **ໝາຍເຖິງ ຊິ້ນສ່ວນ ຂອງສັດປ່າ ທີ່ຖືກນຳມາປຸງແຕ່ງເປັນຜະລິດຕະພັນສໍາເລັດຮູບ ຫຼື ເຄິ່ງສໍາເລັດຮູບ ເຊັ່ນ ຢາປົວພະຍາດ**, **ເຄືິ່ອງປະດັບ ແລະ  ເຄືິ່ອງໃຊ້ອືິ່ນ**;
9. ການຂຶ້ນທະບຽນ **ໝາຍເຖິງ ການເກັບກໍາປະຫວັດ ແລະ ຂໍ້ມູນອື່ນຂອງ ສັດປ່າ ລວມທັງ ຊາກ**, **ຊິ້ນສ່ວນ ແລະ ຜະລິດຕະພັນ ສັດປ່າ ທີ່ຢູ່ໃນການຄອບຄອງ ເຊັ່ນ ຊື່**, **ອາຍຸ**, **ເພດ**, **ສີ**, **ນໍ້າໜັກ**, **ຖິ່ນກໍາເນີດ**, **ປະເພດ**, **ສາຍພັນ**, **ແຫຼ່ງທີ່ມາ ແລະ ຕໍານິຮູບປະພັນຈຸດພິເສດອື່ນ ເພື່ອອອກໃບທະບຽນສັດ ແລະ ຢັ້ງຢືນກໍາມະສິດຂອງເຈົ້າຂອງສັດ**;
10. ການແຈ້ງບັນຊີ ​**ໝາຍ​ເຖິງ ການ​ແຈ້ງ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບຈໍານວນ ການເພີ່ມຂຶ້ນ ຫຼື ຫຼຸດລົງຂອງສັດປ່າ, ຊາກ, ຊິ້ນ​ສ່ວນ ແລະ ຜະ​ລິດ​ຕະ​ພັນ​ ສັດ​ປ່າ ທີ່ມີຢູ່ໃນການຄອບຄອງຂອງຕົນ;**
11. ຖິ່ນທີ່ຢູ່ອາໄສຂອງສັດປ່າ **ໝາຍເຖິງ ບ່ອນດໍາລົງຊີວິດ, ຂະຫຍາຍພັນ ຕາມທໍາມະຊາດ ເຊັ່ນ ປ່າໄມ້, ທົ່ງຫຍ້າ, ຖໍ້າ, ປຸ່ງ, ແມ່ນໍ້າ ລໍາເຊ, ຫ້ວຍ, ບຶງ, ໜອງ ຫຼື ທີ່ດິນບໍລິເວນນໍ້າ;**
12. ເຂດອະນຸລັກພັນສັດປ່າ **ໝາຍເຖິງ ພື້ນທີ່ປ່າໄມ້, ທີ່ດິນປ່າໄມ້ ແລະ ແຫຼ່ງນໍ້າ ຊຶິ່ງໄດ້ກໍານົດໃຫ້ເປັນຖິິ່ນທີ່ຢູ່ອາໄສ ຂອງສັດປ່າຊະນິດຕ່າງໆ ຕາມລະບຽບການ;**
13. ການທໍລະມານສັດ **ໝາຍເຖິງ ການນໍາໃຊ້ແຮງງານສັດເກີນຂອບເຂດ, ຂາດຄວາມຮັບຜິດຊອບຕໍ່ການລ້ຽງດູ ແລະ ຮັກສາສຸຂະພາບຂອງສັດ, ໃຫ້ອາຫານບໍ່ພຽງພໍ, ທໍາຮ້າຍສັດ, ບັນທຸກ, ຂົນສົ່ງ ສັດແບບແອອັດ ແລະ ອືິ່ນໆ;**
14. ລໍາດັບມາດຕະການຫຼຸດຜ່ອນຜົນກະທົບ **(**Mitigation Hierarchy) **ໝາຍເຖິງ** **ວິທີການຫຼຸດຜ່ອນຜົນກະທົບຈາກໂຄງການລົງທຶນ ຕໍ່ຊີວະນານາພັນ ແລະ ການບໍລິການລະບົບນິເວດ ທີ່ໄດ້ຮັບການຍອມຮັບຈາກສາກົນ ຊຶ່ງຕ້ອງນໍາໃຊ້ມາດຕະການ ຫຼີກລ່ຽງ, ຫຼຸດຜ່ອນ, ຟື້ນຟູ ແລະ ການທົດແທນຊີວະນານາພັນແບບຄົບຖ້ວນ (**Offset) **ຕາມລໍາດັບ ແນໃສ່ການທົດແທນຊີວະນານາພັນເທົ່າເດີມ (**No Net Loss**) ຫຼື ການເພີ່ມຊີວະນານາພັນ (**Net Gain);
15. ການທົດແທນຊີວະນານາພັນແບບຄົບຖ້ວນ **ໝາຍເຖິງ** **ການດໍາເນີນການ ເພື່ອທົດແທນຜົນກະທົບທາງລົບຕໍ່ຊີວະນານາພັນ ທີ່ຍັງເຫຼືອຄ້າງ ແລະ ສືບຕໍ່ມີຈາກໂຄງການລົງທຶນ ຫຼັງຈາກທີ່ໄດ້ດໍາເນີນມາດຕະການ ຫຼີກລ່ຽງ, ຫຼຸດຜ່ອນ ແລະ ຟື້ນຟູ ຢ່າງເໝາະສົມ;**
16. **ເຄື່ອງມືທີ່ບໍ່​ມີ​ລັກ​ສະ​ນະ​ດັບ​ສູນ** ໝາຍເຖິງ ອາວຸດພື້ນເມືອງ ແລະ ເຄື່ອງມືລ່າສັດປ່າແບບພື້ນເມືອງ ຊຶ່ງບໍ່ເປັນໄພຂົ່ມຂູ່ ແລະ ບໍ່ມີຄວາມສ່ຽງຕໍ່ການສູນພັນຂອງສັດປ່າ;
17. **ຈຸດປະສົງທາງການຄ້າ** ໝາຍເຖິງ **ການດໍາເນີນກິດຈະກໍາທີ່ກ່ຽວຂ້ອງກັບ ການຄ້າຂາຍສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ດ້ວຍເງິນສົດ ຫຼື ຮູບແບບອື່ນ ເພື່ອຜົນປະໂຫຍດທາງເສດຖະກິດ**;
18. **ສວນສັດປ່າ** ໝາຍເຖິງ ສະຖານທີ່ ທີ່ລັດອະນຸຍາດ ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ສ້າງຂຶ້ນ ເພື່ອດໍາເນີນກິດຈະການລ້ຽງ, ຂະຫຍາຍພັນ ແລະ ອະນຸລັກ ສັດປ່າ ແນໃສ່ບໍລິການ ທາງດ້ານການທ່ອງ ທ່ຽວ, ສະແດງລະຄອນສັດປ່າ ແລະ ແລກປ່ຽນວັດທະນະທໍາ.

**ມາດຕາ 4 (ປັບປຸງ) ນະໂຍບາຍຂອງລັດກ່ຽວກັບ**​**ວຽກງານສັດປ່າ**

ລັດ ຊຸກຍູ້​ສົ່ງ​ເສີມ​ວຽກງານສັດປ່າ ດ້ວຍການວາງນະໂຍບາຍ, ກົດໝາຍ, ແຜນຍຸດທະສາດ, ລະບຽບການ, ປະກອບບຸກຄະລາກອນ, ສະໜອງງົບປະມານ, ພາຫະນະ, ວັດຖູປະກອນ, ເຕັກນິກວິຊາການ ແລະ ເຕັກໂນໂລຊີທີ່ທັນສະໄໝ ເຂົ້າໃນວຽກງານດັ່ງກ່າວ.

ລັດ ຊຸກຍູ້ໃຫ້ ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ລົງທຶນເຂົ້າໃນການ ຄຸ້ມຄອງ, ປົກປັກຮັກສາ ແລະ ພັດທະນາສັດປ່າ ຢູ່ໃນທໍາມະຊາດ ເພືິ່ອເປັນທ່າແຮງ ດ້ານການທ່ອງທ່ຽວ ແລະ ບ່ອນສຶກສາຄົ້ນຄວ້າທົດລອງ ດ້ວຍການໄດ້ຮັບນະໂຍບາຍສິນເຊືິ່ອ, ຍົກເວັ້ນ ຫຼື ຫຼຸດຜ່ອນ ພາສີ, ອາກອນ ຕາມກົດໝາຍ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານສັດປ່າ**

ວຽກງານສັດປ່າ ໃຫ້ປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ, ນະໂຍບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ;
2. ຄຸ້ມຄອງຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ;
3. ຖືເອົາການປົກປັກຮັກສາສັດປ່າ ເປັນວຽກງານຕົ້ນຕໍ, ເອົາການຄຸ້ມຄອງ ແລະ ພັດທະນາສັດປ່າ ແບບຍືນຍົງ ເປັນວຽກງານສໍາຄັນ;
4. ຮັບປະກັນການມີສ່ວນຮ່ວມຂອງທຸກພາກສ່ວນໃນສັງຄົມ ແລະ ການປະສານສົມທົບລະຫວ່າງ ກະຊວງ, ອົງການ ແລະ ອົງການປົກຄອງທ້ອງຖິິ່ນ;
5. ມີຄວາມສະເໝີພາບ, ຍຸຕິທຳ, ໂປ່ງໃສ ແລະ ສາມາດກວດສອບໄດ້;
6. ຮັບປະກັນຄວາມປອດໄພທາງດ້ານຊີວະພາບ ແລະ ຜົນປະໂຫຍດຂອງ ບຸກຄົນ, ນິຕິບຸກຄົນ ແລະ ການຈັດຕັ້ັ້ງ ຕາມກົດໝາຍ;
7. ນໍາໃຊ້ສັດປ່າ ໃຫ້ມີປະສິດທິຜົນ, ປະຢັດ, ບໍ່ກະທົບຕໍ່ສິິ່ງແວດລ້ອມ.

**ມາດຕາ 6 (ປັບປຸງ) ກໍາມະສິດກ່ຽວກັບສັດປ່າ**

ສັດປ່າທໍາມະຊາດທຸກຊະນິດ ໃນດິນແດນຂອງ ສປປ ລາວ ເປັນກໍາມະສິດຂອງວົງຄະນະຍາດແຫ່ງຊາດ ຊຶ່ງລັດເປັນຜູ້ຄຸ້ມຄອງຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ. ລັດ ຮັບຮູ້ສິດນໍາໃຊ້ສັດປ່າຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ຕາມກົດໝາຍ.

ສັດປ່າທີ່ ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ​ ລ້ຽງ ແລະ ຂະຫຍາຍພັນ ດ້ວຍເຫື່ອແຮງ ຫຼື ທຶນ ຂອງຕົນ ໂດຍໄດ້ຮັບອະນຸຍາດຈາກອົງການຄຸ້ມຄອງວຽກງານສັດປ່າ ເປັນກໍາມະສິດຂອງ ບຸກຄົນ, ນິຕິບຸກຄົນ ຫຼື ການຈັດ ຕັ້ັ້ງນັ້ນ.

**ມາດຕາ 7 (ປັບປຸງ) ພັນທະຂອງພົນລະເມືອງ**

**ພົນລະເມືອງທຸກຄົນ ມີພັນທະໃນການເຂົ້າຮ່ວມ, ປະກອບສ່ວນ ແລະ ໃຫ້ການຮ່ວມມື ໃນວຽກງານສັດປ່າ ຕາມກົດໝາຍ ເປັນຕົ້ນ ການປົກປັກຮັກສາ, ການແຈ້ງ ຫຼື ລາຍງານກ່ຽວກັບ ການເກີດພະຍາດສັດປ່າ, ການກະທໍາທີ່ເປັນການລະເມີດກົດໝາຍ, ການສະກັດກັ້ນຜົນກະທົບທາງລົບ ທີ່ຈະເກີດຂຶ້ນຕໍ່ສັດປ່າ.**

**ມາດຕາ 8 (ປັບປຸງ) ຂອບເຂດການນໍາໃຊ້ກົດໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ທີ່ ເຄື່ອນໄຫວ ແລະ ພົວພັນກັບວຽກງານສັດປ່າ ຢູ່ ສປປ ລາວ.

**ມາດຕາ 9 (ປັບປຸງ) ການຮ່ວມມືສາກົນ**

ລັດ ສົ່ງ​ເສີມ​ການ​ພົວພັນຮ່ວມ​ມື​ກັບ ​ຕ່າງປະ​ເທດ, ພາກພື້ນ ​ແລະ ສາກົນ ກ່ຽວກັບ​ວຽກງານສັດປ່າ​ ດ້ວຍ​ການ​ແລກປ່ຽນ ບົດຮຽນ, ຂໍ້​ມູນ ​ຂ່າວສານ, ການຄົ້ນຄວ້າວິທະຍາສາດ, ​ເຕັກ​ນິກ, ເຕັກໂນ​ໂລ​ຊີ, ພັດທະນາບຸກຄະລາກອນ ເພື່ອເຮັດໃຫ້ວຽກງານດັ່ງກ່າວ ຂະຫຍາຍຕົວ, ເຂັ້ມແຂງ, ທັນສະໄໝ ແລະ ປະຕິບັດຕາມສົນທິສັນຍາ ທີ່ ສປປ ລາວ ເປັນພາຄີ ​ແລະ ສັນຍາສາກົນທີ່ກ່ຽວຂ້ອງ.

**ພາກທີ II**

**ປະ​ເພດສັດປ່າ**

**ມາດຕາ 10 (ປັບປຸງ) ປະ​ເພດສັດປ່າ**

ສັດປ່າ ຢູ່ ສປປ ​ລາວ ​ແບ່ງເປັນ ສາມ ​ປະເພດ ດັ່ງນີ້:

1. ສັດປ່າ ປະເພດຫວງຫ້າມ ແມ່ນ ສັດປ່າບັນຊີ I;
2. ສັດປ່າ ປະເພດຄຸ້ມຄອງ ແມ່ນ ສັດປ່າບັນຊີ II;
3. ສັດປ່າ ປະເພດທົ່ວໄປ ແມ່ນ ສັດປ່າບັນຊີ III.

ກະຊວງກະສິກໍາ ແລະ ປ່າໄມ້ ເປັນຜູ້ຮັບຮອງບັນຊີສັດປ່າ ໃນແຕ່ລະໄລຍະ.

**ມາດຕາ 11 (ປັບປຸງ) ສັດປ່າບັນຊີ I**

ສັດປ່າບັນຊີ I ແມ່ນ ສັດປ່າ​ທີ່ ຫາຍາກ, ຖືກໄພຂົ່ມຂູ່ ແລະ ມີຄວາມສ່ຽງຕໍ່ການສູນພັນ, ມີຄວາມສໍາຄັນຕໍ່ ລະບົບນິເວດ, ການທ່ອງທ່ຽວແບບອະນຸລັກ ແລະ ການສຶກສາຄົ້ນຄວ້າດ້ານວິທະຍາສາດ.

ສັດ​ປ່າບັນຊີ I ຕ້ອງ​ໄດ້​ຄຸ້ມ​ຄອງ, ປົກ​ປັກ​ຮັກ​ສາ ແລະ ພັດ​ທະ​ນາ.

**ມາດຕາ 12 (ປັບປຸງ) ສັດປ່າບັນຊີ II**

ສັດປ່າບັນຊີ II ແມ່ນ ສັດປ່າທີ່ ຍັງບໍ່ຖືກໄພຂົ່ມຂູ່ຕໍ່ການສູນພັນ, ມີຄຸນປະໂຫຍດທາງດ້ານລະບົບນິເວດ, ເສດຖະກິດ-ສັງຄົມ ແລະ ການສຶກສາຄົ້ນຄວ້າດ້ານວິທະຍາສາດ.

ສັດປ່າບັນຊີ II ຕ້ອງມີການຄຸ້ມຄອງ, ປົກປັກຮັກສາ, ພັດທະນາ ແລະ ຄວບຄຸມການນໍາໃຊ້.

**ມາດຕາ 13 (ປັບປຸງ) ສັດປ່າບັນຊີ III**

ສັດປ່າບັນຊີ III ແມ່ນ ສັດປ່າ ທີ່ສາມາດຂະຫຍາຍພັນໄດ້ຕາມທໍາມະຊາດຢ່າງກວ້າງຂວາງ ຊຶິ່ງມີຄວາມ ສໍາຄັນຕໍ່ການພັດທະນາເສດຖະກິດ-ສັງຄົມ, ລະບົບນິເວດ, ຊີວິດການເປັນຢູ່ຂອງປະຊາຊົນ ແລະ ການສຶກສາຄົ້ນຄວ້າດ້ານວິທະຍາສາດ.

ສັດປ່າບັນຊີ III ສາມາດຊົມໃຊ້ໄດ້ ຕາມກົດໝາຍ ແລະ ຮັບປະກັນໃຫ້ມີການນໍາໃຊ້ແບບຍືນຍົງ.

**ພາກທີ III**

**ກິດຈະການກ່ຽວກັບສັດປ່າ**

**ໝວດທີ 1**

**ການຄຸ້ມຄອງສັດປ່າ**

**ມາດຕາ 14 (ປັບປຸງ) ການຄຸ້ມຄອງສັດປ່າ**

ການຄຸ້ມຄອງສັດປ່າ ປະກອບດ້ວຍກິດຈະການ ດັ່ງນີ້:

1. ການຂຶ້ນທະບຽນ ແລະ ແຈ້ງ​ບັນ​ຊີສັດປ່າ;
2. ການລ່າສັດປ່າ;
3. ການຄຸ້ມຄອງເຄື່ອງມືລ່າສັດປ່າ;
4. ການຄ້າຂາຍສັດປ່າ;
5. ການເຄື່ອນຍ້າຍສັດປ່າ;
6. ການນໍາເຂົ້າ, ການສົົ່ງອອກ, ການສົົ່ງອອກຄືນ ແລະ ການສົົ່ງຜ່ານ ສັດປ່າ;
7. ການສ້າງສວນສັດປ່າ;
8. ການສ້າງຟາມສັດປ່າ;
9. ການສະແດງລະຄອນສັດປ່າ;
10. ການສ້າງສາລະຄະດີສັດປ່າ;
11. ການທ່ອງທ່ຽວແບບອະນຸລັກສັດປ່າ;
12. ພິພິທະພັນສັດປ່າ;
13. ການເກັບຮັກສາ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ;
14. ລະບົບຂໍ້້ມູນ ຂ່າວສານ ກ່ຽວກັບສັດປ່າ;
15. ການແກ້ໄຂ້ຂໍ້ຂັດແຍ່ງລະຫວ່າງຄົນ ແລະ ສັດປ່າ;
16. ການຫຼຸດຜ່ອນຜົນກະທົບຕໍ່ສັດປ່າຈາກການພັດທະນາໂຄງການ;
17. ກິດຈະການອື່ນ.

**ມາດຕາ 15 (ປັບປຸງ) ການຂຶ້ນທະບຽນ ແລະ ແຈ້ງ​ບັນ​ຊີສັດປ່າ**

ສັດປ່າບັນຊີ I ທີ່ນໍາມາລ້ຽງ ຢູ່ໃນ ສວນສັດປ່າ, ຟາມສັດປ່າ, ສູນຟື້ນຟູ ແລະ ຂະຫຍາຍພັນ ສັດປ່າ ແລະ ສະຖານທີ່ອືິ່ນ ທີ່ໄດ້ຮັບອະນຸຍາດ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ຕ້ອງໄດ້ຂຶ້ນທະ ບຽນ ແລະ ແຈ້ງບັນຊີ ນໍາຫ້ອງການກະສິກໍາ ແລະ ປ່າໄມ້ຂັ້ນເມືອງ.

ສັດປ່າບັນຊີ II ທີ່ນໍາມາລ້ຽງ ຢູ່ໃນ ສວນສັດປ່າ, ຟາມສັດປ່າ, ສູນຟື້ນຟູ ແລະ ຂະຫຍາຍພັນ ສັດປ່າ ແລະ ສະຖານທີ່ອືິ່ນ ທີ່ໄດ້ຮັບອະນຸຍາດ ເພືິ່ອຈຸດປະສົງທາງການຄ້າ ຕ້ອງໄດ້ຂຶ້ນທະບຽນ ແລະ ແຈ້ງບັນຊີ ນໍາຫ້ອງ ການກະສິກໍາ ແລະ ປ່າໄມ້ຂັ້ນເມືອງ.

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ຕ້ອງແຈ້ງບັນຊີ ຈໍານວນ, ຊະນິດພັນ, ການເພີ່ມຂຶ້ນ ຫຼື ຫຼຸດລົງ ຂອງສັດປ່າ ທີ່ມີຢູ່ໃນການຄອບຄອງຂອງຕົນ ນໍາຫ້ອງການກະສິກໍາ ແລະ ປ່າໄມ້ຂັ້ນເມືອງ ໃນແຕ່ລະປີ.

ສໍາລັບສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ທີ່ຢູ່ໃນບັນຊີໄຊເຕັດ ໃຫ້ຂຶ້ນທະບຽນ ແລະ ແຈ້ງບັນຊີ ນໍາໜ່ວຍງານຄຸ້ມຄອງໄຊເຕັດ ຕາມລະບຽບການທີ່ກ່ຽວຂ້ອງ.

ສັດປ່າບັນຊີ III ທີ່ນຳມາລ້ຽງ ຫຼື ຂະຫຍາຍພັນ ບໍ່ຈຳເປັນຕ້ອງຂຶ້ນທະບຽນ ແລະ ແຈ້ງບັນຊີສັດປ່າ.

ສໍາລັບຂັ້ນຕອນ, ເງື່ອນໄຂ ຂອງການຂຶ້ນທະບຽນ ແລະ ແຈ້ງບັນຊີສັດປ່າ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 16 (ປັບປຸງ) ການລ່າສັດປ່າ**

**ການລ່າສັດປ່າ ແມ່ນ ການເອົາສັດປ່າ ດ້ວຍການ ຈັບ, ຍິງ, ໂຫ່, ດັກ, ໄລ່ຕ້ອນ ຫຼື ວິທີການອື່ນ.**

ການລ່າສັດປ່າ ຕ້ອງ​ປະ​ຕິ​ບັດ ​ດັ່ງ​ນີ້:

1. ສັດປ່າບັນຊີ I ບໍ່ອະນຸຍາດໃຫ້ລ່າຢ່າງເດັດຂາດ ເວັ້ນເສຍແຕ່ກໍລະນີຈຳເປັນ ເພື່ອການສຶກສາຄົ້ນຄວ້າ ແລະ ການຂະຫຍາຍພັນທີ່ບໍ່ແມ່ນຈຸດປະສົງທາງການຄ້າ ແຕ່ຕ້ອງຂໍອະນຸຍາດນໍາກະຊວງກະສິກໍາ ແລະ ປ່າໄມ້;
2. ສັດປ່າບັນຊີ II ​ອະນຸຍາດໃຫ້ລ່າ​ສັດ ບາງຊະນິດ, ບາງເຂດ ແລະ ບາງລະດູການ ເພື່ອນໍາໃຊ້ເຂົ້າໃນສາທາລະນະປະໂຫຍດ, ຄອບຄົວ ແລະ ຕາມປະເພນີ ໂດຍນໍາໃຊ້ເຄື່ອງມືທີ່ບໍ່​ມີ​ລັກ​ສະ​ນະ​ດັບ​ສູນ ຕາມການກໍານົດຂອງອົງການຄຸ້ມຄອງວຽກງານສັດປ່າ;
3. ສັດປ່າບັນຊີ III ອະນຸຍາດໃຫ້ລ່າໄດ້ ຕາມລະດູການທີ່ໄດ້ກໍານົດ ໂດຍນໍາໃຊ້ເຄືິ່ອງມືທີ່ບໍ່​ມີ​ລັກ​ສະ​ນະ​ດັບ​ສູນ.

**ມາດຕາ 17 (ປັບປຸງ)** **ການຄຸ້ມຄອງເຄື່ອງມືລ່າສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທີ່ມີຈຸດປະສົງ ຜະລິດ, ນໍາເຂົ້າ-ສົ່ງອອກ, ຄອບຄອງ ແລະ ນຳໃຊ້ ເຄືິ່ອງມືລ່າສັດປ່າ ຕ້ອງຂໍອະນຸຍາດນໍາຂະແໜງການກະສິກໍາ ແລະ ປ່າໄມ້ ແລະ ປະຕິບັດຕາມລະບຽບການ ຂອງຂະແໜງການທີ່ກ່ຽວຂ້ອງ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດລະບຽບການ ກ່ຽວກັບການຄຸ້ມຄອງເຄື່ອງມືລ່າສັດປ່າ.

**ມາດຕາ 18 (ປັບປຸງ) ການຄ້າຂາຍສັດປ່າ**

ສັດປ່າບັນຊີ I ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ບໍ່ອະນຸຍາດໃຫ້ຄ້າຂາຍຢ່າງເດັດຂາດ.

ສັດປ່າບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ເລີ່ມແຕ່ສາຍພັນ ຮຸ່ນ 2 ແລະ ຮຸ່ນຕໍ່ໄປ ອະນຸຍາດໃຫ້ຄ້າຂາຍໄດ້, ສ່ວນພໍ່ພັນ, ແມ່ພັນ ແລະ ສາຍພັນ ຮຸ່ນ 1 ບໍ່ອະນຸຍາດໃຫ້ຄ້າຂາຍ. ພໍ່ພັນ, ແມ່ພັນ ໃຫ້ປ່ອຍຄືນສູ່ທໍາມະຊາດ, ສ່ວນສາຍພັນ ຮຸ່ນ 1 ໃຫ້ຮັກສາໄວ້ ເປັນພໍ່ພັນ, ແມ່ພັນ ຫຼື ປ່ອຍຄືນສູ່ທໍາມະຊາດ.

ສັດປ່າບັນຊີ III ອະນຸຍາດໃຫ້ຄ້າຂາຍ ຕາມກົດໝາຍ.

ການຄ້າຂາຍສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ທີ່ຢູ່ໃນບັນຊີໄຊເຕັດ ໃຫ້ປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 19 (ປັບປຸງ) ການເຄື່ອນຍ້າຍສັດປ່າ**

ການເຄືິ່ອນຍ້າຍສັດປ່າ ບັນຊີ I ແລະ ບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ລະຫວ່າງແຂວງຕໍ່ແຂວງ ຕ້ອງຂໍອະນຸຍາດນໍາພະແນກກະສິກໍາ ແລະ ປ່າໄມ້ຂັ້ນແຂວງ ແລະ ຕ້ອງມີໃບຢັ້ງຢືນຖິິ່ນກໍາເນີດ, ໃບທະບຽນສັດ ແລະ ໃບຢັ້ງຢືນສຸຂະພາບສັດປ່າ ຕາມແຕ່ລະກໍລະນີ.

ການເຄືິ່ອນຍ້າຍສັດປ່າ ບັນຊີ I ແລະ ບັນຊີ II ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ລະຫວ່າງເມືອງຕໍ່ເມືອງ ຕ້ອງຂໍອະນຸຍາດນໍາຫ້ອງການກະສິກໍາ ແລະ ປ່າໄມ້ຂັ້ນເມືອງ ແລະ ຕ້ອງມີໃບຢັ້ງຢືນຖິິ່ນກໍາເນີດ, ໃບທະບຽນສັດ ແລະ ໃບຢັ້ງຢືນສຸຂະພາບສັດປ່າ ຕາມແຕ່ລະກໍລະນີ.

ການເຄື່ອນຍ້າຍສັດປ່າບັນຊີ III ບໍ່ຈໍາເປັນຕ້ອງຂໍອະນຸຍາດ ແຕ່ຕ້ອງມີໃບຢັ້ງຢືນສຸຂະພາບສັດປ່າ ຕາມແຕ່ລະກໍລະນີ.

**ມາດຕາ 20 (ປັບປຸງ)** **ການນໍາເຂົ້າ, ການສົົ່ງອອກ, ການສົົ່ງອອກຄືນ ແລະ ການສົົ່ງຜ່ານ ສັດປ່າ**

ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດປ່າ ໃຫ້​ປະ​ຕິ​ບັດ ​ດັ່ງ​ນີ້:

1. ສັດ​ປ່າບັນຊີ I ລວມທັງ ຊາກ, ຊິ້ນສ່ວນ ແລະ ຜະ​ລິດ​ຕະ​ພັນ ສັດ​ປ່າ ແມ່ນ ລັດຖະບານ ເປັນຜູ້ອະນຸຍາດ ຕາມການສະເໜີຂອງກະຊວງກະສິກໍາ ແລະ ປ່າໄມ້;
2. ສັດ​ປ່າ ບັນຊີ II ແລະ ບັນຊີ III ລວມທັງ ຊາກ, ຊິ້ນສ່ວນ ແລະ ຜະ​ລິດ​ຕະ​ພັນ ສັດ​ປ່າ ແມ່ນ ກະຊວງກະສິກໍາ ແລະ ປ່າໄມ້ ເປັນຜູ້ອະນຸຍາດ ຕາມການສະເໜີຂອງພະແນກກະສິກໍາ ແລະ ປ່າໄມ້ຂັ້ນແຂວງ.

ກະຊວງກະສິກໍາ ແລະ ປ່າໄມ້ ເປັນຜູ້ອະນຸມັດແຜນການປະຈໍາປີ ສໍາລັບການ ນໍາເຂົ້າ, ສົ່ງອອກ, ສົ່ງອອກຄືນ ແລະ ສົ່ງຜ່ານ ສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ຕາມການສະເໜີຂອງພະແນກ ກະສິກໍາ ແລະ ປ່າໄມ້ຂັ້ນແຂວງ.

ການນໍາເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດປ່າ ລວມທັງ ຊາກ, ຊິ້ນສ່ວນ ແລະ ຜະ​ລິດ​ຕະ​ພັນ ສັດ​ປ່າ ທຸກ​ຊະ​ນິດ ທີ່ຢູ່ໃນບັນຊີໄຊເຕັດ ຕ້ອງປະຕິບັດຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 21 (ປັບປຸງ) ການສ້າງສວນສັດປ່າ**

​ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງສວນສັດປ່າ ເພືິ່ອເປັນແຫຼ່ງທ່ອງທ່ຽວ, ສຶກສາຄົ້ນຄວ້າ, ໂຄສະນາ ເຜີຍແຜ່ ແລະ ປູກຈິດສໍານຶກ ໃຫ້ທົ່ວປວງຊົນ ຮູ້ຈັກຄຸນປະ ໂຫຍດ, ເຊີດຊູສະຕິຮັກ, ຫວງແຫນ, ປົກປັກຮັກສາ ແລະ ພັດທະນາ ສັດປ່າ ໃຫ້ຍືນຍົງ ໃຫ້ຂໍອະນຸຍາດນໍາກະຊວງກະສິກໍາ ແລະ ປ່າໄມ້.

ມາດຕະຖານ ແລະ ເງືິ່ອນໄຂ ກ່ຽວກັບການສ້າງສວນສັດ​ປ່າ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 22 (ປັບປຸງ) ການສ້າງຟາມສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງຟາມສັດປ່າເພື່ອເອົາສັດປ່າ ຈາກທໍາມະຊາດ ຫຼື ໄດ້ມີການຂະຫຍາຍພັນແລ້ວ ມາລ້ຽງ, ຄົ້ນຄວ້າ, ຂະຫຍາຍພັນເປັນສິນຄ້າ ຮັບໃຊ້ພາຍໃນ ແລະ ສົ່ງອອກຕ່າງປະເທດ ໃຫ້ຂໍອະນຸຍາດນໍາກະຊວງກະສິກໍາ ແລະ ປ່າໄມ້.

ມາດຕະຖານ ແລະ ເງືິ່ອນໄຂ ກ່ຽວກັບການສ້າງຟາມສັດປ່າ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 23 (ປັບປຸງ) ການສະແດງລະຄອນສັດປ່າ**

ການນໍາເອົາສັດປ່າ ໄປສະແດງລະຄອນຢູ່ສະຖານທີ່ໃດໜຶ່ງພາຍໃນປະເທດ ສາມາດດໍາເນີນການໄດ້ ໂດຍບໍ່ຕ້ອງຂໍອະນຸຍາດ.

ການນໍາເອົາສັດປ່າ ອອກໄປສະແດງລະຄອນຢູ່ຕ່າງປະເທດ ຫຼື ນໍາເອົາສັດປ່າຈາກຕ່າງປະເທດ ເຂົ້າມາ ສະແດງລະຄອນ ຢູ່ ສປປ ລາວຕ້ອງຂໍອະນຸຍາດ ນໍາອອກ ຫຼື ນໍາເຂົ້າ ຊົ່ວຄາວ ນໍາລັດຖະບານ ສໍາລັບສັດປ່າບັນຊີ I ແລະ ນໍາກະຊວງກະສິກໍາ ແລະ ປ່າໄມ້ ສໍາລັບສັດປ່າ ບັນຊີ II ແລະ ບັນຊີ III ແລະ ໃຫ້ປະຕິບັດຕາມກົດໝາຍທີ່ກ່ຽວຂ້ອງ.

ການນໍາເອົາສັດປ່າ ອອກໄປສະແດງລະຄອນຢູ່ຕ່າງປະເທດນັ້ນ ເມື່ອຮອດກໍານົດເວລາຕາມສັນຍາແລ້ວ ຕ້ອງນໍາສົ່ງສັດປ່ານັ້ນຄືນ. ໃນກໍລະນີສັດປ່າດັ່ງກ່າວ ຫາກມີການອອກລູກ ກໍຕ້ອງນໍາສົ່ງລູກມາພ້ອມ, ຖ້າສັດປ່າທີ່ນໍາໄປສະແດງລະຄອນ ຫາກຕາຍ ຕ້ອງໄດ້ສົ່ງ ຊາກ ຫຼື ຊິ້ນສ່ວນຂອງສັດປ່ານັ້ນຄືນ ແລະ ມີຄວາມຮັບຜິດ ຊອບຕາມສັນຍາ.

ການນໍາເອົາສັດປ່າໄປສະແດງລະຄອນຢູ່ຕ່າງປະເທດນັ້ນ ຕ້ອງມີ ໃບຢັ້ງຢືນສຸຂະພາບສັດປ່າ, ໃບຢັ້ງຢືນກໍາມະສິດສັດປ່າ ຫຼື ສັນຍາ, ສັນຍາຄໍ້ໍ້າປະກັນ ແລະ ປະຕິບັດຕາມກົດໝາຍຂອງປະເທດນໍາເຂົ້າ.

ສຳລັບການນໍາເອົາສັດປ່າທີ່ຢູ່ໃນບັນຊີໄຊເຕັດ ໄປສະແດງລະຄອນ ຢູ່ຕ່າງປະເທດ ໃຫ້ປະຕິບັດຕາມ ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

**ມາດຕາ 24 (ປັບປຸງ) ການສ້າງສາລະຄະດີສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງສາລະຄະດີສັດປ່າ ເພື່ອເຜີຍແຜ່, ປູກຈິດສໍານຶກ ກ່ຽວກັບການ ຄຸ້ມຄອງ, ປົກປັກຮັກສາ, ພັດທະນາ ແລະ ນໍາໃຊ້ ສັດປ່າ ຕິດພັນກັບການສົ່ງເສີມການທ່ອງທ່ຽວແບບອະນຸລັກ, ວິຖີດໍາລົງຊີວິດ ແລະ ວັດທະນະທໍາອັນດີງາມ ຂອງປະຊາຊົນລາວບັນດາເຜົ່າ ຕ້ອງຂໍອະນຸຍາດນໍາຂະແໜງການກະສິກໍາ ແລະ ປ່າໄມ້ ແລະ ຂະ​ແໜງ​ການ​ອື່ນ​ທີ່​ກ່ຽວ​ຂ້ອງ.

**ມາດຕາ 25 (ໃໝ່) ການທ່ອງທ່ຽວແບບອະນຸລັກສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ສາມາດດໍາເນີນການທ່ອງທ່ຽວ ທີ່ຕິດພັນກັບການອະນຸລັກສັດປ່າ ຕາມທີ່ລັດຈັດສັນໃຫ້ ແລະ ບໍ່ສົ່ງຜົນກະທົບທາງລົບຕໍ່ຊີວະນານາພັນ ແລະ ສິິ່ງແວດລ້ອມ ແຕ່ຕ້ອງຂໍອະນຸຍາດນໍາຂະ ແໜງການກະສິກໍາ ແລະ ປ່າໄມ້.

**ມາດຕາ 26 (ປັບປຸງ) ພິພິທະພັນສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທີ່ມີຈຸດປະສົງສ້າງພິພິທະພັນສັດປ່າ ເພືິ່ອເປັນສະຖານທີ່ສະສົມ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ທຸກປະເພດ ຕ້ອງຂໍອະນຸຍາດນໍາຂະແໜງການທີ່ກ່ຽວຂ້ອງ ບົນພື້ນ ຖານການເຫັນດີຈາກຂະແໜງການກະສິກໍາ ແລະ ປ່າໄມ້.

**ມາດຕາ 27 (ໃໝ່) ການເກັບຮັກສາ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ**

ຊາກ, ຊິ້ນສ່ວນ ແລະ ຜະລິດຕະພັນ ສັດ​ປ່າ ທີ່ໄດ້ຈາກ ການມອບ, ການສົ່ງຄືນ ຫຼື ການຮິບ ຕ້ອງເກັບຮັກສາໄວ້ໃນສະຖານທີ່ທີ່ປອດໄພ ພາຍໃຕ້ການຄຸ້ມຄອງຂອງຂະແໜງການກະສິກໍາ ແລະ ປ່າໄມ້. ສຳລັບ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ທີ່ຢູ່ໃນບັນຊີໄຊເຕັດ ໃຫ້ນໍາມາເກັບຮັກສາໄວ້ ຢູ່ໜ່ວຍງານຄຸ້ມຄອງວຽກງານໄຊເຕັດ.

ສໍາລັບ ຊາກ, ຊິ້ນສ່ວນ ແລະ ຜະ​ລິດ​ຕະ​ພັນ​ ສັດປ່າ ທີ່ຖືກຍຶດໃນຂະບວນການດໍາເນີນຄະດີ ຕ້ອງໄດ້ນໍາມາເກັບຮັກສາໄວ້ຢູ່ສະຖານທີ່ທີ່​ປອດ​ໄພ ພາຍໃຕ້ການຄຸ້ມຄອງຂອງເຈົ້າໜ້າທີ່ປ່າໄມ້​ ຈົນກວ່າຈະສິ້ນສຸດການດໍາເນີນຄະດີ. ໃນກໍລະນີ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ທີ່ມີລັກສະນະເນົ່າເປື່ອຍ ຫຼື ບໍ່ສາມາດເກັບຮັກສາໄວ້ດົນ ຫຼື ເກັບຮັກສາທີ່ນຳໃຊ້ງົບປະມານສູງ ຕ້ອງແຕ່ງຕັ້ງຄະນະກຳມະການ ເພື່ອແກ້ໄຂ ຕາມລະບຽບການ.

**ມາດຕາ 28 (ໃໝ່) ລະບົບຂໍ້້ມູນ ຂ່າວສານ ກ່ຽວກັບສັດປ່າ**

ລະບົບຂໍ້ມູນ ຂ່າວສານ ກ່ຽວກັບສັດປ່າ ແມ່ນ ບ່ອນເກັບກໍາ, ສັງລວມ, ເກັບຮັກສາ, ວິເຄາະ, ວິໄຈ ແລະ ສະໜອງຂໍ້ມູນ ຂ່າວສານ ໃນຮູບແບບເຈ້ຍ ແລະ ຮູບແບບເອເລັກໂຕຣນິກ.

ກະຊວງກະສິກໍາ ແລະ ປ່າໄມ້ ສ້າງ, ປັບປຸງ, ຄຸ້ມຄອງ ແລະ ນໍາໃຊ້ຂໍ້ມູນ ຂ່າວສານ ກ່ຽວກັບສັດປ່າ ລວມທັງການສະໜອງ ແລະ ແລກປ່ຽນຂໍ້ມູນ ຂ່າວສານດັ່ງກ່າວ ໂດຍປະສານສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ພະແນກກະສິກໍາ ແລະ ປ່າໄມ້, ຫ້ອງການກະສິກໍາ ແລະ ປ່າໄມ້ ປັບປຸງລະບົບຂໍ້ມູນ ຂ່າວສານ ສັດປ່າໃຫ້ເຊື່ອມຕໍ່ກັບລະບົບຂໍໍ້ມູນ ຂ່າວສານ ຂອງກະຊວງກະສິກໍາ ແລະ ປ່າໄມ້ ລວມທັງສະໜອງ ແລະ ແລກປ່ຽນຂໍ້ມູນຂ່າວສານ ກ່ຽວກັບສັດປ່າ ຕາມຄວາມຮັບຜິດຊອບຂອງຕົນ.

ບຸກຄົນ, ນິຕິບຸກຄົນ, ການຈັດຕັ້ງ ທັງພາຍໃນ ແລະ ຕ່າງປະເທດ ສາມາດເຂົ້າເຖິງ ແລະ ນໍາໃຊ້ຂໍ້ມູນໃນລະບົບຂໍ້ມູນ ຂ່າວສານ ກ່ຽວກັບສັດປ່າ ເຂົ້າໃນການເຄື່ອນໄຫວວຽກງານຂອງຕົນ ຕາມການອະນຸຍາດຂອງຂະແໜງການກະສິກໍາ ແລະ ປ່າໄມ້ ໂດຍສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 29 (ໃໝ່) ການແກ້ໄຂຂໍ້ຂັດແຍ່ງລະຫວ່າງ ຄົນ ແລະ ສັດປ່າ**

ຂະແໜງການກະສິກໍາ ແລະ ປ່າໄມ້ ເປັນເຈົ້າການປະສານສົມທົບກັບ ຂະແໜງການ, ອົງການ, ອົງການປົກຄອງທ້ອງຖິ່ນ ແລະ ປະຊາຊົນ ທີ່ກ່ຽວຂ້ອງ ເພື່ອປ້ອງກັນ ແລະ ຄວບຄຸມ ຂໍ້ຂັດແຍ່ງລະຫວ່າງຄົນ ແລະ ສັດປ່າ.

ໃນກໍລະນີສັດປ່າ ກໍ່ຄວາມເສຍຫາຍ ຕໍ່ ຊີວິດ, ສຸຂະພາບ, ຊັບສິນ ແລະ ຄວາມປອດໄພຂອງຄົນນັ້ນ ບຸກຄົນ, ນິຕິບຸກຄົນ ແລະ ການຈັດຕັ້ງທີ່ກ່ຽວຂ້ອງ ຕ້ອງແກ້ໄຂຢ່າງທັນການ ແລະ ນຳໃຊ້ມາດຕະການ ທີ່ເໝາະສົມຕາມລະບຽບການ ພ້ອມທັງລາຍງານຕໍ່ອົງການທີ່ກ່ຽວຂ້ອງ.

ມາດຕະການແກ້ໄຂຂໍ້ຂັດແຍ່ງ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 30 (ໃໝ່) ການຫຼຸດຜ່ອນຜົນກະທົບຕໍ່ສັດປ່າຈາກການພັດທະນາໂຄງການ**

ຂະແໜງການກະສິກໍາ ແລະ ປ່າໄມ້ ເປັນເຈົ້າການປະສານສົມທົບກັບ ຂະແໜງການ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ໂດຍການມີສ່ວນຮ່ວມຂອງປະຊາຊົນ ຄຸ້ມຄອງ, ຕິດຕາມ ແລະ ກວດກາ ໂຄງການລົງທຶນ ເພື່ອຮັບປະກັນໃຫ້ມີຜົນກະທົບໜ້ອຍທີ່ສຸດຕໍ່ສັດປ່າ ແລະ ຖິ່ນທີ່ຢູ່ອາໄສຂອງສັດປ່າ. ໃນກໍລະນີໂຄງການ ຫາກສົ່ງຜົນກະທົບຕໍ່ສັດປ່າ ຜູ້ພັດທະນາໂຄງການ ຕ້ອງຮັບຜິດຊອບຈັດຕັ້ງປະຕິບັດລຳດັບມາດຕະການຫຼຸດຜ່ອນຜົນກະ ທົບ ແລະ ການຊົດເຊີຍຕາມກົດໝາຍ.

ໃນໄລຍະກະກຽມໂຄງການ, ຖ້າຜົນຂອງການປະເມີນຄວາມເປັນໄປໄດ້ ບໍ່ສາມາດທົດແທນຊີວະນານາພັນເທົ່າເດີມ, ໂຄງການດັ່ງກ່າວ ກໍຈະບໍ່ໄດ້ຮັບການອະນຸມັດ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດກ່ຽວກັບການຊົດເຊີຍຜົນກະທົບຕໍ່ສັດປ່າ.

**ໝວດທີ 2**

**ການປົກປັກຮັກສາສັດປ່າ**

**ມາດຕາ 31 (ປັບປຸງ) ການປົກປັກຮັກສາສັດປ່າ**

ການປົກປັກຮັກສາສັດປ່າ ປະກອບດ້ວຍກິດຈະການ ດັ່ງນີ້:

1. ການສໍາຫຼວດສັດປ່າ;
2. ການກໍານົດເຂດປົກປັກຮັກສາສັດປ່າ;
3. ການສ້າງສູນຟື້ນຟູສຸຂະພາບສັດປ່າ;
4. ການປ່ອຍສັດປ່າຄືນສູ່ທໍາມະຊາດ;
5. ການສຶກສາຄົ້ນຄວ້າດ້ານວິທະຍາສາດ;
6. ການປູກຈິດສໍານຶກ;
7. ກິດຈະການອື່ນ.

**ມາດຕາ 32 (ປັບປຸງ) ການສໍາຫຼວດສັດປ່າ**

ການສໍາຫຼວດສັດປ່າ ແມ່ນ ການເກັບກໍາຂໍ້ໍ້ມູນກ່ຽວກັບ ຊະນິດພັນ, ຈໍານວນປະຊາກອນ, ຄວາມຫຼາກຫຼາຍທາງດ້ານພັນທຸກໍາ, ສະພາບການຄົງຕົວ, ການຂະຫຍາຍຕົວ, ຖິິ່ນທີ່ຢູ່ອາໄສ, ເຂດປົກປັກຮັກສາພັນ ສັດປ່າ ແລະ ອື່ນໆ.

ຂະແໜງການກະສິກໍາ ແລະ ປ່າໄມ້ ເປັນເຈົ້າການປະສານສົມທົບກັບ ຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ໃນການສໍາຫຼວດ ແລະ ສ້າງລະບົບຖານຂໍ້ມູນ ຂ່າວສານ ກ່ຽວກັບສັດປ່າ ເພື່ອສະ ໜອງໃຫ້ແກ່​ການວາງແຜນພັດທະນາໃນແຕ່ລະເຂດ ແຕ່ລະໄລຍະ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງໃນການສໍາຫຼວດສັດປ່າ ຕ້ອງຂໍອະນຸຍາດນໍາຂະແໜງ ການກະສິກຳ ແລະ ປ່າໄມ້.

**ມາດຕາ 33 (ປັບປຸງ) ການກໍານົດເຂດປົກປັກຮັກສາສັດປ່າ**

ຂະແໜງການກະສິກໍາ ແລະ ປ່າໄມ້ ປະສານສົມທົບກັບ ຂະແໜງການ, ອົງການປົກຄອງທ້ອງຖິ່ນ ທີ່ກ່ຽວຂ້ອງ ກໍານົດ ຖິ່ນທີ່ຢູ່ອາໄສ, ເຂດອະນຸລັກພັນ ແລະ ແຫຼ່ງອາຫານ ຂອງສັດປ່າ ຕາມຂໍ້ມູນຕົວຈິງທີ່ໄດ້ຈາກການສໍາຫຼວດ ດ້ວຍການເຂົ້າຮ່ວມຂອງປະຊາຊົນ ພ້ອມທັງອອກລະບຽບການໃນການຄຸ້ມຄອງເຂດປົກປັກຮັກສາສັດປ່າ ຕາມຄວາມຮັບຜິດຊອບຂອງຕົນ.

**ມາດຕາ 34 (ໃໝ່) ການສ້າງສູນຟື້ນຟູສຸຂະພາບສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງສ້າງສູນຟື້ນຟູສຸຂະ ພາບສັດປ່າ ເພືິ່ອເປັນບ່ອນ ພັກຟື້ນ, ປິ່ນປົວ ສັດປ່າ ທີ່ຕິດເຊື້ອພະຍາດ, ບາດເຈັບ ຫຼື ອ່ອນເພຍ ຕ້ອງຂໍອະນຸຍາດ ນໍາກະຊວງກະສິກໍາ ແລະ ປ່າໄມ້.

ໃນກໍລະນີສັດປ່າ ທີ່ຖືກຍຶດ, ອາຍັດ, ຮິບ ຫຼື ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ມອບໃຫ້ ຕ້ອງໄດ້ນໍາມາກວດສຸຂະພາບ, ຟື້ນຟູ ແລະ ປິ່ນປົວ ຢູ່ສູນຟື້ນຟູສຸຂະພາບສັດປ່າ ຕາມແຕ່ລະກໍລະນີ.

ກະຊວງກະສິກໍາ ແລະ ປ່າໄມ້ ເປັນຜູ້ກຳນົດລະບຽບການ ກ່ຽວກັບການສ້າງສູນຟື້ນຟູສຸຂະພາບສັດປ່າ.

**ມາດຕາ 35 (ໃໝ່) ການປ່ອຍສັດປ່າຄືນສູ່ທໍາມະຊາດ**

ການປ່ອຍສັດປ່າຄືນສູ່ທໍາມະຊາດ ຕ້ອງຈັດຕັ້ງປະຕິບັດ ຢູ່ພື້ນທີ່ປ່າໄມ້ ຫຼື ຖິ່ນທີ່ຢູ່ອາໄສທໍາມະຊາດ ທີ່ມີຄວາມເໝາະສົມ, ມີສະພາບແວດລ້ອມທີ່ສັດຊະນິດພັນນັ້ນ ສາມາດອາໄສຢູ່ໄດ້ ແລະ ບໍ່ສົ່ງຜົນກະທົບຕໍ່ຊະນິດພັນອື່ນ ໂດຍມີການຄຸ້ມຄອງ, ປົກປັກຮັກສາຢ່າງເຂັ້ມງວດ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດລະບຽບການກ່ຽວກັບການປ່ອຍສັດປ່າຄືນສູ່ທໍາມະຊາດ.

**ມາດຕາ 36 (ປັບປຸງ) ການສຶກສາຄົ້ນຄວ້າດ້ານວິທະຍາສາດ**

ການສຶກສາຄົ້ນຄວ້າດ້ານວິທະຍາສາດ ແມ່ນ ການດຳເນີນ ການວິເຄາະ, ວິໄຈ ກ່ຽວກັບຊະນິດພັນ, ການຂະຫຍາຍພັນ, ສືບພັນ, ພັນທຸກໍາ, ອາຫານ, ການຈະເລີນເຕີບໂຕ, ລະບົບນິເວດ ແລະ ຄຸນປະໂຫຍດ ລວມທັງ ການຊອກຫາຮູບແບບ ແລະ ມາດຕະຖານເຕັກນິກ ເພື່ອນໍາໃຊ້ເຂົ້າໃນວຽກງານສັດປ່າ.

ບຸກຄົນ, ນິຕິບຸກຄົນ ຫຼື ການຈັດຕັ້ັ້ງ ສາມາດດໍາເນີນການຄົ້ນຄວ້າດ້ານວິທະຍາສາດ ກ່ຽວກັບສັດປ່າ ພ້ອມທັງການລົງທຶນ ສ້າງສະຖາບັນ ຫຼື ສູນຄົ້ນຄວ້າດ້ານວິທະຍາສາດ ຕາມການອະນຸຍາດຂອງຂະແໜງການທີ່ກ່ຽວຂ້ອງ ແລະ ຖືກຕ້ອງຕາມກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ.

ການນໍາເອົາຕົວຢ່າງ ສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ໄປຄົ້ນຄວ້າດ້ານວິທະຍາສາດ ຢູ່ຕ່າງປະເທດ ຕ້ອງຂໍອະນຸຍາດນໍາກະຊວງກະສິກໍາ ແລະ ປ່າໄມ້. ພາຍຫຼັງສໍາເລັດການຄົ້ນຄວ້າດ້ານວິທະຍາສາດແລ້ວ ຕ້ອງສົ່ງຜົນການຄົ້ນຄວ້າ ໃຫ້ກະຊວງກະສິກໍາ ແລະ ປ່າໄມ້ ພາຍໃນເວລາ ສິບຫ້າວັນ.

ຜູ້ໄດ້ຮັບອະນຸຍາດ ແລະ ໄດ້ຮັບຜົນປະໂຫຍດ ຈາກການຄົ້ນຄວ້າດ້ານວິທະຍາສາດ ຕ້ອງໄດ້ແບ່ງປັນຜົນປະໂຫຍດໃຫ້ລັດ ຕາມການຕົກລົງ.

**ມາດຕາ 37 (ໃໝ່) ການປູກຈິດສໍານຶກ**

ການປູກຈິດສຳນຶກ ແມ່ນ ການໂຄສະນາ ເຜີຍແຜ່ ແລະ ສຶກສາອົບຮົມ ກ່ຽວກັບຄວາມ​ໝາຍ ແລະ ຄວາມ​ສໍາ​ຄັນຂ​ອງວຽກ​ງານ​ສັດ​ປ່າ ໂດຍຜ່ານສື່ມວນຊົນ, ການຮຽນ-ການສອນ, ຊຸກຍູ້ ແລະ ສົ່ງເສີມ ການສ້າງກິດຈະກໍາກ່ຽວກັບວຽກງານສັດປ່າ ເພື່ອ​ປຸກ​ລະ​ດົມ​ທົ່ວ​ປວ​ງ​ຊົນ​ ເຊີດ​ຊູ​ສະ​ຕິ​ຮັກ, ຫວງ​ແຫນ, ຖະ​ໜອມ, ປ່ຽນແປງພຶດຕິກໍາໃນການນໍາໃຊ້ສັດປ່າ ແລະ ເປັນ​ເຈົ້າ​ການ​ເຂົ້າ​ຮ່ວມ​ໃນ​ການ​ຄຸ້ມ​ຄອງ, ປົກປັກຮັກສາ ແລະ ພັດທະນາ ​ສັດ​ປ່າແບບ​ຍືນ​ຍົງ.

ຂະແໜງການກະສິກໍາ ແລະ ປ່າໄມ້ ເປັນເຈົ້າການປະສານສົມທົບກັບຂະແໜງການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ກ່ຽວກັບການປູກຈິດສໍານຶກ.

**ໝວດທີ 3**

**ການພັດທະນາສັດປ່າ**

**ມາດຕາ 38 (ປັບປຸງ) ການພັດທະນາສັດປ່າ**

ການພັດທະນາສັດປ່າ ປະກອບດ້ວຍກິດຈະການ ດັ່ງນີ້:

1. ການຂະຫຍາຍພັນສັດປ່າ;
2. ການລ້ຽງສັດປ່າ;
3. ກິດຈະການອື່ນ.

**ມາດຕາ 39 (ປັບປຸງ) ການຂະຫຍາຍພັນສັດປ່າ**

ການຂະຫຍາຍພັນສັດປ່າ ແມ່ນ ການເພີ່ມຈໍານວນປະຊາກອນສັດປ່າ ແລະ ຄວາມຫຼາກຫຼາຍທາງດ້ານພັນທຸກໍາ ດ້ວຍການປະສົມພັນແບບ ທໍາມະຊາດ, ເຄິ່ງທໍາມະຊາດ, ການປະສົມພັນທຽມ ຫຼື ການນໍາໃຊ້ເຕັກນິກວິຊາການອື່ນ ລວມທັງການຟື້ນຟູບູລະນະ ຖິ່ນທີ່ຢູ່ອາໄສ ທີ່ເສື່ອມໂຊມ, ແຫຼ່ງອາຫານ ແລະ ແຫຼ່ງແພ່ພັນ ເພື່ອປ້ອງກັນການສູນພັນຂອງສັດປ່າ.

ບຸກຄົນ, ນິຕິບຸກຄົນ ​​ຫຼື ການຈັດ​ຕັ້ງ ທີ່ມີຈຸດປະສົງຂະຫຍາຍພັນ​ສັດປ່າ ຕ້ອງປະຕິບັດຕາມ ນະໂຍບາຍ, ວິທີການ, ລະບຽບການ ແລະ ມາດຕະຖານເຕັກນິກ ທີ່ຂະແໜງການກະສິກຳ ແລະ ປ່າໄມ້ ກໍານົດ.

**ມາດຕາ 40 (ປັບປຸງ) ການລ້ຽງສັດປ່າ**

ການລ້ຽງສັດປ່າ ແມ່ນ ການນໍາເອົາສັດປ່າ ມາລ້ຽງໃນສະຖານທີ່ ທີ່ເໝາະສົມ ແລະ ຖືກຕ້ອງຕາມມາດ ຕະຖານເຕັກນິກ ຊຶ່ງມີການຄຸ້ມຄອງ, ການປົກປັກຮັກສາ, ການນໍາໃຊ້ແນວພັນ ແລະ ການບໍລິຫານຈັດການ ເພື່ອເຮັດໃຫ້ສັດປ່າ ມີສຸຂະພາບແຂງແຮງ, ຈະເລີນເຕີບໂຕ, ມີຜົນຜະລິດຫຼາຍຂຶ້ນ ແລະ ບໍ່ມີຜົນກະທົບທາງລົບຕໍ່ສິ່ງແວດລ້ອມ.

ສັດປ່າບັນຊີ I ທີ່ໄດ້ມາຈາກທໍາມະຊາດ ຫຼື ຈາກບ່ອນອື່ນທີ່ບໍ່ໄດ້ຂະຫຍາຍພັນ ບໍ່ອະນຸຍາດໃຫ້ລ້ຽງຢ່າງເດັດຂາດ, ເວັ້ນເສຍແຕ່ກໍລະນີຈໍາເປັນ ເພື່ອການສຶກສາຄົ້ນຄວ້າ ແລະ ການຂະຫຍາຍພັນທີ່ບໍ່ແມ່ນຈຸດປະສົງທາງການຄ້າ.

ສັດປ່າບັນຊີ II ອະນຸຍາດໃຫ້ລ້ຽງ ເພື່ອສຶກສາຄົ້ນຄວ້າ ແລະ ຂະຫຍາຍພັນ. ໃນກໍລະນີສັດປ່າຊະນິດ ດັ່ງກ່າວ ຫາກໄດ້ຂະຫຍາຍພັນແລ້ວ ເລີ່ມແຕ່ສາຍພັນ ຮຸ່ນ 1 ແລະ ຮຸ່ນຕໍ່ໄປ ອະນຸຍາດໃຫ້ລ້ຽງແບບຄອບຄົວ ແລະ ແບບທຸລະກິດຕາມກົດໝາຍ.

ສັດປ່າບັນຊີ III ອະນຸຍາດໃຫ້ລ້ຽງ ແບບຄອບຄົວ ແລະ ແບບທຸລະກິດ ຕາມກົດໝາຍ.

ກະຊວງກະສິກຳ ແລະ ປ່າໄມ້ ເປັນຜູ້ກຳນົດມາດຕະຖານເຕັກນິກ ກ່ຽວກັບການລ້ຽງສັດປ່າ.

**ໝວດທີ 4**

**ການນໍາໃຊ້ສັດປ່າ**

**ມາດຕາ 41 (ປັບປຸງ) ປະເພດການນໍາໃຊ້ສັດປ່າ**

ການນໍາໃຊ້ສັດປ່າ ມີ ສີິ່ ປະເພດ ດັ່ງນີ້:

1. ການນໍາໃຊ້ເພື່ອສາທາລະນະປະໂຫຍດ;
2. ການນໍາໃຊ້ເພື່ອຄອບຄົວ;
3. ການນໍາໃຊ້ຕາມປະເພນີ;
4. ການນໍາໃຊ້ເພື່ອທຸລະກິດ.

ການ​ນໍາ​ໃຊ້ສັດ​ປ່າ ທຸກ​ປະ​ເພດ​​ ຕ້ອງຮັບ​ປະ​ກັນ​ຄວາມ​ຍືນ​ຍົງ, ຄວາມ​ສົມ​ດຸນ​ຂອງ​ລະ​ບົບ​ນິ​ເວດ​ ແລະ ບໍ່​ໃຫ້​ມີ​ຜົນ​ກະ​ທົບ​ທາງລົບຕໍ່​​ສິ່ງ​ແວດ​ລ້ອມ​.

**ມາດຕາ 42 (ປັບປຸງ) ການນໍາໃຊ້ເພື່ອສາທາລະນະປະໂຫຍດ**

ການນໍາໃຊ້ເພື່ອສາທາລະນະປະໂຫຍດ ແມ່ນ ການນໍາເອົາສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດ ຕະພັນ ສັດປ່າ ມາຮັບໃຊ້ຜົນປະໂຫຍດສ່ວນລວມ ເປັນຕົ້ນ ການສຶກສາຄົ້ນຄວ້າດ້ານວິທະຍາສາດ, ການທ່ອງ ທ່ຽວ, ການກິລາ ແຕ່ຕ້ອງປະຕິບັດຕາມກົດໝາຍ.

ການນໍາໃຊ້ສັດປ່າບັນຊີ I ເພື່ອສາທາລະນະປະໂຫຍດ ຕ້ອງຂໍອະນຸຍາດນຳກະຊວງກະສິກໍາ ແລະ ປ່າໄມ້ ຕາມການສະເໜີຂອງພະແນກກະສິກໍາ ແລະ ປ່າໄມ້ຂັ້ນແຂວງ.

ການນໍາໃຊ້ສັດປ່າບັນຊີ II ເພື່ອສາທາລະນະປະໂຫຍດ ຕ້ອງຂໍອະນຸຍາດນໍາພະແນກກະສິກໍາ ແລະ ປ່າໄມ້ຂັ້ນແຂວງ ຕາມການສະເໜີຂອງຫ້ອງການກະສິກໍາ ແລະ ປ່າໄມ້ຂັ້ນເມືອງ.

ການນໍາໃຊ້ສັດປ່າບັນຊີ III ເພືິ່ອສາທາລະນະປະໂຫຍດ ສາມາດນໍາໃຊ້ໄດ້ໂດຍບໍ່ຕ້ອງຂໍອະນຸຍາດ.

**ມາດຕາ 43 (ປັບປຸງ) ການນໍາໃຊ້ເພື່ອຄອບຄົວ**

ການນໍາໃຊ້ເພືິ່ອຄອບຄົວ ແມ່ນ ການນໍາເອົາສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າບັນຊີ III ມານໍາໃຊ້ເພືິ່ອ ບໍລິໂພກ, ເອ້ຢ້ອງ ແລະ ອືິ່ນໆ ຕາມລະດູການ ແລະ ສະຖານທີ່ທີ່ອະນຸຍາດ, ນໍາໃຊ້ວິທີການ ແລະ ເຄືິ່ອງມືທີ່ບໍ່ມີລັກສະນະດັບສູນ.

ສໍາລັບການນໍາໃຊ້ສັດປ່າບັນຊີ II ເພື່ອຄອບຄົວ ຕ້ອງຂໍອະນຸຍາດ ຕາມລະບຽບການ.

**ມາດຕາ 44 (ປັບປຸງ) ການນໍາໃຊ້ຕາມປະເພນີ**

ການນໍາໃຊ້ຕາມປະເພນີ ແມ່ນ ການນໍາເອົາສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ບັນຊີ II ແລະ ບັນຊີ III ມານໍາໃຊ້ເພື່ອຄວາມຈໍາເປັນທາງດ້ານວັດທະນະທໍາ ຫຼື ຄວາມເຊື່ອຖື ທີ່ເຄີຍປະຕິບັດ ກັນມາ ເປັນຕົ້ນ ການປ່ອຍນົກ, ປ່ອຍເຕົ່າ, ປ່ອຍງູ, ເຄື່ອງສັກກະລະບູຊາ.

**ມາດຕາ 45 (ປັບປຸງ) ການນໍາໃຊ້ເພື່ອທຸລະກິດ**

ການນໍາໃຊ້ເພື່ອທຸລະກິດ ແມ່ນ ການນໍາເອົາສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ເພື່ອດໍາເນີນທຸລະກິດ ເປັນຕົ້ນ ສວນສັດປ່າ, ຟາມສັດປ່າ, ການນໍາເຂົ້າ, ການສົ່ງອອກ, ການສົ່ງອອກຄືນ, ການສົ່ງຜ່ານ, ການສ້າງສາລະຄະດີສັດປ່າ.

ການນໍາໃຊ້ເພື່ອທຸລະກິດ ຕ້ອງປະຕິບັດໃຫ້ສອດຄ່ອງກັບ ກົດໝາຍ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນທີ່ກ່ຽວຂ້ອງ. 

**ໝວດທີ 5**

**ການປ້ອງກັນ ແລະ ຄວບຄຸມ ພະຍາດສັດປ່າ**

**ມາດຕາ 46 (ໃໝ່) ການປ້ອງກັນພະຍາດສັດປ່າ**

ການປ້ອງກັນພະຍາດສັດປ່າ ແມ່ນ ການກໍານົດແຜນການ ແລະ ມາດຕະການດ້ານວິຊາການ ກ່ອນການເກີດພະຍາດ ​​ເພື່ອກັນ ​ແລະ ຫຼຸດຜ່ອນປັດໄຈສ່ຽງ ທີ່ຈະພາໃຫ້ເກີດພະຍາດສັດປ່າ ລວມທັງການເຝົ້າລະວັງພະຍາດ​​ສັດປ່າ ແລະ ການແຈ້ງການ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລ້ຽງສັດປ່າ ຕ້ອງດໍາເນີນການປ້ອງກັນພະຍາດຢ່າງເປັນປົກກະຕິ ຕາມການແນະນໍາ ຂອງຂະແໜງການກະສິກຳ ແລະ ປ່າໄມ້.

**ມາດຕາ 47 (ໃໝ່) ພະຍາດສັດປ່​າທີ່ຈໍາເປັນຕ້ອງແຈ້ງ**

ພະຍາດສັດ​ປ່າທີ່ຈໍາເປັນຕ້ອງແຈ້ງ ແມ່ນ ພະຍາດສັດປ່າ​ທີ່ຮ້າຍແຮງ ທີ່ສາມາດຕິດຕໍ່ຈາກສັດປ່າ ສູ່ ສັດປ່າ ຫຼື ສັດລ້ຽງ, ສັດ​ປ່າ ສູ່ ຄົນ ຊຶ່ງມີການແພ່ລາມໄວ, ສ້າງຜົນກະທົບທາງລົບ ຕໍ່ ຊີວິດ, ສຸຂະພາບ ຂອງສັດ ແລະ ຄົນ, ເສດຖະກິດ ແລະ ສັງຄົມ.

ກະຊວງກະສິກໍາ ແລະ ປ່າໄມ້ ຕ້ອງກໍານົດບັນຊີພະຍາດສັດປ່າທີ່ຈໍາເປັນຕ້ອງແຈ້ງ ບົນພື້ນຖານບັນຊີພະຍາດສັດປ່າ ທີ່ຈໍາເປັນຕ້ອງແຈ້ງຂອງອົງການສຸຂະພາບສັດສາກົນ ແລ້ວປະກາດໃຫ້ສາທາລະນະຊົນຮັບຮູ້ ໃນແຕ່ລະໄລຍະ.

**ມາດຕາ 48 (ໃໝ່) ການເຝົ້າລະວັງພະຍາດສັດປ່າ**

ການເຝົ້າລະວັງພະຍາດສັດ​ປ່າ ແມ່ນ ການຕິດຕາມ, ເກັບກໍາ ແລະ ວິເຄາະຂໍ້ມູນ ຂ່າວສານ ກ່ຽວກັບສຸຂະພາບ ແລະ ພະຍາດສັດປ່າ ຢ່າງເປັນລະບົບ ລວມທັງການລາຍງານ ແລະ ແຈ້ງຂໍ້ມູນ ຂ່າວສານ ໃຫ້ພາກສ່ວນທີ່ກ່ຽວຂ້ອງ ເພື່ອດໍາເນີນການປ້ອງກັນ ແລະ ຄວບຄຸມພະຍາດໃຫ້ທັນການ.

ຂະແໜງການກະສິກໍາ ແລະ ປ່າໄມ້ ປະສານສົມທົບກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ທັງພາຍໃນ ແລະ ຕ່າງປະເທດ ດຳເນີນການເຝົ້າລະວັງພະຍາດສັດປ່າ ໃຫ້ມີປະສິດທິພາບ.

ກະຊວງກະສິກໍາ ແລະ ປ່າໄມ້ ເປັນຜູ້ສ້າງແຜນເຝົ້າລະວັງ ແລະ ຄູ່ມືແນະນໍາ ການເຝົ້າລະວັງພະຍາດສັດປ່າທີ່ຈຳເປັນຕ້ອງແຈ້ງ ແຕ່ລະປະເພດ.

**ມາດຕາ 49 (ໃໝ່) ການລາຍງານພະຍາດສັດປ່າ**

ບຸກຄົນ, **ນິຕິບຸກຄົນ ຫຼື ການຈັດຕັ້ງ ທີ່ພົບເຫັນ ຫຼື ສົງໄສ** ສັດປ່າ ຕິດພະຍາດທີ່ຈໍາເປັນຕ້ອງແຈ້ງ ຫຼື ຕາຍເປັນຈໍານວນຫຼາຍ ໃນໄລຍະເວລາທີ່ໃກ້ຄຽງກັນ **ຕ້ອງລາຍງານໃຫ້ອົງການຄຸ້ມຄອງວຽກງານສັດປ່າ ພາຍໃນເວລາ ຊາວສີ່ຊົ່ວໂມງ.**

**ໃນກໍລະນີໄດ້ຮັບການຢັ້ງຢືນ ການພົບເຊື້ອພະຍາດສັດປ່າທີ່ຈຳເປັນຕ້ອງແຈ້ງແລ້ວ ກະຊວງກະສິກໍາ ແລະ ປ່າໄມ້ ຕ້ອງອອກແຈ້ງການຢ່າງເປັນລາຍລັກອັກສອນ ໃຫ້ແກ່ສາທາລະນະຊົນ ແລະ ລາຍງານໃຫ້ອົງການຈັດຕັ້ງສາກົນທີ່ກ່ຽວຂ້ອງ. ໃນກໍລະນີພະຍາດສັດປ່າຕິດຕໍ່ສູ່ຄົນ ກໍຕ້ອງແຈ້ງໃຫ້ຂະແໜງການສາທາລະນະສຸກ ພາຍໃນເວລາ ຊາວສີ່ຊົ່ວໂມງ.**

**ໃນກໍລະນີ ກວດພົບ ຫຼື ຢັ້ງຢືນ ສາເຫດການຕາຍຂອງສັດປ່າຈໍານວນຫຼາຍ ທີ່ບໍ່ແມ່ນພະຍາດທີ່ຈຳເປັນຕ້ອງແຈ້ງ ອົງການຄຸ້ມຄອງວຽກງານສັດປ່າ ຕ້ອງແຈ້ງໃຫ້ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ເພື່ອແກ້ໄຂ.**

**ມາດຕາ 50 (ໃໝ່) ການປະກາດ ​ແລະ ການ​ຍົກ​ເລີກ ເຂດລະບາດພະຍາດສັດ​ປ່າທີ່ຈຳເປັນຕ້ອງແຈ້ງ**

ອົງການປົກຄອງທ້ອງຖິ່ນ ຫຼື ລັດຖະບານ ເປັນຜູ້ປະກາດ​ ແລະ ຍົກ​ເລີກ ເຂດລະບາດພະຍາດສັດປ່າທີ່ຈຳເປັນຕ້ອງແຈ້ງຕາມການສະເໜີຂອງຂະແໜງການກະສິກໍາ ແລະ ປ່າໄມ້ ຕາມ​ກໍລະນີ ດັ່ງນີ້:

1. ຖ້າພະຍາດລະບາດເກີດຂຶ້ນໃນຂອບເຂດ ເມືອງ, ເທດສະບານ, ນະຄອນ ໃດໜຶ່ງ ໃຫ້ເຈົ້າເມືອງ, ຫົວໜ້າເທດສະບານ, ​ເຈົ້າ​ນະຄອນ ນັ້ນ ເປັນຜູ້ປະກາດ ​ແລະ ຍົກ​ເລີກ;
2. ຖ້າພະຍາດລະບາດເກີດຂຶ້ນຫຼາຍກວ່າໜຶ່ງ ເມືອງ, ເທດສະບານ, ນະ​ຄອນ ແຕ່ຢູ່ໃນຂອບເຂດ ແຂວງ​ໃດ​ໜຶ່ງ ຫຼື ນະຄອນຫຼວງ ໃຫ້ເຈົ້າແຂວງ, ເຈົ້້າຄອງນະຄອນຫຼວງ ນັ້ນ ເປັນຜູ້ປະກາດ ​ແລະ ຍົກ​ເລີກ;
3. ຖ້າພະຍາດລະບາດເກີດຂຶ້ນຫຼາຍກວ່າໜຶ່ງແຂວງ ໃຫ້ນາຍົກລັດຖະມົນຕີ ເປັນຜູ້ປະກາດ ​ແລະ ຍົກ​ເລີກ.

ໃນການ​ປະກາດເປັນ​ເຂດ​​ລະບາດພະຍາດ​ສັດປ່າທີ່ຈຳເປັນຕ້ອງແຈ້ງນັ້ນ ຂະແໜງການກະສິກໍາ ແລະ ປ່າໄມ້ ຕ້ອງກໍານົດເຂດຂອງການ​ຄວບຄຸມ ແລະ ເຝົ້າລະວັງໃຫ້​ຈະ​ແຈ້ງ ພ້ອມທັງແຕ່​ງຕັ້ງ ​ແລະ ກໍານົດໜ້າທີ່, ຄວາມ​ຮັບຜິດຊອບຂອງ​ຄະນະ​ສະເພາະກິດ ເພື່ອຄວບ​ຄຸມການ​ລະບາດ, ວາງມາດ​ຕະການ ​ແລະ ແຈ້ງເຕືອນບໍ່​​ໃຫ້ມີ​ການ​ເຄື່ອນ​ຍ້າຍສັດ​ປ່າ, ຊາກ​​, ຊິ້ນສ່ວນ ​ແລະ ຜະລິດ​ຕະພັນ ສັດ​ປ່າ ​ເຂົ້າ, ອອກ ​ຫຼື ຜ່ານ​ເຂດ​ດັ່ງ​ກ່າວ​ ໂດຍ​ບໍ່​ໄດ້​ຮັບ​​ອະນຸຍາດ​​ຈາກຄະນະ​ສະເພາະກິດ.

ເຂດລະບາດພະຍາດສັດປ່າທີ່ຈຳເປັນຕ້ອງແຈ້ງ ຈະ​ຖືກ​ຍົກເລີກໄດ້ ​ກໍຕໍ່​ເມື່ອຂະແໜງການກະສິກໍາ ແລະ ປ່າໄມ້ ຫາກໄດ້ນໍາ​ໃຊ້ມາດຕະການຄວບຄຸມການລະບາດຢ່າງຄົບຖ້ວນ ແລະ ໝັ້ນໃຈວ່າການ​ລະບາດ​ດັ່ງກ່າວ ໄດ້​ສະຫງົບ​ລົງ​ແລ້ວ ຈຶ່ງແຈ້ງໃຫ້ອົງການປົກຄອງທ້ອງຖິ່ນ ຫຼື ລັດຖະບານ ປະກາດຍົກເລີກ​ເຂດລະບາດພະຍາດ​ສັດ​ປ່າທີ່ຈໍາເປັນຕ້ອງແຈ້ງ ຢ່າງເປັນທາງການ.

**ມາດຕາ 51 (ໃໝ່) ການຄວບຄຸມພະຍາດສັດປ່າ**

ການຄວບຄຸມພະຍາດສັດ​ປ່າ ແມ່ນ ການຈໍາກັດພະຍາດທີ່ພວມເກີດຂຶ້ນ ບໍ່ໃຫ້ແພ່ລາມອອກສູ່ວົງ ກວ້າງ ແລະ ມີຜົນກະທົບຮ້າຍແຮງ ຕໍ່ ຊີວິດ, ສຸຂະພາບ ຂອງສັດ ແລະ ຄົນ, ຊັບສິນຂອງ ລັດ, ລວມໝູ່ ແລະ ຂອງປະຊາຊົນ.

ໃນກໍລະນີເກີດການລະບາດຂອງພະຍາດ​ສັດປ່າທີ່ຈຳເປັນຕ້ອງແຈ້ງ ຂະແໜງການກະສິກໍາ ແລະ ປ່າໄມ້ ຕ້ອງສົມທົບກັບພາກສ່ວນທີ່ກ່ຽວຂ້ອງ ນໍາໃຊ້ມາດຕະການໃດໜຶ່ງ ຫຼື ທັງໝົດ ເພື່ອຕອ​ບໂຕ້ການລະບາດ ດັ່ງນີ້:

1. ທໍາລາຍສັດປ່າທີ່ຢັ້ງຢືນວ່າ ຕິດເຊື້ອພະຍາດສັດປ່າ;
2. ກັກ ຫຼື ທໍາລາຍ ຊາກ, ຊິ້ນສ່ວນ ແລະ ຜະລິດຕະພັນ ສັດ​ປ່າ, ສິ່ງເສດເຫຼືອ ຫຼື ວັດຖູປະກອນຕ່າງໆ ທີ່ມີຄວາມສ່ຽງ ທີ່ຈະນໍາເອົາເຊື້ອພະຍາດແພ່ລາມໄປສູ່ເຂດອື່ນ;
3. ອະນາໄມ ​ແລະ ຂ້າເຊື້ອພະຍາດ ແລະ ວັດຖູປະກອນ ທີ່ປົນເປື້ອນດ້ວຍເຊື້ອພະຍາດ;
4. ແຈ້ງເຕືອນ ແລະ ຄວບຄຸມ ການເຄື່ອນຍ້າຍ ພາຫະນໍາເຊື້ອພະຍາດ ເປັນຕົ້ນ ຄົນ, ສັດ​ປ່າທີ່ມີຊີວິດ ແລະ ພາຫະນະຂົນສົ່ງຜະລິດຕະພັນສັດ​ປ່າ ເຂົ້າ-ອອກ ເຂດທີ່ເກີດການລະບາດ;
5. ງົດການຂະຫຍາຍພັນສັດ​ປ່າ ຢູ່ໃນເຂດທີ່ກໍາ​ລັງ​ເກີດການລະບາດ;
6. ໃຫ້ຢາ ຫຼື ສານເຄມີ ເພື່ອປ້ອງກັນພະຍາດສັດ​ປ່າ ໃນເຂດທີ່ບໍ່ທັນມີການລະບາດ;
7. ເຝົ້າລະວັງພະຍາດ ແລະ ນໍາ​ໃຊ້ມາດຕະການດ້ານສຸຂານາໄມໃດໜຶ່ງ ​ໂດຍອີງ​ຕາມ​ການ​ວິ​ເຄາະ​ຄວາມ​ສ່ຽງ ໃນເຂດທີ່ເກີດການລະບາດ ເພື່ອຮັບປະກັນໃຫ້ການລະບາດຂອງ​ພະຍາດສະ​ຫງົບລົງ;
8. ຈັດຕັ້ງການໂຄສະນາ, ສຶກສາອົບຮົມ​ ໃຫ້ທຸກພາກສ່ວນທີ່ກ່ຽວຂ້ອງຮັບຮູ້ ແລະ ​ເຂົ້າຮ່ວມໃນການກັນ ແລະ ຄວບຄຸມພະຍາດ.

ໃນກໍລະນີມີການນໍາໃຊ້ຢາ ເພື່ອປ້ອງກັນ ແລະ ປິ່ນປົວ ຫຼື ຄວບຄຸມ ພະຍາດສັດ​ປ່າທີ່ຈຳເປັນຕ້ອງແຈ້ງ ຕ້ອງປະຕິບັດຕາມຄໍາແນະນໍາຂອງກະ​ຊວງກະ​ສິ​ກຳ ແລະ ປ່​າໄມ້.

**ພາກທີ IV**

**ທຸລະກິດ ກ່ຽວກັບສັດປ່າ**

**ມາດຕາ 52 (ປັບປຸງ) ການດໍາເນີນທຸລະກິດກ່ຽວກັບສັດປ່າ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດໍາເນີນທຸລະກິດກ່ຽວກັບສັດປ່າ ໃຫ້ແຈ້ງຂຶ້ນທະບຽນວິສາຫະກິດ ນໍາຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ. ພາຍຫຼັງໄດ້ຂຶ້ນທະບຽນວິສາຫະກິດແລ້ວ ຕ້ອງຂໍອະນຸຍາດດໍາເນີນທຸລະກິດ ນໍາຂະແໜງການກະສິກໍາ ແລະ ປ່າໄມ້.

**ມາດຕາ 53 (ໃໝ່) ປະເພດທຸ­ລະ​ກິດກ່ຽວ​ກັບສັດປ່າ**

ປະເພດທຸລະກິດກ່ຽວກັບສັດປ່າ ມີ ດັ່ງນີ້:

1. ສວນສັດປ່າ;
2. ຟາມສັດປ່າ;
3. ການຂະຫຍາຍພັນສັດປ່າ;
4. ການຄ້າ ຂາຍ ສັດ​ປ່າ ລວມທັງ ຊາກ, ຊິ້ນ​ສ່ວນ ແລະ ຜະລິດຕະພັນ ສັດປ່າ;
5. ການເຄື່ອນຍ້າຍສັດປ່າ ລວມທັງ ຊາກ, ຊິ້ນ​ສ່ວນ ແລະ ຜະລິດຕະພັນ ສັດປ່າ;
6. ການນຳເຂົ້າ, ການສົ່ງອອກ, ການສົ່ງອອກຄືນ ແລະ ການສົ່ງຜ່ານ ສັດ​ປ່າ ລວມທັງ ຊາກ, ຊິ້ນ​ສ່ວນ ແລະ ຜະລິດຕະພັນ ສັດປ່າ;
7. ການສະແດງລະຄອນສັດປ່າ;
8. ທຸລະກິດອື່ນກ່ຽວກັບສັດປ່າ.

ການແບ່ງຂັ້ນຄຸ້ມຄອງການອະນຸຍາດດຳເນີນທຸລະກິດ ກ່ຽວກັບສັດປ່າ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 54 (ໃໝ່) ເງື່ອນ​ໄຂ​ຂອງ​ການ​ດໍາ​ເນີນ​ທຸລະກິດ ກ່ຽວກັບສັດປ່າ**

ການ​ດໍາ​ເນີນ​ທຸລະ​ກິດ ​ກ່ຽວ​ກັບສັດປ່າ​ ​ຕ້ອງ​ມີ​ເງື່ອນ​ໄຂ​ ດັ່ງ​ນີ້:

1. ມີໃບທະບຽນວິສາຫະກິດ;
2. ມີເນື້ອທີ່, ທຶນ, ສິ່ງປຸກສ້າງ, ອຸປະກອນ, ເຄື່ອງມື ແລະ ພາຫະນະຮັບໃຊ້ຢ່າງເໝາະສົມ;
3. ມີບົດວິພາກເສດຖະກິດ-ເຕັກນິກ ແລະ/ຫຼື ແຜນດໍາເນີນທຸລະກິດ;
4. ມີນັກວິຊາການທີ່ມີຄວາມຮູ້ດ້ານສັດປ່າ ລະດັບຊັ້ນກາງຂຶ້ນໄປ ແລະ ມີໃບຢັ້ງຢືນການຜ່ານການປະຕິບັດວຽກງານຕົວຈິງ ສຳລັບທຸລະກິດກ່ຽວກັບສັດປ່າ;
5. ມີເງື່ອນໄຂອື່່ນ ຕາມແຕ່ລະປະເພດທຸລະກິດ.

**ມາດຕາ 55 (ໃໝ່) ເອກະສານ​ປະກອບການຂໍອະນຸຍາດດໍາເນີນທຸລະກິດ**

ເອກະສານ​ປະກອບການຂໍອະນຸຍາດດໍາເນີນທຸລະກິດ ​ມີ ດັ່ງ​ນີ້:

1. ຄໍາຮ້ອງຂໍອະນຸຍາດດຳເນີນທຸລະກິດ ຕາມແບບພິມ ທີ່ກະຊວງກະສິກໍາ ແລະ ປ່າໄມ້ ກໍານົດ;
2. ສໍາເນົາໃບທະບຽນວິສາຫະກິດ;
3. ບົດ​ວິພາກ​ເສດຖະກິດ-​ເຕັກນິກ ແລະ/ຫຼື ແຜນດໍາເນີນທຸລະກິດ;
4. ເອກະສານອື່ນ ຕາມແຕ່ລະປະເພດທຸລະກິດ.

**ມາດຕາ 56 (ໃໝ່) ການພິຈາລະນາ ອອກໃບອະນຸຍາດດໍາເນີນທຸລະກິດ**

ຂະແໜງການກະສິກຳ ແລະ ປ່າໄມ້ ຕ້ອງພິຈາລະນາອອກໃບອະນຸຍາດດໍາເນີນທຸລະກິດ ​ກ່ຽວ​ກັບ~~​~~ສັດປ່າ ພາຍໃນເວລາ ສາມສິບວັນ ນັບແຕ່ວັນໄດ້ຮັບຄໍາຮ້ອງ ແລະ ເອກະສານປະກອບຢ່າງຄົບຖ້ວນ ແລະ ຖືກຕ້ອງ ​ເປັນຕົ້ນໄປ.

​ໃນກໍລະນີ​​ບໍ່ສາມາດ ອອກໃບອະນຸຍາດດໍາເນີນທຸລະກິດກ່ຽວ​ກັບສັດປ່າໄດ້ ຕ້ອງແຈ້ງ​ເຫ​ດຜົນ​ຢ່າງ​ເປັນ​ລາຍ​ລັກ​ອັກສອນ​ໃຫ້​​ຜູ້​ຮ້ອງຂໍ​ ພາຍໃນກໍານົດເວລາດັ່ງກ່າວ.

ກະຊວງກະສິກໍາ ແລະ ປ່າໄມ້ ເປັນຜູ້ກໍານົດ ຂັ້ນ​ຕອນ, ເ​ງື່ອນ​ໄຂ​ ແລະ ເອກະສານປະກອບໃນ​ການ​ອະ​ນຸ​ຍາດ​ດໍາ​ເນີນ​ທຸ​ລະ​ກິດກ່ຽວກັບສັດປ່າ.

**ມາດຕາ 57 (ໃໝ່) ໃບ​ອະ​ນຸ​ຍາດ​ດໍາເນີນທຸລະກິດ**

ໃບ​ອະ​ນຸ​ຍາດດໍາເນີນທຸລະກິດ​ກ່ຽວກັບສັດປ່າ ມີອາຍຸການນໍາໃຊ້ ໜຶ່ງປີ ແລະ ສາມາດຕໍ່ໄດ້. ໃບອະນຸ ຍາດດໍາເນີນທຸລະກິດ ບໍ່ສາມາດໂອນ ຫຼື ມອບໃຫ້ບຸກຄົນອື່ນນໍາໃຊ້.

**ມາດຕາ 58 (ປັບປຸງ) ສິດ ແລະ ພັນທະ ຂອງຜູ້ດໍາເນີນທຸລະກິດ**

ຜູ້ດໍາເນີນທຸລະກິດ ກ່ຽວກັບສັດປ່າ ມີ ສິດ ແລະ ພັນທະ ດັ່ງນີ້:

1. ດໍາເນີນທຸລະກິດຂອງຕົນ ໃຫ້ຖືກຕ້ອງຕາມ ການອະນຸຍາດ, ມາດຕະຖານເຕັກນິກ ແລະ ກົດໝາຍ;
2. ໄດ້ຮັບຂໍ້ມູນ ຂ່າວສານ ກ່ຽວກັບວຽກງານສັດປ່າ;
3. ຮ້ອງທຸກຕໍ່ອົງການທີ່ກ່ຽວຂ້ອງ ກ່ຽວກັບການລະເມີດກົດໝາຍ ຂອງເຈົ້າໜ້າທີ່ປ່າໄມ້ ແລະ ພະນັກ ງານ-ລັດຖະກອນ ທີ່ກ່ຽວຂ້ອງ;
4. ປະກອບສ່ວນ ທາງດ້ານທຶນ ຫຼື ແຮງງານ ເຂົ້າໃນການພັດທະນາວຽກງານສັດປ່າ;
5. ໃຫ້ການຮ່ວມມື, ສະໜອງຂໍ້ມູນ ຂ່າວສານ ແລະ ອໍານວຍຄວາມສະດວກ ໃຫ້ແກ່ຂະແໜງການກະສິກໍາ ແລະ ປ່າໄມ້;
6. ເສຍຄ່າທໍານຽມ, ຄ່າບໍລິການ ແລະ ພັນທະອື່ນ ຕາມກົດໝາຍ;
7. ນໍາໃຊ້ສິດ ແລະ ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 59 (ໃໝ່) ການໂຈະ​ການດໍາເນີນທຸລະກິດ**

ການດໍາເນີນທຸລະກິດກ່ຽວກັບສັດປ່າ ຈະຖືກໂຈະໃນກໍລະນີ ດັ່ງນີ້:

1. ຕາມການສະເໜີຂອງຜູ້ດໍາເນີນທຸລະກິດ;
2. ດໍາເນີນທຸລະກິດ ບໍ່ຖືກຕ້ອງຕາມຈຸດປະສົງ ແລະ ເປົ້າໝາຍ ທີ່ໄດ້ຮັບອະນຸຍາດ;
3. ດໍາເນີນທຸລະກິດ ບໍ່ຖືກຕ້ອງຕາມກົດໝາຍທີ່ກ່ຽວຂ້ອງ.

ໃນກໍລະນີຜູ້ດໍາເນີນທຸລະກິດ ບໍ່ແກ້ໄຂ ແລະ ປັບປຸງ ຕາມການແຈ້ງເຕືອນແລ້ວ ໃຫ້ຂະແໜງການກະສິກຳ ແລະ ປ່າໄມ້ ສັ່ງໂຈະການດໍາເນີນທຸລະກິດ.

**ມາດຕາ 60 (ໃໝ່) ການຖອນໃບອະນຸຍາດດໍາເນີນທຸລະກິດ**

ໃບອະນຸຍາດດໍາເນີນທຸລະກິດກ່ຽວກັບສັດປ່າ ຈະຖືກຖອນ ໃນກໍລະນີຜູ້ດໍາເນີນທຸລະກິດ ບໍ່ປະຕິບັດຕາມຄໍາສັ່ງໂຈະ. ພາຍຫຼັງໄດ້ຖອນໃບອະນຸຍາດດໍາເນີນທຸລະກິດແລ້ວ ຂະແໜງການກະສິກຳ ແລະ ປ່າໄມ້ ຕ້ອງແຈ້ງໃຫ້ຂະແໜງການອຸດສາຫະກໍາ ແລະ ການຄ້າ ທີ່ກ່ຽວຂ້ອງພາຍໃນເວລາ ຫ້າວັນ ລັດຖະການ ນັບແຕ່ວັນຖອນໃບອະນຸຍາດດໍາເນີນທຸລະກິດເປັນຕົ້ນໄປ.

**ພາກທີ V**

**ຂໍ້ຫ້າມ**

**ມາດຕາ 61 (ປັບປຸງ) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາໃດໜຶ່ງ ດັ່ງນີ້:

1. ໃຫ້ສິນບົນ, ເປັນສື່ກາງໃນການໃຫ້ ຫຼື ຮັບ ສິນບົນ;
2. ປອມແປງເອກະສານ ຫຼື ນໍາໃຊ້ເອກະສານປອມ;
3. ຄອບຄອງ, ຊື້ ຂາຍ, ລ່າ, ນໍາເຂົ້າ, ສົ່ງອອກ, ສົ່ງອອກຄືນ, ສົ່ງຜ່ານ ຫຼື ເຄື່ອນຍ້າຍ ສັດປ່າ ລວມທັງ ຊາກ, ຊິ້ນສ່ວນ ແລະ ຜະລິດຕະພັນ ສັດປ່າ ໂດຍບໍ່ຖືກຕ້ອງຕາມກົດໝາຍ;
4. ທໍລະມານສັດປ່າ ທຸກຮູບແບບ;
5. ຜະລິດ, ນໍາເຂົ້າ, ຈໍາໜ່າຍ ແລະ ນໍາໃຊ້ ອາວຸດ ຫຼື ເຄື່ອງມືລ່າ ທີ່ມີລັກສະນະດັບສູນ ເຊັ່ນ ລະເບີດ, ທາດເຄມີ, ທາດເບື່ອ, ໄຟຟ້າ, ແສງ, ສຽງ, ຄື້ນ ແລະ ອື່ນໆ;
6. ບຸກລຸກທໍາລາຍ ເຂດອະນຸລັກພັນສັດປ່າ, ຖິ່ນທີ່ຢູ່ອາໄສ ແລະ ແຫຼ່ງອາຫານ ຂອງສັດປ່າ ໂດຍທາງກົງ ຫຼື ທາງອ້ອມ;
7. ປ່ອຍສັດປ່າຕ່າງຖິ່ນທີ່ມີຄວາມສ່ຽງທໍາລາຍສັດປ່າ ພື້ນເມືອງ ແລະ ລະບົບນິເວດ;
8. ຍ້າຍ, ປ່ຽນແປງ ຫຼື ທໍາລາຍ ຫຼັກໝາຍເຂດອະນຸລັກພັນສັດປ່າ;
9. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 62 (ໃໝ່) ຂໍ້ຫ້າມສໍາລັບຜູ້ດໍາເນີນທຸລະກິດ**

ຫ້າມ ຜູ້ດໍາເນີນທຸລະກິດ ມີພຶດຕິກໍາໃດໜຶ່ງ ດັ່ງນີ້:

1. ດໍາເນີນທຸລະກິດ ບໍ່ຖືກຕ້ອງຕາມກົດໝາຍ ແລະ ຕາມການອະນຸຍາດ;
2. ໂອນ ຫຼື ໃຫ້ເຊົ່າ ໃບອະນຸຍາດດຳ​ເນີນ​ທຸລະ​ກິດ;
3. ບັງຄັບ, ນາບຂູ່ ແລະ ໃຊ້ວາຈາທີ່ບໍ່ເໝາະສົມຕໍ່ ເຈົ້າໜ້າທີ່ ຫຼື ພະນັກງານ-ລັດຖະກອນທີ່ກ່ຽວຂ້ອງ;
4. ໃຫ້ສິນບົນແກ່ເຈົ້້າໜ້າທີ່ ແລະ ພະນັກງານ-ລັດຖະກອນທີ່ກ່ຽວຂ້ອງ ຫຼື ຮ່ວມກັນສໍ້ໂກງ;
5. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 63 (ປັບປຸງ) ຂໍ້ຫ້າມ ສໍາລັບເຈົ້າໜ້າທີ່ ແລະ ພະນັກງານ-ລັດຖະກອນທີ່ກ່ຽວຂ້ອງ**

ຫ້າມ ເຈົ້າໜ້າທີ່ ແລະ ພະນັກງານ-ລັດຖະກອນ ທີ່ກ່ຽວຂ້ອງກັບວຽກງານສັດປ່າ ມີພຶດຕິກໍາໃດໜຶ່ງ ດັ່ງນີ້:

1. ສວຍໃຊ້ສິດ, ໜ້າທີ່, ຕໍາແໜ່ງ, ບັງຄັບ, ນາບຂູ່ ເພື່ອຫາຜົນປະໂຫຍດແກ່ຕົນ, ຄອບຄົວ, ຍາດພີ່ ນ້ອງ ແລະ ພັກພວກຂອງຕົນ;
2. ທວງເອົາ, ຂໍເອົາ, ຮັບເອົາສິນບົນ ຈາກບຸກຄົນ, ນິຕິບຸກຄົນ ຫຼື ການຈັດຕັ້ງ;
3. ປະຕິບັດໜ້າທີ່ດ້ວຍຄວາມປະໝາດ, ເລີ່ນເລີ້, ເມີນເສີຍ, ຂາດຄວາມຮັບຜິດຊອບຕໍ່ການປະຕິບັດໜ້າທີ່;
4. ກົດໜ່ວງ, ຖ່ວງດຶງ ແລະ ທໍາລາຍເອກະສານ;
5. ຮຽກເອົາ ຄ່າທໍານຽມ, ຄ່າບໍລິການ ແລະ ນຳໃຊ້ລາຍຮັບວິຊາການ ໂດຍບໍ່ຖືກຕ້ອງ;
6. ດຳເນີນ ຫຼື ເຂົ້າຮ່ວມ ການດໍາເນີນທຸລະກິດ ກ່ຽວກັບສັດປ່າ;
7. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ພາກທີ VI**

**ການດໍາເນີນຄະດີ ກ່ຽວກັບສັດປ່າ**

**ມາດ­ຕາ 64 (ໃໝ່) ການດໍາເນີນຄະດີ ກ່ຽວກັບສັດປ່າ**

**ການດໍາເນີນຄະດີ ກ່ຽວກັບສັດປ່າ ແມ່ນ ການເຄື່ອນໄຫວ ຂອງອົງການສືບສວນ**-**ສອບສວນ ຂອງເຈົ້າ ໜ້າທີ່ປ່າໄມ້, ອົງການໄອຍະການປະຊາຊົນ**, **ສານປະຊາຊົນ ແລະ ຜູ້ເຂົ້າຮ່ວມອື່ນ ເພື່ອຊອກໃຫ້ເຫັນການກະທໍາຜິດຢ່າງຮີບດ່ວນ**, **ຄົບຖ້ວນ, ຮອບດ້ານ ແລະ ພາວະວິໄສ, ນໍາເອົາຜູ້ກະທໍາຜິດ ມາດໍາເນີນຄະດີ ເພື່ອຮັບປະກັນການປະຕິບັດກົດໝາຍ ຢ່າງຖືກຕ້ອງ ແລະ ຍຸຕິທໍາ**.

**ສຳລັບການດຳເນີນຄະດີກ່ຽວກັບສັດປ່າຂອງ ອົງການໄອຍະການປະຊາຊົນ, ສານປະຊາຊົນ ແລະ ຜູ້ເຂົ້າຮ່ວມອື່ນ ໄດ້ກຳນົດໄວ້ໃນກົດໝາຍວ່າດ້ວຍອົງການໄອຍະການປະຊາຊົນ, ກົດໝາຍວ່າດ້ວຍສານປະຊາຊົນ ແລະ ກົດໝາຍວ່າດ້ວຍການດຳເນີນຄະດີອາຍາ.**

**ມາດຕາ 65 (ໃໝ່) ອົງການສືບສວນ-ສອບສວນ ຂອງເຈົ້າໜ້າທີ່ປ່າໄມ້**

**ອົງການສືບສວນ-ສອບສວນ ຂອງເຈົ້າໜ້າທີ່ປ່າໄມ້ ປະກອບດ້ວຍ:**

1. **ກະຊວງກະສິກໍາ ແລະ ປ່າໄມ້ ຊຶ່ງແມ່ນ ກົມກວດກາປ່າໄມ້ ເປັນເສນາທິການ**;
2. **ພະແນກກະສິກໍາ ແລະ ປ່າໄມ້ຂັ້ນແຂວງ ຊຶ່ງແມ່ນ ກອງກວດກາປ່າໄມ້ປະຈໍາ ແຂວງ, ນະຄອນ ຫຼວງ ເປັນເສນາທິການ;**
3. **ຫ້ອງການກະສິກໍາ ແລະ ປ່າໄມ້ຂັ້ນເມືອງ ຊຶ່ງແມ່ນ ໜ່ວຍງານກວດກາປ່າໄມ້ ເມືອງ, ເທດສະບານ, ນະຄອນ ເປັນເສນາທິການ.**

**ສິດ ແລະ ໜ້າທີ່ ຂອງອົງການສືບສວນ-ສອບສວນຂອງເຈົ້າໜ້າທີ່ປ່າໄມ້ ແລະ ເຈົ້າໜ້າທີ່ປ່າໄມ້ ໄດ້ກໍານົດໄວ້ໃນກົດໝາຍວ່າດ້ວຍປ່າໄມ້.**

**ມາດຕາ 66 (ໃໝ່) ການດໍາເນີນການສືບສວນ-ສອບສວນ**

**ໃນການດໍາເນີນການສືບສວນ-ສອບສວນ ຄະດີກ່ຽວກັບສັດປ່າ ຕ້ອງປະຕິບັດຕາມຂັ້ນຕອນ, ນໍາໃຊ້ ວິທີການສືບສວນ-ສອບສວນ ແລະ ມາດຕະການສະກັດກັ້ນ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍປ່າໄມ້ ແລະ ກົດໝາຍວ່າດ້ວຍການດໍາເນີນຄະດີອາຍາ.**

**ມາດຕາ 67 (ໃໝ່) ການຍຶດ ຫຼື ອາຍັດ**

**ສັດປ່າ** **ລວມທັງ** **ຊາກ,** **ຊິ້ນ​​ສ່ວນ, ຜະລິດຕະພັນ ສັດປ່າ,** ເຄື່ອງມື **ແລະ** ອຸປະກອນ **ທີ່ອົງການສືບ ສວນ**-**ສອບສວນຂອງ ເຈົ້າໜ້າທີ່ ພາສີ, ຕໍາຫຼວດ, ທະຫານ, ຕ້ານການສໍ້ລາດບັງຫຼວງ ແລະ ພາກສ່ວນອື່ນທີ່ ຍຶດ ຫຼື ອາຍັດນັ້ນ ຕ້ອງມອບໃຫ້ອົງການສືບສວນ**-**ສອບສວນຂອງເຈົ້າໜ້າທີ່ປ່າໄມ້ ຕາມແຕ່ລະກໍລະນີ ເພື່ອດໍາເນີນ ຄະດີ ຕາມກົດໝາຍ**.

**ໃນກໍລະນີໄດ້ຮູ້ແຈ້ງກ່ຽວກັບປະເພດ, ຈຳນວນ ແລະ ສະຖານທີ່ເກັບມ້ຽນ ຊາກ, ຊິ້ນ​​ສ່ວນ ແລະ ຜະລິດ ຕະພັນ ສັດປ່າ ທີ່ພົວພັນກັບການກະທຳຜິດ ແລະ ຈະນຳໃຊ້ເປັນປະໂຫຍດ ໃນການດຳເນີນຄະດີ ຫົວໜ້າອົງການສືບສວນ-ສອບສວນ ຂອງເຈົ້າໜ້າທີ່ປ່າໄມ້ ຫຼື ຫົວໜ້າອົງການໄອຍະການປະຊາຊົນ ຫຼື ປະທານສານປະຊາຊົນ ຕ້ອງອອກຄຳສັ່ງຍຶດ ຫຼື ອາຍັດ ຊາກ, ຊິ້ນ​​ສ່ວນ ແລະ ຜະລິດຕະພັນ ສັດປ່າ ນັ້ນ.**

**ພາກທີ VII**

**ການຄຸ້ມຄອງ ແລະ ການກວດກາ ວຽກງານສັດປ່າ**

**ໝວດທີ 1**

**ການຄຸ້ມຄອງວຽກງານສັດປ່າ**

**ມາດຕາ 68 (ປັບປຸງ) ອົງການຄຸ້ມຄອງວຽກງານສັດປ່າ**

ລັດຖະບານ ຄຸ້ມຄອງວຽກງານສັດປ່າ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງກະສິກໍາ ແລະ ປ່າໄມ້ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ ກະຊວງອື່ນ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານສັດປ່າ ປະກອບດ້ວຍ:

1. ກະຊວງກະສິກໍາ ແລະ ປ່າໄມ້;
2. ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ;
3. ຫ້ອງການກະສິກໍາ ແລະ ປ່າໄມ້ ເມືອງ, ເທດສະບານ, ນະຄອນ;
4. ຈຸງານກະ​ສິ​ກໍາ ແລະ ປ່າໄມ້ ຂອງໜ່ວຍງານເສດຖະກິດ-ການເງິນບ້ານ.

**ມາດຕາ 69 (ປັບປຸງ) ສິດ ແລະ ໜ້າທີ່ ຂອງກະຊວງກະສິກໍາ ແລະ ປ່າໄມ້**

ໃນການຄຸ້ມຄອງວຽກງານສັດປ່າ ກະຊວງກະສິກໍາ ແລະ ປ່າໄມ້ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ນະໂຍບາຍ, ແຜນຍຸດ​ທະ​ສາດ, ກົດໝາຍ ກ່ຽວກັບວຽກງານສັດປ່າ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດ​ທະ​ສາດ, ກົດໝາຍ ເປັນແຜນການ, ແຜນງານ, ໂຄງການ ກ່ຽວກັບວຽກງານສັດປ່າ;
3. ໂຄສະນາ ​ເຜີຍ​ແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ, ໂຄງການ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນ​ຍາ​ສາ​ກົນທີ່ກ່ຽວຂ້ອງ ກ່ຽວກັບວຽກງານສັດປ່າ;
4. ອອກ, ໂຈະ ຫຼື ລົບ​ລ້າງ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານສັດປ່າ;
5. ຊີ້ນໍາ, ຄຸ້ມຄອງ, ຕິດຕາມ ການຈັດຕັ້ງປະຕິບັດວຽກງານສັດປ່າ;
6. ຄຸ້ມຄອງ, ຮັບຮອງ ບັນຊີສັດປ່າ ທຸກປະເພດ ໃນ ສປປ ລາວ;
7. ອອກ, ໂຈະ ຫຼື ຖອນ ໃບອະນຸຍາດດໍາເນີນທຸລະກິດກ່ຽວກັບສັດປ່າ;
8. ສ້າງ, ຄຸ້ມຄອງ ແລະ ນໍາໃຊ້ ລະບົບຂໍ້ມູນ ຂ່າວສານ ກ່ຽວກັບສັດປ່າ;
9. ຄົ້ນ​ຄວ້າ ວິ​ທະ​ຍາ​ສາດ ແລະ ເຕັກໂນໂລຊີ ດ້ານການຂະຫຍາຍພັນສັດປ່າ;
10. ສັງລວມ, ເຜີຍແຜ່ ຜົນການຄົ້ນຄວ້າ ດ້ານວິທະຍາສາດ ແລະ ເຕັກໂນໂລຊີ ແລະ ສະໜອງຂໍ້ມູນ ຂ່າວ​ສານ ກ່ຽວກັບສັດປ່າ;
11. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສັດປ່າ;
12. ສ້າງ, ບໍາລຸງ ແລະ ຍົກລະດັບ ບຸກຄະລາກອນ ສໍາລັບວຽກງານສັດປ່າ;
13. ປະ​ສານ​ສົມ​ທົບກັບ ກະຊວງ, ອົງການ, ອົງການ​ປົກຄອງທ້ອງຖິ່ນ ແລະ ພາກສ່ວນອື່ນ​​ ທີ່​ກ່ຽວ​ຂ້ອງ;
14. ພົວພັນ ​ແລະ ຮ່ວມ​ມື ກັບຕ່າງ​ປະ​ເທດ, ພາກພື້ນ ແລະ ສາກົນ ກ່ຽວ​ກັບວຽກງານສັດປ່າ;
15. ສະຫຼຸບ ແລະ ລາຍ​ງານ ການຈັດຕັ້ງປະຕິບັດ​ວຽກ​ງານສັດປ່າ​ ຕໍ່ລັດຖະບານ ຢ່າງ​​ເປັນ​ປົກກະຕິ;
16. ນໍາ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

**ມາດຕາ 70 (ປັບປຸງ) ສິດ ແລະ ໜ້າທີ່ ຂອງພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ**

ໃນການຄຸ້ມຄອງວຽກງານສັດປ່າ ພະແນກກະສິກໍາ ແລະ ປ່າໄມ້ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ແຜນຍຸດ​ທະ​ສາດ, ກົດໝາຍ, ແຜນການ, ແຜນງານ, ໂຄງການ ກ່ຽວກັບວຽກງານສັດປ່າ;
2. ໂຄສະນາ ​ເຜີຍ​ແຜ່, ສຶກສາອົບຮົມ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ, ໂຄງການ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນ​ຍາ​ສາ​ກົນທີ່ກ່ຽວຂ້ອງ ກ່ຽວກັບວຽກງານສັດປ່າ;
3. ສະເໜີ ອອກ, ໂຈະ ຫຼື ລົບ​ລ້າງ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານສັດປ່າ;
4. ຊີ້ນໍາ, ຄຸ້ມຄອງ, ຕິດຕາມ ການຈັດຕັ້ງປະຕິບັດວຽກງານສັດປ່າ;
5. ຄຸ້ມຄອງ, ປົກປັກຮັກສາ, ພັດທະນາ ສັດປ່າ;
6. ຄຸ້ມຄອງ ແລະ ນໍາໃຊ້ ລະບົບຂໍ້ມູນ ຂ່າວສານ ກ່ຽວກັບສັດປ່າ;
7. ອອກ, ໂຈະ ຫຼື ຖອນ ໃບອະນຸຍາດດໍາເນີນທຸລະກິດກ່ຽວກັບສັດປ່າ;
8. ສັງລວມ, ເຜີຍແຜ່ ຜົນການຄົ້ນຄວ້າ ດ້ານວິທະຍາສາດ ແລະ ເຕັກໂນໂລຊີ ແລະ ສະໜອງ ຂໍ້ມູນ ຂ່າວ​ສານ ກ່ຽວກັບສັດປ່າ;
9. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສັດປ່າ;
10. ສ້າງ, ບໍາລຸງ ແລະ ຍົກລະດັບ ບຸກຄະລາກອນ ສໍາລັບວຽກງານສັດປ່າ;
11. ປະ​ສານ​ສົມ​ທົບກັບ ພະແນກການ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ​​ ທີ່​ກ່ຽວ​ຂ້ອງ​ ໃນ​ການຈັດຕັ້ງປະຕິບັດ​​ວຽກ​ງານສັດປ່າ;
12. ພົວພັນ ​ແລະ ຮ່ວມ​ມື ກັບຕ່າງ​ປະ​ເທດ ກ່ຽວ​ກັບວຽກງານສັດປ່າ ຕາມການມອບໝາຍຂອງຂັ້ນເທິງ;
13. ສະຫຼຸບ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານ​ສັດປ່າ ​ຕໍ່ກະຊວງ​ກະສິກໍາ ​ແລະ ປ່າ​ໄມ້ ​ແລະ ອົງການ​ປົກຄອງ​ ແຂວງ, ນະຄອນຫຼວງ ຢ່າງ​​ເປັນປົກກະຕິ;
14. ນໍາ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

**ມາດຕາ 71 (ປັບປຸງ) ສິດ ແລະ ໜ້າທີ່ ຂອງຫ້ອງການກະສິກໍາ ແລະ ປ່າໄມ້ ເມືອງ,**

**ເທດສະບານ, ນະຄອນ**

ໃນການຄຸ້ມຄອງວຽກງານສັດປ່າ ຫ້ອງ​ການກະ​ສິ​ກໍາ ແລະ​ ປ່າ​ໄມ້ ​ເມືອງ, ເທດສະບານ, ນະຄອນ ມີ ​ສິດ ແລະ ໜ້າ​ທີ່​ ຕາມຂອບເຂດຄວາມຮັບຜິດຊອບຂອງຕົນ ດັ່ງ​ນີ້:​

1. ຈັດຕັ້ງປະຕິບັດ ນະໂຍບາຍ, ແຜນຍຸດ​ທະ​ສາດ, ກົດໝາຍ, ແຜນການ, ແຜນງານ, ໂຄງການ ກ່ຽວກັບວຽກງານສັດປ່າ;
2. ​ເຜີຍ​ແຜ່ ນະໂຍບາຍ, ແຜນຍຸດທະສາດ, ກົດໝາຍ, ແຜນການ, ແຜນງານ, ໂຄງການ, ສົນທິສັນຍາ ທີ່ ສປປ ລາວ ເປັນພາຄີ ແລະ ສັນ​ຍາ​ສາ​ກົນທີ່ກ່ຽວຂ້ອງ ກ່ຽວກັບວຽກງານສັດປ່າ;
3. ສະເໜີ ອອກ, ໂຈະ ຫຼື ລົບ​ລ້າງ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານສັດປ່າ;
4. ຊີ້ນໍາ, ຊຸກຍູ້, ຕິດ​ຕາ​ມ ການ​ປະ​ຕິ​ບັດວຽກ​ງານ ຂອງຈຸ​ງານກະສິກໍາ​ ແລະ ປ່າ​ໄມ້​ຂອງ ໜ່ວຍງານເສດຖະກິດ-ການເງິນບ້ານ ເປັນຕົ້ນ ການປົກ​ປັກ​ຮັກສາ ແລະ ພັດທະນາ ສັດປ່າ ຕາມແຜນຄຸ້ມຄອງປ່າໄມ້ຂັ້ນບ້ານ;
5. ຊຸກຍູ້ອົງການປົກຄອງບ້ານ ຈັດ​ຕັ້ງປະ​ຊາ​ຊົນຢູ່ພາຍໃນ​ບ້ານ ເຂົ້າຮ່ວມການຄຸ້ມ​ຄອງ, ປົກ​ປັກ​ຮັກ​ສາ ​ແລະ ພັດທະນາ ສັດປ່າ;
6. ນໍາໃຊ້ລະບົບຂໍ້ມູນ ຂ່າວສານ ກ່ຽວກັບສັດປ່າ;
7. ຮັບ, ພິຈາລະນາ ແລະ ແກ້ໄຂຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານສັດປ່າ;
8. ປະ​ສານ​ສົມ​ທົບ ກັບຫ້ອງການ, ອົງການປົກຄອງບ້ານ ແລະ ພາກສ່ວນອື່ນ​​ທີ່​ກ່ຽວ​ຂ້ອງ​ ໃນ​ການຈັດ ຕັ້ງປະຕິບັດ​​ວຽກ​ງານສັດປ່າ;
9. ສະຫຼຸບ​ ແລະ ລາຍ​ງານ ​ການຈັດຕັ້ງປະຕິບັດ​ວຽກ​ງານສັດປ່າ ຕໍ່ພະແນ​ກກະສິກໍາ ​ແລະ ປ່າ​ໄມ້​ ແຂວງ, ນະຄອນຫຼວງ ​ແລະ ອົງການ​ປົກຄອງ ​ເມືອງ, ເທດສະບານ, ນະຄອນ ​ຢ່າງເປັນ​ປົກກະຕິ;
10. ນໍາ​ໃຊ້​ສິດ ​ແລະ ປະ​ຕິ​ບັດໜ້າ​ທີ່​ອື່ນ ​ຕາມ​ທີ່​ໄດ້​ກໍານົດ​ໄວ້​ໃນ​ກົດໝາຍ.

**ມາດຕາ 72 (ໃໝ່) ສິດ ແລະ ໜ້າທີ່ ຂອງຈຸ​ງານກະ​ສິ​ກໍາ ແລະ ປ່າໄມ້ ຂອງໜ່ວຍງານ**

**ເສດຖະກິດ-ການເງິນບ້ານ**

ໃນການຄຸ້ມຄອງວຽກງານສັດປ່າ ຈຸ​ງານກະ​ສິ​ກໍາ ແລະ ປ່າໄມ້ ຂອງໜ່ວຍງານເສດຖະກິດ-ການເງິນບ້ານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ກົດໝາຍ ແລະ ລະບຽບການ ກ່ຽວກັບວຽກງານສັດປ່າ;
2. ​ເຜີຍ​ແຜ່ ກົດໝາຍ ແລະ ລະບຽບການ ກ່ຽວກັບວຽກງານສັດປ່າ;
3. ຄົ້ນຄວ້າ ແລະ ສະເໜີ ໃຫ້ອົງການປົກຄອງບ້ານ ອອກລະບຽບການນໍາໃຊ້ສັດປ່າຂັ້ນບ້ານ ໂດຍສອດຄ່ອງກັບກົດໝາຍ ແລະ ນິຕິກໍາໃຕ້ກົດໝາຍ;
4. ປຸກລະດົມປະຊາຊົນພາຍໃນບ້ານ ເຂົ້າຮ່ວມການຄຸ້ມຄອງ, ປົກປັກຮັກສາ ແລະ ພັດທະນາ ສັດປ່າ;
5. ປະສານສົມທົບກັບພາກສ່ວນທີ່ກ່ຽວຂ້ອງກ່ຽວກັບການຕ້ານ ແລະ ສະກັດກັ້ນ ການບຸກລຸກ ແລະ ທໍາລາຍ ທີ່ຢູ່ອາໄສ ຫຼື ແຫຼ່ງອາຫານຂອງສັດປ່າ;
6. ລາຍງານສະພາບການບຸກລຸກ ແລະ ທໍາລາຍ ທີ່ຢູ່ອາໄສ, ແຫຼ່ງອາຫານຂອງສັດປ່າ ຫຼື ການລະເມີດກົດໝາຍ ກ່ຽວກັບສັດປ່າ ຕໍ່ຫ້ອງການກະສິກໍາ ແລະ ປ່າໄມ້ ເມືອງ, ເທດສະບານ,​ ນະຄອນ ແລະ ອົງການປົກ ຄອງບ້ານ;
7. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 73 (ໃໝ່) ສິດ ແລະ ໜ້າທີ່ ຂອງຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ**

ຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ມີ ສິດ ແລະ ໜ້າທີ່ ປະສານສົມທົບ ແລະ ຮ່ວມມືກັບອົງການຄຸ້ມຄອງວຽກງານສັດປ່າ ກ່ຽວກັບການຄຸ້ມຄອງ, ປົກປັກຮັກສາ ແລະ ພັດທະນາ ສັດປ່າ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານສັດປ່າ**

**ມາດຕາ 74 (ປັບປຸງ) ອົງການກວດກາວຽກງານສັດປ່າ**

ອົງການກວດກາວຽກງານສັດປ່າ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກ​ງານສັດປ່າ ຕາມທີ່ໄດ້ກໍານົດໄວ້ໃນມາດຕາ 68 ຂອງກົດໝາຍສະບັບນີ້:
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດ ກາລັດແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ສື່ມວນຊົນ.

**ມາດຕາ 75 (ໃໝ່) ເນື້ອໃນການກວດກາ**

ການກວດກາວຽກງານສັດປ່າ ມີເນື້ອໃນ ດັ່ງນີ້:

1. ການປະຕິບັດ ກົດໝາຍ ແລະ ລະບຽບການ ກ່ຽວກັບວຽກງານສັດປ່າ;
2. ການປະຕິບັດໜ້າທີ່ຂອງ ເຈົ້າໜ້າທີ່ປ່າໄມ້ ແລະ ພະນັກງານ-ລັດຖະກອນທີ່ກ່ຽວຂ້ອງ;
3. ການເຄື່ອນໄຫວວຽກງານ ແລະ ການດໍາເນີນທຸລະກິດ ກ່ຽວກັບວຽກງານສັດປ່າ;
4. ການສ້າງ ແລະ ປະຕິບັດແຜນການ ກ່ຽວກັບວຽກງານສັດປ່າ;
5. ເນື້ອໃນອື່ນທີ່ຈຳເປັນ.

**ມາດຕາ 76 (ປັບປຸງ) ຮູບການການກວດກາ**

ການກວດກາວຽກງານສັດປ່າ ມີ ສາມຮູບການ ດັ່ງນີ້:

1. ການກວດກາ ຕາມລະບົບປົກກະຕິ ຊຶ່ງແມ່ນ ການກວດກາຕາມແຜນການປະຈໍາ ແລະ ມີກໍານົດເວລາອັນແນ່ນອນ;
2. ການກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈໍາເປັນ ໂດຍແຈ້ງໃຫ້ເປົ້າໝາຍຖືກກວດກາຮູ້ກ່ອນລ່ວງໜ້າ;
3. ການກວດກາ ແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ທີ່ບໍ່ໄດ້ແຈ້ງໃຫ້ເປົ້າໝາຍຖືກກວດກາຮູ້ກ່ອນລ່ວງໜ້າ.

ໃນການດຳເນີນການກວດກາວຽກງານສັດປ່າ ຕ້ອງປະຕິບັດຕາມກົດໝາຍຢ່າງເຂັ້ມງວດ.

**ພາກທີ VIII**

**ງົບປະມານ ແລະ ວັນສັດປ່າແຫ່ງຊາດ**

**ມາດຕາ 77 (ໃໝ່) ງົບປະມານ**

ງົບປະມານທີ່ນໍາໃຊ້ເຂົ້າໃນວຽກງານສັດປ່າ ມີ ດັ່ງນີ້:

1. ງົບປະມານຂອງລັດ;
2. ກອງທຶນປົກປັກຮັກສາປ່າໄມ້;
3. ການຊ່ວຍເຫຼືອ ແລະ ການປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
4. ລາຍຮັບອື່ນ ທີ່ຖືກຕ້ອງຕາມກົດໝາຍ.

ສໍາລັບການຄຸ້ມຄອງ ແລະ ການນໍາໃຊ້ງົບປະມານ ໃຫ້ປະຕິບັດຕາມກົດໝາຍວ່າດ້ວຍງົບປະມານແຫ່ງລັດ ແລະ ລະບຽບການທີ່ກ່ຽວຂ້ອງ.

**ມາດຕາ 78 (ປັບປຸງ) ວັນສັດປ່າແຫ່ງຊາດ**

ລັດ ກໍານົດເອົາ ວັນທີ 3 ມີນາ ຂອງທຸກປີ ເປັນວັນສັດປ່າແຫ່ງຊາດ ເພື່ອຄຸ້ມຄອງ, ປົກປັກຮັກສາ ແລະ ພັດທະນາ ສັດປ່າ ໃຫ້ອຸດົມສົມບູນ ແລະ ມີຄວາມຍືນຍົງ.

**ພາກທີ IX**

**ນະໂຍບາຍ ຕໍ່ຜູ້ມີຜົນງານ ແລະ ມາດຕະການ ຕໍ່ຜູ້ລະເມີດ**

**ມາດຕາ 79 (ປັບປຸງ) ນະໂຍບາຍ ຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການເປັນແບບຢ່າງໃນການ ປົກປັກຮັກສາ, ພັດທະນາສັດປ່າ, ຕ້ານ, ສະກັດກັ້ນ, ປ້ອງກັນ ການບຸກລຸກ, ການທໍາລາຍ ຖິ່ນທີ່ຢູ່ອາໄສ, ແຫຼ່ງອາຫານ ແລະ ເຂດອະນຸລັກພັນສັດປ່າ ຈະໄດ້ຮັບການຍ້ອງຍໍ ແລະ ນະໂຍບາຍອື່ນ ຕາມລະບຽບການ.

ສໍາລັບຜູ້ໃຫ້ຂໍ້ມູນ ກ່ຽວກັບການລະເມີດກົດໝາຍສະບັບນີ້ ຈະໄດ້ຮັບນະໂຍບາຍ ຕາມລະບຽບການ.

**ມາດຕາ 80 (ປັບປຸງ) ມາດຕະການ ຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

**ມາດຕາ 81 (ປັບປຸງ) ມາດຕະການປັບໃໝ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຊຶ່ງບໍ່ເປັນການກະທໍາຜິດທາງອາຍາ ແລະ ກໍ່ຄວາມເສຍຫາຍບໍ່ຫຼວງຫຼາຍ ຈະຖືກປັບໃໝ ສອງເທົ່າ ຂອງມູນຄ່າຄວາມເສຍຫາຍຂອງສັດປ່າ.

ໃນກໍລະນີມີການລະເມີດເປັນຄັ້ງ​ທີ ສອງ ຫຼື ​ສາມ​ ຈະຖືກປັບໃໝ ສີ່ເທົ່າ ຂອງມູນຄ່າຄວາມເສຍຫາຍຂອງສັດປ່າບັນຊີ II ແລະ ສາມເທົ່າ ຂອງມູນຄ່າຄວາມເສຍຫາຍ ຂອງສັດປ່າບັນຊີ III ພ້ອມທັງຍຶດ ຫຼື ອາ​ຍັດຊັບສິນທີ່ໄດ້ມາ ໂດຍບໍ່ຖືກຕ້ອງນັ້ນ ເປັນຂອງລັດ.

ສຳລັບອັດຕາການປັບໃໝ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ X**

**ບົດບັນຍັດສຸດທ້າຍ**

**ມາດຕາ 82 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 83 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 2 ຕຸລາ 2023 ພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍສັດ​ນໍ້າ ແລະ ສັດປ່າ ສະບັບເລກທີ 07/ສພຊ, ລົງວັນທີ 24 ທັນວາ 2007.

**ປະທານສະພາແຫ່ງຊາດ**