** ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 83 /ສພຊ

ນະຄອນຫຼວງວຽງຈັນ, ວັນທີ 30 ມິຖຸນາ 2020

**ກົດໝາຍວ່າດ້ວຍ**

**ການປັບປຸງບາງມາດຕາຂອງກົດໝາຍວ່າດ້ວຍ**

**ການເລືອກຕັ້ງສະມາຊິກ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ**

**ມາດຕາ 1 ການປັບປຸງເນື້ອໃນບາງມາດຕາຂອງກົດໝາຍ**

ກົດໝາຍສະບັບນີ້ ກຳນົດເນື້ອໃນການປັບປຸງບາງມາດຕາຂອງກົດໝາຍວ່າດ້ວຍການເລືອກຕັ້ງສະມາຊິກ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ ເພື່ອໃຫ້ສອດຄ່ອງກັບການຈັດຕັ້ງປະຕິບັດ ພາລະບົດບາດ ແລະ ວຽກງານຕົວຈິງ ດັ່ງນີ້:

**ມາດຕາ 11 ການກຳນົດຈຳນວນສະມາຊິກສະພາ**

ການກໍານົດຈໍານວນສະມາຊິກສະພາ ໃຫ້ປະຕິບັດ ດັ່ງນີ້:

1. ຮັບ​ປະ​ກັນ​ການ​ເຮັດ​ວຽກ​ເປັນ​ໝູ່​ຄະ​ນະ;
2. ອີງ​ໃສ່​ທີ່​ຕັ້ງ, ຄວາມ​ສຳ​ຄັນ, ຄວາມ​ຈຳ​ເປັນ ແລະ ຈຸດ​ພິ​ເສດ​ທາງ​ດ້ານ​ການ​ເມືອງ, ການ​ປ້ອງ​ກັນ​ຊາດ-ປ້ອງ​ກັນ​ຄວາມ​ສະ​ຫງົບ, ເສດ​ຖະ​ກິດ, ວັດ​ທະ​ນາ​ທຳ-ສັງ​ຄົມຂອງ​ແຕ່​ລະ​ແຂວງ, ນະ​ຄອນ​ຫຼວງ, ເມືອງ, ເທດ​ສະ​ບານ, ນະ​ຄອນ;
3. ການ​ກໍານົດຈຳນວນ​ສະມາຊິກ​ສະພາ​ແຫ່ງ​ຊາດ ໃຫ້ເອົາຈໍານວນ​ພົນ​ລະ​ເມືອງເປັນຫົວໜ່ວຍຄິດໄລ່ ຄື ແຂວງທີ່ມີພົນລະເມືອງ ສອງຮ້ອຍ​ຫ້າສິບ​ພັນ ​ຄົນ​ລົງ​ມາ ​ໃຫ້​ມີ​ສະມາຊິກ​ສະພາ​​ແຫ່ງ​ຊາດ ຫົກ​ຄົນ, ​ແຂວງ​ທີ່​ມີ​ພົນລະ​ເມືອງ​ເກີນ ​ສອງຮ້ອຍ​ຫ້າ​ສິບ​ພັນ​ຄົນ ຂຶ້ນ​ໄປ ​ໃຫ້​​ເພີ່ມ​ສະມາຊິກ​ສະພາ​​ແຫ່ງຊາດ ໜຶ່ງ​ຄົນ ຕໍ່​ພົນລະ​ເມືອງ ຫ້າ​ສິບ​ພັນ​ຄົນ, ​ແຕ່​ສູງ​ສຸດ​ບໍ່​ໃຫ້​ເກີນ ຊາວ​ຄົນ;
4. ການ​ກໍານົດຈຳນວນສະມາຊິກ​ສະພາ​ປະຊາຊົນ ​​ແຂວງ, ນະຄອນຫຼວງ ໃຫ້ເອົາເມືອງເປັນຫົວໜ່ວຍຄິດໄລ່ ແຕ່ຈໍານວນລວມທົ່ວ ແຂວງ, ນະຄອນຫຼວງ ຕໍ່າສຸດບໍ່ໃຫ້ຫຼຸດ ຊາວຫ້າຄົນ ແລະ ສູງສຸດບໍ່ໃຫ້ເກີນ ຫົກສິບຄົນ.

ຈຳນວນຜູ້ສະໝັກຮັບເລືອກຕັ້ງ ເປັນສະມາຊິກສະພາ ໃຫ້ມີ ເພດ, ເຜົ່າ, ໄວອາຍຸ, ຜູ້ເກົ່າ ແລະ ຜູ້ ໃໝ່, ຈາກຫຼາຍສາຂາອາຊີບ ທັງພາກລັດ ແລະ ເອກະຊົນ, ຕົວແທນຂອງບັນດາຊັ້ນຄົນ.

ຄະນະປະຈຳສະພາແຫ່ງຊາດ ເປັນຜູ້ກຳນົດຈຳນວນຜູ້ສະໝັກຮັບເລືອກຕັ້ງ ແລະ ຈຳນວນສະມາຊິກສະພາແຫ່ງຊາດ ແລະ ຈໍານວນສະມາຊິກສະພາປະຊາຊົນຂັ້ນແຂວງ ໃນແຕ່ລະເຂດເລືອກຕັ້ງໂດຍແມ່ນປະ ທານປະເທດ ເປັນຜູ້ອອກລັດຖະດຳລັດປະກາດ ເປັນທາງການຢ່າງຊ້າ ສີ່ສິບຫ້າວັນ ກ່ອນວັນເລືອກຕັ້ງ.

**ມາດຕາ 25 ການແຕ່ງຕັ້ງຄະນະກໍາມະການເລືອກຕັ້ງລະດັບຊາດ**

ຄະນະປະຈໍາສະພາແຫ່ງຊາດ ເປັນຜູ້ຕົກລົງແຕ່ງຕັ້ງຄະນະກໍາມະການເລືອກຕັ້ງລະດັບຊາດ ແລ້ວສະ ເໜີປະທານປະເທດ ອອກລັດຖະດໍາລັດປະກາດເປັນທາງການຢ່າງຊ້າ ເກົ້າສິບວັນ ກ່ອນວັນເລືອກຕັ້ງ.

**ຄະນະກໍາມະການເລືອກຕັ້ງລະດັບຊາດ ປະກອບດ້ວຍ ປະທານ, ຮອງປະທານ ແລະ ກໍາມະການ, ແຕ່ຈໍານວນຄະນະກໍາມະການ ບໍ່ໃຫ້ເກີນ ສິບເຈັດຄົນ.**

**ມາດຕາ 27 ການແຕ່ງຕັ້ງຄະນະກໍາມະການເລືອກຕັ້ງລະດັບທ້ອງຖິ່ນ**

ເຈົ້າແຂວງ, ເຈົ້າຄອງນະຄອນຫຼວງ ແລະ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ເປັນຜູ້ຕົກລົງແຕ່ງຕັ້ງຄະນະກໍາມະການເລືອກຕັ້ງຂັ້ນຂອງຕົນ ແລ້ວປະກາດເປັນທາງການຢ່າງຊ້າ ຫົກສິບວັນ ກ່ອນວັນເລືອກຕັ້ງ.

**ຄະນະກໍາມະການເລືອກຕັ້ງຂັ້ນແຂວງ ປະກອບດ້ວຍ ປະທານ, ຮອງປະທານ ແລະ ກໍາມະການ, ແຕ່ຈໍານວນຄະນະກໍາມະການດັ່ງກ່າວ ບໍ່ໃຫ້ເກີນ ສິບຫ້າຄົນ.**

**ຄະນະກໍາມະການເລືອກຕັ້ງຂັ້ນເມືອງ ປະກອບດ້ວຍ ປະທານ, ຮອງປະທານ ແລະ ກໍາມະການ, ແຕ່ຈໍານວນຄະນະກໍາມະການດັ່ງກ່າວ ບໍ່ໃຫ້ເກີນ ສິບສາມຄົນ.**

**ມາດ​ຕາ 41 ການ​ເລືອກ​ຕັ້ງ​ແທນ**

ການເລືອກຕັ້ງແທນ ຈະໄດ້ຈັດຂຶ້ນເມື່ອສະມາຊິກສະພາໃນເຂດເລືອກຕັ້ງໃດໜຶ່ງ ຫາກຫຼຸດລົງຕາມກໍລະນີທີ່ໄດ້ກໍານົດໄວ້ໃນມາດຕາ 31 ແລະ ມາດຕາ 34 ຂອງກົດໝາຍວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍສະພາແຫ່ງຊາດ ແລະ ກົດໝາຍວ່າດ້ວຍສະພາປະຊາຊົນຂັ້ນແຂວງ.

ການເລືອກຕັ້ງແທນ ຈະດໍາເນີນໄດ້ກໍຕໍ່ເມື່ອອາຍຸການຂອງສະພາຊຸດນັ້ນ ຍັງເຫຼືອຢ່າງໜ້ອຍ ສອງປີ ນັບແຕ່ວັນທີ່ສະມາຊິກສະພາເຂດເລືອກຕັ້ງນັ້ນຫຼຸດລົງ.

**ມາດ​ຕາ 42 ວິທີການເລືອກຕັ້ງແທນ**

ການ​ເລືອກ​ຕັ້ງ​ແທນສະມາຊິກສະພາ ມີ​ ສອງວິ​ທີ ໂດຍແມ່ນຄະນະປະຈໍາສະພາເປັນຜູ້ຕົກລົງ ດັ່ງ​ນີ້:

1. ວິ​ທີ​ທົ່ວ​ໄປ

ຄະ​ນະ​ປະ​ຈຳ​ສະ​ພາ​ທີ່​ກ່ຽວ​ຂ້ອງ​ ເປັນ​ຜູ້​ຕົກ​ລົງ​ແຕ່​ງຕັ້ງ​ຄະ​ນະ​ກຳ​ມະ​ການ​ເລືອກ​ຕັ້ງ ແລະ ກໍ​າ​ນົດ​ວັນ​ເວ​ລາ​ເລືອກ​ຕັ້ງ​ແທນ. ການ​ດຳ​ເນີນ​ການ​ເລືອກ​ຕັ້ງ​ແທນຕາມວິທີທົ່ວໄປ ໃຫ້​ປະ​ຕິ​ບັດ​ຕາ​ມ​ກົດ​ໝາຍວ່າດ້ວຍການເລືອກຕັ້ງສະມາຊິກ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ.

1. ວິ​ທີ​ສະ​ເພາະ

ຄະນະປະຈໍາສະພາ ເປັນຜູ້ເລືອກເອົາ ຜູ້ສະໝັກຮັບເລືອກຕັ້ງ ທີ່ໄດ້ຮັບຄະແນນສຽງຫຼາຍຖັດຈາກຜູ້ໄດ້ຮັບເລືອກຕັ້ງເປັນສະມາຊິກສະພາທີ່ກ່ຽວຂ້ອງໃນເຂດເລືອກຕັ້ງນັ້ນ ແລະ ມີມາດຕະຖານຄົບຖ້ວນຕາມທີ່ໄດ້ກຳນົດໄວ້ໃນກົດໝາຍ. ໃນກໍລະນີຜູ້ກ່ຽວບໍ່ມີເງື່ອນໄຂເລືອກຕັ້ງແທນ ໃຫ້ເລື່ອນເອົາຜູ້ມີຄະແນນ ຖັດໄປນັ້ນ ເປັນຜູ້ໄດ້ຮັບການເລືອກຕັ້ງແທນ ແລ້ວລາຍງານຕໍ່ກອງປະຊຸມສະພາ.

**ມາດຕາ 2 ການປ່ຽນແທນເນື້ອໃນຂອງມາດຕາ**

ກົດໝາຍສະບັບນີ້ ປ່ຽນແທນເນື້ອໃນມາດຕາ 11, 25, 27, 41 ແລະ 42 ຂອງກົດໝາຍວ່າດ້ວຍການເລືອກຕັ້ງສະມາຊິກ ສະພາແຫ່ງຊາດ ແລະ ສະພາປະຊາຊົນຂັ້ນແຂວງ ສະບັບເລກທີ 66/ສພຊ, ລົງວັນທີ 14 ທັນວາ 2015.

**ມາດຕາ 3 ຜົນສັກສິດ**

ກົດໝາຍສະບັບນີ້ ມີຜົນສັກສິດ ທັນທີນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ເປັນຕົ້ນໄປ ແລະ ໃຫ້ນໍາເອົາກົດໝາຍສະບັບນີ້ ພິມລົງໃນຈົດໝາຍເຫດທາງລັດຖະການຕາມພາຍຫຼັງ.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ