**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 21 /ສພຊ ນະຄອນຫຼວງວຽງຈັນ, ວັນທີ 7 ກໍລະກົດ 2022

**ກົດໝາຍ**

**ວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍ**

**ນ້ຳ ແລະ ຊັບພະຍາກອນນ້ຳ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກໍານົດເນື້ອໃນການປັບປຸງບາງມາດຕາຂອງກົດໝາຍວ່າດ້ວຍນໍ້າ ແລະ ຊັບພະຍາ ກອນນໍ້າ ເພື່ອໃຫ້ຈະແຈ້ງ ແລະ ຮັບປະກັນການຈັດຕັ້ງປະຕິບັດວຽກງານນໍ້າ ແລະ ຊັບພະຍາກອນນໍ້າ ໃຫ້ສອດ ຄ່ອງກັບສະພາບການຕົວຈິງ.

**ມາດຕາ 2 ມາດຕາຂອງກົດໝາຍ ທີ່ມີການປັບປຸງ**

ເນື້ອໃນມາດຕາທີ່ມີການປັບປຸງ ແລະ ເພີ່ມເຂົ້າໃໝ່ ມີ ດັ່ງນີ້:

1. **ມາດຕາ 36 ເປົ້າໝາຍການນໍາໃຊ້ແຫຼ່ງນໍ້າ**

ເປົ້າໝາຍການນໍາໃຊ້ແຫຼ່ງນໍ້າ ມີ ດັ່ງນີ້:

1. ເພື່ອການບໍລິໂພກ ແລະ ອຸປະໂພກ;
2. ເພື່ອການຊົນລະປະທານ, ການຜະລິດກະສິກໍາ ແລະ ປ່າໄມ້, ການລ້ຽງສັດ ແລະ ການປະມົງ;
3. ເພື່ອການຜະລິດພະລັງງານໄຟຟ້າ ແລະ ການຂຸດຄົ້ນບໍ່ແຮ່;
4. ເພື່ອການຜະລິດອຸດສາຫະກໍາ;
5. ເພື່ອການຄົມມະນາຄົມ ແລະ ຂົນສົ່ງ;
6. ເພື່ອການແພດ, ຮັກສາສຸຂະພາບອະນາໄມ;
7. ເພື່ອການພັກຜ່ອນ, ການກິລາ ແລະ ການທ່ອງທ່ຽວ;
8. ເພື່ອການນໍາໃຊ້ເຂົ້າໃນເປົ້າໝາຍອື່ນ.

ແຫຼ່ງນໍ້າໃດໜຶ່ງ ສາມາດນໍາໃຊ້ເຂົ້າໃນເປົ້າໝາຍໜຶ່ງ ຫຼື ຫຼາຍເປົ້າໝາຍ ກໍໄດ້ ດ້ວຍຫຼາຍວິທີການ ເປັນຕົ້ນ ການກັກ, ການດູດ, ການອວ່າຍແລວນໍ້າ. ສໍາລັບການນໍາໃຊ້ແຫຼ່ງນໍ້າ ດ້ວຍການອວ່າຍແລວນໍ້າທໍາມະຊາດ ຕ້ອງໄດ້ຮັບການອະນຸຍາດ ຕາມກົດໝາຍສະບັບນີ້.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ຕ້ອງການນໍາໃຊ້ແຫຼ່ງນໍ້າທີ່ມີການນໍາໃຊ້ນໍ້າຂະໜາດກາງ ແລະ ຂະໜາດໃຫຍ່ ຕ້ອງສໍາຫຼວດ, ກໍານົດແຫຼ່ງນໍ້າທີ່ຈະນໍາໃຊ້ ແລະ ເປົ້າໝາຍການນໍາໃຊ້ແຫຼ່ງນໍ້າ ແລ້ວສະເໜີຕໍ່ຂະແໜງການຊັບ ພະຍາກອນທໍາມະຊາດ ແລະ ສິ່ງ ແວດລ້ອມ ເພື່ອພິຈາລະນາ ຕາມກົດໝາຍ.

1. **ມາດຕາ 36/1 ການອວ່າຍແລວນໍ້າ**

ການອວ່າຍແລວນໍ້າ ແມ່ນ ການແຍກ, ການຂຸດຄອງ, ການຖົມ, ການດັດແປງ ຫຼື ປ່ຽນແປງເນື້ອທີ່ດິນບໍລິເວນນໍ້າ ຊຶ່ງເຮັດໃຫ້ມີການເພີ່ມ ຫຼື ປ່ຽນແປງທາງໄຫຼຂອງນໍ້າ ໃນສາຍນໍ້າທໍາມະຊາດ. **ການອວ່າຍແລວ ນໍ້າ ມີ ສອງລັກສະນະ ຄື ລັກສະນະຖາວອນ ແລະ ລັກສະນະຊົ່ວຄາວ ເພື່ອຮັບໃຊ້ກິດຈະການໃດໜຶ່ງ.**

**ການອວ່າຍແລວນໍ້າ ລັກສະນະຖາວອນ ແມ່ນ ການປ່ຽນແປງທາງໄຫຼຂອງນໍ້າ ເພື່ອດໍາເນີນກິດຈະ ການໃດໜຶ່ງ ໂດຍບໍ່ມີການອວ່າຍແລວນໍ້າກັບຄືນສູ່ແລວເດີມ ແລະ ຖືວ່າແລວນໍ້າທີ່ສ້າງໃໝ່ນັ້ນ ເປັນແລວນໍ້າທໍາມະຊາດ.**

**ການອວ່າຍແລວນໍ້າ ລັກສະນະຊົ່ວຄາວ ແມ່ນ ການປ່ຽນແປງທາງໄຫຼຂອງນໍ້າ ເພື່ອດໍາເນີນກິດຈະ ການໃດໜຶ່ງ ພາຍຫຼັງກິດຈະການດັ່ງກ່າວໄດ້ສິ້ນສຸດແລ້ວ ຈຶ່ງອວ່າຍແລວນໍ້າກັບຄືນສູ່ແລວເດີມ ຕາມທໍາມະຊາດ.**

ການອວ່າຍແລວນໍ້າ ຈະດໍາເນີນໄດ້ກໍຕໍ່ເມື່ອ ເຫັນວ່າມີຄວາມຈໍາເປັນນໍາໃຊ້ເຂົ້າໃນເປົ້າໝາຍອື່ນ ເພື່ອຮັບໃຊ້ຜົນປະໂຫຍດສູງສຸດຂອງຊາດ ແລະ ຊີວິດການເປັນຢູ່ຂອງປະຊາຊົນ, ຮັບປະກັນ ຄວາມຍຸຕິທໍໍາ ແລະ ສົມເຫດສົມຜົນ ຂອງຜູ້ນໍາໃຊ້ນໍ້າ ທີ່ຢູ່ ຕອນລຸ່ມ, ຕອນເທິງ ແລະ ສອງຝັ່ງ ຂອງສາຍນໍ້າ, ຮັກສາຄວາມສົມດຸນທາງດ້ານ ປະລິມານ, ຄຸນນະພາບຂອງນໍ້າ ແລະ ຮັບປະກັນການຮັກສາລະບົບນິເວດ, ມີຜົນກະທົບໜ້ອຍທີ່ສຸດຕໍ່ສິ່ງ ແວດລ້ອມ ສັງຄົມ ແລະ ທໍາມະຊາດ.

ການອວ່າຍແລວນໍ້າ ຕ້ອງໄດ້ດຳເນີນການປະເມີນຜົນກະທົບຕໍ່ສິ່ງແວດລ້ອມ, ບົດເຕັກນິກຂອງການອວ່າຍແລວນໍ້າສະເພາະ ໂດຍຜ່ານການຮັບຮອງຈາກຂະແໜງການທີ່ກ່ຽວຂ້ອງ ແລະ ຕ້ອງຂໍອະນຸຍາດຈາກອົງການລັດທີ່ມີສິດຕົກລົງການອວ່າຍແລວນໍ້າ ກ່ອນທີ່ຈະມີການດໍາເນີນການອວ່າຍແລວນໍ້າ.

ລາຍລະອຽດກ່ຽວກັບການອວ່າຍແລວນໍ້າ ໄດ້ກໍານົດໄວ້ໃນລະບຽບການຕ່າງຫາກ.

1. **ມາດຕາ 36/2 ອົງການລັດທີ່ມີສິດຕົກລົງການອວ່າຍແລວນໍ້າ**

ອົງການລັດທີ່ມີສິດຕົກລົງການອວ່າຍແລວນໍ້າ ລັກສະນະຖາວອນ ແລະ ລັກສະນະຊົ່ວຄາວ ມີ ດັ່ງນີ້:

1. ສະພາແຫ່ງຊາດ ຕົກລົງການອວ່າຍແລວນໍ້າ ໃນອ່າງຮັບນໍ້າຂະໜາດໃຫຍ່ ຫຼື ມີການຈັດສັນຍົກຍ້າຍປະຊາຊົນ ຫຼາຍກວ່າ ຫ້າຮ້ອຍຄອບຄົວ ຕາມການສະເໜີຂອງລັດຖະບານ;
2. ລັດຖະບານ ຕົກລົງການອວ່າຍແລວນໍ້າ ໃນອ່າງຮັບນໍ້າຂະໜາດກາງ ຫຼື ມີການຈັດສັນຍົກ ຍ້າຍປະຊາຊົນ ໜຶ່ງຮ້ອຍ ຫາ ຫ້າຮ້ອຍຄອບຄົວ ຕາມການສະເໜີ ຂອງກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ ບົນພື້ນຖານການປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ;
3. ສະພາປະຊາຊົນຂັ້ນແຂວງ ຕົກລົງການອວ່າຍແລວນໍ້າ ໃນອ່າງຮັບນໍ້າຂະໜາດນ້ອຍ ຫຼື ມີການຈັດສັນຍົກຍ້າຍປະຊາຊົນ ຕໍ່າກວ່າ ໜຶ່ງຮ້ອຍຄອບຄົວ ຕາມການສະເໜີຂອງອົງການປົກຄອງຂັ້ນແຂວງ ບົນພື້ນ ຖານການຄົ້ນຄວ້າຂອງພະແນກຊັບພະຍາກອນທໍາມະຊາດ ແລະ ສິ່ງແວດລ້ອມ ໂດຍປະສານສົມທົບກັບ ພະແນກການອື່ນ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ.

ໃນກໍລະນີການອວ່າຍແລວນໍ້າໃນອ່າງຮັບນໍ້າໜຶ່ງ ໄປຍັງອີກອ່າງຮັບນໍ້າໜຶ່ງ ຫາກເກີດຂຶ້ນຈາກອ່າງຮັບນໍ້າໃດ ແມ່ນ ໃຫ້ອົງການລັດທີ່ມີສິດຕົກລົງການອວ່າຍແລວນໍ້າໃນອ່າງຮັບນໍ້ານັ້ນ ເປັນຜູ້ຕົກລົງການອວ່າຍແລວນໍ້າດັ່ງກ່າວ ໂດຍປະສານສົມທົບກັບອົງການລັດທີ່ມີສິດຕົກລົງ ກ່ຽວກັບອ່າງຮັບນໍ້າທີ່ຖືກອວ່າຍໄປໃສ່.

ໃນກໍລະນີ ມີການອວ່າຍແລວນໍ້າ ອອກຈາກອ່າງນໍ້າຂອງ ແລະ ແມ່ນໍ້າຊາຍແດນລະຫວ່າງປະເທດ ໄປສູ່ອ່າງຮັບນໍ້າອື່ນ ໃຫ້ປະຕິບັດຕາມສັນຍາວ່າດ້ວຍການຮ່ວມມື ເພື່ອພັດທະນາອ່າງແມ່ນໍ້າຂອງແບບຍືນຍົງ ປີ 1995.

1. **ມາດຕາ 67 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກໍາ ດັ່ງນີ້:

1. ນໍາໃຊ້ແຫຼ່ງນໍ້າທໍາມະຊາດ, ທີ່ດິນບໍລິເວນນໍ້າ ໂດຍບໍ່ຖືກຕ້ອງຕາມກົດໝາຍ;
2. ຂຸດຄົ້ນ ຫີນແຮ່, ຊາຍ, ຕົມ ແລະ ແຮ່ທາດຕ່າງໆ ໃນແຫຼ່ງນໍ້າ ໂດຍບໍ່ໄດ້ຮັບອະນຸຍາດ;
3. ອວ່າຍແລວນໍ້າ ໂດຍບໍ່ໄດ້ຮັບອະນຸຍາດ;
4. ດໍາເນີນກິດຈະກໍາ ຢູ່ເຂດບໍລິເວນຕົ້ນກໍາເນີດຂອງນໍ້າ, ປ່າປ້ອງກັນ ແລະ ປ່າສະຫງວນ;
5. ປຸກສ້າງສິ່ງໃດ ສິ່ງໜຶ່ງຢູ່ເຂດສະຫງວນຂອງແຫຼ່ງນໍ້າ ສໍາລັບການອຸປະໂພກ ແລະ ບໍລິໂພກ ທີ່ຈະສົ່ງຜົນກະທົບໃສ່ຄຸນນະພາບນໍ້າ ເປັນຕົ້ນ ໂຮງໝໍ, ຕະຫຼາດ, ໂຮງງານ, ສະໜາມຂີ້ເຫຍື້ອ, ຟາມລ້ຽງສັດ;
6. ຂຸດ, ເຈາະ, ຖົມ, ກົ່ນ ຫຼື ປັບແປງໜ້າດິນ ທີ່ຈະກໍ່ໃຫ້ເກີດມີການເຊາະເຈື່ອນ ໃນເຂດອ່າງຮັບນໍ້າ, ຖິ້ມ ຫຼື ຖອກເທວັດຖຸສິ່ງຂອງລົງໃນແຫຼ່ງນໍ້າ ຊຶ່ງຈະພາໃຫ້ແຫຼ່ງນໍ້າ ຕື້ນເຂີນ, ບົກແຫ້ງ, ເນົ່າເໝັນ ຫຼື ເປັນພິດ;
7. ປ່ອຍນໍ້າເປື້ອນ, ສານເຄມີທີ່ເປັນພິດ, ທາດກໍາມັນຕະພາບລັງສີ, ຖິ້ມລະເບີດ, ຖິ້ມສິ່ງເສດເຫຼືອ ແລະ ຖິ້ມຂີ້ເຫຍື້ອໃສ່ ແຄມນໍ້າ, ແມ່ນໍ້າ, ລໍາເຊ, ຕະຄອງຮ່ອງນໍ້າ, ຫ້ວຍ, ໜອງ, ບຶງ ແລະ ທີ່ດິນບໍລິເວນນໍ້າ;
8. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 3 ການປ່ຽນແທນເນື້ອໃນບາງມາດຕາຂອງກົດໝາຍ**

ກົດໝາຍສະບັບນີ້ ປ່ຽນແທນເນື້ອໃນມາດຕາ 36 ແລະ ມາດຕາ 67 ຂອງກົດໝາຍວ່າດ້ວຍນໍ້າ ແລະ ຊັບພະຍາກອນນໍ້າ ສະບັບເລກທີ 23/ສພຊ, ລົງວັນທີ 11 ພຶດສະພາ 2017, ເພີ່ມໃໝ່ ມາດຕາ 36/1 ແລະ ມາດຕາ 36/2.

**ມາດຕາ 4 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 11 ຕຸລາ 2022 ພາຍຫຼັງປະທານປະເທດ ແຫ່ງ ສາທາ ລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດ ປະກາດໃຊ້ ແລະ ໄດ້ລົງຈົດໝາຍເຫດທາງລັດ ຖະການ ເປັນຕົ້ນໄປ.

**ປະທານສະພາແຫ່ງຊາດ**