

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 22 /ສພຊ

ນະຄອນຫຼວງວຽງຈັນ, ວັນທີ 7 ກໍລະກົດ 2022

**ກົດໝາຍ**

**ວ່າດ້ວຍການປັບປຸງບາງມາດຕາຂອງກົດໝາຍວ່າດ້ວຍສານປະຊາຊົນ**

**ມາດຕາ 1 ຈຸດປະສົງ**

ກົດໝາຍສະບັບນີ້ ກຳນົດເນື້ອໃນການປັບປຸງບາງມາດຕາຂອງກົດໝາຍວ່າດ້ວຍສານປະຊາຊົນ ເພື່ອໃຫ້ຈະແຈ້ງ ແລະ ຮັບປະກັນການຈັດຕັ້ງປະຕິບັດວຽກງານຂອງສານປະຊາຊົນ ໃຫ້ມີຄວາມຄ່ອງຕົວ, ສອດຄ່ອງກັບສະພາບການຕົວຈິງ ແລະ ຄວາມຮຽກຮ້ອງຕ້ອງການຂອງໜ້າທີ່ວຽກງານ.

**ມາດຕາ 2 ມາດຕາຂອງກົດໝາຍ ທີ່ມີການປັບປຸງ**

ເນື້ອໃນມາດຕາຂອງກົດໝາຍ ທີ່ມີການປັບປຸງ ມີ ດັ່ງນີ້:

**1. ມາດຕາ 3 ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

**1. ພະນັກງານສານປະຊາຊົນ** ໝາຍເຖິງ ປະທານ, ຮອງປະທານ, ຫົວໜ້າ, ຮອງຫົວໜ້າຄະນະສານ, ຜູ້ພິພາກສາ, ຜູ້ຊ່ວຍຜູ້ພິພາກສາ, ຈ່າສານ, ພະນັກງານວິຊາການ ແລະ ພະນັກງານບໍລິຫານຂອງສານປະ ຊາຊົນ;

**2. ຄຳຕົກລົງຂອງສານ** ໝາຍເຖິງ ຄໍາສັ່ງ, ຄຳຊີ້ຂາດ, ຄຳຕັດສີນ ແລະ ຄຳພິພາກສາຂອງສານ;

**3. ຄຳສັ່ງຂອງສານ** ໝາຍເຖິງ ໜຶ່ງໃນປະເພດຄໍາຕົກລົງຂອງສານ ກ່ຽວກັບການດໍາເນີນຄະດີ ເຊັ່ນ ຄໍາສັ່ງຍຶດຊັບ ຫຼື ອາຍັດຊັບ, ຄຳສັ່ງຊັດມ້ຽນຄະດີ, ຄຳສັ່ງພາຕົວ, ຄຳສັ່ງຈັບຕົວ, ຄຳສັ່ງປ່ອຍຕົວພາງ, ຄຳສັ່ງໃຫ້ປະຕິບັດຜົນຂອງການໄກ່ເກ່ຍ ແລະ ຄໍາສັ່ງອື່ນ;

**4. ຄຳຊີ້ຂາດຂອງສານ** ໝາຍເຖິງ ໜຶ່ງໃນປະເພດຄໍາຕົກລົງຂອງສານ ກ່ຽວກັບການຊີ້ຂາດສິດອໍານາດຂອງສານ, ຂອງຄະນະສານ, ການບໍ່ຮັບເອົາຄະດີມາພິຈາລະນາ, ຄຳຕັດສີນປະຫານຊີວິດ ແລະ ຄຳຊີ້ຂາດອື່ນ;

**5. ຄຳຕັດສີນຂອງສານ** ໝາຍເຖິງ ໜຶ່ງໃນປະເພດຄໍາຕົກລົງຂອງສານ ທີ່ຕັດສີນເປັນຂັ້ນຕົ້ນ;

**6. ຄຳພິພາກສາຂອງສານ** ໝາຍເຖິງ ໜຶ່ງໃນປະເພດຄໍາຕົກລົງຂອງສານ ທີ່ຕັດສີນເປັນຂັ້ນອຸທອນ ແລະ ຂັ້ນລົບລ້າງ;

**7. ຄູ່ຄວາມ** ໝາຍເຖິງ ໂຈດ, ຈຳເລີຍໃນຄະດີ ແລະ ຄູ່ກໍລະນີໃນຄະດີປົກຄອງ ລວມທັງບຸກຄົນ ທີສາມ;

**8. ຜູ້ປົກປ້ອງອື່ນ** ໝາຍເຖິງ ທະນາຍຄວາມ, ຜູ້ຕາງໜ້າອົງການຈັດຕັ້ງ, ຜົວ ຫຼື ເມຍ, ພໍ່, ແມ່, ຜູ້ປົກຄອງ ຫຼື ຍາດໃກ້ຊິດ ທີ່ເຂົ້າຮ່ວມໃນການດຳເນີນຄະດີ ຕາມການມອບໝາຍ ຫຼື ຕາມກົດໝາຍ ເພື່ອປົກປ້ອງສິດ ແລະ ຜົນປະໂຫຍດອັນຊອບທຳຂອງຜູ້ຖືກຫາ ຫຼື ຈຳເລີຍ, ຜູ້ຖືກເສຍຫາຍ, ໂຈດທາງແພ່ງ ຫຼື ຜູ້ຮັບ ຜິດຊອບທາງແພ່ງ;

**9. ທະນາຍຄວາມ** ໝາຍເຖິງ ບຸກຄົນທີ່ໄດ້ຮັບການແຕ່ງຕັ້ງ ໃຫ້ເຂົ້າຮ່ວມໃນການດໍາເນີນຄະດີ ເພື່ອຊ່ວຍເຫຼືອທາງດ້ານກົດໝາຍ, ປົກປ້ອງສິດ ແລະ ຜົນປະໂຫຍດອັນຊອບທຳຂອງຄູ່ຄວາມ ຕາມກົດໝາຍ;

**10**. **ໝາຍຮຽກຂອງສານ** ໝາຍເຖິງ ໜັງສືຂອງສານທີ່ຮຽກ ໂຈດ, ຈໍາເລີຍ, ບຸກຄົນທີສາມ, ພະຍານ ແລະ ຜູ້ເຂົ້າຮ່ວມອື່ນ ໃນການດໍາເນີນຄະດີເຂົ້າມາສານ ຕາມວັນເວລາ ແລະ ສະຖານທີ່ ຊຶ່ງໄດ້ກຳນົດໄວ້ໃນໝາຍຮຽກ;

**11. ໝາຍເຊີນຂອງສານ** ໝາຍເຖິງ ໜັງສືຂອງສານ ທີ່ເຊີນຫົວໜ້າອົງການໄອຍະການປະຊາຊົນ, ອົງການຈັດຕັ້ງ, ວິສາຫະກິດ, ຜູ້ຊ່ຽວຊານ,​ ຜູ້ຊໍານານງານ ແລະ ​ຜູ້ແປພາສາ ເຂົ້າມາສານ ຕາມວັນເວລາ ແລະ ສະຖານທີ່ ຊຶ່ງໄດ້ກຳນົດໄວ້ໃນໝາຍເຊີນ;

**12. ປະເພນີສານ** ໝາຍເຖິງ ຄໍາພິພາກສາຂອງສານປະຊາຊົນສູງສຸດ ກ່ຽວກັບບັນຫາໃດໜຶ່ງໃນຄະດີອາຍາ ຊຶ່ງກົດໝາຍກຳນົດໄວ້ບໍ່ຊັດເຈນ; ຄະດີ ແພ່ງ, ການຄ້າ, ແຮງງານ, ປົກຄອງ, ຄອບຄົວ ແລະ ເດັກ ຊຶ່ງກົດໝາຍ ບໍ່ໄດ້ກຳນົດ ຫຼື ໄດ້ກຳນົດໄວ້ແຕ່ບໍ່ຈະແຈ້ງ ເພື່ອເປັນບ່ອນອີງໃຫ້ສານປະຊາຊົນທຸກຂັ້ນໄດ້ປະຕິບັດຕາມ;

**13. ຈ່າສານ** ໝາຍເຖິງ ພະນັກງານຂອງສານປະຊາຊົນ ທີ່ໄດ້ຮັບການແຕ່ງຕັ້ງໃຫ້ເຮັດວຽກຊ່ວຍຄະນະສານໃນການປະກອບ ແລະ ຄຸ້ມຄອງ ສຳນວນຄະດີ, ບັນທຶກຄຳໃຫ້ການ, ກະກຽມ ແລະ ບັນທຶກປຶ້ມປະຊຸມສານ ແລະ ວຽກງານອື່ນ ຕາມການມອບໝາຍຂອງຄະນະສານ;

**14. ຄຳຕັດສີນຂອງສານທີ່ໃຊ້ໄດ້ຢ່າງເດັດຂາດ** ໝາຍເຖິງ ຄໍາຕັດສີນ, ຄຳພິພາກສາຂອງສານ ຊຶ່ງໂຈດ, ຈຳເລີຍ, ບຸກຄົນທີສາມ ບໍ່ໄດ້ຂໍອຸທອນ, ຂໍລົບລ້າງ ຫຼື ຫົວໜ້າອົງການໄອຍະການປະຊາຊົນ ບໍ່ໄດ້ສະເໜີຄັດ ຄ້ານ, ຄຳພິພາກສາຂັ້ນລົບລ້າງຂອງສານປະຊາຊົນພາກ ແລະ ສານປະຊາຊົນສູງສຸດ;

**15. ການຍົກຍ້າຍ** ໝາຍເຖິງ ການຍ້າຍໄປຮັບໜ້າທີ່ໃໝ່ ຢູ່ນອກລະບົບສານ;

**16. ການສັບປ່ຽນບ່ອນປະຈໍາການ** ໝາຍເຖິງ ການປ່ຽນບ່ອນປະຈໍາການ ຢູ່ພາຍໃນລະບົບສານປະຊາຊົນ.

**2. ມາດຕາ 21 ສິດ ແລະ ໜ້າທີ່ຂອງສານປະຊາຊົນສູງສຸດ**

ສານປະຊາຊົນສູງສຸດ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ ເປັນຂັ້ນລົບລ້າງທາງດ້ານກົດໝາຍຄະດີ ທີ່ສານປະຊາຊົນພາກ ແລະ ສານທະຫານຂັ້ນສູງ ໄດ້ພິຈາລະນາເປັນຂັ້ນອຸທອນ ຊຶ່ງຖືກຂໍລົບລ້າງ ໂດຍຄູ່ຄວາມ ຫຼື ສະເໜີຄັດຄ້ານ ໂດຍຫົວໜ້າອົງການໄອຍະການປະຊາຊົນ ແລະ ອົງການໄອຍະການທະຫານ;

2. ພິຈາລະນາ ເປັນຂັ້ນຮື້ຟື້ນ ຄຳສັ່ງ, ຄຳຊີ້ຂາດ, ຄຳຕັດສີນ ແລະ ຄຳພິພາກສາຂອງສານທີ່ໃຊ້ໄດ້ຢ່າງເດັດຂາດແລ້ວ;

3. ແນະນຳທາງດ້ານປະເພນີສານ, ອະທິບາຍເນື້ອໃນຂອງກົດໝາຍໃນຂົງເຂດທີ່ຕົນຮັບຜິດຊອບ ໃຫ້ສານປະຊາຊົນທ້ອງຖິ່ນ ແລະ ສານທະຫານ;

4. ແນະນຳກວດກາ ຄວາມຖືກຕ້ອງ ແລະ ຄວາມເປັນເອກະພາບທາງດ້ານກົດໝາຍ ໃນການດຳເນີນຄະດີ ຂອງສານປະຊາຊົນທ້ອງຖິ່ນ ແລະ ສານທະຫານ;

5. ຄົ້ນຄວ້າກ່ຽວກັບສິດອຳນາດຂອງສານ ໃນທົ່ວປະເທດ;

6. ພິຈາລະນາ ອອກຄຳຊີ້ຂາດ ກ່ຽວກັບຄໍາຕັດສີນ, ຄໍາພິພາກສາ ປະຫານຊີວິດ ທີ່ໃຊ້ໄດ້ຢ່າງເດັດຂາດຂອງສານ;

7. ຊີ້ນຳວຽກງານຄົ້ນຄວ້າ ແລະ ສະເໜີຮ່າງກົດໝາຍ, ນິຕິກຳອື່ນ ແລະ ສະເໜີການຕີຄວາມໝາຍກົດໝາຍ ຕໍ່ຄະນະປະຈຳສະພາແຫ່ງຊາດ;

8. ພິຈາລະນາ ແຕ່ງຕັ້ງ ຫຼື ປົດຕຳແໜ່ງ ຮອງຫົວໜ້າຄະນະສານຂອງສານປະຊາຊົນສູງສຸດ, ຫົວໜ້າ, ຮອງຫົວໜ້າຄະນະສານຂອງສານປະຊາຊົນທ້ອງຖິ່ນ;

9. ພິຈາລະນາ ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຜູ້ຊ່ວຍຜູ້ພິພາກສາ, ຈ່າສານ ແລະ ພະນັກ ງານບໍລິຫານຂອງສານປະຊາຊົນ;

10. ພິຈາລະນາ ສັບປ່ຽນບ່ອນປະຈໍາການຂອງພະນັກງານສານປະຊາຊົນ;

11. ເຮັດບົດອະທິບາຍ ແລະ ອອກຄຳແນະນໍາ ຈັດຕັ້ງປະຕິບັດມະຕິກອງປະຊຸມໃຫຍ່ຜູ້ພິພາກສາເພື່ອໃຫ້ສານປະຊາຊົນ ແລະ ສານທະຫານ ເຂົ້າໃຈ ແລະ ຈັດຕັ້ງປະຕິບັດໃຫ້ຖືກຕ້ອງ;

12. ຊີ້ນຳ ແລະ ຄຸ້ມຄອງ ສານປະຊາຊົນພາກ, ສານປະຊາຊົນ ແຂວງ, ນະຄອນຫຼວງ, ສານເດັກແລະ ສານປະຊາຊົນເຂດ ທາງດ້ານການຈັດຕັ້ງ, ບໍລິຫານ ແລະ ກວດກາ ທາງດ້ານວິຊາສະເພາະຂອງສານດັ່ງກ່າວ;

13. ວາງມາດຕະການອັນຈຳເປັນ ກ່ຽວກັບບັນຫາການຈັດຕັ້ງ, ການປັບປຸງ ແລະ ການບໍລິຫານສານ;

14. ຊີ້ນຳວຽກງານສ້າງພະນັກງານສານປະຊາຊົນ ເປັນຕົ້ນ ຜູ້ພິພາກສາ, ຜູ້ຊ່ວຍຜູ້ພິພາກສາ, ຈ່າສານ;

15. ກວດກາການຈັດຕັ້ງປະຕິບັດວຽກງານຂອງສານ, ຄົ້ນຄວ້າ ແລະ ສັງລວມພາກປະຕິບັດຂອງສານ, ຈັດຕັ້ງວຽກງານສະຖິຕິສານ, ເຮັດບົດວິໄຈສະຖິຕິສານ ແລະ ວຽກງານອື່ນຂອງສານ;

16. ຄົ້ນຄວ້າ, ນໍາສະເໜີ ແລະ ຕົກລົງໃຫ້ນາມມະຍົດຕໍາແໜ່ງວິຊາການຂອງຜູ້ພິພາກສາ ແລະ ພະນັກງານອື່ນຂອງສານປະຊາຊົນ;

17. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຍຸຕິທຳ ແລະ ກົດໝາຍ;

18. ສະຫຼຸບ, ລາຍງານການເຄື່ອນໄຫວ ແລະ ການປະຕິບັດໜ້າທີ່ຂອງຕົນຕໍ່ສະພາແຫ່ງຊາດ ຢ່າງເປັນປົກກະຕິ;

19. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**3. ມາດຕາ 37 ການເລືອກຕັ້ງ, ແຕ່ງຕັ້ງ, ຍົກຍ້າຍ, ປົດຕຳແໜ່ງ ຫຼື ສັບປ່ຽນບ່ອນປະຈໍາການ**

ປະທານສານປະຊາຊົນສູງສຸດ ຖືກເລືອກຕັ້ງ ຫຼື ປົດຕໍາແໜ່ງ ໂດຍສະພາແຫ່ງຊາດ ຕາມການສະເໜີຂອງປະທານປະເທດ ແລະ ມີອາຍຸການເທົ່າກັບອາຍຸການຂອງສະພາແຫ່ງຊາດ.

ຮອງປະທານສານປະຊາຊົນສູງສຸດ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍປະທານປະເທດ ຕາມການສະເໜີຂອງປະທານສານປະຊາຊົນສູງສຸດ.

ຜູ້ພິພາກສາ, ຫົວໜ້າຄະນະສານຂອງສານປະຊາຊົນສູງສຸດ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍຄະນະປະຈຳສະພາແຫ່ງຊາດ ຕາມການສະເໜີຂອງປະທານສານປະຊາຊົນສູງສຸດ.

ປະທານ, ຮອງປະທານ ສານປະຊາຊົນພາກ, ສານປະຊາຊົນ ແຂວງ, ນະ​ຄອນ​ຫຼວງ, ສານປະຊາຊົນເຂດ ແລະ ຜູ້ພິພາກສາຂອງສານປະຊາຊົນ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍຄະນະປະຈຳສະພາແຫ່ງຊາດ ຕາມການສະເໜີຂອງປະທານສານປະຊາຊົນສູງສຸດ.

ຮອງຫົວໜ້າຄະນະສານຂອງສານປະຊາຊົນສູງສຸດ, ຫົວໜ້າ, ຮອງຫົວໜ້າຄະນະສານຂອງສານປະຊາຊົນທ້ອງຖິ່ນ ຖືກແຕ່ງຕັ້ງ ຫຼື ປົດຕຳແໜ່ງ ໂດຍປະທານສານປະຊາຊົນສູງສຸດ.

ຜູ້ຊ່ວຍຜູ້ພິພາກສາ, ຈ່າສານ ແລະ ພະນັັກງານບໍລິຫານຂອງສານປະຊາຊົນ ຖືກແຕ່ງຕັ້ງ, ຍົກ ຍ້າຍ ຫຼື ປົດຕໍາແໜ່ງ ໂດຍປະທານສານປະຊາຊົນສູງສຸດ.

ຫົວໜ້າ, ຮອງຫົວໜ້າຄະນະສານຂອງສານປະຊາຊົນສູງສຸດ; ປະທານ, ຮອງປະທານ ສານປະຊາ ຊົນພາກ, ສານປະຊາຊົນ ແຂວງ, ນະຄອນຫຼວງ, ສານປະຊາຊົນເຂດ, ຜູ້ພິພາກສາ, ຜູ້ຊ່ວຍຜູ້ພິພາກສາ, ຈ່າສານແລະ ພະນັກງານອື່ນຂອງສານປະຊາຊົນ ເປັນຕົ້ນ ຫົວໜ້າ, ຮອງຫົວໜ້າກົມ, ສະຖາບັນ, ຫ້ອງການ, ພະແນກ,ຂະແໜງ, ໜ່ວຍງານຂອງສານປະຊາຊົນ ຖືກ​ສັບ​ປ່ຽນບ່ອນ​ປະຈຳການ ​ໂດຍ​ປະທານ​ສານ​ປະຊາຊົນ​ສູງ​ສຸດ.

**4. ມາດຕາ 38 ສິດ ແລະ ໜ້າທີ່ຂອງປະທານສານປະຊາຊົນສູງສຸດ**

ປະທານສານປະຊາຊົນສູງສຸດ ມີ ສິດ ແລະ ໜ້າທີ່ ດັ່ງນີ້:

1. ນັ່ງເປັນປະທານໃນທຸກຄະນະສານຕັດສີນຂອງສານປະຊາຊົນສູງສຸດ;

2. ນຳພາ ຊີ້ນໍາວຽກງານຂອງສານປະຊາຊົນສູງສຸດ, ສະພາຜູ້ພິພາກສາ, ກອງປະຊຸມໃຫຍ່ຜູ້ພິ ພາກສາ ແລະ ຮຽກໂຮມ ກອງປະຊຸມສະພາຜູ້ພິພາກສາ ແລະ ກອງປະຊຸມໃຫຍ່ຜູ້ພິພາກສາ;

3. ລາຍງານ ສະພາບການຈັດຕັ້ງ ແລະ ການເຄື່ອນໄຫວວຽກງານ ຂອງສານປະຊາຊົນ ແລະ ສານທະຫານ ຕໍ່ກອງປະຊຸມສະພາແຫ່ງຊາດ ຫຼື ຄະນະປະຈຳສະພາແຫ່ງຊາດ ໃນເວລາສະພາແຫ່ງຊາດ ບໍ່ໄດ້ເປີດປະຊຸມ;

4. ສະເໜີໃຫ້ປະທານປະເທດ ແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຮອງປະທານສານປະຊາຊົນສູງສຸດ;

5. ສະເໜີ ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ສະມາຊິກສະພາຜູ້ພິພາກສາ ຕໍ່ກອງປະຊຸມສະພາແຫ່ງຊາດ ພິຈາລະນາ;

6. ສະເໜີ ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າຄະນະສານຂອງສານປະຊາຊົນສູງສຸດ ຕໍ່ຄະນະປະຈໍາສະພາແຫ່ງຊາດ ເພື່ອພິຈາລະນາ;

7. ກໍານົດຈໍານວນຜູ້ພິພາກສາຂອງສານປະຊາຊົນທຸກຂັ້ນ ແລະ ສະເໜີແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຜູ້ພິພາກສາຂອງສານປະຊາຊົນສູງສຸດ, ປະທານ, ຮອງປະທານ ແລະ ຜູ້ພິພາກສາຂອງສານປະຊາ ຊົນທ້ອງຖິ່ນ ເພື່ອໃຫ້ຄະນະປະຈຳສະພາແຫ່ງຊາດ ພິຈາລະນາ;

8. ຕົກລົງຂອບເຂດຄວາມຮັບຜິດຊອບ ແລະ ສະຖານທີ່ຕັ້ງຂອງສານປະຊາຊົນເຂດ ແລະ ສານປະຊາຊົນພາກ;

9. ອອກຄໍາແນະນໍາ, ບົດອະທິບາຍກົດໝາຍ ແລະ ການດຳເນີນຄະດີ ທີ່ຢູ່ໃນຄວາມຮັບຜິດ ຊອບຂອງສານປະຊາຊົນ ເພື່ອໃຫ້ຖືກຕ້ອງ ແລະ ເປັນເອກະພາບ ໃນຂອບເຂດທົ່ວປະເທດ;

10. ອອກຄຳຊີ້ຂາດ ກ່ຽວກັບຄຳຕັດສີນ, ຄໍາພິພາກສາ ປະຫານຊີວິດ ທີ່ໃຊ້ໄດ້ຢ່າງເດັດຂາດຂອງສານ;

11. ອອກຄຳຊີ້ຂາດກ່ຽວກັບສິດອຳນາດຂອງສານໃນທົ່ວປະເທດ;

12. ຊີ້ນຳວຽກງານຄົ້ນຄວ້າ ແລະ ສະເໜີຮ່າງກົດໝາຍ, ນິຕິກຳອື່ນ ແລະ ສະເໜີຄະນະປະຈຳສະ ພາແຫ່ງຊາດ ຕີຄວາມໝາຍກົດໝາຍ;

13. ແຕ່ງຕັ້ງ ຫຼື ປົດຕຳແໜ່ງ ຮອງຫົວໜ້າຄະນະສານຂອງສານປະຊາຊົນສູງສຸດ, ຫົວໜ້າ, ຮອງຫົວໜ້າ ຄະນະສານຂອງສານປະຊາຊົນທ້ອງຖິ່ນ;

14. ແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ຫົວໜ້າ, ຮອງຫົວໜ້າກົມ, ສະຖາບັນ, ຫ້ອງການ, ພະແນກ, ຂະແໜງ, ໜ່ວຍງານ, ຜູ້ຊ່ວຍຜູ້ພິພາກສາ ແລະ ຈ່າສານ ຂອງສານປະຊາຊົນ;

15. ສັບປ່ຽນບ່ອນປະຈຳການ ຂອງຫົວໜ້າ, ຮອງຫົວໜ້າຄະນະສານຂອງສານປະຊາຊົນສູງສຸດ;ປະທານ, ຮອງປະທານ ສານປະຊາຊົນພາກ, ສານປະຊາຊົນ ແຂວງ, ນະຄອນຫຼວງ, ສານປະຊາຊົນເຂດ, ຜູ້ພິ ພາກສາ, ຜູ້ຊ່ວຍຜູ້ພິພາກສາ, ຈ່າສານ ແລະ ພະນັກງານອື່ນຂອງສານປະຊາຊົນ ເປັນຕົ້ນ ຫົວໜ້າ, ຮອງຫົວໜ້າກົມ, ສະຖາບັນ, ຫ້ອງການ, ພະແນກ, ຂະແໜງ, ໜ່ວຍງານຂອງສານປະຊາຊົນ ທົ່ວປະເທດ;

16. ກຳນົດກົງຈັກບໍລິຫານຂອງສານປະຊາຊົນສູງສຸດ ແລະ ສານປະຊາຊົນທ້ອງຖິ່ນ;

17. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 3 ການປ່ຽນແທນເນື້ອໃນບາງມາດຕາຂອງກົດໝາຍ**

ກົດໝາຍສະບັບນີ້ ປ່ຽນແທນເນື້ອໃນມາດຕາ 3, 21, 37 ແລະ ມາດຕາ 38 ຂອງກົດໝາຍວ່າດ້ວຍສານປະຊາຊົນ ສະບັບເລກທີ 22/ສພຊ, ລົງວັນທີ 10 ພຶດສະພາ 2017.

**ມາດຕາ 4 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 25 ສິງຫາ 2022 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ເປັນຕົ້ນໄປ.

**ປະທານສະພາແຫ່ງຊາດ**