

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດເລກທີ 75 /ສພຊ

ນະຄອນຫຼວງວຽງຈັນ, ວັນທີ 26 ທັນ​ວາ 2019

**ກົດ​ໝາຍ**

**ວ່າ​ດ້ວຍການຟື້ນຟູ ແລະ ​ການລົ້ມ​ລະ​ລາຍ**

**ຂອງວິສາຫະກິດ (ສະບັບປັບປຸງ)**

**ພາກ​ທີ I  
​ບົດ​ບັນ​ຍັດ​ທົ່ວ​ໄປ**

**ມາດຕາ 1 (​ປັບ​ປຸງ) ​ຈຸດ​ປະ​ສົງ­**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການຟື້ນຟູ ແລະ ການລົ້ມລະລາຍ ຂອງວິສາຫະກິດ ເພື່ອແກ້ໄຂວິສາຫະກິດທີ່ຢູ່ໃນສະພາວະລົ້ມລະລາຍ ຫຼື ໃກ້ຈະຢູ່ໃນສະພາ ວະລົ້ມລະລາຍ ໃຫ້ມີ​ຄວາມເປັນເອກະພາບ, ຖືກຕ້ອງ ແລະ ວ່ອງໄວ, ຮັບປະກັນປົກປ້ອງຜົນປະໂຫຍດອັນຊອບທຳຂອງເຈົ້າໜີ້, ວິສາຫະກິດລູກໜີ້ ແລະ ບຸກຄົນອື່ນທີ່ກ່ຽວຂ້ອງ, ສ້າງຄວາມເຊື່ອໝັ້ນແກ່ລະບົບສິນເຊື່ອ ແນໃສ່ຮັກສາຄວາມໝັ້ນຄົງຂອງລະບົບເສດຖະກິດ, ສ້າງເງື່ອນໄຂແກ່ການດຳເນີນທຸລະກິດ ແລະ ການລົງທຶນ, ປະກອບ ສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ.

**ມາດຕາ 2 (​ໃໝ່) ການ​ຟື້ນຟູ ແລະ ການລົ້ມ​ລະ​ລາຍຂອງວິ​ສາ​ຫະ​ກິດ**

ການ​ຟື້ນ​ຟູ​ວິ​ສາ​ຫະ​ກິດ ແມ່ນ ການແກ້ໄຂວິສາຫະກິດທີ່ກຳລັງປະສົບຄວາມຫຍຸ້ງຍາກທາງດ້ານການເງິນ ຊຶ່ງບໍ່​ສາ​ມາດຊຳ​ລະ​ໜີ້ສິນ​​ ໂດຍມີການຮ້ອງຂໍຂອງວິສາຫະກິດລູກໜີ້ ເພື່ອໃຫ້ໂອກາດສືບຕໍ່ດຳເນີນທຸລະກິດຂອງຕົນ **ຕາມ​ການ​ຕົກ​ລົງ​ຂອງກອງ​ປະ​ຊຸມ​ເຈົ້າ​ໜີ້ ຊຶ່ງສານ​​ໄດ້​​ຮັບ​ຮອງ​ເອົາ.**

**ການລົ້ມ​ລະ​ລາຍຂອງວິສາຫະກິດ**  ແມ່ນ ການແກ້ໄຂວິສາຫະກິດ​ ທີ່ກຳລັງປະສົບຄວາມຫຍຸ້ງຍາກທາງດ້ານການເງິນ ຊຶ່ງບໍ່​ສາ​ມາດຊຳ​ລະ​ໜີ້ສິນ​​​​ ເມື່ອເຖິງກຳນົດເວລາ ໂດຍມີການຮ້ອງຂໍຂອງວິສາຫະກິດ ຫຼື ຮ້ອງຟ້ອງຂອງເຈົ້າໜີ້ ເພື່ອໃຫ້ສານຕັດສີນລົ້ມລະລາຍ.

**ມາດຕາ 3 (ໃໝ່) ການອະທິບາຍ​ຄຳ​ສັບ**

​ຄຳສັບ​ທີ່​ນຳໃຊ້​ໃນ​ກົດ​ໝາຍສະ​ບັບ​ນີ້ ​ມີ​ຄວາມ​ໝາຍ ດັ່ງ​ນີ້:

1. ​ວິ​ສາ​ຫະ​ກິດ ໝາຍ​ເຖິງ​ ວິສາຫະກິດສ່ວນບຸກຄົນ, ​ວິສາຫະກິດຮຸ້ນສ່ວນ, ບໍລິສັດຈຳກັດ, ບໍ ລິສັດມະຫາຊົນ ແລະ ວິສາຫະກິດຂອງລັດ ລວມທັງສະຫະກອນ ທີ່ສ້າງຕັ້ງຂຶ້ນຢ່າງຖືກຕ້ອງ ຕາມກົດໝາຍ;
2. ວິສາຫະກິດຂະໜາດນ້ອຍ ໝາຍເຖິງ ຫົວໜ່ວຍທຸລະກິດທີ່ໄດ້ຂຶ້ນທະບຽນ ຊຶ່ງໄດ້ຈັດແບ່ງຕາມຂະແໜງທຸລະກິດ ໂດຍມີຈຳນວນແຮງງານ, ມູນຄ່າຊັບສິນ ຫຼື ລາຍຮັບທຸລະກິດປະຈຳປີ ຕາມທີ່ໄດ້ກຳນົດໄວ້ໃນລະບຽບການ;
3. ຈຸນລະວິສາຫະກິດ ໝາຍເຖິງ ວິສາຫະກິດຂະໜາດນ້ອຍສຸດຂອງຂະແໜງການຜະລິດ, ການຄ້າ ແລະ ການບໍລິການ ໂດຍມີ ແຮງງານ, ມູນຄ່າຊັບສິນ ຫຼື ລາຍຮັບທຸລະກິດປະຈຳປີ ຕາມທີ່ໄດ້ກຳນົດໄວ້ໃນລະ ບຽບການ;
4. ວິສາຫະກິດທີ່ຢູ່ໃນສະພາ​ວະ​ລົ້ມ​ລະ​ລາຍ ໝາຍເຖິງ ວິສາຫະກິດ​ທີ່ກຳລັງປະສົບຄວາມຫຍຸ້ງ ຍາກທາງດ້ານການເງິນ ຊຶ່ງບໍ່​ສາ​ມາດຊຳ​ລະ​ໜີ້ສິນ​​ຂອງ​ຕົນ​​​ ເມື່ອເຖິງກຳນົດເວລາ;
5. ວິສາຫະກິດທີ່ໃກ້ຈະຢູ່ໃນສະພາວະລົ້ມລະລາຍ ໝາຍເຖິງ ວິສາຫະກິດທີ່ຍັງບໍ່ທັນຢູ່ໃນສະ ພາວະລົ້ມລະລາຍ ແຕ່ວິສາຫະກິດດັ່ງກ່າວ ຮູ້ວ່າຕົນມີຄວາມຫຍຸ້ງຍາກທາງດ້ານການເງິນ ຈະບໍ່ສາມາດໃຊ້ແທນໜີ້ສິນ ແລະ ຈະຢູ່ໃນສະພາວະລົ້ມລະລາຍໃນອະນາຄົດອັນໃກ້;
6. ວິສາຫະກິດລູກ​ໜີ້ ໝາຍ​ເຖິງ​ ​ວິ​ສາ​ຫະ​ກິດ ທີ່​ຖືກ​ຮ້ອງ​ຟ້ອງ​ ຫຼື ​​​​ຮ້ອງ​ຂໍດ້ວຍຕົນ​ເອງ ໃຫ້ສານພິຈາລະນາ ກ່ຽວກັບການຟື້ນຟູ ຫຼື ການລົ້ມ​ລະ​ລາຍ;
7. **ລູກໜີ້** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພັນທະຊຳລະໜີ້ ດ້ວຍ​ ເງິນ, ຊັບ​ສິ່ງ​ຂອງ ຫຼື ພັນທະອື່ນ;
8. ເຈົ້າ​ໜີ້ ໝາຍ​ເຖິງ​ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີສິດທວງໃຫ້ລູກໜີ້ ຊຳລະໜີ້ ຫຼື ປະຕິບັດພັນທະອື່ນໃດໜຶ່ງ. ເຈົ້າໜີ້ ປະກອບດ້ວຍ ເຈົ້າໜີ້ທີ່ມີການຄໍ້າປະກັນ ແລະ ເຈົ້າໜີ້ທີ່ບໍ່ມີການຄໍ້າປະກັນ;
9. ເຈົ້າໜີ້ທີ່ມີການຄໍ້າປະກັນ **ໝາຍເຖິງ** ຜູ້​ທີ່ມີສິດທວງ ຊຶ່ງສິດທວງດັ່ງກ່າວ ໄດ້ຮັບການຄໍ້າປະກັນການໃຊ້ແທນໜີ້ສິນ ດ້ວຍຫຼັກຊັບຄໍ້າປະກັນ ຫຼື ຄໍ້າປະກັນດ້ວຍຮູບການອື່ນ;
10. ເຈົ້າໜີ້ທີ່ບໍ່ມີການຄໍ້າປະກັນ ໝາຍເຖິງ​ຜູ້ທີ່ມີສິດທວງ ​ແຕ່ສິດທວງດັ່ງກ່າວ ບໍ່ໄດ້ຮັບການ ຄໍ້າປະກັນການຊຳລະໜີ້;
11. ໜັງສືຊີ້ແຈງຊັບສິນ ແລະ ໜີ້ສິນ ໝາຍເຖິງ ເອກະສານທີ່ວິສາຫະກິດລູກໜີ້ ສ້າງຂຶ້ນໃນເວລາມີການຮ້ອງຟ້ອງ ຫຼື ຮ້ອງຂໍໃຫ້ສານພິຈາລະນາການຟື້ນຟູ ຫຼື ການລົ້ມລະລາຍຂອງວິສາຫະກິດ ເພື່ອອະທິ ບາຍ, ຊີ້ແຈງກ່ຽວກັບສະພາບການດຳເນີນທຸລະກິດ, ຊັບສິນ ແລະ ໜີ້ສິນຂອງວິສາຫະກິດຕົົນ;
12. ສິດທວງ ໝາຍເຖິງ ສິດຂອງຝ່າຍໜຶ່ງ ຊຶ່ງຮຽກຮ້ອງໃຫ້ອີກຝ່າຍໜຶ່ງ ປະຕິບັດພັນທະຂອງຕົນ ຕາມສັນຍາ ຫຼື ກົດໝາຍ;
13. ການຄອບຄອງໂດຍວິສາຫະກິດລູກໜີ້ **(Debtor in Possession-DIP)** ໝາຍເຖິງ ວິສາຫະກິດລູກໜີ້ ທີ່ສືບຕໍ່ບໍລິຫານວິສາຫະກິດຂອງຕົນ ຕາມການອະນຸຍາດຂອງສານ ບົນພື້ນຖານການເຫັນດີຂອງກອງປະຊຸມເຈົ້າໜີ້ ແຕ່ຢູ່ພາຍໃຕ້ການຄວບຄຸມ ແລະ ຄຸ້ມຄອງຂອງຜູ້ຄວບຄຸມຊັບສິນ;
14. ການລົ້ມລະລາຍຂ້າມແດນ **ໝາຍເຖິງ** **ການດຳເນີນຄະດີລົ້ມລະລາຍຕໍ່ວິສາຫະກິດຢູ່ປະ ເທດໜຶ່ງ ແຕ່ວິສາຫະກິດດັ່ງກ່າວ ມີການດຳເນີນທຸລະກິດ ຫຼື ຊັບສິນຢູ່ປະເທດອື່ນ**;
15. ຜູ້​ບໍ​ລິ​ຫານ **ໝາຍ​ເຖິງ** **ຄະ​ນະ​ອຳ​ນວຍ​ການ ແລະ/ຫຼື ຜູ້​ຈັດ​ການ ຂອງວິ​ສາ​ຫະ​ກິດ​ລູກ​ໜີ້;**
16. ພາກສ່ວນທີ່ກ່ຽວຂ້ອງ **ໝາຍເຖິງ** ເຈົ້າໜີ້, ​ວິສາຫະກິດລູກໜີ້, ຜູ້ຄວບຄຸມຊັບສິນ ແລະ ອົງການຈັດຕັ້ງຂອງລັດທີ່ກ່ຽວຂ້ອງກັບການຟື້ນຟູ ຫຼື ລົ້ມລະລາຍຂອງວິສາຫະກິດ.

**ມາດຕາ 4 (ໃໝ່) ນະໂຍບາຍຂອງລັດກ່ຽວກັບການຟື້ນຟູ ແລະ ການລົ້ມລະລາຍຂອງວິສາຫະກິດ**

ລັດ ຊຸກຍູ້ ແລະ ສົ່ງເສີມ ການແກ້ໄຂວິສາຫະກິດທີ່ຢູ່ໃນສະພາວະລົ້ມລະລາຍ ຫຼື ໃກ້ຈະຢູ່ໃນສະ ພາວະລົ້ມລະລາຍ ດ້ວຍການສ້າງກົນໄກ ແລະ ອຳນວຍຄວາມສະດວກ ໃຫ້ວິ**ສາຫະກິດດັ່ງກ່າວ** ສາມາດຟື້ນຟູ ຫຼື ລົ້ມລະລາຍ ຖືກຕ້ອງຕາມກົດໝາຍ ແລະ ມີປະສິດທິພາບ.

ລັດ ເອົາໃຈໃສ່ ປົກປ້ອງສິດ ແລະ ຜົນປະໂຫຍດອັນຊອບທຳ ຂອງເຈົ້າ​ໜີ້, ວິ​ສາ​ຫະ​ກິດລູກ​ໜີ້, ຜົນປະໂຫຍດຂອງລັດ ແລະ ບຸກຄົນອື່ນທີ່ກ່ຽວຂ້ອງ ໃນການຟື້ນຟູ ຫຼື ລົ້ມລະລາຍຂອງວິສາຫະກິດ.

**ມາດຕາ 5 (ໃໝ່) ຫຼັກ​ການກ່ຽວ​ກັບການຟື້ນຟູ ແລະ ການລົ້ມ​ລະ​ລາຍ​ຂອງວິ​ສາ​ຫະ​ກິດ**

ການຟື້ນຟູ ແລະ ການລົ້ມລະລາຍຂອງວິສາຫະກິດ ໃຫ້ປະຕິບັດຕາມຫຼັກການ ດັ່ງນີ້:

* 1. ນຳໃຊ້ການຟື້ນຟູ ຫຼື ການລົ້ມລະລາຍຂອງວິສາຫະກິດ ເປັນທາງເລືອກໃນການແກ້ໄຂ;
  2. ຮັບປະກັນການປະຕິບັດຕໍ່ເຈົ້າໜີ້ ຢ່າງເປັນທໍາ ແລະ ໄດ້ຮັບການໃຊ້ແທນໜີ້ສິນ ຕາມກົດໝາຍ;
  3. ກວດກາ ແລະ ຄວບຄຸມຊັບສິນຂອງວິສາຫະກິດລູກໜີ້ ຢ່າງຖືກຕ້ອງ ແລະ ຄົບຖ້ວນ ຕາມກົດໝາຍ ພ້ອມທັງຮັບປະກັນການປະມູນຂາຍ ແລະ ໂອນຊັບສິນ ຕາມມູນຄ່າຕະຫຼາດ ໃນແຕ່ລະໄລຍະ;
  4. ຮັບປະກັນຄວາມໂປ່ງໃສ, ຍຸຕິທຳ, ຖືກຕ້ອງຕາມກົດໝາຍ, ວ່ອງໄວ ແລະ ມີປະສິດທິຜົນ;
  5. ຮັບປະກັນການເຂົ້າຮ່ວມຂອງທຸກພາກສ່ວນທີ່ກ່ຽວຂ້ອງ ແລະ ເປີດເຜີຍຕໍ່ສາທາລະນະ, ຍົກ ເວັ້ນຂໍ້ມູນທີ່ເປັນຄວາມລັບ.

**ມາດຕາ 6 (​ປັບ​ປຸງ) ຂອບເຂດການນຳໃຊ້ກົດໝາຍ­**

ກົດໝາຍສະບັບນີ້ ນຳໃຊ້ສຳລັບ ວິສາຫະກິດທີ່ຢູ່ໃນສະພາວະລົ້ມລະລາຍ **ຫຼື ໃກ້ຈະຢູ່ໃນສະພາ ວະລົ້ມລະລາຍ** ທີ່ສ້າງຕັ້ງຂຶ້ນຢ່າງຖືກຕ້ອງຕາມກົດໝາຍຢູ່ ສປປ ລາວ ແລະ ຊັບສິນຂອງວິສາຫະກິດດັ່ງກ່າວ ທີ່ຢູ່ພາຍໃນ ຫຼື ຕ່າງປະເທດ ລວມທັງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ກ່ຽວຂ້ອງກັບການຟື້ນຟູ ຫຼື ການລົ້ມລະລາຍຂອງວິສາຫະກິດຢູ່ ສປປ ລາວ.

ກົດໝາຍສະບັບນີ້ ບໍ່ນຳໃຊ້ສຳລັບການຟື້ນຟູ ຫຼື ການລົ້ມລະລາຍຂອງ ທະນາຄານທຸລະກິດ, ສະຖາບັນການເງິນຈຸລະພາກ ທີ່ຮັບເງິນຝາກ ແລະ ບໍລິສັດປະກັນໄພ.

**ມາດຕາ 7 (ໃໝ່) ການຮ່ວມມືສາກົນ**

ລັດ ສົ່ງເສີມການພົວພັນ, ຮ່ວມມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບການຟື້ນຟູ ແລະ ການລົ້ມລະລາຍ ຂອງວິສາຫະກິດ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ເຕັກນິກ, ເຕັກໂນໂລຊີ, ການພັດທະນາບຸກຄະລາກອນ ລວມທັງການດຳເນີນການລົ້ມລະລາຍຂ້າມແດນ ເພື່ອພັດທະນາວຽກງານດັ່ງກ່າວ ໃຫ້ທັນສະໄໝ, ມີປະສິດທິພາບ ແລະ ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກ​ທີ II  
ການຮ້ອງຂໍຟື້ນຟູ, ການຮ້ອງຂໍ ຫຼື ຮ້ອງຟ້ອງລົ້ມລະລາຍ**

**ມາດຕາ 8 (​ປັບ​ປຸງ) ຜູ້ມີສິດຮ້ອງຂໍຟື້ນຟູ ຫຼື ລົ້ມລະລາຍ**

​ ຜູ້ມີສິດຮ້ອງຂໍ ໃຫ້ສານພິຈາລະນາການຟື້ນຟູ ຫຼື ການລົ້ມລະລາຍຂອງວິສາຫະກິດ ມີ ດັ່ງນີ້:

1. ວິສາຫະກິດ ທີ່​​ຢູ່ໃນ​ສະພາ​ວະ​ລົ້ມ​ລະ​ລາຍ ຫຼື ໃກ້​ຈະ​ຢູ່ໃນ​ພາ​ວະ​ລົ້ມ​ລະ​ລາຍ;
2. ຂາຮຸ້ນ​ ຫຼື ​​​​ຜູ້​ຖື​ຮຸ້ນ ຂອງວິສາຫະກິດທີ່ຢູ່​ໃນ​ສະພາ​ວະ​ລົ້ມ​ລະ​ລາຍ ຫຼື ໃກ້​ຈະຢູ່ໃນ​ສະພາ​ວະ​ລົ້ມ​ລະ​ລາຍ ທີ່ຕາງ​ໜ້າ​ໃຫ້ຢ່າງ​ໜ້ອຍ ຊາວສ່ວນ​ຮ້ອຍ ຂອງຮຸ້ນ​ທີ່​ມີ​ສິດ​ລົງ​ຄະ​ແນນ​ສຽງ​ທັງໝົດ ໃນ​ກໍ​ລະ​ນີ​ວິ​ສາ​ຫະ​ກິດນັ້ນ ບໍ່​ຮ້ອງ​ຂໍ​ຟື້ນ​ຟູ ຫຼື ​ລົ້ມ​ລະ​ລາຍ;
3. ສະມາຊິກສະຫະກອນ ຕາງ​ໜ້າ​ໃຫ້​ຢ່າງ​ໜ້ອຍ ໜຶ່ງ​ສ່ວນ​ຫ້າ ຂອງ​ສະ​ມາ​ຊິກ​​ທັງ​ໝົດ ໃນກໍ ລະນີສະຫະກອນ ມີຄວາມຫຍຸ້ງຍາກທາງດ້ານການເງິນ ແລະ ບໍ່ສາມາດຊຳລະໜີ້ສິນ.

ວິສາຫະກິດທີ່ຖືກຮ້ອງຟ້ອງໃຫ້ລົ້ມລະລາຍ ຕາມທີ່ໄດ້ກໍານົດໄວ້ໃນມາດຕາ 10 ຂອງກົດໝາຍສະບັບນີ້ ກໍສາມາດຮ້ອງຂໍໃຫ້ສານພິຈາລະນາການຟື້ນຟູວິສາຫະກິດ ໃນເວລາມີການແກ້ຟ້ອງ. ໃນກໍລະນີວິສາຫະກິດທີ່ຖືກຮ້ອງຟ້ອງນັ້ນ ເປັນວິສາຫະກິດຂະໜາດນ້ອຍ ແລະ ຈຸນລະວິສາຫະກິດ ກໍສາມາດຮ້ອງຂໍການຟື້ນຟູ ຕາມທີ່ໄດ້ກຳນົດໄວ້ໃນພາກທີ VI ຂອງກົດໝາຍສະບັບນີ້.

**ມາດຕາ 9 (​ປັບ​ປຸງ) ​ສຳນວນຄໍ​າ​ຮ້ອງ​ຂໍ​ຟື້ນຟູ ຫຼື ລົ້ມລະລາຍ**

​ ສຳນວນຄຳ​ຮ້ອງ​ຂໍຟື້ນຟູ ຫຼື ລົ້​ມ​ລະ​ລາຍ ​ປະກອບດ້ວຍ:

1. ຄຳ​ຮ້ອງຂໍ ຕາມແບບພິມທີ່ສານກຳນົດ;
2. ບົດ​ບັນ​ທຶກ ຫຼື ​​​ມະ​ຕິຂອງຂາຮຸ້ນ​ ຫຼື ກອງປະຊຸມ​​​ຜູ້​ຖື​ຮຸ້ນ ໃຫ້ຮ້ອງ​ຂໍຟື້ນຟູ ຫຼື ລົ້ມລະລາຍຂອງວິ​ສາ​ຫະ​ກິດ ຍົກເວັ້ນວິສາຫະກິດສ່ວນບຸກຄົນ, ບໍລິສັດຈຳກັດຜູ້ດຽວ ແລະ ການຮ້ອງຂໍຂອງຂາຮຸ້ນ ຫຼື ຜູ້ຖືຮຸ້ນ ຕາມທີ່ໄດ້ກໍານົດໄວ້ໃນມາດຕາ 8 ຂໍ້ 2 ຂອງກົດໝາຍສະບັບນີ້;
3. ໜັງສືຊີ້ແຈງຊັບສິນ ແລະ ໜີ້ສິນ ຊຶ່ງມີເນື້ອໃນຕົ້ນຕໍ​​​ ດັ່ງນີ້:

* ຊື່, ທີ່ຢູ່ ແລະ ເບີໂທລະສັບ ຂອງວິສາຫະກິດລູກໜີ້;
* ບັນຊີຊັບສິນຂອງວິສາຫະກິດລູກໜີ້ ລວມທັງ ມູນຄ່າ ແລະ ທີ່ຕັ້ງຂອງຊັບສິນດັ່ງກ່າວ;
* ບັນຊີເຈົ້າໜີ້ ລວມທັງ ຈຳນວນໜີ້ສິນ, ຊັບສິນທີ່ພົວພັນກັບການຄໍ້າປະກັນ ແລະ ຊື່, ທີ່ ຢູ່, ເບີໂທລະສັບ ຂອງເຈົ້າໜີ້ແຕ່ລະຄົນ;
* ບັນຊີຜູ້ອອກແຮງງານ ແລະ ຈຳນວນໜີ້ຄ່າແຮງງານທີ່ຄ້າງຈ່າຍ;
* ບັນຊີໜີ້ຕ້ອງຮັບຂອງວິສາຫະກິດລູກໜີ້ ລວມທັງ ຈຳນວນໜີ້ ແລະ ຊື່, ທີ່ຢູ່, ເບີໂທ ລະສັບ ຂອງລູກໜີ້ແຕ່ລະຄົນ;

1. ເອ​ກະ​ສານ​ລາຍ​ງານ​ການ​ເງິນ ແລະ ­ບົດ​ລາຍ​ງານ​ປະ​ຈຳ​ປີຂອງ​ວິສາຫະກິດຕົນ ​ສອງ​ປີ ​ຜ່ານມາ, ຖ້າວິສາຫະກິດເຄື່ອນໄຫວບໍ່ຮອດ ສອງປີ ກໍໃຫ້ລາຍງານນັບແຕ່ວັນເລີ່ມດຳເນີນທຸລະກິດ; ​
2. ເອ​ກະ​ສານ​ອື່ນ ທີ່ພົວພັນກັບການຮ້ອງຂໍ.

**ມາດຕາ 10 (​ປັບ​ປຸງ) ຜູ້ມີສິດຮ້ອງຟ້ອງໃຫ້ວິສາຫະກິດລົ້ມລະລາຍ**

ຜູ້ມີສິດຮ້ອງຟ້ອງ ໃຫ້ສານພິຈາລະນາການລົ້ມລະລາຍຂອງວິສາຫະກິດ ມີ ດັ່ງນີ້:

1. ເຈົ້າໜີ້ ຂອງວິສາຫະກິດທີ່ຢູ່ໃນສະພາວະລົ້ມລະລາຍ ທີ່ມີມູນ​ຄ່າໜີ້ສິນຢ່າງໜ້ອຍ ສິບລ້ານກີບ ແລະ ໄດ້​ທວງໃຫ້ວິສາຫະກິດລູກ​ໜີ້ ຊຳລະໜີ້ສິນແລ້ວ ຢ່າງ​ໜ້ອຍ ສາມຄັ້ງ ຊຶ່ງແຕ່ລະຄັ້ງຫ່າງກັນບໍ່ຫຼຸດ ຊາວວັນ ແລະ ວິສາຫະກິດລູກໜີ້ ກໍຮັບຮູ້ການທວງໜີ້ແລ້ວ ແຕ່ຫາກບໍ່ຊຳລະໜີ້ສິນ;
2. ຜູ້ອອກແຮງງານ ຫຼື ສະຫະພັນກຳມະບານ ໃນກໍລະນີວິສາຫະກິດຢູ່ໃນສະພາວະລົ້ມລະ ລາຍ ບໍ່ຈ່າຍເງິນເດືອນ ແລະ/ຫຼື ຄ່າແຮງງານ ເປັນເວລາ ສາມເດືອນ ຕິດຕໍ່ກັນ.

ການຮ້ອງ​ຟ້ອງ​​ ທີ່​​ບໍ່​ສອດ​ຄ່ອງຕາມທີ່ໄດ້ກຳນົດໄວ້ໃນຂໍ້ 1 ແລະ ຂໍ້ 2 ຂອງມາດຕານີ້ ຖືເປັນການຮ້ອງຟ້ອງດ້ວຍຄວາມບໍ່ບໍລິສຸດໃຈ ແລະ ມີຈຸດ​ປະ​ສົງເຮັດໃຫ້ຜູ້ຖືກຮ້ອງຟ້ອງເສຍຫາຍ, ຜູ້ຮ້ອງຟ້ອງ ຕ້ອງມີຄວາມຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ ແລະ ອາດຖືກດຳເນີນຄະດີຕາມກົດໝາຍ.

**ມາດຕາ 11 (​ປັບ​ປຸງ) ​ສຳນວນຄຳ​ຮ້ອງ​ຟ້ອງ​​**

​ສຳນວນຄຳ​ຮ້ອງ​ຟ້ອງ​​ໃຫ້ລົ້​ມ​ລະ​ລາຍ ​ປະກອບດ້ວຍ:

1. ­ຄຳ​ຮ້ອງ​ຟ້ອງ ຕາມແບບພິມທີ່ສານກຳນົດ;
2. ເອກະສານທີ່ເປັນຫຼັກ​ຖານກ່ຽວກັບໜີ້ສິນທີ່ຄ້າງຊຳລະ;
3. ໃບແຈ້ງທວງໜີ້ ຫຼື ຫຼັກ​ຖານອື່ນ​ກ່ຽວ​ກັບ​ການ​ທ​ວງ​ໜີ້;
4. ສັນ​ຍາ​ທີ່​ກ່ຽວ​ຂ້ອງ;
5. ເອ​ກະ​ສານ​ອື່ນ ທີ່ພົວພັນກັບການຮ້ອງຟ້ອງ.

​​

**ມາດຕາ 12 (ປັບປຸງ) ສານທີ່ມີສິດ​ອຳ​ນາດໃນການດຳເນີນຄະດີຟື້ນຟູ ແລະ ລົ້ມລະລາຍ**

ສານ​ທີ່​ມີ​ສິດ​ອຳ​ນາດໃນການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ ແມ່ນ ສານປະຊາ ຊົນແຂວງ, ນະຄອນຫຼວງ ໂດຍແມ່ນຄະນະສານການຄ້າ ເປັນຜູ້ຮັບຜິດຊອບພິຈາລະນາຕັດສີນຄະດີເປັນຂັ້ນຕົ້ນ. ຄະ ນະສານການຄ້າຂອງສານປະຊາຊົນພາກ ມີສິດພິພາກສາຄະດີເປັນຂັ້ນອຸທອນ ແລະ ຂັ້ນສຸດທ້າຍ.

ຄະນະສານການຄ້າ ຂອງສານປະຊາຊົນແຂວງ, ນະຄອນຫຼວງ ບ່ອນສຳນັກງານໃຫຍ່ຂອງວິສາຫະກິດ​ລູກ​ໜີ້ຕັ້ງຢູ່ ​ເປັນ​ຜູ້ມີສິດອຳນາດໃນການດຳເນີນຄະດີຟື້ນຟູ ຫຼື ລົ້ມລະລາຍຂອງວິສາຫະກິດ.

ສານ​ທີ່​ມີ​ສິດ​ອຳ​ນາດໃນການ​ດຳເນີນຄະດີຟື້ນ​ຟູ ແລະ ລົ້ມລະລາຍ ມີ ສິດ ແລະ ໜ້າທີ່ ດັ່ງ​ນີ້:

1. ​ຮັບຄຳຮ້ອງຟ້ອງ ຫຼື ຮ້ອງຂໍ ໃຫ້ພິຈາລະນາການຟື້ນຟູ ຫຼື ການລົ້ມລະລາຍຂອງວິສາຫະກິດ;
2. ແຕ່ງ​ຕັ້ງ, ປ່ຽນແທນ ຜູ້ຄວບຄຸມຊັບສິນ ແລະ ຮັບຮອງຄ່າແຮງງານ ແລະ/ຫຼື ຄ່າໃຊ້ຈ່າຍອື່ນ ຂອງຜູ້ຄວບຄຸມຊັບສິນ ບົນພື້ນຖານການເຫັນດີຂອງກອງປະຊຸມເຈົ້າໜີ້;
3. ອອກຄຳສັ່ງເປີດການພິຈະລະນາຄະດີຟື້ນຟູ ຫຼື ລົ້ມລະລາຍ;
4. ຮັບ​ຮອງ​ຄ່າ​ໃຊ້​ຈ່າຍ​ບໍ​ລິ​ຫານທີ່ເກີດຂຶ້ນໃນການດຳເນີນຄະດີຟື້ນຟູ ຫຼື ລົ້ມ​ລະ​ລາຍ;
5. ພິຈາລະນາການສະເໜີຄັດ​ຄ້ານ​ການກະທຳໃດໜຶ່ງ​ຂອງຜູ້​ຄວບ​ຄຸມຊັບສິນ;
6. ພິ​ຈາ​ລະ​ນາຮັບຮອງ ຫຼື ປະຕິເສດການຮັບຮອງ ຂໍ້ສະເໜີແກ້ໄຂໜີ້ສິນ ຫຼື ແຜນຟື້ນຟູວິສາຫະກິດ ລວມທັງການສະເໜີໃຫ້ປັບປຸງຂໍ້ສະເໜີ ຫຼື ແຜນຟື້ນຟູດັ່ງກ່າວ;
7. ພິຈາລະນາອອກຄຳສັ່ງກ່ຽວກັບການນຳໃຊ້ມາດຕະການໃດໜຶ່ງ ເພື່ອປົກປ້ອງຊັບສິນຂອງວິສາ ຫະກິດລູກໜີ້, ການຊຳລະສະສາງຊັບສິນຂອງວິສາຫະກິດລູກໜີ້;
8. ຕັດສີນໃຫ້ວິສາຫະກິດລົ້ມລະລາຍ;
9. ນຳ​ໃຊ້ສິດ ແລະ ​ປະ​ຕິ​ບັດໜ້າ​ທີ່​ອື່ນ ຕາມ​ທີ່ໄດ້​ກຳ​ນົດ​ໄວ້​ໃນ​ກົດ​ໝາຍ.

**ມາດຕາ 13 (​ໃໝ່) ​ການກວດກາສຳນວນຄໍ​າຮ້ອງ​ຂໍ ຫຼື ​​ຮ້ອງຟ້ອງ**

ພາຍຫຼັງໄດ້ຮັບສຳນວນຄຳຮ້ອງຂໍ ຫຼື ຄຳຮ້ອງຟ້ອງແລ້ວ, ຈ່າສານ ຕ້ອງກວດກາເບິ່ງສຳນວນດັ່ງກ່າວ ມີເນື້ອໃນ ແລະ ເອກະສານ ຖືກຕ້ອງ ແລະ ຄົບຖ້ວນ ຕາມທີ່ໄດ້ກຳນົດໄວ້ໃນມາດຕາ 9 ຫຼື ມາດຕາ 11 ຂອງກົດ ໝາຍສະບັບນີ້ແລ້ວ ຫຼື ບໍ່, ຖ້າຖືກຕ້ອງ ແລະ ຄົບຖ້ວນແລ້ວ ຈ່າສານ ຈຶ່ງຮັບຄຳຮ້ອງຂໍ ຫຼື ຄຳຮ້ອງຟ້ອງນັ້ນ ມາພິຈາ ລະນາ, ໃນກໍລະນີບໍ່ຖືກຕ້ອງ ຫຼື ບໍ່ຄົບຖ້ວນນັ້ນ ຈ່າສານ ກໍສົ່ງຄືນ ແລ້ວແນະນຳໃຫ້ໄປແກ້ໄຂຂໍ້ບົກພ່ອງເສຍກ່ອນ.

ເມື່ອຈ່າສານຮັບສຳນວນຄຳຮ້ອງຂໍ ຫຼື ຄຳຮ້ອງຟ້ອງແລ້ວ ໃຫ້ຜູ້​ຮ້ອງຂໍ ຫຼື ຮ້ອງຟ້ອງຈ່າຍ​ຄ່າ​ທຳ​ນຽມ ​ຕາມທີ່​ໄດ້ກຳ​ນົດ​ໄວ້​ໃນກົດ​ໝາຍ​ວ່າ​ດ້ວຍຄ່າ​ທຳ​ນຽມ​ສານ.

**ມາດຕາ 14 (​ປັບ​ປຸງ) ການແຈ້ງຄຳຮ້ອງຂໍ ຫຼື ຄຳຮ້ອງຟ້ອງ**

ພາຍໃນເວລາ ຫ້າວັນລັດຖະການ ນັບແຕ່ວັນທີ່ສານ ໄດ້ຮັບຄໍາຮ້ອງຂໍເປັນຕົ້ນໄປ ສານ ຕ້ອງແຈ້ງເປັນລາຍລັກອັກສອນ ໃຫ້ເຈົ້າໜີ້ ແລະ ລູກໜີ້ຂອງວິສາຫະກິດທີ່ຮ້ອງຂໍ ຕາມໜັງສືຊີ້ແຈງຊັບສິນ ແລະ ໜີ້ສິນ ແລະ ສຳເນົາສຳນວນຄຳຮ້ອງຂໍໃຫ້ພວກກ່ຽວ ເພື່ອສົ່ງໜັງສືໄລ່ລຽງໜີ້ສິນຂອງຕົນ ພ້ອມທັງຂໍ້ມູນຫຼັກຖານທີ່ກ່ຽວຂ້ອງໃຫ້ສານ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບໜັງສືແຈ້ງຈາກສານ.

ພາຍໃນເວລາ ຫ້າວັນລັດຖະການ ນັບແຕ່ວັນທີ່ສານໄດ້ຮັບຄໍາຮ້ອງຟ້ອງເປັນຕົ້ນໄປ ສານ ຕ້ອງອອກໝາຍຮຽກວິສາຫະກິດທີ່ຖືກຮ້ອງຟ້ອງນັ້ນ ມາຮັບຊາບຄຳຮ້ອງຟ້ອງ ແລະ ມອບສຳເນົາສຳນວນຄຳຮ້ອງຟ້ອງໃຫ້ຜູ້ ກ່ຽວ. ວິສາຫະກິດທີ່ຖືກຮ້ອງຟ້ອງນັ້ນ ຕ້ອງສົ່ງຄຳແກ້ຟ້ອງ, ໜັງສືຊີ້ແຈງຊັບສິນ ແລະ ໜີ້ສິນ, ບົດລາຍງານການເງິນ ແລະ ເອກະສານອື່ນທີ່ກ່ຽວຂ້ອງ ລວມທັງຮ້ອງຂໍຟື້ນຟູວິສາຫະກິດ ຖ້າມີຄວາມຕ້ອງການ ໃຫ້ສານ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບສຳເນົາຄຳຮ້ອງຟ້ອງ ເປັນຕົ້ນໄປ. ໃນກໍລະນີ ວິສາຫະກິດທີ່ຖືກຮ້ອງຟ້ອງ ບໍ່ສາມາດສົ່ງຄຳແກ້ ຟ້ອງໃຫ້ສານ ຕາມກຳນົດເວລາ ໂດຍມີເຫດຜົນພຽງພໍ ຜູ້ກ່ຽວສາມາດຮ້ອງຂໍຕໍ່ສານ ເພື່ອພິຈາລະນາຕໍ່ກຳນົດເວລາ ດັ່ງກ່າວ ແຕ່ສູງສຸດບໍ່ໃຫ້ເກີນ ສິບວັນ.

**ມາດຕາ 15 (ໃໝ່) ການປະກອບສຳນວນ ແລະ ຂຶ້ນຟ້ອງຄະດີ​**

ພາຍຫຼັງໄດ້ຮັບຄຳຮ້ອງຂໍຟື້ນຟູ ຫຼື ລົ້ມລະລາຍແລ້ວ, ຈ່າສານ ຕ້ອງປະກອບສຳນວນ ແລະ ຂຶ້ນຟ້ອງຄະດີ ພາຍໃນເວລາ ສາມວັນລັດຖະການ ນັບແຕ່ວັນໄດ້ຮັບຄຳຮ້ອງຂໍເປັນຕົ້ນໄປ.

ພາຍຫຼັງໄດ້ຮັບຄຳຮ້ອງຟ້ອງໃຫ້ວິສາຫະກິດລົ້ມລະລາຍ ແລະ ຄຳແກ້ຟ້ອງແລ້ວ, ຈ່າສານ ຕ້ອງປະ ກອບສຳນວນ ແລະ ຂຶ້ນຟ້ອງຄະດີ ພາຍໃນເວລາ ສາມວັນລັດຖະການ ນັບແຕ່ວັນໄດ້ຮັບຄຳແກ້ຟ້ອງເປັນຕົ້ນໄປ.

**ມາດຕາ 16** **(​ໃໝ່) ການມອບສຳນວນຄະດີ​​ໃຫ້ຜູ້​ພິ​ພາກ​ສາ​​ ­**

​ພາຍ​ຫຼັງ​ທີ່ໄດ້ຂຶ້ນຟ້ອງເປັນຄະດີແລ້ວ ປະທານສານ ຕ້ອງມອບສຳນວນຄະດີຟື້ນຟູ ຫຼື ລົ້ມລະລາຍຂອງວິສາຫະກິດ ໃຫ້ຫົວໜ້າຄະນະສານການຄ້າ ເພື່ອມອບໝາຍໃຫ້ຜູ້ພິພາກສາໃດໜຶ່ງ ຄົ້ນຄວ້າຄະດີດັ່ງກ່າວ ພາຍໃນເວລາ ສາມວັນລັດຖະການ ນັບແຕ່ວັນຂຶ້ນຟ້ອງຄະດີເປັນຕົ້ນໄປ.

ຜູ້ພິພາກສາທີ່ຖືກມອບໝາຍ ມີ ສິດ ແລະ ໜ້າທີ່ ດັ່ງນີ້:

1. ເກັບກຳຂໍ້ມູນ, ຫຼັກຖານກ່ຽວກັບການຮ້ອງຂໍຟື້ນຟູ, ຮ້ອງຂໍ ຫຼື ຮ້ອງຟ້ອງ ລົ້ມລະລາຍ;
2. ພິຈາລະນາເງື່ອນໄຂໃນການຮ້ອງຂໍຟື້ນຟູ, ຮ້ອງຂໍ ຫຼື ຮ້ອງຟ້ອງ ລົ້ມລະລາຍ;
3. ຄຸ້ມຄອງ ແລະ ຕິດຕາມ ກວດກາ ການເຄື່ອນໄຫວຂອງຜູ້ຄວບຄຸມຊັບສິນ;
4. ກວດ​ກາບົດ​ລາຍ​ງານ​ແຕ່ລະໄລຍະ ແລະ ບົດ​ລາຍ​ງານ​ສຸດ​ທ້າຍ​ຂອງ​ຜູ້​ຄວບ​ຄຸມຊັບສິນ;
5. ຮຽກ​ປະ​ຊຸມ​ເຈົ້າ​ໜີ້ຄັ້ງ​ທຳ​ອິດ ຕາມ​ການ​ລາຍ​ງານ​ຂອງ​ຜູ້​ຄວບ​ຄຸມ​ຊັບ​ສິນ;
6. ນຳ​ໃຊ້ສິດ ແລະ ​ປະ​ຕິ​ບັດໜ້າ​ທີ່​ອື່ນ ຕາມ​ທີ່ໄດ້​ກຳ​ນົດ​ໄວ້​ໃນ​ກົດ​ໝາຍ.

**ມາດຕາ 17 (ໃໝ່) ການເປີດ​ການ​ພິ​ຈາ​ລະ​ນາ​ຄະ​ດີ​ຟື້ນ​ຟູ ຫຼື ລົ້ມ​ລະ​ລາຍ**

ຜູ້ພິພາກສາທີ່ຖືກມອບໝາຍ ຕ້ອງຮັບຜິດຊອບຄົ້ນຄວ້າຄະດີ, ສອບສວນ, ເກັບກຳຂໍ້ມູນ ແລະ ປະ ກອບຫຼັກຖານໃຫ້ສຳເລັດ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບສຳນວນຄະດີເປັນຕົ້ນໄປ.

ໃນກໍລະນີການຮ້ອງຂໍ ຜູ້ພິພາກສາທີ່ຖືກມອບໝາຍ ຕ້ອງຄົ້ນຄວ້າຄະດີ ຖ້າມີເງື່ອນໄຂຖືກຕ້ອງຕາມທີ່ໄດ້ກຳນົດໄວ້ໃນມາດຕາ 8 ຂອງກົດໝາຍສະບັບນີ້ແລ້ວ, ສານຕ້ອງອອກຄໍາສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍ ພາຍໃນເວລາ ຫ້າວັນລັດຖະການ ພາຍຫຼັງຜູ້ພິພາກສາໄດ້​ຄົ້ນ​ຄວ້າ​ແລ້ວ.

ສຳລັບການຮ້ອງຟ້ອງ ຖືກຕ້ອງຕາມເງື່ອນໄຂທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້ ແລະ ມີຂໍ້ມູນຫຼັກຖານພຽງພໍແລ້ວ ສານຕ້ອງອອກຄຳສັ່ງເປີດການພິຈາລະນາຄະດີລົ້ມລະລາຍຂອງວິສາຫະກິດ ພາຍໃນເວລາ ຫ້າວັນລັດຖະການ ພາຍຫຼັງຜູ້ພິພາກສາໄດ້​ຄົ້ນ​ຄວ້າ​ແລ້ວ.

ຄຳສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍ ເປັນຄຳສັ່ງທີ່ໃຊ້ໄດ້ຢ່າງເດັດຂາດ.

ຖ້າການຮ້ອງຂໍ ຫຼື ຮ້ອງຟ້ອງ ຫາກບໍ່ຖືກຕ້ອງຕາມ​ທີ່​ໄດ້​ກຳ​ນົດ​ໄວ້​ໃນ​ມາດ​ຕາ 8 ຫຼື ມາດ​ຕາ 10 ຂອງ​ກົດ​ໝາຍ​ສະ​ບັບ​ນີ້ ຫຼື ມີຂໍ້ມູນຫຼັກຖານບໍ່ພຽງພໍ ສານ ຕ້ອງອອກຄຳສັ່ງ​ບໍ່​ເປີດ​ການ​ພິ​ຈາ​ລະ​ນາ​ຄະ​ດີ, ຜູ້ຮ້ອງຂໍ ຫຼື ຮ້ອງຟ້ອງ ທີ່ບໍ່ພໍໃຈຕໍ່ຄຳ​ສັ່ງດັ່ງກ່າວ ມີສິດອຸທອນໄດ້ ພາຍໃນເວລາ ​ເຈັດວັນ ​ ນັບແຕ່ວັນໄດ້ຮັບຊາບຄໍາ​ສັ່ງ ເປັນ ຕົ້ນໄປ.

**ມາດຕາ 18 (ໃໝ່)** **ການຢຸດການດໍາເນີນການທາງດ້ານກົດໝາຍ**

ພາຍຫຼັງມີຄຳສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍແລ້ວ ເຈົ້າໜີ້, ຄູ່ສັນຍາ ແລະ ບຸກ ຄົນອື່ນທີ່ກ່ຽວຂ້ອງ ຕ້ອງຢຸດການດຳເນີນການທາງດ້ານກົດໝາຍ ທີ່ໄດ້ດຳເນີນມາກ່ອນ ຫຼື ຈະເລີ່ມດຳເນີນການ ໃໝ່ ຕໍ່ວິສາຫະກິດລູກໜີ້ ຫຼື ຊັບສິນຂອງວິສາຫະກິດລູກໜີ້ ບໍ່ວ່າຈະເປັນການຮ້ອງຟ້ອງ, ການເຂົ້າຄອບຄອງຊັບສິນ, ການຍຶດ ຫຼື ການກະທໍາອື່ນ ໂດຍບໍ່ໄດ້ຮັບອະນຸຍາດຈາກສານ, ຍົກເວັ້ນການດຳເນີນການທີ່ບໍ່ແມ່ນມາດຕະ ການທາງດ້ານການເງິນ ໂດຍອົງການຈັດຕັ້ງຂອງລັດ ເປັນຕົ້ນ ການດຳເນີນຄະດີອາຍາ, ສິ່ງແວດລ້ອມ, ຄວາມປອດໄພ, ສະຫວັດດີການສັງຄົມ.

ເຈົ້າໜີ້ທີ່ມີການຄ້ຳປະກັນ ສາມາດຮ້ອງຂໍຕໍ່ສານ ເພື່ອພິຈາລະນາອະນຸຍາດໃຫ້ດຳເນີນການທາງດ້ານກົດໝາຍໃດໜຶ່ງໃນກໍລະນີ ດັ່ງນີ້:

1. ຊັບສິນຂອງວິສາຫະກິດລູກໜີ້ທີ່ເປັນຫຼັກຊັບຄໍ້າປະກັນ ອາດມີການຫຼຸດມູນຄ່າ, ເປ່ເພ ຫຼື ສູນເສຍ ໃນໄລຍະຟື້ນຟູວິສາຫະກິດ;
2. ຊັບສິນຂອງວິສາຫະກິດລູກໜີ້ທີ່ເປັນຫຼັກຊັບຄໍ້າປະກັນ ບໍ່ມີຄວາມສຳຄັນ ແລະ ຈຳເປັນ ຕໍ່ການຟື້ນຟູວິສາຫະກິດ.

**ມາດຕາ 19 (ໃໝ່) ການແຕ່ງ​ຕັ້ງຜູ້​ຄວບ​ຄຸມຊັບສິນ**

ພາຍຫຼັງອອກຄຳສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍແລ້ວ, ສານ ຕ້ອງແຕ່ງຕັ້ງຜູ້ຄວບຄຸມຊັບສິນ ຕາມບັນຊີຜູ້ຄວບຄຸມຊັບສິນ.

ຜູ້ຄວບຄຸມຊັບສິນ ທີ່ຈະຖືກແຕ່ງຕັ້ງໃຫ້ຮັບຜິດຊອບຄະດີຟື້ນຟູ ຫຼື ລົ້ມລະລາຍໃດໜຶ່ງ ຕ້ອງ:

* 1. ​ບໍ່ແມ່ນຜົວ, ເມຍ, ລູກ ຫຼື ຍາດພີ່ນ້ອງຂອງເຈົ້າໜີ້ ຫຼື ວິສາຫະກິດລູກໜີ້;
  2. ບໍ່ມີຄວາມຮັບຜິດຊອບ ຫຼື ຜົນປະໂຫຍດຮ່ວມກັບເຈົ້າໜີ້ ຫຼື ວິສາຫະກິດລູກໜີ້​​​;
  3. ບໍ່ເຄີຍ​ເປັນຜູ້​ບໍລິຫານ ຫຼື ຜູ້ຮັບໃຊ້ວຽກ​ ຂອງເຈົ້າໜີ້ ຫຼື ວິສາຫະກິດລູກໜີ້;
  4. ​ບໍ່ແມ່ນ​ເຈົ້າ​ໜີ້ ຫຼື ລູກໜີ້ ຂອງວິສາຫະກິດລູກໜີ້;
  5. ບໍ່ມີທຸລະກິດທີ່​ແຂ່ງ​ກັບ​ວິສາຫະກິດລູກໜີ້.

ເຈົ້າ​ໜີ້ ມີສິດຄັດ​ຄ້ານການ​ແຕ່ງ​ຕັ້ງຜູ້​ຄວບ​ຄຸມຊັບສິນຕໍ່ສານ ຖ້າເຫັນວ່າຜູ້ກ່ຽວຫາກມີສາຍພົວພັນ ຫຼື ຜົນ​ປະ​ໂຫຍດ​​ຮ່ວມກັບວິສາຫະກິດລູກໜີ້ຕາມ​ທີ່ໄດ້​ກຳ​ນົດ​ໄວ້​ໃນ​ຂໍ້ 1 ຫາ ຂໍ້ 5 ຂອງ​ມາດ​ຕານີ້ ຊຶ່ງສານຕ້ອງ​​ພິ​ຈາ​ລະ​ນາການຄັດ​ຄ້ານ​ດັ່ງ​ກ່າວໂດຍ​ໄວ.

**ມາດຕາ 20 (ໃໝ່) ການແຈ້ງ ແລະ ການປະກາດກ່ຽວກັບການດຳເນີນຄະດີ**​

ພາຍຫຼັງມີຄຳສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍແລ້ວ, ສານ ​​ຕ້ອງແຈ້ງກ່ຽວກັບການດຳເນີນຄະດີດັ່ງກ່າວ ໃຫ້ເຈົ້າ​ໜີ້ ແລະ ລູກໜີ້ ຂອງວິສາຫະກິດລູກໜີ້ ຕາມໜັງສືຊີ້ແຈງຊັບສິນ ແລະ ໜີ້ສິນ ພ້ອມທັງປະກາດໃຫ້ບຸກຄົນອື່ນ ແລະ ສັງຄົມ ຜ່ານພາຫະນະສື່ມວນຊົນຢ່າງໜ້ອຍ ເຈັດວັນ ຕິດຕໍ່ກັນ ເພື່ອຊາບກ່ຽວກັບການດຳເນີນຄະດີ​​​.

ການແຈ້ງ ແລະ ການປະກາດ ຕ້ອງມີເນື້ອໃນ ດັ່ງນີ້:

1. ວັນທີ, ເດືອນ, ປີ ຂອງຄຳ​ສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍ​​​​;
2. ຊື່ ແລະ ທີ່​ຢູ່ຂອງວິສາຫະກິດ​ລູກໜີ້;
3. ຊື່ ແລະ ທີ່​ຢູ່ຂອງສານທີ່ດຳເນີນຄະດີ;
4. ຊື່ ແລະ ທີ່​ຢູ່ຂອງຜູ້​ຄວບ​ຄຸມຊັບສິນ;
5. ການຄວບ​ຄຸມ​ຊັບ​ສິນ ແລະ ​ການລວບ​ລວມຊັບ​ສິນທັງໝົດຂອງ​ວິສາຫະກິດລູກ​ໜີ້;
6. ການທວງສິດໃນການເປັນເຈົ້າໜີ້ ແລະ ກຳນົດເວລາໃນການທວງສິດ;
7. ກໍານົດເວລາ ແລະ ສະຖານທີ່ຈັດກອງປະຊຸມເຈົ້າໜີ້ຄັ້ງທໍາອິດ;
8. ເນື້ອໃນອື່ນທີ່ຜູ້​ພິ​ພາກ​ສາ​​​ ເຫັນວ່າຈໍາເປັນ.

**ມາດຕາ 21 (​ປັບ​ປຸງ) ການຖອກຮຸ້ນທີ່ຍັງຄ້າງ**

ຜູ້ປະກອບທຶນຂອງ​ວິສາຫະກິດລູກ​ໜີ້ ຕ້ອງຖອກຮຸ້ນທີ່ຕົນຍັງຄ້າງມອບທັງໝົດ ພາຍ​ໃນເວລາ ສິບຫ້າວັນ ນັບແຕ່ວັນອອກຄຳ​ສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍ ເປັນຕົ້ນໄປ.

​ຖ້າ​ຜູ້​ປະ​ກອບ​ທຶນ​ນັ້ນ ຫາກບໍ່​ຖອກ​​ຮຸ້ນທີ່​ຍັງ​ຄ້າງ​ຕາມ​ກຳ​ນົດ​ເວ​ລາ​ດັ່ງ​ກ່າວ ຜູ້​ຄວບ​ຄຸ​ມ​ຊັບ​ສິນ ສາ​ມາດ​ສະ​ເໜີຕໍ່​ສານ ເພື່ອ​ພິ​ຈາ​ລະ​ນາ​ນຳ​ໃຊ້​ມາດ​ຕະ​ການ​ຍຶດ, ອາ​ຍັດ​ຊັບ ຫຼື ຫັກ​ບັນ​ຊີເງິນ​ຝາກ ​ຕາມ​ຈຳ​ນວນ​ທີ່​ຄ້າງ​ຖອກ ຫຼື ມາດ​ຕະ​ການ​ອື່ນ​ຕາມ​ຄວາມ​ເໝາ​ະ​ສົມ.

**ມາດຕາ 22 (ໃໝ່) ການສະໜອງຂໍ້ມູນ**

​ພາຍ​ໃນເວລາ ສິບຫ້າວັນ ນັບແຕ່ວັນອອກຄຳ​ສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍ ເປັນຕົ້ນໄປ ວິສາຫະກິດລູກ​ໜີ້ ຕ້ອງສະໜອງຂໍ້ມູນໃຫ້ແກ່ຜູ້ຄວບ​ຄຸມຊັບສິນ ດັ່ງນີ້:

1. ບົດລາຍງານການເງິນ ແລະ ສຳເນົາຂໍ້ມູນການເງິນທັງໝົດ;
2. ສໍາເນົາສັນຍາທັງໝົດທີ່ວິສາຫະກິດ​ລູກ​ໜີ້ ເປັນຄູ່ສັນຍາ​​​;
3. ການມອບ, ໂອນຊັບສິນຂອງວິສາຫະກິດລູກໜີ້ ໃຫ້ເຈົ້າໜີ້ ຫຼື ບຸກຄົນໃດໜຶ່ງ;
4. ຂໍ້ມູນອື່ນທີ່ກ່ຽວຂ້ອງ.

​ໃນກໍລະນີ ວິສາຫະກິດລູກໜີ້ ຫາກບໍ່ສາມາດສະໜອງຂໍ້ມູນທັງໝົດ ຕາມທີ່ໄດ້ກໍານົດໄວ້ໃນວັກທີໜຶ່ງ ຂອງມາດຕານີ້ ໂດຍມີເຫດຜົນພຽງພໍ ສາມາດຮ້ອງຂໍຕໍ່ສານ ເພື່ອພິຈາລະນາຕໍ່ກຳນົດເວລາດັ່ງກ່າວ ແຕ່ສູງສຸດບໍ່ໃຫ້ເກີນ ສິບຫ້າວັນ.

ນອກຈາກຂໍ້ມູນທີ່ວິສາຫະກິດລູກໜີ້ສະໜອງແລ້ວ, ຜູ້ຄວບຄຸມຊັບສິນ ຍັງສາມາດຮຽກໃຫ້ວິສາ ຫະກິດລູກໜີ້ມາອະທິບາຍ, ຊີ້ແຈງກ່ຽວກັບຊັບສິນ, ຄວາມຮັບຜິດຊອບ, ການເຄື່ອນໄຫວທາງດ້ານການເງິນ ແລະ ອື່ນໆ.

**ມາດຕາ 23 (ໃໝ່) ການກວດກາການດຳເນີນທຸລະກິດ ແລະ ຊັບສິນຂອງວິສາຫະກິດລູກໜີ້**

ພາຍຫຼັງມີຄຳສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍແລ້ວ, ຜູ້ຄວບຄຸມຊັບສິນ ຕ້ອງກວດກາການດຳເນີນທຸລະກິດ, ສະຖານະທາງດ້ານການເງິນ ແລະ ຊັບສິນຂອງວິສາຫະກິດລູກໜີ້ ແລ້ວປະເມີນ ແລະ ລາຍງານຕໍ່ສານ ແລະ ກອງປະຊຸມເຈົ້າໜີ້ ກ່ຽວກັບຄວາມສາມາດໃນການຟື້ນຟູວິສາຫະກິດ ແລະ ການຊຳລະສະສາງໜີ້ສິນແກ່ເຈົ້າໜີ້.

ຜູ້ຄວບຄຸມຊັບສິນ ຕ້ອງລວບລວມ ແລະ ສ້າງບັນຊີຊັບສິນທັງໝົດຂອງວິສາຫະກິດລູກໜີ້ ໂດຍອີງຕາມຂໍ້ມູນທີ່ວິສາຫະກິດລູກໜີ້ສະໜອງໃຫ້ ແລະ ການກວດກາ, ກວດສອບ ແລະ ຊອກຄົ້ນຂອງຜູ້ຄວບຄຸມຊັບສິນເອງ.

ຜູ້ຄວບຄຸມຊັບສິນ ສາມາດເຊີນຜູ້ບໍລິຫານ, ສະມາຊິກຄອບຄົວຂອງເຈົ້າຂອງວິສາຫະກິດ ຫຼື ຜູ້ບໍລິຫານ ແລະ ບຸກຄົນອື່ນທີ່ກ່ຽວຂ້ອງ ມາໃຫ້ຂໍ້ມູນກ່ຽວກັບການຄອບຄອງຊັບສິນທີ່ສົງໄສວ່າເປັນຂອງວິສາຫະກິດລູກໜີ້ ຫຼື ຂໍ້ມູນອື່ນກ່ຽວກັບຊັບສິນຂອງວິສາຫະກິດລູກໜີ້.

**ມາດຕາ 24 (ປັບປຸງ) ການຄວບຄຸມຊັບສິນຂອງວິສາຫະກິດລູກໜີ້**

ຊັບສິນທັງໝົດທີ່ເປັນກຳມະສິດ ຫຼື ຢູ່ໃນການຄຸ້ມຄອງຂອງວິສາຫະກິດລູກໜີ້ ທີ່ໄດ້ມາກ່ອນ ແລະ ໃນໄລຍະດຳເນີນຄະດີຟື້ນຟູ ຫຼື ລົ້ມລະລາຍ ລວມທັງຊັບສິນຂອງ ເຈົ້າຂອງວິສາຫະກິດສ່ວນບຸກຄົນ ແລະ ຂາຮຸ້ນປະເພດ ບໍ່ຈຳກັດໜີ້ສິນຂອງວິສາຫະກິດຮຸ້ນສ່ວນ ຕ້ອງຢູ່ພາຍໃຕ້ການຄວບຄຸມຂອງຜູ້ຄວບຄຸມຊັບສິນ ໃນກໍລະນີການຄອບຄອງໂດຍວິສາຫະກິດລູກໜີ້ ຫຼື ພາຍໃຕ້ການຄອບຄອງຂອງຜູ້ຄວບຄຸມຊັບສິນ ໃນກໍລະນີວິສາຫະກິດລູກໜີ້ ບໍ່ໄດ້ບໍລິຫານວິສາຫະກິດ.

ຊັບສິນຂອງວິສາຫະກິດລູກໜີ້ ປະກອບມີ:

1. ຊັບສິນຄົງທີ່ ແລະ ເຄື່ອນທີ່ ລວມທັງຊັບສິນທີ່ໃຫ້ເຊົ່າ, ຂາຍຝາກ ຫຼື ໃຫ້ກູ້ຢືມ;
2. ເງິນສົດ, ບັນຊີເງິນຝາກ;
3. ຮຸ້ນໃນວິສາຫະກິດອື່ນ, ຮຸ້ນກູ້, ພັນທະບັດ;
4. ໜີ້ຕ້ອງຮັບ;
5. ຊັບສິນທາງປັນຍາ;
6. ຊັບສິນປະເພດອື່ນ.

**ມາດຕາ 25 (​ປັບ​ປຸງ) ຊັບສິນທີ່ຖືກຍົກເວັ້ນການຄວບຄຸມ**

ຊັບສິນທີ່ຖືກຍົກເວັ້ນການຄວບຄຸມ ແມ່ນ ຊັບສິນທີ່ເປັນກຳມະສິດຂອງເຈົ້າຂອງວິສາຫະກິດສ່ວນບຸກຄົນ ຫຼື ຂອງຂາຮຸ້ນປະເພດບໍ່ຈຳກັດໜີ້ສິນ ຂອງວິສາຫະກິດຮຸ້ນສ່ວນສາມັນ ດັ່ງນີ້:

1. ເຄື່ອງເຮືອນ ທີ່ຈຳເປັນ ທີ່ມີມູນຄ່າບໍ່ເກີນ ສອງລ້ານກີບ ຕໍ່ຫົວໜ່ວຍ;
2. ເຄື່ອງນຸ່ງ ແລະ ເຄື່ອງໃຊ້ສອຍສ່ວນຕົວ ທີ່ມີມູນ​ຄ່າບໍ່ເກີນ ສາມລ້ານກີບ ຕໍ່ຄົນ;
3. ປື້ມ ຄຳພີ ຫຼື ສາສະໜາ, ຮູບພາບ ທີ່ມີມູນ​ຄ່າບໍ່ເກີນ ໜຶ່ງລ້ານກີບ ຕໍ່ຫົວໜ່ວຍ;
4. ສະບຽງອາຫານທີ່ຈຳເປັນ ສຳລັບ​ຕົນເອງ ທີ່ກຸ້ມລ້ຽງຊີບໄດ້ ສາມສິບວັນ;
5. ສັດລ້ຽງ ແລະ ເຄື່ອງປູກຂອງຝັງ ທີ່ມີມູນຄ່າບໍ່ເກີນ ສາມລ້ານກີບ;
6. ເຄື່ອງມື ແລະ ອຸປະກອນເຮັດວຽກທີ່ຈຳເປັນໃນການປະກອບອາຊີບ ທີ່ມີມູນ​ຄ່າບໍ່ເກີນ ຫ້າລ້ານກີບ ຕໍ່ ຫົວໜ່ວຍ ລວມທັງອາຫານທີ່ຈຳເປັນ ສຳລັບສັດລ້ຽງ ທີ່ລ້ຽງກຸ້ມໄດ້ ສາມສິບວັນ.

ເຈົ້າຂອງ ຫຼື ຂາຮຸ້ນປະເພດບໍ່ຈຳກັດໜີ້ສິນນັ້ນ ຕ້ອງຍື່ນລາຍ​ການຊັບສິນ ເພື່ອຂໍຍົກເວັ້ນການຄວບຄຸມຕໍ່ສານ​ທີ່ດຳເນີນຄະດີຟື້ນຟູ ຫຼື ລົ້ມລະລາຍ ຢ່າງຊ້າ ເຈັດວັນ ກ່ອນວັນເປີດກອງປະຊຸມເຈົ້າໜີ້ຄັ້ງທໍາອິດ. ເຈົ້າ​ໜີ້ ສາ​ມາດຄັດຄ້ານການຂໍຍົກເວັ້ນການຄວບຄຸມຊັບສິນດັ່ງກ່າວ ຊຶ່ງສານ ຕ້ອງພິຈາລະນາຕັດສີນການຂໍຍົກເວັ້ນການຄວບຄຸມຊັບສິນພາຍໃນເວລາ ເຈັດວັນ ນັບແຕ່ວັນໄດ້ຮັບການຂໍ ຫຼື ຄັດຄ້ານ.

**ມາດຕາ 26 (ໃໝ່) ການກວດກາເອກະສານ ແລະ ຂໍ້ມູນໂດຍເຈົ້າໜີ້**

ເຈົ້າໜີ້ ສາມາດກວດກາເອກະສານ ແລະ ຂໍ້ມູນທີ່ກ່ຽວຂ້ອງ ລວມທັງ ສຳເນົາເອກະສານ:

1. ໜັງສືຊີ້ແຈງຊັບສິນ ແລະ ໜີ້ສິນ;
2. ບົດບັນທຶກການເຄື່ອນໄຫວດ້ານການບັນຊີ;
3. ເອກະສານຫຼັກຖານຢັ້ງຢືນກ່ຽວກັບໜີ້ສິນ;
4. ບົດບັນທຶກກອງປະຊຸມເຈົ້າໜີ້;
5. ເອກະສານອື່ນ.

ເຈົ້າໜີ້ ຍັງມີສິດໄດ້ຮັບເອກະສານ ແລະ ຂໍ້ມູນກ່ຽວກັບການດຳເນີນຄະດີຟື້ນຟູ ຫຼື ລົ້ມລະລາຍ ຈາກຜູ້ຄວບຄຸມຊັບສິນ ຫຼື ວິສາຫະກິດລູກໜີ້.

**ມາດຕາ 27 (ໃໝ່) ການແຈ້ງບັນຊີຢູ່ທະນາຄານ ຫຼື ສະ​ຖາ​ບັນ​ການ​ເງິນ**

ເມື່ອວິສາຫະກິດ ຖືກດຳເນີນຄະດີຟື້ນຟູ ຫຼື ລົ້ມລະລາຍແລ້ວ, ທະນາຄານທຸລະກິດ ຫຼື ສະຖາບັນການເງິນຈຸລະພາກທີ່ຮັບເງິນຝາກ ບ່ອນວິສາຫະກິດລູກໜີ້ເປີດບັນຊີ ມີຄວາມຮັບຜິດຊອບແຈ້ງບັນຊີດັ່ງກ່າວ ໃຫ້ຜູ້ຄວບຄຸມຊັບສິນ ພາຍ​ໃນ​ເວ​ລາ ​ສິບ​ຫ້າວັນ ນັບ​ແຕ່​ວັນໄດ້​ຮັບ​ໜັງ​ສື​​ແຈ້ງ​ຈາກ​ຜູ້​ຄວ​ບ​ຄຸມ​ຊັບ​ສິນ​ເປັນ​ຕົ້ນ​ໄປ.

**ມາດຕາ 28 (ໃໝ່) ການໂຈະການດຳເນີນຄະດີ, ການແກ້ໄຂຂໍ້ຂັດແຍ່ງ ຫຼື ການໂຮມຄະດີ**

ການດຳເນີນຄະດີ ຫຼື ການແກ້ໄຂຂໍ້ຂັດແຍ່ງ ທີ່ກຳລັງດຳເນີນຕໍ່ວິສາຫະກິດລູກໜີ້ ຫຼື ຊັບສິນຂອງວິສາຫະກິດລູກໜີ້ ຈະຖືກໂຈະໃນເວລາດຳເນີນຄະດີຟື້ນຟູ ຫຼື ລົ້ມລະລາຍຂອງວິສາຫະກິດ.

ໃນກໍລະນີ ທີ່ສານ ຫາກເຫັນວ່າການດຳເນີນຄະດີ, ການແກ້ໄຂຂໍ້ຂັດແຍ່ງ ຫຼື ຄະດີອາຍາ ທີ່ຕິດພັນກັບຄ່າເສຍຫາຍ ຊຶ່ງຈະມີຜົນກະທົບຕໍ່ການພິຈາລະນາຄະດີຟື້ນຟູ ຫຼື ລົ້ມລະລາຍ, ຜູ້ພິພາກສາ ຕ້ອງປະສານສົມທົບກັບພາກສ່ວນທີ່ກ່ຽວຂ້ອງ ແລ້ວລາຍງານຕໍ່ປະທານສານ ເພື່ອພິຈາລະນາອອກຄໍາຊີ້ຂາດໃຫ້ມີການໂຮມສໍານວນຄະດີ, ການແກ້ໄຂຂໍ້ຂັດແຍ່ງ ຫຼື ແຍກການພິຈາລະນາຄ່າເສຍຫາຍທາງແພ່ງໃນຄະດີອາຍານັ້ນ ເຂົ້າມາພິຈາລະນາໃນຄະດີຟື້ນຟູ ຫຼື ລົ້ມລະລາຍ ຕາມກົດໝາຍສະບັບນີ້.

**ມາດຕາ 29 (​ໃໝ່) ການກະທໍາທີ່ເປັນໂມຄະ**

ຜູ້​ຄວບ​ຄຸມຊັບສິນ ມີສິດ​ຮ້ອງ​ຂໍໃຫ້ສານ​​ ພິຈາລະນາຕັດສີນໃຫ້ການກະທໍາໃດໜຶ່ງຂອງວິສາຫະກິດລູກໜີ້ ໃນເວລາ ໜຶ່ງ​ປີ ກ່ອນການຮ້ອງຂໍ ຫຼື ຮ້ອງຟ້ອງ ເປັນໂມຄະ ດັ່ງນີ້:

1. ການໂອນ ຫຼື ການ​​​ມອບ​​ຊັບ​ສິນຂອງວິສາຫະກິດ​ລູກ​ໜີ້ ໃຫ້ເຈົ້າໜີ້ ຫຼື ບຸກຄົນໃດໜຶ່ງ;
2. ການປ່ຽນໜີ້ສິນທີ່ບໍ່ມີການຄໍ້າປະກັນ ເປັນໜີ້ສິນທີ່ມີການຄໍ້າປະກັນ;
3. ການຊໍາລະໜີ້ສິນໃຫ້ແກ່ເຈົ້າໜີ້ໃດໜຶ່ງ ກ່ອນກໍານົດ;
4. ການ​ຂາຍຊັບສິນຂອງວິສາຫະກິດລູກໜີ້​ ໃນລາຄາທີ່ຕໍ່າກວ່າລາຄາຕະຫຼາດ;
5. ການສະລະສິດທວງໜີ້ຕ້ອງຮັບ;
6. ການຮັບຮູ້ໜີ້ສິນທີ່ບໍ່ມີຈິງ ຫຼື ສູງເກີນຄວາມເປັນຈິງ;
7. ການກະທໍາອື່ນທີ່ເອື້ອປະໂຫຍດແກ່ເຈົ້າໜີ້ ຫຼື ບຸກຄົນໃດໜຶ່ງ​.

**ມາດຕາ 30 (​ປັບປຸງ) ການຂາຍກິດຈະການ**

ກິດຈະການສ່ວນໃດສ່ວນໜຶ່ງ ຫຼື ທັງໝົດຂອງວິສາຫະກິດລູກໜີ້ ສາມາດຂາຍໄດ້ ພາຍຫຼັງມີ ຄໍາສັ່ງເປີດການພິຈາລະນາຄະດີຟື້ນຟູ ຫຼື ລົ້ມລະລາຍ. ບຸກຄົນ ຫຼື ນິຕິບຸກຄົນ ທີ່ມີຈຸດປະສົງຊື້ກິດຈະການດັ່ງກ່າວ ໃຫ້ສະເໜີຕໍ່ ສານ, ຜູ້ຄວບຄຸມຊັບສິນ, ເຈົ້າໜີ້ ຫຼື ຄະນະກໍາມະການເຈົ້າໜີ້.

ເມື່ອມີການສະເໜີຂໍຊື້ກິດຈະການ ຜູ້ຄວບຄຸມຊັບສິນ, ເຈົ້າໜີ້ ຫຼື ຄະນະກໍາມະການເຈົ້າໜີ້ ຕ້ອງກະກຽມເອກະສານ, ປະເມີນມູນຄ່າ, ເຈລະຈາ ແລະ ສ້າງແຜນການຊໍາລະ ແລ້ວນໍາສະເໜີກອງປະຊຸມເຈົ້າໜີ້ ພິຈາລະ ນາ.

ຖ້າກອງປະຊຸມເຈົ້າໜີ້ ເຫັນດີຂາຍກິດຈະການຂອງວິສາຫະກິດລູກໜີ້ແລ້ວ ຜູ້ຄວບຄຸມຊັບສິນ ຕ້ອງສະເໜີຕໍ່ສານ ເພື່ອພິຈາລະນາຮັບຮອງ ແລະ ອອກຄໍາສັ່ງຈັດຕັ້ງປະຕິບັດຜົນຂອງກອງປະຊຸມເຈົ້າໜີ້ ພາຍໃນເວລາ ສາມວັນລັດຖະການ ນັບແຕ່ວັນໄດ້ຮັບການສະເໜີ.

ຜູ້ຊື້ກິດຈະການ ຕ້ອງຊໍາລະຄ່າຊື້ກິດຈະການ ໃຫ້ຜູ້ຄວບຄຸມຊັບສິນ ຕາມຈຳນວນ ແລະ ກຳນົດເວລາ ຕາມແຜນການຊຳລະ ທີ່ຖືກຮັບຮອງໃນກອງປະຊຸມເຈົ້າໜີ້ ເພື່ອນຳມາໃຊ້ຈ່າຍເຂົ້າໃນການຟື້ນຟູ ຫຼື ຊໍາລະ ສະສາງໜີ້ສິນ ໃຫ້ແກ່ເຈົ້າໜີ້.

ໃນກໍລະນີຊື້ກິດຈະການທັງໝົດ ພາຍຫຼັງຜູ້ຊື້ກິດຈະການ ຊໍາລະຄ່າຊື້ກິດຈະການສຳເລັດແລ້ວ ຜູ້ຄວບຄຸມຊັບສິນ ຕ້ອງສະເໜີຕໍ່ສານ ເພື່ອພິຈາລະນາອອກຄໍາສັ່ງຊັດມ້ຽນຄະດີ ແລະ ໃຫ້ຜູ້ຊື້ກິດຈະການດຳເນີນການປ່ຽນແປງທະບຽນວິສາຫະກິດ ຕາມກົດໝາຍທີ່ກ່ຽວຂ້ອງ.

**ມາດຕາ 31 (ໃໝ່) ການນໍາໃຊ້ມາດຕະການ**

ໃນໄລຍະດຳເນີນຄະດີຟື້ນຟູ ຫຼື ລົ້ມລະລາຍ ຜູ້ຄວບຄຸມຊັບສິນ ສາມາດນຳໃຊ້ມາດຕະການໃດໜຶ່ງ ເພື່ອປົກປັກຮັກສາຊັບສິນຂອງວິສາຫະກິດລູກໜີ້, ປົກປ້ອງສິດ ແລະ ຜົນປະໂຫຍດອັນຊອບທຳຂອງເຈົ້າໜີ້ ແລະ ບຸກຄົນອື່ນທີ່ກ່ຽວຂ້ອງ ໃນກໍລະນີຈຳເປັນ ແລະ ຮີບດ່ວນ ເປັນຕົ້ນ ການຂາຍຊັບສິ່ງຂອງທີ່ຈະເສື່ອມຄຸນ ຫຼື ໃກ້ໝົດອາຍຸການນຳໃຊ້, ການຈັດເກັບ, ການຫຸ້ມຫໍ່ຊັບສິນ ແຕ່ຕ້ອງລາຍງານໃຫ້ສານ.

ໃນກໍລະນີຈຳເປັນ ຜູ້ຄວບຄຸມຊັບສິນ ສາມາດຮ້ອງຂໍໃຫ້ສານ ພິຈາລະນາອອກຄຳສັ່ງນຳໃຊ້ມາດຕະ ການໃດໜຶ່ງ ເພື່ອປົກປັກຮັກສາຊັບສິນຂອງວິສາຫະກິດລູກໜີ້ ເປັນຕົ້ນ ການກວດຄົ້ນສະຖານທີ່, ການຍຶດ ຫຼື ອາຍັດຊັບ, ການຂາຍຊັບສິນ.

ໃນກໍລະນີເຈົ້າໜີ້ ຫຼື ວິສາຫະກິດລູກໜີ້ ຄັດຄ້ານ ຫຼື ບໍ່ເຫັນດີຕໍ່ການນຳໃຊ້ມາດຕະການດັ່ງກ່າວ ກໍສາມາດສະເໜີໃຫ້ສານ ພິຈາລະນາຍົກເລີກການນຳໃຊ້ມາດຕະການ ພາຍໃນເວລາ ເຈັດວັນ ນັບແຕ່ວັນໄດ້ຮັບຊາບຄຳສັ່ງເປັນຕົ້ນໄປ.

ຄຳສັ່ງຂອງສານຂັ້ນອຸທອນກ່ຽວກັບການນຳໃຊ້ມາດຕະການ ເປັນຄຳສັ່ງທີ່ໃຊ້ໄດ້ຢ່າງເດັດຂາດ.

**ພາກທີ III**

**ຜູ້ຄວບຄຸມຊັບສິນ​**

**ມາດຕາ 32 (​ໃໝ່) ຜູ້​ຄວບຄຸມຊັບສິນ**

ຜູ້ຄວບຄຸມຊັບສິນ ແມ່ນ ຜູ້ທີ່ໄດ້ຮັບອະນຸຍາດໃຫ້ເຄື່ອນໄຫວວິຊາຊີບໃນການຄວບຄຸມ, ຄຸ້ມຄອງ ແລະ/ຫຼື ບໍລິຫານຊັບສິນຂອງວິສາຫະກິດລູກໜີ້ ແລະ ຊຳລະສະສາງ ຕາມທີ່ໄດ້ກຳນົດໄວ້ໃນກົດໝາຍສະບັບນີ້.

ວິສາຫະກິດໃດໜຶ່ງ ກໍສາມາດເຄື່ອນໄຫວໃຫ້ບໍລິການກ່ຽວກັບການຄວບຄຸມຊັບສິນໄດ້ ແຕ່ຕ້ອງມີຜູ້ຄວບຄຸມຊັບສິນສັງກັດຢູ່ໃນວິສາຫະກິດຕົນ.

**ມາດຕາ 33 (​ໃໝ່) ມາດຕະຖານ ແລະ ເງື່ອນໄຂຂອງຜູ້​ຄວບຄຸມຊັບສິນ**

ບຸກຄົນທີ່ຈະເປັນຜູ້ຄວບຄຸມຊັບສິນ ຕ້ອງມີມາດຕະຖານ ແລະ ເງື່ອນໄຂ ດັ່ງນີ້:

1. ມີລະດັບການສຶກສາ​ດ້ານ ກົດໝາຍ, ການບັນຊີ, ​ການກວດສອບ ຫຼື ​ການບໍລິຫານທຸລະກິດ ຊັ້ນປະລິນຍາຕີຂຶ້ນໄປ ແລະ ໄດ້​ຜ່ານ​ວຽກ​ງານໃນ​​ດ້ານ​ດັ່ງ​ກ່າວ​ ຢ່າງ​ໜ້ອຍ ສາມ ປີ;
2. ໄດ້ຜ່ານການຝຶກອົບຮົມວິຊາຊີບການຄວບຄຸມຊັບສິນ;
3. ບໍ່ແມ່ນພະນັກງານ-ລັດຖະກອນ, ທະຫານ ຫຼື ຕຳຫຼວດ ທີ່ຍັງປະຕິບັດໜ້າທີ່ຢູ່;
4. ບໍ່ເຄີຍຖືກລົງວິໄນໃຫ້ອອກຈາກລັດຖະການ ຫຼື ສານຕັດສີນລົງໂທດຕັດອິດສະລະພາບ ຍ້ອນການກະທຳຜິດໂດຍເຈດຕະນາ;
5. ມີສຸຂະພາບດີ.

**ມາດຕາ 34 (​ໃໝ່) ການອະນຸຍາດ ແລະ ບັນຊີຜູ້​ຄວບຄຸມຊັບສິນ**

ຜູ້ທີ່ມີຈຸດປະສົງເປັນຜູ້ຄວບຄຸມຊັບສິນ ໃຫ້ຍື່ນຄຳຮ້ອງພ້ອມດ້ວຍເອກະສານຢັ້ງຢືນມາດຕະຖານ ແລະ ເງື່ອນໄຂ ຕາມທີ່ໄດ້ກຳນົດໄວ້ໃນມາດຕາ 33 ຂອງກົດໝາຍສະບັບນີ້ ຕໍ່ກະຊວງຍຸຕິທໍາ ເພື່ອພິຈາລະນາອະນຸ ຍາດ ເປັນຜູ້ຄວບຄຸມຊັບສິນ.

ກະຊວງຍຸຕິທຳ ຕ້ອງສ້າງບັນຊີຜູ້ຄວບຄຸມຊັບສິນ ເພື່ອເຜີຍແຜ່ໃຫ້ສັງຄົມ ແລະ ເປັນຂໍ້ມູນໃຫ້ສານ ໃນການພິຈາລະນາແຕ່ງຕັ້ງຜູ້ຄວບຄຸມຊັບສິນໃຫ້ຮັບຜິດຊອບຄະດີຟື້ນຟູ ຫຼື ລົ້ມລະລາຍຂອງວິສາຫະກິດໃດໜຶ່ງ.

**ມາດຕາ 35 (​ປັບປຸງ) ສິດ, ໜ້າ​ທີ່ ແລະ ຄວາມຮັບຜິດຊອບຂອງຜູ້​ຄວບ​ຄຸມຊັບສິນ**

ຜູ້​ຄວບ​ຄຸມຊັບສິນ ມີ ສິດ ແລະ ໜ້າທີ່ ດັ່ງ​ນີ້:

1. ກວດກາ, ລວບລວມ ແລະ ຂຶ້ນບັນຊີຊັບສິນທັງໝົດຂອງວິສາຫະກິດລູກໜີ້;
2. ສັງລວມໜີ້ຕ້ອງສົ່ງ ແລະ ໜີ້ຕ້ອງຮັບທັງໝົດຂອງວິສາຫະກິດລູກໜີ້ ພ້ອມທັງສ້າງບັນຊີລາຍຊື່ເຈົ້າໜີ້, ລູກໜີ້ ແລະ ຈຳນວນໜີ້ຕ້ອງສົ່ງ ແລະ ໜີ້ຕ້ອງຮັບ;
3. ກວດສອບສະຖານະທາງດ້ານການເງິນຂອງວິສາຫະກິດລູກໜີ້ ແລ້ວລາຍງານຕໍ່ສານ ແລະ ກອງປະຊຸມເຈົ້າໜີ້;
4. ຊ່ວຍວິສາຫະກິດລູກໜີ້ໃນການປະສານງານ, ຮ່າງ ແລະ ເຈລະຈາ ຂໍ້ສະເໜີແກ້ໄຂໜີ້ສິນສຳລັບການຟື້ນຟູວິສາຫະກິດຂະໜາດນ້ອຍ ແລະ ຈຸນລະວິສາຫະກິດ;
5. ມີຄຳເຫັນຕໍ່ແຜນຟື້ນຟູວິສາຫະກິດ ຫຼື ກະກຽມແຜນຟື້ນຟູວິສາຫະກິດ ຕາມການຮ້ອງຂໍຂອງວິສາຫະກິດລູກໜີ້ ຫຼື ເຈົ້າໜີ້ ລວ​ມ​ທັງ​ການ​ຊ່ວຍ​ຊອກ​ຫາ​ແຫຼ່ງ​ທຶນ​ເພື່ອ​ນຳ​ໃຊ້​ເຂົ້າ​ໃນ​ການ​ຟື້ນ​ຟູ​ວິ​ສາ​ຫະ​ກິດ;
6. ຕິດຕາມ ກວດກາ ການດຳເນີນທຸລະກິດຂອງວິສາຫະກິດລູກໜີ້ ຫຼື ຄຸ້ມຄອງ, ບໍລິຫານວິສາ ຫະກິດລູກໜີ້ ໃນກໍລະນີຜູ້ບໍລິຫານວິສາຫະກິດລູກໜີ້ ບໍ່ໄດ້ຮັບຄວາມເຊື່ອໝັ້ນ ຈົນກວ່າມີຜູ້ບໍລິຫານໃໝ່ປ່ຽນແທນ;
7. ຕົກລົງກ່ຽວກັບການນຳໃຊ້ຊັບສິນ ແລະ ການໃຊ້ຈ່າຍຂອງວິສາຫະກິດລູກໜີ້ ຕາມແຜນ ການທີ່ສານອະນຸມັດ;
8. ກວດ​ກາສິດ​ທວງ ແລະ ມູນຄ່າສິດທວງຂອງເຈົ້າ​ໜີ້;
9. ສ້າງແຜນຊຳລະສະສາງຊັບສິນ ແລະ ໜີ້ສິນຂອງວິສາຫະກິດລູກໜີ້ ໃນຄະດີລົ້ມລະລາຍ;
10. ສະເໜີສານ ພິຈາລະນານຳໃຊ້ມາດຕະການ ເພື່ອປົກປັກຮັກສາຊັບສິນຂອງວິສາຫະກິດລູກໜີ້;
11. ຮຽກ ແລະ ກະກຽມຈັດກອງປະຊຸມເຈົ້າໜີ້;
12. ລາຍ​ງານ​ການ​ເຄື່ອນ​ໄຫວຂອງຕົນ ໃຫ້ສານ ແລະ ກອງປະຊຸມເຈົ້າໜີ້ ເປັນແຕ່ລະໄລຍະ;
13. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້ຄວບຄຸມຊັບສິນ ຕ້ອງເຄື່ອນໄຫວວຽກງານຂອງຕົນ ດ້ວຍຄວາມເອົາໃຈໃສ່, ຄວາມບໍລິສຸດໃຈ, ຢູ່ພາຍໃຕ້ການຊີ້ນຳ ແລະ ຄຸ້ມຄອງຂອງສານ ແລະ ມີຄວາມຮັບຜິດຊອບຕໍ່ການເຄື່ອນໄຫວວຽກງານຂອງຕົນ ທີ່ລະເມີດກົດໝາຍສະບັບນີ້ ແລະ ກົດໝາຍອື່ນ ຊຶ່ງພາໃຫ້ມີຄວາມເສຍຫາຍເກີດຂຶ້ນ ລວມທັງຖືກດຳເນີນຄະດີຕາມກົດໝາຍ.

**ມາດຕາ 36 (​ໃໝ່) ຄ່າແຮງງານ ແລະ/ຫຼື ຄ່າໃຊ້ຈ່າຍໃຫ້ແກ່ຜູ້​ຄວບ​ຄຸມຊັບສິນ**

ຄ່າແຮງງານ ແລະ/ຫຼື ຄ່າໃຊ້ຈ່າຍໃຫ້ແກ່ຜູ້ຄວບຄຸມຊັບສິນ ເປັນຄວາມຮັບຜິດຊອບຂອງວິສາຫະກິດລູກໜີ້ ຕາມການກຳນົດຂອງສານ ບົນພື້ນຖານການເຫັນດີຂອງກອງປະຊຸມເຈົ້າໜີ້.

**ພາກທີ IV**

**ກອງປະຊຸມເຈົ້າໜີ້**

**ມາດຕາ 37 (ປັບປຸງ) ການຮຽກປະຊຸມເຈົ້າໜີ້**

ຜູ້ພິ​ພາກ​ສາ​ທີ່​ຖືກມອບ​ໝາຍ ເປັນຜູ້ຮຽກປະຊຸມເຈົ້າໜີ້ຄັ້ງທຳອິດ ພາຍໃນເວລາ ສາມສິບວັນ ນັບແຕ່ວັນຖືກມອບ​ໝາຍເປັນຕົ້ນໄປ ເພື່ອພິຈາລະນາຮັບຮອງການແຕ່ງຕັ້ງຜູ້ຄວບຄຸມຊັບສິນ ລວມທັງຄ່າແຮງງານ ແລະ/ຫຼື ຄ່າໃຊ້ຈ່າຍໃຫ້ຜູ້ກ່ຽວ, ຕົກລົງໃຫ້ວິສາຫະກິດລູກໜີ້ຟື້ນຟູ ຫຼື ລົ້ມລະລາຍ, ການຄອບຄອງໂດຍວິສາຫະກິດລູກໜີ້, ການກວດກາການອ້າງສິດທວງໜີ້, ຈໍານວນໜີ້ ແລະ ບັນຫາອື່ນທີ່ສຳຄັນ.

ກອງປະຊຸມເຈົ້າໜີ້ຄັ້ງຕໍ່ໄປ ສາມາດຮຽກປະ​ຊຸມເວລາໃດກໍໄດ້ ທີ່ເຫັນວ່າຈຳເປັນ ໂດຍຜູ້ຄວບຄຸມຊັບສິນ, ຄະນະກຳມະການເຈົ້າໜີ້ ຫຼື ເຈົ້າໜີ້ ຊຶ່ງມີມູນຄ່າໜີ້ສິນ ກວມເອົາຢ່າງໜ້ອຍ ໜຶ່ງສ່ວນສີ່ ຂອງຈໍານວນໜີ້ສິນທັງໝົດ ເພື່ອພິຈາລະນາແຜນຟື້ນຟູວິສາຫະກິດ, ແຜນການຊຳລະສະສາງ ແລະ ບັນຫາອື່ນທີ່ສຳຄັນ.

ໝາຍນັດ ແລະ ວາລະກອງປະຊຸມ ພ້ອມດ້ວຍເອກະສານທີ່ກ່ຽວຂ້ອງ ຕ້ອງສົ່ງໃຫ້ຜູ້ມີສິດ ແລະ ພັນທະເຂົ້າຮ່ວມກອງປະຊຸມເຈົ້າໜີ້ ຢ່າງໜ້ອຍ ສາມວັນ ກ່ອນວັນເປີດກອງປະຊຸມ.

ກອງປະຊຸມເຈົ້າໜີ້ ຈະເປີດຂຶ້ນໄດ້ກໍຕໍ່ເມື່ອມີເຈົ້າໜີ້ເຂົ້າຮ່ວມກອງປະຊຸມຫຼາຍກວ່າເຄິ່ງໜຶ່ງ ຊຶ່ງມີມູນຄ່າໜີ້ສິນກວມເອົາຢ່າງໜ້ອຍ ສອງສ່ວນສາມ ຂອງຈຳນວນໜີ້ສິນທັງໝົດ.

**ມາດຕາ 38 (ໃໝ່) ຜູ້ມີສິດ ແລະ ພັນທະ ເຂົ້າຮ່ວມກອງປະຊຸມເຈົ້າໜີ້**

ຜູ້ມີສິດເຂົ້າຮ່ວມກອງປະຊຸມເຈົ້າໜີ້ ມີ ດັ່ງນີ້:

1. ຜູ້ມີສິດຮ້ອງຟ້ອງ ຕາມທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້;
2. ຜູ້ພິພາກສາທີ່ຖືກມອບໝາຍ;
3. ຜູ້ຕາງໜ້າຜູ້ອອກແຮງງານ ຫຼື ສະຫະພັນກຳມະບານ.

ຜູ້ມີພັນທະເຂົ້າຮ່ວມກອງປະຊຸມເຈົ້າໜີ້ ມີ ດັ່ງນີ້:

1. ຜູ້ຄວບຄຸມຊັບສິນ;
2. ເຈົ້າຂອງ ຫຼື ຜູ້ຕາງໜ້າວິສາຫະກິດລູກໜີ້ ຕາມການແຈ້ງຂອງຜູ້ຄວບຄຸມຊັບສິນ ຫຼື ເຈົ້າໜີ້.

**ມາດຕາ 39 (ປັບປຸງ) ສິດ ແລະ ໜ້າທີ່ຂອງກອງປະຊຸມເຈົ້າໜີ້**

ກອງປະຊຸມເຈົ້າໜີ້ ມີ ສິດ ແລະ ໜ້າທີ່ ດັ່ງນີ້:

1. ຮັບຮອງການແຕ່ງຕັ້ງ ຫຼື ສະເໜີປ່ຽນແທນ ຜູ້ຄວບຄຸມຊັບສິນ ລວມທັງພິຈາລະນາຄ່າແຮງງານ ແລະ/ຫຼື ຄ່າໃຊ້ຈ່າຍ ໃຫ້ຜູ້ກ່ຽວ;
2. ກວດກາການອ້າງສິດທວງໜີ້ຂອງເຈົ້າໜີ້ ແລະ ຈຳນວນໜີ້;
3. ຮັບຮອງການຈັດແບ່ງປະເພດເຈົ້າໜີ້ ແລະ ຈຳນວນໜີ້ ເປັນຕົ້ນ ເຈົ້າໜີ້ທີ່ມີການຄໍ້າປະກັນ, ເຈົ້າໜີ້ບໍ່ມີການຄໍ້າປະກັນ, ຜູ້ອອກແຮງງານ;
4. ຮັບຮອງບັນຊີຊັບສິນ ແລະ ໜີ້ສິນຂອງວິສາຫະກິດລູກໜີ້;
5. ຮັບຟັງການລາຍງານຂອງຜູ້ຄວບຄຸມຊັບສິນ ແລະ ຜູ້ຕາງໜ້າວິສາຫະກິດລູກໜີ້ກ່ຽວກັບສະຖານະທາງດ້ານການເງິນ ແລະ ສະພາບການດຳເນີນທຸລະກິດ;
6. ພິຈາລະນາໃຫ້ວິສາຫະກິດລູກໜີ້ ຟື້ນຟູ ຫຼື ລົ້ມລະລາຍ ລວມທັງການຄອບຄອງວິສາຫະກິດໂດຍວິສາຫະກິິດລູກໜີ້;
7. ຕົກ​ລົງ​ໃຫ້​ຂາຍ​ກິດ​ຈະ​ການຂອງວິ​ສາ​ຫະ​ກິດ​ລູກ​ໜີ້ ​ສ່ວນ​ໃດ​ສ່ວນ​ໜຶ່ງ ຫຼື ທັງ​ໝົດ;
8. ຕິດຕາມ ກວດກາ ການເຄື່ອນໄຫວທຸລະກິດຂອງວິສາຫະກິດລູກໜີ້ ແລະ ການເຄື່ອນ ໄຫວຂອງຜູ້ຄວບຄຸມຊັບສິນ;
9. ຮັບຮອງຂໍໍ້ສະເໜີແກ້ໄຂໜີ້ສິນ, ແຜນຟື້ນຟູວິສາຫະກິດ ຫຼື ແຜນຊຳລະສະສາງ;
10. ຄັດຄ້ານການຊີ້ຂາດຊັບສິນໃດໜຶ່ງຂອງວິສາຫະກິດລູກໜີ້;
11. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 40 (ປັບປຸງ) ມະຕິກອງປະຊຸມເຈົ້າໜີ້**

ມະຕິກອງປະຊຸມເຈົ້າໜີ້ ຈະມີຜົນໃຊ້ໄດ້ກໍຕໍ່ເມື່ອຫາກໄດ້ຮັບຄະແນນສຽງສ່ວນຫຼາຍຂອງເຈົ້າໜີ້ທີ່ເຂົ້າຮ່ວມກອງປະຊຸມ ຊຶ່ງມີມູນຄ່າໜີ້ສິນ ກວມເອົາຢ່າງໜ້ອຍ ສອງສ່ວນສາມ ຂອງຈຳນວນໜີ້ສິນທັງໝົດ.

ຖ້າເຈົ້າໜີ້ໃດໜຶ່ງ ຫາກເຫັນວ່າມະຕິກອງປະຊຸມເຈົ້າໜີ້ ສ້າງຄວາມອັບປະໂຫຍດໃຫ້ແກ່ຕົນ ກໍມີສິດສະເໜີຕໍ່ສານ ເພື່ອພິຈາລະນາຕັດສີນລົບລ້າງມະຕິດັ່ງກ່າວ ແລ້ວສະເໜີໃຫ້ກອງປະຊຸມເຈົ້າໜີ້ພິຈາລະນາຄືນ ໃໝ່ກ່ຽວກັບບັນຫາດັ່ງກ່າວ.

ມະຕິກອງປະຊຸມເຈົ້າໜີ້ ມີຜົນບັງຄັບປະຕິບັດຕໍ່ເຈົ້າໜີ້ທຸກຄົນ.

**ມາດຕາ 41 (ປັບປຸງ) ຮູບການຕົກລົງຂອງກອງປະຊຸມເຈົ້າໜີ້**

ກອງປະຊຸມເຈົ້າໜີ້ ສາມາດຕົກລົງໃຫ້ວິສາຫະກິດລູກໜີ້ ດຳເນີນຕາມຮູບການໃດໜຶ່ງ ດັ່ງນີ້:

1. ການຟື້ນຟູວິສາຫະກິດ;
2. ການລົ້ມລະລາຍ;
3. ການຂາຍກິດຈະການສ່ວນໃດໜຶ່ງ ຫຼື ທັງໝົດ.

ທຸກການຕົກລົງຂອງກອງປະຊຸມເຈົ້າໜີ້ ຕ້ອງສະເໜີໃຫ້ສານຮັບຮອງ.

**ມາດຕາ 42 (ໃໝ່) ຄະນະກຳມະການເຈົ້າໜີ້**

ໃນກໍລະນີວິສາຫະກິດລູກໜີ້ ເປັນວິສາຫະກິດຂະໜາດໃຫຍ່ ຫຼື ມີເຈົ້າໜີ້ຫຼາຍຄົນ ກອງປະຊຸມເຈົ້າໜີ້ ສາມາດແຕ່ງຕັ້ງຄະນະກຳມະການເຈົ້າໜີ້ ທີ່ປະກອບດ້ວຍ ສະມາຊິກ ສາມ ຫາ ຫ້າ ຄົນ ຊຶ່ງແມ່ນເຈົ້າໜີ້ ຫຼື ບຸກຄົນອື່ນ ເພື່ອຕາງໜ້າໃຫ້ແກ່ເຈົ້າໜີ້ ໃນການປົກ​ປ້ອງ​ສິດ ແລະ ຜົນ​ປະ​ໂຫຍດ​ຂອງ​ເຈົ້າ​ໜີ້, ຊຸກຍູ້, ຕິດຕາມ ແລະ ກວດກາ ການປະຕິບັດມະຕິກອງປະຊຸມເຈົ້າໜີ້.

**ມາດຕາ 43 (ໃໝ່) ສິດ ແລະ ໜ້າທີ່ຂອງຄະນະກຳມະການເຈົ້າໜີ້**

ຄະນະກຳມະການເຈົ້າໜີ້ ມີ ສິດ ແລະ ໜ້າທີ່ ດັ່ງນີ້:

1. ກວດກາ ຊັບສິນ, ໜີ້ສິນ, ສະຖານະທາງດ້ານການເງິນ ແລະ ຄວາມສາມາດໃນການສືບຕໍ່ດຳເນີນທຸລະກິດຂອງວິສາຫະກິດລູກໜີ້;
2. ຕິດ​ຕາມ ແລະ ກວດ​ກາ ການເຄື່ອນໄຫວທຸລະກິດຂອງວິສາຫະກິດລູກໜີ້ ແລະ ການເຄື່ອນ ໄຫວຂອງຜູ້ຄວບຄຸມຊັບສິນ;
3. ຕິດຕາມ ແລະ ກວດກາ ການຄຸ້ມຄອງ ແລະ ການນຳໃຊ້ຊັບສິນຂອງວິສາຫະກິດລູກໜີ້;
4. ຕິດຕາມ ແລະ ກວດກາ ການຊຳລະສະສາງ;
5. ຮຽກເປີດກອງປະຊຸມເຈົ້າໜີ້;
6. ມີຄຳເຫັນຕໍ່ແຜນຟື້ນຟູວິສາຫະກິດ ຫຼື ແຜນຊຳລະສະສາງ ທີ່ວິສາຫະກິດລູກໜີ້ ແລະ/ຫຼື ຜູ້ຄວບຄຸມຊັບສິນສະເໜີ ແລະ ສະເໜີແຜນຟື້ນຟູວິສາຫະກິດຂອງຕົນ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມການມອບໝາຍຂອງກອງປະຊຸມເຈົ້າໜີ້.

**ພາກ​ທີ V  
ການຟື້ນຟູວິສາຫະກິດ**

**ມາດຕາ 44 (ໃໝ່) ການສືບຕໍ່ດຳເນີນທຸລະກິດຂອງວິສາຫະກິດລູກໜີ້**

ພາຍຫຼັງມີຄຳສັ່ງເປີດການພິຈາລະນາຄະດີຟື້ນຟູ ຫຼື ກອງປະຊຸມເຈົ້າໜີ້ ມີມະຕິໃຫ້ຟື້ນຟູວິສາຫະກິດແລ້ວ ວິສາຫະກິດລູກໜີ້ ສາມາດສືບຕໍ່ດຳເນີນທຸລະກິດຂອງຕົນ ດ້ວຍຮູບການຄອບຄອງໂດຍວິສາຫະກິດລູກໜີ້ ຫຼື ການຄອບຄອງ ແລະ ບໍລິຫານໂດຍຜູ້ຄວບຄຸມຊັບສິນ ຫຼື ຜູ້ອື່ນ ທີ່ໄດ້ຮັບການແຕ່ງຕັ້ງຈາກສານ ຕາມການສະເໜີຂອງ ຄະນະກຳມະການເຈົ້າໜີ້ ຫຼື ກອງປະຊຸມເຈົ້າໜີ້ ໃນກໍລະນີເຈົ້າໜີ້ ບໍ່ເຊື່ອໝັ້ນໃຫ້ວິສາຫະກິດລູກໜີ້ ບໍລິຫານທຸລະ ກິດຕໍ່ໄປ.

ໃນກໍລະນີວິສາຫະກິດລູກໜີ້ ຫາກເປັນຜູ້ຄອບຄອງ ແລະ ບໍລິຫານທຸລະກິດ ທຸກການເຄື່ອນໄຫວດຳເນີນທຸລະກິດທີ່ມີຄວາມສຳຄັນ ຊຶ່ງອາດກະທົບຕໍ່ຄວາມສາມາດຊຳລະໜີ້ ຫຼື ການຫຼຸດມູນຄ່າຊັບສິນລົງ ຕ້ອງໄດ້ຂໍອະນຸມັດຈາກຜູ້ຄວບຄຸມຊັບສິນ ແລະ ຕ້ອງລາຍງານໃຫ້ສານ.

ບໍ່ອະນຸຍາດໃຫ້ວິສາຫະກິດລູກໜີ້ ມີການກະທຳໃດໜຶ່ງ ດັ່ງນີ້:

1. ຊຸກເຊື່ອງຊັບສິນຂອງວິສາຫະກິດລູກໜີ້ ດ້ວຍຮູບການຕ່າງໆ;
2. ຊຳລະໜີ້ສິນທີ່ບໍ່ມີການຄໍ້າປະກັນ, ຍົກເວັ້ນໜີ້ສິນທີ່ເກີດຂຶ້ນຫຼັງການຄວບຄຸມຊັບສິນ, ຊຳ ລະເງິນເດືອນ ຫຼື ຄ່າແຮງງານຂອງຜູ້ອອກແຮງງານ, ຄ່າແຮງງານ ແລະ/ຫຼື ຄ່າໃຊ້ຈ່າຍໃຫ້ຜູ້ຄວບຄຸມຊັບສິນ;
3. ສະລະສິດ ຫຼື ບໍ່ທວງສິດຕໍ່ໜີ້ຕ້ອງຮັບ;
4. ປ່ຽນແປງໜີ້ທີ່ບໍ່ມີການຄໍ້າປະກັນ ເປັນໜີ້ທີ່ມີການຄໍ້າປະກັນທັງໝົດ ຫຼື ບາງສ່ວນ.

ຖ້າເຈົ້າໜີ້, ຜູ້ຄວບຄຸມຊັບສິນ ຫາກເຫັນວ່າຜູ້ບໍລິຫານວິສາຫະກິດລູກໜີ້ ບໍ່ມີຄວາມສາມາດທີ່ຈະດຳເນີນທຸລະກິດ ຫຼື ມີການກະທຳ ຕາມຂໍ້ 1 ຫາ ຂໍ້ 4 ຂອງມາດຕານີ້ ກໍມີສິດສະເໜີໃຫ້ສານ ພິຈາລະນາຕັດສີນປົດຜູ້ກ່ຽວແລ້ວແຕ່ງຕັ້ງຜູ້ໃໝ່ແທນ ພ້ອມ​ທັງ​ຮັບ​ຜິດ​ຊອບ​ຕໍ່​ຄວາມ​ເສຍ​ຫາຍ ຫຼື ຖືກ​ດຳ​ເນີນ​ຄະ​ດີຕາມ​ແຕ່​ລະ​ກໍ​ລະ​ນີ.

**ມາດຕາ 45 (ໃໝ່) ການຍົກເລີກ ຫຼື ​​​ການສືບຕໍ່ສັນ​ຍາ**

ສັນ​ຍາ ທີ່​ເຮັດ​ຂຶ້ນກ່ອນມີຄຳສັ່ງເປີດການພິຈາລະນາຄະດີຟື້ນຟູ ​ລະ​ຫວ່າງວິສາຫະກິດ​ລູກ​ໜີ້ກັບຄູ່ຮ່ວມທຸລະກິດອື່ນ ທີ່ຍັງບໍ່ທັນປະຕິບັດເຕັມສ່ວນ ໃຫ້ຜູ້ຄວບຄຸມຊັບສິນ ພິຈາລະນາຕົກລົງວ່າຈະຍົກເລີກ ຫຼື ສືບຕໍ່ປະຕິບັດສັນຍາດັ່ງກ່າວ ຊຶ່ງຕ້ອງໄດ້ແຈ້ງການຕົກລົງນັ້ນໃຫ້ຄູ່ສັນຍາອີກຝ່າຍໜຶ່ງ.

ໃນກໍລະນີມີການແຈ້ງໃຫ້ຍົກເລີກສັນຍາ ຖ້າຄູ່ສັນຍາອີກຝ່າຍໜຶ່ງ ຫາກບໍ່ເຫັນດີນຳການຍົກເລີກດັ່ງກ່າວ ກໍໃຫ້ສະເໜີຕໍ່ສານ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບແຈ້ງເປັນຕົ້ນໄປ ເພື່ອພິຈາລະນາກ່ຽວກັບການສືບຕໍ່ການປະຕິບັດສັນຍາ. ເມື່ອມີ​ການ​ຍົກເລີກສັນ​ຍາ ຖ້າຄູ່ສັນຍາຫາກບໍ່ໄດ້ຮັບການປະຕິບັດພັນທະ, ມີຄວາມເສຍຫາຍ ກໍໃຫ້ຖືເປັນເຈົ້າໜີ້ຜູ້ໜຶ່ງໃນຄະດີຟື້ນຟູນັ້ນ.

​ທຸກໜີ້ສິນທີ່ເກີດຂຶ້ນຈາກການສືບຕໍ່ປະຕິບັດສັນຍາ ຕ້ອງໄດ້ຮັບການຊຳລະໃນໄລຍະດຳເນີນຄະດີຟື້ນຟູວິສາຫະກິດ ຫຼື ໄດ້ຮັບບຸລິມະສິດໃນການຊຳລະສະສາງ.

**ມາດຕາ 46 (ໃໝ່) ການຊອກຫາແຫຼ່ງທຶນ**

ວິສາຫະກິດລູກໜີ້ ແລະ/ຫຼື ຜູ້ຄວບຄຸມຊັບສິນ ສາມາດຊອກຫາແຫຼ່ງທຶນ ເພື່ອນຳໃຊ້ເຂົ້າໃນການຟື້ນຟູວິສາຫະກິດດ້ວຍການກູ້ຢືມ ໂດຍເອົາຊັບສິນຂອງວິສາຫະກິດລູກໜີ້ທີ່ບໍ່ທັນໄດ້ຄໍ້າປະກັນໜີ້ສິນ ໄປຄໍ້າປະກັນການກູ້ຢືມ ຫຼື ເອົາບຸລິມະສິດໄດ້ຮັບການໃຊ້ແທນໜີ້ສິນ ເປັນສິ່ງຄໍ້າປະກັນ.

ແຫຼ່ງ​ທຶນ​ທີ່​ຈະ​ນໍາ​ໃຊ້​ເຂົ້າ​ໃນ​ການ​ຟື້ນ​ຟູ​ວິ​ສາ​ຫະ​ກິດ ຕ້ອງ​ໄດ້​ກຳ​ນົດ​ໃນ​ແຜນ​ຟື້ນ​ຟູວິ​ສາ​ຫະ​ກິດ ແລະ ນຳ​ສະ​ເໜີ​ຜ່ານກອງ​ປະ​ຊຸມ​ເຈົ້າ​ໜີ້ ເພື່ອ​ພິ​ຈາ​ລະ​ນາ.

ຕົ້ນທຶນ ແລະ ດອກເບ້ຍຈາກການກູ້ຢືມ ຕ້ອງໄດ້ຮັບບຸລິມະສິດໃນການໃຊ້ແທນໜີ້ສິນຕໍ່ຈາກເງິນ ເດືອນ ຫຼື ຄ່າແຮງງານຂອງຜູ້ອອກແຮງງານ.

**ມາດຕາ 47 (ໃໝ່) ການສະເໜີແຜນຟື້ນຟູວິສາຫະກິດ**

ວິສາຫະກິດ​ລູກ​ໜີ້ ແລະ/ຫຼື ຜູ້​ຄວບ​ຄຸມຊັບສິນ ຕ້ອງສ້າງ ແລະ ສະເໜີແຜນຟື້ນຟູວິສາຫະກິດຕໍ່ສານ ແລະ ກອງປະຊຸມເຈົ້າໜີ້ ພາຍໃນເວລາ ເກົ້າສິບວັນ ນັບແຕ່ວັນທີ່ສານຮັບຮອງມະຕິກອງປະຊຸມເຈົ້າໜີ້ໃຫ້ຟື້ນຟູວິສາຫະກິດເປັນຕົ້ນໄປ.

ເຈົ້າໜີ້ ຫຼື ຄະນະກຳມະການເຈົ້າໜີ້ ກໍສາມາດສະເໜີແຜນຂອງຕົນກ່ຽວກັບການຟື້ນຟູວິສາຫະກິດລູກໜີ້.

**ມາດຕາ 48 (ໃໝ່) ເນື້ອໃນແຜນຟື້ນຟູວິສາຫະກິດ**

ແຜນຟື້ນຟູວິສາຫະກິດ ມີເນື້ອໃນຕົ້ນຕໍ ດັ່ງນີ້:

1. ແຜນດຳເນີນທຸລະກິດຂອງວິສາຫະກິດລູກໜີ້ ເປັນຕົ້ນ ແຫຼ່ງທຶນທີ່ຈະນຳໃຊ້ໃນການຟື້ນຟູວິສາຫະກິດ, ການປັບປຸງການຈັດຕັ້ງ ແລະ ການບໍລິຫານ, ການຂາຍ, ການໂອນ ຊັບສິນ ຫຼື ບາງກິດຈະການ ຂອງວິສາຫະກິດລູກໜີ້;
2. ການຈັດປະເພດເຈົ້າໜີ້;
3. ການປັບປຸງໂຄງສ້າງໜີ້;
4. ການຊຳລະໜີ້ສິນ;
5. ກຳນົດເວລາໃນການຈັດຕັ້ງປະຕິບັດແຜນຟື້ນຟູວິສາຫະກິດ.

**ມາດຕາ 49 (ໃໝ່) ການພິຈາລະນາແຜນຟື້ນຟູວິສາຫະກິດໂດຍກອງປະຊຸມເຈົ້າໜີ້**

ຜູ້ຄວບຄຸມຊັບສິນ ຕ້ອງຮຽກເປີດກອງປະຊຸມເຈົ້າໜີ້ ເພື່ອພິຈາລະນາແຜນຟື້ນຟູວິສາຫະກິດ ພາຍໃນເວລາ ເຈັດວັນ ນັບແຕ່ວັນທີ່ສານໄດ້ຮັບແຜນຟື້ນຟູວິສາຫະກິດເປັນຕົ້ນໄປ ພ້ອມທັງເປັນປະທານກອງປະຊຸມເຈົ້າໜີ້, ຍົກເວັ້ນກອງປະຊຸມເຈົ້າໜີ້ ຫາກໄດ້ເລືອກປະທານກອງປະຊຸມເອງ.

ວິສາຫະກິດລູກໜີ້ ຫຼື ຜູ້ສະເໜີແຜນຟື້ນຟູວິສາຫະກິດ ມີຄວາມຮັບຜິດຊອບໃນການສະເໜີແຜນດັ່ງກ່າວ ຕໍ່ກອງປະຊຸມເຈົ້າໜີ້ ພ້ອມທັງອະທິບາຍ, ຊີ້ແຈງ ແລະ ຕອບຂໍ້ຂ້ອງໃຈ ທີ່ເຈົ້າໜີ້, ຜູ້ຄວບຄຸມຊັບສິນ ຫຼື ຜູ້ຮ້ອງຟ້ອງອື່ນ ໄດ້ຍົກຂຶ້ນໃນກອງປະຊຸມເຈົ້າໜີ້.

ແຜນຟື້ນຟູວິສາຫະກິດ ຈະຖືກຮັບຮອງໂດຍກອງປະຊຸມເຈົ້າໜີ້ ກໍຕໍ່ເມື່ອໄດ້ຮັບຄະແນນສຽງເຫັນດີເກີນກວ່າເຄິ່ງໜຶ່ງຂອງເຈົ້າໜີ້ ຫຼື ຜູ້ຕາງໜ້າ ທີ່ເຂົ້າຮ່ວມກອງປະຊຸມ ຊຶ່ງມີມູນຄ່າໜີ້ສິນກວມເອົາ ຢ່າງໜ້ອຍສອງສ່ວນສາມ ຂອງຈຳນວນໜີ້ສິນທັງໝົດ, ໃນນັ້ນ ຕ້ອງໄດ້ຮັບຄະແນນສຽງເຫັນດີ ຈາກທັງເຈົ້າໜີ້ທີ່ມີການຄໍ້າປະກັນ ແລະ ເຈົ້າໜີ້ທີ່ບໍ່ມີການຄໍ້າປະກັນ.

ສຳລັບເຈົ້າໜີ້ ທີ່ບໍ່ສາມາດເຂົ້າຮ່ວມກອງປະຊຸມ ແຕ່ໄດ້ສົ່ງຄຳເຫັນເປັນລາຍລັກອັກສອນ ຊຶ່ງໄດ້ກຳນົດຢ່າງຊັດເຈນກ່ຽວກັບການຮັບຮອງ ຫຼື ບໍ່ຮັບຮອງແຜນຟື້ນຟູນັ້ນ ກໍໃຫ້ຖືວ່າເຈົ້າໜີ້ຄົນດັ່ງກ່າວ ໄດ້ເຂົ້າຮ່ວມກອງປະຊຸມ.

ໃນກໍລະນີກອງປະຊຸມເຈົ້າໜີ້ ມີມະຕິຮັບຮອງແຜນຟື້ນຟູວິສາຫະກິດ ແຕ່ເຈົ້າໜີ້ໃດໜຶ່ງຫາກເຫັນວ່າຕົນໄດ້ຮັບຄວາມອັບປະໂຫຍດ ໂດຍບໍ່ສອດຄ່ອງກັບເງື່ອນໄຂຕາມທີ່ໄດ້ກຳນົດໄວ້ໃນມາດຕາ 50 ວັກທີສອງ ຂອງກົດໝາຍສະບັບນີ້ ກໍມີສິດສະເໜີຕໍ່ສານ ພິຈາລະນາຕັດສີນລົບລ້າງມະຕິດັ່ງກ່າວ.

ຖ້າແຜນຟື້ນຟູວິສາຫະກິດ ຫາກບໍ່ຖືກຮັບຮອງໃນກອງປະຊຸມເຈົ້າໜີ້ ແຕ່ມີຄຳເຫັນໃຫ້ນຳໄປປັບ ປຸງ, ດັດແກ້ ກໍໃຫ້ວິສາຫະກິດລູກໜີ້ ຫຼື ຜູ້ທີ່ສະເໜີແຜນຟື້ນຟູວິສາຫະກິດດັ່ງກ່າວ ນຳໄປຄົ້ນຄວ້າປັບປຸງ, ດັດແກ້ ຕາມກຳນົດເວລາ ແລ້ວສະເໜີເຂົ້າພິຈາລະນາໃນກອງປະຊຸມເຈົ້າໜີ້ຄັ້ງຕໍ່ໄປ. ຖ້າແຜນຟື້ນຟູວິສາຫະກິດ ຖືກປະຕິ ເສດ ຫຼື ບໍ່ຮັບຮອງໃນກອງປະຊຸມເຈົ້າໜີ້ ກໍໃຫ້ວິສາຫະກິດລູກໜີ້ ເຂົ້າສູ່ຂະບວນການລົ້ມລະລາຍ.

**ມາດຕາ 50 (ໃໝ່) ການຮັບຮອງແຜນຟື້ນຟູວິສາຫະກິດໂດຍສານ**

ເມື່ອແຜນຟື້ນຟູວິສາຫະກິດ ຖືກຮັບຮອງໃນກອງປະຊຸມເຈົ້າໜີ້ແລ້ວ ຜູ້ຄວບຄຸມຊັບສິນ ຕ້ອງສະ ເໜີສານ ພາຍໃນເວລາ ສາມວັນລັດຖະການ ນັບແຕ່ວັນປິດກອງປະຊຸມເຈົ້າໜີ້ ເພື່ອພິຈາລະນາຮັບຮອງແຜນດັ່ງ ກ່າວ ແລະ ອອກຄຳສັ່ງຈັດຕັ້ງປະຕິບັດແຜນຟື້ນຟູວິສາຫະກິດ.

ສານ ຈະຮັບຮອງແຜນຟື້ນຟູວິສາຫະກິດ ຖ້າຫາກມີເງື່ອນໄຂ ດັ່ງນີ້:

1. ເຈົ້າໜີ້ທຸກຄົນ ໂດຍບໍ່ມີການຈຳແນກ ຈະໄດ້ຜົນປະໂຫຍດຈາກການຟື້ນຟູວິສາຫະກິດ ຢ່າງຍຸຕິທຳ ແລະ ໄດ້ຮັບຫຼາຍກວ່າທີ່ຈະໄດ້ຮັບໃນການດຳເນີນຄະດີລົ້ມລະລາຍ;
2. ເຈົ້າໜີ້ທຸກປະເພດ ໄດ້ເຫັນດີຮັບຮອງແຜນຟື້ນຟູວິສາຫະກິດ;
3. ແຜນຟື້ນຟູວິສາຫະກິດ ມີຄວາມອາດສາມາດປະຕິບັດສຳເລັດ ແລະ ວິສາຫະກິດລູກໜີ້ ກໍມີຄວາມຕັ້ງໃຈ ທີ່ຈະປະຕິບັດແຜນດັ່ງກ່າວ.

**ມາດຕາ 51 (ໃໝ່) ການແຈ້ງຄຳສັ່ງຈັດຕັ້ງປະຕິບັດແຜນຟື້ນຟູວິສາຫະກິດ**

ພາຍຫຼັງອອກຄຳສັ່ງຈັດຕັ້ງປະຕິບັດແຜນຟື້ນຟູວິສາຫະກິດແລ້ວ, ສານ ​​ຕ້ອງແຈ້ງຄຳສັ່ງດັ່ງກ່າວໃຫ້ວິສາຫະກິດລູກໜີ້, ເຈົ້າໜີ້, ຜູ້ຄວບຄຸມຊັບສິນ ແລະ ບຸກຄົນອື່ນທີ່ກ່ຽວຂ້ອງ ພາຍໃນເວລາ ສາມວັນລັດຖະການ ນັບແຕ່ວັນອອກຄຳສັ່ງເປັນຕົ້ນໄປ ເພື່ອຈັດຕັ້ງປະຕິບັດແຜນຟື້ນຟູວິສາຫະກິດ.

**ມາດຕາ 52 (​ປັບ​ປຸງ) ການຈັດຕັ້ງປະຕິບັດແຜນຟື້ນຟູວິສາຫະກິດ**

​ວິສາຫະກິດລູກ​ໜີ້ ມີຄວາມຮັບຜິດຊອບໃນການຈັດຕັ້ງປະຕິບັດແຜນຟື້ນຟູວິສາຫະກິດ ຕາມຄຳສັ່ງຂອງສານ ແລະ ແຜນຟື້ນຟູວິສາຫະກິດ ທີ່ຮັບຮອງໂດຍສານ.

ໃນການຈັດຕັ້ງປະຕິບັດແຜນຟື້ນຟູວິສາຫະກິດ ຖ້າວິສາຫະກິດລູກໜີ້ ຫາກຍັງໄດ້ຮັບຄວາມເຊື່ອໝັ້ນຈາກເຈົ້າໜີ້ໃຫ້ບໍລິຫານທຸລະກິດແລ້ວ, ຊັບສິນຕ່າງໆ ທີ່ຢູ່ໃນການຄອບຄອງຂອງຜູ້ຄວບຄຸມຊັບສິນ ຕ້ອງໄດ້ມອບຄືນໃຫ້ແກ່ວິສາຫະກິດລູກໜີ້ ພ້ອມທັງສິດຕ່າງໆ ໃນການຄຸ້ມຄອງ ແລະ ບໍລິຫານທຸລະກິດ.

**ມາດຕາ 53 (​ປັບ​ປຸງ) ໄລຍະເວລາຈັດຕັ້ງປະຕິບັດແຜນຟື້ນຟູວິສາຫະກິດ**

ໄລຍະເວລາຈັດຕັ້ງປະຕິບັດແຜນຟື້ນຟູວິສາຫະກິດ ໃຫ້ດຳເນີນຕາມກຳນົດເວລາ ທີ່ໄດ້ບົ່ງໄວ້ໃນແຜນຟື້ນຟູວິສາຫະກິດ ທີ່ຖືກຮັບຮອງໂດຍສານ ແຕ່ບໍ່ໃຫ້ເກີນ ສາມປີ ໂດຍໃຫ້ເລີ່ມແຕ່ວັນທີ່ສານອອກຄຳສັ່ງຈັດຕັ້ງປະຕິບັດແຜນຟື້ນຟູວິສາຫະກິດເປັນຕົ້ນໄປ.

**ມາດຕາ 54 (ໃໝ່) ການດັດແກ້ແຜນຟື້ນຟູວິສາຫະກິດ**

ແຜນຟື້ນຟູວິສາຫະກິດ ສາມາດດັດແກ້ໄດ້ໃນຕະຫຼອດໄລຍະເວລາການຈັດຕັ້ງປະຕິບັດແຜນດັ່ງ ກ່າວ. ວິສາຫະກິດລູກໜີ້ ທີ່ມີຈຸດປະສົງດັດແກ້ແຜນຟື້ນຟູວິສາຫະກິດ ຕ້ອງສະເໜີເນື້ອໃນທີ່ຈະດັດແກ້ຕໍ່ຜູ້ຄວບຄຸມຊັບສິນ ແລະ/ຫຼື ຄະນະກຳມະການເຈົ້າໜີ້ ເພື່ອພິຈາລະນາສະເໜີຕໍ່ກອງປະຊຸມເຈົ້າໜີ້.

ການພິຈາລະນາ, ການຮັບຮອງ ແລະ ການແຈ້ງຄຳສັ່ງດັດແກ້ແຜນຟື້ນຟູວິສາຫະກິດ ໃຫ້ປະຕິບັດຕາມມາດຕາ 49, 50 ແລະ 51 ຂອງກົດໝາຍສະບັບນີ້.

**ມາດຕາ 55 (ໃໝ່) ການຕິດຕາມ ແລະ ກວດກາ ການຈັດຕັ້ງປະຕິບັດແຜນຟື້ນຟູວິສາຫະກິດ**

ຜູ້​ຄວບ​ຄຸມຊັບສິນ ແລະ ​ຄະນະກໍາມະການເຈົ້າໜີ້ ຕ້ອງຕິດຕາມ ແລະ ກວດກາ ການຈັດຕັ້ງປະຕິ ບັດແຜນຟື້ນຟູວິສາຫະກິດຂອງວິສາຫະກິດລູກ​ໜີ້ ຢ່າງເປັນປົກກະຕິ.

ໃນ​ໄລຍະເວລາຈັດຕັ້ງປະຕິບັດແຜນຟື້ນຟູວິສາຫະກິດນັ້ນ ວິສາຫະກິດ​ລູກ​ໜີ້ ຕ້ອງ​ລາຍ​ງານກ່ຽວ​ກັບການຈັດຕັ້ງປະຕິບັດແຜນຟື້ນຟູວິສາຫະກິດ, ສະຖານະທາງດ້ານການເງິນໃຫ້ຜູ້​ຄວບ​ຄຸມຊັບສິນ ແລະ ​ຄະນະກໍາມະການເຈົ້າໜີ້ ປະຈຳເດືອນ, ສາມເດືອນ, ຫົກເດືອນ ແລະ ປີ ຢ່າງເປັນປົກກະຕິ.

ຜູ້​ຄວບ​ຄຸມຊັບສິນ ແລະ ຄະນະກຳມະການເຈົ້າໜີ້ ຕ້ອງ​ລາຍ​ງານການຈັດຕັ້ງປະຕິບັດແຜນຟື້ນຟູວິສາຫະກິດໃຫ້ສານ​​ ແລະ ກອງປະຊຸມເຈົ້າໜີ້ ໃນທຸກຫົກເດືອນ.

**ມາດຕາ 56 (ໃໝ່) ການສິ້ນສຸດການ​ຈັດຕັ້ງປະຕິບັດແຜນຟື້ນຟູວິສາຫະກິດ**

ການຈັດຕັ້ງປະຕິບັດແຜນຟື້ນຟູວິສາຫະກິດ ຈະສິ້ນສຸດລົງ ໃນກໍລະນີ ດັ່ງ​ນີ້:

1. ວິສາຫະກິດ​ລູກ​ໜີ້ ສາມາດປະຕິບັດໄດ້ຕາມແຜນຟື້ນຟູວິສາຫະກິດ, ມີສະຖານະທາງດ້ານການເງິນພຽງພໍ ທີ່ຈະສືບ​ຕໍ່​ດຳເນີນທຸ​ລະ​ກິດ, ສາມາດຊໍາລະໜີ້​​ສິນທີ່ມີຢູ່ໄດ້ ແລະ ບໍ່ມີເຈົ້າໜີ້ໃດຄັດຄ້ານ ພາຍຫຼັງສິ້ນສຸດໄລຍະເວລາຈັດຕັ້ງປະຕິບັດແຜນຟື້ນຟູວິສາຫະກິດ;
2. ວິສາຫະກິດ​ລູກ​ໜີ້ ເຄື່ອນໄຫວທຸລະກິດ ບໍ່ມີປະສິດທິຜົນ ແລະ ບໍ່ສາມາດຊໍາລະໜີ້​​ສິນທີ່ມີຢູ່ໄດ້​​​ ພາຍຫຼັງສິ້ນສຸດໄລຍະເວລາຈັດຕັ້ງປະຕິບັດແຜນຟື້ນຟູວິສາຫະກິດ;
3. ວິສາຫະກິດລູກ​ໜີ້ ບໍ່ສາມາດປະ​ຕິ​ບັດ​ຕາມແຜນຟື້ນຟູວິສາຫະກິດ ຫຼື ບໍ່ປະຕິບັດຕາມຄຳສັ່ງຂອງສານ ໃນໄລຍະເວລາຟື້ນຟູ;
4. ກໍລະນີອື່ນ ທີ່ມີເຫດຜົນ.

**ມາດຕາ 57 (​ປັບປຸງ) ຜົນຂອງການສິ້ນສຸດການ​ຟື້ນ​ຟູ ­**

ໃນກໍລະນີການຈັດຕັ້ງປະຕິບັດແຜນຟື້ນຟູວິສາຫະກິດສິ້ນສຸດລົງ ຕາມທີ່ໄດ້ກຳນົດໄວ້ໃນມາດ​ຕາ 56 ຂໍ້ 1 ຂອງ​ກົດ​ໝາຍສະບັບນີ້ ສານ​​ ກໍຈະຕັດສີນໃຫ້ວິສາຫະກິດ​ລູກ​ໜີ້ ສືບຕໍ່ດຳເນີນທຸລະກິດຕໍ່ໄປ. ການນຳໃຊ້ສິດ ແລະ ປະຕິບັດໜ້າທີ່ ຂອງຜູ້​ຄວບ​ຄຸມຊັບສິນ ​ກໍຈະສິ້ນສຸດລົງເຊັ່ນກັນ.

ໃນກໍລະນີການຈັດຕັ້ງປະຕິບັດແຜນຟື້ນຟູວິສາຫະກິດສິ້ນສຸດລົງ ຕາມທີ່ໄດ້ກຳນົດໄວ້ໃນມາດ​ຕາ 56 ຂໍ້ 2 ແລະ ຂໍ້ 3 ຂອງກົດ​ໝາຍສະບັບນີ້ ສານ​​ ກໍຈະຕັດສີນໃຫ້ວິສາຫະກິດລູກໜີ້ ລົ້ມລະລາຍ ຫຼື ​​​ໃຫ້ດັດແກ້ ແລະ ສືບຕໍ່ປະຕິບັດແຜນຟື້ນຟູວິສາຫະກິດ ຕາມການສະເໜີຂອງ​ເຈົ້າໜີ້, ຄະນະກໍາມະການເຈົ້າໜີ້ ຫຼື ​​​ຜູ້​ຄວບ​ຄຸມຊັບສິນ.

ໃນ​ໄລ​ຍະດຳເນີນການຟື້ນຟູວິສາຫະກິດ ສານ​​ ­ສາ​ມາດຕັດສີນໃຫ້ວິສາຫະກິດລູກໜີ້​ລົ້ມ​ລະ​ລາຍ​ ເວລາໃດກໍໄດ້ ເມື່ອເຫັນວ່າ​ວິສາຫະກິດລູກ​ໜີ້ ບໍ່ສາ​ມາດຟື້ນຟູວິສາຫະກິດໄດ້ ຕາມການສະເໜີຂອງເຈົ້າໜີ້, ​ຄະນະກໍາມະການເຈົ້າໜີ້ ຫຼື ​​​ຜູ້​ຄວບ​ຄຸມຊັບສິນ.

**ພາກ​ທີ VI  
ການ​ຟື້ນຟູ****ວິສາຫະກິດຂະໜາດນ້ອຍ ແລະ ຈຸນລະວິສາຫະກິດ**

**ມາດຕາ 58 (​ໃໝ່) ການຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດ**

ການຟື້ນຟູວິສາຫະກິດຂະໜາດນ້ອຍ ແລະ ຈຸນລະວິສາຫະກິດ ແມ່ນ ການຟື້ນ​ຟູ​ຮູບ​ແບບ​ໜຶ່ງ ດ້ວຍ​ການ​ຕົກລົງ​ແກ້​ໄຂ​ໜີ້​ສິນ ທີ່ມີຂະບວນການທີ່ງ່າຍດາຍ, ວ່ອງໄວ ແລະ ມີຄ່າໃຊ້ຈ່າຍໜ້ອຍ ໂດຍໃຫ້ວິສາຫະກິດຂະ ໜາດນ້ອຍ ຫຼື ຈຸນລະວິສາຫະກິດ ທີ່ຢູ່ໃນສະພາວະລົ້ມລະລາຍ ຫຼື ໃກ້ຈະຢູ່ໃນສະພາວະລົ້ມລະລາຍ ສາມາດເຈລະຈາກັບເຈົ້າໜີ້ ໂດຍມີການຮັບຮູ້ ແລະ ຮັບຮອງໂດຍສານ.

**ມາດຕາ 59 (ໃໝ່) ການຮ້ອງຂໍ​ຟື້ນ​ຟູ​ວິ​ສາ​ຫະ​ກິດ​ຂະ​ໜາດນ້ອຍ ແລະ ​ຈຸນ​ລະ​ວິ​ສາ​ຫະ​ກິດ**

ວິສາຫະກິດຂະໜາດນ້ອຍ ຫຼື ຈຸນລະວິສາຫະກິດ ທີ່ຢູ່ໃນສະພາວະລົ້ມລະລາຍ ຫຼື ໃກ້ຈະຢູ່ໃນສະ ພາວະລົ້ມລະລາຍ ສາມາດຍື່ນຄຳຮ້ອງຂໍຕໍ່ສານທີ່ມີສິດອຳນາດ ເພື່ອພິຈາລະນາການຟື້ນ​ຟູ​ວິ​ສາ​ຫະ​ກິດ​ຕົນ.

ວິສາຫະກິດຂະໜາດນ້ອຍ ຫຼື ຈຸນລະວິສາຫະກິດ ທີ່ຖືກຮ້ອງຟ້ອງໃຫ້ລົ້ມລະລາຍ ຕາມທີ່ໄດ້ກຳ ນົດໄວ້ໃນມາດຕາ 10 ຂອງກົດໝາຍສະບັບນີ້ ກໍສາມາດຮ້ອງຂໍໃຫ້ສານພິຈາລະນາການຟື້ນ​ຟູ​ວິ​ສາ​ຫະ​ກິດຕົນໄດ້.

**ມາດຕາ 60 (ໃໝ່) ສໍານວນຄໍາຮ້ອງຂໍ**

ສຳນວນຄຳ​ຮ້ອງ​ຂໍຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດ ປະກອບດ້ວຍ:

1. ຄຳ​ຮ້ອງ​ຂໍ ຕາມແບບພິມທີ່ສານກຳນົດ;
2. ເອກະສານຢັ້ງຢືນການເປັນວິສາຫະກິດຂະໜາດນ້ອຍ ຫຼື ຈຸນລະວິສາຫະກິດ;
3. ໜັງສືຊີ້ແຈງຊັບສິນ ແລະ ໜີ້ສິນ ທີ່ມີເນື້ອໃນ ຕາມທີ່ໄດ້ກຳນົດໄວ້ໃນມາດຕາ 9 ຂໍ້ 3 ຂອງກົດໝາຍສະບັບນີ້;
4. ເອກະສານອື່ນທີ່ກ່ຽວຂ້ອງ.

**ມາດຕາ 61 (ໃໝ່) ການກວດກາສໍານວນຄໍາຮ້ອງຂໍ**

ເມື່ອໄດ້ຮັບສຳນວນຄຳຮ້ອງຂໍແລ້ວ ຈ່າສານ ຕ້ອງກວດກາເບິ່ງສຳນວນຄຳຮ້ອງຂໍດັ່ງກ່າວ ວ່າມີເນື້ອໃນ ແລະ ເອກະສານ ຖືກຕ້ອງ ແລະ ຄົບຖ້ວນ ຕາມທີ່ໄດ້ກຳນົດໄວ້ໃນມາດຕາ 60 ຂອງກົດໝາຍສະບັບນີ້ ຫຼື ບໍ່, ຖ້າເຫັນວ່າສຳນວນຮ້ອງຂໍດັ່ງກ່າວ ຫາກຄົບຖ້ວນ ແລະ ຖືກຕ້ອງແລ້ວ ຈ່າສານ ຈຶ່ງຮັບຄຳຮ້ອງຂໍ ແລ້ວປະກອບສຳນວນຄະດີ ພ້ອມທັງຂຶ້ນຟ້ອງຄະດີ ພາຍໃນເວລາ ສາມວັນລັດຖະການ. ໃນກໍລະນີທີ່ສຳນວນຄຳຮ້ອງຂໍ ຫາກບໍ່ຖືກຕ້ອງ ຫຼື ບໍ່ຄົບຖ້ວນ ຈ່າສານ ຕ້ອງສົ່ງສຳນວນດັ່ງກ່າວຄືນໃຫ້ຜູ້ຮ້ອງຂໍ ພ້ອມທັງແນະນຳໃຫ້ຜູ້ກ່ຽວແກ້ໄຂຂໍ້ບົກພ່ອງ.

**ມາດຕາ 62 (ໃໝ່) ການມອບສໍານວນຄະດີໃຫ້ຜູ້ພິພາກສາ**

ພາຍຫຼັງໄດ້ຮັບສຳນວນຄະດີແລ້ວ ປະທານສານທີ່ມີສິດອຳນາດ ຕ້ອງມອບຄະດີດັ່ງກ່າວ ໃຫ້ຫົວໜ້າຄະນະສານການຄ້າ ເພື່ອມອບໝາຍໃຫ້ຜູ້ພິພາກສາໃດໜຶ່ງຮັບຜິດຊອບຄົ້ນຄວ້າ ພາຍໃນເວລາ ສາມວັນລັດຖະການ ນັບແຕ່ວັນໄດ້ຮັບສຳນວນຄະດີເປັນຕົ້ນໄປ.

ໃນກໍລະນີທີ່ມີການຮ້ອງຟ້ອງລົ້ມລະລາຍ ຜູ້ພິພາກສາທີ່ຖືກມອບໝາຍໃຫ້ຄົ້ນຄວ້າຄະດີລົ້ມລະລາຍນັ້ນ ຈະເປັນຜູ້ຮັບຜິດຊອບກ່ຽວກັບການຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດ.

**ມາດຕາ 63 (ໃໝ່) ການຄົ້ນຄວ້າສໍານວນຄະດີ ແລະ ການ​​ເປີດ​ການພິ​ຈາ​ລະ​ນາ​ຄະ​ດີ​ຟື້ນ​ຟູ**

ຜູ້ພິພາກສາທີ່ຖືກມອບໝາຍ ຕ້ອງຮັບຜິດຊອບຄົ້ນຄວ້າສຳນວນຄະດີ, ກວດກາເງື່ອນໄຂຂອງວິສາ ຫະກິດລູກໜີ້ ພາຍໃນເວລາ ຫ້າວັນລັດຖະການ ນັບແຕ່ວັນໄດ້ຮັບມອບໝາຍ ຖ້າມີເງື່ອນໄຂຖືກຕ້ອງແລ້ວ ສານ ຕ້ອງພິຈາລະນາອອກຄຳສັ່ງເປີດ​ການພິ​ຈາ​ລະ​ນາ​ຄະ​ດີຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດ ພ້ອມທັງສະເໜີແຕ່ງຕັ້ງຜູ້ຄວບຄຸມຊັບສິນ ຕາມທີ່ໄດ້ກຳນົດໄວ້ໃນມາດຕາ 19 ຂອງກົດໝາຍສະບັບນີ້.

ຄຳສັ່ງເປີດການພິ​ຈາ​ລະ​ນາ​ຄະ​ດີຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດ ເປັນຄຳສັ່ງທີ່ໃຊ້ໄດ້ຢ່າງເດັດຂາດ.

**ມາດຕາ 64 (ໃໝ່) ການແຈ້ງ ແລະ ປະກາດຄໍາສັ່ງເປີດ​ການ​ພິ​ຈາ​ລະ​ນາ​ຄະ​ດີ​ຟື້ນ​ຟູ**

ພາຍຫຼັງມີຄຳສັ່ງເປີດການພິ​ຈາ​ລະ​ນາ​ຄະ​ດີຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດແລ້ວ, ພາຍໃນເວລາ ສາມວັນລັດຖະການ ສານ ​​ຕ້ອງແຈ້ງຄຳສັ່ງດັ່ງກ່າວ ໃຫ້ເຈົ້າໜີ້ຕາມບັນຊີລາຍຊື່ໃນໜັງສືຊີ້ແຈງຊັບສິນ ແລະ ໜີ້ສິນ ແລະ ປະກາດໃຫ້ເຈົ້າ​ໜີ້ອື່ນ ແລະ ສັງຄົມ ຜ່ານພາຫະນະສື່ມວນຊົນ ຢ່າງໜ້ອຍ ຫ້າວັນ ຕິດຕໍ່ກັນ ເພື່ອຊາບກ່ຽວກັບການເປີດການພິ​ຈາ​ລະ​ນາ​ຄະ​ດີຟື້ນ​ຟູດັ່ງກ່າວ​​​.

ສຳລັບເຈົ້າໜີ້ ທີ່ຍັງບໍ່ທັນມີໃນບັນຊີລາຍຊື່ໃນໜັງສືຊີ້ແຈງຊັບສິນ ແລະ ໜີ້ສິນນັ້ນ ໃຫ້ແຈ້ງຕໍ່ຜູ້ຄວບຄຸມຊັບສິນ ຫຼື ສານ ພາຍໃນເວລາ ສາມສິບວັນ ນັບແຕ່ວັນທີ່ສານ ໄດ້ແຈ້ງ ຫຼື ປະກາດເປັນຕົ້ນໄປ.

**ມາດຕາ 65 (ໃໝ່) ການຢຸດການດຳເນີນການທາງດ້ານກົດໝາຍ ແລະ ການໂຈະການຊຳລະ**

ພາຍຫຼັງມີຄຳສັ່ງເປີດການພິ​ຈາ​ລະ​ນາ​ຄະ​ດີຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດແລ້ວ, ເຈົ້າໜີ້ ຕ້ອງຢຸດການດຳເນີນການທາງດ້ານກົດໝາຍ ຕໍ່ວິສາຫະກິດລູກໜີ້ ຫຼື ຊັບສິນຂອງວິສາຫະກິດລູກໜີ້. ເຈົ້າໜີ້ທີ່ມີການຄໍ້າປະກັນ ແລະ ເຈົ້າໜີ້ທີ່ບໍ່ມີການຄໍ້າປະກັນ ຕ້ອງບໍ່ຮ້ອງຟ້ອງ, ທວງໜີ້, ເຂົ້າຄອບຄອງ, ຍຶດ ຫຼື ກະທຳອື່ນ ໂດຍບໍ່ໄດ້ຮັບອະນຸຍາດຈາກສານ.

ການຊຳລະຕົ້ນທຶນ ໃຫ້ເຈົ້າໜີ້ ແລະ ການຊຳລະດອກເບ້ຍ ໃຫ້ເຈົ້າໜີ້ທີ່ບໍ່ມີການຄໍ້າປະກັນ ໂດຍວິສາຫະກິດລູກໜີ້ ຈະຖືກໂຈະນັບແຕ່ວັນມີຄຳສັ່ງເປີດການພິ​ຈາ​ລະ​ນາ​ຄະ​ດີຟື້ນ​ຟູເປັນຕົ້ນໄປ. ສ່ວນການຊຳລະດອກເບ້ຍ ໃຫ້ເຈົ້າໜີ້ທີ່ມີການຄໍ້າປະກັນ ສືບຕໍ່ຈົນກວ່າມູນຄ່າການຊຳລະຈະຄົບມູນຄ່າຂອງຊັບຄໍ້າປະກັນ.

**ມາດຕາ 66 (ໃໝ່) ເອກະສານທີ່ຕ້ອງສະເໜີກ່ຽວກັບການຟື້ນ​ຟູ​ວິ​ສາ​ຫະ​ກິດ​ຂະ​ໜາດ​ນ້ອຍ ແລະ ຈຸນ​ລະ​ວິ​ສາ​ຫະ​ກິດ**

ວິສາຫະກິດລູກໜີ້ ຕ້ອງກະກຽມ ແລະ ສ້າງເອກະສານ ເພື່ອສະເໜີຕໍ່ສານ ພາຍໃນເວລາ ສາມສິບວັນ ນັບແຕ່ວັນມີຄຳສັ່ງເປີດການພິ​ຈາ​ລະ​ນາ​ຄະ​ດີຟື້ນ​ຟູ​ເປັນຕົ້ນໄປ.

ເອກະສານທີ່ຕ້ອງສະເໜີກ່ຽວກັບການຟື້ນ​ຟູ ມີ ດັ່ງນີ້:

1. ຂໍ້ສະເໜີແກ້ໄຂໜີ້ສິນ;
2. ໜັງສືຊີ້ແຈງຊັບສິນ ແລະ ໜີ້ສິນ;
3. ເອກະສານຕົກລົງເຫັນດີ ກ່ຽວກັບຂໍ້ສະເໜີແກ້ໄຂໜີ້ສິນ ຈາກເຈົ້າໜີ້ທີ່ມີການຄໍ້າປະກັນ ຫຼື ຖ້າບໍ່ເຫັນດີ ກໍໃຫ້ມີເອກະສານຢັ້ງຢືນ ພ້ອມດ້ວຍເຫດຜົນ ແລະ ຂໍ້ສະເໜີ;
4. ບົດລາຍງານຂອງຜູ້ຄວບຄຸມຊັບສິນ;
5. ເອກະສານອື່ນ ຕາມການແນະນຳຂອງຜູ້ຄວບຄຸມຊັບສິນ.

ໃນກໍລະນີວິສາຫະກິດລູກໜີ້ ຫາກບໍ່ສາມາດຍື່ນເອກະສານຕໍ່ສານ ພາຍໃນເວລາດັ່ງກ່າວ ໂດຍມີເຫດຜົນພຽງພໍ ກໍສາມາດຮ້ອງຂໍຕໍ່ສານ ເພື່ອພິຈາລະນາຕໍ່ກຳນົດເວລາດັ່ງກ່າວອີກ ສາມສິບວັນ ແຕ່ສູງສຸດບໍ່ໃຫ້ເກີນ ຫົກສິບວັນ.

**ມາດຕາ 67 (ໃໝ່) ການພິຈາລະນາຂໍ້ສະເໜີການແກ້ໄຂໜີ້ສິນ**

ພາຍຫຼັງໄດ້ຮັບຂໍ້ສະເໜີແກ້ໄຂໜີ້ສິນ ແລະ ເອກະສານ ຕາມທີ່ໄດ້ກຳນົດໄວ້ໃນມາດຕາ 66 ຂອງກົດໝາຍສະບັບນີ້ ຜູ້ພິພາກສາທີ່ຖືກມອບໝາຍ ຕ້ອງຄົ້ນຄວ້າ ແລະ ພິຈາລະນາຕົກລົງ ພາຍໃນເວລາ ຫ້າວັນລັດ ຖະການ ຖ້າວ່າ:

1. ບົດລາຍງານຂອງຜູ້ຄວບຄຸມຊັບສິນ ຫາກສະແດງໃຫ້ເຫັນວ່າ:

* ວິສາຫະກິດລູກໜີ້ ມີຄວາມໜ້າເຊື່ອຖື;
* ຂໍ້ສະເໜີຊໍາລະໜີ້ສິນນັ້ນ ເຈົ້າໜີ້ແຕ່ລະຄົນ ຈະໄດ້ຮັບ ຢ່າງໜ້ອຍ ບໍ່ຫຼຸດການຊໍາລະໜີ້ສິນທີ່ຈະໄດ້ຮັບ ໃນຂະບວນການລົ້ມລະລາຍ;
* ຂໍ້ສະເໜີແກ້ໄຂໜີ້ສິນ ມີເຫດມີຜົນ ແລະ ຍຸຕິທໍາ;
* ຂໍ້ສະເໜີແກ້ໄຂໜີ້ສິນ ສາມາດປະຕິບັດໃຫ້ສໍາເລັດໄດ້.

1. ເຈົ້າໜີ້ທີ່ມີການຄໍ້າປະກັນທຸກຄົນ ຕົກລົງເຫັນດີ ຫຼື ຂໍ້ສະເໜີແກ້ໄຂໜີ້ສິນ ໄດ້ໃຫ້ການປົກປ້ອງເຈົ້າໜີ້ທີ່ມີການຄໍ້າປະກັນທີ່ບໍ່ເຫັນດີ.

**ມາດຕາ 68 (ໃໝ່) ການແຈ້ງຂໍ້ສະເໜີແກ້ໄຂໜີ້ສິນໃຫ້ເຈົ້າໜີ້**

ພາຍຫຼັງຂໍ້ສະເໜີແກ້ໄຂໜີ້ສິນໄດ້ຮັບການເຫັນດີຈາກຜູ້ພິພາກສາແລ້ວ, ສານ ຕ້ອງແຈ້ງໃຫ້ເຈົ້າໜີ້ທຸກຄົນ ພ້ອມທັງສຳເນົາຂໍ້ສະເໜີແກ້ໄຂໜີ້ສິນ ແລະ ເອກະສານທີ່ກ່ຽວຂ້ອງໃຫ້ເຈົ້າໜີ້ດັ່ງກ່າວ.

**ມາດຕາ 69 (ໃໝ່) ການພິຈາລະນາຂໍ້ສະເໜີແກ້ໄຂໜີ້ສິນໂດຍກອງປະຊຸມເຈົ້າໜີ້**

ຜູ້ຄວບຄຸມຊັບສິນ ຕ້ອງຮຽກເປີດກອງປະຊຸມເຈົ້າໜີ້ ເພື່ອພິຈາລະນາຂໍ້ສະເໜີແກ້ໄຂໜີ້ສິນ ພາຍໃນເວລາ ສິບວັນ ນັບແຕ່ວັນຂໍ້ສະເໜີແກ້ໄຂໜີ້ສິນໄດ້ຮັບການເຫັນດີຈາກຜູ້ພິພາກສາເປັນຕົ້ນໄປ.

ໃນກອງປະຊຸມເຈົ້າໜີ້ ມີແຕ່ເຈົ້າໜີ້ທີ່ບໍ່ມີການຄໍ້າປະກັນເທົ່ານັ້ນ ມີສິດລົງຄະແນນສຽງ ສ່ວນເຈົ້າໜີ້ທີ່ມີການຄໍ້າປະກັນນັ້ນ ມີສິດລົງຄະແນນສຽງ ສະເພາະແຕ່ສ່ວນໜີ້ສິນຂອງຕົນທີ່ບໍ່ໄດ້ມີການຄໍ້າປະກັນເທົ່ານັ້ນ.

ຂໍ້ສະເໜີແກ້ໄຂໜີ້ສິນ ຈະໄດ້ຮັບການຮັບຮອງໂດຍກອງປະຊຸມເຈົ້າໜີ້ ກໍຕໍ່ເມື່ອໄດ້ຮັບຄະແນນສຽງສ່ວນຫຼາຍຂອງເຈົ້າໜີ້ທີ່ມີສິດລົງຄະແນນສຽງ ຫຼື ຕົວແທນ ທີ່ເຂົ້າຮ່ວມກອງປະຊຸມ ແລະ ມີມູນຄ່າໜີ້ສິນ ກວມເອົາສອງສ່ວນສາມຂອງຈຳນວນໜີ້ສິນທີ່ບໍ່ມີການຄໍ້າປະກັນທັງໝົດ.

ເຈົ້າໜີ້ທີ່ບໍ່ມີການຄໍ້າປະກັນທຸກຄົນ ຈະລົງຄະແນນສຽງເປັນກຸ່ມດຽວກັນ. ໃນກໍລະນີຜົນປະໂຫຍດຂອງເຈົ້າໜີ້ທີ່ບໍ່ມີການຄໍ້າປະກັນ ຫາກແຍກເປັນຫຼາຍປະເດັນທີ່ແຕກຕ່າງກັນ ຕາມການກຳນົດຂອງຜູ້ຄວບຄຸມຊັບສິນ, ການລົງຄະແນນສຽງຂອງເຈົ້າໜີ້ທີ່ບໍ່ມີການຄໍ້າປະກັນ ກໍໃຫ້ແຍກເປັນກຸ່ມຕາມແຕ່ລະປະເດັນ ແລະ ລົງມະຕິຮັບຮອງແຕ່ລະປະເດັນ.

ໃນກໍລະນີກອງປະຊຸມເຈົ້າໜີ້ ຫາກມີມະຕິຮັບຮອງ ຫຼື ບໍ່ຮັບຮອງຂໍ້ສະເໜີແກ້ໄຂໜີ້ສິນ, ປະທານກອງປະຊຸມ ຕ້ອງສະເໜີມະຕິ ພ້ອມດ້ວຍຂໍ້ສະເໜີແກ້ໄຂໜີ້ສິນທີ່ຖືກຮັບຮອງ ຫຼື ບໍ່ຖືກຮັບຮອງໃຫ້ສານ ພາຍໃນເວລາ ສາມວັນລັດຖະການ ນັບແຕ່ວັນປິດກອງປະຊຸມເຈົ້າໜີ້ເປັນຕົ້ນໄປ.

**ມາດຕາ 70 (ໃໝ່) ການຮັບຮອງຜົນຂອງກອງປະຊຸມເຈົ້າໜີ້ໂດຍສານ**

ໃນກໍລະນີກອງປະຊຸມເຈົ້າໜີ້ ຫາກມີມະຕິຮັບຮອງຂໍ້ສະເໜີແກ້ໄຂໜີ້ສິນ ແລະ ບໍ່ມີການຮ້ອງຂໍຄັດຄ້ານແລ້ວ, ສານ ຕ້ອງພິຈາລະນາຮັບຮອງຂໍ້ສະເໜີແກ້ໄຂໜີ້ສິນດັ່ງກ່າວ ພ້ອມທັງອອກຄຳສັ່ງຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນນັ້ນ ຊຶ່ງມີຜົນບັງຄັບຕໍ່ເຈົ້າໜີ້ທຸກຄົນ.

ເຈົ້າໜີ້ທີ່ບໍ່ມີການຄໍ້າປະກັນ ທີ່ໄດ້ລົງຄະແນນສຽງບໍ່ຮັບຮອງຂໍ້ສະເໜີແກ້ໄຂໜີ້ສິນ ສາມາດຍື່ນຄຳຮ້ອງຂໍຄັດຄ້ານມະຕິຮັບຮອງຂໍ້ສະເໜີແກ້ໄຂໜິ້ສິນ ຕໍ່ສານ ພາຍໃນເວລາ ສາມວັນລັດຖະການ ນັບແຕ່ວັນປິດກອງປະຊຸມ ຊຶ່ງສານຕ້ອງພິຈາລະນາແກ້ໄຂໂດຍໄວ. ເຈົ້າໜີ້ທີ່ບໍ່ເຂົ້າຮ່ວມກອງປະຊຸມ ບໍ່ມີສິດຄັດຄ້ານມະຕິຮັບຮອງຂໍ້ສະເໜີແກ້ໄຂໜີ້ສິນ.

ໃນກໍລະນີຂໍ້ສະເໜີແກ້ໄຂໜີ້ສິນແລ້ວ, ຫາກບໍ່ໄດ້ຮັບຮອງໃນກອງປະຊຸມເຈົ້າໜີ້ ກໍໃຫ້ສານພິຈາ ລະນານຳເອົາການຕົກລົງແກ້ໄຂໜີ້ສິນ ໄປສູ່ການດຳເນີນຄະດີລົ້ມລະລາຍ.

**ມາດຕາ 71 (ໃໝ່) ການຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນ**

ພາຍຫຼັງມີຄຳສັ່ງຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນ ວິສາຫະກິດລູກໜີ້ ຕ້ອງຈັດຕັ້ງປະຕິບັດຂໍ້ສະ ເໜີແກ້ໄຂໜີ້ສິນທັນທີ.

ຜູ້ຄວບຄຸມຊັບສິນ ມີຄວາມຮັບຜິດຊອບໃນການເຂົ້າຄວບຄຸມຊັບສິນທີ່ເປັນເປົ້າໝາຍ, ຄຸ້ມຄອງ, ຊີ້ຂາດ ແລະ ແບ່ງປັນຊັບສິນຂອງວິສາຫະກິດລູກໜີ້ ຕາມຂໍ້ສະເໜີແກ້ໄຂໜີ້ສິນທີ່ຖືກຮັບຮອງ.

ຜູ້ຄວບຄຸມຊັບສິນ ຕ້ອງຊຸກຍູ້, ຕິດຕາມວິສາຫະກິດລູກໜີ້ໃນການຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນ ພ້ອມທັງລາຍງານການຈັດຕັ້ງປະຕິບັດໃຫ້ສານ ຢ່າງເປັນປົກກະຕິ.

**ມາດຕາ 72 (​ໃໝ່) ໄລຍະເວລາຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນ**

ໄລຍະເວລາຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນ ໃຫ້ປະຕິບັດຕາມກຳນົດເວລາທີ່ໄດ້ກຳນົດໄວ້ໃນຂໍ້ສະເໜີແກ້ໄຂໜີ້ສິນ ທີ່ຖືກຮັບຮອງໂດຍສານ ແຕ່ບໍ່ໃຫ້ເກີນ ສອງປີ ໂດຍໃຫ້ເລີ່ມແຕ່ວັນທີ່ສານອອກຄຳສັ່ງຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນເປັນຕົ້ນໄປ.

**ມາດຕາ 73 (ໃໝ່) ການດັດແກ້ຂໍ້ສະເໜີແກ້ໄຂໜີ້ສິນ**

ພາຍຫຼັງຈັດຕັ້ງປະຕິບັດຂໍ້ສະເໜີແກ້ໄຂໜີ້ສິນແລ້ວ, ຖ້າວິສາຫະກິດລູກໜີ້ ຫຼື ຜູ້ຄວບຄຸມຊັບສິນ ຫາກເຫັນວ່າມີຄວາມຈຳເປັນຕ້ອງໄດ້ດັດແກ້ເນື້ອໃນຂອງຂໍ້ສະເໜີດັ່ງກ່າວ ກໍໃຫ້ສະເໜີຕໍ່ສານເພື່ອພິຈາລະນາ.

ສານ ຈະພິຈາລະນາໃຫ້ດັດແກ້ຂໍ້ສະເໜີແກ້ໄຂໜີ້ສິນ ກໍຕໍ່ເມື່ອ:

1. ມີບົດລາຍງານທີ່ກຳນົດຄວາມຈຳເປັນໃນການດັດແກ້ເນື້ອໃນຂອງຂໍ້ສະເໜີ;
2. ໄດ້ຮັບການເຫັນດີໃຫ້ດັດແກ້ເນື້ອໃນຂອງຂໍ້ສະເໜີ ດ້ວຍຄະແນນສຽງສ່ວນຫຼາຍໃນກອງປະ ຊຸມເຈົ້າໜີ້.

**ມາດຕາ 74 (ໃໝ່) ການຍົກເລີກຂໍ້ສະເໜີແກ້ໄຂໜີ້ສິນ**

ຂໍ້ສະເໜີແກ້ໄຂໜີ້ສິນ ສາມາດຖືກຍົກເລີກໃນເວລາໃດກໍໄດ້ ບົນພື້ນຖານການສະເໜີຂອງຜູ້ຄວບຄຸມຊັບສິນ, ເຈົ້າໜີ້ ຫຼື ວິສາຫະກິດລູກໜີ້ ຕາມກໍລະນີ ດັ່ງນີ້:

1. ຂໍ້ມູນທີ່ກຳນົດໃນໜັງສືຊີ້ແຈງຊັບສິນ ແລະ ໜີ້ສິນ ບໍ່ຖືກຕ້ອງຕາມຄວາມເປັນຈິງ ແລະ ຂໍ້ສະເໜີແກ້ໄຂໜີ້ສິນ ອາດບໍ່ຖືກຮັບຮອງ ຖ້າເຈົ້າໜີ້ ຮູ້ຂໍ້ມູນດັ່ງກ່າວ;
2. ວິສາຫະກິດລູກໜີ້ ບໍ່ປະຕິບັດຕາມເງື່ອນໄຂຂອງຂໍ້ສະເໜີແກ້ໄຂໜີ້ສິນ;
3. ວິສາຫະກິດລູກໜີ້ ບໍ່ສາມາດປະຕິບັດໄດ້ຕາມເງື່ອນໄຂຂອງຂໍ້ສະເໜີແກ້ໄຂໜີ້ສິນ;
4. ກອງປະຊຸມເຈົ້າໜີ້ ບໍ່ເຫັນດີໃຫ້ດັດແກ້ເນື້ອໃນຂອງຂໍ້ສະເໜີແກ້ໄຂໜີ້ສິນ.

ການຍົກເລີກຂໍ້ສະເໜີແກ້ໄຂໜີ້ສິນໃນກໍລະນີໃດກໍຕາມ, ສານ ຕ້ອງອອກຄຳສັ່ງຍົກເລີກຂໍ້ສະເໜີແກ້ໄຂໜີ້ສິນແລ້ວນຳເອົາຄະດີດັ່ງກ່າວ ເຂົ້າສູ່ການດຳເນີນຄະດີລົ້ມລະລາຍ. ຜູ້ຄວບຄຸມຊັບສິນໃນການຟື້ນຟູວິສາຫະກິດຂະໜາດນ້ອຍ ແລະ ຈຸນລະວິສາຫະກິດ ຈະກາຍເປັນຜູ້ຄວບຄຸມຊັບສິນໃນການດຳເນີນຄະດີລົ້ມລະລາຍ. ຊັບສິນຂອງວິສາຫະກິດລູກໜີ້ ທີ່ຢູ່ໃນການຄອບຄອງ ແລະ ຄວບຄຸມຂອງວິສາຫະກິດລູກໜີ້ ຕ້ອງມອບໃຫ້ຜູ້ຄວບຄຸມຊັບສິນ.

ຄຳສັ່ງຍົກເລີກຂໍ້ສະເໜີແກ້ໄຂໜີ້ສິນ ຈະບໍ່ມີຜົນກະທົບຕໍ່ສັນຍາ, ການຊີ້ຂາດຊັບສິນ ຫຼື ການຊຳ ລະສະສາງ ທີ່ປະຕິບັດສຳເລັດ ແລະ ເຮັດຂຶ້ນຢ່າງຖືກຕ້ອງໃນໄລຍະດຳເນີນການຟື້ນຟູ.

**ພາກ​ທີ VII  
​ການລົ້ມລະລາຍ**

**ມາດຕາ 75 (​ໃໝ່) ສາເຫດທີ່ສານຕັດສິນໃຫ້ລົ້ມລະລາຍ**

ສາເຫດທີ່ສານຕັດສີນໃຫ້ລົ້ມລະລາຍ ມີ ດັ່ງນີ້:

1. ວິສາຫະກິດລູກໜີ້ ສະໝັກໃຈ​ຮ້ອງ​ຂໍ​ລົ້ມລະລາຍ;
2. ວິສາຫະກິດລູກໜີ້ ບໍ່ໄດ້ສະເໜີຂໍຟື້ນຟູວິສາຫະກິດ ເມື່ອມີການຮ້ອງຟ້ອງໃຫ້ລົ້ມລະລາຍ ;
3. ວິສາຫະກິດລູກໜີ້ ບໍ່ສາມາດຕົກລົງຂໍ້ສະເໜີແກ້ໄຂໜີ້ສິນກັບເຈົ້າໜີ້ໄດ້;
4. ກອງປະຊຸມເຈົ້າໜີ້ ປະຕິເສດ ຫຼື ບໍ່ຮັບຮອງຂໍ້ສະເໜີແກ້ໄຂໜີ້ສິນ ຫຼື ແຜນຟື້ນຟູວິສາຫະກິດ;
5. ວິສາຫະກິດລູກໜີ້ ບໍ່ສາມາດປະຕິບັດໄດ້ຕາມຂໍ້ສະເໜີແກ້ໄຂໜີ້ສິນ ຫຼື ແຜນຟື້ນຟູວິສາຫະກິດ;
6. ວິສາຫະກິດລູກໜີ້ ບໍ່ປະຕິບັດຕາມ ຂໍ້ສະເໜີແກ້ໄຂໜີ້ສິນ, ແຜນຟື້ນຟູວິສາຫະກິດ ຫຼື ຄຳສັ່ງຂອງສານ ໃນໄລຍະເວລາຟື້ນຟູວິສາຫະກິດ;
7. ເຈົ້າຂອງ ວິສາຫະກິດສ່ວນບຸກຄົນ ຫຼື ບໍ​ລິ​ສັດ​ຈຳ​ກັດຜູ້ດຽວ ເສຍຊີວິດ ໂດຍບໍ່ມີຜູ້ສືບທອດ ໃນກໍລະນີມີການຮ້ອງຟ້ອງລົ້ມລະລາຍ.

**ມາດຕາ 76 (​ໃໝ່) ​ຄວາມຮັບຜິດຊອບຂອງວິສາຫະກິດລູກໜີ້**

ພາຍຫຼັງກອງປະຊຸມເຈົ້າໜີ້ ມີມະຕິໃຫ້ວິສາຫະກິດລູກໜີ້ລົ້ມລະລາຍແລ້ວ, ວິສາຫະກິດລູກໜີ້ ລວມທັງເຈົ້າຂອງວິສາຫະກິດສ່ວນບຸກຄົນ ແລະ ຂາຮຸ້ນປະເພດບໍ່ຈຳກັດໜີ້ສິນຂອງວິສາຫະກິດຮຸ້ນສ່ວນ ຕ້ອງມອບຊັບສິນທັງໝົດຂອງຕົນ ຕາມທີ່ໄດ້ກຳນົດໄວ້ໃນມາດຕາ 24 ຂອງກົດໝາຍສະບັບນີ້ ໃຫ້ຜູ້ຄວບຄຸມຊັບສິນ, ຍົກເວັ້ນຊັບສິນທີ່ບໍ່ຖືກຄວບຄຸມ ຕາມທີ່ໄດ້ກຳນົດໄວ້ໃນມາດຕາ 25 ຂອງກົດໝາຍສະບັບນີ້.

**ມາດຕາ 77 (ປັບປຸງ) ການຕັດສີນກ່ຽວກັບການລົ້ມລະລາຍ­**

ຜູ້ພິພາກສາທີ່ຖືກມອບໝາຍ ຕ້ອງຄົ້ນຄວ້າຄະດີ, ກວດກາເອກະສານ ແລະ ຂໍ້ມູນຕ່າງໆ ແລ້ວສະເໜີຕໍ່ສານ ເພື່ອພິຈາລະນາຕັດສີນກ່ຽວກັບການລົ້ມລະລາຍຂອງວິສາຫະກິດລູກໜີ້ ຕາມກໍລະນີ ດັ່ງນີ້:

1. ພາຍໃນເວລາ ສີ່ສິບຫ້າວັນ ນັບແຕ່ວັນມີຄຳສັ່ງເປີດການພິຈາລະນາຄະດີລົ້ມລະລາຍເປັນ ຕົ້ນໄປ ສຳລັບກໍລະນີຕາມທີ່ໄດ້ກຳນົດໄວ້ໃນມາດຕາ 75 ຂໍ້ 1 ແລະ ຂໍ້ 2 ຂອງກົດໝາຍສະບັບນີ້;
2. ພາຍໃນເວລາ ຊາວວັນ ນັບແຕ່ວັນໄດ້ຮັບການລາຍງານຈາກຜູ້ຄວບຄຸມຊັບສິນ ຫຼື ມະຕິກອງປະຊຸມເຈົ້າໜີ້ ສຳລັບກໍລະນີຕາມທີ່ໄດ້ກຳນົດໄວ້ໃນມາດຕາ 75 ຂໍ້ 3 ຫາ ຂໍ້ 7 ຂອງກົດໝາຍສະບັບນີ້.

ວິສາຫະກິດສ່ວນບຸກຄົນ ແລະ ວິສາຫະກິດຮຸ້ນສ່ວນ ທີ່ຖືກສານຕັດສີນໃຫ້ລົ້ມລະລາຍ ເຈົ້າຂອງວິສາຫະກິດສ່ວນບຸກຄົນ ແລະ ຂາຮຸ້ນປະເພດບໍ່ຈຳກັດໜີ້ສິນຂອງວິສາຫະກິດຮຸ້ນສ່ວນ ກໍໃຫ້ຖືວ່າລົ້ມລະລາຍເຊັ່ນກັນ.

**ມາດຕາ 78** **(ປັບປຸງ) ການອຸທອນຄໍາຕັດສີນຂອງສານ​**

​ເຈົ້າ​ໜີ້, ເຈົ້າຂອງ ຫຼື ​​​ຜູ້ຕາງ​ໜ້າ​ຂອງວິສາຫະກິດ​ລູກ​ໜີ້ ມີສິດ​​ຂໍອຸທອນຄຳຕັດສີນຂອງສານກ່ຽວກັບການລົ້ມລະລາຍຂອງວິສາຫະກິດ ພາຍ​ໃນເວລາ ຊາວວັນ ນັບແຕ່ວັນອ່ານ ຫຼື ຮັບຊາບຄຳຕັດສີນເປັນຕົ້ນໄປ.

ໃນການພິຈາລະນາຄະດີຂັ້ນອຸທອນນັ້ນ ໃຫ້ພິຈາລະນາທາງດ້ານກົດໝາຍເທົ່ານັ້ນ ໂດຍບໍ່ໃຫ້ດຳເນີນຂະບວນການຟື້ນຟູ ຫຼື ລົ້ມລະລາຍຕື່ມອີກ. ຖ້າສານຂັ້ນອຸທອນ ຫາກເຫັນວ່າການດຳເນີນຄະດີຟື້ນຟູ ຫຼື ລົ້ມລະລາຍ ບໍ່ຖືກຕ້ອງຕາມກົດໝາຍ ກໍໃຫ້ສົ່ງສຳນວນຄະດີໃຫ້ສານປະຊາຊົນແຂວງ, ນະຄອນຫຼວງ ທີ່ຕັດສີນຄະດີນັ້ນ ພິຈາລະນາຄືນໃໝ່.

ສຳລັບການພິຈາລະນາຄະດີຂອງສານຂັ້ນອຸທອນ ໃຫ້ສຳເລັດພາຍໃນເວລາ ຫົກສິບວັນ ນັບແຕ່ວັນທີ່ຜູ້ພິພາກສາໄດ້ຮັບສຳນວນຄະດີເປັນຕົ້ນໄປ.

**ມາດຕາ 79 (​ປັບ​ປຸງ) ການປະກາດ​ການລົ້ມລະລາຍ**

ພາຍ​ໃນເວລາ ສິບວັນ ນັບແຕ່​ວັນຄຳຕັດສີນໃຫ້ວິສາຫະກິດລົ້ມລະລາຍ ໃຊ້ໄດ້ຢ່າງເດັດຂາດແລ້ວ ສານ​ ຕ້ອງປະກາດ​ຜ່ານພາຫະນະສື່ມວນຊົນ ຢ່າງໜ້ອຍ ສາມວັນ ຕິດຕໍ່ກັນ ພ້ອມກັນນັ້ນກໍຕ້ອງສົ່ງສຳເນົາຄຳຕັດສີນໃຫ້:

1. ຫ້ອງການຈັດຕັ້ງປະຕິບັດຄໍາຕັດສີນຂອງສານ;
2. ​ເຈົ້າ​ໜີ້ ແລະ ຜູ້ຮ້ອງ​ຟ້ອງ​ອື່ນ;
3. ວິສາຫະກິດລູກ​ໜີ້ ທີ່ຖືກຕັດສີນໃຫ້ລົ້ມລະລາຍ​;
4. ຜູ້ຄວບຄຸມຊັບສິນ;
5. ຂະແໜງການອຸດສາຫະກໍາ ແລະ ການຄ້າ ບ່ອນວິສາຫະກິດລູກໜີ້ຂຶ້ນທະບຽນ;
6. ຂະແໜງສ່ວຍສາອາກອນ;
7. ສະຫະພັນກໍາມະບານຂັ້ນແຂວງ;
8. ອົງການອື່ນທີ່ກ່ຽວຂ້ອງ.

**ພາກ​ທີ VIII  
ການ​ຈັດຕັ້ງປະຕິບັດຄຳຕັດສີນໃຫ້ວິສາຫະກິດລົ້ມລະລາຍ**

**ມາດຕາ 80** **(ໃໝ່) ອົງການຈັດຕັ້ງປະຕິບັດຄຳຕັດສີນໃຫ້ວິສາຫະກິດລົ້ມລະລາຍ**

ອົງການທີ່ມີສິດອຳນາດໃນການຈັດຕັ້ງປະຕິບັດຄຳຕັດສີນໃຫ້ວິສາຫະກິດລົ້ມລະລາຍ ແມ່ນ ອົງການຈັດຕັ້ງປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການຈັດຕັ້ງປະຕິບັດຄຳຕັດສີນຂອງສານ.

ພາຍຫຼັງໄດ້ຮັບຄຳຕັດສີນໃຫ້ວິສາຫະກິດລົ້ມລະລາຍແລ້ວ ອົງການຈັດຕັ້ງປະຕິບັດຄຳຕັດສີນຂອງສານ ຕ້ອງຄົ້ນຄວ້າ, ກະກຽມ ແລະ ປະສານສົມທົບກັບພາກສ່ວນທີ່ກ່ຽວຂ້ອງ ໃນການຈັດຕັ້ງປະຕິບັດຄຳຕັດສີນຂອງສານດັ່ງກ່າວ.

**ມາດຕາ 81 (ໃໝ່) ການສະໜອງຂໍ້ມູນກ່ຽວກັບການ​ລົ້ມ​ລະ​ລາຍ​**

ຜູ້​ຄວບ​ຄຸມຊັບສິນ ຮັບຜິດຊອບສະໜອງຂໍ້ມູນ ທີ່ກ່ຽວຂ້ອງກັບວິສາຫະກິດລູກໜີ້ ແລະ ຊັບສິນຂອງວິສາຫະກິດລູກໜີ້ ທີ່ຕິດພັນກັບການປະຕິບັດຄຳຕັດສີນ ໃຫ້ອົງການຈັດຕັ້ງປະຕິບັດຄຳຕັດສີນຂອງສານ ເປັນ ຕົ້ນ ບັນຊີຊັບສິນ, ບັນຊີເຈົ້າ​ໜີ້, ປະເພດ​ເຈົ້າ​ໜີ້ ແລະ​​​ ຈຳ​ນວນໜີ້ຕ້ອງສົ່ງ, ບັນຊີລູກ​ໜີ້ ແລະ ຈໍານວນໜີ້ຕ້ອງຮັບຂອງວິສາຫະກິດລູກໜີ້.

**ມາດຕາ 82 (​ປັບ​ປຸງ) ການລວບ​ລວມຊັບ​ສິນຂອງ​ວິສາຫະກິດລົ້ມລະລາຍ ­**

ພາຍ​ຫຼັງ​ຄຳຕັດສີນໃຫ້ວິສາຫະກິດລົ້ມລະລາຍໃຊ້ໄດ້ຢ່າງເດັດຂາດແລ້ວ ຊັບສິນທັງໝົດຂອງວິສາຫະກິດລູກໜີ້ ຈະຖືກນຳມາຊໍາລະໜີ້ສິນໃຫ້ແກ່ເຈົ້າໜີ້ ແລະ ບຸກຄົນອື່ນທີ່ກ່ຽວຂ້ອງ ຊຶ່ງອົງການຈັດຕັ້ງປະຕິບັດຄຳຕັດສີນຂອງສານ ຕ້ອງຮິບໂຮມຊັບສິນທັງໝົດຂອງວິສາຫະກິດລູກໜີ້ ຕາມບັນຊີຊັບສິນ ແລະ ໜີ້ສິນທີ່ຮັບຮອງໂດຍກອງປະຊຸມເຈົ້າໜີ້ ໂດຍປະສານສົມທົບກັບຜູ້ຄວບຄຸມຊັບສິນ.

**ມາດຕາ 83 (​ປັບ​ປຸງ) ​ພັນ​ທະ​​​ຂອງວິສາຫະກິດລົ້ມລະລາຍ**

​ວິສາຫະກິດລູກ​ໜີ້, ​​​ຂາຮຸ້ນ ຫຼື ​​​ຜູ້ຖືຮຸ້ນຂອງວິສາຫະກິດ​ລູກ​ໜີ້ ມີພັນ​ທະ​​ສະໜອງຂໍ້ມູນ ແລະ ໃຫ້ ການຮ່ວມມືກັບອົງການ​ຈັດຕັ້ງ​ປະ​ຕິ​ບັດຄຳຕັດສີນຂອງສານ ໃນ​ການ​ຊຳ​ລະ​ສະ​ສາງໜີ້ສິນ ​​​ຕາມ​ຄໍາຕັດສີນຂອງສານ.

ເຈົ້າ​ຂອງວິສາຫະກິດສ່ວນບຸກຄົນ ຫຼື ​​​ຂາຮຸ້ນປະເພດບໍ່ຈໍາກັດໜີ້ສິນຂອງວິສາຫະກິດຮຸ້ນ​ສ່ວນ ທີ່ຖືກສານຕັດສີນໃຫ້ລົ້ມລະລາຍ ຈະ​​​ອອກນອກປະເທດໄດ້ກໍຕໍ່ເມື່ອມີຄວາມຈໍາເປັນ ຫຼື ມີການຄໍ້າປະກັນທີ່ເໝາະສົມ ແລະ ຕ້ອງໄດ້ຮັບອະນຸຍາດຈາກສານ​ທີ່​ຕັດສີນຄະດີເທົ່ານັ້ນເສຍກ່ອນ. ​

ໃນກໍລະນີສານ ຫາກໄດ້ຮັບລາຍງານ ຫຼື ເຫັນວ່າບຸກຄົນທີ່ກ່າວມາໃນວັກທີສອງ ຂອງມາດຕານີ້ ມີພຶດຕິກຳຈະຫຼົບໜີອອກນອກປະເທດ, ສານ​​ ມີສິດອອກ​ຄຳ​ສັ່ງກັກຕົວຜູ້ກ່ຽວໄດ້.

**ມາດຕາ 84 (​ປັບ​ປຸງ) ບຸລິມະສິດໃນ​ການ​ຊຳ​ລະ​ສະ​ສາງ­**

ບຸ​ລິ​ມະ​ສິດ ໃນການ​ຊຳ​ລະ​ສະ​ສາງໜີ້ສິນ ໃຫ້ປະຕິບັດ ດັ່ງ​ນີ້:

1. ​ເງິນເດືອນ ຫຼື ຄ່າແຮງງານຂອງຜູ້ອອກແຮງງານ ຮອດວັນດຳເນີນຄະດີລົ້ມລະລາຍ ລວມທັງເງິນປະກອບສ່ວນເຂົ້າຄັງປະກັນສັງຄົມ, ຍົກເວັ້ນຄະນະອຳນວຍການ;
2. ຕົ້ນທຶນ ແລະ ດອກເບ້ຍ ທີ່ກູ້ຢືມເພື່ອນຳໃຊ້ໃນຂະບວນການຟື້ນຟູວິສາຫະກິດ​​​;
3. ໜີ້ສິນທີ່ມີການຄໍ້າປະກັນ;
4. ໜີ້ສິນຕໍ່ລັດ ເປັນຕົ້ນ ອາກອນ ແຕ່ບໍ່ໃຫ້ຄິດໄລ່ເກີນ ສອງປີ ຕາມອັດຕາອາກອນ ທີ່ຕ້ອງມອບກ່ອນການດຳເນີນຄະດີລົ້ມລະລາຍ;
5. ໜີ້ສິນທີ່ບໍ່​ມີ​ການ​ຄ້ຳປະກັນ.

ການຊຳລະສະສາງໜີ້ສິນ ໃຫ້ໃຊ້ແທນໜີ້ສິນທີ່ມີບຸລິມະສິດກ່ອນ ຄົບຖ້ວນແລ້ວ ເຫຼືອເທົ່າໃດ ຈຶ່ງໃຊ້ແທນໜີ້ສິນທີ່ມີລຳດັບໄລ່ສະເລ່ຍຫຼຸດລົງມາ.

​ສຳລັບໜີ້ສິນທີ່ຢູ່ໃນລຳດັບດຽວກັນ ຖ້າຊັບສິນເພື່ອໃຊ້ແທນໜີ້ສິນ ຫາກບໍ່ພຽງພໍ ໃຫ້ໃຊ້ແທນໜີ້ສິນຕາມອັດຕາສ່ວນຮ້ອຍຂອງມູນຄ່າໜີ້ສິນ ຢ່າງສະເໝີພາບກັນ.

**ມາດຕາ 85 (​ປັບ​ປຸງ) ການແບ່ງປັນຊັບ​ສິນ­ທີ່ຍັງເຫຼືອ**

ພາຍ​ຫຼັງການຊຳລະສະສາງໜີ້ສິນຂອງວິສາຫະກິດລູກໜີ້ ຕາມບຸລິມະສິດທີ່ໄດ້ກຳນົດໄວ້ໃນມາດ​ຕາ 84 ຂອງ​ກົດ​ໝາຍສະບັບນີ້ແລ້ວ ຖ້າຊັບສິນຂອງວິສາຫະກິດລູກໜີ້ ຫາກຍັງເຫຼືອ ກໍໃຫ້ສະເລ່ຍແບ່ງປັນແກ່ເຈົ້າຂອງ, ຂາຮຸ້ນ ຫຼື ຜູ້ຖືຮຸ້ນຂອງວິສາຫະກິດລູກໜີ້ ຕາມອັດຕາສ່ວນການປະກອບທຶນ.

**ມາດຕາ 86 (​ປັບ​ປຸງ) ການຕິດຕາມ ແລະ ການກວດກາ ​ການ​ຊຳ​ລະ​ສະ​ສາງ­**

​ເຈົ້າໜີ້, ຄະນະກໍາມະການເຈົ້າໜີ້ ມີສິດຕິດຕາມ ແລະ ກວດກາ ການຊຳລະສະສາງໜີ້ສິນຂອງວິສາຫະກິດລູກໜີ້, ຖ້າການຊຳລະສະສາງນັ້ນ ຫາກບໍ່ຖືກຕ້ອງຕາມຄຳຕັດສີນຂອງສານ, ເຈົ້າໜີ້, ຄະນະກຳມະການເຈົ້າໜີ້ ກໍສາມາດຮ້ອງຂໍໃຫ້ສານ ພິຈາລະນາລົບລ້າງການຊຳລະສະສາງນັ້ນ ແລ້ວດຳເນີນການຊຳລະສະສາງຄືນໃໝ່.

ອົງການຈັດຕັ້ງປະຕິບັດຄຳຕັດສີນຂອງສານ ຕ້ອງລາຍງານການຊຳລະສະສາງໜີ້ສິນຂອງວິສາ ຫະກິດລົ້ມລະລາຍ ຕໍ່ສານທີ່ຕັດສີນຄະດີ ແລະ ອົງການໄອຍະການປະ​ຊາ​ຊົນທີ່ກ່ຽວຂ້ອງ.

**ມາດຕາ 87 (​ປັບ​ປຸງ) ການປິດ​ການ​ຊຳ​ລະ​ສະ​ສາງ­**

ພາຍ​ຫຼັງອົງການຈັດຕັ້ງປະຕິບັດຄຳຕັດສີນຂອງສານ ໄດ້ຊຳລະສະສາງໜີ້ສິນຂອງວິສາຫະກິດລູກໜີ້ ໃຫ້ແກ່ບັນດາເຈົ້າໜີ້ ແລະ ບຸກຄົນອື່ນທີ່ກ່ຽວຂ້ອງສຳເລັດ ຫຼື ວິສາຫະກິດລູກໜີ້ ບໍ່ມີຊັບສິນທີ່ຈະນຳມາຊຳລະສະສາງອີກ ກໍໃຫ້ອອກຄຳສັ່ງປິດການຊຳລະສະສາງ.

ອົງການຈັດຕັ້ງປະຕິບັດຄຳຕັດສີນຂອງສານ ຕ້ອງແຈ້ງຄຳສັ່ງດັ່ງກ່າວ ໃຫ້ອົງການ ແລະ ບຸກຄົນ ຕາມທີ່ໄດ້ກຳນົດໄວ້ໃນມາດຕາ 79 ຂອງກົດໝາຍສະບັບນີ້ ພ້ອມທັງປະກາດຜ່ານພາຫະນະສື່ມວນຊົນ.

**ມາດຕາ 88 (​ປັບ​ປຸງ) ການຮ້ອງຂໍໃຫ້ເປີດການ​ຊຳ​ລະ​ສະ​ສາງຄືນໃໝ່**

​ເຈົ້າ​ໜີ້, ຄະນະກຳມະການເຈົ້າໜີ້ ຫຼື ​​​ວິສາຫະກິດລູກ​ໜີ້ ມີສິດຮ້ອງ​ຂໍໃຫ້ອົງການຈັດຕັ້ງປະຕິ ບັດຄຳຕັດສີນຂອງສານ ພິຈາລະນາຄືນກ່ຽວກັບການປິດການຊຳລະສະສາງ ພາຍໃນເວລາ ສິບຫ້າວັນ ນັບແຕ່ວັນ ທີ່ໄດ້ແຈ້ງຄຳສັ່ງປິດການຊຳລະສະສາງເປັນຕົ້ນໄປ, ຖ້າອົງການຈັດຕັ້ງປະຕິບັດຄຳຕັດສີນຂອງສານ ຫາກເຫັນວ່າ ການຮ້ອງຂໍມີເຫດຜົນພຽງພໍ ກໍຈະເປີດການຊຳລະສະສາງຄືນໃໝ່.

**ມາດຕາ 89 (​ໃໝ່) ການພົ້ນຈາກການລົ້ມລະລາຍ**

ເຈົ້າຂອງວິສາຫະກິດສ່ວນບຸກຄົນ ແລະ ຂາຮຸ້ນປະເພດບໍ່ຈຳກັດໜີ້ສິນຂອງວິສາຫະກິດຮຸ້ນສ່ວນ ສາມາດຮ້ອງຂໍຕໍ່ສານ ເພື່ອພິຈາລະນາຕັດສີນໃຫ້ພົ້ນຈາກການລົ້ມລະລາຍ ໃນກໍລະນີໃດໜຶ່ງ ດັ່ງນີ້:

1. ໄດ້ຊຳລະໜີ້ສິນຂອງຕົນຢ່າງຄົບຖ້ວນ ຕາມຄຳຕັດສີນຂອງສານ;
2. ເຈົ້າຂອງວິສາຫະກິດ ຫຼື ຂາຮຸ້ນນັ້ນ ໄດ້ໃຫ້ການຮ່ວມມືຢ່າງເຕັມສ່ວນໃນການປະຕິບັດຄຳຕັດສີນຂອງສານ ໃນໄລຍະເວລາ ສາມປີ ນັບແຕ່ວັນທີ່ສານຕັດສີນໃຫ້ລົ້ມລະລາຍເປັນຕົ້ນໄປ. ໃນກໍລະນີເຈົ້າໜີ້ ຫາກຄັດຄ້ານການພົ້ນຈາກການລົ້ມລະລາຍ ສານຕ້ອງພິຈາລະນາການຄັດຄ້ານ ແລະ ອາດເລື່ອນເວລາການພົ້ນຈາກການລົ້ມລະລາຍໄປອີກ ແຕ່​ສູງ​ສຸດບໍ່ໃຫ້ເກີນ ຫ້າ ປີ.

**ພາກ​ທີ IX  
ການ​ຄຸ້ມ​ຄອງ ແລະ ການກວດກາ ການຟື້ນຟູ**

**ແລະ ການ​ລົ້ມ​ລະ​ລາຍ​ຂອງວິສາຫະກິດ**

**ໝວດ​ທີ 1**

**ການ​ຄຸ້ມ​ຄອງການຟື້ນຟູ ແລະ ການລົ້ມລະລາຍຂອງວິ​ສາ​ຫະ​ກິດ ​**

**ມາດຕາ 90 (ໃໝ່) ອົງການຄຸ້ມຄອງການຟື້ນຟູ ແລະ ການລົ້ມລະລາຍຂອງ​ວິ​ສາ​ຫະ​ກິດ ​**

ອົງການຄຸ້ມຄອງການຟື້ນຟູ ແລະ ການລົ້ມລະລາຍຂອງວິ​ສາ​ຫະ​ກິດ​ ​ປະກອບດ້ວຍ:

1. ສານປະຊາຊົນສູງສຸດ;
2. ກະ​ຊວງຍຸ​ຕິ​ທຳ.

**ມາດຕາ 91 (ໃໝ່) ສິດ ແລະ ໜ້າ​ທີ່ຂອງສານປະຊາຊົນສູງສຸດ**

ໃນການຄຸ້ມຄອງການຟື້ນຟູ ແລະ ການລົ້ມລະລາຍຂອງວິສາຫະກິດ ສານປະຊາຊົນສູງສຸດ ມີ ສິດ ແລະ ໜ້າທີ່ ດັ່ງນີ້:

1. ສະເໜີສ້າງ ແລະ ປັບປຸງນະໂຍບາຍ ແລະ ກົດໝາຍກ່ຽວກັບການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ ຕໍ່ສະພາແຫ່ງຊາດ ພິຈາລະນາ;
2. ຄົ້ນຄວ້າອອກຂໍ້ຕົກລົງ, ຄຳສັ່ງ, ຄຳແນະນຳ ແລະ ນິຕິກຳອື່ນ ເພື່ອຜັນຂະຫຍາຍກົດໝາຍກ່ຽວກັບການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ;
3. ໂຄສະນາ ເຜີຍແຜ່ ກົດໝາຍ, ຂໍ້ຕົກລົງ, ຄຳສັ່ງ, ຄຳແນະນຳ ແລະ ນິຕິກຳອື່ນ ກ່ຽວກັບການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ ລວມທັງການຕົກລົງແກ້ໄຂໜີ້ສິນ ໃຫ້ສັງຄົມຢ່າງກວ້າງຂວາງ ແລະ ທົ່ວເຖິງ;
4. ຊີ້ນຳ, ຄຸ້ມຄອງ ແລະ ຕິດຕາມ ການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ ລວມທັງການຕົກລົງແກ້ໄຂໜີ້ສິນ ຕາມຄວາມຮັບຜິດຊອບຂອງຕົນ;
5. ຄົ້ນຄວ້າສ້າງກົນໄກ ແລະ ລະບົບປະສານງານໃນການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ ໃຫ້ມີຄວາມຄ່ອງຕົວ, ວ່ອງໄວ, ໂປ່ງໃສ ແລະ ມີປະສິດທິພາບ;
6. ກໍ່ສ້າງ ແລະ ຍົກລະດັບຜູ້ພິພາກສາຄະນະສານການຄ້າ ໃຫ້ມີຄວາມຮູ້, ຄວາມສາມາດ ແລະ ກາຍເປັນຜູ້ພິພາກສາອາຊີບກ່ຽວກັບການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ;
7. ເກັບກຳ ແລະ ສັງລວມຂໍ້ມູນກ່ຽວກັບການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດໃນຂອບເຂດທົ່ວປະເທດ;
8. ປະສານສົມທົບ, ຊຸກຍູ້ບັນດາກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງກ່ຽວກັບການຈັດຕັ້ງປະຕິບັດການຟື້ນຟູ ແລະ ການລົ້ມລະລາຍຂອງວິສາຫະກິດ;
9. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການດຳເນີນຄະດີຟື້ນຟູ ແລະ ລົ້ມລະລາຍຂອງວິສາຫະກິດ ລວມທັງການລົ້ມລະລາຍຂ້າມແດນ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 92 (ໃໝ່) ສິດ ແລະ ໜ້າ​ທີ່ຂອງກະ​ຊວງຍຸ​ຕິ​ທຳ**

ໃນການຄຸ້ມຄອງການຟື້ນຟູ ແລະ ການລົ້ມລະລາຍຂອງວິສາຫະກິດ ກະຊວງຍຸຕິທຳ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າອອກນິຕິກຳກ່ຽວກັບການຄຸ້ມຄອງຜູ້ຄວບຄຸມຊັບສິນ ແລະ ນິຕິກຳອື່ນ ທີ່ຢູ່ໃນຄວາມຮັບຜິດຊອບຂອງຕົນ;
2. ໂຄສະນາ ເຜີຍແຜ່ ກົດໝາຍ ແລະ ນິຕິກຳກ່ຽວກັບການຟື້ນຟູ ແລະ ການລົ້ມລະລາຍຂອງວິສາຫະກິດ;
3. ສ້າງ ແລະ ພັດທະນາ ວິຊາຊີບການຄວບຄຸມຊັບສິນ ແລະ ຜູ້ຄວບຄຸມຊັບສິນ ໃຫ້ມີຄວາມຮູ້, ຄວາມສາມາດ, ຈັນຍາບັນ ແລະ ສາມາດປະຕິບັດສຳເລັດໜ້າທີ່ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດ ໝາຍອື່ນທີ່ກ່ຽວຂ້ອງ;
4. ພິຈາລະນາອະນຸຍາດ ໃຫ້ເປັນຜູ້ຄວບຄຸມຊັບສິນ ແລະ ສ້າງບັນຊີຜູ້ຄວບຄຸມຊັບສິນ ໃນຂອບເຂດທົ່ວປະເທດ ພ້ອມທັງຕິດຕາມການເຄື່ອນໄຫວວຽກງານຂອງຜູ້ຄວບຄຸມຊັບສິນ;
5. ປະສານສົມທົບ, ຊຸກຍູ້ບັນດາກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວ ຂ້ອງກ່ຽວກັບການຄຸ້ມ​ຄອງ​ຜູ້​ຄວ​ບ​ຄຸມ​ຊັບ​ສິນ;
6. ພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບການຟື້ນຟູ ແລະ ການລົ້ມລະລາຍຂອງວິສາຫະກິດ;
7. ສະຫຼຸບ ແລະ ລາຍງານການເຄື່ອນໄຫວວຽກງານຂອງຕົນຕໍ່ລັດຖະບານ ຢ່າງເປັນປົກກະຕິ;
8. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 93 (ໃໝ່) ສິດ ແລະ ໜ້າ​ທີ່ຂອງກະຊວງ ແລະ ອົງການອື່ນ**

ກະຊວງ, ອົງການ ແລະ ອົງການປົກຄອງທ້ອງຖິ່ນ ມີ ສິດ ແລະ ໜ້າທີ່ ປະສານສົມທົບ ແລະ ໃຫ້ ການຮ່ວມມືກັບສານປະຊາຊົນສູງສຸດ ແລະ ກະຊວງຍຸຕິທຳ ໃນການຄຸ້ມຄອງການຟື້ນຟູ ແລະ ການລົ້ມລະລາຍ ຂອງວິສາຫະກິດ ຕາມພາລະບົດບາດຂອງຕົນ.

**ໝວດ​ທີ 2   
ການກວດກາການຟື້ນຟູ ແລະ ການລົ້ມລະລາຍຂອງວິ​ສາ​ຫະ​ກິດ**

**ມາດຕາ 94 (ໃໝ່) ອົງການກວດກາການຟື້ນຟູ ແລະ ການລົ້ມລະລາຍຂອງ​ວິ​ສາ​ຫະ​ກິດ**

ອົງການກວດກາການຟື້ນຟູ ແລະ ການລົ້ມລະລາຍຂອງ​ວິ​ສາ​ຫະ​ກິດ ປະ​ກອບ​ດ້ວຍ:

1. ອົງການກວດກາພາຍໃນ ຊຶ່ງ​​​ແມ່ນ ອົງການດຽວກັນກັບອົງການຄຸ້ມຄອງການຟື້ນຟູ ແລະ ການລົ້ມລະລາຍຂອງວິສາຫະກິດ ຕາມທີ່ໄດ້ກຳນົດໄວ້ໃນມາດຕາ 90 ຂອງກົດ​ໝາຍສະບັບນີ້.
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການໄອຍະການປະຊາຊົນ, ອົງການກວດກາລັດ ແລະ ອົງການກວດສອບແຫ່ງລັດ.

**ມາດຕາ 95 (ໃໝ່) ເນື້ອໃນການກວດກາ**

ການກວດກາການຟື້ນຟູ ແລະ ການລົ້ມລະລາຍຂອງ​ວິ​ສາ​ຫະ​ກິດ ​ມີເນື້ອໃນ ດັ່ງ​ນີ້:

1. ຄວາມສອດຄ່ອງກັບ​ກົດ​ໝາຍ ແລະ ລະບຽບການກ່ຽວກັບການຟື້ນຟູ ແລະ ການລົ້ມ​ລະ​ລາຍ​ຂອງວິ​ສາ​ຫະ​ກິດ;
2. ການນຳໃຊ້ສິດ ແລະ ປະຕິບັດໜ້າ​ທີ່ຂອງອົງການຄຸ້ມຄອງການຟື້ນຟູ ແລະ ການລົ້ມລະລາຍຂອງ​ວິ​ສາ​ຫະ​ກິດ​;
3. ການຈັດຕັ້ງ ແລະ ການເຄື່ອນໄຫວຂອງຜູ້​ຄວບ​ຄຸມຊັບສິນ, ການປົກປ້ອງສິດ ແລະ ​ຜົນ​ປະ​ໂຫຍດຂອງ​ເຈົ້າ​ໜີ້, ວິສາຫະກິດ​ລູກ​ໜີ້ ແລະ ບຸກຄົນອື່ນທີ່ກ່ຽວຂ້ອງ.

**ມາດຕາ 96 (ໃໝ່) ຮູບການການກວດກາ**

ການກວດກາ ມີ ສາມ ຮູບການ ດັ່ງນີ້:

1. ການກວດກາຕາມປົກກະຕິ ຊຶ່ງ​​​ແມ່ນ ການກວດກາຕາມແຜນການ ແລະ ມີກຳນົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງຫນ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ລ່ວງໜ້າ ຢ່າງໜ້ອຍ ຊາວສີ່ຊົ່ວໂມງ;
3. ການກວດກາແບບກະທັນຫັນ ຊຶ່ງ​​​ແມ່ນການກວດກາທີ່ຮີບດ່ວນ ໂດຍບໍ່ມີການແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ການດຳເນີນການກວດກາ ຕ້ອງປະ​ຕິ​ບັດ​ຕາມກົດ​ໝາຍ ແລະ ລະບຽບການຢ່າງເຂັ້ມງວດ.

**ພາກ​ທີ X**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 97 (ໃໝ່) ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ປະຕິບັດນະໂຍບາຍອື່ນ ຕາມລະບຽບການ.

**ມາດຕາ 98 (ໃໝ່) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ລົງໂທດທາງອາຍາ ຕາມກົດໝາຍ.

**ມາດຕາ 99 (​ປັບ​ປຸງ) ມາດຕະການຕໍ່ເຈົ້າຂອງ, ຜູ້ອຳນວຍການ ຫຼື ຜູ້ບໍລິຫານຂອງວິສາຫະກິດລູກໜີ້**

ຖ້າຜູ້ຄວບຄຸມຊັບສິນ ຫາກກວດກາເຫັນວ່າ ກ່ອນການຮ້ອງຂໍ ຫຼື ຮ້ອງຟ້ອງ ໃຫ້ສານພິຈາລະນາຕັດສີນການລົ້ມລະລາຍຂອງວິສາຫະກິດ, ເຈົ້າຂອງ, ຜູ້ອຳນວຍການ ຫຼື ຜູ້ບໍລິຫານຂອງວິສາຫະກິດລູກໜີ້ ໄດ້ເຊື່ອງ ອຳເອກະສານບັນຊີ, ເຊື່ອງອຳຊັບສິນ, ຍົກຍ້າຍ, ໂອນຊັບສິນ, ເພີ່ມໜີ້ສິນໂດຍບໍ່ຖືກຕ້ອງ, ເຮັດສັນຍາຄ້ຳປະກັນໃຫ້ໜີ້ສິນທີ່ບໍ່ມີການຄ້ຳປະກັນ, ລົບລ້າງ ຫຼື ຫຼຸດຜ່ອນສິດທວງໜີ້ຕ້ອງຮັບຂອງວິສາຫະກິດລູກໜີ້ ເຈົ້າຂອງ, ຜູ້ອຳນວຍ ການ ຫຼື ຜູ້ບໍລິຫານນັ້ນ ຈະຖືກດຳເນີນຄະດີຕາມກົດໝາຍ.

ໃນກໍລະນີສານ ໄດ້ມີຄຳສັ່ງໃຫ້ຄວບຄຸມຊັບສິນແລ້ວ ແຕ່ເຈົ້າຂອງ, ຜູ້ອຳນວຍການ ຫຼື ຜູ້ບໍລິ ຫານຂອງວິສາຫະກິດລູກໜີ້ ຫາກຍັງດຳເນີນທຸລະກິດ, ຮັບສິນເຊື່ອ ຫຼື ກະທຳອື່ນ ໂດຍບໍ່ໄດ້ຮັບອະນຸຍາດຈາກສານ ຫຼື ຜູ້ຄວບຄຸມຊັບສິນ ຕ້ອງຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ, ຖືກປົດສິດໃນການບໍລິຫານ ຫຼື ຖືກມາດຕະ ການອື່ນ.

ໃນກໍລະນີສາເຫດຂອງການລົ້ມລະລາຍຂອງວິສາຫະກິດລູກໜີ້ ແມ່ນ ຍ້ອນການບໍລິຫານຜິດ ພາດຂອງເຈົ້າຂອງ, ຜູ້ອຳນວຍການ ຫຼື ຜູ້ບໍລິຫານແລ້ວ ຜູ້ກ່ຽວຈະຖືກມາດຕະການຫ້າມດຳລົງຕຳແໜ່ງເປັນຜູ້ ອຳນວຍການ ຫຼື ຜູ້ບໍລິຫານໃນວິສາຫະກິດໃດໜຶ່ງ ເປັນເວລາ ສາມປີ ນັບແຕ່ວັນທີ່ສານຕັດສີນໃຫ້ວິສາຫະກິດລົ້ມລະລາຍ ເປັນຕົ້ນໄປ.

**ມາດຕາ 100 (​ປັບ​ປຸງ) ມາດຕະການຕໍ່ຜູ້ຄວບຄຸມຊັບສິນ**

ຜູ້ຄວບຄຸມຊັບສິນ ຫາກໄດ້ລະເມີດກົດໝາຍສະບັບນີ້ ໃນໄລຍະເວລາທີ່ປະຕິບັດໜ້າທີ່ຂອງຕົນນັ້ນ ສານມີສິດປົດຜູ້ຄວບຄຸມຊັບສິນ ພ້ອມທັງພິຈາລະນາຕັດສີນ ໃຫ້ຜູ້ກ່ຽວຮັບຜິດຊອບຕໍ່ຄວາມເສຍຫາຍທີ່ເກີດຂຶ້ນ ຫຼື ລົງໂທດທາງອາຍາ ຕາມກົດໝາຍ.

**ມາດຕາ 101 (​ປັບ​ປຸງ) ມາດຕະການຕໍ່ບຸກຄົນ, ນິຕິບຸກຄົນ ຫຼື ການຈັດຕັ້ງ**

ບຸກຄົນ, ນິຕິບຸກຄົນ ຫຼື ການຈັດຕັ້ງໃດ ຫາກອ້າງຕົນວ່າເປັນເຈົ້າໜີ້ຂອງວິສາຫະກິດທີ່ຮ້ອງຂໍ ຫຼື ຖືກຮ້ອງຟ້ອງໃຫ້ລົ້ມລະລາຍ ໂດຍບໍ່ມີມູນຄວາມຈິງ ຫຼື ຮ້ອງຟ້ອງ ດ້ວຍ​ຄວາມບໍ່​ບໍ​ລິ​ສຸດ​ໃຈ ແລະ ​ມີຈຸດປະສົງ​ເພື່ອເຮັດໃຫ້ວິສາຫະກິດໃດໜຶ່ງ ມີຄວາມເສຍຫາຍຈະຖືກດຳເນີນຄະດີຕາມກົດໝາຍ.

**ພາກ​ທີ XI  
ບົດບັນຍັດສຸດທ້າຍ­**

**ມາດຕາ 102 (​ປັບ​ປຸງ) ການຈັດຕັ້ງປະຕິບັດ­**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ແລະ ສານປະຊາຊົນສູງສຸດ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 103 (​ປັບ​ປຸງ) ຜົນສັກສິດ­**

ກົດໝາຍສະບັບນີ້ ມີຜົນສັກສິດ ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນ ກົດໝາຍວ່າດ້ວຍການລົ້ມລະລາຍຂອງວິສາຫະກິດ ສະບັບ ເລກທີ 06/94, ລົງວັນທີ 14 ຕຸລາ 1994.

**ປະທານສະພາແຫ່ງຊາດ**