**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 12 /ສພຊ

ນະຄອນຫຼວງວຽງຈັນ, ວັນທີ 17 ພະຈິກ 2021

**ກົດໝາຍ**

**ວ່າດ້ວຍການປະຕິບັດຄຳຕັດສີນຂອງສານ**

**(ສະບັບປັບປຸງ)**

# **ພາກທີ I**

# **ບົດບັນຍັດທົ່ວໄປ**

### **ມາດຕາ 1 (ປັບປຸງ) ຈຸດປະສົງ**

ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ໃນການປະຕິບັດຄຳຕັດສີນຄະດີແພ່ງ, ຄະດີອາຍາ ກ່ຽວກັບຄ່າເສຍຫາຍທາງແພ່ງ, ໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງ ແລະ ໂທດດັດສ້າງໂດຍບໍ່ຕັດອິດສະລະພາບເພື່ອເຮັດໃຫ້ຄໍາຕັດສີນຂອງສານໄດ້ຮັບການປະຕິບັດຢ່າງເຂັ້ມງວດ, ຖືກຕ້ອງ, ວ່ອງໄວ ແລະ ເປັນເອກະພາບ ໃນຂອບເຂດທົ່ວປະເທດ ແນໃສ່ເພີ່ມທະວີຄວາມສັກສິດຂອງອຳນາດລັດ ແລະ ກົດໝາຍ, ປົກປ້ອງສິດ, ຜົນປະໂຫຍດຂອງລັດ, ສິດຜົນປະໂຫຍດອັນຊອບທຳ ຂອງບຸກຄົນ, ລວມໝູ່ ແລະ ການຈັດຕັ້ງ, ປະກອບສ່ວນເຮັດໃຫ້ສັງຄົມມີຄວາມສະຫງົບ, ເປັນລະບຽບຮຽບຮ້ອຍ ແລະ ຍຸຕິທຳ, ສ້າງລັດທີ່ປົກຄອງດ້ວຍກົດໝາຍຢ່າງແທ້ຈິງ.

### **ມາດຕາ 2 (ປັບປຸງ) ການປະຕິບັດຄໍາຕັດສີນຂອງສານ**

ການປະຕິບັດຄຳຕັດສີນຂອງສານ ແມ່ນ ການເຄື່ອນໄຫວຂອງອົງການປະຕິບັດຄຳຕັດສີນຂອງສານ ແລະ/ຫຼື ຄູ່ຄວາມໃນການນຳເອົາຄຳສັ່ງ, ຄຳຊີ້ຂາດ, ຄຳຕັດສີນ ແລະ ຄຳພິພາກສາ ຂອງສານທີ່ໃຊ້ໄດ້ຢ່າງເດັດຂາດ ຕາມທີ່ໄດ້ກໍານົດໄວ້ໃນມາດຕາ 9 ຂອງກົດໝາຍສະບັບນີ້ ມາປະຕິບັດໃຫ້ຖືກຕ້ອງ ແລະ ປາກົດຜົນເປັນຈິງ ເພື່ອຟື້ນຟູສິດ ແລະ ຜົນປະໂຫຍດຂອງລັດ, ລວມໝູ່, ການຈັດຕັ້ງ ແລະ ບຸກຄົນ ທີ່ຖືກລະເມີດ ຫຼື ສູນເສຍໄປ.

### **ມາດຕາ 3 (ປັບປຸງ) ການອະທິບາຍຄໍາສັບ**

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ບົດບັນທຶກການໄກ່ເກ່ຍຂອງສານ** ໝາຍເຖິງ ເອກະສານຢັ້ງຢືນຜົນການໄກ່ເກ່ຍຂອງສານ;
2. **ຜົນການແກ້ໄຂຂໍ້ຂັດແຍ່ງທາງດ້ານເສດຖະກິດ** ໝາຍເຖິງ ການຕົກລົງຂອງຄູ່ກໍລະນີໃນການໄກ່ເກ່ຍ, ການຕົກລົງຂອງຄູ່ກໍລະນີ ກ່ອນການຕັດສີນ, ຄໍາຕັດສີນຂອງກໍາມະການຕັດສີນ;
3. **ຄຳຕັດສີນຂອງກຳມະການຕັດສີນພາຍໃນ** ໝາຍເຖິງ ຄຳຕັດສີນ ຂອງຜູ້ຕັດສີນ ຫຼື ກຳມະ ການຕັດສີນ ຂອງອົົງການແກ້ໄຂຂໍ້ຂັດແຍ່ງທາງດ້ານເສດຖະກິດ ຂອງ ສປປ ລາວ ຕາມກົດໝາຍວ່າດ້ວຍການແກ້ໄຂຂໍ້ຂັດແຍ່ງທາງດ້ານເສດຖະກິດ;
4. **ຜູ້ຖືກປະຕິບັດຄຳຕັດສີນຂອງສານ** ໝາຍເຖິງ ຜູ້ມີພັນທະປະຕິບັດສິ່ງໃດໜຶ່ງ ຕາມທີ່ໄດ້ກໍານົດໄວ້ໃນຄຳຕັດສີນຂອງສານ;
5. **ການຍຶດຊັບ** ໝາຍເຖິງ ການເອົາຊັບເຄື່ອນທີ່ມາໄວ້ເປັນຂອງກາງ ຕາມຄໍາສັ່ງຂອງອົງການສືບສວນ-ສອບສວນ, ອົງການໄອຍະການປະຊາຊົນ, ສານປະຊາຊົນ ແລະ ອົງການປະຕິບັດຄໍາຕັດສີນຂອງສານ;
6. **ການອາຍັດຊັບ** ໝາຍເຖິງ ການບໍ່ອະນຸຍາດໃຫ້ຊື້, ຂາຍ, ມອບ, ໂອນ, ແລກປ່ຽນ, ຈໍານໍາ, ຈໍານອງ, ຄໍ້າປະກັນ, ຕໍ່ເຕີມ, ສ້ອມແປງ, ທໍາລາຍ ຫຼື ປ່ຽນແປງ ແລະ ອື່ນໆ ກ່ຽວກັບຊັບເຄື່ອນທີ່ ຫຼື ຊັບຄົງທີ່ ລວມທັງບັນຊີເງິນຝາກໃນທະນາຄານ ທີ່ພົວພັນກັບຄະດີ ຕາມຄໍາສັ່ງຂອງອົງການສືບສວນ-ສອບສວນ, ອົງ ການໄອຍະການປະຊາຊົນ, ສານປະຊາຊົນ ແລະ ອົງການປະຕິບັດຄໍາຕັດສີນຂອງສານ;
7. **ການຮິບຊັບ** ໝາຍເຖິງ ການເອົາຊັບທັງໝົດ ຫຼື ສ່ວນໃດສ່ວນໜຶ່ງ ທີ່ເປັນກໍາມະສິດຂອງຜູ້ກະທໍາຜິດເປັນຂອງລັດ ຕາມຄຳຕັດສີນຂອງສານ ໂດຍບໍ່ມີການໃຊ້ແທນ;
8. **ການຮິບວັດຖຸສິ່ງຂອງ** ໝາຍເຖິງ ການເອົາຊັບ, ວັດຖຸສິ່ງຂອງ ທີ່ພົວພັນກັບການກະທຳຜິດ, ນຳໃຊ້ເຂົ້າໃນການກະທຳຜິດ ຫຼື ໄດ້ມາຈາກການກະທຳຜິດເປັນຂອງລັດ ຫຼື ທຳລາຍຖິ້ມ ຕາມຄຳຕັດສີນຂອງສານ;
9. **ເງິນຮິບ ໝາຍເຖິງ** ເງິນທີ່ສານຕັດສີນໃຫ້ຮິບເປັນຂອງລັດ;
10. **ການໂຈະການປະຕິບັດຄຳຕັດສີນ** ໝາຍເຖິງ ການຢຸດ ການປະຕິບັດຄໍາຕັດສີນຂອງສານໄວ້ຊົ່ວຄາວ ເມື່ອໝົດສາເຫດຂອງການໂຈະແລ້ວ ກໍຕ້ອງສືບຕໍ່ປະຕິບັດ;
11. **ການປ່ຽນແປງການປະຕິບັດຄຳຕັດສີນ** ໝາຍເຖິງ ການປ່ຽນແປງການປະຕິບັດຄໍາຕັດສີນຂອງສານ ສ່ວນໃດສ່ວນໜຶ່ງ ຫຼື ທັງໝົດ ທີ່ເຫັນວ່າບໍ່ຖືກຕ້ອງ, ບໍ່ສອດຄ່ອງກັບຄຳຕັດສີນຂອງສານ ຫຼື ກົດ ໝາຍ;
12. **ການຍົກເລີກການປະຕິບັດຄຳຕັດສີນ** ໝາຍເຖິງ ການຢຸດເຊົາການປະຕິບັດຄໍາຕັດສີນຂອງສານ ກ່ຽວກັບການຈ່າຍຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ ຕາມຄຳຕັດສີນຍົກເລີກຂອງສານ;
13. **ການລົບລ້າງການປະຕິບັດຄຳຕັດສີນ** ໝາຍເຖິງ ການຍົກເລີກທັງໝົດການປະຕິບັດຄໍາຕັດສີນຂອງສານ ຜ່ານມາແຕ່ຕົ້ນຕະຫຼອດປາຍ;
14. **ການປະຕິບັດພາງ** ໝາຍເຖິງ ການປະຕິບັດຄໍາຕັດສີນຂອງສານ ສ່ວນໃດສ່ວນໜຶ່ງ ທີ່ເຫັນວ່າມີຄວາມຈຳເປັນຮີບດ່ວນກ່ອນຄຳຕັດສີນ ຫຼື ຄຳພິພາກສານັ້ນ ໃຊ້ໄດ້ຢ່າງເດັດຂາດ ຕາມຄຳຕັດສີນຂອງສານຂັ້ນຕົ້ນ ຫຼື ຂັ້ນອຸທອນ.

### **ມາດຕາ 4 (​ໃໝ່) ນະ​ໂຍບາຍຂອງລັດ ​ກ່ຽວ​ກັບ​ການ​ປະຕິບັດ​ຄຳ​ຕັດ​ສີນຂອງ​ສານ**

ລັດ ​ສ້າງ​ເງື່ອນ​ໄຂ​ອຳນວຍຄວາມສະດວກ ​ໃຫ້​ແກ່​​ການ​ປະຕິບັດ​ຄຳຕັດສີນ​ຂອງສານ ດ້ວຍ​ການວາງ​ນະ​ໂຍບາຍ, ກຳນົດ​ລະບຽບ​ການ, ສະໜອງ​ງົບປະມານ, ປະກອບ​ບຸກຄະລາ​ກອນ, ພາຫະນະ ​ແລະ ວັດຖູປະກອນ​ຮັບ​ໃຊ້​ ​ເພື່ອ​ເຮັດ​ໃຫ້ວຽກງານດັ່ງກ່າວ ມີ​ຄວາມ​ວ່ອງ​ໄວ, ຖືກຕ້ອງ ​ແລະ ​ເປັນ​ທຳ.

ລັດ ສົ່ງ​ເສີມ​ການ​ໂຄສະນາ, ສຶກສາ​ອົບຮົມ​ ​ໃຫ້​ພົນລະ​ເມືອງ, ​ການຈັດຕັ້ງຂອງ​ລັດ, ຂອງ​ສັງຄົມ, ວິ​ສາ​ຫະກິດ ຮັບ​ຮູ້, ​ເຂົ້າ​ໃຈ ​ແລະ ​ໃຫ້ການ​ຮ່ວມມື​​ໃນ​ການປະຕິບັດ​ຄຳ​ຕັດ​ສີນ​ຂອງ​ສານ.

ລັດ ຊຸກຍູ້ ໃຫ້ຄູ່ຄວາມ ປະຕິບັດຄຳຕັດສີນຂອງສານດ້ວຍຄວາມສະໝັກໃຈ.

### **ມາດຕາ 5 (ປັບປຸງ) ຫຼັັກການໃນການປະຕິບັດຄຳຕັດສີນຂອງສານ**

ຫຼັກການໃນການປະຕິບັດຄຳຕັດສີນຂອງສານ ມີ ດັ່ງນີ້:

1. ຖືກຕ້ອງຕາມກົດໝາຍ, ຄຳຕັດສີນຂອງສານ ແລະ ຄວາມເປັນຈິງ;
2. ປະຕິບັດດ້ວຍຄວາມສະໝັກໃຈ;
3. ສະເໝີພາບ;
4. ສຶກສາອົບຮົມ;
5. ເຂັ້ມງວດ, ເດັດຂາດ, ວ່ອງໄວ, ໂປ່ງໃສ ແລະ ຍຸຕິທຳ;
6. ປະສານສົມທົບ.

### **ມາດຕາ 6 (ໃໝ່) ການຮ່ວມມືສາກົນ**

ລັດ​ ສົ່ງ​ເສີມ​ການ​ພົວພັນ ​ຮ່ວມ​ມືກັບ​ຕ່າງປະ​ເທດ, ພາກ​ພື້ນ ​ແລະ ສາກົນ ​ກ່ຽວ​ກັບ​ການ​ປະຕິບັດ​ຄຳ​ຕັດ​ສີນ​ຂອງ​ສານ ດ້ວຍ​ການ​ແລກປ່ຽນ​ບົດຮຽນ, ຂໍ້​ມູນ​ ຂ່າວສານ, ​ເຕັກ​ໂນ​ໂລ​ຊີ, ຍົກລະດັບ​ຄວາມ​ຮູ້, ຄວາມ​ສາມາດ ​ໃຫ້​ແກ່​ພະນັກງານປະຕິບັດ​ຄຳ​ຕັດ​ສີນຂອງສານ ​ໂດຍ​ສອດຄ່ອງ​ກັບ​ສົນທິສັນຍາ ທີ່ ສປປ ລາວ ​ເປັນ​ພາຄີ.

# **ພາກທີ II**

# **ຄໍາຕັດສີນຂອງສານ**

### **ມາດຕາ 7 (ໃໝ່) ຄຳຕັດສີນຂອງສານ**

ຄຳຕັດສີນຂອງສານ ແມ່ນ ຄຳຕົກລົງຂອງສານ ຊຶ່ງປະກອບດ້ວຍ ຄຳສັ່ງ, ຄຳຊີ້ຂາດ, ຄຳຕັດສີນ ແລະ ຄຳພິພາກສາ ຂອງສານ.

### **ມາດຕາ 8 (ປັບປຸງ) ຄໍາຕັດສີນຂອງສານ ທີ່ໃຊ້ໄດ້ຢ່າງເດັດຂາດ**

ຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ ແມ່ນ ຄຳຕັດສີນ ຫຼື ຄໍາພິພາກສາ ຊຶ່ງຄູ່ຄວາມ, ບຸກຄົນທີສາມ ບໍ່ໄດ້ຂໍອຸທອນ, ບໍ່ໄດ້ຂໍລົບລ້າງ ຫຼື ຫົວໜ້າອົງການໄອຍະການປະຊາຊົນ ບໍ່ໄດ້ສະເໜີຄັດຄ້ານ; ຄຳຊີ້ຂາດ, ຄໍາພິພາກສາຂອງສານປະຊາຊົນສູງສຸດ; ຄໍາສັ່ງໃຫ້ປະຕິບັດຜົນການໄກ່ເກ່ຍຂອງສານ; ຄໍາຊີ້ຂາດກ່ຽວກັບການປະຕິບັດບົດບັນທຶກການໄກ່ເກ່ຍ ຫຼື ຄໍາຕັດສີນຂອງກໍາມະການຕັດສີນພາຍໃນ; ຄໍາຕັດສີນຮັບຮູ້ຄໍາຕັດສີນຂອງສານຕ່າງປະເທດ ຫຼື ຄຳຕັດສີນຢັ້ງຢືນ ຄຳຕັດສີນຂອງກຳມະການຕັດສີນຕ່າງປະເທດ.

### **ມາດຕາ 9 (ປັບປຸງ) ຄໍາຕັດສີນຂອງສານທີ່ນໍາມາປະຕິບັດ**

ຄຳຕັດສີນຂອງສານທີ່ນຳມາປະຕິບັດ ມີ ດັ່ງນີ້:

1. ຄຳຕັດສີນ ແລະ ຄຳພິພາກສາຄະດີແພ່ງ ທີ່ໃຊ້ໄດ້ຢ່າງເດັດຂາດ;
2. ຄຳຕັດສີນ ແລະ ຄຳພິພາກສາຄະດີອາຍາ ທີ່ໃຊ້ໄດ້ຢ່າງເດັດຂາດ ກ່ຽວກັບຄ່າເສຍຫາຍທາງແພ່ງ, ໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງ ແລະ ໂທດດັດສ້າງໂດຍບໍ່ຕັດອິດສະລະພາບ;
3. ຄຳຊີ້ຂາດ ແລະ ຄຳພິພາກສາຄະດີແພ່ງ ຂອງສານປະຊາຊົນສູງສຸດ ທີ່ບໍ່ສົ່ງຄະດີໃຫ້ສານຂັ້ນລຸ່ມພິຈາລະນາຄືນໃໝ່;
4. ຄຳຊີ້ຂາດ ແລະ ຄຳພິພາກສາຄະດີອາຍາ ຂອງສານປະຊາຊົນສູງສຸດ ທີ່ບໍ່ສົ່ງຄະດີໃຫ້ສານຂັ້ນລຸ່ມພິຈາລະນາຄືນໃໝ່ ກ່ຽວກັບຄ່າເສຍຫາຍທາງແພ່ງ, ໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງ ແລະ ໂທດດັດສ້າງໂດຍບໍ່ຕັດອິດສະລະພາບ;
5. ຄຳຕັດສີນ ຫຼື ຄຳພິພາກສາ ໃຫ້ປະຕິບັດພາງ;
6. ຄຳສັ່ງ ໃຫ້ປະຕິບັດບົດບັນທຶກການໄກ່ເກ່ຍຂອງສານ;
7. ຄຳຊີ້ຂາດ ໃຫ້ປະຕິບັດບົດບັນທຶກການໄກ່ເກ່ຍ ແລະ ຄຳຕັດສີນ ຂອງອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;
8. ຄຳຕັດສີນ ຫຼື ຄຳພິພາກສາຮັບຮູ້ ຄຳຕັດສີນຂອງສານຕ່າງປະເທດ;
9. ຄຳຕັດສີນ ຫຼື ຄຳພິພາກສາຢັ້ງຢືນ ຄຳຕັດສີນຂອງກຳມະການຕັດສີນຕ່າງປະເທດ ຫຼື ສາກົນ.

### **ມາດຕາ 10 (ປັບປຸງ) ຜົນບັງຄັບປະຕິບັດຂອງຄໍາຕັດສີນຂອງສານ**

ຄຳຕັດສີນຂອງສານ ທີ່ໄດ້ກຳນົດໄວ້ໃນມາດຕາ 9 ຂອງກົດໝາຍສະບັບນີ້ ມີຜົນບັງຄັບຕໍ່ບຸກຄົນ ແລະ ອົງການຈັດຕັ້ງທີ່ກ່ຽວຂ້ອງ ຊຶ່ງຕ້ອງໄດ້ປະຕິບັດຢ່າງເຂັ້ມງວດ.

ທຸກອົງການຈັດຕັ້ງພັກ, ອົງການຈັດຕັ້ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ອົງການຈັດຕັ້ງສາກົນ, ວິສາຫະກິດ ແລະ ພົນລະເມືອງທຸກຄົນ ຕ້ອງເຄົາລົບ ພ້ອມທັງມີພັນທະໃຫ້ການຮ່ວມມື, ຊ່ວຍເຫຼືອອັນຈຳເປັນ ຕໍ່ການປະຕິບັດຄຳຕັດສີນຂອງສານ.

### **ມາດຕາ 11 (ປັບປຸງ) ການສົ່ງຄໍາຕັດສີນຂອງສານ**

ສານປະຊາຊົນທີ່ກ່ຽວຂ້ອງ ຕ້ອງສົ່ງຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດແລ້ວ ໃຫ້ອົງການປະຕິບັດຄໍາຕັດສີນຂອງສານ, ອົງການໄອຍະການປະຊາຊົນ ແລະ ຂະແໜງການປ້ອງກັນຄວາມສະຫງົບ ສຳລັບຄຳຕັດສີນຄະດີອາຍາ ພາຍໃນເວລາ ສາມສິບວັນ ນັບແຕ່ວັນຄຳຕັດສີນໃຊ້ໄດ້ຢ່າງເດັດຂາດ ເປັນຕົ້ນໄປ.

### **ມາດຕາ 12 (ປັບປຸງ) ການຖອນຕົວ ແລະ ການຄ້ານຕົວ**

ພະນັກງານປະຕິບັດຄຳຕັດສີນຂອງສານ ມີສິດຖອນຕົວອອກຈາກການປະຕິບັດຄຳຕັດສີນຂອງສານ ຖ້າຫາກເຫັນວ່າຕົນເປັນຍາດພີ່ນ້ອງ, ມີຜົນປະໂຫຍດຮ່ວມ ຫຼື ມີຂໍ້ຂັດແຍ່ງກັບຄູ່ຄວາມຝ່າຍໃດໜຶ່ງ. ພະນັກງານປະຕິບັດຄຳຕັດສີນຂອງສານ ທີ່ຈະຖອນຕົວຕ້ອງສະເໜີເຈດຈຳນົງຂອງຕົນ ພ້ອມດ້ວຍເຫດຜົນເປັນລາຍລັກອັກສອນ ຕໍ່ຫົວໜ້າກົມ, ກອງ ຫຼື ຫ້ອງປະຕິບັດຄຳຕັດສີນຂອງສານ ທີ່ກ່ຽວຂ້ອງ.

ຄູ່ຄວາມ ມີສິດຄ້ານຕົວພະນັກງານປະຕິບັດຄຳຕັດສີນຂອງສານ ຖ້າຫາກເຫັນວ່າມີສາເຫດຕາມທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້. ການຄ້ານຕົວ ຕ້ອງສະເໜີເຈດຈຳນົງຂອງຕົນພ້ອມດ້ວຍເຫດຜົນ ຢ່າງເປັນລາຍລັກອັກສອນ ຕໍ່ອົງການປະຕິບັດຄຳຕັດສີນຂອງສານ ເພື່ອພິຈາລະນາ.

ພາຍຫຼັງໄດ້ຮັບການສະເໜີຖອນຕົວ ຫຼື ຄ້ານຕົວ ອົງການປະຕິບັດຄຳຕັດສີນຂອງສານ ຕ້ອງພິຈາລະນາພາຍໃນເວລາ ສິບຫ້າວັນ, ຖ້າວ່າການສະເໜີຖອນຕົວ ຫຼື ຄ້ານຕົວ ຫາກມີເຫດຜົນພຽງພໍ ກໍໃຫ້ຖອນຕົວ ແລ້ວມອບຄະດີຢ່າງເປັນລາຍລັກອັກສອນ ໃຫ້ຜູ້ໃໝ່ສືບຕໍ່ປະຕິບັດ.

### **ມາດຕາ 13 (ໃໝ່) ພາສາ ທີ່ນໍາໃຊ້ເຂົ້າໃນການປະຕິບັດຄໍາຕັດສີນຂອງສານ**

ການປະຕິບັດຄຳຕັດສີນຂອງສານ ຕ້ອງນຳໃຊ້ພາສາລາວ, ໃນກໍລະນີມີເອກະສານເປັນພາສາຕ່າງປະເທດ, ພາສາເຜົ່າ ຫຼື ມີຜູ້ເຂົ້າຮ່ວມໃດໜຶ່ງ ໃນການປະຕິບັດຄໍາຕັດສີນຂອງສານ ຫາກບໍ່ຮູ້ພາສາລາວ ກໍໃຫ້ແປເປັນພາສາລາວ ຫຼື ມີຜູ້ແປພາສາ.

### **ມາດຕາ 14 (​ໃໝ່) ການ​ປົກ​ປ້ອງ**

ພະນັກງານ​ປະຕິບັດ​ຄຳ​ຕັດສີນຂອງ​ສານ ລວມທັງຜູ້​ເຂົ້າຮ່ວມ​ໃນ​ການປະຕິບັດ​ຄຳຕັດສີນຂອງ​ສານ ຕ້ອງ​ໄດ້​ຮັບ​ການ​ປົກ​ປ້ອງ​ຕາມ​​ກົດໝາຍ ຈາກ​ການ​ຂົ່ມຂູ່​ຕໍ່​ ຊີວິດ, ສຸຂະພາບ, ຊື່​ສຽງ, ກຽດສັກສີ, ຊັບ​ສິນ​ສ່ວນ​ຕົວ ຫຼື ຂອງ​ຄອບຄົວ.

# **ພາກທີ III**

# **ການປະຕິບັດຄໍາຕັດສີນຄະດີແພ່ງ**

## **ໝວດທີ​ 1**

## **ຮູບການປະຕິບັດ**

### **ມາດຕາ 15 (ໃໝ່) ຮູບການປະຕິບັດຄໍາຕັດສີນຂອງສານ**

ການປະຕິບັດຄຳຕັດສີນຂອງສານ ມີ ສອງຮູບການ ດັ່ງນີ້:

* + - 1. ການປະຕິບັດດ້ວຍຄວາມສະໝັກໃຈ;
      2. ການບັງຄັບປະຕິບັດ.

### **ມາດຕາ 16 (ໃໝ່) ການປະຕິບັດດ້ວຍຄວາມສະໝັກໃຈ**

ການປະຕິບັດດ້ວຍຄວາມສະໝັກໃຈ ແມ່ນ ການຕົກລົງຂອງຄູ່ຄວາມໃນການປະຕິບັດ ຫຼື ບໍ່ປະຕິບັດຕາມຄຳຕັດສີນຂອງສານ ຊຶ່ງການຕົກລົງນັ້ນ ຕ້ອງບໍ່ຂັດກັບກົດໝາຍ ແລະ ບໍ່ສ້າງຄວາມອັບປະໂຫຍດໃຫ້ແກ່ ລັດ, ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ.

### **ມາດຕາ 17 (ໃໝ່) ການບັງຄັບປະຕິບັດ**

ການບັງຄັບປະຕິບັດ ແມ່ນ ການນຳໃຊ້ສິດ ແລະ ໜ້າທີ່ ຕາມກົດໝາຍ ຂອງອົງການປະຕິບັດຄຳຕັດສີນຂອງສານ ເພື່ອບັງຄັບໃຫ້ຄູ່ຄວາມປະຕິບັດຕາມຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ ໃນກໍລະ ນີ ຄູ່ຄວາມບໍ່ປະຕິບັດດ້ວຍຄວາມສະໝັກໃຈ ຫຼື ບໍ່ປະຕິບັດຕາມການຕົກລົງ.

**ໝວດທີ 2**

## **ການປະຕິບັດດ້ວຍຄວາມສະໝັກໃຈ**

### **ມາດຕາ 18​ (ໃໝ່) ການແຈ້ງຄໍາຕັດສີນຂອງສານ**

ອົງການປະຕິບັດຄຳຕັດສີນຂອງສານ ຕ້ອງຮຽກຄູ່ຄວາມເຂົ້າມາ ເພື່ອແຈ້ງເນື້ອໃນຄຳຕັດສີນ ພ້ອມທັງແນະນຳ ແລະ ຊຸກຍູ້ໃຫ້ປະຕິບັດດ້ວຍຄວາມສະໝັກໃຈ ພາຍໃນເວລາ ຫ້າວັນ ລັດຖະການ ນັບແຕ່ວັນໄດ້ຮັບຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ ເປັນຕົ້ນໄປ, ການແຈ້ງດັ່ງກ່າວ ຕ້ອງເຮັດບົດບັນທຶກ, ລົງລາຍເຊັນ ຫຼື ແປະໂປ້ມືທຸກຄັ້ງ.

### **ມາດຕາ 19 (ໃໝ່) ວິທີການປະຕິບັດ**

ພາຍຫຼັງໄດ້ຮັບຊາບການແຈ້ງຄຳຕັດສີນຂອງສານແລ້ວ ຄູ່ຄວາມຕ້ອງດຳເນີນການປະຕິບັດຕາມວິທີ ດັ່ງນີ້:

1. ປຶກສາຫາລື ວິທີການປະຕິບັດດ້ວຍກັນເອງ;
2. ກໍານົດເວລາປະຕິບັດ;
3. ການຮັບປະກັນການປະຕິບັດ;
4. ບັນຫາອື່ນທີ່ກ່ຽວພັນກັບການປະຕິບັດ.

ໃນໄລຍະເວລາການປະຕິບັດດ້ວຍຄວາມສະໝັກໃຈ, ຄູ່ຄວາມ ມີສິດສະເໜີຕໍ່ອົງການປະຕິບັດຄຳຕັດສີນຂອງສານ ນຳໃຊ້ມາດຕະການ ຕາມທີ່ໄດ້ກຳນົດໄວ້ໃນມາດຕາ 53 ຂອງກົດໝາຍສະບັບນີ້.

ໃນກໍລະນີ ປະຕິບັດສຳເລັດແລ້ວ ອົງການປະຕິບັດຄຳຕັດສີນຂອງສານ ຈະຢັ້ງຢືນການປະຕິບັດຄຳຕັດສີນຂອງສານ ຕາມການຮ້ອງຂໍຂອງຄູ່ຄວາມຝ່າຍໃດໜຶ່ງ.

ສຳລັບການປະຕິບັດຄຳຕັດສີນຂອງສານ ກ່ຽວກັບຄ່າທຳນຽມສານ ໃຫ້ອົງການປະຕິບັດຄຳຕັດສີນຂອງສານ ນຳໄປຈັດຕັ້ງປະຕິບັດ ຕາມທີ່ໄດ້ກຳນົດໄວ້ໃນມາດຕາ 20 ຫາ ມາດຕາ 63 ຂອງກົດໝາຍສະບັບນີ້.

## **ໝວດທີ 3**

## **ການບັງຄັບປະຕິບັດ**

## **ກ. ການອອກຄຳສັ່ງປະຕິບັດຄຳຕັດສີນຂອງສານ**

### **ມາດຕາ 20 (ໃໝ່) ການອອກຄໍາສັ່ງປະຕິບັດຄໍາຕັດສີນຂອງສານ**

ຫົວໜ້າ ກົມ, ກອງ, ຫ້ອງປະຕິບັດຄໍາຕັດສີນຂອງສານ ຕ້ອງອອກຄໍາສັ່ງປະຕິບັດຄໍາຕັດສີນຂອງສານ ພາຍໃນເວລາ ຫ້າວັນ ລັດຖະການ ນັບແຕ່ວັນທີ່ຄູ່ຄວາມບໍ່ປະຕິບັດດ້ວຍຄວາມສະໝັກໃຈ ຫຼື ບໍ່ປະຕິບັດຕາມການຕົກລົງ ເປັນຕົ້ນໄປ.

ຄໍາສັ່ງປະຕິບັດຄໍາຕັດສີນຂອງສານ ຕ້ອງສົ່ງໃຫ້ຄູ່ຄວາມ, ບຸກຄົນທີສາມ ແລະ ອົງການໄອຍະການປະຊາຊົນທີ່ກ່ຽວຂ້ອງ.

### **ມາດຕາ 21 (ປັບປຸງ) ການຄົ້ນຄວ້າຄໍາຕັດສີນຂອງສານ**

ພາຍຫຼັງມີຄຳສັ່ງປະຕິບັດຄຳຕັດສີນຂອງສານແລ້ວ ພະນັກງານປະຕິບັດຄຳຕັດສີນຂອງສານ ຕ້ອງຄົ້ນຄວ້າຄຳຕັດສີນຂອງສານ ໃຫ້ລະອຽດ, ເຂົ້າໃຈ ພາຍໃນເວລາ ສິບວັນ ລັດຖະການ ພ້ອມກັນນັ້ນກໍກະກຽມເງື່ອນໄຂຕ່າງໆ ເພື່ອປະຕິບັດ ດັ່ງນີ້:

1. ສະຫຼຸບເນື້ອໃນຄຳຕັດສີນຂອງສານ ທີ່ຈະນຳມາປະຕິບັດ;
2. ສ້າງແຜນການ ກ່ຽວກັບການປະຕິບັດ;
3. ປະສານສົມທົບກັບພາກສ່ວນທີ່ກ່ຽວຂ້ອງ;
4. ກະກຽມເງື່ອນໄຂອື່ນທີ່ຖືກຕ້ອງ ຕາມກົດໝາຍ.

### **ມາດຕາ 22 (ໃໝ່) ການແຈ້ງໃຫ້ປະຕິບັດຄໍາຕັດສີນຂອງສານ**

ການແຈ້ງໃຫ້ປະຕິບັດຄໍາຕັດສີນຂອງສານ ປະຕິບັດ ດັ່ງນີ້:

1. ຮຽກຄູ່ຄວາມເຂົ້າມາອົງການປະຕິບັດຄໍາຕັດສີນຂອງສານ ພາຍໃນເວລາ ຫ້າວັນ ລັດຖະການ ນັບແຕ່ວັນໄດ້ຄົ້ນຄວ້າຄຳຕັດສີນສຳເລັດເພື່ອແຈ້ງເນື້ອໃນຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ ໃຫ້ຊາບ ພ້ອມທັງແນະນຳ ແລະ ຊຸກຍູ້ໃຫ້ປະຕິບັດ. ໃນເວລາຄູ່ຄວາມ ຫຼື ຜູ້ຖືກປະຕິບັດຄຳຕັດສີນຂອງສານ ເຂົ້າມາຮັບຊາບການແຈ້ງນັ້ນ ຕ້ອງເຮັດບົດບັນທຶກທຸກຄັ້ງ ພ້ອມທັງລົງລາຍເຊັນ ແລະ ແປະໂປ້ມື, ຖ້າຜູ້ກ່ຽວຫາກບໍ່ຍອມລົງລາຍເຊັນໃນບົດບັນທຶກ, ພະນັກງານປະຕິບັດຄໍາຕັດສີນຂອງສານ ຕ້ອງຂຽນລົງໃນບົດບັນທຶກນັ້ນໄວ້;
2. ໃນກໍລະນີ ຜູ້ຖືກປະຕິບັດຄໍາຕັດສີນຂອງສານ ບໍ່ເຂົ້າມາອົງການປະຕິບັດຄຳຕັດສີນຂອງສານ ຕາມໝາຍຮຽກ, ຊຶ່ງມີຂໍ້ມູນວ່າຜູ້ກ່ຽວບໍ່ຢູ່ໃນສະຖານທີ່ດັ່ງກ່າວ, ພະນັກງານປະຕິບັດຄໍາຕັດສີນຂອງສານ ຕ້ອງລົງໄປແຈ້ງກ່ຽວກັບການປະຕິບັດຄໍາຕັດສີນຂອງສານ ຕາມທີ່ຢູ່ຂອງຜູ້ຖືກປະຕິບັດຄໍາຕັດສີນຂອງສານ ໂດຍແຈ້ງໃຫ້ຍາດໃກ້ຊິດຜູ້ໃດໜຶ່ງ ທີ່ອາໄສຢູ່ຮ່ວມກັນກັບຜູ້ກ່ຽວ ເຊັ່ນ ຜົວ, ເມຍ, ພໍ່, ແມ່ ຫຼື ລູກ ແລະ ໃຫ້ຜູ້ຖືກແຈ້ງນັ້ນ ເຊັນຮັບຮູ້;
3. ໃນກໍລະນີ ບໍ່ສາມາດແຈ້ງໂດຍກົງ ຫຼື ໃຫ້ຍາດໃກ້ຊິດໄດ້ ໃຫ້ຕິດຄໍາສັ່ງປະຕິບັດຄໍາຕັດສີນຂອງສານ ຢູ່ອົງການປົກຄອງບ້ານ ແລະ ບ່ອນຢູ່ສຸດທ້າຍຂອງຜູ້ຖືກປະຕິບັດຄໍາຕັດສີນຂອງສານ ແລ້ວເຮັດບົດບັນທຶກຮ່ວມກັບອົງການປົກຄອງບ້ານ;
4. ໃນກໍລະນີ ຜູ້ຖືກປະຕິບັດຄໍາຕັດສີນຂອງສານ ມີທີ່ຢູ່ບໍ່ແນ່ນອນ ຫຼື ບໍ່ຮູ້ທີ່ຢູ່ຂອງຜູ້ກ່ຽວ ບົນພື້ນຖານການສະເໜີຂອງຄູ່ຄວາມໃດໜຶ່ງ ໃຫ້ແຈ້ງຜ່ານພາຫະນະສື່ມວນຊົນ ຕາມກົດໝາຍທີ່ກ່ຽວຂ້ອງ.

ການແຈ້ງຕາມທີ່ໄດ້ກຳນົດໄວ້ໃນຂໍ້ 3 ແລະ ຂໍ້ 4 ຂອງມາດຕານີ້ ໃຫ້ຖືວ່າຜູ້ຖືກປະຕິບັດຄຳຕັດສີນຂອງສານ ໄດ້ຮັບຊາບ ຫຼັງຈາກ ສິບວັນ ລັດຖະການ ນັບແຕ່ວັນໄດ້ແຈ້ງ ເປັນຕົ້ນໄປ.

### **ມາດຕາ 23 (ໃໝ່) ກຳນົດເວລາການປະຕິບັດຄຳຕັດສີນຂອງສານ**

ພາຍຫຼັງໄດ້ແຈ້ງໃຫ້ປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 22 ຂອງກົດໝາຍສະບັບນີ້ ຜູ້ຖືກປະຕິບັດຄໍາຕັດສີນຂອງສານ ຕ້ອງປະຕິບັດພັນທະຕ່າງໆຕາມຄຳຕັດສີນຂອງສານ ພາຍໃນເວລາ ສາມສິບວັນ ນັບແຕ່ວັນໄດ້ຮັບການແຈ້ງນັ້ນ ເປັນຕົ້ນໄປ.

ໃນກຳນົດເວລາດັ່ງກ່າວ ຖ້າຜູ້ຖືກປະຕິບັດຄຳຕັດສີນຂອງສານ ຫາກມີເຈດຕະນາຫຼົບຫຼີກການປະຕິບັດນັ້ນ ອົງການປະຕິບັດຄຳຕັດສີນຂອງສານ ກໍສາມາດ ກວດກາ, ຂຶ້ນບັນຊີ ຊັບສິນຂອງຜູ້ກ່ຽວ, ອອກຄຳສັ່ງອາຍັດຊັບ ຫຼື ຍຶດຊັບ ຖ້າວ່າມາດຕະການດັ່ງກ່າວ ຫາກຍັງບໍ່ທັນໄດ້ນຳໃຊ້ມາກ່ອນ.

ພາຍໃນເວລາ ສາມສິບວັນ ຖ້າຜູ້ຖືກປະຕິບັດຄຳຕັດສີນຂອງສານ ຫາກໄດ້ປະຕິບັດຄຳຕັດສີນຢ່າງຄົບຖ້ວນແລ້ວ ກໍຖືວ່າການປະຕິບັດຄຳຕັດສີນຂອງສານນັ້ນສິ້ນສຸດລົງ.

ໃນກໍລະນີ ຜູ້ຖືກປະຕິບັດຄຳຕັດສີນຂອງສານ ຫາກບໍ່ປະຕິບັດ ຫຼື ປະຕິບັດບໍ່ຄົບຖ້ວນ ພາຍໃນເວລາທີ່ກຳນົດໄວ້ໃນວັກທີໜຶ່ງ ຂອງມາດຕານີ້ ອົງການປະຕິບັດຄຳຕັດສີນຂອງສານ ສາມາດນຳໃຊ້ມາດຕະ ການໃດໜຶ່ງໃນການປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 53 ຂອງກົດໝາຍສະບັບນີ້.

### **ມາດຕາ 24 (ໃໝ່) ການກວດກາ ແລະ ຂຶ້ນບັນຊີຊັບ**

ໃນກໍລະນີ ຜູ້ຖືກປະຕິບັດຄຳຕັດສີນຂອງສານ ຫາກບໍ່ປະຕິບັດ ຫຼື ປະຕິບັດຍັງບໍ່ທັນຄົບຖ້ວນ ຕາມຄຳຕັດສີນຂອງສານ ໃຫ້ອົງການປະຕິບັດຄຳຕັດສີນຂອງສານ ອອກຄຳສັ່ງກວດກາ ແລະ ຂຶ້ນບັນຊີຊັບ ຂອງຜູ້ຖືກປະຕິບັດຄຳຕັດສີນຂອງສານ.

ພະນັກງານປະຕິບັດຄຳຕັດສີນຂອງສານ ຕ້ອງປະສານສົມທົບກັບພາກສ່ວນທີ່ກ່ຽວຂ້ອງ ລົງກວດກາຊັບ ຢູ່ສະຖານທີ່ສົງໄສວ່າມີ ຊັບ, ບັນຊີເງິນຝາກ ຂອງຜູ້ຖືກປະຕິບັດຄຳຕັດສີນຂອງສານ ເຊັ່ນ ເຮືອນ, ສະຖາບັນການເງິນ ຫຼື ບ່ອນອື່ນທີ່ກ່ຽວຂ້ອງ.

ເຈົ້າໜີ້ ມີພັນທະສະໜອງຂໍ້ມູນເປັນລາຍລັກອັກສອນ ກ່ຽວກັບຊັບຂອງຜູ້ຖືກປະຕິບັດຄຳຕັດສີນຂອງສານ ໃຫ້ອົງການປະຕິບັດຄຳຕັດສີນຂອງສານ.

ໃນການກວດກາຊັບ ພະນັກງານປະຕິບັດຄຳຕັດສີນຂອງສານ ຕ້ອງເຮັດບົດບັນທຶກ ພ້ອມທັງຂຽນລາຍລະອຽດຂອງຊັບທີ່ກວດພົບ ໂດຍການເຂົ້າຮ່ວມຂອງເຈົ້າຂອງຊັບ ແລະ ອົງການປົກຄອງບ້ານ ຫຼື ການຈັດຕັ້ງທີ່ກ່ຽວຂ້ອງ. ພະນັກງານປະຕິບັດຄຳຕັດສີນຂອງສານ ຕ້ອງລາຍງານຜົນຂອງການລົງກວດກາ ຕໍ່ຫົວໜ້າອົງການປະຕິບັດຄຳຕັດສີນຂອງສານ ໃນກໍລະນີຈຳເປັນຕ້ອງສະເໜີອອກຄຳສັ່ງອາຍັດ ຫຼື ຍຶດ ຊັບທີ່ກວດພົບນັ້ນໄວ້.

## **ຂ. ການຕີລາຄາຊັບ**

### **ມາດຕາ 25 (ໃໝ່) ການຕີລາຄາຊັບ**

ການຕີລາຄາຊັບ ແມ່ນ ການປະເມີນລາຄາ ຫຼື ກຳນົດມູນຄ່າຊັບ ຕາມສະພາບຄວາມເປັນຈິງຂອງຊັບແຕ່ລະໄລຍະ.

### **ມາດຕາ 26 (ໃໝ່) ວິທີການຕີລາຄາຊັບ**

ການຕີລາຄາຊັບໃຫ້ດຳເນີນຕາມວິທີ ດັ່ງນີ້:

1. ການຕົກລົງລາຄາໂດຍຄູ່ຄວາມ

ອົງການປະຕິບັດຄຳຕັດສີນຂອງສານ ຕ້ອງຮຽກຄູ່ຄວາມເຂົ້າມາ ເພື່ອຕົກລົງລາຄາຊັບຄ້ຳປະ ກັນ ຫຼື ຊັບທີ່ກວດພົບ, ການຕົກລົງດັ່ງກ່າວຕ້ອງເຮັດບົດບັນທຶກ ແລະ ໃຫ້ຖືເອົາລາຄານັ້ນເປັນລາຄາປະກາດຂາຍຕາມຂັ້ນຕອນຂອງກົດໝາຍ.

ຄູ່ຄວາມ ສາມາດຕົກລົງລາຄາຊັບໄດ້ທຸກຂັ້ນຕອນ ໃນການປະຕິບັດຄຳຕັດສີນຂອງສານ.

1. ການຕີລາຄາໂດຍຜູ້ຊ່ຽວຊານ ຫຼື ນິຕິບຸກຄົນ ຕາມການສະເໜີຂອງຄູ່ຄວາມ

ໃນກໍລະນີ ຄູ່ຄວາມບໍ່ສາມາດຕົກລົງລາຄາຊັບໄດ້ ຄູ່ຄວາມສາມາດສະເໜີເອົາຜູ້ຊ່ຽວຊານ ຫຼື ນິຕິບຸກຄົນໃດໜຶ່ງ ເພື່ອມາ​ຕີ​ລາຄາຊັບ​. ການ​ຕີ​ລາຄາ​ຊັບ​ໃນ​ກໍລະ​ນີ​ດັ່ງກ່າວ~~​~~ ​ໃຫ້​ອົງການປະຕິບັດ​ຄຳ​ຕັດສີນ​ຂອງ​ສານ ​​ເປັນ​ຜູ້ອອກຂໍ້ຕົກລົງ ໃຫ້ຜູ້ຊ່ຽວຊານ ຫຼື ນິຕິບຸກຄົນ ດຳເນີນການຕີລາຄາຊັບ ໂດຍກຳນົດ​​ເວລາ​​, ສະຖານທີ່, ຊັບທີ່ເປັນເປົ້າໝາຍ, ຄວາມຮັບຜິດຊອບຂອງຜູ້​ຕີ​ລາຄາ​, ຜົນຕອບແທນ ແລະ ບັນຫາສໍາຄັນອື່ນ. ພາຍຫຼັງສໍາເລັດແລ້ວ ໃຫ້ຖືເອົາລາຄານັ້ນເປັນລາຄາປະກາດຂາຍຕາມຂັ້ນຕອນຂອງກົດໝາຍ. ຖ້າຫາກຄູ່ຄວາມຍິນດີຮັບເອົາລາຄາດັ່ງກ່າວ.

ສຳລັບຄ່າໃຊ້ຈ່າຍໃຫ້ປະຕິບັດຕາມການຕົກລົງຂອງຄູ່ຄວາມ.

1. ການຕີລາຄາໂດຍຄະນະກຳມະການ

ຊັບທີ່ຄູ່ຄວາມບໍ່ສາມາດຕົກລົງລາຄາກັນໄດ້ ຫຼື ບໍ່ຕົກລົງໃຫ້ຜູ້ຊ່ຽວຊານ, ນິຕິບຸກຄົນ ຕີລາ ຄາ ໃຫ້ອົງການປະຕິບັດຄຳຕັດສີນຂອງສານ ແຕ່ງຕັ້ງຄະນະກຳມະການເປັນຜູ້ຕີລາຄາຊັບ.

ຄະນະກຳມະການ ປະກອບດ້ວຍ ພະນັກງານປະຕິບັດຄຳຕັດສີນຂອງສານ, ຜູ້ຕາງໜ້າສຳນັກ ງານອົງການຈັດຕັ້ງຂອງລັດ, ອົງການຈັດຕັ້ງສັງຄົມ, ຜູ້ຊ່ຽວຊານ ຫຼື ຜູ້ມີປະສົບການທີ່ກ່ຽວຂ້ອງ, ນາຍບ້ານ ແລະ ບຸກຄົນອື່ນທີ່ເຫັນວ່າມີຄວາມຈຳເປັນ.

ຄະນະກໍາມະການ ເປັນຜູ້ຕີລາຄາຊັບ ໃນເວລາປະຕິບັດຄໍາຕັດສີນຂອງສານ ຕາມຂໍ້ຕົກລົງແຕ່ງຕັ້ງ ແລະ ຄະນະກໍາມະການດັ່ງກ່າວ ຈະສິ້ນສຸດລົງເມື່ອປະຕິບັດໜ້າທີ່ສຳເລັດ.

ຄະນະກຳມະການ ມີພາລະບົດບາດໃນການຕີລາຄາຊັບ ທີ່ພົວພັນກັບການປະຕິບັດຄໍາຕັດສີນຂອງສານ ຕາມຂໍ້ຕົກລົງທີ່ກ່ຽວຂ້ອງ. ພາຍຫຼັງຕີລາຄາສຳເລັດແລ້ວ ກໍມອບໃຫ້ອົງການປະຕິບັດຄຳຕັດສີນຂອງສານ ເພື່ອສືບຕໍ່ປະຕິບັດຕາມຂັ້ນຕອນຂອງກົດໝາຍ.

### **ມາດຕາ 27 (ໃໝ່) ສິດ ແລະ ໜ້າທີ່ຂອງຄະນະກໍາມະການ**

ຄະນະກຳມະການ ມີ ສິດ ແລະ ໜ້າທີ່ ດັ່ງນີ້:

1. ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອເກັບກໍາຂໍ້ມູນຊັບທີ່ຈະຕີລາຄາ ໃຫ້ຖືກ ຕ້ອງຕາມຄວາມເປັນຈິງ;
2. ອະທິບາຍຊີ້ແຈງ ໃຫ້ເຈົ້າຂອງຊັບຊາບ ກ່ຽວກັບການຕີລາຄາຊັບນັ້ນ;
3. ກໍານົດມູນຄ່າຂອງຊັບ;
4. ສະຫຼຸບ, ລາຍງານ ຜົນການຕີລາຄາຊັບ ໃຫ້ອົງການປະຕິບັດຄຳຕັດສີນຂອງສານ;
5. ຮັບຜິດຊອບຕໍ່ຜົນເສຍຫາຍທີ່ເກີດຈາກການກະທຳໂດຍເຈດຕະນາ ໃນການຕີລາຄາຊັບ.

ຄະນະກຳມະການ ເຄື່ອນໄຫວປະຕິບັດ ສິດ ແລະ ໜ້າທີ່ ຕາມທີ່ໄດ້ກຳນົດໄວ້ໃນວັກທີໜຶ່ງຂອງມາດຕານີ້ ບົນຫຼັກການລວມສູນປະຊາທິປະໄຕ, ຕົກລົງເປັນໝູ່ຄະນະ, ສຽງສ່ວນໜ້ອຍຂຶ້ນກັບສຽງສ່ວນຫຼາຍ, ມີຄວາມໂປ່ງໃສ, ຍຸຕິທໍາ, ສາມາດກວດສອບໄດ້,ເຄົາລົບ ແລະ ປະຕິບັດຕາມກົດໝາຍ ຢ່າງເຂັ້ມງວດ.

### **ມາດຕາ 28 (ໃໝ່) ຂັ້ນຕອນການຕີລາຄາຊັບ**

ການຕີລາຄາຊັບ ໃຫ້ປະຕິບັດຕາມຂັ້ນຕອນ ດັ່ງນີ້:

1. ການກະກຽມ;
2. ການດຳເນີນຕີລາຄາຊັບ;
3. ການແຈ້ງຜົນຂອງການຕີລາຄາ;
4. ການຄັດຄ້ານລາຄາ.

### **ມາດຕາ 29 (ໃໝ່) ການກະກຽມ**

ການກະກຽມຕີລາຄາຊັບໃຫ້ດໍາເນີນ ດັ່ງນີ້:

1. ການເກັບກຳຂໍ້ມູນ

ເພື່ອຮັບປະກັນໃນການຕີລາຄາຊັບໃຫ້ມີຄວາມຖືກຕ້ອງນັ້ນ ພະນັກງານປະຕິບັດຄຳຕັດສີນຂອງສານ ຜູ້ຮັບຜິດຊອບຄະດີ ຕ້ອງກະກຽມຂໍ້ມູນຂອງຊັບທີ່ຈະຕີລາຄານັ້ນໃຫ້ລະອຽດ ເປັນຕົ້ນ ປະເພດ, ທີ່ຕັ້ງ, ຈຳນວນ, ເນື້ອທີ່ ຫຼື ບໍລິມາດຂອງຊັບ ແລະ ເອກະສານທີ່ກ່ຽວຂ້ອງ.

1. ການແຕ່ງຕັ້ງຄະນະກໍາມະການ

ອົງການປະຕິບັດຄຳຕັດສີນຂອງສານ ຕ້ອງອອກຂໍ້ຕົກລົງແຕ່ງຕັ້ງຄະນະກຳມະການ ເພື່ອຕີລາຄາຊັບ. ການປະກອບຄະນະກຳມະການ ໃຫ້ປະຕິບັດຕາມທີ່ໄດ້ກຳນົດໄວ້ໃນມາດຕາ 26 ຂໍ້ 3 ຂອງກົດ ໝາຍສະບັບນີ້.

1. ການຂຶ້ນແຜນຕີລາຄາ

ຄະນະກຳມະການທີ່ໄດ້ຮັບການແຕ່ງຕັ້ງ ຕ້ອງສ້າງແຜນການລົງຕີລາຄາຊັບ, ໃນແຜນການນັ້ນຕ້ອງໄດ້ກຳນົດລາຍລະອຽດ ເຊັ່ນ ຈຸດປະສົງ, ວັນ, ເວລາ, ສະຖານທີ່, ເປົ້າໝາຍຜູ້ເຂົ້າຮ່ວມ ແລະ ງົບປະ ມານໃຊ້ຈ່າຍ ແລ້ວສະເໜີຕໍ່ຫົວໜ້າອົງການປະຕິບັດຄຳຕັດສີນຂອງສານ ເພື່ອອະນຸມັດ.

1. ການເຊີນຜູ້ເຂົ້າຮ່ວມ

ອົງການປະຕິບັດຄຳຕັດສີນຂອງສານ ຕ້ອງເຊີນ ໂຈດ, ຈໍາເລີຍ, ບຸກຄົນທີສາມ, ເຈົ້າຂອງຊັບ ຫຼື ບຸກຄົນ, ນິຕິບຸກຄົນທີ່ກ່ຽວຂ້ອງ ເຂົ້າຮ່ວມການຕີລາຄາ ຢ່າງຊ້າໃຫ້ໄດ້ຮັບບັດເຊີນກ່ອນວັນຕີລາຄາ ສາມວັນ ລັດຖະການ, ໃນບັດເຊີນດັ່ງກ່າວຕ້ອງກຳນົດແຈ້ງ ກ່ຽວກັບ ວັນ, ເວລາ, ສະຖານທີ່ ແລະ ຈຸດປະສົງ.

### **ມາດຕາ 30 (ໃໝ່) ການດໍາເນີນການຕີລາຄາຊັບ**

ການດໍາເນີນການຕີລາຄາຊັບໃຫ້ດໍາເນີນ ດັ່ງນີ້:

1. ການເຕົ້າໂຮມຄະນະກໍາມະການ ແລະ ຜູ້ເຂົ້າຮ່ວມ

ພາຍຫຼັງຄະນະກຳມະການຕີລາຄາຊັບ ໄດ້ເຕົ້າໂຮມຢ່າງຄົບຖ້ວນແລ້ວ, ຫົວໜ້າຄະນະກຳມະ ການ ຕ້ອງແຈ້ງຈຸດປະສົງ, ລາຍຊື່ຄະນະກຳມະການ, ຜູ້ເຂົ້າຮ່ວມ ແລະ ລາຍງານເນື້ອໃນຄໍາຕັດສີນຂອງສານໂດຍຫຍໍ້, ການປະຕິບັດຄໍາຕັດສີນຂອງສານໃນໄລຍະຜ່ານມາ, ເຫດຜົນໃນການຕີລາຄາຊັບ, ຂໍ້ມູນກ່ຽວກັບຊັບທີ່ໄດ້ເກັບກໍາຜ່ານມາໃຫ້ຜູ້ເຂົ້າຮ່ວມຊາບ. ຈາກນັ້ນ, ຄະນະກຳມະການຈຶ່ງລົງກວດກາຊັບຕົວຈິງ.

1. ການກວດກາຊັບ

ຄະນະກຳມະການ ຕ້ອງລົງກວດກາເບິ່ງຊັບທີ່ຈະຕີລາຄາໃຫ້ລະອຽດ ເປັນຕົ້ນ ປະເພດ, ເນື້ອ ທີ່, ທີ່ຕັ້ງ, ຈຳນວນ, ບໍລິມາດ ແລະ ບັນຫາອື່ນທີ່ກ່ຽວຂ້ອງກັບຊັບ. ການກວດກາແຕ່ລະຄັ້ງຕ້ອງເຮັດບົດບັນ ທຶກໃຫ້ຊັດເຈນ, ແລ້ວອ່ານຊ້ອງໜ້າໃຫ້ຜູ້ເຂົ້າຮ່ວມຟັງ ແລະ ລົງລາຍເຊັນໄວ້.

ສຳລັບການກວດກາຄຸນນະພາບຂອງຊັບຕົວຈິງນັ້ນ ໃຫ້ອີງໃສ່ລະບຽບການຂອງຂະແໜງ ການທີ່ກ່ຽວຂ້ອງ.

1. ການຕົກລົງລາຄາ

ຄະນະກຳມະການ ຕ້ອງຄົ້ນຄວ້າ, ວິເຄາະ, ວິໄຈ ບັນດາຂໍ້ມູນຫຼັກຖານທີ່ເກັບກຳໄດ້ ໂດຍອີງໃສ່ນິຕິກຳທີ່ກ່ຽວຂ້ອງ ແລ້ວພ້ອມກັນຕົກລົງລາຄາຊັບແຕ່ລະປະເພດ ແລະ ລົງລາຍເຊັນຮັບຮອງ.

ໃນກໍລະນີ ມີຄວາມຈຳເປັນຕ້ອງມີຄວາມເຫັນກ່ຽວກັບດ້ານເຕັກນິກ, ວິຊາການ ກ່ອນຈະຕົກລົງລາຄາ ຄະນະກໍາມະການຕ້ອງສະເໜີຫາຂະແໜງການທີ່ກ່ຽວຂ້ອງ ເພື່ອຢັ້ງຢືນ.

1. ການສ້າງບົດບັນທຶກ

ໃນການກວດກາ ແລະ ຕີລາຄາຊັບທຸກຄັ້ງ ຄະນະກຳມະການ ຕ້ອງເຮັດບົດບັນທຶກຢ່າງລະອຽດ ໂດຍບົ່ງບອກ ວັນ, ເວລາ, ສະຖານທີ່, ຊື່ ແລະ ນາມສະກຸນ ຂອງຄະນະກໍາມະການ, ຜູ້ເຂົ້າຮ່ວມ. ເນື້ອໃນບົດບັນທຶກຕ້ອງບົ່ງບອກຢ່າງຈະແຈ້ງ ເປັນຕົ້ນ ປະເພດ, ເນື້ອທີ່, ທີ່ຕັ້ງ, ຈຳນວນ, ບໍລິມາດ ແລະ ບັນຫາອື່ນທີ່ກ່ຽວຂ້ອງກັບຊັບ.

ກໍລະນີ ຊັບທີ່ສາມາດຕີລາຄາໄດ້ກັບທີ່ ກໍໃຫ້ສ້າງບົດບັນທຶກຕາມເນື້ອໃນທີ່ກໍານົດໄວ້ເທິງນີ້ ລວມທັງບ່ອນອີງ ແລະ ເຫດຜົນການຕົກລົງລາຄາຂອງຄະນະກຳມະການ ແລ້ວອ່ານໃຫ້ຜູ້ເຂົ້າຮ່ວມທັງໝົດຊາບ ແລະ ລົງລາຍເຊັນໄວ້ ພ້ອມທັງແຈ້ງເວລາໃນການຄັດຄ້ານໃຫ້ເຈົ້າຂອງຊັບຊາບ.

ກໍລະນີ ຜູ້ຖືກປະຕິບັດຄຳຕັດສີນຂອງສານ ຫຼື ເຈົ້າຂອງຊັບ ຫາກບໍ່ເຂົ້າຮ່ວມການຕີລາຄາ ຫຼື ເຂົ້າຮ່ວມ ແຕ່ບໍ່ລົງລາຍເຊັນ ກໍໃຫ້ຂຽນແຈ້ງໃສ່ບົດບັນທຶກນັ້ນພ້ອມ.

### **ມາດຕາ 31 (ໃໝ່) ການແຈ້ງຜົນຂອງການຕີລາຄາ**

ພາຍຫຼັງໄດ້ຕີລາຄາຊັບແລ້ວ ອົງການປະຕິບັດຄຳຕັດສີນຂອງສານ ຕ້ອງແຈ້ງຜົນຂອງການຕີລາຄານັ້ນເປັນລາຍລັກອັກສອນໃຫ້ ໂຈດ, ຈຳເລີຍ, ບຸກຄົນທີສາມ, ເຈົ້າຂອງຊັບຊາບ ພາຍໃນເວລາ ສາມວັນ ລັດຖະການ, ໃນແຈ້ງການດັ່ງກ່າວຕ້ອງຄັດຕິດບົດບັນທຶກຕີລາຄາໄປພ້ອມ.

### **ມາດຕາ 32 (ໃໝ່) ການຄັດຄ້ານລາຄາ**

ການຄັດຄ້ານລາຄາ ສາມາດດໍາເນີນ ດັ່ງນີ້:

1. ການຄັດຄ້ານ

ພາຍຫຼັງໂຈດ, ຈຳເລີຍ ບຸກຄົນທີສາມ, ເຈົ້າຂອງຊັບໄດ້ຮັບແຈ້ງຜົນຂອງການຕີລາຄາຊັບແລ້ວ, ຖ້າຫາກບໍ່ພໍໃຈຕໍ່ການຕີລາຄາຊັບຂອງຄະນະກຳມະການ ກໍມີສິດຄັດຄ້ານໂດຍຍື່ນຄໍາຮ້ອງ ພ້ອມທັງສະ ເໜີເຫດຜົນທີ່ບໍ່ພໍໃຈ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບແຈ້ງຜົນຂອງການຕີລາຄານັ້ນ ເປັນຕົ້ນໄປ.

ການຄັດຄ້ານໃນກໍລະນີຕີລາຄາຊັບບໍ່ຄົບຖ້ວນ ໃຫ້ຍື່ນຄໍາຮ້ອງຕໍ່ອົງການປະຕິບັດຄໍາຕັດສີນຂອງສານກ່ຽວຂ້ອງທີ່ໄດ້ຕີລາຄາຜ່ານມານັ້ນ.

ຜູ້ຖືກປະຕິບັດຄຳຕັດສີນຂອງສານ ຫຼື ເຈົ້າຂອງຊັບ ບໍ່ພໍໃຈຕໍ່ລາຄາ ຫຼື ການຕີລາຄາຊັບ ທີ່ບໍ່ຖືກເປົ້າໝາຍ ໃຫ້ຍື່ນຄໍາຮ້ອງຕໍ່ອົງການ ຕາມກໍລະນີ ດັ່ງນີ້:

* ການຕີລາຄາຊັບຂອງຄະນະກໍາມະການຂັ້ນເມືອງ ໃຫ້ຍື່ນຄໍາຮ້ອງຕໍ່ກອງປະຕິບັດຄໍາຕັດສີນຂອງສານ ປະຈຳ ແຂວງ, ນະຄອນຫຼວງ ເປັນຜູ້ພິຈາລະນາ;
* ການຕີລາຄາຊັບຂອງຄະນະກໍາມະການຂັ້ນແຂວງ ໃຫ້ຍື່ນຄໍາຮ້ອງຕໍ່ກົມຄຸ້ມຄອງການປະຕິບັດຄໍາຕັດສີນຂອງສານ ກະຊວງຍຸຕິທໍາ ເປັນຜູ້ພິຈາລະນາ;
* ການຕີລາຄາຊັບຂອງຄະນະກໍາມະການຂັ້ນກົມ ໃຫ້ຍື່ນຄໍາຮ້ອງຕໍ່ລັດຖະມົນຕີກະຊວງຍຸຕິທໍາ ເປັນຜູ້ພິຈາລະນາ.

1. ການຄົ້ນຄວ້າ ແລະ ແກ້ໄຂການຄັດຄ້ານການຕີລາຄາ

ອົງການປະຕິບັດຄຳຕັດສີນຂອງສານ ຕ້ອງຄົ້ນຄວ້າໃຫ້ສຳເລັດ ພາຍໃນເວລາ ສິບວັນ ລັດ ຖະການ, ຖ້າເຫັນວ່າບໍ່ມີເຫດຜົນກໍໃຫ້ແຈ້ງຕອບເປັນລາຍລັກອັກສອນແກ່ຜູ້ຮ້ອງຂໍ ພາຍໃນເວລາ ສາມວັນ ລັດຖະການ. ຖ້າເຫັນວ່າມີເຫດຜົນພຽງພໍ ຕ້ອງແຈ້ງໃຫ້ຄະນະກຳມະການຊາບ ພາຍໃນເວລາ ຫ້າວັນ ລັດຖະການ ເພື່ອຕີລາຄາຄືນໃໝ່. ກໍລະນີມີການລົບລ້າງການຕີລາຄາຜ່ານມາ ຕ້ອງອອກຄຳສັ່ງລົບລ້າງ ແລະ ຕີລາຄາຄືນໃໝ່ ແລ້ວແຈ້ງໃຫ້ຄະນະກຳມະການຊາບ ພາຍໃນເວລາ ສາມວັນ ລັດຖະການ.

ຜູ້ສະເໜີໃຫ້ຕີລາຄາຄືນໃໝ່ ຈະບໍ່ໄດ້ຮັບຜິດຊອບຕໍ່ຄ່າໃຊ້ຈ່າຍ ອັນເນື່ອງມາຈາກການຕີລາຄາຊັບບໍ່ຄົບຖ້ວນ, ບໍ່ຖືກເປົ້າໝາຍ, ມີຄວາມບໍ່ໂປ່ງໃສຂອງຄະນະກໍາມະການ.

## **ຄ. ການຍົກຍ້າຍ**

### **ມາດຕາ 33 (ໃໝ່) ການຍົກຍ້າຍ**

ຊັບ ທີ່ຈະຂາຍ, ປະມູນຂາຍ ຫຼື ມອບ ເພື່ອໄລ່ລຽງໃຊ້ແທນໜີ້ສິນ ເມື່ອມີຜູ້ມາພົວພັນຊື້ ຫຼື ເຈົ້າໜີ້ເຫັນດີຮັບເອົາ ຊຶ່ງມີຜູ້ອາໄສຢູ່ ອົງການປະຕິບັດຄໍາຕັດສີນຂອງສານ ຕ້ອງອອກຄໍາສັ່ງໃຫ້ຜູ້ຢູ່ອາໄສຍົກຍ້າຍອອກຈາກຊັບດັ່ງກ່າວ ໃນເວລາບໍ່ໃຫ້ເກີນ ເກົ້າສິບວັນ ນັບແຕ່ວັນໄດ້ຮັບຄໍາສັ່ງຍົກຍ້າຍ ເປັນຕົ້ນໄປ.

ຄໍາສັ່ງໃຫ້ຍົກຍ້າຍ ຕ້ອງສົ່ງໃຫ້ຜູ້ຄອບຄອງ ຫຼື ຜູ້ອາໄສຢູ່, ອົງການປົກຄອງບ້ານ ແລະ ພາກ ສ່ວນທີ່ກ່ຽວຂ້ອງຊາບ ເພື່ອໃຫ້ຜູ້ຖືກປະຕິບັດຄໍາຕັດສີນຂອງສານ ຫຼື ບຸກຄົນທີ່ອາໄສຢູ່ ມີເວລາກະກຽມຍົກຍ້າຍດ້ວຍຕົວເອງ ພາຍໃນເວລາທີ່ກໍານົດໄວ້ໃນຄໍາສັ່ງນັ້ນ.

ພາຍຫຼັງໝົດກຳນົດເວລາຍົກຍ້າຍ ແຕ່ຜູ້ກ່ຽວບໍ່ໄດ້ຍົກຍ້າຍ, ອົງການປະຕິບັດຄຳຕັດສີນຂອງສານ ຕ້ອງປະສານສົມທົບກັບອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ລົງສຶກສາອົບຮົມຜູ້ກ່ຽວ ພ້ອມທັງເຮັດບົດບັນທຶກໄວ້ ເພື່ອເປັນຫຼັກຖານ.

ໃນກໍລະນີ ໃຫ້ເວລາຜູ້ກ່ຽວແລ້ວ ແຕ່ກໍຍັງບໍ່ປະຕິບັດ ອົງການປະຕິບັດຄໍາຕັດສີນຂອງສານ ຕ້ອງປະຕິບັດ ດັ່ງນີ້:

1. ສ້າງແຜນການຍົກຍ້າຍ;
2. ປະສານສົມທົບກັບພາກສ່ວນທີ່ກ່ຽວຂ້ອງ ແລະ ແຕ່ງຕັ້ງຄະນະກຳມະການຍົກຍ້າຍ;
3. ດຳເນີນການຍົກຍ້າຍ;
4. ສະຫຼຸບ ແລະ ລາຍງານ ການຍົກຍ້າຍຕໍ່ອົງການໄອຍະການປະຊາຊົນ, ສະພາປະຊາຊົນຂັ້ນແຂວງ ແລະ/ຫຼື ອົງການປົກຄອງທ້ອງຖິ່ນທີ່ກ່ຽວຂ້ອງ.

ໃນກໍລະນີ ຜູ້ຖືກຍົກຍ້າຍ ບໍ່ມີບ່ອນຢູ່ ຫຼື ບ່ອນເກັບມ້ຽນວັດຖຸສິ່ງຂອງກ່ອນການຍົກຍ້າຍ, ເຈົ້າໜີ້ຕ້ອງຊອກ ຫຼື ເຊົ່າບ່ອນຢູ່ ໃຫ້ຜູ້ຖືກຍົກຍ້າຍຕາມຄວາມເໝາະສົມ ແຕ່ບໍ່ໃຫ້ເກີນ ໜຶ່ງປີ.

ໃນກໍລະນີ ຜູ້ຖືກຍົກຍ້າຍ ຫຼື ເຈົ້າຂອງຊັບ ບໍ່ເຂົ້າຄຸ້ມຄອງ ຫຼື ຮັບເອົາຊັບ ທີ່ຖືກຍົກຍ້າຍຢູ່ສະຖານທີ່ເຊົ່າ ພາຍໃນເວລາ ເກົ້າສິບວັນ ນັບແຕ່ວັນຍົກຍ້າຍ ເປັນຕົ້ນໄປ, ໃຫ້ອົງການປະຕິບັດຄໍາຕັດສີນຂອງສານ ແຈ້ງໃຫ້ຜູ້ຖືກຍົກຍ້າຍ ຫຼື ເຈົ້າຂອງຊັບ ເຂົ້າຄຸ້ມຄອງ ຫຼື ຮັບເອົາຊັບ ພາຍໃນເວລາ ສາມສິບວັນ ນັບແຕ່ວັນອອກແຈ້ງການ ເປັນຕົ້ນໄປ. ຖ້າຜູ້ກ່ຽວບໍ່ເຂົ້າຄຸ້ມຄອງ ຫຼື ຮັບເອົາຊັບດັ່ງກ່າວ ໃຫ້ອົງການປະຕິບັດຄຳຕັດສີນຂອງສານ ຂາຍຊັບຕາມລະບຽບການ ແລະ ນຳເງິນທີ່ຂາຍນັ້ນໄປຝາກໄວ້ຢູ່ທະນາຄານ ແລ້ວແຈ້ງຜູ້ກ່ຽວມາຮັບເອົາເງິນ.

ໃນການປະຕິບັດຄຳຕັດສີນຂອງສານ ກ່ຽວກັບການມອບ ຫຼື ການສົ່ງຊັບຄົງທີ່ຄືນ ຕາມຄຳຕັດສີນຂອງສານ ຖ້າຊັບດັ່ງກ່າວຍັງມີຜູ້ຄອບຄອງ ຫຼື ຜູ້ຢູ່ອາໄສ, ອົງການປະຕິບັດຄຳຕັດສີນຂອງສານ ຕ້ອງດໍາເນີນຕາມທີ່ໄດ້ກຳນົດໄວ້ໃນວັກທີ ໜຶ່ງ, ສອງ ແລະ ວັກທີສາມ ຂອງມາດຕານີ້.

## **ງ. ການຂາຍຊັບ**

### **ມາດຕາ 34 (ໃໝ່) ການຂາຍຊັບ**

ການຂາຍຊັບ ແມ່ນ ການຂາຍຊັບສິນ ທີ່ເປັນກໍາມະສິດຂອງຜູ້ຖືກປະຕິບັດຄຳຕັດສີນຂອງສານ ຫຼື ຊັບທີ່ໄດ້ຮັບສິດຈາກເຈົ້າຂອງຊັບ ໃຫ້ແກ່ບຸກຄົນ ຫຼື ນິຕິບຸກຄົນ ພາຍຫຼັງໄດ້ຕີລາຄາແລ້ວ.

### **ມາດຕາ 35 (ໃໝ່) ວິທີປະກາດຂາຍຊັບ**

ກ່ອນການຕີລາຄາຊັບຂອງຄະນະກຳມະການນັ້ນ ອົງການປະຕິບັດຄໍາຕັດສີນຂອງສານ ຕ້ອງຮຽກຜູ້ຖືກປະຕິບັດຄຳຕັດສີນຂອງສານ ຫຼື ເຈົ້າຂອງຊັບ ເຂົ້າມາແນະນຳ, ພ້ອມທັງແຈ້ງໃຫ້ຜູ້ກ່ຽວຂາຍຊັບດັ່ງກ່າວດ້ວຍຕົນເອງ ພາຍໃນເວລາ ສາມສິບວັນ. ການແນະນໍາ ແລະ ການແຈ້ງຂາຍຊັບນັ້ນ ຕ້ອງເຮັດບົດບັນທຶກ ແລະ ລົງລາຍເຊັນໄວ້.

ພາຍຫຼັງຕີລາຄາຊັບແລ້ວ ຊຶ່ງບໍ່ມີການຄັດຄ້ານ ຫຼື ການຄັດຄ້ານນັ້ນໄດ້ຖືກແກ້ໄຂແລ້ວ ພາຍໃນເວລາ ສິບວັນ ລັດຖະການ ອົງການປະຕິບັດຄໍາຕັດສີນຂອງສານ ຕ້ອງອອກແຈ້ງການໃຫ້ເຈົ້າຂອງຊັບ ເພື່ອໃຫ້ຜູ້ກ່ຽວປະກາດຂາຍຊັບດ້ວຍຕົນເອງ ພາຍໃນເວລາ ສີ່ສິບຫ້າວັນ ນັບແຕ່ວັນໄດ້ຮັບແຈ້ງການ ເປັນຕົ້ນໄປ.

ຫຼັງຈາກໝົດກໍານົດເວລາຂາຍໂດຍເຈົ້າຂອງຊັບ ຫຼື ຜູ້ຖືກປະຕິບັດຄໍາຕັດສີນຂອງສານແລ້ວ ແຕ່ບໍ່ມີບຸກຄົນໃດມາພົວພັນຊື້ຊັບດັ່ງກ່າວ ຫຼື ໃນກໍລະນີຜູ້ກ່ຽວບໍ່ສາມາດຂາຍໄດ້ຕາມກໍານົດເວລາ, ອົງການປະຕິບັດຄໍາຕັດສີນຂອງສານ ຕ້ອງອອກແຈ້ງການປະກາດຂາຍຢ່າງກວ້າງຂວາງ ໂດຍຜ່ານພາຫະນະສື່ມວນຊົນ ເຊັ່ນ ໜັງສືພິມ, ວາລະສານ, ໂທລະພາບ, ວິທະຍຸ ແລະ ດ້ວຍວິທີອື່ນ ຕາມເງື່ອນໄຂຂອງແຕ່ລະທ້ອງຖິ່ນ ພາຍໃນເວລາ ສາມສິບວັນ ນັບແຕ່ວັນອອກແຈ້ງການ ເປັນຕົ້ນໄປ.

### **ມາດຕາ 36 (ໃໝ່) ວິທີການຂາຍຊັບ**

ການຂາຍຊັບ ສາມາດດຳເນີນໄດ້ດ້ວຍ ສອງ ວິທີ ດັ່ງນີ້:

1. **ການຂາຍຊັບ ໂດຍເຈົ້າຂອງຊັບ**

ພາຍຫຼັງອົງການປະຕິບັດຄຳຕັດສີນຂອງສານ ໄດ້ແນະນຳ ແລະ ອອກແຈ້ງການໃຫ້ຜູ້ຖືກປະຕິບັດຄຳຕັດສີນຂອງສານ ຫຼື ເຈົ້າຂອງຊັບ ຂາຍຊັບແລ້ວ, ມີຜູ້ມາສະເໜີີຊື້ຊັບດັ່ງກ່າວ ເຈົ້າຂອງຊັບຕ້ອງແຈ້ງຕໍ່ອົງການປະຕິບັດຄຳຕັດສີນຂອງສານຊາບ ແລະ ເຂົ້າຮ່ວມ.

ການຂາຍຊັບໃຫ້ປະຕິບັດຕາມເງື່ອນໄຂ ຄື:

* ຊັບທີ່ຄະນະກໍາມະການໄດ້ຕີລາຄາແລ້ວ ຖ້າມູນຄ່າສູງກວ່າໜີ້ສິນ ຫຼື ຄ່າເສຍຫາຍ ລວມທັງຄ່າທຳນຽມ ແລະ ຄ່າໃຊ້ຈ່າຍໃນການປະຕິບັດຄຳຕັດສີນຂອງສານ ສາມາດຂາຍຫຼຸດລາຄາໄດ້ ແຕ່ບໍ່ໃຫ້ຫຼຸດມູນຄ່າທີ່ກ່າວມານີ້, ຖ້າມູນຄ່າຊັບຫາກໜ້ອຍກວ່າ ຫຼື ບໍ່ພຽງພໍກັບຄ່າໃຊ້ຈ່າຍທີ່ກ່າວມານັ້ນ ແມ່ນບໍ່ໃຫ້ຂາຍຫຼຸດລາຄາທີ່ຄະນະກຳມະການໄດ້ຕີລາຄາໄວ້;
* ການຂາຍຊັບທີ່ຄະນະກໍາມະການບໍ່ທັນໄດ້ຕີລາຄາ ໃນກໍລະນີ ມູນຄ່າໜ້ອຍກວ່າໜີ້ສິນ ໃຫ້ຜູ້ຖືກປະຕິບັດຄໍາຕັດສີນຂອງສານ ຫຼື ເຈົ້າຂອງຊັບ ແຈ້ງຕໍ່ອົງການປະຕິບັດຄຳຕັດສີນຂອງສານ ແລະ ເຈົ້າໜີ້ ເພື່ອຕົກລົງ.

1. **ການຂາຍຊັບ ໂດຍອົງການປະຕິບັດຄຳຕັດສີນຂອງສານ**

ພາຍຫຼັງປະກາດຂາຍຊັບຢ່າງກວ້າງຂວາງ ແລະ ມີຜູ້ມາພົວພັັນຊື້ຊັບແລ້ວ ແຕ່ຜູ້ຖືກປະຕິບັດຄຳຕັດສີນຂອງສານ ຫຼື ເຈົ້າຂອງຊັບ ບໍ່ຍອມປະຕິບັດ, ໃຫ້ອົງການປະຕິບັດຄໍາຕັດສີນຂອງສານ ອອກຄໍາສັ່ງຂາຍຊັບດັ່ງກ່າວ. ການຂາຍຊັບສາມາດດໍາເນີນໃນວົງແຄບ ຫຼື ໂດຍປະມູນເປີດກວ້າງ.

* ການຂາຍຊັບໃນວົງແຄບ:

ອົງການປະຕິບັດຄຳຕັດສີນຂອງສານ ເປັນຜູ້ອອກໜັງສື ຊື້-ຂາຍ ຊັບໃຫ້ແກ່ຜູ້ມີຈຸດປະສົງຊື້ ໂດຍມີໃບສະເໜີຊື້ຢ່າງເປັນລາຍລັກອັກສອນ ພາຍຫຼັງໝົດເວລາປະກາດຂາຍຢ່າງກວ້າງຂວາງ.

* ການຂາຍຊັບໂດຍປະມູນເປີດກວ້າງ:

1. ການປະມູນແບບເປີດເຜີຍ

ອົງການປະຕິບັດຄຳຕັດສີນຂອງສານ ຕ້ອງແຈ້ງເປັນລາຍລັກອັກສອນໃຫ້ຜູ້ຕ້ອງການປະມູນລ່ວງໜ້າ ສິບວັນ ລັດຖະການ ກ່ອນວັນປະມູນ, ແຈ້ງລາຄາ, ລະບຽບ, ວັນ, ເວລາ ແລະ ສະຖານທີ່ປະມູນ, ຈາກນັ້ນ ໃຫ້ຜູ້ເຂົ້າຮ່ວມການປະມູນແຕ່ລະຄົນສະເໜີລາຄາ ຕໍ່ຄະນະກໍາມະການຢ່າງເປີດເຜີຍນັບແຕ່ຜູ້ທີໜຶ່ງຮອດຜູ້ສຸດທ້າຍ, ຜູ້ເຂົ້າຮ່ວມສາມາດສະເໜີລາຄາຫຼາຍເທື່ອກໍໄດ້ ຫຼື ຜູ້ໄດ້ສະເໜີລາຄາແລ້ວ ສາມາດໃຫ້ລາຄາສູງຂຶ້ນຕື່ມອີກກໍໄດ້. ຫຼັງຈາກສິ້ນສຸດການປະມູນ ຄະນະກໍາມະການ ຕ້ອງສະຫຼຸບ ແລ້ວເຮັດບົດບັນທຶກ ແລະ ລົງລາຍເຊັນໄວ້.

1. ການປະມູນແບບປິດລັບ

ອົງການປະຕິບັດຄຳຕັດສີນຂອງສານ ຕ້ອງແຈ້ງການລ່ວງໜ້າ ສິບວັນ ລັດຖະການ ກ່ອນວັນປະມູນ ພ້ອມທັງຂາຍຊອງປະມູນ, ລາຄາຊອງປະມູນ ໃຫ້ປະຕິບັດຕາມລະບຽບການທີ່ກ່ຽວຂ້ອງ. ຜູ້ມີຈຸດປະສົງຊື້ຊັບ ສາມາດຍື່ນຊອງປະມູນ ໃນວັນປະມູນ ຫຼື ກ່ອນນັ້ນກໍໄດ້.

* ຜູ້ຊະນະການປະມູນ ແມ່ນ ຜູ້ໃຫ້ລາຄາສູງສຸດ ແລະ ຕ້ອງຊໍາລະເງິນຢ່າງໜ້ອຍ ສິບສ່ວນຮ້ອຍ ຂອງລາຄາທີ່ຕົນປະມູນໄດ້ ພາຍໃນເວລາ ສາມວັນ ລັດຖະການ ນັບແຕ່ວັນປະມູນໄດ້ ເປັນຕົ້ນໄປ, ສ່ວນທີ່ເຫຼືອຕ້ອງໃຫ້ສຳເລັດພາຍໃນເວລາ ສາມສິບວັນ. ຖ້າກາຍກໍານົດນີ້ແລ້ວ ໃຫ້ຖືວ່າເປັນການສະລະສິດ, ສ່ວນເງິນທີ່ຊຳລະກ່ອນນັ້ນຈະບໍ່ສົ່ງຄືນ, ຍົກເວັ້ນເຫດບັງເອີນ ຫຼື ເຫດສຸດວິໄສ ແລະ ຈະຖືເອົາຜູ້ເຂົ້າຮ່ວມການປະມູນທີ່ໃຫ້ລາຄາຖັດລົງມາ ເປັນຜູ້ມີບຸລິມະສິດໃນການຊື້ຊັບທີ່ປະມູນຂາຍ;
* ຜູ້ຊະນະການປະມູນ ບໍ່ມີສິດຂາຍຊັບໃນເວລາຊັບນັ້ນ ຍັງຢູ່ໃນຄວາມຮັບຜິດ ຊອບຂອງອົງການປະຕິບັດຄຳຕັດສີນຂອງສານ. ການປະມູນຈະສິ້ນສຸດ ແລະ ຊັບດັ່ງກ່າວ ຈະເປັນກຳມະສິດຂອງຜູ້ປະມູນໄດ້ກໍຕໍ່ເມື່ອ ຜູ້ຊະນະການປະມູນໄດ້ປະຕິບັດພັນທະຂອງຕົນຄົບຖ້ວນແລ້ວ.

ຄ່າໃຊ້ຈ່າຍສຳລັບຊັບທີ່ຈຳເປັນຕ້ອງໄດ້ຂຶ້ນທະບຽນໃໝ່ ກ່ຽວກັບການໂອນ, ການປ່ຽນຊື່ຜູ້ມີກຳມະສິດຄຸ້ມຄອງ ນໍາໃຊ້ ແລະ ອື່ນໆ ທີ່ເປັນຄ່າໃຊ້ຈ່າຍສິ້ນເປື້ອງ ແລະ ຄ່າທໍານຽມຕ່າງໆ ຕໍ່ພາກສ່ວນທີ່ກ່ຽວຂ້ອງນັ້ນ ມອບໃຫ້ຜູ້ຊື້ ຫຼື ຜູ້ຊະນະການປະມູນ ເປັນຜູ້ຮັບຜິດຊອບຄ່າໃຊ້ຈ່າຍທັງໝົດ.

ຜູ້ຊື້ ຈະໄດ້ກຳມະສິດຕໍ່ຊັບ ກໍຕໍ່ເມື່ອໄດ້ຊຳລະເງິນຄົບຕາມຈຳນວນ ຫຼື ໄດ້ຂຶ້ນທະບຽນຊັບ ເປັນຕົ້ນໄປ. ອົງການປະຕິບັດຄໍາຕັດສີນຂອງສານ ຕ້ອງສ້າງເງື່ອນໄຂ ແລະ ອໍານວຍຄວາມສະດວກໃຫ້ຜູ້ຊື້ ໃນການເຂົ້າຄອບຄອງ ແລະ ຂຶ້ນທະບຽນຊັບດັ່ງກ່າວ.

ການຂາຍຊັບ ໃນກໍລະນີໃດກໍຕາມ, ຖ້າວ່າມູນຄ່າທີ່ຂາຍໄດ້ນັ້ນ ຫາກສູງກວ່າລາຄາທີ່ຄະນະກຳມະການໄດ້ຕີໄວ້ ແຕ່ກໍຍັງບໍ່ພຽງພໍກັບໜີ້ສິນ ກໍຕ້ອງມອບເງິນທັງໝົດນັ້ນ ໃຊ້ແທນໜີ້ສິນກ່ອນ, ສ່ວນໜີ້ສິນທີ່ເຫຼືອ ຈຶ່ງໃຫ້ຜູ້ຖືກປະຕິບັດຄໍາຕັດສີນຂອງສານ ສືບຕໍ່ໃຊ້ແທນຈົນຄົບຖ້ວນ.

## **ຈ. ການມອບຊັບ**

### **ມາດຕາ 37 (ໃໝ່) ການມອບຊັບ**

ການມອບຊັບ ແມ່ນ ການເອົາຊັບທີ່ເປັນຫຼັກຊັບຄ້ຳປະກັນ, ຊັບທີ່ເປັນກໍາມະສິດຂອງລູກໜີ້ ຫຼື ຜູ້ຖືກປະຕິບັດຄໍາຕັດສີນຂອງສານ ຫຼື ຊັບທີ່ໄດ້ຮັບສິດຈາກເຈົ້າຂອງຊັບ ມອບໃຫ້ເຈົ້າໜີ້ ເພື່ອໃຊ້ແທນໜີ້ສິນ, ຄ່າເສຍຫາຍ ພາຍຫຼັງໄດ້ຕີລາຄາ ແລະ ປະກາດປະມູນຂາຍແລ້ວ ແຕ່ບໍ່ມີຜູ້ຊື້ຊັບດັ່ງກ່າວ.

### **ມາດຕາ 38 (ໃໝ່) ວິທີການມອບຊັບ**

ຊັບ ທີ່ໄດ້ຜ່ານການຕີລາຄາ, ປະກາດຂາຍແລ້ວ ແຕ່ຊັບດັ່ງກ່າວບໍ່ໄດ້ຂາຍໃຫ້ປະຕິບັດຕາມກໍລະນີ ດັ່ງນີ້:

1. ຊັບ ທີ່ເປັນຫຼັກຊັບຄ້ຳປະກັນ ຊຶ່ງມີມູນຄ່າເທົ່າກັນ ຫຼື ຫຼຸດໜີ້ສິນ ອົງການປະຕິບັດຄຳຕັດສີນຂອງສານ ຕ້ອງອອກຄຳສັ່ງມອບຊັບດັ່ງກ່າວໃຫ້ເຈົ້າໜີ້. ຖ້າຊັບນັ້ນຫາກມີມູນຄ່າສູງກວ່າໜີ້ສິນ ແຕ່ສາມາດແບ່ງໄດ້ ກໍໃຫ້ອອກຄຳສັ່ງແບ່ງເອົາຊັບດັ່ງກ່າວ ຕາມມູນຄ່າໜີ້ສິນເພື່ອມອບໃຫ້ແກ່ເຈົ້າໜີ້. ຖ້າບໍ່ສາມາດປະຕິບັດໄດ້ຕາມກໍລະນີທີ່ກ່າວມາເທິງນັ້ນ, ໃຫ້ອົງການປະຕິບັດຄຳຕັດສີນຂອງສານສືບຕໍ່ປະກາດຂາຍ;
2. ຊັບ ທີ່ບໍ່ເປັນຫຼັກຊັບຄໍ້າປະກັນ ແຕ່ເຈົ້າໜີ້ເຫັນດີຮັບເອົາຊັບດັ່ງກ່າວ ເພື່ອໃຊ້ແທນໜີ້ສິນ ຫຼື ຄ່າເສຍຫາຍ ອົງການປະຕິບັດຄຳຕັດສີນຂອງສານ ຕ້ອງອອກຄຳສັ່ງມອບຊັບດັ່ງກ່າວໃຫ້ເຈົ້າໜີ້. ຖ້າຫາກວ່າເຈົ້າໜີ້ບໍ່ເຫັນດີເອົາຊັບດັ່ງກ່າວກໍໃຫ້ສືບຕໍ່ປະກາດຂາຍຕໍ່ໄປ;

ການມອບຊັບ ໃນກໍລະນີໃດກໍຕາມ, ຕ້ອງມີການໄລ່ລຽງໜີ້ສິນກັບລາຄາຊັບທີ່ໄດ້ມອບ, ຖ້າມູນຄ່າຊັບຫາກສູງກວ່າໜີ້ສິນ ເງິນທີ່ເຫຼືອຈາກການໃຊ້ແທນນັ້ນ ກໍຕ້ອງສົ່ງຄືນໃຫ້ລູກໜີ້ ຫຼື ເຈົ້າຂອງຊັບ, ຖ້າມູນຄ່າຊັບຫາກບໍ່ພໍກັບໜີ້ສິນ ກໍໃຫ້ລູກໜີ້ສືບຕໍ່ຮັບຜິດຊອບໃຊ້ແທນຈົນຄົບຕາມຈຳນວນ.

1. ຊັບ ທີ່ສານຕັດສີນໃຫ້ລັດຄຸ້ມຄອງ ອົງການປະຕິບັດຄຳຕັດສີນຂອງສານ ຕ້ອງຂຶ້ນບັນຊີ ແລະ ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອກວດກາ ແລະ ມອບຊັບດັ່ງກ່າວ ໃຫ້ຂະແໜງການທີ່ກ່ຽວຂ້ອງ ຕາມກົດໝາຍ ແລະ ລະບຽບການ.

### **ມາດຕາ 39 (ໃໝ່) ການສົ່ງເອກະສານທີ່ກ່ຽວຂ້ອງກັບຊັບ**

ຜູ້ຖືກປະຕິບັດຄຳຕັດສີນຂອງສານ ຕ້ອງສົ່ງເອກະສານທີ່ກ່ຽວຂ້ອງກັບຊັບ ເປັນຕົ້ນ ໃບທະ ບຽນ, ໃບຕາດິນ ໃຫ້ບຸກຄົນ, ນິຕິບຸກຄົນ ຫຼືື ການຈັດຕັ້ງ ຕາມຄຳຕັດສີນຂອງສານ ພາຍໃນເວລາ ສິບຫ້າວັນ.

ໃນກໍລະນີຜູ້ຖືກປະຕິບັດຄຳຕັດສີນຂອງສານ ຫາກບໍ່ສົ່ງເອກະສານດັ່ງກ່າວ, ອົງການປະຕິບັດ ຄໍາຕັດສີນຂອງສານ ຕ້ອງອອກຄໍາສັ່ງໃຫ້ສົ່ງເອກະສານນັ້ນ. ແຕ່ຖ້າຜູ້ຖືກປະຕິບັດຄໍາຕັດສີນຂອງສານ ຫາກຍັງບໍ່ປະຕິບັດຕາມຄຳສັ່ງ ກໍໃຫ້ອົງການປະຕິບັດຄໍາຕັດສີນຂອງສານ ສະເໜີຕໍ່ອົງການຈັດຕັ້ງທີ່ມີສິດອໍານາດກ່ຽວ ຂ້ອງ ລົບລ້າງ ແລ້ວອອກເອກະສານໃໝ່ ຕາມແຕ່ລະກໍລະນີ.

### **ມາດຕາ 40 (ໃໝ່) ການມອບເງິນ ທີ່ອົງການປະຕິບັດຄໍາຕັດສີນຂອງສານຮັກສາ**

ໃນກໍລະນີ ອົງການປະຕິບັດຄໍາຕັດສີນຂອງສານ ໄດ້ຮັບເງິນ ຫຼື ຮັກສາເງິນ ຂອງຜູ້ຖືກປະຕິ ບັດຄໍາຕັດສີນຂອງສານ ເພື່ອໃຊ້ແທນໃຫ້ແກ່ເຈົ້າໜີ້ ກໍໃຫ້ມອບແກ່ເຈົ້າໜີ້ຕາມຄຳຕັດສີນຂອງສານ. ຖ້າເຈົ້າໜີ້ຫາກຍັງມີພັນທະປະຕິບັດຄຳຕັດສີນຄະດີອື່ນ ຊຶ່ງຜູ້ກ່ຽວຍັງບໍ່ທັນໄດ້ປະຕິບັດ ໃຫ້ອົງການປະຕິບັດຄໍາຕັດສີນຂອງສານ ອອກຄໍາສັ່ງມອບເງິນດັ່ງກ່າວ ໃຫ້ເຈົ້າໜີ້ຂອງຜູ້ກ່ຽວຕາມຄຳຕັດສີນຂອງສານ.

ພາຍຫຼັງໄດ້ຮັບຄໍາສັ່ງແລ້ວ ພະນັກງານປະຕິບັດຄໍາຕັດສີນຂອງສານ ທີ່ຮັບຜິດຊອບຄະດີ ຕ້ອງແຈ້ງໃຫ້ເຈົ້າໜີ້ ທີ່ມີພັນທະປະຕິບັດຄຳຕັດສີນຄະດີອື່ນນັ້ນຊາບ ແລະ ເຂົ້າຮ່ວມໃນການປະຕິບັດ, ຖ້າຜູ້ກ່ຽວຫາກບໍ່ເຂົ້າຮ່ວມໂດຍບໍ່ມີເຫດຜົນ ອົງການປະຕິບັດຄຳຕັດສີນຂອງສານ ຕ້ອງມອບເງິນໃຫ້ເຈົ້າໜີ້ຂອງຜູ້ກ່ຽວ.

### **ມາດຕາ 41 (ໃໝ່) ການປະຕິບັດແທນ**

ໃນກໍລະນີ ຜູ້ຖືກປະຕິບັດຄຳຕັດສີນຂອງສານ ຫາກຍົກຍ້າຍໄປຢູ່ບ່ອນອື່ນກ່ອນການປະຕິບັດຄຳຕັດສີນຂອງສານ ຫຼື ການປະຕິບັດຍັງບໍ່ທັນສິ້ນສຸດນັ້ນ, ອົງການປະຕິບັດຄໍາຕັດສີນຂອງສານທີ່ກ່ຽວຂ້ອງ ສາ ມາດໂອນການປະຕິບັດຄຳຕັດສີນດັ່ງກ່າວ ໄປໃຫ້ອົງການປະຕິບັດຄຳຕັດສີນຂອງສານ ບ່ອນຜູ້ຖືກປະຕິບັດຄຳຕັດສີນຂອງສານຍົກຍ້າຍໄປຢູ່ນັ້ນ ເປັນຜູ້ປະຕິບັດແທນ.

ຖ້າວ່າຜູ້ຖືກປະຕິບັດຄຳຕັດສີນຂອງສານ ຫາກມີຊັບຢູ່ຫຼາຍເມືອງ ຫຼື ຢູ່ຫຼາຍແຂວງ ອົງການປະຕິບັດຄຳຕັດສີນຂອງສານ ທີ່ຮັບຜິດຊອບປະຕິບັດຄຳຕັດສີນດັ່ງກ່າວ ສາມາດສະເໜີໃຫ້ອົງການປະຕິບັດຄຳຕັດສີນຂອງສານ ບ່ອນມີຊັບຢູ່ນັ້ນປະຕິບັດແທນຕົນກໍໄດ້ ຈົນກວ່າຈະຄົບຈຳນວນໜີ້ສິນຕາມຄຳຕັດສີນຂອງສານ.

### **ມາດຕາ 42 (ປັບປຸງ) ຄ່າທຳນຽມສານ ແລະ ຄ່າໃຊ້ຈ່າຍ ໃນການປະຕິບັດຄຳຕັດສີນຂອງສານ**

ຜູ້ຖືກປະຕິບັດຄຳຕັດສີນຂອງສານ ຕ້ອງຮັບຜິດຊອບຈ່າຍຄ່າທຳນຽມສານ ຕາມທີ່ໄດ້ກຳນົດໄວ້ໃນຄຳຕັດສີນຂອງສານ ໃນເວລາປະຕິບັດ ເພື່ອມອບເຂົ້າງົບປະມານຂອງລັດ. ໃນກໍລະນີຜູ້ກ່ຽວບໍ່ຍິນຍອມຈ່າຍ ໃຫ້ອົງການປະຕິບັດຄຳຕັດສີນຂອງສານ ນຳໃຊ້ມາດຕະການໃດໜຶ່ງ ຕາມທີ່ໄດ້ກຳນົດໄວ້ໃນມາດຕາ 53 ຂອງກົດໝາຍສະບັບນີ້.

ຄ່າໃຊ້ຈ່າຍໃນການປະຕິບັດຄໍາຕັດສີນຂອງສານ ແມ່ນ ຈໍານວນເງິນທີ່ຜູ້ຖືກປະຕິບັດຄໍາຕັດສີນຂອງສານ ຕ້ອງໄດ້ຈ່າຍ ຊຶ່ງປະກອບດ້ວຍ **ຄ່າໃຊ້ຈ່າຍໃຫ້ແກ່ຜູ້ເຂົ້າຮ່ວມ, ການປະກາດຂາຍຊັບ, ພາຕົວ, ຍົກຍ້າຍ ແລະ ຄ່າເອກະສານ.** ໃນກໍລະນີຜູ້ກ່ຽວຫາກບໍ່ຍິນຍອມຈ່າຍ ໃຫ້ຜູ້ຊະນະຄະດີຈ່າຍກ່ອນ, ອົງການປະຕິບັດຄຳຕັດສີນຂອງສານ ຕ້ອງນຳໃຊ້ມາດຕະການໃດໜຶ່ງຕາມທີ່ໄດ້ກຳນົດໄວ້ໃນມາດຕາ 53 ຂອງກົດ ໝາຍສະບັບນີ້ ເພື່ອຄິດໄລ່ທົດແທນຄືນ. ຖ້າຜູ້ຖືກປະຕິບັດຄຳຕັດສີນຂອງສານຫາກບໍ່ມີເງື່ອນໄຂປະຕິບັດ ຕາມທີ່ໄດ້ກຳນົດໄວ້ໃນມາດຕາ 43 ຂອງກົດໝາຍສະບັບນີ້ ໃຫ້ເປັນຄວາມຮັບຜິດຊອບຂອງຜູ້ຊະນະຄະດີ.

## **ໝວດທີ 4**

## **ຄໍາຕັດສີນຂອງສານ ທີ່ບໍ່ມີເງື່ອນໄຂປະຕິບັດ ແລະ ການຮ້ອງຂໍໃຫ້ປະຕິບັດ**

### **ມາດຕາ 43 (ໃໝ່) ຄໍາຕັດສີນຂອງສານ** **ທີ່ບໍ່ມີເງື່ອນໄຂປະຕິບັດ**

ຄຳຕັດສີນຂອງສານ ທີ່ບໍ່ມີເງື່ອນໄຂປະຕິບັດມີ ດັ່ງນີ້:

1. ຜູ້ຖືກປະຕິບັດຄໍາຕັດສີນຂອງສານ ບໍ່ມີຊັບສິນ ຫຼື ບໍ່ມີລາຍຮັບ, ມີລາຍຮັບຕໍ່າ ພຽງແຕ່ພໍຮັບປະກັນການດໍາລົງຊີວິດຂອງຕົນເທົ່ານັ້ນ;
2. ຜູ້ຖືກປະຕິບັດຄຳຕັດສີນຂອງສານກັບຄືນປະເທດ ໂດຍບໍ່ມີຊັບສິນຢູ່ ສປປ ລາວ ແລະ ບໍ່ແມ່ນປະເທດທີ່ມີສົນທິສັນຍາ ທີ່ ສປປ ລາວ ເປັນພາຄີ.

ເງື່ອນໄຂທີ່ບໍ່ສາມາດປະຕິບັດໄດ້ ຕ້ອງມີການຢັ້ງຢືນຈາກພາກສ່ວນທີ່ກ່ຽວຂ້ອງ.

ຜ່ານການປະຕິບັດ ຫາກເຫັນວ່າຜູ້ຖືກປະຕິບັດຄຳຕັດສີນຂອງສານ ບໍ່ມີເງື່ອນໄຂປະຕິບັດ ຕາມທີ່ໄດ້ກໍານົດໄວ້ໃນ ຂໍ້ 1 ແລະ ຂໍ້ 2 ຂອງມາດຕານີ້, ອົງການປະຕິບັດຄໍາຕັດສີນຂອງສານ ຕ້ອງອອກຄໍາສັ່ງໂຈະການປະຕິບັດຄຳຕັດສີນຂອງສານ ແລ້ວແຈ້ງໃຫ້ຄູ່ຄວາມ, ອົງການໄອຍະການປະຊາຊົນຂັ້ນດຽວກັນຊາບ ພາຍໃນເວລາ ເຈັດວັນ ລັດຖະການ ນັບແຕ່ວັນອອກຄຳສັ່ງ ເປັນຕົ້ນໄປ.

ຄູ່ຄວາມ ມີສິດຮ້ອງຂໍໃຫ້ປະຕິບັດຄືນໃໝ່ ຫາກວ່າຜູ້ຖືກປະຕິບັດຄຳຕັດສີນຂອງສານ ມີເງື່ອນໄຂປະຕິບັດ.

### **ມາດຕາ 44 (ໃໝ່) ການຮ້ອງຂໍ ໃຫ້ສືບຕໍ່ປະຕິບັດຄໍາຕັດສີນຂອງສານ**

ອົງການປະຕິບັດຄຳຕັດສີນຂອງສານ ຈະນຳເອົາຄຳຕັດສີນຂອງສານ ທີ່ບໍ່ມີເງື່ອນໄຂປະຕິບັດ ແລະ ໄດ້ອອກຄຳສັ່ງໂຈະໄວ້ນັ້ນມາປະຕິບັດ ກໍຕໍ່ເມື່ອມີຄຳຮ້ອງຂໍ ຂອງຄູ່ຄວາມຝ່າຍໃດໜຶ່ງ ຫຼື ຜູ້ໄດ້ຮັບມອບສິດ, ຍົກເວັ້ນການປະຕິບັດຄຳຕັດສີນຂອງສານ ກ່ຽວກັບຜົນປະໂຫຍດຂອງລັດ, ເດັກ ແລະ ການລົ້ມລະລາຍຂອງວິສາຫະກິດ.

ຄຳຮ້ອງຂໍໃຫ້ປະຕິບັດຄຳຕັດສີນຂອງສານ ສາມາດຍື່ນຕໍ່ອົງການປະຕິບັດຄໍາຕັດສີນຂອງສານທີ່ກ່ຽວຂ້ອງ ຫຼື ຜ່ານທາງໄປສະນີ ຫຼື ເຂົ້າມາສະເໜີຕໍ່ອົງການປະຕິບັດຄຳຕັດສີນຂອງສານໂດຍກົງ.

### **ມາດຕາ 45 (ໃໝ່) ເອກະສານປະກອບຄໍາຮ້ອງຂໍ**

ເອກະສານປະກອບຄໍາຮ້ອງຂໍ ໃຫ້ປະຕິບັດຄໍາຕັດສີນຂອງສານ ມີ ດັ່ງນີ້:

1. ຄໍາຮ້ອງຕາມແບບພິມທີ່ກໍານົດ;
2. ຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ;
3. ຂໍ້ມູນຂອງຜູ້ຖືກປະຕິບັດຄໍາຕັດສີນຂອງສານ ລວມທັງຊັບສິນຂອງຜູ້ກ່ຽວ;
4. ເອກະສານອື່ນທີ່ກ່ຽວຂ້ອງ.

### **ມາດຕາ 46 (ໃໝ່) ການກວດກາຄໍາຮ້ອງຂໍ**

ພາຍຫຼັງໄດ້ຮັບຄໍາຮ້ອງຂໍແລ້ວ ອົງການປະຕິບັດຄໍາຕັດສີນຂອງສານ ຕ້ອງກວດກາເອກະສານປະ ກອບ ແລ້ວຈົດເຂົ້າປຶ້ມບັນທຶກ, ອອກໜັງສືຮັບໃຫ້ແກ່ຜູ້ຍື່ນຄໍາຮ້ອງ ແລະ ມອບໃຫ້ພະນັກງານປະຕິບັດຄໍາຕັດສີນຂອງສານ ຜູ້ໃດໜຶ່ງຮັບຜິດຊອບກວດກາເນື້ອໃນຄໍາຮ້ອງຂໍ, ເອກະສານປະກອບ, ຂໍ້ມູນຄຳຕັດສີນຂອງສານ ໃນຖານຂໍ້ມູນ ພາຍໃນເວລາ ສາມວັນ ລັດຖະການ. ຖ້າເຫັນວ່າຄໍາຮ້ອງຂໍ ແລະ ເອກະສານປະກອບນັ້ນ ຫາກຖືກຕ້ອງ ແລະ ຄົບຖ້ວນແລ້ວ ໃຫ້ລາຍງານຫົວໜ້າ ກົມ, ກອງ ແລະ ຫ້ອງປະຕິບັດຄໍາຕັດສີນຂອງສານ ທີ່ກ່ຽວຂ້ອງ ເພື່ອມອບໃຫ້ພະນັກງານປະຕິບັດຄຳຕັດສີນຂອງສານ ຄົ້ນຄວ້າ ແລະ ປະຕິບັດ.

ໃນກໍລະນີ ຄໍາຮ້ອງຂໍ ແລະ ເອກະສານປະກອບນັ້ນ ຫາກບໍ່ຖືກຕ້ອງ, ບໍ່ຄົບຖ້ວນ ກໍໃຫ້ແນະນໍາຜູ້ຮ້ອງຂໍ ເພື່ອປັບປຸງ ແກ້ໄຂ.

### **ມາດຕາ 47 (ໃໝ່) ຄໍາຮ້ອງຂໍ ທີ່ບໍ່ຮັບພິຈາລະນາ**

ອົງການປະຕິບັດຄຳຕັດສີນຂອງສານ ຈະບໍ່ຮັບຄຳຮ້ອງຂໍມາພິຈາລະນາ ໃນກໍລະນີໃດໜຶ່ງ ດັ່ງນີ້:

1. ຜູ້ຮ້ອງຂໍ ບໍ່ກ່ຽວຂ້ອງກັບຄະດີ ຫຼື ບໍ່ໄດ້ຮັບມອບສິດໃຫ້ຮ້ອງຂໍ;
2. ການຮ້ອງຂໍ ບໍ່ກ່ຽວຂ້ອງກັບຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ;
3. ອົງການປະຕິບັດຄໍາຕັດສີນຂອງສານ ທີ່ຮັບຄໍາຮ້ອງຂໍ ບໍ່ມີສິດອໍານາດໃນການປະຕິບັດຄຳຕັດສີນຂອງສານນັ້ນ.

ໃນກໍລະນີ ບໍ່ຮັບຄຳຮ້ອງຂໍມາພິຈາລະນານັ້ນ ອົງການປະຕິບັດຄຳຕັດສີນຂອງສານທີ່ກ່ຽວຂ້ອງ ຕ້ອງໄດ້ແຈ້ງເຫດຜົນຢ່າງເປັນລາຍລັກອັກສອນ ພ້ອມທັງແນະນຳຜູ້ຮ້ອງຂໍ.

## **ໝວດທີ 5**

## **ການສິ້ນສຸດການປະຕິບັດຄຳຕັດສີນຂອງສານ**

### **ມາດຕາ 48 (ປັບປຸງ) ການສິ້ນສຸດການປະຕິບັດຄໍາຕັດສີນຂອງສານ**

ການປະຕິບັດຄຳຕັດສີນຂອງສານ ຈະສິ້ນສຸດລົງ ໃນກໍລະນີ ດັ່ງນີ້:

1. ຄຳຕັດສີນຂອງສານ ໄດ້ຮັບການປະຕິບັດຢ່າງຄົບຖ້ວນແລ້ວ;
2. ຄຳຕັດສີນຂອງສານ ໄດ້ຮັບການປະຕິບັດຄ່າທຳນຽມສານສຳເລັດ ໃນກໍລະນີປະຕິບັດດ້ວຍຄວາມສະໝັກໃຈ;
3. ເຈົ້າໜີ້ ໄດ້ສະລະສິດ ຫຼື ເຈົ້າໜີ້ໄດ້ຮັບໝາຍຮຽກສາມຄັ້ງແລ້ວ ແຕ່ບໍ່ເຂົ້າມາສະເໜີຕົວຕໍ່ພະນັກງານປະຕິບັດຄຳຕັດສີນຂອງສານ ໂດຍບໍ່ມີເຫດຜົນພຽງພໍ ກໍໃຫ້ຖືວ່າເປັນການສະລະສິດເຊັ່ນດຽວກັນ;

ໃນກໍລະນີລູກໜີ້ໄດ້ປະຕິບັດພັນທະແລ້ວສ່ວນໃດສ່ວນໜຶ່ງ ແລະ ເຈົ້າໜີ້ໄດ້ສະລະສິດ ຫຼື ໝົດສິດຕາມກົດໝາຍ, ຊັບທີ່ຍັງເຫຼືອຈາກການປະຕິບັດນັ້ນ ຈະຖືກສົ່ງຄືນໃຫ້ລູກໜີ້, ຖ້າລູກໜີ້ຫາກສະລະສິດກໍໃຫ້ເປັນຂອງລັດ;

1. ຄູ່ຄວາມ ມີການຕົກລົງເຫັນດີ ສະລະສິດບໍ່ປະຕິບັດຕາມຄຳຕັດສີນຂອງສານ ຊຶ່ງການຕົກລົງນັ້ນບໍ່ແຕະຕ້ອງເຖິງສິດ ແລະ ຜົນປະໂຫຍດຂອງລັດ, ບຸກຄົນ, ນິຕິບຸກຄົນ ຫຼື ການຈັດຕັ້ງອື່ນ;
2. ຜູ້ຖືກປະຕິບັດຄໍາຕັດສີນຂອງສານ ໄດ້ເສຍຊີວິດໂດຍບໍ່ມີຊັບ, ບໍ່ມີສິດໃຫ້ຜູ້ອື່ນສືບທອດ ຕາມທີ່ໄດ້ກຳນົດໄວ້ໃນກົດໝາຍ;
3. ເຈົ້າໜີ້ ໄດ້ເສຍຊີວິດ ຊຶ່ງສິດ ແລະ ຜົນປະໂຫຍດຂອງບຸກຄົນດັ່ງກ່າວ ທີ່ໄດ້ຮັບຕາມຄໍາຕັດສີນຂອງສານ ບໍ່ສາມາດມອບໃຫ້ຜູ້ສືບທອດ ຫຼື ບໍ່ມີຜູ້ສືບທອດມູນມໍຣະດົກ;
4. ຄຳຕັດສີນ ຫຼື ຄຳພິພາກສາຂອງສານ ໄດ້ຖືກປ່ຽນແປງ, ຍົກເລີກ ຫຼື ລົບລ້າງ ໂດຍບໍ່ໃຫ້ຄູ່ຄວາມມີພັນທະປະຕິບັດ;
5. ຄຳຕັດສີນ ໃຫ້ຍົກເລີກພັນທະປະຕິບັດຄຳຕັດສີນຂອງສານ ກ່ຽວກັບຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ.

### **ມາດຕາ 49 (ໃໝ່) ຄໍາສັ່ງປິດການປະຕິບັດຄໍາຕັດສີນຂອງສານ**

ເມື່ອມີກໍລະນີ ພາໃຫ້ການປະຕິບັດຄຳຕັດສີນຂອງສານສິ້ນສຸດ ຕາມທີ່ໄດ້ກຳນົດໄວ້ໃນມາດຕາ 48 ຂອງກົດໝາຍສະບັບນີ້, ພະນັກງານປະຕິບັດຄໍາຕັດສີນຂອງສານ ຕ້ອງສະຫຼຸບ, ລາຍງານ ໃຫ້ຫົວໜ້າ ກົມ, ກອງ, ຫ້ອງປະຕິບັດຄຳຕັດສີນຂອງສານທີ່ກ່ຽວຂ້ອງ ເພື່ອອອກຄຳສັ່ງປິດການປະຕິບັດຄຳຕັດສີນຂອງສານ.

### **ມາດຕາ 50 (ໃໝ່) ການແຈ້ງຄໍາສັ່ງປິດການປະຕິບັດຄໍາຕັດສີນຂອງສານ**

ພາຍຫຼັງອອກຄຳສັ່ງປິດການປະຕິບັດຄຳຕັດສີນຂອງສານແລ້ວ ອົງການປະຕິບັດຄຳຕັດສີນຂອງສານ ຕ້ອງສົ່ງຄໍາສັ່ງດັ່ງກ່າວໃຫ້ຄູ່ຄວາມ, ອົງການໄອຍະການປະຊາຊົນ, ສະພາປະຊາຊົນຂັ້ນແຂວງ ແລະ/ຫຼື ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອຊາບ ພາຍໃນເວລາ ຫ້າວັນ ລັດຖະການ ນັບແຕ່ວັນອອກຄຳສັ່ງ ເປັນຕົ້ນໄປ.

### **ມາດຕາ 51 (ໃໝ່) ການຂໍລົບລ້າງຄໍາສັ່ງປິດການປະຕິບັດຄໍາຕັດສີນຂອງສານ**

ໃນກໍລະນີ ຄູ່ຄວາມ, ບຸກຄົນອື່ນທີ່ກ່ຽວຂ້ອງ ມີຂໍ້ມູນຫຼັກຖານຢັ້ງຢືນວ່າການປະຕິບັດບໍ່ຖືກ ຕ້ອງຕາມກົດໝາຍ ຫຼື ບໍ່ສອດຄ່ອງກັບຄຳຕັດສີນຂອງສານ ກໍມີສິດຮ້ອງຂໍ, ສະເໜີຕໍ່ອົງການປະຕິບັດຄຳຕັດສີນຂອງສານຂັ້ນເທິງຖັດໄປ ເພື່ອພິຈາລະນາລົບລ້າງຄຳສັ່ງປິດການປະຕິບັດຄຳຕັດສີນຂອງສານ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳສັ່ງ ເປັນຕົ້ນໄປ, ອົງການປະຕິບັດຄຳຕັດສີນຂອງສານທີ່ກ່ຽວຂ້ອງ ຕ້ອງພິຈາລະນາ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບຄຳຮ້ອງຂໍ, ຄຳສະເໜີ ເປັນຕົ້ນໄປ.

### **ມາດຕາ 52 (ປັບປຸງ) ການຮັກສາສໍານວນການປະຕິບັດຄໍາຕັດສີນຂອງສານ**

ສຳນວນການປະຕິບັດຄຳຕັດສີນຂອງສານ ທີ່ໄດ້ປະຕິບັດຄຳຕັດສີນຂອງສານສິ້ນສຸດແລ້ວ ໃຫ້ຮັກສາໄວ້ ຊາວປີ ນັບແຕ່ວັນອອກຄຳສັ່ງປິດການປະຕິບັດຄຳຕັດສີນຂອງສານ ເປັນຕົ້ນໄປ, ຫຼັງຈາກນັ້ນຈຶ່ງທຳລາຍຖິ້ມ.

## **ໝວດທີ 6**

## **ມາດຕະການ ໃນການປະຕິບັດຄຳຕັດສີນຂອງສານ**

### **ມາດຕາ 53 (ໃໝ່) ມາດຕະການ ໃນການປະຕິບັດຄໍາຕັດສີນຂອງສານ**

ການປະຕິບັດຄຳຕັດສີນຂອງສານມີມາດຕະການ ດັ່ງນີ້:

1. ການພາຕົວ;
2. ການຍຶດຊັບ;
3. ການອາຍັດຊັບ;
4. ການຫັກເງິນ ໃນບັນຊີຂອງຜູ້ຖືກປະຕິບັດຄໍາຕັດສີນຂອງສານ;
5. ການຫັກລາຍຮັບ ຂອງຜູ້ຖືກປະຕິບັດຄໍາຕັດສີນຂອງສານ;
6. ການຫັກລາຍໄດ້ຈາກການດໍາເນີນທຸລະກິດ ຂອງຜູ້ຖືກປະຕິບັດຄໍາຕັດສີນຂອງສານ;
7. ການມອບເງິນ ທີ່ບຸກຄົນອື່ນຮັກສາ ຫຼື ມີໜີ້ຕ້ອງສົ່ງ;
8. ມາດຕະການຮີບດ່ວນ;
9. ມາດຕະການອື່ນ.

### **ມາດຕາ 54 (ໃໝ່) ການພາຕົວ**

ໃນກໍລະນີ ຜູ້ຖືກປະຕິບັດຄຳຕັດສີນຂອງສານ ຫາກໄດ້ຮັບໝາຍຮຽກເຖິງສາມຄັ້ງແລ້ວ ແຕ່ບໍ່ເຂົ້າມາຕາມໝາຍຮຽກ ໂດຍບໍ່ມີເຫດຜົນພຽງພໍ ຫຼື ໄດ້ຮັບແຈ້ງການໃຫ້ຢູ່ເຮືອນ ຫຼື ສະຖານທີ່ໃດໜຶ່ງ ເພື່ອເຂົ້າຮ່ວມການປະຕິບັດຄຳຕັດສີນ, ແຕ່ຜູ້ກ່ຽວບໍ່ປະຕິບັດໂດຍບໍ່ມີເຫດຜົນພຽງພໍນັ້ນ ອົງການປະຕິບັດຄໍາຕັດສີນຂອງສານ ຈະອອກຄຳສັ່ງໃຫ້ພາຕົວຜູ້ກ່ຽວ ເຂົ້າມາຮັບຊາບ ຫຼື ເຂົ້າມາສະຖານໃດໜຶ່ງ ເພື່ອປະຕິບັດຄຳຕັດສີນຂອງສານແຕ່ບໍ່ໃຫ້ກັກຕົວ ຫຼື ກັກຂັງ ເພື່ອເລັ່ງໜີ້.

ການພາຕົວ ໃຫ້ປະຕິບັດໄດ້ແຕ່ເວລາ ຫົກໂມງ ຫາ ສິບແປດໂມງ, ເວັ້ນເສຍແຕ່ ໃນກໍລະນີ ຜູ້ຖືກປະຕິບັດຄຳຕັດສີນຂອງສານ ຈະເອົາຕົວຫຼົບໜີ ຫຼື ບໍ່ຮູ້ບ່ອນຢູ່ທີ່ແນ່ນອນ.

ອົງການປະຕິບັດຄຳຕັດສີນຂອງສານ ປະສານສົມທົບກັບເຈົ້າໜ້າທີ່ຕຳຫຼວດ ເພື່ອພາຕົວຜູ້ຖືກປະຕິບັດຄຳຕັດສີນຂອງສານ ຕາມຄຳສັ່ງພາຕົວ. ກ່ອນການພາຕົວ ເຈົ້າໜ້າທີ່ຕ້ອງອ່ານຄຳສັ່ງ ໃຫ້ຜູ້ຖືກພາຕົວ ຊາບ.

### **ມາດຕາ 55 (ໃໝ່) ການຍຶດຊັບ**

ຜ່ານການກວດກາ ແລະ ຂຶ້ນບັນຊີຊັບສິນຂອງຜູ້ຖືກປະຕິບັດຄຳຕັດສີນຂອງສານ ຊຶ່ງໄດ້ຮູ້ແຈ້ງກ່ຽວກັບປະເພດ, ຈຳນວນ, ສະຖານທີ່ເກັບມ້ຽນວັດຖຸສິ່ງຂອງ, ສິນຄ້າ ຫຼື ປະເພດສັງຫາລິມະຊັບ ທີ່ເປັນປະ ໂຫຍດໃຫ້ແກ່ການປະຕິບັດຄຳຕັດສີນຂອງສານ, ໃຫ້ອົງການປະຕິບັດຄຳຕັດສີນຂອງສານ ອອກຄໍາສັ່ງຍຶດຊັບດັ່ງກ່າວ ມາຮັກສາໄວ້ໃນສະຖານທີ່ເໝາະສົມ.

ພະນັກງານປະຕິບັດຄຳຕັດສີນຂອງສານ ປະສານສົມທົບກັບເຈົ້າໜ້າທີ່ຕຳຫຼວດທີ່ກ່ຽວຂ້ອງ ເພື່ອຈັດຕັ້ງປະຕິບັດການຍຶດຊັບ ພາຍໃນເວລາ ເຈັດວັນ ລັດຖະການ ນັບແຕ່ວັນອອກຄຳສັ່ງຍຶດຊັບ ເປັນຕົ້ນໄປ.

ພະນັກງານປະຕິບັດຄຳຕັດສີນຂອງສານ ຕ້ອງເຮັດບົດບັນທຶກລະອຽດກ່ຽວກັບຊັບທີ່ໄດ້ຍຶດທຸກຄັ້ງ.

### **ມາດຕາ 56 (ໃໝ່) ການອາຍັດຊັບ**

ຊັບ ຂອງຜູ້ຖືກປະຕິບັດຄຳຕັດສີນຂອງສານ ທີ່ກວດພົບນັ້ນ ໃນກໍລະນີ ເປັນບັນຊີເງິນຝາກ, ອະສັງຫາລິມະຊັບ ຊຶ່ງມີຂໍ້ມູນຈະແຈ້ງແລ້ວ, ທີ່ເປັນປະໂຫຍດໃຫ້ແກ່ການປະຕິບັດຄຳຕັດສີນຂອງສານ ໃຫ້ອົງການປະຕິບັດຄຳຕັດສີນຂອງສານ ອອກຄຳສັ່ງອາຍັດຊັບດັ່ງກ່າວໄວ້ ພາຍໃນເວລາ ຫ້າວັນ ລັດຖະການ ແລ້ວແຈ້ງໃຫ້ຄູ່ຄວາມ, ອົງການປົກຄອງບ້ານ ແລະ ພາກສ່ວນທີ່ກ່ຽວຂ້ອງຊາບ.

ໃນເວລາລົງແຈ້ງຄຳສັ່ງອາຍັດຊັບກັບທີ່ນັ້ນ ພະນັກງານປະຕິບັດຄຳຕັດສີນຂອງສານ ຕ້ອງເຮັດບົດບັນທຶກໄວ້ເພື່ອເປັນຫຼັກຖານ.

### **ມາດຕາ 57 (ປັບປຸງ) ຊັບທີ່ຫ້າມ ຍຶດ ຫຼື ອາຍັດ**

ຊັບທີ່ບໍ່ອະນຸຍາດໃຫ້ ຍຶດ ຫຼື ອາຍັດ ມາໃຊ້ແທນໜີ້ສິນ ມີ ດັ່ງນີ້:

1. ສິ່ງສັກກາລະບູຊາ ຂອງຜູ້ຖືກປະຕິບັດຄຳຕັດສີນຂອງສານ ທີ່ມີມູນຄ່າບໍ່ເກີນ ໜຶ່ງລ້ານກີບຕໍ່ຫົວໜ່ວຍ;
2. ອາຫານສຳລັບກິນປະຈຳວັນ ແລະ ຢາປົວພະຍາດຂອງຜູ້ຖືກປະຕິບັດຄຳຕັດສີນຂອງສານ;
3. ວັດຖຸສິ່ງຂອງ ທີ່ໃຊ້ເປັນປະຈຳຂອງຜູ້ຖືກປະຕິບັດຄຳຕັດສີນຂອງສານ ແລະ ຂອງບຸກຄົນ ຊຶ່ງຢູ່ພາຍໃຕ້ການເບິ່ງແຍງລ້ຽງດູຂອງຜູ້ກ່ຽວ ເຊັ່ນ ເຄື່ອງນຸ່ງຫົ່ມ, ເຄື່ອງນອນ, ເຄື່ອງຄົວກິນ ແລະ ເຄື່ອງຫຼິ້ນເດັກນ້ອຍ ທີ່ມີມູນຄ່າບໍ່ເກີນ ຫ້າລ້ານກີບ ຕໍ່ຄົນ;
4. ວັດຖຸສິ່ງຂອງທີ່ຈຳເປັນ ສຳລັບການປະກອບອາຊີບ ຂອງຜູ້ຖືກປະຕິບັດຄຳຕັດສີນຂອງສານ ທີ່ມີມູນຄ່າບໍ່ເກີນ ຫ້າລ້ານກີບ.

### **ມາດຕາ 58 (ໃໝ່) ການຫັກເງິນໃນບັນຊີ ຂອງຜູ້ຖືກປະຕິບັດຄໍາຕັດສີນຂອງສານ**

ໃນກໍລະນີ ມີຄຳສັ່ງອາຍັດບັນຊີເງິນຂອງຜູ້ຖືກປະຕິບັດຄໍາຕັດສີນຂອງສານ ແຕ່ຜູ້ກ່ຽວຍັງບໍ່ປະຕິບັດ ຫຼື ປະຕິບັດບໍ່ຄົບຖ້ວນ, ໃຫ້ອົງການປະຕິບັດຄໍາຕັດສີນຂອງສານ ອອກຄໍາສັ່ງຫັກເງິນໃນບັນຊີດັ່ງກ່າວ ໃນຈຳນວນຍັງຄ້າງປະຕິບັດ ເພື່ອປະຕິບັດຄຳຕັດສີນຂອງສານ.

ອົງການຈັດຕັ້ງ ທີ່ຄຸ້ມຄອງບັນຊີເງິນທີ່ກ່ຽວຂ້ອງ ຕ້ອງຫັກ ແລະ ໂອນເງິນ ຕາມຈໍານວນທີ່ກໍານົດໄວ້ໃນຄໍາສັ່ງດັ່ງກ່າວ ເຂົ້າບັນຊີຂອງອົງການປະຕິບັດຄໍາຕັດສີນຂອງສານ ຫຼື ບັນຊີຂອງເຈົ້າໜີ້ ຕາມຄໍາສັ່ງນັ້ນ ພາຍໃນເວລາ ເຈັດວັນ ລັດຖະການ ນັບແຕ່ວັນໄດ້ຮັບຄຳສັ່ງ ເປັນຕົ້ນໄປ.

### **ມາດຕາ 59 (ໃໝ່) ການຫັກລາຍຮັບ ຂອງຜູ້ຖືກປະຕິບັດຄໍາຕັດສີນຂອງສານ**

ໃນກໍລະນີ ຜູ້ຖືກປະຕິບັດຄຳຕັດສີນຂອງສານ ບໍ່ມີຊັບທີ່ຈະນຳມາປະຕິບັດ ແຕ່ຜູ້ກ່ຽວມີລາຍຮັບ ເປັນຕົ້ນ ເງິນເດືອນ, ຄ່າແຮງງານ, ເງິນອຸດໜູນ ໃຫ້ອົງການປະຕິບັດຄຳຕັດສີນຂອງສານ ອອກຄຳສັ່ງຫັກເອົາລາຍຮັບດັ່ງກ່າວ ເພື່ອປະຕິບັດຄຳຕັດສີນຂອງສານ.

ການຫັກລາຍຮັບ ຂອງຜູ້ຖືກປະຕິບັດຄຳຕັດສີນຂອງສານ ສູງສຸດບໍ່ໃຫ້ເກີນ ສາມສິບ ສ່ວນຮ້ອຍ ຂອງລາຍຮັບທັງໝົດໃນແຕ່ລະເດືອນ, ຍົກເວັ້ນຄູ່ຄວາມໄດ້ຕົກລົງກັນ ຫຼື ຕາມຄຳຕັດສີນຂອງສານ.

ສຳລັບ ຜູ້ຖືກປະຕິບັດຄຳຕັດສີນຂອງສານ ທີ່ມີລາຍໄດ້ບໍ່ປົກກະຕິ ໃຫ້ຫັກໂດຍອີງໃສ່ລາຍໄດ້ຕົວຈິງ ແຕ່ຕ້ອງຮັບປະກັນເງື່ອນໄຂການດໍາລົງຊີວິດຂອງຜູ້ກ່ຽວ ແລະ ບຸກຄົນທີ່ຢູ່ໃນຄວາມຮັບຜິດຊອບລ້ຽງດູຂອງຜູ້ກ່ຽວ.

ການຈັດຕັ້ງ, ນິຕິບຸກຄົນ ຫຼື ບຸກຄົນ ບ່ອນທີ່ຜູ້ຖືກປະຕິບັດຄໍາຕັດສີນຂອງສານ ມີລາຍຮັບຕ້ອງປະຕິບັດຕາມຄໍາສັ່ງດັ່ງກ່າວ ແລະ ມອບເງິນທີ່ຫັກນັ້ນ ໃຫ້ອົງການປະຕິບັດຄຳຕັດສີນຂອງສານທີ່ກ່ຽວຂ້ອງ.

### **ມາດຕາ 60 (ໃໝ່) ການຫັກລາຍໄດ້ ຂອງຜູ້ຖືກປະຕິບັດຄໍາຕັດສີນຂອງສານ**

ໃນກໍລະນີ ຜູ້ຖືກປະຕິບັດຄໍາຕັດສີນຂອງສານ ຫາກມີລາຍໄດ້ຈາກການດໍາເນີນທຸລະກິດ ຫຼື ຈາກແຫຼ່ງລາຍໄດ້ອື່ນ ແຕ່ບໍ່ຍອມປະຕິບັດຄຳຕັດສີນຂອງສານ ໃຫ້ອົງການປະຕິບັດຄໍາຕັດສີນຂອງສານ ອອກ ຄໍາສັ່ງຫັກລາຍໄດ້ດັ່ງກ່າວ ສູງສຸດບໍ່ໃຫ້ເກີນ ຫົກສິບສ່ວນຮ້ອຍ ຂອງລາຍໄດ້ສຸດທິ.

ການຈັດຕັ້ງ, ນິຕິບຸກຄົນ ຫຼື ບຸກຄົນ ທີ່ມີພັນທະມອບລາຍໄດ້ໃຫ້ຜູ້ຖືກປະຕິບັດຄໍາຕັດສີນຂອງສານ ຕ້ອງປະຕິບັດຕາມຄໍາສັ່ງດັ່ງກ່າວ ແລະ ມອບ ຫຼື ໂອນເງິນນັ້ນ ໃຫ້ອົງການປະຕິບັດຄຳຕັດສີນຂອງສານທີ່ກ່ຽວຂ້ອງ.

### **ມາດຕາ 61 (ໃໝ່) ການມອບເງິນ ທີ່ບຸກຄົນອື່ນຮັກສາ ຫຼື ມີໜີ້ຕ້ອງສົ່ງ**

ໃນກໍລະນີ ມີຫຼັກຖານຢ່າງຈະແຈ້ງຢັ້ງຢືນວ່າບຸກຄົນອື່ນ ໄດ້ຮັກສາເງິນ ຫຼື ມີໜີ້ຕ້ອງສົ່ງ ໃຫ້ຜູ້ຖືກປະຕິບັດຄໍາຕັດສີນຂອງສານ, ໃຫ້ອົງການປະຕິບັດຄໍາຕັດສີນຂອງສານ ອອກຄໍາສັ່ງໃຫ້ບຸກຄົນດັ່ງກ່າວມອບເງິນ ໃຫ້ອົງການປະຕິບັດຄໍາຕັດສີນຂອງສານ.

ຜູ້ຮັກສາເງິນ ຫຼື ມີໜີ້ຕ້ອງສົ່ງ ຕ້ອງມອບເງິນ ໃຫ້ອົງການປະຕິບັດຄໍາຕັດສີນຂອງສານ ຕາມຈຳນວນ ແລະ ກຳນົດເວລາທີ່ໄດ້ກຳນົດໄວ້ໃນຄຳສັ່ງດັ່ງກ່າວ.

ກ່ອນການມອບເງິນໃຫ້ເຈົ້າໜີ້, ອົງການປະຕິບັດຄໍາຕັດສີນຂອງສານ ຕ້ອງແຈ້ງໃຫ້ຜູ້ຖືກປະຕິ ບັດຄໍາຕັດສີນຂອງສານຊາບ ແລະ ເຂົ້າຮ່ວມໃນການປະຕິບັດ, ຖ້າຜູ້ກ່ຽວຫາກບໍ່ເຂົ້າຮ່ວມໂດຍບໍ່ມີເຫດຜົນ ອົງການປະຕິບັດຄໍາຕັດສີນຂອງສານ ຕ້ອງມອບເງິນໃຫ້ເຈົ້າໜີ້ຂອງຜູ້ກ່ຽວ.

### **ມາດຕາ 62 (ໃໝ່) ມາດຕະການຮີບດ່ວນ**

ອົງການປະຕິບັດຄຳຕັດສີນຂອງສານ ມີສິດຊີ້ຂາດ ຊັບສິ່ງຂອງ ຂອງຜູ້ຖືກປະຕິບັດຄຳຕັດສີນຂອງສານ ເນື່ອງຈາກວ່າຊັບດັ່ງກ່າວ ຈະມີການປ່ຽນຮູບ ຫຼື ເສື່ອມເສຍຄຸນນະພາບ ກ່ອນການປະຕິບັດຄຳຕັດສີນຂອງສານ.

### **ມາດຕາ 63 (ປັບປຸງ) ຜົນບັງຄັບປະຕິບັດຄຳສັ່ງ ຂອງອົງການປະຕິບັດຄຳຕັດສີນຂອງສານ**

ຄຳສັ່ງຂອງອົງການປະຕິບັດຄຳຕັດສີນຂອງສານ ທີ່ອອກຢ່າງຖືກຕ້ອງ ໃນຂອບເຂດ ສິດ ແລະ ໜ້າທີ່ຂອງຕົນ ເພື່ອປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 9 ຂອງກົດໝາຍສະບັບນີ້ ໃຫ້ຖືຄືກັນກັບຄຳສັ່ງຂອງສານ ແລະ ມີຜົນບັງຄັບປະຕິບັດ ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ຕາມທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້.

ການຫຼີກລຽງ ບໍ່ປະຕິບັດຕາມຄຳສັ່ງດັ່ງກ່າວ ໂດຍເຈດຕະນາ ຫຼື ຂັດຂວາງການປະຕິບັດໜ້າທີ່ີ່ຂອງພະນັກງານປະຕິບັດຄຳຕັດສີນຂອງສານ ຈະຖືກດຳເນີນຄະດີຕາມກົດໝາຍ.

ຄູ່ຄວາມ ແລະ ບຸກຄົນອື່ນທີ່ກ່ຽວຂ້ອງ ທີ່ບໍ່ພໍໃຈຕໍ່ຄຳສັ່ງຂອງອົງການປະຕິບັດຄຳຕັດສີນຂອງສານ ມີສິດຮ້ອງຂໍໃຫ້ອົງການປະຕິບັດຄຳຕັດສີນຂອງສານຂັ້ນເທິງຖັດໄປ ພິຈາລະນາ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຊາບຄຳສັ່ງ ເປັນຕົ້ນໄປ.

# **ພາກທີ IV**

# **ການປະຕິບັດຄໍາຕັດສີນຄະດີອາຍາ**

### **ມາດຕາ 64 (ໃໝ່) ການປະຕິບັດຄໍາຕັດສີນຄະດີອາຍາ**

ການປະຕິບັດຄໍາຕັດສີນຄະດີອາຍາ ແມ່ນ ການປະຕິບັດໂທດຕັດອິດສະລະພາບ, ໂທດປັບໃໝ, ໂທດຮິບຊັບ, ໂທດຮິບວັດຖຸສິ່ງຂອງ, ໂທດດັດສ້າງໂດຍບໍ່ຕັດອິດສະລະພາບ ແລະ ການໃຊ້ແທນຄ່າເສຍຫາຍທາງແພ່ງ.

ການປະຕິບັດໂທດຕັດອິດສະລະພາບ ແມ່ນ ຄວາມຮັບຜິດຊອບຂອງຂະແໜງການປ້ອງກັນຄວາມສະຫງົບ. ຫຼັກການ, ລະບຽບການ, ວິທີການ ແລະ ມາດຕະການ ໃນການປະຕິບັດຄຳຕັດສີນຄະດີອາຍາ ກ່ຽວກັບໂທດຕັດອິດສະລະພາບ ໃຫ້ປະຕິບັດຕາມກົດໝາຍວ່າດ້ວຍການດຳເນີນຄະດີອາຍາ.

ການປະຕິບັດ ໂທດປັບໃໝ, ໂທດຮິບຊັບ, ໂທດຮິບວັດຖຸສິ່ງຂອງ, ໂທດດັດສ້າງໂດຍບໍ່ຕັດອິດສະລະພາບ ແລະ ການໃຊ້ແທນຄ່າເສຍຫາຍທາງແພ່ງ ແມ່ນ ຄວາມຮັບຜິດຊອບຂອງອົງການປະຕິບັດຄໍາຕັດສີນຂອງສານ.

### **ມາດຕາ 65 (ປັບປຸງ) ການປະຕິບັດໂທດປັບໃໝ**

ການປະຕິບັດຄຳຕັດສີນຄະດີອາຍາ ກ່ຽວກັບໂທດປັບໃໝ ໃຫ້ປະຕິບັດຕາມທີ່ໄດ້ກໍານົດໄວ້ໃນມາດຕາ 20 ຫາ ມາດຕາ 63 ຂອງກົດໝາຍສະບັບນີ້.

ສຳລັບ ຜູ້ຍັງປະຕິບັດໂທດ, ຜູ້ໄດ້ຮັບການອະໄພຍະໂທດ, ຜູ້ພົ້ນໂທດຕັດອິດສະລະພາບແລ້ວ ແຕ່ປະຕິບັດໂທດປັບໃໝຍັງບໍ່ທັນຄົບຖ້ວນນັ້ນ ກໍໃຫ້ສືບຕໍ່ປະຕິບັດຈົນສຳເລັດ.

### **ມາດຕາ 66 (ປັບປຸງ) ການປະຕິບັດໂທດຮິບຊັບ ແລະ ໂທດຮິບວັດຖຸສິ່ງຂອງ**

ການປະຕິບັດຄຳຕັດສີນຄະດີອາຍາ ກ່ຽວກັບໂທດຮິບຊັບ ແລະ ໂທດຮິບວັດຖຸສິ່ງຂອງ ໃຫ້ດຳເນີນຕາມທີ່ໄດ້ກຳນົດໄວ້ໃນຄຳຕັດສີນຂອງສານນັ້ນທຸກປະການ ເຖິງວ່າຜູ້ຖືກປະຕິບັດຄໍາຕັດສີນຂອງສານຍັງປະຕິບັດໂທດຢູ່, ໄດ້ຮັບການອະໄພຍະໂທດ ຫຼື ພົ້ນໂທດແລ້ວກໍຕາມ.

ຊັບ ຫຼື ວັດຖຸສິ່ງຂອງ ທີ່ສານຕັດສີນຮິບເປັນຂອງລັດນັ້ນ ອົງການປະຕິບັດຄໍາຕັດສີນຂອງສານ ຕ້ອງສົ່ງບັນຊີ ຊັບ ຫຼື ວັດຖຸສິ່ງຂອງ ແລະ ຂໍ້ມູນທັງໝົດກ່ຽວກັບຊັບ ຫຼື ວັດຖຸສິ່ງຂອງນັ້ນ ໃຫ້ຂະແໜງ ການການເງິນ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບຄຳຕັດສີນຂອງສານ ເປັນຕົ້ນໄປ ເພື່ອຂຶ້ນບັນຊີ ແລະ ຈົດທະບຽນເປັນຊັບສິນຂອງລັດ. ສຳລັບ ທີ່ດິນທີ່ສານຕັດສີນຮິບເປັນຂອງລັດນັ້ນ ໃຫ້ຂະແໜງການຊັບ ພະຍາກອນທຳມະຊາດ ແລະ ສິ່ງແວດລ້ອມ ຂຶ້ນບັນຊີ ແລະ ຂຶ້ນທະບຽນອອກໃບຕາດິນ ຫຼື ຈົດທະບຽນປ່ຽນ ແປງສິດນຳໃຊ້ທີ່ດິນນັ້ນ ມາເປັນທີ່ດິນຂອງລັດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍທີ່ດິນ.

ຊັບ, ວັດຖຸສິ່ງຂອງ ທີ່ສານຕັດສີນໃຫ້ຮິບແລ້ວທໍາລາຍຖິ້ມ ໃຫ້ອົງການປະຕິບັດຄຳຕັດສີນຂອງສານ ກວດກາຈຳນວນ, ປະເພດ, ຄຸນນະພາບ ແລະ ຂຶ້ນບັນຊີ ໃຫ້ຖືກຕ້ອງ ແລ້ວມອບໃຫ້ຂະແໜງການທີ່ກ່ຽວຂ້ອງ ເປັນຜູ້ທຳລາຍ.

### **ມາດຕາ 67 (ປັບປຸງ) ການປະຕິບັດໂທດດັດສ້າງ ໂດຍບໍ່ຕັດອິດສະລະພາບ**

ໃນການປະຕິບັດໂທດດັດສ້າງໂດຍບໍ່ຕັດອິດສະລະພາບ ພະນັກງານປະຕິບັດຄຳຕັດສີນຂອງສານ ຕ້ອງແຈ້ງຄຳຕັດສີນຂອງສານດັ່ງກ່າວ ໄປຍັງອົງການບ່ອນຜູ້ຖືກປະຕິບັດຄຳຕັດສີນຂອງສານສັງກັດຢູ່ ເພື່ອຫັກເອົາເງິນຄ່າແຮງງານ ແລ້ວມອບເຂົ້າງົບປະມານຂອງລັດ.

### **ມາດຕາ 68 (ໃໝ່) ການສົ່ງຊັບ ຫຼື ວັດຖຸສິ່ງຂອງຄືນ**

ໃນກໍລະນີ ສານໄດ້ຕັດສີນໃຫ້ສົ່ງ ຊັບ ຫຼື ວັດຖຸສິ່ງຂອງຄືນ ແກ່ເຈົ້າຂອງ ຫຼື ຜູ້ມີສິດຄອບຄອງແລ້ວ, ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຄອບຄອງຊັບ ຫຼື ວັດຖຸສິ່ງຂອງນັ້ນ, ຕ້ອງມອບໃຫ້ອົງການປະຕິບັດຄໍາຕັດສີນຂອງສານ ພາຍໃນເວລາ ສາມສິບວັນ ນັບແຕ່ວັນໄດ້ຮັບແຈ້ງການ ເປັນຕົ້ນໄປ. ຖ້າບຸກຄົນ, ນິຕິບຸກຄົນ ຫຼື ການຈັດຕັ້ງທີ່ຄອບຄອງຊັບ ຫຼື ວັດຖຸສິ່ງຂອງນັ້ນ ຫາກບໍ່ຍອມສົ່ງຕາມກຳນົດເວລາ, ໃຫ້ອົງການປະຕິບັດຄຳຕັດສີນຂອງສານ ນຳໃຊ້ມາດຕະການຕາມແຕ່ລະກໍລະນີ.

ພາຍຫຼັງໄດ້ຮັບ ຊັບ ຫຼື ວັດຖຸສິ່ງຂອງແລ້ວ ອົງການປະຕິບັດຄໍາຕັດສີນຂອງສານ ຕ້ອງມອບໃຫ້ເຈົ້າຂອງ ຫຼື ຜູ້ມີສິດຄອບຄອງ ຕາມຄຳຕັດສີນຂອງສານ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບຊັບ ຫຼື ວັດຖຸສິ່ງຂອງ ເປັນຕົ້ນໄປ.

ໃນກໍລະນີ ເຈົ້າຂອງ ຫຼື ຜູ້ມີສິດຄອບຄອງຊັບ ຕາມຄຳຕັດສີນຂອງສານ ຫາກຍັງມີພັນທະປະຕິບັດຕາມຄໍາຕັດສີນຂອງສານ, ອົງການປະຕິບັດຄໍາຕັດສີນຂອງສານ ຕ້ອງເອົາມາໄລ່ລຽງ, ຕີລາຄາ ຫຼື ຂາຍ ຕາມແຕ່ລະກໍລະນີ ເພື່ອປະຕິບັດພັນທະດັ່ງກ່າວ.

ຖ້າວ່າ ເຈົ້າຂອງ ຫຼື ຜູ້ມີສິດຄອບຄອງ ບໍ່ມາຮັບເອົາຊັບ ຫຼື ວັດຖຸສິ່ງຂອງດັ່ງກ່າວ ພາຍໃນເວລາ ເກົ້າສິບວັນ ນັບແຕ່ວັນໄດ້ຮັບການແຈ້ງ ເປັນຕົ້ນໄປ, ໃຫ້ອົງການປະຕິບັດຄໍາຕັດສີນຂອງສານ ອອກຄຳສັ່ງໃຫ້ຂາຍຊັບ ຫຼື ວັດຖຸສິ່ງຂອງດັ່ງກ່າວ ແລ້ວນໍາເງິນທີ່ຂາຍໄດ້ໄປຝາກໄວ້ຢູ່ທະນາຄານທຸລະກິດ ແລ້ວແຈ້ງໃຫ້ເຈົ້າຂອງ ຫຼື ຜູ້ມີສິດຄອບຄອງຊາບ. ໃນກໍລະນີເປັນເງິນ ຫາກເຈົ້າຂອງ ຫຼື ຜູ້ມີສິດຄອບຄອງບໍ່ມາຮັບເອົາ ພາຍໃນເວລາ ສາມສິບວັນ ນັບແຕ່ວັນໄດ້ຮັບການແຈ້ງ ເປັນຕົ້ນໄປ, ໃຫ້ອົງການປະຕິບັດຄໍາຕັດສີນຂອງສານ ນໍາເງິນດັ່ງກ່າວໄປຝາກໄວ້ຢູ່ທະນາຄານທຸລະກິດ ແລ້ວແຈ້ງໃຫ້ເຈົ້າຂອງ ຫຼື ຜູ້ມີສິດຄອບຄອງຊາບ.

ຖ້າເຈົ້າຂອງ ຫຼື ຜູ້ມີສິດຄອບຄອງ ຫາກບໍ່ມາເອົາເງິນ ໂດຍບໍ່ມີເຫດຜົນ ພາຍໃນເວລາ ຫ້າປີ ນັບແຕ່ວັນໄດ້ຮັບການແຈ້ງ ເປັນຕົ້ນໄປ, ໃຫ້ອົງການປະຕິບັດຄໍາຕັດສີນຂອງສານ ມອບເງິນຈໍານວນດັ່ງກ່າວ ພ້ອມດ້ວຍດອກເບ້ຍເຂົ້າງົບປະມານຂອງລັດ.

ໃນກໍລະນີ ຊັບ ຫຼື ວັດຖຸສິ່ງຂອງ ທີ່ໃຫ້ສົ່ງຄືນນັ້ນ ຫາກບໍ່ສາມາດນໍາໃຊ້ໄດ້ ແລະ ບໍ່ມີມູນຄ່າ ໂດຍມີການຢັ້ງຢືນຈາກຄະນະກຳມະການທີ່ກ່ຽວຂ້ອງ ໃຫ້ອົງການປະຕິບັດຄໍາຕັດສີນຂອງສານ ອອກຄໍາສັ່ງ ທໍາລາຍ.

### **ມາດຕາ 69 (ປັບປຸງ) ການປະຕິບັດການໃຊ້ແທນຄ່າເສຍຫາຍທາງແພ່ງ**

ການປະຕິບັດຄຳຕັດສີນຄະດີອາຍາ ກ່ຽວກັບການໃຊ້ແທນຄ່າເສຍຫາຍທາງແພ່ງ ໃຫ້ປະຕິບັດຕາມທີ່ໄດ້ກໍານົດໄວ້ໃນມາດຕາ 20 ຫາ ມາດຕາ 63 ຂອງກົດໝາຍສະບັບນີ້.

ສຳລັບ ຜູ້ຍັງປະຕິບັດໂທດຢູ່, ຜູ້ໄດ້ຮັບການອະໄພຍະໂທດ ຫຼື ພົ້ນໂທດແລ້ວ ກໍຕ້ອງປະຕິບັດຄຳຕັດສີນຂອງສານ ກ່ຽວກັບການໃຊ້ແທນຄ່າເສຍຫາຍທາງແພ່ງ.

### **ມາດຕາ 70 ບຸລິມະສິດໃນການໃຊ້ແທນຄ່າເສຍຫາຍທາງແພ່ງ, ໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງ**

ໃນການປະຕິບັດຄຳຕັດສີນຄະດີອາຍາ ກ່ຽວກັບການໃຊ້ແທນຄ່າເສຍຫາຍທາງແພ່ງ, ໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງນັ້ນ ຖ້າຜູ້ຖືກປະຕິບັດຄຳຕັດສີນຂອງສານ ຫາກບໍ່ສາມາດໃຊ້ແທນຄ່າເສຍຫາຍທາງແພ່ງ, ໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງ ພ້ອມກັນໄດ້ນັ້ນ ກໍໃຫ້ປະຕິບັດການໃຊ້ແທນຄ່າເສຍຫາຍທາງແພ່ງກ່ອນ ແລ້ວຈຶ່ງປະຕິບັດໂທດປັບໃໝ, ໂທດຮິບຊັບ ຫຼື ໂທດຮິບວັດຖຸສິ່ງຂອງຕາມຫຼັງ.

# **ພາກທີ V**

# **ການໂຈະ, ການປ່ຽນແປງ**

# **ແລະ ລົບລ້າງ** **ການປະຕິບັດຄໍາຕັດສີນຂອງສານ**

### **ມາດຕາ 71 (ປັບປຸງ) ການໂຈະການປະຕິບັດຄຳຕັດສີນຂອງສານ**

ການປະຕິບັດຄຳຕັດສີນຂອງສານ ຈະຖືກໂຈະ ໃນກໍລະນີໃດໜຶ່ງ ດັ່ງນີ້:

1. ອົງການໄອຍະການປະຊາຊົນສູງສຸດ ສະເໜີໂຈະຢ່າງເປັນລາຍລັກອັກສອນ ໃນກໍລະນີມີການຮື້ຟື້ນຄະດີ ຕາມກຳນົດເວລາທີ່ໄດ້ກຳນົດໄວ້ໃນກົດໝາຍ;
2. ຜູ້ຖືກປະຕິບັດຄຳຕັດສີນຂອງສານ ໄດ້ເປັນຄົນບ້າເສຍຈິດ ຫຼື ຕົກຢູ່ໃນສະພາບຈໍາເປັນ ເຊັ່ນ ເຈັບປ່ວຍໜັກ ໂດຍມີການຢັ້ງຢືນຈາກການຈັດຕັ້ງທີ່ກ່ຽວຂ້ອງ;
3. ຜູ້ຖືກປະຕິບັດຄຳຕັດສີນຂອງສານ ໄດ້ອອກຈາກສະຖານທີ່ຢູ່ອາໄສ ໂດຍບໍ່ຮູ້ບ່ອນຢູ່ທີ່ແນ່ນອນ ຊຶ່ງມີການຢັ້ງຢືນຈາກການຈັດຕັ້ງທີ່ກ່ຽວຂ້ອງ;
4. ຜູ້ຖືກປະຕິບັດຄຳຕັດສີນຂອງສານ ໄດ້ເສຍຊີວິດ ແຕ່ຜູ້ກ່ຽວຍັງມີຊັບຢູ່;
5. ຄໍາຕັດສີນຂອງສານ ທີ່ບໍ່ກົງກັບຕົວຈິງ ເຮັດໃຫ້ບໍ່ສາມາດປະຕິບັດໄດ້ ຊຶ່ງອົງການປະຕິບັດຄໍາຕັດສີນຂອງສານໄດ້ລາຍງານຫາຂັ້ນເທິງຂອງຕົນ;
6. ຄຳຕັດສີນຂອງສານ ບໍ່ຈະແຈ້ງ ເຮັດໃຫ້ບໍ່ສາມາດປະຕິບັດໄດ້ ຊຶ່ງອົງການປະຕິບັດຄໍາຕັດສີນຂອງສານໄດ້ສະເໜີໃຫ້ສານປະຊາຊົນ ອະທິບາຍ;
7. ຜູ້ຖືກປະຕິບັດຄໍາຕັດສີນຂອງສານ ບໍ່ມີເງື່ອນໄຂປະຕິບັດ, ບໍ່ມີຄວາມສາມາດຈ່າຍຄ່າທຳ ນຽມສານ, ຄ່າປັບໃໝ ຫຼື ເງິນຮິບ ຕາມທີ່ໄດ້ກຳນົດໄວ້ໃນມາດຕາ 43 ແລະ ມາດຕາ 74 ຂອງກົດໝາຍສະບັບນີ້;
8. ຜູ້ຖືກປະຕິບັດຄຳຕັດສີນຂອງສານ ກໍາລັງຖືກດຳເນີນຄະດີລົ້ມລະລາຍ;
9. ເຈົ້າໜີ້ເຫັນດີ ໃຫ້ຜູ້ຖືກປະຕິບັດຄໍາຕັດສີນຂອງສານ ໂຈະການປະຕິບັດຄໍາຕັດສີນຂອງສານ.

ເມື່ອສາເຫດທີ່ພາໃຫ້ໂຈະການປະຕິບັດຄໍາຕັດສີນຂອງສານ ຫາກໝົດໄປແລ້ວກໍໃຫ້ສືບຕໍ່ປະຕິບັດ.

### **ມາດຕາ 72 (ປັບປຸງ) ການປ່ຽນແປງ ແລະ ລົບລ້າງການປະຕິບັດຄໍາຕັດສີນຂອງສານ**

ການປ່ຽນແປງ ແລະ ລົບລ້າງ ການປະຕິບັດຄຳຕັດສີນຂອງສານ ມີ ສາເຫດ ດັ່ງນີ້:

1. ປະຕິບັດບໍ່ຖືກຕ້ອງຕາມຄຳຕັດສີນຂອງສານ;
2. ປະຕິບັດບໍ່ຖືກຕ້ອງຕາມວິທີການ, ຂັ້ນຕອນ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ລະເມີດລະບຽບການທີ່ກ່ຽວຂ້ອງ.

ໃນກໍລະນີ ການປະຕິບັດຄຳຕັດສີນຂອງສານ ຫາກຖືກປ່ຽນແປງ ແລະ ລົບລ້າງແລ້ວ ສິ່ງທີ່ໄດ້ປະຕິບັດຕໍ່ກັນນັ້ນ ຕ້ອງໄດ້ສົ່ງຄືນ, ຟື້ນຟູ, ໃຊ້ແທນ ຫຼື ແກ້ໄຂຄືນ ໃຫ້ຖືກຕ້ອງຕາມສະພາບຄວາມເປັນຈິງ ແລ້ວດຳເນີນການປະຕິບັດຄຳຕັດສີນຂອງສານຄືນໃໝ່ ຕາມແຕ່ລະກໍລະນີ.

### **ມາດຕາ 73 (ປັບປຸງ) ວິທີການ ໂຈະ, ການປ່ຽນແປງ ແລະ ລົບລ້າງການປະຕິບັດຄຳຕັດສີນຂອງສານ**

ພາຍຫຼັງພະນັກງານປະຕິບັດຄຳຕັດສີນຂອງສານ ເຫັນວ່າມີສາເຫດທີ່ພາໃຫ້ມີການໂຈະການປະຕິບັດຄຳຕັດສີນຂອງສານ ຕາມທີ່ໄດ້ກໍານົດໄວ້ໃນມາດຕາ 71 ຂໍ້ 2 ຫາ ຂໍ້ 7 ແລະ ຂໍ້ 9 ຂອງກົດໝາຍສະບັບນີ້ ໃຫ້ລາຍງານຕໍ່ຫົວໜ້າ ກົມ, ກອງ ຫຼື ຫ້ອງປະຕິບັດຄໍາຕັດສີນຂອງສານ ທີ່ກ່ຽວຂ້ອງ ເພື່ອພິຈາລະນາອອກຄໍາສັ່ງໂຈະການປະຕິບັດຄໍາຕັດສີນຂອງສານ. ໃນກໍລະນີການໂຈະ ຕາມທີ່ໄດ້ກຳນົດໄວ້ໃນມາດຕາ 71 ຂໍ້ 1 ແລະ ຂໍ້ 8 ຂອງກົດໝາຍສະບັບນີ້ ພາຍຫຼັງໄດ້ຮັບຄຳສະເໜີ, ຄຳຮ້ອງແລ້ວ ໃຫ້ອົງການປະຕິບັດຄຳຕັດສີນຂອງສານ ພິຈາລະນາອອກຄຳສັ່ງໂຈະ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳຮ້ອງ ເປັນຕົ້ນໄປ.

ເມື່ອກະຊວງຍຸຕິທຳ, ອົງການປະຕິບັດຄຳຕັດສີນຂອງສານ ໄດ້ຮັບຄຳຮ້ອງ, ຄຳສະເໜີ ໃຫ້ມີການປ່ຽນແປງ ແລະ ລົບລ້າງ ການປະຕິບັດຄຳຕັດສີນຂອງສານແລ້ວ ຕ້ອງໄດ້ພິຈາລະນາ ແລະ ຄົ້ນຄວ້າ ພາຍໃນເວລາ ສາມສິບວັນ ຖ້າເຫັນວ່າມີເຫດຜົນ ຫຼື ມີສາເຫດ ຕາມທີ່ໄດ້ກຳນົດໄວ້ໃນມາດຕາ 72 ຂອງກົດໝາຍສະບັບນີ້ ກໍຕ້ອງອອກຄໍາສັ່ງປ່ຽນແປງ ແລະ ລົບລ້າງ ການປະຕິບັດຄໍາຕັດສີນຂອງສານ.

ພາຍຫຼັງອອກ ຄຳສັ່ງໂຈະ, ປ່ຽນແປງ ແລະ ລົບລ້າງແລ້ວ ຕ້ອງແຈ້ງໃຫ້ອົງການໄອຍະການປະຊາຊົນ ແລະ ຄູ່ຄວາມ, ສຳລັບ ການປ່ຽນແປງ ແລະ ລົບລ້າງນັ້ນ ຍັງຕ້ອງແຈ້ງໃຫ້ອົງການປະຕິບັດຄຳຕັດສີນຂອງສານຂັ້ນລຸ່ມຂອງຕົນ ພາຍໃນເວລາ ຫ້າວັນ ລັດຖະການ ນັບແຕ່ວັນອອກຄໍາສັ່ງ ເປັນຕົ້ນໄປ.

ໃນກໍລະນີ ການສະເໜີ ຫຼື ການຮ້ອງຂໍ ໂຈະ, ປ່ຽນແປງ ແລະ ລົບລ້າງ ການປະຕິບັດຄໍາຕັດສີນຂອງສານນັ້ນ ຫາກບໍ່ມີເຫດຜົນ ກະຊວງຍຸຕິທຳ, ອົງການປະຕິບັດຄຳຕັດສີນຂອງສານ ຕ້ອງແຈ້ງໃຫ້ຜູ້ສະ ເໜີ ຫຼື ຜູ້ຮ້ອງຂໍ ພ້ອມດ້ວຍເຫດຜົນ ແລະ ໃຫ້ສືບຕໍ່ປະຕິບັດຄຳຕັດສີນດັ່ງກ່າວ.

ອົງການຈັດຕັ້ງພັກ, ອົງການຈັດຕັ້ງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ຫຼື ບຸກຄົນອື່ນ ບໍ່ມີສິດສັ່ງໂຈະ, ປ່ຽນແປງ ແລະ ລົບລ້າງ ການປະຕິບັດຄໍາຕັດສີນຂອງສານ.

# **ພາກທີ VI**

# **ການຍົກເລີກການປະຕິບັດຄໍາຕັດສີນຂອງສານ**

# **ກ່ຽວກັບຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ**

### **ມາດຕາ 74 (ໃໝ່) ການຍົກເລີກ**

ຜູ້ຖືກປະຕິບັດຄໍາຕັດສີນຂອງສານ ທີ່ບໍ່ມີຄວາມສາມາດຈ່າຍຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ ຕາມຄຳຕັດສີນຂອງສານ ຫຼື ໄດ້ປະຕິບັດສ່ວນໃດສ່ວນໜຶ່ງແລ້ວ ແຕ່ບໍ່ສາມາດສືບຕໍ່ປະຕິບັດ ໃຫ້ອົງການປະຕິບັດຄຳຕັດສີນຂອງສານ ສະເໜີອົງການໄອຍະການປະຊາຊົນຂັ້ນຂອງຕົນ ຕາມເງື່ອນໄຂ ເພື່ອຖະແຫຼງໃຫ້ສານປະຊາຊົນພິຈາລະນາຕັດສີນຍົກເລີກ.

ເງື່ອນໄຂການຍົກເລີກ ມີ ດັ່ງນີ້:

1. ຫ້າປີ ນັບຕັ້ງແຕ່ວັນໄດ້ອອກຄໍາສັ່ງໂຈະການປະຕິບັດຄໍາຕັດສີນຂອງສານ ຫຼື ວັນຈ່າຍຄັ້ງສຸດທ້າຍ ເປັນຕົ້ນໄປ ສຳລັບ ຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ ທີ່ມີມູນຄ່າບໍ່ເກີນ 5.000.000 ກີບ;
2. ສິບປີ ນັບຕັ້ງແຕ່ວັນໄດ້ອອກຄໍາສັ່ງໂຈະການປະຕິບັດຄໍາຕັດສີນຂອງສານ ຫຼື ວັນຈ່າຍຄັ້ງສຸດທ້າຍ ເປັນຕົ້ນໄປ ສຳລັບ ຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ ທີ່ມີມູນຄ່າຫຼາຍກວ່າ 5.000.000 ກີບ ຫາ 100.000.000 ກີບ;
3. ສິບຫ້າປີ ນັບຕັ້ງແຕ່ວັນໄດ້ອອກຄໍາສັ່ງໂຈະການປະຕິບັດຄໍາຕັດສີນຂອງສານ ຫຼື ວັນຈ່າຍຄັ້ງສຸດທ້າຍ ເປັນຕົ້ນໄປ ສຳລັບ ຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ ທີ່ມີມູນຄ່າຫຼາຍກວ່າ 100.000.000 ກີບ ຂຶ້ນໄປ.

ໃນກໍລະນີ ຜູ້ຖືກປະຕິບັດຄໍາຕັດສີນຂອງສານ ຕ້ອງໄດ້ປະຕິບັດຕາມຄຳຕັດສີນຂອງສານ ກ່ຽວກັບຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ ຫຼາຍຄໍາຕັດສີນທີ່ຕ່າງກັນນັ້ນ ຜູ້ຖືກປະຕິບັດຄໍາຕັດສີນຂອງສານ ຈະຖືກພິຈາລະນາຍົກເລີກການປະຕິບັດຄໍາຕັດສີນຂອງສານ ໃນແຕ່ລະຄະດີ.

### **ມາດຕາ 75 (ໃໝ່) ການສະເໜີຍົກເລີກ**

ຜູ້ຖືກປະຕິບັດຄຳຕັດສີນຂອງສານ ທີ່ມີເງື່ອນໄຂຍົກເລີກການປະຕິບັດພັນທະ ຕາມທີ່ໄດ້ກຳນົດໄວ້ໃນມາດຕາ 74 ຂອງກົດໝາຍສະບັບນີ້ ອົງການປະຕິບັັດຄຳຕັດສີນຂອງສານ ບົນພື້ນຖານຄວາມເປັນເອກະພາບກັບຂະແໜງການການເງິນ ຕ້ອງປະກອບເອກະສານສະເໜີຍົກເລີກ ຕໍ່ອົງການໄອຍະການປະຊາຊົນຂັ້ນຂອງຕົນ ພາຍໃນເວລາ ສາມສິບວັນ ນັບແຕ່ວັນຄົບເງື່ອນໄຂ ເປັນຕົ້ນໄປ.

ເອກະສານປະກອບ ສະເໜີຍົກເລີກການປະຕິບັດຄໍາຕັດສີນຂອງສານ ມີ ດັ່ງນີ້:

1. ໜັງສືສະເໜີ ຂອງອົງການປະຕິບັດຄໍາຕັດສີນຂອງສານ ທີ່ຮັບຜິດຊອບປະຕິບັດຄໍາຕັດສີນຂອງສານ;
2. ຄຳຕັດສີນຂອງສານ, ຄໍາສັ່ງຕ່າງໆ ຂອງອົງການປະຕິບັດຄໍາຕັດສີນຂອງສານ;
3. ບົດບັນທຶກການປະຕິບັດຄໍາຕັດສີນຂອງສານ, ເອກະສານອື່ນ ທີ່ອ້າງອີງເຖິງເງື່ອນໄຂບໍ່ສາ ມາດປະຕິບັດຄຳຕັດສີນຂອງສານ ຊຶ່ງມີໄລຍະເວລາບໍ່ເກີນ ເກົ້າສິບວັນ.

### **ມາດຕາ 76 (ໃໝ່) ຄຳຖະແຫຼງຍົກເລີກ**

ພາຍຫຼັງໄດ້ຮັບເອກະສານສະເໜີຍົກເລີກແລ້ວ ອົງການໄອຍະການປະຊາຊົນ ຕ້ອງຄົ້ນຄວ້າ ແລະ ອອກຄຳຖະແຫຼງ ພາຍໃນເວລາ ສິບຫ້າວັນ ນັບແຕ່ວັນໄດ້ຮັບໜັງສືສະເໜີ ເປັນຕົ້ນໄປ, ແລ້ວສົ່ງສໍານວນເອກະ ສານໃຫ້ສານປະຊາຊົນ ເພື່ອພິຈາລະນາຕັດສີນ.

ໃນກໍລະນີ ອົງການໄອຍະການປະຊາຊົນ ບໍ່ເຫັນດີຕໍ່ການສະເໜີຍົກເລີກການປະຕິບັດຄຳຕັດສີນຂອງສານ ກໍໃຫ້ແຈ້ງເປັນລາຍລັກອັກສອນພ້ອມດ້ວຍເຫດຜົນ ຕໍ່ອົງການປະຕິບັດຄຳຕັດສີນຂອງສານທີ່ກ່ຽວ ຂ້ອງ ພາຍໃນກຳນົດເວລາທີ່ກ່າວມາຂ້າງເທິງນີ້.

ຖ້າອົງການປະຕິບັດຄຳຕັດສີນຂອງສານ ຫາກເຫັນວ່າການປະຕິເສດອອກຄຳຖະແຫຼງ ຂອງອົງ ການໄອຍະການປະຊາຊົນບໍ່ມີເຫດຜົນ ກໍສາມາດສະເໜີຕໍ່ອົງການໄອຍະການປະຊາຊົນຂັ້ນເທິງຖັດໄປ.

### **ມາດຕາ 77 (ໃໝ່) ການຕັດສີນຍົກເລີກ**

ພາຍຫຼັງໄດ້ຮັບ ຄຳຖະແຫຼງ ແລະ ສຳນວນເອກະສານ ການຍົກເລີກການປະຕິບັດຄຳຕັດສີນຂອງສານແລ້ວ ສານປະຊາຊົນ ຕ້ອງພິຈາລະນາຕັດສີນ ພາຍໃນເວລາ ສາມສິບວັນ ນັບແຕ່ວັນໄດ້ຮັບສຳນວນ ເປັນຕົ້ນໄປ.

ຜູ້ເຂົ້າຮ່ວມ ໃນການດຳເນີນຄະດີ ມີ ດັ່ງນີ້:

1. ຜູ້ຕາງໜ້າຂອງອົງການປະຕິບັດຄໍາຕັດສີນຂອງສານ;
2. ຜູ້ຕາງໜ້າຂອງອົງການໄອຍະການປະຊາຊົນ;
3. ຜູ້ຕາງໜ້າຂອງຂະແໜງການການເງິນ.

ສານປະຊາຊົນ ຕ້ອງສົ່ງຄໍາຕັດສີນ ກ່ຽວກັບການຍົກເລີກການປະຕິບັດຄຳຕັດສີນຂອງສານ ໃຫ້ອົງການປະຕິບັດຄໍາຕັດສີນຂອງສານ, ອົງການໄອຍະການປະຊາຊົນ, ຂະແໜງການການເງິນ, ຜູ້ຖືກຍົກ ເລີກ ແລະ ການຈັດຕັ້ງບ່ອນຜູ້ກ່ຽວຖືກຄຸມຂັງ-ດັດສ້າງ ຫຼື ສັງກັດຢູ່ ພາຍໃນເວລາ ສິບຫ້າວັນ ນັບແຕ່ວັນລົງຄຳຕັດສີນ ເປັນຕົ້ນໄປ.

ພາຍຫຼັງ ຄໍາຕັດສີນ ກ່ຽວກັບການຍົກເລີກການປະຕິບັດຄໍາຕັດສີນຂອງສານ ມີຜົນບັງຄັບປະຕິ ບັດແລ້ວ ແຕ່ມີຂໍ້ມູນຢັ້ງຢືນວ່າ ຜູ້ຖືກປະຕິບັດຄໍາຕັດສີນຂອງສານ ໄດ້ຊຸກເຊື່ອງ, ເຊື່ອງອຳ, ມອບ, ໂອນ ຊັບສິນ ເພື່ອຫຼົບຫຼີກການປະຕິບັດ ໃຫ້ອົງການປະຕິບັດຄໍາຕັດສີນຂອງສານ ສະເໜີຂໍຮື້ຟື້ນຕໍ່ອົງການໄອຍະການປະຊາຊົນສູງສຸດ ເພື່ອພິຈາລະນາ ແລະ ດຳເນີນຄະດີຕາມກົດໝາຍ.

# **ພາກທີ VII**

# **ອົງການປະຕິບັດຄຳຕັດສີນຂອງສານ**

### **ມາດຕາ 78 (ປັບປຸງ) ທີ່ຕັ້ງ ແລະ ພາລະບົດບາດ ຂອງອົງການປະຕິບັດຄຳຕັດສີນຂອງສານ**

ອົງການປະຕິບັດຄຳຕັດສີນຂອງສານ ແມ່ນ ການຈັດຕັ້ງໜຶ່ງທີ່ຂຶ້ນກັບກະຊວງຍຸຕິທຳ, ມີພາລະບົດບາດປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 9 ຂອງກົດໝາຍສະບັບນີ້.

### **ມາດຕາ 79 (ປັບປຸງ) ໂຄງປະກອບການຈັດຕັ້ງ**

ອົງການປະຕິບັດຄຳຕັດສີນຂອງສານ ມີລະບົບການຈັດຕັ້ງຕາມສາຍຕັ້ງ ຊຶ່ງມີໂຄງປະກອບການຈັດຕັ້ງ ດັ່ງນີ້:

1. ກົມຄຸ້ມຄອງການປະຕິບັດຄຳຕັດສີນຂອງສານ ແມ່ນ ການຈັດຕັ້ງໜຶ່ງທີ່ຂຶ້ນກັບກະຊວງຍຸຕິທຳ ມີພາລະບົດບາດຄຸ້ມຄອງວຽກງານປະຕິບັດຄຳຕັດສີນຂອງສານຕາມສາຍຕັ້ງ, ເປັນເສນາທິການໃຫ້ແກ່ ກະຊວງຍຸຕິທໍາ ໃນການຄຸ້ມຄອງມະຫາພາກ ຕິດຕາມ, ກວດກາ ແລະ ຊຸກຍູ້ ການປະຕິບັດຄຳຕັດສີນຂອງສານ ຢ່າງລວມສູນ ເປັນເອກະພາບໃນຂອບເຂດທົ່ວປະເທດ ຕາມກົດໝາຍ ແລະ ລະບຽບການ;
2. ກອງປະຕິບັດຄຳຕັດສີນຂອງສານ ປະຈຳ ແຂວງ, ນະຄອນຫຼວງ ແມ່ນ ການຈັດຕັ້ງໜຶ່ງທີ່ຂຶ້ນກັບກົມຄຸ້ມຄອງການປະຕິບັດຄຳຕັດສີນຂອງສານ ມີຖານະທຽບເທົ່າກັບພະແນກຂັ້ນແຂວງ, ມີພາລະບົດບາດຄຸ້ມຄອງວຽກງານປະຕິບັດຄຳຕັດສີນຂອງສານຕາມສາຍຕັ້ງ, ເປັນເສນາທິການໃຫ້ແກ່ກົມຄຸ້ມຄອງການປະຕິບັດຄຳຕັດສີນຂອງສານ ຕິດຕາມ, ກວດກາ ແລະ ຊຸກຍູ້ ການປະຕິບັດຄຳຕັດສີນຂອງສານ ໃຫ້ມີຄວາມເປັນເອກະພາບ ໃນຂອບເຂດຄວາມຮັບຜິດຊອບຂອງຕົນ ຕາມກົດໝາຍ ແລະ ລະບຽບການ;
3. ຫ້ອງປະຕິບັດຄຳຕັດສີນຂອງສານ ປະຈຳ ເມືອງ, ເທດສະບານ, ນະຄອນ ແມ່ນ ການຈັດ ຕັ້ງໜຶ່ງທີ່ຂຶ້ນກັບກອງປະຕິບັດຄຳຕັດສີນຂອງສານ ມີຖານະທຽບເທົ່າກັບຫ້ອງການຂັ້ນເມືອງ,ມີພາລະບົດບາດ ຄຸ້ມຄອງວຽກງານປະຕິບັດຄຳຕັດສີນຂອງສານຕາມສາຍຕັ້ງ, ເປັນເສນາທິການໃຫ້ແກ່ກອງປະຕິບັດຄຳຕັດສີນຂອງສານ ປະຈຳ ແຂວງ, ນະຄອນຫຼວງ ຕິດຕາມ, ກວດກາ ແລະ ຊຸກຍູ້ ການປະຕິບັດຄຳຕັດສີນຂອງສານ ໃຫ້ມີຄວາມເປັນເອກະພາບໃນຂອບເຂດຄວາມຮັບຜິດຊອບຂອງຕົນ ຕາມກົດໝາຍ ແລະ ລະບຽບການ.

### **ມາດຕາ 80 (ປັບປຸງ) ໂຄງປະກອບບຸກຄະລາກອນ**

ອົງການປະຕິບັດຄຳຕັດສີນຂອງສານ ມີ ໂຄງປະກອບບຸກຄະລາກອນ ດັ່ງນີ້:

1. ກົມຄຸ້ມຄອງການປະຕິບັດຄຳຕັດສີນຂອງສານ ມີ:

* ຫົວໜ້າກົມ, ຮອງຫົວໜ້າກົມ;
* ຫົວໜ້າພະແນກ, ຮອງຫົວໜ້າພະແນກ;
* ພະນັກງານປະຕິບັດຄຳຕັດສີນຂອງສານ;
* ພະນັກງານວິຊາການ ແລະ ພະນັກງານບໍລິຫານ ຈຳນວນໜຶ່ງ.

1. ກອງປະຕິບັດຄຳຕັດສີນຂອງສານ ປະຈຳ ແຂວງ,​ ນະຄອນຫຼວງ ມີ:

* ຫົວໜ້າ, ຮອງຫົວໜ້າກອງ;
* ຫົວໜ້າ, ຮອງຫົວໜ້າຂະແໜງ;
* ພະນັກງານປະຕິບັດຄຳຕັດສີນຂອງສານ;
* ພະນັກງານວິຊາການ ແລະ ພະນັກງານບໍລິຫານ ຈຳນວນໜຶ່ງ.

1. ຫ້ອງປະຕິບັດຄຳຕັດສີນຂອງສານ ປະຈຳ ເມືອງ, ເທດສະບານ, ນະຄອນ ມີ:

* ຫົວໜ້າ, ຮອງຫົວໜ້າຫ້ອງ;
* ຫົວໜ້າ, ຮອງຫົວໜ້າໜ່ວຍງານ;
* ພະນັກງານປະຕິບັດຄຳຕັດສີນຂອງສານ;
* ພະນັກງານວິຊາການ ແລະ ພະນັກງານບໍລິຫານ ຈຳນວນໜຶ່ງ.

### **ມາດຕາ 81 (ໃໝ່) ຫົວໜ້າ, ຮອງຫົວໜ້າ ກົມ, ກອງ ແລະ ຫ້ອງປະຕິບັດຄໍາຕັດສີນຂອງສານ**

ຫົວໜ້າກົມຄຸ້ມຄອງການປະຕິບັດຄໍາຕັດສີນຂອງສານ ຖືກແຕ່ງຕັ້ງ ແລະ ປົດຕຳແໜ່ງ ໂດຍນາຍົກລັດຖະມົນຕີ ຕາມການສະເໜີຂອງລັດຖະມົນຕີກະຊວງຍຸຕິທໍາ.

ຮອງຫົວໜ້າກົມ, ຫົວໜ້າ, ຮອງຫົວໜ້າ ກອງ ແລະ ຫ້ອງປະຕິບັດຄໍາຕັດສີນຂອງສານ ຖືກແຕ່ງຕັ້ງ, ຍົກຍ້າຍ ຫຼື ປົດຕຳແໜ່ງ ໂດຍລັດຖະມົນຕີກະຊວງຍຸຕິທໍາ. ສຳລັບຫົວໜ້າກອງປະຕິບັດຄຳຕັດສີນຂອງສານ ຕ້ອງໄດ້ຮັບການເຫັນດີຈາກເຈົ້າແຂວງ, ເຈົ້າຄອງນະຄອນຫຼວງ ແລະ ຮັບຮອງຈາກສະພາປະຊາຊົນຂັ້ນແຂວງ.

ຜູ້ຈະເປັນ ຫົວໜ້າ, ຮອງຫົວໜ້າ ກອງ ແລະ ຫ້ອງປະຕິບັດຄໍາຕັດສີນຂອງສານ ຕ້ອງມີມາດຕະ ຖານ ແລະ ເງື່ອນໄຂ ຕາມແຕ່ລະກໍລະນີ ດັ່ງນີ້:

1. ຫົວໜ້າກອງປະຕິບັດຄໍາຕັດສີນຂອງສານ ປະຈໍາ ແຂວງ, ນະຄອນຫຼວງ ຕ້ອງເປັນພະນັກງານປະຕິບັດຄໍາຕັດສີນຂອງສານ ຂັ້ນສາມ ຢ່າງໜ້ອຍ ສາມປີ;
2. ຮອງຫົວໜ້າກອງປະຕິບັດຄໍາຕັດສີນຂອງສານ ປະຈໍາ ແຂວງ, ນະຄອນຫຼວງ ຕ້ອງເປັນພະນັກງານປະຕິບັດຄໍາຕັດສີນຂອງສານ ຂັ້ນສອງ ຢ່າງໜ້ອຍ ສາມປີ;
3. ຫົວໜ້າຫ້ອງປະຕິບັດຄໍາຕັດສີນຂອງສານ ປະຈໍາ ເມືອງ, ເທດສະບານ, ນະຄອນ ຕ້ອງເປັນພະນັກງານປະຕິບັດຄໍາຕັດສີນຂອງສານ ຂັ້ນສອງ ຢ່າງໜ້ອຍ ສາມປີ;
4. ຮອງຫົວໜ້າຫ້ອງປະຕິບັດຄໍາຕັດສີນຂອງສານ ປະຈໍາ ເມືອງ, ເທດສະບານ, ນະຄອນ ຕ້ອງເປັນພະນັກງານປະຕິບັດຄໍາຕັດສີນຂອງສານ ຂັ້ນສອງ ຢ່າງໜ້ອຍ ໜຶ່ງປີ.

### **ມາດຕາ 82 (ປັບປຸງ) ສິດ ແລະ ໜ້າທີ່ຂອງຫົວໜ້າ, ຮອງຫົວໜ້າ ກົມ, ກອງ ແລະ ຫ້ອງປະຕິບັດຄໍາຕັດສີນຂອງ ສານ**

ຫົວໜ້າ ກົມ, ກອງ ແລະ ຫ້ອງປະຕິບັດຄຳຕັດສີນຂອງສານ ມີ ສິດ ແລະ ໜ້າທີ່ ໃນການຊີ້ ນຳ, ນໍາພາ ແລະ ກວດກາການເຄື່ອນໄຫວວຽກງານຂອງອົງການຕົນ ພ້ອມກັນນັ້ນ ກໍມີໜ້າທີ່ຮັບຜິດຊອບຕໍ່ກະຊວງຍຸຕິທໍາ, ອົງການປົກຄອງຂັ້ນແຂວງ ຫຼື ອົງການປົກຄອງຂັ້ນເມືອງ ກ່ຽວກັບການປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 103, 104 ແລະ ມາດຕາ 105 ຂອງກົດໝາຍສະບັບນີ້.

ຮອງຫົວໜ້າ ກົມ, ກອງ ແລະ ຫ້ອງປະຕິບັດຄຳຕັດສີນຂອງສານ ເປັນຜູ້ຊ່ວຍວຽກຫົວໜ້າ ແລະ ຮັບຜິດຊອບວຽກງານໃດໜຶ່ງ ຕາມການມອບໝາຍຂອງຫົວໜ້າ. ໃນກໍລະນີຫົວໜ້າຕິດຂັດ ຍ້ອນເຫດ ຜົນໃດໜຶ່ງ ຮອງຫົວໜ້າ ຜູ້ໄດ້ຮັບມອບໝາຍນັ້ນ ເປັນຜູ້ຮັກສາການແທນ.

### **ມາດຕາ 83 (ໃໝ່) ພະນັກງານປະຕິບັດຄຳຕັດສີນຂອງສານ**

ພະນັກງານປະຕິບັດຄໍາຕັດສີນຂອງສານ ແມ່ນ ຜູ້ປະຕິບັດຄໍາຕັດສີນຂອງສານ ທີ່ມີມາດຕະຖານ ແລະ ເງື່ອນໄຂ ຕາມທີ່ໄດ້ກໍານົດໄວ້ໃນມາດຕາ 84 ຂອງກົດໝາຍສະບັບນີ້ ແລະ ຖືກແຕ່ງຕັ້ງ ໂດຍລັດຖະມົນຕີກະຊວງຍຸຕິທໍາ.

ພະນັກງານປະຕິບັດຄໍາຕັດສີນຂອງສານ ຈັດແບ່ງຕາມຂັ້ນ ດັ່ງນີ້:

1. ພະນັກງານປະຕິບັດຄໍາຕັດສີນຂອງສານ ຂັ້ນໜຶ່ງ;
2. ພະນັກງານປະຕິບັດຄໍາຕັດສີນຂອງສານ ຂັ້ນສອງ;
3. ພະນັກງານປະຕິບັດຄໍາຕັດສີນຂອງສານ ຂັ້ນສາມ.

### **ມາດຕາ 84 (ປັບປຸງ) ມາດຕະຖານ ແລະ ເງື່ອນໄຂ ຂອງພະນັກງານປະຕິບັດຄຳຕັດສີນຂອງສານ**

ພະນັກງານປະຕິບັດຄຳຕັດສີນຂອງສານ ຂັ້ນໜຶ່ງ ມີ ມາດຕະຖານ ແລະ ເງື່ອນໄຂ ດັ່ງນີ້:

1. ເປັນພົນລະເມືອງລາວ ທີ່ມີອາຍຸແຕ່ ຊາວຫ້າປີ ຂຶ້ນໄປ;
2. ມີທັດສະນະຫຼັກໝັ້ນຊົນຊັ້ນກຳມະກອນ ແລະ ມີຄວາມໜັກແໜ້ນທາງດ້ານການເມືອງ;
3. ມີຄຸນສົມບັດ, ຈັນຍາບັນ, ຈັນຍາທຳ, ມີຄວາມຮັບຜິດຊອບຕໍ່ໜ້າທີ່ວຽກງານ, ມີຄວາມສັດຊື່ບໍລິສຸດຕໍ່ປະເທດຊາດ, ຕໍ່ຜົນປະໂຫຍດຂອງລັດ, ລວມໝູ່ ແລະ ຂອງພົນລະເມືອງ, ມີມະນຸດສຳພັນດີ;
4. ມີລະດັບການສຶກສາກົດໝາຍ ຊັ້ນສູງຂຶ້ນໄປ ແລະ ໄດ້ຜ່ານການຝຶກອົບຮົມວຽກງານປະຕິບັດຄຳຕັດສີນຂອງສານ ຫຼື ຮຽນຈົບຫຼັກສູດກໍ່ສ້າງວິຊາຊີບປະຕິບັດຄໍາຕັດສີນຂອງສານ;
5. ມີປະສົບການເຮັດວຽກກ່ຽວກັບກົດໝາຍ ຢ່າງໜ້ອຍ ສາມປີ;
6. ໄດ້ຜ່ານການສອບເສັງ ເປັນພະນັກງານປະຕິບັດຄໍາຕັດສີນຂອງສານ ຂັ້ນໜຶ່ງ;
7. ມີສຸຂະພາບດີ.

ພະນັກງານປະຕິບັດຄຳຕັດສີນຂອງສານ ຂັ້ນສອງ ມີ ມາດຕະຖານ ແລະ ເງື່ອນໄຂ ດັ່ງນີ້:

ເປັນພະນັກງານປະຕິບັດຄໍາຕັດສີນຂອງສານ ຂັ້ນໜຶ່ງ ຢ່າງໜ້ອຍ ຫ້າປີ;

ໄດ້ຜ່ານການສອບເສັງ ເປັນພະນັກງານປະຕິບັດຄໍາຕັດສີນຂອງສານ ຂັ້ນສອງ.

ພະນັກງານປະຕິບັດຄຳຕັດສີນຂອງສານ ຂັ້ນສາມ ມີ ມາດຕະຖານ ແລະ ເງື່ອນໄຂ ດັ່ງນີ້:

1. ເປັນພະນັກງານປະຕິບັດຄໍາຕັດສີນຂອງສານ ຂັ້ນສອງ ຢ່າງໜ້ອຍ ຫ້າປີ;
2. ໄດ້ຜ່ານການສອບເສັງເປັນພະນັກງານປະຕິບັດຄຳຕັດສີນຂອງສານ ຂັ້ນສາມ.

ໃນກໍລະນີ ພະນັກງານທີ່ມາຈາກຂະແໜງການອື່ນ ແລະ ມີປະສົບການເຮັດວຽກກ່ຽວກັບກົດ ໝາຍ ຢ່າງໜ້ອຍ ເຈັດປີ ທີ່ມີເງື່ອນໄຂຄົບຖ້ວນຕາມຂໍ້ 1,​ 2​, 3​, 4 ແລະ 7 ຕາມທີ່ໄດ້ກໍານົດໄວ້ໃນວັກທີໜຶ່ງຂອງມາດຕານີ້ ສາມາດສອບເສັງເປັນພະນັກງານປະຕິບັດຄໍາຕັດສີນຂອງສານ ຂັ້ນໜຶ່ງໄດ້.

### **ມາດຕາ 85 (ປັບປຸງ) ສິດ ແລະ ໜ້າທີ່ ຂອງພະນັກງານປະຕິບັດຄຳຕັດສີນຂອງສານ**

ພະນັກງານປະຕິບັດຄຳຕັດສີນຂອງສານ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ ເພື່ອຂຶ້ນແຜນ ແລະ ກະກຽມເງື່ອນ ໄຂຕ່າງໆໃນການປະຕິບັດ;
2. ສະເໜີ ຫົວໜ້າ ກົມ, ກອງ ຫຼື ຫ້ອງປະຕິບັດຄຳຕັດສີນຂອງສານຂອງຕົນ ເພື່ອນໍາສະ ເໜີຕໍ່ສານປະຊາຊົນ ທີ່ໄດ້ລົງຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດນັ້ນ ອະທິບາຍ ຫຼື ມີຄຳເຫັນ ຢ່າງເປັນລາຍລັກອັກສອນ ກ່ຽວກັບບັນຫາໃດໜຶ່ງ ທີ່ຍັງບໍ່ທັນຈະແຈ້ງ ຫຼື ບໍ່ຖືກກັບຕົວຈິງ ເຮັດໃຫ້ບໍ່ສາມາດປະຕິບັດໄດ້;
3. ແຈ້ງເນື້ອໃນຄຳຕັດສີນຂອງສານ ໃຫ້ຄູ່ຄວາມຊາບ ພ້ອມທັງແນະນຳ, ສຶກສາອົບຮົມ ແລະ ຊຸກຍູ້ໃຫ້ປະຕິບັດ;
4. ເກັບກຳຂໍ້ມູນ ກ່ຽວກັບຊັບສິນ ແລະ ເງື່ອນໄຂຕ່າງໆ ຂອງຜູ້ຖືກປະຕິບັດຄຳຕັດສີນຂອງສານ ເພື່ອປະຕິບັດຄຳຕັດສີນຂອງສານ;
5. ນໍາໃຊ້ ລະບົບຖານຂໍ້ມູນສະຖິຕິຄຳຕັດສີນຂອງສານ, ເຕັກໂນໂລຊີ ເຂົ້າໃນການປະຕິບັດຄຳຕັດສີນຂອງສານ;
6. ປະສານສົມທົບກັບພາກສ່ວນທີ່ກ່ຽວຂ້ອງ ເພື່ອປະຕິບັດຄຳຕັດສີນຂອງສານ;
7. ສະເໜີໃຫ້ຫົວໜ້າ ກົມ, ກອງ ຫຼື ຫ້ອງປະຕິບັດຄຳຕັດສີນຂອງສານຂອງຕົນ ອອກຄຳສັ່ງອາຍັດ, ຄຳສັ່ງຍຶດຊັບ, ຄຳສັ່ງຍົກຍ້າຍ, ຄຳສັ່ງພາຕົວ, ຄຳສັ່ງໂຈະ ຫຼື ຄຳສັ່ງອື່ນ ກ່ຽວກັບການປະຕິບັດຄຳຕັດສີນຂອງສານ;
8. ສະຫຼຸບ ແລະ ລາຍງານ ການປະຕິບັດຄຳຕັດສີນຂອງສານ ທີ່ຕົນຮັບຜິດຊອບຕໍ່ ຫົວໜ້າ ກົມ, ກອງ ຫຼື ຫ້ອງປະຕິບັດຄຳຕັດສີນຂອງສານຂອງຕົນ;
9. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

# **ພາກທີ VIII**

# **ຄວາມຮັບຜິດຊອບຕໍ່ການປະຕິບັດຄຳຕັດສີນຂອງສານ**

### **ມາດຕາ 86 (ໃໝ່) ຄວາມຮັບຜິດຊອບຂອງຄະນະປະຈຳສະພາແຫ່ງຊາດ**

ຄະນະປະຈຳສະພາແຫ່ງຊາດ ມີຄວາມຮັບຜິດຊອບຕໍ່ວຽກງານປະຕິບັດຄຳຕັດສີນຂອງສານ ທີ່ພົວພັນກັບການພິຈາລະນາຄຳຮ້ອງຂໍຄວາມເປັນທຳ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການແກ້ໄຂຄຳຮ້ອງທຸກ ແລະ ກົດໝາຍອື່ນທີ່ກ່ຽວຂ້ອງ.

### **ມາດຕາ 87 (ໃໝ່) ຄວາມຮັບຜິດຊອບຂອງລັດຖະບານ**

ໃນການປະຕິບັດຄຳຕັດສີນຂອງສານ ລັດຖະບານ ມີຄວາມຮັບຜິດຊອບ ດັ່ງນີ້:

1. ພິຈາລະນາອອກນະໂຍບາຍ, ນິຕິກຳ ກ່ຽວກັບການປະຕິບັດຄຳຕັດສີນຂອງສານ ຕາມຂອບເຂດຄວາມຮັບຜິດຊອບຂອງຕົນ;
2. ຊີ້ນຳການປະຕິບັດຄຳຕັດສີນຂອງສານ ໃຫ້ມີຄວາມເປັນເອກະພາບ ໃນຂອບເຂດທົ່ວປະເທດ;
3. ຊີ້ນໍາ ບັນດາກະຊວງ, ອົງການລັດທຽບເທົ່າກະຊວງ, ອົງການປົກຄອງທ້ອງຖິ່ນ ແລະ ອົງການຈັດຕັ້ງສັງຄົມ ໃຫ້ມີສ່ວນຮ່ວມ ແລະ ຮ່ວມມື ໃນການປະຕິບັດຄໍາຕັດສີນຂອງສານ;
4. ປະສານສົມທົບກັບ ຄະນະປະຈຳສະພາແຫ່ງຊາດ, ອົງການໄອຍະການປະຊາຊົນສູງສຸດ ແລະ ສານປະຊາຊົນສູງສຸດ ກ່ຽວກັບການປະຕິບັດຄໍາຕັດສີນຂອງສານ;
5. ສະຫຼຸບ ແລະ ລາຍງານຕໍ່ຄະນະປະຈຳສະພາແຫ່ງຊາດ ແລະ ກອງປະຊຸມສະພາແຫ່ງຊາດ ກ່ຽວກັບການປະຕິບັດຄໍາຕັດສີນຂອງສານ;
6. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 88 (ໃໝ່) ຄວາມຮັບຜິດຊອບຂອງສານປະຊາຊົນ**

ໃນການປະຕິບັດຄຳຕັດສີນຂອງສານ ສານປະຊາຊົນ ມີຄວາມຮັບຜິດຊອບ ດັ່ງນີ້:

1. ຮັບປະກັນການອອກຄຳຕັດສີນ ໃຫ້ມີເນື້ອໃນຊັດເຈນ ແລະ ສາມາດປະຕິບັດໄດ້;
2. ອະທິບາຍ ຄຳຕັດສີນທີ່ບໍ່ຈະແຈ້ງ ຢ່າງເປັນລາຍລັກອັກສອນ ພາຍໃນເວລາ ຊາວວັນ ນັບແຕ່ວັນໄດ້ຮັບການສະເໜີ ຂອງອົງການປະຕິບັດຄໍາຕັດສີນຂອງສານ ເປັນຕົ້ນໄປ;
3. ມີຄຳເຫັນຕໍ່ຄໍາຕັດສີນຂອງສານ ທີ່ໃຊ້ໄດ້ຢ່າງເດັດຂາດ ທີ່ບໍ່ກົງກັບຕົວຈິງເຮັດໃຫ້ບໍ່ສາ ມາດປະຕິບັດໄດ້ ຢ່າງເປັນລາຍລັກອັກສອນ ພາຍໃນເວລາ ຊາວວັນ ນັບແຕ່ວັນໄດ້ຮັບການສະເໜີ ຂອງອົງ ການປະຕິບັດຄໍາຕັດສີນຂອງສານ ເປັນຕົ້ນໄປ;
4. ພິຈາລະນາຕັດສີນຍົກເລີກການປະຕິບັດຄຳຕັດສີນຂອງສານ ກ່ຽວກັບຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ;
5. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
6. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 89 (ໃໝ່) ຄວາມຮັບຜິດຊອບຂອງອົງການໄອຍະການປະຊາຊົນ**

ໃນການປະຕິບັດຄຳຕັດສີນຂອງສານ ອົງການໄອຍະການປະຊາຊົນ ມີຄວາມຮັບຜິດຊອບ ດັ່ງນີ້:

1. ປະສານສົມທົບກັບກະຊວງຍຸຕິທໍາ ອອກນິຕິກໍາທີ່ກ່ຽວກັບການປະຕິບັດຄໍາຕັດສີນຂອງສານ ຕາມຂອບເຂດຄວາມຮັບຜິດຊອບຂອງຕົນ;
2. ຄົ້ນຄວ້າອອກຄຳຖະແຫຼງຍົກເລີກການປະຕິບັດຄຳຕັດສີນຂອງສານ ກ່ຽວກັບຄ່າທຳນຽມສານ, ຄ່າປັບໃໝ ແລະ/ຫຼື ເງິນຮິບ;
3. ສະເໜີໃຫ້ກະຊວງຍຸຕິທຳ, ກົມ, ກອງ ຫຼື ຫ້ອງປະຕິບັດຄຳຕັດສີນຂອງສານ ໂຈະ, ປ່ຽນ ແປງ ແລະ ລົບລ້າງການປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 71 ແລະ ມາດຕາ 72 ຂອງກົດໝາຍສະບັບນີ້;
4. ສັ່ງຟ້ອງ ຜູ້ຂັດຂວາງ, ຜູ້ບໍ່ຍິນຍອມປະຕິບັດຕາມຄຳຕັດສີນຂອງສານ;
5. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
6. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 90 (ໃໝ່) ຄວາມຮັບຜິດຊອບຂອງຂະແໜງການປ້ອງກັນຄວາມສະຫງົບ**

ໃນການປະຕິບັດຄຳຕັດສີນຂອງສານ ຂະແໜງການປ້ອງກັນຄວາມສະຫງົບ ມີຄວາມຮັບຜິດ ຊອບ ດັ່ງນີ້:

1. ປະສານສົມທົບກັບກະຊວງຍຸຕິທໍາ ເພື່ອອອກນິຕິກໍາໃຕ້ກົດໝາຍ ກ່ຽວກັບການປະຕິບັດ ຄໍາຕັດສີນຂອງສານ ຕາມຂອບເຂດຄວາມຮັບຜິດຊອບຂອງຕົນ;
2. ໂຄສະນາ ເຜີຍແຜ່, ສຶກສາອົບຮົມ ນະໂຍບາຍ, ກົດໝາຍ ແລະ ນິຕິກຳອື່ນ ໃຫ້ເຈົ້າໜ້າທີ່ຕຳຫຼວດ ແລະ ຜູ້ຖືກປະຕິບັດຄໍາຕັດສີນຂອງສານ ທີ່ກໍາລັງປະຕິບັດໂທດຢູ່ຄ້າຍຄຸມຂັງ-ດັດສ້າງ ລວມທັງ ຜົວ ຫຼື ເມຍ, ລູກ, ພໍ່, ແມ່ ຂອງຜູ້ຖືກປະຕິບັດຄໍາຕັດສີນຂອງສານ ເພື່ອໃຫ້ເຂົ້າຮ່ວມ ແລະ ໃຫ້ການຮ່ວມມື ໃນການປະຕິບັດຄຳຕັດສີນຂອງສານ;
3. ເປັນເຈົ້າການປະຕິບັດ ມາດຕະການທາງດ້ານກົດໝາຍ ໃນການປະຕິບັດຄໍາຕັດສີນຂອງສານ;
4. ປະສານສົມທົບກັບອົງການປະຕິບັດຄໍາຕັດສີນຂອງສານ ໃນການປະຕິບັດຄຳຕັດສີນຂອງສານ ກ່ຽວກັບການໃຊ້ແທນຄ່າເສຍຫາຍທາງແພ່ງ, ໂທດປັບໃໝ. ໃນກໍລະນີ ມີການສະເໜີອະໄພຍະໂທດ, ການປ່ອຍຕົວກ່ອນກໍານົດໂດຍມີເງື່ອນໄຂ ແລະ ກໍລະນີອື່ນ ຕາມກົດໝາຍ;
5. ສະໜອງຂໍ້ມູນ ກ່ຽວກັບການປະຕິບັດໂທດ, ການໃຊ້ແທນຄ່າເສຍຫາຍທາງແພ່ງ, ໂທດປັບໃໝ ຂອງຜູ້ຖືກປະຕິບັດຄໍາຕັດສີນຂອງສານ ທີ່ກໍາລັງປະຕິບັດໂທດຢູ່ຄ້າຍຄຸມຂັງ-ດັດສ້າງ, ທີ່ຢູ່ອາໄສ ຂອງຜູ້ຖືກປະຕິບັດຄຳຕັດສີນຂອງສານ ທີ່ໄດ້ຮັບການປ່ອຍຕົວແລ້ວ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
6. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
7. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 91 (ໃໝ່) ຄວາມຮັບຜິດຊອບຂອງຂະແໜງການການເງິນ**

ໃນການປະຕິບັດຄຳຕັດສີນຂອງສານ ຂະແໜງການການເງິນ ມີຄວາມຮັບຜິດຊອບ ດັ່ງນີ້:

1. ສະໜອງຂໍ້ມູນ ກ່ຽວກັບແຫຼ່ງລາຍຮັບຈາກງົບປະມານຂອງລັດ ຂອງຜູ້ຖືກປະຕິບັດຄໍາຕັດສີນຂອງສານ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
2. ປະຕິບັດຕາມ ຄໍາສັ່ງ, ໜັງສືສະເໜີ ຂອງອົງການປະຕິບັດຄໍາຕັດສີນຂອງສານ;
3. ເຂົ້າຮ່ວມການພິຈາລະນາຕັດສີນຍົກເລີກການປະຕິບັດຄຳຕັດສີນຂອງສານ ກ່ຽວກັບຄ່າທຳ ນຽມສານ, ຄ່າປັບໃໝ ແລະ/ຫຼື ເງິນຮິບ;
4. ຂຶ້ນບັນຊີ, ຕິດຕາມ ຫຼື ທວງຊັບສິນ ທີ່ສານຕັດສີນຮິບເປັນຂອງລັດ ຫຼື ໃຫ້ລັດຄຸ້ມຄອງ ຕາມການແຈ້ງຂອງອົງການປະຕິບັດຄຳຕັດສີນຂອງສານ;
5. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
6. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 92 (ໃໝ່) ຄວາມຮັບຜິດຊອບຂອງຂະແໜງການຊັບພະຍາກອນທຳມະຊາດ ແລະ ສິ່ງແວດລ້ອມ**

ໃນການປະຕິບັດຄຳຕັດສີນຂອງສານ ຂະແໜງການຊັບພະຍາກອນທຳມະຊາດ ແລະ ສິ່ງແວດ ລ້ອມມີຄວາມຮັບຜິດຊອບ ດັ່ງນີ້:

1. ສະໜອງຂໍ້ມູນ ກ່ຽວກັບທີ່ດິນ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
2. ຂຶ້ນບັນຊີ, ຕິດຕາມ ຫຼື ທວງສິດນຳໃຊ້ທີ່ດິນທີ່ສານຕັດສີນຮິບເປັນຂອງລັດ ຫຼື ໃຫ້ລັດຄຸ້ມຄອງ ຕາມແຈ້ງການຂອງອົງການປະຕິບັດຄຳຕັດສີນຂອງສານ;
3. ອອກ, ຖອນ, ຍົກເລີກ ຫຼື ລົບລ້າງ ເອກະສານຢັ້ງຢືນ, ສິດນໍາໃຊ້ທີ່ດິນ, ໃບຕາດິນ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
4. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
5. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 93 (ໃໝ່) ຄວາມຮັບຜິດຊອບຂອງຂະແໜງການໂຍທາທິການ ແລະ ຂົ່ນສົ່ງ**

ໃນການປະຕິບັດຄຳຕັດສີນຂອງສານ ຂະແໜງການໂຍທາທິການ ແລະ ຂົ່ນສົ່ງ ມີຄວາມຮັບຜິດ ຊອບ ດັ່ງນີ້:

1. ສະໜອງຂໍ້ມູນ ກ່ຽວກັບສິ່ງປຸກສ້າງ, ສິ່ງກໍ່ສ້າງ, ຍານພາຫະນະ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
2. ດໍາເນີນການຕີລາຄາສິ່ງປຸກສ້າງ, ສິ່ງກໍ່ສ້າງ, ຍານພາຫະນະ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
3. ອອກ, ຖອນ, ຍົກເລີກ ຫຼື ລົບລ້າງ ເອກະສານຢັ້ງຢືນກໍາມະສິດຍານພາຫະນະ, ໃບອະນຸ ຍາດປຸກສ້າງ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
4. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
5. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 94 (ໃໝ່) ຄວາມຮັບຜິດຊອບຂອງທະນາຄານ ແຫ່ງ ສປປ ລາວ**

ໃນການປະຕິບັດຄຳຕັດສີນຂອງສານ ທະນາຄານ ແຫ່ງ ສປປ ລາວ ມີຄວາມຮັບຜິດຊອບ ດັ່ງນີ້:

1. ຊີ້ນໍາທະນາຄານທຸລະກິດ ແລະ ສະຖາບັນການເງິນອື່ນ ໃຫ້ສະໜອງຂໍ້ມູນ ກ່ຽວກັບບັນຊີຂອງຜູ້ຖືກປະຕິບັດຄໍາຕັດສີນຂອງສານ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
2. ຊີ້ນໍາທະນາຄານທຸລະກິດ ແລະ ສະຖາບັນການເງິນອື່ນ ໃຫ້ປະຕິບັດຕາມ ຄໍາສັ່ງ, ໜັງສືສະ ເໜີ ຂອງອົງການປະຕິບັດຄໍາຕັດສີນຂອງສານ;
3. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
4. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 95 (ໃໝ່) ຄວາມຮັບຜິດຊອບຂອງຄະນະປະຈຳສະພາປະຊາຊົນຂັ້ນແຂວງ**

ຄະນະປະຈຳສະພາປະຊາຊົນຂັ້ນແຂວງ ມີຄວາມຮັບຜິດຊອບ ຕໍ່ວຽກງານປະຕິບັດຄຳຕັດສີນຂອງສານ ທີ່ພົວພັນກັບການພິຈາລະນາຄຳຮ້ອງຂໍຄວາມເປັນທຳ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການແກ້ໄຂຄຳຮ້ອງທຸກ ແລະ ກົດໝາຍອື່ນທີ່ກ່ຽວຂ້ອງ.

### **ມາດຕາ 96 (ໃໝ່) ຄວາມຮັບຜິດຊອບຂອງອົງການປົກຄອງທ້ອງຖິ່ນ**

ໃນການປະຕິບັດຄຳຕັດສີນຂອງສານ ອົງການປົກຄອງຂັ້ນແຂວງ, ຂັ້ນເມືອງ ມີຄວາມຮັບຜິດ ຊອບ ດັ່ງນີ້:

1. ອຳນວຍຄວາມສະດວກ ແລະ ຊຸກຍູ້ການເຄື່ອນໄຫວວຽກງານປະຕິບັດຄຳຕັດສີນຂອງສານ ໃຫ້ມີປະສິດທິພາບ ແລະ ປະສິດທິຜົນ;
2. ຊີ້ນໍາບັນດາພະແນກການ, ຫ້ອງການ ແລະ ການຈັດຕັ້ງໃນທ້ອງຖິ່ນຂອງຕົນ ໃຫ້ເຂົ້າຮ່ວມ ແລະ ຮ່ວມມື ໃນການປະຕິບັດຄໍາຕັດສີນຂອງສານ;
3. ມີຄຳເຫັນຕໍ່ການປະຕິບັດຄໍາຕັດສີນຂອງສານ ທີ່ມີຄວາມຫຍຸ້ງຍາກ, ມີຜົນສະທ້ອນຕໍ່ຄວາມສະຫງົບ ແລະ ຄວາມເປັນລະບຽບຮຽບຮ້ອຍຂອງສັງຄົມ ຢູ່ໃນທ້ອງຖິ່ນຂອງຕົນ ຕາມການສະເໜີຂອງອົງການປະຕິບັດຄໍາຕັດສີນຂອງສານ;
4. ມີຄໍາເຫັນເປັນລາຍລັກອັກສອນ ກ່ຽວກັບການສະເໜີແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງຫົວໜ້າ, ຮອງຫົວໜ້າ ກອງ ແລະ ຫ້ອງປະຕິບັດຄໍາຕັດສີນຂອງສານ;
5. ແຈ້ງໃຫ້ອົງການປະຕິບັດຄໍາຕັດສີນຂອງສານ ກວດກາການປະຕິບັດໜ້າທີ່ວຽກງານ ຂອງພະນັກງານປະຕິບັດຄໍາຕັດສີນຂອງສານ;
6. ແຈ້ງໃຫ້ອົງການປະຕິບັດຄໍາຕັດສີນຂອງສານ ລາຍງານກ່ຽວກັບການປະຕິບັດຄໍາຕັດສີນ ຂອງສານ;
7. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
8. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

ໃນການປະຕິບັດຄຳຕັດສີນຂອງສານ ອົງການປົກຄອງບ້ານ ມີຄວາມຮັບຜິດຊອບ ດັ່ງນີ້:

1. ແຈ້ງຄໍາສັ່ງປະຕິບັດ, ສົ່ງໝາຍຮຽກ, ໝາຍເຊີນ ໃຫ້ຜູ້ຖືກປະຕິບັດຄໍາຕັດສີນຂອງສານ ແລະ ບຸກຄົນອື່ນທີ່ກ່ຽວຂ້ອງຊາບ;
2. ສະໜອງຂໍ້ມູນ ດ້ານຕ່າງໆ ຂອງຜູ້ຖືກປະຕິບັດຄໍາຕັດສີນຂອງສານ ທີ່ອາໄສຢູ່ໃນຂອບເຂດບ້ານຂອງຕົນ;
3. ເຂົ້າຮ່ວມ ແລະ ອຳນວຍຄວາມສະດວກ ໃນການນຳໃຊ້ມາດຕະການປະຕິບັດຄໍາຕັດສີນຂອງສານ ທີ່ກ່ຽວຂ້ອງຕໍ່ຜູ້ຖືກປະຕິບັດຄໍາຕັດສີນຂອງສານ;
4. ຮ່ວມມືດ້ານອື່ນຕາມການສະເໜີ ຂອງອົງການປະຕິບັດຄໍາຕັດສີນຂອງສານ;
5. ມີຄວາມຮັບຜິດຊອບອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 97 (ໃໝ່) ຄວາມຮັບຜິດຊອບຂອງຂະແໜງການ ແລະ ພາກສ່ວນອື່ນ**

ຂະແໜງການ ແລະ ພາກສ່ວນອື່ນທີ່ກ່ຽວຂ້ອງ ມີຄວາມຮັບຜິດຊອບ ປະສານສົມທົບ ແລະ ໃຫ້ຄວາມຮ່ວມມືກັບອົງການຄຸ້ມຄອງ ແລະ ອົງການປະຕິບັດຄຳຕັດສີນຂອງສານ ກ່ຽວກັບການປະຕິບັດຄຳຕັດສີນຂອງສານ ຕາມພາລະບົດບາດ ແລະ ຄວາມຮັບຜິດຊອບ ຂອງຕົນ.

# **ພາກທີ IX**

# **ຂໍ້ຫ້າມ**

### **ມາດຕາ 98 (ປັບປຸງ) ຂໍ້ຫ້າມ ສຳລັບພະນັກງານປະຕິບັດຄຳຕັດສີນຂອງສານ**

ຫ້າມ ພະນັກງານປະຕິບັດຄຳຕັດສີນຂອງສານ ມີພຶດຕິກຳ ດັ່ງນີ້:

1. ກົດໜ່ວງ ຖ່ວງດຶງ, ເຂົ້າຂ້າງອອກຂາ, ເລືອກປະຕິບັດຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດ;
2. ເມີນເສີຍ, ລະເຫຼີງ ແລະ ຂາດຄວາມຮັບຜິດຊອບ ໃນການປະຕິບັດໜ້າທີ່ວຽກງານ;
3. ໃຊ້ທ່າທີບໍ່ເໝາະສົມ ໃນການປະຕິບັດໜ້າທີ່ວຽກງານ;
4. ປະຕິບັດເກີນຂອບເຂດ, ສວຍໃຊ້ອຳນາດ, ຕຳແໜ່ງ, ໜ້າທີ່ ເພື່ອຫາຜົນປະໂຫຍດແກ່ຕົວ;
5. ຮັບສິນບົນ;
6. ເຈດຕະນາ ບໍ່ປະຕິບັດຕາມເນື້ອໃນຄໍາຕັດສີນຂອງສານ;
7. ເຮັດສຳນວນຄະດີ ແລະ ຊັບ ເສຍຫາຍ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

### **ມາດຕາ 99 (ປັບປຸງ) ຂໍ້ຫ້າມ ສໍາລັບຄູ່ຄວາມ**

ຫ້າມ ຄູ່ຄວາມ ມີພຶດຕິກຳ ດັ່ງນີ້:

1. ຫຼົບຫຼີກການປະຕິບັດຄຳຕັດສີນຂອງສານ;
2. ຊຸກເຊື່ອງ, ມອບ, ໂອນຊັບສິນ ເພື່ອຫຼີກລຽງການປະຕິບັດຄຳຕັດສີນຂອງສານ;
3. ແອບອ້າງບຸກຄົນທີ່ມີສິດອຳນາດ ເພື່ອຂົ່ມຂູ່, ຖ່ວງດຶງ ແກ່ຍາວເວລາ ໃນການປະຕິບັດຄຳຕັດສີນຂອງສານ;
4. ໃຫ້ສິນບົນ ແກ່ພະນັກງານປະຕິບັດຄຳຕັດສີນຂອງສານ;
5. ຂັດຂວາງ ການປະຕິບັດຄຳຕັດສີນຂອງສານ;
6. ງັດແງະ, ມ້າງເພ ແລະ ທຳລາຍຊັບສິນ ທີ່ຖືກອາຍັດ ຫຼື ຍຶດ;
7. ຂົ່ມຂູ່, ທຳຮ້າຍ, ໃສ່ຮ້າຍປ້າຍສີ ພະນັກງານປະຕິບັດຄຳຕັດສີນຂອງສານ;
8. ມີພຶດຕິກຳອື່ນ ທີ່ເປັນການລະເມີດກົດໝາຍ.

### **ມາດຕາ 100 (ປັບປຸງ) ຂໍ້ຫ້າມ ສໍາລັບບຸກຄົນ, ນິຕິບຸກຄົນ ແລະ ການຈັດຕັ້ງອື່ນ**

ຫ້າມ ບຸກຄົນ, ນິຕິບຸກຄົນແລະ ການຈັດຕັ້ງອື່ນ ມີພຶດຕິກຳ ດັ່ງນີ້:

1. ຍຸຍົງຄູ່ຄວາມ ບໍ່ໃຫ້ປະຕິບັດຄຳຕັດສີນຂອງສານ;
2. ຂັດຂວາງ ໃນການປະຕິບັດຄຳຕັດສີນຂອງສານ;
3. ເປັນສື່ກາງ ໃນການໃຫ້ ແລະ ຮັບສິນບົນ ແກ່ພະນັກງານປະຕິບັດຄຳຕັດສີນຂອງສານ;
4. ຮັບໂອນຊັບສິນ ທີ່ຕົນຮູ້ ຫຼື ຄວນຮູ້ວ່າຊັບສິນດັ່ງກ່າວຈະນຳໃຊ້ເຂົ້າໃນການປະຕິບັດຄຳຕັດສີນຂອງສານ;
5. ນຳໃຊ້ຊັບສິນ ຫຼື ວັດຖຸສິ່ງຂອງ ທີ່ເປັນຂອງກາງຄະດີ, ສານຕັດສີນຮິບເປັນຂອງລັດ ຫຼື ໃຫ້ລັດຄຸ້ມຄອງ ເພື່ອຜົນປະໂຫຍດທີ່ບໍ່ຖືກຕ້ອງ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

# **ພາກທີ X**

# **ການຄຸ້ມຄອງ ແລະ ກວດກາ ວຽກງານປະຕິບັດຄຳຕັດສີນຂອງສານ**

## **ໝວດທີ 1**

## **ການຄຸ້ມຄອງວຽກງານປະຕິບັດຄຳຕັດສີນຂອງສານ**

### **ມາດຕາ 101 (ປັບປຸງ) ອົງການຄຸ້ມຄອງວຽກງານປະຕິບັດຄໍາຕັດສີນຂອງສານ**

ລັດຖະບານ ເປັນຜູ້ຄຸ້ມຄອງວຽກງານປະຕິບັດຄຳຕັດສີນຂອງສານ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງຍຸຕິທຳ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ ສານປະຊາຊົນສູງສຸດ, ອົງການໄອຍະການປະຊາຊົນສູງສຸດ, ບັນດາກະຊວງ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານປະຕິບັດຄຳຕັດສີນຂອງສານ ປະກອບດ້ວຍ:

1. ກະຊວງຍຸຕິທໍາ;
2. ກົມຄຸ້ມຄອງການປະຕິບັດຄຳຕັດສີນຂອງສານ;
3. ກອງປະຕິບັດຄຳຕັດສີນຂອງສານ ປະຈໍາ ແຂວງ, ນະຄອນຫຼວງ;
4. ຫ້ອງປະຕິບັດຄຳຕັດສີນຂອງສານ ປະຈໍາ ເມືອງ, ເທດສະບານ, ນະຄອນ.

### **ມາດຕາ 102 (ປັບປຸງ) ສິດ ແລະ ໜ້າທີ່ ຂອງກະຊວງຍຸຕິທໍາ**

ໃນການຄຸ້ມຄອງວຽກງານປະຕິບັດຄຳຕັດສີນຂອງສານ ກະຊວງຍຸຕິທຳ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ ນະໂຍບາຍ, ກົດໝາຍ ແລະ ນິຕິກໍາອື່ນ ກ່ຽວກັບການປະຕິບັດຄໍາຕັດສີນຂອງສານ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ ແລະ ນິຕິກຳອື່ນ ກ່ຽວກັບການປະຕິບັດຄຳຕັດສີນຂອງສານ ໃຫ້ເປັນ ແຜນການ, ແຜນງານ, ໂຄງການ ແລະ ປະຕິບັດ;
3. ໂຄສະນາ ເຜີຍແຜ່ ແລະ ສຶກສາອົບຮົມ ນະໂຍບາຍ, ກົດໝາຍ ແລະ ນິຕິກໍາອື່ນ ກ່ຽວກັບການປະຕິບັດຄຳຕັດສີນຂອງສານ;
4. ຄຸ້ມຄອງທາງດ້ານການຈັດຕັ້ງ, ງົບປະມານ, ລາຍຮັບ-ລາຍຈ່າຍ ຂອງອົງການປະຕິບັດ ຄໍາຕັດສີນຂອງສານ;
5. ຊີ້ນຳ, ຄຸ້ມຄອງ ແລະ ກວດກາດ້ານວິຊາການ ກ່ຽວກັບການປະຕິບັດຄຳຕັດສີນຂອງສານ ໃນຂອບເຂດທົ່ວປະເທດ;
6. ສະເໜີສ້າງຕັ້ງ ຫຼື ຍຸບເລີກ ກົມຄຸ້ມຄອງການປະຕິບັດຄໍາຕັດສີນຂອງສານ;
7. ສ້າງຕັ້ງ ຫຼື ຍຸບເລີກ ກອງປະຕິບັດຄໍາຕັດສີນຂອງສານ ປະຈໍາ ແຂວງ, ນະຄອນຫຼວງ ແລະ ຫ້ອງປະຕິບັດຄໍາຕັດສີນຂອງສານ ປະຈໍາ ເມືອງ, ເທດສະບານ, ນະຄອນ;
8. ແຕ່ງຕັ້ງ, ຍົກຍ້າຍ, ສັບຊ້ອນ ຫຼື ປົດຕໍາແໜ່ງ ບຸກຄະລາກອນ ຂອງກອງປະຕິບັດຄໍາຕັດສີນຂອງສານ ປະຈໍາ ແຂວງ, ນະຄອນຫຼວງ ແລະ ຫ້ອງປະຕິບັດຄໍາຕັດສີນຂອງສານ ປະຈໍາ ເມືອງ, ເທດສະ ບານ, ນະຄອນ;
9. ສະເໜີແຕ່ງຕັ້ງ, ຍົກຍ້າຍ ຫຼື ປົດຕໍາແໜ່ງ ຫົວໜ້າກົມຄຸ້ມຄອງການປະຕິບັດຄໍາຕັດສີນຂອງສານ;
10. ສະເໜີອົງການໄອຍະການປະຊາຊົນສູງສຸດ ກວດກາຄຳຕັດສີນຂອງສານ ທີ່ບໍ່ສອດ ຄ່ອງກັບກົດໝາຍ ແລະ ຄວາມເປັນຈິງ ເຮັດໃຫ້ບໍ່ສາມາດປະຕິບັດໄດ້;
11. ຄົ້ນຄວ້າ ວິໄຈ ສາເຫດທີ່ຄຳຕັດສີນຂອງສານ ບໍ່ສາມາດປະຕິບັດໄດ້ ແລ້ວສະເໜີຕໍ່ພາກສ່ວນທີ່ກ່ຽວຂ້ອງ ເພື່ອຄົ້ນຄວ້າຊອກຫາວິທີແກ້ໄຂ;
12. ໂຈະ, ປ່ຽນແປງ, ລົບລ້າງ ການປະຕິບັດຄຳຕັດສີນຂອງສານ ຫຼື ນິຕິກຳອື່ນ ຂອງກົມຄຸ້ມຄອງການປະຕິບັດຄຳຕັດສີຂອງສານ ທີ່ບໍ່ຖືກຕ້ອງຕາມຄຳຕັດສີນຂອງສານ ຫຼື ຕາມກົດໝາຍ;
13. ສະເໜີໃຫ້ຂະແໜງການ, ອົງການປົກຄອງທ້ອງຖິ່ນທີ່ກ່ຽວຂ້ອງ ລົບລ້າງນິຕິກຳຂອງຕົນ ທີ່ບໍ່ສອດຄ່ອງກັບກົດໝາຍ, ຄຳຕັດສີນຂອງສານ ແລະ ນິຕິກຳ ທີ່ກ່ຽວຂ້ອງກັບການປະຕິບັດຄຳຕັດສີນຂອງສານ;
14. ສ້າງ, ບຳລຸງ, ຍົກລະດັບ ບຸກຄະລາກອນ ຂອງອົງການປະຕິບັດຄຳຕັດສີນຂອງສານ ທາງດ້ານການເມືອງ-ແນວຄິດ, ຄຸນສົມບັດ, ຈັນຍາທຳ ແລະ ວິຊາສະເພາະ;
15. ປະສານສົມທົບກັບອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ໃນການຄຸ້ມຄອງການປະຕິບັດຄຳຕັດສີນຂອງສານ;
16. ພົວພັນ ຮ່ວມມືກັບຕ່າງປະເທດ ກ່ຽວກັບການຄຸ້ມຄອງວຽກງານປະຕິບັດຄຳຕັດສີນຂອງສານ;
17. ສະຫຼຸບ ແລະ ລາຍງານ ການປະຕິບັດຄຳຕັດສີນຂອງສານ ໃນຂອບເຂດທົ່ວປະເທດໃຫ້ລັດຖະບານ ຢ່າງເປັນປົກກະຕິ;
18. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 103 (ໃໝ່) ສິດ ແລະ ໜ້າທີ່ ຂອງກົມຄຸ້ມຄອງການປະຕິບັດຄໍາຕັດສີນຂອງສານ**

ໃນການຄຸ້ມຄອງວຽກງານປະຕິບັດຄຳຕັດສີນຂອງສານ ກົມຄຸ້ມຄອງການປະຕິບັດຄຳຕັດສີນຂອງສານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ຍຸດທະສາດ,​ ກົດໝາຍ, ແຜນການ, ແຜນງານ ຫຼື ໂຄງການ ກ່ຽວກັບວຽກງານປະຕິບັດຄໍາຕັດສີນຂອງສານ;
2. ໂຄສະນາ ເຜີຍແຜ່ ແລະ ສຶກສາອົບຮົມ ນະໂຍບາຍ, ຍຸດທະສາດ,​ ກົດໝາຍ ແລະ ນິຕິກໍາອື່ນ ກ່ຽວກັບການປະຕິບັດຄໍາຕັດສີນຂອງສານ;
3. ຊີ້ນຳ, ຄຸ້ມຄອງ ແລະ ກວດກາດ້ານວິຊາການ ກ່ຽວກັບການປະຕິບັດຄຳຕັດສີນຂອງສານ;
4. ຊີ້ນຳ, ກວດກາ ແລະ ຄຸ້ມຄອງລາຍຮັບ-ລາຍຈ່າຍ ກ່ຽວກັບການປະຕິບັດຄຳຕັດສີນຂອງສານ;
5. ປະຕິບັດຄຳຕັດສີນຂອງສານ ທີ່ມີຄວາມຫຍຸ້ງຍາກ, ພົວພັນກັບຫຼາຍແຂວງ, ຕ່າງປະເທດ ທີ່ທ້ອງຖິ່ນບໍ່ສາມາດປະຕິບັດໄດ້ ຕາມການສະເໜີຢ່າງມີເຫດຜົນຂອງກອງປະຕິບັດຄຳຕັດສີນຂອງສານ ປະຈໍາ ແຂວງ, ນະຄອນຫຼວງ ບົນພື້ນຖານການເຫັນດີຂອງກະຊວງຍຸຕິທຳ;
6. ມອບຄະດີໃຫ້ພະນັກງານປະຕິບັດຄຳຕັດສີນຂອງສານ ປະຕິບັດ ຫຼື ຖອນຄະດີຄືນຈາກພະນັກງານປະຕິບັດຄຳຕັດສີນຂອງສານ;
7. ອອກຂໍ້ຕົກລົງ, ຄໍາແນະນໍາ, ແຈ້ງການ, ໝາຍຮຽກ, ຄຳສັ່ງອາຍັດ, ຄຳສັ່ງຍຶດຊັບ, ຄຳສັ່ງຍົກຍ້າຍ, ຄຳສັ່ງພາຕົວ, ຄຳສັ່ງປິດການປະຕິບັດຄຳຕັດສີນຂອງສານ ແລະ ຄຳສັ່ງອື່ນ ກ່ຽວກັບການປະຕິບັດຄຳຕັດສີນຂອງສານ;
8. ທວງເອົາຂອງກາງຄະດີ ທີ່ຍັງບໍ່ທັນໄດ້ຮັບຈາກພາກສ່ວນທີ່ກ່ຽວຂ້ອງ ເພື່ອນຳມາປະຕິ ບັດ;
9. ສະເໜີໃຫ້ສານປະຊາຊົນ ທີ່ໄດ້ອອກຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດນັ້ນ ອະທິບາຍ ຫຼື ມີຄຳເຫັນ ຢ່າງເປັນລາຍລັກອັກສອນ ກ່ຽວກັບບັນຫາໃດໜຶ່ງ ທີ່ຍັງບໍ່ທັນຈະແຈ້ງ;
10. ສະເໜີຕໍ່ອົງການໄອຍະການປະຊາຊົນ ຫຼື ເຈົ້າໜ້າທີ່ຕຳຫຼວດ ນໍາໃຊ້ມາດຕະການຕໍ່ຜູ້ຖືກປະຕິບັດຄຳຕັດສີນຂອງສານ ທີ່ມີເຈດຕະນາບໍ່ປະຕິບັດ ຫຼື ຫຼົບຫຼີກການປະຕິບັດຄຳຕັດສີນຂອງສານ;
11. ລາຍງານລັດຖະມົນຕີກະຊວງຍຸຕິທຳ ກ່ຽວກັບຄຳຕັດສີນຂອງສານ ທີ່ບໍ່ສອດຄ່ອງກັບຄວາມເປັນຈິງ ເຮັດໃຫ້ບໍ່ສາມາດປະຕິບັດໄດ້;
12. ຮັບ ແລະ ແກ້ໄຂຄໍາຮ້ອງ ຫຼື ຄໍາສະເໜີ ກ່ຽວກັບການປະຕິບັດຄໍາຕັດສີນຂອງສານ;
13. ສະເໜີລັດຖະມົນຕີກະຊວງຍຸຕິທຳ ກ່ຽວກັບການແຕ່ງຕັ້ງ, ຍົກຍ້າຍ, ປົດຕຳແໜ່ງ, ສັບຊ້ອນ ຫຼື ລົງວິໄນ ບຸກຄະລາກອນຂອງອົງການປະຕິບັດຄຳຕັດສີນຂອງສານ;
14. ອອກຄຳສັ່ງໂຈະການປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 71 ຂອງກົດໝາຍສະບັບນີ້;
15. ປ່ຽນແປງ ແລະ ລົບລ້າງ ການປະຕິບັດຄຳຕັດສີນຂອງສານ ຫຼື ນິຕິກຳອື່ນ ຂອງກອງປະຕິບັດຄຳຕັດສີນຂອງສານ ປະຈໍາ ແຂວງ, ນະຄອນຫຼວງ ທີ່ບໍ່ຖືກຕ້ອງຕາມຄຳຕັດສີນ ຫຼື ຕາມກົດໝາຍ;
16. ຄຸ້ມຄອງ, ນໍາໃຊ້ ລະບົບຖານຂໍ້ມູນສະຖິຕິຄຳຕັດສີນຂອງສານ, ເຕັກໂນໂລຊີ ເຂົ້າໃນການປະຕິບັດຄຳຕັດສີນຂອງສານ;
17. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ກ່ຽວກັບການປະຕິບັດຄຳຕັດສີນຂອງສານ;
18. ລາຍງານການປະຕິບັດຄຳຕັດສີນຂອງສານ ໃຫ້ອົງການໄອຍະການປະຊາຊົນສູງສຸດ ຕາມການສະເໜີ;
19. ພົວພັນ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານປະຕິບັດຄຳຕັດສີນຂອງສານ ຕາມການມອບໝາຍຂອງກະຊວງຍຸຕິທຳ;
20. ສະຫຼຸບ ແລະ ລາຍງານການປະຕິບັດຄຳຕັດສີນຂອງສານ ໃຫ້ກະຊວງຍຸຕິທຳ ຢ່າງເປັນປົກກະຕິ;
21. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### **ມາດຕາ 104 (ປັບປຸງ) ສິດ ແລະ ໜ້າທີ່ ຂອງກອງປະຕິບັດຄໍາຕັດສີນຂອງສານ ປະຈໍາ ແຂວງ, ນະຄອນຫຼວງ**

ໃນການຄຸ້ມຄອງວຽກງານປະຕິບັດຄຳຕັດສີນຂອງສານ ກອງປະຕິບັດຄຳຕັດສີນຂອງສານ ປະຈຳ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ຍຸດທະສາດ​,​ ກົດໝາຍ, ແລະ ນິຕິກໍາອື່ນ ກ່ຽວກັບວຽກງານປະຕິບັດຄໍາຕັດສີນຂອງສານ;
2. ຊີ້ນຳ, ກວດກາ ແລະ ຄຸ້ມຄອງລາຍຮັບ-ລາຍຈ່າຍ ກ່ຽວກັບການປະຕິບັດຄຳຕັດສີນຂອງສານ;
3. ປະຕິບັດຄໍາຕັດສີນຂອງສານ ທີ່ສານປະຊາຊົນ ແຂວງ, ນະຄອນຫຼວງ ໄດ້ຕັດສີນເປັນຂັ້ນຕົ້ນ;
4. ປະຕິບັດຄຳຕັດສີນຂອງສານ ທີ່ມີຄວາມຫຍຸ້ງຍາກ, ພົວພັນກັບຫຼາຍເມືອງ ບົນພື້ນ ຖານການສະເໜີຢ່າງມີເຫດຜົນ ຂອງຫ້ອງປະຕິບັດຄຳຕັດສີນຂອງສານ ປະຈໍາ ເມືອງ, ເທດສະບານ, ນະຄອນ;
5. ມອບຄະດີໃຫ້ພະນັກງານປະຕິບັດຄຳຕັດສີນຂອງສານ ປະຕິບັດ ຫຼື ຖອນຄະດີຄືນຈາກພະນັກງານປະຕິບັດຄຳຕັດສີນຂອງສານ;
6. ຊີ້ນຳທາງດ້ານວິຊາການ ແລະ ກວດກາການປະຕິບັດໜ້າທີ່ ຂອງຫ້ອງປະຕິບັດຄໍາຕັດສີນຂອງສານ ປະຈໍາ ເມືອງ, ເທດສະບານ, ນະຄອນ;
7. ທວງເອົາຂອງກາງຄະດີ ທີ່ຍັງບໍ່ທັນໄດ້ຮັບຈາກພາກສ່ວນທີ່ກ່ຽວຂ້ອງ ເພື່ອນຳມາປະຕິ ບັດ;
8. ສະເໜີໃຫ້ສານປະຊາຊົນ ທີ່ໄດ້ອອກຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດນັ້ນ ອະທິບາຍ ຫຼື ມີຄຳເຫັນ ຢ່າງເປັນລາຍລັກອັກສອນ ກ່ຽວກັບບັນຫາໃດໜຶ່ງ ທີ່ຍັງບໍ່ທັນຈະແຈ້ງ;
9. ສະເໜີຕໍ່ອົງການໄອຍະການປະຊາຊົນ ຫຼື ເຈົ້າໜ້າທີ່ຕຳຫຼວດ ນໍາໃຊ້ມາດຕະການຕໍ່ຜູ້ຖືກປະຕິບັດຄຳຕັດສີນຂອງສານ ທີ່ມີເຈດຕະນາບໍ່ປະຕິບັດ ຫຼື ຫຼົບຫຼີກການປະຕິບັດຄຳຕັດສີນຂອງສານ;
10. ລາຍງານຂັ້ນເທິງຂອງຕົນ ກ່ຽວກັບຄຳຕັດສີນທີ່ບໍ່ສອດຄ່ອງກັບຄວາມເປັນຈິງ ເຮັດໃຫ້ບໍ່ສາມາດປະຕິບັດໄດ້;
11. ອອກຂໍ້ຕົກລົງ, ແຈ້ງການ, ໝາຍຮຽກ, ຄຳສັ່ງອາຍັດ, ຄຳສັ່ງຍຶດຊັບ, ຄຳສັ່ງຍົກຍ້າຍ, ຄຳສັ່ງພາຕົວ, ຄໍາສັ່ງປິດການປະຕິບັດຄຳຕັດສີນຂອງສານ ແລະ ຄຳສັ່ງອື່ນ ກ່ຽວກັບການປະຕິບັດຄຳຕັດສີນຂອງສານ;
12. ອອກຄຳສັ່ງໂຈະການປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 71 ຂອງກົດໝາຍສະບັບນີ້;
13. ປ່ຽນແປງ ແລະ ລົບລ້າງ ການປະຕິບັດຄຳຕັດສີນຂອງສານ ຫຼື ນິຕິກຳອື່ນ ຂອງຫ້ອງປະຕິບັດຄຳຕັດສີນຂອງສານ ປະຈຳ ເມືອງ, ເທດສະບານ, ນະຄອນ ທີ່ບໍ່ຖືກຕ້ອງຕາມຄຳຕັດສີນ ຫຼື ຕາມກົດໝາຍ;
14. ຮັບ ແລະ ແກ້ໄຂຄໍາຮ້ອງ ຫຼື ຄໍາສະເໜີ ກ່ຽວກັບການປະຕິບັດຄໍາຕັດສີນຂອງສານ;
15. ຄຸ້ມຄອງ, ນໍາໃຊ້ ລະບົບຖານຂໍ້ມູນສະຖິຕິຄຳຕັດສີນຂອງສານ, ເຕັກໂນໂລຊີ ເຂົ້າໃນການປະຕິບັດຄຳຕັດສີນຂອງສານ;
16. ປະສານສົມທົບກັບ ພະແນກການ ແລະ ພາກສ່ວນອື່ນ ກ່ຽວກັບການປະຕິບັດຄຳຕັດສີນຂອງສານ;
17. ລາຍງານ ການປະຕິບັດຄຳຕັດສີນຂອງສານ ໃຫ້ອົງການໄອຍະການປະຊາຊົນຂັ້ນຂອງຕົນ ຢ່າງເປັນປົກກະຕິ ຫຼື ຕາມການສະເໜີ;
18. ສະຫຼຸບ ແລະ ລາຍງານ ການປະຕິບັດຄຳຕັດສີນຂອງສານ ໃຫ້ຄະນະປະຈຳສະພາປະຊາຊົນຂັ້ນແຂວງ, ກົມຄຸ້ມຄອງການປະຕິບັດຄຳຕັດສີນຂອງສານ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
19. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### **ມາດຕາ 105 (ປັບປຸງ) ສິດ ແລະ ໜ້າທີ່ ຂອງຫ້ອງປະຕິບັດຄໍາຕັດສີນຂອງສານ ປະຈໍາ ເມືອງ, ເທດສະບານ,**

### **ນະຄອນ**

ໃນການຄຸ້ມຄອງວຽກງານປະຕິບັດຄຳຕັດສີນຂອງສານ ຫ້ອງປະຕິບັດຄຳຕັດສີນຂອງສານ ປະຈຳ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ,​ ຍຸດທະສາດ,​ ກົດໝາຍ ແລະ ນິຕິກໍາອື່ນ ກ່ຽວກັບວຽກງານປະຕິບັດຄໍາຕັດສີນຂອງສານ;
2. ປະຕິບັດຄໍາຕັດສີນຂອງສານ ທີ່ສານປະຊາຊົນເຂດ ໄດ້ຕັດສີນເປັນຂັ້ນຕົ້ນ;
3. ມອບຄະດີໃຫ້ພະນັກງານປະຕິບັດຄຳຕັດສີນຂອງສານ ປະຕິບັດ ຫຼື ຖອນຄະດີຄືນຈາກພະນັກງານປະຕິບັດຄຳຕັດສີນຂອງສານ;
4. ທວງເອົາຂອງກາງຄະດີ ທີ່ຍັງບໍ່ທັນໄດ້ຮັບຈາກພາກສ່ວນທີ່ກ່ຽວຂ້ອງ ເພື່ອນຳມາປະຕິບັດ;
5. ສະເໜີໃຫ້ສານປະຊາຊົນ ທີ່ໄດ້ອອກຄຳຕັດສີນຂອງສານ ທີ່ໃຊ້ໄດ້ຢ່າງເດັດຂາດນັ້ນ ອະທິບາຍ ຫຼື ມີຄຳເຫັນ ຢ່າງເປັນລາຍລັກອັກສອນ ກ່ຽວກັບບັນຫາໃດໜຶ່ງ ທີ່ຍັງບໍ່ທັນຈະແຈ້ງ;
6. ສະເໜີຕໍ່ອົງການໄອຍະການປະຊາຊົນ ຫຼື ເຈົ້າໜ້າທີ່ຕຳຫຼວດ ນໍາໃຊ້ມາດຕະການຕໍ່ຜູ້ຖືກປະຕິບັດຄຳຕັດສີນຂອງສານ ທີ່ມີເຈດຕະນາບໍ່ປະຕິບັດ ຫຼື ຫຼົບຫຼີກການປະຕິບັດຄຳຕັດສີນຂອງສານ;
7. ອອກຂໍ້ຕົກລົງ, ແຈ້ງການ, ໝາຍຮຽກ, ຄຳສັ່ງອາຍັດ, ຄຳສັ່ງຍຶດຊັບ, ຄຳສັ່ງຍົກຍ້າຍ, ຄຳສັ່ງພາຕົວ, ຄໍາສັ່ງປິດການປະຕິບັດຄໍາຕັດສີນຂອງສານ ແລະ ຄໍາສັ່ງອື່ນ ກ່ຽວກັບການປະຕິບັດຄໍາຕັດສີນຂອງສານ;
8. ລາຍງານຂັ້ນເທິງຂອງຕົນ ກ່ຽວກັບຄຳຕັດສີນທີ່ບໍ່ສອດຄ່ອງກັບຄວາມເປັນຈິງ ເຮັດໃຫ້ບໍ່ສາມາດປະຕິບັດໄດ້;
9. ອອກຄຳສັ່ງໂຈະການປະຕິບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 71 ຂອງກົດໝາຍສະບັບນີ້;
10. ປະສານສົມທົບກັບຫ້ອງການ ແລະ ພາກສ່ວນອື່ນກ່ຽວກັບການປະຕິບັດຄຳຕັດສີນຂອງສານ;
11. ຄຸ້ມຄອງ, ນໍາໃຊ້ ລະບົບຖານຂໍ້ມູນ ສະຖິຕິຄຳຕັດສີນຂອງສານ, ເຕັກໂນໂລຊີ ເຂົ້າໃນການປະຕິບັດຄຳຕັດສີນຂອງສານ;
12. ລາຍງານ ການປະຕິບັດຄຳຕັດສີນຂອງສານ ໃຫ້ອົງການໄອຍະການປະຊາຊົນຂັ້ນຂອງຕົນ ຢ່າງເປັນປົກກະຕິ ຫຼື ຕາມການສະເໜີ;
13. ສະຫຼຸບ ແລະ ລາຍງານ ການປະຕິບັດຄຳຕັດສີນຂອງສານ ໃຫ້ກອງປະຕິບັດຄຳຕັດສີນຂອງສານ ປະຈໍາ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
14. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

## **ໝວດທີ 2**

## **ການກວດກາວຽກງານປະຕິບັດຄຳຕັດສີນຂອງສານ**

### **ມາດຕາ 106 (ປັບປຸງ) ອົງການກວດກາວຽກງານປະຕິບັດຄຳຕັດສີນຂອງສານ**

ອົງການກວດກາ ມີ ດັ່ງນີ້:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານປະຕິ ບັດຄຳຕັດສີນຂອງສານ ຕາມທີ່ໄດ້ກຳນົດໄວ້ໃນມາດຕາ 101 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງ ການກວດສອບແຫ່ງລັດ, ອົງການກວດກາແຫ່ງລັດ ແລະ ອົງການໄອຍະການປະຊາຊົນ.

### **ມາດຕາ 107 (ປັບປຸງ) ເນື້ອໃນການກວດກາ**

ເນື້ອໃນຕົ້ນຕໍຂອງການກວດກາ ມີ ດັ່ງນີ້:

1. ການຈັດຕັ້ງປະຕິບັດກົດໝາຍ ແລະ ລະບຽບການ ກ່ຽວກັບການປະຕິບັດຄຳຕັດສີນຂອງສານ;
2. ຄຳຮ້ອງ ຫຼື ຄໍາສະເໜີ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບການປະຕິບັດຄຳຕັດສີນຂອງສານ;
3. ການຈັດຕັ້ງ ແລະ ການເຄື່ອນໄຫວ ຂອງອົງການປະຕິບັດຄຳຕັດສີນຂອງສານ;
4. ການຄຸ້ມຄອງ ແລະ ການນຳໃຊ້ລາຍຮັບ-ລາຍຈ່າຍ ກ່ຽວກັບການປະຕິບັດຄຳຕັດສີນຂອງສານ;
5. ຄວາມຮັບຜິດຊອບ ແລະ ການປະພຶດ ຂອງພະນັກງານປະຕິບັດຄຳຕັດສີນຂອງສານ.

### **ມາດຕາ 108 (ໃໝ່) ຮູບການການກວດກາ**

ການກວດກາ ວຽກງານປະຕິບັດຄຳຕັດສີນຂອງສານ ມີ ສາມຮູບການ ດັ່ງນີ້:

1. ການກວດກາຕາມລະບົບປົກກະຕິ ຊຶ່ງແມ່ນ ການກວດກາຕາມແຜນການຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາໂດຍຮີບດ່ວນ ຊຶ່ງບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການກວດກາ ວຽກງານປະຕິບັດຄໍາຕັດສີນຂອງສານ ຕ້ອງປະຕິບັດໃຫ້ຖືກຕ້ອງຕາມກົດ ໝາຍ ແລະ ລະບຽບການຢ່າງເຂັ້ມງວດ.

# **ພາກທີ XI**

# **ງົບປະມານ, ເຄື່ອງແບບ, ກາໝາຍ ແລະ ຕາປະທັບ**

### **ມາດຕາ 109 (ປັບປຸງ) ງົບປະມານ**

ອົງການປະຕິບັດຄຳຕັດສີນຂອງສານ ແມ່ນ ຫົວໜ່ວຍງົບປະມານຂັ້ນສອງ ຂຶ້ນກັບກະຊວງຍຸຕິທຳ ຊຶ່ງຕ້ອງໄດ້ຂຶ້ນແຜນ, ຄຸ້ມຄອງ ແລະ ນຳໃຊ້ ໂດຍສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ.

### **ມາດຕາ 110 (ປັບປຸງ) ເຄື່ື່ອງແບບ ແລະ ກາໝາຍ**

ອົງການປະຕິບັດຄຳຕັດສີນຂອງສານ ມີ ເຄື່ອງແບບ ແລະ ກາໝາຍສະເພາະ ຊຶ່ງໄດ້ຮັບອະນຸ ຍາດຈາກລັດຖະບານ ຕາມການສະເໜີຂອງລັດຖະມົນຕີກະຊວງຍຸຕິທຳ.

ພະນັກງານປະຕິບັດຄຳຕັດສີນຂອງສານ ຕ້ອງນຸ່ງເຄື່ອງແບບ ແລະ ຕິດກາໝາຍສະເພາະ ໃນເວລາປະຕິບັດໜ້າທີ່ທາງລັດຖະການ.

### **ມາດຕາ 111 (ປັບປຸງ) ຕາປະທັບ**

ອົງການປະຕິບັດຄຳຕັດສີນຂອງສານ ມີ ຕາປະທັບ ເພື່ອນຳໃຊ້ໃນການເຄື່ອນໄຫວວຽກງານທາງລັດຖະການ.

ຕາປະທັບຂອງອົງການປະຕິບັດຄຳຕັດສີນຂອງສານ ໄດ້ກຳນົດໄວ້ໃນລະບຽບການຕ່າງຫາກ.

# **ພາກທີ XII**

# **ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

### **ມາດຕາ 112 (ປັບປຸງ) ນະໂຍບາຍ ຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການປະຕິບັດກົດໝາຍສະບັບນີ້ ເປັນຕົ້ນ ໃຫ້ການຮ່ວມມື, ສະໜອງຂໍ້ມູນ ແລະ ປະກອບສ່ວນ ໃນການປະຕິບັດຄຳຕັດສີນຂອງສານ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

### **ມາດຕາ 113 (ປັບປຸງ) ມາດຕະການ ຕໍ່ຜູ້ລະເມີດ**

ພະນັກງານປະຕິບັດຄຳຕັດສີນຂອງສານ, ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ຈະຖືກສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

# **ພາກທີ XIII**

# **ບົດບັນຍັດສຸດທ້າຍ**

### **ມາດຕາ 114 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

### **ມາດຕາ 115 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິ ປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການຈັດຕັ້ງປະຕິບັດຄຳຕັດສີນຂອງສານ ສະບັບເລກທີ 04/ສພຊ, ລົງວັນທີ 25 ກໍລະກົດ 2008.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**