

**ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະ​ໄຕ ​ເອກະ​ພາບ ວັດທະນະ​ຖາວອນ**

ສະພາ​ແຫ່ງ​ຊາດ​ ເລກທີ 09 /ສພຊ

ນະຄອນຫຼວງ​ວຽງ​ຈັນ, ວັນ​ທີ 16 ພະຈິກ 2021

**ກົດ​ໝາຍ**

**​ວ່າ​ດ້ວຍການ​ຄວບ​ຄຸມຢາສູບ​​**

**(ສະ​ບັບ​ປັບ​ປຸງ​)**

**ພາກ​ທີ I**

**ບົດ​ບັນ​ຍັດ​ທົ່ວ​ໄປ**

**ມາດ​ຕາ 1 (ປັບປຸງ) ຈຸດ​ປະ​ສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຄຸ້ມຄອງ,ຕິດຕາມກວດກາ ວຽກງານຄວບຄຸມຢາສູບ ເພື່ອເຮັດໃຫ້ການຈັດຕັ້ງປະຕິບັດວຽກງານດັ່ງກ່າວ ມີປະສິດທິພາບ ແລະ ປະສິດທິຜົນ ແນໃສ່ຫຼຸດຜ່ອນ ການຊົມໃຊ້ຢາສູບ, ຄ່າໃຊ້ຈ່າຍທີ່ບໍ່ຈໍາເປັນ, ປົກປ້ອງ, ສົ່ງເສີມໃຫ້ພົນລະ ເມືອງ ມີສຸຂະພາບດີ ແລະ ປົກປັກຮັກສາສິ່ງແວດລ້ອມ, ສາມາດເຊື່ອມໂຍງກັບພາກພື້ນ ແລະ ສາກົນ ປະ ກອບສ່ວນເຂົ້າໃນການປົກປັກຮັກສາ ແລະ ພັດທະນາປະເທດຊາດ.

**ມາດ​ຕາ 2 (ປັບປຸງ) ການ​ຄວບ​ຄຸມຢາ​ສູບ**

ຢາສູບ ແມ່ນ ຜະລິດຕະພັນ ທີ່ຖືກປຸງແຕ່ງຈາກໃບຢາສູບ ທັງໝົດ, ບາງສ່ວນ ແລະ ຜະລິດຕະພັນຢາສູບຮູບແບບອື່ນ ທີ່ມີສານນິໂຄຕີນເປັນສ່ວນປະກອບ ຊຶ່ງເປັນທາດເບື່ອ ແລະ ເປັນສິ່ງເສບຕິດ.

ການຄວບຄຸມຢາສູບ ແມ່ນ ການນໍາໃຊ້ມາດຕະການໃນການ ຄຸ້ມຄອງ, ຕິດຕາມ, ກວດກາ ການຜະລິດ, ນໍາເຂົ້າ, ສົ່ງອອກ, ຈໍາໜ່າຍ, ຊື້ ຂາຍ, ໂຄສະນາ ສົ່ງເສີມ ແລະ ອຸປະຖໍາ ຜະລິດຕະພັນຢາສູບ, ພິມຄໍາເຕືອນສຸຂະພາບ, ສະຫຼາກ, ສະຖານທີ່ຫ້າມສູບຢາ ແລະ ການນໍາໃຊ້ມາດຕະການອື່ນ ເພື່ອຫຼຸດຜ່ອນ​ການ​ຊົມ​ໃຊ້​ຢາ​ສູບ, ຜົນຮ້າຍທີ່ເກີດຈາກການຊົມໃຊ້ຜະລິດຕະພັນຢາສູບ ແລະ ການໄດ້ຮັບຄວັນຢາສູບມືສອງ.

**ມາດ​ຕາ 3 (ປັບປຸງ) ການ​ອະ​ທິ​ບາຍ​ຄຳ​ສັບ**

ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. **ການຊົມໃຊ້ຢາສູບ** ໝາຍເຖິງ ການສູບ, ຄ້ຽວ, ອົມ, ດົມ, ດູດ, ກິນ, ສູດ, ຖຸນ, ທາ, ຮົມ ຫຼື ພົ່ນເຂົ້າໄປໃນຮ່າງກາຍ ໂດຍຜ່ານປາກ ຫຼື ດັງ ຫຼື ວິທີການອື່ນ ທີ່ພາໃຫ້ເກີດຄວັນ ຫຼື ບໍ່ເກີດຄວັນ;
2. **ຄວັນຢາສູບມືສອງ** ໝາຍເຖິງ ຄວັນຢາສູບທີ່​ພົ່ນ​ອອກຈາກຜູ້ສູບຢາ ຫຼື ຄວັນອອກຈາກກອກຢາສູບທີ່ຈູດປະໄວ້;
3. **ການ​ໄດ້​ຮັບ​ຄວັນ​ຢາ​ສູບ​ມື​ສອງ** ໝາຍ​ເຖິງ ຜູ້ບໍ່​ສູບ​ຢາ ​ໄດ້​ຮັບ​ຄວັນທີ່​ພົ່ນ​ອອກ​ຈາກ​ຜູ້​ສູບ​ຢາ ຫຼື ຄວັນ​ອອກ​ຈາກກອກ​ຢາ​ສູບ​ທີ່​ຈູດ​ປະ​ໄວ້;
4. **ຜະລິດຕະພັນຢາສູບຮຽນແບບ** ໝາຍເຖິງ ຜະລິດຕະພັນຄ້າຍຄືຜະລິດຕະພັນຢາສູບ;
5. **ເຄື່ອງຈັກຂາຍຢາສູບແບບອັດຕະໂນມັດ** ໝາຍເຖິງ ເຄື່ອງຈັກຂາຍຜະລິດຕະພັນຢາສູບ ທີ່ຜູ້ຊົມໃຊ້ ສາມາດຊື້ໄດ້ ດ້ວຍການນໍາໃຊ້ເງິນສົດ, ຢອດຫຼຽນ ຫຼື ບັດສະເພາະ;
6. **ຜູ້ປະກອບການ** ໝາຍເຖິງ ຜູ້ຜະລິດ, ນໍາເຂົ້າ, ສົ່ງອອກ, ຂາຍຍົກ, ຈໍາໜ່າຍ ແລະ ຊື້ ຂາຍ ຜະລິດຕະພັນຢາສູບ;
7. **ຢາສູບນອກລະບົບ** ໝາຍເຖິງ ຜະລິດຕະພັນຢາສູບທີ່ລັດບໍ່ເກືອດຫ້າມ ແຕ່ມີການຜະລິດ, ນໍາເຂົ້າ, ສົ່ງອອກ, ຈໍາໜ່າຍ ແລະ ຊື້ ຂາຍ ໂດຍບໍ່ຖືກຕ້ອງຕາມກົດໝາຍ ແລະ ລະບຽບການ;
8. **ຢາ​ສູບ​ເຖື່ອນ** ໝາຍເຖິງ ຜະລິດຕະພັນຢາສູບແບບອຸດສາຫະກໍາ ແລະ ຫັດຖະກໍາ ທີ່ບໍ່ໄດ້ຮັບອະນຸຍາດໃຫ້ຜະລິດ, ນໍາເຂົ້າ, ສົ່ງອອກ*,* ຈໍາໜ່າຍ ແລະ ຊື້ ຂາຍ;
9. **ການອຸປະຖໍາຈາກອຸດສາຫະກໍາຢາສູບ** ໝາຍເຖິງ ການປະກອບສ່ວນທຸກປະເພດ ໂດຍທາງກົງ ຫຼື ທາງອ້ອມ ຜ່ານກິດຈະກໍາ ຫຼື ວິທີການໃດໜຶ່ງ ເປັນຕົ້ນ ການອຸປະຖໍາການສຶກສາ, ກິລາ, ສິລະປະ, ວັນນະ ຄະດີ, ອຸປະກອນການແພດ, ຄົ້ນຄວ້າ, ວິໄຈ, ປູກຝັງ, ລ້ຽງສັດ, ກິດຈະກໍາທາງສັງຄົມ ເພື່ອຈູງໃຈ ຫຼື ສົ່ງເສີມການຂາຍ ແລະ ການຊົມໃຊ້ຜະລິດຕະພັນຢາສູບ;
10. **ການໂຄສະນາຜະລິດຕະພັນຢາສູບ** ໝາຍເຖິງ ການນໍາສະເໜີ ດ້ວຍວິທີການໃດໜຶ່ງ ໂດຍທາງກົງ ຫຼື ທາງອ້ອມ ເພື່ອຈຸດປະສົງ ຊຸກຍູ້, ຈູງໃຈ, ສົ່ງເສີມ ໃຫ້ຊື້ ຫຼື ຊົມໃຊ້ຜະລິດຕະພັນຢາສູບ ໂດຍຜ່ານບຸກຄົນ, ສື່ສິ່ງພິມ, ໂທລະພາບ, ວິທະຍຸ, ຮູບເງົາ, ການສື່ສານດ້ານເອເລັກໂຕຣນິກ, ສື່ສັງຄົມອອນລາຍ, ວີດີໂອ, ໂທລະສັບ, ການຕິດປ້າຍ, ກະດານຂ່າວ, ການວາງສະແດງຮູບພາບ ຫຼື ຕົວແບບ, ການວາງຜະລິດຕະພັນຢາສູບ ຢູ່ຈຸດຂາຍ, ກິດຈະກໍາທາງສັງຄົມ ແລະ ວິທີການອື່ນ;
11. **ພາຍໃນອາຄານ** ໝາຍເຖິງ ສະຖານທີ່ ທີ່ມຸງດ້ວຍຫຼັງຄາ, ແອ້ມດ້ວຍຝາ ຫຼື ບໍ່ມີຝາຖາວອນ ຫຼື ຊົ່ວຄາວ ລວມທັງລະບຽງ, ລີຟ, ຂັ້ນໄດ, ບ່ອນຮັບແຂກ, ອາຄານຕໍ່ເຕີມ, ຫ້ອງອາຫານ, ຫ້ອງນໍ້າ, ຫ້ອງນັ່ງຫຼິ້ນ, ເທີບ, ຕູບ ແລະ ອື່ນໆ;
12. **ການຈົດແຈ້ງເອກະສານກ່ຽວກັບການນຳເຂົ້າ** ໝາຍເຖິງ ການແຈ້ງຈໍານວນຜະລິດຕະພັນຢາສູບທີ່ຈະນໍາເຂົ້າ ພ້ອມດ້ວຍຕົວຢ່າງ, ສ່ວນປະກອບ, ສ່ວນປະສົມຂອງແຕ່ລະຍີ່ຫໍ້ ແລະ ສານທີ່ເກີດຈາກການເຜົາໄໝ້.

**ມາດ​ຕາ 4 (ປັບປຸງ) ນະ​ໂຍ​ບາຍ​ຂອງ​ລັດ​ກ່ຽວ​ກັບ​ວຽກງານ​ຄວບ​ຄຸມ​ຢາ​ສູບ**

ລັດ*​* ສົ່ງ​ເສີມ​ວຽກ​ງານ​ຄວບ​ຄຸມ​ຢາ​ສູບ ​ດ້ວຍ​ການ ສ້າງ, ພັດ​ທະ​ນາ ແລະ ປະກອບບຸກຄະລາກອນ, ສະໜອງງົບປະມານ, ພາຫະນະ ແລະ ວັດຖູປະກອນ ໃຫ້ແກ່​ການ​ເຄື່ອນ​ໄຫວວຽກງານຄວບຄຸມຢາສູບ.

ລັດ ໃຫ້ຄວາມສໍາຄັນ ແລະ ເອົາໃຈໃສ່ຕໍ່ວຽກ​ງານຄວບຄຸມຢາສູບ ດ້ວຍການວາງນະໂຍບາຍ, ມາດຕະການຕ່າງໆ ເປັນຕົ້ນ ການເພີ່ມອາກອນ ແລະ ລາຄາ, ການພິມຄໍາເຕືອນສຸຂະພາບ, ການຫ້າມໂຄສະນາ ຜະລິດຕະພັນຢາສູບ, ການກໍານົດສະຖານທີ່ຫ້າມສູບຢາ, ຈໍາໜ່າຍ, ຊື້ ຂາຍ ຢາສູບ ລວມ​ທັງ ບໍ່ສົ່ງເສີມໃນການສ້າງຕັ້ງໂຮງງານ ແລະ ບໍລິສັດຢາສູບ​ຂຶ້ນໃໝ່.

ລັດ ເອົາໃຈໃສ່ ໂຄສະນາ, ສຶກສາອົບຮົມ ໃຫ້ທົ່ວສັງຄົມ ດ້ວຍຫຼາຍຮູບການ ເພື່ອສ້າງຈິດສໍານຶກໃຫ້ເຫັນໄດ້ຜົນຮ້າຍຂອງການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ ດ້ວຍການສະໜອງຂໍ້ມູນ ຂ່າວສານ ທີ່ຖືກຕ້ອງຕາມຫຼັກການທາງດ້ານວິທະຍາສາດ ແລະ ຊຸກຍູ້ ສົ່ງເສີມ ບຸກຄົນ, ຄອບຄົວ, ການຈັດຕັ້ງ ທັງພາກລັດ ແລະ ເອກະຊົນໃຫ້ເຂົ້າຮ່ວມ ຫຼື ມີສ່ວນຮ່ວມໃນການຄວບຄຸມຢາສູບ ລວມທັງ ສົ່ງເສີມໃຫ້ຊາວກະສິກອນປູກພືດເສດຖະກິດຊະນິດອື່ນທົດແທນການປູກຢາສູບ.

ລັດ ປົກປ້ອງນະໂຍບາຍທາງດ້ານສຸຂະພາບຈາກການແຊກແຊງ ຂອງອຸດສາຫະກໍາຢາສູບໃນທຸກຮູບແບບ.

**ມາດ​ຕາ 5 (ປັບປຸງ) ຫຼັກ​ການ​ກ່ຽວ​ກັບ​ວຽກງານ​ຄວບ​ຄຸມ​ຢາ​ສູບ**

ວຽກງານຄວບຄຸມຢາສູບ ຕ້ອງປະຕິບັດຕາມຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ ​ແລະ ສົນທິສັນຍາວ່າດ້ວຍການຄວບຄຸມຢາສູບ ທີ່ ສປປ ລາວ ເປັນພາຄີ;
2. ຄຸ້ມຄອງຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ;
3. ຮັບປະກັນການປະຕິບັດຕາມການກໍານົດສະຖານທີ່ຫ້າມ ແລະ ອະນຸຍາດໃຫ້ສູບຢາ ຢ່າງເຂັ້ມງວດ;
4. ຮັບປະກັນໃຫ້ພົນລະເມືອງທຸກຄົນ ດໍາລົງຊີວິດຢູ່ໃນສະພາບແວດລ້ອມທີ່ປອດຄວັນຢາ ສູບ, ສາມາດເຂົ້າເຖິງການບໍລິການບໍາບັດອອກຢາສູບ ແລະ ປິ່ນປົວເມື່ອໄດ້ຮັບຜົນຮ້າຍຈາກການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ;
5. ຮັບປະກັນຄວາມໂປ່ງໃສ, ເປີດເຜີຍ ແລະ ສາມາດກວດສອບໄດ້;
6. ປະສານສົມທົບກັບຂະແໜງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່​ກ່ຽວຂ້ອງໃນການຄວບຄຸມຢາສູບ.

**ມາດ​ຕາ 6 (ປັບປຸງ) ພັນ​ທະ​ກ່ຽວ​ກັບ​ວຽກງານ​ຄວບ​ຄຸມ​ຢາ​ສູບ**

ບຸກຄົນ, ຄອບຄົວ, ຊຸມຊົນ, ສັງຄົມ, ນິຕິບຸກຄົນ ແລະ ການຈັດຕັ້ງ ທີ່ຢູ່ ສປປ ລາວ ມີພັນທະປະກອບສ່ວນເຂົ້າໃນວຽກງານຄວບຄຸມຢາສູບ ດ້ວຍການເປັນແບບຢ່າງໃນການປະຕິບັດກົດໝາຍ ແລະ ລະ ບຽບການ ກ່ຽວກັບການຄວບຄຸມຢາສູບ, ເປັນເຈົ້າການສຶກສາອົບຮົມ, ແນະນໍາຜູ້ຢູ່ໃກ້ຄຽງ ຫຼື ຢູ່ໃນການຄຸ້ມຄອງຂອງຕົນໃຫ້ເຫັນໄດ້ຜົນຮ້າຍຈາກການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ.

**ມາດ​ຕາ 7 (ປັບປຸງ) ຂອບ​ເຂດ​ການ​ນຳ​ໃຊ້​ກົດ​ໝາຍ**

ກົດໝາຍສະບັບນີ້ ນໍາໃຊ້ສໍາລັບ ບຸກຄົນ, ນິຕິບຸກຄົນ, ການຈັດຕັ້ງ ທັງພາກລັດ ແລະ ເອກະຊົນ ພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ພົວພັນກັບວຽກງານຄວບຄຸມຢາສູບ.

**ມາດ​ຕາ 8 (ປັບປຸງ) ການ​ຮ່​ວມ​ມື​ສາ​ກົນ**

ລັດ ສົ່ງເສີມການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກ​ງານຄວບຄຸມຢາສູບ ດ້ວຍການແລກປ່ຽນບົດຮຽນ, ຂໍ້ມູນ ຂ່າວສານ, ການຄົ້ນຄວ້າ ວິທະຍາສາດ, ເຕັກນິກວິຊາການ, ເຕັກໂນໂລຊີ, ການສ້າງ, ຍົກລະດັບຄວາມຮູ້, ຄວາມສາມາດທາງດ້ານວິຊາການ ເພື່ອເຮັດໃຫ້ວຽກງານດັ່ງກ່າວ ມີຄວາມເຂັ້ມແຂງ ແລະ ທັນສະໄໝ, ປະຕິບັດສົນທິສັນຍາວ່າດ້ວຍການຄວບຄຸມຢາສູບ ທີ່ ສປປ ລາວ ເປັນພາຄີ.

**ພາກ​ທີ II**

**ປະ​ເພດ, ຊະນິດ​ ຜະ​ລິດ​ຕະ​ພັນຢາສູບ ແລະ ຜົນ​ຮ້າຍ​ຂອງ​ຢາ​ສູບ**

**ໝວດ​ທີ 1**

**ປະ​ເພດ ​ແລະ ຊະນິດ ຜະ​ລິດ​ຕະ​ພັນ​ຢາ​ສູບ**

**ມາດ​ຕາ 9 ປະ​ເພດ​ຜະ​ລິດ​ຕະ​ພັນ​ຢາ​ສູບ**

ຜະລິດຕະພັນຢາສູບ ມີ ສອງປະເພດ ດັ່ງ​ນີ້:

1. ຜະລິດຕະພັນ​ຢາ​ສູບແບບອຸດສາຫະກໍາ;
2. ຜະລິດຕະພັນຢາ​ສູບແບບຫັດຖະກໍາ.

**ມາດ​ຕາ 10 ຜະ​ລິດ​ຕະ​ພັນຢາ​ສູບແບບອຸດສາຫະກໍາ**

ຜະລິດຕະພັນຢາ​ສູບແບບອຸດສາຫະກໍາ ແມ່ນ ຜະລິດຕະພັນຢາ​ສູບທີ່ຜະລິດ ດ້ວຍເຄື່ອງຈັກໃນໂຮງງານ ຊຶ່ງສາມາດຜະລິດໄດ້ເປັນຈໍານວນຫຼວງຫຼາຍ.

**ມາດ​ຕາ 11 (ປັບປຸງ) ຜະ​ລິດ​ຕະ​ພັນຢາ​ສູບ​ແບບຫັດຖະກຳ**

ຜະລິດຕະພັນຢາ​ສູບແບບຫັດຖະກໍາ ແມ່ນ ຜະລິດຕະພັນຢາ​ສູບ ທີ່ຜະລິດດ້ວຍມື ຫຼື ການນໍາໃຊ້ເຄື່ອງມືແບບປະຖົມປະຖານ ເພື່ອຜົນປະໂຫຍດທາງດ້ານການຄ້າ.

**ມາດ​ຕາ 12 (ປັບປຸງ) ຊະ​ນິດ​ຜະ​ລິດ​ຕະ​ພັນ​ຢາ​ສູບ**

ຜະລິດຕະພັນຢາສູບ ມີຫຼາຍຊະນິດ ເຊັ່ນ ຢາເສັ້ນ, ຢາຊອງ, ຢາຊີກາ, ຢາສູບໄຟຟ້າ ລວມທັງຢາສູບແບບອາຍລະເຫີຍ, ຊີຊາ ຫຼື ບາຣາກູ ແລະ ຢາສູບຊະນິດອື່ນ.

**ໝວດ​ທີ 2**

**ຜົນ​ຮ້າຍ​ຂອງຢາ​ສູບ**

**ມາດ​ຕາ 13 (ປັບປຸງ) ຜົນ​ຮ້າຍ​ຕໍ່​ສຸ​ຂະ​ພາບ**

ການຊົມໃຊ້ຢາສູບ ມີຜົນຮ້າຍຕໍ່ສຸຂະພາບຂອງຜູ້ຊົມໃຊ້ຢາສູບ ແລະ ຜູ້ໄດ້ຮັບຄວັນຢາສູບມືສອງ ໂດຍສະເພາະແມ່ຍິງ ແລະ ເດັກນ້ອຍ ຊຶ່ງມີຄວາມສ່ຽງໃນການເປັນພະຍາດຮ້າຍແຮງ ເຊັ່ນ ພະຍາດ ມະເຮັງປອດ, ຫົວໃຈ-ເສັ້ນເລືອດ, ເສັ້ນເລືອດໃນສະໝອງຕີບ, ຕັນ, ແຕກ, ລະບົບຫາຍໃຈຊໍາເຮື້ອ, ລະບົບລະລາຍ, ລະບົບປະສາດ, ເບົາຫວານ, ຄວາມດັນເລືອດສູງ ແລະ ພະຍາດອື່ນ ຊຶ່ງນໍາໄປສູ່ການເປັນພິການຂອງອະໄວຍະວະໃດໜຶ່ງ ແລະ ການເສຍຊີວິດກ່ອນໄວອັນຄວນ.

**ມາດ​ຕາ 14 ຜົນ​ກະ​ທົບ​ຕໍ່​ຄອບ​ຄົວ**

ການຊົມໃຊ້ຢາສູບ ມີຜົນກະທົບທາງລົບຕໍ່ສະມາຊິກຂອງຄອບຄົວ ເປັນຕົ້ນ ແມ່ຍິງ, ເດັກນ້ອຍ. ຄອບ​ຄົວ ຍັງຕ້ອງໄດ້ຈ່າຍເງິນເຂົ້າໃນການຊື້ຢາສູບ ແລະ ປິ່ນປົວພະຍາດທີ່ເກີດຂຶ້ນ ຊຶ່ງເປັນການເພີ່ມພາລະແບກຫາບຂອງຄອບຄົວ.

**ມາດ​ຕາ 15 (ປັບປຸງ) ຜົນ​ກະ​ທົບ​ຕໍ່​ເສດ​ຖະ​ກິດ-ສັງ​ຄົມ ແລະ ສິ່ງ​ແວດ​ລ້ອມ**

ການຊົມໃຊ້ຢາສູບ ເປັນການທໍາລາຍສຸຂະພາບຂອງຜູ້ອອກແຮງງານ, ຜູ້ຜະລິດ ທັງເພີ່ມຄ່າໃຊ້ຈ່າຍທີ່ບໍ່ຈໍາເປັນ ຊຶ່ງເປັນຜົນກະທົບທາງລົບຕໍ່ການພັດທະນາເສດຖະກິດ-ສັງຄົມຂອງຊາດ ແລະ ເປັນການທໍາລາຍສິ່ງແວດລ້ອມ.

**ພາກ​ທີ III**

**ການ​ຄວບ​ຄຸມຜະ​ລິດ​ຕະ​ພັນ~~​~~ຢາ​ສູບ**

**ໝວດ​ທີ 1**

**ການ​ຄວບ​ຄຸມ ກ​ານ​ຜະ​ລິດ, ນຳ​ເຂົ້າ,**

**ສົ່ງອອກ, ສົ່ງຜ່ານ, ຈໍາໜ່າຍ ແລະ ຊື້ ຂາຍ ຜະ​ລິດ​ຕະ​ພັນ​ຢາ​ສູບ**

**ມາດ​ຕາ 16 (ປັບປຸງ) ການ​ຄວບ​ຄຸມ​ການ​ຜະ​ລິດ**

ການຜະລິດຢາສູບແບບອຸດສາຫະກໍາ ແລະ ຫັດຖະກໍາ ຢູ່ ສປປ ລາວ ຕ້ອງຢູ່ພາຍໃຕ້ການຄວບຄຸມ, ຄຸ້ມຄອງ, ຕິດຕາມ, ກວດກາ ຢ່າງເຂັ້ມງວດ ແລະ ປະຕິບັດ ຕາມການກໍານົດຂອງອົງການຄຸ້ມຄອງ ແລະ ກວດກາ ວຽກງານຄວບຄຸມຢາສູບ ເປັນຕົ້ນ ມາດຕະຖານການຜະລິດ, ວັນ, ເດືອນ, ປີຜະລິດ, ຕິດສະແຕມອາກອນ, ການພິມຄໍາເຕືອນສຸຂະພາບ ແລະ ສະຫຼາກ.

**ມາດ​ຕາ 17 (ປັບປຸງ) ການ​ຄວບ​ຄຸມ​ການ ​ນຳ​ເຂົ້າ, ສົ່ງອອກ ແລະ ສົ່ງຜ່ານ**

ການນໍາເຂົ້າຜະລິດຕະພັນຢາສູບ ເພື່ອຈໍາໜ່າຍ, ຊື້ ຂາຍ ໃນ ສປປ ລາວ ຕ້ອງຢູ່ພາຍໃຕ້ການຄວບຄຸມ, ຄຸ້ມຄອງ, ຕິດຕາມ, ກວດກາ ຢ່າງເຂັ້ມງວດ ຂອງຂະແໜງການສາທາລະນະສຸກ, ຂະແໜງການອຸດສາ ຫະກຳ ແລະ ການຄ້າ ແລະ ຂະແໜງການອື່ນທີ່ກ່ຽວຂ້ອງ ເຊັ່ນ ການອະນຸຍາດ, ການພິມຄໍາເຕືອນສຸຂະພາບ ແລະ ສະຫຼາກ, ວັນ, ເດືອນ, ປີຜະລິດ ແລະ ຕິດສະແຕມພາສີ ໂດຍປະຕິບັດຕາມກົດໝາຍ ແລະ ລະບຽບການທີ່ກ່ຽວຂ້ອງ.

ການສົ່ງອອກຜະລິດຕະພັນຢາສູບ ຕ້ອງປະຕິບັດຕາມກົດໝາຍ, ລະບຽບການທີ່ກ່ຽວຂ້ອງຂອງ ສປປ ລາວ, ສົນທິສັນຍາ ທີ່ ສປປ ລາວ ເປັນພາຄີ ແລະ ປະຕິບັດຕາມເງື່ອນໄຂຂອງປະເທດ ​ຜູ້​ນຳ​ເຂົ້າ.

ການສົ່ງຜະລິດຕະພັນຢາສູບ ຜ່ານ ສປປ ລາວ ຕ້ອງປະຕິບັດຕາມກົດໝາຍ, ລະບຽບການທີ່ກ່ຽວຂ້ອງຂອງ ສປປ ລາວ ແລະ ຕ້ອງແຈ້ງເອກະສານກ່ຽວກັບການສົ່ງຜ່ານນັ້ນ ໃຫ້ຂະແໜງການສາທາລະນະສຸກ.

ສໍາລັບຜະລິດຕະພັນຢາສູບທີ່ນຳເຂົ້າ ເພື່ອຈໍາໜ່າຍ, ຊື້ ຂາຍ ຢູ່ຮ້ານຄ້າປອດພາສີ ຕ້ອງມີຄໍາເຕືອນສຸຂະພາບ ແລະ ສະຫຼາກ ຕາມລະບຽບການທີ່ກ່ຽວຂ້ອງ.

**ມາດ​ຕາ 18 (ປັບປຸງ) ການ​ຄວບ​ຄຸມ​ການ​ ຈໍາໜ່າຍ ແລະ ຊື້ ຂາຍ**

ຜະ​ລິດ​ຕະ​ພັນ​ຢາ​ສູບ ​ທີ່ຈໍາໜ່າຍ ແລະ ຊື້ ຂາຍ ໃນ ສປປ ລາວ ຕ້ອງມີຄໍາເຕືອນສຸຂະພາບ ແລະ ສະຫຼາກ, ວັນ, ເດືອນ, ປີຜະລິດ, ຕິດສະແຕມອາກອນ ແລະ/ຫຼື ສະແຕມພາສີ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

*​* ການ​ຈຳ​ໜ່າຍ ແລະ ຊື້​ ຂາຍ ຜະ​ລິດ​ຕະ​ພັນ​ຢາ​ສູບ​ ໃນ ສ​ປ​ປ ລາວ ລວມ​ທັງຂາຍ​ຍົກ ແລະ ຂາຍ​ຍ່ອຍ ຕ້ອງ​ໄດ້​ຮັບ​ການ​ອະ​ນຸ​ຍາດ​ຈາກ​ຂະ​ແໜງ​ການອຸດສາຫະກຳ ແລະ ການຄ້າ ໂດຍປະສານສົມທົບກັບຂະແໜງ ການສາທາລະນະສຸກ.

**ໝວດທີ 2**

**ພັນທະຂອງຜູ້ຜະລິດ, ນຳ​ເຂົ້າ,ຈໍາໜ່າຍ ແລະ ຊື້ ຂາຍ**

**ແລະ ຜູ້ຊົມໃຊ້ ຜະລິດຕະພັນຢາສູບ**

**ມາດຕາ 19 (ປັບປຸງ) ພັນທະຂອງຜູ້ຜະລິດ**

ຜູ້ຜະລິດ ຜະລິດຕະພັນຢາສູບ ຢູ່ ສປປ ລາວ ມີພັນທະ ດັ່ງນີ້:

1. ​ປະຕິບັດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ ຢ່າງເຂັ້ມງວດ;
2. ພິມຄໍາເຕືອນສຸຂະພາບ ແລະ ສະຫຼາກ, ວັນ, ເດືອນ, ປີຜະລິດ ແລະ ຕິດສະແຕມອາ ກອນ ໃສ່ ຊອງ, ຕຸດ, ຫີບ ຜະລິດຕະພັນຢາສູບ;
3. ລາຍງານຢ່າງເປັນລາຍລັກອັກສອນ ກ່ຽວກັບສ່ວນປະກອບ, ສ່ວນປະສົມ, ຈໍານວນ ຜະລິດຕະພັນຢາສູບຂອງແຕ່ລະຍີ່ຫໍ້, ການ​ຕະຫຼາດ​ຢາ​ສູບ, ຄ່າ​ໃຊ້​ຈ່າຍ​ໃນ​ການ​ຕະຫຼາດ​ຢາ​ສູບ ແລະ ສານທີ່ເກີດຈາກການເຜົາໄໝ້ ພ້ອມດ້ວຍຕົວຢ່າງໃຫ້ຂະແໜງການສາທາລະນະສຸກ ສອງຄັ້ງຕໍ່ປີ ເພື່ອດໍາເນີນການກວດສອບ ແລະ ເປີດເຜີຍຕໍ່ປະຊາຊົນ;
4. ລາຍງານຢ່າງເປັນລາຍລັກອັກສອນ ກ່ຽວກັບໂຄງສ້າງຕົ້ນທຶນຂອງການຜະລິດຢາສູບ ແລະ ລາຍຮັບ ປະຈຳປີ ໃຫ້ຂະແໜງການການເງິນ ແລະ ຂະແໜງການອຸດສາຫະກໍາ ແລະ ການຄ້າ;
5. ມອບພັນທະເຂົ້າກອງທຶນຄວບຄຸມຢາສູບ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
6. ດໍາເນີນທຸລະກິດຜະລິດຕະພັນຢາສູບ ຢ່າງໂປ່ງໃສ ແລະ ສາມາດກວດສອບໄດ້;
7. ປົກປັກຮັກສາສິ່ງແວດລ້ອມໃນຂອບເຂດພື້ນທີ່ການຜະລິດຂອງຕົນ;
8. ປ້ອງກັນ ແລະ ສົ່ງເສີມສຸຂະພາບຂອງຜູ້ອອກແຮງງານໃນຂະບວນການຜະລິດຢາສູບ ຕາມກົດໝາຍທີ່ກ່ຽວຂ້ອງ;
9. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 20 (ປັບປຸງ) ພັນທະຂອງຜູ້ນໍາເຂົ້າ**

ຜູ້ນໍາເຂົ້າຜະລິດຕະພັນຢາສູບ ມີພັນທະ ດັ່ງນີ້:

1. ປະຕິບັດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ ຢ່າງເຂັ້ມງວດ;
2. ນໍາເຂົ້າຜະລິດຕະພັນຢາສູບ ທີ່ມີຄໍາເຕືອນສຸຂະພາບ ແລະ ສະຫຼາກ, ວັນ, ເດືອນ, ປີ ຜະລິດ, ຕິດສະແຕມພາສີໃສ່ ຊອງ, ຕຸດ, ຫີບ ຜະລິດຕະພັນຢາສູບ ຕາມກົດໝາຍ ແລະ ລະບຽບການ;
3. ມອບພັນທະເຂົ້າກອງທຶນຄວບຄຸມຢາສູບ ຕາມທີ່ໄດ້ກໍານົດໄວ້ໃນກົດໝາຍສະບັບນີ້;
4. ດໍາເນີນທຸລະກິດຜະລິດຕະພັນຢາສູບ ຢ່າງໂປ່ງໃສ ແລະ ສາມາດກວດສອບໄດ້;
5. ລາຍງານຢ່າງເປັນລາຍລັກອັກສອນ ກ່ຽວກັບສ່ວນປະກອບ, ສ່ວນປະສົມ, ຈໍານວນ ຜະລິດຕະພັນຢາສູບ ຂອງແຕ່ລະຍີ່ຫໍ້, ການ​ຕະຫຼາດ​ຢາ​ສູບ, ຄ່າ​ໃຊ້​ຈ່າຍ​ໃນ​ການ​ຕະຫຼາດ ແລະ ສານທີ່ເກີດຈາກການເຜົາໄໝ້ ພ້ອມດ້ວຍຕົວຢ່າງໃຫ້ຂະແໜງການສາທາລະນະສຸກ ສອງຄັ້ງຕໍ່ປີ ເພື່ອດໍາເນີນການກວດສອບ ແລະ ເປີດເຜີຍຕໍ່ປະຊາຊົນ;
6. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດ​ຕາ 21 (ປັບປຸງ) ພັນ​ທະ​ຂອງ​ຜູ້​ຈໍາໜ່າຍ ແລະ ຊື້ ຂາຍ**

**​** ຜູ້​ຈໍາໜ່າຍ ແລະ ຊື້ ຂາຍ ຜະລິດຕະພັນຢາສູບ ມີພັນທະ ດັ່ງນີ້:

1. ປະຕິບັດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ ຢ່າງເຂັ້ມງວດ;
2. ຂໍອະນຸຍາດ ກ່ຽວກັບການຈໍາໜ່າຍ, ຊື້ ຂາຍ ຜະລິດຕະພັນຢາສູບ ຕາມກົດໝາຍ ແລະ ລະບຽບການທີ່ກ່ຽວຂ້ອງ;
3. ຮັບປະກັນໃຫ້ມີສະຖານທີ່ ທີ່ເໝາະສົມໃນການຈໍາໜ່າຍ ແລະ ຊື້ ຂາຍ ຜະລິດຕະພັນຢາສູບ;
4. ຂາຍຜະລິດຕະພັນຢາສູບທີ່ມີ ຄໍາເຕືອນສຸຂະພາບ ແລະ ສະຫຼາກ, ວັນ, ເດືອນ, ປີ ຜະ ລິດ, ຕິດສະແຕມອາກອນ ແລະ/ຫຼື ສະແຕມພາສີ ຢ່າງຖືກຕ້ອງ ຕາມລະບຽບການເທົ່ານັ້ນ;
5. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດ​ຕາ 22 (ປັບປຸງ) ພັນ​ທະ​ຂອງ​ຜູ້​ຊົມ​ໃຊ້​ຜະ​ລິດ​ຕະ​ພັນ​ຢາ​ສູບ**

ຜູ້ຊົມໃຊ້ຜະລິດຕະພັນຢາສູບ ມີພັນທະ ດັ່ງນີ້:

1. ປະຕິບັດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ ຢ່າງເຂັ້ມງວດ;
2. ສູບຢາໃນສະຖານທີ່ອະນຸຍາດໃຫ້ສູບ;
3. ເຄົາລົບສິດຂອງຜູ້ບໍ່ສູບຢາ ແລະ ຜູ້ຢູ່ໃກ້ຄຽງ ດ້ວຍການບໍ່ເຮັດໃຫ້ຜູ້ອື່ນ ໄດ້ຮັບຄວັນຢາສູບຂອງຕົນ;
4. ປົກປັກຮັກສາສິ່ງແວດລ້ອມ ໂດຍບໍ່ຖິ້ມກິດ ຫຼື ກອກຢາສູບ ຊະຊາຍ;
5. ປະຕິບັດພັນທະອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ໝວດທີ 3**

**ການບັນຈຸ, ການຫຸ້ມຫໍ່,**

**ຄໍາເຕືອນສຸຂະພາບ ແລະ ສະຫຼາກ ຜະລິດຕະພັນຢາສູບ**

**ມາດຕາ 23 (ປັບປຸງ) ການບັນຈຸ**

ການບັນຈຸຜະລິດຕະພັນຢາສູບ ໃຫ້ບັນຈຸຊາວກອກ ຕໍ່ໜຶ່ງຊອງ, ສິບຊອງ ຕໍ່ໜຶ່ງຕຸດ ແລະ ຫ້າສິບຕຸດ ຕໍ່ໜຶ່ງຫີບ, ຍົກເວັ້ນ ຢາສູບຊິກາ ແລະ ຢາສູບອື່ນ.

ສໍາລັບ ມາດຕະຖານຂອງ **ຊອງ**, ຕຸດ, ຫີບ ແລະ ກອກ ຢາສູບ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 24 (ປັບປຸງ) ການຫຸ້ມຫໍ່**

ການຫຸ້ມຫໍ່ ຊອງ, ຕຸດ ຜະລິດຕະພັນຢາສູບ ທີ່ຜະລິດຢູ່ພາຍໃນ ແລະ ນຳເຂົ້າຈາກຕ່າງ ປະເທດ ຕ້ອງປະຕິບັດຕາມລະບຽບການຂອງຂະແໜງການທີ່ກ່ຽວຂ້ອງ ແລະ ມີຄໍາເຕືອນສຸຂະພາບ, ສະຫຼາກ ຕາມການກໍານົດຂອງກະຊວງສາທາລະນະສຸກ.

**ມາດຕາ 25 (ປັບປຸງ) ຄໍາເຕືອນສຸຂະພາບ**

ຄໍາເຕືອນສຸຂະພາບ ປະກອບດ້ວຍ ຄໍາເຕືອນສຸຂະພາບທີ່ເປັນ ຮູບພາບ ແລະ ຂໍ້ຄວາມ.

ຄໍາເຕືອນສຸຂະພາບທີ່ເປັນຮູບພາບ ແມ່ນ ຮູບ​ພາບທີ່ສະແດງເຖິງຜົນຮ້າຍ ຫຼື ພະຍາດທີ່ເກີດຈາກການຊົມໃຊ້ຢາສູບ, ການໄດ້ຮັບຄວັນຢາສູບມືສອງ ແລະ ຜົນສະທ້ອນທາງດ້ານເສດຖະກິດ-ສັງຄົມ ແລະ ສິ່ງແວດລ້ອມ ຊຶ່ງຕ້ອງພິມໃສ່ທາງນອກເບື້ອງເທິງຂອງດ້ານໜ້າ, ຫຼັງ ແລະ ຢູ່ລຸ່ມຂໍ້ຄວາມຂອງແຕ່ລະຊອງ, ຕຸດ ໃຫ້ເຫັນໄດ້ ຢ່າງຈະແຈ້ງ ເພື່ອສະແດງໃຫ້ຜູ້ຊົມໃຊ້ຜະລິດຕະພັນຢາສູບຮັບຮູ້.

ຄໍາເຕືອນສຸຂະພາບທີ່ເປັນຂໍ້ຄວາມ ແມ່ນ ຄໍາ​ເຕືອນ​ທີ່ອະທິບາຍຄວາມໝາຍຂອງແຕ່ລະຮູບພາບ ກ່ຽວກັບຜົນຮ້າຍ ຫຼື ພະຍາດທີ່ເກີດຈາກການຊົມໃຊ້ຢາສູບ, ການໄດ້ຮັບຄວັນຢາສູບມືສອງ ແລະ ຜົນສະທ້ອນທາງດ້ານເສດຖະກິດ-ສັງຄົມ ແລະ ສິ່ງແວດລ້ອມ ຊຶ່ງຕ້ອງພິມໃສ່ຂອບເທິງສຸດຂອງແຕ່ລະ ຊອງ, ຕຸດ ແລະ ຢູ່ດ້ານເທິງຂອງຮູບພາບ. ຄໍາເຕືອນສຸຂະພາບທີ່ເປັນຂໍ້ຄວາມ ຕ້ອງພິມເປັນພາສາລາວ.

ການພິມຄໍາເຕືອນສຸຂະພາບເປັນ ຮູບພາບ ແລະ ຂໍ້ຄວາມ ຕ້ອງມີຂະໜາດ, ຕໍາແໜ່ງຂອງຕົວອັກສອນ, ຄ່າຄວາມເຂັ້ມຂອງສີ, ສັນຍາລັກ ແລະ ການສະແດງເຄື່ອງໝາຍການຄ້າ ຕາມລະບຽບການທີ່ກະຊວງສາທາລະນະສຸກ ວາງ​ອອກໃນແຕ່ລະໄລຍະ.

**ມາດຕາ 26 (ປັບປຸງ) ສະຫຼາກ**

ສະຫຼາກ ແມ່ນ ຂໍ້ຄວາມທີ່ພິມໃສ່ດ້ານຂ້າງທາງນອກຂອງແຕ່ລະ ຊອງ ແລະ ຕຸດ ເພື່ອສະແດງໃຫ້ຜູ້ຊົມໃຊ້ຜະລິດຕະພັນຢາສູບຮັບຮູ້.

ສະຫຼາກຜະລິດຕະພັນຢາສູບ ທີ່ຜະລິດຢູ່ພາຍໃນ ແລະ ນໍາເຂົ້າຈາກຕ່າງປະເທດ ຕ້ອງພິມຂໍ້ຄວາມເປັນພາສາລາວ ກ່ຽວກັບສານເຄມີໃນຄວັນຢາສູບ ຫຼື ຜົນຮ້າຍຕໍ່ສຸຂະພາບ ເພື່ອສະແດງໃຫ້ຜູ້ຊົມໃຊ້ຜະລິດຕະພັນຢາສູບຮັບຮູ້.

ສໍາລັບເນື້ອໃນ ແລະ ຮູບແບບ ຂອງສະຫຼາກ ໃຫ້ປະຕິບັດຕາມລະບຽບການ ທີ່ກະຊວງສາທາລະນະສຸກ ກໍານົດອອກໃນແຕ່ລະໄລຍະ.

**ໝວດ​ທີ 4**

**ລາ​ຄາ ແລະ ອາກອນ*​* ຢາ​ສູບ**

**ມາດ​ຕາ 27 (ປັບປຸງ) ລາ​ຄາ​ຢາສູບ**

ລາຄາຢາສູບ ຕ້ອງໄດ້ຮັບການດັດສົມໂດຍຜ່ານນະໂຍບາຍອາກອນໃນແຕ່ລະໄລຍະ ເພື່ອຫຼຸດຜ່ອນການຊົມໃຊ້ຢາສູບຢູ່ໃນສັງຄົມ.

ຂະແໜງການທີ່ກ່ຽວຂ້ອງຂອງລັດ ມີໜ້າທີ່ຕິດຕາມ, ເກັບກໍາຂໍ້ມູນ ກ່ຽວກັບລາຄາຢາສູບໃນແຕ່ລະໄລຍະ ເພື່ອປັບປຸງນະໂຍບາຍອາກອນຢາສູບໃຫ້ສົມເຫດສົມຜົນ.

**ມາດ​ຕາ 28 (ປັບປຸງ) ອາ​ກອນຢາສູບ**

ອາກອນຢາສູບ ຕ້ອງເພີ່ມຂຶ້ນໃນແຕ່ລະໄລຍະ ໂດຍສອດຄ່ອງກັບການຂະຫຍາຍຕົວທາງດ້ານເສດຖະກິດ-ສັງຄົມ, ຄວາມສາມາດຊື້ຢາສູບ, ອັດຕາເງິນເຟີ້ ແລະ ຂໍ້ແນະນໍາຂອງສົນທິສັນຍາວ່າດ້ວຍການຄວບຄຸມຢາສູບ ເພື່ອຫຼຸດຜ່ອນການຊົມໃຊ້ຢາສູບ.

**ພາກ​ທີ IV**

**ການປົກປ້ອງສຸຂະພາບຈາກຜົນ​ຮ້າຍ​ຂອງ​ຢາ​ສູບ**

**ໝວດທີ 1**

**ການສຶກສາ, ຄົ້ນຄວ້າ, ວິ​ໄຈ,**

**ການໂຄສະນາ, ສຸຂະສຶກສາ ແລະ ການເຂົ້າເຖິງຂໍ້ມູນ ຂ່າວສານ**

**ມາດ​ຕາ 29 (ໃໝ່) ການສຶກສາ, ຄົ້ນຄວ້າ ແລະ ວິ​ໄຈ**

ການສຶກສາ, ຄົ້ນຄວ້າ ແລະ ວິ​ໄຈ ແມ່ນ ຂະບວນການເກັບກໍາ, ລວບລວມ ແລະ ວິເຄາະ ຂໍ້ມູນ ຢ່າງເປັນລະບົບ ກ່ຽວກັບປັດໄຈ ຫຼື ສາເຫດຕົ້ນຕໍ ທີ່ພາໃຫ້ເກີດຜົນຮ້າຍຂອງຢາສູບ ຕໍ່ ສຸຂະພາບ, ຄອບຄົວ, ເສດ ຖະກິດ-ສັງຄົມ ແລະ ສິ່ງແວດລ້ອມ

ກະຊວງສາທາລະນະສຸກ ເປັນເຈົ້າການປະສານສົມທົບກັບ ຂະແໜງການອື່ນທີ່ກ່ຽວຂ້ອງ ດໍາເນີນການສຶກສາ, ຄົ້ນຄວ້າ ແລະ ວິໄຈ ກ່ຽວກັບຜົນຮ້າຍຂອງການຊົມໃຊ້ຢາສູບ, ການໄດ້ຮັບຄວັນຢາສູບມືສອງ, ການໂຄສະນາ, ການສົ່ງເສີມ ຜະລິດຕະພັນຢາສູບ ແລະ ການອຸປະຖໍາຈາກອຸດສາຫະກໍາຢາສູບ, ສະພາບການສູບຢາ, ຄໍາເຕືອນສຸຂະພາບ, ໂຄງສ້າງລາຄາຕົ້ນທຶນຢາສູບ, ພາສີ ແລະ ອາກອນຢາສູບ, ຄວາມສາມາດຊື້ຢາສູບ, ຄ່າໃຊ້ຈ່າຍໃນການປິ່ນປົວພະຍາດທີ່ເກີດຈາກຢາສູບ, ຢາສູບນອກລະບົບ, ຜົນກະທົບທີ່ເກີດຈາກຕົ້ນຢາສູບ, ຜົນກະທົບຕໍ່ຊາວກະສິກອນປູກຕົ້ນຢາສູບ, ການປູກພືດເສດຖະກິດຊະນິດອື່ນທົດແທນການປູກຕົ້ນຢາສູບ ແລະ ອື່ນໆ.

**ມາດ​ຕາ 30 (ປັບປຸງ) ການໂຄສະນາ ແລະ ສຸຂະສຶກສາ**

ການໂຄສະນາ ແລະ ສຸຂະສຶກສາ ແມ່ນ ວິທີການປຸກລະດົມ, ໃຫ້ຄວາມຮູ້, ສະໜອງຂໍ້ມູນ ຂ່າວສານ ດ້ານວິທະຍາສາດ ກ່ຽວກັບຜົນຮ້າຍຂອງການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງໂດຍຜ່ານສື່ມວນຊົນ ແລະ ວິທີການອື່ນ.

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງເອົາໃຈໃສ່ໂຄສະນາ ແລະ ສຸຂະສຶກສາ ກ່ຽວກັບຜົນຮ້າຍຂອງການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ ຕາມຂອບເຂດຄວາມຮັບຜິດຊອບຂອງຕົນ ແລະ ທົ່ວສັງຄົມ ໂດຍສະເພາະ ແມ່ຍິງ, ເດັກ, ເຍົາວະຊົນ, ຊາວໜຸ່ມ, ນັກຮຽນ, ນັກສຶກສາ ເພື່ອໃຫ້ຫ່າງໄກຈາກການຊົມໃຊ້ຢາສູບ.

**ມາດຕາ 31 (ປັບປຸງ) ການເຂົ້າເຖິງ ຂໍ້ມູນ ຂ່າວສານ**

ພົນລະເມືອງທຸກຄົນ ມີສິດເຂົ້າເຖິງ ຂໍ້ມູນ ຂ່າວສານ ກ່ຽວກັບການຄວບຄຸມຢາສູບ ເປັນຕົ້ນ ຜົນຮ້າຍຂອງການສູບຢາ ແລະ ການໄດ້ຮັບຄວັນຢາສູບມືສອງ, ຜົນດີຂອງການບໍ່ສູບຢາ, ການອອກຢາສູບ ແລະ ສິ່ງແວດລ້ອມທີ່ປອດຄວັນຢາສູບ.

**ໝວດ​ທີ 2**

**ສະ​ຖານ​ທີ່​ຫ້າມ​ສູບ​ຢາ**

**ມາດ​ຕາ 32 (ປັບປຸງ) ສະ​ຖານ​ທີ່​ຫ້າມ​ສູບ​ຢາທັງພາຍໃນ ແລະ ນອກອາຄານ**

ສະຖານທີ່ຫ້າມສູບຢາທັງພາຍໃນ ແລະ ນອກອາຄານ ມີ ດັ່ງນີ້:

1. ສະຖານທີ່ບໍລິການສາທາລະນະສຸກ;
2. ສະຖານການສຶກສາ;
3. ສະຖານທີ່ຫຼິ້ນກິລາ;
4. ພາຍໃນພາຫະນະໂດຍສານສາທາລະນະທາງບົກ, ທາງນໍ້າ ແລະ ທາງອາກາດ;
5. ສະຖານທີ່ມີເຊື້ອໄຟ ແລະ ວັດຖຸອັນຕະລາຍ;
6. ສວນສາທາລະນະ, ຫໍພິພິທະພັນ, ​ຫໍ​ວັດ​ທະ​ນະ​ທຳ, ໂຮງມະຫໍລະສົບ, ໂຮງ​ລະ​ຄອນ, ໂຮງ​ກາ​ຍະ​ສິນ, ໂຮງ​ຮູບ​ເງົາ, ສາສະນະສະຖານ, ປູ​ສະນິຍະ​ສະ​ຖານ, ອະ​ນຸ​ສອນ​ສະ​ຖານ ແລະ ສະ​ໂມ​ສອນ;
7. ສະຖານທີ່ອື່ນ ທີ່ມີປ້າຍຫ້າມສູບຢາ ແລະ ສະຖານທີ່ປອດຄວັນຢາສູບ.

**ມາດ​ຕາ 33 (ປັບປຸງ) ສະ​ຖານ​ທີ່​ຫ້າມສູບຢາສະເພາະພາຍໃນອາຄານ**

ສະຖານທີ່ຫ້າມສູບຢາສະເພາະພາຍໃນອາຄານ ມີ ດັ່ງນີ້:

1. ສໍານັກງານຂອງລັດ ແລະ ເອກະຊົນ;
2. ຕຶກ​ອາຄານ​ຢູ່ໃນສະຖານີລົດໂດຍສານ, ລົດໄຟ, ສະໜາມບິນ, ທ່າເຮືອ ແລະ ສະ​ຖານ​ທີ່​ສ່ວນ​ລວມ​ອື່ນ;
3. ສູນການຄ້າ, ຮ້ານສັບພະສິນຄ້າ, ຕະຫຼາດ ແລະ ຮ້ານຂາຍເຄື່ອງທົ່ວໄປ;
4. ຕຶກ​ອາຄານ​ຢູ່ໃນສະຖານທີ່ທ່ອງທ່ຽວ, ສວນ​ສັດ ແລະ ຊຸມຊົນແອອັດ;
5. ເຮືອນພັກ, ໂຮງແຮມ, ຮ້ານອາຫານ, ຮ້ານກິນດື່ມ, ຮ້ານຄາລາໂອເກະ ແລະ ຮ້ານບັນເທີງ;
6. ຮ້ານນວດ, ສະປາ, ຮົມຢາ, ຕັດຜົມ ແລະ ເສີມສວຍ;
7. ສະຖານທີ່ອື່ນ ຕາມການກຳນົດຂອງລັດຖະບານ ແລະ/ຫຼື ເຈົ້າຂອງສະຖານທີ່.

ສະຖານທີ່ດັ່ງກ່າວເທິງນີ້ ຕ້ອງຈັດສັນໃຫ້ມີບ່ອນສູບຢາສະເພາະຢູ່ນອກອາຄານ ຊຶ່ງຫ່າງຈາກຕົວອາຄານ ຢ່າງໜ້ອຍ ສິບແມັດ ໂດຍກໍານົດເນື້ອທີ່ບໍ່ເກີນ ຫ້າ ຕາແມັດ, ມີຖາດເຂ່ຍຂີ້ກອກຢາ ແລະ ບໍ່​ໃຫ້ມີຫຼັງຄາ.

ສະຖານທີ່ ທີ່ໄດ້ກໍານົດໄວ້ໃນວັກທີໜຶ່ງ ຂອງມາດຕານີ້ ເຈົ້າຂອງສະຖານທີ່ສາມາດກໍານົດໃຫ້ເປັນສະຖານທີ່ຫ້າມສູບຢາ ທັງພາຍໃນ ແລະ ນອກອາຄານ ກໍໄດ້.

**ພາກ​ທີ V**

**ການແກ້ໄຂຜົນຮ້າຍຂອງຢາສູບ**

**ມາດ​ຕາ 34 (ປັບປຸງ) ການ​ປຸກ​ລະ​ດົມໃຫ້​ອອກ​ຢາ​ສູ​ບ**

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງເອົາໃຈໃສ່ປຸກລະດົມໃຫ້ຜູ້ສູບຢາ ຮັບຮູ້ ແລະ ເຂົ້າໃຈເຖິງຜົນຮ້າຍຂອງຢາສູບ ຕໍ່ ຕົນເອງ, ຄອບຄົວ, ສັງຄົມ ແລະ ເສດຖະກິດ ເພື່ອໃຫ້ຜູ້ກ່ຽວຫຼຸດຜ່ອນ ແລະ ອອກຢາສູບ.

**ມາດຕາ 35 ການບໍາບັັດ ແລະ ປິ່ນປົວ**

**ຜູ້​ຕິດ​ຢາສູບ, ຜູ້​ໄດ້​ຮັບ​ຜົນ​ຮ້າຍ​**ຈ**າກຢາສູບ ຕ້ອງ​ສະໝັກ​ໃຈ​ຕື່ນ​ຕົວ​ບໍາບັດ ​ແລະ ປິ່ນປົວ ດ້ວຍ​ການ​ເອົາ​ໃຈ​ໃສ່ ​ແລະ ຊ່ວຍ​ເຫຼືອຈາກ ​ຄອບຄົວ, ຊຸມ​ຊົນ, ສັງຄົມ ​ແລະ ​ໂຮງໝໍ.**

**ມາດຕາ 36 (ປັບປຸງ) ການຊ່ວຍເຫຼືອຜູ້ຕ້ອງການອອກຢາສູບ**

ການຊ່ວຍເຫຼືອຜູ້ຕ້ອງການອອກຢາສູບ ມີ ດັ່ງນີ້:

1. ອະທິບາຍ, ຊີ້ແຈງຜົນຮ້າຍຂອງການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ;
2. ແນະນໍາຜົນດີຂອງການບໍ່ຊົມໃຊ້ຢາສູບ, ໃຫ້ຄໍາປຶກສາ ແລະ ແນະນໍາວິທີການອອກຢາສູບ;
3. ຕິດຕາມຄວາມຄືບໜ້າຂອງການອອກຢາສູບ;
4. ຈັດກິດຈະກໍາຕ່າງໆ ເພື່ອສົ່ງເສີມການອອກຢາສູບ;
5. ນຳໃຊ້ວິທີ​ອື່ນ ທີ່​ເຫັນ​ວ່າ​ມີ​ຄວາມ​ເໜາະສົມ.

ໂຮງໝໍ ສູນກາງ, ພາກ, ຂັ້ນ ແຂວງ, ເມືອງ ແລະ ໂຮງໝໍນ້ອຍ ຕ້ອງເຊື່ອມສານວຽກງານໃຫ້ ຄໍາປຶກສາ ແລະ ຊ່ວຍເຫຼືອຜູ້ທີ່ຕ້ອງການອອກຢາສູບ ເຂົ້າໃນໂຄງປະກອບການບໍລິການສາທາລະນະສຸກ ທີ່ມີຢູ່.

ບຸກຄົນ, ນິຕິບຸກຄົນ ແລະ ການຈັດຕັ້ງ ສາມາດໃຫ້ຄໍາປຶກສາ ແລະ ຊ່ວຍເຫຼືອ ຜູ້ທີ່ຕ້ອງການອອກຢາສູບ ໂດຍບໍ່ເສຍຄ່າ ຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 37 ການຊ່ວຍເຫຼືອຜູ້ໄດ້ຮັບຄວັນຢາສູບ**

**ຜູ້​ໄດ້​ຮັບ​ຄວັນ​ຢາສູບ ຕ້ອງ​ໄດ້​ຮັບ​ການ​ຊ່ວຍ​ເຫຼືອ ​ດ້ວຍ​ການ​ແນະ​ນໍາ​ກ່ຽວ​ກັບ​ຜົນ​ຮ້າຍ​ຂອງ​ຄວັນ​ຢາສູບ, ເປັນ​ເຈົ້າ​ການ​ປົກ​ປ້ອງ​ຕົນ​ເອງ ດ້ວຍ​ການ​ອອກ​ຫ່າງ​ຈາກ​ຜູ້​ສູບຢາ ຫຼື ມີ​ສິດ​​ສະ​ເໜີ​ໃຫ້​ຜູ້​ສູບຢາ​ໄປ​ສູບຢູ່​ບ່ອນ​ອື່ນທີ່​ຫ່າງ​ຈາກ​ຕົນ. ​ເມື່ອ​ໄດ້​ຮັບ​ຜົນ​ຮ້າຍ, ​ເຈັບ​ເປັນຈາກ​ຄວັນ​ຢາສູບ​ແລ້ວ ຜູ້ກ່ຽວ​ກໍ​ມີ​ສິດ​ໄດ້​ຮັບ​ການ​ຊ່ວຍ​ເຫຼືອ, ​ເບິ່ງ​ແຍງ ​ແລະ ປິ່ນປົວ ຕາມ​ເງື່ອນ​ໄຂ​ຕົວ​ຈິງ.**

**ພາກທີ VI**

**ຄວາມ​ຮັບ​ຜິດ​ຊອບ​ກ່ຽວ​ກັບ​ການ​ຄວບ​ຄຸມ​​ຢາ​ສູບ**

**ມາດ​ຕາ 38 (ປັບປຸງ) ຄວາມ​ຮັບ​ຜິດ​ຊອບ​ຂອງ​ລັດ**

ລັດ ມີຄວາມຮັບຜິດຊອບໃນການຄວບຄຸມ, ຄຸ້ມຄອງ, ຕິດຕາມກວດກາ ວຽກງານຄວບຄຸມຢາສູບ ດ້ວຍການວາງນະໂຍບາຍ, ກົດໝາຍ, ສ້າງເງື່ອນໄຂ, ອໍານວຍຄວາມສະດວກ, ຊ່ວຍເຫຼືອຜູ້ຕ້ອງການອອກຢາສູບ ແລະ ປິ່ນປົວ ຜູ້ໄດ້ຮັບຜົນຮ້າຍຈາກການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ.

**ມາດຕາ 39 (ປັບປຸງ) ຄວາມຮັບຜິດຊອບຂອງການຈັດຕັ້ງພາກລັດ**

ກະຊວງ, ອົງການ ​ແລະ ອົງການປົກຄອງ​ທ້ອງ​ຖິ່ນ ກໍານົດຈຸດປະສານງານ, ຕິດຕາມກວດກາວຽກງານຄວບຄຸມຢາສູບ ໂດຍປະສານສົມທົບກັບຄະນະກໍາມະການເພື່ອການຄວບຄຸມຢາສູບແຕ່ລະຂັ້ນ.

**ມາດ​ຕາ 40 (ໃໝ່) ຄວາມ​ຮັບ​ຜິດ​ຊອບ​ຂອງ​ພາກເອກະຊົນ**

ພາກເອກະຊົນ ມີຄວາມຮັບຜິດຊອບ ໃນການປະກອບສ່ວນຈັດຕັ້ງປະຕິບັດວຽກງານຄວບຄຸມຢາສູບ ເປັນຕົ້ນ ການໂຄສະນາ, ຊ່ວຍເຫຼືອຜູ້ຕ້ອງການອອກຢາສູບ, ຈັດສະຖານທີ່ຫ້າມສູບຢາ, ຈັດບ່ອນສະເພາະໃຫ້ສູບຢາ ແລະ ໃຫ້ການຮ່ວມມືກັບອົງການທີ່ກ່ຽວຂ້ອງຂອງລັດແຕ່ລະຂັ້ນ.

**ມາດ​ຕາ 41 (ປັບປຸງ) ຄວາມ​ຮັບ​ຜິດ​ຊອບ​ຂອງຊຸມ​ຊົນ ​ແລະ ສັງ​ຄົມ**

ຊຸມຊົນ ແລະ ສັງຄົມ ມີຄວາມຮັບຜິດຊອບຮ່ວມມືກັບຂະແໜງການທີ່ກ່ຽວຂ້ອງ ກ່ຽວກັບວຽກງານຄວບຄຸມຢາສູບ ເປັນຕົ້ນ ການໂຄສະນາ ເຜີຍແຜ່, ປຸກລະດົມ ໃຫ້ທຸກຊັ້ນຄົນເຫັນໄດ້ຜົນຮ້າຍຂອງການຊົມໃຊ້ຢາສູບ, ການໄດ້ຮັບຄວັນຢາສູບມືສອງ, ການສ້າງຄ່ານິຍົມໃນການບໍ່ຊົມໃຊ້ຢາສູບ, ສ້າງໃຫ້ຊຸມຊົນປອດຄວັນຢາສູບ ແລະ ຊຸກຍູ້ໃຫ້ຜູ້ສູບຢາອອກຢາສູບ.

**ມາດ​ຕາ 42 (ປັບປຸງ) ຄວາມ​ຮັບ​ຜິດ​ຊອບ​ຂອງ​ຄອບ​ຄົວ**

ຄອບຄົວ ມີບົດບາດສໍາຄັນ ແລະ ມີຄວາມຮັບຜິດຊອບຮ່ວມກັນໃນການສຶກສາອົບຮົມ, ລະດົມໃຫ້ສະມາຊິກຄອບຄົວບໍ່ຊົມໃຊ້ຢາສູບ, ອອກຢາສູບ, ໃຫ້ຄໍາແນະນໍາແກ່ສະມາຊິກຄອບຄົວເຂົ້າໃຈ, ຮັບຮູ້ເຖິງຜົນຮ້າຍຂອງການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ ເພື່ອໃຫ້ເປັນຄອບຄົວຕົວແບບປອດຄວັນຢາສູບ.

**ມາດ​ຕາ 43 (ປັບປຸງ) ຄວາມ​ຮັບ​ຜິດ​ຊອບ​ຂອງ​ບຸກ​ຄົນ**

ບຸກຄົນ ມີຄວາມຮັບຜິດຊອບ ເປັນເຈົ້າຕົນເອງໃນການຫ່າງໄກຈາກຢາສູບ ແລະ ປົກປ້ອງຕົນເອງຈາກການໄດ້ຮັບຄວັນຢາສູບມືສອງ, ເປັນແບບຢ່າງ ແກ່ບຸກຄົນອື່ນໃນການບໍ່ຊົມໃຊ້ຢາສູບ ແລະ ອອກຢາສູບ, ຫຼີກເວັ້ນການຊວນເຊື່ອໃຫ້ຊົມໃຊ້ຢາສູບ, ສູບຢາໃນສະຖານທີ່ອະນຸຍາດໃຫ້ສູບ, ປະກອບສ່ວນ ແລະ ເຂົ້າຮ່ວມໃນກິດຈະກໍາຄວບຄຸມຢາສູບ, ໂຄສະນາ ເຜີຍແຜ່ ຂໍ້ມູນ ຂ່າວສານ ກ່ຽວກັບຜົນຮ້າຍຂອງການຊົມໃຊ້ຢາສູບ ແລະ ການໄດ້ຮັບຄວັນຢາສູບມືສອງ.

**ພາກທີ VII**

**ກອງ​ທຶນ​ຄວບ​ຄຸມ​ຢາ​ສູບ**

**ມາດ​ຕາ 44 (ປັບປຸງ) ກອງ​ທຶນ​ຄວບ​ຄຸມ​ຢາ​ສູບ**

ກອງທຶນຄວບຄຸມຢາສູບ ແມ່ນ ກອງທຶນສົ່ງເສີມສຸຂະພາບ ທີ່ລັດຖະບານ ແຫ່ງ ສປປ ລາວ ສ້າງຕັ້ງຂຶ້ນ ເພື່ອຜັນຂະຫຍາຍ ແລະ ຈັດຕັ້ງປະຕິບັດກົດໝາຍສະບັບນີ້ ຊຶ່ງຢູ່ພາຍໃຕ້ການຊີ້ນໍາໂດຍກົງຂອງຄະນະກໍາມະການແຫ່ງຊາດເພື່ອການຄວບຄຸມຢາສູບ ທີ່ມີໜ້າທີ່ ໃນການຄຸ້ມຄອງການເຄື່ອນໄຫວວຽກງານຂອງກອງທຶນ ໃຫ້ມີຄວາມໂປ່ງໃສ ແລະ ມີປະສິດທິຜົນ.

ລັດ ອະນຸຍາດ ໃຫ້ສ້າງຕັ້ງກອງທຶນຄວບຄຸມຢາສູບ ເພື່ອຮັບໃຊ້​ວຽກງານຄວບຄຸມຢາສູບ.

**ມາດ​ຕາ 45 (ປັບປຸງ) ແຫຼ່ງ​ຂອງກອງ​ທຶນຄວບຄຸມຢາສູບ**

ກອງທຶນຄວບຄຸມຢາສູບ ໄດ້ມາຈາກແຫຼ່ງ ຕົ້ນຕໍ ດັ່ງນີ້:

1. ງົບປະມານຂອງລັດ;
2. ສອງສ່ວນຮ້ອຍ ເກັບເພີ່ມຈາກອາກອນຊົມໃຊ້ຜະລິດຕະພັນຢາສູບ ທີ່ລັດຈັດເກັບ ແລະ ເພີ່ມຂຶ້ນໜຶ່ງສ່ວນຮ້ອຍ ໃນທຸກ ສອງປີ;
3. ສອງຮ້ອຍກີບ ຕໍ່ຊອງ ຂອງຜະລິດຕະພັນຢາສູບ ທຸກປະເພດທີ່ຜະລິດພາຍໃນ ແລະ ນໍາເຂົ້າຈາກຕ່າງປະເທດ ແລະ ເພີ່ມຂຶ້ນ ສອງຮ້ອຍກີບ ຕໍ່ຊອງ ໃນທຸກ ສອງປີ;
4. ການບໍລິຈາກຂອງ ບຸກຄົນ, ນິຕິບຸກຄົນ, ການຈັດຕັ້ງພາກລັດ ແລະ ເອກະຊົນທັງພາຍໃນ, ຕ່າງປະເທດ ແລະ ອົງການຈັດຕັ້ງສາກົນ ຍົກເວັ້ນການບໍລິຈາກ ແລະ/ຫຼື ອຸປະຖໍາຈາກອຸດສາຫະກຳຢາສູບ ແລະ ຜູ້​ປະ​ກອບ​ການ;
5. ການເຄື່ອນໄຫວກິດຈະກໍາຫາລາຍໄດ້ທີ່ຖືກຕ້ອງ ເພື່ອວຽກງານຄວບຄຸມຢາສູບ.

**ມາດ​ຕາ 46 (ປັບປຸງ) ການຄຸ້ມຄອງ ແລະ ນຳ​ໃຊ້​ກອງ​ທຶນຄວບຄຸມຢາສູບ**

ກະຊວງສາທາລະນະສຸກ ເປັນຜູ້ຄຸ້ມຄອງ, ບໍລິຫານກອງທຶນຄວບຄຸມຢາສູບ ພາຍໃຕ້ການຊີ້ນໍາຂອງຄະນະກໍາມະການແຫ່ງຊາດເພື່ອການຄວບຄຸມຢາສູບ.

ກອງທຶນຄວບຄຸມຢາສູບ ໃຫ້ນໍາໃຊ້ເຂົ້າໃນເປົ້າໝາຍ ດັ່ງນີ້:

* 1. ການເຄື່ອນໄຫວວຽກງານຂອງຄະນະກໍາມະການເພື່ອການຄວບຄຸມຢາສູບ ແຕ່ລະຂັ້ນ ແລະ ການຄຸ້ມຄອງບໍລິຫານກອງທຶນ;
  2. ການຈັດຕັ້ງປະຕິບັດວຽກງານຄວບຄຸມຢາສູບ;
  3. ການປະກອບສ່ວນເຂົ້າໃນການປັບປຸງຄຸນນະພາບການບໍລິການສາທາລະນະສຸກ;
  4. ການປະກອບສ່ວນເຂົ້າໃນກອງທຶນປະກັນສຸຂະພາບແຫ່ງຊາດ.

ການນໍາໃຊ້ກອງທຶນຄວບຄຸມຢາສູບຂອງພາກສ່ວນອື່ນທີ່ກ່ຽວຂ້ອງ ຕ້ອງປະຕິບັດຕາມແຜນງານ ແລະ ແຜນກິດຈະກໍາ ຢ່າງເຂັ້ມງວດ.

ທຸກລາຍຮັບ ແລະ ລາຍຈ່າຍ ຕ້ອງຜ່ານລະບົບບັນຊີຂອງຄັງເງິນແຫ່ງຊາດ, ລົງບັນຊີຕາມຫຼັກການ ແລະ ລະບຽບການພື້ນຖານການບັນຊີແຫ່ງລັດ.

ສໍາລັບ ລາຍລະອຽດກ່ຽວກັບການຄຸ້ມຄອງບໍລິຫານ ແລະ ນໍາໃຊ້ກອງທຶນ ໄດ້ກໍານົດໄວ້ໃນລະບຽບການຕ່າງຫາກ.

**ພາກ​ທີ VIII**

**ຂໍ້​ຫ້າມ**

**ມາດ​ຕາ 47 (ປັບປຸງ) ຂໍ້​ຫ້າມທົ່ວໄປ**

ຫ້າມ ບຸກຄົນ, ຄອບຄົວ, ຊຸມຊົນ, ສັງຄົມ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ສະໜັບສະໜູນການໂຄສະນາ ແລະ ສົ່ງເສີມໃຫ້ຊົມໃຊ້ຜະລິດຕະພັນຢາສູບ;
2. ສູບຢາໃນສະຖານທີ່ຫ້າມ​ສູບ;
3. ຊົມໃຊ້ຜະລິດຕະພັນຢາສູບຮູບແບບໃໝ່ ເປັນຕົ້ນ ຢາສູບໄຟຟ້າ, ຢາສູບລະເຫີຍອາຍ, ຢາສູບຊີຊາ ຫຼື ບາ​ຣາ​ກູ;
4. ໃຫ້ເດັກທີ່ມີອາຍຸຕໍ່າກວ່າ ສິບແປດປີ ຊົມໃຊ້ຢາສູບ;
5. ຊັກຊວນເດັກທີ່ມີອາຍຸຕໍ່າກວ່າ ສິບແປດປີ ຊົມໃຊ້ຢາສູບ ແລະ ຊື້ ຂາຍ ຜະລິດຕະພັນຢາສູບ;
6. ເຂົ້າຮ່ວມການຜະລິດ, ນໍາເຂົ້າ, ສົ່ງອອກ, ຊື້ ຫຼື ຂາຍ ຜະລິດຕະພັນຢາສູບ ທີ່ບໍ່ຖືກຕ້ອງ ຕາມກົດໝາຍ;
7. ຮັບເອົາການອຸປະຖໍາ ແລະ ສະໜັບສະໜູນຈາກບໍລິສັດຢາສູບ, ຜູ້​ປະ​ກອບ​ການໂດຍທາງກົງ ແລະ ທາງອ້ອມ ທີ່ເປັນເງິນສົດ, ການກູ້ຢືມ, ລາງວັນ, ທຶນສໍາລັບການຄົ້ນຄວ້າ, ວິ​ໄຈ, ທຶນການສຶກສາ, ພາຫະນະ, ວັດຖູປະກອນ, ເຄື່ອງຕ້ອນ, ຂອງຝາກ, ຂອງຂວັນ ລວມທັງ ການຮັບຮອງ ຫຼື ເຂົ້າຮ່ວມກິດຈະກໍາ ທີ່ສະແດງເຖິງຄວາມຮັບຜິດຊອບຕໍ່ສັງຄົມຂອງບໍລິສັດຢາສູບ ເພື່ອຜົນປະໂຫຍດທາງດ້ານການຄ້າ, ຍົກເວັ້ນການປະຕິບັດພັນທະໃຫ້ແກ່ລັດຖະບານ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການ;
8. ໂຄສະນາຜະລິດຕະພັນຢາສູບໃນທຸກຮູບແບບ;
9. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດ​ຕາ 48 (ປັບປຸງ) ຂໍ້​ຫ້າມ​ສຳ​ລັບບໍລິສັດຢາສູບ ແລະ ​ຜູ້​ປະກອບການ**

ຫ້າມ ບໍລິສັດຢາສູບ ແລະ ຜູ້ປະກອບການ ມີພຶດຕິກໍາ ດັ່ງນີ້:

1. ຜະລິດ, ນໍາເຂົ້າ, ສົ່ງອອກ, ຈຳໜ່າຍ, ຊື້ ຂາຍ ຜະລິດຕະພັນຢາສູບທີ່ບໍ່ມີຄໍາເຕືອນສຸ ຂະພາບ ແລະ ສະຫຼາກ, ວັນ, ເດືອນ, ປີ ຜະ​ລິດ, ສະແຕັມພາສີ, ອາກອນ, ຢາສູບນອກລະບົບ, ເຖື່ອນ, ເສຍຄຸນ, ຜະລິດຕະພັນຢາສູບຮຽນແບບ ຫຼື ປອມ;
2. ຜະລິດ, ນໍາເຂົ້າ, ສົ່ງອອກ, ສົ່ງຜ່ານ, ຊື້ ຂາຍ ຜະລິດຕະພັນຢາສູບຮູບແບບໃໝ່ ເປັນຕົ້ນ ຢາສູບໄຟຟ້າ, ຢາສູບລະເຫີຍອາຍ, ຢາສູບຊີຊາ ຫຼື ບາຣາກູ;
3. ຜະລິດຢາສູບທີ່ບັນຈຸຫຼຸດ ຫຼື ເກີນ ຊາວກອກ ຕໍ່​ໜຶ່ງຊອງ, ສິບຊອງ ຕໍ່ໜຶ່ງຕຸດ, ຫ້າສິບຕຸດຕໍ່ໜຶ່ງຫີບ;
4. ຂາຍຜະລິດຕະພັນຢາສູບ ໂດຍຜ່ານທາງສື່ເອເລັກໂຕຣນິກ ຫຼື ສື່ສັງຄົມອອນລາຍ;
5. ຂາຍຜະລິດຕະພັນຢາສູບໂດຍແຈກ, ແຖມຜະລິດຕະພັນຢາສູບຕົວຢ່າງ, ຫຼຸດລາຄາ,ໃຫ້ລ້າ, ແລກປ່ຽນຜະລິດຕະພັນຢາສູບ ກັບສິນຄ້າອື່ນ ຫຼື ໃຫ້ຜົນປະໂຫຍດອື່ນ;
6. ຂາຍຜະລິດຕະພັນຢາສູບ ດ້ວຍເຄື່ອງຈັກຂາຍຢາສູບແບບອັດຕະໂນມັດ;
7. ໂຄສະນາຜະລິດຕະພັນຢາສູບ ທຸກຮູບແບບ ທີ່ເປັນການຊຸກຍູ້, ສົ່ງເສີມການສູບຢາ, ການຈໍາໜ່າຍ, ການຊື້ ແລະ ການຂາຍ ຜະລິດຕະພັນຢາສູບ ລວມທັງສະແດງຂໍ້ຄວາມ ຫຼື ສັນຍາລັກ ເພື່ອປຸກລະດົມໃຫ້ຊົມໃຊ້ຜະລິດຕະພັນຢາສູບ;
8. ອຸປະຖໍາ, ສະໜັບສະໜູນ ແລະ ຈັດກິດຈະກໍາສະແດງຄວາມຮັບຜິດຊອບຕໍ່ສັງຄົມ ເພື່ອຜົນປະໂຫຍດໃຫ້ແກ່ທຸລະກິດຢາສູບ;
9. ແຈກບັດເຂົ້າຊົມການແຂ່ງຂັນກິລາ, ສະແດງສິລະປະ, ວັນນະຄະດີ ຫຼື ກິດຈະກໍາອື່ນ, ໃຫ້ບໍລິການກິດຈະກໍາທາງສັງຄົມ, ສ່ຽງໂຊກ, ຊິງລາງວັນ ຫຼື ຜົນປະໂຫຍດອື່ນ ເພື່ອເປັນການຕອບແທນແກ່ຜູ້ຊື້ຜະລິດຕະພັນຢາສູບ ຫຼື ຜູ້ນໍາເອົາສິ່ງ​ຫຸ້ມ​ຫໍ່ ຫຼື ສະຫຼາກ ຫຼື ສິ່ງຂອງອື່ນ ກ່ຽວກັບຜະລິດຕະພັນຢາສູບມາ ແລກປ່ຽນ ຫຼື ແລກຊື້;
10. ແຈກຜະລິດຕະພັນຢາສູບ ໃຫ້ທົດລອງສູບຢາ ໂດຍບໍ່ເສຍຄ່າ ເພື່ອເປັນການຈູງໃຈໃຫ້ປະຊາຊົນບໍລິໂພກຜະລິດຕະພັນຢາສູບ;
11. ນໍາໃຊ້ເດັກທີ່ມີອາຍຸຕໍ່າກວ່າ ສິບແປດປີ ຊື້ ຂາຍ ຜະລິດຕະພັນຢາສູບ;
12. ເຮັດໃຫ້ຜູ້ຊົມໃຊ້ເກີດຄວາມເຂົ້າໃຈຜິດຕໍ່ຄຸນລັກສະນະຂອງຜະລິດຕະພັນຢາສູບ ເຊັ່ນ ເຄື່ອງໝາຍການຄ້າ, ຮູບແບບ, ສີສັນ ຫຼື ສັນຍາລັກອື່ນ;
13. ໃຫ້ສິນບົນແກ່ພະນັກງານ-ລັດຖະກອນ ແລະ ເຈົ້າໜ້າທີ່ ທີ່ກ່ຽວຂ້ອງ;
14. ແຊກແຊງການພັດທະນາ ແລະ ຈັດຕັ້ງປະຕິບັດນະໂຍບາຍ, ນິຕິກໍາ ແລະ ເອກະສານທາງດ້ານວິຊາການຂອງລັດໃນທຸກຂັ້ນ;
15. ບັງຄັບ, ນາບຂູ່, ຂັດຂວາງການປະຕິບັດໜ້າທີ່ຂອງເຈົ້າໜ້າທີ່ ທີ່ກ່ຽວຂ້ອງ;
16. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດຕາ 49 (ໃໝ່) ຂໍ້ຫ້າມສໍາລັບຜູ້ຈໍາໜ່າຍ, ຂາຍຍ່ອຍ ຜະລິດຕະພັນຢາສູບ**

ຫ້າມ ຜູ້ຈໍາໜ່າຍ**,** ຂາຍຍ່ອຍ ຜະລິດຕະພັນຢາສູບ ມີພຶດຕິກໍາ ດັ່ງນີ້:

1. ວາງຂາຍ ຫຼື ຍິນຍອມ ໃຫ້ວາງຂາຍຜະລິດຕະພັນຢາສູບ ຢ່າງເປີດເຜີຍ, ສະແດງຍີ່ຫໍ້ ຫຼື ລາຄາຂອງຜະລິດຕະພັນຢາສູບ;
2. ຈຳໜ່າຍ, ຊື້ ຂາຍ ຜະລິດຕະພັນຢາສູບຮູບແບບໃໝ່ ເປັນຕົ້ນ ຢາສູບໄຟຟ້າ, ຢາສູບລະເຫີຍອາຍ, ຢາສູບຊີຊາ ຫຼື ບາຣາກູ;
3. ຂາຍຜະລິດຕະພັນຢາສູບແບບແຜງລອຍ ຫຼື ເຄື່ອນທີ່;
4. ແບ່ງຂາຍຜະລິດຕະພັນຢາສູບເປັນກອກ;
5. ຈຳໜ່າຍ, ຂາຍ ຜະລິດຕະພັນຢາສູບ ຢູ່ສະຖານທີ່ບໍລິການສາທາລະນະສຸກ, ການສຶກສາ, ກິລາ, ຫ້ອງການລັດ ແລະ ເອກະຊົນ, ໂຮງມະຫໍລະສົບ, ຫໍວັດທະນະທໍາ, ຫໍພິພິທະພັນ, ໂຮງລະຄອນ, ໂຮງກາຍະສິນ, ໂຮງຮູບເງົາ, ພາຍໃນພາຫະນະໂດຍສານສາທາລະນະ, ສາສະນະສະຖານ, ສວນສາທາລະນະ, ສວນສັດ, ສະໜາມເດັກຫຼິ້ນ, ງານບຸນປະເພນີ ແລະ ງານສັງຄົມຕ່າງໆ;
6. ຈຳໜ່າຍ, ຂາຍຜະລິດຕະພັນຢາສູບທີ່ເປັນການສົ່ງເສີມ ດ້ວຍການ ຫຼຸດລາຄາ, ແລກ, ແຈກ, ແຖມ, ເອົາຜະລິດຕະພັນໃຫ້ລ້າ ຫຼື ແລກປ່ຽນຜະລິດຕະພັນຢາສູບກັບສິນຄ້າອື່ນ;
7. ຈຳໜ່າຍ, ຂາຍຜະລິດຕະພັນຢາສູບ ໃຫ້ເດັກທີ່ມີອາຍຸຕໍ່າກວ່າ ສິບແປດປີ ຫຼື ໃຫ້ເດັກທີ່ມີອາຍຸຕໍ່າກວ່າ ສິບແປດປີ ຊື້ ຂາຍ ຜະລິດຕະພັນຢາສູບ;
8. ຂາຍຜະລິດຕະພັນຢາສູບ ດ້ວຍເຄື່ອງຈັກຂາຍຢາສູບແບບອັດຕະໂນມັດ;
9. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ມາດ​ຕາ 50 (ປັບປຸງ) ຂໍ້​ຫ້າມ​ສຳ​ລັບ​ພະ​ນັກ​ງານ-ລັດຖະກອນ ແລະ ເຈົ້າ​​ໜ້າ​ທີ່ ທີ່ກ່ຽວຂ້ອງຂອງລັດ**

ຫ້າມ ພະ​ນັກ​ງານ-ລັດຖະກອນ ແລະ ເຈົ້າ​​ໜ້າ​ທີ່ ທີ່ກ່ຽວຂ້ອງຂອງລັດ ມີພຶດຕິກໍາ ດັ່ງນີ້:

1. ສວຍໃຊ້ຕໍາແໜ່ງ, ໜ້າທີ່, ໃຊ້ຄວາມຮຸນແຮງ, ບັງຄັບ, ນາບຂູ່ ເພື່ອຫາຜົນປະໂຫຍດສ່ວນຕົວ ແລະ ຜູ້ອື່ນ;
2. ທວງ​ເອົາ, ຂໍ​ເອົາ, ຮັບ​​ສິນ​ບົນ, ​ເປັນ​ສື່​ກາງ​ໃນ​ການ​ໃຫ້ ຫຼື ຮັບ​ສິນ​ບົນ;
3. ເປີດເຜີຍຄວາມລັບຂອງລັດ ຫຼື ທາງລັດຖະການ, ກົດ​ໜ່ວງ, ຖ່ວງດຶງ, ປອມແປງເອກະສານ, ຂາດຄວາມຮັບຜິດຊອບຕໍ່ວຽກງານຄວບຄຸມຢາສູບທີ່ໄດ້ຮັບມອບໝາຍ;
4. ສົ່ງເສີມ, ປົກປ້ອງ ຫຼື ສົມຮູ້ຮ່ວມຄິດກັບຜູ້ປະກອບການທີ່ບໍ່ຖືກກົດໝາຍ;
5. ພົວພັນກັບບໍລິສັດຢາສູບ ຍົກເວັ້ນໃນກໍລະນີ ມີຄວາມຈໍາເປັນບົນພື້ນຖານຄວາມໂປ່ງໃສ, ເປີດເຜີຍ ແລະ ສາມາດກວດສອບໄດ້ ຕາມກົດໝາຍ;
6. ຮັບເອົາຕົວແທນບໍລິສັດຢາສູບ, ຜູ້ປະກອບການມາເປັນສະມາຊິກ ຫຼື ທີ່ປຶກສາ ຫຼື ປະ ກອບເປັນຄະນະກໍາມະການເພື່ອການຄວບຄຸມຢາສູບ ລວມທັງການເຄື່ອນໄຫວປະຕິບັດໜ້າທີ່ວຽກງານຄວບຄຸມຢາສູບ​ໃນທຸກຮູບແບບ;
7. ຮັບເອົາຮ່າງກົດໝາຍ, ລະບຽບການ, ນະໂຍບາຍ, ແຜນການ, ແຜນງານ ແລະ ເອກະ ສານ ທີ່ຕິດພັນກັບວຽກງານຄວບຄຸມຢາສູບ ທີ່ສະເໜີໂດຍບໍລິສັດຢາສູບ ຫຼື ຜູ້ຕາງໜ້າຂອງບໍລິສັດຢາສູບ, ຜູ້ປະກອບການ ລວມທັງພະນັກງານ-ລັດຖະກອນທີ່ລາອອກ, ຮັບບໍາເນັດ ຫຼື ບໍານານ ໂດຍທາງກົງ ແລະ ທາງອ້ອມ;
8. ຮັບເອົາການອຸປະຖໍາ ແລະ ສະໜັບສະໜູນຈາກບໍລິສັດຢາສູບ, ຜູ້​ປະ​ກອບ​ການ ໂດຍທາງກົງ ແລະ ທາງອ້ອມ ເປັນເງິນສົດ, ກູ້, ລາງວັນ, ທຶນສໍາລັບ ການຄົ້ນຄວ້າ, ວິ​ໄຈ, ທຶນການສຶກສາ, ​ທັດ​ສະ​ນະ​ສຶກ​ສາ, ພາຫະນະ, ວັດຖູປະກອນ, ເຄື່ອງຕ້ອນ, ຂອງຝາກ, ຂອງຂວັນ ລວມທັງການຮັບຮອງ ຫຼື ເຂົ້າຮ່ວມກິດຈະກໍາທີ່ສະແດງເຖິງຄວາມຮັບຜິດຊອບຕໍ່ສັງຄົມຂອງບໍລິສັດຢາສູບ ເພື່ອຜົນປະໂຫຍດທາງດ້ານການຄ້າ ຍົກເວັ້ນການຈ່າຍພັນທະໃຫ້ແກ່ລັດຖະບານ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການ;
9. ອະນຸຍາດໃຫ້ ມີການໂຄສະນາ ແລະ ການສົ່ງເສີມຜະລິດຕະພັນຢາສູບໃນທຸກຮູບແບບ;
10. ອະນຸຍາດໃຫ້ ພະນັກງານ ຫຼື ຜູ້ຕາງໜ້າບໍລິສັດຢາສູບບັນທຶກພາບ ແລະ/ຫຼື ສຽງໃນກອງປະຊຸມ, ສົນທະນາ ແລະ ການພົວພັນອື່ນ ຮ່ວມກັບພະນັກງານ-ລັດຖະກອນ, ເຈົ້າໜ້າທີ່ຂອງລັດ ເພື່ອນໍາໄປໃຊ້ໃນຈຸດປະສົງທາງດ້ານການຄ້າ;
11. ມີພຶດຕິກໍາອື່ນ ທີ່ເປັນການລະເມີດກົດໝາຍ.

**ພາກ​ທີ IX**

**ການ​ຄຸ້ມ​ຄອງ ແລະ ການກວດ​ກາວຽກ​ງານ​ຄວບ​ຄຸມ​​ຢາ​ສູບ**

**ໝວດ​ທີ 1**

**ການ​ຄຸ້ມ​ຄອງວຽກ​ງານ​ຄວບ​ຄຸມ​​ຢາ​ສູບ**

**ມາດ​ຕາ 51 (ປັບປຸງ) ອົງ​ການ​ຄຸ້ມ​ຄອງວຽກ​ງານ​ຄວບ​ຄຸມ​​ຢາ​ສູບ**

ລັດຖະບານຄຸ້ມຄອງວຽກງານຄວບຄຸມຢາສູບ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງສາທາລະນະສຸກ ເປັນເຈົ້າການ ແລະ ຮັບຜິດຊອບໂດຍກົງໃນການຈັດຕັ້ງປະຕິບັດໂດຍປະສານສົມທົບກັບບັນດາກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ.

ອົງການຄຸ້ມຄອງວຽກງານຄວບຄຸມຢາສູບ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ.

ເພື່ອໃຫ້ວຽກງານຄວບຄຸມຢາສູບ ດຳເນີນໄປຢ່າງມີປະສິດທິພາບນັ້ນ ໄດ້ສ້າງຕັ້ງຄະນະກໍາມະການເພື່ອການຄວບຄຸມຢາສູບຂຶ້ນ.

ການຈັດຕັັັັັັັັັັັັັັັັັ້ງ ແລະ ການເຄື່ອນໄຫວຂອງຄະນະກຳມະການເພື່ອການຄວບຄຸມຢາສູບ ໄດ້ກໍານົດໄວ້ໃນລະບຽບການສະເພາະ.

**ມາດ​ຕາ 52 (ປັບປຸງ) ສິດ ແລະ ໜ້າ​ທີ່ຂອງ​ກະ​ຊວງ​ສາ​ທາ​ລະ​ນະ​ສຸກ**

ໃນການຄຸ້ມຄອງວຽກງານຄວບຄຸມຢາສູບ ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ ສ້າງ ແລະ ປັບປຸງ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຄວບຄຸມຢາສູບ ເພື່ອສະເໜີລັດຖະບານພິຈາລະນາ;
2. ຈັດຕັ້ງ, ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ໃຫ້ເປັນ ແຜນການ, ແຜນງານ ແລະ ໂຄງການລະອຽດ ພ້ອມ​ທັງ​ຈັດ​ຕັ້ງ​ປະຕິບັດ​;
3. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຄວບຄຸມຢາສູບໃຫ້ກວ້າງຂວາງ ແລະ ທົ່ວເຖິງ;
4. ຊີ້ນໍານໍາພາການຈັດຕັ້ງປະຕິບັດ ນະໂຍບາຍ, ແຜນຍຸດທະສາດ, ກົດໝາຍ, ລະບຽບ​ການ, ແຜນການ, ແຜນງານ, ໂຄງການ, ສຶກສາ, ຄົ້ນຄວ້າ ແລະ ວິໄຈ ກ່ຽວກັບວຽກງານຄວບຄຸມຢາສູບ;
5. ຊຸກຍູ້, ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດວຽກງານຄວບຄຸມຢາສູບໃນຂອບເຂດທົ່ວປະເທດ;
6. ກໍານົດ​ກົນ​ໄກ​ການຄຸ້ມຄອງກອງທຶນຄວບຄຸມຢາສູບ;
7. ອອກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານຄວບຄຸມຢາສູບ;
8. ສະໜັບສະໜູນການໃຫ້ຄໍາແນະນໍາ, ປຶກສາການອອກຢາສູບ, ການປິ່ນປົວ, ການບໍາບັດຮັກສາ ແລະ ການຟື້ນຟູສຸຂະພາບຂອງຜູ້ຊົມໃຊ້ຢາສູບທີ່ຕ້ອງການອອກຢາສູບ;
9. ຊີ້ນໍາ​ໃນ​ການ​ເຊື່ອມ​ສານວຽກງານໃຫ້ຄໍາແນະນໍາ, ປຶກສາ ແລະ ຊ່ວຍເຫຼືອຜູ້ຕ້ອງການອອກຢາສູບພາຍໃນໂຮງໝໍສູນກາງ, ພາກ;
10. ສ້າງ, ບໍາລຸງ, ຍົກລະດັບ, ສະໜອງ, ສັບຊ້ອນ, ຄຸ້ມຄອງ ແລະ ນໍາໃຊ້ບຸກຄະລາກອນ ກ່ຽວກັບວຽກງານຄວບຄຸມຢາສູບ;
11. ຄົ້ນຄວ້າ, ປະກອບຄໍາເຫັນ ກ່ຽວກັບການຂໍອະນຸຍາດສ້າງຕັ້ງບໍລິສັດນໍາເຂົ້າ, ສົ່ງອອກ, ຈໍາໜ່າຍ ຜະລິດຕະພັນຢາສູບ;
12. ສັງລວມຂໍ້ມູນ ຮ້ານຂາຍຍົກ, ຂາຍຍ່ອຍ ແລະ ຈົດແຈ້ງເອກະສານ ກ່ຽວ​ກັບ​ການນໍາເຂົ້າຜະລິດຕະພັນຢາສູບ;
13. ໂຈະ ຫຼື ຍົກເລີກ, ສະເໜີໂຈະ ຫຼື ຍົກເລີກສັນຍາ, ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການທີ່ຂັດກັບກົດໝາຍສະບັບນີ້;
14. ນໍາໃຊ້ມາດຕະການຕໍ່ຜູ້ລະເມີດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ;
15. ປະສານສົມທົບກັບ ກະຊວງ,​ ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານຄວບຄຸມຢາສູບ*​*;
16. ປະສານສົມທົບກັບກະຊວງການເງິນໃນການກໍານົດໂຄງສ້າງ ແລະ ອັດຕາອາກອນ, ການຈັດເກັບລາຍຮັບ ແລະ ນໍາໃຊ້ກອງທຶນຄວບຄຸມຢາສູບໃຫ້ມີປະສິດທິພາບ ແລະ ປະສິດທິຜົນ;
17. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານຄວບຄຸມຢາສູບ;
18. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານຄວບຄຸມຢາສູບຕໍ່ລັດຖະບານ ຢ່າງເປັນປົກກະຕິ;
19. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດ​ໝາຍ.

**ມາດ​ຕາ 53 (ປັບປຸງ) ສິດ ແລະ ໜ້າ​ທີ່ຂອງ​ພະ​ແນກ​ສາ​ທາ​ລະ​ນະ​ສຸກ ແຂວງ, ນະ​ຄອນຫຼວງ**

ໃນການຄຸ້ມຄອງວຽກງານຄວບຄຸມຢາສູບ ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມ​ຂອບ​ເຂດ​ຄວາມ​ຮັບຜິດຊອບ​ຂອງ​ຕົນ ດັ່ງນີ້:

1. ຈັດຕັ້ງ, ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ໃຫ້ເປັນ ແຜນການ, ແຜນງານ, ໂຄງການ ແລະ ກິດຈະກໍາລະອຽດ ​ພ້ອມ​ທັງ​ຈັດ​ຕັ້ງ​ປະຕິບັດ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຄວບຄຸມຢາສູບ;
3. ຊຸກຍູ້, ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດວຽກງານຄວບຄຸມຢາສູບ ພາຍໃນແຂວງ, ນະຄອນຫຼວງ;
4. ອອກ, ສະເໜີອອກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານຄວບຄຸມຢາສູບ;
5. ສະໜັບສະໜູນການໃຫ້ຄໍາແນະນໍາ, ປຶກສາການອອກຢາສູບ, ການປິ່ນປົວ, ການບໍາບັດຮັກສາ ແລະ ການຟື້ນຟູສຸຂະພາບຂອງຜູ້ຊົມໃຊ້ຢາສູບ ທີ່ຕ້ອງການອອກຢາສູບ;
6. ຊີ້ນໍາ​ໃນ​ການ​ເຊື່ອມ​ສານວຽກງານໃຫ້ຄໍາແນະນໍາ, ປຶກສາ ແລະ ຊ່ວຍເຫຼືອຜູ້ຕ້ອງການອອກຢາສູບ ພາຍໃນໂຮງໝໍ ແຂວງ, ນະຄອນຫຼວງ;
7. ສະເໜີ ສ້າງ, ບໍາລຸງ, ຍົກລະດັບ, ສະໜອງ, ສັບຊ້ອນ, ຄຸ້ມຄອງ ແລະ ນໍາໃຊ້ບຸກຄະລາກອນ ກ່ຽວກັບວຽກງານຄວບຄຸມຢາສູບ;
8. ຄົ້ນຄວ້າ, ປະກອບຄໍາເຫັນ ກ່ຽວກັບການຂໍອະນຸຍາດສ້າງຕັ້ງບໍລິສັດນໍາເຂົ້າ, ສົ່ງອອກ, ຈໍາໜ່າຍ ຜະລິດຕະພັນຢາສູບ;
9. ປະສານສົມທົບກັບພະແນກອຸດສາຫະກຳ ແລະ ການຄ້າ ແຂວງ, ນະຄອນຫຼວງ ໃນການອອກໃບອະນຸຍາດໃຫ້ຜູ້ຂາຍຍົກຜະລິດຕະພັນຢາສູບ;
10. ພິຈາລະນາແກ້ໄຂຄໍາສະເໜີ ກ່ຽວກັບບັນຫາທີ່ກ່ຽວຂ້ອງກັບຢາສູບ ຫຼື ສະເໜີກະຊວງສາທາລະນະສຸກ ເພື່ອຂໍທິດຊີ້ນໍາ ແລະ ແກ້ໄຂ;
11. ສະເໜີຂັ້ນເທິງ ກ່ຽວກັບການໂຈະ ຫຼື ຍົກເລີກສັນຍາ, ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການທີ່ຂັດກັບກົດໝາຍສະບັບນີ້;
12. ເກັບກໍາຂໍ້ມູນ ຮ້ານຂາຍຍົກ ແລະ ຈົດແຈ້ງເອກະສານ ກ່ຽວ​ກັບ​ການນໍາເຂົ້າຜະລິດຕະພັນຢາສູບ ພາຍ​ໃນ​ ແຂວງ, ນະຄອນຫຼວງ​;
13. ນໍາໃຊ້ມາດຕະການຕໍ່ຜູ້ລະເມີດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ;
14. ປະສານສົມທົບກັບພະແນກ, ອົງການລັດທຽບເທົ່າພະແນກ ​ແລະ ພາກສ່ວນອື່ນທີ່ ກ່ຽວຂ້ອງໃນການຈັດຕັ້ງປະຕິບັດວຽກງານຄວບຄຸມຢາສູບ;
15. ພົວພັນ ແລະ ຮ່ວມມືກັບຕ່າງປະເທດ ກ່ຽວກັບວຽກງານຄວບຄຸມຢາສູບ ຕາມການມອບໝາຍ;
16. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານຄວບຄຸມຢາສູບ ຕໍ່ກະຊວງສາທາລະນະສຸກ ແລະ ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;
17. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດ​ໝາຍ.

**ມາດ​ຕາ 54 (ປັບປຸງ) ສິດ ແລະ ໜ້າ​ທີ່ຂອງ​ຫ້ອງ​ການ​ສາ​ທາ​ລະ​ນະ​ສຸກ ​ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານຄວບຄຸມຢາສູບ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງ, ຜັນຂະຫຍາຍ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ໃຫ້ເປັນ ແຜນການ, ແຜນງານ, ໂຄງການ ແລະ ກິດຈະກໍາລະອຽດ​ ພ້ອມ​ທັງ​ຈັດ​ຕັ້ງ​ປະຕິບັດ;
2. ໂຄສະນາ ເຜີຍແຜ່ ນະໂຍບາຍ, ແຜນຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານຄວບຄຸມຢາສູບ;
3. ຊຸກຍູ້, ຕິດຕາມ, ກວດກາ ແລະ ປະເມີນຜົນການຈັດຕັ້ງປະຕິບັດວຽກງານຄວບຄຸມຢາສູບ ພາຍໃນ ເມືອງ, ເທດສະບານ, ນະຄອນ;
4. ອອກ, ສະເໜີອອກ ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການ ກ່ຽວກັບວຽກງານຄວບຄຸມຢາສູບ;
5. ສະໜັບສະໜູນການໃຫ້ຄໍາແນະນໍາ, ປຶກສາການອອກຢາສູບ, ການປິ່ນປົວ, ການບໍາບັດຮັກສາ ແລະ ການຟື້ນຟູສຸຂະພາບຂອງຜູ້ຊົມໃຊ້ຢາສູບທີ່ຕ້ອງການອອກຢາສູບ;
6. ຊີ້ນໍາ​ໃນ​ການ​ເຊື່ອມ​ສານວຽກງານ ໃຫ້ຄໍາແນະນໍາ, ປຶກສາ ແລະ ຊ່ວຍເຫຼືອຜູ້ຕ້ອງການອອກຢາສູບພາຍໃນ ໂຮງໝໍຊຸມຊົນ, ໂຮງໝໍນ້ອຍ ແລະ ຊຸມຊົນທີ່ຊົມໃຊ້ຢາສູບເປັນປະເພນີ;
7. ສະເໜີ ສ້າງ, ບໍາລຸງ, ຍົກລະດັບ, ສະໜອງ, ສັບຊ້ອນ, ຄຸ້ມຄອງ ແລະ ນໍາໃຊ້ບຸກຄະລາກອນ ກ່ຽວກັບວຽກງານຄວບຄຸມຢາສູບ;
8. ປະສານສົມທົບກັບຫ້ອງການອຸດສາຫະກຳ ແລະ ການຄ້າ ເມືອງ, ເທດສະບານ, ນະ ຄອນ ໃນການອອກໃບອະນຸຍາດໃຫ້ຜູ້ຂາຍຍ່ອຍຜະລິດຕະພັນຢາສູບ;
9. ພິຈາລະນາແກ້ໄຂຄໍາສະເໜີ ກ່ຽວກັບບັນຫາທີ່ກ່ຽວຂ້ອງກັບຢາສູບ ຫຼື ສະເໜີພະແນກສາທາລະນະສຸກຂັ້ນແຂວງ ເພື່ອຂໍທິດຊີ້ນໍາ ແລະ ແກ້ໄຂ;
10. ສະເໜີຂັ້ນເທິງ ກ່ຽວກັບການໂຈະ ຫຼື ຍົກເລີກ ສັນຍາ, ຂໍ້ຕົກລົງ, ຄໍາສັ່ງ, ຄໍາແນະນໍາ ແລະ ແຈ້ງການທີ່ຂັດກັບກົດໝາຍ;
11. ເກັບກໍາຂໍ້ມູນ ຮ້ານຂາຍຍ່ອຍຜະລິດຕະພັນຢາສູບ ພາຍໃນ ເມືອງ, ເທດສະບານ, ນະຄອນ;
12. ນໍາໃຊ້ມາດຕະການຕໍ່ຜູ້ລະເມີດກົດໝາຍ ແລະ ລະບຽບການ ກ່ຽວກັບການຄວບຄຸມຢາສູບ;
13. ປະສານສົມທົບກັບ ຫ້ອງການ, ອົງການລັດທຽບເທົ່າຫ້ອງການ ແລະ ພາກສ່ວນອື່ນທີ່ກ່ຽວຂ້ອງໃນການຈັດຕັ້ງປະຕິບັດວຽກງານຄວບຄຸມຢາສູບ;
14. ສະຫຼຸບ ແລະ ລາຍງານການຈັດຕັ້ງປະຕິບັດວຽກງານຄວບຄຸມຢາສູບ ຕໍ່ພະແນກສາທາລະນະສຸກ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;
15. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດ​ໝາຍ.

**ມາດຕາ 55 (ປັບປຸງ) ສິດ ແລະ ໜ້າທີ່ຂອງ ກະຊວງ, ອົງການ,​ ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກຽ່ວຂ້ອງ**

ໃນການຄຸ້ມຄອງວຽກງານຄວບຄຸມຢາສູບ ກະຊວງ, ອົງການ,​ ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ໃນການຈັດຕັ້ງປະຕິບັດກົດໝາຍ ແລະ ລະບຽບການ ກ່ຽວກັບວຽກງານຄວບຄຸມຢາສູບ ໂດຍສະເພາະ ການປະສານສົມທົບ, ຮ່ວມມື, ຄຸ້ມຄອງ, ຕິດຕາມ, ກວດກາ, ສະໜອງຂໍ້ມູນ, ຈັດກິດຈະກໍາ, ສຶກສາ, ຄົ້ນຄວ້າ ແລະ ການປະຕິບັດມາດຕະການ ກ່ຽວກັບວຽກງານຄວບຄຸມຢາສູບ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດ​ທີ 2**

**ການກວດກາວຽກງານຄວບຄຸມຢາສູບ**

**ມາດ​ຕາ 56 (ປັບປຸງ) ອົງການກວດກາວຽກງານຄວບຄຸມຢາສູບ**

ອົງການກວດກາວຽກງານຄວບຄຸມຢາສູບ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານຄວບຄຸມຢາສູບ ຕາມທີ່ໄດ້ກໍານົດໄວ້ໃນມາດຕາ 51 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດສອບແຫ່ງລັດ, ອົງການກວດກາ​ແຫ່ງ​ລັດ, ແນວລາວສ້າງຊາດ, ສະຫະພັນ​ນັກຮົບ​ເກົ່າ​ລາວ, ອົງ ການຈັດຕັ້ງມະຫາຊົນ, ສື່ມວນຊົນ ແລະ ພົນລະເມືອງ.

**ມາດຕາ 57 (ປັບປຸງ) ເນື້ອໃນການກວດກາວຽກງານຄວບຄຸມຢາສູບ**

ການກວດກາວຽກງານຄວບຄຸມຢາສູບ ມີເນື້ອໃນ ຕົ້ນຕໍ ດັ່ງນີ້:

1. ການຈັດຕັ້ງປະຕິບັດ ນະໂຍບາຍ, ກົດໝາຍ ແລະ ລະບຽບການ, ແຜນການ, ໂຄງ ການ ກ່ຽວກັບວຽກງານຄວບຄຸມຢາສູບ;
2. ການປະຕິບັດໜ້າທີ່ຂອງພະນັກງານ-ລັດຖະກອນ, ເຈົ້າໜ້າທີ່ ທີ່​ກ່ຽວຂ້ອງ;
3. ການເຄື່ອນໄຫວຂອງຜູ້ປະກອບການ ກ່ຽວກັບຜະລິດຕະພັນຢາສູບ;
4. ການສ້າງ ແລະ ປະຕິບັດແຜນການ, ແຜນງານ, ໂຄງການ ແລະ ກິດຈະກໍາ ກ່ຽວກັບວຽກງານຄວບຄຸມຢາສູບ.

**ມາດຕາ 58 (ປັບປຸງ) ຮູບການການກວດກາ**

ການກວດກາວຽກງານຄວບຄຸມຢາສູບ ມີ ສາມຮູບການ ດັ່ງນີ້:

1. ການກວດກາຕາມລະບົບປົກກະຕິ ຊຶ່ງແມ່ນ ການກວດກາທີ່ດໍາເນີນໄປຕາມແຜນການ ຢ່າງເປັນປະຈໍາ ແລະ ມີກໍານົດເວລາທີ່ແນ່ນອນ;
2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈໍາເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ລ່ວງໜ້າ
3. ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການດໍາເນີນການກວດກາວຽກງານຄວບ​ຄຸມ​ຢາສູບ ຕ້ອງປະຕິບັດຕາມກົດໝາຍ ຢ່າງເຂັ້ມງວດ.

**ພາກ​ທີ X**

**ນະ​ໂຍ​ບາຍ​ຕໍ່​ຜູ້​ມີ​ຜົນ​ງານ ແລະ ມາດ​ຕະ​ການ​ຕໍ່​ຜູ້​ລະ​ເມີດ**

**ມາດ​ຕາ 59 (ປັບປຸງ) ນະ​ໂຍ​ບາຍ​ຕໍ່​ຜູ້​ມີ​ຜົນ​ງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການປະຕິບັດກົດ​ໝາຍສະບັບນີ້ ເປັນຕົ້ນ ການເປັນແບບຢ່າງ, ປະກອບສ່ວນ ຢ່າງຕັ້ງໜ້າເຂົ້າໃນການຈັດຕັ້ງປະຕິບັດວຽກງານຄວບຄຸມຢາສູບ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດ​ຕາ 60 (ປັບປຸງ) ມາດ​ຕະ​ການ​ຕໍ່​ຜູ້​ລະ​ເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດ​ໝາຍສະບັບນີ້ ເປັນຕົ້ນ ການຜະລິດ, ການນໍາເຂົ້າ, ການສົ່ງອອກ, ການຈໍາໜ່າຍ, ຊື້ ຂາຍ ຜະລິດຕະພັນຢາສູບ ​ໂດຍ​ບໍ່​ໄດ້​ຮັບ​ອະນຸຍາດ, ສູບຢາໃນສະ ຖານທີ່ຫ້າມສູບຢາ, ໂຄສະນາ ຜະລິດຕະພັນຢາສູບໃນທຸກຮູບແບບ, ບໍ່ພິມຄໍາເຕືອນສຸຂະພາບ, ສະຫຼາກ, ບໍ່ມອບພັນທະເຂົ້າກອງທຶນຄວບຄຸມຢາສູບ ຕາມທີ່ໄດ້ກໍານົດໄວ້ໃນກົດໝາຍ ແລະ ລະບຽບການ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

ສໍາລັບ ພຶດຕິກໍາ ແລະ ອັດຕາ ການປັບໃໝ ໄດ້ກໍານົດໄວ້ໃນລະບຽບການຕ່າງຫາກ.

**ພາກ​ທີ XI**

**ບົດ​ບັນ​ຍັດ​ສຸດ​ທ້າຍ**

**ມາດ​ຕາ 61 ວັນ​ງົດ​ສູບ​ຢາ​ແຫ່ງ​ຊາດ**

ສປປ ລາວ ຖືເອົາ ວັນທີ 31 ພຶດສະພາ ຂອງທຸກປີ ເປັນວັນງົດສູບຢາແຫ່ງຊາດ ດ້ວຍການສ້າງຂະບວນການ, ກິດຈະກໍາຕ່າງໆ ກ່ຽວກັບການຄວບຄຸມຢາສູບ ແລະ ການສົ່ງເສີມສຸຂະພາບ.

**ມາດ​ຕາ 62 ການ​ຈັດ​ຕັ້ງ​ປະ​ຕິ​ບັດ**

ລັດຖະບານແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດ​ຕາ 63 (ປັບປຸງ) ຜົນ​ສັກ​ສິດ**

ກົດໝາຍສະບັບນີ້ ມີຜົນສັກສິດພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ອອກລັດຖະດໍາລັດ ປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການຄວບຄຸມຢາສູບ ສະບັບເລກທີ 07/ສພຊ, ລົງວັນທີ 26 ພະຈິກ 2009.

ຂໍ້ກໍານົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານສະພາແຫ່ງຊາດ**