****

**ສາທາລະນະ​ລັດ ປະຊາ​ທິປະ​ໄຕ​ ປະຊາຊົນ​ລາວ**

**ສັນຕິພາບ ​ເອກະລາດ ປະຊາທິປະ​ໄຕ ເອກະ​ພາບ ວັດທະນະ​ຖາວອນ**

ສະພາແຫ່ງຊາດ ເລກທີ 66 /ສພຊ

ນະຄອນຫຼວງວຽງຈັນ, ວັນທີ 11 ທັນວາ 2024

**ກົດໝາຍ**

**ວ່າ​ດ້ວຍທະນາຄານແຫ່ງ**

**ສາທາລະນະ​ລັດ ປະຊາ​ທິປະ​ໄຕ ປະຊາຊົນ​ລາວ**

**(ສະບັບປັບປຸງ)**

# **ພາກ​ທີ I**

**ບົດ​ບັນຍັດ​ທົ່ວ​ໄປ**

1. **(ປັບປຸງ) ຈຸດປະສົງ**

ກົດໝາຍສະບັບນີ້ ກໍານົດ ຫຼັກການ, ລະບຽບການ ແລະ ມາດຕະການ ກ່ຽວກັບການຈັດຕັ້ງ ແລະ ການເຄື່ອນໄຫວຂອງທະນາຄານແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເພື່ອເຮັດໃຫ້ການປະຕິບັດພາລະບົດບາດ, ສິດ ແລະ ໜ້າທີ່ ຂອງຕົນ ມີປະສິດທິພາບ, ປະສິດທິຜົນ ແນໃສ່ຮັບປະກັນ ສະຖຽນລະພາບທາງດ້ານເງິນຕາ, ຄວາມໝັ້ນຄົງຂອງສະຖາບັນການເງິນ ແລະ ຄວາມເຂັ້ມແຂງ ແລະ ທັນສະໄໝ ຂອງລະບົບການຊໍາລະ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມ ຂອງຊາດ.

1. **(ປັບປຸງ)** **ທະນາຄານ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ**

​ທະນາຄານ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ແມ່ນ ທະນາຄານ​ກາງຂອງ ສປປ ລາວ ຊຶ່ງເປັນອົງການຄຸ້ມຄອງມະຫາພາກ​ທາງ​ດ້ານ​​ ເງິນຕາ, ​ສະ​ຖາ​ບັນ​ການ​ເງິນ ​ແລະ ​ລະບົບ​ການ​ຊໍາລະ.

ທະນາຄານ​ແຫ່ງ ສາທາລະນະ​ລັດ ປະຊາທິປະ​ໄຕ ປະຊາຊົນ​ລາວ ເອີ້ນວ່າ ທະນາຄານແຫ່ງ ສປປ ລາວ ແລະ ຂຽນຫຍໍ້ວ່າ “ທຫລ”.

1. **(ປັບປຸງ) ການ​ອະທິບາຍ​ຄໍາ​ສັບ**

ຄໍາ​ສັບ​ທີ່​ນໍາ​ໃຊ້​ໃນ​ກົດໝາຍສະບັບ​ນີ້ ມີ​ຄວາມໝາຍ ດັ່ງນີ້:

1. **ສະ​ຖາ​ບັນ​ການ​ເງິນ** ໝາຍ​ເຖິງ ທະນາຄານ ແລະ ສະຖາບັນການເງິນທີ່ບໍ່ແມ່ນທະນາຄານ;
2. **ທະນາຄານ** ໝາຍເຖິງ ທະນາຄານທຸລະກິດ ແລະ ທະນາຄານອື່ນ ຊຶ່ງຢູ່ພາຍໃຕ້ການຄຸ້ມຄອງ ຂອງທະນາຄານແຫ່ງ ສປປ ລາວ;
3. **ສະຖາບັນການເງິນທີ່ບໍ່ແມ່ນທະນາຄານ** ໝາຍເຖິງ ສະ​ຖາ​ບັນ​ການ​ເງິນ​ຈຸ​ລະ​ພາກທີ່ ຮັບເງິນຝາກ, ສະ​ຖາ​ບັນ​ການ​ເງິນ​ຈຸ​ລະ​ພາກທີ່ບໍ່ຮັບເງິນຝາກ, ບໍລິສັດຄ້ຳປະກັນສິນເຊື່ອ, ບໍລິສັດບໍລິຫານໜີ້ ແລະ ຊັບສິນ, ບໍລິສັດ​ເຊົ່າ​ສິນ​ເຊື່ອ, ​ສະຫະກອນ​ສິນ​ເຊື່ອ ​ແລະ ​ເງິນ​ຝາກ​ປະຢັດ, ໂຮງ​ຊວດ​ຈໍາ, ຜູ້ດຳເນີນທຸລະກິດການຊຳລະ ແລະ ສະ​ຖາ​ບັນ​ການ​ເງິນອື່ນ​ທີ່ບໍ່ແມ່ນທະນາຄານ ຊຶ່ງ​ຢູ່​ພາຍໃຕ້​ການ​ຄຸ້ມ​ຄອງຂອງ ທຫລ;
4. **ເງິນ** ໝາຍເຖິງ ເງິນຕາຂອງ ສປປ ລາວ ໃນຮູບແບບ ທະນະບັດ, ເງິນຫຼຽນ, ເງິນດິຈິຕອນ ແລະ ເງິນຮູບແບບອື່ນ ທີ່ຖືກຕ້ອງຕາມກົດໝາຍ;
5. **ທະນະ​ບັດ** ໝາຍ​ເຖິງ ​ເງິນ​​ໃນ​ຮູບ​ແບບ​ຂອງ​ໃບເຈ້ຍ ຫຼື ປລາສຕິກ;
6. **ເງິນຫຼຽນ** ໝາຍ​ເຖິງ ​ເງິນ​ໃນ​ຮູບ​ແບບ​ຂອງໂລຫະ;
7. **ເງິນດິຈິຕອນ** ໝາຍເຖິງ ສະກຸນເງິນກີບເປັນດິຈິຕອນ ທີ່ອອກໂດຍ ທຫລ ຊຶ່ງມີຄຸນຄ່າທຽບເທົ່າ ທະນະບັດ ແລະ ເງິນຫຼຽນ;
8. **ການພິມເງິນ** ໝາຍເຖິງ ການພິມທະນະບັດ, ການຫຼໍ່ເງິນຫຼຽນ, ການອອກເງິນດິຈິຕອນ ທີ່ອອກໂດຍ ທຫລ ແລະ ເງິນຮູບແບບອື່ນ ທີ່ຖືກຕ້ອງຕາມກົດໝາຍ;
9. **ເອກະສານ​ມີຄ່າ** ໝາຍ​ເຖິງ ໜັງສື​ຢັ້ງຢືນ​ພັນທະ​ໃນ​ການ​ຊໍາລະໜີ້ ລະຫວ່າງ​ຜູ້​ອອກ ກັບ​ຜູ້​ຖື​ຄອງ ເອກະສານ​ມີຄ່າ ຊຶ່ງປະກອບດ້ວຍ ​ພັນທະບັດ, ​​ໃບຢັ້ງຢືນ​ເງິນ​ຝາກ ແລະ ​ເຄື່ອງມືອື່ນ ໂດຍມີການກໍານົດເງື່ອນໄຂດ້ານໄລຍະເວລາ​, ​​ດອກ​ເບ້ຍ ​ແລະ ​ເງື່ອນ​ໄຂ​ອື່ນ;
10. **ວິສາຫະກິດທີ່ເຄື່ອນໄຫວວຽກງານຍຸດທະສາດ** ໝາຍເຖິງ ວິສາຫະກິດທີ່ມີຄວາມສໍາຄັນ, ຈໍາເປັນ ແລະ ເປັນບຸລິມະສິດ ເພື່ອສະໜັບສະໜູນພາລະບົດບາດຂອງ ທຫລ ເປັນຕົ້ນ ວຽກງານ ຂໍ້ມູນ ຂ່າວສານ ສິນເຊື່ອ, ກິດຈະການພິມທະນະບັດ ແລະ ຫຼໍ່ເງິນຫຼຽນ, ການພັດທະນາລະບົບການຊຳລະ, ຕະຫຼາດແລກປ່ຽນເງິນຕາຕ່າງປະເທດ;
11. **ຫົວໜ່ວຍສະໜັບສະໜູນສະຖຽນລະພາບດ້ານການເງິນ** ໝາຍເຖິງ ຫົວໜ່ວຍທີ່ຈັດຕັ້ງປະຕິບັດ ວຽກງານປົກປ້ອງເງິນຝາກ, ວຽກງານຄ້ຳປະກັນສິນເຊື່ອ ແລະ ຫົວໜ່ວຍອື່ນ ທີ່ສະໜັບສະໜູນການເຄື່ອນໄຫວຂອງສະຖາບັນການເງິນ ໃຫ້ມີຄວາມໝັ້ນຄົງ ແລະ ປອດໄພ.
12. **(ປັບປຸງ)** **ນະ​ໂຍບາຍ​ຂອງ​ລັດ ​ກ່ຽວກັບ​ທະນາຄານແຫ່ງ ສປປ ລາວ**

ລັດ ​ຊຸກຍູ້, ສົ່ງ​ເສີມ ​ແລະ ສ້າງ​ເງື່ອນ​ໄຂ​ສະດວກ​ໃນ​ດ້ານ​ຕ່າງໆ ​ໃຫ້​ແກ່​ການ​ຈັດຕັ້ງ ​ແລະ ການເຄື່ອນ​ໄຫວ ຂອງ​ ທຫລ ເພື່ອເຮັດໃຫ້ການຄຸ້ມຄອງມະຫາພາກທາງດ້ານ ເງິນຕາ, ສະຖາບັນການເງິນ ແລະ ລະບົບການຊໍາລະ ເຂັ້ມແຂງ ແລະ ທັນສະໄໝ ດ້ວຍ​ການກໍານົດ​ຍຸດ​ທະ​ສາດ, ກໍ່ສ້າງໂຄງລ່າງພື້ນຖານ, ສ້າງ, ບໍາລຸງ ບຸກຄະລາ​ກອນ ແລະ ປະກອບວັດຖູປະກອນທີ່ທັນສະໄໝ ​ຕາມຄວາມເໝາະສົມ.

ລັດ ຊຸກຍູ້, ສົ່ງເສີມ ​ແລະ ປຸກລະດົມ ​ທົ່ວ​ສັງຄົມ ​ໃຫ້ປະກອບສ່ວນ ແລະ ໃຫ້ການຮ່ວມມື ​​ໃນ​ການ​ເຄື່ອນ​ໄຫວວຽກງານຂອງ​ ທຫລ.

1. **(ປັບປຸງ) ຫຼັກການ​​ເຄື່ອນ​ໄຫວວຽກງານ​ຂອງ​ທະນາຄານແຫ່ງ ສປປ ລາວ**

​ການເຄື່ອນ​ໄຫວ​ວຽກງານຂອງ ທຫລ ໃຫ້ປະຕິບັດຕາມຫຼັກການ​ ດັ່ງນີ້:

1. ສອດຄ່ອງ​ກັບ ​ແນວ​ທາງ​ ນະ​ໂຍ​ບາຍ, ລັດຖະທໍາມະນູນ, ກົດໝາຍ, ແຜນຍຸດທະສາດ ແລະ ແຜນພັດທະນາເສດຖະກິດ-ສັງຄົມ ແຫ່ງຊາດ;
2. ຮັບປະກັນການຄຸ້ມຄອງ ຢ່າງລວມສູນ ແລະ ເປັນເອກະພາບ;
3. ຮັບປະກັນຄວາມປອດໄພ, ທັນສະໄໝ, ວ່ອງໄວ, ໂປ່ງໃສ ແລະ ສາມາດກວດສອບໄດ້;
4. ປະສານສົມທົບກັບພາກສ່ວນທີ່ກ່ຽວຂ້ອງ ຂັ້ນສູນກາງ ແລະ ທ້ອງຖິ່ນ.
5. **(ປັບປຸງ) ການ​ຮ່ວມ​ມື​ສາກົນ**

ລັດ ສົ່ງ​ເສີມ​​ການພົວພັນ​ ຮ່ວມ​ມືກັບ ​ຕ່າງປະ​ເທດ, ພາກພື້ນ​ ແລະ ສາກົນ ກ່ຽວກັບ​ວຽກງານຂອງ ທຫລ ດ້ວຍ​ການ​ແລກປ່ຽນບົດຮຽນ, ຂໍ້​ມູນ​ ຂ່າວສານ​, ເຕັກນິກ​ວິຊາ​ການ, ເຕັກ​ໂນ​ໂລ​ຊີ, ການ​ຄົ້ນຄວ້າ​ວິທະຍາສາດ, ການ​ພັດທະນາ​ຊັບພະຍາກອນ​ມະນຸດ, ປະຕິບັດ~~​​~~ສົນທິສັນຍາ​ທີ່ ສປປ ລາວ​ ເປັນ​ພາຄີ ​ແລະ ສັນຍາສາກົນທີ່ກ່ຽວຂ້ອງ.

# **ພາກ​ທີ II**

**ທີ່​ຕັ້ງ, ພາລະ​ບົດບາດ, ​ສິດ ແລະ ໜ້າທີ່**

**ຂອງທະນາຄານແຫ່ງ ສປປ ລາວ**

1. **ທີ່​ຕັ້ງ ຂອງທະນາຄານແຫ່ງ ສປປ ລາວ**

ທຫລ ​​​​ແມ່ນ ​ອົງການ​ລັດ​ທຽບ​ເທົ່າ​ກະຊວງ ​ຊຶ່ງສັງກັດໃນໂຄງ​ປະກອບກົງຈັກຂອງ​ລັດຖະບານ, ມີ​ຖານະເປັນ ​ນິຕິບຸກຄົນ ແລະ ມີ​ສໍານັກງານ​ໃຫຍ່ຕັ້ງຢູ່ນະຄອນຫຼວງວຽງຈັນ.

1. **(ປັບປຸງ) ພາລະ​ບົດບາດ ​ຂອງທະນາຄານແຫ່ງ ສປປ ລາວ**

ທຫລ ມີ​ພາລະ​ບົດບາດ​​ເປັນ​ເສນາ​ທິການ​ໃຫ້​ແກ່ລັດຖະບານ ​ໃນ​ການ​ຄຸ້ມ~~​~~ຄອງ​ມະຫາພາກທາງດ້ານ​ເງິນຕາ ໃຫ້​ມີ​ສະຖຽນລະ​ພາບ, ຄຸ້ມຄອງສະ​ຖາ​ບັນ​ການ​ເງິນ​ ໃຫ້​ມີ​ຄວາມໝັ້ນຄົງ ແລະ ຄຸ້ມຄອງລະ​ບົບການຊໍາລະ​ ໃຫ້ມີຄວາມເຂັ້ມແຂງ ແລະ ທັນສະໄໝ ເພື່ອຊຸກຍູ້ການ​ພັດທະນາ​ເສດຖະກິດ-ສັງຄົມ ຂອງ​ຊາດ.

1. **(ປັບປຸງ) ສິດ ຂອງທະນາຄານແຫ່ງ ສປປ ລາວ**

ທຫລ ມີ​ສິດ ​ດັ່ງນີ້:

1. ສ້າງ ແລະ ຍົກເລີກ ນິຕິກໍາ ໃນຂອບເຂດສິດຂອງຕົນ;
2. ຄົ້ນຄວ້າອອກ​​ແບບ ແລະ ກໍານົດຄຸນລັກສະນະຕ່າງໆຂອງເງິນ ເພື່ອສະເໜີລັດຖະບານ ພິຈາລະນາ;
3. ພິມເງິນ ຕາມແບບ ແລະ ຄຸນລັກສະນະ ທີ່ລັດຖະບານອະນຸມັດ;
4. ພິມຈໍາໜ່າຍເງິນ ອອກສູ່ຂອດຈໍລະຈອນ;
5. ເຄື່ອນຍ້າຍ ທະນະບັດ ແລະ ເງິນຫຼຽນ;
6. ແລກປ່ຽນ ແລະ ທໍາລາຍ ທະນະບັດ ແລະ ເງິນຫຼຽນ ເສື່ອມຄຸນນະພາບ;
7. ຖອນ ແລະ ປ່ຽນແທນ ເງິນໃນຂອດຈໍລະຈອນ ຕາມການ​ອະນຸມັດ​ຂອງ​ລັດຖະບານ;
8. ອອກ ແລະ ຈຳໜ່າຍ ພັນທະບັດ ແລະ ເອກະສານມີຄ່າອື່ນ ຂອງ​ ທຫລ​ ເພື່ອປະຕິບັດນະໂຍບາຍເງິນຕາ;
9. ໃຫ້ກູ້​ຢືມ​ເປັນແຫຼ່ງ​ສຸດ​ທ້າຍ​ ແກ່​​​ສະ​ຖາ​ບັນ​ການ​ເງິນ ​ເພື່ອ​ແກ້ໄຂການຂາດສະພາບ​ຄ່ອງ​ຂອງ ສະ​ຖາ​ບັນການ​ເງິນ​ ໂດຍສອດຄ່ອງກັບແຜນ​ເງິນຕາແຫ່ງຊາດ ແລະ ກົດໝາຍ;
10. ​ອອກ​, ຕໍ່ອາຍຸ ຫຼື ຖອນ ໃບອະນຸຍາດດໍາເນີນທຸລະກິດ ຂອງສະຖາບັນການ​ເງິນ ແລະ ຫົວໜ່ວຍອື່ນ ຊຶ່ງຢູ່ພາຍໃຕ້ການຄຸ້ມຄອງຂອງຕົນ ແລະ ໂຈະການ​ດຳ​ເນີນ​ທຸລະ​ກິດດັ່ງກ່າວ ຕາມກົດໝາຍທີ່ກ່ຽວຂ້ອງ;
11. ນໍາ​​ໃຊ້​ມາດ​ຕະການ​ຕໍ່ສະ​ຖາ​ບັນ​ການ​ເງິນ ແລະ ຫົວໜ່ວຍອື່ນ ຊຶ່ງຢູ່ພາຍໃຕ້ການຄຸ້ມຄອງຂອງຕົນ ທີ່ລະ​ເມີດ​ກົດໝາຍ ແລະ ລະບຽບການທີ່ກ່ຽວຂ້ອງ;
12. ທວງເອົາຂໍ້​ມູນ​ນໍາ ບຸກຄົນ, ນິຕິບຸກຄົນ ແລະ ການຈັດຕັ້ງ ເພື່ອຮັບໃຊ້ເຂົ້າໃນການປະຕິບັດ ໜ້າທີ່ຂອງຕົນ;
13. ສະ​ເໜີ​ລັດຖະບານ ​ພິຈາລະນາ​ອະນຸຍາດ ​​ສ້າງ​ຕັ້ງ ຫຼື ຍຸບ​ເລີກ ກົງຈັກຊ່ວຍວຽກຂອງຕົນ ຕາມທີ່ ໄດ້ກຳນົດໄວ້ໃນມາດຕາ 38 ຂອງກົດໝາຍສະບັບນີ້​​;
14. ສະເໜີລັດຖະບານ ພິຈາລະນາອະນຸຍາດ ສ້າງຕັ້ງ, ປັບປຸງ ຫຼື ຍຸບເລີກ ວິສາຫະກິດທີ່ເຄື່ອນໄຫວ ວຽກງານຍຸດທະສາດ;
15. ນໍາໃຊ້​ສິດ​ອື່ນ ຕາມທີ່​ໄດ້​ກຳ​ນົດ​ໄວ້​ໃນ​ກົດໝາຍ.
16. **(ປັບປຸງ) ໜ້າທີ່ ຂອງທະນາຄານແຫ່ງ ສປປ ລາວ**

ທຫລ ມີໜ້າທີ່ ດັ່ງນີ້:

1. ຄົ້ນຄວ້າສ້າງ ນະໂຍບາຍ, ກົດໝາຍ, ນິຕິກໍາໃຕ້ກົດໝາຍ ແລະ ແຜນຍຸດທະສາດ ກ່ຽວກັບວຽກງານ ຂອງ ທຫລ ເພື່ອ​ສະ​ເໜີລັດຖະບານ ພິຈາລະນາ;
2. ຜັນຂະຫຍາຍ ນະ​ໂຍບາຍ, ກົດໝາຍ, ນິຕິກໍາໃຕ້ກົດໝາຍ ແລະ ແຜນຍຸດທະສາດ ເປັນ ແຜນການ, ​ແຜນ​ງານ, ໂຄງການ ຂອງ​ ທຫລ ແລະ ຈັດຕັ້ງປະຕິບັດ​;
3. ໂຄສະນາ ເຜີຍແຜ່ ບັນດານິຕິກໍາ ໃນຂະແໜງການທະນາຄານ ໃຫ້ສັງຄົມຮັບຮູ້ຢ່າງກວ້າງຂວາງ;
4. ປະຕິບັດນະ​ໂຍບາຍ​ເງິນຕາ ດ້ວຍ​ການນຳ​ໃຊ້​ເຄື່ອງ​ມື ແລະ ມາດຕະການ ​ໃຫ້ເໝາະສົມ~~​​~~ກັບ​ສະພາບ ​ການ​ໃນ​ແຕ່ລະ​ໄລຍະ;
5. ຄຸ້ມ​ຄອງ​ເງິນຕາ​ຕ່າງປະ​ເທດ ​​ໃຫ້​ສອດ​ຄ່ອງກັບ​ກົດໝາຍວ່າດ້ວຍການຄຸ້ມຄອງເງິນຕາຕ່າງປະເທດ ແລະ ກົດໝາຍອື່ນທີ່ກ່ຽວຂ້ອງ;
6. ຄຸ້ມຄອງ**​**ຄັງ​ສຳຮອງ​ເງິນຕາ​ຕ່າງປະ​ເທດ ໃຫ້ມີປະສິດທິພາບ;
7. ຄຸ້ມ​ຄອງ ແລະ ກວດກາ​ ການ​ເຄື່ອນ​​ໄຫວ ຂ​ອງ​ສະ​ຖາ​ບັນ​ການ​ເງິນ, ວິສາຫະກິດທີ່ເຄື່ອນໄຫວວຽກງານຍຸດທະສາດ, ຫົວໜ່ວຍສະໜັບສະໜູນສະຖຽນລະພາບດ້ານການເງິນ ແລະ ວຽກງານປົກປ້ອງຜູ້ຊົມໃຊ້ການບໍລິການທາງດ້ານການເງິນ;
8. ຄຸ້ມ​ຄອງ ແລະ ກວດກາ ລະບົບ~~​​~~ການ​ຊໍາລະ​ ໃຫ້​ມີ​ຄວາມ ເຂັ້ມແຂງ, ​ປອດ​ໄພ, ທັນສະໄໝ ແລະ ມີປະສິດທິພາບ​;
9. ບໍລິການບັນຊີເງິນຝາກ ແລະ ຊຳລະສະສາງ ໃຫ້ແກ່ລັດຖະບານ, ສະ​ຖາ​ບັນ​ການ​ເງິນ ແລະ ອົງການຈັດຕັ້ງສາກົນ;
10. ຈັດຕັ້ງການຈຳໜ່າຍ, ການ ຊື້ ຂາຍ ​ແລະ ການຫັກ​ບັນຊີ ​ພັນທະບັດຂອງ​ລັດຖະບານ ຫຼື ພັນທະບັດ ທີ່​ລັດຖະບານ​ເປັນ​ຜູ້​ຄ້ຳປະກັນ ຕາມລະບຽບການທີ່ກ່ຽວຂ້ອງ;
11. ຄົ້ນຄວ້າ​ປະກອບຄຳ​ເຫັນໃຫ້ແກ່​ລັດຖະບານ​​ ໃນ​ການ​ກູ້​ຢືມ​ເປັນເງິນ​​ຕາຕ່າງປະ​ເທດ ຢູ່ພາຍໃນ ແລະ ຕ່າງປະເທດ;
12. ພັດທະນາວຽກງານຄົ້ນຄວ້າ, ສັງ​ລວມ ​ແລະ ວິ​ໄຈ ​ຂໍ້​ມູນ ​ຂ່າວສານ ​ທາງ​ດ້ານ​ເສດຖະກິດ, ​ການ​ເງິນ, ​ເງິນຕາ ​ແລະ ການ​ເຄື່ອນ​ໄຫວ​ຂອງ​ສະ​ຖາ​ບັນ​ການ​ເງິນ ທັງ​ພາຍ​ໃນ ​ແລະ ຕ່າງປະ​ເທດ;
13. ເປັນຕົວ​ແທນ​ໃຫ້​ລັດຖະບານ​ ຢູ່​ໃນ​ອົງ​ການຈັດຕັ້ງການ​ເງິນ​ສາກົນ, ພົວພັນ, ຮ່ວມ​ມື ແລະ ເຊັນ​ສັນຍາ​ກ່ຽວກັບ​ວຽກງານການ​ເງິນ, ເງິນຕາ ກັບຕ່າງປະ​ເທດ ແລະ ອົງການ​ຈັດຕັ້ງການ​ເງິນ​ສາກົນ​ ຕາມ​ການ​ມອບໝາຍຂອງ​ລັດຖະບານ​;
14. ສ້າງ, ປັບປຸງ, ຄຸ້ມຄອງ ແລະ ພັດ​ທະ​ນາ ລະບົບ​ບັນຊີ ​ຂອງ ທຫລ ​ແລະ ສະ​ຖາ​ບັນ​ການ​ເງິນ;
15. ປະສານສົມທົບກັບ ກະຊວງ, ອົງການລັດທຽບເທົ່າກະຊວງ, ອົງການປົກຄອງທ້ອງຖິ່ນ ແລະ ພາກສ່ວນທີ່ກ່ຽວຂ້ອງ ເພື່ອເຮັດໃຫ້ການເຄື່ອນໄຫວວຽກງານມີຄວາມກົມກຽວກັນ;
16. ລາຍ​ງານການ​​ເຄື່ອນ​ໄຫວວຽກງານຂອງຕົນ ​ແລະ ບາງ​ບັນຫາພົ້ນ​ເດັ່ນ​ທາງ​ດ້ານ​ເສດ​ຖະກິດ​ ຕໍ່ລັດຖະບານ ຢ່າງ​ເປັນ​ປົກກະຕິ;
17. ປະຕິບັດໜ້າທີ່​ອື່ນ ຕາມ​​ທີ່​ໄດ້ກຳນົດໄວ້ໃນກົດໝາຍ.

# **ພາກ​ທີ III**

**ໂຄງ​ປະກອບ​ການຈັດຕັ້ງ ຂອງທະນາຄານແຫ່ງ ສປປ ລາວ**

1. **ໂຄງປະກອບການຈັດຕັ້ງ ຂອງທະນາຄານແຫ່ງ ສປປ ລາວ**

ທຫລ ມີໂຄງປະກອບການຈັດຕັ້ງ ດັ່ງນີ້:

1. ສະພາບໍລິຫານ;
2. ຄະນະກໍາມະການ;
3. ຜູ້ວ່າການ ແລະ ຮອງຜູ້ວ່າການ;
4. ກົງຈັກຊ່ວຍວຽກ ແລະ ພະນັກງານ.

## ໝວດທີ 1

**ສະພາ​ບໍລິຫານ​**

1. **(ປັບປຸງ) ສະພາ​ບໍລິຫານ**

ສະພາ​ບໍລິຫານ ​ແມ່ນ ການຈັດຕັ້ງບໍລິຫານ​ສູງ​ສຸດ​ຂອງ​ ທຫລ.

ສະມາ​ຊິກ​ສະພາ​ບໍລິຫານ ມີອາຍຸການ ຫ້າປີ ຊຶ່ງ​ຖືກ​ແຕ່ງຕັ້ງ ຫຼື ປົດ​ຕໍາ​ແໜ່ງ ​ແລະ ສາມາດຖືກແຕ່ງຕັ້ງຄືນໃໝ່ໄດ້ ໂດຍ​ນາຍົກລັດຖະມົນຕີ ຕາມ​ການສະ​ເໜີຂອງ​ຜູ້​ວ່າການ.

1. **​ (ປັບປຸງ) ໂຄງ​ປະກອບ​ຂອງ​ສະພາ​ບໍລິຫານ**

​ສະພາ​ບໍລິຫານ​ ປະກອບ​ດ້ວຍ ສະມາຊິກ ແຕ່ ເຈັດ ຫາ ສິບເອັດ ຄົນ ໃນນັ້ນມີ:

1. ຜູ້​ວ່າການ ເປັນ​ປະທານ;
2. ຮອງລັດຖະມົນຕີ​ກະຊວງ​ການ​ເງິນ ​ເປັນ​ຮອງ​ປະທານ;
3. ຮອງຜູ້​ວ່າການຜູ້ໜຶ່ງ ​ເປັນ​ຮອງ​ປະທານ;
4. ຮອງຜູ້ວ່າການອີກຜູ້ໜຶ່ງ ເປັນກໍາມະການ;
5. ຕົວແທນຈາກພາກສ່ວນອື່ນທີ່​ກ່ຽວຂ້ອງ ເປັນຕົ້ນ ຂົງເຂດ ເສດຖະກິດ, ສະຖາບັນຄົ້ນຄວ້າເສດຖະກິດ, ສະຖາບັນການສຶກສາ ເປັນກໍາມະການ.
6. **(ປັບປຸງ) ມາດຕະຖານ ແລະ ເງື່ອນ​ໄຂ ຂອງ​ສະ​ມາ​ຊິກ​ສະ​ພາ​ບໍ​ລິ​ຫານ**

ສະ​ມາ​ຊິກ​ສະ​ພາ​ບໍ​ລິ​ຫານ ມີ ມາດຕະຖານ ແລະ ​ເງື່ອນ​ໄຂ ດັ່ງ​ນີ້:

1. ມີ​ຄຸນສົມບັດ, ຄວາມ​ຮູ້, ຄວາມ​ສາ​ມາດ, ມີບົດຮຽນ ແລະ ໄດ້ຮັບຄວາມເຊື່ອຖື ຈາກຂົງເຂດການເງິນ, ເງິນຕາ ແລະ ຂະແໜງວິຊາສະເພາະອື່ນທີ່ກ່ຽວຂ້ອງ;
2. ບໍ່​ເປັນ​ສະມາຊິກຂອງ​ສະພາ​ບໍລິຫານ ຫຼື ຜູ້​ອໍາ​ນວຍ​ການ ຂອງ​ສະ​ຖາ​ບັນ​ການ​ເງິນ​ໃດໜຶ່ງ;
3. ມີ ຜົວ ຫຼື ເມຍ, ພໍ່, ​ແມ່, ລູກ ທີ່​​​ບໍ່​ແມ່ນຜູ້​ຖື​ຮຸ້ນ​ລາຍ​ໃຫຍ່ ຫຼື ຜູ້​ມີ​ສິດ​ຜົນ​ປະ​ໂຫຍດ​ສຳ​ຄັນ ໃນ​ສະ​ຖາ​ບັນ​ການ​ເງິນ​ໃດໜຶ່ງ;
4. ບໍ່​ເຄີຍ​ເປັນ​ຜູ້​ບໍ​ລິ​ຫານ​ໃນວິ​ສາ​ຫະ​ກິດ ທີ່ຖືກສານຕັດສີນໃຫ້ລົ້ມ​ລະ​ລາຍ;
5. ບໍ່ເຄີຍຖືກ​ສານ​ຕັດ​ສີນ​ລົງ​ໂທດຕັດອິດສະລະພາບ ໃນ​ສະ​ຖານ ​ລັກ​ຊັບ, ສໍ້​ໂກງ​ຊັບ, ຍັກ​ຍອກ​ຊັບ, ປອມ​ແປງ​ເອ​ກະ​ສານ, ສໍ້​ລາດ​ບັງຫຼວງ, ຟອກ​ເງິນ ຫຼື ການກະທໍາຜິດອື່ນ ໂດຍເຈດຕະນາ;
6. ແຈ້ງຊັບສິນ ຕາມກົດໝາຍ;
7. ມີມາດຕະຖານ ແລະ ເງື່ອນໄຂອື່ນ ຕາມການກຳນົດຂອງລັດຖະບານ.
8. **(ປັບປຸງ) ສິດ ​ແລະ ໜ້າທີ່ ຂອງ​ສະພາ​ບໍລິຫານ**

ສະພາ​ບໍລິຫານ ມີ​ ສິດ​ ແລະ ໜ້າທີ່ ດັ່ງນີ້:

1. ຮັບຮອງຮ່າງແຜນ​ເງິນຕາ​ແຫ່ງ​ຊາດ ​ຕາມການສະເໜີຂອງຄະນະກຳມະການນະໂຍບາຍເງິນຕາ ແລ້ວສະເໜີລັດຖະບານ ພິຈາລະນາ ເພື່ອສະເໜີຕໍ່ ສະພາແຫ່ງຊາດ ຮັບຮອງ;
2. ຮັບຮອງເອົາ ບົດລາຍງານການເຄື່ອນໄຫວວຽກງານປະຈຳປີ, ແຜນການເຄື່ອນໄຫວວຽກງານ ໃນປີຕໍ່ໄປ ແລະ ວຽກງານສຳຄັນ ຂອງ ທຫລ;
3. ຮັບຮອງເອົາທິດທາງໃນການປະຕິບັດນະໂຍບາຍເງິນຕາ;
4. ຮັບ​ຮອງ​ເອົາ ການດັດແກ້ແຜນງົບປະມານ, ບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານປະຈໍາປີ ແລະ ແຜນງົບປະມານສໍາລັບປີຕໍ່ໄປ ຂອງ ທຫລ ເພື່ອສະເໜີນາຍົກລັດຖະມົນຕີ ພິຈາລະນາອະນຸມັດ;
5. ບໍລິຫານ ແລະ ຈັດແບ່ງຜົນໄດ້ຮັບສຸດທິປະຈໍາປີ ເພື່ອສະເໜີນາຍົກລັດຖະມົນຕີ ພິຈາລະນາອະນຸມັດ;
6. ​ຮັບຮອງໂຄງ​ປະກອບ​ກົງ​ຈັກຂັ້ນກົມ, ອົງການລັດທຽບ​ເທົ່າ​ກົມ, ທຫລ ປະຈໍາພາກ ​ແລະ ຫ້ອງການ ​ຜູ້ຕາງໜ້າ ທຫລ ລວມ​ທັງແຜນ​ການ​ປະ​ກອບ​ບຸກ​ຄະ​ລາ​ກອນ ຂອງ​ ທຫລ;
7. ແຕ່ງຕັ້ງ ​ແລະ ປົດຕຳ​ແໜ່​ງ ສະມາຊິກ ຄະນະກໍາມະການສະຖຽນລະພາບດ້ານການເງິນ, ຄະນະ ກໍາມະການລະບົບການຊໍາລະ, ຄະນະກໍາມະການກວດກາ, ຄະນະກໍາມະການອື່ນ ແລະ ຄະນະຊ່ວຍວຽກທີ່ຈຳເປັນຂອງຕົນ ຕາມ​ການສະ​ເໜີຂອງ​ຜູ້​ວ່າການ;
8. ຮັບຮອງເງິນເດືອນ, ເງິນແຮງງານ, ນະໂຍບາຍອຸດໜູນ ແລະ ສະຫວັດດີການ ຂອງພະນັກງານ ທຫລ ເພື່ອສະເໜີນາຍົກລັດຖະມົນຕີ ພິຈາລະນາອະນຸມັດ;
9. ​ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມ​ທີ່ໄດ້​ກຳ​ນົດ​ໄວ້​ໃນ​ກົດ​ໝາຍ.
10. **(ປັບປຸງ) ກອງ​ປະຊຸມ​ສະພາ​ບໍລິຫານ**

ສະພາ​ບໍລິຫານ​ ເຄື່ອນ​ໄຫວ​ວຽກງານ​ຕາມ​ລະບອບ​ປະຊຸມ. ກອງ​ປະຊຸມ​ສະພາ​ບໍລິຫານ ປະກອບ​ດ້ວຍກອງ​ປະຊຸມ​ສາມັນ​ ແລະ ວິສາມັນ.

ກອງ​ປະຊຸມ​ສາມັນ​ ຈັດຂຶ້ນ ສາມເດືອນ ຕໍ່ຄັ້ງ ຕາມ​ການ​ຮຽກ​ໂຮມ​ຂອງປະທານ. ວາລະ​ກອງ​ປະຊຸມ ຕ້ອງ​ແຈ້ງ​ໃຫ້​ສະມາຊິກ​ສະພາ​ບໍລິຫານລ່ວງໜ້າ ເປັນ​ລາຍ​ລັກ​ອັກສອນ ຢ່າງໜ້ອຍ ຫ້າ​ວັນ ​ກ່ອນ​ວັນ​ເປີດ​ກອງ​ປະຊຸມ. ກອງ​ປະຊຸມ​ສະພາ​ບໍລິຫານ ຈະ​ເປີດ​ຂຶ້ນ​ໄດ້ ກໍ​ຕໍ່​ເມື່ອ​ມີ​ສະມາຊິກ​ສະພາ​ບໍລິຫານ​ເຂົ້າຮ່ວມ ຫຼາຍກວ່າ​ເຄິ່ງໜຶ່ງ ຂອງ​ຈໍານວນ​ສະມາຊິກ​ທັງໝົດ.

ໃນກໍລະນີຈຳເປັນ ແລະ ຮີບດ່ວນ ກໍສາມາດ​ຈັດກອງ​ປະຊຸມ​​ວິສາມັນເວລາ​ໃດ​ກໍ​ໄດ້~~​~~ ຕາມ​ການ​ຮຽກ​ໂຮມ​ ຂອງ​ປະທານ ຫຼື ຕາມການສະເໜີຂອງສະມາຊິກ​ສະພາ​ບໍລິຫານ ​ຢ່າງໜ້ອຍ ສາມ​ຄົນ.

ກອງ​ປະຊຸມ​ສະພາ​ບໍລິຫານ ​ຕົກລົງ​ບັນຫາດ້ວຍການອອກເປັນມະຕິ​ ໂດຍຖື​ເອົາ​ສຽງສ່ວນຫຼາຍຂອງ​ສະມາຊິກທີ່​ເຂົ້າຮ່ວມ​ກອງ​ປະຊຸມ. ໃນກໍລະນີ​ຫາກ​ມີ​ສຽງ​ເທົ່າ​ກັນ ສຽງຂອງ​ປະທານ​ເປັນ​ອັນ​ຕັດ​ສີນ.

1. **(ປັບປຸງ) ການ​ສິ້ນສຸດການເປັນສະມາຊິກສະພາ​ບໍລິຫານ**

ການເປັນສະມາຊິກ​ສະພາ​ບໍລິຫານ ຈະສິ້ນສຸດ ໃນ​ກໍລະນີໃດໜຶ່ງ​ ດັ່ງນີ້:

1. ໝົດອາຍຸ​ການ;
2. ​ລາ​ອອກ ໂດຍໄດ້​ຮັບ​ອະນຸຍາດ​ຈາກ​ນາຍົກລັດຖະມົນຕີ;
3. ຖືກ​ຍົກຍ້າຍ, ປົດ​ຕໍາ​ແໜ່ງ ຫຼື ບໍ່ໄດ້ຮັບຜິດຊອບວຽກງານທີ່ກ່ຽວຂ້ອງ;
4. ປະຕິບັດບໍ່ຖືກ ມາດຕະຖານ ແລະ ເງື່ອນໄຂ ໃດໜຶ່ງ ທີ່ໄດ້ກໍານົດໄວ້ໃນມາດຕາ 14 ຂອງ ກົດໝາຍສະບັບນີ້;
5. ເສຍ​ຊີວິດ.

​ໃນກໍລະນີ​ຈໍານວນສະມາຊິກ​ສະພາ​ບໍລິຫານ ຫາກວ່າງ​ລົງ ຕາມ​ທີ່​​ໄດ້ກຳ​ນົດ​ໄວ້​ໃນ ຂໍ້ 2 ຫາ ຂໍ້ 5 ຂອງ​ມາດ​ຕານີ້ ຜູ້​ວ່າການ ​ຕ້ອງ​ສະເໜີນາຍົກລັດຖະມົນຕີ​​ ແຕ່ງຕັ້ງຜູ້​ໃໝ່​ແທນ​.

## ໝວດທີ 2

**ຄະນະກໍາມະການ**

1. **(ປັບປຸງ) ຄະນະ​ກໍາມະການ​**

ທຫລ ປະກອບ​ດ້ວຍ​ ຄະນະ​ກໍາມະການ ດັ່ງນີ້:

1. ຄະນະ​ກໍາມະການ​ນະ​ໂຍບາຍ​ເງິນຕາ;
2. ຄະນະກຳມະການສະຖຽນລະພາບດ້ານການເງິນ;
3. ຄະນະກຳມະການລະບົບການຊຳລະ;
4. ຄະນະ​ກໍາມະການກວດກາ​;
5. ຄະນະກຳມະການອື່ນ ຕາມ​ຄວາມ​ຈໍາ​ເປັນ​ຂອງ​ວຽກງານ.
6. **(ໃໝ່) ມາດຕະຖານ ແລະ ເງື່ອນໄຂ ຂອງສະມາຊິກຄະນະກໍາມະການ**

ສະມາຊິກຄະນະກໍາມະການ ມີ ມາດຕະຖານ ແລະ ເງື່ອນໄຂ ດັ່ງນີ້:

1. ມີຄຸນສົມບັດ, ຄວາມຮູ້, ຄວາມສາມາດ ແລະ ບົດຮຽນ ໃນຂົງເຂດ ເສດຖະກິດ, ການເງິນ, ເງິນຕາ ແລະ ຂົງເຂດອື່ນ ທີ່ກ່ຽວຂ້ອງກັບວຽກງານຂອງແຕ່ລະຄະນະກຳມະການ;
2. ມີທັດສະນະຫຼັກໝັ້ນ, ປອດໃສ ແລະ ຮັກສາຄວາມລັບ ກ່ຽວກັບວຽກງານທີ່ຕົນຮັບຜິດຊອບ;
3. ບໍ່​ເຄີຍ​ເປັນ​ຜູ້​ບໍ​ລິ​ຫານ​ໃນວິ​ສາ​ຫະ​ກິດ ທີ່ຖືກສານຕັດສີນໃຫ້ລົ້ມ​ລະ​ລາຍ;
4. ບໍ່ເຄີຍຖືກສານຕັດສີນລົງໂທດຕັດອິດສະລະພາບ ໃນສະຖານ ລັກຊັບ, ສໍ້ໂກງຊັບ, ຍັກຍອກຊັບ, ປອມແປງເອກະສານ, ສໍ້ລາດບັງຫຼວງ, ຟອກເງິນ ຫຼື ການກະທໍາຜິດອື່ນ ໂດຍເຈດຕະນາ;
5. ແຈ້ງຊັບສີນ ຕາມກົດໝາຍ;
6. ມີມາດຕະຖານ ແລະ ເງື່ອນໄຂອື່ນ ຕາມການກຳນົດຂອງລັດຖະບານ.
7. **(ປັບປຸງ) ຄະນະກໍາມະການນະໂຍບາຍເງິນຕາ**

ຄະນະ​ກໍາມະການ​ນະ​ໂຍບາຍ​ເງິນຕາ ​ແມ່ນ ກົງຈັກໜຶ່ງຂອງ ທຫລ ຊຶ່ງປະກອບດ້ວຍ ສະມາຊິກ ຢ່າງໜ້ອຍ ເຈັດຄົນ ຖືກ​ແຕ່ງຕັ້ງ​ ແລະ ປົດ​ຕໍາ​ແໜ່ງ ໂດຍນາຍົກລັດຖະມົນຕີ ຕາມ​ການສະເໜີຂອງ​ຜູ້​ວ່າການ.

1. **ໂຄງປະກອບຂອງ​ຄະນະ​ກໍາມະການ​ນະ​ໂຍບາຍ​ເງິນຕາ**

ຄະນະ​ກໍາມະການ​ນະ​ໂຍບາຍ​ເງິນ​ຕາ ປະກອບດ້ວຍ​:

1. ຜູ້​ວ່າການ ເປັນ​ປະທານ;
2. ຮອງ​ຜູ້​ວ່າ​ການ ເປັນ​ຮອງ​ປະ​ທານ;
3. ຮອງລັດຖະມົນຕີ​ກະຊວງການເງິນ ເປັນ​ຮອງ​ປະທານ;
4. ກໍາມະການ​ຈໍານວນໜຶ່ງ ທີ່​ມາ​ຈາກ ທຫລ, ກະຊວງການເງິນ ​ແລະ ພາກສ່ວນອື່ນ​ທີ່​ກ່ຽວຂ້ອງ.
5. **(ປັບປຸງ) ສິດ ແລະ ໜ້າທີ່ ຂອງ​ຄະນະ​ກໍາມະການ​ນະ​ໂຍບາຍ​ເງິນຕາ**

ຄະນະ​ກໍາມະການ​ນະ​ໂຍບາຍ​ເງິນຕາ ມີ ສິດ​ ແລະ ໜ້າທີ່ ດັ່ງນີ້:

1. ​ຄົ້ນ​ຄວ້າ​ ນະໂຍບາຍເງິນຕາ ແລະ ແຜນເງິນຕາ​ແຫ່ງ​ຊາດ ​ເພື່ອ​ສະ​ເໜີ​ສະພາ​ບໍລິຫານ​ ພິຈາລະນາ;
2. ຕິດ​ຕາມ, ກວດກາ ແລະ ປະເມີນ ການ​ຈັດຕັ້ງປະ​ຕິ​ບັດນະ​ໂຍ​ບາຍ​ເງິນ​ຕາຂອງ ​ທຫລ;
3. ມີຄຳ​ເຫັນ​ຕໍ່​ການ​ສ້າງນິ​ຕິ​ກຳ ກ່ຽວກັບວຽກງານຈັດຕັ້ງປະຕິບັດນະໂຍບາຍເງິນຕາ;
4. ເຂົ້າ​ຮ່ວມ ​ແລະ ລາຍ​ງານ​ຜົນ​ການຈັດ​ຕັ້ງ​ປະຕິບັດ​ນະ​ໂຍບາຍ​ເງິນຕາ​ ຕໍ່​ກອງ​ປະຊຸມສະພາ​ບໍລິຫານ;
5. ນໍາ​ໃຊ້​ສິດ ​ແລະ ປະຕິບັດໜ້າທີ່ອື່ນ ຕາມ​ທີ່ໄດ້ກຳນົດໄວ້ໃນກົດໝາຍ.
6. **(ໃໝ່) ຄະນະກໍາມະການສະຖຽນລະພາບດ້ານການເງິນ**

ຄະນະກໍາມະການສະຖຽນລະພາບດ້ານການເງິນ ​ແມ່ນ ກົງຈັກໜຶ່ງຂອງ ທຫລ ຊຶ່ງປະກອບດ້ວຍ ສະມາຊິກ ຢ່າງໜ້ອຍ ເຈັດຄົນ ຖືກແຕ່ງຕັ້ງ ແລະ ປົດຕໍາແໜ່ງ ໂດຍສະພາບໍລິຫານ ຕາມການສະເໜີຂອງຜູ້ວ່າການ.

1. **(ໃໝ່) ໂຄງປະກອບຂອງຄະນະກໍາມະການສະຖຽນລະພາບດ້ານການເງິນ**

ຄະນະກໍາມະການສະຖຽນລະພາບດ້ານການເງິນ ປະກອບດ້ວຍ:

1. ຮອງຜູ້ວ່າການ ເປັນປະທານ;
2. ຫົວໜ້າກົມຄຸ້ມຄອງທະນາຄານທຸລະກິດ ເປັນ​ຮອງປະທານ;
3. ກໍາມະການຈໍານວນໜຶ່ງ ທີ່ມາຈາກ ທຫລ ແລະ ພາກສ່ວນອື່ນທີ່ກ່ຽວຂ້ອງ.
4. **(ໃໝ່) ສິດ ແລະ ໜ້າທີ່ ຂອງຄະນະກໍາມະການສະຖຽນລະພາບດ້ານການເງິນ**

ຄະນະກໍາມະການສະຖຽນລະພາບດ້ານການເງິນ ມີ ສິດ ​ແລະ ໜ້າທີ່ ດັ່ງນີ້:

1. ພິຈາລະນານະໂຍບາຍ ໃນການຄຸ້ມຄອງ ແລະ ການພັດທະນາ ສະຖາບັນການເງິນ ເພື່ອນຳສະເໜີ ສະພາບໍລິຫານ ຮັບຮອງ;
2. ພິຈາລະນາເຄື່ອງມືຕ່າງໆໃນການຄຸ້ມຄອງຄວາມໝັ້ນຄົງ ຂອງສະຖາບັນການເງິນ;
3. ຕິດຕາມ ແລະ ກວດກາ ການຈັດຕັ້ງປະຕິບັດນະໂຍບາຍຮັກສາສະຖຽນລະພາບດ້ານການເງິນ;
4. ມີຄຳເຫັນຕໍ່ການສ້າງນິຕິກຳ ກ່ຽວກັບວຽກງານສະຖຽນລະພາບດ້ານການເງິນ;
5. ເຂົ້າຮ່ວມ ແລະ ລາຍງານຜົນການຄຸ້ມຄອງສະຖາບັນການເງິນ ແລະ ຫົວໜ່ວຍສະໜັບສະໜູນສະຖຽນລະພາບດ້ານການເງິນ ຕໍ່ກອງປະຊຸມສະພາບໍລິຫານ;
6. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.
7. **(ໃໝ່) ຄະນະກໍາມະການລະບົບການຊໍາລະ**

ຄະນະກໍາມະການລະບົບການຊໍາລະ ​ແມ່ນ ກົງຈັກໜຶ່ງຂອງ ທຫລ ຊຶ່ງປະກອບດ້ວຍ ສະມາຊິກ ຢ່າງໜ້ອຍ ເຈັດຄົນ ຖືກແຕ່ງຕັ້ງ ແລະ ປົດຕໍາແໜ່ງ ໂດຍສະພາບໍລິຫານ ຕາມການສະເໜີຂອງຜູ້ວ່າການ.

1. **(ໃໝ່) ໂຄງປະກອບຂອງຄະນະກໍາມະການລະບົບການຊໍາລະ**

ຄະນະກໍາມະການລະບົບການຊໍາລະ ປະກອບດ້ວຍ:

1. ຮອງຜູ້ວ່າການ ເປັນປະທານ;
2. ຫົວໜ້າກົມຄຸ້ມຄອງລະບົບການຊໍາລະ ເປັນຮອງປະທານ;
3. ກໍາມະການຈໍານວນໜຶ່ງ ທີ່ມາຈາກ ທຫລ ແລະ ພາກສ່ວນອື່ນທີ່ກ່ຽວຂ້ອງ.
4. **(ໃໝ່) ສິດ ແລະ ໜ້າທີ່ ຂອງຄະນະກໍາມະການລະບົບການຊໍາລະ**

ຄະນະກຳມະການລະບົບການຊຳລະ ມີ ສິດ ແລະ ໜ້າທີ່ ດັ່ງນີ້:

1. ພິຈາລະນາ ນະໂຍບາຍ ແລະ ທິດທາງ ການພັດທະນາລະບົບການຊຳລະ ເພື່ອສະເໜີຕໍ່ສະພາບໍລິຫານ ຮັບຮອງ;
2. ພິຈາລະນາຮັບຮອງເຄື່ອງມືການຊຳລະ ໃຫ້ສອດຄ່ອງກັບມາດຕະຖານ ແລະ ແຜນພັດທະນາລະບົບການຊໍາລະ ແຕ່ລະໄລຍະ;
3. ກວດກາ ແລະ ປະເມີນ ການຈັດຕັ້ງປະຕິບັດແຜນພັດທະນາລະບົບການຊໍາລະ;
4. ມີຄຳເຫັນຕໍ່ການສ້າງນິຕິກຳ ກ່ຽວກັບວຽກງານລະບົບການຊຳລະ;
5. ເຂົ້າຮ່ວມ ແລະ ລາຍງານຜົນການຈັດຕັ້ງປະຕິບັດວຽກງານລະບົບການຊຳລະ ຕໍ່ກອງປະຊຸມສະພາບໍລິຫານ;
6. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.
7. **(ປັບປຸງ) ຄະນະ​ກໍາມະການ​ກວດກາ​**

ຄະນະ​ກໍາມະການ​ກວດກາ​ ​​ແມ່ນ ກົງຈັກໜຶ່ງຂອງ ທຫລ ຊຶ່ງປະກອບ​ດ້ວຍ ສະມາຊິກ ຢ່າງໜ້ອຍ ຫ້າຄົນ ຖືກ​ແຕ່ງຕັ້ງ​ ແລະ ປົດ​ຕໍາ​ແໜ່ງ ໂດຍສະພາບໍລິຫານ ຕາມ​ການສະເໜີຂອງ​ຜູ້​ວ່າການ.

1. **(ປັບປຸງ) ໂຄງ​ປະກອບ​ຂອງຄະນະ​ກໍາມະການ​ກວດກາ​**

ຄະນະ​ກໍາມະການ​ກວດກາ​ ປະກອບ​ດ້ວຍ:

1. ​ສະມາຊິກສະພາບໍລິຫານ ທີ່ເປັນຕົວແທນຈາກພາກສ່ວນອື່ນ ເປັນ​ປະທານ;
2. ຮອງ​ຜູ້​ວ່າ​ການ ທີ່​ຮັບຜິດຊອບ​ວຽກງານ​ກວດກາ ເປັນ​ຮອງ​ປະ​ທານ;
3. ກໍາມະການ​ຈໍານວນໜຶ່ງ ທີ່​ມາ​ຈາກ​ ທຫລ ​ແລະ/ຫຼື ພາກ​ສ່ວນອື່ນທີ່​ກ່ຽວຂ້ອງ.
4. **(ປັບປຸງ) ສິດ ​ແລະ ໜ້າທີ່ ຂອງ​ຄະນະ​ກໍາມະການ​ກວດກາ​**

ຄະນະ​ກໍາມະການກວດກາ ມີ ສິດ ​ແລະ ໜ້າທີ່ ດັ່ງນີ້:

1. ກວດ​ກາ​ການ​ຈັດຕັ້ງປະຕິບັດ​​ກົດໝາຍ ​ແລະ ລະບຽບການ;
2. ກວດກາຄວາມ​ຖືກຕ້ອງ​ຂອງ​ເອກະສານລາຍງານການເງິນ;
3. ກວດກາປະສິດທິ​ຜົນ​ຂອງ​ການ​ດຳ​ເນີນ​ງານ;
4. ກວດກາການ​ຈັດຕັ້ງປະຕິບັດວຽກງານ​ກວດກາ​~~​~~ຂອງ ທຫລ;
5. ​​ກວດກາການຈັດຕັ້ງປະຕິບັດມະຕິກອງປະຊຸມສະພາບໍລິຫານ, ເຂົ້າ​ຮ່ວມ ​ແລະ ລາຍ​ງານ​ຜົນ​ການ​ກວດກາ​ ຕໍ່​ກອງ​ປະຊຸມສະພາ​ບໍລິຫານ;
6. ນຳ​ໃຊ້ສິດ ​ແລະ ປະຕິບັດໜ້າທີ່​ອື່ນ ຕາມທີ່ໄດ້ກຳນົດໄວ້ໃນກົດໝາຍ.
7. **(ໃໝ່) ອາຍຸການຂອງສະມາຊິກຄະນະກໍາມະການ**

ສະມາຊິກຄະນະກຳມະການ ມີອາຍຸການ ຫ້າປີ ແລະ ສາມາດຖືກແຕ່ງຕັ້ງຄືນໃໝ່ໄດ້ ຕາມການສະເໜີ ຂອງຜູ້ວ່າການ.

1. **(ໃໝ່) ກອງປະຊຸມຄະນະກໍາມະການ**

ຄະນະກໍາມະການ ເຄື່ອນ​ໄຫວ​ວຽກງານ​ຕາມ​ລະບອບ​ປະຊຸມ. ກອງ​ປະຊຸມ​ຄະນະກຳມະການ ປະກອບ​ດ້ວຍ ກອງ​ປະຊຸມ​ສາມັນ​ ແລະ ວິສາມັນ.

ກອງ​ປະຊຸມ​ສາມັນ​ ຈັດຂຶ້ນຕາມເວລາ ທີ່ໄດ້ກໍານົດໄວ້ໃນລະບຽບການທີ່ກ່ຽວຂ້ອງ. ວາລະ​ກອງ​ປະຊຸມ ຕ້ອງ​ແຈ້ງ​ໃຫ້​ສະມາຊິກຄະນະກໍາມະການລ່ວງໜ້າ ເປັນ​ລາຍ​ລັກ​ອັກສອນ ຢ່າງໜ້ອຍ ​ຫ້າ​ວັນ ​ກ່ອນ​ວັນ​ເປີດ​ ກອງ​ປະຊຸມ. ກອງ​ປະຊຸມ​ຄະນະກໍາມະການ ຈະ​​ເປີດ​ຂຶ້ນ​ໄດ້ ກໍ​ຕໍ່​ເມື່ອ​ມີສະມາຊິກ​ຄະນະກໍາມະການ ​ເຂົ້າຮ່ວມຫຼາຍກວ່າເຄິ່ງໜຶ່ງ ຂອງ​ຈໍານວນ​ສະມາຊິກທັງໝົດ.

ໃນກໍລະນີຈຳເປັນ ແລະ ຮີບດ່ວນ ສາມາດຈັດກອງ​ປະຊຸມ​​ວິສາມັນເວລາໃດກໍໄດ້​ ຕາມການ​ຮຽກ​ໂຮມ​ຂອງ​ປະທານ ຫຼື ການສະເໜີຂອງ​ສະມາຊິກຄະນະກຳມະການ ​ຢ່າງໜ້ອຍ ສອງ​ຄົນ.

ກອງ​ປະຊຸມ​ຄະນະກໍາມະການ ​ຕົກລົງ​ບັນຫາດ້ວຍການອອກເປັນມະຕິ​ ໂດຍ​ຖື​ເອົາ​ສຽງສ່ວນຫຼາຍຂອງ​ສະມາຊິກ ທີ່​ເຂົ້າຮ່ວມ​ກອງ​ປະຊຸມ. ໃນກໍລະນີ​ຫາກ​ມີ​ສຽງ​ເທົ່າ​ກັນ ສຽງຂອງ​ປະທານ​ເປັນ​ອັນ​ຕັດສີນ.

1. **(ໃໝ່) ການສິ້ນສຸດການເປັນສະມາຊິກຄະນະກໍາມະການ**

ການເປັນສະມາຊິກ​ຄະນະກໍາມະການ ຈະສິ້ນສຸດ ໃນ​ກໍລະນີ​ໃດໜຶ່ງ ດັ່ງນີ້:

1. ໝົດອາຍຸ​ການ;
2. ​ລາ​ອອກ ໂດຍໄດ້​ຮັບ​ອະນຸຍາດ​ຈາກ​ຜູ້ມີສິດແຕ່ງຕັ້ງ ແລະ ປົດຕຳແໜ່ງ ຕາມທີ່ໄດ້ກຳນົດໄວ້ໃນກົດໝາຍສະບັບນີ້;
3. ຖືກ​ຍົກຍ້າຍ, ປົດ​ຕໍາ​ແໜ່ງ ຫຼື ບໍ່ໄດ້ຮັບຜິດຊອບວຽກງານທີ່ກ່ຽວຂ້ອງ;
4. ປະຕິບັດບໍ່ຖືກ ມາດຕະຖານ ແລະ ເງື່ອນໄຂ ໃດໜຶ່ງ ທີ່ໄດ້ກໍານົດໄວ້ໃນມາດຕາ 19 ຂອງກົດໝາຍ ສະບັບນີ້;
5. ເສຍ​ຊີວິດ.

ໃນກໍລະນີ​ຕຳແໜ່ງໃດໜຶ່ງ ຂອງ​ຄະນະກໍາມະການ ຫາກວ່າງ​ລົງ ຕາມ​​ທີ່​​ໄດ້ກຳ​ນົດ​ໄວ້​ໃນ ຂໍ້ 2 ຫາ ຂໍ້ 5 ຂອງ​ມາດ​ຕານີ້ ຜູ້​ວ່າການ ​ຕ້ອງສະເໜີ​​ແຕ່ງຕັ້ງຜູ້​ໃໝ່ປ່ຽນ​ແທນ​.

## ໝວດທີ 3

**ຜູ້​ວ່າການ​ ແລະ ຮອງ​ຜູ້​ວ່າການ**

1. **ຜູ້​ວ່າການ**

ຜູ້​ວ່າການ ​​​ເປັນ​ສະ​ມາ​ຊິກ​ລັດ​ຖະ​ບານ, ​ເປັນຜູ້ນໍາພາ, ​ຊີ້ນໍາ ​ບໍລິຫານວຽກງານ​ຮອບ​ດ້ານພາຍ​ໃນ ​ທຫລ ທັງ​ເປັນ​ຜູ້ຕາງໜ້າຂອງ ທຫລ​ ໃນ​ການ​ພົວພັນ​ວຽກງານ​ ພາຍ​ໃນ​ ແລະ ຕ່າງປະ​ເທດ. ​

ຜູ້​ວ່າການ ຖືກ​ແຕ່ງຕັ້ງ, ຍົກຍ້າຍ​ ແລະ ປົດ​ຕໍາ​ແໜ່ງ​ ໂດຍ​ປະທານ​ປະ​ເທດ ຕາມ​ການສະ​ເໜີຂອງ​ນາຍົກລັດຖະມົນຕີ​ ພາຍຫຼັງ​ສະພາ​ແຫ່ງ​ຊາດ ຮັບຮອງ​.

1. **(ປັບປຸງ) ສິດ ​ແລະ ໜ້າທີ່​ ຂອງ​ຜູ້​ວ່າການ**

ຜູ້​ວ່າການ ມີ​ ສິດ ​ແລະ ໜ້າທີ່ ດັ່ງນີ້:

1. ຮັບຜິດຊອບ​ຕໍ່ ສະ​ພາ​ບໍ​ລິ​ຫານ ແລະ ລັດຖະບານ​ ກ່ຽວກັບການຈັດຕັ້ງ ແລະ ການເຄື່ອນໄຫວວຽກງານຮອບດ້ານຂອງ ທຫລ;
2. ສະເໜີແຜນເງິນຕາແຫ່ງຊາດ ໃຫ້ແກ່ລັດຖະບານ;
3. ນຳໃຊ້​ເຄື່ອງ​ມື​ນະ​ໂຍ​ບາຍ​ເງິນ​ຕາ ເພື່ອຮັກສາສະຖຽນລະພາບທາງດ້ານລາຄາ ໃຫ້ເໝາະ​ສົມ​ກັບ ສະ​ພາບ​ເສດ​ຖະ​ກິດ​ ໃນ​ແຕ່​ລະ​ໄລ​ຍະ;
4. ຄຸ້ມຄອງ**​**ຄັງ​ສຳຮອງ​ເງິນຕາ​ຕ່າງປະ​ເທດ ໃຫ້ມີປະສິດທິພາບ;
5. ອະນຸມັດຈໍານວນເງິນທີ່​ຈະພິມຈໍາໜ່າຍ ແລະ ທໍາລາຍ ໃນ​ແຕ່ລະ​ຄັ້ງ;
6. ​ສະ​ເໜີສ້າງ ກົດໝາຍ ແລະ ​ນິຕິກໍາໃຕ້ກົດໝາຍ​ ກ່ຽວກັບວຽກງານ​ຂອງຂະແໜງການ​ທະ​ນາຄານ ຕໍ່ລັດ​ຖະບານ​;
7. ສ້າງ ແລະ ຍົກ​ເລີກ ນິຕິ​ກໍາ ຕາມ​ຂອບ​ເຂດ​ສິດ​ຂອງ​ຕົນ;
8. ອອກ​, ຕໍ່ອາຍຸ ຫຼື ຖອນ ໃບອະນຸຍາດດໍາເນີນທຸລະກິດ ສະຖາບັນການ​ເງິນ ແລະ ຫົວໜ່ວຍອື່ນ ຊຶ່ງຢູ່ພາຍໃຕ້ການຄຸ້ມຄອງຂອງຕົນ ຫຼື ໂຈະການ​ດຳ​ເນີນ​ທຸລະ​ກິດດັ່ງກ່າວ ຕາມກົດໝາຍທີ່ກ່ຽວຂ້ອງ;
9. ສະ​ເໜີສະພາ​ບໍລິຫານ ​ຮັບຮອງໂຄງປະກອບກົງຈັກ​ຂັ້ນກົມ, ອົງການລັດທຽບ​ເທົ່າ​ກົມ, ທຫລ ປະຈໍາພາກ ​ແລະ ຫ້ອງການ​ຜູ້ຕາງໜ້າ ທຫລ ລວມທັງ​ແຜນການ​ປະກອບ​ບຸກຄະລາ​ກອນ​ຂອງ​ ທຫລ;
10. ອະນຸຍາດການສ້າງ​ຕັ້ງ ​ແລະ ປັບປຸງ ກົງຈັກ​ຂັ້ນພະ​ແນ​ກ, ອົງການລັດທຽບ​ເທົ່າ​ພະ​ແນກ ​ລົງ​ມາ;
11. ສະ​ເໜີນາຍົກລັດຖະມົນຕີ​ ແຕ່ງຕັ້ງ ແລະ ປົດ​ຕໍາ​ແໜ່ງ ສະມາຊິກຄະນະກໍາມະການນະໂຍບາຍເງິນຕາ;
12. ສະເໜີສະພາບໍລິຫານ ແຕ່ງຕັ້ງ ແລະ ປົດຕຳແໜ່ງ ສະມາຊິກ ຄະນະກຳມະການສະຖຽນລະພາບດ້ານການເງິນ, ຄະນະກຳມະການລະບົບການຊຳລະ ແລະ ຄະນະກຳມະການກວດກາ;
13. ສະ​ເໜີນາຍົກລັດຖະມົນຕີ​ ແຕ່ງຕັ້ງ, ຍົກຍ້າຍ​ ແລະ ປົດ​ຕໍາ​ແໜ່ງ ຮອງຜູ້ວ່າການ, ຫົວໜ້າກົມ ແລະ ຫົວໜ້າອົງການລັດທຽບເທົ່າກົມ;
14. ​ແຕ່ງຕັ້ງ, ​​​ຍົກຍ້າຍ​ ແລະ ປົດ​ຕໍາ​ແໜ່ງ ຮອງ​ຫົວໜ້າກົມ, ​ຮອງຫົວໜ້າອົງການລັດທຽບເທົ່າກົມ, ຫົວໜ້າພະແນ​ກ, ຮອງຫົວໜ້າພະ​ແນ​ກ ລົງ​ມາ ພ້ອມ​ທັງ​ບັນຈຸ​ພະນັກງານ​ວິຊາ​ການຂອງ​ ທຫລ;
15. ຮ່ວມ​ມື ​ແລະ ປະສານສົມທົບກັບພາກສ່ວນທີ່ກ່ຽວຂ້ອງ ກ່ຽວກັບວຽກງານທະນາຄານ;
16. ນໍາໃຊ້ສິດ ແລະ ປະຕິບັດໜ້າທີ່​ອື່ນ ຕາມ​ທີ່​ໄດ້​​ກໍານົດ​ໄວ້​ໃນກົດໝາຍ.
17. **(ປັບປຸງ) ຮອງ​ຜູ້​ວ່າ​ການ**

ທຫລ ປະ​ກອບ​ມີ ​ຮອງ​ຜູ້​ວ່າການ​ ຈໍານວນໜຶ່ງ ຊຶ່ງຖືກ​ແຕ່ງຕັ້ງ​ ແລະ ປົດ​ຕໍາ​ແໜ່ງ​ ໂດຍ​ນາຍົກລັດຖະມົນຕີ ຕາມ​ການສະ​ເໜີຂອງ​ຜູ້​ວ່າການ.

ຮອງ​ຜູ້​ວ່າການ ມີໜ້າ​ທີ່ຊ່ວຍ​ຜູ້​ວ່າ​ການ​ໃນ​ການ~~​~~ ນຳ​ພາ ຊີ້​ນຳ ລົງເລິກວຽກ​ງານຈໍານວນໜຶ່ງ ຕາມກາ​ນ ມອບ​ໝາຍຂອງ​ຜູ້​ວ່າ​ການ ແລະ ທັງ​ເປັນ​ຜູ້ຮັກສາການແທນ​ ໃນ​ກໍລະນີ​​ຜູ້​ວ່າການ​ ຕິດ​ຂັດ​ ແລະ ບໍ່ສາມາດ​ປະຕິບັດໜ້າທີ່​ໄດ້ ຕາມ​ການ​ມອບໝາຍຂອງ​ຜູ້​ວ່າການ.

## ໝວດທີ 4

**ກົງຈັກຊ່ວຍວຽກ ແລະ ພະນັກງານ**

1. **(ປັບປຸງ) ກົງຈັກຊ່ວຍວຽກ**

ທຫລ ມີກົງຈັກຊ່ວຍວຽກ ຊຶ່ງປະກອບດ້ວຍ ກົມ, ອົງການລັດທຽບເທົ່າກົມ ​ຢູ່ຂັ້ນສູນກາງ, ທຫລ ປະຈໍາພາກ ແລະ ຫ້ອງການຜູ້ຕາງໜ້າ ທຫລ.

ການຈັດຕັ້ງ ແລະ ການເຄື່ອນໄຫວຂອງກົງຈັກຊ່ວຍວຽກ ​ໄດ້​ກໍານົດ​ໄວ້​ໃນລະບຽບການຕ່າງຫາກ.

1. **(ປັບປຸງ) ພະນັກງານ ຂອງທະນາຄານແຫ່ງ ສປປ ລາວ**

ພະນັກງານຂອງ ທຫລ ປະກອບດ້ວຍ ພະນັກງານ-ລັດຖະກອນ ແລະ ພາລະກອນ, ເຄື່ອນໄຫວວຽກງານ, ນຳໃຊ້ສິດ, ປະຕິບັດ ໜ້າທີ່, ພັນທະ ແລະ ອື່ນໆ ຕາມທີ່ໄດ້ກໍານົດ​ໄວ້ໃນກົດໝາຍວ່າດ້ວຍພະນັກງານ-ລັດຖະກອນ ແລະ ລະບຽບການທີ່ກ່ຽວຂ້ອງ.

ການກໍານົດລະບອບເງິນເດືອນ, ເງິນແຮງງານ, ນະໂຍບາຍອຸດໜູນ ແລະ ສະຫວັດດີການ ຂອງພະນັກງານ ທຫລ ໃຫ້ປະຕິບັດຕາມການຮັບຮອງຂອງສະພາບໍລິຫານ ແລະ ການອະນຸມັດຂອງນາຍົກລັດຖະມົນຕີ.

# **ພາກທີ IV**

**ການ​ເຄື່ອນ​ໄຫວ​ວຽກງານ ຂອງທະນາຄານແຫ່ງ ສປປ ລາວ**

## ໝວດທີ 1

**ເງິນຕາ​ແຫ່ງ​ຊາດ**

1. **(ປັບປຸງ) ຫົວໜ່ວຍເງິນຕາ​ຂອງ ​ສປປ ລາວ**

​ເງິນຕາ​ຂອງ ສປປ ລາວ​ ແມ່ນ ເງິນ​ກີບ ຂຽນຫຍໍ້ເປັນພາສາລາວ “ກີບ” ແລະ ເປັນພາສາສາກົນ “LAK”, ມີຫົວໜ່ວຍເປັນກີບ, ໜຶ່ງກີບ ເທົ່າກັບ ໜຶ່ງຮ້ອຍອັດ.

1. **(ປັບປຸງ) ການ​ພິມ​​​ເງິນ**

ທຫລ​ ​​ເປັນ​ຜູ້ຄົ້ນຄວ້າອອກ​​ແບບ, ກໍານົດສ່ວນ​ປະກອບ, ຮູບ​ພາບ ​ແລະ ປະເພດເງິນ ​ເພື່ອ​ສະເໜີ ລັດຖະບານ​ພິຈາລະນາ​ອະນຸມັດ.

ທຫລ ​ເປັນ​ຜູ້ຈັດ​ພິມເງິນ ແຕ່​ພຽງຜູ້ດຽວ ຕາມແບບທີ່ໄດ້ຮັບອະນຸມັດຈາກລັດຖະບານ. ໃນການພິມເງິນ ຕ້ອງກໍານົດປະເພດ, ຈໍານວນ ແລະ ມູນຄ່າ ຢ່າງຈະແຈ້ງ.

ທຫລ ຕ້ອງຮັບປະກັນຄວາມປອດໄພຂອງ ໂຮງພິມ, ສາງ, ແມ່ພິມທະນະບັດ, ເບົ້າຫຼໍ່ເງິນຫຼຽນ, ປໍ້ເລກລະຫັດ, ລະບົບເຕັກໂນໂລຊີ ຂໍ້ມູນ ຂ່າວສານ ແລະ ອຸປະກອນອື່ນ ທີ່ຮັບໃຊ້ການພິມເງິນ ພ້ອມທັງຮັກສາເງິນ ທີ່​ຍັງ​ບໍ່ທັນ​ໄດ້​ພິມຈໍາໜ່າຍສູ່ຂອດຈໍລະຈອນ.

1. **ການ​ພິມທະນະບັດ ແລະ ຫຼຽນ ທີ່​ລະ​ນຶກ**

ທຫລ​​ ສາ​ມາດ​ ພິ​ມທະນະບັດ ແລະ ຫຼຽນ ທີ່ລະນຶກ ເນື່ອງ​ໃນ​ໂອ​ກາດ​ການ​ສະ​ເຫຼີມ​ສະຫຼອງວັນ​ສຳ​ຄັນ ທາງ​ດ້ານ​ການ​ເມືອງ, ປະ​ຫວັດ​ສາດ, ວິ​ທະ​ຍາ​ສາດ, ວັດ​ທະ​ນະທຳ-ສັງ​ຄົມ ຫຼື ເຫດ​ການ​ສຳ​ຄັນ​ຂອງ​ຊາດ ແລະ ສາກົນ ຕາມ​ການ​ອະນຸມັດ​ຂອງ​ລັດຖະບານ.

ທຫລ ສາມາດ​ຈໍາໜ່າຍ ທະນະບັດ ແລະ ຫຼຽນ ທີ່​ລະນຶກ ​ດ້ວຍ​ຕົນ​ເອງ ຫຼື ມອບ​ໃຫ້ການຈັດຕັ້ງ ຫຼື ນິຕິບຸກຄົນ​ໃດໜຶ່ງ ຈໍາໜ່າຍ​ແທນ.

1. **(ປັບປຸງ) ການພິມຈໍາໜ່າຍເງິນ~~​~~**

ການພິມຈໍາໜ່າຍເງິນ ແມ່ນ ​ການ​ນໍາ​ເອົາເງິນທີ່​ໄດ້​ພິມ ຕາມທີ່ໄດ້ກໍານົດໄວ້ໃນມາດຕາ 41 ຂອງກົດໝາຍ ສະບັບນີ້ ອອກສູ່​ຂອດ​ຈໍລະ​ຈອນ.

ເງິນທີ່​ ທຫລ ພິມ​ຈໍາໜ່າຍອອກສູ່​ຂອດ​ຈໍລະ​ຈອນ ແມ່ນ ເງິນຕາຂອງ ສປປ ລາວ ທີ່​ຖືກຕ້ອງ​ຕາມ​ກົດໝາຍ ​ແລະ ສາມາດນໍາໃຊ້ເຂົ້າໃນການຊຳລະ ​ໃນ​ຂອບ​ເຂດ​ທົ່ວ​ປະ​ເທດ.

1. **(ປັບປຸງ) ການ​ຖອນເງິນ ຄືນຈາກຂອດ​ຈໍລະ​ຈອນ**

ທຫລ ສາມາດ​ຖອນ~~​~~ເງິນຄືນ​ຈາກ~~​~~ຂອດຈໍ​ລະ​ຈອນ​ ໂດຍ​ໄດ້​ຮັບການ​ເຫັນ​ດີ​ຈາກ​ລັດຖະບານ. ການ​ຖອນ​ເງິນຄືນ​ນັ້ນ ຕ້ອງ​​ແຈ້ງ​ໃຫ້​ມວນ​ຊົນຮັບ​ຊາບ. ຜູ້​​ມີເງິນ ທີ່​ຖືກ​ປະກາດຖອນ​ຄືນຈາກຂອດ​ຈໍລະ​ຈອນ​ນັ້ນ ມີ​ສິດ​ປ່ຽນ​ເອົາ​ເງິນ​ນຳ ທຫລ ຫຼື ທະນາຄານທຸລະກິດ ອີງຕາມ​ມູນ​ຄ່າ​ຂອງ~~​~~ເງິນ ທີ່​ຕົນ​ຖື​ຄອງ. ໃນ​ການ​ປ່ຽນ~~​~~ເງິນ​ນີ້ ບໍ່~~​~~ໃຫ້​ເກັບ​ຄ່າທໍານຽມ ແລະ ​ຄ່າບໍລິການ.

1. **(ປັບປຸງ) ການ​​ແລກປ່ຽນ​ ທະນະ​ບັດ ​ແລະ ​ເງິນຫຼຽນ​ ​ເສື່ອ​ມຄຸນ​ນະພາ​ບ**

ທຫລ ​ເປັນ​ຜູ້ກໍານົດ​ມາດຕະຖານ ​ແລະ ເງື່ອນ​ໄຂ​ການ​ແລກປ່ຽນ ທະນະ​ບັດ ແລະ ເງິນຫຼຽນ ​ເສື່ອ​ມຄຸນ​ນະພາ​ບ ​ເຊັ່ນ ​ຖືກ​ເຈາະ, ຖືກ​ຕັດ,​ ແຕກ, ຫັກ, ມີ​ຮອຍ​ຂີດຂຽນ, ບໍ່ມີ​ຄຸນ​ລັກສະນະ​ຂອງ​ເງິນ ຫຼື ມີ​ຮູບ​ພາບທີ່ ບໍ່ສາມາດ​ຈຳ​ແນ​ກ​ໄດ້.

ການແລກ​ປ່ຽນ​ ທະນະ​ບັດ ​ແລະ ​ເງິນຫຼຽນ ​ເສື່ອມ​ຄຸນ​ນະພາ​ບ ສາມາດ​ດໍາ​ເນີນ​ຜ່ານ ທຫລ ຫຼື ທະນາຄານ​ທຸລະ​ກິດ. ເງື່ອນ​ໄຂ​ຂອງ​ການແລກ​ປ່ຽນ ທະນະ​ບັດ ​ແລະ ​ເງິນຫຼຽນດັ່ງກ່າວ ຕ້ອງ​ປະກາດ​ໃຫ້​ມວນ​ຊົນ​ຮັບຊາບ.

ມາດຕະຖານ ແລະ ເງື່ອນໄຂ ຂອງການແລກປ່ຽນ ທະນະບັດ ແລະ ເງິນຫຼຽນ ເສື່ອມຄຸນນະພາບ ໄດ້ກຳນົດໄວ້ໃນລະບຽບການຕ່າງຫາກ.

1. **(ໃໝ່) ການເຄື່ອນຍ້າຍ ທະນະບັດ ແລະ ເງິນຫຼຽນ**

ທຫລ ເປັນຜູ້ຈັດຕັ້ງການເຄື່ອນຍ້າຍ ທະນະບັດ ແລະ ເງິນຫຼຽນ ດ້ວຍຕົນເອງ ຫຼື ມອບໃຫ້ນິຕິບຸກຄົນໃດໜຶ່ງ ທີ່ໄດ້ຮັບອະນຸຍາດຈັດຕັ້ງປະຕິບັດວຽກງານດັ່ງກ່າວ.

ຂັ້ນຕອນ ​ແລະ ວິ​ທີ​ການ ເຄື່ອນຍ້າຍທະນະ​ບັດ ​ແລະ ​ເງິນຫຼຽນ ​​ໄດ້​ກໍານົດ​ໄວ້​ໃນ​ລະບຽບການ​ຕ່າງຫາກ.

1. **ການ​ທໍາລາຍ ​​ທະນະບັດ ແລະ ເງິນຫຼຽນ**

ທຫລ ​ເປັນ​ຜູ້​ທຳ​ລາຍ​ ທະນະ​ບັດ ​ແລະ ​ເງິນຫຼຽນ ທີ່​ໄດ້ຖອນ​ຄືນ​ຈາກຂອດ​ຈໍ​ລະ​ຈອນ ແລະ ເສື່ອມຄຸນນະພາບ ຕາມ​ທີ່​ໄດ້ກໍານົດ​ໄວ້​ໃນ​ມາດຕາ 44 ​ແລະ 45 ຂອງ​ກົດໝາຍສະບັບ​ນີ້​.

ຂັ້ນຕອນ ​ແລະ ວິ​ທີ​ການ ທໍາລາຍ ທະນະ​ບັດ ​ແລະ ​ເງິນຫຼຽນ ​​ໄດ້​ກໍານົດ​ໄວ້​ໃນ​ລະບຽບການ​ຕ່າງຫາກ.

## ໝວດທີ 2

**ການປະຕິບັດນະໂຍບາຍເງິນຕາ**

1. **(ປັບປຸງ) ນະໂຍບາຍເງິນຕາ**

ນະໂຍບາຍເງິນຕາ ແມ່ນ ນະໂຍບາຍຄຸ້ມຄອງເສດຖະກິດມະຫາພາກທາງດ້ານເງິນຕາ ດ້ວຍການນໍາໃຊ້ ເຄື່ອງມືນະໂຍບາຍເງິນຕາທີ່ເໝາະສົມ ເພື່ອຮັກສາສະຖຽນລະພາບທາງດ້ານລາຄາ.

ທຫລ ປະຕິບັດນະໂຍບາຍເງິນຕາ ໂດຍມີການປະສານສົມທົບ ກັບນະໂຍບາຍຄຸ້ມຄອງເສດຖະກິດມະຫາພາກດ້ານອື່ນ ຢ່າງກົມກຽວ.

1. **ເຄື່ອງມືນະໂຍບາຍເງິນຕາ**

ເຄື່ອງມື​ນະ​ໂຍບາຍ​ເງິນຕາ ປະກອບ​ດ້ວຍ:

1. ອັດຕາ​ດອກ​ເບ້ຍ;
2. ເງິນ​ແຮ​​ຝາກບັງຄັບ;
3. ອັດຕາ​ແລກປ່ຽນ​;
4. ການ​​ດຳ​ເນີນ​ຕະຫຼາດ​ເປີດ;
5. ການສະໜອງທຶນ;
6. ເຄື່ອງມືອື່ນ ຕາມການກໍານົດຂອງ ທຫລ.

ທຫລ ເປັນຜູ້ກໍານົດກົນໄກ ແລະ ລະບຽບການ ໃນການນໍາໃຊ້ເຄື່ອງມືນະໂຍບາຍເງິນຕາແຕ່ລະປະເພດ.

1. **ອັດຕາດອກເບ້ຍ**

ທຫລ ເປັນ​ຜູ້​ກໍານົດ​ ແລ​ະ ປະກາດ​ໃຊ້​ ອັດຕາດອກເບ້ຍພື້ນຖານ, ອັດຕາ​ດອກ​ເບ້ຍ​ສະໜອງທຶນ ​ແລະ ອັດຕາ​ດອກ​ເບ້ຍ​ເງິນ​ກູ້​ລະຫວ່າງ​ທະນາຄານ ​ເພື່ອ​ຈັດຕັ້ງປະຕິບັດ​ນະ​ໂຍບາຍ​ເງິນຕາ. ສ່ວນການກໍານົດ​ອັດ​ຕາ ດ​ອກ​ເບ້ຍ​ເງິນ​ຝາກ ແລະ ​ເງິນ​ກູ້ ຂອງສະ​ຖາ​ບັນ​ການ​ເງິນ ແກ່ລູກຄ້າທົ່ວໄປນັ້ນ ​ໃຫ້​ປະຕິບັດຕາມ​ກົນ​ໄກ​ເສດຖະກິດ​ຕະຫຼາດ ທີ່​ມີ​ການ​ຄຸ້ມ​ຄອງ​ຂອງ​ລັດ.

1. **(ປັບປຸງ) ເງິນແຮ​ຝາກບັງຄັບ**

**​**ເງິນ​ແຮ​ຝາກບັງຄັບ ​ແມ່ນ ຈໍານວນ​ເງິນ​ທີ່​ທະນາຄານ​ທຸລະ​ກິດ​ ແລະ ສະ​ຖາ​ບັນ​ການ​ເງິນ​ທີ່​ຮັບ​ເງິນ​ຝາກ ຕ້ອງ​ຝາກໄວ້​ຢູ່ ທຫລ.

ທຫລ ເປັນຜູ້ກຳນົດ​ອັດຕາ​ສ່ວນ​ ​ແລະ ໂຄງປະກອບເງິນ​ແຮ​ຝາກ​ບັງຄັບ ໃນແຕ່ລະໄລຍະ.

1. **(ປັບປຸງ) ອັດຕາ​ແລກປ່ຽນ**

ທຫລ​​ ເປັນ​ຜູ້​ກຳນົດ​ ລະບອບ​ ແລະ ກົນ​ໄກ​ການ​ຄຸ້ມ​ຄອງ ອັດຕາແລກປ່ຽນ ທີ່​ມີ​ການ​ຄຸ້ມ​ຄອງ​ຂອງ​ລັດ ບົນ​ພື້ນຖານຄວາ​ມຕ້ອງການ ແລະ ການສະໜອງ​​ເງິນຕາ​ຕ່າງປະ​ເທດ ເພື່ອເຮັດໃຫ້ອັດຕາ​ແລກປ່ຽນມີສະຖຽນລະພາບ.

1. **(ປັບປຸງ) ການ​ດໍາ​ເນີນຕະຫຼາດເປີດ**

ຕະຫຼາດເປີດ ແມ່ນ ຕະຫຼາດ ຊື້ ຂາຍ ເອກະສານມີຄ່າ ລະຫວ່າງ ທຫລ ແລະ ສະຖາບັນການເງິນ.

ທຫລ ເປັນຜູ້ຈັດຕັ້ງ, ດໍາເນີນ ແລະ ຄຸ້ມຄອງ ການເຄື່ອນໄຫວຕະຫຼາດເປີດ ລວມທັງກຳນົດປະເພດເອກະສານມີຄ່າ ທີ່ສາມາດ ຊື້ ຂາຍ ໃນຕະຫຼາດ ແລະ ດຳເນີນການ ຊື້ ຂາຍ ໃນຕະຫຼາດຮ່ວມກັບສະມາຊິກຂອງຕະຫຼາດເປີດ.

1. **(ປັບປຸງ) ການສະໜອງທຶນ​**

ທຫລ ສາມາດສະໜອງທຶນໃຫ້ແກ່ສະຖາບັນການເງິນ ເພື່ອຮັບປະກັນການຊໍາລະ ແລະ ແກ້ໄຂການຂາດສະພາບຄ່ອງ ຂອງສະຖາບັນການເງິນ ດ້ວຍການໃຫ້ກູ້ຢືມ.

ທຫລ ເປັນຜູ້ກໍານົດລະບຽບການ ກ່ຽວກັບການສະໜອງທຶນ.

1. **(ປັບປຸງ) ການກູ້ຢືມ**

ທຫລ ສາ​ມາ​ດກູ້​ຢືມ​​ເປັນ​ເງິນຕາ​ຕ່າງປະ​ເທ​ດ ​ເພື່ອ​ຈຸດປະສົງ​ຮັກສາ​ສະຖຽນລະ​ພາບ​ເງິນຕາ​ຂອງ ສປປ ລາວ ຕາມ​ການ​ເຫັນ​ດີ​ຂອງ​ລັດຖະບານ.

1. **(ປັບປຸງ) ການໃຫ້ກູ້ຢືມ​ແກ່​ສະ​ຖາ​ບັນ​ການ​ເງິນ**

ທຫລ​​ ສາມາດໃຫ້​ກູ້​ຢືມ​ແກ່ສະຖາບັນການເງິນທີ່ພົບຄວາມຫຍຸ້ງຍາກທາງດ້ານການເງິນ ແລະ ຂາດຄວາມໝັ້ນຄົງ ທີ່​ອາດສົ່ງ​ຜົນ​ກະທົບ​ຕໍ່ສະຖຽນລະພາບ ​ຂອງ​ລະບົບສະ​ຖາ​ບັນ​ການ​ເງິນ-ເງິນຕາ.

ນອກຈາກທີ່ໄດ້ກຳນົດໄວ້ໃນ ວັກທີໜຶ່ງ ຂອງມາດຕານີ້ ທຫລ ກໍສາມາດໃຫ້ກູ້ຢືມແກ່ສະຖາບັນການເງິນໃນກໍລະນີອື່ນ ຕາມການເຫັນດີຂອງລັດຖະບານ ເປັນຕົ້ນ ການຊຸກຍູ້ການພັດທະນາເສດຖະກິດ, ການກະຈາຍແຫຼ່ງທຶນ ຕາມນະໂຍບາຍຂອງລັດ.

ທຫລ ເປັນຜູ້ກໍານົດລະບຽບການ ກ່ຽວກັບການໃຫ້ກູ້ຢືມແກ່ສະຖາບັນການເງິນ.

1. **ການໃຫ້ກູ້ຢືມແກ່ລັດຖະບານ**

ທຫລ ສາມາດໃຫ້ກູ້​ຢືມ​​ແກ່​ລັດຖະບານ​ ເພື່ອແກ້ໄຂການຂາດດຸນງົບປະມານ​ໄລຍະ​ສັ້ນ ຕາມ​ການ​ເຫັນ​ດີຂອງນາຍົກລັດຖະມົນຕີ ໃນວົງເງິນບໍ່ເກີນ ຊາວສ່ວນຮ້ອຍ ຂອງລາຍຮັບງົບປະມານແຫ່ງລັດປະຈໍາປີ ແລະ ສອດຄ່ອງກັບອັດຕາສ່ວນຂອງໜີ້ສາທາລະນະ ທີ່ສະພາແຫ່ງຊາດໄດ້ຮັບຮອງ.

ການໃຫ້​ກູ້​ຢືມ​ດັ່ງກ່າວ ລັດຖະບານຕ້ອງ​ຊໍາລະ​ຄືນ ພາຍ​ໃນ​​ປີ​ງົບປະມານ​ທີ່​ກູ້​ຢືມ.

**ໝວດທີ 3**

**ການຄຸ້ມຄອງຄັງສໍາຮອງເງິນຕາຕ່າງປະເທດ**

1. **(ປັບປຸງ) ຄັງ​ສຳຮອງ​ເງິນຕາ​ຕ່າງປະ​ເທດ**

ຄັງ​ສໍາຮອງ​ເງິນຕາ​ຕ່າງປະ​ເທດ ​ແມ່ນ ຊັບ​ສິນ​ເປັນ​ເງິນຕາ​ຕ່າງປະ​ເທດ ທີ່ ທຫລ ຄຸ້ມຄອງ ຊຶ່ງປະກອບດ້ວຍ:

1. ເງິນຕາ​ຕ່າງປະ​ເທດ ທີ່​ເປັນເງິນສົດໃນຄັງ ຫຼື​ ເງິນ​ຝາກ​ໃນ​ບັນຊີ​ທະນາຄານ​ຕ່າງປະ​ເທດ;
2. ສິດຖອນເງິນພິເສດນໍາສະຖາບັນການເງິນສາກົນ ແລະ ເງິນ​ສໍາຮອງຂອງ ສປປ ລາວ ຢູ່​ກອງ​ທຶນ​ສາກົນ;
3. ຄໍາ;
4. ພັນທະບັດ​ລັດຖະບານ​ ແລະ ພັນທະບັດ​ອື່ນ ​ທີ່ອອກ​ຈໍາໜ່າຍ ຫຼື ຄໍ້າປະກັນ​ໂດຍ​ລັດຖະບານ​ຕ່າງປະ​ເທດ ຫຼື ສະ​ຖາ​ບັນ​ການ​ເງິນ​ສາກົນ ເປັນເງິນຕາຕ່າງປະເທດສະກຸນໃດໜຶ່ງ;
5. ຊັບສິນອື່ນ ຕາມການກໍານົດຂອງລັດຖະບານ.
6. **(ປັບປຸງ) ການ​ຄຸ້ມ​ຄອງ​ຄັງ​ສໍາຮອງ​ເງິນຕາ​ຕ່າງປະ​ເທດ**

ທຫລ ​ສ້າງ ແລະ ຄຸ້ມຄອງ ຄັງ​ສໍາຮອງ​ເງິນຕາ​ຕ່າງປະ​ເທດ ​​ໃຫ້​ມີ​ຄວາມ​ປອດ​ໄພ, ຄ່ອງ​ຕົວ ແລະ ເຂັ້ມແຂງ, ແນໃສ່ຮັບປະກັນ​ການຈັດຕັ້ງປະຕິບັດ​ນະ​ໂຍບາຍ​ເງິນຕາ, ຮັກສາສະຖຽນລະພາບອັດຕາແລກປ່ຽນ ແລະ ຄວາມສາມາດໃນການຊໍາລະກັບ​ຕ່າງປະ​ເທດ ຕາມລະບຽບການທີ່ກ່ຽວຂ້ອງ. ໃນການຄຸ້ມຄອງຄັງສໍາຮອງເງິນຕາຕ່າງປະເທດ ທຫລ ສາມາດ ຊື້ ຂາຍ ຊັບສິນ ຫຼື ລົງທຶນໃນຊັບສິນ ທີ່ເປັນອົງປະກອບຂອງຄັງສໍາຮອງເງິນຕາຕ່າງປະເທດ ຕາມທີ່ໄດ້ກຳນົດໄວ້ໃນມາດຕາ 58 ຂອງກົດໝາຍສະບັບນີ້.

ທຫລ ຕ້ອງ​ລາຍ​ງານ​ສະພາບຄັງສຳຮອງເງິນຕາຕ່າງປະເທດໃຫ້​ລັດຖະບານ​ ຢ່າງເປັນປົກກະຕິ. ເມື່ອ​ເຫັນ​ວ່າຄັງ​ສໍາຮອງ​ເງິນຕາ​ຕ່າງປະ​ເທດ ມີ​ທ່າ​ອ່ຽງຫຼຸດລົງ​ຜິດ​ປົກກະຕິ​ ທຫລ ຕ້ອງ​ລາຍ​ງານ​ຕໍ່​ລັດຖະບານ​ໂດຍ​ດ່ວນ ພ້ອມ​ທັງສະເໜີມາດ​ຕະການ​ທີ່​ຈໍາ​ເປັນ ເພື່ອ​ແກ້​ໄຂ​ສະພາບ​ການ​ດັ່ງກ່າວ ແລະ ສືບຕໍ່ລາຍ​ງານ​ຈົນ​ກວ່າ​ສະພາບ​ການຈະ​ກັບ​ຄືນ​ສູ່​ປົກກະຕິ.

## ໝວດທີ 4

**ການຄຸ້ມຄອງສະຖາບັນການເງິນ, ຫົວໜ່ວຍສະໜັບສະໜູນ**

**ສະຖຽນລະພາບດ້ານການເງິນ ແລະ ລະບົບ​ການ​ຊຳລະ**

1. **(ປັບປຸງ) ການ​ຄຸ້ມ​ຄອງ​ສະ​ຖາ​ບັນ​ການ​ເງິນ ແລະ ຫົວໜ່ວຍສະໜັບສະໜູນ**

**ສະຖຽນລະພາບດ້ານການເງິນ**

ທຫລ ເປັນ​ຜູ້ຄຸ້ມ​ຄອງ​ສະ​ຖາ​ບັນ​ການ​ເງິນ ແລະ ຫົວໜ່ວຍສະໜັບສະໜູນສະຖຽນລະພາບດ້ານການເງິນ ດ້ວຍການວາງນະໂຍບາຍ, ສ້າງແຜນຍຸດທະສາດ, ແຜນການ, ແຜນງານ, ໂຄງການ ແລະ ນິຕິກໍາທີ່ກ່ຽວຂ້ອງ, ໝູນໃຊ້ຫຼັກການຄຸ້ມຄອງທີ່ດີ ລວມທັງການນໍາໃຊ້ເຄື່ອງມືການຄຸ້ມຄອງຄວາມໝັ້ນຄົງສໍາລັບສະຖາບັນການເງິນ ແລະ ຫົວໜ່ວຍສະໜັບສະໜູນສະຖຽນລະພາບດ້ານການເງິນ ແຕ່ລະປະເພດຢ່າງເໝາະສົມ ~~​~~ເພື່ອຮັບປະກັນຄວາມ​ໝັ້ນ​ຄົງ, ເຂັ້ມແຂງ, ສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ ທັງເປັນການ​ປົກ​ປ້ອງ​ສິດ ແລະ ຜົນ​ປະ​ໂຫຍດອັນ​ຊອບ​ທຳຂອງ​ຜູ້​ຊົມ​ໃຊ້​ການບໍລິການ​ດ້ານ​ການ​ເງິນ.

1. **(ປັບປຸງ) ການຄຸ້ມ​ຄອງລະ​ບົບການຊຳລະ**

ທຫລ ເປັນ​ຜູ້ຄຸ້ມ​ຄອງ ແລະ ພັດ​ທະ​ນາລະ​ບົບການ​ຊຳ​ລະ ດ້ວຍ​ການວາງນະໂຍບາຍ, ສ້າງແຜນຍຸດທະສາດ, ແຜນການ, ແຜນງານ, ໂຄງການ ແລະ ນິຕິກໍາທີ່ກ່ຽວຂ້ອງ, ກຳນົດ​​ເຄື່ອງ​ມື​ການຊຳລະ, ມາດຕະຖານ​ທາງ​ດ້ານເຕັກນິກ, ກົນໄກການໄລ່ລຽງ ແລະ ການ​ຫັກ​ບັນຊີຂອງລະບົບການຊຳລະ ລວມທັງ ຕິດຕາມ ກວດກາການເຄື່ອນໄຫວຂອງຜູ້ດຳເນີນທຸລະກິດການຊຳລະ ເພື່ອເຮັດໃຫ້ການດຳເນີນທຸລະກິດ ມີປະສິດທິພາບ, ສອດຄ່ອງ ກັບກົດໝາຍ ແລະ ລະບຽບການທີ່ກ່ຽວຂ້ອງ.

# **ພາກທີ V**

**ການເງິນ ແລະ ການບັນຊີ ຂອງທະນາຄານແຫ່ງ ສປປ ລາວ**

## ໝວດທີ 1

**ການເງິນ ຂອງທະນາຄານແຫ່ງ ສປປ ລາວ**

1. **(ປັບປຸງ) ການເງິນ ຂອງທະນາຄານແຫ່ງ ສປປ ລາວ**

ທຫລ ເປັນເຈົ້າຕົນເອງທາງດ້ານການເງິນ ໂດຍບໍ່ຂຶ້ນກັບງົບປະມານແຫ່ງລັດ. ການເງິນຂອງ ທຫລ ປະກອບດ້ວຍ ຊັບສິນ, ໜີ້ສິນ, ທຶນ ແລະ ງົບປະມານ ລວມທັງການລົງທຶນກໍ່ສ້າງໂຄງລ່າງພື້ນຖານ, ປະກອບວັດຖຸເຕັກນິກ ແລະ ການລົງທຶນໃນ**ວິສາຫະກິດທີ່ເຄື່ອນໄຫວວຽກງານຍຸດທະສາດ**.

1. **(ໃໝ່) ການຄຸ້ມຄອງຊັບສິນ ຂອງທະນາຄານແຫ່ງ ສປປ ລາວ**

ຊັບ​ສິນ​ຂອງ ທຫລ ປະ​ກອບ​ດ້ວຍ ເງິນ​ສົດ ແລະ ເງິນ​ຝາກ ທີ່ເປັນເງິນຕາຕ່າງປະເທດ, ວັດ​ຖຸ​ມີ​ຄ່າ, ເງິນໃຫ້ກູ້ຢືມ, ເງິນລົງທຶນ, ພັນທະບັດລັດຖະບານ ແລະ ພັນທະບັດຕ່າງປະເທດ ທີ່ ທຫລ ຖືຄອງ, ຊັບ​ຄົງ​ທີ່ ແລະ ຊັບ​ສິນ​ອື່ນ.

ຊັບສິນຂອງ ທຫລ ທີ່ໄດ້ມາຈາກງົບປະມານຂອງຕົນນັ້ນ ທຫລ ເປັນເຈົ້າການໃນການຄຸ້ມຄອງຊັບສິນ ດັ່ງກ່າວ ຢ່າງມີປະສິດທິພາບ, ປະສິດທິຜົນ ເປັນຕົ້ນ ການຊື້, ການສ້າງໃໝ່, ການຂຶ້ນ​ທະ​ບຽນ, ການບັນ​ທຶກ​ບັນ​ຊີ, ການຕີ​ມູນ​ຄ່າ, ການນຳໃຊ້, ການໃຫ້ເຊົ່າ, ການແລກ​ປ່ຽນ, ການນຳໄປຝາກ, ການລົງທຶນ, ການມອບ, ການຂາຍ ຫຼື ການໂອນ ລວມທັງການເກັບລາຍຮັບ ຕາມລະບຽບການຂອງ ທຫລ ແລະ ລະບຽບການອື່ນທີ່ກ່ຽວຂ້ອງ.

ຊັບສິນຂອງ ທຫລ ທີ່ລັດປະກອບໃຫ້ນັ້ນ ຕ້ອງຂຶ້ນບັນຊີລວມສູນ ຢູ່ຂະແໜງການຄຸ້ມຄອງຊັບສິນແຫ່ງລັດ, ຄຸ້ມຄອງ, ນໍາໃຊ້ ແລະ ສະສາງ ຕາມກົດໝາຍວ່າດ້ວຍຊັບສິນຂອງລັດ ແລະ ລະບຽບການທີ່ກ່ຽວຂ້ອງ.

ພາຍຫຼັງເອກະສານລາຍງານການເງິນຂອງ ທຫລ ໄດ້ຮັບການກວດສອບຈາກອົງການກວດສອບແຫ່ງລັດ ຫາກສະແດງໃຫ້ເຫັນວ່າຊັບສິນໜ້ອຍກວ່າໜີ້ສິນນັ້ນ ໃຫ້ ທຫລ ສະເໜີລັດຖະບານ ອອກພັນທະບັດທີ່ປ່ຽນມືໄດ້ປະກອບເຂົ້າໃນທຶນ ເພື່ອປັບປຸງຖານະການເງິນໃຫ້ດີຂຶ້ນ.

1. **(ໃໝ່) ການຄຸ້ມຄອງໜີ້ສິນ ຂອງທະນາຄານແຫ່ງ ສປປ ລາວ**

ໜີ້ສິນຂອງ ທຫລ ປະ​ກອບ​ດ້ວຍ ເງິນກີບພິມຈຳໜ່າຍສູ່ຂອດຈໍລະຈອນ, ເງິນຝາກ, ເງິນກູ້​ຢືມ, ພັນທະບັດ ທຫລ ແລະ ໜີ້​ສິນອື່ນ​.

ທຫລ ຕ້ອງຄຸ້ມຄອງ​ໜີ້​ສິນຂອງຕົນ ​ໃຫ້ມີປະສິດທິພາບ ແລະ ປະສິດທິຜົນ.

1. **ທຶນສ້າງຕັ້ງ ຂອງທະນາຄານແຫ່ງ ສປປ ລາວ**

​ທຶນ​ສ້າງ​ຕັ້ງ ທຫລ​ ​ແມ່ນ ທຶນທີ່​ລັດ​ປະກອບ​ໃຫ້​ ແລະ ເປັນ​ເຈົ້າຂອງ​ທຶນ​ແຕ່​ພຽງຜູ້ດຽວ. ການປ່ຽນ​ແປງ​ທຶນ​ສ້າງ​ຕັ້ງ​ແຕ່ລະ​ໄລຍະ ​ແມ່ນ ​ລັດຖະບານ​ເປັນ​ຜູ້​ກໍານົດ.

1. **(ປັບປຸງ) ຄັງສໍາຮອງທົ່ວໄປ ຂອງທະນາຄານແຫ່ງ ສປປ ລາວ**

ຄັງສໍາຮອງທົ່ວໄປ ແມ່ນ ຄັງທີ່ສ້າງຂຶ້ນໄວ້ ເພື່ອ​ທົດແທນການຂາດທຶນ ຈາກຜົນການດຳເນີນງານ ໃນປີຜ່ານມາ.

ຄັງ​ສຳ​ຮອງ​ທົ່ວ​ໄປ ສ້າງ​ຂຶ້ນຈາກ​ຜົນ​​ໄດ້ຮັບສຸດທິປະຈຳປີ ຕາມ​ທີ່​ໄດ້ກຳນົດ​ໄວ້​ໃນ​ມາດຕາ 72 ຂອງກົດໝາຍ​ສະບັບ​ນີ້.

1. **(ປັບປຸງ) ຄັງຂະຫຍາຍການຜະລິດ ຂອງທະນາຄານແຫ່ງ ສປປ ລາວ**

ຄັງຂະຫຍາຍການຜະລິດ ແມ່ນ ຄັງທີ່ສະສົມໄວ້ ຊຶ່ງໄດ້ຈາກການຈັດສັນ​ຜົນ​​ໄດ້ຮັບສຸດທິປະຈຳປີ ເພື່ອເປັນ​ແຫຼ່ງທຶນສໍາລັບ​ການລົງທຶນ​ກໍ່ສ້າງໂຄງ​ລ່າງພື້ນຖານ ​​ແລະ ປະກອບ​ວັດຖຸ​ເຕັກນິກ​ ໃນການກໍ່ສ້າງ ແລະ ປັບປຸງ ສໍານັກງານ, ຫ້ອງການ, ລະບົບເຕັກໂນໂລຊີ ຂໍ້ມູນ ຂ່າວສານ, ພາຫະນະ, ອຸປະກອນຮັບໃຊ້ວຽກງານວິຊາການ ແລະ ການສ້າງຕັ້ງວິສາຫະກິດທີ່ເຄື່ອນໄຫວວຽກງານຍຸດທະສາດ.

1. **(ປັບປຸງ) ຄັງສໍາຮອງພິເສດ ຂອງທະນາຄານແຫ່ງ ສປປ ລາວ**

ຄັງສຳຮອງພິເສດ ແມ່ນ ຄັງຕີມູນຄ່າ ຊັບສິນ ແລະ ໜີ້ສິນ, ເປັນຄັງໜຶ່ງທີ່ຢູ່ໃນໂຄງປະກອບຂອງທຶນ ເພື່ອໃຊ້ບັນທຶກສ່ວນ​ຜິດ​ດ່ຽງ ຊຶ່ງເກີດຈາກການປ່ຽນແປງມູນຄ່າຊັບສິນ ​ແລະ ໜີ້ສິນ ຍ້ອນການເໜັງຕີງ​ຂອງລາຄາ ​ແລະ ​ອັດຕາ​ແລກປ່ຽນ. ສ່ວນ​ຜິດ​ດ່ຽງດັ່ງກ່າວ ບໍ່ຖືກຄິດໄລ່ເຂົ້າໃນຜົນ​ໄດ້​ຮັບສຸດທິປະຈໍາປີຂອງ ທຫລ.

1. **(ໃໝ່) ງົບປະມານ ຂອງທະນາຄານແຫ່ງ ສປປ ລາວ**

ງົບປະມານຂອງ ທຫລ ແມ່ນການຄາດຄະເນແຜນລາຍຮັບ, ລາຍຈ່າຍ ແລະ ຜົນໄດ້ຮັບສຸດທິປະຈຳປີ ທີ່ໄດ້ຮັບການຮັບຮອງຈາກສະພາບໍລິຫານ ແລະ ການອະນຸມັດຈາກນາຍົກລັດຖະມົນຕີ.

ປີງົບປະມານຂອງ ທຫລ ໃຫ້ປະຕິບັດຕາມປີການບັນຊີ ທີ່ໄດ້ກໍານົດໄວ້ໃນມາດຕາ 74 ຂອງກົດໝາຍສະບັບນີ້**.**

1. **(ປັບປຸງ) ລາຍຮັບ ຂອງທະນາຄານແຫ່ງ ສປປ ລາວ**

ລາຍຮັບຂອງ ທຫລ ​ປະກອບດ້ວຍ:

* 1. ດອກເບ້ຍ ແລະ ຜົນຕອບແທນຈາກການບໍລິຫານຊັບສິນ;
  2. ຄ່າ​ທໍານຽມ ​ແລະ ຄ່າ​ບໍລິການ;
  3. ລາຍຮັບອື່ນທີ່ຖືກຕ້ອງຕາມກົດໝາຍ.

ການຈັດເກັບ ແລະ ຄຸ້ມຄອງ ລາຍຮັບ ໃຫ້ປະຕິບັດຕາມລະບຽບການຂອງ ທຫລ.

1. **(ປັບປຸງ) ລາຍຈ່າຍ ຂອງທະນາຄານແຫ່ງ ສປປ ລາວ**

ລາຍຈ່າຍຂອງ ທຫລ ປະກອບດ້ວຍ:

1. ລາຍຈ່າຍປົກກະຕິ:
   1. ການປະຕິບັດນະໂຍບາຍເງິນຕາ ລວມທັງລາຍຈ່າຍໃນການພິມເງິນ;
   2. ດອກເບ້ຍ;
   3. ຄ່າ​ທຳ​ນຽມ ແລະ ຄ່າ​ບໍ​ລິ​ການ;
   4. ການບໍ​ລິ​ຫານ;
   5. ຄ່າຫຼຸ້ຍ​ຫ້​ຽນ ແລະ ຄ່າເສື່ອມ​ມູນ​ຄ່າ​ຊັບສິນ​;
   6. ລາຍ​ຈ່າຍອື່ນ ທີ່ເຫັນວ່າມີຄວາມຈໍາເປັນ.
2. ລາຍຈ່າຍລົງທຶນ:
   1. ການກໍ່ສ້າງໂຄງລ່າງພື້ນຖານ;
   2. ການປະກອບວັດຖຸເຕັກນິກ;
   3. ການລົງທຶນສ້າງຕັ້ງວິສາຫະກິດທີ່ເຄື່ອນໄຫວວຽກງານຍຸດທະສາດ.

ການຄຸ້ມຄອງລາຍຈ່າຍ ໃຫ້ປະຕິບັດຕາມລະບຽບການຂອງ ທຫລ.

1. **(ປັບປຸງ) ຜົນໄດ້ຮັບສຸດທິປະຈຳປີ ຂອງທະນາຄານແຫ່ງ ສປປ ລາວ**

ຜົນໄດ້ຮັບສຸດທິປະຈຳປີຂອງ ທຫລ ​ແມ່ນ ສ່ວນຜິດດ່ຽງ ທີ່ໄດ້ມາຈາກລາຍ​ຮັບລົບ​ລາຍ​ຈ່າຍປົກກະຕິ ຕາມທີ່ໄດ້ກຳນົດໄວ້ໃນມາດຕາ 70 ແລະ ມາດຕາ 71 ຂອງກົດໝາຍສະບັບນີ້.

ໃນກໍລະນີຜົນໄດ້ຮັບສຸດທິປະຈຳປີເປັນບວກ ໃຫ້ຈັດແບ່ງຕາມບຸລິມະສິດ ດັ່ງນີ້:

1. ແກ້ໄຂການຂາດທຶນສະສົມທັງໝົດ (ຖ້າມີ);
2. ເຂົ້າຄັງ​ສຳ​ຮອງ​ທົ່ວ​ໄປ ຢ່າງໜ້ອຍ ສາມສິບສ່ວນຮ້ອຍ;
3. ເຂົ້າຄັງຂະ​ຫຍາຍ​ການ​ຜະ​ລິດ ຢ່າງໜ້ອຍ ຊາວສ່ວນຮ້ອຍ;
4. ໄຖ່ຖອນຄືນພັນທະບັດທີ່ປ່ຽນມືໄດ້ຂອງລັດຖະບານ ທີ່ໄດ້ປະກອບໃຫ້ ທຫລ ຕາມທີ່ໄດ້ກຳນົດໄວ້ໃນມາດຕາ 63 ວັກທີສີ່ ຂອງກົດໝາຍສະບັບນີ້;
5. ມອບ​ເຂົ້າ​ງົບ​ປະ​ມານ​​ແຫ່ງລັດ.

ໃນກໍລະນີຜົນໄດ້ຮັບສຸດທິປະຈຳປີເປັນລົບ ໃຫ້ໂອນເຂົ້າເປັນການຂາດທຶນສະສົມໃນປີຕໍ່ໄປ ເພື່ອລໍຖ້າແກ້ໄຂ ໂດຍນຳໃຊ້ຄັງສຳຮອງທົ່ວໄປ ຕາມທີ່ໄດ້ກໍານົດໄວ້ໃນມາດຕາ 66 ຂອງກົດໝາຍສະບັບນີ້ ແລະ ຜົນການດຳເນີນງານສຸດທິເປັນບວກຂອງປີຕໍ່ໄປ ຕາມການຈັດແບ່ງຂອງສະພາບໍລິຫານ.

## ໝວດທີ 2

**ການບັນຊີ ຂອງທະນາຄານແຫ່ງ ສປປ ລາວ**

1. **ຫຼັກການບັນຊີ ຂອງທະນາຄານແຫ່ງ ສປປ ລາວ**

ທຫລ ປະຕິບັດ​ວຽກງານ​​ບັນຊີ​ ​ຕາມຫຼັກການບັນ​ຊີ​ທີ່​ຖືກ​ຍອມຮັບ​ໂດຍ​ທົ່ວ​ໄປ​ ແລະ ໝູນ​ໃຊ້ມາດຕະຖານສາກົນ​ດ້ານ​ການ​ລາຍ​ງານ​ການ​ເງິນ ​ໃຫ້ສອດຄ່ອງ​ ​ແລະ ເໝາະສົມ ກັບ​ພາລະ​ບົດບາດຂອງ​ ທຫລ.

1. **ປີການບັນຊີ ຂອງທະນາຄານແຫ່ງ ສປປ ລາວ**

ປີ​ການ​ບັນຊີ​ຂອງ ທຫລ ​ເລີ່​ມຕົ້ນ​ໃນ​ວັນ​ທີ 1 ມັງກອນ ​ແລະ ສິ້ນ​ສຸດ​ໃນ​ວັນ​ທີ 31 ທັນວາ ຂອງ​ແຕ່ລະ​ປີ.

1. **(ປັບປຸງ) ເອກະສານ​ລາຍ​ງານ​ການ​ເງິນ**

ທຫລ ຕ້ອງ​ສ້າງ​ເອກະສານ​ລາຍ​ງານ​ການ​ເງິນ​ປະ​ຈໍາ ວັນ, ​ເດືອນ, ງວດ ​ແລະ ປີ​. ເອກະສານ​ລາຍ​ງານ​ການ​ເງິນ​ ປະກອບ​ດ້ວຍ ໃບລາຍ​ງານ​ຖານະ​ການ​ເງິນ, ໃບ​ລາຍ​ງານ​ຜົນ​ການ​ດໍາ​ເນີນ​ງານ, ບົດ​ອະທິບາຍ​ຊ້ອນ​ທ້າ​ຍ​ແລະ ​ເອກ​ະສານ​ອື່ນ ຕາມການ​ກໍານົດ​ຂອງສະພາ​ບໍລິຫານ. ເອກະສານລາຍ​ງານ​ການ​ເງິນ​ປະຈຳ​ປີ ຕ້ອງ​ລາຍງານໃຫ້​ລັດຖະບານ ພາຍຫຼັງ​ໄດ້​ຮັບ​ການກວດກາ ຕາມ​ທີ່ໄດ້​ກຳນົດ​ໄວ້​ໃນ​ມາດຕາ 81 ຂອງ​ກົດໝາຍ​ສະບັບນີ້.

# **ພາກທີ VI**

**ຂໍ້​ຫ້າມ**

1. **(ປັບປຸງ) ຂໍ້​ຫ້າມ​ທົ່ວ​ໄປ**

ຫ້າມ​ ບຸກຄົນ, ນິຕິບຸກຄົນ ​ແລະ ການຈັດຕັ້ງ ມີ​ພຶດຕິ​ກໍາ ດັ່ງນີ້:

1. ລະດົມ​ທຶນ ​ແລະ ດໍາ​ເນີນ​ທຸລະ​ກິດ​ ການ​ເງິນ, ການ​ທະນາຄານ ​ທຸກຮູບແບບ ໂດຍ​ບໍ່​ໄດ້​ຮັບ​ອະນຸຍາດຈາກ ທຫລ ຫຼື ຂະແໜງການທີ່ກ່ຽວຂ້ອງ;
2. ເອົາ​ຊື່​ ຫຼື ສັນຍາລັກ ຂອງ​ ທຫລ ​ໄປ​ນໍາ​ໃຊ້​ເພື່ອຫາ​ຜົນ​ປະ​ໂຫຍ​ດ​ແກ່​ຕົນ ​ແລະ ພັກພວກຂອງຕົນ;
3. ຂັດຂວາງ, ປະຕິ​ເສດ​ການ​ຮ່ວມ~~​~~ມື ກັບ​ເຈົ້າໜ້າທີ່​ທີ່ກ່ຽວຂ້ອງ ​ໃນ​ການ​ເຄື່ອນ​ໄຫວ​ວຽກງານ​ການເງິນ, ​ເງິນຕາ;
4. ສະໜອງ ຂໍ້​ມູນ ​ຂ່າວສານ​ ໃຫ້​ແກ່​ ທຫລ ​ໂດຍ​ບໍ່ຖືກຕ້ອງ​ຕາມ​ຄວາມ​ເປັນ​ຈິງ;
5. ນໍາ​ເອົາ​ທະນະ​ບັດ ​ແລະ/ຫຼື ​ເງິນຫຼຽນ ​ໄປ​ຂາຍ ຫຼື ແລກປ່ຽນ ​ເພື່ອ​ເກງ​ກໍາ​ໄລໃນທຸກຮູບແບບ;
6. ປອມ​ແປງ ທະນະ​ບັດ ​ແລະ/ຫຼື ​ເງິນຫຼຽນ​, ຖືຄອງ, ເຄື່ອນຍ້າຍ ແລະ ນໍາ​ໃຊ້ ​ເງິນ​ປອມ;
7. ອອກ ແລະ ນຳໃຊ້ ເງິນດິຈິຕອນ ໂດຍບໍ່ໄດ້ຮັບອະນຸຍາດ;
8. ຕັດ, ເຈາະ, ຈີກ, ຈູດ, ແຕ້ມ, ຂີດຂຽນ, ນໍາໃຊ້ເຂົ້າໃນພິທີກໍາ ແລະ ການກະທຳອື່ນ ທີ່ເປັນການທຳລາຍ ຫຼື ເຮັດໃຫ້ທະນະບັດ ແລະ ເງິນຫຼຽນ ເສື່ອມຄຸນນະພາບ;
9. ໂຄສະນາ ເຜີຍແຜ່ ຫຼື ມີການກະທຳ ທີ່ເປັນການແຕະຕ້ອງເຖິງຄຸນຄ່າຂອງເງິນຕາຂອງ ສປປ ລາວ;
10. ມີ​ພຶດຕິ​ກໍາ​ອື່ນ ທີ່​ເປັນ​ການລະ​ເມີດ​ກົດໝາຍ.
11. **(ປັບປຸງ) ຂໍ້ຫ້າມສໍາລັບ​ ທະນາຄານແຫ່ງ ສປປ ລາວ ແລະ ພະນັກງານ**

ຫ້າມ ທຫລ ​ລົງທຶນສ້າງຕັ້ງວິ​ສາ​ຫະກິດ~~​​​​~~ໃດໜຶ່ງ ຊຶ່ງບໍ່ແມ່ນວິສາຫະກິດທີ່ເຄື່ອນໄຫວວຽກງານຍຸດທະສາດ.

ຫ້າມພະນັກງານ​ຂອງ​ ທຫລ ​ມີ​ພຶດຕິ​ກໍາ ດັ່ງ​ນີ້:

1. ດໍາ​ເນີນ​ທຸລະ​ກິດ, ​ເປັນ​ທີ່​ປຶກສາ ຫຼື ​ເປັນ​ພະນັກງານ ​ໃນ​ຫົວໜ່ວຍທຸລະ​ກິດ​ ທີ່​ພົວພັນ​ກັບຄວາມ​ຮັບຜິດຊອບ​ຂອງ​ຕົນ;
2. ເປີດ​ເຜີຍ​ຂໍ້​ມູນທີ່​ເປັນ​ຄວາມລັບ​ຂອງ ທຫລ ​ໂດຍ​ບໍ່​ໄດ້​ຮັບ​ອະນຸຍາດ;
3. ສວຍ​ໃຊ້ ໜ້າທີ່, ​ຕໍາ​ແໜ່ງ ​ເພື່ອ​ຫາຜົນ​ປະ​ໂຫຍ​ດແກ່ຕົນ ​ແລະ ພັກພວກຂອງຕົນ;
4. ເມີນ​ເສີຍ​ຕໍ່ຄວາມ​ຮັບຜິດຊອບ​ຂອງ​ຕົນ ​ແລະ ສໍ້​ລາດ​ບັງຫຼວງ;
5. ມີ​ພຶດຕິ​ກໍາອື່ນ ທີ່​ເປັນ​ການລະ​ເມີດ​​ກົດໝາຍ.

# **ພາກ​ທີ VII**

**ການກວດ​ກາ**

1. **(ປັບປຸງ) ອົງການກວດກາ**

ອົງ​ການ​ກວດກາ​ ທຫລ​ ປະກອບ​ດ້ວຍ:

1. ອົງການ​ກວດກາ​ພາຍ​ໃນ ຊຶ່ງແມ່ນ ຄະນະກໍາມະການກວດກາ ແລະ ກົມກວດກາ ຂອງ ທຫລ;
2. ອົງການ​ກວດກາ​ພາຍ​ນອກ ​ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການ​ກວດກາ​ລັດແຕ່ລະຂັ້ນ, ອົງການ​ກວດ​ສອບ​ແຫ່ງ​ລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການ ຈັດຕັ້ງມະຫາຊົນ ແລະ ສື່ມວນຊົນ.
3. **ເນື້ອໃນການກວດກາ**

ການ​ກວດກາ​ວຽກງານ​ຂອງ ​ທຫລ ມີ​ເນື້ອ​ໃນ ດັ່ງນີ້:

1. ການ​ຈັດ​ຕັ້ງ​ປະ​ຕິ​ບັດ​ກົດ​ໝາຍ ແລະ ລະ​ບຽບ​ການ​ທີ່​ກ່ຽວ​ຂ້ອງ;
2. ການ​ຈັດຕັ້ງ​ປະຕິບັດ​ພາລະ​ບົດບາດ​ ​ແລະ ປະສິດ​ທິຜົນ​ຂອງ​ວຽກງານ;
3. ເອກະສານລາຍງານການເງິນ;
4. ​ເນື້ອ​ໃນ​ອື່ນ ທີ່ເຫັນວ່າມີຄວາມຈຳເປັນ.
5. **ຮູບການການກວດກາ**

ການກວດກາ​ວຽກງານ​ຂອງ ທຫລ ​​​ມີ ສາມຮູບ​ການ ດັ່ງ​ນີ້:

1. ການ​ກວດກາ​​ປົກກະຕິ ຊຶ່ງແມ່ນ ​ການ​ກວດກາ~~​~~ຕາມ​ແຜ​ນການ ຢ່າງ​ເປັນ​ປະຈຳ ແລະ ມີ​ກຳນົດ​ເວລາ​ທີ່​ແນ່ນອນ;
2. ການ​ກວດກາ​​ໂດຍແຈ້ງໃຫ້ຊາບລ່ວງໜ້າ ຊຶ່ງແມ່ນ ການ​ກວດການອກແຜນ ເມື່ອເຫັນວ່າມີຄວາມຈໍາເປັນ ​ໂດຍແຈ້ງ​ໃຫ້~~​~~ເປົ້າໝາຍຖືກ~~​~~ກວດກາ​ຮູ້ກ່ອນລ່ວງ​ໜ້າ;
3. ການ​ກວດກາ​ແບບ​ກະ​ທັນ​ຫັນ ຊຶ່ງແມ່ນ ​ການ​ກວດກາຢ່າງ​​ຮີບ​ດ່ວນ​ ​​ໂດຍບໍ່​ມີການ​ແຈ້ງ​ໃຫ້​ ເປົ້າໝາຍຖືກ​ກວດກາຮູ້ກ່ອນລ່ວງໜ້າ​.

ໃນການດຳເນີນການກວດກາວຽກງານຂອງ ທຫລ ນັ້ນ ຕ້ອງປະຕິບັດໃຫ້ຖືກຕ້ອງຕາມກົດໝາຍ ຢ່າງເຂັ້ມງວດ.

1. **(ປັບປຸງ) ການ​ກວດກາເອກະສານ​ລາຍ​ງານ​ການ​ເງິນ**

ເອກະສານ​ລາຍ​ງານ​ການ​ເງິນ​ ປະ​ຈໍາ ເດືອນ, ງວດ ​ແລະ ປີ ຂອງ ​ທຫລ ຕ້ອງ​ໄດ້​ຮັບ​ການ​ກວດກາ​ໂດຍ​ອົງການກວດກາ​ພາຍ​ໃນຂອງ ທຫລ.

​ເອກະສານ​ລາຍ​ງານການ​ເງິນ​ປະ​ຈໍາປີຂອງ​ ທຫລ ຕ້ອງ​ໄດ້​ຮັບ​ການກວດ​ກາ ​ແລະ ຢັ້ງຢືນ ​ຈາກຄະນະ​ກໍາມະການ​ກວດກາ ​ແລະ ອົງການ​ກວດ​ສອບ​ແຫ່ງ​ລັດ ຢ່າງ​ເປັນ​ປົກກະຕິ.

1. **ການ​ຮັກສາ​ຄວາມ​ລັບ**

**​**ບຸກຄົນ ແລະ ການຈັດຕັ້ງ ທີ່​ປະຕິບັດ​ວຽກງານ​ກວດກາ​ພາຍ​ໃນ, ກວດກາພາຍ​ນອກ ແລະ ​ປະສານ​ງານ ຕ່າງໆ ​ຕ້ອງ​ຮັກສາຂໍ້ມູນທີ່ເປັນຄວາມລັບ​​ຂອງ ທຫລ ທີ່​ຕົນ​ໄດ້​ຮູ້, ​ໄດ້​ເຫັນ ແລະ ບໍ່ໃຫ້ເປີດເຜີຍ​, ເວັ້ນເສຍ​ແຕ່​ໄດ້​ຮັບ~~​~~ອະນຸຍາດ​ຈາກ​ ທຫລ​.

# **ພາກທີ VIII**

**ວັນສ້າງຕັ້ງ, ເຄື່ອງໝາຍ ແລະ ຕາປະທັບ**

**ຂອງທະນາຄານແຫ່ງ ສປປ ລາວ**

1. **(ປັບປຸງ) ວັນສ້າງຕັ້ງທະນາຄານແຫ່ງ ສປປ ລາວ**

ວັນ​ສ້າງຕັ້ງ ທຫລ ແມ່ນ​ ວັນ​ທີ 7 ຕຸລາ​ 1968.

​ຂະ​ແໜງການທະນາຄານ ​ຈັດຕັ້ງສະ​ເຫຼີມສະຫຼອງວັນດັ່ງກ່າວ ດ້ວຍການຈັດກິດຈະກໍາ ຕາມເງື່ອນໄຂ ແລະ ຄວາມສາມາດຕົວຈິງ.

1. **(ປັບປຸງ) ເຄື່ອງໝາຍ ຂອງທະນາຄານແຫ່ງ ສປປ ລາວ**

ທຫລ ມີ​ເຄື່ອງໝາຍຂອງຕົນ ເພື່ອ​ນໍາ​ໃຊ້​ເຂົ້າ​ໃນ​ການ​ເຄື່ອນ​ໄຫວ​ວຽກງານທາງລັດຖະການ.

1. **(ປັບປຸງ) ຕາ​ປະ​ທັບ ຂອງທະນາຄານແຫ່ງ ສປປ ລາວ**

ທຫລ ມີຕາ​ປະ​ທັບ​ຂອງຕົນ ເພື່ອ​ນໍາ​ໃຊ້​ເຂົ້າ​ໃນ​ການ​ເຄື່ອນ​ໄຫວ​ວຽກງານລັດຖະການ.

# **ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

1. **ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ​ ຫຼື ການຈັດ​ຕັ້ງ ທີ່​ມີ​ຜົນງານ​ດີ​ເດັ່ນ​ໃນ​ການຈັດ​ຕັ້ງ​ປະຕິບັດ​ກົດໝາຍສະບັບ​ນີ້ ຈະ​ໄດ້​ຮັບ​ການ​ຍ້ອງຍໍ ຫຼື ນະ​ໂຍບາຍ​ອື່ນ ຕາມ​ລະບຽບການ.

1. **ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ​ ຫຼື ການຈັດ​ຕັ້ງ ທີ່​ລະ​ເມີດ​ກົດໝາຍສະບັບ​ນີ້ ຈະ​ຖືກ ​​ສຶກສາ​ອົບຮົມ, ກ່າວ​ເຕືອນ, ລົງ​ວິ​ໄນ, ປັບ​ໃໝ, ໃຊ້​ແທນຄ່າ​ເສຍ​ຫາຍ​ທາງ​ແພ່ງທີ່ຕົນໄດ້ກໍ່ຂຶ້ນ ຫຼື ຖືກລົງ​ໂທດ​ທາງ​ອາຍາ ຕາມ​ກົດໝາຍ.

**ພາກທີ X**

**ບົດ​ບັນຍັດ​ສຸດ​ທ້າຍ**

1. **ການຈັດ​ຕັ້ງ​ປະຕິບັດ**

ລັດຖະບານ​ ແຫ່ງ ສາທາ​ລະນະ​ລັດ ປະຊາທິປະ​ໄຕ ປະຊາຊົນ​ລາວ​ ເປັນ​ຜູ້ຈັດ​ຕັ້ງ​ປະຕິບັດ​ກົດໝາຍສະບັບນີ້ ຢ່າງ​ເຂັ້ມ​ງວດ.

1. **(ປັບປຸງ) ຜົນ​ສັກສິດ**

ກົດໝາຍສະບັບ​ນີ້ ມີ​ຜົນສັກສິດ​ ນັບ​ແຕ່​ວັນ​ທີ 7 ມີນາ 2025 ພາຍຫຼັງ ປະທານ​ປະ​ເທດ ແຫ່ງ ສາທາ​ລະນະ​ລັດ ປະຊາທິປະ​ໄຕ ປະຊາຊົນ​ລາວ ອອກ​ລັດຖະດໍາລັດ​ປະກາດ​ໃຊ້​ ແລະ ​ໄດ້​ລົງ​​ຈົດໝາຍ​ເຫດ​ທາງ​ລັດຖະການ ເປັນຕົ້ນໄປ​.

ກົດໝາຍສະບັບ​ນີ້ ປ່ຽນ​ແທນ​ກົດໝາຍວ່າ​ດ້ວຍທະນາຄານແຫ່ງ ສາທາລະນະລັດ​ ປະຊາທິປະໄຕ ປະຊາຊົນລາວ ​ສະບັບເລກທີ 47/ສພຊ, ລົງ​ວັນ​ທີ 19 ມິຖຸນາ 2018.

**ປະທານ​ສະພາ​ແຫ່ງຊາດ**