

ສາ­ທາ­ລະ­ນະ​ລັດ ປະ­ຊາ­ທິ­ປະ­ໄຕ ປະ­ຊາ­ຊົນ​ລາວ

ສັນ­ຕິ­ພາບ ເອ­ກະ­ລາດ ປະ­ຊາ­ທິ­ປະ­ໄຕ ເອ­ກະ​ພາບ ວັດ­ທະ­ນະ​ຖາ­ວອນ

**ສະ­ພາ​ແຫ່ງ​ຊາດ ເລກ​ທີ** 19 **/ສພຊ**

**ນະ­ຄອນ­ຫຼວງ​ວຽງ​ຈັນ**, **ວັນທີ** 9 **ພຶດສະພາ** 2017

**ກົດ­ໝາຍວ່າ​ດ້ວຍ**

**ໄຟ­ຟ້າ (ສະ­ບັບ​ປັບ­ປຸງ)**

# ພາກທີ I ບົດ​ບັນ­ຍັດ​ທົ່ວ​ໄປ

### ມາດ­ຕາ 1 (ປັບປຸງ) ຈຸດ­ປະ­ສົງ

ກົດ­ໝາຍ​ສະບັບນີ້ ກຳ­ນົດ ​ຫຼັກ­ການ, ລະ­ບຽບ​ການ ແລະ ມາດ​ຕະ­ການກ່ຽວ​ກັບ​ການຈັດຕັ້ງ, ການ ເຄື່ອນໄຫວ, ການວາງແຜນ, ການ​ຄຸ້ມ​ຄອງ ແລະ ການຕິດຕາມ​ກວດ­ກາວຽກ​ງານ​ໄຟ­ຟ້າ ເພື່ອ​ເຮັດ​ໃຫ້ການດໍາເນີນກິດຈະການໄຟຟ້າ ແລະ ທຸລະ​ກິດ​ໄຟ­ຟ້າ ມີປະ­ສິດ​ທິ​ຜົນ​ສູງ ແນ­ໃສ່​ນຳ​ໃຊ້​ທ່າ­ແຮງດ້ານຊັບພະຍາ­ກອນ​ທຳ​ມະ​ຊາດເຂົ້າໃນການສົ່ງໄຟຟ້າ ແລະ ການຜະລິດໄຟຟ້າຢ່າງປະຢັດ ຕາມທິດສີຂຽວ ແລະ ຍືນ​ຍົງ, ຍົກ​ລະ­ດັບ​ຊີ­ວິດ​ການ​ເປັນ​ຢູ່​ຂອງ​ປະ­ຊາຊົນລາວ​ບັນດາ­ເຜົ່າໃຫ້​ດີ​ຂຶ້ນ ປະກອບສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ ແລະ ສາມາດເຊື່ອມໂຍງກັບພາກພື້ນ ແລະ ສາກົນ.

### ມາດ­ຕາ 2 (ປັບປຸງ) ໄຟ­ຟ້າ

ໄຟ­ຟ້າ ແມ່ນ ພະ­ລັງ­ງານ​ຊະ­ນິດ​ໜຶ່ງ ຊຶ່ງ​ປະ­ກອບ​ດ້ວຍ ກຳ­ລັງ​ໄຟ­ຟ້າ, ກະ­ແສ​ໄຟ­ຟ້າ, ແຮງ​ດັນ​ໄຟ­ຟ້າ, ຄວາມ​ຖີ່ ທີ່​ຜະ­ລິດ​ມາ​ຈາກ​ແຫຼ່ງ​ຊັບ­ພະ­ຍາ­ກອນ​ທຳ​ມະ​ຊາດ ເຊັ່ນ ພະ­ລັງ­ງານ​ນ້ຳ, ພະ­ລັງ­ງານ​ລົມ, ​ແສງ­ຕາ​ເວັນ, ນ້ຳ ມັນ​ເຊື້ອ​ໄຟ, ຖ່ານ​ຫີນ, ​ຊີ­ວະ​ມວນ, ​ຄວາມ​ຮ້ອນໃຕ້ດິນ, ​ອາຍ​ແກ໊ສ ລວມ​ທັງພະ­ລັງ­ງານ​ນີວ​ເຄຼຍ ແລະ ອື່ນໆ.

### ມາດ­ຕາ 3 (ປັບ­ປຸງ) ການ​ອະ­ທິ­ບາຍ​ຄຳ​ສັບ

ຄຳ​ສັບ​ທີ່ນໍາໃຊ້​ໃນ​ກົດ­ໝາຍ​ສະ­ບັບ​ນີ້ ມີ​ຄວາມ​ໝາຍ ດັ່ງ­ນີ້:

1. **ການພັດທະນາໂຄງການໄຟຟ້າ** ໝາຍເຖິງ ຂະບວນການສຶກສາ, ສໍາຫຼວດເກັບກໍາຂໍ້ມູນ, ຈັດຫາແຫຼ່ງທຶນ, ຊອກຜູ້ຊື້ໄຟຟ້າ, ອອກແບບ, ກໍ່ສ້າງ, ແກ້ໄຂບັນຫາທີ່ຕິດພັນກັບສິ່ງແວດລ້ອມ-ສັງຄົມ ແລະ ທໍາມະຊາດ ແລະ ການດໍາເນີນງານ ຂອງໂຄງການໄຟຟ້າ;
2. **ການ​ດຳ­ເນີນ​ງານ​ແບບຮອບຄອບ** ໝາຍເຖິງ ການປະຕິບັດ, ຮູບແບບ ແລະ ວິທີການ ຊຶ່ງຂະແໜງ ການໄຟຟ້າໃນທົ່ວໂລກຍອມຮັບເປັນສ່ວນໃຫຍ່ ແລະ ເປັນພື້ນຖານສໍາລັບການຕັດສີນໃຈ ຫຼື ການປະຕິບັດ ທີ່ຈະນໍາໄປສູ່ການນໍາໃຊ້ທຶນຢ່າງມີປະສິດທິຜົນ, ມີຄວາມປອດໄພ ແລະ ເຊື່ອຖືໄດ້;
3. **ກຳ­ລັງ​ຕິດ​ຕັ້ງ** ໝາຍ​ເຖິງ​ ຄວາມສາມາດຜະລິດໄຟຟ້າ ຂອງໂຮງງານໄຟຟ້າ ຫຼື ເຄື່ອງກໍາເນີດໄຟຟ້າ;
4. **ໂຄງ­ການ​ບູ​ລິ​ມະ​ສິດ** ໝາຍ​ເຖິງ​ ໂຄງການທີ່ກໍານົດຢູ່ໃນແຜນ​ພັດທະນາ​ພະ­ລັງ­ງານໄຟຟ້າແຫ່ງຊາດ ແລະ ແຜນພັດທະນາພະລັງງານໄຟຟ້າຂັ້ນແຂວງ;
5. **ໂຄງການຂະໜາດນ້ອຍ** ໝາຍເຖິງ ໂຄງການຜະລິດໄຟຟ້າ ທີ່ມີກໍາລັງຕິດຕັ້ງແຕ່ ຫ້າພັນ ກິໂລວັດ ລົງມາ;
6. **ສະ­ຖານີຈ່າຍໄຟຟ້າ** ໝາຍ​ເຖິງ ສະ­ຖານີ​ໄຟ­ຟ້າ​ທີ່ຕໍ່ກັບລະບົບສົ່ງໄຟຟ້າ ເພື່ອປ່ຽນ ຫຼື ​ຫຼຸດແຮງດັນລົງມາໃຫ້ເໝາະສົມກັບການແຈກຈ່າຍ ເພື່ອ​ສະ­ໜອງ​ໄຟຟ້າໃຫ້​ແກ່​ຜູ້ຊົມໃຊ້;
7. **ສະພາບການດໍາເນີນງານທີ່ດີ** ໝາຍເຖິງ ສະ­ພາບຂອງ​ຊັບ​ສິນ ຫຼື ເຄື່ອງຈັກ ທີ່​ເໝາະ​ສົມ​ກັບເປົ້າ​ໝາຍ​ການ​ນຳ​ໃຊ້, ສາມາດເຮັດວຽກໄດ້​ຕາມ​ຈຸດ­ປະ­ສົງເປັນຢ່າງ​ດີ ແລະ ມີສະພາບ​ທີ່ສາມາດສະໜອງ​ຕາມ​ຄຸນ​ລັກ­ສະນະ​ທາງ​ດ້ານ​ເຕັກ­ນິກ;
8. **ບົດ​ບັນ­ທຶກ​ຄວາມ​ເຂົ້າ­ໃຈ** ໝາຍເຖິງ ເອກະສານທີ່ເຊັນກັນລະ­ຫວ່າງ ລັດຖະບານ ຫຼື ອົງການປົກຄອງທ້ອງຖິ່ນ ຕາງໜ້າໂດຍຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນກັບນິ­ຕິບຸກຄົນ ເພື່ອການສຶກສາຄວາມເປັນໄປໄດ້ເບື້ອງຕົ້ນຂອງໂຄງການໄຟຟ້າ ກໍານົດຂອບເວລາທີ່ກໍານົດໃຫ້ ເພື່ອກ້າວໄປຫາຂັ້ນຕອນການພັດທະນາໂຄງການ;
9. **ສັນຍາພັດທະນາໂຄງການ** ໝາຍເຖິງ ສັນຍາທີ່ເຊັນລະຫວ່າງ ລັດຖະບານ ຫຼື ອົງການປົກຄອງທ້ອງ ຖິ່ນ ຕາງໜ້າໂດຍຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນ ກັບນິ­ຕິບຸກ­ຄົນ ຊຶ່ງມີຈຸດປະສົງໃນການສືບຕໍ່ເຮັດການສຶກສາບົດສຶກສາຄວາມເປັນໄປໄດ້ ໃຫ້ສໍາເລັດເປັນຂັ້ນສຸດທ້າຍ ລວມທັງຕົວເລກຜົນປະໂຫຍດ ແລະ ຜົນກະທົບທີ່ຈະມີຕໍ່ລັດຖະບານ, ການເຂົ້າຫາຕະຫຼາດຂາຍໄຟຟ້າ, ແຫຼ່ງທຶນ, ຜູ້ຮັບເໝົາ ແລະ ອື່ນໆ ຕາມທີ່ໄດ້ກໍານົດໄວ້ໃນສັນຍາພັດທະນາໂຄງການ;
10. **ສິ່ງປະກອບສ້າງຂອງໂຄງການໄຟຟ້າ** ໝາຍເຖິງ ອຸ­ປະ­ກອນ​ໄຟ­ຟ້າ ແລະ ກົນ​ຈັກ, ສິ່ງກໍ່ສ້າງດ້ານໂຍທາ, ສະຖານີຕັດຕໍ່, ສາຍ​ສົ່ງສະເພາະ​ຮອດ​ຈຸດຮັບ​ສົ່ງ, ​ອາ­ຄານ, ໂຮງ­ຈັກໄຟຟ້າ, ເຄື່ອງ​ຈັກ ແລະ ອຸປະກອນອື່ນ ເພື່ອ​ດຳ ເນີນ​ໂຄງການ​ໄຟ­ຟ້າ;
11. **ທຸລະກິດການຜະລິດໄຟຟ້າສະເພາະ** (Independent Power Producer ຂຽນຫຍໍ້ IPP) ໝາຍເຖິງ ໂຄງການໄຟຟ້າ ຫຼື ທຸລະກິດໄຟຟ້າ ທີ່ເອກະຊົນລົງທຶນທັງໝົດ ຫຼື ຮ່ວມທຶນກັບລັດວິສາຫະກິດ ເພື່ອຫວັງຜົນກຳໄລ ຊຶ່ງເປັນເອກະລາດຈາກລັດວິສາຫະກິດທີ່ເປັນຜູ້ຜະລິດ ແລະ ຜູ້ສະໜອງໄຟຟ້າຕົ້ນຕໍຂອງປະເທດ;
12. **ມາດ­ຕະ­ຖານ​ເຕັກ­ນິກ​ໄຟ­ຟ້າຂອງ​ລາວ** ໝາຍ​ເຖິງ ມາດ­ຕະ­ຖານ​ໄຟ­ຟ້າ ທີ່​ ສປປ ລາວ ​ກຳ­ນົດ ແລະ ນໍາໃຊ້​ເຂົ້າໃນ​ການ​ຄຸ້ມ​ຄອງ​ກິດ­ຈະ­ການ​ໄຟ­ຟ້າ ຊຶ່ງລວມມີ ການອອກແບບ, ການກໍ່ສ້າງ, ການ​ຜະລິດ, ການ​ດຳ­ເນີນ​ງານ, ການ​ສົ່ງ, ການ­ຈຳ­ໜ່າຍ, ການ​ບໍ­ລິ­ການ​ ແລະ ການຊົມໃຊ້ໄຟຟ້າ;
13. **ແຫຼ່ງ​ພະ­ລັງ­ງານໄຟຟ້າ** ໝາຍ​ເຖິງ​ ແຫຼ່ງ​ຊັບພະຍາກອນທໍາມະຊາດ ທີ່​ສາ­ມາດ​ນຳ​ໃຊ້​ເພື່ອຜະ­ລິດ​ໄຟຟ້າ ຊຶ່ງລວມມີ ແຫຼ່ງທີ່ສາມາດທົດແທນໄດ້ ແລະ ແຫຼ່ງທີ່ບໍ່ສາມາດທົດແທນໄດ້;
14. **ບີໂອໂອ (Build, Own and Operate-BOO)** ໝາຍ​ເຖິງ ​ກໍ່­ສ້າງ, ເປັນ​ເຈົ້າ​ຂອງ ແລະ ດຳເນີນ​ງານ;
15. **ບີໂອທີ (Build, Operate and Transfer-BOT)** ໝາຍ​ເຖິງ ​ກໍ່­ສ້າງ, ດຳ­ເນີນ​ງານ ແລະ ມອບ​ໂອນ;
16. **ຜົນ​ກະ­ທົບ​ແບບ​ສະ​ສົມ** ໝາຍເຖິງ ຜົນກະທົບ ທີ່ເກີດຈາກຫຼາຍກິດຈະກໍາ ໃນອະດີດ, ປັດຈຸບັນ ແລະ ອະນາຄົດ, ກິດຈະກໍາຂອງມະນຸດ ທາງກົງ ແລະ ທາງອ້ອມ ໂດຍຜ່ານໄລຍະເວລາ ໄດ້ໂຮມກັນເປັນຜົນກະທົບໜຶ່ງ ຕໍ່ສິ່ງແວດລ້ອມ;
17. **ສະຖານີຕັດຕໍ່ (Switchyard)** ໝາຍເຖິງ ສະຖານີໄຟຟ້າ ທີ່ເປັນສ່ວນໜຶ່ງຂອງໂຮງຜະລິດໄຟຟ້າ ເພື່ອເປັນຂົວຕໍ່ລະຫວ່າງໂຮງຜະລິດໄຟຟ້າ ແລະ ສາຍສົ່ງໄຟຟ້າ;
18. **ສັນຍາຫົວຂໍ້ໃຫຍ່** ໝາຍເຖິງ ສັນຍາທີ່ເຊັນລະຫວ່າງ ລັດຖະບານ ຫຼື ອົງການປົກຄອງທ້ອງຖິ່ນ ຕາງໜ້າໂດຍຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນ ກັບຜູ້ພັດທະນາໂຄງການທີ່ຊະນະການປະມູນ ຊຶ່ງໄດ້ກໍານົດບັນດາຕົວເລກຜົນປະໂຫຍດເບື້ອງຕົ້ນຂອງລັດ ຕາມຜົນຂອງການປະ ມູນ ແລະ ເງື່ອນໄຂອື່ນໆ ໃນການພັດທະນາໂຄງການ ລວມທັງຮູບແບບໂຄງປະກອບທາງດ້ານເຕັກນິກຂອງໂຄງ ການ ເພື່ອເປັນພື້ນຖານໃນການສຶກສາຄວາມເປັນໄປໄດ້ໃນລາຍລະອຽດຂອງໂຄງການ;
19. **ໄຟຟ້າຊົນນະບົດ** ໝາຍເຖິງ ລະບົບໄຟຟ້າສະເພາະຕ່າງຫາກຂອງເຂດໃດໜຶ່ງ ຊຶ່ງຜະລິດໄຟຟ້າດ້ວຍພະລັງງານນໍ້າຂະໜາດນ້ອຍ, ດ້ວຍເຄື່ອງຈັກທີ່ແລ່ນດ້ວຍນໍ້າມັນ, ດ້ວຍພະລັງງານແສງຕາເວັນ ຫຼື ພະລັງງານອື່ນ ເພື່ອຮັບໃຊ້ເຂດຊົນນະບົດຫ່າງໄກສອກຫຼີກ.

### ມາດ­ຕາ 4 (ປັບປຸງ) ກຳ­ມະ­ສິດກ່ຽວ​ກັບແຫຼ່ງ​ພະ­ລັງ­ງານ​ໄຟ­ຟ້າ

ແຫຼ່ງ​ພະ­ລັງ­ງານ​ໄຟ­ຟ້າ ເປັນ​ກຳ­ມະ­ສິດ​ຂອງ​ວົງ​ຄະ­ນະ​ຍາດ​ແຫ່ງ​ຊາດ ຊຶ່ງລັດເປັນຕົວແທນ ແລະ ຄຸ້ມຄອງຢ່າງລວມສູນເປັນເອກະພາບໃນຂອບເຂດທົ່ວປະເທດ ແລະ ອະ­ນຸ­ຍາດ​ໃຫ້​ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ນຳ​ໃຊ້ຕາມກົດໝາຍ.

### ມາດ­ຕາ 5 (ປັບ­ປຸງ) ນະ­ໂຍ­ບາຍ​ຂອງ​ລັດກ່ຽວ​ກັບ­ວຽກງານໄຟ​ຟ້າ

ລັດ ຊຸກຍູ້, ສົ່ງເສີມການພັດທະນາພະລັງງານໄຟຟ້າ ດ້ວຍການນໍາໃຊ້ເຕັກໂນໂລຊີທັນສະໄໝ, ສະອາດ ແລະ ເປັນມິດກັບສິ່ງແວດລ້ອມ ໂດຍ​ນຳ​ໃຊ້​ແຫຼ່ງ​ຊັບພະຍາກອນທໍາມະຊາດ​ ຢ່າງປະຢັດ, ມີ​ປະສິດ­ທິ­ພາບ, ປະສິດທິຜົນ ຕາມທິດສີຂຽວ ແລະ ຍືນ​ຍົງ ເພື່ອຕອບສະໜອງຄວາມຕ້ອງການໃຫ້ແກ່ການດໍາລົງຊີວິດ ແລະ ການພັດທະນາເສດຖະກິດ-ສັງຄົມຂອງຊາດ, ປະກອບສ່ວນເຂົ້າໃນການແກ້ໄຂຄວາມທຸກຍາກຂອງປະຊາຊົນ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ.

ລັດ ສົ່ງ­ເສີມ​ການຄົ້ນຄວ້າວິທະຍາສາດ ແລະ ການພັດທະນາຊັບພະຍາກອນມະນຸດ ເພື່ອຮັບໃຊ້ໃນການພັດທະນາ, ການຄຸ້ມຄອງ ແລະ ການບໍລິການ ກ່ຽວກັບວຽກງານໄຟຟ້າ.

ລັດ ມີນະໂຍບາຍລາຄາໄຟຟ້າ ເພື່ອສົ່ງເສີມຈຸລະວິສາຫະກິດ, ວິສາຫະກິດຂະໜາດນ້ອຍ, ຂະໜາດກາງ ແລະ ປະຊາຊົນຢູ່ເຂດຊົນນະບົດຫ່າງໄກສອກຫຼີກ.

ລັດ ຊຸກຍູ້, ສົ່ງເສີມໃຫ້ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ລົງທຶນເຂົ້າໃສ່ກິດຈະການໄຟຟ້າ ແລະ ປົກປ້ອງສິດຜົນປະໂຫຍດອັນຊອບທຳຂອງຜູ້ຊົມໃຊ້ໄຟຟ້າ ແລະ ຜູ້ລົງທຶນ ຕາມກົດໝາຍ.

### ມາດ­ຕາ 6 (ປັບ­ປຸງ) ຫຼັກ­ການກ່ຽວ​ກັບ​ວຽກ​ງານ​ໄຟ­ຟ້າ

ວຽກງານໄຟຟ້າ ໃຫ້ປະຕິບັດຕາມຫຼັກການ ດັ່ງນີ້:

1. ສອດ­ຄ່ອງ​ກັບແນວທາງ ນະໂຍບາຍ, ຍຸດທະສາດ, ກົດໝາຍ, ແຜນ​ພັດ­ທະ­ນາ​ເສດ​ຖະ​ກິດ​-​ສັງ­ຄົມ​ແຫ່ງ​ຊາດ ແລະ ການປ້ອງກັນຊາດ-ປ້ອງກັນຄວາມສະຫງົບ ໃນແຕ່ລະໄລຍະ;
2. ປົກ​ປັກ​ຮັກ­ສາ​ສິ່ງ­ແວດ­ລ້ອມ ຕາມທິດສີຂຽວ, ສະອາດ ແລະ ຍືນຍົງ;
3. ນໍາໃຊ້ແຫຼ່ງ​ຊັບ­ພະ­ຍາ­ກອນ​ທຳ​ມະ​ຊາດ ຢ່າງປະຢັດ, ມີ​ປະສິດ­ທິ­ພາບ ແລະ ປະສິດທິຜົນ;
4. ຜະລິດ ແລະ ສະ­ໜອງ​ໄຟ­ຟ້າ​ຢ່າງມີສະຖຽນລະພາບ​, ປະສິດທິຜົນ ແລະ ລາຄາທີ່ສົມເຫດສົມຜົນ, ເປີດເຜີຍ, ໂປ່ງໃສ ແລະ ສາມາດກວດສອບໄດ້;
5. ​ນຳ​ໃຊ້​ໄຟຟ້າ ຢ່າງປະຢັດ ແລະ ມີປະສິດທິຜົນ.

### ມາດ­ຕາ 7 (ປັບ­ປຸງ) ຂອບ​ເຂດ​ການ​ນຳ​ໃຊ້​ກົດ­ໝາຍ

ກົດ­ໝາຍ​ສະ­ບັບ​ນີ້ ນຳ​ໃຊ້​ສຳ­ລັບບຸກ­ຄົນ, ນິ­ຕິ­ບຸກ­ຄົນ ແລະ ການ­ຈັດ­ຕັ້ງ ທັງພາຍ​ໃນ ແລະ ຕ່າງ­ປະ­ເທດ ທີ່​ມີສ່ວນກ່ຽວຂ້ອງກັບ​ກິດຈະການ​ໄຟ­ຟ້າ ລວມທັງຜູ້ຊົມໃຊ້ໄຟຟ້າ.

### ມາດ­ຕາ 8 (ປັບປຸງ) ການ​ຮ່ວມ​ມື​ສາ­ກົນ

ລັັດ ສົ່ງເສີມ​ການ​ພົວ­ພັນ ແລະ ຮ່ວມ​ມື​ ກັບຕ່າງ­ປະ­ເທດ, ພາກ​ພື້ນ ແລະ ສາ­ກົນ ກ່ຽວ​ກັບ​ວຽກ​ງານ​ໄຟຟ້າ ດ້ວຍ​ການແລກ­ປ່ຽນ​ບົດ­ຮຽນ, ຂໍ້​ມູນ ​ຂ່າວ­ສານ, ພັດທະນາບຸກຄະລາກອນ, ເຕັກນິກ, ວິທະຍາສາດ, ເຕັກໂນໂລຊີ, ປະຕິບັດສົນທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

**ພາກທີ II**

**ແຜນພັດທະນາພະລັງງານໄຟຟ້າ**

### ມາດຕາ 9 (ໃໝ່) ແຜນພັດທະນາພະລັງງານໄຟຟ້າ

ລັດຖະບານກໍານົດ ຍຸດທະສາດການພັດທະນາພະລັງງານໄຟຟ້າ ໂດຍສອດຄ່ອງກັບຍຸດທະສາດການພັດ ທະນາເສດຖະກິດ-ສັງຄົມແຫ່ງຊາດ ເພື່ອເປັນພື້ນຖານໃຫ້ແກ່ການສ້າງແຜນພັດທະນາພະລັງງານໄຟຟ້າ ໃນແຕ່ລະໄລຍະ.

ແຜນພັດທະນາພະລັງງານໄຟຟ້າ ປະກອບດ້ວຍ ແຜນພັດທະນາພະລັງງານໄຟຟ້າແຫ່ງຊາດ ແລະ ແຜນພັດທະນາພະລັງງານໄຟຟ້າຂັ້ນແຂວງ.

**ໝວດທີ 1**

**ຍຸດທະສາດການພັດທະນາພະລັງງານໄຟຟ້າ**

### ມາດຕາ 10 (ໃໝ່) ຍຸດທະສາດການພັດທະນາພະລັງງານໄຟຟ້າ

ຍຸດທະສາດການພັດທະນາພະລັງງານໄຟຟ້າ ແມ່ນ ແຜນໄລຍະ ສິບ ປີ ທີ່ກໍານົດນະໂຍບາຍ ແລະ ທິດທາງລວມ ຂອງຂະແໜງການພະລັງງານໄຟຟ້າ ຊຶ່ງປະກອບດ້ວຍ ຕົວເລກຄາດຄະເນຄວາມຕ້ອງການໄຟຟ້າ, ການພັດທະນາແຫຼ່ງຜະລິດຈາກແຫຼ່ງພະລັງງານຕ່າງໆ, ການພັດທະນາລະບົບສາຍສົ່ງ ແລະ ລະບົບຈໍາໜ່າຍ, ການສົ່ງອອກເປັນສິນຄ້າ ແລະ ການເຊື່ອມໂຍງລະບົບກັບພາກພື້ນ ລວມທັງການແບ່ງປັນການນໍາໃຊ້ຊັບພະຍາກອນທໍາມະຊາດຢ່າງສົມດູນ ແລະ ກົມກຽວກັບການພັດທະນາຂອງຂະແໜງການອື່ນ ແລະ ການປົກປັກຮັກສາປ່າໄມ້ ເພື່ອເປັນພື້ນຖານໃຫ້ແກ່ການພັດທະນາ, ບໍລິຫານ ແລະ ຄຸ້ມຄອງວຽກງານໄຟຟ້າ ແນໃສ່ຮັບປະກັນການ​ນຳ​ໃຊ້​ແຫຼ່ງ​ຊັບພະຍາກອນທໍາມະຊາດ​ຢ່າງປະຢັດ, ມີ​ປະສິດ­ທິ­ພາບ, ປະສິດທິຜົນ, ຕາມທິດສີຂຽວ, ສະອາດ ແລະ ຍືນ​ຍົງ, ຮັບປະກັນການຕອບສະໜອງຄວາມຕ້ອງການໃຫ້ແກ່ການດໍາລົງຊີວິດ ແລະ ການພັດທະນາເສດຖະກິດ-ສັງ ຄົມຂອງຊາດ, ປະກອບສ່ວນເຂົ້າໃນການແກ້ໄຂຄວາມທຸກຍາກຂອງປະຊາຊົນ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ.

**ມາດຕາ 11 (ໃໝ່) ການສ້າງຍຸດທະສາດການພັດທະນາພະລັງງານໄຟຟ້າ**

ການສ້າງຍຸດທະສາດການພັດທະນາພະລັງງາານໄຟຟ້າ ຕ້ອງຮັບປະກັນຄວາມສອດຄ່ອງກັບນະໂຍບາຍ, ວິໄສທັດ ແລະ ຍຸດທະສາດການພັດທະນາເສດຖະກິດ-ສັງຄົມແຫ່ງຊາດໃນແຕ່ລະໄລຍະ, ຮັບປະກັນການແບ່ງ ປັນການນໍາໃຊ້​ຊັບ­ພະ­ຍາ­ກອນທໍາມະຊາດ ຢ່າງ​ກົມກຽວກັບການພັດທະນາຂອງຂະແໜງການອື່ນ ແລະ ການປົກປັກຮັກສາປ່າໄມ້, ຄວາມ​ຕ້ອງການຊົມ­ໃຊ້ໄຟຟ້າຂອງສັງຄົມ ແລະ ຄວາມໝັ້ນຄົງຂອງລະບົບພະລັງງານ.

ກະຊວງພະລັງງານ ແລະ ບໍ່ແຮ່ ເປັນຜູ້ຄົ້ນຄວ້າ ສ້າງຍຸດທະສາດການພັດທະນາພະລັງງານໄຟຟ້າ ເພື່ອສະ ເໜີລັດຖະບານ ພິຈາລະນາ ແລ້ວສະເໜີຕໍ່ສະພາແຫ່ງຊາດ ພິຈາລະນາຮັບຮອງ.

**ໝວດທີ 2**

**ແຜນພັດທະນາພະລັງງານໄຟຟ້າແຫ່ງຊາດ**

### ມາດຕາ 12 (ໃໝ່) ແຜນພັດທະນາພະລັງງານໄຟຟ້າແຫ່ງຊາດ

ແຜນພັດທະນາ​​ພະລັງງານໄຟຟ້າແຫ່ງຊາດ ແມ່ນ ແຜນໄລຍະ ຫ້າ ປີ ທີ່ສ້າງຂຶ້ນບົນພື້ນຖານຄວາມສອດ ຄ່ອງກັບຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ ໃນແຕ່ລະໄລຍະ.

ແຜນພັດທະນາພະລັງງານໄຟຟ້າແຫ່ງຊາດ ປະກອບດ້ວຍເນື້ອໃນຕົ້ນຕໍ ຄື:

1. ການຄາດຄະເນຄວາມຕ້ອງການພະລັງງານໄຟຟ້າເພື່ອຊົມໃຊ້ ພາຍໃນປະເທດ ແລະ ເພື່ອການສົ່ງຂາຍຕ່າງປະເທດ;
2. ແຫຼ່ງຜະລິດພະລັງງານໄຟຟ້າ, ປະລິມານການຜະລິດ, ການຂະຫຍາຍສາຍສົ່ງ ແລະ ຕາຂ່າຍຈຳໜ່າຍໄຟຟ້າ ເພື່ອໃຫ້ພຽງພໍກັບຄວາມຕ້ອງການ ຕາມທີ່ໄດ້ກຳນົດໄວ້ໃນຂໍ້ 1 ຂອງມາດຕານີ້ ພ້ອມທັງກຳນົດໂຄງການບູລິມະສິດທີ່ກົມກຽວກັບແຜນພັດທະນາຂອງຂະແໜງການອື່ນ ເປັນຕົ້ນ ຂະແໜງການ ຊັບພະຍາກອນທໍາມະຊາດ ແລະ ສິ່ງແວດລ້ອມ, ກະສິກໍາ ແລະ ປ່າໄມ້, ອຸດສາຫະກໍາ ແລະ ການຄ້າ, ໂຍທາທິການ ແລະ ຂົນສົ່ງ, ຖະແຫຼງຂ່າວ, ວັດທະນະທໍາ ແລະ ທ່ອງທ່ຽວ;
3. ແຜນການຈັດຫາທຶນ ແລະ ງົບປະມານໃນການພັດທະນາ.

ລັດຖະບານ ເປັນຜູ້ຈັດຕັ້ງປະຕິບັດ ​ແຜນພັດທະນາ​​ພະ­ລັງ­ງານໄຟຟ້າແຫ່ງຊາດ ພາຍຫຼັງສະພາແຫ່ງຊາດ ໄດ້ຮັບຮອງ.

### ມາດຕາ 13 (ໃໝ່) ການສ້າງແຜນພັດທະນາພະລັງງານໄຟຟ້າແຫ່ງຊາດ

ກະຊວງພະລັງງານ ແລະ ບໍ່ແຮ່ ຄົ້ນຄວ້າ ສ້າງແຜນພັັດທະນາພະລັງງານໄຟຟ້າແຫ່ງຊາດ ໂດຍປະສານສົມ ທົບກັບກະຊວງ, ອົງການລັດທຽບເທົ່າກະຊວງ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອ​​ສະ­ເໜີຮ່າງແຜນ ການດັ່ງກ່າວຕໍ່ລັດຖະບານພິຈາລະນາ ແລ້ວສະເໜີຕໍ່ສະພາ​ແຫ່ງ​ຊາດ ພິຈາລະນາຮັບຮອງເອົາ.

ການສ້າງແຜນພັດທະນາ​​ພະ­ລັງ­ງານໄຟຟ້າແຫ່ງຊາດ ຕ້ອງອີງ­ໃສ່​ເງື່ອນ­ໄຂ ແລະ ປັດໄຈ​ ດັ່ງ​​ນີ້:

* + 1. ​ຄວາມສອດຄ່ອງກັບແນວທາງ ນະໂຍບາຍ, ຍຸດທະສາດ ແລະ ແຜນພັດທະນາເສດຖະກິດ-ສັງຄົມແຫ່ງຊາດ;
    2. ການນໍາໃຊ້ ແລະ ການຄຸ້ມ​ຄອງ​ຊັບ­ພະ­ຍາ­ກອນ​ນ້ຳ, ທີ່ດິນ ແລະ ປ່າໄມ້​ ຢ່າງກົມກຽວ ແລະ ຖືກຕ້ອງຕາມ​ກົດໝາຍ;
    3. ຄວາມ​ຕ້ອງ­ການຊົມ­ໃຊ້ໄຟຟ້າຂອງຄົວ​ເຮືອນ, ທຸ­ລະກິດ, ອຸດ­ສາຫະກຳ ແລະ ແຜນການສົ່ງອອກ;
    4. ແຫຼ່ງພະລັງງານໄຟຟ້າທາງເລືອກ ທີ່ຕົ້ນທຶນຕໍ່າ;
    5. ຄຸນນະ­ພາບຂອງການສະໜອງ ແລະ ປະສິດທິພາບ​ຂອງການຊົມໃຊ້​ພະ­ລັງ­ງານໄຟຟ້າ;
    6. ສາຍ​ສົ່ງ;
    7. ເງື່ອນໄຂ ແລະ ປັດໄຈອື່ນ.

### ມາດຕາ 14 (ໃໝ່) ການດັດແກ້ ແຜນພັດທະນາພະລັງງານໄຟຟ້າແຫ່ງຊາດ

​ໃນກໍລະນີຈໍາເປັນ ລັດຖະບານ ສາມາດທົບ​ທວນ ແລະ ດັດ­ແກ້ ​ແຜນພັດທະນາ​ພະ­ລັງ­ງານໄຟຟ້າແຫ່ງຊາດ ແລ້ວສະເໜີຕໍ່ສະພາ​ແຫ່ງ​ຊາດ ພິຈາລະນາ.

ຖ້າການດັດແກ້ແຜນພັດທະນາພະລັງງານໄຟຟ້າແຫ່ງຊາດ ຂອງລັດຖະບານ ຫາກເປັນການດັດແກ້ເນື້ອໃນທີ່ຕິດພັນກັບແຜນພັດທະນາພະລັງງານໄຟຟ້າຂັ້ນແຂວງ, ກະຊວງພະລັງງານ ແລະ ບໍ່ແຮ່ ຕ້ອງແຈ້ງຜົນການດັດ ແກ້ດັ່ງກ່າວຕໍ່ແຂວງທີ່ກ່ຽວຂ້ອງ ເພື່ອດໍາເນີນການດັດແກ້ແຜນພັດທະນາພະລັງງານໄຟຟ້າຂັ້ນແຂວງຂອງແຂວງນັ້ນ ຕາມຂັ້ນຕອນທີ່ໄດ້ກໍານົດໄວ້ໃນມາດຕາ 17 ຂອງກົດໝາຍສະບັບນີ້.

**ໝວດທີ 3**

**ແຜນພັດທະນາພະລັງງານໄຟຟ້າຂັ້ນແຂວງ**

### ມາດຕາ 15 (ໃໝ່) ແຜນພັດທະນາພະລັງງານໄຟຟ້າຂັ້ນແຂວງ

ແຜນພັດທະນາ​​ພະລັງງານໄຟຟ້າຂັ້ນແຂວງ ແມ່ນ ແຜນໄລຍະ ຫ້າ ປີ ທີ່ສ້າງຂຶ້ນບົນພື້ນຖານຄວາມສອດ ຄ່ອງກັບຍຸດທະສາດ, ແຜນພັດທະນາເສດຖະກິດ-ສັງຄົມຂັ້ນແຂວງ ແລະ ແຜນພັດທະນາພະລັງງານໄຟຟ້າແຫ່ງຊາດ ໃນແຕ່ລະໄລຍະ.

ແຜນພັດທະນາພະລັງງານໄຟຟ້າຂັ້ນແຂວງ ມີອົງປະກອບ ທາງດ້ານເນື້ອໃນຄືກັນກັບແຜນພັດທະນາພະລັງງານໄຟຟ້າແຫ່ງຊາດ ຕາມທີ່ໄດ້ກໍານົດໄວ້ໃນມາດຕາ 12 ຂອງກົດໝາຍສະບັບນີ້.

### ມາດຕາ 16 (ໃໝ່) ການສ້າງແຜນພັດທະນາພະລັງງານໄຟຟ້າຂັ້ນແຂວງ

ຫົກ ເດືອນ ກ່ອນສິ້ນສຸດໄລຍະຂອງແຜນພັດທະນາພະລັງງານໄຟຟ້າແຫ່ງຊາດ ພະແນກພະລັງງານ ແລະ ບໍ່ແຮ່ ຕ້ອງສົມທົບກັບພະແນກ ແລະ ໜ່ວຍງານກ່ຽວຂ້ອງ ຄົ້ນຄວ້າ, ເກັບກໍາຂໍ້ມູນພື້ນຖານ ກ່ຽວກັບການສ້າງແຜນພັດທະນາພະລັງງານໄຟຟ້າຂັ້ນແຂວງຂອງຕົນ ແລ້ວນໍາສົ່ງໃຫ້ກະຊວງພະລັງງານ ແລະ ບໍ່ແຮ່ ເພື່ອເປັນຂໍ້ມູນໃນການສ້າງແຜນພັດທະນາພະລັງງານໄຟຟ້າແຫ່ງຊາດ.

ພາຍຫຼັງສະພາແຫ່ງຊາດຮັບຮອງແຜນພັດທະນາພະລັງງານໄຟຟ້າແຫ່ງຊາດ, ພະແນກພະລັງງານ ແລະ ບໍ່ແຮ່ ສົມທົບກັບພະແນກ ແລະ ໜ່ວຍງານກ່ຽວຂ້ອງ ຄົ້ນຄວ້າ, ຜັນຂະຫຍາຍ ແລະ ກໍານົດເປັນແຜນຈັດຕັ້ງປະຕິ ບັດຂັ້ນແຂວງຂອງຕົນ ແລ້ວນໍາສະເໜີຕໍ່ເຈົ້າແຂວງ ຫຼື ເຈົ້າຄອງນະຄອນຫຼວງ ເພື່ອພິຈາລະນາ ສະເໜີຕໍ່ສະພາປະ ຊາຊົນຂັ້ນແຂວງພິຈາລະນາ.

ເງື່ອນໄຂ ແລະ ປັດໄຈ ໃນການສ້າງແຜນພັດທະນາພະລັງງານໄຟຟ້າຂັ້ນແຂວງ ໃຫ້ປະຕິບັດຕາມທີ່ໄດ້ກໍານົດໄວ້ໃນມາດຕາ 13 ວັກ 2 ຂອງກົດໝາຍສະບັບນີ້.

### ມາດຕາ 17 (ໃໝ່) ການດັດແກ້ແຜນພັດທະນາພະລັງງານໄຟຟ້າຂັ້ນແຂວງ

​ ໃນກໍລະນີຈໍາເປັນ ອົງການປົກຄອງຂັ້ນແຂວງສາມາດທົບ​ທວນ ແລະ ດັດ­ແກ້​ແຜນພັດທະນາ​ພະ ລັງ­ງານໄຟຟ້າຂັ້ນແຂວງຂອງຕົນ ແລ້ວສະເໜີຕໍ່ສະພາປະຊາຊົນຂັ້ນແຂວງ ພິຈາລະນາ.

**ພາກທີ III**

**ກິດຈະການໄຟຟ້າ**

### ມາດ­ຕາ 18 (ປັບ­ປຸງ) ກິດ­ຈະ­ການ​ໄຟ­ຟ້າ

ກິດ­ຈະ­ການ​ໄຟ­ຟ້າ ປະ­ກອບ​ດ້ວຍ ການ​ວາງ​ແຜນໂຄງການ, ການ​ສຳ­ຫຼວດເກັບ​ກຳ​ຂໍ້​ມູນ, ການ​ອອກ​ແບບ, ການ​ກໍ່ສ້າງ ແລະ ຕິດ​ຕັ້ງ, ການດໍາເນີນງານ, ການສ້ອມແປງ, ການ​ຜະ­ລິດ, ການ​ສົ່ງ, ການໃຊ້ສາຍສົ່ງໄຟຟ້າຮ່ວມກັນ, ການຈຳ­ໜ່າຍ, ການ​ສົ່ງ​ອອກ​, ການນໍາ​ເຂົ້າ ແລະ ການ​ບໍ­ລິ­ການກ່ຽວ​ກັບ­ໄຟ​ຟ້າ.

### ມາດ­ຕາ 19 (ປັບ­ປຸງ) ການ​ວາງ​ແຜນໂຄງການ

ການ​ວາງ​ແຜນໂຄງການ ແມ່ນ ການ​ຄົ້ນ­ຄວ້າ​ຂັ້ນ​ຕອນ ແລະ ບາດ­ກ້າວ​ການ​ພັດ­ທະ­ນາ​ໂຄງ­ການ​ໄຟ­ຟ້າ ກ່ອນ​ດຳເນີນການ​ສຳ­ຫຼວດ​ເກັບ​ກຳ​ຂໍ້​ມູນ, ການ​ອອກ​ແບບ, ການ​ກໍ່­ສ້າງ ແລະ ການ​ດຳ­ເນີນ​ງານ​ຂອງໂຄງ­ການ​ໄຟ​ຟ້າ.

### ມາດ­ຕາ 20 (ປັບ­ປຸງ) ການ​ສຳ­ຫຼວດ​ເກັບ​ກຳ​ຂໍ້​ມູນ

ການ​ສຳ­ຫຼວດ​ເກັບ​ກຳ​ຂໍ້​ມູນ​ ແມ່ນ ການເກັບກໍາຂໍ້ມູນ ທາງ​ດ້ານອຸທົກກະສາດ, ທໍລະນີສາດ, ສິ່ງແວດ ລ້ອມ ແລະ ​ເສດ​ຖະ​ກິດ​-​ສັງ­ຄົມ ເພື່ອເປັນ​ບ່ອນ​ອີງ​ໃນ​ການ​ຄິດ­ໄລ່ ປະສິດທິຜົນທາງດ້ານເສດຖະກິດເຕັກນິກ, ການ​ອອກ​ແບບ, ການ​ກໍ່­ສ້າງ, ການ​ຕິດ​ຕັ້ງອຸປະກອນ ແລະ ສິ່ງປະກອບສ້າງຂອງໂຄງການໄຟຟ້າ.

### ມາດ­ຕາ 21 (ປັບປຸງ) ການ​ອອກ​ແບບ

ການ​ອອກ​ແບບ ແມ່ນ ການກໍານົດແຜນວາດ ກ່ຽວກັບການ​ຈັດ​ວາງ​ໂຄງ​ຮ່າງ​ການ​ກໍ່­ສ້າງ, ການ​ຕິດ​ຕັ້ງ​ອຸ ປະກອນ ແລະ ສິ່ງ​ປະ­ກອບ​ສ້າງ​ຂອງໂຄງການໄຟ​ຟ້າ.

ການ​ອອກ​ແບບ ປະກອບດ້ວຍ ການ​ອອກ​ແບບ​ເບື້ອງ​ຕົ້ນ, ການອອກ​ແບບ​ລະ­ອຽດ ແລະ ການອອກ​ແບບ​ສຸດທ້າຍຂອງ​ໂຄງ­ການໄຟຟ້າ ຕາມ​ທີ່​ໄດ້​ກຳ­ນົດ​ໄວ້ໃນ​ລະ­ບຽບ​ການ​ຕ່າງຫາກ.

### ມາດ­ຕາ 22 (ປັບ­ປຸງ) ການ​ກໍ່­ສ້າງ ແລະ ຕິດ​ຕັ້ງ

ການ​ກໍ່­ສ້າງ ແລະ ຕິດ​ຕັ້ງ ອຸປະກອນ ແລະ ສິ່ງປະກອບສ້າງຂອງໂຄງການໄຟຟ້າ ຕ້ອງປະຕິບັດຕາມການອອກແບບທີ່ສອດຄ່ອງກັບມາດຕະຖານເຕັກນິກໄຟຟ້າຂອງລາວ ຫຼື ມາດຕະຖານສາກົນທີ່ສູງກວ່າ ເພື່ອຮັບປະ ກັນຄວາມປອດໄພທາງດ້ານຊີວິດ ແລະ ຊັບສິນ ແລະ ຫຼຸດຜ່ອນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ.

ບຸກ­ຄົນ, ນິ­ຕິ­ບຸກ­ຄົນ ແລະ ການ­ຈັດ­ຕັ້ງ ທີ່​ດຳ­ເນີນ​ການ​ກໍ່­ສ້າງ, ຕິດ​ຕັ້ງ, ຂະ­ຫຍາຍ, ສ້ອມ­ແປງ ແລະ ບຳ ລຸງ​ຮັກສາ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ຂອງໂຄງການໄຟ­ຟ້າ ຕ້ອງ​ປະ­ຕິ­ບັດ​ຕາມ​ມາດ­ຕະ­ຖານ​ເຕັກ­ນິກໄຟຟ້າ​ຂອງ​ລາວ ຫຼື ມາດຕະຖານສາກົນທີ່ສູງກວ່າ ຢ່າງ​ເຂັ້ມ​ງວດ.

### ມາດ­ຕາ 23 (ໃໝ່) ການ​ດໍາເນີນງານ

ການ​ດຳ­ເນີນງານ ແມ່ນ ຂະບວນການຄຸ້ມຄອງໂຄງການໄຟຟ້າ ພາຍຫຼັງ​ການ​ກໍ່­ສ້າງ ແລະ/ຫຼື ຕິດ​ຕັ້ງໂຄງ ການໄຟຟ້າສໍາເລັດ ຊຶ່ງລວມມີ ການສ້ອມ­ແປງ ແລະ ບຳ­ລຸງ​ຮັກ­ສາ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ຂອງໂຄງການໄຟຟ້າ ແລະ ການບໍລິຫານກິດຈະການ ຊຶ່ງຕ້ອງ​ປະຕິບັດຕາມວິທີຂອງການດໍາເນີນງານທີ່ຮອບຄອບ ແລະ​ ຕາມມາດ­ຕະ­ຖານ​ເຕັກ­ນິກໄຟ­ຟ້າ​ຂອງ​ລາວ ຢ່າງ​ເຂັ້ມ​ງວດ.

### ມາດ­ຕາ 24 (ໃໝ່) ການ​ສ້ອມແປງ

ການ​ສ້ອມແປງ ແມ່ນ ຂະບວນການປະຕິບັດວຽກເພື່ອແກ້ໄຂບັນຫາ ຫຼື ຈຸດບົກພ່ອງ ຂອງອຸປະກອນ ແລະ ສິ່ງປະກອບສ້າງຂອງໂຄງການໄຟຟ້າ ທີ່ເກີດຂຶ້ນໃນການກໍ່ສ້າງ ແລະ ດໍາເນີນງານ.

### ມາດ­ຕາ 25 (ປັບ­ປຸງ) ການ​ຜະ­ລິດ​ໄຟ­ຟ້າ

ການ​ຜະ­ລິດ​ໄຟ­ຟ້າ ແມ່ນ ຂະບວນການຜະລິດພະລັງງານໄຟຟ້າຈາກແຫຼ່ງພະລັງງານໄຟຟ້າ ເຊັ່ນ ພະລັງ ງານນ້ຳ, ພະລັງງານຄວາມຮ້ອນ ແລະ ພະລັງງານທາງເລືອກ ໂດຍນຳໃຊ້ອຸປະກອນທີ່ທັນສະໄໝ, ມີຄຸນນະພາບສູງ ແລະ ໄດ້ມາດຕະຖານສາກົນ.

ທຸກການພັດທະນາໂຄງການຜະລິດໄຟຟ້າ ທີ່ດໍາເນີນໂດຍລັດວິສາຫະກິດ ຕ້ອງປະຕິບັດຕາມທີ່ໄດ້ກໍານົດໄວ້ໃນມາດຕາ 52 ວັກ 3 ຂອງກົດໝາຍສະບັບນີ້.

### ມາດ­ຕາ 26 (ປັບ­ປຸງ) ການ​ສົ່ງ​ໄຟ­ຟ້າ

ການ​ສົ່ງ​ໄຟ­ຟ້າ ແມ່ນ ຂະ­ບວນການ​ສົ່ງ ຫຼື ລຳ­ລຽງ​ໄຟ­ຟ້າ​ຈາກ​ແຫຼ່ງ​ຜະ­ລິດ​ໄຟ­ຟ້າໄປ​ຫາ​ສະ­ຖາ­ນີ​ໄຟ­ຟ້າ ແລະ ລະຫວ່າງສະ­ຖາ­ນີ​ໄຟ­ຟ້າໄປຫາສະ­ຖາ​ນີຈ່າຍ​ໄຟ­ຟ້າ.

ໄຟ­ຟ້າ​ ສາມາດ​​ສົ່ງຜ່ານ:

1. ລະບົບສາຍ​ສົ່ງໄຟຟ້າ​ແຫ່ງ​ຊາດ;
2. ສາຍສົ່ງສະເພາະໂຄງ­ການ​ຜະ­ລິດ​ໄຟ­ຟ້າ ໃນ ສປປ ລາວ ຫາ ລະບົບສາຍສົ່ງໄຟຟ້າແຫ່ງຊາດ;
3. ສາຍສົ່ງສະເພາະໂຄງ­ການຜະ­ລິດ​ໄຟ­ຟ້າ ໃນ ສປປ ລາວ ທີ່ສົ່ງ​ຂາຍ​ຂ້າມ​ຊາຍ​ແດນ​;
4. ສາຍສົ່ງສະເພາະລະ­ຫວ່າງປະ­ເທດ ທີ່​ຜ່ານ​ດິນ­ແດນ ສປປ ລາວ ໂດຍສອດຄ່ອງກັບກົດໝາຍ, ​ສົນ ທິສັນຍາ ແລະ ສັນຍາສາກົນ ທີ່ ສປປ ລາວ ເປັນພາຄີ.

ທຸກການລົງທຶນກໍ່ສ້າງສາຍສົ່ງໄຟຟ້າ ສາມາດດໍາເນີນໂດຍລັດວິສາຫະກິດ ຫຼື ເອກະຊົນ ຊຶ່ງຕ້ອງໄດ້ຂໍ ອະນຸຍາດນໍາລັດຖະບານ. ກໍລະນີ ສາຍສົ່ງໄຟຟ້າທີ່ມີແຮງດັນ ຫ້າຮ້ອຍ ກິໂລໂວນ ຂຶ້ນໄປ ຕ້ອງໄດ້ຂໍອະນຸຍາດ ນໍາຄະນະປະຈໍາສະພາແຫ່ງຊາດ.

ການກໍ່ສ້າງສາຍສົ່ງ ໃສ່ ຫຼື ຜ່ານ ທີ່ດິນຂອງລັດ, ບຸກຄົນ, ນິຕິບຸກຄົນ ຫຼື ການຈັດຕັ້ງ ນັບທັງຈຸດທີ່ຕັ້ງຕີນເສົາ ແລະ ແລວສາຍສົ່ງ ຕ້ອງມີການຊົດເຊີຍເປັນແຕ່ລະກໍລະນີ ຕາມທີ່ໄດ້ກໍານົດໄວ້ໃນກົດໝາຍ ແລະ ລະ ບຽບການທີ່ກ່ຽວຂ້ອງ ໃນແຕ່ລະໄລຍະ.

### ມາດ­ຕາ 27 (ໃໝ່) ການໃຊ້ສາຍສົ່ງໄຟຟ້າຮ່ວມກັນ

ການ​ໃຊ້ສາຍສົ່ງໄຟຟ້າຮ່ວມກັນ ແມ່ນ ການສົ່ງໄຟຟ້າຈາກຫຼາຍໂຄງການຜະລິດໄຟຟ້າ ຜ່ານສາຍສົ່ງໄຟຟ້າດຽວກັນ.

ເຈົ້າຂອງສາຍສົ່ງ ຕາມທີ່ໄດ້ກໍານົດໄວ້ໃນມາດຕາ 26 ຂອງກົດໝາຍສະບັບນີ້ ຕ້ອງອະນຸຍາດໃຫ້ໂຄງການຜະລິດໄຟຟ້າອື່ນ ສາມາດນໍາໃຊ້ສາຍສົ່ງຂອງຕົນ ໂດຍເສຍຄ່າຜ່ານສາຍສົ່ງ, ຊ່ວຍຈ່າຍຄ່າລົງທຶນກໍ່ສ້າງສາຍສົ່ງ ຫຼື ຮູບການອື່ນ ​ພາຍໃຕ້ການຄຸ້ມຄອງ ແລະ ການ​ກວດ­ກາ​ຂອງກະຊວງພະ­ລັງ­ງານ ແລະ ບໍ່​ແຮ່ ແລະ/ຫຼື ອົງ­ການອື່ນທີ່ຖືກມອບໝາຍ.​

### ມາດ­ຕາ 28 (ປັບປຸງ) ລະ­ບົບ​ສາຍ​ສົ່ງ​ໄຟ­ຟ້າ​ແຫ່ງ​ຊາດ

ລະ­ບົບ​ສາຍ​ສົ່ງ​ໄຟ­ຟ້າ​ແຫ່ງ​ຊາດ ແມ່ນ ລະ­ບົບ​ສາຍ​ສົ່ງ​ໄຟ­ຟ້າ ແລະ ສະຖານີໄຟຟ້າ​ແຮງ​ສູງ ທີ່ມີແຮງດັນແຕ່ ຮ້ອຍສິບຫ້າ ກິໂລໂວນ ຂຶ້ນໄປ ທີ່​ເຊື່ອມ​ຕໍ່​ຈາກ​ພາກ­ສ່ວນ​ໜຶ່ງກັບ​ພາກ­ສ່ວນ​ອື່ນໃນ​ທົ່ວ​ປະ­ເທດ ແລະ ເຊື່ອມ​ຕໍ່​ກັບ​ລະບົບ​ສາຍ​ສົ່ງ​ຂອງ​ຕ່າງປະເທດ.

ທຸກ​ໂຄງການ​​ຜະ­ລິດ​ໄຟ­ຟ້າ ຕ້ອງ​ສົ່ງ​ໄຟ​ຟ້າ​ເຂົ້າ​ລະ­ບົບ​ສາຍ​ສົ່ງ​ໄຟ­ຟ້າ​ແຫ່ງ​ຊາດ ຍົກເວັ້ນ​ກໍລະນີ ດັ່ງນີ້:

1. ໂຮງງານ​ຜະ­ລິດ​ໄຟ­ຟ້າ​ຂະ­ໜາດ​ນ້ອຍ ທີ່ຮັບໃຊ້ສະເພາະເຂດຊຸມຊົນ ຫຼື ບ່ອນທີ່ບໍ່ມີລະບົບຈໍາໜ່າຍໄຟຟ້າ ລວມທັງການ­ຈຳ­ໜ່າຍ​ໄຟ­ຟ້າ​ໃນ​ຂອບ​ເຂດ​ບໍ­ລິ­ເວນໃກ້ຄຽງທີ່​ຕັ້ງ​ຂອງ​ໂຮງ­ງານ​ຜະ­ລິດ​ໄຟ­ຟ້າ;
2. ໂຮງງານ​ຜະ­ລິດ​ໄຟ­ຟ້າ​ຂະ­ໜາດ​ນ້ອຍ ທີ່ສາມາດຕໍ່ເຂົ້າລະ­ບົບ​ຈໍາໜ່າຍໄຟຟ້າໂດຍກົງ;
3. ການສົ່ງໄຟຟ້າຕາມທີ່ໄດ້ກໍານົດໄວ້ໃນມາດຕາ 26 ຂໍ້ 3 ແລະ ຂໍ້ 4 ຂອງກົດໝາຍສະບັບນີ້;
4. ການຜະລິດໄຟຟ້າທີ່ນໍາໃຊ້ສິ່ງເສດເຫຼືອຈາກຂະບວນການຜະລິດຂອງໂຮງງານປຸງແຕ່ງ ຫຼື ໂຮງງານອຸດສາຫະກໍາ ເຊັ່ນ ຂີ້ອ້ອຍຂອງໂຮງງານນໍ້າຕານ.

ການສ້າງສາຍສົ່ງສະເພາະໂຄງການຜະລິດໄຟຟ້າ ເພື່ອເຊື່ອມຕໍ່ກັບລະບົບສາຍສົ່ງໄຟຟ້າແຫ່ງຊາດ ຕາມທີ່ໄດ້ກໍານົດໄວ້ໃນມາດຕາ 26 ຂໍ້ 2 ຂອງກົດໝາຍສະບັບນີ້ ແມ່ນ ຜູ້ຜະລິດໄຟຟ້າ ເປັນຜູ້ຮັບຜິດຊອບການກໍ່ສ້າງ ແລະ ບໍາລຸງຮັກສາ ໂດຍສອດຄ່ອງກັບມາດຕະຖານເຕັກນິກໄຟຟ້າຂອງລາວ.

ໃນກໍລະນີທີ່ມີຄວາມຈໍາເປັນ ລັດ ສາມາດເວນຄືນສາຍສົ່ງສະເພາະໂຄງການຜະລິດໄຟຟ້າ ເພື່ອເອົາລວມເຂົ້າໃນລະບົບສາຍສົ່ງໄຟຟ້າແຫ່ງຊາດ ໂດຍຈ່າຍຄ່າຊົດເຊີຍທີ່ສົມເຫດສົມຜົນ ແລະ ຍຸຕິທໍາ ບົນພື້ນຖານມູນຄ່າຕົວຈິງ.

ລັດ ເປັນຜູ້ຄຸ້ມຄອງ ລະບົບສາຍສົ່ງໄຟຟ້າແຫ່ງຊາດ.

### ມາດ­ຕາ 29 (ປັບປຸງ) ການ­ຈຳ­ໜ່າຍ​ໄຟ­ຟ້າ

ການ­ຈຳ­ໜ່າຍ​ໄຟ­ຟ້າ ແມ່ນ ການ​ແຈກ​ຈ່າຍ​ໄຟ­ຟ້າ​ຈາກລະ­ບົບ​ຈຳ­ໜ່າຍໄຟຟ້າ ຫຼື ຈາກ​ເຄື່ອງ​ຜະ­ລິດ​ໄຟ­ຟ້າ ​ໄປ​ຫາຈຸດ​ຊົມ­ໃຊ້​ໄຟ­ຟ້າ​ປະ­ເພດ​ຕ່າງໆ ຊຶ່ງເອີ້ນວ່າ ຕາຂ່າຍໄຟຟ້າ.

ລັດ ເປັນຜູ້­ຈຳ­ໜ່າຍ​ໄຟ­ຟ້າສໍາລັບການຊົມໃຊ້ພາຍໃນ ໂດຍຜ່ານລັດວິສາຫະກິດຂອງຕົນ.

ການ­ຈຳ­ໜ່າຍ​ໄຟ­ຟ້າ ຕ້ອງ​ຮັບປະກັນ ດັ່ງ­ນີ້:

1. ຢ່າງ​ຕໍ່​ເນື່ອງ, ເປັນ​ປົກ­ກະ­ຕິ ພາຍໃຕ້ລາຄາທີ່ລັດຖະບານກຳນົດ;
2. ຢ່າງ​ທົ່ວເຖິງ, ພຽງ­ພໍ ແລະ ປະ­ຢັດ;
3. ຢ່າງ​ປອດ​ໄພ, ໂປ່ງໃສ, ເປີດເຜີຍ ແລະ ສາມາດກວດສອບໄດ້ໃນທຸກຂັ້ນຕອນຕັ້ງແຕ່ຕົ້ນທຶນການຜະລິດຈົນຮອດຈຳໜ່າຍ;
4. ​ການ​ພັດ­ທະ­ນາ​ເສດ​ຖະ​ກິດ​-​ສັງ­ຄົມ​ຂອງ​ຊາດ;
5. ​ຮັບ​ໃຊ້​ວຽກ​ງານ​ປ້ອງ​ກັນ​ຊາດ​-​ປ້ອງ​ກັນ​ຄວາມ​ສະ​ຫງົບ.

### ມາດ­ຕາ 30 (ໃໝ່) ລະບົບຈໍາໜ່າຍໄຟຟ້າ

ລະບົບຈໍາໜ່າຍໄຟຟ້າ ປະກອບດ້ວຍ ​ສະຖານີຫຼຸດແຮງດັນໄຟຟ້າຈາກ ຮ້ອຍສິບຫ້າ ກິໂລໂວນ ມາເປັນແຮງດັນກາງ ແລະ ແຮງດັນຕໍ່າ ລົງໄປຮອດໝໍ້ນັບໄຟຂອງຜູ້ຊົມໃຊ້ໄຟຟ້າ.

ລັດ ເປັນຜູ້ລົງທຶນກໍ່ສ້າງ ແລະ ຄຸ້ມຄອງ ລະບົບຈໍາໜ່າຍໄຟຟ້າໃນທົ່ວປະເທດ.

### ມາດ­ຕາ 31 ການ​ສົ່ງ​ອອກ ​ແລະ ການນໍາ​ເຂົ້າ​ໄຟ­ຟ້າ

ການ​ສົ່ງ​ໄຟ­ຟ້າ ເພື່ອ​ເປັນ​ສິນ­ຄ້າ​ອອກ​ຕ່າງ­ປະ­ເທດ ຕ້ອງ​ຮັບ­ປະ­ກັນ​ບູ​ລິ​ມະ​ສິດ​ໃນ​ການ​ສະ­ໜອງ ໃຫ້​ແກ່​ການ​ຊົມ­ໃຊ້​ພາຍ​ໃນ​ຢ່າງ​ພຽງ­ພໍ ລວມ​ທັງ​ການ​ຂະ­ຫຍາຍ​ອຸດ­ສາ­ຫະ­ກຳ ແລະ ການ​ພັດ­ທະ­ນາ​ເສດ​ຖະ​ກິດ​-​ສັງ­ຄົມ​ຂອງ​ຊາດ ແລະ ໄດ້ຮັບການເຫັນດີຈາກລັດຖະບານ.

ການ​ນຳ​ໄຟ­ຟ້າ​ຈາກ​ຕ່າງ​ປະ​ເທດ​ເຂົ້າມາ ສປປ ລາວ ຈະ​ປະ­ຕິ­ບັດ​ໄດ້​ກໍ​ຕໍ່​ເມື່ອ ໄດ້​ຮັບ​ການ​ເຫັນ​ດີຈາກ​ລັດຖະບານ ໂດຍ​ອີງ­ໃສ່​ຄວາມ​ຈຳ­ເປັນ​ໃນ​ການ​ພັດ­ທະ­ນາ​ເສດ​ຖະ​ກິດ​-​ສັງ­ຄົມ​ຂອງ​ຊາດ.

### ມາດ­ຕາ 32 ການບໍລິການກ່ຽວກັບ​ໄຟ­ຟ້າ

ການ​ບໍ­ລິ­ການກ່ຽວກັບໄຟຟ້າ ດຳ­ເນີນ​ດ້ວຍ ການ​ຕິດ​ຕັ້ງ, ການ​ບຳ­ລຸງ​ຮັກ­ສາ, ການ​ກວດ­ກາ, ການ​ສ້ອມ ແປງ, ການ​ໃຫ້​ຄຳ​ປຶກ­ສາ ກ່ຽວ​ກັບ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ ໃຫ້​ຜູ້​ຊົມ­ໃຊ້ ແລະ ຜູ້​ສະ​ໜອງ.

### ມາດ­ຕາ 33 (ປັບປຸງ) ການ​ສ້າງ ແລະ ປະ­ຕິ­ບັດມາດ­ຕະ­ຖານ​ເຕັກ­ນິກ​ໄຟ­ຟ້າ

ກະ­ຊວງ​ພະ­ລັງ­ງານ ແລະ ບໍ່​ແຮ່ ​ສ້າງ ​ແລະ ປັບປຸງມາດ­ຕະ­ຖານ​ເຕັກ­ນິກ​ໄຟ­ຟ້າຂອງລາວ ໃຫ້ທຽບເທົ່າກັບມາດຕະຖານສາກົນ ແລະ ສອດຄ່ອງກັບກົດໝາຍວ່າດ້ວຍມາດຕະຖານ ໃນແຕ່ລະໄລຍະ ເພື່ອ​ໃຫ້​ເຄື່ອງມື, ອຸປະກອນ​ໄຟ­ຟ້າ, ສາຍ​ສົ່ງ​ໄຟ­ຟ້າ, ເຄື່ອງ­ຮັບ​ໄຟ­ຟ້າ ແລະ ສິ່ງປະກອບສ້າງຂອງໂຄງການໄຟຟ້າ ໄດ້​ມາດ­ຕະ­ຖານ, ຮັບ­ປະ­ກັນ​ຄວາມ​ປອດ​ໄພ, ປະຢັດ ແລະ ເປັນ​ມາດ­ຕະ­ຖານ​ດຽວ​ກັນ​ໃນ​ທົ່ວ​ປະ­ເທດເພື່ອສາມາດ​ກວດ­ກາຄຸນ​ນະ​ພາບ​ຂອງ​ເຄື່ອງ­ໃຊ້ໄຟ­ຟ້າ​ທຸກ​ຊະ­ນິດ​ທີ່​ຜະ­ລິດ​ຢູ່​ພາຍ​ໃນປະ­ເທດ ແລະ ນຳ​ເຂົ້າຈາກ​ຕ່າງ​ປະ​ເທດ.

ການ​ຕິດ​ຕັ້ງ​ໃໝ່, ການຂະ­ຫຍາຍ, ການສ້ອມ­ແປງ, ການອອກ​ແບບ, ການກໍ່­ສ້າງ, ການດຳ­ເນີນ​ງານ ແລະ ການບຳ­ລຸງ​ຮັກ­ສາ ຫຼື ການຄຸ້ມ​ຄອງ​ອຸ­ປະ­ກອນ ແລະ ສິ່ງ​ປະ­ກອບ​ສ້າງຂອງໂຄງການ​ໄຟ­ຟ້າ ຕ້ອງ​ປະ­ຕິ­ບັດ​ຕາມ​ມາດ ຕະຖານ​ເຕັກ­ນິກ​ໄຟຟ້າ​ຂອງ​ລາວ.

### ມາດຕາ 34 (ປັບປຸງ) ຄວາມປອດໄພໃນການກໍ່ສ້າງ, ການດໍາເນີນງານ ແລະ ການບໍາລຸງຮັກສາ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນທຸລະກິດໄຟຟ້າ ຕ້ອງຮັບປະກັນຄວາມປອດໄພຂອງການກໍ່ ສ້າງ, ການດຳເນີນງານ ແລະ ການບຳລຸງຮັກສາອຸປະກອນ ແລະ ສິ່ງປະກອບສ້າງດ້ານໄຟຟ້າຂອງວິສະວະກໍາກໍ່ສ້າງໂຮງງານຜະລິດໄຟຟ້າ ເຊັ່ນ ເຂື່ອນ, ຝາຍນ້ຳລົ້ນ, ອຸໂມງສົ່ງນໍ້າ, ທໍ່ແຮງດັນ, ໂຮງຈັກໄຟຟ້າ, ສະຖານີຕັດຕໍ່, ສາຍສົ່ງໄຟຟ້າ, ສະຖານີໄຟຟ້າ, ສາຍຈຳໜ່າຍ ຫຼື ສາຍແຈກໄຟຟ້າ, ອຸປະກອນ ແລະ ສິ່ງປະກອບສ້າງດ້ານໄຟຟ້າ. ເພື່ອຮັບ ປະກັນຄວາມປອດໄພດັ່ງກ່າວ, ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດໍາເນີນທຸລະກິດໄຟຟ້າຕ້ອງສ້າງລະບຽບການສະເພາະແຕ່ລະໂຄງການ ກ່ຽວກັບຄວາມປອດໄພໃນການກໍ່ສ້າງ, ການດຳເນີນງານ, ການບໍາລຸງຮັກສາ, ສົ່ງ ແລະ ຈໍາໜ່າຍ ໃຫ້ສອດຄ່ອງກັບມາດຕະຖານເຕັກນິກໄຟຟ້າຂອງລາວ ແລ້ວນໍາສະເໜີຕໍ່ຂະແໜງການພະລັງງານ ແລະ ບໍ່ແຮ່ ເພື່ອພິຈາລະນາ ເປັນແຕ່ລະໄລຍະ ຫຼື ຕາມກຳນົດເວລາທີ່ຖືກແຈ້ງໃຫ້ຊາບ.

### ມາດ­ຕາ 35 (ປັບປຸງ) ການ​ດັດ­ແປງໃຫ້​ຖືກ­ຕ້ອງ​ຕາມ​ມາດ­ຕະ­ຖານ​ເຕັກ­ນິກ​ໄຟ­ຟ້າ

ໃນ​ກໍ­ລະ­ນີ​ທີ່​ພົບ​ເຫັນ ການອອກແບບ, ການກໍ່ສ້າງ, ​ການ​ຕິດ​ຕັ້ງ, ການ​ຂະ­ຫຍາຍ, ການ​ສ້ອມ­ແປງ​ອຸປະ ກອນ ແລະ ສິ່ງ​ປະ­ກອບ​ສ້າງ​ຂອງໂຄງການ​ໄຟ­ຟ້າ ບໍ່​ໄດ້​ມາດຕະຖານເຕັກນິກ ຫຼື ບໍ່ໄດ້ຄຸນນະພາບ, ຂະແໜງ­ການ​ພະ­ລັງ­ງານ ແລະ ບໍ່​ແຮ່ ຫຼື ຂະ­ແໜງ­ການ​ທີ່​ຖືກ​ມອບ​ໝາຍ ມີ​ສິດ​ອອກ​ຄຳ​ສັ່ງ ໃຫ້​ຜູ້​ດຳ­ເນີນ​ທຸ­ລະ​ກິດ​ໄຟ­ຟ້າດັດ ແປງ, ສ້ອມ­ແປງ​ຄືນ ຫຼື ປັບ­ປຸງ​ແກ້​ໄຂ ໃຫ້​ຖືກ­ຕ້ອງ ແລະ ສອດ­ຄ່ອງ​ກັບ​ມາດ­ຕະ­ຖານ​ເຕັກ­ນິກ​ໄຟຟ້າ​ຂອງ​ລາວ.

ໃນກໍລະນີມີຄວາມສ່ຽງສູງ ທີ່ຈະກໍ່ໃຫ້ເກີດຄວາມບໍ່ປອດໄພຕໍ່ຊີວິດ ແລະ ຊັບສິນຂອງຜູ້ອື່ນ ຂະ­ແໜງ ການ​ພະ­ລັງ­ງານ ແລະ ບໍ່​ແຮ່ ຫຼື ຂະ­ແໜງ­ການ​ທີ່​ຖືກ​ມອບ​ໝາຍ ສາມາດສັ່ງ​ໂຈະກິດຈະການທີ່ກ່າວມາເທິງ​ນັ້ນ ຊົ່ວ ຄາວ ຫຼື ສັ່ງຢຸດຖາວອນ ຊຶ່ງຜູ້ດໍາເນີນທຸລະກິດໄຟຟ້າດັ່ງກ່າວ ບໍ່ສາມາດຮຽກຮ້ອງ ຫຼື ຮ້ອງຟ້ອງເອົາຄ່າເສຍຫາຍຈາກການອອກຄໍາສັ່ງດັ່ງກ່າວ.

**ພາກທີ IV**

**ທຸລະກິດໄຟຟ້າ**

### ມາດ­ຕາ 36 (ປັບປຸງ) ​ທຸ­ລະ​ກິດ​ໄຟ­ຟ້າ

ກິດ­ຈະ­ການ​ໄຟ­ຟ້າຕາມ​ທີ່​ໄດ້​ກຳ­ນົດ​ໄວ້​ໃນມາດ­ຕາ 18 ຂອງ​ກົດ­ໝາຍ​ສະ­ບັບ​ນີ້ ສາ­ມາດ​ດຳ­ເນີນເປັນ​ທຸ ລະ​ກິດ​ໄຟ­ຟ້າ​ໄດ້.

ທຸ­ລະ​ກິດ​ໄຟ­ຟ້າແບ່ງ​ອອກ​ເປັນ ສາມ ປະ­ເພດ ຄື ທຸ­ລະ​ກິດ​ບໍລິການໄຟ­ຟ້າ​ທົ່ວ​ໄປ, ທຸ­ລະ​ກິດ​ຜະລິດໄຟ ຟ້າສະເພາະ ແລະ ທຸລະກິດສໍາປະທານສາຍສົ່ງໄຟຟ້າ.

**ໝວດທີ 1**

**ທຸລະກິດບໍລິການໄຟຟ້າທົ່ວໄປ**

### 

### ມາດຕາ 37 (ໃໝ່) ທຸລະກິດບໍລິການໄຟຟ້າທົ່ວໄປ

ທຸ­ລະ​ກິດ​ບໍລິການໄຟ­ຟ້າ​ທົ່ວ​ໄປ ປະກອບມີ ການ​ວາງ​ແຜນ, ການ​ສຳ­ຫຼວດ​ເກັບ​ກຳ​ຂໍ້​ມູນ, ການ​ອອກ​ແບບ, ການ​ກໍ່ສ້າງ, ການ​ຕິດ​ຕັ້ງ, ການດໍາເນີນງານ, ການບໍລິການ ແລະ ການບໍາລຸງຮັກສາອຸປະກອນ ແລະ ສິ່ງປະກອບສ້າງຂອງໂຄງການໄຟຟ້າ.

### ມາດ­ຕາ 38 (ໃໝ່) ການ​​ດຳ­ເນີນ​ທຸ­ລະ​ກິດ​ບໍລິການໄຟ­ຟ້າ​ທົ່ວ​ໄປ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທີ່​ມີ​ຈຸດ­ປະ­ສົງ​ດຳ­ເນີນທຸ­ລະ​ກິດ​ບໍລິການໄຟ­ຟ້າ​ທົ່ວ​ໄປ ຕ້ອງ​ຍື່ນຄໍາຮ້ອງ ແລະ ​ເອກະສານປະກອບ ຕໍ່ຂະແໜງການທີ່ກ່ຽວຂ້ອງ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງ ເສີມການລົງທຶນ ແລະ ກົດໝາຍອື່ນທີ່ກ່ຽວຂ້ອງ ແລະ ຕ້ອງຂໍອະນຸຍາດດໍາເນີນທຸລະກິດບໍລິການໄຟຟ້າທົ່ວໄປ ນໍາຂະແໜງການພະລັງງານ ແລະ ບໍ່ແຮ່.

### ມາດ­ຕາ 39 (ໃໝ່) ເງື່ອນ­ໄຂ​ໃນ​ການ​ດຳ­ເນີນ​ທຸ­ລະ​ກິດບໍລິການ​ໄຟ­ຟ້າ​ທົ່ວ​ໄປ

ຜູ້ທີ່ຈະດໍາເນີນ​ທຸ­ລະ​ກິດບໍລິການ​ໄຟ­ຟ້າ​ທົ່ວ​ໄປ ​ຕ້ອງ​ມີ​ເງື່ອນ­ໄຂ ​ດັ່ງ​ນີ້:

1. ມີປະສົບການ ຫຼື ມີບຸກຄະລາກອນທີ່ຊໍານານງານ ກ່ຽວກັບກິດຈະການທີ່ຕົນຈະດໍາເນີນ;
2. ມີ​ຖາ­ນະ​ທາງ​ດ້ານ​ການ​ເງິນ​ທີ່​ໝັ້ນ­ຄົງ ສົມຄູ່ກັບທຸລະກິດທີ່ຕົນຈະດໍາເນີນ;
3. ເງື່ອນໄຂອື່ນທີ່ຈໍາເປັນ ຕາມແຕ່ລະປະເພດທຸລະກິດບໍລິການໄຟຟ້າທົ່ວໄປ.

### ມາດ­ຕາ 40 (ໃໝ່) ການພິຈາລະນາອອກໃບອະນຸຍາດດໍາເນີນທຸລະກິດ

ການພິຈາລະນາອອກໃບອະນຸຍາດດໍາເນີນທຸລະກິດບໍລິການໄຟຟ້າທົ່ວໄປ ໃຫ້ປະຕິບັດຕາມລະບຽບການຂອງຂະແໜງການພະລັງງານ ແລະ ບໍ່ແຮ່.

### ມາດ­ຕາ 41 (ປັບປຸງ) ການ​ດັດ­ແກ້​ໃບ​ອະ­ນຸ­ຍາດ​ດຳ­ເນີນ​ທຸ­ລະ​ກິດບໍລິການ​​ໄຟ­ຟ້າທົ່ວໄປ

ຜູ້​ດຳ­ເນີນ​ທຸ­ລະ​ກິດບໍລິການ​ໄຟ­ຟ້າທົ່ວໄປ ທີ່​ມີ​ຈຸດ­ປະ­ສົງ​ດັດ­ແກ້​ໃບ​ອະ­ນຸ­ຍາດ​ດຳ­ເນີນ​ທຸ­ລະ​ກິດ​ຂອງ​ຕົນ ຕ້ອງ​ຍື່ນຄຳ​ຮ້ອງພ້ອມ​ດ້ວຍ​ເຫດ­ຜົນ​ຂອງ​ການ​ຂໍ​ດັດ­ແກ້​ນັ້ນ ຕໍ່​ຂະ­ແໜງ­ການ​ພະ­ລັງ­ງານ ແລະ ບໍ່​ແຮ່ ເພື່ອ​ພິ​ຈາລະ​ນາ.

**ໝວດທີ 2**

**ທຸລະກິດຜະລິດໄຟຟ້າສະເພາະ**

### 

### ມາດຕາ 42 (ໃໝ່) ທຸລະກິດຜະລິດໄຟຟ້າສະເພາະ

ທຸລະກິດຜະລິດໄຟຟ້າສະເພາະ ແມ່ນ ທຸລະກິດທີ່ໄດ້ຮັບສໍາປະທານຈາກລັດ ຊຶ່ງດໍາເນີນກິດຈະການ ກ່ຽວກັບການຜະລິດໄຟຟ້າ ຫຼື ທັງຜະລິດ ແລະ ສົ່ງໄຟຟ້າໄປຄຽງຄູ່ກັນ.

### ມາດ­ຕາ 43 (ປັບ­ປຸງ) ການ​ອະນຸຍາດດໍາເນີນ­​ທຸລະກິດ​ຜະລິດໄຟ­ຟ້າສະເພາະ

**ການອະນຸຍາດດໍາເນີນທຸລະກິດຜະລິດ​ໄຟ­ຟ້າສະເພາະ ​ໃຫ້ປະຕິບັດຕາມແຕ່ລະກໍລະນີ ດັ່ງ­ນີ້**:

1. **ໂຄງ­ການ​ຜະລິດ​ໄຟ­ຟ້າສະເພາະ ທີ່​ມີ​ກຳ­ລັງ​ຕິດ​ຕັ້ງ ­ແຕ່ ໜຶ່ງ​ຮ້ອຍ ກິ­ໂລ​ວັດ ​ລົງ​ມາ ແລະ/ຫຼື ມີຜົນກະ ທົບຕໍ່ປະຊາຊົນທີ່ຕ້ອງຖືກຍົກຍ້າຍ ແຕ່ ຊາວ ຄອບຄົວ ລົງມາ ແມ່ນ ເຈົ້າ­ເມືອງ**, **ຫົວ­ໜ້າ​ເທດ­ສະ­ບານ**, **ເຈົ້ານະ ຄອນ ເປັນ​ຜູ້​ພິ­ຈາ­ລະນາ­ ຕາມ​ການ​ສະ­ເໜີຂອງຫ້ອງ­ການພະລັງງານ ແລະ ບໍ່ແຮ່ ຂັ້ນຕົນ ໂດຍ​​ການ​ເຫັນ​ດີ​ທາງດ້ານ​ວິ­ຊາ​ການຈາກພະ​ແນກພະ­ລັງງານ ແລະ ບໍ່​ແຮ່ ຂັ້ນແຂວງ**;
2. **ໂຄງ­ການ​ຜະລິດ​ໄຟ­ຟ້າສະເພາະ ທີ່​ມີ​ກຳ­ລັງ​ຕິດ​ຕັ້ງສູງ​ກວ່າ ໜຶ່ງ​ຮ້ອຍ ກິ­ໂລ​ວັດ ຫາ ຫ້າພັນ ກິໂລ​ວັດ ແມ່ນເຈົ້າ­ແຂວງ**, **ເຈົ້າ​ຄອງ​ນະ­ຄອນຫຼວງ ເປັນ​ຜູ້​ພິ­ຈາ­ລະ­ນາ ​ຕາມ​ການ​ສະເໜີ​ຂອງພະ​ແນ​ກພະລັງງານ ແລະ ບໍ່ແຮ່ ຂັ້ນຕົນ ໂດຍ​​ການເຫັນ​ດີ​ທາງ​ດ້ານ​ວິ­ຊາ​ການຈາກກະ­ຊວງພະ­ລັງ­ງານ ແລະ ບໍ່​ແຮ່**. **ໃນກໍລະນີໂຄງການມີຜົນກະທົບຕໍ່ປະຊາຊົນທີ່ຕ້ອງຖືກຍົກຍ້າຍ ຫຼາຍກວ່າ ຊາວ ຄອບຄົວ ຂຶ້ນໄປ ແມ່ນ ​ຄະນະປະຈໍາສະ­ພາ​ປະຊາຊົນຂັ້ນແຂວງ ເປັນ​ຜູ້​ພິຈາລະນາ​ ຕາມ​ການ​ສະ­ເໜີຂອງ ເຈົ້າແຂວງ**, **ເຈົ້າຄອງນະຄອນຫຼວງ**;
3. **ໂຄງ­ການ​ຜະລິດ​ໄຟ­ຟ້າສະເພາະ ທີ່​ມີ​ກຳ­ລັງ​ຕິດ​ຕັ້ງສູງ​ກວ່າ ຫ້າພັນ ກິໂລ​ວັດ ຫາ ໜຶ່ງ​ຮ້ອຍ ເມ​ກາ​ວັດ ແມ່ນ ລັດ­ຖະ­ບານ ເປັນ​ຜູ້​ພິ­ຈາ­ລະ­ນາ​ຕາມ​ການ​ສະ­ເໜີຂອງກະ­ຊວງພະລັງງານ ແລະ ບໍ່ແຮ່ ພາຍຫຼັງສົມທົບກັບຂະ ແໜງການທີ່ກ່ຽວຂ້ອງ**;
4. **ໂຄງ­ການ​ຜະລິດ​ໄຟ­ຟ້າສະເພາະ ທີ່​ມີ​ກຳ­ລັງ​ຕິດ​ຕັ້ງ​ສູງ​ກວ່າ ໜຶ່ງ​ຮ້ອຍ ເມ​ກາ​ວັດ ຂຶ້ນ​ໄປ ແມ່ນຄະນະປະຈໍາສະພາແຫ່ງຊາດ ເປັນຜູ້ພິຈາລະນາຕາມການສະເໜີຂອງລັດຖະບານ**;
5. **ໃນກໍລະນີໂຄງການທີ່ມີ​ອ່າງເກັບ​ນ້ຳ ​ຫຼາຍ​ກວ່າ ສິບ​ພັນ ເຮັກ­ຕາ ຂຶ້ນ​ໄປ ແລະ/ຫຼື ມີຜົນກະທົບຕໍ່ປະຊາຊົນທີ່ຕ້ອງຖືກຍົກຍ້າຍ ຫຼາຍກວ່າ ຫ້າຮ້ອຍ ຄອບຄົວ ແມ່ນ ຄະ­ນະ​ປະຈຳ​ສະ­ພາ​ແຫ່ງ​ຊາດ ເປັນ​ຜູ້​ພິ­ຈາ ລະ­ນາຕາມ​ການ​ສະ­ເໜີຂອງລັດ​ຖະ​ບານ.**

**ກ. ຮູບແບບທຸລະກິດຜະລິດໄຟຟ້າສະເພາະ**

### ມາດຕາ 44 (ໃໝ່) ຮູບແບບການລົງທຶນໃສ່ທຸລະກິດຜະລິດໄຟຟ້າສະເພາະ

ການລົງທຶນໃສ່ທຸລະກິດຜະລິດໄຟຟ້າສະເພາະ ມີຮູບແບບ ດັ່ງນີ້:

1. ກໍ່ສ້າງ, ເປັນເຈົ້າຂອງ, ດໍາເນີນງານ ແລະ ມອບໂອນໃຫ້ລັດຖະບານ (ບີໂອທີ);
2. ກໍ່ສ້າງ, ເປັນເຈົ້າຂອງ ແລະ ດໍາເນີນງານ (ບີໂອໂອ);
3. ຮູບແບບອື່ນ ຕາມການກໍານົດຂອງລັດຖະບານ.

### ມາດຕາ 45 (ໃໝ່) ທຸລະກິດຜະລິດໄຟຟ້າສະເພາະ ຮູບແບບບີໂອທີ

ທຸລະກິດຜະລິດໄຟຟ້າສະເພາະ ຮູບແບບບີໂອທີ ແມ່ນ ຮູບແບບທຸລະກິດທີ່ໄດ້ຮັບສໍາປະທານໂຄງການໄຟຟ້າຈາກລັດ ໃຫ້ນິຕິບຸກຄົນ ເປັນຜູ້ລົງທຶນກໍ່ສ້າງ, ດໍາເນີນງານ ແລະ ເປັນເຈົ້າຂອງ ໄປຈົນເຖິງ ກໍານົດເວລາມອບໂອນທຸລະກິດດັ່ງກ່າວໃຫ້ລັດຖະບານເມື່ອສິ້ນສຸດອາຍຸສໍາປະທານ ໂດຍທີ່ສິ່ງປະກອບສ້າງຂອງໂຄງການໄຟ ຟ້າຕ້ອງຢູ່ໃນສະພາບການດໍາເນີນງານທີ່ດີ. ທຸລະກິດຜະລິດໄຟຟ້າສະເພາະ ຮູບແບບບີໂອທີ ແມ່ນ ໂຄງການໄຟຟ້າພະລັງງານນໍ້າ ທີ່ມີກໍາລັງຕິດຕັ້ງຫຼາຍກວ່າ ຫ້າພັນ ກິໂລວັດ ຂຶ້ນໄປ.

### ມາດຕາ 46 (ໃໝ່) ທຸລະກິດຜະລິດໄຟຟ້າສະເພາະ ຮູບແບບບີໂອໂອ

ທຸລະກິດຜະລິດໄຟຟ້າສະເພາະ ຮູບແບບບີໂອໂອ ແມ່ນ ຮູບແບບທຸລະກິດທີ່ໄດ້ຮັບສໍາປະທານໂຄງການໄຟຟ້າຈາກລັດ ໃຫ້ນິຕິບຸກຄົນ ເປັນຜູ້ລົງທຶນກໍ່ສ້າງ, ເປັນເຈົ້າຂອງ ແລະ ດໍາເນີນງານໄປຈົນສິ້ນສຸດອາຍຸສໍາປະ ທານ. ທຸລະກິດຜະລິດໄຟຟ້າສະເພາະ ຮູບແບບບີໂອໂອ ລວມມີໂຄງການໄຟຟ້າພະລັງງານນໍ້າຂະໜາດນ້ອຍ, ໂຄງ ການໄຟຟ້າພະລັງງານຄວາມຮ້ອນ, ພະລັງງານແສງຕາເວັນ, ພະລັງງານລົມ ແລະ ອື່ນໆ ຕາມການກໍານົດຂອງລັດ ຖະບານ.

# ຂ. ການຈັດຫາຜູ້ພັດທະນາໂຄງການໃນທຸລະກິດຜະລິດໄຟຟ້າສະເພາະ

### ມາດ­ຕາ 47 (ໃໝ່) ການ​ຈັດຫາຜູ້ພັດທະນາໂຄງການໃນ​ທຸລະກິດຜະລິດໄຟຟ້າສະເພາະ

ການຈັດຫາຜູ້ພັດທະນາໂຄງການໃນທຸ­ລະ​ກິດ​ຜະລິດໄຟ­ຟ້າສະເພາະ ຕ້ອງ​ດໍາເນີນດ້ວຍ ສອງ ຮູບແບບ ດັ່ງນີ້:

1. ຜ່ານການປະມູນ ຊຶ່ງແມ່ນໂຄງການທີ່ລັດຖະບານມີຂໍ້ມູນເບື້ອງຕົ້ນ ຈາກການສຶກສາ, ເກັບກໍາ ແລະ ລວບລວມຂໍ້ມູນຂອງລັດຖະບານ ທີ່ພຽງພໍຈະສາມາດຈັດປະມູນໄດ້;
2. ​ບໍ່ຜ່ານການປະມູນ ຊຶ່ງແມ່ນໂຄງການຕາມທີ່ໄດ້ກໍານົດໄວ້ໃນມາດຕາ 52 ຂອງກົດໝາຍສະບັບນີ້.

### ມາດ­ຕາ 48 (ໃໝ່) ການຈັດຫາຜູ້ພັດທະນາໂຄງການຜ່ານການປະມູນ

ການຈັດຫາຜູ້ພັດທະນາໂຄງການຜ່ານການປະມູນ ແມ່ນ ການຄັດເລືອກຜູ້ພັດທະນາໂຄງການຈາກຫຼາຍຫົວໜ່ວຍວິສາຫະກິດ ທັງພາຍໃນ ແລະ ຕ່າງປະເທດ ຜ່ານການປະມູນ ໂດຍອີງຕາມຂໍ້ມູນທີ່ຂະແໜງການພະ ລັງງານ ແລະ ບໍ່ແຮ່ ຫຼື ຕາມການສະເໜີຂອງຂະແໜງການພະລັງງານ ແລະ ບໍ່ແຮ່ ​​ຕາມທີ່ໄດ້ກໍານົດ​ໄວ້​ໃນມາດຕາ 50 ຂອງ​ກົດ­ໝາຍ​ສະ­ບັບ​ນີ້.

### ມາດ­ຕາ 49 (ໃໝ່) ການສຶກສາຄວາມເປັນໄປໄດ້ເບື້ອງຕົ້ນ ເພື່ອຈັດຫາຜູ້ພັດທະນາໂຄງການຜ່ານການປະມູນ

ຂະແໜງການພະ­ລັງ­ງານ ແລະ ບໍ່​ແຮ່ ​ຕ້ອງສຶກສາຄວາມເປັນໄປໄດ້ເບື້ອງ​ຕົ້ນ ຂອງໂຄງ­ການບູລິມະສິດ ທີ່​ໄດ້ກໍານົດໄວ້​ໃນ​ແຜນພັດທະນາ​ພະ­ລັງ­ງານໄຟຟ້າແຫ່ງຊາດ. ຈຸດປະສົງຂອງການສຶກສາ​ດັ່ງກ່າວ ແມ່ນເພື່ອໃຫ້ໄດ້ຂໍ້ມູນກ່ຽວກັບຄວາມ​ເປັນ​ໄປ​ໄດ້ທາງ​ດ້ານ​ເຕັກ­ນິກ ແລະ ການເງິນ ລວມທັງຜົນ​ກະທົບ​ຂອງ​ໂຄງ­ການດ້ານເສດຖະ ກິດ​, ​ສິ່ງແວດລ້ອມ-ສັງຄົມ ແລະ ທໍາມະຊາດ ເບື້ອງຕົ້ນ.

ຂະແໜງການພະ­ລັງ­ງານ ແລະ ບໍ່​ແຮ່ ອາດດໍາເນີນການສຶກສາຄວາມເປັນໄປໄດ້​ເບື້ອງ​ຕົ້ນ ດ້ວຍຕົນເອງ ຫຼື ​ວ່າ​ຈ້າງບໍ­ລິ­ສັດດຳ­ເນີນ​ທຸ­ລະ​ກິດບໍລິການໄຟ­ຟ້າ​ທົ່ວ​ໄປ.

ການ​ສຶກສາຄວາມເປັນໄປໄດ້ເບື້ອງ​ຕົ້ນ ຕ້ອງພິຈາລະນາເນື້ອໃນ ແລະ ປັດໄຈ ດັ່ງນີ້:

1. ຄວາມ​ເປັນ​ມາ​ຂອງ​ໂຄງ­ການ, ຂໍ້​ມູນ​ຕັດສິນໂຄງ­ການ ​ທີ່​ພົວ­ພັນ​ເຖິງ​ພູມສັນຖານ, ນ້ຳ, ການ​ສຶກສາ​ດ້ານ​ທໍລະ­ນີ​ສາດເບື້ອງຕົ້ນ, ແຜນ​ຜັງ ແລະ ທາງເລືອກທີ່ດີທີ່ສຸດຂອງໂຄງການ, ລາຍລະອຽດກ່ຽວກັບອົງ​ປະ­ກອບ ແລະ ຄຸນ​ລັກ­ສະ­ນະຂອງໂຄງການ, ການ​ວາງ​ແຜນ​ໂຄງລ່າງ ແລະ ການ​ກໍ່ສ້າງ, ຕາ​ຕະລາງ​ການ​ກໍ່­ສ້າງ, ບັນ­ຫາ​ທາງ​ດ້ານ​ສັງ­ຄົມ ແລະ ສິ່ງ​ແວດລ້ອມ ລວມທັງບັນຫາການກໍ່ສ້າງສາຍສົ່ງ ແລະ ເສັ້ນທາງເຂົ້າ-ອອກໂຄງການ;
2. ການ​ວິ­ເຄາະດ້ານ​ການ​ເງິນ;
3. ການ​ປະ​ເມີນ ແລະ ວິ​ໄຈ​ອື່ນ ທີ່​ຂະ­ແໜງການ​ພະ­ລັງ­ງານ ແລະ ບໍ່​ແຮ່ ເຫັນ​ວ່າເໝາະສົມ ​ໂດຍສົມທົບ​ກັບ​ຂະ­ແໜງ­ການ​ອື່ນຕາມທີ່ເຫັນວ່າຈໍາເປັນ;
4. ຕົ້ນທຶນຕ້ອງບໍ່ສູງກວ່າລາຄາກາງທີ່ກຳນົດໂດຍ ກະຊວງພະລັງງານ ແລະ ບໍ່ແຮ່ ແລະ ລາຄາຕົ້ນທຶນການຜະລິດຕໍ່ກິໂລວັດ ບໍ່ສູງກວ່າຕົ້ນທຶນການຜະລິດໃນລະບົບ;
5. ປັດໄຈອື່ນໆ.

### ມາດ­ຕາ 50 (ໃໝ່) ການປະມູນ

ພາຍຫຼັງສໍາເລັດການສຶກສາຄວາມເປັນໄປໄດ້ເບື້ອງຕົ້ນ, ຂະແໜງການພະ­ລັງ­ງານ ແລະ ບໍ່​ແຮ່ ເປັນຜູ້​ຮັບ­ຜິດຊອບປະກາດເຊີນນິ­ຕິ­ບຸກ­ຄົນ​ເຂົ້າ​ຮ່ວມການ​ປະ­ມູນແຂ່ງ­ຂັນເອົາ​ໂຄງ­ການບູ​ລິ​ມະ​ສິດດັ່ງກ່າວ ແລ້ວລາຍງານຜົນການປະມູນ ຕໍ່ຄະນະກໍາມະການສົ່ງເສີມ ແລະ ຄຸ້ມຄອງການລົງທຶນ ເພື່ອພິຈາລະນາ ຫຼື ສະເໜີຕໍ່ອົງ ການທີ່ມີສິດອໍານາດຕາມລະບຽບການ ໃນການອະນຸມັດເຊັນສັນຍາຫົວຂໍ້ໃຫຍ່.

ຜູ້​ຊະ­ນະ​ການ​ປະ­ມູນ ແມ່ນ ​ຜູ້​ທີ່ຜ່ານການຄັດເລືອກບົນພື້ນຖານດ້ານເຕັກນິກ, ຖານະ​ດ້ານ​ການ​ເງິນ, ການຈັດ­ຕັ້ງ ແລະ ດ້ານ​ກົດ­ໝາຍ ແລະ ເປັນຜູ້​ທີ່​ມີ​ຂໍ້​ສະເໜີປະ­ມູນ​ທີ່ດີສຸດ.

ສໍາລັບໂຄງການຂະໜາດນ້ອຍ ກະຊວງພະລັງງານ ແລະ ບໍ່ແຮ່ ຕ້ອງໃຫ້ການຊ່ວຍເຫຼືອທາງດ້ານວິຊາການແກ່ທ້ອງຖິ່ນ ໃນການສຶກສາຄວາມເປັນໄປໄດ້ເບື້ອງຕົ້ນ ແລະ ການປະມູນ ລວມທັງການຮັບຮອງ ແລະ ກວດກາທາງດ້ານເຕັກນິກ.

ຫຼັກການ, ເງື່ອນໄຂ, ຂັ້ນຕອນ ແລະ ວິທີ​ການປະ­ມູນ ໄດ້ກໍານົດໄວ້ໃນລະບຽບການຕ່າງຫາກ.

### ມາດ­ຕາ 51 (ໃໝ່) ຂັ້ນຕອນພາຍຫຼັງການປະມູນ

ພາຍຫຼັງຊະນະການປະມູນ ຜູ້ພັດທະນາໂຄງການຕ່າງປະເທດ ຕ້ອງສ້າງຕັ້ງ ນິຕິບຸກຄົນ ຢູ່ ສປປ ລາວ ເພື່ອມາເຊັນສັນຍາຫົວຂໍ້ໃຫຍ່.

ພາຍຫຼັງເຊັນສັນຍາຫົວຂໍ້ໃຫຍ່ ຜູ້ພັດທະນາໂຄງການ ຕ້ອງວາງເງິນຄໍ້າປະກັນຕາມການກໍານົດຂອງ​ລັດ ຖະບານ ແລະ ດຳເນີນການສຶກສາຄວາມເປັນໄປໄດ້ດ້ານ​ເຕັກ​ນິ​ກ ແລະ ​ການ​ເງິນ ແລະ ການປະເມີນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ ຕາມທີ່ໄດ້ກໍານົດໄວ້ໃນມາດຕາ 59 ແລະ ມາດຕາ 60 ຂອງກົດໝາຍສະ ບັບນີ້.

ຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນ ຕາງໜ້າລັດ ຖະບານ ເຊັນສັນຍາຫົວຂໍ້ໃຫຍ່ກັບຜູ້ພັດທະນາໂຄງການ.

### ມາດ­ຕາ 52 (ໃໝ່) ການຄົ້ນຄວ້າໂຄງການທີ່ບໍ່ຜ່ານການປະມູນ

ການຄົ້ນຄວ້າໂຄງການທີ່​ບໍ່​ຜ່ານການປະມູນ ແມ່ນ ​ການພິຈາລະນາອະນຸມັດໂຄງການ ໂດຍອີງຕາມຂໍ້ສະ ເໜີຂອງຜູ້ລົງທຶນ.

ໂຄງການທີ່​ບໍ່​ຜ່ານການປະມູນ ແມ່ນ ໂຄງ­ການທີ່ປະເທດຊາດໄດ້ຮັບຜົນປະໂຫຍດສູງກວ່າຜົນປະ ໂຫຍດທີ່ໄດ້ກໍານົດໄວ້ໃນກົດໝາຍ, ຫົວໜ່ວຍວິສາຫະກິດທີ່ສະເໜີພັດທະນາໂຄງ­ການດັ່ງກ່າວ ມີເງື່ອນໄຂ​ຄົບຖ້ວນດ້ານ​ເຕັກນິກ ແລະ ການ​ເງິນທີ່ແນ່ນອນ ແລະ ຕ້ອງມີ​ເງື່ອນໄຂ​ໃດໜຶ່ງ ດັ່ງ​ນີ້:

1. ເປັນໂຄງ­ການ​ນຳ​ໃຊ້​ເຕັກ​ໂນ​ໂລ​ຊີ​ໃໝ່ ໃນ ສປປ ລາວ;
2. ເປັນໂຄງການທີ່ມີລັກສະນະຍຸດທະສາດຂອງລັດ.

ລັດຖະບານສາມາດອະນຸມັດໃຫ້ວິສາຫະກິດຂອງຕົນ ພັດທະນາໂຄງການຜະລິດໄຟຟ້າ ໂດຍບໍ່ຈໍາເປັນຜ່ານການປະມູນ ແຕ່ຕ້ອງປະຕິບັດຕາມຂັ້ນຕອນການພັດທະນາໂຄງການຜະລິດໄຟຟ້າຕາມລະບຽບການ.

ເງື່ອນໄຂການພິຈາລະນາອະນຸມັດໂຄງການທີ່ບໍ່ຜ່ານການປະມູນ ໄດ້ກໍານົດໄວ້ໃນລະບຽບການຕ່າງຫາກ.

### ມາດ­ຕາ 53 (ໃໝ່) ຂັ້ນຕອນການພັດທະນາໂຄງການທີ່ບໍ່ຜ່ານການປະມູນ

ຜູ້ພັດທະນາທີ່ຖືືກຄັດເລືອກໃຫ້ພັດທະນາໂຄງການທີ່​ບໍ່​ຜ່ານການປະມູນ ​ຕ້ອງ​ເຊັນ ແລະ ປະ­ຕິ­ບັດ​ຕາມ​ເອກະສານ ​ດັ່ງ​ນີ້:

1. ບົດ​ບັນ­ທຶກ​ຄວາມ​ເຂົ້າ­ໃຈ;
2. ສັນຍາພັດທະນາໂຄງການ;
3. ສັນ­ຍາ​ສຳ​ປະ­ທານ;
4. ສັນ­ຍາອື່ນ​ທີ່​ຈຳ­ເປັນ ​ເຊັ່ນ ສັນ­ຍາ​ຊື້​ຂາຍ​ໄຟ­ຟ້າ, ສັນ­ຍາ​ກູ້​ຢືມ​ເງິນ, ສັນ­ຍາ​ກໍ່­ສ້າງ ຊຶ່ງຖືກເຊັນ ພາຍ ຫຼັງເຊັນສັນຍາສໍາປະທານ. ສໍາລັບສັນຍາຊື້ຂາຍໄຟຟ້ານັ້ນ ຕ້ອງໄດ້ຮັບການຮັບຮອງຈາກລັດຖະບານ ຕາມການສະເໜີຂອງກະຊວງພະລັງງານ ແລະ ບໍ່ແຮ່.

ກະຊວງພະລັງງານ ແລະ ບໍ່ແຮ່ ສົມທົບກັບກະຊວງທີ່ກ່ຽວຂ້ອງ ສ້າງ ແລະ ປັບປຸງ ຮ່າງບົດບັນທຶກຄວາມເຂົ້າໃຈ, ຮ່າງສັນຍາພັດທະນາໂຄງການ ແລະ ຮ່າງສັນຍາສໍາປະທານ ເພື່ອນໍາໃຊ້ເຂົ້າໃນການພັດທະນາທຸລະກິດຜະລິດໄຟຟ້າສະເພາະ ແລະ ທຸລະກິດສໍາປະທານສາຍສົ່ງ. ທຸກໂຄງການໄຟຟ້າ ຕ້ອງນໍາໃຊ້ຮ່າງສັນຍາມາດຕະ ຖານທີ່ຖືກຮັບຮອງໂດຍລັດຖະບານ ໃນແຕ່ລະໄລຍະ ເຂົ້າໃນການເຈລະຈາກັບຜູ້ພັດທະນາ.

### ມາດ­ຕາ 54 (ໃໝ່) ການຄົ້ນຄວ້າເອົາຜູ້ພັດທະນາໂຄງການທີ່ບໍ່ຜ່ານການປະມູນ

ນິ­ຕິ­ບຸກ­ຄົນ ​ທີ່​ຕ້ອງ­ການ​ດຳ­ເນີນທຸ­ລະ​ກິດ​ຜະລິດໄຟ­ຟ້າສະເພາະ ທີ່ບໍ່ຜ່ານການປະມູນ ຕ້ອງ​ຍື່ນ​ຄຳ​ຮ້ອງ­ ແລະ ເອກະສານອື່ນທີ່ກ່ຽວຂ້ອງຕໍ່ ຫ້ອງການບໍລິການ ການລົງທຶນປະຕູດຽວ ເພື່ອກັ່ນກອງເບື້ອງຕົ້ນ ແລ້ວສົ່ງໃຫ້ຂະແໜງການພະລັງງານ ແລະ ບໍ່ແຮ່ ສືບຕໍ່ຄົ້ນຄວ້າ.

ຂະແໜງການພະ­ລັງ­ງານ ແລະ ບໍ່​ແຮ່ ຈະ​ປະ​ເມີນ​ວ່າ​ຄໍາຮ້ອງດັ່ງກ່າວຖືກຕ້ອງກັບເງື່ອນ­ໄຂ ຕາມທີ່ໄດ້ກໍານົດໄວ້ໃນມາດຕາ 52 ຂອງ​ກົດ­ໝາຍ​ສະ­ບັບ​ນີ້ ຫຼື ບໍ່. ຜົນຂອງການປະເມີນດັ່ງກ່າວ ຕ້ອງລາຍງານຕໍ່ຄະນະກໍາມະການສົ່ງເສີມ ແລະ ຄຸ້ມຄອງການລົງທຶນ ເພື່ອພິຈາລະນາ ສະເໜີຕໍ່ອົງການທີ່ມີສິດອໍານາດ ຕາມທີ່ໄດ້ກໍານົດໄວ້ໃນມາດຕາ 43 ຂອງກົດໝາຍສະບັບນີ້ ເພື່ອຂໍອະນຸມັດເຊັນບົດບັນທຶກຄວາມເຂົ້າໃຈ.

ຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນ ເປັນຜູ້ຕາງໜ້າລັດ ຖະບານ ຫຼື ອົງການປົກຄອງທ້ອງຖິ່ນ ເຊັນບົດບັນທຶກຄວາມເຂົ້າໃຈກັບຜູ້ພັດທະນາ.

ສໍາລັບການພັດທະນາໂຄງການຂະໜາດນ້ອຍ ຕ້ອງໄດ້ຮັບການເຫັນດີທາງດ້ານວິຊາການຈາກກະຊວງພະ ລັງງານ ແລະ ບໍ່ແຮ່ ກ່ອນ ແລ້ວຈຶ່ງລາຍງານຕໍ່ຄະນະກຳມະການສົ່ງເສີມ ແລະ ຄຸ້ມຄອງການລົງທຶນຂັ້ນແຂວງ ເພື່ອພິຈາລະນາ.

ພາຍຫຼັງເຊັນບົດບັນທຶກຄວາມເຂົ້າໃຈ, ຜູ້ພັດທະນາໂຄງການ ຕ້ອງດຳ­ເນີນການສຶກສາຄວາມເປັນໄປໄດ້​ເບື້ອງ​ຕົ້ນ ແລະ ປະເມີນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ ເບື້ອງຕົ້ນ. ສໍາລັບຜູ້ພັດທະນາທີ່ເປັນນິຕິບຸກຄົນຕ່າງປະເທດນັ້ນ ຕ້ອງຂໍອະນຸຍາດສ້າງຕັ້ງຫ້ອງການຜູ້ຕາງໜ້າ ຢູ່ ສປປ ລາວ ນໍາຫ້ອງການບໍລິການການລົງທຶນປະຕູດຽວ ກ່ອນຈະດໍາເນີນໂຄງການດັ່ງກ່າວ.

​​ສໍາລັບຜູ້ພັດທະນາຕ່າງປະເທດ ພາຍຫຼັງການປະຕິບັດບົດບັນທຶກຄວາມເຂົ້າໃຈສໍາເລັດແລ້ວ ຜູ້ພັດທະ ນາ ຕ້ອງສ້າງຕັ້ງນິຕິບຸກຄົນຢູ່ ສປປ ລາວ ເພື່ອເຊັນສັນຍາພັດທະນາໂຄງການ.

### ມາດ­ຕາ 55 (ໃໝ່) ຂັ້ນຕອນ ສັນຍາພັດທະນາໂຄງການ

ຂະແໜງການພະລັງງານ ແລະ ບໍ່ແຮ່ ເປັນເຈົ້າການສົມທົບກັບຂະແໜງການ ແລະ ອົງການປົກຄອງທ້ອງ ຖິ່ນທີ່ກ່ຽວຂ້ອງຮ່າງ ແລະ ເຈລະຈາ ສັນຍາພັດທະນາໂຄງການກັບຜູ້ພັດທະນາໂຄງການ ແລ້ວລາຍງານຜົນການເຈລະຈາຕໍ່ຄະນະກໍາມະການສົ່ງເສີມ ແລະ ຄຸ້ມຄອງການລົງທຶນ ເພື່ອພິຈາລະນາສະເໜີຕໍ່ອົງການທີ່ມີສິດອໍານາດ ຕາມທີ່ໄດ້ກໍານົດໄວ້ໃນມາດຕາ 43 ຂອງກົດໝາຍສະບັບນີ້ ເພື່ອຂໍອະນຸມັດເຊັນ ສັນຍາພັດທະນາໂຄງການ.

ຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນ ເປັນຜູ້ຕາງໜ້າລັດຖະບານ ຫຼື ອົງການປົກຄອງທ້ອງຖິ່ນ ເຊັນສັນຍາພັດທະນາໂຄງການກັບຜູ້ພັດທະນາໂຄງການ.

ພາຍຫຼັງເຊັນສັນຍາພັດທະນາໂຄງການ, ຜູ້ພັດທະນາໂຄງການ ຕ້ອງດຳ­ເນີນການສຶກສາຄວາມເປັນໄປໄດ້​ຂັ້ນສຸດທ້າຍ ຕາມທີ່ໄດ້ກໍານົດໄວ້ໃນມາດຕາ 59 ແລະ ມາດຕາ 60 ຂອງກົດໝາຍສະບັບນີ້.

ພາຍ­ຫຼັງສຳ­ເລັດ​ການ​ປະ­ຕິ­ບັດເງື່ອນໄຂ ຕາມທີ່ໄດ້ກໍານົດໄວ້ໃນສັນຍາພັດທະນາໂຄງການ ແລະ ສໍາເລັດການເຈລະຈາຮ່າງສັນຍາສໍາປະທານແລ້ວ ຜູ້ພັດທະນາໂຄງການ ຕ້ອງຂໍໃບອະນຸຍາດລົງທຶນ ແລະ ສ້າງຕັ້ງບໍລິສັດໂຄງການນໍາຫ້ອງການບໍລິການການລົງທຶນປະຕູດຽວ. ຈາກນັ້ນ ຂະແໜງການ​ພະ­ລັງ­ງານ ແລະ ບໍ່ແຮ່ ຕ້ອງລາຍງານຕໍ່ຄະນະກໍາມະການສົ່ງເສີມ ແລະ ຄຸ້ມຄອງການລົງທຶນ ກ່ຽວກັບຜົນການເຈລະຈາ ເພື່ອພິຈາລະນາແລ້ວສະ ເໜີຕໍ່ອົງການທີ່ມີສິດອໍານາດ ຕາມທີ່ໄດ້ກໍານົດໄວ້ໃນມາດຕາ 43 ຂອງກົດໝາຍສະບັບນີ້ ເພື່ອຂໍອະນຸມັດເຊັນສັນຍາສໍາປະທານ.

ຂະແໜງການພະລັງງານ ແລະ ບໍ່ແຮ່ ແລະ ຂະແໜງການແຜນການ ແລະ ການລົງທຶນ ເປັນຜູ້ຕາງໜ້າລັດ ຖະບານ ຫຼື ອົງການປົກຄອງທ້ອງຖິ່ນ ເຊັນສັນຍາສໍາປະທານກັບບໍລິສັດໂຄງການ.

ສໍາລັບການພັດທະນາໂຄງການຂະໜາດນ້ອຍ ກະຊວງພະລັງງານ ແລະ ບໍ່ແຮ່ ມີໜ້າທີ່ຊ່ວຍເຫຼືອທາງດ້ານວິຊາການແກ່ທ້ອງຖິ່ນ ໃນການຮ່າງເອກະສານສັນຍາຕ່າງໆ ລວມທັງການຮັບຮອງ ແລະ ກວດກາບັນດາເອ ກະສານທາງດ້ານເຕັກນິກ.

**ມາດຕາ 56 (ໃໝ່) ອາຍຸ ແລະ ການຕໍ່ອາຍຸຂອງບົດບັນທຶກຄວາມເຂົ້າໃຈ ແລະ ສັນຍາພັດທະນາໂຄງການ**

ບົດບັນທຶກຄວາມເຂົ້າໃຈ ແລະ ສັນຍາພັດທະນາໂຄງການ ແຕ່ລະສະບັບມີອາຍຸບໍ່ເກີນ ຊາວສີ່ ເດືອນ ແລະ ສາມາດຕໍ່ໄດ້ຕາມການເຫັນດີ ຂອງ​ລັດ­ຖະ­ບານ ຫຼື ອົງການປົກຄອງທ້ອງຖິ່ນ ບົນພື້ນຖານ​ຜູ້​ພັດທະ­ນາ​ໂຄງການ ໄດ້ປະຕິບັດບົດ​ບັນ­ທຶກ​ຄວາມ​ເຂົ້າ­ໃຈ ຫຼື ສັນຍາພັດທະນາໂຄງການ ໄດ້ຢ່າງໜ້ອຍ ສອງສ່ວນສາມຂອງໜ້າວຽກທັງໝົດ.

ພາຍຫຼັງເຊັນບົດບັນທຶກຄວາມເຂົ້າໃຈ ຫຼື ສັນຍາພັດທະນາໂຄງການ, ຜູ້ພັດທະນາໂຄງການ ຕ້ອງວາງ ເງິນຄໍ້າປະກັນ ຕາມການກໍານົດຂອງ​ລັດຖະບານ.

ຄໍາ​ຮ້ອງ​ຂໍ​ຕໍ່​ອາ­ຍຸ​ບົດ​ບັນ­ທຶກ​ຄວາມ​ເຂົ້າ­ໃຈ ຫຼື ສັນຍາພັດທະນາໂຄງການ ​ຕ້ອງ​​ຍື່ນຕໍ່ຫ້ອງການບໍລິການການລົງທຶນປະຕູດຽວ ຫົກສິບ ວັນ ກ່ອນເອກະສານດັ່ງກ່າວຈະ​ໝົດ​ອາ­ຍຸ. ສ່ວນເງິນຄໍ້າປະກັນ ຈະຕົກເປັນຂອງລັດ ແລະ ຜູ້​ພັດທະ­ນາໂຄງການ ຕ້ອງ​ວາງ​ເງິ​ນ​ຄໍ້າປະກັນໃໝ່ ດ້ວຍຈໍານວນເທົ່າເດີມ.

ໃນ​ກໍ­ລະ­ນີ​ ຜູ້ພັດທະນາໂຄງການ ບໍ່ສາມາດ​ປະ­ຕິ­ບັດ​ຕາມ​ເງື່ອນ­ໄຂ ແລະ ກຳ­ນົດ​ເວ­ລາ​ທີ່​ໄດ້ກໍານົດໄວ້​ໃນບົດ​ບັນ­ທຶກ​ຄວາມ​ເຂົ້າ­ໃຈ ຫຼື ສັນຍາພັດທະນາໂຄງການ, ລັດຖະບານ ສາ­ມາດ​ນຳ​ໃຊ້​ມາດ​ຕະ­ການທີ່ໄດ້ກໍານົດໄວ້ໃນສັນຍາ. ໃນ​ກໍ­ລະ­ນີ ​ຍົກເລີກສັນຍາ, ຜູ້ພັດທະນາໂຄງການ ຈະ​ບໍ່ໄດ້ຮັບການ​ຊົດ​ເຊີຍຄວາມເສຍຫາຍ ແລະ ເງິນ ຄໍ້າປະກັນ ກໍຈະຕົກເປັນຂອງລັດ.

### ມາດ­ຕາ 57 (ໃໝ່) ການສຶກສາຄວາມເປັນໄປໄດ້ເບື້ອງຕົ້ນ ສໍາລັບໂຄງການທີ່ບໍ່ຜ່ານການປະມູນ

ໃນການສຶກສາຄວາມເປັນໄປໄດ້ເບື້ອງຕົ້ນ ຜູ້ພັດທະນາໂຄງການ ຕ້ອງປະຕິບັດຕາມທີ່ໄດ້ກໍານົດໄວ້ໃນມາດຕາ 49 ວັກ 3 ຂອງກົດໝາຍສະບັບນີ້. ບົດລາຍງານການສຶກສາຄວາມເປັນໄປໄດ້​ເບື້ອງ​ຕົ້ນ ຂອງໂຄງການທີ່ບໍ່ຜ່ານການປະມູນ ຕ້ອງໄດ້ຮັບການທົບ​ທວນ­ ແລະ ຮັບຮອງ​ໂດຍຂະ­ແໜງ​ການພະ­ລັງ­ງານ ແລະ ບໍ່​ແຮ່.

### ມາດ­ຕາ 58 (ໃໝ່) ການສຶກສາຄວາມເປັນໄປໄດ້ຂັ້ນສຸດທ້າຍ ສໍາລັບໂຄງການທີ່ບໍ່ຜ່ານການປະມູນ

ຜູ້ພັດທະນາໂຄງການ ເປັນຜູ້ດໍາເນີນການສຶກສາຄວາມເປັນໄປໄດ້ຂັ້ນສຸດທ້າຍ ພາຍຫຼັງ​ເຊັນສັນຍາພັດ ທະນາໂຄງການ. ການສຶກສາຄວາມເປັນໄປໄດ້ຂັ້ນສຸດທ້າຍມີ ສອງ ອົງ​ປະ­ກອບ​ ດັ່ງນີ້:

1. ຄວາມເປັນໄປໄດ້ດ້ານ​ເຕັກ­ນິກ ແລະ ການ​ເງິນ ຕາມ​ທີ່ໄດ້ກໍານົດໄວ້​ໃນມາດ­ຕາ 59 ຂອງກົດໝາຍສະ ບັບນີ້;
2. ການປະ​ເມີນ​ຜົນ​ກະ­ທົບ​ຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ ຕາມ​ທີ່​ໄດ້ກໍານົດໄວ້​ໃນມາດຕາ 60 ຂອງ​ກົດ­ໝາຍ​ສະ­ບັບ​ນີ້.

ຂະ­ແໜງການ​ພະ­ລັງ­ງານ ແລະ ບໍ່​ແຮ່ ມີ​ສິດ​ປະ­ຕິ­ເສດ​ບົດລາຍງານການສຶກສາຄວາມເປັນໄປໄດ້ຂັ້ນສຸດທ້າຍ ຖ້າ​ຫາກ​ເຫັນ​ວ່າ​ບໍ່​ມີຄວາມຄົບຖ້ວນ ຫຼື ມີຜົນກະທົບຕໍ່ສິ່ງແວດລ້ອມ-ສັງຄົມ ແລະ ທຳມະຊາດ ຫຼາຍກວ່າຜົນປະໂຫຍດທີ່ລັດ, ສັງຄົມ ແລະ ປະຊາຊົນ ຈະໄດ້ຈາກການພັດທະນາໂຄງການ.

### ມາດ­ຕາ 59 (ປັບປຸງ) ການສຶກສາຄວາມເປັນໄປໄດ້ດ້ານເຕັກນິກ ແລະ ການເງິນ

ການສຶກສາຄວາມເປັນໄປໄດ້ດ້ານ​ເຕັກ​ນິ​ກ ແລະ ​ການ​ເງິນ ຕ້ອງນໍາໃຊ້ຂໍ້ມູນ ແລະ ວິທີການວິໄຈທີ່ໜ້າເຊື່ອຖືໄດ້ ແລະ ຕ້ອງມີ​ເນື້ອ​ໃນ​ຕົ້ົ້ນ​ຕໍ ດັ່ງ­ນີ້:

1. ພະ­ລັງ­ງານ​ໄຟ­ຟ້າ​ສູງ​ສຸດ​ທີ່​ຈະ​ຜະ­ລິດ​ໄດ້ ມີຄວາມສອດຄ່ອງກັບຂໍ້ມູນທາງດ້ານອຸທົກກະສາດ ແລະ ການນໍາໃຊ້ນໍ້າ;
2. ​ຄາດ​ຄະ­ເນ​ມູນ​ຄ່າຂອງ​ໂຄງ­ການ ທີ່ສະແດງໃຫ້ເຫັນເຖິງຄວາມສອດຄ່ອງລະຫວ່າງການອອກແບບ, ໜ້າວຽກ, ປະລິມານວຽກ ແລະ ຫົວໜ່ວຍລາຄາ;
3. ​ຄາດ​ຄະ­ເນ​ອາ­ຍຸ​ການນໍາໃຊ້ ແລະ ຄວາມ​ທົນ​ທານ​ຂອງ​ສິ່ງກໍ່ສ້າງຕົ້ນຕໍ, ອຸປະກອນ ແລະ ອົງປະກອບທີ່ເປັນອັນສະເພາະຂອງໂຄງການ;
4. ​ຄາດ​ຄະ­ເນ​ລາ­ຄາ​ໄຟ­ຟ້າ ແລະ ຕະ­ຫຼາດເພື່ອ​ຈຳ­ໜ່າຍ;
5. ລາຍລະອຽດກ່ຽວກັບການ​ກໍ່­ສ້າງ, ການ​ຕິດ​ຕັ້ງ ແລະ ເວ­ລາ​ເລີ່ມຂາຍ​ໄຟ​ຟ້າ;
6. ລາຍລະອຽດກ່ຽວກັບການດໍາເນີນງານ, ສໍາລັບທຸລະກິດຜະລິດໄຟຟ້າສະເພາະຮູບແບບບີໂອໂອ ຕ້ອງມີລາຍລະອຽດກ່ຽວການປົວແປງ ແລະ ຟື້ນຟູພື້ນທີ່ໂຄງການ ຕາມທີ່ໄດ້ກໍານົດໄວ້ໃນມາດຕາ 68 ຂອງກົດໝາຍສະບັບນີ້;
7. ຂໍ້ມູນ, ການປະເມີນ ແລະ ການວິເຄາະອື່ນທີ່ ຂະແໜງການພະລັງງານ ແລະ ບໍ່ແຮ່ ສົມທົບກັບຂະແໜງການອື່ນອາດຕ້ອງການຕື່ມ;
8. ຜົນໄດ້ຮັບຂອງການສຶກສາດ້ານເຕັກ​ນິ​ກ ແລະ ​ການ​ເງິນຂັ້ນສຸດທ້າຍ.

ບົດລາຍງານການສຶກສາຄວາມເປັນໄປໄດ້ດ້ານເຕັກນິກ ແລະ ການເງິນ ຕ້ອງໄດ້ຮັບການທົບທວນ ແລະ ຮັບຮອງໂດຍຂະແໜງການພະລັງງານ ແລະ ບໍ່ແຮ່ ຊຶ່ງສາມາດ​ວ່າຈ້າງຜູ້ຊ່ຽວ­ຊານ,​ ສ່ວນຄ່າໃຊ້ຈ່າຍ ໃຫ້ເປັນຄວາມຮັບຜິດຊອບຂອງຜູ້ພັດທະນາໂຄງການ.

ໃນການທົບທວນ ແລະ ຮັບຮອງ ບົດລາຍງານການສຶກສາຄວາມເປັນໄປໄດ້ດ້ານເຕັກນິກ ແລະ ການເງິນຂອງໂຄງການຂະໜາດນ້ອຍ ຕ້ອງປະສານສົມທົບກັບກະຊວງພະລັງງານ ແລະ ບໍ່ແຮ່ ເພື່ອຮັບປະກັນຄວາມປອດໄພ ແລະ ຄວາມໝັ້ນຄົງທາງດ້ານພະລັງງານຂອງທ້ອງຖິ່ນ.

### ມາດ­ຕາ 60 (ປັບ­ປຸງ) ການ​ປະ​ເມີນ​ຜົນ​ກະ­ທົບ​ຕໍ່​ສິ່ງແວດລ້ອມ-ສັງຄົມ ແລະ ທໍາມະຊາດ

ການ​ປະ​ເມີນ​ຜົນ​ກະ­ທົບ​ຕໍ່​ສິ່ງແວດລ້ອມ-ສັງຄົມ ແລະ ທໍາມະຊາດ ມີ​ເນື້ອ​ໃນຕົ້ົ້ນ​ຕໍ ດັ່ງ­ນີ້:

* + 1. ​​ຜົນ​ເສຍ​ຫາຍ ແລະ ການ​ຈັດສັນຍົກຍ້າຍ​ ປະ­ຊາ­ຊົນ ແລະ ປ່າຊ້າ ທີ່​ໄດ້​ຮັບ​ຜົນ​ກະ­ທົບ​ຈາກ​ການພັດ ທະນາໂຄງການ ລວມທັງການຈັດສັນທີ່ດິນທໍາການຜະລິດ, ການຊົດເຊີຍ, ສິດ ແລະ ຜົນປະໂຫຍດຂອງຜູ້ໄດ້ຮັບຜົນກະທົບທີ່ຄວນໄດ້ຮັບ, ແຜນຟື້ນຟູຊີວິດການເປັນຢູ່, ຄາດໝາຍຜົນສໍາເລັດໃນການແກ້ໄຂຜົນກະທົບ ແລະ ມູນຄ່າການຈັດສັນຍົກຍ້າຍ;
    2. ຜົນ​ກະທົບ​ຕໍ່​ສິ່ງ­ແວດ­ລ້ອມ ພ້ອມ​ທັງ​ວິ­ທີ​ການ ແລະ ມາດ​ຕະ­ການ​ແກ້​ໄຂ ຫຼື ຫຼຸດ­ຜ່ອນ​ຜົນ​ກະທົບ​ອັນ​ບໍ່​ດີ​ຕໍ່ສິ່ງ­ແວດ­ລ້ອມ, ແຫຼ່ງ​ນ້ຳ, ໜ້າ­ດິນ, ພື້ນ​ດິນ, ​ລະ­ບົບ​ນິ­ເວດ​ວິ­ທະ­ຍາ, ຊີ­ວະ​ນາໆ​ພັນ ແລະ ​ທີ່­ຢູ່​ອາ­ໄສ​ຂອງ​ສັດ​ນ້ຳ ແລະ ສັດ­ປ່າ;
    3. ວິ­ທີ​ການ​ຫຼຸດ­ຜ່ອນ​ຜົນ​ກະ­ທົບຕໍ່​ບໍ​ລິ​ມາດ​ນ້ຳ ທີ່ເກີດຈາກການກໍ່ສ້າງ ແລະ ການຜະລິດໄຟຟ້າ ລວມ​ທັງ​ຜົນ​ກະ­ທົບ​ແບບ​ສະ​ສົມຢູ່​ລຸ່ມ​​ເຂື່ອນ​ໄຟ­ຟ້າ;
    4. ການປະເມີນ ແລະ ວິໄຈອື່ນ ຕາມທີ່ຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ແລະ ຂະແໜງການພະລັງງານ ແລະ ບໍ່ແຮ່ ກໍານົດ.

ບົດລາຍງານການປະເມີນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ ຕ້ອງໄດ້ຮັບການທົບທວນ ແລະ ຮັບຮອງ ໂດຍຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ ບົນພື້ນຖານການປະສານສົມທົບກັບຂະແໜງການພະລັງງານ ແລະ ບໍ່ແຮ່, ຂະແໜງການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ. ໃນການທົບທວນບົດລາຍງານດັ່ງກ່າວ ສາມາດ​ວ່າຈ້າງຜູ້​ຊ່ຽວ­ຊານ​ ຊຶ່ງ​ຄ່າ​ໃຊ້​ຈ່າຍ​ໃຫ້ເປັນຄວາມຮັບຜິດຊອບຂອງຜູ້ພັດທະນາໂຄງການ.

# ຄ. ກົນໄກຄຸ້ມຄອງທຸລະກິດຜະລິດໄຟຟ້າສະເພາະ

### ມາດຕາ 61 (ໃໝ່) ກົນໄກການຄຸ້ມຄອງທຸລະກິດຜະລິດໄຟຟ້າສະເພາະ

ການຄຸ້ມຄອງທຸລະກິດຜະລິດໄຟຟ້າສະເພາະ ດໍາເນີນດ້ວຍກົນໄກ ດັ່ງນີ້:

* ບໍລິສັດໂຄງການ;
* ສັນຍາສໍາປະທານ;
* ອາຍຸສໍາປະທານ;
* ການຕິດຕາມກວດກາ;
* ການດັດແກ້ສັນຍາສໍາປະທານ;
* ການມອບໂອນຊັບສິນໂຄງການ ສໍາລັບໂຄງການໄຟຟ້າຮູບແບບບີໂອທີ;
* ການຮື້ຖອນສິ່ງກໍ່ສ້າງ ແລະ ຟື້ນຟູພື້ນທີ່ໂຄງການ ສໍາລັບໂຄງການໄຟຟ້າຮູບແບບບີໂອໂອ;
* ການຈັດສັນຍົກຍ້າຍ;
* ຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກຍ້າຍປະຊາຊົນ;
* ຄະນະກໍາມະການຊີ້ນໍາຮ່ວມ;
* ຄະນະກໍາມະການສະເພາະກິດ;
* ການສິ້ນສຸດການສໍາປະທານ;
* ກິດຈະການໄຟຟ້າທີ່ບໍ່ຈໍາເປັນມີສັນຍາສໍາປະທານ;
* ການນໍາໃຊ້ທີ່ດິນສໍາລັບໂຄງການໄຟຟ້າ;
* ການປະກອບສ່ວນໃຫ້ກອງທຶນ ແລະ ການພັດທະນາ;
* ການລາຍງານ.

### ມາດຕາ 62 (ໃໝ່) ບໍລິສັດໂຄງການ

ບໍລິສັດໂຄງການ ແມ່ນ ນິຕິບຸກຄົນທີ່ຜູ້ພັດທະນາໂຄງການສ້າງຕັ້ງຂຶ້ນ ຢູ່ ສປປ ລາວ ກ່ອນເຊັນສັນຍາສໍາປະທານ ເພື່ອດໍາເນີນກິດຈະການໂຄງການໄຟຟ້າຕາມສັນຍາ.

ທຶນຈົດທະບຽນທັງໝົດຂອງບໍລິສັດໂຄງການ ຕ້ອງບໍ່ຫຼຸດ ຊາວ ສ່ວນຮ້ອຍ ຂອງມູນຄ່າທັງໝົດຂອງໂຄງ ການ.

ບໍ­ລິ­ສັດ​ໂຄງ­ການ ຕ້ອງ​ສ້າງ­ຕັ້ງ​​ຫ້ອງ­ການບໍລິຫານແບບ​ຄົບ​ຊຸດ ຕາມທີ່ໄດ້ກໍານົດໄວ້ໃນສັນຍາ ແລະ ຕ້ອງມີພະນັກ­ງານ ​ປະ­ຈຳການຢູ່ບໍລິສັດໂຄງການ.

ພາຍໃນເວລາ ຫົກສິບ ວັນ ພາຍຫຼັງສັນຍາສໍາປະທານມີຜົນສັກສິດ ບໍລິສັດໂຄງການຕ້ອງນໍາເຂົ້າທຶນຢ່າງໜ້ອຍ ສິບສ່ວນຮ້ອຍ ຂອງທຶນຈົດທະບຽນທັງໝົດຂອງບໍລິສັດໂຄງການ ແລະ ຕ້ອງນໍາເຂົ້າທຶນທັງໝົດໃຫ້ຄົບຖ້ວນກ່ອນສໍາເລັດການກໍ່ສ້າງໂຄງການ.

ບໍລິສັດໂຄງການ ບໍ່ມີສິດດໍາເນີນກິດຈະການ ຫຼື ທຸລະກິດອື່ນ ເວັ້ນເສຍແຕ່ຫາກໄດ້ຮັບການອະນຸຍາດຈາກລັດຖະບານ.

### ມາດ­ຕາ 63 (ໃໝ່) ສັນ­ຍາ​ສຳ​ປະ­ທານ

ສັນ­ຍາ​ສຳ​ປະ­ທານ ​ແມ່ນ ສັນ­ຍາ​ທີ່​ ລັດ­ຖະ­ບານ ຫຼື ອົງການປົກຄອງທ້ອງຖິ່ນ ເຊັນກັບບໍ­ລິ­ສັດ​ໂຄງ­ການ ຊຶ່ງກໍານົດກ່ຽວກັບທຸລະກິດໄຟຟ້າ ຕາມທີ່​ໄດ້ກໍານົດ​ໄວ້ໃນ​ມາດ­ຕາ 42 ແລະ ມາດຕາ 78 ຂອງ​ກົດໝາຍ​ສະ­ບັບ​ນີ້, ອາຍຸສໍາປະທານ, ​ສິດ, ພັນ­ທະ ແລະ ຜົນ​ປະ­ໂຫຍດຂອງ​ຄູ່ສັນຍາ ແລະ ບຸກຄົນອື່ນ ລວມທັງບັນຫາອື່ນກ່ຽວກັບການປະຕິບັດໂຄງການ.

### ມາດ­ຕາ 64 (ປັບ­ປຸງ) ອາຍຸສຳ​ປະ­ທານ

ອາຍຸສໍາປະທານປະກອບດ້ວຍ ໄລຍະການກໍ່ສ້າງ ແລະ ໄລຍະການດໍາເນີນງານ.

ໄລຍະການກໍ່ສ້າງ ແມ່ນ ເລີ່ມແຕ່ວັນສັນຍາສໍາປະທານ ມີຜົນສັກສິດໄປຈົນເຖິງວັນເລີ່ມຕົ້ນດໍາເນີນງານທາງການຄ້າ.

ໄລຍະການດໍາເນີນງານ ໃຫ້ປະຕິບັດ ດັ່ງນີ້:

1. ຮູບແບບ ບີໂອທີ:

* ໂຄງການຜະລິດໄຟຟ້າ ບໍ່ເກີນ ຊາວຫ້າ ປີ;
* ໂຄງການສໍາປະທານສາຍສົ່ງໄຟຟ້າ ຕາມການກໍານົດຂອງລັດຖະບານ ແລະ ຮັບຮອງໂດຍຄະນະປະຈໍາສະພາແຫ່ງຊາດ.

1. ຮູບແບບ ບີໂອໂອ:

* ໂຄງການໄຟຟ້າພະລັງງານນໍ້າຂະໜາດນ້ອຍ ບໍ່ເກີນ ສີ່ສິບ ປີ;
* ໂຄງການໄຟຟ້າພະລັງງານຄວາມຮ້ອນ, ພະລັງງານແສງຕາເວັນ, ພະລັງງານລົມ ບໍ່ເກີນ ຊາວຫ້າ ປີ;
* ພະລັງງານອື່ນ ຕາມການກໍານົດຂອງລັດຖະບານ.

ອາຍຸສໍາປະທານ ສາມາດຕໍ່ໄດ້ຕາມການຕົກລົງເຫັນດີຂອງລັດຖະບານ ຊຶ່ງບໍລິສັດໂຄງການ ຕ້ອງສະເໜີຂໍຕໍ່ກ່ອນສິ້ນສຸດອາຍຸສໍາປະທານ ຫ້າ ປີ.

### ມາດ­ຕາ 65 (ໃໝ່) ການ​ຕິດ­ຕາມກວດກາ

ຂະແໜງການພະລັງງານ ແລະ ບໍ່ແຮ່ ປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນ ທີ່ກ່ຽວຂ້ອງ ຕິດຕາມກວດກາທຸລະກິດຜະລິດໄຟຟ້າສະເພາະ ຕາມກໍລະນີ ດັ່ງນີ້:

1. **ໄລຍະສຶກສາໂຄງການ**

ການກະກຽມບົດປະເມີນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ ລວມທັງການເກັບ ກໍາຂໍ້ມູນ, ການເຜີຍແຜ່ຂໍ້ມູນໃຫ້ປະຊາຊົນ ແລະ ອົງການປົກຄອງທ້ອງຖິ່ນ, ການປະຊຸມປຶກສາຫາລື ໃນແຕ່ລະໄລຍະ ຕ້ອງຮັບປະກັນການມີສ່ວນຮ່ວມຂອງປະຊາຊົນຜູ້ໄດ້ຮັບຜົນກະທົບ, ອົງການປົກຄອງທ້ອງຖິ່ນ ຢ່າງກວ້າງ ຂວາງ ໂດຍມີການເຂົ້າຮ່ວມຂອງຂະແໜງການພະລັງງານ ແລະ ບໍ່ແຮ່ ແລະ ຂະແໜງການອື່ນກ່ຽວຂ້ອງ.

1. **ໄລຍະ​ກໍ່­ສ້າງ​ໂຄງ­ການ**

* ການກໍ່ສ້າງ​ໂຄງ­ການ​ໄຟ­ຟ້າ ໃຫ້ຖືກຕ້ອງຕາມ​​ແບບ ແລະ ມາດ­ຕະ­ຖານ ຫຼື ຄຸນ​ລັກສະ­ນະທີ່​ກຳ­ນົດ​ໄວ້​ໃນບົດ​ລາຍງານການສຶກສາຄວາມເປັນໄປໄດ້ຂັ້ນສຸດທ້າຍ ທີ່ໄດ້ຖືກຮັບຮອງ. ໃນກໍລະນີທີ່ມີຄວາມຈໍາເປັນດັດ ແປງ ຫຼື ດັດແກ້ແບບ ບໍລິສັດໂຄງການຕ້ອງແຈ້ງ ຕໍ່ຂະແໜງການພະລັງງານ ແລະ ບໍ່ແຮ່ ພ້ອມທັງສະໜອງຂໍ້ມູນ, ເອກະສານ ແລະ ລາຍລະອຽດສະໜັບສະໜູນເຫດຜົນທີ່ສະເໜີດັດແປງ ຫຼື ດັດແກ້ດັ່ງກ່າວ ເພື່ອໃຫ້ຂະແໜງ ການພະລັງງານ ແລະ ບໍ່ແຮ່ ຮັບຮອງສຸດທ້າຍ;
* ​ການ​ປະ­ຕິ­ບັດ​ພັນ­ທະຂອງ ບໍ­ລິ­ສັດ​ໂຄງ­ການ ຕາມ​ທີ່​ຕົກ­ລົງ​ກັນໃນ​ສັນ­ຍາ​ສຳ​ປະ​ທານ ພ້ອມທັງຮັບ ປະກັນໃຫ້​ໄປ​ຕາມ​ແຜນ­ການ, ມີຄຸນນະພາບ, ຖືກຕ້ອງຕາມມາດ­ຕະ­ຖານ​ເຕັກນິກ ແລະ ມາດຕະການຫຼຸດຜ່ອນຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ.

ຂະແໜງການພະລັງງານ ແລະ ບໍ່ແຮ່ ສາມາດວ່າຈ້າງວິສະວະກອນ ຫຼື ທີ່ປຶກສາເອກະລາດ ມາຊ່ວຍໃນການຕິດຕາມກວດກາການຈັດຕັ້ງປະຕິບັດໂຄງການ ໃນໄລຍະການກໍ່ສ້າງ ໂດຍທີ່ບໍລິສັດໂຄງການເປັນຜູ້ຮັບ ຜິດຊອບຄ່າໃຊ້ຈ່າຍຂອງການວ່າຈ້າງ.

ຂະແໜງການພະລັງງານ ແລະ ບໍ່ແຮ່ ເປັນເຈົ້າການປະສານສົມທົບກັບຂະແໜງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ກວດກາການປະຕິບັດບັນດາພັນທະ ເພື່ອເປັນພື້ນຖານໃນການອອກໃບຢັ້ງຢືນສໍາເລັດພັນທະຂອງບໍລິສັດໂຄງການ ຕາມທີ່ໄດ້ກໍານົດໄວ້ໃນສັນຍາສໍາປະທານ.

1. **ໄລຍະການ​ດຳ­ເນີນ​ງານ​ ແລະ ການ​ບຳ­ລຸງ​ຮັກ­ສາໂຄງການ**

ການ​ດຳ­ເນີນ​ງານ​ ແລະ ການ​ບຳ­ລຸງ​ຮັກ­ສາໂຄງການ ຕ້ອງໃຫ້ຖືກຕາມແຜນການ, ຄຸນ​ລັກ­ສະ­ນະ, ມາດ­ຕະ­ຖານ ແລະ ຄ່າໃຊ້ຈ່າຍ ລວມທັງການຈັດຕັ້ງປະຕິບັດແຜນຫຼຸດຜ່ອນ ແລະ ແກ້ໄຂຜົນກະທົບຕໍ່ສິ່ງແວດ ລ້ອມ-ສັງຄົມ ແລະ ທໍາມະຊາດ ­ທີ່​ຖືກ​ຮັບ­ຮອງຕາມສັນຍາ​ສຳປະທານ.

ໃນ​ກໍ­ລະ­ນີເຫັນ​ວ່າ ບໍລິສັດໂຄງການ ບໍ່​ໄດ້​ປະ­ຕິ­ບັດ​ຕາມ​​ແບບ, ​ແຜນການ, ຄຸນ​ລັກ­ສະ­ນະ ແລະ ມາດ ຕະຖານ­ເຕັກນິກ ຂະແໜງການພະລັງງານ ແລະ ບໍ່ແຮ່ ​ຕ້ອງ​ແຈ້ງ​ໃຫ້ບໍ­ລິ­ສັດ​ໂຄງ­ການຊາບ ກ່ຽວກັບບັນຫາດັ່ງ ກ່າວ​ ເພື່ອ​ໃຫ້​​ແກ້​ໄຂ. ຖ້າບໍ­ລິ­ສັດໂຄງການ ບໍ່​ສາມາດແກ້​ໄຂ​ພາຍ​ໃນ​​ເວ­ລາທີ່ຂະ­ແໜງ​ການພະລັງງານ ແລະ ບໍ່​ແຮ່ ກໍານົດໃຫ້, ໂຄງການອາດຖືກໂຈະ ຫຼື ສັນຍາສໍາປະທານອາດຖືກ​ຍົກ­ເລີກ​.

### ມາດ­ຕາ 66 (ໃໝ່) ການ​ດັດ­ແກ້​ສັນ­ຍາສໍາປະທານ

ສັນຍາສໍາປະທານ ສາມາດດັດແກ້ໄດ້ ຕາມການຕົກລົງຂອງສອງຝ່າຍ ແລະ ​ຕ້ອງ​ປະ­ຕິ­ບັດຄົບຖ້ວນ​ຕາມ​ເງື່ອນ­ໄຂ ດັ່ງ​ນີ້:

1. ຮັບປະກັນຜົນປະໂຫຍດລວມ​ຂອງລັດໃນອາຍຸສໍາປະທານ ທີ່ໄດ້ຈາກໂຄງການຕ້ອງບໍ່ຫຼຸດລົງ ຖ້າທຽບ ໃສ່ກ່ອນການດັດແກ້;
2. ບໍ່​ໃຫ້​ຫຼຸດ​ໜ້າ​ວຽກ ຫຼື ມາດ­ຕະ­ຖານ​ການ​ກໍ່ສ້າງ ຫຼື ບໍ່​ໃຫ້ປ່ຽນແປງຂໍ້ຜູກມັດ​ພື້ນ­ຖານ ທີ່ໄດ້ກໍານົດໄວ້ໃນ​ສັນ­ຍາ;
3. ມີປັດໄຈເຮັດໃຫ້​ຜົນປະ­ໂຫຍດຂອງໂຄງການ ແລະ ລັດຖະບານ ເພີ່ມຂຶ້ນ.

### ມາດ­ຕາ 67 (ໃໝ່) ການ​ມອບໂອນ​ຊັບ​ສິນໂຄງການ ສໍາລັບໂຄງການໄຟຟ້າຮູບແບບບີໂອທີ

ພາຍຫຼັງສິ້ນສຸດ​ອາຍຸສຳ​ປະ­ທານ ຊັບ​ສິນ ແລະ ສິດ­​ກ່ຽວ​ກັບສິ່ງ​ປະ­ກອບສ້າງຂອງໂຄງການໄຟຟ້າ ແລະ ເອ ກະສານທີ່ກ່ຽວຂ້ອງທັງໝົດ ເປັນຕົ້ນ ຄູ່​ມື, ຂໍ້​ມູນ, ເອກະສານ​ກ່ຽວ​ກັບ​ການ​ອອກ​ແບບ, ການ​ກໍ່­ສ້າງ, ການ​ດຳເນີນ​ງານ ແລະ ການ​ບຳ­ລຸງຮັກ­ສາ ແລະ ອື່ນໆ ຈະຕ້ອງໂອນໃຫ້ລັດ ໂດຍບໍ່ມີການຊົດເຊີຍ. ຂະ­ແໜງການ​ພະລັງງານ ແລະ ບໍ່​ແຮ່ ເປັນເຈົ້າການປະສານສົມທົບກັບຂະແໜງການທີ່ກ່ຽວຂ້ອງ ຮັບ​​ໂອນ​ຊັບ​ສິນ ແລະ ເອກະສານ​ທີ່​ກ່ຽວ ຂ້ອງຂອງໂຄງການໄຟຟ້າ.

ຊັບສິນ ແລະ ສິ່ງ​ປະ­ກອບ​ສ້າງຂອງໂຄງການ​ໄຟ­ຟ້າ ທີ່​ຈະມອບໂອນໃຫ້ລັດ ຕ້ອງ​ຢູ່​ໃນ​ສະ­ພາບການ​ດຳ ເນີນ​ງານ​ທີ່​ດີ ໂດຍໄດ້ຮັບການ​ກວດ­ກາ ແລະ ຢັ້ງ­ຢືນ ຈາກ​ວິ​ສາ­ວະກອນ​ເອ­ກະ­ລາດ ແລະ/ຫຼື ອົງ​ການທີ່​ລັດເຫັນດີ.

ສອງ ​ປີ ກ່ອນອາຍຸ​ສຳ​ປະ­ທານ​ສິ້ນສຸດ​, ບໍລິສັດໂຄງການໄຟຟ້າໃນຮູບແບບບີໂອທີ ຕ້ອງ​ສ້ອມແປງໃຫຍ່ສິ່ງ​ປະ­ກອບສ້າງ​ຂອງໂຄງການໄຟຟ້າ ເປັນຕົ້ນ ກົນຈັກ ແລະ ສິ່ງກໍ່ສ້າງດ້ານໂຍທາ ພ້ອມທັງອະນາໄມຕະກອນ ຖ້າຈໍາເປັນເພື່ອ​ຮັບ­ປະ­ກັນ​ວ່າ ​ສິ່ງກໍ່​ສ້າງທັງ​ໝົດ​ຢູ່​ໃນ​ສະ­ພາບການ​ດຳ­ເນີນ​ງານ​ທີ່​ດີ ແລະ ຜະລິດໄຟຟ້າໄດ້ຕາມປະສິດ ທິພາບ ຕາມການອອກແບບ​. ສະ­ພາບ​ຂອງ​ສິ່ງ​ປະ­ກອບ​ສ້າງ​​ຂອງໂຄງການໄຟຟ້າ ຕ້ອງ​ຖືກ​ກວດ­ກາ ແລະ ຢັ້ງ­ຢືນ​ ໂດຍວິ​ສະວະ​ກອນ​ເອ­ກະ­ລາດ ແລະ/ຫຼື ​ອົງ​ການອື່ນ​ທີ່​ລັດ­​ເຫັນດີ. ​ລັດຈະ​ບໍ່​ຊົດ​ເຊີຍສໍາລັບ​ການ​ສ້ອມແປງໃຫຍ່ໃຫ້​ກົນຈັກ ແລະ ສິ່ງ​ປະກອບ​ສ້າງ​ດັ່ງ​ກ່າວ.

ໜຶ່ງ ປີ ກ່ອນ​​ອາຍຸ​ສຳ​ປະ​ທານສິ້ນສຸດ ບໍ­ລິ­ສັດໂຄງ­ການ ຕ້ອງ​​ຝຶກ​ອົບ­ຮົມວຽກ​ງານ​ສຳ­ຄັນ ກ່ຽວກັບການດໍາເນີນງານ ແລະ ບໍາລຸງຮັກສາ ໃຫ້​ແກ່ພະນັກງານ​ຂອງລັດ.

### ມາດ­ຕາ 68 (ໃໝ່) ການ​ຮື້ຖອນສິ່ງກໍ່ສ້າງ ແລະ ຟື້ນຟູພື້ນທີ່ໂຄງການ ສໍາລັບໂຄງການໄຟຟ້າຮູບແບບບີໂອໂອ

ເມື່ອສິ້ນສຸດອາຍຸສໍາປະທານ ຜູ້ສໍາປະທານຕ້ອງຮັບຜິດຊອບຕໍ່ເຂດໂຄງການ ດັ່ງນີ້:

1. ຕ້ອງ​ປັບ­ປຸງ ແລະ ຟື້ນ​ຟູ​ເຂດ​ໂຄງ­ການ ເພື່ອ​ໃຫ້​ຢູ່​ໃນ​ສະ­ພາບ​ປົກ­ກະ­ຕິ ຕາມ​​ກົດ­ໝາຍ ແລະ ສັນຍາສໍາປະທານ;
2. ​ຕ້ອງ​ມີງົບ­ປະ­ມານ​ພຽງ­ພໍຢູ່ໃນບັນຊີສະເພາະ ຕາມ​ການຮັບຮອງຂອງຂະ­ແໜງ​ການພະ­ລັງ­ງານ ແລະ ບໍ່​ແຮ່. ການ​ປັບ­ປຸງ ແລະ ຟື້ນ​ຟູ​ເຂດ​ໂຄງ­ການ​ຕ້ອງເລີ່ມປະຕິບັດ ສອງ ປີ ​ກ່ອນ​ສິ້ນສຸດອາຍຸສຳ​ປະທານ ແລະ ຕ້ອງສໍາເລັດພາຍໃນ ສອງ ປີ ຫຼັງສິ້ນສຸດອາຍຸສໍາປະທານ. ຂະ­ແໜງການພະ­ລັງ­ງານ ແລະ ບໍ່​ແຮ່ ປະສານ​ສົມທົບກັບຂະ­ ແໜງ­ການອື່ນ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ​ປະ​ເມີນ​ການປັບປຸງ ແລະ ຟື້ນຟູເຂດໂຄງການ;
3. ​ຕ້ອງ​ຮື້ຖອນ ສິ່ງກໍ່ສ້າງຂອງໂຄງການ ແລະ ຟື້ນຟູເຂດພື້ນທີ່ໂຄງການໃຫ້ຢູ່ໃນສະພາບທໍາມະຊາດປົກ ກະຕິ ເວັ້ນເສຍແຕ່ ລັດຖະບານ ຫຼື ອົງການປົກຄອງທ້ອງຖິ່ນ ຕ້ອງການນໍາໃຊ້ສິ່ງກໍ່ສ້າງທັງໝົດ ຫຼື ສ່ວນໃດໜຶ່ງ ຊຶ່ງຜູ້ສໍາປະທານ ຕ້ອງສ້ອມແປງ ແລະ ປ່ຽນຖ່າຍອຸປະກອນ ແລະ ກົນຈັກທີ່ຈໍາເປັນ ແຕ່ມູນຄ່າໃນການປະຕິບັດນັ້ນ ບໍ່ໃຫ້ເກີນມູນຄ່າທີ່ໄດ້ຮັບຮອງ.

### ມາດ­ຕາ 69 (ໃໝ່) ການຈັດສັນຍົກຍ້າຍ

ສຳ­ລັບ​ໂຄງ­ການໄຟຟ້າ​ທີ່​ມີ​ຜົນ​ກະ­ທົບ​ຕໍ່​ສັງຄົມ, ຫຼັງ​ຈາກ​ເຊັນ​ສັນຍາພັດທະນາໂຄງການ ຫຼື ສັນຍາຫົວຂໍ້ໃຫຍ່​ແລ້ວ ຖ້າມີຄວາມຈໍາເປັນ, ຂະແໜງການທີ່ກ່ຽວຂ້ອງ ຫຼື ຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກຍ້າຍປະຊາຊົນ ທີ່ຖືກແຕ່ງຕັ້ງ ສົມທົບກັບອົງການປົກຄອງທ້ອງຖິ່ນ, ຜູ້ພັດທະນາໂຄງການ ຫຼື ບໍລິສັດໂຄງການດຳ­ເນີນ​ການ​ສຳ­ຫຼວດ ແລະ ເກັບ​ກຳ​ຂໍ້​ມູນ​ກ່ຽວ​ກັບ​ຜົນ​ກະ­ທົບ​ຕໍ່ສັງຄົມ, ສ້າງ​ຄວາມ​ເຂົ້າ­ໃຈໃຫ້​ແກ່ປະ­ຊາ­ຊົນ​ທີ່ຈະ​ຖືກ​ຜົນ​ກະ­ທົບ ກ່ຽວ​ກັບ​ໂຄງ­ການ ແລະ ນະ­ໂຍ­ບາຍ​ຂອງລັດຕໍ່​ໂຄງການ, ກຳ­ນົດ​ຫົວ­ໜ່ວຍ​ລາ ຄາ​ຊົດ​ເຊີຍ, ກໍານົດທີ່ຕັ້ງ ແລະ ເນື້ອທີ່ ທີ່ດິນທໍາການຜະລິດ ແລະ ທີ່ດິນປຸກສ້າງ, ມາດຕະຖານຂອງເຮືອນຍົກ ຍ້າຍ, ສິ່ງປະກອບສ້າງທາງດ້ານໂຄງລ່າງພື້ນຖານ, ການຊ່ວຍເຫຼືອໃນໄລຍະຂ້າມຜ່ານ ແລະ ແຜນຟື້ນຟູຊີວິດການເປັນຢູ່.

ສໍາລັບການກໍານົດຫົວໜ່ວຍລາຄາຊົດເຊີຍ ຕ້ອງອີງໃສ່ກົດໝາຍ ຫຼື ລະບຽບການທີ່ລັດວາງອອກ ໃນແຕ່ລະໄລຍະ.

ພາຍຫຼັງເຊັນສັນຍາສໍາປະທານ ບໍລິສັດໂຄງການ ສົມທົບກັບຂະແໜງການທີ່ກ່ຽວຂ້ອງ ຫຼື ຄະນະກໍາມະການຈັດສັນຍົກຍ້າຍທີ່ຢູ່ອາໄສ ດໍາເນີນການຈັດສັນຍົກຍ້າຍ ຊຶ່ງຄ່າໃຊ້ຈ່າຍໃນການດໍາເນີນງານ ໃຫ້ເປັນຄວາມຮັບຜິດຊອບຂອງບໍລິສັດໂຄງການ.

**ມາດຕາ 70 (ໃໝ່) ຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກຍ້າຍປະຊາຊົນ**

ໂຄງປະກອບການຈັດຕັ້ງຂອງຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກຍ້າຍປະຊາຊົນ ມີ ດັ່ງນີ້:

1. ໜ່ວຍງານຮັບຜິດຊອບຈັດສັນຍົກຍ້າຍປະຊາຊົນຂອງເມືອງ;
2. ໜ່ວຍງານຮັບຜິດຊອບຈັດສັນຍົກຍ້າຍປະຊາຊົນຂອງບ້ານ;
3. ໜ່ວຍງານຄຸ້ມຄອງການທົດແທນຄ່າເສຍຫາຍ ແລະ ການຈັດສັນຍົກຍ້າຍປະຊາຊົນ ທັງເປັນກອງເລຂາເຮັດວຽກປະຈໍາການໃຫ້ແກ່ຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກຍ້າຍປະ ຊາຊົນ.

ໂຄງປະກອບບຸກຄະລາກອນຂອງຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກ ຍ້າຍປະຊາຊົນ ສໍາລັບໂຄງການຜະລິດໄຟຟ້າສະເພາະ ທີ່ມີຜົນກະທົບຕໍ່ປະຊາຊົນ ຫຼາຍກວ່າ ຊາວ ຄອບຄົວ ມີ ເຈົ້າແຂວງ, ເຈົ້າຄອງນະຄອນຫຼວງ ເປັນຫົວໜ້າຄະນະ, ຫົວໜ້າກົມທຸລະກິດພະລັງງານຂອງກະຊວງພະລັງງານ ແລະ ບໍ່ແຮ່, ຫົວໜ້າພະແນກການຂອງຂະແໜງການທີ່ກ່ຽວຂ້ອງ ແລະ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ທີ່ໂຄງການໄຟຟ້າຕັ້ງຢູ່ ເປັນຄະນະ ຊຶ່ງແຕ່ງຕັ້ງໂດຍນາຍົກລັດຖະມົນຕີ ຕາມການສະເໜີຂອງກະຊວງພະລັງງານ ແລະ ບໍ່ແຮ່.

ໂຄງປະກອບບຸກຄະລາກອນຂອງຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກ ຍ້າຍປະຊາຊົນ ສໍາລັບໂຄງການຜະລິດໄຟຟ້າສະເພາະ ທີ່ມີຜົນກະທົບຕໍ່ປະຊາຊົນ ແຕ່ ຊາວ ຄອບຄົວ ລົງມາ ມີ ເຈົ້າເມືອງ, ຫົວໜ້າເທດສະບານ, ເຈົ້ານະຄອນ ເປັນຫົວໜ້າຄະນະ, ຫົວໜ້າຫ້ອງການຂອງຂະແໜງການທີ່ກ່ຽວ ຂ້ອງ ແລະ ຄະນະປົກຄອງບ້ານທີ່ໂຄງການໄຟຟ້າຕັ້ງຢູ່ ເປັນຄະນະ ຊຶ່ງແຕ່ງຕັ້ງໂດຍເຈົ້າແຂວງ, ເຈົ້າຄອງນະຄອນ ຫຼວງ ຕາມການສະເໜີຂອງພະແນກພະລັງງານ ແລະ ບໍ່ແຮ່ ແຂວງ, ນະຄອນຫຼວງ.

ງົບປະມານໃນການເຄື່ອນໄຫວຂອງຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກ ຍ້າຍປະຊາຊົນ ໃຫ້ເປັນຄວາມຮັບຜິດຊອບຂອງຜູ້ພັດທະນາ ຫຼື ບໍລິສັດໂຄງການ ແລະ ໃຫ້ຖືເປັນຄ່າໃຊ້ຈ່າຍຂອງຜູ້ພັດທະນາ ຫຼື ບໍລິສັດໂຄງການ.

ສິດ ແລະ ໜ້າທີ່ ຂອງຄະນະຮັບຜິດຊອບການທົດແທນຄ່າເສຍຫາຍ ແລະ ການຈັດສັນຍົກຍ້າຍປະ ຊາຊົນ ໄດ້ກໍານົດໄວ້ໃນລະບຽບການຕ່າງຫາກ.

### ມາດ­ຕາ 71 (ໃໝ່) ຄະ­ນະ​ກຳ­ມະ­ການຊີ້ນໍາ​ຮ່ວມ

ຄະ­ນະ​ກຳ­ມະ­ການ​ຊີ້ນໍາຮ່ວມ ແມ່ນ ​ຄະ­ນະ​ສະ­ເພາະ​ຂອງ​ໂຄງ­ການໄຟຟ້າ ຕາມທີ່ໄດ້ກໍານົດໄວ້ໃນມາດຕາ 43 ຂໍ້ 3 ແລະ 4 ເພື່ອປະສານງານ, ຊຸກຍູ້ ແລະ ​ອໍານວຍຄວາມສະດວກໃຫ້​ແກ່ການຈັດຕັ້ງປະຕິບັດໂຄງການ ລວມທັງການພິຈາລະນາແກ້ໄຂບັນຫາທີ່ເກີດຂຶ້ນ.

ຄະ­ນະ​ກຳ­ມະ­ການຊີ້ນໍາ​ຮ່ວມ ຖືກ​ແຕ່ງ­ຕັ້ງພາຍຫຼັງໄດ້ເຊັນສັນຍາສໍາປະທານ ໂດຍນາ​ຍົກ​ລັດ­ຖະ­ມົນ­ຕີ ຕາມການສະເໜີຂອງກະຊວງພະລັງງານ ແລະ ບໍ່ແຮ່. ຄະນະດັ່ງກ່າວປະກອບມີ ລັດ­ຖະ­ມົນ­ຕີກະ­ຊວງພະ­ລັງງານ ແລະ ບໍ່​ແຮ່ ເປັນຫົວໜ້າ, ຜູ້­ຕາງ­ໜ້າຈາກ​ກະ­ຊວງ, ແຂວງທີ່​ກ່ຽວ­ຂ້ອງ ແລະ ບໍ­ລິ­ສັດ​ໂຄງ​ການ ເປັນຄະນະ, ກົມທີ່ກ່ຽວຂ້ອງຂອງກະຊວງພະລັງງານ ແລະ ບໍ່ແຮ່ ເປັນກອງເລຂາ.

ງົບປະມານໃນການເຄື່ອນໄຫວຂອງຄະນະກໍາມະການດັ່ງກ່າວ ແລະ ກອງເລຂາ ໃຫ້ເປັນຄວາມຮັບຜິດ ຊອບຂອງຜູ້ພັດທະນາ ຫຼື ບໍລິສັດໂຄງການ ແລະ ໃຫ້ຖືເປັນຄ່າໃຊ້ຈ່າຍຂອງ ຜູ້ພັດທະນາ ຫຼື ບໍລິສັດໂຄງການ.

### ມາດ­ຕາ 72 (ໃໝ່) ຄະ­ນະ​ກໍາມະການສະເພາະກິດ

ການແຕ່ງຕັ້ງຄະນະກໍາມະການສະເພາະກິດ ຖ້າມີຄວາມຈໍາເປັນ ໃຫ້ປະຕິບັດ ດັ່ງນີ້:

1. ໂຄງການຜະລິດໄຟຟ້າສະເພາະ ທີ່ມີກໍາລັງຕິດຕັ້ງ ສູງກວ່າ ຫ້າພັນ ກິໂລວັດ ແມ່ນ ນາຍົກລັດຖະ ມົນຕີ ເປັນຜູ້ແຕ່ງຕັ້ງ ຕາມການສະເໜີຂອງກະຊວງພະລັງງານ ແລະ ບໍ່ແຮ່;
2. ໂຄງການຜະລິດໄຟຟ້າສະເພາະ ທີ່ມີກໍາລັງຕິດຕັ້ງແຕ່ ຫ້າພັນ ກິໂລວັດ ລົງມາ ແມ່ນ ເຈົ້າແຂວງ, ເຈົ້າຄອງນະຄອນຫຼວງ ເປັນຜູ້ແຕ່ງຕັ້ງ ຕາມການສະເໜີຂອງພະແນກພະລັງງານ ແລະ ບໍ່ແຮ່.

ຄະນະກໍາມະການສະເພາະກິດ ປະກອບດ້ວຍ ຄະນະກໍາມະການສິ່ງແວດລ້ອມທໍາມະຊາດ ແລະ ປ່າໄມ້, ຄະນະກໍາມະການບໍລິຫານນໍ້າຂອງບັນດາເຂື່ອນໄຟຟ້າພະລັງນໍ້າ ໂດຍປະກອບມີ ອົງການປົກຄອງທ້ອງຖິ່ນ ແລະ ຂະແໜງການທີ່ກ່ຽວຂ້ອງ.

ງົບປະມານໃນການເຄື່ອນໄຫວຂອງຄະນະກໍາມະການດັ່ງກ່າວ ໃຫ້ເປັນຄວາມຮັບຜິດຊອບຂອງຜູ້ພັດ ທະນາ ຫຼື ບໍລິສັດໂຄງການ ແລະ ໃຫ້ຖືເປັນຄ່າໃຊ້ຈ່າຍຂອງ ຜູ້ພັດທະນາ ຫຼື ບໍລິສັດໂຄງການ.

### ມາດ­ຕາ 73 (ປັບປຸງ) ການ​ສິ້ນ​ສຸດ​ການ​ສຳ​ປະ­ທານ

ການ​ສຳ​ປະ­ທານຈະ​ສິ້ນ​ສຸດ​ລົງ​ໃນ​ກໍ­ລະ­ນີ ດັ່ງ­ນີ້:

1. ໝົດ​ກຳ­ນົດ​ເວ­ລາ​ສຳ​ປະ­ທານ;
2. ຢຸດ​ເຊົາ​ການສຳ​ປະ­ທານ​ກ່ອນ​ກຳ­ນົດ​ເວ­ລາ ຕາມ​ການ​ສະ­ເໜີຂອງ​ຜູ້​ສຳ​ປະ­ທານ ແລະ ການ​ເຫັນ​ດີ​ຂອງ​ລັດຖະບານ;
3. ຖືກ​ຖອນ​ສິດ​ສຳ​ປະ­ທານຍ້ອນ​ ມີ​ການ​ລະ­ເມີດ​​ກົດ­ໝາຍ​, ລະບຽບການຢ່າງ​ຮ້າຍ​ແຮງ ຫຼື ບໍ່ປະ­ຕິບັດ​ພັນທະຕາມ​ສັນ­ຍາ;
4. ບໍ່​ສາ­ມາດ​ສ້ອມ­ແປງ ຫຼື ຟື້ນ​ຟູ​ກິດ­ຈະ­ການ​ທີ່​ໄດ້​ຮັບ​ຄວາມ​ເສຍ​ຫາຍຈາກ​ເຫດ​ສຸດ​ວິ­ໄສ;
5. ມີ​ການ​ຍົກ­ເລີກ​ສັນ­ຍາ ຕາມທີ່ໄດ້ກໍານົດໄວ້ໃນສັນຍາສໍາປະທານ;
6. ບໍ່ເຄື່ອນໄຫວວຽກງານໂຄງການ ເປັນເວລາເກີນ ຮ້ອຍແປດສິບ ວັນ ຕິດຕໍ່ກັນ.

### ມາດ­ຕາ 74 (ປັບ­ປຸງ) ກິດຈະການໄຟ­ຟ້າ​ທີ່​ບໍ່​ຈຳເປັນ​ມີ​ສັນ­ຍາ​ສຳ​ປະ­ທານ

ກິດຈະການ​ສົ່ງໄຟຟ້າ ຫຼື ການ​ຕິດ​ຕັ້ງອຸ­ປະ­ກອນ ສິ່ງ​ປະ­ກອບ​ສ້າງທາງດ້ານໄຟຟ້າທີ່​ ລັດວິສາຫະກິດ ເປັນ​ຜູ້​ລົງທຶນ​ພຽງ​ຜູ້​ດຽວ ແມ່ນ​ບໍ່​ຈຳເປັນ​ມີ​ສັນ­ຍາ​ສຳ​ປະ­ທານ ແຕ່ຕ້ອງຜ່ານຂະບວນການປະມູນ ຕາມລະບຽບການກ່ຽວກັບການລົງທຶນຂອງລັດ.

​ສຳ­ລັບຂັ້ນ​ຕອນ​ການ​​ອະ­ນຸ­ຍາດ, ການ​ພັດ­ທະ­ນາ, ການ​ຄຸ້ມ​ຄອງ, ເງື່ອນ­ໄຂ ແລະ ພັນ­ທະ​ຕ່າງໆກ່ຽວ​ກັບ​ໂຄງການ​ໄຟ­ຟ້າ​ທີ່​ບໍ່​ຈໍາເປັນມີ​ສັນ­ຍາ​ສຳ​ປະ­ທານ ໄດ້​ກຳ­ນົດ​ໄວ້​ໃນ​ລະບຽບ​ການຕ່າງຫາກ.

### ມາດ­ຕາ 75 (ປັບປຸງ) ການ​ນຳ​ໃຊ້​ທີ່​ດິນສຳ­ລັບ​ໂຄງ­ການ​ໄຟ­ຟ້າ

**ການ​ນຳ​ໃຊ້​ທີ່​ດິນສຳ­ລັບ​ໂຄງ­ການ​ໄຟ­ຟ້າ ຕ້ອງ​ປະ­ຕິ­ບັດ ດັ່ງ­ນີ້:**

* + - 1. **ຜູ້ພັດທະນາໂຄງການ ຕ້ອງ​ກຳ­ນົດ​ຢ່າງ​ຈະ­ແຈ້ງກ່ຽວ​ກັບ​ຂອບ​ເຂດ​ການ​ນຳ​ໃຊ້​ທີ່​ດິນ**, **ວິ­ທີ​ການ​ຊົດ​ເຊີຍ​ໃນ​ເວ­ລາ​​ສຶກ­ສາຄວາມເປັນໄປໄດ້ດ້ານ​​ເຕັກ​ນິ​ກ ແລະ ​ການເງິນ**, **ຜົນ​ກະ­ທົບຕໍ່​ສິ່ງ­ແວດ­ລ້ອມ-ສັງ­ຄົມ ແລະ ທຳ​ມະ​ຊາດຂອງ​ໂຄງ­ການ;**
      2. **ຂະ­ແໜງ­ການ​ພະ­ລັງ­ງານ ແລະ ບໍ່​ແຮ່ ຕ້ອງ​ປະ­ສານ​ສົມ­ທົບ ແລະ ຮ່ວມ​ມື​ກັບ​ຂະ­ແໜງການ​ຊັບພະ­ຍາກອນ​ທຳ​ມະ​ຊາດ ແລະ ສິ່ງ­ແວດ­ລ້ອມ**, **ຂະ­ແໜງ­ການ​ອື່ນ ແລະ ອົງ­ການປົກ­ຄອງ​ທ້ອງ­ຖິ່ນທີ່​ກ່ຽວ­ຂ້ອງ ເພື່ອ​ວາງ​ແຜນ​ນຳ​ໃຊ້​ເນື້ອ­ທີ່​ດິນ​ໃນ​ເຂດ​ທີ່​ໄດ້​ຮັບ​ສຳ​ປະທານ**;
      3. **ຂະ­ແໜງ­ການ​ຊັບ­ພະ­ຍາ­ກອນ​ທຳ​ມະ​ຊາດ ແລະ ສິ່ງ­ແວດ­ລ້ອມ ຕ້ອງ​ອອກເອກະສານກ່ຽວກັບການມອບສິດນໍາໃຊ້ທີ່ດິນ​ໃຫ້​ບໍລິສັດໂຄງການ ຕາມ​ກົດ­ໝາຍ​ວ່າ​ດ້ວຍ​ທີ່​ດິນ ພາຍ­ຫຼັງ​ທີ່​ໄດ້​ຮັບ​ອະ­ນຸຍາດ**;
      4. **ໃນກໍລະນີໂຄງການໄຟຟ້າມີຜົນກະທົບຕໍ່ສິ່ງແວດລ້ອມ-ສັງຄົມ ແລະ ທໍາມະຊາດ**, **ຂະແໜງການພະ ລັງງານ ແລະ ບໍ່ແຮ່ ເປັນຜູ້ຕີລາຄາຜົນໄດ້ ແລະ ຜົນເສຍ ໂດຍປະສານສົມທົບກັບຂະແໜງການຊັບພະຍາກອນທໍາມະຊາດ ແລະ ສິ່ງແວດລ້ອມ**, **ຂະແໜງການກະສິກໍາ ແລະ ປ່າໄມ້ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ເພື່ອລາຍງານອົງການປົກຄອງທ້ອງຖິ່ນທີ່ກ່ຽວຂ້ອງ, ລັດຖະບານ**, **ສະພາປະຊາຊົນຂັ້ນແຂວງ ຫຼື ສະພາແຫ່ງຊາດ ພິຈາລະນາ ຕາມແຕ່ລະກໍລະນີ.**

### ມາດ­ຕາ 76 (ປັບ­ປຸງ) ການ​ປະ­ກອບ­ສ່ວນ​ໃຫ້​ກອງ​ທຶນ ແລະ ການພັດທະນາ

ບໍລິສັດ​ໂຄງ­ການ ຫຼື ຜູ້ສໍາປະທານ ນອກ­ຈາກ​ເສຍ​ຄ່າຊັບພະຍາກອນທໍາມະຊາດ, ພາ­ສີ, ອາ­ກອນແລ້ວ ​ຍັງຕ້ອງ​ໄດ້​ປະ­ກອບ­ສ່ວນໃຫ້ກອງ​ທຶນປົກ​ປັກ​ຮັກ­ສາ​ສິ່ງ­ແວດ­ລ້ອມ ແລະ ເງິນທຶນ ເພື່ອພັດ­ທະ­ນາເສດ­ຖະ­ກິດ-ສັງ ຄົມຂອງ​ທ້ອງ­ຖິ່ນ​ບ່ອນ​ໂຄງ­ການ​ຕັ້ງ​ຢູ່ ແລະ ບໍ­ລິ­ເວນ​ໃກ້​ຄຽງ, ເຂດ​ຕອນ​ລຸ່ມ​ຂອງ​ໂຄງ­ການ ແລະ ປະກອບທຶນ ເຂົ້າໃນການປົກປັກຮັກສາອ່າງໂຕ່ງ ແລະ ປູກປ່າທົດແທນສໍາລັບເຂດທີ່ດິນປ່າໄມ້ທີ່ຖືກນໍ້າຖ້ວມ ແລະ ເຂດທີ່ດິນນໍາໃຊ້ຊົ່ວຄາວ.

### ມາດ­ຕາ 77 ການ​ລາຍ​ງານ

**ບຸກ­ຄົນ**, **ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທີ່ດຳ­ເນີນ​ທຸ­ລະ​ກິດ​ໄຟ­ຟ້າ ຕ້ອງ​ລາຍ​ງານ​ໃຫ້​ຂະ­ແໜງ­ການພະ­ລັງ­ງານ ແລະ ບໍ່​ແຮ່ ແລະ ອົງ­ການ​ປົກ­ຄອງ​ທ້ອງ­ຖິ່ນ​ທີ່​ກ່ຽວ­ຂ້ອງ​ ຢ່າງ​ເປັນ​ປົກ­ກະ­ຕິ ກ່ຽວ​ກັບ​ການອອກ​ແບບ**, **ການ​ກໍ່ສ້າງ**, **ການ​ດຳເນີນ​ງານ ແລະ ຄວາມ​ປອດ​ໄພກ່ຽວ​ກັບ­ໄຟ​ຟ້າ ຕາມ​ລະ­ບຽບ​ການ.**

# ໝວດທີ 3 ທຸລະກິດສໍາປະທານສາຍສົ່ງໄຟຟ້າ

### ມາດຕາ 78 (ໃໝ່) ທຸລະກິດສໍາປະທານສາຍສົ່ງໄຟຟ້າ

ທຸລະກິດສໍາປະທານສາຍສົ່ງໄຟຟ້າ ແມ່ນ ທຸລະກິດທີ່ລັດໃຫ້ສໍາປະທານໃນຮູບແບບບີໂອທີ ແກ່ນິຕິບຸກ ຄົນລາວ ໃຫ້ດໍາເນີນການສຶກສາ, ອອກແບບ, ກໍ່ສ້າງ, ດໍາເນີນງານ ແລະ ມອບໂອນໃຫ້ແກ່ລັດຖະບານເມື່ອສິ້ນສຸດອາຍຸສໍາປະທານ ຕາມທີ່ໄດ້ກໍານົດໄວ້ໃນສັນຍາສໍາປະທານ.

ລັດຖະບານ ເປັນຜູ້ອະນຸຍາດ ໂຄງການສໍາປະທານສາຍສົ່ງ ຕາມການສະເໜີຂອງກະຊວງພະລັງງານ ແລະ ບໍ່ແຮ່. ກໍລະນີ ສາຍສົ່ງໄຟຟ້າທີ່ມີແຮງດັນ ຫ້າຮ້ອຍ ກິໂລໂວນ ຂຶ້ນໄປ ຕ້ອງໄດ້ຮັບອະນຸຍາດຈາກຄະນະປະຈໍາສະ ພາແຫ່ງຊາດ.

### ມາດຕາ 79 (ໃໝ່) ການລົງທຶນໃນທຸລະກິດສໍາປະທານສາຍສົ່ງໄຟຟ້າ

ການລົງ­ທຶນໃນທຸລະກິດສໍາປະທານສາຍສົ່ງໄຟຟ້າ ສາມາດ​ປະ­ຕິ­ບັດໄດ້ໂດຍການຮ່ວມທຶນລະຫວ່າງລັດກັບເອກະຊົນ ພາຍໃນ ຫຼື ຕ່າງປະເທດ ໂດຍຜ່ານຮູບແບບການປະມູນ ຫຼື ຮູບແບບບໍ່ຜ່ານການປະມູນ ຊຶ່ງຂັ້ນຕອນ, ເງື່ອນໄຂການພັດທະນາ ໃຫ້ປະຕິບັດຕາມທີ່ໄດ້ກໍານົດໄວ້ໃນພາກທີ IV, ໝວດທີ 2, ຂໍ້ ຂ ຂອງກົດໝາຍສະບັບນີ້.

ລັດ ສາມາດຮ່ວມທຶນກັບເອກະຊົນ ເພື່ອພັດທະນາລະບົບສາຍສົ່ງໄຟຟ້າແຫ່ງຊາດ ໂດຍລັດເປັນຜູ້ຄຸ້ມຄອງ ແລະ ດໍາເນີນງານ.

# ພາກ​ທີ V ໄຟ­ຟ້າ​ຊົນ­ນະ­ບົດ

### ມາດ­ຕາ 80 (ປັບປຸງ) ການ​ສົ່ງ­ເສີມ​ໄຟ­ຟ້າ​ຊົນ­ນະ­ບົດ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ແລະ ທຸກ​ພາກ­ສ່ວນ​ເສດ­ຖະ­ກິດ ທີ່​ລົງ­ທຶນ​ຜະ­ລິດ, ຈຳໜ່າຍ, ​ດຳ ເນີນ​ທຸ­ລະ​ກິດ​ຊື້​-​ຂາຍ​ໄຟ­ຟ້າ, ​ລົງ­ທຶນ​ເຂົ້າ​ໃນ​ການ​ກໍ່­ສ້າງ​ສາຍ​ສົ່ງ, ສາຍ​ຈຳ­ໜ່າຍ​ໄຟ­ຟ້າ, ບໍ­ລິການ​ດ້ານ​ໄຟຟ້າ ຫຼື ​ຜະ ລິດ​ໄຟ­ຟ້າດ້ວຍ​ພະ­ລັງ­ງານທາງເລືອກ​ ເພື່ອ​ສະ­ໜອງ​ໄຟ­ຟ້າຢູ່​ເຂດ​ຊົນ­ນະ­ບົດ​ຫ່າງ​ໄກ​ສອກຫຼີກ ແລະ ເຂດ​ພູ​ດອຍ ຈະ​ໄດ້​ຮັບ​ນະ­ໂຍ­ບາຍ​ສົ່ງ­ເສີມ​ພິ­ເສດ ກ່ຽວ​ກັບ​ການ​ລົງ­ທຶນຄື​ກັບກິດ­ຈະການ​ສົ່ງ­ເສີມ​ການ​ລົງທຶນ​ອື່ນ ຕາມ​ທີ່ໄດ້ກໍານົດໄວ້ໃນກົດ­ໝາຍ​ວ່າ​ດ້ວຍການ​ສົ່ງ­ເສີມ​ການ​ລົງ­ທຶນ ແລະ ​ກົດ­ໝາຍ​ອື່ນທີ່ກ່ຽວຂ້ອງ.

### ມາດ­ຕາ 81 (ປັບປຸງ) ການ​ລົງ­ທຶນ​ໃສ່​​ໄຟ­ຟ້າ​ຊົນ­ນະ­ບົດ

ພາກ­ສ່ວນ​ທີ່​ສາ­ມາດ​ລົງ­ທຶນ​ໃສ່​​ໄຟ­ຟ້າ​ຊົນ­ນະ­ບົດ ມີ ດັ່ງ­ນີ້:

1. ແຂວງ, ນະ­ຄອນຫຼວງ, ເມືອງ, ເທດ­ສະ­ບານ, ນະຄອນ ລົງ­ທຶນ​ໃສ່​ການ​ກໍ່­ສ້າງ ແລະ ການ​ຕິດ​ຕັ້ງ​ອຸ ປະກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ;
2. ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທັງພາຍ​ໃນ ແລະ ຕ່າງ­ປະ­ເທດ ລົງ­ທຶນ​ໃນການ​ກໍ່­ສ້າງ, ການ​ຕິດ​ຕັ້ງອຸປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ ໂດຍ​ມອບ​ໃຫ້ແຂວງ, ນະ­ຄອນຫຼວງ, ເມືອງ, ເທດ­ສະ­ບານ, ນະ ຄອນ ເປັນ​ຜູ້​ຄຸ້ມ​ຄອງ ແລະ ນຳ​ໃຊ້;
3. ຫົວ­ໜ່ວຍ​ວິ​ສາ​ຫະ​ກິດ​ໄຟ­ຟ້າທີ່​ດຳ­ເນີນ​ການ ­ຈຳ­ໜ່າຍ​, ກໍ່­ສ້າງ, ​ຕິດ​ຕັ້ງ ແລະ ບໍລິ­ການໄຟ­ຟ້າ ມີ​ຄວາມ​ຮັບຜິດ­ຊອບ​ລົງ­ທຶນ​ໃນ​ການ​ກໍ່­ສ້າງ ແລະ ຕິດ​ຕັ້ງ​ໄຟ­ຟ້າ​ແຮງ​ດັນ​ກາງ, ໝໍ້​ແປງ, ແຮງ​ດັນ​ຕ່ຳຫາ​ໝໍ້­ນັບ­ໄຟ, ສ່ວນ​ບຸກ ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງທີ່​ຊົມ­ໃຊ້​ໄຟ­ຟ້າ​ນັ້ນ ຮັບ­ຜິດຊອບ​ຄ່າ​ໃຊ້​ຈ່າຍ ໂດຍ​ເລີ່ມ​ນັບ​ແຕ່​ໝໍ້­ນັບ­ໄຟ​ເຂົ້າ​ຫາ​ເຮືອນ ຫຼື ສຳ­ນັກ­ງານ​ຂອງ​ຕົນ;
4. ປະ­ຊາ­ຊົນ​ລາວບັນ­ດາ­ເຜົ່າ ປະ­ກອບ­ສ່ວນ​ທາງ​ດ້ານ​ຊັບ​ສິນ ແລະ ແຮງ​ງານເຂົ້າ​ໃສ່​ໄຟ­ຟ້າ​ຊົນ­ນະ­ບົດ ໃນ​ຂອບ​ເຂດ​ທ້ອງ­ຖິ່ນ​ຂອງ​ຕົນ;
5. ເຂດ​ຊົນ­ນະ­ບົດ​ຫ່າງ​ໄກ​ສອກ​ຫຼີິກ, ເຂດ​ຈຸດ​ສຸມ ຫຼື ເຂດ​ທີ່​ມີ​ຄວາມ​ຫຍຸ້ງ­ຍາກ​ທາງ​ດ້ານ​ເສດ­ຖະ­ກິດ ແລະ ບໍ່​ມີ​ຜູ້​ໄປ​ລົງ­ທຶນ​ໃສ່​ທຸ­ລະ​ກິດ​ໄຟ­ຟ້າ​ນັ້ນ ລັດ​ມີ​ນະ­ໂຍ­ບາຍສົ່ງ­ເສີມ ຫຼື ສະ­ໜອງ​ທຶນ​ກໍ່­ສ້າງ​ສາຍ​ສົ່ງ​ລະ­ບົບ​ແຮງ​ດັນ​ກາງ, ໝໍ້​ແປງ, ແຮງ​ດັນ​ຕ່ຳຫາໝໍ້​ນັບ​ໄຟ.

### ມາດ­ຕາ 82 ການ​ອະ­ນຸ­ຍາດ​ໂຄງ­ການ​ໄຟ­ຟ້າ​ຊົນ­ນະ­ບົດ

ແຂວງ, ນະ­ຄອນຫຼວງ, ເມືອງ, ເທດ­ສະ­ບານ, ນະຄອນ ເປັນ​ຜູ້​ອະ­ນຸ­ຍາດ​ໂຄງ­ການ​ໄຟ­ຟ້າ​ຊົນ­ນະ­ບົດທີ່ ຢູ່​ໃນ​ຄວາມ​ຮັບ­ຜິດ­ຊອບ​ຂອງ​ຕົນ ຕາມ​ກົນ​ໄກ​ປະ­ຕູ​ດຽວ ແລະ ຕາມ​ຂະ­ໜາດ​ກຳ­ລັງ​ຕິດ​ຕັ້ງທີ່​ໄດ້​ກຳ­ນົດ​ໄວ້​ໃນມາດ­ຕາ 43 ຂອງ​ກົດ­ໝາຍ​ສະ­ບັບ​ນີ້.

# ພາກ​ທີ VI ພະລັງງານໄຟຟ້າທາງເລືອກ, ການປະຢັດ ແລະ ອະນຸລັກພະລັງງານໄຟຟ້າ

### ມາດ­ຕາ 83 (ໃໝ່) ພະລັງງານໄຟຟ້າທາງເລືອກ

​ພະ­ລັງ­ງານໄຟຟ້າທາງເລືອກ ແມ່ນ ພະລັງງານໄຟຟ້າທີ່ຜະລິດມາຈາກແຫຼ່ງພະລັງງານຕ່າງໆ ເຊັ່ນ ພະ­ລັງງານ​ແສງ­ຕາເວັນ, ພະ­ລັງ­ງານ​ລົມ, ພະ­ລັງ­ງານ​ຊີ­ວະ​ມວນ, ນໍ້າມັນເຊື້ອໄຟຊີວະພາບ, ອາຍ​ແກ໊ສ​ຊີວະພາບ, ຄວາມຮ້ອນໃຕ້ດິນ, ສິ່ງເສດເຫຼືອ ແລະ ແຫຼ່ງ​ພະ­ລັງ­ງານ​​ອື່ນ ເພື່ອຕອບສະໜອງຄວາມຕ້ອງການພະລັງງານໄຟຟ້າ ຂອງສັງ ຄົມ.

### ມາດ­ຕາ 84 (ໃໝ່) ການສົ່ງເສີມການນໍາໃຊ້​​ພະລັງງານໄຟຟ້າທາງເລືອກ

ພະລັງງານໄຟຟ້າທາງເລືອກໃໝ່ທີ່ສະອາດ ໄດ້ຮັບການສົ່ງເສີມໃຫ້ນໍາໃຊ້ເປັນພະລັງງານໄຟຟ້າທົດແທນ ເພື່ອຮັບປະກັນການຕອບສະໜອງພະລັງງານໄຟຟ້າ ເຂົ້າໃນການພັດທະນາເສດຖະກິດ-ສັງຄົມແຫ່ງຊາດໃນແຕ່ລະໄລຍະ, ອະນຸລັກຊັບພະຍາກອນທໍາມະຊາດ, ປົກປັກຮັກສາສິ່ງແວດລ້ອມ, ຫຼຸດຜ່ອນການປ່ອຍທາດອາຍພິດເຮືອນແກ້ວ ແລະ ສົ່ງເສີມການປະກອບອາຊີບຂອງປະຊາຊົນ ເປັນຕົ້ນ ການປູກພືດທີ່ໃຊ້ເປັນພະລັງງານໄຟຟ້າທາງເລືອກ.

ກະຊວງພະລັງງານ ແລະ ບໍ່ແຮ່ ເປັນເຈົ້າການໃນການສຶກສາຄົ້ນຄວ້າ, ວາງແຜນ ແລະ ກໍານົດນະໂຍບາຍ ກ່ຽວກັບການພັດທະນາພະລັງງານໄຟຟ້າທາງເລືອກ ໂດຍສອດຄ່ອງກັບສະພາບເສດຖະກິດ-ສັງຄົມຂອງປະເທດ.

### ມາດ­ຕາ 85 (ໃໝ່) ການປະຢັດ ແລະ ອະນຸລັກພະ­ລັງ­ງານໄຟຟ້າ

ບຸກຄົນ, ນິຕິບຸກຄົນ ແລະ ການຈັດຕັ້ງ ຕ້ອງປະຢັດ ແລະ ອະນຸລັກພະລັງງານໄຟຟ້າ, ນໍາໃຊ້ພະລັງງານໄຟ ຟ້າຢ່າງມີປະສິດທິພາບ ແລະ ປະສິດທິຜົນ, ຫຼີກລຽງການນໍາໃຊ້ພະລັງງານໄຟຟ້າເກີນຄວາມຈໍາເປັນ ເພື່ອຮັບປະ ກັນຜົນປະໂຫຍດສູງສຸດທາງດ້ານເສດຖະກິດ-ສັງຄົມ ແລະ ຮັບປະກັນຄວາມໝັ້ນຄົງທາງດ້ານພະລັງງານໄຟຟ້າ.

ກະຊວງພະລັງງານ ແລະ ບໍ່ແຮ່ ເປັນເຈົ້າການຄົ້ນຄວ້າ, ວາງແຜນ, ກໍານົດນະໂຍບາຍ ແລະ ກົນໄກ ໃນການຈັດຕັ້ງປະຕິບັດ ກ່ຽວກັບການປະຢັດ ແລະ ອະນຸລັກພະລັງງານໄຟຟ້າ ໂດຍສອດຄ່ອງກັບສະພາບເສດຖະ ກິດ-ສັງຄົມ ຂອງປະເທດ.

# ພາກ​ທີ VII ລາ­ຄາ​ໄຟ­ຟ້າ

### ມາດ­ຕາ 86 (ປັບປຸງ) ລາ­ຄາ​ໄຟ­ຟ້າ

ລາ­ຄາ​ໄຟ­ຟ້າແບ່ງ​ອອກ​ເປັນ ສອງ ​ປະ­ເພດ ດັ່ງ­ນີ້:

1. ລາ­ຄາ​ຊື້ ແລະ ​ຈໍາໜ່າຍຢູ່​ພາຍ​ໃນ;
2. ລາ­ຄາ​ຊື້ເຂົ້າ ແລະ ລາ­ຄາ​ຂາຍອອກຕ່າງ­ປະ­ເທດ.

ລັດຖະບານ ເປັນຜູ້ກຳນົດລາຄາໄຟຟ້າແຕ່ລະປະເພດ ຕາມການຄົ້ນຄວ້າ ແລະ ນຳສະເໜີຂອງກະຊວງພະລັງງານ ແລະ ບໍ່ແຮ່.

### ມາດ­ຕາ 87 (ປັບປຸງ) ການກໍານົດລາຄາຊື້ ແລະ ຈໍາໜ່າຍຢູ່ພາຍໃນ

ການກໍານົດລາຄາຊື້ ແລະ ຈໍາໜ່າຍຢູ່ພາຍໃນ ມີ ດັ່ງນີ້:

1. ການ​ກຳ­ນົດ​ລາ­ຄາ​ຊື້ໄຟຟ້າຈາກແຫຼ່ງຜະລິດໄຟຟ້າ ໂດຍລັດວິສາຫະກິດທີ່ໄດ້ຮັບມອບໝາຍຈາກລັດ ຕ້ອງຮັບປະກັນຄຸນນະພາບໄຟຟ້າ ທີ່ສະໜອງໃຫ້ລະບົບໄຟຟ້າໄດ້ຢ່າງໝັ້ນຄົງ, ລາຄາບໍ່ສູງກວ່າລາຄາຕົ້ນທຶນການຜະລິດໄຟຟ້າຂອງທັງໝົດລະບົບ ຫຼື ຕໍ່າກວ່າລັດລົງທຶນຜະລິດເອງ ຫຼື ທຽບເທົ່າຕົ້ນທຶນຂອງການຜະລິດໄຟຟ້າທີ່ໄດ້ຈາກແຫຼ່ງພະລັງງານປະເພດດຽວກັນຢູ່ປະເທດໃກ້ຄຽງ;

ໃນການຄິດໄລ່ລາຄາໄຟຟ້າທີ່ຊື້ຈາກຜູ້ຜະລິດໄຟຟ້າ ແມ່ນ ໃຫ້ຄິດໄລ່ຢູ່ຈຸດຮັບສົ່ງໄຟຟ້າ ຊຶ່ງແມ່ນຈຸດເຊື່ອມຕໍ່ລະຫວ່າງລະບົບກັບສາຍສົ່ງສະເພາະໂຄງການຜະລິດໄຟຟ້າ.

1. ລາຄາ​ຈໍາໜ່າຍຢູ່​ພາຍ​ໃນ ຕ້ອງ​ຮັບ­ປະ­ກັນ​ຄວາມ​ສອດ­ຄ່ອງ​ກັບ​ສະ­ພາບ​ເສດ​ຖະ​ກິດ​-ສັງຄົມຂອງຊາດ, ຕົ້ນທຶນ, ຄຸນນະພາບໄຟຟ້າ, ນະໂຍບາຍສົ່ງເສີມການຜະລິດໃນຂະແໜງການອື່ນ ຫຼື ເຂດຫ່າງໄກສອກຫຼີກທີ່ລັດກຳນົດ, ແທດ­ເໝາະ​ກັບ​ເປົ້າ​ໝາຍ​ການ​ຊົມ­ໃຊ້, ຊ່ວງເວລາການຊົມໃຊ້ ແລະ ປະເພດ​ຜູ້​ຊົມ​ໃຊ້.

ລັດຖະບານ ຕ້ອງຄົ້ນຄວ້າ ແລະ ມີນະໂຍບາຍອຸດໜູນກ່ຽວກັບລາຄາໄຟຟ້າ ສຳລັບເຂດຊົນນະບົດຫ່າງໄກສອກຫຼີກ ໃຫ້ກັບປະຊາຊົນ ແລະ ທຸລະກິດ.

ການຄົ້ນຄວ້າ ແລະ ກໍານົດລາຄາຈໍາໜ່າຍຢູ່ພາຍໃນ ຕ້ອງມີການສົມທົບກັບຄະນະປະຈໍາສະພາແຫ່ງຊາດ.

### ມາດ­ຕາ 88 (ໃໝ່) ການກໍານົດລາຄາໄຟຟ້າຊື້ເຂົ້າ ແລະ ຂາຍອອກຕ່າງປະເທດ

ລັດຖະບານ ເປັນຜູ້ອະນຸຍາດ ລາຄາໄຟຟ້າຊື້ເຂົ້າ ແລະ ຮັບຮອງລາຄາຂາຍອອກຕ່າງປະເທດ ຕາມແຕ່ລະກໍລະນີ ຕາມການສະເໜີຂອງກະຊວງພະລັງງານ ແລະ ບໍ່ແຮ່.

### ມາດ­ຕາ 89 (ປັບປຸງ) ລາ­ຄາ​ໄຟ­ຟ້າ​ຊົນ­ນະ­ບົດ

ລາ­ຄາ​ໄຟ­ຟ້າ​ຊົນ­ນະ­ບົດ ປະກອບດ້ວຍ ດັ່ງ­ນີ້:

1. ລາ­ຄາ​ໄຟ­ຟ້າເພື່ອ​ຮັບ​ໃຊ້​ຊົນ­ນະ­ບົດ​ທີ່​ເຊື່ອມ​ກັບ​ລະ­ບົບ​ໄຟ­ຟ້າ​ລວມ ​ໃຫ້​ປະ­ຕິບັດ​ຕາມທີ່ໄດ້ກໍານົດໄວ້ໃນມາດ­ຕາ 87 ຂອງ​ກົດ­ໝາຍ​ສະ­ບັບ​ນີ້;
2. ລາ­ຄາ​ຊື້​ຂາຍ​ໄຟ­ຟ້າ​ຂອງ​ໂຄງ­ການ​ໄຟ­ຟ້າ​ທີ່​ລັດ​ລົງ­ທຶນ ຊຶ່ງ​ບໍ່​ທັນ​ເຊື່ອມ​ກັບ​ລະ­ບົບ​ໄຟ­ຟ້າ​ລວມ ໃຫ້​ກະ ຊວງ​ພະລັງ­ງານ ແລະ ບໍ່​ແຮ່ ​ປະ­ສານ​ສົມ­ທົບ​ກັບ​ກະຊວງ ແລະ ອົງການປົກຄອງ​ທ້ອງຖິ່ນທີ່ກ່ຽວ­ຂ້ອງ ເພື່ອຄົ້ນ​ຄວ້າກໍານົດລາ­ຄາໄຟຟ້າ;
3. ລາ­ຄາ​ຊື້​ຂາຍ​ໄຟ­ຟ້າ​ຊົນ­ນະ­ບົດ ທີ່​ເອ­ກະ​ຊົນ​ລົງ­ທຶນ ໃຫ້​ຜູ້​ລົງ­ທຶນ​​ປະສານ​ສົມ­ທົບກັບ​ຂະ­ແໜງ­ການ​ພະ ລັງງານ ແລະ ບໍ່​ແຮ່ ແລະ ຂະ­ແໜງ­ການ​ອື່ນທີ່​ກ່ຽວ­ຂ້ອງ ເພື່ອຄົ້ນຄວ້າ ແລະ ສະ­ເໜີ​ອົງ­ການ​ປົກ­ຄອງ​ທ້ອງ­ຖິ່ນທີ່​ກ່ຽວຂ້ອງ​ ພິ­ຈາລະ­ນາ.

# ພາກ​ທີ VIII ສິດ ແລະ ພັນ­ທະຂອງ​ຜູ້​ຜະ­ລິດ, ຜູ້​ຈຳ­ໜ່າຍ ແລະ ຜູ້​ຊົມ­ໃຊ້ໄຟ­ຟ້າ

### ມາດ­ຕາ 90 (ປັບປຸງ) ສິດ ແລະ ພັນ­ທະຂອງ​ຜູ້ຜະ­ລິດ​ໄຟ­ຟ້າ

ຜູ້​ຜະ­ລິດ​ໄຟ­ຟ້າ ມີ ສິດ ດັ່ງ­ນີ້:

1. ເຮັດ​ສັນ­ຍາຊື້​ຂາຍ​ໄຟ­ຟ້າ​ກັບ​ຜູ້​ຊື້ໄຟຟ້າ;
2. ເຊົ່າ ຫຼື ນໍາໃຊ້ທີ່ດິນ, ນໍ້າ, ຊັບພະຍາກອນອື່ນ ຫຼື ແຫຼ່ງພະລັງງານ ທີ່ຈຳເປັນສໍາລັບການດໍາເນີນທຸ ລະກິດໄຟຟ້າ ຕາມທີ່ໄດ້ກໍານົດໄວ້ໃນສັນຍາສໍາປະທານ;
3. ໄດ້​ຮັບ​ຄ່າ​ບໍ­ລິ­ການ​ໄຟ­ຟ້າ ແລະ ການ​ປົກ​ປ້ອງ​ສິດ ແລະ ຜົນ​ປະ­ໂຫຍດ​ຂອງ​ຕົນ;
4. ໄດ້ຮັບການແນະນຳທາງດ້ານເຕັກນິກວິຊາການ ແລະ ເຕັກໂນໂລຊີ ກ່ຽວກັບໄຟຟ້າ;
5. ໂອນ ຫຼື ມອບຮຸ້ນ ຫຼື ກຳມະສິດໃນທຸລະກິດໄຟຟ້າ ໃນຂອບເຂດອາຍຸສຳປະທານທີ່ຍັງເຫຼືອໃຫ້ແກ່ຜູ້ອື່ນ ຕາມການເຫັນດີຂອງລັດຖະບານ ຫຼື ອົງການປົກຄອງທ້ອງຖິ່ນ ແຕ່ບໍ່ອະນຸຍາດໃຫ້ມີການໂອນ ຫຼື ມອບຮຸ້ນໃດໆ ກ່ອນການກໍ່ສ້າງໂຄງການສຳເລັດ;
6. ກູ້ຢືມເງິນຈາກພາຍໃນ ຫຼື ຕ່າງປະເທດ ເພື່ອນໍາໃຊ້ເຂົ້າໃນການດໍາເນີນກິດຈະການໄຟຟ້າ ໂດຍສອດ ຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງຂອງ ສປປ ລາວ;
7. ນໍາໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້​ຜະ­ລິດ​ໄຟ­ຟ້າ ມີ ພັນ­ທະ​ ດັ່ງ­ນີ້:

1. ປະ­ຕິ­ບັດ​ລະ­ບຽບ​ການກ່ຽວ​ກັບ​ຄວາມ​ປອດ​ໄພ​ ໃນ​ການ​ດຳ­ເນີນ​ງານ, ການ​ບໍາລຸງຮັກ­ສາ ແລະ ມາດ ຕະຖານ​ເຕັກ­ນິກ​ໄຟ­ຟ້າ​ຂອງ​ລາວ ຢ່າງ​ເຂັ້ມ​ງວດ;
2. ເສຍ​ຄ່າ​ຊັບພະຍາກອນທໍາມະຊາດ, ພາ­ສີ, ອາ­ກອນ ແລະ ປະ­ຕິ­ບັດ​ພັນ­ທະ​ອື່ນ ຕາມ​ກົດ­ໝາຍ, ລະ ບຽບການ ແລະ ສັນ­ຍາ​ສຳ​ປະ­ທານ;
3. ຜະ­ລິດ ແລະ ສະ­ໜອງ​ກະ­ແສ​ໄຟ­ຟ້າ ຢ່າງ​ຕໍ່​ເນື່ອງ ແລະ ເປັນ​ປົກ­ກະ­ຕິ;
4. ຊົດເຊີຍຄ່າ​ເສຍ​ຫາຍ ທີ່​ດິນ ແລະ ຜົນ­ລະ­ປູກ, ຍົກ­ຍ້າຍຈັດ​ສັນ​ບ່ອນ­ຢູ່, ບ່ອນ​ທຳ​ມາ​ຫາ​ກິນຢ່າງເໝາະ​ສົມໃຫ້​ປະ­ຊາ­ຊົນ​ທີ່​ໄດ້​ຮັບ​ຜົນ​ກະ­ທົບ​ຈາກ​ການໂຄງການ​ໄຟ​ຟ້າ;
5. ຮັບຜິດຊອບຄ່າໃຊ້ຈ່າຍ ໃນການເຄື່ອນໄຫວຂອງຄະນະກໍາມະການສະເພາະກິດຕ່າງໆ, ການວ່າຈ້າງວິສະວະກອນ ຫຼື ທີ່ປຶກສາເອກະລາດ ທີ່ລັດຖະບານໄດ້ແຕ່ງຕັ້ງ ເພື່ອປະຕິບັດ ແລະ ຕິດຕາມກວດກາໂຄງການ;
6. ​ກໍ່ສ້າງ ແລະ ດໍາເນີນງານ ​ຕາມ​ສັນ­ຍາ​ສຳ​ປະ­ທານ, ບົດ​ລາຍງານການສຶກສາຄວາມເປັນໄປໄດ້ດ້ານ​​ເຕັກນິ​ກ ແລະ ​ການ​ເງິນ ແລະ ແກ້ໄຂຜົນ​ກະ­ທົບ​ຕໍ່​ສິ່ງ­ແວດລ້ອມ-ສັງ­ຄົມ ແລະ ທຳ​ມະ​ຊາດ, ມີການດໍາເນີນງານແບບຮອບຄອບ ແລະ ປະຕິບັດລະບຽບການທີ່ກ່ຽວຂ້ອງ;
7. ວາງ­ເງິນ​ຄ້ຳ­ປະ­ກັນ​ ຕາມທີ່ໄດ້ກຳນົດໄວ້ໃນກົດໝາຍ ຫຼື ສັນຍາ;
8. ໃຊ້​ແທນ​ຄ່າ​ເສຍ​ຫາຍໃນ​ກໍ­ລະ­ນີ​ທີ່​ໄດ້​ກໍ່​ຄວາມ​ເສຍ​ຫາຍ​ຕໍ່​ຊີ­ວິດ, ສຸ­ຂະ­ພາບ ແລະ ຊັບ​ສິນ​​ຂອງຜູ້ອື່ນ ແລະ ຟື້ນຟູສິ່ງ­ແວດ­ລ້ອມ;
9. ລາຍງານຜົນການຜະລິດ, ດໍາເນີນງານ, ການ​ປະ­ຕິ­ບັດ​ສັນ­ຍາ​ ລວມ​ທັງ​ການ​ໃຊ້​ຈ່າຍຕ່າງໆ​ຂອງ​ໂຄງ ການ ຕາມ​ລະບຽບການ;
10. ບຳ­ລຸງ​ຮັກ­ສາສິ່ງປະກອບສ້າງຂອງໂຄງການ​ໄຟ­ຟ້າ ໃຫ້​ຢູ່​ໃນ​ສະ­ພາບການດໍາເນີນງານ​ທີ່​ດີ;
11. ຊື້ປະກັນໄພສິ່ງປະກອບສ້າງຂອງໂຄງການໄຟຟ້າຂອງຕົນ ໃຫ້ຄົບຖ້ວນ ຕາມສັນຍາສຳປະທານ ແລະ ປະກັນສັງຄົມໃຫ້ແກ່ພະນັກງານ ຕາມກົດໝາຍ;
12. ເຮັດການປະມູນໃນການຄັດເລືອກຜູ້ຮັບເໝົາກໍ່ສ້າງ, ຜູ້ສະໜອງອຸປະກອນ ແລະ ກົນຈັກ ແລະ ຜູ້ບໍລິການອື່ນໆ ໂດຍປະຕິບັດຕາມລາຄາກາງ ທີ່ລັດຖະບານກໍານົດແຕ່ລະໄລຍະ ສໍາລັບທຸລະກິດຜະລິດໄຟຟ້າສະເພາະທີ່ບໍ່ຜ່ານການປະມູນ;
13. ສໍາລັບໂຄງການໄຟຟ້າທີ່ມີອ່າງເກັບນໍ້ານັ້ນ ຕ້ອງປ່ອຍນໍ້າຊົດເຊີຍຕາມທໍາມະຊາດ ຫຼື ນໍ້າຮັກສາສິ່ງ ແວດລ້ອມສໍາລັບສາຍນໍ້າຢູ່ຕອນລຸ່ມຂອງເຂື່ອນ ບໍ່ໃຫ້ຫຼຸດ ສິບສ່ວນຮ້ອຍ ຂອງປະລິມານສະເລ່ຍຂອງນໍ້າທີ່ໄຫຼເຂົ້າອ່າງເກັບ ນໍ້າໃນລະດູແລ້ງ ຫຼື ຕາມການກໍານົດຂອງ ກະຊວງຊັບພະຍາກອນທໍາມະຊາດ ແລະ ສິ່ງແວດລ້ອມ;
14. ປະ­ຕິ­ບັດ​ພັນ­ທະ​ອື່ນ ຕາມ​ທີ່​ໄດ້​ກຳ­ນົດ​ໄວ້​ໃນ​ກົດ​ໝາຍ.

### ມາດ­ຕາ 91 (ປັບປຸງ) ສິດ ແລະ ພັນ­ທະຂອງ​ຜູ້​ຈຳ­ໜ່າຍ​ໄຟ­ຟ້າ

ຜູ້​ຈຳ­ໜ່າຍ​ໄຟ­ຟ້າ ມີ ສິດ ດັ່ງ­ນີ້:

1. ເກັບ​ຄ່າ​ໄຟ­ຟ້າຈາກ​ການ­ຈຳ­ໜ່າຍ ແລະ ການ​ບໍ­ລິ­ການ;
2. ວາງ​ມາດ​ຕະ­ການ​ຮັກ­ສາ​ຄວາມ​ປອດ​ໄພ​ຂອງ​ສັງ­ຄົມ ແລະ ສິ່ງ­ແວດ­ລ້ອມ ກ່ຽວ​ກັບການ­ຈຳ­ໜ່າຍ​ໄຟ­ຟ້າ;
3. ກວດ­ກາການ​ກໍ່­ສ້າງ, ການ​ຕິດ​ຕັ້ງ ແລະ ການ​ນຳ​ໃຊ້​ໄຟ­ຟ້າຂອງ​ຜູ້​ຊົມ­ໃຊ້​ໄຟ­ຟ້າ;
4. ແຈ້ງ​ເຕືອນ, ຮ້ອງ​ຟ້ອງ​ຜູ້​ຊົມ­ໃຊ້​ໄຟ­ຟ້າທີ່​ລະ­ເມີດ​ລະ­ບຽບ​ການ​ກ່ຽວ​ກັບ­ໄຟ​ຟ້າ ຫຼື ສ້າງ​ຄວາມ​ເສຍ​ຫາຍ ຫຼື ສິ່ງ​ທີ່​ສາມາດ​ກໍ່­ໃຫ້­ເກີດ​ຄວາມ​ເສຍ​ຫາຍ​ຕໍ່​ການ­ຈຳ­ໜ່າຍ​ໄຟ­ຟ້າ;
5. ງົດ​ການ­ຈຳ­ໜ່າຍ​ໄຟ­ຟ້າໃຫ້​ຜູ້​ຊົມ­ໃຊ້​ທີ່​ລະ­ເມີດ​ລະ­ບຽບ​ການ​ກ່ຽວ​ກັບ­ໄຟ​ຟ້າຢ່າງ​ຮ້າຍແຮງ;
6. ປະ­ຕິ­ເສດຄຳ​ຮ້ອງ​ຂໍຂອງ​ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງທີ່​ຕ້ອງ­ການ​ນຳ​ໃຊ້​ສາຍ​ຈຳ­ໜ່າຍ​ໄຟ­ຟ້າ​ຂອງ​ຕົນເມື່ອ​ເຫັນ​ວ່າ​ບໍ່​ມີ​ຄວາມ​ປອດ​ໄພ​ທາງ​ດ້ານ​ເຕັກ​ນິກ;
7. ນໍາໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້​ຈຳ­ໜ່າຍ​ໄຟ­ຟ້າ ມີ ພັນ­ທະ ດັ່ງ­ນີ້:

1. ສະ­ໜອງ​ໄຟ­ຟ້າໃຫ້​​ຜູ້ຊົມໃຊ້​ໄຟ­ຟ້າ ທີ່ຢູ່ໃນຂອບເຂດທີ່ຢູ່ອາໄສ ແລະ ເຂດໃຫ້ບໍລິການຢ່າງທົ່ວເຖິງ, ຕາມ​ກຳ­ນົດ​ເວ­ລາ, ເປັນປົກ­ກະ­ຕິ ແລະ ມີ​ຄຸນ​ນະ​ພາບ ຕາມ​ມາດ­ຕະ­ຖານ​ເຕັກ­ນິກ​ໄຟ­ຟ້າ​ຂອງ​ລາວ;
2. ແຈ້ງ​ລ່ວງ​ໜ້າໃຫ້​ຜູ້​ຊົມ­ໃຊ້​ໄຟ­ຟ້າ​ຊາບ ກ່ອນ​ຈະ​ຕັດ​ໄຟ­ຟ້າແຕ່​ລະ​ເທື່ອ ຍົກ­ເວັ້ນ​ກໍ​ລະນີ​ສຸກ​ເສີນ;
3. ສ້າງ ແລະ ແນະ­ນຳລະ­ບຽບ​ການ​ກ່ຽວ​ກັບ​ການ​ນຳ​ໃຊ້​ໄຟ­ຟ້າ, ຂໍ້​ມູນ ​ຂ່າວ­ສານ ​ທີ່​ຈຳເປັນ​ໃຫ້​ແກ່​ຜູ້​ຊົມ­ໃຊ້​ໄຟ­ຟ້າໃຫ້​ມີ​ຄວາມ​ປອດ​ໄພ, ບໍ­ລິ­ການ​ໃຫ້​ຜູ້​ຊົມ­ໃຊ້​ໄຟ­ຟ້າ ​ດ້ວຍຄວາມ​ຮັບ­ຜິດ­ຊອບ ແລະ ທັນ​ເວ­ລາ;
4. ນຳ​ໃຊ້​ອຸ­ປະ­ກອນ​ໄຟ­ຟ້າ ເປັນຕົ້ນ ໝໍ້ນັບໄຟຟ້າ ຕ້ອງ​ມີ​ຄຸນ​ນະ​ພາບ​ດີ, ທັນ​ສະ­ໄໝ ແລະ ໄດ້ມາດ ຕະຖານສາກົນ;
5. ຮັບ­ປະ­ກັນ​ຄວາມ​ປອດ​ໄພ ແລະ ສະ­ຫວັດ­ດີ​ການ​ຂອງ​ພະ­ນັກ­ງານ​ໄຟ­ຟ້າ, ຄວາມ​ປອດໄພ​ຂອງ​ສັງ ຄົມ;
6. ເສຍ​ພາ­ສີ, ອາ­ກອນ, ຄ່າ​ທຳ­ນຽມ, ຄ່າ​ບໍ­ລິ­ການ ແລະ ປະ­ຕິ­ບັດ​ພັນ­ທະ​ອື່ນ ຕາມ​ກົດ­ໝາຍ;
7. ໃຊ້​ແທນ​ຄ່າ​ເສຍ​ຫາຍ ໃນ​ກໍ­ລະ­ນີ​ທີ່​ໄດ້​ກໍ່​ຄວາມ​ເສຍ​ຫາຍ​ຕໍ່​ ຊີ­ວິດ, ສຸ­ຂະ­ພາບ, ຊັບ​ສິນຂອງ​ປະ­ຊາຊົນ, ສາທາ­ລະ­ນະ ແລະ ສິ່ງ­ແວດ­ລ້ອມ;
8. ອະ­ນຸ­ຍາດ​ໃຫ້​ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງນຳ​ໃຊ້​ສາຍ​ຈຳ­ໜ່າຍ​ໄຟ­ຟ້າ​ຂອງ​ຕົນ ຕາມ​ມາດ ຕະຖານ​ເຕັກ­ນິກ​ໄຟ­ຟ້າ​ຂອງ​ລາວ;
9. ສະ­ຫຼຸບ, ລາຍ​ງານຜົນ​ການ­ຈຳ­ໜ່າຍ ແລະ ການ​ຄຸ້ມ​ຄອງ​ໄຟ­ຟ້າຕາມ​ມາດ­ຕະ­ຖານ​ເຕັກ­ນິກ​ໄຟ­ຟ້າ​ຂອງ​ລາວ ຕໍ່ຂະ­ແໜງ­ການ​ພະ­ລັງ­ງານ ແລະ ບໍ່​ແຮ່ ຢ່າງ​ເປັນ​ປົກ­ກະ­ຕິ;
10. ປະ­ຕິ­ບັດພັນ­ທະ​ອື່ນ ຕາມ​ທີ່​ໄດ້​ກຳ­ນົດ​ໄວ້​ໃນ​ກົດ​ໝາຍ.

### ມາດ­ຕາ 92 (ປັບປຸງ) ສິດ ແລະ ພັນ­ທະຂອງ​ຜູ້​ຊົມ­ໃຊ້​ໄຟ­ຟ້າ

ຜູ້​ຊົມ­ໃຊ້​ໄຟ­ຟ້າ ມີ ສິດ ດັ່ງ­ນີ້:

1. ໄດ້​ຮັບ​ຄວາມ​ປອດ​ໄພ ໃນ​ການ​ນໍາ​ໃຊ້​ໄຟ­ຟ້າ;
2. ໄດ້​ຮັບ​ການ​ບໍ­ລິ­ການ​ຢ່າງ​ສະ­ດວກ ແລະ ວ່ອງໄວ ໃນການຕໍ່ໄຟເຂົ້າທີ່ພັກອາໄສ ຫຼື ສຳ­ນັກ­ງານຂອງ​ຕົນ ຖ້າຫາກຕົນຢູ່ໃນເຂດທີ່ຢູ່ອາໄສ ແລະ ເຂດໃຫ້ບໍລິການຂອງຜູ້ຈຳໜ່າຍ;
3. ໄດ້ຮັບການກວດກາ ດ້ານເຕັກນິກໃນການຊົມໃຊ້ໄຟຟ້າຂອງຕົນທຸກໆ ສາມ ປີ ຫຼື ຕາມການສະເໜີຂອງຜູ້ຊົມໃຊ້ໄຟຟ້າ ໂດຍຂະແໜງການພະລັງງານ ແລະ ບໍ່ແຮ່;
4. ໄດ້​ຮັບ​ຄຳ​ແນະ­ນຳ ກ່ຽວ​ກັບ​ການ​ນຳ​ໃຊ້​ໄຟ­ຟ້າ;
5. ສະ­ເໜີ​ໃຫ້​ກວດ­ກາ ການ​ຄິດ­ໄລ່​ລາ­ຄາ​ໄຟ­ຟ້າ ທີ່​ຕົນ​ເຫັນ​ວ່າ​ບໍ່​ຖືກ­ຕ້ອງ;
6. ສະ­ເໜີ ຫຼື ຮ້ອງ​ຟ້ອງຕໍ່​ຜູ້​ດຳ­ເນີນ​ກິດຈະການ​ໄຟ­ຟ້າ ຍ້ອນການ​ບໍ­ລິ­ການທີ່ບໍ່ດີ ຫຼື ເຕັກ­ນິກ​ໄຟ­ຟ້າທີ່ບໍ່​ຮັບ​ປະ​ກັນ ແລະ ສ້າງຄວາມເສຍຫາຍຕໍ່ຊັບສິນຂອງຕົນ;
7. ນໍາໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

ຜູ້​ຊົມ­ໃຊ້​ໄຟ­ຟ້າ ມີ ພັນ­ທະ​ ດັ່ງ­ນີ້:

1. ຮັບ­ຜິດ­ຊອບ, ບຳ­ລຸງ​ຮັກ­ສາ, ປ່ຽນ​ຖ່າຍ​ສາຍ ແລະ ອຸ­ປະ­ກອນ​ໄຟ­ຟ້າ​ພາຍ​ໃນ​ເຮືອນ ຫຼື ສຳ­ນັກ­ງານຂອງ​ຕົນ;
2. ປະ­ຕິ­ບັດລະ­ບຽບ​ການ ແລະ ຄຳ​ແນະ­ນຳກ່ຽວ​ກັບ​ການ​ຊົມ­ໃຊ້​ໄຟ­ຟ້າ;
3. ຊົມ­ໃຊ້​ໄຟ­ຟ້າຢ່າງ​ປະ­ຢັດ ແລະ ມີ​ປະ­ສິດ­ທິ­ພາບ;
4. ເສຍ​ຄ່າ​ໄຟ­ຟ້າ ແລະ ຄ່າ​ບໍ­ລິ­ການທີ່​ຕົນ​ຊົມ­ໃຊ້ໃຫ້​ຄົບ​ຖ້ວນ ແລະ ເປັນ​ປົກ­ກະ­ຕິ;
5. ອຳ­ນວຍ​ຄວາມ​ສະ­ດວກໃຫ້​ແກ່​ພະ­ນັກ­​ງານໄຟ­ຟ້າ​ ໃນ​ການ​ຕິດ​ຕັ້ງ, ສ້ອມແປງ, ກວດກາ ແລະ ຈົດ​ຕົວ​ເລກ​ຊົມ­ໃຊ້​ໄຟ­ຟ້າ;
6. ແຈ້ງ​ໃຫ້​ພະ­ນັກ­ງານ​ໄຟ­ຟ້າ​ໂດຍ​ດ່ວນ ໃນ​ກໍ­ລະ­ນີ​ທີ່​ພົບ​ເຫັນ​ປາ­ກົດການ​ຜິດ​ປົກ­ກະ­ຕິກ່ຽວ​ກັບ­ໄຟ​ຟ້າ;
7. ປະ­ກອບ­ສ່ວນ​ຊ່ວຍ​ປົກ​ປັກ​ຮັກ­ສາ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ​ຟ້າ;
8. ປະ­ຕິ­ບັດພັນ­ທະ​ອື່ນ ຕາມ​ທີ່​ໄດ້​ກຳ­ນົດ​ໄວ້​ໃນ​ກົດ​ໝາຍ.

# ພາກ​ທີ IX ຂໍ້ຫ້າມ

### ມາດ­ຕາ 93 (ປັບປຸງ) ຂໍ້​ຫ້າມ​ສຳ­ລັບ​ພະ­ນັກ­ງານຂອງ ລັດ ແລະ ລັດວິສາຫະກິດ

ຫ້າມ​ ພະ­ນັກ­ງານຂອງ ລັດ ແລະ ລັດວິສາຫະກິດ​ ມີ​ພຶດຕິກໍາ ດັ່ງ­ນີ້:

1. ສວຍ​ໃຊ້​ໜ້າ­ທີ່​ຕຳ­ແໜ່ງ ເພື່ອ​ຜົນ​ປະ­ໂຫຍດ​ສ່ວນ​ຕົວ​ ຈາກ​ທຸ­ລະ​ກິດໄຟ­ຟ້າ;
2. ໃຊ້​ສິດ​ໜ້າ­ທີ່​ເກີນ​ຂອບ​ເຂດ ຊຶ່ງ​ກໍ່​ຄວາມ​ເສຍ​ຫາຍ​ໃຫ້​ແກ່​ຜົນ​ປະ­ໂຫຍດ​ຂອງ​ລັດ, ລວມໝູ່ ຫຼື ສິດຜົນປະ­ໂຫຍດ​ອັນ​ຊອບ​ທຳ​ຂອງ​ປະ­ຊາ­ຊົນ;
3. ທວງເອົາ, ຂໍເອົາ, ຮັບເອົາສິນບົນ ຈາກທຸລະກິດໄຟຟ້າ;
4. ປະ­ລະ​ໜ້າ­ທີ່ ແລະ ຄວາມ​ຮັບ­ຜິດ­ຊອບກ່ຽວ​ກັບ​ ກິດຈະການ​ໄຟ­ຟ້າທີ່​ການ­ຈັດ­ຕັ້ງ​ມອບ​ໝາຍ​ໃຫ້;
5. ເປີດ­ເຜີຍ​ຄວາມ​ລັບຂອງ​ລັດ ແລະ ທາງ​ລັດ​ຖະ​ການກ່ຽວ​ກັບ​ກິດຈະການ​ໄຟ­ຟ້າ;
6. ປອມ​ແປງ​ເອ­ກະ­ສານ​ຕ່າງໆກ່ຽວ​ກັບ​ກິດຈະການ​ໄຟ­ຟ້າ;
7. ດຳ­ເນີນ ຫຼື ເຂົ້າ​ຮ່ວມການ​ດຳ­ເນີນ​ທຸ­ລະ​ກິດໄຟຟ້າ​ ທີ່ຕິດພັນກັບວຽກງານທີ່ຕົນຮັບຜິດຊອບ;
8. ໃຊ້​ຄວາມ​ຮຸນ​ແຮງ, ບັງ­ຄັບ, ນາບ​ຂູ່ ແລະ ນຳ​ໃຊ້​ມາດ​ຕະ­ການ​ອື່ນ ທີ່​ບໍ່​ຖືກ­ຕ້ອງຕາມ​ກົດ­ໝາຍ;
9. ຊື້​ ແລະ ຂາຍອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າຢ່າງ​ຜິດ​ກົດ­ໝາຍ;
10. ມີ​ພຶດຕິກໍາ​ອື່ນ ທີ່​ເປັນ​ການ​ລະ­ເມີດ​​ກົດ​ໝາຍ.

### ມາດ­ຕາ 94 (ປັບປຸງ) ຂໍ້​ຫ້າມ​ສຳ­ລັບ​ນັກ­ທຸ­ລະ­ກິດ

ຫ້າມ ​ນັກ­ທຸ­ລະ­ກິດພາຍ​ໃນ ແລະ ຕ່າງ­ປະ­ເທດ ມີ​ພຶດຕິກໍາ ດັ່ງ­ນີ້:

1. ດໍາເນີນກິດຈະການໄຟຟ້າ ຢູ່ໃນເຂດ ປ່າສະຫງວນ ແລະ ປ່າປ້ອງກັນ;
2. ດຳ­ເນີນ​ການ​ສຳ­ຫຼວດ ແລະ ພັດ­ທະ­ນາ​ທຸ­ລະ​ກິດ​ໄຟ­ຟ້າ​ໂດຍ​ບໍ່​ໄດ້​ຮັບ​ອະ­ນຸ­ຍາດ;
3. ກໍ່ສ້າງ, ຕິດ​ຕັ້ງ ແລະ ດໍາ​ເນີນ​ງານກ່ຽວ​ກັບ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານໄຟ­ຟ້າທີ່​ບໍ່​ໄດ້​ມາດ ຕະຖານ;
4. ຖ່ວງ​ດຶງ, ແກ່­ຍາວ​ການ​ປະ­ຕິ­ບັດ​ໂຄງ­ການ​ພັດ­ທະ­ນາ​ພະ­ລັງ­ງານ​ໄຟ­ຟ້າທີ່​ຕົນ​ໄດ້​ຮັບອະ­ນຸ­ຍາດ​ແລ້ວ;
5. ນຳ​ໃຊ້ ຫຼື ແຈ້ງ​ຂໍ້​ມູນ ກ່ຽວ​ກັບ​ການ​ສຳ­ຫຼວດ, ອອກ​ແບບ, ກໍ່­ສ້າງ ແລະ ດຳ­ເນີນ​ງານກ່ຽວ​ກັບ​ກິດຈະ ການ​ໄຟ­ຟ້າທີ່​ບໍ່​ຖືກ­ຕ້ອງ;
6. ຊື້​ຈ້າງ, ໃຫ້​ສິນ​ບົນພະ­ນັກ­ງານ, ເຈົ້າ​ໜ້າ­ທີ່ ຫຼື ປະ­ຊາ­ຊົນ;
7. ໃຊ້​ຄວາມ​ຮຸນ​ແຮງ ແລະ ແອບ​ອ້າງ​ຊື່​ຜູ້​ອື່ນເພື່ອ​ນາບ​ຂູ່ພະ­ນັກ­ງານ, ເຈົ້າ​ໜ້າ­ທີ່ ຫຼື ປະ­ຊາ­ຊົນ;
8. ຊື້​-​ຂາຍອຸ­ປະ­ກອນໄຟຟ້າ ຢ່າງ​ຜິດ​ກົດ­ໝາຍ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າທີ່​ບໍ່​ໄດ້​ມາດ­ຕະ­ຖານ;
9. ລະ­ເມີດ​ສິດ ແລະ ໜ້າ­ທີ່​ຂອງ​ອົງ­ການ​ປົກ­ຄອງ​ທ້ອງ­ຖິ່ນກ່ຽວ​ກັບ​ທຸ­ລະ​ກິດ​ໄຟ­ຟ້າ;
10. ມີພຶດຕິກໍາອື່ນ ທີ່​ເປັນ​ການ​ລະ­ເມີດ​ກົດ​ໝາຍ.

### ມາດ­ຕາ 95 (ປັບປຸງ) ຂໍ້​ຫ້າມ​ສຳ­ລັບ​ປະ­ຊາ­ຊົນ

ຫ້າມ​ ປະ­ຊາ­ຊົນ ມີ​ພຶດຕິກໍາ ດັ່ງ­ນີ້:

1. ບຸກ­ລຸກ, ທຳ­ລາຍ​ປ່າ­ໄມ້ ເປັນ­ຕົ້ນ ປ່າ​ສະຫງວນ, ປ່າປ້ອງກັນ ແລະ ປ່າ​ຍອດ­ນ້ຳ ເພື່ອ​ຮັບ­ປະ­ກັນບໍ່​ໃຫ້​ນ້ຳບົກ​ແຫ້ງສຳລັບ​ການ​ຜະ­ລິດ​ໄຟ­ຟ້າ;
2. ບຸກ­ລຸກ​ສະ­ຖານ­ທີ່, ລັກ, ທຳ­ລາຍ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ;
3. ທຳ​ການ​ປຸກ​ສ້າງ, ຕັ້ງ​ຖິ່ນ​ຖານ ຫຼື ທຳ​ການ​ຜະ­ລິດຢູ່​ໃກ້​ກັບ​ບໍ­ລິ­ເວນ​ສະ­ຖານ­ທີ່ຕັ້ງ​ຂອງ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ ໂດຍ​ບໍ່​ໄດ້​ຮັບ​ອະ­ນຸ­ຍາດ ຢ່າງເດັດ­ຂາດ;
4. ຮ່ວມ​ມື​ກັບນັກ­ທຸ­ລະ­ກິດ, ພະ­ນັກ­ງານໄຟຟ້າ ເຂົ້າ​ບຸກ­ລຸກ​ສະ­ຖານ­ທີ່, ລັກ, ທຳ­ລາຍ​ອຸປະກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ;
5. ຂັດ­ຂວາງການ​ປະ­ຕິ­ບັດ​ໜ້າ­ທີ່​ຂອງ​ພະ­ນັກ­ງານຂອງລັດທີ່ກ່ຽວຂ້ອງ;
6. ໃຊ້​ຄວາມ​ຮຸນ​ແຮງ ແລະ ແອບ​ອ້າງ​ຊື່​ຜູ້​ອື່ນເພື່ອ​ນາບ​ຂູ່ພະ­ນັກ­ງານຂອງລັດທີ່ກ່ຽວຂ້ອງ ຫຼື ຜູ້​ອື່ນເພື່ອ​ຫາ​ຜົນ​ປະໂຫຍດ​ສ່ວນ​ຕົວ;
7. ຊື້, ຂາຍ, ນໍາໃຊ້ ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ ບໍ່​ໄດ້ມາດຕະຖານ;
8. ມີ​ພຶດຕິກໍາອື່ນ ທີ່​ເປັນ​ການ​ລະ­ເມີດ​ກົດ​ໝາຍ.

### ມາດ­ຕາ 96 (ປັບປຸງ) ຂໍ້​ຫ້າມ​ສຳ­ລັບ​ການ­ຈັດ­ຕັ້ງ ແລະ ບຸກ­ຄົນ​ອື່ນ

ຫ້າມ ​ການ­ຈັດ­ຕັ້ງ ແລະ ບຸກ­ຄົນ​ອື່ນ ມີພຶດຕິກໍາ ດັ່ງ­ນີ້:

1. ໃຊ້​ສິດ, ປະຕິບັດ​ໜ້າ­ທີ່ ​ເກີນ​ຂອບ​ເຂດ,ໃຊ້​ຄວາມ​ຮຸນ​ແຮງ ແລະ ແອບ​ອ້າງ​ຊື່​ຜູ້​ອື່ນ ​ນາບ​ຂູ່ພະ­ນັກງານ​ໄຟຟ້າ ເພື່ອ​ຫາ​ຜົນ​ປະ­ໂຫຍດ​ທີ່​ບໍ່​ຊອບ​ທຳ;
2. ສວຍ​ໃຊ້​ໜ້າ­ທີ່ຕຳ­ແໜ່ງ ເພື່ອ​ຫາ​ຜົນ​ປະ­ໂຫຍດ​ສ່ວນ​ຕົວ ຫຼື ພັກ​ພວກກ່ຽວ​ກັບ​ທຸ­ລະ​ກິດໄຟ­ຟ້າ;
3. ດຳ­ເນີນ​ທຸ­ລະ​ກິດ​ໄຟ­ຟ້າ​ດ້ວຍ​ຕົນ​ເອງ ຫຼື ມີ​ຮຸ້ນ​ສ່ວນໂດຍ​ບໍ່​ໄດ້​ຮັບ​ອະ­ນຸ­ຍາດ;
4. ອະ­ນຸ­ຍາດສຳ­ຫຼວດ, ອອກ​ແບບ, ກໍ່­ສ້າງ ຫຼື ດຳ­ເນີນ​ງານກ່ຽວ​ກັບ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ຂອງໂຄງການ​ໄຟ­ຟ້າຢ່າງ​ບໍ່​ຖືກ­ຕ້ອງຕາມ​​ກົດ­ໝາຍ;
5. ດໍາເນີນ ຫຼື ອະນຸຍາດດໍາເນີນ ກິດຈະການໄຟຟ້າ ຢູ່ໃນເຂດປ່າສະຫງວນ ແລະ ປ່າປ້ອງກັນ;
6. ກົດ​ໜ່ວງ​ການ​ດຳ­ເນີນ​ຄະ­ດີກ່ຽວ​ກັບ​ຂໍ້​ຂັດ​ແຍ່ງ​ທາງ​ດ້ານ​ທຸ­ລະ​ກິດ​ໄຟ­ຟ້າ;
7. ຂັດ­ຂວາງ​ການ​ປະ­ຕິ­ບັດ​ໜ້າ­ທີ່ຂອງພະນັກງານ​ໄຟ­ຟ້າ;
8. ດຳ­ເນີນ​ທຸ­ລະ​ກິດ​ໄຟ­ຟ້າທີ່​ບໍ່​ໄດ້​ຮັບ​ອະ­ນຸ­ຍາດ​ຕາມ​ກົດ­ໝາຍ;
9. ຮັບເໝົາເຮັດກິດຈະການ ຫຼື ກິດຈະກໍາໃດໜຶ່ງໃນໂຄງການໄຟຟ້າ ໂດຍບໍ່ໄດ້ຮັບອະນຸຍາດ;
10. ຜະ­ລິດ, ປະ­ກອບ, ຊື້, ຂາຍ, ຈຳ­ໜ່າຍ, ນຳ​ເຂົ້າອຸ­ປະ­ກອນ ແລະ ສິ່ງ​ປະ­ກອບ​ສ້າງດ້ານ​ໄຟ­ຟ້າທີ່​ບໍ່​ໄດ້​ມາດ­ຕະ­ຖານ ຫຼື ຄຸນ​ນະ​ພາບ​ຕ່ຳ;
11. ມີ​ພຶດຕິກໍາ​ອື່ນ ທີ່​ເປັນ​ການ​ລະ­ເມີດ​​ກົດ​ໝາຍ.

# ພາກ​ທີ X ການ​ແກ້​ໄຂ​ຂໍ້​ຂັດ​ແຍ່ງ

### ມາດ­ຕາ 97 ຮູບ​ການ​ແກ້​ໄຂ​ຂໍ້​ຂັດ​ແຍ່ງ

ການ​ແກ້​ໄຂ​ຂໍ້​ຂັດ​ແຍ່ງ ສາມາດ​ຈະ​ດຳ­ເນີນ​ດ້ວຍ​ຮູບ​ການໃດໜຶ່ງ ດັ່ງ­ນີ້:

1. ການ​ໄກ່​ເກ່ຍ ຫຼື ການ​ປະນີ­ປະ­ນອມ​ກັນ;
2. ການ​ແກ້​ໄຂ​ທາງ​ດ້ານ​ບໍ­ລິ­ຫານ;
3. ການ​ແກ້​ໄຂໂດຍ​ອົງ­ການ​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດ­ຖະ­ກິດ;
4. ການ​ຕັດ­ສີນ​ຂອງ​ສານ;
5. ການ​ແກ້​ໄຂ​ທີ່​ມີ​ລັກ­ສະ­ນະ​ສາ​ກົນ.

### ມາດ­ຕາ 98 ການ​ໄກ່​ເກ່ຍ ຫຼື ການ​ປະ­ນີ­ປະ­ນອມ​ກັນ

ໃນ​ກໍ­ລະ­ນີ​ທີ່​ເກີດ​ຂໍ້​ຂັດ​ແຍ່ງ ​ໃນ​ການ​ດຳ­ເນີນ​ທຸ­ລະ​ກິດ​ໄຟ­ຟ້າຄູ່​ກໍ­ລະ­ນີ ສາ­ມາດ​ເຈ­ລະ­ຈາ, ໄກ່​ເກ່ຍ ຫຼື ປະນີປະ­ນອມ​ກັນ​ໄດ້.

### ມາດ­ຕາ 99 ການ​ແກ້​ໄຂ​ທາງ​ດ້ານ​ບໍ­ລິ­ຫານ

ໃນ​ກໍ­ລະ­ນີ​ທີ່ເກີດຂໍ້ຂັດແຍ່ງ ຄູ່​ກໍ­ລະ­ນີມີ​ສິດ​ສະ­ເໜີຕໍ່ຂະ­ແໜງການ​ພະ­ລັງ­ງານ ແລະ ບໍ່​ແຮ່ ບ່ອນ​ທີ່​ຕົນ​ໄດ້​ຮັບ​ອະ­ນຸ­ຍາດ​ນັ້ນ ເປັນ​ຜູ້​ແກ້​ໄຂ.

### ມາດ­ຕາ 100 ການ​ແກ້​ໄຂ​ໂດຍ​ອົງ­ການ​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດ­ຖະ­ກິດ

ໃນ​ກໍ­ລະ­ນີ​ທີ່ເກີດຂໍ້ຂັດແຍ່ງ ​ຄູ່​ກໍ­ລະ­ນີມີ​ສິດ​ສະ­ເໜີ​ຕໍ່​ອົງການ​ແກ້​ໄຂ​ຂໍ້​ຂັດ​ແຍ່ງ​ທາງ​ດ້ານ​ເສດ­ຖະ­ກິດ ເພື່ອ​ພິ­ຈາ­ລະ­ນາແກ້​ໄຂ​ຕາມ​​ກົດ​ໝາຍ.

### ມາດ­ຕາ 101 ການ​ຕັດ­ສີນ​ຂອງ​ສານ

ຂໍ້​ຂັດ​ແຍ່ງ​ທີ່​ເກີດ​ຂຶ້ນ​ໃນ​ການ​ດຳ­ເນີນ​ທຸ­ລະ​ກິດ​ໄຟ­ຟ້າ ຄູ່​ກໍ­ລະ­ນີຝ່າຍ​ໃດ​ຝ່າຍ​ໜຶ່ງ ມີ​ສິດ​ຮ້ອງ​ຟ້ອງຕໍ່​ສານ​ປະ­ຊາຊົນ ເພື່ອ​ພິ­ຈາ­ລະ­ນາ​ຕັດ­ສີນ ຕາມກົດ​ໝາຍ.

### ມາດ­ຕາ 102 ການ​ແກ້​ໄຂ​ທີ່​ມີ​ລັກ­ສະ­ນະ​ສາ­ກົນ

ການ​ແກ້​ໄຂ​ຂໍ້​ຂັດ​ແຍ່ງ ກ່ຽວ​ກັບ​ການ​ດຳ­ເນີນ​ທຸ­ລະ​ກິດ​ໄຟ­ຟ້າ ລະ­ຫວ່າງຜູ້​ລົງ­ທຶນ​ພາຍ​ໃນກັບ​ຜູ້​ລົງ­ທຶນ​ຕ່າງປະເທດ ຫຼື ຜູ້​ລົງ­ທຶນ​ຕ່າງ­ປະ­ເທດ​ດ້ວຍ​ກັນ ຢູ່ ສປປ ລາວ ຫຼື ລະ­ຫວ່າງ​ຜູ້​ລົງ­ທຶນ​ຕ່າງປະ­ເທດ​ກັບ​ລັດ­ຖະບານໃຫ້​ນຳ​ໃຊ້​ອົງ­ການ​ແກ້​ໄຂ​ຂໍ້​ຂັດ​ແຍ່ງ​ພາຍ​ໃນ, ຕ່າງ­ປະ­ເທດ ຫຼື ສາ­ກົນ ຕາມ​ການຕົກ­ລົງ​ຂອງ​ຄູ່​ກໍ​ລະ​ນີ.

# ພາກ​ທີ XI ການ​ຄຸ້ມ​ຄອງ ແລະ ກວດ­ກາ ວຽກງານໄຟຟ້າ

# ໝວດທີ 1 ການຄຸ້ມຄອງວຽກງານໄຟຟ້າ

### ມາດ­ຕາ 103 ອົງ­ການ​ຄຸ້ມ​ຄອງວຽກງານໄຟຟ້າ

ລັດ­ຖະ­ບານ ເປັນ​ຜູ້​ຄຸ້ມ​ຄອງ​ວຽກ​ງານ​ໄຟ­ຟ້າ​ຢ່າງ​ລວມ​ສູນ ແລະ ເປັນ​ເອ­ກະ​ພາບ​ໃນ​ຂອບເຂດ​ທົ່ວ​ປະເທດ ໂດຍ​ມອບ​ໃຫ້​ຂະ­ແໜງ­ການພະ­ລັງ­ງານ ແລະ ບໍ່​ແຮ່ ຮັບຜິດຊອບໂດຍກົງ ແລະ ເປັນ​ເຈົ້າ​ການ​ປະ­ສານ​ສົມ­ທົບກັບ​ຂະ­ແໜງ­ການ​ອື່ນ​ທີ່​ກ່ຽວ­ຂ້ອງ ເປັນ­ຕົ້ນ ຂະ­ແໜງ­ການ ​ແຜນ­ການ ແລະ ການ​ລົງ­ທຶນ, ຊັບ­ພະ­ຍາ­ກອນທຳ​ມະ​ຊາດ ແລະ ສິ່ງແວດ­ລ້ອມ, ກະສິກໍາ ແລະ ປ່າໄມ້, ປ້ອງ​ກັນ​ຊາດ​-​ປ້ອງ​ກັນ​ຄວາມ​ສະ­ຫງົບ, ການ​ເງິນ, ອົງ­ການ​ປົກ­ຄອງທ້ອງຖິ່ນ​ທີ່​ກ່ຽວ​ຂ້ອງ.

ອົງ­ການ​ຄຸ້ມ​ຄອງ​ວຽກ​ງານ​ໄຟ­ຟ້າ ປະ­ກອບ​ດ້ວຍ:

1. ກະ­ຊວງພະ­ລັງ­ງານ ແລະ ບໍ່​ແຮ່;
2. ພະ​ແນ​ກ​ພະ­ລັງ­ງານ ແລະ ບໍ່​ແຮ່ ແຂວງ, ນະ­ຄອນຫຼວງ;
3. ຫ້ອງ­ການ​ພະ­ລັງ­ງານ ແລະ ບໍ່​ແຮ່ ເມືອງ, ເທດ​ສະ​ບານ, ນະຄອນ.

### ມາດ­ຕາ 104 (ປັບປຸງ) ສິດ ແລະ ໜ້າທີ່ ຂອງກະ­ຊວງພະ­ລັງ­ງານ ແລະ ບໍ່​ແຮ່

ໃນ​ການ​ຄຸ້ມ​ຄອງ​ວຽກ​ງານ​ໄຟ­ຟ້າ ກະ­ຊວງ​ພະ­ລັງ­ງານ ແລະ ບໍ່​ແຮ່ ມີ ສິດ ແລະ ໜ້າທີ່ ດັ່ງ­ນີ້:

1. ​ຄົ້ນຄວ້າ, ສ້າງ ນະໂຍບາຍ, ​​ຍຸດ­ທະ­ສາດ, ກົດໝາຍ ແລະ ແຜນພັດທະນາພະລັງງານໄຟຟ້າ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ແລະ ຈັດຕັ້ງປະຕິບັດ ນະໂຍບາຍ, ແຜນ​​ຍຸດ­ທະ­ສາດ, ກົດໝາຍ ແລະ ແຜນພັດ ທະນາພະລັງງານໄຟຟ້າ ຢ່າງກວ້າງຂວາງ;
3. ໂຄ­ສະ­ນາ, ເຜີຍ­ແຜ່ ນະໂຍບາຍ, ​​ຍຸດ­ທະ­ສາດ, ກົດໝາຍ ແລະ ແຜນພັດທະນາພະລັງງານໄຟຟ້າ ກ່ຽວ​ກັບ​ວຽກ​ງານ​ໄຟ­ຟ້າ ຢ່າງກວ້າງຂວາງ;
4. ​ສຳ­ຫຼວດ​ເກັບ​ກຳ​ຂໍ້​ມູນ ແລະ ສະ­ຖິ­ຕິ ກ່ຽວ​ກັບ​ໄຟ­ຟ້າ;
5. ຊີ້​ນຳ ແລະ ຕິດ­ຕາມກວດກາ ຫົວໜ່ວຍວິສາຫະກິດ ແລະ ກິດຈະການໄຟຟ້າ ທັງພາກລັດ ແລະ ເອ ກະຊົນ;
6. ສຶກ­ສາ​ຄົ້ນ­ຄວ້າ ແລະ ໃຫ້​ຄຳ​ເຫັນ​ດ້ານ​ວິ­ຊາ​ການ ກ່ຽວ​ກັບ​ການ​ລົງ­ທຶນ​ໃສ່​ທຸ­ລະ​ກິດໄຟ­ຟ້າ;
7. ຄົ້ນຄວ້າ, ຮັບຮອງ ແລະ/ຫຼື ປະຕິເສດ ບົດລາຍງານການສຶກສາຄວາມເປັນໄປໄດ້ດ້ານເຕັກນິກ ແລະ ການເງິນ, ການອອກແບບເບື້ອງຕົ້ນ, ການອອກແບບລະອຽດ ແລະ ບົດລາຍງານການປະເມີນຜົນກະທົບດ້ານສິ່ງ ແວດລ້ອມ-ສັງຄົມ ແລະ ທໍາມະຊາດເບື້ອງຕົ້ນ ຂອງໂຄງການໄຟຟ້າ;
8. ສຶກ­ສາ​ຄົ້ນ­ຄວ້າລາ­ຄາ​ໄຟ­ຟ້າ, ສັນຍາຊື້ຂາຍໄຟຟ້າ, ສັນຍາຮ່ວມມືດ້ານພະລັງງານໄຟຟ້າກັບຕ່າງປະເທດ ແລ້ວ​ນຳ​ສະ­ເໜີ​ລັດ­ຖະ­ບານ ເພື່ອ​ພິ­ຈາ­ລະ­ນາ;
9. ສະເໜີແຕ່ງຕັ້ງ ຄະນະກໍາມະການສະເພາະກິດໃດໜຶ່ງ ທີ່ກ່ຽວຂ້ອງກັບການພັດທະນາ ແລະ ດໍາເນີນທຸລະກິດໄຟຟ້າ, ແຕ່ງຕັ້ງຜູ້ຕາງໜ້າເຂົ້າເປັນປະທານ ຫຼື ສະມາຊິກຂອງສະພາບໍລິຫານຂອງຫົວໜ່ວຍວິສາຫະກິດໄຟຟ້າ;
10. ຮ່າງ, ເຈລະຈາ, ເຊັນ ແລະ ຈັດຕັ້ງປະຕິບັດ ບົດບັນທຶກຄວາມເຂົ້າໃຈ, ສັນຍາພັດທະນາໂຄງການ, ສັນຍາຫົວຂໍ້ໃຫຍ່, ສັນຍາສໍາປະທານ ແລະ ສັນຍາອື່ນ ລວມທັງເອກະສານຊ້ອນທ້າຍ;
11. ເຈລະຈາກ່ຽວກັບ ສິດ ແລະ ພັນທະ ຂອງລັດຖະບານ ແລະ ຜູ້ຂໍສໍາປະທານ, ວິເຄາະຜົນໄດ້ ແລະ ຜົນເສຍ ແລ້ວລາຍງານຕໍ່ລັດຖະບານ ເພື່ອສະເໜີຕໍ່ຄະນະປະຈໍາສະພາແຫ່ງຊາດ ພິຈາລະນາ;
12. ແຈ້ງເຕືອນເພື່ອໃຫ້ແກ້ໄຂ, ສັ່ງໂຈະຊົ່ວຄາວ ຫຼື ແກ້ໄຂບັນຫາທີ່ພົວພັນກັບການພັດທະນາໂຄງການໄຟຟ້າ ຂອງຫົວໜ່ວຍວິສາຫະກິດໄຟຟ້າ ຖ້າເຫັນວ່າບັນຫາດັ່ງກ່າວຈະສົ່ງຜົນເສຍຫາຍຕໍ່ລັດຖະບານ ຫຼື ຄວາມປອດໄພດ້ານຊີວິດ ແລະ ຊັບສິນຂອງປະຊາຊົນ;
13. ຄົ້ນຄວ້າ ການຕໍ່ອາຍຸ, ການ​ສັ່ງ​ໂຈະ ຫຼື ການຍົກເລີກສັນຍາ ກ່ຽວກັບໂຄງການໄຟຟ້າ;
14. ສະເໜີລັດຖະບານພິຈາລະນາ ກ່ຽວກັບການກະກຽມວຽກລ່ວງໜ້າ ກ່ອນການກໍ່ສ້າງໃຫຍ່;
15. ຮັບ­ຮອງ​ເອົາ​ການ​ແຕ່ງ­ຕັ້ງ​ຫົວ­ໜ້າ​ວິ­ສະ­ວະ­ກອນ ທີ່­ຢູ່​ໃນ​ຄວາມ​ຮັບ­ຜິດ­ຊອບ​ຂອງ​ຕົນ ຕາມ​ການ​ສະ ­ເໜີ​ຂອງ​ຜູ້​ດຳ­ເນີນ​ທຸ­ລະ​ກິດ​ໄຟ­ຟ້າ;
16. ປະສານສົມທົບກັບທຸກຂະແໜງການ ໃນການຕິດຕາມ ແລະ ຄຸ້ມຄອງ ການຈັດຕັ້ງປະຕິບັດວຽກງານໄຟຟ້າ ລວມທັງການແກ້ໄຂ, ຕິດຕາມ, ກວດກາວຽກງານການຊົດເຊີຍ, ຈັດສັນຍົກຍ້າຍ, ຟື້ນຟູຊີວິດການເປັນຢູ່ຂອງປະຊາຊົນຜູ້ໄດ້ຮັບຜົນກະທົບ ແລະ ວຽກງານສິ່ງແວດລ້ອມທໍາມະຊາດ ຂອງໂຄງການໄຟຟ້າ;
17. ­ສ້າງ, ບຳ­ລຸງຍົກ​ລະ­ດັບ​ພະ­ນັກ­ງານ​ວິ­ຊາ​ການ, ພະ­ນັກ­ງານ​ບໍ­ລິ­ຫານ​ຄຸ້ມ​ຄອງຂອງຂະແໜງການພະລັງ ງານ ແລະ ບໍ່ແຮ່;
18. ພົວ­ພັນຮ່ວມ​ມື​ກັບຕ່າງປະເທດ, ພາກພື້ນ ແລະ ​ສາ­ກົນ ກ່ຽວ​ກັບ​ວຽກ​ງານ​ໄຟ­ຟ້າ ແລະ ການ​ຊອກ​ແຫຼ່ງ​ທຶນເພື່ອ​ພັດ­ທະ­ນາ​ໄຟຟ້າ;
19. ສະ­ຫຼຸບ, ລາຍ​ງານ ​ຜົນ​ຂອງ​ການ­ຈັດ­ຕັ້ງ​ປະ­ຕິ­ບັດ​ວຽກ​ງານ​ໄຟ­ຟ້າໃຫ້​ລັດ­ຖະ­ບານ ຢ່າງ​ເປັນ​ປົກກະຕິ;
20. ນໍາໃຊ້ສິດ ແລະ ປະຕິບັດໜ້າທີ່​ອື່ນ ຕາມທີ່ໄດ້ກໍານົດໄວ້ໃນກົດໝາຍ.

­

### ມາດ­ຕາ 105 (ປັບປຸງ) ສິດ ແລະ ໜ້າທີ່ ຂອງພະ​ແນ​ກ​ພະ­ລັງ­ງານ ແລະ ບໍ່​ແຮ່ ແຂວງ, ນະ­ຄອນຫຼວງ

ໃນ​ການ​ຄຸ້ມ​ຄອງ​ວຽກ​ງານ​ໄຟ­ຟ້າ ພະ​ແນກພະ­ລັງ­ງານ ແລະ ບໍ່​ແຮ່ ແຂວງ, ນະ­ຄອນຫຼວງ ມີ ​ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງ­ນີ້:

1. **ຄົ້ນຄວ້າ ສ້າງ ແລະ ສະເໜີ ແຜນພັດທະນາພະລັງງານໄຟຟ້າ**;
2. ໂຄ­ສະ­ນາ, ເຜີຍ­ແຜ່ ແລະ ຈັດຕັ້ງປະຕິບັດ ນະໂຍບາຍ, ຍຸດທະສາດ, ​ກົດ­ໝາຍ ແລະ ແຜນພັດທະ ນາພະລັງງານໄຟຟ້າ;
3. ສຳ­ຫຼວດ, ​ເກັບ​ກຳ​ຂໍ້​ມູນ ແລະ ສະ­ຖິ­ຕິ ກ່ຽວ​ກັບ​ໄຟ­ຟ້າ;
4. ຊີ້​ນຳ ແລະ ຕິດ­ຕາມຫົວໜ່ວຍວິສາຫະກິດ ແລະ ກິດຈະການໄຟຟ້າ **ທັງ​ພາກ​ລັດ ແລະ ເອ­ກະ​ຊົນ**;
5. ຄົ້ນ­ຄວ້າ ແລະ ໃຫ້​ຄຳ​ເຫັນ​ດ້ານ​ວິ­ຊາ​ການກ່ຽວ​ກັບ​ການ​ລົງ­ທຶນ​ໃສ່​ທຸ­ລະ​ກິດໄຟ­ຟ້າ;
6. ຄົ້ນຄວ້າ, ຮັບຮອງ ແລະ/ຫຼື ປະຕິເສດ ບົດລາຍງານການສຶກສາຄວາມເປັນໄປໄດ້ດ້ານເຕັກນິກ ແລະ ການເງິນ, ການອອກແບບເບື້ອງຕົ້ນ, ການອອກແບບລະອຽດ ແລະ ບົດລາຍງານການປະເມີນຜົນກະທົບດ້ານສິ່ງ ແວດລ້ອມ-ສັງຄົມ ແລະ ທໍາມະຊາດເບື້ອງຕົ້ນ ຂອງໂຄງການໄຟຟ້າ;
7. ລາຍງານ ສະເໜີ ຂໍຄໍາເຫັນທາງດ້ານວິຊາການ ນໍາກະຊວງພະລັງງານ ແລະ ບໍ່ແຮ່ ກ່ຽວກັບການພັດ ທະນາໂຄງການໄຟຟ້າ ທີ່ມີກໍາລັງຕິດຕັ້ງສູງກວ່າ ໜຶ່ງຮ້ອຍ ກິໂລວັດ ຫາ ຫ້າພັນ ກິໂລວັດ ກ່ອນສະເໜີລາຍງານຄະນະກໍາມະການສົ່ງເສີມ ແລະ ຄຸ້ມຄອງການລົງທຶນຂັ້ນແຂວງ ພິຈາລະນາ;
8. ຮ່າງ, ເຈລະຈາ, ເຊັນ ແລະ ຈັດຕັ້ງປະຕິບັດບົດບັນທຶກຄວາມເຂົ້າໃຈ, ສັນຍາພັດທະນາໂຄງການ, ສັນຍາຫົວຂໍ້ໃຫຍ່ ແລະ/ຫຼື ສັນຍາສໍາປະທານ ຕາມທີ່ໄດ້ກໍານົດໄວ້ໃນມາດຕາ 43 ຂອງກົດໝາຍສະບັບນີ້;
9. ເຈລະຈາກ່ຽວກັບ ສິດ ແລະ ພັນທະ ຂອງລັດຖະບານ ແລະ ຜູ້ຂໍສໍາປະທານ, ວິເຄາະຜົນໄດ້ ແລະ ຜົນເສຍ ແລ້ວລາຍງານຕໍ່ກະຊວງພະລັງງານ ແລະ ບໍ່ແຮ່ ເພື່ອສະເໜີຕໍ່ລັດຖະບານ ພິຈາລະນາ;
10. ແຈ້ງເຕືອນເພື່ອໃຫ້ແກ້ໄຂ, ສັ່ງໂຈະຊົ່ວຄາວ ຫຼື ແກ້ໄຂ ບັນຫາທີ່ພົວພັນກັບການພັດທະນາໂຄງການໄຟຟ້າ ຂອງຫົວໜ່ວຍວິສາຫະກິດໄຟຟ້າ ຖ້າເຫັນວ່າບັນຫາດັ່ງກ່າວຈະສົ່ງຜົນເສຍຫາຍຕໍ່ລັດຖະບານ ຫຼື ຄວາມປອດໄພດ້ານຊີວິດ ແລະ ຊັບສິນຂອງປະຊາຊົນ;
11. ຄົ້ນຄວ້າ ການຕໍ່ອາຍຸ, ການ​ສັ່ງ​ໂຈະ ຫຼື ການຍົກເລີກສັນຍາ ​ພັດທະນາໂຄງການ ຫຼື ບໍລິສັດໂຄງ ການ ແລ້ວລາຍງານ ເຈົ້າແຂວງ, ເຈົ້າຄອງນະຄອນຫຼວງ ເພື່ອພິຈາລະນາ;
12. ຮັບ­ຮອງ​ເອົາ​ການ​ແຕ່ງ­ຕັ້ງ​ຫົວ­ໜ້າ​ວິ­ສະ­ວະ­ກອນ ຕາມ​ການ​ສະ­ເໜີ​ຂອງ​ຜູ້​ດຳ­ເນີນ​ທຸ­ລະ​ກິດ​ໄຟ­ຟ້າ;
13. ປະສານສົມທົບກັບທຸກຂະແໜງການ ໃນການຕິດຕາມ ແລະ ຄຸ້ມຄອງການຈັດຕັ້ງປະຕິບັດວຽກງານໄຟຟ້າ ລວມທັງການແກ້ໄຂ, ຕິດຕາມ, ກວດກາ ວຽກງານການຊົດເຊີຍ, ຈັດສັນຍົກຍ້າຍ, ຟື້ນຟູຊີວິດການເປັນຢູ່ຂອງປະຊາຊົນຜູ້ໄດ້ຮັບຜົນກະທົບ ແລະ ວຽກງານສິ່ງແວດລ້ອມທໍາມະຊາດ ຂອງໂຄງການໄຟຟ້າ;
14. ­ສະເໜີ ສ້າງ, ບຳ­ລຸງຍົກ​ລະ­ດັບ​ພະ­ນັກ­ງານ​ວິ­ຊາ​ການ, ພະ­ນັກ­ງານ​ບໍ­ລິ­ຫານ​ຄຸ້ມ​ຄອງ ກ່ຽວກັບ​ວຽກ​ງານ​​ໄຟ­ຟ້າ;
15. ພົວ­ພັນ ແລະ ຮ່ວມ​ມື​ກັບຕ່າງປະເທດ ຕາມ​ການ​ມອບ​ໝາຍຂອງ​ກະ­ຊວງພະ­ລັງ­ງານ ແລະ ບໍ່​ແຮ່ ຫຼື ອົງ­ການ​ປົກ­ຄອງ​ທ້ອງຖິ່ນທີ່ກ່ຽວຂ້ອງ;
16. ສະ­ຫຼຸບ, ລາຍ​ງານ​ຜົນ​ຂອງ​ການ­ຈັດ­ຕັ້ງ​ປະ­ຕິ­ບັດ​ວຽກ​ງານ​ໄຟ­ຟ້າຕໍ່​ອົງການ​ປົກຄອງ​ ແຂວງ, ນະຄອນ ຫຼວງ ແລະ ກະຊວງພະລັງງານ ແລະ ບໍ່ແຮ່ ຢ່າງ​ເປັນ​ປົກກະຕິ;
17. ນໍາໃຊ້ສິດ ແລະ ປະ­ຕິ­ບັດໜ້າທີ່​ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດ­ຕາ 106 (ປັບປຸງ) ສິດ ແລະ ໜ້າທີ່ ຂອງ ຫ້ອງ­ການພະ­ລັງ­ງານ ແລະ ບໍ່​ແຮ່ ເມືອງ, ເທດ­ສະ­ບານ, ນະຄອນ

ໃນ​ການ​ຄຸ້ມ​ຄອງ​ວຽກ​ງານ​ໄຟ­ຟ້າ ຫ້ອງ­ການ​ພະ­ລັງ­ງານ ແລະ ບໍ່​ແຮ່ ເມືອງ, ເທດ­ສະ­ບານ, ນະຄອນ ມີ ​ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ­ດັ່ງ­ນີ້:

1. ໂຄ­ສະ­ນາ, ເຜີຍ­ແຜ່ ແລະ ຈັດຕັ້ງປະຕິບັດ ນະໂຍບາຍ, ຍຸດທະສາດ, ​ກົດ­ໝາຍ ແລະ ແຜນພັດ ທະນາພະລັງງານໄຟຟ້າ;
2. ສຳ­ຫຼວດ, ​ເກັບ​ກຳ​ຂໍ້​ມູນ ແລະ ສະ­ຖິ­ຕິ ກ່ຽວ​ກັບ​ໄຟ­ຟ້າ;
3. ຊີ້​ນຳ ແລະ ຕິດ­ຕາມຫົວໜ່ວຍວິສາຫະກິດ ແລະ ກິດຈະການໄຟຟ້າ **​ທັງ​ພາກ​ລັດ ແລະ ເອກະ​ຊົນ**;
4. ຄົ້ນ­ຄວ້າ ແລະ ໃຫ້​ຄຳ​ເຫັນ​ດ້ານ​ວິ­ຊາ​ການກ່ຽວ​ກັບ​ການ​ລົງ­ທຶນ​ໃສ່​ທຸ­ລະ​ກິດໄຟ­ຟ້າ;
5. ຄົ້ນຄວ້າ, ຮັບຮອງ ແລະ/ຫຼື ປະຕິເສດ ບົດລາຍງານການສຶກສາຄວາມເປັນໄປໄດ້ ຂອງໂຄງການໄຟຟ້າ;
6. ລາຍງານ ສະເໜີ ຂໍຄໍາເຫັນທາງດ້ານວິຊາການ ນໍາພະແນກພະລັງງານ ແລະ ບໍ່ແຮ່ ກ່ຽວກັບຂໍ້ສະ ເໜີພັດທະນາໂຄງການໄຟຟ້າ ທີ່ມີກໍາລັງຕິດຕັ້ງ ແຕ່ ໜຶ່ງຮ້ອຍ ກິໂລວັດ ລົງມາ ກ່ອນສະເໜີລາຍງານເຈົ້າເມືອງ, ຫົວໜ້າເທດສະບານ, ເຈົ້ານະຄອນ ພິຈາລະນາ;
7. ປະສານສົມທົບກັບທຸກຂະແໜງການ ໃນການຕິດຕາມ ແລະ ຄຸ້ມຄອງການຈັດຕັ້ງປະຕິບັດວຽກງານໄຟຟ້າ ລວມທັງການແກ້ໄຂ, ຕິດຕາມ, ກວດກາວຽກງານການຊົດເຊີຍ, ຈັດສັນຍົກຍ້າຍ, ຟື້ນຟູຊີວິດການເປັນຢູ່ຂອງປະຊາຊົນຜູ້ໄດ້ຮັບຜົນກະທົບ ແລະ ວຽກງານສິ່ງແວດລ້ອມທໍາມະຊາດ ຂອງໂຄງການໄຟຟ້າ;
8. ­ສະເໜີ ສ້າງ, ບຳ­ລຸງຍົກ​ລະ­ດັບ​ພະ­ນັກ­ງານ​ວິ­ຊາ​ການ, ພະ­ນັກ­ງານ​ບໍ­ລິ­ຫານ​ຄຸ້ມ​ຄອງ ກ່ຽວກັບ​ວຽກ​ງານ​ພັດທະ­ນາ​ໄຟ­ຟ້າ;
9. ສະ­ຫຼຸບ, ລາຍ​ງານຜົນ​ຂອງ​ການ­ຈັດ­ຕັ້ງ​ປະ­ຕິ­ບັດ​ວຽກ​ງານ​ໄຟ­ຟ້າ ​ຕໍ່ອົງການ​ປົກຄອງ ​ເມືອງ, ​ເທດສະ ບານ, ນະຄອນ ແລະ ພະແນ​ກ​ພະ­ລັງ­ງານ ແລະ ບໍ່​ແຮ່ ແຂວງ, ນະ­ຄອນຫຼວງ ຢ່າງ​ເປັນ​ປົກກະຕິ;
10. ນໍາໃຊ້ສິດ ແລະ ປະ­ຕິ­ບັດໜ້າທີ່​ອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດ­ຕາ 107 ສິດ ແລະ ໜ້າທີ່ ​ຂອງ​ຂະ­ແໜງ­ການອື່ນ ແລະ ອົງການປົກຄອງທ້ອງຖິ່ນ

ໃນ​ການ​ຄຸ້ມ​ຄອງ​ວຽກ​ງານ​ໄຟ­ຟ້າຂະ­ແໜງ­ການ​ອື່ນ ແລະ ອົງ­ການ​ປົກ­ຄອງ​ທ້ອງ­ຖິ່ນ​ທີ່​ກ່ຽວ­ຂ້ອງ ມີ​ສິດ ແລະ ໜ້າ­ທີ່ ​ປະ­ສານ​ສົມ­ທົບກັບ​ຂະ­ແໜງ­ການ​ພະ­ລັງ­ງານ ແລະ ບໍ່​ແຮ່ ຕາມ​ພາ­ລະ​ບົດ­ບາດ​, ສິດ ແລະ ໜ້າທີ່ຂອງ​ຕົນ.

# ໝວດທີ 2 ການກວດກາວຽກງານໄຟຟ້າ

### ມາດ­ຕາ 108 (ປັບປຸງ) ອົງ­ການ​ກວດ­ກາ

ອົງ­ການ​ກວດ­ກາວຽກງານໄຟຟ້າ ປະ­ກອບ​ດ້ວຍ:

1. ອົງ­ການ​ກວດ­ກາ​ພາຍ​ໃນ;
2. ອົງການກວດກາພາຍນອກ.

ອົງ­ການ​ກວດ­ກາ​ພາຍ​ໃນ ແມ່ນ​ອົງ­ການ​ດຽວ​ກັນ​ກັບອົງ­ການ​ຄຸ້ມ​ຄອງ​ວຽກ​ງານ​ໄຟ­ຟ້າ ຕາມ​ທີ່​ໄດ້​ກຳ­ນົດ​ໄວ້ໃນ​ມາດ­ຕາ 103 ຂອງ​ກົດ­ໝາຍ​ສະ­ບັບ​ນີ້;

ອົງ­ການ​ກວດ­ກາ​ພາຍ​ນອກ ແມ່ນສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາລັດ, ອົງການກວດສອບແຫ່ງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ ແລະ ສັງຄົມ.

### ມາດ­ຕາ 109 (ປັບປຸງ) ເນື້ອ​ໃນ​ຂອງ​ການ​ກວດ­ກາ

ການ​ກວດ­ກາ​ວຽກ​ງານ​ໄຟ­ຟ້າ ມີ​ເນື້ອ​ໃນ ດັ່ງ­ນີ້:

1. ການ​ປະ­ຕິ­ບັດ​ຂັ້ນ​ຕອນ​ຂອງ​ການ​ດຳ­ເນີນ​ທຸ­ລະ​ກິດ​ໄຟ­ຟ້າ;
2. ການ​ປະ­ຕິ­ບັດ​ກຳ­ນົດ​ເວ­ລາຂອງການ​ດຳ­ເນີນ​ທຸ­ລະ​ກິດ​ໄຟ­ຟ້າ;
3. ການ​ປະ­ຕິ­ບັດ​ບົດ​ລາຍງານຄວາມເປັນໄປໄດ້ດ້ານ​ເຕັກ​ນິ​ກ ແລະ ​ການ​ເງິນ ຂອງໂຄງການໄຟຟ້າ;
4. ການ​ປະ­ຕິ­ບັດ​ແຜນ­ການ​ດຳ­ເນີນ​ງານກ່ຽວ​ກັບ​ທຸ­ລະ​ກິດ​ໄຟ­ຟ້າ;
5. ການ​ປະ­ຕິ­ບັດ​ມາດ​ຕະ­ການ​ຄວາມ​ປອດ​ໄພ ຂອງສິ່ງປະກອບສ້າງຂອງໂຄງການໄຟຟ້າ ​ຕາມທີ່ໄດ້ກໍານົດໄວ້ໃນລະ­ບຽບ​ການຕ່າງຫາກ;
6. ການ​ປະ­ຕິ­ບັດກົດ­ໝາຍ ແລະ ສັນ­ຍາ ກ່ຽວ​ກັບ​ທຸ­ລະ​ກິດ​ໄຟ­ຟ້າ;
7. ການ​ປະ­ຕິ­ບັດ​ມາດ­ຕະ­ຖານວັດແທກ ແລະ ມາດຕະຖານ​ເຕັກນິກໄຟ­ຟ້າຂອງລາວ;
8. ການ​ອອກ​ແບບ, ການ​ກໍ່­ສ້າງ, ການ​ຕິດ​ຕັ້ງ, ດໍາເນີນງານ ແລະ ການບໍາລຸງຮັກສາ​ອຸປະ­ກອນ ແລະ ສິ່ງ​ປະກອບ​ສ້າງ​ດ້ານ​ໄຟ­ຟ້າ;
9. ການ​ນຳ​ໃຊ້​ມາດ​ຕະ­ການຈຳ­ກັດ​ຜົນ​ກະ­ທົບ​ຕໍ່​ສິ່ງ­ແວດ­ລ້ອມ;
10. ແຜນການການຈັດການ ແລະ ການບໍລິຫານນໍ້າ ເພື່ອການຜະລິດພະລັງງານໄຟຟ້າ ໃຫ້ໄດ້ຜົນປະ ໂຫຍດສູງສຸດ ຂອງບັນດາເຂື່ອນ ທີ່ຢູ່ໃນອ່າງໂຕ່ງດຽວກັນ;
11. ການ​ໃຊ້​ແທນ​ຄ່າ​ເສຍ​ຫາຍ​ຕໍ່​ຊີ­ວິດ, ສຸ­ຂະ­ພາບ, ຊັບ​ສິນ​ຂອງ​ປະ­ຊາ­ຊົນ ແລະ ສິ່ງ­ແວດ­ລ້ອມ;
12. ລະ­ບົບ​ການ​ເງິນ, ນະ­ໂຍ­ບາຍ ແລະ ສະ­ຫວັດ­ດີ​ການ​ສັງ­ຄົມ;
13. ການ​ຈົດ ແລະ ບັນ­ທຶກ​ຕົວ​ເລກ​ການ​ຊົມ­ໃຊ້​ໄຟ​ຟ້າ.

### ມາດ­ຕາ 110 ຮູບ​ການ​ກວດ­ກາ

ການ​ກວດ­ກາ​ວຽກ​ງານ​ໄຟ­ຟ້າ ມີ​ ສາມ ​ຮູບ​ການ ດັ່ງ­ນີ້:

* 1. ການ​ກວດ­ກາ​ປົກ­ກະ­ຕິ;
  2. ການ​ກວດ­ກາໂດຍ​ມີ​ການ​ແຈ້ງ​ໃຫ້​ຮູ້​ລ່ວງ​ໜ້າ;
  3. ການ​ກວດ­ກາ​ແບບ​ກະ­ທັນ​ຫັນ.

ການ​ກວດ­ກາ​ປົກ­ກະ­ຕິ ແມ່ນ ການ​ກວດ­ກາ​ທີ່​ດຳ­ເນີນ​ໄປ​ຕາມ​ແຜນ­ການ​ຢ່າງ​ເປັນ​ປະ­ຈຳ ແລະ ມີ​ກຳ­ນົດ​ເວລາ​ອັນ​ແນ່​ນອນ.

ການ​ກວດ­ກາໂດຍ​ມີ​ການ​ແຈ້ງ​ໃຫ້​ຮູ້​ລ່ວງ​ໜ້າ ແມ່ນ ການ​ກວດ­ກາ​ນອກ​ແຜນ­ການເມື່ອ​ເຫັນ​ວ່າ​ມີ​ຄວາມ​ຈຳເປັນ ຊຶ່ງ​ຕ້ອງ​ແຈ້ງ​ໃຫ້​ຜູ້​ຖືກ​ກວດ­ກາຮູ້​ລ່ວງ​ໜ້າ.

ການ​ກວດ­ກາ​ແບບ​ກະ­ທັນ­ຫັນ ແມ່ນ ການ​ກວດ­ກາ​ໂດຍ​ຮີບ​ດ່ວນ ຊຶ່ງ​ບໍ່​ໄດ້​ແຈ້ງ​ໃຫ້​ຜູ້​ຖືກ​ກວດ­ກາ​ຮູ້​ລ່ວງ​ໜ້າ.

# ພາກ​ທີ XII ນະ­ໂຍ­ບາຍ​ຕໍ່​ຜູ້​ມີ​ຜົນ­ງານ ແລະ ມາດ​ຕະ­ການ​ຕໍ່​ຜູ້​ລະ­ເມີດ

### ມາດ­ຕາ 111 ນະ­ໂຍ­ບາຍ​ຕໍ່​ຜູ້​ມີ​ຜົນ­ງານ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ​ ທີ່​ມີ​ຜົນ­ງານ​ດີ­ເດັ່ນໃນ​ການ­ຈັດ­ຕັ້ງ​ປະ­ຕິ­ບັດ​ກົດ­ໝາຍ​ສະ­ບັບ​ນີ້ ເປັນ ຕົ້ນ ​ການ­ເຄື່ອນ­ໄຫວ​ວຽກ​ງານ​ໄຟ­ຟ້າ, ການແກ້ໄຂຜົນກະທົບຕໍ່ສັງຄົມ ແລະ ການ​ປົກ​ປັກ​ຮັກ­ສາ​ສິ່ງແວດລ້ອມ ຈະ​ໄດ້​ຮັບ​ການຍ້ອງ­ຍໍ ແລະ ນະ­ໂຍ­ບາຍ​ອື່ນ ຕາມ​​ລະບຽບການ.

### ມາດ­ຕາ 112 ມາດ​ຕະ­ການ​ຕໍ່​ຜູ້​ລະ­ເມີດ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທີ່​ໄດ້​ລະ­ເມີດ​ກົດ­ໝາຍ​ສະ­ບັບ​ນີ້ ຈະ​ຖືກ​ປະ­ຕິ­ບັດ​ມາດຕະ­ການ​ສຶກສາ​ອົບ­ຮົມ, ກ່າວ​ເຕືອນ, ລົງ​ວິ­ໄນ, ປັບ​ໃໝ, ໃຊ້​ແທນ​ຄ່າເສຍຫາຍທາງ​ແພ່ງ ຫຼື ຖືກລົງໂທດທາງອາຍາ ຕາມ​ແຕ່ກໍລະ­ນີ ເບົາ ຫຼື ໜັກ.

### ມາດ­ຕາ 113 ມາດ​ຕະ­ການ​ສຶກ­ສາ​ອົບ­ຮົມ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທີ່​ໄດ້​ລະ­ເມີດກົດ­ໝາຍສະບັບນີ້ ເປັນຕົ້ນ ຂໍ້​ຫ້າມໃນ​ສະ­ຖານ​ເບົາ ຫຼື ບໍ່​ປະ­ຕິ­ບັດ​ຕາມ​ມາດ­ຕະ­ຖານ​ເຕັກ­ນິກ​ໄຟ­ຟ້າ ຊຶ່ງ​ກໍ່​ຄວາມ​ເສຍ​ຫາຍບໍ່​ຫຼວງ­ຫຼາຍ, ບໍ່​ລາຍ​ງານ​ການ​ດຳ­ເນີນ​ທຸ­ລະ​ກິດ​ໄຟ­ຟ້າ, ລາຍ​ງານ​ບໍ່​ທັນ​ຕາມ​ກຳ­ນົດ​ເວ­ລາ ຈະ​ຖືກ​ສຶກ­ສາ​ອົບ­ຮົມ ແລະ ກ່າວ​ເຕືອນ.

### ມາດ­ຕາ 114 ມາດ​ຕະ­ການ​ທາງ​ວິ­ໄນ

ເຈົ້າ​ໜ້າ­ທີ່ ຫຼື ພະ­ນັກ­ງານ​ໄຟ­ຟ້າ ທີ່​ໄດ້​ລະ­ເມີດ​​ກົດ­ໝາຍ ແລະ ຂໍ້​ຫ້າມ ກ່ຽວ​ກັບວຽກງານ­ໄຟ​ຟ້າທີ່​ເປັນ​ການ​ກະ­ທຳ​ບໍ່​ຮ້າຍ​ແຮງ ຊຶ່ງ​ບໍ່​ເປັນ​ການ​ກະ­ທຳ​ຜິດ​ທາງ​ອາ­ຍາ ແລະ ກໍ່​ຄວາມ​ເສຍ​ຫາຍແຕ່ ໜຶ່ງ​ລ້ານ ກີບລົງ​ມາ, ບໍ່​ຈິງ​ໃຈ​ລາຍ​ງານ, ຫຼົບ​ຫຼີກ​ຈາກ​ຄວາມ​ຜິດ​ຂອງ​ຕົນ ຈະ​ຖືກປະ­ຕິ­ບັດ​ມາດ​ຕະ­ການ​ທາງ​ວິ­ໄນ ດັ່ງ­ນີ້:

1. ກ່າວ​ເຕືອນ​ຄວາມ​ຜິດ ແລ້ວ​ບັນ­ທຶກ​ລົງ​ໃນ​ຊີ­ວະ​ປະ­ຫວັດ;
2. ໂຈະ​ການ​ເລື່ອນ​ຊັ້ນ, ຂັ້ນ​ເງິນ­ເດືອນ ແລະ ການ​ຍ້ອງ­ຍໍ;
3. ຍົກ­ຍ້າຍ​ໄປ​ຮັບ​ຕຳ­ແໜ່ງ​ໃໝ່ທີ່​ຕ່ຳ​ກວ່າ​ເກົ່າ;
4. ຖືກ​ໄລ່​ອອກ​ຈາກ​ການ ໂດຍ​ບໍ່​ໄດ້​ຮັບ​ນະ­ໂຍ­ບາຍ​ໃດໆ.

ຜູ້​ຖືກ​ລົງ​ວິ­ໄນ ຍັງ​ຕ້ອງ​ສົ່ງ​ຊັບ​ສິນ​ທີ່​ຕົນ​ໄດ້​ມາ ໂດຍ​ບໍ່​ຖືກ­ຕ້ອງ​ຕາມ​ກົດ­ໝາຍ​ນັ້ນຄືນ​ໃຫ້​ແກ່​ລັດ.

### ມາດ­ຕາ 115 ມາດ​ຕະ­ການ​ປັບ​ໃໝ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທີ່​ໄດ້​ລະ­ເມີດ​ກົດ­ໝາຍສະບັບນີ້ ແລະ ກໍ່​ຄວາມ​ເສຍ​ຫາຍ ຊຶ່ງ​ບໍ່​ເປັນ​ການ​ກະ­ທຳ​ຜິດ​ທາງ​ອາ­ຍາ ຈະ​ຖືກ​ປັບ​ໃໝ ເນື່ອງ​ມາ​ຈາກການ​ກະ­ທຳ​ໃດ​ໜຶ່ງ ດັ່ງ­ນີ້:

1. ດຳ­ເນີນ​ທຸ­ລະ​ກິດ​ໄຟ­ຟ້າ ໂດຍ​ບໍ່​ໄດ້​ຮັບ​ອະ­ນຸ­ຍາດ;
2. ກໍ່­ສ້າງ, ຕິດ​ຕັ້ງ​ອຸ­ປະ­ກອນ ແລະ ສິ່ງ​ປະ­ກອບ​ສ້າງ​ດ້ານ​ໄຟ­ຟ້າ ໂດຍ​ບໍ່​ໄດ້​ຮັບ​ອະ­ນຸ­ຍາດ;
3. ຕໍໍ່​ໄຟ­ຟ້າ​ເຂົ້າ​ເຮືອນ ໂດຍ​ບໍ່​ໄດ້​ຮັບ​ອະ­ນຸ­ຍາດ;
4. ໃຫ້​ຜູ້​ອື່ນ​ຕໍ່​ໄຟ­ຟ້າຈາກ​ເຮືອນ​ຂອງ​ຕົນ ໂດຍ​ບໍ່​ໄດ້​ຮັບ​ອະ­ນຸ­ຍາດ;
5. ດັດ­ແປງ​ໝໍ້­ນັບ­ໄຟ;
6. ບໍ່​ປະ­ຕິ­ບັດ​ຕາມ​ມາດ­ຕະ­ຖານ​ເຕັກ­ນິກ​ໄຟ­ຟ້າ ແລະ ມາດ​ຕະ­ການ​ຄວາມ​ປອດ​ໄພ;
7. ບໍ່​ປະ­ຕິ­ບັດ​ມາດ​ຕະ­ການໃນ​ການ​ຈຳ­ກັດ​ຜົນ​ກະ­ທົບ​ອັນ​ບໍ່​ດີຕໍ່​ສິ່ງ­ແວດ­ລ້ອມ;
8. ບໍ່​ເສຍ​ພາ­ສີ, ອາ­ກອນ ແລະ ບໍ່​ປະ­ຕິ­ບັດ​ພັນ­ທະ​ອື່ນ ຕາມກົດ­ໝາຍ;
9. ບໍ່​ໃຊ້​ແທນ​ຄ່າ​ເສຍ​ຫາຍ​ທີ່​ຕົນ​ໄດ້​ກໍ່​ຄວາມ​ເສຍ​ຫາຍ​ແກ່​ຊີ­ວິດ, ສຸ­ຂະ­ພາບ, ຊັບ​ສິນ​ຂອງ​ປະຊາ​ຊົນ ແລະ ສິ່ງ​ແວດ​ລ້ອມ.

ອັດ­ຕາ​ປັບ​ໃໝ ໄດ້​ກຳ­ນົດ​ໄວ້​ໃນ​ລະ­ບຽບ​ການ​ຕ່າງຫາກ.

### ມາດ­ຕາ 116 ມາດ​ຕະ­ການ​ທາງ​ແພ່ງ

ບຸກ­ຄົນ, ນິ­ຕິ­ບຸກ­ຄົນ ຫຼື ການ­ຈັດ­ຕັ້ງ ທີ່​ໄດ້​ລະ­ເມີດ​ກົດ­ໝາຍ​ສະ­ບັບ​ນີ້ ຊຶ່ງ​ໄດ້​ກໍ່​ຄວາມ​ເສຍ​ຫາຍແກ່​ຜູ້​ອື່ນກ່ຽວ​ກັບ​ວຽກ​ງານ​ໄຟ­ຟ້າ ​ຕ້ອງ​ໄດ້​ໃຊ້​ແທນ​ຄ່າ​ເສຍ​ຫາຍ​ທີ່​ຕົນ​ໄດ້​ກໍ່​ຂຶ້ນ.

### ມາດ­ຕາ 117 ມາດ​ຕະ­ການ​ທາງ​ອາ­ຍາ

ບຸກ­ຄົນທີ່​ໄດ້​ລະ­ເມີດ​​ກົດ­ໝາຍສະບັບນີ້ ຊຶ່ງ​ເປັນ​ການ​ກະ­ທຳ​ຜິດ​ທາງ​ອາ­ຍາ ຈະ​ຖືກລົງໂທດ ຕາມ​ທີ່​ໄດ້​ກຳ­ນົດ​ໄວ້​ໃນ​ກົດ­ໝາຍ​ອາ​ຍາ ແລ້ວແຕ່ກໍລະນີ ເບົາ ຫຼື ໜັກ.

# ພາກ​ທີ XIII ບົດ​ບັນ­ຍັດ​ສຸດ​ທ້າຍ

### ມາດ­ຕາ 118 ການ­ຈັດ­ຕັ້ງ​ປະ­ຕິ­ບັດ

ລັດ­ຖະ­ບານ ແຫ່ງ ສາ­ທາ­ລະ­ນະ​ລັດ ປະ­ຊາ­ທິ­ປະ­ໄຕ ປະ­ຊາ­ຊົນ​ລາວ ເປັນ​ຜູ້​ຈັດ​ຕັ້ງ​ປະ­ຕິ­ບັດກົດ­ໝາຍ​ສະ ບັບ​ນີ້.

### ມາດ­ຕາ 119 (ປັບປຸງ) ຜົນ​ສັກ­ສິດ

ກົດ­ໝາຍ​ສະ­ບັບ​ນີ້ ມີ​ຜົນ​ສັກ­ສິດນັບ​ແຕ່​ວັນ​ ປະ­ທານ​ປະ­ເທດ ແຫ່ງ ສາ­ທາ­ລະ­ນະ​ລັດ ປະ­ຊາ­ທິ­ປະ­ໄຕ ປະ ຊາຊົນ​ລາວ ອອກ​ລັດ​ຖະ​ດຳ­ລັດປະ­ກາດ​ໃຊ້ ແລະ ພາຍຫຼັງໄດ້ລົງໃນຈົດໝາຍເຫດທາງລັດຖະການ ສິບຫ້າ ວັນ.

ກົດ­ໝາຍ​ສະ­ບັບ​ນີ້ ປ່ຽນ​ແທນກົດ­ໝາຍ​ວ່າ​ດ້ວຍໄຟ­ຟ້າ ສະ­ບັບ​ເລກ​ທີ 03/ສພຊ, ລົງ​ວັນ​ທີ 20 ທັນ­ວາ 2011.

ຂໍ້​ກຳ­ນົດ, ບົດ​ບັນ­ຍັດ​ໃດ ທີ່​ຂັດ​ກັບ​ກົດ­ໝາຍ​ສະ­ບັບ​ນີ້ ລ້ວນ​ແຕ່​ຖືກ​ຍົກ​ເລີກ.

ປະ­ທານ​ສະ­ພາ​ແຫ່ງ​ຊາດ