

ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

ສະພາແຫ່ງຊາດ ເລກທີ 05 /ສພຊ

ນະຄອນຫຼວງວຽງຈັນ, ວັນທີ 16 ພະຈິກ 2021

**ກົດໝາຍ**

**ວ່າດ້ວຍການໂທລະຄົມມະນາຄົມ**

**(ສະບັບປັບປຸງ)**

# ພາກທີ I

# ບົດບັນຍັດທົ່ວໄປ

## ມາດຕາ 1 (ປັບປຸງ) ຈຸດປະສົງ

ກົດໝາຍສະບັບນີ້ ກຳນົດ ຫຼັກການ,​ ລະບຽບການ ແລະ ມາດຕະການ ກ່ຽວກັບການຄຸ້ມຄອງ ແລະ ຕິດຕາມ, ກວດກາ ວຽກງານໂທລະຄົມມະນາຄົມ ເພື່ອໃຫ້ວຽກງານດັ່ງກ່າວ ມີປະສິດທິພາບ, ມີຄຸນນະພາບ, ທົ່ວເຖິງ, ມີຄວາມສະດວກ, ຍຸຕິທຳ, ພັດທະນາຢ່າງຕໍ່ເນື່ອງ ແລະ ຫັນເປັນທັນສະໄໝ ແນໃສ່ຮັບປະກັນຄວາມໝັ້ນຄົງ, ຄວາມປອດໄພຂອງຊາດ, ສາມາດເຊື່ອມໂຍງກັບພາກພື້ນ ແລະ ສາກົນ ປະກອບ ສ່ວນເຂົ້າໃນການພັດທະນາເສດຖະກິດ-ສັງຄົມຂອງຊາດ.

## ມາດຕາ 2 (ປັບປຸງ) ການໂທລະຄົມມະນາຄົມ

ການໂທລະຄົມມະນາຄົມ ແມ່ນ ການ​ຕິດ​ຕໍ່​ສື່ສານ ​ລະຫວ່າງຕົ້ນທາງ ຫາ ປາຍທາງ ​ເພື່ອສົ່ງ ແລະ ຮັບຂໍ້ມູນທີ່ຢູ່ໃນຮູບແບບຂອງສຽງ, ຮູບ​ພາບ, ຮູບພາບເຄື່ອນໄຫວ, ຕົວ​ເລກ, ຕົວ​ອັກສອນ, ສັນຍານ,​​ ​ເຄື່ອງໝາຍ​ ຫຼື ຮູບແບບຂໍ້ມູນອື່ນ ໂດຍຜ່ານ​ລະບົບ​ສາຍ, ລະບົບ​​ແສງ, ລະບົບ​ຄື້ນຄວາມ​ຖີ່ວິທະຍຸສື່ສານ, ລະບົບ​​ແມ່​ເຫຼັກ​ໄຟຟ້າ, ລະບົບ​ອື່ນ​ໃດໜຶ່ງ ຫຼື ຫຼາຍລະບົບ​ລວມກັນ.

## ມາດຕາ 3 (ປັບປຸງ) ການ​ອະທິບາຍ​ຄຳ​ສັບ

ຄໍາ​ສັບ​ທີ່​ນຳ​ໃຊ້​ໃນ​ກົດໝາຍສະບັບ​ນີ້ ມີ​ຄວາມໝາຍ ດັ່ງນີ້:

1. **ເຄືອຂ່າຍ​ໂທລະຄົມມະນາຄົມ** ໝາຍ​ເຖິງ ອຸປະກອນໂທລະຄົມມະນາຄົມ ທີ່ເຊື່ອມຕໍ່ເຂົ້າກັນໂດຍກົງ ຫຼື ຜ່ານສູນກາງການເຊື່ອມຕໍ່ ເພື່ອການໂທລະຄົມມະນາຄົມ ຊຶ່ງປະກອບດ້ວຍເຄືອຂ່າຍມີສາຍ ແລະ ບໍ່ມີສາຍ; ​
2. **ຊັບພະຍາກອນໂທລະຄົມມະນາຄົມ** ໝາຍເຖິງ ​ເລກໝາຍໂທລະຄົມມະນາຄົມ, ຊັບພະ ຍາກອນອິນເຕີເນັດ, ຄື້ນຄວາມຖີ່ວິທະຍຸສື່ສານ ແລະ ຕຳ​ແໜ່ງວົງ​ໂຄຈອນ​ດາວ​ທຽມ;
3. **ຊັບພະຍາກອນອິນເຕີເນັດ** ໝາຍເຖິງ ເລກໝາຍອິນເຕີເນັດ ແລະ ລະຫັດຊື່ອິນເຕີເນັດ;
4. **ອຸປະກອນ​ໂທລະ​ຄົມມະນາຄົມ** ໝາຍ​ເຖິງ ອຸປະກອນທີ່ປະກອບເຂົ້າເປັນລະບົບສື່ສານເປັນຕົ້ນ ລະບົບສູນກາງໂທລະສັບ, ລະບົບສາຍສົ່ງ, ​​ສະຖານີສົ່ງ-ຮັບສັນຍານຄື້ນຄວາມຖີ່ວິທະຍຸສື່ສານ, ລະ ບົບເຄື່ອງ​ໄຟຟ້າ​ຫຼໍ່ລ້ຽງ, ເສົາອາກາດ, ສາຍ​ອາກາດ, ໜ່ວຍ​ໂທລະສັບ, ຊິ້ນສ່ວນ ແລະ ວັດຖຸ​ທີ່​ນຳ​ໃຊ້​ເຂົ້າ​ໃນ​ການ​ເຊື່ອມ​ຕໍ່​ເຄືອຂ່າຍ​ໂທລະ​ຄົມມະນາຄົມ;
5. **ໂຄງລ່າງພື້ນຖານໂທລະຄົມມະນາຄົມ** ໝາຍເຖິງ ອຸປະກອນໂທລະຄົມມະນາຄົມ, ເຄືອຂ່າຍໂທລະຄົມມະນາຄົມ ແລະ ສິ່ງປຸກສ້າງທີ່ຮັບໃຊ້ວຽກງານໂທລະຄົມມະນາຄົມ;
6. **ເລກໝາຍໂທລະສັບ** ໝາຍເຖິງ ເລກໝາຍໂທລະສັບເຄື່ອນທີ່, ຕັ້ງໂຕະແບບມີສາຍ ແລະ ບໍ່ມີສາຍ;
7. **ການ​ເຊື່ອມ​ຕໍ່​ເຄືອຂ່າຍ** ໝາຍ​ເຖິງ ການ​ເຊື່ອມ​ຕໍ່ ​ລະຫວ່າງ​ເຄືອຂ່າຍ​ໂທລະ​ຄົມມະນາຄົມ ຂອງ​ຜູ້​ໃຫ້​ບໍລິການ ​ເພື່ອ​ໃຫ້​ຜູ້​ໃຊ້ບໍລິການ ສາມາດ​ຕິດ​ຕໍ່​ສື່ສານ​ກັນ​ໄດ້;
8. **ອິນ​ເຕີ​ເນັດ** ໝາຍ​ເຖິງ ການເຊື່ອມຕໍ່ລະບົບເຄືອຂ່າຍຄອມພິວເຕີໃນທົ່ວໂລກເຂົ້າກັນ ໂດຍຜ່ານເຄືອຂ່າຍໂທລະຄົມມະນາຄົມ ເພື່ອການສົ່ງ, ການຮັບ ແລະ ການແລກປ່ຽນຂໍ້ມູນ ຂ່າວສານ;
9. **ຜູ້ໃຫ້ບໍລິການໂທລະຄົມມະນາຄົມ** ໝາຍເຖິງ ຜູ້ດຳເນີນກິດຈະການໃຫ້ບໍລິການໂທລະຄົມມະນາຄົມ ແລະ/ຫຼື ສະໜອງສິ່ງອຳນວຍຄວາມສະດວກດ້ານໂທລະຄົມມະນາຄົມ;
10. **ໃຊ້ບໍລິການໂທລະຄົມມະນາຄົມ** ໝາຍເຖິງ ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ນຳໃຊ້ການບໍລິການໂທລະຄົມມະນາຄົມ;
11. **ການບໍລິການລະບົບຄົມມະນາຄົມອັດສະລິຍະ (Intelligent Transport System ITS)** ໝາຍເຖິງ ການສື່ສານເພື່ອພັດທະນາຄວາມປອດໄພ ແລະ ການຄຸ້ມຄອງ ຂອງການຄົມມະນາຄົມພາກພື້ນດິນ ໃຫ້ມີປະສິດທິພາບ, ປະສິດທິຜົນສູງສຸດ ດ້ວຍການນຳໃຊ້ລະບົບບັນຊາອັດຕະໂນມັດ, ລະບົບນຳທາງ, ລະບົບຄົ້ນຫາຕຳແໜ່ງ ແລະ ອື່ນໆ, ຊຶ່ງເປັນການສື່ສານພາກພື້ນດິນທີ່ນອນໃນການສື່ສານເຄື່ອນທີ່ທາງບົກ (Land Mobile Service);
12. **ການບໍລິການອິນເຕີເນັດ ໂດຍໃຊ້ສະຖານີລອຍຟ້າລະດັບສູງ (high altitude platform station - HAPS)** ໝາຍເຖິງການສື່ສານເພື່່ອໃຫ້ບໍລິການລະບົບໂທລະສັບເຄື່ອນທີ່ ໂດຍຕິດຕັ້ງສະຖານີສົ່ງ**-**ຮັບສັນຍານໂທລະສັບເຄື່ອນທີ່ເທິງສະຖານີລອຍຟ້າລະດັບສູງ ຊຶ່ງເປັນການສື່ສານພາກພື້ນດິນທີ່ນອນໃນການສື່ສານຄົງທີ່ (Fixed Service);
13. **ການບໍລິການ ໂທລະສັບມືຖື ໂດຍນຳໃຊ້ສະຖານີລອຍຟ້າລະດັບສູງ (high altitude platform station as imt base stations - HIBS)** ໝາຍເຖິງການສື່ສານເພື່່ອໃຫ້ບໍລິການລະບົບໂທລະສັບເຄື່ອນທີ່ ໂດຍຕິດຕັ້ງສະຖານີສົ່ງ**-**ຮັບສັນຍານໂທລະສັບເຄື່ອນທີ່ເທິງສະຖານີລອຍຟ້າລະດັບສູງ ຊຶ່ງເປັນການສື່ສານພາກພື້ນດິນທີ່ນອນໃນການສື່ສານເຄື່ອນທີ່ (Mobile Service);
14. **ການບໍລິການອິນເຕີເນັດສັບພະສິ່ງ (Internet of Things - IoT)** ໝາຍເຖິງ ລະບົບທີ່ປະກອບດ້ວຍສິ່ງຂອງ, ວັດຖຸປະກອນ, ເຄື່ອງໃຊ້ ຫຼື ຫຼາຍສິ່ງລວມກັນທີ່ສາມາດກໍານົດຕົນຕົວ, ຮັບຮູ້ສະພາບ ແວດລ້ອມໄດ້, ມີປະຕິພັນໂຕ້ຕອບ ແລະ ເຮັດວຽກຮ່ວມກັນໄດ້ ດ້ວຍການເຊື່ອມຕໍ່ ຜ່ານລະບົບການສື່ສານ.

## **ມາດຕາ 4** (ປັບປຸງ) ນະ​ໂຍບາຍ​ຂອງ​ລັດ​ກ່ຽວກັບວຽກງານໂທລະ​ຄົມມະນາຄົມ

ລັດ ສົ່ງເສີມວຽກງານໂທລະຄົມມະນາຄົມ ດ້ວຍການວາງນະໂຍບາຍການຄົ້ນຄວ້າວິທະຍາ ສາດ ແລະ ເຕັກໂນໂລຊີ ທີ່ທັນສະໄໝ, ພັດທະນາບຸກຄະລາກອນ, ສະໜອງງົບປະມານ ແລະ ກໍ່ສ້າງໂຄງລ່າງພື້ນຖານໂທລະຄົມມະນາຄົມທີ່ຈຳເປັນ ພ້ອມທັງສ້າງເງື່ອນໄຂອຳນວຍຄວາມສະດວກໃຫ້ແກ່ອົງການຄຸ້ມຄອງວຽກງານໂທລະຄົມມະນາຄົມ, ວຽກງານປ້ອງກັນຊາດ-ປ້ອງກັນຄວາມສະຫງົບ ແລະ ວຽກງານບຸລິມະສິດຂອງລັດຖະບານ ໃຫ້ມີປະສິດທິພາບ ແລະ ປະສິດທິຜົນ.

ລັດ​ ສ້າງເງື່ອນໄຂ ແລະ ອຳນວຍຄວາມສະດວກ ໃຫ້ບຸກຄົນ,​ ນິຕິບຸກຄົນ ຫຼື ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ ລົງທຶນ​ເຂົ້າ​ໃນ ​ການ​ກໍ່​ສ້າງ, ການ​ພັດທະນາ ແລະ ການ​ຂະຫຍາຍ ​ເຄືອຂ່າຍ​ໂທລະຄົມມະນາຄົມ.

ລັດ ສົ່ງເສີມຜູ້ໃຫ້ບໍລິການໂທລະຄົມມະນາຄົມ ພັດທະນາຊັບພະຍາກອນມະນຸດ, ແຂ່ງຂັນດ້ານທຸລະກິດໂທລະຄົມມະນາຄົມ ຢ່າງເປັນທໍາ ເພື່ອຮັບປະກັນຜົນປະໂຫຍດຂອງ ລັດ, ຜູ້ໃຫ້ ແລະ ຜູ້ໃຊ້ ບໍລິການໂທລະຄົມມະນາຄົມ ພາຍໃຕ້ ກົດໝາຍ ແລະ ລະບຽບການ ຂອງ ສປປ ລາວ ຢ່າງເຂັ້ມງວດ.

ລັດ ຊຸກຍູ້, ສົ່ງເສີມ ຜູ້ໃຫ້ບໍລິການໂທລະຄົມມະນາຄົມ ຂະຫຍາຍໂຄງລ່າງພື້ນຖານໂທລະຄົມມະນາຄົມ ໄປເຖິງເຂດຊົນນະບົດ ແລະ ເຂດຫ່າງໄກສອກຫຼີກ ເພື່ອໃຫ້ປະຊາຊົນສາມາດໃຊ້ບໍລິການຢ່າງທົ່ວເຖິງ ແລະ ນຳໃຊ້ເຕັກໂນໂລຊີໂທລະຄົມມະນາຄົມ ມີຄຸນນະພາບ ແລະ ທັນສະໄໝຢ່າງທົ່ວເຖິງ.

ລັດ ຊຸກຍຸ້, ສົ່ງເສີມ ຜູ້ໃຫ້ ແລະ ຜູ້ໃຊ້ ບໍລິການໂທລະຄົມມະນາຄົມ ປະກອບສ່ວນ ແລະ ມີສ່ວນຮ່ວມ ໃນວຽກງານປ້ອງກັນຊາດ-ປ້ອງກັນຄວາມສະຫງົບ, ເສດຖະກິດ-ສັງຄົມ, ວຽກງານແຈ້ງເຕືອນໄພ ແລະ ໄພພິບັດ, ສຶກສາ, ສາທາລະນະສຸກ ແລະ ວຽກງານສຳຄັນອື່ນ.

ມາດຕາ 5 (​ປັບປຸງ) ຫຼັກການ​ກ່ຽວກັບ​ວຽກງານ​ໂທລະ​ຄົມມະ​ນາ​ຄົມ

## ວຽກງານ​ໂທລະ​ຄົມມະນາຄົມ ຕ້ອງ​ປະຕິບັດ​ຕາມ​ຫຼັກການ ດັ່ງນີ້:

1. ສອດຄ່ອງກັບ ແນວທາງ ນະໂຍບາຍ, ກົດໝາຍ, ຍຸດທະສາດ, ແຜນພັດທະນາເສດຖະກິດ -ສັງຄົມແຫ່ງຊາດ;
2. ຮັບປະກັນ ຄວາມສະເໝີພາບຕໍ່ໜ້າກົດໝາຍ, ບໍ່ຈຳແນກປະຕິບັດ, ຄວາມເປັນເອກະລາດ ຂອງອົງການຄຸ້ມຄອງວຽກງານໂທລະຄົມມະນາຄົມ ກັບຜູ້ໃຫ້ບໍລິການໂທລະຄົມມະນາຄົມ ຕາມກົດໝາຍ;
3. ຮັບປະກັນ ການຈັດສັນ ແລະ ການນຳໃຊ້ຊັບພະຍາກອນໂທລະຄົມມະນາຄົມ ຢ່າງພາວະວິໄສ, ທັນເວລາ ແລະ ໂປ່ງໃສ;
4. ຮັບປະກັນ ຄວາມໝັ້ນຄົງ, ຄວາມສະຫງົບ, ຄວາມປອດໄພ, ຄວາມລັບຂອງລັດ, ທາງລັດຖະການ, ບຸກຄົນ, ນິຕິບຸກຄົນ ຫຼື ການຈັດຕັ້ງ;
5. ຮັບປະກັນ ມາດຕະຖານເຕັກນິກ, ເຊື່ອມຕໍ່ເຂົ້າກັບເຄືອຂ່າຍໂທລະຄົມມະນາຄົມຂອງພາກພື້ນ ແລະ ສາກົນ, ການບໍລິການທີ່ສະດວກ, ມີຄຸນນະພາບ, ທັນສະໄໝ ແລະ ທົ່ວເຖິງ;
6. ປົກປ້ອງສິດ ແລະ ຜົນປະໂຫຍດ ທີ່ຖືກຕ້ອງຕາມກົດໝາຍ ຂອງ ຜູ້ໃຫ້ ແລະ ຜູ້ໃຊ້ ບໍລິ ການ ໂທລະຄົມມະນາຄົມ ພ້ອມທັງປົກປັກຮັກສາສິ່ງແວດລ້ອມ ແລະ ຮີດຄອງປະເພນີອັນດີງາມຂອງຊາດ;
7. ສອດຄ່ອງກັບ ສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.

## ມາດຕາ 6 (ປັບປຸງ) ຂອບ​ເຂດ​ການ​ນຳ​ໃຊ້​ກົດໝາຍ

ກົດໝາຍສະບັບ​ນີ້ ນຳ​ໃຊ້​ສຳລັບ ບຸກຄົນ, ນິຕິບຸ​ກຄົນ ຫຼື ການຈັດ​ຕັ້ງ ທັງ​ພາຍ​ໃນ​ ແລະ ຕ່າງປະ​ເທດ ທີ່​ດຳລົງຊີວິດ ແລະ ເຄື່ອນໄຫວ ກ່ຽວ​ກັບ​ວຽກງານ​ໂທລະ​ຄົມມະນາຄົມ ຢູ່ ສປປ ລາວ.

## **ມາດຕາ** **7** (ປັບປຸງ) ການ​ຮ່ວມ​ມື​ສາກົນ

ລັດ ສົ່ງ​ເສີມ​ການ​ພົວພັນ​ຮ່ວມ​ມື​ກັບ​ຕ່າງປະ​ເທດ, ພາກພື້ນ ​ແລະ ສາກົນ ກ່ຽວກັບ​ການຄຸ້ມ​ຄອງ ​ແລະ ພັດທະນາ​ວຽກງານໂທລະ​ຄົມມະນາຄົມ ດ້ວຍ​ການ​ແລກປ່ຽນບົດຮຽນ, ຂໍ້​ມູນ ຂ່າວສານ, ​ເຕັກ​ໂນໂລ​ຊີ, ການພັດທະນາບຸກຄະລາກອນ ​ແລະ ການ​ພັດທະນາ​ໂຄງ​ລ່າງພື້ນ​ຖານ, ການ​ປະສານ​ງານ​ໃນ​ການນຳ​ໃຊ້ຊັບ ພະຍາກອນ, ມາດຕະຖານ​ເຕັກ​ນິກ, ການ​ຄ້າ ​ແລະ ການ​ບໍລິການ​ດ້ານ​ໂທລະ​ຄົມມະນາຄົມ, ປະຕິບັດ​ສົນທິ ສັນຍາ ~~​~~ທີ່ ສປປ ລາວ ​ເປັນ​ພາຄີ ແລະ ສັນຍາສາກົນ ທີ່ກ່ຽວຂ້ອງ.

# ພາກ​ທີ II

# ຊັບພະຍາກອນໂທລະ​ຄົມມະນາຄົມ

## ໝວດທີ 1

## ເລກໝາຍໂທລະຄົມມະນາຄົມ

### ມາດຕາ 8 (​ປັບປຸງ)​ ເລກໝາຍໂທລະຄົມມະນາຄົມ

ເລກໝາຍ​ໂທລະຄົມມະນາຄົມ ແມ່ນ ຊຸດຕົວເລກ, ຕົວອັກສອນ ຫຼື ເຄື່ອງໝາຍ ທີ່ບົ່ງບອກເຖິງເຄືອຂ່າຍໂທລະສັບ ແລະ ອຸປະກອນຕົ້ນທາງ ຫຼື ປາຍທາງ ທີ່ນຳໃຊ້ເຂົ້າໃນວຽກງານໂທລະຄົມມະນາຄົມ.

ເລກໝາຍ​ໂທລະຄົມມະນາຄົມ ປະກອບດ້ວຍ ລະຫັດປະເທດ, ລະຫັດແຂວງ, ລະຫັດເຄືອຂ່າຍ, ລະຫັດສັນຍານເຄືອຂ່າຍ, ເລກໝາຍໂທລະສັບ, ເລກໝາຍພິເສດ, ລະຫັດ ແລະ ເລກໝາຍໂທລະສັບປະເພດອື່ນ ທີ່ນໍາໃຊ້ກັບລະບົບໂທລະຄົມມະນາຄົມ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ດຳລົງຊີວິດ ຢູ່ ສປປ ລາວ ຕ້ອງນຳໃຊ້ເລກໝາຍໂທລະຄົມມະນາຄົມ ຂອງ ສປປ ລາວ ເທົ່ານັ້ນ, ຍົກເວັ້ນ ກໍລະນີເລກໝາຍໂທລະສັບເຄື່ອນທີ່ ທີ່ໄດ້ເປີດນຳໃຊ້ບໍລິການໂທຂ້າມແດນອັດຕະໂນມັດ.

### ມາດຕາ 9 (ໃໝ່) ແຜນຈັດສັນເລກໝາຍໂທລະຄົມມະນາຄົມ

ແຜນຈັດສັນເລກໝາຍໂທລະຄົມມະນາຄົມ ແມ່ນ ການກໍານົດແຜນການນຳໃຊ້ເລກໝາຍໂທລະຄົມມະນາຄົມ ໃຫ້ສອດຄ່ອງກັບແຜນຍຸດທະສາດຂອງຂະແໜງການເຕັກໂນໂລຊີ ແລະ ການສື່ສານ, ແຜນພັດ ທະນາເສດຖະກິດ-ສັງຄົມແຫ່ງຊາດ ແລະ ລະບຽບການຂອງສາກົນ.

ກະຊວງ ເຕັກໂນໂລຊີ ແລະ ການສື່ສານ ເປັນຜູ້ສ້າງ ແລະ ປັບປຸງແຜນຈັດສັນເລກໝາຍໂທລະຄົມມະນາຄົມ ໃນແຕ່ລະໄລຍະ.

### ມາດຕາ 10 (ໃໝ່) ການຈັດສັນເລກໝາຍໂທລະຄົມມະນາຄົມ

ການຈັດສັນເລກໝາຍໂທລະຄົມມະນາຄົມ ແມ່ນ ການແບ່ງປັນ, ຕິດຕາມ, ກວດກາ, ເກັບຄືນ, ປ່ຽນແທນ ແລະ ສະຫງວນໄວ້ ເລກໝາຍໂທລະຄົມມະນາຄົມ ໂດຍຮັບປະກັນຫຼັກການຄວາມສະເໝີພາບ, ໂປ່ງໃສ ແລະ ປະຢັດ.

ສຳລັບການຈັດສັນເລກໝາຍໂທລະສັບ ເພື່ອອອກອະນຸຍາດໃຫ້ຜູ້ໃຫ້ບໍລິການ ແມ່ນ ຈັດສັນເປັນຊຸດເລກໝາຍໂທລະສັບ ໃນຈຳນວນໃດໜຶ່ງ. ການຂໍອະນຸຍາດນຳໃຊ້ຊຸດເລກໝາຍໂທລະສັບຄັ້ງຕໍ່ໄປ, ຊຸດເລກໝາຍໂທລະສັບທີ່ໄດ້ຮັບອະນຸຍາດໄປແລ້ວນັ້ນ ຕ້ອງໄດ້ເປີດນຳໃຊ້ຫຼາຍກວ່າ ເຈັດສິບສ່ວນຮ້ອຍຂຶ້ນໄປ ແລະ ຕ້ອງໄດ້ຂຶ້ນທະບຽນເລກໝາຍໂທລະສັບສຳເລັດທັງໝົດ ຢ່າງຄົບຖ້ວນ ແລະ ຖືກຕ້ອງ.

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່​ມີ​ຈຸດປະສົງ​ນຳ​ໃຊ້​ເລກໝາຍ​ໂທລະຄົມມະນາຄົມ ຕ້ອງຂໍອະນຸຍາດຈາກກະຊວງເຕັກໂນໂລຊີ ແລະ ການສື່ສານ.

ກະຊວງເຕັກໂນໂລຊີ ແລະ ການສື່ສານ ເປັນຜູ້ຄຸ້ມຄອງ, ຈັດສັນ ແລະ ອະນຸຍາດການນໍາໃຊ້ເລກໝາຍໂທລະຄົມມະນາຄົມ ໂດຍສອດຄ່ອງກັບກົດໝາຍສະບັບນີ້ ແລະ ລະບຽບການທີ່ກ່ຽວຂ້ອງ.

### ມາດຕາ 11 (ປັບປຸງ) ການຂຶ້ນທະບຽນເລກໝາຍໂທລະຄົມມະນາຄົມ

ບຸກຄົນ, ນິຕິບຸກຄົນ ຫຼື ການຈັດ​ຕັ້ງ ທີ່ມີຈຸດປະສົງນຳໃຊ້ເລກໝາຍໂທລະສັບ ຕ້ອງຂຶ້ນທະບຽນນຳຜູ້ໃຫ້ບໍລິການໂທລະຄົມມະນາຄົມ ຢ່າງຄົບຖ້ວນ ແລະ ຖືກຕ້ອງຕາມລະບຽບການ. ພາຍຫຼັງຂຶ້ນທະບຽນແລ້ວ ຜູ້ໃຫ້ບໍລິການໂທລະຄົມມະນາຄົມ ຈຶ່ງເປີດໃຫ້ນຳໃຊ້ບໍລິການ ແລະ ຕິດຕາມ ກວດກາ ຢ່າງເຂັ້ມງວດ.

ຜູ້ໃຫ້ບໍລິການໂທລະຄົມມະນາຄົມ ຕ້ອງມີລະບົບຖານຂໍ້ມູນຄົບຖ້ວນ, ຖືກຕ້ອງ ແລະ ເຊື່ອມຕໍ່ກັບລະບົບຖານຂໍ້ມູນຂອງພາກລັດ ເພື່ອສັງລວມ ແລະ ເກັບຮັກສາຂໍ້ມູນການຂຶ້ນທະບຽນເລກໝາຍໂທລະຄົມມະນາຄົມ ຂອງຜູ້ໃຊ້ບໍລິການ ໃຫ້ມີຄວາມປອດໄພ ແລະ ເປັນຄວາມລັບ.

ການຂຶ້ນທະບຽນເລກໝາຍໂທລະຄົມມະນາຄົມ ໄດ້ກຳນົດໄວ້ໃນລະບຽບການຕ່າງຫາກ.

## ໝວດທີ 2

# ຊັບພະຍາກອນອິນເຕີເນັດ

### ມາດຕາ 12 (ປັບປຸງ) ເລກໝາຍອິນເຕີເນັດ

ເລກໝາຍອິນເຕີເນັດ (Internet Protocol) ແມ່ນ ຊຸດ ຕົວເລກ, ຕົວອັກສອນ ຫຼື ເຄື່ອງ ໝາຍທີ່ບົ່ງບອກເຖິງທີ່ຢູ່ຂອງອຸປະກອນເອເລັກໂຕຣນິກ ໃນເຄືອຂ່າຍໂທລະຄົມມະນາຄົມ ແລະ ເຄືອຂ່າຍອິນເຕີເນັດ ທີ່ໃຊ້ໃນການຕິດຕໍ່ສື່ສານ ເພື່ອສົ່ງ ແລະ ຮັບ ຂໍ້ມູນ ຂ່າວສານ ແບບເອເລັກໂຕຣນິກ.

### ມາດຕາ 13 (ປັບປຸງ) ລະຫັດຊື່ອິນເຕີເນັດ

ລະຫັດ​ຊື່​ອິນ​ເຕີ​ເນັດ ​(Domain name) ແມ່ນ ຊື່ທີ່ຖືກນໍາໃຊ້ເພື່ອລະບຸແທນທີ່ຢູ່ໃນເຄືອຂ່າຍອິນເຕີເນັດ ຂອງເຄື່ອງແມ່ຂ່າຍ ເທິງລະບົບອິນເຕີເນັດ ຫຼື ຊື່ເອີ້ນເວັບໄຊ ຊຶ່ງຖືກກໍານົດຕາມລໍາດັບ ໂດຍຂັ້ນ ດ້ວຍເຄື່ອງໝາຍຈໍ້າເມັດ ໃຫ້ສາມາດຈົດຈໍາໄດ້ງ່າຍ.

### ມາດຕາ 14 (ປັບປຸງ) ການຂຶ້ນທະບຽນ ເລກໝາຍອິນເຕີເນັດ ແລະ ລະຫັດຊື່ອິນເຕີເນັດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ຢູ່ ສປປ ລາວ ທີ່ມີຄວາມຕ້ອງການນຳໃຊ້ເລກໝາຍອິນເຕີເນັດ ຕ້ອງຂໍອະນຸຍາດຈາກກະຊວງເຕັກໂນໂລຊີ ແລະ ການສື່ສານ ກ່ອນສະເໜີຂໍເລກໝາຍອິນເຕີເນັດ ນໍາອົງການຄຸ້ມຄອງເລກໝາຍອິນເຕີເນັດສາກົນ, ພາຍຫຼັງໄດ້ຮັັບເລກໝາຍອິນເຕີເນັດແລ້ວ ໃຫ້ຂຶ້ນທະບຽນນຳກະຊວງເຕັກໂນໂລຊີ ແລະ ການສື່ສານ.

ສຳລັບຜູ້ໄດ້ຮັບເລກໝາຍອິນເຕີເນັດ ກ່ອນກົດໝາຍສະບັບນີ້ມີຜົນສັກສິດ ກໍໃຫ້ຂຶ້ນທະບຽນເລກໝາຍອິນເຕີເນັດນຳກະຊວງເຕັກໂນໂລຊີ ແລະ ການສື່ສານ ເຊັ່ນກັນ.

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງໃຫ້ບໍລິການ ແລະ ນຳໃຊ້ລະຫັດຊື່ອິນເຕີເນັດ“ .LA ” ຫຼື “.ລາວ” ຕ້ອງໄດ້ຂຶ້ນທະບຽນນໍາກະຊວງເຕັກໂນໂລຊີ ແລະ ການສື່ສານ.

ສຳລັບລາຍລະອຽດກ່ຽວກັບ ຂັ້ນຕອນ ແລະ ເງື່ອນໄຂ ການຂຶ້ນທະບຽນລະຫັດຊື່ອິນເຕີເນັດ ໄດ້ກຳນົດໄວ້ໃນລະບຽບການຕ່າງຫາກ.

**ໝວດທີ 3**

**ຄື້ນຄວາມຖີ່ວິທະຍຸສື່ສານ ແລະ ຕຳແໜ່ງວົງໂຄຈອນດາວທຽມ**

### **ມາດຕາ 15** (ປັບປຸງ) ຄື້ນຄວາມຖີ່ວິທະຍຸສື່ສານ

ຄື້ນຄວາມຖີ່ວິທະຍຸສື່ສານ ແມ່ນ ຄື້ນແມ່ເຫຼັກໄຟຟ້າ ທີ່ເປັນຊັບພະຍາກອນທຳມະຊາດ ຊຶ່ງມີຢ່າງຈຳກັດແພ່ກະຈາຍ ໃນອາກາດ, ອາວະກາດ ແລະ ໃຕ້ນ້ຳ ນຳໃຊ້ເຂົ້າໃນວຽກງານສື່ສານ ທີ່ມີຄື້ນຄວາມຖີ່ ແຕ່ ແປດຈຸດສາມກິໂລເຮີດ ເຖິງ ສາມພັນຈີກາເຮີດ.

ການຄຸ້ມຄອງ ແລະ ການນຳໃຊ້ ຄື້ນຄວາມຖີ່ວິທະຍຸສື່ສານ ໄດ້ກຳນົດໄວ້ໃນກົດໝາຍວ່າດ້ວຍ ຄື້ນຄວາມຖີ່ວິທະຍຸສື່ສານ.

### **ມາດຕາ 16** (ປັບປຸງ) ຕຳແໜ່ງວົງໂຄຈອນດາວທຽມ

ຕຳແໜ່ງວົງໂຄຈອນດາວທຽມ ແມ່ນ ເສັ້ນທາງໂຄຈອນຂອງໜ່ວຍດາວທຽມທີ່ປິ່ນອ້ອມໜ່ວຍໂລກ ຫຼື ວັດຖຸອື່ນໃນຮ່ວງອາວະກາດ.

ການຄຸ້ມຄອງ, ການນຳໃຊ້ ຕຳແໜ່ງວົງໂຄຈອນດາວທຽມ ໄດ້ກຳນົດໄວ້ໃນລະບຽບການຕ່າງຫາກ.

# ພາກທີ III

# ມາດຕະຖານເຕັກນິກ ແລະ ຄຸນນະພາບ

## **ມາດຕາ 17** (ປັບປຸງ) ການກໍານົດມາດຕະຖານເຕັກນິກ

ກະຊວງເຕັກໂນໂລຊີ ແລະ ການສື່ສານ ເປັນຜູ້ກຳນົດມາດຕະຖານເຕັກນິກ ຂອງອຸປະ ກອນໂທລະຄົມມະນາຄົມ ແລະ ເຄືອຂ່າຍໂທລະຄົມມະນາຄົມ ໂດຍສອດຄ່ອງກັບກົດໝາຍວ່າດ້ວຍມາດຕະ ຖານ, ມາດຕະຖານຂອງສາກົນ, ສົນທິສັນຍາ ທີ່ ສປປ ລາວ ເປັນພາຄີ.

ມາດຕະຖານເຕັກນິກ ກ່ຽວກັບອຸປະກອນໂທລະຄົມມະນາຄົມ ແລະ ເຄື່ອຂ່າຍໂທລະຄົມມະນາຄົມ ໄດ້ກຳນົດໄວ້ໃນລະບຽບການຕ່າງຫາກ.

## **ມາດຕາ 18** (ປັບປຸງ) ການກວດກາ ແລະ ຢັ້ງຢືນ ມາດຕະຖານເຕັກນິກ

ຂະແໜງການເຕັກໂນໂລຊີ ແລະ ການສື່ສານ ເປັນຜູ້ກວດກາ ແລະ ຢັ້ງຢືນມາດຕະຖານເຕັກ ນິກຂອງອຸປະກອນໂທລະຄົມມະນາຄົມ ທີ່ປະກອບ, ຜະລິດ ຢູ່ ພາຍໃນປະເທດ ແລະ ນຳເຂົ້າຈາກຕ່າງປະ ເທດ ໂດຍສອດຄ່ອງກັບມາດຕະຖານທີ່ກຳນົດໄວ້ ເພື່ອຮັບປະກັນ ຄຸນນະພາບ, ຄວາມປອດໄພຕໍ່ຜູ້ຊົມໃຊ້, ບໍ່ທໍາລາຍສິ່ງແວດລ້ອມ, ບໍ່ເປັນອັນຕະລາຍຕໍ່ເຄືອຂ່າຍໂທລະຄົມມະນາຄົມ ແລະ ສາມາດເຊື່ອມຕໍ່ໄດ້ກັບເຄືອຂ່າຍໂທລະຄົມມະນາຄົມ ຢູ່ ສປປ ລາວ, ພາກພື້ນ ແລະ ສາກົນ.

## ມາດຕາ 19 (ປັບປຸງ) ການນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງ ນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມທຸກຊະນິດ ຕ້ອງຂໍອະນຸຍາດຈາກຂະແໜງການເຕັກໂນໂລຊີ ແລະ ການສື່ສານ ເພື່ອຮັບປະກັນຄຸນນະພາບ ແລະ ມາດຕະຖານເຕັກນິກ.

ຜູ້ໃຫ້ບໍລິການໂທລະຄົມມະນາຄົມ ຕ້ອງສ້າງແຜນນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມ ປະຈຳປີ ສະເໜີຫາກະຊວງເຕັກໂນໂລຊີ ແລະ ການສື່ສານ ພິຈາລະນາເພື່ອຢັ້ງຢືນ. ສໍາລັບການນຳເຂົ້າ ແລະ ສົ່ງອອກ ແຕ່ລະຄັ້ງ ຕ້ອງປະຕິບັດຕາມທີ່ໄດ້ກຳນົດໄວ້ໃນວັກທີໜຶ່ງ ຂອງມາດຕານີ້.

ການນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມ ໄດ້ກຳນົດໄວ້ໃນລະບຽບການຕ່າງຫາກ.

## **ມາດຕາ 20** (ໃໝ່) ຄຸນນະພາບການບໍລິການໂທລະຄົມມະນາຄົມ

ຄຸນນະພາບການບໍລິການໂທລະຄົມມະນາຄົມ ແມ່ນ ປະສິດທິພາບຂອງ ການໃຫ້ ແລະ ການໃຊ້ບໍລິການດ້ານໂທລະຄົມມະນາຄົມ ຕາມຄ່າມາດຕະຖານທີ່ໄດ້ກຳນົດໄວ້.

ຂະແໜງການເຕັກໂນໂລຊີ ແລະ ການສື່ສານ ເປັນຜູ້ຄຸ້ມຄອງ ຄຸນນະພາບການບໍລິການດ້ານໂທລະຄົມມະນາຄົມ ໃຫ້ໄດ້ຕາມຄ່າມາດຕະຖານ ຂອງຕົວຊີ້ວັດຕ່າງໆ ຕາມການກຳນົດຂອງກະຊວງເຕັກໂນໂລຊີ ແລະ ການສື່ສານ.

## ມາດຕາ 21 (ໃໝ່) ການກວດກາຄຸນນະພາບ ການບໍລິການດ້ານໂທລະຄົມມະນາຄົມ

ການກວດກາຄຸນນະພາບ ການບໍລິການດ້ານໂທລະຄົມມະນາຄົມ ແມ່ນ ການຕິດຕາມກວດກາບັນດາຕົວຊີ້ວັດ ດ້ວຍການນຳໃຊ້ອຸປະກອນທາງເຕັກນິກສະເພາະ ຕາມມາດຕະຖານທີ່ ກະຊວງເຕັກໂນໂລຊີ ແລະ ການສື່ສານ ກຳນົດ ເພື່ອວັດແທກຄຸນນະພາບ ຕາມຄ່າມາດຕະຖານຂອງການໃຫ້ບໍລິການດ້ານໂທລະຄົມມະນາຄົມ.

ຂະແໜງການເຕັກໂນໂລຊີ ແລະ ການສື່ສານ ເປັນຜູ້ກວດກາ ແລະ ອອກໃບຢັ້ງຢືນຄຸນນະພາບການບໍລິການດ້ານໂທລະຄົມມະນາຄົມ. ພາກສ່ວນອື່ນ ກໍສາມາດກວດກາ ແລະ ອອກໃບຢັ້ງຢືນຄຸນນະພາບການບໍລິການດ້ານໂທລະຄົມມະນາຄົມໄດ້ ຕາມການອະນຸຍາດຈາກກະຊວງເຕັກໂນໂລຊີ ແລະ ການສື່ສານ.

# ພາກທີ IV

# ~~​~~ການຕິດຕັ້ງອຸປະກອນ, ການເຊື່ອມຕໍ່ເຄືອຂ່າຍ

# ແລະ ການຄິດໄລ່ຄ່າເຊື່ອມຕໍ່

### ມາດຕາ 22 (ປັບປຸງ) ການຕິດຕັ້ງ ແລະ ການນໍາໃຊ້ ອຸປະກອນໂທລະຄົມມະນາຄົມ

ການຕິດຕັ້ງອຸປະກອນໂທລະຄົມມະນາຄົມ ເຊັ່ນ ລະບົບສູນກາງໂທລະສັບ, ລະບົບສາຍສົ່ງ, ສະຖານີສົ່ງ-ຮັບສັນຍານຄື້ນຄວາມຖີ່ວິທະຍຸສື່ສານ, ສາຍອາກາດ ຕ້ອງໄດ້ຮັບການອະນຸຍາດຈາກຂະແໜງການເຕັກໂນໂລຊີ ແລະ ການສື່ສານ ແລະ ພາກສ່ວນທີ່ກ່ຽວຂ້ອງ ເສຍກ່ອນ.

ຜູ້ໃຫ້ບໍລິການໂທລະ​ຄົມມະນາຄົມ​ທີ່ຕິດຕັ້ງອຸປະກອນໂທລະຄົມມະນາຄົມ ຕ້ອງສ້າງເງື່ອນ ໄຂໃຫ້ຜູ້ໃຫ້ບໍລິການໂທລະຄົມມະນາຄົມອື່ນ ນຳໃຊ້ອຸປະກອນ ແລະ ໂຄງລ່າງພື້ນຖານໂທລະຄົມມະນາຄົມຂອງຕົນ ເພື່ອຂະຫຍາຍເຄືອຂ່າຍໂທລະຄົມມະນາຄົມ ແລະ ຫຼີກເວັ້ນການລົງທຶນຊໍ້າຊ້ອນ ບົນຫຼັກການຕ່າງຝ່າຍຕ່າງໄດ້ຮັບຜົນປະໂຫຍດ. ຜູ້ໃຫ້ບໍລິການໂທລະ​ຄົມມະນາຄົມ ຕ້ອງມີແຜນຟື້ນຟູເຄືອຂ່າຍໂທລະຄົມມະ ນາຄົມ ໃນກໍລະນີເກີດໄພພິບັດ ແລະ ເຫດສຸດວິໄສ.

### ມາດຕາ 23 (ປັບປຸງ) ການເຊື່ອມຕໍ່ເຄືອຂ່າຍໂທລະຄົມມະນາຄົມ

ການເຊື່ອມຕໍ່ເຄືອຂ່າຍໂທລະຄົມມະນາຄົມ ຕ້ອງປະຕິບັດຕາມຫຼັກການລວມສູນການສື່ ສານ ຊຶ່ງຜູ້ໃຫ້ບໍລິການໂທລະຄົມມະນາຄົມ ສາມາດເລືອກເຊື່ອມຕໍ່ກັບເຄືອຂ່າຍຕ່າງໆ ທັງພາຍໃນ ແລະ ຕ່າງປະເທດ ໂດຍຜ່ານເຄືອຂ່າຍ ແລະ ຈຸດເຊື່ອມຕໍ່ຕ່າງໆ ທີ່ ກະຊວງເຕັກໂນໂລຊີ ແລະ ການສື່ສານ ກຳນົດ, ພ້ອມກັນນັ້ນ ກໍຕ້ອງສະໜອງຂໍ້ມູນການເຊື່ອມຕໍ່ເຄືອຂ່າຍ ໃຫ້ຂະແໜງການເຕັກໂນໂລຊີ ແລະ ການສື່ສານ.

ຜູ້ໃຫ້ບໍລິການໂທລະຄົມມະນາຄົມ ຕ້ອງຮັບປະກັນເງື່ອນໄຂທາງດ້ານເຕັກນິກການເຊື່ອມຕໍ່ ຕາມການກຳນົດຂອງກະຊວງເຕັກໂນໂລຊີ ແລະ ການສື່ສານ.

### ມາດຕາ 24 (ປັບປຸງ) ການຄິດໄລ່ຄ່າເຊື່ອມຕໍ່ເຄືອຂ່າຍໂທລະຄົມມະນາຄົມ

ການຄິດໄລ່ລາຄາຄ່າເຊື່ອມຕໍ່ເຄືອຂ່າຍໂທລະຄົມມະນາຄົມ ຕ້ອງປະຕິບັດຕາມຫຼັກການໂປ່ງໃສ, ສະເໝີພາບ, ບໍ່ຈຳແນກ, ອີງໃສ່ຕົ້ນທຶນຕົວຈິງ.

ກະຊວງເຕັກໂນໂລຊີ ແລະ ການສື່ສານ ເປັນຜູ້ຄົ້ນຄວ້າລາຄາຄ່າເຊື່ອມຕໍ່ເຄືອຂ່າຍໂທລະຄົມມະນາຄົມ ບົນພື້ນຖານການຄົ້ນຄວ້າເຫັນດີເປັນເອກະພາບກັນກັບຜູ້ໃຫ້ບໍລິການໂທລະຄົມມະນາຄົມ ໂດຍສອດຄ່ອງກັບສະພາບການພັດທະນາເສດຖະກິດ-ສັງຄົມຂອງຊາດ ໃນແຕ່ລະໄລຍະ.

# ພາກ​ທີ V

# ການດຳເນີນທຸລະກິດ ​ໂທລະ​ຄົມມະນາຄົມ

### ມາດຕາ 25 (​ປັບປຸງ) ປະ​ເພດ ການດຳເນີນທຸລະກິດ

ການດຳເນີນທຸລະກິດ​ໂທລະ​ຄົມມະນາ​ຄົມ ຢູ່ ສປປ ລາວ ມີ ສອງປະ​ເພດ ຄື:

1. ການໃຫ້ບໍລິການໂທລະຄົມມະນາຄົມ;
2. ການສະໜອງສິ່ງອຳນວຍຄວາມສະດວກ ດ້ານໂທລະຄົມມະນາຄົມ.

### ມາດຕາ 26 (ໃໝ່) ການໃຫ້ບໍລິການໂທລະຄົມມະນາຄົມ

ການໃຫ້ບໍລິການໂທລະຄົມມະນາຄົມ ແມ່ນ ຮູບແບບດຳເນີນທຸລະກິດ ໃຫ້ບໍລິການ ໜຶ່ງ ຫຼື ຫຼາຍ ກິດຈະການໂທລະຄົມມະນາຄົມ ທີ່ມີເຄືອຂ່າຍ ຫຼື ບໍ່ມີເຄືອຂ່າຍ ເປັນຂອງຕົນເອງ.

ການໃຫ້ບໍລິການໂທລະຄົມມະນາຄົມ ປະກອບດ້ວຍກິດຈະການ ດັ່ງນີ້:

1. ການສື່ສານເຄື່ອນທີ່;
2. ການບໍລິການ ໂທລະສັບຕັ້ງໂຕະ;
3. ການບໍລິການ ອິນເຕີເນັດ;
4. ການສື່ສານຜ່ານດາວທຽມ;
5. ການສື່ສານການສຳຫຼວດ ແລະ ຄົ້ນຫາຕຳແໜ່ງ;
6. ການບໍລິການ ລະບົບຄົມມະນາຄົມອັດສະລິຍະ;
7. ການບໍລິການ ອິນເຕີເນັດໂດຍໃຊ້ສະຖານີລອຍຟ້າລະດັບສູງ;
8. ການບໍລິການ ໂທລະສັບມືຖືໂດຍນຳໃຊ້ສະຖານີລອຍຟ້າລະດັບສູງ;
9. ການບໍລິການເສີມ;
10. ການບໍລິການ ແອບພລີເຄເຊີນ;
11. ການບໍລິການ ອິນເຕີເນັດສັບພະສິ່ງ;
12. ການບໍລິການໂທລະຄົມມະນາຄົມອື່ນ.

### ມາດຕາ 27 (ໃໝ່) ການສະໜອງສິ່ງອຳນວຍຄວາມສະດວກ ດ້ານໂທລະຄົມມະນາຄົມ

ການສະໜອງສິ່ງອຳນວຍຄວາມສະດວກ ດ້ານໂທລະຄົມມະນາຄົມ ແມ່ນ ຮູບແບບການດຳເນີນທຸລະກິດ ເພື່ອໃຫ້ບໍລິການ ໜຶ່ງ ຫຼື ຫຼາຍ ກິດຈະການ ທີ່ຕິດພັນກັບການດຳເນີນທຸລະກິດ ດ້ານໂທລະຄົມມະນາຄົມ.

ການສະໜອງສິ່ງອຳນວຍຄວາມສະດວກດ້ານໂທລະຄົມມະນາຄົມ ປະກອບດ້ວຍກິດຈະການ ດັ່ງນີ້:

1. ການໃຫ້ເຊົ່າໂຄງລ່າງພື້ນຖານໂທລະຄົມມະນາຄົມ;
2. ການປະກອບ, ຜະລິດ ແລະ/ຫຼື ຈຳໜ່າຍ ອຸປະກອນໂທລະຄົມມະນາຄົມ;
3. ການຕິດຕັ້ງ-ສ້ອມແປງ ອຸປະກອນໂທລະຄົມມະນາຄົມ;
4. ການນຳເຂົ້າ-ສົ່ງອອກ ອຸປະກອນໂທລະຄົມມະນາຄົມ;
5. ການໃຫ້ຄຳປຶກສາດ້ານໂທລະຄົມມະນາຄົມ;
6. ການບໍລິການສູນຂໍ້ມູນ;

ການສະໜອງສິ່ງອຳນວຍຄວາມສະດວກ ດ້ານໂທລະຄົມມະນາຄົມອື່ນ.

### ມາດຕາ 28 (ປັບປຸງ) ການຂໍອະນຸຍາດດໍາເນີນທຸລະກິດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຈຸດປະສົງດຳເນີນທຸລະກິດກ່ຽວກັບໂທລະຄົມມະ ນາຄົມ ໃຫ້ຍື່ນຄໍາຮ້ອງຂໍ​ອະນຸຍາດນໍາຫ້ອງການບໍລິການການລົງທຶນປະຕູດຽວ ຫຼື ຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍວ່າດ້ວຍວິສາ ຫະກິດ. ພາຍຫຼັງໄດ້ຮັບໃບອະນຸຍາດລົງທຶນ, ໃບທະບຽນວິສາຫະກິດແລ້ວ ຕ້ອງຂໍອະນຸຍາດດຳເນີນທຸລະກິດນໍາຂະແໜງການເຕັກໂນໂລຊີ ແລະ ການສື່ສານ.

ການລົງທຶນໃນທຸລະກິດໂທລະຄົມມະນາຄົມ ຕາມທີ່ໄດ້ກຳນົດໄວ້ໃນມາດຕາ 25 ຂອງກົດໝາຍສະບັບນີ້ ມີອາຍຸບໍ່ເກີນ ສີບຫ້າປີ ແລະ ສາມາດຂໍໃໝ່ໄດ້.

### ມາດຕາ 29 (ໃໝ່) ເງື່ອນໄຂການດໍາເນີນທຸລະກິດ

ການດຳເນີນທຸລະກິດໂທລະຄົມມະນາຄົມ ມີເງື່ອນໄຂ ດັ່ງນີ້:

1. ມີໃບອະນຸຍາດລົງທຶນ, ໃບທະບຽນວິສາຫະກິດ;
2. ມີທຶນທີ່ເໝາະສົມກັບແຕ່ລະກິດຈະການ;
3. ມີບົດວິພາກເສດຖະກິດ-ເຕັກນິກ ແລະ/ຫຼື ແຜນດຳເນີນທຸລະກິດ;
4. ມີບຸກຄະລາກອນທີ່ມີຄວາມຮູ້ ແລະ ປະສົບການ ດ້ານໂທລະຄົມມະນາຄົມ ຫຼື ໄອທີ ຢ່າງໜ້ອຍ ສອງປີ;
5. ມີທີ່ຕັ້ງສຳນັກງານ ຢູ່ ສປປ ລາວ;
6. ໄດ້ຮັບການອະນຸຍາດນຳໃຊ້ຊັບພະຍາກອນໂທລະຄົມມະນາຄົມ ຈາກຂະແໜງການເຕັກໂນໂລຊີ ແລະ ການສື່ສານ ສໍາລັບປະເພດທຸລະກິດທີ່ຕ້ອງໄດ້ນຳໃຊ້ຊັບພະຍາກອນໂທລະຄົມມະນາຄົມ;
7. ມີເຄືອຂ່າຍໂທລະຄົມມະນາຄົມເປັນຂອງຕົນເອງ ສຳລັບຜູ້ໃຫ້ບໍລິການກິດຈະການບໍລິ ການອິນເຕີເນັດທົ່ວປະເທດ.

### ມາດຕາ 30 (ໃໝ່) ເອກະສານປະກອບການຂໍອະນຸຍາດດຳເນີນທຸລະກິດ

ເອກະສານປະກອບການຂໍອະນຸຍາດດຳເນີນທຸລະກິດໂທລະຄົມມະນາຄົມ ມີ ດັ່ງນີ້:

1. ຄຳຮ້ອງ ຕາມແບບພິມ ຕາມການກຳນົດຂອງ ກະຊວງເຕັກໂນໂລຊີ ແລະ ການສື່ສານ;
2. ສຳເນົາຖ່າຍໃບອະນຸຍາດລົງທຶນ ແລະ ໃບທະບຽນວິສາຫະກິດ;
3. ກົດລະບຽບຂອງວິສາຫະກິດ;
4. ສັນຍາຮ່ວມທຸລະກິດ ຖ້າມີ;
5. ຊີວະປະຫວັດຫຍໍ້ຂອງຜູ້ສ້າງຕັ້ງ;
6. ໃບຢັ້ງຢືນຖານະການເງິນ;
7. ບົດວິພາກເສດຖະກິດ-ເຕັກນິກ ແລະ/ຫຼື ແຜນດຳເນີນທຸລະກິດ.

### ມາດຕາ 31 (ໃໝ່) ການພິຈາລະນາ

ພາຍຫຼັງຂະແໜງການເຕັກໂນໂລຊີ ແລະ ການສື່ສານ ໄດ້ຮັບເອກະສານປະກອບການຂໍອະນຸ ຍາດດຳເນີນທຸລະກິດຢ່າງຖືກຕ້ອງ ແລະ ຄົບຖ້ວນແລ້ວ ຕ້ອງພິຈາລະນາອອກໃບອະນຸຍາດດໍາເນີນທຸລະກິດໂທລະຄົມມະນາຄົມ ພາຍໃນເວລາ ສາມສິບວັນ ນັບແຕ່ວັນໄດ້ຮັບເອກະສານ ເປັນຕົ້ນໄປ.

ໃນກໍລະນີ​​ ບໍ່ສາມາດອອກໃບອະນຸຍາດດໍາເນີນທຸລະກິດໂທລະຄົມມະນາຄົມໄດ້ ກໍຕ້ອງແຈ້ງ ເຫ​ດຜົນ​ຢ່າງ​ເປັນ​ລາຍ​ລັກ​ອັກສອນ​ໃຫ້​​ຜູ້​ຂໍອະນຸຍາດ​ຊາບ​.

ກະຊວງເຕັກໂນໂລຊີ ແລະ ການສື່ສານ ເປັນຜູ້ກຳນົດ ຂັ້ນຕອນ ແລະ ເງື່ອນໄຂລະອຽດກ່ຽວກັບການອະນຸຍາດດຳເນີນທຸລະກິດໂທລະຄົມມະນາຄົມ ແຕ່ລະກິດຈະການ.

### ມາດຕາ 32 (ໃໝ່) ອາຍຸໃບອະນຸຍາດ

ໃບອະນຸຍາດຂອງການດຳເນີນທຸລະກິດໂທລະຄົມມະນາຄົມ ມີອາຍຸ ໜຶ່ງປີ ແລະ ສາມາດຕໍ່ໄດ້.

ການຕໍ່ໃບອະນຸຍາດດຳເນີນທຸລະກິດ ຕ້ອງດຳເນີນກ່ອນ ສາມສິບວັນ ກ່ອນວັນໝົດອາຍຸ ແລະ ຕ້ອງປະກອບເອກະສານ ດັ່ງນີ້:

ຄຳຮ້ອງ;

ສຳເນົາຖ່າຍໃບອະນຸຍາດລົງທຶນ ແລະ ໃບທະບຽນວິສາຫະກິດ;

ສຳເນົາຖ່າຍໃບອະນຸຍາດດໍາເນີນທຸລະກິດ;

ສຳເນົາຖ່າຍໃບຢັ້ງຢືນການມອບພັນທະອາກອນປະຈຳປີ;

ສຳເນົາຖ່າຍໃບອະນຸຍາດນຳໃຊ້ຊັບພະຍາກອນໂທລະຄົມມະນາຄົມ;

ບົດລາຍງານການເຄື່ອນໄຫວທຸລະກິດຜ່ານມາ ແລະ ແຜນການເຄື່ອນໄຫວໃນຕໍ່ໜ້າ.

ຂະແໜງການເຕັກໂນໂລຊີ ແລະ ການສື່ສານ ຕ້ອງພິຈາລະນາຕໍ່ໃບອະນຸຍາດພາຍໃນເວລາ ສິບວັນລັດຖະການ ນັບແຕ່ວັນໄດ້ຮັບເອກະສານຄົບຖ້ວນ ແລະ ຖືກຕ້ອງ ເປັນຕົ້ນໄປ.

### ມາດຕາ 33 (ໃໝ່) ການໂຈະໃບອະນຸຍາດ

ການດຳເນີນທຸລະກິດໂທລະຄົມມະນາຄົມ ຈະຖືກໂຈະ ໃນກໍລະນີໃດໜຶ່ງ ດັ່ງນີ້:

1. ມີການສະເໜີ ຂອງຜູ້ໃຫ້ບໍລິການໂທລະຄົມມະນາຄົມ ຫຼື ການຈັດຕັ້ງທີ່ກ່ຽວຂ້ອງ;
2. ດໍາເນີນທຸລະກິດບໍ່ຖືກຕ້ອງຕາມຈຸດປະສົງ ແລະ ເປົ້າໝາຍ ທີ່ໄດ້ຮັບອະນຸຍາດ;
3. ລະເມີດກົດໝາຍ ແລະ ລະບຽບການທີ່່ກ່ຽວຂ້ອງທີ່ມີລັກສະນະບໍ່ຮ້າຍແຮງ;
4. ສ້າງຜົນເສຍຫາຍຕໍ່ເສດຖະກິດ-ສັງຄົມ ແລະ ສິ່ງແວດລ້ອມ;
5. ມີກໍລະນີອື່ນ ຕາມທີ່ໄດ້ກຳນົດໄວ້ໃນກົດໝາຍ.

ກ່ອນການໂຈະໃບອະນຸຍາດ ໃນກໍລະນີທີ 2 ຫາ 5 ຂະແໜງການເຕັກໂນໂລຊີ ແລະ ການສື່ສານ ຕ້ອງແຈ້ງເຕືອນຜູ້ໃຫ້ບໍລິການໂທລະຄົມມະນາຄົມ ເພື່ອປັບປຸງແກ້ໄຂ ຕາມການແຈ້ງເຕືອນ.

### ມາດຕາ 34 (ໃໝ່) ການຍົກເລີກໃບອະນຸຍາດ

ການດໍາເນີນທຸລະກິດໂທລະຄົມມະນາຄົມ ຈະຖືກຍົກເລີກ ໃນກໍລະນີໃດໜຶ່ງ ດັ່ງນີ້:

* + - 1. ມີການສະເໜີ ຂອງຜູ້ໃຫ້ບໍລິການໂທລະຄົມມະນາຄົມ ຫຼື ການຈັດຕັ້ງທີ່ກ່ຽວຂ້ອງ;
      2. ບໍ່ປັບປຸງແກ້ໄຂຕາມສາເຫດທີ່ມີການໂຈະ;
      3. ມີຄໍາຕັດສີນ ໃຫ້ຍຸບເລີກວິສາຫະກິດ ຫຼື ໃຫ້ລົ້ມລະລາຍ;
      4. ນຳໃຊ້ຊັບພະຍາກອນໂທລະຄົມມະນາຄົມ ໂດຍບໍ່ໄດ້ຮັບອະນຸຍາດ;
      5. ລະເມີດກົດໝາຍ, ລະບຽບການຢ່າງຮ້າຍແຮງ ແລະ ສ້າງຜົນເສຍຫາຍຢ່າງຫຼວງຫຼາຍຕໍ່ເສດຖະກິດ-ສັງຄົມ, ວຽກງານປ້ອງກັນຊາດ-ປ້ອງກັນຄວາມສະຫງົບ;
      6. ມີກໍລະນີອື່ນ ຕາມທີ່ໄດ້ກຳນົດໄວ້ໃນກົດໝາຍ.

# ພາກທີ VI

# ສິດ,​ ພັນທະ ຂອງ​ຜູ້​ໃຫ້ບໍລິການ ​ແລະ ຜູ້​ໃຊ້​ບໍລິການ

### ມາດຕາ 35 (ປັບປຸງ) ສິດ​ ຂອງ​ຜູ້​ໃຫ້​ບໍລິການ​ໂທລະ​ຄົມມະນາຄົມ

ຜູ້​ໃຫ້​ບໍລິການ​ໂທລະ​ຄົມມະ​ນາ​ຄົມ ມີສິດ ດັ່ງນີ້:

1. ສະ​ເໜີຕໍ່ກະຊວງ​ເຕັກໂນໂລຊີ ​ແລະ ການ​ສື່ສານ​ ກ່ຽວກັບການ​ນຳ​ໃຊ້​ຊັບພະຍາກ​ອນ ​ໂທລະ​ຄົມມະນາຄົມ, ​ການ​ເຊື່ອມ​ຕໍ່​ເຄືອ​ຂ່າຍ, ການຢັ້ງຢືນຄຸນ​ນະພາ​ບ ​ແລະ ມາດຕະຖານ​ຂອງ​ການ​ບໍລິການໂທລະຄົມມະນາຄົມ;
2. ຂະຫຍາຍເຄືອຂ່າຍໂທລະຄົມມະນາຄົມຂອງຕົນ ຕາມການອະນຸຍາດ;
3. ປະກອບ, ຜະລິດ, ສົ່ງອອກ, ນຳເຂົ້າ, ຈຳໜ່າຍ ແລະ ຕິດຕັ້ງອຸປະກອນໂທລະຄົມມະ ນາຄົມຕາມປະເພດ ການດຳເນີນທຸລະກິດໂທລະຄົມມະນາຄົມ;
4. ນໍາໃຊ້, ສົ່ງຄືນ, ປ່ຽນແທນ, ໃຫ້ເຊົ່າ ຊັບພະຍາກອນໂທລະຄົມມະນາຄົມ ຕາມການເຫັນດີ ແລະ ອະນຸຍາດ ຂອງກະຊວງເຕັກໂນໂລຊີ ແລະ ການສື່ສານ;
5. ສະເໜີຕໍ່ພາກສ່ວນທີ່ກ່ຽວຂ້ອງ ກ່ຽວກັບການນຳໃຊ້ສະຖານທີ່, ທີ່ດິນ, ຖະໜົນ, ຮ່ອງ ລະບາຍນ້ຳ, ອາຄານ, ສິ່ງກໍ່ສ້າງ ແລະ ອື່ນໆ ໂດຍສອດຄ່ອງກັບກົດໝາຍ ແລະ ລະບຽບການ;
6. ສະເໜີ ຂໍນຳໃຊ້ໂຄງລ່າງພື້ນຖານໂທລະຄົມມະນາຄົມ ນຳຜູ້ໃຫ້ບໍລິການໂທລະຄົມມະ ນາຄົມອື່ນ;
7. ສະເໜີ ກະຊວງເຕັກໂນໂລຊີ ແລະ ການສື່ສານ ເພື່ອພິຈາລະນາປັບປຸງອັດຕາຄ່າທຳນຽມ ແລະ ຄ່າບໍລິການ ໃຫ້ສອດຄ່ອງກັບສະພາບການພັດທະນາເສດຖະກິດ-ສັງຄົມຂອງຊາດ ໃນແຕ່ລະໄລຍະ;
8. ໂຈະ ຫຼື ຍົກເລີກ ການບໍລິການ ແກ່ຜູ້ໃຊ້ບໍລິການໂທລະຄົມມະນາຄົມ ທີ່ບໍ່ຊຳລະຄ່າບໍລິການ ຫຼື ນຳໃຊ້ການບໍລິການ ທີ່ບໍ່ສອດຄ່ອງກັບກົດໝາຍ ແລະ ລະບຽບການທີ່ກ່ຽວຂ້ອງ;
9. ສະ​ເໜີ​ໂຈະ ຫຼື ຍົກເລີກ ການດໍາເນີນທຸລະກິດ;
10. ໄດ້ຮັບການປົກປ້ອງສິດ ແລະ ຜົນປະໂຫຍດອັນຊອບທຳຂອງຕົນ ຕາມກົດໝາຍ;
11. ນຳໃຊ້ສິດອື່ນ ຕາມທີ່ໄດ້ກໍານົດໄວ້ໃນກົດໝາຍ.

### ມາດຕາ 36 (ປັບປຸງ) ພັນທະ ​ຂອງຜູ້​ໃຫ້​ບໍລິການ​ໂທລະ​ຄົມມະນາຄົມ

ຜູ້​ໃຫ້​ບໍລິການ​ໂທລະ​ຄົມມະ​ນາ​ຄົມ ​ມີ​ພັນ​ທະ ດັ່ງນີ້:

1. ສ້າງແຜນການດຳເນີນທຸລະກິດໂທລະຄົມມະນາຄົມຂອງຕົນ ໃຫ້ສອດຄ່ອງກັບແຜນພັດ ທະນາໂທລະຄົມມະນາຄົມແຫ່ງຊາດ;
2. ຖ່າຍທອດຄວາມຮູ້ທາງດ້ານເຕັກໂນໂລຊີທີ່ນຳເຂົ້າມາໃຫ້ບໍລິການ ຢູ່ ສປປ ລາວ ໃຫ້ພະ ນັກງານຂະແໜງການເຕັກໂນໂລຊີ ແລະ ການສື່ສານ ແລະ ພະນັກງານຂອງຕົນ;
3. ຮັບປະກັນລະບົບເຕັກນິກຂອງຕົນ ໃຫ້ສາມາດເຊື່ອມຕໍ່ເຂົ້າກັບລະບົບເຕັກນິກຂອງຜູ້ໃຫ້ບໍລິການໂທລະຄົມມະນາຄົມອື່ນ;
4. ຊຳລະຄ່າທຳນຽມ ແລະ ຄ່າບໍລິການ ຕາມລັດຖະບັນຍັດວ່າດ້ວຍຄ່າທຳນຽມ ແລະ ຄ່າບໍລິການ ທີ່ປະກາດໃຊ້ໃນແຕ່ລະໄລຍະ;
5. ປະຕິບັດລະບຽບການດ້ານບັນຊີການເງິນ ແລະ ພັນທະການເງິນ ຕາມກົດໝາຍ ແລະ ລະບຽບການທີ່ກ່ຽວຂ້ອງ;
6. ໃຫ້ບໍລິການ ຢ່າງທົ່ວເຖິງ, ມີບໍລິການເປັນພາສາລາວ ແລະ ພາສາອື່ນ, ສາມາດນໍາໃຊ້ໄດ້ຕະຫຼອດ ຊາວສີ່ຊົ່ວໂມງ, ມີຄຸນນະພາບ, ມີຄວາມສະດວກວ່ອງໄວ, ໂປ່ງໃສ ແລະ ຖືກຕ້ອງ;
7. ໃຫ້ບຸລິມະສິດໃນການສະໜອງການບໍລິການໂທລະຄົມມະນາຄົມ ແກ່ອົງການຈັດຕັ້ງຂອງລັດ;
8. ມີແຜນຟື້ນຟູ ເຄືອຂ່າຍໂທລະຄົມມະນາຄົມໃນກໍລະນີເກີດໄພພິບັດ, ວິກິດການ ຫຼື ພາວະ ສຸກເສີນ;
9. ເກັບກູ້ອຸປະກອນໂທລະຄົມມະນາຄົມທີ່ບໍ່ໄດ້ນຳໃຊ້ແລ້ວ ເພື່ອຄວາມເປັນລະບຽບຮຽບຮ້ອຍ, ຮັບປະກັນຄວາມປອດໄພຕໍ່ ຊີວິດ, ຊັບສິນ ແລະ ບໍ່ໃຫ້ມີຜົນກະທົບຕໍ່ສິ່ງແວດລ້ອມ;
10. ສົ່ງຄືນ ຫຼື ປ່ຽນແທນ ເລກໝາຍໂທລະຄົມມະນາຄົມ ຕາມການຕົກລົງຂອງກະຊວງເຕັກໂນໂລຊີ ແລະ ການສື່ສານ, ໃນກໍລະນີມີຜົນກະທົບຕໍ່ຜູ້ໃຊ້ບໍລິການ ຜູ້ໃຫ້ບໍລິການ ຕ້ອງປ່ຽນແທນ ຫຼື ທົດແທນ ໃຫ້ແກ່ຜູ້ໃຊ້ບໍລິການ ຕາມລະບຽບການ;
11. ໃຫ້ຄວາມຮ່ວມມື ແລະ ສະໜອງຂໍ້ມູນ ຕໍ່ເຈົ້າໜ້າທີ່ ທີ່ກ່ຽວຂ້ອງ ໃນການປະຕິບັດໜ້າທີ່ໃຫ້ທັນກັບສະພາບການ;
12. ຮັບ ແລະ ແກ້ໄຂ ຄຳສະເໜີຂອງຜູ້ໃຊ້ບໍລິການໂທລະຄົມມະນາຄົມ;
13. ສະໜອງການເຊື່ອມຕໍ່ເຂົ້າກັບລະບົບເຕັກນິກ ທີ່ກະຊວງເຕັກໂນໂລຊີ ແລະ ການສື່ ສານ ພັດທະນາຂຶ້ນ ຕາມຄວາມຕ້ອງການຂອງວຽກງານໃນແຕ່ລະໄລຍະ;
14. ອຳນວຍຄວາມສະດວກໃຫ້ຜູ້ໃຫ້ບໍລິການອື່ນນຳໃຊ້ໂຄງລ່າງພື້ນຖານໂທລະຄົມມະນາ ຄົມຂອງຕົນ;
15. ສ້າງລະບົບເກັບກຳ ແລະ ປົກປ້ອງ ຂໍ້ມູນຂອງຜູ້ໃຊ້ບໍລິການບໍ່ໃຫ້ຮົ່ວໄຫຼ ຕາມການກຳ ນົດຂອງກະຊວງເຕັກໂນໂລຊີ ແລະ ການສື່ສານ;
16. ຂຶ້ນທະບຽນເລກໝາຍໂທລະສັບ ທີ່ເປີດນຳໃຊ້ບໍລິການ ໃນເຄືອຂ່າຍຂອງຕົນ ໃຫ້ຄົບຖ້ວນ ແລະ ຖືກຕ້ອງ;
17. ແກ້ໄຂຜົນກະທົບ ແລະ ທົດແທນຄວາມເສຍຫາຍທີ່ເກີດຈາກການໃຫ້ບໍລິການຂອງຕົນ;
18. ລາຍງານການເຄື່ອນໄຫວ ແລະ ແຜນການເຄື່ອນໄຫວດຳເນີນທຸລະກິດຮອບດ້ານປະຈໍາເດືອນ, ໄຕມາດ, ປະຈໍາປີ ຕໍ່ ຂະແໜງການເຕັກໂນໂລຊີ ແລະ ການສື່ສານ ຢ່າງເປັນປົກກະຕິ;
19. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 37 (ປັບປຸງ) ສິດ ​ຂອງ​ຜູ້​ໃຊ້​ບໍລິການ​ໂທລະ​ຄົມມະນາຄົມ.

ຜູ້​ໃຊ້​ບໍລິການ​ໂທລະ​ຄົມມະນາຄົມ ມີສິດ ດັ່ງນີ້:

1. ໄດ້ຮັບການບໍລິການຢ່າງມີຄຸນນະພາບ, ​ມາດຕະຖານ, ໂປ່ງໃສ, ວ່ອງໄວ ແລະ ຍຸຕິທຳ;
2. ສະເໜີຂໍຂໍ້ມູນ ກ່ຽວກັບການບໍລິການ, ຄ່າບໍລິການ ແລະ ຄຸນນະພາບຂອງການບໍລິການ;
3. ໄດ້ຮັບການທົດແທນຄວາມເສຍຫາຍທີ່ເກີດຂຶ້ນຈາກການບໍລິການຂອງຜູ້ໃຫ້ບໍລິການໂທລະຄົມມະນາຄົມ;
4. ສະເໜີຕໍ່ຜູ້ໃຫ້ການບໍລິການ ຫຼື ອົງການທີ່ກ່ຽວຂ້ອງຂອງລັດ ເພື່ອກວດກາ ແລະ ແກ້ໄຂ ໃນກໍລະນີພົບຂໍ້ສົງໄສ ຫຼື ບັນຫາ ທີ່ເກີດຈາກການນຳໃຊ້ບໍລິການໂທລະຄົມມະນາຄົມ;
5. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 38 (ປັບປຸງ) ພັນທະ ຂອງ​ຜູ້​ໃຊ້​ບໍລິການ​ໂທລະ​ຄົມມະນາຄົມ

ຜູ້​ໃຊ້​ບໍລິການ​ໂທລະ​ຄົມມະນາຄົມ ມີພັນທະ ດັ່ງນີ້:

* + - 1. ຂຶ້ນທະບຽນເລກໝາຍໂທລະຄົມມະນາຄົມ, ເລກໝາຍອິນເຕີເນັດ ແລະ ລະຫັດຊື່ອິນເຕີເນັດ ໃຫ້ຖືກຕ້ອງຕາມກົດໝາຍ ແລະ ລະບຽບການທີ່ກ່ຽວຂ້ອງ;
      2. ຮັບຜິດຊອບຕໍ່ໜ້າກົດໝາຍ ຂອງເລກໝາຍໂທລະຄົມມະນາຄົມ, ເລກໝາຍອິນເຕີເນັດ ແລະ ລະຫັດຊື່ອິນເຕີເນັດ ທີ່ຂຶ້ນທະບຽນ ຢູ່ ສປປ ລາວ;
      3. ປະຕິບັດຕາມເງື່ອນໄຂຂອງສັນຍາໃຊ້ບໍລິການກັບຜູ້ໃຫ້ບໍລິການໂທລະຄົມມະນາຄົມ;
      4. ຊຳລະຄ່າບໍລິການໃຫ້ຖືກຕ້ອງ ແລະ ຄົບຖ້ວນ;
      5. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

# ພາກທີ VII

# ກອງທຶນພັດທະນາໂທລະຄົມມະນາຄົມ

# ແລະ ການຫັນເປັນດີຈີຕອນ

### **ມາດຕາ 39** (ປັບປຸງ) ກອງທຶນພັດທະນາ ໂທລະຄົມມະນາຄົມ ແລະ ການຫັນເປັນດີຈີຕອນ

ກອງທຶນພັດທະນາໂທລະຄົມມະນາຄົມ ແລະ ການຫັນເປັນດີຈີຕອນ ແມ່ນ ກອງທຶນຂອງລັດ ທີ່ສ້າງຕັ້ງຂຶ້ນ ເພື່ອສະສົມ ແລະ ລະດົມທຶນຈາກພາຍໃນ ແລະ ຕ່າງປະເທດ ນຳໃຊ້ເຂົ້າໃນການຫັນເປັນເສດ ຖະກິດດີຈີຕອນ, ການຂະຫຍາຍ ແລະ ພັດທະນາໂຄງລ່າງພື້ນຖານໂທລະຄົມມະນາຄົມ ໄປເຖິງຊົນນະບົດເຂດຫ່າງໄກສອກຫຼີກ, ການພັດທະນາຊັບພະຍາກອນມະນຸດ, ລະບົບຖານດິຈິຕອນ (Digital platform), ຄວາມປອດໄພຂອງການນຳໃຊ້ເຕັກໂນໂລຊີດິຈິຕອນ ແລະ ສົ່ງເສີມການນຳໃຊ້ເຕັກໂນໂລຊີດິຈິຕອນ.

### ມາດຕາ 40 (ປັບປຸງ) ​ແຫຼ່ງກອງທຶນ

ກອງທຶນພັດທະນາ ໂທລະຄົມມະນາຄົມ ແລະ ການຫັນເປັນດີຈີຕອນ ໄດ້ມາຈາກແຫຼ່ງທຶນ ດັ່ງນີ້:

1. ການປະກອບສ່ວນຂອງງົບປະມານແຫ່ງລັດ;
2. ການນຳໃຊ້ລະບົບຖານດິຈິຕອນ (Digital platform), ທີ່ກະຊວງເຕັກໂນໂລຊີ ແລະ ການສື່ສານ ໄດ້ສ້າງ ແລະ/ຫຼື ຮ່ວມສ້າງຂຶ້ນ;
3. ການປະກອບສ່ວນ ຂອງຜູ້ໃຫ້ບໍລິການໂທລະຄົມມະນາຄົມ;
4. ການຊ່ວຍເຫຼືອ ແລະ ປະກອບສ່ວນຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
5. ລາຍຮັບອື່ນທີ່ຖືກຕ້ອງຕາມກົດໝາຍ.

### ມາດຕາ 41 (ປັບປຸງ) ການ​ຄຸ້ມ​ຄອງ ​ແລະ ນຳ​ໃຊ້​ກອງ​ທຶນ

ການຄຸ້ມຄອງ ແລະ ນຳໃຊ້ ກອງທຶນພັດທະນາ ໂທລະຄົມມະນາຄົມ ແລະ ການຫັນເປັນດີຈີຕອນ ຕ້ອງຮັບປະກັນຄວາມໂປ່ງໃສ, ສາມາດກວດສອບໄດ້ ແລະ ສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

ການຄຸ້ມຄອງ ແລະ ນໍາໃຊ້ກອງທຶນພັດທະນາໂທລະຄົມມະນາຄົມ ແລະ ການຫັນເປັນດີຈີຕອນ ໄດ້ກຳນົດໄວ້ໃນລະບຽບການຕ່າງຫາກ.

# ພາກ​ທີ VIII

# ຂໍ້​ຫ້າມ

### ມາດຕາ 42 (ປັບປຸງ) ຂໍ້ຫ້າມທົ່ວໄປ

ຫ້າມ ບຸກຄົນ, ນິຕິບຸກຄົນ ຫຼື ການຈັດຕັ້ງ ມີພຶດຕິກຳ ດັ່ງນີ້:

1. ດຳເນີນທຸລະກິດໂທລະຄົມມະນາຄົມປະເພດຕ່າງໆ ໂດຍບໍ່ໄດ້ຮັບອະນຸຍາດ;
2. ນຳໃຊ້ຊັບພະຍາກອນ, ນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມ ໂດຍບໍ່ໄດ້ຮັບອະນຸຍາດ;
3. ນຳໃຊ້ການບໍລິການໂທລະຄົມມະນາຄົມ ໃນທາງທີ່ບໍ່ຖືກຕ້ອງຕາມກົດໝາຍ;
4. ໃຊ້ອຸປະກອນໂທລະຄົມມະນາຄົມ ເພື່ອລົບກວນ, ທຳລາຍ, ລັກຕໍ່, ລັກຟັງ ແລະ ກັ່ນຕອງ ເອົາຂໍ້ມູນ ຂ່າວສານ ຂອງຜູ້ອື່ນ;
5. ທຳລາຍອຸປະກອນໂທລະຄົມມະນາຄົມ ຂອງບຸກຄົນ ຫຼື ຜູ້ໃຫ້ບໍລິການໂທລະຄົມມະ ນາຄົມ;
6. ໃຊ້ຄວາມຮຸນແຮງ, ນາບຂູ່, ຂັດຂວາງ ການປະຕິບັດໜ້າທີ່ ຂອງພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ;
7. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 43 (ປັບປຸງ) ຂໍ້ຫ້າມສຳລັບຜູ້ໃຫ້ບໍລິການໂທລະຄົມມະນາຄົມ

ຫ້າມ ຜູ້ໃຫ້ບໍລິການໂທລະຄົມມະນາຄົມ ມີພຶດຕິກຳ ດັ່ງນີ້:

1. ເອົາໃບອະນຸຍາດດຳເນີນທຸລະກິດຂອງຕົນໃຫ້ຜູ້ອື່ນນຳໃຊ້, ເຊົ່າ ຫຼື ໂອນໃຫ້ຜູ້ອື່ນ ໂດຍບໍ່ໄດ້ຮັບອະນຸຍາດ;
2. ນຳໃຊ້ຊັບພະຍາກອນ, ນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມ ໂດຍບໍ່ຖືກຕ້ອງຕາມການອະນຸຍາດ;
3. ນຳເຂົ້າ ແລະ ເປີດໃຫ້ບໍລິການ ເຕັກໂນໂລຊີໃໝ່ ໂດຍບໍ່ໄດ້ຮັບອະນຸຍາດຈາກກະຊວງເຕັກໂນໂລຊີ ແລະ ການສື່ສານ;
4. ເຊື່ອມຕໍ່ກັບເຄືອຂ່າຍໂທລະຄົມມະນາຄົມອື່ນ ໂດຍບໍ່ໄດ້ຮັບອະນຸຍາດ;
5. ມີການກະທຳໃດໜຶ່ງ ທີ່ເປັນການແຂ່ງຂັນໂທລະຄົມມະນາຄົມ ທີ່ບໍ່ເປັນທຳ;
6. ໂຈະ ຫຼື ຍົກເລີກການໃຫ້ບໍລິການ ໂດຍບໍ່ແຈ້ງ ຫຼື ກ່າວເຕືອນລ່ວງໜ້າໃຫ້ຜູ້ໃຊ້ບໍລິ ການ, ຍົກເວັ້ນການ ໂຈະ ຫຼື ຍົກເລີກ ເພື່ອຄວາມໜັ້ນຄົງຂອງຊາດ;
7. ເປີດນຳໃຊ້ບໍລິການໃດໜຶ່ງ ໃຫ້ຜູ້ໃຊ້ບໍລິການໂດຍທີ່ບໍ່ໄດ້ລົງທະບຽນນຳໃຊ້;
8. ເປີດເຜີຍຂໍ້ມູນທາງລັດຖະການ ແລະ ຂອງຜູ້ໃຊ້ບໍລິການໂທລະຄົມມະນາຄົມ ໂດຍບໍ່ໄດ້ຮັບອະນຸຍາດ;
9. ຂຶ້ນ ຫຼື ຫຼຸດ ຄ່າບໍລິການ ໂດຍບໍ່ໄດ້ຮັບອະນຸຍາດຈາກກະຊວງເຕັກໂນຊີ ແລະ ການສື່ສານ;
10. ໂຄສະນາເກີນຄວາມເປັນຈິງ, ທັບຖົມບຸກຄົນ ຫຼື ນິຕິບຸກຄົນອື່ນ, ເຜີຍແຜ່ສິ່ງລາມົກອະນາຈານ, ສົ່ງເສີມການພະນັນ;
11. ທຳລາຍອຸປະກອນໂທລະຄົມມະນາຄົມ ຂອງຜູ້ໃຫ້ບໍລິການອື່ນ, ທຳລາຍສິ່ງແວດລ້ອມ ແລະ ທິວທັດທຳມະຊາດ;
12. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 44 (ປັບປຸງ) ຂໍ້ຫ້າມສຳລັບຜູ້ໃຊ້ບໍລິການໂທລະຄົມມະນາຄົມ

ຫ້າມ ຜູ້ໃຊ້ບໍລິການໂທລະຄົມມະນາຄົມ ມີພຶດຕິກຳ ດັ່ງນີ້:

1. ນຳໃຊ້ການບໍລິການໂທລະຄົມມະນາຄົມ ໃນທາງທີ່ບໍ່ຖືກຕ້ອງຕາມກົດໝາຍ
2. ບໍ່ປະຕິບັດຕາມເງື່ອນໄຂຂອງການນຳໃຊ້ ຕາມສັນຍາບໍລິການ;
3. ນຳໃຊ້ເລກໝາຍໂທລະສັບ ໂດຍບໍ່ຂຶ້ນທະບຽນ;
4. ຊຳລະຄ່າບໍລິການບໍ່ຖືກຕ້ອງ ແລະ ຄົບຖ້ວນ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

### ມາດຕາ 45 (ປັບປຸງ) ຂໍ້ຫ້າມສຳລັບພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ

ຫ້າມ ພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ ມີພຶດຕິກຳ ດັ່ງນີ້:

1. ເປີດເຜີຍຄວາມລັບທາງລັດຖະການ, ກົດໜ່ວງຖ່ວງດຶງ ແລະ ປອມແປງເອກະສານ ກ່ຽວກັບໂທລະຄົມມະນາຄົມ;
2. ສວຍໃຊ້ອໍານາດໜ້າທີ່ ຕໍາແໜ່ງ ເພື່ອຜົນປະໂຫຍດຂອງ ຕົນ, ຄອບຄົວ, ຍາດພີ່ນ້ອງ ແລະ ພັກພວກ ຊຶ່ງກໍ່ຄວາມເສຍຫາຍໃຫ້ແກ່ ບຸກຄົນ, ນິຕິບຸກຄົນ ຫຼື ລວມໝູ່ ຫຼື ສັງຄົມ ແລະ ການຈັດຕັ້ງ;
3. ປະລະໜ້າທີ່ ແລະ ຄວາມຮັບຜິດຊອບ ທີ່ການຈັດຕັ້ງມອບໝາຍໃຫ້;
4. ດໍາເນີນທຸລະກິດໂທລະຄົມມະນາຄົມ;
5. ດໍາລົງຕໍາແໜ່ງໃດໜຶ່ງ ຫຼື ເປັນທີ່ປຶກສາໃຫ້ຜູ້ບໍລິການໂທລະຄົມມະນາຄົມ, ຍົກເວັ້ນ ຜູ້ໄດ້ຮັບການແຕ່ງຕັ້ງ;
6. ມີພຶດຕິກໍາອື່ນ ທີ່ເປັນການລະເມີດກົດໝາຍ.

# ພາກ​ທີ IX

# ການ​ຄຸ້ມ​ຄອງ ​ແລະ ການ​ກວດກາວຽກງານ​​ໂທລະ​ຄົມມະນາຄົມ

## ໜວດທີ 1

## ການຄຸ້ມ​ຄອງ​ວຽກງານໂທລະ​ຄົມມະນາຄົມ

### ມາດຕາ 46 (ປັບປຸງ) ອົງການຄຸ້ມຄອງວຽກງານໂທລະຄົມມະນາຄົມ

ລັດຖະບານ ເປັນຜູ້ຄຸ້ມຄອງວຽກງານໂທລະຄົມມະນາຄົມ ຢ່າງລວມສູນ ແລະ ເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງເຕັກໂນໂລຊີ ແລະ ການສື່ສານ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບ ກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານດັ່ງກ່າວ.

ອົງການຄຸ້ມຄອງວຽກງານໂທລະຄົມມະນາຄົມ ປະກອບດ້ວຍ:

1. ກະຊວງເຕັກໂນໂລຊີ ແລະ ການສື່ສານ;
2. ພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ;
3. ຫ້ອງການເຕັກໂນໂລຊີ ແລະ ການສື່ສານ ເມືອງ, ເທດສະບານ, ນະຄອນ.

### ມາດຕາ 47 (ປັບປຸງ) ສິດ ແລະ ໜ້າທີ່ ຂອງກະຊວງເຕັກໂນໂລຊີ ແລະ ການສື່ສານ

ໃນການຄຸ້ມຄອງວຽກງານໂທລະຄົມມະນາຄົມ ກະຊວງເຕັກໂນໂລຊີ ແລະ ການສື່ສານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບ ດັ່ງນີ້:

1. ຄົ້ນຄວ້າຮ່າງນະໂຍບາຍ, ຍຸດທະສາດ, ກົດໝາຍ ແລະ ແຜນພັດທະນາ ກ່ຽວກັບວຽກງານໂທລະຄົມມະນາຄົມ ເພື່ອສະເໜີຕໍ່ລັດຖະບານ ພິຈາລະນາ;
2. ຜັນຂະຫາຍ ຄົ້ນຄວ້າ ຫັນເອົາ ນະໂຍບາຍ, ຍຸດທະສາດ, ກົດໝາຍ ແລະ ແຜນພັດ ທະນາ ກ່ຽວກັບວຽກງານໂທລະຄົມມະນາຄົມ ມາເປັນແຜນການ, ແຜນງານ ແລະ ໂຄງການລະອຽດ ເພື່ອຈັດຕັ້ງປະຕິບັດໃຫ້ມີປະສິດທິຜົນ ໃນຂອບເຂດທົ່ວປະເທດ;
3. ໂຄສະນາ ເຜີຍແຜ່ ແລະ ສຶກສາອົບຮົມ ນະໂຍບາຍ, ຍຸດທະສາດ, ກົດໝາຍ ແລະ ແຜນພັດທະນາ ກ່ຽວກັບວຽກງານໂທລະຄົມມະນາຄົມໃຫ້ສັງຄົມຮັບຮູ້;
4. ຄຸ້ມຄອງ ແລະ ນຳໃຊ້ ກອງທຶນພັດທະນາໂທລະຄົມມະນາຄົມ ແລະ ການຫັນເປັນດີຈີຕອນ ໃຫ້ຖືກຕ້ອງຕາມລະບຽບການ;
5. ຄຸ້ມຄອງ ແລະ ດັດສົມ ເຄືອຂ່າຍໂທລະຄົມມະນາຄົມ, ອັດຕາ ຄ່າທຳນຽມ ແລະ ຄ່າບໍລິການ ພ້ອມທັງຊຸກຍູ້ຜູ້ໃຫ້ບໍລິການໂທລະຄົມມະນາຄົມ ໃຫ້ຂະຫຍາຍເຄືອຂ່າຍການບໍລິການຢ່າງທົ່ວເຖິງ ແລະ ລົງສູ່ເຂດຫ່າງໄກສອກຫຼີກ ຫຼື ເຂດບຸລິມະສິດຂອງລັດຖະບານ;
6. ຄົ້ນຄວ້າ ສ້າງ ແລະ ກໍານົດມາດຕະຖານເຕັກນິກ, ກວດກາ, ຢັ້ງຢືນ ຄຸນນະພາບ​ ອຸປະກອນ ແລະ ການບໍລິການ ໂທລະຄົມມະນາຄົມ;
7. ຄຸ້ມຄອງ, ພັດທະນາ, ຈັດສັນ, ຕິດຕາມ ແລະ ກວດກາ ການນໍາໃຊ້ຊັບພະຍາກອນໂທລະຄົມມະນາຄົມ ຢ່າງມີປະສິດທິພາບ ໃຫ້ສອດຄ່ອງກັບກົດໝາຍ, ລະບຽບການ ແລະ ສົນທິສັນຍາທີ່ ສປປ ລາວ ເປັນພາຄີ;
8. ອອກ, ຕໍ່, ໂຈະ ຫຼື ຍົກເລີກ ໃບອະນຸຍາດດຳເນີນທຸລະກິດໂທລະຄົມມະນາຄົມ;
9. ອອກໃບຢັ້ງຢືນ ແຜນນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມປະຈຳປີ ແລະ ໃບອະນຸຍາດນຳເຂົ້າ ແລະ ສົ່ງອອກອຸປະກອນໂທລະຄົມມະນາຄົມ;
10. ເກັບ​ຄ່າ​ທຳນຽມ ​ແລະ ຄ່າ​ບໍລິການ​ ໂທລະ​ຄົມມະນາຄົມຕ່າງໆ ຕາມລະບຽບການ;
11. ເກັບ​ກຳ​ຂໍ້​ມູນ​ສະຖິຕິ ຜູ້​ໃຫ້ ແລະ ຜູ້ໃຊ້​ ບໍລິການໂທລະ​ຄົມມະນາຄົມ ໃນຂອບເຂດທົ່ວປະເທດ;
12. ແກ້​ໄຂ​ຄຳ​ສ​ະ​ເໜີ ຫຼື ຂໍ້ຂັດແຍ່ງ ກ່ຽວ​ກັບ​ຄຸນ​ນະພາ​ບ, ມາ​ດຕະຖານ ຂອງ​ການ​ບໍລິ ການໂທລະ​ຄົມມະນາຄົມ;
13. ນຳໃຊ້ຊັບພະຍາກອນ ແລະ ໂຄງລ່າງພື້ນຖານໂທລະຄົມມະນາຄົມ ຂອງຜູ້ໃຫ້ບໍລິການ ໃນກໍລະນີຈຳເປັນ ເຊັ່ນ ຮັບໃຊ້ວຽກງານປ້ອງກັນຊາດ-ປ້ອງກັນຄວາມສະຫງົບ, ວຽກງານໄພພິບັດ ແລະ ວຽກງານບຸລິມະສິດ ຂອງລັດຖະບານ;
14. ປະສານສົມທົບກັບກະຊວງ, ອົງການ ແລະ ອົງການປົກຄອງທ້ອງຖິ່ນທີ່ກ່ຽວຂ້ອງໃນ​ການ​ຄຸ້ມ​ຄອງ​ວຽກ​ງານໂທລະ​ຄົມມະນາຄົມ;
15. ພົວພັນ ແລະ ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານໂທລະຄົມມະນາຄົມ;
16. ສະຫຼຸບ ​ແລະ ລາຍ​ງານ​ການຈັດ​ຕັ້ງ​ປະຕິບັດວຽກ​ງານໂທລະຄົມມະນາຄົມ​ຕໍ່​ລັດຖະບານ ຢ່າງ​ເປັນປົກກະຕິ;
17. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

### ມາດຕາ 48 (ປັບປຸງ) ສິດ ແລະ ໜ້າທີ່ ຂອງ ພະແນກເຕັກໂນໂລຊີ ແລະ ການສື່ສານ ແຂວງ, ນະຄອນຫຼວງ

ໃນການຄຸ້ມຄອງວຽກງານໂທລະຄົມມະນາຄົມ ພະແນກເຕັກໂນໂລຊີ ແລະ ການສື່ສານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ຍຸດທະສາດ, ຕາມກົດໝາຍ ແລະ ລະບຽບການ ກ່ຽວກັບ ວຽກງານໂທລະຄົມມະນາຄົມ;
2. ໂຄສະນາ ເຜີຍແຜ່ ນະໂຍບາຍ, ຍຸດທະສາດ, ກົດໝາຍ, ລະບຽບການ ແລະ ແຜນພັດ ທະນາ ກ່ຽວກັບວຽກງານໂທລະຄົມມະນາຄົມໃຫ້ສັງຄົມຮັບຮູ້;
3. ອອກ, ຕໍ່, ໂຈະ ຫຼື ຍົກເລີກ ໃບອະນຸຍາດດຳເນີນທຸລະກິດໂທລະຄົມມະນາຄົມ;
4. ກວດກາ, ຢັ້ງຢືນ ຄຸນນະພາບ​ ອຸປະກອນ ແລະ ການບໍລິການ ໂທລະຄົມມະນາຄົມ;
5. ອອກ ໃບອະນຸຍາດນຳເຂົ້າ ແລະ ສົ່ງອອກອຸປະກອນໂທລະຄົມມະນາຄົມ;
6. ແກ້​ໄຂ​ຄຳ​ສ​ະ​ເໜີ ຫຼື ຂໍ້ຂັດແຍ່ງ ກ່ຽວ​ກັບ​ຄຸນ​ນະພາ​ບ, ມາ​ດຕະຖານ ຂອງ​ການ​ບໍລິການໂທລະ​ຄົມມະນາຄົມ;
7. ​ເກັບ​ຄ່າ​ທຳນຽມ ​ແລະ ຄ່າ​ບໍລິການ​ ໂທລະ​ຄົມມະນາຄົມ​ປະ​ເພດ​ຕ່າງໆ ຕາມລະບຽບການ;
8. ​ເກັບ​ກຳ ​ ແລະ ຄຸ້ມຄອງ ​ຂໍ້ມູນ​ສະຖິຕິ​ ຂອງ​ ຜູ້​ໃຫ້ ​ແລະ ຜູ້​ໃຊ້ ​ ບໍລິການໂທລະ​ຄົມມະ ນາຄົມ​ປະ​ເພດ​ຕ່າງໆ ພາຍ​ໃນ​ທ້ອງ​ຖິ່ນ​ຂອງ​ຕົນ;
9. ປະສານ​ສົມທົບ​ກັບ​ພະແນກການ, ຫ້ອງການ ແລະ ອົງການ​ປົກຄອງ​ຂັ້ນເມືອງ ​ກ່ຽວກັບວຽກ​ງານໂທລະ​ຄົມມະນາຄົມ;
10. ພົວພັນ ​ແລະ ຮ່ວມ​ມື​ກັບ​ຕ່າງປະ​ເທດ ຕາມ​ການ​ມອບ​ໝາຍ​ຂອງ​ຂັ້ນ​ເທິງ;
11. ສະຫຼຸບ ​ແລະ ລາຍ​ງານ ການຈັດ​ຕັ້ງ​ປະຕິບັດ​ວຽກ​ງານໂທລະຄົມມະນາຄົມ ຕໍ່ ກະຊວງເຕັກໂນໂລຊີ ​ແລະ ການ​ສື່ສານ, ອົງການ​ປົກຄອງ​ແຂວງ​, ນະຄອນຫຼວງ ຢ່າງ​ເປັນ​ປົກກະຕິ;
12. ນຳໃຊ້ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​​ໄດ້​ກຳນົດ​ໄວ້​​ໃນ​ກົດໝາຍ.

### ມາດຕາ 49 (ປັບປຸງ) ສິດ ແລະ ໜ້າທີ່ ຂອງ ຫ້ອງການເຕັກໂນໂລຊີ ແລະ ການສື່ສານ ເມືອງ,

### ເທດສະບານ, ນະຄອນ

ໃນການຄຸ້ມຄອງວຽກງານໂທລະຄົມມະນາຄົມ ຫ້ອງການເຕັກໂນໂລຊີ ແລະ ການສື່ສານ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ຍຸດທະສາດ, ກົດໝາຍ ແລະ ລະບຽບການ ກ່ຽວກັບວຽກງານໂທລະຄົມມະນາຄົມ;
2. ເຜີຍແຜ່ ນະໂຍບາຍ, ຍຸດທະສາດ, ກົດໝາຍ, ລະບຽບການ ແລະ ແຜນພັດທະນາ ກ່ຽວກັບວຽກງານໂທລະຄົມມະນາຄົມໃຫ້ສັງຄົມຮັບຮູ້;
3. ອອກ, ຕໍ່, ໂຈະ ຫຼື ຍົກເລີກ ໃບອະນຸຍາດດຳເນີນທຸລະກິດໂທລະຄົມມະນາຄົມ;
4. ນຳໃຊ້ມາດຕະການຕໍ່ຜູ້ລະເມີດກົດໝາຍ ແລະ ລະບຽບການ ກ່ຽວກັບວຽກງານໂທລະຄົມມະນາຄົມ;
5. ແກ້​ໄຂ​ຄຳ​ສ​ະ​ເໜີ ຫຼື ຂໍ້ຂັດແຍ່ງ ກ່ຽວ​ກັບ​ຄຸນ​ນະພາ​ບ, ມາ​ດຕະຖານ ຂອງ​ການ​ບໍລິການໂທລະ​ຄົມມະນາຄົມ;
6. ເກັບ​ຄ່າ​ທຳນຽມ ​ແລະ ຄ່າ​ບໍລິການ​ ໂທລະ​ຄົມມະນາຄົມ​ຕ່າງໆ ຕາມລະບຽບການ;
7. ​ ເກັບ​ກຳ​ຂໍ້​ມູນ​ສະຖິຕິ​ ຂອງ​ຜູ້​ໃຫ້ ​ແລະ ຜູ້​ໃຊ້ ບໍລິການໂທລະ​ຄົມມະນາຄົມ​ປະ​ເພດ​ຕ່າງໆ ພາຍ​ໃນ​ທ້ອງ​ຖິ່ນ​ຂອງ​ຕົນ;
8. ປະສານ​ສົມທົບ​ກັບຫ້ອງການ ແລະ ອົງການ​ປົກຄອງ​ບ້ານ ​ກ່ຽວກັບວຽກ​ງານໂທລະ​ຄົມມະນາຄົມ​;
9. ສະຫຼຸບ ​ແລະ ລາຍ​ງານ ການຈັດ​ຕັ້ງ​ປະຕິບັດ​ວຽກ​ງານ​ ຂອງ​ຕົນຕໍ່ພະແນກເຕັກໂນໂລຊີ ​ແລະ ການ​ສື່ສານ ອົງການ​ປົກຄອງຂັ້ນ​ເມືອງ ຢ່າງ​ເປັນ​ປົກກະຕິ;
10. ນຳໃຊ້ສິດ ​ແລະ ປະຕິບັດໜ້າ​ທີ່ອື່ນ ຕາມ​ທີ່​​ໄດ້​ກຳນົດ​ໄວ້​​ໃນ​ກົດໝາຍ ແລະ ລະບຽບການ.

## ​ໝວດທີ 2

## ການກວດກາວຽກງານ​ໂທ​ລະ​ຄົມມະນາຄົມ

### ມາດຕາ 50 (ປັບປຸງ) ອົງການກວດກາວຽກງານໂທລະຄົມມະນາຄົມ

ອົງການກວດກາວຽກງານໂທລະຄົມມະນາຄົມ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານໂທລະ ຄົມມະນາຄົມ ຕາມທີ່ໄດ້ກຳນົດໄວ້ໃນມາດຕາ 46 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ,ອົງການກວດກາແຫ່ງລັດ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ ແລະ ປະຊາຊົນ.

### ມາດຕາ 51 (ປັບປຸງ) ເນື້ອໃນການກວດກາ

ການກວດກາວຽກງານໂທລະຄົມມະນາຄົມ ມີເນື້ອໃນ ດັ່ງນີ້:

1. ກວດກາ ການວາງແຜນ, ການດຳເນີນທຸລະກິດ, ການສຳຫຼວດ, ການອອກແບບກໍ່ສ້າງ ແລະ ຕິດຕັ້ງເຄືອຂ່າຍໂທລະຄົມມະນາຄົມ;
2. ກວດກາ ມາດຕະຖານຄວາມປອດໄພ ແລະ ການປົກປັກຮັກສາສິ່ງແວດລ້ອມ ໃນການກໍ່ສ້າງ ແລະ ການຕິດຕັ້ງເຄືອຂ່າຍໂທລະຄົມມະນາຄົມ;
3. ກວດກາ ມາດຕະຖານເຕັກນິກ ແລະ ຄຸນນະພາບ ຂອງເຄືອຂ່າຍໂທລະຄົມມະນາຄົມ;
4. ກວດກາ ການນຳໃຊ້ຊັບພະຍາກອນ ແລະ ການນຳເຂົ້າອຸປະກອນໂທລະຄົມມະນາຄົມ;
5. ປະສານສົມທົບກັບຂະແໜງການການເງິນ ກວດກາລະບົບບັນຊີການເງິນ;
6. ກວດກາ ການປະມູນ, ສັນຍາຮັບເໝົາກໍ່ສ້າງ ແລະ ການຕິດຕັ້ງເຄືອຂ່າຍໂທລະຄົມມະ ນາຄົມ, ການປະຕິບັດສັນຍາຕ່າງໆ;
7. ກວດກາ ການຈັດຕັ້ງປະຕິບັດກົດໝາຍສະບັບນີ້, ກົດໝາຍ ແລະ ລະບຽບການອື່ນ ທີ່ກ່ຽວຂ້ອງກັບວຽກງານໂທລະຄົມມະນາຄົມ.

### ມາດຕາ 52 ຮູບການການກວດກາ

ການກວດກາວຽກງານໂທລະຄົມມະນາຄົມ ມີ ສາມຮູບການ ດັ່ງນີ້:

* + - 1. ການກວດກາຕາມປົກກະຕິ ຊຶ່ງແມ່ນ ການກວດກາທີ່ດຳເນີນໄປຕາມແຜນການຢ່າງເປັນປະຈໍາ ແລະ ມີກຳນົດເວລາທີ່ແນ່ນອນ;
      2. ການກວດກາໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້ຈະຖືກກວດກາຮູ້ລ່ວງໜ້າ;
      3. ການກວດກາແບບກະທັນຫັນ ຊຶ່ງແມ່ນ ການກວດກາໂດຍຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຈະຖືກກວດກາ ຮູ້ລ່ວງໜ້າ.

ໃນການດຳເນີນການກວດກາວຽກງານໂທລະຄົມມະນາຄົມ ຕ້ອງປະຕິບັດຕາມກົດໝາຍ ແລະ ລະ ບຽບການຢ່າງເຂັ້ມງວດ.

# ພາກ​ທີ X

# ວັນ​​ໂທລະ​ຄົມມະນາຄົມແຫ່ງຊາດ, ​ເຄື່ອງໝາຍ, ​ເຄື່ອງ​ແບບ ​ແລະ ຕາ​ປະ​ທັບ

## **ມາດຕາ 53** ວັນໂທລະຄົມມະນາຄົມແຫ່ງຊາດ

ລັດ ກຳນົດເອົາວັນທີ 13 ມີນາ ເປັນວັນໂທລະຄົມມະນາຄົມແຫ່ງຊາດ, ແຕ່ລະປີຢູ່ສູນກາງ ແລະ ທ້ອງຖິ່ນ ຕ້ອງຈັດສະເຫຼີມສະຫຼອງວັນດັ່ງກ່າວ ດ້ວຍຮູບການທີ່ເໝາະສົມ.

## ມາດຕາ 54 (ປັບປຸງ) ເຄື່ອງໝາຍ, ເຄື່ອງແບບ ແລະ ຕາປະທັບ

ຂະແໜງການເຕັກໂນໂລຊີ ແລະ ການສື່ສານ ມີເຄື່ອງໝາຍ, ເຄື່ອງແບບ ແລະ ຕາປະທັບ ທີ່ໄດ້ຮັບອະນຸມັດຈາກລັດຖະບານ ເພື່ອນຳໃຊ້ເຂົ້າໃນການເຄື່ອນໄຫວວຽກງານທາງລັດຖະການ.

# ພາກ​ທີ XI

# ນະ​ໂຍບາຍ​ຕໍ່​ຜູ້​ມີ​ຜົນງານ ​ແລະ ມາດ​ຕະການ​ຕໍ່​ຜູ້​ລະ​ເມີດ

## ມາດຕາ 55 ນະໂຍບາຍຕໍ່ຜູ້ມີຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນໃນການຈັດຕັ້ງປະຕິບັດກົດໝາຍສະບັບນີ້ ເປັນຕົ້ນ ການລົງທຶນກໍ່ສ້າງ, ພັດທະນາໂທລະຄົມມະນາຄົມ, ຂະຫຍາຍເຄືອຂ່າຍ, ຜະລິດອຸປະກອນ ແລະ ບໍລິການໂທລະຄົມມະນາຄົມ ຢ່າງມີປະສິດທິຜົນ, ມີຄວາມກ້າວໜ້າ, ທັນສະໄໝ, ມີຄຸນນະພາບສູງ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມກົດໝາຍ ແລະ ລະບຽບການ.

## ມາດຕາ 56 (ປັບປຸງ) ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງທີ່ໄດ້ລະເມີດກົດໝາຍສະບັບນີ້ ຈະຖືກ ກ່າວເຕືອນ, ສຶກສາອົບຮົມ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ຫຼື ຖືກລົງໂທດທາງອາຍາ ຕາມກົດໝາຍ.

## ມາດຕາ 57 (ປັບປຸງ) ມາດຕະການປັບໃໝ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດ ກົດໝາຍສະບັບນີ້ ຊຶ່ງບໍ່ເປັນການກະທຳຜິດທາງອາຍາ ຈະຖືກປັບໃໝ ໃນກໍລະນີ ດັ່ງນີ້:

* + - 1. ເອົາໃບອະນຸຍາດດຳເນີນທຸລະກິດຂອງຕົນໃຫ້ຜູ້ອື່ນນຳໃຊ້, ເຊົ່າ ຫຼື ໂອນໃຫ້ຜູ້ອື່ນ ໂດຍບໍ່ໄດ້ຮັບອະນຸຍາດ;

1. ນຳໃຊ້ຊັບພະຍາກອນ, ນຳເຂົ້າ ແລະ ສົ່ງອອກ ອຸປະກອນໂທລະຄົມມະນາຄົມ ໂດຍບໍ່ໄດ້ຮັບອະນຸຍາດ;
2. ນໍາເຂົ້າ ແລະ ເປີດໃຫ້ບໍລິການ ເຕັກໂນໂລຊີໃໝ່ ໂດຍບໍ່ໄດ້ຮັບອະນຸຍາດ;
3. ເຊື່ອມຕໍ່ກັບເຄືອຂ່າຍໂທລະຄົມມະນາຄົມອື່ນ ໂດຍບໍ່ໄດ້ຮັບອະນຸຍາດ;
4. ໂຈະ ຫຼື ຍົກເລີກການໃຫ້ບໍລິການ ໂດຍບໍ່ແຈ້ງ ຫຼື ກ່າວເຕືອນລ່ວງໜ້າ ໃຫ້ຜູ້ໃຊ້ບໍລິການ ພາຍຫຼັງຖືກກ່າວເຕືອນຈາກຂະແໜງການເຕັກໂນໂລຊີ ແລະ ການສື່ສານແລ້ວ;
5. ເປີດນໍາໃຊ້ບໍລິການໃດໜຶ່ງ ໃຫ້ຜູ້ໃຊ້ບໍລິການໂດຍທີ່ບໍ່ໄດ້ລົງທະບຽນນໍາໃຊ້;
6. ຂຶ້ນ ຫຼື ຫຼຸດ ຄ່າບໍລິການ ໂດຍບໍ່ໄດ້ຮັບອະນຸຍາດຈາກກະຊວງເຕັກໂນໂລຊີ ແລະ ການສື່ສານ.

ສຳລັບອັດຕາການປັບໃໝ ໄດ້ກຳນົດໄວ້ໃນລະບຽບການຕ່າງຫາກ.

# ພາກ​ທີ XII

# ບົດ​ບັນຍັດ​ສຸດ​ທ້າຍ

## **ມາດຕາ 58** ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

## ມາດຕາ 59 (ປັບປຸງ) ຜົນສັກສິດ

ກົດໝາຍສະບັບນີ້ ມີຜົນສັກສິດພາຍຫຼັງ ປະທານປະເທດ ແຫ່ງ ສາທາລະນະລັດ ປະຊາທິ ປະໄຕ ປະຊາຊົນລາວ ອອກລັດຖະດຳລັດປະກາດໃຊ້ ແລະ ໄດ້ລົງຈົດໝາຍເຫດທາງລັດຖະການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການໂທລະຄົມມະນາຄົມ ສະບັບເລກທີ 09 / ສພຊ, ລົງວັນທີ 21 ທັນວາ 2011.

ຂໍ້ກຳນົດ, ບົດບັນຍັດໃດ ທີ່ຂັດກັບກົດໝາຍສະບັບນີ້ ລ້ວນແຕ່ຖືກຍົກເລີກ.

**ປະທານ​ສະພາ​ແຫ່ງ​ຊາດ**