
# ສາທາລະນະລັດ ປະຊາທິປະໄຕ ປະຊາຊົນລາວ



**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 26 /ສພຊ

ນະຄອນຫຼວງວຽງຈັນ, ວັນທີ 29 ທັນວາ 2022

**ກົດໝາຍ**

**ວ່າດ້ວຍວິທະຍາສາດ ແລະ ເຕັກໂນໂລຊີ**

**(ສະບັບປັບປຸງ)**

**ພາກທີ I**

**ບົດບັນຍັດທົ່ວໄປ**

**ມາດຕາ 1 (ປັບປຸງ) ຈຸດປະສົງ**

**ກົດໝາຍສະບັບນີ້ ກຳນົດ ຫຼັກການ, ລະບຽບການ ແລະ ມາດຕະການ ກ່ຽວກັບການ ຄຸ້ມຄອງ, ຕິດຕາມ ກວດກາ ການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ເພື່ອເຮັດໃຫ້ວຽກງານດັ່ງກ່າວ ໄດ້ຮັບການພັດທະນາຢ່າງເປັນລະບົບ ແນໃສ່ຊຸກຍູ້ ສົ່ງເສີມການຄົ້ນຄວ້າ, ການນຳໃຊ້ວິທະຍາສາດ, ການຖ່າຍທອດເຕັກໂນໂລຊີ, ການປະດິດສ້າງ, ນະວັດຕະກຳ ແລະ ການບໍລິການດ້ານເຕັກໂນໂລຊີທີ່ກ້າວໜ້າ ສາມາດເຊື່ອມໂຍງກັບພາກພື້ນ ແລະ ສາກົນ ປະກອບສ່ວນເຂົ້າໃນການຫັນເປັນອຸດສາຫະກຳ ແລະ ຫັນເປັນທັນສະໄໝ, ການພັດທະນາເສດຖະກິດ-ສັງຄົມ ແລະ ປົກປັກຮັກສາປະເທດຊາດ.**

**ມາດຕາ 2 (ປັບປຸງ) ວິທະຍາສາດ ແລະ ເຕັກໂນໂລຊີ**

**ວິທະຍາສາດ ແມ່ນ ຄວາມຮູ້ທີ່ເປັນລະບົບກ່ຽວກັບປາກົດການ, ທາດແທ້, ກົດເກນຂອງທໍາມະຊາດ ແລະ ສັງຄົມ ລວມທັງ ວັດຖຸ ແລະ ຈິນຕະນາການ ທີ່ໄດ້ຮັບການຢັ້ງຢືນ**ຜົນສໍາເລັດ **ຈາກການຄົ້ນຄວ້າ, ວິໄຈ, ທົດສອບ,** ທົດລອງ **ຕົວຈິງ.**

**ເຕັກໂນໂລຊີ ແມ່ນ ຂະບວນການຫັນປ່ຽນຊັບພະຍາກອນ ໃຫ້ກາຍເປັນຜະລິດຕະພັນ ເພື່ອຮັບໃຊ້ສັງຄົມ ດ້ວຍການນຳໃຊ້ລະບົບເຄື່ອງມື, ພະລັງງານ, ພາຫະນະ, ວິທີການ ແລະ ກຳມະວິທີການຜະລິດສະເພາະ.**

**ມາດຕາ 3 (ປັບປຸງ) ການອະທິບາຍຄໍາສັບ**

**ຄໍາສັບທີ່ນໍາໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:**

1. ນະວັດຕະກຳ **ໝາຍເຖິງ ການນໍາໃຊ້ຄວາມຮູ້, ຄວາມສາມາດ, ກໍາມະວິທີການຜະລິດ ແລະ ປະສົບການດ້ານວິທະຍາສາດ ແລະ ເຕັກໂນໂລຊີ ເພື່ອຄົ້ນຄວ້າ, ປະດິດສ້າງ, ບໍລິການ, ພັດທະນາຜະລິດຕະພັນ, ສິນຄ້າທີ່ມີ ຄຸນນະພາບສູງ ໃນຮູບແບບໃໝ່ ອອກສູ່ສັງຄົມ;**
2. ການຄົ້ນຄວ້າວິທະຍາສາດພື້ນຖານ **ໝາຍເຖິງ ຂະບວນການເຄື່ອນໄຫວດ້ານວິທະຍາສາດ ທຳມະຊາດ ແລະ ວິທະຍາສາດສັງຄົມ ທີ່ແນໃສ່ເພີ່ມຄວາມຮູ້ທີ່ເປັນພື້ນຖານ ທາງດ້ານວິທະຍາສາດ;**
3. ການຄົ້ນຄວ້າວິທະຍາສາດນຳໃຊ້ **ໝາຍເຖິງ ຂະບວນການເຄື່ອນໄຫວນໍາເອົາຄວາມຮູ້ພື້ນຖານທາງດ້ານວິທະຍາສາດມານຳໃຊ້ ເພື່ອສ້າງຜະລິດຕະພັນອອກຮັບໃຊ້ສັງຄົມ;**
4. ການຖ່າຍທອດເຕັກໂນໂລຊີ **ໝາຍເຖິງ ການຖ່າຍທອດສິດ ຂອງການເປັນເຈົ້າຂອງ ຫຼື ສິດນຳໃຊ້ ທັງໝົດ ຫຼື ສ່ວນໃດສ່ວນໜຶ່ງ ກ່ຽວກັບເຕັກໂນໂລຊີ ເປັນຕົ້ນ ເຄັດລັບ, ປະສົບການ, ຂະບວນການ, ກໍາມະວິທີ ຫຼື ວິທີການ, ເຄື່ອງມື, ອຸປະກອນ, ເຄື່ອງຈັກ, ພາຫະນະ ຈາກຜູ້ມີສິດຖ່າຍທອດໄປຫາຜູ້ຮັບການຖ່າຍທອດ;**
5. ການຜັນຂະຫຍາຍທົດລອງ **ໝາຍເຖິງ ການຜັນຂະຫຍາຍຜົນການຄົ້ນຄວ້າວິທະຍາສາດ ເພື່ອທົດລອງສ້າງເຕັກໂນໂລຊີໃໝ່ ແລະ ຜະລິດຕະພັນໃໝ່;**
6. ການຜະລິດທົດລອງ **ໝາຍເຖິງ ການນໍາໃຊ້ຜົນການຜັນຂະຫຍາຍທົດລອງດ້ານເຕັກໂນໂລຊີໃໝ່ ເພື່ອຜະລິດທົດລອງ ແລະ ທົດລອງຜະລິດຕະພັນໃນວົງແຄບ ກ່ອນຈະຜະລິດອອກສູ່ສັງຄົມ;**
7. ໂຄງລ່າງພື້ນຖານການຄົ້ນຄວ້າພັດທະນາວິທະຍາສາດ ແລະ ເຕັກໂນໂລຊີ **ໝາຍເຖິງ ພື້ນຖານດ້ານ ວັດຖຸ-ເຕັກນິກ ຂອງບັນດາການຈັດຕັ້ງ ເຊັ່ນ ສະຖາບັນຄົ້ນຄວ້າ, ສູນຄົ້ນຄວ້າ-ທົດລອງເຕັກໂນໂລຊີ ທີ່ດຳເນີນການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ເປັນຕົ້ນ ລະບົບມາດຕະຖານ ແລະ ການວັດແທກ;**
8. ເຕັກໂນໂລຊີສະອາດ ໝາຍເຖິງ ເຕັກໂນໂລຊີ ທີ່ມີຄຸນນະພາບສູງ, ເປັນມິດກັບສິ່ງແວດລ້ອມ ແລະ ສ້າງຜົນກະທົບໜ້ອຍທີ່ສຸດ ຕໍ່ສິ່ງແວດລ້ອມ ສັງຄົມ ແລະ ທຳມະຊາດ;
9. **ເຕັກໂນໂລຊີຊີວະພາບ** ໝາຍເຖິງ ການນຳໃຊ້ຄວາມຮູ້ດ້ານວິທະຍາສາດ ກ່ຽວກັບລະບົບຊີວະວິທະຍາ ຫຼື ສ່ວນປະກອບຂອງສິ່ງທີ່ມີຊີວິດ ເພື່ອນຳມາສ້າງ ຫຼື ປ່ຽນແປງຜະລິດຕະພັນ ແລະ ຂະບວນການປຸງແຕ່ງສະເພາະໃດໜຶ່ງ;
10. ນາໂນເຕັກໂນໂລຊີ **ໝາຍເຖິງ ຂະບວນການສ້າງ ຫຼື ວິເຄາະວັດຖຸທີ່ມີຂະໜາດນ້ອຍທີ່ສຸດ ທາງຟີຊິກ, ເຄມີ ແລະ ຊີວະ ໃນຂະໜາດນາໂນແມັດ (**1/1.000.000.000 **ແມັດ) ຂອງອາຕອມ ແລະ ໂມເລກູນ ທີ່ມີຄວາມຖືກຕ້ອງ ຊັດເຈນ ແລະ ສາມາດນຳໃຊ້ໄດ້ໃນທຸກຂົງເຂດ ເປັນຕົ້ນ ການແພດ, ອຸປະກອນເອເລັກໂຕຣນິກ ແລະ ເຕັກໂນໂລຊີຊີວະພາບ.**

**ມາດຕາ 4 ນະໂຍບາຍຂອງລັດກ່ຽວກັບວຽກງານວິທະຍາສາດ ແລະ ເຕັກໂນໂລຊີ**

**ລັດ ໃຫ້ຄວາມສຳຄັນແກ່ ການຄົ້ນຄວ້າ, ການພັດທະນາ ແລະ ການນຳໃຊ້ ຄວາມກ້າວໜ້າທາງດ້ານວິທະຍາສາດ ແລະ ເຕັກໂນໂລຊີ ໃຫ້ເປັນກຳລັງແຮງ ແລະ ພາຫະນະ ບຸກທະລຸທີ່ມີປະສິດທິຜົນ ເພື່ອຊຸກຍູ້ ແລະ ຂັບເຄື່ອນການພັດທະນາເສດຖະກິດ-ສັງຄົມຂອງຊາດ ໃຫ້ຂະຫຍາຍຕົວໄວ ຢ່າງຕໍ່ເນື່ອງ, ໝັ້ນທ່ຽງ ແລະ ຍືນຍົງ, ຮັບປະກັນຄວາມໝັ້ນຄົງ, ຄວາມສະຫງົບປອດໄພຂອງຊາດ, ຍົກສູງລະດັບຊີວິດການເປັນຢູ່ທາງດ້ານວັດຖຸ ແລະ ຈິດໃຈຂອງປະຊາຊົນລາວບັນດາເຜົ່າໃຫ້ດີຂຶ້ນ.**

**ລັດ ເອົາໃຈໃສ່ ສ້າງໂຄງລ່າງພື້ນຖານ ການຄົ້ນຄວ້າ ແລະ ພັດທະນາ ວິທະຍາສາດ ແລະ ເຕັກໂນໂລຊີ, ການສຶກສາ, ການຍົກລະດັບ ແລະ ນໍາໃຊ້ຊັບພະຍາກອນມະນຸດ, ການໃຫ້ຕໍາແໜ່ງ, ນາມມະຍົດ, ກຽດຕິຄຸນ ແລະ ລາງວັນວິທະຍາສາດ; ການຊຸກຍູ້ ສົ່ງເສີມ ຫົວຄິດປະດິດສ້າງ, ການນຳໃຊ້ຜົນສຳເລັດ ຂອງການຄົ້ນຄວ້າ, ການສະໜອງງົບປະມານ, ການສ້າງ ແລະ ເຂົ້າເຖິງແຫຼ່ງທຶນພັດທະນາ ແລະ ການສະໜອງຂໍ້ມູນ ຂ່າວສານ ດ້ານວິທະຍາສາດ ແລະ ເຕັກໂນໂລຊີ.**

**ລັດ ຊຸກຍູ້ ແລະ ສົ່ງເສີມໃຫ້ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ເຂົ້າຮ່ວມໃນການລົງທຶນພັດທະນາວຽກງານວິທະຍາສາດ ແລະ ເຕັກໂນໂລຊີ ດ້ວຍການປະຕິບັດນະໂຍບາຍດ້ານສິນເຊື່ອ, ຍົກເວັ້ນ ຫຼື ຫຼຸດຜ່ອນ ພາສີ, ອາກອນ ຕາມກົດໝາຍ.**

**ມາດຕາ 5 (ປັບປຸງ) ຫຼັກການກ່ຽວກັບວຽກງານວິທະຍາສາດ ແລະ ເຕັກໂນໂລຊີ**

**ການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ໃຫ້ປະຕິບັດຕາມຫຼັກການ ດັ່ງນີ້:**

1. ສອດຄ່ອງກັບ ແນວທາງ ນະໂຍບາຍ, ລັດຖະທໍາມະນູນ, ກົດໝາຍ, ຍຸດທະສາດ, ບຸລິມະສິດຕາມແຜນພັດທະນາເສດຖະກິດ-ສັງຄົມ ແຫ່ງຊາດ ຕາມທິດຫັນເປັນອຸດສາຫະກຳ ແລະ ຫັນເປັນທັນສະໄໝ**;**
2. **ຮັບປະກັນຄວາມປອດໄພ ຕໍ່ ຊີວິດ, ສຸຂະພາບ, ຊັບສິນ, ສິ່ງແວດລ້ອມ, ສິດ ແລະ ຜົນປະໂຫຍດອັນຊອບທຳຂອງປະຊາຊົນ;**
3. ຮັບປະກັນຄວາມຍຸຕິທຳ, ພາວະວິໄສ, ໃຫ້ມີຈັນຍາບັນ, ຈັນຍາທໍາ ວິຊາຊີບ, ເຄົາລົບຊັບສິນທາງປັນຍາ, ພູມປັນຍາ, ໃຫ້ເປັນເຈົ້າການ ແລະ ມີຄວາມຮັບຜິດຊອບ ໃນການຄົ້ນຄວ້າ ແລະ ພັດທະນາວິທະຍາສາດ ແລະ ເຕັກໂນໂລຊີ**;**
4. **ຮັບປະກັນການມີສ່ວນຮ່ວມຂອງປະຊາຊົນ ແລະ ສັງຄົມໃນການຄົ້ນຄວ້າ, ພັດທະນາ, ຄຸ້ມຄອງ, ກວດກາ ແລະ ນຳໃຊ້ວິທະຍາສາດ ແລະ ເຕັກໂນໂລຊີ;**
5. **ເຄົາລົບ ແລະ ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.**

ມາດຕາ 6 ຂອບເຂດການນໍາໃຊ້ກົດໝາຍ

**ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ຢູ່ ສປປ ລາວ.**

ມາດຕາ 7 (ປັບປຸງ) ການຮ່ວມມືສາກົນ

**ລັດ ສົ່ງເສີມ ການພົວພັນ, ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ດ້ວຍການຮ່ວມມືຄົ້ນຄວ້າ, ການແລກປ່ຽນ ຂໍ້ມູນ ຂ່າວສານ, ບົດຮຽນການຄົ້ນຄວ້າດ້ານວິທະຍາສາດ ແລະ ການຖ່າຍທອດເຕັກໂນໂລຊີ, ພັດທະນາບຸກຄະລາກອນ, ໂຄງລ່າງພື້ນຖານ, ການຊ່ວຍເຫຼືອທາງດ້ານວິຊາການ, ທຶນຮອນ, ການຈັດຕະຫຼາດນັດ, ການວາງສະແດງ, ການຈັດກອງປະຊຸມວິທະຍາສາດ ລະດັບຕ່າງໆ ເພື່ອພັດທະນາວຽກງານດັ່ງກ່າວ ໃຫ້ມີຄຸນນະພາບ, ປະສິດທິພາບ ແລະ ປະສິດທິຜົນ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ສັນຍາສາກົນ ທີ່ກ່ຽວຂ້ອງ.**

ພາກທີ **II**

ການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ

ໝວດທີ 1

ວຽກງານວິທະຍາສາດ ແລະ ເຕັກໂນໂລຊີ

ມາດຕາ 8 ວຽກງານວິທະຍາສາດ ແລະ ເຕັກໂນໂລຊີ

**ວຽກງານວິທະຍາສາດ ແລະ ເຕັກໂນໂລຊີ ມີ ດັ່ງນີ້:**

1. **ການຄົ້ນຄວ້າ ວິທະຍາສາດ;**
2. **ການພັດທະນາ ເຕັກໂນໂລຊີ;**
3. **ການພັດທະນາ ນະວັດຕະກຳ;**
4. **ການບໍລິການ ດ້ານວິທະຍາສາດ ແລະ ເຕັກໂນໂລຊີ.**

ມາດຕາ 9 ການຄົ້ນຄວ້າວິທະຍາສາດ

**ການຄົ້ນຄວ້າວິທະຍາສາດ ແມ່ນ ຂະບວນການ ຄົ້ນຫາ, ສ້າງຄວາມຮູ້, ຄວາມເຂົ້າໃຈ ກ່ຽວກັບປາກົດການ, ທາດແທ້ ແລະ ກົດເກນ ຂອງທຳມະຊາດ ແລະ ສັງຄົມ ລວມທັງ ວັດຖຸ ແລະ ຈິນຕະນາການ.**

**ການຄົ້ນຄວ້າວິທະຍາສາດ ປະກອບດ້ວຍ ການຄົ້ນຄວ້າວິທະຍາສາດທໍາມະຊາດ ແລະ ສັງຄົມ ລວມທັງການຄົ້ນຄວ້າວິທະຍາສາດພື້ນຖານ ແລະ ວິທະຍາສາດນຳໃຊ້.**

ມາດຕາ **10** (ປັບປຸງ) ການຄົ້ນຄວ້າວິທະຍາສາດທໍາມະຊາດ

**ການຄົ້ນຄວ້າວິທະຍາສາດທໍາມະຊາດ ແມ່ນ ຂະບວນການ ຄົ້ນຫາ, ສ້າງຄວາມຮູ້, ຄວາມເຂົ້າໃຈ ກ່ຽວກັບປາກົດການ, ທາດແທ້, ກົດເກນຂອງທຳມະຊາດ ເພື່ອເປັນຫຼັກມູນພື້ນຖານທາງດ້ານວິທະຍາສາດ ແລະ ນຳໃຊ້ເຂົ້າໃນວຽກງານພັດທະນາເສດຖະກິດ-ສັງຄົມ, ສາທາລະນາສຸກ, ປ້ອງກັນຊາດ-ປ້ອງກັນຄວາມສະຫງົບ, ປົກປັກຮັກສາສິ່ງແວດລ້ອມ ແລະ ນຳໃຊ້ ຊັບພະຍາກອນທຳມະຊາດ ຢ່າງສົມເຫດສົມຜົນ ລວມທັງການຄົ້ນຫາສາເຫດ, ວິທີການຄຸ້ມຄອງ ແລະ ຫຼຸດຜ່ອນຜົນກະທົບ** **ຂອງໄພພິບັດທຳມະຊາດ.**

ມາດຕາ 11 ການຄົ້ນຄວ້າວິທະຍາສາດສັງຄົມ

**ການຄົ້ນຄວ້າວິທະຍາສາດສັງຄົມ ແມ່ນ ຂະບວນການຄົ້ນຫາ, ສ້າງຄວາມຮູ້, ຄວາມເຂົ້າໃຈ ກ່ຽວກັບປາ ກົດການ, ທາດແທ້ ແລະ ກົດເກນ ຂອງສັງຄົມ ເພື່ອສະໜອງຫຼັກມູນວິທະຍາສາດ ໃນການວາງ ນະໂຍບາຍ, ຍຸດທະສາດ, ຮູບແບບການພັດທະນາເສດຖະກິດ-ສັງຄົມ ຂອງຊາດ ໂດຍໃຫ້ສອດຄ່ອງກັບຈຸດພິເສດ ແລະ ທ່າແຮງຂອງປະເທດ ລວມທັງການຄົ້ນຄວ້າຈຸດພິເສດທາງດ້ານ ວັດທະນະທຳ, ປະຫວັດສາດ, ວັນນະຄະດີ ອັນເປັນເອກະລັກຂອງຊາດ ແລະ ຂອງປະຊາຊົນລາວບັນດາເຜົ່າ.**

ມາດຕາ 12 (ປັບປຸງ) ການພັດທະນາເຕັກໂນໂລຊີ

**ການພັດທະນາເຕັກໂນໂລຊີ ແມ່ນ ຂະບວນການປະດິດສ້າງໃໝ່ ແລະ ປັບປຸງເຕັກໂນໂລຊີ, ຜະລິດຕະພັນທີ່ມີແລ້ວໃຫ້ເປັນອັນໃໝ່** ມີຄຸນນະພາບ **ໂດຍນໍາໃຊ້ຜົນການຄົ້ນຄວ້າພື້ນຖານ ມາທົດລອງຜະລິດເພື່ອໃຫ້ສຳເລັດ ແລະ ສ້າງເປັນເຕັກໂນໂລຊີໃໝ່ ເປັນຕົ້ນ ເຕັກໂນໂລຊີສະອາດ, ເຕັກໂນໂລຊີຊີວະພາບ, ນາໂນເຕັກໂນໂລຊີ.**

**ການພັດທະນາເຕັກໂນໂລຊີ ໃຫ້ສຸມໃສ່ທຸກຂົງເຂດ ທີ່ມີການນຳໃຊ້ເຕັກໂນໂລຊີ ລວມທັງພູມປັນຍາຊາວ ບ້ານ ເພື່ອຕອບສະໜອງຄວາມຕ້ອງການໃນການຜະລິດເປັນສິນຄ້າ.**

ມາດຕາ 13 ການພັດທະນານະວັດຕະກໍາ

**ການພັດທະນານະວັດຕະກຳ ແມ່ນ ຂະບວນການວິວັດ ໃນການດັດປັບເຕັກໂນໂລຊີ ເພື່ອສ້າງກຳມະວິທີການຜະລິດໃໝ່ ຫຼື ສິນຄ້າໃນຮູບແບບໃໝ່ ທີ່ມີຄຸນນະພາບສູງກວ່າ.**

**ການພັດທະນານະວັດຕະກຳ ໃຫ້ສຸມໃສ່ການສ້າງກຳມະວິທີແບບໃໝ່ ກ່ຽວກັບການຜະລິດ ກະສິກຳ, ອຸດສາ ຫະກຳ ແລະ ການບໍລິການ ໂດຍສະເພາະ ຜະລິດຕະພັນສິນຄ້າທີ່ເປັນມູນເຊື້ອ ແລະ ເປັນທ່າແຮງຂອງປະເທດ ໃຫ້ມີຄຸນນະພາບ ແລະ ສາມາດແຂ່ງຂັນໃນຕະຫຼາດພາຍໃນ ແລະ ສາກົນ.**

ມາດຕາ 14 (ປັບປຸງ) ການບໍລິການດ້ານວິທະຍາສາດ ແລະ ເຕັກໂນໂລຊີ

**ການບໍລິການດ້ານວິທະຍາສາດ ແລະ ເຕັກໂນໂລຊີ ແມ່ນ ຂະບວນການເຄື່ອນໄຫວ ຮັບໃຊ້, ສະໜອງຂໍ້ມູນ, ເຕັກນິກ, ວິທີການ ໃຫ້ແກ່ວຽກງານຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ**, **ຊັບສິນທາງປັນຍາ**, **ການຖ່າຍທອດເຕັກໂນໂລຊີ**, **ມາດຕະຖານ**, **ການວັດແທກ**, **ການຮັບປະກັນການປົກປັກຮັກສາສິ່ງແວດລ້ອມ**, **ຄວາມປອດໄພຈາກລັງສີ, ຄວາມປອດໄພທາງດ້ານຊີວະພາບ, ທາດເຄມີ ທີ່ເປັນພິດ, ການບໍລິການກ່ຽວກັບຂໍ້ມູນ ຂ່າວສານ**, **ໃຫ້ຄຳປຶກສາ**, **ບຳລຸງສ້າງ**, **ຍົກລະດັບ**, **ເຜີຍແຜ່**, **ນຳໃຊ້ຄວາມຮູ້ດ້ານວິທະຍາສາດ ແລະ ເຕັກໂນໂລຊີ ໃນຂົງເຂດຕ່າງໆ.**

**ຜົນການຄົ້ນຄວ້າ ດ້ານວິທະຍາສາດ ແລະ ພັດທະນາເຕັກໂນໂລຊີ ໃຫ້ລົງເຖິງປະຊາຊົນ ເປັນຕົ້ນ ການສົ່ງເສີມສຸຂະພາບ**, **ການຜະລິດ ແລະ ການພັດທະນາ ໃນຂອບເຂດທົ່ວປະເທດ.**

ໝວດທີ 2

ການດຳເນີນວຽກງານວິທະຍາສາດ ແລະ ເຕັກໂນໂລຊີ

ມາດຕາ 15 (ໃໝ່) ການດໍາເນີນວຽກງານວິທະຍາສາດ ແລະ ເຕັກໂນໂລຊີ

ການດໍາເນີນວຽກງານວິທະຍາສາດ ແລະ ເຕັກໂນໂລຊີ ແມ່ນ ການດຳເນີນການຄົ້ນຄວ້າວິທະຍາສາດ, ການພັດທະນາເຕັກໂນໂລຊີ, ການພັດທະນາ ນະວັດຕະກຳ ແລະ ການບໍລິການ ດ້ານວິທະຍາສາດ ແລະ ເຕັກໂນໂລຊີ ດ້ວຍການນຳໃຊ້ງົບປະມານຂອງລັດ, ທຶນສົມທົບຈາກຕ່າງປະເທດ ແລະ ທຶນຂອງຕົນເອງ**.**

ການດຳເນີນວຽກງານວິທະຍາສາດ ແລະ ເຕັກໂນໂລຊີ ໃຫ້ປະຕິບັດຕາມຂັ້ນຕອນທີ່ໄດ້ກຳນົດໄວ້ໃນມາດຕາ 18 ຂອງກົດໝາຍສະບັບນີ້.

ມາດຕາ 16 (ປັບປຸງ) **ການດໍາເນີນວຽກງານວິທະຍາສາດ ແລະ ເຕັກໂນໂລຊີ ທີ່ນໍາໃຊ້ງົບປະມານຂອງລັດ ແລະ ທຶນສົມທົບຈາກຕ່າງປະເທດ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ ດໍາເນີນວຽກງານວິທະຍາສາດ ແລະ ເຕັກໂນໂລຊີ ທີ່ນຳໃຊ້ງົບປະມານຂອງລັດ ແລະ ທຶນສົມທົບຈາກຕ່າງປະເທດ ຕ້ອງໄດ້ຮັບການເຫັນດີ ຈາກຂະແໜງການທີ່ກ່ຽວຂ້ອງ ເພື່ອສະເໜີຕໍ່ຂະແໜງການສຶກສາທິການ ແລະ ກິລາ ພິຈາລະນາ.

ມາດຕາ 17 (ປັບປຸງ) ການດໍາເນີນວຽກງານວິທະຍາສາດ ແລະ ເຕັກໂນໂລຊີ ທີ່ນຳໃຊ້ທຶນຂອງຕົນເອງ

ການດໍາເນີນວຽກງານວິທະຍາສາດ ແລະ ເຕັກໂນໂລຊີ ທີ່ນຳໃຊ້ທຶນຕົນເອງໃນຂະແໜງການທົ່ວໄປ ບໍ່ຈຳ ເປັນຕ້ອງຂໍອະນຸຍາດ, ຍົກເວັ້ນກໍລະນີ ທີ່ຂະແໜງການຄຸ້ມຄອງສະເພາະ ໄດ້ກໍານົດ ເປັນຕົ້ນ ການຄົ້ນຄວ້າທີ່ຕິດພັນກັບ ຄວາມໝັ້ນຄົງຂອງຊາດ, ຄວາມເປັນລະບຽບຮຽບຮ້ອຍຂອງສັງຄົມ, ຄວາມສ່ຽງຕໍ່ ສຸຂະພາບ, ສິ່ງແວດ ລ້ອມ ແຕ່ຕ້ອງຂຶ້ນທະບຽນ ຫົວຂໍ້ຄົ້ນຄວ້າ ແລະ ດໍາເນີນຕາມຫຼັກການ, ວິທີການຄົ້ນຄວ້າ ວິທະຍາສາດ ແລະ ພັດທະນາເຕັກໂນໂລຊີ.

ມາດຕາ 18ຂັ້ນຕອນການດຳເນີນວຽກງານວິທະຍາສາດ ແລະ ເຕັກໂນໂລຊີ

**ການດໍາເນີນວຽກງານວິທະຍາສາດ ແລະ ເຕັກໂນໂລຊີ ມີຂັ້ນຕອນ ດັ່ງນີ້:**

1. **ການຂຶ້ນແຜນ;**
2. **ການຂໍອະນຸຍາດ;**
3. **ການອະນຸຍາດ.**

ມາດຕາ 19 (ປັບປຸງ) ການຂຶ້ນແຜນດໍາເນີນວຽກງານວິທະຍາສາດ ແລະ ເຕັກໂນໂລຊີ

**ການດຳເນີນວຽກງານວິທະຍາສາດ ແລະ ເຕັກໂນໂລຊີ ຕ້ອງສ້າງແຜນການ, ແຜນງານ, ໂຄງການ, ກຳນົດຫົວຂໍ້ຄົ້ນຄວ້າ ແລະ ຂຶ້ນທະບຽນຫົວຂໍ້ ນຳພາກສ່ວນທີ່ກ່ຽວຂ້ອງ ຕາມກົດໝາຍ.**

**ສຳລັບໂຄງການ ແລະ ຫົວຂໍ້ຄົ້ນຄວ້າ ຕ້ອງໄດ້ຜ່ານການຮັບຮອງ ຈາກສະພາວິທະຍາສາດຂອງຂະແໜງ ການທີ່ກ່ຽວຂ້ອງ.**

**ການສ້າງແຜນການ, ແຜນງານ, ໂຄງການ ແລະ ການກຳນົດຫົວຂໍ້ຄົ້ນຄວ້າ ໄດ້ກຳນົດໄວ້ໃນລະບຽບການຕ່າງຫາກ.**

ມາດຕາ 20 (ປັບປຸງ) ການຂໍອະນຸຍາດດໍາເນີນວຽກງານວິທະຍາສາດ ແລະ ເຕັກໂນໂລຊີ

**ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງດຳເນີນວຽກງານວິທະຍາສາດ ແລະ ເຕັກໂນໂລຊີ ໃຫ້ຍື່ນຄຳຮ້ອງ ແລະ ເອກະສານປະກອບທີ່ກ່ຽວຂ້ອງກັບວຽກງານດັ່ງກ່າວ ຕໍ່ຂະແໜງການສຶກສາທິການ ແລະ ກິລາ ໂດຍຜ່ານຂະແໜງການທີ່ກ່ຽວຂ້ອງ.**

ມາດຕາ **2**1 (ປັບປຸງ) ການອະນຸຍາດດໍາເນີນວຽກງານວິທະຍາສາດ ແລະ ເຕັກໂນໂລຊີ

**ຂະແໜງການສຶກສາທິການ ແລະ ກິລາ ຕ້ອງໄດ້ພິຈາລະນາອອກໃບອະນຸຍາດໃຫ້ຜູ້ຮ້ອງຂໍ ພາຍໃນເວລາສາມສິບວັນ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ. ຖ້າວ່າຄຳຮ້ອງ ແລະ ເອກະສານປະກອບ ຫາກບໍ່ຖືກຕ້ອງ ຫຼື ບໍ່ຄົບຖ້ວນນັ້ນ ຂະແໜງການສຶກສາທິການ ແລະ ກິລາ ຕ້ອງໄດ້ແຈ້ງເປັນລາຍລັກອັກສອນ ໃຫ້ຜູ້ຮ້ອງຂໍ ພາຍໃນເວລາ ສິບວັນ ລັດຖະການ ນັບແຕ່ວັນໄດ້ຮັບຄຳຮ້ອງເປັນຕົ້ນໄປ ເພື່ອໃຫ້ຜູ້ກ່ຽວແກ້ໄຂໃຫ້ຖືກຕ້ອງ ແລະ ຄົບຖ້ວນ.**

**ໃນກໍລະນີ ການຮ້ອງຂໍຫາກບໍ່ໄດ້ຮັບອະນຸຍາດແລ້ວ ຂະແໜງການສຶກສາທິການ ແລະ ກິລາ ຕ້ອງແຈ້ງເຫດຜົນ ໃຫ້ຜູ້ຮ້ອງຂໍ ພາຍໃນເວລາ ຫ້າວັນ ລັດຖະການ ນັບແຕ່ວັນຕົກລົງບໍ່ອະນຸຍາດ ເປັນຕົ້ນໄປ.**

**ສໍາລັບຂັ້ນຕອນການອອກໃບອະນຸຍາດ ໄດ້ກຳນົດໄວ້ໃນລະບຽບການຕ່າງຫາກ.**

**ໝວດທີ 3**

**ສິດ ແລະ ພັນທະ ຂອງຜູ້ດໍາເນີນວຽກງານວິທະຍາສາດ ແລະ ເຕັກໂນໂລຊີ**

ມາດຕາ **22 (ປັບປຸງ) ສິດ ຂອງຜູ້ດໍາເນີນວຽກງານວິທະຍາສາດ ແລະ ເຕັກໂນໂລຊີ**

ຜູ້ດຳເນີນວຽກງານວິທະຍາສາດ ແລະ ເຕັກໂນໂລຊີ ມີສິດ ດັ່ງນີ້:

1. ເປັນເຈົ້າການ ໃນການຄົ້ນຄວ້າ ແລະ ເສີມຂະຫຍາຍສະຕິປັນຍາ ຢ່າງມີຫົວຄິດປະດິດສ້າງ;
2. ນຳເຂົ້າ, ນຳໃຊ້ ວິທະຍາສາດ ແລະ ເຕັກໂນໂລຊີ ທີ່ກ້າວໜ້າ;
3. ສະເໜີຂຶ້ນທະບຽນ ແລະ ປົກປ້ອງຊັບສິນທາງປັນຍາ ຂອງຕົນ;
4. ລົງທຶນ, ຮ່ວມທຶນ ແລະ ເຊັນສັນຍາ ກ່ຽວກັບການ ຖ່າຍທອດ, ມອບໂອນ, ຈັດພິມ, ເຜີຍແຜ່ ຜົນສຳເລັດດ້ານວິທະຍາສາດ ແລະ ເຕັກໂນໂລຊີ;
5. ສ້າງ ແລະ ພັດທະນາຊັບພະຍາກອນມະນຸດ;
6. ໄດ້ຮັບ ນະໂຍບາຍ, ການສົ່ງເສີມ ແລະ ບຸລິມະສິດ ໃນການດຳເນີນທຸລະກິດ;
7. ຮັບເອົາການຊ່ວຍເຫຼືອດ້ານການເງິນ ແລະ ວັດຖູປະກອນ ກ່ຽວກັບການຄົ້ນຄວ້າວິທະຍາສາດ ແລະ ເຕັກໂນໂລຊີ;
8. ຮັບຄ່າແຮງງານ ໃນການຄົ້ນຄວ້າ ແລະ ສິ່ງຕອບແທນຜົນງານປະດິດສ້າງ;
9. ນຳເອົາຜົນການຄົ້ນຄວ້າຂອງຕົນ ປະກອບສ່ວນເປັນທຶນເຂົ້າໃນການຜະລິດ ແລະ ການດຳເນີນທຸລະກິດ;
10. ໄດ້ຮັບຂໍ້ມູນ ຂ່າວສານ, ໄດ້ຮັບການສ້າງ, ບຳລຸງ, ສົ່ງເສີມ, ຊ່ວຍເຫຼືອ, ແນະນຳ ທາງດ້ານວິຊາການຈາກພາກລັດ ແລະ ພາກສ່ວນອື່ນທີ່ກ່ຽວຂ້ອງ;
11. ເຂົ້າຮ່ວມການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ;
12. ໃຫ້ຄຳປຶກສາ ແລະ ບໍລິການ ວຽກງານວິທະຍາສາດ ແລະ ເຕັກໂນໂລຊີ;
13. ກວດກາ, ຕີລາຄາການຈັດຕັ້ງປະຕິບັດວຽກງານຂອງຕົນ;
14. ນຳໃຊ້ສິດອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 23 (ປັບປຸງ) ພັນທະ ຂອງຜູ້ດໍາເນີນວຽກງານວິທະຍາສາດ ແລະ ເຕັກໂນໂລຊີ**

ຜູ້ດໍາເນີນວຽກງານວິທະຍາສາດ ແລະ ເຕັກໂນໂລຊີ ມີພັນທະ ດັ່ງນີ້:

1. ປະກອບສ່ວນ ສະຕິປັນຍາ, ຄວາມຮູ້, ຄວາມສາມາດ ເຂົ້າໃນການພັດທະນາວຽກງານວິທະຍາສາດ ແລະ ເຕັກໂນໂລຊີ;
2. ແຈ້ງ ຫົວຂໍ້ຄົ້ນຄວ້າ ແລະ ຜົນສຳເລັດ ຫຼື ບໍ່ສຳເລັດ, ຄວາມເປັນອັນຕະລາຍ ຂອງການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ;
3. ຖ່າຍທອດຜົນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ;
4. ໃຫ້ຄວາມຮ່ວມມື ແລະ ສະໜອງຂໍ້ມູນ ຂ່າວສານ ຕໍ່ອົງການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ;
5. ປະກອບສ່ວນສ້າງ ແລະ ພັດທະນາ ຊັບພະຍາກອນມະນຸດ ເພື່ອພະລະກິດປົກປັກຮັກສາ ແລະ ພັດທະນາປະເທດຊາດ;
6. ປົກປັກຮັກສາສິ່ງແວດລ້ອມ ກ່ຽວກັບວຽກງານຄົ້ນຄວ້າວິທະຍາສາດ ແລະ ເຕັກໂນໂລຊີ;
7. ປະຕິບັດສັນຍາກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
8. ຮັກສາຄວາມລັບ, ປົກປ້ອງສິດ ແລະ ຜົນປະໂຫຍດຂອງຊາດ ກ່ຽວກັບວຽກງານຄົ້ນຄວ້າວິທະຍາສາດ ແລະ ເຕັກໂນໂລຊີ;
9. ລາຍງານສະພາບການດຳເນີນ ວຽກງານວິທະຍາສາດ ແລະ ເຕັກໂນໂລຊີ ແຕ່ລະໄລຍະ ຕໍ່ອົງການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ;
10. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນກົດໝາຍ.

ໝວດທີ 4

ສັນຍາກ່ຽວກັບວຽກງານວິທະຍາສາດ ແລະ ເຕັກໂນໂລຊີ

ມາດຕາ 24 **(ປັບປຸງ)** ປະເພດສັນຍາ

**ປະເພດສັນຍາ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ມີ ດັ່ງນີ້:**

1. **ສັນຍາ ຄົ້ນຄວ້າວິທະຍາສາດ;**
2. **ສັນຍາ ພັດທະນາເຕັກໂນໂລຊີ ແລະ ນະວັດຕະກໍາ;**
3. **ສັນຍາ ຖ່າຍທອດເຕັກໂນໂລຊີ;**
4. **ສັນຍາ ບໍລິການດ້ານວິທະຍາສາດ ແລະ ເຕັກໂນໂລຊີ;**
5. **ສັນຍາອື່ນ ທີ່ເຫັນວ່າຈໍາເປັນ.**

**ສັນຍາ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ສ້າງຂຶ້ນ ລະຫວ່າງ ນັກຄົ້ນຄວ້າ, ນັກວິທະຍາສາດ, ນັກພັດທະນາ ແລະ ປະດິດສ້າງດ້ານວິທະຍາສາດ ແລະ ເຕັກໂນໂລຊີ ກັບ ບຸກຄົນ, ນິຕິບຸກຄົນ ແລະ ການຈັດຕັ້ງ.**

ມາດຕາ 25 ຮູບການ ແລະ ຫຼັກການ ຂອງສັນຍາ

**ສັນຍາ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ຕ້ອງເຮັດເປັນລາຍລັກອັກສອນ ແລະ ຕ້ອງປະ ຕິບັດຕາມຫຼັກການ ກ່ຽວກັບການເຮັດສັນຍາ ຕາມທີ່ໄດ້ກຳນົດໄວ້ໃນປະມວນກົດໝາຍແພ່ງ ແລະ ກົດໝາຍອື່ນ ທີ່ກ່ຽວຂ້ອງ.**

ມາດຕາ 26 (ປັບປຸງ) ເນື້ອໃນຂອງສັນຍາ

**ສັນຍາ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ມີເນື້ອໃນ ດັ່ງນີ້:**

1. **ວັນ, ເວລາ, ສະຖານທີ່ເຮັດສັນຍາ;**
2. **ຊື່, ນາມສະກຸນ ແລະ ບ່ອນຢູ່ ຂອງຄູ່ສັນຍາ;**
3. **ຈຸດປະສົງ, ລາຄາ, ກຳນົດເວລາປະຕິບັດ, ການຊຳລະ ແລະ ການຂົນສົ່ງ;**
4. **ເປົ້າໝາຍຂອງສັນຍາ ແລະ ຜົນທີ່ຕ້ອງໄດ້ຮັບ;**
5. **ຂອບເຂດ, ປະລິມານ ແລະ ຄຸນນະພາບ ຂອງເປົ້າໝາຍ;**
6. **ວິທີຕີລາຄາ, ຄິດໄລ່ ແລະ ເກັບກຳຜົນ;**
7. **ສະຖານທີ່ ປະຕິບັດສັນຍາ ແລະ ພັນທະໃນການແຈ້ງໃຫ້ກັນຊາບ;**
8. **ຊັບສິນທາງປັນຍາ;**
9. **ຄວາມຮັບຜິດຊອບ ແລະ ການປັນຜົນປະໂຫຍດ;**
10. **ຜົນສະທ້ອນຂອງການລະເມີດສັນຍາ;**
11. **ຮູບການ ແລະ ອົງການແກ້ໄຂຂໍ້ຂັດແຍ່ງ;**
12. **ເງື່ອນໄຂຂອງການປ່ຽນແປງ ແລະ ການສິ້ນສຸດສັນຍາກ່ອນກໍານົດ;**
13. **ເນື້ອໃນອື່ນ ຕາມການຕົກລົງຂອງຄູ່ສັນຍາ ໂດຍຖືກຕ້ອງ ແລະ ສອດຄ່ອງກັບກົດໝາຍ.**

ພາກທີ **III**

ການລົງທຶນ ດ້ານວິທະຍາສາດ ແລະ ເຕັກໂນໂລຊີ

ມາດຕາ 27 ການລົງທຶນ

**ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ສາມາດລົງທຶນ ເຂົ້າໃນການຄົ້ນຄວ້າວິທະຍາສາດ, ການພັດທະນາເຕັກໂນໂລຊີ ແລະ ນະວັດຕະກຳ, ການຖ່າຍທອດເຕັກໂນໂລຊີ, ການບໍລິການດ້ານວິທະຍາສາດ ແລະ ເຕັກໂນໂລຊີ.**

**ລັດ ຈັດບຸລິມະສິດລົງທຶນໃສ່ການຄົ້ນຄວ້າ ແລະ ພັດທະນາວິທະຍາສາດ ແລະ ເຕັກໂນໂລຊີ ໜຶ່ງສ່ວນຮ້ອຍ (**1%**) ຂອງງົບປະມານການລົງທຶນໃນແຕ່ລະປີ ແລະ ສາມາດເພີ່ມຂຶ້ນໃນແຕ່ລະປີ ເມື່ອເຫັນວ່າມີຄວາມຈຳເປັນ ແລະ ຕາມເງື່ອນໄຂຕົວຈິງ.**

ມາດຕາ 28 ຮູບແບບການລົງທຶນ

**ບຸກຄົນ**, ນິຕິບຸກຄົນ ແລະ ການຈັດຕັ້ງ ທີ່ລົງທຶນດ້ານວິທະຍາສາດ ແລະ ເຕັກໂນໂລຊີ ໃຫ້ປະຕິບັດຕາມຮູບແບບການລົງທຶນ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການສົ່ງເສີມການລົງທຶນ, ກົດໝາຍວ່າດ້ວຍວິສາຫະກິດ ແລະ ກົດໝາຍອື່ນທີ່ກ່ຽວຂ້ອງ.

ມາດຕາ 29 (ປັບປຸງ) ການນໍາໃຊ້ເຕັກໂນໂລຊີ

**ບຸກຄົນ, ນິຕິບຸກຄົນ** ແລະ ການຈັດຕັ້ງ ທີ່ລົງທຶນດ້ານວິທະຍາສາດ ແລະ ເຕັກໂນໂລຊີ ຕ້ອງນໍາໃຊ້ເຕັກໂນໂລຊີ ທີ່ທັນສະໄໝ, ປະຢັດພະລັງງານ, ປະຢັດແຮງງານ, ວັດຖຸດິບ ແລະ ມີຜົນກະທົບທາງລົບໜ້ອຍທີ່ສຸດ ຕໍ່ສຸຂະພາບ ແລະ ສິ່ງແວດລ້ອມ ເພື່ອນຳໃຊ້ເຂົ້າໃນການຜະລິດ, ການດຳເນີນທຸລະກິດ ແລະ ການປະຕິບັດຕາມມາດຕະຖານ ແລະ ເຕັກນິກ ຂອງຂະແໜງການທີ່ກ່ຽວຂ້ອງ ແລະ ມາດຕະຖານສາກົນ.

**ພາກທີ IV**

**ການຈັດຕັ້ງ ວຽກງານວິທະຍາສາດ ແລະ ເຕັກໂນໂລຊີ**

**ໝວດທີ 1**

ອົງການ**ຄຸ້ມຄອງການ**ຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ

ມາດຕາ 30 (ປັບປຸງ) ອົງການ**ຄຸ້ມຄອງການ**ຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ

ອົງການຄຸ້ມຄອງການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ແມ່ນ ການຈັດຕັ້ງ ທີ່ຄຸ້ມຄອງການຄົ້ນຄວ້າ, ການພັດທະນາ ແລະ ການສົ່ງເສີມຫົວຄິດປະດິດສ້າງ ຢູ່ ສປປ ລາວ ເພື່ອກ້າວໄປສູ່ເສດຖະກິດພູມປັນຍາ, ຫັນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ຕິດພັນກັບການສຶກສາຄົ້ນຄວ້າ, ການນຳໃຊ້ໃນພາກທຸລະກິດ, ການບໍລິການດ້ານວິທະຍາສາດ ແລະ ເຕັກໂນໂລຊີ.

ອົງການຄຸ້ມຄອງການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ປະກອບດ້ວຍ:

1. ສະພາວິທະຍາສາດ ແຫ່ງຊາດ;
2. ສະພາວິທະຍາສາດ ຂອງຂະແໜງການ.

ໃນກໍລະນີຈຳເປັນ ອາດຈະສ້າງຕັ້ງ ສະຖາບັນ, ສະຖານີ, ສູນ, ຫ້ອງການບໍລິການ ແລະ ການຈັດຕັ້ງອື່ນ ທີ່ເຄື່ອນໄຫວວຽກງານຄົ້ນຄວ້າວິທະຍາສາດ ແລະ ພັດທະນາ ເຕັກໂນໂລຊີ ກໍໄດ້.

ມາດຕາ **3**1 (ປັບປຸງ) ສະພາວິທະຍາສາດ ແຫ່ງຊາດ

ສະພາວິທະຍາສາດ ແຫ່ງຊາດ ແມ່ນ​ ການ​ຈັດ​ຕັ້ງ​ໜຶ່ງ​ຂອງ​ລັດ ທີ່​ບໍ່​ປະ​ຈຳ​ການ **ຊຶ່ງຖືກແຕ່ງຕັ້ງ ໂດຍນາຍົກລັດ ຖະມົນຕີ ຕາມການສະເໜີຂອງລັດຖະມົນຕີກະຊວງສຶກສາທິການ ແລະ ກິລາ, ມີພາລະບົດບາດໃນການຊີ້ນຳ, ໃຫ້ຄໍາປຶກສາ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ໂດຍມີຫ້ອງການສະພາວິທະຍາສາດ ແຫ່ງຊາດ ກະຊວງສຶກສາທິການ ແລະ ກິລາ ເປັນຈຸດປະສານງານ ແລະ ກອງເລຂາ.**

ສະພາວິທະຍາສາດ ແຫ່ງຊາດ ຂຽນຫຍໍ້ວ່າ “ສວຊ” ແລະ ຂຽນເປັນພາສາອັງກິດ “National Science Council”.

ສໍາລັບການຈັດຕັ້ງ ແລະ ການເຄື່ອນໄຫວຂອງສະພາວິທະຍາສາດ ແຫ່ງຊາດ ໄດ້ກຳນົດໄວ້ໃນລະບຽບການຕ່າງຫາກ.

ມາດຕາ 32 (ປັບປຸງ) ໂຄງປະກອບ ບຸກຄະລາກອນ ຂອງສະພາວິທະຍາສາດ ແຫ່ງຊາດ

**ໂຄງປະກອບ ບຸກຄະລາກອນຂອງ ສະພາວິທະຍາສາດ ແຫ່ງຊາດ ປະກອບດ້ວຍ:**

1. ຮອງນາຍົກລັດຖະມົນຕີ ເປັນປະທານ;
2. ລັດ​ຖະ​ມົນ​ຕີ ​ກະ​ຊວງ​ສຶກ​ສາ​ທິກ​ານ ແລະ ກິ​ລາ ເປັນ​ຮອງ​ປະ​ທານ ​ທັງ​ເປັນຜູ້​ປ​ະ​ຈຳ​ການ;
3. ປະທານສະຖາບັນວິທະຍາສາດເສດຖະກິດ ແລະ ສັງຄົມ ແຫ່ງຊາດ ເປັນຮອງປະທານ;
4. ຮອງລັດຖະມົນຕີ, ຮອງຫົວໜ້າອົງການ, ອະທິການບໍດີ, ຫົວໜ້າສະຖາບັນ ທີ່ກ່ຽວຂ້ອງ, ຜູ້ຊົງຄຸນວຸດທິ, ປະທານ ສະພາການຄ້າ ແລະ ອຸດສາຫະກໍາ ແຫ່ງຊາດລາວ ເປັນຄະນະກຳມະການ;
5. ຫົວໜ້າຫ້ອງການ ສະພາວິທະຍາສາດ ແຫ່ງຊາດ ເປັນຫົວໜ້າກອງເລຂາ.

ມາດຕາ 33 (ໃໝ່) ສິດ ແລະ ໜ້າທີ່ ຂອງສະພາວິທະຍາສາດ ແຫ່ງຊາດ

ສະພາວິທະຍາສາດ ແຫ່ງຊາດ ມີ ສິດ ແລະ ໜ້າທີ່ ດັ່ງນີ້:

1. ຄົ້ນ​ຄວ້າ, ພິຈາລະນາ, ຮັບຮອງເອົາ ຂົງເຂດການຄົ້ນຄວ້າ ແລະ ຢັ້ງຢືນຜົນການຄົ້ນຄວ້າວິ​ທະ​ຍາ​ສາດ, ພັດທະນາເຕັກໂນໂລຊີ ແລະ ນະວັດຕະກຳ ລະດັບຊາດ;
2. ຮັບ​ຮອງ​ເອົາ​ ການ​ກຳ​ນົດ​ລະ​ບຽບ ແລະ ວາ​ລະ​ການ​ປະ​ຊຸມ, ແຜນ​ການ​ເຄື່ອນ​ໄຫວ ໃນ​ແຕ່​ລະ​ໄລ​ຍະ​ ຂອງຕົນ;
3. ຄົ້ນ​ຄວ້າ, ພິຈາລະນາ ແລະ ຮັບຮອງເອົາ ການສ້າງຕັ້ງສະພາວິທະຍາສາດຂອງຂະແໜງການ;
4. ຄົ້ນຄວ້າ ແລະ ນຳສະເໜີ ຕໍ່ລັດຖະບານ ເພີ່ມ ຫຼື ຫຼຸດງົບປະມານ ແລະ ຊອກຫາແຫຼ່ງທຶນອື່ນ ເພື່ອຕອບສະໜອງດ້ານງົບປະມານ ໃຫ້ແກ່ຫົວຂໍ້ຄົ້ນຄວ້າວິທະຍາສາດ, ພັດທະນາເຕັກໂນໂລຊີ ແລະ ນະວັດຕະກຳລະດັບຊາດ;
5. ຄົ້ນຄວ້າ, ພິຈາລະນາ ນຳສະເໜີລັດຖະບານຍົກເລີກ ໂຄງການຄົ້ນຄວ້າ, ການນໍາຜົນການຄົ້ນຄວ້າວິທະຍາສາດ ທີ່ກໍ່ໃຫ້ເກີດຄວາມເສຍຫາຍຕໍ່ ຊັບພະຍາກອນທຳມະຊາດ ແລະ ສິ່ງແວດລ້ອມ;
6. ຄົ້ນຄວ້າ, ກວດກາຄືນ ຄວາມຖືກຕ້ອງ ແລະ ສອດຄ່ອງ ຫຼື ປະໂຫຍດຂອງການນໍາໃຊ້ວິທະຍາສາດ, ເຕັກໂນໂລຊີ ທີ່ທັນສະໄໝຂອງໂລກ ເຂົ້າໃນການຜະລິດ ກໍຄືການພັດທະນາເສດຖະກິດ-ສັງຄົມຂອງຊາດ ແລ້ວນໍາສະເໜີຕໍ່ລັດຖະບານ;
7. ຊຸກຍູ້, ຕິດຕາມ ກວດກາ ແລະ ປະເມີນ ການນໍາໃຊ້ງົບປະມານການຄົ້ນຄວ້າວິທະຍາສາດ, ພັດທະນາເຕັກໂນໂລຊີ ແລະ ນະວັດຕະກໍາ;
8. ຄົ້ນ​ຄວ້າ, ພິຈາລະນາ ​ໃຫ້ນາມມະຍົດ, ຕໍາແໜ່ງວິທະຍາສາດ, ກຽດຕິຄຸນ, ຍ້ອງຍໍ​ ແລະ ລາງວັນວິທະຍາສາດ ໃຫ້​ແກ່ ​ນັກ​ຮຽນ​ຮູ້ປັນ​ຍາ​ຊົນ, ນັກວິທະຍາສາດ ແລະ ນັກຄົ້ນຄວ້າ ທີ່​ມີ​ຜົນ​ງານດີເດັ່ນໃນການ​ຄົ້ນ​ຄວ້າວິ​ທະ​ຍາ​ສາດ, ພັດທະນາເຕັກໂນໂລຊີ ແລະ ນະ​ວັດ​ຕະ​ກຳ;
9. ປະສານສົມທົບກັບພາກສ່ວນອື່ນກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
10. ສະຫຼຸບ ແລະ ລາຍງານ ກ່ຽວກັບການຈັດຕັ້ງປະຕິບັດວຽກງານຂອງຕົນ ຕໍ່ລັດຖະບານ ຢ່າງເປັນປົກກະຕິ;
11. ນຳໃຊ້ສິດ ແລະ ປະ​ຕິ​ບັດ​ໜ້າ​ທີ່​ອື່​ນ ຕາມ​ທີ່ໄດ້ກຳນົດໄວ້ໃນກົດໝາຍ.

ມາດຕາ 34 (ປັບປຸງ) ສະພາວິທະຍາສາດ ຂອງຂະແໜງການ

ສະພາວິທະຍາສາດ ຂອງຂະແໜງການ ແມ່ນ ການຈັດຕັ້ງວິຊາການທີ່ໄດ້ຮັບການສ້າງຕັ້ງຂຶ້ນ ຢູ່ບັນດາ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ຕາມການອະນຸຍາດຂອງ ສະພາວິທະຍາສາດ ແຫ່ງຊາດ, ມີພາລະບົດບາດ ໃຫ້ຄຳປຶກສາໃນການ ຄົ້ນຄວ້າ ພິຈາລະນາ, ຕີລາຄາ ຜົນສຳເລັດການຄົ້ນຄວ້າວິໄຈ ແລະ ການພັດທະນານຳໃຊ້ເຕັກໂນໂລຊີ ໃຫ້ສອດຄ່ອງກັບ ແນວທາງ ນະໂຍບາຍ, ກົດໝາຍ, ຍຸດທະສາດ, ແຜນພັດ ທະນາເສດຖະກິດ-ສັງຄົມ ແຫ່ງຊາດ, ແຜນພັດທະນາຂະແໜງການ ໃນແຕ່ລະໄລຍະ.

ໂຄງປະກອບ, ການຈັດຕັ້ງ ແລະ ການເຄື່ອນໄຫວ ຂອງສະພາວິທະຍາສາດຂອງຂະແໜງການ ໄດ້ກຳນົດໄວ້ໃນລະບຽບການຕ່າງຫາກ.

ໝວດທີ 2

**ວິສາຫະກິດ ແລະ ການຕະຫຼາດ ດ້ານວິທະຍາສາດ ແລະ ເຕັກໂນໂລຊີ**

ມາດຕາ 35 (ປັບປຸງ) ວິສາຫະກິດວິທະຍາສາດ ແລະ ເຕັກໂນໂລຊີ

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຈຸດປະສົງ ສ້າງຕັ້ງວິສາຫະກິດວິທະຍາສາດ ແລະ ເຕັກໂນໂລຊີ ຕ້ອງໄດ້ແຈ້ງຂຶ້ນທະບຽນວິສາຫະກິດ ນໍາຂະແໜງການອຸດສາຫະກຳ ແລະ ການຄ້າ ແລະ ຂໍອະນຸຍາດດຳເນີນທຸລະກິດ ນໍາຂະແໜງການສຶກສາທິການ ແລະ ກິລາ ຕາມກົດໝາຍວ່າດ້ວຍການສົ່ງເສີມການລົງທຶນ ແລະ ກົດໝາຍວ່າດ້ວຍວິສາຫະກິດ.

ການດຳເນີນທຸລະກິດ ວິທະຍາສາດ ແລະ ເຕັກໂນໂລຊີ ນອກຈາກປະຕິບັດຕາມທີ່ໄດ້ກຳນົດໄວ້ໃນ ກົດໝາຍວ່າດ້ວຍວິສາຫະກິດແລ້ວ ຍັງຕ້ອງປະຕິບັດເພີ່ມເຕີມ ດັ່ງນີ້:

1. ມີຄວາມສາມາດດຳເນີນກິດຈະການດ້ານວິທະຍາສາດ ແລະ ເຕັກໂນໂລຊີ;
2. ດຳເນີນການຜະລິດດ້ານວິທະຍາສາດ ແລະ ເຕັກໂນໂລຊີ ເພື່ອໃຫ້ໄດ້ຜົນຜະລິດ ແລະ ຜະລິດ ຕະພັນສິນຄ້າ ຈາກຜົນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ.

ມາດຕາ 3**6** ການຕະຫຼາດ **ດ້ານວິທະຍາສາດ ແລະ ເຕັກໂນໂລຊີ**

ການຕະຫຼາດ ດ້ານວິທະຍາສາດ ແລະ ເຕັກໂນໂລຊີ ແມ່ນ ການສະໜອງ, ແລກປ່ຽນ ແລະ ຖ່າຍທອດຜົນການຄົ້ນຄວ້າວິທະຍາສາດ ແລະ ການພັດທະນາເຕັກໂນໂລຊີ.

ການຕະຫຼາດດ້ານວິທະຍາສາດ ແລະ ເຕັກໂນໂລຊີ ໃຫ້ດໍາເນີນຕາມວິທີການ ດັ່ງນີ້:

1. ສ້າງລະບຽບການໃນການພັດທະນາການຕະຫຼາດ ດ້ານວິທະຍາສາດ ແລະ ເຕັກໂນໂລຊີ;
2. ນຳໃຊ້ ແລະ ຜັນຂະຫຍາຍຜົນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ເພື່ອສ້າງຜະລິດຕະພັນສິນຄ້າຮັບໃຊ້ສັງຄົມ;
3. ຍົກສູງລະດັບ ການຄົ້ນຄວ້າ, ການພັດທະນາ ແລະ ການນຳໃຊ້ວິທະຍາສາດ ແລະ ເຕັກໂນໂລຊີ ຂອງບຸກຄົນ, ນິຕິບຸກຄົນ ແລະ ການຈັດຕັ້ງ ໃຫ້ຖືກຕ້ອງຕາມຄວາມຕ້ອງການຂອງການຕະຫຼາດ.

ພາກທີ **V**

ການສົ່ງເສີມວຽກງານວິທະຍາສາດ ແລະ ເຕັກໂນໂລຊີ

**ມາດຕາ** 3**7** (ປັບປຸງ) ການສົ່ງເສີມວຽກງານວິທະຍາສາດ **ແລະ ເຕັກໂນໂລຊີ**

ການ**ສົ່ງເສີມວຽກງານວິທະຍາສາດ ແລະ ເຕັກໂນໂລຊີ ແມ່ນ ການສ້າງເງື່ອນໄຂອຳນວຍຄວາມສະດວກ, ຊຸກຍູ້ ການຈັດຕັ້ງປະຕິບັດນະໂຍບາຍຕ່າງໆ ຕໍ່ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ດຳເນີນວຽກງານວິທະຍາສາດ, ເຕັກໂນໂລຊີ ແລະ ນະວັດຕະກຳ ເປັນຕົ້ນ ການສ້າງບຸກຄະລາກອນ, ການກໍ່ສ້າງໂຄງລ່າງພື້ນຖານ, ການສະໜອງຂໍ້ມູນ ຂ່າວສານ, ສິນເຊື່ອ, ການຍົກເວັ້ນ ຫຼື ຫຼຸດຜ່ອນ ພາສີ, ອາກອນ ແລະ ການສະໜອງງົບປະມານ ຕາມກົດໝາຍ.**

ບຸກຄົນ**, ນິຕິບຸກຄົນ ແລະ ການຈັດຕັ້ງ ທັງພາກລັດ ແລະ ເອກະຊົນ** ພາຍໃນ ແລະ ຕ່າງປະເທດ **ສາມາດຮ່ວມມືກັນດຳເນີນການຄົ້ນຄວ້າວິທະຍາສາດ, ພັດທະນາເຕັກໂນໂລຊີ ປະດິດສ້າງ ແລະ ເປັນເຈົ້າການນຳໃຊ້ຜົນການຄົ້ນຄວ້າ ແລະ ພັດທະນາ ດັ່ງກ່າວ.**

ມາດຕາ **38** ການສົ່ງເສີມດ້ານບຸກຄະລາກອນ

ນິຕິບຸກຄົນ ແລະ ການຈັດຕັ້ງ ທີ່ດໍາເນີນວຽກງານວິທະຍາສາດ ແລະ ເຕັກໂນໂລຊີ ມີນະໂຍບາຍ, ແຜນການສ້າງ ແລະ ນຳໃຊ້ບຸກຄະລາກອນ, ການຈັດແບ່ງງົບປະມານ ແລະ ໃຫ້ທຶນການສຶກສາໃນການ ສ້າງ, ບຳລຸງ, ຍົກລະດັບ ດ້ານວິຊາສະເພາະ, ເຕັກນິກວິຊາການ ໃຫ້ບຸກຄະລາກອນ ແລະ ຜູ້ມີຄວາມສາມາດພິເສດ ດ້ານວິທະຍາສາດ ແລະ ເຕັກໂນໂລຊີ.

ບຸກຄົນ ທີ່ມີຜົນງານ ແລະ ມີຜົນສຳເລັດ ໃນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ໄດ້ຮັບການຍ້ອງຍໍ, ຕຳແໜ່ງ, ນາມມະຍົດ, ກຽດຕິຄຸນ ແລະ ລາງວັນວິທະຍາສາດ ຕາມທີ່ໄດ້ກຳນົດໄວ້ໃນລະບຽບການ.

ສໍາລັບ ນິຕິບຸກຄົນ ແລະ ການຈັດຕັ້ງ ທີ່ມີຜົນງານດັ່ງກ່າວ ກໍຈະໄດ້ຮັບການຍ້ອງຍໍເຊັ່ນດຽວກັນ.

ມາດຕາ **39** ການສົ່ງເສີມດ້ານໂຄງລ່າງພື້ນຖານ

ນິຕິບຸກຄົນ **ແລະ ການຈັດຕັ້ງ ທີ່ດໍາເນີນວຽກງານວິທະຍາສາດ ແລະ ເຕັກໂນໂລຊີ ສາມາດລົງທຶນໃສ່ ການກໍ່ສ້າງ ແລະ ນຳໃຊ້ໂຄງລ່າງພື້ນຖານວັດຖຸ-ເຕັກນິກ, ສະຖາບັນຄົ້ນຄວ້າວິໄຈລະດັບຊາດ, ລະດັບຂະແໜງການ ແລະ ລະດັບທ້ອງຖິ່ນ.**

ມາດຕາ 4**0** ການສົ່ງເສີມດ້ານຂໍ້ມູນ ຂ່າວສານ

ໃນ**ການດໍາເນີນວຽກງານວິທະຍາສາດ ແລະ ເຕັກໂນໂລຊີ ບຸກຄົນ, ນິຕິບຸກຄົນ ແລະ ການຈັດຕັ້ງ ຈະໄດ້ຮັບນະໂຍບາຍສົ່ງເສີມດ້ານຂໍ້ມູນ ຂ່າວສານ ດ້ວຍການສ້າງຖານຂໍ້ມູນ ແລະ ການສະໜອງຂໍ້ມູນ ຂ່າວສານ, ສະຖິຕິວິທະຍາສາດ ແລະ ເຕັກໂນໂລຊີ ຈາກພາກສ່ວນອື່ນທີ່ກ່ຽວຂ້ອງ.**

ຜົນສຳເລັດ**ຂອງການຄົ້ນຄວ້າ ວິທະຍາສາດ, ພັດທະນາເຕັກໂນໂລຊີ ແລະ ນະວັດຕະກໍາ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ໃຫ້ມີການປະກາດ, ແລກປ່ຽນ, ບັນທຶກ, ເຜີຍແຜ່ ໃຫ້ສັງຄົມ ໄດ້ຮູ້, ເຂົ້າໃຈ, ນຳໃຊ້ ຜົນສຳເລັດດັ່ງກ່າວ ຕາມກົດໝາຍ ເພື່ອຜົນປະໂຫຍດຂອງການພັດທະນາ.**

ມາດຕາ 4**1** ນະໂຍບາຍດ້ານສິນເຊື່ອ, ພາສີ ແລະ ອາກອນ

ໃນ**ການດໍາເນີນວຽກງານວິທະຍາສາດ ແລະ ເຕັກໂນໂລຊີ ບຸກຄົນ, ນິຕິບຸກຄົນ ແລະ ການຈັດຕັ້ງ ຈະໄດ້ຮັບນະໂຍບາຍດ້ານສິນເຊື່ອ ໃນການກູ້ຢືມ ດ້ວຍອັດຕາດອກເບ້ຍຕໍ່າ ແລະ ໄດ້ຮັບບຸລິມະສິດ ໃນການນຳໃຊ້ເງິນສະໜັບສະໜູນ ຊ່ວຍເຫຼືອຈາກກອງທຶນພັດທະນາວິທະຍາສາດ ແລະ ເຕັກໂນໂລຊີ.**

ບຸກຄົນ**, ນິຕິບຸກຄົນ ແລະ ການຈັດຕັ້ງ ຈະໄດ້ຮັບນະໂຍບາຍ ຍົກເວັ້ນ ຫຼື ຫຼຸດຜ່ອນ ພາສີ ແລະ ອາກອນ ເປັນຕົ້ນ ການນຳເຂົ້າກ່ຽວກັບ ພາຫະນະ, ເຄື່ອງຈັກ ແລະ ວັດຖູປະກອນ ທີ່ຮັບໃຊ້ການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ຕາມກົດໝາຍ.**

**ພາກທີ VI**

**ກອງທຶນພັດທະນາວິທະຍາສາດ ແລະ ເຕັກໂນໂລຊີ**

**ມາດຕາ 42 (ປັບປຸງ) ການສ້າງຕັ້ງກອງທຶນ**

ລັດ ສ້າງຕັ້ງກອງທຶນພັດທະນາວິທະຍາສາດ ແລະ ເຕັກໂນໂລຊີ ເພື່ອຮັບໃຊ້ວຽກງານ ຄົ້ນຄວ້າວິທະຍາສາດ, ພັດທະນາເຕັກໂນໂລຊີ ແລະ ນະວັດຕະກຳ.

ການຈັດຕັ້ງ ແລະ ການເຄື່ອນໄຫວຂອງກອງທຶນວິທະຍາສາດ ແລະ ເຕັກໂນໂລຊີ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 43** (ປັບປຸງ) **ແຫຼ່ງຂອງກອງທຶນ**

ກອງທຶນພັດທະນາວິທະຍາສາດ ແລະ ເຕັກໂນໂລຊີ ແມ່ນ ທຶນທີ່ເປັນ ເງິນ ແລະ ວັດຖຸ ຊຶ່ງໄດ້ມາຈາກ:

1. ງົບປະມານຂອງລັດ;
2. ການສະໜັບສະໜູນ ຫຼື ການປະກອບສ່ວນ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ;
3. ການຊ່ວຍເຫຼືອລ້າ ແລະ ການກູ້ຢືມຈາກການ ຈັດຕັ້ງ ທັງພາຍໃນ ແລະ ຕ່າງປະເທດ;
4. ການເຄື່ອນໄຫວກິດຈະກຳຫາລາຍໄດ້ ເຊັ່ນ ການວາງສະແດງຜົນການຄົ້ນຄວ້າວິທະຍາສາດ ແລະ ເຕັກໂນໂລຊີ, ການແຂ່ງຂັນປະດິດສ້າງດ້ານວິທະຍາສາດ ແລະ ເຕັກໂນໂລຊີ, ການປະດິດສ້າງດ້ານວິທະຍາສາດ, ເຕັກໂນໂລຊີ ແລະ ນະວັດຕະກຳ ແລະ ການເຄື່ອນໄຫວກິດຈະກຳອື່ນ;
5. ດອກເບ້ຍເງິນຝາກ ຫຼື ເງິນປັນຜົນ ທີ່ເກີດຈາກກອງທຶນ;
6. ລາຍຮັບອື່ນ ທີ່ຖືກຕ້ອງ ຕາມກົດໝາຍ.

**ມາດຕາ 44** **(ປັບປຸງ)** **ການຄຸ້ມຄອງ ແລະ ນຳໃຊ້ກອງທຶນ**

ການຄຸ້ມຄອງ ແລະ ນຳໃຊ້ກອງທຶນ ພັດທະນາວິທະຍາສາດ ແລະ ເຕັກໂນໂລຊີ ຕ້ອງຮັບປະກັນຄວາມໂປ່ງໃສ, ສາມາດກວດສອບໄດ້ ໂດຍສອດຄ່ອງກັບກົດໝາຍວ່າດ້ວຍງົບປະມານແຫ່ງລັດ ແລະ ກົດໝາຍອື່ນທີ່ກ່ຽວຂ້ອງ.

ກອງທຶນພັດທະນາວິທະຍາສາດ ແລະ ເຕັກໂນໂລຊີ ມີສະພາບໍລິຫານກອງທຶນ ເປັນຜູ້ຄຸ້ມຄອງ ແລະ ກຳນົດການນຳໃຊ້ກອງທຶນດັ່ງກ່າວ.

ສໍາລັບສະພາບໍລິຫານກອງທຶນ, ການຄຸ້ມຄອງ ແລະ ເປົ້າໝາຍການນຳໃຊ້ກອງທຶນ ໄດ້ກຳນົດໄວ້ໃນລະບຽບການຕ່າງຫາກ.

**ພາກທີ VII**

**ຂໍ້ຫ້າມ**

**ມາດຕາ 45 ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກໍາ ດັ່ງນີ້:

1. ດຳເນີນວຽກງານວິທະຍາສາດ ແລະ ເຕັກໂນໂລຊີ ທີ່ລະເມີດກົດໝາຍ;
2. ສ້າງອຸປະສັກ, ຂັດຂວາງການສົ່ງເສີມ ແລະ ພັດທະນາວຽກງານວິທະຍາສາດ ແລະ ເຕັກໂນໂລຊີ;
3. ນຳເຂົ້າເຕັກໂນໂລຊີ ທີ່ເຮັດໃຫ້ສິ້ນເປືອງແຫຼ່ງຊັບພະຍາກອນທຳມະຊາດ, ສ້າງຜົນກະທົບ, ທຳລາຍສິ່ງ ແວດລ້ອມ ເກີນມາດຕະຖານທີ່ໄດ້ກຳນົດໄວ້;
4. ແອບອ້າງເອົາຜົນງານຄົ້ນຄວ້າຂອງຜູ້ອື່ນມາເປັນຂອງຕົນ;
5. ດັດແປງເຕັກນິກທີ່ບໍ່ຖືກຕ້ອງ ອັນກໍ່ໃຫ້ເກີດອັນຕະລາຍແກ່ສັງຄົມ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 46 (ປັບປຸງ) ຂໍ້ຫ້າມ ສໍາລັບພະນັກງານທີ່ກ່ຽວຂ້ອງຂອງລັດ**

ຫ້າມ ພະນັກງານ ທີ່ກ່ຽວຂ້ອງຂອງລັດ ມີພຶດຕິກໍາ ດັ່ງນີ້:

1. ສວຍໃຊ້ອໍານາດ, ໜ້າທີ່, ຕຳແໜ່ງ, ບັງຄັບ, ນາບຂູ່ ແລະ ສົມຮູ້ຮ່ວມຄິດກັບ ຜູ້ອື່ນ ເພື່ອຫາຜົນປະໂຫຍດສ່ວນຕົວ ແລະ ພັກພວກຂອງຕົນ;
2. ທວງເອົາ, ຂໍເອົາ, ຮັບເອົາສິນບົນ ຫຼື ຜົນປະໂຫຍດອື່ນ;
3. ເປີດເຜີຍຄວາມລັບ ຂອງຊາດ, ຂອງລັດຖະການ ແລະ ຂອງຜູ້ດຳເນີນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ;
4. ກົດໜ່ວງ, ຖ່ວງດຶງ, ແກ່ຍາວເວລາໃນການພິຈາລະນາເອກະສານ ໂດຍບໍ່ຖືກຕ້ອງຕາມກົດໝາຍ;
5. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 47 ຂໍ້ຫ້າມ ສໍາລັບຜູ້ດໍາເນີນວຽກງານວິທະຍາສາດ ແລະ ເຕັກໂນໂລຊີ**

ຫ້າມ ຜູ້ດໍາເນີນວຽກງານວິທະຍາສາດ ແລະ ເຕັກໂນໂລຊີ ມີພຶດຕິກຳ ດັ່ງນີ້:

1. ດຳເນີນວຽກງານ ໂດຍບໍ່ໄດ້ຮັບອະນຸຍາດ ຫຼື ບໍ່ຖືກກັບການອະນຸຍາດ ຍົກເວັ້ນການດຳເນີນວຽກງານ ຕາມທີ່ໄດ້ກຳນົດໄວ້ໃນມາດຕາ 17 ຂອງກົດໝາຍສະບັບນີ້;
2. ເອົາໃບອະນຸຍາດຂອງຕົນ ໄປຄໍ້າປະກັນ ຫຼື ປະກອບເປັນຮຸ້ນ, ໃຫ້ຢືມ, ໃຫ້ເຊົ່າ, ໂອນ ຫຼື ຂາຍໃຫ້ຜູ້ອື່ນ;
3. ສວຍໃຊ້ການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ເພື່ອຫາຜົນປະໂຫຍດສ່ວນຕົວ ແລະ ພັກພວກຂອງຕົນ;
4. ໃຫ້ສິນບົນ ແກ່ພະນັກງານ ທີ່ຮັບຜິດຊອບວຽກງານວິທະຍາສາດ ແລະ ເຕັກໂນໂລຊີ;
5. ໃຊ້ຄວາມຮຸນແຮງ ຫຼື ແອບອ້າງຊື່ຂອງຜູ້ອື່ນ ເພື່ອນາບຂູ່ພະນັກງານທີ່ກ່ຽວຂ້ອງ;
6. ປອມແປງເອກະສານ, ນຳໃຊ້ເອກະສານປອມ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
7. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VIII**

**ການຄຸ້ມຄອງ ແລະ ການກວດກາ ວຽກງານວິທະຍາສາດ ແລະ ເຕັກໂນໂລຊີ**

**ໝວດທີ 1**

**ການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ**

**ມາດຕາ 48 (ປັບປຸງ) ອົງການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ**

ລັດຖະບານ ເປັນຜູ້ຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງສຶກສາທິການ ແລະ ກິລາ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການ ປະສານສົມທົບກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ.

ອົງການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ ປະກອບດ້ວຍ:

1. ກະຊວງສຶກສາທິການ ແລະ ກິລາ;
2. ພະແນກສຶກສາທິການ ແລະ ກິລາ ແຂວງ, ນະຄອນຫຼວງ;
3. ຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ.

**ມາດຕາ 49 (ປັບປຸງ) ສິດ ແລະ ໜ້າທີ່ ຂອງກະຊວງສຶກສາທິການ ແລະ ກິລາ**

ໃນການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ ກະຊວງສຶກສາທິການ ແລະ ກິລາ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າສ້າງ ນະໂຍບາຍ, ແຜນຍຸດທະສາດ ແລະ ນິຕິກຳ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ເພື່ອສະເໜີລັດຖະບານ ພິຈາລະນາ;
2. ຜັນຂະຫຍາຍ ນະໂຍບາຍ, ແຜນຍຸດທະສາດ, ແຜນພັດທະນາ ແລະ ນິຕິກຳ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ມາເປັນແຜນງານ, ແຜນການ, ໂຄງການ ແລະ ນິຕິກຳລະອຽດຂອງຕົນ ພ້ອມທັງ ຊີ້ນຳການຈັດຕັ້ງປະຕິບັດ;
3. ໂຄສະນາ ເຜີຍແຜ່ ແລະ ສຶກສາອົບຮົມ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
4. ອອກ ຫຼື ຖອນໃບອະນຸຍາດ, ຢັ້ງຢືນ ແລະ ຮັບຮອງເອົາ ການດຳເນີນວຽກງານວິທະຍາສາດ ແລະ ເຕັກໂນໂລຊີ ຕາມຂອບເຂດຄວາມຮັບຜິດຊອບຂອງຕົນ;
5. ຊີ້ນຳ, ຕິດຕາມ ກວດກາ ແລະ ປະເມີນຜົນການຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ;
6. ປະສານສົມທົບ ກັບ ສະພາວິທະຍາສາດ ແຫ່ງຊາດ, ສະພາວິທະຍາສາດຂອງຂະແໜງການ, ຂະແໜງການ ຂັ້ນສູນກາງ ແລະ ທ້ອງຖິ່ນ ເພື່ອພິຈາລະນາບັນດາຫົວຂໍ້ຄົ້ນຄວ້າທີ່ເປັນບຸລິມະສິດຂອງຊາດ, ງົບປະມານ, ກົນໄກການຄຸ້ມຄອງ ແລະ ນໍາໃຊ້ຜົນການຄົ້ນຄວ້າ;
7. ຄົ້ນຄວ້າ ພິຈາລະນາ ແລະ ສະເໜີມາດຕະການ, ວິທີການແກ້ໄຂການລະເມີດກົດໝາຍ ແລະ ລະບຽບການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
8. ຄຸ້ມຄອງ, ສ້າງ, ບຳລຸງ, ຍົກລະດັບຄວາມຮູ້, ຄວາມສາມາດ ແລະ ຄວາມຊຳນິຊຳນານ ໃຫ້ແກ່ພະນັກງານ ແລະ ຜູ້ດຳເນີນວຽກງານວິທະຍາສາດ ແລະ ເຕັກໂນໂລຊີ;
9. ຊີ້ນຳ, ຄຸ້ມຄອງ, ປັບປຸງວຽກງານວິທະຍາສາດ ແລະ ເຕັກໂນໂລຊີ ຢູ່ ທ້ອງຖິ່ນ;
10. ພິຈາລະນາ ແກ້ໄຂຄຳສະເໜີ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານວິ ທະຍາສາດ ແລະ ເຕັກໂນໂລຊີ;
11. ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ເພື່ອສົ່ງເສີມການຄົ້ນຄວ້າວິທະຍາສາດ, ພັດທະນາ ແລະ ນຳໃຊ້ເຕັກໂນໂລຊີໃໝ່ ທີ່ກ້າວໜ້າ;
12. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ ຕໍ່ລັດຖະບານ ຢ່າງເປັນປົກກະຕິ;
13. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 50 (ປັບປຸງ) ສິດ ແລະ ໜ້າທີ່ ຂອງພະແນກສຶກສາທິການ ແລະ ກິລາ ແຂວງ, ນະຄອນຫຼວງ**

ໃນການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ ພະແນກສຶກສາທິການ ແລະ ກິລາ ແຂວງ, ນະຄອນຫຼວງ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍ, ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ລວມທັງ ໂຄສະນາ ເຜີຍແຜ່ ວຽກງານດັ່ງກ່າວ;
2. ຊີ້ນຳ, ຕິດຕາມ ແລະ ປະສານສົມທົບກັບຂະແໜງການອື່ນທີ່ກ່ຽວຂ້ອງ ໃນທ້ອງຖິ່ນຂອງຕົນ ໃນການຈັດ ຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ;
3. ອອກ ຫຼື ຖອນ ໃນອະນຸຍາດ, ຢັ້ງຢືນ ແລະ ຮັບຮອງເອົາ ການດຳເນີນວຽກງານວິທະຍາສາດ ແລະ ເຕັກໂນໂລຊີ;
4. ຊີ້ນຳ, ຕິດຕາມ ແລະ ປະເມີນຜົນການ ຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ ຂອງເມືອງ, ເທດສະບານ, ນະຄອນ;
5. ຄົ້ນຄວ້າ, ພິຈາລະນາ ແລະ ສະເໜີມາດຕະການ, ວິທີການແກ້ໄຂ ການລະເມີດກົດໝາຍ ແລະ ລະບຽບການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
6. ພິຈາລະນາ ແກ້ໄຂຄຳສະເໜີ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານວິທະ ຍາສາດ ແລະ ເຕັກໂນໂລຊີ;
7. ຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ຕາມການມອບໝາຍຂອງຂັ້ນເທິງ;
8. ປະສານສົມທົບ ກັບຂະແໜງການອື່ນທີ່ກ່ຽວຂ້ອງ ໃນທ້ອງຖິ່ນຂອງຕົນ;
9. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ ຕໍ່ກະຊວງສຶກສາທິການ ແລະ ກິລາ, ອົງການປົກຄອງ ແຂວງ, ນະຄອນຫຼວງ ຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 51 (ປັບປຸງ) ສິດ ແລະ ໜ້າທີ່ ຂອງຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານ ວິທະຍາສາດ ແລະ ເຕັກໂນໂລຊີ ຫ້ອງການສຶກສາທິການ ແລະ ກິລາ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ນະໂຍບາຍ, ກົດໝາຍ, ແຜນການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ ລວມທັງ ເຜີຍແຜ່ວຽກງານດັ່ງກ່າວ;
2. ຄົ້ນຄວ້າ, ສະເໜີ ຕໍ່ພະແນກສຶກສາທິການ ແລະ ກິລາ ແຂວງ, ນະຄອນຫຼວງ ເພື່ອພິຈາລະນາ ອອກ ຫຼື ຖອນ ໃບອະນຸຍາດ, ຢັ້ງຢືນ ແລະ ຮັບຮອງເອົາ ການດຳເນີນວຽກງານວິທະຍາສາດ ແລະ ເຕັກໂນໂລຊີ;
3. ຄົ້ນຄວ້າ, ພິຈາລະນາ ແລະ ສະເໜີມາດຕະການ, ວິທີການແກ້ໄຂການລະເມີດກົດໝາຍ ແລະ ລະບຽບການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
4. ພິຈາລະນາ ແກ້ໄຂຄຳສະເໜີ ຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ກ່ຽວກັບວຽກງານວິທະ ຍາສາດ ແລະ ເຕັກໂນໂລຊີ;
5. ປະສານສົມທົບ ກັບຂະແໜງການອື່ນທີ່ກ່ຽວຂ້ອງ ໃນທ້ອງຖິ່ນຂອງຕົນ;
6. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານວິທະຍາສາດ ແລະ ເຕັກໂນໂລຊີ ຕໍ່ພະແນກສຶກສາທິການ ແລະ ກິລາ ແຂວງ, ນະຄອນຫຼວງ ແລະ ອົງການປົກຄອງ ເມືອງ, ເທດສະບານ, ນະຄອນ ຢ່າງເປັນປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 52 (ປັບປຸງ) ສິດ ແລະ ໜ້າທີ່ ຂອງ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ ກ່ຽວຂ້ອງ**

ໃນການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນທີ່ກ່ຽວຂ້ອງ ມີ ສິດ ແລະ ໜ້າທີ່ ປະຕິບັດວຽກງານວິທະຍາສາດ ແລະ ເຕັກໂນໂລຊີ ຕາມຂອບເຂດຄວາມຮັບຜິດຊອບຂອງຕົນ ໂດຍປະສານສົມທົບກັບຂະແໜງການສຶກສາທິການ ແລະ ກິລາ.

**ໝວດທີ 2**

**ການກວດກາວຽກງານວິທະຍາສາດ ແລະ ເຕັກໂນໂລຊີ**

**ມາດຕາ 53 (ປັບປຸງ) ອົງການກວດກາ ວຽກງານວິທະຍາສາດ ແລະ ເຕັກໂນໂລຊີ**

ອົງການກວດກາວຽກງານວິທະຍາສາດ ແລະ ເຕັກໂນໂລຊີ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບອົງການຄຸ້ມຄອງວຽກງານວິທະຍາສາດ ແລະ ເຕັກໂນໂລຊີ ຕາມທີ່ໄດ້ກຳນົດໄວ້ໃນມາດຕາ 48 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ, ອົງການກວດກາແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາ ຊົນ, ສື່ມວນຊົນ ແລະ ພົນລະເມືອງ.

**ມາດຕາ 54 (ປັບປຸງ) ເນື້ອໃນການກວດກາວຽກງານວິທະຍາສາດ ແລະ ເຕັກໂນໂລຊີ**

ການກວດກາວຽກງານວິທະຍາສາດ ແລະ ເຕັກໂນໂລຊີ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດນະໂຍບາຍ, ແຜນຍຸດທະສາດ, ແຜນດຳເນີນງານ, ກົດໝາຍ ແລະ ລະບຽບການ ກ່ຽວກັບວຽກງານວິທະຍາສາດ ແລະ ເຕັກໂນໂລຊີ;
2. ແຜນການ, ແຜນງານ, ໂຄງການ, ຫົວຂໍ້ຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ;
3. ການປະຕິບັດວຽກງານວິທະຍາສາດ ແລະ ເຕັກໂນໂລຊີ;
4. ການຄຸ້ມຄອງ ແລະ ການນຳໃຊ້ກອງທຶນ;
5. ເນື້ອໃນອື່ນທີ່ເຫັນວ່າມີຄວາມຈຳເປັນ.

**ມາດຕາ 55 ຮູບການ ການກວດກາວຽກງານວິທະຍາສາດ ແລະ ເຕັກໂນໂລຊີ**

ການກວດກາວຽກງານວິທະຍາສາດ ແລະ ເຕັກໂນໂລຊີ ມີ ສາມຮູບການ ດັ່ງນີ້:

1. ການກວດກາຢ່າງເປັນລະບົບປົກກະຕິ ຊຶ່ງແມ່ນ ການກວດກາທີ່ດຳເນີນຕາມແຜນການຢ່າງເປັນປະຈຳ ແລະ ມີກຳນົດເວລາອັນແນ່ນອນ;
2. ການກວດກາ ໂດຍມີການແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງແຈ້ງໃຫ້ຜູ້ຖືກກວດກາຮູ້ລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາແບບຮີບດ່ວນ ໂດຍບໍ່ໄດ້ແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ໃນການດໍາເນີນກວດກາວຽກງານວິທະຍາສາດ ແລະ ເຕັກໂນໂລຊີ ໃຫ້ປະຕິບັດຕາມກົດໝາຍ ຢ່າງເຂັ້ມງວດ.

**ພາກທີ IX**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 56 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນໃນການຄົ້ນຄວ້າ ແລະ ພັດທະນາວິທະຍາສາດ ແລະ ເຕັກໂນໂລຊີ ຢ່າງມີປະສິດທິຜົນສູງ ທັງເປັນຕົວແບບເຂົ້າໃນການພັດທະນາເສດຖະກິດ-ສັງຄົມ ຂອງຊາດ, ດຳເນີນກິດຈະການ ຖືກຕ້ອງຕາມກົດໝາຍ ແລະ ປະກອບສ່ວນ ຢ່າງຕັ້ງໜ້າເຂົ້າໃນວຽກງານວິທະຍາສາດ ແລະ ເຕັກໂນໂລຊີ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ເຊັ່ນ ນາມມະຍົດ, ຕຳແໜ່ງ, ກຽດຕິຄຸນ, ລາງວັນວິທະຍາສາດ ຕາມລະບຽບການ

**ມາດຕາ 57 (ປັບປຸງ) ນາມມະຍົດ, ຕໍາແໜ່ງ ແລະ ກຽດຕິຄຸນ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນ, ມີຜົນສໍາເລັດໃນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ຊຶ່ງໄດ້ຮັບການຢັ້ງຢືນ ແລະ ຮັບຮອງ ຈາກສະພາວິທະຍາສາດ ແຫ່ງຊາດ ຈະໄດ້ຮັບນາມມະຍົດ ແລະ ຕຳແໜ່ງວິທະຍາສາດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ມີຜົນງານດີເດັ່ນ ໃນການປະກອບສ່ວນທາງດ້ານສະຕິປັນຍາ, ທຶນ, ວັດຖຸ ເຂົ້າໃນການເຄື່ອນໄຫວວຽກງານວິທະຍາສາດ ແລະ ເຕັກໂນໂລຊີ ຈະໄດ້ຮັບກຽດຕິຄຸນ ຕາມລະບຽບການ.

**ມາດຕາ 58 ລາງວັນວິທະຍາສາດ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຜົນງານດີເດັ່ນໃນການຄົ້ນຄວ້າວິທະຍາສາດ ແລະ ພັດທະນາເຕັກໂນໂລຊີ ຈະໄດ້ຮັບລາງວັນວິທະຍາສາດ ຕາມຜົນງານຕົວຈິງ.

ລາງວັນວິທະຍາສາດ ມີ ສາມລະດັບ ດັ່ງນີ້:

1. ລາງວັນລະດັບຊາດ;
2. ລາງວັນລະດັບກະຊວງ;
3. ລາງວັນລະດັບທ້ອງຖິ່ນ.

ສໍາລັບ ລາງວັນວິທະຍາສາດ ແຕ່ລະລະດັບ ໄດ້ກໍານົດໄວ້ໃນລະບຽບການຕ່າງຫາກ.

ລັດ ຮັບຮູ້ ລາງວັນວິທະຍາສາດຂອງຕ່າງປະເທດ, ພາກພື້ນ ແລະ ສາກົນ ທີ່ມອບໃຫ້ພົນລະເມືອງລາວ ໂດຍສອດຄ່ອງກັບກົດໝາຍ ຂອງ ສປປ ລາວ.

**ມາດຕາ 59 ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມ ຈະຖືກສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍ ຫຼື ຖືກລົງໂທດທາງອາຍາ ຕາມກົດໝາຍ.

**ພາກທີ X**

**ບົດບັນຍັດສຸດທ້າຍ**

**ມາດຕາ 60 (ປັບປຸງ) ວັນວິທະຍາສາດ ແຫ່ງຊາດ**

ສປປ ລາວ ກໍານົດເອົາວັນທີ 12 ຕຸລາ ເປັນວັນວິທະຍາສາດ ແຫ່ງຊາດ.

ກະຊວງສຶກສາທິການ ແລະ ກິລາ ເປັນເຈົ້າການປະສານສົມທົບ ກັບ ອົງການຂັ້ນສູນກາງ ແລະ ອົງການປົກຄອງທ້ອງຖິ່ນ ແລະ ພາກສ່ວນອື່ນໃນສັງຄົມ ເພື່ອສົ່ງເສີມ ແລະ ປະກອບສ່ວນ ເຂົ້າໃນການດຳເນີນສະເຫຼີມສະຫຼອງວັນວິທະຍາສາດ ແຫ່ງຊາດ ໃນແຕ່ລະປີ ຢ່າງມີເນື້ອໃນ ແລະ ເປັນຂະບວນການກວ້າງຂວາງ.

ການຈັດຕັ້ງປະຕິບັດ ກ່ຽວກັບການສະເຫຼີມສະຫຼອງສັບປະດາວິທະຍາສາດ ແຫ່ງຊາດ ໄດ້ກໍານົດໄວ້ໃນລະບຽບການຕ່າງຫາກ.

**ມາດຕາ 61 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 62 (ປັບປຸງ) ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 21 ມີນາ 2023 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດໍາລັດປະກາດໃຊ້ ແລະ ລົງຈົດໝາຍເຫດທາງລັດຖະການ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍວິທະຍາສາດ ແລະ ເຕັກໂນໂລຊີ ສະບັບເລກທີ 30/ສພຊ, ລົງວັນທີ 19 ກໍລະກົດ 2013.

**ປະທານສະພາແຫ່ງຊາດ**