ສາທາລະນະລັດ ປະຊາທິປະໄຕ ປະຊາຊົນລາວ

ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ

-------------------------

ສະພາແຫ່ງຊາດ ເລກທີ 36 /ສພຊ

ນະຄອນຫຼວງວຽງຈັນ, ວັນທີ 13 ທັນວາ 2013

ກົດໝາຍ

ວ່າດ້ວຍ ການວັດແທກ (ສະບັບປັບປຸງ)

ພາກທີ I

ບົດບັນຍັດທົ່ວໄປ

ມາດຕາ 1 ຈຸດປະສົງ

ກົດໝາຍສະບັບນີ້ ກຳນົດ ຫຼັກການ, ລະບຽບການ, ມາດຕະການ ກ່ຽວກັບການຄຸ້ມຄອງ ແລະ ການກວດກາການເຄື່ອນໄຫວວຽກງານວັດແທກ ເພື່ອເຮັດໃຫ້ວຽກງານດັ່ງກ່າວ ດຳເນີນໄປຢ່າງເປັນ ເອກະພາບ, ຖືກຕ້ອງ, ຊັດເຈນ ແລະ ທັນສະໄໝ, ຮັບປະກັນສິດ ແລະ ຜົນປະໂຫຍດອັນຊອບທຳ ຂອງຜູ້ດຳເນີນທຸລະກິດ ແລະ ຜູ້ຊົມໃຊ້ ແນໃສ່ສ້າງເງື່ອນໄຂອຳນວຍຄວາມສະດວກ ໃຫ້ແກ່ກິດຈະການ ການຜະລິດ, ການບໍລິການ, ການແລກປ່ຽນ, ການຊື້ຂາຍ ຮັບປະກັນໃຫ້ປະຊາຊົນມີຄວາມປອດໄພ ແລະ ສັງຄົມມິີຄວາມຍຸຕິທຳ ປະກອບສ່ວນເຂົ້າໃນການປົກປັກຮັກສາສິ່ງແວດລ້ອມ ແລະ ພັດທະນາເສດຖະ ກິດ-ສັງຄົມຂອງຊາດ.

ມາດຕາ 2(ປັບປຸງ) ການວັດແທກ

ການວັດແທກ ແມ່ນ ການກຳນົດຄ່າເປັນຕົວເລກ ທີ່ຊີ້ບອກຄຸນລັກສະນະ, ຂະໜາດ, ປະລິ ມານ ຂອງວັດຖຸສິ່ງຂອງທີ່ຕ້ອງການຄຳນວນ, ຕ້ອງການຮູ້ດ້ວຍການໃຊ້ແມ່ແບບວັດແທກ, ເຄື່ອງມື, ອຸປະ ກອນວັດແທກທີ່ໄດ້ມາດຕະຖານ ຕາມທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້.

ມາດຕາ 3(ປັບປຸງ) ການອະທິບາຍຄຳສັບ

ຄຳສັບທີ່ນຳໃຊ້ໃນກົດໝາຍສະບັບນີ້ ມີຄວາມໝາຍ ດັ່ງນີ້:

1. ຫົວໜ່ວຍວັດແທກສາກົນ ໝາຍເຖິງ ລະບົບຫົວໜ່ວຍວັດແທກ ຊຶ່ງຖືກຮັບຮອງ ໂດຍອົງການສາກົນທີ່ກ່ຽວຂ້ອງ;

2. ອຸປະກອນວັດແທກ ໝາຍເຖິງ ເຄື່ອງມືທີ່ໃຊ້ ເພື່ອດຳເນີນການວັດແທກ ຊຶ່ງປະ ກອບດ້ວຍເຄື່ອງດຽວ ຫຼື ນຳໃຊ້ກັບອຸປະກອນເສີມອື່ນໆ ເຊັ່ນ ກະໂຕ້ນຊິງ, ໝໍ້ນັບກະແສໄຟຟ້າ, ໝໍ້ນັບ ນ້ຳປະປາ, ຜາງຊິງ, ໄມ້ເມຍ (ສຳລັບກ້ອງສ່ອງຈັບລະດັບ);

3. ຕົ້ນແບບເຄື່ອງມື ແລະ ອຸປະກອນວັດແທກ ໝາຍເຖິງ ເຄື່ອງມື ແລະ ອຸປະກອນວັດແທກທີ່ສ້າງຂຶ້ນມາເປັນຕົວຢ່າງ ເພື່ອກວດສອບ ຢັ້ງຢືນຄວາມຖືກຕ້ອງ ກ່ອນການດຳເນີນການຜະລິດ;

4. ການກວດທຽບ (Traceability) ໝາຍເຖິງ ການດຳເນີນການກວດຄືນຄ່າອະນຸຍາດ ຜິດດ່ຽງ ຂອງແມ່ແບບວັດແທກໃດໜຶ່ງ ໂດຍສົມທຽບແບບຕໍ່ເນື່ອງກັບແມ່ແບບວັດແທກທີ່ກ່ຽວຂ້ອງ ຊຶ່ງມີ ຄຸນນະພາບ ຫຼື ຄວາມຊັດເຈນສູງກວ່າ ທີ່ສາມາດສ້າງສາຍພົວພັນກັບມາດຕະຖານແຫ່ງຊາດ ຫຼື ມາດ ຕະຖານສາກົນ;

5. ການສອບທຽບ (Calibration) ໝາຍເຖິງ ການດຳເນີນການກວດສອບຄວາມຖືກ ຕ້ອງຂອງເຄື່ອງມື ແລະ ອຸປະກອນວັດແທກ ດ້ວຍການປຽບທຽບກັບແມ່ແບບວັດແທກທີ່ກ່ຽວຂ້ອງຊຶ່ງມີຄຸນນະພາບ ຫຼື ຄວາມຊັດເຈນຕ່ຳກວ່າ;

6. ການກວດຄືນ (Verification) ໝາຍເຖິງ ການດຳເນີນການສອບທຽບຄືນໃໝ່ຂອງ ເຄື່ອງມື ແລະ ອຸປະກອນວັດແທກ ທີ່ຜະລິດ ແລະ ນຳໃຊ້ ເພື່ອຢັ້ງຢືນຄວາມຖືກຕ້ອງ ຕາມແມ່ແບບ ວັດແທກ;

7. ພາຊະນະບັນຈຸ ໝາຍເຖິງ ວັດຖຸ ທີ່ໃຊ້ເພື່ອຫຸ້ມຫໍ່ສິ່ງຂອງໃດໜຶ່ງ ເຊັ່ນ ແກັດ, ກັບ, ກະປ໋ອງ, ກວດແກ້ວ ແລະ ກວດຢາງ;

8. ສິນຄ້າຫຸ້ມຫໍ່ ໝາຍເຖິງ ຜະລິດຕະພັນທີ່ຖືກຫຸ້ມຫໍ່ດ້ວຍພາຊະນະບັນຈຸໃດໜຶ່ງ ຫຼື ດ້ວຍວິທີໃດໜຶ່ງ ກ່ອນການຂາຍຍົກ ຫຼື ຂາຍຍ່ອຍ;

9. ປະລິມານສຸດທິ ໝາຍເຖິງ ນ້ຳໜັກ ຫຼື ບໍລິມາດຕົວຈິງຂອງຜະລິດຕະພັນ ຫຼື ສິນຄ້າກ່ອນນຳເຂົ້າໃສ່ພາຊະນະບັນຈຸ;

10. ປະລິມານກຳນົດ ໝາຍເຖິງ ນ້ຳໜັກ ຫຼື ບໍລິມາດ ທີ່ຖືກກຳນົດ ຫຼື ຄາດຄະເນ ຊຶ່ງອາດຈະແຕກຕ່າງຈາກປະລິມານສຸດທິ;

11. ກາໝາຍການກວດຄືນ ໝາຍເຖິງ ສັນຍາລັກ ທີ່ໃຊ້ກັບ ເຄື່ອງມື, ອຸປະກອນ ວັດແທກ ທີ່ຢັ້ງຢືນເຖິງຄວາມຖືກຕ້ອງຂອງເຄື່ອງມື, ອຸປະກອນວັດແທກທີ່ໄດ້ກວດຜ່ານແລ້ວ;

12. ສັນຍາລັກຕາປະທັບໃສ່ອຸປະກອນວັດແທກ ໝາຍເຖິງ ສັນຍາລັກ ທີ່ປົກປ້ອງອຸປະ ກອນວັດແທກ ເພື່ອບໍ່ໃຫ້ມີການປ່ຽນແປງ, ການດັດແປງ, ການຖອດສ່ວນໃດສ່ວນໜຶ່ງ ຫຼື ຫຼາຍສ່ວນ ອອກ;

13. ການວັດແທກທາງກົດໝາຍ ໝາຍເຖິງ ການວັດແທກຕາມຂັ້ນຕອນທີ່ໄດ້ກຳນົດໄວ້ ໃນລະບຽບກົດໝາຍ, ລະບຽບການທາງດ້ານບໍລິຫານ ແລະ ທາງດ້ານເຕັກນິກ;

14. ອົງການທີ່ມີຄວາມສາມາດພຽງພໍ ໝາຍເຖິງ ອົງການທີ່ມີຄວາມສາມາດໃນການ ຢັ້ງຢືນ ແລະ ຖືກຮັບຮອງເອົາ ໂດຍອົງການວັດແທກສາກົນ ເປັນຕົ້ນ "ກອງປະຊຸມການຮັບຮອງສາກົນ" (IAF) ແລະ "ອົງການ ຮັບຮອງຫ້ອງທົດລອງສາກົນ" (ILAC).

ມາດຕາ 4(ປັບປຸງ) ນະໂຍບາຍຂອງລັດກ່ຽວກັບວຽກງານວັດແທກ

ລັດ ສົ່ງເສີມການນຳໃຊ້ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ທີ່ຖືກຕ້ອງຕາມມາດຕະຖານ ແລະ ລະບຽບກົດໝາຍ ເຂົ້າໃນການຮັບໃຊ້ການຜະລິດທຸລະກິດ, ການບໍລິການ, ການແລກປ່ຽນ, ການຊື້ຂາຍ, ການຊົມໃຊ້ປະຈຳວັນຂອງສັງຄົມ ເພື່ອຮັບປະກັນຄວາມປອດໄພ ແລະ ຍຸຕິທຳ.

ລັດ ເອົາໃຈໃສ່ ສະໜອງງົບປະມານ, ປະກອບບຸກຄະລາກອນ, ພາຫະນະ, ເຄື່ອງມື ແລະ ອຸປະກອນ, ກໍ່ສ້າງພື້ນຖານທາງດ້ານວັດຖຸເຕັກນິກຢ່າງເໝາະສົມ ຫ້ອງທົດລອງ, ແມ່ແບບວັດແທກ, ສູນຝຶກອົບຮົມ ເພື່ອຮັບປະກັນການຄຸ້ມຄອງ ແລະ ກວດກາວຽກງານວັດແທກ ໃຫ້ມີປະສິດທິຜົນສູງ.

ລັດ ຊຸກຍູ້ ບຸກຄົນ, ນິຕິບຸກຄົນ ຫຼື ການຈັດຕັ້ງ ທັງພາຍໃນ ແລະ ຕ່າງປະເທດ ລົງທຶນເຂົ້າໃສ່ ວຽກງານວັດແທກ, ມີສ່ວນຮ່ວມໃນການເຄື່ອນໄຫວ, ກວດກາ ແລະ ພັດທະນາວຽກງານວັດແທກໃຫ້ ທັນສະໄໝ.

ມາດຕາ 5(ປັບປຸງ) ຫຼັກການພື້ນຖານກ່ຽວກັບວຽກງານວັດແທກ

ການເຄື່ອນໄຫວວຽກງານວັດແທກ ໃຫ້ປະຕິບັດຕາມຫຼັກການພື້ນຖານ ດັ່ງນີ້:

1. ລັດ ຄຸ້ມຄອງວຽກງານວັດແທກຢ່າງລວມສູນເປັນເອກະພາບໃນຂອບເຂດທົ່ວປະເທດ ໂດຍໃຫ້ຂະແໜງການທີ່ກ່ຽວຂ້ອງເຮັດໜ້າທີ່ຄຸ້ມຄອງຕົວຈິງ;

2. ວຽກງານວັດແທກ ຕ້ອງຮັບປະກັນຄວາມຖືກຕ້ອງ, ປອດໄພ, ໂປ່ງໃສ, ຍຸຕິທຳ ແລະ ສາມາດກວດສອບໄດ້;

3. ແມ່ແບບວັດແທກ, ເຄື່ອງມື ແລະ ອຸປະກອນວັດແທກທີ່ນຳໃຊ້ໃນ ສປປ ລາວ ຕ້ອງຮັບປະກັນມາດຕະຖານ ແລະ ຖືກຕ້ອງຕາມລະບຽບກົດໝາຍຂອງ ສປປ ລາວ;

4. ລະບົບການວັດແທກຂອງ ສປປ ລາວ ຕ້ອງສອດຄ່ອງກັບສະພາບຄວາມເປັນຈິງ, ສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

ມາດຕາ 6(ປັບປຸງ) ຂອບເຂດການນຳໃຊ້ກົດໝາຍ

ກົດໝາຍສະບັບນີ້ ນຳໃຊ້ສຳລັບການເຄື່ອນໄຫວໃນຂົງເຂດການວັດແທກ ຂອງບຸກຄົນ, ນິຕິ ບຸກຄົນ ແລະ ການຈັດຕັ້ງ ໃນຂອບເຂດທົ່ວປະເທດ ເວັ້ນເສັຍແຕ່ການແລກປ່ຽນ ແລະ ການຊື້ຂາຍ ຕາມແບບດັ້ງເດີມ ເປັນຕົ້ນ ເປັນກອງ, ເປັນມັດ, ເປັນຖົງ, ເປັນຫໍ່ ແລະ ເປັນກະຕ່າ.

ມາດຕາ 7 ການຮ່ວມມືສາກົນ

ລັດ ເປີດກວ້າງການພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານ ວັດແທກ ດ້ວຍການແລກປ່ຽນບົດຮຽນ, ຂໍ້ມູນຂ່າວສານ, ສ້າງ ແລະ ຍົກລະດັບຄວາມຮູ້, ຄວາມສາ ມາດຂອງບຸກຄະລາກອນ, ຍາດແຍ່ງການຊ່ວຍເຫຼືອ ແລະ ອື່ນໆ ບົນພື້ນຖານຫຼັກການຄວາມເປັນເອກະ ລາດ, ເປັນເຈົ້າຕົນເອງ, ສະເໝີພາບ ແລະ ຕ່າງຝ່າຍຕ່າງມີຜົນປະໂຫຍດ ແລະ ປະຕິບັດຕາມສັນຍາສາ ກົນ ແລະ ສົນທິສັນຍາ ທີ່ ສປປ ລາວ ເປັນພາຄີ.

ພາກທີ II

ວຽກງານວັດແທກ

ມາດຕາ 8(ປັບປຸງ) ວຽກງານວັດແທກ

ວຽກງານວັດແທກ ແມ່ນ ບັນດາກິດຈະການກ່ຽວກັບການວັດແທກ ເປັນຕົ້ນ ການສອບທຽບ, ການກວດທຽບ ແລະ ການກວດຄືນ ແມ່ແບບວັດແທກ, ເຄື່ອງມື ແລະ ອຸປະກອນວັດແທກ, ການຢັ້ງ ຢືນ, ການຮັບຮອງ, ຜະລິດຕະພັນຫຸ້ມຫໍ່ ແລະ ປະລິມານສຸດທິ.

ວຽກງານວັດແທກ ແມ່ນ ວຽກງານທີ່ຈຳເປັນ ເພື່ອຮັບປະກັນຄວາມເປັນເອກະພາບ ດ້ານການ ວັດແທກ ແນໃສ່ປັບປຸງຄຸນນະພາບຂອງຜະລິດຕະພັນ ແລະ ການບໍລິການ ປະກອບສ່ວນເຂົ້າໃນການ ສົ່ງເສີມການຄ້າພາຍໃນ ແລະ ຕ່າງປະເທດ.

ມາດຕາ 9(ໃໝ່) ພາຫະນະວັດແທກ

ພາຫະນະວັດແທກ ມີ ດັ່ງນີ້:

1. ຫົວໜ່ວຍວັດແທກ;

2. ແມ່ແບບວັດແທກ;

3. ເຄື່ອງມື ແລະ ອຸປະກອນ ວັດແທກ;

4. ສິນຄ້າຫຸ້ມຫໍ່.

ນອກຈາກນີ້ ອາດຈະຍັງມີພາຫະນະວັດແທກອື່ນອີກ.

ໝວດທີ 1

ຫົວໜ່ວຍວັດແທກ

ມາດຕາ 10 ຫົວໜ່ວຍວັດແທກ

ຫົວໜ່ວຍວັດແທກ ທີ່ນຳໃຊ້ ຢູ່ ສປປ ລາວ ປະກອບດ້ວຍ ຫົວໜ່ວຍວັດແທກພື້ນຖານ ແລະ ຫົວໜ່ວຍວັດແທກຍ່ອຍ.

ຫົວໜ່ວຍວັດແທກພື້ນຖານ ມີດັ່ງດຽວກັນກັບຫົວໜ່ວຍວັດແທກຂອງລະບົບເມຕຼິກ ຫຼື ລະບົບ ສາກົນ (SI) ຊຶ່ງປະກອບດ້ວຍ:

1. ແມັດ (m) ແມ່ນ ຫົວໜ່ວຍວັດແທກພື້ນຖານ ຂອງຄວາມຍາວ;

2. ກິໂລກຼາມ (kg) ແມ່ນ ຫົວໜ່ວຍວັດແທກພື້ນຖານ ຂອງນ້ຳໜັກ;

3. ວິນາທີ (s) ແມ່ນ ຫົວໜ່ວຍວັດແທກພື້ນຖານ ຂອງເວລາ;

4. ອຳແປ (A) ແມ່ນ ຫົວໜ່ວຍວັດແທກພື້ນຖານ ຂອງກະແສໄຟຟ້າ;

5. ແກນວິນ (K) ແມ່ນ ຫົວໜ່ວຍວັດແທກພື້ນຖານ ຂອງອຸນຫະພູມ;

6. ໂມນ (mol) ແມ່ນ ຫົວໜ່ວຍວັດແທກພື້ນຖານ ຂອງປະລິມານສານເຄມີ;

7. ກັງເດີລາ (Cd) ແມ່ນ ຫົວໜ່ວຍວັດແທກພື້ນຖານ ຂອງແສງ.

ສຳລັບ ຫົວໜ່ວຍວັດແທກຍ່ອຍ ໄດ້ມີເອກະສານຊ້ອນທ້າຍຂອງກົດໝາຍສະບັບນີ້.

ມາດຕາ 11 ການນຳໃຊ້ຫົວໜ່ວຍວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ນຳໃຊ້ຫົວໜ່ວຍວັດແທກ ເຂົ້າໃນການເຄື່ອນໄຫວວຽກ ງານວັດແທກ ຢູ່ ສປປ ລາວ ຕ້ອງປະຕິບັດຕາມຫົວໜ່ວຍວັດແທກ ທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້.

ສຳລັບ ສິນຄ້າເພື່ອການສົ່ງອອກ ໃຫ້ນຳໃຊ້ຫົວໜ່ວຍວັດແທກທີ່ໄດ້ກຳນົດໄວ້ໃນວັກທີໜຶ່ງຂອງ ມາດຕານີ້ີ້ ເວັ້ນເສັຍແຕ່ ຄູ່ສັນຍາຫາກໄດ້ຕົກລົງກັນໄວ້ຢ່າງອື່ນ.

ໝວດທີ 2

ແມ່ແບບວັດແທກ

ມາດຕາ 12(ປັບປຸງ) ແມ່ແບບວັດແທກ

ແມ່ແບບວັດແທກ ທີ່ນຳໃຊ້ໃນ ສປປ ລາວ ມີ ສາມຂັ້ນ ດັ່ງນີ້:

1. ແມ່ແບບວັດແທກຂັ້ນໜຶ່ງ ແມ່ນ ແມ່ແບບວັດແທກທີ່ມີມາດຕະຖານຄວາມຊັດເຈນ ສູງສຸດ ຊຶ່ງມີຢູ່ສະຖານທີ່ ຫຼື ການຈັດຕັ້ງໃດໜຶ່ງ ທີ່ດຳເນີນການວັດແທກ ໂດຍສອດຄ່ອງກັບລະບຽບ ການຂອງສາກົນ;

2. ແມ່ແບບວັດແທກຂັ້ນສອງ ແມ່ນ ແມ່ແບບວັດແທກທີ່ຖືກກຳນົດ ໂດຍຜ່ານການສອບ ທຽບຄວາມຊັດເຈນ ກັບແມ່ແບບວັດແທກຂັ້ນໜຶ່ງໃນປະລິມານດຽວກັນ. ການສອບທຽບ ສາມາດດຳເນີນ ໂດຍກົງລະຫວ່າງ ແມ່ແບບວັດແທກຂັ້ນໜຶ່ງ ແລະ ແມ່ແບບວັດແທກຂັ້ນສອງ ຫຼື ອາດຈະມີລະບົບການ ວັດແທກອື່ນປະກອບຢູ່ນຳ. ແມ່ແບບວັດແທກຂັ້ນສອງ ມີຄ່າຄວາມຊັດເຈນຕ່ຳກວ່າແມ່ແບບວັດແທກ ຂັ້ນໜຶ່ງ;

3. ແມ່ແບບວັດແທກຂັ້ນປະຕິບັດງານ ແມ່ນ ແມ່ແບບວັດແທກທີ່ນຳໃຊ້ເປັນປະຈຳ ເພື່ອສອບທຽບ ເຄື່ອງມື ແລະ ອຸປະກອນວັດແທກ ທີ່ນຳໃຊ້ທົ່ວໄປ ຊຶ່ງມີຄ່າຄວາມຊັດເຈນ ຕ່ຳກວ່າແມ່ ແບບວັດແທກຂັ້ນສອງ.

ຂັ້ນຕອນ ແລະ ວິທີການຮັບຮອງເອົາແມ່ແບບວັດແທກແຕ່ລະຂັ້ນ ໄດ້ກຳນົດໄວ້ໃນລະບຽບ ການ ຕ່າງຫາກ.

ມາດຕາ 13 ການຜະລິດແມ່ແບບວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການດຳເນີນທຸລະກິດ ການຜະລິດແມ່ແບບວັດແທກ ຕ້ອງປະຕິບັດຕາມທີ່ໄດ້ກຳນົດໄວ້ໃນມາດຕາ 32 ແລະ 33 ຂອງກົດໝາຍສະບັບນີ້.

ມາດຕາ 14 ການນຳໃຊ້ແມ່ແບບວັດແທກ

ແມ່ແບບວັດແທກແຕ່ລະຂັ້ນ ຖືກນຳໃຊ້ຕາມກໍລະນີ ດັ່ງນີ້:

1. ແມ່ແບບວັດແທກຂັ້ນໜຶ່ງ ນຳໃຊ້ເພື່ອສອບທຽບແມ່ແບບວັດແທກຂັ້ນສອງ;

2. ແມ່ແບບວັດແທກຂັ້ນສອງ ນຳໃຊ້ເພື່ອສອບທຽບແມ່ແບບວັດແທກຂັ້ນປະຕິບັດງານ;

3. ແມ່ແບບວັດແທກຂັ້ນປະຕິບັດງານ ນຳໃຊ້ເພື່ອສອບທຽບເຄື່ອງມື ແລະ ອຸປະກອນ ວັດແທກທີ່ນຳໃຊ້ທົ່ວໄປ.

ມາດຕາ 15(ປັບປຸງ) ການກວດທຽບ ແມ່ແບບວັດແທກ

ການກວດທຽບແມ່ແບບວັດແທກ ແມ່ນ ການດຳເນີນການກວດສອບຄຸນລັກສະນະຂອງຜົນ ການວັດແທກ ຊຶ່ງພົວພັນກັບສິ່ງອ້າງອີງ ທີ່ມີເອກະສານປະກອບການບັນທຶກແບບເປັນຕ່ອງໂສ້ຕໍ່ເນື່ຶ່ອງ ແລະ ຜົນໄດ້ຮັບນັ້ນ ກໍເປັນສາເຫດຂອງຄວາມບໍ່ແນ່ນອນຂອງການວັດແທກ.

ການກວດທຽບແມ່ແບບວັດແທກແຕ່ລະຂັ້ນ ຕ້ອງດຳເນີນຜ່ານຫ້ອງທົດລອງທີ່ໄດ້ມາດຕະ ຖານ ເພື່ອຮັບປະກັນການກວດທຽບກັບລະບົບເມຕຼິກ ຫຼື ລະບົບສາກົນ (SI) ໂດຍອີງຕາມຂໍ້ມູນການນຳ ໃຊ້, ການຜະລິດ ແລະ ປັດໃຈດ້ານເຕັກນິິກອື່ນ.

ແມ່ແບບວັດແທກ ທີ່ນຳໃຊ້ໃນ ສປປ ລາວ ຕ້ອງໄດ້ຮັບການກວດທຽບ ເປັນປະຈຳຕາມແຕ່ລະໄລຍະ ໂດຍຂຶ້ນກັບຄຸນລັກສະນະ ແລະ ແມ່ແບບວັດແທກແຕ່ລະຂັ້ນ ເພື່ອຮັບປະກັນໃຫ້ຖືກຕ້ອງ ກັບລະບົບເມຕຼິກ ຫຼື ລະບົບສາກົນ (SI).

ມາດຕາ 16 ການເກັບຮັກສາແມ່ແບບວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ສາມາດເກັບຮັກສາແມ່ແບບວັດແທກຂັ້ນໜຶ່ງ, ຂັ້ນສອງ ແລະ ຂັ້ນປະຕິບັດງານ ຕາມຄວາມຕ້ອງການຂອງວຽກງານເຄື່ອນໄຫວການວັດແທກຂອງຕົນ.

ສຳລັບ ການເກັບຮັກສາແມ່ແບບວັດແທກຂັ້ນໜຶ່ງນັ້ນ ຕ້ອງແຈ້ງໃຫ້ອົງການຄຸ້ມຄອງວຽກງານ ວັດແທກ ເພື່ອນຳໃຊ້ເປັນຖານຂໍ້ມູນ.

ມາດຕາ 17 ການສ້ອມແປງ, ການປ່ຽນ ຫຼື ການລົບລ້າງ ແມ່ແບບວັດແທກ

ແມ່ແບບວັດແທກ ຈະຖືກສ້ອມແປງ, ປ່ຽນ ຫຼື ລົບລ້າງ ຕາມແຕ່ລະກໍລະນີ ດັ່ງນີ້:

1. ແມ່ແບບວັດແທກ ທີ່ມີຄ່າບໍ່ຖືກຕ້ອງ ຕາມລະບຽບການທ່ີໄດ້ກຳນົດໄວ້;

2. ແມ່ແບບວັດແທກ ທີ່ເກັບຮັກສາ ບໍ່ຖືກຕ້ອງຕາມມາດຕະຖານວັດແທກສາກົນ;

3. ແມ່ແບບວັດແທກ ທີ່ບໍ່ສອດຄ່ອງກັບມາດຕະຖານເຕັກນິກລະອຽດທີ່ໄດ້ກຳນົດໄວ້.

ແມ່ແບບວັດແທກ ທີ່ຈະຖືກສ້ອມແປງ, ປ່ຽນ ຫຼື ລົບລ້າງໄດ້ ກໍຕໍ່ເມື່ອໄດ້ຮັບການຢັ້ງຢືນ ຈາກຫ້ອງທົດລອງທີ່ກ່ຽວຂ້ອງ.

ໝວດທີ 3

ເຄື່ອງມື ແລະ ອຸປະກອນ ວັດແທກ

ມາດຕາ 18(ປັບປຸງ) ການຜະລິດເຄື່ອງມື ແລະ ອຸປະກອນ ວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຜະລິດເຄື່ອງມື ແລະ ອຸປະກອນ ວັດແທກ ຕ້ອງປະ ຕິບັດຕາມທີ່ ໄດ້ກຳນົດໄວ້ໃນມາດຕາ 32 ແລະ 33 ຂອງກົດໝາຍສະບັບນີ້.

ມາດຕາ 19(ປັບປຸງ) ການນຳເຂົ້າ ເຄື່ອງມື ແລະ ອຸປະກອນ ວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ຕ້ອງການເຮັດທຸລະກິດນຳເຂົ້າເຄື່ອງມື ແລະ ອຸປະ ກອນ ວັດແທກທຸກປະເພດ ຕ້ອງສະໜອງເອກະສານຮັບຮອງຈາກປະເທດທີ່ສົ່ງອອກ ແລະ ໃຫ້ປະຕິບັດ ຕາມລະບຽບກົດໝາຍຂອງ ສປປ ລາວ.

ມາດຕາ 20(ປັບປຸງ) ການນຳໃຊ້ເຄື່ອງມື ແລະ ອຸປະກອນ ວັດແທກ

ເຄື່ອງມື ແລະ ອຸປະກອນ ວັດແທກ ທີ່ນຳໃຊ້ເຂົ້າໃນການບໍລິການ ຕ້ອງໃຫ້ສອດຄ່ອງກັບຫົວ ໜ່ວຍວັດແທກ ຕາມທີ່ໄດ້ກຳນົດໄວ້ໃນມາດຕາ 10 ຂອງກົດໝາຍສະບັບນີ້ ແລະ ຕ້ອງມີຕົວເລກ ຫຼື ຕົວໜັງສືຢ່າງຈະແຈ້ງ ຊຶ່ງບໍ່ສາມາດປ່ຽນແປງ ຫຼື ລຶບອອກໄດ້.

ໃນກໍລະນີເຄື່ອງມື ແລະ ອຸປະກອນ ວັດແທກ ມີຂະໜາດນ້ອຍຈົນບໍ່ສາມາດກຳນົດຕົວ ເລກ ຫຼື ຕົວໜັງສືໃສ່ໄດ້ນັ້ນ ຕ້ອງກຳນົດຕົວເລກ ຫຼື ຕົວໜັງສື ໃສ່ເອກະສານທີ່ແນບຕິດມານຳເຄື່ອງມື ແລະ ອຸປະກອນ ວັດແທກນັ້ນ.

ເຄື່ອງມື ແລະ ອຸປະກອນ ວັດແທກ ທຸກປະເພດທີ່ນຳໃຊ້ເຂົ້າໃນທຸລະກິດການບໍລິການ ຕ້ອງ ໄດ້ຮັບການຢັ້ງຢືນຄວາມຖືກຕ້ອງຈາກອົງການຂອງລັດທີ່ກ່ຽວຂ້ອງ.

ຂະແໜງການທີ່ນຳໃຊ້ເຄື່ອງມື ແລະ ອຸປະກອນ ວັດແທກ ເຂົ້າໃນການບໍລິການວຽກງານ ຂອງຕົນ ທີ່ພົວພັນເຖິງສຸຂະພາບ, ສິ່ງແວດລ້ອມ ແລະ ຊັບສິນຂອງຜູ້ຊົມໃຊ້ນັ້ນ ຕ້ອງປະຕິບັດຕາມທີ່ ໄດ້ກຳນົດໄວ້ໃນມາດຕາ 23 ແລະ 24 ຂອງກົດໝາຍສະບັບນີ້.

ມາດຕາ 21(ປັບປຸງ) ການຈົດທະບຽນເຄື່ອງມື ແລະ ອຸປະກອນ ວັດແທກ

ເຄື່ອງມື ແລະ ອຸປະກອນ ວັດແທກ ທີ່ມີລັກສະນະເປັນອັນຕະລາຍຕໍ່ຄວາມປອດໄພຂອງ ຊີວິດ, ສຸຂະພາບ ຂອງ ຄົນ, ພືດ, ສັດ ແລະ ສິ່ງແວດລ້ອມ ກ່ອນຈະນຳໃຊ້ເຂົ້າໃນການບໍລິການນັ້ນ ຕ້ອງໄດ້ຈົດທະບຽນນຳຂະແໜງການວິທະຍາສາດ ແລະ ເຕັກໂນໂລຊີ.

ລາຍການເຄື່ອງມື ແລະ ອຸປະກອນ ວັດແທກ ທີ່ເປັນອັນຕະລາຍ ໄດ້ກຳນົດໄວ້ໃນລະບຽບ ການຕ່າງຫາກ.

ມາດຕາ 22(ປັບປຸງ) ການບໍລິການສ້ອມແປງເຄື່ອງມື ແລະ ອຸປະກອນ ວັດແທກ

ບຸກຄົນ, ນິຕິບຸກຄົນ ຫຼື ການຈັດຕັ້ງ ມີສິດບໍລິການສ້ອມແປງເຄື່ອງມື ແລະ ອຸປະກອນ ວັດແທກທຸກປະເພດ ແລະ ຕ້ອງມີຄວາມຮັບຜິດຊອບໃນການຮັບປະກັນໃຫ້ເຄື່ອງມື ແລະ ອຸປະກອນ ວັດແທກ ໄດ້ຮັບການສອບທຽບພາຍຫຼັງການບໍລິການສ້ອມແປງແລ້ວ.

ມາດຕາ 23(ປັບປຸງ) ການກວດຄືນ

ເຄື່ອງມື ແລະ ອຸປະກອນ ວັດແທກ ທີ່ຕ້ອງໄດ້ຮັບການກວດຄືນ ໂດຍອົງການທີ່ມີຄວາມສາ ມາດພຽງພໍ ກ່ອນຖືກນຳໄປໃຊ້ເຂົ້າໃນການບໍລິການ ມີີ ດັ່ງນີ້ີ້:

1. ເຄື່ອງມື ແລະ ອຸປະກອນ ວັດແທກໃໝ່;

2. ເຄື່ອງມື ແລະ ອຸປະກອນ ວັດແທກທີ່ໃຊ້ງານຢູ່;

3. ເຄື່ອງມື ແລະ ອຸປະກອນ ວັດແທກ ທີ່ໄດ້ຜ່ານການດັດແກ້ ແລະ ສ້ອມແປງຄືນ ໃໝ່.

ໄລຍະເວລາຂອງການກວດຄືນ ເຄື່ອງມື ແລະ ອຸປະກອນ ວັດແທກ ໄດ້ກຳນົດໄວ້ໃນລະ ບຽບການຕ່າງຫາກ.

ມາດຕາ 24(ປັບປຸງ) ການສອບທຽບ

ການສອບທຽບ ແມ່ນ ການດຳເນີນການກວດສອບ ຄຸນລັກສະນະຂອງຜົນການວັດແທກ ຊຶ່ງພົວພັນກັບສິ່ງອ້າງອີງ ທີ່ມີເອກະສານປະກອບການບັນທຶກແບບເປັນຕ່ອງໂສ້ຕໍ່ເນື່ຶ່ອງ ແລະ ຜົນໄດ້ ຮັບນັ້ນ ກໍເປັນສາເຫດຂອງຄວາມບໍ່ແນ່ນອນຂອງການວັດແທກ.

ການສອບທຽບເຄື່ອງມື ແລະ ອຸປະກອນ ວັດແທກ ຕ້ອງດຳເນີນຜ່ານຫ້ອງທົດລອງທີ່ໄດ້ມາດ ຕະຖານ ເພື່ອຮັບປະກັນການກວດທຽບກັບລະບົບເມຕຼິກ ຫຼື ລະບົບສາກົນ (SI) ໂດຍອີງຕາມຂໍ້ມູນ ການນຳໃຊ້, ການຜະລິດ ແລະ ປັດໃຈດ້ານເຕັກນິິກອື່ນ.

ເຄື່ອງມື ແລະ ອຸປະກອນ ວັດແທກ ທີ່ນຳໃຊ້ໃນ ສປປ ລາວ ຕ້ອງໄດ້ຮັບການກວດທຽບເປັນປະຈຳຕາມແຕ່ລະໄລຍະ ໂດຍຂຶ້ນກັບຄຸນລັກສະນະຂອງເຄື່ອງມື ແລະ ອຸປະກອນ ວັດແທກ ເພື່ອຮັບ ປະກັນໃຫ້ຖືກຕ້ອງກັບລະບົບເມຕຼິກ ຫຼື ລະບົບສາກົນ (SI).

ໄລຍະເວລາຂອງການສອບທຽບເຄື່ອງມື ແລະ ອຸປະກອນ ວັດແທກ ໄດ້ກຳນົດໄວ້ໃນລະ ບຽບການຕ່າງຫາກ.

ມາດຕາ 25(ປັບປຸງ) ການຢັ້ງຢືນ

ເຄື່ອງມື ແລະ ອຸປະກອນ ວັດແທກທຸກປະເພດ ຕ້ອງໄດ້ຮັບການຢັ້ງຢືນຄວາມຖືກຕ້ອງ ໂດຍອົງການທີ່ຖືກຮັບຮອງຈາກອົງການທີ່ກ່ຽວຂ້ອງຂອງລັດ ເມື່ອໄດ້ປະຕິບັດຕາມມາດຕາ 21, 22, 23 ແລະ 24 ຂອງກົດໝາຍສະບັບນີ້.

ການຢັ້ງຢືນຄວາມຖືກຕ້ອງຂອງເຄື່ອງມື ແລະ ອຸປະກອນ ວັດແທກ ແບ່ງອອກເປັນປະເພດ ດັ່ງນີ້:

1. ໃບຢັ້ງຢືນ;

2. ກາໝາຍ;

3. ສະຕິກເກີ;

4. ອຸປະກອນລ໋ອກ.

ການຢັ້ງຢືນ ອາດນຳໃຊ້ໜຶ່ງ ຫຼື ຫຼາຍປະເພດພ້ອມກັນກໍໄດ້ ໂດຍຂຶ້ນກັບຈຸດພິເສດຂອງເຄື່ອງມື ແລະ ອຸປະກອນ ວັດແທກນັ້ນ.

ກະຊວງວິທະຍາສາດ ແລະ ເຕັກໂນໂລຊີ ເປັນຜູ້ປະກາດໃຊ້, ປ່ຽນປະເພດການຢັ້ງຢືນ ແລະ ຕ້ອງເຜີຍແຜ່ຜ່ານສື່ມວນຊົນ.

ມາດຕາ 26(ປັບປຸງ) ການຍົກເລີກການຢັ້ງຢືນ

ອົງການທີ່ມີຄວາມສາມາດພຽງພໍ ຫຼື ກະຊວງວິທະຍາສາດ ແລະ ເຕັກໂນໂລຊີ ເປັນຜູ້ຍົກເລີກການຢັ້ງຢືນ ເຄື່ອງມື ແລະ ອຸປະກອນ ວັດແທກ ຕາມແຕ່ລະກໍລະນີ ເມື່ອເຫັນວ່າເຄື່ອງມື ແລະ ອຸປະກອນ ວັດແທກນັ້ນ ບໍ່ຖືກຕ້ອງຕາມມາດຕະຖານ, ໝົດອາຍຸການນຳໃຊ້ ແລະ ເປ່ເພ.

ມາດຕາ 27(ໃໝ່) ກິດຈະການວຽກງານວັດແທກ

ວຽກງານວັດແທກ ປະກອບດ້ວຍກິດຈະການຕົ້ນຕໍ ດັ່ງນີ້:

1. ການບັນທຶກການເຄື່ອນໄຫວວຽກງານວັດແທກ ແລະ ການແລກປ່ຽນບົດບັນທຶກ ດັ່ງກ່າວລະຫວ່າງ ອົງການລັດດ້ວຍກັນ ຫຼື ພາກສ່ວນອື່ນທີ່ກ່ຽວຂ້ອງ;

2. ການອອກໃບຢັ້ງຢືນຜົນຂອງການວັດແທກ;

3. ການແລກປ່ຽນຜົນການກວດທຽບຂອງການວັດແທກ ລະຫວ່າງ ອົງການລັດດ້ວຍກັນ ຫຼື ພາກສ່ວນອື່ນທີ່ກ່ຽວຂ້ອງ.

ມາດຕາ 28(ໃໝ່) ລະບຽບການນຳໃຊ້ເຄື່ອງມື ແລະ ອຸປະກອນ ວັດແທກ

ກະຊວງວິທະຍາສາດ ແລະ ເຕັກໂນໂລຊີ ກຳນົດລະບຽບການນຳໃຊ້ເຄື່ອງມື ແລະ ອຸປະ ກອນ ວັດແທກ ເພື່ອປົກປ້ອງ ສຸຂະພາບ, ຄວາມປອດໄພຂອງປະຊາຊົນ, ສິ່ງແວດລ້ອມ, ຊັບສິນຂອງ ຜູ້ຊົມໃຊ້ ແລະ ໃຫ້ສອດຄ່ອງກັບລະບຽບກົດໝາຍ ພາຍໃນ ແລະ ສາກົນ ດັ່ງນີ້:

1. ລາຍການເຄື່ອງມື ແລະ ອຸປະກອນ ວັດແທກ ຕ້ອງຢູ່ພາຍໃຕ້ການຄວບຄຸມ, ຕິດຕາມ ແລະ ກວດກາ ຂອງອົງການຄຸ້ມຄອງວຽກງານວັດແທກ;

2. ການປະຕິບັດງານດ້ານການວັດແທກ ແລະ ເງື່ອນໄຂດ້ານເຕັກນິກທີ່ຈຳເປັນ ຊຶ່ງໃຊ້ ໄດ້ກັບເຄື່ອງມື ແລະ ອຸປະກອນ ວັດແທກ ຕ້ອງສອດຄ່ອງກັບສັນຍາສາກົນ ແລະ ສົນທິສັນຍາ ທີ່ ສປປ ລາວ ເປັນພາຄີ;

3. ການຄວບຄຸມ, ຕິດຕາມ ແລະ ກວດກາເຄື່ອງມື ແລະ ອຸປະກອນດັ່ງກ່າວ ຕ້ອງຮັບ ປະກັນໃຫ້ຖືກຕ້ອງຕາມເປົ້າໝາຍການນຳໃຊ້, ລະບຽບການທີ່ຈຳເປັນຂອງການວັດແທກ ແລະ ມີການ ປົກປ້ອງ ເພື່ອບໍ່ໃຫ້ນຳໃຊ້ໃນທາງທີ່ບໍ່ຖືກຕ້ອງ ແລະ ມີການສໍ້ໂກງ;

4. ເຄື່ອງມື ແລະ ອຸປະກອນ ວັດແທກ ທີ່ບໍ່ໄດ້ຕາມລະບຽບການຄວບຄຸມ ຕ້ອງດັດແກ້ ໃຫ້ຖືກຕ້ອງ ຫຼື ເກັບຄືນຈາກທ້ອງຕະຫຼາດ ຫຼື ເອົາອອກຈາກການນຳໃຊ້ຕາມແຕ່ລະກໍລະນີ;

5. ການເຂົ້າເຖິງບາງສ່ວນ ຫຼື ການດຳເນີນງານຂອງເຄື່ອງມື ແລະ ອຸປະກອນວັດແທກ ເປັນຕົ້ນ ຊອບແວ ຕ້ອງໄດ້ຮັບການປ້ອງກັນດ້ວຍການຕິດກາໝາຍສະເພາະ ເພື່ອຫຼີກເວັ້ນການດັດແກ້;

6. ລະບຽບການນຳໃຊ້ເຄື່ອງມື ແລະ ອຸປະກອນວັດແທກ ຕ້ອງສອດຄ່ອງກັບລະບຽບ ການຂອງສາກົນ.

ໝວດທີ 4

ສິນຄ້າຫຸ້ມຫໍ່

ມາດຕາ 29(ປັບປຸງ) ສິນຄ້າຫຸ້ມຫໍ່

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ດຳເນີນທຸລະກິດ ກ່ຽວກັບສິນຄ້າຫຸ້ມຫໍ່ ຢູ່ ສປປ ລາວ ຕ້ອງມີສະຫຼາກທີ່ສອດຄ່ອງກັບກົດໝາຍວ່າດ້ວຍການປົກປ້ອງຜູ້ຊົມໃຊ້ ແລະ ກົດໝາຍອື່ນທີ່ກ່ຽວຂ້ອງ, ນອກຈາກນັ້ນ ຍັງຕ້ອງກຳນົດຄ່າປະລິມານສຸດທິໃຫ້ສອດຄ່ອງກັບຫົວໜ່ວຍວັດແທກ ຕາມທີ່ໄດ້ກຳນົດ ໄວ້ໃນກົດໝາຍສະບັບນີ້.

ມາດຕາ 30 ການກໍານົດຄ່າປະລິມານສຸດທິຂອງສິນຄ້າຫຸ້ມຫໍ່

ສິນຄ້າຫຸ້ມຫໍ່ ໃຫ້ກຳນົດຄ່າປະລິມານສຸດທິຕາມກໍລະນີ ດັ່ງນີ້:

1. ຖ້າຫາກເປັນຂະໜາດ ໃຫ້ກຳນົດເປັນຄວາມຍາວ (ແມັດ);

2. ຖ້າຫາກເປັນ ຕ່ອນ, ກ້ອນ, ຂອງແຂງ, ເຄິ່ງແຂງ ຫຼື ສິ່ງດັ່ງກ່າວປະສົມກັບຂອງແຫຼວ ໃຫ້ກຳນົດເປັນນ້ຳໜັກ (ກິໂລກຣາມ);

3. ຖ້າຫາກເປັນຂອງແຫຼວ ຫຼື ເປັນອາຍ ໃຫ້ກຳນົດເປັນ ບໍລິມາດ(ລິດ, ແມັດກ້ອນ).

ມາດຕາ 31(ໃໝ່) ເງື່ອນໄຂສຳລັບສິນຄ້າຫຸ້ມຫໍ່

ເງື່ອນໄຂສຳລັບສິນຄ້າຫຸ້ມຫໍ່ໍ່ທີ່ວາງ ຈຳໜ່າຍຕາມທ້ອງຕະຫຼາດ ມີ ດັ່ງນີ້:

1. ສິນຄ້າຫຸ້ມຫໍ່ ຕ້ອງຕິດສະຫຼາກ, ບົ່ງບອກຂະໜາດສິນຄ້າທີ່ຖືກຫຸ້ມຫໍ່ ແລະ ຫົວໜ່ວຍ ຕາມການກຳນົດຂອງກົດໝາຍ, ສະຫຼາກຕ້ອງບົ່ງບອກຊື່ ແລະ ທີ່ຢູ່ຂອງໂຮງງານ, ຜູ້ຜະລິດ ຫຼື ຜູ້ນຳເຂົ້າ;

2. ປະລິມານສຸດທິຂອງສິນຄ້າທີ່ຖືກຫຸ້ມຫໍ່ ຕ້ອງໄດ້ຮັບການກວດຄືນ ເຊັ່ນ ແຜນການ ເອົາຕົວຢ່າງ, ຂັ້ນຕອນການທົດສອບ, ວິທີການນຳໃຊ້ສະຖິຕິ, ບົດແນະນຳທີ່ເໝາະສົມ ແລະ ເອກະສານ ອື່ນ ສຳລັບອົງການທີ່ກ່ຽວຂ້ອງຂອງລັດ ແລະ ຜູ້ຫຸ້ມຫໍ່;

3. ສິນຄ້າຫຸ້ມຫໍ່ທີ່ນຳເຂົ້າ ຕ້ອງຕິດກາໝາຍຄວາມສອດຄ່ອງກັບລະບຽບການວັດແທກຂອງ ຕ່າງປະເທດ ຫຼື ຕາມລະບົບກາໝາຍຄວາມສອດຄ່ອງ ທີ່ອົງການຈັດຕັ້ງພາກພື້ນ ແລະ ສາກົນ ໄດ້ກຳ ນົດໄວ້.

ພາກທີ III

ສິດ ແລະ ພັນທະຂອງຜູ້ຜະລິດ, ຜູ້ຂາຍ ແລະ ຜູ້ບໍລິການ

ມາດຕາ 32 ສິດຂອງຜູ້ຜະລິດ, ຜູ້ຂາຍ ແລະ ຜູ້ບໍລິການ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ

ຜູ້ຜະລິດ, ຜູ້ຂາຍ ແລະ ຜູ້ບໍລິການ ແມ່ແບບວັດແທກ, ເຄື່ອງມື ແລະ ອຸປະກອນວັດແທກ ມີ ສິດ ດັ່ງນີ້:

1. ເລືອກຜູ້ໃຫ້ບໍລິການດ້ານການກວດຄືນ, ກວດທຽບ, ສອບທຽບ ແລະ ທົດສອບ ເພື່ອຄວບຄຸມ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ;

2. ສະເໜີຜູ້ໃຫ້ບໍລິການດ້ານການກວດຄືນ, ກວດທຽບ, ສອບທຽບ ແລະ ທົດສອບ ກ່ຽວກັບຜົນຂອງການບໍລິການ;

3. ສະເໜີຕໍ່ອົງການຈັດຕັ້ງລັດ ກ່ຽວກັບການດຳເນີນດ້ານບໍລິຫານ ແລະ ການຕັດສິນໃຈ ດ້ານບໍລິຫານ ຕາມລະບຽບກົດໝາຍ;

4. ປະຕິບັດສິດອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 33(ປັບປຸງ) ພັນທະຂອງຜູ້ຜະລິດ, ຜູ້ຂາຍ ແລະ ຜູ້ບໍລິການ ແມ່ແບບວັດແທກ, ເຄື່ອງມື ແລະ ອຸປະ ກອນ ວັດແທກ

ຜູ້ຜະລິດ, ຜູ້ຂາຍ ແລະ ຜູ້ບໍລິການ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ມີ ພັນທະ ດັ່ງນີ້:

1. ປະຕິບັດຕາມຂັ້ນຕອນການຄວບຄຸມ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ຕາມທີ່ໄດ້ກາໍນົດໄວ້ໃນກົດໝາຍສະບັບນີ້;

2. ໃຫ້ການຮ່ວມມືແກ່ເຈົ້າໜ້າທີ່ທີ່ກ່ຽວຂ້ອງຂອງລັດ ໃນເວລາປະຕິບັດໜ້າທີ່ກວດກາ ແລະ ກວດສອບຕາມລະບຽບກົດໝາຍ;

3. ສະໜອງຂໍ້ມູນທີ່ຖືກຕ້ອງ ກ່ຽວກັບລາຍລະອຽດເຕັກນິກການວັດແທກຂອງແມ່ແບບ ວັດແທກ, ເຄື່ອງມື ແລະ ອຸປະກອນ ວັດແທກ;

4. ໃຫ້ຄຳແນະນຳທີ່ຖືກຕ້ອງແກ່ລູກຄ້າ ແລະ ຜູ້ຊົມໃຊ້ກ່ຽວກັບວິທີການໃນການຂົນສົ່ງ, ເກັບມ້ຽນ, ບຳລຸງຮັກສາ ແລະ ນຳໃຊ້ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ;

5. ເສັຍຄ່າບໍລິການ ສຳລັບ ການກວດຄືນ, ການກວດທຽບ, ການສອບທຽບ ແລະ ການທົດສອບແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ;

6. ຢັ້ງຢືນຫຼັກຖານການກວດຄືນ, ການກວດທຽບ, ການສອບທຽບ ແລະ ການທົດສອບ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ຕາມຄວາມຕ້ອງການຂອງອົງການທີ່ກ່ຽວຂ້ອງ ຂອງລັດ;

7. ປະຕິບັດພັນທະອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ພາກທີ IV

ຂໍ້ຫ້າມ

ມາດຕາ 34(ປັບປຸງ) ຂໍ້ຫ້າມສຳລັບຜູ້ດຳເນີນທຸລະກິດ

ຫ້າມຜູ້ດຳເນີນທຸລະກິດກ່ຽວກັບວຽກງານວັດແທກ ມີພຶດຕິກຳ ດັ່ງນີ້:

1. ສະໜອງ, ຂາຍ ຫຼື ສະເໜີຂາຍສິນຄ້າ ແລະ ບໍລິການ ໃນປະລິມານຕ່ຳກວ່າຄວາມ ຕ້ອງການຂອງຜູ້ຊື້ ຫຼື ຜູ້ຊົມໃຊ້;

2. ຄອບຄອງ, ຕິດຕັ້ງ ຫຼື ນຳໃຊ້ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ທີ່ຢູ່ພາຍໃຕ້ການຄວບຄຸມ ຊຶ່ງບໍ່ໄດ້ຕິດກາໝາຍຕາມລະບຽບການ ຫຼື ບໍ່ປະຕິບັດຕາມລະບຽບການ ກວດກາ;

3. ສະແດງປະລິມານທີ່ຄິດໄລ່ ຫຼື ເຈດຕະນາເຮັດໃຫ້ຜູ້ອື່ນເຂົ້າໃຈຜິດ ຫຼື ເປັນການຫຼອກ ລວງຜູ້ອື່ນ;

4. ໂຄສະນາຂາຍສິນຄ້າ ທີ່ບໍ່ຖືກຕ້ອງທາງດ້ານຈຳນວນ, ປະລິມານ ແລະ ນ້ຳໜັກ;

5. ສະແດງການວັດແທກຄຸນນະພາບຂອງສິນຄ້າ ທີ່ໃຊ້ກຳນົດລາຄາ ຫຼື ລະດັບຄຸນນະ ພາບ ຂອງສິນຄ້າບໍ່ຖືກຕ້ອງ;

6. ລະເມີດລະບຽບການກ່ຽວກັບການວັດແທກ, ການບັນທຶກ, ການສົ່ງຂໍ້ມູນ, ລາຍການ ທີ່ໄດ້ບັນທຶກໃຫ້ແກ່ເຈົ້າໜ້າທີ່ຄຸ້ມຄອງ ແລະ ກວດກາວຽກງານວັດແທກ;

7. ລະເມີດການສະເໜີ ຫຼື ການແນະນຳຂອງເຈົ້າໜ້າທີ່ຄຸ້ມຄອງ ແລະ ກວດກາວຽກ ງານວັດແທກ;

8. ຂັດຂວາງ ຫຼື ຖ່ວງດຶງການປະຕິບັດໜ້າທີ່ຂອງເຈົ້າໜ້າທີ່ຄຸ້ມຄອງ ແລະ ກວດກາວຽກ ງານວັດແທກ;

9. ຕິດກາໝາຍຢັ້ງຢືນ ຫຼື ກາໝາຍການກວດຄືນ ທີ່ປອມແປງ ຫຼື ຜິດລະບຽບກົດໝາຍ;

10. ລະເມີດລະບຽບການກ່ຽວກັບການກວດຄືນ, ການກວດທຽບ, ການສອບທຽບ ແລະ ການທົດສອບ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ຕາມທີ່ໄດ້ກຳນົດໄວ້ໃນກົດໝາຍ ສະບັບນີ້;

11. ຖອນອຸປະກອນລ໋ອກ, ລອກ, ແກະ ສະຕິກເກີ, ກາໝາຍອອກຈາກແມ່ແບບວັດແທກ, ເຄື່ອງມື ແລະ ອຸປະກອນ ວັດແທກ ໂດຍບໍ່ໄດ້ຮັບອະນຸຍາດຈາກອົງການທີ່ກ່ຽວຂ້ອງຂອງລັດ;

12. ນຳເອົາຜົນການວັດແທກທີ່ບໍ່ຖືກຕ້ອງ ຫຼື ແບບຫຼອກລວງ ລົງໂຄສະນາໃນສື່ມວນຊົນ;

13. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

[[

ມາດຕາ 35(ປັບປຸງ) ຂໍ້ຫ້າມສຳລັບເຈົ້າໜ້າທີ່ຄຸ້ມຄອງ ແລະ ກວດກາວຽກງານວັດແທກ

ຫ້າມເຈົ້າໜ້າທ່ີຄຸ້ມຄອງ ແລະ ກວດກາວຽກງານວັດແທກ ມີພຶດຕິກຳ ດັ່ງນີ້:

1. ຂາດຄວາມຮັບຜິດຊອບ ຫຼື ປະລະໜ້າທີ່ ຕໍ່ວຽກງານວັດແທກ;

2. ປະຕິບັດໜ້າທີ່ ໂດຍບໍ່ມີຄວາມຍຸຕິທຳ ຫຼື ລຳອຽງຕໍ່ບຸກຄົນ, ນິຕິບຸກຄົນ ຫຼື ການຈັດ ຕັ້ງໃດໜຶ່ງ;

3. ທວງເອົາ, ຂໍເອົາ, ຮັບເອົາ ສິນບົນ ຫຼື ສວຍໃຊ້ຕຳແໜ່ງ ເພື່ອຜົນປະໂຫຍດສ່ວນຕົວ, ຄອບຄົວ ແລະ ຍາດພີ່ນ້ອງ;

4. ບັງຄັບ, ນາບຂູ່, ໃຊ້ຄວາມຮຸນແຮງຕໍ່ບຸກຄົນອື່ນ ກ່ຽວກັບວຽກງານວັດແທກ;

5. ປອມແປງ, ແກ່ຍາວເວລາ ຫຼື ຖ່ວງດຶງເອກະສານ ກ່ຽວກັບວຽກງານວັດແທກ;

6. ມີພຶດຕິກຳອື່ນ ທີ່ເປັນການລະເມີດລະບຽບກົດໝາຍ.

ພາກທີ V

ການແກ້ໄຂຂໍ້ຂັດແຍ່ງ

ມາດຕາ 36 ຫຼັກການແກ້ໄຂຂໍ້ຂັດແຍ່ງ

ການແກ້ໄຂຂໍ້ຂັດແຍ່ງກ່ຽວກັບວຽກງານວັດແທກ ຕ້ອງປະຕິບັດຕາມຫຼັກການພື້ນຖານ ດັ່ງນີ້:

1. ສະເໝີພາບ;

2. ເປັນທຳ;

3. ວ່ອງໄວ, ຖືກຕ້ອງ ແລະ ສອດຄ່ອງກັບລະບຽບກົດໝາຍ.

ມາດຕາ 37(ປັບປຸງ) ຮູບການແກ້ໄຂຂໍ້ຂັດແຍ່ງ

ຂໍ້ຂັດແຍ່ງກ່ຽວກັບວຽກງານວັດແທກ ສາມາດແກ້ໄຂດ້ວຍຮູບການໃດໜຶ່ງ ດັ່ງນີ້:

1. ການປະນິປະນອມ ແລະ ການໄກ່ເກັ່ຍ;

2. ການແກ້ໄຂທາງດ້ານບໍລິຫານ;

3. ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ;

4. ການຮ້ອງຟ້ອງຕໍ່ສານປະຊາຊົນ;

5. ການແກ້ໄຂຂໍ້ຂັດແຍ່ງທີ່ມີລັກສະນະສາກົນ.

ມາດຕາ 38 ການປະນິປະນອມ ແລະ ການໄກ່ເກັ່ຍ

ໃນກໍລະນີມີຂໍ້ຂັດແຍ່ງ ກ່ຽວກັບວຽກງານວັດແທກ ໃຫ້ຄູ່ກໍລະນີພະຍາຍາມແກ້ໄຂຂໍ້ຂັດແຍ່ງ ນັ້ນ ດ້ວຍການປຶກສາຫາລື, ການປະນິປະນອມ ແລະ ການໄກ່ເກັ່ຍ ເພື່ອເຮັດໃຫ້ຂໍ້ຂັດແຍ່ງນັ້ນ ສິ້ນສຸດ ລົງ.

ມາດຕາ 39(ປັບປຸງ) ການແກ້ໄຂທາງດ້ານບໍລິຫານ

ໃນກໍລະນີມີຂໍ້ຂັດແຍ່ງກ່ຽວກັບວຽກງານວັດແທກ ຄູ່ກໍລະນີ ມີສິດສະເໜີໃຫ້ຂະແໜງການທີ່ ກ່ຽວຂ້ອງພິຈາລະນາແກ້ໄຂ ຕາມຄວາມຮັບຜິດຊອບຂອງຕົນ.

ມາດຕາ 40(ປັບປຸງ) ການແກ້ໄຂໂດຍອົງການແກ້ໄຂຂໍ້ຂັດແຍ່ງທາງດ້ານເສດຖະກິດ

ໃນກໍລະນີ ມີຂໍ້ຂັດແຍ່ງກ່ຽວກັບວຽກງານວັດແທກ ຄູ່ກໍລະນີ ສາມາດແກ້ໄຂຂໍ້ຂັດແຍ່ງນັ້ນ ໂດຍຜ່ານອົງການແກ້ໄຂຂໍ້ຂັດແຍ່ງດ້ານເສດຖະກິດ ຕາມທີ່ໄດ້ກຳນົດໄວ້ໃນກົດໝາຍວ່າດ້ວຍການແກ້ ໄຂຂໍ້ຂັດແຍ່ງດ້ານເສດຖະກິດ ຕາມການຕົກລົງກັນ.

ມາດຕາ 41(ປັບປຸງ) ການຮ້ອງຟ້ອງຕໍ່ສານປະຊາຊົນ

ໃນກໍລະນີ ມີຂໍ້ຂັດແຍ່ງກ່ຽວກັບວຽກງານວັດແທກ ຄູ່ກໍລະນີ ສາມາດຮ້ອງຟ້ອງຕໍ່ສານປະຊາ ຊົນ ເພື່ອພິຈາລະນາແກ້ໄຂຂໍ້ຂັດແຍ່ງດັ່ງກ່າວ ຕາມລະບຽບກົດໝາຍ.

ມາດຕາ 42 ການແກ້ໄຂຂໍ້ຂັດແຍ່ງທີ່ມີລັກສະນະສາກົນ

ໃນກໍລະນີມີຂໍ້ຂັດແຍ່ງກ່ຽວກັບວຽກງານວັດແທກທີ່ມີລັກສະນະສາກົນ ການແກ້ໄຂຂໍ້ຂັດແຍ່ງ ນັ້ນ ໃຫ້ອີງໃສ່ກົດໝາຍພາຍໃນປະເທດ ຫຼື ສັນຍາທີ່ໄດ້ຕົກລົງຮ່ວມກັນ ຫຼື ສັນຍາສາກົນ ຫຼື ສົນທິສັນຍາ ທີ່ ສປປ ລາວ ເປັນພາຄີ.

ພາກທີີ VI

ການຄຸ້ມຄອງ ແລະ ການກວດກາວຽກງານວັດແທກ

ໝວດທີ 1

ການຄຸ້ມຄອງວຽກງານວັດແທກ

ມາດຕາ 43(ປັບປຸງ) ອົງການຄຸ້ມຄອງວຽກງານວັດແທກ

ລັດຖະບານ ຄຸ້ມຄອງວຽກງານວັດແທກ ຢ່າງລວມສູນເປັນເອກະພາບ ໃນຂອບເຂດທົ່ວປະເທດ ໂດຍມອບໃຫ້ກະຊວງວິທະຍາສາດ ແລະ ເຕັກໂນໂລຊີ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານສົມທົບກັບກະຊວງອື່ນ ເປັນຕົ້ນ ກະຊວງອຸດສາຫະກຳ ແລະ ການຄ້າ, ໂຍທາທິ ການ ແລະ ຂົນສົ່ງ, ສາທາລະນະສຸກ, ກະສິກຳ ແລະ ປ່າໄມ້, ພະລັງງານ ແລະ ບໍ່ແຮ່, ຊັບພະຍາກອນ ທຳມະຊາດ ແລະ ສິ່ງແວດລ້ອມ, ອົງການປົກຄອງທ້ອງຖ່ິນທີ່ກ່ຽວຂ້ອງ.

ອົງການຄຸ້ມຄອງວຽກງານວັດແທກ ປະກອບດ້ວຍ:

1. ກະຊວງວິທະຍາສາດ ແລະ ເຕັກໂນໂລຊີ;

2. ພະແນກ ວິທະຍາສາດ ແລະ ເຕັກໂນໂລຊີ ແຂວງ, ນະຄອນ;

3. ຫ້ອງການວິທະຍາສາດ ແລະ ເຕັກໂນໂລຊີ ເມືອງ, ເທດສະບານ.

ໃນກໍລະນີຈຳເປັນ ອາດຈະສ້າງຕັ້ງໜ່ວຍງານວິຊາການວັດແທກປະຈຳບ້ານ, ສູນການຄ້າ, ຕະຫຼາດກໍໄດ້.

ມາດຕາ 44 ສິດ ແລະ ໜ້າທີ່ ຂອງກະຊວງວິທະຍາສາດ ແລະ ເຕັກໂນໂລຊີ

ໃນການຄຸ້ມຄອງວຽກງານວັດແທກ ກະຊວງວິທະຍາສາດ ແລະ ເຕັກໂນໂລຊີ ມີສິດ ແລະ ໜ້າທີ່ ດັ່ງນີ້:

1. ຄົ້ນຄວ້າແຜນຍຸດທະສາດ, ນະໂຍບາຍ, ລະບຽບກົດໝາຍ, ແຜນການ ແລະ ໂຄງການ ກ່ຽວກັບວຽກງານວັດແທກ ເພື່ອສະເໜີຕໍ່ລັດຖະບານ ພິຈາລະນາ;

2. ຜັນຂະຫຍາຍແຜນຍຸດທະສາດ, ນະໂຍບາຍຂອງລັດຖະບານ ກ່ຽວກັບວຽກງານວັດ ແທກ ໃຫ້ເປັນແຜນການ, ແຜນງານ ແລະ ໂຄງການຂອງຕົນ ພ້ອມທັງຊີ້ນຳການຈັດຕັ້ງປະຕິບັດ;

3. ໂຄສະນາ, ເຜີຍແຜ່ລະບຽບກົດໝາຍ, ຈັດການຝຶກອົບຮົມ, ໃຫ້ຄຳປຶກສາທາງດ້ານວິ ຊາການ ກ່ຽວກັບວຽກງານວັດແທກໃນຂອບເຂດທົ່ວປະເທດ;

4. ຮັບແຈ້ງການເກັບຮັກສາແມ່ແບບວັດແທກຂັ້ນໜຶ່ງ, ສ້າງ, ຜະລິດ, ເກັບຮັກສາ ແລະ ປັບປຸງ ແມ່ແບບວັດແທກ ແລະ ເຜີຍແຜ່ຫົວໜ່ວຍວັດແທກຢ່າງຕໍ່ເນື່ອງ ເພື່ອຕອບສະໜອງຄວາມຮຽກ ຮ້ອງຕ້ອງການຕົວຈິງ;

5. ຊີ້ນຳ ແລະ ຕິດຕາມການຄຸ້ມຄອງ ແລະ ການນຳໃຊ້ ແມ່ແບບວັດແທກ, ເຄື່ອງມື ແລະ ອຸປະກອນ ວັດແທກຢູ່ທ້ອງຖິ່ນ;

6. ດຳເນີນການກວດຄືນ, ການກວດທຽບ, ການສອບທຽບ, ການທົດສອບ ຄວາມຖືກຕ້ອງ ຂອງ ແມ່ແບບວັດແທກ;

7. ປະກາດໃຊ້, ປ່ຽນແປງໃບຢັ້ງຢືນ, ກາໝາຍ, ສະຕິກເກີ, ອຸປະກອນລ໋ອກ ເຄື່ອງມື ແລະ ອຸປະກອນ ວັດແທກ, ຍົກເລີກປະເພດການຢັ້ງຢືນດັ່ງກ່າວ;

8. ຄົ້ນຄວ້າມາດຕະການສະກັດກັ້ນ ການຈຳໜ່າຍສິນຄ້າ ທີ່ບໍ່ສອດຄ່ອງກັບເງື່ອນໄຂການ ວັດແທກ, ອອກຂໍ້ຕົກລົງ, ຄຳສັ່ງ, ຄຳແນະນຳ ແລະ ລະບຽບການກ່ຽວກັບວຽກງານວັດແທກ;

9. ສ້າງຕັ້ງລະບົບຂໍ້ມູນຂ່າວສານ, ກໍ່ສ້າງພື້ນຖານໂຄງລ່າງ ທາງດ້ານວັດຖຸເຕັກນິກ ກ່ຽວກັບວຽກງານວັດແທກ;

10. ປັບປຸງກົງຈັກການຈັດຕັ້ງຂັ້ນລຸ່ມຂອງຕົນ ໃຫ້ມີຄວາມໜັກແໜ້ນ, ເຂັ້ມແຂງ ໂດຍປະ ສານສົມທົບກັບອົງການປົກຄອງທ້ອງຖິ່ນທີ່ກ່ຽວຂ້ອງ;

11. ພິຈາລະນາ ແລະ ແກ້ໄຂຄຳສະເໜີ ຂອງພາກສ່ວນຕ່າງໆ ກ່ຽວກັບວຽກງານວັດແທກ;

12. ພົວພັນ, ຮ່ວມມືກັບສາກົນ ແລະ ເຂົ້າຮ່ວມກິດຈະກຳຂອງສາກົນໃນຂົງເຂດວຽກງານ ວັດແທກ;

13. ປະເມີນຜົນ, ສະຫຼຸບ, ລາຍງານ ການຈັດຕັ້ງປະຕິບັດວຽກງານວັດແທກຕໍ່ລັດຖະບານ ຢ່າງເປັນປົກກະຕິ;

14. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 45 ສິດ ແລະ ໜ້າທີ່ ຂອງພະແນກ ວິທະຍາສາດ ແລະ ເຕັກໂນໂລຊີ ແຂວງ, ນະຄອນ

ໃນການຄຸ້ມຄອງວຽກງານວັດແທກ ພະແນກວິທະຍາສາດ ແລະ ເຕັກໂນໂລຊີ ແຂວງ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຜັນຂະຫຍາຍແຜນຍຸດທະສາດ, ນະໂຍບາຍ, ຄຳສັ່ງ, ຄຳແນະນຳຂອງຂັ້ນເທິງມາເປັນ ແຜນການ ແລະ ໂຄງການ ກ່ຽວກັບວຽກງານວັດແທກ ພ້ອມທັງຈັດຕັ້ງປະຕິບັດ;

2. ໂຄສະນາ, ເຜີຍແຜ່ກົດໝາຍ, ລະບຽບການຕ່າງໆ, ສະເໜີສ້າງ, ບຳລຸງ ແລະ ຍົກລະດັບ ພະນັກງານ ກ່ຽວກັບວຽກງານວັດແທກ;

3. ຄຸ້ມຄອງ, ຕິດຕາມ ການຈັດຕັ້ງປະຕິບັດວຽກງານວັດແທກ;

4. ສະໜອງຂໍ້ມູນຂ່າວສານ, ສະເໜີກໍ່ສ້າງພື້ນຖານໂຄງລ່າງທາງດ້ານວັດຖຸເຕັກນິກ ກ່ຽວກັບ ວຽກງານວັດແທກ;

5. ດຳເນີນການຄຸ້ມຄອງ, ຕິດຕາມ ການນຳໃຊ້ເຄື່ອງມື ແລະ ອຸປະກອນ ວັດແທກ ໃນຕະ ຫຼາດ, ສູນການຄ້າ ເພື່ອຮັບປະກັນໃຫ້ຜູ້ຊົມໃຊ້ໄດ້ຮັບການວັດແທກທີ່ເປັນທຳ ແລະ ມີການປະຕິບັດ ຕາມລະບຽບກົດໝາຍ ຢ່າງຄົບຖ້ວນ;

6. ດຳເນີນການກວດຄືນ, ການກວດທຽບ, ການສອບທຽບ, ການທົດສອບ ຄວາມຖືກຕ້ອງ ຂອງເຄື່ອງມື ແລະ ອຸປະກອນ ວັດແທກ;

7. ສະເໜີຍົກເລີກປະເພດການຢັ້ງຢືນທີ່ໄດ້ກຳນົດໄວ້ໃນມາດຕາ 25 ຂອງກົດໝາຍສະບັບນີ້ ຕໍ່ ກະຊວງວິທະຍາສາດ ແລະ ເຕັກໂນໂລຊີ ເພື່ອພິຈາລະນາ;

8. ພິຈາລະນາ ແລະ ແກ້ໄຂຄຳສະເໜີຂອງພາກສ່ວນຕ່າງໆ ກ່ຽວກັບວຽກງານວັດແທກ;

9. ປະສານສົມທົບກັບພາກສ່ວນອື່ນທີ່ກ່ຽວຂ້ອງ ໃນການຜະລິດ, ການນຳເຂົ້າ, ການນຳໃຊ້ ເຄື່ອງມື ແລະ ອຸປະກອນ ວັດແທກ;

10. ພົວພັນ ແລະ ຮ່ວມມືກັບຕ່າງປະເທດໃນຂົງເຂດວຽກງານວັດແທກ ຕາມການມອບໝາຍຂອງຂັ້ນເທິງ;

11. ປະເມີນຜົນ ສະຫຼຸບ, ລາຍງານການຈັດຕັ້ງປະຕິບັດວຽກງານວັດແທກໃຫ້ຂັ້ນເທິງຂອງຕົນຢ່າງເປັນປົກກະຕິ;

12. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 46(ໃໝ່) ສິດ ແລະ ໜ້າທີ່ຂອງຫ້ອງການວິທະຍາສາດ ແລະ ເຕັກໂນໂລຊີ ເມືອງ, ເທດສະບານ

ໃນການຄຸ້ມຄອງວຽກງານວັດແທກ ຫ້ອງການວິທະຍາສາດ ແລະ ເຕັກໂນໂລຊີ ເມືອງ, ເທດສະບານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ແຜນການ, ໂຄງການ, ຄຳສັ່ງ, ຄຳແນະນຳຂອງຂັ້ນເທິງ ກ່ຽວກັບວຽກ ງານວັດແທກ;

2. ເຜີຍແຜ່ ກົດໝາຍ, ລະບຽບການຕ່າງໆ, ສະເໜີສ້າງ, ບຳລຸງ ແລະ ຍົກລະດັບພະນັກ ງານ ກ່ຽວກັບວຽກງານວັດແທກ;

3. ຄຸ້ມຄອງ, ຕິດຕາມ ການຈັດຕັ້ງປະຕິບັດວຽກງານວັດແທກ;

4. ສະໜອງຂໍ້ມູນຂ່າວສານ, ສະເໜີກໍ່ສ້າງພື້ນຖານໂຄງລ່າງທາງດ້ານວັດຖຸເຕັກນິກ ກ່ຽວກັບວຽກງານວັດແທກ;

5. ດຳເນີນການຄຸ້ມຄອງ, ຕິດຕາມ ການນຳໃຊ້ ເຄື່ອງມື ແລະ ອຸປະກອນ ວັດແທກ ໃນຕະຫຼາດ, ສູນການຄ້າ ເພື່ອຮັບປະກັນໃຫ້ຜູ້ຊົມໃຊ້ໄດ້ຮັບການວັດແທກທີ່ເປັນທຳ ແລະ ມີການປະຕິ ບັດຕາມລະບຽບກົດໝາຍ ຢ່າງຄົບຖ້ວນ;

6. ພິຈາລະນາ ແລະແກ້ໄຂຄຳສະເໜີ ຂອງພາກສ່ວນຕ່າງໆ ກ່ຽວກັບວຽກງານວັດແທກ;

7. ປະສານສົມທົບກັບພາກສ່ວນອື່ນທີ່ກ່ຽວຂ້ອງໃນການຄຸ້ມຄອງ, ນຳໃຊ້ ເຄື່ອງມື ແລະ ອຸປະກອນ ວັດແທກ ໃນກໍລະນີທີ່ມີຄວາມຈຳເປັນ;

8. ປະເມີນຜົນ, ສະຫຼຸບ, ລາຍງານການຈັດຕັ້ງປະຕິບັດວຽກງານວັດແທກໃຫ້ຂັ້ນເທິງ ຂອງຕົນຢ່າງເປັນປົກກະຕິ;

9. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 47(ໃໝ່) ສິດ ແລະ ໜ້າທີ່ຂອງຂະແໜງການອື່ນ

ໃນການຄຸ້ມຄອງວຽກງານວັດແທກ ຂະແໜງການອື່ນທີ່ກ່ຽວຂ້ອງ ເປັນຕົ້ນ ອຸດສາຫະກຳ ແລະ ການຄ້າ, ໂຍທາທິການ ແລະ ຂົນສົ່ງ, ສາທາລະນະສຸກ, ກະສິກຳ ແລະ ປ່າໄມ້, ພະລັງງານ ແລະ ບໍ່ແຮ່, ຊັບພະຍາກອນທຳມະຊາດ ແລະ ສິ່ງແວດລ້ອມ, ອົງການປົກຄອງທ້ອງຖ່ິນທີ່ກ່ຽວຂ້ອງ ມີສິດ ແລະ ໜ້າທີ່ໃຫ້ການຮ່ວມມືກັບຂະແໜງການວິທະຍາສາດ ແລະ ເຕັກໂນໂລຊີໃນການຄວບຄຸມ ແລະ ຈັດຕັ້ງປະຕິບັດວຽກງານວັດແທກ ຕາມພາລະບົດບາດຂອງຕົນ.

ໝວດທີ 2

ການກວດກາວຽກງານວັດແທກ

ມາດຕາ 48 ອົງການກວດກາວຽກງານວັດແທກ

ອົງການກວດກາວຽກງານວັດແທກ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນອົງການດຽວກັນກັບອົງການຄຸ້ມຄອງວຽກງານວັດ ແທກ ຕາມທີ່ໄດ້ກຳນົດໄວ້ໃນມາດຕາ 43 ຂອງກົດໝາຍສະບັບນີ້;

2. ອົງການກວດກາພາຍນອກ ຊຶ່ງມີສະພາແຫ່ງຊາດ, ອົງການກວດກາລັດຖະບານ ແລະ ຕ້ານການສໍ້ລາດບັງຫຼວງ, ອົງການກວດສອບແຫ່ງລັດ, ແນວລາວສ້າງຊາດ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ສື່ມວນຊົນ ແລະ ປະຊາຊົນ.

ມາດຕາ 49 ສິດ ແລະ ໜ້າທີ່ ຂອງອົງການກວດກາພາຍໃນ

ອົງການກວດກາພາຍໃນກ່ຽວກັບວຽກງານວັດແທກ ມີ ສິດ ແລະ ໜ້າທີ່ ດັ່ງນີ້:

1. ກວດກາການຈັດຕັ້ງປະຕິບັດລະບຽບກົດໝາຍ ກ່ຽວກັບການວັດແທກ;

2. ເຂົ້າຮ່ວມໃນການດຳເນີນການສືບສວນ-ສອບສວນ ຄະດີກ່ຽວກັບວຽກງານວັດແທກ;

3. ສະເໜີໃຫ້ພາກສ່ວນທີ່ກ່ຽວຂ້ອງ ພິຈາລະນາການປະຕິບັດມາດຕະການຕໍ່ຜູ້ລະເມີດລະ ບຽບກົດໝາຍ ກ່ຽວກັບການວັດແທກ;

4. ສະຫຼຸບຜົນຂອງການປະຕິບັດວຽກງານກວດກາ ແຕ່ລະໄລຍະ ແລະ ລາຍງານໃຫ້ຂັ້ນເທິງ ຂອງຕົນຢ່າງເປັນປົກກະຕິ;

5. ປະຕິບັດ ສິດ ແລະ ໜ້າທີ່ອື່ນ ຕາມທີ່ໄດ້ກຳນົດໄວ້ໃນລະບຽບກົດໝາຍ.

ມາດຕາ 50 ສິດ ແລະ ໜ້າທີ່ຂອງອົງການກວດກາພາຍນອກ

ອົງການກວດກາພາຍນອກ ມີ ສິດ ແລະ ໜ້າທີ່ ກວດກາການຈັດຕັ້ງປະຕິບັດວຽກງານວັດແທກ ຕາມຂອບເຂດຄວາມຮັບຜິດຊອບຂອງຕົນ.

ມາດຕາ 51 ເຈົ້າໜ້າທ່ີຄຸ້ມຄອງ ແລະ ກວດກາວຽກງານວັດແທກ

ເຈົ້າໜ້າທີ່ຄຸ້ມຄອງ ແລະ ກວດກາວຽກງານວັດແທກຂັ້ນສູນກາງ ແມ່ນ ພະນັກງານສັງກັດລັດ ທີ່ຂຶ້ນກັບ ກະຊວງວິທະຍາສາດ ແລະ ເຕັກໂນໂລຊີ ຊຶ່ງຖືກແຕ່ງຕັ້ງໂດຍລັດຖະມົນຕີວ່າການກະຊວງ ວິທະຍາສາດ ແລະ ເຕັກໂນໂລຊີ.

ເຈົ້າໜ້າທີ່ຄຸ້ມຄອງ ແລະ ກວດກາວຽກງານວັດແທກຂັ້ນທ້ອງຖິ່ນ ແມ່ນ ພະນັກງານສັງກັດລັດ ທີ່ຂຶ້ນກັບພະແນກ ຫຼື ຫ້ອງການວິທະຍາສາດ ແລະ ເຕັກໂນໂລຊີ ຂັ້ນແຂວງ ຫຼື ຂັ້ນເມືອງ ຊຶ່ງຖືກແຕ່ງ ຕັ້ງໂດຍຫົວໜ້າພະແນກ ຫຼື ຫົວໜ້າຫ້ອງການ ວິທະຍາສາດ ແລະ ເຕັກໂນໂລຊີ ຂັ້ນແຂວງ ຫຼື ຂັ້ນເມືອງ.

ເຈົ້າໜ້າທີ່ຄຸ້ມຄອງ ແລະ ກວດກາວຽກງານວັດແທກ ປະຕິບັດ ສິດ ແລະ ໜ້າທີ່ ຕາມທີ່ໄດ້ກຳ ນົດໄວ້ໃນມາດຕາ 49 ຂອງກົດໝາຍສະບັບນີ້.

ມາດຕາ 52(ໃໝ່) ເນື້ອໃນການກວດກາວຽກງານວັດແທກ

ເນື້ອໃນການກວດກາວຽກງານວັດແທກ ແມ່ນ ການຄວບຄຸມກິດຈະການຕ່າງໆ ເປັນຕົ້ນ ການຜະລິດ, ການນຳເຂົ້າ, ການຈຳໜ່າຍ, ການຕິດຕັ້ງ, ການນຳໃຊ້, ການບຳລຸງຮັກສາ, ການສ້ອມແປງ ເຄື່ອງມື ແລະ ອຸປະກອນ ວັດແທກ ເພື່ອໃຫ້ຖືກຕ້ອງຕາມລະບຽບກົດໝາຍ ກ່ຽວກັບການວັດແທກ.

ມາດຕາ 53(ໃໝ່) ການກວດກາຄວາມຖືກຕ້ອງຂອງພາຫະນະວັດແທກ

ການກວດກາຄວາມຖືກຕ້ອງຂອງພາຫະນະວັດແທກ ແມ່ນ ການກວດກາພາຫະນະວັດແທກ ເພື່ອໃຫ້ມີຄວາມປອດໄພ ແລະ ສອດຄ່ອງກັບລະບຽບການ ກ່ອນການນຳໃຊ້ ແລະ ການບໍລິການ.

ການກວດກາພາຫະນະວັດແທກ ໃຫ້ປະຕິບັດ ດັ່ງນີ້:

1. ວາງຈຳໜ່າຍໃນຕະຫຼາດ, ສູນການຄ້າ ແລະ ນຳໃຊ້ເຂົ້າໃນການບໍລິການ;

2. ມີສະຫຼາກທີ່ຂຽນເປັນພາສາ ຕາມລະບຽບກົດໝາຍທີ່ໄດ້ກຳນົດໄວ້;

3. ໄດ້ຜ່ານການປະເມີນຄວາມສອດຄ່ອງກັບລະບຽບກົດໝາຍທີ່ກ່ຽວຂ້ອງ.

ມາດຕາ 54 ຮູບການກວດກາວຽກງານວັດແທກ

ການກວດກາວຽກງານວັດແທກ ມີ ສາມຮູບການ ດັ່ງນີ້:

1. ການກວດກາ ຕາມແຜນການປົກກະຕິ;

2. ການກວດກາ ນອກແຜນການໂດຍແຈ້ງໃຫ້ຮູ້ລ່ວງໜ້າ;

3. ການກວດກາ ແບບກະທັນຫັນ.

ການກວດກາຕາມແຜນການປົກກະຕິ ແມ່ນ ການກວດກາທີ່ດຳເນີນໄປຕາມແຜນການຢ່າງ ເປັນປະຈຳ ແລະ ມີກຳນົດເວລາອັນແນ່ນອນ.

ການກວດການອກແຜນການໂດຍແຈ້ງໃຫ້ຮູ້ລ່ວງໜ້າ ແມ່ນ ການກວດການອກແຜນການ ເມື່ອເຫັນວ່າມີຄວາມຈຳເປັນ ຊຶ່ງຕ້ອງແຈ້ງໃຫ້ຜູ້ຖືກກວດກາຮູ້ລ່ວງໜ້າ.

ການກວດກາແບບກະທັນຫັນ ແມ່ນ ການກວດກາໂດຍຮີບດ່ວນ ຊຶ່ງບໍ່ໄດ້ແຈ້ງໃຫ້ຜູ້ຖືກກວດກາ ຮູ້ລ່ວງໜ້າ.

ມາດຕາ 55(ໃໝ່) ການປະເມີນຄວາມສອດຄ່ອງຂອງວຽກງານວັດແທກ

ໃນກໍລະນີທີ່ຕ້ອງການຂໍ້ມູນການທົດສອບ ແລະ ຜົນການກວດທຽບ ໃຫ້ອະນຸຍາດນຳໃຊ້ຫ້ອງ ທົດລອງທີ່ມີການຮັບຮອງແລ້ວເທົ່ານັ້ນ ເພື່ອດຳເນີນການປະເມີນຄວາມສອດຄ່ອງ.

ກະຊວງວິທະຍາສາດ ແລະ ເຕັກໂນໂລຊີ ມີສິດແຕ່ງຕັ້ງການຈັດຕັ້ງຂອງລັດ ຫຼື ຂອງເອກະ ຊົນທີ່ມີຄວາມສາມາດພຽງພໍ ເພື່ອດຳເນີນການປະເມີນຄວາມສອດຄ່ອງ, ການກວດສອບ ຫຼື ການກວດ ກາການປະຕິບັດລະບຽບກົດໝາຍກ່ຽວກັບການວັດແທກ. ການຈັດຕັ້ງດັ່ງກ່າວ ຕ້ອງມີຄວາມຍຸຕິທຳ ແລະ ຕ້ອງປະຕິບັດໜ້າທີ່ຂອງຕົນຢ່າງເຂັ້ມງວດ.

ການແຕ່ງຕັ້ງການຈັດຕັ້ງດັ່ງກ່າວ ໃຫ້ປະຕິບັດຕາມຂັ້ນຕອນຂອງສາກົນຕາມການກຳນົດຂອງ "ກອງປະຊຸມການຮັບຮອງສາກົນ" (IAF) ແລະ ຂອງ "ອົງການຮັບຮອງຫ້ອງທົດລອງສາກົນ" (ILAC) ຫຼື ຕາມການຮັບຮອງ ຂອງອົງການຢັ້ງຢືນຂອງຕ່າງປະເທດໃດໜຶ່ງທີ່ໄດ້ຮັບການຮັບຮອງຕາມຂັ້ນຕອນຂອງ IAF ແລະ ILAC.

ພາກທີ VII

ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ

ມາດຕາ 56 ນະໂຍບາຍຕໍ່ຜູ້ມືຜົນງານ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການຈັດຕັ້ງປະຕິບັດລະບຽບກົດ ໝາຍ ກ່ຽວກັບການວັດແທກ ເປັນຕົ້ນ ການປະຕິບັດວຽກງານວັດແທກຢ່າງເຂັ້ມງວດ ແລະ ມີປະສິດທິ ພາບ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

ມາດຕາ 57 ມາດຕະການຕໍ່ຜູ້ລະເມີດ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດລະບຽບກົດໝາຍກ່ຽວກັບການວັດແທກ ຈະຖືກ ສຶກສາອົບຮົມ, ລົງວິໄນ, ປັບໃໝ, ໃຊ້ແທນທາງແພ່ງ ຫຼື ຖືກລົງໂທດທາງອາຍາຕາມກໍລະນີເບົາ ຫຼື ໜັກ.

ມາດຕາ 58 ມາດຕະການສຶກສາອົບຮົມ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດລະບຽບກົດໝາຍ ກ່ຽວກັບການວັດແທກ ແລະ ຂໍ້ຫ້າມທີ່ມີລັກສະນະເບົາ, ຄັ້ງທຳອິດໂດຍບໍ່ເຈຕະນາ, ບໍ່ມີຄວາມຈິງໃຈລາຍງານ, ບໍ່ເປັນການກະທຳຜິດ ທາງອາຍາ ແລະ ກໍ່ຄວາມເສັຍຫາຍທີ່ມີ່ມູນຄ່າບໍ່ເກີນ ຫ້າແສນກີບ ຈະຖືກສຶກສາອົບຮົມ ແລະ ກ່າວເຕືອນ.

ມາດຕາ 59 ມາດຕະການທາງວິໄນ

ພະນັກງານ ຫຼື ເຈົ້າໜ້າທີ່ຄຸ້ມຄອງ ແລະ ກວດກາວຽກງານວັດແທກ ທີ່ລະເມີດກົດໝາຍສະບັບນີ້ ແລະ ຂໍ້ຫ້າມທີ່ມີລັກສະນະເບົາ ຊຶ່ງບໍ່ເປັນການກະທຳຜິດທາງອາຍາ ແລະ ກໍ່ຄວາມເສັຍຫາຍ ທີ່ມີມູນຄ່າບໍ່ເກີນ ຫ້າແສນກີບ, ບໍ່ມີຄວາມຈິງໃຈລາຍງານ, ຫຼົບຫຼີກຄວາມຜິດຂອງຕົນ ຈະຖືກລົງວິໄນ ເຊັ່ນ ຕິຕຽນ, ກ່າວເຕືອນຄວາມຜິດ ຕາມລະບຽບລັດຖະກອນ ພ້ອມທັງບັນທຶກໄວ້ໃນສຳນວນເອກະສານຊີວະປະຫວັດຂອງຜູ້ ກ່ຽວ.

ໃນກໍລະນີທີ່ເຫັນວ່າການກະທຳນັ້ນ ມີລັກສະນະຮ້າຍແຮງ, ກໍ່ຄວາມເສັຍຫາຍທີ່ມີມູນຄ່າເກີນກວ່າ ຫ້າແສນກີບຂຶ້ນໄປ, ບໍ່ມີຄວາມຈິງໃຈລາຍງານ, ຫຼົບຫຼີກຄວາມຜິດ ກໍຈະຖືກລົງວິໄນຕາມແຕ່ລະກໍລະນີ ດັ່ງນີ້:

1. ໂຈະການເລື່ອນຊັ້ນ, ຂັ້ນເງິນເດືອນ ແລະ ການຍ້ອງຍໍ;

2. ປົດຕຳແໜ່ງ ຫຼື ຍົກຍ້າຍໄປຮັບໜ້າທ່ີອື່ນ ທີ່ມີຕຳແໜ່ງຕ່ຳກວ່າເກົ່າ;

3. ໃຫ້ອອກຈາກລັດຖະກອນໂດຍບໍ່ໄດ້ຮັບນະໂຍບາຍໃດໆ.

ຜູ້ຖືກລົງວິໄນ ຕ້ອງສົ່ງຊັບສິນທີ່ຕົນໄດ້ມາໂດຍບໍ່ຖືກຕ້ອງນັ້ນ ຄືນໃຫ້ການຈັດຕັ້ງຢ່າງຄົບຖ້ວນ.

ມາດຕາ 60 ມາດຕະການປັບໃໝ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ໂດຍເຈຕະນາ ຫຼື ດ້ວຍ ຄວາມບໍ່ລະມັດລະວັງເປັນຄັ້ງທີສອງ ຊຶ່ງບໍ່ເປັນການກະທຳຜິດທາງອາຍາ ຈະຖືກປັບໃໝສອງເທົ່າຂອງມູນຄ່າຄວາມເສັຍຫາຍ.

ມາດຕາ 61 ມາດຕະການທາງແພ່ງ

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ລະເມີດກົດໝາຍສະບັບນີ້ ແລະ ຂໍ້ຫ້າມ ຊຶ່ງໄດ້ກໍ່ຄວາມເສັຍຫາຍແກ່ຜູ້ອື່ນ ຈະຕ້ອງໃຊ້ແທນຄ່າເສັຍຫາຍ ຕາມມູນຄ່າຕົວຈິງທີ່ຕົນໄດ້ກໍ່ຂຶ້ນ.

ມາດຕາ 62 ມາດຕະການທາງອາຍາ

ບຸກຄົນ ທີ່ລະເມີດກົດໝາຍສະບັບນີ້ ເປັນຕົ້ນ ຂໍ້ຫ້າມຊຶ່ງເປັນການກະທຳຜິດທາງອາຍາ ຈະຖືກ ລົງໂທດຕາມກົດໝາຍອາຍາ ແລ້ວແຕ່ກໍລະນີ ເບົາ ຫຼື ໜັກ.

ມາດຕາ 63 ມາດຕະການໂທດເພີ່ມ

ນອກຈາກໂທດຕົ້ນຕໍທີ່ໄດ້ກຳນົດໄວ້ໃນມາດຕາ 62 ຂອງກົດໝາຍສະບັບນີ້ ຜູ້ກະທຳຜິດຍັງຈະຖືກປະຕິບັດມາດຕະການໂທດເພີ່ມ ເຊັ່ນ ໂຈະ ຫຼື ຖອນໃບອະນຸຍາດ, ໂຈະການນຳໃຊ້ເຄື່ອງມື ແລະ ອຸປະກອນ ວັດແທກ.

ພາກທີ VIII

ບົດບັນຍັດສຸດທ້າຍ

ມາດຕາ 64 ການຈັດຕັ້ງປະຕິບັດ

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດ ກົດໝາຍສະບັບນີ້.

ມາດຕາ 65 ຜົນສັກສິດ

ກົດໝາຍສະບັບນີ້ ມີຜົນສັກສິດ ນັບແຕ່ວັນປະທານປະເທດ ແຫ່ງ ສາທາລະນະລັດ ປະຊາທິປະ ໄຕ ປະຊາຊົນລາວ ໄດ້ອອກລັດຖະດຳລັດປະກາດໃຊ້ ແລະ ພາຍຫຼັງລົງໃນຈົດໝາຍເຫດທາງລັດຖະ ການ ສິບຫ້າວັນ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການວັດແທກ ສະບັບເລກທີ 07/ສພຊ ລົງ ວັນທີ 20 ທັນວາ 2010.

ຂໍ້ກຳນົດ, ບົດບັນຍັດໃດທີ່ຂັດກັບ ກົດໝາຍສະບັບນີ້ ລ້ວນແຕ່ຖືກຍົກເລີກ.

ປະທານສະພາແຫ່ງຊາດ