****

**ສາທາລະນະລັດ ປະຊາທິປະໄຕ ປະຊາຊົນລາວ**

**ສັນຕິພາບ ເອກະລາດ ປະຊາທິປະໄຕ ເອກະພາບ ວັດທະນະຖາວອນ**

ສະພາແຫ່ງຊາດ ເລກທີ 48 /ສພຊ

ນະຄອນຫຼວງວຽງຈັນ, ວັນທີ 20 ພະຈິກ 2023

**ກົດໝາຍວ່າດ້​ວຍ​ການ​ປິ່ນປົວ**

**(ສະບັບປັບປຸງ)**

**ພາກທີ I**

**ບົດ​ບັນຍັດ​ທົ່ວ​ໄປ**

**ມາດຕາ 1 (ປັບປຸງ) ຈຸດປະສົງ**

ກົດໝາຍ​ສະບັບ​ນີ້ ກຳນົດ​ ຫຼັກການ, ລະບຽບ​ການ ​ແລະ ມາດ​ຕະການ ກ່ຽວກັບ~~​~~ການ​ ຄຸ້ມ​ຄອງ ແລະ ຕິດຕາມ​ ກວດກາ ວຽກ​ງານ​ປິ່ນປົວ ​ເພື່ອ​ເຮັດໃຫ້ວຽກງານດັ່ງກ່າວ ມີຄຸນ​ນະພາບ, ຄວາມປອດໄພ ແລະ ທັນສະໄໝ ແນໃສ່ ຮັບປະກັນ​ໃຫ້ພົນລະ​ເມືອງ​ທຸກ​ຄົນ ໄດ້ຮັບ​ການ​ບໍລິການ​ປິ່ນປົວ​ ແລະ ຟື້ນຟູໜ້າທີ່ການ ຢ່າງທົ່ວ​ເຖິງ, ສະເໝີພາບ, ຍຸຕິ​ທຳ, ປົກ​ປ້ອງ​ສິດ ແລະ ຜົນປະໂຫຍດ ອັນ​ຊອບ​ທຳ​ຂອງ​ຜູ້ຮັບ ແລະ ຜູ້ໃຫ້ບໍລິການ​ປິ່ນປົວ, ສາມາດເຊື່ອມໂຍງກັບພາກພື້ນ ແລະ ສາກົນ ​ປະກອບສ່ວນ​​ເຂົ້າ​ໃນ​ການ​ປົກປັກ​ຮັກສາ ​ແລະ ພັດທະນາ​ປະ​ເທດ​ຊາດ.

**ມາດຕາ 2 (ປັບປຸງ) ການ​ປິ່ນປົວ**

ການ​ປິ່ນປົວ​​ ແມ່ນ ການ​ບໍລິການ​ຄົນ​ເຈັບ ດ້ວຍ ສະຕິ, ຄວາມຮັບຜິດຊອບ, ສິິິລະປະ, ທັກສະ, ຈັນຍາບັນ, ຈັນຍາທໍາ ຂອງບຸກຄະລາກອນການແພດ ​ເພື່ອ​ກວດ, ຊອກຄົ້ນຫາພະຍາດ, ບົ່ງມະຕິ​ພະຍາດ, ປະຕິບັດເຕັກນິກການແພດ, ໃຫ້ບໍລິການປິ່ນປົວ ແລະ ຟື້ນຟູໜ້າທີ່ການ ໂດຍ​​ສົມທົບ​ລະຫວ່າງ​ການ​​ແພດ​ພື້ນ​ເມືອງ ແລະ​ ການ​ແພດສະ​ໄໝໃໝ່ ດ້ວຍການນໍາໃຊ້ ຢາຫຼວງ, ຢາພື້ນເມືອງ, ວິທີການທາງສັງຄົມ ແລະ ການສຶກສາ ເພື່ອເຮັດໃຫ້ຄົນເຈັບ ໄດ້ຮັບການພັກຜ່ອນ, ຟື້ນຟູສຸຂະພາບ, ຫາຍຈາກພະຍາດ ແລະ ມີສຸຂະພາບດີ.

**ມາດຕາ 3 (ປັບປຸງ) ການອະທິບາຍຄໍາສັບ**

ຄໍາ​ສັບ​ທີ່​ນຳ​ໃຊ້​ໃນ​​ກົດໝາ​ຍສະບັບ​ນີ້ ​ມີ​ຄວາມ​ໝາຍ ​ດັ່ງ​ນີ້:

1. **ສຸຂະພາບ​ດີ**​ ໝາຍ​ເຖິງ ສະພາບທາງ​ ດ້ານ​ຮ່າງກາຍ, ຈິດ​ໃຈ, ມັນ​ສະໝອງ ຂອງຄົນ, ສະພາບແວດລ້ອມຂອງສັງຄົມທີ່ດີ ຫາກ​ບໍ່​ແມ່ນ​ພຽງ​ແຕ່​ສະພາບ​ບໍ່​ເປັນ​ພະຍາດ ຫຼື ບໍ່​ພິການ ​ເທົ່າ​ນັ້ນ;
2. **ຈັນຍາທໍາ** ໝາຍເຖິງ ການເຄົາລົບ ແລະ ການປະຕິບັດຈັນຍາບັນ ຂອງຜູ້ປະກອບວິຊາຊີບປິ່ນປົວ;
3. **ໂຮງໝໍ** ໝາຍ​ເຖິງ ສະຖານ​ທີ່​ບໍລິການ​ປິ່ນປົວ​ຂອງ​ລັດ ຫຼື ຂອງ​ເອກະ​ຊົນ​ ທີ່​ໄດ້​ຮັບອະນຸຍາດຈາກ​ກະຊວງ​ສາທາລະນະ​ສຸກ;
4. **ໂຮງໝໍສູນກາງ** ໝາຍ​ເຖິງ ສະຖານ​ທີ່​ບໍລິການ​ປິ່ນປົວ​ຂອງ​ລັດ ຊຶ່ງຕັ້ງຢູ່ນະຄອນຫຼວງ ທີ່ໃຫ້ການບໍລິການປິ່ນປົົວຂັ້ນສູງສຸດ, ມີຜູ້ຊ່ຽວຊານລົງເລິກສະເພາະທາງ ແລະ ສາມາດຮອງຮັບການສົ່ງຕໍ່ຄົນເຈັບຈາກໂຮງໝໍຂັ້ນຕ່າງໆ;
5. **ໂຮງໝໍມະຫາວິທະຍາໄລ** ໝາຍເຖິງ ສະຖານທີ່ບໍລິການປິ່ນປົວຂອງລັດ ພາຍໃຕ້ການຄຸ້ມຄອງຂອງມະຫາ ວິທະຍາໄລວິທະຍາສາດສຸຂະພາບ ທີ່ໃຫ້ການບໍລິການປິ່ນປົວຂັ້ນສູງສຸດ, ມີຜູ້ຊ່ຽວຊານລົງເລິກສະເພາະທາງ ແລະ ສາມາດຮອງຮັບການສົ່ງຕໍ່ຄົນເຈັບຈາກໂຮງໝໍຂັ້ນຕ່າງໆ ທັງເປັນສະຖານທີ່ສຳລັບການຮຽນ-ການສອນຂອງ ນັກສຶກສາ, ນັກຄົ້ນຄວ້າ ກ່ຽວກັບວິທະຍາສາດສຸຂະພາບ;
6. **ໂຮງໝໍພາກ** ໝາຍເຖິງສະຖານ​ທີ່​ບໍລິການ​ປິ່ນປົວ​ຂອງ​ລັດ ຊຶ່ງຕັ້ງຢູ່ແຂວງໃດໜຶ່ງ ທີ່ໃຫ້ການບໍລິການປິ່ນປົົວຂັ້ນສູງສຸດ, ມີຜູ້ຊ່ຽວຊານລົງເລິກສະເພາະທາງ ແລະ ສາມາດຮອງຮັບການສົ່ງຕໍ່ຄົນເຈັບຈາກໂຮງໝໍແຂວງອ້ອມຂ້າງ;
7. **ໂຮງໝໍແຂວງ** ໝາຍ​ເຖິງ ສະຖານ​ທີ່​ບໍລິການ​ປິ່ນປົວ​ຂອງ​ລັດ ຊຶ່ງຕັ້ງຢູ່ແຂວງ ທີ່ໃຫ້ການບໍລິການປິ່ນປົວ ຂັ້ນສູງ ແລະ ສາມາດຮອງຮັບການສົ່ງຕໍ່ຄົນເຈັບຈາກໂຮງໝໍເມືອງ, ເທດສະບານ, ນະຄອນ ແລະ ສຸກສາລາ;
8. **ໂຮງໝໍເມືອງ,** **ເທດສະບານ, ນະຄອນ** ໝາຍເຖິງ ສະຖານ​ທີ່​ບໍລິການປິ່ນປົວ​ຂອງ​ລັດ ຊຶ່ງຕັ້ງຢູ່ ເມືອງ​, ເທດສະບານ, ນະຄອນ ທີ່ໃຫ້ການບໍລິການປິ່ນປົວຂັ້ນກາງ ແລະ ຮອງຮັບການສົ່ງຕໍ່ ຄົນເຈັບຈາກສຸກສາລາ;
9. **ສຸກສາລາ** ໝາຍເຖິງ ສະຖານທີ່ບໍລິການປິ່ນປົວຂອງລັດ ຊຶ່ງຕັ້ງຢູ່ບ້ານໃດໝຶ່ງ ທີ່ໃຫ້ການບໍລິການປິ່ນປົວ ຂັ້ນຕົ້ນ ຢູ່ບ້ານ ແລະ ກຸ່ມບ້ານ;
10. **ສູນປິ່ນປົວສະເພາະທາງ ຫຼື ໂຮງໝໍສະເພາະທາງ** ໝາຍເຖິງສະຖານທີ່ບໍລິການປິ່ນປົວ ສະເພາະທາງໃດໜຶ່ງ ເຊັ່ນ ຕາ, ຫູ, ດັງ, ຄໍ, ຜິວໜັງ**,** ແຂ້ວ, ຫົວໃຈເສັ້ນເລືອດ, ຟື້ນຟູໜ້າທີ່ການ, ມະເຮັງ, ສັນຍະກໍາຕົບແຕ່ງ, ເສີມຄວາມງາມ ລວມທັງສູນຈຸລັງຕົ້ນກໍາເນີດ ແລະ ອື່ນໆ;
11. **ຖົງ​ຢາ​ປະ​ຈໍາ​ບ້ານ** ໝາຍເຖິງ ຖົງຢາທີ່ຈໍາເປັນພື້ນຖານສໍາລັບເຂດຫ່າງໄກສອກຫຼີກ ທີ່ບໍ່ມີສຸກສາລາ ຫຼື ມີຄວາມຫຍຸ້ງຍາກໃນການເຂົ້າເຖິງສຸກສາລາ ເພື່ອນໍາໃຊ້ປິ່ນປົວຂັ້ນຕົ້ນ ສໍາລັບພະຍາດທີ່ບໍ່ຮ້າຍແຮງທີ່ເກີດຂຶ້ນຕາມລະດູການ ເປັນຕົ້ນ ພະຍາດຖອກທ້ອງ, ເປັນໄຂ້, ເປັນຫວັດ ລວມທັງປິ່ນປົວບາດແຜເລັກນ້ອຍ;
12. **ແພດປິ່ນປົວ** ໝາຍເຖິງ ຜູ້ມີວຸດທິການສຶກສາ, ຄວາມຮູ້, ຄວາມສາມາດ, ປະສົບການ ແລະ ຖືກມອບໝາຍຈາກການຈັດຕັ້ງ ໃນການບົ່ງມະຕິພະຍາດ ແລະ ປິ່ນປົວ ເປັນຕົ້ນ ທ່ານໝໍ, ທັນຕະແພດ;
13. **ຟື້ນຟູໜ້າທີ່ການ** ໝາຍເຖິງ ວິທີການ ແລະ ຂະບວນການທີ່ຈະນໍາຄົນເຈັບ ກັບໄປສູ່ການມີຊີວິດທີ່ປົກກະຕິ ຫຼື ໃກ້ຄຽງ;
14. **ຫັດຖະການທາງການແພດ** ໝາຍເຖິງ ການປະຕິບັດວິທີການທາງການແພດ ດ້ວຍການນໍາໃຊ້ ຫຼື ບໍ່ນໍາໃຊ້ ອຸປະກອນການແພດ ໃຫ້ຖືກຕ້ອງ ຕາມຫຼັກວິຊາການ ຕໍ່ຮ່າງກາຍຄົນເຈັບ;
15. **ວິທີການທາງສັງຄົມ** ໝາຍເຖິງ ການປ່ຽນແປງສັງຄົມ ແລະ ສິ່ງແວດລ້ອມ ທີ່ມີອິດທິພົນຕໍ່ສະພາບຈິດໃຈຂອງຄົນເຈັບ ດ້ວຍການໃຊ້ສັງຄົມ ແລະ ຄອບຄົວບໍາບັດ;
16. **ການສຶກສາ** ໝາຍເຖິງການໃຫ້ຄໍາແນະນໍາ ແລະ ການໃຫ້ສຸຂະສຶກສາແກ່ຄົນເຈັບ ກ່ຽວກັບວິທີປະຕິບັດຕົນເອງ;
17. **ວິຊາຊີບປິ່ນປົວ** ໝາຍເຖິງ ຄວາມຮູ້ ຄວາມຊໍານານງານ ທີ່ຈໍາເປັນໃນການປະກອບອາຊີບປິ່ນປົວ ເປັນຕົ້ນ ທ່ານໝໍ, ພະຍາບານ, ຜະດຸງຄັນ, ທັນຕະແພດ, ເພສັດຊະກອນ, ນັກກາຍະພາບບໍາບັດ;
18. **ສັນຍະກຳຕົບແຕ່ງ** ໝາຍເຖິງ ການຜ່າຕັດປົວແປງອະໄວຍະວະໃດໜຶ່ງໃຫ້ມີໜ້າທີ່ການປົກກະຕິ ຫຼື ໃກ້ຄຽງ ເປັນຕົ້ນ ແຜຈ່ອງດຶງ, ສົບແວ່ງ ເພດານໂວ່.

**ມາດຕາ 4 (ປັບປຸງ) ນະ​ໂຍບາຍ​ຂອງ​ລັດ ​ກ່ຽວ​ກັບວຽກງານ​ປິ່ນປົວ**

ລັດ​ ເອົາ​ໃຈ​ໃສ່ ​ປັບປຸງ~~​~~ວຽກງານ​ປິ່ນປົວ​ໃຫ້​ມີ​ຄຸນ​ນະພາ​ບ ຖືກຕາມມາດຕະຖານທີ່ກຳນົດໄວ້ ​ແລະ ສະໜອງການບໍລິການ​ດ້ານ​ສາທາລະນະ​ສຸກ ​ຢ່າງທົ່ວເຖິງ ຕາມ​ແຜນພັດທະນາສາທາລະນະສຸກ ໃນແຕ່ລະໄລຍະ, ສົ່ງ​ເສີມ​ການ​ບໍລິການ​ປິ່ນປົວ ໂດຍ​​ສົມທົບ​ ລະຫວ່າງ​ ການ​​ແພດ​ພື້ນ​ເມືອງ ແລະ​ ການ​ແພດສະ​ໄໝໃໝ່​ ​ແນໃສ່​ເຮັດ​ໃຫ້​​ພົນລະ​ເມືອງທຸກ​ຄົນມີສຸຂະພາບດີ, ​ແຂງ​ແຮງ ໂດຍ​ສະ​ເພາະ​ແມ່ ​ແລະ ເດັກ, ​ປະຊາຊົນຜູ້​ທຸກ​ຍາກ, ຜູ້ຢູ່​ຫ່າງ​ໄກ​ສອກຫຼີກ, ຜູ້​ພິການ, ​ຜູ້ເສຍອົງຄະ ແລະ ຜູ້ອາຍຸສູງ.

ລັດ ສົ່ງເສີມວຽກງານປິ່ນປົວ ດ້ວຍການສະໜອງ ງົບປະມານ, ພາຫະນະ, ອຸປະກອນ, ປະກອບບຸກຄະລາກອນ ເຂົ້າໃນວຽກງານປິ່ນປົວ ຢ່າງເໝາະສົມ, ປະຕິບັດ​ນະ​ໂຍບາຍ​ປິ່ນປົວ ຕາມ​ລະບຽບ​ການ ລວມທັງການສົ່ງເສີມສະຖານທີ່ບໍລິການປິ່ນປົວຂອງລັດ ໃຫ້ຫັນໄປສູ່ກົນໄກກຸ້ມຕົນເອງ ເທື່ອລະກ້າວ.

ລັດ ຊຸກຍູ້ ສົ່ງ​ເສີມ​ໃຫ້ບຸກຄົນ, ນິຕິບຸກຄົນ ແລະ ການຈັດຕັ້ງ ທັງ​ພາຍ​ໃນ​ ແລະ ຕ່າງ​ປະ​ເທດ ປະກອບສ່ວນສະໜອງອຸປະກອນ, ເຄື່ອງມືການແພດທີ່ທັນສະໄໝ ໃສ່ໂຮງໝໍຂອງລັດ ຢ່າງມີຈຸດສຸມ ແລະ ລົງທຶນ ໃສ່ການບໍລິ ການປິ່ນປົວ ຂັ້ນສູງ ແລະ ຂັ້ນສູງສຸດ.

**ມາດຕາ 5 (ປັບປຸງ) ຫຼັກການກ່ຽວກັບວຽກງານປິ່ນປົວ**

ວຽກງານປິ່ນປົວ ​​ໃຫ້​ປະຕິບັດ​ຕາມ​ຫຼັກການ ​ດັ່ງ​ນີ້:

1. ​ສອດຄ່ອງກັບ ແນວທາງ ນະໂຍບາຍ, ລັດຖະທຳມະນູນ, ກົດໝາຍ, ແຜນພັດທະນາເສດຖະກິດ-ສັງຄົມ ແຫ່ງຊາດ, ແຜນພັດທະນາສາທາລະນະສຸກ ໃນແຕ່ລະໄລຍະ;
2. ເຄົາລົບ​ສິດ​ໃນ​ການ​ມີ​ຊີວິດ​ຂອງ​ມະນຸດ;
3. ຮັບປະກັນການ​ປິ່ນປົວ ຢ່າງ​ສະ​ເໝີ​ພາບ, ມີ​ຄຸນ​ນະພາ​ບ, ຍຸຕິ​ທໍາ, ວ່ອງໄວ, ໂປ່ງໃສ, ທັນສະໄໝ ແລະ ຖືກຕ້ອງ ຕາມຫຼັກວິທະຍາສາດການແພດ ແລະ ສາມາດກວດສອບໄດ້;
4. ມີ ​ມະນຸດສະ​ທໍາ, ຈັນຍາບັນ, ຈັນຍາ​ທຳ ແລະ ຄວາມຮັບຜິດຊອບ​ຕໍ່ວິຊາຊີບຂອງຕົນ;
5. ມີ​ການເຫັນດີ ຫຼື ຍິນ​ຍອມ​ຂອງ​ຄົນ​ເຈັບ ຫຼື ຍາດ​ພີ່ນ້ອງ ເມື່ອມີຄວາມຈຳເປັນ.

**ມາດຕາ 6 ສິດ ​ແລະ ພັນທະ ຂອງ​ພົນລະ​ເມືອງໃນ​ການ​ປິ່ນປົວ**

ພົນລະ​ເມືອງ​ທຸກ​ຄົນ ​ໂດຍ​ບໍ່​ຈໍາ​ແນ​ກ ​ເພດ​, ໄວ, ​ເຜົ່າ​, ​ເຊື້ອ​ຊາດ, ຖານະທາງດ້ານເສດຖະກິດ-ສັງຄົມ, ລະດັບການສຶກສາ, ສາສະໜາ ແລະ ຄວາມເຊື່ອຖື ລ້ວນ​ແຕ່​ມີ​ສິດສະ​ເໝີ​ພາບ​ໄດ້​ຮັບ​ການ​ບໍລິການປິ່ນປົວ​​ໃນ​ເວລາເຈັບເປັນ, ຕໍາ​ນິສົ່ງ​ຂ່າວ ຫຼື​ ຮ້ອງ​ທຸກ​ ຖ້າຕົນ​ເຫັນ​ວ່າການ​ປິ່ນປົວ​ນັ້ນ ຫາກ​ບໍ່​ຖືກຕ້ອງຕາມ​ຫຼັກ​ວິຊາ​ການ, ບໍ່​ຍຸຕິ​ທໍາ ແລະ ມີສິດອື່ນ ກ່ຽວກັບການປິ່ນປົວ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ​.

ພົນລະ​ເມືອງ​ທຸກ​ຄົນ~~​~~ ມີພັນທະ ເຄົາລົບ​ກົດ​ລະບຽບ​ຂອງ​ສະຖານ​ທີ່​ບໍລິການປິ່ນປົວ, ປະຕິບັ​ດ ຕາມ​ການ​ແນະ​ນໍາຂອງຜູ້ປະກອບວິຊາຊີບປິ່ນປົວ ແລະ ປະຕິບັດພັນທະອື່ນ ກ່ຽວກັບການປິ່ນປົວ ຕາມທີ່ໄດ້ກຳນົດໄວ້ໃນກົດໝາຍ ແລະ ລະບຽບການທີ່ກ່ຽວຂ້ອງ ຢ່າງ​ເຂັ້ມ​ງວດ.

**ມາດຕາ 7 (ປັບປຸງ) ຂອບເຂດການນຳໃຊ້ກົດໝາຍ**

ກົດໝາຍສະບັບນີ້ ນຳໃຊ້ສຳລັບ ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ເຄື່ອນໄຫວ ແລະ ພົວພັນກັບວຽກງານປິ່ນປົວ ຢູ່ ສປປ ລາວ.

**ມາດຕາ 8 (ປັບປຸງ) ການ​ຮ່ວມ​ມືສາກົນ**

ລັດ ​ສົ່ງ​ເສີມ​ການ​ພົວພັນ ຮ່ວມ​ມືກັບ ຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານປິ່ນປົວດ້ວຍການຄົ້ນຄວ້າ, ​ແລກປ່ຽນ ບົດຮຽນ, ​ຂໍ້​ມູນ ​ຂ່າວສານ, ຄວາມ​ຮູ້, ຄວາມ​ກ້າວໜ້າທາງ​ດ້ານວິທະຍາສາດ, ​ເຕັກ​ໂນ​ໂລ​ຊີ​ການ​ແພດ, ການ​ສ້າງ​ບໍາລຸງ​ບຸກຄະລາ​ກອນ, ປະຕິບັດສົນທິສັນຍາ ທີ່ ສປປ ລາວ ເປັນພາຄີ ແລະ ​ສັນຍາສາກົນ ທີ່ກ່ຽວຂ້ອງ.

**ພາກທີ II**

**ລະບົບບໍລິການປິ່ນປົວ**

**ມາດຕາ 9 ລະບົບ​ບໍລິການ​ປິ່ນປົວ**

ລະບົບບໍລິການ​ປິ່ນປົວ ມີ ດັ່ງນີ້:

1. ການ​ບໍລິການ​ປິ່ນປົວ​ຂອງ​ລັດ;
2. ການ​ບໍລິການ​ປິ່ນປົວ​ຂອງ​ເອກະ​ຊົນ;
3. ການບໍລິການ​ປິ່ນປົວຂອງລັດ ​ຮ່ວມ​ກັບເອກະ​ຊົນ​.

**ມາດຕາ 10 (ປັບປຸງ) ການ​ບໍລິການ​ປິ່ນປົວ​ຂອງ​ລັດ**

ການບໍລິການ​ປິ່ນປົວ​ຂອງ​ລັດ​ ມີ ​ສີ່​ຂັ້ນ ດັ່ງນີ້:

1. ການ​ບໍລິການ​ປິ່ນປົວ​ຂັ້ນ​ຕົ້ນ;
2. ການ​ບໍລິການ​ປິ່ນປົວ​ຂັ້ນ​ກາງ;
3. ການ​ບໍລິການ​ປິ່ນປົວຂັ້ນ​ສູງ;
4. ການ​ບໍລິການ​ປິ່ນປົວ​ຂັ້ນ​ສູງສຸດ.

ການບໍລິການປິ່ນປົວການແພດພື້ນເມືອງ ສາມາດດຳເນີນຢູ່ສະຖານທີ່ບໍລິການປິ່ນປົວຂອງລັດ ແລະ ສະຖານທີ່ບໍລິການປິ່ນປົວຂອງເອກະຊົນ.

**ມາດຕາ 11 (​ປັບປຸງ) ການ​ບໍລິການ​ປິ່ນປົວ​ຂັ້ນ​ຕົ້ນ**

ການ​ບໍລິການ​ປິ່ນປົວ​ຂັ້ນ​ຕົ້ນ ​ແມ່ນ​ ການຈັດ​ຕັ້ງປະຕິບັດ​ການ​ປິ່ນປົວຢູ່ສຸກສາລາ ຕາມມາດຕະຖານທີ່ກະຊວງສາທາລະນະສຸກ ກຳນົດ. ສຳລັບບ້ານທີ່ຢູ່ເຂດຫ່າງໄກສອກຫຼີກ ທີ່ບໍ່ມີສຸກສາລາ ຫຼື ມີຄວາມຫຍຸ້ງຍາກໃນການເຂົ້າເຖິງ ສຸກສາລາ ຂະແໜງການສາທາລະນະສຸກ ປະກອບຖົງຢາປະຈໍາບ້ານ ໂດຍມອບໃຫ້ອາສາສະໝັກສາທາລະນະສຸກບ້ານ ເປັນຜູ້ຮັບຜິດຊອບ.

**ມາດຕາ 12 (ປັບປຸງ) ການ​ບໍລິການ​ປິ່ນປົວ​ຂັ້ນ​ກາງ**

ການ​ບໍລິການ​ປິ່ນປົວຂັ້ນ​ກາງ ​ແມ່ນ ​ການຈັດ​ຕັ້ງ​ປະຕິບັດ​ການ​ປິ່ນປົວຢູ່​ໂຮງໝໍ ເມືອງ, ເທດສະບານ, ນະຄອນ ຕາມມາດຕະຖານທີ່ກະຊວງສາທາລະນະສຸກ ກຳນົດ.

**ມາດຕາ 13 (ປັບປຸງ) ການ​ບໍລິການ​ປິ່ນປົວ​ຂັ້ນ​ສູງ**

ການ​ບໍລິການ​ປິ່ນປົວ​ຂັ້ນ​ສູງ​ ແມ່ນ ​ການຈັດ​ຕັ້ງ​ປະຕິບັດການ​ປິ່ນປົວ​ຢູ່ໂຮງໝໍແຂວງ ຕາມມາດຕະຖານທີ່ກະຊວງສາທາລະນະສຸກ ກຳນົດ.

**ມາດຕາ 14 (ປັບປຸງ) ການ​ບໍລິການ​ປິ່ນປົວ​ຂັ້ນ​ສູງ​ສຸດ**

ການ​ບໍລິການ​ປິ່ນປົວ​ຂັ້ນ​ສູງ​ສຸດ ​ແມ່ນ​ ການຈັດ​ຕັ້ງ​ປະຕິບັດ​ການ​ປິ່ນປົວ​ຢູ່ ​ໂຮງໝໍ​ສູນ​ກາງ​, ໂຮງໝໍມະຫາ ວິທະຍາໄລ, ໂຮງໝໍ​ພາກ ​ແລະ ສູນ​ປິ່ນປົວ​ສະ​ເພາະທາງ ຫຼື ໂຮງໝໍສະເພາະທາງ ຕາມມາດຕະຖານທີ່ກະຊວງສາທາລະນະສຸກ ກຳນົດ.

**ມາດຕາ 15 ການ​ເຊື່ອມ​ຕໍ່​ການບໍລິ​ການ​ປິ່ນປົວ​ຂອງ​ລັດ**

​ໃນການ​ນໍາ​ໃຊ້​ການ​ບໍລິການ​ປິ່ນປົວ​ຂອງ​ລັດນັ້ນ ຄົນ​ເຈັບ​ ມີ​ສິດ​ໄດ້​ຮັບ​ການ​ປິ່ນປົວ​ຢູ່​ຂັ້ນ​ຕົ້ນ​, ຕໍ່​ເນື່ອງ​ໄປ​ຫາ​ຂັ້ນ​ກາງ, ຂັ້ນ​ສູງ ​ແລະ ຂັ້ນ​ສູງ​ສຸດ ຕາມ​ອາການ​ເບົາ ຫຼື ໜັກ ​ຂອງ​ພະຍາດ​.​ ໃນ​ກໍລະນີ​ສຸກ​ເສີນ ຫຼື ເປັນພະຍາດ​ຮ້າຍ​ແຮງນັ້ນ ຄົນ​ເຈັບ​ ສາມາດ​ນໍາ​​ໃຊ້ການ​ບໍ​ລິ​ການ​ປິ່ນປົວ​ຂັ້ນ​ກາງ, ຂັ້ນ​ສູງ ຫຼື ຂັ້ນ​ສູງ​ສຸດ​ ໂດຍ​ກົງ​ກໍໄດ້. ​

​ໃນ​ການ​ບໍລິການ​ປິ່ນປົວ​ຂອງ​ລັດນັ້ນ​ ​ໂຮງໝໍ​ຂັ້ນ​ລຸ່ມ ມີ​ສິດສະ​ເໜີ​ຕໍ່​ໂຮງໝໍ​ຂັ້ນ​ເທິງ ກ່ຽວ​ກັບ​ການ​ປິ່ນປົວ ​ແລະ ໂຮງໝໍ​ຂັ້ນ​ເທິງ ​ມີ​ຄວາມ​ຮັບຜິດຊອບ​ລົງ​ກວດກາ, ​ແນະ​ນໍາ ​ແລະ ​ໃຫ້ການຊ່ວຍ​ເຫຼືອແກ່ໂຮງໝໍຂັ້ນ​ລຸ່ມ.

**ມາດຕາ 16 (ປັບປຸງ) ການ​​ບໍລິການ​ປິ່ນປົວ​ຂອງ​ເອກະ​ຊົນ**

ການບໍລິການປິ່ນປົວຂອງເອກະຊົນ ແມ່ນ ການຈັດ​ຕັ້ງປະຕິບັດ​ການ​ປິ່ນປົວ ຢູ່ສະຖານທີ່ບໍລິການປິ່ນປົວຂອງເອກະຊົນ ທີ່ໄດ້ຮັບອະນຸຍາດຈາກກະຊວງສາທາລະນະສຸກ.

ສະຖານທີ່ບໍລິການປິ່ນປົວຂອງເອກະຊົນ ມີ ດັ່ງນີ້:

1. ໂຮງໝໍເອກະຊົນ;
2. ສູນປິ່ນປົວ ຫຼື ສູນການແພດເອກະຊົນ;
3. ຫ້ອງກວດພະຍາດເອກະຊົນ.

**ມາດຕາ 17 (ໃໝ່) ໂຮງໝໍເອກະຊົນ**

ໂຮງໝໍເອກະຊົນ ແມ່ນ ສະຖານທີ່ບໍລິການປິ່ນປົວຂອງເອກະຊົນ ທີ່ໄດ້ຮັບອະນຸຍາດຈາກກະຊວງສາທາລະນະສຸກ ຊຶ່ງປະກອບດ້ວຍ ອາຄານ, ອຸປະກອນການແພດ, ຕຽງນອນ, ຜູ້ປະກອບວິຊາຊີບ ແລະ ໃຫ້ການບໍລິການປິ່ນປົວ ທົ່ວໄປ ຫຼື ສະເພາະທາງ ຕາມລະບຽບການ.

ໂຮງໝໍເອກະຊົນ ມີ ສາມຂະໜາດ ດັ່ງນີ້:

1. ຂະໜາດໃຫຍ່ ແຕ່ ໜຶ່ງຮ້ອຍຕຽງ ຂຶ້ນໄປ;
2. ຂະໜາດກາງ ແຕ່ ສາມສິບເອັດ ຫາ ເກົ້າສິບເກົ້າຕຽງ;
3. ຂະໜາດນ້ອຍ ແຕ່ ສິບຫ້າ ຫາ ສາມສິບຕຽງ.

**ມາດຕາ 1​8 (ໃໝ່) ສູນປິ່ນປົວ ຫຼື ສູນການແພດເອກະຊົນ**

ສູນປິ່ນປົວ ຫຼື ສູນການແພດເອກະຊົນ ແມ່ນ ສະຖານທີ່ບໍລິການປິ່ນປົວຂອງເອກະຊົນ ທີ່ໄດ້ຮັບອະນຸຍາດຈາກກະຊວງສາທາລະນະສຸກ ຊຶ່ງປະກອບດ້ວຍ ອາຄານ, ອຸປະກອນການແພດ, ຜູ້ປະກອບວິຊາຊີບປິ່ນປົວ ເພື່ອໃຫ້ບໍລິການປິ່ນປົວ ໂດຍບໍ່ມີຕຽງນອນປິ່ນປົວແຮມຄືນສຳລັບຄົນເຈັບ.

ສູນປິ່ນປົວ ຫຼື ສູນການແພດເອກະຊົນ ມີ ສູນປິ່ນປົວ ຫຼື ສູນການແພດທົ່ວໄປ, ສະເພາະທາງ ແລະ ການແພດພື້ນເມືອງ.

**ມາດຕາ 19 (ປັບປຸງ) ຫ້ອງ​ກວດ​ພະຍາດເອກະຊົນ**

ຫ້ອງກວດພະຍາດເອກະຊົນ ແມ່ນ ສະຖານທີ່ບໍລິການປິ່ນປົວຂອງຜູ້​ປະກອບ​ວິຊາ​ຊີບ​ປິ່ນປົວ ທີ່ຖືສັນຊາດລາວ ແລະ ສາມາດມີຫ້ອງກວດພະຍາດແຫ່ງດຽວ ເທົ່ານັ້ນ ທີ່ໄດ້ຮັບອະນຸຍາດຈາກກະຊວງສາທາລະນະສຸກ ຊຶ່ງປະກອບດ້ວຍ ອາຄານ, ອຸປະກອນການແພດ, ຜູ້ປະກອບວິຊາຊີບປິ່ນປົວ ເພື່ອໃຫ້ບໍລິການປິ່ນປົວ ໂດຍບໍ່ມີຕຽງນອນປິ່ນປົວແຮມຄືນສໍາລັບຄົນເຈັບ.

ໃນ​ກໍລະນີ​​ເຈົ້າ​ຂອງ​ຫ້ອງ​ກວດ​ພະຍາດເອກະຊົນ ເສຍຊີວິດ ຫຼື ຕິດຂັດ ໂດຍບໍ່ສາມາດດຳເນີນກິດຈະການ ດ້ວຍຕົນເອງໄດ້ນັ້ນ ບຸກຄົນອື່ນຈະນໍາໃຊ້ຫ້ອງກວດພະຍາດດັ່ງກ່າວໄດ້ ກໍຕໍ່ເມື່ອໄດ້ຮັບອະນຸຍາດຈາກກະຊວງສາທາ ລະນະສຸກ.

**ມາດຕາ 20 (ປັບປຸງ) ການບໍລິການ​ປິ່ນປົວຂອງລັດ ຮ່ວມ​ກັບເອກະ​ຊົນ​**

ການ​ບໍລິການປິ່ນປົວຂອງລັດຮ່ວມກັບເອກະຊົນ ແມ່ນ ການຮ່ວມມື ລະຫວ່າງ ລັດ ແລະ ເອກະຊົນ ໂດຍໄດ້ຮັບອະນຸຍາດ​ຈາກກະຊວງສາທາລະນະສຸກ ໃນ​ການພັດທະນາຄຸນນະພາບຂອງການບໍລິການ ​ພາຍໃນສະຖານທີ່ບໍລິການປິ່ນປົວຂອງລັດ ດ້ວຍການ ກໍ່ສ້າງ, ປັບປຸງໂຄງລ່າງພື້ນຖານ, ປະກອບອຸປະກອນການແພດ, ການບໍລິການດ້ານວິຊາການ ແລະ ດ້ານອື່ນ ຕາມລະບຽບການ.

**ມາດຕາ 21 (ປັບປຸງ) ອຸປະກອນ​ການ​ແພດ**

ອຸປະກອນ​ການ​ແພດ ແມ່ນ ເຄື່ອງມືການແພດ ທີ່ນຳໃຊ້ເຂົ້າໃນການ ບົ່ງມະຕິພະຍາດ, ປິ່ນປົວ ຕາມຈຸດປະສົງ ແລະ ຄໍາແນະນໍາຂອງຜູ້ຜະລິດ ຊຶ່ງອາດນໍາໃຊ້ດ່ຽວ ຫຼື ນໍາໃຊ້ຮ່ວມກັນກັບຊະນິດອື່ນ, ນຳໃຊ້ເທື່ອດຽວ ຫຼື ຫຼາຍເທື່ອ**.**

ອຸປະກອນ​ການ​ແພດຂອງ​ສະຖານ​ທີ່​ບໍລິການ​ປິ່ນປົວ ຂອງ​ລັດ ​ແລະ ​ເອກະ​ຊົນ ຕ້ອງໃຫ້ຖືກກັບມາດຕະຖານ ຂອງ​ກະຊວງ​ສາທາລະນະ​ສຸກວາງອອກ​.

ອຸປະກອນ​ການ​ແພດ​ ທີ່​ເປ່​ເພ ບໍ່​ສາມາດ​ສ້ອມ​ແປງ​ໄດ້ ຫຼື ໝົດອາຍຸ​ການ​ນຳໃຊ້ ຕ້ອງ​ຢຸດເຊົາການ​ນໍາ​​ໃຊ້​ ແລະ ທໍາລາຍ ຕາມ​ລະບຽບ​ການທີ່ກ່ຽວຂ້ອງ.

**ມາດຕາ 22 (ໃໝ່) ລະບົບບັນທຶກຂໍ້ມູນ ຄົນເຈັບ ແລະ ການບໍລິການ**

ສະຖານທີ່ບໍລິການປິ່ນປົວທຸກແຫ່ງ ນັບທັງພາກລັດ ແລະ ພາກເອກະຊົນ ຕ້ອງມີລະບົບບັນທຶກຂໍ້ມູນຄົນເຈັບ, ການລາຍງານຂໍ້ມູນການບໍລິການ ຕາມເງື່ອນໄຂ ແລະ ມາດຕະຖານ ທີ່ກະຊວງສາທາລະນະສຸກ ກຳນົດ.

**ພາກ​ທີ III**

**ການປະກອບວິຊາຊີບປິ່ນປົວ ແລະ ຄະນະກຳມະການວິຊາຊີບປິ່ນປົວ**

**ໝວດທີ 1**

**ການປະກອບ​ວິຊາ​ຊີບປິ່ນປົວ**

**ມາດຕາ 23 (ໃໝ່) ຜູ້ປະກອບ​ວິຊາ​ຊີບປິ່ນປົວ**

ຜູ້ປະກອບວິຊາຊີບປິ່ນປົວ ແມ່ນ ຜູ້ມີໃບອະນຸຍາດເຄື່ອນໄຫວ​ວິ​ຊາ​ຊີບປິ່ນປົວ ທີ່ອອກໃຫ້ໂດຍສະພາຄຸ້ມຄອງວິຊາຊີບສາທາລະນະສຸກ ແລະ ບັນທຶກເຂົ້າໃນຖານຂໍ້ມູນ ຂອງສະພາຄຸ້ມຄອງວິຊາຊີບສາທາລະນະສຸກ.

**ມາດຕາ 24 (ປັບປຸງ) ເງື່ອນ​ໄຂ​ຂອງ​ຜູ້ປະກອບ​ວິຊາ​ຊີບ​ປິ່ນປົວ**

ຜູ້ປະກອບ​ວິຊາ​ຊີບ​ປິ່ນປົວ ​ຕ້ອງ​ມີ​ເງື່ອນ​ໄຂ​ຄົບ​ຖ້ວນ ​ດັ່ງນີ້:

* 1. ຮຽນ​ຈົບວິຊາ​ການ​ແພດ, ມີ​​ປະກາສະ​ນີຍະ​ບັດ ດ້ານການແພດສາຂາໃດໜຶ່ງ ຢູ່ ສປປ ລາວ ຫຼື​ ຕ່າງປະ​ເທດ ທີ່ີຮັບ​ຮູ້​ໂດຍ​ກະຊວງ​ສາທາລະນະ​ສຸກ ​ແລະ ກະຊວງ​ສຶກສາ​ທິການ ແລະ ກິລາ​;
  2. ມີຈັນຍາບັນ, ຈັນຍາທຳ, ​ຄຸນສົມບັດ​ດີ, ມີ​ປະສົບ​ການ ​ແລະ ບົດຮຽນ​ດ້ານ​ວິຊາ​ຊີບ​ປິ່ນປົວຢູ່ສະຖານທີ່ບໍລິການປິ່ນປົວຂອງ​ລັດ ຫຼື ​ເອກະ​ຊົນ;
  3. ມີ​ສຸຂະພາບ​ດີ ໂດຍມີການຢັ້ງຢືນຈາກແພດປິ່ນປົວ;
  4. ບໍ່​ເຄີຍ​ຖືກ​ລົງວິ​ໄນທາງດ້ານ​ວິຊາ​ຊີບ​ປິ່ນປົວ ຫຼື ຖືກລົງ​ໂທດທາງອາຍາ​ ຍ້ອນ​ການ​ກະທຳ​ຜິດ​​ໂດຍ​ເຈດ​ຕະນາ;
  5. ໄດ້ຜ່ານການສອບເສັງ ລະດັບຊາດ ແລະ ໄດ້ຮັບການຢັ້ງຢືນ ຈາກສະພາຄຸ້ມຄອງວິຊາຊີບ ສາທາລະນະສຸກ.

**ມາດຕາ 25 (ປັບປຸງ) ຄວາມ​ຮັບຜິດຊອບ​ຂອງ​ຜູ້ປະກອບ​ວິຊາ​ຊີບ​ປິ່ນປົວ**

ຜູ້ປະກອບ​ວິຊາ​ຊີບ​ປິ່ນປົວ ​ມີ​ຄວາມ​ຮັບຜິດຊອບ ດັ່ງ​ນີ້:

1. ອອກ​ຄໍາ​ສັ່ງ, ​ແນະ​ນໍາ​ວິທີ​ການ ​ແລະ ດໍາ​ເນີນ​ຫັດຖະການທາງການແພດ ຢ່າງ​ມີ​ຄຸນ​ນະພາ​ບ, ​ປອດ​ໄພ ແລະ ຖືກຕ້ອງ ຕາມຫຼັກວິທະຍາສາດການແພດ;
2. ຊັ່ງຊາ​ ເຖິງ​ຜົນ​ໄດ້, ຜົນ​ເສຍ, ຜົນ​ສະທ້ອນ​ຂອງ​ການກວດ ​ແລະ ​ການ​ປິ່ນປົວ​ ທີ່​ສາມາດ​ເຮັດ​ໄດ້, ຖ້າ​ເຫັນ​ວ່າ​ ສະພາບ​ຂອງ​ຄົນ​ເຈັບ​ບໍ່​ຖືກ​ກັບ​ວິຊາ​ສະ​ເພາະ ຫຼື ຄວາມ​ຊໍານານ​ຂອງຕົນ​ແລ້ວ ​ຕ້ອງ​ແນະ​ນໍາ​​ໃຫ້​ຄົນ​ເຈັບ ຫຼື ຍາດພີ່ນ້ອງ​ຂອງ​ຜູ້ກ່ຽວ ໄປປິ່ນປົວ​ຢູ່​ສະຖານ​ທີ່~~​~~ ​ທີ່​ເໝາະ​ສົມ​;
3. ມີຄວາມຮັບຜິດຊອບ ຕາມທີ່ໄດ້ກຳນົດໄວ້ໃນກົດໝາຍສະບັບນີ້ ແລະ ກົດໝາຍອື່ນທີ່ກ່ຽວຂ້ອງ.

ທຸກ​ການດໍາເນີນຫັດຖະການທາງການແພດ ຊຶ່ງເຮັດ​ໃຫ້​ເກີດ​​ບາດເຈັບ ​ຕ້ອງ​ມີ​ຂໍ້​ມູນ​ອ້າງ​ອີງ​ຊັດ​ເຈນ ດ້ານ​ການ​ແພດ ​ແລະ ​ຕ້ອງ​ແຈ້ງ​ໃຫ້​ຄົນ​ເຈັບ ຫຼື ຍາດພີ່ນ້ອງຂອງຜູ້ກ່ຽວ ຮັບ​ຮູ້ ​ແລະ​ ເຫັນ​ດີ​ເສຍ​ກ່ອນ, ​ເວັ້ນ​ເສຍ​ແຕ່​ກໍລະ​ນີສຸກ​ເສີນ ຫຼື ຄົນ​ເຈັບເສຍ~~​~~ສະຕິ ທີ່​ບໍ່​ມີ​ຍາດພີ່ນ້ອງ.

**ມາດຕາ 26 (ປັບປຸງ)** **ສິດ ​ແລະ ໜ້າ​ທີ່ ​ຂອງ​ຜູ້ປະກອບ​ວິຊາ​ຊີບ​ປິ່ນປົວ**

ຜູ້ປະກອບ​ວິຊາ​ຊີບປິ່ນປົວ​ ມີ​ ສິດ ​ແລະ ໜ້າ​ທີ່​ ດັ່ງ​ນີ້:

1. ກວດ​ພະຍາດ;
2. ບົ່ງມະຕິ​ພະຍາດ;
3. ອອກໃບ​ສັ່ງ​ປິ່ນປົວ;
4. ດໍາເນີນຫັດຖະການທາງການແພດ;
5. ວາງຢາ;
6. ຈ່າຍຢາ;
7. ແນະນຳດ້ານການແພດ;
8. ໃຫ້ການພະຍາບານ;
9. ປະຈຳການ;
10. ໃຫ້ຂໍ້ມູນແກ່ ຄົນເຈັບ ແລະ ຍາດ​ພີ່ນ້ອງ;
11. ຮັກສາຄວາມລັບຂອງຄົນເຈັບ;
12. ອອກໃບຢັ້ງຢືນການແພດ;
13. ພັດທະນາວິຊາຊີບ ຢ່າງຕໍ່ເນື່ອງ;
14. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ມາດຕາ 27 (ປັບປຸງ) ການກວດ​ພະຍາດ**

ຜູ້ປະກອບ​ວິຊາ​ຊີບ​ປິ່ນປົວ ທີ່ເປັນແພດປິ່ນປົວ ຕ້ອງ​ກວດ​ພະຍາດ​ໃຫ້​ຄົນ​ເຈັບ​ ດ້ວຍຄວາມ​ຮັບຜິດຊອບ​ສູງ, ວ່ອງ​ໄວ​ ແລະ ທັນ​ເວລາ ​ໂດຍ​ນໍາ​ໃຊ້​ຄວາມ​ຮູ້, ປະສົບ​ການ, ອຸປະກອນ​ການ​ແພດ, ​ເຕັກນິກ ແລະ ເຕັກໂນໂລຊີ ທີ່ເໝາະ​ສົມ ເພື່ອ​ຊ່ວຍ​ບົ່ງມະຕິ​ພະຍາດ ໃຫ້ມີຄວາມຊັດເຈນ.

**ມາດຕາ 28 (ປັບປຸງ) ​ການບົ່ງມະຕິ​ພະຍາດ**

ຜູ້ປະກອບ​ວິຊາ​ຊີບ​ປິ່ນປົວ ທີ່ເປັນແພດປິ່ນປົວ ​ຕ້ອງ​ບົ່ງມະຕິ​ພະຍາດ​ໃຫ້​ຖືກຕ້ອງ, ຊັດ​ເຈນ ​ແລະ ມີ​ຄວາມ ​ຮັບຜິດຊອບ​ສູງ ​ດ້ວຍ​ການ​ນໍາ​ໃຊ້​ຂໍ້​ມູນ, ຫຼັກ​ຖານ​ຈາກ ​ຜົນ​ຂອງ​ການກວດ, ການ​ວິ​ເຄາະປະ​ເພດ​ຕ່າງໆ ​ເພື່ອ​ເປັນ​ບ່ອນ​ອີງ​​ໃຫ້​ແກ່​ການ​ກໍາ​ນົດວິທີ​ການ​ປິ່ນປົວ ​ແລະ ຟື້ນ​ຟູ​ສຸຂະພາບ​ຂອງ​ຄົນເຈັບ.

**ມາດຕາ 29 (ປັບປຸງ) ~~​~~ການອອກ​ໃບ​ສັ່ງ​ປິ່ນປົວ**

ຜູ້ປະກອບ​ວິຊາ​ຊີບ​ປິ່ນປົວ ທີ່ເປັນແພດປິ່ນປົວ ຕ້ອງ​ອອກໃບ​ສັ່ງ​ປິ່ນປົວ​ ແນໃສ່​ເຮັດ​ໃຫ້ການ​ປິ່ນປົວ ​ດໍາ​ເນີນ​ໄປຢ່າງ​ຖືກຕ້ອງ, ເໝາະສົມ ເພື່ອຮັບປະກັນ​ຄຸນ​ນະພາ​ບ ​ແລະ​ ຄວາມ​ປອດ​ໄພ.

**ມາດຕາ 30 (ໃໝ່) ການດໍາເນີນຫັດຖະການທາງການແພດ**

ຜູ້ປະກອບວິຊາຊີບປິ່ນປົວ ດຳເນີນຫັດຖະການທາງການແພດ ດ້ວຍການນໍາໃຊ້ ຫຼື ບໍ່ນໍາໃຊ້ ອຸປະກອນການແພດ ໃຫ້ຖືກຕ້ອງ ຕາມຫຼັກວິຊາການ ຕໍ່ຮ່າງກາຍຄົນເຈັບ ເຊັ່ນ ການຜ່າຕັດ, ການສັກ, ການເຈາະ, ການດູດ, ການ​ຂູດ, ການ​ຖູ, ການປັກເຂັມ, ການນວດ ແລະ ການຝຶກແອບຮ່າງກາຍ ລວມທັງ ສັນຍະກໍາຕົບແຕ່ງ, ເສີມຄວາມງາມ.

**ມາດຕາ 31 (ປັບປຸງ) ການວາງຢາ**

ຜູ້ປະກອບ​ວິຊາ​ຊີບ​ປິ່ນປົວ ທີ່ເປັນແພດປິ່ນປົວ ຕ້ອງ​ວາງຢາ ດ້ວຍການອອກໃບ​ສັ່ງຢາ ~~​​~~ໃຫ້​ຈະ​ແຈ້ງ, ຊັດ​ເຈນ ​ແລະ ສາມາດອ່ານ​ອອກ​ໄດ້ ຊຶ່ງ​ປະກອບດ້ວຍ:

1. ຊື່ ​ແລະ​ ນາມສະກຸນ, ອາຍຸ, ນໍ້າໜັກ, ອາຊີບ ບ່ອນຢູ່ປັດຈຸບັນ ຂອງ​ຄົນ​ເຈັບ;
2. ຊື່​ພະຍາດ;
3. ຊື່ຢາ, ຄວາມ​ແຮງ, ຈໍານວນ, ວິທີ​ ແລະ ໄລຍະເວລາ ນໍາ​ໃຊ້​ຢາ;
4. ວັນ, ເດືອນ, ປີ ຂຽນໃບ​ສັ່ງ​ຢາ;
5. ຊື່ ​ແລະ ນາມ​ສະກຸນ ພ້ອມດ້ວຍລາຍ​ເຊັນ ຫຼື ລະຫັດເອເລັກໂຕຣນິກ ຂອງແພດປິ່ນປົວ.

**ມາດຕາ 32 ການ​ຈ່າຍ​ຢາ**

ການ​ຈ່າຍ​ຢາ ​ດໍາ​ເນີນ​ໂດຍ​ເພສັດຊະກອນ, ພະຍາບານ ຫຼື ຜະດຸ​ງຄັນ ຊຶ່ງ​ຕ້ອງ​ປະຕິບັດ​ຕາມ​ໃບ​ສັ່ງ​ຢາ​ຂອງ​ ທ່ານໝໍ ຫຼື ທັນ​ຕະ​ແພດ​ ຢ່າງ​ເຂັ້ມ​ງວດ ພ້ອມ​ທັງ​ໃຫ້​ຄໍາ​ແນະ​ນໍາ​ການ​ນໍາ​ໃຊ້​ຢາ​​ ຢ່າງ​ລະອຽດ~~​~~ແກ່​ຄົນ​ເຈັບ.

**ມາດຕາ 33 (ປັບປຸງ) ການ~~​~~ແນະ​ນໍາດ້ານການແພດ**

ຜູ້​ປະກອບ​ວິຊາ​ຊີບ​ປິ່ນປົວ ຕ້ອງ​ແນະ​ນໍາ​ ​ ສະພາບ​ການ​ເຈັບ​ເປັນ ແລະ ວິທີການປິ່ນປົວ ​ ຫຼັງ​ຈາກ ​ການ​ກວດພະຍາດ, ການ​ບົ່ງມະຕິພະຍາດ ແລ້ວ ເພື່ອ​ໃຫ້​ຄົນ​ເຈັບ ຫຼື ຍາດພີ່ນ້ອງຂອງຄົນເຈັບ ​ຮູ້ ​ແລະ ປະຕິບັດ ​ຢ່າງ​ຖືກຕ້ອງ.

**ມາດຕາ 34 (ປັບປຸງ) ການໃຫ້ການ​ພະຍາບານ**

ການໃຫ້​ການພະຍາບານ ແມ່ນ ​ການ​ບົວ​ລະບັດ, ປິ່ນປົວ ​ແລະ ຕິດຕາມ​ສະພາບ​ຄົນ​ເຈັບ ​ຢ່າງ​ໃກ້ຊິດ ແລະ ​ຕໍ່​ເນື່ອງ ພ້ອມ​ທັງບັນທຶກ ໂດຍ​ຜູ້ປະກອບ​ວິຊາ​ຊີບ​ປິ່ນປົວ ​ເປັນ​ຕົ້ນ ພະຍາບານ, ຜະດຸງຄັນ, ນັກ​ກາ​ຍະ​ພາບ​ບໍາບັດ.

ການໃຫ້ການ​ພະຍາບານ ຕ້ອງ​ປະຕິບັດ​ຢ່າງ​ຖືກຕ້ອງຕາມ​ໃບ​ສັ່ງ​ປິ່ນປົວ​ຂອງ​ທ່ານໝໍປິ່ນປົວ ~~​~~ແລະ ນໍາໃຊ້ສິດ ແລະ ປະຕິບັດໜ້າທີ່​ ຕາມຄວາມ​ຮັບຜິດຊອບ​ຂອງ​ຜູ້ປະກອບວິຊາຊີບປິ່ນປົວທີ່ກ່ຽວຂ້ອງ.

**ມາດຕາ 35 (ປັບປຸງ) ການ~~​~~ປະຈຳການ**

ການປະຈໍາການ ແມ່ນ ການປະຕິບັດໜ້າທີ່ ແລະ ການເວນຍາມ ຂອງຜູ້ປະກອບວິຊາຊີບປິ່ນປົວ ຢູ່​ສະຖານ​ທີ່​ບໍລິການ​ປິ່ນປົວ ເພື່ອຮັບປະກັນການບໍລິການຄົນເຈັບ ຢ່າງມີປະສິດທິພາບ ແລະ ແກ້ໄຂໃຫ້ທັນກັບສະພາບການທີ່ເກີດຂຶ້ນ ຕະຫຼອດ ຊາວສີ່ຊົ່ວໂມງ ຕາມລະບຽບການ ທີ່ກະຊວງສາທາລະນະສຸກ ກໍານົົດໃນແຕ່ລະໄລຍະ.

**ມາດຕາ 36 (ປັບປຸງ) ການ​ໃຫ້​ຂໍ້​ມູນ​ແກ່ຄົນເຈັບ ແລະ ຍາດພີ່ນ້ອງ**

ຜູ້ປະກອບ​ວິຊາ​ຊີ​ບປິ່ນ​ປົວ ຕ້ອງ​ໃຫ້​ຂໍ້​ມູນ​ ກ່ຽວ​ກັບ​ການ​ແພດ​ ທີ່ບໍ່​ເປັນຄວາມ​ລັບ ​ແກ່​ຄົນ​ເຈັບ, ຍາດພີ່ນ້ອງ ​ເຊັ່ນ ​ການກວດພະຍາດ, ການ​ບົ່ງມະຕິພະຍາດ, ການ​ປິ່ນປົວ, ການ​ຟື້ນ​ຟູໜ້າທີ່ການ, ການ​ກັນພະຍາດ, ຄວາມ​ສ່ຽງ, ຜົນ​ຮ້າຍ, ລະດັບ​ຄວາມ​ຮ້າຍ​ແຮງ ແລະ ຄ່າບໍລິການປິ່ນປົວ.

ໃນ​ກໍລະນີ​ ມີ​ການ​ປ່ຽນ​ສະຖານ​ທີ່​ບໍລິການປິ່ນປົວນັ້ນ ~~​~~ຜູ້ປະກອບ​ວິຊາ​ຊີບ​ປິ່ນປົວ​ ຕ້ອງ​ແຈ້ງ​ຄວາມ​ສ່ຽງ ກ່ຽວ​ກັບ​ສະພາບ​ການ​ເຈັບ​ເປັນຂອງຄົນເຈັບ ພ້ອມທັງ​ສົ່ງ​ບົດ​ບັນ​ທຶກ​ການ​ປິ່ນປົວ​ໄປ​ໃຫ້ສະຖານ​ທີ່​ບໍລິການ​ປິ່ນປົວບ່ອນ​ໃໝ່​.

**ມາດຕາ 37 ການ​ຮັກສາ​ຄວາມ​ລັບ​ຂອງ​ຄົນ​ເຈັບ**

ຜູ້ປະກອບ​ວິຊາ​ຊີບ​ປິ່ນປົວ ​ຕ້ອງ​ຮັກສາ​ຄວາມ​ລັບ ​ຢ່າງ​ເຂັ້ມ​ງວດ ​ກ່ຽວ​ກັບ​ພະຍາດ, ຈຸດຕຳນິ ​ຂອງ​ຄົນ​ເຈັບ ​ ທີ່​ຍັງ​ມີ​ຊີວິດ ຫຼື ​ເສ​ຍຊີວິດ​ແລ້ວ ​ເພື່ອ​ຜົນ​ປະ​ໂຫຍດຂອງ​ຄົນ​ເຈັບ​ເອງ, ຍົກ​ເວັ້ນກໍລະນີ​ ທີ່​ໄດ້​ກໍານົດ​ໄວ້​ໃນ​ກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 38 (ປັບປຸງ) ການ​ອອກ​ໃບ​ຢັ້ງຢືນ​ການ​ແພດ**

​ຜູ້ປະກອບ​ວິ​ຊາ​ຊີບ​ປິ່ນປົວ ຕ້ອງອອກໃບຢັ້ງຢືນການແພດ ໃຫ້ຖືກຕ້ອງຕາມຄວາມເປັນຈິງ, ຫຼັກວິທະຍາສາດການແພດ ຕາມແບບພິມທີ່ກະຊວງສາທາລະນະສຸກ ກຳນົດ ເພື່ອ​ນໍາ​ໃຊ້​ເປັນ~~​~~ຫຼັກ​ຖານ​ທາງ​ດ້ານ​ກົດໝາຍ.​

ໃບຢັ້ງຢືນການແພດ ແມ່ນ ເອກະສານ​ຢັ້ງຢືນ​ກ່ຽວກັບ ສຸຂະພາບ, ການແຈ້ງ​ເກີດ, ການແຈ້ງ​​ເສຍຊີວິດ, ການເສຍ​ອົງຄະ ​ແລະ ​ ​ການຢັ້ງຢືນ​ອື່ນທີ່ກ່ຽວຂ້ອງ.

**ມາດຕາ 39 (ປັບປຸງ) ການພັດທະນາວິຊາຊີບຢ່າງຕໍ່ເນື່ອງ**

ການພັດທະນາວິຊາຊີບຢ່າງຕໍ່ເນື່ອງ ແມ່ນ ການຍົກລະດັບຄວາມສາມາດດ້ານວິິຊາຊີບປິ່ນປົວ ດ້ວຍການເຂົ້າຮ່ວມການຝຶກອົບຮົມໄລຍະສັ້ນ, ໄລຍະຍາວ, ການສຳມະນາ, ການປະຊຸມທາງວິຊາການ, ການສິດສອນ ແລະ ການຮຽນທາງດ້ານທິດສະດີ ແລະ ພາກປະຕິບັດຕົວຈິງ, ການຄົ້ນຄວ້າວິທະຍາສາດ, ການປະກອບສ່ວນໃຫ້ສັງຄົມ, ການຮຽນຮູ້ດ້ວຍຕົນເອງ ເພື່ອ​ຍົກ​ສູງ​ຄຸນ​ນະພາ​ບ​ການກວດພະຍາດ, ການບົ່ງມະຕິ​ພະ​ຍາດ ​ແລະ ການປິ່ນປົວ​ ຂອງ ຜູ້ປະກອບວິຊາຊີບປິ່ນປົວ ໃຫ້​ທັນ​ກັບ​ຄວາມ​ກ້າວໜ້າ​ທາງ​ດ້ານ​ວິທະຍາ​ສາດ​ການ​ແພດທີ່ທັນສະ​ໄໝ ເພື່ອ​ຜົນ​ປະ​ໂຫຍດ ​ແລະ ຄວາມ​ປອດໄພ​ຂອງ​ຄົນ​ເຈັບ.

**ມາດຕາ 40 (ປັບປຸງ) ຈັນຍາ​ບັນ​ຂອງ​ຜູ້ປະກອບ​ວິຊາ​ຊີບ​ປິ່ນປົວ**

ຈັນຍາ​ບັນຂອງ​ຜູ້ປະກອບ​ວິຊາ​ຊີບ​ປິ່ນປົວ ​ມີ​ ດັ່ງ​ນີ້​:

1. ເຄົາ​ລົບ ສິດ​​ໃນ​ການ​ມີ​ຊີ​ວິດ ແລະ ກຽດ​ສັກ​ສີ​ ຂອງ​ຄົນ​ເຈັບ, ຍາດ​ພີ່ນ້ອງ​ຂອງ​ຄົນ​ເຈັບ ໂດຍ​ບໍ່​ມີ​ການຈໍາ​ ແນ​ກ ລວມທັງ​ບໍ່​ໃຫ້​ໝິ່ນປະ​ໝາດ​ຊາກ​ສົບ;
2. ມີມະນຸດສໍາພັນດີ, ມີຄວາມສຸພາບຮຽບຮ້ອຍ, ມີຄວາມມານະອົດທົນ, ບໍ່ມີອະຄະຕິ ແລະ ປະຕິກິລິຍາຕໍ່ວາຈາ ແລະ ການສະແດງອອກທີ່ບໍ່ເໝາະສົມ ຂອງຄົນເຈັບ ແລະ ຍາດພີ່ນ້ອງ;
3. ເກັບ​ຄ່າ​ບໍລິການ​ປິ່ນປົວ​ ຕາມ​ທີ່ໄດ້ກໍານົດໄວ້ໃນລະບຽບ​ການທີ່ກ່ຽວຂ້ອງ ​ໂດຍ​ບໍ່​ຮຽກຮ້ອງ​ ມູນຄ່າ​ເພີ່ມ​ເຕີມ​ໃດໆ;
4. ຮັບຟັງ​ຄວາມຄິດຄວາມເຫັນ, ຈຸດປະສົງ ​ແລະ ການ​ຕັດສິນ​ໃຈ​ຂອງ​ຄົນ​ເຈັບ ບົນ​ພື້ນຖານ​ກົດໝາຍ;
5. ຊ່ວຍ​ເຫຼືອ​ຄົນ​ເຈັບທີ່​ກໍາລັງ​ຕົກ​ຢູ່​ໃນສະພາບ​ອັນຕະລາຍ ​ດ້ວຍ​ຄວາມ​ບໍລິສຸດ​ໃຈ ເມື່ອຕົນ​ມີ​ເງື່ອນ​ໄຂ​ຊ່ວຍ​ໄດ້​ ໂດຍ​ບໍ່​ປະຕິ​ເສດ ຫຼື ຫຼົບ​ຫຼີກ​ການ​ຊ່ວຍ​ເຫຼືອ​ດັ່ງກ່າວ;
6. ໃຫ້​ກໍາລັງ​ໃຈ, ລະດົມ ຄົນ​ເຈັບ ແລະ ຍາດພີ່ນ້ອງ​ ເພື່ອໃຫ້ການ​ຮ່ວມ​ມື​ໃນ​ການ​ປິ່ນປົວ;
7. ປະຕິບັດ​ເຕັກນິກ​ການ​ປິ່ນປົວ ບົນພື້ນຖານວິທະຍາສາດການແພດ ​​ເພື່ອ​ຊ່ວຍ​ຄົນ​ເຈັບ​ຟື້ນ​ຟູ​ສຸຂະພາບ;
8. ເຄົາລົບ ແລະ ນັບຖື ເພື່ອນຮ່ວມວິຊາຊີບດຽວກັນ ລວມທັງການໃຫ້ຄໍາແນະນໍາຊ່ວຍເຫຼືອຜູ້ມີປະສົບການໜ້ອຍ;
9. ປະຕິບັດໜ້າທີ່ດ້ວຍຄວາມຍຸຕິທຳ, ໂປ່ງໃສ, ມີສະຕິ ແລະ ມີຄວາມຮັບຜິດຊອບ​.

**ມາດຕາ 41 (ປັບປຸງ) ການກວດ​ສອບ​ດ້ວຍ​ວິທະຍາສາດ​ການ​ແພດ**

ການກວດ​ສອບ​ດ້ວຍ​ວິທະຍາສາດ​ການ​ແພດ ​ແມ່ນ ​ການ​ວິ​ເຄາະ, ວິ​ໄຈ​ ຫາ​ຄວາມ​ຈິງ ​ເພື່ອ​ຢັ້ງຢືນ​ຄວາມ​ຖືກ ຕ້ອງ ຫຼື ຄວາມ​ຜິດພາດ ​ກ່ຽວ​ກັບ​ການ​ປິ່ນປົວ ​ຕາມການສະ​ເໜີ​ຂອງ​ ບຸກຄົນ, ນິຕິບຸກຄົນ ຫຼື ການຈັດ​ຕັ້ງ​ທີ່​ກ່ຽວຂ້ອງ.

ການດໍາ​ເນີນ​ການກວດ​ສອບ​ດ້ວຍ​ວິທະຍາສາດ​ການ​ແພດ~~​~~ ຕ້ອງມີການແຕ່ງຕັ້ງ​​ຜູ້ມີ​ປະສົບ​ການ​ດ້ານ​ວິຊາ​ຊີບ​ປິ່ນປົວ ຫຼື ດ້ານ​ນິຕິ​ເວດ​ ໂດຍລັດຖະມົນຕີ​ກະຊວງສາທາລະນະ​ສຸກ.

ບໍ່ອະນຸຍາດໃຫ້​ແຕ່ງ​ຕັ້ງຜູ້ປະກອບ​ວິ​ຊາ​ຊີບປິ່ນປົວ ທີ່​ທໍາ​ການ​ປິ່ນປົວ​ຄົນ​ເຈັບ~~​~~ ​ເປັນ​ຜູ້ກວດສອບ. ໃນ​ກໍລະນີ ຜູ້ກ່ຽວ​ຫາກ​ເປັນ​ສະມາຊິກ​ໃນ​ຄອບຄົວ, ຍາດ​ພີ່ນ້ອງ, ໝູ່​ເພື່ອນ ​ຂອງ​ຄົນ​ເຈັບ​ ລວມທັງ ​ບຸກຄົນ, ກຸ່ມ​ຄົນ​ທີ່​ຜູ້ກ່ຽວ​ມີຜົນ​ປະ​ໂຫຍດຮ່ວມ​ກັນ ກໍໍບໍ່ອະນຸຍາດ ​ໃຫ້​ເຂົ້າ​ຮ່ວມ​ໃນ​ການກວດ​ສອບ~~​~~.

**ໝວດ​ທີ 2**

**ຄະນະກຳມະການວິ​ຊາ​ຊີບ​ປິ່ນ​ປົວ**

**ມາດຕາ 42 (ໃໝ່) ຄະນະກໍາມະການ​ວິຊາ​ຊີບ​ປິ່ນປົວ**

ຄະນະກຳມະການວິຊາຊີບປິ່ນປົວ ແມ່ນ ການຈັດຕັ້ງວິຊາຊີບໜຶ່ງ ທີ່ບໍ່ປະຈໍາການຂຶ້ນກັບສະພາຄຸ້ມຄອງວິຊາຊີບສາທາລະນະສຸກ ມີພາລະບົດບາດໃນການຄຸ້ມຄອງ, ຕິດຕາມ, ກວດກາ ແລະ ປະເມີນຜົນ ດ້ານວິຊາການ ກ່ຽວກັບການຄວບຄຸມຄຸນນະພາບ, ຄວາມສາມາດ, ຄວາມຮັບຜິດຊອບ, ຈັນຍາບັນ, ຈັນຍາທໍາ, ມາດຕະຖານການປະຕິບັດງານທີ່ດີຂອງຜູ້ປະກອບວິຊາຊີບປິ່ນປົວ, ການບໍລິການປິ່ນປົວ, ປົກປ້ອງສິດ, ຜົນປະໂຫຍດຂອງຜູ້ຮັບ ແລະ ຜູ້ໃຫ້ບໍລິການປິ່ນປົວ.

ສຳລັບ ການຈັດຕັ້ງ ແລະ ການເຄື່ອນໄຫວ ຂອງຄະນະກຳມະການວິຊາຊີບປິ່ນປົວ ໄດ້ກຳນົດໄວ້ໃນລະບຽບການຕ່າງຫາກ.

**ມາດຕາ 43 (ໃໝ່) ສິດ ແລະ ໜ້າທີ່ ຂອງຄະນະກໍາມະການວິຊາຊີບປິ່ນປົວ**

ຄະນະກໍາມະການວິຊາຊີບປິ່ນປົວ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ ແລະ ພັດທະນາ ກົດລະບຽບ, ຄຳແນະນຳ, ຄູ່ມື ກ່ຽວກັບວິຊາຊີບປິ່ນປົວ;
2. ຄົ້ນຄວ້າ, ປະກອບຄໍາເຫັນຕໍ່ ນະໂຍບາຍ, ລະບຽບການ ກ່ຽວກັບຜູ້ປະກອບວິຊາຊີບປິ່ນປົວ;
3. ໂຄສະນາ ເຜີຍແຜ່ ກົດລະບຽບ, ຄຳແນະນຳ, ຄູ່ມື ກ່ຽວກັບວິຊາຊີບປິ່ນປົວ;
4. ຈັດຕັ້ງປະຕິບັດການພັດທະນາວິຊາຊີບປິ່ນປົວ​ຢ່າງຕໍ່ເນື່ອງ;
5. ຕິດຕາມ, ກວດກາ, ຊຸກຍູ້ ຜູ້ປະກອບວິຊາຊີບປິ່ນປົວ ດ້ານ ຂອບເຂດ, ມາດຕະຖານ ແລະ ຈັນຍາບັນ ການປະຕິບັດງານທີ່ດີ;
6. ຕີລາຄາ ແລະ ປະເມີນຜົນ ການເຄື່ອນໄຫວຂອງຜູ້ປະກອບວິຊາຊີບປິ່ນປົວ;
7. ຄົ້ນຄວ້າ, ສະເໜີ ອອກ, ໂຈະ ຫຼື ຖອນ ໃບອະນຸຍາດເຄື່ອນໄຫວວິຊາຊີບປິ່ນປົວ ເພື່ອໃຫ້ສະພາຄຸ້ມຄອງວິຊາຊີບສາທາລະນະສຸກ ພິຈາລະນາ;
8. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກຳນົດໄວ້ໃນກົດໝາຍ.

**ພາກທີ IV**

**ທຸລະກິດ ກ່ຽວກັບການປິ່ນປົວ**

**ມາດຕາ 44 (ໃໝ່)** **ປະເພດທຸລະກິດກ່ຽວກັບການປິ່ນປົວ**

ທຸລະກິດກ່ຽວກັບການປິ່ນປົວ ມີ ປະເພດ ດັ່ງນີ້:

1. ໂຮງໝໍເອກະຊົນ;
2. ສູນປິ່ນປົວ ຫຼື ສູນການແພດເອກະຊົນ;
3. ຫ້ອງກວດພະຍາດເອກະຊົນ.

**ມາດຕາ 45 (ໃໝ່) ການຮ້ອງຂໍດໍາເນີນທຸລະກິດ ກ່ຽວກັບການປິ່ນປົວ**

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດໍາເນີນທຸລະກິດ ກ່ຽວກັບ ການປິ່ນປົວ ໃນກິດຈະການທົ່ວໄປ ຕ້ອງແຈ້ງຂຶ້ນທະບຽນວິສາຫະກິດນໍາຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ. ພາຍຫຼັງໄດ້ຮັບໃບທະບຽນວິສາຫະກິດແລ້ວ ຕ້ອງຂໍອະນຸຍາດດຳເນີນທຸລະກິດນໍາກະຊວງສາທາລະນະສຸກ ດ້ວຍຄໍາຮ້ອງ ແລະ ເອກະສານປະກອບຕາມແບບພິມທີ່ກະຊວງສາທາລະນະສຸກ ກຳນົດ.

ບຸກຄົນ, ນິຕິບຸກຄົນ ແລະ ການຈັດຕັ້ງ ທັງພາຍໃນ ແລະ ຕ່າງປະເທດ ທີ່ມີຈຸດປະສົງດໍາເນີນທຸລະກິດ ກ່ຽວກັບການປິ່ນປົວ ໃນກິດຈະການທີ່ນອນຢູ່ໃນບັນຊີຄວບຄຸມ ຕ້ອງແຈ້ງຂຶ້ນທະບຽນວິສາຫະກິດນໍາຂະແໜງການອຸດສາຫະກໍາ ແລະ ການຄ້າ ຕາມກົດໝາຍວ່າດ້ວຍວິສາຫະກິດ ແລະ ຂໍອະນຸຍາດລົງທຶນນໍາຂະແໜງການແຜນການ ແລະ ການລົງທຶນ ຕາມກົດໝາຍວ່າດ້ວຍການສົ່ງເສີມການລົງທຶນ. ພາຍຫຼັງໄດ້ຮັບໃບທະບຽນວິສາຫະກິດ ແລະ ໃບອະນຸຍາດລົງທຶນແລ້ວ ຕ້ອງຂໍອະນຸຍາດດຳເນີນທຸລະກິດນໍາກະຊວງສາທາລະນະສຸກ ດ້ວຍຄໍາຮ້ອງ ແລະ ເອກະສານປະກອບຕາມແບບພິມທີ່ກະຊວງສາທາລະນະສຸກ ກຳນົດ.

ສໍາລັບຫ້ອງກວດພະຍາດເອກະຊົນທີ່ສ້າງຕັ້ງຂຶ້ນກ່ອນກົດໝາຍສະບັບນີ້ແລ້ວ ກໍໃຫ້ແຈ້ງຂຶ້ນທະບຽນວິສາຫະກິດ ນໍາຂະແໜງການອຸດສາຫະກໍາ ແລະ ການຄ້າ ຕາມທີ່ໄດ້ກໍານົດໄວ້ໃນກົດໝາຍວ່າດ້ວຍວິສາຫະກິດ ພາຍໃນເວລາ ໜຶ່ງຮ້ອຍຊາວວັນ ນັບແຕ່ວັນທີກົດໝາຍສະບັບນີ້ມີຜົນສັກສິດເປັນຕົ້ນໄປ.

**ມາດຕາ 46 (ໃໝ່) ເງື່ອນໄຂໃນການດໍາເນີນທຸລະກິດ**

ການດໍາເນີນທຸລະກິດ ກ່ຽວກັບການປິ່ນປົວ ຕ້ອງມີເງື່ອນໄຂ ດັ່ງນີ້:

1. ມີໃບທະບຽນວິສາຫະກິດ;
2. ມີທຶນ, ໂຄງລ່າງພື້ນຖານ ຫຼື ສິ່ງປຸກສ້າງ, ບຸກຄະລາກອນ, ວັດຖູປະກອນ ແລະ ພາຫະນະຮັບໃຊ້ ຕາມແຕ່ລະປະເພດທຸລະກິດ ຢ່າງເໝາະສົມ;
3. ມີຜູ້ບໍລິຫານຄຸ້ມຄອງ, ຜູ້ອໍານວຍການ ຝ່າຍວິຊາການແພດ ສໍາລັບໂຮງໝໍເອກະຊົນ, ສ່ວນຕ່າງປະເທດມາລົງທຶນນັ້ນ ຍັງຕ້ອງມີແພດປິ່ນປົວ ທີ່ເປັນຄົນສັນຊາດລາວຢ່າງໜ້ອຍ ໜຶ່ງທ່ານ;
4. ມີນັກວິຊາການ ທີ່ຮຽນຈົບວິຊາການແພດສາຂາໃດໜຶ່ງ ລະດັບຊັ້ນສູງຂຶ້ນໄປ, ມີໃບອະນຸຍາດເຄື່ອນໄຫວວິຊາຊີບປິ່ນປົວ ທີ່ອອກໃຫ້ໂດຍສະພາຄຸ້ມຄອງວິຊາຊີບສາທາລະນະສຸກ;
5. ບໍ່ເຄີຍຖືກສານຕັດສີນລົງໂທດຕັດອິດສະລະພາບ ໃນສະຖານການກະທໍາຜິດ ໂດຍເຈດຕະນາ;
6. ມີເງື່ອນໄຂອື່ນ ຕາມແຕ່ລະປະເພດທຸລະກິດ.

**ມາດຕາ 47 (ໃໝ່) ການພິຈາລະນາ ແລະ ການອະນຸຍາດດໍາເນີນທຸລະກິດກ່ຽວກັບການປິ່ນປົວ**

ກະຊວງສາທາລະນະສຸກ ຕ້ອງພິຈາລະນາ ອອກໃບອະນຸຍາດດໍາເນີນທຸລະກິດ ກ່ຽວກັບການປິ່ນປົວ ພາຍໃນເວລາ ສາມສິບວັນ ນັບແຕ່ວັນ ໄດ້ຮັບຄໍາຮ້ອງຂໍ ແລະ ເອກະສານປະກອບ ຖືກຕ້ອງ ແລະ ຄົບຖ້ວນ ເປັນຕົ້ນໄປ. ໃນກໍລະນີບໍ່ສາມາດອອກໃບອະນຸຍາດດໍາເນີນທຸລະກິດໄດ້ ກໍໃຫ້ແຈ້ງເປັນລາຍລັກອັກສອນ ພ້ອມດ້ວຍເຫດຜົນໃຫ້ຜູ້ຮ້ອງຂໍ ພາຍໃນກໍານົດເວລາດັ່ງກ່າວ.

ໃບອະນຸຍາດດໍາເນີນທຸລະກິດ ກ່ຽວກັບການປິ່ນປົວ ມີອາຍຸການຕາມແຕ່ລະປະເພດທຸລະກິດ ແລະ ສາມາດຕໍ່ໄດ້ ຕາມລະບຽບການທີ່ກ່ຽວຂ້ອງ.

ໃບອະນຸຍາດດຳເນີນທຸລະກິດ ບໍ່ສາມາດໂອນ ຫຼື ມອບໃຫ້ບຸກຄົນອື່ນນໍາໃຊ້ ໂດຍບໍ່ຖືກຕ້ອງຕາມກົດໝາຍ ແລະ ລະບຽບການທີ່ກ່ຽວຂ້ອງ.

**ມາດຕາ 48 (ໃໝ່) ການກໍານົດລາຄາປິ່ນປົວ**

ຜູ້ດຳເນີນທຸລະກິດການປິ່ນປົວ ຕ້ອງກຳນົດຄ່າບໍລິການ ແລະ ຄ່າປິ່ນປົວ ຢ່າງສົມເຫດສົມຜົນຕາມກົນໄກການຕະຫຼາດ ​ແລະ ​ເປີດ​ເຜີຍ ໂດຍມີການຄຸ້ມ​ຄອງຂອງລັດ.

**ມາດຕາ 49 (ໃໝ່) ການໂຈະການດໍາເນີນທຸລະກິດ**

ການດໍາເນີນທຸລະກິດ ກ່ຽວກັບການປິ່ນປົວ ຈະຖືກໂຈະ ໃນກໍລະນີ ດັ່ງນີ້:

1. ຕາມການສະເໜີຂອງຜູ້ດຳເນີນທຸລະກິດ;
2. ດຳເນີນທຸລະກິດ ບໍ່ຖືກຕ້ອງຕາມກິດຈະການທີ່ໄດ້ຮັບອະນຸຍາດ ຫຼື ລະເມີດກົດໝາຍທີ່ກ່ຽວຂ້ອງ.

ໃນກໍລະນີ ຜູ້ດຳເນີນທຸລະກິດ ຫາກບໍ່ປັບປຸງ ແລະ ແກ້ໄຂຈຸດບົກພ່ອງ ໃຫ້ຖືກຕ້ອງ ແລະ ຄົບຖ້ວນ ຕາມການແຈ້ງເຕືອນ ສອງຄັ້ງ, ຄັ້ງລະ ສາມສິບວັນ ແລ້ວ ຂະແໜງການສາທາລະນະສຸກ ອອກຄໍາສັ່ງໂຈະການດໍາເນີນທຸລະກິດ.

**ມາດຕາ 50 (ໃໝ່) ການຖອນໃບອະນຸຍາດດໍາເນີນທຸລະກິດ**

ໃບອະນຸຍາດດໍາເນີນທຸລະກິດ ກ່ຽວກັບການປິ່ນປົວ ຈະຖືກຖອນ ໃນກໍລະນີ ຜູ້ດຳເນີນທຸລະກິດ ບໍ່ປະຕິບັດຕາມຄໍາສັ່ງໂຈະ.

ພາຍຫຼັງໄດ້ຖອນໃບອະນຸຍາດດໍາເນີນທຸລະກິດ ກ່ຽວກັບການປິ່ນປົວແລ້ວ ຂະແໜງການສາທາລະນະສຸກ ຕ້ອງແຈ້ງໃຫ້ຂະແໜງການອຸດສາຫະກໍາ ແລະ ການຄ້າ ພາຍໃນເວລາ ຫ້າວັນ ລັດຖະການ ນັບແຕ່ວັນຖອນໃບອະນຸຍາດດໍາເນີນທຸລະກິດ ເປັນຕົ້ນໄປ.

**ພາກທີ V**

**ການ​ເງິນດ້ານ​ການ​ປິ່ນປົວ**

**ມາດຕາ 51 (ປັບປຸງ) ການ​ເງິນ​ດ້ານ​ການ​ປິ່ນປົວ**

ການ​ເງິນ​ດ້ານ​ການ​ປິ່ນປົວ ແມ່ນ ການເງິນກ່ຽວກັບ ​ ​ລາຍ​ຮັບ ​ແລະ ລາຍ​ຈ່າຍ ​​ໃນ​ການ​ບໍລິການປິ່ນປົວ ແລະ ​ການຄຸ້ມຄອງຢ່າງ​ເປັນ​ລະບົບ ຕາມກົດໝາຍ ແລະ ລະບຽບ​ການ ​ແນໃສ່​ເຮັດ​ໃຫ້​ພົນລະ​ເມືອງ​ທຸກ​ຄົນ​ໄດ້​ເຂົ້າເຖິງ ​ການບໍລິການ​ປິ່ນປົວ ຢ່າງ​ສະ​ເໝີ​ພາບ, ຍຸຕິທໍາ ​ແລະ ມີ​ສຸຂະພາບ​ດີ​.

**ມາດຕາ 52 (ປັບປຸງ) ແຫຼ່ງການ​ເງິນ​ດ້ານ​ການ​ປິ່ນປົວ**

ການ​ເງິນ​ດ້ານ​ການ​ປິ່ນປົວ ໄດ້ມາຈາກ:

1. ງົບປະມານ​ຂອງ​ລັດ ສໍາລັບພາກລັດ;
2. ກອງທຶນປະກັນ​ສຸຂະພາບແຫ່ງຊາດ;
3. ການເກັບໂດຍກົງຈາກຜູ້ຮັບບໍລິການ;
4. ການ​ປະກອບສ່ວນ​ຂອງ​ ບຸກຄົນ, ນິຕິບຸກຄົນ ​ແລະ ການຈັດ​ຕັ້ງ ທັງ​ພາຍ​ໃນ ​ແລະ ຕ່າງປະ​ເທດ;
5. ລາຍຮັບອື່ນ ທີ່ຖືກຕ້ອງຕາມກົດໝາຍ.

ການຄຸ້ມຄອງ ແລະ ການນໍາໃຊ້ແຫຼ່ງການເງິນດ້ານການປິ່ນປົວ ໃຫ້ປະຕິບັດຕາມກົດໝາຍວ່າດ້ວຍງົບປະມານແຫ່ງລັດ, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

**ມາ​ດຕາ 53 (ປັບປຸງ) ການ​ເສຍ​ຄ່າ​ປິ່ນປົວ​ດ້ວຍຕົນເອງ**

ບຸກຄົນ​ທີ່​ບໍ່​ໄດ້​ເຂົ້າ​ເປັນ​ສະມາຊິກ​ປະກັນສຸຂະພາບ​ ໃຫ້​ເສຍ​ຄ່າ​ປິ່ນປົວ​ດ້ວຍຕົນ​ເອງ ໃນເວລາມາກ​ວດພະຍາດ ​ແລະ ປິ່ນປົວ ຢູ່​ ສະຖານ​ທີ່​ບໍລິການປິ່ນປົວ. ສໍາລັບບຸກຄົນທີ່ເປັນສະມາຊິກປະກັນສຸຂະພາບ ໃຫ້ເສຍຄ່າປິ່ນປົວຕາມລະບຽບການທີ່ກ່ຽວຂ້ອງ.

**ມາດຕາ 54 (ປັບປຸງ) ຄ່າ​ທໍານຽມ, ຄ່າບໍລິການ ແລະ ຄ່າ​​ປິ່ນປົວ**

ຄ່າທຳນຽມ ໃຫ້ເກັບຈາກການບໍລິການອອກເອກະສານ ກ່ຽວກັບການປິ່ນປົວ ເປັນຕົ້ນ ປຶ້ມຕິດຕາມການປິ່ນປົວ, ບັດຄົນເຈັບ.

ຄ່າ​ບໍລິການ ​ໃຫ້​ເກັບຈາກ​ການ​ບໍລິການ​ຕ່າງໆ ~~​~~ເປັນຕົ້ນ ໃບ​ຢັ້ງຢືນ​ການ​ແພດ, ​ຄ່າລົດ​ນຳ​ສົ່ງ​ຄົນ​ເຈັບ, ຄ່າ​ຫ້ອງ​ນອນ.

ຄ່າ​ປິ່ນປົວ ​ໃຫ້​ເກັບ​ຈາກ​ການ​ບໍລິການປິ່ນປົວ​ຕ່າງໆ ~~​~~ເປັນຕົ້ນ ການ​ກວດພະຍາດ, ການກວດວິ​ເຄາະ, ການສ່ອງ​ລັງສີ, ການຜ່າຕັດ, ຄ່າຢາ, ຜະລິດ​ຕະພັນ​ການ​ແພດ.​​

ການເກັບຄ່າທຳນຽມ, ຄ່າບໍລິການ ແລະ ຄ່າປິ່ນປົວ ຢູ່ສະຖານທີ່ບໍລິການປິ່ນປົວຂອງລັດ ​ໃຫ້ປະຕິບັດຕາມລະບຽບການ ທີ່ປະກາດໃຊ້ ໃນແຕ່ລະໄລຍະ.​

ສຳລັບການເກັບຄ່າບໍລິການ ແລະ ຄ່າປິ່ນປົວ ຢູ່ສະຖານທີ່ບໍລິການປິ່ນປົວຂອງເອກະຊົນ ໃຫ້ປະຕິບັດຕາມການກໍານົດຂອງສະຖານທີ່ບໍລິການປິ່ນປົວດັ່ງກ່າວ ແລະ ຕ້ອງແຈ້ງຄ່າບໍລິການ ແລະ ຄ່າປິ່ນປົວ ໃຫ້ຜູ້ຮັບບໍລິການ ກ່ອນການບໍລິການປິ່ນປົວ.

**ມາດຕາ** **55 (ປັບປຸງ) ການ​ຄຸ້ມ​ຄອງ ແລະ ການ​ນໍາ​ໃຊ້​ ຄ່າ​ທໍານຽມ, ຄ່າ​ບໍລິການ ​ແລະ ຄ່າ​ປິ່ນປົວ**

ການ​ຄຸ້ມ​ຄອງ ແລະ ການ​ນໍາ​ໃຊ້​ ຄ່າ​ທໍາ​ນຽມ, ຄ່າ​ບໍລິການ ​ແລະ ຄ່າ​ປິ່ນປົວ ​​ໃຫ້​ປະຕິບັດ​ຕາມ​ກົດໝາຍ ວ່າ​ດ້ວຍ​ງົບປະມານ​​ແຫ່ງ​ລັດ, ກົດໝາຍອື່ນ ແລະ ລະບຽບການທີ່ກ່ຽວຂ້ອງ.

**ພາກທີ VI**

**ຂໍ້​ຫ້າມ**

**ມາດຕາ 56 (ໃໝ່) ຂໍ້ຫ້າມທົ່ວໄປ**

ຫ້າມ ບຸກຄົນ, ນິຕິບຸກຄົນ ແລະ ການຈັດຕັ້ງ ມີພຶດຕິກຳ ດັ່ງນີ້:

1. ສ້າງອຸປະສັກ, ຂັດຂວາງ, ເມີນເສີຍ, ໃຊ້ຄວາມຮຸນແຮງ ແລະ ບັງຄັບ ນາບຂູ່ ພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ ໃນການເຄື່ອນໄຫວ ແລະ ການປະຕິບັດໜ້າທີ່;
2. ໃຫ້ ຫຼື ຮັບ ສິນບົນ, ເປັນສື່ກາງໃນການ ໃຫ້ ຫຼື ຮັບ ສິນບົນ ແກ່ພະນັກງານ ແລະ ເຈົ້າໜ້າທີ່ ທີ່ກ່ຽວຂ້ອງ;
3. ໂຄສະນາ ເຜີຍແຜ່ ຫຼື ສະໜອງ ຂໍ້ມູນ ຂ່າວສານ ກ່ຽວກັບວຽກງານປິ່ນປົວ ທຸກຮູບແບບເກີນຄວາມຈິງ;
4. ໃຫ້ບໍລິການຖືພາແທນ ໂດຍບໍ່ຖືກຕ້ອງຕາມກົດໝາຍ ແລະ ລະບຽບການ;
5. ດຳເນີນການປິ່ນປົວ ໂດຍບໍ່ຖືກຕ້ອງຕາມກົດໝາຍ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 57 (ປັບປຸງ) ຂໍ້​ຫ້າມສຳລັບຜູ້ປະກອບ​ວິຊາ​ຊີບ​ປິ່ນປົວ**

ຫ້າມ ຜູ້​ປະກອບ​ວິຊາ​ຊີບ​ປິ່ນປົວ​ ມີ​ພຶດຕິກໍາ ດັ່ງນີ້:

1. ຈຳແນກ, ເມີນເສີຍ ແລະ ປະລະໜ້າທີ່ຕໍ່ການປິ່ນປົວຄົນເຈັບ;
2. ໃຫ້ບໍລິການປິ່ນປົວ ໂດຍຖືເອົາຜົນກໍາໄລເປັນຕົ້ນຕໍ, ຖ່ວງດຶງຄົນເຈັບ, ໂຄສະນາເກີນຄວາມເປັນຈິງ ຫຼື ຍາດແຍ່ງຄົນເຈັບ;
3. ອອກໃບ​ຢັ້ງຢືນ​ການ​ແພດ ໂດຍບໍ່ຖືກຕ້ອງຕາມຄວາມເປັນຈິງ;
4. ເຮັດ​ການ​ຄ້າ​ຜະລິດ​ຕະພັນ ຫຼື ອະ​ໄວ​ຍະ​ວະ​ໃດ​ໜຶ່ງ​ ຈາກ​ຮ່າງ​ກາຍຂອງ​ຄົນ;
5. ດໍາ​ເນີນ​ການ​ປິ່ນປົວ​ຢູ່​ສະຖານ​ທີ່ ທີ່ບໍ່ໄດ້ຮັບອະນຸຍາດ;
6. ດໍາ​ເນີນ​ການປິ່ນປົວ ​ບໍ່ຖືກຕ້ອງ​ຕາມວິຊາຊີບທີ່ຕົນໄດ້ຮັບອະນຸຍາດ;
7. ດໍາ​ເນີນການ​ປິ່ນປົວ​ທີ່ບໍ່​ຖືກຕ້ອງ​ຕາມ~~​~~ຫຼັກ​ວິຊາ​ການ​ແພດ;
8. ເອົາໃບອະນຸຍາດເຄື່ອນໄຫວວິຊາຊີບປິ່ນປົວໃຫ້ຜູ້ອື່ນ ຢືມ ຫຼື ນໍາໃຊ້;
9. ຮັບເອົາຜູ້ທີ່ບໍ່ມີໃບອະນຸຍາດເຄື່ອນໄຫວວິຊາຊີບປິ່ນປົວ ເຂົ້າເຮັດວຽກປິ່ນປົວໃນສະຖານທີ່ບໍລິການປິ່ນປົວຂອງຕົນ;
10. ນໍາໃຊ້ໃບອະນຸຍາດເຄື່ອນໄຫວວິຊາຊີບປິ່ນປົວ ແທນໃບອະນຸຍາດເປີດຫ້ອງກວດພະຍາດເອກະຊົນ;
11. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ມາດຕາ 58 (ປັບປຸງ) ຂໍ້ຫ້າມສຳລັບຄົນເຈັບ**

ຫ້າມ ຄົນເຈັບ ມີພຶດຕິກຳ ດັ່ງນີ້:

1. ອອກໂຮງໝໍ ໂດຍບໍ່ໄດ້ຮັບອະນຸຍາດ;
2. ປະພຶດຕົນບໍ່ເໝາະສົມ ແລະ ໃຊ້ຄວາມຮຸນແຮງຕໍ່ຜູ້ປະກອບວິຊາຊີບປິ່ນປົວ;
3. ລັດຄິວ, ລະເມີດ ຄຳສັ່ງ ແລະ ຄຳແນະນຳ ຂອງຜູ້ປະກອບວິຊາຊີບປິ່ນປົວ;
4. ສົມຮູ້ຮ່ວມຄິດກັບຜູ້ປະກອບວິຊາຊີບປິ່ນປົວ ເພື່ອອອກໃບຢັ້ງຢືນການແພດທີ່ບໍ່ຖືກຕ້ອງ;
5. ໃຫ້ຂໍ້ມູນ ກ່ຽວກັບສຸຂະພາບຕົນເອງ ທີ່ບໍ່ຖືກຕ້ອງຕາມຄວາມຈິງ ແກ່ຜູ້ປະກອບວິຊາຊີບປິ່ນປົວ ແລະ ພາກສ່ວນອື່ນທີ່ກ່ຽວຂ້ອງ;
6. ມີພຶດຕິກຳອື່ນ ທີ່ເປັນການລະເມີດກົດໝາຍ.

**ພາກທີ VII**

**ການຄຸ້ມຄອງ ແລະ ການກວດກາ ວຽກງານປິ່ນປົວ**

**ໝວດທີ 1**

**ການຄຸ້ມຄອງວຽກງານປິ່ນປົວ**

**ມາດຕາ 59 (ປັບປຸງ) ອົງການຄຸ້ມຄອງວຽກງານປິ່ນປົວ**

ລັດຖະບານ ຄຸ້ມຄອງວຽກງານປິ່ນປົວ ຢ່າງລວມສູນ ແລະ ເປັນເອກະພາບໃນຂອບເຂດທົ່ວປະເທດ ໂດຍມອບໃຫ້ກະຊວງສາທາລະນະສຸກ ເປັນຜູ້ຮັບຜິດຊອບໂດຍກົງ ແລະ ເປັນເຈົ້າການປະສານ ສົບທົບກັບກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ.

ອົງການຄຸ້ມຄອງວຽກງານປິ່ນປົວ ປະກອບດ້ວຍ:

1. ກະຊວງສາທາລະນະສຸກ;
2. ພະແນກສາທາລະນະສຸກ ແຂວງ, ນະຄອນຫຼວງ;
3. ຫ້ອງການສາທາລະນະສຸກ ເມືອງ, ເທດສະບານ, ນະຄອນ;
4. ຄະນະກຳມະການຮັກສາສຸຂະພາບຂັ້ນບ້ານ.

**ມາດຕາ 60 (ປັບປຸງ) ສິດ ແລະ ໜ້າທີ່ ຂອງກະຊວງສາທາລະນະສຸກ**

ໃນການຄຸ້ມຄອງວຽກງານປິ່ນປົວ ກະຊວງສາທາລະນະສຸກ ມີ ສິດ ແລະ ໜ້າທີ່ ດັ່ງນີ້:

1. ຄົ້ນຄວ້າ, ສ້າງ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານປິ່ນປົວ ເພື່ອສະເໜີລັດຖະບານພິຈາລະນາ;
2. ຜັນຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານປິ່ນປົວ ເປັນ ແຜນການ, ແຜນງານ ແລະ ໂຄງການ ລະອຽດ ພ້ອມທັງຈັດຕັ້ງປະຕິບັດ;
3. ຄົ້ນຄວ້າ, ກໍານົດ ມາດຕະຖານ ກ່ຽວກັບວຽກງານປິ່ນປົວ;
4. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ລວມທັງມາດຕະຖານ ກ່ຽວກັບວຽກງານປິ່ນປົວ ໃນຂອບເຂດທົ່ວປະເທດ;
5. ນໍາພາ ຊີ້ນຳ, ຊຸກຍູ້ ແລະ ຕິດຕາມ ການຈັດຕັ້ງປະຕິບັດ ວຽກງານປິ່ນປົວ ໃນຂອບເຂດທົ່ວປະເທດ;
6. ໂຈະ ຫຼື ຍົກເລີກ ຂໍ້ຕົກລົງ, ຄໍາສັ່ງ ແລະ ຄໍາແນະນໍາ ຂອງອົງການຄຸ້ມຄອງວຽກງານປິ່ນປົວຂັ້ນລຸ່ມ ທີ່ຂັດກັບກົດໝາຍ;
7. ພິຈາລະນາ ອອກ, ໂຈະ ຫຼື ຖອນໃບອະນຸຍາດດຳເນີນທຸລະກິດ ກ່ຽວກັບການປິ່ນປົວ;
8. ສ້າງ, ບໍາລຸງ, ຍົກລະດັບ, ຄຸ້ມຄອງ ແລະ ນຳໃຊ້ບຸກຄະລາກອນ ກ່ຽວກັບວຽກງານປິ່ນປົວ ໃຫ້ມີຄວາມຮູ້, ຄວາມສາມາດ, ມີຈັນຍາບັນ,ຈັນຍາທໍາ, ທັດສະ ​ແລະ ສິລະ​ປະ;
9. ສະໜອງການບໍລິການວຽກງານປິ່ນປົວ ແລະ ຟື້ນຟູໜ້າທີ່ການ ເພື່ອຮັບປະກັນໃຫ້ພົນລະເມືອງ ເຂົ້າເຖິງການບໍລິການສາທາລະນະສຸກ ທີ່ຈໍາເປັນພື້ນຖານ ຊຶ່ງມີຄຸນນະພາບ ແລະ ສົມເຫດສົມຜົນ;
10. ຄຸ້ມຄອງ, ຕິດຕາມ ການເຄື່ອນໄຫວຂອງ ຄະນະກຳມະການວິຊາຊີບປິ່ນປົວ, ສະຖານທີ່ບໍລິການປິ່ນປົວ ຂອງລັດ ແລະ ເອກະຊົນ, ຜູ້ປະກອບວິຊາຊີບປິ່ນປົວ ໃຫ້ຖືກຕ້ອງ ຕາມກົດໝາຍ;
11. ຮັບ, ພິຈາລະນາ ແລະ ແກ້ໄຂ ຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບ ວຽກງານປິ່ນປົວ;
12. ປະສານສົມທົບ ກັບ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານປິ່ນປົວ;
13. ພົວພັນຮ່ວມມືກັບຕ່າງປະເທດ, ພາກພື້ນ ແລະ ສາກົນ ກ່ຽວກັບວຽກງານປິ່ນປົວ;
14. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານປິ່ນປົວ ຕໍ່ລັດຖະບານ ຢ່າງເປັນປົກກະຕິ;
15. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 61 (ປັບປຸງ) ສິດ ແລະ ໜ້າທີ່ ຂອງພະແນກສາທາລະນະສຸກ ແຂວງ, ນະຄອນຫຼວງ**

ໃນການຄຸ້ມຄອງວຽກງານປິ່ນປົວ ພະແນກສາທາລະນະສຸກ ແຂວງ, ນະຄອນຫຼວງ ມີ ສິດ ແລະ ໜ້າທີ່ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດຕັ້ງປະຕິບັດ ຜັນ​ຂະຫຍາຍ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ຂອງກະຊວງສາທາລະນະສຸກ ກ່ຽວກັບວຽກງານປິ່ນປົວ;
2. ໂຄສະນາ ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ລວມທັງມາດຕະຖານ ກ່ຽວກັບວຽກງານປິ່ນປົວ;
3. ຊີ້ນໍາ, ຊຸກຍູ້ ແລະ ຕິດຕາມ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ໃນການ ຈັດຕັ້ງປະຕິບັດວຽກງານປິ່ນປົວ;
4. ເຜີຍແຜ່ ຂໍ້ມູນ ຂ່າວສານ ກ່ຽວກັບການປິ່ນປົວ, ແນະນຳ ໃຫ້ສັງຄົມຮັບຮູ້, ເຂົ້າໃຈ ແລະ ສາມາດຮັກສາສຸຂະພາບຕົນ;
5. ຄົ້ນຄວ້າຄໍາຮ້ອງຂອງບຸກຄົນ ທີ່ມີຈຸດປະສົງຂໍໃບອະນຸຍາດເຄື່ອນໄຫວວິຊາຊີບປິ່ນປົວ ແລ້ວນໍາສະເໜີ ສະພາຄຸ້ມຄອງວິຊາຊີບສາທາລະນະສຸກ ພິຈາລະນາ;
6. ຄຸ້ມຄອງ, ຕິດຕາມ ການເຄື່ອນໄຫວຂອງ ສະຖານທີ່ບໍລິການປິ່ນປົວ ຂອງລັດ ແລະ ເອກະຊົນ, ຜູ້ປະກອບວິຊາຊີບປິ່ນປົວ ໃຫ້ຖືກຕ້ອງ ຕາມກົດໝາຍ;
7. ອອກຄຳສັ່ງ ຢຸດຕິການເຄື່ອນໄຫວຂອງສະຖານທີ່ບໍລິການປິ່ນປົວຂອງເອກະຊົນ ທີ່ບໍ່ໄດ້ຮັບອະນຸຍາດ ລວມທັງການໂຈະ ການໃຫ້ບໍລິການຂອງສະຖານທີ່ບໍລິການປິ່ນປົວເອກະຊົນ ທີ່ບໍ່ຖືກຕ້ອງຕາມການອະນຸຍາດ ເພື່ອນຳສະເໜີກະຊວງສາທາລະນະສຸກ ພິຈາລະນາ;
8. ຮັບ, ພິຈາລະນາ ແລະ ແກ້ໄຂ ຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປິ່ນປົວ;
9. ປະສານສົມທົບ ກັບ ພະແນກ, ອົງການລັດທຽບເທົ່າພະແນກຂັ້ນແຂວງ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດວຽກງານປິ່ນປົວ;
10. ພົວພັນ ຮ່ວມມືກັບຕ່າງປະເທດ ກ່ຽວກັບວຽກງານປິ່ນປົວ ຕາມການມອບໝາຍ;
11. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານປິ່ນປົວ ຕໍ່ກະຊວງສາທາລະນະສຸກ ແລະ ອົງການປົກຄອງຂັ້ນແຂວງ ຢ່າງເປັນປົກກະຕິ;
12. ນໍາໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 62 (ປັບປຸງ) ສິດ ແລະ ໜ້າທີ່ຂອງຫ້ອງການສາທາລະນະສຸກ ເມືອງ, ເທດສະບານ, ນະຄອນ**

ໃນການຄຸ້ມຄອງວຽກງານປິ່ນປົວ ຫ້ອງການສາທາລະນະສຸກ ເມືອງ, ເທດສະບານ, ນະຄອນ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຈັດ​ຕັ້ງ​ປະຕິບັດ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ກ່ຽວກັບວຽກງານປິ່ນປົວ ມາເປັນແຜນການ, ແຜນງານ ແລະ ໂຄງການລະອຽດ;
2. ເຜີຍແຜ່ ນະໂຍບາຍ, ກົດໝາຍ, ແຜນຍຸດທະສາດ ແລະ ລະບຽບການ ລວມທັງມາດຕະຖານ ກ່ຽວກັບວຽກງານປິ່ນປົວ;
3. ຊີ້ນໍາ, ຊຸກຍູ້ ແລະ ຕິດຕາມ ສຸກສາລາ, ຄະນະກຳມະການຮັກສາສຸຂະພາບຂັ້ນບ້ານ ໃນການຈັດຕັ້ງປະຕິບັດວຽກງານປິ່ນປົວ;
4. ເຜີຍແຜ່ ຂໍ້ມູນ ຂ່າວສານ ກ່ຽວກັບການປິ່ນປົວ, ແນະນຳ ໃຫ້ສັງຄົມຮັບຮູ້, ເຂົ້າໃຈ ແລະ ສາມາດຮັກສາສຸຂະພາບຕົນເອງ;
5. ຄົ້ນຄວ້າຄຳຮ້ອງ ຂອງບຸກຄົນທີ່ມີຈຸດປະສົງຂໍໃບອະນຸຍາດເຄື່ອນໄຫວວິຊາຊີບປິ່ນປົວ ແລ້ວນໍາສະເໜີ ພະແນກສາທາລະນະສຸກ ແຂວງ, ນະຄອນຫຼວງ ພິຈາລະນາສະເໜີສະພາຄຸ້ມຄອງວິຊາຊີບສາທາລະນະສຸກ;
6. ຄຸ້ມຄອງ ສະຖານທີ່ບໍລິການປິ່ນປົວ ຂອງລັດ ແລະ ເອກະຊົນ ລວມທັງຖົງຢາປະຈໍາບ້ານ ໃຫ້ຖືກຕ້ອງ ຕາມກົດໝາຍ ແລະ ລະບຽບການ;
7. ຮັບ, ພິຈາລະນາ ແລະ ແກ້ໄຂ ຄໍາສະເໜີຂອງ ບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປິ່ນປົວ;
8. ປະສານສົມທົບ ກັບ ຫ້ອງການ, ອົງການລັດທຽບເທົ່າຫ້ອງການຂັ້ນເມືອງ ແລະ ພາກສ່ວນອື່ນ ທີ່ກ່ຽວຂ້ອງ ໃນການຈັດຕັ້ງປະຕິບັດ ວຽກງານປິ່ນປົວ;
9. ສະຫຼຸບ ແລະ ລາຍງານ ການຈັດຕັ້ງປະຕິບັດວຽກງານປິ່ນປົວ ຕໍ່ພະແນກສາທາລະນະສຸກ ແຂວງ, ນະຄອນຫຼວງ ແລະ ອົງການປົກຄອງຂັ້ນເມືອງ ຢ່າງເປັນປົກກະຕິ;
10. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 63 (ປັບປຸງ) ສິດ ແລະ ໜ້າທີ່ ຂອງຄະນະກຳມະການຮັກສາສຸຂະພາບຂັ້ນບ້ານ**

ໃນການຄຸ້ມຄອງວຽກງານປິ່ນປົວ ຄະນະກຳມະການຮັກສາສຸຂະພາບຂັ້ນບ້ານ ມີ ສິດ ແລະ ໜ້າທີ່ ຕາມຂອບເຂດຄວາມຮັບຜິດຊອບຂອງຕົນ ດັ່ງນີ້:

1. ຄຸ້ມຄອງ ແລະ ແນະນຳ ກ່ຽວກັບວຽກງານຮັກສາສຸຂະພາບ ໃຫ້ປະຊາຊົນ ມີຈິດສຳນຶກ ກ່ຽວກັບການປິ່ນປົວ;
2. ຕິດຕາມ ການເຄື່ອນໄຫວຂອງຜູ້ໃຫ້ບໍລິການປິ່ນປົວ;
3. ແຈ້ງ ຂໍ້ມູນ ຂ່າວສານ ກ່ຽວກັບການບໍລິການປິ່ນປົວ;
4. ເກັບກຳຂໍ້ມູນ ກ່ຽວກັບການຮັກສາສຸຂະພາບ, ການແພ່ລະບາດຂອງພະຍາດ;
5. ປຸກລະດົມປະຊາຊົນ ໃຫ້ໄປຮັບການບໍລິການປິ່ນປົວ ຢູ່ສະຖານທີ່ບໍລິການປິ່ນປົວ ໂດຍສະເພາະການປິ່ນປົວເດັກ ແລະ ການອອກລູກທີ່ປອດໄພ;
6. ສະຫຼຸບ ແລະ ລາຍງານວຽກງານຂອງຕົນ ໃຫ້ຫ້ອງການສາທາລະນະສຸກ ເມືອງ, ເທດສະບານ, ນະຄອນ ແລະ ອົງການປົກຄອງບ້ານ ຢ່າງເປັນປົກກະຕິ;
7. ນຳໃຊ້ສິດ ແລະ ປະຕິບັດໜ້າທີ່ອື່ນ ຕາມທີ່ໄດ້ກໍານົດໄວ້ໃນກົດໝາຍ.

**ມາດຕາ 64 (ປັບປຸງ) ສິດ ແລະ ໜ້າທີ່ ຂອງກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ**

ໃນການຄຸ້ມຄອງວຽກງານປິ່ນປົວ ກະຊວງ, ອົງການ, ອົງການປົກຄອງທ້ອງຖິ່ນ ແລະ ພາກສ່ວນອື່ນ ທີ່ກ່ຽວຂ້ອງ ມີ ສິດ ແລະ ໜ້າທີ່ ໃຫ້ການຮ່ວມມື ແລະ ປະສານສົມທົບກັບອົງການຄຸ້ມຄອງວຽກງານປິ່ນປົວ ຕາມພາລະບົດບາດ ແລະ ຄວາມຮັບຜິດຊອບຂອງຕົນ.

**ໝວດທີ 2**

**ການກວດກາວຽກງານປິ່ນປົວ**

**ມາດຕາ 65 (ປັບປຸງ) ອົງການກວດກາວຽກງານປິ່ນປົວ**

ອົງການກວດກາວຽກງານປິ່ນປົວ ປະກອບດ້ວຍ:

1. ອົງການກວດກາພາຍໃນ ຊຶ່ງແມ່ນ ອົງການດຽວກັນກັບ ອົງການຄຸ້ມຄອງວຽກງານປິ່ນປົວ ຕາມທີ່ໄດ້ກໍານົດໄວ້ໃນມາດຕາ 59 ຂອງກົດໝາຍສະບັບນີ້;
2. ອົງການກວດກາພາຍນອກ ຊຶ່ງແມ່ນ ສະພາແຫ່ງຊາດ, ສະພາປະຊາຊົນຂັ້ນແຂວງ ອົງການກວດກາລັດ ແຕ່ລະຂັ້ນ, ອົງການກວດສອບແຫ່ງລັດ, ແນວລາວສ້າງຊາດ, ສະຫະພັນນັກຮົບເກົ່າລາວ, ອົງການຈັດຕັ້ງມະຫາຊົນ, ອົງການຈັດຕັ້ງສັງຄົມ, ພົນລະເມືອງ ແລະ ສື່ມວນຊົນ.

**ມາດຕາ 66 (ປັບປຸງ) ເນື້ອໃນການກວດກາ**

ການກວດກາວຽກງານປິ່ນປົວ ມີເນື້ອໃນ ດັ່ງນີ້:

1. ການຈັດຕັ້ງປະຕິບັດ ກົດໝາຍ ແລະ ລະບຽບການ ກ່ຽວກັບວຽກງານປິ່ນປົວ;
2. ການນຳໃຊ້ສິດ ແລະ ປະຕິບັດໜ້າທີ່ ຂອງພະນັກງານ-ລັດຖະກອນ ແລະ ບຸກຄົນອື່ນທີ່ກ່ຽວຂ້ອງ;
3. ມາດຕະຖານກ່ຽວກັບ ການປະກອບບຸກຄະລາກອນ, ອຸປະກອນການແພດ, ການຈັດຕັ້ງປະຕິບັດລະບອບຄຸ້ມຄອງວິຊາການ, ການຄຸ້ມຄອງບໍລິຫານ ແລະ ການເຄື່ອນໄຫວ ຂອງຜູ້ປະກອບວິຊາຊີບປິ່ນປົວ ຢູ່ສະຖານທີ່ບໍລິການປິ່ນປົວ;
4. ການຄຸ້ມຄອງ ແລະ ການນໍາໃຊ້ ແຫຼ່ງການເງິນດ້ານການປິ່ນປົວ;
5. ຈັນຍາບັນ, ຈັນຍາທຳ ຂອງຜູ້ປະກອບວິຊາຊີບປິ່ນປົວ;
6. ຜົນການແກ້ໄຂ ຄໍາສະເໜີ ຂອງບຸກຄົນ, ນິຕິບຸກຄົນ ຫຼື ການຈັດຕັ້ງ ກ່ຽວກັບວຽກງານປິ່ນປົວ;
7. ເນື້ອໃນອື່ນ ທີ່ເຫັນວ່າມີຄວາມຈຳເປັນ.

**ມາດຕາ 67 (ປັບປຸງ) ຮູບການການກວດກາ**

ການກວດກາ ດຳເນີນດ້ວຍຮູບການ ດັ່ງນີ້:

1. ການກວດກາຕາມປົກກະຕິ ຊຶ່ງແມ່ນ ການກວດກາຕາມແຜນການ ຢ່າງເປັນປະຈຳ ແລະ ມີກຳນົດເວລາທີ່ແນ່ນອນ;
2. ການກວດກາໂດຍແຈ້ງໃຫ້ຮູ້ລ່ວງໜ້າ ຊຶ່ງແມ່ນ ການກວດການອກແຜນການ ໂດຍແຈ້ງໃຫ້ເປົ້າໝາຍຖືກກວດກາ ຮູ້ກ່ອນລ່ວງໜ້າ;
3. ການກວດກາແບບກະທັນຫັນ ຊຶ່ງແມ່ນ ການກວດກາຢ່າງຮີບດ່ວນ ໂດຍບໍ່ໄດ້ແຈ້ງໃຫ້ເປົ້າໝາຍຖືກກວດກາ ຮູ້ກ່ອນລ່ວງໜ້າ.

ໃນການກວດກາວຽກງານປິ່ນປົວ ຕ້ອງປະຕິບັດຕາມກົດໝາຍ ຢ່າງເຂັ້ມງວດ.

**ພາກທີ VIII**

**ນະໂຍບາຍຕໍ່ຜູ້ມີຜົນງານ ແລະ ມາດຕະການຕໍ່ຜູ້ລະເມີດ**

**ມາດຕາ 68 ນະໂຍບາຍຕໍ່ຜູ້ມີຜົນງານ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ມີຜົນງານດີເດັ່ນ ໃນການປະຕິບັດກົດໝາຍສະບັບນີ້ ຈະໄດ້ຮັບການຍ້ອງຍໍ ຫຼື ນະໂຍບາຍອື່ນ ຕາມລະບຽບການ.

**ມາດຕາ 69 (ປັບປຸງ) ມາດຕະການຕໍ່ຜູ້ລະເມີດ**

ບຸກຄົນ, ນິຕິບຸກຄົນ ຫຼື ການຈັດຕັ້ງ ທີ່ໄດ້ລະເມີດກົດໝາຍສະບັບນີ້ ຈະຖືກ ສຶກສາອົບຮົມ, ກ່າວເຕືອນ, ລົງວິໄນ, ປັບໃໝ, ໃຊ້ແທນຄ່າເສຍຫາຍທາງແພ່ງ ທີ່ຕົນໄດ້ກໍ່ຂຶ້ນ ຫຼື ຖືກລົງໂທດທາງອາຍາ ຕາມກົດໝາຍ.

**ພາກທີ IX**

**ບົດບັນຍັດສຸດທ້າຍ**

**ມາດຕາ 70 (ປັບປຸງ) ວັນແພດລາວ**

ລັດ ກຳນົດເອົາວັນທີ 18 ມິຖຸນາ ຂອງ​ທຸກ​ປີເປັນວັນແພດລາວ ຊຶ່ງເປັນວັນດຽວກັນກັບວັນສາທາລະນະສຸກ.

ໃນແຕ່ລະປີ ຂະແໜງການສາທາລະນະສຸກ ສ້າງຂະບວນການ ແລະ ຈັັັດກິດຈະກຳ ເພື່ອລະນຶກເຖິງ ຜົນງານ ແລະ ສັນລະເສີນຄຸນງາມຄວາມດີຂອງ ບຸກຄົນ, ນິຕິບຸກຄົນ ແລະ ການຈັດຕັ້ງ ທີ່ກ່ຽວຂ້ອງ ເພື່ອປຸກລະດົມມວນຊົນ ໃຫ້ເຫັນຄວາມສຳຄັນ ແລະ ເປັນເຈົ້າການສົ່ງເສີມວຽກງານປິ່ນປົວ.

**ມາດຕາ 71 ການຈັດຕັ້ງປະຕິບັດ**

ລັດຖະບານ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ເປັນຜູ້ຈັດຕັ້ງປະຕິບັດກົດໝາຍສະບັບນີ້.

**ມາດຕາ 72 ຜົນສັກສິດ**

ກົດໝາຍສະບັບນີ້ ມີຜົນສັກສິດ ນັບແຕ່ວັນທີ 9 ມັງກອນ 2024 ພາຍຫຼັງປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ອອກລັດຖະດຳລັດ ປະກາດໃຊ້ ແລະ ລົງຈົດໝາຍເຫດທາງລັດຖະການ ເປັນຕົ້ນໄປ.

ກົດໝາຍສະບັບນີ້ ປ່ຽນແທນກົດໝາຍວ່າດ້ວຍການປິ່ນປົວ ສະບັບເລກທີ 58/ສພຊ, ລົງວັນທີ 24 ທັນວາ 2014.

**ປະທານ​ສະພາ​ແຫ່ງ​ຊາດ​**